
出版者的话

清代陆九芸曾云：“读书而不临证，不可以为医；临证而不读书，亦不可以为医。”读经典是中医治学之根柢，也是医学必由之径。

人民卫生出版社中医古籍出版工作，自2 0世纪5 0年代至今，六十余载风雨岐黄路，在全国中医药专家的关注与支持下，一直砥砺前行。先后出版了影印本、校点本、校注本、校释本等多种古籍著作，其中获国家科技奖、国家图书奖等多种奖项。历经几代人的积淀，取得了丰硕成果。

《中医临床必读丛书》是为了适应国家中医药管理局“优秀中医临床人才研修项目”而组织全国著名中医专家学者整理出版的，所选之1 0 5种古籍，多为历代医家推崇，向为医家视为“医门之柱石”，尊为“必读”经典著作，在中医学发展的历史长河中，占有重要的学术地位，自2 0 0 5年相继出版以来，颇受中医界广泛关注和好评，先后多次重印发行。

为便于读者研习和收藏，根据读者的迫切要求和中医专家学者的建议，我们在已出版的1 0 5种中医经典著作中，优中选优，精选出3 0种最受读者欢迎的古籍，编为《中医临床必读丛书（典藏版）》。

其装帧形式在保持上版风格的基础上，以精装版面世，在版式上也为了方便读者而重新设计。

《中医临床必读丛书（典藏版）》的整理工作遵循以下原则：①本次选出的古籍为临床上最为常用、最有收藏价值者；②力求原文准确，每种医籍均以中医文献专家遴选的珍本善本为底本，严加校勘，反复审核，确保原文精准无误；③原则上只收原文，不作校记和注释，旨在使读者在研习之中渐得旨趣，体悟真谛；④每种古籍撰有导读，介绍该书的作者生平、成书背景、学术特点，对临床的指导意义以及学习方法和临证运用方法等内容，提要钩玄，以启迪读者；⑤原文中俗体字、异体字、避讳字予以径改，不作校注。

另书后附有病证名索引、药名索引、方剂索引，便于读者学习和查阅。

期待本套丛书的出版，能真正起到读古籍、筑根基、做临床、提疗效的作用，有助于中医临床人才的培养和成长，以推动我国中医药事业的发展与创新。

序

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视“悟性”的提高，医理与易理相通，重视易经相关理论的学习；还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在“做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效、诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的“学术思想”应是高层次的成就，是锲而不舍长期坚持“读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新；学术思想必有理论内涵指导临床实践，能以提高防治水平；再者学术思想不应是一病一证一法一方的诊治经验与心得体会。如金元大家刘完素著有《素问玄机原病式》，自述“法之与术，悉出《内经》之玄机”，于刻苦钻研运气学说之后，倡“六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。非典型传染性肺炎（S A R S）流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是“读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此“读经典做临床”具有重要的现实意义。

值得指出，培养临床中坚骨干人才，造就学科领军人物是当务之急。在需要强化“读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高“悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的矛盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之“大一”与极微无内之“小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义；有学者从分子水平寻求直接调节整体功能的物质，而突破靶细胞的发病机制；有医生运用助阳化气，通利小便的方药能同时改善胃肠症状治疗幽门螺杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的“金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，先从研修项目中精选7 0余种陆续刊行，为进一步扩大视野，续增的品种也是备受历代医家推崇的中医经典著作，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去“做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。

2007年7月5日


导　读

《黄帝内经素问》(以下简称《素问》)与《灵枢经》共同组成了《黄帝内经》，为我国现存最早的医学经典著作之一。该书创立的中医学理论体系，成为中医理论发展的核心，始终指导着中医临床实践，直到今天仍具有重要的研究和实用价值，为学习中医的必读之书。

一、《素问》的作者与成书年代

《黄帝内经》并非一时一人之作。其书名冠以“黄帝”二字，乃后人托名，以期增强本书的权威性。该书由战国至秦汉时期的多种医学著作汇编而成。其集为一书，最早记载于《七略》(由西汉刘向、李柱国先后编成，后被收录于《汉书·艺文志》)，属于“医经”类7家中的第一家，计18卷。

自晋·皇甫谧以来的通行说法是:《黄帝内经》一书在流传过程中分为《素问》9卷和《灵枢》9卷。东汉名医张仲景《伤寒杂病论》序中已经提到了《素问》、《九卷》(即《灵枢经》)的名称。“素问”一名中的“问”，是因为该书以问答形式撰成。“素”字含义则有多种后世解释。或认为“素者，本也”，即人体生命的本源;或认为“素”就是平素，该书集平素问答而成，故书名《素问》。

《素问》9卷(81篇)在流传过程中曾有亡佚，隋唐时已缺第7卷，另缺《刺法论》和《本病论》两篇。唐代王冰整理注释时将原9卷改编为24卷。今《素问》构成大致分三部分:①早期基本原文，②“运气七篇”，③“遗篇”。

第一部分属于《素问》成书时的主体内容。其各卷主要内容为:卷1、2养生和阴阳五行学说，卷3脏象，卷4治法，卷5、6诊法，卷7、8病机，卷9～13疾病，卷14～18腧穴和针道，卷23、24治则与医德。以上涉及人体生理、病理、诊断、治疗的基本理论，突出地阐释了阴阳五行学说，人与自然高度统一的整体观，脏腑气血功能，病因病机，疾病治则治法等，是《素问》的精华内容所在。

第二部分“运气七篇”系唐代王冰整理《素问》时，据“先师秘藏”将其补入原有缺文的第7卷中，今本属于卷19～22。主要内容为五运六气学说，也包括若干病机、治则等内容。

第三部分“遗篇”，即《刺法论》和《本病论》2篇，唐·王冰注《素问》时有此2篇之名而缺其文。北宋林亿校正《素问》时已见有补入此2篇的《素问》传本。至宋·刘温舒《素问入式运气论奥》始将此2篇“遗篇”附列书后。

后世对以上3部分的形成时代虽有争议，但今通行的《素问》都将其汇入一书。该书极为丰富的内容使之成为中医基本理论的渊薮。此后历代医家著书立说、临床实践无不以此书为理论依据。

二、《素问》的学术特点及对临床的指导意义

《素问》所创立的中医理论，是我国古代医家在唯物主义哲学思想指导下，在医疗实践的基础上逐步形成的，能有效地指导中医临床实践。贯穿全书的主要理论有如下几方面。

1.阴阳平衡论

阴阳学说本为我国古代朴素的辩证法思想，《内经》的作者将其引入医学领域，用以说明人体生理、病理、诊断、治疗的各种问题。

在生理方面，强调“阴平阳秘，精神乃治。”(《生气通天论》)，认为人体的阴阳双方应处于平衡协调的状态。如果阴阳平衡失调，则导致疾病发生。其病理表现为“阴胜则阳病，阳胜则阴病，阳胜则热，阴胜则寒”(《阴阳应象大论》)，“阳虚则外寒，阴虚则内热”(《调经论》)。此为中医的病机总纲。

在诊断方面，“善诊者，察色按脉，先别阴阳”(《阴阳应象大论》)。即用阴阳分析四诊获取的症状和体征，将阴阳作为表里、寒热、虚实辨证的纲领。

在治疗方面的大法是“谨察阴阳而调之，以平为期”(《至真要大论》)。所谓“平”，即采用“寒者热之，热者寒之”、“阳病治阴”、“阴病治阳”的治法，调整阴阳、补偏救弊，以期恢复阴阳的平衡协调，达到治愈疾病的目的。因此《素问》的阴阳平衡理论具有重要的临床指导意义。

2.邪正盛衰论

邪正盛衰理论取法于古代的军事思想。《素问》将这一思想引入医学，认为疾病的发生发展取决于邪、正双方的盛衰。云:“邪之所凑，其气必虚”(《评热病论》)。必须提高人体内“正气”，“正气存内，邪不可干”(《刺法论》)。这是中医防病治病的基本原则。至于增强正气的方法，《素问》中提到:“虚邪贼风，避之有时。恬惔虚无，真气从之，精神内守，病安从来?”(《上古天真论》)又“法于阴阳，和于术数，饮食有节，起居有常，不妄作劳，故能形与神俱，而尽终其天年”(《上古天真论》)。以上论说对预防疾病具有重要指导意义。

邪正盛衰的辨析，直接关系到判定病证的虚实和预测疾病的转归。“邪气盛则实，精气(正气)夺则虚。”(《通评虚实论》)。不同的疾病又有不同的虚实表现。《素问》用大量的篇幅分析了热病、风病、寒病、咳病、疟病、厥病、痹病、痿病、腹中诸病等各种病证的虚实表现，并在《素问·玉机真脏论》中总结出“五实”、“五虚”的基本证候。虚实治疗的基本原则是“实则泻之，虚则补之……无问其病，以平为期”(《三部九候论》)。辨析邪正盛衰的思想一直指导着中医的临床治疗。后人本此原则创立了诸多相应的方剂，大大提高了临床治疗的效果。

3.天人相应论

“天人相应”是古人深入细致观测与考察天文、气象、地理环境等得出的一个观点。《素问》吸收了这一朴素的唯物主义思想，把人体与自然界紧密联系起来，认为“人以天地之气生，四时之法成”(《宝命全形论》)。自然界的异常变化将导致疾病的发生:“夫邪之生也，或生于阴，或生于阳。其生于阳者，得之风雨寒暑;其生于阴者，得之饮食居处，阴阳喜怒”(《调经论》)。

《素问》体现“天人相应论”有如下4方面的内容:一是五运六气学说，在《天元纪大论》等七篇大论及《素问遗篇》有详细论述。运气学说认为，周期性的气候变化对生物及人类疾病产生较大的影响。因此，医生必须注意每年的“气运”变化，采取相应的预防及治疗措施。二是探讨了季节气候对人体生理病理的影响。如果季节气候发生异常，六淫病邪就会侵犯人体而出现季节多发病，或病邪潜伏体内后时而发。如云:“冬伤于寒，春必温病;春伤于风，夏生飧泄;夏伤于暑，秋必痎疟;秋伤于湿，冬生咳嗽。”(《阴阳应象大论》)。因此临床必须“因时制宜”辨治疾病。三是探讨了地域环境对人体生理病理的影响，方域不同则患病各异，治法亦当有所区别。如《异法方宜论》分析了四方不同的疾病和与之相适应的治疗方法，为临床“因地制宜”提供了理论依据。四是提出了一日之中人体阳气的运行规律:“阳气者，一日而主外，平旦人气生，日中而阳气隆，日西而阳气已虚，气门乃闭”(《生气通天论》)。人体发病也会出现旦慧、昼安、夕加、夜甚的变化。例如临床上小儿外感发热多出现这种情况，若患儿上午诊病，医生以为发热已愈而不再用药，常会贻误病情。

除上述理论外，《素问》中对脏象经络、气血营卫、病因病机、诊法治则等，尚有很多精辟的论述，对中医临床治疗均具有重要的指导作用，鉴于篇幅所限不再赘述，读者可通过学习研讨细心体验。

三、如何学习运用《素问》

《素问》作为中医经典著作，是中医理论的源泉，临床实践的依据，因此历代医家莫不深研此书。但《素问》成书久远，文字古奥，内容宏富，学习时必须讲究方法，突出重点，并在临床中加深体会。

1.善于借助工具书和参考书

由于《素问》的文字经过了篆、隶、行、楷的演变，载体经过了简、帛、纸抄、印刷的变更，错简讹误在所难免。再加上文辞古奥，现代一般读者阅读起来不免会遇到诸多困难。为此，必须借助相关工具书和参考书，掌握某些校勘和注释方面的知识，才能做到全面理解、正确运用。历代注释阐发《素问》之书数百种，近代校注语译本也非常之多。除运用《中医大辞典》、《内经辞典》等工具书解决一般字词的理解问题之外，重点是借用校释专书。目前最实用、易得的是山东中医学院等编撰的《素问校释》，郭霭春主编的《素问校注》，其中包含了历代注释研究的精华，对研读《素问》极有帮助。

2.通读原文，全面理解，重点掌握

《素问》虽分24卷81篇，但各篇内容相互交叉，往往相同的内容分散在不同的篇中，而不同的内容却合并在一篇之中。所以只有通读原文，才能做到全面理解书中的含义，正确认识中医理论的真谛，不致断章取义，得出错误的结论。另外，由于受历史条件的限制，该书在阐述医学理论时，多采用取象比类、抽象推演的方法，虽然解决了诸多深奥的医学道理，但也有某些牵强附会、似是而非的结论，更何况该书非出自一时一人之手，有些论述相互矛盾。因此，在学习该书时必须采用历史唯物主义的观点，对书中的内容进行客观公正的评价，做到取其精华、重点掌握。对一时难以理解或论述不确之处，可暂时放置，待以后研究体会。

3.结合临床实践，印证《内经》理论

理论来源于实践，又必须为实践服务。因此，要印证《内经》的理论是否正确，就必须结合临床治疗。一般而言，凡是能够指导临床治疗的理论都是正确的理论，也是中医的精华，应反复学习，全面掌握。如前面提到的“阴阳平衡论”、“邪正盛衰论”、“天人相应论”，以及脏象经络、气血营卫、病因病机、诊法治则等等，都被历代医家证明是能够指导临床治疗的理论，而且从多方面进行了补充发挥，使之更加完善。因此，今天我们学习《内经》，同样应该结合临床实践印证其理论的科学内涵，以加深对中医理论的理解，并在此基础上有所创新、有所发明、有所发展，使中医理论更加系统全面，更符合当代中医临床的需求。

田代华

2005年3月


整理说明

《黄帝内经》由《素问》和《灵枢》组成，为我国现存最早的医学典籍，它集中反映了我国古代的医学成就，创立了祖国医学的理论体系，奠定了中医学发展的基础，始终指导着祖国医学的临床实践，直到今天仍被视为学习中医必读之书。

《素问》共24卷，分81篇，所论内容十分丰富，包括阴阳五行、脏象气血、腧穴针道、病因病机、各种病证、诊法治则、预防养生、运气学说等，较为详尽地论述了人体生理、病理、诊断、治疗的有关内容，突出阐发了古代的哲学思想，强调了人体内外统一的整体观念，从而成为中医基本理论的渊薮。

由于《素问》成书较早，文辞古奥，不便理解，又经历代传抄翻刻，以致误脱衍倒，文失其真，故历代校勘整理者代不乏人。然因受到时代的限制和个人理解的偏颇，现仍存有诸多悬而未决的问题，以致给读者阅读理解本书带来一定困难。为此，本次以校勘为主，重新对该书进行了整理，选用1963年人民卫生出版社校勘铅印本为底本，并参考了现存多种版本、注释本和相关著作加以校勘。对于书中异体字、繁简字、俗写字，一律以标准简化字律齐;对古今字，凡能明确其含义者，均以今字律齐，以免造成歧义，如藏与脏、府与腑、支与肢、鬲与膈或隔、写与泻等。本次对字词、文句未作注释，欲深入学习研究者，可借助相关工具书及历代注释著作。另外，本次整理于书末增附了“重要词语索引”，以方便读者检索使用。

本次整理的目的，在于借助前人的研究成果和当代学者的整理经验，对《素问》进行重新校勘，以便为中医临床、教学、科研工作者学习研究本书提供规范的版本。由于水平所限，疏漏之处在所难免，敬请同行专家斧正。

田代华

2017年1月于泉城


重广补注黄帝内经素问序

臣闻安不忘危，存不忘亡者，往圣之先务;求民之瘼，恤民之隐者，上主之深仁。在昔黄帝之御极也，以理身绪余治天下，坐于明堂之上，临观八极，考建五常。以谓人之生也，负阴而抱阳，食味而被色，外有寒暑之相荡，内有喜怒之交侵，夭昏札瘥，国家代有。将欲敛时五福，以敷锡厥庶民，乃与岐伯上穷天纪，下极地理，远取诸物，近取诸身，更相问难，垂法以福万世。于是雷公之伦，授业传之，而《内经》作矣。历代宝之，未有失坠。苍周之兴，秦和述六气之论，具明于左史。厥后越人得其一二，演而述《难经》。西汉仓公传其旧学，东汉仲景撰其遗论，晋皇甫谧刺而为《甲乙》，及隋杨上善纂而为《太素》。时则有全元起者，始为之训解，阙第七一通。迄唐宝应中，太仆王冰笃好之，得先师所藏之卷，大为次注，犹是三皇遗文，烂然可观。惜乎唐令列之医学，付之执技之流，而荐绅先生罕言之，去圣已远，其术晻昧，是以文注纷错，义理混淆。殊不知三坟之余，帝王之高致，圣贤之能事，唐尧之授四时，虞舜之齐七政，神禹修六府以兴帝功，文王推六子以叙卦气，伊尹调五味以致君，箕子陈五行以佐世，其致一也。奈何以至精至微之道，传之以至下至浅之人，其不废绝，为已幸矣。

顷在嘉祐中，仁宗念圣祖之遗事将坠于地，乃诏通知其学者俾之是正。臣等承乏典校，伏念旬岁。遂乃搜访中外，裒集众本，[image: ]
 寻其义，正其讹舛，十得其三四，余不能具。窃谓未足以称明诏，副圣意，而又采汉唐书录古医经之存于世者，得数十家，叙而考正焉。贯穿错综，磅礴会通，或端本以寻支，或泝流而讨源，定其可知，次以旧目，正缪误者六千余字，增注义者二千余条，一言去取，必有稽考，舛文疑义，于是详明，以之治身，可以消患于未兆，施于有政，可以广生于无穷。恭惟皇帝抚大同之运，拥无疆之休，述先志以奉成，兴微学而永正，则和气可召，灾害不生，陶一世之民，同跻于寿域矣。

重广补注黄帝内经素问序

启玄子王冰撰

夫释缚脱艰，全真导气，拯黎元于仁寿，济羸劣以获安者，非三圣道则不能致之矣。孔安国序《尚书》曰:伏羲、神衣、黄帝之书，谓之三坟，言大道也。班固《汉书·艺文志》曰:《黄帝内经》十八卷。《素问》即其经之九卷也，兼《灵枢》九卷，乃其数焉。虽复年移代革，而授学犹存，惧非其人，而时有所隐，故第七一卷，师氏藏之，今之奉行，惟八卷尔。然而其文简，其意博，其理奥，其趣深，天地之象分，阴阳之候列，变化之由表，死生之兆彰，不谋而遐迩自同，勿约而幽明斯契，稽其言有征，验之事不忒，诚可谓至道之宗，奉生之始矣。假若天机迅发，妙识玄通，蒇谋虽属乎生知，标格亦资于诂训，未尝有行不由径，出不由户者也。然刻意研精，探微索隐，或识契真要，则目牛无全。故动则有成，犹鬼神幽赞，而命世奇杰，时时间出焉。则周有秦公，汉有淳于公，魏有张公华公，皆得斯妙道者也。咸日新其用，大济蒸人，华叶递荣，声实相副，盖教之著矣，亦天之假也。

冰弱龄慕道，夙好养生，幸遇真经，式为龟镜。而世本纰缪，篇目重迭，前后不伦，文义悬隔，施行不易，披会亦难，岁月既淹，袭以成弊。或一篇重出，而别立二名;或两论并吞，而都为一目;或问答未已，别树篇题;或脱简不书，而云世阙;重《经合》而冠《针服》，并《方宜》而为《咳篇》，隔《虚实》而为《逆从》，合“经络”而为“论要”，节《皮部》为《经络》，退《至教》以先针。诸如此流，不可胜数。且将升岱岳，非径奚为?欲诣扶桑，无舟莫适。乃精勤博访，而并有其人，历十二年，方臻理要，询谋得失，深遂夙心。时于先生郭子斋堂，受得先师张公秘本，文字昭晰，义理环周，一以参详，群疑冰释。恐散于末学，绝彼师资，因而撰注，用传不朽，兼旧藏之卷，合八十一篇，二十四卷，勒成一部。冀乎究尾明首，寻注会经，开发童蒙，宣扬至理而已。其中简脱文断，义不相接者，搜求经论所有，迁移以补其处。篇目坠缺，指事不明者，量其意趣，加字以昭其义。篇论吞并，义不相涉，阙漏名目者，区分事类，别目以冠篇首。君臣请问，礼仪乖失者，考校尊卑，增益以光其意。错简碎文，前后重迭者，详其指趣，削去繁杂，以存其要。辞理秘密，难粗论述者，别撰《玄珠》，以陈其道。凡所加字，皆朱书其文，使今古必分，字不杂糅。庶厥昭彰圣旨，敷畅玄言，有如列宿高悬，奎张不乱，深泉净滢，鳞介咸分，君臣无夭枉之期，夷夏有延龄之望。俾工徒勿误，学者惟明，至道流行，徽音累属，千载之后，方知大圣之慈惠无穷。

时大唐宝应元年岁次壬寅序

将仕郎守殿中丞孙兆重改误

朝奉郎守国子博士同校正医书上骑都尉赐绯鱼袋高保衡

朝奉郎守尚书屯田郎中同校正医书骑都尉赐绯鱼袋孙奇

朝散太夫守光禄卿直秘阁判登闻检院上护军林亿

卷第一

上古天真论篇第一

昔在黄帝，生而神灵，弱而能言，幼而徇齐，长而敦敏，成而登天。乃问于天师曰:余闻上古之人，春秋皆度百岁，而动作不衰;今时之人，年半百而动作皆衰者，时世异耶?将人失之耶?岐伯对曰:上古之人，其知道者，法于阴阳，和于术数，食饮有节，起居有常，不妄作劳，故能形与神俱，而尽终其天年，度百岁乃去。今时之人不然也，以酒为浆，以妄为常，醉以入房，以欲竭其精，以耗散其真，不知持满，不时御神，务快其心，逆于生乐，起居无节，故半百而衰也。

夫上古圣人之教下也，皆谓之虚邪贼风，避之有时，恬惔虚无，真气从之，精神内守，病安从来。是以志闲而少欲，心安而不惧，形劳而不倦，气从以顺，各从其欲，皆得所愿。故美其食，任其服，乐其俗，高下不相慕，其民故曰朴。是以嗜欲不能劳其目，淫邪不能惑其心，愚智贤不肖不惧于物，故合于道。所以能年皆度百岁而动作不衰者，以其德全不危也。

帝曰:人年老而无子者，材力尽邪?将天数然也?岐伯曰:女子七岁，肾气盛，齿更发长;二七而天癸至，任脉通，太冲脉盛，月事以时下，故有子;三七，肾气平均，故真牙生而长极;四七，筋骨坚，发长极，身体盛壮;五七，阳明脉衰，面始焦，发始堕;六七，三阳脉衰于上，面皆焦，发始白;七七，任脉虚，太冲脉衰少，天癸竭，地道不通，故形坏而无子也。丈夫八岁，肾气实，发长齿更;二八，肾气盛，天癸至，精气溢泻，阴阳和，故能有子;三八，肾气平均，筋骨劲强，故真牙生而长极;四八，筋骨隆盛，肌肉满壮;五八，肾气衰，发堕齿槁;六八，阳气衰竭于上，面焦，发鬓颁白;七八，肝气衰，筋不能动。八八，天癸竭，精少，肾脏衰，形体皆极，则齿发去。肾者主水，受五脏六腑之精而藏之，故五脏盛乃能泻。今五脏皆衰，筋骨解堕，天癸尽矣，故发鬓白，身体重，行步不正，而无子耳。

帝曰:有其年已老而有子者何也?岐伯曰:此其天寿过度，气脉常通，而肾气有余也。此虽有子，男不过尽八八，女不过尽七七，而天地之精气皆竭矣。

帝曰:夫道者年皆百数，能有子乎?岐伯曰:夫道者能却老而全形，身年虽寿，能生子也。

黄帝曰:余闻上古有真人者，提挈天地，把握阴阳，呼吸精气，独立守神，肌肉若一，故能寿敝天地，无有终时，此其道生。中古之时，有至人者，淳德全道，和于阴阳，调于四时，去世离俗，积精全神，游行天地之间，视听八达之外，此盖益其寿命而强者也，亦归于真人。其次有圣人者，处天地之和，从八风之理，适嗜欲于世俗之间，无恚嗔之心，行不欲离于世，被服章，举不欲观于俗，外不劳形于事，内无思想之患，以恬愉为务，以自得为功，形体不敝，精神不散，亦可以百数。其次有贤人者，法则天地，象似日月，辨列星辰，逆从阴阳，分别四时，将从上古合同于道，亦可使益寿而有极时。


四气调神大论篇第二

春三月，此谓发陈，天地俱生，万物以荣，夜卧早起，广步于庭，被发缓形，以使志生，生而勿杀，予而勿夺，赏而勿罚，此春气之应，养生之道也。逆之则伤肝，夏为寒变，奉长者少。

夏三月，此谓蕃秀，天地气交，万物华实，夜卧早起，无厌于日，使志无怒，使华英成秀，使气得泄，若所爱在外，此夏气之应，养长之道也。逆之则伤心，秋为痎疟，奉收者少，冬至重病。

秋三月，此谓容平，天气以急，地气以明，早卧早起，与鸡俱兴，使志安宁，以缓秋刑，收敛神气，使秋气平，无外其志，使肺气清，此秋气之应，养收之道也。逆之则伤肺，冬为飧泄，奉藏者少。

冬三月，此谓闭藏，水冰地坼，无扰乎阳，早卧晚起，必待日光，使志若伏若匿，若有私意，若已有得，去寒就温，无泄皮肤，使气亟夺，此冬气之应，养藏之道也。逆之则伤肾，春为痿厥，奉生者少。

天气清净光明者也，藏德不止，故不下也。天明则日月不明，邪害空窍，阳气者闭塞，地气者冒明，云雾不精，则上应白露不下;交通不表，万物命故不施，不施则名木多死;恶气不发，风雨不节，白露不下，则菀槁不荣;贼风数至，暴雨数起，天地四时不相保，与道相失，则未央绝灭。唯圣人从之，故身无奇病，万物不失，生气不竭。

逆春气，则少阳不生，肝气内变。逆夏气，则太阳不长，心气内洞。逆秋气，则太阴不收，肺气焦满。逆冬气，则少阴不藏，肾气独沉。

夫四时阴阳者，万物之根本也。所以圣人春夏养阳，秋冬养阴，以从其根，故与万物沉浮于生长之门。逆其根，则伐其本，坏其真矣。故阴阳四时者，万物之终始也，死生之本也，逆之则灾害生，从之则苛疾不起，是谓得道。道者，圣人行之，愚者佩之。从阴阳则生，逆之则死;从之则治，逆之则乱。反顺为逆，是谓内格。

是故圣人不治已病治未病，不治已乱治未乱，此之谓也。夫病已成而后药之，乱已成而后治之，譬犹渴而穿井，斗而铸锥，不亦晚乎!


生气通天论篇第三

黄帝曰:夫自古通天者，生之本，本于阴阳。天地之间，六合之内，其气九州、九窍、五脏、十二节，皆通乎天气。其生五，其气三，数犯此者，则邪气伤人，此寿命之本也。

苍天之气，清净则志意治，顺之则阳气固，虽有贼邪，弗能害也，此因时之序。故圣人抟精神，服天气，而通神明。失之则内闭九窍，外壅肌肉，卫气散解，此谓自伤，气之削也。

阳气者，若天与日，失其所，则折寿而不彰，故天运当以日光明。是故阳因而上，卫外者也。

因于寒，欲如运枢，起居如惊，神气乃浮。因于暑，汗，烦则喘喝，静则多言，体若燔炭，汗出而散。因于湿，首如裹，湿热不攘，大筋[image: ]
 短，小筋[image: ]
 长，[image: ]
 短为拘[image: ]
 长为痿。因于气，为肿。四维相代，阳气乃竭。

阳气者，烦劳则张，精绝，辟积于夏，使人煎厥。目盲不可以视，耳闭不可以听，溃溃乎若坏都，汩汩乎不可止。

阳气者，大怒则形气绝，而血菀于上，使人薄厥。有伤于筋，纵，其若不容。汗出偏沮，使人偏枯;汗出见湿，乃生痤痱。高梁之变，足生大丁，受如持虚。劳汗当风，寒薄为皶，郁乃痤。

阳气者，精则养神，柔则养筋。开阖不得，寒气从之，乃生大偻;陷脉为瘘，留连肉腠;俞气化薄，传为善畏，及为惊骇;营气不从，逆于肉理，乃生痈肿。魄汗未尽，形弱而气烁，穴俞以闭，发为风疟。故风者，百病之始也，清静则肉腠闭拒，虽有大风苛毒，弗之能害，此因时之序也。

故病久则传化，上下不并，良医弗为。故阳蓄积病死，而阳气当隔，隔者当泻，不亟正治，粗乃败之。

故阳气者，一日而主外，平旦人气生，日中而阳气隆，日西而阳气已虚，气门乃闭。是故暮而收拒，无扰筋骨，无见雾露，反此三时，形乃困薄。

岐伯曰:阴者，藏精而起亟也;阳者，卫外而为固也。阴不胜其阳，则脉流薄疾，并乃狂。阳不胜其阴，则五脏气争，九窍不通。是以圣人陈阴阳，筋脉和同，骨髓坚固，气血皆从。如是则内外调和，邪不能害，耳目聪明，气立如故。

风客淫气，精乃亡，邪伤肝也。因而饱食，筋脉横解，肠澼为痔。因而大饮，则气逆。因而强力，肾气乃伤，高骨乃坏。

凡阴阳之要，阳密乃固，两者不和，若春无秋，若冬无夏，因而和之，是谓圣度。故阳强不能密，阴气乃绝;阴平阳秘，精神乃治;阴阳离决，精气乃绝。

因于露风，乃生寒热。是以春伤于风，邪气留连，乃为洞泄;夏伤于暑，秋为痎疟;秋伤于湿，上逆而咳，发为痿厥;冬伤于寒，春必温病。四时之气，更伤五脏。

阴之所生，本在五味;阴之五宫，伤在五味。是故味过于酸，肝气以津，脾气乃绝;味过于咸，大骨气劳，短肌，心气抑;味过于甘，心气喘满，色黑，肾气不衡;味过于苦，脾气不濡，胃气乃厚;味过于辛，筋脉沮[image: ]
 ，精神乃央。是故谨和五味，骨正筋柔，气血以流，腠理以密，如是则骨气以精，谨道如法，长有天命。


金匮真言论篇第四

黄帝问曰:天有八风，经有五风，何谓?岐伯对曰:八风发邪，以为经风，触五脏，邪气发病。所谓得四时之胜者，春胜长夏，长夏胜冬，冬胜夏，夏胜秋，秋胜春，所谓四时之胜也。

东风生于春，病在肝，俞在颈项;南风生于夏，病在心，俞在胸胁;西风生于秋，病在肺，俞在肩背;北风生于冬，病在肾，俞在腰股;中央为土，病在脾，俞在脊。故春气者病在头，夏气者病在脏，秋气者病在肩背，冬气者病在四肢。故春善病鼽衄，仲夏善病胸胁，长夏善病洞泄寒中，秋善病风疟，冬善病痹厥。故冬不按[image: ]
 ，春不鼽衄，春不病颈项，仲夏不病胸胁，长夏不病洞泄寒中，秋不病风疟，冬不病痹厥、飧泄而汗出也。夫精者，身之本也。故藏于精者，春不病温。夏暑汗不出者，秋成风疟。此平人脉法也。

故曰:阴中有阴，阳中有阳。平旦至日中，天之阳，阳中之阳也;日中至黄昏，天之阳，阳中之阴也;合夜至鸡鸣，天之阴，阴中之阴也;鸡鸣至平旦，天之阴，阴中之阳也。故人亦应之。夫言人之阴阳，则外为阳，内为阴。言人身之阴阳，则背为阳，腹为阴。言人身之脏腑中阴阳，则脏者为阴，腑者为阳。肝、心、脾、肺、肾五脏皆为阴，胆、胃、大肠、小肠、膀胱、三焦六腑皆为阳。所以欲知阴中之阴、阳中之阳者，何也?为冬病在阴，夏病在阳，春病在阴，秋病在阳，皆视其所在，为施针石也。故背为阳，阳中之阳，心也;背为阳，阳中之阴，肺也;腹为阴，阴中之阴，肾也;腹为阴，阴中之阳，肝也;腹为阴，阴中之至阴，脾也。此皆阴阳、表里、内外、雌雄相输应也，故以应天之阴阳也。

帝曰:五脏应四时，各有收受乎?岐伯曰:有。东方青色，入通于肝，开窍于目，藏精于肝，其病发惊骇。其味酸，其类草木，其畜鸡，其谷麦，其应四时，上为岁星，是以春气在头也，其音角，其数八，是以知病之在筋也，其臭臊。南方赤色，入通于心，开窍于耳，藏精于心，故病在五脏，其味苦，其类火，其畜羊，其谷黍，其应四时，上为荧惑星，是以知病之在脉也，其音徵，其数七，其臭焦。中央黄色，入通于脾，开窍于口，藏精于脾，故病在舌本，其味甘，其类土，其畜牛，其谷稷，其应四时，上为镇星，是以知病之在肉也，其音宫，其数五，其臭香。西方白色，入通于肺，开窍于鼻，藏精于肺，故病在背，其味辛，其类金，其畜马，其谷稻，其应四时，上为太白星，是以知病之在皮毛也，其音商，其数九，其臭腥。北方黑色，入通于肾，开窍于二阴，藏精于肾，故病在溪，其味咸，其类水，其畜彘，其谷豆，其应四时，上为辰星，是以知病之在骨也，其音羽，其数六，其臭腐。故善为脉者，谨察五脏六腑，一逆一从，阴阳、表里、雌雄之纪，藏之心意，合心于精，非其人勿教，非其真勿授，是谓得道。


卷第二

阴阳应象大论篇第五

黄帝曰:阴阳者，天地之道也，万物之纲纪，变化之父母，生杀之本始，神明之府也。治病必求于本。

故积阳为天，积阴为地。阴静阳躁，阳生阴长，阳杀阴藏。阳化气，阴成形。寒极生热，热极生寒。寒气生浊，热气生清。清气在下，则生飧泄;浊气在上，则生[image: ]
 胀。此阴阳反作，病之逆从也。

故清阳为天，浊阴为地。地气上为云，天气下为雨;雨出地气，云出天气。故清阳出上窍，浊阴出下窍;清阳发腠理，浊阴走五脏;清阳实四肢，浊阴归六腑。

水为阴，火为阳。阳为气，阴为味。味归形，形归气;气归精，精归化。精食气，形食味;化生精，气生形。味伤形，气伤精;精化为气，气伤于味。

阴味出下窍，阳气出上窍。味厚者为阴，薄为阴之阳;气厚者为阳，薄为阳之阴。味厚则泄，薄则通;气薄则发泄，厚则发热。壮火之气衰，少火之气壮;壮火食气，气食少火;壮火散气，少火生气。气味辛甘发散为阳，酸苦涌泄为阴。

阴胜则阳病，阳胜则阴病;阳胜则热，阴胜则寒。重寒则热，重热则寒。寒伤形，热伤气。气伤痛，形伤肿。故先痛而后肿者，气伤形也;先肿而后痛者，形伤气也。

风胜则动，热胜则肿，燥胜则干，寒胜则浮，湿胜则濡泻。

天有四时五行，以生长收藏，以生寒暑燥湿风。人有五脏化五气，以生喜怒悲忧恐。故喜怒伤气，寒暑伤形。暴怒伤阴，暴喜伤阳。厥气上行，满脉去形。喜怒不节，寒暑过度，生乃不固。故重阴必阳，重阳必阴。故曰:冬伤于寒，春必温病;春伤于风，夏生飧泄;夏伤于暑，秋必痎疟;秋伤于湿，冬生咳嗽。

帝曰:余闻上古圣人，论理人形，列别脏腑，端络经脉，会通六合，各从其经。气穴所发，各有处名;溪谷属骨，皆有所起;分部逆从，各有条理;四时阴阳，尽有经纪;外内之应，皆有表里。其信然乎?岐伯对曰:东方生风，风生木，木生酸，酸生肝，肝生筋，筋生心，肝主目。其在天为玄，在人为道，在地为化。化生五味，道生智，玄生神，神在天为风，在地为木，在体为筋，在脏为肝，在色为苍，在音为角，在声为呼，在变动为握，在窍为目，在味为酸，在志为怒。怒伤肝，悲胜怒;风伤筋，燥胜风;酸伤筋，辛胜酸。

南方生热，热生火，火生苦，苦生心，心生血，血生脾，心主舌。其在天为热，在地为火，在体为脉，在脏为心，在色为赤，在音为徵，在声为笑，在变动为忧，在窍为舌，在味为苦，在志为喜。喜伤心，恐胜喜;热伤气，寒胜热;苦伤气，咸胜苦。

中央生湿，湿生土，土生甘，甘生脾，脾生肉，肉生肺，脾主口。其在天为湿，在地为土，在体为肉，在脏为脾，在色为黄，在音为宫，在声为歌，在变动为哕，在窍为口，在味为甘，在志为思。思伤脾，怒胜思;湿伤肉，风胜湿;甘伤肉，酸胜甘。

西方生燥，燥生金，金生辛，辛生肺，肺生皮毛，皮毛生肾，肺主鼻。其在天为燥，在地为金，在体为皮毛，在脏为肺，在色为白，在音为商，在声为哭，在变动为咳，在窍为鼻，在味为辛，在志为忧。忧伤肺，喜胜忧;热伤皮毛，寒胜热;辛伤皮毛，苦胜辛。

北方生寒，寒生水，水生咸，咸生肾，肾生骨髓，髓生肝，肾主耳。其在天为寒，在地为水，在体为骨，在脏为肾，在色为黑，在音为羽，在声为呻，在变动为栗，在窍为耳，在味为咸，在志为恐。恐伤肾，思胜恐;寒伤血，燥胜寒;咸伤血，甘胜咸。

故曰:天地者，万物之上下也;阴阳者，血气之男女也;左右者，阴阳之道路也;水火者，阴阳之征兆也;阴阳者，万物之能始也。故曰:阴在内，阳之守也;阳在外，阴之使也。

帝曰:法阴阳奈何?岐伯曰:阳胜则身热，腠理闭，喘粗为之俯仰，汗不出而热，齿干以烦冤，腹满死，能冬不能夏。阴胜则身寒，汗出身常清，数栗而寒，寒则厥，厥则腹满死，能夏不能冬。此阴阳更胜之变，病之形能也。

帝曰:调此二者奈何?岐伯曰:能知七损八益，则二者可调，不知用此，则早衰之节也。年四十，而阴气自半也，起居衰矣。年五十，体重，耳目不聪明矣。年六十，阴痿，气大衰，九窍不利，下虚上实，涕泣俱出矣。故曰:知之则强，不知则老，故同出而名异耳。智者察同，愚者察异;愚者不足，智者有余。有余则耳目聪明，身体轻强，老者复壮，壮者益治。是以圣人为无为之事，乐恬憺之能，从欲快志于虚无之守，故寿命无穷，与天地终，此圣人之治身也。

天不足西北，故西北方阴也，而人右耳目不如左明也。地不满东南，故东南方阳也，而人左手足不如右强也。帝曰:何以然?岐伯曰:东方阳也，阳者其精并于上，并于上则上明而下虚，故使耳目聪明，而手足不便也。西方阴也，阴者其精并于下，并于下则下盛而上虚，故其耳目不聪明，而手足便也。故俱感于邪，其在上则右甚，在下则左甚，此天地阴阳所不能全也，故邪居之。

故天有精，地有形，天有八纪，地有五里，故能为万物之父母。清阳上天，浊阴归地，是故天地之动静，神明为之纲纪，故能以生长收藏，终而复始。惟贤人上配天以养头，下象地以养足，中傍人事以养五脏。天气通于肺，地气通于嗌，风气通于肝，雷气通于心，谷气通于脾，雨气通于肾。六经为川，肠胃为海，九窍为水注之气。以天地为之阴阳，阳之汗，以天地之雨名之;阳之气，以天地之疾风名之。暴气象雷，逆气象阳。故治不法天之纪，不用地之理，则灾害至矣。

故邪风之至，疾如风雨，故善治者治皮毛，其次治肌肤，其次治筋脉，其次治六腑，其次治五脏。治五脏者，半死半生也。故天之邪气，感则害人五脏;水谷之寒热，感则害于六腑;地之湿气，感则害皮肉筋脉。

故善用针者，从阴引阳，从阳引阴，以右治左，以左治右，以我知彼，以表知里，以观过与不及之理，见微得过，用之不殆。

善诊者，察色按脉，先别阴阳;审清浊，而知部分;视喘息，听音声，而知所苦;观权衡规矩，而知病所主;按尺寸，观浮沉滑涩，而知病所生。以治则无过，以诊则不失矣。

故曰:病之始起也，可刺而已;其盛，可待衰而已。故因其轻而扬之，因其重而减之，因其衰而彰之。形不足者，温之以气;精不足者，补之以味。其高者，因而越之;其下者，引而竭之;中满者，泻之于内。其有邪者，渍形以为汗。其在皮者，汗而发之。其慓悍者，按而收之。其实者，散而泻之。审其阴阳，以别柔刚，阳病治阴，阴病治阳，定其血气，各守其乡，血实宜决之，气虚宜掣引之。


阴阳离合论篇第六

黄帝问曰:余闻天为阳，地为阴，日为阳，月为阴，大小月三百六十日成一岁，人亦应之。今三阴三阳，不应阴阳，其故何也?岐伯对曰:阴阳者，数之可十，推之可百，数之可千，推之可万，万之大不可胜数，然其要一也。天覆地载，万物方生，未出地者，命曰阴处，名曰阴中之阴;则出地者，命曰阴中之阳。阳予之正，阴为之主，故生因春，长因夏，收因秋，藏因冬，失常则天地四塞。阴阳之变，其在人者，亦数之可数。

帝曰:愿闻三阴三阳之离合也。岐伯曰:圣人南面而立，前曰广明，后曰太冲，太冲之地，名曰少阴，少阴之上，名曰太阳，太阳根起于至阴，结于命门，名曰阴中之阳。中身而上，名曰广明，广明之下，名曰太阴，太阴之前，名曰阳明，阳明根起于厉兑，名曰阴之绝阳。厥阴之表，名曰少阳，少阳根起于窍阴，名曰阴中之少阳。是故三阳之离合也，太阳为开，阳明为阖，少阳为枢。三经者，不得相失也，搏而勿浮，命曰一阳。

帝曰:愿闻三阴。岐伯曰:外者为阳，内者为阴，然则中为阴，其冲在下，名曰太阴，太阴根起于隐白，名曰阴中之阴。太阴之后，名曰少阴，少阴根起于涌泉，名曰阴中之少阴。少阴之前，名曰厥阴，厥阴根起于大敦，名曰阴之绝阴。是故三阴之离合也，太阴为开，厥阴为阖，少阴为枢。三经者不得相失也，搏而勿沉，名曰一阴。阴阳[image: ]
 [image: ]
 ，积传为一周，气里形表而为相成也。


阴阳别论篇第七

黄帝问曰:人有四经、十二从，何谓?岐伯对曰:四经应四时，十二从应十二月，十二月应十二脉。

脉有阴阳，知阳者知阴，知阴者知阳。凡阳有五，五五二十五阳。所谓阴者，真脏也，见则为败，败必死也。所谓阳者，胃脘之阳也。别于阳者，知病处也;别于阴者，知死生之期。三阳在头，三阴在手，所谓一也。别于阳者，知病忌时;别于阴者，知死生之期。谨熟阴阳，无与众谋。所谓阴阳者，去者为阴，至者为阳;静者为阴，动者为阳;迟者为阴，数者为阳。凡持真脏之脉者，肝至悬绝，十八日死;心至悬绝，九日死;肺至悬绝，十二日死;肾至悬绝，七日死;脾至悬绝，四日死。

曰:二阳之病发心脾，有不得隐曲，女子不月，其传为风消，其传为息贲者，死不治。曰:三阳为病发寒热，下为痈肿，及为痿厥腨[image: ]
 ，其传为索泽，其传为颓疝。曰:一阳发病少气，善咳善泄，其传为心掣，其传为隔。二阳一阴发病主惊骇背痛，善噫善欠，名曰风厥。二阴一阳发病善胀，心满善气。三阳三阴发病为偏枯痿易，四肢不举。

鼓一阳曰钩，鼓一阴曰毛，鼓阳胜急曰弦，鼓阳至而绝曰石，阴阳相过曰溜。

阴争于内，阳扰于外，魄汗未藏，四逆而起，起则熏肺，使人喘鸣。阴之所生，和本曰和。是故刚与刚，阳气破散，阴气乃消亡。淖则刚柔不和，经气乃绝。

死阴之属，不过三日而死;生阳之属，不过四日而已。所谓生阳、死阴者，肝之心，谓之生阳;心之肺，谓之死阴。肺之肾，谓之重阴;肾之脾，谓之辟阴，死不治。

结阳者，肿四肢;结阴者，便血一升，再结二升，三结三升。阴阳结斜，多阴少阳曰石水，少腹肿。二阳结谓之消，三阳结谓之隔，三阴结谓之水，一阴一阳结谓之喉痹。

阴搏阳别谓之有子;阴阳虚肠澼死;阳加于阴谓之汗;阴虚阳搏谓之崩。三阴俱搏，二十日夜半死;二阴俱搏，十三日夕时死;一阴俱搏，十日平旦死;三阳俱搏且鼓，三日死;三阴三阳俱搏，心腹满，发尽，不得隐曲，五日死;二阳俱搏，其病温，死不治，不过十日死。


卷第三

灵兰秘典论篇第八

黄帝问曰:愿闻十二脏之相使，贵贱何如?岐伯对曰:悉乎哉问也!请遂言之。心者，君主之官也，神明出焉。肺者，相傅之官，治节出焉。肝者，将军之官，谋虑出焉。胆者，中正之官，决断出焉。膻中者，臣使之官，喜乐出焉。脾胃者，仓廪之官，五味出焉。大肠者，传道之官，变化出焉。小肠者，受盛之官，化物出焉。肾者，作强之官，伎巧出焉。三焦者，决渎之官，水道出焉。膀胱者，州都之官，津液藏焉，气化则能出矣。凡此十二官者，不得相失也。故主明则下安，以此养生则寿，殁世不殆，以为天下则大昌。主不明则十二官危，使道闭塞而不通，形乃大伤，以此养生则殃，以为天下者，其宗大危，戒之戒之!

至道在微，变化无穷，孰知其原!窘乎哉，肖者瞿瞿，孰知其要!闵闵之当，孰者为良!恍惚之数，生于毫氂，毫氂之数，起于度量，千之万之，可以益大，推之大之，其形乃制。黄帝曰:善哉!余闻精光之道，大圣之业，而宣明大道，非斋戒择吉日不敢受也。黄帝乃择吉日良兆，而藏灵兰之室，以传保焉。


六节藏象论篇第九

黄帝问曰:余闻天以六六之节，以成一岁，人以九九制会，计人亦有三百六十五节，以为天地久矣，不知其所谓也?岐伯对曰:昭乎哉问也!请遂言之。夫六六之节、九九制会者，所以正天之度、气之数也。天度者，所以制日月之行也;气数者，所以纪化生之用也。天为阳，地为阴;日为阳，月为阴。行有分纪，周有道理，日行一度，月行十三度而有奇焉，故大小月三百六十五日而成岁，积气余而盈闰矣。立端于始，表正于中，推余于终，而天度毕矣。

帝曰:余已闻天度矣，愿闻气数何以合之?岐伯曰:天以六六为节，地以九九制会，天有十日，日六竟而周甲，甲六复而终岁，三百六十日法也。夫自古通天者，生之本，本于阴阳。其气九州九窍，皆通乎天气。故其生五，其气三，三而成天，三而成地，三而成人，三而三之，合则为九，九分为九野，九野为九脏，故形脏四，神脏五，合为九脏以应之也。

帝曰:余已闻六六、九九之会也，夫子言积气盈闰，愿闻何谓气?请夫子发蒙解惑焉。岐伯曰:此上帝所秘，先师传之也。帝曰:请遂闻之。岐伯曰:五日谓之候，三候谓之气，六气谓之时，四时谓之岁，而各从其主治焉。五运相袭，而皆治之，终期之日，周而复始，时立气布，如环无端，候亦同法。故曰:不知年之所加，气之盛衰，虚实之所起，不可以为工矣。

帝曰:五运之始，如环无端，其太过不及何如?岐伯曰:五气更立，各有所胜，盛虚之变，此其常也。帝曰:平气何如?岐伯曰:无过者也。帝曰:太过不及奈何?岐伯曰:在经有也。

帝曰:何谓所胜?岐伯曰:春胜长夏，长夏胜冬，冬胜夏，夏胜秋，秋胜春，所谓得五行时之胜，各以气命其脏。帝曰:何以知其胜?岐伯曰:求其至也，皆归始春，未至而至，此谓太过，则薄所不胜，而乘所胜也，命曰气淫。至而不至，此谓不及，则所胜妄行，而所生受病，所不胜薄之也，命曰气迫。所谓求其至者，气至之时也。谨候其时，气可与期，失时反候，五治不分，邪僻内生，工不能禁也。

帝曰:有不袭乎?岐伯曰:苍天之气，不得无常也。气之不袭，是谓非常，非常则变矣。帝曰:非常而变奈何?岐伯曰:变至则病，所胜则微，所不胜则甚，因而重感于邪，则死矣。故非其时则微，当其时则甚也。

帝曰:善。余闻气合而有形，因变以正名。天地之运，阴阳之化，其于万物，孰少孰多，可得闻乎?岐伯曰:悉乎哉问也!天至广不可度，地至大不可量，大神灵问，请陈其方。草生五色，五色之变，不可胜视;草生五味，五味之美，不可胜极，嗜欲不同，各有所通。天食人以五气，地食人以五味。五气入鼻，藏于心肺，上使五色修明，音声能彰。五味入口，藏于肠胃，味有所藏，以养五气，气和而生，津液相成，神乃自生。

帝曰:藏象何如?岐伯曰:心者，生之本，神之处也，其华在面，其充在血脉，为阳中之太阳，通于夏气。肺者，气之本，魄之处也，其华在毛，其充在皮，为阳中之太阴，通于秋气。肾者，主蛰，封藏之本，精之处也，其华在发，其充在骨，为阴中之少阴，通于冬气。肝者，罢极之本，魂之居也，其华在爪，其充在筋，以生血气，其味酸，其色苍，此为阳中之少阳，通于春气。脾、胃、大肠、小肠、三焦、膀胱者，仓廪之本，营之居也，名曰器，能化糟粕，转味而入出者也，其华在唇四白，其充在肌，其味甘，其色黄，此至阴之类，通于土气。凡十一脏取决于胆也。

故人迎一盛病在少阳，二盛病在太阳，三盛病在阳明，四盛已上为格阳。寸口一盛病在厥阴，二盛病在少阴，三盛病在太阴，四盛已上为关阴。人迎与寸口俱盛四倍已上为关格，关格之脉羸，不能极于天地之精气，则死矣。


五脏生成篇第十

心之合脉也，其荣色也，其主肾也。肺之合皮也，其荣毛也，其主心也。肝之合筋也，其荣爪也，其主肺也。脾之合肉也，其荣唇也，其主肝也。肾之合骨也，其荣发也，其主脾也。

是故多食咸，则脉凝泣而变色;多食苦，则皮槁而毛拔;多食辛，则筋急而爪枯;多食酸，则肉胝[image: ]
 而唇揭;多食甘，则骨痛而发落，此五味之所伤也。故心欲苦，肺欲辛，肝欲酸，脾欲甘，肾欲咸，此五味之合五脏之气也。

故色见青如草兹者死，黄如枳实者死，黑如炲者死，赤如衃血者死，白如枯骨者死，此五色之见死也。青如翠羽者生，赤如鸡冠者生，黄如蟹腹者生，白如豕膏者生，黑如乌羽者生，此五色之见生也。生于心，如以缟裹朱;生于肺，如以缟裹红;生于肝，如以缟裹绀;生于脾，如以缟裹栝楼实;生于肾，如以缟裹紫，此五脏所生之外荣也。

色味当五脏:白当肺、辛，赤当心、苦，青当肝、酸，黄当脾、甘，黑当肾、咸。故白当皮，赤当脉，青当筋，黄当肉，黑当骨。

诸脉者皆属于目，诸髓者皆属于脑，诸筋者皆属于节，诸血者皆属于心，诸气者皆属于肺，此四肢八溪之朝夕也。故人卧血归于肝，肝受血而能视，足受血而能步，掌受血而能握，指受血而能摄。卧出而风吹之，血凝于肤者为痹，凝于脉者为泣，凝于足者为厥。此三者，血行而不得反其空，故为痹厥也。人有大谷十二分，小溪三百五十四名，少十二俞，此皆卫气之所留止，邪气之所客也，针石缘而去之。

诊病之始，五决为纪，欲知其始，先建其母。所谓五决者，五脉也。是以头痛巅疾，下虚上实，过在足少阴、巨阳，甚则入肾。徇蒙招尤，目冥耳聋，下实上虚，过在足少阳、厥阴，甚则入肝。腹满[image: ]
 胀，支膈胠胁，下厥上冒，过在足太阴、阳明。咳嗽上气，厥在胸中，过在手阳明、太阴。心烦头痛，病在膈中，过在手巨阳，少阴。

夫脉之小大、滑涩、浮沉，可以指别;五脏之象，可以类推;五脏相音，可以意识;五色微诊，可以目察。能合脉色，可以万全。赤，脉之至也喘而坚，诊曰有积气在中，时害于食，名曰心痹，得之外疾，思虑而心虚，故邪从之。白，脉之至也喘而浮，上虚下实，惊，有积气在胸中，喘而虚，名曰肺痹寒热，得之醉而使内也。青，脉之至也长而左右弹，有积气在心下支胠，名曰肝痹，得之寒湿，与疝同法，腰痛足清头痛。黄，脉之至也大而虚，有积气在腹中，有厥气，名曰厥疝，女子同法，得之疾使四肢汗出当风。黑，脉之至也上坚而大，有积气在小腹与阴，名曰肾痹，得之沐浴清水而卧。

凡相五色，面黄目青，面黄目赤，面黄目白，面黄目黑者，皆不死也。面青目赤，面赤目白，面青目黑，面黑目白，面赤目青，皆死也。


五脏别论篇第十一

黄帝问曰:余闻方士，或以脑髓为脏，或以肠胃为脏，或以为腑，敢问更相反，皆自谓是，不知其道，愿闻其说。岐伯对曰:脑、髓、骨、脉、胆、女子胞，此六者地气之所生也，皆藏于阴而象于地，故藏而不泻，名曰奇恒之府。夫胃、大肠、小肠、三焦、膀胱，此五者天气之所生也，其气象天，故泻而不藏，此受五脏浊气，名曰传化之府，此不能久留，输泻者也。魄门亦为五脏使，水谷不得久藏。所谓五脏者，藏精气而不泻也，故满而不能实。六腑者，传化物而不藏，故实而不能满也。所以然者，水谷入口，则胃实而肠虚;食下，则肠实而胃虚。故曰实而不满，满而不实也。

帝曰:气口何以独为五脏主?岐伯曰:胃者，水谷之海，六腑之大源也。五味入口，藏于胃，以养五脏气，气口亦太阴也。是以五脏六腑之气味，皆出于胃，变见于气口。故五气入鼻，藏于心肺，心肺有病，而鼻为之不利也。

凡治病必察其下，适其脉候，观其志意与其病能。拘于鬼神者，不可与言至德。恶于针石者，不可与言至巧。病不许治者，病必不治，治之无功矣。


卷第四

异法方宜论篇第十二

黄帝问曰:医之治病也，一病而治各不同，皆愈何也?岐伯对曰:地势使然也。故东方之域，天地之所始生也，鱼盐之地，海滨傍水，其民食鱼而嗜咸，皆安其处，美其食。鱼者使人热中，盐者胜血，故其民皆黑色疏理，其病皆为痈疡，其治宜砭石。故砭石者，亦从东方来。

西方者，金玉之域，沙石之处，天地之所收引也，其民陵居而多风，水土刚强，其民不衣而褐荐，其民华食而脂肥，故邪不能伤其形体，其病生于内，其治宜毒药。故毒药者，亦从西方来。

北方者，天地所闭藏之域也，其地高陵居，风寒冰冽，其民乐野处而乳食，脏寒生满病，其治宜灸焫。故灸焫者，亦从北方来。

南方者，天地所长养，阳之所盛处也，其地下，水土弱，雾露之所聚也，其民嗜酸而食胕，故其民皆致理而赤色，其病挛痹，其治宜微针。故九针者，亦从南方来。

中央者，其地平以湿，天地所以生万物也众，其民食杂而不劳，故其病多痿厥寒热，其治宜导引按[image: ]
 。故导引按[image: ]
 者，亦从中央出也。

故圣人杂合以治，各得其所宜，故治所以异而病皆愈者，得病之情，知治之大体也。


移精变气论篇第十三

黄帝问曰:余闻古之治病，惟其移精变气，可祝由而已。今世治病，毒药治其内，针石治其外，或愈或不愈，何也?岐伯对曰:往古人居禽兽之间，动作以避寒，阴居以避暑，内无眷慕之累，外无伸宦之形，此恬憺之世，邪不能深入也。故毒药不能治其内，针石不能治其外，故可移精祝由而已。当今之世不然，忧患缘其内，苦形伤其外，又失四时之从，逆寒暑之宜，贼风数至，虚邪朝夕，内至五脏骨髓，外伤空窍肌肤，所以小病必甚，大病必死，故祝由不能已也。

帝曰:善。余欲临病人，观死生，决嫌疑，欲知其要，如日月光，可得闻乎?岐伯曰:色脉者，上帝之所贵也，先师之所传也。上古使僦贷季理色脉而通神明，合之金木水火土四时八风六合，不离其常，变化相移，以观其妙，以知其要，欲知其要，则色脉是矣。色以应日，脉以应月，常求其要，则其要也。夫色之变化，以应四时之脉，此上帝之所贵，以合于神明也，所以远死而近生。生道以长，命曰圣王。中古之治病，至而治之，汤液十日，以去八风五痹之病，十日不已，治以草苏草荄之枝，本末为助，标本已得，邪气乃服。暮世之治病也则不然，治不本四时，不知日月，不审逆从，病形已成，乃欲微针治其外，汤液治其内，粗工凶凶，以为可攻，故病未已，新病复起。

帝曰:愿闻要道。岐伯曰:治之要极，无失色脉，用之不惑，治之大则。逆从倒行，标本不得，亡神失国。去故就新，乃得真人。

帝曰:余闻其要于夫子矣，夫子言不离色脉，此余之所知也。岐伯曰:治之极于一。帝曰:何谓一?岐伯曰:一者，因得之。帝曰:奈何?岐伯曰:闭户塞牖，系之病者，数问其情，以从其意，得神者昌，失神者亡。帝曰:善。


汤液醪醴论篇第十四

黄帝问曰:为五谷汤液及醪醴奈何?岐伯对曰:必以稻米，炊之稻薪，稻米者完，稻薪者坚。帝曰:何以然?岐伯曰:此得天地之和，高下之宜，故能至完;伐取得时，故能至坚也。

帝曰:上古圣人作汤液醪醴，为而不用何也?岐伯曰:自古圣人之作汤液醪醴者，以为备耳。夫上古作汤液，故为而弗服也。中古之世，道德稍衰，邪气时至，服之万全。帝曰:今之世不必已何也?岐伯曰:当今之世，必齐毒药攻其中，镵石针艾治其外也。

帝曰:形弊血尽而功不立者何?岐伯曰:神不使也。帝曰:何谓神不使?岐伯曰:针石，道也。精神不进，志意不治，故病不可愈。今精坏神去，荣卫不可复收。何者?嗜欲无穷，而忧患不止，精气[image: ]
 坏，营泣卫除，故神去之而病不愈也。

帝曰:夫病之始生也，极微极精，必先入结于皮肤。今良工皆称曰:病成名曰逆，则针石不能治，良药不能及也。今良工皆得其法，守其数，亲戚兄弟远近音声日闻于耳，五色日见于目，而病不愈者，亦何谓不早乎!岐伯曰:病为本，工为标，标本不得，邪气不服，此之谓也。

帝曰:其有不从毫毛而生，五脏阳以竭也，津液充郭，其魄独居，精孤于内，气耗于外，形不可与衣相保，此四极急而动中，是气拒于内，而形施于外，治之奈何?岐伯曰:平治于权衡，去宛陈莝，微动四极，温衣，缪刺其处，以复其形。开鬼门，洁净府，精以时服，五阳已布，疏涤五脏，故精自生，形自盛，骨肉相保，巨气乃平。帝曰:善。


玉版论要篇第十五

黄帝问曰:余闻《揆度》、《奇恒》，所指不同，用之奈何?岐伯对曰:《揆度》者，度病之浅深也。《奇恒》者，言奇病也。请言道之至数，《五色》、《脉变》、《揆度》、《奇恒》，道在于一。神转不回，回则不转，乃失其机。至数之要，迫近于微，著之玉版，命曰合《玉机》。

客色见上下左右，各在其要。其色见浅者，汤液主治，十日已。其见深者，必齐主治，二十一日已。其见大深者，醪酒主治，百日已。色夭面脱，不治，百日尽已。脉短气绝死，病温虚甚死。

色见上下左右，各在其要。上为逆，下为从。女子右为逆，左为从;男子左为逆，右为从。易，重阳死，重阴死。阴阳反作，治在权衡相夺。《奇恒》事也，《揆度》事也。

搏脉痹躄，寒热之交。脉孤为消气，虚泄为夺血。孤为逆，虚为从。行《奇恒》之法，以太阴始。行所不胜曰逆，逆则死;行所胜曰从，从则活。八风四时之胜，终而复始，逆行一过，不复可数，论要毕矣。


诊要经终论篇第十六

黄帝问曰:诊要何如?岐伯对曰:正月二月，天气始方，地气始发，人气在肝。三月四月，天气正方，地气定发，人气在脾。五月六月，天气盛，地气高，人气在头。七月八月，阴气始杀，人气在肺。九月十月，阴气始冰，地气始闭，人气在心。十一月十二月，冰复，地气合，人气在肾。

故春刺散俞，及与分理，血出而止，甚者传气，间者环已。夏刺络俞，见血而止，尽气闭环，痛病必下。秋刺皮肤，循理，上下同法，神变而止。冬刺俞窍于分理，甚者直下，间者散下。春夏秋冬，各有所刺，法其所在。

春刺夏分，脉乱气微，入淫骨髓，病不能愈，令人不嗜食，又且少气。春刺秋分，筋挛逆气，环为咳嗽，病不愈，令人时惊，又且哭。春刺冬分，邪气著藏，令人胀，病不愈，又且欲言语。

夏刺春分，病不愈，令人解墯。夏刺秋分，病不愈，令人心中欲无言，惕惕如人将捕之。夏刺冬分，病不愈，令人少气，时欲怒。

秋刺春分，病不已，令人惕然，欲有所为，起而忘之。秋刺夏分，病不已，令人益嗜卧，又且善梦。秋刺冬分，病不已，令人洒洒时寒。

冬刺春分，病不已，令人欲卧不能眠，眠而有见。冬刺夏分，病不愈，令人气上，发为诸痹。冬刺秋分，病不已，令人善渴。

凡刺胸腹者，必避五脏。中心者，环死;刺中肝，五日死;中脾者，五日死;中肾者，七日死;中肺者，五日死;中膈者，皆为伤中，其病虽愈，不过一岁必死。刺避五脏者，知逆从也。所谓从者，膈与脾肾之处，不知者反之。刺胸腹者，必以布[image: ]
 著之，乃从单布上刺，刺之不愈复刺，刺针必肃。刺肿摇针，经刺勿摇，此刺之道也。

帝曰:愿闻十二经脉之终奈何?岐伯曰:太阳之脉，其终也，戴眼反折瘈疭，其色白，绝汗乃出，出则死矣。少阳终者，耳聋，百节皆纵，目睘绝系，绝系一日半死，其死也色先青白，乃死矣。阳明终者，口目动作，善惊妄言，色黄，其上下经盛，不仁，则终矣。少阴终者，面黑齿长而垢，腹胀闭，上下不通而终矣。太阴终者，腹胀闭不得息，善噫善呕，呕则逆，逆则面赤，不逆则上下不通，不通则面黑皮毛焦而终矣。厥阴终者，中热嗌干，善溺心烦，甚则舌卷卵上缩而终矣。此十二经之所败也。


卷第五

脉要精微论篇第十七

黄帝问曰:诊法何如?岐伯对曰:诊法常以平旦，阴气未动，阳气未散，饮食未进，经脉未盛，络脉调匀，气血未乱，故乃可诊有过之脉。切脉动静而视精明，察五色，观五脏有余不足，六腑强弱，形之盛衰，以此参伍，决死生之分。

夫脉者，血之府也，长则气治，短则气病，数则烦心，大则病进，上盛则气高，下盛则气胀，代则气衰，细则气少，涩则心痛，浑浑革革至如涌泉，病进而危;弊弊绰绰其去如弦绝者死。

夫精明五色者，气之华也。赤欲如帛裹朱，不欲如赭;白欲如鹅羽，不欲如盐;青欲如苍璧之泽，不欲如蓝;黄欲如罗裹雄黄，不欲如黄土;黑欲如重漆色，不欲如地苍。五色精微象见矣，其寿不久也。夫精明者，所以视万物，别白黑，审短长。以长为短，以白为黑，如是则精衰矣。

五脏者，中之守也，中盛脏满，气胜伤恐者，声如从室中言，是中气之湿也。言而微，终日乃复言者，此夺气也。衣被不敛，言语善恶，不避亲疏者，此神明之乱也。仓廪不藏者，是门户不要也。水泉不止者，是膀胱不藏也。得守者生，失守者死。

夫五脏者，身之强也。头者精明之府，头倾视深，精神将夺矣。背者胸中之府，背曲肩随，府将坏矣。腰者肾之府，转摇不能，肾将惫矣。膝者筋之府，屈伸不能，行则偻附，筋将惫矣。骨者髓之府，不能久立，行则振掉，骨将惫矣。得强则生，失强则死。

岐伯曰:反四时者，有余为精，不足为消。应太过，不足为精;应不足，有余为消。阴阳不相应，病名曰关格。

帝曰:脉其四时动奈何?知病之所在奈何?知病之所变奈何?知病乍在内奈何?知病乍在外奈何?请问此五者，可得闻乎?岐伯曰:请言其与天运转大也。万物之外，六合之内，天地之变，阴阳之应，彼春之暖，为夏之暑，彼秋之忿，为冬之怒，四变之动，脉与之上下，以春应中规，夏应中矩，秋应中衡，冬应中权。是故冬至四十五日，阳气微上，阴气微下;夏至四十五日，阴气微上，阳气微下。阴阳有时，与脉为期，期而相失，知脉所分，分之有期，故知死时。微妙在脉，不可不察，察之有纪，从阴阳始，始之有经，从五行生，生之有度，四时为宜，补泻勿失，与天地如一，得一之情，以知死生。是故声合五音，色合五行，脉合阴阳。

是知阴盛则梦涉大水恐惧，阳盛则梦大火燔灼，阴阳俱盛则梦相杀毁伤;上盛则梦飞，下盛则梦堕;甚饱则梦予，甚饥则梦取;肝气盛则梦怒，肺气盛则梦哭;短虫多则梦聚众，长虫多则梦相击毁伤。

是故持脉有道，虚静为保。春日浮，如鱼之游在波;夏日在肤，泛泛乎万物有余;秋日下肤，蛰虫将去;冬日在骨，蛰虫周密，君子居室。故曰:知内者按而纪之，知外者终而始之。此六者，持脉之大法。

心脉搏坚而长，当病舌卷不能言;其耎而散者，当消渴自已。肺脉搏坚而长，当病唾血;其耎而散者，当病灌汗，至令不复散发也。肝脉搏坚而长，色不青，当病坠若搏，因血在胁下，令人喘逆;其耎而散色泽者，当病溢饮，溢饮者渴暴多饮，而易入肌皮肠胃之外也。胃脉搏坚而长，其色赤，当病折髀;其耎而散者，当病食痹。脾脉搏坚而长，其色黄，当病少气;其耎而散色不泽者，当病足[image: ]
 肿，若水状也。肾脉搏坚而长，其色黄而赤者，当病折腰;其耎而散者，当病少血，至令不复也。

帝曰:诊得心脉而急，此为何病?病形何如?岐伯曰:病名心疝，少腹当有形也。帝曰:何以言之?岐伯曰:心为牡脏，小肠为之使，故曰少腹当有形也。帝曰:诊得胃脉，病形何如?岐伯曰:胃脉实则胀，虚则泄。

帝曰:病成而变何谓?岐伯曰:风成为寒热，瘅成为消中，厥成为巅疾，久风为飧泄，脉风成为疠，病之变化，不可胜数。

帝曰:诸痈肿筋挛骨痛，此皆安生?岐伯曰:此寒气之肿，八风之变也。帝曰:治之奈何?岐伯曰:此四时之病，以其胜治之愈也。

帝曰:有故病五脏发动，因伤脉色，各何以知其久暴至之病乎?岐伯曰:悉乎哉问也!征其脉小色不夺者，新病也;征其脉不夺其色夺者，此久病也;征其脉与五色俱夺者，此久病也;征其脉与五色俱不夺者，新病也。肝与肾脉并至，其色苍赤，当病毁伤不见血，已见血，湿若中水也。

尺内两傍则季胁也，尺外以候肾，尺里以候腹。中附上，左外以候肝，内以候膈;右外以候胃，内以候脾。上附上，右外以候肺，内以候胸中;左外以候心，内以候膻中。前以候前，后以候后。上竟上者，胸喉中事也;下竟下者，少腹腰股膝胫足中事也。

粗大者，阴不足阳有余，为热中也。来疾去徐，上实下虚，为厥巅疾;来徐去疾，上虚下实，为恶风也。故中恶风者，阳气受也。有脉俱沉细数者，少阴厥也;沉细数散者，寒热也;浮而散者为眴仆。诸浮不躁者皆在阳，则为热;其有躁者在手。诸细而沉者皆在阴，则为骨痛;其有静者在足。数动一代者，病在阳之脉也，泄及便脓血。诸过者切之，涩者阳气有余也，滑者阴气有余也。阳气有余为身热无汗，阴气有余为多汗身寒，阴阳有余则无汗而寒。推而外之，内而不外，有心腹积也。推而内之，外而不内，身有热也。推而上之，上而不下，腰足清也。推而下之，下而不上，头项痛也。按之至骨，脉气少者，腰脊痛而身有痹也。


平人气象论篇第十八

黄帝问曰:平人何如?岐伯对曰:人一呼脉再动，一吸脉亦再动，呼吸定息脉五动，闰以太息，命曰平人。平人者，不病也。常以不病调病人，医不病，故为病人平息以调之为法。人一呼脉一动，一吸脉一动，曰少气。人一呼脉三动，一吸脉三动而躁，尺热曰病温，尺不热脉滑曰病风，脉涩曰痹。人一呼脉四动以上曰死，脉绝不至曰死，乍疏乍数曰死。

平人之常气禀于胃，胃者平人之常气也，人无胃气曰逆，逆者死。

春胃微弦曰平，弦多胃少曰肝病，但弦无胃曰死，胃而有毛曰秋病，毛甚曰今病。脏真散于肝，肝藏筋膜之气也。夏胃微钩曰平，钩多胃少曰心病，但钩无胃曰死，胃而有石曰冬病，石甚曰今病。脏真通于心，心藏血脉之气也。长夏胃微耎弱曰平，弱多胃少曰脾病，但代无胃曰死，耎弱有石曰冬病，弱甚曰今病。脏真濡于脾，脾藏肌肉之气也。秋胃微毛曰平，毛多胃少曰肺病，但毛无胃曰死，毛而有弦曰春病，弦甚曰今病。脏真高于肺，以行荣卫阴阳也。冬胃微石曰平，石多胃少曰肾病，但石无胃曰死，石而有钩曰夏病，钩甚曰今病。脏真下于肾，肾藏骨髓之气也。

胃之大络，名曰虚里，贯膈络肺，出于左乳下，其动应衣，脉宗气也。盛喘数绝者，则病在中;结而横，有积矣;绝不至曰死。乳之下其动应衣，宗气泄也。

欲知寸口太过与不及，寸口之脉中手短者，曰头痛;寸口脉中手长者，曰足胫痛;寸口脉中手促上击者，曰肩背痛。寸口脉沉而坚者，曰病在中;寸口脉浮而盛者，曰病在外。寸口脉沉而弱，曰寒热及疝瘕少腹痛;寸口脉沉而横，曰胁下有积，腹中有横积痛;寸口脉沉而喘，曰寒热。脉盛滑坚者，曰病在外;脉小实而坚者，曰病在内。脉小弱以涩，谓之久病;脉滑浮而疾者，谓之新病。脉急者，曰疝瘕少腹痛;脉滑曰风;脉涩曰痹;缓而滑曰热中;盛而紧曰胀。脉从阴阳，病易已;脉逆阴阳，病难已。脉得四时之顺，曰病无他;脉反四时及不间脏，曰难已。

臂多青脉，曰脱血。尺缓脉涩，谓之解[image: ]
 安卧;尺热脉盛，谓之脱血;尺涩脉滑，谓之多汗;尺寒脉细，谓之后泄。脉尺粗常热者，谓之热中。

肝见庚辛死，心见壬癸死，脾见甲乙死，肺见丙丁死，肾见戊己死，是谓真脏见皆死。

颈脉动喘疾咳，曰水。目裹微肿如卧蚕起之状，曰水。溺黄赤安卧者，黄疸。已食如饥者，胃疸。面肿曰风。足胫肿曰水。目黄者曰黄疸。妇人手少阴脉动甚者，妊子也。

脉有逆从四时，未有脏形，春夏而脉沉涩，秋冬而脉浮大，命曰逆四时也。风热而脉静，泄而脱血脉实，病在中脉虚，病在外脉涩坚者，皆难治，命曰反四时也。

人以水谷为本，故人绝水谷则死，脉无胃气亦死。所谓无胃气者，但得真脏脉，不得胃气也。所谓脉不得胃气者，肝不弦、肾不石也。

太阳脉至，洪大以长;少阳脉至，乍数乍疏，乍短乍长;阳明脉至，浮大而短。

夫平心脉来，累累如连珠，如循琅玕，曰心平，夏以胃气为本。病心脉来，喘喘连属，其中微曲，曰心病。死心脉来，前曲后居，如操带钩，曰心死。

平肺脉来，厌厌聂聂，如落榆荚，曰肺平，秋以胃气为本。病肺脉来，不上不下，如循鸡羽，曰肺病。死肺脉来，如物之浮，如风吹毛，曰肺死。

平肝脉来，耎弱招招，如揭长竿末梢，曰肝平，春以胃气为本。病肝脉来，盈实而滑，如循长竿，曰肝病。死肝脉来，急益劲，如新张弓弦，曰肝死。

平脾脉来，和柔相离，如鸡践地，曰脾平，长夏以胃气为本。病脾脉来，实而盈数，如鸡举足，曰脾病。死脾脉来，锐坚如乌之喙，如鸟之距，如屋之漏，如水之流，曰脾死。

平肾脉来，喘喘累累如钩，按之而坚，曰肾平，冬以胃气为本。病肾脉来，如引葛，按之益坚，曰肾病。死肾脉来，发如夺索，辟辟如弹石，曰肾死。


卷第六

玉机真脏论篇第十九

黄帝问曰:春脉如弦，何如而弦?岐伯对曰:春脉者肝也，东方木也，万物之所以始生也，故其气来耎弱轻虚而滑，端直以长，故曰弦，反此者病。帝曰:何如而反?岐伯曰:其气来实而强，此谓太过，病在外;其气来不实而微，此谓不及，病在中。帝曰:春脉太过与不及，其病皆何如?岐伯曰:太过则令人善怒，忽忽眩冒而巅疾;其不及则令人胸痛引背，下则两胁胠满。帝曰:善。

夏脉如钩，何如而钩?岐伯曰:夏脉者心也，南方火也，万物之所以盛长也，故其气来盛去衰，故曰钩，反此者病。帝曰:何如而反?岐伯曰:其气来盛去亦盛，此谓太过，病在外;其气来不盛去反盛，此谓不及，病在中。帝曰:夏脉太过与不及，其病皆何如?岐伯曰:太过则令人身热而肤痛，为浸淫;其不及则令人烦心，上见咳唾，下为气泄。帝曰:善。

秋脉如浮，何如而浮?岐伯曰:秋脉者肺也，西方金也，万物之所以收成也，故其气来轻虚以浮，来急去散，故曰浮，反此者病。帝曰:何如而反?岐伯曰:其气来毛而中央坚，两傍虚，此谓太过，病在外;其气来毛而微，此谓不及，病在中。帝曰:秋脉太过与不及，其病皆何如?岐伯曰:太过则令人逆气而背痛，愠愠然;其不及则令人喘，呼吸少气而咳，上气见血，下闻病音。帝曰:善。

冬脉如营，何如而营?岐伯曰:冬脉者肾也，北方水也，万物之所以合藏也，故其气来沉以搏，故曰营，反此者病。帝曰:何如而反?岐伯曰:其气来如弹石者，此谓太过，病在外;其去如数者，此谓不及，病在中。帝曰:冬脉太过与不及，其病皆何如?岐伯曰:太过则令人解[image: ]
 ，脊脉痛而少气不欲言;其不及，则令人心悬如病饥，[image: ]
 中清，脊中痛，少腹满，小便变赤黄。帝曰:善。

帝曰:四时之序，逆从之变异也，然脾脉独何主?岐伯曰:脾脉者土也，孤脏以灌四傍者也。帝曰:然则脾善恶，可得见之乎?岐伯曰:善者不可得见，恶者可见。帝曰:恶者何如可见?岐伯曰:其来如水之流者，此谓太过，病在外;如鸟之喙者，此谓不及，病在中。帝曰:夫子言脾为孤脏，中央土以灌四傍，其太过与不及，其病皆何如?岐伯曰:太过，则令人四肢不举;其不及，则令人九窍不通，名曰重强。帝瞿然而起，再拜而稽首曰:善。吾得脉之大要，天下至数，《五色》、《脉变》、《揆度》、《奇恒》，道在于一，神转不回，回则不转，乃失其机。至数之要，迫近以微，著之玉版，藏之于府，每旦读之，名曰《玉机》。

五脏受气于其所生，传之于其所胜，气舍于其所生，死于其所不胜。病之且死，必先传行，至其所不胜，病乃死。此言气之逆行也，故死。肝受气于心，传之于脾，气舍于肾，至肺而死。心受气于脾，传之于肺，气舍于肝，至肾而死。脾受气于肺，传之于肾，气舍于心，至肝而死。肺受气于肾，传之于肝，气舍于脾，至心而死。肾受气于肝，传之于心，气舍于肺，至脾而死。此皆逆死也。一日一夜五分之，此所以占死生之早暮也。

黄帝曰:五脏相通，移皆有次，五脏有病，则各传其所胜。不治，法三月若六月，若三日若六日，传五脏而当死。是顺传所胜之次。故曰:别于阳者，知病从来;别于阴者，知死生之期。言知至其所困而死。

是故风者百病之长也，今风寒客于人，使人毫毛毕直，皮肤闭而为热，当是之时，可汗而发也;或痹不仁肿痛，当是之时，可汤熨及火灸刺而去之。弗治，病入舍于肺，名曰肺痹，发咳上气。弗治，肺即传而行之肝，病名曰肝痹，一名曰厥，胁痛出食，当是之时，可按若刺耳。弗治，肝传之脾，病名曰脾风，发瘅，腹中热，烦心出黄，当此之时，可按可药可浴。弗治，脾传之肾，病名曰疝瘕，少腹冤热而痛，出白，一名曰蛊，当此之时，可按可药。弗治，肾传之心，病筋脉相引而急，病名曰瘛，当此之时，可灸可药。弗治，满十日，法当死。肾因传之心，心即复反传而行之肺，发寒热，法当三岁死，此病之次也。然其卒发者，不必治于传，或其传化有不以次，不以次入者，忧恐悲喜怒，令不得以其次，故令人有大病矣。因而喜大虚则肾气乘矣，怒则肝气乘矣，悲则肺气乘矣，恐则脾气乘矣，忧则心气乘矣，此其道也。故病有五，五五二十五变及其传化。传，乘之名也。

大骨枯槁，大肉陷下，胸中气满，喘息不便，其气动形，期六月死，真脏脉见，乃予之期日。大骨枯槁，大肉陷下，胸中气满，喘息不便，内痛引肩项，期一月死，真脏见，乃予之期日。大骨枯槁，大肉陷下，胸中气满，喘息不便，内痛引肩项，身热，脱肉破[image: ]
 ，真脏见，十日之内死。大骨枯槁，大肉陷下，肩髓内消，动作益衰，真脏未见，期一岁死;见其真脏，乃予之期日。大骨枯槁，大肉陷下，胸中气满，腹内痛，心中不便，肩项身热，破[image: ]
 脱肉，目匡陷，真脏见，目不见人，立死;其见人者，至其所不胜之时则死。

急虚身中卒至，五脏绝闭，脉道不通，气不往来，譬于堕溺，不可为期。其脉绝不来，若人一息五六至，其形肉不脱，真脏虽不见，犹死也。

真肝脉至，中外急，如循刀刃责责然，如按琴瑟弦，色青白不泽，毛折，乃死。真心脉至，坚而搏，如循薏苡子累累然，色赤黑不泽，毛折，乃死。真肺脉至，大而虚，如以毛羽中人肤，色白赤不泽，毛折，乃死。真肾脉至，搏而绝，如指弹石辟辟然，色黑黄不泽，毛折，乃死。真脾脉至，弱而乍数乍疏，色黄青不泽，毛折，乃死。诸真脏脉见者，皆死不治也。

黄帝曰:见真脏曰死，何也?岐伯曰:五脏者皆禀气于胃，胃者五脏之本也。脏气者，不能自致于手太阴，必因于胃气，乃至于手太阴也。故五脏各以其时，自为而至于手太阴也。故邪气胜者，精气衰也。故病甚者，胃气不能与之俱至于手太阴，故真脏之气独见，独见者病胜脏也，故曰死。帝曰:善。

黄帝曰:凡治病，察其形气色泽，脉之盛衰，病之新故，乃治之，无后其时。形气相得，谓之可治;色泽以浮，谓之易已;脉从四时，谓之可治;脉弱以滑，是有胃气，命曰易治，取之以时。形气相失，谓之难治;色夭不泽，谓之难已;脉实以坚，谓之益甚;脉逆四时，为不可治。必察四难，而明告之。

所谓逆四时者，春得肺脉，夏得肾脉，秋得心脉，冬得脾脉，其至皆悬绝沉涩者，命曰逆四时。未有脏形，于春夏而脉沉涩，秋冬而脉浮大，名曰逆四时也。病热脉静，泄而脉大，脱血而脉实，病在中脉实坚，病在外脉不实坚者，皆难治。

黄帝曰:余闻虚实以决死生，愿闻其情。岐伯曰:五实死，五虚死。帝曰:愿闻五实五虚。岐伯曰:脉盛，皮热，腹胀，前后不通，闷瞀，此谓五实。脉细，皮寒，气少，泄利前后，饮食不入，此谓五虚。帝曰:其时有生者何也?岐伯曰:浆粥入胃泄注止，则虚者活;身汗得后利，则实者活。此其候也。


三部九候论篇第二十

黄帝问曰:余闻《九针》于夫子，众多博大，不可胜数。余愿闻要道，以属子孙，传之后世，著之骨髓，藏之肝肺，歃血而受，不敢妄泄，令合天道，必有终始，上应天光星辰历纪，下副四时五行，贵贱更立，冬阴夏阳，以人应之奈何?愿闻其方。岐伯对曰:妙乎哉问也!此天地之至数。

帝曰:愿闻天地之至数，合于人形血气，通决死生，为之奈何?岐伯曰:天地之至数，始于一，终于九焉。一者天，二者地，三者人，因而三之，三三者九，以应九野。故人有三部，部有三候，以决死生，以处百病，以调虚实，而除邪疾。

帝曰:何谓三部?岐伯曰:有下部，有中部，有上部，部各有三候。三候者，有天有地有人也，必指而导之，乃以为质。上部天，两额之动脉;上部地，两颊之动脉;上部人，耳前之动脉。中部天，手太阴也;中部地，手阳明也;中部人，手少阴也。下部天，足厥阴也;下部地，足少阴也;下部人，足太阴也。故下部之天以侯肝，地以候肾，人以候脾胃之气。帝曰:中部之候奈何?岐伯曰:亦有天，亦有地，亦有人。天以候肺，地以候胸中之气，人以候心。帝曰:上部以何候之?岐伯曰:亦有天，亦有地，亦有人。天以候头角之气，地以候口齿之气，人以候耳目之气。三部者，各有天，各有地，各有人。三而成天，三而成地，三而成人。三而三之，合则为九，九分为九野，九野为九脏。故神脏五，形脏四，合为九脏。五脏已败，其色必夭，夭必死矣。

帝曰:以候奈何?岐伯曰:必先度其形之肥瘦，以调其气之虚实，实则泻之，虚则补之。必先去其血脉而后调之，无问其病，以平为期。

帝曰:决死生奈何?岐伯曰:形盛脉细，少气不足以息者危;形瘦脉大，胸中多气者死。形气相得者生，参伍不调者病。三部九候皆相失者死;上下左右之脉相应如参舂者病甚;上下左右相失不可数者死。中部之候虽独调，与众脏相失者死;中部之候相减者死;目内陷者死。

帝曰:何以知病之所在?岐伯曰:察九候，独小者病，独大者病，独疾者病，独迟者病，独热者病，独寒者病，独陷下者病。以左手足上去踝五寸而按之，右手当踝而弹之，其应过五寸以上，蠕蠕然者不病;其应疾，中手浑浑然者病;中手徐徐然者病;其应上不能至五寸，弹之不应者死。是以脱肉身不去者死。中部乍疏乍数者死。其脉代而钩者，病在络脉。九候之相应也，上下若一，不得相失。一候后则病，二候后则病甚，三候后则病危。所谓后者，应不俱也。察其腑脏，以知死生之期，必先知经脉，然后知病脉。真脏脉见者，邪胜，死也。足太阳气绝者，其足不可屈伸，死必戴眼。

帝曰:冬阴夏阳奈何?岐伯曰:九候之脉，皆沉细悬绝者为阴，主冬，故以夜半死。盛躁喘数者为阳，主夏，故以日中死。是故寒热病者，以平旦死。热中及热病者，以日中死。病风者，以日夕死。病水者，以夜半死。其脉乍疏乍数乍迟乍疾者，日乘四季死。形肉已脱，九候虽调，犹死。七诊虽见，九候皆从者不死。所言不死者，风气之病及经月之病，似七诊之病而非也，故言不死。若有七诊之病，其脉候亦败者死矣，必发哕噫。

必审问其所始病，与今之所方病，而后各切循其脉，视其经络浮沉，以上下逆从循之，其脉疾者病，其脉迟者病，脉不往来者死，皮肤著者死。

帝曰:其可治者奈何?岐伯曰:经病者治其经，孙络病者治其孙络血，血病身有痛者治其经络。其病者在奇邪，奇邪之脉则缪刺之。留瘦不移，节而刺之。上实下虚，切而从之，索其结络脉，刺出其血，以见通之。瞳子高者，太阳不足;戴眼者，太阳已绝。此决死生之要，不可不察也。手指及手外踝上五指留针。


卷第七

经脉别论篇第二十一

黄帝问曰:人之居处动静勇怯，脉亦为之变乎?岐伯对曰:凡人之惊恐恚劳动静，皆为变也。是以夜行则喘出于肾，淫气病肺。有所堕恐，喘出于肝，淫气害脾。有所惊恐，喘出于肺，淫气伤心。度水跌仆，喘出于肾与骨，当是之时，勇者气行则已，怯者则着而为病也。故曰:诊病之道，观人勇怯、骨肉皮肤，能知其情，以为诊法也。故饮食饱甚，汗出于胃。惊而夺精，汗出于心。持重远行，汗出于肾。疾走恐惧，汗出于肝。摇体劳苦，汗出于脾。故春秋冬夏，四时阴阳，生病起于过用，此为常也。

食气入胃，散精于肝，淫气于筋。食气入胃，浊气归心，淫精于脉。脉气流经，经气归于肺，肺朝百脉，输精于皮毛。毛脉合精，行气于府。府精神明，留于四脏，气归于权衡。权衡以平，气口成寸，以决死生。饮入于胃，游溢精气，上输于脾;脾气散精，上归于肺;通调水道，下输膀胱。水精四布，五经并行，合于四时五脏阴阳，《揆度》以为常也。

太阳脏独至，厥喘虚气逆，是阴不足阳有余也，表里当俱泻，取之下俞。阳明脏独至，是阳气重并也，当泻阳补阴，取之下俞。少阳脏独至，是厥气也，[image: ]
 前卒大，取之下俞。少阳独至者，一阳之过也。太阴脏搏者，用心省真，五脉气少，胃气不平，三阴也，宜治其下俞，补阳泻阴。二阴独啸，少阴厥也，阳并于上，四脉争张，气归于肾，宜治其经络，泻阳补阴。一阴至，厥阴之治也，真虚[image: ]
 心，厥气留薄，发为白汗，调食和药，治在下俞。

帝曰:太阳脏何象?岐伯曰:象三阳而浮也。帝曰:少阳脏何象?岐伯曰:象一阳也，一阳脏者，滑而不实也。帝曰:阳明脏何象?岐伯曰:象大浮也，太阴脏搏，言伏鼓也。二阴搏至，肾沉不浮也。


脏气法时论篇第二十二

黄帝问曰:合人形以法四时五行而治，何如而从?何如而逆?得失之意，愿闻其事。岐伯对曰:五行者，金木水火土也，更贵更贱，以知死生，以决成败，而定五脏之气，间甚之时，死生之期也。

帝曰:愿卒闻之。岐伯曰:肝主春，足厥阴少阳主治，其日甲乙，肝苦急，急食甘以缓之。心主夏，手少阴太阳主治，其日丙丁，心苦缓，急食酸以收之。脾主长夏，足太阴阳明主治，其日戊己，脾苦湿，急食苦以燥之。肺主秋，手太阴阳明主治，其日庚辛，肺苦气上逆，急食苦以泄之。肾主冬，足少阴太阳主治，其日壬癸，肾苦燥，急食辛以润之。开腠理，致津液，通气也。

病在肝，愈于夏，夏不愈，甚于秋，秋不死，持于冬，起于春，禁当风。肝病者，愈在丙丁，丙丁不愈，加于庚辛，庚辛不死，持于壬癸，起于甲乙。肝病者，平旦慧，下晡甚，夜半静。肝欲散，急食辛以散之，用辛补之，酸泻之。

病在心，愈在长夏，长夏不愈，甚于冬，冬不死，持于春，起于夏，禁温食热衣。心病者，愈在戊己，戊己不愈，加于壬癸，壬癸不死，持于甲乙，起于丙丁。心病者，日中慧，夜半甚，平旦静。心欲耎，急食咸以耎之，用咸补之，甘泻之。

病在脾，愈在秋，秋不愈，甚于春，春不死，持于夏，起于长夏，禁温食饱食、湿地濡衣。脾病者，愈在庚辛，庚辛不愈，加于甲乙，甲乙不死，持于丙丁，起于戊己。脾病者，日昳慧，日出甚，下晡静。脾欲缓，急食甘以缓之，用苦泻之，甘补之。

病在肺，愈在冬，冬不愈，甚于夏，夏不死，持于长夏，起于秋，禁寒饮食寒衣。肺病者，愈在壬癸，壬癸不愈，加于丙丁，丙丁不死，持于戊己，起于庚辛。肺病者，下晡慧，日中甚，夜半静。肺欲收，急食酸以收之，用酸补之，辛泻之。

病在肾，愈在春，春不愈，甚于长夏，长夏不死，持于秋，起于冬，禁犯焠[image: ]
 热食、温炙衣。肾病者，愈在甲乙，甲乙不愈，甚于戊己，戊己不死，持于庚辛，起于壬癸。肾病者，夜半慧，四季甚，下晡静。肾欲坚，急食苦以坚之，用苦补之，咸泻之。

夫邪气之客于身也，以胜相加，至其所生而愈，至其所不胜而甚，至于所生而持，自得其位而起。必先定五脏之脉，乃可言间甚之时、死生之期也。

肝病者，两胁下痛引少腹，令人善怒;虚则目[image: ]
 [image: ]
 无所见，耳无所闻，善恐如人将捕之，取其经，厥阴与少阳。气逆则头痛，耳聋不聪，颊肿，取血者。

心病者，胸中痛，胁支满，胁下痛，膺背肩胛间痛，两臂内痛;虚则胸腹大，胁下与腰相引而痛，取其经，少阴太阳，舌下血者。其变病，刺郄中血者。

脾病者，身重，善肌肉痿，足不收，行善瘈，脚下痛;虚则腹满肠鸣，飧泄食不化，取其经，太阴阳明少阴血者。

肺病者，喘咳逆气，肩背痛，汗出，尻阴股膝髀腨胻足皆痛;虚则少气不能报息，耳聋嗌干，取其经，太阴足太阳之外厥阴内血者。

肾病者，腹大胫肿，喘咳身重，寝汗出，憎风;虚则胸中痛，大腹小腹痛，清厥，意不乐，取其经，少阴太阳血者。

肝色青，宜食甘，粳米牛肉枣葵皆甘。心色赤，宜食酸，小豆犬肉李韭皆酸。肺色白，宜食苦，麦羊肉杏薤皆苦。脾色黄，宜食咸，大豆豕肉栗藿皆咸。肾色黑，宜食辛，黄黍鸡肉桃葱皆辛。辛散，酸收，甘缓，苦坚，咸耎。

毒药攻邪，五谷为养，五果为助，五畜为益，五菜为充，气味合而服之，以补精益气。此五者，有辛酸甘苦咸，各有所利，或散或收，或缓或急，或坚或耎，四时五脏，病随五味所宜也。


宣明五气篇第二十三

五味所入:酸入肝，辛入肺，苦入心，咸入肾，甘入脾，是谓五入。

五气所病:心为噫，肺为咳，肝为语，脾为吞，肾为欠为嚏，胃为气逆为哕，大肠小肠为泄，下焦溢为水，膀胱不利为癃、不约为遗溺，胆为怒，是谓五病。

五精所并:精气并于心则喜，并于肺则悲，并于肝则忧，并于脾则畏，并于肾则恐，是谓五并。虚而相并者也。

五脏所恶:心恶热，肺恶燥，肝恶风，脾恶湿，肾恶寒，是谓五恶。

五脏化液:心为汗，肺为涕，肝为泪，脾为涎，肾为唾，是谓五液。

五味所禁:辛走气，气病无多食辛;咸走血，血病无多食咸;苦走骨，骨病无多食苦;甘走肉，肉病无多食甘;酸走筋，筋病无多食酸。是谓五禁，无令多食。

五病所发:阴病发于骨，阳病发于血，阴病发于肉，阳病发于冬，阴病发于夏，是谓五发。

五邪所乱:邪入于阳则狂，邪入于阴则痹，搏阳则为巅疾，搏阴则为喑，阳入之阴则静，阴出之阳则怒，是谓五乱。

五邪所见:春得秋脉，夏得冬脉，长夏得春脉，秋得夏脉，冬得长夏脉，名曰阴出之阳，病善怒不治，是谓五邪。皆同命，死不治。

五脏所藏:心藏神，肺藏魄，肝藏魂，脾藏意，肾藏志，是谓五脏所藏。

五脏所主:心主脉，肺主皮，肝主筋，脾主肉，肾主骨，是谓五主。

五劳所伤:久视伤血，久卧伤气，久坐伤肉，久立伤骨，久行伤筋，是谓五劳所伤。

五脉应象:肝脉弦，心脉钩，脾脉代，肺脉毛，肾脉石，是谓五脏之脉。


血气形志篇第二十四

夫人之常数，太阳常多血少气，少阳常少血多气，阳明常多气多血，少阴常少血多气，厥阴常多血少气，太阴常多气少血，此天之常数。

足太阳与少阴为表里，少阳与厥阴为表里，阳明与太阴为表里，是为足阴阳也。手太阳与少阴为表里，少阳与心主为表里，阳明与太阴为表里，是为手之阴阳也。今知手足阴阳所苦，凡治病必先去其血，乃去其所苦，伺之所欲，然后泻有余，补不足。

欲知背俞，先度其两乳间，中折之，更以他草度去半已，即以两隅相拄也，乃举以度其背，令其一隅居上，齐脊大椎，两隅在下，当其下隅者，肺之俞也。复下一度，心之俞也。复下一度，左角肝之俞也，右角脾之俞也。复下一度，肾之俞也。是谓五脏之俞，灸刺之度也。

形乐志苦，病生于脉，治之以灸刺。形乐志乐，病生于肉，治之以针石。形苦志乐，病生于筋，治之以熨引。形苦志苦，病生于咽嗌，治之以百药。形数惊恐，经络不通，病生于不仁，治之以按摩醪药。是谓五形志也。

刺阳明出血气，刺太阳出血恶气，刺少阳出气恶血，刺太阴出气恶血，刺少阴出气恶血，刺厥阴出血恶气也。


卷第八

宝命全形论篇第二十五

黄帝问曰:天覆地载，万物悉备，莫贵于人。人以天地之气生，四时之法成。君王众庶，尽欲全形，形之疾病，莫知其情，留淫日深，著于骨髓，心私虑之。余欲针除其疾病，为之奈何?岐伯对曰:夫盐之味咸者，其气令器津泄;弦绝者，其音嘶败;木敷者，其叶发;病深者，其声哕。人有此三者，是谓坏府，毒药无治，短针无取，此皆绝皮伤肉，血气争黑。

帝曰:余念其痛，心为之乱惑，反甚其病，不可更代，百姓闻之，以为残贼，为之奈何?岐伯曰:夫人生于地，悬命于天，天地合气，命之曰人。人能应四时者，天地为之父母;知万物者，谓之天子。天有阴阳，人有十二节;天有寒暑，人有虚实。能经天地阴阳之化者，不失四时;知十二节之理者，圣智不能欺也;能存八动之变者，五胜更立;能达虚实之数者，独出独入，呿吟至微，秋毫在目。

帝曰:人生有形，不离阴阳，天地合气，别为九野，分为四时，月有小大，日有短长，万物并至，不可胜量，虚实呿吟，敢问其方?岐伯曰:木得金而伐，火得水而灭，土得木而达，金得火而缺，水得土而绝，万物尽然，不可胜竭。故针有悬布天下者五，黔首共余食，莫知之也。一曰治神，二曰知养身，三曰知毒药为真，四曰制砭石小大，五曰知腑脏血气之诊。五法俱立，各有所先。今末世之刺也，虚者实之，满者泄之，此皆众工所共知也。若夫法天则地，随应而动，和之者若响，随之者若影，道无鬼神，独来独往。

帝曰:愿闻其道。岐伯曰:凡刺之真，必先治神，五脏已定，九候已备，后乃存针，众脉不见，众凶弗闻，外内相得，无以形先，可玩往来，乃施于人。人有虚实，五虚勿近，五实勿远，至其当发，间不容瞚。手动若务，针耀而匀，静意视义，观适之变，是谓冥冥，莫知其形，见其乌乌，见其稷稷，徒见其飞，不知其谁，伏如横弩，起如发机。

帝曰:何如而虚?何如而实?岐伯曰:刺实者须其虚，刺虚者须其实。经气已至，慎守勿失，深浅在志，远近若一，如临深渊，手如握虎，神无营于众物。


八正神明论篇第二十六

黄帝问曰:用针之服，必有法则焉，今何法何则?岐伯对曰:法天则地，合以天光。帝曰:愿卒闻之。岐伯曰:凡刺之法，必候日月星辰、四时八正之气，气定乃刺之。是故天温日明，则人血淖液而卫气浮，故血易泻，气易行;天寒日阴，则人血凝泣而卫气沉。月始生，则血气始精，卫气始行;月郭满，则血气实，肌肉坚;月郭空，则肌肉减，经络虚，卫气去，形独居。是以因天时而调血气也。是以天寒无刺，天温无疑。月生无泻，月满无补，月郭空无治，是谓得时而调之。因天之序，盛虚之时，移光定位，正立而待之。故曰月生而泻，是谓脏虚;月满而补，血气扬溢，络有留血，命曰重实;月郭空而治，是谓乱经。阴阳相错，真邪不别，沉以留止，外虚内乱，淫邪乃起。

帝曰:星辰八正何候?岐伯曰:星辰者，所以制日月之行也。八正者，所以候八风之虚邪以时至者也。四时者，所以分春秋冬夏之气所在，以时调之也。八正之虚邪，而避之勿犯也。以身之虚，而逢天之虚，两虚相感，其气至骨，入则伤五脏，工候救之，弗能伤也。故曰:天忌不可不知也。

帝曰:善。其法星辰者，余闻之矣，愿闻法往古者。岐伯曰:法往古者，先知《针经》也。验于来今者，先知日之寒温，月之虚盛，以候气之浮沉，而调之于身，观其立有验也。观于冥冥者，言形气荣卫之不形于外，而工独知之，以日之寒温，月之虚盛，四时气之浮沉，参伍相合而调之，工常先见之，然而不形于外，故曰观于冥冥焉。通于无穷者，可以传于后世也，是故工之所以异也。然而不形见于外，故俱不能见也。视之无形，尝之无味，故谓冥冥，若神仿佛。

虚邪者，八正之虚邪气也。正邪者，身形若用力汗出，腠理开，逢虚风，其中人也微，故莫知其情，莫见其形。上工救其萌芽，必先见三部九候之气，尽调不败而救之，故曰上工。下工救其已成，救其已败。救其已成者，言不知三部九候之相失，因病而败之也。知其所在者，知诊三部九候之病脉，处而治之，故曰守其门户焉，莫知其情而见邪形也。

帝曰:余闻补泻，未得其意。岐伯曰:泻必用方，方者，以气方盛也，以月方满也，以日方温也，以身方定也，以息方吸而内针，乃复候其方吸而转针，乃复候其方呼而徐引针，故曰泻必用方，其气乃行焉。补必用员，员者行也，行者移也，刺必中其荣，复以吸排针也。故员与方，非针也。故养神者，必知形之肥瘦，荣卫血气之盛衰。血气者，人之神，不可不谨养。

帝曰:妙乎哉论也!合人形于阴阳四时，虚实之应，冥冥之期，其非夫子孰能通之。然夫子数言形与神，何谓形?何谓神?愿卒闻之。岐伯曰:请言形。形乎形，目冥冥，问其所病，索之于经，慧然在前，按之不得，不知其情，故曰形。帝曰:何谓神?岐伯曰:请言神。神乎神，耳不闻，目明心开而志先，慧然独悟，口弗能言，俱视独见，适若昏，昭然独明，若风吹云，故曰神。《三部九候》为之原，《九针》之论不必存也。


离合真邪论篇第二十七

黄帝问曰:余闻《九针》九篇，夫子乃因而九之，九九八十一篇，余尽通其意矣。经言气之盛衰，左右倾移，以上调下，以左调右，有余不足，补泻于荥输，余知之矣。此皆荣卫之倾移，虚实之所生，非邪气从外入于经也。余愿闻邪气之在经也，其病人何如?取之奈何?岐伯对曰:夫圣人之起度数，必应于天地，故天有宿度，地有经水，人有经脉。天地温和，则经水安静;天寒地冻，则经水凝泣;天暑地热，则经水沸溢;卒风暴起，则经水波涌而陇起。夫邪之入于脉也，寒则血凝泣，暑则气淖泽，虚邪因而入客，亦如经水之得风也，经之动脉，其至也亦时陇起，其行于脉中循循然，其至寸口中手也，时大时小，大则邪至，小则平，其行无常处，在阴与阳，不可为度，从而察之，三部九候，卒然逢之，早遏其路。吸则内针，无令气忤;静以久留，无令邪布;吸则转针，以得气为故;候呼引针，呼尽乃去，大气皆出，故命曰泻。

帝曰:不足者补之奈何?岐伯曰:必先扪而循之，切而散之，推而按之，弹而怒之，抓而下之，通而取之，外引其门，以闭其神。呼尽内针，静以久留，以气至为故，如待所贵，不知日暮，其气以至，适而自护，候吸引针，气不得出，各在其处，推阖其门，令神气存，大气留止，故命曰补。

帝曰:候气奈何?岐伯曰:夫邪去络入于经也，舍于血脉之中，其寒温未相得，如涌波之起也，时来时去，故不常在。故曰方其来也，必按而止之，止而取之，无逢其冲而泻之。真气者，经气也。经气太虚，故曰其来不可逢，此之谓也。故曰候邪不审，大气已过，泻之则真气脱，脱则不复，邪气复至，而病益蓄，故曰其往不可追，此之谓也。不可挂以发者，待邪之至时而发针泻矣。若先若后者，血气已虚，其病不可下，故曰知其可取如发机，不知其取如扣椎。故曰知机道者不可挂以发，不知机者扣之不发，此之谓也。

帝曰:补泻奈何?岐伯曰:此攻邪也，疾出以去盛血，而复其真气，此邪新客，溶溶未有定处也，推之则前，引之则止，逆而刺之，温血也。刺出其血，其病立已。

帝曰:善。然真邪以合，波陇不起，候之奈何?岐伯曰:审扪循三部九候之盛虚而调之，察其左右上下相失及相减者，审其病脏以期之。不知三部者，阴阳不别，天地不分。地以候地，天以候天，人以候人，调之中府，以定三部。故曰刺不知三部九候病脉之处，虽有大过且至，工不能禁也。诛罚无过，命曰大惑，反乱大经，真不可复;用实为虚，以邪为真，用针无义，反为气贼，夺人正气;以从为逆，荣卫散乱，真气已失，邪独内著，绝人长命，予人夭殃。不知三部九候，故不能久长;因不知合之四时五行，因加相胜，释邪攻正，绝人长命。邪之新客来也，未有定处，推之则前，引之则止，逢而泻之，其病立已。


通评虚实论篇第二十八

黄帝问曰:何谓虚实?岐伯对曰:邪气盛则实，精气夺则虚。帝曰:虚实何如?岐伯曰:气虚者肺虚也，气逆者足寒也，非其时则生，当其时则死。余脏皆如此。帝曰:何谓重实?岐伯曰:所谓重实者，言大热病，气热脉满，是谓重实。

帝曰:经络俱实何如?何以治之?岐伯曰:经络皆实，是寸脉急而尺缓也，皆当治之，故曰滑则从，涩则逆也。夫虚实者，皆从其物类始，故五脏骨肉滑利，可以长久也。帝曰:络气不足、经气有余何如?岐伯曰:络气不足、经气有余者，脉口热而尺寒也，秋冬为逆，春夏为从，治主病者。帝曰:经虚络满何如?岐伯曰:经虚络满者，尺热满、脉口寒涩也，此春夏死、秋冬生也。帝曰:治此者奈何?岐伯曰:络满经虚，灸阴刺阳;经满络虚，刺阴灸阳。

帝曰:何谓重虚?岐伯曰:脉虚气虚尺虚，是谓重虚。帝曰:何以治之?岐伯曰:所谓气虚者，言无常也。尺虚者，行步恇然。脉虚者，不象阴也。如此者，滑则生，涩则死也。

帝曰:寒气暴上，脉满而实何如?岐伯曰:实而滑则生，实而逆则死。

帝曰:脉实满，手足寒，头热，何如?岐伯曰:春秋则生，冬夏则死。脉浮而涩，涩而身有热者死。帝曰:其形尽满何如?岐伯曰:其形尽满者，脉急大坚，尺涩而不应也。如是者，故从则生，逆则死。帝曰:何谓从则生，逆则死?岐伯曰:所谓从者，手足温也;所谓逆者，手足寒也。

帝曰:乳子而病热，脉悬小者何如?岐伯曰:手足温则生，寒则死。帝曰:乳子中风病热，喘鸣肩息者，脉何如?岐伯曰:喘鸣肩息者，脉实大也，缓则生，急则死。

帝曰:肠澼便血何如?岐伯曰:身热则死，寒则生。帝曰:肠澼下白沫何如?岐伯曰:脉沉则生，脉浮则死。帝曰:肠澼下脓血何如?岐伯曰:脉悬绝则死，滑大则生。帝曰:肠澼之属，身不热，脉不悬绝何如?岐伯曰:滑大者曰生，悬涩者曰死，以脏期之。

帝曰:癫疾何如?岐伯曰:脉搏大滑，久自已;脉小坚急，死不治。帝曰:癫疾之脉，虚实何如?岐伯曰:虚则可治，实则死。

帝曰:消瘅虚实何如?岐伯曰:脉实大，病久可治;脉悬小坚，病久不可治。

帝曰:形度骨度脉度筋度，何以知其度也。

帝曰:春亟治经络，夏亟治经俞，秋亟治六腑，冬则闭塞，闭塞者，用药而少针石也。所谓少针石者，非痈疽之谓也，痈疽不得顷时回。痈不知所，按之不应手，乍来乍已，刺手太阴傍三痏与缨脉各二。掖痈大热，刺足少阳五，刺而热不止，刺手心主三，刺手太阴经络者大骨之会各三。暴痈筋[image: ]
 ，随分而痛，魄汗不尽，胞气不足，治在经俞。

腹暴满，按之不下，取手太阳经络者，胃之募也，少阴俞去脊椎三寸傍五，用员利针。霍乱，刺俞傍五，足阳明及上傍三。刺[image: ]
 惊脉五:针手太阴各五，刺经太阳五，刺手少阴经络傍者一，足阳明一，上踝五寸刺三针。

凡治消瘅、仆击、偏枯、痿厥、气满发逆，肥贵人则高梁之疾也。隔塞闭绝，上下不通，则暴忧之病也。暴厥而聋，偏塞闭不通，内气暴薄也。不从内，外中风之病，故痹留著也。跖跛，寒风湿之病也。

黄帝曰:黄疸暴痛，癫疾厥狂，久逆之所生也。五脏不平，六腑闭塞之所生也。头痛耳鸣，九窍不利，肠胃之所生也。


太阴阳明论篇第二十九

黄帝问曰:太阴阳明为表里，脾胃脉也，生病而异者何也?岐伯对曰:阴阳异位，更虚更实，更逆更从，或从内，或从外，所从不同，故病异名也。帝曰:愿闻其异状也。岐伯曰:阳者，天气也，主外;阴者，地气也，主内。故阳道实，阴道虚。故犯贼风虚邪者，阳受之;食饮不节，起居不时者，阴受之。阳受之则入六腑，阴受之则入五脏。入六腑则身热不时卧，上为喘呼;入五脏则[image: ]
 满闭塞，下为飧泄，久为肠澼。故喉主天气，咽主地气。故阳受风气，阴受湿气。故阴气从足上行至头，而下行循臂至指端;阳气从手上行至头，而下行至足。故曰阳病者上行极而下，阴病者下行极而上。故伤于风者，上先受之;伤于湿者，下先受之。

帝曰:脾病而四肢不用何也?岐伯曰:四肢皆禀气于胃，而不得至经，必因于脾，乃得禀也。今脾病不能为胃行其津液，四肢不得禀水谷气，气日以衰，脉道不利，筋骨肌肉皆无气以生，故不用焉。

帝曰:脾不主时何也?岐伯曰:脾者土也，治中央，常以四时长四脏，各十八日寄治，不得独主于时也。脾脏者，常著胃土之精也，土者生万物而法天地，故上下至头足，不得主时也。

帝曰:脾与胃以膜相连耳，而能为之行其津液何也?岐伯曰:足太阴者里也，其脉贯胃属脾络嗌，故太阴为之行气于三阴。阳明者表也，五脏六腑之海也，亦为之行气于三阳。脏腑各因其经而受气于阳明，故为胃行其津液。四肢不得禀水谷气，日以益衰，阴道不利，筋骨肌肉无气以生，故不用焉。


阳明脉解篇第三十

黄帝问曰:足阳明之脉病，恶人与火，闻木音则惕然而惊，钟鼓不为动，闻木音而惊何也?愿闻其故。岐伯对曰:阳明者胃脉也，胃者土也，故闻木音而惊者，土恶木也。帝曰:善。其恶火何也?岐伯曰:阳明主肉，其脉血气盛，邪客之则热，热甚则恶火。帝曰:其恶人何也?岐伯曰:阳明厥则喘而惋，惋则恶人。帝曰:或喘而死者，或喘而生者，何也?岐伯曰:厥逆连脏则死，连经则生。

帝曰:善。病甚则弃衣而走，登高而歌，或至不食数日，逾垣上屋，所上之处，皆非其素所能也，病反能者何也?岐伯曰:四肢者，诸阳之本也，阳盛则四肢实，实则能登高而歌也。帝曰:其弃衣而走者何也?岐伯曰:热盛于身，故弃衣欲走也。帝曰:其妄言骂詈、不避亲疏者何也?岐伯曰:阳盛则使人妄言骂詈，不避亲疏，而不欲食，不欲食故妄走也。


卷第九

热论篇第三十一

黄帝问曰:今夫热病者，皆伤寒之类也，或愈或死，其死皆以六七日之间，其愈皆以十日以上者何也?不知其解，愿闻其故。岐伯对曰:巨阳者，诸阳之属也，其脉连于风府，故为诸阳主气也。人之伤于寒也，则为病热，热虽甚不死;其两感于寒而病者，必不免于死。

帝曰:愿闻其状。岐伯曰:伤寒一日，巨阳受之，故头项痛，腰脊强。二日阳明受之，阳明主肉，其脉侠鼻络于目，故身热目疼而鼻干，不得卧也。三日少阳受之，少阳主骨，其脉循胁络于耳，故胸胁痛而耳聋。三阳经络皆受其病，而未入于脏者，故可汗而已。四日太阴受之，太阴脉布胃中络于嗌，故腹满而嗌干。五日少阴受之，少阴脉贯肾络于肺，系舌本，故口燥舌干而渴。六日厥阴受之，厥阴脉循阴器而络于肝，故烦满而囊缩。三阴三阳、五脏六腑皆受病，荣卫不行，五脏不通，则死矣。

其不两感于寒者，七日巨阳病衰，头痛少愈;八日阳明病衰，身热少愈;九日少阳病衰，耳聋微闻;十日太阴病衰，腹减如故，则思饮食;十一日少阴病衰，渴止不满，舌干已而嚏;十二日厥阴病衰，囊纵，少腹微下，大气皆去，病日已矣。帝曰:治之奈何?岐伯曰:治之各通其脏脉，病日衰已矣。其未满三日者，可汗而已;其满三日者，可泄而已。

帝曰:热病已愈，时有所遗者何也?岐伯曰:诸遗者，热甚而强食之，故有所遗也。若此者，皆病已衰而热有所藏，因其谷气相薄，两热相合，故有所遗也。帝曰:善。治遗奈何?岐伯曰:视其虚实，调其逆从，可使必已矣。帝曰:病热当何禁之?岐伯曰:病热少愈，食肉则复，多食则遗，此其禁也。

帝曰:其病两感于寒者，其脉应与其病形何如?岐伯曰:两感于寒者，病一日则巨阳与少阴俱病，则头痛口干而烦满;二日则阳明与太阴俱病，则腹满身热，不欲食，谵言;三日则少阳与厥阴俱病，则耳聋囊缩而厥，水浆不入，不知人，六日死。

帝曰:五脏已伤，六腑不通，荣卫不行，如是之后，三日乃死何也?岐伯曰:阳明者，十二经脉之长也，其血气盛，故不知人，三日其气乃尽，故死矣。

凡病伤寒而成温者，先夏至日者为病温，后夏至日者为病暑，暑当与汗皆出，勿止。


刺热篇第三十二

肝热病者，小便先黄，腹痛多卧，身热。热争则狂言及惊，胁满痛，手足躁，不得安卧。庚辛甚，甲乙大汗，气逆则庚辛死。刺足厥阴、少阳。其逆则头痛员员，脉引冲头也。

心热病者，先不乐，数日乃热。热争则卒心痛，烦闷善呕，头痛面赤无汗。壬癸甚，丙丁大汗，气逆则壬癸死。刺手少阴、太阳。

脾热病者，先头重颊痛，烦心颜青，欲呕身热。热争则腰痛不可用俯仰，腹满泄，两颔痛。甲乙甚，戊己大汗，气逆则甲乙死。刺足太阴、阳明。

肺热病者，先淅然厥，起毫毛，恶风寒，舌上黄，身热。热争则喘咳，痛走胸膺背，不得大息，头痛不堪，汗出而寒。丙丁甚，庚辛大汗，气逆则丙丁死。刺手太阴、阳明。出血如大豆，立已。

肾热病者，先腰痛[image: ]
 酸，苦渴数饮，身热。热争则项痛而强，[image: ]
 寒且酸，足下热，不欲言，其逆则项痛员员淡淡然。戊己甚，壬癸大汗，气逆则戊己死。刺足少阴、太阳。诸汗者，至其所胜日汗出也。

肝热病者，左颊先赤;心热病者，颜先赤;脾热病者，鼻先赤;肺热病者，右颊先赤;肾热病者，颐先赤。病虽未发，见赤色者刺之，名曰治未病。热病从部所起者，至期而已;其刺之反者，三周而已;重逆则死。诸当汗者，至其所胜日，汗大出也。

诸治热病，以饮之寒水乃刺之。必寒衣之，居止寒处，身寒而止也。

热病先胸胁痛，手足躁，刺足少阳，补足太阴，病甚者为五十九刺。热病始手臂痛者，刺手阳明、太阴而汗出止。热病始于头首者，刺项太阳而汗出止。热病始于足胫者，刺足阳明而汗出止。热病先身重骨痛，耳聋好瞑，刺足少阴，病甚为五十九刺。热病先眩冒而热，胸胁满，刺足少阴、少阳。

太阳之脉，色荣颧骨，热病也。荣未夭，曰今且得汗，待时而已;与厥阴脉争见者，死期不过三日。其热病内连肾，少阳之脉色也。少阳之脉，色荣颊前，热病也。荣未夭，曰今且得汗，待时而已;与少阴脉争见者，死期不过三日。

热病气穴:三椎下间主胸中热，四椎下间主膈中热，五椎下间主肝热，六椎下间主脾热，七椎下间主肾热。荣在骶也，项上三椎陷者中也。颊下逆颧为大瘕，下牙车为腹满，颧后为胁痛，颊上者膈上也。


评热病论篇第三十三

黄帝问曰:有病温者，汗出辄复热，而脉躁疾不为汗衰，狂言不能食，病名为何?岐伯对曰:病名阴阳交，交者死也。帝曰:愿闻其说。岐伯曰:人所以汗出者，皆生于谷，谷生于精，今邪气交争于骨肉而得汗者，是邪却而精胜也，精胜则当能食而不复热。复热者邪气也，汗者精气也，今汗出而辄复热者，是邪胜也，不能食者，精无俾也，病而留者，其寿可立而倾也。且夫《热论》曰:汗出而脉尚躁盛者死。今脉不与汗相应，此不胜其病也，其死明矣。狂言者是失志，失志者死。今见三死，不见一生，虽愈必死也。

帝曰:有病身热汗出烦满，烦满不为汗解，此为何病?岐伯曰:汗出而身热者风也，汗出而烦满不解者厥也，病名曰风厥。帝曰:愿卒闻之。岐伯曰:巨阳主气，故先受邪，少阴与其为表里也，得热则上从之，从之则厥也。帝曰:治之奈何?岐伯曰:表里刺之，饮之服汤。

帝曰:劳风为病何如?岐伯曰:劳风法在肺下，其为病也，使人强上冥视，唾出若涕，恶风而振寒，此为劳风之病。帝曰:治之奈何?岐伯曰:以救俯仰。巨阳引精者三日，中年者五日，不精者七日，咳出青黄涕，其状如脓，大如弹丸，从口中若鼻中出，不出则伤肺，伤肺则死也。

帝曰:有病肾风者，面胕痝然壅，害于言，可刺不?岐伯曰:虚不当刺，不当刺而刺，后五日其气必至。帝曰:其至何如?岐伯曰:至必少气时热，时热从胸背上至头，汗出手热，口干苦渴，小便黄，目下肿，腹中鸣，身重难以行，月事不来，烦而不能食，不能正偃，正偃则咳甚，病名曰风水，论在《刺法》中。

帝曰:愿闻其说。岐伯曰:邪之所凑，其气必虚。阴虚者，阳必凑之，故少气时热而汗出也。小便黄者，少腹中有热也。不能正偃者，胃中不和也。正偃则咳甚，上迫肺也。诸有水气者，微肿先见于目下也。帝曰:何以言?岐伯曰:水者阴也，目下亦阴也，腹者至阴之所居，故水在腹者，必使目下肿也。真气上逆，故口苦舌干，卧不得正偃，正偃则咳出清水也。诸水病者，故不得卧，卧则惊，惊则咳甚也。腹中鸣者，病本于胃也。薄脾则烦不能食，食不下者，胃脘隔也。身重难以行者，胃脉在足也。月事不来者，胞脉闭也，胞脉者属心而络于胞中，今气上迫肺，心气不得下通，故月事不来也。帝曰:善。


逆调论篇第三十四

黄帝问曰:人身非常温也，非常热也，为之热而烦满者何也?岐伯对曰:阴气少而阳气胜，故热而烦满也。帝曰:人身非衣寒也，中非有寒气也，寒从中生者何?岐伯曰:是人多痹气也，阳气少，阴气多，故身寒如从水中出。

帝曰:人有四肢热，逢风寒如炙如火者何也?岐伯曰:是人者，阴气虚，阳气盛。四肢者阳也，两阳相得，而阴气虚少，少水不能灭盛火，而阳独治，独治者不能生长也，独胜而止耳，逢风而如炙如火者，是人当肉烁也。

帝曰:人有身寒，汤火不能热，厚衣不能温，然不冻栗，是为何病?岐伯曰:是人者，素肾气胜，以水为事，太阳气衰，肾脂枯不长，一水不能胜两火，肾者水也，而生于骨，肾不生则髓不能满，故寒甚至骨也。所以不能冻栗者，肝一阳也，心二阳也，肾孤脏也，一水不能胜二火，故不能冻栗，病名曰骨痹，是人当挛节也。

帝曰:人之肉苛者，虽近衣絮，犹尚苛也，是谓何疾?岐伯曰:荣气虚，卫气实也，荣气虚则不仁，卫气虚则不用，荣卫俱虚则不仁且不用，肉如故也，人身与志不相有，曰死。

帝曰:人有逆气不得卧而息有音者，有不得卧而息无音者，有起居如故而息有音者，有得卧行而喘者，有不得卧不能行而喘者，有不得卧卧而喘者，皆何脏使然?愿闻其故。岐伯曰:不得卧而息有音者，是阳明之逆也，足三阳者下行，今逆而上行，故息有音也。阳明者胃脉也，胃者六腑之海，其气亦下行，阳明逆不得从其道，故不得卧也。《下经》曰:胃不和则卧不安。此之谓也。夫起居如故而息有音者，此肺之络脉逆也。络脉不得随经上下，故留经而不行，络脉之病人也微，故起居如故而息有音也。夫不得卧卧则喘者，是水气之客也，夫水者循津液而流也，肾者水脏，主津液，主卧与喘也。帝曰:善。


卷第十

疟论篇第三十五

黄帝问曰:夫痎疟皆生于风，其蓄作有时者何也?岐伯对曰:疟之始发也，先起于毫毛，伸欠乃作，寒栗鼓颔，腰脊俱痛，寒去则内外皆热，头痛如破，渴欲冷饮。帝曰:何气使然?愿闻其道。岐伯曰:阴阳上下交争，虚实更作，阴阳相移也。阳并于阴，则阴实而阳虚，阳明虚则寒栗鼓颔也;巨阳虚则腰背头项痛;三阳俱虚则阴气胜，阴气胜则骨寒而痛;寒生于内，故中外皆寒;阳盛则外热，阴虚则内热，外内皆热则喘而渴，故欲冷饮也。此皆得之夏伤于暑，热气盛，藏于皮肤之内、肠胃之外，此荣气之所舍也。此令人汗空疏，腠理开，因得秋气，汗出遇风，及得之以浴，水气舍于皮肤之内，与卫气并居，卫气者昼日行于阳，夜行于阴，此气得阳而外出，得阴而内薄，内外相薄，是以日作。

帝曰:其间日而作者何也?岐伯曰:其气之舍深，内薄于阴，阳气独发，阴邪内著，阴与阳争不得出，是以间日而作也。

帝曰:善。其作日晏与其日早者，何气使然?岐伯曰:邪气客于风府，循膂而下，卫气一日一夜大会于风府，其明日日下一节，故其作也晏。此先客于脊背也，每至于风府则腠理开，腠理开则邪气入，邪气入则病作，以此日作稍益晏也。其出于风府，日下一节，二十五日下至骶骨，二十六日入于脊内，注于伏膂之脉，其气上行，九日出于缺盆之中，其气日高，故作日益早也。其间日发者，由邪气内薄于五脏，横连募原也。其道远，其气深，其行迟，不能与卫气俱行，不得皆出，故间日乃作也。

帝曰:夫子言卫气每至于风府，腠理乃发，发则邪气入，入则病作。今卫气日下一节，其气之发也不当风府，其日作者奈何?岐伯曰:此邪气客于头项，循膂而下者也，故虚实不同，邪中异所，则不得当其风府也。故邪中于头项者，气至头项而病;中于背者，气至背而病;中于腰脊者，气至腰脊而病;中于手足者，气至手足而病。卫气之所在，与邪气相合，则病作。故风无常府，卫气之所发，必开其腠理，邪气之所合，则其府也。

帝曰:善。夫风之与疟也，相似同类，而风独常在，疟得有时而休者何也?岐伯曰:风气留其处，故常在;疟气随经络沉以内薄，故卫气应乃作。

帝曰:疟先寒而后热者何也?岐伯曰:夏伤于大暑，其汗大出，腠理开发，因遇夏气凄沧之水寒，藏于腠理皮肤之中，秋伤于风，则病成矣。夫寒者阴气也，风者阳气也，先伤于寒而后伤于风，故先寒而后热也，病以时作，名曰寒疟。帝曰:先热而后寒者何也?岐伯曰:此先伤于风而后伤于寒，故先热而后寒也，亦以时作，名曰温疟。其但热而不寒者，阴气先绝，阳气独发，则少气烦冤，手足热而欲呕，名曰瘅疟。

帝曰:夫《经》言有余者泻之，不足者补之。今热为有余，寒为不足。夫疟者之寒，汤火不能温也，及其热，冰水不能寒也，此皆有余不足之类。当此之时，良工不能止，必须其自衰乃刺之，其故何也?愿闻其说。岐伯曰:《经》言无刺熇熇之热，无刺浑浑之脉，无刺漉漉之汗，故为其病逆，未可治也。夫疟之始发也，阳气并于阴，当是之时，阳虚而阴盛，外无气，故先寒栗也。阴气逆极，则复出之阳，阳与阴复并于外，则阴虚而阳实，故先热而渴。夫疟气者，并于阳则阳胜，并于阴则阴胜，阴胜则寒，阳胜则热。疟者，风寒之气不常也，病极则复至。病之发也，如火之热，如风雨不可当也。故《经》言曰:方其盛时，勿敢毁伤，因其衰也，事必大昌。此之谓也。夫疟之未发也，阴未并阳，阳未并阴，因而调之，真气得安，邪气乃亡。故工不能治其已发，为其气逆也。

帝曰:善。攻之奈何?早晏何如?岐伯曰:疟之且发也，阴阳之且移也，必从四末始也。阳已伤，阴从之，故先其时坚束其处，令邪气不得入，阴气不得出，审候见之，在孙络盛坚而血者皆取之，此真往而未得并者也。

帝曰:疟不发，其应何如?岐伯曰:疟气者，必更盛更虚，当气之所在也。病在阳，则热而脉躁;在阴，则寒而脉静;极则阴阳俱衰，卫气相离，故病得休;卫气集，则复病也。

帝曰:时有间二日或至数日发，或渴或不渴，其故何也?岐伯曰:其间日者，邪气与卫气客于六腑，而有时相失，不能相得，故休数日乃作也。疟者，阴阳更胜也，或甚或不甚，故或渴或不渴。

帝曰:《论》言夏伤于暑，秋必病疟。今疟不必应者何也?岐伯曰:此应四时者也。其病异形者，反四时也。其以秋病者寒甚，以冬病者寒不甚，以春病者恶风，以夏病者多汗。

帝曰:夫病温疟与寒疟而皆安舍，舍于何脏?岐伯曰:温疟者，得之冬中于风寒，气藏于骨髓之中，至春则阳气大发，邪气不能自出，因遇大暑，脑髓烁，肌肉消，腠理发泄，或有所用力，邪气与汗皆出，此病藏于肾，其气先从内出之于外也。如是者，阴虚而阳盛，阳盛则热矣;衰则气复反入，入则阳虚，阳虚则寒矣。故先热而后寒，名曰温疟。

帝曰:瘅疟何如?岐伯曰:瘅疟者，肺素有热气盛于身，厥逆上冲，中气实而不外泄，因有所用力，腠理开，风寒舍于皮肤之内、分肉之间而发，发则阳气盛，阳气盛而不衰则病矣。其气不及于阴，故但热而不寒;气内藏于心，而外舍于分肉之间，令人消烁脱肉，故命曰瘅疟。帝曰:善。


刺疟篇第三十六

足太阳之疟，令人腰痛头重，寒从背起，先寒后热，熇熇暍暍然，热止汗出，难已。刺郄中出血。

足少阳之疟，令人身体解[image: ]
 ，寒不甚，热不甚，恶见人，见人心惕惕然，热多汗出甚。刺足少阳。

足阳明之疟，令人先寒洒淅，洒淅寒甚，久乃热，热去汗出，喜见日月光火气乃快然。刺足阳明跗上。

足太阴之疟，令人不乐，好太息，不嗜食，多寒热汗出，病至则善呕，呕已乃衰，即取之。

足少阴之疟，令人呕吐甚，多寒热，热多寒少，欲闭户牖而处，其病难已。

足厥阴之疟，令人腰痛少腹满，小便不利如癃状，非癃也，数便，意恐惧，气不足，腹中悒悒。刺足厥阴。

肺疟者，令人心寒，寒甚热，热间善惊，如有所见者，刺手太阴、阳明。心疟者，令人烦心甚，欲得清水，反寒多，不甚热，刺手少阴。肝疟者，令人色苍苍然，太息，其状若死者，刺足厥阴见血。脾疟者，令人寒，腹中痛，热则肠中鸣，鸣已汗出，刺足太阴。肾疟者，令人洒洒然，腰脊痛宛转，大便难，目眴眴然，手足寒，刺足太阳、少阴。胃疟者，令人且病也，善饥而不能食，食而支满腹大，刺足阳明、太阴横脉出血。

疟发身方热，刺跗上动脉，开其空，出其血，立寒。疟方欲寒，刺手阳明太阴、足阳明太阴。疟脉满大急，刺背俞，用中针，傍伍胠俞各一，适肥瘦出其血也。疟脉小实急，灸胫少阴，刺指井。疟脉满大急，刺背俞，用五胠俞、背俞各一，适行至于血也。疟脉缓大虚，便宜用药，不宜用针。凡治疟，先发如食顷乃可以治，过之则失时也。

诸疟而脉不见，刺十指间出血，血去必已，先视身之赤如小豆者尽取之。十二疟者，其发各不同时，察其病形，以知其何脉之病也。先其发时如食顷而刺之，一刺则衰，二刺则知，三刺则已。不已，刺舌下两脉出血;不已，刺郄中盛经出血，又刺项已下侠脊者，必已。舌下两脉者，廉泉也。

刺疟者，必先问其病之所先发者，先刺之。先头痛及重者，先刺头上及两额两眉间出血。先项背痛者，先刺之。先腰脊痛者，先刺郄中出血。先手臂痛者，先刺手少阴阳明十指间。先足胫酸痛者，先刺足阳明十指间出血。

风疟，疟发则汗出恶风，刺三阳经背俞之血者。[image: ]
 酸痛甚，按之不可，名曰胕髓病，以镵针针绝骨出血，立已。身体小痛，刺诸阴之井，无出血，间日一刺。疟不渴，间日而作，刺足太阳。渴而间日作，刺足少阳。温疟汗不出，为五十九刺。


气厥论篇第三十七

黄帝问曰:五脏六腑寒热相移者何?岐伯曰:肾移寒于脾，痈肿少气。脾移寒于肝，痈肿筋挛。肝移寒于心，狂，隔中。心移寒于肺，肺消，肺消者饮一溲二，死不治。肺移寒于肾，为涌水，涌水者，按腹不坚，水气客于大肠，疾行则鸣濯濯，如囊裹浆，水之病也。

脾移热于肝，则为惊衄。肝移热于心，则死。心移热于肺，传为膈消。肺移热于肾，传为柔痓。肾移热于脾，传为虚，肠澼死，不可治。胞移热于膀胱，则癃溺血。膀胱移热于小肠，隔肠不便，上为口糜。小肠移热于大肠，为虙瘕，为沉。大肠移热于胃，善食而瘦，谓之食亦。胃移热于胆，亦曰食亦。胆移热于脑，则辛[image: ]
 鼻渊，鼻渊者，浊涕下不止也，传为衄蔑瞑目。故得之气厥也。


咳论篇第三十八

黄帝问曰:肺之令人咳何也?岐伯对曰:五脏六腑皆令人咳，非独肺也。帝曰:愿闻其状。岐伯曰:皮毛者，肺之合也，皮毛先受邪气，邪气以从其合也。其寒饮食入胃，从肺脉上至于肺则肺寒，肺寒则外内合邪因而客之，则为肺咳。五脏各以其时受病，非其时，各传以与之。

人与天地相参，故五脏各以治时感于寒则受病，微则为咳，甚者为泄为痛。乘秋则肺先受邪，乘春则肝先受之，乘夏则心先受之，乘至阴则脾先受之，乘冬则肾先受之。

帝曰:何以异之?岐伯曰:肺咳之状，咳而喘息有音，甚则唾血。心咳之状，咳则心痛，喉中介介如梗状，甚则咽肿喉痹。肝咳之状，咳则两胁下痛，甚则不可以转，转则两胠下满。脾咳之状，咳则右胁下痛，阴阴引肩背，甚则不可以动，动则咳剧。肾咳之状，咳则腰背相引而痛，甚则咳涎。

帝曰:六腑之咳奈何?安所受病?岐伯曰:五脏之久咳，乃移于六腑。脾咳不已，则胃受之，胃咳之状，咳而呕，呕甚则长虫出。肝咳不已，则胆受之，胆咳之状，咳呕胆汁。肺咳不已，则大肠受之，大肠咳状，咳而遗矢。心咳不已，则小肠受之，小肠咳状，咳而失气，气与咳俱失。肾咳不已，则膀胱受之，膀胱咳状，咳而遗溺。久咳不已，则三焦受之，三焦咳状，咳而腹满，不欲食饮。此皆聚于胃，关于肺，使人多涕唾而面浮肿气逆也。

帝曰:治之奈何?岐伯曰:治脏者治其俞，治腑者治其合，浮肿者治其经。帝曰:善。


卷第十一

举痛论篇第三十九

黄帝问曰:余闻善言天者，必有验于人;善言古者，必有合于今;善言人者，必有厌于己。如此则道不惑而要数极，所谓明也。今余问于夫子，令言而可知，视而可见，扪而可得，令验于己而发蒙解惑，可得而闻乎?岐伯再拜稽首对曰:何道之问也?帝曰:愿闻人之五脏卒痛，何气使然?岐伯对曰:经脉流行不止，环周不休，寒气入经而稽迟，泣而不行，客于脉外则血少，客于脉中则气不通，故卒然而痛。

帝曰:其痛或卒然而止者，或痛甚不休者，或痛甚不可按者，或按之而痛止者，或按之无益者，或喘动应手者，或心与背相引而痛者，或胁肋与少腹相引而痛者，或腹痛引阴股者，或痛宿昔而成积者，或卒然痛死不知人有少间复生者，或痛而呕者，或腹痛而后泄者，或痛而闭不通者，凡此诸痛，各不同形，别之奈何?岐伯曰:寒气客于脉外则脉寒，脉寒则缩蜷，缩蜷则脉绌急，绌急则外引小络，故卒然而痛，得炅则痛立止;因重中于寒，则痛久矣。寒气客于经脉之中，与炅气相薄则脉满，满则痛而不可按也。寒气稽留，炅气从上，则脉充大而血气乱，故痛甚不可按也。寒气客于肠胃之间，膜原之下，血不得散，小络急引故痛，按之则血气散，故按之痛止。寒气客于侠脊之脉则深，按之不能及，故按之无益也。寒气客于冲脉，冲脉起于关元，随腹直上，寒气客则脉不通，脉不通则气因之，故喘动应手矣。寒气客于背俞之脉则脉泣，脉泣则血虚，血虚则痛，其俞注于心，故相引而痛。按之则热气至，热气至则痛止矣。寒气客于厥阴之脉，厥阴之脉者，络阴器系于肝，寒气客于脉中，则血泣脉急，故胁肋与少腹相引痛矣。厥气客于阴股，寒气上及少腹，血泣在下相引，故腹痛引阴股。寒气客于小肠膜原之间，络血之中，血泣不得注于大经，血气稽留不得行，故宿昔而成积矣。寒气客于五脏，厥逆上泄，阴气竭，阳气未入，故卒然痛死不知人，气复反则生矣。寒气客于肠胃，厥逆上出，故痛而呕也。寒气客于小肠，小肠不得成聚，故后泄腹痛矣。热气留于小肠，肠中痛，瘅热焦渴则坚干不得出，故痛而闭不通矣。

帝曰:所谓言而可知者也。视而可见奈何?岐伯曰:五脏六腑固尽有部，视其五色，黄赤为热，白为寒，青黑为痛，此所谓视而可见者也。

帝曰:扪而可得奈何?岐伯曰:视其主病之脉，坚而血及陷下者，皆可扪而得也。

帝曰:善。余知百病生于气也。怒则气上，喜则气缓，悲则气消，恐则气下，寒则气收，炅则气泄，惊则气乱，劳则气耗，思则气结，九气不同，何病之生?岐伯曰:怒则气逆，甚则呕血及飧泄，故气上矣。喜则气和志达，荣卫通利，故气缓矣。悲则心系急，肺布叶举，而上焦不通，荣卫不散，热气在中，故气消矣。恐则精却，却则上焦闭，闭则气还，还则下焦胀，故气下行矣。寒则腠理闭，气不行，故气收矣。炅则腠理开，荣卫通，汗大泄，故气泄。惊则心无所倚，神无所归，虑无所定，故气乱矣。劳则喘息汗出，外内皆越，故气耗矣。思则心有所存，神有所归，正气留而不行，故气结矣。


腹中论篇第四十

黄帝问曰:有病心腹满，旦食则不能暮食，此为何病?岐伯对曰:名为鼓胀。帝曰:治之奈何?岐伯曰:治之以鸡矢醴，一剂知，二剂已。帝曰:其时有复发者何也?岐伯曰:此饮食不节，故时有病也。虽然其病且已，时故当病气聚于腹也。

帝曰:有病胸胁支满者，妨于食，病至则先闻腥臊臭，出清液，先唾血，四肢清，目眩，时时前后血，病名为何?何以得之?岐伯曰:病名血枯。此得之年少时，有所大脱血，若醉入房，中气竭，肝伤，故月事衰少不来也。帝曰:治之奈何?复以何术?岐伯曰:以四乌鲗骨一[image: ]
 茹，二物并合之，丸以雀卵，大如小豆，以五丸为后饭，饮以鲍鱼汁，利肠中及伤肝也。

帝曰:病有少腹盛，上下左右皆有根，此为何病?可治不?岐伯曰:病名曰伏梁。帝曰:伏梁何因而得之?岐伯曰:裹大脓血，居肠胃之外，不可治，治之每切按之致死。帝曰:何以然?岐伯曰:此下则因阴，必下脓血，上则迫胃脘出膈，侠胃脘内痈，此久病也，难治。居脐上为逆，居脐下为从，勿动亟夺。论在《刺法》中。帝曰:人有身体髀股[image: ]
 皆肿，环脐而痛，是为何病?岐伯曰:病名伏梁，此风根也。其气溢于大肠而著于肓，肓之原在脐下，故环脐而痛也。不可动之，动之为水溺涩之病。

帝曰:夫子数言热中消中，不可服高梁芳草石药，石药发瘨，芳草发狂。夫热中消中者，皆富贵人也，今禁高梁是不合其心，禁芳草石药是病不愈，愿闻其说。岐伯曰:夫芳草之气美，石药之气悍，二者其气急疾坚劲，故非缓心和人，不可以服此二者。帝曰:不可以服此二者，何以然?岐伯曰:夫热气慓悍，药气亦然，二者相遇，恐内伤脾，脾者土也而恶木，服此药者，至甲乙日更论。

帝曰:善。有病膺肿颈痛胸满腹胀，此为何病?何以得之?岐伯曰:名厥逆。帝曰:治之奈何?岐伯曰:灸之则喑，石之则狂，须其气并，乃可治也。帝曰:何以然?岐伯曰:阳气重上，有余于上，灸之则阳气入阴，入则喑;石之则阳气虚，虚则狂;须其气并而治之，可使全也。

帝曰:善。何以知怀子之且生也?岐伯曰:身有病而无邪脉也。

帝曰:病热而有所痛者何也?岐伯曰:病热者，阳脉也，以三阳之动也，人迎一盛少阳，二盛太阳，三盛阳明，入阴也。

夫阳入于阴，故病在头与腹，乃[image: ]
 胀而头痛也。帝曰:善。


刺腰痛篇第四十一

足太阳脉令人腰痛，引项脊尻背如重状，刺其郄中太阳正经出血，春无见血。

少阳令人腰痛，如以针刺其皮中，循循然不可以俯仰，不可以顾，刺少阳成骨之端出血，成骨在膝外廉之骨独起者，夏无见血。

阳明令人腰痛，不可以顾，顾如有见者，善悲，刺阳明于[image: ]
 前三痏，上下和之出血，秋无见血。

足少阴令人腰痛，痛引脊内廉，刺少阴于内踝上二痏，春无见血。出血太多，不可复也。

厥阴之脉令人腰痛，腰中如张弓弩弦，刺厥阴之脉，在腨踵鱼腹之外，循之累累然，乃刺之，其病令人言默默然不慧，刺之三痏。

解脉令人腰痛，痛引肩，目[image: ]
 然，时遗溲，刺解脉，在膝筋肉分间郄外廉之横脉出血，血变而止。

解脉令人腰痛如引带，常如折腰状，善恐，刺解脉，在郄中结络如黍米，刺之血射以黑，见赤血而已。

同阴之脉令人腰痛，痛如小锤居其中，怫然肿，刺同阴之脉，在外踝上绝骨之端，为三痏。

阳维之脉令人腰痛，痛上怫然肿，刺阳维之脉，脉与太阳合腨下间，去地一尺所。

衡络之脉令人腰痛，不可以俯仰，仰则恐仆，得之举重伤腰，衡络绝，恶血归之，刺之在郄阳筋之间，上郄数寸，衡居为二痏出血。

会阴之脉令人腰痛，痛上漯漯然汗出，汗干令人欲饮，饮已欲走，刺直阳之脉上三痏，在[image: ]
 上郄下五寸横居，视其盛者出血。

飞阳之脉令人腰痛，痛上怫怫然，甚则悲以恐，刺飞阳之脉，在内踝上二寸，少阴之前与阴维之会。

昌阳之脉令人腰痛，痛引膺，目[image: ]
 [image: ]
 然，甚则反折，舌卷不能言，刺内筋为二痏，在内踝上大筋前、太阴后，上踝二寸所。

散脉令人腰痛而热，热甚生烦，腰下如有横木居其中，甚则遗溲，刺散脉，在膝前骨肉分间，络外廉束脉，为三痏。

肉里之脉令人腰痛，不可以咳，咳则筋缩急，刺肉里之脉为二痏，在太阳之外，少阳绝骨之后。

腰痛侠脊而痛，至头[image: ]
 [image: ]
 然，目[image: ]
 [image: ]
 欲僵仆，刺足太阳郄中出血。腰痛上寒，刺足太阳、阳明;上热，刺足厥阴;不可以俯仰，刺足少阳;中热而喘，刺足少阴，刺郄中出血。

腰痛上寒，不可顾，刺足阳明;上热，刺足太阴;中热而喘，刺足少阴。大便难，刺足少阴。少腹满，刺足厥阴。如折，不可以俯仰，不可举，刺足太阳。引脊内廉，刺足少阴。

腰痛引少腹控[image: ]
 ，不可以仰，刺腰尻交者，两髁胂上。以月生死为痏数，发针立已。左取右，右取左。


卷第十二

风论篇第四十二

黄帝问曰:风之伤人也，或为寒热，或为热中，或为寒中，或为疠风，或为偏枯，或为风也，其病各异，其名不同，或内至五脏六腑，不知其解，愿闻其说。

岐伯对曰:风气藏于皮肤之间，内不得通，外不得泄，风者善行而数变，腠理开则洒然寒，闭则热而闷，其寒也则衰食饮，其热也则消肌肉，故使人怢栗而不能食，名曰寒热。

风气与阳明入胃，循脉而上至目内眦，其人肥则风气不得外泄，则为热中而目黄;人瘦则外泄而寒，则为寒中而泣出。风气与太阳俱入，行诸脉俞，散于分肉之间，与卫气相干，其道不利，故使肌肉愤[image: ]
 而有疡，卫气有所凝而不行，故其肉有不仁也。疠者，有荣气热胕，其气不清，故使其鼻柱坏而色败，皮肤疡溃，风寒客于脉而不去，名曰疠风，或名曰寒热。

以春甲乙伤于风者为肝风，以夏丙丁伤于风者为心风，以季夏戊己伤于邪者为脾风，以秋庚辛中于邪者为肺风，以冬壬癸中于邪者为肾风。风中五脏六腑之俞，亦为脏腑之风，各入其门户所中，则为偏风。风气循风府而上，则为脑风。风入头系，则为目风，眼寒。饮酒中风，则为漏风。入房汗出中风，则为内风。新沐中风，则为首风。久风入中，则为肠风飧泄。外在腠理，则为泄风。故风者百病之长也，至其变化乃为他病也，无常方，然致有风气也。

帝曰:五脏风之形状不同者何?愿闻其诊及其病能。岐伯曰:肺风之状，多汗恶风，色皏然白，时咳短气，昼日则差，暮则甚，诊在眉上，其色白。心风之状，多汗恶风，焦绝善怒吓，赤色，病甚则言不可快，诊在口，其色赤。肝风之状，多汗恶风，善悲，色微苍，嗌干善怒，时憎女子，诊在目下，其色青。脾风之状，多汗恶风，身体怠墯，四肢不欲动，色薄微黄，不嗜食，诊在鼻上，其色黄。肾风之状，多汗恶风，面痝然浮肿，脊痛不能正立，其色炲，隐曲不利，诊在颐上，其色黑。

胃风之状，颈多汗恶风，食饮不下，隔塞不通，腹善满，失衣则[image: ]
 胀，食寒则泄，诊形瘦而腹大。首风之状，头面多汗恶风，当先风一日则病甚，头痛不可以出内，至其风日则病少愈。漏风之状，或多汗，常不可单衣，食则汗出，甚则身汗，喘息恶风，衣常濡，口干善渴，不能劳事。泄风之状，多汗，汗出泄衣上，口中干，上渍，其风不能劳事，身体尽痛则寒。帝曰:善。


痹论篇第四十三

黄帝问曰:痹之安生?岐伯对曰:风寒湿三气杂至，合而为痹也。其风气胜者为行痹，寒气胜者为痛痹，湿气胜者为著痹也。

帝曰:其有五者何也?岐伯曰:以冬遇此者为骨痹，以春遇此者为筋痹，以夏遇此者为脉痹，以至阴遇此者为肌痹，以秋遇此者为皮痹。

帝曰:内舍五脏六腑，何气使然?岐伯曰:五脏皆有合，病久而不去者，内舍于其合也。故骨痹不已，复感于邪，内舍于肾。筋痹不已，复感于邪，内舍于肝。脉痹不已，复感于邪，内舍于心。肌痹不已，复感于邪，内舍于脾。皮痹不已，复感于邪，内舍于肺。所谓痹者，各以其时重感于风寒湿之气也。

凡痹之客五脏者，肺痹者，烦满喘而呕。心痹者，脉不通，烦则心下鼓，暴上气而喘，嗌干善噫，厥气上则恐。肝痹者，夜卧则惊，多饮数小便，上为引如怀。肾痹者，善胀，尻以代踵，脊以代头。脾痹者，四肢懈墯，发咳呕汁，上为大塞。肠痹者，数饮而出不得，中气喘争，时发飧泄。胞痹者，少腹膀胱按之内痛，若沃以汤，涩于小便，上为清涕。

阴气者，静则神藏，躁则消亡。饮食自倍，肠胃乃伤。淫气喘息，痹聚在肺;淫气忧思，痹聚在心;淫气遗溺，痹聚在肾;淫气乏竭，痹聚在肝;淫气肌绝，痹聚在脾。诸痹不已，亦益内也。其风气胜者，其人易已也。

帝曰:痹，其时有死者，或疼久者，或易已者，其故何也?岐伯曰:其入脏者死，其留连筋骨间者疼久，其留皮肤间者易已。

帝曰:其客于六腑者何也?岐伯曰:此亦其食饮居处，为其病本也。六腑亦各有俞，风寒湿气中其俞，而食饮应之，循俞而入，各舍其腑也。

帝曰:以针治之奈何?岐伯曰:五脏有俞，六腑有合，循脉之分，各有所发，各治其过，则病瘳也。

帝曰:荣卫之气亦令人痹乎?岐伯曰:荣者，水谷之精气也，和调于五脏，洒陈于六腑，乃能入于脉也。故循脉上下，贯五脏，络六腑也。卫者，水谷之悍气也，其气慓疾滑利，不能入于脉也，故循皮肤之中，分肉之间，熏于肓膜，散于胸腹。逆其气则病，从其气则愈。不与风寒湿气合，故不为痹。

帝曰:善。痹或痛，或不痛，或不仁，或寒，或热，或燥，或湿，其故何也?岐伯曰:痛者，寒气多也，有寒故痛也。其不痛不仁者，病久入深，荣卫之行涩，经络时疏，故不痛;皮肤不营，故为不仁。其寒者，阳气少，阴气多，与病相益，故寒也。其热者，阳气多，阴气少，病气胜，阳遭阴，故为痹热。其多汗而濡者，此其逢湿甚也，阳气少，阴气盛，两气相感，故汗出而濡也。

帝曰:夫痹之为病，不痛何也?岐伯曰:痹在于骨则重，在于脉则血凝而不流，在于筋则屈不伸，在于肉则不仁，在于皮则寒，故具此五者则不痛也。凡痹之类，逢寒则急，逢热则纵。帝曰:善。


痿论篇第四十四

黄帝问曰:五脏使人痿何也?岐伯对曰:肺主身之皮毛，心主身之血脉，肝主身之筋膜，脾主身之肌肉，肾主身之骨髓。故肺热叶焦，则皮毛虚弱急薄，著则生痿躄也。心气热，则下脉厥而上，上则下脉虚，虚则生脉痿，枢折挈，胫纵而不任地也。肝气热，则胆泄口苦筋膜干，筋膜干则筋急而挛，发为筋痿。脾气热，则胃干而渴，肌肉不仁，发为肉痿。肾气热，则腰脊不举，骨枯而髓减，发为骨痿。

帝曰:何以得之?岐伯曰:肺者，脏之长也，为心之盖也，有所失亡，所求不得，则发肺鸣，鸣则肺热叶焦。故曰:五脏因肺热叶焦，发为痿躄。此之谓也。悲哀太甚，则胞络绝，胞络绝则阳气内动，发则心下崩，数溲血也。故《本病》曰:大经空虚，发为脉痹，传为脉痿。思想无穷，所愿不得，意淫于外，入房太甚，宗筋弛纵，发为筋痿，及为白淫。故《下经》曰:筋痿者，生于肝，使内也。有渐于湿，以水为事，若有所留，居处相湿，肌肉濡渍，痹而不仁，发为肉痿。故《下经》曰:肉痿者，得之湿地也。有所远行劳倦，逢大热而渴，渴则阳气内伐，内伐则热舍于肾，肾者水脏也，今水不胜火，则骨枯而髓虚，故足不任身，发为骨痿。故《下经》曰:骨痿者，生于大热也。

帝曰:何以别之?岐伯曰:肺热者色白而毛败，心热者色赤而络脉溢，肝热者色苍而爪枯，脾热者色黄而肉蠕动，肾热者色黑而齿槁。

帝曰:如夫子言可矣，《论》言治痿者独取阳明何也?岐伯曰:阳明者，五脏六腑之海，主润宗筋，宗筋主束骨而利机关也。冲脉者，经脉之海也，主渗灌溪谷，与阳明合于宗筋，阴阳总宗筋之会，会于气街，而阳明为之长，皆属于带脉，而络于督脉。故阳明虚则宗筋纵，带脉不引，故足痿不用也。

帝曰:治之奈何?岐伯曰:各补其荥而通其俞，调其虚实，和其逆顺，筋脉骨肉各以其时受月，则病已矣。帝曰:善。


厥论篇第四十五

黄帝问曰:厥之寒热者何也?岐伯对曰:阳气衰于下，则为寒厥;阴气衰于下，则为热厥。

帝曰:热厥之为热也，必起于足下者何也?岐伯曰:阳气起于足五指之表，阴脉者集于足下而聚于足心，故阳气胜则足下热也。

帝曰:寒厥之为寒也，必从五指而上于膝者何也?岐伯曰:阴气起于五指之里，集于膝下而聚于膝上，故阴气胜则从五指至膝上寒，其寒也，不从外，皆从内也。

帝曰:寒厥何失而然也?岐伯曰:前阴者，宗筋之所聚，太阴阳明之所合也。春夏则阳气多而阴气少，秋冬则阴气盛而阳气衰。此人者质壮，以秋冬夺于所用，下气上争不能复，精气溢下，邪气因从之而上也，气因于中，阳气衰，不能渗营其经络，阳气日损，阴气独在，故手足为之寒也。

帝曰:热厥何如而然也?岐伯曰;酒入于胃，则络脉满而经脉虚，脾主为胃行其津液者也，阴气虚则阳气入，阳气入则胃不和，胃不和则精气竭，精气竭则不营其四肢也。此人必数醉若饱以入房，气聚于脾中不得散，酒气与谷气相薄，热盛于中，故热遍于身，内热而溺赤也。夫酒气盛而慓悍，肾气有衰，阳气独胜，故手足为之热也。

帝曰:厥或令人腹满，或令人暴不知人，或至半日远至一日乃知人者何也?岐伯曰:阴气盛于上则下虚，下虚则腹胀满;阳气盛于上，则下气重上而邪气逆，逆则阳气乱，阳气乱则不知人也。

帝曰:善。愿闻六经脉之厥状病能也。岐伯曰:巨阳之厥，则肿首头重，足不能行，发为眴仆。阳明之厥，则癫疾欲走呼，腹满不得卧，面赤而热，妄见而妄言。少阳之厥，则暴聋颊肿而热，胁痛，[image: ]
 不可以运。太阴之厥，则腹满[image: ]
 胀，后不利，不欲食，食则呕，不得卧。少阴之厥，则口干溺赤，腹满心痛。厥阴之厥，则少腹肿痛，腹胀泾溲不利，好卧屈膝，阴缩肿，[image: ]
 内热。盛则泻之，虚则补之，不盛不虚以经取之。

太阴厥逆，[image: ]
 急挛，心痛引腹，治主病者。少阴厥逆，虚满呕变，下泄清，治主病者。厥阴厥逆，挛腰痛，虚满前闭谵言，治主病者。三阴俱逆，不得前后，使人手足寒，三日死。太阳厥逆，僵仆呕血善衄，治主病者。少阳厥逆，机关不利，机关不利者，腰不可以行，项不可以顾，发肠痈不可治，惊者死。阳明厥逆，喘咳身热，善惊衄呕血。

手太阴厥逆，虚满而咳，善呕沫，治主病者。手心主、少阴厥逆，心痛引喉，身热，死不可治。手太阳厥逆，耳聋泣出，项不可以顾，腰不可以俯仰，治主病者。手阳明、少阳厥逆，发喉痹嗌肿痓，治主病者。


卷第十三

病能论篇第四十六

黄帝问曰:人病胃脘痈者，诊当何如?岐伯对曰:诊此者当候胃脉，其脉当沉细，沉细者气逆，逆者人迎甚盛，甚盛则热。人迎者胃脉也，逆而盛，则热聚于胃口而不行，故胃脘为痈也。

帝曰:善。人有卧而有所不安者何也?岐伯曰:脏有所伤，及情有所倚，则卧不安，故人不能悬其病也。

帝曰:人之不得偃卧者何也?岐伯曰:肺者脏之盖也，肺气盛则脉大，脉大则不得偃卧，论在《奇恒阴阳》中。

帝曰:有病厥者，诊右脉沉而紧，左脉浮而迟，不知病主安在?岐伯曰:冬诊之，右脉固当沉紧，此应四时;左脉浮而迟，此逆四时。在左当主病在肾，颇关在肺，当腰痛也。帝曰:何以言之?岐伯曰:少阴脉贯肾络肺，今得肺脉，肾为之病，故肾为腰痛之病也。

帝曰:善。有病颈痈者，或石治之，或针灸治之，而皆已，其真安在?岐伯曰:此同名异等者也。夫痈气之息者，宜以针开除去之;夫气盛血聚者，宜石而泻之。此所谓同病异治也。

帝曰:有病怒狂者，此病安生?岐伯曰:生于阳也。帝曰:阳何以使人狂?岐伯曰:阳气者，因暴折而难决，故善怒也，病名曰阳厥。帝曰:何以知之?岐伯曰:阳明者常动，巨阳少阳不动，不动而动大疾，此其候也。帝曰:治之奈何?岐伯曰:夺其食即已。夫食入于阴，长气于阳，故夺其食即已。使之服以生铁洛为饮，夫生铁洛者，下气疾也。

帝曰:善。有病身热解墯，汗出如浴，恶风少气，此为何病?岐伯曰:病名曰酒风。帝曰:治之奈何?岐伯曰:以泽泻、术各十分，麋衔五分合，以三指撮为后饭。

所谓深之细者，其中手如针也，摩之切之，聚者坚也，博者大也。《上经》者，言气之通天也。《下经》者，言病之变化也。《金匮》者，决死生也。《揆度》者，切度之也。《奇恒》者，言奇病也。所谓奇者，使奇病不得以四时死也。恒者，得以四时死也。所谓揆者，方切求之也，言切求其脉理也。度者，得其病处，以四时度之也。


奇病论篇第四十七

黄帝问曰:人有重身，九月而喑，此为何也?岐伯对曰:胞之络脉绝也。帝曰:何以言之?岐伯曰:胞络者系于肾，少阴之脉贯肾系舌本，故不能言。帝曰:治之奈何?岐伯曰:无治也，当十月复。《刺法》曰:无损不足，益有余，以成其疹。所谓无损不足者，身羸瘦，无用镵石也。无益其有余者，腹中有形而泄之，泄之则精出，而病独擅中，故曰疹成也。

帝曰:病胁下满，气逆，二三岁不已，是为何病?岐伯曰:病名曰息积，此不妨于食，不可灸刺，积为导引服药，药不能独治也。

帝曰:人有身体髀股[image: ]
 皆肿，环脐而痛，是为何病?岐伯曰:病名曰伏梁，此风根也。其气溢于大肠而著于肓，肓之原在脐下，故环脐而痛也。不可动之，动之为水溺涩之病也。

帝曰:人有尺脉数甚，筋急而见，此为何病?岐伯曰:此所谓疹筋，是人腹必急，白色黑色见，则病甚。

帝曰:人有病头痛以数岁不已，此安得之?名为何病?岐伯曰:当有所犯大寒，内至骨髓，髓者以脑为主，脑逆故令头痛，齿亦痛，病名曰厥逆。帝曰:善。

帝曰:有病口甘者，病名为何?何以得之?岐伯曰:此五气之溢也，名曰脾瘅。夫五味入口，藏于胃，脾为之行其精气，津液在脾，故令人口甘也。此肥美之所发也，此人必数食甘美而多肥也，肥者令人内热，甘者令人中满，故其气上溢，转为消渴。治之以兰，除陈气也。

帝曰:有病口苦，取阳陵泉。口苦者病名为何?何以得之?岐伯曰:病名曰胆瘅。夫肝者中之将也，取决于胆，咽为之使。此人者，数谋虑不决，故胆虚气上溢，而口为之苦。治之以胆募俞，治在《阴阳十二官相使》中。

帝曰:有癃者，一日数十溲，此不足也。身热如炭，颈膺如格，人迎躁盛，喘息，气逆，此有余也。太阴脉微细如发者，此不足也。其病安在?名为何病?岐伯曰:病在太阴，其盛在胃，颇在肺，病名曰厥，死不治。此所谓得五有余二不足也。帝曰:何谓五有余二不足?岐伯曰:所谓五有余者，五病之气有余也;二不足者，亦病气之不足也。今外得五有余，内得二不足，此其身不表不里，亦正死明矣。

帝曰:人生而有病癫疾者，病名曰何?安所得之?岐伯曰:病名为胎病。此得之在母腹中时，其母有所大惊，气上而不下，精气并居，故令子发为癫疾也。

帝曰:有病痝然如有水状，切其脉大紧，身无痛者，形不瘦，不能食，食少，名为何病?岐伯曰:病生在肾，名为肾风。肾风而不能食，善惊，惊已心气痿者死。帝曰:善。


大奇论篇第四十八

肝满肾满肺满皆实，即为肿。肺之雍，喘而两胠满。肝雍，两胠满，卧则惊，不得小便。肾雍，胠下至少腹满，胫有大小，髀[image: ]
 大跛，易偏枯。

心脉满大，[image: ]
 瘛筋挛。肝脉小急[image: ]
 瘛筋挛。肝脉骛暴，有所惊骇，脉不至若喑，不治自已。肾脉小急，肝脉小急，心脉小急，不鼓皆为瘕。

肾肝并沉为石水，并浮为风水，并虚为死，并小弦欲惊。肾脉大急沉，肝脉大急沉，皆为疝。心脉搏滑急为心疝，肺脉沉搏为肺疝。三阳急为瘕，三阴急为疝，二阴急为痫厥，二阳急为惊。

脾脉外鼓沉为肠澼，久自已。肝脉小缓为肠澼，易治。肾脉小搏沉为肠澼下血，血温身热者死。心肝澼亦下血，二脏同病者可治;其脉小沉涩为肠澼，其身热者死，热见七日死。

胃脉沉鼓涩，胃外鼓大，心脉小坚急，皆隔偏枯。男子发左，女子发右，不喑舌转，可治，三十日起;其从者喑，三岁起;年不满二十者，三岁死。

脉至而搏，血衄身热者死，脉来悬钩浮为常脉。脉至如喘，名曰暴厥，暴厥者不知与人言。脉至如数，使人暴惊，三四日自已。

脉至浮合，浮合如数，一息十至以上，是经气予不足也，微见九十日死。脉至如火新然，是心精之予夺也，草干而死。脉至如散叶，是肝气予虚也，木叶落而死。脉至如省客，省客者，脉塞而鼓，是肾气予不足也，悬去枣华而死。脉至如丸泥，是胃精予不足也，榆荚落而死。脉至如横格，是胆气予不足也，禾熟而死。脉至如弦缕，是胞精予不足也，病善言，下霜而死;不言可治。

脉至如交漆，交漆者左右傍至也，微见三十日死。脉至如涌泉，浮鼓肌中，太阳气予不足也，少气味，韭英而死。脉至如颓土之状，按之不得，是肌气予不足也，五色先见黑，白垒发死。脉至如悬离，悬离者浮揣切之益大，是十二俞之气予不足也，水凝而死。脉至如偃刀，偃刀者浮之小急，按之坚大急，五脏菀熟，寒热独并于肾也，如此其人不得坐，立春而死。脉至如丸，滑不直手，不直手者，按之不可得也，是大肠气予不足也，枣叶生而死。脉至如华者，令人善恐，不欲坐卧，行立常听，是小肠气予不足也，季秋而死。


脉解篇第四十九

太阳所谓肿腰脽痛者，正月太阳寅，寅太阳也，正月阳气出在上而阴气盛，阳未得自次也，故肿腰脽痛也。病偏虚为跛者，正月阳气冻解地气而出也，所谓偏虚者，冬寒颇有不足者，故偏虚为跛也。所谓强上引背者，阳气大上而争，故强上也。所谓耳鸣者，阳气万物盛上而跃，故耳鸣也。所谓甚则狂颠疾者，阳尽在上而阴气从下，下虚上实，故狂颠疾也。所谓浮为聋者，皆在气也。所谓入中为喑者，阳盛已衰，故为喑也。内夺而厥，则为喑俳，此肾虚也，少阴不至者，厥也。

少阳所谓心胁痛者，言少阳戌也，戌者心之所表也，九月阳气尽而阴气盛，故心胁痛也。所谓不可反侧者，阴气藏物也，物藏则不动，故不可反侧也。所谓甚则跃者，九月万物尽衰，草木毕落而堕，则气去阳而之阴，气盛而阳之下长，故谓跃。

阳明所谓洒洒振寒者，阳明者午也，五月盛阳之阴也，阳盛而阴气加之，故洒洒振寒也。所谓胫肿而股不收者，是五月盛阳之阴也，阳者衰于五月，而一阴气上，与阳始争，故胫肿而股不收也。所谓上喘而为水者，阴气下而复上，上则邪客于脏腑间，故为水也。所谓胸痛少气者，水气在脏腑也，水者阴气也，阴气在中，故胸痛少气也。所谓甚则厥，恶人与火，闻木音则惕然而惊者，阳气与阴气相薄，水火相恶，故惕然而惊也。所谓欲独闭户牖而处者，阴阳相薄也，阳尽而阴盛，故欲独闭户牖而居。所谓病至则欲乘高而歌，弃衣而走者，阴阳复争，而外并于阳，故使之弃衣而走也。所谓客孙脉则头痛鼻鼽腹肿者，阳明并于上，上者则其孙脉络太阴也，故头痛鼻鼽腹肿也。

太阴所谓病胀者，太阴子也，十一月万物气皆藏于中，故曰病胀。所谓上走心为噫者，阴盛而上走于阳明，阳明络属心，故曰上走心为噫也。所谓食则呕者，物盛满而上溢，故呕也。所谓得后与气则快然如衰者，十一月阴气下衰，而阳气且出，故曰得后与气则快然如衰也。

少阴所谓腰痛者，少阴者申也，七月万物阳气皆伤，故腰痛也。所谓呕咳上气喘者，阴气在下，阳气在上，诸阳气浮，无所依从，故呕咳上气喘也。所谓邑邑不能久立，久坐起则目[image: ]
 [image: ]
 无所见者，万物阴阳不定未有主也，秋气始至，微霜始下，而方杀万物，阴阳内夺，故目[image: ]
 [image: ]
 无所见也。所谓少气善怒者，阳气不治，阳气不治则阳气不得出，肝气当治而未得，故善怒，善怒者名曰煎厥。所谓恐如人将捕之者，秋气万物未有毕去，阴气少，阳气入，阴阳相薄，故恐也。所谓恶闻食臭者，胃无气，故恶闻食臭也。所谓面黑如地色者，秋气内夺，故变于色也。所谓咳则有血者，阳脉伤也，阳气未盛于上而脉满，满则咳，故血见于鼻也。

厥阴所谓疝、妇人少腹肿者，厥阴者辰也，三月阳中之阴，邪在中，故曰疝、少腹肿也。所谓腰脊痛不可以俯仰者，三月一振，荣华万物，一俯而不仰也。所谓癃疝肤胀者，曰阴亦盛而脉胀不通，故曰癃疝也。所谓甚则嗌干热中者，阴阳相薄而热，故嗌干也。


卷第十四

刺要论篇第五十

黄帝问曰:愿闻刺要。岐伯对曰:病有浮沉，刺有浅深，各至其理，无过其道。过之则内伤，不及则生外壅，壅则邪从之。浅深不得，反为大贼，内动五脏，后生大病。故曰:病有在毫毛腠理者，有在皮肤者，有在肌肉者，有在脉者，有在筋者，有在骨者，有在髓者。是故刺毫毛腠理无伤皮，皮伤则内动肺，肺动则秋病温疟，泝泝然寒栗。刺皮无伤肉，肉伤则内动脾，脾动则七十二日四季之月病腹胀，烦不嗜食。刺肉无伤脉，脉伤则内动心，心动则夏病心痛。刺脉无伤筋，筋伤则内动肝，肝动则春病热而筋弛。刺筋无伤骨，骨伤则内动肾，肾动则冬病胀腰痛。刺骨无伤髓，髓伤则销铄胻酸，体解[image: ]
 然不去矣。


刺齐论篇第五十一

黄帝问曰:愿闻刺浅深之分。岐伯对曰:刺骨者无伤筋，刺筋者无伤肉，刺肉者无伤脉，刺脉者无伤皮，刺皮者无伤肉，刺肉者无伤筋，刺筋者无伤骨。帝曰:余未知其所谓，愿闻其解。岐伯曰:刺骨无伤筋者，针至筋而去，不及骨也。刺筋无伤肉者，至肉而去，不及筋也。刺肉无伤脉者，至脉而去，不及肉也。刺脉无伤皮者，至皮而去，不及脉也。所谓刺皮无伤肉者，病在皮中，针入皮中，无伤肉也。刺肉无伤筋者，过肉中筋也。刺筋无伤骨者，过筋中骨也。此之谓反也。


刺禁论篇第五十二

黄帝问曰:愿闻禁数。岐伯对曰:脏有要害，不可不察，肝生于左，肺藏于右，心部于表，肾治于里，脾为之使，胃为之市。膈肓之上，中有父母;七节之傍，中有小心。从之有福，逆之有咎。

刺中心，一日死，其动为噫。刺中肝，五日死，其动为语。刺中肾，六日死，其动为嚏。刺中肺，三日死，其动为咳。刺中脾，十日死，其动为吞。刺中胆，一日半死，其动为呕。

刺跗上中大脉，血出不止死。刺面中溜脉，不幸为盲。刺头中脑户，入脑立死。刺舌下中脉太过，血出不止为喑。刺足下布络中脉，血不出为肿。刺郄中大脉，令人仆脱色。刺气街中脉，血不出，为肿鼠仆。刺脊间中髓，为伛。刺乳上中乳房，为肿根蚀。刺缺盆中内陷气泄，令人喘咳逆。刺手鱼腹内陷为肿。

无刺大醉，令人气乱。无刺大怒，令人气逆。无刺大劳人，无刺新饱人，无刺大饥人，无刺大渴人，无刺大惊人。

刺阴股中大脉，血出不止死。刺客主人内陷中脉，为内漏为聋。刺膝髌出液，为跛。刺臂太阴脉，出血多立死。刺足少阴脉，重虚出血，为舌难以言。刺膺中陷中肺，为喘逆仰息。刺肘中内陷，气归之，为不屈伸。刺阴股下三寸内陷，令人遗溺。刺掖下胁间内陷，令人咳。刺少腹中膀胱溺出，令人少腹满。刺腨肠内陷，为肿。刺匡上陷骨中脉，为漏为盲。刺关节中液出，不得屈伸。


刺志论篇第五十三

黄帝问曰:愿闻虚实之要。岐伯对曰:气实形实，气虚形虚，此其常也，反此者病。谷盛气盛，谷虚气虚，此其常也，反此者病。脉实血实，脉虚血虚，此其常也，反此者病。帝曰:如何而反?岐伯曰:气盛身寒，气虚身热，此谓反也。谷入多而气少，此谓反也。谷不入而气多，此谓反也。脉盛血少，此谓反也。脉小血多，此谓反也。气盛身寒，得之伤寒。气虚身热，得之伤暑。谷入多而气少者，得之有所脱血，湿居下也。谷入少而气多者，邪在胃及与肺也。脉小血多者，饮中热也。脉大血少者，脉有风气，水浆不入。此之谓也。夫实者，气入也;虚者，气出也。气实者，热也;气虚者，寒也。入实者，左手开针空也;入虚者，左手闭针空也。


针解篇第五十四

黄帝问曰:愿闻《九针》之解，虚实之道。岐伯对曰:刺虚则实之者，针下热也，气实乃热也。满而泄之者，针下寒也，气虚乃寒也。菀陈则除之者，出恶血也。邪胜则虚之者，出针勿按。徐而疾则实者，徐出针而疾按之。疾而徐则虚者，疾出针而徐按之。言实与虚者，寒温气多少也。若无若有者，疾不可知也。察后与先者，知病先后也。为虚与实者，工勿失其法。若得若失者，离其法也。虚实之要，九针最妙者，为其各有所宜也。补泻之时以针为之者，与气开阖相合也。九针之名各不同形者，针穷其所当补泻也。

刺实须其虚者，留针阴气隆至，乃去针也。刺虚须其实者，阳气隆至，针下热乃去针也。经气已至，慎守勿失者，勿变更也。深浅在志者，知病之内外也。近远如一者，深浅其候等也。如临深渊者，不敢墯也。手如握虎者，欲其壮也。神无营于众物者，静志观病人，无左右视也。义无邪下者，欲端以正也。必正其神者，欲瞻病人目，制其神，令气易行也。所谓三里者，下膝三寸也。所谓跗之者，举膝分易见也。巨虚者，跷足[image: ]
 独陷者。下廉者，陷下者也。

帝曰:余闻九针，上应天地四时阴阳，愿闻其方，令可传于后世以为常也。岐伯曰:夫一天、二地、三人、四时、五音、六律、七星、八风、九野，身形亦应之，针各有所宜，故曰九针。人皮应天，人肉应地，人脉应人，人筋应时，人声应音，人阴阳合气应律，人齿面目应星，人出入气应风，人九窍三百六十五络应野。故一针皮，二针肉，三针脉，四针筋，五针骨，六针调阴阳，七针益精，八针除风，九针通九窍，除三百六十五节气，此之谓各有所主也。人心意应八风，人气应天，人发齿耳目五声应五音六律，人阴阳脉血气应地，人肝目应之九。

九窍三百六十五。人一以观动静天二以候五色七星应之以候发毋泽五音一以候宫商角徵羽六律有余不足应之二地一以候高下有余九野一节俞应之以候闭节三人变一分人候齿泄多血少十分角之变五分以候缓急六分不足三分寒关节第九分四时人寒温燥湿四时一应之以候相反一四方各作解。


长刺节论篇第五十五

刺家不诊，听病者言。在头头疾痛，为藏针之，刺至骨，病已止，无伤骨肉及皮，皮者道也。阳刺，入一傍四处。治寒热深专者，刺大脏，迫脏刺背俞也，刺之迫脏，脏会，腹中寒热去而止，与刺之要，发针而浅出血。治痈肿者刺痈上，视痈小大深浅刺，刺大者多血，小者深之，必端内针为故止。病在少腹有积，刺皮[image: ]
 以下至少腹而止，刺侠脊两傍四椎间，刺两髂髎季胁肋间，导腹中气热下已。病在少腹，腹痛不得大小便，病名曰疝，得之寒，刺少腹两股间，刺腰髁骨间，刺而多之，尽炅病已。

病在筋，筋挛节痛，不可以行，名曰筋痹，刺筋上为故，刺分肉间，不可中骨也，病起筋炅，病已止。病在肌肤，肌肤尽痛，名曰肌痹，伤于寒湿，刺大分小分，多发针而深之，以热为故，无伤筋骨，伤筋骨，痈发若变，诸分尽热，病已止。病在骨，骨重不可举，骨髓酸痛，寒气至，名曰骨痹，深者刺，无伤脉肉为故，其道大分小分，骨热病已止。病在诸阳脉，且寒且热，诸分且寒且热，名曰狂，刺之虚脉，视分尽热，病已止。病初发，岁一发，不治月一发，不治月四五发，名曰癫病，刺诸分诸脉，其无寒者以针调之，病已止。病风且寒且热，炅汗出，一日数过，先刺诸分理络脉;汗出且寒且热，三日一刺，百日而已。病大风，骨节重，须眉堕，名曰大风，刺肌肉为故，汗出百日，刺骨髓，汗出百日，凡二百日，须眉生而止针。


卷第十五

皮部论篇第五十六

黄帝问曰:余闻皮有分部，脉有经纪，筋有结络，骨有度量，其所生病各异，别其分部，左右上下，阴阳所在，病之始终，愿闻其道。岐伯对曰:欲知皮部以经脉为纪者，诸经皆然。阳明之阳，名曰害蜚，上下同法。视其部中有浮络者，皆阳明之络也。其色多青则痛，多黑则痹，黄赤则热，多白则寒，五色皆见，则寒热也。络盛则入客于经，阳主外，阴主内。

少阳之阳，名曰枢持，上下同法。视其部中有浮络者，皆少阳之络也。络盛则入客于经，故在阳者主内，在阴者主出，以渗于内，诸经皆然。

太阳之阳，名曰关枢，上下同法。视其部中有浮络者，皆太阳之络也。络盛则入客于经。

少阴之阴，名曰枢儒，上下同法。视其部中有浮络者，皆少阴之络也。络盛则入客于经，其入经也，从阳部注于经;其出者，从阴内注于骨。

心主之阴，名曰害肩，上下同法。视其部中有浮络者，皆心主之络也。络盛则入客于经。

太阴之阴，名曰关蛰，上下同法。视其部中有浮络者，皆太阴之络也。络盛则入客于经。凡十二经络脉者，皮之部也。

是故百病之始生也，必先客于皮毛，邪中之则腠理开，开则入客于络脉，留而不去，传入于经，留而不去，传入于腑，廪于肠胃。邪之始入于皮也，泝然起毫毛，开腠理;其入于络也，则络脉盛，色变;其入客于经也，则感虚乃陷下。其留于筋骨之间，寒多则筋挛骨痛，热多则筋[image: ]
 骨消，肉烁[image: ]
 破，毛直而败。

帝曰:夫子言皮之十二部，其生病皆何如?岐伯曰:皮者脉之部也，邪客于皮则腠理开，开则邪入客于络脉，络脉满则注于经脉，经脉满则入舍于腑脏也，故皮者有分部，不与而生大病也。帝曰:善。


经络论篇第五十七

黄帝问曰:夫络脉之见也，其五色各异，青黄赤白黑不同，其故何也?岐伯对曰:经有常色而络无常变也。帝曰:经之常色何如?岐伯曰:心赤，肺白，肝青，脾黄，肾黑，皆亦应其经脉之色也。帝曰:络之阴阳，亦应其经乎?岐伯曰:阴络之色应其经，阳络之色变无常，随四时而行也。寒多则凝泣，凝泣则青黑;热多则淖泽，淖泽则黄赤。此皆常色，谓之无病。五色具见者，谓之寒热。帝曰:善。


气穴论篇第五十八

黄帝问曰:余闻气穴三百六十五以应一岁，未知其所，愿卒闻之。岐伯稽首再拜对曰:窘乎哉问也!其非圣帝，孰能穷其道焉!因请溢意尽言其处。帝捧手逡巡而却曰:夫子之开余道也，目未见其处，耳未闻其数，而目以明，耳以聪矣。岐伯曰:此所谓圣人易语，良马易御也。帝曰:余非圣人之易语也，世言真数开人意，今余所访问者真数，发蒙解惑，未足以论也。然余愿闻夫子溢志尽言其处，令解其意，请藏之金匮，不敢复出。

岐伯再拜而起曰:臣请言之，背与心相控而痛，所治天突与十椎及上纪下纪，上纪者胃脘也，下纪者关元也。背胸邪系阴阳左右，如此其病前后痛涩，胸胁痛而不得息，不得卧，上气短气偏痛，脉满起斜出尻脉，络胸胁支心贯膈，上肩加天突，斜下肩交十椎下。

脏俞五十穴，腑俞七十二穴，热俞五十九穴，水俞五十七穴，头上五行行五，五五二十五穴。中膂两傍各五，凡十穴。大杼上两傍各一，凡二穴。目瞳子浮白二穴。两髀厌分中二穴，犊鼻二穴，耳中多所闻二穴，眉本二穴，完骨二穴，项中央一穴，枕骨二穴，上关二穴，大迎二穴，下关二穴，天柱二穴，巨虚上下廉四穴，曲牙二穴，天突一穴，天府二穴，天牖二穴，扶突二穴，天窗二穴，肩解二穴，关元一穴，委阳二穴，肩贞二穴，喑门一穴，脐一穴，胸俞十二穴，背俞二穴，膺俞十二穴，分肉二穴，踝上横二穴，阴阳[image: ]
 四穴，水俞在诸分，热俞在气穴，寒热俞在两骸厌中二穴，大禁二十五，在天府下五寸。凡三百六十五穴，针之所由行也。

帝曰:余已知气穴之处，游针之居，愿闻孙络溪谷，亦有所应乎?岐伯曰:孙络三百六十五穴会，亦以应一岁，以溢奇邪，以通荣卫，荣卫稽留，卫散荣溢，气竭血著，外为发热，内为少气，疾泻无怠，以通荣卫，见而泻之，无问所会。

帝曰:善。愿闻溪谷之会也。岐伯曰:肉之大会为谷，肉之小会为溪，肉分之间，溪谷之会，以行荣卫，以会大气。邪溢气壅，脉热肉败，荣卫不行，必将为脓，内销骨髓，外破大[image: ]
 ，留于节凑，必将为败。积寒留舍，荣卫不居，卷肉缩筋，肋肘不得伸，内为骨痹，外为不仁，命曰不足，大寒留于溪谷也。溪谷三百六十五穴会，亦应一岁。其小痹淫溢，循脉往来，微针所及，与法相同。帝乃辟左右而起，再拜曰:今日发蒙解惑，藏之金匮，不敢复出。乃藏之金兰之室，署曰气穴所在。岐伯曰:孙络之脉别经者，其血盛而当泻者，亦三百六十五脉，并注于络，传注十二络脉，非独十四络脉也，内解泻于中者十脉。


气府论篇第五十九

足太阳脉气所发者七十八穴:两眉头各一，入发至顶三寸傍五，相去三寸，其浮气在皮中者凡五行、行五，五五二十五，项中大筋两傍各一，风府两傍各一，侠脊以下至尻尾二十一节十五间各一，五脏之俞各五，六腑之俞各六，委中以下至足小指傍各六俞。

足少阳脉气所发者六十二穴:两角上各二，直目上发际内各五，耳前角上各一，耳前角下各一，锐发下各一，客主人各一，耳后陷中各一，下关各一，耳下牙车之后各一，缺盆各一，掖下三寸、胁下至胠八间各一，髀枢中傍各一，膝以下至足小指次指各六俞。

足阳明脉气所发者六十八穴:额颅发际傍各三，面鼽骨空各一，大迎之骨空各一，人迎各一，缺盆外骨空各一，膺中骨间各一，侠鸠尾之外、当乳下三寸、侠胃脘各五，侠脐广二寸各三，下脐二寸侠之各三，气街动脉各一，伏菟上各一，三里以下至足中指各八俞，分之所在穴空。

手太阳脉气所发者三十六穴:目内眦各一，目外各一，鼽骨下各一，耳郭上各一，耳中各一，巨骨穴各一，曲掖上骨穴各一，柱骨上陷者各一，上天窗四寸各一，肩解各一，肩解下三寸各一，肘以下至手小指本各六俞。

手阳明脉气所发者二十二穴:鼻空外廉、项上各二，大迎骨空各一，柱骨之会各一，髃骨之会各一，肘以下至手大指次指本各六俞。

手少阳脉气所发者三十二穴:鼽骨下各一，眉后各一，角上各一，下完骨后各一，项中足太阳之前各一，侠扶突各一，肩贞各一，肩贞下三寸分间各一，肘以下至手小指次指本各六俞。

督脉气所发者二十八穴:项中央二，发际后中八，面中三，大椎以下至尻尾及傍十五穴，至骶下凡二十一节，脊椎法也。

任脉之气所发者二十八穴:喉中央二，膺中骨陷中各一，鸠尾下三寸、胃脘五寸、胃脘以下至横骨六寸半一，腹脉法也。下阴别一，目下各一，下唇一，龈交一。

冲脉气所发者二十二穴:侠鸠尾外各半寸至脐寸一，侠脐下傍各五分至横骨寸一，腹脉法也。

足少阴舌下、厥阴毛中急脉各一，手少阴各一，阴阳[image: ]
 各一。手足诸鱼际脉气所发者，凡三百六十五穴也。


卷第十六

骨空论篇第六十

黄帝问曰:余闻风者百病之始也，以针治之奈何?岐伯对曰:风从外入，令人振寒，汗出头痛，身重恶寒，治在风府，调其阴阳，不足则补，有余则泻。大风颈项痛，刺风府，风府在上椎。大风汗出，灸[image: ]

 ，[image: ]

 在背下侠脊傍三寸所，厌之令病者呼[image: ]

 ，[image: ]

 应手。从风憎风，刺眉头。失枕在肩上横骨间，折使揄臂齐肘，正灸脊中。[image: ]
 络季胁引少腹而痛胀，刺[image: ]
 [image: ]
 。腰痛不可以转摇，急引阴卵，刺八髎与痛上，八髎在腰尻分间。鼠瘘寒热，还刺寒府，寒府在附膝外解营。取膝上外者使之拜，取足心者使之跪。

任脉者，起于中极之下，以上毛际，循腹里，上关元，至咽喉，上颐循面入目。冲脉者，起于气街，并少阴之经，侠脐上行，至胸中而散。任脉为病，男子内结七疝，女子带下瘕聚。冲脉为病，逆气里急。督脉为病，脊强反折。督脉者，起于少腹以下骨中央，女子入系廷孔，其孔溺孔之端也。其络循阴器合篡间，绕篡后，别绕臀，至少阴与巨阳中络者，合少阴上股内后廉，贯脊属肾，与太阳起于目内眦，上额交巅上，入络脑，还出别下项，循肩髆内，侠脊抵腰中，入循膂，络肾;其男子循茎下至篡，与女子等;其少腹直上者，贯脐中央，上贯心，入喉，上颐环唇，上系两目之下中央。此生病，从少腹上冲心而痛，不得前后，为冲疝;其女子不孕，癃痔遗溺嗌干。督脉生病治督脉，治在骨上，甚者在脐下营。

其上气有音者，治其喉中央，在缺盆中者。其病上冲喉者，治其渐，渐者上侠颐也。蹇膝伸不屈，治其楗。坐而膝痛，治其机。起而引解，治其骸关。膝痛，痛及拇指，治其腘。坐而膝痛如物隐者，治其关。膝痛不可屈伸，治其背内。连[image: ]
 若折，治阳明中俞髎。若别，治巨阳、少阴荥。淫泺胫酸，不能久立，治少阳之络，在外踝上五寸。辅骨上横骨下为楗，侠髋为机，膝解为骸关，侠膝之骨为连骸，骸下为辅，辅上为腘，腘上为关，头横骨为枕。

水俞五十七穴者，尻上五行、行五;伏菟上两行、行五，左右各一行、行五;踝上各一行、行六穴。髓空在脑后三分，在颅际锐骨之下，一在龈基下，一在项后中复骨下，一在脊骨上空，在风府上。脊骨下空，在尻骨下空。数髓空在面侠鼻，或骨空在口下当两肩。两髆骨空，在髆中之阳。臂骨空在臂阳，去踝四寸两骨空之间。股骨上空在股阳，出上膝四寸。[image: ]
 骨空在辅骨之上端。股际骨空在毛中动脉下。尻骨空在髀骨之后相去四寸。扁骨有渗理凑，无髓孔，易髓无空。

灸寒热之法，先灸项大椎，以年为壮数;次灸橛骨，以年为壮数。视背俞陷者灸之，举臂肩上陷者灸之，两季胁之间灸之，外踝上绝骨之端灸之，足小指次指间灸之，腨下陷脉灸之，外踝后灸之，缺盆骨上切之坚痛如筋者灸之，膺中陷骨间灸之，掌束骨下灸之，脐下关元三寸灸之，毛际动脉灸之，膝下三寸分间灸之，足阳明跗上动脉灸之，巅上一灸之。犬所啮之处灸之三壮，即以犬伤病法灸之。凡当灸二十九处。伤食灸之，不已者，必视其经之过于阳者，数刺其俞而药之。


水热穴论篇第六十一

黄帝问曰:少阴何以主肾?肾何以主水?岐伯对曰:肾者至阴也，至阴者盛水也，肺者太阴也，少阴者冬脉也，故其本在肾，其末在肺，皆积水也。

帝曰:肾何以能聚水而生病?岐伯曰:肾者胃之关也，关闭不利，故聚水而从其类也。上下溢于皮肤，故为胕肿。胕肿者，聚水而生病也。

帝曰:诸水皆生于肾乎?岐伯曰:肾者牝脏也，地气上者属于肾，而生水液也，故曰至阴。勇而劳甚则肾汗出，肾汗出逢于风，内不得入于脏腑，外不得越于皮肤，客于玄府，行于皮里，传为胕肿，本之于肾，名曰风水。所谓玄府者，汗空也。

帝曰:水俞五十七处者，是何主也?岐伯曰:肾俞五十七穴，积阴之所聚也，水所从出入也。尻上五行、行五者，此肾俞。故水病下为胕肿大腹，上为喘呼不得卧者，标本俱病，故肺为喘呼，肾为水肿，肺为逆不得卧，分为相输俱受者，水气之所留也。伏菟上各二行、行五者，此肾之街也，三阴之所交结于脚也。踝上各一行、行六者，此肾脉之下行也，名曰太冲。凡五十七穴者，皆脏之阴络，水之所客也。

帝曰:春取络脉分肉何也?岐伯曰:春者木始治，肝气始生，肝气急，其风疾，经脉常深，其气少，不能深入，故取络脉分肉间。

帝曰:夏取盛经分腠何也?岐伯曰:夏者火始治，心气始长，脉瘦气弱，阳气留溢，热熏分腠，内至于经，故取盛经分腠，绝肤而病去者，邪居浅也。所谓盛经者，阳脉也。

帝曰:秋取经俞何也?岐伯曰:秋者金始治，肺将收杀，金将胜火，阳气在合，阴气初胜，湿气及体，阴气未盛，未能深入，故取俞以泻阴邪，取合以虚阳邪。阳气始衰，故取于合。

帝曰:冬取井荥何也?岐伯曰:冬者水始治，肾方闭，阳气衰少，阴气坚盛，巨阳伏沉，阳脉乃去，故取井以下阴逆，取荥以实阳气。故曰:冬取井荥，春不鼽衄，此之谓也。

帝曰:夫子言治热病五十九俞，余论其意，未能领别其处，愿闻其处，因闻其意。岐伯曰:头上五行、行五者，以越诸阳之热逆也。大杼、膺俞、缺盆、背俞，此八者，以泻胸中之热也。气街、三里、巨虚上下廉，此八者，以泻胃中之热也。云门、髃骨、委中、髓空，此八者，以泻四肢之热也。五脏俞傍五，此十者，以泻五脏之热也。凡此五十九穴者，皆热之左右也。

帝曰:人伤于寒而传为热何也?岐伯曰:夫寒盛则生热也。


卷第十七

调经论篇第六十二

黄帝问曰:余闻《刺法》言，有余泻之，不足补之，何谓有余?何谓不足?岐伯对曰:有余有五，不足亦有五，帝欲何问?帝曰:愿尽闻之。岐伯曰:神有余有不足，气有余有不足，血有余有不足，形有余有不足，志有余有不足，凡此十者，其气不等也。

帝曰:人有精气津液，四肢九窍，五脏十六部，三百六十五节，乃生百病，百病之生，皆有虚实。今夫子乃言有余有五，不足亦有五，何以生之乎?岐伯曰:皆生于五脏也。夫心藏神，肺藏气，肝藏血，脾藏肉，肾藏志，而此成形。志意通，内连骨髓，而成身形五脏。五脏之道，皆出于经隧，以行血气，血气不和，百病乃变化而生，是故守经隧焉。

帝曰:神有余不足何如?岐伯曰:神有余则笑不休，神不足则悲。血气未并，五脏安定，邪客于形，洒淅起于毫毛，未入于经络也，故命曰神之微。帝曰:补泻奈何?岐伯曰:神有余，则泻其小络之脉出血，勿之深斥，无中其大经，神气乃平。神不足者，视其虚络，按而致之，刺而利之，无出其血，无泄其气，以通其经，神气乃平。帝曰:刺微奈何?岐伯曰:按摩勿释，著针勿斥，移气于不足，神气乃得复。

帝曰:善。气有余不足奈何?岐伯曰:气有余则喘咳上气，不足则息利少气。血气未并，五脏安定，皮肤微病，命曰白气微泄。帝曰:补泻奈何?岐伯曰:气有余，则泻其经隧，无伤其经，无出其血，无泄其气。不足，则补其经隧，无出其气。帝曰:刺微奈何?岐伯曰:按摩勿释，出针视之，曰我将深之，适人必革，精气自伏，邪气散乱，无所休息，气泄腠理，真气乃相得。

帝曰:善。血有余不足奈何?岐伯曰:血有余则怒，不足则恐。血气未并，五脏安定，孙络外溢，则络有留血。帝曰:补泻奈何?岐伯曰:血有余，则泻其盛经，出其血。不足，则补其虚经，内针其脉中，久留而视，脉大，疾出其针，无令血泄。帝曰:刺留血奈何?岐伯曰:视其血络，刺出其血，无令恶血得入于经，以成其疾。

帝曰:善。形有余不足奈何?岐伯曰:形有余则腹胀泾溲不利，不足则四肢不用。血气未并，五脏安定，肌肉蠕动，命曰微风。帝曰:补泻奈何?岐伯曰:形有余则泻其阳经，不足则补其阳络。帝曰:刺微奈何?岐伯曰:取分肉间，无中其经，无伤其络，卫气得复，邪气乃索。

帝曰:善。志有余不足奈何?岐伯曰:志有余则腹胀飧泄，不足则厥。血气未并，五脏安定，骨节有动。帝曰:补泻奈何?岐伯曰:志有余则泻然筋血者，不足则补其复溜。帝曰:刺未并奈何?岐伯曰:即取之，无中其经，以去其邪，乃能立虚。

帝曰:善。余已闻虚实之形，不知其何以生。岐伯曰:气血以并，阴阳相倾，气乱于卫，血逆于经，血气离居，一实一虚。血并于阴，气并于阳，故为惊狂。血并于阳，气并于阴，乃为炅中。血并于上，气并于下，心烦惋善怒。血并于下，气并于上，乱而喜忘。

帝曰:血并于阴，气并于阳，如是血气离居，何者为实?何者为虚?岐伯曰:血气者，喜温而恶寒，寒则泣不能流，温则消而去之，是故气之所并为血虚，血之所并为气虚。帝曰:人之所有者，血与气耳。今夫子乃言血并为虚，气并为虚，是无实乎?岐伯曰:有者为实，无者为虚，故气并则无血，血并则无气，今血与气相失，故为虚焉。络之与孙脉俱输于经，血与气并，则为实焉。血之与气并走于上，则为大厥，厥则暴死，气复反则生，不反则死。

帝曰:实者何道从来?虚者何道从去?虚实之要，愿闻其故。岐伯曰:夫阴与阳皆有俞会，阳注于阴，阴满之外，阴阳匀平，以充其形，九候若一，命曰平人。夫邪之生也，或生于阴，或生于阳。其生于阳者，得之风雨寒暑;其生于阴者，得之饮食居处，阴阳喜怒。

帝曰:风雨之伤人奈何?岐伯曰:风雨之伤人也，先客于皮肤，传入于孙脉，孙脉满则传入于络脉，络脉满则输于大经脉，血气与邪并客于分腠之间，其脉坚大，故曰实。实者外坚充满，不可按之，按之则痛。帝曰:寒湿之伤人奈何?岐伯曰:寒湿之中人也，皮肤收，肌肉坚紧，荣血泣，卫气去，故曰虚。虚者聂辟气不足，按之则气足以温之，故快然而不痛。

帝曰:善。阴之生实奈何?岐伯曰:喜怒不节则阴气上逆，上逆则下虚，下虚则阳气走之，故曰实矣。帝曰:阴之生虚奈何?岐伯曰:喜则气下，悲则气消，消则脉虚空，因寒饮食，寒气熏满，则血泣气去，故曰虚矣。

帝曰:《经》言阳虚则外寒，阴虚则内热，阳盛则外热，阴盛则内寒，余已闻之矣，不知其所由然也。岐伯曰:阳受气于上焦，以温皮肤分肉之间，今寒气在外，则上焦不通，上焦不通，则寒气独留于外，故寒栗。帝曰:阴虚生内热奈何?岐伯曰:有所劳倦，形气衰少，谷气不盛，上焦不行，下脘不通，胃气热，热气熏胸中，故内热。帝曰:阳盛生外热奈何?岐伯曰:上焦不通利，则皮肤致密，腠理闭塞，玄府不通，卫气不得泄越，故外热。帝曰:阴盛生内寒奈何?岐伯曰:厥气上逆，寒气积于胸中而不泻，不泻则温气去，寒独留，则血凝泣，凝则脉不通，其脉盛大以涩，故中寒。

帝曰:阴与阳并，血气以并，病形以成，刺之奈何?岐伯曰:刺此者取之经隧，取血于营，取气于卫，用形哉，因四时多少高下。帝曰:血气以并，病形以成，阴阳相倾，补泻奈何?岐伯曰:泻实者气盛乃内针，针与气俱内，以开其门，如利其户，针与气俱出，精气不伤，邪气乃下，外门不闭，以出其疾，摇大其道，如利其路，是谓大泻，必切而出，大气乃屈。帝曰:补虚奈何?岐伯曰:持针勿置，以定其意，候呼内针，气出针入，针空四塞，精无从去，方实而疾出针，气入针出，热不得还，闭塞其门，邪气布散，精气乃得存，动气候时，近气不失，远气乃来，是谓追之。

帝曰:夫子言虚实者有十，生于五脏，五脏五脉耳。夫十二经脉皆生其病，今夫子独言五脏。夫十二经脉者，皆络三百六十五节，节有病必被经脉，经脉之病皆有虚实，何以合之?岐伯曰:五脏者，故得六腑与为表里，经络肢节，各生虚实，其病所居，随而调之。病在脉，调之血;病在血，调之络;病在气，调之卫;病在肉，调之分肉;病在筋，调之筋;病在骨，调之骨。燔针劫刺其下及与急者;病在骨，焠针药熨;病不知所痛，两[image: ]
 为上;身形有痛，九候莫病，则缪刺之;痛在于左而右脉病者，巨刺之。必谨察其九候，针道备矣。


卷第十八

缪刺论篇第六十三

黄帝问曰:余闻缪刺，未得其意，何谓缪刺?岐伯对曰:夫邪之客于形也，必先舍于皮毛，留而不去，入舍于孙脉，留而不去，入舍于络脉，留而不去，入舍于经脉，内连五脏，散于肠胃，阴阳俱感，五脏乃伤，此邪之从皮毛而入，极于五脏之次也，如此则治其经焉。今邪客于皮毛，入舍于孙络，留而不去，闭塞不通，不得入于经，流溢于大络，而生奇病也。夫邪客大络者，左注右，右注左，上下左右与经相干，而布于四末，其气无常处，不入于经俞，命曰缪刺。

帝曰:愿闻缪刺，以左取右，以右取左奈何?其与巨刺何以别之?岐伯曰:邪客于经，左盛则右病，右盛则左病，亦有移易者，左痛未已而右脉先病，如此者，必巨刺之，必中其经，非络脉也。故络病者，其痛与经脉缪处，故命曰缪刺。

帝曰:愿闻缪刺奈何?取之何如?岐伯曰:邪客于足少阴之络，令人卒心痛暴胀，胸胁支满，无积者，刺然骨之前出血，如食顷而已。不已，左取右，右取左。病新发者，取五日已。

邪客于手少阳之络，令人喉痹舌卷，口干心烦，臂外廉痛，手不及头，刺手小指次指爪甲上去端如韭叶各一痏，壮者立已，老者有顷已，左取右，右取左，此新病，数日已。

邪客于足厥阴之络，令人卒疝暴痛，刺足大指爪甲上与肉交者各一痏，男子立已，女子有顷已，左取右，右取左。

邪客于足太阳之络，令人头项肩痛，刺足小指爪甲上与肉交者各一痏，立已;不已，刺外踝下三痏，左取右，右取左，如食顷已。

邪客于手阳明之络，令人气满胸中，喘息而支胠，胸中热，刺手大指次指爪甲上去端如韭叶各一痏，左取右，右取左，如食顷已。

邪客于臂掌之间，不可得屈，刺其踝后，先以指按之痛乃刺之，以月死生为数，月生一日一痏，二日二痏，十五日十五痏，十六日十四痏。

邪客于足阳[image: ]
 之脉，令人目痛从内眦始，刺外踝之下半寸所各二痏，左刺右，右刺左，如行十里顷而已。

人有所堕坠，恶血留内，腹中满胀，不得前后，先饮利药。此上伤厥阴之脉，下伤少阴之络，刺足内踝之下、然骨之前血脉出血，刺足跗上动脉，不已，刺三毛上各一痏，见血立已，左刺右，右刺左。善悲惊不乐，刺如右方。

邪客于手阳明之络，令人耳聋，时不闻音，刺手大指次指爪甲上去端如韭叶各一痏，立闻;不已，刺中指爪甲上与肉交者，立闻。其不时闻者，不可刺也。耳中生风者，亦刺之如此数。左刺右，右刺左。

凡痹往来行无常处者，在分肉间痛而刺之，以月死生为数;用针者，随气盛衰以为痏数，针过其日数则脱气，不及日数则气不泻。左刺右，右刺左，病已止;不已，复刺之如法。月生一日一痏，二日二痏，渐多之;十五日十五痏，十六日十四痏，渐少之。

邪客于足阳明之络，令人鼽衄上齿寒，刺足大指次指爪甲上与肉交者各一痏，左刺右，右刺左。

邪客于足少阳之络，令人胁痛不得息，咳而汗出，刺足小指次指爪甲上与肉交者各一痏，不得息立已，汗出立止，咳者温衣饮食，一日已。左刺右，右刺左，病立已;不已，复刺如法。

邪客于足少阴之络，令人嗌痛不可内食，无故善怒，气上走贲上，刺足下中央之脉各三痏，凡六刺，立已，左刺右，右刺左。嗌中肿，不能内唾，时不能出唾者，缪刺然骨之前，出血立已，左刺右，右刺左。

邪客于足太阴之络，令人腰痛，引少腹控[image: ]
 ，不可以仰息，刺腰尻之解、两胂之上，以月死生为痏数，发针立已，左刺右，右刺左。

邪客于足太阳之络，令人拘挛背急，引胁而痛，内引心而痛，刺之从项始数脊椎侠脊，疾按之应手如痛，刺之傍三痏，立已。

邪客于足少阳之络，令人留于枢中痛，髀不可举，刺枢中以毫针，寒则久留针，以月死生为数，立已。

治诸经刺之，所过者不病，则缪刺之。

耳聋，刺手阳明，不已，刺其通脉出耳前者。齿龋，刺手阳明，不已，刺其脉入齿中，立已。

邪客于五脏之间，其病也，脉引而痛，时来时止，视其病，缪刺之于手足爪甲上，视其脉，出其血，间日一刺，一刺不已，五刺已。

缪传引上齿，齿唇寒痛，视其手背脉血者去之，足阳明中指爪甲上一痏，手大指次指爪甲上各一痏，立已，左取右，右取左。

邪客于手足少阴、太阴、足阳明之络，此五络皆会于耳中，上络左角，五络俱竭，令人身脉皆动，而形无知也，其状若尸，或曰尸厥，刺其足大指内侧爪甲上去端如韭叶，后刺足心，后刺足中指爪甲上各一痏，后刺手大指内侧去端如韭叶，后刺手少阴锐骨之端各一痏，立已;不已，以竹管吹其两耳，剃其左角之发方一寸燔治，饮以美酒一杯，不能饮者灌之，立已。

凡刺之数，先视其经脉，切而从之，审其虚实而调之。不调者经刺之，有痛而经不病者缪刺之，因视其皮部有血络者尽取之。此缪刺之数也。


四时刺逆从论篇第六十四

厥阴有余病阴痹，不足病生热痹，滑则病狐疝风，涩则病少腹积气。少阴有余病皮痹隐轸，不足病肺痹，滑则病肺风疝，涩则病积溲血。太阴有余病肉痹寒中，不足病脾痹，滑则病脾风疝，涩则病积心腹时满。阳明有余病脉痹身时热，不足病心痹，滑则病心风疝，涩则病积时善惊。太阳有余病骨痹身重，不足病肾痹，滑则病肾风疝，涩则病积时善巅疾。少阳有余病筋痹胁满，不足病肝痹，滑则病肝风疝，涩则病积时筋急目痛。

是故春气在经脉，夏气在孙络，长夏气在肌肉，秋气在皮肤，冬气在骨髓中。

帝曰:余愿闻其故。岐伯曰:春者天气始开，地气始泄，冻解冰释，水行经通，故人气在脉。夏者经满气溢，入孙络受血，皮肤充实。长夏者经络皆盛，内溢肌中。秋者天气始收，腠理闭塞，皮肤引急。冬者盖藏，血气在中，内著骨髓，通于五脏。是故邪气者，常随四时之气血而入客也，至其变化不可为度，然必从其经气辟除其邪，除其邪则乱气不生。

帝曰:逆四时而生乱气奈何?岐伯曰:春刺络脉，血气外溢，令人少气;春刺肌肉，血气环逆，令人上气;春刺筋骨，血气内著，令人腹胀。夏刺经脉，血气乃竭，令人解[image: ]
 ;夏刺肌肉，血气内却，令人善恐;夏刺筋骨，血气上逆，令人善怒。秋刺经脉，血气上逆，令人善忘;秋刺络脉，气不外行，令人卧不欲动;秋刺筋骨，血气内散，令人寒栗。冬刺经脉，血气皆脱，令人目不明;冬刺络脉，内气外泄，留为大痹;冬刺肌肉，阳气竭绝，令人善忘。凡此四时刺者，大逆之病，不可不从也，反之则生乱气相淫病焉。故刺不知四时之经，病之所生，以从为逆，正气内乱，与精相薄，精气不转。必审九候，正气不乱。

帝曰:善。刺五脏，中心一日死，其动为噫。中肝五日死，其动为语。中肺三日死，其动为咳。中肾六日死，其动为嚏欠。中脾十日死，其动为吞。刺伤人五脏必死，其动则依其脏之所变候知其死也。


标本病传论篇第六十五

黄帝问曰:病有标本，刺有逆从奈何?岐伯对曰:凡刺之方，必别阴阳，前后相应，逆从得施，标本相移，故曰有其在标而求之于标，有其在本而求之于本，有其在本而求之于标，有其在标而求之于本。故治有取标而得者，有取本而得者，有逆取而得者，有从取而得者。故知逆与从，正行无问，知标本者，万举万当，不知标本，是谓妄行。

夫阴阳逆从标本之为道也，小而大，言一而知百病之害。少而多，浅而博，可以言一而知百也。以浅而知深，察近而知远，言标与本，易而勿及。治反为逆，治得为从。

先病而后逆者治其本，先逆而后病者治其本，先寒而后生病者治其本，先病而后生寒者治其本，先热而后生病者治其本，先热而后生中满者治其标，先病而后泄者治其本，先泄而后生他病者治其本，必且调之，乃治其他病。先病而后生中满者治其标，先中满而后烦心者治其本。人有客气，有固气。小大不利治其标，小大利治其本。病发而有余，本而标之，先治其本，后治其标;病发而不足，标而本之，先治其标，后治其本。谨察间甚，以意调之，间者并行，甚者独行。先小大不利而后生病者治其本。

夫病传者，心病先心痛，一日而咳，三日胁支痛，五日闭塞不通，身痛体重，三日不已死，冬夜半，夏日中。肺病喘咳，三日而胁支满痛，一日身重体痛，五日而胀，十日不已死，冬日入，夏日出。肝病头目眩，胁支满，三日体重身痛，五日而胀，三日腰脊少腹痛，胫酸，三日不已死，冬日入，夏早食。脾病身痛体重，一日而胀，二日少腹腰脊痛，胫酸，三日背[image: ]
 筋痛，小便闭，十日不已死，冬人定，夏晏食。肾病少腹腰脊痛，[image: ]
 酸，三日背[image: ]
 筋痛，小便闭，三日腹胀，三日两胁支痛，三日不已死，冬大晨，夏晏晡。胃病胀满，五日少腹腰脊痛，[image: ]
 酸，三日背[image: ]
 筋痛，小便闭，五日身体重，六日不已死，冬夜半后，夏日昳。膀胱病小便闭，五日少腹胀，腰脊痛，[image: ]
 酸，一日腹胀，一日身体痛，二日不已死，冬鸡鸣，夏下晡。诸病以次相传，如是者，皆有死期，不可刺间一脏止，及至三四脏者，乃可刺也。


卷第十九

天元纪大论篇第六十六

黄帝问曰:天有五行御五位，以生寒暑燥湿风;人有五脏化五气，以生喜怒思忧恐。《论》言五运相袭而皆治之，终期之日，周而复始，余已知之矣，愿闻其与三阴三阳之候奈何合之?鬼臾区稽首再拜对曰:昭乎哉问也!夫五运阴阳者，天地之道也，万物之纲纪，变化之父母，生杀之本始，神明之府也，可不通乎!故物生谓之化，物极谓之变，阴阳不测谓之神，神用无方谓之圣。夫变化之为用也，在天为玄，在人为道，在地为化，化生五味，道生智，玄生神。神在天为风，在地为木;在天为热，在地为火;在天为湿，在地为土;在天为燥，在地为金;在天为寒，在地为水。故在天为气，在地成形，形气相感而化生万物矣。然天地者，万物之上下也;左右者，阴阳之道路也;水火者，阴阳之征兆也;金木者，生成之终始也。气有多少，形有盛衰，上下相召，而损益彰矣。

帝曰:愿闻五运之主时也何如?鬼臾区曰:五气运行，各终期日，非独主时也。帝曰:请闻其所谓也。鬼臾区曰:臣积考《太始天元册》文曰:太虚寥廓，肇基化元，万物资始，五运终天，布气真灵，总统坤元，九星悬朗，七曜周旋，曰阴曰阳，曰柔曰刚，幽显既位，寒暑弛张，生生化化，品物咸章。臣斯十世，此之谓也。

帝曰:善。何谓气有多少，形有盛衰?鬼臾区曰:阴阳之气各有多少，故曰三阴三阳也。形有盛衰，谓五行之治，各有太过不及也。故其始也，有余而往，不足随之，不足而往，有余从之，知迎知随，气可与期。应天为天符，承岁为岁直，三合为治。

帝曰:上下相召奈何?鬼臾区曰:寒暑燥湿风火，天之阴阳也，三阴三阳上奉之。木火土金水火，地之阴阳也，生长化收藏下应之。天以阳生阴长，地以阳杀阴藏。天有阴阳，地亦有阴阳。故阳中有阴，阴中有阳。所以欲知天地之阴阳者，应天之气，动而不息，故五岁而右迁;应地之气，静而守位，故六期而环会。动静相召，上下相临，阴阳相错，而变由生也。

帝曰:上下周纪，其有数乎?鬼臾区曰:天以六为节，地以五为制。周天气者，六期为一备;终地纪者，五岁为一周。君火以名，相火以位，五六相合，而七百二十气为一纪，凡三十岁;千四百四十气，凡六十岁，而为一周，不及太过，斯皆见矣。

帝曰:夫子之言，上终天气，下毕地纪，可谓悉矣。余愿闻而藏之，上以治民，下以治身，使百姓昭著，上下和亲，德泽下流，子孙无忧，传之后世，无有终时，可得闻乎?鬼臾区曰:至数之机，迫迮以微，其来可见，其往可追，敬之者昌，慢之者亡，无道行私，必得夭殃，谨奉天道，请言真要。帝曰:善言始者，必会于终，善言近者，必知其远，是则至数极而道不惑，所谓明矣。愿夫子推而次之，令有条理，简而不匮，久而不绝，易用难忘，为之纲纪，至数之要，愿尽闻之。鬼臾区曰:昭乎哉问!明乎哉道!如鼓之应桴，响之应声也。臣闻之:甲己之岁，土运统之;乙庚之岁，金运统之;丙辛之岁，水运统之;丁壬之岁，木运统之;戊癸之岁，火运统之。

帝曰:其于三阴三阳，合之奈何?鬼臾区曰:子午之岁，上见少阴;丑未之岁，上见太阴;寅申之岁，上见少阳;卯酉之岁，上见阳明;辰戌之岁，上见太阳;巳亥之岁，上见厥阴。少阴所谓标也，厥阴所谓终也。厥阴之上，风气主之;少阴之上，热气主之;太阴之上，湿气主之;少阳之上，相火主之;阳明之上，燥气主之;太阳之上，寒气主之。所谓本也，是谓六元。帝曰:光乎哉道!明乎哉论!请著之玉版，藏之金匮，署曰《天元纪》。


五运行大论篇第六十七

黄帝坐明堂，始正天纲，临观八极，考建五常，请天师而问之曰:《论》言天地之动静，神明为之纪，阴阳之升降，寒暑彰其兆。余闻五运之数于夫子，夫子之所言，正五气之各主岁尔，首甲定运，余因论之。鬼臾区曰:土主甲己，金主乙庚，水主丙辛，木主丁壬，火主戊癸。子午之上，少阴主之;丑未之上，太阴主之;寅申之上，少阳主之;卯酉之上，阳明主之;辰戌之上，太阳主之;巳亥之上，厥阴主之。不合阴阳，其故何也?岐伯曰:是明道也，此天地之阴阳也。夫数之可数者，人中之阴阳也，然所合，数之可得者也。夫阴阳者，数之可十，推之可百，数之可千，推之可万。天地阴阳者，不以数推，以象之谓也。

帝曰:愿闻其所始也。岐伯曰:昭乎哉问也!臣览《太始天元册》文，丹天之气经于牛女戊分，黅天之气经于心尾己分，苍天之气经于危室柳鬼，素天之气经于亢氐昴毕，玄天之气经于张翼娄胃。所谓戊己分者，奎壁角轸，则天地之门户也。夫候之所始，道之所生，不可不通也。

帝曰:善。《论》言天地者，万物之上下;左右者，阴阳之道路。未知其所谓也。岐伯曰:所谓上下者，岁上下见阴阳之所在也。左右者，诸上见厥阴，左少阴，右太阳;见少阴，左太阴，右厥阴;见太阴，左少阳，右少阴;见少阳，左阳明，右太阴;见阳明，左太阳，右少阳;见太阳，左厥阴，右阳明。所谓面北而命其位，言其见也。

帝曰:何谓下?岐伯曰:厥阴在上则少阳在下，左阳明，右太阴;少阴在上则阳明在下，左太阳，右少阳;太阴在上则太阳在下，左厥阴，右阳明;少阳在上则厥阴在下，左少阴，右太阳;阳明在上则少阴在下，左太阴，右厥阴;太阳在上则太阴在下，左少阳，右少阴。所谓面南而命其位，言其见也。上下相遘，寒暑相临，气相得则和，不相得则病。帝曰:气相得而病者何也?岐伯曰:以下临上，不当位也。

帝曰:动静何如?岐伯曰:上者右行，下者左行，左右周天，余而复会也。帝曰:余闻鬼臾区曰:应地者静。今夫子乃言下者左行，不知其所谓也。愿闻何以生之乎?岐伯曰:天地动静，五行迁复，虽鬼臾区其上候而已，犹不能遍明。夫变化之用，天垂象，地成形，七曜纬虚，五行丽地。地者，所以载生成之形类也。虚者，所以列应天之精气也。形精之动，犹根本之与枝叶也，仰观其象，虽远可知也。

帝曰:地之为下否乎?岐伯曰:地为人之下，太虚之中者也。帝曰:冯乎?岐伯曰:大气举之也。燥以干之，暑以蒸之，风以动之，湿以润之，寒以坚之，火以温之。故风寒在下，燥热在上，湿气在中，火游行其间，寒暑六入，故令虚而生化也。故燥胜则地干，暑胜则地热，风胜则地动，湿胜则地泥，寒胜则地裂，火胜则地固矣。

帝曰:天地之气，何以候之?岐伯曰:天地之气，胜复之作，不形于诊也。《脉法》曰:天地之变，无以脉诊，此之谓也。帝曰:间气何如?岐伯曰:随气所在，期于左右。帝曰:期之奈何?岐伯曰:从其气则和，违其气则病，不当其位者病，迭移其位者病，失守其位者危，尺寸反者死，阴阳交者死。先立其年，以知其气，左右应见，然后乃可以言死生之逆顺。

帝曰:寒暑燥湿风火，在人合之奈何?其于万物何以生化?岐伯曰:东方生风，风生木，木生酸，酸生肝，肝生筋，筋生心。其在天为玄，在人为道，在地为化。化生五味，道生智，玄生神，化生气。神在天为风，在地为木，在体为筋，在气为柔，在脏为肝。其性为暄，其德为和，其用为动，其色为苍，其化为荣，其虫毛，其政为散，其令宣发，其变摧拉，其眚为陨，其味为酸，其志为怒。怒伤肝，悲胜怒;风伤肝，燥胜风;酸伤筋，辛胜酸。

南方生热，热生火，火生苦，苦生心，心生血，血生脾。其在天为热，在地为火，在体为脉，在气为息，在脏为心。其性为暑，其德为显，其用为躁，其色为赤，其化为茂，其虫羽，其政为明，其令郁蒸，其变炎烁，其眚燔焫，其味为苦，其志为喜。喜伤心，恐胜喜;热伤气，寒胜热;苦伤气，咸胜苦。

中央生湿，湿生土，土生甘，甘生脾，脾生肉，肉生肺。其在天为湿，在地为土，在体为肉，在气为充，在脏为脾。其性静兼，其德为濡，其用为化，其色为黄，其化为盈，其虫倮，其政为谧，其令云雨，其变动注，其眚淫溃，其味为甘，其志为思。思伤脾，怒胜思;湿伤肉，风胜湿;甘伤脾，酸胜甘。

西方生燥，燥生金，金生辛，辛生肺，肺生皮毛，皮毛生肾。其在天为燥，在地为金，在体为皮毛，在气为成，在脏为肺。其性为凉，其德为清，其用为固，其色为白，其化为敛，其虫介，其政为劲，其令雾露，其变肃杀，其眚苍落，其味为辛，其志为忧。忧伤肺，喜胜忧;热伤皮毛，寒胜热;辛伤皮毛，苦胜辛。

北方生寒，寒生水，水生咸，咸生肾，肾生骨髓，髓生肝。其在天为寒，在地为水，在体为骨，在气为坚，在脏为肾。其性为凛，其德为寒，其用为藏，其色为黑，其化为肃，其虫鳞，其政为静，其令霰雪，其变凝冽，其眚冰雹，其味为咸，其志为恐。恐伤肾，思胜恐;寒伤血，燥胜寒;咸伤血，甘胜咸。五气更立，各有所先，非其位则邪，当其位则正。

帝曰:病生之变何如?岐伯曰:气相得则微，不相得则甚。帝曰:主岁何如?岐伯曰:气有余，则制己所胜而侮所不胜;其不及，则己所不胜侮而乘之，己所胜轻而侮之。侮反受邪，侮而受邪，寡于畏也。帝曰:善。


六微旨大论篇第六十八

黄帝问曰:呜呼远哉天之道也!如迎浮云，若视深渊，视深渊尚可测，迎浮云莫知其极。夫子数言谨奉天道，余闻而藏之，心私异之，不知其所谓也。愿夫子溢志尽言其事，令终不灭，久而不绝。天之道可得闻乎?岐伯稽首再拜对曰:明乎哉问天之道也!此因天之序，盛衰之时也。

帝曰:愿闻天道六六之节盛衰何也?岐伯曰:上下有位，左右有纪。故少阳之右，阳明治之;阳明之右，太阳治之;太阳之右，厥阴治之;厥阴之右，少阴治之;少阴之右，太阴治之;太阴之右，少阳治之。此所谓气之标，盖南面而待也。故曰:因天之序，盛衰之时，移光定位，正立而待之。此之谓也。少阳之上，火气治之，中见厥阴;阳明之上，燥气治之，中见太阴;太阳之上，寒气治之，中见少阴;厥阴之上，风气治之，中见少阳;少阴之上，热气治之，中见太阳;太阴之上，湿气治之，中见阳明。所谓本也，本之下中之见也，见之下气之标也。本标不同，气应异象。

帝曰:其有至而至，有至而不至，有至而太过，何也?岐伯曰:至而至者和;至而不至，来气不及也;未至而至，来气有余也。帝曰:至而不至、未至而至如何?岐伯曰:应则顺，否则逆，逆则变生，变生则病。帝曰:善。请言其应。岐伯曰:物，生其应也。气，脉其应也。

帝曰:善。愿闻地理之应六节气位何如?岐伯曰:显明之右，君火之位也;君火之右，退行一步，相火治之;复行一步，土气治之;复行一步，金气治之;复行一步，水气治之;复行一步，木气治之;复行一步，君火治之。相火之下，水气承之;水位之下，土气承之;土位之下，风气承之;风位之下，金气承之;金位之下，火气承之;君火之下，阴精承之。帝曰:何也?岐伯曰:亢则害，承乃制，制则生化，外列盛衰，害则败乱，生化大病。

帝曰:盛衰何如?岐伯曰:非其位则邪，当其位则正，邪则变甚，正则微。帝曰:何谓当位?岐伯曰:木运临卯，火运临午，土运临四季，金运临酉，水运临子，所谓岁会，气之平也。帝曰:非位何如?岐伯曰:岁不与会也。帝曰:土运之岁，上见太阴;火运之岁，上见少阳、少阴;金运之岁，上见阳明;木运之岁，上见厥阴;水运之岁，上见太阳，奈何?岐伯曰:天之与会也，故《天元册》曰天符。帝曰:天符岁会何如?岐伯曰:太一天符之会也。帝曰:其贵贱何如?岐伯曰:天符为执法，岁位为行令，太一天符为贵人。帝曰:邪之中也奈何?岐伯曰:中执法者，其病速而危;中行令者，其病徐而持;中贵人者，其病暴而死。帝曰:位之易也何如?岐伯曰:君位臣则顺，臣位君则逆，逆则其病近，其害速;顺则其病远，其害微。所谓二火也。

帝曰:善。愿闻其步何如?岐伯曰:所谓步者，六十度而有奇，故二十四步积盈百刻而成日也。

帝曰:六气应五行之变何如?岐伯曰:位有终始，气有初中，上下不同，求之亦异也。帝曰:求之奈何?岐伯曰:天气始于甲，地气始于子，子甲相合，命曰岁立，谨候其时，气可与期。

帝曰:愿闻其岁，六气始终，早晏何如?岐伯曰:明乎哉问也!甲子之岁，初之气，天数始于水下一刻，终于八十七刻半;二之气，始于八十七刻六分，终于七十五刻;三之气，始于七十六刻，终于六十二刻半;四之气，始于六十二刻六分，终于五十刻;五之气，始于五十一刻，终于三十七刻半;六之气，始于三十七刻六分，终于二十五刻。所谓初六，天之数也。乙丑岁，初之气，天数始于二十六刻，终于一十二刻半;二之气，始于一十二刻六分，终于水下百刻;三之气，始于一刻，终于八十七刻半;四之气，始于八十七刻六分，终于七十五刻;五之气，始于七十六刻，终于六十二刻半;六之气，始于六十二刻六分，终于五十刻。所谓六二，天之数也。丙寅岁，初之气，天数始于五十一刻，终于三十七刻半;二之气，始于三十七刻六分，终于二十五刻;三之气，始于二十六刻，终于一十二刻半;四之气，始于一十二刻六分，终于水下百刻;五之气，始于一刻，终于八十七刻半;六之气，始于八十七刻六分，终于七十五刻。所谓六三，天之数也。丁卯岁，初之气，天数始于七十六刻，终于六十二刻半;二之气，始于六十二刻六分，终于五十刻;三之气，始于五十一刻，终于三十七刻半;四之气，始于三十七刻六分，终于二十五刻;五之气，始于二十六刻，终于一十二刻半;六之气，始于一十二刻六分，终于水下百刻。所谓六四，天之数也。次戊辰岁，初之气，复始于一刻，常如是无已，周而复始。

帝曰:愿闻其岁候何如?岐伯曰:悉乎哉问也!日行一周，天气始于一刻;日行再周，天气始于二十六刻;日行三周，天气始于五十一刻;日行四周，天气始于七十六刻;日行五周，天气复始于一刻。所谓一纪也。是故寅午戌岁气会同，卯未亥岁气会同，辰申子岁气会同，巳酉丑岁气会同，终而复始。

帝曰:愿闻其用也。岐伯曰:言天者求之本，言地者求之位，言人者求之气交。帝曰:何谓气交?岐伯曰:上下之位，气交之中，人之居也。故曰:天枢之上，天气主之;天枢之下，地气主之;气交之分，人气从之，万物由之。此之谓也。

帝曰:何谓初中?岐伯曰:初凡三十度而有奇，中气同法。帝曰:初中何也?岐伯曰:所以分天地也。帝曰:愿卒闻之。岐伯曰:初者地气也，中者天气也。帝曰:其升降何如?岐伯曰:气之升降，天地之更用也。帝曰:愿闻其用何如?岐伯曰:升已而降，降者谓天;降已而升，升者谓地。天气下降，气流于地;地气上升，气腾于天。故高下相召，升降相因，而变作矣。

帝曰:善。寒湿相遘，燥热相临，风火相值，其有间乎?岐伯曰:气有胜复，胜复之作，有德有化，有用有变，变则邪气居之。帝曰:何谓邪乎?岐伯曰:夫物之生从于化，物之极由乎变，变化之相薄，成败之所由也。故气有往复，用有迟速，四者之有，而化而变，风之来也。帝曰:迟速往复，风所由生，而化而变，故因盛衰之变耳。成败倚伏游乎中何也?岐伯曰:成败倚伏生乎动，动而不已则变作矣。帝曰:有期乎?岐伯曰:不生不化，静之期也。帝曰:不生化乎?岐伯曰:出入废则神机化灭，升降息则气立孤危。故非出入，则无以生长壮老已;非升降，则无以生长化收藏。是以升降出入，无器不有。故器者生化之宇，器散则分之，生化息矣。故无不出入，无不升降。化有小大，期有近远，四者之有，而贵常守，反常则灾害至矣。故曰:无形无患。此之谓也。帝曰:善。有不生不化乎?岐伯曰:悉乎哉问也!与道合同，惟真人也。帝曰:善。


卷第二十

气交变大论篇第六十九

黄帝问曰:五运更治，上应天期，阴阳往复，寒暑迎随，真邪相薄，内外分离，六经波荡，五气倾移，太过不及，专胜兼并，愿言其始，而有常名，可得闻乎?岐伯稽首再拜对曰:昭乎哉问也!是明道也。此上帝所贵，先师传之，臣虽不敏，往闻其旨。帝曰:余闻得其人不教，是谓失道，传非其人，慢泄天宝。余诚菲德，未足以受至道，然而众子哀其不终，愿夫子保于无穷，流于无极，余司其事，则而行之奈何?岐伯曰:请遂言之也。《上经》曰:夫道者，上知天文，下知地理，中知人事，可以长久。此之谓也。帝曰:何谓也?岐伯曰:本气位也。位天者，天文也。位地者，地理也。通于人气之变化者，人事也。故太过者先天，不及者后天，所谓治化而人应之也。

帝曰:五运之化，太过何如?岐伯曰:岁木太过，风气流行，脾土受邪。民病飧泄食减，体重烦冤，肠鸣腹支满，上应岁星。甚则忽忽善怒，眩冒巅疾。化气不政，生气独治，云物飞动，草木不宁，甚而摇落，反胁痛而吐甚，冲阳绝者死不治，上应太白星。

岁火太过，炎暑流行，肺金受邪。民病疟，少气咳喘，血溢血泄注下，嗌燥耳聋，中热肩背热，上应荧惑星。甚则胸中痛，胁支满胁痛，膺背肩胛间痛，两臂内痛，身热肤痛而为浸淫。收气不行，长气独明，雨冰霜寒，上应辰星。上临少阴少阳，火燔焫，水泉涸，物焦槁，病反谵妄狂越，咳喘息鸣，下甚，血溢泄不已，太渊绝者死不治，上应荧惑星。

岁土太过，雨湿流行，肾水受邪。民病腹痛，清厥意不乐，体重烦冤，上应镇星。甚则肌肉萎，足痿不收，行善瘈，脚下痛，饮发中满食减，四肢不举。变生得位，藏气伏，化气独治之，泉涌河衍，涸泽生鱼，风雨大至，土崩溃，鳞见于陆，病腹满溏泄肠鸣，反下甚，而太溪绝者死不治，上应岁星。

岁金太过，燥气流行，肝木受邪。民病两胁下少腹痛，目赤痛眦疡，耳无所闻。肃杀而甚，则体重烦冤，胸痛引背，两胁满且痛引少腹，上应太白星。甚则喘咳逆气，肩背痛，尻阴股膝髀腨[image: ]
 足皆病，上应荧惑星。收气峻，生气下，草木敛，苍干雕陨，病反暴痛，胠胁不可反侧，咳逆，甚而血溢，太冲绝者死不治，上应太白星。

岁水太过，寒气流行，邪害心火。民病身热烦心躁悸，阴厥上下中寒，谵妄心痛，寒气早至，上应辰星。甚则腹大胫肿，喘咳，寝汗出憎风，大雨至，埃雾朦郁，上应镇星。上临太阳，则雨冰雪霜不时降，湿气变物，病反腹满肠鸣，溏泄食不化，渴而妄冒，神门绝者死不治，上应荧惑、辰星。

帝曰:善。其不及何如?岐伯曰:悉乎哉问也!岁木不及，燥乃大行，生气失应，草木晚荣，肃杀而甚，则刚木辟著，柔萎苍干，上应太白星。民病中清，胠胁痛，少腹痛，肠鸣溏泄，凉雨时至，上应太白、岁星，其谷苍。上临阳明，生气失政，草木再荣，化气乃急，上应太白、镇星，其主苍早。复则炎暑流火，湿性燥，柔脆草木焦槁，下体再生，华实齐化，病寒热疮疡、痱胗痈痤，上应荧惑、太白，其谷白坚。白露早降，收杀气行，寒雨害物，虫食甘黄，脾土受邪，赤气后化，心气晚治，上胜肺金，白气乃屈，其谷不成，咳而鼽，上应荧惑、太白星。

岁火不及，寒乃大行，长政不用，物荣而下，凝惨而甚，则阳气不化，乃折荣美，上应辰星。民病胸中痛，胁支满，两胁痛，膺背肩胛间及两臂内痛，郁冒朦昧，心痛暴喑，胸腹大，胁下与腰背相引而痛，甚则屈不能伸，髋髀如别，上应荧惑、辰星，其谷丹。复则埃郁，大雨且至，黑气乃辱，病鹜溏腹满，食饮不下，寒中肠鸣，泄注腹痛，暴挛痿痹，足不任身，上应镇星、辰星，玄谷不成。

岁土不及，风乃大行，化气不令，草木茂荣，飘扬而甚，秀而不实，上应岁星。民病飧泄霍乱，体重腹痛，筋骨繇复，肌肉[image: ]
 酸，善怒，藏气举事，蛰虫早附，咸病寒中，上应岁星、镇星，其谷黅。复则收政严峻，名木苍雕，胸胁暴痛，下引少腹，善太息，虫食甘黄，气客于脾，黅谷乃减，民食少失味，苍谷乃损，上应太白、岁星。上临厥阴，流水不冰，蛰虫来见，藏气不用，白乃不复，上应岁星，民乃康。

岁金不及，炎火乃行，生气乃用，长气专胜，庶物以茂，燥烁以行，上应荧惑星。民病肩背瞀重，鼽嚏，血便注下，收气乃后，上应太白、荧惑星，其谷坚芒。复则寒雨暴至，乃零冰雹霜雪杀物，阴厥且格，阳反上行，头脑户痛，延及囟顶发热，上应辰星、荧惑，丹谷不成，民病口疮，甚则心痛。

岁水不及，湿乃大行，长气反用，其化乃速，暑雨数至，上应镇星。民病腹满身重，濡泄，寒疡流水，腰股痛发，腘腨股膝不便，烦冤，足痿清厥，脚下痛，甚则跗肿，藏气不政，肾气不衡，上应镇星、辰星，其谷秬。上临太阴，则大寒数举，蛰虫早藏，地积坚冰，阳光不治，民病寒疾于下，甚则腹满浮肿，上应镇星、荧惑，其主黅谷。复则大风暴发，草偃木零，生长不鲜，面色时变，筋骨并辟，肉[image: ]
 瘛，目视[image: ]
 [image: ]
 ，物疏璺，肌肉胗发，气并膈中，痛于心腹，黄气乃损，其谷不登，上应岁星。

帝曰:善。愿闻其时也。岐伯曰:悉乎哉问也!木不及，春有鸣条律畅之化，则秋有雾露清凉之政;春有惨凄残贼之胜，则夏有炎暑燔烁之复。其眚东，其脏肝，其病内舍胠胁，外在关节。

火不及，夏有炳明光显之化，则冬有严肃霜寒之政;夏有惨凄凝冽之胜，则不时有埃昏大雨之复。其眚南，其脏心，其病内舍膺胁，外在经络。

土不及，四维有埃云润泽之化，则春有鸣条鼓拆之政;四维发振拉飘腾之变，则秋有肃杀霖霪之复。其眚四维，其脏脾，其病内舍心腹，外在肌肉四肢。

金不及，夏有光显郁蒸之令，则冬有严凝整肃之应;夏有炎烁燔燎之变，则秋有冰雹霜雪之复。其眚西，其脏肺，其病内舍膺胁肩背，外在皮毛。

水不及，四维有湍润埃云之化，则不时有和风生发之应;四维发埃昏骤注之变，则不时有飘荡振拉之复。其眚北，其脏肾，其病内舍腰脊骨髓，外在溪谷踹膝。

夫五运之政，犹权衡也，高者抑之，下者举之，化者应之，变者复之，此生长化收藏之理，气之常也，失常则天地四塞矣。故曰:天地之动静，神明为之纪，阴阳之往复，寒暑彰其兆。此之谓也。

帝曰:夫子之言五气之变，四时之应，可谓悉矣。夫气之动乱，触遇而作，发无常会，卒然灾合，何以期之?岐伯曰:夫气之动变，固不常在，而德化政令灾变，不同其候也。帝曰:何谓也?岐伯曰:东方生风，风生木，其德敷和，其化生荣，其政舒启，其令风，其变振发，其灾散落。南方生热，热生火，其德彰显，其化蕃茂，其政明曜，其令热，其变销烁，其灾燔焫。中央生湿，湿生土，其德溽蒸，其化丰备，其政安静，其令湿，其变骤注，其灾霖溃。西方生燥，燥生金，其德清洁，其化紧敛，其政劲切，其令燥，其变肃杀，其灾苍陨。北方生寒，寒生水，其德凄沧，其化清谧，其政凝肃，其令寒，其变栗冽，其灾冰雪霜雹。是以察其动也，有德有化，有政有令，有变有灾，而物由之，而人应之也。

帝曰:夫子之言岁候，其不及太过，而上应五星。今夫德化政令，灾眚变易，非常而有也，卒然而动，其亦为之变乎?岐伯曰:承天而行之，故无妄动，无不应也。卒然而动者，气之交变也，其不应焉。故曰:应常不应卒。此之谓也。帝曰:其应奈何?岐伯曰:各从其气化也。

帝曰:其行之徐疾逆顺何如?岐伯曰:以道留久，逆守而小，是谓省下。以道而去，去而速来，曲而过之，是谓省遗过也。久留而环，或离或附，是谓议灾与其德也。应近则小，应远则大。芒而大，倍常之一，其化甚;大常之二，其眚即发也。小常之一，其化减;小常之二，是谓临视，省下之过与其德也。德者福之，过者伐之。是以象之见也，高而远则小，下而近则大。故大则喜怒迩，小则祸福远。岁运太过，则运星北越，运气相得，则各行以道。故岁运太过，畏星失色而兼其母;不及，则色兼其所不胜。肖者瞿瞿，莫知其妙，闵闵之当，孰者为良，妄行无征，示畏候王。

帝曰:其灾应何如?岐伯曰:亦各从其化也。故时至有盛衰，凌犯有逆顺，留守有多少，形见有善恶，宿属有胜负，征应有吉凶矣。帝曰:其善恶何谓也?岐伯曰:有喜有怒，有忧有丧，有泽有燥，此象之常也，必谨察之。帝曰:六者高下异乎?岐伯曰:象见高下，其应一也，故人亦应之。

帝曰:善。其德化政令之动静损益皆何如?岐伯曰:夫德化政令灾变不能相加也，胜复盛衰不能相多也，往来小大不能相过也，用之升降不能相无也，各从其动而复之耳。帝曰:其病生何如?岐伯曰:德化者气之祥，政令者气之章，变易者复之纪，灾眚者伤之始，气相胜者和，不相胜者病，重感于邪则甚也。

帝曰:善。所谓精光之论，大圣之业，宣明大道，通于无穷，究于无极也。余闻之，善言天者必应于人，善言古者必验于今，善言气者必彰于物，善言应者同天地之化，善言化言变者通神明之理，非夫子孰能言至道欤!乃择良兆而藏之灵室，每旦读之，命曰《气交变》，非斋戒不敢发，慎传也。


五常政大论篇第七十

黄帝问曰:太虚寥廓，五运回薄，衰盛不同，损益相从，愿闻平气何如而名?何如而纪也?岐伯对曰:昭乎哉问也!木曰敷和，火曰升明，土曰备化，金曰审平，水曰静顺。帝曰:其不及奈何?岐伯曰:木曰委和，火曰伏明，土曰卑监，金曰从革，水曰涸流。帝曰:太过何谓?岐伯曰:木曰发生，火曰赫曦，土曰敦阜，金曰坚成，水曰流衍。

帝曰:三气之纪，愿闻其候。岐伯曰:悉乎哉问也!敷和之纪，木德周行，阳舒阴布，五化宣平，其气端，其性随，其用曲直，其化生荣，其类草木，其政发散，其候温和，其令风，其脏肝，肝其畏清，其主目，其谷麻，其果李，其实核，其应春，其虫毛，其畜犬，其色苍，其养筋，其病里急支满，其味酸，其音角，其物中坚，其数八。

升明之纪，正阳而治，德施周普，五化均衡，其气高，其性速，其用燔灼，其化蕃茂，其类火，其政明曜，其候炎暑，其令热，其脏心，心其畏寒，其主舌，其谷麦，其果杏，其实络，其应夏，其虫羽，其畜马，其色赤，其养血，其病[image: ]
 瘛，其味苦，其音徵，其物脉，其数七。

备化之纪，气协天休，德流四政，五化齐修，其气平，其性顺，其用高下，其化丰满，其类土，其政安静，其候溽蒸，其令湿，其脏脾，脾其畏风，其主口，其谷稷，其果枣，其实肉，其应长夏，其虫倮，其畜牛，其色黄，其养肉，其病否，其味甘，其音宫，其物肤，其数五。

审平之纪，收而不争，杀而无犯，五化宣明，其气洁，其性刚，其用散落，其化坚敛，其类金，其政劲肃，其候清切，其令燥，其脏肺，肺其畏热，其主鼻，其谷稻，其果桃，其实壳，其应秋，其虫介，其畜鸡，其色白，其养皮毛，其病咳，其味辛，其音商，其物外坚，其数九。

静顺之纪，藏而勿害，治而善下，五化咸整，其气明，其性下，其用沃衍，其化凝坚，其类水，其政流演，其候凝肃，其令寒，其脏肾，肾其畏湿，其主二阴，其谷豆，其果栗，其实濡，其应冬，其虫鳞，其畜彘，其色黑，其养骨髓，其病厥，其味咸，其音羽，其物濡，其数六。

故生而勿杀，长而勿罚，化而勿制，收而勿害，藏而勿抑，是谓平气。

委和之纪，是谓胜生，生气不政，化气乃扬，长气自平，收令乃早，凉雨时降，风云并兴，草木晚荣，苍干雕落，物秀而实，肤肉内充，其气敛，其用聚，其动[image: ]
 戾拘缓，其发惊骇，其脏肝，其果枣桃，其实核壳，其谷稷稻，其味酸辛，其色白苍，其畜犬鸡，其虫毛介，其主雾露凄沧，其声角商，其病摇动注恐，从金化也。少角与判商同，上角与正角同，上商与正商同。其病肢废，痈肿疮疡，其甘虫，邪伤肝也。上宫与正宫同。萧飋肃杀则炎赫沸腾，眚于三，所谓复也。其主飞蠹蛆雉，乃为雷霆。

伏明之纪，是谓胜长，长气不宣，藏气反布，收气自政，化令乃衡，寒清数举，暑令乃薄，承化物生，生而不长，成实而稚，遇化已老，阳气屈伏，蛰虫早藏，其气郁，其用暴，其动彰伏变易，其发痛，其脏心，其果栗桃，其实络濡，其谷豆稻，其味苦咸，其色玄丹，其畜马彘，其虫羽鳞，其主冰雪霜寒，其声徵羽，其病昏惑悲忘，从水化也。少徵与少羽同，上商与正商同，邪伤心也。凝惨凛冽则暴雨霖霪，眚于九。其主骤注雷霆震惊，沉阴淫雨。

卑监之纪，是谓减化，化气不令，生政独彰，长气整，雨乃愆，收气平，风寒并兴，草木荣美，秀而不实，成而秕也，其气散，其用静定，其动疡溃痈肿，其发濡滞，其脏脾，其果李栗，其实肉核，其谷豆麻，其味酸甘，其色苍黄，其畜牛犬，其虫倮毛，其主飘怒振发，其声宫角，其病留满否塞，从木化也。少宫与少角同，上宫与正宫同，上角与正角同。其病飧泄，邪伤脾也。振拉飘扬则苍干散落，其眚四维。其主败折虎狼，清气乃用，生政乃辱。

从革之纪，是谓折收，收气乃后，生气乃扬，长化合德，火政乃宣，庶类以蕃，其气扬，其用躁切，其动铿禁瞀厥，其发咳喘，其脏肺，其果李杏，其实壳络，其谷麻麦，其味苦辛，其色白丹，其畜鸡羊，其虫介羽，其主明曜炎烁，其声商徵，其病嚏咳鼽衄，从火化也。少商与少徵同，上商与正商同，上角与正角同，邪伤肺也。炎光赫烈则冰雪霜雹，眚于七。其主鳞伏彘鼠，岁气早至，乃生大寒。

涸流之纪，是谓反阳，藏令不举，化气乃昌，长气宣布，蛰虫不藏，土润水泉减，草木条茂，荣秀满盛，其气滞，其用渗泄，其动坚止，其发燥槁，其脏肾，其果枣杏，其实濡肉，其谷黍稷，其味甘咸，其色黅玄，甚畜彘牛，其虫鳞倮，其主埃郁昏翳，其声羽宫，其病痿厥坚下，从土化也。少羽与少宫同，上宫与正宫同，其病癃[image: ]
 ，邪伤肾也。埃昏骤雨则振拉摧拔，眚于一。其主毛显狐貉，变化不藏。

故乘危而行，不速而至，暴虐无德，灾反及之，微者复微，甚者复甚，气之常也。

发生之纪，是谓启陈，土疏泄，苍气达，阳和布化，阴气乃随，生气淳化，万物以荣，其化生，其气美，其政散，其令条舒，其动掉眩巅疾，其德鸣靡启坼，其变振拉摧拔，其谷麻稻，其畜鸡犬，其果李桃，其色青黄白，其味酸甘辛，其象春，其经足厥阴少阳，其脏肝脾，其虫毛介，其物中坚外坚，其病怒，上徵则其气逆，其病吐利，不务其德则收气复，秋气劲切，甚则肃杀，清气大至，草木雕零，邪乃伤肝。

赫曦之纪，是谓蕃茂，阴气内化，阳气外荣，炎暑施化，物得以昌，其化长，其气高，其政动，其令鸣显，其动炎灼妄扰，其德暄暑郁蒸，其变炎烈沸腾，其谷麦豆，其畜羊彘，其果杏栗，其色赤白玄，其味苦辛咸，其象夏，其经手少阴太阳、手厥阴少阳，其脏心肺，其虫羽鳞，其物脉濡，其病笑疟，疮疡血流，狂妄目赤。上羽与正徵同，其收齐，其病痓，上徵而收气后也。暴烈其政，藏气乃复，时见凝惨，甚则雨水霜雹切寒，邪伤心也。

敦阜之纪，是谓广化，厚德清静，顺长以盈，至阴内实，物化充成，烟埃朦郁，见于厚土，大雨时行，湿气乃用，燥政乃辟，其化圆，其气丰，其政静，其令周备，其动濡积并稸，其德柔润重淖，其变震惊飘骤崩溃，其谷稷麻，其畜牛犬，其果枣李，其色黅玄苍，其味甘咸酸，其象长夏，其经足太阴阳明，其脏脾肾，其虫倮毛，其物肌核，其病腹满、四肢不举，大风迅至，邪伤脾也。

坚成之纪，是谓收引，天气洁，地气明，阳气随，阴治化，燥行其政，物以司成，收气繁布，化洽不终，其化成，其气削，其政肃，其令锐切，其动暴折疡疰，其德雾露萧飋，其变肃杀雕零，其谷稻黍，其畜鸡马，其果桃杏，其色白青丹，其味辛酸苦，其象秋，其经手太阴阳明，其脏肺肝，其虫介羽，其物壳络，其病喘喝胸凭仰息。上徵与正商同，其生齐，其病咳。政暴变则名木不荣，柔脆焦首，长气斯救，大火流，炎烁且至，蔓将槁，邪伤肺也。

流衍之纪，是谓封藏，寒司物化，天地严凝，藏政以布，长令不扬，其化凛，其气坚，其政谧，其令流注，其动漂泄沃涌，其德凝惨寒氛，其变冰雪霜雹，其谷豆稷，其畜彘牛，其果栗枣，其色黑丹黅，其味咸苦甘，其象冬，其经足少阴太阳，其脏肾心，其虫鳞倮，其物濡满，其病胀，上羽而长气不化也。政过则化气大举，而埃昏气交，大雨时降，邪伤肾也。

故曰:不恒其德，则所胜来复，政恒其理，则所胜同化，此之谓也。

帝曰:天不足西北，左寒而右凉;地不满东南，右热而左温，其故何也?岐伯曰:阴阳之气，高下之理，太少之异也。东南方，阳也，阳者其精降于下，故右热而左温。西北方，阴也，阴者其精奉于上，故左寒而右凉。是以地有高下，气有温凉，高者气寒，下者气热，故适寒凉者胀，之温热者疮，下之则胀已，汗之则疮已，此腠理开闭之常，太少之异耳。

帝曰:其于寿夭何如?岐伯曰:阴精所奉其人寿，阳精所降其人夭。帝曰:善。其病也，治之奈何?岐伯曰:西北之气散而寒之，东南之气收而温之，所谓同病异治也。故曰:气寒气凉，治以寒凉，行水渍之。气温气热，治以温热，强其内守。必同其气，可使平也。假者反之。

帝曰:善。一州之气，生化寿夭不同，其故何也?岐伯曰:高下之理，地势使然也。崇高则阴气治之，污下则阳气治之，阳胜者先天，阴胜者后天，此地理之常，生化之道也。帝曰:其有寿夭乎?岐伯曰:高者其气寿，下者其气夭，地之小大异也，小者小异，大者大异。故治病者，必明天道地理，阴阳更胜，气之先后，人之寿夭，生化之期，乃可以知人之形气矣。

帝曰:善。其岁有不病，而脏气不应不用者何也?岐伯曰:天气制之，气有所从也。帝曰:愿卒闻之。岐伯曰:少阳司天，火气下临，肺气上从，白起金用，草木眚;火见燔焫，革金且耗，大暑以行，咳嚏鼽衄鼻窒，疮疡寒热胕肿。风行于地，尘沙飞扬，心痛胃脘痛，厥逆膈不通，其主暴速。

阳明司天，燥气下临，肝气上从，苍起木用而立，土乃眚;凄沧数至，木伐草萎，胁痛目赤，掉振鼓栗，筋痿不能久立。暴热至，土乃暑，阳气郁发，小便变，寒热如疟，甚则心痛，火行于稿，流水不冰，蛰虫乃见。

太阳司天，寒气下临，心气上从，而火用丹起，金乃眚;寒清时举，胜则水冰。火气高明，心热烦，嗌干善渴，鼽嚏，喜悲数欠。热气妄行，寒乃复，霜不时降，善忘，甚则心痛。土乃润，水丰衍，寒客至，沉阴化，湿气变物，水饮内稸，中满不食，皮[image: ]
 肉苛，筋脉不利，甚则胕肿、身后痈。

厥阴司天，风气下临，脾气上从，而土且隆，黄起，水乃眚;土用革，体重肌肉萎，食减口爽;风行太虚，云物摇动，目转耳鸣。火纵其暴，地乃暑，大热消烁，赤沃下，蛰虫数见，流水不冰，其发机速。

少阴司天，热气下临，肺气上从，白起金用，草木眚;喘呕寒热，嚏鼽衄鼻窒;大暑流行，甚则疮疡燔灼，金烁石流。地乃燥清，凄沧数至，胁痛善太息，肃杀行，草木变。

太阴司天，湿气下临，肾气上从，黑起水变，火乃眚;埃冒云雨，胸中不利，阴痿气大衰而不起;水用当其时，反腰脽痛，动转不便也，厥逆。地乃藏阴，大寒且至，蛰虫早附，心下否痛，地裂冰坚，少腹痛，时害于食。乘金则止水增，味乃咸，行水减也。

帝曰:岁有胎孕不育，治之不全，何气使然?岐伯曰:六气五类，有相胜制也，同者盛之，异者衰之，此天地之道，生化之常也。故厥阴司天，毛虫静，羽虫育，介虫不成;在泉，毛虫育，倮虫耗，羽虫不育。少阴司天，羽虫静，介虫育，毛虫不成;在泉，羽虫育，介虫耗不育。太阴司天，倮虫静，鳞虫育，羽虫不成;在泉，倮虫育，鳞虫耗不成。少阳司天，羽虫静，毛虫育，倮虫不成;在泉，羽虫育，介虫耗，毛虫不育。阳明司天，介虫静，羽虫育，介虫不成;在泉，介虫育，毛虫耗，羽虫不成。太阳司天，鳞虫静，倮虫育;在泉，鳞虫育，羽虫耗，倮虫不育。诸乘所不成之运则甚也。故气主有所制，岁立有所生，地气制己胜，天气制胜己，天制色，地制形，五类衰盛，各随其气之所宜也。故有胎孕不育，治之不全，此气之常也，所谓中根也。根于外者亦五，故生化之别，有五气五味五色五类五宜也。帝曰:何谓也?岐伯曰:根于中者，命曰神机，神去则机息。根于外者，命曰气立，气止则化绝。故各有制，各有胜，各有生，各有成。故曰:不知年之所加，气之同异，不足以言生化。此之谓也。

帝曰:气始而生化，气散而有形，气布而蕃育，气终而象变，其致一也。然而五味所资，生化有薄厚，成熟有少多，终始不同，其故何也?岐伯曰:地气制之也，非天不生、地不长也。帝曰:愿闻其道。岐伯曰:寒热燥湿，不同其化也。故少阳在泉，寒毒不生，其味辛，其治苦酸，其谷苍丹。阳明在泉，湿毒不生，其味酸，其气湿，其治辛苦甘，其谷丹素。太阳在泉，热毒不生，其味苦，其治淡咸，其谷黅秬。厥阴在泉，清毒不生，其味甘，其治酸苦，其谷苍赤，其气专，其味正。少阴在泉，寒毒不生，其味辛，其治辛苦甘，其谷白丹。太阴在泉，燥毒不生，其味咸，其气热，其治甘咸，其谷黅秬，化淳则咸守，气专则辛化而俱治。故曰:补上下者从之，治上下者逆之，以所在寒热盛衰而调之。故曰:上取下取，内取外取，以求其过。能毒者以厚药，不胜毒者以薄药。此之谓也。气反者，病在上，取之下;病在下，取之上;病在中，傍取之。治热以寒，温而行之;治寒以热，凉而行之;治温以清，冷而行之;治清以温，热而行之。故消之削之，吐之下之，补之泻之，久新同法。

帝曰:病在中而不实不坚，且聚且散，奈何?岐伯曰:悉乎哉问也!无积者求其脏，虚则补之，药以祛之，食以随之，行水渍之，和其中外，可使毕已。

帝曰:有毒无毒，服有约乎?岐伯曰:病有久新，方有大小，有毒无毒，固宜常制矣。大毒治病十去其六，常毒治病十去其七，小毒治病十去其八，无毒治病十去其九，谷肉果菜食养尽之，无使过之伤其正也。不尽，行复如法。必先岁气，无伐天和，无盛盛，无虚虚，而遗人夭殃;无致邪，无失正，绝人长命。

帝曰:其久病者，有气从不康，病去而瘠奈何?岐伯曰:昭乎哉圣人之问也!化不可代，时不可违。夫经络以通，血气以从，复其不足，与众齐同，养之和之，静以待时，谨守其气，无使倾移，其形乃彰，生气以长，命曰圣王。故《大要》曰:无代化，无违时，必养必和，待其来复。此之谓也。帝曰:善。


卷第二十一

六元正纪大篇第七十一

黄帝问曰:六化六变，胜复淫治，甘苦辛咸酸淡先后，余知之矣。夫五运之化，或从天气，或逆天气，或从天气而逆地气，或从地气而逆天气，或相得，或不相得，余未能明其事。欲通天之纪，从地之理，和其运，调其化，使上下合德，无相夺伦，天地升降，不失其宜，五运宣行，勿乖其政，调之五味，从逆奈何?岐伯稽首再拜对曰:昭乎哉问也!此天地之纲纪，变化之渊源，非圣帝孰能穷其至理欤!臣虽不敏，请陈其道，令终不灭，久而不易。帝曰:愿夫子推而次之，从其类序，分其部主，别其宗司，昭其气数，明其正化，可得闻乎?岐伯曰:先立其年，以明其气，金木水火土运行之数，寒暑燥湿风火临御之化，则天道可见，民气可调，阴阳卷舒，近而无惑，数之可数者，请遂言之。

帝曰:太阳之政奈何?岐伯曰:辰戌之纪也。

太阳　　太角　　太阴　　壬辰　　壬戌　　其运风，其化鸣紊启拆，其变振拉摧拔，其病眩掉目瞑。

太角初正
 　　少徵　　太宫　　少商　　太羽终


太阳　　太徵　　太阴　　戊辰　　戊戌同正徵　　其运热，其化暄暑郁燠，其变炎烈沸腾，其病热郁。

太徵　　少宫　　太商　　少羽终
 　　少角初


太阳　　太宫　　太阴　　甲辰岁会同天符
 　　甲戌岁会同天符
 　　其运阴雨，其化柔润重泽，其变震惊飘骤，其病湿下重。

太宫　　少商　　太羽终
 　　太角初
 　　少徵

太阳　　太商　　太阴　　庚辰　　庚戌　　其运凉，其化雾露萧飋，其变肃杀雕零，其病燥，背瞀胸满。

太商　　少羽终
 　　少角初
 　　太徵　　少宫

太阳　　太羽　　太阴　　丙辰天符
 　　丙戌天符
 　　其运寒肃，其化凝惨栗冽，其变冰雪霜雹，其病大寒留于溪谷。

太羽终
 　　太角初
 　　少徵　　太宫　　少商

凡此太阳司天之政，气化运行先天，天气肃，地气静，寒临太虚，阳气不令，水土合德，上应辰星、镇星。其谷玄黅，其政肃，其令徐。寒政大举，泽无阳焰，则火发待时。少阳中治，时雨乃涯，止极雨散，还于太阴，云朝北极，湿化乃布，泽流万物，寒敷于上，雷动于下，寒湿之气，持于气交。民病寒湿，发肌肉萎，足痿不收，濡泻血溢。初之气，地气迁，气乃大温，草乃早荣，民乃厉，温病乃作，身热头痛呕吐，肌腠疮疡。二之气，大凉反至，民乃惨，草乃遇寒，火气遂抑，民病气郁中满，寒乃始。三之气，天政布，寒气行，雨乃降，民病寒，反热中，痈疽注下，心热瞀闷，不治者死。四之气，风湿交争，风化为雨，乃长乃化乃成，民病大热少气，肌肉萎，足痿，注下赤白。五之气，阳复化，草乃长，乃化乃成，民乃舒。终之气，地气正，湿令行，阴凝太虚，埃昏郊野，民乃惨凄，寒风以至，反者孕乃死。故岁宜苦以燥之温之，必折其郁气，先资其化源，抑其运气，扶其不胜，无使暴过而生其疾，食岁谷以全其真，避虚邪以安其正。适气同异，多少制之，同寒湿者燥热化，异寒湿者燥湿化，故同者多之，异者少之，用寒远寒，用凉远凉，用温远温，用热远热，食宜同法。有假者反常，反是者病，所谓时也。

帝曰:善。阳明之政奈何?岐伯曰:卯酉之纪也。

阳明　　少角　　少阴　　清热胜复同，同正商。　　丁卯岁会　　丁酉　　其运风清热。

少角初正
 　　太徵　　少宫　　太商　　少羽终


阳明　　少徵　　少阴　　寒雨胜复同，同正商。癸卯同岁会
 　　癸酉同岁会
 　　其运热寒雨。

少徵　　太宫　　少商　　太羽终
 　　太角初


阳明　　少宫　　少阴　　风凉胜复同。己卯　　己酉　　其运雨风凉。

少宫　　太商　　少羽终
 　　少角初
 　　太徵

阳明　　少商　　少阴　　热寒胜复同，同正商。乙卯天符　　乙酉岁会，太一天符　　其运凉热寒。

少商　　太羽终
 　　太角初
 　　少徵　　太宫

阳明　　少羽　　少阴　　雨风胜复同，同少宫。辛卯辛酉　　其运寒雨风。

少羽终
 　　少角初
 　　太徵　　太宫　　太商

凡此阳明司天之政，气化运行后天，天气急，地气明，阳专其令，炎暑大行，物燥以坚，淳风乃治，风燥横运，流于气交，多阳少阴，云趋雨府，湿化乃敷，燥极而泽。其谷白丹，间谷命太者，其耗白甲品羽，金火合德，上应太白、荧惑。其政切，其令暴，蛰虫乃见，流水不冰，民病咳嗌塞，寒热发暴，振栗癃[image: ]
 ，清先而劲，毛虫乃死，热后而暴，介虫乃殃，其发躁，胜复之作，扰而大乱，清热之气，持于气交。初之气，地气迁，阴始凝，气始肃，水乃冰，寒雨化。其病中热胀，面目浮肿，善眠鼽衄，嚏欠呕，小便黄赤，甚则淋。二之气，阳乃布，民乃舒，物乃生荣，厉大至，民善暴死。三之气，天政布，凉乃行，燥热交合，燥极而泽，民病寒热。四之气，寒雨降，病暴仆，振栗谵妄，少气嗌干引饮，及为心痛、痈肿疮疡、疟寒之疾，骨痿血便。五之气，春令反行，草乃生荣，民气和。终之气，阳气布，候反温，蛰虫来见，流水不冰，民乃康平，其病温。故食岁谷以安其气，食间谷以去其邪，岁宜以咸以苦以辛，汗之清之散之，安其运气，无使受邪，折其郁气，资其化源。以寒热轻重少多其制，同热者多天化，同清者多地化，用凉远凉，用热远热，用寒远寒，用温远温，食宜同法。有假者反之，此其道也。反是者，乱天地之经，扰阴阳之纪也。

帝曰:善。少阳之政奈何?岐伯曰:寅申之纪也。

少阳　　太角　　厥阴　　壬寅同天符
 　　壬申同天符
 　　其运风鼓，其化鸣紊启坼，其变振拉摧拔，其病掉眩支胁惊骇。

太角初正
 　　少徵　　太宫　　少商　　太羽终


少阳　　太徵　　厥阴　　戊寅天符　　戊申天符　　其运暑，其化暄嚣郁燠，其变炎烈沸腾，其病上热郁，血溢血泄心痛。

太徵　　少宫　　太商　　少羽终
 　　少角初


少阳　　太宫　　厥阴　　甲寅　　甲申　　其运阴雨，其化柔润重泽，其变震惊飘骤，其病体重胕肿痞饮。

太宫　　少商　　太羽终
 　　太角初
 　　少徵

少阳　　太商　　厥阴　　庚寅　　庚申　　同正商。其运凉，其化雾露清切，其变肃杀雕零，其病肩背胸中。

太商　　少羽终
 　　少角初
 　　太徵　　少宫

少阳　　太羽　　厥阴　　丙寅　　丙申　　其运寒，其化凝惨栗冽，其变冰雪霜雹，其病寒浮肿。

太羽终
 　　太角初
 　　少徵　　太宫　　少商

凡此少阳司天之政，气化运行先天，天气正，地气扰，风乃暴举，木偃沙飞，炎火乃流，阴行阳化，雨乃时应，火木同德，上应荧惑、岁星。其谷丹苍，其政严，其令扰。故风热参布，云物沸腾，太阴横流，寒乃时至，凉雨并起。民病寒中，外发疮疡，内为泄满。故圣人遇之，和而不争。往复之作，民病寒热疟泄，聋瞑呕吐，上怫肿色变。初之气，地气迁，风胜乃摇，寒乃去，候乃大温，草木早荣，寒来不杀，温病乃起，其病气怫于上，血溢目赤，咳逆头痛，血崩胁满，肤腠中疮。二之气，火反郁，白埃四起，云趋雨府，风不胜湿，雨乃零，民乃康。其病热郁于上，咳逆呕吐，疮发于中，胸嗌不利，头痛身热，昏愦脓疮。三之气，天政布，炎暑至，少阳临上，雨乃涯。民病热中聋瞑，血溢脓疮，咳呕鼽衄，渴嚏欠，喉痹目赤，善暴死。四之气，凉乃至，炎暑间化，白露降，民气和平，其病满身重。五之气，阳乃去，寒乃来，雨乃降，气门乃闭，刚木早雕，民避寒邪，君子周密。终之气，地气正，风乃至，万物反生，霿雾以行。其病关闭不禁，心痛，阳气不藏而咳。抑其运气，赞所不胜，必折其郁气，先取化源，暴过不生，苛疾不起。故岁宜咸宜辛宜酸，渗之泄之，渍之发之，观气寒温以调其过，同风热者多寒化，异风热者少寒化，用热远热，用温远温，用寒远寒，用凉远凉，食宜同法，此其道也。有假者反之，反是者，病之阶也。

帝曰:善。太阴之政奈何?岐伯曰:丑未之纪也。

太阴　　少角　　太阳　　清热胜复同，同正宫。丁丑丁未　　其运风清热。

少角初正
 　　太徵　　少宫　　太商　　少羽终


太阴　　少徵　　太阳　　寒雨胜复同。癸丑　　癸未　　其运热寒雨。

少徵　　太宫　　少商　　太羽终
 　　太角初


太阴　　少宫　　太阳　　风清胜复同，同正宫。己丑太一天符　　己未太一天符　　其运雨风清。

少宫　　太商　　少羽终
 　　少角初
 　　太徵

太阴　　少商　　太阳　　热寒胜复同。乙丑　　乙未　　其运凉热寒。

少商　　太羽终
 　　太角初
 　　少徵　　太宫

太阴　　少羽　　太阳　　雨风胜复同，同正宫。辛丑同岁会
 　　辛未同岁会
 　　其运寒雨风。

少羽终
 　　少角初
 　　太徵　　少宫　　太商

凡此太阴司天之政，气化运行后天，阴专其政，阳气退辟，大风时起，天气下降，地气上腾，原野昏霿，白埃四起，云奔南极，寒雨数至，物成于差夏。民病寒湿腹满，身[image: ]
 愤，胕肿痞逆，寒厥拘急。湿寒合德，黄黑埃昏，流行气交，上应镇星、辰星。其政肃，其令寂，其谷黅玄。故阴凝于上，寒积于下，寒水胜火，则为冰雹，阳光不治，杀气乃行。故有余宜高，不及宜下，有余宜晚，不及宜早，土之利，气之化也，民气亦从之，间谷命其太也。初之气，地气迁，寒乃去，春气正，风乃来，生布万物以荣，民气条舒，风湿相薄，雨乃后。民病血溢，筋络拘强，关节不利，身重筋痿。二之气，大火正，物承化，民乃和，其病温厉大行，远近咸若，湿蒸相薄，雨乃时降。三之气，天政布，湿气降，地气腾，雨乃时降，寒乃随之。感于寒湿，则民病身重胕肿，胸腹满。四之气，畏火临，溽蒸化，地气腾，天气否隔，寒风晓暮，蒸热相薄，草木凝烟，湿化不流，则白露阴布，以成秋令。民病腠理热，血暴溢，疟，心腹满热胪胀，甚则胕肿。五之气，惨令已行，寒露下，霜乃早降，草木黄落，寒气及体，君子周密，民病皮腠。终之气，寒大举，湿大化，霜乃积，阴乃凝，水坚冰，阳光不治。感于寒，则病人关节禁固，腰脽痛，寒湿持于气交而为疾也。必折其郁气，而取化源，益其岁气，无使邪胜，食岁谷以全其真，食间谷以保其精。故岁宜以苦燥之温之，甚者发之泄之。不发不泄则湿气外溢，肉溃皮拆而水血交流。必赞其阳火，令御甚寒，从气异同，少多其制也，同寒者以热化，同湿者以燥化，异者少之，同者多之，用凉远凉，用寒远寒，用温远温，用热远热，食宜同法。假者反之，此其道也，反是者病也。

帝曰:善，少阴之政奈何?岐伯曰:子午之纪也。

少阴　　太角　　阳明　　壬子　　壬午　　其运风鼓，其化鸣紊启拆，其变振拉摧拔，其病支满。

太角初正
 　　少徵　　太宫　　少商　　太羽终


少阴　　太徵　　阳明　　戊子天符　　戊午太一天符　　其运炎暑，其化暄曜郁燠，其变炎烈沸腾，其病上热血溢。

太徵　　少宫　　太商　　少羽终
 　　少角初


少阴　　太宫　　阳明　　甲子　　甲午　　其运阴雨，其化柔润重泽，其变震惊飘骤，其病中满身重。

太宫　　少商　　太羽终
 　　太角初
 　　少徵

少阴　　太商　　阳明　　庚子同天符
 　　庚午同天符
 　　同正商　　其运凉劲，其化雾露萧飋，其变肃杀雕零，其病下清。

太商　　少羽终
 　　少角初
 　　太徵　　少宫

少阴　　太羽　　阳明　　丙子岁会　　丙午　　其运寒，其化凝惨栗冽，其变冰雪霜雹，其病寒下。

太羽终
 　　太角初
 　　少徵　　太宫　　少商

凡此少阴司天之政，气化运行先天，地气肃，天气明，寒交暑，热加燥，云驰雨府，湿化乃行，时雨乃降，金火合德，上应荧惑、太白。其政明，其令切，其谷丹白。水火寒热持于气交而为病始也，热病生于上，清病生于下，寒热凌犯而争于中，民病咳喘，血溢血泄，鼽嚏，目赤眦疡，寒厥入胃心痛，腰痛腹大，嗌干肿上。初之气，地气迁，暑将去，寒乃始，蛰复藏，水乃冰，霜复降，风乃冽，阳气郁，民反周密，关节禁固，腰脽痛，炎暑将起，中外疮疡。二之气，阳气布，风乃行，春气以正，万物应荣，寒气时至，民乃和。其病淋，目瞑目赤，气郁于上而热。三之气，天政布，大火行，庶类蕃鲜，寒气时至。民病气厥心痛，寒热更作，咳喘目赤。四之气，溽暑至，大雨时行，寒热互至。民病寒热嗌干，黄瘅，鼽衄饮发。五之气，畏火临，暑反至，阳乃化，万物乃生乃长乃荣，民乃康，其病温。终之气，燥令行，余火内格，肿于上，咳喘，甚则血溢。寒气数举，则霿雾翳，病生皮腠，内舍于胁，下连少腹而作寒中，地将易也。必抑其运气，资其岁胜，折其郁发，先取化源，无使暴过而生其病也。食岁谷以全真气，食间谷以辟虚邪。岁宜咸以耎之，而调其上，甚则以苦发之;以酸收之，而安其下，甚则以苦泄之。适气同异而多少之，同天气者以寒清化，同地气者以温热化，用热远热，用凉远凉，用温远温，用寒远寒，食宜同法。有假则反，此其道也，反是者，病作矣。

帝曰:善。厥阴之政奈何?岐伯曰:巳亥之纪也。

厥阴　　少角　　少阳　　清热胜复同，同正角。丁巳天符　　丁亥天符　　其运风清热。

少角初正
 　　太徵　　少宫　　太商　　少羽终


厥阴　　少徵　　少阳　　寒雨胜复同。癸巳同岁会
 　　癸亥同岁会
 　　其运热寒雨。

少徵　　太宫　　少商　　太羽终
 　　太角初


厥阴　　少宫　　少阳　　风清胜复同，同正角。己巳己亥　　其运雨风清。

少宫　　太商　　少羽终
 　　少角初
 　　太徵

厥阴　　少商　　少阳　　热寒胜复同，同正角。乙巳乙亥　　其运凉热寒。

少商　　太羽终
 　　太角初
 　　少徵　　太宫

厥阴　　少羽　　少阳　　雨风胜复同。辛巳　　辛亥　　其运寒雨风。

少羽终
 　　少角初
 　　太徵　　少宫　　太商

凡此厥阴司天之政，气化运行后天，诸同正岁，气化运行同天，天气扰，地气正，风生高远，炎热从之，云趋雨府，湿化乃行，风火同德，上应岁星、荧惑。其政挠，其令速，其谷苍丹，间谷言太者，其耗文角品羽。风燥火热，胜复更作，蛰虫来见，流水不冰，热病行于下，风病行于上，风燥胜复形于中。初之气，寒始肃，杀气方至，民病寒于右之下。二之气，寒不去，华雪水冰，杀气施化，霜乃降，名草上焦，寒雨数至，阳复化，民病热于中。三之气，天政布，风乃时举，民病泣出，耳鸣掉眩。四之气，溽暑湿热相薄，争于左之上，民病黄疸而为胕肿。五之气，燥湿更胜，沉阴乃布，寒气及体，风雨乃行。终之气，畏火司令，阳乃大化，蛰虫出见，流水不冰，地气大发，草乃生，人乃舒，其病温厉。必折其郁气，资其化源，赞其运气，无使邪胜。岁宜以辛调上，以咸调下，畏火之气，无妄犯之。用温远温，用热远热，用凉远凉，用寒远寒，食宜同法。有假反常，此之道也，反是者病。

帝曰:善。夫子之言可谓悉矣，然何以明其应乎?岐伯曰:昭乎哉问也!夫六气者，行有次，止有位，故常以正月朔日平旦视之，睹其位而知其所在矣。运有余其至先，运不及其至后，此天之道，气之常也。运非有余非不足，是谓正岁，其至当其时也。帝曰:胜复之气，其常在也，灾眚时至，候也奈何?岐伯曰:非气化者，是谓灾也。

帝曰:天地之数，终始奈何?岐伯曰:悉乎哉问也!是明道也。数之始，起于上而终于下，岁半之前，天气主之;岁半之后，地气主之;上下交互，气交主之。岁纪毕矣。故曰:位明气月可知乎?所谓气也。帝曰:余司其事，则而行之，不合其数何也?岐伯曰:气用有多少，化治有盛衰，衰盛多少，同其化也。帝曰:愿闻同化何如?岐伯曰:风温春化同，热曛昏火夏化同，胜与复同，燥清烟露秋化同，云雨昏暝埃长夏化同，寒气霜雪冰冬化同，此天地五运六气之化，更用盛衰之常也。

帝曰:五运行同天化者，命曰天符，余知之矣。愿闻同地化者何谓也?岐伯曰:太过而同天化者三，不及而同天化者亦三，太过而同地化者三，不及而同地化者亦三，此凡二十四岁也。帝曰:愿闻其所谓也。岐伯曰:甲辰甲戌太宫下加太阴，壬寅壬申太角下加厥阴，庚子庚午太商下加阳明，如是者三。癸巳癸亥少徵下加少阳，辛丑辛未少羽下加太阳，癸卯癸酉少徵下加少阴，如是者三。戊子戊午太徵上临少阴，戊寅戊申太徵上临少阳，丙辰丙戌太羽上临太阳，如是者三。丁巳丁亥少角上临厥阴，乙卯乙酉少商上临阳明，己丑己未少宫上临太阴，如是者三。除此二十四岁，则不加不临也。帝曰:加者何谓?岐伯曰:太过而加同天符，不及而加同岁会也。帝曰:临者何谓?岐伯曰:太过不及，皆曰天符，而变行有多少，病形有微甚，生死有早晏耳。

帝曰:夫子言用寒远寒，用热远热，余未知其然也，愿闻何谓远?岐伯曰:热无犯热，寒无犯寒，从者和，逆者病，不可不敬畏而远之，所谓时与六位也。帝曰:温凉何如?岐伯曰:司气以热，用热无犯，司气以寒，用寒无犯，司气以凉，用凉无犯，司气以温，用温无犯，间气同其主无犯，异其主则小犯之，是谓四畏，必谨察之。帝曰:善。其犯者何如?岐伯曰:天气反时，则可依时，及胜其主则可犯，以平为期，而不可过，是谓邪气反胜者。故曰:无失天信，无逆气宜，无翼其胜，无赞其复，是谓至治。

帝曰:善。五运气行主岁之纪，其有常数乎?岐伯曰:臣请次之。

甲子　　甲午岁

上少阴火　　中太宫土运　　下阳明金　　热化二，雨化五，燥化四，所谓正化日也。其化上咸寒，中苦热，下酸温，所谓药食宜也。

乙丑　　乙未岁

上太阴土　　中少商金运　　下太阳水　　热化寒化胜复同，所谓邪气化日也。灾七宫。湿化五，清化四，寒化六，所谓正化日也。其化上苦热，中酸和，下甘热，所谓药食宜也。

丙寅　　丙申岁

上少阳相火　　中太羽水运　　下厥阴木　　火化二，寒化六，风化三，所谓正化日也。其化上咸寒，中咸温，下辛凉，所谓药食宜也。

丁卯岁会
 　　丁酉岁

上阳明金　　中少角木运　　下少阴火　　清化热化胜复同，所谓邪气化日也。灾三宫。燥化九，风化三，热化七，所谓正化日也。其化上苦小温，中辛和，下咸寒，所谓药食宜也。

戊辰　　戊戌岁

上太阳水　　中太徵火运　　下太阴土　　寒化六，热化七，湿化五，所谓正化日也。其化上苦温，中甘和，下甘温，所谓药食宜也。

己巳　　己亥岁

上厥阴木　　中少宫土运　　下少阳相火　　风化清化胜复同，所谓邪气化日也。灾五宫。风化三，湿化五，火化七，所谓正化日也。其化上辛凉，中甘和，下咸寒，所谓药食宜也。

庚午同天符
 　　庚子岁同天符


上少阴火　　中太商金运　　下阳明金　　热化七，清化九，燥化九，所谓正化日也。其化上咸寒，中辛温，下酸温，所谓药食宜也。

辛未同岁会
 　　辛丑岁同岁会


上太阴土　　中少羽水运　　下太阳水　　雨化风化胜复同，所谓邪气化日也。灾一宫。雨化五，寒化一，所谓正化日也。其化上苦热，中苦和，下甘热，所谓药食宜也。

壬申同天符
 　　壬寅岁同天符


上少阳相火　　中太角木运　　下厥阴木　　火化二，风化八，所谓正化日也。其化上咸寒，中酸和，下辛凉，所谓药食宜也。

癸酉同岁会
 　　癸卯岁同岁会


上阳明金　　中少徵火运　　下少阴火　　寒化雨化胜复同，所谓邪气化日也。灾九宫。燥化九，热化二，所谓正化日也。其化上苦小温，中咸温，下咸寒，所谓药食宜也。

甲戌岁会 同天符
 　　甲辰岁岁会 同天符


上太阳水　　中太宫土运　　下太阴土　　寒化六，湿化五，正化日也。其化上苦热，中苦温，下苦温，药食宜也。

乙亥　　乙巳岁

上厥阴木　　中少商金运　　下少阳相火　　热化寒化胜复同，邪气化日也。灾七宫。风化八，清化四，火化二，正化度也。其化上辛凉，中酸和，下咸寒，药食宜也。

丙子岁会
 　　丙午岁

上少阴火　　中太羽水运　　下阳明金　　热化二，寒化六，清化四，正化度也。其化上咸寒，中咸温，下酸温，药食宜也。

丁丑　　丁未岁

上太阴土　　中少角木运　　下太阳水　　清化热化胜复同，邪气化度也。灾三宫。雨化五，风化三，寒化一，正化度也。其化上苦温，中辛和，下甘热，药食宜也。

戊寅天符
 　　戊申岁天符


上少阳相火　　中太徵火运　　下厥阴木　　火化七，风化三，正化度也。其化上咸寒，中甘和，下辛凉，药食宜也。

己卯　　己酉岁

上阳明金　　中少宫土运　　下少阴火　　风化清化胜复同，邪气化度也。灾五宫。清化九，雨化五，热化七，正化度也。其化上苦小温，中甘和，下咸寒，药食宜也。

庚辰　　庚戌岁

上太阳水　　中太商金运　　下太阴土　　寒化一，清化九，雨化五，正化度也。其化上苦热，中辛温，下甘热，药食宜也。

辛巳　　辛亥岁

上厥阴木　　中少羽水运　　下少阳相火　　雨化风化胜复同，邪气化度也。灾一宫。风化三，寒化一，火化七，正化度也。其化上辛凉，中苦和，下咸寒，药食宜也。

壬午　　壬子岁

上少阴火　　中太角木运　　下阳明金　　热化二，风化八，清化四，正化度也。其化上咸寒，中酸和，下酸温，药食宜也。

癸未　　癸丑岁

上太阴土　　中少徵火运　　下太阳水　　寒化雨化胜复同，邪气化度也。灾九宫。雨化五，火化二，寒化一，正化度也。其化上苦温，中咸温，下甘热，药食宜也。

甲申　　甲寅岁

上少阳相火　　中太宫土运　　下厥阴木　　火化二，雨化五，风化八，正化度也。其化上咸寒，中咸和，下辛凉，药食宜也。

乙酉太一天符
 　　乙卯岁天符


上阳明金　　中少商金运　　下少阴火　　热化寒化胜复同，邪气化度也。灾七宫。燥化四，清化四，热化二，正化度也。其化上苦小温，中酸和，下咸寒，药食宜也。

丙戌天符
 　　丙辰岁天符


上太阳水　　中太羽水运　　下太阴土　　寒化六，雨化五，正化度也。其化上苦热，中咸温，下甘热，药食宜也。

丁亥天符
 　　丁巳岁天符


上厥阴木　　中少角木运　　下少阳相火　　清化热化胜复同，邪气化度也。灾三宫。风化三，火化七，正化度也。其化上辛凉，中辛和，下咸寒，药食宜也。

戊子天符
 　　戊午岁太一天符


上少阴火　　中太徵火运　　下阳明金　　热化七，清化九，正化度也。其化上咸寒，中甘和，下酸温，药食宜也。

己丑太一天符
 　　己未岁太一天符


上太阴土　　中少宫土运　　下太阳水　　风化清化胜复同，邪气化度也。灾五宫。雨化五，寒化一，正化度也。其化上苦热，中甘和，下甘热，药食宜也。

庚寅　　庚申岁

上少阳相火　　中太商金运　　下厥阴木　　火化七，清化九，风化三，正化度也。其化上咸寒，中辛温，下辛凉，药食宜也。

辛卯　　辛酉岁

上阳明金　　中少羽水运　　下少阴火　　雨化风化胜复同，邪气化度也。灾一宫。清化九，寒化一，热化七，正化度也。其化上苦小温，中苦和，下咸寒，药食宜也。

壬辰　　壬戌岁

上太阳水　　中太角木运　　下太阴土　　寒化六，风化八，雨化五，正化度也。其化上苦温，中酸和，下甘温，药食宜也。

癸巳同岁会
 　　癸亥岁同岁会


上厥阴木　　中少徵火运　　下少阳相火　　寒化雨化胜复同，邪气化度也。灾九宫。风化八，火化二，正化度也。其化上辛凉，中咸温，下咸寒，药食宜也。

凡此定期之纪，胜复正化，皆有常数，不可不察。故知其要者，一言而终，不知其要，流散无穷。此之谓也。

帝曰:善。五运之气，亦复岁乎?岐伯曰:郁极乃发，待时而作者也。帝曰:请问其所谓也?岐伯曰:五常之气，太过不及，其发异也。帝曰:愿卒闻之。岐伯曰:太过者暴，不及者徐，暴者为病甚，徐者为病持。帝曰:太过不及，其数何如?岐伯曰:太过者其数成，不及者其数生，土常以生也。

帝曰:其发也何如?岐伯曰:土郁之发，岩谷震惊，雷殷气交，埃昏黄黑，化为白气，飘骤高深，击石飞空，洪水乃从，川流漫衍，田牧土驹。化气乃敷，善为时雨，始生始长，始化始成。故民病心腹胀，肠鸣而为数后，甚则心痛胁[image: ]
 ，呕吐霍乱，饮发注下，胕肿身重。云奔雨府，霞拥朝阳，山泽埃昏，其乃发也，以其四气。云横天山，浮游生灭，怫之先兆也。

金郁之发，天洁地明，风清气切，大凉乃举，草树浮烟，燥气以行，霿雾数起，杀气来至，草木苍干，金乃有声。故民病咳逆，心胁满引少腹，善暴痛，不可反侧，嗌干面尘色恶。山泽焦枯，土凝霜卤，怫乃发也，其气五。夜零白露，林莽声凄，怫之兆也。

水郁之发，阳气乃辟，阴气暴举，大寒乃至，川泽严凝，寒氛结为霜雪，甚则黄黑昏翳，流行气交，乃为霜杀，水乃见祥。故民病寒客心痛，腰脽痛，大关节不利，屈伸不便，善厥逆，痞坚腹满。阳光不治，空积沉阴，白埃昏暝，而乃发也，其气二火前后。太虚深玄，气犹麻散，微见而隐，色黑微黄，怫之先兆也。

木郁之发，太虚埃昏，云物以扰，大风乃至，屋发折木，木有变。故民病胃脘当心而痛，上支两胁，膈咽不通，食饮不下，甚则耳鸣眩转，目不识人，善暴僵仆。太虚苍埃，天山一色，或为浊色，黄黑郁若，横云不起雨，而乃发也，其气无常。长川草偃，柔叶呈阴，松吟高山，虎啸岩岫，怫之先兆也。

火郁之发，太虚曛翳，大明不彰，炎火行，大暑至，山泽燔燎，材木流津，广厦腾烟，土浮霜卤，止水乃减，蔓草焦黄，风行惑言，湿化乃后。故民病少气，疮疡痈肿，胁腹胸背、面首四肢[image: ]
 愤胪胀，疡痱呕逆，瘈疭骨痛，节乃有动，注下温疟，腹中暴痛，血溢流注，精液乃少，目赤心热，甚则瞀闷懊，善暴死。刻终大温，汗濡玄府，其乃发也，其气四。动复则静，阳极反阴，湿令乃化乃成。华发水凝，山川冰雪，焰阳午泽，怫之先兆也。

有怫之应而后报也，皆观其极而乃发也。木发无时，水随火也。谨候其时，病可与期，失时反岁，五气不行，生化收藏，政无恒也。

帝曰:水发而雹雪，土发而飘骤，木发而毁折，金发而清明，火发而曛昧，何气使然?岐伯曰:气有多少，发有微甚，微者当其气，甚者兼其下，征其下气，而见可知也。帝曰:善。五气之发，不当位者何也?岐伯曰:命其差。帝曰:差有数乎?岐伯曰:后皆三十度而有奇也。

帝曰:气至而先后者何?岐伯曰:运太过则其至先，运不及则其至后，此候之常也。帝曰:当时而至者何也?岐伯曰:非太过非不及，则至当时，非是者眚也。

帝曰:善。气有非时而化者何也?岐伯曰:太过者当其时，不及者归其己胜也。帝曰:四时之气，至有早晏，高下左右，其候何如?岐伯曰:行有逆顺，至有迟速，故太过者化先天，不及者化后天。帝曰:愿闻其行何谓也?岐伯曰:春气西行，夏气北行，秋气东行，冬气南行。故春气始于下，秋气始于上，夏气始于中，冬气始于标。春气始于左，秋气始于右，冬气始于后，夏气始于前。此四时正化之常。故至高之地，冬气常在，至下之地，春气常在，必谨察之。帝曰:善。

黄帝问曰:五运六气之应见，六化之正、六变之纪何如?岐伯对曰:夫六气正纪，有化有变，有胜有复，有用有病，不同其候，帝欲何乎?帝曰:愿尽闻之。岐伯曰:请遂言之。夫气之所至也，厥阴所至为和平，少阴所至为暄，太阴所至为埃溽，少阳所至为炎暑，阳明所至为清劲，太阳所至为寒氛。时化之常也。

厥阴所至为风府，为璺启;少阴所至为火府，为舒荣;太阴所至为雨府，为员盈;少阳所至为热府，为行出;阳明所至为司杀府，为庚苍;太阳所至为寒府，为归藏。司化之常也。

厥阴所至为生，为风摇;少阴所至为荣，为形见;太阴所至为化，为云雨;少阳所至为长，为蕃鲜;阳明所至为收，为雾露;太阳所至为藏，为周密。气化之常也。

厥阴所至为风生，终为肃;少阴所至为热生，中为寒;太阴所至为湿生，终为注雨;少阳所至为火生，终为蒸溽;阳明所至为燥生，终为凉;太阳所至为寒生，中为温。德化之常也。

厥阴所至为毛化，少阴所至为翮化，太阴所至为倮化，少阳所至为羽化，阳明所至为介化，太阳所至为鳞化。德化之常也。

厥阴所至为生化，少阴所至为荣化，太阴所至为濡化，少阳所至为茂化，阳明所至为坚化，太阳所至为藏化。布政之常也。

厥阴所至为飘怒、大凉;少阴所至为大暄、寒;太阴所至为雷霆骤注、烈风;少阳所至为飘风燔燎、霜凝;阳明所至为散落、温;太阳所至为寒雪冰雹、白埃。气变之常也。

厥阴所至为挠动，为迎随;少阴所至为高明焰，为曛;太阴所至为沉阴，为白埃，为晦暝;少阳所至为光显，为彤云，为曛;阳明所至为烟埃，为霜，为劲切，为凄鸣;太阳所至为刚固，为坚芒，为立。令行之常也。

厥阴所至为里急;少阴所至为疡胗身热;太阴所至为积饮否隔;少阳所至为嚏呕，为疮疡;阳明所至为浮虚;太阳所至为屈伸不利。病之常也。

厥阴所至为支痛;少阴所至为惊惑、恶寒战栗、谵妄;太阴所至为稸满;少阳所至为惊躁、瞀昧、暴病;阳明所至为鼽，尻阴股膝髀腨[image: ]
 足病;太阳所至为腰痛。病之常也。

厥阴所至为[image: ]
 戾;少阴所至为悲妄、衄蔑;太阴所至为中满、霍乱吐下;少阳所至为喉痹、耳鸣、呕涌;阳明所至为皴揭;太阳所至为寝汗、痉。病之常也。

厥阴所至为胁痛呕泄;少阴所至为语笑;太阴所至为重、胕肿;少阳所至为暴注、瘛、暴死;阳明所至为鼽嚏;太阳所至为流泄、禁止。病之常也。

凡此十二变者，报德以德，报化以化，报政以政，报令以令，气高则高，气下则下，气后则后，气前则前，气中则中，气外则外，位之常也。故风胜则动，热胜则肿，燥胜则干，寒胜则浮，湿胜则濡泄，甚则水闭胕肿。随气所在，以言其变耳。

帝曰:愿闻其用也。岐伯曰:夫六气之用，各归不胜而为化。故太阴雨化，施于太阳;太阳寒化，施于少阴;少阴热化，施于阳明;阳明燥化，施于厥阴;厥阴风化，施于太阴。各命其所在以征之也。帝曰:自得其位何如?岐伯曰:自得其位，常化也。帝曰:愿闻所在也。岐伯曰:命其位而方月可知也。

帝曰:六位之气，盈虚何如?岐伯曰:太少异也，太者之至徐而常，少者暴而亡。帝曰:天地之气，盈虚何如?岐伯曰:天气不足，地气随之，地气不足，天气从之，运居其中而常先也。恶所不胜，归所同和，随运归从而生其病也。故上胜则天气降而下，下胜则地气迁而上，胜多少而差其分，微者小差，甚者大差，甚则位易气交，易则大变生而病作矣。《大要》曰:甚纪五分，微纪七分，其差可见。此之谓也。

帝曰:善。《论》言热无犯热，寒无犯寒。余欲不远寒、不远热奈何?岐伯曰:悉乎哉问也!发表不远热，攻里不远寒。帝曰:不发不攻而犯寒犯热何如?岐伯曰:寒热内贼，其病益甚。帝曰:愿闻无病者何如?岐伯曰:无者生之，有者甚之。帝曰:生者何如?岐伯曰:不远热则热至，不远寒则寒至。寒至则坚否腹满，痛急下利之病生矣。热至则身热，吐下霍乱，痈疽疮疡，瞀郁注下，瘛肿胀，呕鼽衄，头痛骨节变，肉痛，血溢血泄，淋[image: ]
 之病生矣。帝曰:治之奈何?岐伯曰:时必顺之，犯者治以胜也。

黄帝问曰:妇人重身，毒之何如?岐伯曰:有故无殒，亦无殒也。帝曰:愿闻其故何谓也?岐伯曰:大积大聚，其可犯也，衰其大半而止，过者死。

帝曰:善。郁之甚者治之奈何?岐伯曰:木郁达之，火郁发之，土郁夺之，金郁泄之，水郁折之。然调其气，过者折之，以其畏也，所谓泻之。帝曰:假者何如?岐伯曰:有假其气，则无禁也。所谓主气不足，客气胜也。帝曰:至哉圣人之道!天地大化，运行之节，临御之纪，阴阳之政，寒暑之令，非夫子孰能通之!请藏之灵兰之室，署曰《六元正纪》，非斋戒不敢示，慎传也。


刺法论篇第七十二(原亡　今附)

本病论篇第七十三(原亡　今附)

卷第二十二

至真要大论篇第七十四

黄帝问曰:五气交合，盈虚更作，余知之矣。六气分治，司天地者，其至何如?岐伯再拜对曰:明乎哉问也!天地之大纪，人神之通应也。帝曰:愿闻上合昭昭，下合冥冥奈何?岐伯曰:此道之所主，工之所疑也。帝曰:愿闻其道也。岐伯曰:厥阴司天，其化以风;少阴司天，其化以热;太阴司天，其化以湿;少阳司天，其化以火;阳明司天，其化以燥;太阳司天，其化以寒。以所临脏位，命其病者也。帝曰:地化奈何?岐伯曰:司天同候，间气皆然。帝曰:间气何谓?岐伯曰:司左右者，是谓间气也。帝曰:何以异之?岐伯曰:主岁者纪岁，间气者纪步也。帝曰:善。岁主奈何?岐伯曰:厥阴司天为风化，在泉为酸化，司气为苍化，间气为动化。少阴司天为热化，在泉为苦化，不司气化，居气为灼化。太阴司天为湿化，在泉为甘化，司气为黅化，间气为柔化。少阳司天为火化，在泉为苦化，司气为丹化，间气为明化。阳明司天为燥化，在泉为辛化，司气为素化，间气为清化。太阳司天为寒化，在泉为咸化，司气为玄化，间气为藏化。故治病者，必明六化分治，五味五色所生，五脏所宜，乃可以言盈虚病生之绪也。

帝曰:厥阴在泉而酸化先，余知之矣。风化之行也何如?岐伯曰:风行于地，所谓本也，余气同法。本乎天者，天之气也，本乎地者，地之气也，天地合气，六节分而万物化生矣。故曰:谨候气宜，无失病机。此之谓也。帝曰:其主病何如?岐伯曰:司岁备物，则无遗主矣。帝曰:司岁物何也?岐伯曰:天地之专精也。帝曰:司气者何如?岐伯曰:司气者主岁同，然有余不足也。帝曰:非司岁物何谓也?岐伯曰:散也，故质同而异等也。气味有薄厚，性用有躁静，治保有多少，力化有浅深，此之谓也。

帝曰:岁主脏害何谓?岐伯曰:以所不胜命之，则其要也。帝曰:治之奈何?岐伯曰:上淫于下，所胜平之;外淫于内，所胜治之。帝曰:善。平气何如?岐伯曰:谨察阴阳所在而调之，以平为期，正者正治，反者反治。

帝曰:夫子言察阴阳所在而调之，《论》言人迎与寸口相应，若引绳小大齐等，命曰平。阴之所在寸口何如?岐伯曰:视岁南北，可知之矣。帝曰:愿卒闻之。岐伯曰:北政之岁，少阴在泉，则寸口不应;厥阴在泉，则右不应;太阴在泉，则左不应。南政之岁，少阴司天，则寸口不应;厥阴司天，则右不应;太阴司天，则左不应。诸不应者，反其诊则见矣。帝曰:尺候何如?岐伯曰:北政之岁，三阴在下，则寸不应;三阴在上，则尺不应。南政之岁，三阴在天，则寸不应;三阴在泉，则尺不应。左右同。故曰:知其要者，一言而终，不知其要，流散无穷。此之谓也。

帝曰:善。天地之气，内淫而病何如?岐伯曰:岁厥阴在泉，风淫所胜，则地气不明，平野昧，草乃早秀。民病洒洒振寒，善伸数欠，心痛支满，两胁里急，饮食不下，膈咽不通，食则呕，腹胀善噫，得后与气则快然如衰，身体皆重。岁少阴在泉，热淫所胜，则焰浮川泽，阴处反明。民病腹中常鸣，气上冲胸，喘不能久立，寒热皮肤痛，目瞑齿痛[image: ]
 肿，恶寒发热如疟，少腹中痛，腹大，蛰虫不藏。岁太阴在泉，草乃早荣，湿淫所胜，则埃昏岩谷，黄反见黑，至阴之交。民病饮积心痛，耳聋浑浑焞焞，嗌肿喉痹，阴病血见，少腹痛肿，不得小便，病冲头痛，目似脱，项似拔，腰似折，髀不可以回，腘如结，腨如别。岁少阳在泉，火淫所胜，则焰明郊野，寒热更至。民病注泄赤白，少腹痛，溺赤，甚则血便。少阴同候。岁阳明在泉，燥淫所胜，则霿雾清瞑。民病喜呕，呕有苦，善太息，心胁痛不能反侧，甚则嗌干面尘，身无膏泽，足外反热。岁太阳在泉，寒淫所胜，则凝肃惨栗。民病少腹控睾，引腰脊，上冲心痛，血见，嗌痛颔肿。

帝曰:善。治之奈何?岐伯曰:诸气在泉，风淫于内，治以辛凉，佐以苦甘，以甘缓之，以辛散之。热淫于内，治以咸寒，佐以甘苦，以酸收之，以苦发之。湿淫于内，治以苦热，佐以酸淡，以苦燥之，以淡泄之。火淫于内，治以咸冷，佐以苦辛，以酸收之，以苦发之。燥淫于内，治以苦温，佐以甘辛，以苦下之。寒淫于内，治以甘热，佐以苦辛，以咸泻之，以辛润之，以苦坚之。

帝曰:善。天气之变何如?岐伯曰:厥阴司天，风淫所胜，则太虚埃昏，云物以扰，寒生春气，流水不冰。民病胃脘当心而痛，上支两胁，膈咽不通，饮食不下，舌本强，食则呕，冷泄腹胀，溏泄瘕，水闭，蛰虫不去，病本于脾。冲阳绝，死不治。

少阴司天，热淫所胜，怫热至，火行其政。民病胸中烦热，嗌干，右胠满，皮肤痛，寒热咳喘，大雨且至，唾血血泄，鼽衄嚏呕，溺色变，甚则疮疡胕肿，肩背臂臑及缺盆中痛，心痛肺[image: ]
 ，腹大满，膨膨而喘咳，病本于肺。尺泽绝，死不治。

太阴司天，湿淫所胜，则沉阴且布，雨变枯槁。胕肿骨痛阴痹，阴痹者按之不得，腰脊头项痛，时眩，大便难，阴气不用，饥不欲食，咳唾则有血，心如悬，病本于肾。太溪绝，死不治。

少阳司天，火淫所胜，则温气流行，金政不平。民病头痛，发热恶寒而疟，热上皮肤痛，色变黄赤，传而为水，身面胕肿，腹满仰息，泄注赤白，疮疡，咳唾血，烦心胸中热，甚则鼽衄，病本于肺。天府绝，死不治。

阳明司天，燥淫所胜，大凉革候，则木乃晚荣，草乃晚生，名木敛，生菀于下，草焦上首，筋骨内变。民病左胠胁痛，寒清于中，感而疟，咳，腹中鸣，注泄鹜溏，心胁暴痛，不可反侧，嗌干面尘，腰痛，丈夫疝，妇人少腹痛，目眛眦疡，疮痤痈，蛰虫来见，病本于肝。太冲绝，死不治。

太阳司天，寒淫所胜，则寒气反至，水且冰，运火炎烈，雨暴乃雹。血变于中，发为痈疡，民病厥心痛，呕血血泄，鼽衄善悲，时眩仆，胸腹满，手热肘挛掖肿，心澹澹大动，胸胁胃脘不安，面赤目黄，善噫嗌干，甚则色炲，渴而欲饮，病本于心。神门绝，死不治。所谓动气，知其脏也。

帝曰:善。治之奈何?岐伯曰:司天之气，风淫所胜，平以辛凉，佐以苦甘，以甘缓之，以酸泻之。热淫所胜，平以咸寒，佐以苦甘，以酸收之。湿淫所胜，平以苦热，佐以酸辛，以苦燥之，以淡泄之。湿上甚而热，治以苦温，佐以甘辛，以汗为故而止。火淫所胜，平以咸冷，佐以苦甘，以酸收之，以苦发之，以酸复之，热淫同。燥淫所胜，平以苦温，佐以酸辛，以苦下之。寒淫所胜，平以辛热，佐以甘苦，以咸泻之。

帝曰:善。邪气反胜，治之奈何?岐伯曰:风司于地，清反胜之，治以酸温，佐以苦甘，以辛平之。热司于地，寒反胜之，治以甘热，佐以苦辛，以咸平之。湿司于地，热反胜之，治以苦冷，佐以咸甘，以苦平之。火司于地，寒反胜之，治以甘热，佐以苦辛，以咸平之。燥司于地，热反胜之，治以平寒，佐以苦甘，以酸平之，以和为制。寒司于地，热反胜之，治以咸冷，佐以甘辛，以苦平之。

帝曰:其司天邪胜何如?岐伯曰:风化于天，清反胜之，治以酸温，佐以甘苦。热化于天，寒反胜之，治以甘温，佐以苦酸辛。湿化于天，热反胜之，治以苦寒，佐以苦酸。火化于天，寒反胜之，治以甘热，佐以苦辛。燥化于天，热反胜之，治以辛寒，佐以苦甘。寒化于天，热反胜之，治以咸冷，佐以苦辛。

帝曰:六气相胜奈何?岐伯曰:厥阴之胜，耳鸣头眩，愦愦欲吐，胃膈如寒;大风数举，倮虫不滋;胠胁气并，化而为热，小便黄赤，胃脘当心而痛，上支两胁，肠鸣飧泄，少腹痛，注下赤白，甚则呕吐，膈咽不通。少阴之胜，心下热，善饥，脐下反动，气游三焦;炎暑至，木乃津，草乃萎;呕逆躁烦，腹满痛，溏泄，传为赤沃。太阴之胜，火气内郁，疮疡于中，流散于外，病在胠胁，甚则心痛热格，头痛喉痹项强，独胜则湿气内郁，寒迫下焦，痛留顶，互引眉间，胃满;雨数至，鳞见于陆，燥化乃见;少腹满，腰脽重强，内不便，善注泄，足下温，头重，足胫胕肿，饮发于中，胕肿于上。少阳之胜，热客于胃，烦心心痛，目赤欲呕，呕酸善饥，耳痛溺赤，善惊谵妄;暴热消烁，草萎水涸，介虫乃屈;少腹痛，下沃赤白。阳明之胜，清发于中，左胠胁痛，溏泄，内为嗌塞，外发疝;大凉肃杀，华英改容，毛虫乃殃;胸中不便，嗌塞而咳。太阳之胜，凝栗且至，非时水冰，羽乃后化;痔疟发，寒厥入胃，则内生心痛，阴中乃疡，隐曲不利，互引阴股，筋肉拘苛，血脉凝泣，络满色变，或为血泄，皮肤否肿，腹满食减，热反上行，头项囟顶脑户中痛，目如脱，寒入下焦，传为濡泻。

帝曰:治之奈何?岐伯曰:厥阴之胜，治以甘清，佐以苦辛，以酸泻之。少阴之胜，治以辛寒，佐以苦咸，以甘泻之。太阴之胜，治以咸热，佐以辛甘，以苦泻之。少阳之胜，治以辛寒，佐以甘咸，以甘泻之。阳明之胜，治以酸温，佐以辛甘，以苦泄之。太阳之胜，治以苦热，佐以辛酸，以咸泻之。

帝曰:六气之复何如?岐伯曰:悉乎哉问也!厥阴之复，少腹坚满，里急暴痛;偃木飞沙，倮虫不荣;厥心痛，汗发呕吐，饮食不入，入而复出，筋骨繇并，掉眩清厥，甚则入脾，食痹而吐。冲阳绝，死不治。

少阴之复，燠热内作，烦躁鼽嚏，少腹绞痛，火见燔焫，嗌燥，分注时止，气动于左，上行于右，咳，皮肤痛，暴喑心痛，郁冒不知人，乃洒淅恶寒，振栗谵妄，寒已而热，渴而欲饮，少气骨痿，隔肠不便，外为浮肿，哕噫;赤气后化，流水不冰，热气大行，介虫不复;病痱胗疮疡，痈疽痤痔，甚则入肺，咳而鼻渊。天府绝，死不治。

太阴之复，湿变乃举，体重中满，食饮不化，阴气上厥，胸中不便，饮发于中，咳喘有声;大雨时行，鳞见于陆;头项痛重，而掉瘛尤甚，呕而密默，唾吐清液，甚则入肾，窍泻无度。太溪绝，死不治。

少阳之复，大热将至，枯燥燔[image: ]
 ，介虫乃耗;惊瘛咳衄，心热烦躁，便数憎风，厥气上行，面如浮埃，目乃瘛，火气内发，上为口糜呕逆，血溢血泄，发而为疟，恶寒鼓栗，寒极反热，嗌络焦槁，渴引水浆，色变黄赤，少气脉萎，化而为水，传为胕肿，甚则入肺，咳而血泄。尺泽绝，死不治。

阳明之复，清气大举，森木苍干，毛虫乃厉;病生胠胁，气归于左，善太息，甚则心痛否满，腹胀而泄，呕苦咳哕，烦心，病在膈中，头痛，甚则入肝，惊骇筋挛。太冲绝，死不治。

太阳之复，厥气上行，水凝雨冰，羽虫乃死;心胃生寒，胸膈不利，心痛否满，头痛善悲，时眩仆，食减，腰脽反痛，屈伸不便;地裂冰坚，阳光不治;少腹控睾，引腰脊，上冲心，唾出清水，及为哕噫，甚则入心，善忘善悲。神门绝，死不治。

帝曰:善，治之奈何?岐伯曰:厥阴之复，治以酸寒，佐以甘辛，以酸泻之，以甘缓之。少阴之复，治以咸寒，佐以苦辛，以甘泻之，以酸收之，辛苦发之，以咸耎之。太阴之复，治以苦热，佐以酸辛，以苦泻之、燥之、泄之。少阳之复，治以咸冷，佐以苦辛，以咸耎之，以酸收之，辛苦发之。发不远热，无犯温凉，少阴同法。阳明之复，治以辛温，佐以苦甘，以苦泄之，以苦下之，以酸补之。太阳之复，治以咸热，佐以甘辛，以苦坚之。治诸胜复，寒者热之，热者寒之，温者清之，清者温之，散者收之，抑者散之，燥者润之，急者缓之，坚者耎之，脆者坚之，衰者补之，强者泻之，各安其气，必清必静，则病气衰去，归其所宗，此治之大体也。

帝曰:善。气之上下何谓也?岐伯曰:身半以上，其气三矣，天之分也，天气主之。身半以下，其气三矣，地之分也，地气主之。以名命气，以气命处，而言其病。半，所谓天枢也。故上胜而下俱病者，以地名之;下胜而上俱病者，以天名之。所谓胜至，报气屈伏而未发也，复至则不以天地异名，皆如复气为法也。

帝曰:胜复之动，时有常乎?气有必乎?岐伯曰:时有常位，而气无必也。帝曰:愿闻其道也。岐伯曰:初气终三气，天气主之，胜之常也。四气尽终气，地气主之，复之常也。有胜则复，无胜则否。帝曰:善。复已而胜何如?岐伯曰:胜至则复，无常数也，衰乃止耳。复已而胜，不复则害，此伤生也。帝曰:复而反病何也?岐伯曰:居非其位，不相得也。大复其胜则主胜之，故反病也，所谓火燥热也。帝曰:治之何如?岐伯曰:夫气之胜也，微者随之，甚者制之。气之复也，和者平之，暴者夺之。皆随胜气，安其屈伏，无问其数，以平为期，此其道也。

帝曰:善。客主之胜复奈何?岐伯曰:客主之气，胜而无复也。帝曰:其逆从何如?岐伯曰:主胜逆，客胜从，天之道也。帝曰:其生病何如?岐伯曰:厥阴司天，客胜则耳鸣掉眩，甚则咳;主胜则胸胁痛，舌难以言。少阴司天，客胜则鼽嚏颈项强，肩背瞀热，头痛少气，发热，耳聋目暝，甚则胕肿血溢，疮疡咳喘;主胜则心热烦躁，甚则胁痛支满。太阴司天，客胜则首面胕肿，呼吸气喘;主胜则胸腹满，食已而瞀。少阳司天，客胜则丹胗外发，及为丹熛疮疡，呕逆喉痹，头痛嗌肿，耳聋血溢，内为瘛疭;主胜则胸满咳仰息，甚而有血，手热。阳明司天，清复内余，则咳衄嗌塞，心膈中热，咳不止而白血出者死。太阳司天，客胜则胸中不利，出清涕，感寒则咳;主胜则喉嗌中鸣。

厥阴在泉，客胜则大关节不利，内为痉强拘瘛，外为不便;主胜则筋骨繇并，腰腹时痛。少阴在泉，客胜则腰痛，尻股膝髀腨[image: ]
 足病，瞀热以酸，胕肿不能久立，溲便变;主胜则厥气上行，心痛发热，隔中，众痹皆作，发于胠胁，魄汗不藏，四逆而起。太阴在泉，客胜则足痿下重，便溲不时，湿客下焦，发而濡泻，及为肿隐曲之疾;主胜则寒气逆满，食饮不下，甚则为疝。少阳在泉，客胜则腰腹痛而反恶寒，甚则下白溺白;主胜则热反上行而客于心，心痛发热，格中而呕。少阴同候。阳明在泉，客胜则清气动下，少腹坚满而数便泻;主胜则腰重腹痛，少腹生寒，下为鹜溏，则寒厥于肠，上冲胸中，甚则喘，不能久立。太阳在泉，寒复内余，则腰尻痛，屈伸不利，股胫足膝中痛。

帝曰:善，治之奈何?岐伯曰:高者抑之，下者举之，有余折之，不足补之，佐以所利，和以所宜，必安其主客，适其寒温，同者逆之，异者从之。帝曰:治寒以热，治热以寒，气相得者逆之，不相得者从之，余以知之矣。其于正味何如?岐伯曰:木位之主，其泻以酸，其补以辛。火位之主，其泻以甘，其补以咸。土位之主，其泻以苦，其补以甘。金位之主，其泻以辛，其补以酸。水位之主，其泻以咸，其补以苦。厥阴之客，以辛补之，以酸泻之，以甘缓之。少阴之客，以咸补之，以甘泻之，以酸收之。太阴之客，以甘补之，以苦泻之，以甘缓之。少阳之客，以咸补之，以甘泻之，以咸耎之。阳明之客，以酸补之，以辛泻之，以苦泄之。太阳之客，以苦补之，以咸泻之，以苦坚之，以辛润之。开发腠理，致津液，通气也。

帝曰:善。愿闻阴阳之三也何谓?岐伯曰:气有多少，异用也。帝曰:阳明何谓也?岐伯曰:两阳合明也。帝曰:厥阴何也?岐伯曰:两阴交尽也。

帝曰:气有多少，病有盛衰，治有缓急，方有大小，愿闻其约奈何?岐伯曰:气有高下，病有远近，证有中外，治有轻重，适其至所为故也。《大要》曰:君一臣二，奇之制也;君二臣四，偶之制也;君二臣三，奇之制也;君二臣六，偶之制也。故曰:近者奇之，远者偶之;汗者不以奇，下者不以偶，补上治上制以缓，补下治下制以急，急则气味厚，缓则气味薄，适其至所，此之谓也。病所远，而中道气味乏者，食而过之，无越其制度也。是故平气之道，近而奇偶，制小其服也;远而奇偶，制大其服也。大则数少，小则数多。多则九之，少则二之。奇之不去则偶之，是谓重方。偶之不去，则反佐以取之，所谓寒热温凉，反从其病也。

帝曰:善。病生于本，余知之矣。生于标者，治之奈何?岐伯曰:病反其本，得标之病;治反其本，得标之方。帝曰:善。六气之胜，何以候之?岐伯曰:乘其至也。清气大来，燥之胜也，风木受邪，肝病生焉。热气大来，火之胜也，金燥受邪，肺病生焉。寒气大来，水之胜也，火热受邪，心病生焉。湿气大来，土之胜也，寒水受邪，肾病生焉。风气大来，木之胜也，土湿受邪，脾病生焉。所谓感邪而生病也。乘年之虚，则邪甚也。失时之和，亦邪甚也。遇月之空，亦邪甚也。重感于邪，则病危矣。有胜之气，其必来复也。

帝曰:其脉至何如?岐伯曰:厥阴之至其脉弦，少阴之至其脉钩，太阴之至其脉沉，少阳之至大而浮，阳明之至短而涩，太阳之至大而长。至而和则平，至而甚则病，至而反者病，至而不至者病，未至而至者病，阴阳易者危。

帝曰:六气标本，所从不同奈何?岐伯曰:气有从本者，有从标本者，有不从标本者也。帝曰:愿卒闻之。岐伯曰:少阳太阴从本，少阴太阳从本从标，阳明厥阴不从标本从乎中也。故从本者化生于本，从标本者有标本之化，从中者以中气为化也。帝曰:脉从而病反者，其诊何如?岐伯曰:脉至而从，按之不鼓，诸阳皆然。帝曰:诸阴之反，其脉何如?岐伯曰:脉至而从，按之鼓甚而盛也。是故百病之起，有生于本者，有生于标者，有生于中气者。有取本而得者，有取标而得者，有取中气而得者，有取标本而得者，有逆取而得者，有从取而得者。逆，正顺也。若顺，逆也。故曰:知标与本，用之不殆，明知逆顺，正行无问。此之谓也。不知是者，不足以言诊，足以乱经。故《大要》曰:粗工嘻嘻，以为可知，言热未已，寒病复始，同气异形，迷诊乱经。此之谓也。夫标本之道，要而博，小而大，可以言一而知百病之害。言标与本，易而勿损，察本与标，气可令调，明知胜复，为万民式。天之道毕矣。

帝曰:胜复之变，早晏何如?岐伯曰:夫所胜者，胜至已病，病已愠愠，而复已萌也。夫所复者，胜尽而起，得位而甚。胜有微甚，复有少多，胜和而和，胜虚而虚，天之常也。帝曰:胜复之作，动不当位，或后时而至，其故何也?岐伯曰:夫气之生化，与其衰盛异也。寒暑温凉，盛衰之用，其在四维。故阳之动，始于温，盛于暑;阴之动，始于清，盛于寒。春夏秋冬，各差其分。故《大要》曰:彼春之暖，为夏之暑，彼秋之忿，为冬之怒。谨按四维，斥候皆归，其终可见，其始可知。此之谓也。帝曰:差有数乎?岐伯曰:又凡三十度也。帝曰:其脉应皆何如?岐伯曰:差同正法，待时而去也。《脉要》曰:春不沉，夏不弦，冬不涩，秋不数，是谓四塞。沉甚曰病，弦甚曰病，涩甚曰病，数甚曰病，参见曰病，复见曰病，未去而去曰病，去而不去曰病，反者死。故曰:气之相守司也，如权衡之不得相失也。夫阴阳之气，清静则生化治，动则苛疾起，此之谓也。

帝曰:幽明何如?岐伯曰:两阴交尽故曰幽，两阳合明故曰明，幽明之配，寒暑之异也。帝曰:分至何如?岐伯曰:气至之谓至，气分之谓分，至则气同，分则气异，所谓天地之正纪也。帝曰:夫子言春秋气始于前，冬夏气始于后，余已知之矣。然六气往复，主岁不常也，其补泻奈何?岐伯曰:上下所主，随其攸利，正其味，则其要也。左右同法。《大要》曰:少阳之主，先甘后咸;阳明之主，先辛后酸;太阳之主，先咸后苦;厥阴之主，先酸后辛;少阴之主，先甘后咸;太阴之主，先苦后甘。佐以所利，资以所生，是谓得气。

帝曰:善。夫百病之生也，皆生于风寒暑湿燥火，以之化之变也。经言盛者泻之，虚者补之。余锡以方士，而方士用之尚未能十全，余欲令要道必行，桴鼓相应，犹拔刺雪污，工巧神圣，可得闻乎?岐伯曰:审察病机，无失气宜，此之谓也。帝曰:愿闻病机何如?岐伯曰:诸风掉眩，皆属于肝。诸寒收引，皆属于肾。诸气膹郁，皆属于肺。诸湿肿满，皆属于脾。诸热瞀瘛，皆属于火。诸痛痒疮，皆属于心。诸厥固泄，皆属于下。诸痿喘呕，皆属于上。诸禁鼓栗，如丧神守，皆属于火。诸痉项强，皆属于湿。诸逆冲上，皆属于火。诸胀腹大，皆属于热。诸躁狂越，皆属于火。诸暴强直，皆属于风。诸病有声，鼓之如鼓，皆属于热。诸病胕肿，疼酸惊骇，皆属于火。诸转反戾，水液浑浊，皆属于热。诸病水液，澄澈清冷，皆属于寒。诸呕吐酸，暴注下迫，皆属于热。故《大要》曰:谨守病机，各司其属，有者求之，无者求之，盛者责之，虚者责之，必先五胜，疏其血气，令其调达，而致和平。此之谓也。

帝曰:善，五味阴阳之用何如?岐伯曰:辛甘发散为阳，酸苦涌泄为阴，咸味涌泄为阴，淡味渗泄为阳。六者或收或散，或缓或急，或燥或润，或耎或坚，以所利而行之，调其气使其平也。

帝曰:非调气而得者，治之奈何?有毒无毒，何先何后?愿闻其道。岐伯曰:有毒无毒，所治为主，适大小为制也。帝曰:请言其制。岐伯曰:君一臣二，制之小也;君一臣三佐五，制之中也;君一臣三佐九，制之大也。寒者热之，热者寒之，微者逆之，甚者从之，坚者削之，客者除之，劳者温之，结者散之，留者攻之，燥者濡之，急者缓之，散者收之，损者温之，逸者行之，惊者平之，上之下之，摩之浴之，薄之劫之，开之发之，适事为故。

帝曰:何谓逆从?岐伯曰:逆者正治，从者反治，从少从多，观其事也。帝曰:反治何谓?岐伯曰:热因寒用，寒因热用，塞因塞用，通因通用，必伏其所主，而先其所因。其始则同，其终则异，可使破积，可使溃坚，可使气和，可使必已。

帝曰:善。气调而得者何如?岐伯曰:逆之，从之，逆而从之，从而逆之，疏气令调，则其道也。

帝曰:善。病之中外何如?岐伯曰:从内之外者调其内;从外之内者治其外;从内之外而盛于外者，先调其内而后治其外;从外之内而盛于内者，先治其外而后调其内;中外不相及，则治主病。

帝曰:善。火热复，恶寒发热有如疟状，或一日发，或间数日发，其故何也?岐伯曰:胜复之气，会遇之时有多少也。阴气多而阳气少，则其发日远;阳气多而阴气少，则其发日近。此胜复相薄，盛衰之节，疟亦同法。

帝曰:《论》言治寒以热，治热以寒，而方士不能废绳墨而更其道也。有病热者寒之而热，有病寒者热之而寒，二者皆在，新病复起，奈何治?岐伯曰:诸寒之而热者取之阴，热之而寒者取之阳，所谓求其属也。

帝曰:善。服寒而反热，服热而反寒，其故何也?岐伯曰:治其王气，是以反也。帝曰:不治王而然者何也?岐伯曰:悉乎哉问也!不治，五味属也。夫五味入胃，各归所喜，故酸先入肝，苦先入心，甘先入脾，辛先入肺，咸先入肾。久而增气，物化之常也。气增而久，夭之由也。

帝曰:善。方制君臣何谓也?岐伯曰:主病之谓君，佐君之谓臣，应臣之谓使，非上下三品之谓也。帝曰:三品何谓?岐伯曰:所以明善恶之殊贯也。

帝曰:善。病之中外何如?岐伯曰:调气之方，必别阴阳，定其中外，各守其乡。内者内治，外者外治，微者调之，其次平之，盛者夺之，汗之下之，寒热温凉，衰之以属，随其攸利，谨道如法，万举万全，气血正平，长有天命。帝曰:善。


卷第二十三

著至教论篇第七十五

黄帝坐明堂，召雷公而问之曰:子知医之道乎?雷公对曰:诵而未能解，解而未能别，别而未能明，明而未能彰，足以治群僚，不足治侯王。愿得受树天之度，四时阴阳合之，别星辰与日月光，以彰经术，后世益明，上通神农，著至教拟于二皇。帝曰:善!无失之，此皆阴阳表里上下雌雄相输应也，而道上知天文，下知地理，中知人事，可以长久，以教众庶，亦不疑殆。医道论篇，可传后世，可以为宝。

雷公曰:请受道，讽诵用解。帝曰:子不闻《阴阳传》乎!曰:不知。曰:夫三阳天为业，上下无常，合而病至，偏害阴阳。雷公曰:三阳莫当，请闻其解。帝曰:三阳独至者，是三阳并至，并至如风雨，上为巅疾，下为漏病。外无期，内无正，不中经纪，诊无上下，以书别。雷公曰:臣治疏愈，说意而已。帝曰:三阳者，至阳也，积并则为惊，病起疾风，至如礔砺，九窍皆塞，阳气滂溢，干嗌喉塞，并于阴，则上下无常，薄为肠澼。此谓三阳直心，坐不得起，卧者便身全。三阳之病，且以知天下，何以别阴阳，应四时，合之五行。

雷公曰:阳言不别，阴言不理，请起受解，以为至道。帝曰:子若受传，不知合至道以惑师教，语子至道之要。病伤五脏，筋骨以消，子言不明不别，是世主学尽矣。肾且绝，惋惋日暮，从容不出，人事不殷。


示从容论篇第七十六

黄帝燕坐，召雷公而问之曰:汝受术诵书者，若能览观杂学，及于比类，通合道理，为余言子所长，五脏六腑，胆胃大小肠，脾胞膀胱，脑髓涕唾，哭泣悲哀，水所从行，此皆人之所生，治之过失，子务明之，可以十全，即不能知，为世所怨。雷公曰:臣请诵《脉经·上下篇》甚众多矣，别异比类，犹未能以十全，又安足以明之?

帝曰:子别试通五脏之过，六腑之所不和，针石之败，毒药所宜，汤液滋味，具言其状，悉言以对，请问不知。雷公曰:肝虚肾虚脾虚，皆令人体重烦冤，当投毒药、刺灸、砭石、汤液，或已或不已，愿闻其解。帝曰:公何年之长而问之少，余真问以自谬也。吾问子窈冥，子言《上下篇》以对何也?夫脾虚浮似肺，肾小浮似脾，肝急沉散似肾，此皆工之所时乱也，然从容得之。若夫三脏土木水参居，此童子之所知，问之何也?

雷公曰:于此有人，头痛筋挛骨重，怯然少气，哕噫腹满，时惊不嗜卧，此何脏之发也?脉浮而弦，切之石坚，不知其解，复问所以三脏者，以知其比类也。帝曰:夫从容之谓也。夫年长则求之于腑，年少则求之于经，年壮则求之于脏。今子所言皆失，八风菀热，五脏消烁，传邪相受。夫浮而弦者，是肾不足也。沉而石者，是肾气内著也。怯然少气者，是水道不行，形气消索也。咳嗽烦冤者，是肾气之逆也。一人之气，病在一脏也。若言三脏俱行，不在法也。

雷公曰:于此有人，四肢解墯，喘咳血泄，而愚诊之，以为伤肺，切脉浮大而紧，愚不敢治，粗工下砭石，病愈多出血，血止身轻，此何物也?帝曰:子所能治，知亦众多，与此病失矣。譬以鸿飞，亦冲于天。夫圣人之治病，循法守度，援物比类，化之冥冥，循上及下，何必守经。今夫脉浮大虚者，是脾气之外绝，去胃外归阳明也。夫二火不胜三水，是以脉乱而无常也。四肢解墯，此脾精之不行也。喘咳者，是水气并阳明也。血泄者，脉急血无所行也。若夫以为伤肺者，由失以狂也。不引《比类》，是知不明也。夫伤肺者，脾气不守，胃气不清，经气不为使，真脏坏决，经脉傍绝，五脏漏泄，不衄则呕，此二者不相类也。譬如天之无形，地之无理，白与黑相去远矣。是失吾过矣，以子知之，故不告子，明引《比类》《从容》，是以名曰诊经，是谓至道也。


疏五过论篇第七十七

黄帝曰:呜呼远哉!闵闵乎若视深渊，若迎浮云，视深渊尚可测，迎浮云莫知其际。圣人之术，为万民式，论裁志意，必有法则，循经守数，按循医事，为万民副，故事有五过四德，汝知之乎?雷公避席再拜曰:臣年幼小，蒙愚以惑，不闻五过与四德，比类形名，虚引其经，心无所对。

帝曰:凡未诊病者，必问尝贵后贱，虽不中邪，病从内生，名曰脱营;尝富后贫，名曰失精，五气留连，病有所并。医工诊之，不在脏腑，不变躯形，诊之而疑，不知病名，身体日减，气虚无精，病深无气，洒洒然时惊。病深者，以其外耗于卫，内夺于荣。良工所失，不知病情，此亦治之一过也。

凡欲诊病者，必问饮食居处，暴乐暴苦，始乐后苦，皆伤精气，精气竭绝，形体毁沮。暴怒伤阴，暴喜伤阳，厥气上行，满脉去形。愚医治之，不知补泻，不知病情，精华日脱，邪气乃并，此治之二过也。

善为脉者，必以《比类》《奇恒》《从容》知之，为工而不知道，此诊之不足贵，此治之三过也。

诊有三常，必问贵贱，封君败伤，及欲侯王。故贵脱势，虽不中邪，精神内伤，身必败亡。始富后贫，虽不伤邪，皮焦筋屈，痿躄为挛。医不能严，不能动神，外为柔弱，乱至失常，病不能移，则医事不行，此治之四过也。

凡诊者必知终始，有知余绪，切脉问名，当合男女。离绝菀结，忧恐喜怒，五脏空虚，血气离守，工不能知，何术之语。尝富大伤，斩筋绝脉，身体复行，令泽不息。故伤败结，留薄归阳，脓积寒炅。粗工治之，亟刺阴阳，身体解散，四肢转筋，死日有期，医不能明，不问所发，唯言死日，亦为粗工，此治之五过也。

凡此五者，皆受术不通，人事不明也。故曰:圣人之治病也，必知天地阴阳，四时经纪，五脏六腑，雌雄表里，刺灸砭石，毒药所主，从容人事，以明经道，贵贱贫富，各异品理，问年少长，勇怯之理，审于分部，知病本始，八正九候，诊必副矣。治病之道，气内为宝，循求其理，求之不得，过在表里。守数据治，无失俞理，能行此术，终身不殆。不知俞理，五脏菀热，痈发六腑。诊病不审，是谓失常。谨守此治，与经相明，《上经》《下经》，《揆度》《阴阳》，《奇恒》《五中》，决以明堂，审于终始，可以横行。


征四失论篇第七十八

黄帝在明堂，雷公侍坐，黄帝曰:夫子所通书受事众多矣，试言得失之意，所以得之，所以失之。雷公对曰:循经受业，皆言十全，其时有过失者，请闻其事解也。

帝曰:子年少智未及邪?将言以杂合耶?夫经脉十二，络脉三百六十五，此皆人之所明知，工之所循用也。所以不十全者，精神不专，志意不理，外内相失，故时疑殆。

诊不知阴阳逆从之理，此治之一失矣。受师不卒，妄作杂术，谬言为道，更名自功，妄用砭石，后遗身咎，此治之二失也。不适贫富贵贱之居，坐之薄厚，形之寒温，不适饮食之宜，不别人之勇怯，不知比类，足以自乱，不足以自明，此治之三失也。诊病不问其始，忧患饮食之失节，起居之过度，或伤于毒，不先言此，卒持寸口，何病能中，妄言作名，为粗所穷，此治之四失也。

是以世人之语者，驰千里之外，不明尺寸之论，诊无人事。治数之道，从容之葆，坐持寸口，诊不中五脉，百病所起，始以自怨，遗师其咎。是故治不能循理，弃术于市，妄治时愈，愚心自得。呜呼!窈窈冥冥，孰知其道!道之大者，拟于天地，配于四海，汝不知道之谕，受以明为晦。


卷第二十四

阴阳类论篇第七十九

孟春始至，黄帝燕坐，临观八极，正八风之气，而问雷公曰:阴阳之类，经脉之道，五中所主，何脏最贵?雷公对曰:春甲乙青，中主肝，治七十二日，是脉之主时，臣以其脏最贵。帝曰:却念《上、下经》，《阴阳》《从容》，子所言贵，最其下也。

雷公致斋七日，旦复侍坐。帝曰:三阳为经，二阳为维，一阳为游部。三阴为表，二阴为里，一阴至绝作朔晦。却具合以正其理，此知五脏终始。雷公曰:受业未能明。帝曰:所谓三阳者，太阳也，至手太阴弦浮而不沉，决以度，察以心，合之阴阳之论。所谓二阳者，阳明也，至手太阴弦而沉急不鼓，炅至以病皆死。一阳者，少阳也，至手太阴上连人迎弦急悬不绝，此少阳之病也，专阴则死。三阴者，六经之所主也，交于太阴伏鼓不浮，上控志心。二阴至肺，其气归膀胱，外连脾胃。一阴独至，经绝气浮，不鼓钩而滑。此六脉者，乍阴乍阳，交属相并，缪通五脏，合于阴阳，先至为主，后至为客。

雷公曰:臣悉尽意，受传经脉，颂得从容之道，以合《从容》，不知阴阳，不知雌雄。帝曰:三阳为父，二阳为卫，一阳为纪。三阴为母，二阴为雌，一阴为独使。二阳一阴，阳明主病，不胜一阴，脉耎而动，九窍皆沉。三阳一阴，太阳脉胜，一阴不能止，内乱五脏，外为惊骇。二阴二阳，病在肺，少阴脉沉，胜肺伤脾，外伤四肢。二阴二阳皆交至，病在肾，骂詈妄行，巅疾为狂。二阴一阳，病出于肾，阴气客游于心脘下空窍，堤闭塞不通，四肢别离。一阴一阳代绝，此阴气至心，上下无常，出入不知，喉咽干燥，病在土脾。二阳三阴至阴皆在，阴不过阳，阳气不能止阴，阴阳并绝，浮为血瘕，沉为脓胕。阴阳皆壮，下至阴阳。上合昭昭，下合冥冥，诊决生死之期，遂合岁首。

雷公曰:请问短期。黄帝不应。雷公复问。黄帝曰:在经论中。雷公曰:请闻短期。黄帝曰:冬三月之病，病合于阳者，至春正月脉有死征，皆归出春。冬三月之病，在理已尽，草与柳叶皆杀春，阴阳皆绝，期在孟春。春三月之病，曰阳杀，阴阳皆绝，期在草干。夏三月之病，至阴不过十日，阴阳交，期在濂水。秋三月之病，三阳俱起，不治自已;阴阳交合者，立不能坐，坐不能起;三阳独至，期在石水。二阴独至，期在盛水。


方盛衰论篇第八十

雷公请问:气之多少，何者为逆?何者为从?黄帝答曰:阳从左，阴从右，老从上，少从下。是以春夏归阳为生，归秋冬为死;反之，则归秋冬为生。是以气之多少，逆皆为厥。

问曰:有余者厥耶?答曰:一上不下，寒厥到膝，少者秋冬死，老者秋冬生。气上不下，头痛巅疾，求阳不得，求阴不审，五部隔无征，若居旷野，若伏空室，绵绵乎属不满日。

是以少气之厥，令人妄梦，其极至迷。三阳绝，三阴微，是为少气。是以肺气虚，则使人梦见白物，见人斩血借借，得其时则梦见兵战。肾气虚，则使人梦见舟船溺人，得其时则梦伏水中，若有畏恐。肝气虚，则梦见菌香生草，得其时则梦伏树下不敢起。心气虚，则梦救火阳物，得其时则梦燔灼。脾气虚，则梦饮食不足，得其时则梦筑垣盖屋。此皆五脏气虚，阳气有余，阴气不足。合之五诊，调之阴阳，以在《经脉》。

诊有十度，度人脉度、脏度、肉度、筋度、俞度。阴阳气尽，人病自具。脉动无常，散阴颇阳。脉脱不具，诊无常行。诊必上下，度民君卿。受师不卒，使术不明。不察逆从，是为妄行。持雌失雄，弃阴附阳。不知并合，诊故不明。传之后世，反论自章。

至阴虚，天气绝;至阳盛，地气不足。阴阳并交，至人之所行。阴阳并交者，阳气先至，阴气后至。是以圣人持诊之道，先后阴阳而持之，《奇恒》之势乃六十首，诊合微之事，追阴阳之变，章五中之情，其中之论，取虚实之要，定五度之事，知此乃足以诊。是以切阴不得阳，诊消亡;得阳不得阴，守学不湛;知左不知右，知右不知左，知上不知下，知先不知后，故治不久。知丑知善，知病知不病，知高知下，知坐知起，知行知止，用之有纪，诊道乃具，万世不殆。起所有余，知所不足，度事上下，脉事因格。是以形弱气虚死，形气有余脉气不足死，脉气有余形气不足生。是以诊有大方，坐起有常，出入有行，以转神明，必清必净，上观下观，司八正邪，别五中部，按脉动静，循尺滑涩，寒温之意，视其大小，合之病能，逆从以得，复知病名，诊可十全，不失人情。故诊之或视息视意，故不失条理，道甚明察，故能长久。不知此道，失经绝理，亡言妄期，此谓失道。


解精微论篇第八十一

黄帝在明堂，雷公请曰:臣授业传之，行教以经论，《从容》《形法》、《阴阳》《刺灸》、《汤液》《药滋》，行治有贤不肖，未必能十全。若先言悲哀喜怒，燥湿寒暑，阴阳妇女，请问其所以然者。卑贱富贵，人之形体所从，群下通使，临事以适道术，谨闻命矣。请问有[image: ]
 愚仆漏之问，不在《经》者，欲闻其状。帝曰:大矣。

公请问:哭泣而泪不出者，若出而少涕，其故何也?帝曰:在《经》有也。复问:不知水所从生，涕所从出也。帝曰:若问此者，无益于治也，工之所知，道之所生也。夫心者，五脏之专精也，目者其窍也，华色者其荣也，是以人有德也，则气和于目;有亡，忧知于色。是以悲哀则泣下，泣下水所由生。水宗者积水也，积水者至阴也，至阴者肾之精也。宗精之水所以不出者，是精持之也，辅之裹之，故水不行也。夫水之精为志，火之精为神，水火相感，神志俱悲，是以目之水生也。故谚言曰:心悲名曰志悲，志与心精共凑于目也。是以俱悲，则神气传于心，精上不传于志而志独悲，故泣出也。泣涕者脑也，脑者阴也，髓者骨之充也，故脑渗为涕。志者骨之主也，是以水流而涕从之者，其行类也。夫涕之与泣者，譬如人之兄弟，急则俱死，生则俱生，其志以早悲，是以涕泣俱出而横行也。夫人涕泣俱出而相从者，所属之类也。

雷公曰:大矣。请问人哭泣而泪不出者，若出而少，涕不从之何也?帝曰:夫泣不出者，哭不悲也。不泣者，神不慈也。神不慈则志不悲，阴阳相持，泣安能独来?夫志悲者惋，惋则冲阴，冲阴则志去目，志去目则神不守精，精神去目，涕泣出也。且子独不诵不念夫《经》言乎?厥则目无所见。夫人厥则阳气并于上，阴气并于下。阳并于上则火独光也;阴并于下则足寒，足寒则胀也。夫一水不胜五火，故目盲。是以冲风，泣下而不止。夫风之中目也，阳气内守于精，是火气燔目，故见风则泣下也。有以比之，夫火疾风生乃能雨，此之类也。


家大人未供奉内药院时，见从德少喜医方术，为语曰:世无长桑君指授，不得饮上池水，尽见人五脏，必从黄帝之脉书、五色诊候，始知逆顺阴阳，按奇络活人，不然者，虽圣儒无所从精也。今世所传《内经素问》，即黄帝之脉书，广衍于秦越人、阳庆、淳于意诸长老，其文遂似汉人语，而旨意所从来远矣。客岁以试事北上，问视之暇，遂以宋刻善本见授曰:广其传非细事也，汝图之。从德窃惟吴儒者王光菴宾，尝学《内经素问》于戴元礼，可一年所，即治病辄验，晚岁以其学授盛启东、韩叔阳，后被荐文皇帝，召对称旨，俱留御药院供御，一日入见便殿，上语次偶及白沟之胜，为识长蛇阵耳。启东以天命对，是不但慷慨敢言，抑学术之正见于天人之际亦微矣。秦太医令所谓上医医国，殆如此耶。故吴中多上医，实出原礼，为上古自来之正派，以从授是书也。家大人仰副今上仁寿天下之意甚切，亟欲广其佳本，公暇校雠，至忘寝食，予小子敢遂翻刻以见承训之私云。



嘉靖庚戌秋八月既望武陵顾从德谨识


附　黄帝内经素问遗篇

刺法论篇第七十二

黄帝问曰:升降不前，气交有变，即成暴郁，余已知之。如何预救生灵，可得却乎?岐伯稽首再拜对曰:昭乎哉问!臣闻夫子言，既明天元，须从《刺法》，可以折郁扶运，补弱全真，泻盛蠲余，令除斯苦。帝曰:愿卒闻之。岐伯曰:升之不前，即有甚凶也。木欲升而天柱窒抑之，木欲发郁亦须待时，当刺足厥阴之井。火欲升而天蓬窒抑之，火欲发郁亦须待时，君火相火同刺包络之荥。土欲升而天冲窒抑之，土欲发郁亦须待时，当刺足太阴之俞。金欲升而天英窒抑之，金欲发郁亦须待时，当刺手太阴之经。水欲升而天芮窒抑之，水欲发郁亦须待时，当刺足少阴之合。

帝曰:升之不前，可以预备，愿闻其降，可以先防。岐伯曰:既明其升，必达其降也。升降之道，皆可先治也。木欲降而地皛窒抑之，降而不入，抑之郁发，散而可得位，降而郁发，暴如天间之待时也，降而不下，郁可速矣，降可折其所胜也，当刺手太阴之所出，刺手阳明之所入。火欲降而地玄窒抑之，降而不入，抑之郁发，散而可入，当折其所胜，可散其郁，当刺足少阴之所出，刺足太阳之所入。土欲降而地苍窒抑之，降而不下，抑之郁发，散而可入，当折其胜，可散其郁，当刺足厥阴之所出，刺足少阳之所入。金欲降而地彤窒抑之，降而不下，抑之郁发，散而可入，当折其胜，可散其郁，当刺心包络所出，刺手少阳所入也。水欲降而地阜窒抑之，降而不下，抑之郁发，散而可入，当折其胜，可散其郁，当刺足太阴之所出，刺足阳明之所入。

帝曰:五运之至有前后，与升降往来，有所承抑之，可得闻乎刺法?岐伯曰:当取其化源也。是故太过取之，不及资之。太过取之，次抑其郁，取其运之化源，令折郁气。不及资之，以扶运气，以避虚邪也。

黄帝问曰:升降之刺，以知其要，愿闻司天未得迁正，使司化之失其常政，即万化之或其皆妄。然与民为病，可得先除，欲济群生，愿闻其说。岐伯稽首再拜曰:悉乎哉问!言其至理，圣念慈悯，欲济群生，臣乃尽陈斯道，可申洞微。太阳复布，即厥阴不迁正，不迁正气塞于上，当泻足厥阴之所流。厥阴复布，少阴不迁正，不迁正即气塞于上，当刺心包络脉之所流。少阴复布，太阴不迁正，不迁正即气留于上，当刺足太阴之所流。太阴复布，少阳不迁正，不迁正则气塞未通，当刺手少阳之所流。少阳复布，则阳明不迁正，不迁正则气未通上，当刺手太阴之所流。阳明复布，太阳不迁正，不迁正则复塞其气，当刺足少阴之所流。

帝曰:迁正不前，以通其要，愿闻不退，欲折其余，无令过失，可得明乎?岐伯曰:气过有余，复作布政，是名不退位也。使地气不得后化，新司天未可迁正，故复布化令如故也。巳亥之岁，天数有余，故厥阴不退位也，风行于上，木化布天，当刺足厥阴之所入。子午之岁，天数有余，故少阴不退位也，热行于上，火余化布天，当刺手厥阴之所入。丑未之岁，天数有余，故太阴不退位也，湿行于上，雨化布天，当刺足太阴之所入。寅申之岁，天数有余，故少阳不退位也，热行于上，火化布天，当刺手少阳之所入。卯酉之岁，天数有余，故阳明不退位也，金行于上，燥化布天，当刺手太阴之所入。辰戌之岁，天数有余，故太阳不退位也，寒行于上，凛水化布天，当刺足少阴之所入。故天地气逆，化成民病，以法刺之，预可平疴。

黄帝问曰:刚柔二干，失守其位，使天运之气皆虚乎?与民为病可得平乎?岐伯曰:深乎哉问!明其奥旨，天地迭移，三年化疫，是谓根之可见，必有逃门。

假令甲子，刚柔失守，刚未正，柔孤而有亏，时序不令，即音律非从，如此三年，变大疫也。详其微甚，察其浅深，欲至而可刺，刺之当先补肾俞，次三日可刺足太阴之所注。又有下位己卯不至，而甲子孤立者，次三年作土疠，其法补泻，一如甲子同法也。其刺以毕，又不须夜行及远行，令七日洁，清净斋戒。所有自来肾有久病者，可以寅时面向南，净神不乱思，闭气不息七遍，以引颈咽气顺之，如咽甚硬物，如此七遍后，饵舌下津令无数。

假令丙寅，刚柔失守，上刚干失守，下柔不可独主之，中水运非太过，不可执法而定之。布天有余，而失守上正，天地不合，即律吕音异，如此即天运失序，后三年变疫。详其微甚，差有大小，徐至即后三年，至甚即首三年，当先补心俞，次五日可刺肾之所入。又有下位地甲子，辛巳柔不附刚，亦名失守，即地运皆虚，后三年变水疠，即刺法皆如此矣。其刺如毕，慎其大喜欲情于中，如不忌，即其气复散也，令静七日，心欲实，令少思。

假令庚辰，刚柔失守，上位失守，下位无合，乙庚金运，故非相招，布天未退，中运胜来，上下相错，谓之失守，姑洗林钟，商音不应也，如此则天运化易，三年变大疫。详其天数，差有微甚，微即微，三年至，甚即甚，三年至，当先补肝俞，次三日可刺肺之所行。刺毕，可静神七日，慎勿大怒，怒必真气却散之。又或在下地甲子乙未失守者，即乙柔干，即上庚独治之，亦名失守者，即天运孤主之，三年变疠，名曰金疠，其至待时也，详其地数之等差，亦推其微甚，可知迟速尔。诸位乙庚失守，刺法同。肝欲平，即勿怒。

假令壬午，刚柔失守，上壬未迁正，下丁独然，即虽阳年，亏及不同，上下失守，相招其有期，差之微甚，各有其数也，律吕二角，失而不和，同音有日，微甚如见，三年大疫，当刺脾之俞，次三日可刺肝之所出也。刺毕，静神七日，勿大醉歌乐，其气复散，又勿饱食，勿食生物，欲令脾实，气无滞饱，无久坐，食无太酸，无食一切生物，宜甘宜淡。又或地下甲子丁酉失守其位，未得中司，即气不当位，下不与壬奉合者，亦名失守，非名合德，故柔不附刚，即地运不合，三年变疠，其刺法一如木疫之法。

假令戊申，刚柔失守，戊癸虽火运，阳年不太过也，上失其刚，柔地独主，其气不正，故有邪干，迭移其位，差有浅深，欲至将合，音律先同，如此天运失时，三年之中，火疫至矣，当刺肺之俞。刺毕，静神七日，勿大悲伤也，悲伤即肺动，而真气复散也，人欲实肺者，要在息气也。又或地下甲子癸亥失守者，即柔失守位也，即上失其刚也，即亦名戊癸不相合德者也，即运与地虚，后三年变疠，即名火疠。

是故立地五年，以明失守，以穷刺法，于是疫之与疠，即是上下刚柔之名也，穷归一体也，即刺疫法，只有五法，即总其诸位失守，故只归五行而统之也。

黄帝曰:余闻五疫之至，皆相染易，无问大小，病状相似，不施救疗，如何可得不相移易者?岐伯曰:不相染者，正气存内，邪不可干，避其毒气。天牝从来，复得其往，气出于脑，即不邪干。气出于脑，即室先想心如日。欲将入于疫室，先想青气自肝而出，左行于东，化作林木。次想白气自肺而出，右行于西，化作戈甲。次想赤气自心而出，南行于上，化作焰明。次想黑气自肾而出，北行于下，化作水。次想黄气自脾而出，存于中央，化作土。五气护身之毕，以想头上如北斗之煌煌，然后可入于疫室。

又一法，于春分之日，日未出而吐之。又一法，于雨水日后，三浴以药泄汗。又一法，小金丹方:辰砂二两，水磨雄黄一两，叶子雌黄一两，紫金半两，同入合中，外固了，地一尺筑地实，不用炉，不须药制，用火二十斤煅之也，七日终，候冷七日取，次日出合子，埋药地中七日，取出顺日研之三日，炼白沙蜜为丸，如梧桐子大。每日望东吸日华气一口，冰水下一丸，和气咽之。服十粒，无疫干也。

黄帝问曰:人虚即神游失守位，使鬼神外干，是致夭亡，何以全真?愿闻刺法。岐伯稽首再拜曰:昭乎哉问!谓神移失守，虽在其体，然不致死，或有邪干，故令夭寿。只如厥阴失守，天以虚，人气肝虚，感天重虚，即魂游于上，邪干厥大气，身温犹可刺之，刺其足少阳之所过，次刺肝之俞。人病心虚，又遇君相二火司天失守，感而三虚，遇火不及，黑尸鬼犯之，令人暴亡，可刺手少阳之所过，复刺心俞。人脾病，又遇太阴司天失守，感而三虚，又遇土不及，青尸鬼邪犯之于人，令人暴亡，可刺足阳明之所过，复刺脾之俞。人肺病，遇阳明司天失守，感而三虚，又遇金不及，有赤尸鬼干人，令人暴亡，可刺手阳明之所过，复刺肺俞。人肾病，又遇太阳司天失守，感而三虚，又遇水运不及之年，有黄尸鬼干犯人正气，吸人神魂，致暴亡，可刺足太阳之所过，复刺肾俞。

黄帝问曰:十二脏之相使，神失位，使神彩之不圆，恐邪干犯，治之可刺，愿闻其要。岐伯稽首再拜曰:悉乎哉!问至理，道真宗，此非圣帝，焉究斯源。是谓气神合道，契符上天。心者，君主之官，神明出焉，可刺手少阴之源。肺者，相傅之官，治节出焉，可刺手太阴之源。肝者，将军之官，谋虑出焉，可刺足厥阴之源。胆者，中正之官，决断出焉，可刺足少阳之源。膻中者，臣使之官，喜乐出焉，可刺心包络所流。脾为谏议之官，知周出焉，可刺脾之源。胃为仓廪之官，五味出焉，可刺胃之源。大肠者，传道之官，变化出焉，可刺大肠之源。小肠者，受盛之官，化物出焉，可刺小肠之源。肾者，作强之官，伎巧出焉，刺其肾之源。三焦者，决渎之官，水道出焉，刺三焦之源。膀胱者，州都之官，精液藏焉，气化则能出矣，刺膀胱之源。凡此十二官者，不得相失也。是故《刺法》有全神养真之旨，亦法有修真之道，非治疾也，故要修养和神也。道贵常存，补神固根，精气不散，神守不分，然即神守而虽不去，亦能全真。人神不守，非达至真。至真之要，在乎天玄，神守天息，复入本元，命曰归宗。


本病论篇第七十三

黄帝问曰:天元九窒，余已知之，愿闻气交，何名失守?岐伯曰:谓其上下升降，迁正退位，各有经论，上下各有不前，故名失守也。是故气交失易位，气交乃变，变易非常，即四时失序，万化不安，变民病也。

帝曰:升降不前，愿闻其故，气交有变，何以明知?岐伯曰:昭乎哉问!明乎道矣。气交有变，是为天地机，但欲降而不得降者，地窒刑之。又有五运太过，而先天而至者，即交不前，但欲升而不得其升，中运抑之;但欲降而不得其降，中运抑之。于是有升之不前，降之不下者;有降之不下，升而至天者;有升降俱不前。作如此之分别，即气交之变，变之有异，常各各不同，灾有微甚者也。

帝曰:愿闻气交遇会胜抑之由，变成民病，轻重何如?岐伯曰:胜相会，抑伏使然。是故辰戌之岁，木气升之，主逢天柱，胜而不前。又遇庚戌，金运先天，中运胜之，忽然不前。木欲升天，金乃抑之，升而不前，即清生风少，肃杀于春，露霜复降，草木乃萎，民病温疫早发，咽嗌乃干，两胁满，肢节皆痛。久而化郁，即大风摧拉，折陨鸣紊，民病卒中偏痹，手足不仁。

是故巳亥之岁，君火升天，主窒天蓬，胜之不前。又厥阴未迁正，则少阴未得升天，水运以至其中者。君火欲升，而中水运抑之，升之不前，即清寒复作，冷生旦暮。民病伏阳，而内生烦热，心神惊悸，寒热间作。日久成郁，即暴热乃至，赤风肿翳，化疫，温疠暖作，赤气彰而化火疫，皆烦而躁渴，渴甚治之，以泄之可止。

是故子午之岁，太阴升天，主窒天冲，胜之不前。又或遇壬子，木运先天而至者，中木运抑之也。升天不前，即风埃四起，时举埃昏，雨湿不化。民病风厥涎潮，偏痹不随，胀满。久而伏郁，即黄埃化疫也，民病夭亡，脸肢胕，黄疸满闭，湿令弗布，雨化乃微。

是故丑未之年，少阳升天，主窒天蓬，胜之不前。又或遇太阴未迁正者，即少阳未升天也，水运以至者。升天不前，即寒氛反布，凛冽如冬，水复涸，冰再结，暄暖乍作，冷复布之，寒暄不时。民病伏阳在内，烦热生中，心神惊骇，寒热间争。以久成郁，即暴热乃生，赤风气肿翳，化成郁疠，乃化作伏热内烦，痹而生厥，甚则血溢。

是故寅申之年，阳明升天，主窒天英，胜之不前。又或遇戊申戊寅，火运先天而至。金欲升天，火运抑之，升之不前，即时雨不降，西风数举，咸卤燥生。民病上热，喘嗽血溢。久而化郁，即白埃翳雾，清生杀气，民病胁满悲伤，寒鼽嚏嗌干，手拆皮肤燥。

是故卯酉之年，太阳升天，主窒天芮，胜之不前。又遇阳明未迁正者，即太阳未升天也，土运以至。水欲升天，土运抑之，升之不前，即湿而热蒸，寒生两间。民病厥逆而哕，热生于内，气痹于外，足胫酸疼，反生心悸懊热，暴烦而复厥。

黄帝曰:升之不前，余已尽知其旨，愿闻降之不下，可得明乎?岐伯曰:悉乎哉问!是之谓天地微旨，可以尽陈斯道，所谓升已必降也。至天三年，次岁必降，降而入地，始为左间也。如此升降往来，命之六纪者矣。是故丑未之岁，厥阴降地，主窒地皛，胜而不前。又或遇少阴未退位，即厥阴未降下，金运以至中。金运承之，降之未下，抑之变郁，木欲降下，金承之，降而不下，苍埃远见，白气承之，风举埃昏，清燥行杀，霜露复下，肃杀布令。久而不降，抑之化郁，即作风燥相伏，暄而反清，草木萌动，杀霜乃下，蛰虫未见，惧清伤脏。

是故寅申之岁，少阴降地，主窒地玄，胜之不入。又或遇丙申丙寅，水运太过，先天而至。君火欲降，水运承之，降而不下，即彤云才见，黑气反生，暄暖如舒，寒常布雪，凛冽复作，天云惨凄。久而不降，伏之化郁，寒胜复热，赤风化疫，民病面赤心烦，头痛目眩也，赤气彰而温病欲作也。

是故卯酉之岁，太阴降地，主窒地苍，胜之不入。又或少阳未退位者，即太阴未得降也，或木运以至。木运承之，降而不下，即黄云见而青霞彰，郁蒸作而大风，雾翳埃胜，折损乃作。久而不降也，伏之化郁，天埃黄气，地布湿蒸，民病四肢不举，昏眩肢节痛，腹满填臆。

是故辰戌之岁，少阳降地，主窒地玄，胜之不入。又或遇水运太过，先天而至也。水运承之，降而不下，即彤云才见，黑气反生，暄暖欲生，冷气卒至，甚即冰雹也。久而不降，伏之化郁，冷气复热，赤风化疫，民病面赤心烦，头痛目眩也，赤气彰而热病欲作也。

是故巳亥之岁，阳明降地，主窒地彤，胜而不入。又或遇太阳未退位，即阳明未得降，即火运以至之。火运承之，降而不下，即天清而肃，赤气乃彰，暄热反作，民皆昏倦，夜卧不安，咽干引饮，懊热内烦，大清朝暮，暄还复作。久而不降，伏之化郁，天清薄寒，远生白气，民病掉眩，手足直而不仁，两胁作痛，满目[image: ]
 [image: ]
 。

是故子午之年，太阳降地，主窒地阜胜之，降而不入。又或遇土运太过，先天而至。土运承之，降而不下，即天彰黑气，暝暗凄惨，才施黄埃而布湿，寒化令气，蒸湿复令。久而不降，伏之化郁，民病大厥，四肢重怠，阴萎少力，天布沉阴，蒸湿间作。

帝曰:升降不前，晰知其宗，愿闻迁正，可得明乎?岐伯曰:正司中位，是谓迁正位。司天不得其迁正者，即前司天以过交司之日，即遇司天太过有余日也，即仍旧治天数，新司天未得迁正也。厥阴不迁正，即风暄不时，花卉萎瘁，民病淋溲，目系转，转筋喜怒，小便赤。风欲令而寒由不去，温暄不正，春正失时。少阴不迁正，即冷气不退，春冷后寒，暄暖不时，民病寒热，四肢烦痛，腰脊强直。木气虽有余，位不过于君火也。太阴不迁正，即云雨失令，万物枯焦，当生不发，民病手足肢节肿满，大腹水肿，填臆不食，飧泄胁满，四肢不举。雨化欲令，热犹治之，温煦于气，亢而不泽。少阳不迁正，即炎灼弗令，苗莠不荣，酷暑于秋，肃杀晚至，霜露不时，民病痎疟骨热，心悸惊骇，甚时血溢。阳明不迁正，则暑化于前，肃杀于后，草木反荣，民病寒热鼽嚏，皮毛折，爪甲枯焦，甚则喘嗽息高，悲伤不乐。热化乃布，燥化未令，即清劲未行，肺金复病。太阳不迁正，即冬清反寒，易令于春，杀霜在前，寒冰于后，阳光复治，凛冽不作，氛云待时，民病温疠至，喉闭嗌干，烦燥而渴，喘息而有音也。寒化待燥，犹治天气，过失序，与民作灾。

黄帝曰:迁正早晚，以命其旨，愿闻退位，可得明哉?岐伯曰:所谓不退者，即天数未终，即天数有余，名曰复布政，故名曰再治天也，即天令如故而不退位也。厥阴不退位，即大风早举，时雨不降，湿令不化，民病温疫，疵废风生，皆肢节痛，头目痛，伏热内烦，咽喉干引饮。少阴不退位，即温生春冬，蛰虫早至，草木发生，民病膈热咽干，血溢惊骇，小便赤涩，丹瘤疹疮疡留毒。太阴不退位，而且寒暑不时，埃昏布作，湿令不去，民病四肢少力，食饮不下，泄注淋满，足胫寒，阴萎闭塞，失溺小便数。少阳不退位，即热生于春，暑乃后化，冬温不冻，流水不冰，蛰虫出见，民病少气，寒热更作，便血上热，小腹坚满，小便赤沃，甚则血溢。阳明不退位，即春生清冷，草木晚荣，寒热间作，民病呕吐暴注，食饮不下，大便干燥，四肢不举，目瞑掉眩。太阳不退位，即春寒复作，冰雹乃降，沉阴昏翳，二之气寒犹不去，民病痹厥，阴痿失溺，腰膝皆痛，温疠晚发。

帝曰:天岁早晚，余以知之，愿闻地数，可得闻乎?岐伯曰:地下迁正升天及退位不前之法，即地土产化，万物失时之化也。

帝曰:余闻天地二甲子，十干十二支，上下经纬天地，数有迭移，失守其位，可得昭乎?岐伯曰:失之迭位者，谓虽得岁正，未得正位之司，即四时不节，即生大疫。

假令甲子阳年，土运太窒，如癸亥天数有余者，年虽交得甲子，厥阴犹尚治天，地已迁正，阳明在泉，去岁少阳以作右间，即厥阴之地阳明，故不相和奉者也。癸己相会，土运太过，虚反受木胜，故非太过也，何以言土运太过，况黄钟不应太窒，木既胜而金还复，金既复而少阴如至，即木胜如火而金复微，如此则甲己失守，后三年化成土疫，晚至丁卯，早至丙寅，土疫至也。大小善恶，推其天地，详乎太一。又只如甲子年，如甲至子而合，应交司而治天，即下己卯未迁正，而戊寅少阳未退位者，亦甲己未合德也，即土运非太过，而木乃乘虚而胜土也，金次又行复胜之，即反邪化也。阴阳天地殊异尔，故其大小善恶，一如天地之法旨也。

假令丙寅阳年太过，如乙丑天数有余者，虽交得丙寅，太阴尚治天也，地已迁正，厥阴司地，去岁太阳以作右间，即天太阴而地厥阴，故地不奉天化也。乙辛相会，水运太虚，反受土胜，故非太过，即太簇之管太羽不应。土胜而雨化，木复即风，此者丙辛失守其会，后三年化成水疫，晚至己巳，早至戊辰，甚即速，微即徐，水疫至也，大小善恶，推其天地数及太乙游宫。又只如丙寅年，丙至寅且合，应交司而治天，即辛巳未得迁正，而庚辰太阳未退位者，亦丙辛不合德也，即水运亦小虚而小胜，或有复，后三年化疠，名曰水疠，其状如水疫，治法如前。

假令庚辰阳年太过，如己卯天数有余者，虽交得庚辰年也，阳明犹尚治天，地已迁正，太阴司地，去岁少阴以作右间，即天阳明而地太阴也，故地不奉天也。乙己相会，金运太虚，反受火胜，故非太过也，即姑洗之管太商不应。火胜热化，水复寒刑，此乙庚失守，其后三年化成金疫也，速至壬午，徐至癸未，金疫至也，大小善恶，推本年天数及太一也。又只如庚辰，如庚至辰，且应交司而治天，即下乙未未得迁正者，即地甲午少阴未退位者，且乙庚不合德也，即下乙未柔干失刚，亦金运小虚也，有小胜或无复，后三年化疠，名曰金疠，其状如金疫也，治法如前。

假令壬午阳年太过，如辛巳天数有余者，虽交得壬午年也，厥阴犹尚治天，地已迁正，阳明在泉，去岁丙申少阳以作右间，即天厥阴而地阳明，故地不奉天者也。丁辛相合会，木运太虚，反受金胜，故非太过也，即蕤宾之管太角不应。金行燥胜，火化热复，甚即速，微即徐。疫至大小善恶，推疫至之年天数及太一。又只如壬午，如壬至午，且应交司而治天，即下丁酉未得迁正者，即地下丙申少阳未得退位者，见丁壬不合德也。即丁柔干失刚，亦木运小虚也，有小胜小复，后三年化疠，名曰木疠，其状如风疫，治法如前。

假令戊申阳年太过，如丁未天数太过者，虽交得戊申年也，太阴犹尚治天，地已迁正，厥阴在泉，去岁壬戌太阳以退位作右间，即天丁未，地癸亥，故地不奉天化也。丁癸相会，火运太虚，反受水胜，故非太过也，即夷则之管上太徵不应，此戊癸失守其会，后三年化疫也，速至庚戌，大小善恶，推疫至之年天数及太一。又只如戊申，如戊至申，且应交司而治天，即下癸亥未得迁正者，即地下壬戌太阳未退位者，见戊癸未合德也，即下癸柔干失刚，见火运小虚也，有小胜或无复也，后三年化疠，名曰火疠也，治法如前，治之法可寒之泄之。

黄帝曰:人气不足，天气如虚，人神失守，神光不聚，邪鬼干人，致有夭亡，可得闻乎?岐伯曰:人之五脏，一脏不足，又会天虚，感邪之至也。人忧愁思虑即伤心，又或遇少阴司天，天数不及，太阴作接间至，即谓天虚也，此即人气天气同虚也。又遇惊而夺精，汗出于心，因而三虚，神明失守。心为君主之官，神明出焉，神失守位，即神游上丹田，在帝太一帝君泥丸宫下，神既失守，神光不聚，却遇火不及之岁，有黑尸鬼见之，令人暴亡。人饮食劳倦即伤脾，又或遇太阴司天，天数不及，即少阳作接间至，即谓天虚也，此即人气虚而天气虚也。又遇饮食饱甚，汗出于胃，醉饱行房，汗出于脾，因而三虚，脾神失守。脾为谏议之官，智周出焉，神既失守，神光失位而不聚也，却遇土不及之年，或己年或甲年失守，或太阴天虚，青尸鬼见之，令人卒亡。人久坐湿地，强力入水即伤肾，肾为作强之官，伎巧出焉，因而三虚，肾神失守，神志失位，神光不聚，却遇水不及之年，或辛不会符，或丙年失守，或太阳司天虚，有黄尸鬼至见之，令人暴亡。人或恚怒，气逆上而不下，即伤肝也。又遇厥阴司天，天数不及，即少阴作接间至，是谓天虚也，此谓天虚人虚也。又遇疾走恐惧，汗出于肝，肝为将军之官，谋虑出焉，神位失守，神光不聚，又遇木不及年，或丁年不符，或壬年失守，或厥阴司天虚也，有白尸鬼见之，令人暴亡也。已上五失守者，天虚而人虚也，神游失守其位，即有五尸鬼干人，令人暴亡也，谓之曰尸厥。人犯五神易位，即神光不圆也，非但尸鬼，即一切邪犯者，皆是神失守位故也。此谓得守者生，失守者死，得神者昌，失神者亡。

序

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视 “悟性”的提高，医理与易理相通，重视易经相关理论的学习；还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在 “做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效、诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的 “学术思想”应是高层次的成就，是锲而不舍长期坚持 “读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新；学术思想必有理论内涵指导临床实践，能以提高防治水平；再者学术思想不应是一病一证一法一方的诊治经验与心得体会。如金元大家刘完素著有 《素问玄机原病式》，自述 “法之与术，悉出 《内经》之玄机”，于刻苦钻研运气学说之后，倡 “六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。SARS流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是 “读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此 “读经典做临床”具有重要的现实意义。

值得指出，培养临床中坚骨干人才，造就学科领军人物是当务之急，在需要强化 “读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高 “悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的予盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之 “大一”与极微无内之 “小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义；有学者从分子水平寻求直接调节整体功能的物质，而突破靶细胞的发病机制；有医生运用助阳化气，通利小便的方药能同时改善胃肠症状治疗幽门螺旋杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的 “金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，把研修项目精选的20种古典医籍予以出版，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去 “做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。

导读

《灵枢经》为我国现存最早的医学典籍之一，它与《素问》共同构成中医经典医学理论著作 《黄帝内经》。该书创立的中医学理论体系和针法原理，成为中医理论和针灸学发展的核心，始终指导着中医临床实践，直到今天仍具有重要的研究和实用价值，故为学习中医的必读之书。

一、《灵枢经》的作者与成书背景

《灵枢经》和 《素问》一样，并非出自一时一人之手。该书作为 《黄帝内经》的一部分，其成书时代当依凭 《黄帝内经》见诸记载的史籍。《黄帝内经》见载于西汉刘向、李柱国先后编成的 《七略》中，属于 “医经”类7家中的第一家。其18卷中就有 《灵枢经》9卷。因此其成书时代当在秦汉及其以前的战国时期。

汉魏以来， 《黄帝内经》一书在流传过程中分为《素问》9卷和 《灵枢》9卷。张仲景 《伤寒杂病论·自序》中称该书为 《九卷》，此后又有 《针经》、 《九灵经》、《九墟》等不同书名。该书在北宋以前很长一段时间亡佚不传。至北宋元祐年间才由高丽回归 《黄帝针经》9卷，此即今流传的 《灵枢经》祖本。南宋史崧所献为 “《灵枢经》二十四卷”。元代胡氏古林书堂据史崧本重刻时又合并为12卷，而胡氏刻本为现存最早的《灵枢经》传本。

今本 《灵枢经》12卷（81篇），其内容与 《素问》互有详略。《灵枢经》重点是讨论针法、经络，但在各种疾病的辨识与治疗、诊法、体质、人体解剖骨度等方面的内容也非常丰富。其12卷中，每卷的篇数多少不等，所论主题或同或异，各篇内容也或详或略。涉及针刺、经络方面的内容有九针形制用法、十二原穴、五输穴、十二经脉、十五络脉、十二经别、十二经筋、各种刺法及补泻操作法、针刺禁忌、五节刺、卫气循行规律及与针刺的关系等等。涉及体质的内容有人体刚柔的体质类型与寿夭关系，阴阳二十五种体质类型，阴阳太少五种不同体质类型的性格、体态、阴阳多少和针刺原则等。其他关于人体生理解剖方面的内容有体表测量（骨度、脉度）、肠胃解剖特征、经气始生、终结的部位及经脉开、阖、枢的作用，营卫生成、四季疾病及刺法、精气津液血脉、脏腑虚实五变、五行五味与五脏关系等。诊断知识则有问诊与望诊、脉诊（寸口、人迎），以及关于梦与病邪的预测等内容。

总之，该书中医基本理论内容富有独色，尤其是对经络腧穴、针刺方法和人体体质类型等论述更为翔实，是中医针灸、经络理论、诊断、体质学说等的渊薮。晋代王叔和编 《脉经》多取材于本书，皇甫谧撰 《针灸甲乙经》则选用了本书的几乎全部原文。古今许多中医理论、针灸、诊断著作无不从中汲取营养。

二、《灵枢经》的学术特点及其对临床的指导意义

《灵枢经》和 《素问》一样，都对中医理论体系的创立卓有建树。该书的许多理论（如针刺、体质等）特点鲜明，对后世医学发展贡献最大。

1.针灸经络论

《灵枢经》是全面系统论述经络学说的最早文献。该书在 《经脉》、《经别》、《经水》、《经筋》、《本输》、《根结》等篇中不仅强调了经络的重要性，而且详细介绍了十二经脉、十二经别、十五别络、十二经筋、奇经八脉的循行、特定腧穴、所生病证和治疗原则。指出经络 “内连于脏腑，外络于肢节”，将人体连结成一个有机的整体；又能运行气血，濡养脏腑组织，同时还能调节人体的机能活动，维持其相对的平衡协调。

在针法方面，《灵枢经》介绍了九针形制和适应证，强调了守神、候气的重要性，提出了数十种针刺方法，还详细介绍了针刺原则、补泻手法、针刺与四时的关系、针刺禁忌，以及脏腑、气血、经脉、肢体各种疾病的针刺方法等内容，为后世针灸学的发展奠定了坚实的基础。现代针灸临床上大多只用毫针，其他针具已很少应用。加强对 《灵枢经》九针的发掘研究，可扩大针灸的治疗范围。该书关于具体疾病的针刺方法十分丰富，涵盖临床各科疾病，包括各种痹病、厥证、痿证、癫狂、心痛、胸痹、失眠、中风、偏枯、癃闭等数十种，可为针灸临床治疗提供有益的指导。

《灵枢经》中的刺法达数十种之多，更值得发掘研究。例如针刺补泻手法，《灵枢·终始》提出以针刺深浅行补泻：“脉实者，深刺之，以泄其气；脉虚者，浅刺之，使精气无得出，以养其脉，独出其邪气。”《灵枢·官能》则提出了 “方”、“员”补泻手法，指出用针泻实，必须圆活流利，快速进针，迎着经气运行的方向直达病所，且不断捻转针头，使经气通畅，然后缓慢出针，摇大针孔，使邪气快速外散。若用针补虚，必须端庄安静，先按抚腧穴周围的皮肤，轻微捻转针头，端正针身缓缓进针，且安心等待气至，然后迅速出针，掩闭针孔，揉按皮肤，以使正气内存。上述针刺手法与 《素问·八正神明论》、《离合真邪论》等篇相互补充，成为后世针刺补泻手法的基础，也是取得临床疗效的主要手段。

关于针刺禁忌，《灵枢经》论述尤详。如 《灵枢·逆顺》指出：“无刺熇熇之热，无刺漉漉之汗，无刺浑浑之脉，无刺病与脉相逆者。”《灵枢·终始》云：“凡刺之禁，新内勿刺，新刺勿内；已醉勿刺，已刺勿醉；新怒勿刺，已刺勿怒；新劳勿刺，已刺勿劳；已饱勿刺，已刺勿饱；已饥勿刺，已刺勿饥；已渴勿刺，已刺勿渴；大惊大恐，必定其气乃刺之。乘车来者，卧而休之，如食顷乃刺之。步行来者，坐而休之，如行十里顷乃刺之。”以上论述亦应引起当代医家的重视，以免对患者造成伤害。

2.人体体质论

体质是指人体在先天禀赋的基础上，在后天环境的影响下，在生长发育的过程中，逐渐形成的物质、结构、形态、功能、性格等方面的个体特征。 《灵枢经》对体质的论述极为丰富，涉及体质的形成、各种体质的类型、体质与疾病的关系、以及不同体质的针刺方法等。该书根据人体阴阳气血津液的多少比例不同，以及刚柔强弱、黑白肥瘦、年龄少长、勇怯耐痛、体态性格等的差异，区分为多种体质类型，认为不同的体质对病邪有不同的易感性，从而形成不同的病证，因而在治疗上也要因人而异。此外， 《灵枢》还根据人的 “白黑、肥瘦、少长”来区分体质类型，并提出相应的针刺法。又根据人的 “肥瘦”将体质分为 “脂、膏、肉”三型，据五行学说列举著名的二十五种体质类型特征。这些记载成为当今体质学说的重要内容。

以上论述充分说明，《灵枢经》对体质的研究不仅是中医学中最早的记载，也是内容最丰富文献资料，尽管分类尚不统一，亦参杂有主观推演的成分，但仍不失为宝贵的医学遗产。近20年来中医界对此进行发掘，通过文献整理、社会调研、临床观察和动物实验等进行研究，取得了显著的成果。因此，禀承 《灵枢经》的宗旨，进一步开展对体质的研究，不仅可以实现中医证候的规范化，而且必将提高临床的治疗效果。

《灵枢经》除提出上述重要理论外，对脏象经络、气血营卫、病因病机、诊法治则等，也有很多精辟的论述，均对中医临床治疗具有重要的指导作用，鉴于篇幅所限不再赘述，读者可通过学习研讨细心体验。

三、如何学习运用 《灵枢经》

1.善于借助工具书和参考书

由于 《灵枢经》的文字经过了篆、隶、行、楷的演变，载体经过了简、帛、纸抄、印刷的变更，错简讹误在所难免。再加上文辞古奥，现代一般读者阅读起来不免会遇到诸多困难。为此，必须借助相关工具书和参考书，掌握某些校勘和注释方面的知识，才能做到全面理解、正确运用。

除运用 《中医大辞典》、《内经辞典》等工具书解决一般字词的理解问题之外，重点是借用 《灵枢经》校释专书。古代医家对 《灵枢经》进行了较多的注释与校勘。其中以明·张介宾 《类经》参考价值最大，后人认为其注既参前人之精华，又抒个人之独见，可谓详悉精准。明·李中梓则摘取 《灵枢》、《素问》精要部分，撰为 《内经知要》，分类简明，注解平允，对初学者十分方便。现代对 《灵枢经》的校勘注释工作取得了超越前人的成就，其中刘衡如校勘的 《灵枢经》，一直受到广大医家的欢迎，而河北医学院编撰的 《灵枢经校释》，郭霭春主编的 《黄帝内经灵枢校注语释》包含了历代注释研究的精华，对研读 《素问》极有帮助。

2.通读原文，全面理解，重点掌握

《灵枢经》虽然独立成篇，但各篇内容相互交叉，相同的内容常分散在不同的篇中，而不同的内容有的却合并在一篇之中，所以只有通读原文，才能做到全面理解书中的含义，正确认识中医理论的真谛。另外，由于受历史条件的限制，该书在阐述医学理论时，多采用取象比类、抽象推演的方法，虽然解决了诸多深奥的医学道理，但也有某些牵强附会、似是而非的结论，更何况该书非出自一时一人之手，有些论述相互矛盾。因此，在学习该书时必须采用历史唯物主义的观点，对书中的内容进行客观公正的评价，做到取其精华、重点掌握。对一时难以理解或论述不确之处，可暂时放置，待以后研究体会。

3.结合临床实践，印证 《内经》理论

理论来源于实践，又必须为实践服务。因此，要印证 《内经》的理论是否正确，就必须结合临床治疗。一般而言，凡是能够指导临床治疗的理论都是正确的理论，也是中医的精华，应反复学习，全面掌握。如前面提到的 “针灸经络论”、“人体体质论”，以及脏腑生理、气血营卫、病因病机、诊法治则等等，都被历代医家证明是能够指导临床治疗的理论，而且从多方面进行了补充发挥，使之更加完善。因此，今天我们学习 《内经》，同样应该结合临床实践印证其理论的科学内涵，以加深对中医理论的理解，并在此基础上有所创新、有所发明，有所发展，使中医理论更加系统全面，更符合当代中医临床的需求。

田代华

2017年1月


整理说明

《黄帝内经》由 《灵枢》和 《素问》两部分组成，为我国现存最早的医学典籍，大约成书于战国至西汉时期，它集中反映了我国古代的医学成就，创立了中医学的理论体系，奠定了中医学发展的基础，始终指导着中医学的临床实践，直到今天仍被视为学习中医必读之书。

《灵枢经》共12卷，分81篇，所论内容十分广泛。该书以整体观念为指导思想，以阴阳五行学说为理论依据，较为详尽地论述了人体生理、病理、诊断、治疗的有关问题，全面阐述了五脏六腑、精神气血、经络腧穴、针灸治法、体质类型等内容，特别是对经络腧穴和针刺方法的论述更为翔实，为后世针灸学的发展奠定了坚实的基础。

由于 《灵枢经》成书较早，又经历代传抄翻刻，以致误脱衍倒，文失其真，故校勘研究者代不乏人。然因受到时代的限制和个人理解的偏颇，现仍存有诸多悬而未决的问题，以致给阅读理解本书带来一定困难。为此，本着严肃认真、有错必纠的原则，重新对该书进行了整理，选用1963年人民卫生出版社校勘铅印本为底本，参考了现存多种版本、注释本和相关著作加以校勘，共改正错误字句400余处。同时，对于书中的异体字、繁简字、俗写字，则以标准简化字律齐；对古今字，凡能明确其含义者，均以今字律齐，如藏与脏、府与腑、支与肢、写与泻、鬲与膈或隔等，对腧、输、俞三字则按今义书写，以免造成歧义。本次对字词、文句未作注释，欲深入学习研究者，可参考相关注释著作。另外，本次整理还于书末增附了 “重要词语索引”，以方便读者检索使用。

本次整理的目的，在于借助前人的研究成果和当代学者的整理经验，对 《灵枢》进行重新校勘，以便为中医临床、教学、科研工作者学习研究本书提供规范的版本。由于水平所限，疏漏之处在所难免，敬请同行专家斧正。

田代华

2017年1月于泉城


序

昔黄帝作 《内经》十八卷，《灵枢》九卷，《素问》九卷，乃其数焉，世所奉行唯 《素问》耳。越人得其一二而述 《难经》，皇甫谧次而为 《甲乙》，诸家之说悉自此始。其间或有得失，未可为后世法。则谓如 《南阳活人书》称：咳逆者，哕也。谨按 《灵枢经》曰：新谷气入于胃，与故寒气相争，故曰哕。举而并之，则理可断矣。又如 《难经》第六十五篇，是越人标指 《灵枢·本输》之大略，世或以为流注。谨按 《灵枢经》曰：所言节者，神气之所游行出入也，非皮肉筋骨也。又曰：神气者，正气也。神气之所流行出入者，流注也。井荥输经合者，本输也。举而并之，则知相去不啻天壤之异。但恨 《灵枢》不传久矣，世莫能究。夫为医者，在读医书耳，读而不能为医者有矣，未有不读而能为医者也。不读医书，又非世业，杀人尤毒于梃刃。是故古人有言曰：为人子而不读医书，犹为不孝也。仆本庸昧，自髫迄壮，潜心斯道，颇涉其理。辄不自揣，参对诸书，再行校正家藏旧本 《灵枢》九卷，共八十一篇，增修音释，附于卷末，勒为二十四卷。庶使好生之人，开卷易明，了无差别。除已具状经所属申明外，准使府指挥依条申转运司选官详定，具书送秘书省国子监。今崧专访请名医，更乞参详，免误将来。利益无穷，功实有自。

时宋绍兴乙亥仲夏望日　锦官史崧题

卷之一

九针十二原第一

黄帝问于岐伯曰：余子万民，养百姓，而收其租税。余哀其不给，而属有疾病。余欲勿使被毒药，无用砭石，欲以微针通其经脉，调其血气，营其逆顺出入之会，令可传于后世。必明为之法，令终而不灭，久而不绝，易用难忘，为之经纪；异其篇章，别其表里，为之终始；令各有形，先立针经。愿闻其情。岐伯答曰：臣请推而次之，令有纲纪，始于一，终于九焉。请言其道。

小针之要，易陈而难入，粗守形，上守神，神乎神，客在门，未睹其疾，恶知其原？刺之微，在速迟，粗守关，上守机，机之动，不离其空，空中之机，清静而微，其来不可逢，其往不可追。知机之道者，不可挂以发，不知机道，叩之不发。知其往来，要与之期，粗之暗乎，妙哉工独有之。往者为逆，来者为顺，明知逆顺，正行无问。逆而夺之，恶得无虚，追而济之，恶得无实，迎之随之，以意和之，针道毕矣。

凡用针者，虚则实之，满则泄之，宛陈则除之，邪胜则虚之。《大要》曰：徐而疾则实，疾而徐则虚。言实与虚，若有若无；察后与先，若存若亡；为虚与实，若得若失。虚实之要，九针最妙，补泻之时，以针为之。泻曰必持内之，放而出之，排阳得针，邪气得泄。按而引针，是谓内温，血不得散，气不得出也。补曰随之，随之意若妄之，若行若按，如蚊虻止，如留如还，去如弦绝，令左属右，其气故止，外门已闭，中气乃实，必无留血，急取诛之。持针之道，坚者为宝，正指直刺，无针左右，神在秋毫，属意病者，审视血脉，刺之无殆。方刺之时，必在悬阳，及与两衡，神属勿去，知病存亡。血脉者，在腧横居，视之独澄，切之独坚。

九针之名，各不同形：一曰镵针，长一寸六分；二曰员针，长一寸六分；三曰[image: ]
 针，长三寸半；四曰锋针，长一寸六分；五曰铍针，长四寸，广二分半；六曰员利针，长一寸六分；七曰毫针，长三寸六分；八曰长针，长七寸；九曰大针，长四寸。镵针者，头大末锐，去泻阳气；员针者，针如卵形，揩摩分间，不得伤肌肉，以泻分气；[image: ]
 针者，锋如黍粟之锐，主按脉勿陷，以致其气；锋针者，刃三隅，以发痼疾；铍针者，末如剑锋，以取大脓；员利针者，尖如氂，且员且锐，中身微大，以取暴气；毫针者，尖如蚊虻喙，静以徐往，微以久留之而养，以取痛痹；长针者，锋利身薄，可以取远痹；大针者，尖如梃，其锋微员，以泻机关之水也。九针毕矣。

夫气之在脉也，邪气在上，浊气在中，清气在下。故针陷脉则邪气出，针中脉则浊气出，针太深则邪气反沉，病益甚。故曰：皮肉筋脉，各有所处，病各有所宜，各不同形，各以任其所宜。无实实，无虚虚，损不足而益有余，是谓甚病，病益甚。取五脉者死，取三脉者恇；夺阴者死，夺阳者狂。针害毕矣。刺之而气不至，无问其数；刺之而气至，乃去之，勿复针。针各有所宜，各不同形，各任其所为。刺之要，气至而有效，效之信，若风之吹云，明乎若见苍天，刺之道毕矣。

黄帝曰：愿闻五脏六腑所出之处。岐伯曰：五脏五腧，五五二十五腧；六腑六腧，六六三十六腧。经脉十二，络脉十五，凡二十七气以上下。所出为井，所溜为荥，所注为俞，所行为经，所入为合，二十七气所行，皆在五腧也。节之交，三百六十五会，知其要者，一言而终，不知其要，流散无穷。所言节者，神气之所游行出入也，非皮肉筋骨也。

睹其色，察其目，知其散复。一其形，听其动静，知其邪正。右主推之，左持而御之，气至而去之。凡将用针，必先诊脉，视气之剧易，乃可以治也。五脏之气已绝于内，而用针者反实其外，是谓重竭，重竭必死，其死也静，治之者，辄反其气，取腋与膺；五脏之气已绝于外，而用针者反实其内，是谓逆厥，逆厥则必死，其死也躁，治之者，反取四末。刺之害，中而不去则精泄，不中而去则致气。精泄则病甚而恇，致气则生为痈疡。

五脏有六腑，六腑有十二原，十二原出于四关，四关主治五脏，五脏有疾当取之十二原。十二原者，五脏之所以禀三百六十五节气味也。五脏有疾也，应出十二原，而原各有所出，明知其原，睹其应，而知五脏之害矣。阳中之少阴，肺也，其原出于太渊，太渊二。阳中之太阳，心也，其原出于大陵，大陵二。阴中之少阳，肝也，其原出于太冲，太冲二。阴中之至阴，脾也，其原出于太白，太白二。阴中之太阴，肾也，其原出于太溪，太溪二。膏之原出于鸠尾，鸠尾一。肓之原出于脖胦，脖胦一。凡此十二原者，主治五脏六腑之有疾者也。胀取三阳，飧泄取三阴。

今夫五脏之有疾也，譬犹刺也，犹污也，犹结也，犹闭也。刺虽久犹可拔也，污虽久犹可雪也，结虽久犹可解也，闭虽久犹可决也。或言久疾之不可取者，非其说也。夫善用针者取其疾也，犹拔刺也，犹雪污也，犹解结也，犹决闭也。疾虽久，犹可毕也。言不可治者，未得其术也。

刺诸热者，如以手探汤；刺寒清者，如人不欲行。阴有阳疾者，取之下陵三里，正往无殆，气下乃止，不下复始也。疾高而内者，取之阴之陵泉；疾高而外者，取之阳之陵泉也。


本输第二

黄帝问于岐伯曰：凡刺之道，必通十二经脉之所终始，络脉之所别处，五输之所留止，六腑之所与合，四时之所出入，五脏之所溜处，阔数之度，浅深之状，高下所至，愿闻其解。岐伯曰：请言其次也。

肺出于少商，少商者，手大指端内侧也，为井木；溜于鱼际，鱼际者，手鱼也，为荥；注于太渊，太渊，鱼后一寸陷者中也，为俞；行于经渠，经渠，寸口中也，动而不居，为经；入于尺泽，尺泽，肘中之动脉也，为合。手太阴经也。

心出于中冲，中冲，手中指之端也，为井木；溜于劳宫，劳宫，掌中中指本节之内间也，为荥；注于大陵，大陵，掌后两骨之间方下者也，为俞；行于间使，间使之道，两筋之间，三寸之中也，有过则至，无过则止，为经；入于曲泽，曲泽，肘内廉下陷者之中也，屈而得之，为合。手少阴经也。

肝出于大敦，大敦者，足大指之端及三毛之中也，为井木；溜于行间，行间，足大指间也，为荥；注于太冲，太冲，行间上二寸，陷者之中也，为俞；行于中封，中封，内踝之前一寸半，陷者之中，使逆则宛，使和则通，摇足而得之，为经；入于曲泉，曲泉，辅骨之下，大筋之上也，屈膝而得之，为合。足厥阴经也。

脾出于隐白，隐白者，足大指之端内侧也，为井木；溜于大都，大都，本节之后，下陷者之中也，为荥；注于太白，太白，核骨之下也，为俞；行于商丘，商丘，内踝之下，陷者之中也，为经；入于阴之陵泉，阴之陵泉，辅骨之下，陷者之中也，伸而得之，为合。足太阴也。

肾出于涌泉，涌泉者，足心也，为井木；溜于然谷，然谷，然骨之下者也，为荥；注于太溪，太溪，内踝之后，跟骨之上，陷者中也，为俞；行于复溜，复溜，上内踝二寸，动而不休，为经；入于阴谷，阴谷，辅骨之后，大筋之下，小筋之上也，按之应手，屈膝而得之，为合。足少阴经也。

膀胱出于至阴，至阴者，足小指之端也，为井金；溜于通谷，通谷，本节之前外侧也，为荥；注于束骨，束骨，本节之后，陷者中也，为俞；过于京骨，京骨，足外侧大骨之下，为原；行于昆仑，昆仑，在外踝之后，跟骨之上，为经；入于委中，委中，腘中央，为合，委而取之。足太阳经也。

胆出于窍阴，窍阴者，足小指次指之端也，为井金；溜于侠溪，侠溪，足小指次指之间也，为荥；注于临泣，临泣，上行一寸半，陷者中也，为俞；过于丘墟，丘墟，外踝之前下，陷者中也，为原；行于阳辅，阳辅，外踝之上，辅骨之前，及绝骨之端也，为经；入于阳之陵泉，阳之陵泉，在膝外陷者中也，为合，伸而得之。足少阳经也。

胃出于厉兑，厉兑者，足大指内次指之端也，为井金；溜于内庭，内庭，次指外间也，为荥；注于陷谷，陷谷者，上中指内间，上行二寸，陷者中也，为俞；过于冲阳，冲阳，足跗上五寸，陷者中也，为原，摇足而得之；行于解溪，解溪，上冲阳一寸半，陷者中也，为经；入于下陵，下陵，膝下三寸，胻骨外三里也，为合；复下三里三寸，为巨虚上廉，复下上廉三寸，为巨虚下廉也，大肠属上，小肠属下，足阳明胃脉也。大肠、小肠皆属于胃，是足阳明经也。

三焦者，上合手少阳，出于关冲，关冲者，手小指次指之端也，为井金；溜于液门，液门，小指次指之间也，为荥；注于中渚，中渚，本节之后，陷者中也，为俞；过于阳池，阳池，在腕上，陷者之中也，为原；行于支沟，支沟，上腕三寸，两骨之间，陷者中也，为经；入于天井，天井，在肘外大骨之上，陷者中也，为合，屈肘乃得之；三焦下腧，在于足太阳之前，少阳之后，出于腘中外廉，名曰委阳，是太阳络也。手少阳经也。三焦者，足少阳太阴之所将，太阳之别也，上踝五寸，别入贯腨肠，出于委阳，并太阳之正，入络膀胱，约下焦，实则闭癃，虚则遗溺。遗溺则补之，闭癃则泻之。

小肠者，上合手太阳，出于少泽，少泽，小指之端也，为井金；溜于前谷，前谷，在手外廉本节前，陷者中也，为荥；注于后溪，后溪者，在手外侧本节之后也，为俞；过于腕骨，腕骨，在手外侧腕骨之前，为原；行于阳谷，阳谷，在锐骨之下，陷者中也，为经；入于小海，小海，在肘内大骨之外，去肘端半寸，陷者中也，伸臂而得之，为合。手太阳经也。

大肠上合手阳明，出于商阳，商阳，大指次指之端也，为井金；溜于本节之前二间，为荥；注于本节之后三间，为俞；过于合谷，合谷，在大指歧骨之间，为原；行于阳溪，阳溪，在两筋间，陷者中也，为经；入于曲池，曲池，在肘外辅骨陷者中，屈臂而得之，为合。手阳明经也。

是谓五脏六腑之腧，五五二十五腧，六六三十六腧也。六腑皆出足之三阳，上合于手者也。

缺盆之中，任脉也，名曰天突。一次任脉侧之动脉，足阳明也，名曰人迎；二次脉手阳明也，名曰扶突；三次脉手太阳也，名曰天窗；四次脉足少阳也，名曰天容；五次脉手少阳也，名曰天牖；六次脉足太阳也，名曰天柱；七次脉项中央之脉，督脉也，名曰风府。腋内动脉，手太阴也，名曰天府。腋下三寸，手心主也，名曰天池。

刺上关者，呿不能欠；刺下关者，欠不能呿；刺犊鼻者，屈不能伸；刺两关者，伸不能屈。

足阳明挟喉之动脉也，其腧在膺中。手阳明次在其腧外，不至曲颊一寸。手太阳当曲颊。足少阳在耳下曲颊之后。手少阳出耳后，上加完骨之上。足太阳挟项大筋之中发际。阴尺动脉在五里，五腧之禁也。

肺合大肠，大肠者，传道之腑；心合小肠，小肠者，受盛之腑；肝合胆，胆者，中精之腑；脾合胃，胃者，五谷之腑；肾合膀胱，膀胱者，津液之腑也。少阴属肾，肾上连肺，故将两脏。三焦者，中渎之腑也，水道出焉，属膀胱，是孤之腑也。是六腑之所与合者。

春取络脉诸荥大经分肉之间，甚者深取之，间者浅取之；夏取诸俞孙络肌肉皮肤之上；秋取诸合，余如春法。冬取诸井诸俞之分，欲深而留之。此四时之序，气之所处，病之所舍，针之所宜。转筋者立而取之，可令遂已。痿厥者张而刺之，可令立快也。


小针解第三

所谓易陈者，易言也。难入者，难著于人也。粗守形者，守刺法也。上守神者，守人之血气有余不足，可补泻也。神客者，正邪共会也。神者，正气也。客者，邪气也。在门者，邪循正气之所出入也。未睹其疾者，先知邪正何经之疾也。恶知其原者，先知何经之病，所取之处也。

刺之微在数迟者，徐疾之意也。粗守关者，守四肢而不知血气正邪之往来也。上守机者，知守气也。机之动不离其空者，知气之虚实，用针之徐疾也。空中之机清净以微者，针以得气，密意守气勿失也。其来不可逢者，气盛不可补也。其往不可追者，气虚不可泻也。不可挂以发者，言气易失也。扣之不发者，言不知补泻之意也，血气已尽而气不下也。知其往来者，知气之逆顺盛虚也。要与之期者，知气之可取之时也。

粗之暗者，冥冥不知气之微密也。妙哉工独有之者，尽知针意也。往者为逆者，言气之虚而少，少者逆也。来者为顺者，言形气之平，平者顺也。明知逆顺正行无问者，言知所取之处也。迎而夺之者，泻也。追而济之者，补也。

所谓虚则实之者，气口虚而当补之也。满则泄之者，气口盛而当泻之也。宛陈则除之者，去血脉也。邪胜则虚之者，言诸经有盛者，皆泻其邪也。徐而疾则实者，言徐内而疾出也。疾而徐则虚者，言疾内而徐出也。言实与虚若有若无者，言实者有气，虚者无气也。察后与先若亡若存者，言气之虚实补泻之先后也，察其气之已下与常存也。为虚与实，若得若失者，言补者佖然若有得也，泻则怳然若有失也。

夫气之在脉也，邪气在上者，言邪气之中人也高，故邪气在上也。浊气在中者，言水谷皆入于胃，其精气上注于肺，浊溜于肠胃，言寒温不适，饮食不节，而病生于肠胃，故命曰浊气在中也。清气在下者，言清湿地气之中人也，必从足始，故曰清气在下也。

针陷脉则邪气出者，取之上。针中脉则浊气出者，取之阳明合也。针太深则邪气反沉者，言浅浮之病，不欲深刺也，深则邪气从之入，故曰反沉也。皮肉筋脉各有所处者，言经络各有所主也。取五脉者死，言病在中，气不足，但用针尽大泻其诸阴之脉也。取三脉者恇，言尽泻三阳之气，令病人恇然不复也。夺阴者死，言取尺之五里，五往者也。夺阳者狂，正言也。

睹其色，察其目，知其散复，一其形，听其动静者，言上工知相五色于目，有知调尺寸小大缓急滑涩，以言所病也。知其邪正者，知论虚邪与正邪之风也。右主推之、左持而御之者，言持针而出入也。气至而去之者，言补泻气调而去之也，调气在于终始。一者，持心也。节之交，三百六十五会者，络脉之渗灌诸节者也。

所谓五脏之气已绝于内者，脉口气内绝不至，反取其外之病处与阳经之合，有留针以致阳气，阳气至则内重竭，重竭则死矣，其死也无气以动，故静。所谓五脏之气已绝于外者，脉口气外绝不至，反取其四末之俞，有留针以致其阴气，阴气至则阳气反入，入则逆，逆则死矣，其死也阴气有余，故躁。所以察其目者，五脏使五色循明，循明则声章，声章者，则言声与平生异也。


邪气脏腑病形第四

黄帝问于岐伯曰：邪气之中人也奈何？岐伯答曰：邪气之中人高也。黄帝曰：高下有度乎？岐伯曰：身半已上者，邪中之也；身半已下者，湿中之也。故曰：邪之中人也，无有恒常，中于阴则溜于腑，中于阳则溜于经。

黄帝曰：阴之与阳也，异名同类，上下相会，经络之相贯，如环无端。邪之中人，或中于阴，或中于阳，上下左右，无有恒常，其故何也？岐伯曰：诸阳之会，皆在于面。人之方乘虚时，及新用力，若饮食汗出腠理开，而中于邪。中于面则下阳明，中于项则下太阳，中于颊则下少阳，其中于膺背两胁亦中其经。

黄帝曰：其中于阴奈何？岐伯答曰：中于阴者，常从臂胻始。夫臂与胻，其阴皮薄，其肉淖泽，故俱受于风，独伤其阴。

黄帝曰：此故伤其脏乎？岐伯答曰：身之中于风也，不必动脏，故邪入于阴经，则其脏气实，邪气入而不能客，故还之于腑。故中阳则溜于经，中阴则溜于腑。

黄帝曰：邪之中人脏奈何？岐伯曰：愁忧恐惧则伤心，形寒寒饮则伤肺，以其两寒相感，中外皆伤，故气逆而上行。有所堕坠，恶血留内，若有所大怒，气上而不下，积于胁下，则伤肝。有所击仆，若醉入房，汗出当风，则伤脾。有所用力举重，若入房过度，汗出浴水，则伤肾。

黄帝曰：五脏之中风奈何？岐伯曰：阴阳俱感，邪乃得往。黄帝曰：善哉。

黄帝问于岐伯曰：首面与身形也，属骨连筋，同血合气耳。天寒则裂地凌冰，其卒寒或手足懈惰，然而其面不衣何也？岐伯答曰：十二经脉，三百六十五络，其血气皆上于面而走空窍，其精阳气上走于目而为睛，其别气走于耳而为听，其宗气上出于鼻而为臭，其浊气出于胃走唇舌而为味，其气之津液皆上熏于面，而皮又厚，其肉坚，故天气甚寒不能胜之也。

黄帝曰：邪之中人，其病形何如？岐伯曰：虚邪之中身也，洒淅动形；正邪之中人也微，先见于色，不知于身，若有若无，若亡若存，有形无形，莫知其情。黄帝曰：善哉。

黄帝问于岐伯曰：余闻之，见其色，知其病，命曰明。按其脉，知其病，命曰神。问其病，知其处，命曰工。余愿闻见而知之，按而得之，问而极之，为之奈何？岐伯答曰：夫色脉与尺之相应也，如桴鼓影响之相应也，不得相失也，此亦本末根叶之出候也，故根死则叶枯矣。色脉形肉不得相失也，故知一则为工，知二则为神，知三则神且明矣。

黄帝曰：愿卒闻之。岐伯答曰：色青者，其脉弦也；赤者，其脉钩也；黄者，其脉代也；白者，其脉毛；黑者，其脉石。见其色而不得其脉，反得其相胜之脉则死矣，得其相生之脉则病已矣。

黄帝问于岐伯曰：五脏之所生变化之病形何如？岐伯答曰：先定其五色五脉之应，其病乃可别也。黄帝曰：色脉已定，别之奈何？岐伯曰：调其脉之缓、急、小、大、滑、涩，而病变定矣。

黄帝曰：调之奈何？岐伯答曰：脉急者，尺之皮肤亦急；脉缓者，尺之皮肤亦缓；脉小者，尺之皮肤亦减而少气；脉大者，尺之皮肤亦贲而起；脉滑者，尺之皮肤亦滑；脉涩者，尺之皮肤亦涩。凡此六变者，有微有甚。故善调尺者，不待于寸；善调脉者，不待于色。能参合而行之者，可以为上工，上工十全九；行二者为中工，中工十全七；行一者为下工，下工十全六。

黄帝曰：请问脉之缓、急、小、大、滑、涩之病形何如？岐伯曰：臣请言五脏之病变也。心脉急甚者为瘛疭；微急为心痛引背，食不下。缓甚为狂笑；微缓为伏梁，在心下，上下行，时唾血。大甚为喉吤；微大为心痹引背，善泪出。小甚为善哕；微小为消瘅。滑甚为善渴；微滑为心疝引脐，小腹鸣。涩甚为喑；微涩为血溢维厥，耳鸣颠疾。

肺脉急甚为癫疾；微急为肺寒热，怠惰，咳唾血，引腰背胸，若鼻息肉不通。缓甚为多汗；微缓为痿瘘、偏风，头以下汗出不可止。大甚为胫肿；微大为肺痹引胸背，起恶日光。小甚为泄，微小为消瘅。滑甚为息贲上气；微滑为上下出血。涩甚为呕血；微涩为鼠瘘，在颈支腋之间，下不胜其上，其应善酸矣。

肝脉急甚者为恶言；微急为肥气，在胁下，若覆杯。缓甚为善呕；微缓为水瘕痹也。大甚为内痈，善呕衄；微大为肝痹、阴缩，咳引小腹。小甚为多饮；微小为消瘅。滑甚为[image: ]
 疝；微滑为遗溺。涩甚为溢饮；微涩为瘈挛筋痹。

脾脉急甚为瘈疭；微急为膈中，食饮入而还出，后沃沫。缓甚为痿厥；微缓为风痿，四肢不用，心慧然若无病。大甚为击仆；微大为痞气，腹裹大脓血，在肠胃之外。小甚为寒热；微小为消瘅。滑甚为[image: ]
 癃；微滑为虫毒蛕蝎腹热。涩甚为肠[image: ]
 ；微涩为内溃，多下脓血。

肾脉急甚为骨癫疾；微急为沉厥奔豚，足不收，不得前后。缓甚为折脊；微缓为洞，洞者，食不化，下嗌还出。大甚为阴痿；微大为石水，起脐已下至小腹[image: ]
 [image: ]
 然，上至胃脘，死不治。小甚为洞泄；微小为消瘅。滑甚为癃[image: ]
 ；微滑为骨痿，坐不能起，起则目无所见。涩甚为大痈；微涩为不月、沉痔。

黄帝曰：病之六变者，刺之奈何？岐伯答曰：诸急者多寒；缓者多热；大者多气少血；小者血气皆少；滑者阳气盛，微有热；涩者多血少气，微有寒。是故刺急者，深内而久留之。刺缓者，浅内而疾发针，以去其热。刺大者，微泻其气，无出其血。刺滑者，疾发针而浅内之，以泻其阳气而去其热。刺涩者，必中其脉，随其逆顺而久留之，必先按而循之，已发针，疾按其痏，无令其血出，以和其脉。诸小者，阴阳形气俱不足，勿取以针，而调以甘药也。

黄帝曰：余闻五脏六腑之气，荥俞所入为合，令何道从入，入安连过，愿闻其故。岐伯答曰：此阳脉之别入于内，属于腑者也。

黄帝曰：荥俞与合，各有名乎？岐伯答曰：荥俞治外经，合治内府。黄帝曰：治内府奈何？岐伯曰：取之于合。黄帝曰：合各有名乎？岐伯答曰：胃合入于三里，大肠合入于巨虚上廉，小肠合入于巨虚下廉，三焦合入于委阳，膀胱合入于委中央，胆合入于阳陵泉。

黄帝曰：取之奈何？岐伯答曰：取之三里者，低跗取之；巨虚者，举足取之；委阳者，屈伸而索之；委中者，屈而取之；阳陵泉者，正竖膝予之齐，下至委阳之阳取之；取诸外经者，揄申而从之。

黄帝曰：愿闻六腑之病。岐伯答曰：面热者，足阳明病；鱼络血者，手阳明病；两跗之上脉坚若陷者，足阳明病，此胃脉也。

大肠病者，肠中切痛而鸣濯濯，冬日重感于寒即泄，当脐而痛，不能久立，与胃同候，取巨虚上廉。

胃病者，腹[image: ]
 胀，胃脘当心而痛，上支两胁，膈咽不通，食饮不下，取之三里也。

小肠病者，小腹痛，腰脊控睾而痛，时窘之后，当耳前热，若寒甚，若独肩上热甚，及手小指次指之间热，若脉陷者，此其候也。手太阳病也，取之巨虚下廉。

三焦病者，腹胀气满，小腹尤坚，不得小便，窘急，溢则为水，留即为胀，候在足太阳之外大络，大络在太阳、少阳之间，赤见于脉，取委阳。

膀胱病者，小腹偏肿而痛，以手按之，即欲小便而不得，肩上热，若脉陷，及足小指外廉及胫踝后皆热，若脉陷，取委中央。

胆病者，善太息，口苦，呕宿汁，心下澹澹，恐人将捕之，嗌中吤吤然，数唾，候在足少阳之本末，亦视其脉之陷下者灸之，其寒热者取阳陵泉。

黄帝曰：刺之有道乎？岐伯答曰：刺此者，必中气穴，无中肉节。中气穴则针游于巷，中肉节即皮肤痛，补泻反则病益笃。中筋则筋缓，邪气不出，与其真相搏，乱而不去，反还内著。用针不审，以顺为逆也。


卷之二

根结第五

岐伯曰：天地相感，寒暖相移，阴阳之道，孰少孰多？阴道偶，阳道奇。发于春夏，阴气少，阳气多，阴阳不调，何补何泻？发于秋冬，阳气少，阴气多，阴气盛而阳气衰，故茎叶枯槁，湿雨下归，阴阳相移，何泻何补？奇邪离经，不可胜数，不知根结，五脏六腑，折关败枢，开阖而走，阴阳大失，不可复取。九针之玄，要在终始。故能知终始，一言而毕，不知终始，针道咸绝。

太阳根于至阴，结于命门。命门者，目也。阳明根于厉兑，结于颡大。颡大者，钳耳也。少阳根于窍阴，结于窗笼。窗笼者，耳中也。太阳为开，阳明为阖，少阳为枢。故关折则肉节渎而暴病起矣，故暴病者取之太阳，视有余不足。渎者，皮肉宛膲而弱也。阖折则气无所止息而痿疾起矣，故痿疾者取之阳明，视有余不足。无所止息者，真气稽留，邪气居之也。枢折即骨繇而不安于地，故骨繇者取之少阳，视有余不足。骨繇者，节缓而不收也。所谓骨繇者，摇也。当穷其本也。

太阴根于隐白，结于太仓。少阴根于涌泉，结于廉泉。厥阴根于大敦，结于玉英，络于膻中。太阴为关，厥阴为阖，少阳为枢。故关折则仓廪无所输膈洞，膈洞者取之太阴，视有余不足。故关折者，气不足而生病也。阖折即气绝而喜悲，悲者取之厥阴，视有余不足。枢折则脉有所结而不通，不通者取之少阴，视有余不足，有结者皆取之。

足太阳根于至阴，溜于京骨，注于昆仑，入于天柱、飞扬也。足少阳根于窍阴，溜于丘墟，注于阳辅，入于天容、光明也。足阳明根于厉兑，溜于冲阳，注于下陵，入于人迎、丰隆也。手太阳根于少泽，溜于阳谷，注于小海，入于天窗、支正也。手少阳根于关冲，溜于阳池，注于支沟，入于天牖、外关也。手阳明根于商阳，溜于合谷，注于阳谿，入于扶突、偏历也。此所谓十二经者，盛络皆当取之。

一日一夜五十营，以营五脏之精，不应数者，名曰狂生。所谓五十营者，五脏皆受气。持其脉口，数其至也。五十动而不一代者，五脏皆受气；四十动一代者，一脏无气；三十动一代者，二脏无气；二十动一代者，三脏无气；十动一代者，四脏无气；不满十动一代者，五脏无气。予之短期，要在终始，所谓五十动而不一代者，以为常也。以知五脏之期，予之短期者，乍数乍疏也。

黄帝曰：《逆顺五体》者，言人骨节之小大，肉之坚脆，皮之厚薄，血之清浊，气之滑涩，脉之长短，血之多少，经络之数，余已知之矣，此皆布衣匹夫之士也。夫王公大人，血食之君，身体柔脆，肌肉软弱，血气慓悍滑利，其刺之徐疾浅深多少，可得同之乎？岐伯答曰：膏粱菽藿之味，何可同也？气滑即出疾，气涩则出迟，气悍则针小而入浅，气涩则针大而入深，深则欲留，浅则欲疾。以此观之，刺布衣者深以留之，刺大人者微以徐之，此皆因气慓悍滑利也。

黄帝曰：形气之逆顺奈何？岐伯曰：形气不足，病气有余，是邪胜也，急泻之。形气有余，病气不足，急补之。形气不足，病气不足，此阴阳气俱不足也，不可刺之，刺之则重不足，重不足则阴阳俱竭，血气皆尽，五脏空虚，筋骨髓枯，老者绝灭，壮者不复矣。形气有余，病气有余，此谓阴阳俱有余也，急泻其邪，调其虚实。故曰：有余者泻之，不足者补之，此之谓也。故曰：刺不知逆顺，真邪相搏。满而补之，则阴阳四溢，肠胃充郭，肝肺内[image: ]
 ，阴阳相错。虚而泻之，则经脉空虚，血气竭枯，肠胃辟，皮肤薄著，毛腠夭膲，予之死期。故曰用针之要，在于知调阴与阳，调阴与阳，精气乃光，合形与气，使神内藏。故曰上工平气，中工乱脉，下工绝气危生。故曰下工不可不慎也。必审五脏变化之病，五脉之应，经络之实虚，皮肤之柔粗，而后取之也。


寿夭刚柔第六

黄帝问于少师曰：余闻人之生也，有刚有柔，有弱有强，有短有长，有阴有阳，愿闻其方。少师答曰：阴中有阴，阳中有阳，审知阴阳，刺之有方，得病所始，刺之有理，谨度病端，与时相应，内合于五脏六腑，外合于筋骨皮肤。是故内有阴阳，外亦有阴阳。在内者，五脏为阴，六腑为阳；在外者，筋骨为阴，皮肤为阳。故曰：病在阴之阴者，刺阴之荥俞；病在阳之阳者，刺阳之合；病在阳之阴者，刺阴之经；病在阴之阳者，刺络脉。故曰：病在阳者命曰风，病在阴者命曰痹，阴阳俱病命曰风痹。病有形而不痛者，阳之类也；无形而痛者，阴之类也。无形而痛者，其阳完而阴伤之也，急治其阴，无攻其阳；有形而不痛者，其阴完而阳伤之也，急治其阳，无攻其阴。阴阳俱动，乍有形，乍无形，加以烦心，命曰阴胜其阳，此谓不表不里，其形不久。

黄帝问于伯高曰：余闻形气病之先后，外内之应奈何？伯高答曰：风寒伤形，忧恐忿怒伤气。气伤脏，乃病脏；寒伤形，乃应形；风伤筋脉，筋脉乃应。此形气外内之相应也。

黄帝曰：刺之奈何？伯高答曰：病九日者，三刺而已；病一月者，十刺而已。多少远近，以此衰之。久痹不去身者，视其血络，尽出其血。

黄帝曰：外内之病，难易之治奈何？伯高答曰：形先病而未入脏者，刺之半其日；脏先病而形乃应者，刺之倍其日。此外内难易之应也。

黄帝问于伯高曰：余闻形有缓急，气有盛衰，骨有大小，肉有坚脆，皮有厚薄，其以立寿夭奈何？伯高答曰：形与气相任则寿，不相任则夭。皮与肉相果则寿，不相果则夭。血气经络胜形则寿，不胜形则夭。

黄帝曰：何谓形之缓急？伯高答曰：形充而皮肤缓者则寿，形充而皮肤急者则夭，形充而脉坚大者顺也，形充而脉小以弱者气衰，衰则危矣。若形充而颧不起者骨小，骨小则夭矣。形充而大肉[image: ]
 坚而有分者肉坚，肉坚则寿矣；形充而大肉无分理不坚者肉脆，肉脆则夭矣。此天之生命，所以立形定气而视寿夭者。必明乎此立形定气，而后以临病人，决死生。

黄帝曰：余闻寿夭，无以度之。伯高答曰：墙基卑，高不及其地者，不满三十而死，其有因加疾者，不及二十而死也。

黄帝曰：形气之相胜，以立寿夭奈何？伯高答曰：平人而气胜形者寿；病而形肉脱，气胜形者死，形胜气者危矣。

黄帝曰：余闻刺有三变，何谓三变？伯高答曰：有刺营者，有刺卫者，有刺寒痹之留经者。

黄帝曰：刺三变者奈何？伯高答曰：刺营者出血，刺卫者出气，刺寒痹者内热。

黄帝曰：营卫寒痹之为病奈何？伯高答曰：营之生病也，寒热少气，血上下行。卫之生病也，气痛时来时去，怫忾贲响，风寒客于肠胃之中。寒痹之为病也，留而不去，时痛而皮不仁。

黄帝曰：刺寒痹内热奈何？伯高答曰：刺布衣者，以火焠之；刺大人者，以药熨之。

黄帝曰：药熨奈何？伯高答曰：用淳酒二十升，蜀椒一升，干姜一斤，桂心一斤，凡四种，皆[image: ]
 咀，渍酒中。用绵絮一斤，细白布四丈，并内酒中。置酒马矢煴中，盖封涂，勿使泄，五日五夜，出布绵絮，曝干之，干复渍，以尽其汁。每渍必晬其日，乃出干。干，并用滓与绵絮，复布为复巾，长六七尺，为六七巾，则用之生桑炭炙巾，以熨寒痹所刺之处，令热入至于病所；寒，复炙巾以熨之，三十遍而止。汗出，以巾拭身，亦三十遍而止。起步内中，无见风。每刺必熨，如此病已矣。此所谓内热也。


官针第七

凡刺之要，官针最妙。九针之宜，各有所为，长短大小，各有所施也，不得其用，病弗能移。病浅针深，内伤良肉，皮肤为痈；病深针浅，病气不泻，反为大脓。病小针大，气泻太甚，疾必为害；病大针小，气不泄泻，亦复为败。夫针之宜，大者大泻，小者不移。已言其过，请言其所施。

病在皮肤无常处者，取以镵针于病所，肤白勿取。病在分肉间，取以员针于病所。病在经络痼痹者，取以锋针。病在脉，气少当补之者，取以[image: ]
 针于井荥分输。病为大脓者，取以铍针。病痹气暴发者，取以员利针。病痹气痛而不去者，取以毫针。病在中者，取以长针。病水肿不能通关节者，取以大针。病在五脏固居者，取以锋针，泻于井荥分输，取以四时。

凡刺有九，以应九变。一曰输刺，输刺者，刺诸经荥俞、脏俞也。二曰远道刺，远道刺者，病在上，取之下，刺腑腧也。三曰经刺，经刺者，刺大经之结络经分也。四曰络刺，络刺者，刺小络之血脉也。五曰分刺，分刺者，刺分肉之间也。六曰大泻刺，大泻刺者，刺大脓以铍针也。七曰毛刺，毛刺者，刺浮痹于皮肤也。八曰巨刺，巨刺者，左取右，右取左。九曰焠刺，焠刺者，刺燔针则取痹也。

凡刺有十二节，以应十二经。一曰偶刺，偶刺者，以手直心若背，直痛所，一刺前，一刺后，以治心痹，刺此者傍针之也。二曰报刺，报刺者，刺痛无常处也，上下行者，直内无拔针，以左手随病所按之乃出针，复刺之也。三曰恢刺，恢刺者，直刺傍之，举之前后，恢筋急，以治筋痹也。四曰齐刺，齐刺者，直入一，傍入二，以治寒气小深者。或曰三刺，三刺者，治痹气小深者也。五曰扬刺，扬刺者，正内一，傍内四，而浮之，以治寒气之博大者也。六曰直针刺，直针刺者，引皮乃刺之，以治寒气之浅者也。七曰输刺，输刺者，直入直出，稀发针而深之，以治气盛而热者也。八曰短刺，短刺者，刺骨痹，稍摇而深之，致针骨所，以上下摩骨也。九曰浮刺，浮刺者，傍入而浮之，以治肌急而寒者也。十曰阴刺，阴刺者，左右率刺之，以治寒厥，中寒厥，取足踝后少阴也。十一曰傍针刺，傍针刺者，直刺傍刺各一，以治留痹久居者也。十二曰赞刺，赞刺者，直入直出，数发针而浅之出血，是谓治痈肿也。

脉之所居深不见者，刺之微内针而久留之，以致其空脉气也。脉浅者勿刺，按绝其脉乃刺之，无令精出，独出其邪气耳。所谓三刺则谷气出者，先浅刺绝皮，以出阳邪；再刺则阴邪出者，少益深，绝皮致肌肉，未入分肉间也；已入分肉之间，则谷气出。故 《刺法》曰：始刺浅之，以逐邪气，而来血气；后刺深之，以致阴气之邪；最后刺极深之，以下谷气。此之谓也。故用针者，不知年之所加，气之盛衰，虚实之所起，不可以为工也。

凡刺有五，以应五脏。一曰半刺，半刺者，浅内而疾发针，无针伤肉，如拔毛状，以取皮气，此肺之应也。二曰豹文刺，豹文刺者，左右前后针之，中脉为故，以取经络之血者，此心之应也。三曰关刺，关刺者，直刺左右尽筋上，以取筋痹，慎无出血，此肝之应也，或曰渊刺，一曰岂刺。四曰合谷刺，合谷刺者，左右鸡足针于分肉之间，以取肌痹，此脾之应也。五曰输刺，输刺者，直入直出，深内之至骨，以取骨痹，此肾之应也。


本神第八

黄帝问于岐伯曰：凡刺之法，先必本于神。血、脉、营、气、精神，此五脏之所藏也，至其淫泆离脏则精失，魂魄飞扬，志意恍乱，智虑去身者，何因而然乎？天之罪与？人之过乎？何谓德、气、生、精、神、魂、魄、心、意、志、思、智、虑？请问其故。岐伯答曰：天之在我者德也，地之在我者气也，德流气薄而生者也，故生之来谓之精，两精相搏谓之神，随神往来者谓之魂，并精而出入者谓之魄，所以任物者谓之心，心有所忆谓之意，意之所存谓之志，因志而存变谓之思，因思而远慕谓之虑，因虑而处物谓之智。故智者之养生也，必顺四时而适寒暑，和喜怒而安居处，节阴阳而调刚柔，如是则僻邪不至，长生久视。

是故怵惕思虑者则伤神，神伤则恐惧，流淫而不止。因悲哀动中者，竭绝而失生。喜乐者，神惮散而不藏；愁忧者，气闭塞而不行；盛怒者，迷惑而不治；恐惧者，神荡惮而不收。

心怵惕思虑则伤神，神伤则恐惧自失，破[image: ]
 脱肉，毛悴色夭，死于冬。脾愁忧而不解则伤意，意伤则悗乱，四肢不举，毛悴色夭，死于春。肝悲哀动中则伤魂，魂伤则狂妄不精，不精则不正，当人阴缩而挛筋，两胁骨不举，毛悴色夭，死于秋。肺喜乐无极则伤魄，魄伤则狂，狂者意不存人，皮革焦，毛悴色夭，死于夏。肾盛怒而不止则伤志，志伤则喜忘其前言，腰脊不可以俯仰屈伸，毛悴色夭，死于季夏。

恐惧而不解则伤精，精伤则骨酸痿厥，精时自下。是故五脏主藏精者也，不可伤，伤则失守而阴虚，阴虚则无气，无气则死矣。是故用针者，察观病人之态，以知精神魂魄之存亡得失之意，五者以伤，针不可以治之也。

肝藏血，血舍魂，肝气虚则恐，实则怒。脾藏营，营舍意，脾气虚则四肢不用，五脏不安；实则腹胀，经溲不利。心藏脉，脉舍神，心气虚则悲，实则笑不休。肺藏气，气舍魄，肺气虚则鼻塞不利，少气；实则喘喝，胸盈仰息。肾藏精，精舍志，肾气虚则厥，实则胀，五脏不安。必审五脏之病形，以知其气之虚实，谨而调之也。


终始第九

凡刺之道，毕于终始，明知终始，五脏为纪，阴阳定矣。阴者主脏，阳者主腑，阳受气于四末，阴受气于五脏。故泻者迎之，补者随之，知迎知随，气可令和。和气之方，必通阴阳，五脏为阴，六腑为阳。传之后世，以血为盟，敬之者昌，慢之者亡，无道行私，必得夭殃。

谨奉天道，请言终始。终始者，经脉为纪。持其脉口人迎，以知阴阳有余不足，平与不平，天道毕矣。所谓平人者不病，不病者，脉口人迎应四时也，上下相应而俱往来也，六经之脉不结动也，本末之寒温相守司也，形肉血气必相称也，是谓平人。

少气者，脉口人迎俱小而不称尺寸也。如是者，则阴阳俱不足，补阳则阴竭，泻阴则阳脱。如是者，可将以甘药，不可饮以至剂。如此者，弗久不已；因而泻之，则五脏气坏矣。

人迎一盛，病在足少阳；一盛而躁，病在手少阳。人迎二盛，病在足太阳；二盛而躁，病在手太阳。人迎三盛，病在足阳明；三盛而躁，病在手阳明。人迎四盛，且大且数，名曰溢阳，溢阳为外格。脉口一盛，病在足厥阴；一盛而躁，在手心主。脉口二盛，病在足少阴；二盛而躁，在手少阴。脉口三盛，病在足太阴；三盛而躁，在手太阴。脉口四盛，且大且数者，名曰溢阴，溢阴为内关，内关不通死不治。人迎与太阴脉口俱盛四倍以上，命曰关格，关格者与之短期。

人迎一盛，泻足少阳而补足厥阴，二泻一补，日一取之，必切而验之，躁取之上，气和乃止。人迎二盛，泻足太阳而补足少阴，二泻一补，二日一取之，必切而验之，躁取之上，气和乃止。人迎三盛，泻足阳明而补足太阴，二泻一补，日二取之，必切而验之，躁取之上，气和乃止。脉口一盛，泻足厥阴而补足少阳，二补一泻，日一取之，必切而验之，躁取之上，气和乃止。脉口二盛，泻足少阴而补足太阳，二补一泻，二日一取之，必切而验之，躁取之上，气和乃止。脉口三盛，泻足太阴而补足阳明，二补一泻，日二取之，必切而验之，躁而取之上，气和乃止，所以日二取之者，太阴主胃，大富于谷气，故可日二取之也。人迎与脉口俱盛三倍以上，命曰阴阳俱溢，如是者不开，则血脉闭塞，气无所行，流淫于中，五脏内伤。如此者，因而灸之，则变易而为他病矣。

凡刺之道，气调而止，补阴泻阳，音气益彰，耳目聪明，反此者血气不行。所谓气至而有效者，泻则益虚，虚者脉大如其故而不坚也，大如故而益坚者，适虽言快，病未去也。补则益实，实者脉大如其故而益坚也，大如其故而不坚者，适虽言快，病未去也。故补则实，泻则虚，痛虽不随针减，病必衰去。必先通十二经脉之所生病，而后可得传于终始矣。故阴阳不相移，虚实不相倾，取之其经。

凡刺之属，三刺至谷气，邪僻妄合，阴阳易居，逆顺相反，沉浮异处，四时不得，稽留淫泆，须针而去。故一刺则阳邪出，再刺则阴邪出，三刺则谷气至，谷气至而止。所谓谷气至者，已补而实，已泻而虚，故以知谷气至也。邪气独去者，阴与阳未能调，而病知愈也。故曰补则实，泻则虚，痛虽不随针减，病必衰去矣。

阴盛而阳虚，先补其阳，后泻其阴而和之。阴虚而阳盛，先补其阴，后泻其阳而和之。

三脉动于足大指之间，必审其实虚，虚而泻之，是谓重虚，重虚病益甚。凡刺此者，以指按之，脉动而实且疾者则泻之，虚而徐者则补之，反此者病益甚。其动也，阳明在上，厥阴在中，少阴在下。

膺腧中膺，背腧中背，肩膊虚者取之上。重舌，刺舌柱以铍针也。手屈而不伸者，其病在筋；伸而不屈者，其病在骨。在骨守骨，在筋守筋。

补须一方实，深取之，稀按其痏，以极出其邪气。一方虚，浅刺之，以养其脉，疾按其痏，无使邪气得入。邪气来也紧而疾，谷气来也徐而和。脉实者，深刺之，以泄其气；脉虚者，浅刺之，使精气无得出，以养其脉，独出其邪气。刺诸痛者，其脉皆实。

故曰：从腰以上者，手太阴阳明皆主之；从腰以下者，足太阴阳明皆主之。病在上者下取之，病在下者高取之，病在头者取之足，病在腰者取之腘。病生于头者头重，生于手者臂重，生于足者足重。治病者，先刺其病所从生者也。

春气在毫毛，夏气在皮肤，秋气在分肉，冬气在筋骨。刺此病者，各以其时为齐。故刺肥人者，以秋冬之齐；刺瘦人者，以春夏之齐。病痛者阴也，痛而以手按之不得者阴也，深刺之；痒者阳也，浅刺之。病在上者阳也，病在下者阴也。

病先起于阴者，先治其阴而后治其阳；病先起于阳者，先治其阳而后治其阴。刺热厥者，留针反为寒；刺寒厥者，留针反为热。刺热厥者，二阴一阳；刺寒厥者，二阳一阴。所谓二阴者，二刺阴也；一阳者，一刺阳也。久病者，邪气入深，刺此病者，深内而久留之，间日而复刺之，必先调其左右，去其血脉。刺道毕矣。

凡刺之法，必察其形气。形肉未脱，少气而脉又躁，躁厥者，必为缪刺之，散气可收，聚气可布。深居静处，占神往来，闭户塞牖，魂魄不散，专意一神，精气不分，毋闻人声，以收其精，必一其神，令志在针，浅而留之，微而浮之，以移其神，气至乃休。男内女外，坚拒勿出，谨守勿内，是谓得气。

凡刺之禁，新内勿刺，新刺勿内；已醉勿刺，已刺勿醉；新怒勿刺，已刺勿怒；新劳勿刺，已刺勿劳；已饱勿刺，已刺勿饱；已饥勿刺，已刺勿饥；已渴勿刺，已刺勿渴；大惊大恐，必定其气乃刺之。乘车来者，卧而休之，如食顷乃刺之。步行来者，坐而休之，如行十里顷乃刺之。凡此十二禁者，其脉乱气散，逆其营卫，经气不次，因而刺之，则阳病入于阴，阴病出为阳，则邪气复生，粗工勿察，是谓伐身，形体淫泺，乃消脑髓，津液不化，脱其五味，是谓失气也。

太阳之脉，其终也，戴眼反折瘛疭，其色白，绝皮乃绝汗，绝汗则终矣。少阳终者，耳聋，百节尽纵，目系绝，目系绝一日半则死矣，其死也，色青白乃死。阳明终者，口目动作，喜惊妄言，色黄，其上下之经盛而不行，则终矣。少阴终者，面黑齿长而垢，腹胀闭塞，上下不通而终矣。厥阴终者，中热嗌干，喜溺心烦，甚则舌卷、卵上缩而终矣。太阴终者，腹胀闭，不得息，善噫善呕，呕则逆，逆则面赤，不逆则上下不通，上下不通则面黑、皮毛燋而终矣。


卷之三

经脉第十

雷公问于黄帝曰：《禁服》之言，凡刺之理，经脉为始，营其所行，知其度量，内次五脏，外别六腑，愿尽闻其道。黄帝曰：人始生，先成精，精成而脑髓生，骨为干，脉为营，筋为刚，肉为墙，皮肤坚而毛发长，谷入于胃，脉道以通，血气乃行。雷公曰：愿卒闻经脉之始生。黄帝曰：经脉者，所以能决死生，处百病，调虚实，不可不通。

肺手太阴之脉，起于中焦，下络大肠，还循胃口，上膈属肺，从肺系横出腋下，下循臑内，行少阴、心主之前，下肘中，循臂内上骨下廉，入寸口，上鱼，循鱼际，出大指之端；其支者，从腕后直出次指内廉，出其端。是动则病肺胀满，膨膨而喘咳，缺盆中痛，甚则交两手而瞀，此为臂厥。是主肺所生病者，咳，上气喘喝，烦心胸满，臑臂内前廉痛厥，掌中热。气盛有余，则肩背痛，风寒汗出中风，小便数而欠。气虚则肩背痛寒，少气不足以息，溺色变。为此诸病，盛则泻之，虚则补之，热则疾之，寒则留之，陷下则灸之，不盛不虚以经取之。盛者寸口大三倍于人迎，虚者则寸口反小于人迎也。

大肠手阳明之脉，起于大指次指之端，循指上廉，出合谷两骨之间，上入两筋之中，循臂上廉，入肘外廉，上臑外前廉，上肩，出髃骨之前廉，上出于柱骨之会上，下入缺盆，络肺，下膈，属大肠；其支者，从缺盆上颈贯颊，入下齿中，还出挟口，交人中，左之右，右之左，上挟鼻孔。是动则病齿痛颈肿。是主津所生病者，目黄口干，鼽衄，喉痹，肩前臑痛，大指次指痛不用。气有余则当脉所过者热肿，虚则寒栗不复。为此诸病，盛则泻之，虚则补之，热则疾之，寒则留之，陷下则灸之，不盛不虚以经取之。盛者人迎大三倍于寸口，虚者人迎反小于寸口也。

胃足阳明之脉，起于鼻，交中，旁纳太阳之脉，下循鼻外，入上齿中，还出挟口环唇，下交承浆，却循颐后下廉，出大迎，循颊车，上耳前，过客主人，循发际，至额颅；其支者，从大迎前下人迎，循喉咙，入缺盆，下膈，属胃络脾；其直者，从缺盆下乳内廉，下挟脐，入气街中；其支者，起于胃口，下循腹里，下至气街中而合，以下髀关，抵伏兔，下膝膑中，下循胫外廉，下足跗，入中指内间；其支者，下膝三寸而别，下入中指外间；其支者，别跗上，入大指间，出其端。是动则病洒洒振寒，善伸数欠，颜黑，病至则恶人与火，闻木声则惕然而惊，心欲动，独闭户塞牖而处，甚则欲上高而歌，弃衣而走，贲响腹胀，是为骭厥。是主血所生病者，狂疟，温淫汗出，鼽衄，口[image: ]
 唇胗，颈肿喉痹，大腹水肿，膝膑肿痛，循膺、乳、气街、股、伏兔、骭外廉、足跗上皆痛，中指不用。气盛则身以前皆热，其有余于胃，则消谷善饥，溺色黄。气不足则身以前皆寒栗，胃中寒则胀满。为此诸病，盛则泻之，虚则补之，热则疾之，寒则留之，陷下则灸之，不盛不虚以经取之。盛者人迎大三倍于寸口，虚者人迎反小于寸口也。

脾足太阴之脉，起于大指之端，循指内侧白肉际，过核骨后，上内踝前廉，上踹内，循胫骨后，交出厥阴之前，上膝股内前廉，入腹，属脾络胃，上膈，挟咽，连舌本，散舌下；其支者，复从胃别上膈，注心中。是动则病舌本强，食则呕，胃脘痛，腹胀善噫，得后与气则快然如衰，身体皆重。是主脾所生病者，舌本痛，体不能动摇，食不下，烦心，心下急痛，溏瘕泄，水闭，黄疸，不能卧，强立股膝内肿厥，足大指不用。为此诸病，盛则泻之，虚则补之，热则疾之，寒则留之，陷下则灸之，不盛不虚以经取之。盛者寸口大三倍于人迎，虚者寸口反小于人迎也。

心手少阴之脉，起于心中，出属心系，下膈，络小肠；其支者，从心系上挟咽，系目系；其直者，复从心系却上肺，下出腋下，下循臑内后廉，行太阴、心主之后，下肘内，循臂内后廉，抵掌后锐骨之端，入掌内后廉，循小指之内出其端。是动则病嗌干心痛，渴而欲饮，是为臂厥。是主心所生病者，目黄胁痛，臑臂内后廉痛厥，掌中热痛。为此诸病，盛则泻之，虚则补之，热则疾之，寒则留之，陷下则灸之，不盛不虚以经取之。盛者寸口大再倍于人迎，虚者寸口反小于人迎也。

小肠手太阳之脉，起于小指之端，循手外侧上腕，出踝中，直上循臂骨下廉，出肘内侧两骨之间，上循臑外后廉，出肩解，绕肩胛，交肩上，入缺盆，络心，循咽，下膈，抵胃，属小肠；其支者，从缺盆循颈上颊，至目锐眦，却入耳中；其支者，别颊上[image: ]
 抵鼻，至目内眦，斜络于颧。是动则病嗌痛颔肿，不可以顾，肩似拔，臑似折。是主液所生病者，耳聋目黄颊肿，颈、颔、肩、臑、肘、臂外后廉痛。为此诸病，盛则泻之，虚则补之，热则疾之，寒则留之，陷下则灸之，不盛不虚以经取之。盛者人迎大再倍于寸口，虚者人迎反小于寸口也。

膀胱足太阳之脉，起于目内眦，上额交巅；其支者，从巅至耳上角；其直者，从巅入络脑，还出别下项，循肩髆内，挟脊抵腰中，入循膂，络肾属膀胱；其支者，从腰中下挟脊，贯臀入腘中；其支者，从髆内左右别下贯胛，挟脊内，过髀枢，循髀外，从后廉下合腘中，以下贯踹内，出外踝之后，循京骨，至小指外侧。是动则病冲头痛，目似脱，项如拔，脊痛，腰似折，髀不可以曲，腘如结，踹如裂，是为踝厥。是主筋所生病者，痔，疟，狂癫疾，头囟项痛，目黄泪出，鼽衄，项、背、腰、尻、腘、踹、脚皆痛，小指不用。为此诸病，盛则泻之，虚则补之，热则疾之，寒则留之，陷下则灸之，不盛不虚以经取之。盛者人迎大再倍于寸口，虚者人迎反小于寸口也。

肾足少阴之脉，起于小指之下，邪走足心，出于然骨之下，循内踝之后，别入跟中，以上踹内，出腘内廉，上股内后廉，贯脊，属肾络膀胱；其直者，从肾上贯肝膈，入肺中，循喉咙，挟舌本；其支者，从肺出络心，注胸中。是动则病饥不欲食，面如漆柴，咳唾则有血，喝喝而喘，坐而欲起，目[image: ]
 [image: ]
 如无所见，心如悬若饥状，气不足则善恐，心惕惕如人将捕之，是为骨厥。是主肾所生病者，口热舌干，咽肿上气，嗌干及痛，烦心心痛，黄疸，肠澼，脊股内后廉痛，痿厥嗜卧，足下热而痛。为此诸病，盛则泻之，虚则补之，热则疾之，寒则留之，陷下则灸之，不盛不虚以经取之。灸则强食生肉，缓带披发，大杖重履而步。盛者寸口大再倍于人迎，虚者寸口反小于人迎也。

心主手厥阴心包络之脉，起于胸中，出属心包络，下膈，历络三焦；其支者，循胸出胁，下腋三寸，上抵腋下，循臑内，行太阴少阴之间，入肘中，下臂，行两筋之间，入掌中，循中指出其端；其支者，别掌中，循小指次指出其端。是动则病手心热，臂肘挛急，腋肿，甚则胸胁支满，心中憺憺大动，面赤目黄，喜笑不休。是主脉所生病者，烦心心痛，掌中热。为此诸病，盛则泻之，虚则补之，热则疾之，寒则留之，陷下则灸之，不盛不虚以经取之。盛者寸口大一倍于人迎，虚者寸口反小于人迎也。

三焦手少阳之脉，起于小指次指之端，上出两指之间，循手表腕，出臂外两骨之间，上贯肘，循臑外上肩，而交出足少阳之后，入缺盆，布膻中，散络心包，下膈，循属三焦；其支者，从膻中上出缺盆，上项，系耳后，直上出耳上角，以屈下颊至[image: ]
 ；其支者，从耳后入耳中，出走耳前，过客主人前，交颊，至目锐眦。是动则病耳聋浑浑[image: ]

 ，嗌肿喉痹。是主气所生病者，汗出，目锐眦痛，颊痛，耳后、肩、臑、肘、臂外皆痛，小指次指不用。为此诸病，盛则泻之，虚则补之，热则疾之，寒则留之，陷下则灸之，不盛不虚以经取之。盛者人迎大一倍于寸口，虚者人迎反小于寸口也。

胆足少阳之脉，起于目锐眦，上抵头角，下耳后，循颈，行手少阳之前，至肩上，却交出手少阳之后，入缺盆；其支者，从耳后入耳中，出走耳前，至目锐眦后；其支者，别锐眦，下大迎，合于手少阳，抵于[image: ]
 ，下加颊车，下颈，合缺盆，以下胸中，贯膈，络肝属胆，循胁里，出气街，绕毛际，横入髀厌中；其直者，从缺盆下腋，循胸过季胁，下合髀厌中，以下循髀阳，出膝外廉，下外辅骨之前，直下抵绝骨之端，下出外踝之前，循足跗上，入小指次指之间；其支者，别跗上，入大指之间，循大指歧骨内出其端，还贯爪甲，出三毛。是动则病口苦，善太息，心胁痛不能转侧，甚则面微有尘，体无膏泽，足外反热，是为阳厥。是主骨所生病者，头痛颔痛，目锐眦痛，缺盆中肿痛，腋下肿，马刀侠瘿，汗出振寒，疟，胸、胁、肋、髀、膝外至胫、绝骨、外髁前及诸节皆痛，小指次指不用。为此诸病，盛则泻之，虚则补之，热则疾之，寒则留之，陷下则灸之，不盛不虚以经取之。盛者人迎大一倍于寸口，虚者人迎反小于寸口也。

肝足厥阴之脉，起于大指丛毛之际，上循足跗上廉，去内踝一寸，上踝八寸，交出太阴之后，上腘内廉，循股阴，入毛中，环阴器，抵小腹，挟胃，属肝络胆，上贯膈，布胁肋，循喉咙之后，上入颃颡，连目系，上出额，与督脉会于巅；其支者，从目系下颊里，环唇内；其支者，复从肝别贯膈，上注肺。是动则病腰痛不可以俯仰，丈夫[image: ]
 疝，妇人少腹肿，甚则嗌干，面尘脱色。是主肝所生病者，胸满，呕逆，飧泄，狐疝，遗溺，闭癃。为此诸病，盛则泻之，虚则补之，热则疾之，寒则留之，陷下则灸之，不盛不虚以经取之。盛者寸口大一倍于人迎，虚者寸口反小于人迎也。

手太阴气绝则皮毛焦。太阴者，行气温于皮毛者也，故气不荣则皮毛焦，皮毛焦则津液去皮节，津液去皮节者，则爪枯毛折，毛折者则气先死。丙笃丁死，火胜金也。

手少阴气绝则脉不通。少阴者心脉也，心者脉之合也，脉不通则血不流，血不流则色不泽，故其面黑如漆柴者，血先死。壬笃癸死，水胜火也。

足太阴气绝则脉不荣肌肉。唇舌者，肌肉之本也，脉不荣则肌肉软，肌肉软则舌萎人中满，人中满则唇反，唇反者肉先死。甲笃乙死，木胜土也。

足少阴气绝则骨枯。少阴者冬脉也，伏行而濡骨髓者也，故骨不濡则肉不能著也，骨肉不相亲则肉软却，肉软却故齿长而垢，发无泽，发无泽者骨先死。戊笃己死，土胜水也。

足厥阴气绝则筋绝。厥阴者肝脉也，肝者筋之合也，筋者聚于阴器，而脉络于舌本也，故脉弗荣则筋急，筋急则引舌与卵，故唇青舌卷卵缩，则筋先死。庚笃辛死，金胜木也。

五阴气俱绝则目系转，转则目运，目运者为志先死，志先死则远一日半死矣。六阳气俱绝则阴与阳相离，离则腠理发泄，绝汗乃出，故旦占夕死，夕占旦死。此十二经之败也。

经脉十二者，伏行分肉之间，深而不见；其常见者，足太阴过于内踝之上，无所隐故也。诸脉之浮而常见者，皆络脉也。六经络手阳明少阳之大络，起于五指间，上合肘中。饮酒者，卫气先行皮肤，先充络脉，络脉先盛，故卫气已平，营气乃满，而经脉大盛。脉之卒然动者，皆邪气居之，留于本末；不动则热，不坚则陷且空，不与众同，是以知其何脉之病也。

雷公曰：何以知经脉之与络脉异也？黄帝曰：经脉者常不可见也，其虚实也以气口知之，脉之见者皆络脉也。

雷公曰：细子无以明其然也。黄帝曰：诸络脉皆不能经大节之间，必行绝道而出入，复合于皮中，其会皆见于外，故诸刺络脉者，必刺其结上，甚血者虽无结，急取之以泻其邪而出其血，留之发为痹也。

凡诊络脉，脉色青则寒且痛，赤则有热。胃中寒，手鱼之络多青矣；胃中有热，鱼际络赤；其暴黑者，留久痹也；其有赤有黑有青者，寒热气也。其青短者，少气也。凡刺寒热者皆多血络，必间日而一取之，血尽而止，乃调其虚实。其青而短者少气，甚者泻之则闷，闷甚则仆不得言，闷则急坐之也。

手太阴之别，名曰列缺，起于腕上分间，并太阴之经直入掌中，散入于鱼际。其病实则手锐掌热，虚则欠[image: ]
 ，小便遗数，取之去腕一寸半，别走阳明也。

手少阴之别，名曰通里，去腕一寸，别而上行，循经入于心中，系舌本，属目系。其实则支膈，虚则不能言，取之腕后一寸，别走太阳也。

手心主之别，名曰内关，去腕二寸，出于两筋之间，循经以上系于心包，络心系。实则心痛，虚则为烦心，取之两筋间也。

手太阳之别，名曰支正，上腕五寸，内注少阴；其别者，上走肘，络肩髃。实则节弛肘废，虚则生肬，小者如指痂疥，取之所别也。

手阳明之别，名曰偏历，去腕三寸，别入太阴；其别者，上循臂，乘肩髃，上曲颊偏齿；其别者，入耳合于宗脉。实则龋、聋，虚则齿寒、痹隔，取之所别也。

手少阳之别，名曰外关，去腕二寸，外绕臂，注胸中，合心主。病实则肘挛，虚则不收，取之所别也。

足太阳之别，名曰飞阳，去踝七寸，别走少阴。实则鼻窒、头背痛，虚则鼽衄，取之所别也。

足少阳之别，名曰光明，去踝五寸，别走厥阴，下络足跗。实则厥，虚则痿躄，坐不能起，取之所别也。

足阳明之别，名曰丰隆，去踝八寸，别走太阴；其别者，循胫骨外廉，上络头项，合诸经之气，下络喉嗌。其病气逆则喉痹卒喑，实则狂癫，虚则足不收，胫枯，取之所别也。

足太阴之别，名曰公孙，去本节之后一寸，别走阳明；其别者，入络肠胃。厥气上逆则霍乱，实则腹中切痛，虚则鼓胀，取之所别也。

足少阴之别，名曰大钟，当踝后绕跟，别走太阳；其别者，并经上走于心包，下外贯腰脊。其病气逆则烦闷，实则闭癃，虚则腰痛，取之所别者也。

足厥阴之别，名曰蠡沟，去内踝五寸，别走少阳；其别者，循胫上睾，结于茎。其病气逆则睾肿卒疝，实则挺长，虚则暴痒，取之所别也。

任脉之别，名曰尾翳，下鸠尾，散于腹。实则腹皮痛，虚则痒搔，取之所别也。

督脉之别，名曰长强，挟膂上项，散头上，下当肩胛左右，别走太阳，入贯膂。实则脊强，虚则头重，高摇之，挟脊之有过者，取之所别也。

脾之大络，名曰大包，出渊腋下三寸，布胸胁。实则身尽痛，虚则百节皆纵，此脉若罗络之血者，皆取之脾之大络脉也。

凡此十五络者，实则必见，虚则必下，视之不见，求之上下，人经不同，络脉异所别也。


经别第十一

黄帝问于岐伯曰：余闻人之合于天道也，内有五脏，以应五音、五色、五时、五味、五位也；外有六腑，以应六律。六律建，阴阳诸经而合之十二月、十二辰、十二节、十二经水、十二时、十二经脉者，此五脏六腑之所以应天道。夫十二经脉者，人之所以生，病之所以成，人之所以治，病之所以起，学之所始，工之所止也，粗之所易，上之所难也。请问其离合出入奈何？岐伯稽首再拜曰：明乎哉问也！此粗之所过，上之所息也，请卒言之。

足太阳之正，别入于腘中，其一道下尻五寸，别入于肛，属于膀胱，散之肾，循膂当心入散；直者，从膂上出于项，复属于太阳，此为一经也。足少阴之正，至腘中，别走太阳而合，上至肾，当十四椎，出属带脉；直者，系舌本，复出于项，合于太阳，此为一合。成以诸阴之别，皆为正也。

足少阳之正，绕髀入毛际，合于厥阴；别者，入季胁之间，循胸里，属胆，散之肝，上贯心，以上挟咽，出颐颔中，散于面，系目系，合少阳于外眦也。足厥阴之正，别跗上，上至毛际，合于少阳，与别俱行，此为二合也。

足阳明之正，上至髀，入于腹里，属胃，散之脾，上通于心，上循咽，出于口，上[image: ]
 [image: ]
 ，还系目系，合于阳明也。足太阴之正，上至髀，合于阳明，与别俱行，上结于咽，贯舌中，此为三合也。

手太阳之正，指地，别于肩解，入腋走心，系小肠也。手少阴之正，别入于渊腋两筋之间，属于心，上走喉咙，出于面，合目内眦，此为四合也。

手少阳之正，指天，别于巅，入缺盆，下走三焦，散于胸中也。手心主之正，别下渊腋三寸，入胸中，别属三焦，出循喉咙，出耳后，合少阳完骨之下，此为五合也。

手阳明之正，从手循膺乳，别于肩髃，入柱骨下，走大肠，属于肺，上循喉咙，出缺盆，合于阳明也。手太阴之正，别入渊腋少阴之前，入走肺，散之大肠，上出缺盆，循喉咙，复合阳明，此为六合也。

经水第十二

黄帝问于岐伯曰：经脉十二者，外合于十二经水，而内属于五脏六腑。夫十二经水者，其有大小、深浅、广狭、远近各不同，五脏六腑之高下、小大、受谷之多少亦不等，相应奈何？夫经水者，受水而行之；五脏者，合神气魂魄而藏之；六腑者，受谷而行之，受气而扬之；经脉者，受血而营之。合而以治奈何？刺之深浅，灸之壮数，可得闻乎？岐伯答曰：善哉问也！天至高不可度，地至广不可量，此之谓也。且夫人生于天地之间，六合之内，此天之高、地之广也，非人力之所能度量而至也。若夫八尺之士，皮肉在此，外可度量切循而得之，其死可解剖而视之，其脏之坚脆，腑之大小，谷之多少，脉之长短，血之清浊，气之多少，十二经之多血少气，与其少血多气，与其皆多血气，与其皆少血气，皆有大数。其治以针艾，各调其经气，固其常有合乎？

黄帝曰：余闻之，快于耳，不解于心，愿卒闻之。岐伯答曰：此人之所以参天地而应阴阳也，不可不察。

足太阳外合于清水，内属于膀胱，而通水道焉。足少阳外合于渭水，内属于胆。足阳明外合于海水，内属于胃。足太阴外合于湖水，内属于脾。足少阴外合于汝水，内属于肾。足厥阴外合于渑水，内属于肝。手太阳外合于淮水，内属于小肠，而水道出焉。手少阳外合于漯水，内属于三焦。手阳明外合于江水，内属于大肠。手太阴外合于河水，内属于肺。手少阴外合于济水，内属于心。手心主外合于漳水，内属于心包。

凡此五脏六腑十二经水者，外有源泉，而内有所禀，此皆内外相贯，如环无端，人经亦然。故天为阳，地为阴，腰以上为天，腰以下为地。故海以北者为阴，湖以北者为阴中之阴，漳以南者为阳，河以北至漳者为阳中之阴，漯以南至江者为阳中之太阳，此一隅之阴阳也，所以人与天地相参也。

黄帝曰：夫经水之应经脉也，其远近浅深，水血之多少各不同，合而以刺之奈何？岐伯答曰：足阳明，五脏六腑之海也，其脉大血多，气盛热壮，刺此者，不深弗散，不留不泻也。足阳明刺深六分，留十呼。足太阳深五分，留七呼。足少阳深四分，留五呼。足太阴深三分，留四呼。足少阴深二分，留三呼。足厥阴深一分，留二呼。手之阴阳，其受气之道近，其气之来疾，其刺深者皆无过二分，其留皆无过一呼。其少长大小肥瘦，以心撩之，命曰法天之常。灸之亦然。灸而过此者，得恶火，则骨枯脉涩；刺而过此者，则脱气。

黄帝曰：夫经脉之小大，血之多少，肤之厚薄，肉之坚脆，及[image: ]
 之大小，可为度量乎？岐伯答曰：其可为度量者，取其中度也，不甚脱肉而血气不衰也。若失度之人，痟瘦而形肉脱者，恶可以度量刺乎！审切循扪按，视其寒温盛衰而调之，是谓因适而为之真也。


卷之四

经筋第十三

足太阳之筋，起于足小指，上结于踝，邪上结于膝，其下循足外侧，结于踵，上循跟，结于腘；其别者，结于踹外，上腘中内廉，与腘中并，上结于臀，上挟脊，上项；其支者，别入结于舌本；其直者，结于枕骨，上头下颜，结于鼻；其支者，为目上网，下结于[image: ]
 ；其支者，从腋后外廉，结于肩髃；其支者，入腋下，上出缺盆，上结于完骨；其支者，出缺盆，邪上出于[image: ]
 。其病小指支跟肿痛，腘挛，脊反折，项筋急，肩不举，腋支缺盆中纽痛，不可左右摇。治在燔针劫刺，以知为数，以痛为腧，名曰仲春痹也。

足少阳之筋，起于小指次指，上结外踝，上循胫外廉，结于膝外廉；其支者，别起外辅骨，上走髀，前者结于伏兔之上，后者结于尻；其直者，上乘季胁，上走腋前廉，系于膺乳，结于缺盆；直者，上出腋，贯缺盆，出太阳之前，循耳后，上额角，交巅上，下走颔，上结于[image: ]
 ；支者，结于目外眦，为外维。其病小指次指支转筋，引膝外转筋，膝不可屈伸，腘筋急，前引髀，后引尻，即上乘季胁痛，上引缺盆膺乳，颈维筋急，从左之右，右目不开，上过右角，并[image: ]
 脉而行，左络于右，故伤左角，右足不用，命曰维筋相交。治在燔针劫刺，以知为数，以痛为腧，名曰孟春痹也。

足阳明之筋，起于中三指，结于跗上，邪外上加于辅骨，上结于膝外廉，直上结于髀枢，上循胁，属脊；其直者，上循骭，结于膝；其支者，结于外辅骨，合少阳；其直者，上循伏兔，上结于髀，聚于阴器，上腹而布，至缺盆而结，上颈，上挟口，合于[image: ]
 ，下结于鼻，上合于太阳，太阳为目上网，阳明为目下网；其支者，从颊结于耳前。其病足中指支胫转筋，脚跳坚，伏兔转筋，髀前肿，[image: ]
 疝，腹筋急，引缺盆及颊，卒口僻，急者目不合，热则筋纵，目不开。颊筋有寒，则急引颊移口；有热，则筋弛纵缓不胜收，故僻。治之以马膏，膏其急者；以白酒和桂以涂其缓者，以桑钩钩之，即以生桑灰置之坎中，高下以坐等，以膏熨急颊，且饮美酒，噉美炙肉，不饮酒者自强也，为之三拊而已。治在燔针劫刺，以知为数，以痛为腧，名曰季春痹也。

足太阴之筋，起于大指之端内侧，上结于内踝；其直者，结于膝内辅骨，上循阴股，结于髀，聚于阴器，上腹，结于脐，循腹里，结于肋，散于胸中；其内者，著于脊。其病足大指支内踝痛，转筋痛，膝内辅骨痛，阴股引髀而痛，阴器纽痛上引脐，两胁痛引膺中，脊内痛。治在燔针劫刺，以知为数，以痛为腧，命曰仲秋痹也。

足少阴之筋，起于小指之下，并足太阴之筋，邪走内踝之下，结于踵，与太阳之筋合，而上结于内辅之下，并太阴之筋而上循阴股，结于阴器，循脊内挟膂，上至项，结于枕骨，与足太阳之筋合。其病足下转筋，及所过而结者皆痛及转筋。病在此者，主痫瘛及痉，在外者不能俯，在内者不能仰。故阳病者腰反折不能俯，阴病者不能仰。治在燔针劫刺，以知为数，以痛为腧，在内者熨引饮药。此筋折纽，纽发数甚者，死不治。名曰孟秋痹也。

足厥阴之筋，起于大指之上，上结于内踝之前，上循胫，上结内辅之下，上循阴股，结于阴器，络诸筋。其病足大指支内踝之前痛，内辅痛，阴股痛转筋，阴器不用，伤于内则不起，伤于寒则阴缩入，伤于热则纵挺不收。治在行水清阴气。其病转筋者，治在燔针劫刺，以知为数，以痛为腧，命曰季秋痹也。

手太阳之筋，起于小指之上，结于腕，上循臂内廉，结于肘内锐骨之后，弹之应小指之上，入结于腋下；其支者，后走腋后廉，上绕肩胛，循颈出足太阳之筋前，结于耳后完骨；其支者，入耳中；直者，出耳上，下结于颔，上属目外眦。其病小指支肘内锐骨后廉痛，循臂阴入腋下，腋下痛，腋后廉痛，绕肩胛引颈而痛，应耳中鸣，痛引颔，目瞑，良久乃得视，颈筋急，则为筋瘘颈肿。寒热在颈者，治在燔针劫刺之，以知为数，以痛为腧，其为肿者，复而锐之。名曰仲夏痹也。

手少阳之筋，起于小指次指之端，结于腕，上循臂，结于肘，上绕臑外廉，上肩走颈，合手太阳；其支者，当曲颊入系舌本；其支者，上曲牙，循耳前，属目外眦，上乘颔，结于角。其病当所过者即支转筋，舌卷。治在燔针劫刺，以知为数，以痛为腧，名曰季夏痹也。

手阳明之筋，起于大指次指之端，结于腕，上循臂，上结于肘外，上臑，结于髃；其支者，绕肩胛，挟脊；直者，从肩髃上颈；其支者，上颊结于[image: ]
 ；直者，上出手太阳之前，上左角，络头，下右颔。其病当所过者支痛及转筋，肩不举，颈不可左右视。治在燔针劫刺，以知为数，以痛为腧，名曰孟夏痹也。

手太阴之筋，起于大指之上，循指上行，结于鱼后，行寸口外侧，上循臂，结肘中，上臑内廉，入腋下，出缺盆，结肩前髃，上结缺盆，下结胸里，散贯贲，合贲下，抵季胁。其病当所过者支转筋痛，甚成息贲，胁急吐血。治在燔针劫刺，以知为数，以痛为腧，名曰仲冬痹也。

手心主之筋，起于中指，与太阴之筋并行，结于肘内廉，上臂阴，结腋下，下散前后挟胁；其支者，入腋，散胸中，结于贲。其病当所过者支转筋，前及胸痛息贲。治在燔针劫刺，以知为数，以痛为腧，名曰孟冬痹也。

手少阴之筋，起于小指之内侧，结于锐骨，上结肘内廉，上入腋，交太阴，挟乳里，结于胸中，循贲，下系于脐。其病内急，心承伏梁，下为肘网。其病当所过者支转筋，筋痛。治在燔针劫刺，以知为数，以痛为腧，其成伏梁唾血脓者，死不治。名曰季冬痹也。

经筋之病，寒则筋急，热则筋弛纵不收，阴痿不用。阳急则反折，阴急则俯不伸。焠刺者，刺寒急也，热则筋纵不收，无用燔针。

足之阳明，手之太阳，筋急则口目为噼，眦急不能卒视，治皆如右方也。


骨度第十四

黄帝问于伯高曰：《脉度》言经脉之长短，何以立之？伯高曰：先度其骨节之大小、广狭、长短，而脉度定矣。

黄帝曰：愿闻众人之度，人长七尺五寸者，其骨节之大小、长短各几何？伯高曰：头之大骨围二尺六寸，胸围四尺五寸，腰围四尺二寸。发所覆者，颅至项尺二寸；发以下至颐长一尺，君子参折。

结喉以下至缺盆中长四寸，缺盆以下至[image: ]
 骬长九寸，过则肺大，不满则肺小。[image: ]
 骬以下至天枢长八寸，过则胃大，不及则胃小。天枢以下至横骨长六寸半，过则回肠广长，不满则狭短。横骨长六寸半，横骨上廉以下至内辅之上廉长一尺八寸，内辅之上廉以下至下廉长三寸半，内辅下廉下至内踝长一尺三寸，内踝以下至地长三寸，膝腘以下至跗属长一尺六寸，跗属以下至地长三寸。故骨围大则太过，小则不及。

角以下至柱骨长一尺，行腋中不见者长四寸，腋以下至季胁长一尺二寸，季胁以下至髀枢长六寸，髀枢以下至膝中长一尺九寸，膝以下至外踝长一尺六寸，外踝以下至京骨长三寸，京骨以下至地长一寸。

耳后当完骨者广九寸，耳前当耳门者广一尺三寸，两颧之间相去七寸，两乳之间广九寸半，两髀之间广六寸半。足长一尺二寸，广四寸半。肩至肘长一尺七寸，肘至腕长一尺二寸半，腕至中指本节长四寸，本节至其末长四寸半。项发以下至膂骨长二寸半，膂骨以下至尾骶二十一节长三尺，上节长一寸四分分之一，奇分在下，故上七节至于膂骨九寸八分分之七。

此众人骨之度也，所以立经脉之长短也。是故视其经脉之在于身也，其见浮而坚，其见明而大者，多血；细而沉者，多气也。

五十营第十五

黄帝曰：余愿闻五十营奈何？岐伯答曰：天周二十八宿，宿三十六分，人气行一周千八分，日行二十八宿。人经脉上下、左右、前后二十八脉，周身十六丈二尺，以应二十八宿，漏水下百刻，以分昼夜。故人一呼脉再动，气行三寸；一吸脉亦再动，气行三寸；呼吸定息，气行六寸。十息，气行六尺；二十七息，气行一丈六尺二寸，日行二分；二百七十息，气行十六丈二尺，气行交通于中，一周于身，下水二刻，日行二十分有奇；五百四十息，气行再周于身，下水四刻，日行四十分有奇；二千七百息，气行十周于身，下水二十刻，日行五宿二十分；一万三千五百息，气行五十营于身，水下百刻，日行二十八宿，漏水皆尽，脉终矣。所谓交通者，并行一数也，故五十营备，得尽天地之寿矣，凡行八百一十丈也。

营气第十六

黄帝曰：营气之道，内谷为宝。谷入于胃，气传之肺，流溢于中，布散于外，精专者行于经隧，常营无已，终而复始，是谓天地之纪。

故气从太阴出，注手阳明，上行至面，注足阳明，下行至跗上，注大指间，与太阴合，上行抵脾，从脾注心中，循手少阴出腋下臂，注小指，合手太阳，上行乘腋出[image: ]
 内，注目内眦，上巅下项，合足太阳，循脊下尻，下行注小指之端，循足心，注足少阴，上行注肾，从肾注心，外散于胸中，循心主脉出腋下臂，出两筋之间，入掌中，出中指之端，还注小指次指之端，合手少阳，上行注膻中，散于三焦，从三焦注胆，出胁，注足少阳，下行至跗上，复从跗注大指间，合足厥阴，上行至肝，从肝上注肺，上循喉咙，入颃颡之窍，究于畜门。其支别者，上额循巅下项中，循脊入骶，是督脉也；络阴器，上过毛中，入脐中，上循腹里，入缺盆，下注肺中，复出太阴。此营气之所行也，逆顺之常也。


脉度第十七

黄帝曰：愿闻脉度。岐伯答曰：手之六阳，从手至头，长五尺，五六三丈。手之六阴，从手至胸中，三尺五寸，三六一丈八尺，五六三尺，合二丈一尺。足之六阳，从足上至头，八尺，六八四丈八尺。足之六阴，从足至胸中，六尺五寸，六六三丈六尺，五六三尺，合三丈九尺。[image: ]
 脉从足至目，七尺五寸，二七一丈四尺，二五一尺，合一丈五尺。督脉、任脉各四尺五寸，二四八尺，二五一尺，合九尺。凡都合一十六丈二尺，此气之大经隧也。经脉为里，支而横者为络，络之别者为孙，盛而血者疾诛之，盛者泻之，虚者饮药以补之。

五脏常内阅于上七窍也，故肺气通于鼻，肺和则鼻能知臭香矣；心气通于舌，心和则舌能知五味矣；肝气通于目，肝和则目能辨五色矣；脾气通于口，脾和则口能知五谷矣；肾气通于耳，肾和则耳能闻五音矣。五脏不和则七窍不通，六腑不和则留为痈。故邪在腑则阳脉不和，阳脉不和则气留之，气留之则阳气盛矣。阳气太盛则阴脉不和，阴脉不和则血留之，血留之则阴气盛矣。阴气太盛，则阳气不能荣也，故曰关。阳气太盛，则阴气弗能荣也，故曰格。阴阳俱盛，不得相荣，故曰关格。关格者，不得尽期而死也。

黄帝曰：[image: ]
 脉安起安止，何气荣也？岐伯答曰：[image: ]
 脉者，少阴之别，起于然骨之后，上内踝之上，直上循阴股入阴，上循胸里入缺盆，上出人迎之前，入[image: ]
 属目内眦，合于太阳、阳[image: ]
 而上行，气并相还则为濡目，气不荣则目不合。

黄帝曰：气独行五脏，不荣六腑，何也？岐伯答曰：气之不得无行也，如水之流，如日月之行不休，故阴脉荣其脏，阳脉荣其腑，如环之无端，莫知其纪，终而复始。其流溢之气，内溉脏腑，外濡腠理。

黄帝曰：[image: ]
 脉有阴阳，何脉当其数？岐伯答曰：男子数其阳，女子数其阴，当数者为经，其不当数者为络也。

营卫生会第十八

黄帝问于岐伯曰：人焉受气？阴阳焉会？何气为营？何气为卫？营安从生？卫于焉会？老壮不同气，阴阳异位，愿闻其会。岐伯答曰：人受气于谷，谷入于胃，以传与肺，五脏六腑，皆以受气，其清者为营，浊者为卫，营在脉中，卫在脉外，营周不休，五十而复大会，阴阳相贯，如环无端。卫气行于阴二十五度，行于阳二十五度，分为昼夜，故气至阳而起，至阴而止。故曰：日中而阳陇为重阳，夜半而阴陇为重阴。故太阴主内，太阳主外，各行二十五度，分为昼夜。夜半为阴陇，夜半后而为阴衰，平旦阴尽而阳受气矣。日中为阳陇，日西而阳衰，日入阳尽而阴受气矣。夜半而大会，万民皆卧，命曰合阴，平旦阴尽而阳受气，如是无已，与天地同纪。

黄帝曰：老人之不夜瞑者，何气使然？少壮之人不昼瞑者，何气使然？岐伯答曰：壮者之气血盛，其肌肉滑，气道通，荣卫之行不失其常，故昼精而夜瞑。老者之气血衰，其肌肉枯，气道涩，五脏之气相搏，其营气衰少而卫气内伐，故昼不精，夜不瞑。

黄帝曰：愿闻营卫之所行，皆何道从来？岐伯答曰：营出于中焦，卫出于上焦。

黄帝曰：愿闻上焦之所出。岐伯答曰：上焦出于胃上口，并咽以上，贯膈而布胸中，走腋，循太阴之分而行，还至阳明，上至舌，下足阳明，常行于阳二十五度，行于阴亦二十五度，一周也，故五十度而与营俱复大会于手太阴矣。黄帝曰：人有热，饮食下胃，其气未定，汗则出，或出于面，或出于背，或出于身半，其不循卫气之道而出何也？岐伯曰：此外伤于风，内开腠理，毛蒸理泄，卫气走之，固不得循其道，此气慓悍滑疾，见开而出，故不得从其道，故命曰漏泄。

黄帝曰：愿闻中焦之所出。岐伯答曰：中焦亦并胃中，出上焦之后，此所受气者，泌糟粕，蒸津液，化其精微，上注于肺脉，乃化而为血，以奉生身，莫贵于此，故独得行于经隧，命曰营气。

黄帝曰：夫血之与气，异名同类，何谓也？岐伯答曰：营卫者精气也，血者神气也，故血之与气，异名同类焉。故夺血者无汗，夺汗者无血，故人生有两死，而无两生。

黄帝曰：愿闻下焦之所出。岐伯答曰：下焦者，别回肠，注于膀胱而渗入焉。故水谷者，常并居于胃中，成糟粕而俱下于大肠，而成下焦，渗而俱下，济泌别汁，循下焦而渗入膀胱焉。黄帝曰：人饮酒，酒亦入胃，谷未熟而小便独先下何也？岐伯答曰：酒者熟谷之液也，其气悍以清，故后谷而入，先谷而液出焉。

黄帝曰：善。余闻上焦如雾，中焦如沤，下焦如渎，此之谓也。


四时气第十九

黄帝问于岐伯曰：夫四时之气，各不同形，百病之起，皆有所生，灸刺之道，何者为定？岐伯答曰：四时之气，各有所在，灸刺之道，得气穴为定。故春取经血脉分肉之间，甚者深刺之，间者浅刺之。夏取盛经孙络，取分间绝皮肤。秋取经俞，邪在腑，取之合。冬取井荥，必深以留之。

温疟汗不出，为五十九痏。风[image: ]
 肤胀，为五十七痏，取皮肤之血者，尽取之。飧泄，补三阴交，上补阴陵泉，皆久留之，热行乃止。转筋于阳治其阳，转筋于阴治其阴，皆卒刺之。

徒[image: ]
 ，先取环谷下三寸，以铍针针之，已刺而筩之，而内之，入而复出，以尽其[image: ]
 ，必坚束之，束缓则烦悗，束急则安静，间日一刺之，[image: ]
 尽乃止。饮闭药，方刺之时徒饮之，方饮无食，方食无饮，无食他食百三十五日。

著痹不去，久寒不已，卒取其三里。肠中不便，取三里，盛泻之，虚补之。

疠风者，素刺其肿上，已刺，以锐针针其处，按出其恶气，肿尽乃止，常食方食，无食他食。

腹中常鸣，气上冲胸，喘不能久立，邪在大肠，刺肓之原、巨虚、上廉、三里。

小腹控睾，引腰脊，上冲心，邪在小肠者，连睾系，属于脊，贯肝肺，络心系。气盛则厥逆，上冲肠胃，熏肝，散于肓，结于脐。故取之肓原以散之，刺太阴以予之，取厥阴以下之，取巨虚下廉以去之，按其所过之经以调之。

善呕，呕有苦，长太息，心中憺憺，恐人将捕之，邪在胆，逆在胃，胆液泄则口苦，胃气逆则呕苦，故曰呕胆。取三里以下胃气逆，则刺少阳血络以闭胆逆，却调其虚实以去其邪。饮食不下，膈塞不通，邪在胃脘在上脘则刺抑而下之，在下脘则散而去之。

小腹痛肿，不得小便，邪在三焦约，取之太阳大络，视其络脉与厥阴小络结而血者，肿上及胃脘，取三里。

睹其色，察其目，知其散复者，视其目色，以知病之存亡也。一其形，听其动静者，持气口人迎以视其脉，坚且盛且滑者病日进，脉软者病将下，诸经实者病三日已。气口候阴，人迎候阳也。


卷之五

五邪第二十

邪在肺，则病皮肤痛，寒热，上气喘，汗出，咳动肩背。取之膺中外腧，背三节之傍，以手疾按之，快然乃刺之，取之缺盆中以越之。

邪在肝，则两胁中痛，寒中，恶血在内，行善掣，节时肿。取之行间以引胁下，补三里以温胃中，取血脉以散恶血，取耳间青脉以去其掣。

邪在脾胃，则病肌肉痛；阳气有余，阴气不足，则热中善饥；阳气不足，阴气有余，则寒中肠鸣腹痛；阴阳俱有余，若俱不足，则有寒有热。皆调于三里。

邪在肾，则病骨痛阴痹，阴痹者，按之而不得，腹胀腰痛，大便难，肩背颈项痛，时眩。取之涌泉、昆仑，视有血者尽取之。

邪在心，则病心痛，喜悲，时眩仆。视有余不足而调之其腧也。

寒热病第二十一

皮寒热者，不可附席，毛发焦，鼻槁腊，不得汗。取三阳之络，以补手太阴。肌寒热者，肌痛，毛发焦而唇槁腊，不得汗。取三阳于下以去其血者，补足太阴以出其汗。骨寒热者，病无所安，汗注不休。齿未槁，取其少阴于阴股之络；齿已槁，死不治。骨厥亦然。骨痹，举节不用而痛，汗注烦心，取三阴之经补之。身有所伤，血出多，及中风寒，若有所堕坠，四支懈惰不收，名曰体惰，取其小腹脐下三结交。三结交者，阳明、太阴也，脐下三寸关元也。厥痹者，厥气上及腹，取阴阳之络，视主病也，泻阳补阴经也。

颈侧之动脉人迎。人迎，足阳明也，在婴筋之前。婴筋之后，手阳明也，名曰扶突。次脉，手少阳脉也，名曰天牖。次脉，足太阳也，名曰天柱。腋下动脉，臂太阴也，名曰天府。阳迎头痛，胸满不得息，取之人迎。暴喑气鲠，取扶突与舌本出血。暴聋气蒙，耳目不明，取天牖。暴挛[image: ]
 眩，足不任身，取天柱。暴瘅内逆，肝肺相搏，血溢鼻口，取天府。此为天牖五部。

臂阳明有入[image: ]
 遍齿者，名曰大迎，下齿龋取之。臂恶寒补之，不恶寒泻之。足太阳有入[image: ]
 遍齿者，名曰角孙，上齿龋取之，在鼻与[image: ]
 前。方病之时其脉盛，盛则泻之，虚则补之。一曰取之出眉外。足阳明有挟鼻入于面者，名曰悬颅，属口，对入系目本，头痛，引颔取之，视有过者取之，损有余，益不足，反者益甚。足太阳有通项入于脑者，正属目本，名曰眼系，头目苦痛取之，在项中两筋间，入脑乃别。阴[image: ]
 、阳[image: ]
 ，阴阳相交，阳入阴，阴出阳，交于目锐眦，阳气盛则瞋目，阴气盛则瞑目。

热厥取足太阴、少阳，皆留之；寒厥取阳明、少阴于足，皆留之。舌纵涎下，烦悗，取足少阴。振寒洒洒，鼓颔，不得汗出，腹胀烦悗，取手太阴。

刺虚者，刺其去也；刺实者，刺其来也。春取络脉，夏取分腠，秋取气口，冬取经腧。凡此四时，各以时为齐。络脉治皮肤，分腠治肌肉，气口治筋脉，经腧治骨髓、五脏。

身有五部：伏兔一；腓二，腓者腨也；背三；五脏之俞四；项五。此五部有痈疽者死。病始手臂者，先取手阳明、太阴而汗出；病始头首者，先取项太阳而汗出；病始足胫者，先取足阳明而汗出。臂太阴可汗出，足阳明可汗出。故取阴而汗出甚者，止之于阳；取阳而汗出甚者，止之于阴。凡刺之害，中而不去则精泄，不中而去则致气；精泄则病甚而恇，致气则生为痈疽也。


癫狂第二十二

目眦外决于面者，为锐眦；在内近鼻者，为内眦。上为外眦，下为内眦。

癫疾始生，先不乐，头重痛，视举，目赤甚，作极已而烦心，候之于颜，取手太阳、阳明、太阴，血变而止。癫疾始作，而引口啼呼喘悸者，候之手阳明、太阳，左强者攻其右，右强者攻其左，血变而止。癫疾始作，先反僵，因而脊痛，候之足太阳、阳明、太阴、手太阳，血变而止。

治癫疾者，常与之居，察其所当取之处。病至，视之有过者泻之，置其血于瓠壶之中，至其发时，血独动矣。不动，灸穷骨二十壮。穷骨者，骶骨也。

骨癫疾者，[image: ]
 齿诸腧分肉皆满，而骨居，汗出烦悗，呕多沃沫，气下泄，不治。筋癫疾者，身倦挛急，脉大，刺项大经之大杼。呕多沃沫，气下泄，不治。脉癫疾者，暴仆，四肢之脉皆胀而纵。脉满，尽刺之出血；不满，灸之挟项太阳，灸带脉于腰相去三寸，诸分肉本腧。呕多沃沫，气下泄，不治。癫疾者，疾发如狂者，死不治。

狂始生，先自悲也，喜忘，苦怒，善恐者，得之忧饥，治之取手太阴、阳明，血变而止，及取足太阴、阳明。狂始发，少卧不饥，自高贤也，自辩智也，自尊贵也，善骂詈，日夜不休，治之取手阳明、太阳、太阴、舌下、少阴，视脉之盛者皆取之不盛释之也。

狂，善惊、善笑、好歌乐、妄行不休者，得之大恐，治之取手阳明、太阳、太阴。狂，目妄见、耳妄闻、善呼者，少气之所生也，治之取手太阳、太阴、阳明、足太阴、头两[image: ]
 。狂者多食，善见鬼神，善笑而不发于外者，得之有所大喜，治之取足太阴、太阳、阳明，后取手太阴、太阳、阳明。狂而新发，未应如此者，先取曲泉左右动脉，及盛者见血，有顷已；不已，以法取之，灸骨骶二十壮。

风逆，暴四肢肿，身漯漯，唏然时寒，饥则烦，饱则善变，取手太阴表里，足少阴、阳明之经，肉凊取荥，骨凊取井、经也。

厥逆为病也，足暴凊，胸若将裂，肠若将以刀切之，烦而不能食，脉大小皆涩，暖取足少阴，凊取足阳明，凊则补之，温则泻之。厥逆腹胀满，肠鸣，胸满不得息，取之下胸二胁咳而动手者，与背腧以手按之立快者是也。内闭不得溲，刺足少阴、太阳，与骶上以长针；气逆则取其太阴、阳明、厥阴，甚取少阴、阳明动者之经也。

少气，身漯漯也，言吸吸也，骨痠体重，懈惰不能动，补足少阴。短气，息短不属，动作气索，补足少阴，去血络也。


热病第二十三

偏枯，身偏不用而痛，言不变，志不乱，病在分腠之间，巨针取之，益其不足，损其有余，乃可复也。痱之为病也，身无痛者，四肢不收，智乱不甚，其言微知，可治；甚则不能言，不可治也。病先起于阳，后入于阴者，先取其阳，后取其阴，浮而取之。

热病三日，而气口静、人迎躁者，取之诸阳，五十九刺，以泻其热而出其汗，实其阴以补其不足者。身热甚，阴阳皆静者，勿刺也；其可刺者，急取之，不汗出则泄。所谓勿刺者，有死征也。热病七日八日，脉口动喘而弦者，急刺之，汗且自出，浅刺手大指间。热病七日八日，脉微小，病者溲血，口中干，一日半而死；脉代者，一日死。热病已得汗出，而脉尚躁，喘且复热，勿庸刺，喘甚者死。热病七日八日，脉不躁，躁不散数，后三日中有汗；三日不汗，四日死。未曾汗者，勿庸刺之。

热病先肤痛，窒鼻充面，取之皮，以第一针，五十九刺；苛轸鼻，索皮于肺，不得，索之火，火者心也。热病先身涩，倚而热，烦悗，唇嗌干，取之脉，以第一针，五十九刺；肤胀口干，寒汗出，索脉于心，不得，索之水，水者肾也。热病嗌干多饮，善惊，卧不能安，取之肤肉，以第六针，五十九刺；目眦青，索肉于脾，不得，索之木，木者肝也。热病面青脑痛，手足躁，取之筋间，以第四针于四逆；筋躄目浸，索筋于肝，不得，索之金，金者肺也。热病数惊，瘛疭而狂，取之脉，以第四针，急泻有余者；癫疾毛发去，索血于心，不得，索之水，水者肾也。热病身重骨痛，耳聋而好瞑，取之骨，以第四针，五十九刺；骨病不食，啮齿耳青，索骨于肾，不得，索之土，土者脾也。

热病不知所痛，耳聋不能自收，口干，阳热甚，阴颇有寒者，热在髓，死不可治。热病头痛，颞颥、目[image: ]
 脉痛，善衄，厥热病也，取之以第三针，视有余不足。热病体重，寒热痔，肠中热，取之以第四针，于其俞及下诸指间，索气于胃络，得气也。热病挟脐急痛，胸胁满，取之涌泉与阴陵泉，取以第四针，针嗌里。

热病而汗且出，及脉顺可汗者，取之鱼际、太渊、大都、太白，泻之则热去，补之则汗出；汗出太甚，取内踝上横脉以止之。热病已得汗，而脉尚躁盛，此阴脉之极也，死；其得汗而脉静者，生。热病脉尚盛躁而不得汗者，此阳脉之极也，死；脉盛躁得汗静者，生。

热病不可刺者有九：一曰汗不出，大颧发赤，哕者死；二曰泄而腹满甚者死；三曰目不明，热不已者死；四曰老人婴儿热而腹满者死；五曰汗不出，呕下血者死；六曰舌本烂，热不已者死；七曰咳而衄，汗不出，出不至足者死；八曰髓热者死；九曰热而痉者死，腰折，瘛疭，齿噤[image: ]
 也。凡此九者，不可刺也。

所谓五十九刺者，两手外内侧各三，凡十二痏；五指间各一，凡八痏，足亦如是；头入发一寸傍三分各三，凡六痏；更入发三寸边五，凡十痏；耳前后口下者各一，项中一，凡六痏；巅上一，囟会一，发际一，廉泉一，风池二，天柱二。

气满胸中喘息，取足太阴大指之端，去爪甲如薤叶，寒则留之，热则疾之，气下乃止。心疝暴痛，取足太阴、厥阴，尽刺去其血络。喉痹舌卷，口中干，烦心心痛，臂内廉痛不可及头，取手小指次指爪甲下去端如韭叶。目中赤痛，从内眦始，取之阴[image: ]
 。风痉身反折，先取足太阳之腘中及血络出血；中有寒，取三里。癃，取之阴[image: ]
 及三毛上及血络出血。男子如蛊，女子如阻，身体腰脊如解，不欲饮食，先取涌泉见血，视跗上盛者，尽见血也。


厥病第二十四

厥头痛，面若肿起而烦心，取之足阳明、太阴。厥头痛，头脉痛，心悲善泣，视头动脉反盛者，刺尽去血，后调足厥阴。厥头痛，贞贞头重而痛，泻头上五行、行五，先取手少阴，后取足少阴。厥头痛，意善忘，按之不得，取头面左右动脉，后取足太阴。厥头痛，项先痛，腰脊为应，先取天柱，后取足太阳。厥头痛，头痛甚，耳前后脉涌有热，泻出其血，后取足少阳。

真头痛，头痛甚，脑尽痛，手足寒至节，死不治。头痛不可取于腧者，有所击堕，恶血在于内；若肉伤，痛未已，可即刺，不可远取也。头痛不可刺者，大痹为恶，日作者，可令少愈，不可已。头半寒痛，先取手少阳、阳明，后取足少阳、阳明。

厥心痛，与背相控，善瘛，如从后触其心，伛偻者，肾心痛也，先取京骨、昆仑，发针不已，取然谷。厥心痛，腹胀胸满，心尤痛甚，胃心痛也，取之大都、太白。厥心痛，痛如以锥针刺其心，心痛甚者，脾心痛也，取之然谷、太溪。厥心痛，色苍苍如死状，终日不得太息，肝心痛也，取之行间、太冲。厥心痛，卧若徒居，心痛间，动作痛益甚，色不变，肺心痛也，取之鱼际、太渊。

真心痛，手足清至节，心痛甚，旦发夕死，夕发旦死。心痛不可刺者，中有盛聚，不可取于腧。

肠中有虫瘕及蛟蛕，皆不可取以小针；心腹痛，[image: ]
 作痛，肿聚往来上下行，痛有休止，腹热喜渴，涎出者，是蛟蛕也。以手聚按而坚持之，无令得移，以大针刺之，久持之，虫不动，乃出针也。[image: ]
 腹[image: ]
 痛，形中上者。

耳聋无闻，取耳中。耳鸣，取耳前动脉。耳痛不可刺者，耳中有脓，若有干耵聍，耳无闻也。耳聋，取手足小指次指爪甲上与肉交者，先取手，后取足。耳鸣，取手足中指爪甲上，左取右，右取左，先取手，后取足。

足髀不可举，侧而取之，在枢合中，以员利针，大针不可刺。病注下血，取曲泉。风痹淫泺，病不可已者，足如履冰，时如入汤中，股胫淫泺，烦心头痛，时呕时悗，眩已汗出，久则目眩，悲以喜恐，短气不乐，不出三年死也。

病本第二十五

先病而后逆者，治其本；先逆而后病者，治其本；先寒而后生病者，治其本；先病而后生寒者，治其本；先热而后生病者，治其本；先病而后生热者，治其本；先病而后泄者，治其本；先泄而后生他病者，治其本，必且调之，乃治其他病；先病而后中满者，治其标；先中满而后烦心者，治其本。

有客气，有固气。大小便不利，治其标；大小便利，治其本。病发而有余，本而标之，先治其本，后治其标；病发而不足，标而本之，先治其标，后治其本。谨察间甚，以意调之，间者并行，甚者独行。先小大便不利而后生他病者，治其本也。


杂病第二十六

厥，挟脊而痛至顶，头沉沉然，目[image: ]
 [image: ]
 然，腰脊强，取足太阳腘中血络。厥，胸满面肿，唇漯漯然，暴言难，甚则不能言，取足阳明。厥，气走喉而不能言，手足凊，大便不利，取足少阴。厥，而腹向向然，多寒气，腹中[image: ]
 [image: ]
 ，便溲难，取足太阴。

嗌干，口中热如胶，取足少阴。膝中痛，取犊鼻，以员利针，针发而间之，针大如氂，刺膝无疑。喉痹不能言，取足阳明；能言，取手阳明。疟不渴，间日而作，取足阳明；渴而间日作，取手阳明。齿痛，不恶清饮，取足阳明；恶清饮，取手阳明。聋而不痛者，取足少阳；聋而痛者，取手阳明。衄而不止，衃血流，取足太阳；衃血，取手太阳；不已，刺宛骨下；不已，刺腘中出血。腰痛，痛上寒，取足太阳、阳明；痛上热，取足厥阴；不可以俯仰，取足少阳。中热而喘，取足少阴、腘中血络。喜怒而不欲食，言益少，刺足太阴；怒而多言，刺足少阳。[image: ]
 痛，刺手阳明与[image: ]
 之盛脉出血。项痛不可俯仰，刺足太阳；不可以顾，刺手太阳也。

小腹满大，上走胃至心，淅淅身时寒热，小便不利，取足厥阴。腹满，大便不利，腹大，亦上走胸嗌，喘息喝喝然，取足少阴。腹满，食不化，腹向向然，不能大便，取足太阴。

心痛引腰脊，欲呕，取足少阴。心痛腹胀，啬啬然大便不利，取足太阴。心痛引背，不得息，刺足少阴；不已，取手少阳。心痛引小腹满，上下无常处，便溲难，刺足厥阴。心痛但短气不足以息，刺手太阴。心痛，当九节刺之，已刺按之，立已；不已，上下求之，得之立已。

[image: ]
 痛，刺足阳明曲周动脉见血，立已；不已，按人迎于经，立已。气逆上，刺膺中陷者与下胸动脉。腹痛，刺脐左右动脉，已刺按之，立已；不已，刺气街，已刺按之，立已。痿厥，为四末束悗，乃疾解之，日二，不仁者十日而知，无休，病已止。哕，以草刺鼻嚏，嚏而已；无息而疾迎引之，立已；大惊之，亦可已。

周痹第二十七

黄帝问于岐伯曰：周痹之在身也，上下移徙，随其脉上下，左右相应，间不容空，愿闻此痛，在血脉之中邪？将在分肉之间乎？何以致是？其痛之移也，间不及下针，其慉痛之时，不及定治而痛已止矣，何道使然？愿闻其故。岐伯答曰：此众痹也，非周痹也。

黄帝曰：愿闻众痹。岐伯对曰：此各在其处，更发更止，更居更起，以右应左，以左应右，非能周也，更发更休也。黄帝曰：善。刺之奈何？岐伯对曰：刺此者，痛虽已止，必刺其处，勿令复起。

帝曰：善。愿闻周痹何如？岐伯对曰：周痹者，在于血脉之中，随脉以上，随脉以下，不能左右，各当其所。黄帝曰：刺之奈何？岐伯对曰：痛从上下者，先刺其下以遏之，后刺其上以脱之；痛从下上者，先刺其上以遏之，后刺其下以脱之。

黄帝曰：善。此痛安生？何因而有名？岐伯对曰：风寒湿气，客于外分肉之间，迫切而为沫，沫得寒则聚，聚则排分肉而分裂也，分裂则痛，痛则神归之，神归之则热，热则痛解，痛解则厥，厥则他痹发，发则如是。此内不在脏，而外未发于皮，独居分肉之间，真气不能周，故命曰周痹。故刺痹者，必先切循其下之六经，视其虚实，及大络之血结而不通，及虚而脉陷空者而调之，熨而通之，其瘛坚，转引而行之。黄帝曰：善。余已得其意矣，亦得其事也。九者经巽之理，十二经脉阴阳之病也。


口问第二十八

黄帝闲居，辟左右而问于岐伯曰：余已闻九针之经，论阴阳逆顺，六经已毕，愿得口问。岐伯避席再拜曰：善乎哉问也！此先师之所口传也。

黄帝曰：愿闻口传。岐伯答曰：夫百病之始生也，皆生于风雨寒暑，阴阳喜怒，饮食居处，大惊卒恐，则血气分离，阴阳破败，经络厥绝，脉道不通，阴阳相逆，卫气稽留，经脉虚空，血气不次，乃失其常。论不在经者，请道其方。

黄帝曰：人之欠者，何气使然？岐伯答曰：卫气昼日行于阳，夜半则行于阴，阴者主夜，夜者卧；阳者主上，阴者主下。故阴气积于下，阳气未尽，阳引而上，阴引而下，阴阳相引，故数欠。阳气尽，阴气盛，则目瞑；阴气尽而阳气盛，则寤矣。泻足少阴，补足太阳。

黄帝曰：人之哕者，何气使然？岐伯曰：谷入于胃，胃气上注于肺。今有故寒气与新谷气，俱还入于胃，新故相乱，真邪相攻，气并相逆，复出于胃，故为哕。补手太阴，泻足少阴。

黄帝曰：人之唏者，何气使然？岐伯曰：此阴气盛而阳气虚，阴气疾而阳气徐，阴气盛而阳气绝，故为唏。补足太阳，泻足少阴。

黄帝曰：人之振寒者，何气使然？岐伯曰：寒气客于皮肤，阴气盛，阳气虚，故为振寒寒栗，补诸阳。

黄帝曰：人之噫者，何气使然？岐伯曰：寒气客于胃，厥逆从下上散，复出于胃，故为噫。补足太阴、阳明。一曰补眉本也。

黄帝曰：人之嚏者，何气使然？岐伯曰：阳气和利，满于心，出于鼻，故为嚏。补足太阳荥、眉本。一曰眉上也。

黄帝曰：人之亸者，何气使然？岐伯曰：胃不实则诸脉虚，诸脉虚则筋脉懈惰，筋脉懈惰则行阴用力，气不能复，故为亸。因其所在，补分肉间。

黄帝曰：人之哀而泣涕出者，何气使然？岐伯曰：心者，五脏六腑之主也；目者，宗脉之所聚也，上液之道也；口鼻者，气之门户也。故悲哀愁忧则心动，心动则五脏六腑皆摇，摇则宗脉感，宗脉感则液道开，液道开故泣涕出焉。液者，所以灌精濡空窍者也，故上液之道开则泣，泣不止则液竭，液竭则精不灌，精不灌则目无所见矣，故命曰夺精。补天柱经侠颈。

黄帝曰：人之太息者，何气使然？岐伯曰：忧思则心系急，心系急则气道约，约则不利，故太息以伸出之。补手少阴、心主、足少阳，留之也。

黄帝曰：人之涎下者，何气使然？岐伯曰：饮食者皆入于胃，胃中有热则虫动，虫动则胃缓，胃缓则廉泉开，故涎下。补足少阴。

黄帝曰：人之耳中鸣者，何气使然？岐伯曰：耳者，宗脉之所聚也，故胃中空则宗脉虚，虚则下，溜脉有所竭者，故耳鸣。补客主人、手大指爪甲上与肉交者也。

黄帝曰：人之自啮舌者，何气使然？岐伯曰：此厥逆走上，脉气辈至也。少阴气至则啮舌，少阳气至则啮颊，阳明气至则啮唇矣。视主病者，则补之。

凡此十二邪者，皆奇邪之走空窍者也。故邪之所在，皆为不足。故上气不足，脑为之不满，耳为之苦鸣，头为之苦倾，目为之眩；中气不足，溲便为之变，肠为之苦鸣；下气不足，则乃为痿厥心悗。补足外踝下留之。

黄帝曰：治之奈何？岐伯曰：肾主为欠，取足少阴；肺主为哕，取手太阴、足少阴；唏者，阴盛阳绝，故补足太阳、泻足少阴；振寒者，补诸阳；噫者，补足太阴、阳明；嚏者，补足太阳、眉本；亸，因其所在，补分肉间；泣出，补天柱经侠颈，侠颈者，头中分也；太息，补手少阴、心主，足少阳留之；涎下，补足少阴；耳鸣，补客主人、手大指爪甲上与肉交者；自啮舌，视主病者，则补之；目眩头倾，补足外踝下留之；痿厥心悗，刺足大指间上二寸留之，一曰足外踝下留之。


卷之六

师传第二十九

黄帝曰：余闻先师，有所心藏，弗著于方。余愿闻而藏之，则而行之，上以治民，下以治身，使百姓无病，上下和亲，德泽下流，子孙无忧，传于后世，无有终时，可得闻乎？岐伯曰：远乎哉问也！夫治民与自治，治彼与治此，治小与治大，治国与治家，未有逆而能治之也，夫惟顺而已矣。顺者，非独阴阳脉气之逆顺也，百姓人民皆欲顺其志也。

黄帝曰：顺之奈何？岐伯曰：入国问俗，入家问讳，上堂问礼，临病人问所便。

黄帝曰：便病人奈何？岐伯曰：夫中热消瘅则便寒，寒中之属则便热。胃中热则消谷，令人县心善饥，脐以上皮热；肠中热则出黄如糜，脐以下皮寒。胃中寒则腹胀，肠中寒则肠鸣飧泄。胃中寒、肠中热则胀而且泄；胃中热、肠中寒则疾饥，小腹痛胀。

黄帝曰：胃欲寒饮，肠欲热饮，两者相逆，便之奈何？且夫王公大人，血食之君，骄恣从欲，轻人而无能禁之，禁之则逆其志，顺之则加其病，便之奈何？治之何先？岐伯曰：人之情，莫不恶死而乐生，告之以其败，语之以其善，导之以其所便，开之以其所苦，虽有无道之人，恶有不听者乎？

黄帝曰：治之奈何？岐伯曰：春夏先治其标，后治其本；秋冬先治其本，后治其标。

黄帝曰：便其相逆者奈何？岐伯曰：便此者，食饮衣服，亦欲适寒温，寒无凄怆，暑无出汗。食饮者，热无灼灼，寒无沧沧，寒温中适，故气将持，乃不致邪僻也。

黄帝曰：《本脏》以身形、肢节、[image: ]
 肉，候五脏六腑之小大焉。今夫王公大人、临朝即位之君而问焉，谁可扪循之而后答乎？岐伯曰：身形肢节者，脏腑之盖也，非面部之阅也。

黄帝曰：五脏之气，阅于面者，余已知之矣。以肢节知而阅之奈何？岐伯曰：五脏六腑者，肺为之盖，巨肩陷咽，候见其外。黄帝曰：善。岐伯曰：五脏六腑，心为之主，缺盆为之道，[image: ]
 骨有余，以候[image: ]
 骬。黄帝曰：善。岐伯曰：肝者主为将，使之候外，欲知坚固，视目小大。黄帝曰：善。岐伯曰：脾者主为卫，使之迎粮，视唇舌好恶，以知吉凶。黄帝曰：善。岐伯曰：肾者主为外，使之远听，视耳好恶，以知其性。

黄帝曰：善。愿闻六腑之候。岐伯曰：六腑者，胃为之海，广骸大颈张胸，五谷乃容。鼻隧以长，以候大肠。唇厚人中长，以候小肠。目下果大，其胆乃横。鼻孔在外，膀胱漏泄。鼻柱中央起，三焦乃约。此所以候六腑者也。上下三等，脏安且良矣。

决气第三十

黄帝曰：余闻人有精、气、津、液、血、脉，余意以为一气耳，今乃辨为六名，余不知其所以然。岐伯曰：两神相搏，合而成形，常先身生，是谓精。何谓气？岐伯曰：上焦开发，宣五谷味，熏肤、充身、泽毛，若雾露之溉，是谓气。何谓津？岐伯曰：腠理发泄，汗出溱溱，是谓津。何谓液？岐伯曰：谷入气满，淖泽注于骨，骨属屈伸，泄泽，补益脑髓，皮肤润泽，是谓液。何谓血？岐伯曰：中焦受气取汁，变化而赤，是谓血。何谓脉？岐伯曰：壅遏营气，令无所避，是谓脉。

黄帝曰：六气者，有余不足，气之多少，脑髓之虚实，血脉之清浊，何以知之？岐伯曰：精脱者，耳聋；气脱者，目不明；津脱者，腠理开，汗大泄；液脱者，骨属屈伸不利，色夭，脑髓消，胫酸，耳数鸣；血脱者，色白，夭然不泽；脉脱者，其脉空虚。此其候也。

黄帝曰：六气者，贵贱何如？岐伯曰：六气者，各有部主也，其贵贱善恶，可为常主，然五谷与胃为大海也。


肠胃第三十一

黄帝问于伯高曰：余愿闻六腑传谷者，肠胃之小大、长短、受谷之多少奈何？伯高曰：请尽言之。谷所从出入、浅深、远近、长短之度：唇至齿长九分，口广二寸半。齿以后至会厌深三寸半，大容五合。舌重十两，长七寸，广二寸半。咽门重十两，广一寸半，至胃长一尺六寸。胃纡曲屈，伸之长二尺六寸，大一尺五寸，径五寸，大容三斗五升。小肠后附脊，左环回周迭积，其注于回肠者，外附于脐上，回运环反十六曲，大二寸半，径八分分之少半，长三丈二尺。回肠当脐，右环回周叶积而下，回运环反十六曲，大四寸，径一寸寸之少半，长二丈一尺。广肠傅脊，以受回肠，左环叶积上下，辟大八寸，径二寸寸之大半，长二尺八寸。肠胃所入至所出，长六丈四寸四分，回曲环反三十二曲也。

平人绝谷第三十二

黄帝曰：愿闻人之不食，七日而死何也？伯高曰：臣请言其故。胃大一尺五寸，径五寸，长二尺六寸，横屈，受水谷三斗五升，其中之谷常留二斗，水一斗五升而满。上焦泄气，出其精微，慓悍滑疾，下焦下溉诸肠。小肠大二寸半，径八分分之少半，长三丈二尺，受谷二斗四升，水六升三合合之大半。回肠大四寸，径一寸寸之少半，长二丈一尺，受谷一斗，水七升半。广肠大八寸，径二寸寸之大半，长二尺八寸，受谷九升三合八分合之一。肠胃之长，凡五丈八尺四寸，受水谷九斗二升一合合之大半，此肠胃所受水谷之数也。

平人则不然，胃满则肠虚，肠满则胃虚，更虚更满，故气得上下，五脏安定，血脉和利，精神乃居。故神者，水谷之精气也。故肠胃之中，常留谷二斗，水一斗五升。故平人日再后，后二升半，一日中五升，七日五七三斗五升，而留水谷尽矣。故平人不食饮七日而死者，水谷精气津液皆尽故也。

海论第三十三

黄帝问于岐伯曰：余闻刺法于夫子，夫子之所言，不离于营卫血气。夫十二经脉者，内属于腑脏，外络于肢节，夫子乃合之于四海乎？岐伯答曰：人亦有四海、十二经水。经水者，皆注于海。海有东西南北，命曰四海。黄帝曰：以人应之奈何？岐伯曰：人有髓海，有血海，有气海，有水谷之海，凡此四者，以应四海也。

黄帝曰：远乎哉！夫子之合人天地四海也，愿闻应之奈何？岐伯答曰：必先明知阴阳表里荥腧所在，四海定矣。

黄帝曰：定之奈何？岐伯曰：胃者为水谷之海，其腧上在气街，下至三里。冲脉者为十二经之海，其腧上在于大杼，下出于巨虚之上下廉。膻中者为气之海，其腧上在于柱骨之上下，前在于人迎。脑为髓之海，其腧上在于其盖，下在风府。

黄帝曰：凡此四海者，何利何害？何生何败？岐伯曰：得顺者生，得逆者败，知调者利，不知调者害。

黄帝曰：四海之逆顺奈何？岐伯曰：气海有余，则气满胸中，悗息面赤；气海不足，则气少不足以言。血海有余，则常想其身大，怫然不知其所病；血海不足，则常想其身小，狭然不知其所病。水谷之海有余，则腹满；水谷之海不足，则饥不受谷食。髓海有余，则轻劲多力，自过其度；髓海不足，则脑转耳鸣，胫酸眩冒，目无所见，懈怠安卧。

黄帝曰：余已闻逆顺，调之奈何？岐伯曰：审守其腧，而调其虚实，无犯其害，顺者得复，逆者必败。黄帝曰：善。


五乱第三十四

黄帝曰：经脉十二者，别为五行，分为四时，何失而乱？何得而治？岐伯曰：五行有序，四时有分，相顺则治，相逆则乱。

黄帝曰：何谓相顺而治？岐伯曰：经脉十二者，以应十二月。十二月者，分为四时。四时者，春秋冬夏，其气各异，营卫相随，阴阳已和，清浊不相干，如是则顺之而治。

黄帝曰：何谓相逆而乱？岐伯曰：清气在阴，浊气在阳，营气顺脉，卫气逆行，清浊相干，乱于胸中，是谓大悗。故气乱于心，则烦心密嘿，俯首静伏。乱于肺，则俯仰喘喝，接手以呼。乱于肠胃，则为霍乱。乱于臂胫，则为四厥。乱于头，则为厥逆，头重眩仆。

黄帝曰：五乱者，刺之有道乎？岐伯曰：有道以来，有道以去，审知其道，是谓身宝。黄帝曰：善。愿闻其道。岐伯曰：气在于心者，取之手少阴、心主之俞。气在于肺者，取之手太阴荥、足少阴俞。气在于肠胃者，取之足太阴、阳明，不下者，取之三里。气在于头者，取之天柱、大杼，不知，取足太阳荥俞。气在于臂足，取之先去血脉，后取其阳明、少阳之荥俞。

黄帝曰：补泻奈何？岐伯曰：徐入徐出，谓之导气。补泻无形，谓之同精。是非有余不足也，乱气之相逆也。黄帝曰：允乎哉道，明乎哉论，请著之玉版，命曰治乱也。

胀论第三十五

黄帝曰：脉之应于寸口，如何而胀？岐伯曰：其脉大坚以涩者，胀也。黄帝曰：何以知脏腑之胀也？岐伯曰：阴为脏，阳为腑。

黄帝曰：夫气之令人胀也，在于血脉之中耶？脏腑之内乎？岐伯曰：三者皆存焉，然非胀之舍也。黄帝曰：愿闻胀之舍。岐伯曰：夫胀者，皆在于脏腑之外，排脏腑而郭胸胁，胀皮肤，故命曰胀。

黄帝曰：脏腑之在胸胁腹里之内也，若匣匮之藏禁器也，各有次舍，异名而同处，一域之中，其气各异，未解其意，愿闻其故。岐伯曰：夫胸腹者，脏腑之郭也。膻中者，心主之宫城也。胃者，太仓也。咽喉、小肠者，传送也。胃之五窍者，闾里门户也。廉泉玉英者，津液之道也。故五脏六腑者，各有畔界，其病各有形状。营气循脉，卫气逆为脉胀；卫气并脉循分为肤胀。三里而泻，近者一下，远者三下，无问虚实，工在疾泻。

黄帝曰：愿闻胀形。岐伯曰：夫心胀者，烦心短气，卧不安。肺胀者，虚满而喘咳。肝胀者，胁下满而痛引小腹。脾胀者，善哕，四肢烦悗，体重不能胜衣，卧不安。肾胀者，腹满引背央央然，腰髀痛。六腑胀：胃胀者，腹满，胃脘痛，鼻闻焦臭，妨于食，大便难。大肠胀者，肠鸣而痛濯濯，冬日重感于寒，则飧泄不化。小肠胀者，少腹[image: ]
 胀，引腰而痛。膀胱胀者，少腹满而气癃。三焦胀者，气满于皮肤中，轻轻然而不坚。胆胀者，胁下痛胀，口中苦，善太息。凡此诸胀者，其道在一，明知逆顺，针数不失。泻虚补实，神去其室，致邪失正，真不可定，粗之所败，谓之夭命。补虚泻实，神归其室，久塞其空，谓之良工。

黄帝曰：胀者焉生？何因而有？岐伯曰：卫气之在身也，常然并脉循分肉，行有逆顺，阴阳相随，乃得天和，五脏更始，四时循序，五谷乃化。然后厥气在下，营卫留止，寒气逆上，真邪相攻，两气相搏，乃合为胀也。黄帝曰：善。何以解惑？岐伯曰：合之于真，三合而得。帝曰：善。

黄帝问于岐伯曰：《胀论》言：无问虚实，工在疾泻，近者一下，远者三下。今有其三而不下者，其过焉在？岐伯对曰：此言陷于肉肓而中气穴者也。不中气穴则气内闭，针不陷肓则气不行，上越中肉则卫气相乱，阴阳相逐。其于胀也，当泻不泻，气故不下，三而不下，必更其道，气下乃止，不下复始，可以万全，乌有殆者乎！其于胀也，必审其胗，当泻则泻，当补则补，如鼓应桴，恶有不下者乎！


五癃津液别第三十六

黄帝问于岐伯曰：水谷入于口，输于肠胃，其液别为五。天寒衣薄则为溺与气，天热衣厚则为汗；悲哀气并则为泣；中热胃缓则为唾。邪气内逆，则气为之闭塞而不行，不行则为水胀，余知其然也，不知其何由生，愿闻其道。

岐伯曰：水谷皆入于口，其味有五，各注其海，津液各走其道。故上焦出气，以温肌肉，充皮肤，为津；其留而不行者，为液。天暑衣厚则腠理开，故汗出；寒留于分肉之间，聚沫则为痛。天寒则腠理闭，气涩不行，水下流于膀胱，则为溺与气。

五脏六腑，心为之主，耳为之听，目为之候，肺为之相，肝为之将，脾为之卫，肾为之主外。故五脏六腑之津液，尽上渗于目，心悲气并则心系急，心系急则肺举，肺举则液上溢。夫心系急，肺不能常举，乍上乍下，故咳而泣出矣。

中热则胃中消谷，消谷则虫上下作，肠胃充郭故胃缓，胃缓则气逆，故唾出。

五谷之津液，和合而为膏者，内渗入于骨空，补益脑髓，而下流于阴股。阴阳不和，则使液溢而下流于阴，髓液皆减而下，下过度则虚，虚故腰背痛而胫酸。

阴阳气道不通，四海闭塞，三焦不泻，津液不化，水谷并行肠胃之中，别于回肠，留于下焦，不得渗膀胱，则下焦胀，水溢则为水胀。此津液五别之逆顺也。

五阅五使第三十七

黄帝问于岐伯曰：余闻刺有五官五阅，以观五气。五气者，五脏之使也，五时之副也。愿闻其五使当安出？岐伯曰：五官者，五脏之阅也。黄帝曰：愿闻其所出，令可为常。岐伯曰：脉出于气口，色见于明堂，五色更出，以应五时，各如其常，经气入脏，必当治里。

帝曰：善。五色独决于明堂乎？岐伯曰：五官已辨，阙庭必张，乃立明堂。明堂广大，蕃蔽见外，方壁高基，引垂居外，五色乃治，平博广大，寿中百岁。见此者，刺之必已，如是之人者，血气有余，肌肉坚致，故可苦已针。

黄帝曰：愿闻五官。岐伯曰：鼻者，肺之官也；目者，肝之官也；口唇者，脾之官也；舌者，心之官也；耳者，肾之官也。黄帝曰：以官何候？岐伯曰：以候五脏。故肺病者，喘息鼻张；肝病者，眦青；脾病者，唇黄；心病者，舌卷短，颧赤；肾病者，颧与颜黑。

黄帝曰：五脉安出，五色安见，其常色殆者如何？岐伯曰：五官不辨，阙庭不张，小其明堂，蕃蔽不见，又埤其墙，墙下无基，垂角去外，如是者，虽平常殆，况加疾哉！

黄帝曰：五色之见于明堂，以观五脏之气，左右高下，各有形乎？岐伯曰：腑脏之在中也，各以次舍，左右上下，各如其度也。

逆顺肥瘦第三十八

黄帝问于岐伯曰：余闻针道于夫子，众多毕悉矣。夫子之道应若失，而据未有坚然者也，夫子之问学熟乎？将审察于物而心生之乎？岐伯曰：圣人之为道者，上合于天，下合于地，中合于人事，必有明法，以起度数，法式检押，乃后可传焉。故匠人不能释尺寸而意短长，废绳墨而起平水也，工人不能置规而为圆，去矩而为方。知用此者，固自然之物，易用之教，逆顺之常也。

黄帝曰：愿闻自然奈何？岐伯曰：临深决水，不用功力，而水可竭也；循掘决冲，而经可通也。此言气之滑涩，血之清浊，行之逆顺也。

黄帝曰：愿闻人之白黑、肥瘦、少长，各有数乎？岐伯曰：年质壮大，血气充盈，肤革坚固，因加以邪，刺此者，深而留之。此肥人也。广肩腋，项肉薄，厚皮而黑色，唇临临然，其血黑以浊，其气涩以迟，其为人也，贪于取与，刺此者，深而留之，多益其数也。

黄帝曰：刺瘦人奈何？岐伯曰：瘦人者，皮薄色少，肉廉廉然，薄唇轻言，其血清气滑，易脱于气，易损于血，刺此者，浅而疾之。

黄帝曰：刺常人奈何？岐伯曰：视其白黑，各为调之，其端正敦厚者，其血气和调，刺此者，无失常数也。

黄帝曰：刺壮士真骨者奈何？岐伯曰：刺壮士真骨，坚肉缓节监监然，此人重则气涩血浊，刺此者，深而留之，多益其数；劲则气滑血清，刺此者，浅而疾之。

黄帝曰：刺婴儿奈何？岐伯曰：婴儿者，其肉脆血少气弱，刺此者，以毫针，浅刺而疾发针，日再可也。

黄帝曰：临深决水奈何？岐伯曰：血清气滑，疾泻之，则气竭焉。黄帝曰：循掘决冲奈何？岐伯曰：血浊气涩，疾泻之，则经可通也。

黄帝曰：脉行之逆顺奈何？岐伯曰：手之三阴，从脏走手；手之三阳，从手走头；足之三阳，从头走足；足之三阴，从足走腹。

黄帝曰：少阴之脉独下行何也？岐伯曰：不然。夫冲脉者，五脏六腑之海也，五脏六腑皆禀焉。其上者，出于颃颡，渗诸阳，灌诸精；其下者，注少阴之大络，出于气街，循阴股内廉，入腘中，伏行骭骨内，下至内踝之后属而别；其下者，并于少阴之经，渗三阴；其前者，伏行出跗属，下循跗，入大指间，渗诸络而温肌肉。故别络结则跗上不动，不动则厥，厥则寒矣。黄帝曰：何以明之？岐伯曰：以言导之，切而验之，其非必动，然后乃可明逆顺之行也。

黄帝曰：窘乎哉！圣人之为道也，明于日月，微于毫厘，其非夫子，孰能道之也。


血络论第三十九

黄帝曰：愿闻其奇邪而不在经者。岐伯曰：血络是也。黄帝曰：刺血络而仆者何也？血出而射者何也？血出黑而浊者何也？血出清而半为汁者何也？发针而肿者何也？血出若多若少而面色苍苍者何也？发针而面色不变而烦悗者何也？多出血而不动摇者何也？愿闻其故。

岐伯曰：脉气盛而血虚者，刺之则脱气，脱气则仆。血气俱盛而阴气多者，其血滑，刺之则射；阳气蓄积，久留而不泻者，其血黑以浊，故不能射。新饮而液渗于络，而未合和于血也，故血出而汁别焉；其不新饮者，身中有水，久则为肿。阴气积于阳，其气因于络，故刺之血未出而气先行，故肿。阴阳之气，其新相得而未和合，因而泻之，则阴阳俱脱，表里相离，故脱色而苍苍然。刺之血出多，色不变而烦悗者，刺络而虚经，虚经之属于阴者，阴脱故烦悗。阴阳相得而合为痹者，此为内溢于经，外注于络，如是者，阴阳俱有余，虽多出血而弗能虚也。

黄帝曰：相之奈何？岐伯曰：血脉盛者，坚横以赤，上下无常处，小者如针，大者如筯，则而泻之万全也，故无失数矣。失数而反，各如其度。

黄帝曰：针入而肉著者何也？岐伯曰：热气因于针，则针热，热则肉著于针，故坚焉。

阴阳清浊第四十

黄帝曰：余闻十二经脉，以应十二经水者，其五色各异，清浊不同，人之血气若一，应之奈何？岐伯曰：人之血气苟能若一，则天下为一矣，恶有乱者乎？

黄帝曰：余问一人，非问天下之众。岐伯曰：夫一人者亦有乱气，天下之众亦有乱人，其合为一耳。

黄帝曰：愿闻人气之清浊。岐伯曰：受谷者浊，受气者清。清者注阴，浊者注阳。浊而清者，上出于咽；清而浊者，则下行。清浊相干，命曰乱气。

黄帝曰：夫阴清而阳浊，浊者有清，清者有浊，清浊别之奈何？岐伯曰：气之大别，清者上注于肺，浊者下走于胃。胃之清气，上出于口；肺之浊气，下注于经，内积于海。

黄帝曰：诸阳皆浊，何阳独甚乎？岐伯曰：手太阳独受阳之浊，手太阴独受阴之清。其清者上走空窍，其浊者下行诸经。诸阴皆清，足太阴独受其浊。

黄帝曰：治之奈何？岐伯曰：清者其气滑，浊者其气涩，此气之常也。故刺阴者，深而留之；刺阳者，浅而疾之；清浊相干者，以数调之也。


卷之七

阴阳系日月第四十一

黄帝曰：余闻天为阳，地为阴，日为阳，月为阴，其合之于人奈何？岐伯曰：腰以上为天，腰以下为地，故天为阳，地为阴。故足之十二经脉，以应十二月，月生于水，故在下者为阴。手之十指，以应十日，日主火，故在上者为阳。

黄帝曰：合之于脉奈何？岐伯曰：寅者正月之生阳也，主左足之少阳；未者六月，主右足之少阳。卯者二月，主左足之太阳；午者五月，主右足之太阳。辰者三月，主左足之阳明；巳者四月，主右足之阳明，此两阳合于前，故曰阳明。申者七月之生阴也，主右足之少阴；丑者十二月，主左足之少阴。酉者八月，主右足之太阴；子者十一月，主左足之太阴。戌者九月，主右足之厥阴；亥者十月，主左足之厥阴，此两阴交尽，故曰厥阴。

甲主左手之少阳，己主右手之少阳。乙主左手之太阳，戊主右手之太阳。丙主左手之阳明，丁主右手之阳明，此两火并合，故为阳明。庚主右手之少阴，癸主左手之少阴。辛主右手之太阴，壬主左手之太阴。

故足之阳者，阴中之少阳也；足之阴者，阴中之太阴也；手之阳者，阳中之太阳也；手之阴者，阳中之少阴也。腰以上者为阳，腰以下者为阴。

其于五脏也，心为阳中之太阳，肺为阳中之少阴，肝为阴中之少阳，脾为阴中之至阴，肾为阴中之太阴。

黄帝曰：以治之奈何？岐伯曰：正月、二月、三月，人气在左，无刺左足之阳；四月、五月、六月，人气在右，无刺右足之阳；七月、八月、九月，人气在右，无刺右足之阴，十月、十一月、十二月，人气在左，无刺左足之阴。

黄帝曰：五行以东方为甲乙木，王春，春者苍色，主肝，肝者足厥阴也。今乃以甲为左手之少阳，不合于数，何也？岐伯曰：此天地之阴阳也，非四时五行之以次行也。且夫阴阳者，有名而无形，故数之可十，离之可百，散之可千，推之可万，此之谓也。

病传第四十二

黄帝曰：余受九针于夫子，而私览于诸方，或有导引行气、乔摩、灸熨、刺焫、饮药之一者，可独守耶，将尽行之乎？岐伯曰：诸方者，众人之方也，非一人之所尽行也。

黄帝曰：此乃所谓守一勿失，万物毕者也。今余已闻阴阳之要，虚实之理，倾移之过，可治之属，愿闻病之变化，淫传绝败而不可治者，可得闻乎？岐伯曰：要乎哉问！道，昭乎其如日醒，窘乎其如夜瞑，能被而服之，神与俱成，毕将服之，神自得之，生神之理，可著于竹帛，不可传于子孙。

黄帝曰：何谓日醒？岐伯曰：明于阴阳，如惑之解，如醉之醒。黄帝曰：何谓夜瞑？岐伯曰：喑乎其无声，漠乎其无形，折毛发理，正气横倾，淫邪泮衍，血脉传溜，大气入脏，腹痛下淫，可以致死，不可以致生。

黄帝曰：大气入脏奈何？岐伯曰：病先发于心，一日而之肺，三日而之肝，五日而之脾，三日不已死。冬夜半，夏日中。

病先发于肺，三日而之肝，一日而之脾，五日而之胃，十日不已死。冬日入，夏日出。

病先发于肝，三日而之脾，五日而之胃，三日而之肾，三日不已死。冬日入，夏早食。

病先发于脾，一日而之胃，二日而之肾，三日而之膂膀胱，十日不已死。冬人定，夏晏食。

病先发于胃，五日而之肾，三日而之膂膀胱，五日而上之心，二日不已死。冬夜半，夏日昳。

病先发于肾，三日而之膂膀胱，三日而上之心，三日而之小肠，三日不已死。冬大晨，夏晏晡。

病先发于膀胱，五日而之肾，一日而之小肠，一日而之心，二日不已死。冬鸡鸣，夏下晡。

诸病以次相传，如是者皆有死期，不可刺也。间一脏及二、三、四脏者，乃可刺也。


淫邪发梦第四十三

黄帝曰：愿闻淫邪泮衍奈何？岐伯曰：正邪从外袭内，而未有定舍，反淫于脏，不得定处，与营卫俱行，而与魂魄飞扬，使人卧不得安而喜梦。气淫于腑，则有余于外，不足于内；气淫于脏，则有余于内，不足于外。

黄帝曰：有余不足有形乎？岐伯曰：阴气盛，则梦涉大水而恐惧；阳气盛，则梦大火而燔焫；阴阳俱盛，则梦相杀。上盛则梦飞，下盛则梦堕。甚饥则梦取，甚饱则梦予。肝气盛则梦怒；肺气盛则梦恐惧、哭泣、飞扬；心气盛则梦善笑、恐畏；脾气盛则梦歌乐，身体重不举；肾气盛则梦腰脊两解不属。凡此十二盛者，至而泻之，立已。

厥气客于心，则梦见丘山烟火；客于肺，则梦飞扬，见金铁之奇物；客于肝，则梦见山林树木；客于脾，则梦见丘陵大泽，坏屋风雨；客于肾，则梦临渊，没居水中；客于膀胱，则梦游行；客于胃，则梦饮食；客于大肠，则梦田野；客于小肠，则梦聚邑冲衢；客于胆，则梦斗讼自刳；客于阴器，则梦接内；客于项，则梦斩首；客于胫，则梦行走而不能前，及居深地窌苑中；客于股肱，则梦礼节拜起；客于胞，则梦溲便。凡此十五不足者，至而补之，立已也。

顺气一日分为四时第四十四

黄帝曰：夫百病之所始生者，必起于燥湿寒暑风雨，阴阳喜怒，饮食居处，气合而有形，得脏而有名，余知其然也。夫百病者，多以旦慧、昼安、夕加、夜甚何也？岐伯曰：四时之气使然。

黄帝曰：愿闻四时之气。岐伯曰：春生、夏长、秋收、冬藏，是气之常也，人亦应之。以一日分为四时，朝则为春，日中为夏，日入为秋，夜半为冬。朝则人气始生，病气衰，故旦慧；日中人气长，长则胜邪，故安；夕则人气始衰，邪气始生，故加，夜半人气入脏，邪气独居于身，故甚也。

黄帝曰：其时有反者何也？岐伯曰：是不应四时之气，脏独主其病者，是必以脏气之所不胜时者甚，以其所胜时者起也。

黄帝曰：治之奈何？岐伯曰：顺天之时，而病可与期。顺者为工，逆者为粗。

黄帝曰：善。余闻刺有五变，以主五输，愿闻其数。岐伯曰：人有五脏，五脏有五变，五变有五输，故五五二十五输，以应五时。

黄帝曰：愿闻五变。岐伯曰：肝为牡脏，其色青，其时春，其日甲乙，其音角，其味酸。心为牡脏，其色赤，其时夏，其日丙丁，其音徵，其味苦。脾为牝脏，其色黄，其时长夏，其日戊己，其音宫，其味甘。肺为牝脏，其色白，其时秋，其日庚辛，其音商，其味辛。肾为牝脏，其色黑，其时冬，其日壬癸，其音羽，其味咸。是为五变。

黄帝曰：以主五输奈何？岐伯曰：脏主冬，冬刺井；色主春，春刺荥；时主夏，夏刺俞；音主长夏，长夏刺经；味主秋，秋刺合。是谓五变以主五输。

黄帝曰：诸原安合，以致六输？岐伯曰：原独不应五时，以经合之，以应其数，故六六三十六输。

黄帝曰：何谓脏主冬，时主夏，音主长夏，味主秋，色主春？愿闻其故。岐伯曰：病在脏者，取之井；病变于色者，取之荥；病时间时甚者，取之俞；病变于音者，取之经；经满而血者，病在胃及以饮食不节得病者，取之于合，故命曰味主合。是谓五变也。


外揣第四十五

黄帝曰：余闻 《九针》九篇，余亲受其调，颇得其意。夫九针者，始于一而终于九，然未得其要道也。夫九针者，小之则无内，大之则无外，深不可为下，高不可为盖，恍惚无穷，流溢无极，余知其合于天道、人事、四时之变也，然余愿杂之毫毛，浑束为一，可乎？岐伯曰：明乎哉问也！非独针道焉，夫治国亦然。

黄帝曰：余愿闻针道，非国事也。岐伯曰：夫治国者，夫惟道焉，非道，何可小大深浅杂合而为一乎？

黄帝曰：愿卒闻之。岐伯曰：日与月焉，水与镜焉，鼓与响焉。夫日月之明，不失其影；水镜之察，不失其形；鼓响之应，不后其声。动摇则应和，尽得其情。

黄帝曰：窘乎哉！昭昭之明不可蔽。其不可蔽，不失阴阳也。合而察之，切而验之，见而得之，若清水明镜之不失其形也。五音不彰，五色不明，五脏波荡，若是则内外相袭，若鼓之应桴，响之应声，影之似形。故远者司外揣内，近者司内揣外，是谓阴阳之极，天地之盖，请藏之灵兰之室，弗敢使泄也。

五变第四十六

黄帝问于少俞曰：余闻百疾之始期也，必生于风雨寒暑，循毫毛而入腠理，或复还，或留止，或为风肿汗出，或为消瘅，或为寒热，或为留痹，或为积聚，奇邪淫溢，不可胜数，愿闻其故。夫同时得病，或病此，或病彼，意者天之为人生风乎，何其异也？少俞曰：夫天之生风者，非以私百姓也，其行公平正直，犯者得之，避者得无殆，非求人而人自犯之。

黄帝曰：一时遇风，同时得病，其病各异，愿闻其故。少俞曰：善乎哉问！请论以比匠人。匠人磨斧斤、砺刀削斲材木，木之阴阳尚有坚脆，坚者不入，脆者皮弛，至其交节，而缺斤斧焉。夫一木之中，坚脆不同，坚者则刚，脆者易伤，况其材木之不同，皮之厚薄，汁之多少，而各异耶？夫木之早花先生叶者，遇春霜烈风，则花落而叶萎；久曝大旱，则脆木薄皮者，枝条汁少而叶萎；久阴淫雨，则薄皮多汁者，皮溃而漉；卒风暴起，则刚脆之木，枝折杌伤；秋霜疾风，则刚脆之木，根摇而叶落。凡此五者，各有所伤，况于人乎！

黄帝曰：以人应木奈何？少俞答曰：木之所伤也，皆伤其枝，枝之刚脆而坚，未成伤也。人之有常病也，亦因其骨节皮肤腠理之不坚固者，邪之所舍也，故常为病也。

黄帝曰：人之善病风厥漉汗者，何以候之？少俞答曰：肉不坚，腠理疏，则善病风。黄帝曰：何以候肉之不坚也？少俞答曰：[image: ]
 肉不坚而无分理者，肉不坚；肤粗而皮不致者，腠理疏。此言其浑然者。

黄帝曰：人之善病消瘅者，何以候之？少俞答曰：五脏皆柔弱者，善病消瘅。黄帝曰：何以知五脏之柔弱也？少俞答曰：夫柔弱者，必有刚强，刚强多怒，柔者易伤也。黄帝曰：何以候柔弱之与刚强？少俞答曰：此人薄皮肤，而目坚固以深者，长衡直扬，其心刚，刚则多怒，怒则气上逆，胸中蓄积，血气逆留，[image: ]
 皮充肌，血脉不行，转而为热，热则消肌肤，故为消瘅。此言其人暴刚而肌肉弱者也。

黄帝曰：人之善病寒热者，何以候之？少俞答曰：小骨弱肉者，善病寒热。黄帝曰：何以候骨之小大，肉之坚脆，色之不一也？少俞答曰：颧骨者，骨之本也。颧大则骨大，颧小则骨小。皮肤薄而其肉无[image: ]
 ，其臂懦懦然，其地色炲然，不与其天同色，污然独异，此其候也。然臂薄者，其髓不满，故善病寒热也。

黄帝曰：何以候人之善病痹者？少俞答曰：粗理而肉不坚者，善病痹。黄帝曰：痹之高下有处乎？少俞答曰：欲知其高下者，各视其部。

黄帝曰：人之善病肠中积聚者，何以候之？少俞答曰：皮肤薄而不泽，肉不坚而淖泽。如此则肠胃恶，恶则邪气留止，积聚乃作；脾胃之间，寒温不次，邪气稍至，稸积留止，大聚乃起。

黄帝曰：余闻病形，已知之矣，愿闻其时。少俞答曰：先立其年，以知其时。时高则起，时下则殆，虽不陷下，当年有冲通，其病必起，是谓因形而生病。五变之纪也。


本脏第四十七

黄帝问于岐伯曰：人之血气精神者，所以奉生而周于性命者也。经脉者，所以行血气而营阴阳，濡筋骨，利关节者也。卫气者，所以温分肉，充皮肤，肥腠理，司开阖者也。志意者，所以御精神，收魂魄，适寒温，和喜怒者也。是故血和则经脉流行，营复阴阳，筋骨劲强，关节清利矣。卫气和则分肉解利，皮肤调柔，腠理致密矣。志意和则精神专直，魂魄不散，悔怒不起，五脏不受邪矣。寒温和则六腑化谷，风痹不作，经脉通利，肢节得安矣。此人之常平也。五脏者，所以藏精神血气魂魄者也。六腑者，所以化水谷而行津液者也。此人之所以具受于天也，愚智贤不肖无以相倚也。然有其独尽天寿，而无邪僻之病，百年不衰，虽犯风雨卒寒大暑，犹弗能害也。有其不离屏蔽室内，无怵惕之恐，然犹不免于病，何也？愿闻其故。岐伯对曰：窘乎哉问也！五脏者，所以参天地，副阴阳，而连四时，化五节者也。五脏者，固有小大、高下、坚脆、端正、偏倾者；六腑亦有小大、长短、厚薄、结直、缓急。凡此二十五者各不同，或善或恶，或吉或凶，请言其方。

心小则安，邪弗能伤，易伤以忧；心大则忧不能伤，易伤于邪。心高则满于肺中，悗而善忘，难开以言；心下则脏外，易伤于寒，易恐以言。心坚则脏安守固；心脆则善病消瘅热中。心端正则和利难伤；心偏倾则操持不一，无守司也。

肺小则安，少饮，不病喘喝；肺大则多饮，善病胸痹、喉痹、逆气。肺高则上气，肩息咳；肺下则居贲迫肺，善胁下痛。肺坚则不病咳上气；肺脆则苦病消瘅易伤。肺端正则和利难伤；肺偏倾则胸偏痛也。

肝小则脏安，无胁下之病；肝大则逼胃迫咽，迫咽则苦膈中，且胁下痛。肝高则上支贲，且胁悗，为息贲；肝下则逼胃，胁下空，胁下空则易受邪。肝坚则脏安难伤；肝脆则善病消瘅易伤。肝端正则和利难伤；肝偏倾则胁下痛也。

脾小则脏安，难伤于邪也；脾大则苦凑而痛，不能疾行。脾高则引季胁而痛；脾下则下加于大肠，下加于大肠则脏苦受邪。脾坚则脏安难伤；脾脆则善病消瘅易伤。脾端正则和利难伤；脾偏倾则善满善胀也。

肾小则脏安难伤；肾大则善病腰痛，不可以俯仰，易伤以邪。肾高则苦背膂痛，不可以俯仰；肾下则腰尻痛，不可以俯仰，为狐疝。肾坚则不病腰背痛；肾脆则善病消瘅易伤。肾端正则和利难伤；肾偏倾则苦腰尻痛也。凡此二十五变者，人之所苦常病也。

黄帝曰：何以知其然也？岐伯曰：赤色小理者心小，粗理者心大。无[image: ]
 骬者心高，[image: ]
 骬小短举者心下。[image: ]
 骬长者心坚，[image: ]
 骬弱小以薄者心脆。[image: ]
 骬直下不举者心端正，[image: ]
 骬倚一方者心偏倾也。

白色小理者肺小，粗理者肺大。巨肩反膺陷喉者肺高，合腋张胁者肺下。好肩背厚者肺坚，肩背薄者肺脆。背膺厚者肺端正，胁偏疏者肺偏倾也。

青色小理者肝小，粗理者肝大。广胸反骹者肝高，合胁兔骹者肝下。胸胁好者肝坚，胁骨弱者肝脆。膺腹好相得者肝端正，胁骨偏举者肝偏倾也。

黄色小理者脾小，粗理者脾大。揭唇者脾高，唇下纵者脾下。唇坚者脾坚，唇大而不坚者脾脆。唇上下好者脾端正，唇偏举者脾偏倾也。

黑色小理者肾小，粗理者肾大。高耳者肾高，耳后陷者肾下。耳坚者肾坚，耳薄不坚者肾脆。耳好前居牙车者肾端正，耳偏高者肾偏倾也。凡此诸变者，持则安，减则病也。

帝曰：善。然非余之所问也。愿闻人之有不可病者，至尽天寿，虽有深忧大恐，怵惕之志，犹不能减也，甚寒大热，不能伤也；其有不离屏蔽室内，又无怵惕之恐，然不免于病者，何也？愿闻其故。岐伯曰：五脏六腑，邪之舍也，请言其故。五脏皆小者，少病，苦燋心，大愁忧；五脏皆大者，缓于事，难使以忧。五脏皆高者，好高举措；五脏皆下者，好出人下。五脏皆坚者，无病；五脏皆脆者，不离于病。五脏皆端正者，和利得人心；五脏皆偏倾者，邪心而善盗，不可以为人平，反复言语也。

黄帝曰：愿闻六腑之应。岐伯答曰：肺合大肠，大肠者，皮其应；心合小肠，小肠者，脉其应；肝合胆，胆者，筋其应；脾合胃，胃者，肉其应；肾合三焦膀胱，三焦膀胱者，腠理毫毛其应。

黄帝曰：应之奈何？岐伯曰：肺应皮。皮厚者大肠厚，皮薄者大肠薄，皮缓腹裹大者大肠大而长，皮急者大肠急而短，皮滑者大肠直，皮肉不相离者大肠结。

心应脉，皮厚者脉厚，脉厚者小肠厚；皮薄者脉薄，脉薄者小肠薄；皮缓者脉缓，脉缓者小肠大而长；皮薄而脉冲小者，小肠小而短；诸阳经脉皆多纡屈者，小肠结。

脾应肉，肉[image: ]
 坚大者胃厚，肉[image: ]
 么者胃薄，肉[image: ]
 小而么者胃不坚，肉[image: ]
 不称身者胃下，胃下者，下管约不利。肉[image: ]
 不坚者胃缓，肉[image: ]
 无小果累者胃急，肉[image: ]
 多小果累者胃结，胃结者，上管约不利也。

肝应爪，爪厚色黄者胆厚，爪薄色红者胆薄，爪坚色青者胆急，爪濡色赤者胆缓，爪直色白无纹者胆直，爪恶色黑多纹者胆结也。

肾应骨，密理厚皮者三焦膀胱厚，粗理薄皮者三焦膀胱薄，疏腠理者三焦膀胱缓，皮急而无毫毛者三焦膀胱急，毫毛美而粗者三焦膀胱直，稀毫毛者三焦膀胱结也。

黄帝曰：厚薄美恶皆有形，愿闻其所病。岐伯答曰：视其外应，以知其内脏，则知所病矣。


卷之八

禁服第四十八

雷公问于黄帝曰：细子得受业，通于 《九针》六十篇，旦暮勤服之，久者编绝，近者简垢，然尚讽诵弗置，未尽解于意矣。《外揣》言浑束为一，未知所谓也。夫大则无外，小则无内，大小无极，高下无度，束之奈何？士之才力，或有厚薄，智虑褊浅，不能博大深奥，自强于学未若细子。细子恐其散于后世，绝于子孙，敢问约之奈何？黄帝曰：善乎哉问也！此先师之所禁，坐私传之也，割臂歃血之盟也，子若欲得之，何不斋乎？

雷公再拜而起曰：请闻命于是也。乃斋宿三日而请曰：敢问今日正阳，细子愿以受盟。黄帝乃与俱入斋室，割臂歃血。黄帝亲祝曰：今日正阳，歃血传方，有敢背此言者，必受其殃。雷公再拜曰：细子受之。黄帝乃左握其手，右授之书，曰：慎之慎之，吾为子言之。

凡刺之理，经脉为始，营其所行，知其度量，内次五脏，外别六腑，审察卫气，为百病母，调其虚实，虚实乃止，泻其血络，血尽不殆矣。雷公曰：此皆细子之所以通，未知其所约也。黄帝曰：夫约方者，犹约囊也，囊满而弗约则输泄，方成弗约则神弗与俱。雷公曰：愿为下材者，勿满而约之。黄帝曰：未满而知约之以为工，不可以为天下师。

雷公曰：愿闻为工。黄帝曰：寸口主中，人迎主外，两者相应，俱往俱来，若引绳大小齐等，春夏人迎微大，秋冬寸口微大，如是者名曰平人。

人迎大一倍于寸口，病在足少阳；一倍而躁，在手少阳。人迎二倍，病在足太阳；二倍而躁，病在手太阳。人迎三倍，病在足阳明；三倍而躁，病在手阳明。盛则为热，虚则为寒，紧则为痛痹，代则乍甚乍间。盛则泻之，虚则补之，紧痛则取之分肉，代则取血络且饮药，陷下则灸之，不盛不虚以经取之，名曰经刺。人迎四倍者，且大且数，名曰溢阳。溢阳为外格，死不治。必审按其本末，察其寒热，以验其脏腑之病。

寸口大于人迎一倍，病在足厥阴；一倍而躁，在手心主。寸口二倍，病在足少阴；二倍而躁，在手少阴。寸口三倍，病在足太阴；三倍而躁，在手太阴。盛则胀满，寒中，食不化；虚则热中，出糜，少气，溺色变。紧则痛痹，代则乍痛乍止。盛则泻之，虚则补之，紧则先刺而后灸之，代则取血络而后调之，陷下则徒灸之。陷下者，脉血结于中，中有著血，血寒故宜灸之。不盛不虚以经取之。寸口四倍者，名曰内关，内关者，且大且数，死不治。必审察其本末之寒温，以验其脏腑之病。

通其营输，乃可传于大数。大数曰：盛则徒泻之，虚则徒补之，紧则灸刺且饮药，陷下则徒灸之，不盛不虚以经取之。所谓经治者，饮药，亦曰灸刺，脉急则引，脉代以弱则欲安静，用力无劳也。


五色第四十九

雷公问于黄帝曰：五色独决于明堂乎？小子未知其所谓也。黄帝曰：明堂者鼻也，阙者眉间也，庭者颜也，蕃者颊侧也，蔽者耳门也，其间欲方大，去之十步，皆见于外，如是者，寿必中百岁。

雷公曰：五官之辨奈何？黄帝曰：明堂骨高以起，平以直，五脏次于中央，六腑挟其两侧，首面上于阙庭，王宫在于下极，五脏安于胸中，真色以致，病色不见，明堂润泽以清，五官恶得无辨乎？雷公曰：其不辨者，可得闻乎？黄帝曰：五色之见也，各出其色部。部骨陷者，必不免于病矣。其色部乘袭者，虽病甚，不死矣。雷公曰：官五色奈何？黄帝曰：青黑为痛，黄赤为热，白为寒，是谓五官。

雷公曰：病之益甚，与其方衰如何？黄帝曰：外内皆在焉。切其脉口，滑小紧以沉者，病益甚，在中；人迎气大紧以浮者，其病益甚，在外。其脉口浮滑者，病日进；人迎沉而滑者，病日损。其脉口滑以沉者，病日进，在内；其人迎脉滑盛以浮者，其病日进，在外。脉之浮沉及人迎与寸口气小大等者，病难已。病之在脏，沉而大者，易已，小为逆；病在腑，浮而大者，其病易已。人迎盛坚者，伤于寒；气口盛坚者，伤于食。

雷公曰：以色言病之间甚奈何？黄帝曰：其色粗以明者为间，沉夭者为甚，其色上行者病益甚，其色下行如云彻散者病方已。五色各有脏部，有外部，有内部也。色从外部走内部者，其病从外走内；其色从内走外者，其病从内走外。病生于内者，先治其阴，后治其阳，反者益甚。其病生于外者，先治其阳，后治其阴，反者益甚。其脉滑大以代而长者，病从外来，目有所见，志有所恶，此阳气之并也，可变而已。

雷公曰：小子闻风者，百病之始也；厥痹者，寒湿之起也，别之奈何？黄帝曰：常候阙中，薄泽为风，冲浊为痹厥。此其常也，各以其色言其病。

雷公曰：人不病卒死，何以知之？黄帝曰：大气入于脏腑者，不病而卒死矣。雷公曰：病小愈而卒死者，何以知之？黄帝曰：赤色出两颧，大如母指者，病虽小愈，必卒死。黑色出于庭，大如母指，必不病而卒死。

雷公再拜曰：善哉！其死有期乎？黄帝曰：察色以言其时。雷公曰：善乎！愿卒闻之。黄帝曰：庭者，首面也；阙上者，咽喉也；阙中者，肺也；下极者，心也；直下者，肝也；肝左者，胆也；下者，脾也；方上者，胃也；中央者，大肠也；挟大肠者，肾也；当肾者，脐也；面王以上者，小肠也；面王以下者，膀胱子处也；颧者，肩也；颧后者，臂也；臂下者，手也；目内眦上者，膺乳也；挟绳而上者，背也；循牙车以上者，股也；中央者，膝也；膝以下者，胫也；当胫以下者，足也；巨分者，股里也；巨屈者，膝膑也。此五脏六腑肢节之部也，各有部分。用阴和阳，用阳和阴，当明部分，万举万当，能别左右，是谓大道，男女异位，故曰阴阳，审察泽夭，谓之良工。

沉浊为内，浮泽为外，黄赤为风，青黑为痛，白为寒，黄而膏润为脓，赤甚者为血，痛甚为挛，寒甚为皮不仁。五色各见其部，察其浮沉，以知浅深；察其泽夭，以观成败；察其散抟，以知远近；视色上下，以知病处；积神于心，以知往今。故相气不微，不知是非，属意勿去，乃知新故。色明不粗，沉夭为甚；不明不泽，其病不甚。其色散驹驹然未有聚，其病散而气痛聚未成也。

肾乘心，心先病，肾为应，色皆如是。男子色在于面王，为小腹痛，下为卵痛，其园直为茎痛，高为本，下为首，狐疝[image: ]
 阴之属也。女子在于面王，为膀胱、子处之病，散为痛，抟为聚，方员左右，各如其色形。其随而下至唇为淫；有润如膏状，为暴食不洁。左为左，右为右，其色有邪，聚散而不端，面色所指者也。

色者，青黑赤白黄，皆端满有别乡。别乡赤者，其色赤大如榆荚，在面王为不月。其色上锐，首空上向，下锐下向，在左右如法。以五色命脏，青为肝，赤为心，白为肺，黄为脾，黑为肾。肝合筋，心合脉，肺合皮，脾合肉，肾合骨也。


论勇第五十

黄帝问于少俞曰：有人于此，并行并立，其年之长少等也，衣之厚薄均也，卒然遇烈风暴雨，或病或不病，或皆病，或皆不病，其故何也？少俞曰：帝问何急？黄帝曰：愿尽闻之。少俞曰：春温风，夏阳风，秋凉风，冬寒风。凡此四时之风者，其所病各不同形。

黄帝曰：四时之风，病人如何？少俞曰：黄色薄皮弱肉者，不胜春之虚风；白色薄皮弱肉者，不胜夏之虚风；青色薄皮弱肉，不胜秋之虚风；赤色薄皮弱肉，不胜冬之虚风也。

黄帝曰：黑色不病乎？少俞曰：黑色而皮厚肉坚，固不伤于四时之风。其皮薄而肉不坚、色不一者，长夏至而有虚风者病矣。其皮厚而肌肉坚者，长夏至而有虚风不病矣。其皮厚而肌肉坚者，必重感于寒，外内皆然乃病。黄帝曰：善。

黄帝曰：夫人之忍痛与不忍痛者，非勇怯之分也。夫勇士之不忍痛者，见难则前，见痛则止；夫怯士之忍痛者，闻难则恐，遇痛不动。夫勇士之忍痛者，见难不恐，遇痛不动。夫怯士之不忍痛者，见难与痛，目转面盼，恐不能言，失气惊悸，颜色变更，乍死乍生。余见其然也，不知其何由，愿闻其故。少俞曰：夫忍痛与不忍痛者，皮肤之薄厚、肌肉之坚脆缓急之分也，非勇怯之谓也。

黄帝曰：愿闻勇怯之所由然。少俞曰：勇士者，目深以固，长衡直扬，三焦理横，其心端直，其肝大以坚，其胆满以傍，怒则气盛而胸张，肝举而胆横，眦裂而目扬，毛起而面苍。此勇士之由然者也。

黄帝曰：愿闻怯士之所由然。少俞曰：怯士者，目大而不减，阴阳相失，其焦理纵，[image: ]
 骬短而小，肝系缓，其胆不满而纵，肠胃挺，胁下空，虽方大怒，气不能满其胸，肝肺虽举，气衰复下，故不能久怒。此怯士之所由然者也。

黄帝曰：怯士之得酒，怒不避勇士者，何脏使然？少俞曰：酒者，水谷之精，熟谷之液也，其气慓悍，其入于胃中则胃胀，气上逆满于胸中，肝浮胆横。当是之时，固比于勇士，气衰则悔。与勇士同类，不知避之，名曰酒悖也。

背腧第五十一

黄帝问于岐伯曰：愿闻五脏之腧出于背者。岐伯曰：胸中大俞在杼骨之端，肺俞在三椎之傍，心俞在五椎之傍，膈俞在七椎之傍，肝俞在九椎之傍，脾俞在十一椎之傍，肾俞在十四椎之傍，皆挟脊相去三寸所，则欲得而验之，按其处，应在中而痛解，乃其俞也。灸之则可，刺之则不可。气盛则泻之，虚则补之。以火补者，毋吹其火，须自灭也。以火泻者，疾吹其火，传其艾，须其火灭也。


卫气第五十二

黄帝曰：五脏者，所以藏精神魂魄者也。六腑者，所以受水谷而行化物者也。其气内入于五脏，而外络肢节。其浮气之不循经者为卫气，其精气之行于经者为营气，阴阳相随，外内相贯，如环之无端，亭亭淳淳乎，孰能穷之。然其分别阴阳，皆有标本虚实所离之处。能别阴阳十二经者，知病之所生；知候虚实之所在者，能得病之高下；知六腑之气街者，能知解结契绍于门户；能知虚实之坚软者，知补泻之所在；能知六经标本者，可以无惑于天下。

岐伯曰：博哉圣帝之论！臣请尽意悉言之。足太阳之本在跟以上五寸中，标在两络命门。命门者，目也。足少阳之本在窍阴之间，标在窗笼之前。窗笼者，耳也。足少阴之本在内踝下上三寸中，标在背腧与舌下两脉也。足厥阴之本在行间上五寸所，标在背腧也。足阳明之本在厉兑，标在人迎颊挟颃颡也。足太阴之本在中封前上四寸之中，标在背腧与舌本也。手太阳之本在外踝之后，标在命门之上一寸也。手少阳之本在小指次指之间上二寸，标在耳后上角下外眦也。手阳明之本在肘骨中上至别阳，标在颜下合钳上也。手太阴之本在寸口之中，标在腋内动脉也。手少阴之本在锐骨之端，标在背腧也。手心主之本在掌后两筋之间二寸中，标在腋下三寸也。凡候此者，下虚则厥，下盛则热，上虚则眩，上盛则热痛。故实者绝而止之，虚者引而起之。

请言气街：胸气有街，腹气有街，头气有街，胫气有街。故气在头者，止之于脑。气在胸者，止之膺与背腧。气在腹者，止之背腧与冲脉于脐左右之动脉者。气在胫者，止之于气街与承山、踝上以下。取此者用毫针，必先按而在久，应于手，乃刺而予之。所治者，头痛眩仆，腹痛中满暴胀，及有新积。痛可移者，易已也；积不痛，难已也。

论痛第五十三

黄帝问于少俞曰：筋骨之强弱，肌肉之坚脆，皮肤之厚薄，腠理之疏密，各不同，其于针石火焫之痛何如？肠胃之厚薄、坚脆亦不等，其于毒药何如？愿尽闻之。少俞曰：人之骨强、筋弱、肉缓、皮肤厚者耐痛，其于针石之痛、火焫亦然。黄帝曰：其耐火焫者，何以知之？少俞答曰：加以黑色而美骨者，耐火焫。黄帝曰：其不耐针石之痛者，何以知之？少俞曰：坚肉薄皮者，不耐针石之痛，于火焫亦然。

黄帝曰：人之病，或同时而伤，或易已，或难已，其故何如？少俞曰：同时而伤，其身多热者易已，多寒者难已。黄帝曰：人之胜毒，何以知之？少俞曰：胃厚、色黑、大骨及肥者，皆胜毒；故其瘦而薄胃者，皆不胜毒也。

天年第五十四

黄帝问于岐伯曰：愿闻人之始生，何气筑为基，何立而为楯，何失而死，何得而生？岐伯曰：以母为基，以父为楯，失神者死，得神者生也。黄帝曰：何者为神？岐伯曰：血气已和，荣卫已通，五脏已成，神气舍心，魂魄毕具，乃成为人。

黄帝曰：人之寿夭各不同，或夭或寿，或卒死，或病久，愿闻其道。岐伯曰：五脏坚固，血脉和调，肌肉解利，皮肤致密，营卫之行不失其常，呼吸微徐，气以度行，六腑化谷，津液布扬，各如其常，故能长久。

黄帝曰：人之寿百岁而死，何以致之？岐伯曰：使道隧以长，基墙高以方，通调营卫，三部三里起，骨高肉满，百岁乃得终。

黄帝曰：其气之盛衰，以至其死，可得闻乎？岐伯曰：人生十岁，五脏始定，血气已通，其气在下，故好走。二十岁，血气始盛，肌肉方长，故好趋。三十岁，五脏大定，肌肉坚固，血脉盛满，故好步。四十岁，五脏六腑、十二经脉皆大盛以平定，腠理始疏，荣华颓落，发颇斑白，平盛不摇，故好坐。五十岁，肝气始衰，肝叶始薄，胆汁始减，目始不明。六十岁，心气始衰，苦忧悲，血气懈惰，故好卧。七十岁，脾气虚，皮肤枯。八十岁，肺气衰，魄离，故言善误。九十岁，肾气焦，四脏经脉空虚。百岁，五脏皆虚，神气皆去，形骸独居而终矣。

黄帝曰：其不能终寿而死者何如？岐伯曰：其五脏皆不坚，使道不长，空外以张，喘息暴疾，又卑基墙，薄脉少血，其肉不实，数中风寒，血气虚，脉不通，真邪相攻，乱而相引，故中寿而尽也。


逆顺第五十五

黄帝问于伯高曰：余闻气有逆顺，脉有盛衰，刺有大约，可得闻乎？伯高曰：气之逆顺者，所以应天地阴阳、四时五行也。脉之盛衰者，所以候血气之虚实有余不足。刺之大约者，必明知病之可刺，与其未可刺，与其已不可刺也。

黄帝曰：候之奈何？伯高曰：《兵法》曰：无迎逢逢之气，无击堂堂之阵。 《刺法》曰：无刺熇熇之热，无刺漉漉之汗，无刺浑浑之脉，无刺病与脉相逆者。

黄帝曰：候其可刺奈何？伯高曰：上工刺其未生者也，其次刺其未盛者也，其次刺其已衰者也。下工刺其方袭者也，与其形之盛者也，与其病之与脉相逆者也。故曰：方其盛也，勿敢毁伤，刺其已衰，事必大昌。故曰：上工治未病，不治已病。此之谓也。

五味第五十六

黄帝曰：愿闻谷气有五味，其入五脏，分别奈何？伯高曰：胃者，五脏六腑之海也，水谷皆入于胃，五脏六腑皆禀气于胃。五味各走其所喜，谷味酸，先走肝；谷味苦，先走心；谷味甘，先走脾；谷味辛，先走肺；谷味咸，先走肾。谷气津液已行，营卫大通，乃化糟粕，以次传下。

黄帝曰：营卫之行奈何？伯高曰：谷始入于胃，其精微者，先出于胃之两焦以溉五脏，别出两行营卫之道。其大气之抟而不行者，积于胸中，命曰气海，出于肺，循喉咽，故呼则出，吸则入。天地之精气，其大数常出三入一，故谷不入，半日则气衰，一日则气少矣。

黄帝曰：谷之五味，可得闻乎？伯高曰：请尽言之。五谷：秔米甘，麻酸，大豆咸，麦苦，黄黍辛。五果：枣甘，李酸，栗咸，杏苦，桃辛。五畜：牛甘，犬酸，猪咸，羊苦，鸡辛。五菜：葵甘，韭酸，藿咸，薤苦，葱辛。

五色：黄色宜甘，青色宜酸，黑色宜咸，赤色宜苦，白色宜辛。凡此五者，各有所宜。所言五宜者，脾病者，宜食秔米饭、牛肉、枣、葵；心病者，宜食麦、羊肉、杏、薤；肾病者，宜食大豆黄卷、猪肉、栗、藿；肝病者，宜食麻、犬肉、李、韭；肺病者，宜食黄黍、鸡肉、桃、葱。

五禁：肝病禁辛，心病禁咸，脾病禁酸，肾病禁甘，肺病禁苦。

肝色青，宜食甘，秔米饭、牛肉、枣、葵皆甘；心色赤，宜食酸，犬肉、麻、李、韭皆酸；脾色黄，宜食咸，大豆、豕肉、栗、藿皆咸；肺色白，宜食苦，麦、羊肉、杏、薤皆苦；肾色黑，宜食辛，黄黍、鸡肉、桃、葱皆辛。


卷之九

水胀第五十七

黄帝问于岐伯曰：水与肤胀、鼓胀、肠覃、石瘕、石水，何以别之？岐伯答曰：水始起也，目窠上微肿，如新卧起之状，其颈脉动，时咳，阴股间寒，足胫瘇，腹乃大，其水已成矣。以手按其腹，随手而起，如裹水之状，此其候也。

黄帝曰：肤胀何以候之？岐伯曰：肤胀者，寒气客于皮肤之间，[image: ]

 然不坚，腹大，身尽肿，皮厚，按其腹窅而不起，腹色不变，此其候也。鼓胀何如？岐伯曰：腹胀，身皆大，大与肤胀等也，色苍黄，腹筋起，此其候也。

肠覃何如？岐伯曰：寒气客于肠外，与卫气相搏，气不得荣，因有所系，癖而内著，恶气乃起，瘜肉乃生。其始生也，大如鸡卵，稍以益大，至其成如怀子之状，久者离岁，按之则坚，推之则移，月事以时下，此其候也。石瘕何如？岐伯曰：石瘕生于胞中，寒气客于子门，子门闭塞，气不得通，恶血当泻不泻，衃以留止，日以益大，状如怀子，月事不以时下。皆生于女子，可导而下。

黄帝曰：肤胀、鼓胀可刺邪？岐伯曰：先泻其胀之血络，后调其经，刺去其血络也。

贼风第五十八

黄帝曰：夫子言贼风邪气之伤人也，令人病焉，今有其不离屏蔽，不出室穴之中，卒然病者，非不离贼风邪气，其故何也？岐伯曰：此皆尝有所伤于湿气，藏于血脉之中，分肉之间，久留而不去；若有所堕坠，恶血在内而不去。卒然喜怒不节，饮食不适，寒温不时，腠理闭而不通。其开而遇风寒，则血气凝结，与故邪相袭，则为寒痹。其有热则汗出，汗出则受风，虽不遇贼风邪气，必有因加而发焉。

黄帝曰：今夫子之所言者，皆病人之所自知也，其毋所遇邪气，又毋怵惕之志，卒然而病者，其故何也？唯有因鬼神之事乎？岐伯曰：此亦有故邪留而未发，因而志有所恶，及有所慕，血气内乱，两气相搏。其所从来者微，视之不见，听而不闻，故似鬼神。

黄帝曰：其祝而已者，其故何也？岐伯曰：先巫者，因知百病之胜，先知其病之所从生者，可祝而已也。

卫气失常第五十九

黄帝曰：卫气之留于腹中，稸积不行，苑蕴不得常所，使人支胁，胃中满，喘呼逆息者，何以去之？伯高曰：其气积于胸中者，上取之；积于腹中者，下取之；上下皆满者，傍取之。

黄帝曰：取之奈何？伯高对曰：积于上者，泻人迎、天突、喉中；积于下者，泻三里与气街；上下皆满者，上下取之，与季胁之下一寸，重者鸡足取之。诊视其脉大而弦急，及绝不至者，及腹皮急甚者，不可刺也。黄帝曰：善。

黄帝问于伯高曰：何以知皮肉、气血、筋骨之病也？伯高曰：色起两眉薄泽者，病在皮。唇色青黄赤白黑者，病在肌肉。营气濡然者，病在血气。目色青黄赤白黑者，病在筋。耳焦枯受尘垢，病在骨。

黄帝曰：病形何如？取之奈何？伯高曰：夫百病变化，不可胜数，然皮有部，肉有柱，血气有腧，筋有结，骨有属。黄帝曰：愿闻其故。伯高曰：皮之部，腧于四末。肉之柱，在臂胫诸阳分肉之间与足少阴分间。血气之腧，腧于诸络，气血留居，则盛而起。筋部无阴无阳，无左无右，候病所在。骨之属者，骨空之所以受液而益脑髓者也。

黄帝曰：取之奈何？伯高曰：夫病变化，浮沉深浅不可胜穷，各在其处。病间者浅之，甚者深之，间者少之，甚者众之，随变而调气，故曰上工。

黄帝问于伯高曰：人之肥瘦大小寒温，有老壮少小，别之奈何？伯高对曰：人年五十已上为老，二十已上为壮，十八已上为少，六岁已上为小。

黄帝曰：何以度知其肥瘦？伯高曰：人有脂、有膏、有肉。黄帝曰：别此奈何？伯高曰：[image: ]
 肉坚，皮满者脂。[image: ]
 肉不坚，皮缓者膏。皮肉不相离者肉。

黄帝曰：身之寒温何如？伯高曰：膏者其肉淖，而粗理者身寒，细理者身热。脂者其肉坚，细理者热，粗理者寒。

黄帝曰：其肥瘦大小奈何？伯高曰：膏者多气而皮纵缓，故能纵腹垂腴。肉者身体容大。脂者其身收小。

黄帝曰：三者之气血多少何如？伯高曰：膏者多气，多气者热，热者耐寒。肉者多血，则充形，充形则平。脂者其血清，气滑少，故不能大。此别于众人者也。

黄帝曰：众人奈何？伯高曰：众人皮肉脂膏不能相加也，血与气不能相多，故其形不小不大，各自称其身，命曰众人。

黄帝曰：善。治之奈何？伯高曰：必先别其三形，血之多少，气之清浊，而后调之，治无失常经。是故膏人者，纵腹垂腴；肉人者，上下容大；脂人者，虽脂不能大。


玉版第六十

黄帝曰：余以小针为细物也，夫子乃言上合之于天，下合之于地，中合之于人，余以为过针之意矣，愿闻其故。岐伯曰：何物大于针者乎？夫大于针者，惟五兵者焉。五兵者，死之备也，非生之具。且夫人者，天地之镇也，其可不参乎？夫治民者，亦唯针焉。夫针之与五兵，其孰小乎？

黄帝曰：病之生时，有喜怒不测，饮食不节，阴气不足，阳气有余，营气不行，乃发为痈疽。阴阳不通，两热相搏，乃化为脓，小针能取之乎？岐伯曰：圣人不能使化者，为之邪不可留也。故两军相当，旗帜相望，白刃陈于中野者，此非一日之谋也。能使其民令行禁止，士卒无白刃之难者，非一日之教也，须臾之得也。夫至使身被痈疽之病，脓血之聚者，不亦离道远乎！夫痈疽之生，脓血之成也，不从天下，不从地出，积微之所生也。故圣人自治于未有形也，愚者遭其已成也。

黄帝曰：其已形，不予遭，脓已成，不予见，为之奈何？岐伯曰：脓已成，十死一生，故圣人弗使已成，而明为良方，著之竹帛，使能者踵而传之后世，无有终时者，为其不予遭也。

黄帝曰：其已有脓血而后遭乎？不导之以小针治乎？岐伯曰：以小治小者其功小，以大治大者多害，故其已成脓血者，其唯砭石铍锋之所取也。

黄帝曰：多害者其不可全乎？岐伯曰：其在逆顺焉。黄帝曰：愿闻逆顺。岐伯曰：以为伤者，其白眼青黑，眼小，是一逆也；内药而呕者，是二逆也；腹痛渴甚，是三逆也；肩项中不便，是四逆也；音嘶色脱，是五逆也。除此五者为顺矣。

黄帝曰：诸病皆有逆顺，可得闻乎？岐伯曰：腹胀，身热，脉小，是一逆也；腹鸣而满，四肢清，泄，其脉大，是二逆也；衄而不止，脉大，是三逆也；咳且溲血脱形，其脉小劲，是四逆也；咳，脱形身热，脉小以疾，是谓五逆也。如是者，不过十五日而死矣。

其腹大胀，四末清，脱形，泄甚，是一逆也；腹胀便血，其脉大时绝，是二逆也；咳溲血，形肉脱，脉搏，是三逆也；呕血，胸满引背，脉小而疾，是四逆也；咳呕腹胀，且飧泄，其脉绝，是五逆也。如是者，不及一时而死矣。工不察此者而刺之，是谓逆治。

黄帝曰：夫子之言针甚骏，以配天地，上数天文，下度地纪，内别五脏，外次六腑，经脉二十八会，尽有周纪，能杀生人，不能起死者，子能反之乎？岐伯曰：能杀生人，不能起死者也。黄帝曰：余闻之则为不仁，然愿闻其道，弗行于人。岐伯曰：是明道也，其必然也，其如刀剑之可以杀人，如饮酒使人醉也，虽勿诊，犹可知矣。

黄帝曰：愿卒闻之。岐伯曰：人之所受气者，谷也。谷之所注者，胃也。胃者，水谷气血之海也。海之所行云气者，天下也。胃之所出气血者，经隧也。经隧者，五脏六腑之大络也，迎而夺之而已矣。黄帝曰：上下有数乎？岐伯曰：迎之五里，中道而止，五至而已，五往而脏之气尽矣，故五五二十五而竭其输矣，此所谓夺其天气者也，非能绝其命而倾其寿者也。黄帝曰：愿卒闻之。岐伯曰：窥门而刺之者，死于家中；入门而刺之者，死于堂上。黄帝曰：善乎方，明哉道，请著之玉版，以为重宝，传之后世，以为刺禁，令民勿敢犯也。


五禁第六十一

黄帝问于岐伯曰：余闻刺有五禁，何谓五禁？岐伯曰：禁其不可刺也。黄帝曰：余闻刺有五夺。岐伯曰：无泻其不可夺者也。黄帝曰：余闻刺有五过。岐伯曰：补泻无过其度。黄帝曰：余闻刺有五逆。岐伯曰：病与脉相逆，命曰五逆。黄帝曰：余闻刺有九宜。岐伯曰：明知九针之论，是谓九宜。

黄帝曰：何谓五禁？愿闻其不可刺之时。岐伯曰：甲乙日自乘，无刺头，无发蒙于耳内。丙丁日自乘，无振埃于肩喉廉泉。戊己日自乘四季，无刺腹去爪泻水。庚辛日自乘，无刺关节于股膝。壬癸日自乘，无刺足胫。是谓五禁。

黄帝曰：何谓五夺？岐伯曰：形肉已夺，是一夺也；大夺血之后，是二夺也；大汗出之后，是三夺也；大泄之后，是四夺也；新产及大血之后，是五夺也。此皆不可泻。

黄帝曰：何谓五逆？岐伯曰：热病脉静，汗已出，脉盛躁，是一逆也；病泄，脉洪大，是二逆也；著痹不移，[image: ]
 肉破，身热，脉偏绝，是三逆也；淫而夺形，身热，色夭然白，及后下血衃，血衃笃重，是谓四逆也；寒热夺形，脉坚搏，是谓五逆也。

动输第六十二

黄帝曰：经脉十二，而手太阴、足少阴、阳明独动不休，何也？岐伯曰：足阳明胃脉也。胃为五脏六腑之海，其清气上注于肺，肺气从太阴而行之，其行也，以息往来，故人一呼脉再动，一吸脉亦再动，呼吸不已，故动而不止。

黄帝曰：气之过于寸口也，上十焉息？下八焉伏？何道从还？不知其极。岐伯曰：气之离脏也，卒然如弓弩之发，如水之下岸，上于鱼以反衰，其余气衰散以逆上，故其行微。

黄帝曰：足之阳明何因而动？岐伯曰：胃气上注于肺，其悍气上冲头者，循咽，上走空窍，循眼系，入络脑，出[image: ]
 ，下客主人，循牙车，合阳明，并下人迎，此胃气别走于阳明者也。故阴阳上下，其动也若一。故阳病而阳脉小者为逆，阴病而阴脉大者为逆。故阴阳俱静俱动若引绳，相倾者病。

黄帝曰：足少阴何因而动？岐伯曰：冲脉者，十二经之海也，与少阴之大络起于肾下，出于气街，循阴股内廉，邪入腘中，循胫骨内廉，并少阴之经，下入内踝之后，入足下；其别者，邪入踝，出属跗上，入大指之间，注诸络，以温足胫。此脉之常动者也。

黄帝曰：营卫之行也，上下相贯，如环之无端，今有其卒然遇邪气，及逢大寒，手足懈惰，其脉阴阳之道，相输之会，行相失也，气何由还？岐伯曰：夫四末阴阳之会者，此气之大络也。四街者，气之径路也。故络绝则径通，四末解则气从合，相输如环。黄帝曰：善。此所谓如环无端，莫知其纪，终而复始，此之谓也。

五味论第六十三

黄帝问于少俞曰：五味入于口也，各有所走，各有所病。酸走筋，多食之令人癃；咸走血，多食之令人渴；辛走气，多食之令人洞心；苦走骨，多食之令人变呕；甘走肉，多食之令人悗心。余知其然也，不知其何由，愿闻其故。

少俞答曰：酸入于胃，其气涩以收，上之两焦，弗能出入也，不出即留于胃中，胃中和温，则下注膀胱，膀胱之胞薄以懦，得酸则缩绻，约而不通，水道不行，故癃。阴者，积筋之所终也，故酸入而走筋矣。

黄帝曰：咸走血，多食之令人渴，何也？少俞曰：咸入于胃，其气上走中焦，注于脉，则血气走之，血与咸相得则凝，凝则胃中汁注之，注之则胃中竭，竭则咽路焦，故舌本干而善渴。血脉者，中焦之道也，故咸入而走血矣。

黄帝曰：辛走气，多食之令人洞心，何也？少俞曰：辛入于胃，其气走于上焦，上焦者，受气而营诸阳者也，姜韭之气熏之，营卫之气不时受之，久留心下，故洞心。辛与气俱行，故辛入而与汗俱出。

黄帝曰：苦走骨，多食之令人变呕，何也？少俞曰：苦入于胃，五谷之气皆不能胜苦，苦入下脘，三焦之道皆闭而不通，故变呕。齿者，骨之所终也，故苦入而走骨，故入而复出，知其走骨也。

黄帝曰：甘走肉，多食之令人悗心，何也？少俞曰：甘入于胃，其气弱小，不能上至于上焦，而与谷留于胃中，甘者令人柔润者也，胃柔则缓，缓则虫动，虫动则令人悗心。其气外通于肉，故甘走肉。


阴阳二十五人第六十四

黄帝曰：余闻阴阳之人何如，伯高曰：天地之间，六合之内，不离于五，人亦应之，故五五二十五人之形，而阴阳之人不与焉。其态又不合于众者五，余已知之矣。愿闻二十五人之形，血气之所生，别而以候，从外知内何如？岐伯曰：悉乎哉问也！此先师之秘也，虽伯高犹不能明之也。黄帝避席遵循而却曰：余闻之，得其人弗教，是谓重失，得而泄之，天将厌之。余愿得而明之，金柜藏之，不敢扬之。岐伯曰：先立五形金木水火土，别其五色，异其五形之人，而二十五人具矣。黄帝曰：愿卒闻之。岐伯曰：慎之慎之，臣请言之。

木形之人，比于上角，似于苍帝。其为人苍色，小头长面，大肩背，直身，小手足，有才，好劳心，少力，多忧劳于事。能春夏不能秋冬，秋冬感而病生，足厥阴佗佗然。大角之人，比于左足少阳，少阳之上遗遗然。左角之人，比于右足少阳，少阳之下随随然。[image: ]
 角之人，比于右足少阳，少阳之上推推然。判角之人，比于左足少阳，少阳之下栝栝然。

火形之人，比于上徵，似于赤帝。其为人赤色，广[image: ]
 ，锐面小头，好肩背髀腹，小手足，行安地，疾行摇肩，背肉满，有气轻财，少信多虑，见事明，好颜，急心，不寿暴死。能春夏不能秋冬，秋冬感而病生，手少阴核核然。质徵之人，比于左手太阳，太阳之上肌肌然。少徵之人，比于右手太阳，太阳之下慆慆然。右徵之人，比于右手太阳，太阳之上鲛鲛然。质判之人，比于左手太阳，太阳之下支支颐颐然。

土形之人，比于上宫，似于上古黄帝。其为人黄色，圆面大头，美肩背，大腹，美股胫，小手足，多肉，上下相称，行安地，举足浮，安心，好利人，不喜权势，善附人也。能秋冬不能春夏，春夏感而病生，足太阴敦敦然。大宫之人，比于左足阳明，阳明之上婉婉然。加宫之人，比于左足阳明，阳明之下坎坎然。少宫之人，比于右足阳明，阳明之上枢枢然。左宫之人，比于右足阳明，阳明之下兀兀然。

金形之人，比于上商，似于白帝。其为人白色，方面小头，小肩背，小腹，小手足，如骨发踵外，骨轻，身清廉，急心，静悍，善为吏。能秋冬不能春夏，春夏感而病生，手太阴敦敦然。[image: ]
 商之人，比于左手阳明，阳明之上廉廉然。右商之人，比于左手阳明，阳明之下脱脱然。左商之人，比于右手阳明，阳明之上监监然。少商之人，比于右手阳明，阳明之下严严然。

水形之人，比于上羽，似于黑帝。其为人黑色，面不平大头，廉颐，小肩，大腹，动手足，发行摇身，下尻长，背延延然，不敬畏，善欺绐人，戮死。能秋冬不能春夏，春夏感而病生，足少阴汗汗然。大羽之人，比于右足太阳，太阳之上颊颊然。少羽之人，比于左足太阳，太阳之下纡纡然。众之为人，比于右足太阳，太阳之下洁洁然。桎之为人，比于左足太阳，太阳之上安安然。是故五形之人二十五变者，众之所以相欺者是也。

黄帝曰：得其形，不得其色，何如？岐伯曰：形胜色，色胜形者，至其胜时年加，感则病行，失则忧矣。形色相得者，富贵大乐。

黄帝曰：其形色相胜之时，年加可知乎？岐伯曰：凡年忌下上之人，大忌常加九岁。七岁，十六岁，二十五岁，三十四岁，四十三岁，五十二岁，六十一岁，皆人之大忌，不可不自安也，感则病行，失则忧矣。当此之时，无为奸事，是谓年忌。

黄帝曰：夫子之言，脉之上下，血气之候，以知形气奈何？岐伯曰：足阳明之上，血气盛则髯美长；血少气多则髯短；故气少血多则髯少；血气皆少则无髯，两吻多画。足阳明之下，血气盛则下毛美长至胸；血多气少则下毛美短至脐，行则善高举足，足指少肉，足善寒；血少气多则肉而善瘃；血气皆少则无毛，有则稀枯悴，善痿厥足痹。

足少阳之上，气血盛则通髯美长；血多气少则通髯美短；血少气多则少髯；血气皆少则无髯，感于寒湿则善痹，骨痛爪枯也。足少阳之下，血气盛则胫毛美长，外踝肥；血多气少则胫毛美短，外踝皮坚而厚；血少气多则胻毛少，外踝皮薄而软；血气皆少则无毛，外踝瘦无肉。

足太阳之上，血气盛则美眉，眉有毫毛；血多气少则恶眉，面多小理；血少气多则面多肉；血气和则美色。足太阳之下，血气盛则跟肉满，踵坚；气少血多则瘦，跟空；血气皆少则喜转筋，踵下痛。

手阳明之上，血气盛则髭美；血少气多则髭恶；血气皆少则无髭。手阳明之下，血气盛则腋下毛美，手鱼肉以温；气血皆少则手瘦以寒。

手少阳之上，血气盛则眉美以长，耳色美；血气皆少则耳焦恶色。手少阳之下，血气盛则手卷多肉以温；血气皆少则寒以瘦；气少血多则瘦以多脉。

手太阳之上，血气盛则有多须，面多肉以平；血气皆少则面瘦恶色。手太阳之下，血气盛则掌肉充满；血气皆少则掌瘦以寒。

黄帝曰：二十五人者，刺之有约乎？岐伯曰：美眉者，足太阳之脉气血多；恶眉者，血气少；其肥而泽者，血气有余；肥而不泽者，气有余，血不足；瘦而无泽者，气血俱不足。审察其形气有余不足而调之，可以知逆顺矣。

黄帝曰：刺其诸阴阳奈何？岐伯曰：按其寸口、人迎，以调阴阳。切循其经络之凝涩，结而不通者，此于身皆为痛痹，甚则不行，故凝涩。凝涩者，致气以温之，血和乃止。其结络者，脉结血不行，决之乃行。故曰：气有余于上者，导而下之；气不足于上者，推而往之；其稽留不至者，因而迎之，必明于经隧，乃能持之。寒与热争者，导而行之；其宛陈血不结者，则而予之。必先明知二十五人，则血气之所在，左右上下，刺约毕也。


卷之十

五音五味第六十五

右徵与少徵，调右手太阳上。左商与左徵，调左手阳明上。少徵与大宫，调左手阳明上。右角与大角，调右足少阳下。大徵与少徵，调左手太阳上。众羽与少羽，调右足太阳下。少商与右商，调右手太阳下。桎羽与众羽，调右足太阳下。少宫与大宫，调右足阳明下。判角与少角，调右足少阳下。[image: ]
 商与上商，调右足阳明下。[image: ]
 商与上角，调左足太阳下。

上徵与右徵同，谷麦，畜羊，果杏，手少阴，脏心，色赤，味苦，时夏。上羽与大羽同，谷大豆，畜彘，果栗，足少阴，脏肾，色黑，味咸，时冬。上宫与大宫同，谷稷，畜牛，果枣，足太阴，脏脾，色黄，味甘，时季夏。上商与右商同，谷黍，畜鸡，果桃，手太阴，脏肺，色白，味辛，时秋。上角与大角同，谷麻，畜犬，果李，足厥阴，脏肝，色青，味酸，时春。

大宫与上角同，右足阳明上。左角与大角同，左足阳明上。少羽与大羽同，右足太阳下。左商与右商同，左手阳明上。加宫与大宫同，左足少阳上。质判与大宫同，左手太阳下。判角与大角同，左足少阳下。大羽与大角同，右足太阳上。大角与大宫同，右足少阳上。

右徵、少徵、质徵、上徵、判徵。右角、[image: ]
 角、上角、大角、判角。右商、少商、[image: ]
 商、上商、左商。少宫、上宫、大宫、加宫、左角宫。众羽、桎羽、上羽、大羽、少羽。

黄帝曰：妇人无须者，无血气乎？岐伯曰：冲脉、任脉皆起于胞中，上循脊里，为经络之海。其浮而外者，循腹上行，会于咽喉，别而络唇口。血气盛则充肤热肉，血独盛则澹渗皮肤，生毫毛。今妇人之生，有余于气，不足于血，以其数脱血也，冲任之脉不荣口唇，故须不生焉。

黄帝曰：士人有伤于阴，阴气绝而不起，阴不用，然其须不去，其故何也？宦者独去何也？愿闻其故。岐伯曰：宦者去其宗筋，伤其冲脉，血泻不复，皮肤内结，唇口不荣，故须不生。

黄帝曰：其有天宦者，未尝被伤，不脱于血，然其须不生，其故何也？岐伯曰：此天之所不足也。其任冲不盛，宗筋不成，有气无血，唇口不荣，故须不生。

黄帝曰：善乎哉！圣人之通万物也，若日月之光影，音声鼓响，闻其声而知其形，其非夫子，孰能明万物之精。是故圣人视其颜色，黄赤者多热气，青白者少热气，黑色者多血少气。美眉者太阳多血，通髯极须者少阳多血，美须者阳明多血，此其时然也。夫人之常数，太阳常多血少气，少阳常多气少血，阳明常多血多气，厥阴常多气少血，少阴常多血少气，太阴常多血少气，此天之常数也。


百病始生第六十六

黄帝问于岐伯曰：夫百病之始生也，皆生于风雨寒暑，清湿喜怒。喜怒不节则伤脏，风雨则伤上，清湿则伤下。三部之气，所伤异类，愿闻其会。岐伯曰：三部之气各不同，或起于阴，或起于阳，请言其方。喜怒不节则伤脏，脏伤则病起于阴也；清湿袭虚则病起于下；风雨袭虚则病起于上，是谓三部。至其淫泆，不可胜数。

黄帝曰：余固不能数，故问先师，愿卒闻其道。岐伯曰：风雨寒热不得虚，邪不能独伤人。卒然逢疾风暴雨而不病者，盖无虚，故邪不能独伤人。此必因虚邪之风，与其身形，两虚相得，乃客其形。两实相逢，众人肉坚。其中于虚邪也，因于天时，与其身形，参以虚实，大病乃成。气有定舍，因处为名，上下中外，分为三员。

是故虚邪之中人也，始于皮肤，皮肤缓则腠理开，开则邪从毛发入，入则抵深，深则毛发立，毛发立则淅然，故皮肤痛。留而不去，则传舍于络脉，在络之时，痛于肌肉，其痛之时息，大经乃代。留而不去，传舍于经，在经之时，洒淅喜惊。留而不去，传舍于输，在输之时，六经不通，四肢则肢节痛，腰脊乃强。留而不去，传舍于伏冲之脉，在伏冲之时，体重身痛。留而不去，传舍于肠胃，在肠胃之时，贲响腹胀，多寒则肠鸣飧泄，食不化，多热则溏出麋。留而不去，传舍于肠胃之外、募原之间，留著于脉，稽留而不去，息而成积。或著孙脉，或著络脉，或著经脉，或著输脉，或著于伏冲之脉，或著于膂筋，或著于肠胃之募原，上连于缓筋，邪气淫泆，不可胜论。

黄帝曰：愿尽闻其所由然。岐伯曰：其著孙络之脉而成积者，其积往来上下，臂手孙络之居也，浮而缓，不能句积而止之，故往来移行肠胃之间，水湊渗注灌，濯濯有音，有寒则腹[image: ]
 满雷引，故时切痛。其著于阳明之经，则挟脐而居，饱食则益大，饥则益小。其著于缓筋也，似阳明之积，饱食则痛，饥则安。其著于肠胃之募原也，痛而外连于缓筋，饱食则安，饥则痛。其著于伏冲之脉者，揣揣应手而动，发手则热气下于两股，如汤沃之状。其著于膂筋在肠后者，饥则积见，饱则积不见，按之不得。其著于输之脉者，闭塞不通，津液不下，孔窍干壅，此邪气之从外入内，从上下也。

黄帝曰：积之始生，至其已成奈何？岐伯曰：积之始生，得寒乃生，厥乃成积也。黄帝曰：其成积奈何？岐伯曰：厥气生足悗，悗生胫寒，胫寒则血脉凝涩，血脉凝涩则寒气上入于肠胃，入于肠胃则[image: ]
 胀，[image: ]
 胀则肠外之汁沫迫聚不得散，日以成积。卒然多食饮则肠满，起居不节、用力过度则络脉伤，阳络伤则血外溢，血外溢则衄血；阴络伤则血内溢，血内溢则后血。肠胃之络伤，则血溢于肠外，肠外有寒汁沫与血相抟，则并合凝聚不得散而积成矣。卒然外中于寒，若内伤于忧怒，则气上逆，气上逆则六输不通，温气不行，凝血蕴里而不散，津液涩渗，著而不去，而积皆成矣。

黄帝曰：其生于阴者奈何？岐伯曰：忧思伤心；重寒伤肺；忿怒伤肝；醉以入房，汗出当风伤脾；用力过度，若入房汗出浴，则伤肾。此内外三部之所生病者也。

黄帝曰：善。治之奈何？岐伯答曰：察其所痛，以知其应，有余不足，当补则补，当泻则泻，毋逆天时，是谓至治。


行针第六十七

黄帝问于岐伯曰：余闻九针于夫子，而行之于百姓，百姓之血气各不同形，或神动而气先针行，或气与针相逢，或针已出气独行，或数刺乃知，或发针而气逆，或数刺病益剧，凡此六者，各不同形，愿闻其方。

岐伯曰：重阳之人，其神易动，其气易往也。黄帝曰：何谓重阳之人？岐伯曰：重阳之人，熇熇蒿蒿，言语善疾，举足善高，心肺之脏气有余，阳气滑盛而扬，故神动而气先行。黄帝曰：重阳之人而神不先行者，何也？岐伯曰：此人颇有阴者也。黄帝曰：何以知其颇有阴也？岐伯曰：多阳者多喜，多阴者多怒，数怒者易解，故曰颇有阴，其阴阳之离合难，故其神不能先行也。

黄帝曰：其气与针相逢奈何？岐伯曰：阴阳和调，而血气淖泽滑利，故针入而气出，疾而相逢也。

黄帝曰：针已出而气独行者，何气使然？岐伯曰：其阴气多而阳气少，阴气沉而阳气浮，沉者内藏，故针已出，气乃随其后，故独行也。

黄帝曰：数刺乃知，何气使然？岐伯曰：此人之多阴而少阳，其气沉而气往难，故数刺乃知也。

黄帝曰：针入而气逆者，何气使然？岐伯曰：其气逆与其数刺病益甚者，非阴阳之气浮沉之势也，此皆粗之所败，工之所失，其形气无过焉。

上膈第六十八

黄帝曰：气为上膈者，食饮入而还出，余已知之矣。虫为下膈，下膈者，食晬时乃出，余未得其意，愿卒闻之。岐伯曰：喜怒不适，食饮不节，寒温不时，则寒汁流于肠中，流于肠中则虫寒，虫寒则积聚，守于下管，则肠胃充郭，卫气不营，邪气居之。人食则虫上食，虫上食则下管虚，下管虚则邪气胜之，积聚以留，留则痈成，痈成则下管约。其痈在管内者，即而痛深；其痈在外者，则痈外而痛浮，痈上皮热。

黄帝曰：刺之奈何？岐伯曰：微按其痈，视气所行，先浅刺其傍，稍内益深，还而刺之，毋过三行；察其沉浮，以为深浅；已刺必熨，令热入中，日使热内，邪气益衰，大痈乃溃。伍以参禁，以除其内；恬憺无为，乃能行气。后以咸苦，化谷乃下矣。

忧恚无言第六十九

黄帝问于少师曰：人之卒然忧恚而言无音者，何道之塞，何气不行，使音不彰？愿闻其方。少师答曰：咽喉者，水谷之道也。喉咙者，气之所以上下者也。会厌者，音声之户也。口唇者，音声之扇也。舌者，音声之机也。悬雍垂者，音声之关也。颃颡者，分气之所泄也。横骨者，神气所使，主发舌者也。故人之鼻洞涕出不收者，颃颡不开，分气失也。是故厌小而薄，则发气疾，其开阖利，其出气易；其厌大而厚，则开阖难，其气出迟，故重言也。人卒然无音者，寒气客于厌，则厌不能发，发不能下，至其开阖不利，故无音。

黄帝曰：刺之奈何？岐伯曰：足之少阴上系于舌，络于横骨，终于会厌，两泻其血脉，浊气乃辟。会厌之脉，上络任脉，取之天突，其厌乃发也。

寒热第七十

黄帝问于岐伯曰：寒热瘰疬在于颈腋者，皆何气使生？岐伯曰：此皆鼠瘘寒热之毒气也，留于脉而不去者也。

黄帝曰：去之奈何？岐伯曰：鼠瘘之本皆在于脏，其末上出于颈腋之间。其浮于脉中，而未内著于肌肉，而外为脓血者，易去也。

黄帝曰：去之奈何？岐伯曰：请从其本引其末，可使衰去而绝其寒热。审按其道以予之，徐往徐来以去之。其小如麦者，一刺知，三刺而已。

黄帝曰：决其生死奈何？岐伯曰：反其目视之，其中有赤脉，上下贯瞳子，见一脉，一岁死；见一脉半，一岁半死；见二脉，二岁死；见二脉半，二岁半死；见三脉，三岁而死。见赤脉不下贯瞳子，可治也。


邪客第七十一

黄帝问于伯高曰：夫邪气之客人也，或令人目不瞑者，何气使然？伯高曰：五谷入于胃也，其糟粕、津液、宗气分为三隧，故宗气积于胸中，出于喉咙，以贯心脉，而行呼吸焉。营气者，泌其津液，注之于脉，化以为血，以荣四末，内注五脏六腑，以应刻数焉。卫气者，出其悍气之慓疾，而先行于四末分肉皮肤之间，而不休者也，昼日行于阳，夜行于阴，常从足少阴之分间行于五脏六腑。今厥气客于五脏六腑，则卫气独卫其外，行于阳不得入于阴，行于阳则阳气盛，阳气盛则阳[image: ]
 满，不得入于阴，阴虚故目不瞑。

黄帝曰：善。治之奈何？伯高曰：补其不足，泻其有余，调其虚实，以通其道而去其邪；饮以半夏汤一剂，阴阳已通，其卧立至。

黄帝曰：善。此所谓决渎壅塞，经络大通，阴阳和得者也，愿闻其方。伯高曰：其汤方：以流水千里以外者八升，扬之万遍，取其清五升煮之，炊以苇薪，火沸，置秫米一升，治半夏五合，徐炊，令竭为一升半，去其滓，饮汁一小杯，日三，稍益，以知为度。故其病新发者，覆杯则卧，汗出则已矣。久者，三饮而已也。

黄帝问于伯高曰：愿闻人之肢节，以应天地奈何？伯高答曰：天圆地方，人头圆足方以应之；天有日月，人有两目；地有九州，人有九窍；天有风雨，人有喜怒；天有雷电，人有音声；天有四时，人有四肢；天有五音，人有五脏；天有六律，人有六腑；天有冬夏，人有寒热；天有十日，人有手十指；辰有十二，人有足十指、茎、垂以应之，女子不足二节，以抱人形；天有阴阳，人有夫妻；岁有三百六十五日，人有三百六十五节；地有高山，人有肩膝；地有深谷，人有腋腘；地有十二经水，人有十二经脉；地有泉脉，人有卫气；地有草蓂，人有毫毛；天有昼夜，人有卧起；天有列星，人有牙齿；地有小山，人有小节；地有山石，人有高骨；地有林木，人有募筋；地有聚邑，人有[image: ]
 肉；岁有十二月，人有十二节；地有四时不生草，人有无子。此人与天地相应者也。

黄帝问于岐伯曰：余愿闻持针之数，内针之理，纵舍之意，扞皮开腠理，奈何？脉之屈折出入之处，焉至而出，焉至而止，焉至而徐，焉至而疾，焉至而入？六腑之输于身者，余愿尽闻其序，别离之处，离而入阴，别而入阳，此何道而从行？愿尽闻其方。岐伯曰：帝之所问，针道毕矣。黄帝曰：愿卒闻之。岐伯曰：手太阴之脉，出于大指之端，内屈循白肉际，至本节之后太渊，留以澹，外屈上于本节下，内屈与诸阴络会于鱼际，数脉并注，其气滑利，伏行壅骨之下，外屈出于寸口而行，上至于肘内廉，入于大筋之下，内屈上行臑阴，入腋下，内屈走肺。此顺行逆数之屈折也。

心主之脉，出于中指之端，内屈循中指内廉、以上留于掌中，伏行两骨之间，外屈出两筋之间、骨肉之际，其气滑利，上二寸，外屈出行两筋之间，上至肘内廉，入于小筋之下，留两骨之会，上入于胸中，内络于心脉。

黄帝曰：手少阴之脉独无腧何也？岐伯曰：少阴，心脉也。心者，五脏六腑之大主也，精神之所舍也，其脏坚固，邪弗能容也，容之则心伤，心伤则神去，神去则死矣。故诸邪之在于心者，皆在于心之包络。包络者，心主之脉也。故独无腧焉。

黄帝曰：少阴独无腧者，不病乎？岐伯曰：其外经病而脏不病，故独取其经于掌后锐骨之端，其余脉出入屈折，其行之徐疾，皆如手太阴、心主之脉行也。故本腧者，皆因其气之虚实疾徐以取之，是谓因冲而泻，因衰而补，如是者，邪气得去，真气坚固，是谓因天之序。

黄帝曰：持针纵舍奈何？岐伯曰：必先明知十二经脉之本末，皮肤之寒热，脉之盛衰滑涩。其脉滑而盛者病日进，虚而细者久以持，大以涩者为痛痹，阴阳如一者病难治，其本末尚热者病尚在，其热已衰者其病亦去矣。持其尺，察其肉之坚脆、大小、滑涩、寒温、燥湿。因视目之五色，以知五脏而决死生；视其血脉，察其色，以知其寒热痛痹。

黄帝曰：持针纵舍，余未得其意也。岐伯曰：持针之道，欲端以正，安以静，先知虚实，而行疾徐，左手执骨，右手循之，无与肉果，泻欲端以正，补必闭肤，辅针导气，邪得淫泆，真气得居。

黄帝曰：扞皮开腠理奈何？岐伯曰：因其分肉，左别其肤，微内而徐端之，适神不散，邪气得去。

黄帝问于岐伯曰：人有八虚，各何以候？岐伯答曰：以候五脏。黄帝曰：候之奈何？岐伯曰：肺心有邪，其气留于两肘；肝有邪，其气流于两腋；脾有邪，其气留于两髀；肾有邪，其气留于两腘。凡此八虚者，皆机关之室，真气之所过，血络之所游，邪气恶血固不得住留，住留则伤筋络骨节，机关不得屈伸，故痀挛也。


通天第七十二

黄帝问于少师曰：余尝闻人有阴阳，何谓阴人？何谓阳人？少师曰：天地之间，六合之内，不离于五，人亦应之，非徒一阴一阳而已也，而略言耳，口弗能遍明也。

黄帝曰：愿略闻其意，有贤人圣人，心能备而行之乎？少师曰：盖有太阴之人，少阴之人，太阳之人，少阳之人，阴阳和平之人。凡五人者，其态不同，其筋骨气血各不等。

黄帝曰：其不等者，可得闻乎？少师曰：太阴之人，贪而不仁，下齐湛湛，好内而恶出，心抑而不发，不务于时，动而后之，此太阴之人也。

少阴之人，小贪而贼心，见人有亡，常若有得，好伤好害；见人有荣，乃反愠怒，心疾而无恩，此少阴之人也。

太阳之人，居处于于，好言大事，无能而虚说，志发于四野，举措不顾是非，为事如常自用，事虽败而常无悔，此太阳之人也。

少阳之人，[image: ]
 谛好自贵，有小小官，则高自宣，好为外交而不内附，此少阳之人也。

阴阳和平之人，居处安静，无为惧惧，无为欣欣，婉然从物，或与不争，与时变化，尊则谦谦，谭而不治，是谓至治。古之善用针艾者，视人五态乃治之，盛者泻之，虚者补之。

黄帝曰：治人之五态奈何？少师曰：太阴之人，多阴而无阳，其阴血浊，其卫气涩，阴阳不和，缓筋而厚皮，不之疾泻，不能移之。

少阴之人，多阴少阳，小胃而大肠，六腑不调，其阳明脉小，而太阳脉大，必审调之，其血易脱，其气易败也。

太阳之人，多阳而少阴，必谨调之，无脱其阴，而泻其阳，阳重脱者易狂，阴阳皆脱者暴死不知人也。

少阳之人，多阳少阴，经小而络大，血在中而气在外，实阴而虚阳，独泻其络脉则强，气脱而疾，中气不足，病不起也。

阴阳和平之人，其阴阳之气和，血脉调。谨诊其阴阳，视其邪正，安其容仪，审有余不足，盛则泻之，虚则补之，不盛不虚以经取之。此所以调阴阳，别五态之人者也。

黄帝曰：夫五态之人者，相与毋故，卒然新会，未知其行也，何以别之？少师答曰：众人之属，不如五态之人者，故五五二十五人，而五态之人不与焉。五态之人，尤不合于众者也。

黄帝曰：别五态之人奈何？少师曰：太阴之人，其状黮黮然黑色，念然下意，临临然长大，腘然未偻，此太阴之人也。

少阴之人，其状清然窃然，固以阴贼，立而躁崄，行而似伏，此少阴之人也。

太阳之人，其状轩轩储储，反身折腘，此太阳之人也。

少阳之人，其状立则好仰，行则好摇，其两臂两肘则常出于背，此少阳之人也。

阴阳和平之人，其状委委然，随随然，颙颙然，愉愉然，[image: ]

 然，豆豆然，众人皆曰君子，此阴阳和平之人也。


卷之十一

官能第七十三

黄帝问于岐伯曰：余闻九针于夫子众多矣，不可胜数。余推而论之，以为一纪，余司诵之，子听其理，非则语余，请正其道，令可久传，后世无患，得其人乃传，非其人勿言。岐伯稽首再拜曰：请听圣王之道。

黄帝曰：用针之理，必知形气之所在，左右上下，阴阳表里，血气多少，行之逆顺，出入之合，谋伐有过。知解结，知补虚泻实，上下气门，明通于四海，审其所在，寒热淋露，以输异处，审于调气，明于经隧，左右支络，尽知其会。寒与热争，能合而调之；虚与实邻，知决而通之；左右不调，把而行之；明于逆顺，乃知可治。阴阳不奇，故知起时，审于本末，察其寒热，得邪所在，万刺不殆。知官九针，刺道毕矣。

明于五输，徐疾所在，屈伸出入，皆有条理。言阴与阳，合于五行，五脏六腑，亦有所藏。四时八风，尽有阴阳，各得其位，合于明堂，各处色部，五脏六腑，察其所痛，左右上下，知其寒温，何经所在。审皮肤之寒温滑涩，知其所苦。膈有上下，知其气所在。先得其道，稀而疏之，稍深以留之，故能徐入之。大热在上，推而下之；从下上者，引而去之；视前痛者，常先取之。大寒在外，留而补之；入于中者，从合泻之。针所不为，灸之所宜。上气不足，推而扬之；下气不足，积而从之；阴阳皆虚，火自当之。厥而寒甚，骨廉陷下，寒过于膝，下陵三里。阴络所过，得之留止，寒入于中，推而行之；经陷下者，火则当之；结络坚紧，火所治之。不知所苦，两[image: ]
 之下，男阴女阳，良工所禁。针论毕矣。

用针之服，必有法则，上视天光，下司八正，以辟奇邪，而观百姓，审于虚实，无犯其邪。是得天之露，遇岁之虚，救而不胜，反受其殃。故曰：必知天忌，乃言针意。法于往古，验于来今，观于窈冥，通于无穷，粗之所不见，良工之所贵，莫知其形，若神髣髴。

邪气之中人也，洒淅动形。正邪之中人也微，先见于色，不知于其身，若有若无，若亡若存，有形无形，莫知其情。是故上工之取气，乃救其萌芽，下工守其已成，因败其形。是故工之用针也，知气之所在，而守其门户，明于调气，补泻所在，徐疾之意，所取之处。

泻必用员，切而转之，其气乃行；疾而徐出，邪气乃出；伸而迎之，遥大其穴，气出乃疾。补必用方，外引其皮，令当其门，左引其枢，右推其肤，微旋而徐推之，必端以正，安以静，坚心无解；欲微以留，气下而疾出之，推其皮，盖其外门，真气乃存。用针之要，无忘其神。

雷公问于黄帝曰：《针论》曰：得其人乃传，非其人勿言。何以知其可传？黄帝曰：各得其人，任之其能，故能明其事。雷公曰：愿闻官能奈何？黄帝曰：明目者，可使视色；聪耳者，可使听音；捷疾辞语者，可使传论；语徐而安静，手巧而心审谛者，可使行针艾，理血气而调诸逆顺，察阴阳而兼诸方；缓节柔筋而心和调者，可使导引行气；疾毒言语轻人者，可使唾痈咒病；爪苦手毒，为事善伤者，可使按积抑痹。各得其能，方乃可行，其名乃彰。不得其人，其功不成，其师无名。故曰：得其人乃言，非其人勿传，此之谓也。手毒者，可使试按龟，置龟于器下而按其上，五十日而死矣；手甘者，复生如故也。


论疾诊尺第七十四

黄帝问于岐伯曰：余欲无视色持脉，独调其尺以言其病，从外知内，为之奈何？岐伯曰：审其尺之缓急、小大、滑涩，肉之坚脆，而病形定矣。

视人之目窠上微痈，如新卧起状，其颈脉动，时咳，按其手足上窅而不起者，风水肤胀也。

尺肤滑，其淖泽者，风也。尺肉弱者，解安卧。脱肉者，寒热，不治。尺肤滑而泽脂者，风也。尺肤涩者，风痹也。尺肤粗如枯鱼之鳞者，水泆饮也。尺肤热甚，脉盛躁者，病温也；其脉盛而滑者，汗且出也。尺肤寒，其脉小者，泄少气。尺肤炬然，先热后寒者，寒热也。尺肤先寒，久持之而热者，亦寒热也。

肘所独热者，腰以上热；手所独热者，腰以下热。肘前独热者，膺前热；肘后独热者，肩背热。臂中独热者，腰腹热；肘后粗以下三四寸热者，肠中有虫。掌中热者，腹中热；掌中寒者，腹中寒。鱼上白肉有青血脉者，胃中有寒。尺炬然热，人迎大者，当夺血。尺坚大，脉小甚，少气；悗有加，立死。

目赤色者病在心，白在肺，青在肝，黄在脾，黑在肾。黄色不可名者，病在胸中。

诊目痛，赤脉从上下者，太阳病；从下上者，阳明病；从外走内者，少阳病。

诊寒热，赤脉上下至瞳子，见一脉，一岁死；见一脉半，一岁半死；见二脉，二岁死；见二脉半，二岁半死；见三脉，三岁死。

诊龋齿痛，按其阳明之来，有过者独热，在左左热，在右右热，在上上热，在下下热。

诊血脉者，多赤多热，多青多痛，多黑为久痹；多赤多黑多青皆见者，寒热身痛。面色微黄，齿垢黄，爪甲上黄，黄疸也；安卧，小便黄赤，脉小而涩者，不嗜食。

人病，其寸口之脉与人迎之脉小大等，及其浮沉等者，病难已也。女子手少阴脉动甚者，妊子。婴儿病，其头毛皆逆上者，必死；耳间青脉起者，掣痛，大便青瓣飧泄，脉小者，手足寒，难已；飧泄，脉小，手足温，泄易已。

四时之变，寒暑之胜，重阴必阳，重阳必阴。故阴主寒，阳主热；故寒甚则热，热甚则寒；故曰寒生热，热生寒。此阴阳之变也。故曰冬伤于寒，春生瘅热；春伤于风，夏生后泄肠澼；夏伤于暑，秋生痎疟；秋伤于湿，冬生咳嗽。是谓四时之序也。


刺节真邪第七十五

黄帝问于岐伯曰：余闻刺有五节奈何？岐伯曰：固有五节：一曰振埃，二曰发蒙，三曰去爪，四曰彻衣，五曰解惑。黄帝曰：夫子言五节，余未知其意。岐伯曰：振埃者，刺外经，去阳病也。发蒙者，刺腑腧，去腑病也。去爪者，刺关节肢络也。彻衣者，尽刺诸阳之奇腧也。解惑者，尽知调阴阳，补泻有余不足，相倾移也。

黄帝曰：刺节言振埃，夫子乃言刺外经，去阳病，余不知其所谓也，愿卒闻之。岐伯曰：振埃者，阳气大逆，上满于胸中，愤瞋肩息，大气逆上，喘喝坐伏，病恶埃烟，[image: ]
 不得息。请言振埃，尚疾于振埃。黄帝曰：善。取之何如？岐伯曰：取之天容。黄帝曰：其咳上气，穷诎胸痛者，取之奈何？岐伯曰：取之廉泉。黄帝曰：取之有数乎？岐伯曰：取天容者，无过一里，取廉泉者，血变而止。帝曰：善哉！

黄帝曰：刺节言发蒙，余不得其意。夫发蒙者，耳无所闻，目无所见，夫子乃言刺腑腧，去腑病，何腧使然？愿闻其故。岐伯曰：妙乎哉问也！此刺之大约，针之极也，神明之类也，口说书卷犹不能及也。请言发蒙耳，尚疾于发蒙也。黄帝曰：善。愿卒闻之。岐伯曰：刺此者，必于日中，刺其听宫，中其眸子，声闻于耳，此其腧也。黄帝曰：善，何谓声闻于耳？岐伯曰：邪刺，以手坚按其两鼻窍而疾偃，其声必应于针也。黄帝曰：善。此所谓弗见为之，而无目视，见而取之，神明相得者也。

黄帝曰：刺节言去爪，夫子乃言刺关节肢络，愿卒闻之。岐伯曰：腰脊者，身之大关节也；肢胫者，人之所以趋翔也；茎垂者，身中之机，阴精之候，津液之道也。故饮食不节，喜怒不时，津液内溢，乃下留于睾，水道不通，日大不休，俯仰不便，趋翔不能，此病荥然有水，不上不下，铍石所取，形不可匿，常不得蔽，故命曰去爪，帝曰：善。

黄帝曰：刺节言彻衣，夫子乃言尽刺诸阳之奇腧，未有常处也，愿卒闻之。岐伯曰：是阳气有余而阴气不足，阴气不足则内热，阳气有余则外热，两热相搏，热于怀炭，外畏绵帛，衣不可近身，又不可近席；腠理闭塞则汗不出，舌焦唇槁，腊干嗌燥，饮食不让美恶。黄帝曰：善。取之奈何？岐伯曰：取之于其天府、大杼三痏，又刺中膂以去其热，补足手太阴以去其汗，热去汗稀，疾于彻衣。黄帝曰：善。

黄帝曰：刺节言解惑，夫子乃言尽知调阴阳，补泻有余不足，相倾移也，惑何以解之？岐伯曰：大风在身，血脉偏虚，虚者不足，实者有余，轻重不得，倾侧宛伏，不知东西，不知南北，乍上乍下，乍反乍复，颠倒无常，甚于迷惑。黄帝曰：善。取之奈何？岐伯曰：泻其有余，补其不足，阴阳平复。用针若此，疾于解惑。黄帝曰：善。请藏之灵兰之室，不敢妄出也。

黄帝曰：余闻刺有五邪，何谓五邪？岐伯曰：病有持痈者，有容大者，有狭小者，有热者，有寒者，是谓五邪。黄帝曰：刺五邪奈何？岐伯曰：凡刺五邪之方，不过五章，瘅热消灭，肿聚散亡，寒痹益温，小者益阳，大者必去，请道其方。

凡刺痈邪无迎陇，易俗移性不得脓，诡道更行去其乡，不安处所乃散亡。诸阴阳过痈者，取之其腧泻之。

凡刺大邪日以小，泄夺其有余乃益虚，剽其道，针其邪，肌肉亲视之，毋有反其真，刺诸阳分肉间。

凡刺小邪日以大，补其不足乃无害，视其所在迎之界，远近尽至不得外，侵而行之乃自费，刺分肉间。

凡刺热邪越而沧，出游不归乃无病，为开道乎辟门户，使邪得出病乃已。

凡刺寒邪日以温，徐往疾出致其神，门户已闭气不分，虚实得调真气存也。

黄帝曰：官针奈何？岐伯曰：刺痈者用铍针，刺大者用锋针，刺小者用员利针，刺热者用镵针，刺寒者用毫针也。

请言解论，与天地相应，与四时相副，人参天地，故可为解。下有渐洳，上生苇蒲，此所以知形气之多少也。阴阳者，寒暑也，热则滋雨而在上，根荄少汁。人气在外，皮肤缓，腠理开，汗大泄，血气减，肉淖泽；寒则地冻水冰，人气在中，皮肤致，腠理闭，汗不出，血气强，肉坚涩。当是之时，善行水者，不能往冰；善穿地者，不能凿冻；善用针者，亦不能取四厥；血脉凝结，坚搏不往来者，亦未可即柔。故行水者必待天温冰释，穿地者必待冻解，而水可行、地可穿也。人脉犹是也。治厥者，必先熨调和其经，掌与腋、肘与脚、项与脊以调之，火气已通，血脉乃行，然后视其病，脉淖泽者刺而平之，坚紧者破而散之，气下乃止。此所谓以解结者也。

用针之类，在于调气。气积于胃，以通营卫，各行其道。宗气留于海，其下者注于气街，其上者走于息道。故厥在于足，宗气不下，脉中之血凝而留止，弗之火调，弗能取之。用针者，必先察其经络之实虚，切而循之，按而弹之，视其应动者，乃后取而下之。六经调者，谓之不病，虽病，谓之自已也。一经上实下虚而不通者，此必有横络盛加于大经，令之不通，视而泻之。此所谓解结也。

上寒下热，先刺其项太阳，久留之，已刺则熨项与肩胛，令热下合乃止，此所谓推而上之者也。上热下寒，视其虚脉而陷之于经络者取之，气下乃止。此所谓引而下之者也。

大热遍身，狂而妄见、妄闻、妄言，视足阳明及大络取之，虚者补之，血而实者泻之，因令偃卧，居其头前，以两手四指挟按颈动脉，久持之，卷而切推，下至缺盆中，而复止如前，热去乃止。此所谓推而散之者也。

黄帝曰：有一脉生数十病者，或痛、或痈、或热、或寒、或痒、或痹、或不仁，变化无穷，其故何也？岐伯曰：此皆邪气之所生也。

黄帝曰：余闻气者，有真气，有正气，有邪气，何谓真气？岐伯曰：真气者，所受于天，与谷气并而充身也。正气者，正风也，从一方来，非实风，又非虚风也。邪气者，虚风之贼伤人也，其中人也深，不能自去。正风者，其中人也浅，合而自去，其气来柔弱，不能胜真气，故自去。

虚邪之中人也，洒淅动形，起毫毛而发腠理。其入深，内搏于骨，则为骨痹。搏于筋，则为筋挛。搏于脉中，则为血闭不通，则为痈。搏于肉，与卫气相搏，阳胜者则为热，阴胜者则为寒，寒则真气去，去则虚，虚则寒。搏于皮肤之间，其气外发，腠理开，毫毛摇，气往来行，则为痒；留而不去，则痹；卫气不行，则为不仁。

虚邪偏客于身半，其入深，内居荣卫，荣卫稍衰，则真气去，邪气独留，发为偏枯。其邪气浅者，脉偏痛。

虚邪之入于身也深，寒与热相搏，久留而内著，寒胜其热，则骨疼肉枯；热胜其寒，则烂肉腐肌为脓，内伤骨，内伤骨为骨蚀。有所疾前筋，筋屈不得伸，邪气居其间而不反，发为筋瘤。有所结，气归之，卫气留之不得反，津液久留，合而为肠瘤，久者数岁乃成，以手按之柔。已有所结，气归之，津液留之，邪气中之，凝结日以易甚，连以聚居，为昔瘤，以手按之坚。有所结，深中骨，气因于骨，骨与气并，日以益大，则为骨瘤。有所结，中于肉，宗气归之，邪留而不去，有热则化而为脓，无热则为肉瘤。凡此数气者，其发无常处，而有常名也。


卫气行第七十六

黄帝问于岐伯曰：愿闻卫气之行，出入之合，何如？岐伯曰：岁有十二月，日有十二辰，子午为经，卯酉为纬，天周二十八宿，而一面七星，四七二十八星，房昴为纬，虚张为经。是故房至毕为阳，昴至心为阴，阳主昼，阴主夜。故卫气之行，一日一夜五十周于身，昼日行于阳二十五周，夜行于阴二十五周，周于五脏。

是故平旦阴尽，阳气出于目，目张则气上行于头，循项下足太阳，循背下至小指之端。其散者，别于目锐眦，下手太阳，下至手小指之端外侧。其散者，别于目锐眦，下足少阳，注小指次指之间。其散者，循手少阳之分，下至小指次指之间。别者，以上至耳前，合于颔脉，注足阳明，以下行至跗上，入五指之间。其散者，从耳下下手阳明，入大指之间，入掌中。其至于足也，入足心，出内踝下，行阴分，复合于目，故为一周。

是故日行一舍，人气行于身一周与十分身之八；日行二舍，人气行于身三周与十分身之六；日行三舍，人气行于身五周与十分身之四；日行四舍，人气行于身七周与十分身之二；日行五舍，人气行于身九周；日行六舍，人气行于身十周与十分身之八；日行七舍，人气行于身十二周与十分身之六；日行十四舍，人气二十五周于身有奇分与十分身之二，阳尽于阴，阴受气矣。其始入于阴，常从足少阴注于肾，肾注于心，心注于肺，肺注于肝，肝注于脾，脾复注于肾，为一周。是故夜行一舍，人气行于阴脏一周与十分脏之八，亦如阳行之二十五周，而复合于目。阴阳一日一夜，合有奇分十分身之二与十分脏之二，是故人之所以卧起之时有早晏者，奇分不尽故也。

黄帝曰：卫气之在于身也，上下往来不以期，候气而刺之奈何？伯高曰：分有多少，日有长短，春秋冬夏，各有分理，然后常以平旦为纪，以夜尽为始。是故一日一夜，水下百刻；二十五刻者，半日之度也。常如是毋已，日入而止，随日之长短，各以为纪而刺之。谨候其时，病可与期；失时反候者，百病不治。故曰：刺实者，刺其来也；刺虚者，刺其去也。此言气存亡之时，以候虚实而刺之。是故谨候气之所在而刺之，是谓逢时。病在于三阳，必候其气在于阳而刺之；病在于三阴，必候其气在阴分而刺之。

水下一刻，人气在太阳；水下二刻，人气在少阳；水下三刻，人气在阳明；水下四刻，人气在阴分。水下五刻，人气在太阳；水下六刻，人气在少阳；水下七刻，人气在阳明；水下八刻，人气在阴分。水下九刻，人气在太阳；水下十刻，人气在少阳；水下十一刻，人气在阳明；水下十二刻，人气在阴分。水下十三刻，人气在太阳；水下十四刻，人气在少阳；水下十五刻，人气在阳明；水下十六刻，人气在阴分。水下十七刻，人气在太阳；水下十八刻，人气在少阳；水下十九刻，人气在阳明；水下二十刻，人气在阴分。水下二十一刻，人气在太阳；水下二十二刻，人气在少阳；水下二十三刻，人气在阳明；水下二十四刻，人气在阴分。水下二十五刻，人气在太阳。此半日之度也。从房至毕一十四舍，水下五十刻，半日之度也；从昴至心，亦十四舍，水下五十刻，终日之度也。日行一舍，水下三刻与七分刻之四。大要常以日之加于宿上也，人气在太阳。是故日行一舍，人气行三阳与阴分，常如是无已，与天地同纪，纷纷[image: ]

 ，终而复始，一日一夜，水下百刻而尽矣。


九宫八风第七十七

合八风虚实邪正

[image: ]


太一常以冬至之日，居叶蛰之宫四十六日，明日居天留四十六日，明日居仓门四十六日，明日居阴洛四十五日，明日居上天四十六日，明日居玄委四十六日，明日居仓果四十六日，明日居新洛四十五日，明日复居叶蛰之宫，曰冬至矣。

太一日游，以冬至之日，居叶蛰之宫，数所在日，从一处至九日复反于一，常如是无已，终而复始。

太一移日，天必应之以风雨，以其日风雨则吉，岁美民安少病矣。先之则多雨，后之则多旱。

太一在冬至之日有变，占在君；太一在春分之日有变，占在相；太一在中宫之日有变，占在吏；太一在秋分之日有变，占在将；太一在夏至之日有变，占在百姓。所谓有变者，太一居五宫之日，疾风折树木，扬沙石。各以其所主占贵贱，因视风所从来而占之。风从其所居之乡来为实风，主生长养万物；从其冲后来为虚风，伤人者也，主杀主害者。谨候虚风而避之，故圣人日避虚邪之道，如避矢石然，邪弗能害，此之谓也。

是故太一入徙，立于中宫，乃朝八风，以占吉凶也。风从南方来，名曰大弱风，其伤人也，内舍于心，外在于脉，其气主为热。风从西南方来，名曰谋风，其伤人也，内舍于脾，外在于肌，其气主为弱。风从西方来，名曰刚风，其伤人也，内舍于肺，外在于皮肤，其气主为燥。风从西北方来，名曰折风，其伤人也，内舍于小肠，外在于手太阳脉，脉绝则泄，脉闭则结不通，善暴死。风从北方来，名曰大刚风，其伤人也，内舍于肾，外在于骨与肩背之膂筋，其气主为寒也。风从东北方来，名曰凶风，其伤人也，内舍于大肠，外在于两胁腋骨下及肢节。风从东方来，名曰婴儿风，其伤人也，内舍于肝，外在于筋纽，其气主为身湿。风从东南方来，名曰弱风，其伤人也，内舍于胃，外在肌肉，其气主体重。

此八风皆从其虚之乡来，乃能病人，三虚相搏，则为暴病卒死。两实一虚，病则为淋露寒热，犯其雨湿之地则为痿。故圣人避风，如避矢石焉。其有三虚而偏中于邪风，则为击仆偏枯矣。


卷之十二

九针论第七十八

黄帝曰：余闻九针于夫子，众多博大矣。余犹不能寤，敢问九针焉生？何因而有名？岐伯曰：九针者，天地之大数也，始于一而终于九。故曰：一以法天，二以法地，三以法人，四以法时，五以法音，六以法律，七以法星，八以法风，九以法野。

黄帝曰：以针应九之数奈何？岐伯曰：夫圣人之起天地之数也，一而九之，故以立九野；九而九之，九九八十一，以起黄钟数焉，以针应数也。

一者天也，天者阳也，五脏之应天者肺，肺者五脏六腑之盖也，皮者肺之合也，人之阳也。故为之治针，必以大其头而锐其末，令无得深入而阳气出。

二者地也，地者土也，人之所以应土者肉也。故为之治针，必筩其身而员其末，令无得伤肉分，伤则气竭。

三者人也，人之所以成生者血脉也。故为之治针，必大其身而员其末，令可以按脉勿陷，以致其气，令邪气独出。

四者时也，时者四时八风之客于经络之中，为痼病者也。故为之治针，必筩其身而锋其末，令可以泻热出血，而痼病竭。

五者音也，音者冬夏之分，分于子午，阴与阳别，寒与热争，两气相搏，合为痈脓者也。故为之治针，必令其末如剑锋，可以取大脓。

六者律也，律者调阴阳四时而合十二经脉，虚邪客于经络而为暴痹者也。故为之治针，必令尖如氂，且员且锐，中身微大，以取暴气。

七者星也，星者人之七窍，邪之所客于经，舍于络，而为痛痹者也。故为之治针，令尖如蚊虻喙，静以徐往，微以久留，正气因之，真邪俱往，出针而养者也。

八者风也，风者人之股肱八节也，八正之虚风伤人，内舍于骨解腰脊节腠之间，为深痹也。故为之治针，必薄其身，锋其末，可以取深邪远痹。

九者野也，野者人之节解皮肤之间也，淫邪流溢于身，如风水之状，而溜不能过于机关大节者也。故为之治针，令尖如挺，其锋微员，以取大气之不能过于关节者也。

黄帝曰：针之长短有数乎？岐伯曰：一曰镵针者，取法于布针，去末半寸卒锐之，长一寸六分，主热在头身也。二曰员针，取法于絮针，筩其身而卵其锋，长一寸六分，主治分间气。三曰[image: ]
 针，取法于黍粟之锐，长三寸半，主按脉取气，令邪出。四曰锋针，取法于絮针，筩其身，锋其末，长一寸六分，主痈热出血。五曰铍针，取法于剑锋，广二分半，长四寸，主大痈脓，两热争者也。六曰员利针，取法于氂，微大其末，反小其身，令可深内也，长一寸六分，主取痈痹者也。七曰毫针，取法于毫毛，长一寸六分，主寒热痛痹在络者也。八曰长针，取法于綦针，长七寸，主取深邪远痹者也。九曰大针，取法于锋针，其锋微员，长四寸，主取大气不出关节者也。针形毕矣，此九针大小长短法也。

黄帝曰：愿闻身形应九野奈何？岐伯曰：请言身形之应九野也，左足应立春，其日戊寅己丑；左胁应春分，其日乙卯；左手应立夏，其日戊辰己巳；膺喉首头应夏至，其日丙午；右手应立秋，其日戊申己未；右胁应秋分，其日辛酉；右足应立冬，其日戊戌己亥；腰尻下窍应冬至，其日壬子。六腑、膈下三脏应中州，其大禁，大禁太一所在之日及诸戊己。凡此九者，善候八正所在之处。所主左右上下身体有痈肿者，欲治之，无以其所直之日溃治之，是谓天忌日也。

形乐志苦，病生于脉，治之以灸刺。形苦志乐，病生于筋，治之以熨引。形乐志乐，病生于肉，治之以针石。形苦志苦，病生于咽嗌，治之以甘药。形数惊恐，筋脉不通，病生于不仁，治之以按摩醪药。是谓五形志也。

五脏气：心主噫，肺主咳，肝主语，脾主吞，肾主欠。六腑气：胆为怒，胃为气逆为哕，大肠小肠为泄，膀胱不约为遗溺，下焦溢为水。

五味：酸入肝，辛入肺，苦入心，甘入脾，咸入肾，淡入胃，是谓五味。

五并：精气并肝则忧，并心则喜，并肺则悲，并肾则恐，并脾则畏，是谓五精之气并于脏也。

五恶：肝恶风，心恶热，肺恶寒，肾恶燥，脾恶湿，此五脏气所恶也。

五液：心主汗，肝主泣，肺主涕，肾主唾，脾主涎，此五液所出也。

五劳：久视伤血，久卧伤气，久坐伤肉，久立伤骨，久行伤筋，此五久劳所病也。

五走：酸走筋，辛走气，苦走血，咸走骨，甘走肉，是谓五走也。

五裁：病在筋无食酸，病在气无食辛，病在骨无食咸，病在血无食苦，病在肉无食甘。口嗜而欲食之，不可多也，必自裁也，命曰五裁。

五发：阴病发于骨，阳病发于血，以味发于气，阳病发于冬，阴病发于夏。

五邪：邪入于阳则为狂，邪入于阴则为血痹，邪入于阳搏则为癫疾，邪入于阴搏则为喑，阳入之于阴病静，阴出之于阳病喜怒。

五藏：心藏神，肺藏魄，肝藏魂，脾藏意，肾藏精志也。

五主：心主脉，肺主皮，肝主筋，脾主肌，肾主骨。

阳明多血多气，太阳多血少气，少阳多气少血，太阴多血少气，厥阴多血少气，少阴多气少血。故曰：刺阳明出血气，刺太阳出血恶气，刺少阳出气恶血，刺太阴出血恶气，刺厥阴出血恶气，刺少阴出气恶血也。

足阳明太阴为表里，少阳厥阴为表里，太阳少阴为表里，是谓足之阴阳也；手阳明太阴为表里，少阳心主为表里，太阳少阴为表里，是谓手之阴阳也。


岁露论第七十九

黄帝问于岐伯曰：《经》言夏日伤暑，秋必病疟，疟之发以时，其故何也？岐伯对曰：邪客于风府，病循膂而下，卫气一日一夜常大会于风府，其明日日下一节，故其日作晏。此其先客于脊背也，故每至于风府则腠理开，腠理开则邪气入，邪气入则病作，此所以日作尚晏也。卫气之行风府，日下一节，二十一日下至尾底，二十二日入脊内，注于伏冲之脉，其行九日出于缺盆之中，其气上行，故其病稍益早，其内搏于五脏，横连募原，其道远，其气深，其行迟，不能日作，故次日乃稸积而作焉。

黄帝曰：卫气每至于风府，腠理乃发，发则邪入焉。其卫气日下一节，则不当风府奈何？岐伯曰：风无常府，卫气之所应，必开其腠理，气之所舍，则其府也。

黄帝曰：善。夫风之与疟也，相与同类，而风常在，而疟特以时休何也？岐伯曰：风气留其处，疟气随经络沉以内搏，故卫气应乃作也。帝曰：善。

黄帝问于少师曰：余闻四时八风之中人也，故有寒暑，寒则皮肤急而腠理闭，暑则皮肤缓而腠理开，贼风邪气因得以入乎？将必须八正虚邪乃能伤人乎？少师答曰：不然。贼风邪气之中人也，不得以时，然必因其开也其入深，其内极病，其病人也卒暴；因其闭也其入浅以留，其病也徐以迟。

黄帝曰：有寒温和适，腠理不开，然有卒病者，其故何也？少师答曰：帝弗知邪入乎？虽平居，其腠理开闭缓急，其故常有时也。黄帝曰：可得闻乎？少师曰：人与天地相参也，与日月相应也。故月满则海水西盛，人血气积，肌肉充，皮肤致，毛发坚，腠理郄，烟垢著，当是之时，虽遇贼风，其入浅不深。至其月郭空，则海水东盛，人气血虚，其卫气去，形独居，肌肉减，皮肤纵，腠理开，毛发残，膲理薄，烟垢落，当是之时，遇贼风则其入深，其病人也卒暴。

黄帝曰：其有卒然暴死暴病者何也？少师答曰：得三虚者，其死暴疾也；得三实者，邪不能伤人也。黄帝曰：愿闻三虚。少师曰：乘年之衰，逢月之空，失时之和，因为贼风所伤，是谓三虚。故论不知三虚，工反为粗。帝曰：愿闻三实。少师曰：逢年之盛，遇月之满，得时之和，虽有贼风邪气，不能危之也，命曰三实。黄帝曰：善乎哉论！明乎哉道！请藏之金匮。然此一夫之论也。

黄帝曰：愿闻岁之所以皆同病者，何因而然？少师曰：此八正之候也。黄帝曰：候之奈何？少师曰：候此者，常以冬至之日，太一立于叶蛰之宫，其至也，天必应之以风雨者矣。风雨从南方来者为虚风，贼伤人者也。其以夜半至者，万民皆卧而弗犯也，故其岁民少病；其以昼至者，万民懈惰而皆中于虚风，故万民多病。虚邪入客于骨而不发于外，至其立春，阳气大发，腠理开，因立春之日风从西方来，万民又皆中于虚风，此两邪相搏，经气结代者矣。故诸逢其风而遇其雨者，命曰遇岁露焉。因岁之和而少贼风者，民少病而少死；岁多贼风邪气，寒温不和，则民多病而多死矣。

黄帝曰：虚邪之风，其所伤贵贱何如？候之奈何？少师答曰：正月朔日，太一居天留之宫，其日西北风，不雨，人多死矣。正月朔日，平旦北风，春，民多死。正月朔日，平旦北风行，民病多者十有三也。正月朔日，日中北风，夏，民多死。正月朔日，夕时北风，秋，民多死。终日北风，大病死者十有六。正月朔日，风从南方来，命曰旱乡；从西方来，命曰白骨，将国有殃，人多死亡。正月朔日，风从东方来，发屋，扬沙石，国有大灾也。正月朔日，风从东南方行，春有死亡。正月朔日，天和温不风，籴贱，民不病；天寒而风，籴贵，民多病。此所谓候岁之风，[image: ]
 伤人者也。二月丑不风，民多心腹病；三月戌不温，民多寒热；四月巳不暑，民多瘅病；十月申不寒，民多暴死。诸所谓风者，皆发屋，折树木，扬沙石，起毫毛，发腠理者也。


大惑论第八十

黄帝问于岐伯曰：余尝上于清泠之台，中阶而顾，匍匐而前，则惑。余私异之，窃内怪之，独瞑独视，安心定气，久而不解，独转独眩，披发长跪，俯而视之，后久之不已也。卒然自止，何气使然？

岐伯对曰：五脏六腑之精气，皆上注于目而为之精。精之窠为眼，骨之精为瞳子，筋之精为黑眼，血之精为络，其窠气之精为白眼，肌肉之精为约束，裹撷筋、骨、血、气之精而与脉并为系，上属于脑，后出于项中。故邪中于项，因逢其身之虚，其入深，则随眼系以入于脑，入于脑则脑转，脑转则引目系急，目系急则目眩以转矣。邪中其精，其精所中不相比也，则精散，精散则视歧，视歧见两物。目者，五脏六腑之精也，营卫魂魄之所常营也，神气之所生也。故神劳则魂魄散，志意乱，是故瞳子、黑眼法于阴，白眼、赤脉法于阳也。故阴阳合抟而精明也。目者，心之使也。心者，神之舍也。故神分精乱而不抟，卒然见非常处，精神魂魄散不相得，故曰惑也。

黄帝曰：余疑其然。余每之东苑，未曾不惑，去之则复，余唯独为东苑劳神乎？何其异也？岐伯曰：不然也。心有所喜，神有所恶，卒然相感，则精气乱，视误故惑，神移乃复，是故间者为迷，甚者为惑。

黄帝曰：人之善忘者，何气使然？岐伯曰：上气不足，下气有余，肠胃实而心肺虚，虚则营卫留于下，久之不以时上，故善忘也。

黄帝曰：人之善饥而不嗜食者，何气使然？岐伯曰：精气并于脾，热气留于胃，胃热则消谷，谷消故善饥；胃气逆上，则胃脘塞，故不嗜食也。

黄帝曰：病而不得卧者，何气使然？岐伯曰：卫气不得入于阴，常留于阳，留于阳则阳气满，阳气满则阳[image: ]
 盛，不得入于阴则阴气虚，故目不瞑矣。

黄帝曰：病目而不得视者，何气使然？岐伯曰：卫气留于阴，不得行于阳，留于阴则阴气盛，阴气盛则阴[image: ]
 满，不得入于阳则阳气虚，故目闭也。

黄帝曰：人之多卧者，何气使然？岐伯曰：此人肠胃大而皮肤涩，而分肉不解焉。肠胃大则卫气留久，皮肤涩则分肉不解，其行迟。夫卫气者，昼日常行于阳，夜行于阴，故阳气尽则卧，阴气尽则寤。故肠胃大，则卫气行留久；皮肤涩，分肉不解，则行迟。留于阴也久，其气不精，则欲瞑，故多卧矣。其肠胃小，皮肤滑以缓，分肉解利，卫气之留于阳也久，故少瞑焉。

黄帝曰：其非常经也，卒然多卧者，何气使然？岐伯曰：邪气留于上膲，上膲闭而不通，已食若饮汤，卫气留久于阴而不行，故卒然多卧焉。

黄帝曰：善。治此诸邪奈何？岐伯曰：先其脏腑，诛其小过，后调其气，盛者泻之，虚者补之，必先明知其形志之苦乐，定乃取之。


痈疽第八十一

黄帝曰：余闻肠胃受谷，上焦出气，以温分肉，而养骨节，通腠理。中焦出气如露，上注溪谷，而渗孙脉，津液和调，变化而赤为血，血和则孙脉先满溢，乃注于络脉，络脉皆盈，乃注于经脉。阴阳已张，因息乃行，行有经纪，周有道理，与天合同，不得休止。切而调之，从虚去实，泻则不足，疾则气减，留则先后。从实去虚，补则有余，血气已调，形气乃持。余已知血气之平与不平，未知痈疽之所从生，成败之时，死生之期，期有远近，何以度之，可得闻乎？

岐伯曰：经脉流行不止，与天同度，与地合纪。故天宿失度，日月薄蚀；地经失纪，水道流溢，草蓂不成，五谷不殖，径路不通，民不往来，巷聚邑居，则别离异处。血气犹然，请言其故。夫血脉营卫，周流不休，上应星宿，下应经数。寒邪客于经络之中则血泣，血泣则不通，不通则卫气归之，不得复反，故痈肿。寒气化为热，热胜则腐肉，肉腐则为脓，脓不泻则烂筋，筋烂则伤骨，骨伤则髓消，不当骨空，不得泄泻，血枯空虚，则筋骨肌肉不相荣，经脉败漏，熏于五脏，脏伤故死矣。

黄帝曰：愿尽闻痈疽之形与忌日名。岐伯曰：痈发于嗌中，名曰猛疽。猛疽不治，化为脓，脓不泻，塞咽，半日死；其化为脓者，泻已则含豕膏，无令食，三日而已。

发于颈，名曰夭疽。其痈大以赤黑，不急治，则热气下入渊腋，前伤任脉，内熏肝肺，熏肝肺十余日而死矣。

阳气大发，消脑留项，名曰脑烁。其色不乐，项痛而如刺以针，烦心者，死不可治。

发于肩及臑，名曰疵痈。其状赤黑，急治之。此令人汗出至足，不害五脏。痈发四五日，逞焫之。

发于腋下赤坚者，名曰米疽。治之以砭石，欲细而长，疏砭之，涂以豕膏，六日已，勿裹之。其痈坚而不溃者，为马刀挟瘿，急治之。

发于胸，名曰井疽，其状如大豆，三四日起，不早治，下入腹，不治，七日死矣。

发于膺，名曰甘疽。色青，其状如榖实[image: ]
 [image: ]
 ，常苦寒热，急治之，去其寒热。不急治，十日死，死后出脓。

发于胁，名曰败疵。败疵者，女子之病也。久之，其病大痈脓，其中乃有生肉，大如赤小豆。治之，剉[image: ]
 翘草根各一升，以水一斗六升煮之，竭为取三升，则强饮厚衣，坐于釜上，令汗出至足已。

发于股胫，名曰股胫疽。其状不甚变，而痈脓搏骨，不急治，三十日死矣。

发于尻，名曰锐疽。其状赤坚大，急治之。不治，三十日死矣。

发于股阴，名曰赤施。不急治，六十日死。在两股之内，不治，十日而当死。

发于膝，名曰疵疽。其状大痈，色不变，寒热而坚者勿石，石之者死，须其柔乃石之者生。

诸痈疽之发于节而相应者，不可治也。发于阳者百日死，发于阴者三十日死。

发于胫，名曰兔啮。其状赤至骨，急治之，不治害人也。

发于内踝，名曰走缓。其状痈色不变，数石其输，而止其寒热，不死。

发于足上下，名曰四淫。其状大痈，不急治之，百日死。

发于足傍，名曰厉痈。其状不大，初如小指发，急治之，去其黑者；不消辄益，不治，百日死。

发于足指，名曰脱疽，其状赤黑，死不治；不赤黑，不死。治之不衰，急斩之，不则死矣。

黄帝曰：夫子言痈疽，何以别之？岐伯曰：营气稽留于经脉之中，则血泣而不行，不行则卫气从之而不通，壅遏而不得行，故热。大热不止，热胜则肉腐，肉腐则为脓，然不能陷于骨髓，骨髓不为燋枯，五脏不为伤，故命曰痈。

黄帝曰：何谓疽？岐伯曰：热气淳盛，下陷肌肤，筋髓枯，内连五脏，血气竭，当其痈下筋骨良肉皆无余，故命曰疽。疽者，上之皮夭以坚，上如牛领之皮。痈者，其皮上薄以泽。此其候也。

序

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视“悟性”的提高，医理与易理相通，重视易经相关理论的学习;还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在“做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效、诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的“学术思想”应是高层次的成就，是锲而不舍长期坚持“读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新;学术思想必有理论内涵指导临床实践，能以提高防治水平;再者学术思想不应是一病一证一法一方的诊治经验与心得体会。如金元大家刘完素著有《素问玄机原病式》，自述“法之与术，悉出《内经》之玄机”，于刻苦钻研运气学说之后，倡“六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。SARS流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是“读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此“读经典做临床”具有重要的现实意义。

值得指出，培养临床中坚骨干人才，造就学科领军人物是当务之急。在需要强化“读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高“悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的矛盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之“大一”与极微无内之“小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义;有学者从分子水平寻求直接调节整体功能的物质，而突破靶细胞的发病机制;有医生运用助阳化气，通利小便的方药能同时改善胃肠症状治疗幽门螺旋杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的“金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，把研修项目精选的20种古典医籍予以出版，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去“做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。

导　读

《金匮要略》是我国东汉著名医学家张仲景所著《伤寒杂病论》的杂病部分，也是我国现存最早的一部论述诊治杂病的专书。由于本书在理论和临床实践上都具有很高的指导意义和实用价值，对于后世临床医学的发展有着重大的贡献和深远的影响，所以，被古今医家赞誉为方书之祖、医方之经，治疗杂病的典范。学习《金匮要略》，对于拓宽临床思路，提高综合分析和诊治疑难病证的能力有着独特的作用。

一、《金匮要略》与作者

《金匮要略》原书名为《金匮要略方论》，其书名寓意深刻。“金匮”谓藏放古代帝王的圣训和实录之处，“要略”指重要的韬略，方论乃有方有论，以方言治，以论言理。《金匮要略方论》意指该书是论述杂病证治要领极为珍贵的典籍。

张机，字仲景，东汉南郡涅阳( 今河南邓县)人。约生于汉桓帝元嘉二年，即公元152年，卒于建安二十四年，即公元219年。自幼聪敏好学，曾官至长沙太守。久慕名医之术，始从学于同郡名医张伯祖，尽得其传，并青出于蓝而胜于蓝，公元205年左右完成了确立中医学辨证论治理论体系的重要著作—— 《伤寒杂病论》十六卷。

《伤寒杂病论》问世后因战乱而散失。西晋王叔和经过广泛搜集，将原书伤寒部分编成《伤寒论》十卷，而未见到杂病部分。到北宋仁宗时一位叫王洙的翰林学士在馆阁残旧书籍里发现了一部《伤寒杂病论》的节略本，叫做《金匮玉函要略方》，一共有三卷。上卷讲伤寒病，中卷讲杂病，下卷记载方剂及妇科病的治疗。迨至神宗熙宁时，国家召集林亿等人对此节略本进行校订。因为《伤寒论》已有比较完整的王叔和编次的单行本，于是就把上卷删去而只保留中、下卷。为了临床方便，又把下卷的方剂部分，分别列在各种证候之下，仍编为上、中、下三卷。此外，还采集各家方书中转载仲景治疗杂病的医方及后世一些医家的良方，分类附在每篇之末，题书名为《金匮要略方论》。后人又将《金匮要略方论》简称为《金匮要略》或《金匮》。

二、主要学术特点及对临床的指导意义

(一)病证结合，辨证施治

原著以整体观念为指导思想、脏腑经络为理论依据，运用四诊八纲，建立了以病为纲、病证结合、辨证论治的杂病诊疗体系。首先，原著以病分篇的编写体例，确立了病名诊断在杂病中的纲领地位。其次，原著各篇篇名均冠以“病脉证治”，则进一步示人病与证相结合、脉与证合参、辨证和施治紧密结合的重要意义。例如湿病，原著首先指明风湿病基本症状是“一身尽疼痛”，正确的汗法是“微微似欲出汗者，风湿俱去也”。接着分别论述湿病表实证用麻黄加术汤，风湿表虚证用防己黄芪汤，风湿化热证用麻黄杏仁薏苡甘草汤，阳虚风湿在表证用桂枝附子汤，风湿并重表里阳虚证用甘草附子汤。使辨病与辨证论治有机地结合起来。

针对证候而治是原著诊治疾病的基本原则。同病异治和异病同治是这一原则的基本体现。同一种疾病，由于人体体质或病机上的差异，以及病位的不同，治法就有不同。例如，同为水肿病，腰以上肿者，当发其汗;腰以下肿者，当利小便。发汗散水者，有越婢汤以治风水之例;利尿行水者，有防己茯苓汤以治皮水之例。反之有时多种不同的疾病，但由于病因病机或病位相同，症状虽异，治法则同。例如，原著用肾气丸者有五:一是《中风历节病脉证并治第五》篇用治脚气上入，少腹不仁;二是《血痹虚劳病脉证并治第六》篇用治虚劳腰痛，少腹拘急，小便不利;三是《痰饮咳嗽病脉证并治第十二》篇用治短气有微饮，当从小便去者;四是《消渴小便不利淋病脉证并治第十三》篇用治男子消渴，小便反多，以饮一斗，小便一斗者;五是《妇人杂病脉证并治第二十二》篇用治妇人烦热不得卧，但饮食如故之转胞不得溺者。以上五病，虽症状不同，但病机皆属于肾阳亏虚，气化功能减退，故均可用肾气丸温肾化气治疗。

(二)重视整体，脏腑经络为辨证的核心

原著是以整体观念为指导思想、脏腑经络为理论依据来论述疾病的发生、发展变化以及诊断、预防和治疗的。因此，重视整体，注重脏腑经络变化，把脏腑经络作为辨证的核心是其基本论点之一。这一主要精神充分地体现在《脏腑经络先后病脉证第一》篇。例如，在病因上，以脏腑经络分内外，提出“千般疢难，不越三条”的病因分类方法;在发病与病理传变上，从整体观念出发，根据正与邪、人体内部各脏腑间的相互关系，提出“五脏元真通畅，人即安和”，以及“见肝之病，知肝传脾”等有关发病和病理传变的理论;在诊断上，通过四诊举例，结合八纲，把疾病的各种临床表现，具体地落实到脏腑经络的病变上。这一主要精神还贯穿于全书各篇，在具体病证上也得到体现。例如，《中风历节病脉证并治第五》篇，以在络、在经、入腑、入脏对中风病进行辨证;《水气病脉证并治第十四》篇，根据水肿形成的内脏根源及其证候，而有心水、肝水、脾水、肺水、肾水之分。这些都启示学者对于杂病应该注重脏腑经络的病机变化，并据此指导临床辨证。

(三)据脉论理

脉象可以反映脏腑经络的病理变化以及疾病的吉凶顺逆。原著篇名大多冠以“××病脉证并治”，这就提示临床诊治疾病要脉证合参、证不离脉。原著论述脉象条文145条，占全书条文的1/3以上，诊脉部位除采用寸口诊法外，还有趺阳诊法和少阴诊法，故后世有“杂病重脉，时病重苔”之说。

原著根据脉象广泛用来诊断疾病、推测病因、确定病位、阐述病机、指导治疗、判断预后等。如《血痹虚劳病脉证并治第六》篇 “……阳微阴弦，即胸痹而痛”，用“微”与“弦”说明胸痹之胸阳不足、阴邪乘袭的病因病机。《脏腑经络先后病脉证第一》篇“病人脉浮在前，其病在表;脉浮在后，其病在里”，以脉象确定病位之浅深。 《黄疸病脉证并治第十五》篇“酒黄疸者……其脉浮者先吐之，沉弦者先下之”，以脉象来指导治疗。《水气病脉证并治第十四》篇“脉得诸沉，当责有水，身体肿重，水病脉出者死”，以脉证参合，判断预后。这些都可以看出据脉论理是原著的一大特色。

(四)治未病

人体脏腑经络相互关联，某一脏腑病变可传至另一脏腑。《素问·玉机真藏论》说:“五脏相通，移皆有次，五脏有病，各传其所胜。”原著则在此基础上提出了“见肝之病，知肝传脾，当先实脾”的治未病方法。提示临床医生对于疾病应根据其传变规律，预先采取措施，防止疾病的传变，阻止病位的扩大蔓延。这在临床上是很有指导价值的。其次，原著还倡导早治防变的治疗思想，即要求医生在疾病的初期阶段就及时治疗，防止疾病的深入传变。例如，《脏腑经络先后病脉证第一》篇:“适中经络，未流传脏腑，即医治之;四肢才觉重滞，即导引、吐纳、针灸、膏摩，勿令九窍闭塞”。与此同时，原著还十分重视养生防病，强调“若人能养慎”，“若五脏元真通畅”，则正气旺盛，可防止疾病的发生。

(五)载方205首，临床应用广泛

原著前二十二篇共398条原文，载方205首，足见其数量之多。这些经方若按目前方剂学分类，大致可归纳为18类。解表剂如桂枝汤;涌吐剂如瓜蒂散;泻下剂如大承气汤、小承气汤、大黄附子汤、麻子仁丸;和解剂如小柴胡汤;表里双解剂如大柴胡汤、厚朴七物汤、乌头桂枝汤;温里回阳剂如大乌头煎、通脉四逆汤;清热泻火剂如泻心汤、白头翁汤;消痰化积剂如枳术汤、鳖甲煎丸;补益剂如当归生姜羊肉汤;理气剂如半夏厚朴汤、枳实薤白桂枝汤;理血剂如大黄虫丸、桂枝茯苓丸、温经汤、黄土汤、柏叶汤;祛湿剂如茵陈蒿汤、苓桂术甘汤、防己黄芪汤、桂枝芍药知母汤、麻杏苡甘汤;润燥剂如麦门冬汤;祛痰剂如皂荚丸、苓甘五味姜辛汤;驱虫剂如乌梅丸;疮痈剂如大黄牡丹汤等，内容十分丰富，为方剂学的发展奠定了基础。

这些经方临床应用极为广泛。如胸痹心痛可用瓜蒌薤白白酒汤，肺痿可用甘草干姜汤，肺痈可用葶苈大枣泻肺汤，肝着用旋覆花汤，脾约用麻子仁丸，肾着用甘姜苓术汤，胃反可用大半夏汤，肠痈可用大黄牡丹汤，膀胱气化受阻的小便不利可用五苓散，气分病用桂枝去芍药加麻黄细辛附子汤，血痹用黄芪桂枝五物汤，水逆也可用五苓散，蛔虫可用乌梅丸。外科的金疮可用王不留行散，皮肤科的浸淫疮用黄连粉。妇人妊娠恶阻用干姜人参半夏丸、产后郁冒用小柴胡汤，梅核气用半夏厚朴汤，脏躁用甘麦大枣汤。这些都说明临床各科疾病都可以应用原著的方剂。

(六)组方严谨精练，化裁灵活

原著方剂的药物组成具有组方严谨精练的特点。如治百合病的百合地黄汤药仅两味，百合甘寒，清气分之热;地黄汁甘润，泄血分之热。主辅相合，药力精专。又如治胃反的大半夏汤，药共三味，重用半夏之辛以降逆止呕为君，佐以人参温气而补中，使以白蜜甘味入脾，三药相合起到降逆和胃补虚润燥的作用。药味精练，配伍严谨，可见一斑。在组方用药时，原著既重视发挥单味药的功能，更注意药物经过配伍后的协同作用。例如，桂枝一药，配伍应用于不同方剂中，可以从多方面发挥其效能。如桂枝汤、黄芪桂枝五物汤，用以调和营卫;枳实薤白桂枝汤、炙甘草汤，用以宣通阳气;五苓散、苓桂术甘汤，用以温化水饮;桂枝加桂汤、桂苓五味甘草汤，用以下气降逆;小建中汤、黄芪建中汤，用以健运中气;乌头桂枝汤，用以散寒止痛;桂枝茯苓丸、温经汤，用以散结行瘀。此外，原著的方剂常在大队热药中，佐一味寒药;或在大剂凉药中伍以少量的热药起到相反相成的作用。如桂枝芍药知母汤在用附子、桂枝、生姜等多味温药的同时，佐以一味苦寒的知母;半夏泻心汤在用黄芩、黄连苦寒药的同时，又配以辛温的干姜，均属于这种情况。

原著遣方用药，加减变化，极为灵活。例如，治疗胸痹病，用瓜蒌薤白白酒汤;如因水饮上逆而症见不得卧者，则加半夏以降水饮，此为瓜蒌薤白半夏汤;如再如“胸满，胁下逆抢心”，则加枳实、厚朴、桂枝，以降胸中胁下之气，此为瓜蒌薤白桂枝汤。此外，原著对于药物分量的加减，也是很讲究的，如桂枝加桂汤的加重桂枝;小建中汤的倍用芍药;通脉四逆汤的重用干姜;厚朴三物汤之重用厚朴等，体现了方剂的命名，亦含有辨证论治、据证用药的意义。

(七)重视药物专用与药物炮制、煎煮方法

原著重视单味药独特的作用。例如，用苦参之杀虫除湿热以治狐惑病阴部蚀烂;用常山或蜀漆以疗疟疾;用百合以治百合病;用茵陈、大黄以利胆退黄;用黄连泻火解毒以疗浸淫疮;用鸡矢白散以治转筋入腹等，均寓有专病当用专药的意义。又如喘加麻黄，胃中不和加芍药，气上冲加桂枝，下有陈寒者加细辛等，既反映了仲景用药的规律，又体现了药有专用的特点。

原著还非常注重药物的炮制、煎煮方法。例如，附子用以回阳救逆者则生用，且须配以干姜;用以止痛者多炮用，不须伍干姜，故原著中附子多为炮用。又如发作性的疝痛，或历节疼痛不可屈伸，则用乌头，因为乌头止痛作用较附子更强，但须与白蜜同用，既能缓和乌头的毒性，且可延长药效。又如用甘草干姜汤治虚寒肺痿，方中干姜炮用，辛开而兼苦降，开后世温上制下法之先例。再如茵陈蒿汤的煎药法，先煮茵陈，后入大黄、栀子，因为，后入大黄、栀子，可以峻攻其热，久煮茵陈，则可缓出其热中之湿。这些方法，都是实践经验的积累，是行之有效的。

三、如何学习应用《金匮要略》

(一)打好古文基本功，注意文法特点

原著条文文辞古奥，言简意赅，不具备一定的古文基础，很难读通，更谈不上深入理解。因此，首先应通过阅读《古代汉语》等，提高自己的古文阅读能力。其次要注意原著的文法特点。原著中有许多省笔、倒装等方法，必须分清，才能正确理解条文内容。

所谓省笔文法，即条文中的某些语词省略，必须从下文中发现上文内容。例如，《黄疸病脉证并治第十五》篇“阳明病，脉迟者，食难用饱，饱则发烦头眩，小便必难，此欲作谷疸。虽下之，腹满如故，所以然者，脉迟故也”。由此可知， “食难用饱”句下，当有“腹满”的症状，不然就不会有“虽下之，腹满如故”的记载。

所谓倒装文法，是条文中某些句子倒装排列。如《水气病脉证并治第十四》篇里说:　“里水者，一身面目黄肿，其脉沉，小便不利，故令病水。假如小便自利，此亡津液，故令渴也，越婢加术汤主之。”这里的“越婢加术汤”句，应接在“故令病水”句下读。如小便自利而渴，为亡津液的征象，则不宜此方，所以对这种文法应特别注意。

(二)方证互测，前后联系

原著文字简略，含义深刻，引人思考。这就提示我们不仅要从文字上理解，而且要前后联系，方证互测，领会其言外之意。

1.以方测证

即从方药推测证候、症状。原著中很多条文叙述的证候不详而包括在所用的方药中，这叫做“寓证于方”。例如，《痰饮咳嗽病脉证并治第十二》篇说:“夫短气有微饮，当从小便去之，苓桂术甘汤主之;肾气丸亦主之。”同一短气有微饮而方治何以有二?这又必须从方药中找出两方的主治病证:苓桂术甘汤为温化中阳而利小便之剂，以治脾阳不振，痰饮停留，上凌心肺，因而气机升降不利，症状除短气外，又有心悸、目眩、胸胁支满、小便不利;肾气丸为温化肾气而利小便之剂，以治肾阳衰微不能化水，除短气外，尚有少腹不仁、腰痛、小便不利之症。

2.以证测方

即从病证推断其治疗方药。原著中也有很多叙述病证较详细而未出方治的，这必须从病证推测其方治。因为方治是包括在病证之中，这叫做“寓方于证”。如《水气病脉证并治第十四》篇说:　“……病水，腹大，小便不利，其脉沉绝者，有水，可下之。”知其可用十枣汤类下其水。

3.前后条文联系比较

对原著条文中的理解达到一定程度时，应以各篇的病证为单位，进行系统分析。对每一病证，找出病因、证候、辨证、治疗、预后等，这样才能对原文内容掌握得更完全，理解得更深刻。例如，《痰饮咳嗽病脉证并治第十二》篇说:“脉沉而弦者，悬饮内痛。”“病悬饮者，十枣汤主之。”需与该篇“饮后水流在胁下，咳唾引痛，谓之悬饮”一条同读，才能更好地确定十枣汤之治悬饮的具体适应证。

(三)联系《伤寒论》

原著和《伤寒论》原为一书。据此，有些条文必须结合起来阅读，文义才易理解。如《消渴小便不利淋病脉证并治第十三》篇说:“脉浮，小便不利，微热消渴者，宜利小便发汗，五苓散主之。”“脉浮，发热，渴欲饮水，小便不利者，猪苓汤主之。”这两条文字虽有不同，其所述证候，则均为“脉浮”、“发热”、“口渴”、“小便不利”四症。然在治疗上，前者使用五苓散发汗利小便，后者用猪苓汤育，阴利小便。这就要联系《伤寒论》中太阳病篇的五苓散证和阳明病篇的猪苓汤证，加以理解，以区别两者在临床上的不同证候。

(四)抓住重点，结合临床，学以致用

学习《金匮要略》不仅仅是背诵原文，而应该掌握张仲景四诊合参诊断杂病的方法，尤其是据脉辨证的能力;应该掌握张仲景辨病与辨证相结合的思辨方法;应该掌握张仲景在整体观念指导下又面对临床实际灵活应对的辨证施治的规律与方法;应该掌握张仲景组方精练、化裁灵活的用药能力以及包括疾病护理在内的驾驭疾病全过程的能力。

学习《金匮要略》应该从临床实际出发，领会其主要精神实质，不必死抠字眼，如《惊悸吐衄下血胸满瘀血病脉证治第十六》篇说:“从春至夏衄者太阳，从秋至冬衄者阳明。”按文字表面解释，似乎说春夏衄血，皆在太阳;秋冬衄血，皆在阳明。但临床并非如此，应该理解为该条文主要在说明衄血是由于血热上腾的道理，若患阳明里热证，更容易衄血了。这样，理论和临床都能相合。

学习《金匮要略》更应该学以致用，例如《金匮要略》中的狐惑病与西医学口眼生殖器溃疡的白塞综合征很相似，只要证候相符就可以试用甘草泻心汤进行治疗。又如《金匮要略》中的阴阳毒，临床上与西医学某些系统性红斑狼疮、血小板减少性紫癜也有相同的地方，若证候相合，同样可以运用升麻鳖甲汤进行治疗。只要掌握原著要旨，联系临床大胆实践，一定能够提高临床治疗效果，并且又能够进一步加深对《金匮要略》的理解，这样我们就达到了学习《金匮要略》的目的。

何　任　何若苹

整理说明

1.本书以邓珍本仿宋刻本《金匮要略》为底本进行整理。

2.本书采用简体汉字，原著中出现的通假字、异体字、古今字以及不规范的字，在本书中也一律改为规范的简体字，但以病名出现的通假字一般不作修改，如“卒厥”，不作“猝厥”。

3.药物名称力求统一，凡书中出现的不规范的药物名称，进行规范统一，如“旋复花”一律改为“旋覆花”、“黄耆”一律改为“黄芪”。

4.书后附有方剂索引，便于检索。

金匮要略方论序

张仲景为《伤寒杂病论》，合十六卷，今世但传《伤寒论》十卷，杂病未见其书，或于诸家方中载其一二矣。翰林学士王洙在馆阁日，于蠹简中得仲景《金匮玉函要略方》三卷，上则辨伤寒，中则论杂病，下则载其方，并疗妇人。乃录而传之士流，才数家耳。尝以对方证对者，施之于人，其效若神。然而或有证而无方，或有方而无证，救疾治病，其有未备。国家诏儒臣校正医书，臣奇先校定《伤寒论》，次校定《金匮玉函经》。今又校成此书，仍以逐方次于证候之下，使仓卒之际，便于检用也。又采散在诸家之方，附于逐篇之末，以广其法。以其伤寒文多节略，故所自杂病以下，终于饮食禁忌，凡二十五篇，除重复，合二百六十二方，勒成上中下三卷，依旧名曰《金匮方论》。臣奇尝读《魏志·华佗传》云:“出书一卷，曰，此书可以活人”。每观华佗凡所疗病，多尚奇怪，不合圣人之经。臣奇谓活人者必仲景之书也。

大哉炎农圣法，属我盛旦，恭惟主上，丕承大统，抚育元元，颁行方书，拯济疾苦，使和气盈溢而万物莫不尽和矣。

太子右赞善大夫臣高保衡

尚书都官员外郎臣孙奇

尚书司封郎中充秘阁校理臣林亿等

金匮要略方论卷上

脏腑经络先后病脉证第一

论十三首　脉证二条

问曰:上工治未病，何也?师曰:夫治未病者，见肝之病，知肝传脾，当先实脾。四季脾旺不受邪，即勿补之。中工不晓相传，见肝之病，不解实脾，惟治肝也。

夫肝之病，补用酸，助用焦苦，益用甘味之药调之。酸入肝，焦苦入心，甘入脾，脾能伤肾，肾气微弱，则水不行，水不行，则心火气盛，则伤肺;肺被伤，则金气不行，金气不行，则肝气盛，则肝自愈。此治肝补脾之要妙也。肝虚则用此法，实则不在用之。

经曰:“虚虚实实，补不足，损有余”，是其义也。余脏准此。

夫人禀五常，因风气而生长，风气虽能生万物，亦能害万物，如水能浮舟，亦能覆舟。若五脏元真通畅，人即安和，客气邪风，中人多死。千般疢难，不越三条:一者，经络受邪，入脏腑，为内所因也;二者，四肢九窍，血脉相传，壅塞不通，为外皮肤所中也;三者，房室、金刃、虫兽所伤，以此详之，病由都尽。

若人能养慎，不令邪风干忤经络，适中经络，未流传脏腑，即医治之;四肢才觉重滞，即导引、吐纳、针灸、膏摩，勿令九窍闭塞;更能无犯王法，禽兽灾伤;房室勿令竭乏，服食节其冷热苦酸辛甘，不遗形体有衰，病则无由入其腠理。腠者，是三焦通会元真之处，为血气所注;理者，是皮肤脏腑之纹理也。

问曰:病人有气色现于面部，愿闻其说?师曰:鼻头色青，腹中痛，苦冷者死。一云腹中冷，苦痛者死
 。鼻头色微黑者，有水气。色黄者，胸上有寒;色白者，亡血也。设微赤，非时者，死;其目正圆者，痉，不治。又色青为痛，色黑为劳，色赤为风，色黄者便难，色鲜明者，有留饮。

师曰:病人语声寂然，喜惊呼者，骨节间病;语声喑喑然不彻者，心膈间病;语声啾啾然细而长者，头中病。一作痛。


师曰:息摇肩者，心中坚;息引胸中上气者，咳;息张口短气者，肺痿唾沫。

师曰:吸而微数，其病在中焦，实也，当下之即愈，虚者不治。在上焦者，其吸促;在下焦者，其吸远，此皆难治。呼吸动摇振振者，不治。

师曰:寸口脉动者，因其王时而动，假令肝王色青，四时各随其色。肝色青而反色白，非其时色脉，皆当病。

问曰:有未至而至，有至而不至，有至而不去，有至而太过，何谓也?师曰:冬至之后，甲子夜半少阳起，少阳之时阳始生，天得温和。以未得甲子，天因温和，此为未至而至也;以得甲子而天未温和，此为至而不至也;以得甲子而天大寒不解，此为至而不去也;以得甲子而天温如盛夏五、六月时，此为至而太过也。

师曰:病人脉浮者在前，其病在表;浮者在后，其病在里，腰痛背强不能行，必短气而极也。

问曰:经云:“厥阳独行”，何谓也?师曰:此为有阳无阴，故称厥阳。

问曰:寸脉沉大而滑，沉则为实，滑则为气，实气相搏，血气入脏即死，入腑即愈，此为卒厥。何谓也?师曰:唇口青，身冷，为入脏即死;知身和，汗自出，为入腑，即愈。

问曰:脉脱入脏即死，入腑即愈，何谓也?师曰:非为一病，百病皆然。譬如浸淫疮，从口起流向四肢者，可治;从四肢流来入口者，不可治。病在外者可治，入里者即死。

问曰:阳病十八，何谓也?师曰:头痛，项、腰、脊、臂、脚掣痛。

阴病十八，何谓也?师曰:咳、上气、喘、哕、咽、肠鸣、胀满、心痛、拘急。五脏病各有十八，合为九十病。人又有六微，微有十八病，合为一百八痛。五劳、七伤、六极、妇人三十六病不在其中。

清邪居上，浊邪居下，大邪中表，小邪中里，[image: ]
 饪之邪，从口入者，宿食也。五邪中人，各有法度，风中于前，寒中于暮，湿伤于下，雾伤于上。风令脉浮，寒令脉急，雾伤皮腠，湿流关节，食伤脾胃，极寒伤经，极热伤络。

问曰:病有急当救里、救表者，何谓也?师曰:病，医下之，续得下利清谷不止，身体疼痛者，急当救里，后身体疼痛，清便自调者，急当救表也。

夫病痼疾，加以卒病，当先治其卒病，后乃治其痼疾也。

师曰:五脏病各有得者愈，五脏病各有所恶，各随其所不喜者为病。病者素不应食，而反暴思之，必发热也。

夫诸病在脏欲攻之，当随其所得而攻之。如渴者，与猪苓汤，余皆仿此。


痉湿暍病脉证治第二暍
 　音谒。


论一首　脉证十二条　方十一首

太阳病，发热无汗，反恶寒者，名曰刚痉。

太阳病，发热汗出而不恶寒，名曰柔痉。

太阳病，发热，脉沉而细者，名曰痉，为难治。

太阳病，发汗太多，因致痉。

夫风病下之则痉，复发汗，必拘急。

疮家虽身疼痛，不可发汗，汗出则痉。

病者身热足寒，颈项强急，恶寒，时头热，面赤目赤，独头动摇，卒口噤，背反张者，痉病也。若发其汗者，寒湿相得，其表益虚，即恶寒甚。发其汗已，其脉如蛇。一云其脉浛。


暴腹胀大者，为欲解，脉如故，反伏弦者，痉。

夫痉脉，按之紧如弦，直上下行。一作筑筑而弦。《脉经》云:痉家其脉伏坚，直上下。


痉病有灸疮，难治。

太阳病，其证备，身体强，[image: ]
 [image: ]
 然，脉反沉迟，此为痉，栝蒌桂枝汤主之。

栝蒌桂枝汤方

栝蒌根二两　桂枝三两　芍药三两　甘草二两　生姜三两　大枣十二枚

上六味，以水九升，煮取三升，分温三服，取微汗。汗不出，食顷，啜热粥发之。

太阳病，无汗而小便反少，气上冲胸，口噤不得语，欲作刚痉，葛根汤主之。

葛根汤方

葛根四两　麻黄三两，去节　桂枝二两，去皮　芍药二两　甘草二两，炙　生姜三两　大枣十二枚

上七味，[image: ]
 咀，以水七升，先煮麻黄、葛根，减二升，去沫，内诸药，煮取三升，去滓，温服一升，覆取微似汗，不须啜粥，余如桂枝汤法将息及禁忌。

痉为病，一本痉字上有刚字。
 胸满口噤，卧不着席，脚挛急，必[image: ]
 齿，可与大承气汤。

大承气汤方

大黄四两，酒洗　厚朴半斤，炙，去皮　枳实五枚，炙　芒硝三合

上四味，以水一斗，先煮二物;取五升，去滓，内大黄，煮取二升;去滓，内芒硝，更上火微一、二沸，分温再服，得下止服。

太阳病，关节疼痛而烦，脉沉而细一作缓。
 者，此名湿痹。《玉函》云中湿。
 湿痹之候，小便不利，大便反快，但当利其小便。

湿家之为病，一身尽疼，一云疼烦。
 发热，身色如熏黄也。

湿家，其人但头汗出，背强，欲得被覆向火。若下之早则哕，或胸满，小便不利，一云利。
 舌上如胎者，以丹田有热，胸上有寒，渴欲得饮而不能饮，则口燥烦也。

湿家下之，额上汗出，微喘，小便利一云不利。
 者，死;若下利不止者亦死。

风湿相搏，一身尽疼痛，法当汗出而解，值天阴雨不止，医云此可发汗。汗之病不愈者，何也?盖发其汗，汗大出者，但风气去，湿气在，是故不愈也。若治风湿者，发其汗，但微微似欲出汗者，风湿俱去也。

湿家病身疼发热，面黄而喘，头痛鼻塞而烦，其脉大，自能饮食，腹中和无病，病在头中寒湿，故鼻塞，内药鼻中则愈。《脉经》云:病人喘，而无“湿家病”以下至“而喘”十三字。


湿家身烦疼，可与麻黄加术汤发其汗为宜，慎不可以火攻之。

麻黄加术汤方

麻黄三两，去节　桂枝二两，去皮　甘草二两，炙杏仁七十个，去皮尖　白术四两

上五味，以水九升，先煮麻黄，减二升，去上沫，内诸药，煮取二升半，去滓，温服八合，覆取微似汗。

病者一身尽疼，发热，日晡所剧者，名风湿。此病伤于汗出当风，或久伤取冷所致也。可与麻黄杏仁薏苡甘草汤。


麻黄杏仁薏苡甘草汤方

麻黄去节，半两，汤泡　甘草一两，炙　薏苡仁半两　杏仁十个，去皮尖，炒

上剉麻豆大，每服四钱匕，水盏半，煮八分，去滓，温服。有微汗，避风。

风湿，脉浮，身重，汗出，恶风者，防己黄芪汤主之。

防己黄芪汤方

防己一两　甘草半两，炒　白术七钱半　黄芪一两一分，去芦

上剉麻豆大，每抄五钱匕，生姜四片，大枣一枚，水盏半，煎八分，去滓，温服，良久再服。喘者，加麻黄半两;胃中不和者，加芍药三分;气上冲者，加桂枝三分;下有陈寒者，加细辛三分。服后当如虫行皮中，从腰下如冰，后坐被上，又以一被绕腰以下，温令微汗，瘥。

伤寒八九日，风湿相搏，身体疼烦，不能自转侧，不呕不渴，脉浮虚而涩者，桂枝附子汤主之。若大便坚，小便自利者，去桂加白术汤主之。

桂枝附子汤方

桂枝四两，去皮　生姜三两，切　附子三枚，炮，去皮，破八片　甘草二两，炙　大枣十二枚，擘

上五味，以水六升，煮取二升，去滓，分温三服。

白术附子汤方

白术二两　附子一枚半，炮，去皮　甘草一两，炙生姜一两半，切　大枣六枚

上五味，以水三升，煮取水一升，去滓，分温三服。一服觉身痹，半日许再服，三服都尽，其人如冒状，勿怪，即是术附并走皮中逐水气，未得除故耳。

风湿相搏，骨节疼烦，掣痛不得屈伸，近之则痛剧，汗出短气，小便不利，恶风不欲去衣，或身微肿者，甘草附子汤主之。

甘草附子汤方

甘草二两，炙　附子二枚，炮，去皮　白术二两桂枝四两，去皮

上四味，以水六升，煮取三升，去滓，温服一升，日三服。初服得微汗则解，能食，汗出复烦者，服五合，恐一升多者，服六七合为妙。

太阳中暍，发热恶寒，身重而疼痛，其脉弦细芤迟。小便已，洒洒然毛耸，手足逆冷;小有劳，身即热，口开前板齿燥。若发其汗，则其恶寒甚;加温针，则发热甚;数下之，则淋甚。

太阳中热者，暍是也。汗出恶寒，身热而渴，白虎加人参汤主之。

白虎人参汤方

知母六两　石膏一斤，碎　甘草二两　粳米六合人参三两

上五味，以水一斗，煮米熟汤成，去滓，温服一升，日三服。

太阳中暍，身热疼重而脉微弱，此以夏月伤冷水，水行皮中所致也，一物瓜蒂汤主之。

一物瓜蒂汤方

瓜蒂二七个

上剉，以水一升，煮取五合，去滓，顿服。


百合狐惑阴阳毒病脉证治第三

论一首　证三条　方十二首

论曰:百合病者，百脉一宗，悉治其病也。意欲食复不能食，常默默，欲卧不能卧，欲行不能行，饮食或有美时，或有不用闻食臭时，如寒无寒，如热无热，口苦，小便赤，诸药不能治，得药则剧吐利，如有神灵者，身形如和，其脉微数。每尿时头痛者，六十日乃愈;若尿时头不痛，淅然者，四十日愈;若尿快然，但头眩者，二十日愈。其证或未病而预见，或病四五日而出，或病二十日，或一月微见者，各随证治之。

百合病发汗后者，百合知母汤主之。

百合知母汤方

百合七枚，擘　知母三两，切

上先以水洗百合，渍一宿，当白沫出，去其水，更以泉水二升，煎取一升，去滓;别以泉水二升煎知母，取一升，去滓，后合和煎，取一升五合，分温再服。

百合病下之后者，滑石代赭汤主之。

滑石代赭汤方

百合七枚，擘　滑石三两，碎，绵裹　代赭石如弹丸大，一枚，碎，绵裹

上先以水洗百合，渍一宿，当白沫出，去其水，更以泉水二升，煎取一升，去滓;别以泉水二升煎滑石、代赭，取一升，去滓;后合和重煎，取一升五合，分温服。

百合病吐之后者，百合鸡子汤主之。

百合鸡子汤方

百合七枚，擘　鸡子黄一枚

上先以水洗百合，渍一宿，当白沫出，去其水，更以泉水二升，煎取一升，去滓，内鸡子黄，搅匀，煎五合，温服。

百合病不经吐、下、发汗，病形如初者，百合地黄汤主之。

百合地黄汤方

百合七枚，擘　生地黄汁一升

上以水洗百合，渍一宿，当白沫出，去其水，更以泉水二升，煎取一升，去滓，内地黄汁，煎取一升五合，分温再服。中病，勿更服，大便当如漆。

百合病一月不解，变成渴者，百合洗方主之。

百合洗方

上以百合一升，以水一斗，渍之一宿，以洗身。洗已，食煮饼，勿以盐豉也。

百合病渴不差者，栝蒌牡蛎散主之。

栝蒌牡蛎散方

栝蒌根　牡蛎熬，等分

上为细末，饮服方寸匕，日三服。

百合病变发热者，一作发寒热。
 百合滑石散主之。


百合滑石散方

百合一两，炙　滑石三两

上为散，饮服方寸匕，日三服，当微利者，止服，热则除。

百合病见于阴者，以阳法救之;见于阳者，以阴法救之。见阳攻阴，复发其汗，此为逆，见阴攻阳，乃复下之，此亦为逆。

狐惑之为病，状如伤寒，默默欲眠，目不得闭，卧起不安，蚀于喉为惑，蚀于阴为狐，不欲饮食，恶闻食臭，其面目乍赤、乍黑、乍白。蚀于上部则声喝，一作嗄。
 甘草泻心汤主之。

甘草泻心汤方

甘草四两　黄芩　人参　干姜各三两　黄连一两大枣十二枚　半夏半升

上七味，水一斗，煮取六升，去滓，再煎，温服一升，日三服。

蚀于下部则咽干，苦参汤洗之。

苦参汤方

苦参一升

以水一斗，煎取七升，去滓，熏洗，日三服。

蚀于肛者，雄黄熏之。

雄黄

上一味为末，筒瓦二枚合之，烧，向肛熏之。


《脉经》云:病人或从呼吸上蚀其咽，或从下焦蚀其肛阴，蚀上为惑，蚀下为狐。狐惑病者，猪苓散主之。



病者脉数，无热，微烦，默默但欲卧，汗出，初得之三四日，目赤如鸠眼;七八日，目四眦一本此有黄字。
 黑。若能食者，脓已成也，赤豆当归散主之。

赤豆当归散方

赤小豆三升，浸令芽出，曝干　当归三两

上二味，杵为散，浆水服方寸匕，日三服。

阳毒之为病，面赤斑斑如锦纹，咽喉痛，唾脓血，五日可治，七日不可治，升麻鳖甲汤主之。

阴毒之为病，面目青，身痛如被杖，咽喉痛，五日可治，七日不可治，升麻鳖甲汤去雄黄蜀椒主之。

升麻鳖甲汤方

升麻二两　当归一两　蜀椒炒去汗，一两　甘草二两鳖甲手指大一片，炙　雄黄半两，研

上六味，以水四升，煮取一升，顿服之，老小再服。取汗。


《肘后》、《千金方》阳毒用升麻汤，无鳖甲有桂;阴毒用甘草汤，无雄黄。



疟病脉证并治第四

证二条　方六首

师曰:疟脉自弦，弦数者多热，弦迟者多寒，弦小紧者下之差，弦迟者可温之，弦紧者可发汗、针灸也。浮大者可吐之，弦数者风发也，以饮食消息止之。

病疟，以月一日发，当以十五日愈;设不差，当月尽解;如其不差，当如何?师曰:此结为癥瘕，名曰疟母，急治之下，宜鳖甲煎丸。

鳖甲煎丸方

鳖甲十二分，炙　乌扇三分，烧　黄芩三分　柴胡六分　鼠妇三分，熬　干姜三分　大黄三分　芍药五分桂枝三分　葶苈一分　石韦三分，去毛　厚朴三分　牡丹五分，去心　瞿麦二分　紫葳三分　半夏一分　人参一分[image: ]
 虫五分，熬　阿胶三分，炙　蜂窠四分，熬赤消十二分　蜣蜋六分，熬　桃仁二分

上二十三味为末。取锻灶下灰一斗，清酒一斛五斗，浸灰，候酒尽一半，着鳖甲于中，煮令泛烂如胶漆，绞取汁，内诸药，煎为丸，如梧子大，空心服七丸，日三服。《千金方》用鳖甲十二片，又有海藻三分、大戟一分、[image: ]
 虫五分，无鼠妇、赤消二味，以鳖甲煎和诸药为丸。

师曰:阴气孤绝，阳气独发，则热而少气烦冤，手足热而欲呕，名曰瘅疟。若但热不寒者，邪气内藏于心，外舍分肉之间，令人消铄脱肉。

温疟者，其脉如平，身无寒但热，骨节疼烦，时呕，白虎加桂枝汤主之。

白虎加桂枝汤方

知母六两　甘草二两，炙　石膏一斤　粳米二合桂枝去皮，三两

上剉，每五钱，水一盏半，煎至八分，去滓，温服，汗出愈。

疟多寒者，名曰牡疟，蜀漆散主之。

蜀漆散方

蜀漆洗去腥　云母烧二日夜　龙骨等分

上三味，杵为散，未发前，以浆水服半钱，温疟加蜀漆半分。临发时，服一钱匕。一方云母作云实。



附 《外台秘要》方

牡蛎汤

治牡疟。

牡蛎四两，熬　麻黄四两，去节　甘草二两　蜀漆三两

上四味，以水八升，先煮蜀漆、麻黄，去上沫，得六升，内诸药，煮取二升，温服一升。若吐，则勿更服。

柴胡去半夏加栝蒌汤

治疟病发渴者，亦治劳疟。

柴胡八两　人参　黄芩　甘草各三两　栝蒌根四两生姜二两　大枣十二枚

上七味，以水一斗二升，煮取六升，去滓，再煎取三升，温服一升，日二服。

柴胡桂姜汤

治疟寒多微有热，或但寒不热。服一剂如神。

柴胡半斤　桂枝三两，去皮　干姜二两　栝蒌根四两　黄芩三两　牡蛎三两，熬　甘草二两，炙

上七味，以水一斗二升，煮取六升，去滓，再煎服三升，温服一升，日三服。初服微烦，复服汗出，便愈。

中风历节病脉证并治第五

论一首　脉证三条　方十二首

夫风之为病，当半身不遂，或但臂不遂者，此为痹。脉微而数，中风使然。

寸口脉浮而紧，紧则为寒，浮则为虚;寒虚相搏，邪在皮肤;浮者血虚，络脉空虚;贼邪不泻，或左或右;邪气反缓，正气即急，正气引邪，[image: ]
 僻不遂。

邪在于络，肌肤不仁;邪在于经，即重不胜;邪入于腑，即不识人;邪入于脏，舌即难言，口吐涎。

侯氏黑散

治大风，四肢烦重，心中恶寒不足者。《外台》治风癫。


菊花四十分　白术十分　细辛三分　茯苓三分　牡蛎三分　桔梗八分　防风十分　人参三分　矾石三分黄芩三分　当归三分　干姜三分　芎[image: ]
 三分　桂枝三分

上十四味，杵为散，酒服方寸匕，日一服，初服二十日，温酒调服，禁一切鱼肉大蒜，常宜冷食，六十日止，即药积在腹中不下也。热食即下矣，冷食自能助药力。

寸口脉迟而缓，迟则为寒，缓则为虚，营缓则为亡血，卫缓则为中风。邪气中经则身痒而瘾疹，心气不足，邪气入中，则胸满而短气。

风引汤

除热癫痫。

大黄　干姜　龙骨各四两　桂枝三两　甘草　牡蛎各二两　寒水石　滑石　赤石脂　白石脂　紫石英　石膏各六两

上十二味，杵，粗筛;以韦囊盛之，取三指撮，井花水三升，煮三沸，温服一升。治大人风引，少小惊痫瘈疭，
 日数十发，医所不疗，除热方。巢氏云:脚气宜风引汤。


防己地黄汤

治病如狂状，妄行，独语不休，无寒热，其脉浮。

防己一分　桂枝三分　防风三分　甘草二分

上四味，以酒一杯，渍之一宿，绞取汁。生地黄二斤，[image: ]
 咀，蒸之如斗米饭久，以铜器盛其汁，更绞地黄汁，和分再服。


头风摩散方

大附子一枚，炮　盐等分

上二味，为散，沐了，以方寸匕，已摩疢上，令药力行。

寸口脉沉而弱，沉即主骨，弱即主筋，沉即为肾，弱即为肝。汗出入水中，如水伤心，历节黄汗出，故曰历节。

趺阳脉浮而滑，滑则谷气实，浮则汗自出。

少阴脉浮而弱，弱则血不足，浮则为风，风血相搏，即疼痛如掣。盛人脉涩小，短气，自汗出，历节疼，不可屈伸，此皆饮酒汗出当风所致。

诸肢节疼痛，身体魁羸，脚肿如脱，头眩短气，温温欲吐，桂枝芍药知母汤主之。

桂枝芍药知母汤方

桂枝四两　芍药三两　甘草二两　麻黄二两　生姜五两　白术五两　知母四两　防风四两　附子二两，炮

上九味，以水七升，煮取二升，温服七合，日三服。

味酸则伤筋，筋伤则缓，名曰泄。咸则伤骨，骨伤则痿，名曰枯。枯泄相搏，名曰断泄。荣气不通，卫不独行，荣卫俱微，三焦无所御，四属断绝，身体羸瘦，独足肿大，黄汗出，胫冷。假令发热，便为历节也。

病历节不可屈伸，疼痛，马头汤主之。

乌头汤方

治脚气疼痛，不可屈伸。

麻黄　芍药　黄芪各三两　甘草三两，炙　川乌五枚，[image: ]
 咀，以蜜二升，煎取一升，即出乌头

上五味，[image: ]
 咀四味，以水三升，煮取一升，去滓，内蜜煎中更煎之，服七合。不知，尽服之。

矾石汤

治脚气冲心。

矾石二两

上一味，以浆水一斗五升，煎三五沸，浸脚良。

附　方

《古今录验》续命汤

治中风痱，身体不能自收，口不能言，冒昧不知痛处，或拘急不得转侧。姚云:与大续命同，兼治妇人产后去血者，及老人、小儿。


麻黄　桂枝　当归　人参　石膏　干姜　甘草各三两　芎[image: ]
 一两　杏仁四十枚

上九味，以水一斗，煮取四升，温服一升，当小汗。薄覆脊，凭几坐，汗出则愈，不汗更服。无所禁，勿当风。并治但伏不得卧，咳逆上气，面目浮肿。

《千金》三黄汤

治中风，手足拘急，百节疼痛，烦热心乱，恶寒，经日不欲饮食。

麻黄五分　独活四分　细辛二分　黄芪二分　黄芩三分

上五味，以水六升，煮取二升，分温三服，一服小汗，二服大汗。心热加大黄二分，腹满加枳实一枚，气逆加人参三分，悸加牡蛎三分，渴加栝蒌根三分，先有寒加附子一枚。

《近效方》术附子汤

治风虚头重眩，苦极，不知食味，暖肌补中，益精气。

白术二两　附子一枚半，炮，去皮　甘草一两，炙

上三味，剉，每五钱匕，姜五片，枣一枚，水盏半，煎七分，去滓，温服。

崔氏八味丸

治脚气上入，少腹不仁。

干地黄八两　山茱萸　薯蓣各四两　泽泻　茯苓牡丹皮各三两　桂枝　附子炮，各一两

上八味，末之，炼蜜和丸梧子大。酒下十五丸，日再服。

《千金方》越婢加术汤

治肉极热，则身体津脱，腠理开，汗大泄，厉风气，下焦脚弱。

麻黄六两　石膏半斤　生姜三两　甘草二两　白术四两　大枣十五枚

上六味，以水六升，先煮麻黄，去上沫，内诸药，煮取三升，分温三服。恶风加附子一枚，炮。


血痹虚劳病脉证并治第六

论一首　脉证九条　方九首

问曰:血痹病从何得之?师曰:夫尊荣人骨弱肌肤盛，重因疲劳汗出，卧不时动摇，加被微风，遂得之。但以脉自微涩，在寸口、关上小紧，宜针引阳气，令脉和紧去则愈。

血痹阴阳俱微，寸口关上微，尺中小紧，外证身体不仁，如风痹状，黄芪桂枝五物汤主之。

黄芪桂枝五物汤方

黄芪三两　芍药三两　桂枝三两　生姜六两　大枣十二枚

上五味，以水六升，煮取二升，温服七合，日三服。一方有人参。


夫男子平人，脉大为劳，极虚亦为劳。

男子面色薄者，主渴及亡血，猝喘悸，脉浮者，里虚也。

男子脉虚沉弦，无寒热，短气里急，小便不利，面色白，时目瞑，兼衄，少腹满，此为劳使之然。

劳之为病，其脉浮大，手足烦，春夏剧，秋冬瘥，阴寒精自出，酸削不能行。

男子脉浮弱而涩，为无子，精气清冷。一作泠。


夫失精家少腹弦急，阴头寒，目眩，一作目眶痛。
 发落，脉极虚芤迟，为清谷，亡血，失精。脉得诸芤动微紧，男子失精，女子梦交，桂枝加龙骨牡蛎汤主之。

桂枝加龙骨牡蛎汤方


《小品》云:虚羸浮热汗出者除桂，
 加白微、附子各三分，故曰二加龙骨汤。


桂枝　芍药　生姜各三两　甘草二两　大枣十二枚龙骨　牡蛎各三两

上七味，以水七升，煮取三升，分温三服。

天雄散方

天雄三两，炮　白术八两　桂枝六两　龙骨三两

上四味，杵为散，酒服半钱匕，日三服，不知，稍增之。

男子平人，脉虚弱细微者，善盗汗也。

人年五六十，其病脉大者，痹夹背行，苦肠鸣，马刀侠瘿者，皆为劳得之。

脉沉小迟，名脱气，其人疾行则喘喝，手足逆寒，腹满，甚则溏泄，食不消化也。

脉弦而大，弦则为减，大则为芤，减则为寒，芤则为虚，虚寒相搏，此名为革。妇人则半产漏下，男子则亡血失精。

虚劳里急，悸，衄，腹中痛，梦失精，四肢酸疼，手足烦热，咽干口燥，小建中汤主之。

小建中汤方

桂枝三两，去皮　甘草三两，炙　大枣十二枚　芍药六两　生姜二两　胶饴一升

上六味，以水七升，煮取三升，去渣，内胶饴，更上微火消解，温服一升，日三服。呕家不可用建中汤，以甜故也。



《千金》疗男女因积冷气滞，或大病后不复常，苦四肢沉重，骨肉酸疼，吸吸少气，行动喘乏，胸满气急，腰背强痛，心中虚悸，咽干唇燥，面体少色，或饮食无味，胁肋腹胀，头重不举，多卧少起，甚者积年，轻者百日，渐至瘦弱，五脏气竭，则难可复常，六脉俱不足，虚寒乏气，少腹拘急，羸瘠百病，名曰黄芪建中汤，又有人参二两。



虚劳里急，诸不足，黄芪建中汤主之。于小建中汤内
 加黄芪一两半，余依上法。气短胸满者加生姜;腹满者去枣，加茯苓一两半;及疗肺虚损不足，补气加半夏三两。


虚劳腰痛，少腹拘急，小便不利者，八味肾气丸主之。方见脚气中。


虚劳诸不足，风气百疾，薯蓣丸主之。

薯蓣丸方

薯蓣三十分　当归　桂枝　曲　干地黄　豆黄卷各十分　甘草二十八分　人参七分　芎[image: ]
 　芍药　白术　麦门冬　杏仁各六分　柴胡　桔梗　茯苓各五分　阿胶七分干姜三分　白敛二分　防风六分　大枣百枚，为膏

上二十一味，末之，炼蜜和丸，如弹子大，空腹酒服一丸，一百丸为剂。

虚劳虚烦不得眠，酸枣仁汤主之。

酸枣仁汤方

酸枣仁二升　甘草一两　知母二两　茯苓二两　芎[image: ]
 二两《深师》有生姜二两


上五味，以水八升，煮酸枣仁，得六升，内诸药，煮取三升，分温三服。

五劳虚极羸瘦，腹满不能饮食，食伤、忧伤、饮伤、房室伤、饥伤、劳伤，经络营卫气伤，内有干血，肌肤甲错，两目黯黑。缓中补虚，大黄[image: ]
 虫丸主之。

大黄[image: ]
 虫丸方

大黄十分，蒸　黄芩二两　甘草三两　桃仁一升杏仁一升　芍药四两　干地黄十两　干漆一两　虻虫一升　水蛭百枚　蛴螬一升[image: ]
 虫半升

上十二味，末之，炼蜜和丸小豆大，酒饮服五丸，日三服。


附　方

《千金翼》炙甘草汤


一云复脉汤。
 治虚劳不足，汗出而闷，脉结悸，行动如常，不出百日，危急者十一日死。

甘草四两，炙　桂枝　生姜各三两　麦门冬半升　麻仁半升　人参　阿胶各二两　大枣三十枚　生地黄一升

上九味，以酒七升，水八升，先煮八味，取三升，去滓，内胶消尽，温服一升，日三服。

《肘后》獭肝散

治冷劳，又主鬼疰一门相染。

獭肝一具，炙干末之，水服方寸匕，日三服。

肺痿肺痈咳嗽上气病脉证治第七

论三首　脉证四条　方十六首

问曰:热在上焦者，因咳为肺痿。肺痿之病，从何得之?师曰:或从汗出，或从呕吐，或从消渴，小便利数，或从便难，又被快药下利，重亡津液，故得之。曰:寸口脉数，其人咳，口中反有浊唾涎沫者何?师曰:为肺痿之病。若口中辟辟燥，咳即胸中隐隐痛，脉反滑数，此为肺痈，咳唾脓血。脉数虚者为肺痿，数实者为肺痈。

问曰:病咳逆，脉之何以知此为肺痈?当有脓血，吐之则死，其脉何类?师曰:寸口脉微而数，微则为风，数则为热，微则汗出，数则恶寒。风中于卫，呼气不入;热过于荣，吸而不出。风伤皮毛，热伤血脉，风舍于肺，其人则咳，口干喘满，咽燥不渴，时唾浊沫，时时振寒。热之所过，血为之凝滞，蓄结痈脓，吐如米粥。始萌可救，脓成则死。

上气面浮肿，肩息，其脉浮大，不治，又加利尤甚。

上气喘而躁者，属肺胀，欲作风水，发汗则愈。

肺痿吐涎沫而不咳者，其人不渴，必遗尿，小便数，所以然者，以上虚不能制下故也。此为肺中冷，必眩，多涎唾，甘草干姜汤以温之。若服汤已渴者，属消渴。

甘草干姜汤方

甘草四两，炙　干姜二两，炮

上[image: ]
 咀，以水三升，煮取一升五合，去滓，分温再服。

咳而上气，喉中水鸡声，射干麻黄汤主之。

射干麻黄汤方

射干十三枚，一法三两　麻黄四两　生姜四两　细辛　紫菀　款冬花各三两　五味子半升　大枣七枚　半夏大者，洗，八枚，一法半升

上九味，以水一斗二升，先煮麻黄两沸，去上沫，内诸药，煮取三升，分温三服。

咳逆上气，时时唾浊，但坐不得眠，皂荚丸主之。

皂荚丸方

皂荚八两，刮去皮，用酥炙

上一味，末之，蜜丸梧子大，以枣膏和汤服三丸，日三夜一服。

咳而脉浮者，厚朴麻黄汤主之。


厚朴麻黄汤方

厚朴五两　麻黄四两　石膏如鸡子大　杏仁半升　半夏半升　干姜二两　细辛二两　小麦一升　五味子半升

上九味，以水一斗二升，先煮小麦熟，去滓，内诸药，煮取三升，温服一升，日三服。

脉沉者，泽漆汤主之。

泽漆汤方

半夏半斤　紫参五两，一作紫菀
 　泽漆三斤，以东流水五斗，煮取一斗五升　生姜五两　白前五两　甘草黄芩　人参　桂枝各三两

上九味，[image: ]
 咀，内泽漆汁中，煮取五升，温服五合，至夜尽。

大逆上气，咽喉不利，止逆下气者，麦门冬汤主之。

麦门冬汤方

麦门冬七升　半夏一升　人参二两　甘草二两　粳米三合　大枣十二枚

上六味，以水一斗二升，煮取六升，温服一升，日三夜一服。

肺痈，喘不得卧，葶苈大枣泻肺汤主之。

葶苈大枣泻肺汤方

葶苈熬令黄色，捣丸如弹子大　大枣十二枚

上先以水三升，煮枣取二升，去枣，内葶苈，煮取一升，顿服。

咳而胸满，振寒脉数，咽干不渴，时出浊唾腥臭，久久吐脓如米粥者，为肺痈，桔梗汤主之。

桔梗汤方


亦治血痹。


桔梗一两　甘草二两

上二味，以水三升，煮取一升，分温再服，则吐脓血也。

咳而上气，此为肺胀，其人喘，目如脱状，脉浮大者，越婢加半夏汤主之。

越婢加半夏汤方

麻黄六两　石膏半斤　生姜三两　大枣十五枚　甘草二两　半夏半升

上六味，以水六升，先煮麻黄，去上沫，内诸药，煮取三升，分温三服。

肺胀，咳而上气，烦躁而喘，脉浮者，心下有水，小青龙加石膏汤主之。

小青龙加石膏汤方


《千金》证治同，外更加胁下痛引缺盆。


麻黄　芍药　桂枝　细辛　甘草　干姜各三两　五味子　半夏各半升　石膏二两

上九味，以水一斗，先煮麻黄，去上沫，内诸药，煮取三升。强人服一升，羸者减之，日三服，小儿服四合。

附　方

《外台》炙甘草汤

治肺痿涎唾多，心中温温液液者。方见虚劳。


《千金》甘草汤

甘草

上一味，以水三升，煮减半，分温三服。

《千金》生姜甘草汤

治肺痿咳唾涎沫不止，咽燥而渴。

生姜五两　人参二两　甘草四两　大枣十五枚

上四味，以水七升，煮取三升，分温三服。

《千金》桂枝去芍药加皂荚汤

治肺痿吐涎沫。

桂枝　生姜各三两　甘草二两　大枣十枚　皂荚一枚，去皮子，炙焦

上五味，以水七升，微微火煮，取三升，分温三服。

《外台》桔梗白散

治咳而胸满，振寒脉数，咽干不渴，时出浊唾腥臭，久久吐脓如米粥者，为肺痈。

桔梗　贝母各三分　巴豆一分去皮，熬，研如脂

上三味，为散，强人饮服半钱匕，羸者减之。病在膈上者吐脓血，膈下者泻出，若下多不止，饮冷水一杯则定。

《千金》苇茎汤

治咳有微热，烦满，胸中甲错，是为肺痈。

苇茎二升　薏苡仁半升　桃仁五十枚　瓜瓣半升

上四味，以水一斗，先煮苇茎，得五升，去滓，内诸药，煮取二升，服一升，再服当吐如脓。

肺痈胸满胀，一身面目浮肿，鼻塞清涕出，不闻香臭酸辛，咳逆上气，喘鸣迫塞，葶苈大枣泻肺汤主之。方见上，三日一剂，可至三四剂，此先服小青龙汤一剂乃进。小青龙方见咳嗽门中。



奔豚气病脉证治第八

论二首　方三首

师曰:病奔豚，有吐脓，有惊怖，有火邪，此四部病，皆从惊发得之。

师曰:奔豚病，从少腹起，上冲咽喉，发作欲死，复还止，皆从惊恐得之。

奔豚气上冲胸，腹痛，往来寒热，奔豚汤主之。

奔豚汤方

甘草　芎[image: ]
 当归各二两　半夏四两　黄芩二两　生葛五两　芍药二两　生姜四两　甘李根白皮一升

上九味，以水二斗，煮取五升，温服一升，日三夜一服。

发汗后，烧针令其汗，针处被寒，核起而赤者，必发贲豚，气从小腹上至心，灸其核上各一壮，与桂枝加桂汤主之。

桂枝加桂汤方

桂枝五两　芍药三两　甘草二两，炙　生姜三两大枣十二枚

上五味，以水七升，微火煮取三升，去滓，温服一升。

发汗后，脐下悸者，欲作奔豚，茯苓桂枝甘草大枣汤主之。

茯苓桂枝甘草大枣汤方

茯苓半斤　甘草二两，炙　大枣十五枚　桂枝四两

上四味，以甘澜水一斗，先煮茯苓，减二升，内诸药，煮取三升，去滓，温服一升，日三服。甘澜水法:取
 水二斗，置大盆内，以杓扬之，水上有珠子五六千颗相逐，取用之。


胸痹心痛短气病脉证治第九

论一首　证一首　方十首

师曰:夫脉当取太过不及，阳微阴弦，即胸痹而痛，所以然者，责其极虚也。今阳虚知在上焦，所以胸痹、心痛者，以其阴弦故也。

平人无寒热，短气不足以息者，实也。

胸痹之病，喘息咳唾，胸背痛，短气，寸口脉沉而迟，关上小紧数，栝蒌薤白白酒汤主之。

栝蒌薤白白酒汤方

栝蒌实一枚，捣　薤白半升　白酒七升

上三味，同煮，取二升，分温再服。

胸痹不得卧，心痛彻背者，栝蒌薤白半夏汤主之。

栝蒌薤白半夏汤方

栝蒌实一枚　薤白三两　半夏半斤　白酒一斗

上四味，同煮，取四升，温服一升，日三服。

胸痹心中痞，留气结在胸，胸满，胁下逆抢心，枳实薤白桂枝汤主之;人参汤亦主之。

枳实薤白桂枝汤方

枳实四枚　厚朴四两　薤白半斤　桂枝一两　栝蒌实一枚，捣

上五味，以水五升，先煮枳实、厚朴，取二升，去滓，内诸药，煮数沸，分温三服。

人参汤方

人参　甘草　干姜　白术各三两

上四味，以水八升，煮取三升，温服一升，日三服。

胸痹，胸中气塞，短气，茯苓杏仁甘草汤主之，橘枳姜汤亦主之。


茯苓杏仁甘草汤方

茯苓三两　杏仁五十个　甘草一两

上三味，以水一斗，煮取五升，温服一升，日三服。不差更服。

橘枳姜汤方

橘皮一斤　枳实三两　生姜半斤

上三味，以水五升，煮取二升，分温再服。《肘后》、
 《千金》云:治胸痹愊愊如满，噎塞习习如痒，喉中涩燥，唾沫。


胸痹缓急者，薏苡仁附子散主之。

薏苡附子散方

薏苡仁十五两　大附子十枚，炮

上二味，杵为散，服方寸匕，日三服。

心中痞，诸逆，心悬痛，桂枝生姜枳实汤主之。

桂姜枳实汤方

桂枝　生姜各三两　枳实五枚

上三味，以水六升，煮取三升，分温三服。

心痛彻背，背痛彻心，乌头赤石脂丸主之。

乌头赤石脂丸方

蜀椒一两，一法二分
 　乌头一分，炮　附子半两，炮，一法一分
 　干姜一两，一法一分
 　赤石脂一两，一法二分


上五味，末之，蜜丸如梧子大，先食服一丸，日三服。不知，稍加服。

九痛丸

治九种心痛。

附子三两，炮　生狼牙一两，炙香　巴豆一两，去皮心，熬，研如脂　人参　干姜　吴茱萸各一两

上六味，末之，炼蜜丸，如梧子大，酒下，强人初服三丸，日三服，弱者二丸。兼治卒中恶，腹胀痛，口不能言;又治连年积冷，流注心胸痛，并冷肿上气，落马坠车血疾等，皆主之。忌口如常法。

腹满寒疝宿食病脉证治第十

论一首　脉证十六条　方十四首

趺阳脉微弦，法当腹满，不满者必便难，两胠疼痛，此虚寒从下上也，当以温药服之。

病者腹满，按之不痛为虚，痛者为实，可下之。舌黄未下者，下之黄自去。

腹满时减，复如故，此为寒，当与温药。

病者痿黄，躁而不渴，胸中寒实，而利不止者死。

寸口脉弦者，即胁下拘急而痛，其人啬啬恶寒也。

夫中寒家，喜欠，其人清涕出，发热色和者，善嚏。

中寒，其人下利，以里虚也，欲嚏不能，此人肚中寒。一云痛。


夫瘦人绕脐痛，必有风冷，谷气不行，而反下之，其气必冲，不冲者，心下则痞。

病腹满，发热十日，脉浮而数，饮食如故，厚朴七物汤主之。

厚朴七物汤方

厚朴半斤　甘草　大黄各三两　大枣十枚　枳实五枚　桂枝二两　生姜五两

上七味，以水一斗，煮取四升，温服八合，日三服。呕者加半夏五合;下利去大黄;寒多者加生姜至半斤。

腹中寒气，雷鸣切痛，胸胁逆满，呕吐，附子粳米汤主之。

附子粳米汤方

附子一枚，炮　半夏半升　甘草一两　大枣十枚粳米半升

上五味，以水八升，煮米熟，汤成，去滓，温服一升，日三服。

痛而闭者，厚朴三物汤主之。

厚朴三物汤方

厚朴八两　大黄四两　枳实五枚

上三味，以水一斗二升，先煮二味，取五升，内大黄，煮取三升，温服一升。以利为度。

按之心下满痛者，此为实也，当下之，宜大柴胡汤。


大柴胡汤方

柴胡半斤　黄芩三两　芍药三两　半夏半升，洗枳实四枚，炙　大黄二两　大枣十二枚　生姜五两

上八味，以水一斗二升，煮取六升，去滓，再煎，温服一升，日三服。

腹满不减，减不足言，当须下之，宜大承气汤。

大承气汤方

大黄四两，酒洗　厚朴半斤，去皮，炙　枳实五枚，炙　芒硝三合

上四味，以水一斗，先煮二物，取五升，去滓，内大黄，煮取二升，内芒硝，更上火微一二沸，分温再服，下，余勿服。

心胸中大寒痛，呕不能饮食，腹中寒，上冲皮起，出见有头足，上下痛而不可触近，大建中汤主之。

大建中汤方

蜀椒二合，去汗　干姜四两　人参二两

上三味，以水四升，煮取二升，去滓，内胶饴一升，微火煎取一升半，分温再服;如一炊顷，可饮粥二升，后更服，当一日食糜，温覆之。

胁下偏痛，发热，其脉紧弦，此寒也，以温药下之，宜大黄附子汤。

大黄附子汤方

大黄三两　附子三枚，炮　细辛二两

上三味，以水五升，煮取二升，分温三服;若强人煮二升半，分温三服。服后如人行四五里，进一服。

寒气厥逆，赤丸主之。

赤丸方

茯苓四两　半夏四两，洗，一方用桂
 　乌头二两，炮细辛一两，《千金》作人参


上四味，末之，内真朱为色，炼蜜丸如麻子大，先食酒饮下三丸，日再夜一服;不知，稍增之，以知为度。

腹痛，脉弦而紧，弦则卫气不行，即恶寒，紧则不欲食，邪正相搏，即为寒疝。寒疝绕脐痛，若发则白津出，手足厥冷，其脉沉紧者，大乌头煎主之。

乌头煎方

乌头大者五枚，熬，去皮，不[image: ]
 咀

上以水三升，煮取一升，去滓，内蜜二升，煎令水气尽，取二升，强人服七合，弱人服五合。不差，明日更服，不可一日再服。

寒疝腹中痛，及胁痛里急者，当归生姜羊肉汤主之。

当归生姜羊肉汤方

当归三两　生姜五两　羊肉一斤

上三味，以水八升，煮取三升，温服七合，日三服。若寒多者，加生姜成一斤;痛多而呕者，加橘皮二两、白术一两。加生姜者，亦加水五升，煮取三升二合、服之。

寒疝腹中痛，逆冷，手足不仁，若身疼痛，灸刺诸药不能治，抵当乌头桂枝汤主之。

乌头桂枝汤方

乌头

上一味，以蜜二斤，煎减半，去滓，以桂枝汤五合解之。得一升后，初服二合，不知，即服三合，又不知，复加之五合。其知者，如醉状，得吐者，为中病。

桂枝汤方

桂枝三两，去皮　芍药三两　甘草二两，炙　生姜三两　大枣十二枚

上五味，剉，以水七升，微火煮服三升，去滓。

其脉数而紧乃弦，状如弓弦，按之不移。脉数弦者，当下其寒，脉紧大而迟者，必心下坚;脉大而紧者，阳中有阴，可下之。

附　方

《外台》乌头汤

治寒疝腹中绞痛，贼风入攻五脏，拘急不得转侧，发作有时，使人阴缩，手足厥逆。方见上。



《外台》柴胡桂枝汤方

治心腹卒中痛者。

柴胡四两　黄芩　人参　芍药　桂枝　生姜各一两半　甘草一两　半夏二合半　大枣六枚

上九味，以水六升，煮取三升，温服一升，日三服。

《外台》走马汤

治中恶心痛腹胀，大便不通。

巴豆二枚，去皮心，熬　杏仁二枚

上二味，以绵缠，捶令碎，热汤二合，捻取白汁饮之，当下。老小量之。通治飞尸鬼击病。

问曰:人病有宿食，何以别之?师曰:寸口脉浮而大，按之反涩，尺中亦微而涩，故知有宿食，大承气汤主之。

脉数而滑者，实也，此有宿食，下之愈，宜大承气汤。

下利不饮食者，有宿食也，当下之，宜大承气汤。

大承气汤方


见前痉病中。


宿食在上脘，当吐之，宜瓜蒂散。

瓜蒂散方

瓜蒂一枚，熬黄　赤小豆一分，煮

上二味，杵为散，以香豉七合煮取汁，和散一钱匕，温服之。不吐者，少加之，以快吐为度而止。亡血及
 虚者不可与之。


脉紧如转索无常者，有宿食也。

脉紧头痛，风寒，腹中有宿食不化也。一云寸
 口脉
 紧。



金匮要略方论卷中

五脏风寒积聚病脉证并治第十一

论二首　脉证十七条　方二首

肺中风者，口燥而喘，身运而重，冒而肿胀。

肺中寒，吐浊涕。

肺死脏，浮之虚，按之弱如葱叶，下无根者，死。

肝中风者，头目[image: ]
 ，两胁痛，行常伛，令人嗜甘。

肝中寒者，两臂不举，舌本燥，喜太息，胸中痛，不得转侧，食则吐而汗出也。《脉经》、《千金》云:“时盗汗，咳，食已吐其汁。”


肝死脏，浮之弱，按之如索不来，或曲如蛇行者，死。

肝着，其人常欲蹈其胸上，先未苦时，但欲饮热，旋覆花汤主之。臣亿等校诸本旋覆花汤方，皆同。


心中风者，翕翕发热，不能起，心中饥，食即呕吐。

心中寒者，其人苦病心如啖蒜状，剧者心痛彻背，背痛彻心，譬如蛊注。其脉浮者，自吐乃愈。

心伤者，其人劳倦，即头面赤而下重，心中痛而自烦，发热，当脐跳，其脉弦，此为心脏伤所致也。

心死脏，浮之实如麻豆，按之益躁疾者，死。

邪哭使魂魄不安者，血气少也;血气少者属于心，心气虚者，其人则畏，合目欲眠，梦远行而精神离散，魂魄妄行。阴气衰者为癫，阳气衰者为狂。

脾中风者，翕翕发热，形如醉人，腹中烦重，皮目[image: ]
 [image: ]
 而短气。

脾死脏，浮之大坚，按之如覆杯，洁洁状如摇者，死。臣亿等详五脏各有中风中寒，今脾中载中风，肾中风，中寒俱不载者，以古文简乱极多，去古既远，无文可以补缀也。


趺阳脉浮而涩，浮则胃气强，涩则小便数，浮涩相搏，大便则坚，其脾为约，麻子仁丸主之。

麻子仁丸方

麻子仁二升　芍药半斤　枳实一斤　大黄一斤　厚朴一尺　杏仁一升

上六味，末之，炼蜜和丸梧子大，饮服十丸，日三，以知为度。

肾著之病，其人身体重，腰中冷，如坐水中，形如水状，反不渴，小便自利，饮食如故，病属下焦，身劳汗出，衣一作表。
 里冷湿，久久得之，腰以下冷痛，腹重如带五千钱，甘姜苓术汤主之。

甘草干姜茯苓白术汤方

甘草　白术各二两　干姜　茯苓各四两

上四味，以水五升，煮取三升，分温三服，腰中即温。

肾死脏，浮之坚，按之乱如转丸，益下入尺中者，死。

问曰:三焦竭部，上焦竭善噫，何谓也?师曰:上焦受中焦气未和，不能消谷，故能噫耳。下焦竭，即遗溺失便，其气不和，不能自禁制，不须治，久则愈。

师曰:热在上焦者，因咳为肺痿;热在中焦者，则为坚;热在下焦者，则尿血，亦令淋秘不通。大肠有寒者，多鹜溏;有热者，便肠垢。小肠有寒者，其人下重便血;有热者，必痔。

问曰:病有积、有聚、有[image: ]
 气，何谓也?师曰:积者，脏病也，终不移;聚者，腑病也，发作有时，展转痛移，为可治;[image: ]
 气者，胁下痛，按之则愈，复发为[image: ]
 气。诸积大法，脉来细而附骨者，乃积也。寸口，积在胸中;微出寸口，积在喉中;关上，积在脐旁，上关上，积在心下;微下关，积在少腹;尺中，积在气冲。脉出左，积在左;脉出右，积在右，脉两出，积在中央，各以其部处之。


痰饮咳嗽病脉证并治第十二

论一首　脉证二十一条　方十八首

问曰:夫饮有四，何谓也?师曰:有痰饮，有悬饮，有溢饮，有支饮。

问曰:四饮何以为异?师曰:其人素盛今瘦，水走肠间，沥沥有声，谓之痰饮。饮后水流在胁下，咳唾引痛，谓之悬饮。饮水流行，归于四肢，当汗出而不汗出，身体疼重，谓之溢饮。咳逆倚息，短气不得卧，其形如肿，谓之支饮。

水在心，心下坚筑，短气，恶水不欲饮。

水在肺，吐涎沫，欲饮水。

水在脾，少气身重。

水在肝，胁下支满，嚏而痛。

水在肾，心下悸。

夫心下有留饮，其人背寒冷如手大。

留饮者，胁下痛引缺盆，咳嗽则辄已。一作转甚。


胸中有留饮，其人短气而渴，四肢历节痛。脉沉者，有留饮。

膈上病痰，满喘咳吐，发则寒热，背痛腰疼，目泣自出，其人振振身[image: ]
 剧，必有伏饮。

夫病人饮水多，必暴喘满。凡食少饮多，水停心下。甚者则悸，微者短气。

脉双弦者，寒也，皆大下后喜虚。脉偏弦者，饮也。

肺饮不弦，但苦喘短气。

支饮亦喘而不能卧，加短气，其脉平也。

病痰饮者，当以温药和之。

心下有痰饮，胸胁支满，目眩，苓桂术甘汤主之。

茯苓桂枝白术甘草汤方

茯苓四两　桂枝　白术各三两　甘草二两

上四味，以水六升，煮取三升，分温三服，小便则利。

夫短气有微饮，当从小便去之，苓桂术甘汤主之;方见上。
 肾气丸亦主之。方见脚气中。


病者脉伏，其人欲自利，利反快，虽利，心下续坚满，此为留饮欲去故也，甘遂半夏汤主之。

甘遂半夏汤方

甘遂大者，三枚　半夏十二枚，以水一升，煮取半升，去滓　芍药五枚　甘草如指大一枚，炙，一本作无


上四味，以水二升，煮取半升，去滓，以蜜半升，和药汁煎取八合，顿服之。

脉浮而细滑，伤饮。

脉弦数，有寒饮，冬夏难治。

脉沉而弦者，悬饮内痛。

病悬饮者，十枣汤主之。

十枣汤方

芫花熬　甘遂　大戟各等分

上三味，捣筛，以水一升五合，先煮肥大枣十枚，取八合，去滓，内药末。强人服一钱匕，羸人服半钱，平旦温服之;不下者，明日更加半钱，得快下后，糜粥自养。

病溢饮者，当发其汗，大青龙汤主之;小青龙汤亦主之。


大青龙汤方

麻黄六两，去节　桂枝二两，去皮　甘草二两，炙杏仁四十个，去皮尖　生姜三两　大枣十二枚　石膏如鸡子大，碎

上七味，以水九升，先煮麻黄，减二升，去上沫，内诸药，煮取三升，去滓，温服一升，取微似汗。汗多者，温粉粉之。

小青龙汤方

麻黄去节，三两　芍药三两　五味子半升　干姜三两　甘草三两，炙　细辛三两　桂枝三两，去皮　半夏半升，汤洗

上八味，以水一斗，先煮麻黄，减二升，去上沫，内诸药，煮取三升，去滓，温服一升。

膈间支饮，其人喘满，心下痞坚，面色黧黑，其脉沉紧，得之数十日，医吐下之不愈，木防己汤主之。虚者即愈，实者三日复发，复与不愈者，宜木防己汤去石膏加茯苓芒硝汤主之。

木防己汤方

木防己三两　石膏十二枚，如鸡子大　桂枝二两人参四两

上四味，以水六升，煮取二升，分温再服。

木防己加茯苓芒硝汤方

木防己　桂枝各二两　人参　茯苓各四两　芒硝三合

上五味，以水六升，煮取二升，去滓，内芒硝，再微煎，分温再服，微利则愈。

心下有支饮，其人苦冒眩，泽泻汤主之。

泽泻汤方

泽泻五两　白术二两

上二味，以水二升，煮取一升，分温再服。

支饮胸满者，厚朴大黄汤主之。

厚朴大黄汤方

厚朴一尺　大黄六两　枳实四枚

上三味，以水五升，煮取二升，分温再服。

支饮不得息，葶苈大枣泻肺汤主之。方见肺痈中。


呕家本渴，渴者为欲解;今反不渴，心下有支饮故也，小半夏汤主之。《千金》云，小半夏加茯苓汤。


小半夏汤方

半夏一升　生姜半斤

上二味，以水七升，煮取一升半，分温再服。

腹满，口舌干燥，此肠间有水气，己椒苈黄丸主之。

防己椒目葶苈大黄丸方

防己　椒目　葶苈熬　大黄各一两

上四味，末之，蜜丸如梧子大，先食饮服一丸，日三服，稍增，口中有津液。渴者，加芒硝半两。

卒呕吐，心下痞，膈间有水，眩悸者，小半夏加茯苓汤主之。

小半夏加茯苓汤方

半夏一升　生姜半斤　茯苓三两，一法四两


上三味，以水七升，煮取一升五合，分温再服。

假令瘦人，脐下有悸，吐涎沫而癫眩，此水也，五苓散主之。

五苓散方

泽泻一两一分　猪苓三分，去皮　茯苓三分　白术三分　桂二分，去皮

上五味，为末，白饮服方寸匕，日三服，多饮暖水，汗出愈。

附　方

《外台》茯苓饮

治心胸中有停痰宿水，自吐出水后，心胸间虚气，满不能食，消痰气，令能食。

茯苓　人参　白术各三两　枳实二两　橘皮二两半生姜四两

上六味，水六升，煮取一升八合，分温三服，如人行八九里进之。

咳家，其脉弦，为有水，十枣汤主之。方见上。


夫有支饮家，咳烦，胸中痛者，不卒死，至一百日或一岁，宜十枣汤。方见上。


久咳数岁，其脉弱者，可治;实大数者，死。其脉虚者，必苦冒，其人本有支饮在胸中故也，治属饮家。

咳逆，倚息不得卧，小青龙汤主之。方见上及肺痈中。


青龙汤下已，多唾口燥，寸脉沉，尺脉微，手足厥逆，气从小腹上冲胸咽，手足痹，其面翕热如醉状，因复下流阴股，小便难，时复冒者，与茯苓桂枝五味子甘草汤，治其气冲。


桂苓五味甘草汤方

茯苓四两　桂枝四两，去皮　甘草炙，三两　五味子半升

上四味，以水八升，煮取三升，去滓，分三温服。

冲气即低，而反更咳，胸满者，用桂苓五味甘草汤，去桂加干姜、细辛，以治其咳满。

苓甘五味姜辛汤方

茯苓四两　甘草　干姜　细辛各三两　五味子半升

上五味，以水八升，煮取三升，去滓，温服半升，日三服。

咳满即止，而更复渴，冲气复发者，以细辛、干姜为热药也。服之当遂渴，而渴反止者，为支饮也。支饮者，法当冒，冒者必呕，呕者复内半夏，以去其水。

桂苓五味甘草去桂加干姜细辛半夏汤方

茯苓四两　甘草　细辛　干姜各二两　五味子　半夏各半升

上六味，以水八升，煮取三升，去滓，温服半升，日三服。

水去呕止，其人形肿者，加杏仁主之。其证应内麻黄，以其人遂痹，故不内之。若逆而内之者，必厥。所以然者，以其人血虚，麻黄发其阳故也。

苓甘五味加姜辛半夏杏仁汤方

茯苓四两　甘草三两　五味子半升　干姜三两　细辛三两　半夏半升　杏仁半升，去皮尖

上七味，以水一斗，煮取三升，去滓，温服半升，日三服。

若面热如醉，此为胃热上冲，熏其面，加大黄以利之。

苓甘五味加姜辛半杏大黄汤方

茯苓四两　甘草三两　五味子半升　干姜三两　细辛三两　半夏半升　杏仁半升　大黄三两

上八味，以水一斗，煮取三升，去滓，温服半升，日三服。

先渴后呕，为水停心下，此属饮家，小半夏茯苓汤主之。方见上。



消渴小便不利淋病脉证并治第十三

脉证九条　方六首

厥阴之为病，消渴，气上冲心，心中疼热，饥而不欲食，食即吐，下之不肯止。

寸口脉浮而迟，浮即为虚，迟即为劳，虚则卫气不足，劳则荣气竭。趺阳脉浮而数，浮即为气，数即消谷而大坚，一作紧。
 气盛则溲数，溲数即坚，坚数相搏，即为消渴。

男子消渴，小便反多，以饮一斗，小便一斗，肾气丸主之。方见脚气中。


脉浮，小便不利，微热消渴者，宜利小便、发汗，五苓散主之。

渴欲饮水，水入则吐者，名曰水逆，五苓散主之。方见上。


渴欲饮水不止者，文蛤散主之。

文蛤散方

文蛤五两

上一味，杵为散，以沸汤五合，和服方寸匕。

淋之为病，小便如粟状，小腹弦急，痛引脐中。

趺阳脉数，胃中有热，即消谷引食，大便必坚，小便即数。

淋家不可发汗，发汗则必便血。

小便不利者，有水气，其人若渴，用栝蒌瞿麦丸主之。

栝蒌瞿麦丸方

栝蒌根二两　茯苓　薯蓣各三两　附子一枚，炮瞿麦一两

上五味，末之，炼蜜丸梧子大，饮服三丸，日三服。不知，增至七八丸，以小便利，腹中温为知。

小便不利，蒲灰散主之，滑石白鱼散、茯苓戎盐汤并主之。

蒲灰散方

蒲灰七分　滑石三分

上二味，杵为散，饮服方寸匕，日三服。

滑石白鱼散方

滑石二分　乱发二分，烧　白鱼二分

上三味，杵为散，饮服半钱匕，日三服。

茯苓戎盐汤方

茯苓半斤　白术二两　戎盐弹丸大，一枚

上三味，先将茯苓、白术煎成，入戎盐，再煎，分温三服。

渴欲饮水，口干舌燥者，白虎加人参汤主之。方见中
 暍中。


脉浮，发热，渴欲饮水，小便不利者，猪苓汤主之。

猪苓汤方

猪苓去皮　茯苓　阿胶　滑石　泽泻各一两

上五味，以水四升，先煮四味，取二升，去滓，内胶烊消，温服七合，日三服。


水气病脉证并治第十四

论七首　脉证五条　方八首

师曰:病有风水、有皮水、有正水、有石水、有黄汗。风水，其脉自浮，外证骨节疼痛，恶风;皮水，其脉亦浮，外证胕肿，按之没指，不恶风，其腹如鼓，不渴，当发其汗;正水，其脉沉迟，外证自喘;石水，其脉自沉，外证腹满不喘;黄汗，其脉沉迟，身发热，胸满，四肢头面肿，久不愈，必致痈脓。

脉浮而洪，浮则为风，洪则为气，风气相搏，风强则为隐疹，身体为痒，痒为泄风，久为痂癞。气强则为水，难以俯仰。风气相击，身体洪肿，汗出乃愈，恶风则虚，此为风水。不恶风者，小便通利，上焦有寒，其口多涎，此为黄汗。

寸口脉沉滑者，中有水气，面目肿大，有热，名曰风水。视人之目窠上微拥，如蚕新卧起状，其颈脉动，时时咳，按其手足上，陷而不起者，风水。

太阳病，脉浮而紧，法当骨节疼痛，反不疼，身体反重而酸，其人不渴，汗出即愈，此为风水。恶寒者，此为极虚，发汗得之。渴而不恶寒者，此为皮水。身肿而冷，状如周痹，胸中窒，不能食，反聚痛，暮躁不得眠，此为黄汗，痛在骨节。咳而喘，不渴者，此为肺胀，其状如肿，发汗即愈。然诸病此者，渴而下利，小便数者，皆不可发汗。

里水者，一身面目黄肿，其脉沉，小便不利，故令病水。假如小便自利，此亡津液，故令渴也。越婢加术汤主之。方见中风。


趺阳脉当伏，今反紧，本自有寒，疝，瘕，腹中痛，医反下之，下之即胸满短气。

趺阳脉当伏，今反数，本自有热，消谷，小便数，今反不利，此欲作水。

寸口脉浮而迟，浮脉则热，迟脉则潜，热潜相搏，名曰沉。趺阳脉浮而数，浮脉即热，数脉即止，热止相搏，名曰伏。沉伏相搏，名曰水。沉则络脉虚，伏则小便难，虚难相搏，水走皮肤，即为水矣。

寸口脉弦而紧，弦则卫气不行，即恶寒，水不沾流，走于肠间。

少阴脉紧而沉，紧则为痛，沉则为水，小便即难。脉得诸沉，当责有水，身体肿重。水病脉出者死。

夫水病人，目下有卧蚕，面目鲜泽，脉伏，其人消渴。病水腹大，小便不利，其脉沉绝者，有水，可下之。

问曰:病下利后，渴饮水，小便不利，腹满阴肿者，何也?答曰:此法当病水，若小便自利及汗出者，自当愈。

心水者，其身重而少气，不得卧，烦而躁，其人阴肿。

肝水者，其腹大，不能自转侧，胁下腹痛，时时津液微生，小便续通。

肺水者，其身肿，小便难，时时鸭溏。

脾水者，其腹大，四肢苦重，津液不生，但苦少气，小便难。

肾水者，其腹大，脐肿腰痛，不得溺，阴下湿如牛鼻上汗，其足逆冷，面反瘦。

师曰:诸有水者，腰以上肿，当利小便，腰以下肿，当发汗乃愈。

师曰:寸口脉沉而迟，沉则为水，迟则为寒，寒水相搏，趺阳脉伏，水谷不化，脾气衰则鹜溏，胃气衰则身肿。少阳脉卑，少阴脉细，男子则小便不利，妇人则经水不通。经为血，血不利则为水，名曰血分。

师曰:寸口脉沉而数，数则为出，沉则为入，出则为阳实，入则为阴结。趺阳脉微而弦，微则无胃气，弦则不得息。少阴脉沉而滑，沉则为在里，滑则为实，沉滑相搏，血结胞门，其藏不泻，经络不通，名曰血分。

问曰:病有血分，水分，何也?师曰:经水前断，后病水，名曰血分，此病难治;先病水，后经水断，名曰水分，此病易治。何以故?去水，其经自下。

问曰:病者苦水，面目身体四肢皆肿，小便不利，脉之，不言水，反言胸中痛，气上冲咽，状如炙肉，当微咳喘，审如师言，其脉何类?

师曰:寸口脉沉而紧，沉为水，紧为寒，沉紧相搏，结在关元，始时当微，年盛不觉，阳衰之后，荣卫相干，阳损阴盛，结寒微动，肾气上冲，喉咽塞噎，胁下急痛。医以为留饮而大下之，气击不去，其病不除。后重吐之，胃家虚烦，咽燥欲饮水，小便不利，水谷不化，面目手足浮肿。又与葶苈丸下水，当时如小差，食饮过度，肿复如前，胸胁苦痛，象若奔豚，其水扬溢，则浮咳喘逆。当先攻击冲气，令止，乃治咳;咳止，其喘自差。先治新病，病当在后。

风水，脉浮身重，汗出恶风者，防己黄芪汤主之。腹痛加芍药。


防己黄芪汤方方见湿病中。


风水，恶风，一身悉肿，脉浮不渴，续自汗出，无大热，越婢汤主之。

越婢汤方

麻黄六两　石膏半斤　生姜三两　大枣十五枚　甘草二两

上五味，以水六升，先煮麻黄，去上沫，内诸药，煮取三升，分温三服。恶风者，加附子一枚，炮;风水加术四两。《古今录验》。


皮水为病，四肢肿，水气在皮肤中，四肢聂聂动者，防己茯苓汤主之。

防己茯苓汤方

防己三两　黄芪三两　桂枝三两　茯苓六两　甘草二两

上五味，以水六升，煮取二升，分温三服。

里水，越婢加术汤主之;甘草麻黄汤亦主之。

越婢加术汤方见上于内加白术四两，又见脚气中。


甘草麻黄汤方

甘草二两　麻黄四两

上二味，以水五升，先煮麻黄，去上沫，内甘草，煮取三升，温服一升，重覆汗出，不汗，再服。慎风寒。

水之为病，其脉沉小，属少阴;浮者为风;无水虚胀者，为气。水，发其汗即已，脉沉者，宜麻黄附子汤;浮者，宜杏子汤。

麻黄附子汤方

麻黄三两　甘草二两　附子一枚，炮

上三味，以水七升，先煮麻黄，去上沫，内诸药，煮取二升半，温服八分，日三服。

杏子汤方未见，恐是麻黄杏仁甘草石膏汤。


厥而皮水者，蒲灰散主之。方见消渴中。


问曰:黄汗之为病，身体肿，一作重。
 发热汗出而渴，状如风水，汗沾衣，色正黄如柏汁，脉自沉，何从得之?师曰:以汗出入水中浴，水从汗孔入得之，宜芪芍桂酒汤主之。

黄芪芍药桂枝苦酒汤方

黄芪五两　芍药三两　桂枝三两

上三味，以苦酒一升，水七升，相和，煮取三升，温服一升，当心烦，服至六七日乃解;若心烦不止者，以苦酒阻故也。一方用美酒醯代苦酒。


黄汗之病，两胫自冷;假令发热，此属历节。食已汗出，又身常暮卧盗汗出者，此劳气也。若汗出已反发热者，久久其身必甲错;发热不止者，必生恶疮。若身重，汗出已辄轻者，久久必身[image: ]
 ，[image: ]
 即胸中痛，又从腰以上必汗出，下无汗，腰髋弛痛，如有物在皮中状，剧者不能食，身疼重，烦躁，小便不利，此为黄汗，桂枝加黄芪汤主之。

桂枝加黄芪汤方

桂枝　芍药各三两　甘草二两　生姜三两　大枣十二枚　黄芪二两

上六味，以水八升，煮取三升，温服一升，须臾饮热稀粥一升余，以助药力，温服取微汗;若不汗，更服。

师曰:寸口脉迟而涩，迟则为寒，涩为血不足。趺阳脉微而迟，微则为气，迟则为寒，寒气不足，则手足逆冷;手足逆冷，则荣卫不利;荣卫不利，则腹满肠鸣相逐，气转膀胱，荣卫俱劳;阳气不通，即身冷，阴气不通，即骨疼;阳前通，则恶寒，阴前通，则痹不仁;阴阳相得，其气乃行，大气一转，其气乃散;实则失气，虚则遗尿，名曰气分。

气分，心下坚大如盘，边如旋杯，水饮所作。桂枝去芍药加麻辛附子汤主之。

桂枝去芍药加麻黄细辛附子汤方

桂枝三两　生姜三两　甘草二两　大枣十二枚　麻黄　细辛各二两　附子一枚，炮

上七味，以水七升，煮麻黄，去上沫，内诸药，煮取二升，分温三服，当汗出，如虫行皮中，即愈。

心下坚大如盘，边如旋盘，水饮所作，枳术汤主之。

枳术汤方

枳实七枚　白术二两

上二味，以水五升，煮取三升，分温三服，腹中软，即当散也。

附　方

《外台》防己黄芪汤

治风水，脉浮为在表，其人或头汗出，表无他病，病者但下重，从腰以上为和，腰以下当肿及阴，难以屈伸。方见风湿中。



黄疸病脉证并治第十五

论二首　脉证十四条　方七首

寸口脉浮而缓，浮则为风，缓则为痹。痹非中风，四肢苦烦，脾色必黄，瘀热以行。

趺阳脉紧而数，数则为热，热则消谷，紧则为寒，食即为满。尺脉浮为伤肾，趺阳脉紧为伤脾。风寒相搏，食谷即眩，谷气不消，胃中苦浊，浊气下流，小便不通，阴被其寒，热流膀胱，身体尽黄，名曰谷疸。额上黑，微汗出，手足中热，薄暮即发，膀胱急，小便自利，名曰女劳疸;腹如水状不治。心中懊[image: ]
 而热，不能食，时欲吐，名曰酒疸。

阳明病，脉迟者，食难用饱，饱则发烦头眩，小便必难，此欲作谷疸。虽下之，腹满如故，所以然者，脉迟故也。

夫病酒黄疸，必小便不利，其候心中热，足下热，是其证也。

酒黄疸者，或无热，靖言了，腹满欲吐，鼻燥，其脉浮者，先吐之;沉弦者，先下之。

酒疸，心中热，欲呕者，吐之愈。

酒疸下之，久久为黑疸，目青面黑，心中如啖蒜齑状，大便正黑，皮肤爪之不仁，其脉浮弱，虽黑微黄，故知之。

师曰:病黄疸，发热烦喘，胸满口燥者，以病发时，火劫其汗，两热所得。然黄家所得，从湿得之。一身尽发热而黄，肚热，热在里，当下之。

脉沉，渴欲饮水，小便不利者，皆发黄。

腹满，舌痿黄，躁不得睡，属黄家。舌痿疑作身痿。


黄疸之病，当以十八日为期，治之十日以上瘥，反剧为难治。

疸而渴者，其疸难治;疸而不渴者，其疸可治。发于阴部其人必呕;阳部，其人振寒而发热也。

谷疸之为病，寒热不食，食即头眩，心胸不安，久久发黄，为谷疸，茵陈蒿汤主之。

茵陈蒿汤方

茵陈蒿六两　栀子十四枚　大黄二两

上三味，以水一斗，先煮茵陈，减六升，内二味，煮取三升，去滓，分温三服。小便当利，尿如皂角汁状，色正赤，一宿腹减，黄从小便去也。

黄家日晡所发热，而反恶寒，此为女劳得之。膀胱急，少腹满，身尽黄，额上黑，足下热，因作黑疸。其腹胀如水状，大便必黑，时溏，此女劳之病，非水也。腹满者难治。消石矾石散主之。

消石矾石散方

消石　矾石烧，等分

上二味，为散，以大麦粥汁，和服方寸匕，日三服。病随大小便去，小便正黄，大便正黑，是候也。

酒黄疸，心中懊[image: ]
 ，或热痛，栀子大黄汤主之。

栀子大黄汤方

栀子十四枚　大黄一两　枳实五枚　豉一升

上四味，以水六升，煮取二升，分温三服。

诸病黄家，但利其小便。假令脉浮，当以汗解之，宜桂枝加黄芪汤主之。方见水病中。


诸黄，猪膏发煎主之。


猪膏发煎方

猪膏半斤　乱发如鸡子大三枚

上二味，和膏中煎之，发消药成，分再服，病从小便出。

黄疸病，茵陈五苓散主之。一本云茵陈汤及五苓散并主之。


茵陈五苓散方

茵陈蒿末十分　五苓散五分，方见痰饮中


上二物和，先食饮方寸匕，日三服。

黄疸腹满，小便不利而赤，自汗出，此为表和里实，当下之，宜大黄硝石汤。

大黄硝石汤方

大黄　黄柏　硝石各四两　栀子十五枚

上四味，以水六升，煮取二升，去滓，内硝，更煮取一升，顿服。

黄疸病，小便色不变，欲自利，腹满而喘，不可除热，热除必哕。哕者，小半夏汤主之。方见痰饮中。


诸黄，腹痛而呕者，宜柴胡汤。必小柴胡汤，方见呕
 吐中。


男子黄，小便自利，当与虚劳小建中汤。方见虚劳中。


附　方

瓜蒂汤

治诸黄。方见暍病中。


《千金》麻黄醇酒汤

治黄疸。

麻黄三两

上一味，以美清酒五升，煮取二升半，顿服尽。冬月用酒，春月用水煮之。

惊悸吐衄下血胸满瘀血病脉证治第十六

脉证十二条　方五首

寸口脉动而弱，动即为惊，弱则为悸。

师曰:尺脉浮，目睛晕黄，衄未止。晕黄去，目睛慧了，知衄今止。

又曰:从春至夏衄者，太阳;从秋至冬衄者，阳明。

衄家不可汗，汗出必额上陷，脉紧急，直视不能眴，不得眠。

病人面无色，无寒热。脉沉弦者，衄;浮弱，手按之绝者，下血;烦咳者，必吐血。

夫吐血，咳逆上气，其脉数而有热，不得卧者，死。

夫酒客咳者，必致吐血，此因极饮过度所致也。

寸口脉弦而大，弦则为减，大则为芤，减则为寒，芤则为虚，寒虚相击，此名曰革，妇人则半产漏下，男子则亡血。

亡血不可发其表，汗出即寒栗而振。

病人胸满，唇痿舌青，口燥，但欲潄水不欲咽，无寒热，脉微大来迟，腹不满，其人言我满，为有瘀血。

病者如热状，烦满，口干燥而渴，其脉反无热，此为阴伏，是瘀血也，当下之。

火邪者，桂枝去芍药加蜀漆牡蛎龙骨救逆汤主之。

桂枝救逆汤方

桂枝三两，去皮　甘草二两，炙　生姜三两　牡蛎五两，熬　龙骨四两　大枣十二枚　蜀漆三两，洗去腥

上为末，以水一斗二升，先煮蜀漆，减二升，内诸药，煮取三升，去滓，温服一升。

心下悸者，半夏麻黄丸主之。

半夏麻黄丸方

半夏　麻黄等分

上二味，末之，炼蜜和丸，小豆大，饮服三丸，日三服。

吐血不止者，柏叶汤主之。

柏叶汤方

柏叶　干姜各三两　艾三把

上三味，以水五升，取马通汁一升，合煮，取一升，分温再服。

下血，先便后血，此远血也，黄土汤主之。

黄土汤方亦主吐血、衄血。


甘草　干地黄　白术　附子炮　阿胶　黄芩各三两灶中黄土半斤

上七味，以水八升，煮取三升，分温二服。

下血，先血后便，此近血也，赤小豆当归散主之。方见狐惑中。


心气不足，吐血，衄血，泻心汤主之。

泻心汤方亦治霍乱。


大黄二两　黄连　黄芩各一两

上三味，以水三升，煮取一升，顿服之。


呕吐哕下利病脉证治第十七

论一首　脉证二十七条　方二十三首

夫呕家有痈脓，不可治呕，脓尽自愈。

先呕却渴者，此为欲解。先渴却呕者，为水停心下，此属饮家。

呕家本渴，今反不渴者，以心下有支饮故也，此属支饮。

问曰:病人脉数，数为热，当消谷引食，而反吐者，何也?师曰:以发其汗，令阳微，膈气虚，脉乃数，数为客热，不能消谷，胃中虚冷故也。

脉弦者虚也。胃气无余，朝食暮吐，变为胃反。寒在于上，医反下之，今脉反弦，故名曰虚。

寸口脉微而数，微则无气，无气则荣虚;荣虚则血不足，血不足则胸中冷。

趺阳脉浮而涩，浮则为虚，涩则伤脾，脾伤则不磨，朝食暮吐，暮食朝吐，宿谷不化，名曰胃反。脉紧而涩，其病难治。

病人欲吐者，不可下之。

哕而腹满，视其前后，知何部不利，利之即愈。

呕而胸满者，茱萸汤主之。

茱萸汤方

吴茱萸一升　人参三两　生姜六两　大枣十二枚

上四味，以水五升，煮取三升，温服七合，日三服。

干呕吐涎沫，头痛者，茱萸汤主之。方见上。


呕而肠鸣，心下痞者，半夏泻心汤主之。

半夏泻心汤方

半夏半升，洗　黄芩　干姜　人参各三两　黄连一两　大枣十二枚　甘草三两，炙

上七味，以水一斗，煮取六升，去滓，再煮，取三升，温服一升，日三服。

干呕而利者，黄芩加半夏生姜汤主之。

黄芩加半夏生姜汤方

黄芩三两　甘草二两，炙　芍药二两　半夏半升生姜三两　大枣二十枚

上六味，以水一斗，煮取三升，去滓，温服一升，日再，夜一服。

诸呕吐，谷不得下者，小半夏汤主之。方见痰饮中。


呕吐而病在膈上，后思水者，解，急与之。思水者猪苓散主之。

猪苓散方

猪苓　茯苓　白术各等分

上三味，杵为散，饮服方寸匕，日三服。

呕而脉弱，小便复利，身有微热，见厥者难治。四逆汤主之。

四逆汤方

附子一枚，生用　干姜一两半　甘草二两，炙

上三味，以水三升，煮取一升二合，去滓，分温再服。强人可大附子一枚，干姜三两。

呕而发热者，小柴胡汤主之。


小柴胡汤方

柴胡半斤　黄芩三两　人参三两　甘草三两　半夏半斤　生姜三两　大枣十二枚

上七味，以水一斗二升，煮取六升，去滓，再煎，取三升，温服一升，日三服。

胃反呕吐者，大半夏汤主之。《千金》云:治胃反不受
 食，食入即吐。《外台》云:治呕心下痞硬者。


大半夏汤方

半夏二升，洗完用　人参三两　白蜜一升

上三味，以水一斗二升，和蜜扬之二百四十遍，煮药取升半，温服一升，余分再服。

食已即吐者，大黄甘草汤主之。《外台》方又治吐水。


大黄甘草汤方

大黄四两　甘草一两

上二味，以水三升，煮取一升，分温再服。

胃反，吐而渴欲饮水者，茯苓泽泻汤主之。

茯苓泽泻汤方


《外台》云:治消渴脉绝，胃反吐食方。有小麦一升


茯苓半斤　泽泻四两　甘草二两　桂枝二两　白术三两　生姜四两

上六味，以水一斗，煮取三升，内泽泻，再煮服二升半，温服八合，日三服。

吐后渴欲得水而贪饮者，文蛤汤主之;兼主微风，脉紧头痛。

文蛤汤方

文蛤五两　麻黄　甘草　生姜各三两　石膏五两杏仁五十枚　大枣十二枚

上七味，以水六升，煮取二升，温服一升，汗出即愈。

干呕吐逆，吐涎沫，半夏干姜散主之。

半夏干姜散方

半夏　干姜各等分

上二味，杵为散，取方寸匕，浆水一升半，煎取七合，顿服之。

病人胸中似喘不喘，似呕不呕，似哕不哕，彻心中愦愦然无奈者，生姜半夏汤主之。

生姜半夏汤方

半夏半斤　生姜汁一升

上二味，以水三升，煮半夏，取二升，内生姜汁，煮取一升半，小冷，分四服，日三夜一服。止，停后服。

干呕，哕，若手足厥者，橘皮汤主之。

橘皮汤方

橘皮四两　生姜半斤

上二味，以水七升，煮取三升，温服一升，下咽即愈。

哕逆者，橘皮竹茹汤主之。

橘皮竹茹汤方

橘皮二升　竹茹二升　大枣三十枚　生姜半斤　甘草五两　人参一两

上六味，以水一斗，煮取三升，温服一升。日三服。

夫六腑气绝于外者，手足寒，上气脚缩;五脏气绝于内者，利不禁，下甚者，手足不仁。

下利，脉沉弦者，下重;脉大者，为未止;脉微弱数者，为欲自止，虽发热不死。

下利，手足厥冷，无脉者，灸之不温。若脉不还，反微喘者，死。少阴负趺阳者，为顺也。

下利，有微热而渴，脉弱者，今自愈。

下利，脉数，有微热，汗出，今自愈;设脉紧，为未解。

下利，脉数而渴者，今自愈;设不差，必清脓血，以有热故也。

下利，脉反弦，发热身汗者，自愈。

下利气者，当利其小便。

下利，寸脉反浮数，尺中自涩者，必清脓血。

下利清谷，不可攻其表，汗出必胀满。

下利，脉沉而迟，其人面少赤，身有微热，下利清谷者，必郁冒，汗出而解，病人必微热。所以然者，其面戴阳，下虚故也。

下利后，脉绝，手足厥冷，晬时脉还，手足温者生，脉不还者死。

下利，腹胀满，身体疼痛者，先温其里，乃攻其表。温里宜四逆汤，攻表宜桂枝汤。


四逆汤方方见上。


桂枝汤方

桂枝三两，去皮　芍药三两　甘草二两，炙　生姜三两　大枣十二枚

上五味，[image: ]
 咀，以水七升，微火煮取三升，去滓，适寒温，服一升。服已，须臾，啜稀粥一升，以助药力，温覆令一时许，遍身[image: ]
 [image: ]
 ，微似有汗者益佳，不可令如水淋漓。若一服汗出病差，停后服。

下利，三部脉皆平，按之心下坚者，急下之，宜大承气汤。

下利，脉迟而滑者，实也。利未欲止，急下之，宜大承气汤。

下利，脉反滑者，当有所去，下乃愈，宜大承气汤。

下利已差，至其年月日时复发者，以病不尽故也，当下之，宜大承气汤。

大承气汤方见痉病中。


下利谵语者，有燥屎也，小承气汤主之。

小承气汤方

大黄四两　厚朴二两，炙　枳实大者，三枚，炙

上三味，以水四升，煮取一升二合，去滓，分温二服。得利则止。

下利便脓血者，桃花汤主之。

桃花汤方

赤石脂一斤，一半剉，一半筛末　干姜一两　粳米一升

上三味，以水七升，煮米令熟，去滓，温七合，内赤石脂末方寸匕，日三服。若一服愈，余勿服。

热利下重者，白头翁汤主之。

白头翁汤方

白头翁二两　黄连　黄柏　秦皮各三两

上四味，以水七升，煮取二升，去滓，温服一升，不愈更服。

下利后更烦，按之心下濡者，为虚烦也，栀子豉汤主之。

栀子豉汤方

栀子十四枚　香豉四合，绵裹

上二味，以水四升，先煮栀子得二升半，内豉，煮取一升半，去滓，分二服，温进一服，得吐则止。

下利清谷，里寒外热，汗出而厥者，通脉四逆汤主之。

通脉四逆汤方

附子大者一枚，生用　干姜三两，强人可四两　甘草二两，炙

上三味，以水三升，煮取一升二合，去滓，分温再服。

下利肺( 腹)痛，紫参汤主之。

紫参汤方

紫参半斤　甘草三两

上二味，以水五升，先煮紫参，取二升，内甘草，煮取一升半，分温三服。疑非仲景方。


气利，诃梨勒散主之。

诃梨勒散方

诃梨勒十枚，煨

上一味，为散，粥饮和，顿服。疑非仲景方。


附　方

《千金翼》小承气汤

治大便不通，哕，数谵语。方见上。


《外台》黄芩汤

治干呕下利。

黄芩　人参　干姜各三两　桂枝一两　大枣十二枚半夏半升

上六味，以水七升，煮取三升，温分三服。


疮痈肠痈浸淫病脉证并治第十八

论一首　脉证三条　方五首

诸浮数脉，应当发热，而反洒淅恶寒，若有痛处，当发其痈。

师曰:诸痈肿，欲知有脓无脓，以手掩肿上，热者为有脓，不热者为无脓。

肠痈之为病，其身甲错，腹皮急，按之濡，如肿状，腹无积聚，身无热，脉数，此为腹内有痈脓，薏苡附子败酱散主之。

薏苡附子败酱散方

薏苡仁十分　附子二分　败酱五分

上三味，杵为末，取方寸匕，以水二升，煎减半，顿服。小便当下。

肠痈者，少腹肿痞，按之即痛如淋，小便自调，时时发热，自汗出，复恶寒，其脉迟紧者，脓未成，可下之，当有血。脉洪数者，脓已成，不可下也，大黄牡丹汤主之。

大黄牡丹汤方

大黄四两　牡丹一两　桃仁五十个　瓜子半升　芒硝三合

上五味，以水六升，煮取一升，去滓，内芒硝，再煎沸，顿服之，有脓当下，如无脓，当下血。

问曰:寸口脉浮微而涩，然当亡血，若汗出，设不汗者云何?答曰:若身有疮，被刀斧所伤，亡血故也。

病金疮，王不留行散主之。

王不留行散方

王不留行十分，八月八日采　蒴藋细叶十分，七月七日采　桑东南根白皮，十分，三月三日采　甘草十八分　川椒三分，除目及闭口者，去汗。黄芩二分　干姜二分　芍药二分　厚朴二分

上九味，桑根皮以上三味，烧灰存性，勿令灰过，各别杵筛，合治之为散，服方寸匕，小疮即粉之，大疮但服之。产后亦可服。如风寒，桑东根勿取之。前三物，皆阴干百日。

排脓散方

枳实十六枚　芍药六分　桔梗二分

上三味，杵为散，取鸡子黄一枚，以药散与鸡黄相等，揉和令相得，饮和服之，日一服。

排脓汤方

甘草二两　桔梗三两　生姜一两　大枣十枚

上四味，以水三升，煮取一升，温服五合，日再服。

浸淫疮，从口流向四肢者可治;从四肢流来入口者不可治。

浸淫疮，黄连粉主之。方未见。



趺蹶手指臂肿转筋阴狐疝蛔虫病脉证治第十九

论一首　脉证一条　方四首

师曰:病趺蹶，其人但能前，不能却，刺腨入二寸，此太阳经伤也。

病人常以手指臂肿动，此人身体[image: ]
 [image: ]
 者，藜芦甘草汤主之。

藜芦甘草汤方未见。


转筋之为病，其人臂脚直，脉上下行，微弦，转筋入腹者，鸡屎白散主之。

鸡屎白散方

鸡屎白

上一味，为散，取方寸匕，以水六合，和，温服。

阴狐疝气者，偏有小大，时时上下，蜘蛛散主之。

蜘蛛散方

蜘蛛十四枚，熬焦　桂枝半两

上二味为散，取八分一匕，饮和服，日再服，蜜丸亦可。

问曰:病腹痛有虫，其脉何以别之?师曰:腹中痛，其脉当沉，若弦，反洪大，故有蛔虫。

蛔虫之为病，令人吐涎，心痛，发作有时。毒药不止，甘草粉蜜汤主之。

甘草粉蜜汤方

甘草二两　粉一两　蜜四两

上三味，以水三升，先煮甘草，取二升，去滓，内粉蜜，搅令和，煎如薄粥，温服一升，差即止。

蛔厥者，当吐蛔，今病者静而复时烦，此为脏寒。蛔上入膈，故烦。须臾复止，得食而呕，又烦者，蛔闻食复出，其人常自吐蛔。

蛔厥者，乌梅丸主之。

乌梅丸方

乌梅三百个　细辛六两　干姜十两　黄连一斤　当归四两　附子六两，炮　川椒四两，去汗　桂枝六两人参　黄柏各六两

上十味，异捣筛，合治之，以苦酒渍乌梅一宿，去核蒸之，五升米下，饭熟，捣成泥，和药令相得，内臼中，与蜜杵二千下，丸如梧子大，先食，饮服十丸，三服，稍加至二十丸，禁生冷滑臭等食。


金匮要略方论卷下

妇人妊娠病脉证并治第二十

证三条　方八首

师曰:妇人得平脉，阴脉小弱，其人渴，不能食，无寒热，名妊娠，桂枝汤主之。方见下利中
 。于法六十日当有此证，设有医治逆者，却一月，加吐下者，则绝之。

妇人宿有癥病，经断未及三月，而得漏下不止，胎动在脐上者，为癥痼害。妊娠六月动者，前三月经水利时，胎也。下血者，后断三月衃也。所以血不止者，其癥不去故也，当下其癥，桂枝茯苓丸主之。

桂枝茯苓丸方

桂枝　茯苓　牡丹去心　桃仁去皮尖，熬　芍药各等分

上五味，末之，炼蜜和丸，如兔屎大，每日食前服一丸，不知，加至三丸。

妇人怀娠六七月，脉弦发热，其胎愈胀，腹痛恶寒者，少腹如扇，所以然者，子脏开故也，当以附子汤温其脏。方未见。


师曰:妇人有漏下者，有半产后因续下血都不绝者，有妊娠下血者。假令妊娠腹中痛，为胞阻，胶艾汤主之。

芎归胶艾汤方一方加干姜一两。胡洽治妇人胞动无干姜。


芎[image: ]
 　阿胶　甘草各二两　艾叶　当归各三两　芍药四两　干地黄四两

上七味，以水五升，清酒三升，合煮，取三升，去滓，内胶，令消尽，温服一升，日三服，不差更作。

妇人怀娠，腹中[image: ]
 痛，当归芍药散主之。

当归芍药散方

当归三两　芍药一斤　茯苓四两　白术四两　泽泻半斤　芎[image: ]
 半斤，一作三两

上六味，杵为散，取方寸匕，酒和，日三服。

妊娠呕吐不止，干姜人参半夏丸主之。

干姜人参半夏丸方

干姜　人参各一两　半夏二两

上三味，末之，以生姜汁糊为丸，如梧子大，饮服十丸，日三服。

妊娠小便难，饮食如故，归母苦参丸主之。

当归贝母苦参丸方男子加滑石半两。


当归　贝母　苦参各四两

上三味，末之，炼蜜丸如小豆大，饮服三丸，加至十丸。

妊娠有水气，身重，小便不利，洒淅恶寒，起则头眩，葵子茯苓散主之。

葵子茯苓散方

葵子一斤　茯苓三两

上二味，杵为散，饮服方寸匕，日三服，小便利则愈。

妇人妊娠，宜常服当归散主之。

当归散方

当归　黄芩　芍药　芎[image: ]
 各一斤　白术半斤

上五味，杵为散，酒饮服方寸匕，日再服。妊娠常服即易产，胎无苦疾，产后百病悉主之。

妊娠养胎，白术散主之。

白术散方见《外台》。


白术四分　芎[image: ]
 四分　蜀椒三分，去汗　牡蛎二分

上四味，杵为散，酒服一钱匕，日三服，夜一服。但苦痛，加芍药;心下毒痛，倍加芎[image: ]
 ;心烦吐痛，不能食饮，加细辛一两，半夏大者二十枚，服之后更以醋浆水服之;若呕，以醋浆水服之复不解者，小麦汁服之;已后渴者，大麦粥服之。病虽愈，服之勿置。

妇人伤胎，怀身腹满，不得小便，从腰以下重，如有水气状，怀身七月，太阴当养不养，此心气实，当刺泻劳宫及关元，小便微利则愈。见《王函》。



妇人产后病脉证治第二十一

论一首　证六条　方七首

问曰:新产妇人有三病，一者病痉，二者病郁冒，三者大便难，何谓也?师曰:新产血虚，多汗出，喜中风，故令病痉;亡血复汗，寒多，故令郁冒;亡津液，胃燥，故大便难。

产妇郁冒，其脉微弱，不能食，大便反坚，但头汗出。所以然者，血虚而厥，厥而必冒，冒家欲解，必大汗出。以血虚下厥，孤阳上出，故头汗出。所以产妇喜汗出者，亡阴血虚，阳气独盛，故当汗出，阴阳乃复。大便坚，呕不能食，小柴胡汤主之。方见呕吐中。


病解能食，七八日更发热者，此为胃实，大承气汤主之。方见痉中。


产后腹中[image: ]
 痛，当归生姜羊肉汤主之，并治腹中寒疝，虚劳不足。

当归生姜羊肉汤方见寒疝中。


产后腹痛，烦满不得卧，枳实芍药散主之。

枳实芍药散方

枳实烧令黑，勿太过　芍药等分

上二味，杵为散，服方寸匕，日三服。并主痈脓，以麦粥下之。

师曰:产妇腹痛，法当以枳实芍药散，假令不愈者，此为腹中有干血着脐下，宜下瘀血汤主之。亦主经水不利。

下瘀血汤方

大黄二两　桃仁二十枚[image: ]
 虫二十枚，熬，去足

上三味，末之，炼蜜合为四丸，以酒一升，煎一丸，取八合，顿服之。新血下如豚肝。

产后七八日，无太阳证，少腹坚痛，此恶露不尽，不大便，烦躁发热，切脉微实，再倍发热，日晡时烦躁者，不食，食则谵语，至夜即愈，宜大承气汤主之。热在里，结在膀胱也。方见痉病中。


产后风，续之数十日不解，头微痛，恶寒，时时有热，心下闷，干呕汗出。虽久，阳旦证续在耳，可与阳旦汤。即桂枝汤方，见下利中。


产后中风发热，面正赤，喘而头痛，竹叶汤主之。

竹叶汤方

竹叶一把　葛根三两　防风　桔梗　桂枝　人参甘草各一两　附子一枚，炮　大枣十五枚　生姜五两

上十味，以水一斗，煮取二升半，分温三服，温覆使汗出。颈项强，用大附子一枚，破之如豆大，煎药扬去沫。呕者加半夏半升，洗。

妇人乳中虚，烦乱呕逆，安中益气，竹皮大丸主之。

竹皮大丸方

生竹茹二分　石膏二分　桂枝一分　甘草七分　白薇一分

上五味，末之，枣肉和丸，弹子大，以饮服一丸，日三夜二服。有热者，倍白薇;烦喘者，加柏实一分。

产后下利虚极，白头翁加甘草阿胶汤主之。

白头翁加甘草阿胶汤方

白头翁二两　黄连　柏皮　秦皮各三两　甘草二两阿胶二两

上六味，以水七升，煮取二升半，内胶，令消尽，分温三服。

附　方

《千金》三物黄芩汤

治妇人在草蓐，自发露得风，四肢苦烦热，头痛者，与小柴胡汤。头不痛，但烦者，此汤主之。

黄芩一两　苦参二两　干地黄四两

上三味，以水八升，煮取二升，温服一升，多吐下虫。

《千金》内补当归建中汤

治妇人产后虚羸不足，腹中刺痛不止，吸吸少气，或苦少腹中急摩痛，引腰背，不能食饮，产后一月，日得四五剂为善。令人强壮，宜。

当归四两　桂枝三两　芍药六两　生姜三两　甘草二两　大枣十二枚

上六味，以水一斗，煮取三升，分温三服，一日令尽。若大虚，加饴糖六两，汤成内之，于火上暖令饴消，若去血过多，崩伤内衄不止，加地黄六两，阿胶二两，合八味，汤成内阿胶。若无当归，以芎[image: ]
 代之;若无生姜，以干姜代之。


妇人杂病脉证并治第二十二

论一首　脉证合十四条　方十三首

妇人中风，七八日续来寒热，发作有时，经水适断，此为热入血室，其血必结，故使如疟状，发作有时，小柴胡汤主之。方见呕吐中。


妇人伤寒发热，经水适来，昼日明了，暮则谵语，如见鬼状者，此为热入血室，治之无犯胃气及上二焦，必自愈。

妇人中风，发热恶寒，经水适来，得七八日，热除脉迟，身凉和，胸胁满，如结胸状，谵语者，此为热入血室也，当刺期门，随其实而取之。

阳明病，下血谵语者，此为热入血室，但头汗出，当刺期门，随其实而泻之。濈然汗出者愈。

妇人咽中如有炙脔，半夏厚朴汤主之。

半夏厚朴汤方《千金》作胸满，心下坚，咽中帖帖，如有炙肉，吐之不出，吞之不下。


半夏一升　厚朴三两　茯苓四两　生姜五两　干苏叶二两

上五味，以水七升，煮取四升，分温四服，日三夜一服。

妇人脏躁，喜悲伤欲哭，象如神灵所作，数欠伸，甘麦大枣汤主之。

甘草小麦大枣汤方

甘草三两　小麦一升　大枣十枚

上三味，以水六升，煮取三升，温分三服。亦补脾气。

妇人吐涎沫，医反下之，心下即痞，当先治其吐涎沫，小青龙汤主之。涎沫止，乃治痞，泻心汤主之。

小青龙汤方见痰饮中。


泻心汤方见惊悸中。


妇人之病，因虚、积冷、结气，为诸经水断绝，至有历年，血寒积结胞门，寒伤经络。凝坚在上，呕吐涎唾，久成肺痈，形体损分;在中盘结，绕脐寒疝，或两胁疼痛，与脏相连;或结热中，痛在关元。脉数无疮，肌若鱼鳞，时着男子，非止女身。在下未多，经候不匀。冷阴掣痛，少腹恶寒，或引腰脊，下根气街，气冲急痛，膝胫疼烦，奄忽眩冒，状如厥癫，或有忧惨，悲伤多嗔，此皆带下，非有鬼神，久则羸瘦，脉虚多寒。

三十六病，千变万端;审脉阴阳，虚实紧弦;行其针药，治危得安。其虽同病，脉各异源。子当辨记，勿谓不然。

问曰:妇人年五十所，病下利，数十日不止，暮即发热，少腹里急，腹满，手掌烦热，唇口干燥，何也?师曰:此病属带下，何以故?曾经半产，瘀血在少腹不去。何以知之?其证唇口干燥，故知之。当以温经汤主之。

温经汤方

吴茱萸三两　当归　芎[image: ]
 芍药各二两　人参　桂枝　阿胶　牡丹去心　生姜　甘草各二两　半夏半升麦门冬一升，去心

上十二味，以水一斗，煮取三升，分温三服。亦主妇人少腹寒，久不受胎，兼取崩中去血，或月水来过多，及至期不来。

带下，经水不利，少腹满痛，经一月再见者，土瓜根散主之。

土瓜根散方阴
 [image: ]
 肿亦主之。


土瓜根　芍药　桂枝[image: ]
 虫各三分

上四味，杵为散，酒服方寸匕，日三服。

寸口脉弦而大，弦则为减，大则为芤，减则为寒，芤则为虚，寒虚相搏，此名曰革，妇人则半产漏下，旋覆花汤主之。


旋覆花汤方

旋覆花三两　葱十四茎　新绛少许

上三味，以水三升，煮取一升，顿服之。

妇人陷经，漏下，黑不解，胶姜汤主之。臣亿等校诸
 本无胶姜汤方，想是前妊娠中胶艾汤。


妇人少腹满如敦状，小便微难而不渴，生后者，此为水与血并结在血室也，大黄甘遂汤主之。

大黄甘遂汤方

大黄四两　甘遂二两　阿胶二两

上三味，以水三升，煮取一升，顿服之，其血当下。

妇人经水不利下，抵当汤主之。亦治男子膀胱满急，有
 瘀血者。


抵当汤方

水蛭三十个，熬　虻虫三十枚，熬，去翅足　桃仁二十个，去皮尖　大黄三两，酒浸

上四味，为末，以水五升，煮取三升，去滓，温服一升。

妇人经水闭不利，脏坚癖不止，中有干血，下白物，矾石丸主之。

矾石丸方

矾石三分，烧　杏仁一分

上二味，末之，炼蜜和丸，枣核大，内脏中，剧者再内之。

妇人六十二种风，及腹中血气刺痛，红蓝花酒主之。

红蓝花酒方疑非仲景方。


红蓝花一两

上一味，以酒一大升，煎减半，顿服一半。未止再服。

妇人腹中诸疾痛，当归芍药散主之。

当归芍药散方见前妊娠中。


妇人腹中痛，小建中汤主之。

小建中汤方见前虚劳中。


问曰:妇人病，饮食如故，烦热不得卧而反倚息者，何也?师曰:此名转胞，不得溺也，以胞系了戾，故致此病。但利小便则愈，宜肾气丸主之。

肾气丸方

干地黄八两　薯蓣四两　山茱萸四两　泽泻三两茯苓三两　牡丹皮三两　桂枝　附子炮，各一两

上八味，末之，炼蜜和丸梧子大，酒下十五丸，加至二十五丸，日再服。

蛇床子散方

温阴中坐药。

蛇床子仁

上一味，末之，以白粉少许，和令相得，如枣大，绵裹内之，自然温。

少阴脉滑而数者，阴中即生疮，阴中蚀疮烂者，狼牙汤洗之。

狼牙汤方

狼牙三两

上一味，以水四升，煮取半升，以绵缠箸如茧，浸汤沥阴中，日四遍。

胃气下泄，阴吹而正喧，此谷气之实也，膏发煎导之。

膏发煎方见黄疸中。


小儿疳虫蚀齿方疑非仲景方。


雄黄　葶苈

上二味，末之，取腊月猪脂，以槐枝绵裹头四五枚，点药烙之。

杂疗方第二十三

论一首　证一条　方二十二首

退五藏虚热，四时加减柴胡饮子方

冬三月加:柴胡八分　白术八分　大腹槟榔四枚，并皮、子用　陈皮五分　生姜五分　桔梗七分

春三月加:枳实，减白术，共六味

夏三月加:生姜三分　枳实五分　甘草三分，共八味

秋三月加:陈皮三分，共六味

上各[image: ]
 咀，分为三贴，一贴以水三升，煮取二升，分温三服。如人行四五里，进一服。如四体壅，添甘草少许，每贴分作三小贴，每小贴以水一升，煮取七合，温服。再合滓为一服，重煮，都成四服。疑非仲景方。



长服诃梨勒丸方疑非仲景方。


诃梨勒煨　陈皮　厚朴各三两

上三味，末之，炼蜜丸如梧子大，酒饮服二十丸，加至三十丸。

三物备急丸方见《千金方》，司空裴秀为散用。亦可先和成汁，乃倾口中，令从齿间得入，至良验。


大黄一两　干姜一两　巴豆一两，去皮、心，熬，外研如脂

上药各须精新，先捣大黄、干姜为末，研巴豆内中，合治一千杵，用为散，蜜和丸亦佳，密器中贮之，莫令歇。主心腹诸卒暴百病，若中恶客忤，心腹胀满，卒痛如锥刺，气急口噤，停尸卒死者，以暖水若酒，服大豆许三四丸，或不下，捧头起，灌令下咽，须臾当差。如未差，更与三丸，当腹中鸣，即吐下，便差。若口噤，亦须折齿灌之。

治伤寒，令愈不复，紫石寒食散方见《千金翼》。


紫石英　白石英　赤石脂　钟乳碓炼　栝蒌根　防风　桔梗　文蛤　鬼臼各十分　太一余粮十分，烧　干姜　附子炮，去皮　桂枝去皮，各四分

上十三味，杵为散，酒服方寸匕。

救卒死方

薤捣汁，灌鼻中。

又方

雄鸡冠割取血，管吹内鼻中。

猪脂如鸡子大，苦酒一升，煮沸，灌喉中。

鸡肝及血涂面上，以灰围四旁，立起。

大豆二七粒，以鸡子白并酒和，尽以吞之。

救卒死而壮热者方

矾石半斤，以水一斗半，煮消，以渍脚，令没踝。

救卒死而目闭者方

骑牛临面，捣薤汁灌耳中，吹皂荚末鼻中，立效。

救卒死而张口反折者方

灸手足两爪后十四壮了，饮以五毒诸膏散。有巴豆者


救卒死而四肢不收失便者方

马屎一升，水三斗，煮取二斗以洗之。又取牛洞稀粪也。一升，温酒灌口中，灸心下一寸、脐上三寸、脐下四寸，各一百壮，差。

救小儿卒死而吐利不知是何病方

狗屎一丸，绞取汁以灌之。无湿者，水煮干者，取汁。

治尸蹶方

尸蹶脉动而无气，气闭不通，故静而死也，治方。脉证见上卷。


菖蒲屑，内鼻两孔中吹之。今人以桂屑着舌下。

又方

剔取左角发方寸，烧末，酒和，灌令入喉，立起。

救卒死、客忤死，还魂汤主之方


《千金》云:主卒忤鬼击飞尸，诸奄忽气绝无复觉，或已无脉，口噤拗不开，去齿下汤。汤下口不下者，分病人发左右，捉[image: ]
 肩引之。药下，复增取一升，须臾立苏。



麻黄三两，去节，一方四两　杏仁去皮尖，七十个甘草一两，炙《千金》用桂心二两


上三味，以水八升，煮取三升，去滓，分令咽之。通治诸感忤。

又方

韭根一把　乌梅二七个　吴茱萸半升，炒

上三味，以水一斗，煮之。以病人栉内中，三沸，栉浮者生，沉者死。煮取三升，去滓，分饮之。


救自缢死方

救自缢死，旦至暮，虽已冷，必可治;暮至旦，小难也。恐此当言阴气盛故也。然夏时夜短于昼，又热，犹应可治。又云:心下若微温者，一日以上，犹可治之。方

徐徐抱解，不得截绳，上下安被卧之。一人以脚踏其两肩，手少挽其发，常弦弦勿纵之。一人以手按据胸上，数动之。一人摩捋臂胫，屈伸之。若已僵，但渐渐强屈之，并按其腹。如此一炊顷，气从口出，呼吸眼开而犹引按莫置，亦勿苦劳之。须臾，可少桂汤及粥清含与之，令濡喉，渐渐能咽，乃稍止。若向令两人以管吹其两耳罙好。此法最善，无不活者。

疗中[image: ]
 方

凡中暍死，不可使得冷，得冷便死，疗之方

屈草带，绕暍人脐，使三两人溺其中，令温。亦可用热泥和屈草，亦可扣瓦碗底按及车缸以着暍人，取令溺，须得流去。此谓道路穷卒无汤，当令溺其中，欲使多人溺，取令温。若有汤便可与之，不可泥及车缸，恐此物冷。暍既在夏月，得热泥土、暖车缸，亦可用也。

救溺死方

取灶中灰两石余以埋人，从头至足，水出七孔，即活。

上疗自缢、溺、暍之法，并出自张仲景为之。其意殊绝，殆非常情所及，本草所能关，实救人之大术矣。伤寒家数有暍病，非此遇热之暍。见《外台》、《肘后》目。


治马坠及一切筋骨损方见《肘后方》。


大黄一两，切，浸，汤成下　绯帛如手大，烧灰乱发如鸡子大，烧灰用　久用炊单布一尺，烧灰　败蒲一握三寸　桃仁四十九个，去皮，尖，熬　甘草如中指节，炙，剉

上七味，以童子小便量多少，煎汤成，内酒一大盏，次下大黄，去滓，分温三服。先剉败蒲席半领，煎汤浴，衣被盖覆，斯须通利数行，痛楚立差。利及浴水赤，勿怪，即瘀血也。


禽兽鱼虫禁忌并治第二十四

论辨二首　合九十法　方二十一首

凡饮食滋味，以养于生，食之有妨，反能为害。自非服药炼液，焉能不饮食乎。切见时人，不闲调摄，疾疢竞起;若不因食而生，苟全其生，须知切忌者矣。所食之味，有与病相宜，有与身为害，若得宜则益体，害则成疾，以此致危，例皆难疗。凡煮药饮汁以解毒者，虽云救急，不可热饮，诸毒病得热更甚，宜冷饮之。

肝病禁辛，心病禁咸，脾病禁酸，肺病禁苦，肾病禁甘。春不食肝，夏不食心，秋不食肺，冬不食肾，四季不食脾。辨曰:春不食肝者，为肝气王，脾气败，若食肝，则又补肝，脾气败尤甚，不可救。又肝王之时，不可以死气入肝，恐伤魂也。若非王时，即虚，以肝补之佳。余脏准此。

凡肝脏自不可轻啖，自死者弥甚。

凡心皆为神识所舍，勿食之，使人来生复其报对矣。

凡肉及肝，落地不着尘土者，不可食之。

猪肉落水浮者，不可食。

诸肉及鱼，若狗不食，鸟不啄者，不可食。

诸肉不干，火炙不动，见水自动者，不可食之。

肉中有如米点者，不可食之。

六畜肉，热血不断者，不可食之。

父母及身本命肉，食之令人神魂不安。

食肥肉及热羹，不得饮冷水。

诸五脏及鱼，投地尘土不污者，不可食之。

秽饭馁肉臭鱼，食之皆伤人。

自死肉，口闭者，不可食之。

六畜自死，皆疫死，则有毒，不可食之。

兽自死，北首及伏地者，食之杀人。

食生肉，饱饮乳，变成白虫。一作血蛊。


疫死牛肉，食之令病洞下，亦致坚积，宜利药下之。

脯藏米瓮中，有毒，及经夏食之，发肾病。

治自死六畜肉中毒方

黄柏屑，捣服方寸匕。

治食郁肉漏脯中毒方郁肉，密器盖之隔宿者是也。漏脯，茅屋漏下沾着者是也。


烧犬屎，酒服方寸匕，每服人乳汁亦良。

饮生韭汁三升，亦得。

治黍米中藏干脯食之中毒方

大豆浓煮汁，饮数升即解。亦治诸肉漏脯等毒。

治食生肉中毒方

掘地深三尺，取其下土三升，以水五升，煮数沸，澄清汁，饮一升，即愈。

治六畜鸟兽肝中毒方

水浸豆豉，绞取汁，服数升愈。

马脚无夜眼者，不可食之。

食酸马肉，不饮酒，则杀人。

马肉不可热食，伤人心。

马鞍下肉，食之杀人。

白马黑头者，不可食之。

白马青蹄者，不可食之。

马肉[image: ]
 肉共食，饱醉卧，大忌。

驴马肉合猪肉食之，成霍乱。

马肝及毛，不可妄食，中毒害人。


治马肝毒中人未死方

雄鼠屎二七粒，末之，水和服，日再服。屎尖者是。


又方

人垢，取方寸匕，服之佳。

治食马肉中毒欲死方

香豉二两　杏仁三两

上二味，蒸一食顷，熟，杵之服，日再服。

又方

煮芦根汁，饮之良。

疫死牛，或目赤，或黄，食之大忌。

牛肉共猪肉食之，必作寸白虫。

青牛肠，不可合犬肉食之。

牛肺，从三月至五月，其中有虫如马尾，割去勿食，食则损人。

牛羊猪肉，皆不得以楮木桑木蒸炙。食之，令人腹内生虫。

啖蛇牛肉杀人。何以知之?啖蛇者，毛发向后顺者是也。

治啖蛇牛肉食之欲死方

饮人乳汁一升，立愈。

又方

以泔洗头，饮一升，愈。

牛肚细切，以水一斗，煮取一升，暖饮之，大汗出者愈

治食牛肉中毒方

甘草煮汁饮之，即解。

羊肉，其有宿热者，不可食之。

羊肉不可共生鱼、酪食之，害人。

羊蹄甲中有珠子白者，名羊悬筋，食之令人癫。

白羊黑头，食其脑，作肠痈。

羊肝共生椒食之，破人五脏。

猪肉共羊肝和食之，令人心闷。

猪肉以生胡荽同食，烂人脐。

猪脂不可合梅子食之。

猪肉和葵食之，少气。

鹿肉不可和蒲白作羹，食之发恶疮。

麋脂及梅李子，若妊娠食之，令子青盲，男子伤精。

獐肉不可合虾及生菜、梅李果食之，皆病人。

痼疾人，不可食熊肉，令终身不愈。

白犬自死，不出舌者，食之害人。

食狗鼠余，令人发瘘疮。

治食犬肉不消成病方

治食犬肉不消，心下坚或腹胀，口干大渴，心急发热，妄语如狂，或洞下方。

杏仁一升，合皮，熟，研用

以沸汤三升和，取汁分三服，利下肉片，大验。

妇人妊娠，不可食兔肉、山羊肉及鳖、鸡、鸭，令子无声音。

兔肉不可合白鸡肉食之，令人面发黄。

兔肉着干姜食之，成霍乱。

凡鸟自死，口不闭，翅不合者，不可食之。

诸禽肉，肝青者，食之杀人。

鸡有六翮四距者，不可食之。

乌鸡白首者，不可食之。

鸡不可共葫蒜食之，滞气。一云鸡子。


山鸡不可合鸟兽肉食之。

雉肉久食之，令人瘦。

鸭卵不可合鳖肉食之。

妇人妊娠食雀肉，令子淫乱无耻。

雀肉不可合李子食之。

燕肉勿食，入水为蛟龙所啖。

治食鸟兽中箭肉毒方

鸟兽有中毒箭死者，其肉有毒，解之方

大豆煮汁及蓝汁，服之，解。

鱼头正白如连珠，至脊上，食之杀人。

鱼头中无腮者，不可食之，杀人。

鱼无肠胆者，不可食之，三年阴不起，女子绝生。

鱼头似有角者，不可食之。

鱼目合者，不可食之。

六甲日，勿食鳞甲之物。

鱼不可合鸡肉食之。

鱼不得合鸬鹚肉食之。

鲤鱼鲊不可合小豆藿食之，其子不可合猪肝食之，害人。

鲤鱼不可合犬肉食之。

鲫鱼不可合猴雉肉食之。一云:不可合猪肝食。

鳀鱼合鹿肉生食，令人筋甲缩。

青鱼鲊不可合生葫荽及生葵，并麦中食之。

 、鳝不可合白犬血食之。

龟肉不可合酒、果子食之。

鳖目凹陷者及厌下有王字形者，不可食之。其肉不得合鸡鸭子食之。

龟鳖肉不可合苋菜食之。

虾无须及腹下通黑，煮之反白者，不可食之。

食脍，饮乳酪，令人腹中生虫，为瘕。


治食[image: ]
 不化成[image: ]
 病方

鲙食之，在心胸间不化，吐复不出，速下除之，久成癥病，治之方。

橘皮一两　大黄二两　朴硝二两

上三味，以水一大升，煮至小升，顿服即消。

食[image: ]
 多不消结为[image: ]
 病治之方

马鞭草

上一味，捣汁饮之。或以姜叶汁，饮之一升，亦消。又可服吐药吐之。

食鱼后中毒面肿烦乱治之方

橘皮

浓煎汁，服之即解。

食[image: ]

 鱼中毒方

芦根

煮汁，服之即解。

蟹目相向，足斑赤者，不可食之。

食蟹中毒治之方

紫苏

煮汁，饮之三升。紫苏子捣汁饮之，亦良。

又方

冬瓜汁，饮二升。食冬瓜亦可。

凡蟹未遇霜，多毒。其熟者，乃可食之。

蜘蛛落食中，有毒，勿食之。

凡蜂蝇虫蚁等，多集食上，食之致瘘。


果实菜谷禁忌并治第二十五

果子生食，生疮。

果子落地经宿，虫蚁食之者，人大忌食之。

生米停留多日，有损外，食之伤人。

桃子多食，令人热，仍不得入水浴，令人病淋沥寒热病。

杏酪不熟，伤人。

梅多食，坏人齿。

李不可多食，令人胪胀。

林檎不可多食，令人百脉弱。

橘柚多食，令人口爽，不知五味。

梨不可多食，令人寒中。金疮产妇，亦不宜食。

樱桃、杏多食，伤筋骨。

安石榴不可多食，损人肺。

胡桃不可多食，令人动痰饮。

生枣多食，令人热渴气胀。寒热羸瘦者，弥不可食，伤人。

食诸果中毒治之方

猪骨烧过。

上一味，末之，水服方寸匕。亦治马肝，漏脯等毒。

木耳赤色及仰生者，勿食。

菌仰卷及赤色者不可食。

食诸菌中毒闷乱欲死治之方

人粪汁，饮一升。土浆，饮一二升。大豆浓煮汁，饮之;服诸吐利药，并解。

食枫柱菌而哭不止，治之以前方。

误食野芋，烦毒欲死，治之以前方。其野芋根，山东人
 名魁芋。人种芋，三年不收，亦成野芋，并杀人。


蜀椒闭口者，有毒。误食之，戟人咽喉，气病欲绝，或吐下白沫，身体痹冷，急治之方

肉桂煎汁饮之。多饮冷水一二升，或食蒜，或饮地浆，或浓煮豉汁饮之，并解。

正月勿食生葱，令人面生游风。

二月勿食蓼，伤人肾。

三月勿食小蒜，伤人志性。

四月、八月勿食胡荽，伤人神。

五月勿食韭，令人乏气力。

五月五日勿食一切生菜，发百病。

六月、七月勿食茱萸，伤神气。

八月、九月勿食姜，伤人神。

十月勿食椒，损人心，伤心脉。

十一月、十二月勿食薤，令人多涕唾。

四季勿食生葵，令人饮食不化，发百病。非但食中，药中皆不可用，深宜慎之。

时病差未健，食生菜，手足必肿。

夜食生菜，不利人。

十月勿食被霜生菜，令人面无光，目涩，心痛，腰疼，或发心疟。疟发时，手足十指爪皆青，困委。

葱、韭初生芽者，食之伤人心气。

饮白酒，食生韭，令人病增。

生葱不可共蜜食之，杀人。独颗蒜弥忌。

枣合生葱食之，令人病。

生葱和雄鸡、雉、白犬肉食之，令人七窍经年流血。

食糖、蜜后四日内，食生葱、韭，令人心痛。

夜食诸姜、蒜、葱等，伤人心。

芜菁根多食，令人气胀。

薤不可共牛肉作羹食之，成瘕病。韭亦然。

莼多食，动痔疾。

野苣不可同蜜食之，作内痔。

白苣不可共酪同食，作[image: ]
 虫。

黄瓜食之，发热病。

葵心不可食，伤人，叶尤冷，黄背赤茎者，勿食之。

胡荽久食之，令人多忘。

病人不可食胡荽及黄花菜。

芋不可多食，动病。

妊妇食姜，令子余指。

蓼多食，发心痛。

蓼和生鱼食之，令人夺气，阴核疼痛。

芥菜不可共兔肉食之，成恶邪病。

小蒜多食，伤人心力。


食躁式躁方

豉

浓煮汁饮之。

误食钩吻杀人解之方

钩吻与芹菜相似，误食之，杀人，解之方《肘后》云:与茱萸、食芹相似。


荠苨八两

上一味，水六升，煮取二升，分温二服。钩吻生地傍
 无它草，其茎有毛，以此别之。


治误食水莨菪中毒方

菜中有水莨菪，叶圆而光，有毒。误食之，令人狂乱，状如中风，或吐血，治之方

甘草

煮汁，服之即解。

治食芹菜中龙精毒方

春秋二时，龙带精入芹菜中，人偶食之为病，发时手青腹满，痛不可忍，名蛟龙病。治之方。

硬糖二三升

上一味，日两度服之，叶出如蜥蜴三五枚，差。

食苦瓠中毒治之方

黍穰煮汁，数服之解。

扁豆，寒热者不可食之。

久食小豆，令人枯燥。

食大豆屑，忌啖猪肉。

大麦久食，令人作疥。

白黍米不可同饴、蜜食，亦不可合葵食之。

荞麦面多食，令人发落。

盐多食，伤人肺。

食冷物，冰人齿。

食热物，勿饮冷水。

饮酒食生苍耳，令人心痛。

夏月大醉汗流，不得冷水洗着身，及使扇，即成病。

饮酒，大忌灸腹背，令人肠结。

醉后勿饱食，发寒热。

饮酒食猪肉，卧秫稻穰中，则发黄。

食饴，多饮酒，大忌。

凡水及酒，照见人影动者，不可饮之。

醋合酪食之，令人血瘕。

食白米粥，勿食生苍耳，成走疰。

食甜粥已，食盐即吐。

犀角筯搅饮食，沫出及浇地坟起者，食之杀人。

饮食中毒烦满治之方

苦参三两　苦酒一升半

上二味，煮三沸，三上三下，服之，吐食出，即差。或以水煮亦得。

又方

犀角汤亦佳。

贪食食多不消心腹坚满痛治之方

盐一升　水三升

上二味，煮令盐消，分三服，当吐出食，便差。

矾石，生入腹，破人心肝。亦禁水。

商陆，以水服，杀人。

葶苈子傅头疮，药成入脑，杀人。

水银入人耳及六畜等，皆死。以金银着耳边，水银则吐。

苦楝无子者杀人。

凡诸毒，多是假毒以投，不知时，宜煮甘草荠苨汁饮之，通除诸毒药。

序

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视“悟性”的提高，医理与易理相通，重视易经相关理论的学习；还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在“做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效、诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的“学术思想”应是高层次的成就，是锲而不舍长期坚持“读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新；学术思想必有理论内涵指导临床实践，能以提高防治水平；再者学术思想不应是一病一证一法一方的诊治经验与心得体会。如金元大家刘完素著有《素问玄机原病式》，自述“法之与术，悉出《内经》之玄机”，于刻苦钻研运气学说之后，倡“六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。非典型传染性肺炎（S A R S）流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是“读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此“读经典做临床”具有重要的现实意义。

值得指出，培养临床中坚骨干人才，造就学科领军人物是当务之急。在需要强化“读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高“悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的矛盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之“大一”与极微无内之“小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义；有学者从分子水平寻求直接调节整体功能的物质，而突破靶细胞的发病机制；有医生运用助阳化气，通利小便的方药能同时改善胃肠症状治疗幽门螺杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的“金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，先从研修项目中精选70余种陆续刊行，为进一步扩大视野，续增的品种也是备受历代医家推崇的中医经典著作，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去“做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。

导　读

《温病条辨》是温病学的一部代表著作，不仅系统讨论了温病学的理论，而且对各种常见温病提出了具体的诊断和治疗方药，具有重要的理论和实用价值。该书不仅是诊治温病的重要参考书，而且历来作为中医的“四大典籍”之一，是学习和掌握中医学的必读之书。

一、《温病条辨》与作者

《温病条辨》的作者吴鞠通，名瑭，字佩珩，号鞠通。一般认为其生于1758年，殁于1836年。为江苏淮阴人。吴氏少习儒学，于19岁时，其父患病年余，终于不治，因此颇觉愧恨，认为父病而不知医，无颜立于天地间。于是“慨然弃举子业，专事方术”，广购医书，发愤学医。在26岁时，“游京师，检校《四库全书》”，因而有机会广泛阅读官府、民间所藏的各种医书，学识大进，并逐步开始为人治病，经常获得奇效。吴氏36岁时，京师发生温疫的大流行，而经其救治，救活了许多人。吴氏深深感到当时的医生治疗温病缺少正确的理论和治法，经常是用治疗伤寒的方法来混治温病，造成了不良的后果，所以就广泛采辑自《内经》以下历代名医的有关外感热病的论述，去其驳杂不清不确之处，吸取其精华，并附以本人的见解和经验，于1798年著成《条辨》，于1813年刊行。由于是一本非常切合临床实际，理法方药俱全的温病学专著，所以在问世以后，深受当时及后世医家重视。

《温病条辨》共6卷，卷首1卷。本书的主体以三焦为纲，分为上、中、下三篇，共265条，内有方剂208首。另有原病篇和杂论、解产难、解儿难等篇。在上、中、下三篇中，均以病名为目，重点论述了风温、温热、暑温、伏暑、湿温、秋燥、冬温、温疟及痢疾、痹证、黄疸等病证，分述各病在上、中、下三焦的表现和诊治方法。本书的写作体裁仿《伤寒论》，逐条叙证，文字较简单扼要，以便记诵。但又恐条文过分简单而医理难以完全阐明，所以在每条之下又自加注释，对条文中未尽之意进行阐述。这种自条自辨的写作方式是本书的一大特色。

二、《温病条辨》的主要学术思想

1.创立温病三焦辨治纲领

吴氏在继承前人理论和证治经验的基础上，通过自己的丰富临床实践，深刻地体会到，温病的发生发展与三焦所属脏腑的病机变化有密切的关系，而且在温病过程中，这些脏腑的传变和治疗有一定的规律，而这些规律可以用三焦进行归纳，从而创立了温病三焦辨证理论，即以肺与心包为上焦，脾与胃为中焦，肝与肾为下焦，温病的发展一般发自上焦，传至中焦，最后影响到下焦。在这一基础上又提出了三焦的治疗原则，即“治上焦如羽，治中焦如衡，治下焦如权”，从而形成了三焦辨证治疗理论。这一辨证论治理论与叶天士创立的卫气营血辨证论治理论共同构建了温病学的辨治体系。卫气营血理论与三焦理论相辅相成，有一纵一横之妙。前者突出了温病的发展阶段和病变的层次，后者则在其基础上更突出了其脏腑的具体病位。这一理论直到现在，仍在有效地指导临床对各种温热病的诊治。

2.丰富了温病的祛邪扶正治法

对于温病的治疗，吴氏在立法用药方面颇具特色，其中主要表现在对温病过程中的邪正双方都给予重视，正确地运用祛邪扶正的治疗方法。吴氏在治疗温病时，一方面强调要祛除病邪，另一方面又处处注意顾护正气。尤其是在祛邪方面提出“随其所在，就近而逐之”及“逐其余邪”等观点，而在护正方面又强调要“顾护津液”、“预护其虚”，体现了邪正并重、邪正合治的思想。另外，吴氏对温病祛邪法中的解表、攻下、化湿、清营凉血等法的运用，较前人都有重大的发展。特别是关于“五承气汤”证治方法的提出，丰富发展了传统的攻下法。而在温病滋阴法的运用方面，也有重大的贡献，如书中所说的:“温病伤人身之阴，故喜辛凉、甘寒、甘咸以救其阴。”这一句话中暗含着三焦辨证用药的规律，即对上焦肺阴虚、中焦胃肠阴虚、下焦肝肾阴虚等不同病证各有相应的治法方药。

3.提出了温病各种病证的理法方药

吴氏不仅注意对温病辨治规律的探求，而且对温病过程中的各种具体病证确立了病机、治法、方剂和药物，从而使温病的治疗有成法可凭。如对温病中所出现的神昏谵语，确立了相应的治法方药，强调用清心开窍之法，特别是书中创立的安宫牛黄丸，在现代临床上不仅用于神昏的急救，而且广泛用于高热和瘀血性疾病。又如对温病中常见的痉厥的成因、种类、证治要点等有较全面、系统的论述，区分了实风与虚风的不同。再如对温病发哕的证治，吴氏对其分上、中、下三焦而辨治。

4.明确了温病的各种治疗禁忌

如其中有“白虎之禁”、温病发汗之禁、湿温治疗三禁、斑疹治禁、淡渗之禁、苦寒之禁、数下之禁、少阴耳聋治禁、下焦病治禁、下后食禁等。

三、如何学习应用《温病条辨》

《温病条辨》是一部理法方药兼备的医学著作，为了更好地学习该书，提出几个应注意之处，供学习者参考。

1.学习本书应与其他医学著作，特别是叶天士原著的学习结合起来

《温病条辨》是在总结了前人，特别是《内经》、《伤寒论》的理论，并继承了以叶天士为代表的温病学家的学术思想和临床经验的基础上写成的。吴氏有关温病学的理论证治内容多源于叶氏，以《温病条辨》而言，其中半数以上的方剂是直接或间接引用叶氏《临证指南医案》的医案而制方的。与此同时，吴氏也继承了《内经》、《伤寒论》有关外感热病的理论和证治内容，所以吴氏强调“考之《内经》”，并称著《温病条辨》的目的是为了“羽翼伤寒”，还在每方条下，注明了是采用《内经》何法，在《条辨》中引用《伤寒论》原方或以原方变化成新方者甚多。可见吴氏能广泛地继承前人成就，加以整理、加工、提高。所以要全面、深入地理解该书的理论，就必须对《内经》和《伤寒论》有一定的了解。

2.应密切联系临床实际，把理论与临床结合起来

《温病条辨》是临床上用以指导温病及相关病证诊断治疗的重要著作，所以必须把该书的内容用于临床实际，一方面用以指导临床的诊断治疗，另一方面也可在临床实践中对《温病条辨》的内容进一步充实、提高，从而不断发展温病学的学术水平。同时，在《温病条辨》中既有温病理论的阐述，特别是在该书“杂说”部分，理论的论述较多，又有大量临床诊疗的内容，而这些理论与诊疗又是密切联系的。在学习本书时应把书中的理论与临床诊疗实践结合起来，又要把本书前后各篇的内容参照起来学习。《温病条辨》中对某一理论问题或对某一病证的证治可在多处出现，如有关“汗法”的运用，既在“杂说”有专篇论述，也在三焦篇中有多处提及，所以需要把这些内容联系起来学习。

3.应独立思考，把继承与批判结合起来

《温病条辨》对后世温病学的发展发挥了重大的作用，然而，对其中一些学术思想应全面理解，而且吴氏的论述也有一些片面或不够确切之处，所以学习《温病条辨》时，在正确理解吴鞠通学术思想的同时，对所论及的内容应认真分析，独立思考。如书中提出的凡是温病都始于上焦、温病初起用桂枝汤、暑病中必兼湿邪等不少观点，就有可商榷之处。吴氏对某些中医理论、方剂药物作用的阐发，也不乏臆测和牵强之处，在学习过程中不能全盘接受。另外，书中收录了叶天士《临证指南医案》中的大量病例，把其脉案作为条文，处方则冠以方名，列为固定方剂，其中有许多为后世所习用，不仅方便了学习和掌握，而且对于推广叶氏学说经验发挥了重要的作用。但其中也有些叶氏的个案在临床上甚少见到，根据其制定的方剂适用面较小，所以应理解并学习其辨证用药的精神，而不可拘于原文所述。

4.掌握学习重点

《温病条辨》的内容较多，在开始学习时可先重点学习其较为重要的条文，主要是围绕能反映吴氏学术思想的条文进行重点学习，在这基础上，进一步对全书的内容全面、系统地进行学习。对其中特别重要的条文应熟读甚至背诵，如上焦篇的 9、11、15、16、17、26、30、33、42、43、56、57 条，中焦篇的 1、5、17、19、20、29、30、31、41、58、63条，下焦篇的 1、11、12、13、14、16、17、18、36 条。

本书作为学习中医的“四大典籍”之一，是每个中医人员都应认真学习并掌握的，所以不论是初学中医者，还是已经从事中医医疗、教学、科研工作者，都应把本书作为必读的典籍，不断研习、揣摩。

杨　进

整理说明

《温病条辨》是一部温病学的重要著作，自问世以来已有多种版本，并有许多医家进行了评注。但以前所出版的各种《温病条辨》版本多为繁体字本，也存在一些错误。人民卫生出版社曾出版了嘉庆癸酉年刊行的木刻本，并在1963年出版了《温病条辨》简体字排印本，一直使用至今。但在当时历史条件下，对该书作了一些删改，有失原貌，同时其中夹评较多，也有个别的排印错误。为了给广大读者提供一本内容最完整、准确的简体字版本，我们选用了公认较好的出版于嘉庆癸酉年(1813)的《温病条辨》问心堂版本作为蓝本，同时参考出版于道光乙未年(1835)的鹤皋叶氏重刻本和光绪乙未年(1895)的版本，补充了征保的序和秋燥胜气论。本书在整理时，删除了原版本在文中所夹的朱评、汪按、征按等内容，虽然这些评注中不乏有助于理解吴氏学术思想或进一步阐述原文之处，但许多并无实质内容，显得较为累赘，故一概不录。如读者要了解这些注家的内容，可另外参考其他有关书籍。

由于古文，特别是古医籍中多有一些异体字、通假字，所以这次整理中尽可能都改用目前较规范的字，不再一一作注。文中一些药名也尽量做到规范统一，但原文所涉及的一些药物别名，仍作保留，不予更改。为了保持该书的原貌，对原文的内容未作删节，只是对原版本中个别明显的错字作了纠正。原目录中有个别处与正文标题不同，都按正文的标题作了改动。还有个别文字有疑问而无法肯定的，暂作保留。有个别地方的文字，各不同年代问心堂的版本有所不同，一般以蓝本为准。本书道光本中汪廷珍《温病条辨叙》放在朱彬《温病条辨序》前，现参考人民卫生出版社1963年排印本，按其写作年代顺序，调为朱序在前。

在本书后附有方剂索引，凡有药物组成之方剂均列入，方名一律按书中所述为准，有的方剂后有“方”者作保留处理。

这次整理工作由南京中医药大学温病学教研室的杨进教授主持，同时，龚婕宁、刘涛等老师和部分研究生也参加了校核。

杨　进

温病条辨序

天以五运六气化生万物，不能无过不及之差，于是有六淫之邪，非谓病寒不病温，病温不病寒也。后汉张仲景著《伤寒论》，发明轩岐之奥旨，如日星河岳之丽天地，任百世之钻仰，而义蕴仍未尽也。然其书专为伤寒而设，未尝遍及于六淫也。奈后之医者，以治伤寒之法，应无穷之变，势必至如凿枘之不相入。至明陶节庵《六书》，大改仲景之法，后之学者，苦张之艰深，乐陶之简易，莫不奉为蓍蔡，而于六淫之邪，混而为一，其死于病者十二三，死于医者十八九，而仲景之说，视如土苴矣。余来京师，获交吴子鞠通，见其治疾，一以仲景为依归，而变化因心，不拘常格，往往神明于法之外，而究不离乎法之中，非有得于仲景之深者不能。久之，乃出所著《温病条辨》七卷，自温而热而暑而湿而燥，一一条分缕析，莫不究其病之所从生，推而至于所终极;其为方也约而精，其为论也闳以肆，俾二千余年之尘雾，豁然一开。昔人谓仲景为轩岐之功臣，鞠通亦仲景之功臣也。余少时颇有志于医，年逾四十，始知其难，乃废然而返。今读鞠通之书，目识心融，若有牖其明而启其秘者，不诚学医者一大快事哉!爰不辞而为之序。

嘉庆辛未四月既望宝应朱彬序


温病条辨叙

昔淳于公有言:人之所病，病病多;医之所病，病方少。夫病多而方少，未有甚于温病者矣!何也?六气之中，君相二火无论已，风湿与燥，无不兼温，惟寒水与温相反，然伤寒者必病热，天下之病，孰有多于温病者乎?方书始于仲景，仲景之书专论伤寒，此六气中之一气耳。其中有兼言风者，亦有兼言温者，然所谓风者，寒中之风，所谓温者，寒中之温，以其书本论伤寒也。其余五气，概未之及，是以后世无传焉。虽然，作者谓圣，述者谓明，学者诚能究其文，通其义，化而裁之，推而行之，以治六气可也，以治内伤可也。亡如，世鲜知十之才士，以阙如为耻，不能举一反三，惟务按图索骥。盖自叔和而下，大约皆以伤寒之法，疗六气之疴，御风以[image: ]
 ，指鹿为马，殆试而辄困，亦知其术之疏也。因而沿习故方，略变药味，冲和、解肌诸汤，纷然著录，至陶氏之书出，遂居然以杜撰之伤寒，治天下之六气，不独仲景之书所未言者，不能发明，并仲景已定之书，尽遭窜易，世俗乐其浅近，相与宗之，而生民之祸亟矣!又有吴又可者，著《温疫论》，其方本治一时之时疫，而世误以治常候之温热。最后若方中行、喻嘉言诸子，虽列温病于伤寒之外，而治法则终未离乎伤寒之中。惟金源刘河间守真氏者，独知热病，超出诸家，所著《六书》，分三焦论治，而不墨守六经，庶几幽室一灯，中流一柱。惜其人朴而少文，其论简而未畅，其方时亦杂而不精，承其后者，又不能阐明其意，裨补其疏，而下士闻道，若张景岳之徒，方且怪而訾之，于是其学不明，其说不行。而世之俗医，遇温热之病，无不首先发表，杂以消导，继则峻投攻下，或妄用温补，轻者以重，重者以死，幸免则自谓己功，致死则不言己过。即病者亦但知膏肓难挽，而不悟药石杀人，父以授子，师以传弟，举世同风，牢不可破，肺腑无语，冤鬼夜嗥，二千余年，略同一辙，可胜慨哉!我朝治洽学明，名贤辈出，咸知溯原《灵》、《素》，问道长沙。自吴人叶天士氏《温病论》、《温病续论》出，然后当名辨物，好学之士，咸知向方，而贪常习故之流，犹且各是师说，恶闻至论，其粗工则又略知疏节，未达精旨，施之于用，罕得十全。吾友鞠通吴子，怀救世之心，秉超悟之哲，嗜学不厌，研理务精，抗志以希古人，虚心而师百氏，病斯世之贸贸也，述先贤之格言，摅生平之心得，穷源竟委，作为是书，然犹未敢自信，且惧世之未信之也，藏诸笥者久之。予谓学者之心，固无自信时也，然以天下至多之病，而竟无应病之方，幸而得之，亟宜出而公之，譬如拯溺救焚，岂待整冠束发，况乎心理无异，大道不孤，是书一出，子云其人，必当旦暮遇之，且将有阐明其意，裨补其疏，使夭札之民，咸登仁寿者，此天下后世之幸，亦吴子之幸也。若夫折杨皇荂，听然而笑，阳春白雪，和仅数人，自古如斯，知我罪我，一任当世，岂不善乎!吴子以为然，遂相与评骘而授之梓。

嘉庆十有七年壮月既望同里愚弟汪廷珍谨序


温病条辨序

立天之道，曰阴与阳，立地之道，曰柔与刚，立人之道，曰仁与义。医，仁道也，而必智以先之，勇以副之，仁以成之。智之所到，汤液针灸任施，无处不当;否则卤莽不经，草菅民命矣。独是聪明者予智自雄，涉猎者穿凿为智，皆非也。必也博览载籍，上下古今，目如电，心如发，智足以周乎万物，而后可以道济天下也。在昔有熊御极，生而神灵，犹师资于僦贷季、岐伯，而《内经》作。周秦而降，代有智人。东汉长沙而外，能径窥轩岐之壶奥者，指不多屈。外是[image: ]
 一家言，争著为书，曾未见长沙之项背者比比。所以医方之祖，必推仲景，而仲景之方，首重伤寒，人皆宗之。自晋王叔和编次《伤寒论》，则割裂附会矣。王好古辈著《伤寒续编》、《伤寒类证》等书，俗眼易明，人多便之。金元以后，所谓仲景之道，日晦一日。嗟夫!晚近庸质，不知仲景，宁识伤寒，不知伤寒，宁识温病，遂至以治寒者治温。自唐宋迄今，千古一辙，何胜浩叹!然则其法当何如?曰:天地阴阳，日月水火，罔非对待之理，人自习焉不察;《内经》平列六气，人自不解耳。伤寒为法，法在救阳;温热为法，法在救阴。明明两大法门，岂可张冠李戴耶!假令长沙复起，必不以伤寒法治温也。仆不敏，年少力学，搜求经史之余，偶及方书，心窃为之怦怦，自谓为人子者当知之，然有志焉而未逮也。乾隆丁未春，萱堂弗豫，即以时温见背，悲愤余生，无以自赎，誓必欲精于此道。庐墓之中，环列近代医书，朝研而夕究，茫茫无所发明。求诸师友，流览名家，冀有以启迪之，则所知惟糟粕。上溯而及于汉唐，洊至《灵枢》、《素问》诸经，捧读之余，往往声与泪俱。久之别有会心，十年而后，汩汩焉若心花之漫开，觉古之人原非愚我，我自愚耳。离经泥古，厥罪惟均，读书所贵，得间后可。友人吴子鞠通，通儒也，以颖悟之才，而好古敏求，其学医之志，略同于仆，近师承于叶氏，而远追踪乎仲景。其临证也，虽遇危疾，不避嫌怨。其处方也，一遵《内经》，效法仲祖。其用药也，随其证而轻重之，而功若桴鼓。其殆智而勇，勇而仁者哉!嘉庆甲子，出所著治温法示余，余向之急欲订正者，今乃发复析疑，力矫前非，如拨云见日，宁不快哉!阅十稔而后告成，名曰《温病条辨》。末附三卷，其一为条辨之翼，余二卷约幼科、产后之大纲，皆前人之不明六气而致误者，莫不独出心裁，发前人所未发。呜呼!昌黎有云:“莫为之前，虽美弗彰;莫为之后，虽圣弗传。”此编既出，将欲悬诸国门，以博弹射。积习之难革者，虽未必一时尽革，但能拾其绪余，即可为苍生之福。数百年后，当必有深识其用心者夫!然后知此编之羽翼长沙，而为长沙之功臣，实亦有熊氏之功臣也。是为序。

嘉庆癸酉仲秋谷旦苏完愚弟征保拜书


问心堂温病条辨自序

夫立德立功立言，圣贤事也，瑭何人斯，敢以自任?缘瑭十九岁时，父病年余，至于不起，瑭愧恨难名，哀痛欲绝，以为父病不知医，尚复何颜立天地间，遂购方书，伏读于苫块之余。至张长沙“外逐荣势，内忘身命”之论，因慨然弃举子业，专事方术。越四载，犹子巧官病温。初起喉痹，外科吹以冰硼散，喉遂闭，又遍延诸时医治之，大抵不越双解散、人参败毒散之外，其于温病治法，茫乎未之闻也，后至发黄而死。瑭以初学，未敢妄赞一词，然于是证，亦未得其要领。盖张长沙悲宗族之死，作《玉函经》，为后世医学之祖，奈《玉函》中之《卒病论》，亡于兵火，后世学者，无从仿效，遂至各起异说，得不偿失。又越三载，来游京师，检校《四库全书》，得明季吴又可《温疫论》，观其议论宏阔，实有发前人所未发，遂专心学步焉。细察其法，亦不免支离驳杂，大抵功过两不相掩，盖用心良苦，而学术未精也。又遍考晋唐以来诸贤议论，非不珠璧琳琅，求一美备者，盖不可得，其何以传信于来兹!瑭进与病谋，退与心谋，十阅春秋，然后有得，然未敢轻治一人。癸丑岁，都下温疫大行，诸友强起瑭治之，大抵已成坏病，幸存活数十人，其死于世俗之手者，不可胜数。呜呼!生民何辜，不死于病而死于医，是有医不若无医也，学医不精，不若不学医也。因有志采辑历代名贤著述，去其驳杂，取其精微，间附己意，以及考验，合成一书，名曰《温病条辨》，然未敢轻易落笔。又历六年，至于戊午，吾乡汪瑟庵先生促瑭曰:来岁己未湿土正化，二气中温厉大行，子盍速成是书，或者有益于民生乎!瑭愧不敏，未敢自信，恐以救人之心，获欺人之罪，转相仿效，至于无穷，罪何自赎哉!然是书不出，其得失终未可见，因不揣固陋，黾勉成章，就正海内名贤，指其疵谬，历为驳正，将万世赖之无穷期也。

淮阴吴瑭自序


凡　例

一、是书仿仲景《伤寒论》作法，文尚简要，便于记诵。又恐简则不明，一切议论，悉于分注注明，俾纲举目张，一见了然，并免后人妄注，致失本文奥义。

一、是书虽为温病而设，实可羽翼伤寒。若真能识得伤寒，断不致疑麻桂之法不可用;若真能识得温病，断不致以辛温治伤寒之法治温病。伤寒自以仲景为祖，参考诸家注述可也;温病当于是书中之辨似处究心焉。

一、晋唐以来诸名家，其识见学问工夫，未易窥测，瑭岂敢轻率毁谤乎!奈温病一证，诸贤悉未能透过此关，多所弥缝补救，皆未得其本真，心虽疑虑，未敢直断明确，其故皆由不能脱却《伤寒论》蓝本，其心以为推戴仲景，不知反晦仲景之法。至王安道始能脱却伤寒，辨证温病，惜其论之未详，立法未备。吴又可力为卸却伤寒，单论温病，惜其立论不精，立法不纯，又不可从。惟叶天士持论平和，立法精细。然叶氏吴人，所治多南方证，又立论甚简，但有医案散见于杂证之中，人多忽之而不深究。瑭故历取诸贤精妙，考之《内经》，参以心得，为是编之作。诸贤如木工钻眼，已至九分，瑭特透此一分，作圆满会耳，非敢谓高过前贤也。至于驳证处，不得不下直言，恐误来学。《礼》云:“事师无犯无隐，”瑭谨遵之。

一、是书分为五卷:首卷历引经文为纲，分注为目，原温病之始;一卷为上焦篇，凡一切温病之属上焦者系之;二卷为中焦篇，凡温病之属中焦者系之;三卷为下焦篇，凡温病之属下焦者系之;四卷杂说救逆，病后调治。俾阅者心目了然，胸有成局，不致临证混淆，有治上犯中，治中犯下之弊。末附一卷，专论产后调治与产后惊风、小儿急慢惊风、痘证，缘世医每于此证，惑于邪说，随手杀人，毫无依据故也。

一、《经》谓先夏至为病温，后夏至为病暑，可见暑亦温之类，暑自温而来，故将暑温、湿温，并收入温病论内。然治法不能尽与温病相同，故上焦篇内第四条谓:温毒、暑温、湿温不在此例。

一、是书之出，实出于不得已。因世之医温病者，毫无尺度，人之死于温病者，不可胜纪。无论先达后学，有能择其弊窦，补其未备，瑭将感之如师资之恩。

一、是书原为济病者之苦，医医士之病，非为获利而然，有能翻版传播者听之，务望校对真确。

一、《伤寒论》六经由表入里，由浅及深，须横看。本论论三焦由上及下，亦由浅入深，须竖看，与《伤寒论》为对待文字，有一纵一横之妙。学者诚能合二书而细心体察，自无难识之证，虽不及内伤，而万病诊法，实不出此一纵一横之外。

一、方中所定分量，宜多宜少，不过大概而已，尚须临证者自行斟酌。盖药必中病而后可，病重药轻，见病不愈，反生疑惑;若病轻药重，伤及无辜，又系医者之大戒。古人治病，胸有定见，目无全牛，故于攻伐之剂，每用多备少服法;于调补之剂，病轻者日再服，重者日三服，甚则日三夜一服。后人治病，多系捉风捕影，往往病东药西，败事甚多;因拘于约方之说，每用药多者二、三钱，少则三、五分为率，遂成痼疾。吾见大江南北，用甘草必三、五分。夫甘草之性最为和平，有国老之称，坐镇有余，施为不足，设不假之以重权，乌能为功，即此一端，殊属可笑!医并甘草而不能用，尚望其用他药哉!不能用甘草之医，尚足以言医哉!又见北方儿科于小儿痘证，自一、二朝用大黄，日加一、二钱，甚至三、五钱，加至十三、四朝，成数两之多，其势必咬牙寒战，灰白塌陷，犹曰此毒未净也，仍须下之，有是理乎?《经》曰:“大毒治病，十衰其六;中毒治病，十衰其七;小毒治病，十衰其八;无毒治病，十衰其九。食养尽之，勿使过剂。”医者全在善测病情，宜多宜少，胸有确见，然后依经训约之，庶无过差也。

一、此书须前后互参，往往义详于前，而略于后，详于后，而略于前。再，法有定而病无定。如温病之不兼湿者，忌刚喜柔;愈后胃阳不复，或因前医过用苦寒，致伤胃阳，亦间有少用刚者;温病之兼湿者，忌柔喜刚;湿退热存之际，乌得不用柔哉!全在临证者善察病情，毫无差忒也。

一、是书原为温病而设，如疟、痢、疸、痹，多因暑温、湿温而成，不得不附见数条，以粗立规模，其详不及备载，以有前人之法可据，故不详论。是书所详论者，论前人之未备者也。

一、是书着眼处全在认证无差，用药先后缓急得宜，不求识证之真，而妄议药之可否，不可与言医也。

一、古人有方即有法，故取携自如，无投不利。后世之失，一失于测证无方，识证不真，再失于有方无法。本论于各方条下，必注明系用《内经》何法，俾学者知先识证，而后有治病之法，先知有治病之法，而后择用何方。有法同而方异者，有方似同而法异者，稍有不真，即不见效，不可不详察也。

一、大匠诲人，必以规矩，学者亦必以规矩。是书有鉴于唐宋以来，人自为规，而不合乎大中至正之规，以至后学宗张者非刘，宗朱者非李，未识医道之全体，故远追《玉函经》，补前人之未备，尤必详立规矩，使学者有阶可升，至神明变化出乎规矩之外，而仍不离乎规矩之中，所谓从心所欲不逾矩。是所望于后之达士贤人，补其不逮，诚不敢自谓尽善又尽美也。

问心堂温病条辨原病篇

汪瑟庵先生参订　吴　瑭鞠通氏著

征以园先生同参　受业侄嘉会校字

朱武曹先生点评　男　廷莲　同　校


一、《六元正纪大论》曰:辰戌之岁，初之气，民厉温病;卯酉之岁，二之气，厉大至，民善暴死;终之气，其病温。寅申之岁，初之气，温病乃起;丑未之岁，二之气，温厉大行，远近咸若。子午之岁，五之气，其病温。巳亥之岁，终之气，其病温厉。


叙气运，原温病之始也。每岁之温。有早暮微盛不等，司天在泉，主气客气，相加临而然也。细考《素问》注自知，兹不多赘。

按吴又可谓温病非伤寒，温病多而伤寒少，甚通。谓非其时而有其气，未免有顾此失彼之诮。盖时和岁稔，天气以宁，民气以和，虽当盛之岁亦微;至于凶荒兵火之后，虽应微之岁亦盛，理数自然之道，无足怪者。


二、《阴阳应象大论》曰:喜怒不节，寒暑过度，生乃不固。故重阴必阳，重阳必阴，故曰:冬伤于寒，春必病温。


上节统言司天之病，此下专言人受病之故。

细考宋元以来诸名家，皆不知温病伤寒之辨。如庞安常之《卒病论》，朱肱之《活人书》，韩祇和之《微旨》，王实之《证治》，刘守真之《伤寒医鉴》、《伤寒直格》，张子和之《伤寒心镜》等书，非以治伤寒之法治温病，即将温暑认作伤寒，而疑麻桂之法不可用，遂别立防风通圣、双解通圣、九味羌活等汤，甚至于辛温药中加苦寒，王安道《溯洄集》中辩之最详，兹不再辩。论温病之最详者，莫过张景岳、吴又可、喻嘉言三家。时医所宗者，三家为多，请略陈之:按张景岳、喻嘉言，皆著讲寒字，并未理会本文上有“故曰”二字，上文有“重阴必阳、重阳必阴”二句。张氏立论出方，悉与伤寒混，谓温病即伤寒，袭前人之旧，全无实得，固无足论。喻氏立论，虽有分析，中篇亦混入伤寒少阴、厥阴证，出方亦不能外辛温发表、辛热温里，为害实甚。以苦心力学之士，尚不免智者千虑之失，尚何怪后人之无从取法，随手杀人哉!甚矣，学问之难也!吴又可实能识得寒温二字，所见之证，实无取乎辛温、辛热、甘温，又不明伏气为病之理，以为何者为即病之伤寒，何者为不即病待春而发之温病，遂直断温热之原非风寒所中，不责己之不明，反责经言之谬，瑭推原三子之偏，各自有说:张氏混引经文，将论伤寒之文，引证温热，以伤寒化热之后，经亦称热病故也，张氏不能分析，遂将温病认作伤寒。喻氏立论，开口言春温，当初春之际，所见之病，多有寒证，遂将伤寒认作温病。吴氏当崇祯凶荒兵火之际，满眼温疫，遂直辟经文“冬伤于寒、春必病温”之文。盖皆各执己见，不能融会贯通也。瑭按伏气为病，如春温、冬咳、温疟，《内经》已明言之矣。亦有不因伏气，乃司天时令现行之气，如前列《六元正纪》所云是也。此二者，皆理数之常者也。更有非其时而有其气，如又可所云戾气，间亦有之，乃其变也。惟在司命者善查其常变而补救之。


三、《金匮真言论》曰:夫精者，身之本也，故藏于精者，春不病温。


《易》曰:履霜坚冰至。圣人恒示戒于早，必谨于微。《记》曰:凡事豫则立。《经》曰:上工不治已病治未病，圣人不治已乱治未乱。此一节当与《月令》参看，与上条冬伤于寒互看。盖谓冬伤寒则春病温，惟藏精者足以避之。故《素问》首章《上古天真论》即言男女阴精之所以生，所以长，所以枯之理;次章紧接《四气调神大论》，示人春养生以为夏奉长之地，夏养长以为秋奉收之地，秋养收以为冬奉藏之地，冬养藏以为春奉生之地。盖能藏精者一切病患皆可却，岂独温病为然哉!《金匮》谓五脏元真通畅，人即安和是也。何喻氏不明此理，将冬伤于寒作一大扇文字，将不藏精又作一大扇文字，将不藏精而伤于寒，又总作一大扇文字，勉强割裂《伤寒论》原文以实之，未免有过虑则凿之弊。不藏精三字须活看，不专主房劳说，一切人事之能摇动其精者皆是，即冬日天气应寒而阳不潜藏，如春日之发泄，甚至桃李反花之类亦是。


四、《热论篇》曰:凡病伤寒而成温者，先夏至日者为病温，后夏至日者为病暑。暑当与汗出，勿止。


温者，暑之渐也。先夏至，春候也。春气温，阳气发越，阴精不足以承之，故为病温。后夏至，温盛为热，热盛则湿动，热与湿搏而为暑也。勿者，禁止之词。勿止暑之汗，即治暑之法也。


五、《刺志论》曰:气盛身寒，得之伤寒;气虚身热，得之伤暑。


此伤寒暑之辨也。经语分明如此，奈何世人悉以治寒法治温暑哉!


六、《生气通天论》曰:因于暑，汗，烦则喘喝，静则多言。


暑中有火，性急则疏泄，故令人自汗。火与心同气相求，故善烦(烦从火从页，谓心气不宁，而面若火烁也)。烦则喘喝者，火克金故喘，郁遏胸中清廓之气，故欲喝而呻之。其或邪不外张而内藏于心，则静;心主言，暑邪在心，虽静亦欲自言不休也。


七、《论疾诊尺篇》曰:尺肤热甚，脉盛躁者，病温也;其脉盛而滑者，病且出也。


此节以下，诊温病之法。

《经》之辨温病分明如是，何世人悉谓伤寒，而悉以伤寒足三阴经温法治之哉!张景岳作《类经》，割裂经文，蒙混成章，由未细心绎也。尺肤热甚，火烁精也;脉盛躁，精被火煎沸也;脉盛而滑，邪机向外也。


八、《热病篇》曰:热病三日，而气口静，人迎躁者，取之诸阳五十九刺，以泻其热而出其汗，实其阴以补其不足者。身热甚，阴阳皆静者，勿刺也;其可刺者，急取之，不汗出则泄。所谓勿刺者，有死征也。热病七日八日，动喘而弦者，急刺之，汗且自出，浅刺手大指间。热病七日八日，脉微小，病者溲血，口中干，一日半而死，脉代者一日死。热病已得汗出而脉尚躁，喘，且复热，勿刺肤，喘甚者
 死。热病七日八日，脉不躁，躁不散数，后三日中有汗，三日不汗，四日死;未曾汗者，勿腠刺之。热病不知所痛，耳聋不能自收，口干，阳热甚，阴颇有寒者，热在骨髓，死不可治。热病已得汗而脉尚躁盛，此阴脉之极也，死;其得汗而脉静者生。热病者，脉尚躁盛而不得汗者，此阳脉之极也，死(阳脉之极，虽云死征，较前阴阳俱静有差。此证犹可大剂急急救阴，亦有活者。盖已得汗而阳脉躁甚，邪强正弱，正尚能与邪争，若留得一分正气，便有一分生理，只在留之得法耳。至阴阳俱静，邪气深入下焦阴分，正无捍邪之意，直听邪之所为，不死何待)。脉盛躁，得汗，静者生。热病不可刺者有九:一曰汗不出，大颧发赤，哕者死。二曰泄而腹满甚者死。三曰目不明，热不已者死。四曰老人婴儿，热而腹满者死。五曰汗大出，呕，下血者死。六曰舌本烂，热不已者死。七曰咳而衄，汗不出，出不至足者死。八曰髓热者死。九曰热而痉者死，腰折、瘛疭、齿噤

 也。凡此九者不可刺也。太阳之脉色荣颧骨，热病也，与厥阴脉争见者，死期不过三日。少阳之脉色荣颊前，热病也，与少阴脉争见者，死期不过三日。


此节历叙热病之死征，以禁人之刺，盖刺则必死也。然刺固不可，亦间有可药而愈者。盖刺法能泄能通，开热邪之闭结最速，至于益阴以留阳，实刺法之所短，而汤药之所长也。

热病三日而气口静人迎躁者，邪机尚浅，在上焦，故取之诸阳以泄其阳邪，阳气通则汗随之。实其阴以补其不足者，阳盛则阴衰，泻阳则阴得安其位，故曰实其阴，泻阳之有余，即所以补阴之不足，故曰补其不足也(实其阴以补其不足，此一句，实治温热之吃紧大纲。盖热病未有不耗阴者，其耗之未尽则生，尽则阳无留恋，必脱而死也。真能体味此理，思过半矣。此论中治法，实从此处入手)

身热甚而脉之阴阳皆静，脉证不应，阳证阴脉，故曰勿刺。

热病七、八日，动喘而弦，喘为肺气实，弦为风火鼓荡，故浅刺手大指间，以泄肺气，肺之热痹开则汗出。大指间，肺之少商穴也。

热证七、八日，脉微小者，邪气深入下焦血分，逼血从小便出，故溲血;肾精告竭，阴液不得上潮，故口中干;脉至微小，不惟阴精竭，阳气亦从而竭矣，死象自明。倘脉实者可治，法详于后。

热病已得汗，脉尚躁而喘，故知其复热也;热不为汗衰，火热克金故喘。金受火克，肺之化源欲绝，故死。间有可治，法详于后。

热病不知所痛，正衰不与邪争也;耳聋，阴伤精欲脱也;不能自收，真气惫也;口干热甚，阳邪独盛也;阴颇有寒，此寒字，作虚字讲，谓下焦阴分颇有虚寒之证，以阴精亏损之人，真气败散之象已见，而邪热不退，未有不乘其空虚而入者，故曰热在骨髓，死不治也。其有阴衰阳盛而真气未至溃败者，犹有治法，详见于后。

热病已得汗而脉尚躁盛，此阴虚之极，故曰死。然虽不可刺，犹可以药，沃之得法，亦有生者，法详于后。

脉躁盛不得汗，此阳盛之极也。阳盛而至于极，阴无容留之地，故亦曰死。然用药开之得法，犹可生，法详于后。

汗不出而颧赤，邪盛不得解也;哕，脾阴病也。阴阳齐病，治阳碍阴，治阴碍阳，故曰死也。泄而腹满甚，脾阴病重也，亦系阴阳皆病。目不明，精散而气脱也。《经》曰:精散视岐，又曰:气脱者目不明。热犹未已，仍铄其精而伤其气，不死得乎!老人婴儿，一则孤阳已衰，一则稚阳未足，既得温热之阳病，又加腹满之阴病，不必至于满甚，而已有死道焉。汗不出为邪阳盛，呕为正阳衰;下血者，热邪深入不得外出，必逼迫阴络之血下注，亦为阴阳两伤也。舌本烂，肾脉、胆脉、心脉皆循喉咙系舌本，阳邪深入，则一阴一阳之火结于血分，肾水不得上济，热退犹可生，热仍不止，故曰死也。咳而衄，邪闭肺络，上行清道，汗出邪泄可生，不然则化源绝矣。髓热者，邪入至深至于肾部也。热而痉，邪入至深至于肝部也。以上九条，虽皆不可刺，后文亦间立治法，亦有可生者。太阳之脉色荣颧骨为热病者，按手太阳之脉，由目内眦斜络于颧，而与足太阳交，是颧者两太阳交处也。太阳属水，水受火沸，故色荣赤为热病也;与厥阴脉争见，厥阴，木也，水受火之反克，金不来生木反生火，水无容足之地，故死速也。少阳之脉色荣颊前为热病者，按手少阳之脉，出耳前，过客主人前(足少阳穴)，交颊至目锐眦而交足少阳，是颊前两少阳交处也，少阳属相火，火色现于二经交会之处，故为热病也;与少阴脉争见，少阴属君火，二火相炽，水难为受，故亦不出三日而死也。


九、《评热病论》:帝曰:有病温者，汗出辄复热，而脉躁疾，不为汗衰，狂言不能食，病名为何?岐伯曰:病名阴
 阳交，交者死也。人所以汗出者，皆生于谷，谷生于精。今邪气交争于骨肉而得汗者，是邪却而精胜也。精胜则当能食而不复热。复热者，邪气也，汗者，精气也。今汗出而辄复热者，邪气胜也;不能食者，精无俾也;病而留者，其寿可立而倾也。且夫《热论》曰:汗出而脉尚躁盛者死。今脉不与汗相应，此不胜其病也，其死明矣。狂言者，是失志，失志者死。今见三死，不见一生，虽愈必死也。


此节语意自明，《经》谓必死之证，谁敢谓生，然药之得法，有可生之理，前所谓针药各异用也，详见后。


十、《刺热篇》曰:肝热病者，小便先黄，腹痛多卧，身热。热争则狂言及惊，胁满痛，手足躁，不得安卧，庚辛甚，甲乙大汗，气逆则庚辛日死。刺足厥阴、少阳。其逆则头痛员员，脉引冲头也。


肝病小便先黄者，肝脉络阴器;又肝主疏泄，肝病则失其疏泄之职，故小便先黄也。腹痛多卧，木病克脾土也。热争，邪热甚而与正气相争也。狂言及惊，手厥阴心包病也，两厥阴同气，热争，则手厥阴亦病也。胁满痛，肝脉行身之两旁，胁，其要路也。手足躁不得安卧，肝主风，风淫四末，又木病克土，脾主四肢，木病热，必吸少阴肾中真阴，阴伤，故骚扰不得安卧也。庚辛金日克木，故甚。甲乙肝木旺时，故汗出而愈。气逆谓病重而不顺其可愈之理，故逢其不胜之日而死也。刺足厥阴、少阳，厥阴系本脏，少阳，厥阴之腑也，并刺之者，病在脏，泻其腑也。逆则头痛以下，肝主升，病极而上升之故。

自庚辛日甚以下之理，余脏仿此。


十一、心热病者，先不乐，数日乃热。热争，则卒心痛，烦闷善呕，头痛，面赤，无汗;壬癸甚，丙丁大汗，气逆则壬癸死。刺手少阴、太阳。


心病先不乐者，心包名膻中，居心下，代君用事，《经》谓膻中为臣使之官，喜乐出焉，心病故不乐也。卒心痛，凡实痛，皆邪正相争，热争，故卒然心痛也。烦闷，心主火，故烦，膻中气不舒，故闷。呕，肝病也，两厥阴同气，膻中代心受病，故热甚而争之后，肝病亦见也，且邪居膈上，多善呕也。头痛，火升也。面赤，火色也。无汗，汗为心液，心病故汗不得通也。


十二、脾热病者，先头重，颊痛，烦心，颜青，欲呕，身热;热争则腰痛，不可用俯仰，腹满泄，两颔痛;甲乙甚，戊己大汗，气逆则甲乙死。刺足太阴、阳明。


脾病头先重者，脾属湿土，性重，《经》谓湿之中人也，首如裹，故脾病头先重也。颊，少阳部也，土之与木，此负则彼胜，土病而木病亦见也。烦心，脾脉注心也。颜青欲呕，亦木病也。腰痛不可用俯仰，腰为肾之府，脾主制水，肾为司水之神，脾病不能制水，故腰痛;再脾病胃不能独治，阳明主约束而利机关，故痛而至于不可用俯仰也。腹满泄，脾经本病也。颔痛，亦木病也。


十三、肺热病者，先淅然厥，起毫毛，恶风寒，舌上黄，身热;热争则喘咳，痛走胸膺背，不得太息，头痛不堪，汗出而寒;丙丁甚，庚辛大汗，气逆则丙丁死。刺手太阴、阳明，出血如大豆，立已。


肺病先恶风寒者，肺主气，又主皮毛，肺病则气贲郁不得捍卫皮毛也。舌上黄者，肺气不化则湿热聚而为黄苔也(按苔字，方书悉作胎。胎乃胎包之胎，特以苔生舌上，故从肉旁。不知古人借用之字甚多，盖湿热蒸而生苔，或黄、或白、或青、或黑，皆因病之深浅、或寒、或热、或燥、或湿而然，如春夏间石上土坂之阴面生苔者然。故本论苔字，悉从草不从肉)。喘，气郁极也。咳，火克金也。胸膺，背之府也，皆天气主之，肺主天气，肺气郁极，故痛走胸膺背也。走者，不定之词。不得太息，气郁之极也。头痛不堪，亦天气贲郁之极也。汗出而寒，毛窍开，故汗出，汗出卫虚，故恶寒，又肺本恶寒也。


十四、肾热病者，先腰痛，胻痠，苦渴数饮，身热;热争则项痛而强，胻寒且痠，足下热，不欲言，其逆则项痛，员员澹澹然;戊己甚，壬癸大汗，气逆则戊已死。刺足少阴、太阳。


肾病腰先痛者，腰为肾之府，又肾脉贯脊，会于督之长强穴。胻，肾脉入跟中，以上腨内，太阳之脉亦下贯腨内，腨即胻也;痠，热烁液也。苦渴数饮，肾主五液而恶燥，病热则液伤而燥，故苦渴而饮水求救也。项，太阳之脉，从巅入络脑，还出别下项;肾病至于热争，脏病甚而移之腑，故项痛而强也。胻寒且痠，胻义见上，寒，热极为寒也;痠，热烁液也。足下热，肾脉从小指之下，邪趋足心涌泉穴，病甚而热也。不欲言，心主言，肾病则水克火也。员员澹澹，状其痛之甚而无奈也。


十五、肝热病者，左颊先赤;心热病者，颜先赤;脾热病者，鼻先赤;肺热病者，右颊先赤;肾热病者，颐先赤。
 病虽未发，见赤色者刺之，名曰治未病。


此节言五脏欲病之先，必各现端绪于其部分，示人早治，以免热争则病重也。


十六、《热论篇》:帝曰:热病已愈，时有所遗者，何也?岐伯曰:诸遗者，热甚而强食之，故有所遗也。若此者，皆病已衰而热有所藏，因其谷气相薄，两热相合，故有所遗也。帝曰:治遗奈何?岐伯曰:视其虚实，调其逆从，可使必已也。帝曰:病热当何禁之?岐伯曰:病热少愈，食肉则复，多食则遗，此其禁也。


此节言热病之禁也，语意自明。大抵邪之着人也，每借有质以为依附，热时断不可食，热退必须少食，如兵家坚壁清野之计，必俟热邪尽退，而后可大食也。


十七、《刺法论》:帝曰:余闻五疫之至，皆相染易，无问大小，病状相似，不施救疗，如何可得不相移易者?岐伯曰:不相染者，正气存内，邪不可干。


此言避疫之道。

按此下尚有避其毒气若干言，以其想青气、想白气等，近于祝由家言，恐后人附会之词，故节之，要亦不能外“正气存内，邪不可干”二句之理，语意已尽，不必滋后学之惑也。


十八、《玉版论要》曰:病温虚甚死。


病温之人，精血虚甚，则无阴以胜温热，故死。


十九、《平人气象论》曰:人一呼脉三动，一吸脉三动而躁，尺热曰病温，尺不热，脉滑曰病风，脉涩曰痹。


呼吸俱三动，是六、七至脉矣，而气象又急躁，若尺部肌肉热，则为病温。盖温病必伤金水二脏之津液，尺之脉属肾，尺之穴属肺也，此处肌肉热，故知为病温。其不热而脉兼滑者，则为病风，风之伤人也，阳先受之，尺为阴，故不热也。如脉动躁而兼涩，是气有余而血不足，病则为痹矣。


卷一　上焦篇

风温　温热　温疫　温毒　冬温


一、温病者:有风温、有温热、有温疫、有温毒、有暑温、有湿温、有秋燥、有冬温、有温疟。


此九条，见于王叔和《伤寒例》中居多，叔和又牵引《难经》之文以神其说。按时推病，实有是证，叔和治病时，亦实遇是证。但叔和不能别立治法，而叙于《伤寒例》中，实属蒙混，以《伤寒论》为治外感之妙法，遂将一切外感悉收入《伤寒例》中，而悉以治伤寒之法治之，后人亦不能打破此关，因仍苟简，千余年来，贻患无穷，皆叔和之作俑，无怪见驳于方有执、喻嘉言诸公也。然诸公虽驳叔和，亦未曾另立方法。喻氏虽立治法，仍不能脱却伤寒圈子，弊与叔和无二，以致后人无所遵依。本论详加考核，准古酌今，细立治法，除伤寒宗仲景法外，俾四时杂感，朗若列眉;未始非叔和有以肇其端，东垣、河间、安道、又可、嘉言、天士宏其议，而瑭得以善其后也。

风温者，初春阳气始开，厥阴行令，风夹温也。温热者，春末夏初，阳气弛张，温盛为热也。温疫者，厉气流行，多兼秽浊，家家如是，若役使然也。温毒者，诸温夹毒，秽浊太甚也。暑温者，正夏之时，暑病之偏于热者也。湿温者，长夏初秋，湿中生热，即暑病之偏于湿者也。秋燥者，秋金燥烈之气也。冬温者，冬应寒而反温，阳不潜藏，民病温也。温疟者，阴气先伤，又因于暑，阳气独发也。

按诸家论温，有顾此失彼之病，故是编首揭诸温之大纲，而名其书曰《温病条辨》。


二、凡病温者，始于上焦，在手太阴。


伤寒由毛窍而入，自下而上，始足太阳。足太阳膀胱属水，寒即水之气，同类相从，故病始于此。古来但言膀胱主表，殆未尽其义。肺者，皮毛之合也，独不主表乎(按人身一脏一腑主表之理，人皆习焉不察。以三才大道言之:天为万物之大表，天属金，人之肺亦属金，肺主皮毛，《经》曰皮应天，天一生水;地支始于子，而亥为天门，乃贞元之会;人之膀胱为寒水之腑;故俱同天气，而俱主表也)!治法必以仲景六经次传为祖法。温病由口鼻而入，自上而下，鼻通于肺，始手太阴。太阴金也，温者火之气，风者火之母，火未有不克金者，故病始于此，必从河间三焦定论。再寒为阴邪，虽《伤寒论》中亦言中风，此风从西北方来，乃觱发之寒风也，最善收引，阴盛必伤阳，故首郁遏太阳经中之阳气，而为头痛身热等证。太阳阳腑也，伤寒阴邪也，阴盛伤人之阳也。温为阳邪，此论中亦言伤风，此风从东方来，乃解冻之温风也，最善发泄，阳盛必伤阴，故首郁遏太阴经中之阴气，而为咳嗽、自汗、口渴、头痛、身热、尺热等证。太阴阴脏也，温热阳邪也，阳盛伤人之阴也。阴阳两大法门之辨，可了然于心目间矣。

夫大明生于东，月生于西，举凡万物，莫不由此少阳、少阴之气以为生成，故万物皆可名之曰东西。人乃万物之统领也，得东西之气最全，乃与天地东西之气相应。其病也，亦不能不与天地东西之气相应。东西者，阴阳之道路也。由东而往，为木、为风、为温、为火、为热。湿土居中，与火交而成暑，火也者，南也。由西而往，为金、为燥、为水、为寒，水也者，北也。水火者，阴阳之征兆也;南北者，阴阳之极致也。天地运行此阴阳以化生万物，故曰天之无恩而大恩生。天地运行之阴阳和平，人生之阴阳亦和平，安有所谓病也哉!天地与人之阴阳，一有所偏，即为病也。偏之浅者病浅，偏之深者病深;偏于火者病温、病热，偏于水者病清、病寒，此水火两大法门之辨，医者不可不知。烛其为水之病也，而温之热之;烛其为火之病也，而凉之寒之，各救其偏，以抵于平和而已。非如鉴之空，一尘不染，如衡之平，毫无倚着，不能暗合道妙，岂可各立门户，专主于寒热温凉一家之论而已哉!瑭因辨寒病之原于水，温病之原于火也，而并及之。


三、太阴之为病，脉不缓不紧而动数，或两寸独大，尺肤热，头痛，微恶风寒，身热自汗，口渴，或不渴，而咳，午后热甚者，名曰温病。


不缓，则非太阳中风矣;不紧，则非太阳伤寒矣;动数者，风火相煽之象，《经》谓之躁;两寸独大，火克金也。尺肤热，尺部肌肤热甚，火反克水也。头痛、恶风寒、身热自汗，与太阳中风无异，此处最足以相混，于何辨之?于脉动数，不缓不紧，证有或渴、或咳、尺热，午后热甚辨之。太阳头痛，风寒之邪，循太阳经上至头与项，而项强头痛也。太阴之头痛，肺主天气，天气郁，则头亦痛也，且春气在头，又火炎上也。吴又可谓浮泛太阳经者，臆说也。伤寒之恶寒，太阳属寒水而主表，故恶风寒、温病之恶寒，肺合皮毛而亦主表，故亦恶风寒也。太阳病则周身之阳气郁，故身热;肺主化气，肺病不能化气，气郁则身亦热也。太阳自汗，风疏卫也;太阴自汗，皮毛开也，肺亦主卫。渴，火克金也。咳，肺气郁也。午后热甚，浊邪归下，又火旺时也，又阴受火克之象也。


四、太阴风温、温热、温疫、冬温，初起恶风寒者，桂枝汤主之;但热不恶寒而渴者，辛凉平剂银翘散主之。温毒、暑温、湿温、温疟，不在此例。


按仲景《伤寒论》原文，太阳病(谓如太阳证，即上文头痛，身热，
 恶风，自汗也)，
 但恶热不恶寒而渴者，名曰温病，桂枝汤主之。盖温病忌汗，最喜解肌，桂枝本为解肌，且桂枝芳香化浊，芍药收阴敛液，甘草败毒和中，姜、枣调和营卫，温病初起，原可用之。此处却变易前法，恶风寒者，主以桂枝，不恶风寒主以辛凉者，非敢擅违古训也。仲景所云不恶风寒者，非全不恶风寒也，其先亦恶风寒，迨既热之后，乃不恶风寒耳，古文简、质，且对太阳中风热时亦恶风寒言之，故不暇详耳。盖寒水之病，冬气也，非辛温春夏之气，不足以解之，虽曰温病，既恶风寒，明是温自内发，风寒从外搏，成内热外寒之证，故仍旧用桂枝辛温解肌法，俾得微汗，而寒热之邪皆解矣。温热之邪，春夏气也，不恶风寒，则不兼寒风可知，此非辛凉秋金之气不足以解之。桂枝辛温，以之治温，是以火济火也，故改从《内经》“风淫于内、治以辛凉、佐以苦甘”法。

桂枝汤方

桂枝六钱
 　芍药(炒)三钱
 　炙甘草二钱
 　生姜三片
 大枣(去核)二枚


煎法服法，必如《伤寒论》原文而后可，不然，不惟失桂枝汤之妙，反生他变，病必不除。

辛凉平剂银翘散方

连翘一两
 　银花一两
 　苦桔梗六钱
 　薄荷六钱
 　竹叶四钱
 　生甘草五钱
 　芥穗四钱
 　淡豆豉五钱
 　牛蒡子六钱


上杵为散，每服六钱，鲜苇根汤煎，香气大出，即取服，勿过煎。肺药取轻清，过煎则味厚而入中焦矣。病重者，约二时一服，日三服，夜一服;轻者，三时一服，日二服，夜一服;病不解者，作再服。盖肺位最高，药过重，则过病所，少用又有病重药轻之患，故从普济消毒饮时时轻扬法。今人亦间有用辛凉法者，多不见效，盖病大药轻之故。一不见效，随改弦易辙，转去转远，即不更张，缓缓延至数日后，必成中下焦证矣。胸膈闷者，加藿香三钱、郁金三钱，护膻中;渴甚者，加花粉;项肿咽痛者，加马勃、元参;衄者，去芥穗、豆豉，加白茅根三钱、侧柏炭三钱、栀子炭三钱;咳者，加杏仁利肺气;二、三日病犹在肺，热渐入里，加细生地、麦冬保津液;再不解，或小便短者，加知母、黄芩、栀子之苦寒，与麦、地之甘寒，合化阴气，而治热淫所胜。

〔方论〕 按温病忌汗，汗之不惟不解，反生他患。盖病在手经，徒伤足太阳无益。病自口鼻吸受而生，徒发其表亦无益也。且汗为心液，心阳受伤，必有神明内乱、谵语癫狂、内闭外脱之变。再，误汗虽曰伤阳，汗乃五液之一，未始不伤阴也。《伤寒论》曰:“尺脉微者为里虚，禁汗，”其义可见。其曰伤阳者，特举其伤之重者而言之耳。温病最善伤阴，用药又复伤阴，岂非为贼立帜乎?此古来用伤寒法治温病之大错也。至若吴又可开首立一达原饮，其意以为直透膜原，使邪速溃，其方施于藜藿壮实人之温疫病，容有愈者，芳香辟秽之功也;若施于膏粱纨绔，及不甚壮实人，未有不败者。盖其方中首用槟榔、草果、厚朴为君;夫槟榔，子之坚者也，诸子皆降，槟榔苦辛而温，体重而坚，由中走下，直达肛门，中下焦药也;草果亦子也，其气臭烈大热，其味苦，太阴脾经之劫药也;厚朴苦温，亦中焦药也。岂有上焦温病，首用中下焦苦温雄烈劫夺之品，先劫少阴津液之理!知母、黄芩，亦皆中焦苦燥里药，岂可用乎?况又有温邪游溢三阳之说，而有三阳经之羌活、葛根、柴胡加法，是仍以伤寒之法杂之，全不知温病治法，后人止谓其不分三焦，犹浅说也。其三消饮加入大黄、芒硝，惟邪入阳明，气体稍壮者，幸得以下而解，或战汗而解，然往往成弱证，虚甚者，则死矣。况邪有在卫者，在胸中者，在营者，入血者，妄用下法，其害可胜言耶?岂视人与铁石一般，并非气血生成者哉?究其始意，原以矫世医以伤寒法治病温之弊，颇能正陶氏之失，奈学未精纯，未足为法。至喻氏、张氏，多以伤寒三阴经法治温病，其说亦非，以世医从之者少，而宗又可者多，故不深辩耳。本方谨遵《内经》“风淫于内，治以辛凉，佐以苦甘;热淫于内，治以咸寒，佐以甘苦”之训(王安道《
 溯洄集》，亦有温暑当用辛凉不当用辛温之论，谓仲景之书，为即病之伤寒而设，并未尝为不即病之温暑而设。张凤逵集治暑方。亦有暑病首用辛凉，继用甘寒，再用酸
 泄酸敛，不必用下之论。皆先得我心者)。
 又宗喻嘉言芳香逐秽之说，用东垣清心凉膈散，辛凉苦甘。病初起，且去入里之黄芩，勿犯中焦;加银花辛凉。芥穗芳香，散热解毒，牛蒡子辛平润肺，解热散结，除风利咽，皆手太阴药也。合而论之，《经》谓“冬不藏精，春必病温”，又谓“藏于精者，春不病温”，又谓“病温虚甚死”，可见病温者，精气先虚。此方之妙，预护其虚，纯然清肃上焦，不犯中下，无开门揖盗之弊，有轻以去实之能，用之得法，自然奏效，此叶氏立法，所以迥出诸家也。


五、太阴温病，恶风寒，服桂枝汤已，恶寒解，余病不解者，银翘散主之;余证悉减者，减其制。


太阴温病，总上条所举而言也。恶寒已解，是全无风寒，止余温病，即禁辛温法，改从辛凉。减其制者，减银翘散之制也。


六、太阴风温，但咳，身不甚热，微渴者，辛凉轻剂桑菊饮主之。


咳，热伤肺络也。身不甚热，病不重也。渴而微，热不甚也。恐病轻药重，故另立轻剂方。

辛凉轻剂桑菊饮方

杏仁二钱
 　连翘一钱五分
 　薄荷八分
 　桑叶二钱五分
 菊花一钱
 　苦梗二钱
 　甘草八分
 　苇根二钱


水二杯，煮取一杯，日二服。二、三日不解，气粗似喘，燥在气分者，加石膏、知母;舌绛暮热，甚燥，邪初入营，加元参二钱、犀角一钱;在血分者，去薄荷、苇根，加麦冬、细生地、玉竹、丹皮各二钱;肺热甚加黄芩;渴者加花粉。

〔方论〕 此辛甘化风、辛凉微苦之方也。盖肺为清虚之脏，微苦则降，辛凉则平，立此方所以避辛温也。今世佥用杏苏散通治四时咳嗽，不知杏苏散辛温，只宜风寒，不宜风温，且有不分表里之弊。此方独取桑叶、菊花者:桑得箕星之精，箕好风，风气通于肝，故桑叶善平肝风;春乃肝令而主风，木旺金衰之候，故抑其有余，桑叶芳香有细毛，横纹最多，故亦走肺络，而宣肺气。菊花晚成，芳香味甘，能补金水二脏，故用之以补其不足。风温咳嗽，虽系小病，常见误用辛温重剂销铄肺液，致久嗽成劳者，不一而足。圣人不忽于细，必谨于微，医者于此等处，尤当加意也。


七、太阴温病，脉浮洪，舌黄，渴甚，大汗，面赤，恶热者，辛凉重剂白虎汤主之。


脉浮洪，邪在肺经气分也。舌黄，热已深。渴甚，津已伤也。大汗，热逼津液也。面赤，火炎上也。恶热，邪欲出而未遂也。辛凉平剂焉能胜任，非虎啸风生，金飚退热，而又能保津液不可，前贤多用之。

辛凉重剂白虎汤方

生石膏(研)一两
 　知母五钱
 　生甘草三钱
 　白粳米一合


水八杯，煮取三杯，分温三服，病退，减后服，不知，再作服。

〔方论〕 义见法下，不再立论，下仿此。


八、太阴温病，脉浮大而芤，汗大出，微喘，甚至鼻孔扇者，白虎加人参汤主之;脉若散大者，急用之，倍人参。


浮大而芤，几于散矣，阴虚而阳不固也。补阴药有鞭长莫及之虞，惟白虎退邪阳，人参固正阳。使阳能生阴，乃救化源欲绝之妙法也。汗涌，鼻扇，脉散，皆化源欲绝之征兆也。

白虎加人参汤方

即于前方内加人参三钱。


九、白虎本为达热出表，若其人脉浮弦而细者，不可与也;脉沉者，不可与也;不渴者，不可与也;汗不出者，不可与也;常须识此，勿令误也。


此白虎之禁也。按白虎剽悍，邪重非其力不举，用之得当，原有立竿见影之妙，若用之不当，祸不旋踵。懦者多不敢用，未免坐误事机;孟浪者，不问其脉证之若何，一概用之，甚至石膏用至斤余之多，应手而效者固多，应手而毙者亦复不少。皆未真知确见其所以然之故，故手下无准的也。


十、太阴温病，气血两燔者，玉女煎去牛膝加元参主之。


气血两燔，不可专治一边，故选用张景岳气血两治之玉女煎。去牛膝者，牛膝趋下，不合太阴证之用。改熟地为细生地者，亦取其轻而不重，凉而不温之义，且细生地能发血中之表也。加元参者，取其壮水制火，预防咽痛失血等证也。

玉女煎去牛膝熟地加细生地元参方(辛凉合甘寒法)


生石膏一两
 　知母四钱
 　元参四钱
 　细生地六钱
 　麦冬六钱


水八杯，煮取三杯，分二次服，渣再煮一钟服。


十一、太阴温病，血从上溢者，犀角地黄汤合银翘散主之。有中焦病者，以中焦法治之。若吐粉红血水者，死不治;血从上溢，脉七、八至以上，面反黑者，死不治;可用清络育阴法。


血从上溢，温邪逼迫血液上走清道，循清窍而出，故以银翘散败温毒，以犀角地黄清血分之伏热，而救水即所以救金也。至粉红水非血非液，实血与液交迫而出，有燎原之势，化源速绝。血从上溢，而脉至七、八至，面反黑，火极而似水，反兼胜己之化也。亦燎原之势莫制，下焦津液亏极，不能上济君火，君火反与温热之邪合德，肺金其何以堪，故皆主死。化源绝，乃温病第一死法也。仲子曰:敢问死?孔子曰:未知生，焉知死。瑭以为医者不知死，焉能救生。细按温病死状百端，大纲不越五条。在上焦有二:一曰肺之化源绝者死;二曰心神内闭，内闭外脱者死。在中焦亦有二:一曰阳明太实，土克水者死;二曰脾郁发黄，黄极则诸窍为闭，秽浊塞窍者死。在下焦则无非热邪深入，消铄津液，涸尽而死也。

犀角地黄汤方(见下焦篇)


银翘散(方见前)


已用过表药者，去豆豉、芥穗、薄荷。


十二、太阴温病，口渴甚者，雪梨浆沃之;吐白沫粘滞不快者，五汁饮沃之。


此皆甘寒救液法也。

雪梨浆方(甘冷法)


以甜水梨大者一枚，薄切，新汲凉水内浸半日，时时频饮。

五汁饮方(甘寒法)


梨汁　荸荠汁　鲜苇根汁　麦冬汁　藕汁(或用蔗
 浆)


临时斟酌多少，和匀凉服，不甚喜凉者，重汤炖温服。


十三、太阴病得之二、三日，舌微黄，寸脉盛，心烦懊
 ，起卧不安，欲呕不得呕，无中焦证，栀子豉汤主之


温病二、三日，或已汗，或未汗，舌微黄，邪已不全在肺中矣。寸脉盛，心烦懊，起卧不安，欲呕不得，邪在上焦膈中也。在上者因而越之，故涌之以栀子，开之以香豉。

栀子豉汤方(酸苦法)


栀子(捣碎)五枚
 　香豆豉六钱


水四杯，先煮栀子数沸，后纳香豉，煮取二杯，先温服一杯，得吐，止后服。


十四、太阴病得之二、三日，心烦不安，痰涎壅盛，胸中痞塞欲呕者，无中焦证，瓜蒂散主之，虚者加参芦。


此与上条有轻重之分，有有痰无痰之别。重剂不可轻用，病重药轻，又不能了事，故上条止用栀子豉汤快涌膈中之热，此以痰涎壅盛，必用瓜蒂散急吐之，恐邪入包宫而成痉厥也。瓜蒂，栀子之苦寒，合赤小豆之甘酸，所谓酸苦涌泄为阴，善吐热痰，亦在上者因而越之方也。

瓜蒂散方(酸苦法)


甜瓜蒂一钱
 　赤小豆(研)二钱
 　山栀子二钱


水二杯，煮取一杯，先服半杯，得吐止后服，不吐再服。虚者加人参芦一钱五分。


十五、太阴温病，寸脉大，舌绛而干，法当渴，今反不渴者，热在营中也，清营汤去黄连主之。


渴乃温之本病，今反不渴，滋人疑惑。而舌绛且干，两寸脉大，的系温病。盖邪热入营，蒸腾营气上升，故不渴，不可疑不渴非温病也，故以清营汤清营分之热。去黄连者，不欲其深入也。

清营汤(见暑温门中)



十六、太阴温病，不可发汗，发汗而汗不出者，必发斑疹;汗出过多者，必神昏谵语。发斑者，化斑汤主之;发疹者，银翘散去豆豉，加细生地、丹皮、大青叶，倍元参主之。禁升麻、柴胡、当归、防风、羌活、白芷、葛根、三春柳。神昏谵语者，清宫汤主之，牛黄丸、紫雪丹、局方至宝丹亦主之。


温病忌汗者，病由口鼻而入，邪不在足太阳之表，故不得伤太阳经也。时医不知而误发之。若其人热甚血燥，不能蒸汗，温邪郁于肌表血分，故必发斑疹也。若其表疏，一发而汗出不止，汗为心液，误汗亡阳，心阳伤而神明乱，中无所主，故神昏。心液伤而心血虚，心以阴为体，心阴不能济阳，则心阳独亢，心主言，故谵语不休也。且手经逆传，世罕知之，手太阴病不解，本有必传手厥阴心包之理，况又伤其气血乎!

化斑汤方

石膏一两
 　知母四钱
 　生甘草三钱
 　元参三钱
 　犀角二钱
 　白粳米一合


水八杯，煮取三杯，日三服，渣再煮一钟，夜一服。

〔方论〕 此热淫于内，治以咸寒，佐以苦甘法也。前人悉用白虎汤作化斑汤者，以其为阳明证也。阳明主肌肉，斑家遍体皆赤，自内而外，故以石膏清肺胃之热，知母清金保肺而治阳明独胜之热，甘草清热解毒和中，粳米清胃热而保胃液，白粳米阳明燥金之岁谷也。本论独加元参、犀角者，以斑色正赤，木火太过，其变最速，但用白虎燥金之品，清肃上焦，恐不胜任，故加元参启肾经之气，上交于肺，庶水天一气，上下循环，不致泉源暴绝也。犀角咸寒，禀水木火相生之气，为灵异之兽，具阳刚之体，主治百毒蛊疰，邪鬼瘅气，取其咸寒，救肾水，以济心火，托斑外出，而又败毒辟瘟也;再病至发斑，不独在气分矣，故加二味凉血之品。

银翘散去豆豉加细生地丹皮大青叶倍元参方　即于前银翘散内去豆豉，加:

细生地四钱
 　大青叶三钱
 　丹皮三钱
 　元参加至一两


〔方论〕 银翘散义见前。加四物，取其清血热;去豆豉，畏其温也。

按:吴又可有托里举斑汤，不言疹者，混斑疹为一气也。考温病中发疹者，十之七、八，发斑者十之二、三。盖斑乃纯赤，或大片，为肌肉之病，故主以化斑汤，专治肌肉;疹系红点高起，麻、瘄、沙皆一类，系血络中病，故主以芳香透络，辛凉解肌，甘寒清血也。其托里举斑汤方中用归、升、柴、芷、川山甲，皆温燥之品，岂不畏其灼津液乎?且前人有痘宜温、疹宜凉之论，实属确见，况温疹更甚于小儿之风热疹乎!其用升、柴，取其升发之义，不知温病多见于春夏发生之候，天地之气，有升无降，岂用再以升药升之乎?且《经》谓“冬藏精者，春不病温”，是温病之人，下焦精气久已不固，安庸再升其少阳之气，使下竭上厥乎!《经》谓“无实实，无虚虚，必先岁气，无伐天和”，可不知耶?后人皆尤而效之，实不读经文之过也。

再按:时人发温热之表，二、三日汗不出者，即云斑疹蔽伏，不惟用升、柴、羌、葛，且重以山川柳发之。不知山川柳一岁三花，故得三春之名，俗转音三春为山川，此柳古称柽木，《诗》所谓“其柽其椐”者是也。其性大辛大温，生发最速，横枝极细，善能入络，专发虚寒白疹，若温热气血沸腾之赤疹，岂非见之如雠仇乎?夫善治温病者，原可不必出疹，即有邪郁二、三日，或三、五日，既不得汗，有不得不疹之势，亦可重者化轻，轻者化无，若一派辛温刚燥，气受其灾而移于血，岂非自造斑疹乎?再时医每于疹已发出，便称放心，不知邪热炽甚之时，正当谨慎，一有疏忽，为害不浅。再疹不忌泻，若里结须微通之，不可令大泄，致内虚下陷，法在中焦篇。

清宫汤方

元参心三钱
 　莲子心五分
 　竹叶卷心二钱
 　连翘心二钱
 　犀角尖(磨
 冲)二钱
 　连心麦冬三钱


〔加减法〕 热痰盛加竹沥、梨汁各五匙;咯痰不清，加栝蒌皮一钱五分;热毒盛加金汁、人中黄;渐欲神昏，加银花三钱、荷叶二钱、石菖蒲一钱。

〔方论〕 此咸寒甘苦法，清膻中之方也。谓之清宫者，以膻中为心之宫城也。俱用心者，凡心有生生不已之意，心能入心，即以清秽浊之品，便补心中生生不已之生气，救性命于微芒也。火能令人昏，水能令人清，神昏谵语，水不足而火有余，又有秽浊也。且离以坎为体，元参味苦属水，补离中之虚;犀角灵异味咸，辟秽解毒，所谓灵犀一点通，善通心气，色黑补水，亦能补离中之虚，故以二物为君。莲心甘苦咸，倒生根，由心走肾，能使心火下通于肾，又回环上升，能使肾水上潮于心，故以为使。连翘象心，心能退心热。竹叶心锐而中空，能通窍清心，故以为佐。麦冬之所以用心者，《本经》称其主心腹结气，伤中伤饱，胃脉络绝，试问去心，焉能散结气，补伤中，通伤饱，续胃脉络绝哉?盖麦冬禀少阴癸水之气，一本横生，根颗连络，有十二枚者，有十四、五枚者，所以然之故，手足三阳三阴之络，共有十二，加任之尾翳，督之长强，共十四，又加脾之大络，共十五，此物性合人身自然之妙也，惟圣人能体物象，察物情，用麦冬以通续络脉。命名与天冬并称门冬者，冬主闭藏，门主开转，谓其有开合之功能也。其妙处全在一心之用，从古并未有去心之明文，张隐庵谓不知始自何人，相沿已久而不可改，瑭遍考始知自陶宏景始也，盖陶氏惑于诸心入心，能令人烦之一语，不知麦冬无毒，载在上品，久服身轻，安能令人烦哉!如参、术、芪、草，以及诸仁诸子，莫不有心，亦皆能令人烦而悉去之哉?陶氏之去麦冬心，智者千虑之失也。此方独取其心，以散心中秽浊之结气，故以之为臣。

安宫牛黄丸方

牛黄一两
 　郁金一两
 　犀角一两
 　黄连一两
 　朱砂一两
 　梅片二钱五分
 　麝香二钱五分
 　真珠五钱
 　山栀一两
 雄黄一两
 　金箔衣　黄芩一两


上为极细末，炼老蜜为丸，每丸一钱，金箔为衣，蜡护。脉虚者人参汤下，脉实者银花、薄荷汤下，每服一丸。兼治飞尸卒厥，五痫中恶，大人小儿痉厥之因于热者。大人病重体实者，日再服，甚至日三服;小儿服半丸，不知再服半丸。

〔方论〕 此芳香化秽浊而利诸窍，咸寒保肾水而安心体，苦寒通火腑而泻心用之方也。牛黄得日月之精，通心主之神。犀角主治百毒，邪鬼瘴气。真珠得太阴之精，而通神明，合犀角补水救火。郁金，草之香，梅片，木之香(按冰片，洋外老杉木浸成，近世以樟脑打成伪之，樟脑发水中之火，为害甚大，断不可用)，
 雄黄，石之香，麝香，乃精血之香。合四香以为用，使闭锢之邪热温毒深在厥阴之分者，一齐从内透出，而邪秽自消，神明可复也。黄连泻心火，栀子泻心与三焦之火，黄芩泻胆、肺之火，使邪火随诸香一齐俱散也。朱砂补心体，泻心用，合金箔坠痰而镇固，再合真珠、犀角为督战之主帅也。

紫雪丹方(从《本事方》去黄
 金)


滑石一斤
 　石膏一斤
 　寒水石一斤
 　磁石(水煮)二斤捣煎去渣，入后药
 　羚羊角五两
 　木香五两
 　犀角五两
 　沉香五两
 　丁香一两
 　升麻一斤
 　元参一斤
 　炙甘草半斤


以上八味，并捣锉，入前药汁中煎，去渣，入后药。

朴硝、硝石各二斤，提净，入前药汁中，微火煎，不住手将柳木搅，候汁欲凝，再加入后二味。

辰砂(研细)三两
 　麝香(研细)一两二钱
 　入煎药拌匀。合成，退火气。冷水调服一、二钱。

〔方论〕 诸石利水火而通下窍。磁石、元参补肝肾之阴，而上济君火。犀角、羚羊泻心、胆之火。甘草和诸药而败毒，且缓肝急。诸药皆降，独用一味升麻，盖欲降先升也。诸香化秽浊，或开上窍，或开下窍，使神明不致坐困于浊邪而终不克复其明也。丹砂色赤，补心而通心火，内含汞而补心体，为坐镇之用。诸药用气，硝独用质者，以其水卤结成，性峻而易消，泻火而散结也。

局方至宝丹方

犀角(镑)一两
 　朱砂(飞)一两
 　琥珀(研)一两
 　玳瑁(镑)一两
 　牛黄五钱
 　麝香五钱


以安息重汤炖化，和诸药为丸一百丸，蜡护。

〔方论〕 此方荟萃各种灵异，皆能补心体，通心用，除邪秽，解热结，共成拨乱反正之功。大抵安宫牛黄丸最凉，紫雪次之，至宝又次之。主治略同，而各有所长，临用对证斟酌可也。


十七、邪入心包，舌謇肢厥，牛黄丸主之，紫雪丹亦主之。


厥者，尽也。阴阳极造其偏，皆能致厥。伤寒之厥，足厥阴病也。温热之厥，手厥阴病也。舌卷囊缩，虽同系厥阴现证，要之舌属手，囊属足也。盖舌为心窍，包络代心用事，肾囊前后，皆肝经所过，断不可以阴阳二厥混而为一，若陶节庵所云:“冷过肘膝，便为阴寒”，恣用大热。再热厥之中亦有三等:有邪在络居多，而阳明证少者，则从芳香，本条所云是也;有邪搏阳明，阳明太实，上冲心包，神迷肢厥，甚至通体皆厥，当从下法，本论载入中焦篇;有日久邪杀阴亏而厥者，则从育阴潜阳法，本论载入下焦篇。

牛黄丸、紫雪丹方(并见前)



十八、温毒咽痛喉肿，耳前耳后肿，颊肿，面正赤，或喉不痛，但外肿，甚则耳聋，俗名大头温、虾蟆温者，普济消毒饮去柴胡、升麻主之，初起一、二日，再去芩、连，三、四日加之佳。


温毒者，秽浊也。凡地气之秽，未有不因少阳之气而自能上升者，春夏地气发泄，故多有是证;秋冬地气，间有不藏之时，亦或有是证;人身之少阴素虚，不能上济少阳，少阳升腾莫制，亦多成是证;小儿纯阳火多，阴未充长，亦多有是证。咽痛者，《经》谓“一阴一阳结，谓之喉痹”。盖少阴少阳之脉，皆循喉咙，少阴主君火，少阳主相火，相济为灾也。耳前、耳后、颊前肿者，皆少阳经脉所过之地，颊车不独为阳明经穴也。面赤者，火色也。甚则耳聋者，两少阳之脉，皆入耳中，火有余则清窍闭也。治法总不能出李东垣普济消毒饮之外。其方之妙，妙在以凉膈散为主，而加化清气之马勃、僵蚕、银花，得轻可去实之妙;再加元参、牛蒡、板蓝根，败毒而利肺气，补肾水以上济邪火。去柴胡、升麻者，以升腾飞越太过之病，不当再用升也，说者谓其引经，亦甚愚矣!凡药不能直至本经者，方用引经药作引，此方皆系轻药，总走上焦，开天气，肃肺气，岂须用升、柴直升经气耶?去黄芩、黄连者，芩、连里药也，病初起未至中焦，不得先用里药故犯中焦也。

普济消毒饮去升麻柴胡黄芩黄连方

连翘一两
 　薄荷三钱
 　马勃四钱
 　牛蒡子六钱
 　芥穗三钱
 　僵蚕五钱
 　元参一两
 　银花一两
 　板蓝根五钱
 　苦梗一两
 　甘草五钱


上共为粗末，每服六钱，重者八钱。鲜苇根汤煎，去渣服，约二时一服，重者一时许一服。


十九、温毒外肿，水仙膏主之，并主一切痈疮
 
。



按:水仙花得金水之精，隆冬开花，味苦微辛，寒滑无毒。苦能降火败毒，辛能散邪热之结，寒能胜热，滑能利痰。其妙用全在汁之胶粘，能拔毒外出，使毒邪不致深入脏腑伤人也。

水仙膏方

水仙花根，不拘多少，剥去老赤皮与根须，入石臼捣如膏，敷肿处，中留一孔出热气，干则易之，以肌肤上生黍米大小黄疮为度。


二十、温毒敷水仙膏后，皮间有小黄疮如黍米者，不可再敷水仙膏，过敷则痛甚而烂，三黄二香散主之。


三黄取其峻泻诸火，而不烂皮肤，二香透络中余热而定痛。

三黄二香散方(苦辛芳香法)

黄连一两
 　黄柏一两
 　生大黄一两
 　乳香五钱
 　没药五钱


上为极细末，初用细茶汁调敷，干则易之，继则用香油调敷。


二一、温毒神昏谵语者，先与安宫牛黄丸、紫雪丹之属，继以清宫汤。


安宫牛黄丸、紫雪丹、清宫汤(方法并见前)



暑　　温


二二、形似伤寒，但右脉洪大而数，左脉反小于右，口渴甚，面赤，汗大出者，名曰暑温，在手太阴，白虎汤主之;脉芤甚者，白虎加人参汤主之。


此标暑温之大纲也。按温者热之渐，热者温之极也。温盛为热，木生火也。热极湿动，火生土也。上热下湿。人居其中而暑成矣。若纯热不兼湿者，仍归前条温热例，不得混入暑也。形似伤寒者，谓头痛、身痛、发热恶寒也。水火极不同性，各造其偏之极，反相同也。故《经》谓水极而似火也，火极而似水也。伤寒，伤于水气之寒，故先恶寒而后发热，寒郁人身卫阳之气而为热也，故仲景《伤寒论》中，有已发热或未发之文。若伤暑则先发热，热极而后恶寒，盖火盛必克金，肺性本寒，而复恶寒也。然则伤暑之发热恶寒虽与伤寒相似，其所以然之故实不同也，学者诚能究心于此，思过半矣。脉洪大而数，甚则芤，对伤寒之脉浮紧而言也。独见于右手者，对伤寒之左脉大而言也，右手主上焦气分，且火克金也，暑从上而下，不比伤寒从下而上，左手主下焦血分也，故伤暑之左脉，反小于右。口渴甚、面赤者，对伤寒太阳证面不赤、口不渴而言也;火烁津液，故口渴。火甚未有不烦者，面赤者，烦也，烦字从火后页，谓火现于面也。汗大出者，对伤寒汗不出而言也。首白虎例者，盖白虎乃秋金之气，所以退烦暑，白虎为暑温之正例也，其源出自《金匮》，守先圣之成法也。

白虎汤、白虎加人参汤方(并见前)



二三、《金匮》谓太阳中暍，发热恶寒，身重而疼痛，其脉弦细芤迟，小便已，洒然毛耸，手足逆冷，小有劳，身即热，口开，前板齿燥。若发其汗，则恶寒甚，加温针，则发热甚，数下，则淋甚。可与东垣清暑益气汤。


张石顽注，谓太阳中暍，发热恶寒，身重而疼痛，此因暑而伤风露之邪，手太阳标证也。手太阳小肠属火，上应心包，二经皆能制金烁肺，肺受火刑，所以发热恶寒似足太阳证。其脉或见弦细，或见芤迟，小便已，洒然毛耸，此热伤肺胃之气，阳明本证也(愚按:小便已，洒然毛耸，似乎非阳明证，乃足太阳膀胱证也。盖膀胱主水，火邪太甚而制
 金，则寒
 水来为
 金母复仇也。所谓五行之极，反兼胜己之化)。
 发汗则恶寒甚者，气虚重夺(当作伤)
 其津(当作阳)
 也。温针则发热甚者，重伤经中之液，转助时火，肆虐于外也。数下之则淋甚者，劫其在里之阴，热势乘机内陷也。此段经文，本无方治，东垣特立清暑益气汤，足补仲景之未逮。愚按:此言太过。仲景当日，必有不可立方之故，或曾立方而后世脱简，皆未可知，岂东垣能立，而仲景反不能立乎?但细按此证，恰可与清暑益气汤，曰可者，仅可而有所未尽之词，尚望遇是证者，临时斟酌尽善。至沈目南《金匮要略注》，谓当用辛凉甘寒，实于此证不合。盖身重疼痛，证兼寒湿也。即目南自注，谓发热恶寒，身重疼痛，其脉弦细芤迟，内暑而兼阴湿之变也。岂有阴湿而用甘寒柔以济柔之理?既曰阴湿，岂辛凉所能胜任!不待辩而自明。

清暑益气汤方(辛甘化阳酸甘化阴复法)


黄芪一钱
 　黄柏一钱
 　麦冬二钱
 　青皮一钱
 　白术一钱五分
 　升麻三分
 　当归七分
 　炙草一钱
 　神曲一钱
 　人参一钱
 　泽泻一钱
 　五味子八分
 　陈皮一钱
 　苍术一钱五分
 　葛根三分
 　生姜二片
 　大枣二枚


水五杯，煮取二杯，渣再煮一杯，分温三服。虚者得宜，实者禁用;汗不出而但热者禁用。


二四、手太阴暑温，如上条证，但汗不出者，新加香薷饮主之。


证如上条，指形似伤寒，右脉洪大，左手反小，面赤口渴而言。但以汗不能自出，表实为异，故用香薷饮发暑邪之表也。按香薷辛温芳香，能由肺之经而达其络。鲜扁豆花，凡花皆散，取其芳香而散，且保肺液，以花易豆者，恶其呆滞也。夏日所生之物，多能解暑，惟扁豆花为最。如无花时，用鲜扁豆皮，若再无此，用生扁豆皮。厚朴苦温，能泻实满。厚朴，皮也，虽走中焦，究竟肺主皮毛，以皮从皮，不为治上犯中。若黄连甘草，纯然里药，暑病初起，且不必用，恐引邪深入，故易以连翘、银花，取其辛凉达肺经之表，纯从外走，不必走中也。

温病最忌辛温，暑病不忌者，以暑必兼湿，湿为阴邪，非温不解，故此方香薷、厚朴用辛温，而余则佐以辛凉云。下文湿温论中，不惟不忌辛温，且用辛热也。

新加香薷饮方(辛温复辛凉法)


香薷二钱
 　银花三钱
 　鲜扁豆花三钱
 　厚朴二钱
 　连翘二钱


水五杯，煮取二杯。先服一杯，得汗止后服;不汗再服;服尽不汗，再作服。


二五、手太阴暑温，服香薷饮，微得汗，不可再服香薷饮重伤其表，暑必伤气，最令表虚，虽有余证，知在何经，以法治之。


按伤寒非汗不解，最喜发汗;伤风亦非汗不解，最忌发汗，只宜解肌，此麻、桂之异其治，即异其法也。温病亦喜汗解，最忌发汗，只许辛凉解肌，辛温又不可用，妙在导邪外出，俾营卫气血调和，自然得汗，不必强责其汗也。若暑温、湿温则又不然，暑非汗不解，可用香薷发之。发汗之后，大汗不止，仍归白虎法，固不比伤寒、伤风之漏汗不止，而必欲桂、附护阳实表，亦不可屡虚其表，致令厥脱也。观古人暑门有生脉散法，其义自见。


二六、手太阴暑温，或已经发汗，或未发汗，而汗不止，烦渴而喘，脉洪大有力者，白虎汤主之;脉洪大而芤者，白虎加人参汤主之;身重者，湿也，白虎加苍术汤主之;汗多，脉散大，喘喝欲脱者，生脉散主之。


此条与上文少异者，只已经发汗一句。

白虎加苍术汤方

即于白虎汤内加苍术三钱。

汗多而脉散大，其为阳气发泄太甚，内虚不司留恋可知。生脉散酸甘化阴，守阴所以留阳，阳留，汗自止也。以人参为君，所以补肺中元气也。

生脉散方(酸甘化阴法)


人参三钱
 　麦冬(不去心)二钱
 　五味子一钱


水三杯，煮取八分二杯，分二次服，渣再煎服。脉不敛，再作服，以脉敛为度。


二七、手太阳暑温，发汗后，暑证悉减，但头微胀，目不了了，余邪不解者，清络饮主之。邪不解而入中下焦者，以中下法治之。


既曰余邪，不可用重剂明矣，只以芳香轻药清肺络中余邪足矣。倘病深而入中下焦，又不可以浅药治深病也。

清络饮方(辛凉芳香法)


鲜荷叶边二钱
 　鲜银花二钱
 　西瓜翠衣二钱
 　鲜扁豆花一枝
 　丝瓜皮二钱
 　鲜竹叶心二钱


水二杯，煮取一杯，日二服。凡暑伤肺经气分之轻证皆可用之。


二八、手太阴暑温，但咳无痰，咳声清高者，清络饮加
 甘草、桔梗、甜杏仁、麦冬、知母主之。


咳而无痰，不嗽可知。咳声清高，金音清亮，久咳则哑，偏于火而不兼湿也。即用清络饮，清肺络中无形之热，加甘、桔开提，甜杏仁利肺而不伤气，麦冬、知母保肺阴而制火也。

清络饮加甘桔甜杏仁麦冬汤方

即于清络饮内，加甘草一钱，桔梗二钱，甜杏仁二钱，麦冬三钱。


二九、两太阴暑温，咳而且嗽，咳声重浊，痰多，不甚渴，渴不多饮者，小半夏加茯苓汤再加厚朴、杏仁主之。


既咳且嗽，痰涎复多，咳声重浊，重浊者，土音也，其兼足太阴湿土可知。不甚渴，渴不多饮，则其中之有水可知，此暑温而兼水饮者也。故以小半夏加茯苓汤，蠲饮和中;再加厚朴、杏仁，利肺泻湿，预夺其喘满之路。水用甘澜，取其走而不守也。

此条应入湿温，却列于此处者，以与上条为对待之文，可以互证也。

小半夏加茯苓汤再加厚朴杏仁方(辛温淡法)


半夏八钱
 　茯苓块六钱
 　厚朴三钱
 　生姜五钱
 　杏仁三钱


甘澜水八杯，煮取三杯，温服，日三。


三十、脉虚，夜寐不安，烦渴，舌赤，时有谵语，目常开不闭，或喜闭不开，暑入手厥阴也。手厥阴暑温，清营汤主之;舌白滑者，不可与也。


夜寐不安，心神虚而阳不得入于阴也。烦渴舌赤，心用恣而心体亏也。时有谵语，神明欲乱也。目常开不闭，目为火户，火性急，常欲开以泄其火，且阳不下交于阴也;或喜闭不喜开者，阴为亢阳所损，阴损则恶见阳光也。故以清营汤急清营中之热，而保离中之虚也。若舌白滑，不惟热重，湿亦重矣，湿重忌柔润药，当于湿温例中求之，故曰不可与清营汤也。

清营汤方(咸寒苦甘法)


犀角三钱
 　生地五钱
 　元参三钱
 　竹叶心一钱
 　麦冬三钱
 　丹参二钱
 　黄连一钱五分
 　银花三钱
 　连翘(连心用)二钱


水八杯、煮取三杯，日三服。


三一、手厥阴暑温，身热不恶寒，清神不了了，时时谵语者，安宫牛黄丸主之，紫雪丹亦主之。


身热不恶寒，已无手太阴证，神气欲昏，而又时时谵语，不比上条时有谵语，谨防内闭，故以芳香开窍、苦寒清热为急。

安宫牛黄丸、紫雪丹(方义并见前)



三二、暑温寒热，舌白不渴，吐血者，名曰暑瘵，为难治，清络饮加杏仁、薏仁、滑石汤主之。


寒热，热伤于表也;舌白不渴，湿伤于里也。皆在气分，而又吐血，是表里气血俱病，岂非暑瘵重证乎?此证纯清则碍虚，纯补则碍邪，故以清络饮清血络中之热，而不犯手;加杏仁利气，气为血帅故也;薏仁、滑石，利在里之湿;冀邪退气宁而血可止也。

清络饮加杏仁薏仁滑石汤方

即于清络饮内加杏仁二钱，滑石末三钱，薏仁三钱，服法如前。


三三、小儿暑温，身热，卒然痉厥，名曰暑痫，清营汤主之，亦可少与紫雪丹。


小儿之阴，更虚于大人，况暑月乎!一得暑温，不移时有过卫入营者，盖小儿之脏腑薄也。血络受火邪逼迫，火极而内风生，俗名急惊，混与发散消导，死不旋踵，惟以清营汤清营分之热而保津液，使液充阳和，自然汗出而解，断断不可发汗也。可少与紫雪者，清包络之热而开内窍也。


三四、大人暑痫，亦同上法。热初入营，肝风内动，手足瘛疭，可于清营汤中，加钩藤、丹皮、羚羊角。


清营汤、紫雪丹(方法并见前)



伏　　暑


三五、暑兼湿热，偏于暑之热者为暑温，多手太阴证而宜清;偏于暑之湿者为湿温，多足太阴证而宜温;湿热平等者两解之。各宜分晓，不可混也。


此承上起下之文。按暑温、湿温，古来方法最多精妙，不比前条温病毫无尺度，本论原可不必再议，特以《内经》有先夏至为病温、后夏至为病暑之明文，是暑与温，流虽异而源则同，不得言温而遗暑，言暑而遗湿。又以历代名家，悉有蒙混之弊，盖夏日三气杂感，本难条分缕析。惟叶氏心灵手巧，精思过人，案中治法，丝丝入扣，可谓汇众善以为长者，惜时人不能知其一、二;然其法散见于案中，章程未定，浅学者读之，有望洋之叹，无怪乎后人之无阶而升也。故本论摭拾其大概，粗定规模，俾学者有路可寻。精妙甚多，不及备录，学者仍当参考名家，细绎叶案，而后可以深造。再按:张洁古云:“静而得之为中暑，动而得之为中热;中暑者阴证，中热者阳证”。呜呼!洁古笔下如是不了了，后人奉以为规矩准绳，此医道之所以难言也。试思中暑，竟无动而得之者乎?中热，竟无静而得之者乎?似难以动静二字分暑、热。又云“中暑者阴证”，暑字从日，日岂阴物乎?暑中有火，火岂阴邪乎?暑中有阴耳，湿是也，非纯阴邪也。“中热者阳证”，斯语诚然，要知热中亦兼秽浊，秽浊亦阴类也，是中热非纯无阴也。盖洁古所指之中暑，即本论后文之湿温也;其所指之中热，即本论前条之温热也。张景岳又细分阴暑、阳暑:所谓阴暑者，即暑之偏于湿，而成足太阴之里证也;阳暑者，即暑之偏于热，而成手太阴之表证也。学者非目无全牛，不能批隙中窾。宋元以来之名医，多自以为是，而不求之自然之法象，无怪乎道之常不明，而时人之随手杀人也，可胜慨哉!


三六、长夏受暑，过夏而发者，多曰伏暑。霜未降而发者少轻，霜既降而发者则重，冬日发者尤重，子、午、丑、未之年为多也。


长夏盛暑，气壮者不受也;稍弱者但头晕片刻，或半日而已;次则即病;其不即病而内舍于骨髓，外舍于分肉之间者，气虚者也。盖气虚不能传送暑邪外出，必待秋凉金气相搏而后出也，金气本所以退烦暑，金欲退之，而暑无所藏，故伏暑病发也。其有气虚甚者，虽金风亦不能击之使出，必待深秋大凉、初冬微寒相逼而出，故尤为重也。子、午、丑、未之年为独多者，子、午君火司天，暑本于火也;丑、未湿土司天，暑得湿则留也。


三七、头痛，微恶寒，面赤烦渴，舌白，脉濡而数者，虽在冬月，犹为太阴伏暑也。


头痛，恶寒，与伤寒无异;面赤烦渴，而非伤寒矣，然犹似伤寒阳明证;若脉濡而数，则断断非伤寒矣。盖寒脉紧，风脉缓，暑脉弱，濡则弱之象，弱即濡之体也。濡即离中虚，火之象也;紧即坎中满，水之象也。火之性热，水之性寒，象各不同，性则迥异，何世人悉以伏暑作伤寒治，而用足六经羌、葛、柴、芩，每每杀人哉!象各不同，性则迥异，故曰虽在冬月，定其非伤寒而为伏暑也。冬月犹为伏暑，秋日可知。伏暑之与伤寒，犹男女之别，一则外实中虚，一则外虚中实，岂可混哉!


三八、太阴伏暑，舌白口渴，无汗者，银翘散去牛蒡、元参加杏仁、滑石主之。


此邪在气分而表实之证也。


三九、太阴伏暑，舌赤口渴，无汗者，银翘散加生地、丹皮、赤芍、麦冬主之。


此邪在血分而表实之证也。


四十、太阴伏暑，舌白口渴，有汗，或大汗不止者，银翘散去牛蒡子、元参、芥穗，加杏仁、石膏、黄芩主之。脉洪大，渴甚，汗多者，仍用白虎法;脉虚大而芤者，仍用人参白虎法。


此邪在气分而表虚之证也。


四一、太阴伏暑，舌赤，口渴，汗多，加减生脉散主之。


此邪在血分而表虚之证也。

银翘散去牛蒡子元参加杏仁滑石方

即于银翘散内，去牛蒡子、元参，加杏仁六钱，飞滑石一两。服如银翘散法。胸闷加郁金四钱，香豉四钱;呕而痰多，加半夏六钱，茯苓六钱;小便短，加薏仁八钱，白通草四钱。

银翘散加生地丹皮赤芍麦冬方

即于银翘散内，加生地六钱，丹皮四钱，赤芍四钱，麦冬六钱。服法如前。

银翘散去牛蒡子元参芥穗加杏仁石膏黄芩方

即于银翘散内，去牛蒡子、元参、芥穗，加杏仁六钱，生石膏一两，黄芩五钱。服法如前。

白虎法、白虎加人参法(俱见前)


加减生脉散方(酸甘化阴法)


沙参三钱
 　麦冬三钱
 　五味子一钱
 　丹皮二钱
 　细生地三钱


水五杯，煮二杯，分温再服。


四二、伏暑、暑温、湿温，证本一源，前后互参，不可偏执。



湿温　寒湿


四三、头痛恶寒，身重疼痛，舌白不渴，脉弦细而濡，面色淡黄，胸闷不饥，午后身热，状若阴虚，病难速已，名曰湿温。汗之则神昏耳聋，甚则目瞑不欲言，下之则洞泄，润之则病深不解。长夏深秋冬日同法，三仁汤主之。


头痛恶寒，身重疼痛，有似伤寒，脉弦濡，则非伤寒矣。舌白不渴，面色淡黄，则非伤暑之偏于火者矣。胸闷不饥，湿闭清阳道路也。午后身热，状若阴虚者，湿为阴邪，阴邪自旺于阴分，故与阴虚同一午后身热也。湿为阴邪，自长夏而来，其来有渐，且其性氤氲粘腻，非若寒邪之一汗而解，温热之一凉则退，故难速已。世医不知其为湿温，见其头痛恶寒，身重疼痛也，以为伤寒而汗之，汗伤心阳，湿随辛温发表之药蒸腾上逆，内蒙心窍则神昏，上蒙清窍则耳聋，目瞑不言。见其中满不饥，以为停滞而大下之，误下伤阴，而重抑脾阳之升，脾气转陷，湿邪乘势内渍，故洞泄。见其午后身热，以为阴虚而用柔药润之，湿为胶滞阴邪，再加柔润阴药，二阴相合，同气相求，遂有锢结而不可解之势。惟以三仁汤轻开上焦肺气，盖肺主一身之气，气化则湿亦化也。湿气弥漫，本无形质，以重浊滋味之药治之，愈治愈坏。伏暑、湿温，吾乡俗名秋呆子，悉以陶氏《六书》法治之，不知从何处学来，医者呆，反名病呆，不亦诬乎!再按:湿温较诸温，病势虽缓而实重，上焦最少，病势不甚显张，中焦病最多，详见中焦篇，以湿为阴邪故也，当于中焦求之。

三仁汤方

杏仁五钱
 　飞滑石六钱
 　白通草二钱
 　白蔻仁二钱
 竹叶二钱
 　厚朴二钱
 　生薏仁六钱
 　半夏五钱


甘澜水八碗，煮取三碗，每服一碗，日三服。


四四、湿温邪入心包，神昏肢逆，清宫汤去莲心、麦冬，加银花、赤小豆皮，煎送至宝丹，或紫雪丹亦可。


湿温着于经络，多身痛身热之候，医者误以为伤寒而汗之，遂成是证。仲景谓湿家忌发汗，发汗则病痉。湿热相搏，循经入络，故以清宫汤清包中之热邪，加银花、赤豆以清湿中之热，而又能直入手厥阴也。至宝丹去秽浊，复神明，若无至宝，即以紫雪代之。

清宫汤去莲心麦冬加银花赤小豆皮方

犀角一钱
 　连翘心三钱
 　元参心二钱
 　竹叶心二钱
 银花二钱
 　赤小豆皮三钱


至宝丹、紫雪丹方(并见前)



四五、湿温喉阻咽痛，银翘马勃散主之。


肺主气，湿温者，肺气不化，郁极而一阴一阳(谓心与胆也)
 之火俱结也。盖金病不能平木，木反挟心火来刑肺金。喉即肺系，其闭在气分者即阻，闭在血分者即痛也，故以轻药开之。

银翘马勃散方(辛凉微苦法)


连翘一两
 　牛蒡子六钱
 　银花五钱
 　射干三钱
 　马勃二钱


上杵为散，服如银翘散法。不痛，但阻甚者，加滑石六钱，桔梗五钱，苇根五钱。


四六、太阴湿温，气分痹郁而哕者
 
(

 俗
 
名为

 呃
 
)

 ，宣痹汤主之。


上焦清阳[image: ]
 郁，亦能致哕，治法故以轻宣肺痹为主。

宣痹汤(苦辛通法)


枇杷叶二钱
 　郁金一钱五分
 　射干一钱
 　白通草一钱
 香豆豉一钱五分


水五杯，煮取二杯，分二次服。


四七、太阴湿温喘促者，千金苇茎汤加杏仁、滑石主之。


《金匮》谓喘在上焦，其息促。太阴湿蒸为痰，喘息不宁，故以苇茎汤轻宣肺气，加杏仁、滑石利窍而逐热饮。若寒饮喘咳者，治属饮家，不在此例。

千金苇茎汤加滑石杏仁汤(辛淡法)


苇茎五钱
 　薏苡仁五钱
 　桃仁二钱
 　冬瓜仁二钱
 　滑石三钱
 　杏仁三钱


水八杯，煮取三杯，分三次服。


四八、《金匮》谓太阳中暍，身热疼痛而脉微弱，此以夏月伤冷水，水行皮中所致也，一物瓜蒂汤主之。


此热少湿多，阳郁致病之方法也。瓜蒂涌吐其邪，暑湿俱解，而清阳复辟矣。

一物瓜蒂汤方

瓜蒂二十个。

上捣碎，以逆流水八杯，煮取三杯，先服一杯，不吐再服，吐停后服。虚者加参芦三钱。


四九、寒湿伤阳，形寒脉缓，舌淡，或白滑，不渴，经络拘束，桂枝姜附汤主之。


载寒湿，所以互证湿温也。按寒湿伤表阳、中经络之证，《金匮》论之甚详，兹不备录。独采叶案一条，以见湿寒、湿温不可混也。形寒脉缓，舌白不渴，而经络拘束，全系寒证，故以姜、附温中，白术燥湿，桂枝通行表阳也。

桂枝姜附汤(苦辛热法)


桂枝六钱
 　干姜三钱
 　白术(生)三钱
 　熟附子三钱


水五杯，煮取二杯，渣再煮一杯服。


温　　疟


五十、骨节疼烦，时呕，其脉如平，但热不寒，名曰温疟，白虎加桂枝汤主之。


阴气先伤，阳气独发，故但热不寒，令人消烁肌肉，与伏暑相似，亦温病之类也。彼此实足以相混，故附于此，可以参观而并见。治以白虎加桂枝汤者，以白虎保肺清金，峻泻阳明独胜之热，使不消烁肌肉;单以桂枝一味，领邪外出，作向导之官，得热因热用之妙。《经》云“奇治之不治，则偶治之，偶治之不治，则求其属以衰之”是也，又谓之复方。

白虎加桂枝汤方(辛凉苦甘复辛温法)


知母六钱
 　生石膏一两六钱
 　粳米一合
 　桂枝木三钱
 炙甘草二钱


水八碗，煮取三碗。先服一碗，得汗为度，不知再服，知后仍服一剂，中病即已。


五一、但热不寒，或微寒多热，舌干口渴，此乃阴气先伤，阳气独发，名曰瘅疟，五汁饮主之。


仲景于瘅疟条下，谓以饮食消息之，并未出方。调如是重病而不用药，特出饮食二字，重胃气可知。阳明于脏象为阳土，于气运为燥金，病系阴伤阳独，法当救阴何疑。重胃气，法当救胃阴何疑。制阳土燥金之偏胜，配孤阳之独亢，非甘寒柔润而何!此喻氏甘寒之论，其超卓无比伦也。叶氏宗之，后世学者，咸当宗之矣。

五汁饮(方见前)


〔加减法〕 此甘寒救胃阴之方也。欲清表热，则加竹叶、连翘;欲泻阳明独胜之热，而保肺之化源，则加知母;欲救阴血，则加生地、元参;欲宣肺气，则加杏仁;欲行三焦开邪出路，则加滑石。


五二、舌白渴饮，咳嗽频仍，寒从背起，伏暑所致，名
 曰肺疟，杏仁汤主之。


肺疟，疟之至浅者。肺疟虽云易解，稍缓则深，最忌用治疟印板俗例之小柴胡汤，盖肺去少阳半表半里之界尚远，不得引邪深入也，故以杏仁汤轻宣肺气，无使邪聚则愈。

杏仁汤方(苦辛寒法)


杏仁三钱
 　黄芩一钱五分
 　连翘一钱五分
 　滑石三钱
 桑叶一钱五分
 　茯苓块三钱
 　白蔻皮八分
 　梨皮二钱


水三杯，煮取二杯，日再服。


五三、热多昏狂，谵语烦渴，舌赤中黄，脉弱而数，名曰心疟，加减银翘散主之;兼秽，舌浊口气重者，安宫牛黄丸主之。


心疟者，心不受邪，受邪则死，疟邪始受在肺，逆传心包络。其受之浅者，以加减银翘散清肺与膈中之热，领邪出卫;其受之重者，邪闭心包之窍，则有闭脱之危，故以牛黄丸，清宫城而安君主也。

加减银翘散方(辛凉兼芳香法)


连翘十分
 　银花八分
 　元参五分
 　麦冬五分(不去心)
 犀角五分
 　竹叶三分


共为粗末，每服五钱，煎成去渣，点荷叶汁二、三茶匙。日三服。

安宫牛黄丸方(见前)



秋　　燥


五四、秋感燥气，右脉数大，伤手太阴气分者，桑杏汤主之。


前人有云:六气之中，惟燥不为病，似不尽然。盖以《内经》少秋感于燥一条，故有此议耳。如阳明司天之年，岂无燥金之病乎?大抵春秋二令，气候较夏冬之偏寒偏热为平和，其由于冬夏之伏气为病者多，其由于本气自病者少，其由于伏气而病者重，本气自病者轻耳。其由于本气自病之燥证，初起必在肺卫，故以桑杏汤清气分之燥也。

桑杏汤方(辛凉法)


桑叶一钱
 　杏仁一钱五分
 　沙参二钱
 　象贝一钱
 　香豉一钱
 　栀皮一钱
 　梨皮一钱


水二杯，煮取一杯，顿服之，重者再作服(
 轻药不得重
 用，重用必过病所。再，一次煮成三杯，其二三次之气
 味必变，药之气
 味俱
 轻故也)。



五五、感燥而咳者，桑菊饮主之。


亦救肺卫之轻剂也。

桑菊饮方(见前)



五六、燥伤肺胃阴分，或热或咳者，沙参麦冬汤主之。


此条较上二条，则病深一层矣，故以甘寒救其津液。

沙参麦冬汤(甘寒法)


沙参三钱
 　玉竹二钱
 　生甘草一钱
 　冬桑叶一钱五分
 麦冬三钱
 　生扁豆一钱五分
 　花粉一钱五分


水五杯，煮取二杯，日再服。久热久咳者，加地骨皮三钱。


五七、燥气化火，清窍不利者，翘荷汤主之。


清窍不利，如耳鸣目赤，龈胀咽痛之类。翘荷汤者，亦清上焦气分之燥热也。

翘荷汤(辛凉法)


薄荷一钱五分
 　连翘一钱五分
 　生甘草一钱
 　黑栀皮一钱五分
 　桔梗二钱
 　绿豆皮二钱


水二杯，煮取一杯，顿服之。日服二剂，甚者日三。

〔加减法〕 耳鸣者，加羚羊角、苦丁茶;目赤者，加鲜菊叶、苦丁茶、夏枯草;咽痛者，加牛蒡子、黄芩。


五八、诸气
 [image: ]

 郁，诸痿喘呕之因于燥者，喻氏清燥救肺汤主之。


喻氏云:诸气[image: ]
 郁之属于肺者，属于肺之燥也，而古今治气郁之方，用辛香行气，绝无一方治肺之燥者。诸痿喘呕之属于上者，亦属于肺之燥也，而古今治法以痿呕属阳明，以喘属肺，是则呕与痿属之中下，而惟喘属之上矣，所以千百方中亦无一方及于肺之燥也。即喘之属于肺者，非表即下，非行气即泻气，间有一二用润剂者，又不得其肯綮。总之，《内经》六气，脱误秋伤于燥一气，指长夏之湿为秋之燥。后人不敢更端其说，置此一气于不理，即或明知理燥，而用药夹杂，如弋获飞虫，茫无定法示人也。今拟此方，命名清燥救肺汤，大约以胃气为主，胃土为肺金之母也。其天门冬虽能保肺，然味苦而气滞，恐反伤胃阻痰，故不用也;其知母能滋肾水、清肺金，亦以苦而不用;至如苦寒降火正治之药，尤在所忌。盖肺金自至于燥，所存阴气不过一线耳，倘更以苦寒下其气，伤其胃，其人尚有生理乎?诚仿此增损，以救肺燥变生诸证，如沃焦救焚，不厌其频，庶克有济耳。

清燥救肺汤方(辛凉甘润法)


石膏二钱五分
 　甘草一钱
 　霜桑叶三钱
 　人参七分
 杏仁(泥)七分
 　胡麻仁(炒研)一钱
 　阿胶八分
 　麦冬(不去心)二钱
 　枇杷叶(去净毛，炙)六分


水一碗，煮六分，频频二、三次温服。痰多加贝母、瓜蒌;血枯加生地黄;热甚加犀角、羚羊角，或加牛黄。


补秋燥胜气论

按前所序之秋燥方论，乃燥之复气也，标气也。盖燥属金而克木，木之子，少阳相火也，火气来复，故现燥热干燥之证。又《灵枢》谓:丙丁为手之两阳合明，辰巳为足之两阳合明，阳明本燥，标阳也。前人谓燥气化火，《经》谓燥金之下，火气承之，皆谓是也。案古方书，无秋燥之病。近代以来，惟喻氏始补燥气论，其方用甘润微寒;叶氏亦有燥气化火之论，其方用辛凉甘润，乃《素问》所谓燥化于天，热反胜之，治以辛凉，佐以苦甘法也。瑭袭前人之旧，故但叙燥证复气如前。书已告成，窃思与《素问》燥淫所胜不合，故杂说篇中，特著燥论一条，详言正化、对化、胜气、复气以补之。其于燥病胜气之现于三焦者，究未出方论，乃不全之书，心终不安。嗣得沈目南先生《医征》温热病论，内有秋燥一篇，议论通达正大，兹采而录之于后，间有偏胜不圆之处，又详辨之，并特补燥证胜气治法如下。

再按胜复之理，与正化对化，从本从标之道，近代以来，多不深求，注释之家，亦不甚考。如仲景《伤寒论》中之麻、桂、姜、附，治寒之胜气也，治寒之正化也，治寒之本病也。白虎、承气，治寒之复气也，治寒之对化也，治寒之标病也。余气俱可从此类推。(太阳本寒标热，对化为火，盖
 水胜必克火。故《经》载太阳司天，心病为多。末总结之曰:病本于心，心火受病必克
 金。白虎所以救
 金也。
 金受病，则坚刚
 牢固，滞塞不通，复气为土，土性壅塞，反来克本身之真水。承气所以泄
 金与土而救水也。再《经》谓:寒淫所胜，以咸泻之。从来注释家，不过随文释义，其所以用方之故，究未
 达出。本论不能遍注伤寒，偶举一端，以例其余。明者得此门径，熟
 玩《内经》，自可迎
 刃而解;能解伤寒，其于本论，自无难解者矣。由是推之，六气皆然耳)。


沈目南《燥病论》曰:《天元纪大论》云:天以六为节，地以五为制。盖六乃风寒暑湿燥火为节，五即木火土金水为制。然天气主外，而一气司六十日有奇;地运主内，而一运主七十二日有奇。故五运六气合行而终一岁，乃天然不易之道也。《内经》失去长夏伤于湿、秋伤于燥，所以燥证湮没，至今不明。先哲虽有言之，皆是内伤津血干枯之证，非谓外感清凉时气之燥。然燥病起于秋分以后，小雪以前，阳明燥金凉气司令。《经》云:阳明之胜，清发于中，左胠胁痛，溏泄，内为嗌塞，外发[image: ]
 疝。大凉肃杀，华英改容，毛虫乃殃。胸中不便，嗌塞而咳。据此经文，燥令必有凉气感人，肝木受邪而为燥也。惟近代喻嘉言昂然表出，可为后世苍生之幸。奈以诸气[image: ]
 郁，诸痿喘呕，咳不止而出白血死，谓之燥病，此乃伤于内者而言，诚与外感燥证不相及也。更自制清燥救肺汤，皆以滋阴清凉之品，施于火热刑金，肺气受热者宜之。若治燥病，则以凉投凉，必反增病剧。殊不知燥病属凉，谓之次寒，病与感寒同类。《经》以寒淫所胜，治以甘热，此但燥淫所胜，平以苦温，乃外用苦温辛温解表，与冬月寒令而用麻、桂、姜、附，其法不同，其和中攻里则一，故不立方。盖《内经》六气，但分阴阳主治，以风热火三气属阳同治，但药有辛凉、苦寒、咸寒之异;湿燥寒三气属阴同治，但药有苦热、苦温、甘热之不同。仲景所以立伤寒、温病二论为大纲也。盖《性理大全》谓燥属次寒，奈后贤悉谓属热，大相径庭。如盛夏暑热熏蒸，则人身汗出濈濈，肌肉潮润而不燥也;冬月寒凝肃杀，而人身干槁燥冽。故深秋燥令气行，人体肺金应之，肌肤亦燥，乃火令无权，故燥属凉，前人谓热，非矣。

按先生此论，可谓独具只眼，不为流俗所汩没者。其责喻氏补燥论用甘寒滋阴之品，殊失燥淫所胜，平以苦温之法，亦甚有理。但谓诸气[image: ]
 郁，诸痿喘呕，咳不止，出白血，尽属内伤，则于理欠圆。盖因内伤而致此证者固多，由外感余邪在络，转化转热而致此证者，亦复不少。瑭前于风温咳嗽条下，驳杏苏散，补桑菊饮，方论内极言咳久留邪致损之故，与此证同一理也。谓清燥救肺汤治燥之复气，断非治燥之胜气，喻氏自无从致辨;若谓竟与燥不相及，未免各就一边谈理。盖喻氏之清燥救肺汤，即《伤寒论》中后半截之复脉汤也。伤寒必兼母气之燥，故初用辛温、甘热，继用辛凉、苦寒，终用甘润，因其气化之所至而然也。至谓仲景立伤寒、温病二大纲，如《素问》所云，寒暑六入，暑统风火，寒统燥湿，一切外感，皆包于内，其说尤不尽然，盖尊信仲景太过而失之矣。若然，则仲景之书，当名六气论，或外感论矣，何以独名《伤寒论》哉!盖仲景当日著书，原为伤寒而设，并未遍著外感，其论温、论暑、论湿，偶一及之也。即先生亦补《医征》温热病论，若系全书，何容又补哉!瑭非好辨，恐后学眉目不清，尊信前辈太过，反将一切外感，总混入《伤寒论》中，此近代以来之大弊，祸未消灭，尚敢如此立论哉!


一、秋燥之气，轻则为燥，重则为寒，化气为湿，复气为火。


揭燥气之大纲，兼叙其子母之气、胜复之气，而燥气自明。重则为寒者，寒水为燥金之子也;化气为湿者，土生金，湿土其母气也。《至真要大论》曰:阳明厥阴，不从标本，从乎中也。又曰:从本者，化生于本;从标本者，有标本之化;从中者，以中气为化也。按阳明之上，燥气治之，中见太阴。故本论初未著燥金本气方论，而于疟、疝等证，附见于寒湿条下。叶氏医案谓伏暑内发，新凉外加，多见于伏暑类中;仲景《金匮》，多见于腹痛、疟、疝门中。


二、燥伤本脏，头微痛，恶寒，咳嗽稀痰，鼻塞，嗌塞，脉弦，无汗，杏苏散主之。


本脏者，肺胃也。《经》有嗌塞而咳之明文，故上焦之病自此始。燥伤皮毛，故头微痛、恶寒也，微痛者，不似伤寒之痛甚也。阳阴之脉，上行头角，故头亦痛也。咳嗽稀痰者，肺恶寒，古人谓燥为小寒也;肺为燥气所搏，不能通调水道，故寒饮停而咳也。鼻塞者，鼻为肺窍。嗌塞者，嗌为肺系也。脉弦者，寒兼饮也。无汗者，凉搏皮毛也。按杏苏散，减小青龙一等。此条当与下焦篇所补之痰饮数条参看。再杏苏散乃时人统治四时伤风咳嗽通用之方，本论前于风温门中已驳之矣;若伤燥凉之咳，治以苦温，佐以甘辛，正为合拍。若受重寒夹饮之咳，则有青龙;若伤春风，与燥已化火无痰之证，则仍从桑菊饮、桑杏汤例。

杏苏散方

苏叶　半夏　茯苓　前胡　苦桔梗　枳壳　甘草生姜　大枣(去核)
 　橘皮　杏仁

〔加减法〕　无汗，脉弦甚或紧者，加羌活，微透汗。汗后咳不止，去苏叶、羌活，加苏梗。兼泄泻腹满者，加苍术、厚朴。头痛兼眉棱骨痛者，加白芷。热甚加黄芩，泄泻腹满者不用。

〔方论〕 此苦温甘辛法也。外感燥凉，故以苏叶、前胡辛温之轻者达表;无汗脉紧，故加羌活辛温之重者，微发其汗。甘、桔从上开，枳、杏、前、芩从下降，则嗌塞鼻塞宣通而咳可止。橘、半、茯苓，逐饮而补肺胃之阳。以白芷易原方之白术者，白术，中焦脾药也，白芷，肺胃本经之药也，且能温肌肉而达皮毛。姜、枣为调和营卫之用。若表凉退而里邪未除，咳不止者，则去走表之苏叶，加降里之苏梗。泄泻腹满，金气太实之里证也，故去黄芩之苦寒，加术、朴之苦辛温也。


三、伤燥，如伤寒太阳证，有汗，不咳，不呕，不痛者，桂枝汤小和之。


如伤寒太阳证者，指头痛、身痛、恶风寒而言也。有汗不得再发其汗，亦如伤寒例，但燥较寒为轻，故少与桂枝小和之也。

桂枝汤方(见前)



四、燥金司令，头痛，身寒热，胸胁痛，甚则疝瘕痛者，桂枝柴胡各半汤加吴萸楝子茴香木香汤主之。


此金胜克木也。木病与金病并见，表里齐病，故以柴胡达少阳之气，即所以达肝木之气，合桂枝而外出太阳，加芳香定痛，苦温通降也。湿燥寒同为阴邪，故仍从足经例。

桂枝柴胡各半汤加吴萸楝子茴香木香汤方(治以苦
 温，佐以甘辛法)


桂枝　吴茱萸　黄芩　柴胡　人参　广木香　生姜白芍　大枣(去核)
 　川楝子　小茴香　半夏　炙甘草


五、燥淫传人中焦，脉短而涩，无表证，无下证，胸痛，腹胁胀痛，或呕，或泄，苦温甘辛以和之。


燥虽传入中焦，既无表、里证，不得误汗、误下，但以苦温甘辛和之足矣。脉短而涩者，长为木，短为金，滑为润，涩为燥也。胸痛者，肝脉络胸也。腹痛者，金气克木，木病克土也。胁痛者，肝木之本位也。呕者，亦金克木病也。泄者，阳明之上，燥气治之，中见太阴也。或者，不定之辞，有痛而兼呕与泄者，有不呕而但泄者，有不泄而但呕者，有不兼呕与泄而但痛者。病情有定，病势无定，故但出法而不立方，学者随证化裁可也。药用苦温甘辛者，《经》谓燥淫所胜，治以苦温，佐以甘辛，以苦下之。盖苦温从火化以克金，甘辛从阳化以胜阴也。以苦下之者，金性坚刚，介然成块，病深坚结，非下不可。下文即言下之证。


六、阳明燥证，里实而坚，未从热化，下之以苦温;已从热化，下之以苦寒。


燥证阳明里实而坚满，《经》统言以苦下之，以苦泄之。今人用下法，多以苦寒。不知此证当别已化未化，用温下寒下两法，随证施治，方为的确。未从热化之脉，必仍短涩，涩即兼紧也;面必青黄。苦温下法，如《金匮》大黄附子细辛汤，新方天台乌药散(见下焦篇寒湿门)
 加巴豆霜之类。已从热化之脉，必数而坚，面必赤，舌必黄，再以他证参之。苦寒下法，如三承气之类，而小承气无芒硝，轻用大黄或酒炒，重用枳、朴，即微兼温矣。

〔附治验〕 丙辰年，瑭治一山阴幕友车姓，年五十五岁，须发已白大半。脐左坚大如盘，隐隐微痛，不大便数十日。先延外科治之，外科以大承气下之三、四次，终不通。延余诊视。按之坚冷如石，面色青黄，脉短涩而迟。先尚能食，屡下之后，糜粥不进，不大便已四十九日。余曰:此癥也，金气之所结也。以肝本抑郁，又感秋金燥气，小邪中里，久而结成，愈久愈坚，非下不可，然寒下非其治也。以天台乌药散二钱，加巴豆霜一分，姜汤和服。设三伏以待之，如不通，第二次加巴豆霜分半;再不通，第三次加巴豆霜二分。服至三次后，始下黑亮球四十九枚，坚莫能破。继以苦温甘辛之法调理，渐次能食。又十五日不大便，余如前法，下至第二次而通，下黑亮球十五枚，虽亦坚结，然破之能碎，但燥极耳。外以香油熬川椒，熨其坚处，内服苦温芳香透络，月余化尽。于此证，方知燥金之气伤人如此，而温下寒下之法，断不容紊也。

乙丑年，治通廷尉，久疝不愈。时年六十八岁。先是通廷尉外任时，每发疝，医者必用人参，故留邪在络，久不得愈。至乙丑季夏，受凉复发，坚结肛门，坐卧不得，胀痛不可忍，汗如雨下，七日不大便。余曰:疝本寒邪，凡坚结牢固，皆属金象，况现在势甚危急，非温下不可。亦用天台乌药散一钱，巴豆霜分许，下至三次始通，通后痛渐定。调以倭硫黄丸，兼用《金匮》蜘蛛散，渐次化净。以上治验二条，俱系下焦证，以出阳明坚结下法，连类而及。


七、燥气延入下焦，搏于血分而成癥者，无论男妇，化癥回生丹主之。


大邪中表之燥证，感而即发者，诚如目南先生所云，与伤寒同法，学者衡其轻重可耳。前所补数条，除减伤寒法等差二条，胸胁腹痛一条，与伤寒微有不同，余俱兼疝瘕者，以《经》有燥淫所胜，男子疝，女子少腹痛之明文。疝瘕已多见寒湿门中，疟证、泄泻、呕吐已多见于寒湿、湿温门中，此特补小邪中里，深入下焦血分，坚结不散之痼疾。若不知络病宜缓通治法，或妄用急攻，必犯瘕散为蛊之戒。此蛊乃血蛊也，在妇人更多，为极重难治之证，学者不可不豫防之也。化癥回生丹法，系燥淫于内，治以苦温，佐以甘辛，以苦下之也。方从《金匮》鳖甲煎丸与回生丹脱化而出。此方以参、桂、椒、姜通补阳气，白芍、熟地守补阴液，益母膏通补阴气，而消水气，鳖甲胶通补肝气，而消癥瘕，余俱芳香入络而化浊。且以食血之虫，飞者走络中气分，走者走络中血分，可谓无微不入，无坚不破。又以醋熬大黄三次，约入病所，不伤他脏，久病坚结不散者，非此不可。或者病其药味太多，不知用药之道，少用独用，则力大而急;多用众用，则功分而缓。古人缓化之方皆然，所谓有制之师不畏多，无制之师少亦乱也。此方合醋与蜜共三十六味，得四九之数，金气生成之数也。

化[image: ]
 回生丹方

人参六两
 　安南桂二两
 　两头尖二两
 　麝香二两
 　片子姜黄二两
 　公丁香三两
 　川椒炭二两
 　虻虫二两
 　京三棱二两
 　蒲黄炭一两
 　藏红花二两
 　苏木三两
 　桃仁三两
 苏子霜二两
 　五灵脂二两
 　降真香二两
 　干漆二两
 　当归尾四两
 　没药二两
 　白芍四两
 　杏仁三两
 　香附米二两
 吴茱萸二两
 　元胡索二两
 　水蛭二两
 　阿魏二两
 　小茴香炭三两
 　川芎二两
 　乳香二两
 　良姜二两
 　艾炭二两
 　益母膏八两
 　熟地黄四两
 　鳖甲胶一斤
 　大黄八两(共为细末，以高米
 醋一斤半，
 熬浓，
 晒干为末，再加
 醋熬，如是三次，
 晒干，末之)


共为细末，以鳖甲、益母、大黄三胶和匀，再加炼蜜为丸，重一钱五分，蜡皮封护。用时温开水和，空心服;瘀甚之证，黄酒下。

一、治癥结不散不痛。

一、治癥发痛甚。

一、治血痹。

一、治妇女干血痨证之属实者。

一、治疟母左胁痛而寒热者。

一、治妇女经前作痛，古谓之痛经者。

一、治妇女将欲行经而寒热者。

一、治妇女将欲行经，误食生冷腹痛者。

一、治妇女经闭。

一、治妇女经来紫黑，甚至成块者。

一、治腰痛之因于跌扑死血者。

一、治产后瘀血，少腹痛，拒按者。

一、治跌扑昏晕欲死者。

一、治金疮、棒疮之有瘀滞者。


八、燥气久伏下焦，不与血搏，老年八脉空虚，不可与化癥回生丹，复亨丹主之。


金性沉著，久而不散，自非温通络脉不可。既不与血搏成坚硬之块，发时痛胀有形，痛止无形，自不得伤无过之营血，而用化癥矣。复亨大义，谓剥极而复，复则能亨也。其方以温养温燥兼用，盖温燥之方，可暂不可久，况久病虽曰阳虚，阴亦不能独足，至老年八脉空虚，更当豫护其阴。故以石硫黄补下焦真阳，而不伤阴之品为君，佐以鹿茸、枸杞、人参、茯苓、苁蓉补正，而但以归、茴、椒、桂、丁香、萆薢，通冲任与肝肾之邪也。按《解产难》中，已有通补奇经丸方，此方可以不录。但彼方专以通补八脉为主，此则温养温燥合法;且与上条为对待之方，故并载之。按《难经》:任之为病，男子为七疝，女子为瘕聚。七疝者，朱丹溪谓:寒疝、水疝、筋疝、血疝、气疝、狐疝、疝，为七疝。《袖珍》:谓一厥、二盘、三寒、四癥、五附、六脉、七气，为七疝。瘕者血病，即妇人之疝也。后世谓:蛇瘕、脂瘕、青瘕、黄瘕、燥瘕、狐瘕、血瘕、鳖瘕，为八瘕。盖任为天癸生气，故多有形之积。大抵有形之实证宜前方，无形之虚证宜此方也。

按燥金遗病，如疟、疝之类，多见下焦篇寒湿、湿温门中。再载在方书，应收入燥门者尚多，以限于边幅，不及备录，已示门径，学者隅反可也。

复亨丹方(苦温甘辛法)


倭硫黄十分(按
 倭硫黄者，
 石硫黄也，水土
 硫黄断不可用)


鹿茸(
 酒炙)八分
 　枸杞子六分
 　人参四分
 　云茯苓八分
 淡苁蓉八分
 　安南桂四分
 　全当归(
 酒浸)六分
 　小茴香六分(
 酒浸，与当归同炒黑)
 　川椒炭三分
 　萆薢六分
 　炙龟板四分


益母膏和为丸，小梧桐子大。每服二钱，日再服;冬日渐加至三钱，开水下。

按前人燥不为病之说，非将寒、燥混入一门，即混入湿门矣。盖以燥为寒之始，与寒相似，故混入寒门。又以阳明之上，燥气治之，中见太阴;而阳明从中，以中气为化，故又易混入湿门也。但学医之士，必须眉目清楚，复《内经》之旧，而后中有定见，方不越乎规矩也。

霹雳散方

主治中燥吐泻腹痛，甚则四肢厥逆，转筋，腿痛，肢麻，起卧不安，烦躁不宁，甚则六脉全无，阴毒发斑，疝瘕等证，并一切凝寒固冷积聚。寒轻者，不可多服;寒重者，不可少服，以愈为度。非实在纯受湿、燥、寒三气阴邪者，不可服。

桂枝六两
 　公丁香四两
 　草果二两
 　川椒(炒)五两
 小茴香(炒)四两
 　韭白四两
 　良姜三两
 　吴茱萸四两
 　五灵脂二两
 　降香五两
 　乌药三两
 　干姜三两
 　石菖蒲二两
 防己三两
 　槟榔二两
 　荜澄茄五两
 　附子三两
 　细辛二两
 青木香四两
 　薏仁五两
 　雄黄五钱


上药共为细末，开水和服。大人每服三钱，病重者五钱;小人减半。再病重者，连服数次，以痛止厥回，或泻止筋不转为度。

〔方论〕 按《内经》有五疫之称，五行偏胜之极，皆可致疫。虽疠气之至，多见火证;而燥金寒湿之疫，亦复时有。盖风火暑三者为阳邪，与秽浊异气相参，则为温疠;湿燥寒三者为阴邪，与秽浊异气相参，则为寒疠。现在见证，多有肢麻转筋，手足厥逆，吐泻腹痛，胁肋疼痛，甚至反恶热而大渴思凉者。《经》谓雾伤于上，湿伤于下。此证乃燥金寒湿之气(《经》谓阳明之上，中见太阴;又谓阳明从中治也)
 ，直犯筋经，由大络、别络，内伤三阴脏真，所以转筋，入腹即死也。既吐且泻者，阴阳逆乱也。诸痛者，燥金湿土之气所搏也。其渴思凉饮者，少阴篇谓自利而渴者，属少阴虚，故饮水求救也。其头面赤者，阴邪上逼，阳不能降，所谓戴阳也。其周身恶热喜凉者，阴邪盘踞于内，阳气无附欲散也。阴病反见阳证，所谓水极似火，其受阴邪尤重也。诸阳证毕现，然必当脐痛甚拒按者，方为阳中见纯阴，乃为真阴之证，此处断不可误。故立方荟萃温三阴经刚燥苦热之品，急温脏真，保住阳气。又重用芳香，急驱秽浊。一面由脏真而别络大络，外出筋经经络以达皮毛;一面由脏络腑络以通六腑，外达九窍。俾秽浊阴邪，一齐立解。大抵皆扶阳抑阴，所谓离照当空，群阴退避也。再此证自唐宋以后，医者皆不识系燥气所干，凡见前证，俗名曰痧。近时竟有著痧证书者，捉风捕影，杂乱无章，害人不浅。即以痧论，未有不干天地之气而漫然成痧者。究竟所感何气，不能确切指出，故立方毫无准的。其误皆在前人谓燥不为病，又有燥气化火之说。瑭亦为其所误，故初刻书时，再三疑虑，辨难见于杂说篇中，而正文只有化气之火证，无胜气之寒证。其燥不为病之误，误在《阴阳应象大论》篇中，脱秋伤于燥一条;长夏伤于湿，又错秋伤于湿，以为竟无燥证矣。不知《天元纪》，《气交变》，《五运行》，《五常政》，《六微旨》诸篇，平列六气，燥气之为病，与诸气同，何尝燥不为病哉!《经》云:风为百病之长。按风属木，主仁。《大易》曰:元者善之长也，得生生之机，开生化之源，尚且为病多端，况金为杀厉之气。欧阳氏曰:商者伤也，主义主收，主刑主杀。其伤人也，最速而暴，竟有不终日而死者。瑭目击神伤，故再三致意云。


卷二　中焦篇

风温　温热　温疫　温毒　冬温


一、面目俱赤，语声重浊，呼吸俱粗，大便闭，小便涩，舌苔老黄，甚则黑有芒刺，但恶热，不恶寒，日晡益甚者，传至中焦，阳明温病也。脉浮洪躁甚者，白虎汤主之;脉沉数有力，甚则脉体反小而实者，大承气汤主之。暑温、湿温、温疟，不在此例。


阳明之脉荣于面，《伤寒论》谓阳明病面缘缘正赤，火盛必克金，故目白睛亦赤也。语声重浊，金受火刑而音不清也。呼吸俱粗，谓鼻息来去俱粗，其粗也平等，方是实证;若来粗去不粗，去粗来不粗，或竟不粗，则非阳明实证，当细辨之，粗则喘之渐也。大便闭，阳明实也。小便涩，火腑不通，而阴气不化也。口燥渴，火烁津也。舌苔老黄，肺受胃浊，气不化津也(按《灵枢》论诸脏温病，独肺温病有舌苔之明文，余则无有。可见舌苔乃胃中浊气，
 熏蒸肺脏，肺
 气不化而然)，
 甚则黑者，黑，水色也，火极而似水也。又水胜火，大凡五行之极盛，必兼胜己之形。芒刺，苔久不化，热极而起坚硬之刺也;倘刺软者，非实证也。不恶寒，但恶热者，传至中焦，已无肺证，阳明者，两阳合明也，温邪之热，与阳明之热相搏，故但恶热也。或用白虎，或用承气者，证同而脉异也。浮洪躁甚，邪气近表，脉浮者不可下。凡逐邪者，随其所在，就近而逐之。脉浮则出表为顺，故以白虎之金飙以退烦热。若沉小有力，病纯在里，则非下夺不可矣，故主以大承气。按吴又可《温疫论》中云:舌苔边白但见中微黄者，即加大黄，甚不可从。虽云伤寒重在误下，温病重在误汗，即误下不似伤寒之逆之甚，究竟承气非可轻尝之品，故云舌苔老黄，甚则黑有芒刺，脉体沉实，的系燥结痞满，方可用之。

或问:子言温病以手经主治，力辟用足经药之非，今亦云阳明证者何?阳明特非足经乎?曰:阳明如市，胃为十二经之海，土者万物之所归也，诸病未有不过此者。前人云伤寒传足不传手，误也，一人不能分为两截。总之，伤寒由毛窍而溪，溪，肉之分理之小者;由溪而谷，谷，肉之分理之大者;由谷而孙络，孙络，络之至细者;由孙络而大络，由大络而经，此经即太阳经也。始太阳，终厥阴，伤寒以足经为主，未始不关手经也。温病由口鼻而入，鼻气通于肺，口气通于胃。肺病逆传则为心包，上焦病不治，则传中焦，胃与脾也;中焦病不治，即传下焦，肝与肾也。始上焦，终下焦。温病以手经为主，未始不关足经也。但初受之时，断不可以辛温发其阳耳。盖伤寒伤人身之阳，故喜辛温、甘温、苦热，以救其阳;温病伤人身之阴，故喜辛凉、甘寒、甘咸，以救其阴。彼此对勘，自可了然于心目中矣。

白虎汤(方见上焦篇)


大承气汤方

大黄六钱
 　芒硝三钱
 　厚朴三钱
 　枳实三钱


水八杯，先煮枳、朴，后纳大黄、芒硝，煮取三杯。先服一杯，约二时许，得利止后服，不知，再服一杯，再不知，再服。

〔方论〕 此苦辛通降咸以入阴法。承气者，承胃气也。盖胃之为腑，体阳而用阴，若在无病时，本系自然下降，今为邪气蟠踞于中，阻其下降之气，胃虽自欲下降而不能，非药力助之不可，故承气汤通胃结，救胃阴，仍系承胃腑本来下降之气，非有一毫私智穿凿于其间也，故汤名承气。学者若真能透彻此义，则施用承气，自无弊窦。大黄荡涤热结，芒硝入阴软坚，枳实开幽门之不通，厚朴泻中宫之实满(厚朴分量不似《伤寒论》中重用者，治温与治寒不同，畏其燥也)。
 曰大承气者，合四药而观之，可谓无坚不破，无微不入，故曰大也。非真正实热蔽痼，气血俱结者，不可用也。若去入阴之芒硝，则云小矣;云枳、朴之攻气结，加甘草以和中，则云调胃矣。


二、阳明温病，脉浮而促者，减味竹叶石膏汤主之。


脉促，谓数而时止，如趋者过急，忽一蹶然，其势甚急，故以辛凉透表重剂，逐邪外出则愈。

减味竹叶石膏汤方(辛凉合甘寒法)


竹叶五钱
 　石膏八钱
 　麦冬六钱
 　甘草三钱


水八杯，煮取三杯，一时服一杯，约三时令尽。


三、阳明温病，诸证悉有而微，脉不浮者，小承气汤微和之。


以阳明温病发端者，指首条所列阳明证而言也，后凡言阳明温病者仿此。诸证悉有，以非下不可，微则未至十分亢害，但以小承气通和胃气则愈，无庸芒硝之软坚也。


四、阳明温病，汗多谵语，舌苔老黄而干者，宜小承气汤。


汗多，津液散而大便结，苔见干黄，谵语因结粪而然，故宜承气。


五、阳明温病，无汗，小便不利，谵语者，先与牛黄丸;不大便，再与调胃承气汤。


无汗而小便不利，则大便未定成硬，谵语之不因燥屎可知。不因燥屎而谵语者，犹系心包络证也，故先与牛黄丸，以开内窍。服牛黄丸，内窍开，大便当下，盖牛黄丸亦有下大便之功能。其仍然不下者，无汗则外不通，大小便俱闭则内不通，邪之深结于阴可知。故取芒硝之咸寒，大黄、甘草之甘苦寒，不取枳、朴之辛燥也。伤寒之谵语，舍燥屎无他证，一则寒邪不兼秽浊，二则由太阳而阳明;温病谵语，有因燥屎，有因邪陷心包，一则温多兼秽，二则自上焦心肺而来。学者常须察识，不可歧路亡羊也。


六、阳明温病，面目俱赤，肢厥，甚则通体皆厥，不瘛疭，但神昏，不大便七、八日以外，小便赤，脉沉伏，或并脉亦厥，胸腹满坚，甚则拒按，喜凉饮者，大承气汤主之。


此一条须细辨其的是火极似水、热极而厥之证，方可用之，全在目赤、小便赤、腹满坚、喜凉饮定之。

大承气汤(方法并见前)



七、阳明温病，纯利稀水无粪者，谓之热结旁流，调胃承气汤主之。


热结旁流，非气之不通，不用枳、朴，独取芒硝入阴以解热结，反以甘草缓芒硝急趋之性，使之留中解结，不然结不下而水独行，徒使药性伤人也。吴又可用大承气汤者非是。


八、阳明温病，实热壅塞为哕者，下之。连声哕者，中焦;声断续，时微时甚者，属下焦。


《金匮》谓:哕而腹满，视其前后，知何部不利，利之即愈。阳明实热之哕，下之，里气得通则止，但其兼证之轻重，难以预料，故但云下之而不定方，以俟临证者自为采取耳。再按:中焦实证之哕，哕必连声紧促者，胃气大实，逼迫肺气不得下降，两相攻击而然。若或断或续 ，乃下焦冲虚之哕，其哕之来路也远，故其声断续也，治属下焦。


九、阳明温病，下利谵语，阳明脉实，或滑疾者，小承气汤主之;脉不实者，牛黄丸主之，紫雪丹亦主之。


下利谵语，柯氏谓:肠虚胃实，故取大黄之濡胃，无庸芒硝之润肠。本论有脉实、脉滑疾、脉不实之辨，恐心包络之谵语而误以承气下之也，仍主芳香开窍法。

小承气汤方(苦辛通法重剂)


大黄五钱
 　厚朴二钱
 　枳实一钱


水八杯，煮取三杯，先服一杯，得宿粪，止后服，不知再服。

调胃承气汤(热淫于内，治以咸寒，佐以甘苦法)


大黄三钱
 　芒硝五钱
 　生甘草二钱


牛黄丸(方论并见上焦篇)


紫雪丹(方论并见上焦篇)



十、温病三焦俱急，大热大渴，舌燥，脉不浮而躁甚，舌色金黄，痰涎壅甚，不可单行承气者，承气合小陷胸汤主之。


三焦俱急，谓上焦未清，已入中焦阳明，大热大渴，脉躁苔焦，阳土燥烈，煎熬肾水，不下则阴液立见消亡，下则引上焦余邪陷入，恐成结胸之证，故以小陷胸合承气汤，涤三焦之邪，一齐俱出。此因病急，故方亦急也，然非审定是证，不可用是方也。

承气合小陷胸汤方(苦辛寒法)


生大黄五钱
 　厚朴二钱
 　枳实二钱
 　半夏三钱
 　栝蒌三钱
 　黄连二钱


水八杯，煮取三杯，先服一杯，不下，再服一杯，得快利，止后服，不便再服。


十一、阳明温病，无上焦证，数日不大便，当下之。若其人阴素虚，不可行承气者，增液汤主之。服增液汤已，周十二时观之，若大便不下者，合调胃承气汤微和之。


此方所以代吴又可承气养荣汤法也。妙在寓泻于补，以补药之体，作泻药之用，既可攻实，又可防虚。余治体虚之温病，与前医误伤津液、不大便、半虚半实之证，专以此法救之，无不应手而效。

增液汤方(咸寒苦甘法)


元参一两
 　麦冬(连心)八钱
 　细生地八钱


水八杯，煮取三杯，口干则与饮，令尽，不便，再作服。

〔方论〕 温病之不大便，不出热结液干二者之外。其偏于阳邪炽甚，热结之实证，则从承气法矣;其偏于阴亏液涸之半虚半实证，则不可混施承气，故以此法代之。独取元参为君者，元参味苦咸微寒，壮水制火，通二便，启肾水上潮于天，其能治液干，固不待言，《本经》称其主治腹中寒热积聚，其并能解热结可知。麦冬主治心腹结气，伤中伤饱，胃络脉绝，羸瘦短气，亦系能补能润能通之品，故以为之佐。生地亦主寒热积聚，逐血痹，用细者，取其补而不腻，兼能走络也。三者合用，作增水行舟之计，故汤名增液，但非重用不为功。

本论于阳明下证，峙立三法:热结液干之大实证，则用大承气;偏于热结而液不干者，旁流是也，则用调胃承气;偏于液干多而热结少者，则用增液，所以迴护其虚，务存津液之心法也。

按吴又可纯恃承气以为攻病之具，用之得当则效，用之不当，其弊有三:一则邪在心包、阳明两处，不先开心包，徒攻阳明，下后仍然昏惑谵语，亦将如之何哉?吾知其必不救矣。二则体亏液涸之人，下后作战汗，或随战汗而脱，或不蒸汗徒战而脱。三者下后虽能战汗，以阴气大伤，转成上嗽下泄，夜热早凉之怯证，补阳不可，救阴不可，有延至数月而死者，有延至岁余而死者，其死均也。在又可当日，温疫盛行之际，非寻常温病可比，又初创温病治法，自有矫枉过正不暇详审之处，断不可概施于今日也。本论分别可与不可与、可补不可补之处，以俟明眼裁定，而又为此按语于后，奉商天下之欲救是证者。至若张氏、喻氏，有以甘温辛热立法者，湿温有可用之处，然须兼以苦泄淡渗，盖治外邪，宜通不宜守也，若风温、温热、温疫、温毒，断不可从。


十二、阳明温病，下后汗出，当复其阴，益胃汤主之。


温热本伤阴之病，下后邪解汗出，汗亦津液之化，阴液受伤，不待言矣，故云当复其阴。此阴指胃阴而言，盖十二经皆禀气于胃，胃阴复而气降得食，则十二经之阴皆可复矣。欲复其阴，非甘凉不可。汤名益胃者，胃体阳而用阴，取益胃用之义也。下后急议复阴者，恐将来液亏燥起，而成干咳身热之怯证也。

益胃汤方(甘凉法)


沙参三钱
 　麦冬五钱
 　冰糖一钱
 　细生地五钱
 　玉竹(炒香)一钱五分


水五杯，煮取二杯，分二次服，渣再煮一杯服。


十三、下后无汗脉浮者，银翘汤主之;脉浮洪者，白虎汤主之;脉洪而芤者，白虎加人参汤主之。


此下后邪气还表之证也。温病之邪，上行极而下，下行极而上，下后里气得通，欲作汗而未能，以脉浮验之，知不在里而在表，逐邪者随其性而宣泄之，就其近而引导之，故主以银翘汤，增液为作汗之具，仍以银花、连翘解毒而轻宣表气，盖亦辛凉合甘寒轻剂法也。若浮而且洪，热气炽甚，津液立见销亡，则非白虎不可。若洪而且芤，金受火克，元气不支，则非加人参不可矣。

银翘汤方(辛凉合甘寒法)


银花五钱
 　连翘三钱
 　竹叶二钱
 　生甘草一钱
 　麦冬四钱
 　细生地四钱


白虎汤、白虎加人参汤(方论并见前)



十四、下后无汗，脉不浮而数，清燥汤主之。


无汗而脉数，邪之未解可知，但不浮，无领邪外出之路，既下之后，又无连下之理，故以清燥法，增水敌火，使不致为灾，一半日后相机易法，即吴又可下后间服缓剂之法也。但又可清燥汤中用陈皮之燥，柴胡之升，当归之辛窜，津液何堪!以燥清燥，有是理乎?此条乃用其法而不用其方。

清燥汤方(甘凉法)


麦冬五钱
 　知母二钱
 　人中黄一钱五分
 　细生地五钱
 元参三钱


水八杯，煮取三杯。分三次服。

〔加减法〕 咳嗽胶痰，加沙参三钱，桑叶一钱五分，梨汁半酒杯，牡蛎三钱，牛蒡子三钱。

按吴又可咳嗽胶痰之证，而用苏子、橘红、当归，病因于燥而用燥药，非也，在湿温门中不禁。


十五、下后数日，热不退，或退不尽，口燥咽干，舌苔干黑，或金黄色，脉沉而有力者，护胃承气汤微和之;脉沉而弱者，增液汤主之。


温病下后，邪气已净，必然脉静身凉，邪气不净，有延至数日邪气复聚于胃，须再通其里者，甚至屡下而后净者，诚有如吴又可所云。但正气日虚一日，阴津日耗一日，须加意防护其阴，不可稍有卤莽，是在任其责者临时斟酌尽善耳。吴又可于邪气复聚之证，但主以小承气，本论于此处分别立法。

护胃承气汤方(苦甘法)


生大黄三钱
 　元参三钱
 　细生地三钱
 　丹皮二钱
 　知母二钱
 　麦冬(连心)三钱


水五杯，煮取二杯，先服一杯，得结粪，止后服，不便，再服。

增液汤(方见前)



十六、阳明温病，下后二、三日，下证复现，脉下甚沉，或沉而无力，止可与增液，不可与承气。


此恐犯数下之禁也。


十七、阳明温病，下之不通，其证有五:应下失下，正虚不能运药，不运药者死，新加黄龙汤主之。喘促不宁，痰涎壅滞，右寸实大，肺气不降者，宣白承气汤主之。左
 尺牢坚，小便赤痛，时烦渴甚，导赤承气汤主之。邪闭心包，神昏舌短，内窍不通，饮不解渴者，牛黄承气汤主之。津液不足，无水舟停者，间服增液，再不下者，增液承气汤主之。


《经》谓下不通者死，盖下而至于不通，其为危险可知，不忍因其危险难治而遂弃之。兹按温病中下之不通者共有五因:其因正虚不运药者，正气既虚，邪气复实，勉拟黄龙法，以人参补正，以大黄逐邪，以冬、地增液，邪退正存一线，即可以大队补阴而生，此邪正合治法也。其因肺气不降，而里证又实者，必喘促、寸实，则以杏仁、石膏宣肺气之痹，以大黄逐肠胃之结，此脏腑合治法也。其因火腑不通，左尺必现牢坚之脉(左尺，小肠脉也，俗候于左寸者非，细考《内经》自知)
 ，小肠热盛，下注膀胱，小便必涓滴，赤且痛也，则以导赤去淡通之阳药，加连、柏之苦通火腑，大黄、芒硝承胃气而通大肠，此二肠同治法也。其因邪闭心包，内窍不通者，前第五条已有先与牛黄丸，再与承气之法，此条系已下而不通 ，舌短神昏，闭已甚矣，饮不解渴，消亦甚矣，较前条仅仅谵语，则更急而又急，立刻有闭脱之虞，阳明大实不通，有消亡肾液之虞，其势不可少缓须臾，则以牛黄丸开手少阴之闭，以承气急泻阳明，救足少阴之消，此两少阴合治法也。再此条亦系三焦俱急，当与前第九条用承气、陷胸合法者参看。其因阳明太热，津液枯燥，水不足以行舟，而结粪不下者，非增液不可。服增液两剂，法当自下，其或脏燥太甚之人，竟有不下者，则以增液合调胃承气汤，缓缓与服，约二时服半杯沃之，此一腑中气血合治法也。

新加黄龙汤(苦甘咸法)


细生地五钱
 　生甘草二钱
 　人参一钱五分(另煎)
 　生大黄三钱
 　芒硝一钱
 　元参五钱
 　麦冬(连心)五钱
 　当归一钱五分
 　海参(
 洗)二条
 　姜汁六匙


水八杯，煮取三杯。先用一杯，冲参汁五分、姜汁二匙，顿服之，如腹中有响声，或转矢气者，为欲便也;候一、二时不便，再如前法服一杯;候二十四刻，不便，再服第三杯;如服一杯，即得便，止后服，酌服益胃汤一剂(益胃汤方见前)
 ，余参或可加入。

〔方论〕 此处方于无可处之地，勉尽人力，不肯稍有遗憾之法也。旧方用大承气加参、地、当归，须知正气久耗，而大便不下者，阴阳俱惫，尤重阴液消亡，不得再用枳、朴伤气而耗液，故改用调胃承气，取甘草之缓急，合人参补正，微点姜汁，宣通胃气，代枳、朴之用，合人参最宣胃气，加麦、地、元参，保津液之难保，而又去血结之积聚，姜汁为宣气分之用，当归为宣血中气分之用，再加海参者，海参咸能化坚，甘能补正，按海参之液，数倍于其身，其能补液可知，且蠕动之物，能走络中血分，病久者必入络，故以之为使也。

宣白承气汤方(苦辛淡法)


生石膏五钱
 　生大黄三钱
 　杏仁粉二钱
 　栝蒌皮一钱五分


水五杯，煮取二杯，先服一杯，不知再服。

导赤承气汤

赤芍三钱
 　细生地五钱
 　生大黄三钱
 　黄连二钱
 　黄柏二钱
 　芒硝一钱


水五杯，煮取二杯，先服一杯，不下再服。

牛黄承气汤

即用前安宫牛黄丸二丸，化开，调生大黄末三钱，先服一半，不知再服。

增液承气汤

即于增液汤内，加大黄三钱，芒硝一钱五分。

水八杯，煮取三杯，先服一杯，不知再服。


十八、下后虚烦不眠，心中懊，甚至反复颠倒，栀子豉汤主之;若少气者，加甘草;若呕者，加姜汁。


邪气半至阳明，半犹在膈，下法能除阳明之邪，不能除膈间之邪，故证现懊虚烦。栀子豉汤涌越其在上之邪也。少气加甘草者，误下固能伤阴，此则以误下而伤胸中阳气，甘能益气，故加之。呕加姜汁者，胃中未至甚热燥结，误下伤胃中阳气，木来乘之，故呕，加姜汁，和肝而降胃气也，胃气降，则不呕矣。

栀子豉汤方(见上焦篇)


栀子豉加甘草汤

即于栀子豉汤内，加甘草二钱，煎法如前。

栀子豉加姜汁方

即于栀子豉汤内，加姜汁五匙。


十九、阳明温病，干呕口苦而渴，尚未可下者，黄连黄芩汤主之。不渴而舌滑者属湿温。


温热，燥病也，其呕由于邪热夹秽，扰乱中宫而然，故以黄连、黄芩彻其热，以芳香蒸变化其浊也。

黄连黄芩汤方(苦寒微辛法)


黄连二钱
 　黄芩二钱
 　郁金一钱五分
 　香豆豉二钱


水五杯，煮取二杯，分二次服。


二十、阳明温病，舌黄燥，肉色绛，不渴者，邪在血分，清营汤主之。若滑者，不可与也，当于湿温中求之。


温病传里，理当渴甚，今反不渴者，以邪气深入血分，格阴于外，上潮于口，故反不渴也。曾过气分，故苔黄而燥。邪居血分，故舌之肉色绛也。若舌苔白滑、灰滑、淡黄而滑，不渴者，乃湿气蒸腾之象，不得用清营柔以济柔也。

清营汤方(见上焦篇)



二一、阳明斑者，化斑汤主之。


方义并见上焦篇。


二二、阳明温病，下后疹续出者，银翘散去豆豉，加细生地大青叶元参丹皮汤主之。


方义并见上焦篇。


二三、斑疹，用升提则衄，或厥，或呛咳，或昏痉，用壅补则瞀乱。


此治斑疹之禁也。斑疹之邪在血络，只喜轻宣凉解。若用柴胡、升麻辛温之品，直升少阳，使热血上循清道则衄;过升则下竭，下竭者必上厥;肺为华盖，受热毒之熏蒸则呛咳;心位正阳，受升提之摧迫则昏痉。至若壅补，使邪无出路，络道比经道最细，诸疮痛痒，皆属于心，既不得外出，其势必返而归之于心，不瞀乱得乎?


二四、斑疹阳明证悉具，外出不快，内壅特甚者，调胃承气汤微和之，得通则已，不可令大泄，大泄则内陷。


此斑疹下法，微有不同也。斑疹虽宜宣泄，但不可太过，令其内陷。斑疹虽忌升提，亦畏内陷。方用调胃承气者，避枳、朴之温燥，取芒硝之入阴，甘草败毒缓中也。

调胃承气汤(方见前)



二五、阳明温毒发痘者，如斑疹法，随其所在而攻之。


温毒发痘，如小儿痘疮，或多或少，紫黑色，皆秽浊太甚，疗治失宜而然也。虽不多见，间亦有之。随其所在而攻，谓脉浮则用银翘散加生地、元参，渴加花粉，毒重加金汁、人中黄，小便短加芩、连之类，脉沉内壅者，酌轻重下之。


二六、阳明温毒，杨梅疮者，以上法随其所偏而调之，重加败毒，兼与利湿。


此条当入湿温，因上条温痘连类而及，故编于此，可以互证也。杨梅疮者，形似杨梅，轻则红紫，重则紫黑，多现于背部、面部，亦因感受秽浊而然。如上法者，如上条治温痘之法。毒甚故重加败毒。此证毒附湿而为灾，故兼与利湿，如萆薢、土茯苓之类。


二七、阳明温病，不甚渴，腹不满，无汗，小便不利，心中懊者，必发黄。黄者，栀子柏皮汤主之。


受邪太重，邪热与胃阳相搏，不得发越，无汗不能自通，热必发黄矣。

栀子柏皮汤方

栀子五钱
 　生甘草三钱
 　黄柏五钱


水五杯，煮取二杯，分二次服。

〔方论〕 此湿淫于内，以苦燥之，热淫于内，佐以甘苦法也。栀子清肌表，解五黄，又治内烦。黄柏泻膀胱，疗肌肤间热。甘草协和内外。三者其色皆黄，以黄退黄，同气相求也。按又可但有茵陈大黄汤，而无栀子柏皮汤，温热发黄，岂皆可下者哉!


二八、阳明温病，无汗，或但头汗出，身无汗，渴欲饮水，腹满，舌燥黄，小便不利者，必发黄，茵陈蒿汤主之。


此与上条异者，在口渴腹满耳。上条口不甚渴，腹不满，胃不甚实，故不可下;此则胃家已实而黄不得退，热不得越，无出表之理，故从事于下趋大小便也。

茵陈蒿汤

茵陈蒿六钱
 　栀子三钱
 　生大黄三钱


水八杯，先煮茵陈减水之半，再入二味，煮成三杯，分三次服，以小便利为度。

〔方论〕 此纯苦急趋之方也。发黄外闭也，腹满内闭也，内外皆闭，其势不可缓，苦性最急，故以纯苦急趋下焦也。黄因热结，泻热者必泻小肠，小肠丙火，非苦不通。胜火者莫如水，茵陈得水之精;开郁莫如发陈，茵陈生发最速，高出众草，主治热结黄疸，故以之为君。栀子通水源而利三焦，大黄除实热而减腹满，故以之为佐也。


二九、阳明温病，无汗，实证未剧，不可下，小便不利者，甘苦合化，冬地三黄汤主之。


大凡小便不通，有责之膀胱不开者，有责之上游结热者，有责之肺气不化者。温热之小便不通，无膀胱不开证，皆上游(指小肠而言)
 热结，与肺气不化而然也。小肠火腑，故以三黄苦药通之;热结则液干，故以甘寒润之;金受火刑，化气维艰，故倍用麦冬以化之。

冬地三黄汤方(甘苦合化阴气法)


麦冬八钱
 　黄连一钱
 　苇根汁半酒杯(冲)
 　元参四钱
 黄柏一钱
 　银花露半酒杯(冲)
 　细生地四钱
 　黄芩一钱
 生甘草三钱


水八杯，煮取三杯，分三次服，以小便得利为度。


三十、温病小便不利者，淡渗不可与也，忌五苓、八正辈。


此用淡渗之禁也。热病有余于火，不足于水，惟以滋水泻火为急务，岂可再以淡渗动阳而烁津乎?奈何吴又可于小便条下，特立猪苓汤，乃去仲景原方之阿胶，反加木通、车前，渗而又渗乎!其治小便血分之桃仁汤中，仍用滑石，不识何解!


三一、温病燥热，欲解燥者，先滋其干，不可纯用苦寒也，服之反燥甚。


此用苦寒之禁也。温病有余于火，不用淡渗犹易明，并苦寒亦设禁条，则未易明也。举世皆以苦能降火，寒能泻热，坦然用之而无疑，不知苦先入心，其化以燥，服之不应，愈化愈燥。宋人以目为火户，设立三黄汤，久服竟至于瞎，非化燥之明征乎?吾见温病而恣用苦寒，津液干涸不救者甚多，盖化气比本气更烈。故前条冬地三黄汤，甘寒十之八、九，苦寒仅十之一、二耳。至茵陈蒿汤之纯苦，止有一用，或者再用，亦无屡用之理。吴又可屡诋用黄连之非，而又恣用大黄，惜乎其未通甘寒一法也。


三二、阳明温病，下后热退，不可即食，食者必复。周十二时后，缓缓与食，先取清者，勿令饱，饱则必复。复必重也。


此下后暴食之禁也。下后虽然热退，余焰尚存，盖无形质之邪，每借有形质者以为依附，必须坚壁清野，勿令即食。一日后，稍可食清而又清之物，若稍重浊，犹必复也。勿者，禁止之词;必者，断然之词也。


三三、阳明温病，下后脉静，身不热，舌上津回，十数日不大便，可与益胃、增液辈，断不可再与承气也。下后舌苔未尽退，口微渴，面微赤，脉微数，身微热，日浅者亦与增液辈;日深舌微干者，属下焦复脉法也
 
(方见下焦)

 。勿轻与承气，轻与者肺燥而咳，脾滑而泄，热反不除，渴反甚也，百日死。


此数下亡阴之大戒也。下后不大便十数日，甚至二十日，乃肠胃津液受伤之故，不可强责其便，但与复阴，自能便也。此条脉静身凉，人犹易解，至脉虽不躁而未静，身虽不壮热而未凉，俗医必谓邪气不尽，必当再下，在又可法中亦必再下。不知大毒治病，十衰其六，但与存阴退热，断不误事(下后邪气复聚，大热大渴，面正赤，脉躁甚，不在此例)
 。若轻与苦燥，频伤胃阴，肺之母气受伤，阳明化燥，肺无秉气，反为燥逼，焉得不咳。燥咳久者，必身热而渴也。若脾气为快利所伤，必致滑泄，滑泄则阴伤而热渴愈加矣，迁延三月，天道小变之期，其势不能再延，故曰百日死也。


三四、阳明温病，渴甚者，雪梨浆沃之。


雪梨浆(方法见前)



三五、阳明温病，下后微热，舌苔不退者，薄荷末拭之。


以新布蘸新汲凉水，再蘸薄荷细末，频擦舌上。


三六、阳明温病，斑疹，温痘，温疮，温毒，发黄，神昏谵语者，安宫牛黄丸主之。


心居膈上，胃居膈下，虽有膜隔，其浊气太甚，则亦可上干包络，且病自上焦而来，故必以芳香逐秽开窍为要也。

安宫牛黄丸(方见上焦篇)



三七、风温、温热、温疫、温毒、冬温之在中焦，阳明病居多;湿温之在中焦，太阴病居多;暑温则各半也。


此诸温不同之大关键也。温热等皆因于火，以火从火，阳明阳土，以阳从阳，故阳明病居多。湿温则以湿从湿，太阴阴土，以阴从阴，则太阴病居多。暑兼湿热，故各半也。


暑温　伏暑


三八、脉洪滑，面赤身热，头晕，不恶寒，但恶热，舌上黄滑苔，渴欲凉饮，饮不解渴，得水则呕，按之胸下痛，小便短，大便闭者，阳明暑温，水结在胸也，小陷胸汤加枳实主之。


脉洪面赤，不恶寒，病已不在上焦矣。暑兼湿热，热甚则渴，引水求救。湿郁中焦，水不下行，反来上逆，则呕。胃气不降，则大便闭。故以黄连、栝蒌清在里之热痰，半夏除水痰而强胃。加枳实者，取其苦辛通降，开幽门而引水下行也。

小陷胸加枳实汤方(苦辛寒法)


黄连二钱
 　栝蒌三钱
 　枳实二钱
 　半夏五钱


急流水五杯，煮取二杯，分二次服。


三九、阳明暑温，脉滑数，不食不饥不便，浊痰凝聚，心下痞者，半夏泻心汤去人参、干姜、大枣、甘草加枳实、杏仁主之。


不饥不便，而有浊痰，心下痞满，湿热互结而阻中焦气分。故以半夏、枳实开气分之湿结;黄连、黄芩开气分之热结;杏仁开肺与大肠之气痹;暑中热甚，故去干姜;非伤寒误下之虚痞，故去人参、甘草、大枣，且畏其助湿作满也。

半夏泻心汤去干姜甘草加枳实杏仁方(苦辛寒法)


半夏一两
 　黄连二钱
 　黄芩三钱
 　枳实二钱
 　杏仁三钱


水八杯，煮取三杯，分三次服。虚者复纳人参二钱，大枣三枚。


四十、阳明暑温，湿气已化，热结独存，口燥咽干，渴欲饮水，面目俱赤，舌燥黄，脉沉实者，小承气汤各等分下之。


暑兼湿热，其有体瘦质燥之人，感受热重湿轻之证，湿先从热化尽，只余热结中焦，具诸下证，方可下之。

小承气汤(方义并见前。此处不必以大黄为君，三物各等分可也)



四一、暑温蔓延三焦，舌滑微黄，邪在气分者，三石汤主之;邪气久留，舌绛苔少，热搏血分者，加味清宫汤主之;神识不清，热闭内窍者，先与紫雪丹，再与清宫汤。


蔓延三焦，则邪不在一经一脏矣，故以急清三焦为主。然虽云三焦，以手太阴一经为要领。盖肺主一身之气，气化则暑湿俱化，且肺脏受生于阳明，肺之脏象属金色白。阳明之气运亦属金色白，故肺经之药多兼走阳明，阳明之药多兼走肺也。再肺经通调水道，下达膀胱，肺痹开则膀胱亦开，是虽以肺为要领，而胃与膀胱皆在治中，则三焦俱备矣，是邪在气分而主以三石汤之奥义也。若邪气久羁，必归血络，心主血脉，故以加味清宫汤主之。内窍欲闭，则热邪盛矣，紫雪丹开内窍而清热最速者也。

三石汤方

飞滑石三钱
 　生石膏五钱
 　寒水石三钱
 　杏仁三钱
 竹茹(炒)二钱
 　银花三钱(花露更妙)
 　金汁一酒杯(冲)
 白通草二钱


水五杯，煮成二杯，分二次温服。

〔方论〕 此微苦辛寒兼芳香法也。盖肺病治法，微苦则降，过苦反过病所，辛凉所以清热，芳香所以败毒而化浊也。按三石，紫雪丹中之君药，取其得庚金之气，清热退暑利窍，兼走肺胃者也;杏仁、通草为宣气分之用，且通草直达膀胱，杏仁直达大肠;竹茹以竹之脉络，而通人之脉络;金汁、银花，败暑中之热毒。

加味清宫汤方

即于前清宫汤内加知母三钱，银花二钱，竹沥五茶匙冲入。

〔方论〕 此苦辛寒法也。清宫汤前已论之矣，加此三味者:知母泻阳明独胜之热，而保肺清金;银花败毒而清络;竹沥除胸中大热，止烦闷消渴;合清宫汤为暑延三焦血分之治也。


四二、暑温伏暑，三焦均受，舌灰白，胸痞闷，潮热呕恶，烦渴自利，汗出溺短者，杏仁滑石汤主之。


舌白胸痞，自利呕恶，湿为之也。潮热烦渴，汗出溺短，热为之也。热处湿中，湿蕴生热，湿热交混，非偏寒偏热可治，故以杏仁、滑石、通草，先宣肺气，由肺而达膀胱以利湿，厚朴苦温而泻湿满，芩、连清里而止湿热之利，郁金芳香走窍而开闭结，橘、半强胃而宣湿化痰以止呕恶，俾三焦混处之邪，各得分解矣。

杏仁滑石汤方(苦辛寒法)


杏仁三钱
 　滑石三钱
 　黄芩二钱
 　橘红一钱五分
 　黄连一钱
 　郁金二钱
 　通草一钱
 　厚朴二钱
 　半夏三钱


水八杯，煮取三杯，分三次服。


寒　　湿


四三、湿之入中焦，有寒湿，有热湿，有自表传来，有水谷内蕴，有内外相合。其中伤也，有伤脾阳，有伤脾阴，有伤胃阳，有伤胃阴，有两伤脾胃，伤脾胃之阳者十常八、九，伤脾胃之阴者十居一、二。彼此混淆，治不中窾，遗患无穷，临证细推，不可泛论。


此统言中焦湿证之总纲也。寒湿者，湿与寒水之气相搏也，盖湿水同类，其在天之阳时为雨露，阴时为霜雪，在江河为水，在土中为湿，体本一源，易于相合，最损人之阳气。热湿者，在天时长夏之际，盛热蒸动湿气流行也，在人身湿郁本身阳气，久而生热也，兼损人之阴液。自表传来，一由经络而脏腑，一由肺而脾胃。水谷内蕴，肺虚不能化气，脾虚不能散津，或形寒饮冷，或酒客中虚。内外相合，客邪既从表入，而伏邪又从内发也。伤脾阳，在中则不运痞满，传下则洞泄腹痛。伤胃阳，则呕逆不食，膈胀胸痛。两伤脾胃，既有脾证，又有胃证也。其伤脾胃之阴若何?湿久生热，热必伤阴，古称湿火者是也。伤胃阴，则口渴不饥。伤脾阴，则舌先灰滑，后反黄燥，大便坚结。湿为阴邪，其伤人之阳也，得理之正，故多而常见。其伤人之阴也，乃势之变，故罕而少见。治湿者必须审在何经何脏，兼寒兼热，气分血分，而出辛凉、辛温、甘温、苦温、淡渗、苦渗之治，庶所投必效。若脾病治胃，胃病治脾，兼下焦者，单治中焦，或笼统混治，脾胃不分，阴阳寒热不辨，将见肿胀、黄疸、洞泄、衄血、便血，诸证蜂起矣。惟在临证者细心推求，下手有准的耳。盖土为杂气，兼证甚多，最难分析，岂可泛论湿气而已哉!


四四、足太阴寒湿，痞结胸满，不饥不食，半苓汤主之。


此书以温病名，并列寒湿者，以湿温紧与寒湿相对，言寒湿而湿温更易明析。

痞结胸满，仲景列于太阴篇中，乃湿郁脾阳，足太阴之气，不为鼓动运行。脏病而累及腑，痞结于中，故亦不能食也。故以半夏、茯苓培阳土以吸阴土之湿，厚朴苦温以泻湿满，黄连苦以渗湿，重用通草以利水道，使邪有出路也。

半苓汤方(此苦辛淡渗法也)


半夏五钱
 　茯苓块五钱
 　川连一钱
 　厚朴三钱
 　通草八钱(煎汤煮前药)


水十二杯，煮通草成八杯，再入余药煮成三杯，分三次服。


四五、足太阴寒湿，腹胀，小便不利，大便溏而不爽，若欲滞下者，四苓加厚朴秦皮汤主之，五苓散亦主之。


《经》谓太阴所至，发为[image: ]
 胀，又谓厥阴气至为[image: ]
 胀，盖木克土也。太阴之气不运，以致膀胱之气不化，故小便不利。四苓辛淡渗湿，使膀胱开而出邪，以厚朴泻胀，以秦皮洗肝也。其或肝气不热，则不用秦皮，仍用五苓中之桂枝以和肝，通利三焦而行太阳之阳气，故五苓散亦主之。

四苓加厚朴秦皮汤方(苦温淡法)


茅术三钱
 　厚朴三钱
 　茯苓块五钱
 　猪苓四钱
 　秦皮二钱
 　泽泻四钱


水八杯，煮成八分三杯，分三次服。

五苓散(甘温淡法)


猪苓一两
 　赤术一两
 　茯苓一两
 　泽泻一两六钱
 　桂枝五钱


共为细末，百沸汤和服三钱，日三服。


四六、足太阴寒湿，四肢乍冷，自利，目黄，舌白滑，甚则灰，神倦不语，邪阻脾窍，舌謇语重，四苓加木瓜草果厚朴汤主之。


脾主四肢，脾阳郁故四肢乍冷。湿渍脾而脾气下溜，故自利。目白精属肺，足太阴寒则手太阴不能独治，两太阴同气也，且脾主地气，肺主天气，地气上蒸，天气不化，故目睛黄也。白滑与灰，寒湿苔也。湿困中焦，则中气虚寒，中气虚寒，则阳光不治，主正阳者心也，心藏神，故神昏。心主言，心阳虚故不语。脾窍在舌，湿邪阻窍，则舌謇而语声迟重。湿以下行为顺，故以四苓散驱湿下行，加木瓜以平木，治其所不胜也。厚朴以温中行滞，草果温太阴独胜之寒，芳香而达窍，补火以生土，驱浊以生清也。

四苓加木瓜厚朴草果汤方(苦热兼酸淡法)


生于白术三钱
 　猪苓一钱五分
 　泽泻一钱五分
 　赤苓块五钱
 　木瓜一钱
 　厚朴一钱
 　草果八分
 　半夏三钱


水八杯，煮取八分三杯，分三次服。阳素虚者，加附子二钱。


四七、足太阴寒湿，舌灰滑，中焦滞痞，草果茵陈汤主之;面目俱黄，四肢常厥者，茵陈四逆汤主之。


湿滞痞结，非温通而兼开窍不可，故以草果为君。茵陈因陈生新，生发阳气之机最速，故以之为佐。广皮、大腹、厚朴，共成泻痞之功。猪苓、泽泻，以导湿外出也。若再加面黄肢逆，则非前汤所能济，故以四逆回厥，茵陈宣湿退黄也。

草果茵陈汤方(苦辛温法)


草果一钱
 　茵陈三钱
 　茯苓皮三钱
 　厚朴二钱
 　广皮一钱五分
 　猪苓二钱
 　大腹皮二钱
 　泽泻一钱五分


水五杯，煮取二杯，分二次服。

茵陈四逆汤方(苦辛甘热复微寒法)


附子三钱(
 炮)
 　干姜五钱
 　炙甘草二钱
 　茵陈六钱


水五杯，煮取二杯。温服一杯，厥回止后服;仍厥，再服;尽剂，厥不回，再作服。


四八、足太阴寒湿，舌白滑，甚则灰，脉迟，不食，不寐，大便窒塞，浊阴凝聚，阳伤腹痛，痛甚则肢逆，椒附白通汤主之。


此足太阴寒湿，兼足少阴、厥阴证也。白滑灰滑，皆寒湿苔也。脉迟者，阳为寒湿所困，来去俱迟也。不食，胃阳痹也。不寐，中焦湿聚，阻遏阳气不得下交于阴也。大便窒塞，脾与大肠之阳，不能下达也。阳为湿困，返逊位于浊阴，故浊阴得以蟠踞中焦而为痛也。凡痛皆邪正相争之象，虽曰阳困，究竟阳未绝灭，两不相下，故相争而痛也(后凡言痛者仿此)
 。椒附白通汤，齐通三焦之阳，而急驱浊阴也。

椒附白通汤方

生附子(炒黑)三钱
 　川椒(炒黑)二钱
 　淡干姜二钱
 葱白三茎
 　猪胆汁半烧酒杯(去渣后调入)


水五杯，煮成二杯，分二次凉服。

〔方论〕 此苦辛热法复方也。苦与辛合，能降能通，非热不足以胜重寒而回阳。附子益太阳之标阳，补命门之真火，助少阳之火热。盖人之命火，与太阳之阳少阳之阳旺，行水自速。三焦通利，湿不得停，焉能聚而为痛，故用附子以为君，火旺则土强。干姜温中逐湿痹，太阴经之本药;川椒燥湿除胀消食，治心腹冷痛，故以二物为臣。葱白由内而达外，中空通阳最速，亦主腹痛，故以为之使。浊阴凝聚不散，有格阳之势，故反佐以猪胆汁，猪，水畜，属肾，以阴求阴也;胆乃甲木，从少阳，少阳主开泄，生发之机最速。此用仲景白通汤，与许学士椒附汤，合而裁制者也。


四九、阳明寒湿，舌白腐，肛坠痛，便不爽，不喜食，附子理中汤去甘草加广皮厚朴汤主之。


九窍不和，皆属胃病。胃受寒湿所伤，故肛门坠痛而便不爽;阳明失阖，故不喜食。理中之人参补阳明之正，苍术补太阴而渗湿，姜、附运坤阳以劫寒，盖脾阳转而后湿行，湿行而后胃阳复。去甘草，畏其满中也。加厚朴、广皮，取其行气。合而言之，辛甘为阳，辛苦能通之义也。

附子理中汤去甘草加厚朴广皮汤方(辛甘兼苦法)


生茅术三钱
 　人参一钱五分
 　炮干姜一钱五分
 　厚朴二钱
 　广皮一钱五分
 　生附子(炮黑)一钱五分


水五杯，煮取八分二杯，分二次服。


五十、寒湿伤脾胃两阳，寒热，不饥，吞酸，形寒，或脘中痞闷，或酒客湿聚，苓姜术桂汤主之。


此兼运脾胃，宣通阳气之轻剂也。

苓姜术桂汤方(苦辛温法)


茯苓块五钱
 　生姜三钱
 　炒白术三钱
 　桂枝三钱


水五杯，煮取八分二杯，分温再服。


五一、湿伤脾胃两阳，既吐且利，寒热身痛，或不寒热，但腹中痛，名曰霍乱。寒多，不欲饮水者，理中汤主之。热多，欲饮水者，五苓散主之。吐利汗出，发热恶寒，四肢拘急，手足厥冷，四逆汤主之。吐利止而身痛不休者，宜桂枝汤小和之。


按霍乱一证，长夏最多，本于阳虚寒湿凝聚，关系非轻，伤人于顷刻之间。奈时医不读《金匮》，不识病源，不问轻重，一概主以霍香正气散，轻者原有可愈之理，重者死不旋踵;更可笑者，正气散中加黄连、麦冬，大用西瓜治渴欲饮水之霍乱，病者岂堪命乎!瑭见之屡矣，故将采《金匮》原文，备录于此。胃阳不伤不吐，脾阳不伤不泻，邪正不争不痛，营卫不乖不寒热。以不饮水之故，知其为寒多，主以理中汤(原文系理中丸，方后自注云:然丸不及汤，盖丸缓而汤速也;且恐丸药不精，故直改从汤)
 ，温中散寒。人参、甘草，胃之守药;白术、甘草，脾之守药;干姜能通能守，上下两泄者，故脾胃两守之，且守中有通，通中有守，以守药作通用，以通药作守用。苦热欲饮水之证，饮不解渴，而吐泄不止，则主以五苓。邪热须从小便去，膀胱为小肠之下游，小肠，火腑也，五苓通前阴，所以守后阴也。太阳不开，则阳明不阖，开太阳正所以守阳明也。此二汤皆有一举两得之妙。吐利则脾胃之阳虚，汗出则太阳之阳亦虚;发热者，浮阳在外也;恶寒者，实寒在中也;四肢拘急，脾阳不荣四末;手足厥冷，中土湿而厥阴肝木来乘病者，四逆汤善救逆，故名四逆汤。人参、甘草守中阳，干姜、附子通中阳，人参、附子护外阳，干姜、甘草护中阳，中外之阳复回，则群阴退避，而厥回矣。吐利止而身痛不休者，中阳复而表阳不和也，故以桂枝汤温经络而微和之。

理中汤方(甘热微苦法。此方分量以及后加减法，悉照《金匮》原文，用者临时斟酌)


人参　甘草　白术　干姜各三两


水八杯，煮取三杯，温服一杯，日三服。

〔加减法〕 若脐上筑者，肾气动也，去术加桂四两。吐多者，去术加生姜三两。下多者还用术。悸者加茯苓二两。渴欲饮水者，加术足前成四两半。腹中痛者，加人参足前成四两半。寒者，加干姜足前成四两半。腹满者，去术加附子一枚。服汤后，如食顷，饮热粥一升许，微自汗，勿发揭衣服。

五苓散方(见前)


〔加减法〕　腹满者，加厚朴、广皮各一两。渴甚面赤，脉大紧而急，搧扇不知凉，饮冰不知冷，腹痛甚，时时躁烦者，格阳也，加干姜一两五钱(此条非仲景原文，余治验也)
 。

百沸汤和，每服五钱，日三服。

四逆汤方(辛甘热法。分量临时斟酌)


炙甘草二两
 　干姜一两半
 　生附子一枚(去皮)
 　加人参一两


水五茶碗，煮取二碗，分二次服。

按:原方无人参，此独加人参者，前条寒多不饮水，较厥逆尚轻，仲景已用人参;此条诸阳欲脱，中虚更急，不用人参，何以固内。柯韵伯《伤寒注》云:仲景凡治虚证，以里为重，协热下利，脉微弱者，便用人参;汗后身痛，脉沉迟者，便加人参。此脉迟而利清谷，且不烦不咳，中气大虚，元气已脱，但温不补，何以救逆乎!观茯苓四逆之烦躁，且以人参;况通脉四逆，岂得无参。是必有脱落耳，备录于此存参。


五二、霍乱兼转筋者，五苓散加防己桂枝薏仁主之;寒甚脉紧者，再加附子。


肝藏血，主筋，筋为寒湿搏急而转，故于五苓和霍乱之中，加桂枝温筋，防己急驱下焦血分之寒湿，薏仁主湿痹脚气，扶土抑木，治筋急拘挛。甚寒脉紧，则非纯阳之附子不可。

五苓散加防己桂枝薏仁方

即于前五苓散内，加防己一两，桂枝一两半，足前成二两，薏仁二两。寒甚者，加附子大者一枚。杵为细末，每服五钱，百沸汤和，日三，剧者日三夜一，得卧则勿令服。


五三、卒中寒湿，内挟秽浊，眩冒欲绝，腹中绞痛，脉沉紧而迟，甚则伏，欲吐不得吐，欲利不得利，甚则转筋，
 四肢欲厥，俗名发痧，又名干霍乱，转筋者，俗名转筋火，古方书不载
 (不载者，不载上三条之俗名耳;若是证，当于《金匮》腹满、腹痛、心痛、寒疝诸条参看自得)
 ，蜀椒救中
 汤主之，九痛丸亦可服;语乱者，先服至宝丹，再与汤药。


按此证夏日湿蒸之时最多，故因霍乱而类记于此。中阳本虚，内停寒湿，又为蒸腾秽浊之气所干，由口鼻而直行中道，以致腹中阳气受逼，所以相争而为绞痛;胃阳不转，虽欲吐而不得;脾阳困闭，虽欲利而不能;其或经络亦受寒湿，则筋如转索，而后者向前矣;中阳虚而肝木来乘，则厥。俗名发痧者何?盖以此证病来迅速，或不及延医，或医亦不识，相传以钱，或用磁碗口，蘸姜汤或麻油，刮其关节，刮则其血皆分，住则复合，数数分合，动则生阳，关节通而气得转，往往有随手而愈者，刮处必现血点，红紫如沙，故名痧也。但刮后须十二时不饮水，方不再发。不然则留邪在络，稍受寒发怒，则举发矣。以其欲吐不吐，欲利不利而腹痛，故又名干霍乱。其转筋名转筋火者，以常发于夏月，夏月火令，又病迅速如火也，其实乃伏阴与湿相搏之故。以大建中之蜀椒，急驱阴浊下行;干姜温中;去人参、胶饴者，畏其满而守也;加厚朴以泻湿中浊气;槟榔以散结气，直达下焦;广皮通行十二经之气，改名救中汤，急驱浊阴，所以救中焦之真阳也。九痛丸一面扶正，一面驱邪，其驱邪之功最迅，故亦可服。再按前吐泻之霍乱，有阴阳二证，干霍乱则纯有阴而无阳，所谓天地不通，闭塞而成冬，有若否卦之义。若语言乱者，邪干心包，故先以至宝丹，驱包络之邪也。

救中汤方(苦辛通法)


蜀椒(炒出汗)三钱
 　淡干姜四钱
 　厚朴三钱
 　槟榔二钱
 　广皮二钱


水五杯，煮取二杯，分二次服。兼转筋者，加桂枝三钱，防己五钱，薏仁三钱。厥者加附子二钱。

九痛丸方(治九种心痛，苦辛甘热法)


附子三两
 　生狼牙一两
 　人参一两
 　干姜一两
 　吴茱萸一两
 　巴豆(去皮心
 熬碾如膏)一两


蜜丸梧子大，酒下，强人初服三丸，日三服;弱者二丸。

兼治卒中恶，腹胀痛，口不能言;又治连年积冷，流注心胸痛，并冷冲上气，落马、坠车、血病等证皆主之。忌口如常法。

〔方论〕 《内经》有五脏胃腑心痛，并痰虫食积，即为九痛也。心痛之因，非风即寒，故以干姜、附子驱寒壮阳，吴茱萸能降肝脏浊阴下行，生狼牙善驱浮风，以巴豆驱逐痰虫陈滞之积，人参养正驱邪，因其药品气血皆入，补泻攻伐皆备，故治中恶腹胀痛等证。

附录《外台》走马汤:治中恶、心痛、腹胀、大便不通，苦辛热法。沈目南注云:中恶之证，俗谓绞肠乌痧，即秽臭恶毒之气，直从口鼻入于心胸肠胃脏腑，壅塞正气不行，故心痛腹胀，大便不通，是为实证，非似六淫侵入而有表里清浊之分。故用巴豆极热大毒峻猛之剂，急攻其邪，佐杏仁以利肺与大肠之气，使邪从后阴一扫尽除，则病得愈。若缓须臾，正气不通，营卫阴阳机息则死。是取通则不痛之义也。

巴豆(去心皮
 熬)二枚
 　杏仁二枚


上二味，以绵缠槌令碎，热汤二合，捻取白汁饮之，当下。老小强弱量之。通治飞尸鬼击病。

按《医方集解》中，治霍乱用阴阳水一法，有协和阴阳，使不相争之义。又治干霍乱用盐汤探吐一法，盖闭塞至极之证，除针灸之外，莫如吐法通阳最速。夫呕，厥阴气也;寒痛，太阳寒水气也;否，冬象也，冬令太阳寒水，得厥阴气至，风能上升，则一阳开泄，万象皆有生机矣。至针法，治病最速，取祸亦不缓，当于《甲乙经》中求之，非善针者，不可令针也。


湿　　温

(疟、痢、疸、痹附)


五四、湿热上焦未清，里虚内陷，神识如蒙，舌滑脉缓，人参泻心汤加白芍主之。


湿在上焦，若中阳不虚者，必始终在上焦，断不内陷;或因中阳本虚，或因误伤于药，其势必致内陷。湿之中人也，首如裹，目如蒙，热能令人昏，故神识如蒙，此与热邪直入包络谵语神昏有间。里虚故用人参以护里阳，白芍以护真阴;湿陷于里，故用干姜、枳实之辛通;湿中兼热，故用黄芩、黄连之苦降。此邪已内陷，其势不能还表，法用通降，从里治也。

人参泻心汤方(苦辛寒兼甘法)


人参二钱
 　干姜二钱
 　黄连一钱五分
 　黄芩一钱五分
 枳实一钱
 　生白芍二钱


水五杯，煮取二杯，分二次服，渣再煮一杯服。


五五、湿热受自口鼻，由募原直走中道，不饥不食，机窍不灵，三香汤主之。


此邪从上焦来，还使上焦去法也。

三香汤方(微苦微辛微寒兼芳香法)


栝蒌皮三钱
 　桔梗三钱
 　黑山栀二钱
 　枳壳二钱
 　郁金二钱
 　香豉二钱
 　降香末三钱


水五杯，煮取二杯，分二次温服。

〔方论〕 按此证由上焦而来，其机尚浅，故用蒌皮、桔梗、枳壳微苦微辛开上，山栀轻浮微苦清热，香豉、郁金、降香化中上之秽浊而开郁。上条以下焦为邪之出路，故用重;此条以上焦为邪之出路，故用轻;以下三焦均受者，则用分消。彼此互参，可以知叶氏之因证制方，心灵手巧处矣!惜散见于案中而人多不察，兹特为拈出，以概其余。


五六、吸受秽湿，三焦分布，热蒸头胀，身痛呕逆，小便不通，神识昏迷，舌白，渴不多饮，先宜芳香通神利窍，安宫牛黄丸;继用淡渗分消浊湿，茯苓皮汤。


按此证表里经络脏腑三焦，俱为湿热所困，最畏内闭外脱，故急以牛黄丸宣窍清热而护神明;但牛黄丸不能利湿分消，故继以茯苓皮汤。

安宫牛黄丸(方法见前)


茯苓皮汤(淡渗兼微辛微凉法)


茯苓皮五钱
 　生薏仁五钱
 　猪苓三钱
 　大腹皮三钱
 白通草三钱
 　淡竹叶二钱


水八杯，煮取三杯，分三次服。


五七、阳明湿温，气壅为哕者，新制橘皮竹茹汤主之。


按《金匮》橘皮竹茹汤，乃胃虚受邪之治，今治湿热壅遏胃气致哕，不宜用参甘峻补，故改用柿蒂。按柿成于秋，得阳明燥金之主气，且其形多方，他果未之有也，故治肺胃之病有独胜(肺之脏象属金，胃之气运属金)
 。柿蒂乃柿之归束处，凡花皆散，凡子皆降，凡降先收，从生而散而收而降，皆一蒂为之也，治逆呃之能事毕矣(再按:草木一身，
 芦与蒂为升降之门户，载生气上升者芦也，受阴精归藏者蒂也，格物者不可不于此会心焉)。


新制橘皮竹茹汤(苦辛通降法)


橘皮三钱
 　竹茹三钱
 　柿蒂七枚
 　姜汁三茶匙(冲)


水五杯，煮取二杯，分二次温服，不知，再作服。有痰火者，加竹沥、栝蒌霜。有瘀血者，加桃仁。


五八、三焦湿郁，升降失司，脘连腹胀，大便不爽，一加减正气散主之。


再按此条与上第五十六条同为三焦受邪，彼以分消开窍为急务，此以升降中焦为定法，各因见证之不同也。

一加减正气散方

藿香梗二钱
 　厚朴二钱
 　杏仁二钱
 　茯苓皮二钱
 　广皮一钱
 　神曲一钱五分
 　麦芽一钱五分
 　绵茵陈二钱
 　大腹皮一钱


水五杯，煮二杯，再服。

〔方论〕 正气散本苦辛温兼甘法，今加减之，乃苦辛微寒法也。去原方之紫苏、白芷，无须发表也。去甘、桔，此证以中焦为扼要，不必提上焦也。只以藿香化浊，厚朴、广皮、茯苓、大腹泻湿满，加杏仁利肺与大肠之气，神曲、麦芽升降脾胃之气，茵陈宣湿郁而动生发之气，藿香但用梗，取其走中不走外也。茯苓但用皮，以诸皮皆凉，泻湿热独胜也。


五九、湿郁三焦，脘闷，便溏，身痛，舌白，脉象模糊，二加减正气散主之。


上条中焦病重，故以升降中焦为要。此条脘闷便溏，中焦证也，身痛舌白，脉象模糊，则经络证矣，故加防己急走经络中湿郁;以便溏不比大便不爽，故加通草、薏仁，利小便所以实大便也;大豆黄卷从湿热蒸变而成，能化蕴酿之湿热，而蒸变脾胃之气也。

二加减正气散(苦辛淡法)


藿香梗三钱
 　广皮二钱
 　厚朴二钱
 　茯苓皮三钱
 　木防己三钱
 　大豆黄卷二钱
 　川通草一钱五分
 　薏苡仁三钱


水八杯，煮三杯，三次服。


六十、秽湿着里，舌黄脘闷，气机不宣，久则酿热，三加减正气散主之。


前两法，一以升降为主，一以急宣经隧为主;此则以舌黄之故，预知其内已伏热，久必化热，而身亦热矣，故加杏仁利肺气，气化则湿热俱化，滑石辛淡而凉，清湿中之热，合藿香所以宣气机之不宣也。

三加减正气散方(苦辛寒法)


藿香(连梗叶)三钱
 　茯苓皮三钱
 　厚朴二钱
 　广皮一钱五分
 　杏仁三钱
 　滑石五钱


水五杯，煮二杯，再服。


六一、秽湿着里，邪阻气分，舌白滑，脉右缓，四加减
 正气散主之。


以右脉见缓之故，知气分之湿阻，故加草果、楂肉、神曲，急运坤阳，使足太阴之地气不上蒸手太阴之天气也。

四加减正气散方(苦辛温法)


藿香梗三钱
 　厚朴二钱
 　茯苓三钱
 　广皮一钱五分
 草果一钱
 　楂肉(炒)五钱
 　神曲二钱


水五杯，煮二杯，渣再煮一杯，三次服。


六二、秽湿着里，脘闷便泄，五加减正气散主之。


秽湿而致脘闷，故用正气散之香开;便泄而知脾胃俱伤，故加大腹运脾气，谷芽升胃气也。以上二条，应入前寒湿类中，以同为加减正气散法，欲观者知化裁古方之妙，故列于此。

五加减正气散(苦辛温法)


藿香梗二钱
 　广皮一钱五分
 　茯苓块三钱
 　厚朴二钱
 大腹皮一钱五分
 　谷芽一钱
 　苍术二钱


水五杯，煮二杯，日再服。

按今人以藿香正气散统治四时感冒，试问四时止一气行令乎?抑各司一气，且有兼气乎?况受病之身躯脏腑，又各有不等乎?历观前五法，均用正气散，而加法各有不同，亦可知用药非丝丝入扣，不能中病。彼泛论四时不正之气，与统治一切诸病之方，皆未望见轩岐之堂室者也，乌可云医乎!


六三、脉缓身痛，舌淡黄而滑，渴不多饮，或竟不渴，汗出热解，继而复热，内不能运水谷之湿，外复感时令之湿，发表攻里，两不可施，误认伤寒，必转坏证，徒清热则
 湿不退，徒祛湿则热愈炽，黄芩滑石汤主之。


脉缓身痛，有似中风，但不浮，舌滑不渴饮，则非中风矣。若系中风，汗出则身痛解而热不作矣。今继而复热者，乃湿热相蒸之汗，湿属阴邪，其气留连，不能因汗而退，故继而复热。内不能运水谷之湿，脾胃困于湿也;外复受时令之湿，经络亦困于湿矣。倘以伤寒发表攻里之法施之，发表则诛伐无过之表，阳伤而成痉;攻里则脾胃之阳伤，而成洞泄寒中，故必转坏证也。湿热两伤，不可偏治，故以黄芩、滑石、茯苓皮清湿中之热，蔻仁、猪苓宣湿邪之正，再加腹皮、通草，共成宣气利小便之功，气化则湿化，小便利则火腑通而热自清矣。

黄芩滑石汤方(苦辛寒法)


黄芩三钱
 　滑石三钱
 　茯苓皮三钱
 　大腹皮二钱
 　白蔻仁一钱
 　通草一钱
 　猪苓三钱


水六杯，煮取二杯，渣再煮一杯，分温三服。


六四、阳明湿温，呕而不渴者，小半夏加茯苓汤主之;呕甚而痞者，半夏泻心汤去人参、干姜、大枣、甘草加枳实、生姜主之。


呕而不渴者，饮多热少也，故主以小半夏加茯苓，逐其饮而呕自止。呕而兼痞，热邪内陷，与饮相搏，有固结不通之患，故以半夏泻心去参、姜、甘、枣之补中，加枳实、生姜之宣胃也。

小半夏加茯苓汤

半夏六钱
 　茯苓六钱
 　生姜四钱


水五杯，煮取二杯，分二次服。

半夏泻心汤去人参干姜甘草大枣加枳实生姜方

半夏六钱
 　黄连二钱
 　黄芩三钱
 　枳实三钱
 　生姜三钱


水八杯，煮取三杯，分三次服，虚者复纳人参、大枣。


六五、湿聚热蒸，蕴于经络，寒战热炽，骨骱烦疼，舌色灰滞，面目痿黄，病名湿痹，宣痹汤主之。


《经》谓:风寒湿三者合而为痹。《金匮》谓:经热则痹。盖《金匮》诚补《内经》之不足。痹之因于寒者固多，痹之兼乎热者，亦复不少，合参二经原文，细验于临证之时，自有权衡。本论因载湿温而类及热痹，见湿温门中，原有痹证，不及备载痹证之全，学者欲求全豹，当于《内经》、《金匮》、喻氏、叶氏以及宋元诸名家，合而参之自得。大抵不越寒热两条，虚实异治。寒痹势重而治反易，热痹势缓而治反难，实者单病躯壳易治，虚者兼病脏腑夹痰饮腹满等证，则难治矣，犹之伤寒两感也。此条以舌灰目黄，知其为湿中生热;寒战热炽，知其在经络;骨骱疼痛，知其为痹证。若泛用治湿之药，而不知循经入络，则罔效矣。故以防己急走经络之湿，杏仁开肺气之先，连翘清气分之湿热，赤豆清血分之湿热，滑石利窍而清热中之湿，山栀肃肺而泻湿中之热，薏苡淡渗而主挛痹，半夏辛平而主寒热，蚕沙化浊道中清气，痛甚加片子姜黄、海桐皮者，所以宣络而止痛也。

宣痹汤方(苦辛通法)


防己五钱
 　杏仁五钱
 　滑石五钱
 　连翘三钱
 　山栀三钱
 　薏苡五钱
 　半夏(
 醋炒)三钱
 　晚蚕沙三钱
 　赤小豆皮三钱(赤小豆乃五谷中之赤小豆，味酸肉赤，凉水浸取皮用，非药肆中之赤小豆。药肆中之赤豆乃广中野豆，赤皮蒂黑肉黄，不入
 药者也)


水八杯，煮取三杯，分温三服。痛甚加片子姜黄二钱，海桐皮三钱。


六六、湿郁经脉，身热身痛，汗多自利，胸腹白疹，内外合邪，纯辛走表，纯苦清热，皆在所忌，辛凉淡法，薏苡竹叶散主之。


上条但痹在经脉，此则脏腑亦有邪矣，故又立一法。汗多则表阳开，身痛则表邪郁，表阳开而不解表邪，其为风湿无疑。盖汗之解者寒邪也，风为阳邪，尚不能以汗解，况湿为重浊之阴邪，故虽有汗不解也。学者于有汗不解之证，当识其非风则湿，或为风湿相搏也。自利者小便必短，白疹者，风湿郁于孙络毛窍。此湿停热郁之证，故主以辛凉解肌表之热，辛淡渗在里之湿，俾表邪从气化而散，里邪从小便而驱，双解表里之妙法也，与下条互斟自明。

薏苡竹叶散方(辛凉淡法，亦轻以去实法)


薏苡五钱
 　竹叶三钱
 　飞滑石五钱
 　白蔻仁一钱五分
 连翘三钱
 　茯苓块五钱
 　白通草一钱五分


共为细末，每服五钱，日三服。


六七、风暑寒湿，杂感混淆，气不主宣，咳嗽头胀，不饥舌白，肢体若废，杏仁薏苡汤主之。


杂感混淆，病非一端，乃以气不主宣四字为扼要。故以宣气之药为君。既兼雨湿中寒邪，自当变辛凉为辛温。此条应入寒湿类中，列于此者，以其为上条之对待也。

杏仁薏苡汤(苦辛温法)


杏仁三钱
 　薏苡三钱
 　桂枝五分
 　生姜七分
 　厚朴一
 钱
 　半夏一钱五分
 　防己一钱五分
 　白蒺藜二钱


水五杯，煮三杯，渣再煮一杯，分温三服。


六八、暑湿痹者，加减木防己汤主之。


此治痹之祖方也。风胜则引，引者(吊痛掣痛之类，或上或下，四肢游走作痛，经谓行痹是也)
 加桂枝、桑叶。湿胜则肿，肿者(土曰敦阜)
 加滑石、萆薢、苍术。寒胜则痛，痛者加防己、桂枝、姜黄、海桐皮。面赤口涎自出者(《灵枢》谓:胃热则廉泉开)
 ，重加石膏、知母。绝无汗者，加羌活、苍术;汗多者，加黄芪、炙甘草。兼痰饮者，加半夏、厚朴、广皮。因不能备载全文，故以祖方加减如此，聊示门径而已。

加减木防己汤(辛温辛凉复法)


防己六钱
 　桂枝三钱
 　石膏六钱
 　杏仁四钱
 　滑石四钱
 　白通草二钱
 　薏仁三钱


水八杯，煮取三杯，分温三服。见小效不即退者，加重服，日三夜一。


六九、湿热不解，久酿成疸，古有成法，不及备载，聊列数则，以备规矩
 (下疟、痢等证仿此)
 。

本论之作，原补前人之未备，已有成法可循者，安能尽录。因横列四时杂感，不能不列湿温，连类而及，又不能不列黄疸、疟、痢，不过略标法则而已。按湿温门中，其证最多，其方最伙。盖土居中位，秽浊所归，四方皆至，悉可兼证，故错综参伍，无穷极也。即以黄疸一证而言，《金匮》有辨证三十五条，出治一十二方，先审黄之必发不发，在于小便之利与不利;疸之易治难治，在于口之渴与不渴;再察瘀热入胃之因，或因外并，或因内发，或因食谷，或因酣酒，或因劳色，有随经蓄血，入水黄汗;上盛者一身尽热，下郁者小便为难;又有表虚里虚，热除作哕，火劫致黄。知病有不一之因，故治有不紊之法:于是脉弦胁痛，少阳未罢，仍主以和;渴饮水浆，阳明化燥，急当泻热;湿在上，以辛散，以风胜;湿在下，以苦泄，以淡渗;如狂蓄血，势以必攻;汗后溺白，自宜投补;酒客多蕴热，先用清中，加之分利，后必顾其脾阳;女劳有秽浊，始以解毒，继以滑窍，终当峻补真阴;表虚者实卫，里虚者建中;入水火劫，以及治逆变证，各立方论，以为后学津梁。至寒湿在里之治，阳明篇中，惟见一则，不出方论，指人以寒湿中求之。盖脾本畏木而喜风燥，制水而恶寒湿。今阴黄一证，寒湿相搏，譬如卑监之土，须暴风日之阳，纯阴之病，疗以辛热无疑，方虽不出，法已显然。奈丹溪云:不必分五疸，总是如盦酱相似。以为得治黄之扼要，殊不知以之治阳黄，犹嫌其混，以之治阴黄，恶乎可哉!喻嘉言于阴黄一证，竟谓仲景方论亡失，恍若无所循从。惟罗谦甫具有卓识，力辨阴阳，遵仲景寒湿之旨，出茵陈四逆汤之治。瑭于阴黄一证，究心有年，悉用罗氏法而化裁之，无不应手取效。间有始即寒湿，从太阳寒水之化，继因其人阳气尚未十分衰败，得燥热药数帖，阳明转燥金之化而为阳证者，即从阳黄例治之。


七十、夏秋疸病，湿热气蒸，外干时令，内蕴水谷，必以宣通气分为要，失治则为肿胀。由黄疸而肿胀者，苦辛淡法，二金汤主之。


此揭疸病之由与治疸之法，失治之变，又因变制方之法也。

二金汤方(苦辛淡法)


鸡内金五钱
 　海金沙五钱
 　厚朴三钱
 　大腹皮三钱
 猪苓三钱
 　白通草二钱


水八杯，煮取三杯，分三次温服。


七一、诸黄疸小便短者，茵陈五苓散主之。


沈氏目南云:此黄疸气分实证通治之方也。胃为水谷之海，营卫之源，风入胃家气分，风湿相蒸，是为阳黄;湿热流于膀胱，气郁不化，则小便不利，当用五苓散宣通表里之邪，茵陈开郁而清湿热。

茵陈五苓散(五苓散方见前。五苓散系苦辛温法，今茵陈倍五苓，乃苦辛微寒法)


茵陈末十分
 　五苓散五分


共为细末，和匀，每服三钱，日三服。

《金匮》方不及备载，当于本书研究，独采此方者，以其为实证通治之方，备外风内湿一则也。


七二、黄疸脉沉，中痞恶心，便结溺赤，病属三焦里证，杏仁石膏汤主之。


前条两解表里，此条统治三焦，有一纵一横之义。杏仁、石膏开上焦，姜、半开中焦，枳实则由中驱下矣，山栀通行三焦，黄柏直清下焦。凡通宣三焦之方，皆扼重上焦，以上焦为病之始入，且为气化之先，虽统宣三焦之方，而汤则名杏仁石膏也。

杏仁石膏汤方(苦辛寒法)


杏仁五钱
 　石膏八钱
 　半夏五钱
 　山栀三钱
 　黄柏三钱
 　枳实汁每次三茶匙(冲)
 　姜汁每次三茶匙(冲)


水八杯，煮取三杯，分三次服。


七三、素积劳倦，再感湿温，误用发表，身面俱黄，不饥溺赤，连翘赤豆饮煎送保和丸。


前第七十条，由黄而变他病，此则由他病而变黄，亦遥相对待。证系两感，故方用连翘赤豆饮以解其外，保和丸以和其中，俾湿温、劳倦、治逆，一齐解散矣。保和丸苦温而运脾阳，行在里之湿;陈皮、连翘由中达外，其行湿固然矣。兼治劳倦者何?《经》云:劳者温之。盖人身之动作行为，皆赖阳气为之主张，积劳伤阳。劳倦者，因劳而倦也，倦者，四肢倦怠也。脾主四肢，脾阳伤，则四肢倦而无力也。再肺属金而主气，气者阳也;脾属土而生金，阳气虽分内外，其实特一气之转输耳。劳虽自外而来，外阳既伤，则中阳不能独运，中阳不运，是人之赖食湿以生者，反为食湿所困。脾既困于食湿，安能不失牝马之贞，而上承乾健乎!古人善治劳者，前则有仲景，后则有东垣，均从此处得手。奈之何后世医者，但云劳病，辄用补阴，非惑于丹溪一家之说哉!本论原为外感而设，并不及内伤，兹特因两感而略言之。

连翘赤豆饮方(苦辛微寒法)


连翘二钱
 　山栀一钱
 　通草一钱
 　赤豆二钱
 　花粉一钱
 　香豆豉一钱


煎送保和丸三钱。

保和丸方(苦辛温平法)


山楂　神曲　茯苓　陈皮　蔔子　连翘　半夏


七四、湿甚为热，疟邪痞结心下，舌白口渴，烦躁自利，初身痛，继则心下亦痛，泻心汤主之。


此疟邪结心下气分之方也。

泻心汤(方法见前)



七五、疮家湿疟，忌用发散，苍术白虎汤加草果主之。


《金匮》谓疮家忌汗，发汗则病痉。盖以疮者血脉间病，心主血脉，血脉必虚而热，然后成疮;既成疮以后，疮脓又系血液所化，汗为心液，由血脉而达毛窍，再发汗以伤其心液，不痉何待!故以白虎辛凉重剂，清阳明之热湿由肺卫而出;加苍术、草果，温散脾中重滞之寒湿，亦由肺卫而出。阳明阳土，清以石膏、知母之辛凉;太阴阴土，温以苍术、草果之苦温，适合其脏腑之宜，矫其一偏之性而已。

苍术白虎汤加草果方(辛凉复苦温法)


即前白虎汤内加苍术、草果。


七六、背寒，胸中痞结，疟来日晏，邪渐入阴，草果知母汤主之。


此素积烦劳，未病先虚，故伏邪不肯解散，正阳馁弱，邪热固结。是以草果温太阴独胜之寒，知母泻阳明独胜之热，厚朴佐草果泻中焦之湿蕴，合姜、半而开痞结，花粉佐知母而生津退热;脾胃兼病，最畏木克，乌梅、黄芩清热而和肝;疟来日晏，邪欲入阴，其所以升之使出者，全赖草果(俗以乌梅、五味等酸敛，是知其一，莫知其他也。酸味秉厥阴之气，居五味之首，与辛味合用，开发阳气最速，观小青龙汤自知)
 。

草果知母汤方(苦辛寒兼酸法)


草果一钱五分
 　知母二钱
 　半夏三钱
 　厚朴二钱
 　黄芩一钱五分
 　乌梅一钱五分
 　花粉一钱五分
 　姜汁五匙(冲)


水五杯，煮取二杯，分二次温服。

按此方即吴又可之达原饮去槟榔，加半夏、乌梅、姜汁。治中焦热结阳陷之证，最为合拍，吴氏乃以治不兼湿邪之温疫初起，其谬甚矣。

再按前贤制方，与集书者选方，不过示学者知法度，为学者立模范而已，未能预测后来之病证，其变幻若何?其兼证若何?其年岁又若何?所谓大匠诲人，能与人规矩，不能使人巧;至于奇巧绝伦之处，不能传，亦不可传，可遇而不可求，可暂而不可常者也。学者当心领神会，先务识其所以然之故，而后增减古方之药品分量，宜重宜轻，宜多宜寡，自有准的，所谓神而明之，存乎其人!


七七、疟伤胃阳，气逆不降，热劫胃液，不饥不饱，不食不便，渴不欲饮，味变酸浊，加减人参泻心汤主之。


此虽阳气受伤，阴汁被劫，恰偏于阳伤为多。故救阳立胃基之药四，存阴泻邪热之药二，喻氏所谓变胃而不受胃变之法也。

加减人参泻心汤(苦辛温复咸寒法)


人参二钱
 　黄连一钱五分
 　枳实一钱
 　干姜一钱五分
 生姜二钱
 　牡蛎二钱


水五杯，煮取二杯，分二次温服。

按大辛大温，与大苦大寒合方，乃厥阴经之定例。盖别脏之与腑，皆分而为二，或上下，或左右，不过经络贯通，臆膜相连耳。惟肝之与胆，合而为一，胆即居于肝之内，肝动则胆亦动，胆动而肝即随。肝宜温，胆宜凉，仲景乌梅圆、泻心汤，立万世法程矣。于小柴胡，先露其端。此证疟邪扰胃，致令胃气上逆，而亦用此辛温寒苦合法者何?盖胃之为腑，体阳而用阴，本系下降，无上升之理，其呕吐哕痞，有时上逆，升者胃气，所以使胃气上升者，非胃气也，肝与胆也，故古人以呕为肝病，今人则以为胃病已耳。


七八、疟伤胃阴，不饥不饱，不便，潮热，得食则烦热愈加，津液不复者，麦冬麻仁汤主之。


暑湿伤气，疟邪伤阴，故见证如是。此条与上条不饥不饱不便相同。上条以气逆味酸不食辨阳伤，此条以潮热得食则烦热愈加定阴伤也。阴伤既定，复胃阴者莫若甘寒，复酸味者，酸甘化阴也。两条胃病，皆有不便者何?九窍不和，皆属胃病也。

麦冬麻仁汤方(酸甘化阴法)


麦冬(连心)五钱
 　火麻仁四钱
 　生白芍四钱
 　何首乌三钱
 　乌梅肉二钱
 　知母二钱


水八杯，煮取三杯，分三次温服。


七九、太阴脾疟，寒起四末，不渴多呕，热聚心胸，黄连白芍汤主之;烦躁甚者，可另服牛黄丸一丸。


脾主四肢，寒起四末而不渴，故知其为脾疟也。热聚心胸而多呕，中土病而肝木来乘，故方以两和肝胃为主。此偏于热甚，故清热之品重，而以芍药收脾阴也。

黄连白芍汤方(苦辛寒法)


黄连二钱
 　黄芩二钱
 　半夏三钱
 　枳实一钱五分
 　白芍三钱
 　姜汁五匙(冲)


水八杯，煮取三杯，分三次温服。


八十、太阴脾疟，脉濡寒热，疟来日迟，腹微满，四肢不暖，露姜饮主之。


此偏于太阴虚寒，故以甘温补正。其退邪之妙，全在用露，清肃能清邪热，甘润不伤正阴，又得气化之妙谛。

露姜饮方(甘温复甘凉法)


人参一钱
 　生姜一钱


水两杯半，煮成一杯，露一宿，重汤温服。


八一、太阴脾疟，脉弦而缓，寒战，甚则呕吐噫气，腹鸣溏泄，苦辛寒法不中与也;苦辛温法，加味露姜饮主之。


上条纯是太阴虚寒，此条邪气更甚，脉兼弦则土中有木矣，故加温燥泄木退邪。

加味露姜饮方(苦辛温法)


人参一钱
 　半夏二钱
 　草果一钱
 　生姜二钱
 　广皮一钱
 　青皮(
 醋炒)一钱


水二杯半，煮成一杯，滴荷叶露三匙，温服，渣再煮一杯服。


八二、中焦疟，寒热久不止，气虚留邪，补中益气汤主之。


留邪以气虚之故，自以升阳益气立法。

补中益气汤方

炙黄芪一钱五分
 　人参一钱
 　炙甘草一钱
 　白术(炒)一钱
 　广皮五分
 　当归五分
 　升麻(炙)三分
 　柴胡(炙)三分
 　生姜三片
 　大枣(去核)二枚


水五杯，煮取二杯，渣再煮一杯，分温三服。


八三、脉左弦，暮热早凉，汗解渴饮，少阳疟偏于热重者，青蒿鳖甲汤主之。


少阳切近三阴，立法以一面领邪外出，一面防邪内入为要领。小柴胡汤以柴胡领邪，以人参、大枣、甘草护正;以柴胡清表热，以黄芩、甘草苦甘清里热;半夏、生姜两和肝胃，蠲内饮，宣胃阳，降胃阴，疏肝;用生姜、大枣调和营卫。使表者不争，里者内安，清者清，补者补，升者升，降者降，平者平，故曰和也。青蒿鳖甲汤，用小柴胡法而小变之，却不用小柴胡之药者，小柴胡原为伤寒立方，疟缘于暑湿，其受邪之源，本自不同，故必变通其药味，以同在少阳一经，故不能离其法。青蒿鳖甲汤以青蒿领邪，青蒿较柴胡力软，且芳香逐秽、开络之功则较柴胡有独胜。寒邪伤阳，柴胡汤中之人参、甘草、生姜，皆护阳者也;暑热伤阴，故改用鳖甲护阴，鳖甲乃蠕动之物，且能入阴络搜邪。柴胡汤以胁痛、干呕为饮邪所致，故以姜、半通阳降阴而清饮邪;青蒿鳖甲汤以邪热伤阴，则用知母、花粉以清热邪而止渴，丹皮清少阳血分，桑叶清少阳络中气分。宗古法而变古方者，以邪之偏寒偏热不同也。此叶氏之读古书，善用古方，岂他人之死于句下者，所可同日语哉!

青蒿鳖甲汤方(苦辛咸寒法)


青蒿三钱
 　知母二钱
 　桑叶二钱
 　鳖甲五钱
 　丹皮二钱
 　花粉二钱


水五杯，煮取二杯。疟来前，分二次温服。


八四、少阳疟如伤寒证者，小柴胡汤主之。渴甚者去半夏，加栝蒌根;脉弦迟者，小柴胡加干姜陈皮汤主之。


少阳疟如伤寒少阳证，乃偏于寒重而热轻，故仍从小柴胡法。若内躁渴甚，则去半夏之燥，加栝蒌根生津止渴。脉弦迟则寒更重矣，《金匮》谓脉弦迟者，当温之，故于小柴胡汤内，加干姜、陈皮温中，且能由中达外，使中阳得伸，逐邪外出也。

小柴胡汤方(苦辛甘温法)


柴胡三钱
 　黄芩一钱五分
 　半夏二钱
 　人参一钱
 　炙甘草一钱五分
 　生姜三片
 　大枣(去核)二枚


水五杯，煮取二杯，分二次温服。加减如《伤寒论》中法。渴甚者去半夏，加栝蒌根三钱。

小柴胡加干姜陈皮汤方(苦辛温法)


即于小柴胡汤内，加干姜二钱，陈皮二钱。

水八杯，煮取三杯，分三次，温服。


八五、舌白脘闷，寒起四末，渴喜热饮，湿蕴之故，名曰湿疟，厚朴草果汤主之。


此热少湿多之证。舌白脘闷，皆湿为之也;寒起四末，湿郁脾阳，脾主四肢，故寒起于此;渴，热也，当喜凉饮，而反喜热饮者，湿为阴邪，弥漫于中，喜热以开之也。故方法以苦辛通降，纯用温开，而不必苦寒也。

厚朴草果汤方(苦辛温法)


厚朴一钱五分
 　杏仁一钱五分
 　草果一钱
 　半夏二钱
 茯苓块三钱
 　广皮一钱


水五杯，煮取二杯，分二次温服。

按中焦之疟，脾胃正当其冲。偏于热者胃受之，法则偏于救胃;偏于湿者脾受之，法则偏于救脾。胃，阳腑也，救胃必用甘寒苦寒;脾，阴脏也，救脾必用甘温苦辛。两平者，两救之。本论列疟证，寥寥数则，略备大纲，不能遍载。然于此数条反复对勘，彼此互印，再从上焦篇究来路，下焦篇阅归路，其规矩准绳，亦可知其大略矣。


八六、湿温内蕴，夹杂饮食停滞，气不得运，血不得行，遂成滞下，俗名痢疾，古称重证，以其深入脏腑也。初
 起腹痛胀者易治;日久不痛并不胀者难治。脉小弱者易治;脉实大数者难治。老年久衰，实大小弱并难治;脉调和者易治。日数十行者易治;一、二行或有或无者难治。面色便色鲜明者易治;秽暗者难治。噤口痢属实者尚可治;属虚者难治。先滞
 (俗所谓痢疾)
 后利
 (俗谓之泄泻)
 者易治;先利后滞者难治。先滞后疟者易治;先疟后滞者难治。本年新受者易治;上年伏暑，酒客积热，老年阳虚积湿者难治。季胁少腹无动气疝瘕者易治;有者难治。


此痢疾之大纲。虽罗列难治易治十数条，总不出邪机向外者易治，深入脏络者难治也。谚云:饿不死的伤寒[image: ]
 不死的痢疾。时人解云:凡病伤寒者，当禁其食，令病者饿，则不至与外邪相搏而死也。痢疾日下数十行，下者既多，肠胃空虚，必令病者多食，则不至肠胃尽空而死也。不知此二语，乃古之贤医金针度人处，后人不审病情，不识句读，以致妄解耳。按《内经》热病禁食，在少愈之际，不在受病之初。仲景《伤寒论》中，现有食粥却病之条，但不可食重浊肥腻耳。痢疾、暑湿夹饮食内伤，邪非一端，肠胃均受其殃，古人每云淡薄滋味，如何可以恣食，与邪气团成一片，病久不解耶!吾见痢疾不戒口腹而死者，不可胜数。盖此二语，饿字[image: ]
 字，皆自为一句，谓患伤寒之人，尚知饿而思食，是不死之证;其死者，医杀之也。盖伤寒暴发之病，自外而来，若伤卫而未及于营，病人知饿，病机尚浅，医者助胃气，捍外侮，则愈，故云不死，若不饿则重矣。仲景谓:“风病能食，寒病不能食”是也。痢疾久伏之邪，由内下注，若脏气有余，不肯容留邪气，彼此互争则[image: ]
 ，邪机向外，医者顺水推舟则愈，故云不死。若脏气已虚，纯逊邪气，则不[image: ]
 而寇深矣。


八七、自利不爽，欲作滞下，腹中拘急，小便短者，四苓合芩芍汤主之。


既自利(俗谓泄泻)
 矣，理当快利，而又不爽者何?盖湿中藏热，气为湿热郁伤，而不得畅遂其本性，故滞。脏腑之中，全赖此一气之转输，气既滞矣，焉有不欲作滞下之理乎!曰欲作，作而未遂也;拘急，不爽之象，积滞之情状也;小便短者，湿注大肠，阑门(小肠之末，大肠之始)
 不分水，膀胱不渗湿也。故以四苓散分阑门，通膀胱，开支河，使邪不直注大肠;合芩芍法宣气分，清积滞，预夺其滞下之路也。此乃初起之方，久痢阴伤，不可分利，故方后云:久利不在用之。

按浙人倪涵初，作疟痢三方，于痢疾条下，先立禁汗、禁分利、禁大下、禁温补之法，是诚见世之妄医者，误汗、误下、误分利、误温补，以致沉疴不起，痛心疾首而有是作也。然一概禁之，未免因噎废食，且其三方，亦何能包括痢门诸证，是安于小成，而不深究大体也。瑭勤求古训，静与心谋，以为可汗则汗，可下则下，可清则清，可补则补，一视其证之所现，而不可先有成见也。至于误之一字，医者时刻留心，犹恐思虑不及，学术不到，岂可谬于见闻而不加察哉!

四苓合芩芍汤方(苦辛寒法)


苍术二钱
 　猪苓二钱
 　茯苓二钱
 　泽泻二钱
 　白芍二钱
 　黄芩二钱
 　广皮一钱五分
 　厚朴二钱
 　木香一钱


水五杯，煮取二杯，分二次温服，久痢不在用之。


八八、暑湿风寒杂感，寒热迭作，表证正盛，里证复
 急，腹不和而滞下者，活人败毒散主之。


此证乃内伤水谷之酿湿，外受时令之风湿，中气本自不足之人，又气为湿伤，内外俱急。立方之法，以人参为君，坐镇中州，为督战之帅;以二活、二胡合芎[image: ]
 从半表半里之际领邪出外，喻氏所谓逆流挽舟者此也;以枳壳宣中焦之气，茯苓渗中焦之湿，以桔梗开肺与大肠之痹，甘草和合诸药，乃陷者举之之法，不治痢而治致痢之源，痢之初起，憎寒壮热者，非此不可也。若云统治伤寒、温疫、瘴气则不可。凡病各有所因，岂一方之所得而统之也哉!此方在风湿门中，用处甚多，若湿不兼风而兼热者，即不合拍，奚况温热门乎!世医用此方治温病，已非一日，吾只见其害，未见其利也。

活人败毒散(辛甘温法)


羌活　独活　茯苓　川芎　枳壳　柴胡　人参　前胡　桔梗以上各一两
 　甘草五钱


共为细末，每服二钱，水一杯，生姜三片，煎至七分，顿服之。热毒冲胃禁口者，本方加陈仓米各等分，名仓廪散，服法如前，加一倍，噤口属虚者勿用之。


八九、滞下已成，腹胀痛，加减芩芍汤主之。


此滞下初成之实证，一以疏利肠间湿热为主。

加减芩芍汤方(苦辛寒法)


白芍三钱
 　黄芩二钱
 　黄连一钱五分
 　厚朴二钱
 　木香(
 煨)一钱
 　广皮二钱


水八杯，煮取三杯，分三次温服。忌油腻生冷。

〔加减法〕 肛坠者，加槟榔二钱。腹痛甚欲便，便后痛减，再痛再便者，白滞加附子一钱五分，酒炒大黄三钱;红滞加肉桂一钱五分，酒炒大黄三钱，通爽后即止，不可频下。如积未净，当减其制，红积加归尾一钱五分，红花一钱，桃仁二钱。舌浊脉实有食积者，加楂肉一钱五分，神曲二钱，枳壳一钱五分。湿重者，目黄舌白不渴，加茵陈三钱，白通草一钱，滑石一钱。


九十、滞下湿热内蕴，中焦痞结，神识昏乱，泻心汤主之。


滞下由于湿热内蕴，以致中痞，但以泻心治痞结之所由来，而滞自止矣。

泻心汤(方法并见前)



九一、滞下红白，舌色灰黄，渴不多饮，小溲不利，滑石藿香汤主之。


此暑湿内伏，三焦气机阻窒，故不肯见积治积，乃以辛淡渗湿宣气，芳香利窍，治所以致积之因，庶积滞不期愈而自愈矣。

滑石藿香汤方(辛淡合芳香法)


飞滑石三钱
 　白通草一钱
 　猪苓二钱
 　茯苓皮三钱
 藿香梗二钱
 　厚朴二钱
 　白蔻仁一钱
 　广皮一钱


水五杯，煮取二杯，分二次服。


九二、湿温下利，脱肛，五苓散加寒水石主之。



此急开支河，俾湿去而利自止。


五苓散加寒水石方(辛温淡复寒法)


即于五苓散内加寒水石三钱，如服五苓散法，久痢不在用之。


九三、久痢阳明不阖，人参石脂汤主之。


九窍不和，皆属胃病，久痢胃虚，虚则寒，胃气下溜，故以堵截阳明为法。

人参石脂汤方(辛甘温合涩法，即桃花汤之变法也)


人参三钱
 　赤石脂(细末)三钱
 　炮姜二钱
 　白粳米(炒)一合


水五杯，先煮人参、白米、炮姜令浓，得二杯，后调石脂细末和匀，分二次服。


九四、自利腹满，小便清长，脉濡而小，病在太阴，法当温脏，勿事通腑，加减附子理中汤主之。


此偏于湿，合脏阴无热之证，故以附子理中汤，去甘守之人参、甘草，加通运之茯苓、厚朴。

加减附子理中汤方(苦辛温法)


白术三钱
 　附子二钱
 　干姜二钱
 　茯苓三钱
 　厚朴二钱


水五杯，煮取二杯，分二次温服。


九五、自利不渴者属太阴，甚则哕
 
(俗名呃忒)

 ，冲气逆，急救土败，附子粳米汤主之。


此条较上条更危，上条阴湿与脏阴相合，而脏之真阳未败，此则脏阳结而邪阴与脏阴毫无忌惮，故上条犹系通补，此则纯用守补矣。扶阳抑阴之大法如此。

附子粳米汤方(苦辛热法)


人参三钱
 　附子二钱
 　炙甘草二钱
 　粳米一合
 　干姜二钱


水五杯，煮取二杯，渣再煮一杯，分三次温服。


九六、疟邪热气，内陷变痢，久延时日，脾胃气衰，面浮腹膨，里急肛坠，中虚伏邪，加减小柴胡汤主之。


疟邪在经者多，较之痢邪在脏腑者浅，痢则深于疟矣。内陷云者，由浅入深也。治之之法，不出喻氏逆流挽舟之议，盖陷而入者，仍提而使之出也。故以柴胡由下而上，入深出浅，合黄芩两和阴阳之邪，以人参合谷芽宣补胃阳，丹皮、归、芍内护三阴，谷芽推气分之滞，山楂推血分之滞。谷芽升气分故推谷滞，山楂降血分故推肉滞也。

加减小柴胡汤(苦辛温法)


柴胡三钱
 　黄芩二钱
 　人参一钱
 　丹皮一钱
 　白芍(炒)二钱
 　当归(土炒)一钱五分
 　谷芽一钱五分
 　山楂(炒)一钱五分


水八杯，煮取三杯，分三次温服。


九七、春温内陷下痢，最易厥脱，加减黄连阿胶汤主之。


春温内陷，其为热多湿少明矣。热必伤阴，故立法以救阴为主。救阴之法，岂能出育阴坚阴两法外哉!此黄连之坚阴，阿胶之育阴，所以合而名汤也。从黄连者黄芩，从阿胶者生地、白芍也，炙草则统甘苦而并和之。此下三条，应列下焦，以与诸内陷并观，故列于此。

加减黄连阿胶汤(甘寒苦寒合化阴气法)


黄连三钱
 　阿胶三钱
 　黄芩二钱
 　炒生地四钱
 　生白芍五钱
 　炙甘草一钱五分


水八杯，煮取三杯，分三次温服。


九八、气虚下陷，门户不藏，加减补中益气汤主之。


此邪少虚多，偏于气分之证，故以升补为主。

加减补中益气汤(甘温法)


人参二钱
 　黄芪二钱
 　广皮一钱
 　炙甘草一钱
 　归身二钱
 　炒白芍三钱
 　防风五分
 　升麻三分


水八杯，煮取三杯，分三次温服。


九九、内虚下陷，热利下重，腹痛，脉左小右大，加味白头翁汤主之。


此内虚湿热下陷，将成滞下之方。仲景厥阴篇谓热利下重者，白头翁汤主之。按热注下焦，设不差，必圊脓血;脉右大者，邪从上中而来;左小者，下焦受邪，坚结不散之象。故以白头翁无风而摇者，禀甲乙之气，透发下陷之邪，使之上出;又能有风而静，禀庚辛之气，清能除热，燥能除湿，湿热之积滞去而腹痛自止。秦皮得水木相生之气，色碧而气味苦寒，所以能清肝热。黄连得少阴水精，能清肠澼之热。黄柏得水土之精，渗湿而清热。加黄芩、白芍者，内陷之证，由上而中而下，且右手脉大，上中尚有余邪，故以黄芩清肠胃之热，兼清肌表之热;黄连、黄柏但走中下，黄芩则走中上，盖黄芩手足阳明、手太阴药也;白芍去恶血，生新血，且能调血中之气也。按仲景太阳篇，有表证未罢，误下而成协热下利之证，心下痞硬之寒证，则用桂枝人参汤;脉促之热证，则用葛根黄连黄芩汤，与此不同。

加味白头翁汤(苦寒法)


白头翁三钱
 　秦皮二钱
 　黄连二钱
 　黄柏二钱
 　白芍二钱
 　黄芩三钱


水八杯，煮取三杯，分三次服。

秋　　燥


一百、燥伤胃阴，五汁饮主之，玉竹麦门冬汤亦主之。


五汁饮(方法并见前)


玉竹麦门冬汤(甘寒法)


玉竹三钱
 　麦冬三钱
 　沙参二钱
 　生甘草一钱


水五杯，煮取二杯，分二次服。土虚者，加生扁豆。气虚者，加人参。


一百一、胃液干燥，外感已净者，牛乳饮主之。


此以津血填津血法也。

牛乳饮(甘寒法)


牛乳一杯


重汤炖熟，顿服之，甚者日再服。


一百二、燥证气血两燔者，玉女煎主之。


玉女煎方(见上焦篇)



卷三　下焦篇

风温　温热　温疫　温毒　冬温


一、风温、温热、温疫、温毒、冬温，邪在阳明久羁，或已下，或未下，身热面赤，口干舌燥，甚则齿黑唇裂，脉沉实者，仍可下之;脉虚大，手足心热甚于手足背者，加减复脉汤主之。


温邪久羁中焦阳明阳土，未有不克少阴癸水者，或已下而阴伤，或未下而阴竭。若实证居多，正气未至溃败，脉来沉实有力，尚可假手于一下，即《伤寒论》中急下以存津液之谓。若中无结粪，邪热少而虚热多，其人脉必虚，手足心主里，其热必甚于手足背之主表也。若再下其热，是竭其津而速之死也。故以复脉汤复其津液，阴复则阳留，庶可不至于死也。去参、桂、姜、枣之补阳，加白芍收三阴之阴，故云加减复脉汤。在仲景当日，治伤于寒者之结代，自有取于参、桂、姜、枣，复脉中之阳;今治伤于温者之阳亢阴竭，不得再补其阳也。用古法而不拘用古方，医者之化裁也。


二、温病误表，津液被劫，心中震震，舌强神昏，宜复脉法复其津液，舌上津回则生;汗自出，中无所主者，救逆汤主之。


误表动阳，心气伤则心震，心液伤则舌謇，故宜复脉复其津液也。若伤之太甚，阴阳有脱离之象，复脉亦不胜任，则非救逆不可。


三、温病耳聋，病系少阴，与柴胡汤者必死，六、七日以后，宜复脉辈复其精。


温病无三阳经证，却有阳明腑证(中焦篇已申明腑证之由矣)
 、三阴脏证。盖脏者藏也，藏精者也。温病最善伤精，三阴实当其冲。如阳明结则脾阴伤而不行，脾胃脏腑切近相连，夫累及妻，理固然也，有急下以存津液一法。土实则水虚，浸假而累及少阴矣，耳聋、不卧等证是也。水虚则木强，浸假而累及厥阴矣，目闭、痉厥等证是也。此由上及下，由阳入阴之道路，学者不可不知。按温病耳聋，《灵》、《素》称其必死，岂少阳耳聋，竟至于死耶?《经》谓:肾开窍于耳，脱精者耳聋。盖初则阳火上闭，阴精不得上承，清窍不通，继则阳亢阴竭，若再以小柴胡汤直升少阳，其势必至下竭上厥，不死何待!何时医悉以陶氏《六书》，统治四时一切病证，而不究心于《灵》、《素》、《难经》也哉!瑭于温病六、七日以外，壮火少减，阴火内炽耳聋者，悉以复阴得效。曰宜复脉辈者，不过立法如此，临时对证，加减尽善，是所望于当其任者。


四、劳倦内伤，复感温病，六、七日以外不解者，宜复脉法。


此两感治法也。甘能益气，凡甘皆补，故宜复脉。服二、三帖后，身不热而倦甚，仍加人参。


五、温病已汗而不得汗，已下而热不退，六、七日以外，脉尚躁盛者，重与复脉汤。


已与发汗而不得汗，已与通里而热不除，其为汗下不当可知。脉尚躁盛，邪固不为药衰，正气亦尚能与邪气分争，故须重与复脉，扶正以敌邪，正胜则生矣。


六、温病误用升散，脉结代，甚则脉两至者，重与复脉，虽有他证，后治之。


此留人治病法也。即仲景里急，急当救里之义。


七、汗下后，口燥咽干，神倦欲眠，舌赤苔老，与复脉汤。


在中焦下后与益胃汤，复胃中津液，以邪气未曾深入下焦。若口燥咽干，乃少阴之液无以上供，神昏欲眠，有少阴但欲寐之象，故与复脉。


八、热邪深入，或在少阴，或在厥阴，均宜复脉。


此言复脉为热邪劫阴之总司也。盖少阴藏精，厥阴必待少阴精足而后能生，二经均可主以复脉者，乙癸同源也。

加减复脉汤方(甘润存津法)


炙甘草六钱
 　干地黄六钱(按地黄三种用法:生地者，鲜地黄未
 晒干者也，可入药煮用，可取汁用，其性甘凉，上中焦用以退热存津;干地黄者，乃生地
 晒干，已为丙火炼过，去其寒凉之性，本草称其甘平;熟地制以酒与砂仁，九蒸九
 晒而成，是又以丙火、丁火合炼之也，故其性甘温。奈何今人悉以干地黄为生地，北人并不知世有生地，佥谓干地黄为生地，而曰寒凉，指鹿为马，不可不辨)
 　生白芍六钱
 　麦冬(不去心)五钱
 　阿胶三钱
 　麻仁三钱(按
 柯韵伯谓:旧传麻仁者误，当系枣仁。彼从心悸动三字中看出传写之误，不为无见。今治温热，有取于麻仁甘益气，润去燥，故仍从麻仁)


水八杯，煮取八分三杯，分三次服。剧者加甘草至一两，地黄、白芍八钱，麦冬七钱，日三，夜一服。

救逆汤方(镇摄法)


即于加减复脉汤内去麻仁，加生龙骨四钱，生牡蛎八钱，煎如复脉法。脉虚大欲散者，加人参二钱。


九、下后大便溏甚，周十二时三、四行，脉仍数者，未可与复脉汤，一甲煎主之;服一二日，大便不溏者，可与一甲复脉汤。


下后法当数日不大便，今反溏而频数，非其人真阳素虚，即下之不得其道，有亡阴之虑。若以复脉滑润，是以存阴之品，反为泻阴之用。故以牡蛎一味，单用则力大，既能存阴，又涩大便，且清在里之余热，一物而三用之。

一甲煎(咸寒兼涩法)


生牡蛎二两(碾细)


水八杯，煮取三杯，分温三服。

一甲复脉汤方

即于加减复脉汤内，去麻仁，加牡蛎一两。


十、下焦温病，但大便溏者，即与一甲复脉汤。


温病深入下焦劫阴，必以救阴为急务。然救阴之药多滑润，但见大便溏，不必待日三、四行，即以一甲复脉法，复阴之中，预防泄阴之弊。


十一、少阴温病，真阴欲竭，壮火复炽，心中烦，不得卧者，黄连阿胶汤主之。


按前复脉法为邪少虚多之治。其有阴既亏而实邪正盛，甘草即不合拍。心中烦，阳邪挟心阳独亢于上，心体之阴，无容留之地，故烦杂无奈;不得卧，阳亢不入于阴，阴虚不受阳纳，虽欲卧得乎!此证阴阳各自为道，不相交互，去死不远，故以黄芩从黄连，外泻壮火而内坚真阴;以芍药从阿胶，内护真阴而外扞亢阳。名黄连阿胶汤者，取一刚以御外侮，一柔以护内主之义也。其交关变化神明不测之妙，全在一鸡子黄，前人训鸡子黄，佥谓鸡为巽木，得心之母气，色赤入心，虚则补母而已，理虽至当，殆未尽其妙。盖鸡子黄有地球之象，为血肉有情，生生不已，乃奠安中焦之圣品，有甘草之功能，而灵于甘草;其正中有孔，故能上通心气，下达肾气，居中以达两头，有莲子之妙用;其性和平，能使亢者不争，弱者得振;其气焦臭，故上补心;其味甘咸，故下补肾;再释家有地水风火之喻，此证大风一起，荡然无余，鸡子黄镇定中焦，通彻上下，合阿胶能预熄内风之震动也。然不知人身阴阳相抱之义，必未能识仲景用鸡子黄之妙，谨将人身阴阳生死寤寐图形，开列于后，以便学者入道有阶也。

黄连阿胶汤方(苦甘咸寒法)


黄连四钱
 　黄芩一钱
 　阿胶三钱
 　白芍一钱
 　鸡子黄二枚


水八杯，先煮三物，取三杯，去滓，内胶烊尽，再内鸡子黄，搅令相得，日三服。


十二、夜热早凉，热退无汗，热自阴来者，青蒿鳖甲汤主之。


夜行阴分而热，日行阳分而凉，邪气深伏阴分可知;热退无汗，邪不出表而仍归阴分，更可知矣，故曰热自阴分而来，非上中焦之阳热也。邪气深伏阴分，混处气血之中，不能纯用养阴，又非壮火，更不得任用苦燥。故以鳖甲蠕动之物，入肝经至阴之分，既能养阴，又能入络搜邪;以青蒿芳香透络，从少阳领邪外出;细生地清阴络之热;丹皮泻血中之伏火;知母者，知病之母也，佐鳖甲、青蒿而成搜剔之功焉。再此方有先入后出之妙，青蒿不能直入阴分，有鳖甲领之入也;鳖甲不能独出阳分，有青蒿领之出也。

青蒿鳖甲汤方(辛凉合甘寒法)


青蒿二钱
 　鳖甲五钱
 　细生地四钱
 　知母二钱
 　丹皮三钱


水五杯，煮取二杯，日再服。


十三、热邪深入下焦，脉沉数，舌干齿黑，手指但觉蠕动，急防痉厥，二甲复脉汤主之。


此示人痉厥之渐也。温病七、八日以后，热深不解，口中津液干涸，但觉手指掣动，即当防其痉厥，不必俟其已厥而后治也。故以复脉育阴，加入介属潜阳，使阴阳交纽，庶厥不可作也。

二甲复脉汤方(咸寒甘润法)


即于加减复脉汤内，加生牡蛎五钱，生鳖甲八钱。


十四、下焦温病，热深厥甚，脉细促，心中憺憺大动，甚则心中痛者，三甲复脉汤主之。


前二甲复脉，防痉厥之渐，即痉厥已作，亦可以二甲复脉止厥。兹又加龟板名三甲者，以心中大动，甚则痛而然也。心中动者，火以水为体，肝风鸱张，立刻有吸尽西江之势，肾水本虚，不能济肝而后发痉，既痉而水难猝补，心之本体欲失，故憺憺然而大动也。甚则痛者，“阴维为病主心痛”，此证热久伤阴，八脉丽于肝肾，肝肾虚而累及阴维故心痛，非如寒气客于心胸之心痛，可用温通。故以镇肾气、补任脉、通阴维之龟板止心痛，合入肝搜邪之二甲，相济成功也。

三甲复脉汤方(同二甲汤法)


即于二甲复脉汤内，加生龟板一两。


十五、既厥且哕(俗名呃忒)，脉细而劲，小定风珠主之。


温邪久踞下焦，烁肝液为厥，扰冲脉为哕，脉阴阳俱减则细，肝木横强则劲。故以鸡子黄实土而定内风;龟板补任(谓任脉)
 而镇冲脉;阿胶沉降，补液而息肝风;淡菜生于咸水之中而能淡，外偶内奇，有坎卦之象，能补阴中之真阳，其形翕合，故又能潜真阳之上动;童便以浊液仍归浊道，用以为使也。名定风珠者，以鸡子黄宛如珠形，得巽木之精，而能息肝风，肝为巽木，巽为风也。龟亦有珠，具真武之德而镇震木。震为雷，在人为胆，雷动未有无风者，雷静而风亦静矣。亢阳直上巅顶，龙上于天也，制龙者，龟也。古者豢龙御龙之法，失传已久，其大要不出乎此。

小定风珠方(甘寒咸法)


鸡子黄(生用)一枚
 　真阿胶二钱
 　生龟板六钱
 　童便一杯
 　淡菜三钱


水五杯，先煮龟板、淡菜得二杯，去滓，入阿胶，上火烊化，内鸡子黄，搅令相得，再冲童便，顿服之。


十六、热邪久羁，吸烁真阴，或因误表，或因妄攻，神倦瘛疭，脉气虚弱，舌绛苔少，时时欲脱者，大定风珠主之。


此邪气已去八、九，真阴仅存一、二之治也。观脉虚苔少可知，故以大队浓浊填阴塞隙，介属潜阳镇定。以鸡子黄一味，从足太阴，下安足三阴，上济手三阴，使上下交合，阴得安其位，斯阳可立根基，俾阴阳有眷属一家之义，庶可不致绝脱欤!

大定风珠方(酸甘咸法)


生白芍六钱
 　阿胶三钱
 　生龟板四钱
 　干地黄六钱
 麻仁二钱
 　五味子二钱
 　生牡蛎四钱
 　麦冬(连心)六钱
 炙甘草四钱
 　鸡子黄(生)二枚
 　鳖甲(生)四钱


水八杯，煮取三杯，去滓，再入鸡子黄，搅令相得，分三次服。喘加人参，自汗者加龙骨、人参、小麦，悸者加茯神、人参、小麦。


十七、壮火尚盛者，不得用定风珠、复脉。邪少虚多者，不得用黄连阿胶汤。阴虚欲痉者，不得用青蒿鳖甲汤。


此诸方之禁也。前数方虽皆为存阴退热而设，其中有以补阴之品，为退热之用者;有一面补阴，一面搜邪者;有一面填阴，一面护阳者;各宜心领神会，不可混也。


十八、痉厥神昏，舌短，烦躁，手少阴证未罢者，先与牛黄、紫雪辈，开窍搜邪;再与复脉汤存阴，三甲潜阳。临
 证细参，勿致倒乱。


痉厥神昏，舌謇烦躁，统而言之为厥阴证。然有手经、足经之分:在上焦以清邪为主，清邪之后，必继以存阴;在下焦以存阴为主，存阴之先，若邪尚有余，必先以搜邪。手少阴证未罢，如寸脉大，口气重，颧赤，白睛赤，热壮之类。


十九、邪气久羁，肌肤甲错，或因下后邪欲溃，或因存阴得液蒸汗，正气已虚，不能即出，阴阳互争而战者，欲作战汗也，复脉汤热饮之。虚盛者加人参。肌肉尚盛者，但令静，勿妄动也。


按伤寒汗解必在下前，温病多在下后。缚解而后得汗，诚有如吴又可所云者。凡欲汗者，必当先烦，乃有汗而解。若正虚邪重，或邪已深入下焦，得下后里通;或因津液枯燥，服存阴药，液增欲汗，邪正努力纷争，则作战汗，战之得汗则生，汗不得出则死。此系生死关头，在顷刻之间。战者，阳极而似阴也，肌肤业已甲错，其津液之枯燥，固不待言。故以复脉加人参助其一臂之力，送汗出表。若其人肌肤尚厚，未至大虚者，无取复脉之助正，但当听其自然，勿事骚扰可耳，次日再议补阴未迟。


二十、时欲漱口不欲咽，大便黑而易者，有瘀血也，犀角地黄汤主之。


邪在血分，不欲饮水，热邪燥液口干，又欲求救于水，故但欲漱口，不欲咽也。瘀血溢于肠间，血色久瘀则黑，血性柔润，故大便黑而易也。犀角味咸，入下焦血分以清热，地黄去积聚而补阴，白芍去恶血，生新血，丹皮泻血中伏火，此蓄血自得下行，故用此轻剂以调之也。

犀角地黄汤方(甘咸微苦法)


干地黄一两
 　生白芍三钱
 　丹皮三钱
 　犀角三钱


水五杯，煮取二杯，分二次服，渣再煮一杯服


二十一、少腹坚满，小便自利，夜热昼凉，大便闭，脉沉实者，蓄血也，桃仁承气汤主之，甚则抵当汤。


少腹坚满，法当小便不利，今反自利，则非膀胱气闭可知。夜热者，阴热也;昼凉者，邪气隐伏阴分也;大便闭者，血分结也。故以桃仁承气通血分之闭结也。若闭结太甚，桃仁承气不得行，则非抵当不可，然不可轻用，不得不备一法耳。

桃仁承气汤方(苦辛咸寒法)


大黄五钱
 　芒硝二钱
 　桃仁三钱
 　当归三钱
 　芍药三钱
 　丹皮三钱


水八杯，煮取三杯，先服一杯，得下止后服，不知，再服。

抵当汤方(飞走攻络苦咸法)


大黄五钱
 　虻虫(炙干为末)二十枚
 　桃仁五钱
 　水蛭(炙干为末)五分


水八杯，煮取三杯，先服一杯，得下止后服，不知，再服。


二十二、温病脉，法当数，今反不数而濡小者，热撤里虚也。里虚下利稀水，或便脓血者，桃花汤主之。


温病之脉本数，因用清热药撤其热，热撤里虚，脉见濡小，下焦空虚则寒，即不下利，亦当温补，况又下利稀水脓血乎!故用少阴自利，关闸不藏，堵截阳明法。

桃花汤方(甘温兼涩法)


赤石脂一两(半整用煎，半为细末调)
 　炮姜五钱
 　白粳米二合


水八杯，煮取三杯，去渣，入石脂末一钱五分，分三次服。若一服愈，余勿服。虚甚者加人参。


二十三、温病七、八日以后，脉虚数，舌绛苔少，下利日数十行，完谷不化，身虽热者，桃花粥主之。


上条以脉不数而濡小，下利稀水，定其为虚寒而用温涩。此条脉虽数而日下数十行，至于完谷不化，其里邪已为泄泻下行殆尽。完谷不化，脾阳下陷，火灭之象;脉虽数而虚，苔化而少，身虽余热未退，亦虚热也，纯系关闸不藏见证，补之稍缓则脱。故改桃花汤为粥，取其逗留中焦之意，此条认定完谷不化四字要紧。

桃花粥方(甘温兼涩法)


人参三钱
 　炙甘草三钱
 　赤石脂六钱(细末)
 　白粳米二合


水十杯，先煮参、草得六杯，去渣，再入粳米煮得三杯，纳石脂末三钱，顿服之。利不止，再服第二杯，如上法;利止停后服。或先因过用寒凉脉不数、身不热者，加干姜三钱。


二十四、温病少阴下利，咽痛，胸满，心烦者，猪肤汤主之。


此《伤寒论》原文。按温病热入少阴，逼液下走，自利咽痛，亦复不少，故采录于此。柯氏云:少阴下利，下焦虚矣。少阴脉循喉咙，其支者出络心，注胸中，咽痛胸满心烦者，肾火不藏，循经而上走于阳分也;阳并于上，阴并于下，火不下交于肾，水不上承于心，此未济之象。猪为水畜而津液在肤，用其肤以除上浮之虚火，佐白蜜、白粉之甘，泻心润肺而和脾，滋化源，培母气，水升火降，上热自除，而下利自止矣。

猪肤汤方(甘润法)


猪肤一斤(用白皮从内刮去肥，令如
 纸薄)


上一味，以水一斗，煮取五升，去渣，加白蜜一升，白米粉五合，熬香，和令相得。


二十五、温病少阴咽痛者，可与甘草汤;不差者，与桔梗汤。


柯氏云:但咽痛而无下利、胸满、心烦等证，但甘以缓之足矣。不差者，配以桔梗，辛以散之也。其热微，故用此轻剂耳。

甘草汤方(甘缓法)


甘草二两


上一味，以水三升，煮取一升半，去渣，分温再服。

桔梗汤方(苦辛甘开提法)


甘草二两
 　桔梗二两


法同前。


二十六、温病入少阴，呕而咽中伤，生疮不能语，声不出者，苦酒汤主之。


王氏晋三云:苦酒汤治少阴水亏不能上济君火，而咽生疮声不出者。疮者，疳也。半夏之辛滑，佐以鸡子清之甘润，有利窍通声之功，无燥津涸液之虑。然半夏之功能，全赖苦酒，摄入阴分，劫涎敛疮，即阴火沸腾，亦可因苦酒而降矣，故以为名。

苦酒汤方(酸甘微辛法)


半夏(制)二钱
 　鸡子一枚(去黄，内上苦酒鸡子壳中)


上二味，内半夏着苦酒中，以鸡子壳置刀环中，安火上，令三沸，去渣，少少含咽之。不差，更作三剂。


二十七、妇女温病，经水适来，脉数耳聋，干呕烦渴，辛凉退热，兼清血分，甚至十数日不解，邪陷发痉者，竹叶玉女煎主之。


此与两感证同法。辛凉解肌，兼清血分者，所以补上中焦之未备;甚至十数日不解，邪陷发痉，外热未除，里热又急，故以玉女煎加竹叶，两清表里之热。

竹叶玉女煎方(辛凉合甘寒微苦法)


生石膏六钱
 　干地黄四钱
 　麦冬四钱
 　知母二钱
 　牛膝二钱
 　竹叶三钱


水八杯，先煮石膏、地黄得五杯，再入余四味，煮成二杯，先服一杯，候六时复之，病解停后服，不解再服(上焦
 用玉女煎去牛膝者，以牛膝为下焦药，不得引邪深入也。兹在下焦，故仍用之)。



二十八、热入血室，医与两清气血，邪去其半，脉数，余邪不解者，护阳和阴汤主之。


此系承上条而言之也。大凡体质素虚之人，驱邪及半，必兼护养元气，仍佐清邪，故以参、甘护元阳，而以白芍、麦冬、生地，和阴清邪也。

护阳和阴汤方(甘凉甘温复法，偏于甘凉，即复脉汤法也)


白芍五钱
 　炙甘草二钱
 　人参二钱
 　麦冬(连心炒)二钱
 　干地黄(炒)三钱


水五杯，煮取二杯，分二次温服。


二十九、热入血室，邪去八、九，右脉虚数，暮微寒热者，加减复脉汤，仍用参主之。


此热入血室之邪少虚多，亦以复脉为主法。脉右虚数，是邪不独在血分，故仍用参以补气。暮微寒热，不可认作邪实，乃气血俱虚，营卫不和之故。

加减复脉汤仍用参方

即于前复脉汤内，加人参三钱。


三十、热病经水适至，十余日不解，舌萎饮冷，心烦热，神气忽清忽乱，脉右长左沉，瘀热在里也，加减桃仁承气汤主之。


前条十数日不解用玉女煎者，以气分之邪尚多，故用气血两解。此条以脉左沉，不与右之长同，而神气忽乱，定其为蓄血，故以逐血分瘀热为急务也。

加减桃仁承气汤方(苦辛走络法)


大黄(制)三钱
 　桃仁(炒)三钱
 　细生地六钱
 　丹皮四钱
 　泽兰二钱
 　人中白二钱


水八杯，煮取三杯，先服一杯，候六时，得下黑血，下后神清渴减，止后服。不知，渐进。

按邵新甫云:考热入血室，《金匮》有五法:第一条主小柴胡，因寒热而用，虽经水适断，急提少阳之邪，勿令下陷为最。第二条伤寒发热，经水适来，已现昼明夜剧，谵语见鬼，恐人认阳明实证，故有无犯胃气及上二焦之戒。第三条中风寒热，经水适来，七、八日脉迟身凉，胸胁满如结胸状，谵语者，显无表证，全露热入血室之候，自当急刺期门，使人知针力比药力尤捷。第四条阳明病下血谵语，但头汗出，亦为热入血室，亦刺期门，汗出而愈。第五条明其一证而有别因为害，如痰潮上脘，昏冒不知，当先化其痰，后除其热。仲景教人当知变通，故不厌推广其义，乃今人一遇是证，不辨热入之轻重，血室之盈亏，遽与小柴胡汤，贻害必多。要之热甚而血瘀者，与桃仁承气及山甲、归尾之属;血舍空而热者用犀角地黄汤，加丹参、木通之属;表邪未尽而表证仍兼者，不妨借温通为使;血结胸，有桂枝红花汤，参入海蛤、桃仁之治;昏狂甚，进牛黄膏。调入清气化结之煎。再观叶案中有两解气血燔蒸之玉女煎法;热甚阴伤，有育阴养气之复脉法;又有护阴涤热之缓攻法。先圣后贤，其治条分缕析，学者审证定方，慎毋拘乎柴胡一法也。


三十一、温病愈后，嗽稀痰而不咳，彻夜不寐者，半夏汤主之。


此中焦阳气素虚之人，偶感温病，医以辛凉甘寒，或苦寒清温热，不知十衰七、八之戒，用药过剂，以致中焦反停寒饮，令胃不和，故不寐也。《素问》云:胃不和则卧不安，饮以半夏汤，覆杯则寐。盖阳气下交于阴则寐，胃居中焦，为阳气下交之道路，中寒饮聚，致令阳气欲下交而无路可循，故不寐也。半夏逐痰饮而和胃，秫米秉燥金之气而成，故能补阳明燥气之不及而渗其饮，饮退则胃和，寐可立至，故曰覆杯则寐也。

半夏汤(辛甘淡法)


半夏(制)八钱
 　秫米二两(即俗所谓高
 粮是也，古人谓之
 稷，今或名为芦
 稷，如南方难得，则以薏仁代之。)


水八杯，煮取三杯，分三次温服。


三十二、饮退则寐，舌滑，食不进者，半夏桂枝汤
 主之。


此以胃腑虽和，营卫不和，阳未卒复，故以前半夏汤合桂枝汤，调其营卫，和其中阳，自能食也。

半夏桂枝汤方(辛温甘淡法)


半夏六钱
 　秫米一两
 　白芍六钱
 　桂枝四钱(虽云桂枝汤，却用小建中汤法。桂枝少于白芍者，表里异治也)
 　炙甘草一钱
 　生姜三钱
 　大枣(去核)二枚


水八杯，煮取三杯，分温三服。


三十三、温病解后，脉迟，身凉如水，冷汗自出者，桂枝汤主之。


此亦阳气素虚之体质，热邪甫退，即露阳虚，故以桂枝汤复其阳也。

桂枝汤方(见上焦篇。但此处用桂枝，分量与芍药等，不必多于芍药也;亦不必
 啜粥再令汗出，即仲景以桂枝汤小和之法是也)



三十四、温病愈后，面色萎黄，舌淡，不欲饮水，脉迟而弦，不食者，小建中汤主之。


此亦阳虚之质也，故以小建中，小小建其中焦之阳气，中阳复则能食，能食则诸阳皆可复也。

小建中汤方(甘温法)


白芍(酒炒)六钱
 　桂枝四钱
 　甘草(炙)三钱
 　生姜三钱
 　大枣(去核)二枚
 　胶饴五钱


水八杯，煮取三杯，去渣，入胶饴，上火烊化，分温三服。


三十五、温病愈后，或一月，至一年，面微赤，脉数，暮热，常思饮不欲食者，五汁饮主之，牛乳饮亦主之。病后
 肌肤枯燥，小便溺管痛，或微燥咳，或不思食，皆胃阴虚也，与益胃、五汁辈。


前复脉等汤，复下焦之阴。此由中焦胃用之阴不降，胃体之阳独亢，故以甘润法救胃用，配胃体，则自然欲食，断不可与俗套开胃健食之辛燥药，致令燥咳成痨也。

五汁饮、牛乳饮方(并见前秋燥门)


益胃汤(见中焦篇)


按吴又可云:“病后与其调理不善，莫若静以待动”，是不知要领之言也。夫病后调理，较易于治病，岂有能治病，反不能调理之理乎!但病后调理，不轻于治病，若其治病之初，未曾犯逆，处处得法，轻者三、五日而解，重者七、八日而解，解后无余邪，病者未受大伤，原可不必以药调理，但以饮食调理足矣，《经》所谓食养尽之是也。若病之始受既重，医者又有误表、误攻、误燥、误凉之弊，遗殃于病者之气血，将见外感变而为内伤矣。全赖医者善补其过(谓未犯他医之逆;或其人阳素虚，阴素亏;或前因邪气太盛，故剂不得不重;或本虚邪不能张，须随清随补之类)
 ，而补人之过(谓已犯前医之治逆)
 ，退杀气(谓余邪或药伤)
 ，迎生气(或养胃阴，或护胃阳，或填肾阴，或兼固肾阳，以迎其先后天之
 生气)
 ，活人于万全，岂得听之而已哉!万一变生不测，推委于病者之家，能不愧于心乎!至调理大要，温病后一以养阴为主。饮食之坚硬浓厚者，不可骤进。间有阳气素虚之体质，热病一退，即露旧亏，又不可固执养阴之说，而灭其阳火。故本论中焦篇列益胃、增液、清燥等汤，下焦篇列复脉、三甲、五汁等复阴之法，乃热病调理之常理也。下焦篇又列建中、半夏、桂枝数法，以为阳气素虚，或误伤凉药之用，乃其变也。《经》所谓:“有者求之，无者求之，微者责之，盛者责之”，全赖司其任者，心诚求之也。


暑温　伏暑


三十六、暑邪深入少阴消渴者，连梅汤主之;入厥阴麻痹者，连梅汤主之;心热烦躁神迷甚者，先与紫雪丹，再与连梅汤。


肾主五液而恶燥，暑先入心，助心火独亢于上，肾液不供，故消渴也。再心与肾均为少阴，主火，暑为火邪，以火从火，二火相搏，水难为济，不消渴得乎!以黄连泻壮火，使不烁津，以乌梅之酸以生津，合黄连酸苦为阴;以色黑沉降之阿胶救肾水，麦冬、生地合乌梅酸甘化阴，庶消渴可止也。肝主筋而受液于肾，热邪伤阴，筋经无所秉受，故麻痹也。再包络与肝均为厥阴，主风木，暑先入心，包络代受，风火相搏，不麻痹得乎!以黄连泻克水之火，以乌梅得木气之先，补肝之正，阿胶增液而息肝风，冬、地补水以柔木，庶麻痹可止也。心热烦躁神迷甚，先与紫雪丹者，开暑邪之出路，俾梅、连有入路也。

连梅汤方(酸甘化阴酸苦泄热法)


云连二钱
 　乌梅(去核)三钱
 　麦冬(连心)三钱
 　生地三钱
 　阿胶二钱


水五杯，煮取二杯，分二次服。脉虚大而芤者，加人参。


三十七、暑邪深入厥阴，舌灰，消渴，心下板实，呕恶吐蛔，寒热，下利血水，甚至声音不出，上下格拒者，椒梅汤主之。


此土败木乘，正虚邪炽，最危之候。故以酸苦泄热，辅正驱邪立法，据理制方，冀其转关耳。

椒梅汤方(酸苦复辛甘法，即仲景乌梅圆法也，方义已见中焦篇)。


黄连二钱
 　黄芩二钱
 　干姜二钱
 　白芍(生)三钱
 　川椒(炒黑)三钱
 　乌梅(去核)三钱
 　人参二钱
 　枳实一钱五分
 　半夏二钱


水八杯，煮取三杯，分三次服。


三十八、暑邪误治，胃口伤残，延及中下，气塞填胸，燥乱口渴，邪结内踞，清浊交混者，来复丹主之。


此正气误伤于药，邪气得以窃据于中，固结而不可解，攻补难施之危证，勉立旋转清浊一法耳。

来复丹方(酸温法)


太阴元精石一两
 　舶上硫黄一两
 　硝石一两(同硫黄为末，微火炒结砂子大)
 　橘红二钱
 　青皮(去白)二钱
 　五灵脂二钱(澄去砂，炒令
 烟尽)


〔方论〕 晋三王氏云:《易》言一阳来复于下，在人则为少阳生气所出之脏。病上盛下虚，则阳气去，生气竭，此丹能复阳于下，故曰来复。元精石乃盐卤至阴之精，硫黄乃纯阳石火之精，寒热相配，阴阳互济，有扶危拯逆之功;硝石化硫为水，亦可佐元、硫以降逆;灵脂引经入肝最速，能引石性内走厥阴，外达少阳，以交阴阳之枢纽;使以橘红、青皮者，纳气必先利气，用以为肝胆之向导也。


三十九、暑邪久热，寝不安，食不甘，神识不清，阴液元气两伤者，三才汤主之。


凡热病久入下焦，消烁真阴，必以复阴为主。其或元气亦伤，又必兼护其阳。三才汤两复阴阳，而偏于复阴为多者也。温热、温疫末传，邪退八、九之际，亦有用处。暑温末传，亦有用复脉、三甲、黄连阿胶等汤之处。彼此互参，勿得偏执。盖暑温不列于诸温之内，而另立一门者，以后夏至为病暑，湿气大动，不兼湿不得名暑温，仍归温热门矣。既兼湿，则受病之初，自不得与诸温同法，若病至末传，湿邪已化，惟余热伤之际，其大略多与诸温同法，其不同者，前后数条，已另立法矣。

三才汤方(甘凉法)


人参三钱
 　天冬二钱
 　干地黄五钱


水五杯，浓煎两杯，分二次温服。欲复阴者，加麦冬、五味子。欲复阳者，加茯苓、炙甘草。


四十、蓄血，热入血室，与温热同法。



四十一、伏暑、湿温胁痛，或咳，或不咳，无寒，但潮热，或竟寒热如疟状，不可误认柴胡证，香附旋覆花汤主之;久不解者，间用控涎丹。


按伏暑、湿温，积留支饮，悬于胁下，而成胁痛之证甚多，即《金匮》水在肝而用十枣之证。彼因里水久积，非峻攻不可;此因时令之邪，与里水新搏，其根不固，不必用十枣之太峻。只以香附、旋覆，善通肝络而逐胁下之饮;苏子、杏仁，降肺气而化饮;所谓建金以平木;广皮、半夏消痰饮之正;茯苓、薏仁开太阳而合阳明，所谓治水者必实土，中流涨者开支河之法也。用之得当，不过三、五日自愈。其或前医不识病因，不合治法，致使水无出路，久居胁下，恐成悬饮内痛之证，为患非轻，虽不必用十枣之峻，然不能出其范围，故改用陈无择之控涎丹，缓攻其饮。

香附旋覆花汤方(苦辛淡合芳香开络法)


生香附三钱
 　旋覆花(绢包)三钱
 　苏子霜三钱
 　广皮二钱
 　半夏五钱
 　茯苓块三钱
 　薏仁五钱


水八杯，煮取三杯，分三次温服。腹满者，加厚朴;痛甚者，加降香末。

控涎丹方(苦寒从治法)


痰饮，阴病也。以苦寒治阴病，所谓求其属以衰之是也。按肾经以脏而言，属水，其味咸，其气寒;以经而言，属少阴，主火，其味苦，其气化燥热。肾主水，故苦寒为水之属，不独咸寒为水之属也，盖真阳藏之于肾，故肾与心并称少阴，而并主火也，知此理则知用苦寒、咸寒之法矣。泻火之有余用苦寒，寒能制火，苦从火化，正治之中，亦有从治;泻水之太过，亦用苦寒，寒从水气，苦从火味，从治之中，亦有正治，所谓水火各造其偏之极，皆相似也。苦咸寒治火之有余、水之不足为正治，亦有治水之有余、火之不足者，如介属芒硝并能行水，水行则火复，乃从治也。

甘遂(去心制)
 　大戟(去皮制)
 　白芥子

上等分为细末，神曲糊为丸，梧子大，每服九丸，姜汤下，壮者加之，羸者减之，以知为度。


寒　　湿

(便血、咳嗽、疝瘕附)


四十二、湿之为物也，在天之阳时为雨露，阴时为霜雪，在山为泉，在川为水，包含于土中者为湿。其在人身也，上焦与肺合，中焦与脾合，其流于下焦也，与少阴癸
 水合。


此统举湿在天地人身之大纲，异出同源，以明土为杂气，水为天一所生，无处不合者也。上焦与肺合者，肺主太阴湿土之气，肺病湿则气不得化，有霿雾之象，向之火制金者，今反水克火矣，故肺病而心亦病也。观《素问》寒水司天之年，则曰阳气不令，湿土司天之年，则曰阳光不治自知，故上焦一以开肺气救心阳为治。中焦与脾合者，脾主湿土之质，为受湿之区，故中焦湿证最多;脾与胃为夫妻，脾病而胃不能独治，再胃之脏象为土，土恶湿也，故开沟渠，运中阳，崇刚土，作堤防之治，悉载中焦。上中不治，其势必流于下焦。《易》曰:水流湿，《素问》曰:湿伤于下。下焦乃少阴癸水，湿之质即水也，焉得不与肾水相合。吾见湿流下焦，邪水旺一分，正水反亏一分，正愈亏而邪愈旺，不可为矣。夫肾之真水，生于一阳，坎中满也，故治少阴之湿，一以护肾阳，使火能生土为主;肾与膀胱为夫妻，泄膀胱之积水，从下治，亦所以安肾中真阳也。脾为肾之上游，升脾阳，从上治，亦所以使水不没肾中真阳也。其病厥阴也奈何?盖水能生木，水太过，木反不生，木无生气，自失其疏泄之任，《经》有“风湿交争，风不胜湿”之文，可知湿土太过，则风木亦有不胜之时，故治厥阴之湿，以复其风木之本性，使能疏泄为主也。

本论原以温热为主，而类及于四时杂感。以宋元以来，不明仲景伤寒一书专为伤寒而设，乃以伤寒一书，应四时无穷之变，殊不合拍，遂至人著一书，而悉以伤寒名书。陶氏则以一人而屡著伤寒书，且多立妄诞不经名色，使后世学者，如行昏雾之中，渺不自觉其身之坠于渊也。今胪列四时杂感，春温、夏热、长夏暑湿、秋燥、冬寒，得其要领，效如反掌。夫春温、夏热、秋燥，所伤皆阴液也，学者苟能时时预护，处处堤防，岂复有精竭人亡之虑。伤寒所伤者阳气也，学者诚能保护得法，自无寒化热而伤阴，水负火而难救之虞。即使有受伤处，临证者知何者当护阳，何者当救阴，何者当先护阳，何者当先救阴，因端竟委，可备知终始而超道妙之神。瑭所以三致意者，乃在湿温一证。盖土为杂气，寄旺四时，藏垢纳污，无所不受，其间错综变化，不可枚举。其在上焦也，如伤寒;其在下焦也，如内伤;其在中焦也，或如外感，或如内伤。至人之受病也，亦有外感，亦有内伤，使学者心摇目眩，无从捉摸。其变证也，则有湿痹、水气、咳嗽、痰饮、黄汗、黄瘅、肿胀、疟疾、痢疾、淋症、带症、便血、疝气、痔疮、痈脓等证，较之风火燥寒四门之中，倍而又倍，苟非条分缕析，体贴入微，未有不张冠李戴者。


四十三、湿久不治，伏足少阴，舌白身痛，足跗浮肿，鹿附汤主之。


湿伏少阴，故以鹿茸补督脉之阳。督脉根于少阴，所谓八脉丽于肝肾也;督脉总督诸阳，此阳一升，则诸阳听令。附子补肾中真阳，通行十二经，佐之以菟丝，凭空行气而升发少阴，则身痛可休。独以一味草果，温太阴独胜之寒以醒脾阳，则地气上蒸天气之白苔可除;且草果，子也，凡子皆达下焦。以茯苓淡渗，佐附子开膀胱，小便得利，而跗肿可愈矣。

鹿附汤方(苦辛咸法)


鹿茸五钱
 　附子三钱
 　草果一钱
 　菟丝子三钱
 　茯苓五钱


水五杯，煮取二杯，日再服，渣再煮一杯服。


四十四、湿久，脾阳消乏，肾阳亦惫者，安肾汤主之。


凡肾阳惫者，必补督脉，故以鹿茸为君，附子、韭子等补肾中真阳;但以苓、术二味，渗湿而补脾阳，釜底增薪法也(其曰安肾者，肾以阳为体，体立而用安矣)。


安肾汤方(辛甘温法)


鹿茸三钱
 　胡芦巴三钱
 　补骨脂三钱
 　韭子一钱
 　大茴香二钱
 　附子二钱
 　茅术二钱
 　茯苓三钱
 　菟丝子三钱


水八杯，煮取三杯，分三次服。大便溏者，加赤石脂。久病恶汤者，可用贰拾分作丸。


四十五、湿久伤阳，痿弱不振，肢体麻痹，痔疮下血，术附姜苓汤主之。


按痔疮有寒湿、热湿之分，下血亦有寒湿、热湿之分，本论不及备载，但载寒湿痔疮下血者，以世医但知有热湿痔疮下血，悉以槐花、地榆从事，并不知有寒湿之因，畏姜、附如虎，故因下焦寒湿而类及之，方则两补脾肾两阳也。

术附姜苓汤方(辛温苦淡法)


生白术五钱
 　附子三钱
 　干姜三钱
 　茯苓五钱


水五杯，煮取二杯，日再服。


四十六、先便后血，小肠寒湿，黄土汤主之。


此因上条而类及，以补偏救弊也，义见前条注下。前方纯用刚者，此方则以刚药健脾而渗湿，柔药保肝肾之阴，而补丧失之血，刚柔相济，又立一法，以开学者门径。后世黑地黄丸法，盖仿诸此。

黄土汤方(甘苦合用刚柔互济法)


甘草三两
 　干地黄三两
 　白术三两
 　附子(炮)三两
 阿胶三两
 　黄芩三两
 　灶中黄土半斤


水八升，煮取二升，分温二服(分量服法，悉录古方，未
 敢增减，用者自行斟酌可也)。



四十七、秋湿内伏，冬寒外加，脉紧无汗，恶寒身痛，喘咳稀痰，胸满，舌白滑，恶水不欲饮，甚则倚息不得卧，腹中微胀，小青龙汤主之;脉数有汗，小青龙去麻、辛主之;大汗出者，倍桂枝，减干姜，加麻黄根。


此条以《经》有“秋伤于湿，冬生咳嗽”之明文，故补三焦饮症数则，略示门径。按《经》谓“秋伤于湿”者，以长夏湿土之气，介在夏秋之间，七月大火西流，月建申，申者，阳气毕伸也，湿无阳气不发，阳伸之极，湿发亦重，人感此而至冬日寒水司令，湿水同体相搏而病矣。喻氏擅改经文，谓湿曰燥者，不明六气运行之道。如大寒，冬令也，厥阴气至而纸鸢起矣。四月，夏令也，古谓首夏犹清和，俗谓四月为麦秀寒，均谓时虽夏令，风木之气犹未尽灭也。他令仿此。至于湿土寄旺四时，虽在冬令，朱子谓“将大雨雪，必先微温”，盖微温则阳气通，阳通则湿行，湿行而雪势成矣，况秋日竟无湿气乎!此其间有说焉，《经》所言之秋，指中秋以前而言，秋之前半截也;喻氏所指之秋，指秋分以后而言，秋之后半截也。古脱燥论，盖世远年湮，残缺脱简耳。喻氏补论诚是，但不应擅改经文，竟崇己说，而不体之日月运行，寒暑倚伏之理与气也。喻氏学问诚高，特霸气未消，其温病论亦犯此病。学者遇咳嗽之证，兼合脉色，以详察其何因，为湿，为燥，为风，为火，为阴虚，为阳弱，为前候伏气，为现行时令，为外感而发动内伤，为内伤而招引外感，历历分明。或当用温用凉，用补用泻，或寓补于泻，或寓泻于补，择用先师何法何方，妙手空空，毫无成见，因物付物，自无差忒矣。即如此症，以喘咳痰稀，不欲饮水，胸满腹胀，舌白，定其为伏湿痰饮所致。以脉紧无汗，为遇寒而发，故用仲景先师辛温甘酸之小青龙，外发寒而内蠲饮，龙行而火随，故寒可去;龙动而水行，故饮可蠲。以自汗脉数(此因饮邪上冲肺气之数，不可认为火数)
 ，为遇风而发，不可再行误汗伤阳，使饮无畏忌，故去汤中之麻黄、细辛，发太阳、少阴之表者。倍桂枝以安其表。汗甚则以麻黄根收表疏之汗。夫根有归束之义，麻黄能行太阳之表，即以其根归束太阳之气也。大汗出减干姜者，畏其辛而致汗也。有汗去麻、辛不去干姜者，干姜根而中实，色黄而圆(土象也，土性缓)
 ，不比麻黄干而中空，色青而直(木象也，木性急，干姜岂性缓药哉!较之麻黄为缓耳。且干姜得丙火煅炼而成，能守中阳;麻黄则纯行卫阳，故其慓急之性，远甚于干姜也)
 ，细辛细而辛窜，走络最急也(且少阴经之报使，误发少阴汗者，必伐血)
 。

小青龙汤方(辛甘复酸法)


麻黄(去节)三钱
 　甘草(炙)三钱
 　桂枝(去皮)五钱
 芍药三钱
 　五味二钱
 　干姜三钱
 　半夏五钱
 　细辛二钱


水八碗，先煮麻黄减一碗许，去上沫，内诸药，煮取三碗，去滓，温服一碗。得效，缓后服，不知，再服。


四十八、喘咳息促，吐稀涎，脉洪数，右大于左，喉哑，是为热饮，麻杏石甘汤主之。


《金匮》谓病痰饮者，当以温药和之。盖饮属阴邪，非温不化，故饮病当温者，十有八、九，然当清者，亦有一、二。如此证息促，知在上焦;涎稀，知非劳伤之咳，亦非火邪之但咳无痰而喉哑者可比;右大于左，纯然肺病，此乃饮邪隔拒，心火壅遏，肺气不能下达。音出于肺，金实不鸣。故以麻黄中空而达外，杏仁中实而降里，石膏辛淡性寒，质重而气清轻，合麻杏而宣气分之郁热，甘草之甘以缓急，补土以生金也。按此方，即大青龙之去桂枝、姜、枣者也。

麻杏石甘汤方(辛凉甘淡法)


麻黄(去节)三钱
 　杏仁(去皮尖碾细)三钱
 　石膏(碾)三钱
 　甘草(炙)二钱


水八杯，先煮麻黄，减二杯，去沫，内诸药，煮取三杯，先服一杯，以喉亮为度。


四十九、支饮不得息，葶苈大枣泻肺汤主之。


支饮上壅胸膈，直阻肺气，不令下降，呼息难通，非用急法不可。故以禀金火之气，破癥瘕积聚，通利水道，性急之葶苈，急泻肺中之壅塞;然其性慓悍，药必入胃过脾，恐伤脾胃中和之气，故以守中缓中之大枣，护脾胃而监制之，使不旁伤他脏，一急一缓，一苦一甘，相须成功也。

葶苈大枣泻肺汤(苦辛甘法)


苦葶苈(炒香碾细)三钱
 　大枣(去核)五枚


水五杯，煮成二杯，分二次服，得效，减其制，不效，再作服，衰其大半而止。


五十、饮家反渴，必重用辛，上焦加干姜、桂枝，中焦加枳实、橘皮，下焦加附子、生姜。


《金匮》谓干姜、桂枝为热药也，服之当遂渴，今反不渴者，饮也。是以不渴定其为饮，人所易知也。又云:“水在肺，其人渴”，是饮家亦有渴症，人所不知。今人见渴投凉，轻则用花粉、冬、地，重则用石膏、知母，全然不识病情。盖火咳无痰，劳咳胶痰，饮咳稀痰，兼风寒则难出，不兼风寒则易出，深则难出，浅则易出。其在上焦也，郁遏肺气，不能清肃下降，反挟心火上升烁咽，渴欲饮水，愈饮愈渴，饮后水不得行，则愈饮愈咳，愈咳愈渴，明知其为饮而渴也，用辛何妨，《内经》所谓辛能润是也。以干姜峻散肺中寒水之气，而补肺金之体，使肺气得宣，而渴止咳定矣。其在中焦也，水停心下，郁遏心气不得下降，反来上烁咽喉，又格拒肾中真液，不得上潮于喉，故嗌干而渴也。重用枳实急通幽门，使水得下行而脏气各安其位，各司其事，不渴不咳矣。其在下焦也，水郁膀胱，格拒真水不得外滋上潮，且邪水旺一分，真水反亏一分，藏真水者，肾也，肾恶燥，又肾脉入心，由心入肺，从肺系上循喉咙，平人之不渴者，全赖此脉之通调，开窍于舌下玉英、廉泉，今下焦水积而肾脉不得通调，故亦渴也。附子合生姜为真武法，补北方司水之神，使邪水畅流，而真水滋生矣。大抵饮家当恶水，不渴者其病犹轻，渴者其病必重。如温热应渴，渴者犹轻，不渴者甚重，反象也。所谓加者，于应用方中，重加之也。


五十一、饮家阴吹，脉弦而迟，不得固执《金匮》法，当反用之，橘半桂苓枳姜汤主之


《金匮》谓阴吹正喧，猪膏发煎主之。盖以胃中津液不足，大肠津液枯槁，气不后行，逼走前阴，故重用润法，俾津液充足流行，浊气仍归旧路矣。若饮家之阴吹，则大不然。盖痰饮蟠踞中焦，必有不寐、不食、不饥、不便、恶水等证，脉不数而迟弦，其为非津液之枯槁，乃津液之积聚胃口可知。故用九窍不和，皆属胃病例，峻通胃液下行，使大肠得胃中津液滋润而病如失矣。此证系余治验，故附录于此，以开一条门径。

橘半桂苓枳姜汤(苦辛淡法)
 。

半夏二两
 　小枳实一两
 　橘皮六钱
 　桂枝一两
 　茯苓块六钱
 　生姜六钱


甘澜水十碗，煮成四碗，分四次，日三夜一服，以愈为度。愈后以温中补脾，使饮不聚为要。其下焦虚寒者，温下焦。肥人用温燥法，瘦人用温平法。

按痰饮有四，除久留之伏饮，非因暑湿暴得者不议外;悬饮已见于伏暑例中，暑饮相搏，见上焦篇第二十九条;兹特补支饮、溢饮之由，及暑湿暴得者，望医者及时去病，以免留伏之患。并补《金匮》所未及者二条，以开后学读书之法。《金匮》溢饮条下，谓大青龙汤主之，小青龙汤亦主之。注家俱不甚晰，何以同一溢饮，而用寒用热，两不相侔哉?按大青龙有石膏、杏仁、生姜、大枣，而无干姜、细辛、五味、半夏、白芍，盖大青龙主脉洪数、面赤、喉哑之热饮，小青龙主脉弦紧、不渴之寒饮也。由此类推，“胸中有微饮，苓桂术甘汤主之，肾气丸亦主之，”苓桂术甘，外饮治脾也;肾气丸，内饮治肾也。再胸痹门中，“胸痹心中痞，留气结在胸，胸满，胁下逆抢心，枳实薤白汤主之，人参汤亦主之，”又何以一通一补，而主一胸痹乎?盖胸痹因寒湿痰饮之实证，则宜通阳，补之不惟不愈，人参增气且致喘满;若无风寒痰饮之外因、不内外因，但系胸中清阳之气不足而痹痛者，如苦读书而妄想，好歌曲而无度，重伤胸中阳气者，老人清阳日薄者，若再以薤白、栝蒌、枳实，滑之，泻之，通之，是速之成劳也，断非人参汤不可。学者能从此类推，方不死于句下，方可与言读书也。


五十二、暴感寒湿成疝，寒热往来，脉弦反数，舌白滑，或无苔不渴，当脐痛，或胁下痛，椒桂汤主之。


此小邪中里证也。疝，气结如山也。此肝脏本虚，或素有肝郁，或因暴怒，又猝感寒湿，秋月多得之。既有寒热之表证，又有脐痛之里证，表里俱急，不得不用两解。方以川椒、吴萸、小茴香直入肝脏之里，又芳香化浊流气;以柴胡从少阳领邪出表，病在肝治胆也;又以桂枝协济柴胡者，病在少阴，治在太阳也，《经》所谓病在脏治其腑之义也，况又有寒热之表证乎!佐以青皮、广皮，从中达外，峻伐肝邪也;使以良姜，温下焦之里也;水用急流，驱浊阴使无留滞也。

椒桂汤方(苦辛通法)


川椒(炒黑)六钱
 　桂枝六钱
 　良姜三钱
 　柴胡六钱
 小茴香四钱
 　广皮三钱
 　吴茱萸(泡淡)四钱
 　青皮三钱


急流水八碗，煮成三碗，温服一碗，覆被令微汗佳;不汗，服第二碗，接饮生姜汤促之;得汗，次早服第三碗，不必覆被再令汗。


五十三、寒疝脉弦紧，胁下偏痛，发热，大黄附子汤主之。


此邪居厥阴，表里俱急，故用温下法以两解之也。脉弦为肝郁，紧，里寒也;胁下偏痛，肝胆经络为寒湿所搏，郁于血分而为痛也;发热者，胆因肝而郁也。故用附子温里通阳，细辛暖水脏而散寒湿之邪;肝胆无出路，故用大黄，借胃腑以为出路也;大黄之苦，合附子、细辛之辛，苦与辛合，能降能通，通则不痛也。

大黄附子汤方(苦辛温下法)


大黄五钱
 　熟附子五钱
 　细辛三钱


水五杯，煮取两杯，分温二服(原方分量甚重，此则从时改轻，临时对证斟酌)
 。


五十四、寒疝，少腹或脐旁，下引睾丸，或掣胁，下掣腰，痛不可忍者，天台乌药散主之。


此寒湿客于肝肾小肠而为病，故方用温通足厥阴、手太阳之药也。乌药祛膀胱冷气，能消肿止痛;木香透络定痛;青皮行气伐肝;良姜温脏劫寒;茴香温关元，暖腰肾，又能透络定痛;槟榔至坚，直达肛门散结气，使坚者溃，聚者散，引诸药逐浊气，由肛门而出;川楝导小肠湿热，由小便下行，炒以斩关夺门之巴豆，用气味而不用形质，使巴豆帅气药散无形之寒，随槟榔下出肛门;川楝得巴豆迅烈之气，逐有形之湿，从小便而去，俾有形无形之结邪，一齐解散而病根拔矣。

按疝瘕之证尚多，以其因于寒湿，故因下焦寒湿而类及三条，略示门径，直接中焦篇腹满腹痛等证。古人良法甚伙，而张子和专主于下，本之《金匮》病至其年月日时复发者当下之例，而方则从大黄附子汤悟入，并将淋、带、痔疮、癃闭等证，悉收入疝门，盖皆下焦寒湿湿热居多。而叶氏于妇科久病癥瘕，则以通补奇经，温养肝肾为主，盖本之《内经》“任脉为病，男子七疝，女子带下瘕聚”也。此外良法甚多，学者当于各家求之，兹不备载。

天台乌药散方(苦辛热急通法)


乌药五钱
 　木香五钱
 　小茴香(炒黑)五钱
 　良姜(炒)五钱
 　青皮五钱
 　川楝子十枚
 　巴豆七十二粒
 　槟榔五钱


先以巴豆微打破，加麸数合，炒川楝子，以巴豆黑透为度，去巴豆、麸子不用，但以川楝同前药为极细末，黄酒和服一钱。不能饮者，姜汤代之。重者日再服，痛不可忍者，日三服。


湿　　温

(疟、痢附)


五十五、湿温久羁，三焦弥漫，神昏窍阻，少腹硬满，大便不下，宣清导浊汤主之。


此湿久郁结于下焦气分，闭寒不通之象，故用能升、能降、苦泄滞、淡渗湿之猪苓，合甘少淡多之茯苓，以渗湿利气;寒水石色白性寒，由肺直达肛门，宣湿清热，盖膀胱主气化，肺开气化之源，肺藏魄，肛门曰魄门，肺与大肠相表里之义也;晚蚕砂化浊中清气，大凡肉体未有死而不腐者，蚕则僵而不腐，得清气之纯粹者也，故其粪不臭不变色，得蚕之纯清，虽走浊道而清气独全，既能下走少腹之浊部，又能化浊湿而使之归清，以己之正，正人之不正也，用晚者，本年再生之蚕，取其生化最速也;皂荚辛咸性燥，入肺与大肠，金能退暑，燥能除湿，辛能通上下关窍，子更直达下焦，通大便之虚闭，合之前药，俾郁结之湿邪，由大便而一齐解散矣。二苓、寒石，化无形之气;蚕砂、皂子，逐有形之湿也。

宣清导浊汤(苦辛淡法)


猪苓五钱
 　茯苓五钱
 　寒水石六钱
 　晚蚕砂四钱
 　皂荚子(去皮)三钱


水五杯，煮成两杯，分二次服，以大便通快为度。


五十六、湿凝气阻，三焦俱闭，二便不通，半硫丸主之。


热伤气，湿亦伤气者何?热伤气者，肺主气而属金，火克金则肺所主之气伤矣。湿伤气者，肺主天气，脾主地气，俱属太阴湿土，湿气太过，反伤本脏化气，湿久浊凝，至于下焦，气不惟伤而且阻矣。气为湿阻，故二便不通，今人之通大便，悉用大黄，不知大黄性寒，主热结有形之燥粪;若湿阻无形之气，气既伤而且阻，非温补真阳不可。硫黄热而不燥，能疏利大肠，半夏能入阴，燥胜湿，辛下气，温开郁，三焦通而二便利矣。按上条之便闭，偏于湿重，故以行湿为主;此条之便闭，偏于气虚，故以补气为主。盖肾司二便，肾中真阳为湿所困，久而弥虚，失其本然之职，故助之以硫黄;肝主疏泄，风湿相为胜负，风胜则湿行，湿凝则风息，而失其疏泄之能，故通之以半夏。若湿尽热结，实有燥粪不下，则又不能不用大黄矣。学者详审其证可也。

半硫丸(酸辛温法)


石硫黄(硫黄有三种:土黄、水黄、石黄也。入药必须用产于石者。土黄土纹，水黄直丝，色皆滞暗而臭;惟石硫黄方棱石纹而有宝光不臭，仙家谓之黄矾，其形大势如矾。按硫黄感日之精，聚土之液，相结而成。生于艮土者佳，艮土者，少土也，其色晶莹，其气清而毒小。生于坤土者恶，坤土者，老土也，秽浊之所归也，其
 色板滞，其气浊而毒重，不堪入药，只可作火药用。石黄产于外洋，来自舶上，所谓倭黄是也。入莱菔内煮六时则毒去)
 　半夏(制)


上二味，各等分为细末，蒸饼为丸梧子大，每服一、二钱，白开水送下(按半硫丸通虚闭，若久久便溏，服半硫丸亦能成条，皆其补肾燥湿之功也)。



五十七、浊湿久留，下注于肛，气闭，肛门坠痛，胃不喜食，舌苔腐白，术附汤主之。


此浊湿久留肠胃，致肾阳亦困，而肛门坠痛也。肛门之脉曰尻，肾虚则痛，气结亦痛。但气结之痛有二:寒湿、热湿也。热湿气实之坠痛，如滞下门中用黄连、槟榔之证是也。此则气虚而为寒湿所闭，故以参、附峻补肾中元阳之气，姜、术补脾中健运之气，朴、橘行浊湿之滞气，俾虚者充，闭者通，浊者行，而坠痛自止，胃开进食矣。按肛痛有得之大恐或房劳者，治以参、鹿之属，证属虚劳，与此对勘，故并及之。再此条应入寒湿门，以与上三条有互相发明之妙，故列于此，以便学者之触悟也。

术附汤方(苦辛温法)


生茅术五钱
 　人参二钱
 　厚朴三钱
 　生附子三钱
 　炮姜三钱
 　广皮三钱


水五杯，煮成两杯，先服一杯;约三时，再服一杯，以肛痛愈为度。


五十八、疟邪久羁，因疟成劳，谓之劳疟;络虚而痛，阳虚而胀，胁有疟母，邪留正伤，加味异功汤主之。


此证气血两伤。《经》云:劳者温之，故以异功温补中焦之气，归、桂合异功温养下焦之血，以姜、枣调和营卫，使气血相生而劳疟自愈。此方补气，人所易见，补血人所不知，《经》谓:中焦受气，取汁变化而赤，是谓血。凡阴阳两伤者，必于气中补血，定例也。

加味异功汤方(辛甘温阳法)


人参三钱
 　当归一钱五分
 　肉桂一钱五分
 　炙甘草二钱
 　茯苓三钱
 　于术(炒焦)三钱
 　生姜三钱
 　大枣(去核)二枚
 　广皮二钱


水五杯，煮成两杯，渣再煮一杯，分三次服。


五十九、疟久不解，胁下成块，谓之疟母，鳖甲煎丸主之。


疟邪久扰，正气必虚，清阳失转运之机，浊阴生窃踞之渐，气闭则痰凝血滞，而块势成矣。胁下乃少阳、厥阴所过之地，按少阳、厥阴为枢，疟不离乎肝胆，久扰则脏腑皆困，转枢失职，故结成积块，居于所部之分。谓之疟母者，以其由疟而成，且无已时也。按《金匮》原文:“病疟以月一日发，当以十五日愈;设不瘥，当月尽解;如其不瘥，当云何?此结为癥瘕，名曰疟母，急治之，宜鳖甲煎丸”。盖人身之气血与天地相应，故疟邪之着于人身也，其盈缩进退，亦必与天地相应。如月一日发者，发于黑昼月廓空时，气之虚也，当俟十五日愈。五者，生数之终;十者，成数之极;生成之盈数相会，五日一元，十五日三元一周;一气来复，白昼月廓满之时，天气实而人气复，邪气退而病当愈。设不瘥，必俟天气再转，当于月尽解。如其不瘥，又当云何?然月自亏而满，阴已盈而阳已缩;自满而亏，阳已长而阴已消;天地阴阳之盈缩消长已周，病尚不愈，是本身之气血，不能与天地之化机相为流转，日久根深，牢不可破，故宜急治也。

鳖甲煎丸方

鳖甲(炙)十二分
 　乌扇(烧)三分
 　黄芩三分
 　柴胡六分
 　鼠妇(熬)三分
 　干姜三分
 　大黄三分
 　芍药五分
 　桂枝三分
 　葶苈(熬)一分
 　石韦(去毛)三分
 　厚朴三分
 　牡丹皮五分
 　瞿麦二分
 　紫葳三分
 　半夏一分
 　人参一分
 虫(熬)五分
 　阿胶(炒)三分
 　蜂窝(炙)四分
 　赤硝十二分
 　蜣螂(熬)六分
 　桃仁二分


上二十三味，为细末。取煅灶下灰一斗，清酒一斛五斗，浸灰，俟酒尽一半，煮鳖甲于中，煮令泛烂如胶漆，绞取汁，纳诸药煎为丸，如梧子大。空心服七丸，日三服。

〔方论〕 此辛苦通降，咸走络法。鳖甲煎丸者，君鳖甲而以煎成丸也，与他丸法迥异，故曰煎丸。方以鳖甲为君者，以鳖甲守神入里，专入肝经血分，能消癥瘕，领带四虫，深入脏络，飞者升，走者降，飞者兼走络中气分，走者纯走络中血分。助以桃仁、丹皮、紫葳之破满行血，副以葶苈、石韦、瞿麦之行气渗湿，臣以小柴胡、桂枝二汤，总去三阳经未结之邪;大承气急驱入腑已结之渣滓;佐以人参、干姜、阿胶，护养鼓荡气血之正，俾邪无容留之地，而深入脏络之病根拔矣。按小柴胡汤中有甘草，大承气汤中有枳实，仲景之所以去甘草，畏其太缓，凡走络药不须守法;去枳实，畏其太急而直走肠胃，亦非络药所宜也。


六十、太阴三疟，腹胀不渴，呕水，温脾汤主之。


三疟本系深入脏真之痼疾，往往经年不愈，现脾胃症，犹属稍轻。腹胀不渴，脾寒也，故以草果温太阴独胜之寒，辅以厚朴消胀。呕水者，胃寒也，故以生姜降逆，辅以茯苓渗湿而养正。蜀漆乃常山苗，其性急走疟邪，导以桂枝，外达太阳也。

温脾汤方(苦辛温里法)


草果二钱
 　桂枝三钱
 　生姜五钱
 　茯苓五钱
 　蜀漆(炒)三钱
 　厚朴三钱


水五杯，煮取两杯，分三次温服。


六十一、少阴三疟，久而不愈，形寒嗜卧，舌淡脉微，发时不渴，气血两虚，扶阳汤主之。


《疟论》篇:黄帝问曰:时有间二日，或至数日发，或渴或不渴，其故何也?岐伯曰:其间日者，邪气客于六腑，而有时与卫气相失，不能相得，故休数日乃作也。疟者，阴阳更胜也。或甚或不甚，故或渴或不渴。《刺疟》篇曰:足少阴之疟，令人呕吐甚，多寒热，热多寒少，欲闭户牖而处，其病难已。夫少阴疟，邪入至深，本难速已;三疟又系积重难反，与卫气相失之证，久不愈，其常也。既已久不愈矣，气也、血也，有不随时日耗散也哉!形寒嗜卧，少阴本证，舌淡脉微不渴，阳微之象。故以鹿茸为君，峻补督脉。一者八脉丽于肝肾，少阴虚，则八脉亦虚;一者督脉总督诸阳，为卫气之根本。人参、附子、桂枝，随鹿茸而峻补太阳，以实卫气;当归随鹿茸以补血中之气，通阴中之阳;单以蜀漆一味，急提难出之疟邪，随诸阳药努力奋争，由卫而出。阴脏阴证，故汤以扶阳为名。

扶阳汤(辛甘温阳法)


鹿茸(生锉末，先用黄酒煎得)五钱
 　熟附子三钱
 　人参二钱
 　粗桂枝三钱
 　当归二钱
 　蜀漆(炒黑)三钱


水八杯，加入鹿茸酒，煎成三小杯，日三服。


六十二、厥阴三疟，日久不已，劳则发热，或有痞结，
 气逆欲呕，减味乌梅圆法主之。


凡厥阴病甚，未有不犯阳明者。邪不深不成三疟。三疟本有难已之势，既久不已，阴阳两伤。劳则内发热者，阴气伤也;痞结者，阴邪也;气逆欲呕者，厥阴犯阳明，而阳明之阳将惫也。故以乌梅圆法之刚柔并用，柔以救阴，而顺厥阴刚脏之体，刚以救阳，而充阳明阳腑之体也。

减味乌梅圆法(酸苦为阴，辛甘为阳复法)



(以下方中多无分量，以分量本难预定，用者临时斟酌可也)


半夏　黄连　干姜　吴萸　茯苓　桂枝　白芍　川椒(炒黑)
 　乌梅

按疟痢两门，日久不治，暑湿之邪，与下焦气血混处者，或偏阴、偏阳，偏刚、偏柔;或宜补、宜泻，宜通、宜涩;或从太阴，或从少阴，或从厥阴，或护阳明，其证至杂至多，不及备载。本论原为温暑而设，附录数条于湿温门中者，以见疟痢之原起于暑湿，俾学者识得源头，使杂症有所统属，粗具规模而已。欲求美备，勤绎各家。


六十三、酒客久痢，饮食不减，茵陈白芷汤主之。


久痢无他证，而且能饮食如故，知其病之未伤脏真胃土，而在肠中也;痢久不止者，酒客湿热下注，故以风药之辛，佐以苦味入肠，芳香凉淡也。盖辛能胜湿而升脾阳，苦能渗湿清热，芳香悦脾而燥湿，凉能清热，淡能渗湿也，俾湿热去而脾阳升，痢自止矣。

茵陈白芷汤方(苦辛淡法)


绵茵陈　白芷　北秦皮　茯苓皮　黄柏　藿香


六十四、老年久痢，脾阳受伤，食滑便溏，肾阳亦衰，双补汤主之。


老年下虚久痢，伤脾而及肾，食滑便溏，亦系脾肾两伤。无腹痛、肛坠、气胀等证，邪少虚多矣。故以人参、山药、茯苓、莲子、芡实甘温而淡者补脾渗湿，再莲子、芡实水中之谷，补土而不克水者也;以补骨、苁蓉、巴戟、菟丝、覆盆、萸肉、五味酸甘微辛者，升补肾脏阴中之阳，而兼能益精气安五脏者也。此条与上条当对看:上条以酒客久痢，脏真未伤而湿热尚重，故虽日久仍以清热渗湿为主;此条以老年久痢，湿热无多而脏真已歉，故虽滞下不净，一以补脏固正，立法于此，亦可以悟治病之必先识证也。

双补汤方(复方也，法见注中)


人参　山药　茯苓　莲子　芡实　补骨脂　苁蓉萸肉　五味子　巴戟天　菟丝子　覆盆子


六十五、久痢小便不通，厌食欲呕，加减理阴煎主之。


此由阳而伤及阴也。小便不通，阴液涸矣;厌食欲呕，脾胃两阳败矣。故以熟地、白芍、五味收三阴之阴，附子通肾阳，炮姜理脾阳，茯苓理胃阳也。按原方通守兼施，刚柔互用，而名理阴煎者，意在偏护阴也。熟地守下焦血分，甘草守中焦气分，当归通下焦血分，炮姜通中焦气分，盖气能统血，由气分之通，及血分之守，此其所以为理也。此方去甘草、当归，加白芍、五味、附子、茯苓者，为其厌食欲呕也。若久痢阳不见伤，无食少欲呕之象，但阴伤甚者，又可以去刚增柔矣。用成方总以活泼流动，对症审药为要。

加减理阴煎方(辛淡为阳，酸甘化阴复法。凡复法，皆久病未可以一法了事者)


熟地　白芍　附子　五味　炮姜　茯苓


六十六、久痢带瘀血，肛中气坠，腹中不痛，断下渗湿汤主之。


此涩血分之法也。腹不痛，无积滞可知，无积滞，故用涩也。然腹中虽无积滞，而肛门下坠，痢带瘀血，是气分之湿热久而入于血分，故重用樗根皮之苦燥湿、寒胜热、涩以断下，专入血分而涩血为君;地榆得先春之气，木火之精，去瘀生新;茅术、黄柏、赤苓、猪苓开膀胱，使气分之湿热，由前阴而去，不致遗留于血分也;楂肉亦为化瘀而设，银花为败毒而然。

断下渗湿汤方(苦辛淡法)


樗根皮(炒黑)一两
 　生茅术一钱
 　生黄柏一钱
 　地榆(炒黑)一钱五分
 　楂肉(炒黑)三钱
 　银花(炒黑)一钱五分
 赤苓三钱
 　猪苓一钱五分


水八杯，煮成三杯，分三次服。


六十七、下痢无度，脉微细，肢厥，不进食，桃花汤主之。


此涩阳明阳分法也。下痢无度，关闸不藏;脉微细，肢厥，阳欲脱也。故以赤石脂急涩下焦，粳米合石脂堵截阳明，干姜温里而回阳，俾痢止则阴留，阴留则阳斯恋矣。

桃花汤(方法见温热下焦篇)



六十八、久痢，阴伤气陷，肛坠尻痠，地黄余粮汤主之。


此涩少阴阴分法也。肛门坠而尻脉痠，肾虚而津液消亡之象。故以熟地、五味补肾而酸甘化阴;余粮固涩下焦，而痠可除，坠可止。痢可愈也(按石脂、余粮，皆系石药而性涩，桃花汤用石脂不用余粮，此则用余粮而不用石脂。盖石脂
 甘温，桃花温剂也;余粮甘平，此方救阴剂也，无取乎温，而有取乎平也)。


地黄余粮汤方(酸甘兼涩法)


熟地黄　禹余粮　五味子


六十九、久痢伤肾，下焦不固，肠腻滑下，纳谷运迟，三神丸主之。


此涩少阴阴中之阳法也。肠腻滑下，知下焦之不固;纳谷运迟，在久痢之后，不惟脾阳不运，而肾中真阳亦衰矣。故用三神丸温补肾阳，五味兼收其阴，肉果涩自滑之脱也。

三神丸方(酸甘辛温兼涩法，亦复方也)


五味子　补骨脂　肉果(去净油)



七十、久痢伤阴，口渴舌干，微热微咳，人参乌梅汤主之。


口渴微咳于久痢之后，无湿热客邪款证，故知其阴液太伤，热病液涸，急以救阴为务。

人参乌梅汤(酸甘化阴法)


人参　莲子(炒)
 　炙甘草　乌梅　木瓜　山药

按此方于救阴之中，仍然兼护脾胃。若液亏甚而土无他病者，则去山药、莲子，加生地、麦冬，又一法也。


七十一、痢久阴阳两伤，少腹肛坠，腰胯脊髀痠痛，由脏腑伤及奇经，参茸汤主之。


少腹坠，冲脉虚也;肛坠，下焦之阴虚也;腰，肾之腑也;胯，胆之穴也(谓环跳)
 ;脊，太阳夹督脉之部也;髀，阳明部也;俱痠痛者，由阴络而伤及奇经也。参补阳明，鹿补督脉，归、茴补冲脉，菟丝、附子升少阴，杜仲主腰痛，俾八脉有权，肝肾有养，而痛可止，坠可升提也。

按环跳本穴属胆，太阳少阴之络实会于此。

参茸汤(辛甘温法)


人参　鹿茸　附子　当归(炒)
 　茴香(炒)
 　菟丝子杜仲

按此方虽曰阴阳两补，而偏于阳。若其人但坠而不腰脊痛，偏于阴伤多者，可于本方去附子加补骨脂，又一法也。


七十二、久痢伤及厥阴，上犯阳明，气上撞心，饥不欲食，干呕腹痛，乌梅圆主之。


肝为刚脏，内寄相火，非纯刚所能折;阳明腑，非刚药不复其体。仲景厥阴篇中，列乌梅圆治木犯阳明之吐蛔，自注曰:又主久痢方。然久痢之症不一，亦非可一概用之者也。叶氏于木犯阳明之疟痢，必用其法而化裁之，大抵柔则加白芍、木瓜之类，刚则加吴萸、香附之类，多不用桂枝、细辛、黄柏，其与久痢纯然厥阴见证，而无犯阳明之呕而不食撞心者，则又纯乎用柔，是治厥阴久痢之又一法也。按泻心寒热并用，而乌梅圆则又寒热刚柔并用矣。盖泻心治胸膈间病，犹非纯在厥阴也，不过肝脉络胸耳。若乌梅圆则治厥阴、防少阳、护阳明之全剂。

乌梅圆方(酸甘辛苦复法。酸甘化阴，辛苦通降，又辛甘为阳，酸苦为阴)


乌梅　细辛　干姜　黄连　当归　附子　蜀椒(炒焦去汗)
 　桂枝　人参　黄柏

此乌梅圆本方也。独无论者，以前贤名注林立，兹不再赘。分量制法，悉载《伤寒论》中。


七十三、休息痢经年不愈，下焦阴阳皆虚，不能收摄，少腹气结，有似癥瘕，参芍汤主之。


休息痢者，或作或止，止而复作，故名休息，古称难治。所以然者，正气尚旺之人，即受暑、湿、水、谷、血、食之邪太重，必日数十行，而为胀、为痛、为里急后重等证，必不或作或辍也。其成休息证者，大抵有二，皆以正虚之故。一则正虚留邪在络，至其年月日时复发，而见积滞腹痛之实证者，可遵仲景凡病至其年月日时复发者当下之例，而用少少温下法，兼通络脉，以去其隐伏之邪;或丸药缓攻，俟积尽而即补之;或攻补兼施，中下并治，此虚中之实证也。一则纯然虚证，以痢久滑泄太过，下焦阴阳两伤，气结似乎癥瘕，而实非癥瘕，舍温补其何从!故以参、苓、炙草守补中焦，参、附固下焦之阳，白芍、五味收三阴之阴，而以少阴为主，盖肾司二便也。汤名参芍者，取阴阳兼固之义也。

参芍汤方(辛甘为阳酸甘化阴复法)


人参　白芍　附子　茯苓　炙甘草　五味子


七十四、噤口痢，热气上冲，肠中逆阻似闭，腹痛在下尤甚者，白头翁汤主之。


此噤口痢之实证，而偏于热重之方也。

白头翁汤(方注见前)



七十五、噤口痢，左脉细数，右手脉弦，干呕腹痛，里急后重，积下不爽，加减泻心汤主之。


此亦噤口痢之实证，而偏于湿热太重者也。脉细数，温热著里之象;右手弦者，木入土中之象也。故以泻心去守中之品，而补以运之，辛以开之，苦以降之;加银花之败热毒，楂炭之克血积，木香之通气积，白芍以收阴气，更能于土中拔木也。

加减泻心汤方(苦辛寒法)


川连　黄芩　干姜　银花　楂炭　白芍　木香汁


七十六、噤口痢，呕恶不饥，积少痛缓，形衰脉弦，舌白不渴，加味参苓白术散主之。


此噤口痢邪少虚多，治中焦之法也。积少痛缓，则知邪少;舌白者无热;形衰不渴，不饥不食，则知胃关欲闭矣;脉弦者，《金匮》谓:弦则为减，盖谓阴精阳气俱不足也。《灵枢》谓:诸小脉者，阴阳形气俱不足，勿取以针，调以甘药也。仲景实本于此而作建中汤，治诸虚不足，为一切虚劳之祖方。李东垣又从此化出补中益气、升阳益气、清暑益气等汤，皆甘温除大热法，究不若建中之纯，盖建中以德胜，而补中以才胜者也。调以甘药者，十二经皆秉气于胃，胃复则十二经之诸虚不足，皆可复也。叶氏治虚多脉弦之噤口痢，仿古之参苓白术散而加之者，亦同诸虚不足调以甘药之义，又从仲景、东垣两法化出，而以急复胃气为要者也。

加味参苓白术散方(本方甘淡微苦法，加则辛甘化阳，芳香悦脾，微辛以通，微苦以降也。)


人参二钱
 　白术(炒焦)一钱五分
 　茯苓一钱五分
 　扁豆(炒)二钱
 　薏仁一钱五分
 　桔梗一钱
 　砂仁(炒)七分
 炮姜一钱
 　肉豆蔻一钱
 　炙甘草五分


共为极细末，每服一钱五分，香粳米汤调服，日二次。

〔方论〕 参苓白术散原方，兼治脾胃，而以胃为主者也，其功但止土虚无邪之泄泻而已。此方则通宣三焦，提上焦，涩下焦，而以醒中焦为要者也。参、苓、白术加炙草，则成四君矣。按四君以参、苓为胃中通药，胃者腑也，腑以通为补也;白术、炙草，为脾经守药，脾者脏也，脏以守为补也。茯苓淡渗，下达膀胱，为通中之通;人参甘苦，益肺胃之气，为通中之守;白术苦能渗湿，为守中之通;甘草纯甘，不兼他味，又为守中之守也，合四君为脾胃两补之方。加扁豆、薏仁以补肺胃之体，炮姜以补脾肾之用;桔梗从上焦开提清气，砂仁、肉蔻从下焦固涩浊气，二物皆芳香能涩滑脱，而又能通下焦之郁滞，兼醒脾阳也。为末，取其留中也;引以香粳米，亦以其芳香悦土，以胃所喜为补也。上下斡旋，无非冀胃气渐醒，可以转危为安也。


七十七、噤口痢，胃关不开，由于肾关不开者，肉苁蓉汤主之。


此噤口痢邪少虚多，治下焦之法也。盖噤口日久，有责在胃者，上条是也;亦有由于肾关不开，而胃关愈闭者，则当以下焦为主。方之重用苁蓉者，以苁蓉感马精而生，精血所生之草而有肉者也。马为火畜，精为水阴，禀少阴水火之气而归于太阴坤土之药，其性温润平和，有从容之意，故得从容之名，补下焦阳中之阴有殊功。《本经》称其强阴益精，消癥瘕。强阴者，火气也，益精者，水气也，癥瘕乃气血积聚有形之邪，水火既济，中土气盛，而积聚自消。兹以噤口痢阴阳俱损，水土两伤，而又滞下之积聚未清，苁蓉乃确当之品也;佐以附子补阴中之阳，人参、干姜补土，当归、白芍补肝肾，芍用桂制者，恐其呆滞，且束入少阴血分也。

肉苁蓉汤(辛甘法)


肉苁蓉(泡淡)一两
 　附子二钱
 　人参二钱
 　干姜炭二钱
 　当归二钱
 　白芍(肉桂汤浸炒)三钱


水八杯，煮取三杯，分三次缓缓服，胃稍开，再作服。

秋　　燥


七十八、燥久伤及肝肾之阴，上盛下虚，昼凉夜热，或干咳，或不咳，甚则痉厥者，三甲复脉汤主之，定风珠亦主之，专翕大生膏亦主之。


肾主五液而恶燥，或由外感邪气久羁而伤及肾阴，或不由外感而内伤致燥，均以培养津液为主。肝木全赖肾水滋养，肾水枯竭，肝断不能独治，所谓乙癸同源，故肝肾并称也。三方由浅入深，定风浓于复脉，皆用汤，从急治。专翕取乾坤之静，多用血肉之品，熬膏为丸，从缓治。盖下焦深远，草木无情，故用有情缓治。再暴虚易复者，则用二汤;久虚难复者，则用专翕。专翕之妙，以下焦丧失皆腥臭脂膏，即以腥臭脂膏补之，较之丹溪之知柏地黄，云治雷龙之火而安肾燥，明眼自能辨之。盖凡甘能补，凡苦能泻，独不知苦先入心，其化以燥乎!再雷龙不能以刚药直折也，肾水足则静，自能安其专翕之性;肾水亏则动而躁，因燥而躁也。善安雷龙者，莫如专翕，观者察之。

三甲复脉汤、定风珠(并见前)


专翕大生膏(酸甘咸法)


人参二斤(无力者以制洋参代之)
 　茯苓二斤
 　龟板(另熬胶)一斤
 　乌骨鸡一对
 　鳖甲一斤(另熬胶)
 　牡蛎一斤
 鲍鱼二斤
 　海参二斤
 　白芍二斤
 　五味子半斤
 　萸肉半斤
 羊腰子八对
 　猪脊髓一斤
 　鸡子黄二十圆
 　阿胶二斤
 　莲子二斤
 　芡实三斤
 　熟地黄三斤
 　沙苑蒺藜一斤
 　白蜜一斤
 　枸杞子(炒黑)一斤


上药分四铜锅(忌铁器，搅用铜勺)，
 以有情归有情者二，无情归无情者二，文火细炼三昼夜，去渣，再熬六昼夜，陆续合为一锅，煎炼成膏，末下三胶，合蜜和匀，以方中有粉无汁之茯苓、白芍、莲子、芡实为细末，合膏为丸。每服二钱，渐加至三钱，日三服，约一日一两，期年为度。每殒胎必三月，肝虚而热者，加天冬一斤，桑寄生一斤，同熬膏，再加鹿茸二十四两为末(本方以阴生于八，成于七，故用三七二十一之奇方，守阴也。加方用阳生于七，成于八，三八二十四之偶方，以生胎之阳也。古法通方多用偶，守法多用奇，阴阳互也)。



卷四　杂说

汗　　论

汗也者，合阳气阴精蒸化而出者也。《内经》云:人之汗，以天地之雨名之。盖汗之为物，以阳气为运用，以阴精为材料。阴精有余，阳气不足，则汗不能自出，不出则死;阳气有余，阴精不足，多能自出，再发则痉，痉亦死;或熏灼而不出，不出亦死也。其有阴精有余，阳气不足，又为寒邪肃杀之气所搏，不能自出者，必用辛温味薄急走之药，以运用其阳气，仲景之治伤寒是也。《伤寒》一书，始终以救阳气为主。其有阳气有余，阴精不足，又为温热升发之气所铄，而汗自出，或不出者，必用辛凉以止其自出之汗，用甘凉甘润培养其阴精为材料，以为正汗之地，本论之治温热是也。本论始终以救阴精为主。此伤寒所以不可不发汗，温热病断不可发汗之大较也。唐宋以来，多昧于此，是以人各著一伤寒书，而病温热者之祸亟矣。呜呼!天道欤?抑人事欤?

方中行先生或问六气论

原文云:或问天有六气——风、寒、暑、湿、燥、火。风、寒、暑、湿，《经》皆揭病出条例以立论，而不揭燥、火，燥、火无病可论乎?曰:《素问》言“春伤于风，夏伤于暑，秋伤于湿，冬伤于寒”者，盖以四气之在四时，各有专令，故皆专病也。燥、火无专令，故不专病，而寄病于百病之中;犹土无正位，而寄王于四时辰戌丑未之末。不揭者，无病无燥、火也。愚按此论，牵强臆断，不足取信，盖信经太过则凿之病也。春风，夏火，长夏湿土，秋燥，冬寒，此所谓播五行于四时也。《经》言先夏至为病温，即火之谓;夏伤于暑，指长夏中央土而言也;秋伤于湿，指初秋而言，乃上令湿土之气，流行未尽。盖天之行令，每微于令之初，而盛于令之末;至正秋伤燥，想代远年湮，脱简故耳。喻氏补之诚是，但不当硬改经文，已详论于下焦寒湿第四十七条中。今乃以土寄王四时比燥、火，则谬甚矣。夫寄王者，湿土也，岂燥、火哉!以先生之高明，而于六气乃昧昧焉，亦千虑之失矣。

伤寒注论

仲祖《伤寒论》，诚为金科玉律，奈注解甚难。盖代远年湮，中间不无脱简，又为后人妄增，断不能起仲景于九原而问之，何条在先，何条在后，何处尚有若干文字，何处系后人伪增，惟有阙疑阙殆，择其可信者而从之，不可信者而考之已尔。创斯注者，则有林氏、成氏，大抵随文顺解，不能透发精义，然创始实难，不为无功。有明中行方先生，实能苦心力索，畅所欲言，溯本探微，阐幽发秘，虽未能处处合拍，而大端已具。喻氏起而作《尚论》，补其阙略，发其所未发，亦诚仲景之功臣也;然除却心解数处，其大端亦从方论中来，不应力诋方氏。北海林先生，刻方氏前条辨，附刻《尚论篇》，历数喻氏僭窃之罪，条分而畅评之。喻氏之后，又有高氏，注《尚论》发明，亦有心得可取处，其大端暗窃方氏，明尊喻氏，而又力诋喻氏，亦如喻氏之于方氏也。北平刘觉葊先生起而证之，亦如林北海之证《尚论》者然，公道自在人心也。其他如郑氏、程氏之后条辨，无足取者，明眼人自识之。舒驰远之集注，一以喻氏为主，兼引程郊倩之后条辨，杂以及门之论断，若不知有方氏之前条辨者，遂以喻氏窃方氏之论，直谓为喻氏书矣。此外有沈目南注，张隐庵集注，程云来集注，皆可阅。至慈溪柯韵伯注《伤寒论》著《来苏集》，聪明才辩，不无发明，可供采择。然其自序中谓大青龙一证，方、喻之注大错，目之曰郑声，曰杨墨，及取三注对勘，虚中切理而细绎之。柯注谓风有阴阳:汗出脉缓之桂枝证，是中鼓动之阳风;汗不出脉紧烦躁之大青龙证，是中凛冽之阴风。试问中鼓动之阳风者，而主以桂枝辛甘温法，置《内经》“风淫于内，治以辛凉，佐以苦甘”之正法于何地?仲景自序云:“撰用《素问》、《九卷》，”反背《素问》而立法耶? 且以中鼓动之阳风者，主以甘温之桂枝，中凛冽之阴风者，反主以寒凉之石膏，有是理乎?其注烦躁，又曰热淫于内，则心神烦扰;风淫于内，故手足躁乱(方先生原注:风为烦，寒则躁)。
 既曰凛冽阴风，又曰热淫于内，有是理乎?种种矛盾，不可枚举。方氏立风伤卫，寒伤营，风寒两伤营卫，吾不敢谓即仲景之本来面目，然欲使后学眉目清楚，不为无见。如柯氏之所序，亦未必即仲景之心法，而高于方氏也。其删改原文处，多逞臆说，不若方氏之纯正矣。且方氏创通大义，其功不可没也。喻氏、高氏、柯氏，三子之于方氏，补偏救弊，其卓识妙悟，不无可取，而独恶其自高己见，各立门户，务掩前人之善耳。后之学者，其各以明道济世为急，毋以争名竞胜为心，民生幸甚。


风　　论

《内经》曰:“风为百病之长”。又曰:“风者善行而数变”。夫风何以为百病之长乎?《大易》曰:“元者，善之长也”。盖冬至四十五日，以后夜半少阳起而立春，于立春前十五日交大寒节，而厥阴风木行令，所以疏泄一年之阳气，以布德行仁，生养万物者也。故王者功德既成以后，制礼作乐，舞八佾而宣八风，所谓四时和，八风理，而民不夭折。风非害人者也，人之腠理密而精气足者，岂以是而病哉!而不然者，则病斯起矣。以天地生生之具，反为人受害之物，恩极大而害亦广矣。盖风之体不一，而风之用有殊。春风自下而上，夏风横行空中，秋风自上而下，冬风刮地而行。其方位也，则有四正四隅，此方位之合于四时八节也。立春起艮方，从东北隅而来，名之曰条风，八节各随其方而起，常理也。如立春起坤方，谓之冲风，又谓之虚邪贼风，为其乘月建之虚，则其变也。春初之风，则夹寒水之母气;春末之风，则带火热之子气;夏初之风，则木气未尽，而炎火渐生;长夏之风，则挟暑气、湿气、木气(未为木库)
 ，大雨而后暴凉，则挟寒水之气;久晴不雨，以其近秋也，而先行燥气，是长夏之风，无所不兼，而人则无所不病矣。初秋则挟湿气，季秋则兼寒水之气，所以报冬气也。初冬犹兼燥金之气，正冬则寒水本令，而季冬又报来春风木之气，纸鸢起矣。再由五运六气而推，大运如甲己之岁，其风多兼湿气;一年六气中，客气所加何气，则风亦兼其气而行令焉。然则五运六气非风不行，风也者，六气之帅也，诸病之领袖也，故曰:百病之长也。其数变也奈何?如夏日早南风，少移时则由西而北而东，方南风之时，则晴而热，由北而东，则雨而寒矣。四时皆有早暮之变，不若夏日之数而易见耳。夫夏日曰长曰化，以盛万物也，而病亦因之而盛，《阴符》所谓害生于恩也。无论四时之风，皆带凉气者，木以水为母也;转化转热者，木生火也;且其体无微不入，其用无处不有，学者诚能体察风之体用，而于六淫之病，思过半矣。前人多守定一桂枝，以为治风之祖方，下此则以羌、防、柴、葛为治风之要药，皆未体风之情与《内经》之精义者也。桂枝汤在伤寒书内，所治之风，风兼寒者也，治风之变法也。若风之不兼寒者，则从《内经》风淫于内，治以辛凉，佐以苦甘，治风之正法也。以辛凉为正而甘温为变者何?风者，木也，辛凉者，金气，金能制木故也。风转化转热，辛凉苦甘则化凉气也。

医书亦有经子史集论

儒书有经子史集，医书亦有经子史集。《灵枢》、《素问》、《神农本经》、《难经》、《伤寒论》、《金匮玉函经》，为医门之经;而诸家注论、治验、类案、本草、方书等，则医之子、史、集也。经细而子、史、集粗，经纯而子、史、集杂，理固然也。学者必不可不尊经，不尊经则学无根柢，或流于异端;然尊经太过，死于句下，则为贤者过之，《孟子》所谓:尽信书，则不如无书也。不肖者不知有经，仲景先师所谓:各承家技，终始顺旧。省疾问病，务在口给，相对斯须，便处汤药，自汉时而已然矣，遑问后世，此道之所以常不明而常不行也。

本论起银翘散论

本论第一方用桂枝汤者，以初春余寒之气未消，虽曰风温(系少阳之气)
 ，少阳紧承厥阴，厥阴根乎寒水，初起恶寒之证尚多，故仍以桂枝为首，犹时文之领上文来脉也。本论方法之始，实始于银翘散。

吴按:六气播于四时，常理也。诊病者，要知夏日亦有寒病，冬日亦有温病，次年春夏尚有上年伏暑，错综变化，不可枚举，全在测证的确。本论凡例内云:除伤寒宗仲景法外，俾四时杂感，朗若列眉，后世学者，察证之时，若真知确见其为伤寒，无论何时，自当仍宗仲景;若真知六气中为何气，非伤寒者，则于本论中求之。上焦篇辨伤寒、温暑疑似之间最详。

本论粗具规模论

本论以前人信经太过(《经》谓热病者，伤寒之类也;又以《伤寒论》为方法之祖，故前人遂于伤寒法中求温热，中行且犯此
 病)
 ，混六气于一《伤寒论》中，治法悉用辛温，其明者亦自觉不合，而未能自立模范。瑭哀道之不明，人之不得其死，不自揣度而作是书，非与人争名，亦毫无求胜前贤之私心也。至其序论采录处，粗陈大略，未能细详，如暑证中之大顺散、冷香饮子、浆水散之类，俱未收录。一以前人已有，不必屋上架屋，一以卷帙纷繁，作者既苦日力无多，观者反畏繁而不览，是以本论不过粗具三焦六淫之大概规模而已。惟望后之贤者，进而求之，引而伸之，斯愚者之大幸耳。


寒疫论

世多言寒疫者，究其病状，则憎寒壮热，头痛骨节烦疼，虽发热而不甚渴，时行则里巷之中，病俱相类，若役使者然，非若温病之不甚头痛骨痛而渴甚，故名曰寒疫耳。盖六气寒水司天在泉，或五运寒水太过之岁，或六气中加临之客气为寒水，不论四时，或有是证。其未化热而恶寒之时，则用辛温解肌;既化热之后，如风温证者，则用辛凉清热，无二理也。

伪病名论

病有一定之名，近有古无今有之伪名，盖因俗人不识本病之名而伪造者，因而乱治，以致误人性命。如滞下、肠澼，下便脓血，古有之矣，今则反名曰痢疾。盖利者，滑利之义，古称自利者，皆泄泻通利太过之证也。滞者，淤涩不通之象，二义正相反矣，然治法尚无大疵谬也。至妇人阴挺、阴蚀、阴痒、阴菌等证，古有明文，大抵多因于肝经郁结，湿热下注，浸淫而成，近日北人名之曰[image: ]
 ，历考古文，并无是字，焉有是病!而治法则用一种恶劣妇人，以针刺之，或用细钩勾之，利刀割之，十割九死，哀哉!其或间有一、二刀伤不重，去血不多，病本轻微者，得愈，则恣索重谢。试思前阴乃肾之部，肝经蟠结之地，冲任督三脉由此而分走前后，岂可肆用刀钩之所。甚则肝郁胁痛，经闭寒热等证，而亦名之曰[image: ]
 ，无形可割，则以大针针之。在妇人犹可借口曰:妇人隐疾，以妇人治之。甚至数岁之男孩，痔疮、疝、瘕、疳疾，外感之遗邪，总而名之曰[image: ]
 ，而针之，割之，更属可恶。在庸俗乡愚信而用之，犹可说也，竟有读书明理之文人，而亦为之蛊惑，不亦怪哉!又如暑月中恶腹痛，若霍乱而不得吐泻，烦闷欲死，阴凝之痞证也，治以苦辛芳热则愈，成霍乱则轻，论在中焦寒湿门中，乃今世相传谓之痧证，又有绞肠痧、乌痧之名，遂至方书中亦有此等名目矣。俗治以钱刮关节，使血气一分一合，数分数合而阳气行，行则通，通则痞开痛减而愈。但愈后周十二时不可饮水，饮水得阴气之凝，则留邪在络，遇寒或怒(动厥阴)
 ，则不时举发，发则必刮痧也。是则痧固伪名，刮痧乃通阳之法，虽流俗之治，颇能救急，犹可也。但禁水甚难，最易留邪。无奈近日以刮痧之法刮温病，夫温病，阳邪也，刮则通阳太急，阴液立见消亡，虽后来医治得法，百无一生。吾亲见有痉而死者，有痒不可忍而死者，庸俗之习，牢不可破，岂不哀哉!此外伪名妄治颇多，兹特举其尤者耳。若时医随口捏造伪名，南北皆有，不胜指屈矣。呜呼!名不正，必害于事，学者可不察乎!

温病起手太阴论

四时温病，多似伤寒;伤寒起足太阳，今谓温病起手太阴，何以手太阴亦主外感乎?手太阴之见证，何以大略似足太阳乎?手足有上下之分，阴阳有反正之义，庸可混乎!《素问·平人气象论》曰:藏真高于肺，以行营卫阴阳也。《伤寒论》中，分营分卫，言阴言阳，以外感初起，必由卫而营，由阳而阴。足太阳如人家大门，由外以统内，主营卫阴阳;手太阴为华盖，三才之天，由上以统下，亦由外以包内，亦主营卫阴阳，故大略相同也。大虽同而细终异，异者何?如太阳之窍主出，太阴之窍兼主出入;太阳之窍开于下，太阴之窍开于上之类，学者须于同中求异，异中验同，同异互参，真诠自见。

燥气论

前三焦篇所序之燥气，皆言化热伤津之证，治以辛甘微凉(金必克木，木受克，则子为母复仇，火来胜复矣)
 ，未及寒化。盖燥气寒化，乃燥气之正，《素问》谓“阳明所至为清劲”是也。《素问》又谓“燥极而泽”(土为金母，水为金子也)
 ，本论多类及于寒湿、伏暑门中，如腹痛呕吐之类，《经》谓“燥淫所胜，民病善呕，心胁痛不能转侧”者是也。治以苦温，《内经》治燥之正法也。前人有六气之中，惟燥不为病之说。盖以燥统于寒(吴氏《素问》注云:寒统燥湿，暑统风火，故云寒暑六入也)
 ，而近于寒，凡见燥病，只以为寒，而不知其为燥也。合六气而观之，余俱主生，独燥主杀，岂不为病者乎!细读《素问》自知。再前三篇原为温病而设，而类及于暑温、湿温，其于伏暑、湿温门中，尤必三致意者，盖以秋日暑湿踞于内，新凉燥气加于外，燥湿兼至，最难界限清楚，稍不确当，其败坏不可胜言。《经》谓粗工治病，湿证未已，燥证复起，盖谓此也(湿有兼热兼寒，暑有兼风兼燥，燥有寒化热化。先将暑湿燥分开，再将寒热辨明，自有准的)
 。

外感总数论

天以六气生万物，其错综变化无形之妙用，愚者未易窥测，而人之受病，即从此而来。近人止知六气太过曰六淫之邪，《内经》亦未穷极其变。夫六气伤人，岂界限清楚毫无兼气也哉!以六乘六，盖三十六病也。夫天地大道之数，无不始于一，而成于三，如一三为三，三三如九，九九八十一，而黄钟始备。六气为病，必再以三十六数，乘三十六，得一千二百九十六条，而外感之数始穷。此中犹不兼内伤，若兼内伤，则靡可纪极矣。呜呼!近人凡见外感，主以一柴葛解肌汤，岂不谬哉!


治病法论

治外感如将(兵贵神速，机圆法活，去邪务尽，善后务细，盖早平一日，则人少受一日之害);
 治内伤如相(坐镇从容，神机默运，无功可言，无德可见，而人登寿域)
 。治上焦如羽(非轻不举)
 ;治中焦如衡(非平不安)
 ;治下焦如权(非重不沉)
 。

吴又可温病禁黄连论

唐宋以来，治温热病者，初用辛温发表，见病不为药衰，则恣用苦寒，大队芩、连、知、柏，愈服愈燥，河间且犯此弊。盖苦先入心，其化以燥，燥气化火，反见齿板黑，舌短黑，唇裂黑之象，火极而似水也。吴又可非之诚是，但又不识苦寒化燥之理，以为黄连守而不走，大黄走而不守。夫黄连不可轻用，大黄与黄连同一苦寒药，迅利于黄连百倍，反可轻用哉?余用普济消毒饮于温病初起，必去芩、连，畏其入里而犯中下焦也。于应用芩、连方内，必大队甘寒以监之，但令清热化阴，不令化燥。如阳亢不寐，火腑不通等证，于酒客便溏频数者，则重用之。湿温门则不惟不忌芩、连，仍重赖之，盖欲其化燥也。语云:“药用当而通神”，医者之于药，何好何恶，惟当之是求。

风温、温热气复论

仲景谓腰以上肿当发汗，腰以下肿当利小便，盖指湿家风水、皮水之肿而言。又谓无水虚肿，当发其汗，盖指阳气闭结而阴不虚者言也。若温热大伤阴气之后，由阴精损及阳气，愈后阳气暴复，阴尚亏歉之至，岂可发汗利小便哉!吴又可于气复条下，谓血乃气之依归，气先血而生，无所依归，故暂浮肿，但静养节饮食自愈。余见世人每遇浮肿，便与淡渗利小便方法，岂不畏津液消亡而成三消证，快利津液为肺痈、肺痿证与阴虚、咳嗽身热之劳损证哉!余治是证，悉用复脉汤，重加甘草，只补其未足之阴，以配其已复之阳，而肿自消。千治千得，无少差谬，敢以告后之治温热气复者，暑温、湿温不在此例。

治血论

人之血，即天地之水也，在卦为坎(坎为血卦)
 。治水者不求之水之所以治，而但曰治水，吾未见其能治也。盖善治水者，不治水而治气。坎之上下两阴爻，水也;坎之中阳，气也;其原分自乾之中阳。乾之上下两阳，臣与民也;乾之中阳，在上为君，在下为师;天下有君师各行其道于天下，而彝伦不叙者乎?天下有彝伦攸叙，而水不治者乎?此《洪范》所以归本皇极，而与《禹贡》相为表里者也。故善治血者，不求之有形之血，而求之无形之气。盖阳能统阴，阴不能统阳;气能生血，血不能生气。倘气有未和，如男子不能正家而责之无知之妇人，不亦拙乎?至于治之之法，上焦之血，责之肺气，或心气;中焦之血，责之胃气，或脾气;下焦之血，责之肝气、肾气、八脉之气。治水与血之法，间亦有用通者，开支河也;有用塞者，崇堤防也。然皆已病之后，不得不与治其末;而非未病之先，专治其本之道也。

九窍论

人身九窍，上窍七，下窍二，上窍为阳，下窍为阴，尽人而知之也。其中阴阳奇偶生成之妙谛，《内经》未言，兹特补而论之。阳窍反用偶，阴窍反用奇。上窍统为阳，耳目视听，其气清为阳;鼻嗅口食，其气浊则阴也。耳听无形之声，为上窍阳中之至阳，中虚而形纵，两开相离甚远。目视有形之色，为上窍阳中之阴，中实而横，两开相离较近。鼻嗅无形之气，为上窍阴中之阳，虚而形纵，虽亦两窍，外则仍统于一。口食有形之五味，为上窍阴中之阴，中又虚又实，有出有纳，而形横，外虽一窍，而中仍二。合上窍观之，阳者偏，阴者正，土居中位也;阳者纵，阴者横，纵走气，而横走血，血阴而气阳也。虽曰七窍，实则八也。阳窍外阳(七数)
 而内阴(八数)
 ，外奇而内偶，阳生于七，成于八也。生数，阳也;成数，阴也。阳窍用成数，七、八成数也。下窍能生化之前阴，阴中之阳也;外虽一窍而内实二，阳窍用偶也。后阴但主出浊，为阴中之至阴，内外皆一而已，阴窍用奇也。合下窍观之，虽曰二窍，暗则三也。阴窍外阴(二数)
 而内阳(三数)
 ，外偶而内奇;阴窍用生数，二、三生数也。上窍明七，阳也;暗八，阴也。下窍明二，阴也;暗三，阳也。合上下窍而论之，明九，暗十一。十一者，一也;九为老，一为少，老成而少生也。九为阳数之终，一为阳数之始，始终上下，一阳气之循环也。开窍者，运阳气也。妙谛无穷，一互字而已。但互中之互，最为难识，余尝叹曰:修身者，是字难;格致者，互字难。

形体论

《内经》之论形体，头足腹背、经络脏腑，详矣，而独未总论夫形体之大纲，不揣鄙陋补之。人之形体，顶天立地，端直以长，不偏不倚，木之象也。在天为元，在五常为仁。是天以仁付之人也，故使其体直而麟凤龟龙之属莫与焉。孔子曰:人之生也直，罔之生也幸而免，蘧篨戚施直之对也。程子谓:生理本直，味本字之义。盖言天以本直之理，生此端直之形，人自当行公直之行也。人之形体，无鳞介毛羽，谓之倮虫，倮者，土也，主信，是地以信付之人也。人受天之仁，受地之信，备建顺五常之德而有精、神、魂、魄、心、意、志、思、智、虑，以行孝悌忠信，以期不负天地付畀之重。自别于麟凤龟龙之属，故孟子曰:万物皆备于我矣，又曰:惟圣人然后可以践形。《孝经》曰:“天地之道，人为贵，”人可不识人之形体以为生哉?医可不识人之形体以为治哉?


卷五　解产难

解产难题词

天地化生万物，人为至贵，四海之大，林林总总，孰非母产。然则母之产子也，得天地、四时、日月、水火自然之气化，而亦有难云乎哉?曰:人为之也。产后偶有疾病，不能不有赖于医。无如医者不识病，亦不识药;而又相沿故习，伪立病名;或有成法可守者而不守，或无成法可守者，而妄生议论;或固执古人一偏之论，而不知所变通;种种遗患，不可以更仆数。夫以不识之药，处于不识之病，有不死之理乎?其死也，病家不知其所以然，死者更不知其所以然，而医者亦复不知其所以然，呜呼冤哉!瑭目击神伤，作解产难。

产后总论

产后治法，前人颇多，非如温病混入伤寒论中，毫无尺度者也。奈前人亦不无间有偏见，且散见于诸书之中，今人读书不能搜求拣择，以致因陋就简，相习成风。兹特指出路头，学者随其所指而进步焉，当不岐于路矣。本论不及备录，古法之阙略者补之，偏胜者论之，流俗之坏乱者正之，治验之可法者表之。

产后三大证论一

产后惊风之说，由来已久，方中行先生驳之最详，兹不复议。《金匮》谓新产妇人有三病:一者病痉，二者病郁冒，三者大便难。新产血虚，多汗出，喜中风，故令人病痉;亡血复汗，故令郁冒;亡津液胃燥，故大便难。产妇郁冒，其脉微弱，呕不能食，大便反坚，但头汗出，所以然者，血虚而厥，厥而必冒，冒家欲解，必大汗出，以血虚下厥，孤阳上出，故头汗出。所以产妇喜汗出者，亡阴血虚，阳气独盛，故当汗出，阴阳乃复。大便坚，呕不能食，小柴胡汤主之。病解能食，七、八日复发热者，此为胃实，大承气汤主之。按此论乃产后大势之全体也，而方则为汗出中风一偏之证而设;故沈目南谓仲景本意，发明产后气血虽虚，然有实证，即当治实，不可顾虑其虚，反致病剧也。

产后三大证论二

按产后亦有不因中风，而本脏自病郁冒、痉厥、大便难三大证者。盖血虚则厥，阳孤则冒，液短则大便难。冒者汗者，脉多洪大而芤;痉者厥者，脉则弦数，叶氏谓之肝风内动，余每用三甲复脉，大小定风珠及专翕大生膏而愈(方法注论悉载下焦篇)
 。浅深次第，临时斟酌。

产后三大证论三

《心典》云:“血虚汗出，筋脉失养，风入而益其劲，此筋病也;亡阴血虚，阳气遂厥，而寒复郁之，则头眩而目瞀，此神病也;胃藏津液而灌溉诸阳，亡津液胃燥，则大肠失其润而大便难，此液病也。三者不同，其为亡血伤津则一，故皆为产后所有之病”。即此推之，凡产后血虚诸证，可心领而神会矣。按以上三大证，皆可用三甲复脉、大小定风珠、专翕膏主之。盖此六方，皆能润筋，皆能守神，皆能增液故也，但有浅深次第之不同耳。产后无他病，但大便难者，可与增液汤(方注并见中焦篇温热门)
 。以上七方，产后血虚液短，虽微有外感，或外感已去大半，邪少虚多者，便可选用，不必俟外感尽净而后用之也。再产后误用风药，误用辛温刚燥，致令津液受伤者，并可以前七方斟酌救之。余制此七方，实从《金匮》原文体会而来，用之无不应手而效，故敢以告来者。

产后瘀血论

张石顽云:“产后元气亏损，恶露乘虚上攻，眼花头眩，或心下满闷，神昏口噤，或痰涎壅盛者，急用热童便主之。或血下多而晕，或神昏烦乱，芎归汤加人参、泽兰、童便，兼补而散之(此条极须斟酌，血下多而晕，血虚可知，岂有再用芎、归、泽兰辛窜走血中气分之品，以益其虚哉!其方全赖人参固之，然人参在今日，值重难
 办，方既不善，人参又不易得，莫若用三甲复脉、大小定风珠之为愈也，明者悟之)。
 又败血上冲有三:或歌舞谈笑，或怒骂坐卧，甚则逾墙上屋，此败血冲心多死，用花蕊石散，或琥珀黑龙丹，如虽闷乱，不至癫狂者，失笑散加郁金;若饱闷呕恶腹满胀痛者，此败血冲胃，五积散或平胃加姜、桂，不应，送来复丹，呕逆腹胀，血化为水者，《金匮》下瘀血汤;若面赤呕逆欲死，或喘急者，此败血冲肺，人参、苏木，甚则加芒硝荡涤之。大抵冲心者，十难救一，冲胃者五死五生，冲肺者十全一、二。又产后口鼻起黑色而鼻衄者，是胃气虚败而血滞也，急用人参、苏木，稍迟不救”。愚按产后原有瘀血上冲等证，张氏论之详矣。产后瘀血实证，必有腹痛拒按情形，如果痛处拒按，轻者用生化汤，重者用回生丹最妙。盖回生丹以醋煮大黄，直入病所而不伤他脏，内多飞走有情食血之虫，又有人参护正，何瘀不破，何正能伤。近见产妇腹痛，医者并不问拒按喜按，一概以生化汤从事，甚至病家亦不延医，每至产后，必服生化汤十数帖，成阴虚劳病，可胜悼哉!余见古本《达生篇》中，生化汤方下注云:专治产后瘀血腹痛、儿枕痛，能化瘀生新也。方与病对，确有所据。近日刻本，直云:“治产后诸病”，甚至有注“产下即服者”，不通已极，可恶可恨。再《达生篇》一书，大要教人静镇，待造化之自然，妙不可言，而所用方药，则未可尽信。如达生汤下，“怀孕九月后服，多服尤妙”，所谓天下本无事，庸人自扰之矣。岂有不问孕妇之身体脉象，一概投药之理乎?假如沉涩之脉，服达生汤则可，若流利洪滑之脉，血中之气本旺，血分温暖，何可再用辛走气乎?必致产后下血过多而成痉厥矣。如此等不通之语，辨之不胜其辨，可为长太息也!


产后宜补宜泻论

朱丹溪云:“产后当大补气血，即有杂病，从末治之;一切病多是血虚，皆不可发表”。张景岳云:“产后既有表邪，不得不解;既有火邪，不得不清;既有内伤停滞，不得不开通消导，不可偏执。如产后外感风寒，头痛身热，便实中满，脉紧数洪大有力，此表邪实病也。又火盛者，必热渴躁烦，或便结腹胀，口鼻舌焦黑，酷喜冷饮，眼眵尿痛，溺赤，脉洪滑，此内热实病也。又或因产过食，致停蓄不散，此内伤实病也。又或郁怒动肝，胸胁胀痛，大便不利，脉弦滑，此气逆实病也。又或恶露未尽，瘀血上冲，心腹胀满，疼痛拒按，大便难，小便利，此血逆实证也。遇此等实证，若用大补，是养虎为患，误矣”。愚按二子之说，各有见地，不可偏废，亦不可偏听。如丹溪谓产后不可发表，仲景先师原有亡血禁汗之条，盖汗之则痉也。产后气血诚虚，不可不补，然杂证一概置之不问，则亦不可，张氏驳之，诚是。但治产后之实证，自有妙法，妙法为何?手挥目送是也。手下所治系实证，目中、心中、意中注定是产后。识证真，对病确，一击而罢。治上不犯中，治中不犯下，目中清楚，指下清楚，笔下再清楚，治产后之能事毕矣。如外感自上焦而来，固云治上不犯中，然药反不可过轻，须用多备少服法，中病即已，外感已即复其虚，所谓无粮之兵，贵在速战;若畏产后虚怯，用药过轻，延至三、四日后，反不能胜药矣。余治产后温暑，每用此法。如腹痛拒按则化瘀，喜按即补络，快如转丸，总要医者平日用功参悟古书，临证不可有丝毫成见而已。

产后六气为病论

产后六气为病，除伤寒遵仲景师外(孕妇伤寒，后人有六合汤法)
 ，当于前三焦篇中求之。斟酌轻重，或速去其邪，所谓无粮之师，贵在速战者是也。或兼护其虚，一面扶正，一面驱邪。大抵初起以速清为要，重证亦必用攻。余治黄氏温热，妊娠七月，胎已欲动，大实大热，目突舌烂，乃前医过于瞻顾所致，用大承气一服，热退胎安，今所生子二十一岁矣。如果六气与痉瘛之因，皦然心目，俗传产后惊风之说可息矣。

产后不可用白芍辨

朱丹溪谓产后不可用白芍，恐伐生生之气，则大谬不然，但视其为虚寒虚热耳。若系虚寒，虽非产后，亦不可用，如仲景有桂枝汤去芍药法，小青龙去芍药法。若系虚热，必宜用之收阴。后世不善读书者，古人良法不知守，此等偏谬处，偏牢记在心，误尽大事，可发一叹。按白芍花开春末夏初，禀厥阴风木之全体，得少阴君火之气化，炎上作苦，故气味苦平(《本经》芍药并无酸字，但云苦平无毒，酸字后世妄加者也)。
 主治邪气腹痛，除血痹，破坚积，寒热疝瘕，止痛，利小便，益气，岂伐生生之气者乎?使伐生气，仲景小建中汤，补诸虚不足而以之为君乎?张隐庵《本草崇原》中论之最详。

产后误用归芎亦能致瘛论

当归、川芎，为产后要药，然惟血寒而滞者为宜，若血虚而热者断不可用。盖当归秋分始开花，得燥金辛烈之气，香窜异常，甚于麻、辛，不过麻、辛无汁而味薄，当归多汁而味厚耳。用之得当，功力最速，用之不当，为害亦不浅。如亡血液亏，孤阳上冒等证，而欲望其补血，不亦愚哉!盖当归止能运血，裒多益寡，急走善窜，不能静守，误服致瘛，瘛甚则脱。川芎有车轮纹，其性更急于当归，盖物性之偏长于通者，必不长于守也。世人不敢用白芍，而恣用当归、川芎，何其颠倒哉!


产后当究奇经论

产后虚在八脉，孙真人创论于前，叶天士畅明于后，妇科所当首识者也。盖八脉丽于肝肾，如树木之有本也，阴阳交构，胎前产后，生生化化，全赖乎此。古语云:医道通乎仙道者，此其大门也。

下死胎不可拘执论

死胎不下，不可拘执成方而悉用通法，当求其不下之故，参之临时所现之证若何，补偏救弊，而胎自下也。余治一妇，死胎不下二日矣，诊其脉则洪大而芤，问其证则大汗不止，精神恍惚欲脱。余曰:此心气太虚，不能固胎，不问胎死与否，先固心气，用救逆汤加人参，煮三杯，服一杯而汗敛，服二杯而神清气宁，三杯未服而死胎下矣。下后补肝肾之阴，以配心阳之用而愈。若执成方而用平胃、朴硝，有生理乎?

催生不可拘执论

催生亦不可拘执一辙，阳虚者补阳，阴损者翕阴，血滞者通血。余治一妇素日脉迟，而有癥瘕寒积厥痛，余用通补八脉大剂丸料，服半载而成胎，产时五日不下，是夕方延余诊视。余视其面青，诊其脉再至，用安边桂五钱，加入温经补气之品，作三杯，服二杯而生矣，亦未曾服第三杯也。次日诊其脉涩，腹痛甚拒按，仍令其服第三杯，又减其制，用一帖，下癥块长七、八寸，宽二三寸，其人腹中癥块本有二枚，兹下其一，不敢再通矣。仍用温通八脉由渐而愈。其他治验甚多，略举一、二，以见门径耳。

产后当补心气论

产后心虚一证，最为吃紧。盖小儿禀父之肾气、母之心气而成，胞宫之脉，上系心包，产后心气十有九虚，故产后补心气亦大扼要。再水火各自为用，互相为体，产后肾液虚，则心体亦虚，补肾阴以配心阳，取坎填离法也。余每于产后惊悸脉芤者，用加味大定风珠，获效多矣(方见温热下焦篇，即大定风珠，加人参、龙骨、浮小麦、茯神者)。
 产后一切外感，当于本论三焦篇中求之，再细参叶案则备矣。

产后虚寒虚热分别论治论

产后虚热，前则有三甲复脉三方，大小定风珠二方。专翕膏一方，增液汤一方。三甲、增液，原为温病善后而设;定风珠、专翕膏，则为产后虚损，无力服人参而设者也。古人谓产后不怕虚寒，单怕虚热。盖温经之药，多能补虚，而补虚之品，难以清热也。故本论详立补阴七法，所以补丹溪之未备。又立通补奇经丸，为下焦虚寒而设。又立天根月窟膏，为产后及劳伤下焦阴阳两伤而设也，乃从阳补阴，从阴补阳互法，所谓天根月窟间来往，三十六宫都是春也。


保胎论一

每殒胎五、六月者，责之中焦不能荫胎，宜平日常服小建中汤;下焦不足者，天根月窟膏，蒸动命门真火，上蒸脾阳，下固八脉，真精充足，自能固胎矣。

保胎论二

每殒胎必三月者，肝虚而热，古人主以桑寄生汤。夫寄生临时保胎，多有鞭长莫及之患，且方中重用人参合天冬，岂尽人而能用者哉!莫若平时长服二十四味专翕膏 (方见下焦篇秋燥门)，
 轻者一料，即能大生，重者两料 (滑过三、四次者)
 ，永不堕胎。每一料得干丸药二十斤，每日早中晚服三次，每次三钱，约服一年。必须戒房事，毋令速速成胎方妙。盖肝热者成胎甚易，虚者又不能保，速成速堕，速堕速成，尝见一年内二、三次堕者，不死不休，仍未曾育一子也。专翕纯静，翕摄阳动之太过 (肝虚热易成易堕，岂非动之太过乎)
 ，药用有情者半，以补下焦精血之损;以洋参数斤代人参，九制以去其苦寒之性，炼九日以合其纯一之休，约费不过三、四钱人参之价可办矣。愚制二十一味专翕膏，原为产后亡血过多，虚不肯复，痉厥心悸等证而设，后加鹿茸、桑寄生、天冬三味，保三月殒胎三、四次者，获效多矣，故敢以告来者。

通补奇经丸方(甘咸微辛法)


鹿茸八两(力不能者以嫩毛角代之)
 　紫石英(生研极细)二两
 　龟板(炙)四两
 　枸杞子四两
 　当归(炒黑)四两
 　肉苁蓉六两
 　小茴香(炒黑)四两
 　鹿角胶六两
 　沙苑蒺藜二两
 　补骨脂四两
 　人参(力绵者以九制洋参代之，人参用二两，洋参用四两)
 　杜仲二两


上为极细末，炼蜜为丸，小梧子大，每服二钱，渐加至三钱。大便溏者加莲子、芡实、牡蛎各四两，以蒺藜、洋参熬膏法丸。淋带者加桑螵蛸、菟丝子各四两。癥瘕久聚少腹痛者，去补骨、蒺藜、杜仲，加肉桂、丁香各二两。

天根月窟膏方(酸甘咸微辛法，阴阳两补、通守兼施复法也)


鹿茸一斤
 　乌骨鸡一对
 　鲍鱼二斤
 　鹿角胶一斤
 　鸡子黄十六枚
 　海参二斤
 　龟板二斤
 　羊腰子十六枚
 　桑螵蛸一斤
 　乌贼骨一斤
 　茯苓二斤
 　牡蛎二斤
 　洋参三斤
 菟丝子一斤
 　龙骨二斤
 　莲子三斤
 　桂元肉一斤
 　熟地四斤
 　沙苑蒺藜二斤
 　白芍二斤
 　芡实二斤
 　归身一斤
 　小茴香一斤
 　补骨脂二斤
 　枸杞子二斤
 　肉苁蓉二斤
 　萸肉一斤
 　紫石英一斤
 　生杜仲一斤
 　牛膝一斤
 　萆薢一斤
 白蜜三斤


上三十二味，熬如专翕膏法。用铜锅四口，以有情归有情者二，无情归无情者二，文火次第煎炼取汁，另入一净锅内，细炼九昼夜成膏;后下胶、蜜，以方中有粉无汁之茯苓、莲子、芡实、牡蛎、龙骨、鹿茸、白芍、乌贼骨八味为极细末，和前膏为丸梧子大。每服三钱，日三服。

此方治下焦阴阳两伤，八脉告损，急不能复，胃气尚健 (胃弱者不可与，恐不能传化重浊之药也)
 ，无湿热证者;男子遗精滑泄，精寒无子 ，腰膝痠痛之属肾虚者(以上数条，有湿热皆不可服也)
 ;老年体瘦痱中，头晕耳鸣，左肢麻痹，缓纵不收，属下焦阴阳两虚者 (以上诸证有单属下焦阴虚者，宜专翕膏，不宜此方)
 ;妇人产后下亏，淋带癥瘕，胞宫虚寒无子，数数殒胎，或少年生育过多，年老腰膝尻胯痠痛者。


卷六　解儿难

解儿难题词

儿曷为乎有难?曰:天时人事为之也，难于天者一，难于人者二。天之大德曰生，曷为乎难儿也?曰:天不能不以阴阳五行化生万物，五行之运，不能不少有所偏，在天原所以相制，在儿任其气则生，不任其气则难，虽天亦莫可如何也，此儿之难于天者也。其难于人者奈何?曰:一难于儿之父母，一难于庸陋之医。天下之儿皆天下父母所生，天下父母有不欲其儿之生者乎?曷为乎难于父母耶?曰:即难于父母欲其儿之生也。父母曰:人生于温，死于寒。故父母惟恐其儿之寒也。父母曰:人以食为天，饥则死。故父母惟恐其儿之饥也。天下之儿，得全其生者，此也;天下之儿，或受其难者，亦此也。谚有之曰:小儿无冻饿之患，有饱暖之灾。此发乎情，不能止乎义礼，止知以慈为慈，不知以不慈为慈，此儿之难于父母者也。天下之医，操生人之术，未有不欲天下之儿之生，未有不利天下之儿之生，天下之儿之难，未有不赖天下之医之有以生之也。然则医也者，所以补天与父母之不逮以生儿者也，曷为乎天下之儿，难于天下之医也?曰:天下若无医，则天下之儿难犹少，且难于天与父母无怨也。人受生于天与父母，即难于天与父母，又何怨乎?自天下之医愈多，斯天下之儿难愈广，以受生于天于父母之儿，而难于天下之医，能无怨乎?曷为乎医愈多，而儿之难愈广也?曰:医也者，顺天之时，测气之偏，适人之情，体物之理，名也，物也，象也，数也，无所不通，而受之以谦，而后可以言医，尤必上与天地呼吸相通，下与小儿呼吸相通，而守之以诚，而后可以为医。奈何挟生人之名，为利己之术，不求岁气，不畏天和，统举四时，率投三法，毫无知识，囿于见闻，并不知察色之谓何，闻声之谓何，朝微夕甚之谓何，或轻或重之谓何。甚至一方之中，外自太阳，内至厥阴，既与发表，又与攻里;且坚执小儿纯阳之说，无论何气使然，一以寒凉为准，无论何邪为病，一以攻伐为先;谬造惊风之说，惑世诬民;妄为疳疾之丸，戕生伐性;天下之儿之难，宁有终穷乎?前代贤医，历有辨难，而未成书。瑭虽不才，愿解儿难。

儿科总论

古称难治者，莫如小儿，名之曰哑科。以其疾痛烦苦，不能自达;且其脏腑薄，藩篱疏，易于传变;肌肤嫩，神气怯，易于感触;其用药也，稍呆则滞，稍重则伤，稍不对证，则莫知其乡，捉风捕影，转救转剧，转去转远;惟较之成人，无七情六欲之伤，外不过六淫，内不过饮食胎毒而已。然不精于方脉妇科，透彻生化之源者，断不能作儿科也。

俗传儿科为纯阳辨

古称小儿纯阳，此丹灶家言，谓其未曾破身耳，非盛阳之谓。小儿稚阳未充，稚阴未长者也。男子生于七，成于八;故八月生乳牙，少有知识;八岁换食牙，渐开智慧;十六而精通，可以有子;三八二十四岁真牙生(俗谓尽根牙)
 而精足，筋骨坚强，可以任事，盖阴气长而阳亦充矣。女子生于八，成于七;故七月生乳牙，知提携;七岁换食牙，知识开，不令与男子同席;二七十四而天癸至;三七二十一岁而真牙生，阴始足，阴足而阳充也，命之嫁。小儿岂盛阳者哉!俗谓女子知识恒早于男子者，阳进阴退故也。

儿科用药论

世人以小儿为纯阳也，故重用苦寒。夫苦寒药，儿科之大禁也。丹溪谓产妇用白芍，伐生生之气，不知儿科用苦寒，最伐生生之气也。小儿，春令也，东方也，木德也，其味酸甘。酸味人或知之，甘则人多不识。盖弦脉者，木脉也，《经》谓弦无胃气者死。胃气者，甘味也，木离土则死，再验之木实，则更知其所以然矣，木实惟初春之梅子，酸多甘少，其他皆甘多酸少者也。故调小儿之味，宜甘多酸少，如钱仲阳之六味丸是也。苦寒之所以不可轻用者何?炎上作苦，万物见火而化，苦能渗湿。人，倮虫也，体属湿土，湿淫固为人害，人无湿则死。故湿重者肥，湿少者瘦;小儿之湿，可尽渗哉!在用药者以为泻火，不知愈泻愈瘦，愈化愈燥。苦先入心，其化以燥也，而且重伐胃汁，直致痉厥而死者有之。小儿之火，惟壮火可减;若少火则所赖以生者，何可恣用苦寒以清之哉!故存阴退热为第一妙法，存阴退热，莫过六味之酸甘化阴也。惟湿温门中，与辛淡合用，燥火则不可也。余前序温热，虽在大人，凡用苦寒，必多用甘寒监之，惟酒客不禁。


儿科风药禁

近日行方脉者，无论四时所感为何气，一概羌、防、柴、葛。不知仲景先师，有风家禁汗，亡血家禁汗，湿家禁汗，疮家禁汗四条，皆为其血虚致痉也。然则小儿痉病，多半为医所造，皆不识六气之故。

痉因质疑

痉病之因，《素问》曰:“诸痉项强，皆属于湿”。此湿字，大有可疑，盖风字误传为湿字也。余少读方中行先生《痉书》，一生治病，留心痉证，觉六气皆能致痉。风为百病之长，六气莫不由风而伤人，所有痉病现证，皆风木刚强屈拗之象。湿性下行而柔，木性上行而刚，单一湿字，似难包得诸痉。且湿字与项强字即不对，中行《痉书》一十八条，除引《素问》、《千金》二条，余十六条内，脉二条，证十四条，俱无湿字证据。如脉二条:一曰:夫痉脉按之紧如弦，直上下行;二曰:《脉经》云:痉家，其脉伏坚，直上下。皆风木之象，湿之反面也。余十四条:风寒致痉居其十，风家禁下一条，疮家禁汗一条，新产亡血二条，皆无所谓湿也者。即《千金》一条，曰:太阳中风，重感于寒湿则变痉也。上下文义不续，亦不可以为据。中行注云:痉，自《素问》以来，其见于《伤寒论》者，乃叔和所述《金匮》之略也;《千金》虽有此言，未见其精悉。可见中行亦疑之。且《千金》一书，杂乱无章，多有后人搀杂，难以为据。《灵枢》、《素问》二书，非神圣不能道，然多述于战国汉人之笔，可信者十之八、九，其不可信者一、二。如其中多有后世官名地名，岂轩岐逆料后世之语，而先言之哉?且代远年湮，不无脱简错误之处。瑭学述浅陋，不敢信此湿字，亦不敢直断其非，阙疑以俟来者。

湿痉或问

或问:子疑《素问》痉因于湿，而又谓六淫之邪皆能致痉，亦复有湿痉一条，岂不自相矛盾乎?曰:吾所疑者诸字、皆字，似湿之一字，不能包括诸痉，惟风可以该括，一也;再者湿性柔，不能致强，初起之湿痉，必兼风而后成也。且俗名痉为惊风，原有急慢二条。所谓急者，一感即痉，先痉而后病;所谓慢者，病久而致痉者也。一感即痉者，只要认证真，用药确，一二帖即愈，易治也。病久而痉者，非伤脾阳，肝木来乘;即伤胃汁肝阴，肝风鸱张，一虚寒，一虚热，为难治也。吾见湿因致痉，先病后痉者多，如夏月小儿暑湿泄泻暴注，一昼夜百数十行，下多亡阴，肝乘致痉之类，霍乱最能致痉，皆先病后痉者也。当合之杂说中《风论》一条参看。以卒得痉病而论，风为百病之长，六淫之邪，皆因风而入。以久病致痉而论，其强直背反瘛疭之状，皆肝风内动为之也。似风之一字，可以包得诸痉。要知痉者筋病也，知痉之为筋病，思过半矣。

痉有寒热虚实四大纲论

六淫致痉，实证也;产妇亡血，病久致痉，风家误下，温病误汗，疮家发汗者，虚痉也。风寒、风湿致痉者，寒证也;风温、风热、风暑、燥火致痉者，热痉也(按此皆瘛证属火，后世统谓之痉矣，后另有论)
 。俗称慢脾风者，虚寒痉也;本论后述本脏自病者，虚热痉也(亦系瘛证)
 。


小儿痉病瘛病共有九大纲论


寒痉


仲景先师所述方法具在，但须对证细加寻绎，如所云太阳证体强，[image: ]
 [image: ]
 然，脉沉迟之类，有汗为柔痉，为风多寒少，而用桂枝汤加法;无汗为刚痉，为寒痉，而用葛根汤，汤内有麻黄，乃不以桂枝立名，亦不以麻黄立名者，以其病已至阳明也。诸如此类，须平时熟读其书，临时再加谨慎，手下自有准的矣。

风寒咳嗽致痉者，用杏苏散辛温例，自当附入寒门。


风温痉
 (按此即瘛证，少阳之气为之也，下温热、暑温、秋燥，皆同此例)


乃风之正令，阳气发泄之候，君火主气之时，宜用辛凉正法。轻者用辛凉轻剂，重者用辛凉重剂，如本论上焦篇银翘散、白虎汤之类;伤津液者加甘凉，如银翘加生地、麦冬，玉女煎以白虎合冬、地之类;神昏谵语，兼用芳香以开膻中，如清宫汤、牛黄丸、紫雪丹之类;愈后用六味、三才、复脉辈，以复其丧失之津液。

风温咳嗽致痉者，用桑菊饮(方见上焦篇)
 ，银翘散辛凉例，与风寒咳嗽迥别，断不可一概用杏苏辛温也。


温热痉
 (即六淫之火气，消铄真阴者也，《内经》谓先夏至为病温者是也)


即同上风温论治。但风温之病痉者轻而少，温热之致痉者多而重也。药之轻重浅深，视病之轻重浅深而已。


暑痉
 (暑兼湿热，后有湿痉一条，此则偏于热多湿少之病，
 去温热不远，《经》谓后夏至为病暑者是也)


按俗名小儿急惊风者，惟暑月最多，而兼证最杂，非心如澄潭，目如智珠，笔如分水犀者，未易辨此。盖小儿肤薄神怯，经络脏腑嫩小，不奈三气发泄。邪之来也，势如奔马，其传变也，急如掣电，岂粗疏者所能当此任哉!如夏月小儿身热头痛，项强无汗，此暑兼风寒者也，宜新加香薷饮;有汗则仍用银翘散，重加桑叶;咳嗽则用桑菊饮;汗多则用白虎，脉芤而喘，则用人参白虎;身重汗少，则用苍术白虎;脉芤面赤多言，喘喝欲脱者，即用生脉散;神识不清者，即用清营汤加钩藤、丹皮、羚羊角;神昏者，兼用紫雪丹、牛黄丸等;病势轻微者，用清络饮之类，方法悉载上焦篇，学者当与前三焦篇暑门中细心求之。但分量或用四之一，或用四之二，量儿之壮弱大小加减之。痉因于暑，只治致痉之因，而痉自止，不必沾沾但于痉中求之。若执痉以求痉，吾不知痉为何物。夫痉，病名也，头痛亦病名也。善治头痛者必问致头痛之因，盖头痛有伤寒头痛，伤风头痛，暑头痛，热头痛，湿头痛，燥头痛，痰厥头痛，阳虚头痛，阴虚头痛，跌扑头痛，心火欲作痈脓之头痛，肝风内动上窜少阳胆络之偏头痛，朝发暮死之真头痛，若不问其致病之因，如时人但见头痛，一以羌活、藁本从事，何头痛之能愈哉!况痉病之难治者乎!


湿痉
 (按此一条，瘛痉兼有，其因于寒湿者，则兼太阳寒水气，其泄泻太甚，下多亡阴者，木气来乘，则瘛矣)


按中湿即痉者少，盖湿性柔而下行，不似风刚而上升也。其间有兼风之痉，《名医类案》中有一条云:“小儿吐[image: ]
 欲作痫者，五苓散最妙”;本论湿温上焦篇，有三仁汤一法;邪入心包，用清宫汤去莲心、麦冬，加银花、赤小豆皮一法;用紫雪丹一法;银翘马勃散一法;千金苇茎汤加滑石、杏仁一法;而寒湿例中，有形似伤寒，舌白不渴，经络拘急，桂枝姜附汤一法，凡此非必皆现痉病而后治。盖既感外邪，久则致痉，于其未痉之先，知系感受何邪，以法治之，而痉病之源绝矣，岂不愈于见痉治痉哉!若儿科能于六淫之邪，见几于早，吾知小儿之痉病必少。湿久致痉者多，盖湿为浊邪，最善[image: ]
 漫三焦，上蔽清窍，内蒙膻中，学者当于前中焦、下焦篇中求之。由疟、痢而致痉者，见其所伤之偏阴、偏阳而补救之，于疟、痢门中求之。


燥痉


燥气化火，消铄津液，亦能致痉，其治略似风温，学者当于本论前三焦篇秋燥门中求之。但正秋之时，有伏暑内发，新凉外加之证，燥者宜辛凉甘润，有伏暑则兼湿矣，兼湿则宜苦辛淡，甚则苦辛寒矣，不可不细加察焉。燥气化寒，胁痛呕吐，法用苦温，佐以甘辛。


内伤饮食痉
 (俗所谓慢脾风者是也)


按此证必先由于吐泻，有脾胃两伤者，有专伤脾阳者，有专伤胃阳者，有伤及肾阳者，参苓白术散、四君、六君、异功、补中益气、理中等汤，皆可选用。虚寒甚者，理中加丁香、肉桂、肉果、诃子之类，因他病伤寒凉药者，亦同此例。叶案中有阴风入脾络一条，方在小儿痫痉厥门中，其小儿吐泻门中，言此证最为详细。案后华岫云驳俗论最妙，学者不可不静心体察焉!再参之钱仲阳、薛立斋、李东垣、张景岳诸家，可无余蕴矣。再按此证最险，最为难治，世之讹传妄治已久，四海同风，历有年所，方中行驳之于前，诸君子畅论于后，至今日而其伪风不息，是所望于后之强有力者，悉取其伪书而焚耳。细观叶案治法之妙，全在见吐泻时，先防其痉，非于既痉而后设法也。故余前治六淫之痉，亦同此法，所谓上工不治已病治未病，圣人不治已乱治未乱也。


客忤痉
 (俗所谓惊吓是也)


按小儿神怯气弱，或见非常之物，听非常之响，或失足落空，跌扑之类，百证中或有一、二，非小儿所有痉病，皆因于惊吓也。证现发热，或有汗，或无汗，面时青时赤，梦中呓语，手足蠕动，宜复脉汤去参、桂、姜、枣，加丹参、丹皮、犀角，补心之体，以配心之用。大便结者，加元参，溏者加牡蛎;汗多神不宁有恐惧之象者，加龙骨、整琥珀、整朱砂块(取其气而不用其质，自无流弊)
 ，必细询病家确有所见者，方用此例。若语涉支离，猜疑不定者，静心再诊，必得确情，而后用药。

愚儿三岁，六月初九日辰时，倚门落空，少时发热，随热随痉，昏不知人，手足如冰，无脉，至戌时而痉止，身热神昏无汗。次日早，余方与复脉汤去参、桂、姜、枣，每日一帖，服三、四杯。不饮不食，至十四日巳时，得战汗而愈。若当痉厥神昏之际，妄动乱治，岂有生理乎!盖痉厥则阴阳逆乱，少不合拍则不可救，病家情急，因乱投药饵，胡针乱灸而死者，不可胜纪。病家中无主宰，医者又无主宰，儿命其何堪哉!如包络热重，唇舌燥，目白睛有赤缕者，牛黄清心丸，本论牛黄安宫丸、紫雪丹辈，亦可酌而用之。


本脏自病痉
 (此证则瘛病也)


按此证由于平日儿之父母恐儿之受寒，覆被过多，着衣过厚，或冬日房屋热炕过暖，以致小儿每日出汗，汗多亡血，亦如产妇亡血致痉一理。肝主血，肝以血为自养，血足则柔，血虚则强，故曰本脏自病。然此一痉也，又实为六淫致痉之根。盖汗多亡血者，本脏自病，汗多亡卫外之阳，则易感六淫之邪也。全赖明医参透此理，于平日预先告谕小儿之父母，勿令过暖汗多亡血，暗中少却无穷之病矣，所谓治未病也。治本脏自病法，一以育阴柔肝为主，即同产后血亡致痉一例，所谓血足风自灭也。六味丸、复脉汤、三甲复脉三方、大小定风珠二方、专翕膏，皆可选用。专翕膏为痉止后，每日服四、五钱，分二次，为填阴善后计也。六淫误汗致痉者，亦同此例。救风温、温热误汗者，先与存阴，不比伤寒误汗者急与护阳也，盖寒病不足在阳，温病不足在阴也。


小儿易痉总论

按小儿易痉之故，一由于肌肤薄弱，脏腑嫩小，传变最速;一由近世不明六气感人之理，一见外感，无论何邪，即与发表。既痉之后，重用苦寒，虽在壮男壮女，二、三十岁，误汗致痉而死者，何可胜数!小儿薄弱，则更多矣。余于医学，不敢自信，然留心此证几三十年，自觉洞彻此理，尝谓六气明而痉必少，敢以质之明贤，共商救世之术也。

痉病瘛病总论

《素问》谓太阳所至为痉，少阳所至为瘛。盖痉者，水也;瘛者，火也;又有寒厥、热厥之论最详。后人不分痉、瘛、厥为三病，统言曰惊风痰热，曰角弓反张，曰搐搦，曰抽掣，曰痫、痉、厥。方中行作《痉书》，其或问中所论，亦混瘛而为痉，笼统议论。叶案中治痫、痉、厥最详，而统称痉厥，无瘛之名目，亦混瘛为痉。考之他书，更无分别，前痉病论因之，从时人所易知也。谨按痉者，强直之谓，后人所谓角弓反张，古人所谓痉也。瘛者，蠕动引缩之谓，后人所谓抽掣、搐搦，古人所谓瘛也。抽掣搐搦不止者，瘛也。时作时止，止后或数日，或数月复发，发亦不待治而自止者，痫也。四肢冷如冰者，厥也;四肢热如火者，厥也;有时而冷如冰，有时而热如火者，亦厥也。大抵痉、瘛、痫、厥四门，当以寒热虚实辨之，自无差错。仲景刚痉、柔痉之论，为伤寒而设，未尝议及瘛病，故总在寒水一门，兼风则有有汗之柔痉，盖寒而实者也。除寒痉外，皆瘛病之实而热者也。湿门则有寒痉，有热瘛，有实有虚。热病久耗其液，则成虚热之瘛矣。前列小儿本脏自病一条，则虚热也。产后惊风之痉，有寒痉，仲景所云是也;有热瘛，本论所补是也。总之，痉病宜用刚而温，瘛病宜用柔而凉。又有痉而兼瘛，瘛而兼痉，所谓水极而似火，火极而似水也。至于痫证，亦有虚有实，有留邪在络之客邪，有五志过极之脏气，叶案中辨之最详，分别治之可也。瑭因前辈混瘛与痉为一证，故分晰而详论之，以备裁采。

六气当汗不当汗论

六气六门，止有寒水一门，断不可不发汗者。伤寒脉紧无汗，用麻黄汤正条;风寒挟痰饮，用大小青龙一条。饮者，寒水也，水气无汗，用麻黄甘草、附子麻黄等汤。水者，寒水也，有汗者即与护阳。湿门亦有发汗之条，兼寒者也;其不兼寒而汗自出者则多护阳之方。其他风温禁汗，暑门禁汗，亡血禁汗，疮家禁汗，禁汗之条颇多，前已言之矣。盖伤于寒者，必入太阳，寒邪与寒水一家，同类相从也。其不可不发者何?太阳本寒标热，寒邪内合寒水之气，止有寒水之本，而无标热之阳，不成其为太阳矣。水来克火，如一阳陷于二阴之中，故急用辛温发汗，提阳外出。欲提阳者，乌得不用辛温哉!若温暑伤手太阴，火克金也，太阴本燥标湿，若再用辛温，外助温暑之火，内助脏气之燥，两燥相合，而土之气化无从，不成其为太阴矣，津液消亡，不痉何待!故初用辛凉以救本脏之燥，而外退温暑之热;继用甘润，内救本脏之湿，外敌温暑之火，而脏象化气，本来面目可不失矣。此温暑之断不可发汗，即不发汗之辛甘，亦在所当禁也。且伤寒门中，兼风而自汗者，即禁汗，所谓有汗不得用麻黄。无奈近世以羌活代麻黄，不知羌活之更烈于麻黄也。盖麻黄之发汗，中空而通，色青而疏泄，生于内地，去节方发汗，不去节尚能通能留，其气味亦薄;若羌活乃羌地所生之独活，气味雄烈不可当。试以麻黄一两，煮于一室之内，两三人坐于其侧，无所苦也。以羌活一两，煮于一室内，两三人坐于其侧，则其气味之发泄，弱者即不能受矣。温暑门之用羌、防、柴、葛，产后亡血家之用当归、川芎、泽兰、炮姜，同一杀人利剑，有心者共筹之。


疳疾论

疳者，干也，人所共知。不知干生于湿，湿生于土虚，土虚生于饮食不节，饮食不节，生于儿之父母之爱其子，惟恐其儿之饥渴也。盖小儿之脏腑薄弱，能化一合者，与一合有半，即不能化，而脾气郁矣。再小儿初能饮食，见食即爱，不择精粗，不知满足，及脾气已郁而不舒，有拘急之象，儿之父母，犹认为饥渴而强与之。日复一日，脾因郁而水谷之气不化，水谷之气不化而脾愈郁，不为胃行津液，湿斯停矣。土恶湿，湿停而脾胃俱病矣。中焦受气，取汁变化而赤，是谓血，中焦不受水谷之气，无以生血而血干矣。再水谷之精气，内入五脏，为五脏之汁;水谷之悍气，循太阳外出，捍卫外侮之邪而为卫气。中焦受伤，无以散精气，则五脏之汁亦干;无以行悍气，而卫气亦馁，卫气馁故多汗，汗多而营血愈虚，血虚故肢体日瘦;中焦湿聚不化而腹满，腹日满而肢愈瘦，故曰干生于湿也。医者诚能识得干生于湿，湿生于土虚，且扶土之不暇，犹敢恣用苦寒，峻伤其胃气，重泄其脾气哉!治法允推东垣、钱氏、陈氏、薛氏、叶氏，诚得仲景之心法者也。疏补中焦，第一妙法;升降胃气，第二妙法;升陷下之脾阳，第三妙法;甘淡养胃，第四妙法;调和营卫，第五妙法;食后击鼓，以鼓动脾阳，第六妙法(即古者以乐侑食之义，鼓荡阳气，使之运用也)
 ;《难经》谓伤其脾胃者，调其饮食，第七妙法;如果生有疳虫，再少用苦寒酸辛，如芦荟、胡黄连、乌梅、史君、川椒之类，此第八妙法，若见疳即与苦寒杀虫便误矣;考洁古、东垣，每用丸药缓运脾阳，缓宣胃气，盖有取乎渣质有形，与汤药异岐，亦第九妙法也。

近日都下相传一方，以全蝎三钱，烘干为末，每用精牛肉四两，作肉团数枚，加蝎末少许，蒸熟令儿逐日食之，以全蝎末完为度，治疳疾有殊功。愚思蝎色青，属木，肝经之虫，善窜而疏土，其性阴，兼通阴络，疏脾郁之久病在络者最良，然其性慓悍有毒。牛肉甘温，得坤土之精，最善补土，禀牡马之贞，其性健顺，既能补脾之体，又能运脾之用。牛肉得全蝎而愈健，全蝎得牛肉而不悍，一通一补，相需成功，亦可备用。一味金鸡散亦妙(用鸡内金不经
 水洗者，不拘多少，烘干为末，不拘何食物皆加之，性能杀虫磨积，即鸡之脾，能复脾之本性)。
 小儿疳疾，有爱食生米、黄土、石灰、纸、布之类者，皆因小儿无知，初饮食时，不拘何物即食之，脾不能运，久而生虫，愈爱食之矣。全在提携之者，有以谨之于先，若既病治法，亦惟有暂运脾阳，有虫者兼与杀虫，断勿令再食，以新推陈，换其脏腑之性，复其本来之真方妙。

痘证总论

《素问》曰:治病必求其本。盖不知其本，举手便误，后虽有锦绣心思，皆鞭长莫及矣。治痘明家，古来不下数十，可称尽善，不比温病毫无把握，尚俟愚陋之鄙论也。但古人治法良多，而议病究未透彻来路，皆由不明六气为病，与温病之源。故论痘发之源者，只及其半，谓痘证为先天胎毒，由肝肾而脾胃而心肺，是矣。总未议及发于子午卯酉之年，而他年罕发者何故。盖子午者，君火司天;卯酉者，君火在泉;人身之司君火者，少阴也。少阴有两脏，心与肾也。先天之毒，藏于肾脏，肾者，坎也，有二阴以恋一阳，又以太阳寒水为腑，故不发也，必待君火之年，与人身君火之气相搏，激而后发也。故北口外寒水凝结之所，永不发痘。盖人生之胎毒如火药，岁气之君火如火线，非此引之不发。以是知痘证与温病之发同一类也。试观《六元正纪》所载温厉大行，民病温厉之处，皆君相两火加临之候，未有寒水湿土加临而病温者，亦可知愚之非臆说矣。

痘证禁表药论

表药者，为寒水之气郁于人之皮肤经络，与人身寒水之气相结，不能自出而设者也。痘证由君火温气而发，要表药何用?以寒水应用之药，而用之君火之证，是犹缘木而求鱼也。缘木求鱼，无后灾;以表药治痘疮，后必有大灾。盖痘以筋骨为根本，以肌肉为战场，以皮肤结痂为成功之地。用表药虚表，先坏其立功之地，故八、九朝灰白塌陷，咬牙寒战，倒靥黑陷之证蜂起矣。古方精妙不可胜数，惟用表药之方，吾不敢信。今人且恣用羌、防、柴、葛、升麻、紫苏矣。更有愚之愚者，用表药以发闷证是也。痘发内由肝肾，外由血络，闷证有紫白之分:紫闷者，枭毒把持太过，法宜清凉败毒，古用枣变百祥丸，从肝肾之阴内透，用紫雪芳凉，从心包之阳外透;白闷则本身虚寒，气血不支之证，峻用温补气血，托之外出，按理立方，以尽人力，病在里而责之表，不亦愚哉!


痘证初起用药论

痘证初起，用药甚难，难者何?预护之为难也。盖痘之放肥，灌浆，结痂，总从见点之初立根基，非深思远虑者不能也。且其形势未曾显张，大约辛凉解肌，芳香透络，化浊解毒者，十之七、八;本身气血虚寒，用温煦保元者，十之二、三。尤必审定儿之壮弱肥瘦，黑白青黄，所偏者何在?所不足者何在?审视体质明白，再看已未见点，所出何苗?参之春夏秋冬，天气寒热燥湿，所病何时?而后定方。务于七日前先清其所感之外邪，七日后只有胎毒，便不夹杂矣。

治痘明家论

治痘之明家甚多，皆不可偏废者也。若专主于寒、热、温、凉一家之论，希图省事，祸斯亟矣。痘科首推钱仲阳、陈文中二家，钱主寒凉，陈主温热，在二家不无偏胜，在后学实不可偏废。盖二家犹水火也，似乎极不同性，宗此则害彼，宗彼则害此。然万物莫不成于水火，使天时有暑而无寒，万物焦矣，有寒而无暑，万物冰矣，一阴一阳之谓道，二家之学，似乎相背，其实相需，实为万世治痘立宗旨。宗之若何?大约七日以前，外感用事，痘发由温气之行，用钱之凉者十之八、九，用陈之温者一、二。七日以后，本身气血用事，纯赖脏真之火，炼毒成浆，此火不外鼓，必致内陷，用陈之温者多，而用钱之凉者少也。若始终实热者，则始终用钱;始终虚寒者，则始终用陈。痘科无一定之证，故无一定之方也。丹溪立解毒、和中、安表之说，亦最为扼要。痘本有毒可解，但须解之于七日之前，有毒郁而不放肥，不上浆者，乌得不解毒哉!如天之亢阳不雨，万物不生矣。痘证必须和中，盖脾胃最为吃紧，前所谓以中焦作战场也。安表之论，更为妙谛，表不安，虽至将成犹败也，前所谓以皮肤结痂，为成功之地，而可不安之也哉!安之不暇，而可混发以伤之也哉!至其宗钱而非陈，则其偏也。万氏以脾胃为主，魏氏以保元为主，亦确有见识，虽皆从二家脱化，而稍偏于陈。费建中《救偏琐言》，盖救世人不明痘之全体大用，偏用陈文中之辛热者也;书名救偏，其意可知，若专主其法，悉以大黄、石膏从事，则救偏而反偏矣。胡氏辄投汗下，下法犹有用处，汗法则不可也。翁仲仁《金镜录》一书，诚为痘科宝筏，其妙处全在于看，认证真确，治之自效。初学必须先熟读其书，而后历求诸家，方不误事。后此翟氏、聂氏，深以气血盈亏，解毒化毒，分晰阐扬钱氏、陈氏底蕴，超出诸家之上，然分别太多，恐读者目眩。愚谓看法必宗翁氏，叶氏有补翁仲仁不及之条;治法兼用钱、陈，以翟氏、聂氏，为钱、陈之注，参考诸家可也。近日都下盛行《正宗》一书，大抵用费氏、胡氏之法而推广之，恣用大汗大下，名归宗汤，石膏、大黄始终重用，此在枭毒太过者则可，岂可以概治天下之小儿哉!南方江西江南等省，全恃种痘，一遇自出之痘，全无治法，医者无论何痘，概禁寒凉，以致有毒火者，轻者重，重者死，此皆偏之为害也。

痘疮稀少不可恃论

相传痘疮稀少，不过数十粒，或百余粒，根颗圆绽者，以为状元痘，可不服药。愚则以为三、四日间，亦须用辛凉解毒药一帖，无庸多服;七、八日间，亦宜用甘温托浆药一帖，多不过二帖，务令浆行满足。所以然者何?愚尝见稀少之痘，竟有浆行不足，结痂后患目，毒流心肝二经，或数月，或半年后，烦躁而死，不可救药者。

痘证限期论

痘证限期，近日时医，以为十二日结痂之后，便云收功。古传百日内，皆痘科事也。愚有表侄女，于三、四月间出痘，浆行不足，百日内患目，目珠高出眼外，延至次年二月方死，死时面现五色，忽而青而赤而黄而白而黑，盖毒气遍历五脏，三昼夜而后气绝。至今思之，犹觉惨甚，医者可不慎哉!十二日者，结痂之限也，况结痂之限，亦无定期。儿生三岁以后者，方以十二日为准;若初周以后，只九日限耳;未周一岁之孩，不过七日限。

行浆务令满足论

近时人心不古，竞尚粉饰，草草了事。痘顶初浑，便云浆足，病家不知，惟医是听。浆不足者，发痘毒犹可医治;若发于关节隐处，亦致丧命，或成废人;患目烦躁者，百无一生，即不死而双目失明矣。愚经历不少，浆色大约以黄豆色为准，痘多者腿脚稍清犹可。愚一生所治之痘，痘后毫无遗患，无他谬巧，行浆足也。近时之弊，大约有三:一由于七日前过用寒凉，七日后又不知补托，畏温药如虎，甚至一以大黄从事，此用药之不精也;二由于不识浆色，此目力之不精也;三由于存心粉饰，心地之不慈也。余存心不敢粉饰，不忍粉饰，口过直而心过慈，以致与世不合，目击儿之颠连疾苦而莫能救，不亦大可哀哉!今作此论，力矫时弊，实从数十年经历中得来。见痘后之证，百难于痘前。盖痘前有浆可上，痘后无浆可行;痘前自内而外出，外出者顺，痘后自外而内陷，内陷者逆也。毒陷于络，犹可以法救之;毒陷于脏而脏真伤，考古竟无良法可救。由逆痘而死者，医可以对儿;由治法不精，而遗毒死者，其何以对小儿哉?阅是论者，其思慎之于始乎!


疹　　论

若明六气为病，疹不难治。但疹之限期最迫，只有三日。一以辛凉为主，如俗所用防风、广皮、升麻、柴胡之类，皆在所禁。俗见疹必表，外道也。大约先用辛凉清解，后用甘凉收功。赤疹误用麻黄、三春柳等辛温伤肺，以致喘咳欲厥者，初用辛凉加苦梗、旋覆花，上提下降;甚则用白虎加旋覆、杏仁;继用甘凉加旋覆花以救之;咳大减者去之。凡小儿连咳数十声不能回转，半日方回如鸡声者，千金苇茎汤合葶苈大枣泻肺汤主之;近世用大黄者，杀之也。盖葶苈走肺经气分，虽兼走大肠，然从上下降，而又有大枣以载之缓之，使不急于趋下;大黄则纯走肠胃血分，下有形之滞，并不走肺，徒伤其无过之地故也。若固执病在脏泻其腑之法，则误矣。

泻白散不可妄用论

钱氏制泻白散，方用桑白皮、地骨皮、甘草、粳米，治肺火皮肤蒸热，日晡尤甚，喘咳气急，面肿热郁肺逆等证。历来注此方者，只言其功，不知其弊。如李时珍以为泻肺诸方之准绳，虽明如王晋三、叶天士，犹率意用之。愚按此方治热病后与小儿痘后，外感已尽真气不得归元，咳嗽上气，身虚热者，甚良;若兼一毫外感，即不可用。如风寒、风温正盛之时，而用桑皮、地骨，或于别方中加桑皮，或加地骨，如油入面，锢结而不可解矣。考《金匮》金疮门中王不留行散，取用桑东南根白皮以引生气，烧灰存性以止血，仲景方后自注云:小疮即粉之，大疮但服之，产后亦可服，如风寒，桑根勿取之。沈目南注云:风寒表邪在经络，桑根下降，故勿取之。愚按:桑白皮虽色白入肺，然桑得箕星之精，箕好风，风气通于肝，实肝经之本药也。且桑叶横纹最多而主络，故蚕食桑叶而成丝，丝，络象也;桑皮纯丝结成象筋，亦主络;肝主筋，主血，络亦主血，象筋与络者，必走肝，同类相从也。肝经下络阴器，如树根之蟠结于土中;桑根最为坚结，《诗》称:“彻彼桑土”，《易》言:“系于苞桑”是也。再按:肾脉之直者，从肾上贯肝膈，入肺中，循喉咙，挟舌本;其支者，从肺出络心，注胸中。肺与肾为子母，金下生水。桑根之性，下达而坚结，由肺下走肝肾者也。内伤不妨用之，外感则引邪入肝肾之阴，而咳嗽永不愈矣。吾从妹八、九岁时，春日患伤风咳嗽，医用杏苏散加桑白皮，至今将五十岁，咳嗽永无愈期，年重一年，试思如不可治之嗽，当早死矣，如可治之嗽，何以至四十年不愈哉?亦可以知其故矣。愚见小儿久嗽不愈者，多因桑皮、地骨，凡服过桑皮、地骨而嗽不愈者，即不可治，伏陷之邪，无法使之上出也。至于地骨皮之不可用者，余因仲景先师风寒禁桑皮而悟入者也。盖凡树木之根，皆生地中，而独枸杞之根，名地骨者何?盖枸杞之根，深入黄泉，无所终极，古又名之曰仙人杖，盖言凡人莫得而知其所终也。木本之入下最深者，未有如地骨者，故独异众根，而独得地骨之名。凡药有独异之形，独异之性，得独异之名者，必有独异之功能，亦必有独异之偏胜也。地骨入下最深，禀少阴水阴之气，主骨蒸之劳热，力能至骨，有风寒外感者，而可用之哉!或曰:桑皮、地骨，良药也，子何畏之若是?余曰:人参、甘草，非良药耶?实证用人参，中满用甘草，外感用桑皮、地骨，同一弊也。

万物各有偏胜论

无不偏之药，则无统治之方。如方书内所云:某方统治四时不正之气，甚至有兼治内伤产妇者，皆不通之论也。近日方书盛行者，莫过汪讱庵《医方集解》一书，其中此类甚多，以其书文理颇通，世多读之而不知其非也。天下有一方而可以统治四时者乎?宜春者即不宜夏，宜春夏者更不宜秋冬。余一生体认物情，只有五谷作[image: ]
 ，可以统治四时饿病，其他未之闻也。在五谷中尚有偏胜，最中和者莫过饮食，且有冬日饮汤，夏日饮水之别，况于药乎!得天地五运六气之全者，莫如人，人之本源虽一，而人之气质，其偏胜为何如者?人之中最中和者，莫如圣人，而圣人之中，且有偏于任，偏于清，偏于和之异。千古以来不偏者，数人而已。常人则各有其偏，如《灵枢》所载阴阳五等可知也。降人一等，禽与兽也;降禽兽一等，木也;降木一等，草也;降草一等，金与石也;用药治病者，用偏以矫其偏。以药之偏胜太过，故有宜用，有宜避者，合病情者用之，不合者避之而已。无好尚，无畏忌，惟病是从。医者性情中正和平，然后可以用药，自不犯偏于寒热温凉一家之固执，而亦无笼统治病之弊矣。

草木各得一太极论

古来著本草者，皆逐论其气味性情，未尝总论夫形体之大纲，生长化收藏之运用，兹特补之。盖芦主生，干与枝叶主长，花主化，子主收，根主藏，木也;草则收藏皆在子。凡干皆升，芦胜于干;凡叶皆散，花胜于叶;凡枝皆走络，须胜于枝;凡根皆降，子胜于根;由芦之升而长而化而收，子则复降而升而化而收矣。此草木各得一太极之理也。

愚之学，实不足以著书，是编之作，补苴罅漏而已。末附二卷，解儿难、解产难，简之又简，只摘其吃紧大端，与近时流弊，约略言之耳。览者谅之。

出版者的话

清代陆九芸曾云：“读书而不临证，不可以为医；临证而不读书，亦不可以为医。”读经典是中医治学之根柢，也是医学必由之径。

人民卫生出版社中医古籍出版工作，自20世纪50年代至今，六十余载风雨岐黄路，在全国中医药专家的关注与支持下，一直砥砺前行。先后出版了影印本、校点本、校注本、校释本等多种古籍著作，其中获国家科技奖、国家图书奖等多种奖项。历经几代人的积淀，取得了丰硕成果。

《中医临床必读丛书》是为了适应国家中医药管理局“优秀中医临床人才研修项目”而组织全国著名中医专家学者整理出版的，所选之105种古籍，多为历代医家推崇，向为医家视为“医门之柱石”，尊为“必读”经典著作，在中医学发展的历史长河中，占有重要的学术地位，自2005年相继出版以来，颇受中医界广泛关注和好评，先后多次重印发行。

为便于读者研习和收藏，根据读者的迫切要求和中医专家学者的建议，我们在已出版的105种中医经典著作中，优中选优，精选出30种最受读者欢迎的古籍，编为《中医临床必读丛书（典藏版）》。

其装帧形式在保持上版风格的基础上，以精装版面世，在版式上也为了方便读者而重新设计。

《中医临床必读丛书（典藏版）》的整理工作遵循以下原则：①本次选出的古籍为临床上最为常用、最有收藏价值者；②力求原文准确，每种医籍均以中医文献专家遴选的珍本善本为底本，严加校勘，反复审核，确保原文精准无误；③原则上只收原文，不作校记和注释，旨在使读者在研习之中渐得旨趣，体悟真谛；④每种古籍撰有导读，介绍该书的作者生平、成书背景、学术特点，对临床的指导意义以及学习方法和临证运用方法等内容，提要钩玄，以启迪读者；⑤原文中俗体字、异体字、避讳字予以径改，不作校注。

另书后附有病证名索引、药名索引、方剂索引，便于读者学习和查阅。

期待本套丛书的出版，能真正起到读古籍、筑根基、做临床、提疗效的作用，有助于中医临床人才的培养和成长，以推动我国中医药事业的发展与创新。

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视“悟性”的提高，医理与易理相通，重视易经相关理论的学习；还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在“做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效、诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的“学术思想”应是高层次的成就，是锲而不舍长期坚持“读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新；学术思想必有理论内涵指导临床实践，能以提高防治水平；再者学术思想不应是一病一证一法一方的诊治经验与心得体会。如金元大家刘完素著有《素问玄机原病式》，自述“法之与术，悉出《内经》之玄机”，于刻苦钻研运气学说之后，倡“六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。非典型传染性肺炎（SARS）流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是“读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此“读经典做临床”具有重要的现实意义。

值得指出，培养临床中坚骨干人才，造就学科领军人物是当务之急。在需要强化“读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高“悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的矛盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之“大一”与极微无内之“小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义；有学者从分子水平寻求直接调节整体功能的物质，而突破靶细胞的发病机制；有医生运用助阳化气，通利小便的方药能同时改善胃肠症状治疗幽门螺杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的“金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，先从研修项目中精选70余种陆续刊行，为进一步扩大视野，续增的品种也是备受历代医家推崇的中医经典著作，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去“做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。

导读

《丹溪心法》是祖国医学宝库中的一部重要著作，具有较高的学术价值，该书全面反映了朱丹溪治疗杂病的经验，对后世医家治疗杂病有着重要的指导作用，现重新整理出版，对当今临床具有很高的实用价值。

一、《丹溪心法》与朱丹溪

朱丹溪，名震亨，字彦修，号丹溪。浙江义乌县赤岸镇人，生于1282年，卒于1358年。朱氏是我国金元时期的著名医家之一，创立滋阴学说，被后世誉称为“滋阴派”的创始人，与刘完素（河间）“寒凉派”、张从正（子和）“攻下派”、李杲（东垣）“补土派”合称金元四大家。

《丹溪心法》是由丹溪弟子门人和私淑者根据其师学术思想、临床经验及平素所述纂辑而成。本书经程充校订刊于1481年（明成化十七年），是目前较为完善的版本，后有明弘治六年、明嘉靖三十三年等多种刊本，明万历二十九年《古今医统正脉全书》也收录本书，建国后上海科学技术出版社、中国书店、辽宁科学技术出版社等先后有单行本出版。1993年人民卫生出版社出版的《丹溪医集》，是书也包含其中。

《丹溪心法》共5卷，体例清晰，首载医论6篇，而后5卷分列以内科杂病为主的各科病证100篇。每一病证，先引朱氏的原论，次记其学生戴元礼有关辨证的论述，再介绍治疗该病证的方药。其中各病证的附录部分对病名的解释和因、证、治等方面，均有扼要的分析。全书反映了丹溪在杂病治疗上的丰富经验，备受后世医家推崇。本书卷末附录宋濂“故丹溪先生朱公石表辞”、戴良“丹溪翁传”，全面介绍了丹溪先生的生平事迹、主要医事活动，为深入研究朱丹溪生平、学术思想及开展学术流派的研究，提供了较为翔实的文献资料。

二、主要学术特点及对临床的指导意义

1.注重气、血、痰、郁四伤学说

丹溪的主要学术思想是创立“阳常有余，阴常不足”及“湿热相火”为病的理论（有关这方面的内容详见《格致余论》），其对杂病的治疗亦颇有心得，故有“杂病宗丹溪”、“杂病规朱彦修”之说。丹溪对杂病的治疗主要是从“气、血、痰、郁”四个方面着手，《丹溪心法》中就比较好地体现了丹溪的这一学术观点。

（1）郁：《丹溪心法·六郁》说：“气血冲和，万病不生，一有怫郁，诸病生焉，故人身诸病多生于郁。”强调了在气、血、痰、郁的致病问题上，“郁”是起着主要的作用，其弟子戴元礼亦强调指出：“郁者，结聚而不得发越也，当升者不得升，当降者不得降，当变化者不得变化也。此为传化失常，六郁之病见矣。”所以在临证治疗上，十分重视解郁之法，对此王纶在《明医杂著》中作了很好的阐发：“故余每用此方（越鞠丸）治病，时以郁法参之，气病兼郁，则用四君子汤加开郁药，血病、痰病皆然。”丹溪所创制的越鞠丸以治六郁，在当今临床上仍广为应用。

（2）痰：丹溪论治杂病，将许多病因责之于痰，尝云：“痰之为物，随气升降，无处不到。”“百病中多有兼痰者，世所不知也。”足见其对“痰”在发病学上的高度重视。对于痰证的治疗，每以二陈汤为基本方，并强调随证加减，“二陈汤一身之痰都治管，如要下行，加引下药，在上加引上药。”在药物的选用上，丹溪根据自己的临床经验，总结出“黄芩治热痰，……竹沥滑痰，……五倍子能治老痰，佐他药大治顽痰”，“火动其痰，用二陈汤加山栀子、黄连、黄芩之类。……痰在胁下，非白芥子不能达；痰在皮里膜外，非姜汁、竹沥不可导达；痰在四肢，非竹沥不开；痰结在咽喉中，燥不能出入，用化痰药加咸药软坚之味。”“海粉即海石，热痰能降，湿痰能燥，结痰能软，顽痰能消……”等用药经验，常为后世所取法。

丹溪对痰病的独特见解发前人所未发，为痰病学的发展奠定了基础，其所倡“百病兼痰”的观点，为后世疑难杂病的治疗开辟了新的蹊径，现今临床上对一些比较棘手的慢性疾病如高脂血症、肥胖病、冠心病以及诸多精神疾病等，常从痰论治，往往能收到较为满意的效果。

（3）气血：气血论是丹溪学术思想的另一个组成部分，《丹溪心法》中虽无气血的专篇论述，但丹溪的气血论贯穿在整个杂病的治疗中。丹溪认为，疾病的发生，正气虚是其关键，所以补虚是其气血论的特点。补气常用四君子汤，补血常用四物汤。如治“中风气虚卒倒者，用参、芪补之，……血虚用四物汤”；大补丸“治筋骨软，气虚以补气药下，血虚以补血药下。”在强调补气补血的同时，丹溪又非常重视气机的畅达，如对痰证的治疗反复强调“顺气为先”，“善治痰者不治痰而治气，气顺则一身之津液亦随气而顺矣。”气机通顺畅达，诸恙皆愈。

2.深研经典　强调未病先防、治病求本

丹溪由儒而医，认真钻研《内经》《难经》诸书，深得经典之要旨。在《丹溪心法》所载医论中，首先阐述了“不治已病治未病”的学术思想，“与其救疗于有疾之后，不若摄养于无疾之先，盖疾成而后药者，徒劳而已。是故已病而不治，所以为医家之法，未病而先治，所以明摄生之理。夫如是则思患而预防之者，何患之有哉？此圣人不治已病治未病之意也。”认为“昔黄帝与天师难疑答问之书，未曾不以摄养为先”，“谆谆然以养身为急务者，意欲治未然之病，无使至于已病难图也。”寥寥数语，对《内经》的预防医学的思想作了很好的发挥。在疾病的治疗上，丹溪强调“治病必求于本”，指出“将以施其疗疾之法，当以穷其受病之源。……穷此而疗之，厥疾弗瘳者鲜矣。”“诚能穷源疗疾，各得其法，万举万全之功，可坐而致也。”审证求因，辨病求源，乃辨证论治的一大法则，“若病之有本，变化无穷，苟非必求其本而治之，欲去深感之患，不可得也。”丹溪临证强调治病求本，不但在本书开篇作了“治病必求于本”的专题阐述，同时将其贯穿于整个杂病的治疗中，如对痰病的治疗，他针对临床“大凡治痰利药过多，致脾气虚，则痰易生而多”的弊病，提出“治痰法，实脾土，燥脾湿，是治其本也。”脾健而湿运，痰无以生也。

丹溪的防病治病观，对现今临床仍有积极的指导意义。

三、如何学习应用《丹溪心法》

1.抓住学术思想，反复领会。

综观《丹溪心法》，全书无不贯穿着丹溪“阳常有余，阴常不足”及“湿热相火”为病的学术观点，如所创制的大补阴丸、二妙散等著名方剂，均是以滋阴降火、清热燥湿立法，至今仍为临床所习用。尤其是本书重点突出了对“气、血、痰、郁”四伤学说的阐发，认为气血痰郁是辨证论治一切杂病的总纲，这对当今临床仍有积极的指导意义。目前临床上对一些疑难杂症从丹溪“气血痰郁”理论入手，辨证论治，每获良效。所以我们在阅读本书时，要结合丹溪的学术思想，并紧密联系临床实际仔细体味，这样才能深刻领会丹溪治疗杂病的特色，更好地为临床服务。

2.掌握传世名方，学以致用。

丹溪积多年的临床经验，创制了不少的著名方剂，被后世医家所推崇。通过对本书的学习，我们必须要了解这些方剂的组成，掌握其功效及临床运用。下面介绍丹溪几个主要方剂的古今应用：

（1）越鞠丸（方见《丹溪心法》卷3）由苍术、香附、川芎、神曲、炒栀子组成，具有行气解郁的功能。治疗气、血、痰、火、湿、食等郁结而致的胸膈痞闷，或脘腹胀痛，嘈杂吐酸，饮食不化，嗳气呕吐等症。现今临床上常用于治疗急慢性消化系统疾病，如胃炎、溃疡病、胰腺炎、手术后腹胀等；神经精神系统疾病，如抑郁症、神经衰弱等；以及妇科方面的乳腺增生、月经不调、更年期综合征等。有报道运用丹溪四伤学说的理论对100例胃脘痛患者进行辨治，根据气、血、痰、火、湿、食的偏颇以越鞠丸加减治疗，取得了较为满意的疗效。

（2）大补阴丸（方见《丹溪心法》卷3）由黄柏、知母、熟地黄、龟板、猪脊髓组成，功能滋阴降火。治疗肝肾阴虚，虚火上炎而致的骨蒸潮热，盗汗遗精，腰酸腿软，眩晕耳鸣，或咳嗽咯血，或心烦易怒，以及失眠多梦等症。作为滋阴降火的代表方，本方近年来在临床上被广泛的应用。常用于治疗各种原因引起的出血性疾病（咯血、衄血、尿血等）、泌尿系疾病、震颤麻痹、男子性功能异常、精液异常、妇女更年期综合征、月经不调、带下等。另据现代药理研究表明，本方具有降血糖和调节免疫功能的作用，值得临床重视。

（3）二妙散（方见《丹溪心法》卷4）由黄柏、苍术二药组成，功能清热燥湿。主要适用于湿热下注所引起的筋骨疼痛，或足膝红肿热痛，或下肢痿软无力，或下部湿疮等。现今临床常用于治疗泄泻、痹证、扁平疣、妇女带下、泌尿系感染、肛周湿疹等多种疾病。如临床报道运用二妙散加减治疗一带下越年，服完带汤、补中益气汤、知柏地黄汤等无效患者，根据其临床表现，从清热燥湿立法，服药14剂而带止经调。

（4）左金丸（方见《丹溪心法》卷1）由黄连、吴茱萸二药组成。功能清泻肝火。治肝郁化火，胁肋胀痛，呕吐吞酸，嘈杂嗳气，口苦咽干，舌红苔黄，脉弦数。现今临床上常用于治疗消化系统疾病，如胃炎、胆囊炎、溃疡病等，也有报道用左金丸加减治疗痛风、血管炎、肝硬化等疑难杂症，收到了较满意的效果。有报道用左金承气汤（左金丸合承气汤加减）治疗幽门梗阻50例，结果全部获愈。

（5）上中下通用痛风方（方见《丹溪心法》卷4）由南星、苍术、黄柏、川芎、白芷、神曲、桃仁、威灵仙、羌活、防己、桂枝、红花、草龙胆组成。功能清湿热，化痰瘀，祛风邪。治疗痛风、痹证等引起的一身尽痛。现代多用于治疗关节炎、痛风、肌筋膜炎等。有报道运用上中下通用痛风方治疗风湿热痹获得良效。

（6）保和丸（方见《丹溪心法》卷3）由山楂、神曲、半夏、茯苓、陈皮、连翘、莱菔子组成。功能消积和胃，清热利湿。治食积停滞，症见胸脘痞满，腹胀时痛，嗳腐厌食，大便不调，舌苔厚腻而黄，脉滑。现代临床用本方治疗老人、小儿消化不良，不思饮食，便秘等。也有报道运用本方治疗顽固性哮喘、咳嗽、失眠、小儿湿疹以及脂肪肝等疑难杂症，每获良效。有报道运用保和丸加味治疗脂肪肝患者，通过临床观察，本方能健脾消积，驱浊化痰，消脂清热而获满意疗效。

（7）虎潜丸（方见《丹溪心法》卷3）由黄柏、陈皮、龟板、干姜、知母、熟地黄、白芍药、锁阳、虎骨组成。功能滋阴降火，强筋壮骨。治疗肝肾不足，筋骨痿软。现代临床多用于治疗各种骨关节的炎症、损伤，以及各种原因引起的骨质疏松症等。有临床报道运用虎潜丸加减治疗糖尿病性骨质疏松症，结果显示对改善血清指标，减轻症状均有明显效果。

值得强调指出的是，随着现代社会生活节奏加快，竞争激烈，各种心理障碍和精神疾病如抑郁症、神经衰弱等发病率较高，同时由于生活水平的提高，被人们称作“富贵病”的高脂血症、高血压、肥胖病、糖尿病等亦为常见病、多发病。显然，丹溪上述的学术思想和观点，对临床很有指导意义，特别是所创制的越鞠丸、大补阴丸、二妙散等方，有很高的临床应用价值，有待进一步开发研究。

由上可见，《丹溪心法》是一部具有很高学术价值和实用意义的中医古籍，是广大中医、中西医结合人员必读的医籍之一，也是中医院校学生和自学中医者的良好读物。


王英　竹剑平　江凌圳

整理说明

《丹溪心法》原题朱丹溪所撰，实为其弟子及私淑者根据丹溪的临床经验及平素所述，经多次整理校订而成。本次整理，我们采用明成化十七年刊本（程充校订本）为底本，明弘治六年刊本、上海科学技术出版社1959年刊本为校本进行了校勘。兹就有关事项说明如下：

1.原书繁体字一律改为现行简体字。

2.为了保持本书的原貌，对书中的文字原则上不予改动，但出现下列情况者则径改：凡底本与校本不一致，显系底本错讹者，则据校本改正或增删底本原文；对一些异体字、通假字、不规范的字等一律径改，以求规范统一。

3.将原书中方剂以笔画为序，做成索引，附于书后。

通过我们的整理，希望能对广大读者有所帮助。

本书整理过程中承蒙盛增秀老师的指导和审阅，在此谨表衷心的感谢！


王英　竹剑平　江凌圳



2017年1月



丹溪心法序

医之先，谓出于神农、黄帝，儒者多不以为然。予尝考医之与卜，并见于《周礼》，曰：医师隶冢宰，筮人隶宗伯。并称于孔子，曰：人而无恒，不可以作巫医。巫，筮字，盖古通也。然卜之先，实出于羲文、周孔，则医之先，谓出于神农、黄帝，亦必有所从来。大约羲文、周孔之书存，故卜之道尊；神农、黄帝之书亡，故医之道卑。然其书虽亡，而余绪之出于先秦者，殆亦有之。若今《本草》《素问》《难经》《脉经》，此四书者，其察草木、鸟兽、金石之性，论阴阳、风寒、暑湿之宜，标其穴以施针鴌，诊其脉以究表里，测诸秋毫之末，而活之危亡之余，类非神人异士，不足以启其机缄，而发其肯綮。则此四书者，诚有至理，不可谓非出于圣笔而遂少之也。然则医之与卜，皆圣人之一事，必儒者乃能知之，其不以为然者，不能通其说者也。医之方书，皆祖汉张仲景，仲景之言，实与前四书相出入，亦百世不能易者。自汉而后，代不乏贤，中古以来，予所取五人，曰孙思邈氏，其言尝见录于程子；曰张元素氏，曰刘守真氏，曰李杲氏，皆见称于鲁斋许文正公；曰朱震亨氏，实白云许文懿公高第弟子，斯五人皆儒者也。而朱氏实渊源于张、刘、李三君子，尤号集其大成。朱氏每病世之医者，专读宋之《局方》，执一定之法，以应无穷之疾，譬之儒者，专诵时文，以幸一第，而于圣经贤传，反不究心，乃作《局方发挥》、《格致余论》等书，深有补于医道，而方书所传，则有《丹溪心法》若干卷。推脉以求病，因病而治药，皆已试之方也，朱氏没而其传泯焉。近世儒者始知好之，稍稍行世。然业医者乐检方之易，而惮读书之难，于《素》《难》诸书，盖皆不能以句，而于五人者之著述，则亦视为迂阔之论。其茫然不知所用力，无足怪者。其以药试人之疾，间一获效，则亦如村氓牧竖，望正鹄而射之，偶尔中焉。或从其旁问之射法，瞠目相视，不知所对。彼老成者，日从事乎内志外体之间，虽或小有所失，而矢之所向，终无大远，此观射之法也。审医之能，何以异此？子宗人用光，世业儒而好医，其读《素》《难》之书甚稔，最喜朱氏之说。尝以《丹溪心法》有川、陕二本，妄为世医所增附，深惧上有累于朱氏，乃为之彪分胪列，厘其误而去其复，以还其旧。凡朱氏之方有别见者，则以类入之。书成，将刻梓以传，请予序。予故以多病好医而未能也，辄以医卜并言于编首，使业医者知其道本出于圣人，其书本足以比易，而非可以自卑，则日勉焉。以致力乎《本草》、《素》、《难》、《脉经》之书，以及五君子之说，而尤以朱氏为入道之门，则庶几乎上可以辅圣主拯世之心，下可以见儒者仁民之效，而医不失职矣。用光名充，休宁汊口人，与予同出梁将军忠壮公后。


成化十八年岁次壬寅春二月既望赐进士及第奉训大夫左

春坊左谕德同修国史经筵官兼太子讲读官休宁程敏政序




丹溪先生心法序

夫驱邪扶正，保命全真，拯夭阏于长年，济疲癃于仁寿者，非资于医，则不能致之矣。医之道，肇自轩岐，论《难》《灵》《素》出焉，降而和、缓、扁、仓，咸神其术，至汉张仲景作《伤寒杂病论》，始制方剂，大济[image: ]
 民。晋王叔和撰次其书，复集《脉经》，全生之术，于斯备矣。他如华氏剖腹，王氏针妖，与夫奇才异士，间有一节一法取于时者亦多，非百代可行之活法也。嗟夫！去古愈远，正道湮微，寥寥千载之下，孰能继往开来而垂法于无穷者？宋金间，上谷张元素、河间刘守真，俱以颖特之资，深达阃奥，高出前古。元素之学，东垣李杲深得之，明内伤之旨，大鸣于时。王海藏、罗谦甫又受业于东垣，罗太无亦私淑诸贤者也。明哲迭兴，肩摩踵接，著为方论，究极精微，犹水火谷粟之在天下，不可一日无。遵而用之，困苏废起，斯民何其幸欤！泰定中，丹溪朱先生起江东。先生，许文懿公高第，讳震亨，字彦修，婺之乌伤人，为元钜儒。因母病脾，刻志于医，曰：医者，儒家格物致知一事，养亲不可缺。遂遍游江湖寻师，无所遇。还杭拜罗太无，乃得刘、张、李之学以归。穷研《素问》之旨，洞参运气之机。辟《局方》之非宜，悟戴人之攻击，别阴阳于疑似，辨标本于隐微，审察血气实虚，探究真邪强弱，一循活法，无泥专方。诚医道之宗工，性命之主宰，而集先贤之大成者也。其徒赵以德、刘叔渊、戴元礼氏，咸能翼其道，遗书传播有年。景泰中，杨楚玉集其心法，刊于陕右。成化初，王季[image: ]
 附方重梓于西蜀，志欲广布海内，使家传人诵，不罹夭枉，其用心仁矣。而杨之集，篇目或有重出，而亦有遗，附以他论，使玉石不分。王因之附添诸方，多失本旨。充，江左一愚，夙志于此，每阅是书，实切病焉。辄不自揆妄意，窃取《平治会萃》经验等方，及《玉机微义》《卫生宝鉴》《济生拔萃》、东垣、河间诸书校之。究尾会首，因证求方，积日既久，复得今中书乌伤王允达先生，以丹溪曾孙朱贤家藏的本寄示，合而参考。其或文理乖讹，意不相贯者，详求原论以正其误；篇目错综，前后重叠者，芟去繁冗以存其要；此有遣而彼有载者，采之以广其法；论既详而方未备者，增之以便检阅。一言去取，无敢妄有损益。庶几丹溪之书，犹泾渭合流，清浊自别，乌鹭同栖，皂白攸分。学者免惑于他岐，疾[image: ]
 得归于正治，未知其然否乎？极知僭逾，无所逃罪，同志之士，倘矜其愚，正其讹舛而赐教之，则充之至愿也，于是乎书。


成化十七年岁次辛丑仲冬休宁后学复春居士程充谨识

十二经见证

足太阳膀胱经见证

头苦痛目似脱　头两边痛　泪出　脐反出　下肿，便脓血　肌肉痿　项似拔　小腹胀痛，按之欲小便不得

足阳明胃经见证

恶与火，闻木声则惊狂，上登而歌，弃衣而走　颜黑不能言　唇肿　呕　呵欠　消谷善饮　颈肿　膺、乳、冲、股、伏兔、胻外廉、足跗皆痛　胸傍过乳痛　口[image: ]
 　腹大水肿　奔响腹胀　跗内廉[image: ]
 痛　髀不可转，腘似结，腨似裂　膝膑肿痛　遗溺失气　善伸数欠　癫疾　湿浸心欲动，则闭户独处　惊　身前热，身后寒栗

足少阳胆经见证

口苦　马刀挟瘿　胸中、胁肋、髀、膝外至胻绝骨外踝前诸节痛　足外热　寝寒憎风　体无膏泽　善太息

手太阳小肠经见证

面白　耳前热，苦寒　[image: ]
 颔肿不可转　腰似折　肩、臑、肘、臂外后廉肿痛　臑臂内前廉痛

手阳明大肠经见证

手大指、次指难用　耳聋[image: ]
 [image: ]
 焞焞，耳鸣嘈嘈　耳后、肩、臑、肘、臂外背痛　气满，皮肤壳壳然，坚而不痛

足太阴脾经见证

五泄注下五色　大小便不通　面黄　舌本强痛，口疳　食即吐，食不下咽　怠惰嗜卧抢心　善饥善味，不嗜食，不化食　尻阴股膝臑胻足背痛　烦闷，心下急痛　有动痛，按之若牢，痛当脐　心下若痞　腹胀肠鸣，飧泄不化　足不收，行善[image: ]
 ，脚下痛　九窍不通　溏泄，水下后出余气则快然　饮发中满，食减善噫，形醉，皮肤润而短气，肉痛　身体不能动摇　足胻肿若水

足少阴肾经见证

面如漆　眇中清　面黑如炭　咳唾多血　渴　脐左、胁下、背、肩、髀间痛　胸中满，大小腹病　大便难饥不欲食，心悬如饥　腹大颈肿，喘嗽　脊、臀、股后痛，脊中痛，脊、股内后亷痛，腰冷如冰及肿　足痿，厥　脐下气逆，小腹急痛，泄　下踵，足胻寒而逆　肠癖，阴下湿四指正黑　手指清，厥　足下热，嗜卧，坐而欲起　冻疮下痢　善思　善恐　四肢不收，四肢不举

足厥阴肝经见证

头痛　脱色善洁　耳无闻　颊肿　肝逆颊肿　面青目赤肿痛　两胁下痛引小腹　胸痛，背下则两胁肿痛妇人小腹肿　腰痛不可俯仰　四肢满闷　挺长热　呕逆血　肿睾，疝　暴痒　足逆寒　胻善瘈，节时肿　遗沥，淋溲，便难，癃，狐疝，洞泄，大人[image: ]
 疝　眩冒　转筋　阴缩，两筋挛　善恐，胸中喘，骂詈　血在胁下，喘

手太阴肺经见证

善啑　缺盆中痛　脐上、肩痛　肩背痛　脐右、小腹胀引腹痛　小便数　溏泄　皮肤痛及麻木　喘，少气，颊上气见　交两手而瞀，悲愁欲哭　洒淅寒热

手少阴心经见证

消渴　两肾内痛　后廉、腰背痛　浸淫　善笑　善恐善忘　上咳吐，下气泄　眩仆　身热而腹痛　悲

手厥阴别脉经见证心主

笑不休　手心热　心中大热　面黄目赤　心中动


手足阴阳经合生见证

头顶痛，足太阳、手少阴　黄疸，足太阴、少阴　面赤，手少阴、厥阴，手、足阳明　目黄，手阳明、少阴、太阳、厥阴，足太阳　耳聋，手太阳、阳明、少阳、太阴，足少阴喉痹，手、足阳明，手少阳　鼻鼽衄，手足阳明、太阳　目[image: ]
 [image: ]
 无所见，足少阴、厥阴　目瞳人痛，足厥阴　面尘，足厥阴、少阳　咽肿，足少阴、厥阴　嗌干，手太阴，足少阴、厥阴，手少阴、太阳　哕，手少阳，足太阴　膈咽不通，不食，足阳明、太阴　胸满，手太阴，足厥阴，手厥阴　胸支满，手厥阴、少阴　腋肿，手厥阴，足少阳　胁痛，手少阴，足少阳　胸中痛，手少阴，足少阳　善呕苦汁，足少阳、足阳明　逆，少气咳嗽，喘渴上气，手太阴，足少阴　喘，手阳明，足少阴，手太阴　臂外痛，手太阳、少阳　掌中热，手太阳、阳明、厥阴　肘挛急，手厥阴、太阴　肠满胀，足阳明、太阴　心痛，手少阴、厥阴，足少阴　痔，足太阳，手、足太阴　热，凄然振寒，足阳明、少阳　如人将捕，足少阴、厥阴　疟，足太阴，足三阳　汗出，手太阳、少阴，足阳明、少阳　身体重，手太阴、少阴

不治已病治未病

与其救疗于有疾之后，不若摄养于无疾之先，盖疾成而后药者，徒劳而已。是故已病而不治，所以为医家之法;未病而先治，所以明摄生之理。夫如是则思患而预防之者，何患之有哉?此圣人不治已病治未病之意也。尝谓备土以防水也，苟不以闭塞其涓涓之流，则滔天之势不能遏;备水以防火也，若不以扑灭其荧荧之光，则燎原之焰不能止。其水火既盛，尚不能止遏，况病之已成，岂能治欤?故宜夜卧早起于发陈之春，早起夜卧于蕃秀之夏，以之缓形无怒而遂其志，以之食凉食寒而养其阳，圣人春夏治未病者如此;与鸡俱兴于容平之秋，必待日光于闭藏之冬，以之敛神匿志而私其意，以之食温食热而养其阴，圣人秋冬治未病者如此。或曰:见肝之病，先实其脾脏之虚，则木邪不能传;见右颊之赤，先泻其肺经之热，则金邪不能盛，此乃治未病之法。今以顺四时调养神志，而为治未病者，是何意邪?盖保身长全者，所以为圣人之道，治病十全者，所以为上工术。不治已病治未病之说，著于四气调神大论，厥有旨哉。昔黄帝与天师难疑答问之书，未曾不以摄养为先，始论乎天真，次论乎调神，既以法于阴阳，而继之以调于四气，既曰食欲有节，而又继之以起居有常，谆谆然以养身为急务者，意欲治未然之病，无使至于已病难图也。厥后秦缓达乎此，见晋侯病在膏肓，语之曰不可为也;扁鹊明乎此，视齐侯病至骨髓，断之曰不可救也。噫!惜齐、晋之侯不知治未病之理。

亢则害承乃制

气之来也，既以极而成灾，则气之乘也，必以复而得平，物极则反，理之自然也。大抵寒、暑、燥、湿、风、火之气，木、火、土、金、水之形，亢极则所以害其物，承乘则所以制其极，然则极而成灾，复而得平，气运之妙，灼然而明矣，此亢则害，承乃制之意。原夫天地阴阳之机，寒极生热，热极生寒，鬼神不测，有以斡旋宰制于其间也。故木极而似金，火极而似水，土极而似木，金极而似火，水极而似土，盖气之亢极，所以承之者，反胜于己也。夫惟承其亢而制其害者，造化之功可得而成也。今夫相火之下，水气承而火无其变;水位之下，土气承而水气无其;土位之下，木承而土顺;风位之下，金乘而风平;火热承其燥金，自然金家之疾;阴精承其君火，自然火家之候，所谓亢而为害，承而乃制者，如斯而已。且尝考之六元正纪大论云，少阳所至为火生，终为蒸溽，火化以生，则火生也
 。阳在上，故终为蒸溽
 。是水化以承相火之意。太阳所至为寒雪、冰雹、白埃，是土化以承寒水之意也。霜雪
 、冰雹，水也
 。白埃，下承土也
 。以至太阴所至为雷霆骤注、烈风。雷霆骤注，土也
 。烈风，下承之木气也
 。厥阴所至为风生，终为肃。风化以生，则风生也
 。肃，静也
 。阳明所至为散落，温。散落，金也
 。温，若乘之火气也
 。少阴所至为热生，中为寒。热化以生，则热生也
 。阴精承
 上，故中为寒也
 。岂非亢为害，则承乃制者欤?昔者黄帝与岐伯，上穷天纪，下极地理，远取诸物，近取诸身，更相问难，以作《内经》。至于六微旨大论有极于六气相承之言，以为制则生化，外别盛衰，害则败乱，生化大病，诸以所胜之气来于下者，皆折其标盛也。不然，曷以水发而雹雪，土发而骤飘，木发而毁折，金发而清明，火发而曛昧?此皆郁极乃发，以承所亢之意也。呜呼!通天地人曰儒，医家者流，岂止治疾而已。当思其不明天地之理，不足以为医工之语。


审察病机无失气宜

邪气各有所属也，当穷其要于前，治法各有所归也，当防其差于后。盖治病之要，以穷其所属为先，苟不知法之所归，未免于无差尔。是故疾病之生，不胜其众，要其所属，不出乎五运六气而已。诚能于此审察而得其机要，然后为之治，又必使之各应于运气之宜，而不至有一毫差误之失。若然，则治病求属之道，庶乎其无愧矣。至真要大论曰:审察病机，无失气宜。意蕴诸此。尝谓医道有一言而可以尽其要者，运气是也。天为阳，地为阴，阴阳二气，各分三品，谓之三阴三阳。然天非纯阳而亦有三阴，地非纯阴而亦有三阳，故天地上下，各有风、热、火、湿、燥、寒之六气，其斡旋运动乎两间者，而又有木、火、土、金、水之五运。人生其中，脏腑气穴亦与天地相为流通，是知众疾之作，而所属之机无出乎是也。然而医之为治，当如何哉?惟当察乎此，使无失其宜而后可。若夫诸风掉眩，皆属肝木;诸痛痒疮，皆属心火;诸湿肿满，皆属脾土;诸气郁，皆属肺金;诸寒收引，皆属肾水。此病属于五运者也。诸暴强直，皆属于风;诸呕吐酸，皆属于热;诸躁扰狂越，皆属于火;诸痓强直，皆属于湿;诸涩枯涸，皆属于燥;诸病水液，澄彻清冷，皆属于寒。此病机属于六气者也。夫惟病机之察，虽曰既审，而治病之施，亦不可不详。故必别阴阳于疑似之间，辨标本于隐微之际。有无之殊者，求其有无之所以殊;虚实之异者，责其虚实之所以异。为汗、吐、下，投其所当投，寒、热、温、凉，用其所当用，或逆之以制其微，或从之以导其甚，上焉以远司气之犯，中焉以辨岁运之化，下焉以审南北之宜，使小大适中，先后合度，以是为治，又岂有差殊乖乱之失邪?又考之《内经》曰:治病必求其本。《本草》曰:欲疗病者，先察病机。此审病机之意也。六元正纪大论曰:无失天信，无逆气宜。五常大论曰:必先岁气，无伐天和。此皆无失气宜之意也。故《素问》、《灵枢》之经，未尝不以气运为言，既曰先立其年以明其气，复有以戒之曰，治病者必明天道、地理、阴阳更胜，既曰不知年之所加，气之盛衰，虚实之所起，不可以为工矣。谆谆然若有不能自已者，是岂圣人私忧过计哉?以医道之要，悉在乎此也。观乎《原病式》一书，比类物象，深明乎气运造化之妙，其于病机气宜之理，不可以有加矣。

能合色脉可以万全

欲知其内者，当以观乎外，诊于外者，斯以知其内。盖有诸内者形诸外，苟不以相参，而断其病邪之逆顺，不可得也。为工者深烛厥理，故望其五色，以青、黄、赤、白、黑，以合于五脏之脉，穷其应与不应;切其五脉，急、大、缓、涩、沉，以合其五脏之色，顺与不顺。诚能察其精微之色，诊其微妙之脉，内外相参而治之，则万举万全之功，可坐而致矣。《素问》曰:能合色脉，可以万全。其意如此。原夫道之一气，判而为阴阳，散而为五行，而人之所禀皆备焉。夫五脉者，天之真，行血气，通阴阳，以荣于身;五色者，气之华，应五行，合四时，以彰于面。惟其察色按脉而不偏废，然后察病之机，断之以寒热，归之以脏腑，随证而疗之，而获全济之效者，本于能合色脉而已。假令肝色如翠羽之青，其脉微弦而急，所以为生，若浮涩而短，色见如草滋者，岂能生乎?心色如鸡冠之赤，其脉当浮大而散，所以为顺;若沉濡而滑，色见如血者，岂能顺乎?脾色如蟹腹之黄，其脉当中缓而大，所以为从;若微弦而急，色见如枳实者，岂能从乎?肺色如豕膏之白，其脉当浮涩而短，所以为吉，若浮大而散，色见如枯骨者，岂能吉乎?以至肾色见如乌羽之黑，其脉沉濡而滑，所以为生，或脉来缓而大，色见如炲者，死。死生之理，夫惟诊视相参，既以如此，则药证相对，厥疾弗瘳者，未之有也。抑尝论之，容色所见，左右上下，各有其部;脉息所动，寸关尺中，皆有其位。左颊者，肝之部，以合左手关位，肝胆之分，应于风木，为初之气;颜为心之部，以合于左手寸口，心与小肠之分，应于君火，为二之气;鼻为脾之部，合于右手关脉，脾胃之分，应于湿土，为四之气;右颊肺之部，合于右手寸口，肺与大肠之分，应于燥金，为五之气;颐为肾之部，以合于左手尺中，肾与膀胱之分，应于寒水，为终之气;至于相火，为三之气，应于右手，命门、三焦之分也。若夫阴阳五行，相生相胜之理，当以合之于色脉而推之也。是故脉要精微论曰:色合五行，脉合阴阳。十三难曰:色之与脉，当参相应，然而治病，万全之功，苟非合于色脉者，莫之能也。五脏生成篇云:心之合脉也，其荣色也。夫脉之大小、滑涩、沉浮，可以指别，五色微诊可以目察，继之以能合色脉，可以万全。谓夫赤脉之至也，喘而坚;白脉之至也，喘而浮;青脉之至也，长而左右弹;黄脉之至也，大而虚;黑脉之至也，上坚而大。此先言五色，次言五脉，欲后之学者，望而切之以相合也。厥后扁鹊明乎此，述之曰:望而知之谓之神，切脉而知之谓之巧。深得《内经》之理也。下迨后世，有立方者，目之曰神巧万全，厥有旨哉!


治病必求于本

将以施其疗疾之法，当以穷其受病之源。盖疾[image: ]
 之原，不离于阴阳之二邪也，穷此而疗之，厥疾弗瘳者鲜矣。良工知其然，谓夫风、热、火之病，所以属乎阳邪之所客，病既本于阳，苟不求其本而治之，则阳邪滋蔓而难制;湿、燥、寒之病，所以属乎阴邪之所客，病既本于阴，苟不求其本而治之，则阴邪滋蔓而难图。诚能穷原疗疾，各得其法，万举万全之功，可坐而致也。治病必求于本，见于《素问·阴阳应象大论》者如此。夫邪气之基，久而传化，其变证不胜甚众也。譬如水之有本，故能游至汪洋浩瀚，泒而趍下以渐大;草之有本，故能荐生茎叶实秀，而在上以渐蕃。若病之有本，变化无穷，苟非必求其本而治之，欲去深感之患，不可得也。今夫厥阴为标，风木为本，其风邪伤于人也，掉摇而眩转，[image: ]
 动而瘈疭，卒暴强直之病生矣。少阴为标，君火为本，其热邪伤于人也，疮疡而痛痒，暴注而下迫，水液浑浊之病生矣。少阳为标，相火为本，其热邪伤于人也，为热而瞀瘈，躁扰而狂越，如丧神守之病生矣。善为治者，风淫所胜，平以辛凉;热淫所胜，平以咸寒;火淫所胜，平以咸冷，以其病本于阳，必求其阳而疗之，病之不愈者，未之有也。太阴为标，湿土为本，其湿邪伤于人也，腹满而身肿，按之而没指，诸痉强直之病生矣。阳明为标，燥金为本，其燥邪伤于人也，气滞而郁，皮肤以皴揭，诸涩枯涸之病生矣。太阳为标，寒水为本，其寒邪伤于人也，吐利而腥秽，水液以清冷，诸寒收引之病生矣。善为治者，湿淫所胜，平以辛热，以其病本于阴，必求其阴而治之，病之不愈者，未之有也。岂非将以疗疾之法，当以穷其受病之源者哉?抑尝论之，邪气为病，各有其候，治之之法，各有其要，亦岂止于一端而已。其在皮者，汗而发之;其入里者，下而夺之;其在高者，因而越之，谓可吐也;慓悍者，按而收之，谓按摩也;藏寒虚夺者，治以灸焫;脉病挛痹者，治以针刺;血实蓄结肿热者，治以砭石;气滞、痿厥、寒热者，治以导引;经络不通，病生于不仁者，治以醪醴;血气凝泣，病生于筋脉者，治以熨药。始焉求其受病之本，终焉蠲其为病之邪者，无出于此也。噫!昔黄帝处于法宫之中，坐于明堂之上，受业于岐伯，传道于雷公，曰:阴阳者，天地之道也，纲纪万物，变化生杀之妙，盖有不测之神，斡旋宰制于其间也。人或受邪生病，不离于阴阳也，病既本于此，为工者岂可他求哉?必求于阴阳可也。至真要大论曰:有者求之，无者求之。此求其病机之说，与夫求于本其理一也。


卷　一

中风一

中风大率主血虚有痰，治痰为先，次养血行血。或属虚，挟火一作痰
 。与湿，又须分气虚、血虚。半身不遂，大率多痰，在左属死血、瘀一作少
 。血，在右属痰、有热，并气虚。左以四物汤加桃仁、红花、竹沥、姜汁;右以二陈汤、四君子等汤，加竹沥、姜汁。痰壅盛者、口眼斜者、不能言者，皆当用吐法，一吐不已再吐。轻者用瓜蒂一钱，或稀涎散，或虾汁。以虾半斤，入酱、葱、姜等料物水煮，先吃虾，次饮汁，后以鹅翎探引吐痰。用虾者，盖引其风出耳。重者用藜芦半钱，或三分，加麝香少许，虀汁调，吐。若口噤昏迷者，灌入鼻内吐之。虚者不可吐。气虚卒倒者，用参芪补之。有痰，浓煎参汤加竹沥、姜汁。血虚用四物汤，俱用姜汁炒，恐泥痰故也。有痰再加竹沥，姜汁入内服。能食者，去竹沥，加荆沥。肥白人多湿，少用乌头、附子行经。凡用乌、附，必用童便煮过，以杀其毒。初昏倒，急掐人中至醒，然后用痰药，以二陈汤、四君子汤、四物汤加减用之。瘦人阴虚火热，用四物汤加牛膝、竹沥、黄芩、黄柏，有痰者，加痰药。治痰，气实而能食，用荆沥;气虚少食，用竹沥。此二味开经络，行血气故也。入四物汤必用姜汁助之。遗尿属气，以参芪补之。筋枯者，举动则痛，是无血，不能滋养其筋，不治也。《脉诀》内言诸不治证:口开手撒，眼合遗尿，吐沫直视，喉如鼾睡，肉脱筋痛，发直摇头上窜，面赤如妆，或头面青黑，汗缀如珠，皆不可治。

案《内经》已下，皆谓外中风邪，然地有南北之殊，不可一途而论。惟刘守真作将息失宜，水不能制火，极是。由今言之，西北二方，亦有真为风所中者，但极少尔。东南之人，多是湿土生痰，痰生热，热生风也。邪之所凑，其气必虚，风之伤人，在肺脏为多。许学士谓:气中者，亦有此七情所伤，脉微而数，或浮而紧，缓而迟必也。脉迟浮可治，大数而极者死。若果外中者，则东垣所谓中血脉、中腑、中脏之理。其于四肢不举，亦有与痿相类者，当细分之。《局方》风痿同治，大谬，《发挥》甚详。子和用三法，如的系邪气卒中，痰盛实热者可用，否则不可。

入方

肥人中风，口[image: ]
 ，手足麻木，左右俱作痰治。

贝母　瓜蒌　南星　荆芥　防风　羌活　黄柏　黄芩　黄连　白术　陈皮　半夏　薄桂　甘草　威灵仙天花粉

多食湿面，加附子、竹沥、姜汁、酒一匙，行经。

一妇手足左瘫，口不能语，健啖。

防风　荆芥　羌活　南星　没药　乳香　木通　茯苓　厚朴　桔梗　麻黄　甘草　全蝎

上为末，汤酒调下，不效。时春脉伏，渐以淡盐汤、虀汁每早一碗，吐五日，仍以白术、陈皮、茯苓、甘草、厚朴、菖蒲，日二贴，后以川芎、山栀、豆豉、瓜蒂、绿豆粉、虀汁、盐汤吐之，吐甚快，不食，后以四君子汤服之，以当归、酒芩、红花、木通、粘子、苍术、姜南星、牛膝、茯苓为末，酒糊丸，服十日后，夜间微汗，手足动而能言。

一人瘫左。

酒连　酒芩　酒柏　防风　羌活　川芎　当归半两
 南星　苍术　人参一两
 　麻黄　甘草三钱
 　附子三片


上丸如弹子，酒化下。

一人体肥中风，先吐，后以药。

苍术　南星　酒芩　酒柏　木通　茯苓　牛膝　红花　升麻　厚朴　甘草

〔附录〕风者，百病之始，善行而数变。行者，动也。风本为热，热胜则风动，宜以静胜其燥，养血是也。治须少汗，亦宜少下，多汗则虚其卫，多下则损其荣。治其在经，虽有汗下之戒，而有中脏中腑之分。中腑者，宜汗之;中脏者，宜下之。此虽合汗下，亦不可太过，汗多则亡阳，下多则亡阴，亡阳则损其气，亡阴则损其形。初谓表里不和须汗下之，表里已和是宜治之在经。其中腑者，面显五色，有表证而脉浮，恶风恶寒，拘急不仁，或中身之后、身之前、身之侧，皆曰中腑也，其治多易。中脏者，唇吻不收，舌不转而失音，鼻不闻香臭，耳聋而眼瞀，大小便秘结，或眼合直视，摇头口开，手撒遗溺，痰如拽锯，鼻鼾，皆曰中脏也，中脏者，多不治也。六腑不和，留结为痈;五脏不和，九窍不通。无此乃在经也。辨证既真，宜以大药养之，当顺时令而调阴阳，安脏腑而和营卫，少有不愈者也。风中腑者，先以加减续命汤，随证发其表，如兼中脏，则大便多秘涩，宜以三化汤通其滞，初证已定，别无他变，以大药和治之。大抵中腑者，多著四肢;中脏者，多滞九窍。中腑者，多兼中脏之证，至于舌强失音，久服大药能自愈也。又因气中，其证与中风相似，但风中多痰涎，气中口中无涎，治之之法，调气为先。经言:治风者以理气，气顺则痰消，徐理其风庶可收效。又有中暑，言不变，志不乱，病在分腠之间者，只宜温肝，取解汗为可复也。凡中风，脉多沉伏，大法浮迟者吉，沉实者凶。先用麻油调苏合香丸，或用姜汁，或葱白汤调。如口噤，抉开灌之，稍苏则服八味顺气散。若痰盛者，只以省风导痰汤服之，若卧则昏沉不省人事，口噤，急以生半夏末吹入鼻中，或用细辛、皂角为末吹之，喷嚏则苏，无嚏者不治。肥人中者，以其气盛于外而歉于内也。肺为气出入之道，肥者气必急，气急必肺邪盛，肺金克木，胆为肝之腑，故痰涎壅盛，所以治之必先理气为急。中后气未顺，痰未除，调理之剂惟当以藿香正气散和星香散煎服。此药非特可治中风之证，治中气、中恶尤宜，寻常止呕多痰者，亦可用之。若前症多怒，宜小续命汤加羚羊角;热而渴者，汤中去附子，加秦艽半钱;恍惚错语，加茯神、远志各半钱;不得睡，加酸枣仁半钱;不能言，加竹沥一蚬壳许;人虚无力者，去麻黄，加人参如其数。若人自苏，能言能食，惟身体不遂，急则挛蜷，缓则[image: ]
 曳，经年不愈，以加减地仙丹常服。若饮食坐卧如常，但失音不语，只以小续命去附子，加石菖蒲一钱。治风之法，初得之即当顺气，及日久即当活血，此万古不易之理，惟可以四物汤吞活络丹，愈者正是此义。若先不顺气化痰，遽用乌、附，又不活血，徒用防风、天麻、羌活辈，吾未见能治也。又见风中于肤腠，辄用脑、麝治之者，是引风入骨髓也，尤为难治，深可戒哉。如口[image: ]
 斜未正者，以蓖麻去壳烂捣，右[image: ]
 涂左，左[image: ]
 涂右，或鳝鱼血入麝香少许，涂之即正。啑嚏，初卒倒僵仆，不知人事，急以皂角末或不卧散于鼻内吹之，就提头顶发，立苏。若有嚏者可治，无嚏者不治。经曰:风从汗泄，以可微汗，正如解表，表实无汗者，散之劫之;表虚自汗者，温之解之。若气滞者，难治，宜吐之。余证见前
 。可下者，此因内有便溺之阻隔，故里实，若三五日不大便者，可与机要三化汤，或子和搜风丸，老人只以润肠丸。理气者，气滞、气郁、肩膊麻痛之类，此七情也，宜乌药顺气、八味顺气之类;理血者，无表里之急，血弱举发不时者，用大秦艽汤，或羌活愈风汤，兼用化痰丸子。灸，可灸风池、百会、曲池、合谷、风市、绝骨、环跳、肩髃、三里等穴，皆灸之以凿窍疏风。

〔附方〕

二陈汤

半夏泡
 　陈皮二两半
 　白茯苓半两
 　甘草炙，七钱半


上[image: ]
 咀，每服四钱，水一盏，生姜七片，乌梅一个，煎。

四君子汤见脾胃类
 。

四物汤见妇人类
 。

稀涎散　治中风，忽然若醉，形体昏闷，四肢不收，涎潮搐搦。

猪牙皂角四条，去黑皮
 　白矾一两


上为末，每服三字，温水灌下，但吐出涎便醒。虚人不可大吐。

通顶散　治中风中气，昏愦不知人事，急用吹鼻即苏。

藜芦　生甘草　川芎　细辛　人参各一钱
 　石膏五钱


上为末，吹入鼻中一字，就提头顶中发，立苏，有嚏者可治。

八味顺气散

白术　白茯苓　青皮　白芷　陈皮去白
 　台乌　人参各一两
 　甘草五钱


每服五钱，水一钟半，煎七分，温服。仍以酒化苏合香丸间服。

乌药顺气散

麻黄　陈皮　台乌各二两
 　白僵蚕炒
 　川芎　枳壳炒
 甘草炙
 　白芷　桔梗各一两
 　干姜炮，半两


上为末，每服三钱，水二盏，生姜三斤，枣一枚，煎服。

星香汤

南星八钱
 　木香一钱


分二服，水一钟，姜十片，煎服。

省风汤

南星生，八两
 　防风四两
 　独活　附子生，去皮脐
 　全蝎炒
 　甘草生
 。各二两


每服四钱，水一钟半，生姜十片，煎服。

小省风汤　与导痰汤相合煎服。导痰汤见痰类
 。

防风　南星生
 。各四两
 　半夏米泔浸
 　黄芩　甘草生
 。各二两


每服四钱，姜十片。

小续命汤

麻黄去节
 　人参　黄芩　芍药　川芎　甘草炙
 　杏仁炒，去皮尖
 　防己　桂各一两
 　防风一两半
 　附子炮，去皮
 脐，半两


每服五钱，水一盏半，姜五片，枣一枚，煎温服，取微汗。随人虚实与所中轻重加减于后:若热者，去附子，入白附子亦可;筋急拘挛，语迟脉弦，加薏苡仁;若筋急，加人参，去黄芩、芍药，以避中寒，服后稍轻，再加当归;烦躁不大便，去附、桂，倍加芍药、竹沥;如大便三五日不去，胸中不快，加枳壳、大黄;如言语謇涩，手足颤掉，加菖蒲、竹沥;若发渴，加麦门冬、葛根、瓜蒌根;身体痛，加羌活，搐者亦加之;烦躁多惊，加犀角、羚羊角;汗多者，去麻黄。

家宝丹　治一切风疾瘫痪，痿痹不仁，口眼[image: ]
 僻者。邪入骨髓可服。

川乌　南星　五灵脂姜汁制，另研
 　草乌各六两
 　白附子　全蝎　没药　辰砂各二两
 　羌活　乳香　僵蚕炒，三两
 　片脑五钱
 　天麻三两
 　麝香二钱半
 　地龙四两
 　雄黄轻粉各一两


上为末，作散，调三分，不觉，半钱，或蜜丸如弹子大，含化，茶酒皆可。

如神救苦散　治瘫痪，风湿痹走注，疼痛不止。此劫剂也，非痛不可服，痛止则已。

米壳一两，去顶膜，蜜炒
 　陈皮五钱
 　虎骨酥炙
 　乳香研
 没药研
 　甘草各二钱半


上为末，每服三钱，水一盏煎，连渣服。病在上食后，在下食前。煎时须顺搅之。

大秦艽汤　治中风，外无六经之形证，内无便溺之阻隔，知血弱不能养筋，故手足不能运动，舌强不能言语，宜养血而筋自荣。

秦艽　石膏各二两
 　甘草　川芎　当归　白芍　羌活　防风　黄芩　白芷　白术　生[image: ]
 　熟[image: ]
 　茯苓　独活各一两
 　细辛半两
 　春夏加知母一两

上[image: ]
 咀，每服一两，水煎服，无时。如遇天阴，加生姜七片;心下痞，加枳实一钱。

三化汤　外有六经之形证，先以加减续命汤治之，若内有便溺之阻隔，以此汤主之。

厚朴　大黄　枳实　羌活等分


每服三两，水煎服，以利为度。

〔附录〕法曰:四肢不举，俗曰瘫痪。故经所谓大过则令人四肢不举，又曰上大过则敦阜。阜，高也;敦，厚也。既厚而又高，则令除去，此真所谓膏粱之疾，非肾肝经虚，何以明之?经所谓三阳三阴发病，偏枯痿易，四肢不举，三阴不足则发偏枯，三阳有余则为痿易，易为变易，常用而痿弱无力也。其治则泻，令气弱阳衰，土平而愈，故以三化汤下之，若脾虚则不用也。经所谓土不及则卑陷。卑，下也;陷，坑也。故脾病四肢不用，四肢皆禀气于胃，而不能至经，必因脾方可得禀受也。今脾不能与胃行其津液，四肢不得禀水谷，气日以衰，脉道不利，筋骨肌肉皆无气以生，故不用焉，其治可大补十全散加减，四物汤去邪留正。

愈风汤　中风症，内邪已除，外邪已尽，当服此药，以行导诸经。久服大风悉去，纵有微邪，只从此药加减治之。然治病之法不可失于通塞，或一气之微汗，或一旬之通利，如此乃常治之法也。久则清浊自分，荣卫自和，如初觉风动，服此不至倒仆。

羌活　甘草炙
 　防风　防己　黄芪　蔓荆子　川芎独活　细辛　枳壳　麻黄去根
 　地骨皮　人参　知母甘菊　薄荷去梗
 　白芷　枸杞子　当归　杜仲炒
 　秦艽柴胡　半夏　厚朴姜制
 　前胡　熟[image: ]
 各二两
 　白茯苓　黄芩三两
 　生[image: ]
 　苍术　石膏　芍药各四两
 　桂一两


上剉，每服一两，水二钟，生姜三片，煎，空心一服，临卧煎渣。空心一服，吞下二丹丸，为之重剂;临卧一服，吞下四白丹，为之轻剂。立其法是动以安神，静以清肺。假令一气之微汗，用愈风汤三两，加麻黄一两，匀作四服，加生姜空心服，以粥投之，得微汗则佳。如一旬之通利，用愈风汤三两，加大黄一两，亦匀作四服，如前服，临卧服，得利为度。此药常服之，不可失四时之辅。如望春大寒之后，本方中加半夏、人参、柴胡各二两，木通四两，谓迎而夺少阳之气也。如望春谷雨之后，本方中加石膏、黄芩、知母各二两，谓迎而夺阳明之气也。季夏之月，本方中加防己、白术、茯苓各二两，谓胜脾土之湿也。初秋大暑之后，本方中加厚朴一两，藿香一两，桂一两，谓迎而夺太阴之气也。望冬霜降之后，本方中加附子、官桂各一两，当归二两，谓胜少阴之气也。如得春气候，减冬所加，四时类此。此虽立四时加减，更宜临病之际，审察虚实寒热土地之宜，邪气多少。此药具七情六欲四气，无使五脏偏胜，及不动于荣卫，如风秘服之，永不结燥。此药与天麻丸相为表里，治未病之圣药也。若已病者，更宜常服。无问男女老幼，惊痫搐搦、急慢惊风、四时伤寒等病，服之神效。

四白丹　能清肺气养魄，谓中风者多昏冒，气不清利也。

白术　砂仁　白茯苓　香附　防风　川芎　甘草人参各半两
 　白芷一两
 　羌活　独活　薄荷各二钱半
 　藿香　白檀香各一钱半
 　知母　细辛各一钱
 　甜竹叶二两
 麝香一钱，另研
 　龙脑另研
 　牛黄各半钱
 。另研


上为末，炼蜜丸，每两作十丸，临卧嚼一丸，分五七次，细嚼之，煎愈风汤咽下。能上清肺气，下强骨髓。

二丹丸　治健忘，养神定志和血。内以安神，外华腠理。

丹参　天门冬　熟[image: ]
 各一两半
 　甘草　麦门冬　白茯苓各一两
 　人参　远志去心
 　朱砂各半两
 。研为末
 　菖蒲半两


上为末，炼蜜丸如梧桐子大，每服五十丸至百丸，空心食前，煎愈风汤送下。

泻青丸　治中风自汗，昏冒，发热不恶寒，不能安卧，此是风热烦躁之故也。

当归　川芎　栀子　羌活　大黄　防风　龙胆草等分


上末，蜜丸弹子大，每服一丸，竹叶汤化下。

天麻丸　治风因热而生，热胜则动，宜以静胜其躁，是养血也。

天麻　牛膝二味用酒同浸三日，焙干
 　萆薢另研
 　玄参各六两
 　杜仲炒，去丝，七两
 　附子炮，一两
 　羌活十四两
 　川归十两
 　生[image: ]
 一斤


上为末，蜜丸，梧桐子大，每服五七十丸，空心，温酒、白汤皆可下。一方有独活五两，去肾间风。

藿香正气散

大腹皮　茯苓　白芷　紫苏各一两
 　陈皮　苦梗白术　厚朴　半夏曲　甘草各二两
 　藿香三两


上为末，每服二钱，姜三片，枣一枚，煎服。

地仙丹

牛膝　苁蓉　附子　川椒各四两
 　地龙　木鳖子各二两
 　覆盆子　白附子　菟丝子　赤豆　南星　骨碎补羌活　何首乌　狗脊　萆薢　防风　乌药各二两
 　白术甘草　白茯苓　川乌各一两
 　人参　黄芪各一两半


上为末，酒糊丸，每服三四十丸，空心酒下。

活络丹

南星炮
 　川乌　草乌并炮，去皮尖
 　地龙去土
 。各六两
 　乳香研
 　没药研
 。各二两二钱


上为末，酒糊丸，桐子大，每服二十丸，空心日午冷酒下，荆芥茶亦得。

不卧散子和方。

川芎两半
 　石膏七钱半
 　藜芦五钱
 　甘草生，二钱半


上为细末，口噙水搐之。

子和搜风丸

人参　茯苓　南星　薄荷各半两
 　干姜　寒水石　生白矾　蛤粉　黄芩　大黄各一两
 　滑石　牵牛各四两
 　藿香一分
 　半夏一两


上为末，水丸如小豆大，生姜汤下，日三。

润肠丸

麻子仁另研
 　大黄酒煨
 。各一两半
 　桃仁泥　归尾　枳实麸炒
 　白芍　升麻半两
 　人参　生甘草　陈皮各三钱
 　木香　槟榔各二钱


上除麻仁、桃仁外，为末，却入二仁泥，蜜丸梧子大，每服七八十丸，温水食前下。


中寒二　附伤寒伤风

主乎温散。有卒中天地之寒气者，有口得寒物者。从补中益气汤中加发散药。属内伤者十居八九，其法邪之所凑，其气必虚，只用前汤中从所见之证出入加减。必先用参芪托住正气，气虚甚者少加附子，以行参芪之剂，如果气虚者，方可用此法。胃气大虚，必当温散，理中汤相宜，甚者加附子。仓卒感受大寒之气，其病即发，非若伤寒之邪，循经以渐而深也。已上治法，宜用于南，不宜北。

戴云:此伤寒谓身受肃杀之气，口伤生冷物之类，因胃气大虚，肤腠疏豁，病者脉必沉细，手足厥冷，息微身倦，虽身热亦不渴，倦言动者是也。宜急温之，迟则不救矣。与热证若相似而实不同，凡脉数者，或饮水者，烦躁动摇者，皆热病。寒热二证，若水火，然不可得而同治，误即杀人。

〔附录〕凡证与伤寒相类者极多，皆杂证也，其详出《内经·热论》。自长沙以下，诸家推明至甚，千世之下，能得其粹者，东垣也。其曰:内伤极多，外伤间而有之。此发前人之所未发，后人徇俗，不能真切，雷同指为外伤，极谬。其或可者，盖亦因其不敢放肆，而多用和解及平和之药散之尔，若粗率者，则必杀人。初有感冒等轻证，不可便认作伤寒妄治。西北二方极寒，肃杀之地，故外感甚多;东南二方温和之地，外伤极少。杂病亦有六经所见之证，故世俗混而难别。

正治温散，宜桂枝汤、四逆汤辈，甚者三建汤、霹雳散。从治用热药，加凉剂引之，或热药须俟冷饮最妙。经曰:从而逆之。此之谓也。反攻用煎乌头之类。

伤风属肺者多，宜辛温或辛凉之剂散之。

戴云:新咳嗽，鼻塞声重者是也。

〔附方〕

补中益气汤见内伤类。


理中汤

人参　甘草　干姜　白术等分


上剉，每服五钱，水煎温服。

桂枝汤

桂枝　赤芍各一两半
 　甘草一两
 　生姜一两半
 　大枣

上剉，每服五钱，水煎温服。

四逆汤

甘草炙，二两
 　干姜一两半
 　附子半两


上剉，每服五钱，水煎温服。

三建汤

大川乌　附子　天雄并炮，等分


上剉，每四钱，水二盏，姜十五片，煎服。

霹雳散

附子一枚，及半两者，炮熟取出，用冷灰焙之，细研，入真腊茶一大钱同和，分二服，每服水一盏，煎六分，临熟入蜜半匙，放温服之。

姜附汤　治中寒身体强直，口噤不语，逆冷。

干姜一两
 　附子生，去皮脐，一斤


上剉，每服三钱，水煎服。挟气攻刺，加木香半钱;挟气不仁，加防风一钱;挟湿者，加白术;筋脉牵急，加木瓜;肢节痛，加桂二钱。

消风百解散　治伤风头疼发热，鼻塞声重。

荆芥　白芷　陈皮　麻黄　苍术　甘草等分


上剉，用姜三片，葱白三根，水煎服。

神术散　治伤风头痛，鼻塞声重。方见痢类
 。


中暑三　附暑风注夏

暑证用黄连香薷饮。挟痰加半夏、南星;虚加人参、黄芪。暑病内伤者，用清暑益气汤。著暑气是痰，用吐。注夏属阴虚，元气不足，夏初春末，头疼脚软，食少体热者是，宜补中益气汤去柴胡、升麻，加炒柏、白芍药。挟痰者，加南星、半夏、陈皮煎服，又或用生脉汤。暑气挟痰、挟火实者，可用吐法。

暑乃夏月炎暑也，盛热之气者，火也。有冒、有伤、有中，三者有轻重之分，虚实之辨。或腹痛水泻者，胃与大肠受之;恶心者，胃口有痰饮也。此二者冒暑也，可用黄连香薷饮、清暑益气汤。盖黄连退暑热，香薷消蓄水，或身热头疼，躁乱不宁者，或身如针刺者，此为热伤在分肉也。当以解毒汤、白虎汤加柴胡，如气虚者加人参。或咳嗽，发寒热，盗汗出不止，脉数者，热在肺经，用清肺汤、柴胡天水散之类，急治则可，迟则不救，成火乘金也，此为中暑。凡治病，须要明白辨别，慎勿混同施治。春秋间亦或有之，切莫执一，随病处方为妙。

戴云:暑风者，夏月卒倒，不省人事者是也。有因火者，有因痰者。火，君相二火也，暑，天地二火也，内外合而炎烁，所以卒倒也。痰者，人身之痰饮也，因暑气入而鼓激痰饮，塞碍心之窍道，则手足不知动蹑而卒倒也。此二者皆可吐。《内经》曰:火郁则发之。吐即发散也，量其虚实而吐之，吐醒后可用清剂调治之。

入方

暑汤

生[image: ]
 　麦门冬　牛膝　炒柏　知母　葛根　甘草

上剉，水煎服。

〔附录〕中暍是阳证，中暑是阴证。脉沉弱者，切不可用寒凉药。清热宜天水、五苓，又白虎汤皆可。热闷恍惚，辰砂五苓散。脉弦实，黄连香薷汤。热甚自汗而渴，便涩者，五苓分利之，或桂苓甘露饮。吐泻，脉沉微甚者，可用附子大顺散。伏热伤冷，缩脾饮、冷香饮子皆可，浸冷服之。或剥蒜肉入鼻中，或研蒜水解灌之。盖蒜气臭烈，能通诸窍故也。

〔附方〕

生脉汤

人参　麦门冬　五味子

上剉，水煎服

黄龙丸　治一切暑毒。

赤亮雄黄五钱
 　硫黄　硝石各一两
 　滑石　明矾各半两
 　好面四两


上为末，水丸，梧子大，每服五七十丸，白汤下。

却暑散　治冒暑伏热，头目眩晕，呕吐泄痢，烦渴背寒，面垢。

赤茯苓　生甘草各四两
 　寒食面　生姜各一斤


上为末，每服二钱，白汤调下。

香薷饮　治伤暑，脏腑不调，霍乱吐利，烦渴引饮。

白扁豆炒
 　厚朴姜制，八两
 　香薷一斤


上水煎，入酒少许，沉冷服。

黄连香薷饮

香薷一斤
 　厚朴制，半斤
 　黄连四两

 咀，每二三钱，水煎服。

大顺散

甘草断寸长，三两
 　干姜　杏仁　桂四两


上将甘草用白沙炒黄，次入干姜同炒，令姜裂，次入杏仁同炒，不作声为度，筛去沙，入桂为末，每服二三钱，水煎，温服。如烦躁，井花水调服，以沸汤点服亦得。

十味香薷饮

香薷一两
 　人参　陈皮　白术　茯苓　黄芪　木瓜厚朴姜炒
 　扁豆　甘草炙
 。各半两


上为末，每二钱，热汤或冷水调服。[image: ]
 咀，煎亦得。

清暑益气汤　治长夏湿热蒸人，人感之四肢困倦，精神少，懒于动作，胸满气促，支节疼，或气高而喘，身热而烦，心下膨闭，小便黄而数，大便溏而频，或痢或渴，不思饮食，自汗体虚。

黄芪　苍术剉
 　升麻各一钱
 　人参　白术　神曲陈皮各半钱
 　甘草炙
 　酒柏　麦门冬　当归各三分
 　葛根二分
 　五味子九个
 　泽泻五分
 　青皮二分半


上[image: ]
 咀，作一服，水二大盏，煎至一盏，去渣，大温服，食远。

补中益气汤见内伤类。

天水散

滑石六两
 　甘草炙，一两


上为极细末，水调服。

五苓散

白术　猪苓　茯苓各一两半
 　桂一两
 　泽泻二两半


加辰砂名辰砂五苓散。

人参白虎汤　治暑热发渴，脉虚。

人参一钱半
 　知母二钱
 　石膏半两
 　甘草一钱

 咀，入粳米一合，水煎服。

桂苓甘露饮宣明方
 。

茯苓　泽泻各一两
 　石膏　寒水石各二两
 　滑石四两
 白术　桂　猪苓各半两


上为末，每服三钱，白汤调下。

缩脾饮　解伏热，除烦渴，消暑毒，止吐泻霍乱。

砂仁　草果　乌梅肉　甘草炙
 。各四两
 　扁豆炒
 　葛根各一两

 咀，每服四钱，水煎冷服。

冷香饮子　治伤暑渴，霍乱腹痛，烦躁，脉沉微或伏。

草果仁三两
 　附子　陈皮各一两
 　甘草半两

 咀，每服一两，入姜煎，水旋冷服。

黄连解毒汤

黄连　黄柏　黄芩　栀子等分

 咀，水煎。


中湿四

《本草》云:苍术治湿，上下部皆可用。二陈汤中加酒芩、羌活、苍术，散风行湿。脾胃受湿，沉困无力，怠惰好卧。去痰须用白术。上部湿，苍术功烈;下部湿，宜升麻提之。外湿宜表散，内湿宜淡渗。若燥湿，以羌活胜湿汤、平胃散之类。若风湿相搏，一身尽痛，以黄芪防己汤。若湿胜气实者，以神佑丸、舟车丸服之;气虚者，桑皮、茯苓、人参、葶苈、木香之类。凡肥人沉困怠惰，是湿热，宜苍术、茯苓、滑石。凡肥白之人沉困怠惰，是气虚，宜二术、人参、半夏、草果、厚朴、芍药。凡黑瘦而沉困怠惰者，是热，宜白术、黄芩。凡饮食不节，脾胃受伤，不能递送，宜枳术丸。去上焦湿及热，须用黄芩，泻肺火故也。又如肺有湿，亦宜黄芩;如肺有虚热，宜天门冬、麦门冬、知母，用黄芩多则损脾。去中焦湿与痛热，用黄连，泻心火故也;如中焦有实热，亦宜黄连;若脾胃虚弱不能运转而郁闷，宜黄芩、白术、干葛;若中焦湿热积久而痛，乃热势甚盛，宜黄连，用姜汁炒。去下焦湿肿及痛，并膀胱有火邪者，必须酒洗防己、黄柏、知母、草龙胆。又云:凡下焦有湿，草龙胆、防己为君，甘草、黄柏为佐。如下焦肿及痛者，是湿热，宜酒防己、草龙胆、黄芩、苍术。若肥人、气虚之人肿痛，宜二术、南星、滑石、茯苓。黑瘦之人，下焦肿痛，宜当归、桃仁、红花、牛膝、槟榔、黄柏。

戴云:湿有自外入者，有自内出者，必审其方土之致病源。东南地下，多阴雨地湿，凡受必从外入，多自下起，以重腿脚气者多，治当汗散，久者宜疏通渗泄;西北地高，人多食生冷湿面、湩酪，或饮酒后寒气怫郁，湿不能越，以致腹皮胀痛，甚则水鼓胀满，或通身浮肿，按之如泥不起，此皆自内而出也。辨其元气多少而通利其二便，责其根在内也。此方土内外，亦互相有之，但多少不同，须对证施治，不可执一。

〔附方〕

二陈汤见中风类
 。

羌活胜湿汤

羌活　独活各一钱
 　藁本　防风　甘草炙
 　川芎各五分
 　蔓荆子三分

 咀，作一服，水二盏，煎至一盏，去渣，大温服，空心。如身重，腰沉沉然，加酒洗防己五分，轻者附子五分，重者川乌五分。

平胃散见厥类
 。

防己黄芪汤　治风湿脉浮，身重汗出，恶风或痛。

防己一两
 　甘草炙，半两
 　白术七钱半
 　黄芪一两一钱

 咀，每服一两，入姜枣煎。喘者加麻黄;胃气不利加芍药;气上冲加桂枝;下有寒加细辛。

三花神佑丸　治一切水湿肿病，大腹实胀，喘满。

轻粉一钱
 　大黄一两，为末
 　牵牛二两
 　芫花醋拌炒
 　甘遂　大戟各半两


上为末，滴水丸，小豆大，初服五丸，每服加五丸，温水下，无时，日三。

舟车丸

大黄二两
 　甘遂　大戟　芫花　青皮　陈皮各一两
 牵牛头末四两
 　木香半两


上为末，水丸如梧子大，每服六七十丸，白汤下，随证加减。

枳术丸见内伤类
 。

升阳除湿汤见泄泻类
 。


瘟疫五　附大头天行病

瘟疫，众人一般病者是，又谓之天行时疫。治有三法，宜补，宜散，宜降。热甚者，加童便三酒盅。

入方

大黄　黄连　黄芩　人参　桔梗　防风　苍术　滑石　香附　人中黄

上为末，神曲糊丸，每服六七十丸，分气血与痰作汤使。气虚者四君子汤，血虚者四物汤，痰多者二陈汤送下，热甚者童便下。

又方　温病，亦治食积痰热，降阴火。

人中黄

饭为丸，绿豆大，下十五丸。

又时病。

半夏　川芎　茯苓　陈皮　山楂　白术　苍术君
 甘草

如头痛加酒芩，口渴加干葛，身痛加羌活、薄桂、防风、芍药。

大头天行病，此为湿气在高巅之上，切勿用降药，东垣有方。

羌活　酒黄芩　酒蒸大黄

〔附方〕

治大头病兼治喉痹歌:

人间治疫有仙方，一两僵蚕二大黄，姜汁为丸如弹子，井花调蜜便清凉。

冬温为病，非其时而有其气也。冬时严寒当君子闭藏，而反发泄于外，专用补药而带表药，如补中益气之类。

作人中黄法:

以竹筒两头留节，中作一窍，内甘草于中，仍以竹木钉闭窍，于大粪缸中浸一月，取出晒干，大治疫毒。

左手脉大于右手，浮缓而盛，按之无力。

大病虚脱，本是阴虚，用艾灸丹田者，所以补阳，阳生阴长故也，不可用附子，止可多服人参。

〔附方〕

漏芦汤　治脏腑积热，发为肿毒，时疫疙瘩，头面洪肿，咽嗌填塞，水药不下，一切危恶疫疠。

漏芦　升麻　大黄　黄芩　蓝叶　玄参等分

 咀，每服二钱，水煎服。肿热甚，加芒硝二钱。

消毒丸　治时毒疙瘩恶证。

大黄　牡蛎　僵蚕炒，等分


上为末，炼蜜丸，如弹子大，新水化一丸，内加桔梗、大力子汤尤妙。

洁古雄黄丸　辟时疾，可与病人同床，覆着衣服亦不相染。

雄黄一两，研
 　赤小豆炒
 　丹参　鬼箭羽各二两


上为细末，蜜丸，每服五丸，空心温下。


火六

火，阴虚火动难治。火郁当发，看何经。轻者可降，重者则从其性而升之。实火可泻，黄连解毒之类，虚火可补。小便降火极速。凡气有余便是火，不足者是气虚。火急甚重者，必缓之，以生甘草兼泻兼缓，参术亦可。人壮气实，火盛颠狂者，可用正治，或硝黄冰水之类。人虚火盛狂者，以生姜汤与之，若投冰水正治，立死。有补阴即火自降，炒黄柏、生地黄之类。凡火盛者，不可骤用凉药，必兼温散。可发有二:风寒外来者可发，郁者可发。气从左边起者，乃肝火也;气从脐下起者，乃阴火也;气从脚起，入腹如火者，乃虚之极也。盖火起于九泉之下多死，一法用附子末津调，塞涌泉穴，以四物汤加降火药服之妙。阴虚证本难治，用四物汤加炒黄柏，降火补阴。龟板补阴，乃阴中之至阴也。四物加白马胫骨，降阴中火，可代黄连、黄芩。黄连、黄芩、栀子、大黄、黄柏降火，非阴中之火不可用。生甘草缓火邪，木通下行泻小肠火。人中白泻肝火，须风露中二三年者。人中黄大凉，治疫病须多年者佳。中气不足者，味用甘寒。山栀子仁大能降火，从小便泄去，其性能屈曲下降，人所不知，亦治痞块中火邪。

入方

左金丸　治肝火。一名回令丸。

黄连六两，一本作芩
 　吴茱萸一两或半两


上为末，水丸或蒸饼丸，白汤下五十丸。

〔附录〕诸热瞀，暴喑冒昧，躁扰狂越，骂詈惊骇，肿疼酸，气逆冲上，禁慓如丧神守，啑呕，疮疡，喉痹，耳鸣及聋，呕涌溢食不下，目昧不明，暴注瘈，暴疡，暴死，五志七情过极，皆属火也。火者有二:曰君火、人火也;曰相火、天火也。火内阴而外阳，主乎动者也，故凡动皆属火。以名而言，形质相生，配于五行，故谓之君;以位而言，生于虚无，守位禀命，因动而见，故谓之相。肾肝之阴，悉其相火。东垣曰:相火，元气之贼，火与元气不相两立，一胜则一负。然则如之何则可使之无胜负乎?周子曰:神发知矣。五性感动而万事出，有知之后，五者之性为物所感，不能不动，谓之动者，即《内经》五火也。相火易起，五性厥阳之火相扇，则妄动矣。火起于妄，变化莫测，无时不有，煎熬真阴，阴虚则病，阴绝则死。君火之气，经以暑与热言之，相火之气，经以火言之，盖表其暴悍酷烈，有甚于君火者也，故曰相火元气之贼。周子又曰:圣人定之以中正仁义而主静。朱子亦曰:必使道心常为一身之主，而人心每听命焉。此善处乎火者，人心听命于道心，而又能主之以静，彼五火将寂然不作，而相火者惟有裨补造化，而为生生不息之运用尔，何贼之有?

〔附方〕

东垣泻阴火升阳汤　治肌热烦热，面赤食少，喘咳痰盛。

羌活　甘草炙
 　黄芪　苍术各一两
 　升麻八钱
 　柴胡两半
 　人参　黄芩各七钱
 　黄连酒炒，半两
 　石膏半两，秋深
 不用

 咀，每服一两或半两，水煎。此药发脾胃火邪。又心、胆、肝、肺、膀胱药也。泻阴火，升发阳气，荣养气血者也。

升阳散火汤　治男子妇人，四肢发热，肌热，筋痹热，骨髓中热，发困，热如燎，扪之烙手，此病多因血虚而得之，或胃虚过食冷物，抑遏阳气于脾土，火郁则发之。

升麻　葛根　独活　羌活各半两
 　防风二钱半
 　柴胡八钱
 　甘草炙，三钱
 　人参　白芍各半两
 　甘草生，二钱

 咀，每服半两或一两，水煎，稍热服。

地骨皮散　治浑身壮热，脉长而滑，阳毒火炽，发渴。

地骨皮　茯苓各半两
 　柴胡　黄芩　生[image: ]
 　知母各一两
 　石膏二两
 　羌活　麻黄各七钱半，有汗并去之

 咀，每服一两，入姜煎。

黄连解毒汤见暑类
 。


卷　二

斑疹七

斑属风热挟痰而作，自里而发于外，通圣散中消息，当以微汗散之，切不可下。内伤斑者，胃气极虚，一身火游行于外所致，宜补以降，于《阴证略例》中求之。发斑似伤寒者，痰热之病发于外，微汗以散之，若下之非理。疹属热与痰在肺，清肺火降痰，或解散出汗，亦有可下者。疹即疮疹，汗之即愈，通圣散中消息之。瘾疹多属脾，隐隐然在皮肤之间，故言瘾疹也。发则多痒或不仁者，是兼风兼温之殊，色红者兼火化也。黄瓜水调伏龙肝，去红点斑。

戴云:斑，有色点而无头粒者是也。疹，浮小有头粒者，随出即收，收则又出是也，非若斑之无头粒者，当明辨之。

〔附录〕斑疹之病，其为证各异，疮发焮肿于外者，属少阳三焦相火也，谓之斑;小红靥行皮肤之中不出者，属少阴君火也，谓之疹。又伤寒阳证发斑有四，惟温毒发斑至重，红赤者为胃热也，紫黑者为胃烂也，一则下早，一则下之晚，乃外感热病发斑也，以玄参、升麻、白虎等药服之。阴证发斑，亦出背胸，又出手足，亦稀少而微红，若作热证，投之凉药，大误矣。此无根失守之火，聚于胸中，上独薰肺，传于皮肤，而为斑点，但如蚊蚋虱蚤咬形状，而非锦纹也。只宜调中温胃，加以茴香、芍药，或以大建中之类，其火自下，斑自消退，可谓治本而不治标也。

入方

调中汤　治内伤、外感而发阴斑。

苍术一钱半
 　陈皮一钱
 　砂仁　藿香　芍药炒
 　甘草炙
 　桔梗　半夏　白芷　羌活　枳壳各一钱
 　川芎半钱
 麻黄　桂枝各半钱

 咀，姜三片，水煎服。

消毒犀角饮子　治斑及瘾疹。

牛蒡子六钱
 　荆芥　防风各三钱
 　甘草一钱


上[image: ]
 咀，水煎。

通圣散出丹溪经验方。


川芎　当归　麻黄　薄荷　连翘　白芍　黄芩　石膏　桔梗一两
 　滑石三两
 　荆芥　栀子　白术二钱半
 甘草

上剉，水煎服。如身疼，加苍术、羌活;痰嗽，加半夏，每服细末三钱，生姜三片，擂细，荡起，煎沸服之。

玄参升麻汤　斑在身，治汗下吐后，毒不散，表虚里实发于外，甚则烦躁谵妄。

玄参　升麻　甘草等分

 咀，水煎。

化斑汤　治伤寒汗吐下后，斑发脉虚。

白虎汤加人参，守真再加白术

 咀，时时煎服。

大建中汤

黄芪　当归　桂心　芍药各二钱
 　人参　甘草各一钱
 半夏　黑附炮，去皮
 。各二钱半

 咀，每服五钱，水二盏，姜三片，枣二枚，煎，食前服。


疟八

疟疾有风、暑、食、痰、老疟、疟母。大法风暑当发汗。夏月多在风凉处歇，遂闭其汗而不泄故也。恶饮食者，必自饮食上得之。无汗者要有汗，散邪为主，带补;有汗者要无汗，正气为主，带散。一日一发者，受病一月;间日一发者，受病半年;三日一发者，受病一年;二日连发住一日者，气血俱病。疟病感虚者，须以人参、白术一二贴，托住其气，不使下陷，后使他药。内伤挟外邪同发，内必主痰。外以汗解散，二陈汤加柴胡、黄芩、常山、草果煎服。久疟不得汗者，二陈汤加槟榔，倍苍术、白术。一方加柴胡、葛根、川芎，一补一发，不可直截。老疟病，此系风暑于阴分，用血药引出阳分则散。

入方

川芎　抚芎　红花　当归　炒柏　白术　苍术　甘草　白芷

上剉，水煎，露一宿，次早服。

治疟一日间一日发者，补药带表药，后以截疟丹截之，若在阴分者，用药掣起阳分，方可截，即前药之属。

充案:疟在阴分，须彻起阳分者，即《格致论》中云:脏传出至腑，乱而失期也。又当因其汗之多寡，而为补养升发之术。下陷，谓阳气下陷入阴血中。无汗要有汗，多用川芎、苍术、干葛、升麻、柴胡之属，此丹溪治疟之微旨，学者所当知也。

截疟常山饮

穿山甲炮
 　草果　知母　槟榔　乌梅　甘草炙
 常山

 咀，水酒一大碗，煎半碗，露一宿，临发日早服，得吐为顺。一云:加半夏、柴胡，去穿山甲;如吐，加厚朴，又或加青皮、陈皮。

又方

柴胡　草果　常山　知母　贝母　槟榔

上用酒水同煎，露一宿，临发前二时服。

又治疟母，此药消导。

青皮　桃仁　红花　神曲　麦芽　鳖甲醋煮为君
 三棱　莪术　海粉　香附并用醋煮


上为末，丸如梧子大，每服五七十丸，白汤下。

又治疟，寒热，头痛如破，渴饮冰水，外多汗出。

人参　白术　黄芪　黄芩　黄连　山栀　川芎　苍术　半夏　天花粉

 咀，水二钟，姜三片，煎服。

又治疟病发渴。

生[image: ]
 　麦门冬　天花粉　牛膝　知母　葛根　炒柏生甘草

 咀，水煎。

截疟青蒿丸

青蒿半斤
 　冬瓜叶　官桂　马鞭草

上焙干为末，水丸胡椒大，每一两分四服，于当发之前一时服尽。又云:青蒿一两，冬青叶二两，马鞭草二两，桂二两。未知孰是，姑两存之，以俟知者。

截疟:

槟榔　陈皮　白术　常山三钱
 　茯苓　乌梅　厚朴各一钱半

 咀，作二服，水酒各一钟，煎至一钟，当发前一日一服，临发日早一服，服后少睡片时。

又疟疾后:

白术　半夏各一两
 　黄连半两
 　白芍三钱
 　陈皮半两


上为末，粥丸梧子大，每服六十丸，姜汤下。

〔附录〕世用砒霜等毒，不可轻用，俗谓脾寒，此因名而迷其实也。苟因饮食所伤而得，亦未必全是寒，况其他乎?在其阳分者易治，阴分者难治。疟母必用毒药消之，行气消坚为主。东垣谓:寒疟属太阳，热疟属阳明，风疟属少阳，在三阴经则不分，总曰温疟。此言是，但三阴经说不明，作于子午卯酉日者，少阴疟也;寅申巳亥日者，厥阴疟也;辰戌丑未日者，太阴疟也。疟脉多弦，但热则弦而带数，寒则弦而带迟，亦有病久而脉极虚微而无力，似乎不弦，然而必于虚微之中见弦，但不搏手耳，细察可见也。

疟，又名痁疾者，其证不一。《素问》又有五脏疟、六腑疟，详矣。初得病势正炽，一二发间，未宜遽截，不问寒热多少，且用清脾饮，或草果饮，或二陈汤加草果半钱，或平胃加草果半钱、柴胡半钱，又或养胃汤加川芎、草果各半钱。热少者，进取微汗;寒多者，宜快脾汤，服后寒仍多者，养胃汤加附子、桂枝各半钱，独寒尤宜，不效，则七枣汤;热多者，宜驱疟饮，或参苏饮，每服加草果半钱;大热不除，宜小柴胡汤;渴甚者，则以五苓散入辰砂少许;独热无寒，亦与小柴胡汤;热虽剧，不甚渴者，本方加桂四分，或以柴胡桂姜汤，候可截则截之。久疟、疟母不愈者，宜四兽饮，间服山甲汤。

〔附方〕

清脾汤

青皮　厚朴　白术　草果　柴胡　茯苓　黄芩　半夏　甘草炙，等分


上剉，水二盏，生姜三片，枣一枚，煎，忌生冷油腻。

七枣汤

附子一个，炮，又以盐水浸，再炮，如此七次，去皮脐
 。又方川乌代附子，以水调陈壁土为糊，浸七次


上剉，分作二服，水二钟，姜七片，枣七枚，煎七分，当发日早温服。

驱疟饮

前胡　柴胡各四两
 　桂心　桔梗　厚朴　半夏各二两
 黄芪　干姜炮
 　甘草炙
 。各二两


上剉，水二盏，生姜三片，枣四个，煎。

山甲汤

穿山甲　木鳖子等分


上为末，每服二钱，空心，温酒调下。

人参　白术　茯苓　甘草减半
 　陈皮　草果　半夏枣子　乌梅　生姜等分


上剉，同姜枣，以盐少许淹食顷，厚皮纸裹，以水润湿，慢火煨令香熟，焙干，每服半两，水煎，未发前并进数服。

有汗要无汗，正气为主，小柴胡加桂，或白虎加桂。无汗要有汗，散邪为主，带补，桂枝加黄芪知母石膏汤，或人参柴胡饮子。热多寒少，目痛，多汗，脉大，以大柴胡汤微利为度，余邪未尽，以白芷石膏三物汤，以尽其邪。

六和汤

人参　知母　草果　贝母　乌梅　白芷　槟榔　柴胡各一钱，用酒拌
 　常山二钱

 ，水煎，姜三片，枣一个。


秘方清脾丸
 　治疟三日一发，或十日一发。

姜黄三钱
 　白术二两半
 　人参　槟榔　草果　莪术醋炒
 　厚朴各半两
 　黄芩　半夏　青皮各一两
 　甘草三钱


上为末，饭丸如梧子大，每六十丸，食远，白汤下，日二服。


红丸子
 　消食疟。

胡椒一两
 　阿魏一钱，醋化
 　莪术　三棱醋煮一伏时
 。各二两
 　青皮炒，三两


上为末，另用陈仓米末，同阿魏醋煮，糊丸梧子大，炒土朱为衣，每服七十丸，姜汤下。

二陈汤见中风类
 。

草果饮子

草果　川芎　紫苏叶　白芷　良姜　炙甘草　青皮去白，炒
 　陈皮去白


上等分，为粗末，每服三钱，水一盏，煎至七分，去渣，温服，留渣两服并一服，当日进三服，不以时。

人参养胃汤

平胃散加人参、茯苓、半夏、草果、藿香、生姜、乌梅。

参苏饮

陈皮去白
 　枳壳麸炒
 　桔梗　甘草炙
 　木香各半两
 半夏　干葛　苏叶　前胡　人参　茯苓各七钱半
 。一方不
 用木香


上剉，每服五钱，水盏半，生姜七分，枣一个，煎微热服。

五苓散见中暑类
 。

柴胡桂姜汤

柴胡八两
 　桂枝　黄芩各三两
 　栝蒌根四两
 　牡蛎二两
 　甘草炙，二两
 　干姜二两


上剉，水煎，日三服，烦，汗出愈。

小柴胡汤

柴胡八两
 　黄芩　人参　甘草炙
 。各三两
 　半夏三两


上剉，每五钱，水盏半，生姜五片，枣一枚，煎服，不拘时。

白虎加桂枝汤　治温疟。

知母六两
 　甘草炙，二两
 　石膏四两，碎
 　桂枝一两
 　粳米六合


上剉，水煎，日三，汗出愈。

小柴胡加桂汤

本方去人参加桂一两。

桂枝加黄芪知母石膏汤

本方加黄芪、知母、石膏各四钱半。

大柴胡汤

柴胡八两
 　黄芩　赤芍各三两
 　大黄二两
 　半夏一两半
 　枳实半两，麸炒


上剉，每五钱，水盏半，生姜五片，枣一枚，煎服，无时。

白芷石膏三物汤

白芷一两
 　知母一两七钱
 　石膏四两


上为粗末，每半两，水一盏半，煎一盏，温服。


痢九

痢，赤属血，白属气，有身热，后重，腹痛，下血。身热挟外感，小柴胡汤去人参。后重，积与气坠下之故，兼升兼消，宜木香槟榔丸之类。不愈者，用秦艽、皂角子、煨大黄、当归、桃仁、黄连、枳壳。若大肠风盛，可作丸服。保和丸亦治因积作后重者。五日后不可下，盖脾胃虚故也。后重窘迫者，当和气，木香、槟榔。腹痛者，肺金之气郁在大肠之间，如实者，以刘氏之法下之，虚则以苦梗开之，然后用治痢药，气用气药，血用血药，有热用黄芩、芍药之类，无热腹痛，或用温药，姜、桂之属。下血，四物为主。下血，多主食积与热，或用朴硝者。青六丸治血痢，效。痢疾初得一二日间，以利为法，切不可便用止涩之剂。若实者，调胃承气、大小承气、三乙承气下之;有热先退热，然后看其气病血疾，加减用药，不可便用参术，然气虚者可用，胃虚者亦用之。血痢久不愈者，属阴虚，四物汤为主;凉血和血，当归、桃仁之属。下痢久不止，发热者，属阴虚，用寒凉药，必兼升散药并热药。下痢大孔痛者，因热流于下也，以木香、槟榔、黄连、黄芩、炒干姜。噤口痢者，胃口热甚故也。大虚大热，用香连丸、莲肉各一半，共为末，米汤调下。又方，人参二分、姜炒黄连一分，为末，浓煎，终日细细呷之。如吐则再服，但一呷下咽便开。人不知此，多用温热药甘味，此以火济火，以滞益滞。封脐引热下行，用田螺肉捣碎，入麝香少许，盦脐内。下痢不治之证，下如鱼脑者半死半生，下如尘腐色者死，下纯血者死，下如屋漏水者死，下如竹筒注者不治。赤痢乃自小肠来，白痢乃自大肠来，皆湿热为本，赤白带浊同法。下痢有风邪下陷，宜升提之，盖风伤肝，肝主木故也。有湿伤血宜行湿清热。《内经》所谓身热则死，寒则生，此是大概言，必兼证详之方可，今岂无身热而生，寒而死者?脉沉小留连或微者易治，洪大数者难治也。脉宜滑大，不宜弦急。仲景治痢，可温者五法，可下者十法，或解表，或利小便，或待其自已，还分易治、难治、不治之证，至为详密，但与泻同，立论不分，学者当辨之。大孔痛，一曰温之，一曰清之，按久病身冷，脉沉小者，宜温;暴病身热，脉浮洪者，宜清宜补。有可吐者，亦有可汗可下者。初得之时，元气未虚，必推荡之，此通因通用之法，稍久气虚则不可下。壮实初病宜下，虚弱衰老久病宜升之。先水泻后脓血，此脾传肾，贼邪难愈;先脓血后水泻，此肾传脾，微邪易愈。下痢如豆汁者，湿也。盖脾肾为水谷之海，无物不受，常兼四脏，故五色之相杂，当先通利，此迎而夺之之义。如虚者，亦宜审之。因热而作，不可用巴豆。如伤冷物者，或可用，宜谨。又有时疫作痢，一方一家之内，上下传染相似，却宜明逆气之胜复以治之。

戴云:痢虽有赤白二色，终无寒热之分，通作湿热治，但分新旧，更量元气，用药与赤白带同。

入方

黄连　滑石　生[image: ]
 　白芍　苍术　白术　当归　青皮　条芩

上剉，水煎。里急后重，炒连、滑石，加桃仁、槟榔，甚者大黄。呕者，用姜汁、半夏。

又方

干姜一钱
 　当归二钱半
 　乌梅三个
 　黄柏一钱半
 　黄连一钱


上剉，作一服，水煎，食前。若水泻，可等分用，或加枳壳。

又方　治热与血。

大黄　黄连　黄芩　黄柏　枳壳　当归　芍药　滑石　桃仁　甘草　白术等分


上为末，或汤调，或作丸，用面糊，或神曲糊丸服。一本云:误服热药、涩药，毒犯胃者，当明审，以祛其毒。

治白痢。

苍术　白术　神曲　茯苓　地榆　甘草

上剉，水煎。

治赤痢。

地黄　芍药　黄柏　地榆　白术

上剉，水煎。腹痛，加枳壳、厚朴;后重，加滑石、木香、槟榔;有热，加黄芩、山栀。

又治痢方。

滑石一两
 　苍术半两
 　川芎三钱
 　桃仁《活法
 》用
 　芍药半两，炒
 　甘草一钱


上为末，姜一片，擂细，煎滚服。

又方　孙郎中因饮水过多，腹胀，泻痢带白。

苍术　白术　厚朴　茯苓　滑石

上[image: ]
 咀，水煎，下保和丸。又云:加炒曲、甘草。

又方　痢后脚弱渐细者。

苍术　酒芩　白芍各二两半
 　酒柏炒，半两


上为末，粥丸，以四物汤加陈皮、甘草，水煎送下。

又方　痢后腰痛，两脚无力。

陈皮　半夏　白芍各一钱
 　茯苓　苍术　当归　酒芩各半钱
 　白术　甘草各二钱

 咀，作一服，姜煎，食前。

又方　治小儿八岁下痢纯血，作食积治。

苍术　白术　黄芩　滑石　白芍　茯苓　甘草　陈皮　神曲炒

 咀，水煎，下保和丸。

治痢十法

其或恶寒发热，身首俱痛，此为表证，宜微汗和解，用苍术、川芎、陈皮、芍药、甘草、生姜三片煎。其或腹痛后重，小水短，下积，此为里证，宜和中疏气，用炒枳壳、制厚朴、芍药、陈皮、滑石、甘草，煎。其或下坠异常，积中有紫黑血，而又痛甚，此为死血证，法当用擂细桃仁、滑石行之。或口渴，及大便口燥辣，是名夹热，即加黄芩;或口不渴，身不热，喜热手熨烫，是名挟寒，即加干姜。其或下坠在血活之后，此气滞证，宜于前药加槟榔一枚。其或在下则缠住，在上则呕食，此为毒积未化，胃气未平证，当认其寒则温之，热则清之，虚则用参术补，毒解积下食自进。其或力倦，自觉气少，恶食，此为夹虚证，宜加白术、当归身，虚甚者加人参，又十分重者，止用此一条加陈皮补之，虚回而利自止。其或气行血和积少，但虚坐努责，此为无血证，倍用当归身，尾却，以生芍药、生[image: ]
 、生桃仁佐之，复以陈皮和之，血生自安。其或缠坠退减十之七八，秽积已尽，糟粕未实，当炒芍药、炒白术、炙甘草、陈皮、茯苓煎汤，下固肠丸三十粒。然固肠丸性燥，恐尚有滞气未尽行者，但当单饮此汤，固肠丸未宜进用，盖固肠丸有去湿实肠之功。其或利后，糟粕未实，或食粥稍多，或饥甚方食，腹中作痛，切不可惊恐，当以白术、陈皮各半煎汤，和之自安。其或久痢后，体虚气弱，滑下不止，又当以药涩之，可用诃子、肉豆蔻、白矾、半夏，甚者添牡蛎，可择用之。然须用陈皮为佐，恐大涩亦能作痛。又甚者，灸天枢、气海。上前方用厚朴，专泻滞凝之气，然厚朴性大温而散气，久服大能虚人，滞气稍行即去之。余滞未尽，则用炒枳壳、陈皮，然枳壳亦能耗气，比之朴稍缓，比陈皮稍重，滞气稍退当去之，只用陈皮以和众药。然陈皮去白，有补泻之功，若为参术之佐，亦纯作补药用。凡痢疾腹痛，必以白芍药、甘草为君，当归、白术为佐，恶寒痛者加桂，恶热痛者加黄柏。达者更能参以岁气时令用药，则万举万全，岂在乎执方而已哉!

〔附录〕痢有气虚兼寒热，有食积，有风邪，有热，有湿，有阳气下陷，而感不一，当分治。泻轻痢重，诸有积，以肚热缠痛推之;诸有气，以肚如蟹渤验之。究其受病之源，决之对病之剂，大要以散风邪、行滞气、开胃脘为先，不可遽用肉豆蔻、诃子、白术辈。以补住寒邪，不可投米壳、龙骨辈，以闭涩肠胃，邪得补而愈盛，故证变作，所以日夕淹延而未已也。若升散者，以胃风汤、防风芍药汤、神术散、苍术防风汤、败毒散，皆可汗之。攻里，若有湿者，用导水丸;兼郁，承气汤、和中丸;若积滞，用圣饼子、脾积丸;冷积，用《局方》苏感丸;若湿热甚者，宜《宣明》玄青膏;若后重窘迫，用木香槟榔丸。色白者属气，赤白者属气血受病，赤黑相兼属湿热，青绿杂色是风与火湿。下血者，当凉血，当归、生[image: ]
 。赤者属血，《保命集》四物汤加槐花、黄连、米壳醋炒。下利，脉沉弱而腹痛，用姜附汤，加对五苓、理中，又《机要》浆水散。若青色者，寒兼风。若阳气下陷者，以升阳益胃汤加桔梗、醋沃南星。用梅叶外贴眉攒极效，起泡便止。下痢，若湿盛胜湿者，以平胃散对五苓散最可，或曲芎丸。老人奉养大过，饮食伤脾，为脾泄，《机要》白术芍药汤，湿胜，仙术炒用。若阴阳不分，当渗泄，以五苓之类，或单用苡实炒为末，米饮调二钱。若气血俱虚，神弱者，以人参、白术、当归、芍药炒、茯苓，少加黄连服之，或钱氏白术散，又或十补汤佳。若暑痢而脉虚者，香薷饮，或清暑益气，又或六和汤、藿香正气各加木香半钱，名木香交加散。若白痢下如冻胶，或鼻涕，此属冷痢，宜除湿汤加木香一钱，虚弱者亦与十补汤。赤痢发热者，以败毒散加陈苍米一撮煎。下痢，小便不通者，黄连阿胶丸为最。

〔附方〕

胃风汤　治风冷入于肠胃，泄下鲜血，或肠胃湿毒，下如豆汁，或瘀血。

人参　茯苓　川芎　当归　桂　白术　白芍等分


上剉，水煎，入粟米百余粒，同煎。腹痛加木香。

噤口痢。

石莲肉日干


上为末，服二钱，陈仓米汤调下，便觉思食，仍以日照东方壁土炒真橘皮为末，姜枣略煎佐之。

戴人木香槟榔丸

木香　槟榔　青皮　陈皮　广术　枳壳　黄连　黄柏　大黄各半两
 　丑末　香附各二两


上为末，水丸梧子大，每五六十丸，煎水下，量虚实与之。《绀珠》多三棱、黄芩、当归，分两不同。

调胃承气汤

芒硝半斤
 　甘草炙，二两
 　大黄四两，去皮，酒洗


上剉，每服临期斟酌多少，先煮二味熟，去渣，下硝，上火煮二三沸，顿服之。

大承气汤

大黄四两，如棋子大，酒洗
 　厚朴八两，姜制
 　枳实大者五枚，炒
 　芒硝二合


每服看证斟酌多少，先煮二物至七分，去渣，内大黄煮八分，去渣，内芒硝煎一二沸，温服。

小承气汤

大黄四两
 　厚朴二两，姜炒
 　枳实大者三枚，炒


上剉，看证斟酌多少用之。

防风芍药汤

防风　芍药　黄芩各一两

 咀，每服半两，水煎服。

神术散

苍术一斤
 　藁本　川芎各六两
 　羌活四两
 　粉草　细辛一两六钱


上为粗末，每服三钱，姜三片煎。要出汗加葱白。

苍术防风汤

苍术二两
 　防风一两


姜七片煎。

败毒散

羌活　独活　人参　甘草炙
 　柴胡　前胡　茯苓枳壳麸炒
 　川芎　桔梗等分


上剉，每服四钱，水一盏，姜三片，薄荷五叶煎，热服。寒多则热服，热多则温服。伤湿加白术，脚痛加天麻。

神芎导水丸

大黄　黄芩二两
 　丑末　滑石四两


上为末，滴水丸，每四五十丸，温水下。

和中丸

白术二两四钱
 　厚朴二两
 　陈皮一两六钱
 　半夏泡，一两
 　槟榔五钱
 　枳实五钱
 　甘草四钱
 　木香二钱


上用生姜自然汁浸，蒸饼为丸，每三十丸，温水下，食远。

圣饼子

黄丹二钱
 　定粉三钱
 　密陀僧二钱
 　舶上硫黄三钱
 　轻粉少许


上为细末，入白面四钱，滴水和为指尖大，捻作饼子，阴干，食前，浆水磨化服之，大便黑色为妙。

苏感丸

以苏合香丸与感应丸，二药和匀，如粟米大，每五丸，淡姜汤空心下。

宣明玄青膏

黄连　黄柏　大黄　甘遂　芫花醋拌炒
 　大戟各半两
 　丑头末二两
 　轻粉二钱
 　青黛一两


上为末，水丸小豆大，初服十丸，每服加十丸，日三，以快利为度。

保命集四物汤

本方内加槐花、黄连、御米壳等分。

姜附汤　理中汤并见中寒类
 。

五苓散见中暑类
 。

浆水散

半夏一两，汤洗
 　附子半两，炮
 　干姜一作干生姜
 　桂甘草炙
 。各五钱
 　良姜二钱半


上为细末，每服三五钱，浆水二盏，煎至半盏，和滓热服。

升阳益胃汤

羌活　独活　防风各半两
 　柴胡　白术　茯苓渴勿用
 　泽泻各三钱
 　黄芪二两
 　人参　半夏　甘草炙
 。各一两
 　黄连一钱
 　陈皮四钱
 　白芍五钱

 咀，每服三钱，水煎，入姜枣，温服。

曲[image: ]
 丸

川芎　神曲　白术　附子炮
 。等分


上为细末，面糊丸梧子大，每服三五十丸，温米饮下。此药亦治飧泄。

机要白术芍药汤

白术　芍药各一两
 　甘草五钱


上剉，每服一两，水煎。

钱氏白术散

人参　白茯苓　白术　木香　甘草　藿香各一两
 干姜

上为粗末，水煎。

香薷饮　清暑益气汤并见中暑类
 。

六和汤见霍乱类
 。 或加香薷
 、厚朴
 。

藿香正气散见中风类
 。

黄连阿胶丸

阿胶炒，二两
 　黄连三两
 　茯苓二两


上水熬阿胶膏，搜和二末为丸，米饮下。

固肠丸见妇人类
 。

除湿汤见泄泻类
 。

十全大补汤见诸虚类
 。


泄泻十

泄泻，有湿，火，气虚，痰积。

湿用四苓散加苍术，甚者苍白二术同加，炒用，燥湿兼渗泄。火用四苓散加木通、黄芩，伐火利小水。痰积宜豁之，用海粉、青黛、黄芩，神曲糊丸服之。在上者用吐提。在下陷者宜升提之，用升麻、防风。气虚用人参、白术、炒芍药、升麻。食积二陈汤和泽泻、苍术、白术、山楂、神曲、川芎，或吞保和丸。泻水多者，仍用五苓散。久病大肠气泄，用熟地黄半两，炒白芍、知母各三钱，升麻、干姜各二钱，炙甘草一钱，为末，粥丸服之。仍用艾炷如麦粒，于百会穴灸三壮。脾泻当补脾气，健运复常，用炒白术四两，炒神曲三两，炒芍药三两半，冬月及春初用肉蔻代之，或散或汤，作饼子尤佳。食积作泻，宜再下之，神曲、大黄作丸子服。脾泄已久，大肠不禁，此脾已脱，宜急涩之，以赤石脂、肉豆蔻、干姜之类。

戴云:凡泻水腹不痛者是湿;饮食入胃不住，或完谷不化者是气虚;腹痛泻水肠鸣，痛一阵泻一阵是火;或泻时或不泻，或多或少是痰;腹痛甚而泻，泻后痛减者是食积。

入方

一老人奉养太过，饮食伤脾，常常水泻，亦是脾泄。

黄芩炒，半两
 　白术炒，二两
 　白芍酒拌炒
 　半夏各一两，炮
 　神曲炒
 　山楂炒
 。各一两半


上为末，青荷叶包饭烧熟，研，丸如梧子大，食前，白汤下。

一老人年七十，面白，脉弦数，独胃脉沉滑，因饮白酒作痢，下血淡脓水，腹痛，小便不利，里急后重，参术为君，甘草、滑石、槟榔、木香、苍术为佐，下保和丸二十五丸。第二日前证俱减，独小便不利，以益元散与之安。

治痛泄。

炒白术三两
 　炒芍药二两
 　炒陈皮两半
 　防风一两


久泻加升麻六钱

上剉，分八贴，水煎，或丸服。

止泻方姜曲丸

隔年陈麦面作曲二两，炒，又一两
 　茴香五钱
 　生姜二两，
 又一两


上为末，或丸，每服五七钱，白汤下。

又方

肉豆蔻五两
 　滑石夏二两半，秋二两
 ，春冬一两二钱半


上为末，饭丸，或水调服。

青六丸　去三焦湿热，治泄泻多与清化丸同用，并不单用，兼治产后腹痛或自利者，能补脾补血，亦治血痢。

六一散一料
 　红曲炒，半两，活血
 。又云:二两半


上为末，饼丸梧子大，每五七十丸，白汤下。

又方　治泄泻或呕吐。

上以六一散，生姜汁入汤调服。

〔附录〕寒泄，寒气入腹，攻刺作痛，洞下清水，腹内雷鸣，米饮不化者，理中汤，或吞大已寒丸，宜附子桂香丸，畏食者八味汤。热泻，粪色赤黄，肛门焦痛，粪出谷道，犹如汤浇，烦渴，小便不利，宜五苓散吞香连丸。湿泻，由坐卧湿处，以致湿气伤脾，土不克水，梅雨久阴，多有此病，宜除湿汤吞戊己丸，佐以胃苓汤，重者术附汤。伤食泻，因饮食过多，有伤脾气，遂成泄泻，其人必噫气，如败卵臭，宜治中汤加砂仁半钱，或吞感应丸尤当。有脾气久虚，不受饮食者，食毕即肠鸣腹急，尽下所食物才方宽快，不食则无事，俗名录食泻，经年不愈，宜快脾丸三五粒。因伤于酒，每晨起必泻者，宜理中汤加干葛，或吞酒煮黄连丸。因伤面而泻者，养胃汤加萝卜子炒研破一钱，痛者更加木香半钱，泻甚者去藿香，加炮姜半钱。有每日五更初洞泻，服止泻药并无效，米饮下五味丸，或专以五味子煎饮，亦治脾肾泻。虽省节饮食忌口，但得日间，上半夜无事，近五更其泻复作，此病在肾，俗呼为脾肾泻，分水饮下二神丸及椒朴丸，或平胃散下小茴香丸。病久而重，其人虚甚，宜椒附汤。暑泻，因中暑热者，宜胃苓汤或五苓散加车前子末少许，甚效。世俗类用涩药治痢与泻，若积久而虚者，或可行之，初得之者，必变他疾，为祸不小，殊不知多因于湿，惟分利小水最为上策。

〔附方〕

四苓散即五苓散内去桂
 。五苓散　益元散并见中暑类
 。

理中汤见中寒类
 。

大已寒丸

荜拨　肉桂各四两
 　干姜炮
 　高良姜各六两


上为末，水煮面糊丸，梧子大，每三十丸，空心，米饮吞下。

八味汤

吴茱萸汤洗七次
 　干姜炮
 。各二两
 　陈皮　木香　肉桂　丁香　人参　当归洗，焙
 。各一两


上剉，每四钱，水一盏，煎七分，温服。

香连丸

黄连去须，十两，用吴茱萸五两，同炒赤色，去茱萸不用
 　木香二两四钱，不见火


上为末，醋糊丸梧子大，每二十丸，空心，米饮下。

升阳除湿汤

升麻　柴胡　防风　神曲　泽泻　猪苓各半两
 　苍术一两
 　陈皮　甘草炙
 　大麦蘖面各三钱


上作一服，水煎，饭后热服。胃寒肠鸣，加益智仁、半夏各半钱，姜枣煎，非肠鸣不用。

戊己丸　治胃经受热，泄痢不止。

黄连　吴茱萸去梗，炒
 　白芍各五两


上为末，面糊丸梧子大，每三十丸，米饮下。

胃苓汤　夏秋之间，脾胃伤冷，水谷不分，泄泻不止。

五苓散　平胃散

上合和，姜枣煎，空心服。

术附汤《和剂
 》。

甘草二两，炙
 　白术四两
 　附子炮，一两半


上剉，每服三钱，姜五片，枣一枚，煎，空心服。

治中汤见脾胃类
 。

感应丸出
 《宝鉴
 》。

木香　肉豆蔻　丁香各一两半
 　干姜炮，一两
 　巴豆七
 十个，去皮
 、心
 、膜，研出油
 　杏仁百四个，汤浸，去皮尖，研


上前四味为末，外入百草霜二两研，与巴豆、杏仁七味同和匀，用好蜡六两，溶化成汁，以重绢滤去柤，更以好酒一升，于银石器内，煮蜡数沸倾出，待酒冷，其蜡自浮于上，取蜡秤用。春夏修合，用清油一两，铫内熬令末散香熟，次下酒，煮蜡四两，同化成汁，就铫内乘热拌和前项药末。秋冬修合，用清油一两半，同煎煮熟成汁，和匀药末成剂，分作小铤子，油纸裹，旋丸服之，每三十丸，空心，姜汤下。

保和丸见积聚类
 。

酒蒸黄连丸

黄连半斤，净酒二升浸，以瓦器置甑上蒸至烂，取出晒干


上为末，滴水丸，每五十丸，食前，温水下。

养胃汤见疟类
 。

五味子散　治肾泄。

五味子二两
 　吴茱萸半两，细粒绿色者


上二味，炒香熟为度，细末，每服二钱，陈米饮下。有一亲识，每五更初晓时必溏泄一次，此名肾泻，服此愈。

椒附丸《微义
 》。

椒红炒
 　桑螵蛸炙
 　龙骨　山茱萸取肉
 　附子炮
 　鹿茸酒蒸，焙


上为末，酒糊丸，每六十，空心。

二神丸

破故纸炒，四两
 　肉豆蔻二两，生


上为末，以大肥枣四十九个，生姜四两，切，同煮枣烂，去姜，取枣肉研膏，入药和丸，每五十丸，盐汤下。


燥结十一

燥结血少，不能润泽，理宜养阴。

入方

治大肠虚秘而热。

白芍一两半
 　陈皮　生[image: ]
 　归身一两
 　条芩　甘草二钱


上为末，粥丸，白汤下七八十丸。

〔附录〕凡人五味之秀者养脏腑，诸阳之浊者归大肠，大肠所以司出而不纳也。今停蓄蕴结，独不得疏导，何哉?抑有由矣。邪入里则胃有燥粪，三焦伏热，则津液中干，此大肠挟热然也。虚人脏冷而血脉枯，老人脏寒而气道涩，此大肠之挟冷然也。亦有肠胃受风，涸燥秘涩，此证以风气蓄而得之。若夫气不下降，而谷道难，噫逆泛满，必有其证矣。

东垣诸论，原附于此，今节不录，观者宜于东垣书中求之。

〔附方〕理宜节去，姑存以便阅者
 。

导滞通幽汤　治大便难，幽门不通，上冲，吸门不开，噎塞不便，燥秘气不得下，治在幽门，以辛润之。

归身　升麻　桃仁泥各一钱
 　生[image: ]
 　熟[image: ]
 各半钱
 　甘草炙
 　红花各三分


上作一服，水煎，食前，调槟榔末半钱，或加麻仁泥一钱。加大黄，名当归润燥汤。

润燥汤

升麻　生[image: ]
 各二钱
 　归梢　生甘草　大黄煨
 　熟[image: ]
 　桃仁泥　麻仁各一钱
 　红花半钱


上除桃仁、麻仁另研，作一服，水煎，次下桃仁、麻仁煎，空心热服。

活血润燥丸　治大便风秘、血秘，常常燥结。

归梢一钱
 　防风三钱
 　大黄纸裹煨
 　羌活各一两
 　桃仁二两，研如泥
 　麻仁二两五钱，研
 　皂角仁烧存性，一两五钱，其性
 得温则滑，温滑则燥结自通


上除二仁另研外，余为末后和匀，蜜丸梧子大，空心服五十丸，白汤送下。三两服后，以苏子麻子粥，每日早晚食之，大便不致结燥。以磁器盛之，纸封，无令见风。

半硫丸　治冷秘、风秘结、老人秘。

透明硫黄研
 　半夏洗七次
 。等分


上为末，生姜糊丸梧子大，服二十丸，姜汤下。或用葱白一条，姜三片，煎入阿胶二片，溶开，食前空心送下。

麻仁丸　治大便秘、风秘、脾约。

郁李仁　麻子仁各六两，另研
 　大黄二两半，以一半炒
 山药　防风　枳壳炒，七钱半
 　槟榔五钱
 　羌活　木香各五
 钱半


上为末，蜜丸梧子大，服七十丸，白汤下。

脾约丸

麻仁一两一钱半，研
 　枳实　厚朴　芍药各二两
 　大黄四两，蒸
 　杏仁去皮，麸炒，一两二钱，研


上为末，炼蜜丸梧子大，服三五十丸，温水下。

凡诸秘服药不通，或兼他证，又或老弱虚极，不可用药者，用蜜熬，入皂角末少许，作锭以导之，冷秘，生姜汁亦佳。


霍乱十二

内有所积，外有所感，致成吐泻，仍用二陈汤加减，作吐以提其气。此非鬼神，皆属饮食，前人确论，乃阳不升，阴不降，乖隔而成。切莫与谷食，虽米饮一呷，入口即死。必待吐泻过二三时，直至饥甚，方可与稀粥食之。脉多伏欲绝。见成吐泻不彻，还用吐提其气起。或用樟木煎汤吐之亦可。大法生姜理中汤最好，不渴者可用。如渴者用五花散，有吐者以二陈汤探吐，亦有可下者。转筋不住，男子以手挽其阴，女子以手牵乳近两边，此《千金》妙法也。转筋皆属乎血热，四物汤加酒芩、红花、苍术、南星煎服。干霍乱者，最难治，死在须臾，升降不通，当以吐提其气，极是良法，世多用盐汤。此系内有物所伤，外有邪气所遏，有用吐者，则兼发散之义，有用温药解散者，不可用凉药，宜二陈汤加解散药。

二陈汤

加川芎　苍术　防风　白芷又云白术


上剉，姜五片，煎服。

治霍乱方

苍术　厚朴　陈皮　葛根各一钱半
 　滑石三钱
 　白术二钱
 　木通一钱
 　甘草炙


上剉，入姜煎汤，下保和丸四五十丸。

戴云:霍乱者，吐也，有声有物。凡有声无物而躁乱者，谓之干霍乱也。

〔附录〕霍乱之候，挥霍变乱起于仓卒，多因夹食伤寒，阴阳乖隔，上吐下利，而燥扰痛闷，是其候也。偏阳则多热，偏阴则寒，卒然而来，危甚风烛，其湿霍乱死者少，干霍乱死者多，盖以所伤之物，或因吐利而尽泄出则止，故死者少也。夫上不得吐，下不得利，所伤之物，拥闭正气，关格阴阳，其死者多。霍乱，热多而渴者，五苓散;寒多而不饮水者，理中汤。或有寒，腹满而痛，四肢拘急，转筋下利者，以理中汤加生附子、官桂。中暑霍乱，烦躁大渴，心腹撮痛，四肢冷，冷汗出，脚转筋，用藿香散。《千金方》云:转筋者，用理中汤加火煅石膏。若霍乱吐泻，心腹[image: ]
 痛，先以盐汤探吐，后服藿香正气加木香半钱。若频欲登圊不通者，更加枳壳一钱。入于夏月，多食瓜果，多饮冷乘风，以致食留不化，因食成痞，隔绝上下，遂成霍乱，以六和汤倍加藿香煎服，皆要药也。

〔附方〕

六和汤

砂仁　半夏　杏仁　人参　甘草炙
 。各一两
 　赤茯苓　藿香　扁豆炒
 　木瓜各二两


上剉，每服五钱，水二钟，生姜三片，枣一个煎，温服。一本有香薷、厚朴各四两。

二陈汤见中风
 。

五苓散见中暑
 。

理中汤见中寒
 。

藿香正气散见中风
 。

通脉四逆汤　治霍乱多寒，身冷脉绝。

吴茱萸二两，炒
 　附子炮，一两
 　桂心　通草　细辛　白芍　甘草炙
 。各半两
 　当归二钱


上咀，每四钱，水酒各半，加生姜煎。

木瓜汤　治霍乱吐下，举体转筋，入腹则闷绝。

干木瓜一两
 　吴茱萸半两
 　茴香　炙甘草各一钱


上咀，每服四大钱，姜三片，苏十叶煎。


痰十三

脉浮当吐。久得脉涩，卒难开也，必费调理。大凡治痰，用利药过多，致脾气虚，则痰易生而多。湿痰，用苍术、白术;热痰，用青黛、黄连、芩;食积痰，用神曲、麦芽、山楂;风痰，用南星;老痰，用海石、半夏、瓜蒌、香附、五倍子，作丸服。痰在膈上，必用吐法，泻亦不能去。风痰多见奇证，湿痰多见倦怠软弱。气实痰热结在上者，吐难得出。痰清者属寒，二陈汤之类。胶固稠浊者，必用吐。热痰挟风，外证为多。热者清之，食积者必用攻之，兼气虚者，用补气药送。痰因火盛逆上者，以治火为先，白术、黄芩、软石膏之类。内伤夹痰，必用参、芪、白术之属，多用姜汁传送，或加半夏，虚甚加竹沥。中气不足，加参、术。痰之为物，随气升降，无处不到。脾虚者，宜清中气，以运痰降下，二陈汤加白术之类，兼用升麻提起。中焦有痰则食积，胃气亦赖所养，卒不便虚，若攻之尽则虚矣。痰成块，或吐咯不出，兼气郁者，难治。气湿痰热者难治。痰在肠胃间者，可下而愈。在经络中，非吐不可，吐法中就有发散之义焉。假如痫病因惊而得，惊则神出舍，舍空则痰生也。血气入在舍，而拒其神不能归焉。血伤必用姜汁传送。黄芩治热痰，假其下火也。竹沥滑痰，非姜汁不能行经络。五倍子能治老痰，佐他药大治顽痰。二陈汤一身之痰都治管，如要下行，加引下药，在上加引上药。凡用吐药，宜升提其气便吐也，如防风、山栀、川芎、桔梗、芽茶、生姜、齑汁之类，或用瓜蒂散。凡风痰病，必用风痰药，如白附子、天麻、雄黄、牛黄、片芩、僵蚕、猪牙皂角之类。诸吐法另具于后
 。

凡人身上中下有块者，多是痰，问其平日好食何物，吐下后方用药。许学士用苍术治痰成窠囊一边行，极妙。痰夹瘀血，遂成窠囊。眩运嘈杂，乃火动其痰，用二陈汤加山栀子、黄连、黄芩之类。噫气吞酸，此食郁有热，火气上动，以黄芩为君，南星、半夏为臣，橘红为使，热多加青黛。痰在胁下，非白芥子不能达;痰在皮里膜外，非姜汁、竹沥不可导达;痰在四肢，非竹沥不开。痰结核在咽喉中，燥不能出入，用化痰药和咸药软坚之味，瓜蒌仁、杏仁、海石、桔梗、连翘，少佐朴硝，以姜汁蜜和丸，噙服之。海粉即海石，热痰能降，湿痰能燥，结痰能软，顽痰能消，可入丸子、末子，不可入煎药。枳实泻痰，能冲墙壁。小胃丹治膈上痰热，风痰湿痰，肩膊诸痛，能损胃气，食积痰实者用之，不宜多。

喉中有物，咯不出，咽不下，此是老痰，重者吐之，轻者用瓜蒌辈，气实必用荆沥。天花粉大能降膈上热痰。痰在膈间，使人颠狂，或健忘，或风痰，皆用竹沥，亦能养血，与荆沥同功。治稍重能食者，用此二味，效速稳当。二沥治痰结在皮里膜外，及经络中痰，必佐以姜汁。韭汁治血滞不行，中焦有饮，自然汁冷吃二三银盏，必胸中烦躁不宁，后愈。参萸丸能消痰。

入方

青礞石丸　解食积，去湿痰，重在风化硝。

南星二两，切作片，用白矾末五钱，水浸一二日，晒干
 。又云一两
 　半夏一两，汤泡，切作片，以皂角水浸一日，晒干
 　黄芩姜汁炒
 　茯苓　枳实炒
 。各一两
 　法制硝同莱菔水煮化去卜，绵滤令结，入腊月牛胆内，风化，秤五钱，或只风化硝亦可
 。又云一两
 　礞石二两，捶碎，焰硝二两，同入小砂罐内，瓦片盖之，铁线缚定，盐泥固济，晒干，火煅红，候冷取出


上为末，神曲糊丸梧子大，每服三五十丸，白汤下。一方加苍术半两，滑石一两，看病冷热虚实，作汤使。一本礞石、南星各一两，无枳实。

又方

半夏二两
 　白术一两
 　茯苓七钱半
 　黄芩　礞石各一两
 　风化硝二钱


上为末，同前。

润下丸　降痰甚妙。

南星一两
 　半夏二两，各依橘红制
 　黄芩　黄连各一两
 　橘红半斤，以水化盐五钱，拌令得所，煮干焙燥
 　甘草炙，一两


上为末，蒸饼丸如绿豆大，每服五七十丸，白汤下。一方单用陈皮半斤，盐半两，水拌，煮陈皮候干，焙燥为末，入甘草末一两，炊饼同上丸，亦好去胸膈有痰兼嗽。上热加青黛，有湿加苍术，或加参萸，看虚实作汤使。

又方　治湿痰喘急，止心痛。

半夏一味，不拘多少，香油炒


上为末，粥丸梧子大，每服三五十丸，姜汤下。

又方

黄芩　香附　半夏姜制
 　贝母

已上治湿痰，加瓜蒌仁、青黛作丸子，治热痰。

又方　燥湿痰，亦治白浊因痰者。

南星　半夏各
 —两
 　蛤粉二两


上为末，神曲糊丸如梧子大，青黛为衣，每服五十丸，姜汤下。湿痰加苍术，食积痰加神曲、麦芽、山楂，热加青黛。

中和丸　治湿痰气热。

苍术　黄芩　半夏　香附等分


上为末，粥丸梧子大，每服五七十丸，姜汤下。

又方　治痰嗽。

黄芩酒洗，一两半
 　贝母　南星各一两
 　滑石　白芥子去壳
 。各半两
 　风化硝二钱半，取其轻浮速降


上为末，汤泡，蒸饼丸服。

导痰汤

南星炮，一两
 　橘红去白，一两
 　赤茯苓去皮，一两
 　枳壳去穰，麸炒，一两
 　甘草炙，半两
 。又云一两
 　半夏四两
 。又云四钱


上水煎，生姜五片，食前服。

千缗汤　治喘。

半夏七个，泡制，每个作四片
 　皂角去皮，炙，一寸
 　甘草炙，一寸


上咀，作一服，生姜如指大煎。

小胃丹

芫花好醋拌匀，过一宿，瓦器不住手搅，炒令黑，不要焦
 　甘遂湿面裹，长流水浸半日，再用水洗，晒干，又水浸，冬七春秋五日，或水煮亦可
 　大戟长流水煮一时，再水洗，晒干
 。各半两
 　大黄湿纸裹煨勿焦，切，焙干，再酒润炒熟，焙干，一两半
 　黄柏三两，焙炒


上为末，粥丸麻子大，每服二三十丸，临卧，津液吞下，或白汤一口送下，取其膈上之湿痰热积，以意消息之，欲利则空心服。又方:甘遂
 、大戟减三分之一，朱砂为衣，名辰砂化痰丸
 。一方加木香
 、槟榔各半两，蒸饼丸，每服七八丸，至十丸止
 。

治酒痰。

青黛　瓜蒌

上为末，姜蜜丸，噙化，救肺。

治郁痰。

白僵蚕　杏仁　瓜蒌仁　诃子　贝母　五倍子

上为末，糊丸梧子大，每服五十丸，白汤下。

导痰丸

吴茱萸三钱，制
 　茯苓一两
 　黄连半两
 　滑石七钱半
 　苍术泔浸，一两


上为末，糊丸梧子大，每服八九十丸，姜汤下。

茯苓丸出
 《千金方
 》，
 《百一选方
 》同
 。

半夏四两
 　茯苓二两
 　枳壳一两
 　风化硝半两


上为末，蒸饼或神曲、姜汁糊丸，楜子大，每服三十丸，姜汤下。

又方　治食积痰火，并泻胃火。

软石膏，不拘多少，研细

上用醋糊丸，如绿豆大，每服二十丸，白汤下。

又方　治阴虚内多食积痰。

川芎七钱
 　黄连　瓜蒌仁　白术　神曲　麦芽各一两
 　青黛半两
 　人中白三钱


上为末，姜汁蒸饼丸服。

久吐痰喘。

杏仁去皮尖，生用
 　来复丹炒


上等分为末，粥丸麻子大，每服十五丸，白汤下。

黄连化痰丸

半夏一两半
 　黄连一两
 　吴茱萸汤洗，一钱半
 　桃仁二十四个，研
 　陈皮半两


上为末，面糊丸绿豆大，每服一百丸，姜汤送下。

白玉丸

巴豆三十个，去油
 　南星　半夏　滑石　轻粉各三钱


上为末，皂角仁浸浓汁，丸梧子大，每服五七丸，姜汤下。

黄瓜蒌丸　治食积痰壅滞喘急。

瓜蒌仁　半夏　山楂　神曲炒
 。各等分


上为末，瓜蒌水丸，姜汤、竹沥送下二三十丸。

又方

瓜蒌仁　半夏一两
 　苍术二两
 　香附二两半
 　黄芩黄连半两


又方

瓜蒌仁　黄连半两
 　半夏一两


上为末，糊丸梧子大，服五十丸。

抑痰丸

瓜蒌仁一两
 　半夏二钱
 　贝母二钱


上为末，蒸饼丸如麻子大，服一百丸，姜汤下。

清膈化痰丸

黄连　黄芩各一两
 　黄柏　山栀各半两
 　香附一两半
 　苍术二两


上为末，蒸饼丸，白汤下。

搜风化痰丸

人参　槐角子　僵蚕　白矾　陈皮去白
 　天麻　荆芥各一两
 　半夏四两，姜汁炒
 　辰砂半两，另研


上为末，姜汁浸，蒸饼为丸，辰砂为衣，服四十丸，姜汤下。

坠痰丸　治痰饮。

黑丑头末，二两
 　枳实炒，一两半
 　白矾三钱，枯一半
 　朴硝二钱，风化
 　枳壳一两半，炒
 　猪牙皂角二钱，酒炒


上为末，用萝卜汁丸，每服五十丸，鸡鸣时服，初则有粪，次则有痰。

治湿痰。

苍术三钱
 　白术六钱
 　香附一钱半
 　白芍酒浸，炒，二钱半


上为末，蒸饼丸服。

治肥人湿痰。

苦参　半夏各钱半
 　白术二钱半
 　陈皮一钱


上咀，作一服，姜三片，竹沥半盏，水煎，食远，吞三补丸十五丸。

祛风痰，行浊气。

明矾一两
 　防风二两
 　川芎　猪牙皂角　郁金各一两
 　蜈蚣二条，用赤脚
 、黄脚各一条


上为末，蒸饼丸梧子大，每服三十丸，食前，茶汤下。春以芭蕉汤探吐痰。

上焦风痰。

瓜蒌　黄连　半夏　牙皂

姜汁浸，炊饼丸。

痰气方

片芩炒
 　半夏各半两
 　白术　白芍各一两
 　茯苓　陈皮各三钱


上为末，蒸饼泡姜汁丸服。

利膈化痰丸

南星　蛤粉研细，一两
 　半夏　瓜蒌仁　贝母去心，治
 胸膈痰气最妙
 　香附半两，童便浸


上为末，用猪牙皂角十四挺，敲碎，水一碗半煮，杏仁去皮尖，一两煮，水将干去皂角，擂杏仁如泥，入前药搜和，再入姜汁泡，蒸饼丸，如绿豆大，青黛为衣，每服五十丸，姜汤下。

清痰丸　专清中管热痰积。

乌梅　枯矾　黄芩　苍术　陈皮　滑石炒
 　青皮枳实各半两
 　南星　半夏　神曲炒
 　山楂　干生姜　香附各一两


上为末，汤浸，蒸饼丸服。

〔附录〕凡痰之为患，为喘为咳，为呕为利，为眩为晕，心嘈杂，怔忡惊悸，为寒热痛肿，为痞隔，为壅塞，或胸胁间辘辘有声，或背心一片常为冰冷，或四肢麻痹不仁，皆痰饮所致。善治痰者，不治痰而治气，气顺则一身之津液亦随气而顺矣。又严氏云:人之气道贵乎顺，顺则津液流通，决无痰饮之患。古方治痰饮，用汗吐下温之法，愚见不若以顺气为先，分导次之。又王隐君论云:痰清白者为寒，黄而浊者为热。殊不知始则清白，久则黄浊，清白稀滑渍于上，黄浊稠粘凝于下。嗽而易出者，清而白也;咳而不能出，则黄浊结滞也。若咯唾日久，湿热所郁，上下凝结也，皆无清白者也。甚至带血，血败则黑，痰为关格异病人所不识。又清白者气味淡，日久者，渐成恶味，酸、辣、腥、臊、焦苦不一。百病中多有兼痰者，世所不知也。凡人身中有结核，不痛不红，不作脓者，皆痰注也。治痰法:实脾土、燥脾湿，是治其本也。

〔附方〕

二陈汤见中风
 。

瓜蒂散见疸
 。

二补丸见虚损
 。

参萸丸见秘方
 。

青金丸　苍莎丸并见咳嗽
 。

充按:丹溪治病，以痰为重，诸病多因痰而生，故前诸方间有别出者，亦其平日常用，故不另开于附录，观者详焉。


哮喘十四

哮喘必用薄滋味，专主于痰，宜大吐药中多用酣，不用凉药，须常带表散，此寒包热也，亦有虚而不可吐者。一法用二陈汤加苍术、黄芩作汤，下小胃丹，看虚实用。

入方　治寒包热而喘。

半夏　枳壳炒
 　桔梗　片芩炒
 　紫苏　麻黄　杏仁　甘草

上水煎服。天寒加桂枝。

治哮治积方

用鸡子一个，略敲壳损，膜不损，浸尿缸内三四日夜，取出，煮熟吃之，效。盖鸡子能去风痰。

紫金丹　治哮，须三年后可用。

用精猪肉二十两，一作三十两
 。切作骰子块，用信一两明者，研极细末，拌在肉上令匀，分作六分，用纸筋黄泥包之，用火烘令泥干，却用白炭火于无人处煅，青烟出尽为度，取于地上一宿，出火毒，研细，以汤浸蒸饼丸，如绿豆大，食前，茶汤下，大人二十丸，小人七八丸，量大小虚实与之。

喘十五

喘病，气虚，阴虚，有痰。凡久喘之证未发，宜扶正气为主，已发用攻邪为主。气虚短气而喘，甚不可用苦寒之药，火气盛故也，宜导痰汤加千缗汤。有痰亦短气而喘。阴虚，自小腹下火起，冲于上喘者，宜降心火补阴。有火炎者，宜降心火，清肺金。有痰者，用降痰下气为主。上气喘而躁者，为肺胀，欲作风水证，宜发汗则愈。有喘急风痰上逆者，大全方千缗汤佳，或导痰汤加千缗汤。有阴虚挟痰喘者，四物汤加枳壳、半夏，补阴降火。诸喘不止者，用劫药一二服则止。劫之后，因痰治痰，因火治火。劫药以椒目研极细末一二钱，生姜汤调下止之，气虚不用。又法萝卜子蒸熟为君，皂角烧灰，等分为末，生姜汁炼蜜丸，如小豆子大，服五七十丸，噙化止之。气虚者，用人参蜜炙、黄柏、麦门冬、地骨之类。气实人，因服黄芪过多而喘者，用三拗汤以泻气。若喘者须用阿胶，若久病气虚而发喘，宜阿胶、人参、五味子补之。若新病气实而发喘者，宜桑白皮、苦葶苈泻之。

戴云:有痰喘，有气急喘，有胃虚喘，有火炎上喘。痰喘者，凡喘便有痰声;气急喘者，呼吸急促而无痰声;有胃气虚喘者，抬肩撷项，喘而不休;火炎上喘者，乍进乍退，得食则减，食已则喘，大概胃中有实火，膈上有稠痰，得食入咽，坠下稠痰，喘即止，稍久食已入胃，反助其火，痰再升上，喘反大作，俗不知此，作胃虚治，以燥热之药者，以火济火也。叶都督患此，诸医作胃虚治之不愈，后以导水丸利五六次而安。

入方

痰喘方

南星　半夏　杏仁　瓜蒌子　香附　陈皮去白
 　皂角炭　萝卜子

上为末，神曲糊丸，每服六七十丸，姜汤下。

又方

萝卜子蒸，半两
 　皂角半两
 　海粉一两
 　南星一两
 　白矾一钱半，姜汁浸，晒干


上用瓜蒌仁，姜蜜丸，噙化。

劫喘药

好铜青研细
 　虢丹少许，炒转色


上为末，每服半钱，醋调，空心服。

〔附录〕肺以清阳上升之气，居五脏之上，通荣卫合阴阳，升降往来，无过不及，六淫七情之所感伤，饱食动作，脏气不和，呼吸之息不得宣畅，而为喘急。亦有脾肾俱虚，体弱之人，皆能发喘。又或调摄失宜，为风寒暑热邪气相干，则肺气胀满，发而为喘;又因痰气，皆能令人发喘。治疗之法，当究其源，如感邪气则驱散之，气郁即调顺之，脾肾虚者温理之，又当于各类而求。凡此证，脉滑而手足温者生，脉涩而四肢寒者死。风伤寒者，必上气急不得卧，喉中有声，或声不出，以三拗汤、华盖散、九宝汤、神秘汤，皆可选用。若痰喘，以四磨汤或苏子降气汤。若虚喘，脉微，色青黑，四肢厥，小便多，以活人书五味汤，或四磨汤。治嗽与喘，用五味子为多，但五味子有南北。若生津止渴，润肺益肾，治劳嗽，宜用北五味;若风邪在肺，宜用南五味。

〔附方〕

分气紫苏饮　治脾胃不和，气逆喘促。

五味　桑白皮　茯苓　甘草炙
 　草果　腹皮　陈皮　桔梗各等分
 　紫苏减半


上每服五钱，水二钟，姜三片，入盐少许煎，空心服。

神秘汤　治上气喘急不得卧。

陈皮　桔梗　紫苏　五味　人参等分


每服四钱，用水煎，食后服。

四磨汤　治七情郁结，上气喘急。

人参　槟榔　沉香　台乌

上四味，各浓磨水取七分盏，煎三五沸，温服。

三拗汤　治感冒风邪，鼻塞声重，语音不出，咳嗽喘急。

生甘草　麻黄不去节
 　杏仁不去皮尖
 。等分


上服五钱，水一钟半，姜五片，煎服。

小青龙汤　治水气发喘尤捷。

麻黄　芍药　甘草炙
 　肉桂　细辛　干姜炮
 。各三两
 半夏炮七次，二两半
 　五味二两


上咀，每三钱，煎七分，食后服。

导痰汤　千缗汤并见痰类
 。

华盖散　治感寒而嗽，胸满声重。

苏子　陈皮　赤茯苓　桑白皮　麻黄各一两
 　甘草五钱
 　或加杏仁

上为末，每服二钱，水煎，食后服。

九宝汤　治咳而身热，发喘恶寒。

麻黄　薄荷　陈皮　肉桂　紫苏　杏仁　甘草　桑白皮　腹皮各等分


上咀，姜葱煎服。

苏子降气汤见气类
 。

活人书五味子汤

五味半两
 　人参　麦门冬　杏仁　陈皮　生姜各二钱
 半
 　枣三个


上咀，水煎。

导水丸见痢类
 。


咳嗽十六　附肺痿肺痈

咳嗽，有风寒、痰饮、火郁、劳嗽、肺胀。春作是春升之气，用清凉药，二陈加薄荆之类。夏是火气炎上，最重，用芩连。秋是湿热伤肺。冬是风寒外来，以药发散之后，用半夏逐痰，必不再来。风寒，行痰开腠理，用二陈汤加麻黄、桔梗、杏仁。逐风饮降痰，随证加药。火，主清金化痰降火。劳嗽，宜四物汤加竹沥、姜汁，补阴为主。干咳嗽难治，此系火郁之证，乃痰郁其火邪，在中用苦梗开之，下用补阴降火之剂，四物加炒柏、竹沥之类，不已则成劳。此不得志者有之，倒仓法好。肺虚嗽甚，此好色肾虚者有之，用参膏，以陈皮、生姜佐之，大概有痰加痰药。上半日多嗽者，此属胃中有火，用贝母、石膏降胃火。午后嗽多者，属阴虚，必用四物汤加炒柏、知母降火。黄昏嗽者，是火气浮于肺，不宜用凉药，宜五味子、五倍子敛而降之。五更嗽多者，此胃中有食积，至此时火气流入肺，以知母、地骨皮降肺火。肺胀而嗽，或左或右，不得眠，此痰挟瘀血，碍气而病，宜养血以流动乎气，降火疏肝以清痰，四物汤加桃仁、诃子、青皮、竹沥、姜汁之类。嗽而胁下痛，宜疏肝气，以青皮挟痰药，实者白芥子之类，在后以二陈汤加南星、香附、青黛、青皮、姜汁。血碍气作嗽者，桃仁去皮尖，大黄酒炒，姜汁丸服。治嗽多用生姜，以其辛散故也。痰因火动，逆上作嗽者，先治火，次治痰，以知母止嗽清肺，滋阴降火。夜嗽，用降阴分嗽。治嗽多用粟壳，不必疑，但要先去病根，此乃收后药也，治痢亦同。劳嗽，即火郁嗽，用诃子能治肺气，因火伤极，遂成郁遏胀满，不得眠，一边取其味酸苦，有收敛降火之功，佐以海石、童便浸香附、瓜蒌、青黛、杏仁、半夏曲之类，姜蜜调，噙化，必以补阴为主。治嗽，灸天突穴、肺腧穴，大泻肺气。肺腧穴在三椎骨下两傍各一寸五分。

师云:阴分嗽者，多属阴虚治之。有嗽而肺胀，壅遏不得眠者，难治。肺痿，专主养肺气，养血清金。嗽而肺气有余者，宜泻之，桑白皮为主，半夏、茯苓佐之，泻其有余，补其不足。肺燥者当润之，属热者，桔梗、大力、知母、鸡清。声哑者属寒，宜细辛、半夏、生姜，辛以散之。肺虚者，人参膏、阿胶为主，阴不足者，六味地黄丸为要药，或知母茯苓汤为妙。阴虚气喘，四物汤加陈皮、甘草些少，以降其气，补其阴。白芍药须用酒浸晒干。湿痰带风喘嗽者，不可一味苦寒折之，如千缗汤、坠痰丸，更以皂角、萝卜子、杏仁、百药煎，姜汁丸噙化。湿痰带风，以千缗汤、坠痰丸固捷。痰积嗽，非青黛、瓜蒌不除。有食积之人，面青白黄色不常，面上有如蟹爪路，一黄一白者是。咳逆嗽，非蛤粉、青黛、瓜蒌、贝母不除。口燥咽干有痰者，不用半夏、南星，用瓜蒌、贝母。饮水者，不用瓜蒌，恐泥膈不松快。

知母止嗽清肺，滋阴降火。杏仁泻肺气，气虚久嗽者，一二服劫止。治酒嗽，青黛、瓜蒌、姜蜜丸，噙，救肺。食积痰作嗽，发热者，半夏、南星为君，瓜蒌、萝卜子为臣，青黛、石碱为使。

戴云:风寒者，鼻塞声重，恶寒者是也。火者，有声痰少，面赤者是也。劳者，盗汗出，兼痰者，多作寒热。肺胀者，动则喘满气急，息重。痰者，嗽动便有痰声，痰出嗽止。五者大概耳，亦当明其是否也。

入方　治痰嗽。

杏仁去皮尖
 　萝卜子各半两


上为末，粥丸服。

清化丸　治肺郁痰喘嗽，睡不安宁。

贝母　杏仁　青黛

上为末，沙糖入姜汁泡，蒸饼丸如弹大，噙化。

治久嗽风入肺。

鹅管石　雄黄　郁金　款花

上为末，和艾中，以生姜一片，安舌上灸之，以烟入喉中为度。

饮酒伤肺痰嗽，以竹沥煎紫苏，入韭汁，就吞瓜蒌杏连丸。

治咳嗽劫药。

五味子五钱
 　甘草二钱半
 　五倍子　风化硝各四钱


上为末，蜜丸，噙化。又云干噙
 。

治咳嗽声嘶，此血虚火多。

青黛　蛤粉

上为末，蜜调噙化。

治嗽喘，去湿痰。

白术　半夏　苍术　贝母　香附各一两
 　杏仁去皮
 尖，炒
 　黄芩各半两


上为末，姜汁打糊丸。

治妇人形瘦，有时夜热痰嗽，月经不调。

青黛　瓜蒌仁　香附童便浸，晒干


上为末，姜蜜调，噙化。

治一人风热痰嗽。

南星　海粉各二两
 　半夏一两
 　青黛　黄连　瓜蒌子　石碱　萝卜子各半两
 　皂角炭　防风各三钱


上为末，神曲糊丸服。

治劳嗽吐红。

人参　白术　茯苓　百合　红花　细辛　五味　官桂　阿胶　黄芪　半夏　杏仁　甘草　白芍　天门冬

上剉，水煎。若热，去桂、芪，用桑白皮、麻黄不去节、杏仁不去皮同煎。

又方　治嗽血。

红花　杏仁去皮尖
 　枇杷叶去毛
 　紫花茸　鹿茸炙
 　木通　桑白皮又云:加大黄


上为末，炼蜜丸，噙化。

嗽烟筒　治痰嗽久远者。

佛耳草　款花二钱
 　鹅管石　雄黄半钱


上为末，铺艾上卷起，烧烟，吸入口内，细茶汤送下。

定嗽劫药。

诃子　百药煎　荆芥穗

上为末，姜蜜丸，噙化。

又方　治心烦咳嗽等证。

六一散加辰砂服。

清金丸　治食积火郁嗽劫药。

贝母　知母各半两，为末
 　巴豆去油膜，半钱


上为末，姜泥丸，辰砂为衣，食后服，每五丸，白汤下。一云:青黛为衣。

清金丸　一名与点丸。与清化丸同用，泻肺火，降膈上热痰。

片子黄芩炒


上为末，糊丸，或蒸饼丸梧子大，服五十丸。

清化丸　与清金丸同用，专治热嗽及咽痛，故苦能燥湿热，轻能治上。

灯笼草炒


上为末，蒸饼丸。又细末，醋调敷咽喉间痛。

又方　治痰嗽。

礞石半两，煅
 　风化硝二钱半
 　半夏二两
 　白术一两
 　茯苓　陈皮各七钱半
 　黄芩半两


上为末，粥丸。

又方　治咳嗽气实，无虚热者可服，汗多者亦用之。

粟壳四两，蜜炒，去蒂膜
 　乌梅一两
 　人参半两
 　款花半两
 　桔梗半两
 　兜铃一两
 　南星姜制，一两


上为末，蜜丸弹子大，含化。

苍莎丸　调中散郁。

苍术　香附各四两
 　黄芩二两


上为末，蒸饼丸梧子大，每服五十丸，食后，姜汤下。

人参清肺散　治痰嗽咽干，声不出。

人参一钱半
 　陈皮一钱半
 　半夏一钱
 　桔梗一钱
 　麦门冬半钱
 　五味十个
 　茯苓一钱
 　甘草半钱
 　桑白皮一钱
 　知母一钱
 　地骨皮一钱
 　枳壳一钱
 　贝母一钱半
 　杏仁一钱
 　款花七分
 　黄连一钱


上水煎，生姜三片。

六味地黄丸见诸虚
 。

千缗汤　坠痰丸见痰类
 。

肺痿治法，在乎养血养肺，养气清金。曾治一妇人，二十余岁，胸膺间一窍，口中所咳脓血，与窍相应而出，以人参、黄芪、当归补气血之剂，加退热排脓等药而愈。

〔附录〕《金匮方论》曰:热在上焦者，因咳而肺痿得之，或从汗出，或从呕吐，或消渴，小便利数，或从便难，又被快药下利，重亡津液，故寸口脉数。其人咳，口中有浊唾涎沫者，为肺痿之病。其人脉数虚者是。

〔附方〕

海藏紫菀散　治咳中有血，虚劳肺痿。

人参一钱
 　紫菀半钱
 　知母一钱半
 　贝母钱半
 　桔梗一钱
 　甘草半钱
 　五味十五个
 　茯苓一钱
 　阿胶炒，半钱

 咀，水煎。

知母茯苓汤　治咳嗽不已，往来寒热，自汗肺痿。

甘草　茯苓各一两
 　知母　五味　人参　薄荷　半夏　柴胡　白术　款花　桔梗　麦门冬　黄芩各半两
 　川芎二钱
 　阿胶三钱


上水煎，生姜三片。

肺痈已破入风者，不治。用《医垒元戎》搜风汤吐之，或用太乙膏成丸，食后服。收敛疮口，止有合欢树皮、白蔹煎饮之。合欢，即槿树皮也，又名夜合。

〔附录〕肺痈为何?口中辟辟燥，咳即胸中隐隐痛，脉反滑数，或数实者，此为肺痈也。

〔附方〕

桔梗汤　治肺痈，咳嗽脓血，咽干多渴，大小便赤涩。

桔梗　贝母　当归酒洗
 　瓜蒌仁　枳壳炒
 　桑白蜜炙
 薏苡仁炒
 　防己一两
 　甘草节生
 　杏仁炒
 　百合炙
 。各半两
 黄芪两半

 咀，每服五钱，生姜五片，水煎。大便秘加大黄，小便秘加木通。

团参饮之　治七情及饥饱失宜，致伤脾肺，咳嗽脓血，渐成劳瘵。

人参　紫菀　阿胶蛤粉炒
 　百合　细辛　款花　经霜桑叶　杏仁炒
 　天门冬去心
 　半夏　五味各一两
 　甘草半两


上每服四钱，水煎，生姜五片。气嗽加木香，唾血而热加生地黄，唾血而寒加钟乳粉，疲极咳嗽加黄芪，损肺咳血加没药、藕节，呕逆，腹满不食加白术，咳而小便多者加益智，咳而面浮气逆加沉香、橘皮。


劳瘵十七

劳瘵主乎阴虚，痰与血病。虚劳渐瘦属火，阴火销烁，即是积热做成，始健可用子和法，后若羸瘦，四物汤加减送消积丸，不做阳虚。蒸蒸发热，积病最多。劳病四物汤加炒柏、竹沥、人尿、姜汁，大补为上。肉脱热甚者难治。

入方

青蒿一斗五升，童便三斗，文武火熬，约童便减至二斗，去蒿，再熬至一斗，入猪胆汁七枚，再熬数沸，甘草末收之，每用一匙，白汤调服。

〔附录〕劳瘵之证，非止一端，其始也，未有不因气体虚弱，劳伤心肾而得之，以心主血，肾主精，精竭血燥，则劳生焉。故传变不同，骨蒸殗殜，复连尸疰。夫疰者，注也。自上至下，相传骨肉，乃至灭门者有之。其证脏中有虫，啮心肺间，名曰瘵疾，难以医治。传尸劳瘵，寒热交攻，久嗽咯血，日见羸瘦，先以三拗汤与莲心散煎，万不一失。

〔附方〕

莲心散　治虚劳或大病后，心虚脾弱，盗汗遗精。

人参　白茯苓　莲肉各二两
 　白术　甘草　白扁豆炒
 　薏苡炒
 　桔梗炒
 　干葛炒
 　黄芪各一两
 。炒
 　当归各半两
 　桑皮　半夏曲　百合　干姜炮
 　山药炒
 　五味　木香　丁香　杏仁炒
 　白芷　神曲炒
 。各一两


上剉，每服五钱，生姜三片，枣同煎，空心温服。

乐令建中汤　治脏腑虚损，身体消瘦，潮热自汗，将成劳瘵。此药退虚热，生血气。

前胡一两
 　细辛　黄芪　人参　橘皮　麦门冬　桂心　当归　白芍　茯苓　甘草炙，一两
 　半夏七钱


上剉，每服四钱，姜三片，枣一枚，水煎服。

黄芪鳖甲散　治虚劳客热，肌肉消瘦，四肢烦热，心悸盗汗，减食多渴，咳嗽有血。

 三两
 　桑白　半夏三两半
 　天门冬五两
 　鳖甲醋煮，五两
 　紫菀二两半
 　秦艽三两三钱
 　知母　赤芍　黄芪各三两半
 　人参　肉桂　桔梗二两六钱半
 　白茯苓　地骨皮　柴胡三两三钱
 　甘草二两半


上剉，每服三钱，水煎服。

清骨散　治男子妇人，五心烦热，欲成劳瘵。

北柴胡　生[image: ]
 各二两
 　人参　防风　熟[image: ]
 　秦艽各一两
 　赤苓一两
 　胡黄连半两
 　薄荷七钱半


上每服四钱，水煎，温服。

三拗汤见喘类
 。

〔附录〕葛可久先生劳症《十药神书》内摘书七方。夫人之生也，禀天地氤氲之气，在乎保养真元，固守根本，则万病不生，四体康健。若曰不养真元，不固根本，疾病由是生焉。且真元根本，则气血精液也。余尝闻先师有言曰:万病莫若劳症，最为难治。盖劳之由，因人之壮年，气血完聚，精液充满之际，不能保养性命，酒色是贪，日夜耽嗜，无有休息，以致耗散真元，虚败精液，则呕血吐痰，以致骨蒸体热，肾虚精竭，面白颊红，口干咽燥，白浊遗精，盗汗，饮食艰难，气力全无，谓之火盛金衰，重则半年而毙，轻则一载而亡。况医者不究其源，不穷其本，或投之以大寒之剂，或疗之以大热之药，妄为施治，绝不取效。殊不知大寒则愈虚其中，大热则愈竭其内，所以世之医劳者，万无一人焉。先师用药治劳，如羿之射，无不中的，今开用药次第于后。用药之法，如呕吐咯嗽血者，先以十灰散遏住，如甚者须以花蕊石散止之。大抵血热则行，血冷则凝，见黑必止，理之必然。止血之后，其人必倦其体，次用独参汤一补，令其熟睡一觉，不要惊动，睡起病去五六分，后服诸药。

保和汤止嗽宁肺，保真汤补虚除热，太平丸润肺除痿，消化丸下痰消气。

保和汤，内分血盛、痰盛、喘盛、热盛、风盛、寒盛六事，加味和之。保真汤，内分惊悸、淋浊、便涩、遗精、燥热、盗汗六事，加味用之。余无加用服药之法。每日仍浓煎薄荷汤，灌漱喉中，用太平丸先嚼一丸，徐徐咽下，次噙一丸，缓缓溶化，至上床时亦如此用之，夜则肺窍开，药必流入窍中，此诀要紧。如痰壅，却先用饴糖拌消化丸一百丸吞下，次又依前噙嚼太平丸，令其仰面卧而睡。服前七药后，若肺有嗽，可煮润肺丸，食之如常。七药之前，有余暇煮此服之亦可。续煮白凤膏食之，固其根源，完其根本。病可之后，方可合十珍丸服之，此为收功起身之妙用也。

十灰散　治劳症呕血、咯血、嗽血，先用此遏之。

大蓟　小蓟　柏叶　荷叶　茅根　茜根　大黄　山栀　牡丹皮　棕榈灰

上等分，烧灰存性，研细，用纸包，碗盖地上一夕，出火毒。用时，先以白藕捣碎绞汁，或萝卜捣绞汁亦可，磨真京墨半碗，调灰五钱，食后服。病轻用此立止，病重血出升斗者，如神之效。

又方

花蕊石烧过存性，研如粉


上用童子小便一盏煎，醋调末三钱，极甚者五钱，食后服。如男子病，则和酒一半，妇人病，则和醋一半，一处调药，立止，其瘀血化为黄水。服此药后，其人必疏解其病体，却用后药而补。

独参汤　治劳症后，以此补之。

人参一两，去芦

 咀，水二钟，枣五个煎，不拘时，细细服之。

保和汤　治劳嗽肺燥成痿者，服之决效。

知母　贝母　天门冬　麦门冬　款花各三钱
 　天花粉　薏苡　杏仁炒
 。各二钱
 　五味　粉草炙
 　兜铃　紫菀百合　桔梗各一钱
 　阿胶炒
 　当归　生[image: ]
 　紫苏　薄荷各
 半钱


一方无地黄，有百部。

上以水煎，生姜三片，入饴糖一匙，入药内服之，每日三服，食后进。加减于后:

血盛，加蒲黄、茜根、藕节、大蓟、茅花;痰盛，加南星、半夏、橘红、茯苓、枳壳、枳实、栝蒌实炒;喘盛，加桑皮、陈皮、大腹皮、萝卜子、葶苈、苏子;热盛，加山栀子、炒黄连、黄芩、黄柏、连翘;风盛，加防风、荆芥、金沸草、甘菊、细辛、香附;寒盛，加人参、芍药、桂皮、五味、蜡片。

保真汤　治劳症体虚骨蒸，服之决补。

当归　生[image: ]
 　熟[image: ]
 　黄芪　人参　白术　赤苓　白苓各半钱
 　天门　麦门　赤芍　知母　黄柏炒
 　五味白芍　柴胡　地骨　甘草　陈皮各二钱
 　莲心半钱


上以水煎，生姜三片，枣一枚，食后服。惊悸，加茯神、远志、柏子仁、酸枣仁;淋浊，加萆薢、台乌药、猪苓、泽泻;便涩，加木通、石苇、萹蓄;遗精，加龙骨、牡蛎、连须、莲子;燥热，加滑石、石膏、青蒿、鳖甲;盗汗，加浮麦子、炒牡蛎、黄芪、麻黄根。

太平丸　治劳症咳嗽日久，肺痿肺壅，并宜噙服。

天门　麦门　知母　贝母　款花　杏仁各二钱
 　当归　生[image: ]
 　黄连　阿胶炮
 。各一两半
 　蒲黄　京墨　桔梗薄荷各一两
 　北蜜四两
 　麝香少许
 。一方有熟
 [image: ]



上将蜜炼和，丸如弹子大，食后，浓煎薄荷汤，先灌嗽喉中，细嚼一丸，津唾送下，上床时再服一丸。如痰盛，先用饴糖拌消化丸一百丸送下，后即噙嚼此丸，仰面睡，从其流入肺窍。

消化丸

白茯二两
 　枳实一两半
 　青礞石煅黄金色，二两
 　白矾枯
 　橘红二两
 　牙皂二两，火炙
 　半夏二两
 　南星二两
 　枳壳一两
 半
 　薄荷叶一两


上为末，以神曲打糊丸，如梧桐子大，每服一百丸，上床时饴糖拌吞，次噙嚼太平丸，二药相攻，痰嗽扫迹除根。

润肺膏

羊肺一具
 　杏仁一两，净研
 　柿霜　真酥　蛤粉各一两
 　白蜜二两


上先将羊肺洗净，次将五味入水搅粘，灌入肺中，白水煮熟，如常服食。与前七药相间服之亦佳。


吐血十八

吐血，阳盛阴虚，故血不得下行，因火炎上之势而上出，脉必大而芤，大者发热，芤者血滞与失血也。大法补阴抑火，使复其位，用交趾桂五钱为末，冷水调服。山栀子最清胃脘之血。吐血，觉胸中气塞，上吐紫血者，桃仁承气汤下之。先吐红，后见痰嗽，多是阴虚火动，痰不下降，四物汤为主，加痰药、火药;先痰嗽，后见红，多是痰积热，降痰火为急。痰嗽涎带血出，此是胃口清血热蒸而出，重者栀子，轻者蓝实。或暴吐紫血一碗者，无事，吐出为好，此热伤血死于中，用四物汤、解毒汤之类。吐血挟痰积，吐一二碗者，亦只补阴降火，四物加火剂之类。挟痰若用血药，则泥而不行，只治火则止，吐血火病也。大吐红不止，以干姜炮末，童便调，从治。喉啘痰血，用荆芥散。舌上无故出血，如线不止，以槐花炒末干掺之。若吐血一方，童便一分，酒半分，檑柏叶温饮，非酒不行。呕吐，血出于胃也，实者犀角地黄汤主之，虚者小建中汤加黄连主之。

入方

二黄补血汤　治初见血及见血多宜服。

熟[image: ]
 一钱
 　生[image: ]
 五分
 　当归七分半
 　柴胡五分
 　升麻白芍二钱
 　牡丹皮五分
 　川芎七分半
 　黄芪五分


上以水煎服。血不止，可加桃仁半钱，酒大黄酌量虚实用之，内却去柴胡、升麻。

又方　治见血后脾胃弱，精神少，血不止者。

人参一钱
 　黄芪三钱
 　五味十三个
 　芍药　甘草五分
 　当归五分
 　麦门冬五分


上[image: ]
 咀，水煎服。加郁金研入亦可。

又方

人参一钱
 　白术一钱
 　茯苓一钱
 　半夏曲五分
 　陈皮一钱
 　甘草　青皮三分
 　川芎五分
 　神曲三分


上[image: ]
 咀，水煎服。如胃不和，加藿香;如渴者，加葛根半钱;若痰结块者，加贝母一钱，黄芩半钱，去白陈皮半钱;若小便赤色，加炒黄柏半钱;若大便结燥，加当归七分;心烦，加黄连酒拌晒干半钱;若小便滑，加煅牡蛎;如见血多，去半夏;恐燥，加生[image: ]
 一钱，牡丹半钱，桃仁三分;若胃中不足，饮食少进，加炒山栀子仁八分;若血溢入浊道，留聚隔间，满则吐血，宜苏子降气汤加人参、阿胶各半钱;上隔壅热吐血者，以四物汤加荆芥、阿胶各半钱，更不止，于本方中加大黄、滑石各半钱;胃伤吐血，宜理中汤加川芎、干葛各半钱，此是饮酒伤胃也;吐血不止，用生茜根为末二钱，水煎，放冷，食后服良。白及末调服，治吐血。

以上诸方，虽非丹溪所出，以其药同，故录于前。

〔附录〕凡血证上行，或唾或呕或吐，皆逆也。若变而下行，为恶痢者，顺也。上行为逆其治难，下行为顺其治易。故仲景云:蓄血证，下血者当自愈也。与此意同。若无病人忽然下痢，其病进也。今病血证上行，而复下行恶痢者，其邪欲去，是知吉也。诸见血，身热脉大者难治，是火邪胜也。身凉脉静者易治，是正气复也。故《脉诀》云:鼻衄吐血沉细宜，忽然浮大即倾危。

〔附方〕

四生丸　治吐血，阳乘于阴，血热妄行，服之良。

生荷叶　生艾叶　生柏叶　生地黄等分


上烂研，如鸡子大，服一丸，水三盏，煎一盏，去滓服。

大阿胶丸　治肺虚客热，咳嗽咽干，多唾涎沫，或有鲜血，劳伤肺胃，吐血呕血，并可服。

麦门冬去心
 　茯神　柏子仁　百部根　杜仲炒
 　丹参　贝母炒
 　防风各半两
 　山药　五味　熟[image: ]
 　阿胶炒
 。各一两
 　远志　人参各二钱半
 　茯苓一两


上为末，炼蜜丸，如弹子大，每服一丸，水煎六分，和柤服。

犀角地黄汤　治伤寒汗下不解，郁于经络，随气涌泄，为衄血，或清道闭塞，流入胃腹，吐出清血，如鼻衄吐血不尽，余血停留，致面色痿黄，大便黑者，更宜服之。

犀角镑
 　生[image: ]
 　白芍　牡丹等分


上[image: ]
 咀，每服五钱，水煎，温服。实者可服。

桃仁承气汤

芒硝三钱
 　甘草二钱半
 　大黄一两
 　桂三钱
 　桃仁半两，
 去皮尖


上[image: ]
 咀，每两入姜同煎。

解毒汤见中暑
 。

荆芥散

荆芥穗半两
 　炙草一两
 　桔梗二两


上[image: ]
 咀，姜煎，食后服。

小建中汤

桂枝　甘草炙，三钱
 　大枣　白芍六钱
 　生姜二钱
 　阿胶炒，一合


上[image: ]
 咀，水煎。

苏子降气汤见气类
 。

理中汤见中寒
 。


咳血十九

衄血，火升、痰盛、身热，多是血虚，四物汤加减用。

戴云:咳血者，嗽出，痰内有血者是;呕血者，呕全血者是;咯血者，每咳出皆是血疙瘩;衄血者，鼻中出血也;溺血，小便出血也;下血者，大便出血也。惟有各名色分六，俱是热证，但有虚实新旧之不同，或妄言为寒者，误也。

入方

青黛　瓜蒌仁　诃子　海粉　山栀

上为末，以蜜同姜汁丸，噙化。咳甚者，加杏仁去皮尖，后以八物汤加减调理。

〔附方〕

黄芪散　治咳血成劳。

甘草四钱
 　黄芪　麦门冬　熟[image: ]
 　桔梗　白芍各半两


上[image: ]
 咀，每服半两，水煎服。

茯苓补心汤　治心气虚耗，不能藏血，以致面色痿黄，五心烦热，咳嗽唾血。

茯苓　半夏　前胡　紫苏　人参　枳壳炒
 　桔梗　甘草　葛根各半分
 　当归二两
 　川芎七钱半
 　陈皮　白芍各二两
 　熟[image: ]


上[image: ]
 咀，水姜枣煎。

呕血二十

呕血，火载血上，错经妄行。脉大发热，喉中痛者，是气虚，用参、芪、蜜炙黄柏、荆芥、当归、生地黄用之。呕血，用韭汁、童便、姜汁磨郁金同饮之，其血自清。火载血上，错经妄行，用四物汤加炒山栀、童便、姜汁服。又方，山茶花、童便、姜汁，酒服。又郁金末治吐血，入姜汁、童便良。又方，用韭汁、童便二物合用，郁金细研和服。又方治吐血或衄血上行，用郁金，无，用山茶花代，姜汁、童便和好酒调服即止，后以犀角地黄汤加郁金。怒气逆甚则呕血，暴瘴内逆，肝肺相搏，血溢鼻口，但怒气致血证者则暴甚，故经曰:抑怒以全阴者是也。否则五志之火动甚，火载血上，错经妄行也。用柴胡、黄连、黄芩、黄芪、地骨、生熟[image: ]
 、白芍，以水煎服。虚者，以保命生地黄散，再加天门冬、枸杞、甘草等分，水煎服。

〔附方〕

治呕血。

黄柏蜜炙


上捣为末，煎麦门冬汤调二钱匕，立瘥。

《圣惠方》治呕血。

侧柏叶

上为末，不计时，以粥饮调下二钱匕。

保命生地黄散

生[image: ]
 熟[image: ]
 枸杞　地骨皮　天门冬　黄芪　白芍　甘草　黄芩

上[image: ]
 咀，水煎食前。


咯血二十一　附痰涎血

咯血，痰带血丝出者，用姜汁、青黛、童便、竹沥，入血药中用。如四物汤加地黄膏、牛膝膏之类。咯唾血出于肾，以天门冬、麦门冬、贝母、知母、桔梗、百部、黄柏、远志、熟[image: ]
 、牡蛎、姜、桂之类。痰涎血出于脾，以葛根、黄芪、黄连、芍药、当归、甘草、沉香之类主之。

入方　治痰中血。

白术一钱半
 　当归一钱
 　芍药一钱
 　牡丹皮一钱半
 　桃仁一钱，研
 　山栀炒黑，八分
 　桔梗七分
 　贝母一钱
 　黄芩五分
 　甘草三分
 　青皮五分


上以水煎服。

又方　治痰中血。

白术一钱半
 　牡丹皮一钱半
 　贝母一钱
 　芍药一钱
 　桑白一钱
 　山栀炒黑，一钱一分
 　桃仁一钱，研
 　甘草三分


又方　治痰中血。

橘红二钱
 　半夏五分
 　茯苓一钱
 　甘草三分
 　白术一钱
 　枳壳一钱
 　桔梗一钱
 　五味十五个
 　桑白一钱
 　黄芩一钱
 　人参五分


上以水一钟，生姜三片，煎服。或加青黛半钱。

又方

橘红一钱半
 　半夏一钱
 　茯苓一钱
 　甘草五分
 　牡丹一钱
 　贝母一钱
 　黄连七分
 　桃仁一钱
 　大青五分


上以水煎，生姜三片。

〔附方〕

治咯血。

荷叶不以多少，焙干


上为末，米汤调二钱匕。

初虞世方　治咯血并肺痿多痰。

防己　葶苈等分


上为末，糯米饮调下一钱。

又方　治咯血及衄血。

白芍一两
 　犀角末二钱半


上为末，新汲水服一钱匕，血止为限。

天门冬丸　治咯血并吐血，又能润肺止嗽。

阿胶炮，半两
 　天门冬一两
 　甘草　杏仁炒
 　贝母　白茯苓各半两


上为末，蜜丸如弹大，服一丸，噙化。

又方　治咯血。

桑皮一钱半
 　半夏一钱，炒
 　知母一钱
 　贝母一钱
 　茯苓一钱
 　阿胶炒，半钱
 　桔梗七分
 　陈皮一钱
 　甘草五分
 　杏仁五分，炒
 　生[image: ]
 一钱
 　山栀七分，炒
 　柳桂二分，即桂之嫩小枝条，宜入上焦


上以水煎，生姜三片。


衄血二十二

衄血，凉血行血为主，大抵与吐血同。用山茶花为末，童便、姜汁、酒调下。犀角生地黄汤，入郁金同用，如黄芩、升麻、犀角能解毒。又以郁金末，童便、姜汁并酒调服。经血逆行，或血腥，或吐血，或唾血，用韭汁服之立效。治血汗，血衄，以人中白新瓦上火逼干，入麝香少许，研细酒调下。《经验》:人中白即溺盆白垽秋石也。衄血出于肺，以犀角、升麻、栀子、黄芩、芍药、生地黄、紫菀、丹参、阿胶之类主之。《原病式》曰:衄者，阳热怫郁，干于足阳明而上热，则血妄行，故鼻衄也。

〔附方〕

河间生地黄散　治郁热衄血，或咯吐血皆治之。

枸杞　柴胡　黄连　地骨　天门冬　白芍　甘草　黄芩　黄芪　生[image: ]
 　熟[image: ]
 等分


上[image: ]
 咀，汤煎服。若下血，加地榆。

又方　治衄血。

伏龙肝半斤


上以新汲水一大碗，淘取汁，和蜜顿服。

茜根散　治鼻衄不止。

茜根　阿胶蛤粉炒
 　黄芩各一两
 　甘草炙，半两
 　侧柏叶　生[image: ]


上以水一钟，姜三片，煎服。

黄芩芍药汤　治鼻衄不止。

黄芩　芍药　甘草各等分


上以水煎服。或犀角地黄汤，如无犀角以升麻代之。鼻通于脑，血上溢于脑，所以从鼻而出，凡鼻衄，并以茅花调止衄散，时进淅二泔，仍令其以麻油滴入鼻，或以萝卜汁滴入亦可。又茅花、白芍药，对半尤稳。

外迎法　以井花水湿纸顶上贴之，左鼻以线札左手中指，右出札右手，俱出两手俱札。或炒黑蒲黄吹鼻中，又龙骨末吹亦可。

止衄血。

黄芪六钱
 　赤茯苓　白芍　当归　生[image: ]
 　阿胶各三钱


上为末，每服二钱，食后黄芪汤调服。

芎附散

川芎二两
 　香附四两


上为末，每服二钱，茶汤调下。

又法　治心热吐血及衄血不止。

百叶榴花不以多少


上干为末，吹出鼻中立瘥。


溺血二十三

溺血属热。用炒山栀子水煎服，或用小蓟、琥珀。有血虚，四物加牛膝膏。实者，用当归承气汤下之，后以四物加山栀。

入方

小蓟饮子　治下焦结热，血淋。

生[image: ]
 　小蓟　滑石　通草　淡竹叶　蒲黄炒
 　藕节　当归酒浸
 　栀子炒
 　甘草炙
 。各半两


上以水煎，空心服。

〔附录〕溺血，痛者为淋，不痛者为溺血。溺血，先与生料五苓散加四物汤。若服不效，其人素病于色者，此属虚，宜五苓散和胶艾汤，吞鹿茸丸或辰砂香散。四物加生地黄、牛膝。或四物加黄连、棕灰。又六味地黄丸为要药。茎中痛，用甘草梢，血药中少佐地榆、陈皮、白芷、棕灰。劫剂，用《瑞竹堂》蒲黄散，或单用蒲黄。或煎葱汤，调郁金末服之。又文蛤灰入煎剂妙。大抵小便出血则小肠气秘，气秘则小便难，甚痛者谓之淋，不痛者谓之溺血，并以油头发烧灰存性为末，新汲水调下，妙。又方以车前子为末，煎车草叶，调二钱服。

〔附方〕

许令公方　治尿血。

生地黄汁一升
 　生姜汁一合


上以二物相合，顿服瘥。

当归承气汤

当归　厚朴　枳实　大黄　芒硝

生料五苓散见中暑
 。

胶艾汤

阿胶　川芎　甘草炙
 。各二两
 　川归　艾叶炒
 。各二两
 　熟[image: ]
 　白芍各四两


上[image: ]
 咀，每三钱，水酒煎，空心热服。

鹿茸丸

鹿茸一两，蜜炙
 　沉香　附子炮
 。各半两
 　菟丝子制，一两
 　当归　故纸炒
 　茴香炒
 　胡芦巴炒
 。各半两


上为末，酒糊丸，每服七十丸，空心盐酒下。

沉砂妙香散

麝香一钱，另研
 　山药姜汁炙，一两
 　人参半两
 　木香煨，二钱半
 　茯苓　茯神　黄芪各一两
 　桔梗半两
 　甘草炙，半两
 　远志炒，一两
 　辰砂三钱


上为末，每二钱，温酒下。

六味地黄丸见诸虚
 。

《瑞竹堂》蒲黄散

故纸炒
 　蒲黄炒
 　千年石灰炒


上等分，为细末，每三钱，空心热酒调下。

下血二十四

下血，其法不可纯用寒凉药，必于寒凉药中加辛味为佐。久不愈者，后用温剂，必兼升举，药中加酒浸、炒凉药，如酒煮黄连丸之类，寒因热用故也。有热，四物加炒山栀子、升麻、秦艽、阿胶珠，去大肠湿热。属虚者，当温散，四物加炮干姜、升麻。凡用血药，不可单行单止也。

入方

白芷　五倍子

上为末，粥丸梧子大，服五十丸，米汤下。

〔附录〕下血当别其色，色鲜红为热，以连蒲散。又若内蕴热毒，毒气入肠胃，或因饮酒过多，及啖糟藏炙煿，引血入大肠，故下血鲜红，宜黄连丸，或一味黄连煎。余若大下不至者，宜四物汤加黄连、槐花，仍取血见愁少许，生姜捣取汁，和米大服，于血见愁草中加入侧柏叶，与生姜同捣汁尤好。毒暑入肠胃下血者，亦宜加味，黄连、槐花入煎服。血色瘀者，为寒，血逐气走，冷寒入客肠胃，故上瘀血，宜理中汤温散。若风入肠胃，纯下清血，或湿毒，并宜胃风散加枳壳、荆芥、槐花。[image: ]
 扑损，恶血入肠胃，下血浊如瘀血者，宜黑神散加老黄茄，为末，酒调下。《内经》云:下血为内伤络脉所致，用枳壳一味服。又方:用黄连二两，枳壳二两，槐花八两炒上一味，去槐花不用，止以二味煎服立效，以解络脉之结也。

〔附方〕

血余灰　鞋底灰　猪牙皂角灰等分

上为末，酒调三钱匕。

又方　治下血劫剂。

百药煎一两，取一半烧为灰


上为末，糊丸如梧子大，服六十丸，空心米汤下。

槐花散　治肠胃不调，胀满下血。

苍术　厚朴　陈皮　当归　枳壳各一两
 　槐花二两
 　甘草半两
 　乌梅半两


上以水煎，空心服。

又方　治下鲜血。

栀子仁烧灰


上为末，水和一钱匕服。

又方　治粪前有血，面色黄。

石榴皮

上为末，煎茄子枝汤，调一钱匕。

又方　治粪后下血不止。

艾叶不以多少


上以生姜汁三合和服。

又方

槐花　荆芥穗等分


上为末，酒调下一钱匕，仍空心食，猪血炒。

又方　治脏毒下血。

苦楝炒令黑


上为末，蜜丸，米饮下二十丸尤妙。

又方　治卒下血。

赤小豆一升，捣碎，水二升，绞汁饮之。

乌梅丸　治便血下血。

乌梅三两，烧灰存性


上为末，醋糊丸，梧子大，空心服七十丸，米汤下。

酒煮黄连丸见泄泻类
 。

黄连丸

黄连二两
 　赤茯苓一两
 　阿胶二两


上用黄连、茯苓为末，调阿胶，众手丸，每三十丸，食后饮下。

黄连香薷饮见中暑
 。

理中汤见中寒
 。

胃风汤见下痢
 。

黑神散

百草霜研细


上用酒调下。


肠风脏毒二十五

肠风独在胃与大肠出。若兼风者，苍术、秦艽、芍药、香附。

入方

黄芩　秦艽　槐角　升麻　青黛

治肠风下血。

滑石　当归　生[image: ]
 　黄芩　甘草　苍术等分


上以水煎服。或以苍术、生[image: ]
 ，不犯铁器，为末，丸服。

又方

茄蒂烧存性
 　栀子炒


上为末，捣饭丸如梧子大，每服空心一百丸，米汤下。

又方　便血久远，伤血致虚，并麻风癣见面者。

龟板二两，酥炙
 　升麻　香附各五钱
 　芍药一两五钱
 　侧柏叶　椿根皮七钱五分


上为末，粥丸，以四物汤加白术、黄连、甘草、陈皮作末，汤调送下丸药。

又方　脉缓大，口渴，月经紫色，劳伤挟湿。

白术五钱
 　黄柏炒
 　生[image: ]
 　白芍各三钱
 　地榆二钱
 黄芩二钱
 　香附二钱


上为末，蒸饼丸服。

又方　治积热便血。

苍术　陈皮一两五钱
 　黄连　黄柏　条芩各七钱五分
 　连翘五钱


上为末，生[image: ]
 膏六两，丸如梧子大，每服五七十丸，白汤下。

又方

肠风脱露，以车荷鸣五七个，焙干烧灰，醋调搽。仍忌湿面、酒、辛热物。

〔附录〕肠胃不虚，邪气无从而入。人惟坐卧风湿，醉饱房劳，生冷停寒，酒面积热，以致荣血失道，渗入大肠，此肠风脏毒之所由作也。挟热下血，清而色鲜，腹中有痛;挟冷下血，浊以色黯，腹中略痛。清则为肠风，浊则为脏毒。有先便而后血者，其来也远;有先血而后便者，其来也近。世俗粪前粪后之说，非也。治法大要，先当解散肠胃风邪，热则用败毒散，冷者与不换金正气散，加川芎、当归，后随其冷热而治之。芎归汤一剂，又调血之上品，热者加茯苓、槐花，冷者加茯苓、木香，此则自根自本之论也。虽然精气血气生于谷气，靖为大肠下血，大抵以胃药收功，以四君子汤、参苓白术散、枳壳散、小乌沉汤和之，胃气一回，血自循于经络矣。肠风者，邪气外入，随感随见;脏毒者，蕴积毒久而始见。《三因方》五痔肠风脏毒，辨之甚详。前二证皆以四物汤加刺猬皮。

〔附方〕

蒜连丸一名金屑万应膏
 。

独头蒜十个
 　黄连不以多少


上先用独蒜煨香熟，和药杵匀，丸如梧子大，空心米汤下四十丸。

又方　治肠风。

香附一两，炒
 　枳壳七钱五分，炒
 　当归五钱
 　川芎五钱
 　槐花炒
 　甘草炙
 。各二钱五分


上为粗末，每服三钱，水煎，生姜三片，枣一个。

败毒散见瘟疫
 。

不换金正气散

厚朴姜制
 　藿香　甘草炙
 　半夏　苍术米泔浸
 　陈皮去白


上等分，姜三片，枣二个，煎，食前热服。

芎归汤

川芎　当归

上等分，水煎。

参苓白术散见脾胃类
 。

枳壳散

枳壳麸炒，去穰
 　槐子微炒黄
 　荆芥穗各五钱


上为末，每服三钱，薄粟米粥调下。如人行一二里，再用粥压下，日进二三服。

小乌沉汤

香附二十两
 　乌药十两
 　甘草炙，一两


上为末，汤调下。


痔疮二十六

痔疮专以凉血为主。

入方

人参　黄芪　生[image: ]
 　川芎　当归和血
 　升麻　条芩　枳壳宽肠
 　槐角凉血生血
 　黄连

一方无黄连。

熏浣

五倍子　朴硝　桑寄生　莲房又加荆芥


煎汤，先熏后洗，又冬瓜藤亦好。又大肠热肿者，用木鳖子、五倍子研细末，调敷。痔头向上，是大肠热甚，收缩而上，用四物汤解毒，加枳壳、白术、槐角、秦艽。

〔附录〕痔者，皆因脏腑本虚，外伤风湿，内蕴热毒，醉饱交接，多欲自戕，以故气血下坠，结聚肛门，宿滞不散，而冲突为痔也。其肛边发露肉珠，状如鼠乳，时时滴渍脓血，曰牡痔;肛边生疮肿痛，突出一枚，数日脓渍即散，曰牝痔;肠口大颗发，且痛且痒，出血淋沥，曰脉痔;肠内结核有血，寒热往来，登溷脱肛，曰肠痔。若血痔，则每遇大便，清血随而不止;若酒痔，则每遇饮酒发动，疮肿痛而流血;若气痔，则忧恐郁怒适临乎前，立见肿痛，大便艰难，强力则肛出而不收矣。此诸痔之外证也。治法总要，大抵以解热调血顺气先之，盖热则血伤，血伤则经滞，经滞则气不运行，气与血俱滞，乘虚而坠入大肠，此其所以为痔也。诸痔久不愈，必至穿穴为漏矣。

〔附方〕

治诸痔疮。

槐花四两
 　皂角刺一两，捶碎
 　胡椒十粒
 　川椒一两


上用猪肚一个，入药在内，扎定口，煮熟去药，空心食猪肚。

清心丸　《素问》云:诸痛痒疮，皆属于心。心主血热，此药主之。

黄连一两
 　茯神　赤苓

上为末，炼蜜丸如梧子大，每一百丸，食前米汤下。

清凉饮　治诸痔热甚，大便秘结。

当归　赤芍　甘草炙
 　大黄米上蒸晒


上等分为末，每服二钱，新水调下。

槐角丸　治诸痔及肠风下血脱肛。

槐角一两
 　防风　地榆　当归　枳壳　黄芩各半两


上为末，糊丸如梧子大，空心米汤下二十丸。

猬皮丸　治诸痔出，里急疼痛。

槐花炒
 　艾叶炒
 　枳壳　地榆　当归　川芎　黄芪　白芍　白矾枯
 　贯众　猬皮一两，炙
 　头发烧，三钱
 　猪后蹄重甲十枚，炙焦
 　皂角一大锭，炙黄去皮


上为末，炼蜜丸，梧子大，服五十丸，食前米汤下。

猪甲散　治诸痔。

猪悬蹄甲不以多少


上为末，陈米汤调二钱，空心服。

芎归丸　治痔下血不止。

川芎　当归　黄芪　神曲炒
 　地榆　槐花炒
 。各半两
 　阿胶炒
 　荆芥　木贼　头发烧灰
 。各一钱半


上为末，炼蜜丸，梧子大，服五十丸，食前米汤下。

干葛汤　治酒痔。

干葛　枳壳炒
 　半夏　茯苓　生[image: ]
 　杏仁各半两
 　黄芩二钱半
 　甘草同上


上剉，每服三钱，黑豆一百粒，姜三片，白梅一个，煎服。

橘皮汤　治气痔。

橘皮　枳壳炒
 　川芎　槐花炒
 。各半两
 　槟榔　木香桃仁炒，去皮
 　紫苏茎叶　香附　甘草炙
 。各二分半


上剉，每服八钱，姜枣煎服。

熏洗方

槐花　荆芥　枳壳　艾叶

又方

土矾末二钱
 　木鳖子七个，取仁研


上以水煎，薰洗三两次。如肛门肿热，以朴硝末水调淋之良。

又方　治肠痔，大便常有血。

上以蒲黄末方寸匕，米饮调下，日三顿瘥。

又方

捣桃叶一斛蒸之，内小口器中，以下部榻上坐，虫自出。

地黄丸　治五痔，滋阴必用之。

地黄酒蒸熟，一两六钱
 　槐角炒
 　黄柏炒
 　杜仲炒
 　白芷各一两
 　山药　山茱萸　独活各八钱
 　泽泻　牡丹　茯苓各六钱
 　黄芩一两半
 　白附子二钱


上炼蜜丸，如梧子大，空心服五十丸，米汤下。

熏痔方

用无花果叶煮水，熏少时，再洗。又好醋沃，烧新砖，如法坐熏，良。

又方

大黄三钱，煨
 　牡蛎一两，煅


上为末，作十服，空心服。

又方

大蒜一片，头垢捻成饼子，先安头垢饼于痔上，外安蒜艾灸之。

翻花痔

荆芥、防风、朴硝煎汤洗之，次用木鳖子、郁金研末，入龙脑些少，水调傅。

又方

熊胆、片脑，和匀贴之。


漏疮二十七

漏疮，先须服补药，生气血，用参、术、芪、芎、归为主，大剂服之，外以附子末津唾和作饼子，如钱厚，以艾灸。漏大炷大，漏小炷小，但灸令微热，不可使痛，干则易之，则再研如末作饼再灸，如困则止，来日再灸，直到肉平为效。亦有用附片灸，仍用前补剂作膏贴之尤妙。痔漏，凉大肠，宽大肠。用枳壳去穰，入巴豆铁线缠，煮透去巴豆入药用，丸子则烂捣用，煎药干用，宽肠。涩窍，用赤石脂、白石蜡、枯矾、黄丹、脑子。漏窍外塞，用童子小便、煅炉甘石、牡蛎粉。

入方

黄连散　原有痔漏，又于肛门边生一块，皮厚肿痛作脓，就在痔孔出，作食积注下治。

黄连　阿魏　神曲　山楂　桃仁　连翘　槐角　犀角等分


上为末，以少许置掌心，时时舐之，津液咽下，如消三分之二，止后服。

〔附录〕漏者，诸瘘之溃漏也。狼瘘、鼠瘘、蝼瘘、蛄瘘、蜂瘘、蚍蜉瘘、蛴螬瘘、浮蛆瘘、转筋瘘，古所谓九瘘是尔。析而言之，三十六种，其名目又不同焉。大抵外伤血气，内窘七情，与夫饮食乖常，染触蠢动含灵之毒，未有不变为瘘疮。穿孔一深，脓汁不尽，得冷而风邪并之，于是涓涓而成漏矣。然有近年漏者，有久年漏者。近则带淡红，或微肿，或小核;久则上而槁白，内而黑烂，淫虫恶臭生焉。

〔附方〕

猪肾丸　通行漏疮中恶水，自大肠中出。

黑牵牛碾细末，二钱半，入猪肾中，以线扎，青竹叶包，慢火煨熟，空心温酒嚼下。

乳香丸　治冷漏。

乳香二钱半
 　牡蛎粉一钱二分半


上为末，雪糕糊丸，麻子大，每服三十丸，姜汤，空心。

生地黄膏　治漏痛通用。

露蜂房炙
 　五倍子　木香三钱
 　乳香一钱
 　轻粉一字


上为末，用生地黄一握，捣细和为膏，摊生绢上贴。

蛇蜕散　治漏疮血水不止。

蛇皮焙焦
 　五倍子　龙骨各二钱半
 　续断五钱


上为末，入麝香少许，津唾调傅。

薰漏疮方

艾叶　五倍子　白胶香　苦楝根等分


上剉碎，烧香法置长桶内，坐熏疮处。

洗漏疮方　治漏疮孔中多有恶秽，常须避风洗净。

露蜂房、白芷煎汤洗　或大腹皮、苦参煎汤洗

上洗毕，候水出，拭干，先用东向石榴皮晒为末，干掺以杀淫虫，少顷敷药。

久瘘方

九孔蜂房炙黄


上为末，腊月猪脂研敷，候收汁，以龙骨、降香节末，入些乳香硬疮。

漏疮　或腿足先是积热所注，久则为寒。

附子破作两片，用人唾浸透，切成片，安漏孔上，艾灸。

又方

川芎半两
 　细辛　白芷梢一钱半


上为末，每日作汤服之，病在下食前服，在上食后服，看疮大小，讨隔年黄麻根刮去皮，捻成绳子，入孔中，至入不去则止，疮外膏药贴子。


卷　三

脱肛二十八

脱肛属气热、气虚、血虚、血热。

气虚者补气，参、芪、芎、归、升麻;血虚，四物汤;血热者凉血，四物汤加炒柏;气热者，条芩六两，升麻一两，曲糊丸，外用五倍子为末，托而上之，一次未收，至五七次，待收乃止。

又东北方壁土，泡汤，先熏后洗。

〔附录〕肺与大肠为表里，故肺脏蕴热则肛门闭结，肺脏虚寒则肛门脱出。又有妇人产育用力，小儿久痢，皆致此。治之必须温肺脏、补阳胃，久则自然收矣。

〔附方〕

香荆散　治肛门脱出，大人小儿皆主之。

香附子　荆芥等分
 　砂仁

上为末，每服三钱，水一碗，煎熟淋洗。每服三钱，煎服亦可。

又方　五倍子为末，每用三钱，煎洗。

又方　木贼不以多少，烧灰为末，掺肛门上，按入即愈。

呕吐二十九

凡有声有物谓之呕吐，有声无物谓之哕。

胃中有热，膈上有痰者，二陈汤加炒山栀、黄连、生姜。有久病呕者，胃虚不纳谷也，用人参、生姜、黄芪、白术、香附之类。

呕吐，朱奉议以半夏、橘皮、生姜为主。刘河间谓:呕者，火气炎上。此特一端耳，有痰膈中焦食不得下者，有气逆者，有寒气郁于胃口者，有食滞心肺之分，而新食不得下而反出者，有胃中有火与痰而呕者。

呕吐药忌瓜蒌、杏仁、桃仁、萝卜子、山栀，皆要作吐，丸药带香药行散不妨。注船大吐，渴饮水者即死，童便饮之最妙。

〔附方〕

理中加丁香汤　治中脘停寒，喜辛物，入口即吐。

人参　白术　甘草炙
 　干姜炮
 。各一钱
 　丁香十粒

 咀，生姜十片，水煎服，或加枳实半钱亦可。不效，或以二陈汤加丁香十粒，并须冷服，盖冷遇冷则相入，庶不吐出。又或活人生姜橘皮汤。

活人生姜橘皮汤

橘皮四两
 　生姜半斤

 咀，水七盏，煮至三盏，去滓，逐旋温服。

热呕　济生竹茹汤、小柴胡加竹茹汤见疟类
 。

上并用生姜，多煎服。

济生竹茹汤

葛根三两
 　半夏炮七次，二两
 　甘草炙，一两

 咀，每四钱，水一盏，入竹茹一小块，姜五片。

加味二陈汤　治停痰结气而呕。

半夏　橘皮各五两
 　白茯苓三两
 　甘草炙，一两
 　砂仁一两
 　丁香五钱
 　生姜三两


上水煎服。

吐虫而呕方

黑铅炒成灰，槟榔末，米饮调下。


恶心三十

恶心，有痰、有热、有虚，皆用生姜，随症佐药。

戴云:恶心者，无声无物，心中欲吐不吐，欲呕不呕，虽曰恶心，实非心经之病，皆在胃口上，宜用生姜，盖能开胃豁痰也。

〔附录〕恶心，欲吐不吐，心中兀兀，如人畏舟船，宜大半夏汤，或小半夏茯苓汤，或理中汤加半夏亦可。又胃中有热恶心者，以二陈加生姜汁、炒黄连、黄芩各一钱，最妙。

〔附方〕

大半夏汤

半夏　陈皮　茯苓各二钱半

 咀，水二盏，姜二钱半，煎八分，食后服。

小半夏茯苓汤

半夏五两
 　茯苓三两

 咀，每服八钱，用水一盏半，煎至一盏，入生姜自然汁投药中，更煎一两沸，热服，无时。或用生姜半斤同煎。

理中汤见中寒
 。

咳逆三十一

咳逆，有痰、气虚、阴火，视其有余不足治之，其详在《格致余论》。

不足者，人参白术汤下大补丸;有余并有痰者吐之，人参芦之类。痰碍气而吃逆，用蜜水吐，此乃燥痰不出。痰者，陈皮、半夏;气虚，人参、白术;阴火，黄连、黄柏、滑石;咳逆自痢者，滑石、甘草、炒黄柏、白芍、人参、白术、陈皮，加竹荆沥服。

戴云:吃逆者，因痰与热，胃火者极多。

〔附录〕咳逆为病，古谓之哕，近谓之呃，乃胃寒所生，寒气自逆而呃上，此证最危。亦有热呃，已见伤寒证。其有他病发呃者，宜用半夏一两，生姜半两，水煎热服。或理中汤加枳壳、茯苓各半钱，半夏一钱。不效更加丁香十粒。吐利后，胃虚寒咳逆者，以羌活附子汤，或丁香十粒，柿蒂十个，切碎水煎服。吐利后胃热咳逆者，以橘皮竹茹汤。亦无别病偶然致呃，此缘气逆而生，宜小半夏茯苓汤加枳实、半夏。又或煎汤泡萝卜子，研取汁，调木香调气散，热服之，逆气用之最佳。

〔附方〕

橘皮干姜汤　治咳逆不止。

橘皮　通草　干姜　桂心　甘草炙
 。各二两
 　人参一两


上用五钱，水煎服。

生姜半夏汤　通治咳逆欲死。

半夏一两
 　生姜二两


上以水煎，温作三服。

阴证咳逆。

川乌　干姜炮
 　附子炮
 　肉桂　芍药　甘草炙
 　半夏　吴茱萸　陈皮　大黄等分


上为末，每服一钱，生姜五片，煎服。

人参白术汤

人参　黄芩　柴胡　干葛　栀子仁　甘草炙
 。各半两
 白术　防风　半夏泡七次
 　五味

 咀，每服四钱，姜三片煎。

羌活附子汤　治吃逆。

木香　附子炮
 　羌活　茴香炒
 。各半两
 　干姜一两


上为末，每服二钱，水一盏半，盐一捻，煎二十沸，和柤热服，一服止。《三因》加丁香。

橘皮竹茹汤

橘皮一升
 　竹茹一升半
 　甘草炙，二两
 　人参半两
 　枣子三十个
 　生姜半两

 咀，水十盏，煎至三盏，作三服。

小半夏茯苓汤

二陈汤加黄芩煎。

木香调气散

白蔻仁　丁香　檀香　木香各二两
 　藿香　甘草炙
 。各八两
 　砂仁四两


上为末，每服二钱，入盐少许，沸汤点服。

大补丸见补损
 。

理中汤见中寒
 。


翻胃三十二

翻胃大约有四:血虚、气虚、有热、有痰兼病，必用童便、韭汁、竹沥、牛羊乳、生姜汁。

气虚，入四君子汤，右手脉无力;血虚，入四物汤加童便，左手脉无力。切不可用香燥之药，若服之必死，宜薄滋味。治反胃，用黄连三钱，生姜汁浸，炒山楂肉二钱，保和丸二钱，同为末，糊丸如麻子大，胭脂为衣，人参汤入竹沥再煎一沸，下六十丸。有痰，二陈汤为主，寸关脉沉或伏而大。有气结，宜开滞导气之药，寸关脉沉而涩。有内虚阴火上炎而反胃者，作阴火治之。

年少者，四物汤清胃脘，血燥不润便故涩，《格致余论》甚详;年老虽不治，亦用参术，关防气虚胃虚。

气虚者，四君子汤加芦根、童便，或参苓白术散，或韭汁、牛羊乳，或入驴尿。又有积血停于内而致，当消息逐之。大便涩者难治，常令食兔肉则便利。

翻胃即膈噎，膈噎乃翻胃之渐。《发挥》备言:年高者不治。粪如羊屎者，断不可治，大肠无血故也。

戴云:翻胃血虚者，脉必数而无力;气虚者，脉必缓而无力;气血俱虚者，则口中多出沫，但见沫大出者必死。有热者，脉数而有力;有痰者，脉滑数，二者可治。血虚者，四物为主;气虚者，四君子为主;热以解毒为主;痰以二陈为主。

又方　用马剥儿烧灰存性一钱，好枣肉、平胃散二钱。

上和匀，温酒调服，食即可下，然后随病源调理。

又方

茱萸　黄连　贝母　瓜蒌　牛转草

治翻胃。

韭菜汁二两
 　牛乳一盏


上用生姜汁半两，和匀，温服效。

治翻胃，积饮通用。

益元散，生姜自然汁澄白脚，丸小丸子，时时服。

〔附方〕

烧针丸　此药清镇，专主吐逆。

黄丹不以多少


上研细，用去皮小枣肉，丸如鸡头大，每用针签于灯上，烧灰为末，乳汁下一丸。

枣肉平胃散

厚朴姜制
 　陈皮去白
 。各三斤二两
 　甘草炙
 　红枣　生姜各二斤
 　苍术泔浸一宿，炒，五斤


上剉拌匀，以水浸过面上半寸许，煮干焙燥为末，每服二钱，盐汤空心点服。

参苓白术散见脾胃类
 。

保和丸见积聚类
 。

吞酸三十三　附嗳气

吞酸者，湿热郁积于肝而出，伏于肺胃之间，必用粝食蔬菜自养。宜用炒吴茱萸顺其性而折之，此反佐之法也。必以炒黄连为君。二陈汤加茱萸、黄连各炒，随时令迭其位，使苍术、茯苓为辅佐，冬月倍茱萸，夏月倍黄连，汤浸炊饼，丸如小丸，吞之，仍教以粝食蔬菜自养，即安。

戴云:湿热在胃口上，饮食入胃被湿热郁遏，其食不得传化，故作酸也。如谷肉在器，湿热则易为酸也。

入方

茱萸一两，去枝梗，煮少时，浸半日，晒干
 　陈皮一两
 　苍术米泔浸，一两
 　黄连二两，陈壁土炒，去土秤
 　黄芩一两，如上土炒
 或加桔梗一两，茯苓一两

上为末，神曲糊丸，绿豆大，每服二三十丸，时时津液，食后服。

〔附录〕吞酸与吐酸不同。吐酸，《素问》以为热，东垣又为寒，何也?吐酸，是吐酸水如醋，平时津液随上升之，气郁积而久，湿中生热，故从火化，遂作酸味，非热而何?其有郁积之久不能自涌而出，伏于肺胃之间，咯不得上，咽不得下，肌表得风寒则内热愈郁，而酸味刺心，肌表温暖，腠理开发，或得香热汤丸，津液得行，亦可暂解，非寒而何?《素问》言热，言其本也;东垣言寒，言其末也。

〔附方〕

曲术丸　治中脘宿食留饮，酸蛰心痛，或口吐清水。

神曲炒，三两
 　苍术泔浸，炒，一两半
 　陈皮一两


上为末，生姜汁煮神曲糊为丸，每七十丸，姜汤下。

加味平胃散　治吞酸或宿食不化。

生料平胃散加神曲、麦芽炒，各半钱术朴不制


上生姜三片，水煎五钱服。

嗳气，胃中有火有痰。

入方

南星　半夏　软石膏　香附

一本有炒栀子

上作丸，或作汤，服之。盖胃中有郁火，膈上有稠痰故也。

软石膏丸亦不可服。本方痰条下云:噫气吞酸，此系食郁有热，火气冲上，黄芩为君，南星、陈皮为佐，热多加青黛。


痞三十四

痞者有食积兼湿。东垣有法有方。

心下痞，须用枳实炒黄连。如禀受充实，面苍骨露，气实之人而心下痞者，宜枳实、黄连、青皮、陈皮、枳壳;如禀受素弱，转运不调，饮食不化而心下痞者，宜白术、山楂、曲、陈皮。如肥人心下痞者，乃是实痰，宜苍术、半夏、砂仁、茯苓、滑石;如瘦人心下痞者，乃是郁热在中焦，宜枳实、黄连、葛根、升麻。如食后感寒，饮食不化，心下痞，宜藿香、草豆蔻、吴茱萸、砂仁。痞挟血成窠囊，用桃仁、红花、香附、大黄之类。

又方

吴茱萸三两，汤浸煮少时
 　黄连八两


粥糊为丸，每服五七十丸，白术陈皮汤下。

玉液丸

软石膏不以多少，又云火煅红出火毒


上为末，醋糊丸如绿豆大，服之专能泻胃火，并治食积痰火。

〔附录〕痞者与否同，不通泰也。由阴伏阳蓄，气与血不运而成。处心下，位中央，满痞塞者，皆土之病也。与胀满有轻重之分，痞则内觉痞闷，而外无胀急之形者，是痞也。有中气虚弱，不能运化精微为痞者;有饮食痰积，不能施化为痞者;有湿热太甚为痞者。古方治痞用黄连、黄芩、枳实之苦以泄之，厚朴、生姜、半夏之辛以散之，人参、白术之甘苦以补之，茯苓、泽泻之淡以渗之。既痞同湿治，惟宜上下分消其气，如果有内实之证，庶可略与疏导。世人苦于痞塞，喜行利药，以求其速效，暂时快通，痞若再作，益以滋甚。

〔附方〕

加味补中益气汤　治内伤心下痞。方见内伤
 。

脉缓，有痰而痞，加半夏、黄连;脉弦，四肢满闷，便难而心下痞，加柴胡、黄连、甘草;大便秘燥，加黄连、桃仁，少加大黄、归身;心下痞瞀闷者，加白芍药、黄连;心下痞中寒者，加附子、黄连;心下痞腹胀，加五味子、白芍、砂仁，天寒少加干姜或中桂;心下痞呕逆者，加黄连、生姜、陈皮，如冬月加黄连，少入丁香、藿香;心下痞如腹中气上逆者，是冲脉逆也，加黄柏三分，黄连一分半以泄之;如食已心下痞，别服橘皮枳术丸。

枳实消痞丸　治右关脉浮弦，心下虚痞，恶食懒倦，开胃进食。

枳实　黄连各五钱
 　干生姜二钱
 　半夏曲三钱
 　厚朴四钱
 　人参三钱
 　甘草炙，二钱
 　白术三钱
 　茯苓　麦芽各
 二钱


上为末，水浸蒸饼丸，如梧桐子大，服三五十丸，温水下。

橘皮枳术丸

橘皮　枳实　白术等分


上为末，荷叶裹，烧饭为丸，每服五十丸，白汤下。

枳术丸　助胃消食，宽中去痞满。

白术　枳实各二两


上为末，荷叶裹，烧饭为丸。

嘈杂三十五

嘈杂是痰因火动，治痰为先。姜炒黄连入痰药，用炒山栀子、黄芩为君，南星、半夏、陈皮为佐。热多加青黛。嘈杂，此乃食郁有热，炒栀子、姜炒黄连不可无。肥人嘈杂，二陈汤少加抚芎、苍术、白术、炒山栀子。嘈杂若湿痰气郁，不喜食，三补丸加苍术，倍香附子。

医按:蒋氏子条云心嘈索食，以白术、黄连、陈皮作丸，白汤下七、八十丸，数服而止。又云:眩运嘈杂，是火动其痰，二陈汤加栀子、芩、连之类。

戴云:此则俗谓之心嘈也。

三补丸见补损
 。


伤食三十六

伤食恶食者，胸中有物，宜导痰补脾，用二陈汤加白术、山楂、川芎、苍术服之。

忧抑伤脾，不思饮食，炒黄连、酒芍药、香附同清六丸末，用姜汁浸，蒸饼丸服。

入方

治气抑痰，倦不思食。

白术二两
 　苍术　陈皮　黄连　黄柏　半夏各二两
 　扁柏七钱半
 　香附一两半
 　白芍一两半


上为末，姜汁面糊丸。

治心腹膨，肉多食积所致。

南星一两半，姜制
 　半夏　瓜蒌仁研和润，一两半
 　香附一两，童便浸
 　黄连三两，姜炒
 　礞石硝煅
 　萝卜子　连翘半两
 　麝少许


又方　加陈皮半两。

上为末，曲糊丸。

一人因吃面内伤，肚热头痛。白术一钱半，白芍、陈皮、苍术各一钱，茯苓、黄连、人参、甘草各五分。

上作一服，姜三片，煎。如口渴，加干葛二钱，再调理。

补脾丸

白术半斤
 　苍术　茯苓　陈皮各三两


粥为丸。

清六丸见泄泻
 。

〔附录〕伤食之证，右手气口必紧盛，胸膈痞塞，噫气如败卵臭，亦有头痛发热，但身不痛为异耳，用治中汤加砂仁一钱，或用红丸子。

〔附方〕

加味二陈汤　治中脘闻食气则呕。

本方加砂仁一钱，青皮半钱。

红丸子　治伤食。

京三棱　蓬术煨
 　青皮　陈皮五两
 　干姜炮
 　胡椒三两


上为末，用醋糊丸，如梧子大，矾红为衣，服三十丸，食后姜汤下。

治中汤见脾胃类
 。

疸三十七

疸不用分其五，同是湿热，如盦曲相似。轻者小温中丸;重者大温中丸。热多加芩、连;湿多者，茵陈五苓散加食积药。湿热因倒胃气，服下药大便下利者，参、芪加山栀、茵陈、甘草。

戴云:五疸者，周身皮肤并眼如栀子水染，因食积黄者，量其虚实，下其食积，其余但利小便为先，小便利白，其黄则自退矣。

入方

小温中丸　治疸又能去食积。

苍术　川芎　香附　神曲　针砂醋炒红


春加芎，夏加苦参或黄连，冬加吴茱萸或干姜。

大温中丸　治食积与黄肿，又可借为制肝燥脾之用，脾虚者，以参、术、芍药、陈皮、甘草作汤使。

陈皮　苍术　厚朴　三棱　蓬术　青皮五两
 　香附一斤
 　甘草一两
 　针砂二两，醋炒红


上为末，醋糊丸，空心，姜盐汤下，午后饮食，可酒下。忌犬肉果菜。

〔附录〕黄疸乃脾胃经有热所致，当究其所因，分利为先，解毒次之。诸疸口淡怔忡，耳鸣脚软，微寒发热，小便白浊，此为虚证，治宜四君子汤吞八味丸，不可过用凉剂强通小便，恐肾水枯竭，久而面黑黄色，及有渴者不治，不渴者可治。黄疸通身面目悉黄，宜生料五苓散加茵陈，又宜小柴胡加茵陈、茯苓、枳实，加少朴硝，济生茵陈汤，《千金方》东引桃根细者煎，空心服。谷疸，食已头眩，心中怫郁不安，饥饱所致，胃气蒸冲而黄，宜小柴胡加谷芽、枳实、厚朴、山栀、大黄、济生谷疸丸。酒疸身目黄，心中懊，足胫满，尿黄面黄而赤斑，酒过胃热，醉卧当风，水湿得之，小柴胡加茵陈、豆豉、大黄、黄连、葛粉。脉微数，面目清黑，或大便黑，《三因方》白术散。脉弦涩，三因当归白术散，《济生方》五苓加葛根汤。女劳疸，因房事后为水湿所搏，故额黑身黄，小腹满急，小便不利，以大麦一撮，同滑石、石膏末各一钱煎服。黄汗者，因脾胃有热，汗出入水，澡浴所致，故汗出黄染衣而不渴，《济生方》黄芪散、茵陈汤。又以苦丁香如豆大，深吸鼻中，出黄水，差。发黄脉沉细迟，四肢逆冷，身冷，自汗不止，宜茵陈四逆汤。

〔附方〕

茵陈蒿汤　治湿热发黄，身热鼻干，汗出，小便赤而不利。

茵陈六两
 　栀子十四个
 　大黄三两


上三味，每服一两半，水煎服。

栀子大黄汤　治酒疸。

栀子十五个
 　大黄一两
 　枳实五枚
 　豉一升


水煎温服。

硝石矾石散　治女劳疸，身黄额黑。

硝石　矾石各烧等分


上为末，以大麦粥汁和服二钱，日三，重衣覆取汗。

瓜蒂散

瓜蒂二钱
 　母丁香一钱
 　黍米四十九粒
 　赤小豆半钱


上为末，每夜于鼻内搐之，取下黄水，凡用先令病人含水一口。

茵陈五苓散

上用五苓散五分，茵陈蒿末十分，和匀，先食饮，服方寸匕，日三服。

八味丸见补损
 。

生料五苓散见中暑
 。

小柴胡汤见疟
 。

济生茵陈汤

茵陈二两
 　大黄一两
 　栀子仁三钱


上咀，每服四钱，水一盏，煎八分，温服不拘时。

济生谷疸丸

苦参三两
 　牛胆一个
 　龙胆草一两


上为末，用牛胆汁入少炼蜜丸，如梧子大，每五十丸，空心，热水或生姜甘草汤送下。

三因白术汤

桂心　白术各一两
 　豆豉　干葛　杏仁　甘草各半两
 　枳实去穰，麸炒

 咀，每服四钱，水一盏，煎七分，食前服。

三因当归白术汤

白术　茯苓各三两
 　当归　黄芩　茵陈各二两
 　甘草炙
 　枳实麸炒
 　前胡　杏仁去皮尖，麸炒
 。各二两
 　半夏泡七次，二两半


上咀，每服四钱，食后温服。

济生五苓散

猪苓　泽泻　白术　茵陈　赤苓等分


上咀，每四钱，水煎，温服无时。

济生葛根汤

葛根二两
 　枳实麸炒
 　豆豉一两
 　栀子仁一两
 　甘草炙，半两


上咀，水煎服，无时。

济生黄芪散

黄芪　赤芍　茵陈各二两
 　石膏四两
 　麦门去心
 　豆豉各一两
 　甘草炙，半两


上咀，姜五片，水煎服无时。

茵陈四逆汤方见中寒类
 。 加茵陈
 。


水肿三十八

水肿因脾虚不能制水，水渍妄行，当以参、术补脾，使脾气得实则自健运，自能升降运动其枢机，则水自行，非五苓、神佑之行水也。宜补中、行湿、利小便，切不可下。用二陈汤加白术、人参、苍术为主，佐以黄芩、麦门冬、炒栀子制肝木。若腹胀，少佐以厚朴;气不运，加木香、木通;气若陷下，加升麻、柴胡提之。随病加减，必须补中行湿。二陈治湿，加升提之药，能使大便润而小便长。产后必须大补血气为主，少佐苍术、茯苓，使水自降，用大剂白术补脾，若壅满，用半夏、陈皮、香附监之。有热当清肺金，麦门冬、黄芩之属。一方用山栀子去皮取仁，炒，捶碎，米汤送下一抄。若胃热病在上者，带皮用。治热水肿，用山栀子五钱，木香一钱半，白术二钱半，咀，取急流顺水煎服。水胀，用大戟、香薷，浓煎汁成膏丸，去暑利小水。大戟为末，枣肉丸十丸，泄小水，劫快实者。

戴云:水肿者，通身皮肤光肿如泡者是也，以健脾、渗水、利小便、进饮食，元气实者可下。

〔附录〕腰以下肿宜利小便，腰以上肿宜发汗，此仲景之要法也。诸家只知治湿当利小便之说，执此一途，用诸去水之药，往往多死;又用导水丸、舟车丸、神祐丸之类大下之，此速死之兆。盖脾极虚而败，愈下愈虚，虽劫效目前，而阴损正气，然病亦不旋肿而至。大法宜大补中宫为主，看所挟加减，不尔则死，当以严氏实脾散加减用。阳病水兼阳证者，脉必沉数;阴病水兼阴证者，脉必沉迟。水之为病不一，贾洛阳以病肿不治，必为锢疾，虽有扁鹊，亦莫能为，则知肿之危恶，非他病比也。夫人之所以得全其性命者，水与谷而已，水则肾主之，土谷则脾主之，惟肾虚不能行水，惟脾虚不能制水，胃与脾合气，胃为水谷之海，又因虚而不能传化焉，故肾水泛溢，反得以浸渍脾土，于是三焦停滞，经络壅塞，水渗于皮肤，注于肌肉而发肿矣。其状:自胞上下微起，肢体重著，咳喘怔忡，股间清冷，小便涩黄，皮薄而光，手按成窟，举手即满是也。治法:身有热者，水气在表，可汗;身无热，水气在里，可下。其间通利小便，顺气和脾，俱不可缓耳。证虽可下，又当权其轻重，不可过用芫花、大戟、甘遂猛烈之剂，一发不收，吾恐峻决者易，固闭者难，水气复来而无以治之也。风肿者，皮粗，麻木不仁，走注疼痛;气肿者，皮厚，四肢瘦削，腹胁胀膨;其皮间有红缕赤痕者，此血肿也。妇人怀胎，亦有气遏水道而虚肿者，此但顺气安脾，饮食无阻，既产而肿自消。大凡水肿先起于腹，而后散四肢者可活;先起于四肢，而后归于腹者不治。大便滑泄，与夫唇黑，缺盆平，脐突，足平，背平，或肉硬，或手掌平，又或男从脚下肿而上，女从身上肿而下，并皆不治。若遍身肿烦渴，小便赤涩，大便闭，此属阳水，先以五皮散或四磨饮添磨生枳壳，重则疏凿饮;若遍身肿不烦渴，大便溏，小便少不涩赤，此属阴水，宜实脾饮或木香流气饮;阳水肿，败荷叶烧灰存性，为末，米饮调下;若病可下者，以三圣饮，牵牛、枳实、萝卜子三味，看大小虚实与服。气实者，三花神祐丸、舟车丸、禹功散选用。忌食羊头、蹄肉，其性极补水，食之百不一愈。

〔附方〕

加味五皮散　治四肢肿满，不分阳水、阴水皆可服。

陈皮　桑白皮　赤茯苓皮　生姜皮　大腹皮各一钱
 　加姜黄一钱
 　木瓜一钱


上作一服，水煎。又方去陈皮、桑白，用五加、地骨皮。

疏凿饮子　治水气遍身浮肿，喘呼气急，烦渴，大小便不利，服热药不得者。

泽泻　赤小豆炒
 　商陆　羌活　大腹皮　椒目　木通　秦艽　槟榔　茯苓皮等分

 咀，水煎，姜五片。

大橘皮汤　治湿热内攻，腹胀水肿，小便不利，大便滑泄。

陈皮一两
 　木香二钱半
 　滑石六两
 　槟榔三钱
 　茯苓一两
 　猪苓　白术　泽泻　肉桂各半两
 　甘草二钱


生姜五片，水煎服。

十枣丸　治水气四肢浮肿，上气喘急，大小便不利。

甘遂　大戟　芫花各等分


上为末，煮枣肉为丸，桐子大，清晨热汤下三十丸，以利为度，次早再服，虚人不可多服。

又方　治虚肿。

大香附不以多少，以童便浸一日夜，取出，另换童便又浸一日夜，再取出，又换童便，浸一日夜，擦去皮，晒干。

上为末，醋糊丸如梧子大，服七十丸，煎二十四味流气饮送下。

严氏实脾散

厚朴制
 　白术　木瓜　大腹子　附子　木香　草果仁　白茯苓　干姜炮
 。各一两
 　甘草炙，半两

 咀，姜五片，枣一枚，煎服无时。

木香流气饮见气类
 。

四磨饮见喘类
 。

三花神[image: ]
 丸　舟车丸并见中湿类
 。

禹功散

黑牵牛头末四两
 　茴香炒，一两


上为末，生姜自然汁调一二钱，临睡服。或加白术一两。

加味枳术汤　治气为痰饮闭隔，心下坚胀，名曰气分。

枳壳　白术　紫苏茎叶　桂　陈皮　槟榔　北梗木香　五灵脂炒
 。各二分
 　半夏　茯苓　甘草各一分半


上以水煎，姜三片。

胎水证:凡妇人宿有风寒冷湿，妊娠喜脚肿，亦有通身肿满，心腹急胀，名曰胎水。

二十四味流气饮见气类
 。


鼓胀三十九

鼓胀又名单鼓。宜大补中气、行湿。此乃脾虚之甚，必须远音乐，断厚味。大剂人参、白术，佐以陈皮、茯苓、苍术之类。有血虚者，用四物汤行血药;有脉实坚人壮盛者，或可攻之，便可收拾，用参术为主。凡补气，必带厚朴宽满。厚朴治腹胀，因味辛，以气聚于下焦故也，须用姜汁制之。如肥胖之人腹胀者，宜平胃、五苓共服之;如白人腹胀者，是气虚，宜参、术、厚朴、陈皮;如瘦人腹胀者，是热，宜黄连、厚朴、香附、白芍;如因有故蓄血而腹胀者，宜抵当丸下死血;如因有食积而腹胀者，有热用木香槟榔丸，有寒用木香、厚朴、丁香、砂仁、神曲、香附;如因外寒郁内热而腹胀者，用藿香、麻黄、升麻、干葛、桂枝;因大怒而腹胀者，宜青皮、陈皮、香附、木香、栀子仁、芦荟。实者按之不坚不痛，治须实者下之，消之，次补之;虚者温之，升之，补为要。朝宽暮急血虚，暮宽朝急气虚，终日急，气血皆虚。腹胀不觉满者，食肉多，以黄连一两，阿魏半两，醋浸蒸饼为丸，同温中丸、白术汤下。食肉多腹胀，三补丸料内加香附、半夏曲，蒸饼丸服。

〔附录〕心肺阳也，居上;肾肝阴也，居下;脾居中，亦阴也，属土。经曰:饮食入胃，游溢精气，上输于脾，脾气散精，上归于肺，通调水道，下输膀胱，水精四布，五经并行。是脾具坤静之德，而有干健之运，故能使心肺之阳降，肾肝之阴升，而成天地交之泰，是为无病。今也七情内伤，六淫外侵，饮食不节，房劳致虚，脾土之阴受伤，转运之官失职，胃虽受谷不能运化，故阳自生，阴自降，而成天地不交之否，清浊相混，隧道壅塞，郁而为热，热留为湿，湿热相生，遂成胀满，经曰鼓胀是也。以其外虽坚满，中空无物，有似于鼓，其病胶固，难以治疗。又名曰蛊，若虫侵蚀之义。理宜补脾，又须养脾金以制木，使脾无贼邪之患，滋肾水以制火，使肺得清化，却厚味，断妄想，远音乐，无有不安。医又不察虚实，急于作效，病者苦于胀急，喜行利药，以求通快，不知觉得一日半日其肿愈甚，病邪甚矣!真气伤矣!古方惟禹余粮丸，又名紫金丸，制肝补脾，殊为切当。

〔附方〕

中满分消丸　治中满鼓胀，水气胀、大热胀并皆治之。

黄芩　枳实炒
 　半夏　黄连炒
 。各五钱
 　姜黄　白术人参　甘草　猪苓各一钱
 　厚朴制，一两
 　茯苓　砂仁各二两
 　泽泻　陈皮各三钱
 　知母四钱
 　干生姜二钱


上为末，水浸蒸饼，丸如梧子大，每服百丸，焙热，白汤下，食后。寒因热用，故焙服之。

广茂溃坚汤　中满腹胀，内有积块，坚硬如石，令人坐卧不安，大小便涩滞，上气喘促，遍身虚肿。

厚朴　黄芩　益智　草豆蔻　当归各五钱
 　黄连六钱
 　半夏七钱
 　广茂　升麻　红花炒
 　吴茱萸各二钱
 　甘草生
 　柴胡　泽泻　神曲炒
 　青皮　陈皮各三钱
 　渴者加葛根四钱

上每服七钱，生姜三片，煎服。

紫苏子汤　治忧思过度，致伤脾胃，心腹胀满，喘促烦闷，肠鸣气走，漉漉有声，大小便不利，脉虚紧而涩。

苏子一两
 　大腹皮　草果　半夏　厚朴　木香　陈皮　木通　白术　枳实　人参　甘草各半两


上水煎，生姜三片，枣一枚。

人参芎归汤　治血胀烦躁，水不咽，迷忘，小便多大便异，或虚厥逆，妇人多有此证。

当归　半夏七钱半
 　川芎一两
 　蓬术　木香　砂仁　白芍　甘草炙
 。各半两
 　人参　桂心　五灵脂炒
 。各二钱半


上水煎，生姜三片，枣一个，紫苏四叶。

禹余粮丸　治中满气胀，喘满，及水气胀。

蛇含石大者三两，以铁铫盛，入炭火中，煅药与铫子一样通红，用钳出铫子，以药淬醋中，候冷研极细
 　真针砂五两，先以水淘净，控干，更以铁铫子炒干，入禹余粮一处，用水醋二斤，就铫内煮令醋干为度，却就用铫子同二药入一秤炭火中，煅令通赤，钳出铫子，倾药于净砖地上，候冷研极细
 　禹余粮三两，同入针砂内制


以上三物为主，其次量人虚实入下项药:

木香　牛膝酒浸
 　莪术炮
 　白蒺藜　桂心　川芎白豆蔻　土茴香炒
 　三棱炮
 　羌活　茯苓　干姜炮
 　青皮去白
 　附子炮
 　陈皮　当归酒浸一夕


上各半两，虚人、老人全用半两，实壮之人随意减之。

上为末，拌匀，以汤浸蒸饼，滤去水，和药再捣极匀，丸如梧桐子大，每服五十丸，空心温酒下。最忌食盐，否则发疾愈甚。

平胃散见脾胃
 。

五苓散见中暑
 。

抵当丸

水蛭七个
 　虻虫八个
 　桃仁七个
 　大黄一两


上为末，分作四丸，水一盏，煎一丸，取七分，温服，当下血，未下再服。

绀珠木香槟榔丸

木香　槟榔　当归　黄连　枳壳　青皮　黄柏各一两
 　黄芩　陈皮　三棱　香附　牛末各二两
 　莪术　大黄各四两


上为末，面糊丸，梧子大，每服五七十丸，临卧姜汤下。寻常消导开胃，只服三四十丸。

温中丸见积类
 。

三补丸见补损
 。


小便不通四十

小便不通，有气虚、血虚、有痰、风闭、实热。

气虚用参、芪、升麻等，先服后吐，或参、芪药中探吐之;血虚四物汤先服后吐，或芎归汤中探吐亦可;痰多二陈汤先服后吐。以上皆用探吐。若痰气闭塞，二陈汤加木通一作木香
 、香附探吐之，以提其气，气升则水自降下，盖气承载其水也。有实热者，当利之，砂糖汤调牵牛末二三分，或山栀之类。有热、有湿、有气结于下，宜清宜燥宜升。有孕之妇，多患小便不通，胞被胎压下故也，转胞论用四物汤加参、术、半夏、陈皮、甘草、姜、枣，煎汤，空心服。

一妇人脾疼后，患大小便不通，此是痰隔中焦，气滞于下焦，以二陈汤加木通，初吃后煎柤吐之。

〔附录〕肾主水，膀胱为之府，水潴于膀胱而泄于小肠，实相通也，然小肠独应于心者，何哉?盖阴不可以无阳，水不可以无火，水火既济，土不相交，此荣卫所以流行，而水窦开阖，所以不失其司耳。惟夫心肾不交，阴阳不调，故内外关格而水道涩，传送失度而水道滑，热则不通，冷则不禁，其热盛者，小便闭而绝无，其热微者，小便难而仅有。肾与膀胱俱虚，客热乘之，故不能制水，水挟热而行涩，为是以数起而溺有余沥;肾与膀胱俱冷，内气不充，故胞中自滑，所出多而色白，为是以遇夜阴盛愈多矣。小便涩滑，又当调适其气欤。

〔附方〕

草蜜汤　治心肾有热，小便不通。

生车前草，捣取自然汁半盏，入蜜一匙调下。

蒲黄汤　治心肾有热，小便不通。

赤茯苓　木通　车前子　桑白皮　荆芥　灯心　赤芍　甘草炙
 　生蒲黄　滑石等分


上为末，每服二钱，葱头一根，紫苏五叶，煎汤调服。

又方　治膀胱不利为癃。癃者，小便闭而不通。

八正散加木香以取效。或曰滑石亦可。

又方　治小便不通，脐下满闷。

海金沙一两
 　腊茶半两


上为末，每服三钱，生姜甘草汤调下。

又方　治小便不通。

鸡子中黄一枚，服之不过三。

又方　炒盐热，熨小腹，冷复易之。

又方　治忍小便，久致胞转。

自取爪甲烧，饮服之。

又方　以蒲黄裹患人肾，令头至地，三度即通。

又方　取陈久笔头一枚，烧为灰，和水服之。

芎归汤见肠风类
 。

二陈汤见中风
 。

八正散见淋
 。

小便不禁四十一

小便不禁者，属热，属虚。热者五苓散加解毒，虚者五苓加四物。

戴云:小便不禁，出而不觉，赤者有热，白者气虚也。

〔附录〕小便不禁，有虚热、虚寒之分。内虚寒，自汗者，秘元丹、三因韭子丸;内虚湿热者，六味地黄丸，或八味丸加杜仲、骨脂、五味。老人宜八味丸减泽泻为妙。

〔附方〕

秘元方　助阳消阴，正气温中，内虚里寒，冷气攻心，胀痛泄泻，自汗时出，小便不禁，阳衰足冷，真气不足，一切虚冷。

白龙骨三两，烧
 　诃子十个，炮，去核
 　砂仁一两
 　灵砂二两


上四味为末，煮糯米粥丸，如麻子大，空心，温酒送下二丸，临卧冷水送下三丸。忌葱、茶、葵菜物。

暖肾丸　治肾虚多溺，或小便不禁而浊。

胡芦巴炒
 　故纸炒
 　川楝用牡蛎炒，去牡蛎
 　熟[image: ]
 　益智　鹿茸酒炙
 　山茱萸　代赭烧，醋淬七次，另研
 　赤石脂各七钱半
 　龙骨　海螵蛸　熟艾醋拌，炙焦
 　丁香　乳香各五钱
 　禹余粮煅，醋淬，七钱半


上为末，糯米粥丸，如梧子大，服五十丸，煎菖蒲汤空心送下。

三因家韭子丸　治下元虚冷，小便不禁，或成白浊。

韭子六两，炒
 　鹿茸四两，酥炙
 　苁蓉酒浸
 　牛膝　熟[image: ]
 当归各二两
 　巴戟去心
 　菟丝子酒浸
 。各一两半
 　杜仲　石斛　桂心　干姜炮
 。各一两


上为末，酒糊丸如梧子大，每服一百丸，空心，汤酒任下。

六味地黄丸见补损
 。

八味丸见补损
 。


关格四十二

关格，必用吐，提其气之横格，不必在出痰也。有痰宜吐者，二陈汤吐之，吐中便有降。有中气虚不运者，补气药中升降。寒在上，热在下，脉两手寸俱盛四倍以上。

戴云:关格者，谓隔中觉有所碍，欲升不升，欲降不降，欲食不食，此谓气之横格也。

淋四十三

淋有五，皆属乎热。解热利小便，山栀子之类。山栀子去皮一合，白汤送下。淋者，小便淋沥，欲去不去，不去又来，皆属于热也。

入方　治老人气虚而淋者。

人参　白术　木通　山栀

地髓汤　治死血作淋，痛不可忍，此证亦能损胃不食。

杜牛膝一合


上以水五钟，煎耗其四而留其一，去滓，入麝香少许，空心服之，又只单以酒煎亦可，又名苦杖散。老人虚寒者，八味丸或六味地黄丸为要药。

又方　治气虚而淋者。

八物汤加黄芪、虎杖、甘草，煎汤服，诸药中可加牛膝。

〔附录〕诸淋所发，皆肾虚而膀胱生热也。水火不交，心肾气郁，遂使阴阳乖舛，清浊相干，蓄在下焦，故膀胱里急，膏血砂石从小便道出焉，于是有欲出不出，淋沥不断之状，甚者窒塞其间，则令人闷绝矣。大凡小肠有气则小便胀，小肠有血则小便涩，小肠有热则小便痛，痛者为血淋，不痛者为尿血。败精结者为沙，精结散者为膏，金石结者为石，小便涩常有余沥者为气，揣本揆原，各从其类也。执剂之法，并用流行滞气，疏利小便，清解邪热，其于调平心火，又三者之纲领焉。心清则小便自利，心平则血不妄行，最不可用补气之药，气得补而愈胀，血得补而愈涩，热得补而愈盛，水窦不行，加之谷道闭遏，未见其有能生者也。虽然，肾气虚弱，囊中受寒，亦有挟冷而小便淋涩，其状先寒战而后溲便，盖冷气与正气交争，冷气盛则寒战而成淋，正气盛则寒战解而得便溺也。又有胞系转戾之不通者，是不可不辨，胞转证，脐下急痛，小便不通。凡强忍小便，或尿急疾走，或饱食忍尿，饱食走马，忍尿入房，使水气上逆，气迫于胞，故屈戾而不得舒张也，胞落则殂。

淋闭，古方为癃。癃者，罢也。不通为癃，不约为遗。小便滴沥涩痛者，谓之淋，小便急满不通者，谓之闭。宜五苓散、灯心汤调服。若脐下胀满，更加琥珀末一钱，甚效。

有淋病，下诸通利药，不能通者，或用木香流气饮，或别用通气香剂才愈者，此乃气淋，出于冷、热淋之外。血淋一证，须看血色，分冷热。色鲜者，心小肠实热;色瘀者，肾膀胱虚冷。若的是冷淋，及下元虚冷，血色瘀者，并宜汉椒根剉碎，不以多少，白水煎，候冷服。若热极成淋，服药不效者，宜减桂五苓散加木通、滑石、灯心、瞿麦各少许，蜜水调下。

〔附方〕

二神散　治诸淋急痛。

海金砂七钱半
 　滑石半两


上为末，每服二钱半，多用灯心、木通、麦门冬煎，入蜜少许调下。

五淋散　治诸淋。

赤茯苓　赤芍　山栀仁　生甘草七钱半
 　当归　加黄芩五钱


每服五钱，水煎空心服。

车前子散　治诸淋，小便痛不可忍。

车前子不炒，半两
 　淡竹叶　荆芥穗能通窍
 　赤茯苓灯心各二钱半


上作二服，水煎。

又方　治小肠有热，血淋急痛。

生车前草洗净，臼内捣细，每服准一盏许，井水调，滤清汁，食前服。若沙淋，则以煅寒水石为末，水调服。

茯苓调血汤　治酒面过度，房劳后，小便下血。

赤茯苓一两
 　赤芍　川芎　半夏曲各五钱
 　前胡　柴胡　青皮　枳壳　北梗　桑皮　白茅根　灯心　甘草炙
 。各二钱半


每服三钱，姜三片，蜜一匙，水煎服。

沙石淋方

黑豆一百二十粒
 　生粉草一寸


上以水煎，乘热入滑石末一钱，空心服。

木香汤　治冷气凝滞，小便淋涩作痛，身体冷。

木香　木通　槟榔　大茴香炒
 　当归　赤芍　青皮泽泻　橘皮　甘草

上每服三钱，姜三片，入桂少许，煎服。

又方　治小便淋痛，下沙石或赤涩。

萱草根

上用一握，捣取汁服。或嫩苗煮食之亦可。

又方　治卒淋痛。

益元散二钱
 　茴香一钱，微炒黄


上为末，水煎服。

又方　治淋，茎中痛，是肝经气滞有热。

甘草梢子一味

上用水煎，空心服。

又方　治苦病淋而茎中痛不可忍者。

六君子汤或四君子汤加黄柏、知母、滑石、石韦、琥珀煎服。方见脾胃类
 。

博济方　治五淋。

赤芍药一两
 　槟榔一个，面裹煨


上为末，每服一钱，水煎，空心服。

又方　治热淋、血淋效。

赤小豆不以多少，炒熟


上为末，每服二钱，煨葱一根，温酒调服。

通秘散　治血淋，痛不可忍。

陈皮　香附　赤茯苓等分


上剉散，每服二钱，水煎，空心服。

白薇散　治血淋、热淋。

白薇　赤芍等分


上为末，每服二钱，温酒调下立效。或加槟榔。

发灰散　治血淋，若单小便出血，为茎衄，皆主之。

乱发不以多少，烧灰，入麝香少许，每服用米醋泡汤调下。

治淋以葵子末等分，用米饮空心调下。最治妇人胞转不尿。

沉香散　治气淋，多因五内郁结，气不舒行，阴滞于阳而致壅滞，小腹胀满，便溺不通，大便分泄，小便方利。

沉香　石韦去毛
 　滑石　王不留行　当归各半两
 　葵子　芍药七钱半
 　甘草　陈皮二钱半


上为末，每服二钱半，煎大麦汤调下。

又方　治淋。

人参一钱
 　白术一钱半
 　泽泻七分
 　麦门冬半钱
 　赤茯苓七分
 　甘草半钱
 　滑石半钱
 　竹叶三十片
 　灯心二十茎


上剉作一服，水煎。

又方

海金沙七钱半，滑石五钱，煎木通、麦门冬、车前草，汤服二钱。

生附汤　治冷淋，小便秘涩，数起不通，窍中苦痛，憎寒凛凛，多因饮水过度，或为寒湿，心虚志耗，皆有此证。

附子去皮脐
 　滑石各半两
 　瞿麦　木通七钱半
 　半夏

上剉散，每服三钱，水一钟，生姜三片，灯心二十茎，蜜半匙，煎，空心服。

八正散　治大人小儿心经蕴热，脏腑秘结，小便赤涩，癃闭不通，热淋、血淋并宜。

车前　瞿麦　萹蓄　滑石　甘草　山栀　木通　大黄面裹煨
 。各等分
 　灯心二十茎


上每服五钱，水煎，空心服。

清心莲子饮　治上盛下虚，心火炎上，口苦咽干，烦渴微热，小便赤涩，或欲成淋。

黄芪　石莲肉　白茯苓　人参各七钱半
 　黄芩　甘草炙
 　地骨皮　麦门冬　车前子各五钱


上每服五钱，水煎。发热加柴胡、薄荷。

又方　治诸淋。

五苓散二钱
 　益元散一钱
 　灯心三十茎


上水煎，空心服。或云:益元散只加车前末一钱，又或去前二件，只加阿胶末一钱。

又方　治热淋血淋。

麻根十个


上以水四碗，煎去三留一，空心服，甚效。

又方　治淋疾。

石燕子十个，捣如黍米大
 　新桑白皮三两，剉，同拌匀


上将二物作七贴，每用水一盏，煎七分，去柤，空心，午前至夜，各一服。

参茯琥珀汤　治淋，茎中痛不可忍，相引胁下痛。

人参五分
 　茯苓四分
 　琥珀三分
 　川楝子炒，一钱
 　生甘草一钱
 　玄胡索七分
 　泽泻　柴胡各三分
 　当归梢三分


上作一服，长流水煎，空心服。

灸法　治小便淋涩不通，用食盐不以多少，炒热，放温填脐中，却以艾灸七壮，即通。

八味丸见诸补损
 。

六味地黄丸　八物汤并见补损
 。

五苓散见中暑
 。

木香流气饮见气类
 。


赤白浊四十四

浊主湿热、有痰、有虚。

赤属血，白属气，痢带同治。寒则坚凝，热则流通。大率皆是湿痰流注，宜燥中官之湿，用二陈加苍术、白术，燥去其湿。赤者乃是湿伤血也，加白芍药，仍用珍珠粉丸，加臭椿根白皮、滑石、青黛作丸药。虚劳用补阴药，大概不宜热一作凉
 。药。肥白人必多痰，以二陈汤去其湿热。胃弱者，兼用人参，以柴胡、升麻升其胃中之气，丸药用黄柏炒褐色，干姜炒微黑，滑石、蛤粉、青黛糊丸服。胃中浊气下流为赤白浊，用二陈加柴胡、升麻、苍术、白术。丸药用樗皮末、蛤粉、炒干姜、炒黄柏，胃中浊气下流，渗入膀胱，青黛、蛤粉。肝脉弦者，用青黛以泻肝。又方，炒黄柏一两，生柏一两，滑石三两，神曲半两，为末，滴水丸。燥湿痰，南星、半夏、蛤粉、青黛为末，神曲糊丸，青黛为衣。有热者，青黛、滑石、黄柏之类，水丸。张子元气血两虚有痰，痛风时作，阴火间起，小便白浊，方在痛风类。

一人便浊经年，或时梦遗，形瘦，作心虚主治，用珍珠粉丸和定志丸服。

一妇人年近六十，形肥，奉养膏粱，饮食肥美，中焦不清，浊气流入膀胱，下注白浊，白浊即湿痰也。用二陈去痰，加升麻、柴胡升胃中清气，加苍术去湿，白术补胃，全在活法。服四贴后，浊减大半，却觉胸满，因柴胡、升麻升动胃气，痰阻满闷，又用本汤加炒曲、白术、香附。素无痰者，虽升动不满也。

入方

青黛　蛤粉　椿末　滑石　干姜炒
 　黄柏炒褐色


上为末，神曲糊丸，仍用前燥湿痰丸子，亦治带下病。

法云:黄柏治湿热，青黛解郁热，蛤粉咸寒入肾，滑石利窍，干姜味苦，敛肺气下降，使阴血生。干姜监制。

又方

黄柏炒黑，一两
 　生柏二两，一云生地黄
 　蛤粉三两
 　神曲半两


上为末，水丸服。

〔附录〕人之五脏六腑，俱各有精，然肾为藏精之府，而听命于心，贵乎水火升降，精气内持，若调摄失宜，思虑不节，嗜欲过度，水火不交，精元失守，由是而为赤白浊之患。赤浊是心虚有热，因思虑得之;白浊肾虚有寒，过于淫欲而得之，其状漩白如油，光彩不定，漩脚澄下，凝如膏糊。治法:赤者当清心调气，白者温补下元，又须清上，使水火既济，阴阳叶和，精气自固矣。

〔附方〕

定志丸方

远志去心
 　石菖蒲各二两
 　人参　白茯苓各三两


上为末，蜜丸梧子大，朱砂为衣，每服七丸，加至二十丸，空心，米汤送下。

半夏丸　治白浊神效。

半夏燥湿
 　猪苓分水
 　肝脉弦加青黛。

二陈汤治浊，能使大便润而小便长。浊气只是湿痰。有白浊人，服玄菟丹不愈，服附子八味丸即愈者，不可不知。有小便如常，停久才方漩浊。

清心莲子饮　心虚有热，小便赤浊，或有沙膜。方见
 淋类
 。

萆[image: ]
 分清饮　治真元不足，下焦虚寒，小便白浊，频数无度，漩白如油，光彩不定，漩脚澄下，凝如膏糊。

益智　川萆薢　石菖蒲　乌药等分


上剉，每服五钱，水煎入盐一捻，食前服。一方加茯苓、甘草。

茯菟丸　治思量太过，心肾虚损，真阳不固，便溺余沥，小便白浊，梦寐频泄。

菟丝子五两
 　白茯苓三两
 　石莲肉二两


上为末，酒糊丸如梧子大，每三十丸，空心盐汤下。

瑞莲丸　治思虑伤心，小便赤浊。

白茯苓　莲肉　龙骨　天门冬　麦门冬　远志去心
 　柏子仁另研
 　紫石英火煅七次，另研
 　当归酒浸
 　酸枣仁炒
 　龙齿各一两
 　乳香半两，研


上为末，蜜丸梧子大，朱砂为衣，服七十丸，空心，温酒、枣汤任下。

又方　治小便白浊出髓条。

酸枣仁炒
 　白术　人参　白茯苓　故纸炒
 　益智大茴香　左顾牡蛎煅
 。各等分


上为末，青盐酒为丸，梧子大，每三十丸，温酒下。

又方　心经伏暑，小便赤浊。

人参　白术　赤茯苓　香薷　泽泻　猪苓　莲肉去
 心
 　麦门冬去心
 。等分


上剉，水煎服。

珍珠粉丸　治白浊，梦泄遗精，及滑出而不收。

真蛤粉一斤
 　黄柏一斤，新瓦上炒赤


上为末，滴水丸，梧子大，每服一百丸，空心，温酒送下。法曰:阳盛阴虚，故精泄也，黄柏降心火，蛤粉咸而补肾阴。

玄菟丹

菟丝子酒浸，研焙，取末十两
 　五味子酒浸，研末七两
 　白茯苓　莲肉各三两


上为末，别研干山药末六两，将所浸酒余者，添酒煮糊搜和，捣数千杵，丸如梧子大，每服五十丸，米饮空心下。

附子八味丸见补损
 。


梦遗四十五　附精滑

专主乎热。

带下与脱精同治法，青黛、海石、黄柏。内伤气血，虚不能固守，常服八物汤加减，吞樗树根丸。思想成病，其病在心，安神丸带补药。热则流通，知母、黄柏、蛤粉、青黛为丸。精滑专主湿热，黄柏、知母降火，牡蛎粉、蛤粉燥湿。

戴云:因梦交而出精者，谓之梦遗，不因梦而自泄精者，谓之精滑，皆相火所动，久则有虚，而无寒也。

入方

良姜三钱
 　黄柏二钱
 　芍药二钱
 。并烧灰存性
 　樗根白皮一两半


上为末，糊丸，每服三十丸。

〔附录〕遗精得之有四:有用心过度，心不摄肾，以致失精者;有因思色欲不遂，精乃失位，输精而出者;有欲太过，滑泄不禁者;有年高气盛，久无色欲，精气满泄者。然其状不一，或小便后出多，不可禁者;或不小便而自出;或茎中出而痒痛，常如欲小便者。并宜先服辰砂妙香散，或感喜丸，或分清饮，别以绵裹龙骨同煎。又或分清饮半贴，加五倍子、牡蛎粉、白茯苓、五味子各半钱，煎服。

梦遗，俗谓之夜梦鬼交，宜温胆汤去竹茹，加人参、远志、莲肉、酸枣仁、炒茯神各半钱。

〔附方〕

妙香散见溺血类
 。

感喜丸

黄蜡四两
 　白茯苓去皮，四两，作块，用猪苓一分，同于磁器内，煮二十沸，取出，日干，不用猪苓


上以茯苓为末，溶蜡搜丸，如弹子大，每服一丸，空心细嚼津液咽下，小便清为度，忌米醋。

八物汤见补损
 。

分清饮见浊类
 。

樗树根丸即固肠丸
 。 见妇人
 。

安神丸见痫
 。

温胆汤

半夏　枳壳各一两
 　甘草四钱
 　茯苓三分
 　陈皮一两半


上[image: ]
 咀，每服四钱，水盏半，姜七片，枣一枚，竹茹一块，煎七分，去柤，食前热服。

消渴四十六

消渴，养肺、降火、生血为主。分上中下治。三消皆禁用半夏，血虚亦忌用。口干咽痛，肠燥大便难者，亦不宜用，汗多者，不可用。不已必用姜盐制。消渴若泄泻，先用白术、白芍药炒为末，调服后却服前药。即诸汁膏
 。内伤病退后，燥渴不解，此有余热在肺经，可用参、芩、甘草少许，生姜汁调冷服，或以茶匙挑姜汁与之，虚者可用人参汤。天花粉，消渴神药也。上消者，肺也，多饮水而少食，大小便如常;中消者，胃也，多饮水而小便赤黄;下消者，肾也，小便浊淋如膏之状，面黑而瘦。

入方

黄连末　天花粉末　人乳汁又云牛乳
 　藕汁　生[image: ]
 汁

上后二味汁为膏，入前三味搜和，佐以姜汁和蜜为膏，徐徐留舌上，以白汤少许送下。能食者，加软石膏、瓜蒌根。

〔附录〕水包天地，前辈尝有是说矣。然则中天地而为人，水亦可以包润五脏乎?曰:天一生水，肾实主之，膀胱为津液之府，所以宣行肾水，上润于肺，故识者肺为津液之脏，自上而下，三焦脏腑，皆囿乎天一真水之中。《素问》以水之本在肾，末在肺者此也，真水不竭，安有所谓竭哉?人惟淫欲恣情，酒面无节，酷嗜炙煿糟藏，咸酸酢醢，甘肥腥膻之属，复以丹砂玉石济其私，于是炎火上熏，腑脏生热，燥炽盛，津液干焦，渴饮水浆而不能自禁。其热气上腾，心虚受之，心火散熳，不能收敛，胸中烦躁，舌赤唇红，此渴引饮常多，小便数少，病属上焦，谓之消渴。热蓄于中，脾虚受之，伏阳蒸胃，消谷善饥，饮食倍常，不生肌肉，此渴亦不甚烦，但欲饮冷，小便数而甜，病属中焦，谓之消中。热伏于下，肾虚受之，腿膝枯细，骨节酸痛，精走髓空，引水自救，此渴水饮不多，随即溺下，小便多而浊，病属下焦，谓之消肾。又若强中消渴，其毙可立待也。治法总要，当以白术散养脾，自生津液，兼用好粳米煮粥，以膂肉碎细，煮服以养肾，则水有所司，又用净黄连湿剉，入雄猪肚中，密札，于斗米上蒸烂，添些蒸饮，臼中杵，粘丸如桐子，服一百丸，食后米饮下，可以清心止渴。东垣云:膈消者，以白虎加人参汤治之;中消者，以调胃承气汤、三黄丸治之;下消者，以六味地黄丸治之。

〔附方〕

茯菟丸　治三消渴通用，亦治白浊。

菟丝子酒浸，十两
 　北五味子七两
 　白茯苓五两
 　石莲肉三两


上为末，用山药六两为末，作糊和丸，梧子大，每服五十丸，米汤下。

麦门冬饮子　治膈消，胸满烦心，津液干少，短气而渴。

知母　甘草炙
 　瓜蒌　五味子　人参　葛根　生[image: ]
 茯神　麦门冬去心
 。各等分

 咀，水煎，入竹叶十四片。

加味钱氏白术散　治消渴不能食。

人参　白术　白茯苓　甘草炙
 　枳壳炒
 。各半钱
 　藿香一钱
 　干葛二钱
 　木香　五味　柴胡三分


上作一服，水煎服。

地黄饮子　治消渴咽干，面赤烦躁。

甘草炙
 　人参　生[image: ]
 　熟[image: ]
 　黄芪　天门冬　麦门冬去心
 　泽泻　石斛　枇杷叶炒


上每服五钱，水煎服。

加减八味丸　治肾虚消渴引饮。

本方内减附子，加五味子。《要略》治男子消渴，小便反多者，仍用本方。方见补损
 。

清心莲子饮　治渴而小便浊或涩。

黄芩　麦门冬　地骨皮　车前子　甘草各三钱
 　莲子　茯苓　黄芪　柴胡　人参各三钱半

 咀，水煎服。

川黄连丸　治渴。

川黄连五两
 　天花粉　麦门冬去心
 。各二钱半


上为末，生地黄汁并牛乳夹和，捣丸梧子大，服三十丸，粳米汤送下。

玉泉丸　治烦渴口干。

麦门冬去心
 　人参　茯苓　黄芪半生半蜜炙
 　乌梅焙
 　甘草各一两
 　瓜蒌根　干葛各一两半


上为末，蜜丸弹子大，每服一丸，温汤嚼下。

白虎加人参汤见中暑
 。

调胃承气汤见痢类
 。

三黄丸

黄连去须
 　黄芩　大黄煨
 。各等分


上为末，炼蜜丸梧子大，每服四十丸，熟水下。

六味地黄丸见补损
 。


发热四十七　附胸中烦热　虚烦不眠　虚热

阴虚发热证难治。

戴云:凡脉数而无力者，便是阴虚也。

四物汤加炒黄柏、黄芩、龟板。兼气虚加人参、黄芪、黄芩、白术。四物汤加炒柏，是降火补阴之妙剂，甚者必加龟板。吃酒人发热难治。不饮酒人，因酒发热者，亦难治。

一男子年二十三岁，因酒发热，用青黛、瓜蒌仁，入姜汁，每日数匙入口中，三日而愈。

阳虚发热，补中益气汤。手足心热，属热郁，用火郁汤。伤寒寒热，当用表散。发热柴胡，恶寒苍术，虚人用苍术恐燥。发热恶风，人壮气实者，宜先解表。发热恶寒，亦宜解表。

入方

苍术半两
 　片芩三钱
 　甘草一钱半


上为末，汤浸炊饼丸服。

治手心发热。

山栀　香附　或加苍术　白芷　半夏生用
 　川芎

上为末，神曲糊丸服。

治烦不得眠。

六一散加牛黄。

治大病后阴虚，气郁夜热。

酒芍药一两二钱半
 　香附一两
 　苍术半两
 　炒片芩三钱
 　甘草一钱半


上为末，炊饼丸服。

湿痰发热。

炒片芩　炒黄连半两
 　香附二两半
 　苍术二两


上为末，用瓜蒌穰丸。

湿痰夜发热。

以三补丸加白芍药为末。见补损
 。

退劳热食积痰。

上甲　下甲　侧柏　瓜蒌子　半夏　黄连　黄芩炒柏

上为末，炊饼为丸。

胸中烦热，须用栀子仁。有实热而烦躁者，亦用栀子仁;有虚热而烦躁者，宜参、芪、麦门冬、白茯苓、竹茹、白芍药。若脉实数，有实热者，神芎丸。

虚热用黄芪，止虚汗亦然。又云:肌热及去痰者，须用黄芩，肌热亦用黄芪。如肥白之人发热，宜人参、黄芪、当归、芍药、浮小麦炒，止虚汗同。补中益气汤治虚中有热，或肌表之热。

〔附方〕

火郁汤

升麻　葛根　柴胡　白芍各一两
 　防风　甘草各五钱

 咀，每五钱，入连须葱白三寸煎，稍热，不拘时。

补中益气汤见内伤
 。

神芎丸

大黄　黄芩　滑石　牵牛

上为末，滴水为丸。


恶寒四十八　附面热面寒

阳虚则恶寒，用参、芪之类，甚者加附子少许，以行参、芪之气。

一妇人恶寒，用苦参、赤小豆各一钱为末，水调服，探吐之后，用川芎、南星、苍术、酒炒黄芩，为末，曲糊丸，服五六十丸，白汤下。冬月芩减半，加姜汁调，曲煮糊丸。

虚劳，冬月恶寒之甚，气实者可利，亦宜解表，柴胡、干葛。恶寒久病，亦用解郁。

戴云:凡背恶寒甚者，脉浮大而无力者，是阳虚也。

面热火起，寒郁热;面寒退胃热。

〔附录〕《内经》云:面热者，手阳明病，阳经气盛有余，则身已前皆热。此经多血多气，本实则风热上行，诸阳皆会于头，故面热也。先以承气汤加黄连、犀角彻其本热，次以升麻加黄连汤主之。

〔附方〕

升麻加黄连汤

升麻　葛根各一钱
 　白芷七分
 　甘草炙
 　白芍五分
 　黄连酒炒
 　川芎三分
 　荆芥　薄荷一分
 　生犀三分


上作一服，水煎。升麻汤加黄连治面热，加附子治面寒。

升麻附子汤　治阳明经本虚，气不足，则身已前皆寒，故面寒。

升麻　葛根一钱
 　白芷　黄芪七分
 　甘草炙
 　草豆蔻人参二分
 　附子炮，七分
 　益智三分


上作一服，连须葱白同煎服。

承气汤见痢类
 。

自汗四十九

自汗属气虚、血虚、湿、阳虚、痰。

东垣有法有方，人参、黄芪，少佐桂枝。阳虚附子亦可少用，须小便煮。火气上蒸胃中之湿亦能汗，凉膈散主之。痰证亦有汗。自汗大忌生姜，以其开腠理故也。

〔附录〕或问湿之与汗，为阴乎，为阳乎?曰:西南坤土也，在人则为脾胃也。人之犹天地之雨也，阴滋其湿则为露，露为雨也，阴湿下行，地之气也，汗多则亡阳，阳去则阴胜也。甚则寒中湿胜，则音声如从瓮中出，言其壅也，不出也，以明其湿审矣。《内经》曰:气虚则外寒。虽见热中，蒸蒸为汗，终传大寒。知始为热中，表虚亡阳，不任外寒，终传寒中，多成痹寒矣。色以候天，脉以候地，形者乃候地之阴阳也，故以脉气候之，皆有形无形之可见者也。又云:心之所藏，在内者为血，发外者为汗，盖汗乃心之液，而自汗之证，未有不由心肾俱虚而得之者。故阴虚阳必凑，发热而自汗;阳虚阴必乘，发厥而自汗，故阴阳偏胜所致也。

〔附方〕

玉屏风散　治自汗。

防风　黄芪各一两
 　白术二两


上每服三钱，水一钟半，姜三片，煎服。

大补黄芪汤　治自汗，虚弱之人可服。

黄芪蜜炙
 　防风　川芎　山茱萸肉　当归　白术炒
 　肉桂　甘草炙
 　五味　人参各一两
 　白茯苓一两半
 　熟[image: ]
 二两
 　肉苁蓉三两


上每服五钱，姜三片，枣一枚，水煎服。

调卫汤　治湿胜自汗，补卫气虚弱，表虚不任风寒。

麻黄根　黄芪各一钱
 　羌活七分
 　生甘草　归梢　生黄芩　半夏各五分
 　麦门冬　生[image: ]
 各三分
 　猪苓二分
 　苏木　红花各二分
 　五味七个


上作一服，水煎热服。

温粉

牡蛎　麦皮　麻黄根　藁本　糯米　防风　白芷

上为末，周身扑之。

又方　何首乌末，津调封脐妙。

黄芪建中汤

黄芪　肉桂各三两
 　甘草二两
 　白芍药六两


每服五钱，姜三片，枣一个，入饧少许，水煎服。

凉膈散

连翘一两
 　山栀　大黄　黄芩　薄荷叶各半两
 　甘草一两半
 　朴硝一分


上以水煎服。


盗汗五十

盗汗属血虚、阴虚，小儿不须治。忌用生姜。

东垣有方，用当归六黄汤甚效，但药性寒，人虚者，只用黄芪六一汤。盗汗发热，因阴虚，用四物加黄柏，兼气虚，加人参、黄芪、白术。

戴云:盗汗者，谓睡而汗出也，不睡则不能汗出，方其睡熟也，溱溱然出焉，觉则止而不复出矣，非若自汗而自出也。杂病盗汗，责其阳虚，与伤寒盗汗非比之，亦是心虚所致，宜敛心气、益肾水，使阴阳调和，水火升降，其汗自止。

〔附方〕

当归六黄汤　治盗汗之神剂。

当归　生[image: ]
 　熟[image: ]
 　黄连　黄芩　黄柏　黄芪加倍


上用五钱，水煎服。或加甘草、麻黄根、炒栀子，去归。

黄芪六一汤

黄芪六两
 　甘草一两


上各用蜜炙十数次，出火毒，每服一两，水煎。

又方

白术四两，分作四分，一分用黄芪同炒，一分用石斛同炒，一分用牡蛎同炒，一分用麸皮同炒

上各微炒黄色，去余药，只用白术，研细，每服三钱，粟米汤调下，尽四两妙。

正气汤　治盗汗。

黄柏炒
 　知母炒
 。各一钱半
 　甘草炙，五分


上作一服，水煎，食前热服。

麦煎散　治荣卫不调，夜多盗汗，四肢烦疼，肌肉消瘦。

知母　石膏　甘草炙
 　滑石　地骨皮　赤芍　葶苈杏仁炒，去皮尖
 　人参　白茯苓　麻黄根

上为末，每服一钱，煎浮麦汤调下。

又方　治别处无汗，独心孔一片有汗，思虑多则汗亦多，病在用心，宜养心血。以艾煎汤调茯苓末一钱服之，名曰心汗。又青桑第二叶，焙干为末，空心，米饮调服，最止盗汗。

补损五十一

大补丸　去肾经火，燥下焦湿，治筋骨软。气虚以补气药下，血虚以补血药下，并不单用。

川黄柏炒褐色


上以水丸服。

龙虎丸　补下焦。

白芍　陈皮各二两
 　锁阳　当归各一两半
 　虎骨酒浸，酥炙
 。各一两
 　知母酒炒
 　熟[image: ]
 各三两
 　黄柏半斤，盐炒
 　龟板四两，酒浸，酥炙


上为末，酒煮羊肉捣汁丸服。冬月加干姜半两。

补肾丸　治痿厥之重者，汤使与大补丸同。此冬令之正药，春夏去干姜。

干姜二钱
 　黄柏炒
 　龟板一两半，酒炙
 　牛膝一两
 　陈皮半两


上为末，姜汁和丸，或酒糊丸，每服七十丸，白汤下。

补天丸　治气血俱虚甚者，以此补之，多与补肾丸并行。若治虚劳发热者，又当以骨蒸药佐之。

紫河车洗净，用布缴干，同前补肾丸捣细，焙，碾末，酒米糊丸。夏加五味子半两。

虎潜丸　治痿，与补肾丸同。

黄柏半斤，酒炒
 　龟板四两，酒炙
 　知母二两，酒炒
 　熟[image: ]
 　陈皮　白芍各二两
 　锁阳一两半
 　虎骨一两，炙
 　干姜半两


上为末，酒糊丸或粥丸。一方加金箔一片，一方用生地黄，懒言语者加山药。加炒黄柏、酒知母、炙龟板各等分，干姜三分之一，酒糊丸，名补血丸。一方无干姜，冬月方加有当归一两半，熟[image: ]
 比前多一两，余同。

补虚丸

人参　白术　山药　枸杞　锁阳

上为末，面糊丸服。

汤药　补心肝脾肾。

莲肉去心
 　枸杞　山药炒
 　锁阳各等分


上为细末，沸汤调服，若加酥油些少尤妙。

补阴丸

侧柏　黄柏　乌药叶各二两
 　龟板酒炙，五两
 　苦参三
 两
 　黄连半两
 　冬加干姜，夏加缩砂

上为末，地黄膏丸，梧子大。

又方

黄柏半斤，盐酒炒
 　知母酒浸，炒
 　熟[image: ]
 各三两
 　龟板四两，酒浸，炙
 　白芍炒
 　陈皮　牛膝各二两
 　锁阳　当归各一两半
 　虎骨一两，酒浸，酥炙


上为末，酒煮羊肉和丸，每服五十丸，盐汤下，冬加干姜半两。

又方

下甲二两
 　黄柏炒
 　牛膝　人参各半两
 　香附　白芍各一两
 　甘草二钱
 　砂仁三钱，春不用


上为末，酒糊丸。

又方

下甲二两
 　黄柏一两


上细切地黄，酒蒸熟，擂细丸。

又方

龟板二两，酒炙
 　黄柏七钱半
 　知母半两
 　人参三钱
 　牛膝一两


上为末，酒糊丸。

又方

龟板一两，酒煮
 　黄柏半两
 　知母三钱
 　五味三钱


上为末，酒糊丸。

又方　治抑结不散。

下甲五两
 　侧柏一两半
 　香附三两


上为末，姜汁浸地黄膏为丸，空心服。

三补丸　治上焦积热，泄五脏火。

黄芩　黄柏　黄连各等分


上为末，蒸饼丸。

又方　治酒色过伤少阴。

黄柏炒，一两半
 　黄连炒，一两
 　条芩炒，半两
 　龟板酒炒
 黑色，五两
 　冬加干姜炒黑色三钱　夏加砂仁三钱，五味五钱

上用蒸饼丸，每三十丸，食前白汤下。

又方　治阴虚。

人参一钱
 　白术三钱
 　麦门冬半两
 　陈皮二钱


上作一服，水煎，吞补阴丸。

又方　治体弱，肌肥壮，血虚脉大。

龟板三两
 　侧柏七钱半，酒浸
 　生[image: ]
 一两
 　白芍一两，炒
 　乌药叶酒蒸，七钱半


上除生[image: ]
 细切熬膏，余皆作末，同捣为丸，以白术四钱，香附一钱半，煎汤下。

又方　益少阴经血，解五脏结气。

山栀子炒令十分有二分焦黑


上为末，以姜汁入汤煎饮之，此方甚验于他方也。

五补丸

枸杞　锁阳各半两
 　续断　蛇床微炒
 。各一两
 　两头尖二钱半


上为末，糊丸，每服三十丸，淡盐汤下。

锁阳丸

龟板炙
 　知母酒炒
 　黄柏酒炒
 。各一两
 　虎骨炙
 　牛膝酒浸
 　杜仲姜炒
 　锁阳酒浸
 。五钱
 　破故纸　续断酒浸
 。各二钱半
 　当归　地黄各三钱


上为末，酒糊丸梧子大，服五十丸。

诸补命门药，须入血药则能补精，阳生阴长故也，阳药若多则散火。

补心丸

朱砂二钱五分
 　瓜蒌五钱
 　黄连三钱
 　归身尾三钱五分


上为末，猪心血为丸。

又方　宁心益智。

人参　茯苓　茯神　牡蛎　酸枣仁　远志　益智各
 半两
 　辰砂二钱半


上为末，枣肉丸。

大补丸　降阴火，补肾水。

黄柏炒褐色
 　知母酒浸，炒
 。各四两
 　熟[image: ]
 酒蒸
 　龟板酥炙
 。各六两


上为末，猪脊髓蜜丸，服七十丸，空心，盐白汤下。

济阴丸

黄柏二两七钱，盐
 、酒拌炒
 　龟板炙，一两三钱半
 　陈皮七钱
 　当归一两，酒浸
 　知母一两，酒炒
 　虎骨七钱，酥炙
 　锁阳一两
 　牛膝一两三钱半
 　山药　白芍　砂仁　杜仲炒
 　黄芪各七钱
 。盐水拌炒
 　熟[image: ]
 七钱
 　枸杞五钱
 　故纸三钱半，炒
 　菟丝子酒浸，一两三钱半


上为末，以[image: ]
 膏如丸，每服七十丸。

〔附方〕

充按:丹溪书并无补损专条，诸补阴药兼见于各症之下，杨氏类集于此，又取燥热兴阳诸方混于其间，殊不知丹溪之补乃滋阴益血之药，与燥烈壮阳之剂其意天壤悬隔，欲并去之而用者既久，今明白疏出，俾观者知其旨而自采择焉。

大全大补汤　治男子、妇人诸虚不足，五劳七伤。

人参　肉桂　川芎　地黄　茯苓　白术　甘草　黄芪　当归　白芍等分


上[image: ]
 ，水煎，姜三片，枣一个。

茯神汤　治脉虚极，或咳则心痛，喉中介介或肿。

茯神　人参　远志　通草　麦门　黄芪　桔梗　甘草等分


上[image: ]
 ，水煎，入姜三片。

金匮肾气丸　即六味地黄丸。治形体瘦弱，无力多困，肾气久虚，久新憔悴，寝汗发热，五脏齐损，瘦弱下血。

干山药　山茱萸肉各四两
 　泽泻　牡丹皮　白茯苓各三两
 　熟[image: ]
 八两


上为末，蜜丸梧子大，服五六十丸，空心温水下。

三才封髓丹　降心火，益肾水。

天门冬　熟[image: ]
 　人参各五钱
 　黄柏炒，三两
 　砂仁一两半
 　甘草七钱半，一方无


上为末，水糊丸梧子大，服五十丸，用苁蓉半两，切作片子，酒一盏，浸一宿，次日煎三四沸，去滓，空心送丸子。

八物汤　治心肺俱损，皮聚毛落，血脉虚损，妇人月水愆期，宜益气和血。

四君子合四物汤

上以水煎，温服。

八味丸　治肾气虚乏，下元冷惫，脐腹疼痛，夜多旋溺，脚膝缓弱，肢体倦怠，面皮痿黄或黧黑，及虚劳不足，渴欲饮水，肿重疼痛，少腹急痛，小便不利。

熟[image: ]
 八两
 　泽泻　牡丹皮　白茯苓各三两
 　山茱萸肉山药各四两
 　附子炮，一两
 　桂心一两


上为末，蜜丸梧子大，每五十丸，温酒送下，或盐汤下，妇人淡醋汤下。

无比山药丸　治诸虚百损，五劳七伤，肌体消瘦，肤燥脉弱。

赤石脂　茯苓各一两
 　山药三两
 　苁蓉四两，酒浸
 　巴戟去心
 　牛膝酒浸
 　泽泻一两
 　山茱萸肉一两
 　五味二两
 　杜仲炒，去丝
 　菟丝子　熟[image: ]
 各三两


上为末，炼蜜丸，梧子大，每服五十丸，空心温酒下。

还少丹　大补真气虚损，肌体瘦弱。

肉苁蓉　远志去心
 　茴香　巴戟　山药　枸杞　熟[image: ]
 　石菖蒲　山茱萸肉　牛膝　杜仲炒
 　楮实　五味白茯苓各等分


上为末，炼蜜同枣肉为丸，梧子大，每服三五十丸，温酒或盐汤送下，日三服。此药平补，力衰体倦，小便浑浊最宜服之。有热加山栀子一两，心气不宁加麦门冬一两，少精神倍加五味一两，阳弱加续断一两。

补益肾肝丸　治目中焰火，视物昏花，耳聋耳鸣，困倦乏力，寝汗憎风，行步不正，两足欹侧，卧而多惊，脚膝无力，腰下消瘦。

柴胡　羌活　生[image: ]
 　苦参　防己炒
 。各半两
 　附子炮
 　肉桂各一钱
 　归身三钱


上为末，熟水丸如鸡头子大，服四十丸，温水下。

巴戟丸　治肾肝俱虚，收敛精气，补戢真阳，充肌肤，进食止汗。

五味　巴戟去心
 　苁蓉　人参　菟丝　熟[image: ]
 　覆盆子　白术　益智炒
 　骨碎补去毛
 　茴香各一两
 　白龙骨二
 钱半
 　牡蛎煅，二钱


上为末，蜜丸梧子大，服五十丸，空心盐汤下。

八味定志丸　补益心神，安定魂魄，治痰，去胸中邪热，理肺肾。

人参一两半
 　菖蒲　远志去心
 　茯神去心
 　茯苓各一两
 　白术　麦门冬各半两
 　牛黄二钱，另研
 　朱砂一钱


上为末，蜜丸梧子大，米饮下三十丸，无时。若髓竭不足，加生[image: ]
 、当归;若肺气不足，加天门冬、麦门冬、五味;若心气不足，加上党人参、茯神、菖蒲;若脾气不足，加白术、白芍、益智;若肝气不足，加天麻、川芎;若肾气不足，加熟[image: ]
 、远志、牡丹;若胆气不足，加细辛、酸枣仁、地榆;若神昏不足，加朱砂、预知子、茯神。

海藏大五补丸　补诸虚不足。

天门冬　麦门冬　茯神　菖蒲　人参　益智　枸杞地骨　远志　熟[image: ]


上为末，蜜丸梧子大，空心，酒下三十丸，服数服，以七宣丸泄之。

补肾丸　有效不燥。

熟[image: ]
 八两
 　菟丝酒浸，八两
 　归身三两半
 　苁蓉酒浸，五两
 　黄柏酒炒，一两
 　知母酒浸，一两
 　故纸酒炒，五钱
 　山茱肉三两半


上为末，酒糊丸梧子大，服五十丸。

小菟丝子丸　治肾气虚损，目眩耳鸣，四肢倦怠，夜梦遗精。又云:心腹胀满，脚膝痿缓，小便滑数，股内湿痒，水道涩痛，小便出血，时有遗沥，并宜服。

石莲肉二两
 　菟丝子酒浸，五两
 　白茯苓一两
 　山药二
 两七钱半，打糊


上为末，山药打糊，丸如梧子大，服五十丸，空心盐汤下，脚无力木瓜汤下。

十四味建中汤　治荣卫失调，血气不足，积劳虚损，形体羸瘦，短气嗜卧，欲成劳瘵。

当归　白芍　白术　麦门冬　甘草炙
 　肉苁蓉　人参　川芎　肉桂　附子炮
 　黄芪　半夏　熟[image: ]
 　茯苓各
 等分


上，以水煎，姜三片，枣一个，空心服。

人参养荣汤　治积劳虚损，四肢倦怠，肌肉消瘦，面少颜色，汲汲短气，饮食无味。

白芍三两
 　当归　陈皮　黄芪　桂心　人参　白术甘草炙
 。各一两
 　熟[image: ]
 　五味　茯苓各七钱半
 　远志半两


上以水煎，生姜三片，枣一个。遗精加龙骨，咳嗽加阿胶。

价宝丹　治五劳七伤，四肢无力，腿脚沉困，下元虚惫，失精阳痿。

川楝子二两
 　牛膝酒浸，一两
 　槟榔一两
 　蛇床一两
 川山甲一大片，炙
 　莲心子　苁蓉酒浸
 　茯神　巴戟去心
 　五味各一两
 　乳香三钱，另研
 　菟丝子一两
 　沉香　白檀各五钱
 　鹿茸酥炙
 　大茴香各一两
 　仙灵脾三钱
 　故纸炒，五钱
 　凤眼草三钱
 　胡芦巴炒，五钱
 　人参　泽泻　白芍　山药　熟[image: ]
 　麦门冬各一两


上为末，蜜丸梧子大，空心服七十丸，白汤下。

延寿丹

天门冬去心
 　远志去心
 　山药　巴戟各二两
 　赤石脂车前子　菖蒲　柏子仁　泽泻　川椒去目，炒
 　熟[image: ]
 　生[image: ]
 　枸杞　茯苓　覆盆子一两
 　牛膝酒浸
 　杜仲炒
 　菟丝子酒浸
 　苁蓉四两
 　当归酒洗
 　地骨　人参　五味各一两


上为末，蜜丸梧子大，服七十丸。

添精补髓丹

赤石脂二钱
 　茯苓一两
 　山药二两
 　苁蓉四两
 　巴戟一两，去心
 　杜仲三两
 　牛膝一两，酒浸
 　五味一两
 　泽泻一两
 　菟丝三两
 　熟[image: ]
 　山茱肉各一两
 　晚蚕蛾二两，如无以鹿茸代
 　山甲七钱，酒炙
 　地龙一两，去土
 　柏子仁一两
 　枸杞　故纸各二两
 　川椒一两，去目
 　厚朴一两
 　人参二两
 　白术二两
 　仙灵脾一两半，羊脂炒


上为末，蜜丸。如腰痛加小茴香。

滋血百补丸

[image: ]
 半斤，酒蒸
 　菟丝半斤，酒浸
 　当归酒浸
 　杜仲酒炒
 。各四两
 　知母酒炒
 　黄柏酒炒
 。各二两
 　沉香一两


上为末，酒糊丸。

固精丸　治心神不安，肾虚自泄精。

知母炒
 　牡蛎三钱，煅
 　龙骨三钱
 　黄柏酒炒
 。各一两
 　芡实　莲蕊　茯苓　远志去心
 。各三钱
 　一方加山茱萸肉三钱

上为末，煮山药糊丸，梧子大，朱砂为衣，服五十丸。

巨胜子丸

熟[image: ]
 四两
 　生[image: ]
 　首乌　牛膝酒浸
 　天门去心
 　枸杞苁蓉　菟丝　巨胜子　茯苓　柏子仁　天雄炮
 　酸枣仁破故纸炒
 　巴戟去心
 　五味　覆盆子　山药　楮实　续断各一两
 　韭子　鸡头实　川椒　莲蕊　胡芦巴各五钱
 木香二钱半


上为末，蜜丸服。

如意丸

生[image: ]
 　熟[image: ]
 各二两
 　天门冬去心
 　麦门冬去心
 　川椒去目，炒
 　胡芦巴酒炒
 　补骨脂炒
 　苁蓉酒浸
 　杜仲炒，去丝
 　白茯苓　小茴香炒
 　菟丝子酒浸
 　川楝肉　地龙酒浸，去土
 　石菖蒲　枸杞　远志去心
 。以上各一两
 　青盐半两，炒
 　山栀去皮，二钱，炒
 　川山甲十四片，炙
 　甘菊花三钱半


上为末，用晋枣煮，去皮核，肉二两，核桃肉煮，去皮二两，各研如泥，余再炼蜜和丸，梧子大，每服七八十丸，白汤、温酒任下。

沉香百补丸

熟[image: ]
 六两
 　菟丝子四两
 　杜仲炒，三两
 　知母炒，二两
 　黄柏二两，酒炒
 　人参二两
 　山药　当归　苁蓉各三两
 　沉香一两


上为末，酒糊丸。

滋肾百补丸

当归四两，酒浸
 　知母二两，酒浸
 　沉香五钱
 　黄柏酒炒褐色
 　山药　菊花　楮实各二两
 　青盐一两，炒
 　菟丝四两，酒浸
 　杜仲二两，炒
 　熟[image: ]
 八两


上为末，酒糊丸，或炼蜜丸服。

明目益肾丸

枸杞一两
 　当归酒浸
 　生[image: ]
 酒浸，一两
 　五味五钱
 　知母七钱，酒炒
 　黄柏七钱，酒炒
 　山药半两
 　茯神一两
 　巴戟去心，五钱
 　菟丝子一两，酒浸
 　人参五钱
 　甘菊五钱
 　天门冬五钱


上为末，蜜丸梧子大，空心，盐汤下五十丸。

固真丸　治肾经虚损，真元不足。

鹿角霜一斤
 　白茯苓五两
 　鹿角胶二两


上为末，将胶水搜丸，梧子大，空心，米汤或酒服一百丸。

地芝丸　和颜色，利血气，调百节，黑发坚齿，逐风散气。

生[image: ]
 八两
 　天门冬八两
 　菊花四两
 　枳壳麸炒，四两


上为末，酒蜜面糊丸，梧子大，空心服三十丸，酒下。

黄连茯苓丸　壮水原，降火。

黄连五两
 　白茯苓五两
 　故纸炒，五钱
 　菖蒲五钱


上为末，酒糊丸梧子大，服六十丸，空心，温酒下。

延生护宝丹　补元气，壮筋骨，固精健阳。

菟丝子酒浸，二两
 　肉苁蓉酒浸，二两
 。二味浸药多著要熬膏子
 　韭子四两，用枣二两煮熟，去枣，将韭子再用酒浸一宿，焙干，用二两
 　蛇床子二两，用枣三两同煮熟，去枣，用一两
 　木香五钱
 　晚蚕蛾全者二两，酥微炒
 　白龙骨一两，用茅香一两同煮一日，去茅香，用绵裹悬入井中浸一宿，取出用
 　鹿茸一两，酥炙黄
 　莲实一两，炒
 　桑螵蛸一两，炒
 　干莲蕊二两
 　胡芦巴二两
 　丁香五钱
 　乳香五钱
 　麝香一钱，另研


上一十五味，除乳、麝、菟丝子末外，十二味同为末，将前菟丝子末三两，用浸药酒二升，文武火熬至一半，入荞面两匙，用酒调匀，下膏子搅匀，次下乳香、麝香，不住手搅，轻沸熬如稠糊，放冷。此膏子都要用尽，恐硬，再入酒少许，成剂捣千余下，丸如桐子，服五十丸，空心，温酒下。

柏子仁丸　补益元气，充实肌肤。

山茱肉四两
 　柏子仁半两，微炒
 　远志半两，去心
 　覆盆子一两
 　山药一两，取末


上为末，将山药、白面同酒煮和，丸梧子大，服三十丸，温酒下。

八物肾气丸　平补肾气，坚齿驻颜。

熟[image: ]
 半斤
 　山药　山茱萸肉各四两
 　桂二两
 　泽泻三两
 　牡丹皮　白茯苓各三两
 　五味二两


上为末，蜜丸服。

延龄丹　脾肾不足，真气伤惫，肢节困倦，举动乏力，怠惰嗜卧，面无润泽，不思饮食，气不宣通，少腹内急，脐下冷痛，及奔豚小肠气攻冲脐腹，其功不可具述。

牛膝酒浸
 　苁蓉酒浸
 　金铃子去皮及子，麸炒
 　补骨脂炒
 　川茴香以上各七钱半
 　鹿茸去毛，酥炙
 　益智仁　檀香　晚蚕蛾炒
 　没药研
 　丁香　青盐　川山甲各五钱
 。酥炙
 　沉香　香附炒
 　姜黄　山药　木香　巴戟去心
 　甘草炙
 。各一两
 　乳香研
 　白术　青皮各三钱
 　苍术三两，酒浸，炒，用青
 盐炒，去青盐不用


上为末，酒糊丸梧子大，空心服四十丸，温酒下，茴香汤亦可。

肉苁蓉丸　壮元气，养精神。

山茱萸一两
 　苁蓉二两，酒浸
 　楮实　枸杞　地肤子狗脊去毛
 　五味　覆盆子　菟丝子　山药　故纸炒
 　远志去心
 　石菖蒲　萆薢　杜仲去皮，炒
 　熟[image: ]
 　石斛去根
 白茯苓　牛膝酒浸
 　泽泻　柏子仁各一两
 。炒


上为末，酒糊丸，梧子大，服六七十丸，空心，温酒下。

益寿地仙丹　补五脏，填骨髓，续绝伤，黑髭发，清头目，聪耳听。

甘菊三两
 　枸杞二两
 　巴戟三两，去心
 　肉苁蓉四两，
 酒浸


上为末，蜜丸梧子大，服三十丸，空心盐汤下，温酒亦得。

秘真丸　治肾水真阴本虚，心火狂阳过甚，心有所欲，速于感动，应之于肾，疾于施泄，此药秘固真元，降心火，益肾水。

莲蕊一两
 　白茯苓　砂仁半两
 　益智一两
 　黄柏二两，酒炒
 　甘草炙，二两
 　半夏泡，一两
 　猪苓二钱半


上为末，水浸蒸饼丸，梧子大，服五十丸，空心酒下。


六郁五十二

气血冲和，万病不生，一有怫郁，诸病生焉。故人身诸病，多生于郁。

苍术、抚芎，总解诸郁，随证加入诸药。凡郁皆在中焦，以苍术、抚芎开提其气以升之，假如食在气上，提其气则食自降矣，余皆仿此。

戴云:郁者，结聚而不得发越也。当升者不得升，当降者不得降，当变化者不得变化也，此为传化失常，六郁之病见矣。气郁者，胸胁痛，脉沉涩;湿郁者，周身走痛，或关节痛，遇阴寒则发，脉沉细;痰郁者，动则喘，寸口脉沉滑;热郁者，瞀闷，小便赤，脉沉数;血郁者，四肢无力，能食便红，脉沉;食郁者，嗳酸，腹饱不能食，人迎脉平和，气口脉紧盛者是也。

入方

气郁　香附童便浸
 　苍术米泔浸
 　抚芎

湿郁　白芷　苍术　川芎　茯苓

痰郁　海石　香附　南星姜制
 　瓜蒌一本无南星
 、瓜蒌，
 有苍术
 、川芎
 、栀子


热郁　山栀炒
 　青黛　香附　苍术　抚芎

血郁　桃仁去皮
 　红花　青黛　川芎抚芎亦可
 　香附

食郁　苍术　香附　山楂　神曲炒
 　针砂醋炒七次，
 研极细


春加芎，夏加苦参　秋冬加吴茱萸。

越鞠丸　解诸郁。又名芎术丸。

苍术　香附　抚芎　神曲　栀子各等分


上为末，水丸如绿豆大。


内伤五十三

东垣内外伤辨甚详，世之病此者为多，但有挟痰者，有挟外邪者，有热郁于内而发者，皆以补元气为主，看所挟而兼用药。如挟痰者，则以补中益气汤加半夏、竹沥，仍少入姜汁传送。凡内伤发斑，因胃气虚甚，是火游行于外，亦痰热所致。火则补而降之，痰热则微汗以散之，切不可下，恐生危证。内伤病退后，燥渴不解者，有余热在肺家，可用参、苓、甘草少许，姜汁冷服，或茶匙挑姜汁与之，虚者可用人参。

〔附录〕内伤者，其源皆由喜怒过度，饮食失节，寒温不适，劳役所伤而然。元气者，乃生发诸阳上升之气，饮食入胃，有伤则中气不足，中气不足，则六腑阳皆绝于外，是六腑之元气病也，气伤脏乃病，脏病形乃应，是五脏六腑真气皆不足也。惟阴火独旺，上乘阳分，故荣卫失守，诸病生焉。始受饮食劳倦所伤之病，必气高而喘，身热而烦，及短气上逆，鼻息不调，怠惰嗜卧，四肢困倦不收，无气以动，亦无气以言，皆为热伤元气，以甘温之剂以补元气，即是泻火之药。凡所受病，扪摸之肌肤间必大热，必燥热闷乱，心烦不安，或渴，久病必不渴，或表虚恶风寒，慎不可以寒凉药与之。经言:劳者温之，损者温之。惟以补中益气汤温药，以补元气而泻火邪。《内经》云:温能除大热。正谓此也。

〔附方〕

补中益气汤

黄芪劳役病甚可用一钱半，嗽者减去一钱
 　人参一钱，有嗽去之
 　甘草炙，一钱
 。以上三味，除躁热
 、肌热之圣药
 　当归身酒洗，焙干，半钱，以和血脉
 　柴胡半钱，引清气行少阳之气上升
 　陈皮半钱，以导滞气，又能同诸甘药益元气，独用泻脾
 　白术半钱
 　升麻三分，引胃气上腾而复其本位
 　葛根半钱，如渴用之，不渴不用


一方有白芍半钱，秋冬不用，红花三分，少加黄柏三分，以救肾水、泻伏火。

上作一服，水煎，午前稍热服。若病日久者，以权立加减法。若头痛，加蔓荆子三分，痛甚，加川芎五分，顶疼脑痛者，加藁本五分、细辛三分，诸头痛，并用此药四味。头痛有痰，沉重懒倦者，乃太阴、厥阴头疼，加半夏半钱或一钱，生姜三片。若耳鸣目黄，颊颔肿，颈肩臑肘臂外后廉痛，面赤，脉洪大者，加羌活一钱，防风七分，甘草三分，藁本五分，通其经血;加黄芩、黄连各三分，消其肿。嗌痛颔肿，脉洪大，面赤，加黄芩三分，桔梗七分，甘草三分。口干嗌干，或渴者，加葛根五分，升胃气上行以润之。心下痞，瞀闷者，加芍药、黄连各一钱。如痞腹胀，加枳实三分，厚朴七分，木香、砂仁各三分，如天寒加干姜。腹中痛，加白芍药炒半钱，炙甘草三分。如恶寒觉冷痛，加中桂即桂心
 半钱。夏月腹中痛，不恶寒不恶热者，加黄芩五分，芍药一钱，甘草五分，以治时热。脐下痛者，加真熟地黄半钱。如胸中滞气，加莲花青皮一分或二分，壅滞可用，气促少气者去之。如身体重疼，乃风湿相搏，加羌活半钱，防风半钱，升麻一钱，柴胡半钱，藁本根半钱，苍术一钱。如病去，勿再服。若大便秘涩，加当归梢一钱。若久病痰嗽者，去人参，冬月加不去节麻黄，秋凉亦加不去根节麻黄，春月天温只加佛耳草三分，款花一分，勿加麻黄。若初病之人，虽痰嗽不去，人参必不增添。若久病肺中伏火者，去人参，以防痰嗽增益耳。长夏湿土，客邪大旺，加苍术、白术、泽泻，上下分消其湿热之气。湿热大胜，主食不消，故食减，不知谷味，则加曲以消之，加五味子、麦门冬，助人参泻火，益肺气，助秋损也，在三伏中为圣药。胁下急或痛，俱加柴胡、甘草、人参。多唾或唾白沫，胃口上停寒也，加益智仁。若胃脘当心痛，加草豆仁三分。疲甚之人，参、芪、术有用至一两二两者。

枳术丸　治痞，消食强胃。又云:食过伤损元气，以此主之。

枳实炒，一两
 　白术二两


上用荷叶裹烧，饭丸。白术者，本意不取其食速化，但久令人胃气强实，不复伤也。


积聚痞块五十四

痞块在中为痰饮，在右为食一云痰
 。积，在左为血块。气不能作块成聚，块乃有形之物也，痰与食积、死血而成也，用醋煮海石、醋煮三棱、蓬术、桃仁、红花、五灵脂、香附之类为丸，石碱白术汤吞下。瓦垄子能消血块，次消痰。石碱一物，有痰积，有块可用，洗涤垢腻，又能消食积。治块当降火消食积，食积即痰也。行死血块，块去须大补。凡积病不可用下药，徒损真气，病亦不去，当用消积药，使之融化，则根除矣。凡妇人有块，多是血块。

戴云:积聚癥瘕，有积聚成块，不能移动者是癥;或有或无，或上或下，或左或右者是瘕。

积聚癥瘕，朱先生医台州潭浦陈家，用蜀葵根煎汤去柤，再入人参、白术、青皮、陈皮、甘草梢、牛膝，煎成汤，入细研桃仁、玄明粉各少许，热饮之，二服当见块下。如病重者，须补接之，后加减再行。

入方

消块方　即《千金方》硝石大黄丸，止可磨块，不令人困，须量度虚实。

硝石六两
 　人参三两
 　甘草三两
 　大黄八两


上为末，以三年苦酒三升又云三斗
 。置瓷器中，以竹片作准，每入一升作一刻，柱竖器中，先纳大黄，不住手搅，使微沸，尽一刻，乃下余药，又尽一刻，微火熬使可丸，则取丸如鸡子中黄大，每一丸，米饮下。如不能大丸，作小丸，如桐子大，每三十丸。服后当下如鸡肝、如米泔、赤黑等色，下后避风冷，啖软粥将息之。

三圣膏

未化石灰半斤，为末，瓦器中炒令淡红色，提出火，候热稍减，次下大黄末一两，就炉外炒，候热减，下桂心末半两，略炒，入米醋熬，搅成黑膏，厚纸摊贴患处。

痞块在皮里膜外，须用补气药香附开之，兼二陈汤加补气药，先须断厚味。

又方琥珀膏

大黄　朴硝各一两


上为末，大蒜捣膏和贴。

又方　治茶癖。

石膏　黄芩　升麻

上为末，沙糖水调服。

又方　一人爱吃茶。

白术　软石膏　片芩　白芍　牛胆星　薄荷圆叶
 大者


上为末，沙糖调作膏，食后津液化下。

又方　治胁下有块。

龙荟丸二钱半
 　姜黄五钱
 　桃仁五钱


上为末，蜜丸服。

又方　龙荟丸和鹁鸽粪，能大消食积，或入保和丸治块，看在何部分。

治血块丸　瓦垄子能消血块。

海粉醋煮
 　三棱　莪术醋煮
 　红花　五灵脂　香附石碱

上为丸，白术汤吞下。

又方　治妇人血块如盘，有孕难服峻利。

香附醋煮，四两
 　桃仁去皮
 　白术各一两
 　海粉醋煮，二两


上为末，神曲糊丸。

又方　治妇人食块，死血痰积成块，在两胁动作，腹鸣嘈杂，眩晕身热，时作时止，男子亦可服。

黄连一两半，一半用吴茱萸炒去茱萸，一半用益智炒去益智
 　山栀炒
 　川芎　三棱　莪术醋煮
 　神曲　桃仁去皮尖
 。各半两
 　香附童便浸，一两
 　萝卜子炒，一两半
 　山楂一两


上为末，蒸饼丸服。

又方　有青皮半两，白芥子一两半炒。

保和丸　治一切食积。

山楂六两
 　神曲二两
 　半夏　茯苓各三两
 　陈皮　连翘　萝卜子各一两


上为末，炊饼丸如梧子大，每服七八十丸，食远白汤下。

又方

山楂四两
 　白术四两
 　神曲二两


上为末，蒸饼丸如梧子大，服七十丸，白汤下。

又方

山楂三两
 　白术二两
 　陈皮　茯苓　半夏各一两
 　连翘　黄芩　神曲　萝卜子各半两


上为末，蒸饼丸梧子大，每服五十丸，食后姜汤下。

阿魏丸　治肉积。诸阿魏丸，脾虚者须以补脾药佐之，切不可独用，虚虚之祸，疾如反掌。

连翘一两
 　山楂二两
 　黄连一两三钱
 　阿魏二两，醋煮
 作糊


上为末，醋煮阿魏作糊丸，服三十丸，白汤下。

小阿魏丸

山楂三两
 　石碱三钱
 　半夏一两，皂角水浸透，晒干


上为末，粥糊丸，每服三十丸，白汤下。

又方　治饱食停滞，胃壮者宜此，脾虚勿服。

山楂　萝卜子　神曲　麦芽　陈皮　青皮　香附各
 二两
 　阿魏一两，醋浸软，另研


上为末，炊饼丸。

又阿魏丸　去诸积聚。

山楂　南星皂角水浸
 　半夏皂角水浸
 　麦芽炒
 　神曲炒
 　黄连各一两
 　连翘　阿魏醋浸
 　瓜蒌　贝母各半两
 　风化硝　石碱　萝卜子蒸
 　胡黄连二钱半，如无以宣连代


上为末，姜汁浸，蒸饼丸。一方加香附、蛤粉治嗽。

佐脾丸

山楂三两
 　半夏　茯苓各一两
 　连翘　陈皮　萝卜子各半两


上为末，粥丸服。

小温中丸

青皮一两
 　香附四两，便浸
 　苍术二两
 　半夏二两
 　白术半两
 　陈皮一两
 　苦参半两
 　黄连一两，姜汁炒
 　针砂二两，
 醋炒


上为末，曲糊为丸。

又方

针砂醋煮三次
 　香附童便浸，四两
 　山楂二两
 　神曲炒，二两
 　黄连姜汁炒，一两半
 　山栀炒
 　厚朴姜汁炒
 　苍术一两
 　半夏一两
 　台芎半两
 　一方加人参、炒白术一两半，有苦参用白术，用苦参不用黄连

枳实丸

白术二两
 　枳实　半夏　神曲　麦芽各一两
 　姜黄陈皮各半两
 　木香一钱半
 　山楂一两


上为末，荷叶蒸饭为丸，梧子大，每服一百丸，食后姜汤下。

大温中丸　又名大消痞丸。

黄连炒
 　黄芩六钱
 　姜黄　白术一两
 　人参　陈皮泽泻二钱
 　炙甘草　砂仁　干生姜　炒曲二钱
 　枳实炒，半两
 　半夏四钱
 　川朴三钱
 　猪苓一钱半


上为末，炊饼丸。

〔附录〕五脏之积曰五积，六腑之积曰六聚。积有定形，聚无定处。不问何经，并宜服十味大七气汤，吞下尊贵红丸子。凡木香、槟榔去气积，神曲、麦芽去酒积，虻虫、水蛭去血积，礞石、巴豆去食积，牵牛、甘遂去水积，雄黄、腻粉去涎积，硇砂、水银去肉积，各从其类也。肝积曰肥气，肺积曰息贲，心积曰伏梁，脾积曰痞气，肾积曰奔豚。其如积聚之脉，实强者生，沉小者死。

〔附方〕

乌梅丸　治酒毒，消食化痰。

乌梅一斤
 　半夏八两
 　白矾八两
 　生姜一斤


上件石臼捣细末，新瓦两片夹定，火上焙三日三夜为度，次入神曲、麦芽、陈皮、青皮、莪术、枳壳、丁皮、大腹子各四两，用酒糊丸，每服四五十丸，姜汤下。

备急丸　大治心腹厥痛，食积胸膈，下咽气便速行。

大黄一钱
 　巴豆去油膜心
 　干姜半钱


上用蜜丸，白汤下。

治吐虫有积。

上以黑锡灰、槟榔末、米饮调下。

大七气汤

三棱　莪术各一两半
 　青皮七钱半
 　陈皮一两半
 　藿香桔梗　肉桂各七钱半
 　益智一两半
 　香附一两半
 　甘草炙，七
 钱半


上剉，水煎服。

散聚汤

半夏　槟榔　当归各七钱半
 　陈皮　杏仁炒
 　桂心各二两
 　茯苓　甘草炙
 　附子炮
 　川芎　枳壳炒
 　厚朴　吴茱萸各一两


上剉，水煎，姜三片。大便不利加大黄。

香棱丸　治五积六聚，气块。

三棱六两，醋炒
 　青皮　陈皮　莪术炮，或醋炒
 　枳壳炒
 　枳实炒
 　萝卜子炒
 　香附子各三两
 。炒
 　黄连　神曲炒
 　麦芽炒
 　鳖甲醋炙
 　干漆炒烟尽
 　桃仁炒
 　硇砂　砂仁归梢　木香　甘草炙
 。各一两
 　槟榔六两
 　山楂四两


上为末，醋糊丸，每服三五十丸，白汤下。

龙荟丸见胁痛类
 。

红丸子见疟类
 。


脚气五十五　附足跟痛

脚气须用升提之药，提起其湿，随气血用药。有脚气冲心者，宜四物汤加炒黄柏，再宜涌泉穴用附子末津唾调傅上，以艾灸，泄引热下。

入方

防己饮

白术　木通　防己　槟榔　川芎　甘草梢　犀角苍术盐炒
 　黄柏酒炒
 　生芐酒炒


大便实加桃仁，小便涩加杜牛膝，有热加黄芩、黄连，大热及时令热加石膏，有痰加竹沥、姜汁。如常肿者，专主乎湿热，先生别有方。

又方　治湿热食积，痰流注。

苍术　黄柏　防己　南星　川芎　白芷　犀角　槟榔　血虚加牛膝、龟板

健步丸

 半两
 　归尾　芍药　陈皮　苍术各一两
 　吴茱萸条芩各半两
 　牛膝一两
 　桂枝二钱
 　大腹子三个


上为末，蒸饼丸如梧子大，每服一百丸，空心煎，白术木通汤下。

又方　一妇人足胫肿。

红花　牛膝俱酒洗
 　生[image: ]
 　黄柏　苍术　南星　草龙胆　川芎

有筋动于足大指上至大腿近腰结了，乃因奉养厚，遇风寒，宜四物汤加酒芩、红花、苍术、南星、生姜煎服。

湿痰脚气，大便滑泄。

苍术二两
 　防风一两
 　槟榔六钱
 　香附八钱
 　川芎六钱
 　条芩四钱
 　滑石一两二钱
 　甘草三钱


上为末，或丸或散皆可服。

脚软筋痛。

牛膝二两
 　白芍一两半
 　龟板酒炙
 　黄柏酒炒，一两
 　知母炒
 　甘草半两


上为末，酒糊为丸。

应痛丸　治脚气痛不可忍，此药为劫剂。

赤芍药半两，煨，去皮
 　草乌半两，煨，去皮尖


上为末，酒糊丸，空心服十丸，白汤下。

又方　治脚气肿痛。

芥子　白芷等分


上为末，姜汁和敷贴，或用仙术、羌活、独活、白芷、细辛为末，入帛内作袜用。

又方　炸洗脚气。

威灵仙　防风　荆芥　地骨皮　当归　升麻　朔

上煎汤炸洗。

〔附录〕脚气有湿热，有食积流注，有风湿，有寒湿。胜湿以仙术、白术、防己、川芎为主，或六物附子汤，或当归拈痛汤。脚气，气郁甚者，舟车丸、除湿丹;有饮者，东垣开结导饮丸。脚气，解表用麻黄左经汤等药随经选用;有兼痰气寒湿者，五积散加木瓜。若双解，以大黄左经汤、东垣羌活导滞汤;若理血，以八味丸，或四物加羌活、天麻，又或四物加黄柏、南星，或健步丸;若疏风养血，用独活寄生汤最效。

〔附方〕

六物附子汤

附子　桂　防己各四钱
 　甘草炙，二钱
 　白术　茯苓各
 三钱

 咀，每服半两，入姜煎。

当归拈痛汤

羌活半两
 　人参　苦参酒制
 　升麻　葛根　苍术各二钱
 　炙甘草　黄芩酒制
 　茵陈酒炒
 。各半两
 　防风　归身知母酒炒
 　泽泻　猪苓　白术一钱半

 咀，每服一两，水煎空心服，临睡再服。

舟车丸见水气类
 。

除湿丹

槟榔　甘遂　威灵仙　赤芍　泽泻　葶苈各二两
 乳香　没药各一两
 　牵牛半两
 　大戟炒，三两
 　陈皮四两


上为末，糊丸如梧子大，每服五十丸至七十丸，温水下。

东垣开结导饮丸

白术　陈皮　泽泻　茯苓　神曲炒
 　麦曲　半夏各半两
 　枳实炒
 　巴豆霜各一钱半
 　青皮　干生姜各半两


上为末，汤浸蒸饼，丸如梧子大，每服四五十丸或七十丸，温水下。

麻黄左经汤

麻黄　干葛　细辛　白术　茯苓　防己　桂　羌活甘草　防风

上[image: ]
 咀，每半两入姜、枣煎服。

五积散

白芷一两半
 　陈皮三两
 　厚朴姜制，一两
 　桔梗六两
 　枳壳三两
 　川芎　甘草炙
 　茯苓各一两半
 　桂　芍药　半夏泡
 。各两半
 　当归一两半
 　麻黄三两，去节
 　干姜三两
 　苍术泔浸去皮，十二两

 咀，每服四钱，水一盏，姜三片，葱白三茎，煎至七分，热服。冒寒用煨姜，挟气加茱萸，妇人调经催产入艾醋。

大黄左经汤

细辛　茯苓　羌活　大黄煨
 　甘草炙
 　前胡　枳壳厚朴制
 　黄芩　杏仁等分

 咀，每服半两，入姜枣煎。

东垣羌活导滞汤

羌活　独活各半两
 　防己　当归各二钱
 　大黄酒浸，煨，一两
 　枳实炒，二钱

 咀，每服五钱或七钱，水煎服。

八味丸见诸虚类
 。

独活寄生汤见腰痛类
 。

足跟痛，有痰，有血热。血热四物加黄柏、知母、牛膝之类。


卷　四

痿五十六

痿证断不可作风治而用风药。有湿热、湿痰、气虚、血虚、瘀血。湿热，东垣健步丸加燥湿降阴火，苍术、黄芩、黄柏、牛膝之类;湿痰，二陈汤加苍术、白术、黄芩、黄柏、竹沥、姜汁;气虚，四君子汤加黄芩、黄柏、苍术之类;血虚，四物汤加黄柏、苍术，煎送补阴丸;亦有食积、死血妨碍不得下降者，大率属热，用参术四物汤、黄柏之类。

〔附录〕 谨按:五痿等证，特立篇目，所论至详，后代诸方，独于此证，盖多缺略，考其由，皆因混入中风条内故也。丹溪先生痛千古之弊，悯世之罹此疾者，多误于庸医之手，有志之士，必当究其心焉。夫陈无择谓:痿因内藏不足所致。诚得之矣!然痿之所不足，乃阴血也，而方悉是补阳补气之剂，宁免实实虚虚之患乎?且无择以三因立方，可谓诸方之冠，其余此证，尤且未明，况求于他者乎?

〔附方〕

健步丸　东垣方。

防己酒洗，一两
 　羌活　柴胡　滑石炒
 　甘草炙
 　瓜蒌根酒洗
 。以上各半两
 　泽泻　防风各三钱
 　苦参酒洗
 　川乌各一钱
 　肉桂五分


上为末，酒糊为丸，梧桐子大，每服七十丸，葱白煎愈风汤下。见中风类
 。

补阴丸见诸虚类
 。

清燥汤　治湿热成痿，以燥金受湿热之邪，是绝寒水生化之源，源绝则肾亏，痿厥之病大作，腰已下痿软，瘫痪不能动。

黄芪一钱五分
 　苍术一钱
 　白术　橘皮　泽泻各半钱
 　人参　白茯苓　升麻各三分
 　麦门冬　归身　生[image: ]
 　曲末　猪苓各二分
 　酒柏　柴胡　黄连各一分
 　五味子九个
 　甘草炙，二分


上每服半两，水煎，空心服。


厥五十七　附手足十指麻木

厥，逆也，手足因气血逆而冷也。因气虚为主，有因血虚。气虚脉细，血虚脉大，热厥脉数，外感脉沉实，有痰脉弦。因痰者，用白术、竹沥;气虚四君子;血虚四物;热厥用承气;外感用双解散加姜汁酒。有阴厥阳厥，阴衰于下则热，阳衰于下则寒。

手足麻者属气虚，手足木者有湿痰、死血，十指麻木是胃中有湿痰、死血。

〔附录〕 厥者，甚也、短也、逆也、手足逆冷也。其证不一，散之方书者甚多，今姑撮大概，且如寒热厥逆者，则为阴阳二厥也。阳厥者，是热深则厥，盖阳极则发厥也，不可作阴证而用热药治之，精魂绝而死矣，急宜大、小承气汤随其轻重治之;所谓阴厥者，始得之身冷脉沉，四肢逆，足蜷卧，唇口青，或自利不渴，小便色白，此其候也，治之以四逆、理中之辈，仍速灸关元百壮。又尸厥、飞尸、卒厥，此即中恶之候，因冒犯不正之气，忽然手足逆冷，肌肤粟起，头面青黑，精神不守，或错言妄语，牙紧口噤，或昏不知人，头旋晕倒，此是卒厥客忤，飞尸鬼击，吊死问丧，入庙登塚，多有此病，以苏合丸灌之，候稍苏，以调气散和平胃散服，名调气平胃散。痰厥者，乃寒痰迷闷，四肢逆冷，宜姜附汤，以生附汤，以生附代熟附。蛔厥者，乃胃寒所生。经曰:蛔者，长虫也。胃中冷即吐蛔虫，宜理中汤加炒川椒五粒，槟榔半钱，吞乌梅丸效，蛔见椒则头伏故也。

气厥者，与中风相似，何以别之?风中身温，气中身冷。以八味顺气散或调气散，如有痰，以四七汤、导痰汤服之。

〔附方〕

八味顺气散见中风类
 。

调气散

白豆蔻　丁香　檀香　木香各二钱
 　藿香　甘草炙
 。各八钱
 　砂仁四钱


上为末，每服二钱，入盐少许，沸汤点服。

平胃散

苍术泔浸，五斤
 　厚朴姜制，炒
 　陈皮各三斤
 　甘草炒，三十两


上为末，每服五钱，姜三片，枣一个，煎服，入盐一捻，沸汤点服亦得。

四七汤

厚朴二两
 　茯苓四两
 　半夏五两
 　紫苏二两


上每服四钱，水一钟，姜七片，枣一个，煎服。

承气汤见痢类
 。

四逆汤　理中汤　姜附汤并见中寒类
 。

乌梅丸见心痛类
 。

导痰汤见痰类
 。

 五十八

痓切不可作风治，兼用风药。大率与痫病相似，比痫为甚为虚，宜带补。多是气虚有火兼痰，宜用人参、竹沥之类。

〔附录〕 古方风痉曰痓也。经云:诸痉项强，皆属于湿土。是太阳伤湿也。又云:诸暴强直，皆属于风。是阳明内郁而阴行于外。又曰:阳痓曰刚，无汗;阴痓曰柔，有汗。亢则害，承乃制，故湿过极反兼风化制之，然兼化者虚象，实非风也。

〔附方〕

葛根汤　治痓病无汗而小便少，反恶寒者，名刚痓。

葛根四钱
 　麻黄三钱
 　桂枝二钱
 　芍药二钱
 　甘草三
 钱，炙


上[image: ]
 咀，水二盅，生姜三片，枣一枚，煎服，覆取微汗。

桂枝加葛根汤　治痓病有汗，不恶寒者服之，此名柔痓。

葛根四钱
 　生姜三钱
 　桂枝　芍药　甘草各二钱


上作一服，水二盅，枣一个，煎服。二痓皆可用小续命汤加减服，若胸满，口噤咬齿，脚挛，卧不着床者，以大承气汤下之，无疑矣。

小续命汤见中风类
 。

大承气汤见痢类
 。


痫五十九

惊与痰宜吐。大率行痰为主，用黄连、南星、瓜蒌、半夏寻火寻痰，分多分少，治之无不愈者。分痰与热。有热者，以凉药清其心;有痰者，必用吐药，吐后用东垣安神丸。大法宜吐，吐后用平肝之剂，青黛、柴胡、川芎之类，龙荟丸正宜服之。且如痫，因惊而得，惊则神不守舍，舍空而痰聚也。

戴曰:痫者，俗曰猪癫风者是也。

〔附录〕痫症有五:马、牛、鸡、猪、羊。且如马痫，张口摇头，马鸣;牛痫，目正直视，腹胀;鸡痫，摇头反折，喜惊;羊痫，喜扬眉吐舌;猪痫，喜吐沫。以其病状偶类之耳，非无痰涎壅塞，迷闷孔窍，发则头旋颠倒，手足搐搦，口眼相引，胸背强直，叫吼吐沫，食顷乃苏，宜星香散加全蝎三个。

〔附方〕

续命汤　主痫发顿闷无知，口吐沫出，四体角弓反张，目反上，口噤不得言。

竹沥一升二合
 　生[image: ]
 汁一升
 　龙齿末　生姜　防风麻黄去节
 。各四两
 　防己　附子炮
 。各二两
 　石膏　桂二两


上十味，水三升，煮取一升，分三服。有气加紫苏、陈皮各半两。

但小儿痫，《千金》有风、食、惊三种，《本事方》又有阴阳痫、慢脾风三证，慢脾即食痫，宜醒脾丸、人参散。

古方三痫丸　治小儿百二十种惊痫。

荆芥穗二两
 　白矾一两，半生半枯


上为末，面糊为丸，黍米大，朱砂为衣，姜汤下二十丸。如慢惊用来复丹，急惊三痫丸，食痫醒脾丸可也。

本事人参散　治慢脾风，神昏痰盛。

人参半两
 　圆白大南星一两，切片，以生姜汁并浆水各半荫
 满煮，带性晒


上为末，每服一钱，水一盏，姜三片，冬瓜仁擂细少许同煎，取半盏，作两、三次灌下。

宁神丹　清热养气血，不时潮作者可服。

天麻　人参　陈皮　白术　归身　茯神　荆芥　僵蚕炒
 　独活　远志去心
 　犀角　麦门冬去心
 　酸枣仁炒
 辰砂各半两
 。另研
 　半夏　南星　石膏各一两
 　甘草炙
 　白附子　川芎　郁金　牛黄各三钱
 　珍珠三钱
 　生[image: ]
 　黄连各半两
 　金箔三十片


上为末，酒糊丸，空心服五十丸，白汤下。

东垣安神丸

黄连一钱五分，酒洗
 　朱砂一钱，水飞
 　酒生[image: ]
 　酒归身炙甘草各五分


上除朱砂水飞外，四味捣为末，和匀，汤浸蒸饼丸，如黍米大，每服十五丸，食后津咽下。

星香散见中风类
 。


癫狂六十

癫属阴，狂属阳，癫多喜而狂多怒，脉虚者可治，实则死。大率多因痰结于心胸间，治当镇心神，开痰结。亦有中邪而成此疾者，则以治邪法治之。《原病式》所论尤精，盖为世所谓重阴者癫，重阳者狂是也。大概是热。癫者，神不守舍，狂言如有所见，经年不愈，心经有损，是为真病。如心经蓄热，当清心除热;如痰迷心窍，当下痰宁志;若癫哭呻吟，为邪所凭，非狂也，烧蚕纸，酒水下方寸匕。卒狂言鬼语，针大拇指甲下即止。风癫引胁痛，发则耳鸣，用天门冬去心，日干作末，酒服方寸匕。癫证春治之，入夏自安，宜助心气之药。阳虚阴实则癫，阴虚阳实则狂，狂病宜大吐下则除之。

入方　治癫风。

麻仁四升


上以水六升，猛火煮至二升，去滓，煎取七合，旦空心服。或发或不发，或多言语，勿怪之，但人摩手足须定，凡进三剂愈。

又方　治狂邪发无时，披头大叫，欲杀人，不避水火。

苦参不以多少


上为末，蜜丸如梧子大，每服十五丸，煎薄荷汤下。

惊悸怔忡六十一

惊悸者血虚，惊悸有时，以朱砂安神丸。痰迷心膈者，痰药皆可，定志丸加琥珀、郁金。怔忡者血虚，怔忡无时，血少者多。有思虑便动属虚，时作时止者痰因火动，瘦人多因是血少，肥人属痰，寻常者多是痰，真觉心跳者是血少，四物、朱砂安神之类。假如病因惊而得，惊则神出其舍，舍空则痰生也。

戴云:怔忡者，心中不安，惕惕然如人将捕者是也。

〔附录〕惊悸人之所主者心，心之所养者血，心血一虚，神气不守，此惊悸之所肇端也。曰惊曰悸，其可无辨乎?惊者恐怖之谓，悸者怔忡之谓。心虚而郁痰，则耳闻大声，目击异物，遇险临危，触事丧志，心为之忤，使人有惕惕之状，是则为惊;心虚而停水，则胸中渗漉，虚气流动，水既上乘，心火恶之，心不自安，使人有怏怏之状，是则为悸。惊者，与之豁痰定惊之剂;悸者，与之逐水消饮之剂。所谓扶虚不过调养心血，和平心气而已。

入方　治劳役心跳大虚证。

朱砂　归身　白芍　侧柏叶炒，五钱
 　川芎　陈皮甘草各二钱
 　黄连炒，一钱半


上为末，猪心血丸服。

〔附方〕

养心汤　治心虚血少，惊悸不宁。

黄芪炙
 　白茯苓　茯神　半夏曲　当归　川芎各半两
 　远志去心，姜汁炒
 　辣桂　柏子仁　酸枣仁炒
 　五味人参各二钱半
 　甘草炙，四钱


上每服三钱，水煎，姜三片，枣一个，食前服。治停水怔忡，加槟榔、赤茯苓。

宁志丸　治心虚血虚多惊，若有痰惊，宜吐之。

人参　白茯苓　茯神　柏子仁　琥珀　当归　酸枣仁温酒浸半日，去壳，隔纸炒
 　远志各半两
 。炒
 　乳香　朱砂石菖蒲二钱半


上为末，炼蜜丸如梧子大，服三十丸，食后煎枣汤吞下。

朱雀丸　治心病怔忡不止。

白茯神二两
 　沉香五钱


上为末，炼蜜丸，小豆大，服三十丸，人参汤下。

加味四七汤　治心气郁滞，豁痰散惊。

半夏二两半
 　白茯苓　厚朴各一两半
 　茯神　紫苏各一两
 　远志炒
 　甘草炙，半两


上每服四钱，生姜五片，石菖蒲一寸，枣一个，水煎服。

朱砂安神丸

朱砂五钱，水飞过另研
 　黄连酒洗，六钱
 　甘草炙，二钱半
 生[image: ]
 一钱半
 　当归二钱半


上四味为末，蒸饼丸如黍米大，朱砂为衣，服二十丸或五十丸，津下。

定志丸见健忘类
 。


健忘六十二

健忘精神短少者多，亦有痰者。

戴云:健忘者，为事有始无终，言谈不知首尾，此以为病之名，非比生成之愚顽不知人事者。

〔附录〕健忘者，此证皆由忧思过度，损其心胞，以致神舍不清，遇事多忘，乃思虑过度，病在心脾。又云:思伤脾，亦令朝暮遗忘，治之以归脾汤，须兼理心脾，神宁意定，其证自除也。

〔附方〕

归脾汤　治思虑过度，劳伤心脾，健忘怔忡。

白术　茯神　黄芪　圆眼肉　酸枣仁炒
 。各一两
 　人参　木香各半两
 　甘草炙，二钱半


上每服四钱，姜三片，枣一枚，水煎服。

定志丸　治心气不定，恍惚多忘。

远志二两
 　人参一两
 　菖蒲一两
 　白茯苓三两


上为末，炼蜜丸如梧子大，朱砂为衣，服二十丸，米汤下。

痛风六十三　附肢节痛

四肢百节走痛是也，他方谓之白虎历节风证。大率有痰、风热、风湿、血虚。因于风者，小续命汤;因于湿者，苍术、白术之类，佐以竹沥;因于痰者，二陈汤加酒炒黄芩、羌活、苍术;因于血虚者，用芎归之类，佐以红花、桃仁。大法之方，苍术、川芎、白芷、南星、当归、酒黄芩。在上者，加羌活、威灵仙、桂枝;在下者，加牛膝、防己、木通、黄柏。血虚，《格致余论》详言，多用川芎、当归，佐以桃仁、红花、薄桂、威灵仙。治痛风，取薄桂味淡者，独此能横行手臂，领南星、苍术等药至痛处。

入方　治上中下疼痛。

南星姜制
 　苍术泔浸
 　黄柏酒炒
 。各二两
 　川芎一两
 　白芷半两
 　神曲炒，半两
 　桃仁半两
 　威灵仙酒拌，三钱
 　羌活三钱，走骨节
 　防己半两，下行
 　桂枝三钱，行臂
 　红花酒洗，
 一钱半
 　草龙胆半钱，下行


上为末，曲糊丸，梧子大，每服一百丸，空心白汤下。

张子元血气虚有痰，白浊，阴火痛风。

人参一两
 　白术　熟[image: ]
 　黄柏炒黑
 。各二两
 　山药海石　南星各一两
 　锁阳半两
 　干姜烧灰，半两，取其不走
 　败龟板酒炙，二两


上为末，粥丸，一云酒糊丸。

臂痛方

苍术一钱半
 　半夏　南星　白术　酒芩炒
 　香附各一钱
 　陈皮　茯苓各半钱
 　威灵仙三钱
 　甘草少许，别本加羌活
 一钱

 咀，作一服，入生姜二三片。

二妙散　治筋骨疼痛因湿热者。有气加气药，血虚者加补药，痛甚者加生姜汁，热辣服之。

黄柏炒
 　苍术米泔浸，炒


上二味为末，沸汤入姜汁调服。二物皆有雄壮之气，表实气实者，加酒少许佐之。若痰带热者，先以舟车丸，或导水丸、神芎丸下伐，后以趁痛散服之。

趁痛散

乳香　没药　桃仁　红花　当归　地龙酒炒
 　牛膝酒浸
 　羌活　甘草　五灵脂酒淘
 　香附童便浸
 　或加酒芩、炒酒柏

上为末，酒调二钱服。

八珍丸　治痛风走注脚疾。

乳香　没药　代赭石　穿山甲生用
 。各三钱
 　羌活草乌生用
 。各五钱
 　全蝎二十一个，炒
 　川乌生用，一两，不去皮尖


上为末，醋糊丸如梧子大，每二十一丸，温酒送下。

四妙散　痛风走注。

威灵仙酒浸，五钱
 　羊角灰三钱
 　白芥子一钱
 　苍耳一
 钱半，一云苍术


上为末，每服一钱，生姜一大片，擂汁入汤调服。又二妙散同调服。

又方　治酒湿痰痛风。

黄柏酒炒
 　威灵仙酒炒
 。各五钱
 　苍术　羌活　甘草三钱
 　陈皮一钱
 　芍药一钱


上为末，每服一钱或二钱，沸汤入姜汁调下。

治气实表实，骨节痛方。

滑石六钱
 　甘草一钱
 　香附　片芩各三钱


上为末，姜汁糊丸如梧子大，每服五七十丸，白汤吞下。

又方

糯米一盏
 　黄踯躅根一握
 　黑豆半合


上用酒水各一碗煎，徐徐服之，大吐大泻，一服便能行动。

治食积肩腿痛。

龟板酒浸，一两
 　酒柏叶　香附半两
 　辣芥子　凌霄花

上为末，酒糊丸如梧子大，煎四物汤加陈皮、甘草汤下。

〔附方〕

控涎丹　治一身及两胁走痛，痰挟死血者。

甘遂面裹煨
 　大戟制
 　真白芥菜子炒
 。各等分


上为末，加桃仁泥糊丸如梧子大，每服五七丸，渐加至十丸，临卧姜汤下。

龙虎丹　治走注疼痛，或麻木不遂，或半身痛。

草乌　苍术　白芷各一两，碾粗末，拌发酵盦过，入后药
 　乳香　没药各二钱，另研
 　当归　牛膝各五钱


上为末，酒糊丸如弹大，每服一丸，温酒化下。

〔附录〕遍身骨节疼痛，昼静夜剧，如虎啮之状，名曰白虎历节风，并宜加减地仙丹，或青龙丸、乳香丸等服之。

又有痛风而痛有常处，其痛处赤肿灼热，或浑身壮热，此欲成风毒，宜败毒散。凡治臂痛，以二陈汤加酒炒黄芩、苍术、羌活。

如肢节痛，须用羌活，去风湿亦宜用之。如肥人肢节痛，多是风湿与痰饮流注经络而痛，宜南星、半夏。如瘦人肢节痛，是血虚，宜四物加防风、羌活。如瘦人性急躁而肢节痛，发热，是血热，宜四物汤加黄芩、酒炒黄柏。如肢节肿痛，脉滑者，当用燥湿，宜苍术、南星，兼行气药木香、枳壳、槟榔。在下者，加汉防己。若肢节肿痛，脉涩数者，此是瘀血，宜桃仁、红花、当归、川芎及大黄微利之。如倦怠无力而肢节痛，此是气虚兼有痰饮流注，宜参、术、星、半。丹溪无肢节痛条
 。此文又纯似丹
 溪语，姑书以俟知者
 。

小续命汤　地仙丹并见中风类
 。

舟车丸见中湿类
 。

导水丸见痢类
 。

神芎丸见发热类
 。

败毒散见瘟疫类
 。

乳香丸

白附子炮
 　南星　白芷　没药　赤小豆　荆芥　藿香去土
 　骨碎补去毛
 　乳香另研
 。各一两
 　五灵脂　川乌炮，去皮脐尖
 　糯米炒
 。各二两
 　草乌头炮，去皮尖
 　京墨煅
 。各五两
 　松脂半两，研


上为末，酒糊丸梧子大，每服十丸，至十五丸，冷酒吞下，茶亦得，不拘时，忌热物。


疠风六十四　附身上虚痒

大风病是受天地间杀物之风，古人谓之疠风者，以其酷烈暴悍可畏耳。人得之者，须分在上在下。夫在上者，以醉仙散取臭涎恶血于齿缝中出;在下者，以通天再造散取恶物陈虫于谷道中出。所出虽有上下道路之殊，然皆不外乎阳明一经，治此病者，须知此意。看其疙瘩与疮，若上先见者，上体多者在上也;若下先见者，下体多者在下也;上下同得者，在上复在下也。阳明经胃与大肠也，无物不受，此风之入人也，气受之则在上多，血受之则在下多，气血俱受者甚重，自非医者神手，病者铁心，罕有免此。夫或从上或从下，以渐而来者，皆是可治之病，人见病势之缓多息之，虽按此法施治，病已全然脱体，若不能绝味绝色，皆不免再发，再发则终不救矣。某曾治五人矣，中间惟一妇女得免，以其贫甚且寡，无物可吃也，余四人三两年后皆再发。孙真人云:吾尝治四五百人，终无一人免于死。非孙真人不能治也，盖无一能守禁忌耳。此妇人本病外，又是百余贴加减四物汤，半年之上，方得月经行，十分安愈。

醉仙散

胡麻仁　牛蒡子　蔓荆子　枸杞子各半两，同炒黑色
 防风　瓜蒌根　白蒺藜　苦参各半两


上为末，每一两半，入轻粉二钱，拌匀，大人每用一钱，空心，日午临卧各一服，茶汤调下。吃后五七日间，先于牙缝内出臭涎水，浑身觉疼，昏闷如醉，利下臭屎为度，量大小虚实加减与之。证候重而急者，须先以再造散下之，候补养得还，复与此药吃，须断盐、酱、醋、诸般肉、鱼腥、椒料、水果、煨烧炙煿及茄子等物，只宜淡粥、煮熟时菜，并乌梢菜花蛇用淡酒煮熟食之，以助药力也。

再造散

锦纹大黄一两
 　皂角刺一两半，独生经年黑大者
 　郁金半两，生
 　白牵牛头末，六钱，半生半炒，一本无此二味


上为细末，每服二钱，一云五钱
 。临卧冷酒调服，一云:日未赤面东服
 。以净桶伺候泄出虫，如虫黑色乃是多年，赤色是为方近。三四日又进一服，直候无虫，则绝根矣。后用通圣散调理，可用三棱针刺委中出血。终身不得食牛、马、驴、骡等肉，大忌房事，犯者必不救。

黄精丸

苍耳叶　紫背浮萍　大力子各等分
 　乌蛇肉中半酒浸，
 去皮骨
 　黄精倍前三味，生捣汁，和四味研细，焙干


上为末，神曲糊丸，如梧子大，每服五七十丸，温酒下。一方加炒柏、生[image: ]
 、甘草节。

又方

苍耳叶　浮萍　鼠粘子　乌蛇肉等分

上用豆淋酒炒，等分为末，每服一二钱，豆淋酒调下。

治麻风，脉大而虚者。

苦参七钱半
 　苍耳　牛蒡子　酒蒸柏一作酒柏
 。各二两
 　黄精　浮萍各一两


上为末，用乌蛇肉酒蒸，如无蛇以乌鲤鱼亦可，糊丸服之。候脉实，再用通天再造散取虫。

治麻风，四物汤加羌活、防风、陈皮、甘草。

又方

大黄　黄芩　雄黄三两

上为末，用樟树叶浓煎汤，入药蒸洗。

〔附录〕此疾非止肺脏有之，以其病发于鼻，从俗呼为肺风也。鼻准肿赤胀大而为疮，乃血随气化也。气既不施则血为之聚，血既聚则使肉烂而生虫也。生虫者，厥阴主之，以药缓疏之，煎局方升麻汤下泻青丸，余病各随经治之。

〔附方〕

凌霄花散　治疠风。

蝉壳　地龙炒
 　僵蚕炒
 　全蝎各七个
 　凌霄花半两


上为末，每服二钱，酒调下。于浴室内常在汤中住一时许，服药效。

东坡四神丹　治大风。

羌活　玄参　当归　熟[image: ]


上等分，炼蜜丸梧子大，每服七十丸。

浮萍散　治癞及风癣。

浮萍一两
 　荆芥　川芎　甘草　麻黄去根节。已上各半两或加当归、芍药


上为末，每服一两，水二盏煎，入葱白、豆豉亦可，汗出则愈。

通圣散见斑疹类
 。

局方升麻汤

熟半夏　茯苓　白芷　当归各二钱
 　苍术　干葛桔梗　升麻各一两
 　熟枳壳　干姜各半钱
 　大黄蒸，半两
 芍药七钱半
 　陈皮　甘草各一两半


上[image: ]
 咀，每服四钱，生姜、灯心同煎，食前服。

泻青丸见中风类
 。

身上虚痒，血不荣于腠理，所以痒也。

上用四物汤加黄芩，煎调浮萍末服之。

又方　凌霄花末一钱，酒调下。


缠喉风喉痹六十五　附咽痛咽疮

喉痹大概多是痰热，重者用桐油探吐。一方，射干，逆流水吐之。又方，李实根皮一片，噙口内，更用李实根研水敷项上一周遭。用新采园中者。缠喉风属痰热。戴云:谓其咽喉里外皆肿者是也，用桐油以鹅翎探吐。又法，用灯油脚探吐。又，用远志去心为末，水调傅项上一遭立效，亦可吐。咽喉生疮痛是虚热血虚，多属虚火，游行无制，客于咽喉也。用人参、荆芥、蜜炙黄柏;虚火用人参、竹沥;血虚，四物加竹沥;实热者，黄连、荆芥、薄荷、硝、蜜、姜汁调噙化。治咽喉用倒滴刺根净洗，入些好酒同研，滴入喉中，痛立止。喉痹，风热痰，先以千缗汤，后以四物加黄芩、知母，养阴则火降。又方，猪牙皂角为末，和霜梅噙。又方，木鳖子用盐水浸，噙一丸。又方，茜草一两一服，降血中之火。又方，焰硝半钱，枯矾半钱，硇砂一钱，为末，杜仲、牛膝捣汁调。喉闭，或有中垂一丝结成小血珠，垂于咽喉中，用杜牛膝根，即鼓槌草直而独条者，捣碎，用好米醋些小，和研取汁三五滴，滴在鼻中即破。喉痛，必用荆芥，阴虚火炎上必用玄参。又喉痹，陈年白梅入蜒蚰令化，噙梅于口中。

入方

雄黄解毒丸　治缠喉急喉风，双蛾肿痛，汤药不下。

雄黄一两
 　巴豆去油，十四个
 　郁金一钱


上为末，醋糊丸如绿豆大，热茶清下七丸，吐出顽涎即苏，大效。如口噤，以物斡开灌之，下咽无有不活者。

润喉散　治气郁夜热，咽干硬塞。

桔梗二钱半
 　粉草一钱
 　紫河车四钱
 　香附三钱
 　百药煎一钱半


上为末，敷口内。

又方　喉痛。

硼砂　胆矾　白僵蚕　陈霜梅

上为末，和噙。


头风六十六

属痰者多，有热、有风、有血虚。在左属风，荆芥、薄荷，属血虚，川芎、当归;在右属痰，苍术、半夏，属热，酒芩为主，又属湿痰，川芎、南星、苍术。偏头风在左而属风者，用荆芥、薄荷，此二味即是治之主药，有君、臣、佐、使之分，凡主病者为君而多，臣次之，佐又次之，须要察其兼见何症而佐使之。如有痰，即以二陈汤治痰而佐之，他症皆仿此。又须察识病情，全在活法出入加减，不可执方。

又方

酒片芩一两
 　苍术　羌活　防风各五钱
 　细辛二钱
 　苍耳三钱


上为末，每服三钱，生姜一大片，同擂匀，茶汤荡起服之。

又方

酒片芩五钱
 　苍术二钱半
 　羌活　苍耳　川芎　生甘草　酒黄连各一钱半
 　半夏曲炒，三钱半


上为末，服法同前。

又方

酒片芩一两
 　苍术　羌活　川芎各五钱
 　苍耳　细辛各三钱


上为末，服法同前。

又方　湿痰头风。

片芩酒炒，三钱
 　苍术酒炒，一两
 　川芎　细辛各二钱
 　甘草一钱


上为末，服法同前。

瘦人搐药

软石膏　朴硝各五钱
 　脑子　荆芥　檀香皮　薄荷各一钱
 　白芷　细辛各二钱


上为末，搐鼻内。

头痒风屑发黄。

用大黄酒浸，炒为末，茶调服。

一粒金搐鼻方　治偏头风。

荜拨不以多少，研细，用
 猪胆汁拌匀，再入胆内，悬阴干
 　藁本玄胡索　白芷　川芎各一两
 　青黛一两


上为末，入制荜拨末一两半，用无根水丸，每用一粒，长流水化开，搐鼻，以铜钱二三文口咬定，出涎。

治头风。

乌头尖七个
 　荆芥　防风　甘草　蔓荆子　台芎桔梗　麻黄

上为末，茶调。

一人头风鼻塞。

南星　苍术　酒芩　辛夷　川芎

上为末，茶调。

〔附录〕头风用热药多，间有挟热而不胜热剂者，宜消风散、茶调散服之。头风发动，顶后、两项筋紧吊起痛者，看其人挟寒挟虚，宜三五七散。头风，九月取菊花作枕最良。《素问》论:头风者，本于风寒入于脑髓耶。《本事方》论:妇人患头风者，十居其半，或者妇人无巾以御风寒焉耳。男子间有患者，若经年不愈者，宜灸囟会、百会、前顶、上星等穴，差。

〔附方〕

消风散

荆芥穗　甘草炙
 　川芎　羌活　人参　茯苓　防风白僵蚕炒
 　藿香　蝉蜕去土炒
 。各二两
 　厚朴姜制，半两
 　陈皮去白，半两


上为末，每服二钱，荆芥汤或茶清调下。

茶调散

薄荷去梗，不见火，八两
 　川芎四两
 　羌活　甘草　白芷各二两
 　细辛去叶，一两
 　防风二两半
 　荆芥去梗，四两


上为细末，每服二钱，食后，茶清调下，常服清头目。

三五七散

细辛一斤半
 　干姜炮，二斤
 　防风四斤
 　山茱萸去核
 　茯苓各三斤
 　附子三十五个，炮，去皮脐


上为细末，每服二钱，温酒食前调下。


头眩六十七

头眩，痰挟气虚并火。治痰为主，挟补气药及降火药。无痰则不作眩，痰因火动。又有湿痰者，有火痰者。湿痰者多宜二陈汤，火者加酒芩，挟气虚者相火也，治痰为先，挟气药降火，如东垣半夏白术天麻汤之类。眩晕不可当者，以大黄酒炒为末，茶汤调下，火动其痰，用二陈加黄芩、苍术、羌活散风行湿。左手脉数热多，脉涩有死血;右手脉实有痰积，脉大是久病。久，一作虚。久病之人，气血俱虚，而脉大痰浊不降也。

昔有一老妇，患赤白带一年半，头眩，坐立不得，睡之则安，专治赤白带，带愈其眩亦安。

〔附录〕眩者，言其黑晕转旋，其状目闭眼暗，身转耳聋，如立舟船之上，起则欲倒，盖虚极乘寒得之，亦不可一途而取轨也。又风则有汗，寒则掣痛，暑则热闷，湿则重滞，此四气乘虚而眩晕也。又或七情郁而生痰动火，随气上厥，此七情致虚而眩运也。淫欲过度，肾家不能纳气归元，使诸气逆奔而上，此气虚眩运也。吐衄漏崩，肝家不能收摄荣气，使诸血失道妄行，此血虚眩运也。要寻致病之因，随机应敌，其间以升降镇坠行汗为最，不可妄施汗下，识者将有采薪之忧。有早起眩运，须臾自定，日以为常者，正元饮下黑锡丹。伤湿头运，肾著汤加川芎，名除湿汤。疏风，川芎茶调散。有痰，青州白丸子。

〔附方〕

头运方　利痰清热降火，或滚痰丸亦可。

南星五分，制
 　半夏一钱
 　桔梗七分
 　枳壳一钱
 　陈皮一钱
 　甘草五分
 　茯苓一钱
 　黄芩七分


上作一服，生姜七片，水煎，食后服。

香橘饮　治气虚眩晕。

木香　白术　半夏曲　橘皮　茯苓　砂仁各半两
 　丁香　甘草炙，二钱半


上剉散，水二盏，生姜五片，煎服。加当归、川芎、官桂，治血虚眩晕。

白附子丸　治风痰上厥，眩晕头疼。

全蝎半两，炒
 　白附子炮
 　南星炮
 　半夏　旋覆花甘菊　天麻　川芎　橘红　僵蚕炒
 　干姜生
 。各二两


上为末，生姜半斤，取汁打糊丸，梧子大，煎荆芥汤，下五十丸。

人参前胡汤　治风痰头晕目眩。

半夏曲　木香　枳壳炒
 　紫苏　赤茯苓　南星炮甘草炙
 。各五钱
 　人参三钱
 　前胡五钱
 　橘红五钱

上剉散，每服五钱，生姜五片，水煎服。

芎术除眩散　治感湿感寒，头重眩晕。

附子生
 　白术　川芎各半两
 　官桂　甘草炙
 。各二钱半


上剉，每服三钱，姜七片，水煎服。

茯苓桂枝白术甘草汤　治气上冲胸，战摇眩晕。

茯苓一两
 　桂枝七钱半
 　白术　甘草炙
 。各半两


上剉，每服四钱，水煎服。风症加川芎、细辛;湿症加川芎、苍术;寒症加干姜、良姜。

半夏白术天麻汤见头痛类
 。

正元散

红豆炒，三钱
 　人参二两
 　肉桂半两
 　附子炮，去皮尖
 川芎　山药姜汁炒
 　乌药　干葛各一两
 　川乌炮，去皮脐，半两
 　干姜炮，三钱
 　白术　甘草炙
 　茯苓各二两
 　陈皮二钱
 　黄芪炙，一两半


上[image: ]
 咀，每服三钱，水一盏，姜三片，枣一个，入盐少许，煎服。

黑锡丹

肉桂半两
 　沉香　附子炮，去皮脐
 　故纸　胡芦巴酒浸，炒
 　茴香炒
 　肉豆蔻面裹煨
 　阳起石研细，水飞
 　金铃子蒸，去皮核
 　木香各一两
 　硫黄　黑锡去滓
 。各二两


上用黑盏或新铁铫内，如常法结黑锡、硫黄砂子，地上出火毒，研令极细，余药并杵罗为末，一处和匀，自朝至暮，以研至黑光色为度，酒糊丸如桐子大，阴干，入布袋内擦令光莹，每服四十粒，空心，盐姜汤或枣汤下，女人艾枣汤下。

肾著汤见腰痛类
 。

川芎茶调散见头痛类
 。


头痛六十八

头痛多主于痰，痛甚者火多，有可吐者，可下者。清空膏治诸头痛，除血虚头痛不可治。出
 《东垣试效方
 》。血虚头痛，自鱼尾上攻头痛，用芎归汤，古方有追涎药。

〔附录〕头痛须用川芎，如不愈，各加引经药。太阳川芎，阳明白芷，少阳柴胡，太阴苍术，少阴细辛，厥阴吴茱萸。如肥人头痛是湿痰，宜半夏、苍术;如瘦人是热，宜酒制黄芩、防风;如感冒头痛，宜防风、羌活、藁本、白芷;如气虚头痛，宜黄芪、酒洗生地黄、南星、秘藏安神汤;如风热在上头痛，宜天麻、蔓荆子、台芎、酒制黄芩;如风苦头痛，用细辛;如形苍黑之人头痛，乃是血虚，宜当归、川芎、酒黄芩;如顶颠痛，宜藁本、防风、柴胡。东垣云:顶颠痛须用藁本，去川芎。且如太阳头痛，恶风，脉浮紧，川芎、羌活、独活、麻黄之类为主;少阳头痛，脉弦细，往来寒热，柴胡为主;阳明头痛，自汗，发热恶寒，脉浮缓长实，升麻、葛根、石膏、白芷为主;太阴头痛，必有痰，体重，或腹痛，脉沉缓，以苍术、半夏、南星为主;少阴头痛，足寒气逆为寒厥，其脉沉细，麻黄、附子、细辛为主;厥阴头痛，或吐痰沫厥冷，其脉浮缓，以吴茱萸汤主之。血虚头痛，当归、川芎为主;气虚头痛，人参、黄芪为主;气血俱虚头痛，调中益气汤内加川芎三分、蔓荆子三分、细辛二分，其效如神。又有痰厥头痛，所感不一，是知方者体也，法者用也，徒知体而不知用者弊，体用不失可谓上工矣。

〔附方〕

清空膏　治偏正头痛，年深不愈者，又治风湿热头上壅及脑痛，除血虚头痛不治。

川芎五钱
 　柴胡七钱
 　黄连酒炒
 　防风　羌活各一两
 　炙甘草一两五钱
 　细挺子黄芩三两，去皮，一半酒制，一半炒


上为末，每服二钱，热盏内入茶少许，汤调如膏，抹在口内，临卧少用白汤送下。如苦头痛，每服加细辛二分。痰厥头痛，脉缓，减羌活、防风、川芎、甘草，加半夏一两五钱。如偏正头痛，服之不愈，减羌活、防风、川芎一半，加柴胡一倍。如发热恶热而渴，此阳明头痛，只与白虎汤加好吴白芷。

安神汤　治头痛头旋眼黑。

生甘草　炙甘草各二钱
 　防风二钱五分
 　柴胡　升麻酒生[image: ]
 　酒知母各五钱
 　酒柏　羌活各一两
 　黄芪二两


上剉，每服五钱，水煎，加蔓荆子五分、川芎三分再煎，临卧热服。

彻清膏

蔓荆子　细辛各一分
 　薄荷叶　川芎各三分
 　生甘草炙甘草各五分
 　藁本一钱


上为末，茶清调下二钱。

顺气和中汤　治气虚头痛，此药升阳补气，头痛自愈。

黄芪一钱半
 　人参一钱
 　甘草炙，七分
 　白术　陈皮当归　芍药各五分
 　升麻　柴胡各三分
 　细辛　蔓荆子川芎各二分


上作一服，水煎，食后服。

不卧散　治头痛。

猪牙皂角一钱　玄胡　青黛些小


上为末，吹鼻中取涎。

半夏白术天麻汤　治脾胃证，已经服疏风丸下二三次，原证不瘳，增以吐逆，痰唾稠粘，眼黑头旋，目不敢开，头苦痛如裂，四肢厥冷，不得安卧。

黄柏二分，酒洗
 　干姜三分
 　泽泻　白茯苓　天麻黄芪　人参　苍术各三分
 　炒神曲　白术各一钱
 　麦芽半夏汤洗
 　陈皮各一钱半


上每服五钱，水煎热服。

芎归汤见肠风类
 。

调中益气汤见脾胃类
 。

治头痛，片芩酒浸透，晒干为末，茶清调。治诸般头痛，亦治血虚头痛。

治头痛连眼痛，此风痰上攻，须用白芷开之。

雨前茶　川芎　白芷　防风　藁本　细辛　当归

治头痛如破。

酒炒大黄半两，一半茶煎。


眉眶痛六十九

眉眶痛属风热与痰，作风痰治，类痛风。

入方

黄芩酒浸，炒
 　白芷一本作白术


上为末，茶清调二钱。

又方

川乌　草乌二味为君，童便浸，炒，去毒
 　细辛　羌活　黄芩　甘草等分为佐


上为细末，茶清调服。一本加南星。

〔附录〕痛有二证，眼属肝，有肝虚而痛，才见光明则眶骨痛甚，宜生熟地黄丸;又有眉棱骨痛，眼不可开，昼静夜剧，宜导痰汤，或芎辛汤入牙茶，或二陈汤，吞青州白丸子良。

〔附方〕

《选奇方》治眉骨痛不可忍，大有效。

羌活　防风各二钱
 　甘草二钱，夏月生，冬炒
 　酒黄芩一
 钱，冬月不用，有热者用


上每服三钱，水煎，食后温服。

生熟地黄丸

生[image: ]
 　熟[image: ]
 各一两
 　玄参　金钗石斛各一两


上为末，蜜丸。

导痰汤见痰类
 。

芎辛汤

附子生，去皮脐
 　乌头生　天南星　干姜　甘草炙川芎　细辛等分


上剉，每服四钱，姜五片，芽茶少许，煎服。

青州白丸子见
 《和剂
 》及
 《瑞竹堂方
 》。

四神散　治妇人血风，眩晕头痛。

菊花　当归　旋覆花　荆芥穗

上等分，为细末，每服二钱，葱白三寸，茶末二钱，水一盏半，煎至八分，去滓，食后温服。


心脾痛七十

心痛即胃脘痛，虽日数多不吃食，不死。若痛方止便吃物，还痛，必须三五服，药后方吃物。痛甚者脉必伏，用温药附子之类，不可用参、术。诸痛不可补气。大凡心膈之痛，须分新久。若明知身受寒气，口吃寒物而得病者，于初得之时当与温散或温利之药;若曰病得之稍久则成郁，久郁则蒸热，热久必生火，《原病式》中备言之矣。若欲行温散温利，宁无助火添病耶!古方中多以山栀子为热药之向导，则邪易伏，病易退，正易复，而病安然。病安之后，若纵恣口味，不改前非，病复作时，反咎医之失，良可叹哉!一方用山栀子炒，去皮，每服十五枚，浓煎汤一呷，入生姜汁令辣，再煎小沸，又入川芎一钱尤妙。山栀子大者，或七枚或九枚，须炒黑。大概胃口有热而作痛者，非山栀子不可，须佐以姜汁，多用台芎开之。病发者，或用二陈汤加川芎、苍术，倍加炒栀子，痛甚者加炒干姜从之，反治之法也。轻者川芎一两，苍术一两，山栀子炒去皮二两，姜汁蒸饼糊丸，梧桐子大，服七八十丸，热辣姜汤下。重者，桂枝、麻黄、石碱各等分，姜汁和，蒸饼丸桐子大，服五十丸，热辣姜汤下。一本轻者散之，麻黄、桂枝之类;重者加石碱、川芎、苍术、炒山栀子去皮，作丸服。凡治此证，必要先问平日起居何如，假如心痛，有因平日喜食热物，以致死血留于胃口作痛，用桃仁承气汤下之，切记!轻者用韭汁、桔梗，能开提其气，血药中兼用之。以物柱按痛处则止者，挟虚，以二陈汤加炒干姜和之。有虫痛者，面上白斑，唇红能食，属虫，治以苦楝根、锡灰之类。痛定便能食，时作时止者是虫。上半月虫头向上易治，下半月虫头向下难治，先以肉汁及糖蜜食下，则引虫头向上，然后用药打出，楝树根皮、槟榔、鹤虱，夏取汁饮，冬浓煎汤，下万应丸最好。脉坚实不大便者，下之。心痛用山栀，并劫药止之，若又复发，前药必不效，可用玄明粉一服立止。左手脉数热多，脉涩有死血。右手脉实痰积，弦大必是久病。胃脘有湿而痛者，宜小胃丹下之。

入方

黄连炒
 　山栀炒
 　吴茱萸汤洗
 。各五钱
 　荔枝核烧存性，三钱
 　滑石五钱


上为末，姜汁和丸服。

又方

山栀子仁炒黄色


上为末，姜汤调，粥丸亦得。冷痛者，加草豆蔻仁炒末，姜汁炊饼丸服。

又方

白术五钱
 　白芍　砂仁　半夏　当归各三钱
 　桃仁黄连　神曲炒
 　陈皮各二钱
 　吴茱萸一钱半
 　僵蚕　人参　甘草各一钱


上为末，蒸饼丸服。

又方

白术三钱半
 　白芍炒
 　陈皮　归尾各二钱半
 　人参　黄连炒，一钱半
 　吴茱萸半钱


上为末，蒸饼丸。

又方　治气实心痛者。

山栀子炒焦，六钱
 　香附一钱
 　吴茱萸一钱


上为末，蒸饼丸，如花椒大，以生地黄酒洗净，同生姜汤煎，送下二十丸。

又方

胡椒　荜拨各半两


上为末，以醋调，捏作团子吞之。

又方　治心痛，亦治哮喘。又见痰类
 。

半夏切碎，香油炒


上为末，姜汁炊饼丸，姜汤下二三十丸。

又方

黄荆子炒焦为末，米汤调下，亦治白带。

一人脉涩，心脾常痛。

白术一两
 　半夏一两
 　苍术　枳实　神曲　香附茯苓　台芎各半两


上为末，神曲糊丸。

治死血留胃脘作痛者。

玄胡一两半
 　桂　滑石　红花　红曲各五钱
 　桃仁三
 十个


上为末，汤浸蒸饼和丸。

治痰饮积食，胃脘痛。

螺蛳壳墙上年久者，烧
 　滑石炒
 　苍术　山栀　香附南星各二两
 　枳壳　青皮　木香　半夏　砂仁各半两


上为末，生姜汁浸，蒸饼为丸，绿豆大，每服三四十丸，姜汤下。春加芎，夏加黄连，冬加吴茱萸半两。有痰者用明矾，溶开就丸，如鸡头大，热姜汤吞下一丸。青黛亦治心痛。蓝叶槌碎取汁，姜汁和服亦可。如无叶处，用水一小瓶，用蓝安在刀头，火中烧红，淬水服。

治脾痛，用海粉佐以香附末，用川芎、山栀、生姜汁煎辣汤，调服为佳。又方，治脾痛气实者，可用牡蛎煅为粉，用酒调一二钱服。有脾痛大小便不通者，此是痰隔中焦，气聚下焦。

〔附录〕夫心痛其种有九:一曰虫痛，二曰疰痛，三曰风痛，四曰悸痛，五曰食痛，六曰饮痛，七曰寒痛，八曰热痛，九曰来去痛。其痛甚手足青过节者，是名真心痛，旦发夕死，夕发旦死，非药物所能疗。若蚘虫攻啮心痛，令人恶心而吐，用川椒十粒煎汤下乌梅丸良。有肾气上攻以致心痛，用生韭研汁，和五苓散为丸，空心茴香汤下。时作时止，或饮汤水咽下而作哕者，是有死血在其中，以桃仁承气汤下之。草豆蔻丸多治气馁弱人心痛，妙。

〔附方〕

草豆蔻丸　治客寒犯胃痛者，宜此丸，热亦可服，止可一二服。

草豆蔻一钱四分，面裹煨，去皮
 　益智　橘皮　僵蚕　人参　黄芪各八分
 　吴茱萸汤洗去苦，八分
 　生甘草三分
 　炙甘草三分
 　归身　青皮各六分
 　神曲炒
 　姜黄各四分
 　泽泻一
 钱，小便数者减半
 　桃仁七个，去皮尖，另研
 　麦芽炒，一钱五分
 　柴胡四分，详胁下加减用
 　半夏洗，一钱


上除桃仁另研，余为末浸，蒸饼丸如桐子大，服三十丸，白汤下，食远，旋斟酌多少用之。

丁香止痛散　治心气痛不可忍。

良姜五两
 　茴香炒
 　甘草各一两半
 　丁香半两


上为末，每服二钱，沸汤点服。

失笑散　治心气痛不可忍，小肠气痛。

蒲黄炒
 　五灵脂酒研，淘去砂土
 。各等分


上先以醋调二钱，煎成膏，入水一盏煎，食前热服。

二姜丸　治心脾疼，温养脾胃，冷食所伤。

干姜炮
 　良姜

扶阳助胃汤　治寒气客于肠胃，胃脘当心而痛，得热则已。

干姜炮，一钱半
 　拣参　草豆蔻　甘草炙
 　官桂　白芍各一钱
 　陈皮　白术　吴茱萸各五分
 　附子炮，二钱
 　益智五分


上剉，作一服，水煎，生姜三片，枣二枚。有积聚，备急丹良。

乌梅丸　治胃冷，蚘虫攻心痛，呕吐，四肢冷。

乌梅三百个
 　黄柏炙
 　细辛　肉桂　附子炮
 。各六两
 　黄连十六两
 　人参六两
 　蜀椒炒，去闭口者及目
 　当归各四两
 　干姜炮，十两


上为末，取乌梅肉和蜜丸，桐子大，每服五十丸，空心盐汤下。

桃仁承气汤见吐血类
 。

小胃丸见痰类
 。

五苓散见中暑类
 。


胁痛七十一

胁痛，肝火盛、木气实、有死血、有痰流注、肝急。木气实，用苍术、川芎、青皮、当归之类;痛甚者，肝火盛，以当归龙荟丸姜汁下，是泻火之要药;死血，用桃仁、红花、川芎;痰流注，以二陈汤加南星、苍术、川芎;肝苦急，急食辛以散之，用抚芎、川芎、苍术，血病入血药中行血。治咳嗽胁痛，以二陈汤加南星、香附、青皮、青黛，入姜汁。胁痛有瘀血，行气药中加桃仁不去尖，并香附之类。有火盛者，当伐肝木。左金丸治肝火。有气郁而胸胁痛者，看其脉沉涩，当作郁治。痛而不得伸舒者，蜜丸龙荟丸最快。胁下有食积一条扛起，用吴茱萸、炒黄连。控涎丹，一身气痛及胁痛，痰挟死血，加桃仁泥，丸服。右胁痛，用推气散，出《严氏方》。左胁痛，用前药为君，加柴胡，或小柴胡亦可治。

入方

小龙荟丸

当归　草龙胆酒洗
 　山栀炒
 　黄连炒
 　川芎各半两
 　大黄煨，半两
 　芦荟三钱
 　木香一钱


一方有黄芩、柴胡各半两，无大黄、木香;一方有甘草、柴胡、青皮，无当归、栀子。

上为末，入麝香少许，粥糊丸如绿豆大，每服五十丸，姜汤下，仍以琥珀膏贴痛处。龙荟丸亦治有积，因饮食大饱、劳力行房，胁痛。

当归龙荟丸　治内有湿热，两胁痛，先以琥珀膏贴痛处，却以生姜汁吞此丸。痛甚者，须炒令热服。

草龙胆　当归　大栀子　黄连　黄芩各一两
 　大黄芦荟各半两
 　木香一钱半
 　黄柏一两
 　麝香半钱


一方加柴胡、川芎各半两;又方加青黛半两，蜜丸治胁痛;曲丸降肝火。

上十味为末，面糊丸。

抑青丸　泻肝火。

黄连半斤


上为末，蒸饼糊丸服。

〔附录〕胁下痛，发寒热，小柴胡汤。肥白人因气虚而发寒热，胁下痛者，补虚用参、芪，退热用柴胡、黄芩，调气止痛用青木香、青皮;瘦人胁下痛，发寒热，多怒者，必有瘀血，宜桃仁、当归、红花、柴胡、青皮、大黄、栀子、草龙胆。

〔附方〕

推气散　治右胁疼痛，胀满不食。

枳壳　桂心　片子姜黄各半两
 。一本作僵蚕
 　甘草炙，一
 钱半


上为末，每服二钱，姜枣汤调下，酒亦可。

枳芎散　治左胁痛刺不可忍者。

枳实炒
 　川芎各半两
 　粉草炙，一钱半


上为末，每服二钱，姜枣汤下，酒亦可。

十枣汤　治胁痛甚效。病人气实可用，虚人不可用。

甘遂　芫花慢火熬紫色
 　大戟各等分


上为末，水一大盏，枣十枚，切开煮取汁半盏，调半钱，人实更加一钱，量虚实加减。

控涎丹见痛风类
 。

小柴胡汤见疟类
 。

琥珀汤见积聚类
 。

腹痛七十二　附腹中窄狭　绞肠沙

腹痛有寒、积热、死血、食积、湿痰。

脉弦，食;脉滑，痰。一作涩
 。清痰多作腹痛，台芎、苍术、香附、白芷，为末，以姜汁入汤调服，大法之方若此。腹痛者，气用气药，如木香、槟榔、香附、枳壳之类;血用血药，如归、川芎、桃仁、红花之类。初得时元气未虚，必推荡之，此通因通用之法，久必难，壮实与初病宜下，虚弱衰与久病宜升之消之。腹中水鸣，乃火击动其水也，用二陈汤加黄芩、黄连、栀子，亦有脏寒而鸣者。凡心腹痛者，必用温散，此是郁结不行，阻气不运故痛。在上者，多属食，食能作痛，宜温散之，如干姜、炒苍术、川芎、白芷、香附、姜汁之类，不可用竣利药攻下之，盖食得寒则凝，热则化，更兼行气快气药助之，无不可者。

一老人腹痛，年高不禁下者，用川芎、苍术、香附、白芷、干姜、茯苓、滑石之类。

戴云:寒痛者，绵绵痛而无增减者是;时痛时止者是热也;死血痛者，每痛有处，不行移者是也;食积者，甚欲大便，利后痛减者是;湿痰者，凡痛必小便不利。

入方　治酒积腹痛者，宽气紧要。

槟榔　三棱　莪术　香附　官桂　苍术　厚朴　陈皮　甘草　茯苓　木香

上为末，神曲糊丸，每服五十丸，白汤下。

〔附录〕或曰:痰岂能痛?曰:痰因气滞而聚，既聚则碍其路道不得运，故作痛也。诸痛不可用参、芪、白术，盖补其气，气旺不通而痛愈甚。白芍药只治血虚腹痛，诸痛证不可用，以酸收敛。脐下忽大痛，人中黑色者，多死。

绞肠沙作痛，以樟木煎汤大吐，或白矾调汤吐之，盐汤亦可探吐。宜刺委中出血。腹痛须用芍药，恶寒而痛加桂，恶热而腹痛者亦加黄柏。凡腹痛，以手重按者，属虚，宜参、术、姜、桂之属;凡腹痛，以手不可按者属实，宜大黄、芒硝下之。凡肥人腹痛者，属气虚兼湿痰，宜参、二术、半夏。如感寒而腹痛，宜姜、桂，呕者丁香;如伤暑而腹痛，宜玉龙丸;如饮食过伤而痛者，宜木香槟榔丸下之;如禀受弱，饮食过伤而腹痛者，当补脾胃而消导，宜参、术、山楂、曲、、枳实、木香;如[image: ]
 扑损伤而腹痛者，乃是瘀血，宜桃仁承气汤加当归、苏木、红花，入酒、童子便煎服下之。有全不思食，其人本体素弱而腹冷痛者，以养胃汤仍加桂、茱萸各半钱，木香三分，又或理中汤、建中汤皆可用，内加吴茱萸良。

〔附方〕

玉龙丸，又名黄龙丸见中暑
 。

木香槟榔丸见痢类
 。

桃仁承气汤见吐血类
 。

养胃汤见疟类
 。

理中汤见中寒类
 。

小建中汤

芍药三两
 　甘草一两
 　生姜一两半
 　大枣六个
 　桂枝去
 皮，一两半
 　胶饴半斤，旧有微溏或呕者去胶


上剉，每服五钱，水盏半，姜三片，大枣一个，煎八分，去滓，下饴胶两匙许，再煎化温服。

腹中窄狭须用苍术。若肥人自觉腹中窄狭，乃是湿痰流灌脏腑，不升降，燥饮用苍术，行气用香附;如瘦人自觉腹中窄狭，乃是热气薰蒸脏腑，宜黄连、苍术。


腰痛七十三　附肾著

腰痛主湿热、肾虚、瘀血、挫闪、有痰积。脉大者肾虚，杜仲、龟板、黄柏、知母、枸杞、五味之类为末，猪脊髓丸服;脉涩者瘀血，用补阴丸加桃仁、红花;脉缓者湿热，苍术、杜仲、黄柏、川芎之类。痰积作痛者，二陈加南星、半夏。腰曲不能伸者，针人中。

凡诸痛皆属火，寒凉药不可峻用，必用温散之药。诸痛不可用参，补气则疼愈甚。

人有痛，面上忽见红点者多死。

戴云:湿热腰疼者，遇天阴或久坐而发者是也;肾虚者，疼之不已者是也;瘀血者，日轻夜重者是也。

入方　治湿痰腰痛，大便泄。

龟板一两，炙
 　苍术　椿皮　滑石半两
 　白芍酒炒
 　香附各四钱


上为末，糊丸。如内伤，白术山楂汤下。

又方　治腰腿湿痛。

龟板酒炙
 　黄柏酒炙
 　苍术　苍耳　威灵仙酒浸
 。各
 一两
 　扁柏半两


上为末，酒糊丸，每用黑豆汁煎四物汤，加陈皮、甘草、生姜，煎汤下。

久腰痛必用官桂以开之方止，腹胁痛亦可。

又方

龟板酒炙，一两半
 　炒柏　白芍一两
 　陈皮　威灵仙知母　苍术　苍耳

上为末，调服。

又方

龟板酒炙，半两
 　酒炒柏四钱
 　青皮三钱
 　生甘草一钱半


上为末，姜一大片，同前药末一钱研匀，以苍耳汁荡起，煎令沸服之。

摩腰膏　治老人虚人腰痛，并妇人白带。

附子尖　乌头尖　南星各二钱半
 　雄黄一钱
 　樟脑　丁香　干姜　吴茱萸各一钱半
 　朱砂一钱
 　麝香五粒，大者


上为末，蜜丸如龙眼大，每服一丸，姜汁化开，如粥厚，火上顿热，置掌中，摩腰上，候药尽粘腰上，烘绵衣包缚定，随即觉热如火，日易一次。

〔附录〕腰者，肾之外候，一身所恃，以转移阖辟者也。盖诸经皆贯于肾，而络于腰脊。肾气一虚，凡冲寒受湿、伤冷蓄热、血涩气滞、水积堕伤与失志作劳，种种腰疼叠见而层出矣。脉若弦而沉者为虚，沉者为滞，涩者瘀血，缓者为湿，滑与伏者是痰。

气痛，一身腔子尽痛，皆用少许木香于药内行气。若寒湿腰痛，见热则减，见寒则增，宜五积散加吴茱萸半钱，杜仲一钱。若湿腰痛，如坐水中，或为风湿雨露所着，湿流入肾经，以致腰痛，宜渗湿汤，不效，宜肾著汤。肾虚腰痛，转侧不能，以大建中汤加川椒十粒，仍以大茴香盐炒为末，破开猪腰子作薄片，勿令断，层层散药末，水纸裹，煨熟细嚼，酒吃下。闪挫腰痛，宜复元通气散酒调服，或五积散加牵牛头末一钱，或桃仁七枚。

〔附方〕

青娥丸　治肾虚腰痛，益精助阳。

破故纸四两，炒
 　杜仲四两，炒，去丝
 　生姜二两半，炒干


上为末，用胡桃肉三十个，研膏入蜜丸，桐子大，每服五十丸，盐汤下。

独活寄生汤　治肾气虚弱，为风湿所乘，流注腰膝，或挛拳掣痛，不得屈伸，或缓弱冷痹，行步无力。

独活一两
 　桑寄生如无以续断代之
 　细辛　牛膝　秦艽　茯苓　白芍　桂心　川芎　防风　人参　熟[image: ]
 　当归　杜仲炒
 　甘草炙
 。各二两


上剉，每服三钱，水煎，空心服。下利者去地黄;血滞于下，委中穴刺出血妙，仍灸肾俞、昆仑尤佳。

治腰疼。

黑丑四两，半生半炒


上研细，取头末，水丸桐子大，硫黄为衣，每服三十丸，空心盐汤送下，四服即止。

补阴丸见诸虚类
 。

五积散见脚气类
 。

大建中汤见斑疹类
 。

复元通气散见气类
 。

肾著为病，其体重腰冷如冰，饮食如故，腹重如物在腰，治宜流湿，兼用温暖之药以散之。

肾著汤　治肾虚，伤湿身重，腰冷如坐水中，不渴，小便自利。

干姜炮
 　茯苓各四两
 　甘草炙
 　白术各二两


上[image: ]
 咀，每服五钱，水煎，空心服。

渗湿汤　治寒湿所伤，身体重著如坐水中。

苍术　白术　甘草炙
 。各一两
 　茯苓　干姜炮
 。各一两
 　橘红　丁香各二钱半


上每服五钱，水一钟，生姜三片，枣一枚，煎服。


疝痛七十四　附木肾　肾囊湿疮

疝痛，湿热，痰积流下作病，大概因寒郁而作，即是痰饮食积并死血。专主肝经，与肾经绝无相干，大不宜下。痛甚者，不宜参、术。[image: ]
 ，湿多。

疝气宜灸大敦穴，在足大指爪甲后一韭叶，聚毛间是穴。食积与死血成痛者，栀子、桃仁、山楂、枳子一作枳实
 、吴茱萸，并炒，以生姜汁、顺流水煎汤调服。一方加茴香、附子。却有水气而肿痛者。又有挟虚者，当用参、术为君，佐以疏导之药，其脉沉紧豁大者是。按之不定者属虚，必用桂枝、山栀炒，乌头细切炒，上为末，姜汁糊丸，每服三四十丸，姜汤下，大能劫痛。

戴云:疝本属厥阴肝之一经，余常见。俗说小肠、膀胱下部气者，皆妄言也。

入方　治诸疝，定痛速效。

枳实十五片，一作橘核
 　山栀炒
 　山楂炒
 　吴茱萸炒
 。各等分
 　湿胜加荔枝核炮


上为末，酒糊丸服。或为末，生姜水煎服，或长流水调下一二钱，空心。

守效丸　治[image: ]
 之要药不痛者。

苍术　南星　白芷散水
 　山楂各一两
 　川芎　枳核又云枳实，炒
 　半夏

秋冬加吴茱萸，《衣钵》有山栀。

上为末，神曲糊丸服。又云:有热加山栀一两;坚硬加朴硝半两;又或加青皮、荔枝核。

又方　治诸疝，发时服。

海石　香附

上为末，生姜汁调下，亦治心痛。

又方　治阳明受湿热传入太阳，恶寒发热，小腹连毛际间闷痛不可忍。

山栀炒
 　桃仁炒
 　枳子炒
 　山楂

上各等分，研入姜汁，用顺流水荡起，同煎沸，热服。一方加茱萸。

橘核散

橘核　桃仁　栀子　川乌细切，炒
 　吴茱萸

上研煎服。橘核散单止痛，此盖湿热因寒郁而发，用栀子仁以除湿热，用乌头以散寒郁，况二药皆下焦之药，而乌头又为栀子所引，其性急速，不容胃中留也。

又方　治疝劫药。

用乌头细切炒，栀子仁炒，等分为末，或加或减，白汤丸。

又方　治疝。

枇杷叶　野紫苏叶　椒叶　水晶葡萄叶

上以水煎，熏洗。

肾气方

茴香　破故纸　吴茱萸盐炒
 。各五钱
 　胡芦巴七钱半
 木香二钱半


上为末，萝卜捣汁丸，盐汤下。

积疝方

山楂炒，一两
 　茴香炒
 　柴胡炒，三钱
 　牡丹皮一钱


上为末，酒糊丸如桐子大，服五六十丸，盐汤下。

疝病、黄病久者，皆好倒仓。

又方　治疝痛。

山楂炒，四两
 　枳实炒
 　茴香炒
 　山栀炒
 。各二两
 　柴胡　牡丹皮　桃仁炒
 　八角茴香炒，一两
 　吴茱萸炒，半两


上为末，酒糊丸桐子大，服五十丸，空心盐汤下。

又方　治疝作痛。

苍术盐炒
 　香附盐炒
 　黄柏酒炒，为君
 　青皮　玄胡索益智　桃仁为臣
 　茴香佐
 　附子盐炒
 　甘草为使


上为末，作汤服后，一痛过更不再作矣。

又方　治[image: ]
 疝。

南星　山楂　苍术二两
 　白芷　半夏　枳核　神曲一两
 　海藻　昆布半两
 　玄明粉　茱萸二钱


上为末，酒糊丸。

一人疝痛作，腹内块痛止，疝痛止块痛作。

三棱　莪术醋煮
 　炒曲　姜黄　南星各一两
 　山楂二两
 　木香　沉香　香附各三钱
 　黄连用茱萸炒，去茱萸，用五钱，净
 　萝卜子　桃仁　山栀　枳核炒
 。各半两


上为末，姜汁浸，蒸饼为丸。

予尝治一人，病后饮水，患左丸痛甚，灸大敦穴，适有摩腰膏，内用乌、附、丁香、麝香，将与摩其囊上横骨端，火温帛覆之，痛即止，一宿肿亦消。

予旧有柑橘积，后因山行饿甚，遇橘芋食之，橘动旧积，芋复滞气，即时右丸肿大，寒热，先服调胃剂一二贴，次早注神思，气至下焦呕逆，觉积动吐，复吐后和胃气，疏通经络而愈。

〔附录〕木肾者，心火下降，则肾水不患其不温;真阳下行，则肾气不患其不和。温且和，安有所谓木强者哉?夫惟嗜欲内戕，肾家虚惫，故阴阳不相交，水火不相济，而沉寒痼冷凝滞其间，胀大作痛，顽痹结硬，势所必至矣。不可纯用燥热，当温散温利以逐其邪，邪气内消，荣卫流转，盎如寒谷回春，盖有不疾而速，不行而至者矣。

入方　治木肾。

楮树叶又云杨树
 。雄者，晒干为末，酒糊丸桐子大，空心，盐汤下五十丸。

又方　治木肾不痛。

枸杞子　南星　半夏　黄柏酒炒
 　苍术盐炒
 　山楂白芷　神曲炒
 　滑石炒
 　昆布　吴茱萸

上为末，酒糊丸桐子大，空心，盐汤下七十丸。

治小肠气及木肾偏坠。

黑牵牛一斤，用猪尿胞装满，以绵缚定口子，好酒、米醋各一碗，于砂锅内煮干为度，取出黑牵牛，用青红娘子各十九个，于铁锅内炒燥，去青红娘子，将牵牛碾取头末四两，另入猪苓、泽泻细末各二两，醋糊丸如梧桐子大，每服三十丸，空心盐酒送下。不可多服，多服令人头眩，如头眩可服黑锡丹。

肾囊湿疮。

密陀僧　干姜　滑石

上为末，擦上。

又方　先用吴茱萸煎汤洗。

吴茱萸半两
 　寒水石三钱
 　黄柏二钱
 　樟脑半两
 　蛇床子半两
 　轻粉十盝
 　白矾三钱
 　硫黄二钱
 　槟榔三钱
 　白芷三钱


上为末，麻油调搽。

又方　治肾上风湿疮及两腿。

全蝎一钱
 　槟榔一钱
 　蛇床子一钱
 　硫黄一钱


上四味，研如细末，用麻油调，入手心搽热，吸三口，用手抱囊一顷，次搽药两腿上。


耳聋七十五

耳聋皆属于热，少阳、厥阴热多，当用开痰散风热，通圣散、滚痰丸之类。大病后耳聋，须用四物汤降火;阴虚火动耳聋者，亦用四物汤。因郁而聋者，以通圣散内大黄酒煨，再用酒炒三次，后入诸药，通用酒炒。耳鸣因酒遏者，大剂通圣散加枳壳、柴胡、大黄、甘草、南星、桔梗、青皮、荆芥，不愈用四物汤妙。耳鸣必用龙荟丸，食后服。气实人槟榔丸或神芎丸下之。聋病必用龙荟丸、四物汤养阴。湿痰者，神芎丸、槟榔丸。耳湿肿痛，凉膈散加酒炒大黄、黄芩、酒浸防风、荆芥、羌活服，脑多麝少。湿加枯矾吹。耳内哄哄然，亦是阴虚。

戴云:亦有气闭者，盖亦是热。气闭者，耳不鸣也。

入方

蓖麻子四十九粒
 　枣肉十个


上入人乳汁，捣成膏，石上略晒干，便丸如指大，绵裹，塞于耳中。

又方　鼠胆汁，滴入耳中尤妙。

又方　将龟于漆桌上，尿出用绵渍之，捏入青葱管中，滴入耳中。

〔附录〕耳属足少阴之经，肾家之寄窍于耳也。肾通乎耳，所主者精，精气调和，肾气充足，则耳闻而聪，若劳伤气血，风邪袭虚，使精脱肾惫，则耳转而聋。又有气厥而聋者，有挟风而聋者，有劳损而聋者。盖十二经脉上络于耳，其阴阳诸经适有交并，则脏气逆而为厥，厥气搏入于耳，是谓厥聋，必有眩晕之证。耳者，宗脉之所附，脉虚而风邪乘之，风入于耳之脉，使经气痞而不宣，是谓风聋，必有头痛之证。劳役伤于血气，淫欲耗其精元，瘦悴力疲，昏昏聩聩，是为劳聋，有能将息得所，血气和平，则其聋暂轻。又有耳触风邪，与气相搏，其声嘈嘈，眼见光为之虚聋。热气乘虚，随脉入耳，聚热不散，浓汁出为之脓耳。人耳间有津液，轻则不能为害，若风热搏之，津液结成核塞耳，亦令暴聋，为之耵耳。前是数者，肾脉可推，风则浮而盛，热则洪而实，虚则涩而濡。风为之疏散，热为之清利，虚为之调养，邪气屏退，然后以通耳调气安肾之剂主之，于此得耳中三昧。

〔附方〕

和剂流气饮　治厥聋。

方见气类，内加菖蒲、生姜、葱同煎服。治聋皆当调气。

桂星散　治风虚耳聋。

辣桂　川芎　当归　细辛　石菖蒲　木通　白蒺藜炒
 　木香　麻黄去节
 　甘草炙
 。各二钱半
 　南星煨
 　白芷梢各四钱
 　紫苏一钱


上剉，每服二钱，水煎，葱二茎，食后服。

地黄丸　治劳损耳聋。

熟[image: ]
 　当归　川芎　辣桂　菟丝子　川椒炒
 　故纸炒
 　白蒺藜炒
 　胡芦巴炒
 　杜仲炒
 　白芷　石菖蒲各一钱
 半
 　磁石火烧，醋淬七次，研，水飞，一钱二分半


上为末，炼蜜丸如桐子大，服五十丸，葱白温酒下。

益智散　治肾虚耳聋。

磁石制如前
 　巴戟去心
 　川椒各一两
 。炒
 　沉香　石菖蒲各半两


上为末，每服二钱，用猪肾一枚，细切，和以葱白、少盐并药，湿纸十重裹，煨令熟，空心嚼，以酒送下。

芎芷散　治风入耳虚鸣。

白芷　石菖蒲炒
 　苍术　陈皮　细辛　厚朴　半夏桂　木通　紫苏茎叶
 　甘草炙
 。各二钱半
 　川芎五钱


上剉散，每服三钱，姜三片，葱二枝，水煎，食后临卧服。

耳鸣方

草乌烧
 　石菖蒲

上等分为末，用绵裹塞耳，一日三度。

耳鸣暴聋方

川椒　石菖蒲　松脂各二钱半
 　山豆肉半钱


上为末，溶蜡丸如枣核大，塞入耳。

蔓荆子散　治内热，耳出浓汁。

甘草炙
 　川升麻　木通　赤芍　桑白皮炒
 　麦门冬去心
 　生[image: ]
 　前胡　甘菊　赤茯苓　蔓荆子

上等分，每服三钱，姜三片，枣一枚，煎，食后温服。

又方　治耳内出脓。

真龙骨　枯白矾　赤小豆　黄丹　乌贼骨　胭脂一
 钱一分


上为末，掺耳。

又方　治耳内脓出或黄汁。

石膏新瓦上煅
 　明矾枯
 　黄丹炒
 　真蚌粉　龙骨各等分
 　麝香少许


上为末，绵缠竹签拭耳，换绵蘸药入耳。

耵耳方　治风热搏之，津液结成核塞耳。

生猪脂　地龙　釜下墨等分


上件细研，以葱汁和捏如枣核，薄绵裹入耳，令润即挑出。

耳烂　贝母为末，干糁。

桃花散　治耳中出脓。

枯矾　干胭脂各一钱
 　麝香一字


上为末，绵杖子蘸药捻之。

通圣散见斑疹类
 。

滚痰丸

大黄半斤
 　黄芩半斤
 　青礞石一两
 　沉香五钱


上为末，水丸桐子大。

龙荟丸见胁痛类
 。

槟榔丸见痢类
 。

神芎丸见痛风类
 。

凉膈散见自汗类
 。


鼻病七十六

酒渣鼻是血热入肺，治法用四物汤加陈皮、又云柏皮
 。红花、酒炒黄芩，煎，入好酒数滴，就调炒五灵脂末同服。《格致论》中于上药有茯苓、生姜，气弱者加黄芪。

入方　用桐油入黄连末，以天吊藤烧灰，热傅之。一云用桐油，入天吊藤烧油熟，调黄连末，拌傅之。

又方　用山栀为末，蜜蜡丸，弹子大，空心嚼一丸，白汤送下。

治鼻中瘜肉，胃中有食积、热痰流注，治本当消食积。

蝴蝶矾二钱
 　细辛一钱
 　白芷五钱


上为末，内鼻中。

治鼻渊。

南星　半夏　苍术　白芷　神曲　酒芩　辛夷荆芥

上水煎，食后服。

〔附录〕酒渣者，此皆壅热所致。夫肺气通于鼻，清气出入之道路，或因饮酒，气血壅滞，上焦生热，邪热之气留伏不散，则为之鼻疮矣。又有肺气，不能饮而自生者，非尽因酒查耳。宜一味淅二泔，食后用冷饮，外用硫黄入大菜头内煨，碾涂之。若鼻尖微赤及鼻中生疮者，辛夷碾末，入脑麝少许，绵裹纳入。或以枇杷叶拭去毛，剉，煎汤候冷，调消风散食后服。一方以白盐常擦妙。又以牛、马耳垢傅，妙。

〔附方〕

白龙丸末逐日洗面，如澡豆法，更罨少时，方以汤洗去，食后常服龙虎丹一贴。方见《和剂》风门。

白龙丸

川芎　藁本　细辛　白芷　甘草各等分


上为细末，每四两入煅石膏末一斤，水丸。

又方　黄柏、苦参、槟榔等为末，傅以猪脂调尤妙。

又方　以青黛、槐花、杏仁研傅之。

又方　以杏仁研乳汁傅之。

铅红散　治风热上攻，面鼻紫赤，刺瘾疹，俗呼肺风。

舶上硫黄　白矾枯
 。各半两


上为末，黄丹少许，染与病人面色同。每上半钱津液涂之，临卧再涂，兼服升麻汤下泻青丸，服之除其根本也。二方见疠风类
 。

轻黄散　治鼻中瘜肉。

轻粉一钱
 　雌黄半两
 　杏仁一钱，汤浸去皮尖双仁
 　麝香少许


上于乳钵内，先研杏仁如泥，余药同研细匀，磁合盖定，每有患者，不问深浅，夜卧用箸点粳米许，纴鼻中，隔夜一次，半月效。

消风散见中寒类
 。

眼目七十七

眼黑睛有翳，皆用黄柏、知母。眼睛痛，知母、黄柏泻肾火，当归养阴水。眼中风泪出，食后吞龙荟丸数粒，日三次。冬月眼暴发痛，亦当解散，不宜用凉药。

入方

神效七宝膏　治暴发眼，热壅有翳膜者。

蕤仁去油
 、心
 、膜
 　白鹏砂　朱砂　片脑

蜜调成膏，点眼。

烂眶眼。

薄荷　荆芥　细辛

上为粗末，如烧香状烧之，以青碗涂蜜少许于内，覆香烟上，取烟尽之后，以小青礶收烟藏之。凡眼有风热多泪者皆可点，此是阳明经有风热所致。

生熟地黄丸　治血虚眼。方见眉眶痛类
 。

龙荟丸见胁痛类
 。

一人病眼，至春夏便当作郁治。

黄芩酒浸
 　南星姜制
 　香附童便浸
 　苍术童便浸
 。各二两
 川芎便浸，两半
 　山栀炒，一两
 　草龙胆酒浸
 　陈皮　连翘萝卜子蒸
 　青黛各半两
 　柴胡三钱


上为末，神曲糊丸。

〔附方〕

泻热黄连汤　治眼暴发赤肿疼痛。

黄连酒炒
 　黄芩酒炒
 　草龙胆　生芐各一两
 　升麻半两
 　柴胡一两


上[image: ]
 咀，每服四钱，水煎，日午前、饭后热服。

上清散　治上热鼻壅塞，头目不清利。

川芎　薄荷　荆芥穗各半两
 　盆硝　石膏　桔梗各
 一两


上为末，每服一字，口噙水，鼻内搐之，神效。加龙脑三分尤妙。

东垣熟干地黄丸

人参二钱
 　炙甘草　天门冬去心
 　地骨皮　五味子枳壳炒
 　黄连各三钱
 　归身酒洗，焙
 　黄芩各半两
 　生[image: ]
 酒洗，七钱半
 　柴胡八钱
 　熟干地黄一两


上为末，炼蜜丸桐子大，每服百丸，茶清下，食后，日二服。


口齿七十八

口疮服凉药不愈者，因中焦土虚，且不能食，相火冲上无制，用理中汤。人参、白术、甘草补土之虚，干姜散火之标，甚则加附子，或噙官桂亦妙。一方生白矾为末，贴之极效。或噙良久，以水漱之，再噙。一方治口疮甚者，用西瓜浆水徐徐饮之。冬月无此，用西瓜皮烧灰敷之。又方黄连好酒煮之，呷下立愈。又方远志醋研，鹅毛扫患处，出涎。

入方

细辛　黄柏炒，一云黄连，等分


上为末贴之，或掺舌上，吐涎水再敷，须旋合之。

治满口白烂。

荜拨一两，为末
 　厚柏一两


上用柏，火炙为末，米醋煎数沸后调上药，漱涎，再用白汤漱口即愈，重者三次。

舌上生疮，用白荷花瓣贴之。

〔附录〕口舌生疮，皆上焦热壅所致，宜如圣汤或甘桔汤，加黄芩一钱，仍用柳花散掺之。

〔附方〕

黑参丸　治口舌生疮久不愈。

黑参　天门冬　麦门冬去心
 。各炒，一两


上为末，炼蜜丸如弹子大，每用一丸，绵裹噙化咽津。

柳花散　治口舌生疮。

玄胡索一两
 　黄柏　黄连各半两
 　密陀僧二钱
 　青黛二钱


上为末，敷贴口内，有津即吐。

增损如圣汤

桔梗二两
 　甘草炙，一两半
 　防风半两
 　枳壳汤浸，去穰，二两半


上为末，每服三钱，水煎食后服。

甘桔汤

桔梗二两
 　甘草一两


上水煎，食后温服。

理中汤见中寒类
 。

牙痛，梧桐泪为末，少加麝香擦之。牙大痛，必用胡椒、荜拨，能散其中浮热，间以升麻、寒水石，佐以辛凉，荆芥、薄荷、细辛之类。又方，用清凉药便使痛不开，必须从治，荜拨、川芎、薄荷、荆芥、细辛、樟脑、青盐。

治牙痛甚者。

防风　羌活　青盐入肉
 　细辛　荜拨　川椒

上为末，擦噙。

又方

南星为末，霜梅五个，取其引涎，以荆芥、薄荷散风热，青盐入肾入骨，擦噙。

又方

蒲公英烧灰
 　香附末　白芷　青盐

上为末，擦噙。

治阴虚，牙出鲜血，气郁。

用四物汤加牛膝、香附、生甘草、侧柏。

蛀牙

芦荟、白胶香塞蛀孔中。

阳明热而牙痛。

大黄、香附各烧灰存性为末，入青盐少许，不时擦牙上。

固齿

用羊胫骨烧灰存性二钱，当归、白芷、猪牙皂角、青盐各一钱，为末，擦牙上。

刷牙药

烧白羊骨灰一两，
 升麻一两，
 黄连半钱，
 擦用。

破滞气七十九　附气刺痛　诸气

破滞气须用枳壳，高者用之。夫枳壳者，损胸中至高之气，二三服而已。又云:滞气用青皮勿多，用多则泻真气。如实热在内，相火上冲，有如气滞，宜知母、黄柏、黄连、黄芩。如阴虚气滞者，宜四物加玄参、黄柏以补血。

气刺痛用枳壳，看何部分，以引经药导，使之行则可。若禀受素壮，而气则刺痛，枳壳、乌药。若肥白气虚之人气刺痛者，宜参、术加木香。若因事气郁不舒畅而气刺痛，当用木香。

〔附录〕充按:丹溪无治气条，后人增入，姑存以便阅者
 。

人以气为主，一息不运则机缄穷，一毫不续则穹壤判。阴阳之所以升降者，气也;血脉之所以流行者，亦气也;荣卫之所以运转者，此气也;五脏六腑之所以相养相生者，亦此气也。盛则盈，衰则虚，顺则平，逆则病。气也者，独非人身之根本乎?人有七情，病生七气，七气者，寒、热、怒、恚、喜、忧、愁;或以为喜、怒、忧、思、悲、惊、恐，皆通也。然则均调是气，将何先焉?曰气结则生痰，痰盛则气愈结，故调气必先豁痰，如七气汤以半夏为主，而官桂佐之，盖良法也。况夫冷则生气，调气须用豁痰，亦不可无温中之剂，其间用桂，又所以温其中也。不然七情相干，痰涎凝结，如絮如膜，甚如梅核窒碍于咽喉之间，咯不去咽不下，或中艰食，或上气喘急，曰气隔、曰气滞、曰气秘、曰气中，以至五积六聚，疝癖癥瘕，心腹块痛，发则欲绝殆，无往而不至矣。怒则气上，喜则气缓，惊则气乱，恐则气下，劳则气耗，悲则气消，思则气结，此七者皆能致疾。寒气郁于中作痛者，以七气汤、盐煎散、东垣升阳顺气汤。逆者抑之，以木香流气饮、降气汤，有热者须加凉剂抑之，所谓从阴引阳也。

〔附方〕

和剂七气汤　七气所伤，痰涎结聚，心腹刺痛，不能饮食。

半夏五两
 　人参　桂各一两
 　甘草炙，半两


上每服三钱，水煎，姜五片，枣一枚。

三因七气汤　治如前。

半夏五两
 　茯苓四两
 　厚朴三两
 　紫苏二两


上剉，以水煎，姜七片，枣二个。

指迷七气汤　治七情相干，阴阳不得升降，气道壅滞，攻冲作疼。

青皮　陈皮　桔梗　莪术　桂　藿香　益智各一两
 香附一两半
 　甘草炙，七钱半
 　半夏七钱半


上剉，每服三钱，水煎，姜三片，枣一个。

加减七气汤

莪术炮
 　三棱炮
 　青皮　陈皮　香附　藿香　益智甘草炙
 　桔梗　官桂　木香　槟榔　枳壳炒
 　白果　萝卜子炒
 　紫苏

上以水煎，姜三片。

流气饮子　治男妇五脏不和，三焦气壅，心胸闷痞，咽塞不通，腹胁臌胀，脚气肿痛，肩背走注疼痛，呕吐不食，气喘咳嗽，痰盛，面目浮肿及四肢，大便秘涩，小便不通。

木香二钱半
 　槟榔　青皮　半夏　茯苓　枳壳　桔梗　当归　芍药　防风　川芎　紫苏　枳实　黄芪　乌药　腹皮　甘草炙
 　陈皮七钱半


上剉，每服五钱，水煎，姜三片，枣一枚。

和剂流气饮　调荣卫，利三焦，行痞滞，消肿胀。

陈皮　青皮　紫苏　厚朴姜制
 　香附炒
 　甘草炙
 。各四两
 　木通二两
 　腹皮　丁皮　槟榔　桂　木香　草果莪术炮
 　藿香各一两半
 　麦门冬去心
 　人参　白术　木瓜赤茯苓　石菖蒲　白芷　半夏　枳壳炒
 。各一两


上每服三钱，水煎，姜四片，枣二枚。

一方有大黄，无藿香。

大七气汤　治积聚随气上下，发作有时，心腹疚痛，大小便不利。

三棱炮
 　莪术炮
 　青皮炒
 　陈皮　藿香　桔梗　肉桂　益智各一两半
 　甘草炙，七钱半
 　香附炒，一两半


上剉，以水煎，姜五片。

分心气饮　治男妇一切气不和，心胸痞闷，胁肋胀满，噎塞不通，噫气吞酸，呕哕恶心，头目昏眩，四肢倦怠，面目萎黄，口苦舌干，饮食减少，日渐羸瘦，大肠虚秘，并皆服之。

紫苏茎叶俱用，四两
 　羌活　半夏　肉桂　青皮　陈皮　腹皮　桑白皮炒
 　木通　芍药　甘草炙
 　赤茯苓各
 一两


上剉，每服三钱，水煎，生姜三片，枣一枚，灯心十茎。若气秘，加枳壳、萝卜子、皂角子各半钱。咳嗽不利，加人参一钱，五味子七粒，桔梗一钱。气滞腰疼，加木瓜二片，枳壳一钱。水气面目浮肿，加车前、麦门冬、葶苈子、泽泻、猪苓。

分心气饮　治一切气留滞于胸膈之间，不能流畅，以致痞闷，噎塞不通，大便虚秘。

木香　丁皮各二钱
 　人参　麦门冬去心
 　腹皮　槟榔桑白皮　草果　桔梗　厚朴　白术各半两
 　香附　藿香　陈皮　紫苏各一两半
 　甘草炙，一两


上剉，每服姜三片，枣一枚，水煎服。

分心气饮真方　治忧思郁怒，诸气痞满停滞，通利大小便。

紫苏茎叶三两
 　半夏　枳壳各一两半
 　青皮　橘红腹皮　桑白皮炒
 　木通　赤茯苓　木香　槟榔　莪术煨
 麦门冬去心
 　桔梗　桂　香附　藿香各一两
 　甘草炙，一两
 三钱


上剉，每服三钱，水煎，入姜三片，枣二枚，灯心十茎。

苏子降气汤　治虚阳上攻，气不升降，上盛下虚，痰涎壅盛头目，腰痛，大便风秘，冷热气泻，肢体浮肿。

紫苏子　半夏五钱
 　当归　甘草炙
 　前胡　厚朴各二两
 　官桂　陈皮三两


上剉，姜三片，枣一枚，水煎服。

三和散　和畅三焦，治痞胀浮肿，肠胃涩秘。

腹皮炒
 　紫苏茎叶
 　沉香　木瓜　羌活各二两
 　白术川芎　木香　甘草炒
 　陈皮　槟榔湿纸煨
 。各七钱半


上每服三钱，水煎服。加茯苓利水。

蟠葱散　治男妇脾胃虚冷，气滞不行，攻刺心腹，痛连胸胁，膀胱、小肠肾气，及妇人血气刺痛。

玄胡索　肉桂　干姜炮
 。各一两
 　苍术　甘草炙
 。各八两
 　砂仁　丁皮　槟榔各四两
 　蓬术　三棱　茯苓　青皮各六两


上每服二钱，水煎，入连茎葱白一茎，空心温服。

治气六合汤

当归　芍药　川芎　地黄　木香　槟榔

上以水煎服。

分气紫苏饮　治脾胃不和，胸膈噎塞，腹胁疼痛，气促喘急，心下胀闷。

枳壳　茯苓　腹皮　陈皮　甘草　苏子　草果　白术　当归　紫苏　半夏　桑皮　五味子

上剉，姜三片，水煎。

木香化滞散

木香　白术　陈皮　桔梗　腹皮　茯苓　人参　砂仁　青皮　藿香　姜黄　檀香　白果

聚香饮子　治七情所伤，遂成七疝，心胁引痛，不可俯仰。

檀香　木香　丁香　乳香　沉香　藿香各一两
 　玄胡索　川乌炮
 　桔梗炒
 　桂心　甘草炙
 　片子姜黄各半两


上姜三片，枣一枚，煎服。

沉香降气汤　治三焦痞满，滞气不宣，心腹痛满，呕吐痰沫，五噎五膈。

沉香　木香　丁香　藿香　人参　甘草　白术各一两
 　肉豆蔻　桂花　槟榔　陈皮　砂仁　川姜炮
 　枳实炒
 　白檀各二两
 　白茯苓　青皮　白豆蔻

上每服三钱，水煎入盐少许。

乌药平气散　治脚气上攻，头目昏眩，脚膝痠疼，行步艰苦，诸气不和，喘满迫促。

人参　白术　茯苓　甘草　天台乌药　当归　白芷川芎　麻黄　木瓜　五味子

上姜三片，水煎服。

复元通气散　治气不宣流，或成疮疖，并闪挫腰痛，诸气滞闭，耳聋耳疼，止痛活血。

茴香　穿山甲蛤粉炒
 。各二两
 　白牵牛炒
 　玄胡索甘草炒
 　陈皮各一两
 　木香一两半


上为末，每服一钱，热酒调服。

手拈散　治心脾气痛。

草果　没药　玄胡　五灵脂

上为末，酒调二钱。

枳壳煮散　治悲哀伤肝，气痛引两胁。

防风　川芎　枳壳　细辛　桔梗　甘草　葛根

上用水煎服。

盐煎散　治男子妇人，一切冷气攻冲胸胁，刺痛不已，及脾胃虚冷。呕吐泄泻，膀胱小肠气，妇人血气痛。

羌活　砂仁　甘草炙
 　茯苓　草果　肉豆蔻煨
 　川芎　茴香　荜澄茄　麦芽炒
 　槟榔　良姜油炒
 　枳壳炒
 　厚朴　陈皮　苍术等分


上用水煎，加盐少许。

东垣升阳顺气汤

升麻　柴胡　陈皮各一钱
 　半夏　人参各三钱
 　黄芪四钱
 　甘草　柏皮各五分
 　当归一钱
 　草豆蔻一钱
 　神曲炒，一钱半


上[image: ]
 咀，每半两入姜煎。

分气紫苏饮　治脾胃不和，气逆喘促，心下胀满，呕逆不食。

五味子　桑白皮　茯苓　甘草炙
 　草果　腹皮　陈皮　桔梗各一斤
 　紫苏十五两


上剉，每服四钱，水煎，姜三片，入盐少许。

鸡舌香散　治脏腑虚弱，阴阳不和，中脘气滞，停积痰饮，胸膈胀闷，心脾引痛。

台乌　香附　良姜　芍药　甘草　肉桂

上以水煎服。

大玄胡汤

莪术　三棱　当归　芍药　官桂　槟榔　厚朴　木香　玄胡　大黄　桔梗　川楝子　川芎　甘草炙
 　黄芩

上以水煎服。

化气散　治诸食积，并宿食不消，此剂至为稳当。

三棱　莪术　青皮　陈皮　厚朴　神曲　麦芽　甘草　台乌　香附

上以水煎服。

东垣木香顺气散　治浊气在上则生胀。

木香三分
 　厚朴四分
 　青皮　陈皮　益智　茯苓泽泻　生姜　吴茱萸　半夏各二分
 　当归五分
 　升麻　柴胡一分
 　草豆蔻三分，煨
 　苍术三分


上作一服，水煎温服。

匀气散　治气滞不匀，胸膈虚痞，宿食不消，心腹刺痛，胀满噎塞，呕吐恶心，调脾胃，进饮食。

生姜　沉香　丁香　檀香　木香各一两
 　藿香四两
 　甘草炙，四两
 　砂仁二两
 　白果仁二两


上为末，每服二钱，沸汤调下，或水煎服。

顺气木香散　治气不升降，胸膈痞闷，时或引痛，及酒食过伤，噫气吞酸，心脾刺痛，女人一切血气刺痛。

砂仁　官桂　甘草炙
 　陈皮　厚朴　丁皮　茴香桔梗　苍术　木香　干姜　良姜

上以水煎服。

快气散　治一切气，心腹胀痛，胸膈噎塞，噫气吞酸，胃中痰逆呕吐，及宿酒不解。

砂仁　甘草炙
 　香附　生姜

上为末，盐汤调下。

异香散　治肾气不和，腹胁胀满，饮食难化，噫气吞酸，一切冷气结聚，腹中刺痛。

石莲肉一两
 　莪术炮
 　益智　甘草炙
 　三棱各六两
 　青皮　陈皮各三两
 　厚朴二两


上剉，每服三钱，水煎，姜三片，枣一枚，入盐一捻，同煎服。

化气汤　治一切气逆，胸膈噎塞，心脾卒痛，呕吐酸水，丈夫小肠气，妇人血气。

沉香　胡椒各一两
 　砂仁　桂心　木香各二两
 　陈皮炒
 　干姜炮
 　莪术炮
 　青皮去穰，炒
 　茴香炒
 　甘草　丁皮各四两


上为末，每服二钱，姜苏盐汤调下，妇人淡醋汤下。

降气汤　治中脘不快，心腹胀满，气不升降，噎塞喘促，干哕咳嗽，嗜卧减食，停积不消，专治脚气上冲，肢体浮肿，有妨饮食。

紫苏　厚朴　官桂　半夏　当归　前胡　柴胡　甘草　姜

上以水煎服。

木香化滞汤　治因忧气，食湿盐面结于中脘，皮腹底微痛，心下痞满不食。

草豆蔻　甘草五钱，炙
 　半夏一两
 　当归梢　枳实炒
 。各二钱
 　红花半两


上每用五钱，水煎，姜三片，枣一个，热服。


脾胃八十　附胃风

〔附方〕

调中益气汤

升麻二分
 　黄芪一钱
 　甘草五分
 　苍术五分
 　木香二分
 　人参五分
 　柴胡五分
 　陈皮二分
 　加黄柏二分


水煎服。

四君子汤　治脾胃不调，不进饮食。

人参　白术　茯苓　甘草炙


上以水煎服。

六君子汤　治脾胃不和，不进饮食，上燥下寒，服热药不得者。

人参　白术　茯苓　甘草　砂仁　陈皮

又方加半夏

上以水煎，姜三片，枣一枚。

胃苓汤

甘草　茯苓　苍术　陈皮　白术　官桂　泽泻　猪苓　厚朴

上剉，每服五钱，水煎，姜五片，枣二枚。

参苓白术散　治脾胃虚弱，饮食不进，或致呕吐泄泻，及大病后调助脾胃。

白扁豆一斤，炒
 　白茯苓　山药　人参　白术各二斤
 莲子　砂仁一斤
 　甘草炙，二斤
 　薏苡　桔梗各一斤
 。炒黄色


上为末，每服二钱，煎枣汤调下。

治中汤　治脾胃不和，呕逆霍乱，中满虚痞，或泄泻。

人参　甘草炙
 　干姜炮
 　白术　青皮　陈皮等分


上每服五钱，水煎。如呕加半夏等分。加丁香减半夏，名丁香温中汤。

丁沉透膈汤　治脾胃不和，痰逆恶心，或时呕吐，饮食不进，十膈五噎。

白术二两
 　香附炒
 　砂仁　人参各一两
 　丁香　麦芽木香　肉豆蔻　白豆蔻　青皮各半两
 　沉香　厚朴　藿香　陈皮各七钱半
 　甘草炙，一两
 　半夏　神曲炒
 　草果各
 二钱半


上剉，每服四钱，水煎，姜三片，枣一个，不拘时候温服，忌生冷瓜果。

五膈宽中散　治七情四气，胸膈痞满，停痰气逆，遂成五膈。

青皮　陈皮　丁皮　厚朴　甘草炙
 　白果　香附砂仁　木香

上以水煎，生姜三片，入盐少许。

枳缩二陈汤　理脾胃，顺气宽膈，消痰饮。

砂仁　枳实　茯苓　半夏　陈皮　甘草炙


水煎，生姜五片。

八珍汤　和血气，理脾胃。

当归　赤芍　川芎　熟芐　人参　白茯苓　甘草砂仁等分


上以水煎，姜三片，枣二枚。

凝神散　收敛胃气，清凉肌表。

人参　白术　茯苓　山药各一两
 　粳米　扁豆炒
 知母　生芐　甘草炙，半两
 　淡竹叶　地骨　麦门冬各二
 钱半


上水煎，姜三片，枣一枚。

胃风，此因初饮食讫，乘风凉而致。其证胀满，食饮不下，形瘦腹大，恶风头多汗，隔塞不通，胃风汤正治，然此亦看挟证加减。脉右关弦而缓带浮。

胃风汤见痢证类
 。


瘿气八十一　附结核

瘿气先须断厚味。

入方

海藻一两
 　黄连二两，一云黄柏，又云黄药


上为末，以少许置掌中，时时舔之，津咽下，如消三分之二，止后服。

结核或在项、在颈、在臂、在身，如肿毒者，多是湿痰流注，作核不散。

入方　治耳后项间各一块。

僵蚕炒
 　酒大黄　青黛　胆南星

上为末，蜜丸噙化。

又方　治项颈下生痰核。

二陈汤加大黄酒炒
 　连翘　桔梗　柴胡

上以水煎，食后服。

又方　治臂核作痛。

二陈汤加连翘　防风　川芎　皂角刺　酒黄芩苍术

上以水煎服。

跌扑损伤八十二

跌扑损伤，须用苏木和血，黄连降火，白术和中，童便煎炒。在下者，可先须补接，后下瘀血;在上者，宜饮韭汁，或和粥吃。切不可饮冷水，血见寒则凝，但一丝血入心即死。

入方　治[image: ]
 扑伤损。

跌伤出血者，姜汁、香油各四两，酒调服之。

治[image: ]
 伤骨折及血出者。

用滑石、甘草为末，人参汤调服，次用生姜自然汁一盏，米醋一盏，独核肥皂四个敲破，按于姜汁米醋中，纱片滤过去柤，入牛皮胶煎成膏药贴之，遍身者皆可。

接骨散

没药　乳香各半两
 　自然铜一两，煅淬
 　滑石二两
 　龙骨三钱
 　赤石脂三钱
 　麝香一字，另研


上为末，好醋浸没，煮多为上，干就炒燥为度，临睡服时入麝香，抄以茶匙留舌上，温酒下，分上下食前后服。若骨已接尚痛，去龙骨、赤石脂，而服多尽好，极效。

世以自然铜为接骨药，然此等方尽多，大抵在补气、补血、补土，俗工惟在速效，以罔利迎合病人之意，而铜非煅不可服，若新出火者，其火毒、金毒相扇，夹香夹药毒，虽有接伤之功，而燥散之祸甚于刀剑，戒之!

又方

冬瓜皮　阿胶等分


上炒干为末，以酒调饮，醉为度。

破伤风八十三

破伤风多死。防风、全蝎之类，非全蝎不开，十个为末，酒调，日三次。破伤风血凝心，鸦翅烧灰存性研细，酒调一钱。

入方　破伤风发热。

瓜蒌子九钱
 　滑石一钱半
 　南星　苍术　赤芍　陈皮一钱
 　黄连　炒柏　黄芩　白芷五分
 　甘草些少


上姜一片，煎服。

〔附方〕

天麻丸　治破伤风神效。

天麻　川乌生，去皮
 。各三钱
 　草乌生
 　雄黄各一钱


上为末，酒糊丸梧子大，每服十丸，温酒下无时。

《元戎》治破伤风欲死者。

川乌　南星　半夏并生
 　天麻去芦，等分


上为细末，每服一钱，豆淋酒调下，稍温服，次以酒三盏投之。


诸疮痛八十四　附天疱疮　冻疮

诸疮痛不可忍者，用苦寒药加黄连、黄芩，详上下根稍用，及引经药则可。又云:诸疮以当归、黄连为君，连翘、甘草、黄芩为佐。诸痛痒疮疡属火，若禀受壮盛，宜四物加大承气汤下之。若性急，面黑瘦，血热之人因疮而痛，宜四物加黄连、黄芩、大力子、甘草，在下焦者加黄柏。若肥胖之人生疮而痛，乃是湿热，宜防风、羌活、荆芥、白芷、苍术、连翘，取其气能胜湿。诸疮药:脓窠，治热燥湿为主，用无名异;干疥，开郁为主，用茱萸;虫疮如癣状，退热杀虫为主，芜荑、黑狗脊、白矾、雄黄、硫黄、水银。杀虫，樟脑、松香，头上多加黄连、方解石。蛇床定痒杀虫，松皮炭主脓;肿多者，加白芷开郁;痛多，加白芷、方解石;虫多，加藜芦、斑蝥;痒多，加枯矾;阴囊疮，加茱萸;湿多，香油调;干痒，出血多，加大黄、黄连，猪脂调;红色加黄丹;青色加青黛;虫多加锡灰、芜荑、槟榔;在上多服通圣散，在下多须用下;脚肿出血，分湿热用药。

入方　疮有三种。

脓疱疮，治热为主。

黄芩　黄连　大黄各三钱
 　蛇床　寒水石三两
 　黄丹半钱
 　白矾一钱
 　轻粉　白芷　无名异少许，炒
 　木香少许，
 痛者用


上为末，油调敷。

沙疮。

芜荑二钱
 　剪草二钱
 　蛇床三钱
 　白矾枯
 　吴茱萸黄柏各一钱
 　苍术　厚朴　雄黄各五分
 　寒水石二钱
 　轻粉十贴


上为末，油调敷。

疥疮药　春天发疮疥，开郁为主，不宜抓破敷。

白矾二钱
 　吴茱萸二钱
 　樟脑半钱
 　轻粉十盝
 　寒水石二钱半
 　蛇床三钱
 　黄柏　大黄　硫黄各一钱
 　槟榔一个


又方

芜荑　白矾枯
 　软石膏　大黄　樟脑各半两
 。另入
 　管仲　蛇床各一两
 　硫黄　雄黄各二钱半


上为末，香油调，须先洗疮，去痂敷之。

一上散

雄黄三钱半
 　寒水石一两
 　蛇床　白胶香　黑狗脊各一两
 　黄连五钱
 　硫黄三钱半
 　吴茱萸三钱
 　白矾枯，五钱
 　斑蝥十四个，去翅足


上硫黄、雄黄、寒水石另研如粉，次入斑蝥和匀，蛇床、狗脊等为极细末，同研匀，洗疮令汤透，去痂，用腊猪油调，手心中擦热，鼻中嗅三二次，却擦上，一上即愈。如痛甚，肿满高起，加寒水石一倍;如不苦痒，只加狗脊;如微痒，只加蛇床子;如疮中有虫，加雄黄;如喜火炙汤洗，加硫黄，口臭不止，亦可愈也。

〔附方〕

四物汤见妇人类
 。

大承气汤见痢类
 。

郭氏升麻牛蒡子散　治时毒疮疹，脉浮，红在表者，疮发于头面胸膈之际。

升麻　牛蒡子　甘草　桔梗　葛根　玄参　麻黄各
 一钱
 　连翘一钱


上[image: ]
 咀，姜三片，水二盏，作一服。

升麻和气饮　治疮肿，疖疥痒痛。

甘草　陈皮各一两半
 　芍药七钱半
 　大黄半两，煨
 　干葛　苍术　桔梗　升麻各一两
 　当归　半夏　茯苓　白芷各二钱
 　干姜　枳壳各半钱


《三因》有厚朴半两。

上[image: ]
 咀，每服一两，水煎。

当归饮子　治疮疥、风癣、湿毒，燥痒疮。

当归　白芍　川芎　生芐　白蒺藜　防风　荆芥各一两
 　何首乌　黄芪　甘草各半两


上[image: ]
 咀，每服一两，水煎。或为末，每服一二钱亦得。天疱疮，用防风通圣散末及蚯蚓略炒，蜜调敷极妙。

从肚皮上起者，是里热发于外也，还服通圣散。见斑
 疹类
 。

冻疮，用煎熟桐油调密陀僧末敷。

脚上烂疮久不愈，先以豆腐浆水洗三两次，悬钩柤叶，地暴柤叶，捣细，入盐些少，盦之。


卷　五

痈疽八十五

痈疽只是热胜血。六阳经六阴经，有多气少血者，有少气多血者，有多气多血者，不可一概论也。若夫要害处，近虚怯薄处，前哲已曾论及，惟分经之言，未闻诸经。惟少阳、厥阴经生痈疽，理宜预防，以其多气少血，肌肉难长，疮久未合，必成死症。遽用驱毒利药，以伐其阴分之血，祸不旋踵。阳滞于阴，脉浮洪弦数;阴滞于阳，脉沉细弱涩。阳滞以寒治之，阴滞以热治之。

人中年以后，不可生痈，才有痛肿，参之脉证，但见虚弱，便与滋补气血，可保终吉。若用寻常驱热拔毒纾气之药，虚虚之祸，如指诸掌。

内托之法，河间治肿焮于外，根盘不深，形证在表，其脉多浮，病在皮肉，非气盛则必侵于内，急须内托以救其里，宜复煎散除湿散郁，使胃气和平。如或未已，再煎半料饮之。如大便秘及烦热，少服黄连汤。如微利及烦热已退，却与复煎散半两。如此使荣卫俱行，邪气不能内伤也。然世俗多用排脓内补十宣散，若用之于此小疮，与冬月时令即可，若溃疡，于夏月用之，其桂朴之温散，佐以防风、白芷，吾恐虽有参芪，难为倚杖。一妇年七十，形实性急而好酒，脑生疽，才五日，脉紧急且涩，急用大黄酒煨细切，酒拌炒为末，又酒拌人参炒，入姜煎，调一钱重。又两时再与，得睡而上半身汗，睡觉病已失，此内托之意。又一男子，年五十，形实色黑，背生红肿，及胛骨下痛，其脉浮数而洪紧，食亦呕，正冬月与麻黄桂枝汤，加酒黄柏、生附、瓜蒌子、甘草节、羌活、青皮、人参、黄芩、半夏、生姜，六贴而消。此正内托之法，非《精要》内托散乳香、绿豆等药，想此方专为服丹石而发疽者设，不因丹石而发，恐非必用之剂。

疮先发为肿，气血郁积，蒸肉为脓，故其痛多少，疮之始作时也。脓溃之后，肿退肌宽，痛必渐减，而反痛者，此为虚，宜补。亦有秽气所触，宜和解;风寒逼者，宜温散。


肠　痈

大肠有痰积死血流注，桃仁承气汤加连翘、秦艽。近肛门破入风者，难治，防风之类。

乳　痈

乳房阳明所经，乳头厥阴所属。乳子之母，不知调养，怒忿所逆，郁闷所遏，厚味所酿，以致厥阴之气不行，故窍不得通，而汗不得出，阳明之血沸腾，故热甚而化脓。亦有所乳之子，膈有滞痰，口气焮热，含乳而睡，热气所吹，遂生结核。于初起时，便须忍痛，揉令稍软，吮令汁透，自可消散。失此不治，必成痈疖。治法，疏厥阴之滞，以青皮清阳明之热，细研石膏，行污浊之血，以生甘草之节，消肿导毒，以瓜蒌子，或加没药、青橘叶、皂角刺、金银花、当归，或汤或散，或加减，随意消息，然须以少酒佐之。若加以艾火两三壮于肿处，其效尤捷。不可辄用针刀，必至危困。若不得于夫，不得于舅姑，忧怒郁闷，昕夕积累，脾气消阻，肝气横逆，遂成隐核如大棋子，不痛不痒，数十年后方为疮陷，名曰奶岩。以其疮形嵌凹似岩穴也，不可治矣。若于始生之际，便能消释病根，使心清神安，然后施之治法，亦有可安之理。

乳痈方

青皮　瓜蒌　橘叶　连翘　桃仁　皂角刺　甘草节

破多，加参、芪。

上以水煎，入酒服。

乳痈奶劳焮肿。

石膏煅
 　桦皮烧
 　瓜蒌子　甘草节　青皮

上以水煎服。

治乳有核。

南星　贝母　甘草节　瓜蒌各一两
 　连翘半两


上以水煎，入酒服。

又方

人参　黄芪　川芎　当归　青皮　连翘　瓜蒌　白芍　甘草节乳岩小破，加柴胡
 、川芎


上以水煎，入酒服。

乳硬痛。

没药一钱
 　甘草三钱
 　当归三钱


上作一服，水煎，入酒少许，热饮。

吹奶。

金银花　大荞麦　紫葛藤等分


上以醋煎洗患处立消。如无下二物，只金银花亦可。

乳栗破，少有破，必大补。

人参　黄芪　白术　当归　川芎　连翘　白芍　甘草节

上以水煎服。

附骨痈

热在血分之极细初觉，先以青皮、甘草节;后破，当养血。初腿肿，以人参、黄连、茯苓各二钱，瓜蒌子四十八粒，作二贴，入竹沥，热饮之。

治环跳穴痛不已，防生附骨疽。以苍术佐黄柏之辛，行以青皮。冬月加桂枝，夏月加条子芩，体虚者加牛膝，以生甘草为使，大料煎，入姜汁带辣，食前饮之。病深者，恐术、柏、桂枝，十数贴发不动，加少麻黄。二三贴又不动，恐痈将成矣，急掘地坑，以火煅红，沃以小便，赤体坐其上，以被席围抱下截，使热气熏蒸，腠理开，气血畅而愈。

铁围散　治痈疽肿毒。

乳香　没药半两
 　大黄　黄柏　黄连　南星　半夏防风　皂角刺　木鳖子　瓜蒌　甘草节　草乌　阿胶

上为末，醋调成膏，砂石器内火熬黑色，鹅翎敷之。

围药　诸般痈疽，傅上消散。

乳香　没药　大黄　连翘　黄芩　黄连　黄柏　南星　半夏　防风　羌活　瓜蒌　阿胶　皂角刺

上研为细末，好醋煎黑色成膏。寒者热用，热者寒用。

围药铁井栏

贝母　南星各七钱
 　连翘　五倍子　经霜芙蓉叶各
 一两


上碾为细末，用水调傅四向肿处，止留中间一窍出毒气。

隔皮取脓法

驴蹄细切，一两
 　荞麦面一两
 　白盐半两
 　草乌四钱，
 去皮


上为末，水调作饼子，慢火炙微黄色，出火毒，研末，醋调成膏，用白纸摊贴患处，水自毛孔而出，其肿自退。


骑马痈

用大粉草带节四两，长流水一碗，以甘草淬焙水尽，为末，入皂角炭少许，作四服，汤调顿服效。

又方

甘草节、白芷、黄连。破者，龙骨、枯矾、赤石脂并用。

敷疽疖方

草乌　黄连　紫荆皮　白芷　大黄　芙蓉皮　朴硝糯米各等分


上为末，蜜水调敷。如疮盛，以蜜调雄黄末，围定疮穴大小前后，敷前药末。

一人肛门生疖，久不收口，有针窍三孔，劳力则有脓。

黄芪　条芩　连翘　秦艽

上为末，神曲糊为丸。

取朽骨，久疽及痔漏者用之。

取乌骨鸡胫骨，以上等雌黄实之，盐泥固济，火煅通红取出，地上出火毒，去泥用骨，研细，饭丸如粟大。以纸燃送入孔中窍内，更用膏药贴之。

便毒。

山栀子　大黄　乳香　没药　当归五分
 　瓜蒌仁三钱
 　代赭石一钱


上作一服煎。

又方

木鳖子　大黄　瓜蒌　桃仁　草龙胆

 咀，浓煎，露星月一宿，清早温服，立愈。

又方

白僵蚕、槐花为末，调酒服。一方加酒大黄。

〔附方〕

消毒饮　治便毒初发三四日，可消。

皂角刺　金银花　防风　当归　大黄　甘草节　瓜蒌仁等分

 咀，水酒各半煎，食前温服。仍频提掣顶中发，立效。

机要内托复煎散　痈疽托里健胃。

地骨皮　黄芩　茯苓　白芍　人参　黄芪　白术桂　甘草　防己　当归各一两
 　防风三两

 咀，先以苍术一斤，水五升，煎至三升，去术，入前十二味，再煎至三四盏，取清汁，分三四次，终日饮之。又煎苍术柤为汤，去柤，依前又煎前十二味柤，分饮之。

内疏黄连汤　治疮皮色肿硬，发热而呕，大便闭，脉洪实者。

黄连　芍药　当归　槟榔　木香　黄芩　栀子　薄荷　桔梗　甘草各一两
 　连翘二两
 　大黄二两半

 咀，每服一两，入姜煎。


疔疬八十六

疔疬，用针刀镞破头上，以蟾酥敷之，后用绿豆、野菊莎末，酒调饮醉睡觉，即定痛热除，不必去疔自愈也。治一切疔疮，用紫梗菊花，根、茎、叶皆可，研碎取汁，滴口中饮之。

瘰疬，血气痰热，以牡蛎煅过为末，玄参捣膏为丸。桑椹黑熟者，捣汁熬膏，汤调服。红者，晒干为末，汤调服。师云:大田螺连肉，烧灰存性，为末，入麝香少许，湿则干敷，干则油调敷。夏枯草大能散结气，而有补养血脉之功，能退寒热。虚者尽可倚仗，若实者，以行散之药佐之，外施艾灸，亦渐取效。

入方　治瘰疬。

海藻洗去砂土，晒干
 　昆布揉去土同上，二味先研为末
 　何首乌木臼捣为末
 　皂角刺炒令黄色
 　公蛇退树上或墙上是雄，用
 一条，平地上是雌


上五味，为细末，和匀一处，猪项下刀口肉烧熟，醮前药末吃，食后倒患处眠一伏时，每核灸七壮，口中觉烟起为度，脓尽即安。初生起时，灸曲池，男左女右。

〔附方〕

宝鉴保生挺子　治疗疮背疽瘰疬，一切恶疮。

金脚信　雄黄　硇砂各二钱
 　麝一钱
 　轻粉半大匣半大
 盝
 　巴豆四十九粒，文武火炒，研


上为极细末，用黄蜡五钱溶开，将药和成挺子，冷水浸少时，取出旋丸，捏作饼子，如钱眼大，将疮头拨开，安一饼子，次用神圣膏，贴后服托里散。若疮气入腹危者，服破棺丹。

神圣膏　治一切恶疮。

当归　藁本各半两
 　没药二钱
 　黄丹　黄蜡各二两
 　乳香二钱
 　琥珀二钱半
 　胆矾　粉霜各一钱
 　白胶香二两
 　清油二斤
 　木鳖子五十个，去皮
 　巴豆十五个，去壳
 　槐枝　柳枝各一百二十条


上作一处，先将槐枝、柳枝下油内熬焦，取出不用，后下余药，熬至焦黑，亦漉出不用，将油澄清，下黄丹，再熬成膏，用绯帛摊之，立效。

千金托里散　治疗疮发背，一切恶肿。

官桂　人参　甘草　川芎　白芷　芍药各一两
 　木香　没药各三钱
 　乳香二钱
 　当归半两
 　连翘一两二钱
 　黄芪一两半
 　防风　桔梗　厚朴各二两


上十五味为细末，每服三钱，酒一大盏，煎三二沸，和柤温服，无时。

破棺丹　治疮肿，一切风热。

大黄二两，半生半熟
 　芒硝　甘草各一两


上为末，炼蜜丸如弹子大，每服半丸，食后，茶清温酒任化下。童便半盏研化服亦得。忌冷水。

太乙膏　治疬子疮神效。

脑子一钱，研
 　轻粉　乳香各二钱，研
 　麝香三钱，研
 　没药四钱，研
 　黄丹五两


上用清油一斤，先下黄丹熬，用柳枝搅，又用憨儿葱七枝，先下一枝，熬焦再下一枝，葱尽为度，下火不住手搅，觑冷热得所，入脑子等药搅匀，磁器盛之，用时旋摊。

克效散　治疬子疮。

官桂　硇砂各半钱
 　赤小豆　粳米各四十九粒
 　班蝥四十九个，不去翅足


上五味研为末，初服一字，次服二字，次服三字，次服四字，煎商陆根汤送下，空心服，小便淋沥为效。

如恶心呕吐黄水无妨，瘰疬日日消矣。

玉烛散　治瘰疬，和血通经，服之自消，日进一服，七八日取效。方见妇人类
 。

东垣升阳调经汤　治瘰疬绕颈，或至颊车，此皆出足阳明胃经中来。若疮深远，隐曲肉底，是足少阴肾经中来，乃戊脾传于癸肾，是夫传与妻，俱作块子，坚硬大小不等，并皆治之，或作丸亦可。

草龙胆酒制
 　酒芩　莪术酒洗，炒
 　三棱酒炒
 　升麻八钱
 　葛根　甘草炙
 　黄连酒洗
 　连翘　桔梗已上各五钱
 生黄芩四钱
 　归梢　芍药各三钱
 　黄柏酒炒，二钱
 　知母酒洗
 炒，一两


上另秤一半作末，炼蜜为丸绿豆大，每服百余丸。一半作[image: ]
 咀，每服五钱，若能食，大便硬，可旋加至七八钱，水二盏，先浸半日，煎至一盏，去柤，临卧热服。足高，去枕仰卧，噙一口，作十次咽下，留一口在后，送下丸药。服毕，其卧如常。


金汤疳癣诸疮八十七

金　疮

五倍子、紫苏等分。

又方　白胶香三钱，龙骨一钱。

金疮狗咬

五月五日午时，用陈石灰一斤，捣为末，韭一斤，捣汁，和成饼，阴干，为细末敷之。

治阳证肿毒并金疮。

大粉草剉细，用竹筒一段，割去青，两头留节，节上开一窍，入粉草在内，满后用油灰塞孔窍，从立冬日，放粪缸内，待立春先一日取起，竖立在有风无日阴处二十一日，多最好，却破竹取草，为细末，用傅金疮。干者水调。

火　烧

桐油二钱
 　水二钱


上二件，以桃柳枝不住手搅成膏，再入少水溶，外用猫儿肚底毛细剪掺上。

汤　浇

以淋了第三次灰柤敷患处。

汤火疮，腊月，猪胆涂黄柏，炙干为末，敷上。

臁　疮

乳香　没药　水银　当归各半两
 　川芎　贝母　黄丹二钱半
 　真麻油五两

 咀，除黄丹、水银外，先将余药，用香油熬黑色，去柤，下黄丹、水银，又煎黑色，用柳桃枝搅成膏，油纸摊贴。

又方

龙骨生用
 　血竭　赤石脂共一两
 　头发如指大
 　黄蜡一两
 　白胶香　香油不拘多少


上件，先以香油煎头发三五沸，去发，入黄蜡、白胶香，却入龙骨、血竭、赤石脂，搅匀，安在水盘内，候冷取起，以磁器盛之，每遇一疮，捻作薄片贴疮口，以竹箬贴在外，三日后，翻过再贴，仍服活血药。

又方

用砂糖水煎冬青叶三五沸，捞起，石压平。将叶贴疮上，日换二次。

又方

以头垢烧灰，和枣肉捣作膏，先以葱椒叶煎汤洗净，用轻粉掺上，却以前膏，雨伞纸摊贴之。

又方

地骨皮一两
 　白蜡半两
 　甘草节半两


上以香油，入地骨皮、甘草节，文武火熬熟去柤，入黄丹一两半，紧火熬黑提起，白纸摊贴之，次用冬青叶醋煎过，以药贴之。

杖疮疼

黄柏、生地、黄紫荆皮皆要药。热血作痛，凉血去瘀血为先，须下鸡鸣散之类。生地黄、黄柏为末，童便调敷，或加韭汁。不破者，以韭菜、葱头舂碎，炒热贴，冷则易。膏药，紫荆皮、乳香、没药、生地黄、黄柏、大黄之类。

又方

用大黄、黄柏为末，生地黄汁调敷，干即再敷。

又方

野生苎麻根，嫩者，不拘多少，洗净，同盐擂敷疮上，神效。伤重多用盐。


癣　疮

防风通圣散去硝黄，加浮萍、皂角刺。又紫苏、樟树、苍耳、浮萍煎汤洗。

又方

浮萍一两
 　苍术二两
 　苦参一两半
 　黄芩半两
 　香附二钱半


上为末，酒糊丸。

又方

芦荟　大黄　轻粉　雄黄　蛇床子　槿树皮　槟榔

上为末，先刮癣，用米醋调药末涂之。

又方

芦荟研，三钱
 　江子去壳，十四粒
 　萆麻子去壳，十四粒
 　斑蝥七个，去翅足
 　白蜡

上以香油二两，熬江子、萆麻、斑蝥三药，以黑为度，去药入蜡，并芦荟末在内，磁罐盛贮，微微刮癣令破，以油涂上，过夜略肿即愈。

下疳疮

蛤粉　蜡茶　苦参　密陀僧

上为末，河水洗净，蜡猪油调傅。兼治臁疮。

又方

米泔水洗疮净，用头发，以盐水洗净去油，再用清汤洗，晒干烧灰，敷疮上，即时生靥。

〔附方〕

冰霜散　治火烧燎损伤，油热浇伤，皮烂肉大痛。

寒水石生
 　牡蛎煅
 　明朴硝　青黛各一两
 　轻粉一钱


上为末，新水调，或油调，湿则干贴痛处，立止如神。

圣粉散　治下注疳疮，蚀臭腐烂，疼痛不可忍者。

黄柏蜜炙
 　密陀僧　黄丹　高末茶　乳香各三钱
 　轻粉一钱半
 　麝少许


上为末，用葱汤洗疮后，次贴此药，兼治小儿疳疮。

下疳疮洗药

黄连　黄柏　当归　白芷　独活　防风　朴硝荆芥

上等分，水煎，入钱五十文，乌梅五个，盐一匙，同煎。温洗，日五七次，用下药敷:

木香　槟榔　黄连　铜青　轻粉　枯矾　螵蛸　麝各等分两


上为极细末，洗后，至夜敷上。


妇人八十八

妇人经水过期，血少也，四物加参术，带痰加南星、半夏、陈皮之类。经水不及期而来者，血热也，四物加黄连。过期紫黑有块，亦血热也，必作痛，四物加香附、黄连。过期淡色来者，痰多也，二陈加川芎、当归。过期而来，乃是血虚，宜补血，用四物加黄芪、陈皮、升麻。未及期先来，乃是气血俱热，宜凉气血，柴胡、黄芩、当归、白芍、生芐、香附之属。经不调而血水淡血，宜补气血，参、芪、芎、归、香附、白芍。腹痛加胶珠、艾叶、玄胡索。经候过而作痛者，乃虚中有热，所以作疼。经水将来作疼者，血实也，一云气滞
 。四物加桃仁、黄连、香附。临行时，腰疼腹痛，乃是郁滞，有瘀血，宜四物加红花、桃仁、莪术、玄胡索、香附、木香，发热加黄芩、柴胡。紫色成块者，热也，四物加黄连、柴胡之类。痰多，占住血海地位，因而下多者，目必渐昏，肥人如此，用南星、苍术、川芎、香附，作丸子服之。肥人不及日数而多者，痰多血虚有热，亦用前丸药中，更加黄连、白术丸服。血枯经闭者，四物加桃仁、红花。躯脂满经闭者，以导痰汤加黄连、川芎，不可服地黄，泥膈故也，如用，以姜汁炒。肥胖饮食过度之人而经水不调者，乃是湿痰，宜苍术、半夏、滑石、茯苓、白术、香附、川芎、当归。临经来时，肚痛者，四物汤加陈皮、玄胡索、牡丹、甘草。痛甚者豆淋酒，痛缓者童便煮莎，入炒条芩末为丸。经水去多，不能住者，以三补丸加莎根、龟板、金毛狗脊。阴虚经脉久不通，小便涩，身体疼痛，以四物加苍术、牛膝、陈皮、生甘草。又用苍莎丸加苍耳、酒芍药为丸，就煎前药吞下。

又方　治经水过多。

黄芩炒
 　白芍炒
 　龟板炙
 。各一两
 　黄柏炒，三钱
 　椿树根皮七钱半
 　香附子二钱半


上为末，酒糊丸，空心，温酒或白汤下五十丸。

又方　治积痰伤经不行，夜则妄语。

瓜蒌子一两
 　黄连半两
 　吴茱萸十粒
 　桃仁五十个
 　红曲二钱
 　砂仁三两


上为末，生姜汁化炊饼为丸桐子大，服百丸，空心。

又方　治一切瘀血为痛。

香附四两，醋煮
 　瓦垅子煅，二两，醋煮一昼夜
 　桃仁二两
 　牡丹皮　大黄熟蒸
 　当归各一两
 　川芎　红花各半两


上为末，蒸饼丸如桐子大，空心，温酒下三五十丸。

〔附方〕

四物汤　治冲任虚损，月水不调，腹[image: ]
 痛。

当归　川芎　芍药　熟芐等分


上以水煎服，加减于后。若经候微少，渐渐不通，手足烦疼渐瘦，生潮热，脉微数，本方去地黄、芎，加泽兰叶三倍，甘草半分。经候过多，本方去熟地黄，加生芐，或只加黄芩、白术。经行身热，脉数头昏，本方加柴胡、芩。经行微少，或胀或疼，四肢疼痛，加延胡、没药、白芷与本方等，淡醋汤调下末子。经候不调，心腹[image: ]
 痛，只用芎、归二味，名君臣散。气冲经脉，故月事频并，脐下多痛，加芍药。经欲行，脐腹绞痛，加玄胡、槟榔、苦楝，炒木香减半。经水涩少，加葵花、红花。经水适来适断，或有往来寒热，先宜服小柴胡汤，后以四物和之。经候过而作痛，血气俱虚也，宜本方对四君子汤服之。

治经事过期不行。

玄胡索一钱
 　香附　枳壳各半钱


上为末，杜牛膝捣汁半钟，空心调服。

交加地黄丸　治经水不调，血块气痞，肚腹疼痛。

生芐一斤
 　老生姜一斤
 　玄胡索　当归　川芎　白芍二两
 　没药　木香各一两
 　桃仁去皮尖
 　人参各一两半
 　香附子半斤


上先将地黄、生姜各捣汁，以姜汁浸地黄柤，地黄汁浸生姜柤，皆以汁尽为度，次将余药为末，共作一处，日干同为末，醋糊丸如桐子大，空心服五十丸，姜汤下。

当归散　治经脉不通。

当归　川山甲灰炒
 　蒲黄各半两，炒
 　辰砂一钱
 　麝香少许


上为末，酒调服二钱。

琥珀散　治月水不通，心膈迷闷，腹脏撮痛。

台乌二两
 　当归　莪术各一两


上为末，空心，温酒调二钱，以食压之。产后诸疾，炒姜酒调下。

通经丸　治妇人室女，经候不通，脐腹疼痛，或成血瘕。

川椒炒
 　莪术　干漆炒烟尽
 　当归　青皮　干姜大黄煨
 　桃仁去皮尖，炒
 　川乌炮
 　桂心各等分


上为末，将一半用米醋熬成膏子，和余药成剂，臼中杵之，丸如桐子，阴干，每服三五十丸，醋汤下。《严氏方》无川乌有红花。

红花当归散　治妇人血脏虚竭，或积瘀血，经候不行，时作痛，腰胯重疼，小腹坚硬，乃室女经水不行。

红花　当归尾　紫葳即凌霄花
 　牛膝　甘草炙
 　苏木各三两
 　白芷　桂心一两半
 　赤芍九两
 　刘寄奴五两


上为末，空心，热酒调三钱服。一名凌霄花散
 。

导痰汤见痰类
 。

三补丸见诸虚类
 。

苍莎丸见咳嗽类
 。

越鞠丸见六郁类
 。


崩漏八十九

血崩，东垣有治法，但不言热，其主在寒，学者宜寻思之。急则治其标，用白芷汤，调百草霜末。甚者用棕榈灰，后用四物汤加炒干姜调理。因劳者，用参、芪带升补药。因寒者用干姜，因热者黄芩。崩过多者，先用五灵脂末一服，当分寒热。盖五灵脂能行能止。紫色成块者，热，以四物汤加黄连之类。妇人血崩，用香附、白芷丸服。气虚、血虚者，皆以四物汤加参、芪。漏下，乃热而虚，四物加黄连。崩中白带，用椒目末，又用白芷，石灰炒，去灰为末，茜草少许，粥丸服。一方用生狗头骨，烧灰存性，或酒调服，或入药服。一方五灵脂半生半炒，为末，酒调服。经血逆行，或血腥，或吐血，或唾血，用韭菜汁服效。

夫妇人崩中者，由脏腑伤损，冲任二脉血气俱虚故也。二脉为经脉之海，血气之行，外循经络，内荣脏腑，若气血调适，经下依时，若劳动过极，脏腑俱伤，冲任之气虚不能约制其经，血故忽然而下，谓之崩中暴下。治宜当大补气血之药，举养脾胃，微加镇坠心火之药，治其心，补阴泻阳，经自止矣。

〔附方〕

小蓟汤　治崩中不止。

小蓟茎叶研取汁，一盏
 　生芐汁一盏
 　白术半两


上三件，入水一盏，煎温服。

荆芥散　治妇人崩中，连日不止。

用荆芥穗，于灯盏多著灯心，好麻油点灯，就上烧荆芥焦色。

上为末，每服三钱，童便调下。

又方

艾叶如鸡子大
 　阿胶半两
 　干姜一钱


上为粗末，用水五盏，先煮艾姜，后入胶烊消，分作二服，空心。

如圣散　治妇人血山崩。

棕榈灰　乌梅各一两
 　干姜一两五分
 。并烧灰存性


上为末，每服二钱，乌梅酒调下，空心。

凉血地黄汤　治妇人血崩，是肾水月虚，不能镇守包络相火，故血走而崩也。

黄芩　荆芥　蔓荆子各一分
 　黄柏　知母　藁本细辛　川芎各二分
 　黄连　羌活　柴胡　升麻　防风各三分
 　生芐　当归各五分
 　甘草一钱
 　红花炒，少许


上作一服，水煎，空心，稍热服。

带下九十

带下，赤属血，白属气，主治燥湿为先。漏与带，俱是胃中痰积流下，渗入膀胱，无人知此，只宜升提，甚者上必用吐，以提其气，下用二陈汤，加苍术、白术，仍用丸子。一本作瓦垅子
 。又云:赤白带下，皆属血出于大肠、小肠之分。肥人多是湿痰，海石、半夏、南星、炒柏、苍术、川芎、椿皮。一方无椿皮，有青黛。瘦人白带少，如有者多热，以炒黄柏、滑石、椿皮、川芎、海石。如无海石，以蛤粉亦可。一方有青黛作丸子服。赤白带下，炒黄荆子为末，酒调下二钱，或米汤亦可。又治心痛，罗先生法，或十枣汤，或神佑丸，或玉烛散，皆可服。实者可行，虚者不可峻攻。血虚者，加减四物汤。气虚者，参、术、陈皮间与之。湿胜者，用固肠丸。相火动者，于诸药中，少加黄柏。滑者，加龙骨、赤石脂;滞者，加葵花。葵花白者治白带，赤者治赤带
 。性燥者，加黄连。痰气带下者，苍术、香附、滑石、蛤粉、半夏、茯苓丸服。寒月少加干姜，临机应变。必须断厚味。

入方

良姜　芍药　黄柏二钱
 。各炒成灰
 　椿树根皮一两半


上为末，粥丸，每服四五十丸，空心。

又方　一妇人白带兼风痛。

半夏　茯苓　川芎　陈皮　甘草　苍术　黄柏酒炒
 　南星　牛膝酒洗


治妇人上有头风鼻涕，下有白带。

南星　苍术　柏皮炒
 　滑石　半夏　川芎　辛夷牡蛎粉炒
 　酒芩

 咀，水煎，去柤，食前服。

又方　治白带。

龟板炙
 　枳子各二两
 　黄柏炒，一两
 　白芍药七钱半
 　香附半两
 　干姜炒，二钱半
 　山茱萸　苦参　椿树皮各半两
 贝母

上为末，酒糊丸桐子大，空心，米汤下五十丸。

又方　治赤白带下，或时腹痛。

龟板酒炙，二两
 　黄柏炒，一两
 　干姜炒，一钱
 　枳子二
 钱半


上为末，酒糊丸如桐子大，每服七十丸，日服二次。

又方　治妇人有孕白带。

苍术三钱
 　白芷二钱
 　黄连炒，二钱
 　黄芩炒，三钱
 　黄柏炒，一钱半
 　白芍二钱半
 　椿树皮炒，一钱半
 　山茱萸二钱半


上为末，糊丸，空心，温酒下五十丸。

治结痰白带，先以小胃丹，半饥半饱，津液下数丸，候郁积开，却宜服补药。

白术二两
 　黄芩半两
 　红白葵花二钱半
 　白芍七钱半


上为末，蒸饼丸，空心，煎四物汤下三五十丸。

固肠丸　治湿气下利，大便血，白带。去脾胃陈积之痰，用此以燥其湿，亦不可单用，须看病作汤使。

椿根白皮性凉而燥，须炒用


上为末，酒糊丸服。

又方

椿根皮四两
 　滑石二两


上为末，粥丸桐子大，空心，白汤下一百丸。

又方　治白带，因七情所伤，而脉数者。

黄连炒
 　扁柏酒蒸
 　黄柏炒
 。各半两
 　香附醋炒
 　白芍白术各一两
 　椿根皮炒，三两
 　白芷烧存性，三两


上为末，粥丸桐子大，每服七十丸，食前，米饮下。

又方　治赤白带，因湿胜而下者。

苍术盐炒
 　白芍　滑石炒
 。各一两
 　枳壳炒
 　甘草各三钱
 　椿根皮炒，二两
 　干姜炮，二钱
 　地榆半两


上为末，粥丸，空心，米饮下一百丸。

〔附录〕赤白带者，皆因七情内伤，或下元虚惫，感非一端。叔和云:崩中日久为白带，漏下多时骨本枯。崩中者，始病血崩，久则血少，亡其阳，故白滑之物下流不止，是本经血海将枯，津液复亡，枯干不能滋养筋骨。执剂之法，须以本部行经药为引用，为使;大辛甘油腻之药，润其枯燥而滋益津液;以大辛热之气味药，补其阳道，生其血脉;以寒苦之药，泄其肺而救上热;伤气，以人参补之，以微苦温之药为佐而益元气，此治之大法也。

〔附方〕

戴人玉烛散　治经候不通，腹胀或痛。

当归　芍药　川芎　熟芐　芒硝　大黄　甘草

 咀，生姜三片，煎服。

十枣汤见胁痛类
 。

神佑丸见中湿类
 。


产前九十一

产前当清热养血。产妇因火动胎逆，上作喘急者，急用条芩、香附之类，为末调下。条芩水中取沉者为佳。坠胎，乃气虚血虚血热。黄芩安胎，乃上中二焦药，能降火下行。益母草即茺蔚子，治产前产后诸病，能行血养血，难产可煎作膏。地黄膏、牛膝膏皆可用。怀妊爱物，乃一脏之虚，假如肝脏之虚，肝气止能生胎，无余用也。又云不能荣其肝，肝虚故爱酸物。产前安胎，白术、黄芩为妙药也。条芩，安胎圣药也。俗人不知，以为害而不敢用，反谓湿热之药可养胎，殊不知产前宜清热，令血循经而不妄行，故能养胎。胎热将临月，以三补丸加炒香附、炒白芍，蒸饼丸服。抑热，以三补丸，用地黄膏丸。有孕八九个月，必用顺气，须用枳壳、紫苏梗。凡妊妇，脉细匀易产;大、浮、缓，火气散，难产。生产如抱舡过坝一般。

入方　固胎。

地黄半钱
 　归身　人参　白芍各一钱
 　白术一钱半
 　川芎五分
 　陈皮一钱
 　黄芩半钱
 　甘草三分
 　黄连少许
 　黄柏少许
 　桑上羊儿藤七叶，圆者
 。一本无芩

 咀，每二钱，入糯米二十四粒煎服。血虚不安者用阿胶。痛者用砂仁，止痛安胎行气故也。

束胎丸　第八个月可服。

炒黄芩夏一两，春秋七钱半，冬半两
 　白术二两，不见火
 　茯苓七钱半，不见火
 　陈皮三两，忌火


上为末，粥丸服。

达生散　又名束胎散。

大腹皮三钱
 　人参　陈皮各半钱
 　白术　芍药各一钱
 　紫苏茎叶半钱
 　甘草炙，二钱
 　归身尾一钱


上作一服，入青葱五叶，黄杨脑七个，此即黄杨树叶稍儿也，或加枳壳、砂仁，以水煎，食后服。于八九个月，服十数贴，甚得力。夏月加黄芩，冬不必加，春加川芎。或有别证，以意消息于后。气虚加参、术，气实倍香附、陈皮，血虚倍当归加地黄，形实倍紫苏，性急加黄连，有热加黄芩，湿痰加滑石、半夏，食积加山楂，食后易饥倍黄杨脑，有痰加半夏，腹痛加木香、桂。

又方　第九个月服。

黄芩一两，酒炒
 。不宜凉药
 、怯弱者减半
 　白术一两
 　枳壳炒，七钱半
 　滑石七钱半
 。临月十日前，小便多者，减此一味


上为末，粥丸桐子大，每服三十丸，空心热汤下，多则恐损元气，实人宜服。

又方　安胎。

白术　黄芩　炒曲

上为末，粥丸服。一本云:用条芩一二两，为末，每一钱或半钱，浓煎白术汤调下。每次用白术五七钱煎汤。

恶阻从痰治，多用二陈汤。

戴云:恶阻者，谓妇人有孕，恶心，阻其饮食者是也。肥者有痰，瘦者有热，须用二陈汤。

入方

白术不拘多少

上为末，水丸，随所好，或汤或水下。

子肿，湿多。

戴云:子肿者，谓妇人手足或头面通身浮肿者是也。

入方

山栀子炒用，一合


上为末，米饮吞下，或丸服。

三因鲤鱼汤　治妊娠腹大，间有水气。

白术五两
 　茯苓四两
 　当归　芍药各三两


上细剉，以鲤鱼一头，修事如食法，煮取汁，去鱼不用，每服四钱，入鱼汁一盏半，姜七片，陈皮少许，煎至七分，去柤，空心服。

胎漏，气虚、血虚、血热，可服固孕之药。

戴云:胎漏者，谓妇人有胎而血漏下者。

参术饮　治妊娠转胞。

四物汤加人参　白术　半夏制
 　陈皮　甘草

 咀，入生姜煎，空心服。

〔附方〕

治胎动不安，已有所见。

艾叶　阿胶　当归　川芎各三两
 　甘草一两


上每服五钱，水煎熟，下胶令烊，温服。

胶艾汤　损动胎去血腹痛。

艾叶　阿胶

上二味，水煎服。

难产，气血虚故也。此盖九月十日之际，不谨守者有之，亦有气血凝滞而不能转运者，临月时服野天麻，熬膏，白汤调下。油、蜜、小便和极匀，治难产。

入方

砂仁　香附醋煮
 　枳壳　甘草

上为末，汤调，又以香油、蜜、小便和匀各半盏，调益母草末。

催生。

白芷灰
 　百草霜　滑石

上为末，用芎、归煎汤调下，或姜汁服。

天麻丸　易产。

天麻即益母草，六月间连根采，阴干。

上为末，不拘多少，炼蜜丸如圆眼大，临产时，温酒或白汤化一丸，能除产后百病。

〔附方〕

催生如圣散

黄葵花不以多少，焙干


上为末，热汤调下二钱，神妙。或有漏血，胎脏干涩，难产痛剧者，并进三服，食久，腹中气宽胎滑，即时产下。如无花，只以蜀葵子，烂研小半合，以酒调尤妙。亦治打扑伤损，如死胎不下，煎红花，温酒调下。《经验方》用子四十九粒或三十粒。歌曰:黄金内子三十粒，细研酒调能备急，命若悬丝在须臾，即令眷属不悲泣。

又方

蛇蜕一条，全者
 　蚕脱纸一张，一方无


上入新瓮中，盐泥固脐，烧存性为末，煎榆白皮调下一钱，三服觉痛便产。

又方　治产难，兼治胞衣不下并死胎。

蓖麻子七粒，去壳，研细成膏，涂脚心，胞衣即下，速洗去，不洗肠出，却用此膏涂顶上，肠自缩入，如神之妙。

又方

腊月兔头一枚，烧灰


上为末，葱白汤调二钱立生。

又方　治难产三日不下。

伏龙肝细研，每服一钱，酒调服之。又，或吞鸡子黄三个，并少苦酒服之，立生。又，或用赤小豆二升，水九升，煮取一升汁，入炙了明黄胶一两，同煎少时，一服五合。又，用槐子十四枚即下。又方，当归为末，酒调方寸匕服。

胞衣不下，取皂屋黑尘，研为细末，酒调方寸匕。


产后九十二

产后无得令虚，当大补气血为先，虽有杂证，以末治之。一切病多是血虚，皆不可发表。产后不可用芍药，以其酸寒伐生发之气故也。产后血晕，因虚火载血上行，渐渐晕来，方用鹿角烧灰，出火毒，研极细末，好酒同童便灌下，一呷即醒，行血极快。又方，以韭叶细切，盛于有嘴瓶中，以热醋沃之，急封其口，以嘴塞产妇鼻中，可愈眩冒。产后中风，切不可作风治，必大补气血为主，然后治痰，当以左右手之脉，分其气血多少而治。产后中风，口眼斜，切不可服小续命汤。产后水肿，必用大补气血为主，小佐苍术、茯苓，使水自利。产后大发热，必用干姜。轻者用茯苓淡渗其热，一应寒苦并发表之药，皆不可用。产后发热恶寒，皆属血虚。左手脉不足，补血药多于补气药。恶寒发热腹痛者，当去恶血。腹满者不是。产后发热，乳汁不通，及膨者无子，当消。用麦二两，炒研细末，清汤调下，作四服。有子者用木通，通草、猪蹄煎服。凡产后有病，先固正气。前条云，产后大热，必用干姜，或曰:用姜者何也?曰:此热非有余之热，乃阴虚生内热耳，故以补阴药大剂服之，且干姜能入肺和肺气，入肝分引血药生血，然不可独用，必与补虚药同用，此造化自然之妙，非天下之至神，孰能与于此乎?产后脉洪数，产前脉细小涩弱，多死。怀孕者，脉主洪数，已产而洪数不改者，多主死。

入方　产后补虚。

人参　白术一钱
 　茯苓　归身尾　陈皮　川芎各半钱
 　甘草炙，三分


有热加黄芩一钱　生姜三片

上以水煎服。

产后消血块方

滑石三钱
 　没药二钱
 　血竭二钱，如无，以牡丹皮代之


上为末，醋糊丸。如恶露不下，以五灵脂为末，神曲丸，白术、陈皮汤下。瓦垅子能消血块。

又方

血竭　五灵脂

上为末，消产后血块极好。

又方　治产后泄泻。

黄芩　白术　川芎　茯苓　干姜　滑石　陈皮　炒芍药　甘草炙

 咀，水煎服。

又方　治产后恶露不尽，小腹作痛。

五灵脂　香附一方加蛤粉


上为末，醋糊丸，甚者入桃仁，不去尖用。

独行丸　治妇人产后血冲心动，及治男子血气心腹痛。有孕者忌服。

五灵脂去土，半炒半生


上为末，水丸弹子大，每一丸，或酒或姜汤化下。

参术膏　治产后胞损成淋沥证。

人参二钱半
 　白术二钱
 　桃仁　陈皮各一钱
 　黄芪一钱半
 　茯苓一钱
 　甘草炙，半钱

 咀，水煎猪羊胞，后入药，作一服。

〔附录〕产后血晕者，皆由败血流入肝经，眼见黑花，头目旋晕，不能起坐，甚至昏闷不省人事，谓之血晕。用酒调黑神散最佳，切不可作中风治之。凡血晕，皆血乘虚，逆上凑心，故昏迷不省，气闭欲绝是也。古法有云:产妇才分娩了，预烧秤锤或江中黄石子，硬炭烧令通赤，置器中，急于床前，以醋沃之，得醋气可除血晕。或以好醋久涂口鼻，乃置醋于傍，使闻其气，兼细细少饮之，此为上法也。又法，以干漆烧烟，熏产母面即醒，无干漆以破漆器亦可。

〔附方〕

清魂散　治血迷血晕。

泽兰叶　人参各二钱半
 　荆芥一两
 　川芎半两
 　甘草二钱


上为末，用温酒热汤各半盏，调一钱，急灌之，下咽即开眼。

黑神散

黑豆炒，半升
 　熟芐　当归　肉桂　干姜　甘草　白芍　蒲黄各四两
 　生芐别本无


上为末，每服二钱，童便、酒各半调服。一名乌金散。


子嗣九十三　附断子法

若是肥盛妇人，禀受甚厚，恣于酒食之人，经水不调，不能成胎，谓之躯脂满溢，闭塞子宫，宜行湿燥痰，用星、夏、苍术、台芎、防风、羌活、滑石，或导痰汤之类。若是怯瘦性急之人，经水不调，不能成胎，谓之子宫干涩无血，不能摄受精气，宜凉血降火，或四物加香附、黄芩、柴胡，养血养阴等药可宜。东垣有六味地黄丸，以补妇人之阴血不足无子，服之者能使胎孕。出
 《试效方
 》。

断子法用白面曲一升，无灰酒五升，作糊，煮至二升半，滤去柤，分作三服，候经至前一日晚，次早五更，及天明，各吃一服，经即不一无不字
 。行，终身无子矣。

小儿九十四

乳下小儿，常多湿热食积，痰热伤乳为病，大概肝与脾病多。小儿易怒，肝病最多，大人亦然。肝只是有余，肾只是不足。

小儿初生，未经食乳，急取甘草一寸，火上炙熟，细切，置地上出火毒一时许，用水一小盏。熬至三分之一，去滓，用新绵蘸滴儿口中，令咽尽，须臾吐痰及瘀血，方与乳食，年长知睿无病。

小儿急慢惊风，发热口禁，手心伏热，痰热咳嗽痰喘，此类证，并用涌法吐之，重剂瓜蒂散，轻剂用苦参、赤小豆末，须虾虀汁调服之，后用通圣散为末，蜜丸服，间以桑树上牛儿，阴干，焙末调服，以平其气。惊有二证，一者热痰主急惊，当吐泻之。一者脾虚，乃为慢惊，所以多死，当养脾。急惊只用降火、下痰、养血。慢惊者，先实脾土，后散风邪，只用朱砂安神丸，更于血药中求之。

小儿蓦然无故大叫作发者，必死，是火大发则虚其气故也。

入方

黑龙丸　治小儿急慢惊风。

牛胆南星　青礞石焰硝等分煅
 。各一两
 　天竺黄　青黛各半两
 　芦荟二钱半
 　辰砂三钱
 　僵蚕半钱
 　蜈蚣一钱半，
 烧存性


上为末，甘草煎膏，丸如鸡头大，每服一二丸，急惊煎姜蜜薄荷汤下，慢惊煎桔梗白术汤下。

治惊而有热者。

人参　茯苓　白芍酒炒
 　白术

 咀，姜煎，夏月加黄连、生甘草、竹叶。

〔附方〕

神圣牛黄夺命散

槟榔半两
 　木香三钱
 　大黄二两，面裹煨熟为末
 　白牵牛一两，一半炒一半生用
 　黑牵牛粗末，一半生用一半炒


上为一处，研作细末，入轻粉少许，每服三钱，用蜜浆水调下，不拘时候，微利为度。

通圣散见斑疹类
 。

朱砂安神丸见惊悸类
 。

瓜蒂散见疽类
 。

疳病，或肚大筋青。

胡黄连丸　治疳病腹大。

胡黄连五分，去果子积
 　阿魏一钱半，醋浸，去肉积
 　神曲二钱，去食积
 　麝香四粒
 　炒黄连二钱，去热积


上为末，猪胆汁丸如黍米大，每服二三十丸，白术汤送下。又云胡黄连丸十二粒，白术汤下。

五积丸　治小儿诸般疳积。

丑头末一两
 　黄连半两
 　陈皮一两
 　青皮半两
 　山楂半两


上炒焦黑色，为末，每用巴豆霜半钱，前药末半钱，宿蒸饼，丸麻子大，小儿二岁十丸，五更姜汤下，至天明大便泄为度，温粥补之。未利，再服三五丸。

乌犀丸

丑头末三两
 　青皮三两
 　使君子肉七钱半
 　白芜荑一钱半
 　鹤虱五钱
 　芦荟一钱，另研烧红醋淬
 　苦楝根皮半两


上炒令焦黑色，为末，曲丸麻子大，每服三五十丸，米饮送下，食前，量小儿大小加减。

黄龙丸

三棱三两
 　黑角莪术三两
 　青皮一两半
 　山楂肉七钱半
 　干姜七钱半


上用曲丸麻子大，日晒干，食后，姜汤下，量儿大小加减。乌犀、黄龙间服，食前服乌犀，食后服黄龙。

肥儿丸　治小儿疳积。

芦荟另研
 　胡黄连三钱
 　炒曲四钱
 　黄连　白术　山楂炒，半两
 　芜荑炒，三钱


上为末，芦荟末和匀，猪胆汁丸粟米大，每六十丸，食前米饮下。

疳黄食积。

白术　黄连　苦参　山楂等分


上为末，曲糊丸麻子大，食后，白汤下十五丸。

食伤胃热熏蒸。

白术一两
 　半夏　黄连半两
 　平胃散二两


上用粥丸，食后，白汤下二十丸。

〔附录〕小儿疳病者，小儿脏腑娇嫩，饱则易伤。乳哺饮食，一或失常，不为疳者鲜矣。疳皆因乳食不调，甘肥无节而作也。或婴幼缺乳，粥饭太早，耗伤形气，则疳之根生。延及岁月，五疳病成，甚者胸陷喘哕，乳食直泻，肿满下利，腹胁胀疼，皮发紫疮，肌肉先紫。与夫疳劳，渴泻而槁，色夭骨露，齿张肚硬不食者，皆危笃矣。凡此等类，卢扁复生，难施其巧。

〔附方〕

集圣丸　治小儿疳通用。

芦荟　五灵脂　好夜明砂焙
 　砂仁　陈皮　青皮莪术煨
 　木香　使君子煨
 。各二钱
 　黄连　虾蟆日干炙焦
 。各二分


上为末，用雄猪胆二枚，取汁和药入糕，糊丸麻子大，每服十五丸，米饮送下。

大芦荟丸　治诸疳。

芦荟　芜荑　木香　青黛　槟榔　黄连炒，二钱半
 　蝉壳二十四枚
 　黄连半两
 　麝香少许


上为末，猪胆汁二枚，取汁浸糕，为丸麻子大，每服二十丸，米饮下。

褐丸子　治疳肿胀。

莱菔子一两，炒
 　陈皮　青皮　槟榔　黑丑半熟半生
 　五灵脂　赤茯苓　莪术煨
 。各半两
 　木香二钱半


上为末，面糊丸绿豆大，每服十五丸，煎紫苏桑皮汤下。

子热。

炒芍药　香附　滑石一两
 　甘草三钱
 　黄连二钱


上作四服，水一盏半，生姜三片煎，乳母服。

风痰。

南星一两，切，用白矾末半两，水泡一指厚浸，晒干，研细入
 　白附子二两


上为末，飞白面糊丸如芡实大，每服一二丸，姜蜜薄荷汤化下。

白附丸

牛胆星一两，须用黄牯牛胆，腊月粉南星，亲手修合，风干，隔一年用，牛胆须入三四次者佳
 　大陈半夏半两
 　粉白南星一两，切作片用，腊雪水浸七日，去水晒干
 　枯白矾二钱半


上为末，宿蒸饼，丸如梧子大，用姜汁蜜汤送下。有热加薄荷叶。

紫金泥　治小儿哮喘不止，端午日修合。

黑椒四十九粒，浸透去皮，研如泥次入
 　人言一钱
 　鹅管石一钱


上为末，丸如黍米大，朱砂为衣，每一丸或二丸，量儿大小，空心，冷茶清下。当日忌生冷、荤、腥、热物。服药病止后，更服白附丸三五贴。

小儿腹痛，多是饮食所伤。宜:

白术　陈皮　青皮　山楂　神曲　麦　砂仁甘草

受寒痛者加藿香、吴茱萸，有热加黄芩。

小儿腹胀。

萝卜子蒸
 　紫苏梗　干葛　陈皮等分
 　甘草减半


食减者，加术煎服。

小儿好吃粽成腹胀疼，用白酒曲末，同黄连末为丸，服之愈。

又方

茯苓皮　陈皮　赤小豆　萝卜子炒
 　木通各半钱
 木香二分
 　甘草些少

 咀，姜一片煎服。

〔附录〕小儿腹痛，多因邪正交争，与脏气相击而作也。挟热作痛者，以面赤，或壮热，四肢烦，手足心热见之。挟冷作痛者，以面色或白或青见之。冷甚而证变，则面色黯黑，唇爪甲皆青矣。热证，宜四顺清凉饮加青皮、枳壳。冷证，指迷七气汤。冷热不调，以桔梗枳壳汤加青皮、陈皮、木香、当归。

小儿吐泻黄疸。

三棱　莪术　青皮　陈皮　神曲炒
 　茯苓　麦黄连　甘草　白术

上为末，调服。伤乳食吐泻加山楂，时气吐泻加滑石，发热加薄荷。

夏月小儿肚泻，用益元散，钱氏五补、五泻之药俱可用。吐泻腹疼吐乳，调脾以平胃散，入熟蜜，加苏合香丸，名万安膏，用米汤化下。夏月热病，六一散最妙。

小儿痢疾。

黄连　黄芩　陈皮　甘草

上以水煎服。赤痢加红花、桃仁，白痢加滑石末。

又方　治小儿食积痢。

炒神曲　苍术　滑石　白芍　黄芩　白术　甘草炙
 陈皮

 咀，水煎，下保和丸。一方加茯苓。

小儿赤痢壮热。用蓝青捣汁，每服半盏，与之妙。

〔附录〕凡小儿痢疾，亦作食积论，初得之时，宜用木香槟榔丸下之，后用白术、白芍药、黄芩、甘草、滑石。如里急后重，加木香、槟榔、枳壳;久不止者，用肉豆蔻、粟壳炒黄。小儿赤斑、红斑、疮痒、瘾疹，并宜用防风通圣散，为末调服。

小儿口糜。

戴云:满口生疮者便是。

江茶　粉草

上为末敷之。一方用黄丹。

又方

苦参　黄丹　五倍子　青黛

上等分，为末敷之。

又方

青黛　芒硝

上为末，敷口中。

又方

黄柏　细辛　青盐

上等分，为末噙之，吐出涎，不过三日愈。亦治大人。

治毒口疮，五倍子、黄丹、甘草、江茶、芒硝等分，为末敷之。

龟胸。

苍术　酒柏　酒芍药　陈皮　防风　威灵仙　山楂当归

痢后加生芐。

小儿夜啼，此是邪热乘心。

黄连姜汁炒，钱半
 　甘草一钱


上用竹叶一十片煎服。又方加人参二钱半，作二服。入姜一片，水煎。

又法　夜啼不止，潜取捕鸡窠草一握，置小儿身下。

〔附录〕夜啼，小儿脏冷也。阴盛于夜则冷动，冷动则为阴极发燥，寒盛作疼，所以夜啼而不歇。

〔附方〕

钩藤散　治小儿夜啼。

钩藤　茯苓　茯神　川芎　当归　木香各一钱
 　甘草炙，五分


上为末，每服一钱，姜枣略煎服。又灯草烧灰，涂傅乳上与之。

小儿脱肛。

戴云:脱肛者，大肠脱下之说。

脱囊，即外肾肿大。

戴云:脱囊者，阴囊肿大，坠下不收上之说。或云:溃烂阴丸脱出。

入方

木通　甘草　黄连炒
 　当归　黄芩炒


上以水煎服。

又方　治脱肛，用东北方陈壁土泡汤，先熏后洗。

又方　治脱囊。紫苏茎叶末，干敷。如烂，用香油调，鹅翎刷。又用青荷叶包上。

小儿木舌。

戴云:木舌者，舌肿硬不和软也。又言，重舌者亦是。

此类二者，皆是热病。

入方

百草霜　芒硝　滑石

上为末，酒调敷之。

重舌，用好胆矾研细敷之。

咯血。

戴云:咯红者即唾内有血，非吐血与咳血。

又方

黑豆　甘草　陈皮

上煎服。

小儿尿血。

甘草汤调益元散。加升麻煎服尤妙。

小儿吃泥，胃气热故也。

入方

软石膏　黄芩　陈皮　茯苓　白术　甘草

上用水煎服。

又方

腻粉一钱，砂糖和丸如麻子大，米饮下一丸，泻出土立瘥。

小儿解颅，乃是母气虚与热多耳。

戴云:即初生小儿，头上骨未合而开者。

又方

四君子与四物，子母皆可服。有热加酒炒黄芩、连、生甘草煎服。外用帛束紧，用白敛末敷之。

小儿吐蛔虫。

以苦楝根为君，佐以二陈汤煎服。

小儿冬月吐蛔，多是胃寒、胃虚所致，钱氏白术散加丁香二粒。

〔附方〕

钱氏白术散

藿香　白术　木香　白茯苓　甘草　人参各一钱
 干葛二钱


上为末，每一钱至二钱，水煎服。

小儿口噤。

治法　用搐鼻方。

郁金　藜芦　瓜蒂

上为末，水调搐之。

小儿秃头。

用白灰烧红，淬长流水令热，洗之，内又服酒制通圣散，除大黄另用酒炒，入研为末，再用酒拌干，每服一钱，水煎频服。外又用胡荽子、伏龙尾即梁上灰尘
 。黄连、白矾为末，油调敷。

又方

松树厚皮烧灰
 　黄丹水飞，一两
 　寒水石一两，细研
 　白矾枯
 　黄连　大黄各半两
 　白胶香熬，飞倾石上，三两
 　轻粉四盏
 。或云一分


上为末，熬熟油调敷疮上，须先洗了疮痂敷之佳。

又方　治小儿癞头，并身癞等证。

松皮烧灰
 　白胶香　枯矾　大黄　黄柏

上为末，用熟油调敷。

小儿头疮。

腊猪油半生半熟
 　雄黄　水银等分


上研和匀，洗净付疮上。

又方

川芎　酒片芩　酒白芍　陈皮半两
 　酒白术　酒归一两半
 　酒天麻　苍术　苍耳七钱半
 　酒柏　酒粉草四钱
 防风三钱


上为末，水荡起煎服，日四五次，服后睡片时。

又方　单治头疮。

松树皮厚者，烧炭，二两
 　白胶香熬，沸倾石上，二两
 　黄丹一两，火飞
 　白矾火飞，半两
 　黄芩　黄连　大黄各三钱
 　寒水石三钱
 　白芷　无名异炒，少许
 　木香少许，痛者用
 　轻粉

上为极细末，熬熟油调敷疮上，须洗净疮，去痂敷之佳。

又小儿疮。

猪牙皂角去皮
 　胡椒些少
 　枯矾　轻粉

上为末，樟脑、烛油搽七日。如樱桃脓窠去椒。

小儿脐肿汗出。

用枯白矾为末敷，或黄柏为末敷之。又，小儿脐不干，伏龙肝涂。

小儿天火丹脐腹起者，赤溜不妨。

蚯蚓泥炒调敷。

小儿赤溜，主伤血热。

用生芐、木通、荆芥、苦药带表之类，外以芭蕉油涂患处，芒硝浓煎汁洗之。又方，鸡子清调伏龙肝，敷之。

小儿耳后月蚀疮。

黄连　枯白矾

上为末，敷之。

小儿鼻赤。

雄黄　黄丹

上同为末，无根水调敷之。又苍耳叶，酒蒸焙干，为末调服，最解食毒。又鼻下一道赤者，名曰，以黄连末敷之。

辛夷膏　专治小儿鼻流清涕不止。

辛夷叶一两，洗净焙干
 　细辛　木通　白芷各半两
 　杏仁一两，去皮，研如泥
 　木香半两


上为细末，次用杏仁泥、羊骨髓、猪脂各一两，同诸药和匀，于瓦石器中熬成膏，赤黄色为度，于地上放冷，入脑麝各一钱，拌匀涂囟门上，每用少许涂鼻中。

小儿变蒸，是胎毒散也。

乳儿疟疾痞块。

川芎二钱
 　生芐　白芍一钱半
 　陈皮　半夏　炒芩一钱
 　甘草二分


上作一服，姜三片，就煎下甲末半钱。


痘疮九十五

痘疮分气虚、血虚，用补。

气虚者人参、白术加解毒药，血虚者四物汤中加解毒药。凡痘疮初出之时，色白者，便用大补气血，参、术、芪、芎、升麻、干葛、草、木香、丁香、酒洗当归、白芍。若大便泻，加诃子肉、豆蔻、酒炒芩、连，名解毒散。但见红点，便忌葛根汤，恐发得表虚也。吐泻食少为里虚;不吐泻能食为里实。里实而补，则结痈毒。陷伏倒靥为表虚，灰白者亦表虚，或用烧人尿。红活绽凸为表实，表实而更复用表药，则反溃烂，不结痂。吐泻陷伏，二者俱见，为表里俱虚。黑陷甚者，亦用烧人尿，蜜水调服，出子和方。痘疮初出时，或未见时，人有患者，宜预服此药，多者令少，重者令轻，方以丝瓜近蒂三寸，连皮子烧灰存性，为末，沙糖拌，干吃。入朱砂末尤妙。痘疮分人清浊，就形气上取勇怯。黑陷二种，因气虚而毒气不能尽出者，酒炒黄芪、酒紫草、人参。颜色正者如上治。将欲成就，却色淡者，宜助血药，用当归、川芎、酒洗芍药之类。或加红花。将成就之际，却紫色者属热，用凉药解其毒，升麻、葛根、黄连、黄芩、桂枝、连翘之类，甚者犀角大解痘毒。炉灰白色，静者怯者，作寒看;勇者燥者，焮发者，作热看。痘疮，鼠粘子、连翘、山楂、甘草，此四味，始终必用之药。全白色将靥时，如豆壳者，盖因初起时，饮水多，其靥不齐，俗呼倒靥，不好，但服实表之剂，消息以大小便，如大便秘通大便，小便秘通小便。有初起，烦躁谵语，狂渴引饮，若饮水则后来靥不齐，急以凉药解其标，如益元散之类亦可服。痒塌者，于形色脉上分虚实，实则脉有力，气壮;虚则脉无力，气怯。轻者用淡蜜水调滑石末，以羽润疮上。虚痒者，以实表之剂，加凉血药。实痒，如大便不通者，以大黄寒凉之药，少许与之，下其结粪。疏则无毒，密则有毒，宜凉药解之，虽数十贴，亦不妨，无害眼之患。疮干者宜退火，湿者用泻湿。退火止用轻剂，荆芥、升麻、葛根之类;泻湿乃肌表间湿，宜用风药，白芷、防风之类。如痘疮伤眼，必用山栀、决明、赤芍、归尾、芩、连、防风、连翘、升麻、桔梗，作小剂末调服。如眼无光，过百日后，血气复自明。痘痈多是实毒，血热成痈，分上下用药，一日不可缓。已成脓必用凉药为主，赤芍、甘草节、连翘、桔梗。上引用升麻、葛根，下引用槟榔、牛膝，助以贝母、忍冬草、白芷、瓜蒌之类。大便燥用大黄，发寒热用黄芩、黄柏。痘疮黑属血热，凉血为主。白属气虚，补气为主。中黑陷而外白起得迟者，则相兼而治。初起时自汗不妨，盖湿热薰蒸而然故也。痘风分气血虚实，以日子守之，多带气血不足。虚则黄芪，生血、活血之剂助之，略佐以风药;实则白芍为君，黄芩亦为君，佐以白芷、连翘、续断之类。若属寒，陈氏方可用。

入方　解痘疮毒。

丝瓜　升麻　酒芍药　生甘草　黑豆　山楂　赤小豆　犀角

上水煎服。

又方　治痘疮已出未出，皆可服。

朱砂

上为末，蜜水调服，多者可减，少者可无。

痘疮敷药:

贝母　南星　僵蚕　天花粉　寒水石最多
 　白芷草乌　大黄　猪牙皂角

上为末，醋调傅之。

〔附录〕小儿疮疹，大抵与伤寒相似，发时烦躁，脸赤唇红，身痛头疼，乍寒乍热，喷嚏呵欠，嗽喘痰涎，伤寒证候类有之。始发之时，有因伤风寒而得者，有因时气传染而得者，有因伤食呕吐而得者，有因跌扑惊恐蓄血而得者。或为窜眼禁牙惊搐如风之证，或口舌咽喉腹肚疼痛，或烦躁狂闷昏睡，或自汗，或下痢，或发热，或不发热，证候多端，卒未易辨，亦须以耳冷骫冷足冷验之。盖谓疮疹属阳，肾脏无证，耳与骫足俱属于肾，故肾之所部独冷。疑似之间，或中或否，不若视其耳后，有红脉赤缕为真，于此可以稽验矣。调护之法，首尾俱不可汗下，但温凉之剂兼而济之，解毒和中安表而已。如欲解肌，干葛、紫苏可也。其或小儿气实，烦躁热炽，大便秘结，则与犀角地黄汤，或人参败毒散辈，又或紫草饮多服，亦能利之，故前说大便不通者，少与大黄，尤宜仔细斟酌之，慎之可也。若小便赤少者，分利小便，则热气有所渗而出。凡热不可骤遏，但轻解之，若无热则疮又不能发也。凡已发未发，并与紫苏饮为当。虚者益之，实者损之，冷者温之，热者平之。是为权度，借喻而言，亦如庖人笼蒸之法，但欲其松耳。如苟妄汗，则荣卫既开，转增疮烂;妄下则正气内脱，变而归肾，身体振寒，耳骫反热，眼合肚胀。其疮黑坏，十无一生。钱氏云:黑陷青紫者，百祥丸下之;不黑者，谨勿下。余知其所下者，泻膀胱之邪也。又云:下后身热气温，欲饮水者，可治。水谷不消，或寒战者，为逆。余知其脾强者，土可以治水也，百祥丸大峻，当以宣风散代之。泻后温脾，则用人参、茯苓、白术等分，厚朴、木香、甘草各半为妙。盖疮发肌肉，阳明主之，脾土一温，胃气随畅，独不可消胜已泄之肾水乎?此钱氏不刊之秘旨也。朱氏曰:疮疹已发未发，但不可疏转，此为大戒。又曰:疮疹首尾皆不可下，辄用利药，则毒气入里杀人。以此观之，疮疹证状，虽与伤寒相似，而疮疹治法，实与伤寒不同。伤寒所传，从表入里，疮疹所发，从里出表，盖毒根于里，若下之，则内气一虚，毒不能出，而返入焉，由是，土不胜水黑陷者有之。毒发于表，若汗之则荣卫一虚，重令开泄，转增疮烂，由是，风邪乘间变证者有之。汗下二说，古人所深戒也。调解之法，活血调气，安表和中，轻清消毒，温凉之剂，二者得兼而已。温如当归、黄芪、木香辈，凉如前胡、干葛、升麻辈，佐之以川芎、芍药、枳壳、桔梗、羌活、木通、紫草、甘草之属，则可以调适矣。但小儿凡觉身热证似伤寒，若未经疮痘，疑似未明，且先与惺惺散、参苏饮，或人参羌活散辈;热甚则与升麻葛根汤、人参败毒散。疮痘已出，则少与化毒汤;出不快者，加味四圣散、紫草饮子、紫草木香汤、紫草木通汤，或快斑散、丝瓜汤;出太甚者，人参败毒散、犀角地黄汤。小便赤涩者，大连翘汤、甘露饮、麦门冬、五苓散;大便秘结，内烦外热者，小柴胡汤加枳壳最当，或少少四顺清凉饮。若咽喉痛者，大如圣汤、鼠粘子汤;喘满气壅者，麻黄黄芩汤;胸腹胀满者，枳壳桔梗汤、二陈加枳壳汤;烦渴者，甘草散、乌梅汤;下利呕逆者，木香理中汤、甘草干姜汤;陷入者，加味四圣散。更以胡荽酒，薄敷其身，厚敷其足，喷其衣服，并以厚绵盖之。若犹未也，独圣散入麝香，老酒调剂，或不用酒，则木香煎汤;若其疮已黑，乃可用钱氏宣风散加青皮主之。然而疮疹用药，固有权度，大小二便不可不通，其有大便自利，所下黄黑则毒气已减，不必多与汤剂，但少用化毒汤可也，或不用亦可。若大小二便一或闭焉，则肠胃壅塞，脉络凝滞，毒气无从而发泄，眼闭声哑，肌肉黧然，不旋踵而告变矣。其坏疮者，一曰内虚泄泻，二曰外伤风冷，三曰变黑归肾。春夏为顺，秋冬为逆。凡痘疮初出之时，须看胸前，若稠密，急宜消毒饮加山楂、黄芩酒洗
 、紫草，减食加人参。凡痘疮初欲出时，发热鼻尖冷，呵欠咳嗽，面赤，方是痘出之候，便宜服升麻葛根汤加山楂、大力子。其疮稀疏而易愈。凡痘疮发热之时，便宜恶实子为末，蜜调，贴囟门上，免有患眼之疾。近世小儿痘疮，上党陈文中木香散、异功散，殊不知彼时立方之时，为运气在寒水司天，时令又值严冬大寒，为因寒气郁遏，痘疮不红绽，故用辛热之剂发之，今人不分时令寒热，一概施治，误人多矣。时值温热，山野农家贫贱之人，其或偶中也。

〔附方〕

犀角地黄汤

犀角一两
 　生芐二两
 　赤芍三分
 　牡丹皮一两

 咀，三岁儿，三钱水煎。

人参败毒散

人参　茯苓　甘草炙
 　前胡　川芎　羌活　独活

桔梗　柴胡已上并去苗芦
 　枳壳麸炒，去穰
 。各半两


上为粗末，每服二钱，水一盏，姜二片，薄荷少许，煎温服。

紫草饮子

紫草一两


上剉细，百沸汤大碗沃之，盖定勿令气出，逐旋温服。紫草能导大便，发出亦轻。

百祥丸

红牙大戟，不以多少，阴干，浆水煮极软，去骨，日中曝干，复内原汁中煮汁尽，焙为末，水丸如粟米大，每服一二十丸，研，赤脂麻汤下，无时。

宣风散

槟榔二个
 　陈皮　甘草各半两
 　黑丑四两
 。半生半熟


上为末，每一钱，量大小与服，蜜汤调下。

惺惺散　治小儿风热，及伤寒时气，疮疹发热。

白茯苓　细辛　桔梗　瓜蒌根　人参　甘草炙
 　白术　川芎等分


上为末，每一钱，水煎，入薄荷三叶，同煎服。

参苏饮

前胡　人参　苏叶　干葛　半夏汤泡七次，姜汁制
 　茯苓　枳壳　陈皮　甘草　桔梗

上剉，姜枣煎，微热服。

人参羌活散

羌活　独活　柴胡　人参　川芎　枳壳　茯苓各半两
 　前胡　北梗　天麻　地骨皮　甘草炙
 。各二钱半


加麻黄、薄荷、葱白煎服。汗后尚热，宜服此，去麻黄加紫草。如已见三五点，加紫草、陈皮、赤芍，使热退疮出亦轻。更调辰砂末半钱，以制胎毒。

升麻葛根汤

干葛　升麻　白芍　甘草炙
 。各四两


上粗末，每服四钱，水一盏半，煎一盏，温服。

化毒汤　疮痘已发，以此消毒。

紫草茸半两
 　升麻　甘草

上剉散，每服二钱，糯米五十粒，同煎服。

加味四圣散

紫草　木通　黄芪　川芎　木香等分
 　甘草炙，减半


上为粗末，水煎。大便秘加枳壳，大便如常加糯米百粒。杨氏曰:糯米能解毒发疮。

紫草木香汤　治疮出不快，大便泄痢。

紫草　木香　茯苓　白术等分
 　甘草炙，少许


入糯米煎服。杨氏云:紫草能利大便，白术、木香佐之。

紫草木通汤

紫草　人参　木通　茯苓　糯米等分
 　甘草减半


上剉，煎二钱，温服。内虚大便利者，可入南木香，去紫草。

快斑散

紫草　蝉壳　人参　白芍各一分
 　木通一钱
 　甘草炙，半钱


上剉散，煎二钱，温服。

又方

紫草茸五钱
 　陈皮二钱
 　黄芪三钱
 　赤芍五钱
 　甘草炙，三钱


上剉，加糯米百粒煎，二岁已上服三钱，已下一钱，服后疮遍匀四肢，住服。

丝瓜汤

丝瓜连皮，烧存性为末，汤调。杨氏云:发痘疮最妙。或加甘草、紫草。

大连翘汤

连翘　瞿麦　荆芥　木通　车前　当归　防风　柴胡　赤芍　滑石　蝉蜕　甘草炙
 。各一钱
 　黄芩　山栀子各半钱


上剉，每服加紫草煎。

甘露饮子

生芐　熟芐　天门冬去心
 　麦门冬去心
 　枇杷叶去毛
 枳壳麸炒去穰
 　黄芩　石斛　山茵陈　甘草炙
 。各等分


上剉，每二钱，水一盏，煎八分，食后服。

五苓散见中暑类
 。

小柴胡汤见疟类
 。

四顺清凉饮

当归　赤芍　大黄虚者煨，实者生
 　甘草

一方加陈皮、糯米煎。

如圣饮子

桔梗　甘草生
 　鼠粘子炒
 。各二钱
 　麦门冬三钱


上末，竹叶煎二三钱。一方加荆芥、防风，重者竹沥同煎。

鼠粘子汤

鼠粘子炒，四钱
 　荆芥穗二钱
 　甘草一钱
 　防风半钱


上为细末，沸汤点服，去防风，名消毒散。

麻黄黄芩汤

麻黄三钱
 　赤芍　黄芩各二钱半
 　甘草炙
 　桂枝各半钱


上为粗末，煎。

桔梗枳壳汤

枳壳　桔梗各二两
 　甘草炙，半两


上剉，姜煎。

甘草散

甘草炙
 　瓜蒌根等分


上为末，煎服一钱。

乌梅汤

小黑豆　绿豆各一合
 　乌梅二个

 咀，新汲水一碗，煎取清汁，旋服。

木香理中汤见寒类
 。

本方中加木香、甘草、干姜。

独圣散

牛蒡子炒，五钱
 　白僵蚕二钱半


上末，入紫草三茎煎，连进三服，其痘便出。

又方

穿山甲汤洗净，炒焦黄，为末，每服半钱，入麝少许，木香煎汤调下，或紫草煎汤，入红酒少许调。

犀角消毒饮

恶实四两，炒
 　甘草炙，一两
 　防风半两
 　荆芥穗二两


上为末，煎紫草、糯米、元荽子汤调，食后临睡，日三。


论倒仓法九十六

倒仓法，治瘫劳蛊癞等证，推陈致新，扶虚补损，可吐可下。用黄色肥牯牛腿精肉，二十斤或十五斤，顺取长流急水，于大锅内煮，候水耗少再添汤，不可用冷水，以肉烂成柤为度，滤去柤，用肉汤再熬如琥珀色。隔宿不吃晚饭，大便秘者，隔宿进神芎丸，不秘者不用。五更于密室不通风处，温服一钟，伺膈间药行，又续服至七八钟。病人不欲服，强再与之，必身体皮毛皆痛，方见吐下。寒月则重汤温之。病在上，欲吐多者，须紧服，又不可太紧，恐其不纳;病在下，欲利多者，须疏服，又不可太疏，恐其不达，临时消息。大抵先见下，方可使吐，须极吐下，伺其上下积俱出尽，在大便中见如胡桃肉状无臭气则止。吐利后或渴，不得与汤，其小便必长，取以饮病者，名曰轮回酒，与一二碗，非惟可以止渴，抑且可以涤濯余垢，睡一二日，觉饥甚，乃与粥淡食之，待三日后，始与少菜羹自养，半月觉精神焕发，形体轻健，沉疴悉安矣。大概中间饮至七八钟时，药力经涉经络骨节，搜逐宿垢，正邪宁不抵牾，悉有急闷，似痛非痛，自有恶况，此皆好消息，邪不胜正，将就擒耳。尤须宁耐忍受，又于欲吐未吐，欲泄未泄交作，皆有恼恬意思，皆须欢喜乐受，一以静处之，此等有大半日景象，不先说知，使方寸了然，鲜有不张皇者矣。未行此法前一月，不可近妇人，已行此法半年，不可近妇人，五年不可吃牛肉。性急好淫，不守禁忌者，皆不可行此法。倒仓全在初起三钟慢饮最紧要，能行经隧中去。

法曰:肠胃为市，以其无物不有，而谷为最多，故曰仓。仓，积谷之室也。倒者，倾去积旧，而涤濯使之洁净也。经曰:胃为受盛之官。故五味入口，即入于胃，留毒不散，积聚既久，致伤冲和，诸病生焉。今用黄牯牛肉，其义至矣。夫牛，坤土也;黄，上之色也。以顺为德，而效法乎健以为功者，牡之用也。肉者，胃之乐也，熟而为液，无形之物也，横散入肉络，由肠胃而渗透，肌肤、毛窍、爪甲无不入也。积聚久则形质成依附肠胃回薄曲折处，以为栖泊之窠臼，阻碍津液血，熏蒸燔灼成病，自非剖肠刮骨之神妙，孰能去之，又岂合勺铢两之丸散所能窍犯其藩墙户牖乎。夫牛肉全重厚和顺之性，润枯泽槁，岂有损也。其方出于西域之异人。人于中年后，行一二次，亦却疾养寿之一助也。

论吐法九十七

凡药能升动其气者皆能吐。如防风、山栀、川芎、桔梗、芽茶，以生姜汁少许，醋少许，入虀汁捣服，以鹅翎勾引之。附子尖、桔梗芦、人参芦、瓜蒂、藜芦、砒不甚用
 、艾叶、芽茶，此皆自吐之法，不用手探，但药但汤，皆可吐，吐时先以布褡缚勒腰腹，于不通风处行此法。一法用萝卜子五合，擂，入浆水滤过，入清油、白蜜少许，旋半温，用帛紧束肚皮，然后服，以鹅翎探吐。其鹅翎，平时用桐油浸，皂角水洗，晒干待用。又法，用虾带壳半斤，入酱葱姜等料物煮汁，先吃虾，后饮汁，以鹅翎勾引即吐，必须紧勒肚腹。又法，苦参末、赤小豆末各一钱，虀汁调，重则宜用三钱。吐法取逆流水。益元散吐湿痰。白汤入盐方可吐。人参芦煎汤吐虚病。凡吐，先饮二碗，隔宿煎桔梗半两，陈皮二钱，甘草二钱。凡吐不止，麝香解藜芦、瓜蒂。葱白汤亦解瓜蒂。甘草总解百药。白水总解。

充按:三法中，惟涌剂为难用，有轻重卷舒之机，汗下则一定法也，故先生特注吐为详者，恐人不深造其理，徒仓皇颠倒，反有害于病耳。今总列诸法于此，使临病随机应变，披卷了然，不必搜检，而便于施治也。


救急诸方九十八

鱼骨鲠，用砂糖、白炭皮末、紫苏叶、滑石末和丸，含口中，津液咽下，骨自下。

蕈毒，用木香、青皮等分，作汤饮之。

众药毒，用五倍子二两重，研细用，无灰酒调服。毒在上即吐，在下即泻。

解一切毒，用粉草五两重，细切，微炒，捣细，量病人吃得多少酒，取无灰酒，一处研，去柤温服，须臾大吐泻，毒亦随去。虽十分渴，不可饮水，饮水难救。

解九里蜂，用皂角钻孔，贴在蜂叮处，就皂荚孔上，用艾灸三五壮即安。

天蛇头，用落苏即金丝草，金银花藤、五叶紫葛、天荞麦切碎，用十分好醋浓煎，先熏后洗。

又方　用人粪杂黄泥捣之，裹在患处即安。

又方　用扑蛇烧为炭存性，地上出火毒，研为细末，用香油调敷。如洗只用井花水。

天火带，用白鳝泥烧研细，香油敷之。

又方　雄鸡毛及鹅毛烧灰敷之，用香油调。

治蜈蚣全蝎伤，方同九里蜂灸法。

治一切蛇咬，用金线重楼，水磨少许敷咬处，又为细末，酒调饮。

又方　桕树叶、鱼胎草、皱面草、草决明，一处研细，敷咬处佳。

中牛马肉毒，方同解一切毒法。

狗咬，以紫苏口嚼碎涂之。

风狗咬，取小儿胎发炒新香附、野菊花研细，酒调服，尽醉。

拾遗杂论九十九

小便黄用黄柏。涩者数者，或加泽泻。又云小便不利，黄柏、知母为君，茯苓、泽泻为使。若湿热流注下焦，小便赤黄，兼之涩滞，用黄柏、泽泻甚当。若禀受甚壮，酒食过度，寡欲无虑之人，小便涩滞不利，茎中痛甚，却不宜用寒凉药并渗利之药，只宜升麻、柴胡、羌活、甘草梢，服后却用鹅翎探而入，呕吐数十声，其小便自通。若是下焦无血，小便涩数而赤，宜四物加黄柏、知母、牛膝、甘草梢。

凡用引经药，正药六两，引经药只可用半两。

白腊属金，禀收敛坚凝之气，外科之要药，生肌止血定痛，接骨续筋补虚，与合欢树皮同入长肌肉膏药，用之神效。

凡制玄明粉，朴硝一斤，萝卜一斤，同煮萝卜熟为度，取出，用白皮纸滤在瓷器中，露一宿收之，冬月可制。

凡治上升之气，大概用香附、黄连、黄芩、山栀。

凡补中气药，必多服而效迟，劫药必速效，如汗下之法。

白芍药酒浸炒，与白术同用则补脾，与川芎同用则泻肝，与参术同用则补气，能治血虚腹痛，余腹痛皆不可用。

凡面黑人不可多服黄芪，以其气实而补之也。面白人不可多发散，以其气虚而又亏之也。面白人不可饮酒，以酒耗血故也。气实人因服黄芪过多喘者，用三拗汤以泄其气。

用椒叶升起胃气之后，胸中满闷，旧有痰之故，以二陈加白术、香附、炒曲。

二陈汤治浊，加升提之药，能使大便润而小便长。

腰曲不能伸者，针人中妙。

恶寒久病，亦可解郁。

中焦有食积与痰而生病者，胃气不虚，卒不便死。

人有病，面皮上忽见红点者多死。

凡治病，必先问平日起居饮食如何。

气属阳，无寒之理，上升之气觉恶寒者，亢则害承乃制故也。

人卧则气浮于肺。

凡治病，必先固正气。

升降浮沉即顺之，此必先岁气，毋伐天和。

寒热温凉则逆之，以寒治热之法。

凡看脉，如得恶脉，当覆手取，如与正取同，乃元气绝，必难治矣。如与正取不同者，乃阴阳错综，未必死。

弦坚之脉，虽是有积，亦带阴虚，脉无水不软之意。脉紧指者，其气大虚，多死，峻补气，无水，参、术、归之类。形脱者，必补气，参、术。面白补气，肥人补气。

针法浑是泻而无补，妙在押死其血气则不痛，故下针随处皆可。

灸法有补火泻火，若补火，艾焫至肉。若泻火，不要至肉，便扫除之，用口吹风主散。

点三里穴，随意依古法点，但趺阳脉不应即是穴，盖三里属阳明经也。

灸疮不收口，用黄连、甘草节、白芷、黄丹、香油煎膏贴。

一妇人十九岁，气实，多怒事不发，一日忽大叫而欲厥，盖痰闭于上，火起于下而上冲，始用香附五钱，生甘草三钱，川芎七钱，童便、姜汁煎服，又用青黛、人中白、香附末为丸，稍愈不除，后用大吐乃安。吐后用导痰汤，加姜炒黄连、香附、生姜煎，下龙荟丸。

狐臭用硇砂、密陀僧、明矾、铜青、白附子、辰砂为末，先以皂角水洗二三次，后敷上，不过三次全好。

又方，加黄丹、水银，用白梅肉为丸，擦之。又方，飞黄丹，密陀僧、枯矾，以蒸饼蘸药擦之。

治赤游风，用二蚕砂炒研细，用剪刀草根自然汁调匀，先涂腹了，却涂患处，须留一面出处，患处移动为效。剪刀草即野茨菇。

金钗石斛，每二钱洗净，生姜一片，擂细，水荡起，煎沸去柤，食前饮之，补脾清肺甚妙。

酒风多搐，用白术半两，人参二钱半，甘草三钱，陈皮、苍术、天麻细切，酒浸白芍一钱，酒浸防风、川芎一钱半，若小便多，加五味子。上为末，作丸服。

秘方一百

清六丸　治三焦湿，止泄泻，产后腹痛，并自利者，以补脾补血药送之。治血痢效。

六一散一料
 　红曲炒，半两


上为末，陈仓米饭丸，并不单用，与他丸同行。又加五灵脂一两，名灵脂丸，能行血。

参萸丸　治湿而带气者，湿热甚者用之为向导，上可治酸，下可治自利。

六一散一料
 　吴茱萸一两，制


上为末，饭丸。若去茱萸加干姜半两，名温青丸，治痢效。

固肠丸见妇人类
 。

补脾丸　有脾虚而恶汤药者，制此丸，用汤吞，省口苦而易于从也。

白术半斤
 　苍术三两
 　茯苓　陈皮各三两
 　芍药半两


上为末，粥糊丸，加润下丸，可作催生用。上热甚者加清金丸尤妙。与此药必无产患。

白术丸

白术一两
 　芍药半两


冬月不用芍药，加肉豆蔻，泄者炒丸服。上为末，粥丸。一方枯矾、半夏各一钱半。

润肠丸　能润血燥大便不通。

麻子仁　当归　桃仁　生芐　枳壳各一两


上为末，蜜丸。

回令丸　泻肝火，行湿为之反佐，开痞结，治肝邪，可助补脾药。

黄连六两
 　茱萸一两


上为末，粥丸。一方名左金丸。治肺火，茱萸或半两，水丸，白汤下。

抑青丸　泻肝火。方见胁痛类
 。

龙荟丸　泻肝火治胁痛。方见胁痛类
 。

清金丸　泻肺火热嗽。方见嗽类
 。

清化丸　治热嗽。方见嗽类
 。

咽酸方方见吞酸类
 。

黄连清化丸

黄连一两
 　吴茱萸浸炒，一钱
 　桃仁二十四个，研
 　陈皮半两
 　半夏一两半


上为末，神曲糊丸绿豆大，每服百丸，姜汤下。

加减补阴丸

熟芐八两
 　菟丝子四两，盐酒浸一宿
 　当归三两，酒浸
 　白芍三两，炒
 　锁阳三两，酥炙
 　杜仲二两，炒
 　牛膝四两，酒浸
 　破故纸　枸杞一两半
 　虎骨二两，酥炙
 　龟板一两，酥炙
 　黄柏二两，炒
 　山药　人参　黄芪各二两


冬加干姜一两。

上为末，猪骨髓入蜜丸桐子大，空心服一百丸，盐汤下。

又方

白术　白芍　人参　莲肉　知母　黄柏等分


上为末，糊丸，朱砂为衣，服法如前。

清膈丸

黄芩半斤，酒浸，炒黄
 　南星四两，生用
 　半夏汤洗七次


上为末，姜糊丸。

宽中丸　治胸膈痞闷，停滞饮食。

山楂不以多少，蒸熟晒干


上为末，作丸服。

温清丸　治翻胃，伐肝邪。

干姜一两
 　滑石　甘草各二两


上为末，丸服。

大安丸　脾经消导之药。

山楂二两
 　神曲炒
 　半夏　茯苓各一两
 　陈皮　萝卜子　连翘各半两
 　白术二两


上为末，粥糊丸服。

上丹溪秘撰方，已散于各类甚多，如阿魏丸、保和丸、小胃丹、越鞠丸、大补丸、参术饮、束胎丸、达生散等，及诸秘法，不及一一重录，姑举此数方，以表其用药之旨。大抵治法，以气血痰为主，凡病血虚四物，气虚四君子，有痰二陈，酌量轻重，加入主病引经之药，一循活法，不执专方，学者推此求之，则达其蹊径矣。


附录

故丹溪先生朱公石表辞

宋太史濂撰

丹溪先生既卒，宗属失其所倚藉，井邑失其所依凭，嗜学之士失其所承事，莫不彷徨遥慕，至于洒涕。濂闻之，中心尤摧，咽不自胜。盖自加布于首，辄相亲于几杖间，订义质疑，而求古人精神心术之所寓，先生不以濂为不肖，以忘年交遇之，必极言而无所隐，故知先生之深者，无逾于濂也。方欲聚厥事行，为书以传来世，而先生之子玉汝、从子嗣汜，忽蹐濂门，以先生从弟无忌所为状，请为表以勒诸墓上，濂何敢辞。

先生讳震亨，字彦修，姓朱氏。其先出于汉槐里令云之后，居平陵，至晋永兴中，临海太守泛，始迁今婺之义乌。子孙蝉联，多发闻于世，郡志家乘载之为详。当宋之季，有东堂府君者，讳良祐，懿然君子人也，盖以六经为教，以弘其宗，府君生某，某生迪功郎桂，迪功生乡贡进士环，先生之大父也。父讳元，母某氏。先生受资爽朗，读书即了大义，为声律之赋，刻烛而成，长老咸器之，已而弃去，尚侠气，不肯出入下，乡之右族或陵之，必风怒电激求直于有司，上下摇手相戒，莫或轻犯。时乡先生文懿许公，讲道东阳八华山中，公上承考亭朱子四传之学，授受分明，契证真切，担簦而从之者，亡虑数百人，先生叹曰:丈夫所学，不务闻道，而唯侠是尚，不亦惑乎?乃抠衣往事焉。先生之年，盖已三十六矣。公为开明天命人心之秘，内圣外王之微，先生闻之，自悔昔之沉冥颠隮，汗下如雨，由是日有所悟，心融廓，体肤如觉增长，每宵挟册坐至四鼓，潜验默察，必欲见诸实践，抑其疏豪，归于粹夷，理欲之关，诚伪之限，严辨确守，不以一毫苟且自恕。如是者数年，而其学坚定矣。岁当宾兴，先生应书秋闱，幸沾一命，以验其所施，再往，再不利，复叹曰:不仕固无义，然得失则有命焉。苟推一家之政，以达于乡党州闾，宁非仕乎?先是，府君置祭田三十余亩，合为一区，嗣人递司穑事，以陈时荐。然有恒祭而无恒所，先生乃即适意亭遗址，建祠堂若干楹，以奉先世神主，岁时行事，复考朱子家礼，而损益其仪文，少长咸在，执事有恪，深衣大带，以序就列，宴私洽比，不愆于礼。适意亭者，府君所造，以延徐文清公之地，先生弗忍其废，改创祠堂之南，俾诸子姓肄习其中。包银之不下，州县承之，急如星火，一里之间，不下数十姓，民莫敢与辨。先生所居里，仅上富氓二人。郡守召先生，自临之曰:此非常法，君不爱头乎?先生笑曰:守为官，头固当惜，民不爱也，此害将毒子孙，必欲多及，民愿倍输吾产当之。守虽怒，竟不能屈。县有暴丞，好谄渎鬼神，欲修岱宗祠以徼福，惧先生莫己与，以言尝之曰:人之生死，岳神实司之，欲治其宫，孰敢干令。先生曰:吾受命于天，何庸媚土偶为生死计耶?且岳神无知则已，使其有知，当此俭岁，民食糠核不饱，能振吾民者，然后降之福耳，卒罢其事。赋役无艺，胥吏高下其手，以为民奸。先生集同里之人谓曰:有田则科徭随之，君等入胥吏饵而护相倾，非策之上也，宜相率以义，絜其力之朒赢而敷之。众翕然从。每官书下，相依如父子，议事必先集。若苛敛之至，先生即以身前，辞气恳款，上官多听，为之损裁。县大夫劝耕于乡，将有要于民，先生惧其临境，邪幅扉屦，往迎于道左。大夫惊曰:先生何事乃尔耶?先生曰:民有役于官，礼固应尔。大夫曰:劝耕善乎?先生曰:私田不烦官劝，第公田生青刍耳。是时圭田赋重，种户多逃亡，故先生以此为风，大夫一笑而去。乡有蜀墅塘，周围凡三千六百步，溉田至六千亩而嬴，堤坏而水竭，数以旱告，先生倡民兴筑，置坊庸，凿为三窦，时其浅深而舒泄之，民食其利。后十年，山水暴至，堤又坏，先生命再从子漳力任其事，以嗣其成。县令长或问决狱得失，先生必尽心为之开导。东阳郭氏父子三人，虐殴小民几毙，又贯针鳅腹，逼使吞之。事移义乌鞠问，当其子父皆死。先生曰:原其故杀之情，亦一人可偿尔。二子从父之令，宜从末减，若皆杀之，无乃已重乎?事上从先生议。张甲行小径中，适李乙荷任器来，几中甲目，甲怒拳其耳而死。甲乙皆贫人，甲又有九十之亲。先生曰:贳甲罪则废法，徇法甲必瘦死，亲无以养亦死，乙尸暴于道，孰为藏之?不若使竟其葬薶，且慰其亲，徐来归狱，服中刑耳。或曰:甲或逃奈何?先生曰:若以诚待之，必不尔也。县如先生言，后会赦免。细民有斩先生丘木者，先生讯之，民弗服，先生闻于县，将逮之。人交让民曰:汝奈何犯仁人耶?民曰:计将安出?人曰:先生，长者也，急舁木还之，当尔贷。民从之，先生果置而不问。先生客吴妙湛院，尼刻木作人形，以为厌蛊，馆客陈庚得之，欲发其事，尼惧甚，先生知之，以计绐陈出，碎其木刻，陈归怒且詈，先生徐曰:君乃士人，获此声于吴楚间，甚非君利，傥乏金，吾财可通用，勿忧也。尼后辇金帛为谢，先生叱而去。方岳重臣及廉访使者，闻先生名，无不愿见，既见无不欲交章荐之，先生皆力辞，唯民瘼吏弊，必再三蹙额告之，不啻亲受其病者。覃怀郑公持节浙东，尤敬先生，以尊客礼礼之，众或不乐，竞短其行于公，公笑曰:朱聘君盛举诸公之长，而诸公顾反短之，何其量之悬隔耶?皆惭不能退。初，先生壮龄时，以母夫人病脾，颇习医，后益研磨之，且曰:吾既穷而在下，泽不能至远，其可远者，非医将安务乎?时方盛行陈师文、裴宗元所定大观二百九十七方，先生独疑之，曰:用药如持衡，随物重轻而为前却，古方新证，安能相值乎?于是，寻师而订其说，渡涛江走吴，又走宛陵，走建业，皆不能得，复回武林。有以罗司徒知悌为告者，知悌字子敬，宋宝祐中寺人，精于医，得金士刘完素之学，而旁参于李杲、张从正二家，然性倨甚，先生谒焉，十往返不能通。先生志益坚，日拱立于其门，大风雨不易。或告罗曰:此朱彦修也，君居江南而失此士，人将议君后矣。罗遽修容见之，一见如故交，为言学医之要，必本于《素问》《难经》，而湿热相火为病最多，人罕有知其秘者。兼之长沙之书，详于外感，东垣之书，详于内伤，必两尽之，治疾方无所憾，区区陈裴之学，泥之且杀人。先生闻之，夙疑为之释然。学成而归，乡之诸医，始皆大惊，中而笑且排，卒乃大服相推尊，愿为弟子。四方之疾迎候者无虚日，先生无不即往，虽雨雪载途，亦不为止。仆夫告痡，先生谕之曰:疾者度刻如岁，而欲自逸耶。窭人求药，无不与，不求其偿，其困厄无告者，不待其招，注药往起之，虽百里之远弗惮也。江浙省臣往讨闽寇，深入瘴地，遂以病还钱塘，将北归，先生脉之曰:二十日死。使道经三衢时召吾，可使还燕，然亦不能生之也。如期卒于姑苏驿。权贵人以微疾来召，危坐中庭，列三品仪卫于左右。先生脉已，不言而出，或追问之，先生曰:三月后当为鬼，犹有骄气耶。及死，其家神先生之医，载粟为寿，先生辞之。一少年病热，两颧火赤，不能自禁，躁走于庭，将蹈河，先生曰:此阴证也。制附子汤饮之。众为之吐舌，饮已，其疾如失。先生治疗，其神中若此甚多，门人类证有书，兹不详载。先生孤高如鹤，挺然不群，双目有小大轮，日出明，虽毅然之色不可凌犯，而清明坦夷，不事表襮，精神充满，接物和粹，人皆乐亲炙之，语言有精魄，金锵铿，使人侧耳耸听，有蹶然兴起之意，而于天人感应殃庆类至之说，尤竭力戒厉，反覆不厌，故其教人也，人既易知，昏明强弱，皆获其心。老者则爱慈祥，幼者则乐恭顺，莫不皆知忠信之为美，固未能一变至道，去泰去甚，有足观者，或有小过，深掩密覆，唯恐先生之知。凡先生杖履所临，人随而化。浦阳郑太和，十世同居，先生为之喜动颜面，其家所讲冠婚丧祭之礼，每咨于先生而后定。盖先生之学，稽诸载籍，一以躬行为本，以一心同天地之大，以耳目为礼乐之原，积养之久，内外一致，夜寐即平昼之为，暗室即康衢之见。汲汲孜孜，耄而弥笃，每见夸多斗靡之士，辄语之曰:圣贤一言，终身行之弗尽，奚。以为多?至于拈英摘艳之辞，尤不乐顾，且以吾道蟊贼目之，及自为文，率以理为宗，非有关于纲常治化，不轻论也。居室垣墉，敦尚俭朴，服御唯大布宽衣，仅取蔽体，藜羹糗饭，安之如八珍，或在豪大姓家，当其肆筵设席，水陆之羞，交错于前，先生正襟默坐，未尝下箸。其清修苦节，能为人之所不能为，而于世上所悦者，澹然无所嗜，惟欲闻人之善，如恐失之，随闻随录，用为世劝。遇有不顺轨则者，必诲其改，事有难处者，又导之以其方，晚年识见尤卓，尝自括苍还，道过永康，谓人曰:青田之民嚣悍，值此法弛令乖之时，必依险阻啸聚为乱，已而果然。又尝告亲友曰:吾足迹所及广矣，风俗浇漓甚，垂髫之童亦能操狡谋罔上，天怒已极，必假手歼之，盍力善以延其胤乎?时方承平，闻者咸笑先生之迂。言未几，天下大乱，空村无烟，火动百余里。先生所著书，有《宋论》一卷，《格致余论》若干卷，《局方发挥》若干卷，《伤寒论辨》若干卷，《外科精要发挥》若干卷，《本草衍义补遗》若干卷，《风水问答》若干卷，凡七种，微文奥义，多发前人之所未明。先生尝曰:义理精微，礼乐制度，吾门师友论著已悉，吾可以无言矣。故其所述，独志于医为多。先生生于至元辛巳十一月二十八日，卒于至正戊戌六月二十四日。濒卒无他言，独呼嗣汜，谓曰:医学亦难矣，汝谨识之。言讫，端坐而逝，享年七十有八。娶戚氏，道一书院山长象祖之女，先三十五年卒。子男二:嗣衍、玉汝。嗣衍亦先三年卒。女四，适傅似翁、蒋长源、吕文忠、张思忠。孙男一，文椐。女二，一适丁榆，一尚幼。其年十一月日，始葬先生于某山之原，卒后之五月也。先生所居曰丹溪，学者尊之而不敢字，故因其地称之曰丹溪先生云。夫自学术不明于天下，凡圣贤防范人心，维持世道之书，往往割裂摭拾，组织成章，流为哗世取宠之具。间有注意遗经，似若可尚，又胶于训诂之间，异同纷拿，有如聚讼。其视身心，皆藐然若不相关，此其知识反出于不学庸人之下。唹!秦汉以来，则或然矣。然而灵豸不鸣，孽狐之妖弗息;黄钟不奏，瓦缶之音日甚。天开文运，濂洛奋兴，远明凡圣之绪，流者遏而止之，胶者释而通之，一期闿廓其昏翳，挽回其精明而后已。至其相传，唯考亭集厥大成，而考亭之传，又唯金华之四贤，续其世胤之正，如印印泥，不差毫末，此所以辉连景接而芳猷允著也。先生少负任侠之气，不少屈挠，及闻道德性命之说，遽变之而为刚毅，所以局量弘而载任重，寤寐先哲，唯日不足，民吾同胞之念，须臾莫忘，虽其力或弗支，苟遇惠利少足以濡物，必委蛇周旋，求尽其心，应接之际，又因人心感发之机，而施仁义之训，触类而长，开物成化。所谓风雨霜露，无非君子之教者，要亦不可诬也。致思于医，亦能搜隐抉秘，倡期南方之绝学，婴疢之家倚以为命。先生一布衣耳，其泽物有如此者，使其得位于朝，以行其道，则夫明效大验，又将何如哉?呜呼!先生已矣，其山峙渊澄之色，井洁石贞之操，与其不可传者，弗能即矣。徒因其遗行而诵言之，见闻不博，恶能得十一于千百之间哉!虽然，舍是又无足以求先生者，敢摭状之概叙而为之铭曰:


濂洛有作，性学复明。考亭承之，集厥大成。化覃荆扬，以及闽粤。时雨方行，区萌毕达。世胤之正，实归金华。绵延四叶，益烨其葩。辟诸上尊，置彼逵路。随其志分，不爽其度。有美君子，欲振其奇。血气方刚，畴能侮予。七尺之驱，忍令颠越。壮龄已逾，亟更其辙。更之伊何?我笈有书。负而东游，以祛所疑。非刻非厉，曷图曷究。岂止惜阴，夜亦为昼。昔离其罿，今廓其矇。始知人心，同宇宙同。出将用世，时有不利。孚惠家邦，庶亨厥志。勤我祠事，以帅其宗。况有诗书，以陶以。以畅其施，期寿夫物。苛躬可捐，我岂遑恤。仁义之言，绳绳勿休。昭朗道真，释除欲仇。上帝有赫，日注吾目。天人之交，间不容粟。听者耸然，如闻巨镛。有声铿，无耳不聪。旁溢于医，亦绍绝躅。开阐玄微，功利尤博。敛其豪英，变为毅弘。所以百为，度越于人。呫呫世儒，出入口耳。竞藻斗华，柝门殊轨。以经为戏，此孰甚焉。不有躬行，其失曷镌。世涂方冥，正资扬燎。梦梦者天，使埋其耀。精神上征，定为长庚。与造化游，白光焞焞。表德幽墟，遵古之义。佥曰允哉，是词无愧。


丹溪翁传

戴九灵良撰

丹溪翁者，婺之义乌人也，姓朱氏，讳震亨，字彦修，学者尊之曰丹溪翁。翁自幼好学，日记千言。稍长，从乡先生治经，为举子业。后闻许文懿公得朱子四传之学，讲道八华山，复往拜焉。益闻道德性命之说，宏深粹密，遂为专门。一日，文懿谓曰:吾卧病久，非精于医者，不能以起之。子聪明异常人，其肯游艺于医乎?翁以母病脾，于医亦粗习，及闻文懿之言，即慨然曰:士苟精一艺，以推及物之仁，虽不仕于时，犹仕也。乃悉焚弃向所习举子业，一于医致力焉。时方盛行陈师文、裴宗元所定大观二百九十七方，翁穷昼夜是习，既而悟曰:操古方以治今病，其势不能以尽合。苟将起度量、立规矩、称权衡，必也《素》《难》诸经乎。然吾乡诸医，鲜克知之者。遂治装出游，求他师而叩之。乃渡浙河，走吴中，出宛陵，抵南徐，达建业，皆无所遇。及还武林，忽有以其郡罗氏告者。罗名知悌，字子敬，世称太无先生，宋理宗朝寺人，学精于医，得金刘完素之再传，而旁通张从正、李杲二家之说。然性褊甚，恃能厌事，难得意。翁往谒焉，凡数往返不与接。已而求见愈笃，罗乃进之，曰:子非朱彦修乎?时翁已有医名，罗故知之。翁既得见，遂北面再拜以谒，受其所教。罗遇翁亦甚欢，即授以刘、张、李诸书，为之敷扬三家之旨，而一断于经，且曰:尽去而旧学，非是也。翁闻其言，涣焉无少凝滞于胸臆。居无何，尽得其学以归。乡之诸医泥陈、裴之学者，闻翁言，即大惊而笑且排，独文懿喜曰:吾疾其遂瘳矣乎!文懿得末疾，医不能疗者余十年，翁以其法治之，良验。于是，诸医之笑且排者，始皆心服口誉。数年之间，声闻顿著。翁不自满足，益以三家之说推广之。谓刘、张之学，其论脏腑气化有六，而于湿、热、相火三气致病为最多，遂以推陈致新泻火之法疗之，此固高出前代矣。然有阴虚火动，或阴阳两虚湿热自盛者，又当消息而用之。谓李之论饮食劳倦，内伤脾胃，则胃脘之阳不能以升举，并及心肺之气，陷入中焦，而用补中益气之剂治之，此亦前人之所无也。然天不足于西北，地不满于东南。天，阳也;地，阴也。西北之人，阳气易于降;东南之人，阴火易于升。苟不知此，而徒守其法，则气之降者固可愈，而于其升者亦从而用之，吾恐反增其病矣。乃以三家之论，去其短而用其长，又复参之以太极之理，《易》《礼记》《通书》《正蒙》诸书之义，贯穿《内经》之言，以寻其指归。而谓《内经》之言火，盖与太极动而生阳，五性感动之说有合;其言阴道虚，则又与《礼记》之养阴意同。因作相火及阳有余阴不足二论，以发挥之。其论相火有曰阳动而变，阴静而合，而生水火木金土。然火有二焉，曰君火，曰相火。君火者，人火也;相火者，天火也。火内阴而外阳，主乎动者也，故凡动皆属火。以名而言，形质相生，配于五行，故谓之君;以位而言，生于虚无，守位禀命，故谓之相。天生物恒于动，人有此生，亦恒于动。然其所以恒于动者，皆相火助之也。见于天者，出于龙雷则木之气，出于海则水之气也，具于人者寄于肝肾二部，肝属木而肾属水也。胆者肝之府，膀胱者肾之府，心胞络者肾之配，三焦以焦言，而下焦司肝肾之分，皆阴而下也。天非此火不能生，人非此火不能以有生。天之火虽出于木，而皆本乎地。故雷非伏、龙非蛰、海非附于地，则不能鸣，不能飞，不能波也。鸣也，飞也，波也，动而为相火者也。肝肾之阴，悉具相火，人而同乎天也。或曰相火，天人所同，东垣何以指为元气之贼。又谓火与元气不两立，一胜则一负，然则如之何而可使之无胜负乎?曰:周子曰:神发知矣。五性感动而万事出，五者之性，为物所感，不能不动。谓之动者，即《内经》五火也。相火易动，五性厥阳之火，又从而扇之，则妄动矣。火既妄动，则煎熬真阴，阴虚则病，阴绝则死。君火之气，《经》以暑与热言之，而相火之气，则以火言，盖表其暴悍酷烈，有甚于君火也，故曰相火元气之贼。周子曰:圣人定之以中正仁义而主静。朱子亦曰:必使道心常为之主，而人心每听命焉。此善处乎火者也。人心听命于道心，而又能主之以静，彼五火将寂然不动，而相火者，惟有扶助造化，而为生生不息之运用尔，夫何元气之贼哉!或曰:《内经》相火注，言少阴少阳矣，未尝言及厥阴太阳，而吾子言之何也?曰:足太阳少阴，东垣尝言之，治以炒柏，取其味辛，能泻水中之火。戴人亦言胆与三焦，肝与胞络，皆从火治，此历指龙雷之火也。余以天人之火皆生于地，如上文所云者，实广二公之意耳。或曰:《内经》言火者非一，往往于六气中见之，而言脏腑者未之有也。二公岂他有所据耶?曰:《经》以百病皆生于风寒暑湿燥火之动而为变者。岐伯历指病机一十九条，而属火者五，此非相火为病之出于脏腑者乎?考之《内经》，诸热瞀瘈，则属之火;诸狂躁越，则属之火;诸病胕肿，痛酸惊骇，则属之火。又《原病式》曰:诸风掉眩，属于肝火之动也;诸风郁病痿，属于肺火之升也;诸湿肿满，属于脾火之胜也;诸痛痒疮疡，属于心火之用也。是皆火之为病，出于脏腑者然也。噫!以陈无择之通达，犹以暖识论君火，日用之火论相火，是宜后人之聋瞽哉!其论阳有余阴不足，有曰:人受天地之气以生，天之阳气为气，地之阴气为血。然气常有余，而血常不足，何为其然也?天，大也，为阳，而运于地之外;地，居天之中为阴，而天之大气举之。日，实也，属阳，而运于月之外;月，缺也，属阴，而禀日之光以为明者也。则是地之阴已不胜夫天之阳，月之阴亦不敌于日之阳，天地日月尚然，而况于人乎?故人之生，男子十六岁而精通，女子十四岁而经行。是有形之后，犹有待于乳哺水谷之养，而后阴可与阳配成乎人，而为人之父母。古人必近三十、二十而后嫁娶者，可见阴气之难于成，而古人之善于保养也。钱仲阳于肾有补而无泻，其知此意者乎?又按《礼记》注曰:人惟五十，然后养阴者有以加。《内经》年至四十，阴气自半，而起居衰矣。男子六十四岁而精绝，女子四十九岁而经断。夫以阴气之成，止为三十年之运用，而竟已先亏，可不知所保养也。《经》曰:阳者，天也，主外;阴者，地也，主内。故阳道实阴道虚，斯言岂欺我哉!或曰:远取诸天地日月，近取诸男女之身，曰有余，曰不足，吾已知之矣。人在气交之中，今欲顺阴阳之理，而为摄养之法，如之何则可?曰:主闭藏者，肾也;司疏泄者，肝也，二脏皆有相火，而其系上属于心。心，君火也，为物所感，则易于动，心动则相火翕然而随。圣贤教人收心养心，其旨深矣。天地以五行更迭衰旺而成四时，人之五脏六腑，亦应之而衰旺。四月属巳，五月属午，为火不旺。火为肺金之夫，火旺则金衰;六月属未，为土大旺，土为水之夫，土旺则水衰。况肾水尝藉肺金为母，以补助其不足。古人于夏月，必独宿而淡味，兢兢业业，保养金水二脏，正嫌火土之旺尔。《内经》又曰:冬藏精者，春不病温。十月属亥，十一月属子，正元气潜伏闭藏，以养其本然之真，而为来春升动发生之本。若于此时，不恣欲以自戕，至春升之际，根本壮实，气不轻浮，尚何病之可言哉!于是，翁之医益闻，四方以病来迎者，遂辐辏于道，翁咸往赴之。其所治病凡几，病之状何如，施何良方，饮何药而愈，自前至今，验者何人，何县里、主名，得诸见闻，班班可纪。浦江郑义士病滞下，一夕忽昏扑，目上视，溲注而汗泻。翁诊之，脉大无伦，即告曰:此阴虚阳暴绝也，盖得之病后酒且内，然吾能愈之。急命治人参膏，而且促灸其气海。顷之手动。又顷而唇动。及参膏成，三饮之苏矣。其后服参膏尽数斤，病已。天台周进士病恶寒，虽暑亦必以绵蒙其首，服附子数百，增剧。翁诊之，脉滑而数，即告曰:此热甚而反寒也。乃以辛凉之剂，吐痰一升许，而蒙首之绵减半，仍用防风通圣饮之，愈。周固喜甚。翁曰:病愈后，须淡食以养胃，内观以养神，则水可生，火可降。否则附毒必发，殆不可救。彼不能然，后告疽发背死。浙省平章南征闽粤还，病反胃，医以为可治。翁诊其脉，告曰:公之病不可言也。即出，独告其左右曰:此病得之惊后而使内，火木之邪相挟，气伤液亡，肠胃枯损。食虽入而不化，食既不化，五脏皆无所禀，去此十日死。果如言。郑义士家一少年，秋初病热，口渴而妄语，两颧火赤，医作大热治。翁诊之，脉弱而迟，告曰:此作劳后病温，惟当服补剂自已。今六脉皆搏手，必凉药所致，竟以附子汤啜之，应手而瘥。浙东宪幕傅氏子，病妄语，时若有所见，其家妖之。翁切其脉，告曰:此病痰也。然脉虚弦而沉数，盖得之当暑饮酸，又大惊。傅曰:然，尝夏因劳而甚渴，恣饮梅水一二升，又连得惊数次，遂病。翁以治痰补虚之剂处之，旬浃愈。里人陈时叔，病胀腹如斗，医用利药转加。翁诊之，脉数而涩，告曰:此得之嗜酒。嗜酒则血伤，血伤则脾土之阴亦伤，胃虽受谷，不能以转输，故阳升阴降而否矣。陈曰:某以嗜酒，前后溲见血者有年。翁用补血之剂投之验。权贵人以微疾来召，见翁至，坐中堂自如。翁诊其脉，不与言而出。使诘之，则曰:公病在死法中，不出三月，且入鬼录，顾犹有骄气耶!后果如期死。一老人病目无见，使来求治。翁诊其脉微甚，为制人参膏饮之，目明如常。时后数日，翁复至，忽见一医在庭炼礞石，问之，则已服之矣。翁愕然曰:此病得之气大虚，今不救其虚，而反用礞石，不出夜必死。至夜参半，气奄奄不相属而死。一男子病小便不通，医治以利药，益甚。翁诊之，右寸颇弦滑，曰:此积痰病也，积痰在肺。肺为上焦，而膀胱为下焦，上焦闭则下焦塞，譬如滴水之器，必上窍通而后下窍之水出焉。乃以法大吐之，吐已病如失。一妇人病不知，稍苏，即号叫数四而复昏。翁诊之，肝脉弦数而且滑，曰:此怒心所为，盖得之怒而强酒也。诘之，则不得于夫，每遇夜，引满自酌解其怀。翁治以流痰降火之剂，而加香附以散肝分之郁，立愈。一女子病不食，面北卧者且半载，医告术穷。翁诊之，肝脉弦出左口，曰:此思男子不得，气结于脾故耳。叩之，则许嫁，夫入广且五年。翁谓其父曰:是病惟怒可解。盖怒之气击而属木，故能冲其土之结，今第触之使怒耳。父以为不然。翁入而掌其面者三，责以不当有外思，女子号泣大怒，怒已进食。翁复潜谓其父曰:思气虽解，然必得喜，则庶不再结。乃诈以夫有书，旦夕且归，后三月，夫果归，而病不作。一妇人产后，有物不上如衣裙，医不能喻。翁曰:此子宫也，气血虚故随子而下。即与黄芪、当归之剂，而加升麻举之，仍用皮工之法，以五倍子作汤洗濯，皴其皮。少选，子宫上。翁慰之曰:三年后可再生儿，无忧也。如之。一贫妇，寡居病癞，翁见之恻然，乃曰:是疾世号难治者，不守禁忌耳。是妇贫而无厚味，寡而无欲，庶几可疗也。即自具药疗之，病愈。后复投四物汤数百，遂不发动。翁之为医，皆此类也。盖其遇病施治，不胶于古方，而所疗皆中;然于诸家方论，则靡所不通。他人靳靳守古，翁则操纵取舍，而卒与古合。一时学者咸声随影附，翁教之亹亹忘疲。一日，门人赵良仁问大极之旨，翁以阴阳造化之精微与医道相出入者论之，且曰:吾于诸生中，未尝论至于此，今以吾子所问，故偶及之，是盖以道相告，非徒以医言也。赵出，语人曰:翁之医，其始橐籥于此乎!罗成之自金陵来见，自以为精仲景学。翁曰:仲景之书，收拾于残篇断简之余，然其间或文有不备，或意有未尽，或编次之脱落，或义例之乖舛，吾每观之，不能以无疑，因略摘疑义数条以示。罗尚未悟，乃遇治一疾，翁以阴虚发热，而用益阴补血之剂疗之，不三日而愈。罗乃叹曰:以某之所见，未免作伤寒治。今翁治此，犹以芎归之性辛温，而非阴虚者所宜服，又况汗下之误乎。翁春秋既高，乃狥张翼等所请，而著《格致余论》《局方发挥》《伤寒辨疑》《本草衍义补遗》《外科精要新论》诸书，学者多诵习而取则焉。翁简慤贞良，刚严介特，执心以正，立身以诚，而孝友之行，实本乎天质。奉时祀也，订其礼文而敬泣之;事母夫人也，时其节宣以忠养之。宁歉于己，而必致丰于兄弟。宁薄于己子，而必施厚于兄弟之子。非其友不友，非其道不道。好论古今得失，慨然有天下之忧。世之名公卿多折节下之，翁每直陈治道，无所顾忌。然但语及荣利事，则拂衣而起。与人交，一以三纲五纪为去就。尝曰:天下有道，则行有枝叶;天下无道，则辞有枝叶。夫行，本也;辞，从而生者也。苟见枝叶之辞，去本而末是务，辄怒溢颜面，若将浼焉。翁之卓卓如是，则医又特一事而已。然翁讲学行事之大方，已具吾友宋太史濂所为翁墓志，兹故不录，而窃录其医之可传者为翁传，庶使后之君子得以互考焉。


论曰:昔汉严君平，博学无不通，卖卜成都。人有邪恶非正之问，则依龟为陈其利害。与人子言，依于孝;与人弟言，依于顺;与人臣言，依于忠。史称其风声气节，足以激贪而厉俗。翁在婺，得学道之源委，而混迹于医。或以医来见者，未尝不以葆精毓神开其心。至于一语一默，一出一处，凡有关于伦理者，尤谆谆训诲，使人奋迅感慨激励之不暇。左丘明有云:仁人之言，其利博哉!信矣。若翁者，殆古所谓直谅多闻之益友，又可以医师少之哉?

上杨楚玉类集心法。中间水肿、虚肿、痛风、肢节痛、麻木、妇人小便不通等证，文多重出，又取别论附于其间。虽能补其缺略，不免混淆难别，致丹溪主病之旨不明。王季因正论及附论中方未备载，又作附录。如梦遗椿树根丸、淋证六味地黄丸、妇人三补丸等。不录丹溪原方，却于他书取方名相同增入，药味与病悬隔。充恐用者不察反致有误，今以丹溪原论考订遗误，录于症首，次附戴元礼辨证，次录正方，以见正法不杂，其附论不去。题曰附录，用存编者之意也。复尽载附论中方，题曰附方，恐人妄去取也。庶几明白，又增入外科倒仓等法，以翼其未备，观者详焉。

成化庚子花朝日程充识

出版者的话

清代陆九芸曾云：“读书而不临证，不可以为医；临证而不读书，亦不可以为医。”读经典是中医治学之根柢，也是医学必由之径。

人民卫生出版社中医古籍出版工作，自20世纪50年代至今，六十余载风雨岐黄路，在全国中医药专家的关注与支持下，一直砥砺前行。先后出版了影印本、校点本、校注本、校释本等多种古籍著作，其中获国家科技奖、国家图书奖等多种奖项。历经几代人的积淀，取得了丰硕成果。

《中医临床必读丛书》是为了适应国家中医药管理局“优秀中医临床人才研修项目”而组织全国著名中医专家学者整理出版的，所选之105种古籍，多为历代医家推崇，向为医家视为“医门之柱石”，尊为“必读”经典著作，在中医学发展的历史长河中，占有重要的学术地位，自2005年相继出版以来，颇受中医界广泛关注和好评，先后多次重印发行。

为便于读者研习和收藏，根据读者的迫切要求和中医专家学者的建议，我们在已出版的105种中医经典著作中，优中选优，精选出30种最受读者欢迎的古籍，编为《中医临床必读丛书（典藏版）》。

其装帧形式在保持上版风格的基础上，以精装版面世，在版式上也为了方便读者而重新设计。

《中医临床必读丛书（典藏版）》的整理工作遵循以下原则：①本次选出的古籍为临床上最为常用、最有收藏价值者；②力求原文准确，每种医籍均以中医文献专家遴选的珍本善本为底本，严加校勘，反复审核，确保原文精准无误；③原则上只收原文，不作校记和注释，旨在使读者在研习之中渐得旨趣，体悟真谛；④每种古籍撰有导读，介绍该书的作者生平、成书背景、学术特点，对临床的指导意义以及学习方法和临证运用方法等内容，提要钩玄，以启迪读者；⑤原文中俗体字、异体字、避讳字予以径改，不作校注。

另书后附有病证名索引、药名索引、方剂索引，便于读者学习和查阅。

期待本套丛书的出版，能真正起到读古籍、筑根基、做临床、提疗效的作用，有助于中医临床人才的培养和成长，以推动我国中医药事业的发展与创新。

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视“悟性”的提高，医理与易理相通，重视易经相关理论的学习；还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在“做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效、诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的“学术思想”应是高层次的成就，是锲而不舍长期坚持“读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新；学术思想必有理论内涵指导临床实践，能以提高防治水平；再者学术思想不应是一病一证一法一方的诊治经验与心得体会。如金元大家刘完素著有《素问玄机原病式》，自述“法之与术，悉出《内经》之玄机”，于刻苦钻研运气学说之后，倡“六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。非典型传染性肺炎（SARS）流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是“读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此“读经典做临床”具有重要的现实意义。

值得指出，培养临床中坚骨干人才，造就学科领军人物是当务之急。在需要强化“读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高“悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的矛盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之“大一”与极微无内之“小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义；有学者从分子水平寻求直接调节整体功能的物质，而突破靶细胞的发病机制；有医生运用助阳化气，通利小便的方药能同时改善胃肠症状治疗幽门螺杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的“金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，先从研修项目中精选70余种陆续刊行，为进一步扩大视野，续增的品种也是备受历代医家推崇的中医经典著作，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去“做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。

导　读

清·汪昂《本草备要》为临床实用中药著作，自刊行以来，风行海内，其刊行版次之多，为古代药书之冠。该书选药精当，突出重点药效，使用方法翔实，既适合于初学中医药者，也是中医人员最实用便捷的临床用药参考书。

一、《本草备要》与作者

《本草备要》初刊于1683年，增订于1694年。自刊行以来，翻印次数至少超过200余次，在古代临床实用本草中影响最为深广，成为中医药人员必读必备之书。

作者汪昂(1615～1695?)，字讱庵，安徽休宁人。壮年弃儒，集中精力于医学，尤热衷将浩繁渊博的医理、方药典籍去粗取精，由博返约，为临床医家提供深入浅出、实用便捷的必读基础书。他编写的《本草备要》、《医方集解》、《素问灵枢类纂约注》，无一不脍炙人口，成为清代以来中医入门成材的必读之书。

汪氏编写《本草备要》之前，系统调研了数百家本草书。他认为有的本草名著卷帙浩繁，难携难查(如《本草纲目》)，许多入门药性歌诀又过于简单，无法提供临床用药参考(如《药性赋》)。且以往本草大多罗列药物性味、归经、功效、主治，单调枯燥，读之乏味催眠，难解难记。于是他萃取历代本草精华、精选常用实用之药479味，筛滤切实有效的功能主治，又配合药效对比、常用配伍、临床用药案例，甚至穿插相关的典故等方式，采用醒目的编排方式，使《本草备要》具有文约指博、好读实用的特色。该书以焕然一新的面貌问世以来，立即不胫而走，成为历史上最受欢迎的临床实用中药书。

二、主要学术特点及对临床的指导意义

汪昂《本草备要》一改本草单调枯燥旧貌，选药、论性精当，议论纵横，引人入胜。其主要学术特点如下。

1.精选良药，突出良效

《本草备要》初刊于1683年，收药402味;1694年增订再版时，根据读者反馈，将药物增加到479味(包括常用食物药)。直到今天，该书绝大多数药品仍为临床常用。

以往大多数本草书罗列功效主治，平铺直叙，主次不分，是非莫辨，令读者无所适从。汪昂则精选药效、并突出重点。

首先，该书眉批栏用寥寥几个字，突出最主要功效(今整理本将这部分内容紧接药名之后排印)。其次，他把锤炼筛选出来的实用功效主治用大字表示，给读者以良好的视觉效果。此外，他多采谚语、警句，以强化记忆。例如紫菀“血痨圣药”、丹参“功兼四物，为女科要药”、“一味丹参散，功同四物汤”等。

汪氏还善于运用总结共性、区分个性等方法，多方突出药物特性。前者如:凡仁皆润，凡肉皆补，凡石药冷热皆有毒……;后者如“热多用竹沥，寒多用荆沥;虚痰用竹沥，实痰用荆沥”等等。或者在共性中求个性，如“热药多秘，惟硫黄暖而能通;寒药多泄，惟黄连肥肠而止泻”等。这一做法，解决了一个“诸家(本草)析言者少，统言者多”，即分析药效特性过少的弊病。

此外，为了增加趣味性和可信度，《本草备要》中穿插了许多单味药取效的医案、典故，读之令人兴趣盎然。例如车前子一味治愈宋·欧阳修暴泻，等等。

2.医药结合，阐理详明

汪昂认为以往本草读之味如嚼蜡，就是因为“未尝阐发其理”，使人知其然不知其所以然。而要阐药之理，“当先注病证。不然，病之未明，药于何有?”因此汪氏特别注意因药推原病因，因病辨析药性。

《本草备要》许多药物功效之下，用小字注出了简捷的疾病鉴别诊断法，使读者在学习药性功治的同时，也就熟悉了疾病的辨证要点。例如连翘“消肿排脓”功效下注有:“凡肿而痛者为实邪，肿而不痛为虚邪，肿而赤者为结热，肿而不赤为留气停痰”。进而指出连翘散结、清火，“为十二经疮家圣药”。

此外，汪氏还在论病之余，附带介绍了许多治疗大法、用药技巧等名言，帮助读者抓住要法、灵活用药。如人参条:“脱血者先益其气，盖血不自生，须得生阳气之药乃生，阳生则阴长之义也。若单用补血药，血无由而生矣。凡虚劳吐血，能受补者易治，不能受补者难治。”另许多药物功治之下，还介绍了药物配伍、方剂妙用及用方之理等，要言不繁，支而不蔓，非常方便临床处方用药。所以，在这一意义上来说，《本草备要》不仅是药物专著，也是学习中医辨证论治、立法处方的好医书。

必须说明的是，汪氏《本草备要》的大多数内容，都属于萃取前代本草精华，这需要很高的医药学术素养和鉴赏力。汪昂精深的医药学术造诣，实事求是的学风，使之能游刃有余地选精汰芜。该书引前贤之言，并非照搬全抄(常有节略增改)，但注意保存原义，且一般都注有出处。

此外，该书中也有很多汪氏个人的独特见解(多达120余处)。汪昂敢于指摘经典本草记载的谬误、针砭时弊、判断是非，为读者临床用药提供参考。例如他驳正“凡肉皆补，惟猪肉无补”、 “猪肉反黄连、乌梅、桔梗，犯之泻痢”的说法，言之有理。又如他指出萎蕤(玉竹)性缓，久服才能见功，批评时医凡遇虚证，辄滥加几分萎蕤于煎剂的无益做法，是盲从李时珍的萎蕤可以代人参、黄芪之说。此外，汪昂在药物的性味、功治、炮制、鉴别、配伍等多方面的独特见解，都甚有益于临床用药及辨药。后世有人批评汪昂不是临床医生，故“专信前人”、“无所折衷”——言过其实。

当然，由于时代的局限，该书无论前贤之说、汪氏之见，都未必尽妥。但瑕不掩瑜，作为一本繁简适中，精华毕集的本草读物，《本草备要》堪称学习本草原文的最佳教材，方便临床用药参考的实用手册。

三、如何学习应用《本草备要》

任何一部著作，都只能按其知识单元的主序列展开讨论。在掌握好主序列知识之外，从不同的角度去归纳、提炼相关的知识，是学习任何书籍(包括《本草备要》)的基本方法。

1.抓住药性功治重点，熟读多背

《本草备要》的重点内容是临床用药知识，即药物功效主治。这部分内容正文用大字表示，简明扼要。建议读者熟读多记，烂熟于胸。对此，汪昂建议:“若以本文另誊，尤便诵习”。也就是说如果把重要的大字本文另外誊写，更方便日常学习背诵。

汪昂提出这一学习方法，是因为该书正文的大字中，夹有很多小字的相关解释。大小字夹杂好处是主次分明，有疑即解，但也有文句隔断，不利习诵之弊。因此，初学者不妨再精选常用药(食物药可暂缓)，誊写大字本文以供背诵。本书后附有药名索引，临床使用时可快速检索药物。

2.分类归纳书中其他知识

汪昂还有第二个建议，是针对如何掌握书中其他知识而来的(用小字排印)。前已述及，《本草备要》小字注释中，有很多药性比较、疾病鉴别、治疗大法等方面的名言警句、谚语歌诀。但汪昂知道，这类的注释只能出现在书中的某一个地方，“若每处皆释，则重复烦琐，反生厌渎”。因此，汪昂建议“读者汇观而统会之可也”!即将各种知识汇总综合，如分类摘引原文，分类索引等。

疾病鉴别诊断类的注释可以病证为纲进行归类。常识性的病名(三虫五痔、五劳七伤、五疳、五淋、九种心痛之类)可按数字排序，制成分类检索表。

书中大量的治法、用药技巧名言，最值得摘录汇集。例如:　“治风先治血，血行风自灭”、 “肺敛则音开，火降则渴止”、“治实火之血，顺气为先;治虚火之血，养正为先”之类的治疗原则，非常实用。读者甚至可以自己浓缩精练其中的名言以适合记忆。例如“风药中须兼养血药，制其燥也;养血药或兼搜风药，宣其滞也”，可以浓缩为:“风药兼养血则不燥，养血加风药则不滞”等等。

该书有不少带有“惟”、“独”字样特定句式，经常被用来突出药物特性。如:“凡能杀虫之药多是苦辛，独使君子、榧子甘而杀虫”;“诸木皆浮，而沉香独沉，故能下气而坠痰涎”。汇集此类句型，记忆效果非常好。

此外，诸如同类药物的比较、药物的常用配伍、方剂的运用技巧等等，也都可以各自归类，这样就可以从多角度再次解析《本草备要》，摘引归类出许多医药基础知识，方便运用和记忆。汪氏对他的《本草备要》利弊了如指掌，因此才能提出以上中肯的学习方法，读者诸君不妨一试。

本次整理所用的底本为康熙三十三年(1694)还读斋增订本。校点中以康熙二十二年(1683)还读斋初刊本、康熙间成裕堂刊本、乾隆间文盛堂本为对校本，旁参《本草纲目》(金陵本)、《证类本草》(晦明轩本)诸书。以上初刊及增订本都无附图，故后世刊本由书商补缀之图概不采用。该书在流传过程中产生了许多讹误，本次整理时尽量根据最早的刊本予以纠正。

本次整理对原书体例有一些必要的调整(详见整理说明)。例如原来眉批栏的功效提要，今移附药名之后等。其他关于人物、名词、注音等的眉批，则散入正文相应内容之下，用鱼尾号(【】)括起来。药名后的小字有两部分内容，一是该药的“十剂”(宣、通、补、泻、涩、滑、燥、湿、轻、重)属性，二是功效提要。例如:“枳实·枳壳:泻，破气、行痰”。前一个“泻”字是“十剂”属性，并非泻下功能，后面“破气、行痰”才是其功效。本次整理很少出注，仅在原书少数语焉不明、文义有误之处，略加注释。欢迎读者对校点中的错误提出批评。

郑金生

2017年1月


整理说明

一、本书有初刊本(1683)及增订本(1694)之分。本次整理以康熙三十三(1694)还读斋增订本为底本，以康熙二十二年(1683)还读斋初刊本、康熙间成裕堂刊本、乾隆间文盛堂本为对校本，旁参《本草纲目》(金陵本)、《证类本草》(晦明轩本)诸书。

二、本书采用横排、简体，现代标点。容易产生歧义的简体字，仍使用原繁体字。

三、该书药名有与今通行之名用字不同者(如“栀子”作“卮子”、“花蕊石”作“花乳石”等)，为尊重作者原意，仍予保留，但在正文药名后括注今通用名，以便查阅。若显系笔误或误用，则径予改正。

四、原底本中的双行小字，今统一改为单行，字号较正文小一号。原书眉批栏中之文字，若是药物的十剂、功效的内容，则用小字附在药名标题后。其余眉批，则据其文意，插入正文相应的文字之后，前后用鱼尾号(【】)标记。

五、原书目录中药名之后，常以小字列出该药正文涉及的药用部位或者相关药物。今保留原目录药名后的小字。若底本目录与正文有出入时，一般依据正文实际内容，调整目录，不另加注。

六、凡底本不误而校本有误者，不出注。底本引文虽有化裁，但文理通顺，意义无实质性改变者，不改不注。惟引文改变原意时，方据情酌改，或仍存其旧，均加校记。

七、凡底本中的异体字、俗写字，或笔画差错残缺，或明显笔误，均径改作正体字，一般不出注。该书某些名词术语用字与今通行者或有不同，如“脏腑”作“藏府”、“敷”作“傅”、“[image: ]
 斜”作“[image: ]
 邪”、“膈”作“鬲”等，今一律改作通行者，不另出注。

八、正文经络名称之后，常注出与之对应的脏腑名。但其注文或置于句末，不便阅读，今将句末脏腑名称注文挪移到经络名之末，以便对照。

九、书中涉及药物种类之疑问、疑难冷僻字等，酌情加以简要注释。

十、原书药物以笔画为序编成索引附于书末，便于读者查阅。

郑金生

2017年1月


增补本草备要叙

言之可贵而足以垂后者，必性命之文也。其次则经济之文也。余于圣学，既无所窥;又六经、四子之书，灿如星日，即汉疏、宋注，且有遗讥，况余愚瞽凡民，安敢以管蠡仰测高深也哉!性命之文，吾无及矣。若经济之文，必须见诸实事，方能载诸简编。余少困棘闱，壮谢制举，长甘蓬虆，终鲜通荣。经济之文，吾无望焉耳!至于词章诗赋，月露风云，纵极精工，无裨实用。扬子所谓雕虫篆刻，壮夫不为，不其然乎!窃谓医药之书，虽无当于文章钜丽之观，然能起人沉疴，益人神智，弱可令壮，郁可使宽;无关道脉，而能有助刚大之形躯;不系政刑，而实有裨生成之大德。言不堕绮语之障，用有当施济之仁。群居饱食之余，或可以愧小慧而胜犹贤也乎!是用寄意此中，思以寿世。初则谓医学与堪舆不同，堪舆当有秘奥，天机不欲轻泄;若医集所以济生救疾，自应无微不阐，无隐不彰，恣意极言，不遗余蕴。及泛览诸书，惟《灵》、《素》、《难经》、仲景、叔和，奥衍弘深，不易究殚。自唐宋而下，名家百氏方书，非不灿陈，而义蕴殊少诠释。如本草第言治某病某病，而不明所以主治之由;医方第云用某药某药，而不明所以当用之理。千书一律，开卷茫如。即间有辨析病源、训解药性者，率说焉而不详，语焉而不畅。医理虽云深造，文字多欠通明，难以豁观者之心目。良用怃然，不揣固陋，爰采诸家之长，辑为《本草备要》、《医方集解》二编。理法全宗古人，体裁更为创制。本草则字笺句释，仿传注之详明;医疗则诠症释方，兼百家之论辨。书分两帙，用实相资。要令不知医之人，读之了然，庶裨实用。两书甫出，幸海内名贤颇垂鉴许。今本草原刻，字已漫灭，特再加厘订，用酬世好。抑世尚有议余药味之简者，余惟《歌赋》、《汤液》，药仅二百四十种，拙集广至四百种，不为少矣。如食物仅可充口腹，僻药非治所常需者，安能尽录?盖既取其备，又欲其要，应如是止也。兹因重梓，更增备而可用者约六十品，聊以厌言者之口，仍不碍携者之艰。苟小道之可观，倘不至致远之恐泥也乎!

康熙甲戌岁阳月

休宁八十老人[image: ]
 庵汪昂书于延禧堂


序①



①　序:据成裕堂本补。



延禧堂医书成，家讱庵先生命予序其后。予病谫陋，愧未能也。会孙云韶太史致书于兄，有良医良相之誉，予为推广其说而言曰:医之与相，功诚相埒，非臆说也。粤稽盛世，择揆定辅，调燮阴阳，保合太和。建久安长治之谟，于以泽被民生，功留奕世，史册朗然。迨至末纪，党同伐异，营私害公，以致民生憔悴，盗贼繁兴，谁之咎也?唯医亦然。高明之家，审阴阳，详虚实，培元气于未衰，起沉疴于将毙。著书立说，流传后世。如张仲景、刘河间、朱丹溪、李东垣诸书，至今家弦户诵。若夫庸流，阴阳不知，虚实罔审;南辕北辙，药石妄投。语云“学医人费”，亦可慨也!予兄讱庵先生，英质异授，积学深功。少攻制举，宗工来国士之知;长多著述，海内共大儒之慕。缘以沧桑，遂甘泉石。每曰:帖括浮名，雕虫小技。纵邀虚誉，无禆实功。唯医一道，福庇最长。于是博采群书，遐稽往册。集前人之长，成一家之说。《素灵类纂》第壹函也。去其岙僻，采其菁英。分门别类，既不患于寻求;约注明解，又复昭其意义。岐黄一书，顿开生面矣。第二函曰《医方集解》。详加减，分经络，治一病必究其病之由来，用一药必详其药之用力。丝分缕析，纲举目张。兼之服药于未病之前，治病有弗药之用。真有方而具无方之妙也。第三函曰《本草备要》。字无泛设，括千百于一二言中;意可旁通，藏众多于鲜少幅内。理必宗于前贤，意不让其浮夸。以云“备要”，诚备要矣!读此三书，真良医良相之有同功，而寿国寿世之无异辙矣。予于是不觉振铎而告世曰:寿国者，主持国事，留心民瘼，奠金瓯以巩固，奉玉烛以长调，相之任也;寿世者，春台侑物，池水生尘，民无夭札之年，国多台耉之老，医之责也。生其时者，优游化日，永享太平。含哺鼓腹，仰答圣天子笃念民生、日昃不遑之至意，讵不盛哉!则此三书，其为郅隆之世之一助也，又奚疑焉?

时康熙三十三年夏愚弟桓拜序


原　叙①



①　原叙:还读斋增订本无，据初刊本补。



医学始于《内经》，药品始于《本经》。药性之于医，特其一端耳，而生杀反掌，匪细故也。桐、雷而下，考其性，正其用，广其数，详其义，历数十百家，宜亦无余蕴矣。然皆偏有所长。求其词句雅炼、意旨该明，不简不繁、体裁合节者，则未之数见也。汪子讱庵，予之石交也。少长宫墙，逾壮厌薄制举，遂自逸以老。然经史百家，靡不殚究，而于岐黄之书为尤嗜。盖以刀圭家鲜能探讨，而养生者又不可以不知也。予交讱庵久，尊酒论文之暇，辄及医旨，殆于其间有玄解乎?近以本草一帙示予，盖荟蕞诸家，而手自裁定者也。名曰《备要》，征序于予。予知其非以予言重，以予稍解此中意旨耳。夫本草大者，莫如《纲目》，谓其类多而难穷也;小本莫如《汤液》，又未免失之稍略。即余小刻医学五种，其一为《本草十剂》，盖推徐氏之说而扩充之，但与《方解》相表里，而于婴儿、疡科药则未之及。兹本精于搜逸，严于树裁，于《汤液》则补其阙略，于《纲目》则汰其繁芜，益以《经疏》诸书，使义类昭著，文约而指博，以云“备要”，亶其然乎!是书行世，则从来诸家别刻，皆可废览矣。嗟乎!使讱庵得行其志，将跻民生于仁寿。其见诸事功者，曷止如是。今伏处衡茅，仅着方书以寄意，然其惓惓博济之心则一也，是则讱庵之为讱庵也夫。

[image: ]



原自叙①



①　原自叙:据还读斋初刊本补。



医学之要，莫先于切脉。脉候不真，则虚实莫辨，攻补妄施，鲜不夭人寿命者。其次则当明药性，如病在某经当用某药，或有因此经而旁达他经者。是以补母泻子，扶弱抑强，义有多端，指不一定。自非兼贯博通，析微洞奥，不但呼应不灵，或反致邪失正。先正云:用药如用兵，诚不可以不慎也。古今著本草者，无虑数百家。其中精且详者，莫如李氏《纲目》，考究渊博，指示周明，所以嘉惠斯人之心，良云切至。第卷帙浩繁，卒难究殚，舟车之上，携取为艰，备则备矣，而未能要也。他如《主治指掌》、《药性歌赋》，聊以便初学之诵习，要则要矣，而未能备也。近如《蒙筌》、 《经疏》，世称善本。《蒙筌》附论，颇著精义，然文拘对偶，辞太繁缛，而阙略尚多;《经疏》发明主治之理、制方参互之义，又著简误以究其失，可谓尽善，然未暇详地道、明制治、辨真赝，解处偶有傅会，常品时多芟黜，均为千虑之一失。余非岐黄家，而喜读其书。三余之暇，特裒诸家本草，由博返约，取适用者凡四百品，汇为小帙。某药入某经、治某病，必为明其气味、形色所以主治之由，间附古人畏恶兼施、制防互济、用药深远之意，而以土产、修治、畏恶附于后，以十剂宣通补泻冠于前。既著其功，亦明其过，使人开卷了然，庶几用之不致舛误。以云备则已备矣，以云要则又要矣。通敏之士，由此而究图焉。医学之精微，可以思过半矣。题曰《本草备要》，用以就正于宗工焉。

康熙癸亥夏月休阳[image: ]
 庵汪昂题于延禧堂


增订本草备要凡例

一、注本草者，当先注病症。不然，病之未明，药于何有?从前作者罕明斯义，第云某药入某经治某病而已。浅术视之，盖茫如也。唯李氏《纲目》，裒集诸家，附著论说，间及病源;　《经疏》因之，释药而兼释病，补前人之未备，作后学之指南。兹集祖述二书，更加增订。药性病情，互相阐发，以便资用。若每处皆释，则重复烦琐，反生厌渎。故前后间见，或因药论辨，读者汇观而统会之可也。

一、药品主治，诸家析言者少，统言者多。如治痰之药，有治燥痰者，有治湿痰者，诸书第以除痰概之;头痛之药，有治内伤头痛者，有治外感头痛者，诸书唯言治头痛而已。此皆相反之症，未可混施。举此二端，其余可以类推矣!又每药之下，止言某病宜用，而不言某病忌用，均属阙略。兹集并加详注，庶无贻误。

一、每药先辨其气味形色，次著其所入经络，乃为发明其功用，而以主治之症，具列于后。其所以主治之理，即在前功用之中，不能逐款细注，读者详之。

一、徐之才曰:药有宣上升下行曰宣、通、补、泻、涩、滑、燥、湿湿即润也、
 轻、重十种，是药之大体，而《本经》不言，后人未述。凡用药者，审而详之，则靡所遗失矣。今为分阐，以冠于诸药之首此十剂也。陶弘景加寒热二剂，兹不具述。然本集燥剂，即陶氏之热剂，通剂乃徐氏之燥剂，而寒剂则多寓于泻剂也。


一、药品主治，已注明入某脏某腑者，则不更言入某经络，以重复无用也。

一、药品稍逝遐僻者，必详其地道形色。如习知习见之药，则不加详注。

一、阴阳、升降、浮沉，已详于“药性总义”中，故每品之下，不加重注。

一、主治要义及诸家名论用“○”，病症用“[image: ]
 ”，药名汤头用“－－”。顶上十剂用“○”。

一、药内间附古方，便人施用。如方药俱全者，则于方名加“－－”。如有方无药者，则方名不用 “—”。

一、药目次第，每药稍从其类，以便查阅。

一、先哲名言，有言以人重者、有人以言重者，须当仍其名氏，庶乎后学知所禀承，或是或非，有可裁断矣。奈何医集之中，率掠古人之言，混入已作，使读者苍黄莫辨、泾渭难分。习俗移人，贤者不免。甚有合数人之言，砌掇成篇，首尾欠贯，词意多乖。以故医学每鲜佳编，良深慨息。本集采用诸家，悉存原名，使可考据。间有删节数行数句者，以限于尺幅也;有增改数句数字者，务畅其文义也;亦有录其言而未悉其名氏者，以藏书既寡，目力不充，难于尽考也。或时附入鄙见，必加“昂按”二字，以听时贤之论定。其间旁搜远讨，义图贯通，取要删繁，词归雅饬，庶几豁观者之心目云耳。

一、是书篇章虽约，多有补《纲目》、《经疏》之所未备者，故曰备也。

一、药有气味、形色、经络、主治、功用、禁忌数端，《药性歌赋》虽便记诵，然限于字句，又须用韵，是以不能详括。兹集文无一定，药小者语简，药大者词繁。然皆各为杼轴，煅炼成章，使人可以诵读。若以本文另誊，尤便诵习。

一、 《本草》一书，读之率欲睡欲卧，以每药之下，所注者不过脏腑、经络、甘酸苦涩、寒热温平、升降浮沉、病候、主治而已。未尝阐发其理，使读之者有义味可咀嚼也。即如《证类》诸本，采集颇广，又以众说繁芜，观者罔所折衷也。是编主治之理，务令详明;取用之宜，期于确切。言畅意晰，字少义多，作者颇费匠心，读者幸毋忽视。

一、是书将成，始见武林皇甫嵩所著《本草发明》。乃万历戊寅年刻。其书加倍于余，其用意颇与余同。始叹前人亦有先得我心者。其印板业已模糊，亦当时脍炙之书也。世未有翻行者，特表明之①
 。


①　是书……明之:原无，据还读斋初刊本补。



一、是书之作，不专为医林而设。盖以疾疢人所时有，脱或处僻小之区，遇庸劣之手，脉候欠审，用药乖方，而无简便方书与之较证，鲜有不受其误者。是以特著此篇，兼辑《医方集解》一书，相辅而行。篇章虽约，词旨详明。携带不难，简阅甚便。倘能人置一本，附之箧笥，以备缓急，亦卫生之一助。有识之士，当不以愚言为狂谬也。

一、昂自壮立之年，便弃制举。蹉跎世变，念著书作诗，无当人意，只堪覆瓿，难以垂远。然禽鹿视息，无所表见，窃用疚心，故疲精瘁神，著辑方书数种，以为有当于民生日用之实。且集诸家大成，贯穿笺释，或可有功前贤，嘉惠来世。易世之后，倘有嗜吾书而为重梓者，庶能传之久远，此区区立言之意也。

一、是书之作，因阅过伯龄《围棋四子谱》而师其意。盖围棋之谱，自唐宋至今，千有余载。然必如伯龄之谱，有议论、有变换，而后围棋之妙显。本草自《本经》而下，不啻数百千家。然率言其气味主治，而无义味可寻。必须为之字笺句释，明体辨用，而后药性之功全。盖士生千载之后，贵能取前人之言，寸衡铢称，抉髓抡精，庶几有集成之益，无缺略之讥也。故拙著《内经》、《本草》、《方解》、《汤头》数书，皆另为体裁，别开径路，以发前贤未竟之旨，启后人便易之门。窃谓于医学颇有阐微廓清之力，读者倘能鉴别，斯不虚老人之苦心焉耳。

一、拙著《医方集解》，卷帙稍繁，不便携带。故更束为歌括，附于本草之末。使行旅可以轻赍，缓急便于取用。

 庵汪昂漫识

增订本草备要

药性总义

凡药酸属木入肝、苦属火入心、甘属土入脾、辛属金入肺、咸属水入肾，此五味之义也。

凡药青属木入肝、赤属火入心、黄属土入脾、白属金入肺、黑属水入肾，此五色之义也。

凡药酸者能涩能收、苦者能泻能燥能坚、甘者能补能和能缓、辛者能散能润能横行、咸者能下能耎【耎，音软】
 坚、淡者能利窍能渗【渗，音惨，去声】
 泄，此五味之用也。

凡药寒热温凉，气也;酸苦甘辛咸，味也。气为阳、味为阴。气厚者阳中之阳，薄者阳中之阴;味厚者阴中之阴，薄者阴中之阳。气薄则发泄表散
 ，厚则发热温燥
 ;味厚则泄降泻
 ，薄则通利窍渗湿
 。辛甘发散为阳，酸苦涌泄为阴，咸味涌泄为阴，淡味渗泄为阳。轻清升浮为阳，重浊沉降为阴。阳气出上窍，阴味出下窍。清阳发腠理，浊阴走五脏。清阳实四肢，浊阴归六腑。此阴阳之义也。

凡药轻虚者浮而升，重实者沉而降。味薄者升而生象春
 ，气薄者降而收象秋
 ，气厚者浮而长象夏
 ，味厚者沉而藏象冬
 ，味平者化而成象土
 。气厚味薄者浮而升，味厚气薄者沉而降，气味俱厚者能浮能沉，气味俱薄者可升可降。酸咸无升，辛甘无降。寒无浮，热无沉。此升降浮沉之义也。李时珍曰:升者引之以咸寒，则沉而直达下焦;沉者引之以酒，则浮而上至巅顶。一物之中，有根升梢降，生升熟降者，是升降在物亦在人也
 。

凡药根之在土中者，半身以上则上升，半身以下则下降。以生苗者为根，以入土者为梢。上焦用根，下焦用梢。半身以上用头，中焦用身，半身以下用梢。虽一药而根梢各别，用之或差，服亦罔效
 。药之为枝者达四肢，为皮者达皮肤，为心、为干者内行脏腑。质之轻者上入心肺，重者下入肝肾。中空者发表，内实者攻里。枯燥者入气分，润泽者入血分。此上下内外，各以其类相从也。

凡药色青、味酸、气臊、性属木者，皆入足厥阴肝、足少阳胆经;肝与胆相表里，胆为甲木，肝为乙木
 。色赤、味苦、气焦、性属火者，皆入手少阴心、手太阳小肠经;心与小肠相表里，小肠为丙火，心为丁火
 。色黄、味甘、气香、性属土者，皆入足太阴脾、足阳明胃经;脾与胃相表里，胃为戊土，脾为己土
 。色白、味辛、气腥、性属金者，皆入手太阴肺、手阳明大肠经;肺与大肠相表里，大肠为庚金，肺为辛金。
 色黑、味咸、气腐、性属水者，皆入足少阴肾、足太阳膀胱经。肾与膀胱相表里，膀胱为壬水，肾为癸水。凡一脏配一腑，腑皆属阳，故为甲丙戊庚壬;脏皆属阴，故为乙丁己辛癸也
 。十二经中，惟手厥阴心包、手少阳三焦经无所主，其经通于足厥阴、少阳。厥阴主血，诸药入肝经血分者，并入心包;少阳主气，诸药入胆经气分者，并入三焦。命门相火，散行于胆、三焦、心包络，故入命门者，并入三焦。此诸药入诸经之部分也。

药有相须者，同类而不可离也;如黄柏、知母、破故纸、胡桃之类
 。相使者，我之佐使也;相恶者，夺我之能也;相畏者，受彼之制也;相反者，两不可合也;相杀者，制彼之毒也，此异同之义也。

肝苦急血燥故急
 ，急食甘以缓之;肝欲散，木喜条达
 。急食辛以散之;以辛补之，以酸泻之。以散为补，以敛为泻
 。心苦缓，缓则散逸
 。急食酸以收之;心欲软，急食咸以软之;以咸补之，按:水能克火，然心以下交于肾为补，取既济之义也
 。以甘泻之。脾苦湿，急食苦以燥之;脾欲缓舒和
 ，急食甘以缓之;以甘补之，以苦泻之。肺苦气上逆，火旺克金
 。急食苦以泻之;肺欲收，急食酸以收之;以酸补之，以辛泄之。肾苦燥，急食辛以润之;肾欲坚，坚固则无狂荡之患
 。急食苦以坚之;以苦补之，以咸泻之。此五脏补泻之义也。

风淫于内，治以辛凉，佐以苦甘，以甘缓之，以辛散之。风属木，辛为金，金能胜木，故治以辛凉。过辛恐伤真气，故佐以苦甘，苦胜辛，甘益气也。木性急，故以甘缓之。木喜条达，故以辛散之
 。热淫于内，治以咸寒，佐以苦甘，以酸收之，以苦发之。水胜火，故治以咸寒。甘胜咸，佐之所以防其过，必甘苦者，防咸之过，而又以泻热气作实也。热淫，故以酸收之;热结，故以苦发之
 。湿淫于内，治以苦热，佐以酸淡，以苦燥之，以淡泄之。湿为土气，苦热皆能燥湿，淡能利窍渗湿。用酸者，木能制土也
 。火淫于内，治以咸冷，佐以苦辛，以酸收之，以苦发之。相火，畏火也，故治以咸冷。辛能滋润，酸能收敛，苦能泄热，或从其性而升发之也
 。燥淫于内，治以苦温，佐以甘辛，以苦下之。燥属金，苦属火，火能胜金，故治以苦温。甘能缓，辛能润，苦能下，故以为佐也
 。寒淫于内，治以甘热，佐以苦辛，以咸泻之，以辛润之，以苦坚之。土能制水，热能胜寒，故治以甘热。苦而辛，亦热品也。伤寒内热者，以咸泻之;内燥者，以辛润之。苦能泻热而坚肾，泻中有补也
 。此六淫主治各有所宜，故药性宜明而施用贵审也。

人之五脏应五行，金木水火土，子母相生。 《经》曰:虚则补其母，实则泻其子。又曰:子能令母实。如肾为肝母，心为肝子，故入肝者，并入肾与心;肝为心母，脾为心子，故入心者，并入肝与脾;心为脾母，肺为脾子，故入脾者，并入心与肺;脾为肺母，肾为肺子，故入肺者，并入脾与肾;肺为肾母，肝为肾子，故入肾者，并入肺与肝。此五行相生，子母相应之义也。

酸伤筋，敛则筋缩
 。辛胜酸;苦伤气，苦能泻气
 。咸胜苦;甘伤肉，酸胜甘;辛伤皮毛，疏散腠理
 。苦胜辛;咸伤血，咸能渗泄
 。甘胜咸。此五行相克之义也。

酸走筋，筋病毋多食酸，筋得酸，则拘挛收引益甚也。苦走骨，骨病毋多食苦，骨得苦，则阴益甚，重而难举也。甘走肉，肉病毋多食甘，肉得甘，则壅气胪肿益甚也。辛走气，气病毋多食辛，气得辛，则散而益虚也。咸走血，血病毋多食咸，血得咸，则凝涩而口渴也咸能渗泄津液
 。此五病之所禁也。

多食咸，则脉凝泣涩
 而变色;脉即血也，心合脉。水克火
 。多食苦，则皮槁而毛拔;肺合皮毛。火克金
 。多食辛，则筋急而爪枯;肝合筋，爪者筋之余。为金克木。按:肝喜散，故辛能补肝，惟多则为害
 。多食酸，则肉胝[image: ]
 而唇揭;脾合肉，其华在唇。水克土。胝音支，皮厚也
 。多食甘，则骨痛而发落。肾合骨，其华在发。土克水
 。此五味之所伤也。

药之为物，各有形、性、气、质。其入诸经，有因形相类者，如连翘似心而入心，荔枝核似睾丸而入肾之类
 。有因性相从者，如属木者入肝，属水者入肾。润者走血分，燥者入气分。本天者亲上，本地者亲下之类
 。有因气相求者，如气香入脾，气焦入心之类
 。有因质相同者。如药之头入头，干入身，枝入肢，皮行皮。又如红花、苏木，汁似血而入血之类
 。自然之理，可以意得也。

药有以形名者，人参、狗脊之类是也;有以色名者，黄连、黑参之类是也;有以气名者，豨莶、香薷之类是也;有以味名者，甘草、苦参之类是也;有以质名者，石膏、石脂、归身、归尾之类是也;有以时名者，夏枯、款冬之类是也;有以能名者，何首乌、骨碎补之类是也。

凡药火制四:煆、煨、炙、炒也;水制三:浸、泡、洗也;水火共制二:蒸、煮也。酒制升提，姜制温散。入盐走肾而软坚，用醋注肝而收敛。童便制，除劣性而降下;米泔制，去燥性而和中。乳制润枯生血，蜜制甘缓益元。陈壁土制，借土气以补中州;面裹曲制，抑酷性勿伤上膈。乌豆、甘草汤渍，并解毒致令平和;羊酥、猪脂涂烧，咸渗骨容易脆断。去穰者免胀，去心者除烦。此制治各有所宜也。

药之为用，或地道不真，则美恶迥别;或市肆饰伪，则气味全乖。或收采非时，则良楛异质;或头尾误用，则呼应不灵。或制治不精，则功力大减。用者不察，愿归咎于药之罔功。譬之兵不精练，思以荡寇克敌，适以覆众舆尸也。治疗之家，其可忽诸?

《千金》云:凡药须治择熬炮毕，然后秤用，不得生秤。湿润药皆先增分两，燥乃秤之。


增订本草备要卷之一

草　部

黄　耆

补气、固表，生亦泻火

甘，温。生用固表，无汗能发，有汗能止。丹溪云:黄耆大补阳虚自汗，若表虚有邪，发汗不出者，服此又能自汗。【朱震亨，号丹溪，著《本草补遗》。】
 温分肉，实腠理，泻阴火，解肌热。炙用补中，益元气，温三焦，壮脾胃。脾胃一虚，土不能生金，则肺气先绝。脾胃缓和，则肺气旺而肌表固实。补中即所以固表也
 。生血生肌，气能生血，血充则肉长，《经》曰血生肉。
 排脓内托，疮痈圣药。毒气化则成脓，补气故能内托。痈疽不能成脓者，死不治，毒气盛而元气衰也。痘证亦然
 。痘症不起，阳虚无热者宜之。新安汪机治痘症虚寒不起，用四君子汤加黄耆、紫草多效。间有枯萎而死者，自咎用药之不精，思之至忘寝食。忽悟曰:白术燥湿，茯苓渗水，宜痘浆之不行也。乃减去二味，加官桂、糯米，以助其力，因名保元汤。人参、白术、茯苓、甘草，名四君子汤。【汪机，号石山，著《本草会编》。】王好古曰:黄耆实卫气，是表药;益脾胃，是中州药;治伤寒尺脉不至，补肾元，是里药。【王好古，号海藏，著《汤液本草》。】甄权谓其补肾者，气为水母也。【甄权，著《药性论》。】《日华》谓其止崩带者，气盛则无陷下之忧也。【日华，著《大明本草》。】《蒙筌》曰，补气药多，补血药亦从而补气;补血药多，补气药亦从而补血。益气汤虽加当归，因势寡，功被参、耆所据;补血汤数倍于当归，亦从当归所引而补血。黄耆一两，当归二钱，名补血汤。气药多而云补血者，气能生血，又有当归为引也。表旺者不宜用，阴虚者宜少用，恐升气于表，而里愈虚矣。【陈嘉谟，著《本草蒙筌》。】


为补药之长，故名耆。俗作芪
 。皮黄肉白，坚实者良。入补中药槌扁，蜜炙。达表生用。或曰补肾及治崩带淋浊，宜盐水浸炒。昂按:此说非也。前证用黄耆，非欲抑黄耆使入肾也，取其补中升气，则肾受荫，而带浊崩淋自止。即日华“气盛自无陷下之忧”也。有上病而下取，有下病而上取，补彼经而益及此经者，此类是也
 。茯苓为使，恶龟甲、白鲜皮，畏防风。东垣曰:黄耆得防风，其功益大，乃相畏而更以相使也。【李东垣，著《用药法象》。】



甘　草

有补有泻、能表能里、可升可降

味甘。生用气平，补脾胃不足而泻心火。火急甚者，必以此缓之
 。炙用气温，补三焦元气而散表寒。入和剂则补益，入汗剂则解肌，解退肌表之热
 。入凉剂则泻邪热，白虎汤、泻心汤之类
 。入峻剂则缓正气，姜、附加之，恐其僭上;硝、黄加之，恐其峻下，皆缓之之意。
 入润剂则养阴血。炙甘草汤之类
 。能协和诸药，使之不争。生肌止痛，土主肌肉，甘能缓痛
 。通行十二经，解百药毒，凡解毒药，并须冷饮，热则不效。小儿初生，拭去口中恶血，绵渍汁令咂之，能解胎毒
 。故有国老之称。中满症忌之。甘令人满。亦有生用为泻者，以其能引诸药至于满所。《经》云:以甘补之，以甘泻之是已。故《别录》、甄权并云除满，脾健运则满除也。【陶弘景，著《名医别录》，发明药性。】仲景治痞满，有甘草泻心汤。又甘草得茯苓，则不资满，而反泄满。


大而结者良。补中炙用，泻火生用。达茎中肾茎
 用梢。梢止茎中痛，淋浊症用之
 。白术、苦参、干漆为使，恶远志，反大戟、芫花、甘遂、海藻。然亦有并用者。胡洽治痰癖，十枣汤加甘草。东垣治结核，与海藻同用。丹溪治劳瘵，莲心饮与芫花同行。非妙达精微者，不知此理。十枣汤，芫花、甘遂、大戟等分，枣十枚，仲景治伤寒表已解，心下有水气、喘咳之剂。时珍曰:甘草外赤中黄，色兼坤离;味浓气薄，资全土德。协和群品，有元老之功;普治百邪，得王道之化。赞帝力而人不知，参神功而己不与，可谓药中之良相也。昂按，甘草之功用如是，故仲景有甘草汤、甘草芍药汤、甘草茯苓汤、炙甘草汤，以及桂枝、麻黄、葛根、青龙、理中、四逆、调胃、建中、柴胡、白虎等汤，无不重用甘草，赞助成功。即如后人益气、补中、泻火、解毒诸剂，皆倚甘草为君。必须重用，方能建效，此古法也。奈何时师每用甘草不过二三分而止，不知始自何人。相习成风，牢不可破，殊属可笑。附记以正其失
 。


人　参

大补元气，生亦泻火

生:甘、苦，微凉。甘补阳，微苦、微寒，又能补阴
 。熟:甘，温。大补肺中元气，东垣曰:肺主气，肺气旺，则四脏之气皆旺，精自生而形自盛。《十剂》曰:补可去弱，人参、羊肉之属是也。人参补气，羊肉补形
 。泻火，得升麻补上焦，泻肺火;得茯苓补下焦，泻肾火;得麦冬泻火而生脉;得黄耆、甘草，乃甘温退大热。东垣曰:参、耆、甘草，泻火之圣药，合用名黄耆汤。按烦劳则虚而生热，得甘温以益元气，而邪热自退，故亦谓之泻
 。益土，健脾
 。生金。补肺
 。明目，开心益智，添精神，定惊悸，邪火退，正气旺，则心肝宁而惊悸定
 。除烦渴，泻火故除烦，生津故止渴
 。通血脉，气行则血行。贺汝瞻曰:生脉散用之者，以其通经活血，则脉自生也。古方解散药、行表药多用之，皆取其通经而走表也
 。破坚积，气运则积化
 。消痰水。气旺则痰行水消
 。治虚劳内伤，伤于七情六欲、饮食作劳为内伤;伤于风寒暑湿为外感。如内伤发热，时热时止;外感发热，热甚无休。内伤恶寒，得暖便解;外感恶寒，絮火不除。内伤头痛，乍痛乍歇;外感头痛，连痛无停。内伤则手心热，外感则手背热。内伤则口淡无味，外感则鼻塞不通。内伤则气口脉盛，多属不足，宜温、宜补、宜和;外感则人迎脉盛，多属有余，宜汗、宜吐、宜下。盖左人迎主表，右气口主里也。昂按:东垣辨内伤外感最详，恐人以治外感者治内伤也。今人缘东垣之言，凡外伤风寒、发热咳嗽者，概不轻易表散，每用润肺退热药，间附秦艽、苏梗、柴胡、前胡一二味，而羌活、防风等绝不敢用。不思秦艽阳明药，柴胡少阳药，于太阳有何涉乎?以致风寒久郁，嗽热不止，变成虚损，杀人多矣。此又以内伤治外感之误也。附此正之
 。发热自汗，自汗属阳虚，盗汗属阴虚。亦有过服参耆而汗反甚者，以阳盛阴虚，阳愈补而阴愈亏也。又宜清热养血而汗自止
 。多梦纷纭，呕哕反胃，虚咳喘促，《蒙筌》曰:歌有“肺热还伤肺”之句。惟言寒热，不辨虚实。若肺中实热者忌之，虚热者服之何害?又曰:诸痛无补法，不用参、耆。若久病虚痛，何尝忌此耶
 ?疟痢滑泻，始痢宜下，久痢宜补。治疟意同。丹溪曰:叶先生患痢后甚逼迫，正合承气症。予曰气口脉虚，形虽实而面黄白，必过饱伤胃，与参、术、陈、芍十余帖。三日后胃气稍完，再与承气汤二帖而安。又曰:补未至而下，则病者不能当;补已至而弗下，则药反添病。匪急匪徐，其间间不容发，噫!微哉。昂按:此先补后下法之变者也。非胸有定见者，不可轻用，然后学亦宜知之。大承气汤:大黄、芒硝、枳实、厚朴
 。淋沥胀满，《发明》云:胸胁逆满，由中气不足作胀者，宜补之而胀自除，《经》所谓塞因塞用也。俗医泥于作饱，不敢用。不知少服反滋壅，多服则宣通，补之正所以导之也。【皇甫嵩，著《本草发明》。】
 中暑、中风，及一切血证。东垣曰:古人治大吐血，脉芤【芤，音抠】洪者，并用人参。脱血者先益其气，盖血不自生，须得生阳气之药乃生，阳生则阴长之义也。若单用补血药，血无由而生矣。凡虚劳吐血，能受补者易治，不能受补者难治
 。

黄润紧实，似人形者良。去芦用。补剂用熟，泻火用生。炼膏服，能回元气于无何有之乡。有火者，天冬膏对服。
 参生时背阳向阴，不喜风日。宜焙用，忌铁。茯苓为使，畏五灵脂，恶皂荚、黑豆、紫石英、人溲、咸卤，反藜芦。言闻曰:东垣理脾胃、泻阴火，交泰丸内用人参、皂荚，是恶而不恶也。古方疗月闭，四物汤加人参、五灵脂，是畏而不畏也。又疗痰在胸膈，人参、藜芦同用，而取其涌越，是激其怒性也。非洞奥达权者不能知
 。

人参芦:能涌吐痰涎。体虚人用之，以代瓜蒂。丹溪曰:人参入手太阴，补阳中之阴;芦反能泻太阴之阳，亦犹麻黄根、苗不同。痰在上膈、在经络，非吐不可，吐中就有发散之义。一妇性躁、味厚，暑月因怒而病呃，作则举身跳动，昏不知人。其人形气俱实，乃痰因怒郁，气不得降，非吐不可。以参芦半两，逆流水煎服，吐顽痰数碗，大汗昏睡而安
 。

沙　参

补阴、泻肺火

甘、苦，微寒。味淡体轻，专补肺气。清肺养肝，兼益脾肾。脾为肺母，肾为肺子
 。久嗽肺痿，金受火克者宜之，寒客肺中作嗽者勿服。人参补五脏之阳，沙参补五脏之阴。肺热者用之，以代人参
 。

似人参而体轻松，白实者良。生沙地者长大，生黄土者瘦小。恶防己，反藜芦。北地真者难得。郑奠一曰:能疗胸痹、心腹痛、邪热结气，皮肤游风、疥癣、恶疮、疝气、崩带
 。


丹　参

补心、生血、去瘀

气平而降，《本经》微寒。弘景曰:性应热
 。味苦、色赤。入心与包络。破宿血，生新血，瘀去然后新生
 。安生胎，养血
 。堕死胎，去瘀
 。调经脉，风寒湿热，袭伤营血，则经水不调。先期属热，后期属寒。又有血虚、血瘀、气滞、痰阻之不同。大抵妇人之病，首重调经，经调则百病散
 。除烦热。功兼四物，一味丹参散，与四物汤同
 。为女科要药。治冷热劳，骨节痛，风痹不随，手足缓散，不随人用。《经》曰:足受血而能步，掌受血而能握。
 肠鸣腹痛，崩带癥瘕，音征加。癥者有块可徵，瘕者假也，移动聚散无常。皆血病
 。血虚血瘀之候。又治目赤，疝痛，疮疥，肿毒，排脓生肌。郑奠一曰:丹参养神定志，通利血脉，实有神验
 。

畏咸水，忌醋，反藜芦。

玄　参

补水、泻无根之火

苦、咸，微寒。色黑入肾。能壮水以制火，散无根浮游之火，肾水受伤，真阴失守，孤阳无根，发为火病
 。益精明目，利咽喉，通二便。治骨蒸传尸，伤寒阳毒发斑，亦有阴症发斑者
 ，懊[image: ]
 、郁闷不舒
 。烦渴，温疟洒洒，喉痹咽痛，本肾药而治上焦火症，壮水以制火也。肾脉贯肝膈，入肺中，循喉咙，系舌本。肾虚则相火上炎，此喉痹、咽肿、咳嗽、吐血之所由来也。潮热骨蒸，亦本于此。【此与黄耆能治下焦带、浊、崩、淋同义。】
 瘰疬结核，寒散火，咸软坚
 。痈疽鼠瘘音漏
 。脾虚泄泻者忌用。

蒸过焙用，勿犯铜器。恶黄耆、山茱萸、姜、枣，反藜芦。

白　术

补脾、燥湿

苦燥湿，《经》曰:脾苦湿，急食苦以燥之
 。甘补脾，温和中。在血补血，在气补气。同血药则补血，同气药则补气
 。无汗能发，有汗能止。湿从汗出，湿去汗止。止汗同耆、芍之类，发汗加辛散之味
 。燥湿则能利小便，生津液，既燥湿而又生津，何也?汪机曰:脾恶湿，湿胜则气不得施化，津何由生?用白术以除其湿，则气得周流，而津液生矣。【汪机，著《本草会编》。】
 止泄泻，凡水泻，湿也;腹痛肠鸣而泻，火也。【水火相激则肠鸣。】痛甚而泻，泻而痛减者食也。完谷不化气虚也。在伤寒下利，则为邪热不杀谷也。久泻名脾泄，肾虚而命火衰，不能生土也。有积痰壅滞，肺气不能下降，大肠虚而作泻者宜豁痰。有伤风泄泻者宜散风。如脾虚湿泻者宜白术。凡治泻，丸散优于汤剂
 。消痰水肿满，黄疸湿痹。补脾则能进饮食，祛劳倦，脾主四肢，虚则四肢倦怠
 ，止肌热脾主肌肉
 。化癥癖。同枳实则消痞，一消一补，名枳术丸，荷叶烧饭为丸，脾运则积化也
 。和中则能已呕吐，定痛安胎。同黄芩则安胎，黄芩除胃热，白术补脾，亦除胃热，利腰脐间血。盖胎气系于脾，脾虚则蒂无所附，故易落。利腰脐血者，湿除则血气流行也
 。血燥无湿者禁用。能生脓作痛，溃疡忌之。补气故也，凡胀满者忌用。白术闭气，然亦有塞因塞用者
 。

肥白者出浙地，名云头术;燥白者出宣、歙，名狗头术，差胜于浙。用糯米泔浸，借谷气以和脾
 。陈壁土炒。借土气以助脾
 。或蜜水炒，人乳拌用。润以制其燥，《千金方》云:有人病牙齿长出口，艰于饮食者，名髓溢，单用白术愈
 。


苍　术

补脾燥湿，宣，升阳散郁

甘，温，辛烈。燥胃强脾，发汗除湿，能升发胃中阳气，东垣曰:雄壮上行，能除湿，下安太阴，使邪气不传入脾
 。止吐泻，逐痰水，许叔微云:苍术能治水饮之澼囊。盖燥脾以去湿，崇土以填科臼。用苍术一斤，大枣五十枚，去皮捣，油麻半两，水二盏研，滤汁和丸，名神术丸。丹溪曰:实脾土，燥脾湿，是治痰之本
 。消肿满，辟恶气，辟一切岚瘴、邪恶、鬼气，暑湿月，焚之佳。《夷坚志》云:有士人游西湖，遇一女子，明艳动人，重币求之不得。又五年重寻旧游，怅然空返。忽遇女子，士欣然并行。过旅馆，留半岁，将议偕逝。女曰:向自君去，忆念之苦，感疾而亡，今非人也。但君侵阴气深，当暴泻，宜服平胃散，以补安精血。士惊惋曰:药味皆平，何得取效?女曰:中有苍术除邪气，乃为上品也。
 散风寒湿，为治痿要药。阳明虚则宗筋纵弛，带脉不引，故痿躄。苍术阳明经药。《经》曰:治痿独取阳明。合黄柏为二妙散，加牛膝名三妙散
 。又能总解痰、火、气、血、湿、食六郁，丹溪曰:诸郁皆因传化失常，气不得升降。病在中焦。将欲升之，必先降之;将欲降之，必先升之。越鞠丸用苍术、香附。苍术能径入诸经，疏泄阳明之湿，通行敛涩;香附乃阴中快气之药。一升一降，故郁散而平
 。及脾湿下流，肠风带浊。带浊赤者，湿伤血分，从心、小肠来;白者，湿伤气分，从肺、大肠来。并有寒热二症，亦有因痰而带浊者，宜二陈加二术、升、柴
 。燥结多汗者忌用。南阳文氏，值乱逃壶山，饥困，有人教饵术，遂不饥。数十年后归家，颜色更少，气力转健。术，一名山精，一名山姜。《导仙录》曰:子欲长生，当服山精。子欲轻翔，当服山姜。昂按:苍术善发汗，安能长远服食?文氏仙录之说，要亦方书夸张之言也
 。

出茅山，坚小有朱砂点者良。糯米泔浸，焙干，同芝麻炒，以制其燥。二术皆防风、地榆为使，主治略同，第有止汗、发汗之异。古文本草不分苍、白。陶隐君即弘景
 言有两种，始各施用。

萎　蕤

平补而润、去风湿

甘，平。补中益气，润心肺，悦颜色，除烦渴。治风淫湿毒，目痛眦烂风湿
 ，寒热痁疟，痁，诗廉切，亦疟也
 。中风暴热，不能动摇，头痛腰痛，凡头痛不止者属外感，宜发散;乍痛乍止者属内伤，宜补虚。又有偏头痛者，左属风与血虚，右属痰热与气虚。腰痛亦有肾虚、气滞、痰积、血瘀、风寒、湿热之不同。凡挟虚、挟风湿者，宜萎蕤
 。茎寒自汗，一切不足之症。用代参、耆，不寒不燥，大有殊功。昂按:萎蕤温润甘平，中和之品。若蜜制作丸，服之数斤，自有殊功，与服何首乌、地黄者，同一理也。若仅加数分于煎剂，以为可代参、耆，则失之远矣。大抵此药性缓，久服方能见功，而所主者多风湿、虚劳之缓症，故臞仙以之服食，南阳用治风温，《千金》、《外台》亦间用之，未尝恃之为重剂也。若急虚之症，必须参、耆，方能复脉回阳，斯时即用萎蕤斤许，亦不能敌参、耆数分也。时医因李时珍有可代参、耆之语，凡遇虚症，辄加用之，曾何益于病者之分毫哉?拙著《方解》，欲采萎蕤古方可以入补剂者，终不可得，则古人之罕用，亦可见矣
 。

似黄精而差小，黄白多须。二药功用相近，而萎蕤更胜
 。竹刀刮去皮、节，蜜水或酒浸蒸用。畏咸卤。陶弘景曰:《本经》有女萎、无萎蕤，《别录》有萎蕤、无女蕤，功用正同，疑名异尔
 。

黄　精

平补而润

甘，平。补中益气，安五脏，益脾胃，润心肺，填精髓，助筋骨，除风湿，下三虫。以其得坤土之精粹，久服不饥。气满则不饥。脂川有人虐使婢，婢逃入山，拔草根食之甚美，久食不饥。夜宿树下，见草动疑为虎，上树避之，及晓而下，凌空若飞鸟。家人採薪见之，告其主，设网捕不得。或曰:此岂有仙骨?不过服食灵药耳!遂设酒馔于路，果来食之。食讫遂不能去。擒而询之，指所食之草，乃黄精也
 。

俗名山生姜，九蒸九晒用。仙家以为芝草之类，服之长生
 。


狗　脊

平补肝肾

苦坚肾，甘益血，能强肝
 。温养气。治失溺不节肾虚
 ，脚弱腰痛，寒湿周痹。《经》曰:内不在脏腑，而外未发于皮，独居分肉之间，真气不能周，命曰周痹
 。除风虚，强机关，利俯仰。滋肾益肝，则骨健而筋强
 。

有黄毛如狗形，故曰金毛狗脊。去毛，切，酒拌蒸。萆薢为使。熬膏良。

石　斛

平补脾肾，涩元气

甘、淡入脾，而除虚热;咸平入肾，而涩元气。益精，强阴，暖水脏，平胃气，补虚劳，壮筋骨。疗风痹脚弱，发热自汗，梦遗滑精，囊涩余沥。雷
 [image: ]
 曰:石斛镇涎。昂按:石斛石生之草，体瘦无汁，味淡难出。置之煎剂，猝难见功。必须熬膏用之为良
 。

光泽如金钗，股短而中实。生石上者良，名金钗石斛。长而虚者名木斛，不堪用。去头、根，酒浸用。恶巴豆，畏僵蚕。细剉水浸，熬膏更良。

远　志

补心肾

苦泄热，温壮气，辛散郁。主手少阴心
 ，能通肾气，上达于心。强志益智，补精壮阳，聪耳明目，利九窍，长肌肉，助筋骨。治迷惑善忘，惊悸梦泄，能交心肾。时珍曰:远志入足少阴肾经，非心经药也。强志益精，故治健忘。盖精与志，皆藏于肾。肾精不足，则志气衰，不能上通于心，故健忘梦泄也
 。肾积奔豚，一切痈疽。酒煎服。《经疏》曰:痈疽皆从七情忧郁恼怒而得。远志辛能散郁。昂按:辛能散郁者多矣，何独远志?《三因》云:盖亦补肾之力耳。【缪希雍，著《本草经疏》。】


去心，甘草水浸一宿用。畏珍珠、藜芦，得茯苓、龙骨良。

石菖蒲

宣，通窍、补心

辛、苦而温，芳香而散。补肝益心，开心孔，利九窍，明耳目，发音声。去湿逐风，除痰消积，开胃宽中。疗噤口毒痢，杨士瀛曰:噤口虽属脾虚，亦热闭胸膈所致。用木香失之温，山药失之闭，唯参苓白术散加菖蒲，米饮下，胸次一开，自然思食。【菖蒲、黍米酿酒，治一切风。】
 风痹惊痫，崩带胎漏，消肿止痛，解毒杀虫。李士材曰:《仙经》称为水草之精英，神仙之灵药。用泔浸、饭上蒸之，借谷气而臻于中和，真有殊常之效。又曰:芳香利窍，心脾良药，能佐地黄、天冬之属，资其宣导。若多用、独用，亦耗气血而为殃。【李士材，著《药性解》、《本草通玄》。】


根瘦节密，一寸九节者良。去皮，微炒用。秦艽为使，恶麻黄，忌饴糖、羊肉、铁器。

牛　膝

补肝肾、泻恶血

苦、酸而平。足厥阴、少阴经药肝肾
 ，能引诸药下行。酒蒸则甘酸而温，益肝肾，强筋骨，肝主筋，肾主骨
 。治腰膝骨痛，足痿筋挛，下行故理足，补肝则筋舒，血行则痛止
 。阴痿失溺，筋衰则阴痿，肾虚则失溺
 。久疟下痢，伤中少气。以上皆补肝肾之功
 。生用，则散恶血，破癥结，血行则结散
 。治心腹诸痛，淋痛尿血，热蓄膀胱，溺涩而痛曰淋。气淋便涩余沥，劳淋房劳即发，冷淋寒战后溲，膏淋便出如膏，石淋精结成石，尿血即血淋也。色鲜者，心与小肠实热;色瘀者，肾与膀胱虚冷。张子和曰:石淋乃肝经移热于胞中，日久熬煎成石，非肾与小肠病也。大法治淋宜通气、清心、平火、利湿。不宜用补，恐湿热得补增剧也。牛膝，淋症要药，血淋尤宜用之。杜牛膝亦可。【杜牛膝见后。】又有中气不足致小便不利者，宜补中益气，《经》所谓气化则能出是也。忌用淋药通之
 。经闭产难，下行之效。误用堕胎
 。喉痹齿痛，引火下行
 。痈肿恶疮，金疮伤折，以上皆散恶血之功
 。出竹木刺。捣烂罨之即出，纵疮口合，刺犹自出
 。然性下行而滑窍，梦遗失精及脾虚下陷，因而腿膝肿痛者禁用。

出西川及怀庆府，长大肥润者良。下行生用，入滋补药酒浸蒸。恶龟甲，畏白前，忌羊肉。


甘菊花

宣，祛风热、补肺肾、明目

味兼甘、苦，性禀平和。备受四气，冬苗、春叶、夏蕊、秋花
 。饱经霜露，得金水之精居多，能益金水二脏，肺肾
 。以制火而平木。心肝
 。木平则风息，火降则热除，故能养目血，去翳膜。与枸杞相对，蜜丸久服，永无目疾
 。治头目眩运风热
 ，散湿痹游风。

以单瓣、味甘者入药。花小味苦者，名苦薏，非真菊也。《牧竖闲谈》云:真菊延龄，野菊泻人
 。术、枸杞、地骨皮为使。黄者入阴分，白者入阳分，紫者入血分。可药可饵，可酿可枕，仙经重之。

五味子

补肺肾、涩精气

性温。五味俱备，皮甘、肉酸、核中苦辛，都有咸味。
 酸咸为多，故专收敛肺气而滋肾水。气为水母。《经》曰:肺欲收，急食酸以收之。好古曰:入手太阴血分，足少阴气分
 。益气生津，肺主气，敛故能益，益气故能生津。夏月宜常服，以泻火而益金
 。补虚明目，强阴涩精，仲景八味丸，加之补肾。盖内核似肾，象形之义
 。退热敛汗，止呕住泻，宁嗽定喘，感风寒而喘嗽者当表散，宜羌、防、苏、桔;痰壅气逆而喘嗽者当清降，宜二陈及苏子降气汤;水气逆而喘嗽者，宜小青龙半夏茯苓汤;气虚病久而喘嗽者，宜人参、五味
 。除烦渴，消水肿，解酒毒，收耗散之气，瞳子散大。嗽初起、脉数、有实火者忌用。丹溪曰:五味收肺气，非除热乎?补肾，非暖水脏乎?乃火热嗽必用之药，寇氏所谓食之多虚热者，收补之骤也。○闵守泉每晨吞北五味三十粒，固精气，益五脏
 。

北产紫黑者良。入滋补药蜜浸蒸，入劳嗽药生用，俱槌碎核。南产色红而枯，若风寒在肺宜南者。苁蓉为使，恶萎蕤。熬膏良。

天门冬

泻肺火、补肾水、润燥痰

甘，苦，大寒。入手太阴肺
 气分，清金降火，益水之上源，肺为肾母
 。下通足少阴肾。苦能坚肾，寒能去肾家湿热，故亦治骨痿
 。滋肾润燥，止渴消痰，《蒙筌》曰:肾主津液，燥则凝而为痰，得润剂则痰化，所谓治痰之本也
 。泽肌肤，利二便。治肺痿肺痈，肺痿者，感于风寒，咳嗽短气，鼻塞胸胀，久而成痿，有寒痿、热痿二症。肺痈者，热毒蕴结，咳吐脓血，胸中隐痛。痿重而痈稍轻，治痿宜养血补气、保肺清火。治痈宜泻热豁痰，开提升散。痈为邪实，痿为正虚，不可误治
 。吐脓吐血，苦泄血滞，甘益元气，寒止血妄行
 。痰嗽喘促，消渴嗌干，烦渴引饮，多食善饥，为消渴，由火盛津枯
 。足下热痛，虚劳骨蒸，阴虚有火之症。然性冷利，胃虚无热及泻者忌用。

取肥大明亮者，去心、皮，酒蒸。地黄、贝母为使，恶鲤鱼。二冬熬膏并良。天冬滋阴助元，消肾痰;麦冬清心降火，止上咳
 。


麦门冬

补肺清心、泻热润燥

甘、微苦，寒。清心润肺，东垣曰:入手太阴气分
 。强阴益精，泻热除烦，微寒能泻肺火，火退则金清，金旺则水生，阴得水养，则火降心宁而精益
 。消痰止嗽，午前嗽多属胃火，宜芩、连、栀、柏、知母、石膏;午后嗽及日轻夜重者，多属阴虚，宜五味、麦冬、知母、四物
 。行水生津。肺清则水道下行，故治浮肿;火降则肾气上腾，故又治消渴
 。治呕吐，胃火上冲则呕，宜麦冬。又有因寒、因食、因痰、因虚之不同
 。痿蹶，手足缓纵曰痿蹶。阳明湿热上蒸于肺，故肺热叶焦，发为痿蹶。《经疏》曰:麦冬实足阳明胃经之正药
 。客热虚劳，脉绝短气。同人参、五味，名生脉散。盖心主脉，肺朝百脉，补肺清心，则气充而脉复。又有脉绝将死者，服此能复生之。夏月火旺灼金，服之尤宜。东垣曰:人参甘寒，泻火热而益元气;麦冬苦寒，滋燥金而清水源;五味酸温，泻丙火而补庚金，益五脏之气也。【丙火，小肠;庚金，大肠，并主津液。】
 肺痿吐脓，血热妄行，经枯乳闭，明目悦颜益水清火
 。但性寒而泄，气弱胃寒人禁用。

肥大者良，去心用。入滋补药酒浸制其寒
 。地黄、车前为使，恶款冬、畏苦参、青葙、木耳。

款冬花

润肺、泻热、止嗽

辛，温，纯阳。泻热润肺，消痰除烦，定惊明目。治咳逆上气，喘渴，肺虚挟火
 。喉痹，肺痿肺痈，咳吐脓血。为治嗽要药。烧烟以筒吸之亦良。百合、款冬等分蜜丸，名百花膏，治咳嗽痰血。凡阴虚劳嗽，通用款冬、紫菀、百部、百合、沙参、生地、麦冬、五味、知、柏、芩、芍。如内热骨蒸，加丹皮、地骨。若嗽而复泻者，为肺移热于大肠，脏腑俱病;嗽而发热不止者，为阴虚火炎，皆难治
 。寒热虚实，皆可施用。《本草汇》曰【郭佩兰，著《本草汇》】:隆冬独秀，先春开放。得肾之体，先肝之用，故为温肺理嗽之最。大抵咳必因寒，寒为冬气，入肺为逆。【肺恶寒。】款冬非肺家专药，乃使肺邪从肾顺流而出也
 。

十一二月开花如黄菊，微见花、未舒者良。生河北、关中，世多以枇杷蕊伪之
 。拣净花，甘草水浸一宿，暴用。得紫菀良。杏仁为使，恶皂荚、硝石、玄参，畏黄耆、贝母、连翘、麻黄、青葙、辛夷。虽畏贝母，得之反良
 。

紫　菀

音渊，上声。亦音郁。润肺、泻火

辛温润肺，苦温下气。补虚调中，消痰止渴。治寒热结气，咳逆上气，咳吐脓血，专治血痰，为血劳圣药
 。肺经虚热，小儿惊痫。亦虚而有热
 。能开喉痹，取恶涎。然辛散性滑，不宜多用独用。《本草汇》云:苦能达下，辛可益金，故吐血保肺，收为上剂。虽入至高，善于达下，使气化及于州都，小便自利，人所不知。【州都，膀胱也。】李士材曰:辛而不燥，润而不寒，补而不滞，诚金玉君子，非多用独用，不能速效
 。

根作节、紫色润软者良。人多以车前、旋覆根伪之，误服误人
 。去头、须，蜜水浸，焙用。款冬为使，恶天雄、瞿麦、藁本、远志，畏茵陈。白者名女菀。时珍曰:紫入血分，白入气分
 。

旋覆花

一名金沸草。泻，下气消痰

咸能软坚，苦、辛能下气行水，温能通血脉。入肺、大肠经。消痰结坚痞，唾如胶漆，噫气不除，噫，於介切，俗作嗳。胸中气不畅，故嗳以通之，属不足。亦有挟痰、挟火者，属有余。仲景治汗吐下后，痞鞕噫气，有代赭旋覆汤
 。大腹水肿，去头目风。然走散之药，冷利大肠，虚者慎用。

类金钱菊。去皮、蒂、蕊、壳蒸用。根能续筋①
 。筋断者，捣汁滴伤处，滓敷其上，半月不开，筋自续矣
 。


①　根能续筋:此旋花根之功效。旋花与旋覆花乃不同科植物，汪昂混列于一条。




百　部

润肺、杀虫

甘、苦，微温。能润肺，治肺热咳嗽。苦能泻热
 。有小毒，杀蛔、蛲、蝇、虱，一切树木蛀虫。触烟即死
 。治骨蒸传尸，疳积疥癣。皆有虫。时珍曰:百部亦天冬之类，故皆治肺而杀虫。但天冬寒，热嗽宜之;百部温，寒嗽宜之
 。

根多成百，故名。取肥实者，竹刀劈去心、皮，酒浸焙用。

桔　梗

宣通气血、泻火散寒、载药上浮

苦、辛而平。色白属金，入肺气分
 泻热，兼入手少阴心，足阳明胃经。开提气血，表散寒邪，清利头目咽喉，胸膈滞气。凡痰壅喘促，鼻塞、肺气不利。
 目赤，喉痹咽痛，两少阴火
 。齿痛、阳明风热。
 口疮，肺痈干咳，火郁在肺
 。胸膈刺痛，火郁上焦
 。下痢腹痛，腹满肠鸣，肺火郁于大肠
 。并宜苦梗以开之。为诸药舟楫，载之上浮，能引苦泄峻下之剂，至于至高之分成功，既上行而又能下气，何也?肺主气，肺金清，浊气自下行耳
 。养血排脓，补内漏。故治肺痈。时珍曰:枳桔汤治胸中痞满不痛，取其通肺利膈下气也;甘桔汤通治咽喉口舌诸病，取其苦辛散寒、甘平除热也。宋仁宗加荆芥、防风、连翘，遂名如圣汤。王好古加味甘桔汤，失音加诃子，声不出加半夏，上气加陈皮，涎嗽加知母、贝母，咳渴加五味，酒毒加葛根，少气加人参，呕加半夏、生姜，吐脓血加紫菀，肺痿加阿胶，胸膈不利加枳壳，痞满加枳实，目赤加栀子、大黄，面肿加茯苓，肤痛加黄耆，发斑加荆、防，疫毒加牛蒡、大黄，不得眠加栀子。昂按:观海藏所加，则用药之大较，亦可识矣
 。

去浮皮，泔浸微炒用。畏龙胆、白及，忌猪肉。

荠　[image: ]


补，和中解毒

寒利肺，甘解毒。能解百药及蛇虫毒，在诸药中，毒皆自解
 。和中止嗽。治消渴强中，渴症下消，茎长兴盛，不交精出，名强中。消渴之后，发为痈疽。
 痈肿疔毒。

似人参而体虚无心，似桔梗而味甘不苦。奸贾多用以乱人参。时珍曰:荠苨即甜桔梗
 。

马兜铃

泻肺下气

体轻而虚。熟则四开象肺，故入肺。寒能清肺热，苦、辛能降肺气。时珍曰:钱乙补肺阿胶散用之，非取其补肺，取其清热降气，则肺自安也。其中阿胶、糯米，乃补肺之正药。昂按:清热降气，泻之即所以补之，若专一于补，适以助火而益嗽也
 。治痰嗽喘促，血痔瘘疮，肺、大肠经热。瘘，漏也，音闾，亦音漏。痔属大肠，大肠与肺为表里，肺移热于大肠，故肠风痔瘘，清脏热则腑热亦清矣。《千金》单服治水肿，以能泻肺行水也
 。亦可吐蛊汤剂中用之，多作吐
 。

蔓生，实如铃。去筋膜，取子用。


白　前

泻肺、降气、下痰

辛、甘，微寒。长于降气下痰止嗽。治肺气壅实，胸膈逆满。虚者禁用。

似牛膝、粗长坚直易断者，白前也;短小柔软能弯者，白微也。近道多有，形色颇同，以此别之。【白微见血药类。】
 去头、须，甘草水浸一伏时，即一昼夜
 。焙用。忌羊肉。

白　及

涩，补肺、逐瘀生新

味苦而辛，性涩而收。得秋金之令，入肺止吐血。《摘玄》云:试血法，吐水内，浮者肺血也，沉者肝血也，半浮沉者心血也。各随所见，以羊肺、肝、心蘸白及末，日日服之佳
 。肺损者能复生之。以有形生有形也。人之五脏，惟肺叶损坏者，可以复生。台州狱吏悯一重囚，囚感之曰:吾七犯死罪，遭刑拷，肺皆损伤，得一方用白及末米饮日服，其效如神。后囚淩迟，剖其胸，见肺间窍穴数十，皆白及填补，色犹不变也。
 治跌打折骨，酒服二钱
 。汤火灼伤，油调末敷
 。恶疮痈肿，败疽死肌。盖去腐逐瘀以生新之药，除面上皯皰，皯音干，去声，面黑气;皰音炮，面疮也
 。涂手足皴裂，令人肌滑。

紫石英为使，畏杏仁，反乌头。

半　夏

燥湿痰、润肾燥、宣通阴阳

辛，温，有毒。体滑性燥。能走能散，能燥能润。和胃健脾，去湿
 。补肝辛散
 润肾，除湿化痰，发表开郁，下逆气，止烦呕，发音声，利水道，燥去湿，故利水;辛通气，能化液，故润燥。丹溪谓二陈汤能使大便润而小便长
 。救暴卒。葛生曰:凡遇五绝之病，用半夏末吹入鼻中即活，盖取其能作嚏也。五绝，谓缢死、溺死、压死、魇死、产死也
 。治咳逆头眩，火炎痰升则眩
 。痰厥头痛，眉棱骨痛，风热与痰
 。咽痛，成无己曰:半夏辛散，行水气而润肾燥。又《局方》半硫丸，治老人虚秘，皆取其润滑也。俗以半夏、南星为性燥，误矣!湿去则土燥，痰涎不生，非二物之性燥也。古方用治咽痛喉痹、吐血下血，非禁剂也。二物亦能散血，故破伤扑打皆主之。惟阴虚劳损，则非湿热之邪，而用利窍行湿之药，是重竭其津液，医之罪也，岂药之咎哉?《甲乙经》用治不眠，是果性燥者乎?半夏、硫黄等分，生姜糊丸，名半硫丸。
 胸胀，仲景小陷胸汤用之
 。伤寒寒热，故小柴胡汤用之
 。痰疟不眠，《素问》曰:胃不和，则卧不安。半夏能和胃气而通阴阳。《灵枢》曰:阳气满，不得入于阴，阴气虚，故目不得瞑，饮以半夏汤。阴阳既通，其卧立至。又有喘嗽不得眠者。左不得眠，属肝胀，宜清肝;右不得眠，属肺胀，宜清肺
 。反胃吐食，痰膈
 。散痞除瘿，瘿多属痰
 。消肿止汗。胜湿
 。孕妇忌之。王好古曰:肾主五液，化为五湿。本经为唾，入肝为泪，入心为汗，入肺为涕，入脾为痰。痰者因咳而动，脾之湿也。半夏泄痰之标，不能泄痰之本，泄本者泄肾也。咳无形，痰有形。无形则润，有形则燥，所以为流脾湿而润肾燥之剂也。俗以半夏为肺药，非也!止呕为足阳明，除痰为足太阴。柴胡为之使，故柴胡汤用之。虽云止呕，亦助柴、芩主寒热往来，是又为足少阳也。时珍曰:脾无湿不生痰，故脾为生痰之源，肺为贮痰之器。按有声无痰曰咳，盖伤于肺气;有痰无声曰嗽，盖动于脾湿也;有声有痰曰咳嗽，或因火、因风、因寒、因湿、因虚劳、因食积，宜分症论治。大法治嗽，当以治痰为先，而治痰又以顺气为主。宜以半夏、南星燥其湿，枳壳、橘红利其气，肺虚加温敛之味，肺热加凉泻之剂。赵继宗曰:二陈治痰，世医执之。内有半夏，其性燥烈。若风寒湿食诸痰则相宜，至于劳痰、失血诸痰，用之反能燥血液而加病。按:古有三禁，血家、汗家、渴家忌之。然亦间有用之者。【俗以半夏专为除痰，而半夏之功用，不复见知于世矣。小柴胡汤、半夏泻心汤，皆用半夏，岂为除痰乎?昂按:湿必得火，方结为痰。气顺则火降而痰消。】


圆白而大、陈久者良。浸七日，逐日换水，沥去涎，切片，姜汁拌。性畏生姜，用之以制其毒，得姜而功愈彰
 。柴胡、射干为使，畏生姜、秦皮、龟甲、雄黄，忌羊血、海藻、饴糖，恶皂荚，反乌头。合陈皮、茯苓、甘草，名二陈汤，为治痰之总剂。寒痰佐以干姜、芥子，热痰佐以黄芩、栝蒌，湿痰佐以苍术、茯苓，风痰佐以南星、前胡，痞痰佐以枳实、白术。更看痰之所在，加导引药，惟燥痰非半夏所司也
 。

韩飞霞造曲十法:一姜汁浸造，名生姜曲，治浅近诸痰。一矾水煮透，兼姜糊造，名矾曲。矾最能却水，治清水痰。一煮皂角汁，炼膏，和半夏末为曲。或加南星，或加麝香，名皂角曲，治风痰，开经络。一用白芥子等分，或三分之一，竹沥和成，略加曲糊，名竹沥曲，治皮里膜外、结核隐显之痰。一麻油浸半夏三五日，炒干为末，曲糊造成，油以润燥，名麻油曲，治虚热劳咳之痰。一用腊月黄牛胆汁，略加热蜜和造，名牛胆曲，治癫痫风痰。一用香附、苍术、抚芎等分，熬膏，和半夏末作曲，名开郁曲，治郁痰。一用芒硝，居半夏十分之三，煮透为末，煎大黄膏和成，名硝黄曲，治中风卒厥、伤寒宜下由于痰者。一用海粉一两，雄黄一两，半夏二两，为末，炼蜜和造，名海粉曲，治积痰沉痼。一用黄牛肉煎汁炼膏，即霞天膏，和半夏末为曲，名霞天曲，治沉疴痼痰，功效最烈。
 以上并照造曲法，草盦七日，待生黄衣晒干，悬挂风处，愈久愈良。


天南星

燥湿、宣，祛风痰

味辛而苦，能治风散血;《是斋方》:南星、防风等分为末，治破伤风、刀伤、扑伤如神，名玉真散。破伤风者，药敷疮口，温酒调下一钱;打伤至死，童便调灌二钱，连进三服必活。
 气温而燥，能胜湿除痰;性紧而毒，能攻积拔肿，补肝风虚，凡味辛而散者，皆能补肝，木喜条达故也
 。为肝脾肺三经之药。治惊痫风眩，丹溪曰:无痰不作眩
 。身强口噤，喉痹舌疮，结核疝瘕，痈毒疥癣，蛇虫咬毒，调末箍之
 。破结下气，利水堕胎。性更烈于半夏。与半夏皆燥而毒，故堕胎。半夏辛而能守，南星辛而不守。然古安胎方中，亦有用半夏者
 。阴虚燥痰禁用。

根似半夏而大，看如虎掌，故一名虎掌。以矾汤或皂角汁浸三昼夜，暴用;或酒浸一宿，蒸，竹刀切开，至不麻乃止;或姜渣、黄泥和，包煨熟用。造曲法与半夏同。造胆星法:腊月取黄牛胆汁，和南星末纳入胆中，风干，年久者弥佳。畏附子、干姜、防风。得防风则不麻，火炮则毒性缓，得牛胆则不燥，且胆有益肝胆之功
 。

贝　母

宣，散结泻热、润肺清火

微寒，苦泻心火，辛散肺郁。入肺经气分，心火降则肺气宁。《诗》曰:言采其蝱。蝱即贝母也，取其解郁
 。润心肺，清虚痰。治虚劳烦热，咳嗽上气，吐血咯血，肺痿肺痈，喉痹、君相之火。
 目眩，火热上
 攻。淋沥，小肠邪热，心与小肠相表里，肺为气化之源瘿瘤化痰
 。乳闭产难。功专散结除热，傅恶疮，唐时有人膊上生疮如人面，能饮酒食物，亦无他苦。遍投诸药，悉受之。至贝母，疮乃颦眉，灌之数日，成痂而愈。
 敛疮口。火降邪散，疮口自敛，非贝母性收敛也。○俗以半夏燥毒，代以贝母，不知贝母寒润，主肺家燥痰;半夏温燥，主脾家湿痰。脱或误用，贻误匪浅。故凡风寒湿食诸痰，贝母非所宜也，宜用半夏南星
 。

川产、开瓣者良，独颗无瓣者不堪用。去心，糯米拌炒黄，捣用。厚朴、白微为使，畏秦艽，反乌头。

栝楼仁

俗作瓜蒌。泻火、润肺、滑肠、止血、治热痰

甘补肺，本草苦
 。寒润下。能清上焦之火，使痰气下降，为治嗽要药。肺受火逼，失下降之令，故生痰作嗽
 。又能荡涤胸中郁热垢腻，生津止渴，丹溪曰:消渴神药
 。清咽利肠，通大便。《是斋方》:焙研酒调或米饮下，治小便不通
 。通乳消肿。治结胸胸痹，仲景小陷胸汤用之。又云:少阳症口渴者，小柴胡汤，以此易半夏
 。酒黄热痢，二便不通。炒香酒服，止一切血寒降火
 。泻者忌用。

实圆长如熟柿，子扁、多脂，去油用。枸杞为使，畏牛膝，干漆，恶干姜，反乌头。

天花粉

泻火、润燥、治热痰

酸能生津，甘不伤胃，微苦，微寒。降火润燥，滑痰解渴，古方多用治消渴
 。生肌排脓，消肿，行水通经，止小便利，膀胱热解，则水行而小便不数
 。治热狂时疾。胃热疸黄，口燥唇干，肿毒发背，乳痈疮痔。脾胃虚寒者禁用。

即栝楼根，畏恶同。澄粉食，大宜虚热人。


夏枯草

补阳、散结、消瘿

辛、苦，微寒，气禀纯阳。补肝血，缓肝火，解内热，散结气。治瘿疬、湿痹，目珠夜痛。楼全善曰:目珠连目本，即目系也。夜痛及点苦寒药更甚者，夜与寒皆阴也。夏枯气禀纯阳，补厥阴血脉，故治此如神，以阳治阴也。按目白珠属阳，故昼痛，点苦寒药则效;黑珠属阴，故夜痛，点苦寒药反剧
 。

冬至生，夏至枯，故名。用茎叶。

海　藻

泻热、软坚痰、消瘿瘤

咸润下而软坚，寒行水以泄热。故消瘿瘤、结核、阴[image: ]
 之坚聚，腹痛曰疝，丸痛曰
 [image: ]
 ，音颓
 。痰饮、脚气、水肿之湿热。消宿食，治五膈。

出东海，有大叶、马尾二种，亦作海菜食，洗去咸水用。昂按:其用在咸，似不宜过洗
 。反甘草东垣治瘰疬、马刀，海藻、甘草并用，盖激之以溃坚也
 。

海　带

下水消瘿，功同海藻。

似海藻而粗，柔弱而长。

昆　布

功同海藻而少滑，性雄。治水肿瘿瘤，阴[image: ]
 膈噎。含之咽汁
 。

出登、莱者搓如绳索，出闽越者大叶如菜。洗去咸味用。

独　活

宣，搜风、去湿

辛、苦，微温。气缓善搜。入足少阴气分肾
 ，以理伏风。治本经伤风头痛，头运目眩，宜与细辛同用
 。风热齿痛，文潞公《药准》用独活、地黄等分为末，每服三钱
 。痉痫湿痹，项背强直、手足反张曰痉;湿流关节、痛而烦曰湿痹。风胜湿，故二活兼能去湿
 。奔豚疝瘕。肾积曰奔豚，风寒湿客于肾家所致。瘕疝亦然
 。

有风不动，无风反摇，又名独摇草。故治风
 。 《本经》云:独活一名羌活。古方惟用独活，后人云是一类二种，遂分用。以形虚大有臼如鬼眼，节疏色黄者为独活;色紫节密，气猛烈者为羌活。并出蜀汉。又云自西羌来者名羌活。故又名胡王使者。今采诸家所分经络、主治各症，以便施用
 。

羌　活

宣，搜风、发表、胜湿

辛、苦，性温。气雄而散，味薄上升。入足太阳膀胱
 以理游风，兼入足少阴、厥阴肾肝
 气分。泻肝气，搜肝风。小无不入，大无不通。治风湿相搏，本经头痛，同川芎，治太阳、少阴头痛。凡头痛多用风药者，以巅顶之上，唯风药可到也
 。督脉为病，脊强而厥，督脉并太阳经
 。刚痉柔痉，脊强而厥，即痉症也。伤寒无汗为刚痉，伤风有汗为柔痉。亦有血虚发痉者。大约风症宜二活，血虚忌用
 。中风不语，按:古人治中风，多主外感，率用续命、愈风诸汤以发表，用三化汤、麻仁丸以攻里。至河间出，始云中风非外来之风，良由心火暴甚，肾水虚衰。东垣则以为本气自病。丹溪以为湿生痰，痰生热，热生风。世人复分北方风劲、质厚为真中，南方地卑、质弱为类中。不思岐伯云:中风大法有四:一偏枯，半身不遂也;二风痱，四肢不收也;三风癔，奄忽不知人也;四风痹，诸风类痹状也。风症尽矣，何尝有真中、类中之说乎?此症皆由气血亏虚，医者不知养血益气以固本，徒用乌、附、羌、独以驱风，命曰虚虚，误人多矣。【真中定重于类中，焉有类中既属内伤，真中单属外感乎!河间、东垣皆北人，安能尽舍北人而专治南病乎?】
 头旋目赤。目赤要药
 。散肌表八风之邪，利周身百节之痛，为却乱反正之主药。若血虚头痛、遍身痛者此属内症
 ，二活并禁用。


防　风

宣，发表、去风、胜湿

辛、甘，微温，升浮为阳。搜肝泻肺，散头目滞气，经络留湿。主上部见血，用之为使，亦能治崩
 。上焦风邪，头痛目眩，脊痛项强，周身尽痛，太阳经证。膀胱。徐之才曰:得葱白，能行周身
 。又行脾胃二经，为去风胜湿之要药，凡风药皆能胜湿。东垣曰:卒伍卑贱之职，随所引而至，乃风药中润剂。若补脾胃，非此引用不能行
 。散目赤、疮疡。若血虚痉急，头痛不因风寒内伤头痛
 ，泄泻不因寒湿，火升发嗽，阴虚盗汗，阳虚自汗者并禁用。同黄耆、芍药，又能实表止汗;合黄耆、白术，名玉屏风散，固表圣药。黄耆得防风而功益大，取其相畏而相使也
 。

黄润者良。上部用身，下部用梢。畏萆薢，恶干姜、白[image: ]
 、芫花，杀附子毒。

藁　本

宣，去风寒湿

辛温雄壮，为太阳经风药。膀胱
 。寒郁本经、头痛连脑者必用之。凡巅顶痛，宜藁本、防风、酒炒升、柴
 。治督脉为病，脊强而厥。督脉并太阳经贯脊
 。又能下行去湿，治妇人疝瘕，阴寒肿痛，腹中急痛，皆太阳寒湿
 。胃风泄泻，夏英公病泄，医以虚治不效。霍翁曰，此风客于胃也，饮以藁本汤而愈。盖藁本能除风湿耳
 。粉刺酒齄。音查，和白芷作面脂良
 。

根紫色，似芎[image: ]
 而轻虚，气香味麻。

葛　根

轻、宣，解肌、升阳、散火

辛、甘，性平，轻扬升发。入阳明经，能鼓胃气上行，生津止渴。风药多燥，葛根独能止渴者，以能升胃气、入肺而生津耳
 。兼入脾经，开腠发汗，解肌退热。脾主肌肉
 。为治脾胃虚弱泄泻之圣药。《经》曰:清气在下，则生飧泄。葛根能升阳明清气
 。疗伤寒中风，阳明头痛，张元素曰:头痛如破，乃阳明中风，可用葛根葱白汤。若太阳初病，未入阳明而头痛者，不可便服升葛汤发之，反引邪气入阳明也。仲景治太阳、阳明合病，桂枝汤加葛根、麻黄。又有葛根黄芩黄连解肌汤，是用以断太阳入阳明之路，非太阳药也
 。血痢温疟，丹溪曰:凡治疟无汗要有汗，散邪为主，带补;有汗要无汗，扶正为主，带散。若阳疟有汗，加参、耆、白术以敛之，无汗加芩、葛、苍术以发之
 。肠风痘疹。能发痘疹。丹溪曰:凡斑疹已见红点，不可更服升葛汤，恐表虚反增斑烂也
 。又能起阴气，散郁火，解酒毒，葛花尤良
 。利二便，杀百药毒。多用反伤胃气升散太过
 。

生葛汁大寒，解温病大热，吐衄诸血。


升　麻

轻、宣，升阳、解毒

甘、辛、微苦。足阳明、太阴胃、脾
 引经药，参、耆上行，须此引之
 。亦入手阳明、太阴大肠、肺
 。表散风邪，引葱白，散手阳明风邪;同葛根，能发阳明之汗;引石膏，止阳明头痛齿痛
 。升发火郁，能升阳气于至阴之下，引甘温之药上行，以补卫气之散而实其表。柴胡引少阳清气上行，升麻引阳明清气上行，故补中汤用为佐使。若下元虚者，用此升之，则下元愈虚，又当慎用
 。治时气毒疠，头痛、阳明头痛，痛连齿颊。
 寒热，肺痿吐脓，下痢后重，后重者，气滞也。气滞于中，必上行而后能下降。有病大小便秘者，用通利药而罔效，重加升麻而反通。丹溪曰:气升则水自降。《经》曰:地气上为云，天气下为雨。天地不交，则万物不通也
 。久泄、《经》曰:清气在下，则生飧泄。
 脱肛，崩中带下，能缓带脉之缩急
 。足寒阴痿，目赤口疮，痘疮、升葛汤，初发热时可用，痘出后气弱或泄泻者可少用，否则见斑之后，必不可用，为其解散也。
 斑疹，成朵如锦纹者为斑，隐隐见红点者为疹。盖胃热失下，冲入少阳，则助相火而成斑;冲入少阴，则助君火而成疹
 。风热疮痈。解百药毒，吐蛊毒，杀精鬼。性阳、气升、味甘故也
 。阴虚火动者忌用。朱肱《活人书》言瘀血入里吐衄血者，犀角地黄汤，乃阳明圣药。如无犀角，代以升麻。二药性味相远，何以为代?盖以升麻能引诸药同入阳明也。朱二允曰:升麻性升，犀角性降，用犀角止血，乃借其下降之气，清心肝之火，使血下行归经耳。倘误用升麻，血随气升，不愈涌出不止乎?古方未可尽泥也
 。

里白外黑，紧实者良，名鬼脸升麻。去须、芦用。或有参、耆补剂，须用升、柴，而又恐其太升发者。升麻、柴胡，并用蜜水炒之。别有一种绿升麻，缪仲醇用治滞下，每每有验
 。

白　芷

宣，发表、祛风、散湿

辛散风，温除湿，芳香通窍而表汗。行手足阳明大肠、胃
 ，入手太阴，肺，色白味辛，故入肺。
 而为阳明主药。阳明之脉营于面，故治头面诸疾
 。治阳明头目昏痛，杨吉老方:白芷汤泡四五遍，蜜丸弹子大，名都梁丸。每服一丸，荆芥点腊茶嚼下。【吉老，名介，治王定国病时在都梁，因以名丸。】
 眉棱骨痛，风热与痰，同酒浸黄芩为末，茶下。牙痛、上龈属足阳明，下龈属手阳明，二经风热。鼻渊，肺主鼻，风热乘肺，上烁于脑，故鼻多浊涕而渊。《经》曰:脑渗为涕，宜同细辛、辛夷治之
 。目痒泪出，面皯、干，去声。面黑气。
 瘢疵，可作面脂
 。皮肤燥痒，三经风热之病，及血崩血闭，肠风痔瘘，痈疽疮疡，三经湿热之病。活血排脓，肠有败脓血，淋露腥秽，致脐腹冷痛，须此排之
 。生肌止痛，解砒毒、蛇伤。先以绳扎伤处，酒调下白芷末五钱。种白芷，能辟蛇
 。又治产后伤风，血虚头痛自鱼尾上攻，多在日晚，宜四物加辛、芷。【鱼尾，目之上角。】如气虚头痛，多在清晨，宜芎、藁，倍参、耆。保寿堂治正、偏头痛，白芷、川芎各三钱，搽牛脑上，加酒顿熟，热食尽醉，其病如失
 。然其性升散，血热有虚火者禁用。

色白气香者佳。或微炒用。当归为使，恶旋覆花。

细　辛

宣散风湿、补肝、润肾

辛温散风邪，故诸风痹痛，咳嗽上气，头痛脊强者宜之。专治少阴头痛，独活为使
 。辛散浮热，故口疮喉痹，少阴火
 。鼻渊齿[image: ]
 者虫蚀脓烂
 宜之。辛益肝胆，故胆虚惊痫，风眼泪下者宜之。水停心下则肾燥，细辛之辛，能行水气以润之。肾燥者，心亦燥，火屈于水故燥也。《经》曰:肾苦燥，急食辛以润之
 。虽手少阴心
 引经，乃足少阴肾
 本药，能通精气，利九窍，故耳聋鼻齆，音瓮，鼻塞不闻香臭也。风寒入脑，故气不宣通。寒宜表，热宜清。有瘜肉者，为末吹鼻
 。倒睫、便涩者宜之。散结温经，破痰下乳，行血发汗。能发少阴之汗。仲景治少阴症反发热，麻黄附子细辛汤，乃治邪在里之表剂
 。然味厚性烈，不可过用。不可过一钱，多则气不通，闷绝而死，虽死无伤可验。开平狱尝治此，不可不知
 。

味极辛，产华阴者真。杜蘅、鬼督邮、徐长卿，皆可乱之
 。拣去双叶者用。恶黄耆、山茱，畏硝石、滑石，反藜芦。


柴　胡

宣，发表、和里、退热、升阳

苦，平，微寒。味薄气升为阳。主阳气下陷，能引清气上行，而平少阳、厥阴之邪热，肝、胆、心包、三焦相火。时珍曰:行少阳，黄芩为佐;行厥阴，黄连为佐
 。宣畅气血，散结调经。昂按:人第知柴胡能发表，而不知柴胡最能和里，故劳药、血药，往往用之。【补中益气、逍遥散，皆用柴胡，取其和中，均非解表也。】
 为足少阳胆经
 表药。胆为清净之府，无出无入，其经在半表半里，法当和解，小柴胡汤之属是也。若病在太阳，服之太早，则引贼入门;若病入阴经，复服柴胡，则重虚其表。最宜详慎
 。治伤寒邪热，仲景有大、小柴胡汤汤
 。痰热结实，虚劳肌热，寇宗奭曰:柴胡《本经》并无一字治劳，《药性论》、《日华子》皆言补劳伤，医家执而用之，贻误无穷。【《药性论》，甄权著。】时珍曰:劳有五，若劳在肝、胆、心、心包有热，则柴胡乃手足厥阴、少阳必用之药;劳在脾胃有热，或阳气下陷，则柴胡为升清退热必用之药。惟劳在肺肾者，不可用耳。寇氏一概摈斥，殊非通论。昂按:杨氏秦艽扶羸汤，治肺痿成劳，咳嗽声嗄，体虚自汗，用柴胡为君，则肺劳亦有用之者矣
 。呕吐心烦，邪在半表半里，则多呕吐
 。诸疟寒热，东垣曰:诸疟以柴胡为君，佐以引经之药。李士材曰:疟非少阳经慎用。喻嘉言曰:疟发必有寒有热，盖外邪伏于半表半里，适在少阳所主之界。入与阴争，阳胜则热;出与阳争，阴胜则寒。即纯热无寒，为瘅【瘅，音亶】疟、温疟;纯寒无热，为牝疟。要皆自少阳而造其极偏。补偏救弊，亦必返还少阳之界，使阴阳协和而后愈也。谓少阳而兼他经则有之，谓他经而不涉少阳，则不成其为疟矣。脉纵屡迁，而弦之一字，实贯彻之也。昂按:疟之不离少阳，犹咳之不离于肺也。《谈薮》云，张知阁久病疟，热时如火，年余骨立。医用茸、附诸药，热益甚。孙琳投以小柴胡汤，三服脱然。琳曰:此名劳疟，热从髓出。加以刚剂，气血愈亏。热有在皮肤、在藏府、在骨髓，在骨髓者，非柴胡不可。若得银柴胡，只须一服。南方者力减，故三服乃效也。时珍曰:观此则得用药之妙的矣。昂按:据孙氏之说，是柴胡亦能退骨蒸也
 。头眩目赤，胸痞胁痛，凡胁痛，多是肝木有余，宜小柴胡汤加青皮、川芎、白芍。又左胁痛，宜活血行气;右胁痛，宜消食行痰
 。口苦耳聋，皆肝胆之邪
 。妇人热入血室，冲为血海，即血室也，男女皆有之。柴胡在脏主血，在经主气
 。胎前产后诸热，小儿痘疹，五疳羸热，散十二经疮疽，血凝气聚，功同连翘。连翘治血热，柴胡治气热，为少异
 。阴虚、火炎气升者禁用。

银州者根长尺余，微白，治劳疳良。北产者如前胡而软并良，南产者强硬不堪用。外感生用，内伤升气，酒炒用根，中及下降用梢。有汗咳者蜜水炒。前胡、半夏为使，恶皂角。

前　胡

宣，解表;泻，下气。治风痰

辛以畅肺解风寒，甘以悦脾理胸腹，苦泄厥阴肝
 之热，寒散太阳膀胱
 之邪。微寒，一云微温
 。性阴而降，功专下气，气下则火降而痰消。气有余便是火，火则生痰
 。能除实热。治痰热哮喘，咳嗽呕逆，痞膈霍乱，小儿疳气，有推陈致新之绩。明目安胎。无外感者忌用。按:柴胡、前胡，均是风药，但柴胡性升，前胡性降为不同。肝胆经风痰，非前胡不能除
 。

皮白肉黑，味甘气香者良。半夏为使，恶皂荚，忌火。


麻　黄

轻，发汗

辛，温，微苦。僧继洪曰:中牟产麻黄，地冬不积雪，性热，故过服泄真气
 。入足太阳膀胱
 ，兼走手少阴、阳明心、大肠
 而为肺家专药。发汗解肌，去营中寒邪，卫中风热。调血脉，通九窍，开毛孔。治中风伤寒，中，犹伤也
 。头痛温疟，咳逆上气，风寒郁于肺经。《经》曰:诸气膹郁，皆属于肺
 。痰哮气喘，哮症宜泻肺气，虽用麻黄，而不出汗，本草未载
 。赤黑斑毒，胃热。一曰斑症。表虚不得再汗，非便闭亦不可下，只宜清解其热
 。毒风疹痹，皮肉不仁，目赤肿痛，水肿风肿。过剂则汗多亡阳，夏月禁用。汗者心之液，过汗则心血为之动摇，乃骁悍之剂。丹溪以人参、麻黄同用，亦攻补法也。东垣曰:十剂曰“轻可去实”，葛根、麻黄之属是也。邪客皮毛，腠理闭拒，营卫不行，故谓之实。二药轻清，故可去之。时珍曰:麻黄，太阳经药，兼入肺经，肺主皮毛;葛根，阳明经药，兼入脾经，脾主肌肉。二药皆轻扬发散，而所入不同。王好古曰:麻黄治卫实，桂枝治卫虚，虽皆太阳经药，其实营卫药也。心主营为血，肺主卫为气。故麻黄为手太阴肺之剂，桂枝为手少阴心之剂。【诸家皆以麻黄、桂枝为肺经药，谓伤寒传足不传手者，误也。】时珍曰:仲景治伤寒，无汗用麻黄，有汗用桂枝，未有究其精微者。津液为汗，汗即血也，在营则为血，在卫则为汗。寒伤营，营血内涩，不能外通于卫。卫气闭固，津液不行，故无汗发热而恶寒;风伤卫，卫气外泄，不能内护于营。营气虚弱，津液不固，故有汗发热而恶风。然风寒皆由皮毛而入，皮毛，肺之合也。盖皮毛外闭，则邪热内攻，故用麻黄、甘草同桂枝，引出营分之邪，达之肌表;佐以杏仁，泄肺而利气。汗后无大热而喘者加石膏。《活人书》夏至后加石膏、知母，皆泄肺火之药。是麻黄汤虽太阳发汗重剂，实散肺经火郁之药。腠理不密，则津液外泄而肺气虚，虚则补其母，故用桂枝同甘草，外散风邪以救表，内伐肝木以防脾【桂能平肝】;佐以芍药，泄木而固脾;使以姜、枣，行脾之津液而和营卫。下后微喘者，加厚朴、杏仁，以利肺气也。汗后脉沉迟者加人参，以益肺气也。《活人书》加黄芩为阳旦汤，以泻肺热也。是桂枝汤虽太阳解肌轻剂，实为理脾救肺之药也。


发汗用茎去节，煮十余沸，掠去浮沫，或用醋汤略泡，晒干备用。亦有用蜜炒者。庶免太发
 。止汗用根节。无时出汗为自汗，属阳虚;梦中出汗为盗汗，属阴虚。用麻黄根、蛤粉、粟米等分为末，袋盛扑之佳。时珍曰:麻黄发汗，驶不能御;根节止汗，效如影响。物理不可测如此。自汗有风湿、伤风、风温、气虚、血虚、脾虚、阴虚、胃热、痰饮、中暑、亡阳、柔痉等症，皆可加用。盖其性能行周身肌表，引诸药至卫分而固腠理。○汗虽为心液，然五脏亦各有汗。《经》曰:饮食饱甚，汗出于胃;惊而夺精，汗出于心;持重远行，汗出于肾;疾走恐惧，汗出于肝;摇体劳苦，汗出于脾
 。厚朴、白微为使，恶辛夷、石膏。

荆　芥

一名假苏。轻、宣，发表、祛风、理血

辛、苦而温，芳香而散。入肝经气分，兼行血分。其性升浮能发汗，又云:止冷汗、虚汗。
 散风湿，清头目，利咽喉。治伤寒头痛，中风口噤，身强项直，口面[image: ]
 斜，目中黑花。其气温散，能助脾消食，气香入脾
 。通利血脉。治吐衄肠风，崩中血痢，产风血运，产后去血过多，腹内空虚，则自生风，故常有崩运之患，不待外风袭之也。荆芥最能散血中之风。华佗愈风散，荆芥三钱，微焙为末，豆淋酒调服，或童便服，诸家云甚效
 。瘰疬疮肿。清热散瘀，破结解毒，结散热清，则血凉而毒解
 。为风病、血病、疮家圣药。荆芥功本治风，又兼治血者，以其入风木之脏，即是藏血之地也。李士材曰:风在皮里膜外，荆芥主之，非若防风能入骨肉也
 。

连穗用，穗在于巅，故善升发
 。治血炒黑用。凡血药用山栀、干姜、地榆、棕榈、五灵脂等，皆应炒黑者，以黑胜红也
 。反鱼蟹、河豚、驴肉。


连　翘

轻、宣，散结、泻火

微寒升浮。形似心，实似莲房，有瓣
 。苦入心，故入手少阴、厥阴心、心包
 气分而泻火，兼除手、足少阳三焦、胆
 ，手阳明经大肠
 气分湿热。散诸经血凝气聚，营气壅遏，卫气郁滞，遂成疮肿
 。利水通经，杀虫止痛，消肿排脓，皆结者散之。凡肿而痛者为实邪，肿而不痛为虚邪，肿而赤者为结热，肿而不赤为留气停痰
 。为十二经疮家圣药。《经》曰:诸疮痛痒，皆属心火
 。

紫　苏

宣，发表、散寒

味辛入气分，色紫入血分。香温散寒，通心利肺，开胃益脾气香入脾
 ，发汗解肌，和血下气，宽中消痰，祛风定喘，止痛安胎，利大小肠，解鱼蟹毒。多服泄人真气。时珍曰:同陈皮、砂仁，行气安胎;同藿香、乌药，温中止痛;同香附、麻黄，发汗解肌;同芎
 [image: ]
 、当归，和血散血;同桔梗、枳壳，利膈宽肠;同蔔子、杏仁，消痰定喘;同木瓜、厚朴，散湿解暑，治霍乱脚气
 。

气香者良。宜橘皮，忌鲤鱼。

苏子与叶同功。润心肺，尤能下气定喘，止嗽消痰，利膈宽肠，温中开郁。有苏子降气汤
 。梗下气稍缓，虚者宜之。叶发汗散寒，梗顺气安胎，子降气开郁，消痰定喘。表弱气虚者忌用叶，肠滑气虚者忌用子。
 炒研用。

薄　荷

轻、宣，散风热

辛能散，凉能清，《本经》温，盖体温而用凉也
 。升浮能发汗。搜肝气而抑肺盛，消散风热，清利头目。治头痛头风，中风失音，痰嗽口气，语涩舌胎，含漱
 。眼耳咽喉口齿诸病，辛香通窍而散风热
 。皮肤瘾疹，瘰疬疮疥，惊热、凡小儿治惊药，俱宜薄荷汤调。
 骨蒸，破血止痢。能治血痢。血痢病在凝滞，辛能散，凉能清
 。虚人不宜多服。能发汗疏表，夏月多服，泄人元气
 。

苏产、气芳者良。薄荷，猫之酒也;犬，虎之酒也;蜈蚣，鸡之酒也;桑椹，鸠之酒也;

 草【

 ，亦作莽】，鱼之酒也，食之皆醉。被猫伤者，薄荷汁涂之
 。

鸡　苏

一名水苏，一名龙脑薄荷。

轻、宣，散热、理血

辛而微温。清肺下气理血，辟恶而消谷。治头风目眩，肺痿血痢，吐衄崩淋，喉腥口臭，邪热诸病。《局方》有龙脑鸡苏丸
 。

方茎中虚，似苏叶而微长，密齿面皱，气甚辛烈。

木　贼

轻，发汗、退目翳

温，微甘、苦。中空轻扬，与麻黄同形性，亦能发汗解肌，升散火郁风湿。入足厥阴、少阳血分，益肝胆。治目疾，退翳膜，翳乃肝邪郁遏，不能上通于目
 。及疝痛脱肛，肠风痔瘘，赤痢崩中诸血病。


浮　萍

轻，发汗、利湿

辛散轻浮。入肺经，达皮肤，能发扬邪汗，丹溪曰:浮萍发汗，甚于麻黄
 。止瘙痒、消渴。捣汁服
 。生于水，又能下水气，利小便，治一切风湿瘫痪。浮萍一味，蜜丸酒服，治三十六种风。浓煮汁浴，治恶疾疮癞遍身
 。烧烟辟蚊。

紫背者良。

苍耳子

一名葈耳，即《诗》卷耳。轻，发汗、散风湿

甘、苦，性温。善发汗、散风湿，上通脑顶，下行足膝，外达皮肤。治头痛目暗，齿痛鼻渊，肢挛痹痛，瘰疬疮疥，采根叶熬，名万应膏
 。遍身瘙痒。作浴汤佳
 。

去刺，酒拌蒸。忌猪肉。《圣惠方》云:叶捣汁，治产后痢
 。

天　麻

宣，祛风

辛，温，入肝经气分。益气强阴，通血脉，强筋力，疏痰气。治诸风掉眩，头旋眼黑，语言不遂，风湿[image: ]
 音顽
 痹，小儿惊痫。诸风眩掉，皆属肝木。肝病不能荣筋，故见前症。天麻入厥阴而治诸疾，肝气和平，诸疾自瘳
 。血液衰少及类中风者忌用。风药能燥血故也。昂按:风药中须兼养血药，制其燥也;养血药或兼搜风药，宣其滞也。古云:治风先治血，血行风自灭
 。

根类黄瓜，茎名赤箭。有风不动，无风反摇，一名定风草。明亮坚实者佳。湿纸包煨熟，切片，酒浸一宿，焙用。

秦　艽

宣，去风湿

苦燥湿，辛散风。去肠胃之热，益肝胆之气，养血荣筋。风药中润剂，散药中补剂
 。治风寒湿痹，《经》曰:风寒湿三气杂至，合而为痹。风胜为行痹，寒胜为痛痹，湿胜为着痹。痹在于骨则体重，在脉则血涩，在筋则拘挛，在肉则不仁，在皮则寒
 。通身挛急，血不荣筋
 。虚劳骨蒸，时珍曰:手足阳明经药，兼入肝胆。阳明有湿则手足酸痛寒热，有热则日晡潮热骨蒸。《圣惠方》治急劳烦热，秦艽、柴胡各一两，甘草五钱，为末，每服三钱。治小儿骨蒸潮热，食减瘦弱，秦艽、炙甘草各一两，每服一二钱，钱乙加薄荷五钱
 。疸黄酒毒，肠风泻血，口噤牙痛，齿下龈属手阳明大肠经。张洁古曰:秦艽能去下牙痛，及本经风湿
 。湿胜风淫之症，利大小便牛乳点服，兼治黄疸，烦渴便赤
 。

形作罗纹相交，长大黄白、左纹者良。菖蒲为使，畏牛乳。

豨莶草

宣，去风湿

苦、辛，生寒，熟温。治肝肾风气，四肢麻痹，筋骨冷痛，腰膝无力，风湿疮疡。若痹痛由脾肾两虚，阴血不足，不由风湿而得者，忌服。风药能燥血
 。

江东人呼猪为豨，其草似猪莶臭，故名。唐·成讷有进豨莶表，宋·张詠进豨莶表云:其草金棱银线，素茎紫荄，对节而生，颇同苍耳。臣吃百服，眼目清明。即至千服，须发乌黑，筋力轻健，效验多端
 。以五月五日，六月六日、七月七日、九月九日采者尤佳。去粗茎，留枝叶花实，酒拌蒸晒九次，蜜丸，甚益元气。豨莶辛苦气寒，故必蒸晒九次，加以酒蜜，则苦寒之阴浊尽去，而清香之美味见矣。数不至九，阴浊未尽，则不能透骨搜风而却病也
 。捣汁熬膏，以甘草、生地煎膏，炼蜜，三味收之，酒调服尤妙。


威灵仙

宣，行气、祛风

辛泄气，咸泄水，《本草》苦，元素甘
 。气温属木。其性善走，能宣疏五脏，通行十二经络。治中风头风，痟风顽痹，湿热流于肢节之间，肿属湿，痛属热，汗多属风，麻属气虚，木属湿痰死血。十指麻木，亦是胃中有湿痰死血，脾主四肢故也。痛风当分新久，新痛属寒，宜辛温药;久痛属热，宜清凉药。河间所谓暴病非热，久病非寒是也。大法宜顺气清痰、搜风散湿、养血去瘀为要。《威灵仙传》曰:一人手足不遂数十年，遇新罗僧曰，得一药可治，入山求之，乃威灵仙也，服之而愈
 。癥瘕积聚，痰水宿脓，黄疸浮肿，大小肠秘，风湿痰气，一切冷痛。性极快利，积疴不痊者，服之有捷效。然疏泄真气，弱者慎用。和砂仁、砂糖，醋煎，治诸骨哽。

根丛须数百条，长者二尺余，色深黑，俗名铁脚威灵仙。忌茗、面汤。

钓藤钩

宣，去风热、定惊

甘、微苦，寒。除心热，平肝风。治大人头旋目眩，小儿惊啼瘛疭，音炽纵。筋急而缩为瘛，筋缓而弛为疭，伸缩不已为瘛疭，俗谓之搐搦是也
 。客忤胎风，发斑疹。主肝风相火之病，风静火息，则诸症自除。相火散行于胆、三焦，心包
 。

有刺，类钓钩。藤细多钩者良。纯用钩，功力加倍
 。久煎则无力。

茵　芋

宣，去风湿

辛、苦，微温，有小毒。治风湿拘挛痹痛。时珍曰:古方治风痫，有茵芋丸;治风痹，有茵芋酒;治产后风，有茵芋膏。风湿诸症多用之。茵芋、石南、莽草【莽草，即
 [image: ]
 草，音罔】，皆治风妙品，近世罕知。莽草辛温有毒，治头风痈肿，乳痈疝瘕。苏颂曰:古方风湿诸酒多用之，今人取叶煎汤热含，治牙虫、喉痹甚效。甄权曰:不入汤
 。

茎赤，叶如石榴而短厚。茎叶炙用。

当　归

补血、润燥、滑肠

甘温和血，辛温散寒，苦温助心散寒，诸血属心，凡通脉者，必先补心，当归苦温助心
 。入心、肝、脾，心生血，肝藏血，脾统血
 。为血中之气药。治虚劳寒热，咳逆上气，血和则气降。
 温疟、厥阴肝邪。
 澼痢，便血曰澼
 。头痛腰痛，心腹诸痛，散寒和气
 。风痉无汗，痉，音擎，上声。身强项直，角弓反张曰痉。无汗为刚痉，有汗为柔痉。当归辛散风，温和血。产后亦有发痉者，以脱血无以养筋也，宜十全大补汤
 。痿痹癥瘕，筋骨缓纵，足不任地曰痿;风寒湿客于肌肉血脉曰痹;血凝气聚，按之坚硬曰癥;虽坚硬而聚散无常曰瘕，尚未至癥也
 。痈疽疮疡。冲脉为病，气逆里急;带脉为病，腹痛、腰溶溶如坐水中，冲脉起于肾下，出于气街，挟脐上行，至胸中，上颃颡，渗诸阳，灌诸经，下行入足，渗三阴，灌诸络，为十二经脉之海，主血。带脉横围于腰如束带，总约诸脉
 。及妇人诸不足，一切血症，阴虚而阳无所附者。润肠胃，泽皮肤，养血生肌，血旺则肉长
 。排脓止痛。血和则痛止
 。然滑大肠，泻者忌用。当归为君，白芍为臣，地黄为佐，芎

 为使，名四物汤。治血之总剂，血虚佐以人参、黄耆;血热佐以条芩、栀、连;血积佐以大黄、牵牛。昂按:血属阴，四物能养阴，阴得其养，则血自生，非四物能生血也。若气虚血弱之人，当用人参，取阳旺生阴血之义。多有过服四物阴滞之药，而反致害者
 。

使气血各有所归，故名。血滞能通，血虚能补，血枯能润，血乱能抚。盖其辛温能行气分，使气调而血和也。东垣曰:头止血而上行，身养血而中守，尾破血而下流，全活血而不走。雷

 、海藏并云:头破血。时珍曰:治上用头，治中用身，治下用尾，通治全用。一定之理也。


川产力刚善攻，秦产力柔善补。以秦产头圆尾多、肥润气香者良，名马尾当归;尾粗坚枯者，名鑱头当归，只宜发散用。治血酒制，有痰姜制。昂按:当归非治痰药，姜制亦臆说耳
 。畏菖蒲、海藻、生姜，恶湿面。


芎　[image: ]


补血润燥，宣，行气搜风

辛、温升浮。为少阳胆
 引经，入手足厥阴心包、肝
 气分，乃血中气药。助清阳而开诸郁，丹溪曰:气升则郁自降，为通阴阳血气之使
 。润肝燥而补肝虚，肝以泻为补，所谓辛以散之，辛以补之
 。上行头目，下行血海冲脉
 ，搜风散瘀，止痛调经。治风湿在头，血虚头痛，能引血下行，头痛必用之，加各引经药:太阳羌活，阳明白芷，少阳柴胡，太阴苍术，少阴细辛，厥阴吴茱萸。丹溪曰:诸经气郁，亦能头痛
 。腹痛胁风，气郁血郁，湿泻血痢，寒痹筋挛，目泪多涕肝热
 ，风木为病，诸风眩掉，皆属肝木
 。及痈疽疮疡，痈从六腑生，疽从五脏生，皆阴阳相滞而成。气为阳，血为阴，血行脉中，气行脉外，相并周流。寒湿抟之，则凝滞而行迟，为不及;火热抟之，则沸腾而行速，为太过。气郁邪入血中，为阴滞于阳;血郁邪入气中，为阳滞于阴，致生恶毒，然百病皆由此起也。芎、归能和血行气而通阴阳
 。男妇一切血症。然香窜辛散，能走泄真气，单服久服，令人暴亡。单服则脏有偏胜，久服则过剂生邪，故有此失。若有配合节制，则不至此矣。昂按:芍、地酸寒为阴，芎、归辛温为阳，故四物取其相济以行血药之滞耳。川芎辛散，岂能生血者乎?治法云:验胎法:妇人过经三月，用川芎末，空心热汤调一匙服，腹中微动者是胎，不动者是经闭
 。

蜀产为川芎，秦产为西芎，江南为抚芎。以川产大块，里白不油，辛甘者胜。白芷为使，畏黄连、硝石、滑石，恶黄耆、山茱萸。

白　芍

补血、泻肝，涩，敛阴

苦、酸，微寒。入肝脾血分，为手足太阴肺、脾
 行经药。泻肝火，酸敛肝，肝以敛为泻，以散为补
 。安脾肺，固腠理，肺主皮毛，脾主肌肉。肝木不克土，则脾安;土旺能生金，则肺安。脾和肺安，则腠理固
 。和血脉，收阴气，敛逆气，酸主收敛
 。散恶血，利小便，敛阴生津，小便自利，非通行之谓也
 。缓中止痛，东垣曰:《经》曰:损其肝者，缓其中，即调血也。
 益气除烦，敛汗安胎，补劳退热。治泻痢后重，能除胃中湿热
 。脾虚腹痛，泻痢俱太阴病，不可缺此，寒泻冷痛忌用。虞天民曰:白芍不惟治血虚，大能行气。古方治腹痛，用白芍四钱，甘草二钱，名芍药甘草汤。盖腹痛因营气不从，逆于肉里，白芍能行营气，甘草能敛逆气，又痛为肝木克脾土，白芍能伐肝故也。【天民又曰:白芍止治血虚腹痛，余痛不治，以其酸寒收敛，无温散之功也。】
 心痞胁痛，胁者，肝胆二经往来之道。其火上冲，则胃脘痛，横行则两胁痛。白芍能理中泻肝
 。肺胀喘噫嗳同
 ，痈肿疝瘕。其收降之体，又能入血海，冲脉为血海，男女皆有之
 。而至厥阴。肝经
 。治鼻衄、鼻血曰衄，音女六切。
 目涩，肝血不足，退火益阴，肝血自足
 。妇人胎产，及一切血病。又曰产后忌用。丹溪曰:以其酸寒伐生发之气也，必不得已，酒炒用之可耳。时珍曰:产后肝血已虚，不可更泻也。寇氏曰:减芍药以避中寒。微寒如芍药，古人犹谆谆告戒，况大苦大寒，可肆行而莫之忌耶?○同白术补脾，同参、耆补气，同归、地补血，同芎

 泻肝，同甘草止腹痛，同黄连止泻痢，同防风发痘疹，同姜、枣温经散湿
 。

赤芍药主治略同，尤能泻肝火，散恶血，治腹痛坚积，血痹疝瘕，邪聚外肾为疝，腹内为瘕
 。经闭肠风，痈肿目赤。皆散泻之功
 。白补而收，赤散而泻。白益脾，能于土中泻木;赤散邪，能行血中之滞。产后俱忌用。

赤白各随花色，单瓣者入药。酒炒用，制其寒
 。妇人血分醋炒，下痢后重不炒。恶芒硝、石斛，畏鳖甲、小蓟，反藜芦。

生地黄

大泻火

甘、苦，大寒，入心肾。泻丙火，小肠为丙火，心与小肠相表里，导赤散与木通同用。
 清燥金，胃、大肠火
 。消瘀通经，平诸血逆。治吐衄崩中，唾血者，血随唾出;咯血者，随痰咯出，或带血丝，出肾经及肺经。自两胁逆上吐出者，属肝经。衄血者，血溢于脑，从鼻而出;咳血者，咳出痰内有血，并属肺经。吐出、呕出，成盆成碗者，属胃经。经漏不止曰崩。血热则妄行，宜以此凉之。虚人忌用，用干地黄可也
 。伤寒阳强，痘症大热。痘症用之甚多，本草未载
 。多服损胃。

生掘鲜者，捣汁饮之，或用酒制，则不伤胃。生则寒，干则凉，热则温。故分为三条，以便施用
 。


干地黄

补阴、凉血

甘、苦而寒，沉阴而降。入手足少阴、心肾
 。厥阴心包、肝
 及手太阳经。小肠
 。滋阴退阳，凉血生血。治血虚发热，《经》曰:阴虚生内热
 。劳伤咳嗽，咳嗽阴虚者，地黄丸为要药，亦能除痰。丹溪曰:久病阴火上升，津液生痰不生血，宜补血以制相火，其痰自除
 。痿痹惊悸，有触而心动曰惊，无惊而自动曰悸，即怔忡也。有因心虚火动者，有因肝虚胆怯者，有因水停心下者，火畏水，故悸也。地黄能交心肾而益肝胆，亦能行水，故治之
 。吐衄尿血，痛为血淋，不痛为尿血。由心肾气结，或忧思房劳所致。多属虚寒，不可专作热治，
 血运崩中《经》曰:阴虚阳搏谓之崩
 。足下热痛，折跌绝筋，生地一斤，瓜姜糟一斤，生姜四两，炒热，罨伤折处，冷则易之。又生地汁三升，酒升半，煮服，下扑损瘀血
 。填骨髓，长肌肉，利大小便，调经安胎。又能杀虫，治心腹急痛。《海上方》:捣汁和面作
 [image: ]
 饦食，能利出虫。忌用盐。《本草汇》曰:丹溪云:气病补血，虽不中病，亦无害也。不知血药属阴，其性凝滞，若胃虚气弱之人，过服归、地等剂，反致痞闷，饮食减少，变症百出，至死不悟，岂不惜哉!大抵血虚固不可专补其气，而气虚亦不可徒补其血也。凡劳病，阳虚宜四君补气，阴虚宜四物补血，阴阳俱虚者，宜合用，名八珍汤
 。

江浙生者，南方阳气力微;北方生者，纯阴力大，以怀庆肥大、菊花心者良。酒制则上行外行，姜制则不泥膈。恶贝母，畏芜荑，忌莱菔、葱、蒜、铜铁器。得酒、门冬、丹皮、当归良。

熟地黄

平补肝肾、养血滋阴

甘而微温。入手足少阴、厥阴经。滋肾水，补真阴，填骨髓，生精血，聪耳明目，耳为肾窍，目为肝窍。目得血而能视，耳得血而能聪
 。黑发乌髭。治劳伤风痹，胎产百病，为补血之上剂。丹溪曰:产前当清热养血为主，产后宜大补气血为主，虽有杂证，从末治之。昂按:丹溪产后大补气血一语，诚至当不易之论。后人不善用之，多有风寒未解，瘀血未尽，妄施峻补，反致大害者，不可不察。王硕云:男子多阴虚，宜熟地;女子多血热，宜生地
 。

以好酒拌砂仁末，浸蒸晒九次用。地黄性寒，得酒与火与日则温。性泥，得砂仁则利气，且能引入丹田。六味丸用之为君，尺脉弱者加桂、附，所谓益火之原，以消阴翳也。尺脉旺者加知、柏，所谓壮水之主，以制阳光也
 。

何首乌

平补肝肾、涩精

苦坚肾，温补肝，甘益血，涩收敛精气。添精益髓，养血祛风，治风先治血，血活则风散
 。强筋骨，乌髭发，故名首乌
 。令人有子，为滋补良药。气血太和，则劳瘦风虚，崩带疮痔，瘰疬痈肿，诸病自已。营血调则痈肿消。赤者外科呼为疮帚
 。止恶疟。益阴补肝，疟疾要药，而本草不言治疟。时珍曰:不寒不燥，功在地黄、天冬诸药之上
 。

有赤白二种。夜则藤交，一名交藤，有阴阳交合之象。赤雄入血分，白雌入气分。以大如拳、五瓣者良。三百年者大如栲栳，服之成地仙。凡使赤白各半泔浸，竹刀刮皮切片，用黑豆与首乌拌匀，铺柳甑，入砂锅，九蒸九晒用。茯苓为使，忌诸血、无鳞鱼、莱菔、葱蒜、铁器。唐时有何首乌者，祖名能嗣，父名延秀。能嗣五十八，尚无妻子，服此药七日，而思人道，娶妻连生数子。延秀服之，寿百六十岁。首乌又服之，寿百三十岁，发犹乌黑，李翱为立《何首乌传》。然流传虽久，服者尚少。明嘉靖初，方士邵应节进七宝美髯丹，世宗服之，连生皇子，遂盛行于世。方用赤、白首乌各一斤，黑豆拌，九蒸晒;茯苓半斤，乳拌;当归、枸杞、菟丝各半斤，俱酒浸;牛膝半斤，酒浸，同首乌第七次蒸至第九次;破故纸四两，黑脂麻炒，蜜丸。并忌铁器。昂按:地黄、何首乌，皆君药也，故六味丸以地黄为君，七宝丹以何首乌为君，各有配合，未可同类而共施也。即有加减，当各依本方，随病而施损益。今人多以何首乌加入地黄丸中，合两方而为一方，是一药二君，安所适从乎?失制方之本义矣
 。


增订本草备要卷之二

草　部

牡丹皮

泻伏火而补血

辛、苦，微寒。入手足少阴、心肾
 。厥阴。心包、肝
 。泻血中伏火，色丹故入血分。时珍曰:伏火即阴火也，阴火即相火也。世人专以黄柏治相火，不知丹皮之功更胜，故仲景肾气丸用之
 。和血凉血而生血，血热则枯，凉则生
 。破积血，积瘀不去则新血不生
 。通经脉。为吐衄必用之药。血属阴，本静，因相火所逼，故越出上窍
 。治中风五劳，惊痫瘛疭，筋脉伸缩抽掣为瘛疭。或手足抽掣，口眼[image: ]
 斜，卒然眩仆，吐涎身软，时发时止为痫。皆阴虚血热，风火相搏，痰随火涌所致
 。除烦热，疗痈疮，凉血
 。下胞胎，退无汗之骨蒸。张元素曰:丹皮治无汗之骨蒸，地骨皮治有汗之骨蒸。神不足者手少阴，志不足者足少阴。故仲景肾气丸用丹皮，治神志不足也。按《内经》云:水之精为志，故肾藏志;火之精为神，故心藏神
 。

单瓣花红者入药，肉厚者佳。酒拌蒸用。畏贝母、菟丝、大黄，忌蒜、胡荽，伏砒。时珍曰:花白者补，赤者利，人所罕悟，宜分别之
 。


续　断

补肝肾、理筋骨

苦温补肾，辛温补肝。能宣通血脉而理筋骨。主伤中，补不足。《经疏》云:味甘故然。
 暖子宫，缩小便，破瘀血。治腰痛胎漏，怀妊沥血
 ，崩带遗精。肠风血痢，《是斋方》:平胃散一两，川续断二钱半，每服二钱，米饭下，治时痢亦验
 。痈痔肿毒。又主金疮折跌，以功命名
 。止痛生肌。女科外科，需为上剂。

川产良，状如鸡脚，皮黄皱、节节断者真。去向里硬筋，酒浸用。地黄为使。

骨碎补

补肾、治折伤

苦温补肾，故治耳鸣，耳鸣必由肾虚
 。及肾虚久泻。研末，入猪肾煨熟，空心食之。肾主二便，久泻多属肾虚，不可专责脾胃也
 。肾主骨，故治折伤，以功命名。粥和敷伤处。【《经》曰:肾者胃之关也。前阴利水，后阴利谷。】
 牙痛。炒黑为末，擦牙，咽下亦良
 。又入厥阴，心包、肝
 。能破血止血。入血行伤，故治折伤，粥和末裹伤处
 。

根似姜而扁长。去毛用，或蜜拌蒸。

益母草

一名茺蔚。通行瘀血、生新血

辛、微苦，寒。入手足厥阴。心包、肝
 。消水行血，去瘀生新，调经解毒。瘀血去则经调
 。治血风血运，血痛血淋，胎漏产难，崩中带下。带脉横于腰间，病生于此，故名为带。赤属血，白属气。气虚者，补中益气而兼升提;血虚者，养血滋阴而兼调气
 。为经产良药，消疔肿乳痈，亦取其散瘀解毒
 。通大小便。然辛散之药，瞳子散大者忌服。

益母子主治略同，调经益精，明目血滞病目者则宜之
 活血，顺气逐风，气行则血行，血活则风散
 。行中有补。治心烦头痛，血虚而热之候
 。胎产带崩，令人有子。有补阴之功。时珍曰:益母根茎花叶实，皆可同用。若治疮肿胎产，消水行血，则宜并用;若治血分风热，明目调经，用子为良。盖根茎花叶专于行，子则行中有补也。《产宝》济阴返魂丹，小暑端午或六月六日，采益母茎叶花实，为末蜜丸，治胎产百病。《近效方》捣汁熬膏亦良
 。

忌铁。子微炒用。

泽　兰

通，行血、消水

苦泄热，甘和血，辛散郁，香舒脾。入足太阴、厥阴脾、肝
 。通九窍，利关节，养血气，长肌肉，破宿血，调月经，消癥瘕，散水肿。防己为使
 。治产后血沥腰痛，瘀行未尽
 。吐血鼻洪，目痛头风，痈毒扑损。补而不滞，行而不峻，女科要药。古方泽兰丸甚多
 。

时珍曰:兰草、泽兰，一类二种，俱生下湿。紫茎素枝，赤节绿叶，叶对节生，有细齿。但以茎圆节长，叶光有歧者为兰草;茎微方、节短，叶有毛者为泽兰。嫩时并可挼音那
 而佩之，《楚词》所谓纫秋兰以为佩是也。朱文公《离骚辨证》曰:必花叶俱香，燥湿不变，方可刈佩。今之兰蕙，花虽香而叶无气，质弱易萎，不可刈佩
 。吴人呼为香草，俗名孩儿菊。夏日采，置发中，则发不
 [image: ]
 ，浸油涂发，去垢香泽，故名泽兰
 。兰草走气分，故能利水道，除痰癖，杀蛊辟恶，而为消渴良药;《经》曰:数食肥甘，传为消渴。治之以兰，除陈气也
 。泽兰走血分，故能消水肿，涂痈毒，破瘀除癥，而为妇人要药。以为今之山兰者，误矣!防己为使。寇宗奭、朱丹溪并以兰草为山兰之叶，李时珍考众说以讥之。按别本云:兰叶甘寒，清肺开胃，消痰利水，解郁调经，闽产者力胜。【闽产为胜，则是建兰矣。】李士材云:兰叶禀金水之气，故入肺脏，东垣方中尝用之，《内经》所谓治之以兰、除陈气者是也，余屡验之。李时珍又谓东垣所用乃兰草也。其集诸家之言曰:陈《遁斋闲览》云楚《骚》之兰，或以为都梁香，或以为泽兰，或以为猗兰，当以泽兰为正。今之所种如麦门冬者名幽兰，非真兰也。故陈止斋著《盗兰说》以讥之。【既名幽兰，正合《骚》经矣。】方虚谷《订兰说》言古之兰草即今之千金草，俗名孩儿菊者;今之所谓兰，其叶如茅者，根名土续断，因花馥郁，故得兰名。杨升庵云:世以如蒲、萱者为兰，“九畹”之受诬也久矣。【升庵九种，多有未确，故陈文烛作《正杨》以辨之。】又吴草庐有《兰说》云:兰为医经上品，有根有茎，草之植者也。今所谓兰无枝无茎，因黄山谷称之，世遂谬指为《离骚》之兰。寇氏本草溺于流俗，反疑旧说为非。夫医经为实用，岂可诬哉?今之兰果可以利水杀虫而除痰癖乎?其种盛于闽，朱子闽人，岂不识其土产而辨析若此?世俗至今，犹以非兰为兰，何其惑之甚也。昂按:朱子辨兰，援《离骚》纫佩以为证，窃谓纫佩亦骚人风致之词耳。如所云饮木兰之坠露、餐秋菊之落英，岂真露可饮而英可餐乎?又云制芰荷以为衣，集芙蓉以为裳，岂真芰荷可衣、芙蓉可裳乎?宋儒释经执泥，恐未可为定论也。第《骚》经既言秋兰，则非春兰明矣。《本经》既言泽兰，则非山兰明矣。是《离骚》之秋兰，当属《本经》之泽兰无疑也。然《离骚》不常曰春兰兮秋菊乎?不又曰结幽兰而延竚乎?不又曰疏石兰以为芳乎?若秋兰既属之泽兰，将所云春兰、幽兰、石兰者，又不得为山兰，当是何等之兰乎?且山兰为花中最上之品，古今评者，列之梅菊之前，今反屈于孩儿菊之下，以为盗袭其名，世间至贱之草，皆收入本草，独山兰清芬佳品，摈弃不录，何其不幸若斯之甚也!本草杀虫之药最多，皆未必有验，至于行水消痰，固山兰之叶力所优为者也。盖李时珍、陈、方、吴、杨辈，皆泥定陈藏器，以泽兰、兰草为一类二种，遂并《骚》经而疑之。崇泽兰而黜山兰，遂令兰草无复有用之者。不思若以为一类，则《本经》兰草一条，已属重出，何以《本经》兰草反列之上品，而泽兰止为中品乎?况一入气分，一入血分，迥然不同也。又《骚》经言兰者凡五，除木兰人所共识，其余春兰、秋兰、幽兰、石兰，若皆以为孩儿菊，是不特二种一类，且四种一类矣。而以为“九畹”之受诬，岂理也哉!盖《本经》言泽兰，所以别乎山也;言兰草，明用叶而不用其花也;《骚》经言秋兰，所以别乎春也;言石兰，所以别乎泽也。愚谓秋兰当属泽兰，而春兰、石兰，定是山兰。其曰幽兰，则山兰之别名，以其生于深山穷谷故也。【泽兰町畦贱品，幽字何可当也。】寇氏、朱氏之论，又安可全非也?姑附愚说，以谘多识之士
 。


白　微

泻血热

苦、咸而寒。阳明、冲任之药。利阴气，下水气。主中风身热支满，忽忽不知人，阴虚火旺，则内热生风;火气焚灼，故身热支满;痰随火涌，故不知人
 。血厥，汗出过多，血少，阳气独上，气塞不行而厥，妇人尤多。此症宜白微汤，白微、当归各一两，参五钱，甘草钱半，每服五钱。
 热淋，温疟洗洗，寒热酸痛，寒热作，则营气不能内营，故酸痛
 。妇人伤中淋露，血热。《千金》白微散治胎前产后遗尿不知时，白微、芍药等分，酒调服。丹溪曰:此即河间所谓热甚廷孔郁结，神无所依，不能收禁之意也。廷孔，女人溺孔也
 。产虚烦呕。仲景安中益气竹皮丸用之。《经疏》曰:古方调经种子，往往用之。盖不孕缘于血热血少，而其源起于真阴不足，阳胜而内热，故营血日枯也。益阴清热，则血自生旺而有子矣，须佐以归、地、芍药、杜仲、苁蓉等药
 。

似牛膝而短小柔软。去须，酒洗用。恶大黄、大戟、山茱、姜、枣。

艾　叶

宣，理气血;燥，逐寒湿

苦、辛，生温、熟热。纯阳之性，能回垂绝之元阳。通十二经，走三阴，太、少、厥
 。理气血，逐寒湿，暖子宫，止诸血，温中开郁，调经安胎。胎动腰痛下血，胶艾汤良，阿胶、艾叶煎服。亦治虚痢
 。治吐衄崩带，治带要药
 。腹痛冷痢，霍乱转筋，皆理气血、逐寒湿之效
 。杀蛇治癣，醋煎。外科有用干艾作汤，投白矾二三钱洗疮，然后敷药者。盖人血气冷，必假艾力以佐阳，而艾性又能杀虫也
 。以之灸音九
 火，能透诸经而治百病。血热为病者禁用。灸火则气下行，入药则热上冲，不可过剂。丹田气弱，脐腹冷者，以熟艾装袋，兜脐腹甚妙。寒湿脚气，亦宜以此夹入袜内
 。

陈者良。揉捣如绵，谓之熟艾，灸火用。妇人丸散，醋煮捣饼，再为末用。入茯苓数片同研，则易细
 。煎服宜鲜者，苦酒醋也
 、香附为使。艾附丸，调妇人诸病，宋时重汤阴艾，自明成化来，则以蕲州艾为胜，云灸酒坛，一灸便透。《蒙筌》、《发明》，并以野艾为真。蕲艾虽香，实非艾种
 。

延胡索

宣，活血、利气

辛、苦而温。入手足太阴肺、脾
 。厥阴心包、肝
 经。能行血中气滞，气中血滞，通小便，除风痹。治气凝血结，上下内外诸痛，通则不痛
 。癥瘕崩淋，月候不调，气血不和，因而凝滞，不以时至
 。产后血运，暴血上冲，折伤积血，疝气危急。为活血利气第一药。然辛温走而不守，独用力迅，宜兼补气血药
 。通经坠胎，血热气虚者禁用。

根如半夏，肉黄、小而坚者良。酒炒行血。醋炒止血。生用破血，炒用调血。


红　花

古名红蓝花。通，行血、润燥

辛、苦、甘，温。入肝经而破瘀血，活血，瘀行则血活。有热结于中，暴吐紫黑血者，吐出为好。吐未尽，加桃仁、红花行之。大抵鲜血宜止，瘀血宜行
 。润燥，消肿止痛。凡血热血瘀，则作肿作痛
 。治经闭便难，血运口噤，胎死腹中，非活血行血不能下
 。痘疮血热，本草不言治痘
 。喉痹不通。又能入心经，生新血。须兼补血药为佐使
 。

俗用染红，并作胭脂。胭脂活血解毒，痘疔挑破，以油胭脂傅之良
 。少用养血，多则行血，过用能使血行不止而毙。血生于心包，藏于肝，属于冲、任。红花汁与相类，故治血病。有产妇血闷而死，名医陆氏以红花数十斤煮汤，寝妇于上而熏之，汤冷再加，半日而苏。《金匮》有红蓝花酒，云治妇人六十二种风
 。

茜　草

通，行血

色赤入营，气温行滞，味酸走肝，而咸走血。《本经》苦寒
 。入厥阴心包、肝
 血分。能行血止血，能行故能止。消瘀通经。又能止吐、崩、尿血
 。消瘀通经。酒煎一两，通经甚效
 。治风痹黄疸，疸有五:黄疸、谷疸、酒疸、黄汗疸、女劳疸。此盖蓄血发黄，不专于湿热者也。女劳疸必属肾虚，亦不可以湿热例治。当用四物、知、柏壮其水，参、术培其气，随症而加利湿清热药
 。崩运扑损，痔瘘疮疖。血少者忌用。

根可染绛。忌铁。

紫　草

泻血热、滑肠

甘、咸，气寒。入厥阴心包、肝
 血分。凉血活血，利九窍，通二便。咸寒性滑
 。治心腹邪气，即热也
 。水肿五疸，[image: ]
 癣恶疮血热所致
 及痘疮血热毒盛、二便闭涩者。血热则毒闭，得紫草凉之，则血行而毒出。大便利者忌之。《活幼心书》云:紫草性寒，小儿脾实者可用，脾虚者反能作泻。古方惟用茸，取其初得阳气，以类触类，用发痘疮。今人不达此理，一概用之，误矣
 。泻者忌用。

去头、须，酒洗。

凌霄花

一名紫葳。泻血热

甘、酸而寒。入厥阴心包、肝
 血分。能去血中伏火，破血去瘀。主产乳余疾，崩带癥瘕，肠结、不大便。
 血闭，淋[image: ]
 风痒，血热生风之症。女科多用，孕妇忌之。《本经》云:养胎。《经疏》云:破血之药，非所宜也。肺痈有用之为君药者。凌霄花为末，和蜜陀僧唾调，敷酒齄，甚验
 。

藤生，花开五瓣，黄赤有点，不可近鼻闻，伤脑。

大、小蓟

泻，凉血

甘，温。《大明》曰凉
 。皆能破血下气，行而带补。治吐衄肠痈，女子赤白沃，安胎。凉血之功
 。小蓟力微，能破瘀生新，保精养血，退热补虚，不能如大蓟之消痈肿。丹溪曰:小蓟治下焦结热血淋。《本事方》:一人冷气入阴囊，肿满疼痛，煎大蓟汁服，立瘥
 。

两蓟相似，花如髻。大蓟茎高而叶皱，小蓟茎低而叶不皱。皆用根。


三　七

亦名山漆。泻，散瘀、定痛

甘、苦，微温。散血定痛。治吐血衄血，血痢血崩，目赤痈肿，醋磨涂即散。已破者为末掺之
 。为金疮杖疮要药。杖时先服一二钱，则血不冲心。杖后敷之，去瘀消肿易愈。大抵阳明、厥阴血分之药，故治血病
 。

此药近时始出，军中恃之。从广西山洞来者，略似白及、地黄，有节，味微甘，颇似人参。以末掺猪血中，血化为水者真。近出一种，叶似菊、艾而劲厚，有歧尖，茎有赤棱，夏秋开黄花，蕊如金丝，盘纽可爱，而气不香。根大如牛蒡，味甘。极易繁衍。云是三七
 ①
 ，治金疮折伤血病甚效，与南中来者不同
 。


①　云是三七:此非五加科正品三七，乃菊科植物土三七，又名菊叶三七。



地　榆

涩，止血

苦、酸，微寒。性沉而涩，本草未尝言涩，然能收汗止血，皆酸敛之功也
 。入下焦，除血热。治吐衄崩中，血虚禁用
 。肠风、血鲜者为肠风，随感而见也;血瘀者为脏毒，积久而发也。粪前为近血，出肠胃;粪后为远血，出肺肝。
 血痢。苏颂曰:古方断下多用之。【苏颂，著《本草图经》。】寇宗奭曰:虚寒泻痢及初起者忌用
 。

似柳根，外黑里红。取上截，炒黑用。梢反行血。得发良。恶麦冬。

蒲　黄

生滑，行血;炒涩，止血

甘，平。厥阴心包、肝
 血分药。生用性滑，行血消瘀，通经脉，利小便，祛心腹膀胱寒热。同五灵脂，治心腹血气痛，名失笑散
 。疗扑打损伤，疮疖诸肿。一妇舌胀满口，以蒲黄频掺，比晓乃愈。宋度宗舌胀满口，御医用蒲黄、干姜末等分，搽之愈。时珍曰:观此则蒲黄之凉血、活血可知矣。盖舌为心苗，心包相火，乃其臣使，得干姜，是阴阳相济也
 。炒黑性涩，止一切血，崩带泄精。

香蒲，花中蕊屑，汤成入药。

卷　柏

生:泻，行血;炙:涩，止血

生用辛平，破血通经，治癥瘕淋结;炙用辛温，止血，治肠风脱肛。

生石上，拳挛如鸡足，俗呼万年松。凡使，盐水煮半日，井水煮半日，焙用。

[image: ]
 　茹

泻，破血

辛，寒，有小毒。蚀恶肉，排脓血，杀疥虫，除热痹，破癥瘕。《内经》同乌鲗骨，治妇人血枯
 。

根如莱菔，皮黄肉白。叶长微阔，折之有汁。结实如豆，一颗三粒。甘草为使。


[image: ]

 子

泻，行水、散血

苦、辛，微寒。《别录》微温
 。入肝经血分。行水散血，散中有补。治阳痿经涩，腰膝骨节重痛，产后血气作痛，闪剉折伤。扑打方多用之
 。能制蛇。见之则烂
 。

叶似菊而薄，茎似艾而粗。薏苡为使。

郁　金

宣，行气解郁;泻，凉血破瘀

辛、苦，气寒。纯阴之品，其性轻扬上行，入心及包络，兼入肺经。凉心热，散肝郁，下气破血。行滞气，亦不损正气;破瘀血，亦能生新血
 。治吐衄尿血，妇人经脉逆行，经不下行，上为吐衄诸证。用郁金末，加韭汁、姜汁、童便服，其血自清。痰中带血者，加竹沥
 。血气诸痛，产后败血攻心，癫狂失心，癫多喜笑，尚知畏惧，症属不足;狂多忿怒，人莫能制，症属有余。此病多因惊忧，瘀血塞于心窍所致。郁金七两，白矾三两，米糊丸服，名白金丸。郁金入心散恶血，明矾化顽痰故也
 。痘毒入心。郁金一两，甘草二钱半，煮干，焙，研末，冰片五分，每用一钱，加猪血五七滴，新汲水下。治斑痘始有白泡，忽搐入腹，紫黑无脓
 。下蛊毒。同升麻服，不吐则下
 。

出川广，体锐圆如蝉肚，外黄内赤，色鲜微香，味苦带甘者真。市人多以姜黄伪之
 。

姜　黄

泻，破血、行气

苦、辛。《本草》大寒。藏器、大明曰热。
 色黄，入脾兼入肝经。理血中之气，下气破血，除风消肿，功力烈于郁金。治气胀血积，产后败血攻心，通月经，疗扑损。片子者能入手臂，治风寒湿痹。血虚臂痛者勿用。时珍曰:入臂治痛，其兼理血中之气可知
 。

出川广。陈藏器曰:郁金苦寒色赤，姜黄辛温色黄，蒁味苦色青，三物不同，所用各别。《经疏》曰:姜黄主治，介乎三棱、郁金之间。时珍曰:姜黄、郁金、莪蒁，形状功用，大略相近。但郁金入心，专治血;姜黄入脾，兼治血中之气;蒁入肝，治气中之血，稍为不同。今时以扁如干姜者，为片子姜黄;圆如蝉腹者，为蝉肚郁金，并可染色。蒁形虽似郁金，而色不黄也
 。

莪　[image: ]


音述。泻，破血、行气、消积

辛、苦，气温。入肝经血分。破气中之血，能通肝经聚血
 。消瘀通经，开胃化食，解毒止痛。治心腹诸痛，冷气吐酸，奔豚痃癖。酒、醋磨服。痃，音贤，小腹积。痃癖多见于男子，癥瘕多见于妇人。莪蒁香烈，行气通窍，同三棱用，治积聚诸气良。按五积:心积曰伏梁，起脐上至心下;肝积曰肥气，在左胁;肺积曰息贲【贲，同奔】，在右胁;脾积曰痞气，在胃脘右侧;肾积曰奔豚，在小腹上至心下。治之不宜专用下药，恐损真气，宜于破血行气药中，加补脾胃药。气旺方能磨积，正旺则邪自消也。《经》曰:大积大聚，其可犯也，衰其大半而止，过者死。东垣五积方，用三棱、莪蒁，皆兼人参，赞助成功。按治积诸药，神曲、麦芽化谷食，莱菔化面食，硇砂、阿魏、山查化肉食，紫苏化鱼蟹毒，葛花、枳椇消酒积，麝香消酒积、果积，牵牛、芫花、大戟行水饮，三棱、莪蒁、鳖甲消癥瘕，木香、槟榔行气滞，礞石、蛤粉攻痰积，巴豆攻冷积，大黄、芒硝攻热积，雄黄、腻粉攻涎积、虻虫、水蛭攻血积
 。虽为泄剂，亦能益气。王好古曰:故治气短不能接续，大小七香丸、积香丸、诸汤散中多用之
 。

根如生姜，[image: ]
 生根下，似卵不齐。坚硬难捣，灰火煨透，乘热捣之。入气分
 。或醋磨、酒磨，或煮熟用。入血分
 。


荆三棱

泻，行气、破血、消积

苦，平。色白属金，皮黑肉白
 。入肝经血分，破血中之气，亦通肝经聚血
 。兼入脾经。散一切血瘀气结，疮硬食停，老块坚积。乃坚者削之。从血药则治血，从气药则治气。须辅以健脾补气药良。昔有人患癥瘕死，遗言开腹取之，得病块如石，文理五色，削成刀柄。因刈三棱，柄消成水，乃知此药可疗癥瘕
 。消肿止痛，通乳堕胎。功近香附而力峻，虚者慎用。

色黄体重，若鲫鱼而小者良。醋浸炒，或面裹煨。

白茅根

泻火、补中、止血、止哕

甘，寒。入手少阴心
 ，足太阴、阳明。脾、胃
 。补中益气，除伏热，消瘀血，利小便，解酒毒。治吐衄诸血，心肝火旺，逼血上行，则吐血;肺火盛，则衄血。茅根甘和血，寒凉血，引火下降，故治之。扑损瘀血，捣汁服，名茅花汤。亦治鼻衄产淋
 ，血闭寒热，血瘀则闭，闭则寒热作矣
 。淋沥崩中，血热则崩
 。伤寒哕逆，即呃逆。《说文》曰:哕，气牾也。东垣作干呕之甚者，未是。
 肺热喘急，内热烦渴，黄疸水肿。清火行水。时珍曰:良药也，世人以微而忽之，惟事苦寒之剂，伤冲和之气，乌足知此哉
 !

茅针:溃痈疖。酒煮服。一针溃一孔，二针溃二孔
 。

芦　根

泻热，止呕

甘益胃，寒降火。治呕哕反胃，胃热火升，则呕逆、食不下。《金匮》方:芦根煎服。
 消渴客热，伤寒内热，止小便数。肺为水之上源，脾气散精，上归于肺，始能通调水道，下输膀胱。肾为水脏，而主二便。三经有热，则小便数，甚至不能少忍，火性急速故也。芦中空，故入心肺，清上焦热，热解则肺之气化行，而小便复其常道矣
 。解鱼、蟹、河豚毒。

取逆水肥厚者，去须、节用。

苎　根

泻热、散瘀

甘寒而滑。补阴破瘀，解热润燥。治天行热疾，大渴大狂，胎动下血，诸淋血淋，捣贴赤游丹毒，痈疽发背，金疮伤折，止血，易痂
 。鸡鱼骨鲠，捣如龙眼，鸡骨，鸡汤下;鱼骨，鱼汤下。
 汁能化血为水。

苎皮与产妇作枕，止血运;安腹上，止产后腹痛;散瘀之功
 。沤苎汁，疗消渴。

蔷薇根

泻湿热

苦涩而冷。入胃、大肠经。除风热、湿热，生肌杀虫。治泄痢消渴，牙痛口糜，煎汁含漱
 。遗尿好眠，痈疽疮癣。花有黄白红紫数色，以黄心、白色、粉红者入药。

子名营实，酸温。主治略同。《千金》曰:蔷薇根、角蒿，口疮之神药。角蒿所在多有，开淡红紫花，角微弯，长二寸许，辛苦有小毒。治恶疮有虫及口齿疮
 。

芭蕉根

泻热

味甘，大寒。治天行热狂，烦闷消渴，产后血胀，并捣汁服
 。涂痈肿结热。为末，油调敷，霜后者佳
 。


大　黄

大泻血分实热、下有形积滞

大苦，大寒。入足太阴脾
 ，手足阳明、厥阴大肠、胃、心包、肝
 血分。其性沉而不浮，其用走而不守。若酒浸，亦能引至至高之分。仲景太阳门调胃承气汤，大黄注曰酒浸;阳明门大承气汤，大黄注曰酒洗;少阳、阳明小承气汤，大黄不用酒制，皆有分别。东垣曰:邪气在上，非酒不至。若用生者，则遗至高之邪热，病愈后，或目赤、喉痹、头肿、膈上热疾生也
 。用以荡涤肠胃，下燥结而除瘀热。治伤寒时疾，发热谵语，大肠有燥粪，故谵语，宜下之。谵，音占
 。温热瘴疟，下痢赤白，腹痛里急，黄疸水肿，癥瘕积聚，积久成形谓之积，属阴;聚散无常谓之聚，属阳。积多是血，或食或痰，聚多是气
 。留饮宿食，心腹痞满，二便不通，皆土郁夺之
 。吐血衄血，血闭血枯，损伤积血，一切实热，血中伏火，行水除痰，蚀脓消肿，能推陈致新。然伤元气而耗阴血。下多亡阴
 。若病在气分，胃虚血弱人禁用。病在气分而用之，是为诛伐无过。东垣曰:能推陈致新，如定祸乱以致太平，所以有将军之号。时珍曰:仲景泻心汤，治心气不足吐衄血者，用大黄、黄连、黄芩，乃泻心包、肝、脾、胃四经血中之伏火也。又治心下痞满、按之软者，用大黄、黄连泻心汤，亦泻脾胃之湿热，非泻心也。病发于阴，而反下之则痞满。乃寒伤营血，邪结上焦，胃之上脘当心，故曰泻心。《经》曰:太阴所至为痞满。又曰:浊气在上，则生

 胀是已【

 ，音嗔】。病发于阳，而反下之则结胸。乃热邪陷入血分，亦在上脘，故大陷胸汤、丸皆用大黄，亦泻脾胃血分之邪，而降其浊气也。若结胸在气分，只用小陷胸汤;痞满在气分，只用半夏泻心汤。或问心气不足而吐衄，何以不补心而反泻心?丹溪曰:少阴不足，亢阳无辅，致阴血妄行，故用大黄泻其亢甚之火;又心本不足，肺肝各受火邪而病作，故用黄芩救肺，黄连救肝，肺者阴之主，肝者心之母，血之合也，肺肝火退，则血归经而自安矣。寇宗奭曰:以苦泄其热，就以苦补其心，盖一举而两得之。李士材曰:古人用大黄治虚劳吐衄，意甚深微。盖浊阴不降，则清阳不生;瘀血不去，则新血不生也
 。

川产锦纹者良。有酒浸、酒蒸，生、熟之不同。生用更峻。黄芩为使。欲取通利者，不得骤进谷食，大黄得谷食，便不能通利耳。《夷坚志》汤火伤者，捣生大黄醋调敷，止痛无瘢
 。

黄　芩

泻火、除湿

苦入心，寒胜热。泻中焦实火，除脾家湿热。治澼痢腹痛，便血曰澼。寒痛忌用。凡腹痛有寒热、虚实、食积、瘀血、痰湿之不同，寒宜温，热宜清，虚宜补，实宜下，食宜消导，瘀血宜行散，痰湿宜化痰利湿。痛时手不可按者为实痛，按之痛止者为虚痛
 。寒热往来，邪在少阳
 。黄疸五淋，血闭实热在血分
 气逆，痈疽疮疡，及诸失血。消痰、丹溪曰:黄芩降痰，假其降火也。按痰因火动，当先降火。
 利水，解渴安胎，胎孕宜清热凉血，血不妄行则胎安
 。养阴退阳，补膀胱水。酒炒则上行，泻肺火，利胸中气。肺主气，热伤气，泻热所以保肺
 。治上焦之风热、湿热，丹溪曰:黄芩，上、中二焦药
 。火嗽喉腥，五臭，肺为腥
 。目赤肿痛。过服损胃，血虚、寒中者禁用。得柴胡退寒热，得芍药治痢，得厚朴、黄连止腹痛，得桑皮泻肺火，得白术安胎之圣药。时珍曰:仲景治少阳症小柴胡汤，太阳少阳合病下利黄芩汤，少阳症下后心满泻心汤，并用之。盖黄连苦寒，入心泻热，除脾家湿热，使胃火不流入肺，不致刑金，即所以保肺也。肺虚不宜者，苦寒伤土，损其母也。少阳症虽在半表半里，而胸膈痞满，实兼心肺上焦之邪;心烦喜呕，默默不欲食，又兼脾胃中焦之症，故用黄芩以治手足少阳相火，黄芩亦少阳药也。杨士瀛曰:柴胡退热，不及黄芩。时珍曰:柴胡乃苦以发之，散火之标也;黄芩乃寒能胜热，折火之本也。东垣治肺热，身如火燎，烦躁引饮而昼盛者，宜一味黄芩汤，以泻肺经气分之火，黄芩一两煎服。《本事方》用治崩中暴下
 。

黄明者良。中虚者名枯芩，即片芩，泻肺火，清肌表之热。内实名条芩，即子芩，泻大肠火，补膀胱水。上行酒炒。泻肝胆火，猪胆汁炒。山茱萸、龙骨为使，畏丹皮、丹砂。


黄　连

泻火、燥湿

大苦，大寒。入心泻火，王海藏曰:泻心，实泻脾也。实则泻其子
 。镇肝凉血，凡治血，防风为上部之使，黄连为中部之使，地榆为下部之使
 。燥湿开郁，解渴、单用能治消渴。
 除烦，益肝胆，厚肠胃，消心瘀，能去心窍恶血
 。止盗汗。凉心
 。治肠澼泻痢，便血曰澼，有脏连丸。湿热郁而为痢，黄连治痢要药。噤口者，热壅上焦，同人参煎汤呷之，但得下咽便好。喻嘉言曰:下痢必先汗解其外，后调其内。首用辛凉以解表，次用苦寒以攻里。《机要》云:后重宜下，腹痛宜和，身重宜除湿，脉弦宜去风，风邪内结宜汗，身冷自汗宜温，脓血稠粘宜重剂以竭之。下痢，赤属血分，白属气分。戴氏曰:俗谓赤热、白寒者，非也。通作湿热处治，但有新久、虚实之分
 。痞满、燥湿开郁。仲景治九种心下痞，五等泻心汤皆用之。
 腹痛，清热
 。心痛伏梁，心积
 。目痛眦伤，人乳浸点或合归、芍等分，煎汤热洗，散热活血
 。痈疽疮疥，诸痛痒疮，皆属心火
 。酒毒胎毒，小儿初生，合甘草为末，蜜调令咽之
 。明目、《传信方》:羊肝一具，黄连一两，捣丸，名羊肝丸，凡是目疾皆治。
 定惊，镇肝
 。止汗解毒，除疳、同猪肚蒸为丸。
 杀蛔。蛔得苦则伏
 。虚寒为病者禁用。久服黄连、苦参反热，从火化也。昂按:炎上作苦，味苦必燥，燥则热矣。且苦寒沉阴肃杀，伐伤生和之气也。韩

 曰:黄连与肉桂同行，能交心肾于顷刻。时珍曰:治痢用香连丸，姜连丸用黄连、干姜，姜黄散用黄连、生姜，左金丸用黄连、吴茱萸，治口疮用黄连、细辛，止下血用黄连、大蒜，一阴一阳，寒因热用，热因寒用，最得制方之妙
 。

出宣州者粗肥，出四川者瘦小。状类鹰爪、连珠者良。去毛。治心火生用，虚火醋炒，肝胆火猪胆汁炒，上焦火酒炒，有吞酸嘈杂等症，亦有吐酸者名酢心，宜黄连吴茱萸降火开郁。酢，音醋
 。中焦火姜汁炒，下焦火盐水或童便炒，食积火黄土炒。治湿热在气分，吴茱萸汤炒，在血分干漆水炒。点眼赤人乳浸。时珍曰:诸法不独为之引导，盖辛热制其寒苦，咸寒制其燥性，用者详之
 。黄芩、龙骨为使，恶菊花、玄参、僵蚕、白鲜皮，畏款冬、牛膝，忌猪肉。时珍曰:方有脏连丸、黄连猪肚丸，岂忌肉而不忌脏腑乎
 ?杀乌头、巴豆毒。黄连泻心火，佐以龙胆泻肝胆火，白芍泻脾火，石膏泻胃火，知母泻肾火，黄柏泻膀胱火，木通泻小肠火。黄芩泻肺火，栀子佐之;泻大肠火，黄连佐之;柴胡泻肝胆火，黄连佐之;泻三焦火，黄芩佐之。郑奠一曰:热郁恶心，兀兀欲吐，用黄连数分甚效
 。

胡黄连

泻热、疗惊疳

苦，寒。去心热，益肝胆，厚肠胃。治骨蒸劳热，五心烦热，心窝，手心、足心
 。三消、渴而多饮为上消，肺热也。心移热于肺，传为膈消是也。多食善饥为中消，胃热也，瘅成为消中是也。渴而小便数有膏为下消，肾热而水亏也。
 五痔，牝痔、牡痔、脉痔、肠痔、血痔。湿热下流伤血分，无所施泄，则逼肛门而为痔肿
 。温疟泻痢，女人胎蒸。消果子积，为小儿惊疳良药。朱二允曰:解吃烟毒，合茶服之甚效
 。

性味功用似黄连，故名。出波斯国，今秦陇、南海亦有之。心黑外黄，折之尘出如烟者真。畏恶同黄连。

苦　参

泻火、燥湿、补阴

苦燥湿，寒胜热。沉阴主肾。补阴益精，养肝胆，安五脏，湿热去则血气和平，而五脏自安
 。利九窍，生津止渴，明目止泪。泪为肝热
 。治温病血痢，纯下清血者，风伤肝也，宜散风凉血;下如豆汁者，湿伤脾也，宜清热渗湿
 。肠风溺赤，黄疸酒毒。热生风，湿生虫，又能祛风、逐水、杀虫，治大肠疥癞。然大苦大寒，肝肾虚而无热者勿服。张从正曰:凡药皆毒也，虽苦参、甘草，不可不谓之毒，久服必偏胜为患。《经》曰:五味入胃，各归其所喜攻，久而增气，物化之常也。气增而久，夭之由也。王冰注曰:气增不已，则脏有偏胜，偏胜则脏有偏绝，故令人暴夭。《笔谈》曰:久用苦参擦牙，遂病腰痛，由其气伤肾也。《经》又曰:大毒治病，十去其六;常毒治病，十去其七;小毒治病，十去其八;无毒治病，十去其九;谷肉果菜，食养尽之。无使过之，伤其正也。按:人参补脾，沙参补肺，紫参补肝，丹参补心，玄参补肾。苦参不在五参之内，然名参者皆补也。【东坡云:药能医病，不能养人。食能养人，不能医病。】


糯米泔浸去腥气，蒸用。玄参为使，恶贝母、菟丝子、漏卢，反藜芦。苦参一两，或酒煎，或醋煮，能吐天行时毒
 。


知　母

泻火补水、润燥滑肠

辛、苦，寒滑。上清肺金而泻火，泻胃热、膀胱邪热、肾命相火
 。下润肾燥而滋阴，入二经气分。黄柏入二经血分，故二药必相须而行
 。消痰定嗽，止渴安胎。莫非清火之用
 。治伤寒烦热，蓐劳产劳
 骨蒸。退有汗之骨蒸
 。燥渴虚烦，久疟下痢，治嗽者，清肺火也。治渴者，清胃火也。退骨蒸者，泻肾火也
 。利二便，消浮肿。小便利则肿消。东垣曰:热在上焦气分，便

 而渴，乃肺中伏热，不能生水，膀胱绝其化源。宜用淡渗之药，泻火清金，滋水之化源。热在下焦血分，便

 而不渴，乃真水不足，膀胱干涸，无阴则阳无以化。宜用黄柏、知母大苦寒之药，滋肾与膀胱之阴，而阳自化，小便自通。【东垣治便秘，以渴不渴分之。】丹溪曰:小便不通，有热有湿，有气结于下，宜清、宜燥、宜升。又有隔二隔三之治。如肺不燥，但膀胱热，宜泻膀胱，此正治;如因肺热不能生水，则清肺，此隔二之治;如因脾湿不运而精不上升，故肺不能生水，则燥胃健脾，此隔三之治。泻膀胱，黄柏、知母之类;清肺，车前、茯苓之类;燥脾，二术之类。昂按:凡病皆有隔二隔三之治，不独便

 也
 。然苦寒伤胃而滑肠，多服令人泻。李士材曰:苦寒肃杀，非长养万物者也。世以其滋阴，施之虚损之人，如水益深矣，特表出以为戒
 。

得酒良。上行酒浸，下行盐水拌。忌铁。

龙胆草

泻肝胆火、下焦湿热

大苦，大寒，沉阴下行。益肝胆而泻火，相火寄于肝胆，有泻无补，泻其邪热，即所以补之也
 。兼入膀胱、肾经。除下焦之湿热，与防己同功。酒浸亦能外行、上行。治骨间寒热，肾主骨
 。惊痫邪气，肝经风火
 。时气温热，热痢疸黄，寒湿脚气，足伤寒湿，则成脚气。肿而痛者，为湿脚气，宜清热利湿搜风。又有挛缩枯细，痛而不肿者，名干脚气，宜养血润燥
 。咽喉风热，赤睛努肉，泻肝胆火，能明目。元素曰:柴胡为主，龙胆为使，目疾要药。昂按:若目疾初起，宜发散，忌用寒凉
 。痈疽疮疥。过服损胃。

甘草水浸一宿，曝用。小豆、贯众为使，忌地黄。

青　黛

泻肝、散郁火

咸，寒，色青，泻肝。散五脏郁火，解中下焦蓄蕴风热。《衍义》曰:一妇患脐、腹、二阴遍生湿疮，热痒而痛，出黄汁，二便涩。用鳗鲡、松脂、黄丹之类涂之，热痛愈甚。其妇嗜酒，喜食鱼虾发风之物。乃用马齿苋四两研烂，入青黛一两和涂，热痛皆去，仍服八正散而愈。此中下焦蓄蕴风热。毒气若不出，当作肠风内痔。妇不能禁酒物，果仍发痔
 。治伤寒发斑，吐咯痢血，阴虚火炎者忌用。合杏仁研，置柿饼中煨食，名圣饼子，治咯血
 。小儿惊痫，疳热丹热。敷痈疮、蛇犬毒。

即靛花。取娇碧者，水飞净用。内多石灰，故须淘净
 。


大　青

泻心胃热毒

微苦、咸，大寒。解心胃热毒。治伤寒时疾热狂，阳毒发斑，热甚伤血，里实表虚，则发斑。轻如疹子，重如锦纹。紫黑者，热极而胃烂也，多死。《活人》治赤斑烦痛，有犀角大青汤
 。黄疸热痢，丹毒喉痹。

处处有之。高二三尺，茎圆叶长，叶对节生，八月开小红花成簇，实大如椒，色赤。用茎叶。

牵　牛

大泻气分湿热

辛，热，有毒，属火善走。入肺经，泻气分之湿热，肺主气，火能平金而泄肺
 。能达右肾命门，走精隧，通下焦郁遏，及大肠风秘、气秘，利大小便，逐水消痰，杀虫堕胎。治水肿喘满，痃癖气块。若湿热在血分、胃弱气虚人禁用。东垣曰:牵牛苦寒，误矣!其味辛辣，久嚼猛烈雄壮，所谓苦寒安在哉?乃泻气之药，比诸辛药泄气尤甚。若湿从下受，下焦主血，血中之湿，宜苦寒之味，而反用辛热之药，泄上焦之气，是血病泻气，使气血俱损也。王好古曰:以气药引则入气，以大黄引则入血。时珍曰:一妇肠结，年几六十，服养血润燥药则泥结，服硝、黄药则若罔知，如此三十余年。其人体肥，膏粱而多郁，日吐酸痰乃宽。此乃三焦气滞，有升无降，津液皆化为痰，不能下润肠腑，非血燥也。润剂留滞，硝、黄入血，不能入气，故无效。用牵牛为末，皂角膏丸，才服便通。外甥素多酒色病，二便不通，胀痛呻吟七昼夜，用通利药不效。予言此乃湿热之邪在精道，壅隧路，病在二阴之间，故前阻小便，后阻大便，病不在大肠、膀胱也。用楝实、茴香、穿山甲诸药，倍牵牛，三服而平。东垣补下焦阳虚，天真丹用牵牛盐水炒黑，佐沉香、杜仲、肉桂、破故纸诸药，深得补泻兼施之妙
 。

有黑白二种，黑者力速。亦名黑丑
 。取子淘去浮者，舂去皮用。得木香、干姜良。此药汉前未入本草，故仲景方中无此，《别录》始载之，宋后始多用者
 。

防　己

通，行水、泻下焦血分湿热

大辛、苦，寒。《本经》平，《别录》温
 。太阳膀胱
 经药。能行十二经，通腠理，利九窍，泻下焦血分湿热，为疗风水之要药。治肺气喘嗽，水湿
 。热气诸痫，降气下痰
 。温疟脚气，足伤寒湿为脚气。寒湿郁而为热，湿则肿，热则痛。防己为主药，湿加苡仁、苍术、木瓜、木通，热加芩、柏，风加羌活、萆薢，痰加竹沥、南星，痛加香附、木香，活血加四物，大便秘加桃仁、红花，小便秘加牛膝、泽泻，痛连臂加桂枝、威灵仙，痛连胁加胆草。又有足跟痛者，属肾虚，不与脚气同论
 。水肿风肿，痈肿恶疮。或湿热流入十二经，致二阴不通者，非此不可。然性险而健，阴虚及湿热在上焦气分者禁用。《十剂》曰:通可去滞，通草、防己之属是也。通草即木通，是徐之才亦以行水者，为通与燥剂无以别矣。木通甘淡，泻气分湿热;防己苦寒，泻血分湿热。【本集以行水为通剂，改热药为燥剂。】


出汉中。根大而虚通，心有花纹，色黄，名汉防己;黑点、黄腥、木强者，名木防已，不佳。陈藏器曰:治风用木防己，治水用汉防己
 。酒洗用。恶细辛，畏萆薢。

葶　苈

大泻气秘，通，行水

辛、苦，大寒。属火性急，大能下气，行膀胱水。肺中水气[image: ]
 急者，非此不能除。破积聚癥结，伏留热气，消肿除痰，止嗽定喘，水湿泛溢，为肿胀，为痰嗽，为喘满
 。通经利便。久服令人虚。《十剂》曰:泄可去闭，葶苈、大黄之属是也。大黄泄阴分血闭，葶苈泄阳分气闭。气味俱厚，不减大黄。然有甜苦二种，甜者性缓，苦者性急，泄肺而伤胃，宜大枣辅之。仲景有葶苈大枣泻肺汤，治肺气喘急不得卧。昂按:辅以大枣，补土所以制水
 。

子如黍米，微长色黄。合糯米微炒，去米用。得酒良。榆皮为使。


甘　遂

大通，泻经隧水湿

苦，寒，有毒。能泻肾经及隧道水湿，直达水气所结之处，以攻决为用，为下水之圣药。仲景大陷胸汤用之
 。主十二种水，大腹肿满，名水蛊。喻嘉言曰:胃为水谷之海，五脏六腑之源。脾不能散胃之水精于肺，而病于中;肺不能通胃之水道于膀胱，而病于上;肾不能司胃之关，时其蓄泄，而病于下，以致积水浸淫，无所底止。【肾者，胃之关也。前阴利水，后阴利谷。】王好古曰:水者，脾肺肾三经所主。有五脏六腑十二经之部分，上头面，中四肢，下腰脚，外皮肤，中肌肉，内筋骨。脉有尺寸之殊，浮沉之别，不可轻泻。当知病在何经何脏，方可用之。按:水肿有痰裹、食积、瘀血，致清不升、浊不降而成者;有湿热相生、隧道阻塞而成者;有燥热冲击，秘结不通而成者，症属有余。有服寒凉，伤饮食，中气虚衰而成者;有大病后正气衰惫而成者;有小便不通，水液妄行，脾莫能制而成者，症属不足。宜分别治之。然其源多由中气不足而起。丹溪曰:水病当以健脾为主，使脾实而气运，则水自行。宜参、苓为君，视所挟症加减。苟徒用利水药，多致不救
 。瘕疝积聚，留饮宿食，痰迷癫痫。虚者忌用。

皮赤肉白，根作连珠，重实者良。面裹煨熟用。或用甘草、荠苨汁浸三日，其水如墨，以清为度，再面裹煨
 。瓜蒂为使，恶远志，反甘草。张仲景治心下留饮，与甘草同用，取其相反以立功也。有治水肿及肿毒者，以甘遂末敷肿处，浓煎甘草汤服之，其肿立消。二物相反，感应如此
 。

大　戟

大通，泻脏腑水湿

苦，寒，有毒。能泻脏腑水湿，行血发汗，利大小便。治十二种水，腹满急痛，积聚癥瘕，颈腋痈肿，风毒脚肿，通经堕胎。误服损真气。时珍曰:痰涎为物，随气升降，无处不到。入心则迷，成癫痫;入肺则塞窍，为咳喘背冷;入肝则胁痛干呕，寒热往来;入经络则麻痹疼痛;入筋骨则牵引隐痛;入皮肉则瘰疬痈肿。陈无择并以控涎丹主之，殊有奇效。此乃治痰之本。痰之本，水也，湿也，得气与火，则结为痰。大戟能泄脏腑水湿，甘遂能行经络水湿，白芥子能散皮里膜外痰气，惟善用者能收奇功也。又曰:钱仲阳谓肾为真水，有补无泻。复云痘症变黑归肾者，用百祥膏下之，非泻肾也，泻其腑，则脏自不实。腑者，膀胱也。百祥惟大戟一味，能行膀胱之水故也。窃谓非独泻腑，乃肾邪实而泻肝也。实则泻其子。大戟浸水青绿，肝胆之色也。痘症毒盛火炽，则水益涸;风挟火势，则土受亏，故津液内竭，不能化脓，而成黑陷之症。泻其风火之毒，所以救肾扶脾也。昂按:泻心乃所以补心，泻肾即所以救肾，邪热退则真阴复矣。《机要》用大戟一两，枣三枚，同煮焙干，去戟，用枣丸服，名枣变百祥丸
 。

杭产紫者为上，北产白者伤人。浆水煮，去骨用。得大枣则不损脾，畏菖蒲，反甘草。

商　陆

大通，行水

苦，寒，有毒。诸家辛、酸，李时珍苦，寒
 。沉阴下行，与大戟、甘遂同功。疗水肿胀满，肿属脾，胀属肝。肿则阳气犹行，如单胀而不肿者名臌胀，为木横克土，难治。肿胀朝宽暮急为血虚;暮宽朝急为气虚，朝暮俱急为气血两虚。肿胀由心腹而散四肢者吉，由四肢而入心腹者危。男自下而上，女自上而下，皆难治
 。瘕疝痈肿，喉痹不通，薄切醋炒，涂喉中良
 。湿热之病，泻蛊毒，敷恶疮，堕胎孕，令人见鬼神。

取花白者根，赤者伤人，只堪贴脐，入麝三分捣贴，小便利则肿消
 。黑豆汤浸蒸用。得蒜良。


芫　花

大通，行水

苦，温，有毒。去水饮痰癖，疗五水在五脏、皮肤，胀满喘急，痛引胸胁，咳嗽瘴疟。五水者，风水、皮水、正水、石水、黄汗也。水积胞中，坚满如石，名石水。汗如柏汁，名黄汗，久不愈必致痈脓。时珍曰:仲景治伤寒太阳症，表未解，心下有水而咳，干呕发热，或喘或利者，小青龙汤主之。表已解，有时头痛，出汗恶寒，心下有水，干呕，痛引两胁，或喘或嗽者，十枣汤主之。盖青龙散表邪，使水从汗出，《内经》所谓开鬼门也;十枣逐里邪，使水从两便出，《内经》所谓洁净府、去陈莝法也。十枣汤:芫花、甘遂、大戟等分，枣十枚
 。叶似柳，二月开花紫碧色，叶生花落。陈久者良。醋煮过，水浸曝用。根疗疥，可毒鱼。反甘草。斗讼者，取叶擦皮肤，辄作赤肿，假伤以诬人。


荛　花

大通、行水

辛散结，苦泄热，行水捷药。主治略同芫花。

泽　漆

通，行水

辛、苦，微寒。消痰退热，止嗽杀虫，利大小肠。治大腹水肿，益丈夫阴气。生平泽，叶圆黄绿，颇类猫睛，一名猫儿眼睛草，茎中有白汁，粘人。李时珍曰:《别录》云是大戟苗，非也，功相类耳
 。

常　山

宣，吐痰、截疟;通，行水

辛、苦而寒，有毒。能引吐行水，祛老痰积饮，痰有六:风痰、寒痰、湿痰、热痰、食痰、气痰也。饮有五，流于肺为支饮，于肝为悬饮，于心为伏饮，于经络为溢饮，于肠胃为痰饮也。常山力能吐之、下之
 。专治诸疟。然悍暴能损真气，弱者慎用。时珍曰:常山、蜀漆，劫痰截疟，须在发散表邪及提出阳分之后用之。疟有经疟、脏疟、风、寒、暑、湿、痰、食、瘴、鬼之别，须分阴阳虚实，不可概论。常山、蜀漆，得甘草则吐，得大黄则利，得乌梅、穿山甲则入肝，得小麦、竹叶则入心，得秫米、麻黄则入肺，得龙骨、附子则入肾，得草果、槟榔则入脾。盖无痰不作疟，一物之功，亦在驱逐痰水而已。李士材曰:常山发吐，唯生用、多用为然。与甘草同用亦必吐。若酒浸炒透，但用钱许，每见奇功，未见其或吐也。世人泥于雷
 [image: ]
 老人久病忌服之说，使良药见疑，沉疴难起，抑何愚也。常山吐疟痰，瓜蒂吐热痰，乌附尖吐湿痰，莱菔子吐气痰，藜芦吐风痰
 。

鸡骨者良。酒浸蒸或炒用。栝蒌为使，忌葱、茗。茎叶名蜀漆，功用略同。古方有蜀漆散，取其苗性轻扬，发散上焦邪结
 。甘草水拌蒸。

藜　芦

宣，引吐

辛，寒，至苦，有毒。入口即吐，善通顶，令人嚏，风痫症多用之。张子和曰:一妇病风痫，初一二年一作，后渐日作，甚至一日数作，求死而已。值岁大饥，采百草食，见野草若葱，采蒸饱食，觉不安，吐胶涎数日，约一二斗，汗出如洗，甚昏困，后遂轻健如常人。以所食葱访人，乃憨葱苗，即藜芦是矣。李时珍曰:和王妃年七十，中风不省，牙关紧闭，先考太医吏目月池翁诊视，药不得入，不获已，打去一齿，浓煎藜芦汤灌之，少顷噫气，遂吐痰而苏。药不瞑眩，厥疾不瘳，诚然
 。

取根去头用。黄连为使，反细辛、芍药，诸参，恶大黄，畏葱白。吐者服葱汤即止
 。


木　通

古名通草。轻、通，行水、泻小肠火

甘淡轻虚。上通心包，降心火，清肺热，心火降，则肺热清矣
 。化津液，肺为水源，肺热清，则津液化，水道通
 。下通大小肠、膀胱，导诸湿热由小便出。故导赤散用之。凡利小便者，多不利大便，以小水愈通，大便愈燥也。木通能入大肠，兼通大便
 。通利九窍，血脉关节。治胸中烦热，遍身拘痛，杨仁斋云:遍身隐热，疼痛拘急，足冷皆伏热伤血。血属于心，宜木通以通心窍，则经络流行也
 。大渴引饮，中焦火
 。淋沥不通，下焦火，心与小肠相表里，心移热于小肠则淋秘
 。水肿浮大，利小便
 。耳聋、泄肾火，通窍。
 目眩，口燥舌干，舌为心苗
 。喉痹咽痛，火炎上焦
 。鼻齆、音瓮。热壅清道，则气窒不通
 。失音，清金
 。脾疸好眠。脾主四肢，倦则好眠。心为脾母，心热清则脾热亦除
 。除烦退热，止痛排脓，破血催生，行经下乳。火不亢于内，气顺血行，故经调有准，乳汁循常
 。汗多者禁用。东垣曰:肺受热邪，津液气化之源绝，则寒水断流;膀胱受湿热，癃闭约束，则小便不通，宜此治之。【寒水，太阳膀胱也。】朱二允曰:火在上则口燥、眼赤、鼻干，在中则心烦、呕哕、浮肿，在下则淋秘、足肿，必借此甘平之性，泻诸经之火，火退则小便自利，便利则诸经火邪，皆从小水而下降矣。君火宜木通，相火宜泽泻。利水虽同，所用各别。


藤有细孔，两头皆通。故通窍
 。

通　草

古名通脱木，轻，通，利水、退热

色白气寒，体轻味淡。气寒则降，故入肺经，引热下行而利小便;味淡则升，故入胃经，通气上达而下乳汁。治五淋水肿，目昏耳聋，鼻塞失音，淡通窍，寒降火，利肺气
 。退热催生。

泽　泻

通，利水、泻膀胱火

甘淡、微咸。入膀胱，利小便，泻肾经之火邪，功专利湿行水。治消渴痰饮，呕吐泻痢，肿胀水痞，脚气疝痛，淋沥阴汗，阴间有汗
 。尿血泄精，既利水而又止泄精，何也?此乃湿热为病，不为虚滑者言也。虚滑则当用补涩之药
 。湿热之病。湿热既除，则清气上行。又能养五脏，益气力，起阴气，补虚损，止头旋，有聪耳明目之功。脾胃有湿热，则头重耳鸣目昏。渗去其湿，则热亦随去，土乃得令，而清气上行。故《本经》列之上品，云聪耳明目，而六味丸用之。今人多以昏目疑之
 。多服昏目。小便过利，而肾水虚故也。眼中有水属膀胱，过利则水涸而火生。仲景八味丸用泽泻，寇宗奭谓其接引桂、附入肾经。李时珍曰:非接引也，乃取其泻膀胱之邪气也。古人用补药，必兼泻邪，邪去则补药得力，一阖一辟，此乃玄妙。后人不知此理，专一于补，必致偏胜之患矣。王履曰:地黄、山茱、茯苓、丹皮，皆肾经药，桂、附右肾命门之药，何待接引乎?钱仲阳谓肾为真水，有补无泻。或云脾虚肾旺，故泻肾扶脾，不知肾之真水不可泻，泻其伏留之邪耳。【脾喜燥，肾恶燥，故兼补为难。】易老曰:去脬中留垢，以其微咸能泻伏水故也。昂按:六味丸有熟地之温，丹皮之凉，山药之涩，茯苓之渗，山茱之收，泽泻之泻，补肾而兼补脾，有补而必有泻，相和相济，以成平补之功。乃平淡之神奇，所以为古今不易之良方也。即有加减，或加紫河车一具，或五味、麦冬、杜仲、牛膝之类，不过一二味，极三四味而止。今人或疑泽泻之泻而减之，多拣本草补药，恣意加入，有补无泻，且客倍于主，责成不专，而六味之功，反退处于虚位。失制方配合之本旨矣，此近世庸师之误也
 。

盐水拌，或酒浸用。忌铁。

车前草

通，行水、泻热、凉血

甘，寒。凉血去热，止吐衄，消瘕瘀，明目通淋。凡利水之剂，多损于目，惟此能解肝与小肠之热，湿热退而目清矣。雷
 [image: ]
 曰:使叶勿使茎、蕊
 。

子:甘，寒。清肺肝风热，渗膀胱湿热，利小便而不走气，与茯苓同功。强阴益精，令人有子。肾有二窍，车前子能利水窍而固精窍。精盛则有子，五子衍宗丸用之。枸杞、菟丝各八两，五味、覆盆各四两，车前二两，蜜丸。惯遗泄者，车前易莲子。时珍曰:入服食，须佐他药，如六味丸之用泽泻可也。若单用则过泻
 。治湿痹五淋，暑湿泻痢，欧阳文忠患暴下，国医不能愈。夫人曰:市有药，三文一贴，甚效。公不肯服，夫人杂他药进之，一服而愈。问其方，乃车前子为末，米饮下二钱匕，云此药利水而不动气，水道利则清浊分，谷脏自止矣。
 目赤障翳，能除肝热
 。催生下胎。

酒蒸捣饼，焙研。酒蒸捣饼，入滋补药;炒研，入利水泄泻药
 。


灯　草

轻、通，利水、清热

甘淡而寒。降心火，心
 ①
 能入心
 。清肺热，利小肠，心与小肠相表里，心火清则肺清、小肠亦清，而热从小便出矣
 。通气止血。治五淋水肿，烧灰吹喉痹，涂乳止夜啼。擦癣最良。缚成把，擦摩极痒时，虫从草出，浮水可见，十余次则能断根
 。


①　心:此心指灯草心(灯草药用该草茎中的白色髓心)。



瞿　麦

通，利水、破血

苦，寒。降心火，利小肠，逐膀胱邪热，为治淋要药。故八正散用之。五淋大抵皆属湿热，热淋者，八正及山栀、滑石之类，血淋宜小蓟、牛膝膏，肾虚淋宜补肾，不可独泻。老人气虚者，宜参、术带木通、山栀。亦有痰滞中焦作淋者，宜行痰兼通利药，最忌发汗，汗之必便血。
 破血利窍，决痈消肿，明目去翳，通经堕胎。性利善下，虚者慎用。寇宗奭曰:心经虽有热，而小肠虚者服之，则心热未清，而小肠别作病矣
 。

花大如钱，红白斑斓，色甚妩媚，俗呼洛阳花。用蕊、壳。丹皮为使，恶螵蛸。产后淋当去血，瞿麦、蒲黄皆为要药
 。

萹　蓄

一名扁竹。通淋

苦，平。杀虫疥，利小便。治黄疸热淋，蛔咬腹痛，虫蚀下部。煮服
 。

叶细如竹，弱茎蔓引，促节有粉，三月开细红花。

天仙藤

通，活血、消肿

苦，温。疏气活血。治风劳腹痛，妊娠水肿。有天仙藤散，专治子肿
 。

叶似葛，圆而小，有白毛。根有须。四时不凋。一云即青木香藤
 。

地肤子

通，利水、补阴

甘、苦，气寒。益精强阴，入膀胱，除虚热，利小便而通淋。时珍曰:无阴则阳无以化，亦犹东垣利小便不通，用知、柏滋肾之意。王节斋曰:小便不禁或频数，古方多以为寒，而用温涩之药。殊不知属热者多。盖膀胱火邪妄动，水不得宁，故不能禁而频数也。故老人多频数，是膀胱血少，阳火偏旺也。治法当补膀胱阴血，泻火邪为主，而佐以收涩之剂，如牡蛎、山茱、五味之类，不可独用。病本属热，故宜泻火，因水不足，故火动而致便数。小便既多，水益虚矣。故宜补血。补血泻火，治其本也。收之涩之，治其标也
 。治[image: ]
 疝，散恶疮。煎汤，洗疮疥良
 。叶作浴汤，去皮肤风热丹肿，洗眼除雀盲涩痛。

叶如蒿，茎赤，子类蚕沙。恶螵蛸。


石　韦

通淋、补劳

甘、苦，微寒。清肺金以滋化源，凡行水之药，必皆能先清肺火
 。通膀胱而利水道。益精气，补五劳。利湿清热之功。高阳负对黄帝:治劳伤用石韦丸
 。治淋崩发背。炒末，冷调酒服
 。

生石阴。柔韧如皮，背有黄毛。去毛微炙用。杏仁、滑石、射干为使，得菖蒲良。生古瓦上者名瓦韦，亦治淋。

海金沙

通淋、泻湿热

甘，寒，淡渗。除小肠、膀胱血分湿热。治肿满，五淋，茎痛。得栀子、牙硝、硼砂，治伤寒热狂。大热利小便，此釜底抽薪之义也
 。

茎细如线，引竹木上。叶纹皱处，有砂黄赤色。忌火。

茵　陈

通，利湿热、治诸黄

苦燥湿，寒胜热。入足太阳膀胱
 经。发汗利水，以泄太阴、阳明脾、胃
 之湿热。为治黄疸之君药。脾胃有湿热则发黄，黄者，脾之色也。热甚者，身如橘色，汗如柏汁;亦有寒湿发黄，身熏黄而色暗。大抵治以茵陈为主，阳黄加大黄栀子，阴黄加附子、干姜，各随寒热治之
 。又治伤寒时疾，狂热瘴疟，头痛头旋，女人瘕疝。皆湿热为病
 。

香　薷

宣、通，利湿、清暑

辛散皮肤之蒸热，温解心腹之凝结。属金水而主肺，为清暑之主药。肺气清，则小便行而热降。暑必兼湿，治暑必兼利湿，若无湿，但为干热，非暑也
 。治呕逆水肿，熬膏服，小便利则消
 。脚气、口气。煎汤含漱
 。单服治霍乱转筋。时珍曰:暑月乘凉饮冷，致阳气为阴邪所遏，反中入内。遂病头痛，发热恶寒，烦躁口渴，吐泻霍乱，宜用之以发越阳气，散暑和脾则愈。若饮食不节、劳役作丧之人，伤暑大热大渴，汗出如雨，烦躁喘促，或泻或吐者，乃内伤之症，宜用清暑益气汤、人参白虎汤之类，以泻火益元可也。若用香薷，是重虚其表，而济之热矣。盖香薷乃夏月解表之药，如冬月之用麻黄，气虚者尤不宜多服。今人谓能解暑，概用代茶，误矣。李士材曰:香薷为夏月发汗之药，其性温热，只宜于中暑之人。若中热者误服之，反成大害，世所未知。按洁古云:中暑为阴症，为不足，中热为阳症，为有余。《经》曰:气盛身寒，得之伤寒;气虚身热，得之伤暑。故中暑宜温散，中热宜清凉。【身寒，寒字当热字看，伤寒必病热。】


陈者胜，宜冷饮，热服令人泻
 。

青　蒿

泻热、补劳

苦，寒。得春木少阳之令最早，二月生苗
 。故入少阳、厥阴胆、肝
 血分。治骨蒸劳热，童便捣叶，取汁熬膏
 。蓐劳虚热，凡苦寒之药，多伤胃气。惟青蒿芬香入脾，独宜于血虚有热之人，以其不犯胃气也
 。风毒热黄，久疟久痢，瘙疥恶疮，鬼气尸疰，时珍曰:《月令通纂》言伏内庚日，采蒿悬门庭，可辟邪，冬至、元旦，各服二钱亦良，则青蒿之治鬼疰，盖亦有所伏也
 。补中明目。

童便浸叶用，熬膏亦良。使子勿使叶，使根勿使茎。


附　子

大燥，回阳、补肾命火、逐风寒湿

辛、甘，有毒，大热纯阳。其性浮而不沉，其用走而不守，通行十二经，无所不至。能引补气药以复散失之元阳，引补血药以滋不足之真阴，引发散药开腠理，以逐在表之风寒，同干姜、桂枝，温经散寒发汗
 。引温暖药达下焦，以祛在里之寒湿。能引火下行，亦有津调贴足心者。【入八味丸内，亦从地黄等补阴。】
 治三阴伤寒，吴绶曰:附子阴症要药。凡伤寒传变三阴，中寒夹阴，身虽大热，而脉沉细者;或厥阴腹痛，甚则唇青囊缩者，急须用之。若待阴极阳竭而用之，已迟矣。东垣治阴盛格阳，伤寒面赤目赤，烦渴引饮，脉七八至，但按之则散，用姜附汤加人参，投半斤，得汗而愈，此神圣之妙也
 。中寒中风，卒中曰中，渐伤曰伤。轻为感冒，重则为伤，又重则为中
 。气厥痰厥，虚寒而厥者宜之。如伤寒阳盛格阴，身冷脉伏，热厥似寒者，误投立毙，宜承气、白虎等汤
 。咳逆、风寒。
 呕哕，胃寒
 。膈噎，膈噎多由气血虚，胃冷、胃槁而成。饮可下而食不可下，槁在吸门，喉间之厌会也;食下胃脘痛，须臾吐出，槁在贲门，胃之上口也，此上焦，名噎。食下良久吐出，槁在幽门，胃之下口也，此中焦，名膈。朝食暮吐，槁在阑门，大小肠下口也，此下焦，名反胃。又有痰饮、食积、瘀血壅塞胃口者。如寒痰胃冷，则宜姜、附、参、术;胃槁者当滋润，宜四物、牛羊乳，血瘀者加韭汁。【当与韭菜、牛乳二条，参看论治。】
 脾泄，命火不足
 。冷痢寒泻，霍乱转筋，脾虚寒客中焦为霍乱，寒客下焦肝肾为转筋。热霍乱者禁用。
 拘挛风痹，癥瘕积聚，督脉为病，脊强而厥，小儿慢惊，痘疮灰白，痈疽不敛，一切沉寒痼冷之症。《经》曰:阴盛生内寒，阳虚生外寒
 。助阳退阴，杀邪辟鬼，本草未载
 。通经堕胎。凡阴症用姜、附药，宜冷服，热因寒用也。盖阴寒在下，虚阳上浮，治之以寒，则阴益盛;治之以热，则拒格不纳。用热药冷饮，下嗌之后，冷体既消，热性便发，情且不违，而致大益，此反治之妙也。又有寒药热饮治热症者，此寒因热用，义亦相同也。《经》曰:正者正治，反者反治。如用寒治热，用热治寒，此正治也;或以寒治寒，以热治热，此反治也。《经》所谓必伏其所主，而先其所因。盖借寒药、热药为反佐，以作向导也，亦曰从治。王好古曰:用附子以补火，必防涸水。如阴虚之人，久服补阳之药，则虚阳益炽，真阴愈耗，精血日枯，而气无所附丽，遂成不救者多矣
 。

母为乌头，附生者为附子，连生者为侧子，细长者为天雄，两歧者为乌喙。五物同出异名。

附子以西川彰明赤水产者为最。皮黑体圆，底平八角，重一两以上者良。或云二两者更胜，然难得
 。生用发散，熟用峻补。赵嗣真曰:仲景麻黄附子细辛汤，熟附配麻黄，发中有补;四逆汤生附配干姜，补中有发，其旨微矣。丹溪曰:乌、附行经，仲景八味丸用为少阴向导，后世因以为补药，误矣。附子走而不守，取其健悍走下，以行地黄之滞耳。相习用为风药及补药，杀人多矣。昂按:附子味甘气热，峻补元阳。阳微欲绝者，回生起死，非此不为功。故仲景四逆、真武、白通诸汤多用之。其有功于生民甚大，况古人日用常方，用之最多，本非禁剂。丹溪乃仅以为行经之药，而云用作补剂，多致杀人，言亦过矣。盖丹溪法重滋阴，故每訾阳药，亦其偏也。王节斋曰:气虚用四君子汤，血虚用四物汤，虚甚者俱宜加熟附。盖四君、四物，皆平和宽缓之剂，须得附子健悍之性行之，方能成功。附子热药，本不可轻用，但当病则虽暑热时月，亦可用也
 。水浸面裹煨，令发坼，乘热切片，炒黄，去火毒用。又法，甘草二钱，盐水、姜汁、童便各半盏煮熟用。【今人用黑豆煮亦佳。】
 畏人参、黄耆、甘草、防风、犀角、绿豆、童便，反贝母、半夏、栝蒌、白及、白[image: ]
 。中其毒者，黄连、犀角、甘草煎汤解之，黄土水亦可解。

乌头功同附子而稍缓。附子性重峻，温脾逐寒;乌头性轻疏，温脾逐风。寒疾宜附子，风疾宜乌头。

乌附尖吐风痰，治癫痫，取其锋锐，直达病所。丹溪治许白云，屡用瓜蒂、栀子、苦参、藜芦等剂，吐之不透。后用附子尖和浆水与之，始得大吐胶痰数桶
 。

天雄补下焦命门阳虚。寇宗奭、张元素皆云补上焦。丹溪曰可为下部之佐。时珍曰:其尖皆向下生，故下行。然补下乃所以益上也，若上焦阳虚，则属心肺之分，当用参、耆，不当用雄、附矣
 。治风寒湿痹，为风家主药，发汗又能止阴汗。

侧子散侧旁生，宜于发散四肢，充达皮毛，治手足风湿诸痹。


草乌头

大燥、开顽痰

辛、苦，大热。搜风胜湿，开顽痰，治顽疮，以毒攻毒，颇胜川乌。然至毒，无所酿制，不可轻投。

野生，状类川乌，亦名乌喙。姜汁炒，或豆腐煮用。熬膏名射罔，傅箭射兽，见血立死。

白附子

燥、祛风湿、治面疾

辛、甘，有毒，大热纯阳。阳明经药，能引药势上行，治面上百病。阳明之脉营于面，白附能去头面游风。作面脂，消斑疵
 。补肝虚，祛风痰。治心痛血痹，诸风冷气，中风失音，阴下湿痒。

根如草乌之小者，长寸许，皱纹有节。炮用。陶弘景曰:此药久绝，无复真者。今惟凉州生
 。

破故纸

一名补骨脂。燥，补命火

辛、苦，大温。入心包、命门。补相火以通君火，暖丹田，壮元阳，缩小便。亦治遗尿
 。治五劳七伤，五脏之劳，七情之伤
 。腰膝冷痛，肾冷精流，肾虚泄泻，肾虚则命门火衰，不能熏蒸脾胃，脾胃虚寒，迟于运化，致饮食减少，腹胀肠鸣，呕涎泄泻，如鼎釜之下无火，物终不熟，故补命门相火，即所以补脾。破故纸四两，五味三两，肉蔻二两，吴茱一两，姜煮枣丸，名四神丸。治五更肾泻
 。妇人血气，妇人之血脱气陷，亦犹男子之肾冷精流
 。堕胎。

出南番者色赤，岭南者色绿。酒浸蒸用，亦有童便乳浸，盐水炒者。得胡桃、胡麻良，恶甘草。唐·郑相国方:破故纸十两，酒浸蒸为末，胡桃肉二十两，去皮烂研，蜜和，每日酒调一匙，或水调服。白飞霞曰:故纸属火，坚固元阳;胡桃属木，润燥养血，有木火相生之妙。忌芸薹、羊血，加杜仲，名青娥丸。【芸薹，油菜也。】


肉苁蓉

补肾命、滑肠

甘、酸、咸，温。入肾经血分。补命门相火，滋润五脏，益髓强筋。治五劳七伤，绝阳不兴，绝阴不产，腰膝冷痛，崩带遗精，峻补精血。时珍曰:补而不峻，故有从容之号
 。骤用恐妨心，滑大便。

长大如臂，重至斤许，有松子鳞甲者良。酒浸一宿，刷去浮甲，劈破，除内筋膜，酒蒸半日。又酥炙用。忌铁。苏恭曰:今人所用，多草苁蓉，功力稍劣
 。

锁①
 　　阳


①　锁:原作琐，有失命名原意。据《本草纲目》卷十二锁阳条改。



补阳、滑肠

甘、温补阴。益精兴阳，润燥养筋。强筋故能兴阳
 。治痿弱，滑大便。便燥者啖之，可代苁蓉，煮粥弥佳
 。

鳞甲栉比，状类男阳。酥炙。


巴戟天

补肾、祛风

甘、辛，微温。入肾经血分，强阴益精。治五劳七伤。辛温散风湿，治风气、脚气水肿。

根如连珠，击破中紫而鲜洁者伪也;中虽紫，微有白糁粉色，而理小暗者真也。蜀产佳。山葎根似巴戟，但色白，人或醋煮以乱之
 。去心，酒浸焙用。覆盆子为使，恶丹参。

胡卢巴

燥，补肾命、除寒湿

苦，温，纯阳。入右肾命门。暖丹田，壮元阳。治肾脏虚冷，阳气不能归元，同附子、硫黄
 。瘕疝冷气，同茴香、巴戟、川乌、川楝、吴茱萸
 。寒湿脚气。

出岭南，番舶者良，云是番莱菔子。酒浸曝，或蒸或炒。

仙　茅

燥，补肾命

辛，热，有小毒。助命火，益阳道，明耳目，补虚劳。治失溺无子，心腹冷气不能食，温胃
 。腰脚冷痹不能行。暖筋骨
 。相火盛者忌服。

叶如茅而略阔，根如小指，黄白多涎。竹刀去皮，切，糯米泔浸，去赤汁，出毒用。忌铁。唐婆罗门始进此方，当时盛传，服之多效。照前制，阴干，蜜丸，酒服，禁牛乳、牛肉。许真君书云:甘能养肉，辛能养节，苦能养气，咸能养骨，酸能养筋，滑能养肤，和苦酒服之必效也
 。

淫羊藿

补肾命

辛香、甘，温。入肝肾。补命门，时珍曰:手足阳明、三焦、命门药
 。益精气，坚筋骨，利小便。治绝阳不兴，绝阴不产，冷风劳气，四肢不仁。手足麻木
 。

一名仙灵脾。北部有羊，一日百合，食此藿所致，故名。去枝，羊脂拌炒。山药为使，得酒良。

蛇床子

补肾命、去风湿

辛、苦而温。强阳益阴，补肾散寒，祛风燥湿。治阴痿囊湿，女子阴痛阴痒，湿生虫，同矾煎汤洗
 。子脏虚寒，产门不闭，炒热熨之
 。肾命之病，及腰酸体痹，带下脱肛，喉痹齿痛，湿癣恶疮，杀虫止痒
 。风湿诸病。煎汤浴，止风痒。时珍曰:肾命、三焦气分之药，不独补助男子，而且有益妇人。世人舍此而求补药于远域，岂非贵耳贱目乎
 。

似小茴而细。微炒杀毒则不辣。以地黄汁拌蒸三遍佳
 。恶丹皮、贝母、巴豆。

菟丝子

平补三阴

甘、辛和平。凝正阳之气，入足三阴。脾、肝、肾
 。强阴益精，温而不燥，不助相火。治五劳七伤，精寒淋沥，口苦燥渴。脾虚肾燥而生内热，菟丝益阴清热
 。祛风明目，补卫气，助筋脉，益气力，肥健人。补肝肾之效。《老学庵笔记》:予族弟少服菟丝子凡数年，饮食倍常，血气充盛。忽因浴见背肿，随视随长，乃大疽也，适值金银花开，饮至数斤，肿遂消。菟丝过服，尚能作疽，以此知金石药，不可不戒。【昂按:此人或感他毒，未可尽归咎于菟丝也。】


无根，蔓延草上，子黄如黍粒。得酒良。淘去泥沙，酒浸一宿，曝干捣末。山药为使。


覆盆子

平补肝肾

甘、酸，微温。益肾脏而固精，补肝虚而明目，起阳痿，缩小便，寇氏曰:服之当覆其溺器，故名
 。泽肌肤，乌髭发，榨汁涂发不白
 。女子多孕。同蜜为膏，治肺气虚寒。李士材曰:强肾无燥热之偏，固精无凝涩之害，金玉之品也
 。

状如覆盆，故名。去蒂，淘净捣饼，用时酒拌蒸。叶绞汁，滴目中，出目弦虫，除肤赤，收湿止泪。

蒺藜子

平补肝肾

苦温补肾，辛温泻肺气而散肝风，益精明目。肝以散为补，凡补肝药，皆能明目
 。治虚劳腰痛，遗精带下，咳逆肺痿，乳闭癥瘕，痔漏阴[image: ]
 音颓
 ，肾、肝、肺三经之病，催生堕胎。刺蒺藜主恶血，故能破癥下胎
 。

沙苑蒺藜　绿色似肾。故补肾
 。炒用。亦可代茶
 。

刺蒺藜　三角有刺。去刺，酒拌蒸。风家宜刺蒺藜，补肾则沙苑者为优
 。余功略同。《瑞竹堂方》:齿牙打动者，蒺藜根烧灰傅之
 。

使君子

补脾、杀虫、消积

甘，温。健脾胃，除虚热，杀脏虫。治五疳便浊，泻痢疮癣，为小儿诸病要药。《经疏》曰:五疳便浊，泻痢腹虫，皆由脾胃虚弱，因而乳停食滞、湿热瘀塞而成。脾胃健，则积滞消，湿热散，水道利，而前症尽除矣。时珍曰:凡杀虫之药，多是苦辛，独使君子、榧子，甘而杀虫。【按:地黄、胡麻，皆甘而能杀虫。】每月上旬，虫头向上。中旬头横，下旬向下。《道藏》曰:初一至初五，虫头向上。凡有虫病者，每月上旬，空心食数枚，虫皆死而出也
 。

出闽蜀。五瓣有棱，内仁如榧。亦可煨食，久则油，不可用。忌饮热茶，犯之作泻。

益智子

燥脾肾、补心肾

辛，热。本脾药，兼入心肾。主君相二火，补心气、命门、三焦之不足，心为脾母，补火故能生土
 ，能涩精固气，《本草》未载
 。又能开发郁结，使气宣通，味辛能散
 。温中进食，摄涎唾，胃冷则涎涌
 。缩小便。肾与膀胱相表里，益智辛温固肾。盐水炒，同乌药等分，酒煮，山药糊丸，盐汤下，名缩泉丸
 。治呕吐泄泻，客寒犯胃，冷气腹痛，崩带泄精。涩精固气。因热而崩浊者禁用
 。

出岭南。形如枣核，用仁。


砂　仁

即缩砂蔤，宣，行气、调中

辛、温香窜。补肺益肾，和胃醒脾，快气调中，通行结滞。治腹痛痞胀，痞满，有伤寒下早、里虚邪入而痞者，有食壅痰塞而痞者，有脾虚气弱而痞者。须分虚实治之。不宜专用利气药，恐变为鼓胀。鼓胀，内胀而外有形，痞胀惟觉满闷而已，皆太阴为病也
 。噎膈呕吐，上气咳嗽，赤白泻痢，湿热积滞，客于大肠，砂仁亦入大小肠经
 。霍乱转筋，奔豚崩带，祛痰逐冷，消食醒酒，止痛安胎，气行则痛止，气顺则胎安
 。散咽喉口齿浮热，化铜铁骨鲠。王好古曰:得檀香、豆蔻入肺，得人参、益智入脾，得黄柏、茯苓入肾，得赤石脂入大小肠。《医通》曰:辛能润肾燥，引诸药归宿丹田。地黄用之拌蒸，亦取其能达下也。《经疏》曰:肾虚气不归元，用为向导，殆胜桂、附热药为害
 。

出岭南，研用。

白豆蔻

宣，行气、暖胃

辛，热。流行三焦，温暖脾胃三焦利，脾胃转，诸证自平
 而为肺家本药。肺主气
 。散滞气，消酒积，除寒燥湿，化食宽膨。治脾虚疟疾，感寒腹痛，吐逆反胃，肺胃火盛及气虚者禁用
 。白睛翳膜，白睛属肺，能散肺滞
 。太阳经目眦红筋。太阳脉起目眦
 。

番舶者良。研细用。

肉豆蔻

一名肉果，燥脾、涩肠

辛温气香。理脾暖胃，下气调中，逐冷祛痰，消食解酒。治积冷心腹胀痛，挟痰、挟食者并宜之
 。中恶吐沫，小儿吐逆，乳食不下。又能涩大肠，止虚泻冷痢。初起忌用
 。

出岭南。似草蔻，外有皱纹，内有斑纹。糯米粉裹，煨熟用，忌铁。

草豆蔻

一名草果。燥湿祛寒、除痰截疟

辛热香散。暖胃健脾，破气开郁，燥湿祛寒，除痰化食。治瘴疠寒疟，佐常山能截疟。或与知母同用，取其一阴一阳，治寒热瘴疟。盖草果治太阴独胜之寒，知母治阳明独胜之火
 。寒客胃痛，散滞气，利膈痰，因滞因寒者多效
 。霍乱泻痢，噎膈反胃，痞满吐酸，痰饮积聚。解口臭气，酒毒、鱼肉毒。故食料用之
 。过剂助脾热，耗气损目。

闽产名草蔻，如龙眼而微长，皮黄白，薄而棱峭，仁如砂仁而辛香气和。滇广所产名草果，如诃子，皮黑厚而棱密，子粗而辛臭。虽是一物①
 ，微有不同。面裹煨熟，取仁用。忌铁。


①　虽是一物:草豆蔻与草果并非一物，乃同科不同属的植物。草豆蔻用种子团、草果用果实入药。




香　附

一名莎草根。宣，调气、开郁

性平气香，味辛能散，微苦能降，微甘能和。乃血中气药，通行十二经、八脉气分，主一切气。人身以气为主，气盛则强，虚则衰，顺则平，逆则病，绝则死矣。《经》曰:怒则气上，恐则气下，喜则气缓，悲则气消，惊则气乱，思则气结，劳则气耗，此七情之气也。【《素问》中仍有寒则气收，热则气泄，名九气。】以香附为君，随症而加升降消补之药
 。利三焦，解六郁，痰郁、火郁、气郁、血郁、湿郁、食郁
 。止诸痛。通则不痛
 。治多怒多忧，痰饮痞满，胕肿腹胀，饮食积聚，霍乱吐泻，肾气脚气，痈疽疮疡，血凝气滞所致。香附一味末服，名独胜丸，治痈疽由郁怒得者。如疮初作，以此代茶，溃后亦宜服之。大凡疮疽喜服香药，行气通血，最忌臭秽不洁触之。【故古人治疡，多用五香连翘饮。】
 康祖左乳病痈，又臆间生核，痛楚半载。祷张王梦授以方，姜汁制香附为末，每服二钱，米饮下，遂愈。吐血便血，崩中带下，月候不调，气为血配，血因气行。经成块者，气之凝;将行而痛，气之滞;行后作痛，气血俱虚也;色淡亦虚也，色紫，气之热;色黑则热之甚也;错经者，气之乱;肥人痰多而经阻，气不运也。香附阴中快气之药，气顺则血和畅，然须辅以凉血补气之药。丹溪曰:能引血药至气分而生血，此正阳生阴长之义
 。胎产百病。能推陈致新，故诸书皆云益气。行中有补。丹溪曰:天行健运不息，所以生生无穷，即此理耳。时珍曰:凡人病则气滞而馁，香附为气分君药，臣以参、耆，佐以甘草，治虚怯甚速也
 。

去毛用。生则上行胸膈，外达皮肤;熟则下走肝肾，旁彻腰膝。童便浸炒，则入血分而补虚;盐水浸炒，则入血分而润燥;或蜜水炒
 。青盐炒，则补肾气;酒浸炒，则行经络;醋浸炒，则消积聚;且敛其散
 。姜汁炒，则化痰饮;炒黑又能止血。忌铁。时珍曰:得参、术则补气，得归、地则补血，得木香则散滞和中，得檀香则理气醒脾，得沉香则升降诸气，得芎
 [image: ]
 、苍术则总解诸郁，得栀子、黄连则清降火热，得茯神则交济心肾，得茴香、破故纸则引气归元，得厚朴、半夏则决壅消胀，得紫苏、葱白则发汗散邪，得三棱、莪蒁则消积磨块，得艾叶则治血气，暖子宫。乃气病之总司，女科之仙药也。大抵妇人多郁，气行则郁解，故服之尤效，非宜于妇人，不宜于男子也。李士材曰:乃治标之剂，惟气实血未大虚者宜之。不然恐损气而燥血，愈致其疾矣。世俗泥于女科仙药之一语，惜未有发明及此者
 。

木　香

宣，行气

辛、苦而温。三焦气分之药。能升降诸气，泄肺气，疏肝气，和脾气。怒则肝气上。肺气调，则金能制木而肝平，木不克土而脾和
 。治一切气痛，九种心痛，痛属胃脘，曰寒痛、热痛、气痛、血痛、湿痛、痰痛、食痛、蛔痛、悸痛。盖君心不易受邪，真心痛者，手足冷过腕节，朝发夕死
 。呕逆反胃，霍乱泻痢，后重、同槟榔用。刘河间曰:痢疾行血则脓血自愈，调气则后重自除。
 癃闭，痰壅气结，痃癖癥块，肿毒蛊毒，冲脉为病，气逆里急。杀鬼物，御瘴雾，去腋臭，实大肠，消食安胎。气逆则胎不安
 。过服泄真气。丹溪曰:味辛气升，若阴火冲上者，反助火邪，当用黄柏、知母，少以木香佐之。王好古曰:《本草》主气劣、气不足，补也;通壅导气，破也;安胎健脾胃，补也;除痰癖癥块，破也，不同如此。汪机曰:与补药为佐则补，与泻药为君则泻。时珍曰:诸气
 [image: ]
 郁，皆属于肺。上焦气滞用之者，金郁泄之也。中气不运，皆属于脾，中焦气滞用之者，脾胃喜芳香也。大肠气滞则后重，膀胱气不化则癃秘，肝气郁则为痛，下焦气滞用之者，塞者通之也
 。

番舶上来，形如枯骨，味苦粘舌者良，名青木香。今所用者，皆广木香、土木香
 。磨汁用。东垣用黄连制，亦有蒸用，面裹煨用者。煨用实肠止泻
 。畏火。


藿　香

宣，去恶气

辛、甘，微温。入手足太阴。肺、脾
 。快气和中，开胃止呕，胃弱、胃热而呕者忌用
 。去恶气，进饮食。治霍乱吐泻，心腹绞痛，肺虚有寒，上焦壅热。能理脾肺之气。古方有藿香正气散。正气通畅，则邪逆自除
 。

出交广。方茎有节，叶微似茄叶。古惟用叶，今枝茎亦用之，因叶多伪也。

茴　香

古作蘹香。燥，补肾命门、治寒疝

大茴辛热。入肾、膀胱。暖丹田，补命门，开胃下食，调中止呕。疗小肠冷气，[image: ]
 疝阴肿，疝有七种，气、血、寒、水、筋、狐、
 [image: ]
 也。肝经病，不属肾经，以厥阴肝脉络阴器也。多因寒湿所致，亦有挟虚者，当加参、术于温散药中
 。干湿脚气。多食损目发疮。

小茴辛、平，理气开胃，亦治寒疝。食料宜之。

大如麦粒，轻而有细棱者名大茴①
 ，出宁夏，他处小者名小茴。自番舶来，实八瓣者，名八角茴香。炒黄用，得酒良。得盐则入肾，发肾邪，故治阴疝。受病于肝，见症于肾。大小茴各一两为末，猪脬一个，连尿入药，酒煮烂，为丸服
 。


①　大茴:此书大茴、小茴均为伞形科植物茴香的果实，今药材为小茴香。今大茴香即下文八角茴香，乃木兰科植物八角茴香的果实。



甘松香

宣，理气、醒脾

甘，温，芳香。理诸气，开脾郁。治腹卒然满痛，风疳齿[image: ]
 ，脚膝气浮。煎汤淋洗。

出凉州及黔蜀。叶如茅。根极繁密，用根。

山　柰

宣，温中、辟恶

辛，温。暖中辟恶。治心腹冷痛，寒湿霍乱，风虫牙痛。生广中。根叶皆如生姜。入合诸香用。

良　姜

宣、燥，暖胃散寒

辛，热。暖胃散寒，消食醒酒。治胃脘冷痛，凡心口一点痛，俗言心气痛，非也，乃胃脘有滞或有虫，及因怒、因寒而起。以良姜酒洗七次，香附醋洗七次，焙研。因寒者，姜二钱，附一钱;因怒者，附二钱，姜一钱;寒怒兼者，每钱半，米饮加姜汁一匙，盐少许服。初梁绲患心脾痛，梦神授此方，二味等分服，后入各炒方用
 。霍乱泻痢，吐恶噎膈，瘴疟冷癖。肺胃热者忌之。

出岭南高州。子名红豆蔻。温肺散寒，醒脾燥湿，消食解酒。东垣脾胃药中常用之
 。并东壁土炒用。


荜　茇

一作拨。燥，除胃冷、散浮热

辛，热。除胃冷，温中下气，消食祛痰。治水泻气痢，牛乳点服。
 虚冷肠鸣，亦入大肠经
 。冷痰恶心，呕吐酸水，痃癖阴疝。辛散阳明之浮热，治头痛，偏头痛者，口含温水，随左右以末吹一字入鼻效
 。牙痛，寒痛宜干姜、荜茇、细辛，热痛宜石膏、牙硝，风痛宜皂角、僵蚕、蜂房、二乌
 ①
 ，虫痛宜石灰、雄黄
 。鼻渊。多服泄真气，动脾肺之火，损目。


①　二乌:指川乌、草乌。



出南番，岭南亦有。类椹子而长，青色。去挺用头，醋浸。刮净皮粟，免伤人肺。

烟　草

新增。宣，行气、辟寒

辛，温，有毒。治风寒湿痹，滞气停痰，山岚瘴雾。其气入口，不循常度，顷刻而周一身，令人通体俱快。醒能使醉，醉能使醒;饥能使饱，饱能使饥，人以代酒代茗，终身不厌。故一名相思草
 。然火气熏灼，耗血损年，人自不觉耳。

闽产者佳。烟筒中水，能解蛇毒
 。

金银花

泻热、解毒

甘，寒。入肺。散热解毒，清热即是解毒
 。补虚凡味甘者皆补
 疗风，养血止渴。丹溪曰:痈疽安后发渴，黄耆六一汤吞忍冬丸切当。忍冬养血，黄耆补气，渴何由作
 ?治痈疽疥癣，杨梅恶疮，肠澼血痢，五种尸疰。

经冬不凋，一名忍冬。又名左缠藤
 。花叶同功。花香尤佳，酿酒代茶、熬膏并妙。忍冬酒，治痈疽发背一切恶毒，初起便服奇效。干者亦可，惟不及生者力速，忍冬五两，甘草一两，水二碗，煎至一碗，再入酒一碗略煎，分三服，一日一夜吃尽。重者日二剂，服至大小肠通利，则药力到。忍冬丸，照前分两，酒煮晒干，同甘草为末，以所煮余酒打糊为丸。陈藏器云:热毒血痢，浓煎服之。为末，糖调，常服能稀痘
 。

蒲公英

一名黄花地丁。泻热、解毒

甘，平。花黄属土，入太阴、阳明。脾、胃
 。化热毒，解食毒，消肿核，专治乳痈，乳头属厥阴，乳房属阳明。同忍冬煎，少入酒服，捣敷亦良
 。疗毒，亦为通淋妙品。诸家不言治淋，试之甚验
 。擦牙，乌髭发。《瑞竹堂》有还少丹方，取其通肾。东垣曰:苦寒，肾经君药
 。白汁涂恶刺。凡螳螂诸虫，盛夏孕育，游诸物上，必遗精汁，干久则有毒。人手触之成疾，名狐尿刺，燥痛不眠，百疗难效，取汁厚涂即愈，《千金方》极言其功
 。

叶如莴苣，花如单瓣菊花。四时有花，花罢飞絮。断之茎中有白汁。郑方升曰:一茎两花，高尺许者，掘下数尺，根大如拳，旁有人形拱抱。捣汁酒服，治噎膈如神
 。

紫花地丁

泻热、解毒

辛、苦而寒。治痈疽发背，疔肿瘰疬，无名肿毒。

叶如柳而细，夏开紫花，结角。生平地者起茎，生沟壑者起蔓。


杜牛膝①



①　杜牛膝:即土牛膝。本条所指乃菊科植物天名精的根。其果实即下条鹤虱。今所用土牛膝乃苋科植物牛膝(野生种)的根与根茎，治喉症、血症亦有良效。



一名天名精，一名地菘。

泻热、吐痰、破血、解毒

甘，寒，微毒。能破血，一妇产后，口渴气喘，面赤有斑，大便泄，小便秘。用行血利水药不效，用杜牛膝浓煎膏饮，下血一桶，小便通而愈
 。能止血吐痰，除热解毒杀虫。治乳蛾喉痹，砂淋血淋，《良方》曰:浓煎，加乳、麝少许神效
 。小儿牙关紧闭，急慢惊风。不省人事者，绞汁入好酒灌之即苏。以醋拌渣，傅项下
 。服汁，吐疟痰。惊风服之，亦取其吐痰
 。漱汁，止牙痛。捣之，傅蛇虫螫毒。

根白如短牛膝。地黄为使。煎汤洗痔，渣塞患处良
 。

鹤　虱

泻，杀虫

苦、辛，有小毒。杀五脏虫，治蛔啮腹痛。面白唇红，时发时止者，为虫痛，肥肉汁调末服
 。

《沈存中笔记》曰:是杜牛膝子。或曰非也，别是一种
 。最粘人衣，有狐气，炒热则香。

山豆根

泻热、解毒

苦，寒。泻心火以保金气，去肺、大肠之风热，心火降，则不灼肺而金清;肺与大肠相表里，肺金清，则大肠亦清
 。消肿止痛。治喉痈喉风，龈肿齿痛，含之咽汁
 。喘满热咳，腹痛下痢，五痔诸疮。解诸药毒，敷秃疮、蛇、狗、蜘蛛伤，疗人、马急黄。血热极所致
 。

苗蔓如豆，经冬不凋。

牛蒡子

一名鼠粘子，一名恶实。泻热、解毒

辛平。润肺解热，散结除风，利咽膈，理痰嗽，消斑疹，利二便，行十二经，散诸肿疮疡之毒，利腰膝凝滞之气。性冷而滑利，痘症虚寒泄泻者忌服
 。

实如葡萄而褐色，酒拌蒸，待有霜，拭去用。根苦寒。竹刀刮净，绞汁，蜜和服，治中风，汗出乃愈。捣和猪脂，贴疮肿及反花疮。肉反出如花状
 。

山慈菰

泻热、解毒

甘、微辛，有小毒。功专清热散结。治痈疮疔肿，瘰疬结核，醋磨涂
 。解诸毒蛊毒，蛇虫、狂犬伤。

根与慈菰、小蒜相类，去毛壳用。玉枢丹中用之。《广笔记》云:出处州遂昌县洪山，无毛，少真者，有毛误也。



漏　卢

泻热、解毒

咸软坚，苦下泄，寒胜热。入胃、大肠，通肺、小肠。散热解毒，通经下乳，排脓止血，生肌杀虫。治遗精尿血，痈疽发背，古方以漏卢汤为称首
 。及预解时行痘疹毒。取其寒胜热，又能入阳明故也
 。

出闽中。茎如油麻，枯黑如漆者真。甘草拌蒸，连翘为使。

贯　众

泻热、解毒

味苦，微寒，有毒，而能解邪热之毒。治崩中带下，产后血气胀痛，破癥瘕，发斑痘，王海藏快斑散用之
 。化骨鲠。能软坚
 ，杀三虫。

根似狗脊而大。汁能制三黄，化五金，伏钟乳，结砂、制汞，解毒软坚。以此浸水缸中，日饮其水，能辟时疾
 。

射　干

泻火、解毒、散血、消痰

苦，寒，有毒。能泻实火，火降则血散肿消，而痰结自解，故能消心脾老血，行太阴、肺脾
 。厥阴肝
 之积痰。治喉痹咽痛为要药。擂汁醋和，噙之引涎。《千金方》治喉痹，有乌扇膏
 。治结核瘕疝，便毒疟母。鳖甲煎丸，治疟母用之，皆取其降厥阴相火也
 。通经闭，利大肠，镇肝明目。

扁竹花根也。叶横铺如乌羽及扇，故一名乌扇、乌翣
 。泔水浸一日，[image: ]
 竹叶煮半日用。

续随子

一名千金子。泻，行水、破血、解毒

辛，温，有毒。行水破血。治癥瘕痰饮，冷气胀满，蛊毒鬼疰，利大小肠，下恶滞物，涂疥癣疮。玉枢丹用之，治百病多效。《经疏》曰:乃以毒治毒之功
 。

去壳，取色白者压去油用。时珍曰:续随与大戟、泽漆、甘遂，茎叶相似，主疗亦相似，长于利水。用之得法，皆要药也
 。

马蔺子

一名蠡实。泻湿热、解毒

甘，平。治寒疝喉痹，痈肿疮疖，妇人血气烦闷，血运崩带，利大小肠。久服令人泻。

丛生，叶似薤而长厚，结角子如麻大，赤色有棱。炒用。治疝用醋拌，根、叶同功。

蓖麻子

泻，通窍、拔毒、出有形滞物

辛、甘，有毒。性善收，亦善走，能开通诸窍、经络。治偏风不遂，[image: ]
 斜、捣饼。左贴右，右贴左，即止。
 口噤，鼻窒耳聋，捣烂绵裹，塞耳塞鼻
 。喉痹舌胀。油作纸，燃烟熏
 。能利水气，治水癥浮肿。研服，当下青黄水。壮人只可五粒
 。能出有形滞物，治针刺入肉，捣敷伤处，频看，刺出即去药，恐努出好肉
 。竹木骨鲠，蓖蔴子一两，凝水石二两，研匀。以一捻置舌根，噙咽，自然不见
 。胞胎不下。蓖麻一粒，巴豆一粒，麝香一分，贴脐中并足心，胎下即去之。若子肠挺出者，捣膏涂顶心，即收
 。能追脓拔毒，傅瘰疬恶疮，外用屡奏奇功。鹈鹕油能引药气入内，蓖麻油能拔病气出外，故诸膏多用之
 。然有毒热，气味颇近巴豆，内服不可轻率。去皮，黄连水浸，每晨用浸水，吞一粒至三四粒，治大风疥癞
 。

形如牛蜱，黄褐有斑。盐水煮，去皮研。或用油。忌铁。食蓖麻，一生不得食炒豆，犯之胀死
 。


白头翁

泻热、凉血

苦坚肾，寒凉血。入阳明胃、大肠
 血分。治热毒血痢，仲景治热痢，有白头翁汤，合黄连、黄柏、秦皮。东垣曰:肾欲坚，急食苦以坚之。痢则下焦虚，故以纯苦之剂坚之
 。温疟寒热，齿痛骨痛，肾主齿骨，龈属阳明
 。鼻衄秃疮，瘰疬疝瘕，血痔偏坠，捣敷患处
 。明目消疣。

有风反静，无风则摇，近根处有白茸。得酒良。

王　瓜

即土瓜根。泻热、利水、行血

苦，寒。泻热利水。治天行热疾，黄疸消渴，捣汁饮
 。便数带下，月闭瘀血，利大小肠，排脓消肿，下乳，通乳药多用之，单服亦可。
 堕胎。

根如栝蒌之小者，味如山药，根、子通用。《经疏》曰:主治略似栝蒌，伤寒发斑，用王瓜捣汁，和伏龙肝末服，甚效
 。

王不留行

通，行血

甘、苦而平。其性行而不住，能走血分，通血脉，乃阳明、冲、任之药。阳明多气多血
 。除风去痹，止血定痛，通经利便，下乳、俗云:穿山甲，王不留，妇人服之乳长流。
 催生。治金疮止血痈疮散血
 ，出竹木刺。孕妇忌之。

花如铃铎，实如灯笼，子壳五棱。取苗、子蒸，浆水浸用。

冬葵子

滑肠、利窍

甘，寒，淡滑。润燥利窍，通营卫，滋气脉，行津液，利二便，消水肿，用榆皮等分煎服
 。通关格，下乳滑胎。

秋葵复种，经冬至春作子者，名冬葵子，根、叶同功。春葵子亦滑，不堪入药。

蜀葵花:赤者治赤带，白者治白带;赤者治血燥，白者治气燥。亦治血淋、关格，皆取其寒润滑利之功也。

白鲜皮

通，祛风湿

气寒善行，味苦性燥。行水故燥
 。入脾胃除湿热，兼入膀胱、小肠。行水道，通关节，利九窍，为诸黄、风痹之要药。一味白鲜皮汤，治产后风。时珍曰:世医止施之疮科，浅矣
 。兼治风疮疥癣，女子阴中肿痛。湿热乘虚客肾与膀胱所致
 。

根黄白而心实，取皮用。恶桑螵蛸、桔梗、茯苓、萆薢。


萆　薢

通，祛风湿、补下焦

甘、苦，性平。入足阳明、厥阴胃、肝
 。祛风去湿，以固下焦，阳明主肉，属湿;厥阴主筋，属风
 。补肝虚，祛风
 。坚筋骨，风湿去则筋骨坚
 。益精明目。治风寒湿痹，腰痛久冷，关节老血，膀胱宿水，阴痿失溺，茎痛遗浊，痔瘘恶疮。诸病皆阳明湿热流入下焦，萆薢能除浊分清，古方有萆薢分清饮。史国信曰:若欲兴阳，先滋筋力;若欲便清，先分肝火。《万金护命方》云:凡人小便频数，便时痛不可忍者，此疾必因大腑秘热不通，水液只就小肠，大腑愈加干竭，甚则身热，心躁思水，即重症也。此疾本因贪酒色，或过食辛热荤腻之物，积有热毒，腐物瘀血，乘虚流入小肠，故便时作痛也。此便数而痛，与淋症涩而痛不同，宜用萆薢一两，盐水炒，为末，每服二三钱，使水道转入大肠，仍以葱汤频洗谷道，令气得通，则便数及痛自减也。【肾有二窍，淋症出于溺窍，浊症出于精窍。】


有黄白二种，黄长鞕音硬，
 白虚软。软者良。薏苡为使，畏大黄、柴胡、前胡，忌茗、醋。时珍曰:萆薢、菝葜、土茯苓，形不同而主治不甚相远，岂一类数种乎。萆薢根细长、浅白，菝葜根作块而黄
 。

土茯苓

通，祛湿热、补脾胃

甘淡而平。阳明胃、大肠
 主药。健脾胃，祛风湿，脾胃健则营卫从，风湿除则筋骨利。利小便，止泻泄。治筋骨拘挛，杨梅疮毒。杨梅疮，古方不载。明正德间起于岭表，其症多属阳明、厥阴，而兼及他经。盖相火寄于厥阴，肌肉属于阳明故也。医用轻粉劫剂，其性燥烈，入阳明劫去痰涎，从口齿出，疮即干愈。然毒气窜入经络筋骨，血液枯槁，筋失所养，变为拘挛痈漏，竟致废痼。土茯苓能解轻粉之毒，去阳明湿热，用一两为君，苡仁、金银花、防风、木通、木瓜、白鲜皮各五分，皂角子四分，气虚加人参七分，血虚加当归七分，名搜风解毒汤
 。瘰疬疮肿。湿郁而为热，营卫不和，则生疮肿。《经》曰:湿气害人，皮肉筋脉是也。土茯苓淡能渗，甘能补，患脓疥者，煎汤代茶，甚妙
 。

大如鸭子，连缀而生，俗名冷饭团。有赤白二种，白者良。可煮食，亦可生啖。忌茶。

白　敛

泻火、散结

苦能泄，辛能散，甘能缓，寒能除热。杀火毒，散结气，生肌止痛。治痈疽疮肿，面上疱疮，金疮扑损。箭镞不出者，同丹皮或半夏为末，酒服
 。敛疮方多用之。故名。每与白及相须
 。搽冻耳。同黄柏末油调
 。

蔓赤，枝有五叶。根如卵而长，三五枝同窠，皮黑肉白。一种赤敛，功用皆同。郑奠一曰:能治温疟血痢，肠风痔瘘，赤白带下
 。

预知子

补劳、泻热

苦，寒。补五劳七伤。治痃癖气块，天行温疾，蛇虫咬毒，杀虫疗蛊，缀衣领中，凡遇蛊毒，则闻其声而预知之，故名。
 利便催生。

藤生。子如皂荚，褐色光润。出蜀中，云亦难得。


旱莲草

一名鲤肠，又名金陵草。补肾

甘、咸，汁黑。补肾止血，黑发乌髭。《千金》云:当及时多收，其效甚速。《经疏》云:性凉不益脾胃，故《千金方》金陵煎丸，用姜汁和剂
 。

苗如旋覆，实似莲房，断之有汁，须臾而黑。熬膏良。

刘寄奴草

泻，破血、止血

苦，温。破血通经，除癥下胀，止金疮血。多服令人吐利。

一茎直上，叶尖长糙涩，花白蕊黄，如小菊花，有白絮如苦荬絮，子细长，亦似苦荬子，茎、叶、花、子皆可用。刘裕，小字寄奴。微时曾射一蛇。明日，见童子林中捣药。问之，答曰:吾王为刘寄奴所伤，合药敷之。裕曰:王何不杀之?童曰:寄奴，王者，不可杀也。叱之不见，乃收药回。每遇金疮，傅之立愈
 。

马鞭草

泻，破血、消胀、杀虫

味苦，微寒。破血通经，杀虫消胀。治气血癥瘕，[image: ]
 疮阴肿。捣涂
 。

墟陌甚多。方茎，叶似益母对生，夏秋开细紫花，穗如车前草，类蓬蒿而细。根白而小。用苗、叶。

谷精草

轻，明目

辛，温，轻浮。上行阳明胃
 ，兼入厥阴肝。明目退翳之功，在菊花之上。亦治喉痹齿痛，阳明风热。

收谷后，荒田中生。叶似嫩秧，花如白星。小儿雀盲者，羯羊肝一具，不洗，竹刀割开，入谷精煮熟食之。或作丸，茶下
 。

青葙子

一名草决明。泻肝、明目

味苦，微寒。入厥阴肝
 。祛风热，镇肝明目。治青盲障翳，虫疥恶痈。瞳子散大者忌服能助阳火
 。

类鸡冠而穗尖长。

决明子

泻肝、明目

甘、苦、咸，平。入肝经，除风热。治一切目疾，故有决明之名。又曰益肾精。瞳子神光属肾。日华曰:明目甚于黑豆，作枕治头风
 。

状如马蹄，俗呼马蹄决明。捣碎煎。恶大麻仁。

蓼　实

宣，温中

辛，温。温中明目，耐风寒，下水气。时珍曰:古人种蓼为蔬，收子入药，今惟酒曲用其汁耳。以香蓼、青蓼、紫蓼为良
 。

有香蓼、青蓼、紫蓼、赤蓼、木蓼、水蓼、马蓼。

马　勃

轻，泻热、外用傅疮

辛，平，轻虚。清肺解热，东垣普济消毒饮中用之
 。散血止嗽。治喉痹咽痛，吹喉中良，或加白矾，或硝，扫喉，取吐痰愈
 。鼻衄失音。外用傅诸疮良。

生湿地朽木上。状如肺肝，紫色虚软，弹之粉出，取粉用。

木鳖子

泻热、外用治疮

苦，温，微甘。有小毒，利大肠。治泻痢疳积，瘰疬疮痔，乳痈蚌毒，消肿追毒，生肌除[image: ]
 ，音旱，黑斑
 。专入外科。

核扁如鳖，绿色。拣去油者，能毒狗。


增订本草备要卷之三

木　部

茯　苓

补心脾，通，行水

甘、温益脾助阳，淡渗利窍除湿。色白入肺泻热而下通膀胱，能通心气于肾，使热从小便出，然必其上行入肺，能清化源，而后能下降利水也
 。宁心益气，调营理卫，定魄安魂。营主血，卫主气，肺藏魄，肝藏魂
 。治忧恚惊悸，心肝不足
 。心下结痛，寒热烦满，口焦舌干，口为脾窍，舌为心苗。火下降则热除
 。咳逆、肺火
 。呕哕，胃火
 。膈中痰水，脾虚
 。水肿淋沥，泄泻、渗湿
 。遗精。益心肾。若虚寒遗溺泄精者，又当用温热之剂峻补其下。忌用茯苓淡渗之药
 。小便结者能通，多者能止。湿除则便自止
 。生津止渴，湿热去则津生
 。退热安胎。

松根灵气结成，以大块坚白者良。去皮，乳拌蒸。【多拌良。】


白者入肺、膀胱气分。赤者入心、小肠气分。时珍曰:白入气，赤入血
 。补心脾白胜，利湿热赤胜。恶白敛，畏地榆、秦艽、龟甲、雄黄，忌醋。

皮:专能行水，治水肿肤胀。以皮行皮之义，五皮散用之。凡肿而烦渴，便秘溺赤，属阳水，宜五皮散、疏凿饮;不烦渴，大便溏，小便数，不赤涩，属阴水，宜实脾饮、流气饮。腰以上肿宜汗，腰以下肿宜利小便
 。


茯　神

补心

主治略同茯苓，但茯苓入脾、肾之用多，茯神入心之用多。开心益智，安魂养神。疗风眩心虚，健忘多恚。

即茯苓抱根生者。昂按:以其抱心，故能补心也
 。去皮及中木用。

茯神心木，名黄松节。疗诸筋挛缩，偏风[image: ]
 斜，心掣健忘。心木一两，乳香一钱，石器炒研，名松节散。每服二钱，木瓜汤下，治一切筋挛疼痛。乳香能伸筋，木瓜能舒筋也
 。

琥　珀

通，行水、散瘀、安神

甘，平。以脂入土而成宝，故能通塞以宁心。定魂魄，疗癫邪。从镇坠药则安心神
 。色赤入手少阴、足厥阴心、肝
 血分，故能消瘀血，破癥瘕，生肌肉，合金疮。从辛温药则破血生肌
 。其味甘淡上行，能使肺气下降而通膀胱，《经》曰:饮食入胃，游溢精气，上输于脾，脾气散精，上归于肺，通调水道，下输膀胱。凡渗药皆上行而后下降
 。故能治五淋，利小便，燥脾土。从淡渗药则利窍行水。然石药终燥，若血少而小便不利者，反致燥急之苦
 。又能明目磨翳。

松脂入土，年久结成。或云枫脂结成。以摩热拾芥者真。市人多煮鸡子及青鱼枕伪之，摩呵亦能拾芥，宜辨
 。用柏子仁末，入瓦锅同煮半日，捣末用。

松　节

燥湿、去风

松之骨也，坚劲不凋，故取其苦温之性，以治骨节间之风湿。丹溪曰:能燥血中之湿
 。

杵碎浸酒良。史国公药酒中用之
 。

松脂:苦、甘，性燥。祛风去湿，化毒杀虫，生肌止痛。养生家炼之服食，今熬膏多用之。龋齿有孔，松脂纴塞，虫即从脂出
 。

松毛①
 :酿酒，煮汁代水
 。亦治风痹脚气。


①　松毛:即松叶，俗称松针。



柏子仁

补心脾、润肝肾

辛、甘而润。其气清香，能透心肾而悦脾。昂按:凡补脾药多燥，此润药而香能舒脾，燥脾药中兼用最良
 。养心气，润肾燥，助脾滋肝，好古曰:肝经气分药
 。益智宁神，养心
 。聪耳明目，甘益血，香通窍
 。益血止汗，心生血，汗为心液
 。除风湿，愈惊痫，泽皮肤，辟鬼魅。

炒研去油，油透②
 者勿用。畏菊花。


②　油透:因油脂变质而油渗于外，俗称走油。



侧柏叶

补阴、凉血

苦、涩，微寒。《本草》微温
 。养阴滋肺而燥土，最清血分，为补阴要药。止吐衄崩淋，肠风尿血痢血
 ，一切血症。去冷风湿痹，历节风痛，肢节大痛，昼静夜剧，名白虎历节风。亦风寒湿所致
 。涂汤火伤，捣烂水调涂
 。生肌杀虫，炙罨冻疮。汁:乌髭发。

取侧者。丹溪曰:多得月令之气，随月建方取
 。或炒或生用。桂、牡蛎为使，恶菊花。宜酒。万木皆向阳，柏独西指，受金之正气，坚劲不凋，多寿之木，故元旦饮椒柏酒以辟邪
 。


肉　桂

大燥，补肾命火

辛、甘，大热，气厚纯阳。入肝肾血分，平肝、补肾
 。补命门相火之不足，两肾中间，先天祖气，乃真火也。人非此火，不能有生。无此真阳之火，则无以蒸糟粕而化精微，脾胃衰败，气尽而亡矣
 。益阳消阴。治痼冷沉寒，能发汗疏通血脉，宣导百药，辛则善散，热则通行
 。去营卫风寒，表虚自汗阳虚
 ，腹中冷痛，咳逆结气。咳逆亦由气不归元，桂能引火，归宿丹田
 。木得桂而枯。削桂钉木根，其木即死
 。又能抑肝风而扶脾土。肝木盛则克土，辛散肝风，甘益脾土
 。从治目赤肿痛，以热攻热，名曰从治
 。及脾虚恶食，命火不足
 。湿盛泄泻，土为木克，不能防水。古行水方中，亦多用桂，如五苓散、滋肾丸之类
 。补劳明目，通经堕胎。辛热能动血故也
 。

出岭南桂州者良。州因桂名
 。色紫肉厚，味辛甘者，为肉桂。入肝、肾、命门。
 去粗皮用。其毒在皮
 。去里外皮，当中心者，为桂心。入心
 。枝上嫩皮，为桂枝。入肺、膀胱及手足
 。得人参、甘草、麦冬良，忌生葱、石脂。《本草》有菌桂、筒桂、牡桂、板桂之殊。今用者亦罕分别，惟以肉厚气香者良
 。

桂　心

燥，补阳、活血

苦入心，辛走血。能引血化汗、化脓，内托痈疽、痘疮。同丁香，治痘疮灰塌
 。益精明目，消瘀生肌，补劳伤，暖腰膝，续筋骨。治风痹癥瘕，噎膈腹满，腹内冷痛，九种心痛。一虫、二疰、三风、四悸、五食、六饮、七冷、八热、九去来痛，皆邪乘于手少阴之络，邪正相激，故令心痛
 。

桂　枝

轻，解肌、调荣卫

辛、甘而温，气薄升浮。入太阴肺、太阳膀胱经。温经通脉，发汗解肌。能利肺气。《经》曰:辛甘发散为阳
 。治伤风头痛，无汗能发
 。中风自汗，有汗能止。中，犹伤也，古文通用。自汗属阳虚。桂枝为君，芍药、甘草为佐，加姜、枣名桂枝汤，能和营实表
 。调和营卫，使邪从汗出，而汗自止。亦治手足痛风、胁风。痛风有风痰、风湿、湿痰、瘀血、气虚、血虚之异。桂枝用作引经。胁风属肝，桂能平肝。东垣曰:桂枝横行手臂，以其为枝也。又曰:气薄则发泄，桂枝上行而解表;气厚则发热，肉桂下行而补肾。王好古曰:或问桂枝止烦出汗，仲景治伤寒发汗，数处皆用桂枝汤;又曰无汗不得用桂枝，汗多者桂枝甘草汤，此又能闭汗也。二义相通否乎?曰:仲景云太阳病发热汗出者，此为营弱卫强，阴虚，阳必凑之，故以桂枝发其汗，此乃调其营气，则卫气自和，风邪无所容，遂自汗而解。非若麻黄能开腠理，发出其汗也。汗多用桂枝者，以之调和营卫，则邪从汗出，而汗自止，非桂枝能闭汗孔也。亦惟有汗者宜之。若伤寒无汗，则当以发汗为主，而不独调其营卫矣。故曰无汗不得服桂枝，有汗不得服麻黄也。《伤寒例》曰:桂枝下咽，阳盛则毙;承气入胃，阴盛则亡
 。

枸杞子

平补而润

甘，平。《本草》苦寒
 。润肺清肝，滋肾益气，生精助阳，补虚劳，强筋骨，肝主筋，肾主骨
 。去风明目，目为肝窍，瞳子属肾
 。利大小肠。治嗌干消渴。昂按:古谚有云:出家千里，勿食枸杞。其色赤属火，能补精壮阳。然气味甘寒而性润，仍是补水之药，所以能滋肾益肝明目而治消渴也
 。

南方树高数尺，北方并是大树。以甘州所产、红润少核者良。酒浸捣用。根名地骨皮。见下
 。叶名天精草，苦、甘而凉。清上焦心肺客热，代茶止消渴。时珍曰:皆三焦气分之药
 。


地骨皮

泻热凉血、补正气

甘淡而寒。降肺中伏火，泻肝肾虚热，能凉血而补正气。故内治五内邪热，热淫于内，治以甘寒。地骨一斤，生地五斤，酒煮服，治带下
 。吐血尿血，捣鲜汁服
 。咳嗽消渴，清肺
 。外治肌热虚汗，上除头风痛，能除风者，肝肾同治也。肝有热则自生风，与外感之风不同，热退则风自息
 。中平胸胁痛，清肝
 。下利大小肠。疗在表无定之风邪，传尸有汗之骨蒸。李东垣曰:地为阴，骨为里，皮为表。地骨皮泻肾火，牡丹皮泻包络火，总治热在外、无汗而骨蒸;知母泻肾火，治热在内、有汗而骨蒸。四物汤加二皮，治妇人骨蒸。朱二允曰:能退内潮，人所知也;能退外潮，人实不知。病或风寒，散而未尽，作潮往来，非柴、葛所能治，用地骨皮走表又走里之药，消其浮游之邪，服之未有不愈者。特表明之。时珍曰:枸杞、地骨，甘寒平补，使精气充足，则邪火自退。世人多用苦寒，以芩、连降上焦，知、柏降下焦，致伤元气，惜哉!予尝以青蒿佐地骨退热，累有殊功
 。

甘草水浸一宿用。肠滑者忌枸杞子，中寒者忌地骨皮。掘鲜者同鲜小蓟煎浓汁，浸下疳甚效
 。

山茱萸

补肝肾、涩精气

辛，温，酸涩。补肾温肝。入二经气分
 。固精秘气，强阴助阳，安五脏，通九窍，《圣济》云:如何涩剂以通九窍?《经疏》云:精气充则九窍通利。昂按:山茱通九窍，古今疑之。得《经疏》一言，而意旨豁然。始叹前人识见深远，不易测识，多有如此类者。即《经疏》一语而扩充之，实可发医人之慧悟也
 。暖腰膝，缩小便。治风寒湿痹，温肝故能逐风
 。鼻塞目黄，肝虚邪客，则目黄
 。耳鸣耳聋。肾虚则耳鸣耳聋，皆固精通窍之功。王好古曰:滑则气脱，涩剂所以收之。仲景八味丸用之为君，其性味可知矣。昂按:《别录》、甄权皆云能发汗，恐属误文。酸剂敛涩，何以反发?仲景亦安取发汗之药以为君乎?李士材曰:酸属东方，而功多在北方者，乙癸同源也。【肝为乙木，肾为癸水。】


去核用，核能滑精。恶桔梗、防风、防己。

酸枣仁

补而润、敛汗，宁心

甘、酸而润。凡仁皆润
 。专补肝胆，炒熟酸温而香，亦能醒脾。故归脾汤用之
 。助阴气，坚筋骨，除烦止渴，敛阴生津
 。敛汗、《经疏》曰:凡服固表药而汗不止者，用枣仁炒研，同生地、白芍、五味、麦冬、竹叶、龙眼肉，煎服多效。汗为心液故也。
 宁心。心君易动，皆由胆怯所致。《经》曰:凡十一官皆取决于胆也
 。疗胆虚不眠，温胆汤中或加用之。肝虚则胆也虚，肝不藏魂，故不寐;血不归脾，卧亦不安。《金匮》治虚劳虚烦不眠，用酸枣仁汤:枣仁二升，甘草一两炙，知母、茯苓、芎
 [image: ]
 各二两。深师加生姜二两，此补肝之剂。《经》曰:卧则血归于肝。苏颂曰:一方加桂一两，二方枣仁并生用，治不得眠。岂得以煮过便为熟乎
 ?酸痹久泻。酸收涩，香舒脾
 。

生用酸平，疗胆热好眠。时珍曰:今人专以为心家药，殊昧此理。昂按:胆热必有心烦口苦之症，何以反能好眠乎?温胆汤治不眠，用二陈加竹茹、枳实，二味皆凉药，乃以凉肺胃之热，非以温胆经之寒也。其以温胆名汤者，以胆欲不寒不燥，当温为候耳。胆热好眠四字，不能无疑也
 。炒，研用。恶防己。


杜　仲

补腰膝

甘、温能补，微辛能润。色紫入肝经气分。润肝燥，补肝虚。子能令母实，故兼补肾。肝充则筋健，肾充则骨强，能使筋骨相著。皮中有丝，有筋骨相著之象
 。治腰膝酸痛，《经》曰:腰者肾之府，转移不能，肾将惫矣;膝者筋之府，屈伸不能，筋将惫矣。一少年新娶，得脚软病，且痛甚，作脚气治，不效。孙琳曰:此肾虚也。用杜仲一两，半酒半水煎服，六日全愈。按:腰痛不已者，属贤虚;痛有定处，属死血;往来走痛，属痰;腰冷身重，遇寒即发，属寒湿;或痛或止，属湿热，而其原多本于肾虚，以腰者肾之府也
 。阴下湿痒，小便余沥，胎漏、怀孕沥血。
 胎坠。惯坠胎者，受孕一两月，用杜仲八两，糯米煎汤浸透，炒断丝，续断二两，酒浸，山药六两，为糊丸，或枣肉为丸，米饮下。二药大补肾气，托住胎元，则胎不坠
 。

出汉中。厚润者良。去粗皮剉，或酥炙、酒炙、蜜炙，盐酒炒、姜汁炒，断丝用，恶黑参。

女贞子

平、补肝肾

甘、苦而平。少阴之精，隆冬不凋。益肝肾，安五脏，强腰膝，明耳目，乌髭发，补风虚，除百病。女贞酒蒸，晒干，二十两，桑椹干十两，旱莲草十两，蜜丸，治虚损百病。如四月即捣桑椹汁，七月即捣旱莲汁和药，不必用蜜。时珍曰:女贞上品妙药，古方罕用，何哉
 ?

女贞、冬青，《本草》作二种，实一物也。冬至采佳。酒蒸用。近人放蜡虫于此树
 。

楮　实

平补、助阳

甘，寒。助阳气，起阴痿，补虚劳，壮筋骨，明目充肌。时珍曰∶《别录》、《大明》皆云楮实大补益，而《修真秘书》又云久服令人骨痿，《济生秘览》治骨鲠用楮实煎汤，岂非软骨之征乎?《本草发明》甚言其功，而云今补药中罕用，惜未之察耳
 。

取子浸去浮者，酒蒸用。皮:善行水。治水肿气满。皮可为纸，楮汁和白及、飞面，调糊接纸，永不解脱
 。

桑白皮

泻肺、行水。《十剂》作燥，以其行水也

甘、辛而寒。泻肺火，罗谦甫曰:是泻肺中火邪，非泻肺气也。火与元气不两立，火去则气得安矣，故《本经》又云益气。东垣曰:甘固元气之不足而补虚;辛泻肺气之有余而止嗽。然性不纯良，不宜多用。钱乙泻白散:桑皮、地骨各一两，甘草五钱，每服二钱，入粳米百粒煎。时珍曰:桑皮、地骨，皆能泻火从小便出，甘草泻火缓中，粳米清肺养血，乃泻肺诸方之准绳也。一妇鼻久不闻香臭，后因他疾，缪仲醇为处方，每服桑皮至七八钱，服久而鼻塞忽通
 。利二便，散瘀血，下气行水，止嗽清痰。《发明》曰:肺中有水，则生痰而作嗽。除水气正所以泻火邪，实则泻其子也。火退气宁，则补益在其中矣。《十剂》曰:燥可去湿，桑白皮、赤小豆之类是也
 。治肺热喘满，唾血热渴，水肿胪胀。肺气虚及风寒作嗽者慎用。为线可缝金疮。

刮去外皮，取白用。如恐其泻气，用蜜炙之
 。续断、桂心为使，忌铁。

桑乃箕星之精。其木利关节，养津液，行水、《录验方》:枝皮细剉，酿酒服良。
 祛风。桑枝一升，细剉炒香，水三升，熬至二升，一日服尽，名桑枝煎。治风气脚气口渴
 。其火拔引毒气，祛风寒湿痹。凡痈疽不起，瘀肉不腐，瘰疬、流注、臁顽恶疮不愈，用桑木片扎成小把，燃火，吹息，灸患处。内服补托药良
 。煎补药，熬诸膏，宜用桑柴，内亦宜桑枝搅。

桑椹　甘，凉。色黑入肾而补水。利五脏关节，安魂镇神，聪耳明目，生津止渴，炼膏，治服金石药热渴
 。利水消肿，解酒乌髭。日干为末，蜜丸良。取极熟者，滤汁熬膏，入蜜炼稠，点汤和酒并妙。入烧酒经年愈佳。每日汤点服，亦治瘰疬，名文武膏。以椹名文武实也
 。

桑叶　甘，寒。手足阳明大肠、胃
 之药，凉血、刀斧伤者，为末干贴之妙。
 燥湿，去风明目。采经霜者，煎汤洗眼，去风泪。洗手足，去风痹。桑叶、黑芝麻等分，蜜丸，名扶桑丸。除湿去风，乌须明目。以五月五日、六月六日、立冬日采者佳。一老人年八十四，夜能细书，询之，云得一奇方，每年九月二十三日，桑叶洗目一次，永绝昏暗
 。末服止盗汗。严州有僧，每就枕，汗出遍身，比旦，衣被皆透，二十年不能疗。监寺教采带露桑叶，焙干为末，空心米饮下二钱，数日而愈
 。代茶止消渴。


桑寄生

补筋骨、散风湿

苦坚肾，助筋骨而固齿、长发;齿者骨之余，发者血之余
 。甘益血，主崩漏而下乳、安胎。三症皆由血虚
 。外科散疮疡，追风湿。

他树多寄生，以桑上采者为真，杂树恐反有害。茎、叶并用，忌火。

卮　　子(栀子)

泻心肺三焦之火

苦，寒。轻飘象肺，色赤入心，泻心肺之邪热，使之屈曲下行，从小便出，海藏曰:或用为利小便药，非利小便，乃肺清则化行，而膀胱津液之府，得此气化而出也
 。而三焦之郁火以解，热厥厥有寒热二症
 心痛以平，丹溪曰:治心痛当分新久。若初起因寒因食，宜当温散;久则郁而成热，若用温剂，不助痛添病乎?古方多用栀子为君，热药为之向导，则邪易伏。此病虽日久，不食不死，若痛止恣食，病必再作也
 。吐衄、血淋、血痢之病以息。最清胃脘之血。炒黑末服，吹鼻治衄。《本草汇》曰:治实火之血，顺气为先，气行则血自归经;治虚火之血，养正为先，气壮则自能摄血。丹溪曰:治血不可单行、单止，亦不可纯用寒药。【气逆为火，顺气即是降火。】
 治心烦懊[image: ]
 不眠，仲景用栀子豉汤。王好古曰:烦者气也，燥者血也，故用栀子治肺烦，香豉治肾躁。亦用作吐药，以邪在上焦，吐之则邪散，《经》所谓其高者因而越之也。按:栀豉汤吐虚烦客热，瓜蒂散吐痰食宿寒。
 五黄、古方多用栀子、茵陈。
 五淋，亡血津枯，口渴目赤，紫癜白癞，皰皶疮疡。皮腠，肺所主故也
 。

生用泻火，炒黑止血，姜汁炒止烦呕。内热用仁，表热用皮。

猪　苓

通，行水

苦泄滞，淡利窍，甘助阳。入膀胱、肾经。升而能降，开腠发汗，利便行水，与茯苓同而不补。治伤寒温疫大热，《经疏》曰:大热利小便，亦分消之意
 。懊[image: ]
 消渴，肿胀淋浊，泻痢痎疟。疟多由暑，暑必兼湿。《经》曰:夏伤于暑，秋必痎疟
 。然耗津液，多服损肾昏目。肾水不足则目昏。仲景五苓散:猪苓、茯苓、泽泻、白术、桂，为治水之总剂。昂按:《经》曰:膀胱者，州都之官，津液藏焉，气化则能出矣。用肉桂辛热引入膀胱，所以化其气也。除桂名四苓散。《资生经》曰:五苓散能生津液，亦通大便。曾世荣治惊风，亦用五苓散，曰茯苓安心神，泽泻导小便，小肠利而心气平;木得桂而枯，能抑肝而风自止。可谓善用五苓者矣
 。

多生枫树下，块如猪屎，故名。马屎曰通，猪屎曰苓。苓即屎也，古字通用
 。肉白而实者良。去皮用。


黄　　蘖(黄柏)

泻相火、补肾水

苦，寒，微辛，沉阴下降。泻膀胱相火，足太阳引经药
 。补肾水不足。坚肾润燥。《发明》曰:非真能补也，肾苦燥，急食辛以润之;肾欲坚，急食苦以坚之也。相火退而肾固，则无狂荡之患矣。按:肾本属水，虚则热矣;心本属火，虚则寒矣
 ，除湿清热。疗下焦虚，骨蒸劳热，阴虚生内热
 。诸痿瘫痪，热胜则伤血。血不荣筋，则耎【耎，音软】短而为拘;湿胜则伤筋，筋不束骨，则弛长而为痿。合苍术名二妙散，清热利湿，为治痿要药。或兼气虚、血虚、脾虚、肾虚、湿痰、死血之不一，当随症加治
 。目赤耳鸣，肾火
 。消渴便闭，黄疸水肿，王善夫病便闭，腹坚如石，腿裂出水，饮食不下。治满、利小便药，遍服不效。东垣曰:此奉养太过，膏粱积热，损伤肾水，致膀胱干涸，小便不化，火又逆上，而为呕哕。《难经》所谓关则不得小便，格则吐逆者。《内经》所谓无阴则阳无以化也。遂处以北方大苦寒之剂，黄柏、知母各一两，酒洗焙研，桂一钱为引，名滋肾丸，每服二百丸。少焉，前阴如刀刺火烧，溺出床下成流，肿胀遂消
 。水泻热痢，痔血肠风，漏下赤白，皆湿热为病
 。诸疮痛痒，头疮、研末傅之。
 口疮。蜜炒，研，含。凡口疮用凉药不效者，乃中气不足，虚火上炎。宜用反治之法。参、术、甘草补上之虚，干姜散火之标，甚者加附子，或噙官桂，引火归元
 。杀虫安蛔。久服伤胃，尺脉弱者禁用。若虚火上炎，服此苦寒之剂，有寒中之变。时珍曰:知母佐黄柏，滋阴降火，有金水相生之义。古云黄柏无知母，犹水母之无虾也。【水母以虾为目】盖黄柏能制命门、膀胱阴中之火，知母能清肺金，滋肾水之化源。丹溪曰:君火者，人火也，心火也，可以水灭，可以直折，黄连之属，可以制之。相火者，天火也，龙雷之火也，阴火也，不可以水湿制之，当从其性而伏之，惟黄柏之属，可以降之。按:火有虚火、实火、燥火、湿火、郁火、相火之异。虚火宜补，实火宜泻，燥火宜滋润，郁火宜升发。湿火由湿郁为热，多病胕肿，《经》所谓“诸腹胀大，皆属于热;诸病胕肿，皆属于火”是也。宜利湿清热而兼补脾。相火寄于肝肾，乃龙雷之火，非苦寒所能胜，宜滋阴养血，壮水之主，以制阳光。又按:诸病之中，火症为多。有本经自病者，如忿怒生肝火，焦思生心火之类是也;有子母相克者，如心火克肺金，肺火克肝木，肝火克脾土之类是也。有脏腑相移者，如肺火咳嗽，久则移热于大肠而泄泻;心火烦焦，久则移热于小肠，而为淋
 [image: ]
 之类是也。又有别经相移者，有数经合病者，当从其重者而治之
 。

川产、肉厚、色深者良。生用降实火，蜜炙则不伤胃。炒黑能止崩带。酒制治上，蜜制治中，盐制治下。炙末乳调，能涂冻疮
 。

枳实、枳壳

泻，破气、行痰

苦、酸，微寒。其功皆能破气。气行则痰行喘止，痞胀消，脾无积血，心下不痞;浊气在上，则生
 [image: ]
 胀。东垣曰:枳实治下而主血，枳壳治上而主气
 。痛刺息，后重除。治胸痹结胸，食积五膈，痰癖癥结，呕逆咳嗽，水肿胁胀，肝郁
 。泻痢淋闭，痔肿肠风。除风去痹，辛散风
 。开胃健脾。所主略同，但枳实利胸膈，枳壳宽肠胃;枳实力猛，大小承气汤皆用之。丹溪曰:枳实泻痰，能冲
 墙倒壁。枳壳力缓为少异。孕妇及气虚人忌用。按:《本草》壳、实皆云明目，思之不得其解。然目疾方中多用之，岂以其破浊气即能升清气乎?《本经》又言枳实益气，想亦同此理也。故厚朴条中，亦有益气明目之文。王好古曰:枳实佐以参、术、干姜则益气，佐以硝、黄、牵牛则破气，此《本经》所以言益气而复言消痞也。张元素曰:枳壳泄肺、走大肠，多用损胸中至高之气。昔湖阳公主难产，方士进瘦胎饮，用枳壳四两，甘草二两，五月后日服一钱。洁古改以枳、术，名束胎丸。寇宗奭明其不然。盖孕妇全赖血气以养胎，血气充实，胎乃易生。彼公主奉养太过，气实有余，故可服之。若概施则误矣。时珍曰:八九月胎，气盛壅滞，用枳壳、苏梗以顺气。胎前无滞，则产后无虚也。气弱者，大非所宜矣
 。

皮厚而小为枳实，壳薄虚大为枳壳。陈者良。麸炒用。时珍曰:壳、实上世未分，魏晋始分用。洁古、东垣，始分壳治上、实治下。海藏始分壳主气、实主血。然仲景治上焦胸痹、痞满用枳实，诸方治下血、痢、痔、肠秘后重用枳壳，则实不独治下，而壳不独治高也。盖自飞门至魄门，皆肺主之。三焦相通，一气而已。【飞门，口也。魄门，即肛门。】



厚　朴

泻，下气散满

苦降能泻实满，辛温能散湿满。王好古曰:《别录》言厚朴温中益气，消痰下气。果泄气乎?益气乎?盖与枳实、大黄同用，则泻实满，所谓消痰下气是也;与橘皮、苍术同用，则除湿满，所谓温中益气是也。与解利药同用，则治伤寒头痛;与泻利药同用，则厚肠胃。大抵味苦性温，用苦则泻，用温则补也。【同大黄、枳实，即承气汤。同橘皮、苍术，即平胃散。】按:胀满症多不同，清、补贵得其宜。气虚宜补气，血虚宜补血，食积宜消导，瘀滞宜行痰，挟热宜清热，湿盛宜利湿，寒郁者散寒，怒郁者行气，蓄血者消瘀，不宜专用行散药。亦有服参、耆而胀反甚者，以挟食、挟血、挟热、挟寒，不可概作脾虚气弱治也
 。入足太阴、阳明脾、胃
 。平胃调中，佐苍术为平胃散，平湿土之太过，以致于中和
 。消痰化食，厚肠胃，行结水，破宿血，杀脏虫。治反胃呕逆，喘咳泻痢，冷痛霍乱。误服脱人元气，孕妇忌之。

榛树①
 皮也，肉厚紫润者良。去粗皮，姜汁炙，或醋炒用。干姜为使，恶泽泻、硝石。忌豆，犯之动气。


①　榛树:此《别录》载厚朴树之古名，与今桦木科榛并非一物。



槟　榔

泻气、行水、破胀、攻坚

苦温破滞，辛温散邪。泻胸中至高之气，使之下行。性如铁石，能坠诸药至于下极。攻坚去胀，消食行痰，下水除风，杀虫醒酒。治痰癖癥结，瘴疠疟痢，水肿脚气。脚气冲心，尤须用之，童便、姜汁，温酒调服
 。大小便气秘，里急后重。同木香用。木香能利气
 。过服则损真气。岭南多瘴，以槟榔代茶，其功有四:醒能使醉，醉能使醒，饥能使饱，饱能使饥。然泄脏气，无瘴之地忌用
 。

鸡心尖长，破之作锦纹者良。程星海曰:阴毛生虱，世鲜良方。以槟榔煎水洗即除。又方，以心红擦之亦好
 。

大腹皮

泻，下气;通，行水

辛泄肺，温和脾。下气行水，通大小肠。治水肿脚气，痞胀痰膈，瘴疟霍乱。气虚者忌用。

子:似槟榔，腹大形扁。故与槟榔同功
 。取皮，酒洗，黑豆汤再洗，煨用。鸩鸟多栖其树，故宜洗净
 。

槐　实

即槐角，泻风热、凉大肠

苦，寒，纯阴。入肝经气分。疏风热，润肝燥，凉大肠。治烦闷风眩，痔血肠风，粪前有血名外痔，粪后有血名内痔，谷道努肉名举痔，头上有孔名痔瘘【瘘，音漏】，疮内有虫名虫痔。大法用槐角、地榆、生地以凉血，芩、连、栀、柏以清热，防风、秦艽以祛风湿，芎、归、人参以和血生血，枳壳宽肠，升麻升提。治肠风略同，不宜专用寒凉，须兼补剂收功
 。阴疮湿痒。明目止泪，清肝，泪为肝热
 。固齿乌髭，十月上巳采，渍牛胆中，阴干百日。食后吞一枚，明目补脑，发白还黑，肠风痔血，尤宜服之
 。杀虫、根、皮皆能洗痔。
 堕胎。

去单子及五子者，铜槌槌碎，牛乳拌蒸。槐乃虚星之精
 。

槐花:苦，凉。入肝、大肠血分而凉血。血凉则阴自足
 。治风热目赤，赤白泄痢，五痔肠风，吐崩诸血。舌上无故出血如线者，名血衄，炒研掺之
 。陈者良。


苦楝子

一名金铃子。泻湿热、治疝、杀虫

苦，寒，有小毒。能入肝舒筋，能导小肠、膀胱之热，因引心包相火下行，通利小便。为疝气要药。亦治伤寒热狂、热厥，腹痛心痛。杀三虫，疗疡疥。《夷坚志》:消渴症有虫耗其津液者，取根皮浓煎，加少麝服，下其虫而渴自止
 。脾胃虚寒忌之。

川产良。酒蒸，寒因热用。
 去皮取肉，去核用。用核则槌碎，浆水煮一伏时，去肉用。茴香为使。

蔓荆子

轻、宣，散上部风热

辛、苦，微寒。轻浮升散。入足太阳、阳明、厥阴膀胱、胃、肝
 经。搜风凉血，通利九窍。治湿痹拘挛，头痛脑鸣，太阳脉络于脑
 。目赤齿痛，齿虽属肾，为骨之余，而上龈属足阳明，下龈属手阳明。阳明风热上攻，则动摇肿痛
 。头面风虚之症。明目固齿，长发泽肌。

去膜，打碎用。亦有酒蒸炒用者。恶石膏、乌头。

石南叶

宣，去风、补肾

辛散风，苦坚肾。补内伤阴衰，利筋骨皮毛，为治肾虚脚弱、风痹之要药。妇人不可久服，令思男。时珍曰:今人绝不知用，盖为《药性论》有令人阴痿之说也。不知此药能令肾强，人或借此纵欲，以致痿弱。归咎于药，良可慨也。昂按:石南补阴祛风则有之，然味辛不热，不助相火，亦未闻邪淫方中用石南者。《别录》思男之说，殆不可信
 。

关中者佳，炙用。

辛　夷

即木笔花。宣，散上焦风热

辛、温轻浮。入肺胃气分。能助胃中清阳上行，通于头脑。温中解肌，通九窍，利关节。主治鼻渊鼻塞，肺主鼻。胆移热于脑，则鼻多浊涕而渊;风寒客于脑则鼻塞。《经》曰:脑渗为涕。王冰曰:胆液不澄，则为浊涕。如泉不已，故曰鼻渊
 。及头痛面[image: ]
 ，音旱，黑斑。可作面脂
 。目眩齿痛，九窍风热之病。然性走窜，气虚火盛者忌服。时珍曰:肺开窍于鼻，阳明胃脉环鼻上行。脑为元神之府，鼻为命门之窍。人之中气不足，清阳不升，则头为之倾，九窍为之不利。吾乡金正希先生尝语余曰:人之记性，皆在脑中。小儿善忘者，脑未满也;老人健忘者，脑渐空也。凡人外见一物，必有一形影留于脑中。昂按:今人每记忆往事，必闭目上瞪而思索之，此即凝神于脑之意也。不经先生道破，人皆习焉而不察矣。李时珍云:脑为元神之府，其于此义，殆有暗
 符欤?

去外皮毛，毛射肺，令人咳
 。微炒用。芎[image: ]
 为使，恶石脂，畏黄耆、菖蒲、石膏。

郁李仁

润燥、泻气、破血

辛、苦而甘。入脾经气分。性降，下气行水，破血润燥。治水肿癃急，大肠气滞，关格不通。用酒能入胆，治悸、目张不眠。一妇因大恐而病，愈后目张不瞑。钱乙曰:目系内连肝胆，恐则气结，胆横不下，郁李润能散结，随酒入胆，结去胆下，而目瞑矣
 。然治标之剂，多服渗人津液。

去皮、尖，蜜浸研。


金樱子

涩精、固肠

酸涩。入脾、肺、肾三经。固精秘气。治梦泄遗精，和芡实为丸，名水陆丹
 。泄痢便数。丹溪曰:经络隧道，以通畅为平和，而昧者取涩性为快，熬煎食之，自作不靖，咎将谁执?时珍曰:无故而食以恣欲则不可，若精气不固者，服之何害
 ?

似榴而小，黄赤有刺。取半黄，熟则纯甘。
 去刺核用。熬膏亦良。《笔谈》曰:熬膏则甘，全失涩味
 。

诃　子

涩肠、敛肺、泻气

苦以泄气消痰，酸以敛肺降火，东垣曰:肺苦气上逆，急食苦以泄之，以酸补之。诃子苦重泄气，酸轻不能补肺，故嗽药中不用
 。涩以收脱止泻，温以开胃调中。治冷气腹胀，膈气呕逆，痰嗽喘急，肺挟痰水，或被火伤，故宜苦酸敛之
 。泻痢脱肛，肠风崩带，皆取其酸涩
 。开音止渴。肺敛则音开，火降则渴止。古方有诃子清音汤
 。然苦多酸少，虽涩肠而泄气，气虚及嗽痢初起者忌服。同乌梅、倍子则收敛，同陈皮、厚朴则下气。得人参，治肺虚寒嗽;得陈皮、砂仁，治冷气腹胀。佐白术、莲子，治虚寒久泻;佐樗皮，治肠癖便血。同蛇床、五味、山茱、续断、杜仲，治虚寒带下
 。

从番舶来，番名诃黎勒，岭南亦有。六棱黑色，肉厚者良。酒蒸一伏时，去核取肉用，用肉则去核。生用清金行气，煨熟温胃固肠。海鱼放涎凝滑，船不能行，投诃子汤，寻化为水，其化痰可知
 。

乌　药

宣，顺气

辛温香窜，上入脾肺，下通肾经，能疏胸腹邪逆之气，一切病之属气者皆可治。气顺则风散，故用以治中气、中风，厥逆、痰壅、口噤、脉伏，身温为中风，身冷为中气。又有痰为中风，无痰为中气。《局方》治此，亦用乌药顺气散。许学士曰:暴怒伤阴，暴喜伤阳。忧愁不已，气多厥逆，往往得中气之症，不可作中风治
 。及膀胱冷气，小便频数，反胃吐食，宿食不消，泻痢霍乱。女人血凝气滞，小儿蚘蛔，外如疮疖疥疠，皆成于血逆，理气亦可治之。疗猫、犬百病。气虚、气热者禁用。时珍曰:四磨汤治七情郁结上气喘急者，降中兼收，泻中兼补也。方用人参、乌药、沉香、槟榔，各浓磨汁七分合煎。缩泉丸，用同益智，等分为丸，治虚寒便数者，取其通阳明少阴也
 。

根有车毂纹，形如连珠者良。酒浸一宿用。亦有煆研用者
 。

五加皮

宣，去风湿;补，壮筋骨

辛顺气而化痰，苦坚骨而益精，温祛风而胜湿。逐肌肤之瘀血，疗筋骨之拘挛。肾得其养，则妄水去而骨壮;肝得其养，则邪风去而筋强
 。治五缓虚羸，五脏筋脉缓纵。《千金方补》云:五月五日采茎，七月七日采叶，九月九日采根，合为末，治五劳。
 阴痿囊湿，女子阴痒，湿生虫
 。小儿脚弱，明目愈疮。酿酒尤良。王纶曰:风病饮酒，能生痰火，惟五加浸酒益人
 。

茎青，节白，花赤，皮黄，根黑，上应五车之精。芬香五叶者佳。远志为使，恶玄参。


椿樗白皮

涩肠、燥湿

苦燥湿，寒胜热，涩收敛。入血分而涩血，去肺胃之陈痰。治湿热为病，泄泻久痢，崩带肠风，梦遗便数，有断下之功。痢疾滞气未尽者勿遽用。勉强固涩，必变他症
 。去疳[image: ]
 ，樗皮尤良。时珍曰:椿皮入血分而性涩，樗皮入气分而性利。凡血分受病不足者宜椿皮，气分受病有郁者宜樗皮。《乾坤生意》治疮肿下药，用樗皮水研，服汁取利，是其验矣。【昂按:樗皮止泻痢，终是涩剂。】寇氏曰:一妇年四十余，耽饮无度，多食鱼蟹，积毒在脏，日夜二三十泻，便与脓血杂下，大肠连肛门甚痛。用止血痢药不效，用肠风药益甚，盖肠风有血无脓也。服热药，腹愈痛，血愈下;服冷药，注泻食减;服温平药，则若不知，年余待毙。或教服人参散，樗皮、人参各一两为末，空心温酒或米饮下二钱，遂愈。【昂按:此方仍是作痢疾治。】


香者为椿，肌实而赤嫩，其苗可茹;臭者为樗，肌虚而白，主治略同。根东引者良。去粗皮，或醋炙、蜜炙用。忌肉面。

榆白皮

滑，利窍

甘滑下降。入大小肠、膀胱经。行经脉，利诸窍，通二便，渗湿热，滑胎产，或胎死腹中，服汁可下
 。下有形留着之物。治五淋肿满，《备急方》捣屑作粥食，小便利差。
 喘嗽不眠，嵇康《养生论》:榆令人瞑
 。疗疥癣秃疮，消赤肿妒乳。乳痈汁不出，内结成肿，名妒乳。和陈醋滓调，日六七易，效。《十剂》曰:滑可去着，冬葵子、榆白皮之属是也
 。

有赤白二种，去粗皮，取白用。采皮为面，荒年当粮可食。香剂以之调和，粘滑胜于胶漆
 。

秦　皮

涩而补、明目

苦，寒。色青，性涩。补肝胆而益肾。以能平木，能除肝热，
 故治目疾、洗目赤，退翳膜。
 惊痫。以其收涩而寒，故治崩带下痢。仲景白头翁汤用之
 。以其涩而补下焦，故能益精有子。时珍曰:天道贵啬，惟收涩故能补。今人只知治目一节，几于废弃，良为可惋
 。

出西土。皮有白点、渍水碧色、书纸不脱者真。大戟为使，恶吴茱萸。

海桐皮

宣，祛风湿

苦，温。《经疏》云:应兼辛
 。入血分。祛风，去湿，杀虫，能行经络达病所。治风蹶顽痹，腰膝疼痛，《传信方》海桐、薏苡各二两，牛膝、芎
 [image: ]
 、羌活、地骨皮、五加皮各一两，甘草五钱，生地十两，酒二斗浸。此方不得增减，早、中、晚饮，常令
 醺醺。疳[image: ]
 疥癣，目赤煎洗
 牙虫。煎服，或含漱
 。

出广南，皮白坚韧，作索不烂。

蕤　仁

亦名白桵，音同蕤。补，明目

甘，温。《别录》微寒
 。入心、肝、脾三经。消风散热，益水生光。三经皆血脏也。血得其养，则目疾平。凡目病在表，当疏风清热;在里属肾虚、血少、神劳，宜补肾养血安神。远视为肾水亏，近视为火不足
 。治目赤肿痛，眦烂泪出。亦治心腹邪热，结气痰痞。今人惟用疗眼。陈藏器曰:生治足睡，熟治不眠
 。

丛生有刺，实如五味，圆扁有纹，紫赤可食。取仁浸去皮尖，研用。


密蒙花

润肝、明目

甘而微寒。入肝经气血分。润肝燥。治目中赤脉，青盲肤翳，赤肿眵音鸱。眼脂
 泪，小儿疳气攻眼。

产蜀中。叶冬不凋。其花繁密蒙茸，故名。拣净，酒浸一宿，候干，蜜拌蒸，晒三次。

芙蓉花

泻，凉血、解毒

辛，平。性滑涎粘。清肺凉血，散热止痛，消肿排脓。治一切痈疽肿毒有殊功。用芙蓉花，或叶、或皮、或根，生捣或干研末，蜜调涂四围，中间留头，干则频换。初起者即觉清凉，痛止肿消，已成者即脓出，已溃者则易敛。疡科秘其名为清凉膏、清露散、铁箍散，皆此物也。或加赤小豆末，或苍耳烧存性为末，加入亦妙
 。

山茶花

泻，凉血

甘、微辛，寒。色赤，入血分。治吐衄肠风。麻油调末，涂汤火伤。

用红者为末，入童便、姜汁，酒调服，可代郁金。

木　槿

泻热

苦，凉。活血润燥。治肠风泻血，痢后热渴。作饮服，令人得睡。

川产者治癣疮。癣疮有虫，用川槿皮、肥皂水浸，时时搽之，或浸汁磨雄黄尤妙
 。

用根皮。

杉　木

宣，散肿胀

辛，温。去恶气，散风毒。治脚气肿痛，心腹胀满，洗毒疮。柳子厚纂《救死方》云:得脚气，夜半痞绝，胁块如石，昏困且死。郑洵美传杉木汤，食顷大下，块散气通。用杉木节一升，橘叶一升，无叶以皮代，大腹槟榔七枚，连子槌碎，童便三升煮，分二服。若一服得快利，即停后服
 。

有赤白二种，赤油斑如野鸡者，作棺尤贵。性直，烧炭最发火药。

乌臼木

泻热毒

苦，凉。性沉而降。利水通肠，功胜大戟。疗疔肿，解砒毒。极能泻下。凡患肿毒、中砒毒者，不拘根、皮、枝、叶，捣汁多饮，得大利即愈，虚人忌用
 。

子:可作烛。


水杨柳

宣，行气血

苦，平。痘疮顶陷，浆滞不起者，用枝煎汤浴之。此因气凝血滞，或风寒外束而然，得此暖气透达，浆随暖而行，再用助气血药更效
 。

枝:煎汁，治黄疸。

皂　角

宣，通窍、搜风

辛、咸，性燥，气浮而散。入肺、大肠经。金胜木，燥胜风，故兼入肝。搜风泄热，吹之导之，则通上下关窍而涌吐痰涎，搐鼻立作喷嚏。治中风口噤，胸痹喉痹。凡中风不省人事，口噤不能进药，急提头发，手掐人中，用皂角末或半夏末吹入鼻中，有嚏者生，无嚏者肺气已绝，死。或用稀涎散吐之，皂角末一两，白矾五钱，每用一钱，温水调灌。或加藜芦、少麝，鹅翎探喉，令微吐稀涎，再用药治。年老气虚人忌用
 。服之则除湿去垢，最去油腻，刮人肠胃
 。消痰破坚，取中段，汤泡服，治老人风秘
 。杀虫下胎。治风湿风癞，痰喘肿满，坚癥囊结，厥阴肝脉络阴器。寒客肝经，则为囊结
 。涂之则散肿消毒，煎膏贴一切痹痛。合苍术焚之，辟瘟疫湿气。

一种小如猪牙，一种长而枯燥，一种肥厚多脂。多脂者良。去粗皮、子弦，或蜜炙、酥炙，绞汁烧灰用。柏实为使，恶麦冬，畏人参、苦参。性能消铁，不结荚者，凿树一孔，入铁封之，则结荚矣。锤碾见之，久则成孔，故此木不能烧爨
 。

皂角刺　辛，温。搜风杀虫，功同皂荚。但其锋锐，能直达患处，溃散痈疽。治痈毒妒乳，风疠恶疮，【疠，同癞。】疠乃营气热胕，风寒客于脉而不去。经曰:脉风成为疠。脉与营皆血也。蒸晒为末，大黄汤调下。
 胎衣不下。痈疽已溃者禁用，孕妇忌之。

皂角子　通大便燥结。煅存性用。汪机曰:其性得湿则滑。李时珍曰:亦辛以润之之义，非得湿则滑也
 。

肥皂荚

泻热毒

辛，温。除风湿，去垢腻。故澡身、盥面用之
 。疗无名肿毒有奇功。不拘奇疡恶毒，用生肥皂去子、弦及筋，捣烂，酽醋和敷，立愈。不效再敷，奇验。此方方书未载，若贫人僻地，仓卒无药者，用之甚便，故特著之。《集成》云:生肥皂火煅存性，生油、腻粉调敷诸恶疮
 。

棕　榈

涩，止血

苦能泄热，涩可收脱，烧黑能止血。红见黑则止，不可烧过。棕榈、侧柏、卷柏烧存性，饭丸，止远年下血，亦可煎服
 。治吐衄下痢，崩带肠风。失血过多者，初起未可遽用。

年久败棕尤良。与发灰同用更良
 。

茶

泻热、清神、消食

苦、甘，微寒。下气消食，去痰热，除烦渴，清头目，得春初生发之气，故多肃清上膈之功。《汤液》云:茶苦寒下行，如何是清头目?《蒙筌》曰:热下降，则上自清矣
 。醒昏睡，清神
 。解酒食、油腻、烧炙之毒，利大小便。多饮消脂最能去油
 寒胃。故浓茶能引吐。《千金》疗卒头痛如破，非中冷、中风，由痰厥气上冲所致，名厥头痛。单煮茶恣饮取吐，直吐出胆汁乃已，渴而即瘥
 。酒后饮茶，引入膀胱、肾经，患瘕疝水肿，空心亦忌之。与姜等分浓煎，名姜茶饮。治赤白痢。茶助阴，姜助阳，使寒热平调。并能消暑、解酒食毒
 。

陈细者良，粗者损人。


吴茱萸

燥，去风寒湿;宣，下气开郁

辛、苦，大热，有小毒。入足太阴脾
 血分，少阴、厥阴肾、肝
 气分。其气燥，故专入肝而旁及脾肾
 。润肝燥脾，温中下气，除湿解郁，去痰杀虫，开腠理，逐风寒。治厥阴头痛，仲景用吴茱萸汤
 。阴毒腹痛，痛在少腹
 。呕逆吞酸，俗名醋心。亦有吐酸者，宜降火清痰，用吴茱作向导。蔡中丞苦痰饮，率十日一发，头痛背寒，呕酸不食。得一方，茯苓、吴萸汤泡七次，等分，蜜丸，名吴仙丹。前后痰方无及此者
 。痞满噎膈，胃冷
 。食积泻痢，血痹阴疝，痔疾肠风，脚气水肿，口舌生疮，为末，醋调贴足心，移夜便愈，能引热下行
 。冲脉为病，气逆里急。宜此主之
 。性虽热，而能引热下行，段成式言椒性善下，吴茱性上，似不尽然。寇宗奭曰:此物下气甚速。东垣曰:浊阴不降，厥气上逆，膈塞胀满，非吴茱不可治也。昂按:吴茱辛热，故性上;气味俱厚，故善降
 。利大肠壅气，故治肠风痔痢
 。下产后余血。故产后必用之
 。然走气动火，昏目发疮，血虚有火者禁用。

陈者良。泡去苦烈汁用。须泡数次
 。止呕黄连水炒，治疝盐水炒，治血醋炒。恶丹参、硝石。

川　椒

宣，散寒湿;燥，补火

辛，热，纯阳。入肺，发汗散寒，治风寒咳嗽;入脾，暖胃燥湿，消食除胀，治心腹冷痛，吐泻澼痢，痰饮水肿;《千金方》:有人冷气入阴囊肿满，生椒择净，帛裹着丸囊，厚半寸，须臾热气大通，日再易，取消瘥。梅师用桂末涂亦良
 。入右肾命门补火，治肾气上逆，能下行导火归元。每日吞二十粒，大能温补下焦
 。阳衰溲数，阴汗泄精。下焦虚寒
 。坚齿明目，破血通经，除癥安蛔。虫见椒则伏。仲景蛔厥乌梅丸用之。凡虫啮腹痛者，面白唇红，时发时止
 。杀鬼疰、虫鱼毒。最杀劳虫。危氏神授丸:川椒炒出汗，为末，米饮下三钱。有人病传尸劳，遇异人传此方，服至二斤，吐出虫如蛇而安
 。肺、胃素热者忌服。丹溪曰:食椒既久，则火自水中生，多被其毒也
 。

秦产名秦椒，俗名花椒，实稍大;蜀产肉厚皮皱为川椒。闭口者杀人。微炒去汗，捣，去里面黄壳，取红用。名椒红
 。得盐良，入肾
 。使杏仁，畏款冬、防风、附子、雄黄、麻仁、凉水。椒乃玉衡星之精，辟疫伏邪，故岁旦饮椒柏酒
 。

子名椒目，苦、辛。专行水道，不行谷道。能治水臌，除胀定喘，及肾虚耳鸣。

胡　椒

燥

辛，热，纯阳。暖胃快膈，下气消痰。治寒痰食积，肠滑冷痢，阴毒腹痛，胃寒吐水，牙齿浮热作痛，合荜茇散之
 。杀一切鱼肉鳖蕈音寻，上声
 毒。食料宜之，嗜之者众。多食损肺，走气动火，发疮痔脏毒，齿痛目昏。

毕澄茄一类二种，主治略同。


苏　木

泻，行血、解表

甘、咸、辛，凉。入三阴血分。行血去瘀，发散表里风气。宜与防风同用
 。治产后血晕，《肘后方》煮汁服。海藏方加乳香，酒服
 。胀满欲死，血痛血瘕，经闭气壅，痈肿扑伤，排脓止痛。多破血，少和血。

出苏方国，交、爱亦有。忌铁。

沉　香

重，宣，调气、补阳

辛、苦，性温。诸木皆浮，而沉香独沉，故能下气而坠痰涎。怒则气上，能平肝下气
 。能降亦能升，气香入脾，故能理诸气而调中。东垣曰:上至天，下至泉。用为使，最相宜
 。色黑、体阳，故入右肾命门，暖精助阳。行气不伤气，温中不助火。治心腹疼痛，噤口毒痢，癥癖邪恶，冷风麻痹，气痢气淋。

色黑沉水者良。香甜者性平，辛辣者热。入汤剂，磨汁用;入丸散，纸裹置怀中，待燥碾之。忌火。鹧鸪斑者名黄沉，如牛角黑者名角沉，咀之软，削之卷者名黄腊沉，难得。浮者名栈香，半沉者名煎香。鸡骨香虽沉而心空，并不堪用
 。

檀　香

宣，理气

辛，温。调脾肺，利胸膈，去邪恶，能引胃气上升，进饮食，为理气要药。《内典》曰;旃檀涂身，能除热恼。昂按:《内典》欲念，亦称热恼。盖诸香多助淫火，惟檀香不然，故释氏焚之。道书又以檀为浴香，不可以供上真
 。

紫　檀

重，和血

咸，寒。血分之药。和荣气，消肿毒，敷金疮，止血定痛。

降真香

焚之能降诸真，故名。宣，辟恶、止血、生肌

辛，温。辟恶气怪异，疗伤折金疮，止血定痛，消肿生肌。周崇逐寇被伤，血出不止，敷花蕊石散不效。军士李高，用紫金藤散敷之，血止痛定，明日结痂无瘢。曾救万人。紫金藤，即降真香之最佳者也
 。

丁　香

燥，暖胃、补肾

辛，温，纯阳。泄肺温胃，大能疗肾，壮阳事，暖阴户。治胃冷壅胀，呕哕呃忒，【按:方书无呃字，或作欬逆，或作哕气。】丹溪曰:人之阴气，依胃为养，土伤则木挟相火，直冲清道而上作咳逆。古人以为胃寒，用丁香、柿蒂，不能清痰利气，惟助火而已。按:呃逆有痰阻、气滞、食塞，不得升降者;有火郁下焦者;有伤寒汗吐下后，中气大虚者;有阳明内热失下者;有痢疾大下，胃虚而阴火上冲者。时珍曰:当视虚实阴阳，或泄热，或降气，或温或补，或吐或下可也。古方单用柿蒂，取其苦温降气。《济生》加丁香、生姜，取其开郁散痰。盖从治之法，亦尝有收效者矣。朱氏但执以寒治热，矫枉之过矣。
 痃癖奔豚，腹痛口臭，丹溪曰:脾有郁火，溢入肺中，浊气上行，发为口气。治以丁香，是扬汤止沸耳。惟香薷甚捷
 。脑疳齿[image: ]
 ，痘疮胃虚、灰白不发。热症忌用。

有雌雄二种。雌即鸡舌香，力大。若用雄，去丁盖乳子。畏郁金、火。


乳　香

一名薰陆香。宣，活血、伸筋

香窜入心，苦温补肾，辛温通十二经。能去风伸筋，筋不伸者，敷药加用
 ，活血调气。托里护心，香彻疮孔，能使毒气外出，不致内攻
 。生肌止痛。治心腹诸痛，口噤耳聋，痈疽疮肿，产难折伤。皆取其活血止痛
 。亦治癫狂。以能去风散瘀。《灵苑》辰砂散:辰砂一两，乳香、枣仁各五钱，酒下，恣饮沉醉，听睡一二日勿动，惊醒则不可治。《本事》加人参一两，名宁志膏
 。

出诸番，如乳头明透者良。市人多以枫香伪之
 。性粘难研，水飞过，用钵坐热水中研之，或用灯心同研则易细。

没　药

宣，散瘀、定痛

苦，平。《经疏》云:应兼辛
 。入十二经。散结气，通滞血，消肿定痛生肌，寇宗奭曰:血滞则气壅，气壅则经络满急，故肿且痛
 。补心胆虚，肝血不足。推陈致新，能生好血
 。治金疮杖疮血肉受伤，故瘀而发热作痛
 。恶疮痔漏，翳晕目赤，肝经血热
 。产后血气痛，破癥堕胎。乳香活血，没药散血，皆能消肿止痛生肌，故每兼用。疮疽已溃者忌用，脓多者勿敷
 。

出诸南番。色赤、类于琥珀者良。治同乳香。

枫脂香

即白胶香。宣，调气血

苦，平。活血解毒，止痛生肌。治血衄咯血，齿痛风疹，痈疽金疮。外科要药。

色白微黄，能乱乳香，功颇相近。

冰　片

一名龙脑香。宣，通窍、散火

辛温香窜，善走能散。先入肺，传于心脾而透骨，通诸窍，散郁火。治惊痫痰迷，东垣曰:风病在骨髓者宜之。若在血脉肌肉，反能引风入骨，如油入面
 。目赤肤翳，乳调，日点数次。王节斋曰:冰片大辛热，用之点眼，取其拔出火邪。盖火郁发之，从治法也。世人误以为寒，而常用之，遂致积热害目，故云眼不点不瞎者，此也
 。耳聋鼻瘜，鼻中瘜肉，点之自入，皆通窍之功
 。喉痹舌出，散火
 。骨痛齿痛，治骨
 。痘陷、猪心血作引，酒或紫草汤服，引入心经能发之。
 产难，三虫五痔。王纶曰:世人误以为寒，不知辛散性甚，似乎凉耳。诸香皆属阳，岂有香之至者而反寒乎?昂幼时曾问家叔建侯公曰:姜性何如?叔曰:体热而用凉。盖味辛者多热，然辛热必借辛以散之，风热散则凉矣。此即本草所云冰片性寒之义，向未有发明之者，附记于此
 。

出南番，云是老杉脂。以白如冰、作梅花片者良。以杉木炭养之则不耗。今人多以樟脑升打乱之
 。


樟　脑

宣，通窍、除湿

辛热香窜，能于水中发火。置水中，焰益炽
 。通关利滞，除湿杀虫。置鞋中去脚气。《集要》云:和乌头为末，醋丸弹子大，置足心，微火烘之，汗出为效。
 熏衣箧，辟蛀虫。

以樟木切片，浸水煎成。升打得法，能乱冰片。

苏合香

宣，通窍、辟恶

甘温走窜。通窍开郁，辟一切不正之气，杀精鬼。

出诸番。合众香之汁煎成。以箸挑起，悬丝不断者真。

血　竭

补，和血、敛疮

甘、咸。色赤入血分。补心包、肝血不足，专除血痛，散瘀生新，为和血之圣药。治内伤血聚，金疮折跌，疮口不合，止痛生肌。性急，不可多使。引脓。血竭单入血分，乳香、没药兼入气分，皆木脂也
 。

出南番。色赤，以染透指甲者为真。假者是海母血，味大咸，有腥气
 。单碾用。同众药捣，则作尘飞
 。

阿　魏

泻，消积、杀虫

辛，平。一云温
 。入脾胃。消肉积，杀细虫，去臭气。谚云:黄芩无假，阿魏无真。刘纯云:阿魏无真却有真，臭而止臭是为珍
 。解蕈菜、自死牛马肉毒。治心腹冷痛、疟痢，疟痢多由积滞而起
 。传尸疳劳疰虫。

出西番。木脂熬成，极臭。试取少许，安铜器一宿，沾处白如银、汞者真。人多以胡蒜白赝之
 。用钵研细，热酒器上熩过入药。

芦　荟

泻热、杀虫

大苦，大寒。功专清热杀虫，凉肝明目，镇心除烦。治小儿惊痫五疳，敷齿[image: ]
 湿癣，甘草末和敷
 。吹鼻杀脑疳，除鼻痒。小儿脾胃虚寒作泻者勿服。

出波斯国。木脂也，如黑[image: ]
 味苦、色绿者真。

胡桐泪

泻热、杀虫

苦能杀虫，咸能入胃软坚，大寒能除热。治咽喉热痛，磨扫取涎
 。齿[image: ]
 风疳，瘰疬结核。苏颂曰:古方稀用，今口齿家多用为要药
 。

出凉、肃。乃胡桐脂入土，得斥卤之气结成，如小石片。木泪状如膏油①
 。


①　乃胡桐脂……如膏油:此句文简义晦。古代胡桐泪(杨柳科植物胡杨的树脂)分石泪、木泪两类。石泪即胡杨树脂流入盐碱地(即“斥卤”)凝成，状如小石片;木泪即树上流出如膏油状的树脂。



芜　荑

宣，散风湿;泻，消积、杀虫

辛散满，苦杀虫，温燥湿、化食。诸虫皆因湿而生，气食皆因寒而滞
 。祛五脏、皮肤、肢节风湿，心腹积冷，癥痛鳖瘕，《直指方》云:嗜酒人，血入于酒为酒鳖;多气人，血入于气为气鳖;虚劳人，败血杂痰为血鳖。如虫之行，上侵人咽，下蚀人肛，或附胁背，或隐胸腹。惟用芜荑炒，兼暖胃理气益血之药，乃可杀之
 。痔瘘疮癣，小儿惊疳冷痢，得诃子、豆蔻良
 。胃中有虫，食即作痛。和面炒黄为末，米饮下
 。

形类榆荚。陈久气羶者良。


没石子

涩精，外用染须

苦，温，入肾。涩精固气，收阴汗，乌髭发。

出大食诸番。颗小纹细者佳。炒研用，虫食成孔者拣去。忌铜铁器。

卫　矛

一名鬼箭羽。泻，破血

苦，寒。时珍:酸涩
 。破陈血，通经落胎，杀虫祛祟。

干有三羽，叶似野茶。酥炙用。

漆

泻，破血、消积、杀虫

辛，温，有毒。功专行血杀虫，削年深坚结之积滞，丹溪曰:漆性急而飞补，用之中节，积滞去后，补性内行，人不知也
 。破日久凝结之瘀血，能化瘀血为水
 。续筋骨绝伤，损伤必有瘀血停滞
 。治传尸劳瘵，瘕疝蛔虫。

炒令烟尽入药，或烧存性用。半夏为使，畏川椒、紫苏、鸡子、蟹。漆得蟹而成水
 。

巴　豆

大燥、大泻

辛，热，有大毒。生猛而熟少缓。可升可降，能止能行，开窍宣滞，去脏腑沉寒，为斩关夺门之将。破痰癖血瘕，气痞食积，生冷硬物所伤，大腹水肿，泻痢惊痫，口[image: ]
 耳聋，牙痛喉痹。缠喉急痹，缓治则死。用解毒丸:雄黄一两，郁金一钱，巴豆十四粒，去皮油为丸，每服五分，津咽下。雄黄破结气，郁金散恶血，巴豆下稠涎，然系厉剂，不可轻用。或用纸捻蘸巴豆油，燃火刺喉;或捣巴豆、绵裹，随左右纳鼻中，吐出恶涎紫血即宽。鼻虽少生疮，无碍
 。其毒性又能解毒、杀虫，疗疮疡蛇蝎诸毒。峻用大可劫病，微用亦可和中。通经烂胎。巴豆禀火烈之气，烂人肌肉。试以少许擦皮肤，即发一泡，况肠胃耶?不可轻用。王好古曰:去心、皮膜、油，生用，为急治水谷道路之剂;炒去烟令紫黑用，为缓治消坚磨积之剂。可以通肠，可以止泻，世所不知也。时珍曰:一妇年六十余，溏泻五载，犯生冷油腻肉食即作痛，服升、涩药，泻反甚，脉沉而滑。此乃脾胃久伤，积冷凝滞，法当以热下之。用蜡匮巴豆丸五十粒，服二日，不利而愈。自是每用治泻痢，愈者近百人
 。

一名刚子。雷
 [image: ]
 曰:紧小色黄者为巴，三棱色黑者为豆，小而两头尖者为刚子。刚子杀人。时珍曰:此说殊乖。盖紧小者为雌，有棱及两头尖者是雄，雄者更峻耳。用之得宜，皆有功力。不去膜则伤胃，不去心则作呕。【藏器法:连白膜服。】
 或用売、用仁、用油，生用、炒用，醋煮烧存性用。研去油，名巴豆霜。芫花为使，畏大黄、黄连、凉水。中其毒者，以此解之。或黑豆、绿豆汁亦佳
 。得火良。

油:作纸捻燃火，吹息，或熏鼻，或刺喉，能出恶涎恶血。治中风中恶，痰厥气厥，喉痹不通，一切急病。大黄、巴豆，同为峻下之剂。但大黄性寒，腑病多热者宜之;巴豆性热，脏病多寒者宜之。故仲景治伤寒传里多热者，多用大黄;东垣治五积属脏者，多用巴豆。与大黄同服，反不泻人
 。


大风子

燥痰，外用治疮

辛，热，有毒。取油治疮癣疥癞，有杀虫劫毒之功。丹溪曰:粗工治大风病，佐以大风油，殊不知此物性热，有燥痰之功而伤血，至有病将愈而先失明者
 。

出南番。子中有仁，白色，久则油黄不可用。入丸药，压去油。

荆　沥

宣，通经络、滑痰、泻热

甘，平。除风热，化痰涎，开经络，行血气。治中风失音，惊痫痰迷，眩运烦闷，消渴热痢，为去风化痰妙药。气虚食少者忌之。《延年秘录》云:热多用竹沥，寒多用荆沥。丹溪云:虚痰用竹沥，实痰用荆沥，并宜姜汁助送，则不凝滞
 。

牡荆俗名黄荆。截取尺余，架砖上，中间火炙，两头承取汁用。

竹　沥

泻火、滑痰、润燥

甘寒而滑。消风降火，润燥行痰，养血益阴，竹之有沥，犹人之有血也。故能补阴清火
 。利窍明目。治中风口噤，痰迷大热，风痉癫狂，烦闷、《产乳方》，妊娠苦烦名子烦，竹沥不限多少，细服。《梅师》加茯苓煎
 。消渴，血虚自汗。然寒胃滑肠，有寒湿者勿服。《经疏》云:中风要药。凡中风未有不因阴虚火旺、痰热壅结所致。如果外来风邪，安得复用此寒滑之药治之哉!丹溪曰:痰在经络四肢、皮里膜外者，非此不能达行。又曰:味甘性缓，能除阴虚之有大热者。寒而能补，胎后不碍虚，胎前不损子。世人因《本草》大寒二字，弃而不用。然人食笋至老，未有因寒而病者。沥，即笋之液也，又假火而成，何寒如此之甚耶?　《治法》云:竹沥和米煮粥，能治反胃。


竹类甚多:淡竹肉薄，节间有粉，多汁而甘，最良;[image: ]
 竹坚而节促，皮白如霜;苦竹本粗叶大，笋味苦。入药惟此三种，功用略同。竹茹即刮取青皮。竹沥如取荆沥法。姜汁为使。姜能除痰，且济其寒
 。

笋尖发痘疮。《本草》未载。昂按:笋、蕨多食，皆能燥血，故笋有刮肠篦之名。惟同肉煮食，则无害也
 。

竹　茹

泻上焦烦热、凉血

甘而微寒。开胃土之郁，清肺金之燥，凉血除热。治上焦烦热，皮入肺，主上焦。○温胆汤用之
 。温气寒热，膈噎呕啘，胃热
 。吐血衄血，清肺凉胃。齿血不止，浸醋含之
 。肺痿惊痫，散肝火
 。崩中胎动。凉胎气
 。

淡竹叶

泻上焦烦热

辛淡甘寒。凉心缓脾，消痰止渴。除上焦风邪烦热，叶生竹上，故治上焦。仲景治伤寒发热大渴，有竹叶石膏汤，乃假其辛寒，以散阳明之邪热也
 。咳逆喘促，呕哕吐血，中风失音，小儿惊痫。

竹生一年以上者，嫩而有力。

天竹黄

泻热、豁痰、凉心

甘而微寒。凉心经，去风热，利窍豁痰，镇肝明目。功同竹沥，而性和缓，无寒滑之患。治大人中风不语，小儿客忤惊痫为尤宜。

出南海，大竹之津气结成。即竹内黄粉
 ，片片如竹节者真。

雷　丸

泻，消积、杀虫

苦，寒，有小毒。入胃、大肠经。功专消积杀虫。杨勔得异疾，每发语，腹中有小声应之，久渐声大。有道士曰:此应声虫也。但读本草，取不应者治之。读至雷丸，不应，服之而愈。


竹之余气，得霹雳而生，故名。大小如栗，竹刀刮去黑皮，甘草水浸一宿，酒拌蒸，或炮用。厚朴、芫花为使，恶葛根。

赤柽柳叶


一名西河柳。
 能使疹毒外出。末服四钱，治痧疹不出，喘嗽闷乱。沙糖调服，治疹后痢。


果　部

大　枣

补脾胃、润心肺、和百药

甘，温。脾经血分药。补中益气，滋脾土，润心肺，调营卫，缓阴血，生津液，悦颜色，通九窍，助十二经，和百药。伤寒及补剂加用之，以发脾胃升腾之气。多食损齿，齿属肾，土克水
 。中满症忌之。甘令人满。大建中汤心下痞者，减饧、枣，与甘草同例。成无己曰:仲景治奔豚用大枣者，滋脾土以平肾气也。治水饮胁痛，有十枣汤，益脾土以胜妄水也
 。

北产肥润者良。昂按:今华南枣，更胜于北。徽宁所产，亦有佳者
 。杀乌、附毒，忌葱、鱼同食。

桃　仁

泻，破血、润燥

苦重于甘。思邈:辛，孟诜:温。【孙思邈，著《千金方》。孟诜，著《食疗本草》。】厥阴心包、肝
 血分药。苦以泄血滞，甘以缓肝气而生新血。成无己曰:肝者血之源，血聚则肝气燥。肝苦急，宜急食甘以缓之
 。通大肠血秘。治热入血室冲脉
 ，血燥血痞，损伤积血，血痢经闭，咳逆上气，血和则气降
 。皮肤血热，燥痒蓄血，发热如狂。仲景治膀胱蓄血，有桃仁承气汤，即调胃承气汤加桃仁、桂枝。又抵当汤，用桃仁、大黄、虻虫、水蛭。水蛭，即马蟥蚑，食血之虫，能通肝经聚血，性最难死，虽炙为末，得水即活。若入腹中，生子为患，田泥和水饮下之。虻虫即蚊虫
 ①
 。因其食血，故用以治血。血不足者禁用。


①　虻虫即蚊虫:虻虫又名牛虻、牛苍蝇、牛蚊子，非一般叮人之蚊子。



行血连皮、尖生用，润燥去皮、尖炒用，俱研碎，或烧存性用。双仁者有毒，不可食。香附为使。


桃花:
 苦，平。下宿水，除痰饮，消积聚，利二便，疗风狂。范纯佑女，丧夫发狂，夜断窗棂，登桃树食花几尽，自是遂愈。以能泻痰饮滞血也
 。


桃叶:
 能发汗。凡伤寒风痹，发汗不出，以火煅地，用水洒之，干桃叶厚二三寸席卧，温覆取大汗，敷粉极燥，即瘥。麦麸、蚕沙，皆可如此法用。○桃为五木之精，其枝叶花仁，并能辟邪。《食医心镜》桃仁煮粥，治鬼疰咳嗽。生桃食多生痈疖
 。

杏　仁

泻肺、解肌、润燥、下气

辛苦甘温而利。泻肺解肌，能发汗
 。除风散寒，降气行痰，润燥消积，索面、豆粉，近之则烂
 。通大肠气秘。治时行头痛，上焦风燥，咳逆上气，杏仁炒研，蜜和为膏，含咽
 。烦热喘促。有小毒，能杀虫治疮，制狗毒、可毒狗，消狗肉积。
 锡毒。肺虚而咳者禁用。东垣曰:杏仁下喘治气，桃仁疗狂治血，俱治大便秘，当分气血。昼便难属阳气，夜便难属阴血。虚人便闭，不可过泄。脉浮属气，用杏仁、陈皮;脉沉属血，用桃仁、陈皮。肺与大肠相表里，贲门上主往来，魄门下主收闭，为气之通道，故并用陈皮佐之。【贲门，胃之上口。魄门，即肛门。】杏仁、紫菀，并能解肺郁，利小便
 。

去皮、尖炒研，发散连皮、尖研。双仁者杀人。得火良，恶黄耆、黄芩、葛根。

乌　梅

涩肠、敛肺

酸涩而温。脾肺血分之果，敛肺、肺欲收，急食酸以收之。
 涩肠，涌痰消肿，清热解毒，生津止渴，醒酒杀虫。治久咳泻痢，梁庄肃公血痢，陈应之用乌梅、胡黄连、灶下土，等分为末，茶调服而愈。曾鲁公血痢百余日，国医不能疗，应之用盐梅肉研烂，合腊茶入醋服，一啜而安
 ，瘴疟，诸症初起者，皆忌用。
 霍乱，吐逆反胃，劳热骨蒸，皆取其酸收
 。安蛔厥，蛔虫上攻而眩仆。虫得酸则伏，仲景有蛔厥乌梅丸
 。去黑痣，蚀恶肉。痈疮后生恶肉，烧梅存性，研末敷之
 。多食损齿伤筋。《经》曰:酸走筋，筋病无多食酸
 。

白梅功用略同。治痰厥僵仆，牙关紧闭，取肉揩擦牙龈，涎出即开。盖酸先入筋，齿软则易开。若用铁器搅开，恐伤其齿
 。惊痫喉痹，敷乳痈肿毒，刺入肉中。嚼烂罨之即出。疮中努肉，捣饼贴之即收
 。

青梅熏黑为乌梅，稻灰汁淋蒸则不蠹。孟诜曰:乌梅十颗，汤煮去核，纳肛中，通大便
 。盐渍为白梅。时珍曰:梅，花于冬而实于夏，得木之全气，故最酸。胆为甲木，肝为乙木。人舌下有四窍，两通胆液，故食酸则津生。食梅齿
 [image: ]
 者，嚼胡桃即解。衣生黴(霉)点者【黴，音梅】
 。梅叶煎汤洗之。捣洗葛衣亦佳。


栗

补肾

咸，温。厚肠胃，补肾气。寇宗奭曰:小儿不可多食，生则难化，熟则滞气。能解羊膻
 。

陈　皮

能燥能宣、有补有泻、可升可降

辛能散，苦能燥能泻，温能补能和。同补药则补，泻药则泻，升药则升，降药则降。为脾肺气分之药。脾为气母，肺为气籥。凡补药涩药，必佐陈皮以利气
 。调中快膈，导滞消痰，大法治痰，以健脾顺气为主。洁古曰:陈皮、枳壳，利其气而痰自下
 。利水破癥，宣通五脏，统治百病，皆取其理气燥湿之功。人身以气为主，气顺湿除，则百病散。《金匮》云:能解鱼毒食毒
 。多服久服，损人元气。入补养药则留白，入下气消痰药则去白。《圣济》云:不去白，反生痰
 。

去白名橘红，兼能除寒发表。皮能发散皮肤
 。核治疝痛，叶散乳痈。皆能入厥阴，行肝气，消肿散毒。腰肾冷痛，橘核炒，酒服良。《十剂》曰:宣可去壅，生姜、橘皮之属是也。《泊宅篇》曰:莫强中食已辄胸满不下，百治不效。偶家人合橘皮汤，尝之似有味，连日饮之。一日坐厅事，觉胸中有物坠下，目瞪汗濡，大惊扶归，腹疼痛，下数块如铁弹，臭不可闻，自此胸次廓然。盖脾之冷积也。半年服药不知，功乃在橘皮。方用橘红一斤，甘草、盐各四两，煮干点服，名二贤散。蒸饼丸，名润下丸。治痰特有验。世医惟知半夏、南星、枳壳、茯苓之属，何足语此哉!丹溪曰:治痰，利药过多则脾虚，痰易生而反多。又曰:胃气亦赖痰以养，不可攻尽，攻尽则虚而愈剧
 。

广中陈久者良，故名陈皮。陈则烈气消，无燥散之患。半夏亦然，故同名二陈汤
 。治痰咳，童便浸晒;治痰积，姜汁炒;治下焦，盐水炒。核去皮炒用。

青　皮

泻肝、破气、散积

辛苦而温，色青气烈。入肝胆气分。疏肝泻肺，柴胡疏上焦肝气，青皮平下焦肝气。凡泻气药，皆云泻肺
 。破滞削坚，除痰消痞。治肝气郁积，胁痛多怒，久疟结癖，入肝散邪，入脾除痰，疟家必用之品，故清脾饮以之为君
 。疝痛乳肿。丹溪曰:乳房属阳明，乳头属厥阴。乳母或因忿怒郁闷，厚味酿积，致厥阴之气不行，故窍不得出;阳明之血腾沸，故热甚而化脓。亦因其子有滞痰膈热，含乳而睡，嘘气致生结核者。初起便须忍痛揉软，吮令汁透，自可消散。治法以青皮疏肝滞，石膏清胃热，甘草节行浊血，瓜蒌消肿导毒，或加没药、橘叶、金银花、蒲公英、皂角刺、当归，佐以少酒。若于肿处灸三五壮尤捷。久则凹陷，名乳癌，不可治矣
 。最能发汗，皮能达皮，辛善发散
 。有汗及气虚人禁用。陈皮升浮，入脾肺治高;青皮沉降，入肝胆治低。炒之以醋，所谓肝欲散，急食辛以散之，以酸泄之，以苦降之也。


橘之青而未黄者。醋炒用。古方无用者，宋以后始与陈皮分用
 。

柿　干

润肺、涩肠、宁嗽

甘，平，性涩。生柿性寒
 。脾肺血分之果。健脾涩肠，润肺宁嗽而消宿血。治肺痿热咳，咯血反胃，有人三世病反胃，得一方，柿干同干饭日日食，不饮水，遂愈
 。肠风痔漏。肺与大肠相表里，脏清则腑热亦除。《泊宅编》:柿干烧灰饮，服二钱，治下血
 。柿霜乃其精液，生津化痰，清上焦心肺之热为尤佳。治咽喉口舌疮痛。忌蟹。

柿蒂止呃逆。古方单用，取其苦温降气。《济生》加丁香、生姜，取其开郁散痰，亦从治之法。《产宝》云:产后呃逆烦乱，柿饼一个，煮汁热饮
 。


木　瓜

补，和脾、舒筋;涩，敛肺

酸涩而温。入脾肺血分。敛肺和胃，理脾伐肝，化食、酸能敛，敛则化，与山查同。
 止渴，酸能生津
 。气脱能收，气滞能和，调营卫，利筋骨，去湿热，消水胀。治霍乱转筋，夏月暑湿，邪伤脾胃。阳不升，阴不降，则挥霍撩乱，上吐下泻，甚则肝木乘脾，而筋为之转也。《食疗》云:煮汁饮良。时珍曰:肝虽主筋，而转筋则因风寒湿热，袭伤脾胃所致。转筋必起于足腓【腓，音肥，足肚也】，腓及宗筋，皆属阳明。木瓜治转筋，取其理筋以伐肝也。土病则金衰而木盛，故用酸温以收脾肺之耗散，而借其走筋以平肝邪，乃土中泻木以助金也。陶弘景曰:凡转筋呼木瓜名，写木瓜字，皆愈
 。泻痢脚气，脾主四肢，或寒湿伤于足络，或胃受湿热之物，上输于脾，下流至足，则成脚气。恶寒发热，状类伤寒，第胫肿掣痛为异耳。宜利湿清热，忌用补剂及淋洗。昔有患足痹者趁舟，见舟中一袋，以足倚之，比及登岸，足已善步矣。询袋中何物，乃木瓜也
 。腰足无力。多食损齿、骨，病癃闭。酸收太甚。郑奠一曰:木瓜乃酸涩之品，世用治水肿、腹胀，误矣。有大僚舟过金陵，爱其芬馥，购数百颗置之舟中，举舟人皆病溺不得出，医以通利药罔效。迎予视之，闻四面皆木瓜香，笑谓诸人曰:撤去此物，溺即出矣，不必用药也。于是尽投江中，顷之，溺皆如旧
 。

陈者良。香薷饮用之，取其和脾去湿，补肺生金
 。忌铁。

山　　查(山楂)

古字作樝。泻，破气、消积、散瘀、化痰

酸、甘、咸，温。健脾行气，散瘀化痰，消食磨积。消油腻腥羶之积，与麦芽消谷积者不同。凡煮老鸡硬肉，投数枚则易烂，其消肉积可知
 。发小儿痘疹，止儿枕作痛。恶露积于太阴，少腹作痛，名儿枕痛。砂糖调服
 。多食令人嘈烦易饥，反伐脾胃生发之气。破泄太过，中气受伤。凡服人参不相宜者，服山查即解。一补气，一破气也
 。

有大小二种，小者入药，一名棠毬子。去皮、核用。一云核亦有力，化食磨积
 。

梨

润肠、泻火清热

甘、微酸，寒。润肺凉心，消痰降火，止渴解酒，利大小肠。治伤寒发热，热嗽痰喘，中风失音。捣汁频服。《圣惠方》梨汁煮粥，治小儿心脏风热昏躁
 。切片贴汤火伤。多食冷利，脾虚泄泻及乳妇血虚人忌之。生者清六腑之热，熟者滋五脏之阴。实火宜生，虚火宜熟。《泊宅编》:有仕宦病消渴，医谓不过三十日死，亟弃官归。途遇一医，令致北梨二担，食尽则瘥。宦如其言，食及五六十枚而病愈。杨吉老介医术甚著，一士有疾，厌厌不聊，往谒之。杨曰:汝症热已极，气血全消，三年当以疽死，不可为也。士不乐而退。闻茅山一道士，医术通神，但不肯以技自名。乃衣僮仆之服，诣山拜之，愿执役席下。道士喜留，只事左右。历两月久，觉其与常隶别，扣所从来，再拜谢过，始以实告。道士笑曰:世间那有医不得的病?试诊脉，又笑曰:吾亦无药与汝，便可下山买好梨，日食一颗。梨尽，取干者泡汤，和滓食之，疾自当平。士人如戒。经一岁，复见吉老，颜貌腴泽，脉息和平。惊曰:君必遇异人!士人以告。杨衣冠焚香，望茅山设拜。盖自咎其学之未至也
 。

捣汁用，熬膏亦良。加姜汁、蜂蜜佳，清痰止嗽。与莱菔相间收藏则不烂，或削梨蒂扦莱菔上
 。

枇杷叶

泻肺、降火

苦，平。清肺和胃而降气，气下则火降痰消。气有余便是火，火则生痰
 。治热咳，呕逆，口渴。时珍曰:火降痰顺，则逆者不逆，呕者不呕，咳者不咳，渴者不渴矣。一妇肺热久嗽，身如火炙，肌瘦将成劳。以枇杷叶、款冬花、紫菀、杏仁、桑皮、木通等分，大黄减半，蜜丸樱桃大，食后、夜卧各含化一丸，未终剂而愈
 。

叶湿重一两、干重三钱者为气足。拭净毛。毛射肺，令人咳
 。治胃病，姜汁炙;治肺病，蜜炙。


橄　榄

宣，清肺

甘涩而温。肺胃之果，清咽生津，除烦醒酒，解河豚毒，投入煮佳
 。及鱼骨鲠。如无橄榄，以核磨水服。橄榄木作舟楫，鱼拨着即浮出。物之相畏有如此者
 。

核烧灰，傅蛀疳良。

白　果

一名银杏。涩，敛肺、去痰

甘、苦而温。性涩而收。熟食温肺益气，色白属金，故入肺
 。定痰哮，敛喘嗽，缩小便，止带浊。生食降痰解酒，消毒杀虫。花夜开，人不得见。性阴，有小毒，故能消毒杀虫
 。多食则收令太过，令人壅气胪胀，小儿发惊动疳。食千枚者死
 。

浆:泽手面，浣油腻。时珍曰:去痰浊之功，可以类推
 。

石榴皮

涩肠、外用染须

酸涩而温。能涩肠，止泻痢下血，煅末服
 。崩带脱肛。泻痢至于脱肛者，以石榴皮、陈壁土加明矾少许，浓煎熏洗。再用五倍子炒研，敷托而止之
 。浸水，汁黑如墨。乌须方绿云油中用之。

勿犯铁器。《客座新闻》云:一人患腹胀，夏成诊之曰:饮食如常，非水肿蛊胀，乃湿热生虫之象也。以石榴、椿树东引根皮、槟榔各五钱，空心服，腹大痛，泻虫长丈余，遂愈
 。

枳[image: ]
 子

一名木蜜。润，解酒

甘平。止渴除烦，润五脏，解酒毒。葛根解酒毒而发散不如枳椇。屋外有枳椇树，屋内酿酒多不佳。赵以德治酒毒房劳病热者，加葛根于补气血药中，一贴微汗，反懈怠，热如故，知气血虚，不禁葛根之散也，必得枳椇方可。偶得干者加入即愈。《东坡集》云:揭颖臣病消渴，日饮水数斗，饭亦倍进，小便频数，服消渴药日甚。延张肱诊之，笑曰:君几误死!取麝香当门子，以酒濡作十许丸，棘枸子煎汤吞之，遂愈。问其故，肱曰:消渴消中，皆脾弱肾败，土不制水而成。今颖臣脾脉极热，肾脉不衰，当由酒果过度，积热在脾，所以多食多饮。饮多，溲不得不多，非消非渴也。麝香坏酒果，棘枸能胜酒，故假二物以去其酒果之毒也。雷
 [image: ]
 曰:凡使麝香，用当门子尤妙
 。

俗名鸡距，以实①
 拳曲如鸡距。蜀呼为棘枸。经霜黄赤，甚甘。其叶入酒，酒化为水。


①　实:非果实，乃肥厚之果柄。



胡　桃

补命门。肉润、皮涩

味甘，气热。皮涩，皮敛肺定喘，固肾涩精。今药中罕用，昂谓若用之，当胜金樱、莲须也。
 肉润。皮汁青黑，属水入肾。通命门，利三焦，温肺润肠，补气养血。佐补骨脂，一木一火，大补下焦。胡桃属木，破故纸属火，有木火相生之妙。古云:黄柏无知母，破故纸无胡桃，犹水母之无虾也。时珍曰:三焦者，元气之别使;命门者，三焦之本原。命门指所居之府而言，为藏精系胞之物;三焦指分治之部而名，为出纳腐熟之司。一为体，一为用也。其体非脂非肉，白膜裹之，在脊骨第七节两肾中央，系著于脊，下通二肾，上通心肺、贯脑，为生命之原。相火之主，精气之府，人物皆有之。生人生物，皆由此出。《内经》所谓七节之旁，中有小心是也。《难经》误以右肾为命门。高阳生承谬撰《脉诀》，至朱肱、陈言、戴起宗始辟之。夫肾、命相通，藏精而恶燥。胡桃颇类其状。汁青黑，故入北方，佐破故纸润燥而调血，使精气内充，血脉通利，诸疾自除矣。【男女交媾，皆禀此命火而结胎，人之穷通寿夭，皆根于此。】
 三焦通利，故上而虚寒喘嗽，能温肺化痰。洪迈有痰疾，晚对，上谕以胡桃三枚，姜三片，卧时嚼服，即饮汤，复嚼桃、姜如前数，静卧必愈。迈如旨服，旦而痰消嗽止。洪辑幼子病痰喘，梦观音令服人参胡桃汤，服之而愈。明日剥去皮，喘复作，仍连皮用，信宿而瘳。盖皮能敛肺也，胡桃、葱白、姜、茶等分捣煎，能散寒发汗
 。下而腰脚虚痛，能补肾
 。内而心腹诸痛，外而疮肿之毒，能调中和营
 。皆可除也。然动风痰，助肾火。连皮同烧酒细嚼三枚，能久战
 。有痰火积热者少服。油者有毒，故杀虫治疮。壳外青皮，压油乌髭发。

润燥养血去皮用，敛涩连皮用。


龙眼肉

补心脾

甘，温，归脾。益脾长智，一名益智
 。养心葆血，心为脾母
 。故归脾汤用之。治思虑劳伤心脾，及肠风下血。心生血，脾统血。思虑过多，则心脾伤而血耗，致有健忘、怔忡、惊悸诸病。归脾汤能引血归脾而生补之。肠风亦由血不归脾而妄行
 。

荔枝核

宣，散寒湿

甘涩而温。入肝肾。散滞气，辟寒邪。治胃脘痛，妇人血气痛。煅存性五钱，香附一两，为末，每服二钱，盐汤或米饮下，名蠲痛散。单服醋汤下亦效
 。其实双结，核似睾丸，睾音皋，肾子也。
 故治[image: ]
 疝卵肿，有述类象形之义。煅存性，酒调服，加茴香、青皮，各炒为末，酒服亦良
 。壳:　发痘疮。

烧存性用。荔枝连壳煅研，止呃逆。生荔枝多食则醉，以壳浸水解之。此即食物不消，还以本物解之之义
 。

榧　实

润肺

甘涩。润肺，《本草》未尝言润，然润剂也，故寇氏云:多食润肠。
 杀虫。有虫积者，宜上旬日日食之。食—斤，虫乃绝
 。

海松子

润燥

甘，温。润肺温胃，散水除风。治咳嗽，松子一两，胡桃二两，炼蜜和服，治肺燥咳嗽。
 虚秘。同柏子仁、麻仁，溶蜡为丸，名三仁丸
 。

出辽东、云南。松须五鬣。

落花生

新增。补脾、润肺

辛能润肺，香能舒脾。果中佳品。

出闽广。藤生，花落地而结实，故名。按:落花生《本草》未收，本无当于医药之用，然能益脾润肺，实佳果也。因世人谤之者多，附见于此，明其有益无害也
 。炒食同绿豆食，能杀人
 。


莲　子

补脾、涩肠、固精

甘温而涩，脾之果也。脾者黄宫，故能交水火而媾心肾，安靖上下君、相火邪。古方治心肾不交，劳伤白浊，有莲子清心饮，补心肾有瑞莲丸
 。益十二经脉血气，涩精气，厚肠胃，除寒热。治脾泄久痢，白浊梦遗，女人崩带及诸血病。大便燥者勿服。

去心、皮，蒸熟，焙干用。得茯苓、山药、白术、枸杞良。黑而沉水者为石莲，清心除烦，开胃进食，专治噤口痢、淋浊诸症。石莲入水则沉，入卤则浮。煎盐人以之试卤，莲浮至顶，卤乃可煎。落田野中者，百年不坏。人得食之，发黑不老。肆中石莲，产广中树上，其味大苦，不宜入药
 。

莲心为末，米饮下，疗产后血渴。

莲蕊须

涩精

甘温而涩。清心通肾，益血固精，乌须黑发，止梦泄遗精，吐崩诸血。略与莲子同功。

藕　节

补心、散瘀

涩，平。解热毒，消瘀血，止吐衄淋痢，一切血症。和生地汁、童便服良
 。藕:生，甘寒，凉血散瘀，宋大官作血

 ，误落藕皮，血遂涣散不凝。一人病血淋，痛胀欲死，李时珍以发灰二钱，藕汁调服，三日而愈。《梅师方》:产后余血上冲，煮汁饮
 。止渴除烦，《圣惠方》:藕汁，蜜和服，治时气烦渴
 。解酒毒、蟹毒。捣烂，热酒调服
 。煮熟，甘温，益胃补心，多孔象心
 。止泻、能实大肠。
 止怒，久服令人欢。益心之效
 。生捣罨金疮伤折，熟捣涂坼裂冻疮。《肘后方》:卒中毒箭，煮藕汁饮，多多益善。孟诜曰:产后忌生冷，独藕不忌，为能散瘀血也。
 澄粉亦佳，安神益胃。

荷　叶

轻，宣，升阳、散瘀

苦，平。其色青，其形仰，其中空，其象震，震，仰盂
 。感少阳甲胆之气。烧饭合药，裨助脾胃而升发阳气。洁古枳术丸，用荷叶烧饭为丸
 。痘疮倒黡者，用此发之。僵蚕等分为末，胡荽汤下。闻人规曰:胜于人牙、龙脑
 。能散瘀血，留好血。治吐衄崩淋，损伤产瘀，熬香，末服
 。一切血症，洗肾囊风。东垣曰:雷头风症，头面疙瘩肿痛，憎寒壮热，状如伤寒。病在三阳，不可过用寒药重剂，诛罚无过，处清震汤治之。荷叶一枚，升麻、苍术各五钱，煎服。郑奠一曰:荷叶研末，酒服三钱，治遗精极验
 。

芡　实

一名鸡头子。补脾、涩精

甘、涩。固肾益精，补脾去湿。治泄泻带浊，小便不禁，梦遗滑精，同金樱膏为丸，名水陆二仙丹
 。腰膝痹痛。吴子野曰:人之食芡，必枚啮而细嚼之，使华液流通，转相灌溉，其功胜于乳石也。《经验后方》:煮熟研膏，合粳米煮粥食，益精气
 。

蒸熟捣粉用。涩精药或连壳用。李惟熙云:菱寒而芡暖，菱花背日，芡花向日
 。


甘　蔗

补脾、润燥

甘，寒。和中助脾，除热润燥，止渴、治消渴。
 消痰，解酒毒，利二便。《外台方》:嚼咽或捣汁，治发热口干便涩
 。治呕哕反胃，《梅师方》:蔗汁、姜汁和服
 。大便燥结。蔗汁熬之，名石蜜，即白霜糖。唐大历间，有邹和尚始传造法。性味甘温，补脾缓肝，润肺和中，消痰治嗽，多食助热，损齿生虫。紫砂糖功用略同
 。

荸　脐

一名乌芋，一名地栗。补中、泻热、消食

甘，微寒，滑。益气安中，开胃消食，饭后宜食之
 。除胸中实热。治五种噎膈，忧膈、恚膈、气膈、热膈、寒膈。噎亦五种:气噎、食噎、劳噎、忧噎、思噎
 。消渴黄疸，血症蛊毒。末服，辟蛊
 。能毁铜。汪机曰:合铜钱食之，则钱化。可见为消坚削积之物，故能开五膈，消宿食，治误吞铜也
 。

菱

一名芰，音妓，俗名菱角。泻，解暑、止渴

甘，寒。安中消暑，止渴解酒。

有两角、三角、四角、老嫩之殊。《武陵记》以三角、四角者为芰，两角者为菱。菱花随月而转，犹葵花之随日
 。

西　瓜

泻暑热

甘，寒。解暑除烦，利便醒酒，名天生白虎汤。西瓜、甜瓜，皆属生冷，多食伤脾助湿。《卫生歌》云:瓜桃生冷宜少食，免致秋来成疟痢。瓜性寒，曝之尤寒。稽含赋云:瓜曝则寒，油煎则冷。物性之异也
 。


增订本草备要卷之四

谷菜部

粳　米

粳、硬也;糯，懦也。补脾、清肺

甘，凉。得天地中和之气，和胃补中，色白入肺，除烦清热，煮汁止渴。仲景白虎汤、桃花汤、竹叶石膏汤，并用之以清热，补不足。张文潛《粥记》:粥能畅胃气，生津液。每晨空腹食之，所补不细。昂按:今人终日食粥，不知其妙，迨病中食之，觉与脏府相宜，迥非他物之所能及也
 。粳乃稻之总名，有早中晚三收。晚者得金气多，性凉，尤能清热。北粳凉，南粳温。白粳凉，红粳温。新米食之动气
 。

陈廩米冲淡，可以养胃。煮汁煎药，亦取其调肠胃，利小便，去湿热，除烦渴之功。《集成》云:陈米饭，紧作团，火煅存性，麻油、腻粉调，敷一切恶疮、百药不效者
 。

糯　米

补，温脾肺

《本草》名稻米，按《诗》黍、稷、稻、粱，禾、麻、菽、麦，名八谷。此稻与禾所以有异乎?甘，温。补脾肺虚寒，坚大便，缩小便，收自汗，同龙骨、牡蛎为粉，能扑汗
 。发痘疮。解毒化脓
 。然性粘滞，病人及小儿忌之。糯米酿酒则热，熬饧尤甚。饧即饴糖，润肺和脾，化痰止嗽。仲景建中汤用之，取其甘以补脾缓中。多食发湿热、动痰火、损齿
 。


谷　芽

宣，健脾、消食

甘，温。开胃快脾，下气和中，消食化积。炒用。

大麦芽

宣，开胃健脾;泻，行气消积

咸，温。能助胃气上行，而资健运，补脾宽肠，和中下气，消食除胀，散结祛痰，咸能软坚
 。化一切米面果食积，通乳下胎。《外台方》:麦芽一升，蜜一升，服，下胎神验。薛立斋治一妇人，丧子乳胀，几欲成痈，单用麦芽一二两炒，煎服立消。其破血散气如此。《良方》云:神曲亦善下胎，皆不可轻用
 。久服消肾气。王好古曰:麦芽、神曲，胃虚人宜服之，以代戊己，腐熟水谷。【胃为戊土，脾为己土。】
 李时珍曰:无积而服之，消人元气。
 与白术诸药，消补兼施，则无害也。

炒用。豆蔻、砂仁、乌梅、木瓜、芍药、五味为使。

小　麦

补

味甘，微寒。养心除烦，利溲止血。时珍曰:《素问》麦属火，心之谷也。郑玄属木，许慎属金。《别录》云养肝，与郑说合;思邈云养心，与《素问》合。当以《素问》为准。按:麦，秋种夏熟，备受四时之气。南方地暖下湿，不如北产之良。仲景治妇人脏躁症，悲伤欲哭，状若神灵，用大枣汤:大枣十枚，小麦一升，甘草一两，每服一两，亦补脾气。《圣惠方》:小麦饭治烦热，少睡多渴
 。

面　甘，温。补虚养气，助五脏，厚肠胃。然能壅气作渴，助湿发热。陈者良。寒食日，纸袋盛，悬风处，名寒食面。年久不热，入药尤良
 。

浮小麦即水淘浮起者
 　咸，凉。止虚汗盗汗，劳热骨蒸。汗为心液，麦为心谷。浮者无肉，故能凉心。麦麸同功
 。

麦麸　醋拌蒸，能散血止痛，熨腰脚折伤，风湿痹痛，寒湿脚气，互易至汗出良。麦之凉，全在皮，故面去皮即热。凡疮疡痘疮溃烂、不能着席者，用麦麸装褥卧，性凉而软，诚妙法也
 。

稷

补，和中

甘，平。益气和中，宜脾利胃。陶弘景曰:稷米人亦不识。书记多云黍与稷相似，又注黍米云:穄米与黍米相似而粒殊大，食之不宜人，发宿病。《诗》云:黍稷稻粱，禾麻菽麦，此八谷也。俗犹不能辨证，况芝英乎?按:黍、稷辨者颇多，皆无确义。时珍曰:稷、黍一类二种，粘者为黍，不粘者为稷。昂谓诗人既云八谷，何必取一类者强分二种?是仍为七谷矣。盖穄、稷同音，故世妄谓穄为稷，不知穄乃黍类，似粟而粒大疏散，乃北方下谷，南土全无，北人亦不之重，安能度越粳、糯，而高踞八谷之上也乎?陶氏所说，因是穄黍，所以疑也。若稷当属高大如芦，世之所谓芦稷者。实既香美，性复中和，干又高大，所以能为五谷之长，而先王以之名官也。【稷为五谷之长，故以为官名，又配社而祀之。】况穄黍所生不遍，而芦稷薄海蕃滋，《本草》乃指芦稷为蜀黍，其名义亦不伦矣。此实从来之误，敢为正之，以质明者。又芦稷最能和中，煎汤温服，治霍乱吐泻如神。昂尝病腹中啾唧，经两月，有友人见招，饮以芦稷烧酒，一醉而积疴畅然，性之中和，又可见矣
 。


粟

补肾

甘、咸，微寒。养肾益气。治胃热消渴，止霍乱，利小便。《千金方》粟米粉水丸，梧子大，煮七枚，内醋中，细吞之，治反胃吐食
 。

即粱米，有青、黄、赤、白、黑诸色。陈者良。

荞麦面

泻，利肠、下气

甘，寒。降气，宽肠。治肠胃沉积，孟诜曰:能炼五脏垢秽。昂按:亦解酒积
 。泄痢带浊，敷痘疮溃烂，汤火灼伤。脾胃虚寒人勿服。

黑大豆

补肾、解毒

甘，寒，色黑。属水似肾，肾之谷也，豆有五色，各入五脏
 ，故能补肾、镇心肾水足，则心火宁。
 明目，肾水足则目明
 。利水下气，古方治水肿，每单用，或加他药
 。散热祛风，炒热酒沃，饮其汁，治产后中风危笃，及妊娠腰痛，兼能发表。《千金》云:一以去风，一以消血结
 。活血、《产书》云:熬令烟绝，酒淋服，下产后余血。
 解毒，苏颂曰:古称大豆解百药毒，试之不然。又加甘草，其验乃奇
 。消肿止痛，捣涂一切肿毒。煮食稀痘疮。

紧小者良。小者名马料豆，每晨盐水吞，或盐水煮食，补肾
 。畏五参、龙胆、猪肉，忌厚朴犯之动气
 ，得前胡、杏仁、牡蛎、石蜜、诸胆汁良。

赤小豆

通，行水、散血，十剂作燥

甘、酸。思邈:咸，冷
 。色赤，心之谷也。性下行，通小肠，利小便，心与小肠相表里
 。行水散血，消肿排脓，清热解毒。治泻痢脚气。昔有患脚气者，用赤小豆袋盛，朝夕践踏之，遂愈。同鲤鱼煮，食汁，能消水肿，煮粥亦佳
 。敷一切疮疽。鸡子白调末箍之，性极粘，干则难揭。入苎根末则不粘。宋仁宗患痄腮，道士赞宁，取赤小豆四十九粒呪之，杂他药敷之而愈。中贵任承亮亲见，后任自患恶疮，傅永投以药立愈。问之:赤小豆也。承亮始悟道士之呪伪也。后过豫章，见医治胁疽甚捷，任曰:莫非赤小豆耶?医惊拜曰:用此活三十余口，愿勿复宣
 。止渴解酒，通乳下胎。然渗津液，久服令人枯瘦。《十剂》曰:燥可去湿，桑白皮、赤小豆之属是也。按:二药未可言燥，盖取其行水之功。然以木通、防己为通剂，通、燥二义似重，故本集改热药为燥剂，而以行水为通剂
 。

绿　豆

泻热、解毒

甘，寒。行十二经，清热解毒，一切草木、金石、砒霜毒皆治之
 。利小便，止消渴，治泻痢。

连皮用。其凉在皮
 。粉:扑痘疮溃烂良。一市民诵观音经甚诚，出行折一足，
 哀叫菩薩，梦僧授一方:绿豆粉新铫炒紫色，井水调，厚敷纸贴，杉木扎定，其效如神
 。

白扁豆

补脾、除湿、消暑

甘，温，腥香。色白微黄，脾之谷也。调脾暖胃，通利三焦，降浊升清，消暑除湿，能消脾胃之暑
 。止渴止泻，专治中宫之病。土强湿去，正气自旺
 。解酒毒、河豚毒。《备急方》:新汲水调末服，能解砒毒
 。多食壅气。

子　粗圆、色白者入药，连皮炒研用。亦有浸去皮及生用者。


淡豆豉

宣，解表、除烦

苦泄肺，寒胜热。陈藏器曰:豆性生平，炒熟热，煮食寒，作豉冷
 。发汗解肌，调中下气。治伤寒头痛，烦躁满闷，懊[image: ]
 不眠，发斑呕逆，凡伤寒呕逆烦闷，宜引吐，不宜用下药以逆之。淡豉合栀子，名栀子豉汤，能吐虚烦
 。血痢温疟。时珍曰:黑豆性平，作豉则温，既经蒸罯【罯，遏合切，音菴，入声】，故能升能散。得葱则发汗，得盐则能吐，得酒能治风，得薤则治痢，得蒜则止血，炒熟又能止汗。孟诜治盗汗，炒香渍酒服，《肘后》合葱白煎，名葱豉汤，用代麻黄汤，通治伤寒，发表，亦治酒病
 。

造淡豉法:用黑大豆水浸一宿，淘净蒸熟，摊匀，蒿覆，候上黄衣，取晒，簸净，水拌，干湿得所，安瓮中，筑实。桑叶厚盖，泥封。晒七日取出，曝一时，又水拌入瓮。如此七次，再蒸，去火气，瓮收用。

刀　豆

宣，下气

甘，平。温中止呃，煅存性服
 。胜于柿蒂。

胡　麻

补肝肾、润五脏，清肠

即脂麻，一名巨胜子。种出大宛，故曰胡麻。甘，平。补肺气，益肝肾，润五脏，填精髓，坚筋骨，明耳目，耐饥渴，可以辟谷，但滑肠，与白术并用为胜
 。乌髭发，利大小肠，逐风湿气，刘河间曰:麻，木谷而治风。又云:治风先治血，血活则风散。胡麻入肝益血，故风药中不可阙也。郑奠一用鳖虱胡麻，佐苦参、蒺藜，治大疯疥癞，屡有愈者
 。凉血解毒。生嚼敷小儿头疮。

麻油　　滑胎疗疮，熬膏多用之。凉血解毒，止痛生肌
 。

皮肉俱黑者良。入肾
 。栗色者名鳖虱胡麻①
 ，更佳。九蒸九晒，可以服食。陶弘景曰:八谷之中，惟此为良。昂按:若云自大宛来，则非八谷之麻明矣。又按:《月令》仲秋之月，天子以犬尝麻，则其为八谷之麻又可见矣。大宛之说，何以称焉?岂白者产中原，黑者产大宛乎?



①　鳖虱胡麻:即亚麻子，与胡麻(今芝麻)为不同科植物。其形扁平、卵圆形，似虱，故称鳖虱(或壁虱)胡麻。芝麻养血力胜，亚麻祛风力强，均可润燥通便。



大麻仁

即作布之麻，俗作火麻。润燥滑肠

甘，平，滑利。脾胃大肠之药，缓脾润燥。治阳明病，胃热、汗多而便难。三者皆燥也。汗出愈多，则津枯而大便愈燥。仲景治脾约有麻仁丸。成无己曰:脾欲缓，急食甘以缓之。麻仁之甘，以缓脾润燥。张子和曰:诸燥皆三阳病
 。破积血，利小便，通乳催生。又木谷也，亦能治风。

极难去壳，帛裹置沸汤，待冷，悬井中一夜，晒干，就新瓦上挼去壳，捣用。畏茯苓、白微、牡蛎。


薏苡仁

补脾胃，通，行水

甘淡、微寒而属土，阳明胃
 药也。甘益胃，土胜水，淡渗湿。泻水所以益土，故健脾。治水肿湿痹，脚气疝气，泄痢热淋。益土所以生金，故补肺清热，色白入肺，微寒清热
 。治肺痿肺痈，咳吐脓血。以猪肺蘸苡仁末服
 。扶土所以抑木，故治风热筋急拘挛。厥阴风木主筋。然治筋骨之病，以阳明为本。阳明主润宗筋，宗筋主束骨而利机关者也。阳明虚则宗筋纵弛，故《经》曰:治痿独取阳明。又曰:肺热叶焦，发为痿躄。盖肺者相傅之官，治节出焉。阳明湿热上蒸于肺，则肺热叶焦，气无所主而失其治节，故痿躄。薏苡理脾，而兼清热补肺。筋寒则急，热则缩，湿则纵。然寒湿久留，亦变为热。又有热气熏蒸，水液不行，久而成湿者。薏苡去湿要药，因寒因热，皆可用也。《衍义》云因寒筋急者不可用，恐不然
 。但其力和缓，用之须倍于他药。杀蛔堕胎。

炒熟，微研。

御米壳

即罂粟壳。涩肠、敛肺、固肾

酸涩，微寒。敛肺涩肠而固肾。治久嗽泻痢，遗精脱肛，心腹筋骨诸痛，东垣曰:收涩固气，能入肾，故治骨病尤宜
 。嗽痢初起者忌用。丹溪曰:此是收后药，要先除病根
 。

一名丽春花，红黄紫白，艳丽可爱。凡使壳，洗去蒂及筋膜，取薄皮，醋炒或蜜炒用。性紧涩，不制多令人吐逆
 。得醋、乌梅、陈皮良。罂中有米极细，甘寒润燥，煮粥食，治反胃。加参尤佳
 。

神　曲

宣，行气、化痰、消食

辛散气，甘调中，温开胃。化水谷，消积滞。《医馀》云:有伤粽子成积，用曲末少加木香，盐汤下，数日口中闻酒香，积遂散
 。治痰逆癥结，泻痢胀满。回乳、炒研，酒服二钱，日二。
 下胎，产后血晕，末服亦良
 。亦治目病。《启微集》云:生用能发其生气，熟用能敛其暴气
 。

造曲法:以五月五日，六月六日，用白面百斤，赤豆末、杏仁泥、青蒿、苍耳、红蓼汁各三升，以配青龙、白虎、朱雀、玄武、螣蛇、勾陈六神，通和作饼，罯生黄衣，晒收。陈者良。炒用。

红　曲

宣，破血;燥，消食

甘，温，色赤。入营而破血，燥胃消食，活血和伤。治赤白下痢，跌打损伤，产后恶露不尽。李时珍曰:人之水谷入胃，中焦湿热熏蒸，游溢精气，化为营血，此造化自然之妙也。红曲以白米饭杂曲面母，湿热蒸罯，即变为真红，此人窥造化之巧者也。故治脾胃营血，得同气相求之理
 。

红入米心，陈久者良。昂按:红曲温燥，能腐生物使熟。故鱼肉鲊用之，不特取其色也
 。

醋

一名苦酒。涩、敛气血、消痈肿

酸，温。散瘀解毒，下气消食，食敛缩则消矣
 。开胃气，令人嗜食，《本草》未载
 。散水气。治心腹血气痛，磨木香服
 。产后血晕，以火淬醋，使闻其气
 。癥结痰癖，疸黄痈肿，外科敷药多用之，取其敛壅热、散瘀解毒。昂按:贝母性散而敛疮口，盖能散所以能敛;醋性酸收而散痈肿，盖消则内散，溃则外散，收处即是散处，两者一义也。
 口舌生疮，含漱
 。损伤积血，面和涂能散之
 。杀鱼、肉、菜、蕈、诸虫毒。多食伤筋。收缩太过。酒、醋无所不入，故制药多用之
 。

米造、陈久者良。寇宗奭曰:食酸则齿软者，齿属肾，酸属肝，木气强、水气弱故也
 。


酒

宣，行药势

辛者能散，苦者能降，甘者居中而缓，厚者热而毒，淡者利小便。用为向导，可以通行一身之表，引药至极高之分。热饮伤肺，温饮和中。少饮则和血行气，壮神御寒，遣兴消愁，辟邪逐秽，暖水脏，行药势。过饮则伤神耗血，亦能乱血，故饮之身面俱赤
 。损胃烁精，动火生痰，发怒助欲，酒是色媒人
 。致生湿热诸病。过饮则相火昌炎，肺金受烁，致生痰嗽。脾因火而困怠，胃因火而呕吐，心因火而昏狂，肝因火而善怒，胆因火而忘惧，肾因火而精枯，以致吐血、消渴、劳伤、蛊膈、痈疽、失明，为害无穷。汪颖曰:人知戒早饮，而不知夜饮更甚。醉饱就床，热壅三焦，伤心损目。夜气收敛，酒以发之，乱其清明，劳其脾胃，停湿动火，因而致病者多矣。朱子曰:以醉为节可也
 。

醇而无灰，陈久者良。畏枳椇、葛花、赤豆花、绿豆粉、咸卤。得咸则解，水制火也
 。

韭

补阳、散瘀

辛，温，微酸。肝之菜也，入血分而行气。归心益胃，助肾补阳，一名土钟乳，言温补也
 。除胃热，充肺气，散瘀血，逐停痰。治吐衄损伤，一切血病。捣汁，童便和服
 。噎膈反胃。能消瘀血停痰在胃口，致反胃及胃脘痛。丹溪曰:有食热物及郁怒，致死血留胃口作痛者，宜加韭汁、桔梗入药，开提气血;有肾气上攻，致心痛者，宜韭汁和五苓散为丸，空心茴香汤下。治反胃宜用牛乳加韭汁、姜汁，细细温服。盖韭汁散瘀，姜汁下气消痰和胃，牛乳解热润燥补虚也。《单方总录》曰:食不得入，是有火也;食久反出，是无火也。治法虽有寒热虚实之别，要以安其胃气为本，使阴阳升降平均，呕逆自顺而愈矣
 。解药毒、食毒，狂犬、蛇、虫毒。多食昏神，

忌蜜、牛肉。昂按:今人多以韭炒牛肉，其味甚佳，未见作害。○《经》曰:毒药攻邪，五谷为养，五畜为益，五菜为充，五果为助。气味合而服之，以补精益气。五菜:韭、薤、葱、葵、藿也。五果:桃、李、枣、杏、栗也。【药医病，食养人。】


韭子　辛甘而温。补肝肾，助命门，暖腰膝。治筋痿遗尿【尿、溺并去声，俱音吾弔切】
 ，泄精溺血，白带白淫。《经》曰:足厥阴病则遗尿。思想无穷，入房太甚，发为筋痿及为白淫。韭子同龙骨、桑螵蛸，能治诸病，以其入厥阴补肝、肾、命门。命门者，藏精之府也
 。

蒸、暴、炒、研用。烧烟熏牙虫
 。

葱

轻，发表、和里;宣，通阳、活血

生辛散，熟甘温。陶弘景曰:白冷青热，伤寒汤中不得用青
 。外实中空，肺之菜也。肺主皮毛，其合阳明，大肠
 。故发汗解肌，以通上下阳气，仲景白通汤、通脉四逆汤，并加之，以通脉回阳
 。益目睛，白睛属肺
 。利耳鸣，通二便。时珍曰:葱管吹盐入玉茎中，治小便不通及转脬危急者，极效
 。治伤寒头痛，时疾热狂，阴毒腹痛。阴症厥逆，用葱白安脐上熨之
 。气通则血活，气为血帅。
 故治吐血衄血，便血痢血，《食医心镜》:葱煮粥食，治赤白痢，薤粥亦良
 。折伤血出，火煨研封，止痛无瘢
 。乳痈风痹，通乳安胎。妇人妊娠伤寒，葱白一物汤，发汗而安胎，加生姜亦佳。《删繁方》合香豉、阿胶，治胎动。
 通气故能解毒，杀药毒、鱼肉毒，蚯蚓毒、猘犬毒。

诸物皆宜，故曰菜伯，又曰和事草。取白连须用。亦有用青者。同蜜食杀人，同枣食令人病。《百一方》:患外痔者，先用木鳖煎汤熏洗，以青葱涎对蜜调敷，其凉如冰。《独行方》:水病足肿，煮汤渍之，日三五度佳
 。


大　蒜

宣，通窍、辟恶


【张骞使西域，始得种入中国，故一名葫。】
 辛，温。开胃健脾，通五脏，达诸窍，凡极臭极香之物，皆能通窍
 。去寒湿，解暑气，辟瘟疫，消痈肿，捣烂麻油调敷
 。破癥积，化肉食，杀蛇虫蛊毒。治中暑不醒，捣和地浆，温服。
 鼻衄不止，捣贴足心，能引热下行
 。关格不通，捣纳肛中，能通幽门
 。敷脐能达下焦，消水利大小便，切片烁艾，灸音九
 一切痈疽，恶疮肿核。独头者尤良。李迅曰:痈疽着灸，胜于用药。缘热毒中膈，上下不通，必得毒气发泄，然后解散。初起便用独头大蒜，切片灸之，三壮一易，百壮为率。但头项以上，切不可灸，恐引气上，更生大祸也。史源曰:有灸至八百壮者，约艾一筛。初坏肉不痛，直灸到好肉方痛，至夜火焮，满背高阜，头孔百数，则毒外出，否则内逼五脏而危矣。《纲目》曰:《精要》谓头上毒不得灸，此言过矣。头为诸阳所聚，艾宜小如椒粒，炷宜三五壮而已。又按:东垣灸元好问脑疽，艾大如两核许。灸至百壮，始觉痛而痊。由是推之，头毒若不痛者，艾大壮多，亦无妨也
 。然其气薰臭，多食生痰动火，散气耗血，损目昏神。五荤皆然，而蒜尤甚。《楞严经》云:五荤熟食发淫，生啖增恚，故释氏戒之。释家以大蒜、小蒜、兴渠、慈葱、茖葱为五荤。慈葱，冬葱也;茖葱，山葱也;兴渠，西域菜，云即中国之荽。道家以韭、薤、蒜、胡荽、芸薹为五荤。芸薹，油菜也
 。

忌蜜。

薤

一名蕌子，音叫。滑，利窍、助阳

辛、苦，温，滑。调中助阳，散血生肌，泄下焦大肠气滞。治泄痢下重，王好古曰:下重者，气滞也。四逆散加此以泄滞。按:后重亦有气虚、血虚、火热、风燥之不同
 。胸痹刺痛，仲景用栝蒌薤白白酒汤
 。肺气喘急，安胎利产，涂汤火伤。和蜜捣用。《肘后方》中恶卒死者，用薤汁灌鼻中，韭汁亦可
 。

叶似韭而中空，根如蒜。取白用。忌牛肉。其叶光滑，露亦难伫，故云薤露
 。

胡　荽

宣，发痘疹、辟恶气

辛温香窜。内通心脾，外达四肢。辟一切不正之气，沙疹、痘疮不出，煎酒喷之。心脾之气，得芳香而运行。含喷遍身，勿噀头面。痘疹家悬挂，辟邪恶。故荽久食，令人多忘。病人不宜食胡荽、黄花菜
 。

生　姜

宣，散寒发表、止呕开痰

辛，温。行阳分而祛寒发表，宣肺气而解郁调中，畅胃口而开痰下食。治伤寒头痛，伤风鼻塞，辛能入肺，通气散寒
 。咳逆呕哕，有声有物为呕，有声无物为哕，有物无声为吐。其症或因寒、因热、因食、因痰，气逆上冲而然。生姜能散逆气，呕家圣药。东垣曰:辛药生姜之类治呕吐，但治上焦气壅表实之病;若胃虚谷气不行，胸中闭塞而呕者，惟宜益胃、推扬谷气而已，勿作表实用辛药泻之。丹溪曰:阴分咳嗽者，多属阴虚，宜用贝母，勿用生姜，以其辛散也。昂按:人特知陈皮、生姜能止呕，不知亦有发呕之时。以其性上升，如胃热者非所宜也。藿香亦然
 。胸壅痰膈，寒痛湿泻。消水气，行血痹，产后血上冲心，及污秽不尽，煎服亦良
 。通神明，去秽恶，救暴卒，凡中风、中气、中暑、中恶、暴卒等症，姜汁和童便饮效。姜汁开痰，童便降火也
 。疗狐臭，姜汁频涂
 。搽冻耳。熬膏塗
 。杀半夏、南星、菌蕈、野禽毒，野禽多食半夏，故有毒，生姜能解之
 。辟雾露山岚瘴气。早行含之
 。捣汁和黄明胶熬，贴风湿痹痛。久食兼酒，则患目发痔积热使然
 ，疮痈人食之则生恶肉。

姜皮　辛，凉，和脾行水。治浮肿胀满。以皮行皮，五皮散用之。成无己曰:姜、枣辛甘，能行脾胃之津液而和营卫，不专于发散也。东垣曰:夜不食姜者，夜主阖而姜主辟也。秋不食姜者，秋主收而姜主散也。妊妇多食姜，令儿歧指，象形也。


秦椒为使，恶黄连、黄芩、夜明砂。糟姜内入蝉蜕，虽老无筋
 。


干姜、黑姜

燥，回阳;宣，通脉

生用辛温，逐寒邪而发表;炮则辛苦大热，除胃冷而守中。辛则散，炮则稍苦，故止而不移，非若附子走而不守
 。温经止血，炮黑止吐衄诸血，红见黑则止也
 。定呕消痰，去脏腑沉寒痼冷。能去恶生新，使阳生阴长，故吐衄下血、有阴无阳者宜之。亦能引血药入气分而生血，故血虚发热、产后大热者宜之。此非有余之热，乃阴虚生内热也，忌用表药寒药。干姜能入肺利气，能入肝引血药生血，故与补阴药同用。【合血药亦能补阴。】乃热因热用，从治之法，故亦治目睛久赤
 。引以黑附，能入肾而祛寒湿，能回脉绝无阳。仲景四逆、白通、姜附汤，皆用之
 。同五味利肺气而治寒嗽。肺恶寒
 。燥脾湿而补脾，脾恶湿
 。通心助阳而补心气，苦入心
 。开五脏六腑，通四肢关节，宣诸脉络。治冷痹寒痞，反胃下痢。多用损阴耗气，孕妇忌之。辛热能动血。王好古曰:服干姜以治中者必僭上，宜大枣辅之。东垣曰:宜甘草以缓之
 。

母姜晒干者为干姜，炮黑为黑姜。

山　药

古名薯蓣。补脾肺、涩精气

色白入肺，味甘归脾。入脾肺二经，补其不足，清其虚热。阴不足则内热，补阴故能清热
 。固肠胃，润皮毛，化痰涎，止泻痢。渗湿，故化痰止泻。《百一方》:山药半生半炒，米饮下，治噤口痢
 。肺为肾母，故又益肾强阴，治虚损劳伤;王履云:八味丸用之以强阴
 。脾为心子，故又益心气，子能令母实
 。治健忘遗精。昂按:山药性涩，故治遗精泄泻，而诸家俱未言涩
 。生捣，敷痈疮，消肿硬。山药能消热肿，盖补其气，则邪滞自行。丹溪云:补阳气，生者能消肿硬是也
 。

色白而坚者入药。

百　合

润肺、止嗽

甘，平。润肺宁心，清热止嗽，益气调中，止涕泪，涕泪，肺肝热也。《经》曰:肺为涕，肝为泪，心为汗，脾为涎，肾为唾
 。利二便。治浮肿胪胀，痞满寒热，疮肿乳痈，伤寒百合病。行住坐卧不安，如有鬼神状。苏颂曰:病名百合，而用百合治之，不识其义。李士材曰:亦清心安神之效耳。朱二允曰:久嗽之人，肺气必虚，虚则宜敛。百合之甘敛，胜于五味之酸收
 。

花白者入药。

莱　菔

俗作萝卜。宣，行气、化痰、消食

辛、甘属土。生食升气，熟食降气。宽中化痰，散瘀消食。丹溪曰:气升则食自降
 。治吐血衄血，咳嗽吞酸，利二便，解酒毒，制面毒、豆腐积。昔有人病，梦红裳女子引入宫殿，小姑歌云:五灵楼阁晓玲珑，天府由来是此中。惆怅闷怀言不尽，一丸莱菔火吾宫。一道士云:此犯大麦毒也。女子，心神;小姑，脾神。医经莱菔制面毒，遂以药并莱菔治之，果愈。腐浆见莱菔则难收
 。生捣治噤口痢，止消渴。涂跌打、汤火伤。多食渗血，故白人髭发。服何首乌、地黄者忌之。生姜能制其毒。夏月食其菜数斤，秋不患痢。冬月以菜叶摊屋瓦上，任霜雪打压，至春收之，煎汤饮，治痢。得效方:人避难入石洞中，贼烧烟熏之，口含莱菔一块，烟不能毒。嚼汁擂水饮之亦可。王荆公患偏头痛，捣莱菔汁，仰卧，左痛注右鼻，右痛注左鼻，或两鼻齐注，数十年患，二注而愈
 。

莱菔子　辛入肺，甘走脾。长于利气。生能升，熟能降。升则吐风痰，散风寒，宽胸膈，发疮疹;降则定痰喘咳嗽，调下痢后重，止内痛。皆利气之功。丹溪曰:莱菔子治痰，有冲墙倒壁之功。《食医心镜》:研汤煎服，治气嗽痰喘，吐脓血
 。炒用。


白芥子

宣，利气、豁痰

辛，温，入肺。通行经络，温中开胃，发汗散寒，利气豁痰，消肿止痛。痰行则肿消，气行则痛止。为末醋调敷，消痈肿
 。治咳嗽反胃，痹木脚气，筋骨诸病。痰阻气滞
 。久嗽肺虚人禁用。丹溪曰:痰在胁下及皮里膜外，非此不能达行。古方控涎丹用之，正此义。韩
 [image: ]
 三子养亲汤，白芥子主痰，下气宽中;紫苏子主气，定喘止嗽;莱菔子主食，开痞降气。各微炒研，看病所主为君。治老人痰嗽、喘满、懒食
 。

北产者良。煎汤不可过熟，熟则力减。芥菜子豁痰利气，主治略同。

蔓菁子

即芜菁。泻热、利水、明目

苦，辛。泻热解毒，利水明目。古方治目，用之最多
 。治黄疸、捣服。
 腹胀，捣研滤汁饮，或吐或利，腹中自宽，得汗愈
 。癥瘕积聚，小儿血痢，蜜和汁服
 。一切疮疽。凡痈疽捣敷皆良。醋调敷秃疮，盐捣敷乳痈，冬取根用
 。敷蜘蛛咬毒。陈藏器曰:蔓菁园中无蜘蛛。李时珍曰:蔓菁子可升可降，能汗能吐能下，能利小便，明目解毒，其功甚伟，世罕知用，何哉
 ?

根:捣敷阴囊肿大如斗。末服解酒毒。和芸薹根油菜也
 捣汁，鸡子清调，涂诸热毒。单盐捣，不用芸薹亦可
 。

芸　薹

宣，散血、消肿

辛，温。散血消肿，捣贴乳痈丹毒。孙思邈曰:捣贴丹毒，随手即消，其效如神
 。动疾发疮。

即油菜。道家五荤之一
 。子与叶同功，治产难。

马齿苋

一名九头狮草。泻热、散血

酸，寒。散血解毒，祛风杀虫。治诸淋疳痢，《海上方》捣汁和鸡子白服，治赤白痢
 。血癖恶疮，多年恶疮，敷两三遍即瘥。烧灰煎膏，涂秃疮湿癣
 。小儿丹毒，捣汁饮，以滓敷之
 。利肠滑产。

叶如马齿，有大小二种，小者入药。性至难燥，去茎用。亦忌与鳖同食
 。


甜瓜蒂

宣，涌吐。与淡豆豉、赤小豆，并为吐药

苦，寒。阳明胃
 吐药，能吐风热痰涎，上膈宿食。吐去上焦之邪，《经》所谓其高者因而越之，在上者涌之，木郁达之是也。越以瓜蒂、淡豉之苦，涌以赤小豆之酸，吐去上焦有形之物，则木得舒畅，天地交而万物通矣。当吐而胃弱者，代以参芦。朱丹溪曰:吐中就有发散之义。张子和曰:诸汗法古方多有之，惟以吐发汗，世罕知之。故予尝曰:吐法兼汗以此夫。昂按:汗吐下和，乃治疗之四法。仲景瓜蒂散、栀豉汤，并是吐药。子和治病，用吐尤多。丹溪治许白云大吐二十余日，治小便不通，亦用吐法，甚至用四物、四君以引吐。成法具在。今人惟知汗下和，而吐法绝置不用。遇邪在上焦及当吐者，不行涌越，致结塞而成坏症，轻病致重，重病致死者多矣。时医背弃古法，枉人性命，可痛也夫!
 治风眩头痛，懊[image: ]
 不眠，癫痫喉痹，头目湿气，水肿黄疸，或合赤小豆煎，或吹鼻中，取出黄水
 。湿热诸病。上部无实邪者禁用。能损胃耗气，语曰:大吐亡阳，大下亡阴。凡取吐者，须天气清明，巳午以前，令病人隔夜勿食，卒病者不拘。《类编》云:一女子病齁喘不止，遇道人教取瓜蒂七枚为末，调服其汁，即吐痰如胶粘，三进而病如扫
 。

冬　瓜

一名白瓜，泻热、补脾

寒泻热，甘益脾。利二便，消水肿，冬瓜任吃，效
 。止消渴，苗叶皆治消渴
 。散热毒痈肿。切片敷之。丹溪曰:冬瓜性急而走，久病阴虚者忌之。昂按:冬瓜日食常物，于诸瓜中尤觉宜人，且味甘而不辛，何以见其性急而走乎
 ?

子:补肝明目。凡药中所用瓜子，皆冬瓜子也
 。

丝　瓜

泻热凉血、宣通经络

甘，平。苏颂曰冷
 。凉血解毒，除风化痰，通经络，行血脉，老者筋络贯串，象人经脉，故可借其气以引之
 。消浮肿，稀痘疮。出不快者，烧存性，入朱砂、蜜水调服
 。治肠风崩漏，疝痔痈疽，滑肠下乳。

茄　根

泻，散血、消肿

散血消肿。煮汁渍冻疮。史国公药酒，用白茄根为君。茄科以马尿浸三日，晒炒为末，点牙即落
 。

茄子　甘，寒。散血宽肠，动风发病。


金石水土部

金

重，镇心肝、定惊悸

辛，平，有毒。生金屑，服之杀人。昂按:金性至刚重坠，与血肉之体不相宜，故服之致死，非其性有毒也。人被金银灼者，并不溃烂，无毒可知矣。精金粹玉，世之宝器，岂有毒气哉
 ?金制木，重镇怯，故镇心肝，安魂魄。虽云重坠，亦借其宝气也。古方有红雪、紫雪，皆取金银煮汁，亦假其气耳
 。治惊痫风热，肝胆之病。肝经风热，则为惊痫失志，魂魄飞扬。肝属木而畏金，与心为子母之脏，故其病同源一治
 。

丸散用箔为衣，煎剂加入药煮。畏锡、水银。遇铅则碎。五金皆畏水银
 。银功用略同。

铜　绿

即铜青。宣，去风痰

酸，平，微毒。治风烂泪眼，恶疮疳疮，妇人血气心痛，吐风痰，合金疮，止血杀虫。治皆肝胆之病，亦金胜木之义。


用醋制铜，刮用。

自然铜

重，续筋骨

辛，平。主折伤，续筋骨，散瘀止痛。折伤必有死血瘀滞经络，然须审虚实，佐以养血补气温经之药。铜非煅不可用。火毒、金毒相煽，复挟香药，热毒内攻，虽有接骨之功，然多燥散之祸，用者慎之
 。

产铜坑中，火煅、醋淬七次，细研，甘草水飞用。昔有饲折翅雁者，雁飞去，故治折伤
 。

铅

重，坠痰、解毒

甘寒属肾。禀壬癸之气，水中之金，金丹之母，八石之祖。丹灶家必用之。
 安神解毒，坠痰杀虫，乌须、制为梳，以梳须。
 明目。

铅丹　即黄丹。用黑铅加硝、黄、盐、矾炼成。
 咸，寒，沉重，味兼盐、矾。内用坠痰去怯，消积杀虫，治惊疳疟痢;外用解热拔毒，去瘀长肉。熬膏必用之药。用水漂去盐硝砂石，微火炒紫色，摊地上，去火毒用
 。

铅粉　主治略同。亦名胡粉、锡粉。李时珍曰:铅粉亦可代铅丹熬膏。然未经盐矾火煅，又有豆粉、蛤粉杂之，只入气分，不能入血分也
 。

铁

重，坠痰、镇惊

辛，平，重坠。镇心平肝，定惊疗狂，消痈解毒。诸药多忌之。李时珍曰:补肾药尤忌之
 。

畏磁石、皂荚。皂荚木作薪，则釜裂
 。煅时砧上打落者名铁落，《素问》用治怒狂
 。如尘飞起者名铁精，器物生衣者名铁锈，盐、醋浸出者名铁华。时珍曰:大抵借金气以平木，坠下解毒，无他义也
 。

针砂　消水肿、黄疸，散瘿瘤，乌髭发。乌须方多用之
 。

蜜陀僧

重，镇惊、劫痰、消积

辛咸小毒。感银、铅之气而结。坠痰镇惊，止血散肿，消积杀虫，疗肿毒，愈冻疮，熟桐油调敷
 。解狐臭，油调搽腋。以馒头蒸熟劈开，掺末夹腋下亦佳
 。染髭须。

出银坑难得。今用者乃倾银炉底。入药煮一伏时。


丹　砂

重，镇心、定惊、泻热

体阳性阴，内含阴汞
 。味甘而凉。色赤属火。性反凉者，离中虚、有阴也。味不苦而甘者，火中有土也
 。泻心经邪热，心经血分主药
 。镇心清肝，明目发汗，汗为心液
 。定惊祛风，辟邪，钱丕少卿多恶梦，遇推官胡用之，胡曰:昔常患此，有道士教戴灵砂而验。遂解髻中绛囊授之，即夕无梦。
 解毒，胎毒、痘毒宜之
 。止渴安胎。《博救方》:水煮一两，研，酒服，能下死胎。李时珍曰:同远志、龙骨之类养心气;同丹参、当归之类养心血;同地黄、枸杞之类养肾;同厚朴，川椒之类养脾;同南星、川乌之类祛风。○多服反令人痴呆
 。

辰产，明如箭镞者良。名箭头砂
 。细研，水飞三次用。生用无毒，火炼则有毒，服饵常杀人
 。恶磁石，畏盐水，忌一切血。郑康成注《周礼》，以丹砂、雄黄、石胆、矾石、磁石为五毒，古人用以攻疡
 。

水　银

重，外用杀虫

辛，寒，阴毒。功专杀虫。治疮疥虮虱。性滑重，直入肉，头疮切不可用，恐入经络，令人筋骨拘挛
 。解金银铜锡毒，能杀五金
 。堕胎绝孕。

从丹砂烧煅而出。畏磁石、砒霜。得铅则凝，得硫则结，并枣肉入唾研则碎。散失在地者，以花椒、茶末收之。

轻　粉

燥，劫痰涎、外用杀虫

辛，冷。时珍曰:燥有毒
 。杀虫治疮，劫痰消积。能消涎积。十枣汤加大黄、牵牛、轻粉，名三花神佑散
 。善入经络，瘛疭药多用之。不可过服常用。时珍曰:水银阴毒，用火煅丹砂而出，再加盐、矾，炼为轻粉。轻扬燥烈，走而不守。今人用治杨梅毒疮，虽能劫风痰湿热，从牙龈出，邪郁暂解。然毒气窜入经络，筋骨血液耗亡，筋失所养，变为筋挛骨痛，痈肿疳漏，遂成废痼，贻害无穷。○上下齿龈，属手足阳明肠胃经。毒气循经上行，至齿龈薄嫩之处而出
 。

土茯苓、黄连、黑铅、铁浆、陈酱，能制其毒。

空　青

重，明目

甘酸而寒。益肝明目，通窍利水。

产铜坑中，大块中空有水者良。

云　母

补中

甘，平，属金，色白入肺。下气补中，坚肌续绝。治劳伤疟痢，疮肿痈疽。同黄丹熬膏贴之。《千金翼》用敷金疮。青城山人康道丰有云母粉方，能治百病
 。

有五色，以色白光莹者为上。古人亦有炼服者。云母入火，经时不焦，入土不腐，故云服之长生
 。使泽泻，恶羊肉。


石　膏

体重，泻火:气轻，解肌

甘辛而淡，体重而降。足阳明经胃
 大寒之药。色白入肺，兼入三焦。诸经气分之药
 。寒能清热降火，辛能发汗解肌，甘能缓脾益气，生津止渴。治伤寒郁结无汗，阳明头痛，发热恶寒，日晡潮热，肌肉壮热，《经》云:阳盛生外热
 。小便赤浊，大渴引饮，中暑自汗，能发汗，又能止自汗
 。舌焦、胎厚无津。
 牙痛。阳明经热，为末擦牙固齿
 。又胃主肌肉，肺主皮毛，为发斑、发疹之要品。色赤如锦纹者为斑，隐隐见红点者为疹，斑重而疹轻。率由胃热，然亦有阴阳二症，阳症宜用石膏。又有内伤阴症见斑疹者，微红而稀少，此胃气极虚，逼其无根之火游行于外，当补益气血，使中有主，则气不外游，血不外散。若作热治，死生反掌，医者宜审
 。但用之鲜少，则难见功。白虎汤以之为君，或自一两加至四两。竹叶、麦冬、知母、粳米，亦加四倍。甚者加芩、连、柏，名三黄石膏汤。虚者加人参，名人参白虎汤
 。然能寒胃，胃弱血虚及病邪未入阳明者禁用。成无己解大青龙汤曰:风，阳邪伤卫;寒，阴邪伤营。营卫阴阳俱伤，则非轻剂所能独散，必须重轻之剂同散之，乃得阴阳之邪俱去，营卫俱和。石膏乃重剂，而又专达肌表也。【质重气轻。又成氏以桂麻为轻剂，石膏为重剂也。】东垣曰:石膏足阳明药，仲景用治伤寒阳明症，身热、目痛、鼻干、不得卧，邪在阳明，肺受火制，故用辛寒以清肺气。所以有白虎之名，肺主西方也。按:阳明主肌肉，故身热;脉交
 [image: ]
 中，故目痛;脉起于鼻，循鼻外，金燥，故鼻干;胃不和，则卧不安，故不得卧。然亦有阴虚发热，及脾胃虚劳，伤寒阴盛格阳，内寒外热，类白虎汤症，误投之不可救也。按:阴盛格阳，阳盛格阴二症，至为难辨。盖阴盛极而格阳于外，外热而内寒;阳盛极而格阴于外，外冷而内热。《经》所谓重阴必阳，重阳必阴，重寒则热，重热则寒是也。当于小便分之:便清者，外虽燥热，而中实寒;便赤者，外虽厥冷，而内实热也。再看口中之燥润，及舌苔之浅深。胎黄黑者为热，宜白虎汤。然亦有胎黑属寒者，舌无芒刺，口有津液也，急宜温之。误投寒剂则殆矣
 。

亦名寒水石。时珍曰:古方所用寒水石是凝水石，唐宋诸方用寒水石即石膏。凝水石乃盐精渗入土中，年久结成，清莹有棱，入水即化。辛咸大寒，治时气热盛，口渴水肿。
 莹白者良。研细，甘草水飞用。近人因其寒，或用火煅，则不伤胃。味淡难出，若入煎剂，须先煮数十沸。鸡子为使，忌巴豆、铁。

滑　石

滑，利窍;通，行水;体重，泻火气;轻，解肌

滑利窍，淡渗湿，甘益气、补脾胃，寒泻热，降心火。色白入肺，上开腠理而发表，肺主皮毛
 。下走膀胱而行水，通六腑九窍津液，为足太阳经膀胱
 本药。治中暑积热，呕吐烦渴，黄疸水肿，脚气淋闭，偏主石淋
 。水泻热痢，六一散加红曲治赤痢，加干姜治白痢
 。吐血衄血，诸疮肿毒，为荡热除湿之要剂。消暑散结，通乳滑胎。时珍曰:滑石利窍，不独小便也。上开腠理而发表，是除上中之湿热;下利便溺而行水，是除中下之湿热。热去则三焦宁而表里和，湿去则阑门通而阴阳利矣。【阑门分别清浊，乃小肠之下口。】河间益元散，通治上下表里诸病，盖是此意。益元散，一名天水散，一名六一散，取天一生水，地六成之之义。滑石六钱，甘草一钱，或加辰砂。○滑石治渴，非实止渴，资其利窍，渗去湿热，则脾胃中和而渴自止耳。若无湿，小便利而渴者，内有燥热，宜滋润。或误服此，则愈亡其津液而渴转甚矣。故王好古以为至燥之剂
 。

白而润者良。石韦为使，宜甘草。走泄之性，宜甘草以和之
 。


朴硝、芒硝

朴硝，即皮硝。大泻，润燥、软坚

辛能润燥，咸能软坚，苦能下泄，大寒能除热。朴硝酷涩性急，芒硝经炼稍缓。能荡涤三焦、肠胃实热，推陈致新。按:致新则泻亦有补，与大黄同。盖邪气不除，则正气不能复也
 。治阳强之病，伤寒、《经》曰:人之伤于寒也必病热。盖寒郁而为热也
 。疫痢，积聚结癖，留血停痰，黄疸淋闭，瘰疬疮肿，目赤障翳。通经堕胎。丰城尉家有猫，子死腹中，啼叫欲绝。医以硝灌之，死子即下。后有一牛，亦用此法得活。本用治人，治畜亦验。《经疏》曰:硝者，消也。五金八石皆能消之，况脏腑之积聚乎?其直往无前之性，所谓无坚不破，无热不荡者也。病非热邪深固，闭结不通，不可轻投，恐误伐下焦真阴故也。成无己曰:热淫于内，治以咸寒。气坚者以咸软之，热盛者以寒消之。故仲景大陷胸汤、大承气汤、调胃承气汤，皆用芒硝以软坚，去实热。结不至坚者，不可用也。佐之以苦，故用大黄相须为使。许誉卿曰:芒硝消散，破结软坚。大黄推荡，走而不守。故二药相须，同为峻下之剂。王好古曰:本草言芒硝堕胎，然妊娠伤寒可下者，兼用大黄以润燥，软坚泻热，而母子相安。《经》曰:有故无殒，亦无殒也。此之谓欤!谓药自病当之，故母与胎俱无患也
 。

硝能柔五金，化七十二种石为水。生于卤地，刮取煎炼，在底者为朴硝，在上有芒者为芒硝，有牙者为马牙硝，置风日中，消尽水气，轻白如粉，为风化硝。大黄为使。《本经》、《别录》，朴硝、硝石虽分二种，而气味主治略同。后人辨论纷然，究无定指。李时珍曰:朴硝下降，属水性寒;硝石为造炮焰硝，上升属火性温。昂按:世人用硝，从未有取其上升而温者。李氏之说，恐非确论
 。

玄明粉

泻热、润燥、软坚

辛甘而冷。去胃中之实热，荡肠中之宿垢。润燥破结，消肿明目。血热去，则肿消而目明。昂按:泻痢不止，用大黄、玄明粉以推荡之，而泻痢反止。盖宿垢不净，疾终不除，《经》所谓通因通用也
 。

朴硝煎化，用莱菔煮，再同甘草煎，入罐火煅，以去其咸寒之性。阴中有阳，性稍和缓。大抵用代朴硝，若胃虚无实热者禁用。俱忌苦参。

太阴玄精石

泻热、补阴

太阴之精，咸寒而降。治上盛下虚，救阴助阳，有扶危拯逆之功。正阳丹，用治伤寒壮热。来复丹，用治伏暑热泻
 。

出解池、通、泰积盐处。咸卤所结，青白莹彻，片皆六棱者良。今世用者，多是绛石。


赤石脂

重，涩，固大小肠

甘而温，故益气生肌而调中。酸而涩，故收湿、《独行方》煅末，敷小儿脐中汁出赤肿。
 止血而固下。《经疏》云:大小肠下后虚脱，非涩剂无以固之。其他涩药轻浮，不能达下，惟赤石脂体重而涩，直入下焦阴分，故为久痢泄癖要药。仲景桃花汤用之，加干姜、粳米
 。疗肠癖泄痢，崩带遗精，痈痔溃疡，收口长肉，催生下胞。《经疏》曰:能去恶血，恶血化，则胞胎无阻。东垣云:胞胎不出，涩剂可以下之。又云:固肠胃有收敛之能，下胎衣无推荡之峻
 。

细腻粘舌者良。赤入血分，白入气分。五色石脂入五脏
 。研粉，水飞用。恶芫花，畏大黄。

禹馀粮

重，涩，固下

甘，平，性涩。手足阳明大肠、胃
 血分重剂。治欬逆下痢，血闭癥瘕
 血崩，能固下，李知先曰:下焦有病人难会，须用馀粮、赤石脂
 。又能催生。

石中黄粉，生于池泽。无砂者良。牡丹为使。

浮　石

一名海石。泻火、软坚

咸润下，寒降火。色白体轻，入肺清其上源。肺为水之上源
 。止渴止嗽，通淋软坚，除上焦痰热，消瘿瘤结核。顽痰所结，咸能软坚。俞琰《席上腐谈》云:肝属木，当浮而反沉;肺属金，当沉而反浮，何也?肝实而肺虚也。故石入水则沉，而南海有浮水之石;木入水则浮，而南海有沉水之香。虚实之反如此
 。

水沫日久结成。海中者味咸更良。

蓬　砂

润，生津、去痰热

甘、微咸，凉。色白质轻，故除上焦胸膈之痰热，生津止嗽。治喉痹、口齿诸病。初觉喉中肿痛，含化咽津，则不成痹
 。能柔五金而去垢腻，故治噎膈积块，结核努肉，目翳骨鲠。咸能软坚，含之咽汁
 。

出西番者，白如明矾。出南番者，黄如桃胶。能制汞、哑铜。蓬砂、硇砂，并可作金银焊
 。

硇　砂

硇，音铙。泻，消肉积

咸、苦、辛，热，有毒。消食破瘀。治噎膈癥瘕，去目翳努肉，暖子宫，助阳道。性大热，能烂五金。《本草》称其能化人心为血，亦甚言不可多服耳。凡煮硬肉，投少许即易烂，故治噎膈、癥瘕、肉积有殊功。《鸡峰方》云:人之脏腑，多因触冒成病，而脾胃最易受触。饮食过多，则停滞难化。冷热不调，则呕吐泻痢，而膏粱者为尤甚。口腹不节，须用消化药。或言饮食既伤于前，难以毒药反攻其后，不使硇砂、巴豆等，只用曲蘖之类。不知古今立方用药，各有主对。曲蘖只能消化米谷，如伤肉食，则非硇砂、阿魏不能治也;如伤鱼蟹，须用橘叶、紫苏、生姜;伤菜果，须用丁香、桂心;伤水饮，须用牵牛、芫花。必审所伤之因，对用其药，则无不愈。其间多少，则随患人气血以增损之而已。又有虚人沉积，不可直取，当以蜡匮其药。盖蜡能久留肠胃，又不伤气，能消磨至尽也。又有脾虚饮食迟化者，止宜助养脾胃，自能消磨，更不须用克化药耳。病久积而成癥瘕者，须用三棱、鳖甲之类。寒冷成积者，轻则附子、厚朴，重则礜石、硫黄。瘀血结块者，则用大黄、桃仁之类，用者详之
 。

出西戎。乃卤液结成，状如盐块，置冷湿处即化。白净者良。水飞过，醋煮干如霜用。畏酸
 。忌羊血。


磁　石

重，补肾

辛，咸。色黑属水，能引肺金之气入肾。补肾益精，除烦祛热，通耳明目。耳为肾窍，肾水足则目明
 。治羸弱周痹，骨节痠痛，肾主骨
 。惊痫、重镇怯。
 肿核，咸软坚
 。误吞针铁，末服
 。止金疮血。《十剂》曰:重可去怯，磁石、铁粉之属是也。《经疏》云:石药皆有毒，独磁石冲和，无悍猛之气，又能补肾益精。然体重，渍酒优于丸散。时珍曰:一士病目渐生翳，珍以羌活胜湿汤加减，而以磁朱丸佐之，两月而愈。盖磁石入肾，镇养真阴，使神水不外移;朱砂入心，镇养心血，使邪火不上侵;佐以神曲，消化滞气，温养脾胃生发之气，乃道家黄婆媒合婴、姹之理。方见孙真人《千金方》，但云明目，而未发出用药微义也。【黄婆，脾也;姹女，心也;婴儿，肾也。】


色黑能吸铁者真。火煅醋淬，碾末水飞，或醋煮三日夜用。柴胡为使，杀铁、消金，恶牡丹。

礞　石

重，泻痰

甘、咸，有毒，体重沉坠。色青入肝，制以硝石，能平肝下气，为治惊利痰之圣药。吐痰水上，以石末掺之，痰即随下。王隐君有礞石化痰丸，能治百病。礞石、焰硝各二两，煅研，水飞净一两，大黄酒蒸八两，黄芩酒洗八两，沉香五钱，为末，水丸，量虚实服。时珍曰:风木太过，来制脾土。气不运化，积滞生痰，壅塞上中二焦，变生诸症。礞石重坠，硝性疏快，使痰积通利，诸症自除
 。气弱脾虚者禁服。

坚细青黑，中有白星点。硝石、礞石等分，打碎拌匀，入坩埚煅至硝尽，石色如金为度。如无金星者不入药。研末水飞，去硝毒用。

代赭石

重，镇虚逆、养阴血

苦，寒。养血气，平血热，入肝与心包，专治二经血分之病，吐衄崩带，胎动难产，小儿慢惊，赭石半钱，冬瓜仁汤调服
 。金疮长肉。仲景治伤寒，汗吐下后，心下痞鞕噫气【鞕，音硬;噫，音嗳】，用代赭旋覆汤。取其重以镇虚逆，赤以养阴血也。今人用治膈噎甚效
 。

煅红醋淬，水飞用。干姜为使，畏雄、附。

花乳石

涩，止血

酸涩，气平。专入肝经血分。能化瘀血为水，止金疮出血，刮末敷之即合，仍不作脓。《局方》治损伤诸血，胎产恶血血运，有花乳石散
 。下死胎胞衣。恶血化则胞胎无阻
 。

出陕华、代地。体坚色黄。煅研，水飞用。

炉甘石

燥湿、治目疾

甘，温。阳明胃经药。受金银之气，金胜木，燥胜湿，故止血消肿，收湿除烂，退赤去翳，为目疾要药。

产金银坑中，金银之苗也。状如羊脑，松似石脂。能点赤铜为黄。今之黄铜，皆其所点也
 。煅红，童便淬七次，研粉，水飞用。


阳起石

重，补肾命

咸，温。补右肾命门。治阴痿精乏，子宫虚冷，腰膝冷痹，水肿癥瘕。寇宗奭曰:凡石药冷热皆有毒，宜酌用。按:《经》曰:石药发癫，芳草发狂。芳草之气美，石药之气悍。二者相遇，恐内伤脾
 。

出齐州阳起山，云母根也。虽大雪遍境，此山独无。以云头雨脚、鹭鸶毛、色白滋润者良。真者难得
 。火煅醋淬七次，研粉，水飞用。亦有用烧酒、樟脑升炼取粉者。桑螵蛸为使，恶泽泻、菌桂，畏菟丝子，忌羊血。

钟　乳

补阳

甘温。阳明胃
 气分药。木石之精。强阴益阳，通百节，利九窍，补虚劳，下乳汁。服之令人阳气暴充，饮食倍进，形体壮盛。然其性慓悍，须命门真火衰者可偶用之。若借以恣欲，多服久服，不免淋浊痈疽之患。

出洞穴中，石液凝成，下垂如冰柱。通中轻薄，如鹅翎管，碎之如爪甲光明者真。炼合各如本方。蛇床为使，恶牡丹、畏紫石英，忌参、术、羊肉、葱、蒜、胡荽。

白石英

重，润肺

甘、辛，微温。肺、大肠经气分之药。润以去燥，利小便，实大肠。治肺痿吐脓，欬逆上气。但系石类，只可暂用。 《十剂》曰:湿可去枯，白石英、紫石英之属是也。【湿，即润也。】按:润药颇多，石药终燥，而徐之才取二石英为润剂，存其意可也
 。

白若水晶，如紫石英而差大。

紫石英

重，镇心，润、补肝

甘，平。性温而补，重以去怯，湿以去枯。入心肝血分，故心神不安，肝血不足，女子血海虚寒不孕者宜之。冲为血海，任主胞胎。《经疏》云:女子系胞于肾及心包络，虚则风寒乘之，故不孕。紫石英辛温走二经，散风寒，镇下焦，为暖子宫之要药
 。

色淡紫莹彻，五棱。火煅醋淬七次，研末水飞用。二英俱畏附子，恶黄连。五色石英，各入五脏
 。

雄　黄

重，解毒、杀虫

辛，温，有毒。得正阳之气，入肝经气分。搜肝强脾，散百节大风，杀百毒，辟鬼魅。治惊痫痰涎，头痛眩运，暑疟澼痢，泄泻积聚。虞雍公道中冒暑，泄痢连月，梦至仙居，延之坐。壁中有词云:暑毒在脾，湿气连脚。不泄则痢，不痢则疟。独炼雄黄，蒸饼和药。甘草作汤，食之安乐。别作治疗，医家大错。如方服之遂愈
 。又能化血为水，燥湿杀虫，治劳疳疮疥蛇伤。

赤似鸡冠，明彻不臭，重三五两者良。孕妇佩之，转女成男。
 醋浸，入莱菔汁煮干用。生山阴者名雌黄，功用略同。劣者名熏黄，烧之则臭，只堪熏疮疥，杀虫虱。


石硫黄

燥，补阳、杀虫

味酸有毒。大热纯阳。硫黄阳精极热，与大黄极寒，并号将军
 。补命门真火不足。性虽热而疏利大肠，与燥涩者不同。热药多秘，惟硫黄暖而能通;寒药多泄，惟黄连肥肠而止泻
 。若阳气暴绝，阴毒伤寒，久患寒泻，脾胃虚寒，命欲垂尽者用之，亦救危妙药也。治寒痹冷癖，足寒无力，老人虚秘，《局方》用半硫丸
 。妇人阴蚀，小儿慢惊。暖精壮阳，杀虫疗疮。辟鬼魅，化五金，能干汞。王好古曰:太白丹、来复丹皆用硫黄，佐以硝石。至阳佐以至阴，与仲景白通汤佐以人尿、猪胆汁意同。所以治内伤生冷，外冒暑湿，霍乱诸病，能除扞格之寒，兼有伏阳，不得不尔。如无伏阳，只是阴虚，更不必以阴药佐之。《夷坚志》云:唐与正亦知医，能以意治病。吴巡检病不得溲，卧则微通，立则不能涓滴，遍用通药不效。唐问其平日自制黑锡丹常服，因悟曰:此必结砂时，硫飞去，铅不死，铅砂入膀胱，卧则偏重犹可溲，立则正塞水道，故不通。取金液丹三百粒，分十服，瞿麦汤下。铅得硫则化，水道遂通。家母舅童时亦病溺涩，服通淋药罔效。老医黄五聚视之曰:此乃外皮窍小，故溺时艰难，非淋证也。以牛骨作楔，塞于皮端，窍渐展开，勿药而愈。使重服通利药，得不更变他证乎?乃知医理非一端也。○硫能化铅为水，修炼家尊之为金液丹
 。

番舶者良。难得
 。取色黄坚如石者，以莱菔剜空，入硫合定，糠火煨熟，去其臭气;以紫背浮萍煮过，消其火毒;以皂荚汤淘其黑浆。一法绢袋盛，酒煮三日夜。一法入猪大肠烂煮三时用。畏细辛、诸血、醋。

土硫黄　辛热、腥臭，只可入疮药，不可服饵。

石　蟹

重，泻，明目

咸，寒。治青盲目翳，天行热疾，解一切金石药毒。醋磨，敷痈肿。出南海。身全是蟹，而质石也。细研，水飞用。

无名异

重，和血、行伤

咸入血，甘补血。治金疮折伤，痈疽肿毒，醋磨涂
 。止痛生肌。人受杖时，须服三五钱，不甚痛伤
 。

生川广。小黑石子也，一包数百枚。

[image: ]
 　石

重，燥，祛寒积

辛，热，有大毒。治坚癖痼冷，寒湿风痹。苏恭曰:攻积冷之病最良。《别录》曰:不炼服杀人。此石生于山，无雪，入水不冰。时珍曰:性气与砒石相近。《博物志》言鹳伏卵时，取此石暖足。谬也
 !有苍、白数种。火烧但解散，不能脱其坚。置水不冻者真。恶羊血。

砒　石

大燥，祛痰

辛、苦而咸。大热大毒，砒霜尤烈。专能燥痰，可作吐药。疗风痰在胸膈，截疟除哮。外用蚀败肉，杀虫枯痔。

出信州，故名信石，衡州次之。锡之苗也。故锡壶亦云有毒
 。生者名砒黄，炼者名砒霜。畏绿豆、冷水、羊血。


石　灰

重，燥湿、止血、生肌

辛，温，性烈。能坚物散血，定痛生肌，止金疮血，腊月用黄牛胆汁和，纳胆中，阴干用
 。杀疮虫，有人脚肚生一疮，久遂成漏，百药不效，自度必死。一村人见之曰:此鳝漏也，以石灰温泡熏洗，觉痒即是也。洗不数次，遂愈。
 蚀恶肉，灭瘢疵，和药点痣
 。解酒酸。酒家多用之，然有灰之酒伤人
 。内用止泻痢崩带，收阴挺、阴肉挺出，亦名阴菌。或产后玉门不闭，熬黄，水泡，澄清暖洗
 。脱肛，消积聚结核。

风化者良。圹灰，火毒已出，主顽疮脓水淋漓，敛口尤妙。

白　矾

涩，燥湿、坠痰

酸、咸而寒，性涩而收。燥湿追涎，化痰坠浊，解毒生津，除风杀虫，止血定痛，通大小便，蚀恶肉，生好肉，除痼热在骨髓。髓为热所劫则空，故骨痿而齿浮
 。治惊痫黄疸，血痛喉痹，齿痛风眼，鼻中瘜肉，崩带脱肛，阴蚀阴挺，阴肉挺出，肝经之火
 。疔肿痈疽，瘰疬疥癣，虎犬蛇虫咬伤。时珍曰:能吐风热痰涎，取其酸苦涌泄也。治诸血痛、阴挺、脱肛、疮疡，取其酸涩而收也。治风眼、痰饮、泄痢、崩带，取其收而燥湿也。治喉痹、痈蛊、蛇伤，取其解毒也
 。多服损心肺，伤骨。寇宗奭曰:却水故也。书纸上，水不能濡，故知其性却水也。李迅曰:凡发背，当服蜡矾丸以护膜，防毒气内攻。矾一两，黄蜡七钱，溶化和丸。每服十丸，渐加至二十丸，日服百丸则有力。此药护膜托里、解毒化脓之功甚大。以白矾、茶芽捣末冷水服，解一切毒
 。

取洁白光莹者，煅用。又法，以火煅地，洒水于上、取矾布地，以盘覆之，四面灰拥一日夜，矾飞盘上，扫收之，为矾精。未尽者更如前法。再以陈苦酒醋也
 化之，名矾华。七日可用，百日弥佳。甘草为使，畏麻黄，恶牡蛎。生用解毒，煅用生肌
 。

胆　矾

一名石胆。宣，吐风痰;涩，敛咳逆

酸涩、辛，寒。入少阳胆经。性敛而能上行，涌吐风热痰涎，发散风木相火。治喉痹、醋调咽，吐痰涎立效。
 咳逆，痉痫崩淋。能杀虫，治牙虫、疮毒、阴蚀。

产铜坑中，乃铜之精液。故能入肝胆治风木
 。磨铁作铜色者真。形似空青，鸭嘴色为上。市人多以醋揉青矾伪之
 。畏桂、芫花、辛夷、白微。

皂　矾

一名绿矾。涩，燥湿、化痰

酸涌、涩收。燥湿化痰、解毒杀虫之功，与白矾同，而力差缓。主治略同白矾。利小便，消食积，同健脾消食药为丸
 。散喉痹。醋调咽汁。时珍曰:胀满、黄肿、疟痢、疳疾方，往往用之。其源则自仲景用矾石、硝石治女劳黄疸方中变化而来
 。

深青莹净者良。煅赤用。煅赤名绛矾，能入血分，伐肝木，燥脾湿。张三丰治肿满，有伐木丸:苍术二斤，米泔浸，黄酒、面曲四两炒，绛矾一斤，醋拌晒干，入瓶，火煅为末，醋糊丸，酒下。或云皂矾乃铜之精液，用醋制以平肝，胜于针铁。不必忌盐，后亦不发。多服令人泻
 。


青　盐

即戎盐。补肾、泻血热

甘、咸而寒。入肾经，助水脏，平血热。治目痛赤涩，吐血溺血，齿舌出血，坚骨固齿擦牙良
 ，明目乌须。余同食盐。

出西羌。不假煎炼，方棱、明莹、色青者良。

食　盐

泻热、润燥、补心、通二便;宣，引吐

咸、甘、辛，寒。咸润下，故通大小便;咸走血而寒胜热，故治目赤痈肿，血热热疾;咸补心，故治心虚;以水制火，取既济之义，故补心药用盐炒。一人病笑不休，用盐煅赤煎沸，饮之而瘳。《经》曰:神有余则笑不休。神，心火也。用盐，水制火也。一妇病此半年，张子和亦用此法而愈
 。咸入肾而主骨，故补肾药用盐汤下
 。故坚肌骨，治骨病齿痛;擦牙亦佳，清火固齿。齿缝出血，夜以盐厚敷龈上，沥涎尽乃卧。或问咸能软坚，何以坚肌骨?不知骨消筋缓，皆因湿热。热淫于内，治以咸寒。譬如生肉易溃，得盐性咸寒，则能坚久不坏也
 。咸润燥而辛泄肺，煎盐用皂角收，故味微辛。
 故治痰饮喘逆;《本经》治喘逆，惟哮证忌之
 。咸软坚，故治结核积聚。又能涌吐、醒酒，水胜火
 。解毒，火热即毒也，能散火凉血。
 杀虫，浙西将军中蚓毒，每夕蚓鸣于体。一僧教以盐汤浸身，数次而愈
 。定痛止痒。体如虫行，风热也，盐汤浴三四次佳。亦治一切风气。凡汤火伤，急以盐末掺之，护肉不坏，再用药敷
 。多食伤肺走血，渗津发渴。《经》曰:咸走血，血病毋多食咸。食咸则口干者，为能渗胃中津液也
 。凡血病哮喘、水肿、消渴人为大忌。盐品颇多:江淮南北盐生于海，山西解州盐生于池，四川、云南盐生于井，戎盐生于土，光明盐或生于阶或山崖，或产于五原盐池。状若水晶，不假煎炼，一名水晶盐。石盐生于石，木盐生于树，蓬盐生于草。造化之妙，诚难穷矣
 。

急流水

通

性速而趋下，通二便，风痹药宜之。昔有病小便
 [image: ]
 者，众不能瘥。张子和易以急流之水煎前药，一饮而溲。时珍曰:天下之水，灭火濡枯则同。至于性从地变，质与物迁，未尝同也
 。

逆流回澜水

宣

性逆而倒上，中风卒厥，宣吐痰饮之药宜之。

甘烂水

补


用流水以瓢扬万遍，亦曰劳水。
 水性咸而重，劳之则甘而轻。仲景用煎伤寒劳伤等药，取其不助肾气而益脾胃也。

井泉水

补

将旦首汲，曰井华水。出甃未放，曰无根水。无时初出，曰新汲水。解热闷烦渴。凡热病不可解者，新汲水浸青衣互熨之，妙。心闷汗出，新汲水蜜和饮，妙
 。煎补阴之药宜之。井以有地脉山泉者为上，从江湖渗来者次之。其城市近沟渠污秽者，咸而有碱，煮粥煎茶，味各有异，以之入药，其可无择乎
 ?


百沸汤

宣，助阳气

助阳气，行经络。汪颖曰:汤须百沸者佳。寇宗奭曰:患风冷气痹人，以汤淋脚至膝，厚覆取汗，然别有药，特假阳气而行耳。四时暴泻痢，四肢脐腹冷，坐深汤中，浸至膝上。生阳之药，无速于此。张从正曰:凡伤风寒、酒食，初起无药，便饮太和汤，或酸虀水，揉肚探吐，汗出即已。昂按:感冒风寒，而以热汤澡浴，亦发散之一法。故《内经》亦有可汤熨、可浴，及摩之浴之之文。《备急方》治心腹卒胀痛欲死，煮热汤以渍手足，冷即易之
 。

阴阳水

一名生熟水。宣，和阴阳

治霍乱吐泻有神功。阴阳不和而交争，故上吐下泻而霍乱。饮此辄定者，分其阴阳，使和平也。按:霍乱有寒热二症，药中能治此者甚多，然未尝分别言之。仓卒患此，脉候未审，慎勿轻投偏热寒之剂。曾见有霍乱服姜汤而立毙者，惟饮阴阳水为最稳。霍乱邪在上焦则吐，邪在下焦则泻，邪在中焦则吐泻兼作，此湿霍乱，症轻易治。又有心腹绞痛，不得吐泻者，名干霍乱，俗名绞肠沙，其死甚速。古方用盐熬热，童便调饮，极为得治。勿与谷食，即米汤下咽亦死
 。

以沸汤半钟，井水半钟，和服。

黄[image: ]
 水

宣，涌吐

酸、咸。吐痰饮、宿食。酸苦涌泄为阴也。

露　水

润肺

甘，平。止消渴。宜煎润肺之药。秋露造酒最清冽。百花上露，令人好颜色。霜杀物，露滋物，性随时异也。露能解暑，故白露降则处暑矣。疟必由于暑，故治疟药，露一宿服
 。

腊雪水

泻热

甘，寒。治时行瘟疫。宜煎伤寒、火暍音谒，伤暑
 之药。抹疿良。

冰

泻热

甘，寒。太阴之精，水极似土。伤寒阳毒、热甚昏迷者，以一块置膻中两乳中间
 良。解烧酒毒。陈藏器曰:盛夏食冰，与气候相反，冷热相激，却致诸疾。宋徽宗食冰太过，病脾疾，国医不效。杨介进大理中丸。上曰:服之屡矣。介曰:病因食冰，臣请以冰煎此药，治受病之源也。果愈
 。

地　浆

泻热、解毒

甘，寒。治泻痢冷热、赤白，腹内热毒绞痛，解一切鱼肉菜果、药物、诸菌毒菌，音郡。生朽木湿地上。亦名蕈，音寻，上声
 及虫蜞入腹，如误食马蟥蜞入腹，生子为患，用地浆下之
 。中暍暑热
 卒死者。取道上热土围脐，令人尿脐中，以热土、大蒜等分，捣水去渣，灌之即活
 。

以新水沃黄土搅浊，再澄清用。凡跌打损伤，取净土蒸热，以布裹，更互熨之。勿大热，恐破肉。虽瘀血凝积，气绝欲死者亦活。宋神宗皇子病瘈疭，国医不能治。钱乙进黄土汤而愈。帝问其故，对曰:以土伏水，水得其平，风自止矣
 。


孩儿茶

泻热、生津，涩，收湿

苦涩。清上膈热，化痰生津，止血收湿，定痛生肌。涂金疮口疮，蓬砂等分
 。阴疳痔肿。

出南番。云是细茶末，纳竹筒，埋土中，日久取出，捣汁熬成。块小润泽者上，大而枯者次之。

百草霜

轻，止血、消积

辛，温。止血、鼻衄者，水调涂之。红见黑则止，水克火也。
 消积。治诸血病，伤寒阳毒发斑，疸膈疟痢，咽喉、口舌、白秃诸疮。时珍曰:皆兼取火化从治之义
 。

灶突上烟煤。

墨

轻

辛，温。止血生肌。飞丝、尘芒入目，浓磨点之。点鼻止衄。猪胆汁磨，涂诸痈肿。醋磨亦可
 。酒磨服，治胞胎不下。

伏龙肝

重，调中、止血、燥湿、消肿

辛，温。调中止血，去湿消肿。治欬逆反胃，吐衄崩带，尿血遗精，肠风痈肿，醋调涂
 。脐疮、研敷。
 丹毒，腊月猪脂或鸡子白调敷
 。催生下胞。《博救方》:子死腹中，水调三钱服，其土当儿头上戴出
 。

釜心多年黄土，一云灶额内火气，积久结成如石，外赤中黄。研细，水飞用。

碱

一作硷。泻，磨积、去垢

辛、苦涩，温。消食磨积，去垢除痰。治反胃噎膈，点痣黡疣赘。与圹灰等分，用小麦秆灰汁，煎干为末。挑破痣，三点即瘥
 。发面、浣衣多用之。

取蒿蓼之属，浸晒烧灰，以原水淋汁，每百斤入粉面二三斤，则凝淀如石。


禽兽部

鸡

补

属巽属木。故动风
 。其肉甘温，补虚温中。日华曰:黑雌鸡补产后虚劳。马益卿曰:妊娠宜食牡鸡，取阳精之全于天也。崔行功曰:妇人产死，多是富贵扰攘，致产妇惊乱故耳。屏人静产，更烂煮牡鸡汁，作粳米粥与食，自然无恙。鸡汁性滑而濡，不食其肉，恐难化也。俗家每产后即食鸡啖卵，壮者幸无事，弱者因而致疾矣。龚云林曰:四五年老母鸡，取汤煮粥食，能固胎
 。

鸡冠居清高之分，其血乃精华所聚，雄而丹者属阳，故治中恶惊忤。以热血沥口、涂面、吹鼻，良
 。本乎天者亲上，故涂口眼[image: ]
 邪。用老者，取其阳气充足也。能食百虫，故治蜈蚣、蚯蚓、蜘蛛咬毒。

鸡子　甘平。镇心，安五脏，益气补血，清咽开音，散热定惊，止嗽止痢，醋煮食，治赤白久痢
 。利产安胎。胞衣不下者，吞卵黄二三枚，解发刺喉，令吐，即下
 。多食令人滞闷。

哺雏蛋壳①
 细研，麻油调，搽痘毒神效。


①　哺雏蛋壳:即孵出小鸡后的蛋壳。



鸡肫皮一名鸡内金，一名

 胵，音皮鸱
 　甘，平，性涩。鸡之脾也。能消水谷，除热止烦，通小肠、膀胱。治泻痢便数，遗溺溺血，崩带肠风，膈消反胃，小儿食疟。男用雌，女用雄。

鸡矢醴　微寒。下气消积，利大小便，《内经》用治蛊胀。腊月取雄鸡屎白收之。醋和，涂蚯蚓、蜈蚣咬毒。合米炒，治米癥
 。

乌骨鸡

补虚劳

甘，平。鸡属木，而骨黑者属水，得水木之精气，故能益肝肾，退热补虚。治虚劳消渴，下痢噤口，煮汁益胃
 。带下崩中，肝肾血分之病。鬼卒击死者，用其血涂心下效。《睽车志》:夏侯弘捉得一小鬼，问所持何物，曰:杀人以此矛

 ，中心腹者，无不辄死。弘曰:治此有方否?鬼曰:以乌鸡薄之即瘥。


骨肉俱黑者良。舌黑者骨肉俱黑。男用雌，女用雄。女科有乌鸡丸，治百病
 。

鸭

补阴

甘，冷。入肺肾血分，滋阴补虚，除蒸止嗽，利水道，治热痢。

白毛乌骨者，为虚劳圣药，取金肃水寒之象也。葛可久有白凤膏
 。老者良。酒或童便煮。

热血　　解金银、丹石、砒霜百毒，及中恶、溺死者。

卵　甘、咸，微寒。能滋阴，除心腹膈热。盐藏食，良。

五灵脂

宣，行血、止痛

甘温纯阴，气味俱厚。入肝经血分。通利血脉，散血和血，血闭能通，生用
 。经多能止。炒用
 。治血痹血积，血眼血痢，肠风崩中，一切血病，《图经》云:血晕者，半炒半生，水服一钱
 。心腹血气，一切诸痛。又能除风化痰，杀虫消积。诸痛皆属于木，诸虫皆生于风
 。治惊疳疟疝，蛇蝎蜈蚣伤。血虚无瘀者忌用。五灵脂一两，雄黄五钱，酒调服，滓敷患处，治毒蛇咬伤。李仲南曰:五灵脂治崩中，非正治之药，乃去风之剂。冲任经虚，被风袭伤营血，以致崩中暴下。与荆芥、防风治崩义同。方悟古人识见深远如此。时珍曰:此亦一说，但未及肝虚血滞，亦自生风之意。按:冲为血海，任主胞胎。任脉通，冲脉盛，则月事以时下，无崩漏之患，且易有子
 。

北地鸟，名寒号虫矢也。即曷旦鸟。夜鸣求旦，夏月毛采五色，鸣曰“凤凰不如我”。冬月毛落，忍寒而号，曰“得过且过”。高士奇曰:　《月令》仲冬之月，鹖
 [image: ]
 不鸣。似与寒号之名未协
 。黑色，气甚臊恶，糖心润泽者真。研末酒飞，去砂石用。行血宜生，止血宜炒。恶人参。


夜明砂

一名天鼠矢。泻，散血、明目

辛，寒。肝经血分药。活血消积。治目盲障翳，加石决明、猪肝煎，名决明夜灵散，治鸡盲眼。
 疟[image: ]
 音奇，小儿鬼惊疳，蝙蝠及矢，并治惊疳疟痈、厥阴之病
 。血气腹痛。《经疏》曰:辛能散内外滞气，寒能除血热气壅。明目之外，余皆可略。吴鹤皋曰:古人每用虻虫、水蛭治血积，以其善吮血耳。若天鼠矢，乃食蚊而化者也，当亦可以攻血积。《本草》称其下死胎，则其能攻血块也何疑
 ?同鳖甲烧烟辟蚊。

蝙蝠矢也，食蚊，砂皆蚊眼，故治目疾。淘净焙用。恶白微、白敛。

猪

脏腑引经

水畜，咸，寒。心血:用作补心药之向导，盖取以心归心、以血导血之意。《延寿丹书》曰:猪临杀，惊气入心，绝气归肝，皆不可多食
 。

尾血　和龙脑冰片
 ，治痘疮倒黡。能发之，时珍曰:取其动而不息。亦有用心血者
 。

肝　主藏血，补血药用之。入肝明目。雄者良。同夜明砂作丸，治雀目。雀目者，夜不能睹，湿痰及肝火盛也
 。

肺　补肺。治肺虚咳嗽。咳血者，蘸薏仁末食
 。

肚　入胃健脾。仲景治消渴，有黄连猪肚丸:用雄猪肚一枚，入黄连末五两，栝蒌根、白粱米各四两，知母三两，麦冬二两，缝定蒸熟，丸如梧子大，每服三十丸，米饮下。《直指方》:治小儿疳热，黄连五两，入猪肚蒸烂，饭丸，米饮下，仍服调血清心药佐之。且曰:小儿之病，非疳即热，尝须识此
 。

肾　咸冷而通肾。治腰痛耳聋。日华曰:补水脏，暖腰膝。又曰:久食令人少子。孟诜曰:久食令人肾虚。李时珍韪之，谓其咸冷能泻肾气也。昂按:枸杞、玄参、知母、黄柏，性皆寒而能补肾。猪肾乃肉食，何独泻肾若斯之酷也?古今补腰肾药，用猪肾者颇多，未见作害。大抵诸家食忌，不可尽信。《琐碎录》:猪肾一对，童便二分，酒一分，瓦罐煨，五更食之，治劳瘵，一月愈。《经验后方》:猪肾、枸杞叶、豉汁，入葱、椒、盐作羹，治阴痿羸瘦
 。

肠　入大肠，治肠风血痢。《奇效方》:治脏毒，有脏连丸
 。

胆汁　苦入心，寒胜热，滑润燥。泻肝胆之火，明目杀疳，沐发光泽。醋和，灌谷道，治大便不通。仲景治阳明症内无热者，便虽秘，勿攻。故用胆汁外导之法，不欲以苦寒伤胃腑也。成无己曰:仲景治厥逆无脉，用白通汤加猪胆汁。盖阳气大虚，阴气内胜，纯与阳药，恐阴气格拒不得入，故加猪胆汁，苦入心而通脉，寒补肝而和阴，不致格拒也。昂按:此即热因寒用之义
 。浴初生小儿，永无疮疥。

猪脬亦作胞
 　治遗溺疝气，用作引经。

猪脂　甘，寒。凉血润燥，行水散风，解毒，《千金方》:凡中恶及牛肉毒，百兽肝毒，服猪脂一斤佳。
 杀虫，故疮药多用之
 。利肠，能通大便，退诸黄。
 滑产。煎膏药，主诸疮。腊月者佳。古方用之最多，治咳嗽亦用之
 。

猪蹄　煮汤，通乳汁，加通草二两佳
 。洗败疮。

悬蹄甲　治寒热痰喘，痘疮入目，五痔肠痈。古人有用左甲者，有用后甲者
 。

猪肉　反黄连、乌梅、桔梗，犯之泻痢。时珍曰:方有脏连丸，黄连猪肚丸，岂忌肉而不忌脏腑乎?昂按:《别录》云:猪肉闭血脉，弱筋骨，虚人肌，不可久食。陶弘景曰:猪为用最多，唯肉不可食。孙思邈曰:久食令人少子，发宿病、筋骨碎痛之气。孟诜曰:久食杀药，动风发疾。韩
 [image: ]
 曰:凡肉皆补，惟猪肉无补。李时珍曰:南猪味厚汁浓，其毒尤甚。若将为大禁者然。然今人终日食肉，内滋外腴，子孙蕃衍，未见为害若斯之甚也。又曰:合黄豆、荞麦、葵菜、生姜、胡荽、吴茱、牛肉、羊肝、龟、鳖、鲫鱼、鸡子食之，皆有忌。然肴馔中合食者多，未见丝毫作害也。大抵肉能补肉，其味隽永，食之润肠胃，生精液，丰肌体，泽皮肤，固其所也。惟多食则助热生痰，动风作湿，伤风寒及病初起人为大忌耳。先王教民畜牧，养彘为先，岂故为是以厉民欤?明太祖释家字之义，亦曰无豕不成家。诸家之说，稽之于古则无徵，试之于人则不验，徒令食忌不足取信于后世而已。伤寒忌之者，以其补肌固表，油腻缠粘，风邪不能解散也。病初愈忌之者，以肠胃久枯，难受肥浓厚味也。又按:猪肉生痰，惟风痰、湿痰、寒痰忌之。如老人燥痰干咳，更须肥浓以滋润之，不可执泥于猪肉生痰之说也
 。


犬　肉

补虚寒

酸而咸温。暖脾益胃，脾胃暖则腰肾受荫矣。补虚寒，助阳事。两肾、阴茎尤胜
 。

黄者补脾，黑者补肾。畏杏仁，忌蒜。道家以为地厌。黄犬血，酒服二碗，治肠痈
 。

羊　肉

补虚劳

甘，热，属火。补虚劳，益气血，壮阳道，开胃健力，通气发疮。仲景治虚羸蓐劳，有当归羊血汤。《十剂》曰:补可去弱，人参、羊肉之属是也。东垣曰:人参补气，羊肉补形。凡味同羊肉者，皆补血虚，阳生则阴长也
 。

青羊肝　苦寒，苏颂曰温。
 色青。补肝而明目。肝以泻为补。羊肝丸，治目疾加黄连
 。

胆　苦，寒。点风泪眼，赤障白翳。腊月入蜜胆中，纸套笼住，悬檐下，待霜出，扫取点眼。又入蜜胆中蒸之，候干，研为膏，每含少许，或点之。名二百味草花膏。以羊食百草，蜂采百花也。时珍曰:肝窍开于目，胆汁减则目暗。目者肝之外候，胆之精华也，故诸胆皆治目病
 。

胫骨　入肾而补骨。烧灰擦牙良。时珍曰:羊胫骨灰可以磨镜，羊头骨可以消铁。误吞铜钱者，胫骨三钱，米饮下
 。

羊血　解金银、丹石、砒、硫一切诸毒。

乳　甘，温。补肺肾虚，润胃脘、大肠之燥。治反胃消渴，口疮舌肿，含漱
 。蜘蛛咬伤。有浑身生丝者，饮之瘥
 。

肉、肝，青羖羊良;胆，青羯羊良;乳，白[image: ]
 羊良。骨煅用。反半夏、菖蒲，忌铜器。牡羊曰羖、曰羝，去势曰羯，子曰羔，羔五月曰
 [image: ]
 。

牛　肉

补脾土

甘，温，属土。安中补脾，益气止渴。倒仓法:用牡黄牛肉二十斤，洗净，煮为糜，滤去渣，熬成琥珀色。前一晚不食，至日，空腹坐密室，取汁，每饮一钟，少时又饮。积数十钟，身体觉痛。如病在上则吐，在下则利，在中则吐而利。利后必渴，即饮己溺数碗，以涤余垢。饥倦先与米饮，二日与淡粥，次与厚粥软饭，将养一月，而沉疴悉安矣。须断房事半年，牛肉五年。丹溪曰:牛，坤土;黄，中色;肉，胃药;液，无形之物也。积聚既久，回薄肠胃曲折之处，岂铢两丸散所能窥犯乎?肉液充满流行，无处不到，如洪水泛涨，一切凝滞，皆顺流而去矣。此方传于西域异人，中年后行一二次，亦却疾养寿之一助也。王纶曰:牛肉补中，非吐下药。借补为泻，因泻为补，亦奇方也。丹溪治林德方咳而咯血，谓肺壅非吐不可，血耗非补不可，惟倒仓二法兼备，服之而愈。又治萧伯善便浊滑精，亦用倒仓法而愈。又治许文懿公病心痛，用燥药、灵丹、艾灸杂治，数年不效，自分为废人。丹溪先以防风通圣散下其积滞，而病稍起，思食，然两足难移。次年行倒仓法，节节应手，复生子，活十四年。又临海林兄久嗽吐红，发热消瘦，众以为瘵，百方不应。丹溪脉之，两手弦数，日轻夜重，计无所出。时冬月也，以倒仓法而安，次年生子
 。

牛乳　味甘，微寒。润肠胃，解热毒，补虚劳。治反胃噎膈。胃槁胃冷，脾不磨食，故气逆而成反胃。气血不足，其本也;曰痰饮，曰食积，其标也。胃槁者，滋血生津;胃冷者，温中调气。东垣曰:上焦吐者由乎气，治在和中而降气;中焦吐者由乎积，治在行气而消积;下焦吐者由乎寒，治在温中而散寒。丹溪曰:反胃噎膈，大便燥结，宜牛羊乳时时咽之，兼服四物汤为上策。不可服人乳，人乳有五味之毒，七情之火也。昂按:噎膈不通，服香燥药取快一时，破气而燥血，是速其死也。不如少服药，饮牛乳加韭汁，或姜汁，或陈酒为佳。江南臬司多公患噤口痢，粒米不进，郑奠一令服牛乳，久之亦瘥
 。

白水牛喉　治反胃吐食，肠结不通。除两头，去脂膜，醋浸炙末，每服一钱，陈米饮下
 。

酥、酪、醍醐，皆牛羊乳所作，滋润滑泽，宜于血热枯燥之人。

牛胆　内石灰于内，悬挂风处百日，治金疮良。


牛　黄

泻热、利痰、凉惊

甘，凉。牛有病，在心、肝、胆之间凝结成黄，故还以治心、肝、胆之病。《经疏》云:牛食百草，其精华凝结成黄，犹人之有内丹。故能散火消痰解毒，为世神物。或云牛病乃生黄者，非也
 。清心解热，利痰凉惊，通窍辟邪。治中风入脏，惊痫口噤，心热则火自生焰，肝热则木自生风。风火相搏，胶痰上壅，遂致中风不语。东垣曰:中脏宜之。风中腑及血脉者用之，反能引风入骨，如油入面。按:中风中脏者重，多滞九窍;中腑稍轻，多著四肢。若外无六经形症，内无便溺阻隔，为中经络，为又轻。初宜顺气开痰，继宜养血活血，不宜专用风药。大抵五脏皆有风，而犯肝者为多。肝属风木而主筋，肝病不能营筋，故有舌强口噤，[image: ]
 斜瘫痪，不遂不仁等症。若口开为心绝，手撒为脾绝，眼合为肝绝，遗尿为肾绝，吐沫鼻鼾为肺绝。发直头摇、面赤如妆、汗缀如珠者，皆不治。若止见一二症，犹有可治者
 。小儿百病。皆胎毒痰热所生。儿初生时未食乳，用三五厘，合黄连、甘草末蜜调，令咂之良
 。发痘堕胎。善通窍
 。

牛有黄，必多吼唤，以盆水承之，伺其吐出，迫喝即堕水，名生黄，如鸡子黄大，重叠可揭。轻虚气香者良。观此则非病，乃生黄矣
 。杀死，角中得者名角黄。心中者名心黄，肝胆中者名肝胆黄。成块成粒，总不及生者。但磨指甲上，黄透甲者为真。骆驼黄极易得，能乱真
 。得牡丹、菖蒲良。聪耳明目
 。人参为使，恶龙骨、龙胆、地黄、常山。

白马溺

泻，杀虫、消癥

辛，寒。杀虫，破癥积，治反胃。祖台之《志怪》云:昔有人与奴皆患心腹痛病，奴死，剖之得一鳖，尚活。以诸药投口中，不死。有人乘白马观之，马溺堕鳖而鳖缩，遂以灌之，即化成水。主乃服马溺而愈。


驴　溺

泻，杀虫

辛，寒。杀虫，治反胃噎膈。须热饮之。张文仲《备急方》曰:昔患反胃，奉敕调治，竟不能疗。一卫士云;服驴尿极验。遂服二合，只吐一半，再服二合，食粥便定。宫中患反胃者五六人，同服之，一时俱瘥
 。

阿　胶

平补而润

甘，平。清肺养肝，滋肾益气，肺主气，肾纳气
 。和血补阴，肝主血，血属阴
 。除风化痰，润燥定喘，利大小肠。治虚劳咳嗽，肺痿吐脓，吐血衄血，血淋血痔，肠风下痢，伤暑伏热成痢者，必用之。妊娠血痢尤宜
 。腰痠骨痛，血痛血枯，经水不调，崩带胎动，或妊娠下血，酒煎服
 。痈疽肿毒及一切风病。泻者忌用。大抵补血与液，为肺、大肠要药。寇宗奭曰:驴皮煎胶，取其发散皮肤之外。用乌者，取其属水以制热则生风之义，故又治风也。陈自明曰:补虚用牛皮胶，去风用驴皮胶。杨士瀛曰:小儿惊风后，瞳人不正者，以阿胶倍人参服最良。阿胶育神，人参益气也。按:阿井乃济水伏流，其性趋下，用搅浊水则清，故治瘀浊及逆上之痰也
 。

用黑驴皮、阿井水煎成。苏颂曰:《本经》阿胶亦用牛皮，是二胶可通用。牛皮胶制作不精，故不堪用
 。以黑光带绿色、夏月不软者真。剉炒成珠，或面炒、蛤粉炒、去痰
 。蒲黄炒、止血
 。酒化、水化、童便和用。得火良，山药为使，畏大黄。


黄明胶

即牛皮胶。补虚

甘，平。功与阿胶相近，亦可代用。同葱白煮服，通大便。李时珍曰:真阿胶难得，牛皮胶亦可权用。其性味皆平补，宜于虚热之人。张仲景治泻痢，好胶与黄连、黄蜡并用。陈藏器曰:诸胶皆能疗风，补虚止泄，驴皮主风为最。《经验方》曰:痈疽初起，酒顿黄明胶四两，服尽，毒不内攻。《唐氏方》加穿山甲四片，烧存性用。昂谓此方若验，胜于服蜡矾丸也
 。

虎　骨

宣，去风、健骨

味辛，微热。虎属金而制木，故啸则风生。追风健骨，定痛辟邪。治风痹拘挛疼痛，惊悸癫痫，犬咬骨鲠。为末，水服。犬咬，敷患处
 。以头骨、胫骨良。虎虽死，犹立不仆，其气力皆在前胫。时珍曰:凡辟邪疰，治惊痫、瘟疟、头风，当用头骨。治手足风，当用胫骨。治腰脊风，当用脊骨。各从其类也
 。

虎肚:治反胃。取生者，存滓秽勿洗，新瓦固煅存性，为末，入平胃散一两，每服三钱，效。昂按:虎肚丸宜于食膈，若寒膈、气膈、血膈、痰膈，恐难见功
 。

虎睛为散，竹沥下，治小儿惊痫夜啼。

犀　角

泻心胃大热

苦、酸、咸，寒。凉心泻肝，清胃中大热，祛风利痰，辟邪解毒。治伤寒时疫，发黄发斑，伤寒下早，热乘虚入胃则发斑;下迟，热留胃中亦发斑
 。吐血下血，蓄血谵狂，痘疮黑陷，消痈化脓，定惊明目。妊妇忌之。能消胎气。时珍曰:五脏六腑，皆禀气于胃。风邪热毒，必先干之;饮食药物，必先入胃。角，犀之精华所聚，足阳明胃药也，故能入阳明，解一切毒，疗一切血，及惊狂斑痘之症。《抱朴子》云:犀食百草之毒及棘，故能解毒。饮食有毒，以角搅之，则生白
 沫。

乌而光润者胜，角尖尤胜。鹿取茸，犀取尖，其精气尽在是也
 。现成器物，多被蒸煮，不堪入药。入汤剂磨汁用，入丸散剉细。纸裹纳怀中，待热捣之立碎。《归田录》云:人气粉犀
 。升麻为使，忌盐。

羚羊角

泻心肝火

苦、咸，微寒。羊属火，而羚羊属木，入足厥阴肝
 、手太阴、少阴肺、心
 经。目为肝窍，此能清肝，故明目去障。肝主风，其合在筋，此能祛风舒筋，故治惊痫搐搦，骨痛筋挛。肝藏魂，心主神明，此能泻心肝邪热，故治狂越僻谬，梦魇惊骇。肝主血，此能散血，故治瘀滞恶血，血痢肿毒。相火寄于肝胆，在志为怒，《经》曰:大怒则形气绝，而血菀于上。【菀，同郁。】
 此能下气降火，故治伤寒伏热，烦懑气逆，食噎不通。羚之性灵，而精在角，故又辟邪而解诸毒。昂按:痘科多用以清肝火，而《本草》不言治痘
 。

出西地。似羊而大，角有节，最坚劲，能碎金刚石与貘骨。貘，音麦，能食铁
 。夜宿防患，以角挂树而栖。角有挂纹者真。一边有节而疏，乃山驴、山羊，非羚也
 。多两角，一角者胜。剉研极细，或磨用。


鹿　茸

大补阳虚

甘，温，一云咸热。
 纯阳。生精补髓，养血助阳，强筋健骨。治腰肾虚冷，《百一方》:鹿角屑熬黄为末，酒服，主腰脊虚冷刺痛
 。四肢酸痛，头眩眼黑，崩带遗精，一切虚损劳伤，惟脉沉细、相火衰者宜之。

鹿角初生，长二三寸，分歧如鞍，红如玛瑙，破之如朽木者良。太嫩者，血气未足，无力
 。酥涂微炙用，不涂酥则伤茸
 。或酒炙。不可嗅之，有虫恐入鼻颡。猎人得鹿，絷之取茸，然后毙鹿，以血未散故也。最难得不破、未出血者。沈存中《笔谈》云:凡含血之物，肉易长，筋次之，骨最难长。故人二十岁，骨髓方坚。麋、鹿角无两月长至二十余斤，凡骨之长，无速于此，草木亦不及之。头为诸阳之会，锺于茸角，岂与凡血比哉!○鹿，阳兽，喜居山;麋，阴兽，喜居泽。麋似鹿，色青而大。皆性淫，一牡辄交十余牝。麋补阴，鹿补阳，故冬至麋角解，夏至鹿角解也。麋、鹿茸角，罕能分别。雷
 [image: ]
 曰:鹿角胜麋角。孟诜、苏恭、苏颂，并云麋茸、麋胶胜于鹿。时珍曰:鹿补右肾精气，麋补左肾血液
 。

鹿角:咸，温。生用则散热行血，消肿，醋磨，涂肿毒。为末酒服，治折伤。《医馀》曰:有臁疮赤肿而痛，用黄柏凉药久不愈者，却当用温药，加鹿角灰、发灰、乳香之类。此阴阳寒暑往来之理也
 。辟邪，治梦与鬼交。酒服一撮，鬼精即出。能逐阴中邪气恶血
 。炼霜熬膏，则专于滋补。时珍曰:鹿仍仙兽，纯阳多寿，能通督脉。又食良草，故其角、肉食之，有益无损。鹿，一名斑龙。西蜀道士尝货斑龙丸，歌曰:尾闾不禁沧海竭，九转灵丹都漫说。惟有斑龙顶上珠，能补玉堂关下穴。盖用鹿茸与胶、霜也
 。

造胶、霜法:取新角寸截，河水浸七日，刮净，桑火煮七日，入醋少许，取角捣成霜用。其汁加无灰酒熬成膏用。畏大黄。鹿
 [image: ]
 ，鹿相交之精也。设法取之，大补虚劳
 。

麝　香

宣，通窍

辛，温，香窜。开经络，通诸窍，透肌骨，暖水脏。治卒中诸风诸气，诸血诸痛，痰厥惊痫，严用和云:中风不醒者，以麝香、清油灌之，先通其关。东垣曰:风病在骨髓者宜之。若在肌肉用之，反引风入骨，如油入面。时珍曰:严氏言风病必先用，东垣谓必不可用，皆非通论。若经络壅闭，孔窍不利者，安得不用为引导以开通之耶?但不可过耳。昂按:据李氏之言，似仍以严说为长。《广利方》中恶客忤垂死，麝香一钱，醋和灌之
 。癥瘕瘴疟，鼻窒耳聋，目翳阴冷。辟邪解毒，杀虫堕胎。坏果败酒，治果积、酒积。东垣曰:麝香入脾治肉，牛黄入肝治筋，冰片入肾治骨
 。

研用。凡使麝香，用当门子尤妙。忌蒜。不可近鼻，防虫入脑。麝见人捕之，则自剔出其香为生香，尤难得。其香聚处，草木皆黄。市人或搀荔枝核伪之
 。

熊　胆

泻热

苦寒。凉心平肝，明目杀虫。治惊痫五痔。涂之取瘥
 。

通明者佳。性善辟尘。扑尘水上，投胆少许，则豁然而开。

象　皮

外用敛金疮

象肉壅肿，以刀刺之，半日即合。治金疮不合者，用其皮灰，亦可以熬膏入散。

象胆亦能辟尘，与熊胆同功。


獭　肝

补肝肾、杀传尸虫

甘咸而温。益阴补虚，杀虫止嗽，治传尸鬼疰有神功。尸疰、鬼疰，乃五疰之一，变动有三十三种，乃至九十九种。其症使人寒热，沉沉默默，不知病之所苦，而无处不恶。死后传人，乃至灭门。古方有獭肝丸:獭肝烘干，炙为末，水服二钱，日二次，以瘥为度
 。

诸肝皆有叶数，惟獭肝一月一叶，其间又有退叶，须于獭身取下，不尔多伪。吴鹤皋曰:獭，阴物，昼伏夜出，故治鬼疰。昂谓不然，缘其肝独异于他兽也
 。

猬　皮

泻，凉血

苦，平。治肠风泻血，五痔、烧末，油调敷，水服亦佳。
 阴肿。脂滴耳中治聋。胆点痘后风眼。

似鼠而圆大，褐色，攒毛，外刺如栗房。煅黑存性用。

兔　屎

一名明月砂。宣，明目、杀虫

杀虫明目。治痨瘵五疳，痘后生翳。

兔肝泻肝热，故能明目。

兔肉治消渴。《海上方》:澄汁冷饮
 。小儿食之稀痘疮。陶弘景曰:孕妇食之，令儿缺唇。保寿堂兔血丸，令小儿永不出痘，虽出亦稀。腊八日取生兔刺血，和荞麦面，加雄黄四五分，和丸绿豆大。初生小儿，乳汁送下二三丸，遍身发出红点，此其验也
 。

豭鼠矢

宣，调阴阳

甘而微寒。治伤寒劳复发热，男子阴易腹痛。妇人伤寒初愈，即与交接，毒中男人，名阴易。若女人与伤寒男子交者，名阳易。《活人》有鼠矢汤
 。

两头尖者，为雄鼠屎。

鼠胆　明目。汁滴耳中，治三十年老聋。陶弘景曰:鼠胆随死辄消，不易得也
 。

鼠肉　治儿疳鼠瘘。河间曰:鼠性善穿，而治疮瘘，因其性为用也
 。


鳞介鱼虫部

龙　骨

涩精，固肠、镇惊

甘涩，微寒。入手足少阴、心肾
 。手阳明、大肠
 。足厥阴。肝
 经。能收敛浮越之正气，涩肠益肾，安魂镇惊，辟邪解毒。治多梦纷纭，惊痫疟痢，吐衄崩带，遗精脱肛，大小肠利，固精止汗，定喘、气不归元则喘。
 敛疮，皆涩以止脱之义。《十剂》曰:涩可去脱，牡蛎、龙骨之属是也
 。

白地锦纹，舐之粘舌者良。人或以古圹灰伪之
 。酒浸一宿，水飞三度用。或酒煮、酥炙、火煅，亦有生用者。又云水飞，晒干，黑豆蒸过用。否则着人肠胃，晚年作热
 。忌鱼及铁，畏石膏、川椒，得人参、牛黄良。许洪曰:牛黄恶龙骨，而龙骨得牛黄更良，有以制伏也
 。

龙　齿

涩，镇惊

涩，凉。镇心安魂。治大人痉癫狂热，小儿五惊十二痫。《卫生宝鉴》曰:龙齿安魂，虎睛定魄。龙属木，主肝，肝藏魂;虎属金，主肺，肺藏魄也
 。治同龙骨。

鲤　鱼

通，行水

甘，平。下水气，利小便，治咳逆上气，脚气黄疸，妊娠水肿。古方治水肿，有鲤鱼汤、鲤鱼炙。刘河间曰:鲤之治水，鸭之利水，所谓因其气相感也
 。骨烧灰，疗鱼骨鲠。

鲫　鱼

补土、和胃

甘，温。诸鱼属火，独鲫属土。土能制水，故有和胃、实肠、行水之功。作鲙食，治脚气及上气
 。

忌麦冬、芥菜、沙糖、猪肝。

石首鱼

补，调胃

甘，平。开胃消食，治暴痢腹胀。《菽园杂记》曰:痢疾最忌油腻生冷，惟白鲞相宜。以其无脂不腻，而能消宿食、理肠胃也
 。

即干白鲞鱼。首中有石，故名。石治石淋。昂按:今人多以石首鱼鳔合破故纸等药为丸，名鱼鳔丸，云暖精种子，而《本草》全未之及，何也
 ?

青鱼胆

泻热、治目疾

苦，寒，色青。入肝胆。治目疾，点眼消赤肿障翳，咽津吐喉痹痰涎，涂火热疮，疗鱼骨鲠。

腊月收阴干。


鳢鱼胆

泻热

凡胆皆苦，惟鳢鱼胆甘。昂按:味终带苦
 。喉痹将死者，点入即瘥，病深者水调灌之。

俗名乌鱼，即七星鱼。首有七星，夜朝北斗，道家谓之水厌。雁为天厌，犬为地厌。《卫生歌》云:雁行有序犬有义，黑鱼拱北知臣礼。人无礼义反食之，天地鬼神皆不喜。杨拱《医方摘要》云:除夕黄昏时，取大黑鳢鱼一尾，小者二三尾，煮汤浴儿，遍身七窍俱到，能免出痘。不可嫌腥，而以清水洗去也。如不信，留一手或一足不洗，遇出痘时，不洗处痘必多。此乃异人所传，不可轻易。《食医心镜》:鳢鱼一斤以上，和冬瓜、葱白作羹，治十种水气
 。

鳝　鱼

宣，去风

甘，温。补五脏，除风湿。

尾血疗口眼[image: ]
 斜。和少麝香，左[image: ]
 涂右，右[image: ]
 涂左，正即洗去。《千金》云:鳖血、鸡冠血和伏龙肝，并治口[image: ]

 。滴耳治耳痛，滴鼻治鼻衄，点目治痘后生翳。时珍曰:鳝善穿穴，与蛇同性，故能走经络，疗风邪及诸窍之病。风中血脉，用血主之，从其类也
 。

鳗　鲡

补虚、杀虫

甘，平。去风杀虫。按:虫由风生，故风字从虫
 。治骨蒸劳瘵，湿痹风瘙，阴户蚀痒。皆有虫。张鼎云:其骨烧烟，蚊化为水，熏竹木，辟蛀虫。置衣箱，辟诸蠹
 。补虚损。有病瘵者，相染已死数人。乃取病者钉之棺中，弃于流水，永绝传染。渔人异之，开视，见一女子尚活，取置渔舍，多食鳗鲡，病愈，遂以为妻。《圣惠方》:鳗鲡淡炙食，治诸虫心痛，多吐，冷气上攻满闷
 。

蚺音髯
 蛇胆

泻热、明目、护心

蚺禀己土之气，胆属甲乙风木，气寒有小毒，其味苦而带甘。凉血明目，疗疳杀虫，主厥阴、太阴肝木、脾土
 之病。

肉极腴美，主治略同。取胆粟许置水上，旋行极速者真。胆上旬近头，中旬近心，下旬近尾。能护心止痛，受杖时噙之，杖多不死
 。

白花蛇

宣，祛风湿

甘、咸而温。蛇善行数蜕，如风之善行数变。花蛇又食石南，食石南藤花叶。石南辛苦治风
 。故能内走脏腑，外彻皮肤，透骨搜风，截惊定搐。治风湿瘫痪，大风疥癞。《开宝本草》云:治中风口面[image: ]
 斜，半身不遂。《经疏》云:前症定缘阴虚血少、内热而发，与得之风湿者殊异。白花蛇非所宜也，宜辨。○凡服蛇酒药，切忌见风
 。

出蕲州。龙头虎口，黑质白花，胁有二十四方胜，腹有念珠斑，尾有佛指甲，虽死而眼光不枯。他产则否。头尾有毒，各去三寸。亦有单用头尾者。酒浸三日，去尽皮骨。大蛇一条，只得净肉四两。


乌梢蛇

宣，去风湿

功用同白花蛇，而性善无毒。

性善不噬物。眼光至死不枯，以尾细能穿百钱者佳。重七钱至一两者为上，十两至一镒者中，大者力减。去头与皮骨，酒煮或酥炙用。

蛇　蜕

轻，宣，去风毒

甘、咸，无毒。甄权:有毒
 。性灵而能辟恶，故治鬼魅蛊毒。性窜而善去风，故治惊痫风疟，重舌、《圣惠方》烧末敷
 。喉风。性毒而能杀虫，故治疥癣恶疮，疔肿痔漏。属皮而性善蜕，故治皮肤疮疡，产难目翳。

用白色如银者，皂荚水洗净，或酒、或醋、或蜜浸，炙黄用，或烧存性，或盐泥固煅，各随本方。

海狗肾

一名腽肭脐。补肾、助阳

甘、咸，大热。补肾助阳。治虚损劳伤，阴痿精冷，功近苁蓉、锁阳。

出西番，今东海亦有之。似狗而鱼尾。置器中长年湿润，腊月浸水不冻。置睡犬旁，犬惊跳者为真。或曰:连脐取下，故名脐。或曰:乃腽肭兽之脐也。昂按:两名不类，恐一是海鱼之肾，一是山兽之脐也。《纲目》以此条入兽部
 。

穿山甲

一名鲮鲤。宣、通经络

咸，寒，善窜，喜穿山
 。专能行散，通经络，达病所，某处病，用某处之甲，更良
 。入厥阴、阳明。肝、胃
 。治风湿冷痹，通经下乳，消肿溃痈，止痛排脓，和伤发痘，元气虚者慎用
 。风疟疮科为要药。以其穴山寓水，故能出入阴阳，贯穿经络，达于营分，以破邪结，故用为使
 。以其食蚁，又治蚁瘘。漏也，音闾，亦音漏。有妇人项下忽肿一块，渐延至颈。偶刺破，出水一碗，疮久不合。有道人曰:此蚁漏也，缘饭中误食蚁得之。用穿山甲，烧存性，为末，敷之立愈。刘伯温《多能鄙事》云:油笼渗漏，刮甲里肉黡投入，自至漏处补住。《永州记》曰:不可于堤岸杀之，恐血入土，则岸堤渗漏。观此二说，其性之走窜可知矣
 。痈疡已溃者忌服。

如鼍而短，似鲤有足。尾甲力更胜。或生或烧，酥炙、醋炙、童便炙、油煎、土炒，随方用。

海螵蛸

一名乌贼骨。宣，通经络，祛寒湿

咸走血，温和血。入肝肾血分。通血脉，祛寒湿，治血枯、《内经》血枯，治之以乌鲗骨。
 血瘕，血崩血闭，腹痛环脐，阴蚀肿痛，烧末酒服
 。疟痢疳虫，目翳泪出，聤耳出脓，性能燥脓收水，为末，加麝少许，掺入
 。厥阴、少阴肝肾
 经病。

出东海。亦名墨鱼。腹中有墨，书字逾年乃灭。常吐黑水，自罩其身，人即于黑水处取之
 。取骨，血卤浸，炙黄用。恶附子、白及、白敛。能淡盐。


龟　板

补阴、益血

甘，平，至阴，属金与水。补心益肾，滋阴资智。性灵，故资智通心，益肾以滋阴
 。治阴血不足，劳热骨蒸，腰脚痠痛，久泻久痢，能益大肠
 。久嗽痎疟，老疟也。或经数年，中有痞块，名疟母
 。癥瘕崩漏，五痔产难，为末酒服，或加芎、归、煅发
 。阴虚血弱之症。益阴清热，故治之。时珍曰:龟、鹿皆灵而寿。龟首常藏向腹，能通任脉，故取其甲，以补心、补肾、补血，以养阴也。鹿首常返向尾，能通督脉，故取其角，以补命、补精、补气，以养阳也。昂按:《本草》有鹿胶而不及龟胶，然板不如胶，诚良药也。合鹿胶，一阴一阳，名龟鹿二仙膏
 。

大者良。上下甲皆可用。酥炙，或酒炙、猪脂炙，煅灰用。洗净搥碎，水浸三日用。桑柴熬膏良。自死败龟尤良，得阴气更全也
 。恶人参。

龟尿　走窍透骨，染须发，治哑聋。以镜照之，龟见其影，则淫发而尿出。或以猪鬃、松毛刺其鼻，尿亦出
 。

鳖　甲

补阴、退热

咸，平，属阴，色青入肝。治劳瘦骨蒸，往来寒热，温疟疟母，疟必暑邪，类多阴虚之人，疟久不愈，元气虚羸，邪陷中焦，则结为疟母。鳖甲能益阴除热而散结，故为治疟要药
 。腰痛胁坚，血瘕痔核，咸能软坚
 。经阻产难，肠痈疮肿，惊痫斑痘，厥阴血分之病。时珍曰:介虫阴类，故皆补阴。或曰:本物属金与土，故入脾肺而治诸症
 。

色绿九肋，重七两者为上。醋炙。若治劳，童便炙，亦可熬膏。

鳖肉　凉血补阴，亦治疟痢。煮作羹食，加生姜、砂糖，不用盐、酱，名鳖糖汤
 。恶矾石，忌苋菜、鸡子。鳖色青，故走肝益肾而除热。龟色黑，故通心入肾而滋阴。阴性虽同，所用略别
 。

鳖胆味辣，可代椒解腥。

蟹

泻，散血

咸，寒。除热解结，散血通经，续筋骨，筋绝伤者，取蟹黄、足髓熬，内疮中，筋即续生。骨节脱离者，生捣，热酒调服，渣涂半日，骨内谷谷有声即好
 。涂漆疮。能败漆
 。然寒胃动风。

蟹爪堕胎。产难及子死腹中者，服蟹爪汤即出。其螯烧烟，能集鼠于庭。中蟹毒者，捣藕节，热酒调服。腌蟹中入蒜则不沙
 。

虾

补阳

甘温。托痘疮，下乳汁，吐风痰，中风症，以虾半斤，入姜、葱、酱料水煮，先吃虾，次吃汁，以鹅翎探引，吐出痰涎，随症用药
 。壮阳道。

牡　蛎

涩肠、补水、软坚

咸以软坚、化痰，消瘰疬结核，老血瘕疝。涩以收脱，治遗精崩带，止嗽敛汗，或同麻黄根、糯米，为粉扑身;或加入煎剂。
 固大小肠。微寒以清热补水，治虚劳烦热，温疟赤痢，利湿止渴，为肝肾血分之药。王好古曰:以柴胡引之，去胁下硬;茶引之，消颈核;大黄引，消股间肿。以地黄为使，益精收涩，止小便利;以贝母为使，消积结
 。

盐水煮一伏时，煅粉用。亦有生用者。贝母为使，恶麻黄、辛夷、吴茱萸，得甘草、牛膝、远志、蛇床子良。海气化成，纯雄无雌，故名牡
 。


蛤　粉

涩

蛤蜊壳煅为粉，与牡蛎同功。海藏曰:肾经血分药。宋徽宗宠妃病痰嗽，面肿不寐。李防御治之，三日不效，当诛。李技穷忧泣，忽闻市人卖嗽药，一文一帖，吃了今夜得睡。色淡碧。李市之。恐药犷悍，先自试，觉无害，遂并三贴为一以进。妃服之，是夕寝安嗽止，面肿亦消。帝大悦，赐直万金。李不知其方，惧得罪，伺得市人，重价求之，乃蚌壳煅粉，少加青黛也。以淡虀水，加麻油数滴，调服。《圣惠方》:白蚬壳研粉，米饮调，治咳嗽不止
 。

肉:咸，冷。止渴解酒。牡蛎，蛤蜊、海蛤、文蛤，并出海中。大抵海物咸寒，功用略同。江湖蛤蚌，无咸水浸渍，但能清热利湿，不能软坚
 。

文蛤:背有花纹，兼能除烦渴，利小便。

瓦楞子

即蚶壳。泻，消癥、散痰

甘，咸。消血块，散痰积。煅红，醋淬三次，为末，醋膏丸，治一切气血癥瘕
 。

田　螺

泻热

味甘，大寒。利湿清热，止渴消渴
 醒酒，利大小便。能引热下行。熊彦诚病前后不通，腹胀如鼓，众医莫措。遇一异人曰:此易耳，奉施一药。即脱靴入水，探得一大螺曰:事济矣。以盐和壳捣碎，帛系脐下一寸三分。曾未安席，砉然暴下。归访异人，无所见矣。董守约以脚气攻注，或教捶数螺系两股，便觉冷气趋下至足，即而亦安
 。治脚气黄疸，噤口毒痢，用螺加少麝捣饼，烘热贴脐下，引热下行，自然思食
 。目热赤痛。入盐花，取汁点之
 。搽痔疮狐臭。

石决明

泻风热、明目

咸，平。除肺肝风热，青盲内障。水飞点目外障。亦治骨蒸劳热，通五淋，能清肺肝故也，古方多用治疡疽
 。解酒酸。为末，投热酒中即解
 。

如蚌而扁，唯一片无对，七孔、九孔者良。盐水煮一伏时，或面裹煨熟，研粉极细，水飞用。恶旋覆。

真　珠

泻热、定惊

甘、咸，性寒。感月而胎，语云:上巳有风梨有蠹，中秋无月蚌无胎
 。水精所孕。水能制火，入心肝二经。镇心安魂，肝藏魂。昂曰:虽云泻热，亦借其宝气也。大抵宝物多能镇心安魂，如金箔、琥珀、真珠之类。龙齿安魂，亦假其神气也
 。坠痰拔毒，收口生肌。治惊热痘疔，下死胎胞衣，珠末一两，苦酒服
 。涂面好颜色，点目去翳膜，绵裹塞耳治聋。

取新洁未经钻缀者，乳浸三日，研粉极细用。不细伤人脏腑。陆佃曰:蛤蚌无阴阳牝牡，须雀化成，故能生珠，专一于阴精也
 。


蛤　蚧

补肺、润肾、定喘、止嗽

咸，平。补肺润肾，益精助阳。治渴通淋，定喘止嗽，肺痿咯血，气虚血竭者宜之。能补肺，益水上源。时珍曰:补肺止渴，功同人参，益气扶羸，功同羊肉。《经疏》曰:咳嗽由风寒外邪者不宜用
 。

出广南。首如蟾蜍，背绿色，斑点如锦纹。雄为蛤，鸣声亦然，因声而名
 。皮粗口大，身小尾粗;雌为蚧，皮细口尖，身大尾小，雌雄相呼，屡日乃交。两两相抱，捕者擘之，虽死不开。房术用之甚效。不论牝牡者，只可入杂药。口含少许，奔走不喘者真。药力在尾。见人捕之，辄自啮断其尾，尾不全者不效。
 凡使去头足。雷
 [image: ]
 曰:其毒在眼，用须去眼
 。洗去鳞内不净及肉毛，酥炙，或蜜炙、或酒浸焙用。

蜂　蜜

亦名石蜜、岩蜜。补中、润燥、滑肠

草木精英，合露气以酿成。生性凉，能清热;熟性温，能补中。甘而和，故解毒。柔而滑，故润燥。甘缓可以去急，故止心腹肌肉、疮疡诸痛。甘缓可以和中，故能调营卫，通三焦，除众病，和百药，故丸药多用之
 。而与甘草同功。止嗽治痢，解毒润肠，最治痢疾。姜汁和服甚佳
 。明目悦颜。同薤白捣，涂汤火伤。煎炼成胶，通大便秘。乘热纳谷道中，名蜜煎导
 。然能滑肠，泄泻与中满者忌用。

以白如膏者良。汪颖曰:蜜以花为主。闽广蜜热，川蜜温，西蜜凉。按:宣州有黄连蜜，味小苦，点目热良。西京有梨花蜜，色白如脂
 。用银石器，每蜜一斤，入水四两，桑火慢熬，掠出浮沫，至滴水成珠用。忌葱、鲊、莴苣同食。昂按:生葱同蜜食杀人，而莴苣蜜渍点茶者颇多，未见作害，岂腌过则无患乎?抑药忌亦有不尽然者乎
 ?

黄蜡　甘，温。止痛生肌，疗下痢，蜜质柔性润，故滑肠胃;蜡质坚性涩，故止泻痢
 。续绝伤。按:蜜、蜡皆蜂所酿成，而蜜味至甘，蜡味至淡。故今人言无味者，谓之嚼蜡
 。

露蜂房

宣，解毒、杀虫

甘，平，有毒。治惊痫瘈疭，附骨痈疽，根在脏腑。和蛇蜕、乱发，烧灰酒服。按:附骨疽不破，附骨成脓，故名。不知者误作贼风治。附骨疽痛处发热，四体乍热乍寒，小便赤，大便秘而无汗，泻热发散则消。贼风痛处不热，亦不发寒热，觉身冷，欲得热熨则小宽，时有汗，宜风药治之
 。涂瘰疬成瘘，音漏。炙研，猪脂和涂
 。止风虫牙痛。煎水含漱。时珍曰:阳明药也，取其以毒攻毒，兼杀虫之功耳
 。敷小儿重舌，烧灰酒和敷舌下，日数次
 。起阴痿。烧灰敷阴上
 。

取悬于树、受风露者，炙用。治痈肿，醋调涂。洗疮，煎用
 。

僵　蚕

轻，宣，去风、化痰

辛、咸，微温。僵而不腐，得清化之气，故能治风化痰，散结行经。蚕病风则僵，故因以治风，能散相火逆结之痰
 。其气味俱薄，轻浮而升，入肺肝胃三经。治中风失音，头风齿痛，喉痹咽肿，炒为末，姜汤调下一钱，当吐出顽痰
 。丹毒瘙痒，皆风热为病
 。瘰疬结核，痰疟血病，崩中带下，风热乘肝
 。小儿惊疳，肤如鳞甲，由气血不足，亦名胎垢，煎汤浴之
 。下乳汁，灭瘢痕。若诸症由于血虚而无风寒客邪者勿服。

以头蚕色白条直者良。糯米泔浸一日，待桑涎浮出，漉起焙干，拭净肉毛口甲，捣用。恶桑螵蛸、茯苓、茯神、桔梗、萆薢。

蚕茧　甘，温。能泻膀胱相火，引清气上朝于口，止消渴。蚕与马，并属午，为离，主心。作茧退藏之际，故缲丝汤饮之，能抑心火而治消渴
 。痈疽无头者，烧灰酒服。服一枚出一头，二枚出二头
 。

雄蚕蛾　气热性淫，主固精强阳，交接不倦。蚕退纸烧存性，入麝少许，蜜和，敷走马牙疳，加白矾尤妙。《百一方》:蚕纸烧灰，酒水任下，能治邪祟发狂、悲泣
 。


原蚕砂

燥湿、去风

蚕食而不饮，属火性燥，燥能去风胜湿。《经》曰:燥胜风，燥属金，风属木也
 。其砂辛甘而温。炒黄浸酒，治风湿为病，支节不随，皮肤顽痹，腰脚冷痛，冷血瘀血。史国公药酒中用之
 。炒热熨患处亦良。寇氏曰:醇酒三升，拌蚕砂五斗，蒸热铺暖室席上，令患冷风气痹人以患处就卧，厚覆取汗。不愈，间日再作，须防昏闷
 。麻油调敷，治烂弦风眼。目上下胞属脾。脾有风湿，则虫生弦烂。又新瓦炙为末，少加雄黄，麻油调敷，治蛇串疮。有人食乌梢蛇，浑身变黑，渐生鳞甲，见者惊缩。郑奠一令日服晚蚕沙五钱，尽一二斗，久之乃退
 。

晚蚕矢也。淘净晒干。

桑螵蛸

补肾

甘，咸。入肝、肾、命门，益精气而固肾。治虚损阴痿，梦遗白浊，血崩腰痛，伤中疝瘕。肝肾不足
 。通五淋，缩小便。能通故能缩。肾与膀胱相表里，肾得所养，气化则能出，故能通;肾气既固，则水道安常，故又能止也。寇宗奭治便数，有桑螵蛸散:桑螵蛸、茯神、远志、菖蒲、人参、当归、龙骨、鳖甲醋炙，各一两，为末。卧时人参汤下二钱，能补心安神，亦治健忘
 。炙饲小儿，止夜尿。

螳螂卵也。桑树产者为好。房长寸许，有子如蛆。芒种后齐出，故仲夏螳螂生也。如用他树者，以桑皮佐之。桑皮善行水，能引达肾经
 。炙黄，或醋煮、汤泡煨用。畏旋覆花。螳螂能出箭镞。螳螂一个，巴豆半个，研敷伤处。微痒且忍，极痒乃撼拔之。以黄连贯众汤洗，石灰敷之。《杨氏方》用蜣螂，镞出后，敷生肌散。螳螂、蜣螂，皆治惊风，今人罕用。蜣螂兼治腹胀便闭，下痢脱肛，疮疽虫痔
 。

蝉　蜕

轻，散风热

蝉乃土木余气所化，饮风露而不食。其气清虚而味甘寒，故除风热。其体轻浮，故发痘疹。其性善蜕，故退目翳，催生下胞。其蜕为壳，故治皮肤疮疡瘾疹。与薄荷等分为末，酒调服。
 其声清响，故治中风失音。又昼鸣夜息，故止小儿夜啼。

蝉类甚多，惟大而色黑者入药。洗去泥土、翅足，浆水煮，晒干用。攻毒全用
 。

蚱蝉:治小儿惊痫夜啼，杀疳去热，出胎下胞。时珍曰:治皮肤疮疡风热，当用蝉蜕;治脏腑经络，当用蝉身。各从其类也
 。


五倍子

涩，敛肺

酸、咸。其性涩，能敛肺;其气寒，能降火。生津化痰，止嗽止血，敛汗、郑赞寰【郑赞寰，奠一孙也】曰:焙研极细，以自己漱口水调敷脐上，治盗汗如神
 。解酒，疗消渴泄痢，疮癣五痔，下血脱肛，脓水湿烂，子肠坠下，散热毒，消目肿，煎水洗之
 。敛疮口。热散，疮口自敛
 。其色黑，能染须。丹溪曰:倍子属金与水，噙之善收顽痰，解热毒。黄昏咳嗽，乃火浮肺中，不宜用凉药，宜五倍、五味，敛而降之。《医学纲目》云:王元珪虚而滑精，屡与加味四物汤，吞河间秘真丸及真珠粉丸，不止。后用五倍子一两，茯苓二两，丸服，遂愈。此则倍子敛涩之功，敏于龙骨、蛤粉也。昂按:凡用秘涩药，能通而后能秘。此方用茯苓倍于五倍，一泻一收，是以能尽其妙也
 。嗽由外感，泻非虚脱者禁用。

生盐肤木上，乃小虫食汁，遗种结球于叶间。故主治之症，与盐肤子叶同功
 。壳，轻脆而中虚，可以染皂。或生、或炒用。

白　蜡

外用生肌

甘温属金。生肌止血，郑赞寰曰:汪御章年十六，常患尿血，屡医不效。予以白蜡加入凉血滋肾药中，遂愈
 。定痛补虚，续筋接骨。外科要药。

斑　蝥

大泻，以毒攻毒

辛，寒，有毒。外用蚀死肌，敷疥癣恶疮;内用破石淋，拔瘰疬疔肿，杨登甫云:瘰疬之毒，莫不有根。大抵治以斑蝥、地胆为主。制度如法，能令其根从小便出，如粉片血块烂肉，此其验也。以木通、滑石、灯心辈导之。斑蝥捕得，屁射出，臭不可闻。故奔走下窍，直至精溺之处，能下败物，痛不可当，用须斟酌
 。下猘犬毒，九死一生之候，急用斑蝥七枚，去头翅足，糯米炒黄为末，酒煎，空心下，取下小狗三四十枚，如数少再服。又方，糯米一勺，斑蝥廿一枚，分三次，炒至青烟为度。去蝥，取米为粉，冷水入清油少许，空心下。取利下毒物，如不利再进。愈后忌闻钟鼓声，复发则不可治。服之肚痛急者，靛汁或黄连水解之
 。溃肉、肌肉近之则烂，
 堕胎。

豆叶上虫，黄黑斑文。去头足，糯米炒熟，生用则吐泻人。亦有用米取气不取质者。畏巴豆、丹参，恶甘草、豆花。斑蝥、蚖青、葛上亭长、地胆四虫，形色不同，功略相近。食芫花为芫青，青绿色尤毒，春生;食葛花为亭长，黑身赤头，夏生;食豆花为斑蝥，斑色，秋生;冬入地为地胆，黑头赤尾。陶隐居云:乃一物而四时变化者。苏恭云:非也，皆极毒，须慎用
 。

蝎

宣，去风

辛、甘，有毒。色青属木，故治诸风眩掉，皆属肝木
 。惊痫搐掣，口眼[image: ]
 斜，白附、僵蚕、全蝎等分为末，名牵正散。酒服二钱甚效
 。疟疾风疮，耳聋带疝，厥阴风木之病。东垣曰:凡疝气带下，皆属于风。蝎乃治风要药，俱宜加而用之。汪机曰:破伤风，宜以全蝎、防风为主
 。类中风、慢脾惊属虚者忌用。

全用去足焙，或用尾，尾力尤紧。形紧小者良。人被螫者，涂蜗牛即解
 。


蜈　蚣

宣、去风

辛，温，有毒。入厥阴肝经。善走能散，治脐风嘬口，炙末，猪乳调服。
 惊痫瘰疬，蛇癥、能制蛇，
 疮甲。趾甲内恶肉突出，俗名鸡眼睛。蜈蚣焙研敷之，以南星末醋调，敷四围
 。杀虫，古方治疰嗽多用之。
 堕胎。

取赤足黑头者，火炙，去头足尾甲，将荷叶火煨用，或酒炙。畏蜘蛛、蜒蚰、不敢过所行之路，触着即死。
 鸡屎、桑皮、盐。中其毒者，以桑汁、盐、蒜涂之。被咬者，捕蜘蛛置咬处，自吸其毒。蜘蛛死，放水中，吐而活之
 。

蟾　蜍

即癞虾蟆。泻，杀疳、拔毒

蟾，土精而应月魄。辛，凉，微毒。入阳明胃。发汗退热，除湿杀虫。治疮疽发背，未成者，用活蟾蜍系疮上。半日，蟾必昏愦。置水中救其命，再易一个，三易则毒散矣。势重者，剖蟾蜍合疮上，不久必臭不可闻。如此二三易，其肿自愈
 。小儿劳瘦疳疾。

蟾酥　辛，温，大毒。助阳气，治疔肿发背，小儿疳疾脑疳。即蟾蜍眉间白汁，能烂人肌肉，惟疔疳或合他药服一二厘，取其以毒攻毒。脑疳，乳和滴鼻中。外科多用之。蟾蜍肪涂玉，刻之如蜡。【肪，音方，脂也。】


白颈蚯蚓

泻热、利水

蚓，土德而星应轸水。味性咸寒，故能清热。下行故能利水。治温病大热狂言，大腹黄疸，肾风脚气。苏颂曰:脚气必须用之为使
 。

白颈者乃老蚯蚓。治大热，捣汁，井水调下。入药或晒干为末，或盐化为水，或微炙，或烧灰，各随本方。中其毒者，盐水解之。张将军病蚯蚓咬毒，每夕蚓鸣于体，浓煎盐水浸身，数过而愈
 。

蚯蚓泥即蚯蚓屎
 　甘，寒。泻热解毒。治赤白久痢，敷小儿阴囊热肿，肿腮丹毒。

五谷虫

即粪蛆。泻热、疗疳

寒。治热病谵音占，妄语
 妄，毒痢作吐，小儿疳积疳疮。

漂净晒干，或炒，或煅为末用。


人　部

发

一名血馀。补，和血

发者血之馀。味苦，微寒。入足少阴、厥阴。肾、肝
 。补阴消瘀，通关格，利二便。治诸血疾，能去心窍之血，故亦治惊痫
 。血痢血淋，舌血、煅末，茅根汤服。
 鼻血，烧灰吹鼻
 。转胞不通，烧灰服
 。小儿惊热。合鸡子黄煎为汁服。鸡子能去风痰
 。合诸药煎膏，凉血去瘀长肉。发属心，禀火气而上生;眉属肝，禀木气而侧生;须属肾，禀水气而下生。或曰发属肝，禀木气而上生;眉属金。禀金气而横生。金无余气，故短而不长。至老金气钝，则眉长矣。昂按:肺主皮毛，毛亦短而不长者也，何以独无所属乎?毛既为肺之合，自当属肺、属金。眉当属肝、属木，以其侧生象木枝也。此乃臆说，附质明者。《经》曰:肾者，精之处也，其华在发。王冰注曰:肾主髓。脑者，髓之海;发者，脑之华。脑髓减，则发素。【《内经》:脑为髓海，冲为血海，命门为精海，丹田为气海，胃为水谷之海。】时珍曰:发入土，千年不朽。以火煅之，凝为血质。煎炼至枯，复有液出。误吞入腹，化为癥虫。煅炼服食，使发不白。故本经有“自还神化”之称。陈藏器曰:生人发挂果树上，则乌鸟不敢来。又人逃走，取其发于纬车上缚之，则迷乱不知所适。此皆神化。《子母秘录》:乱发烧灰，亦治尸疰。猪脂调涂小儿燕口，即两角生疮也。宋丞相王郇公，小腹切痛，备治不效。用附子、硫黄、五夜叉丸之类，亦不瘥。张驸马取妇人油头发，烧灰研筛，酒服二钱，其痛立止。


皂荚水洗净，入罐固煅存性用。胎发尤良，补衰涸。

头垢　治淋及噎膈劳复。

人　牙

宣，发痘

咸，温，有毒。治痘疮倒黡。《痘疹论》:出不快而黑陷者，
 [image: ]
 猪血调下一钱。服凉药而血涩倒陷者，麝香酒调服。时珍曰:欲其窜入肾经，发出毒气，盖劫剂也。若伏毒在心，不省人事，气虚色白，痒塌无脓，及热疿紫泡之症，只宜补虚解毒。苟误服此，则郁闷声哑，反成不救
 。

煅，退火毒，研用。

人　乳

补虚、润燥

甘，咸。润五脏，补血液，止消渴，泽皮肤，治风火症。[image: ]
 庵曰:老人便秘，服人乳最良
 。本血所化，目得血而能视，用点赤涩多泪。热者，黄连浸点
 。然性寒滑，脏寒胃弱人不宜多服。时珍曰:人乳无定性。其人和平，饮食冲淡，其乳必平。其人躁暴，饮酒食辛，或有火病，其乳必热。又有孕之乳为忌乳，最有毒，小儿食之吐泻，成疳鬾之病，内亦损胎。昂按:乳乃阴血所化，生于脾胃，摄于冲任。未受孕则下为月水，既受孕则留而养胎，己产则变赤为白，上为乳汁，以食小儿，乃造化之玄微也。服之益气血，补脑髓，所谓以人养人也。然能滑肠、湿脾、腻膈，天设之以为小儿，非壮者所当常服。唯制为粉，则有益无损。又须旋用，久则油膻。须用一妇人之乳为佳，乳杂则其气杂。乳粉、参末，等分蜜丸，名参乳丸，大补气血
 。

取年少无病妇人乳、白而稠者，如儿食良。黄赤清色、气腥秽者，并不堪用。或暴晒，用茯苓粉收，或水顿取粉尤良。取粉法:小锅烧水滚，用银瓢如碗大，锡瓢亦可
 。倾乳少许入瓢，浮滚水上顿，再浮冷水上，立干，刮取粉用。再顿再刮，如摊粉皮法。

紫河车

即胞衣，一名混沌皮。大补气血

甘、咸，性温。本人之血气所生，故能大补气血，治一切虚劳损极，虚损:一损肺，皮槁毛落;二损心，血脉衰少;三损脾，肌肉消脱;四损肝，筋缓不收;五损肾，骨痿不起。六极，曰气极、血极、筋极、肌极、骨极、精极
 。恍惚失志癫痫。

以初胎及无病妇人者良。有胎毒者害人。以银器插入，焙煮，不黑则无毒
 。长流水洗极净，酒蒸焙干研末。或煮烂捣碎入药。如新瓦炙者，反损其精汁
 。亦可调和煮食。李时珍曰:崔行功《小儿方》云:胞衣宜藏天德月德吉方，深埋紧筑。若为猪狗食，令儿癫狂;蝼蚁食，令儿疮癣;鸟雀食，令儿恶死;弃火中，令儿疮烂;近社庙、井灶、街巷，皆有所忌。此亦铜山西崩，洛钟东应，自然之理。今人以之炮炙入药，虽曰以人补人，然食其同类，独不犯崔氏之戒乎?以故本集如天灵盖等，概不入录
 。


童　便

一名还元水。饮自己溺，名轮回酒。平，泻火、补阴、散瘀血

咸，寒。时珍曰温
 。能引肺火下行从膀胱出，乃其旧路，降火滋阴甚速。润肺散瘀，咸走血
 。治肺痿失音，吐衄损伤，凡跌打损伤，血闷欲死者，擘开口以热尿灌之，下咽即醒。一切金疮受杖，并宜用之，不伤脏腑。若用他药，恐无瘀者，反致误人矣
 。胞胎不下。皆散瘀之功。
 凡产后血运，败血入肺，阴虚久嗽，火蒸如燎者，惟此可以治之。晋·褚澄《劳极论》云:降火甚速，降血甚神。饮溲溺百无一死，服寒凉药百无一生
 。

取十二岁以下童子，少知识，无相火
 。不食荤腥酸咸者佳。去头尾，取中间一节清澈如水者用，当热饮，热则真气尚存，其行自速，冷则惟有咸寒之性。入姜汁、行痰
 。韭汁散痰
 更好。冬月用汤温之。李士材曰:炼成秋石，真元之气渐失，不及童便多矣。《普济方》:治目赤肿痛，用自己小便，乘热抹洗，即闭目少顷。此以真气退其邪热也
 。

秋　石

补肾水、润三焦

咸，温。滋肾水，润三焦，养丹田，安五脏，退骨蒸，软坚块。治虚劳咳嗽，白浊遗精，为滋阴降火之圣药。若煎炼失道，多服误服，反生燥渴之患。咸能走血，且经煅炼，中寓暖气，使虚阳妄作，则真水愈亏
 。

《蒙筌》曰:每月取童便，每缸用石膏七钱，桑条搅澄，倾去清液，如此二三次，乃入秋露水搅澄，故名秋石
 。如此数次，滓秽净，咸味减，以重纸铺灰上晒干。刮去在下重浊，取轻清者为秋石。世医不取秋时，杂收人溺，以皂荚水澄晒为阴炼，火煅为阳炼，尽失于道，安能应病?况经火炼，性却变温耶!秋石再研入罐，铁盏盖定，盐泥固济升打。升起盏上者名秋冰。味淡而香，乃秋石之精英也。《保寿堂方》:用童男童女小便，各炼成秋石，其色如雪，和匀加乳汁，日晒夜露，取日精月华，干即加乳。待四十九日足，收贮配药。《摘玄》云:肿胀忌盐，只以秋石拌饮食佳
 。

人中黄

泻热

甘，寒，入胃。清痰火，消食积，大解五脏实热。治天行热狂，痘疮血热，黑陷不起。

纳甘草末于竹筒，塞孔，冬月浸粪缸中。至春取出洗，悬风处阴干，取甘草用。亦有用皂荚末者。竹须削去青皮
 。一云即粪缸多年黄垽，煅存性用。

粪　清

一名金汁。泻大热

主治同人中黄。用棕皮棉纸，上铺黄土，淋粪滤汁，入新瓮，碗覆，埋土中一年，清若泉水，全无秽气。用年久者弥佳。野间残粪下土，筛敷痈疽，如冰着背
 。

人中白

泻火

咸，平。降火散瘀，治肺瘀鼻衄，刮人中白，新瓦火上逼干，调服即止
 。劳热消渴，痘疮倒陷，牙疳口疮。

即溺垽，煅研用。以蒙馆童子便桶，山中老僧溺器刮下者，尤佳
 。


后　记

《本草备要》自刊行以来，单行及合刊本不下200余种，近现代校点本亦有数十种，其中以商务印书馆谢观评校本影响最大。谢观本从1918年首刊，至1955年，多次重印。依据此本再加印刷的书又有多种。但谢观所据底本乃清代后期的劣本，文字错误极多。例如“石韦”条有一句“高阳负对黄帝:治劳伤用石韦丸”。高阳负是黄帝时臣，他回答黄帝说可用石韦丸治劳伤(出典见《备急千金要方》卷19)
 。《本草备要》晚近劣本不明出典，想当然地把高阳负改作高阳生 (六朝人)
 ，又把黄帝误作朝代不明的宣帝。谢观本沿袭劣本之误，将此句作“高阳生对宣帝治劳伤，用石韦汁”。“石韦”乃革质叶，故名为“韦”，焉能榨汁?可见此本误谬之甚。另谢观本从《本草纲目》张绍棠本(1885)取图411幅掺入《本草备要》，号称“从明板《本草纲目》摘录摹绘，务求真确”。其实无论哪一种《本草纲目》附图，都存在较多图文不符的错误。汪昂《本草备要》原无插图，后人随意摘引他书插图掺入汪氏之书，张冠李戴，从整理中医古籍的角度来看是很不严肃的。谢观本以后的各种《本草备要》校点本，虽然精粗不一，但无一例外的是都没有选用最早的《本草备要》刊本作底本，而且大多承袭劣本之误，掺入药图。

本丛书选入《本草备要》，要求采用最佳版本，保证原文准确。笔者承担此任务之后，在全面系统考察该书存世早期刊本的基础上，确定了校勘的底本和主校本。今将有关情况简要说明如下。

1.《本草备要》原刊本

《本草备要》最早刊刻于康熙二十二年(1683)，但仅过了十来年，汪昂就再次增订 (见“增补本草备要叙”:“今本草原刻，字已漫灭，特再加釐订，用酬世好。”)
 。该初刊本今我国不存，《全国中医图书联合目录》未见收载。近年笔者有幸从日本内阁文库复制该初刊本回国。此本为延禧堂 (即汪氏自家堂号)
 藏版，还读斋梓行。该本保存了陈丰和汪昂明确署为康熙癸亥(1683)所撰的两序。其特征是书分2卷，药分8部，载药402味，有眉批栏，无图。书中不避康熙以后的名讳，连避康熙讳也不很严格，足证为康熙早期刻本。该本刻印精良，标记明显，弥足珍贵。然而从内容来看，初刊本不及《增订本草备要》丰富，因此本次校点未选此本作为底本，仅以它作主校本，并补入其原序。此本在校勘方面发挥了巨大的作用。

2.最早的《本草备要》增补本

汪昂于1694年出版的《增订本草备要》将药物扩充到479味，原有药物的内容也有所增补。因此，校勘汪氏本草，当以增订本为佳。但是，据《全国中医图书联合目录》记载，刻于康熙三十三年(1694)的版本竟有文富堂、还读斋和不明堂号三类刊本共计10部。古书在一年中刻印三次，殊为罕见，令人生疑。笔者逐一考察各地所藏康熙三十三年本，发现其中很多是以作序之年误作刊行之年，有的刻本今已不见 (如文富堂本)
 。堂号明确，能确定为《增订本草备要》早期刻本的实际上只有两种。

其一是还读斋本(藏江西省图书馆)
 。该本与初刊本均出自“还读斋”，另钤有“文苑堂藏板”、“德盛”、“怀仁斋”3印。书前广告印称: “自有本草，未有如此之精切祥 (详)
 明者。初刻甫行，家传户诵。先生老而驾字，不惜苦心，重加订补。药更增而益备，方加注而精详”云云。将此版与日本所藏初刊本对比，字体版式全同。仅有汪昂康熙三十三年增订序。该本之末记载:“康熙甲戌休宁吴德辉志贞谨较梓”。这也是惟一有明确刊刻年的增订本，可以确定是最早的增补本。

其二是成裕堂本(藏首都图书馆)
 。其封面于书名之外，题“原刻初印本地山堂藏”。扉页题“汪讱庵先生重定/新镌增补详注本草备要/成裕堂藏板”。该本序言有四，除汪昂增订序、初刊本陈丰原叙、汪昂原自叙之外，还有汪昂之弟汪桓康熙三十三年序。此本版式与还读斋同，并新增其弟汪桓序。汪桓序是为汪昂三书 (另二书为《医方集解》、《素灵类纂》)
 而作，因此，可以想见成裕堂本的《增订本草备要》，乃汪氏丛书之一种，并非单行。该书没有明确的刊刻年代，仅自称是“原刻初印”。从版式、序言等综合判断，该本为《增订本草备要》早期刻本之一当毋庸置疑。

以上两种刻本并非出自同一版片，文字内容互有短长，兹不赘述。其共同之点是书分4卷，文字标记符号、版式均同初刊本 (有眉批栏，无图)
 ，与书中凡例所载一致。以此对照后世翻刻本，精粗立判。后世刊本有6卷、8卷者，且多附图。其图或集于卷首，或散入药前。这些插图或从《本草纲目》钱蔚起本(1640)摘取，或从《本草纲目》张绍棠本(1885)移植。眉批栏多被取消，相关内容散入正文。更重要的是，后世翻刻本极少能遵凡例所载，采用文字符号标记。

经广泛调查，笔者确定选用上述两种最早的《增订本草备要》刻本为底本，从而为保证该书文字准确奠定了基础。

3.其他

尽管笔者掌握了《本草备要》的初刊本及最早的增补刊本，但这还不能完全保证其文字无误。在校勘过程中，笔者发现无论初刊本还是增补本的最早刊本，都还存在少数文字错误。为此，根据《本草备要》乃依托明·李时珍《本草纲目》撰成的事实，笔者溯源寻流，根据《本草纲目》(金陵本)
 校勘疑难之处。

校勘过程中，除以上所述底本和主校本之外，笔者还查考了若干《本草备要》的早期刊本 (如家藏乾隆间文盛堂本等)
 以及一些相关的本草著作 (如晦明轩刻《政和本草》等)
 ，以便尽量减少文字错误。

由于本次整理掌握了近现代各校点本未能得见的最佳版本，因此纠正了许多后世刊本沿袭已久的错误。例如“紫石英”，原本载“色淡紫”，后世刻本却多作“色深紫”，义正相反 (深紫乃误)
 。又“西瓜”条有“稽含赋云”，但后世众多刻本和校点本都误成“稽食赋”。稽含是晋代人名，撰有《瓜赋》，并非该赋之名叫《稽食赋》。本文前述“高阳负”误作“高阳生”亦是误谬之一例。类似讹误不胜枚举。由此可知阅读正确的版本对理解中医原文具有极为重要的意义。

为整理此书，笔者作校记350余条。鉴于本丛书有不加详注的统一要求，故这些校记大多从略。考虑到本整理本删去了后世劣本掺入的貌似美观、实则错误甚多的药物插图，又校正了许多文字，可能会使习惯使用近现代其他《本草备要》校点本的读者产生疑虑，故作以上后记，说明原委。

《本草备要》虽是一本小书，但因其影响极大，故笔者不敢掉以轻心，仍严格按照古籍校点要求，不惜工本时力，在国内外进行调查，以便确定良善底本和校本。然校书如扫尘，旋扫旋生，并非易事。笔者殷切地希望读者能对本校点本之不足提出宝贵的意见。

郑金生

2005年3月


[image: ]



[image: ]



版权页


图书在版编目（CIP）数据


兰室秘藏/（金）李东垣撰；文魁，丁国华整理.—北京：人民卫生出版社，2017

（中医临床必读丛书：典藏版）

ISBN 978-7-117-24176-2

Ⅰ.①兰…　Ⅱ.①李…②文…③丁…　Ⅲ.①中医临床-经验-中国-金代　Ⅳ.①R249.464

中国版本图书馆CIP数据核字（2017）第051508号



人卫智网　www.ipmph.com　医学教育、学术、考试、健康，购书智慧智能综合服务平台



人卫官网　www.pmph.com　人卫官方资讯发布平台





版权所有，侵权必究！



中医临床必读丛书（典藏版）



兰室秘藏



撰　　者
 ：金·李东垣


整　　理
 ：文　魁　丁国华


出版发行
 ：人民卫生出版社有限公司

　　　　　　　人民卫生电子音像出版社有限公司


地　　址
 ：北京市朝阳区潘家园南里19号


邮　　编
 ：100021


E - mail
 ：ipmph@pmph.com


制作单位
 ：人民卫生电子音像出版社有限公司


排　　版
 ：人民卫生电子音像出版社有限公司


制作时间
 ：2019年7月


版 本 号
 ：V1.0


格　　式
 ：mobi


标准书号
 ：ISBN 978-7-117-24176-2


策划编辑
 ：李丽


责任编辑
 ：孔烈


打击盗版举报电话：010-59787491 E-mail：WQ@pmph.com


注：本电子书不包含增值服务内容，如需阅览，可购买正版纸质图书。


出版者的话

清代陆九芸曾云：“读书而不临证，不可以为医；临证而不读书，亦不可以为医。”读经典是中医治学之根柢，也是医学必由之径。

人民卫生出版社中医古籍出版工作，自20世纪50年代至今，六十余载风雨岐黄路，在全国中医药专家的关注与支持下，一直砥砺前行。先后出版了影印本、校点本、校注本、校释本等多种古籍著作，其中获国家科技奖、国家图书奖等多种奖项。历经几代人的积淀，取得了丰硕成果。

《中医临床必读丛书》是为了适应国家中医药管理局“优秀中医临床人才研修项目”而组织全国著名中医专家学者整理出版的，所选之105种古籍，多为历代医家推崇，向为医家视为“医门之柱石”，尊为“必读”经典著作，在中医学发展的历史长河中，占有重要的学术地位，自2005年相继出版以来，颇受中医界广泛关注和好评，先后多次重印发行。

为便于读者研习和收藏，根据读者的迫切要求和中医专家学者的建议，我们在已出版的105种中医经典著作中，优中选优，精选出30种最受读者欢迎的古籍，编为《中医临床必读丛书（典藏版）》。

其装帧形式在保持上版风格的基础上，以精装版面世，在版式上也为了方便读者而重新设计。

《中医临床必读丛书（典藏版）》的整理工作遵循以下原则：①本次选出的古籍为临床上最为常用、最有收藏价值者；②力求原文准确，每种医籍均以中医文献专家遴选的珍本善本为底本，严加校勘，反复审核，确保原文精准无误；③原则上只收原文，不作校记和注释，旨在使读者在研习之中渐得旨趣，体悟真谛；④每种古籍撰有导读，介绍该书的作者生平、成书背景、学术特点，对临床的指导意义以及学习方法和临证运用方法等内容，提要钩玄，以启迪读者；⑤原文中俗体字、异体字、避讳字予以径改，不作校注。

另书后附有病证名索引、药名索引、方剂索引，便于读者学习和查阅。

期待本套丛书的出版，能真正起到读古籍、筑根基、做临床、提疗效的作用，有助于中医临床人才的培养和成长，以推动我国中医药事业的发展与创新。

序

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视“悟性”的提高，医理与易理相通，重视易经相关理论的学习；还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在“做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效、诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的“学术思想”应是高层次的成就，是锲而不舍长期坚持“读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新；学术思想必有理论内涵指导临床实践，能以提高防治水平；再者学术思想不应是一病一证一法一方的诊治经验与心得体会。如金元大家刘完素著有《素问玄机原病式》，自述“法之与术，悉出《内经》之玄机”，于刻苦钻研运气学说之后，倡“六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。非典型传染性肺炎（SARS）流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是“读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此“读经典做临床”具有重要的现实意义。

值得指出，培养临床中坚骨干人才，造就学科领军人物是当务之急。在需要强化“读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高“悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的矛盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之“大一”与极微无内之“小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义；有学者从分子水平寻求直接调节整体功能的物质，而突破靶细胞的发病机制；有医生运用助阳化气，通利小便的方药能同时改善胃肠症状治疗幽门螺杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的“金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，先从研修项目中精选70余种陆续刊行，为进一步扩大视野，续增的品种也是备受历代医家推崇的中医经典著作，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去“做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。

导　读

《兰室秘藏》是金元四大医家李东垣的代表作之一，与其《脾胃论》一起，在浩如烟海的古医籍中占有重要的地位，是学习中医临床、研究脾胃学说的必读之书。本书对后世的影响很大，其中许多方剂为作者独创，不但临床效果显著，而且对当今中医临床选方用药亦有很大的指导意义。

一、《兰室秘藏》与作者

书名“兰室秘藏”之意，取《素问·灵兰秘典论》“藏灵兰之室”一语，即藏于芳香高雅的室内，表示所藏之物有很高的珍藏价值。本书初刊于元至元十三年（1276），是其弟子罗天益在东垣卒后25年刊行的，据《四库全书总目提要》曰，此书为东垣临终时交付天益的。故此，书名当为罗天益在刊行时所加。

本书共三卷。分饮食劳倦、中满腹胀、心腹痞、胃脘痛、眼耳鼻、内障眼、齿咽喉、妇人、疮疡等21门。每门之下，先有总论，其内容是以证候为主，详论各证候的病源和治疗原则，后载各种处方。因此本书的性质类似现在的证候治疗学。

本书作者李杲，字明之，晚号东垣老人，习称李东垣，金时真定（今河北正定）人。生于公元1180年（金大定二十年），卒于公元1251年（淳祐十一年），享年71岁，为金代著名的医学家。东垣年少聪颖，博学强记。通《春秋》、《书》、《易》（《畿辅通志·杂传》），尤爱医药。20多岁时其母患病，东垣请遍诸医为母诊治，然而不但没有治好，就连得的什么病也不知道。为此，他“痛悼不知医理而失其亲”，发誓：“若遇良医，当力学以志吾过”。当时，著名医家张元素医名鼎盛，东垣便“捐金帛”从其学。

张元素对《内经》很有研究，主张治病从辨识脏腑的虚实着手，根据气候和病人的体质灵活用药，东垣尽得其学。在张元素脏腑辨证学说的启示下，东垣阐发《内经》“土者生万物”的理论，提出了“人以胃气为本”的学说，强调脾胃在精气升降中的重要作用，以脾胃为元气之所出，相火为元气之贼，“火与元气不两立，一胜则一负”，因而发明了升阳泻火和甘温除热的用药法度，被后世称为“补土派”，与张子和、刘河间、朱丹溪齐名，合称金元四大家。

东垣生平著述颇多，据史料记载不下十余种，但多有散佚。存世而广为流传的有《内外伤辨惑论》、《脾胃论》、《兰室秘藏》、《医学发明》、《活法机要》、《东垣先生试效方》等。《兰室秘藏》是他的代表作之一。

二、主要学术特点及对临床的指导意义

《兰室秘藏》是东垣长期临床实践的经验总结，其中充分反映了他的学术思想，在治疗内科病的饮食劳倦所伤、脾胃虚损、中满腹胀、胃脘痛、心腹痞、酒伤、消渴病、头痛、呕吐、腰痛、大便燥结、小便淋闭、泻痢、自汗，五官科的眼内障、口齿，妇科的经闭不行、经漏不止，儿科的惊证、癍疹，外科的痔漏，以及各种杂病均体现了独特的治疗方法。

1.补脾益胃，升发元气的治疗方法

东垣的学术观点重视脾胃，认为脾胃是元气之本。他在《脾胃论》中说：“脾胃之气即伤，而元气亦不能充，而诸病之所由生也。”意思是：脾胃是元气之源，元气又是人身之本，脾胃伤则元气衰，元气衰则疾病便由此而发生。因此，他在临床治疗中以“补益脾胃，升发元气”为总则，抓住“脾胃”这个根本问题进行各种疾病的治疗。如书中“胃脘痛门”，列举了草豆蔻丸、神圣复气汤和麻黄豆蔻丸三方，均属祛寒理气之剂，用以治疗胃寒脘痛者。但三方证的具体病情不尽相同：草豆蔻丸证，是秋冬寒凉复气，脾胃虚弱，元气不能卫护其外，所以用草豆蔻、吴茱萸、益智仁等合而补中益气，成为补虚止痛、益肺祛寒的方法。神圣复气汤证，是“寒水来复，火土之雠”，即脾肾阳虚，寒水反盛，又有阴火上冲的错杂病情，所以用人参四逆配合益气升阳，又加甘寒除热药，成为脾肾肝三阴兼治的方法。麻黄豆蔻丸证，是中虚气滞，客寒犯胃，所以用麻黄、吴茱萸、草豆蔻、益智仁合而补中益气，是表里两顾的方法。这些方药，有一个共同点，即顾护中气，是东垣有别于其他人一般胃痛用药之处。

又如“衄血吐血门”，东垣谓：衄血者出于肺，咯唾血者出于肾，痰涎血者出于脾，呕血者出于胃。并有相应的治疗方药。如人参饮子，是益气敛阴，引血归经之剂，为脾胃虚弱，气不摄血的治法。三黄补血汤，是甘辛温微苦，峻补其血之剂，为大失血后的将补方法。救脉汤，为补中益气的变通方，治疗肺气劳伤，咳嗽吐血。黄芪芍药汤，益气升阳，两调脾肺，是为衄血多而肺气虚寒者设法。以上各方总起来看，对吐衄血证，重视顾护脾胃，均有根本性意义。

在其他各科的治疗中，东垣同样讲究补益脾胃升发元气，降纳阴火。如在眼科病的论述中，用圆明内障升麻汤治“得之脾胃元气虚弱，心火与三焦俱盛，饮食不节，形体劳役，心不得休息”所致的内障。用甘熟地黄丸治“血弱阴虚不能著心，致心火旺，阳火甚，瞳子散大。”在外科方面，以圣愈汤治“诸恶疮出血多，而心烦不安，不得睡眠”；以黄芪肉桂柴胡酒煎汤治“附骨痈，坚硬漫肿，不辨肉色，行部作痛，按之大痛。”在儿科方面，以黄芪汤治“由久泻，脾胃泻”之慢惊证。在妇科方面，用黄芪当归人参汤治“心气不足，脾胃虚弱”之经水暴漏；用益胃升阳汤治“经漏血脱”；用升阳举经汤治“经水不止”等等，均为补益脾胃，升发元气的常法。

2.甘温除大热的治疗方法

东垣内伤学说的基本论点是脾胃受伤，脾胃伤则元气衰，元气衰则疾病由生，从而可以出现“阴火炽盛”的热中病证。其临床表现为：“气高而喘，身热而烦，其脉洪大而头痛，或渴不止，其皮肤不任风寒而生寒热。”东垣认为这种热中病证是由于饮食失节，寒温不适，脾胃受伤；喜怒忧恐，损耗元气。即脾胃气虚，则下流于肾，阴火得以乘其土位所致。治疗这种内伤的热中病证，他认为，“唯当以辛甘之剂补其中而生其阳，甘寒以泻其火则愈矣。经曰：‘劳者温之，损者益之。’盖温能除大热，大忌苦寒之药，损其脾胃。脾胃之证，始得则热中，今立治始得之证”（《脾胃论·饮食劳倦所伤始为热中论》）。为此创立了补中益气汤，以甘温之药补益脾胃，升其阳气，从而达到使阴火戢敛的目的。这种治疗方法被后世称为“甘温除热法。”

补中益气汤的药物组成为：黄芪、甘草、人参、当归、橘皮、升麻、柴胡、白术。方中黄芪用量最多，因肺为气之本，重用黄芪以补肺气，益皮毛而固腠理，不令自汗损其元气，故为主药；脾为肺之母，脾胃一虚，则肺气先绝，故补以人参、甘草，泻火热而补胃中的元气。东垣曰：“又黄芪与人参、甘草三味，为除湿热、烦热之圣药。”白术燥湿健脾，亦可助黄芪补中益气。气为血帅，血为气母，又以当归和血脉调营，助参、芪益气养血。佐以陈皮行气和胃，醒脾调中，使芪、参补而不滞；用升麻、柴胡升举下陷的阳气。《本草纲目》云：“升麻引阳明清气上行，柴胡引少阳清气上行，此乃禀赋素弱，元气虚馁，及劳役饥饱，生冷内伤，脾胃引经最要也。”少阳清气即风木春生之气，得柴胡之升发，则春生之气萌发；阳明中土为万物之本，阳明清气即长养之气，脾胃中土得升麻之升发，则长养之势向上不息。脾胃下陷之清阳可举，水谷精微亦不下流成湿，而上升于肺，以充养全身。全方补脾益气，升阳调中，使脾气健运，升降有序，气机畅达，阳气不得闷郁故身热乃自可解。这些便是东垣甘温除热，补中益气汤的用意所在。

本方现今临床上仍在广泛应用，如可用本方治疗脾胃气虚，中气不足，气虚下陷的胃下垂、脱肛、子宫脱垂等病证，以及久泻久痢的中气下陷者，均有较好疗效。同时，对于素体气虚，易患感冒，或气虚外感发热不退，身倦多汗，舌淡苔白等症，亦可用本方治疗。但需注意的是：东垣用本方治发热，不是外感六淫所化之火热，而是脾胃气虚，水谷精微下流成湿，抑遏下焦阳气，不得升发，使之郁而生热的“热”。同时还要注意，东垣谓此方的本证是“始得之证”，即脾胃气虚，脾湿下流抑遏阳气的开始，症属不重；或此种发热，每因遇劳而发或加重；或脾胃气虚，气血生化不足，影响卫气的固密，外邪乘虚而入，兼见外感的发热。而对于阳虚或气虚的外感发热及血虚发热等，则不是本证的“发热”，自不能用本方治疗。学习时一定要掌握其要点，抓住该方的主旨。

3.升阳散火的治疗方法

升阳散火的治疗方法是针对脾胃气虚，中气下陷，不能上行阳道，阴火反上乘，充斥于肌表，而又不能发越时，东垣根据《素问·六元正纪大论》“火郁发之”的原理，在甘温益气的基础上，配合辛散之药，以发越被郁遏之郁火，治本而兼顾其标。这种治疗方法，被后世称为“升阳散火法”。本书的代表方是柴胡升麻汤。

柴胡升麻汤由升麻、葛根、独活、羌活、白芍、人参、炙甘草、柴胡、防风、生甘草组成。是东垣治疗男子、妇人四肢发热，肌热，筋骨热，表热如火燎，扪之烙手的方剂。这种病证多因胃虚过食生冷，抑遏阳气于脾土所致。脾主肌肉，又主四肢，所以在形气不足、常畏风寒的同时，又有燥热发于肌表，所以见四肢发热、肌热、筋骨间热、表热如火燎于肌肤，扪之烙手等症。本方用人参、炙甘草之甘温益气，并用升麻、柴胡、葛根，升引脾胃中清气，使之上行阳道，亦能引甘温之气味上行，使元气充实腠理，阳气得卫外而为固，此为治其本。配伍羌活、独活、防风等诸风药，以取其升发阳气以滋肝胆之用。东垣认为：“泻阴火以诸风药，升发阳气以滋肝胆之用，是令阳气升，上出于阴分，末用辛甘温药，接其升药，使大发散于阳分，而令走九窍也。”（《脾胃论·脾胃胜衰论》）可见东垣用药之奥妙所在。实际上，此法即是升阳与和营两者的配合，成为辛甘温发散之剂，以发越脾土之郁遏，亦发越郁于肌表之燥热，使郁者伸而阴火散。同时佐以生甘草，泻火而缓急迫，对燥热尤宜。更加白芍药合人参能补脾肺，合甘药能化阴敛阴，寓升于散，有制约调节之义，这也是东垣治疗此证不同于其他一般辛温解表的关键所在。

本书中尚有火郁汤等方，同属升阳散火法，但治之症状较轻者，其用药亦较轻灵，为法同而方异。

三、如何学习《兰室秘藏》

本书是一部临床实验录，纵观全书的内容，从临床实际出发，将所见之病一一记录在案，对其病因病机引经而叙，对其治疗设定大法，但根据其临床表现不同又各有治法，创制了许多独具特色的方剂和治法。东垣对临床许多疾病，都有他独特的见解，将“内伤脾胃，百病由生”的观点，运用到内、外、妇、儿等各科疾病的治疗中。如何读懂《兰室秘藏》，应重点掌握以下两点：

1.全面学习东垣的医学著作，融通其学术思想

东垣是一位医学大家，他的学术成就，主要在于开创了内伤脾胃学说。他在当时张仲景伤寒学说的基础上，提出了内伤学说，从此完备了中医临床外感与内伤的证治体系。他的学术观点贯穿于他所有的医学著作中，集中体现在《内外伤辨惑论》、《脾胃论》和《兰室秘藏》中。如在《内外伤辨惑论》中提出了内伤病与外感病的不同形证，及其病理变化。指出：外感风寒，六淫之邪，主要伤形，为有余之病；而劳役所伤，饮食失节，主要伤气，为元气不足之病。因此，外感病变，皆初为伤寒，传为热中；内伤之病，却初为热中，末传寒中。说明了外感的热中病与内伤的热中病是截然不同的。而在《脾胃论》中又提出了治疗内伤的热中病证要用“辛甘之剂补其中而升其阳”，从而创立了补中益气汤，以甘温之药补益脾胃，升其阳气，使阴火戢敛而热退。东垣在《兰室秘藏》中对各科病症的治疗中大体贯穿这一主导思想，如升阳汤治“膈咽不利，逆气里急，大便不行”的病症，方以黄芪、升麻为主，重在补气升阳，因气逆里急诸证，统为清阳不升，浊阴不降所致。用补气升提之法，可补脾胃之元气，提升下陷之清阳，从而浊阴得降，诸证以除。可见他的学术思想是不断完善和加以成熟的，并运用到临床实践中。

东垣学术思想的理论基础来自于《内经》，实践于临床。《兰室秘藏》一书的内容极大地充实了《内外伤辨惑论》、《脾胃论》的内容，如果说《内外伤辨惑论》、《脾胃论》两书是在病因、症状、治法上阐述“土为万物之母，脾胃为生化之源”的理论观点，而《兰室秘藏》则是在具体病症的治疗上加以完备这一学说。所以不能孤立地学习某一部书，只读一部书是难以全面理解和掌握的，而应全面通读，从理论到实践贯通其学说，只有这样，才能加深对东垣学术观点的理解和掌握，才能读通读懂《兰室秘藏》的全部内容。

2.联系临床实际，学会运用经典方药

学习古典医籍，重要的在于读懂，关键在于会用。读懂指的是书中的内容理解了，学术观点明确；会用指的是一些体现作者学术思想的方和药，不但要掌握，而且能够在临床上应用。东垣之所以成为医学大家，一方面他有《内经》的理论基础，更重要的是来自于临床实践；其丰富的临床经验，促使他形成了新的理论学说。东垣当时所处的时代，以张仲景方药为代表的经方派势力很大，治病照搬古方，因而误治致死者不少。而东垣却结合当时的社会状况，考虑到许多人得病，并非外感风寒，而是在兵荒马乱之中，颠沛流离，起居不时，饮食不调而造成的胃弱气乏。于是他根据这一现象创制了许多新方，临床效果很好，救人无数。这说明东垣有很高的悟性，学习中医，读古医籍需要有悟性。悟性是高超的思维、思辨能力，同时离不开坚实的实践基础，二者相辅相成。所以学习医学古籍，在借鉴名家经验的基础上，必须联系临床实际，不但要了解其方药的性能和用法，尤其要掌握其制方主旨、治疗大法和配伍法度，这样才能更好地指导临床应用。

补中益气汤是东垣的名方，对后世影响很大，至今临床仍在运用，并制成中成药等剂型广为应用。在治疗胃下垂、子宫脱垂等脾胃气虚，中气下陷的各种慢性病中疗效显著。但在运用本方时应注意几个问题：①药量。本方黄芪是主药，在原方中是其他药量的3倍，运用时要适情度量，掌握黄芪的准确用法。②灵活加减。补中益气汤不只是方，重要的是法，东垣在本方后附加了25项加减法。所以，临床中要灵活加减运用，掌握其治疗大法是其关键。不可生搬生用，而要学会变通，在大法之下，妙在加减运用之中。③抓住病机要害。本方主治气高而喘，身热而烦，脉洪大而头痛，或渴不止，皮肤不任风寒而生寒热。这是脾虚内伤刚刚开始的热中证，在病情未传为寒中之前用本方；若已传为寒中，或外感风寒传为热中的病证则不能用本方治之。切不可不明病机而妄用！这是运用本方的关键所在。

整理说明

本次《兰室秘藏》的整理出版，是在1993年出版的《东垣医集》基础上进行的。《东垣医集》是20世纪80年代原卫生部中医古籍整理办公室的立项整理书目，在全国著名中医学家[image: ]
 先生的主持下，从版本的搜集、选择，到校勘、注释等，花费了大量时间，倾注了极大心力，历经数年得以完成。1993年出版后得到了广大界内人士的好评，为中医界奉献了一部好的读本。《兰室秘藏》是《东垣医集》中的一种，根据本次出版要求，又做了如下整理工作：

1.本书原为繁体字竖排版，本次出版将繁体字一律改为规范的简体字，同时将竖排版改为横排版，故原文方剂中的“右件……”一律径改为“上件……”。

2.本次出版为白文本，故对原有校释注文进行了一一审核，除对原文不注不明文意外，其他错讹衍倒等一律径改不出注文，尽量保持《东垣医集》中《兰室秘藏》的版本面貌，方便读者阅读。

3.审核全书标点，对明显错谬处予以纠正。

4.对原文的异体字、通假字、古今字一律径改不出注文。如：分免改为分娩，踈风改为疏风，一沠改为一流，瓫（麄）末改为粗末，等等。

5.中药名力求规范统一，凡黄檗改为黄柏；当归稍改为当归梢；芎穷改为芎䓖；菉豆改为绿豆；麦檗面改为麦蘖面；䖟虫改为虻虫；班猫改为斑蝥；扁蓄改为萹蓄；京三稜改为京三棱；白芨改为白及，等等。

6.将原书中283首例方以笔画为序整理为“方剂索引”，附于书后，便于读者查阅。

兰室秘藏　卷上

饮食劳倦门

饮食所伤论

阴阳应象大论云：水谷之寒热，感则害人六腑。痹论云：阴气者，静则神藏，躁则消亡。饮食自倍，肠胃乃伤。此乃混言之也，分之为二，饮也食也。饮者，水也，无形之气也。因而大饮则气逆，形寒饮冷则伤肺，病则为喘咳，为肿满，为水泻。轻则当发汗利小便，使上下分消其湿。解酲汤、五苓散，生姜、半夏、枳实、白术之类是也；如重而蓄积为满者，芫花、戟、甘遂、牵牛之属利下之，此其治法也。食者，物也，有形之血也。如生气通天论云：因而饱食，筋脉横解，肠澼为痔。又云，食伤太阴厥阴。寸口大于人迎两倍三倍者，或呕吐、或痞满、或下痢肠澼，当分寒热轻重而治之。轻则内消，重则除下。如伤寒物者，半夏、神曲、干姜、三棱、广术、巴豆之类主之；如伤热物者，枳实、白术、青皮、陈皮、麦蘖、黄连、大黄之类主之；亦有宜吐者，阴阳应象大论云：在上者因而越之，瓜蒂散之属主之。然而不可过剂，过剂则反伤肠胃。盖先因饮食自伤，又加之以药过，故肠胃复伤，而气不能化，食愈难消矣，渐至羸困。故五常政大论云：大毒治病，十去其六，小毒治病，十去其七,凡毒治病，不可过之，此圣人之深戒也。


劳倦所伤论

调经论篇云：阴虚生内热。岐伯曰：有所劳倦，形气衰少，谷气不盛,上焦不行，下脘不通，而胃气热，热气薰胸中，故内热。举痛论云：劳则气耗。劳则喘且汗出，内外皆越，故气耗矣。夫喜怒不节，起居不时，有所劳伤，皆损其气，气衰则火旺，火旺则乘其脾土。脾主四肢，故困热，无气以动，懒于语言，动作喘乏，表热自汗，心烦不安。当病之时，宜安心静坐，以养其气，以甘寒泻其热火，以酸味收其散气，以甘温补其中气，经言劳者温之，损者温之者是也。《金匮要略》云：平人脉大为劳，脉极虚亦为劳矣。夫劳之为病，其脉浮大，手足烦热，春夏剧，秋冬差。脉大者，热邪也；极虚者，气损也。春夏剧者，时助邪也；秋冬差者，时胜邪也
 。以黄芪建中汤治之，此亦温之之意也。夫上古圣人，饮食有节，起居有常，不妄作劳，形与神俱，百岁乃去，此谓治未病也。今时之人，去圣人久远则不然，饮食失节，起居失宜，妄作劳役，形气俱伤，故病而后药之，是治其已病也。推其百病之源，皆因饮食劳倦，而胃气、元气散解，不能滋荣百脉，灌溉脏腑，卫护周身之所致也。故苍天之气贵清静，阳气恶烦劳。噫！饮食喜怒之间，寒暑起居之际，可不慎欤。

调中益气汤

治因饥饱劳役，损伤脾胃，元气不足，其脉弦，洪缓而沉，按之中之下得时一涩。其证四肢满闷，肢节疼痛，难以屈伸，身体沉重，烦心不安，忽肥忽瘦，四肢懒倦，口失滋味，腹难舒伸，大小便清利而数，或上饮下便，或大便涩滞，或夏月飧泄，米谷不化，或便后见血，或便见白脓，胸满短气，咽膈不通，痰唾稠黏，口中沃沫，食入反出，耳鸣耳聋，目中流火，视物昏花，努肉红丝，热壅头目，不得安卧，不思饮食，并皆治之。

橘皮如腹中气不转运，加木香一分，如无此证不加黄柏酒洗，已上各二分
 升麻此一味为上气不足，胃气与脾气下流，乃补上气，从阴引阳
 柴胡已上各三分
 人参有嗽者去
 炙甘草 苍术已上各五分
 黄芪一钱


如时显热躁，是下元阴火蒸蒸然发也，加生地黄二分、黄柏三分。

如大便虚坐不得，或大便了而不了，腹中常常逼迫，皆是血虚血涩，加当归身三分，无此证则去之。

如身体沉重，虽小便数多，亦加茯苓二分、黄柏三分、泽泻五分、苍术一钱，时暂从权而去湿也，不可常用。兼足太阴已病，其脉亦络于心中，故显湿热相合而生烦乱。

如胃气不和，加汤洗半夏五分、生姜三片。有嗽者，加生姜、生地黄二分，以制半夏之毒。

如痰厥头痛，非半夏不能除，此足太阴脾邪所作也。

如兼躁热，加黄柏、生地黄各二分。

如无已上证，只服前药。

上件剉如麻豆大，都作一服，水二大盏，煎，去柤，稍热食远服之。宁心绝虑，静坐少语，药必为效耳。

如夏月，须加白芍药三分。

如春月腹中痛，尤宜加。

如恶热而渴，或腹痛者，更加芍药五分、生黄芩二分。

如恶寒腹痛，加中桂三分，去黄芩，谓之桂枝芍药汤，亦于前药中加之。

如冬月腹痛，不可用芍药，盖大寒之药也，只加干姜二分，或加半夏五七分，以生姜少许制之。

如秋冬之月，胃脉四道为冲脉所逆，胁下少阳脉二道而反上行，名曰厥逆。其证，气上冲咽不得息，而喘息有音，不得卧，加吴茱萸五分至一钱，汤洗去苦，观厥气多少而用之，亦于前药中作一服服之。

如夏月有此证，为大热也。此病随四时为寒热温凉，宜以：

黄连酒洗
 黄柏酒浸
 知母酒浸，已上各等分


上为细末，熟汤为丸，如梧桐子大，每服一百丸或二百丸，白汤送下，空心服，仍多饮热汤，服毕少时，便以美食压之，使不令胃中停留，直至下元以泻冲脉之邪也。大抵治饮食劳倦所得之病，乃虚劳七损证也，常宜以甘温平之，甘多辛少，是其治也。


宽中喜食无厌丸一名宽中进食丸


资形气，喜饮食。

木香五分
 青皮 人参 干生姜已上各一钱
 炙甘草一钱五分
 白茯苓 泽泻 槟榔 橘皮 白术已上各二钱


缩砂仁 猪苓已上各二钱五分
 枳实四钱
 草豆蔻仁五钱
 神曲五钱五分，炒
 半夏七钱
 大麦蘖面一两，炒


上为细末，汤浸[image: ]
 饼1
 为丸，如梧桐子大，每服三五十丸，米汤下，食远。

 饼:亦作“蒸饼”。



交泰丸

升阳气，泻阴火，调荣气，进饮食，助精神，宽腹胁，除怠惰嗜卧，四肢沉困不收。

干姜炮制，三分
 巴豆霜五分
 人参去芦
 肉桂去皮，已上各一钱
 柴胡去苗
 小椒炒去汗，并闭目及子
 白术已上各
 一钱五分
 厚朴去皮炒，三钱，秋冬加七钱
 白茯苓 苦楝酒煮
 缩砂仁已上各三钱
 知母四钱，一半酒炒，一半酒洗，春夏用，秋冬去之
 川乌炮制，去皮脐，四钱五分
 吴茱萸汤洗七次，五钱
 皂角水洗，煨，去皮弦
 紫菀去苗，已上各六钱 黄连去须，七钱，秋冬减一钱五分


上除巴豆霜别研外，同为极细末，炼蜜为丸，如梧桐子大，每服十丸，温水送下，食远。虚实加减。

木香人参生姜枳术丸

开胃进饮食。

干生姜二钱五分
 木香三钱
 人参三钱五分
 陈皮四钱
 枳实一两，炒
 白术一两五钱


上为细末，荷叶裹烧饭为丸，如梧桐子大，每服三五十丸，温水下，食前。

木香干姜枳术丸

破除寒滞气，消寒饮食。

木香三钱
 干姜五钱，炮
 枳实一两，炒
 白术一两五钱


上为细末，荷叶裹烧饭为丸，如梧桐子大，每服三五十丸，温水送下，食前。

扶脾丸

治脾胃虚寒，腹中痛，溏泻无度，饮食不化。

干生姜 肉桂已上各五分
 干姜 藿香 红豆已上各一钱
 白术 茯苓 橘皮 半夏 诃子皮 炙甘草 乌梅肉已上各二钱
 大麦蘖炒
 神曲炒，已上各四钱


上为细末，荷叶裹烧饭为丸，如梧桐子大，每服五十丸，白汤送下，食前。

和中丸

补胃进食。

人参 干生姜 陈皮已上各一钱
 干木瓜二钱
 炙甘草三钱


上为细末，汤浸[image: ]
 饼为丸，如梧桐子大，每服五十丸，白汤送下，食前。

槟榔丸

破滞气，消饮食。

炙甘草一钱
 木香 人参 槟榔已上各二钱
 陈皮五钱


上为细末，汤浸[image: ]
 饼为丸，如梧桐子大，每服五十丸，白汤下，食前。

消积滞集香丸

治伤生冷硬物不消。

京三棱 广[image: ]
 青皮 陈皮 丁香皮 益智 川楝子 茴香已上各一两
 巴豆和皮，米炒焦，五钱


上为细末，醋糊为丸，如绿豆大，每服五七丸，温水，生姜汤任下，食前服。

黄芪汤

补胃除湿，和血益血，滋养元气。

木香气通去之
 藿香叶已上各一钱
 当归酒洗
 陈皮已上各二钱
 人参 泽泻已上各五钱
 黄芪一两


上㕮咀，每服五钱，水二大盏，煎至一盏，如欲汗，加生姜煎，食远，热服之。

黄芪当归汤

治热上攻头目，沿身胸背发热。

当归身一钱，酒洗
 黄芪五钱


上㕮咀，作一服，水二大盏，煎至一盏，食前热服。


参术汤

治脾胃虚弱，元气不足，四肢沉重，食后昏闷。

黄柏酒浸
 当归已上各二分
 柴胡 升麻已上各三分
 人参 陈皮 青皮已上各五分
 神曲末七分
 炙甘草 苍术已上各一钱
 黄芪二钱


上㕮咀，都作一服，水二大盏，煎至一盏，食远服。

益智和中丸季秋合


木香 黄连 生地黄已上各二分
 黄芪 人参 麦门冬 神曲末 当归身 干生姜 陈皮 姜黄已上各五分
 缩砂仁七分
 桂花一钱
 桂枝一钱五分
 益智仁二钱二分
 炙甘草二钱五分
 麦蘖曲三钱
 草豆蔻仁四钱


上为细末，汤浸[image: ]
 饼为丸，如梧桐子大，每服五十丸，白汤下，细嚼亦得。

益胃散

治因服寒药过多，以致脾胃虚损，胃脘疼痛。

人参 甘草 缩砂仁 厚朴已上各二钱
 白豆蔻 姜黄 干生姜 泽泻已上各三钱
 益智仁六钱
 黄芪 陈皮已上各七钱


上为粗末，每服三钱，水二盏，生姜五片，煎至一盏，去柤，食前温服。

脾胃虚损论

易水张先生常戒不可用峻利食药，下咽，未至药丸施化，其标皮之力始开，便言空快也，所伤之物已去，若更待一两时辰许，药尽化开，其药峻利，必有情性，病去之后，脾胃安得不损乎？脾胃既损，是真气、元气败坏，促人之寿。当时说下一药，枳实一两，麸炒黄色为度，白术二两，只此二味，荷叶裹烧饭为丸。以白术苦甘温，甘温补脾胃之元气，其苦味，除胃中之湿热，利腰脐间血。故先补脾胃之弱，过于枳实克化之药一倍；枳实味苦寒，泄心下之痞闷，消化胃中所伤。此一药下胃，其所伤不能即去，须待一两时辰许，食则消化。是先补其虚，而后化其所伤，则不峻利矣。当是之时，未悟用荷叶烧饭为丸之理，老年味之始得，可谓奇矣。荷叶之物，中央空虚，象震卦之体。震者、动也，人感之生足少阳甲胆也。甲胆者，风也。先化万物之根蒂也。《内经》云：立端于始，序则不愆。人之饮食入胃，营气上行，即少阳甲胆之气也；其手少阳三焦经，人之元气也，手足经同法，便是少阳元气生发也。胃气、谷气、元气、甲胆上升之气，一也，异名虽多，止是胃气上升者也。荷叶之体，生于水土之下，出于污灭之中，非污中所染，挺然独立，其色青，形乃空，青而象风木者也。食药感此气之化，胃气何由不上升乎？其主意用此一味为引用，可谓远识深虑，合于道者也。更以烧饭和药，与白术协力，滋养谷气而补令胃厚，再不至内伤，其利广矣大矣。

若内伤脾胃以热之物，酒肉之类，自觉不快，觅药于医，医者亦不问所伤，付之集香丸、小丁香丸、巴豆大热药之类下之。大便下则物去，遗留食之热性，药之热性，重伤元气，则七神不炽。经云：热伤气，正谓此也。其人必无气以动而热困，四肢不举，传变诸疾，不可胜数，使人真气自此衰矣。若伤生冷硬物，世医或用大黄、牵牛二味，大寒药投之，物随药下，所伤去矣，遗留食之寒性，药之寒性，重泻其阳，阳去则皮肤筋肉血脉无所依倚，便为虚损之证，论言及此，令人寒心。

夫辛辣薄味之药，无故不可乱服，非此牵牛而已。至真要大论云：五味入口，各先逐其所喜攻。攻者，克伐泻也。辛味下咽，先攻泻肺之五气。气者，真气、元气也。其牵牛之辛辣猛烈，伤人尤甚。饮食所伤，肠胃受邪，当以苦味泄其肠胃可也，肺与元气，何罪之有？用牵牛大罪有五，此其一也。况胃主血所生病，为物所伤，物者，有形之物也。皆是血病。血病泻其气，其罪二也。且饮食伤之于中焦，止合克化消导其食，重泻上焦肺中已虚之气，其罪三也。食伤肠胃，当塞因塞用，又曰寒因寒用，枳实、大黄苦寒之物，以泄有形是也，反以辛辣牵牛散泻真气，大禁四也。殊不知《针经》有云，外来客邪，风寒伤人五脏，若误泻胃气必死，误补亦死。其死也，无气以动，故静。若内伤肠胃，而反泻五脏，必死，误补亦死。其死也，阴气有余，故躁。今内伤肠胃，是谓六腑不足之病，反泻上焦虚无肺气；肺者，五脏之一数也，虽不即死，若更旬日之间，必暗损人寿数，谓如人寿应百岁，为牵牛之类朝损暮损，其元气消耗，不得终其天年，但人不觉耳，将为天年已尽，此乃暗里折人寿数，犯大禁五也，良可哀叹，故特著此论并方，庶令四海闻而行之，不至夭横耳，老夫之用心也。

胃气不可不养，复明养胃之理。《内经》云：安谷者昌，绝谷者亡，水去则荣散，谷消则卫亡，荣散卫亡，神无所依。仲景云：水入于经，其血乃成，谷入于胃，脉乃大行。故血不可不养，胃不可不温，血温胃和，荣卫将行，常有天命。谷者，身之大柄也，《书》与《周礼》皆云：金、木、水、火、土、谷、惟修以奉养五脏者也。内伤饮食，固非细事，苟妄服食药，而轻生殒命，其可乎哉!《黄帝针经》有说：胃恶热而喜清冷，大肠恶清冷而喜热，两者不和，何以调之？岐伯曰：“调此者，食饮衣服，亦欲适寒温，寒无凄怆，暑无出汗。饮食者，热无灼灼，寒无沧沧，寒温中适，故气将持，乃不致邪僻也。”是必有因用，岂可用俱寒俱热之药，仓卒致损，与以刃伤人者何异。

《内经》说内伤者，其气口脉反大于人迎一倍二倍三倍，分经用药。又曰：上部有脉，下部无脉，其人当吐，不吐者死。如但食不纳，恶心欲吐者，不问一部二部，不当正与瓜蒂散吐之，但以指或以物探去之，若所伤之物去不尽者，更诊其脉，问其所伤，以食药去之，以应塞因塞用。又谓之寒因寒用。泄而下降，乃应太阴之用，其中更加升发之药，令其元气上升，塞因通用，因曲而为直。何为曲？内伤胃气是也，何为直？因而升发胃气是也。因治其饮食之内伤，而使生气增益，胃气完复，此乃因曲而为之直也。

若依分经用药，其所伤之物，寒热温凉，生硬柔软，所伤不一，难立定一法，只随所伤之物不同，各立治法，临时加减用之。其用药，又当问病人从来禀气盛衰，所伤寒物热物，是喜食之邪，不可服破气药；若乘饥困而伤之邪，当益胃气；或为人所勉劝强食之，宜损血而益气也。诊其脉候，伤在何脏，可与对病之药，岂可妄泻天真生气，以轻丧身宝乎。且如先食热物而不伤，继之以寒物，因后食致前食亦不消化而伤者，当问热食寒食孰多孰少，斟酌与药，无不当矣。喻如伤热物二分，寒物一分，则当用寒药二分，热药一分，相合而与之，则荣卫之气必得周流。更有或先饮酒，而后伤寒冷之食，及伤热食、冷水与水，如此不等，皆当验其节次所伤之物，约量寒热之剂分数，各各对证与之，无不取效。自忖所定药方，未敢便谓能尽药性之理，姑用指迷辩惑耳！

三黄枳术丸

治伤肉湿面辛辣味厚之物，填塞闷乱不快。

枳实麸炒，五钱
 黄连去须，酒洗
 大黄湿纸裹煨神曲炒
 橘皮 白术已上各一两
 黄芩二两


上为极细末，汤浸[image: ]
 饼为丸，如绿豆一倍大，每服五十丸，白汤下，临时量所伤多少，加减服之。

巴豆三棱丸一名木香见
 [image: ]
 丸


治伤风冷硬物，心腹满闷疼痛。

巴豆霜五分
 木香二钱
 升麻 柴胡已上各三钱
 草豆蔻面裹煨热，用仁
 香附子炒，以上各五钱
 神曲炒黄色
 石三棱去皮，煨
 京三稜煨，已上各一两


上为细末，汤浸[image: ]
 饼为丸，如绿豆一倍大，每服一二十丸，温白汤下。量所伤多少，加减服之。

白术丸

治伤豆粉湿面油腻之物。

白矾枯，三钱
 黄芩五钱
 橘皮七钱
 神曲炒黄色
 半夏汤洗七次
 白术已上各一两
 枳实麸炒黄色，一两一钱


上为极细末，汤浸[image: ]
 饼为丸，如绿豆大，每服三五十丸，白汤下。素食多用干姜，故加黄芩以泻之。

草豆蔻丸

治秋冬伤寒冷物，胃脘当心而痛，上支1
 两胁，咽膈不通。


1 上支 支撑上逆，撑逆作胀。支，支撑。《文中子·事君》：“大厦将颠，非一木所支也”。



炒盐五分
 干生姜 青皮 橘皮已上各二钱
 麦蘖面炒黄色
 生黄芩冬月不用
 半夏汤洗七次
 神曲炒，已上各五钱
 草豆蔻面裹煨，去皮取仁
 白术已上各一两
 枳实麸炒二两


上为极细末，汤浸[image: ]
 饼为丸，如绿豆大，每服五十丸，白汤下。


中满腹胀门

中满腹胀论

六元政纪大论云：太阴所至为中满。太阴所至为畜满。诸湿肿满，皆属脾土。论云：脾乃阴中之太阴，同湿土之化，脾湿有余，腹满食不化。天为阳为热，主运化也；地为阴为湿，主长养也。无阳则阴不能生化，故云脏寒生满病。调经论篇云：因饮食劳倦，损伤脾胃，始受热中，末传寒中，皆由脾胃之气虚弱，不能运化精微而制水谷，聚而不散，而成胀满。《经》云：腹满䐜胀，支膈胠胁，下厥上冒，过在足太阴阳明。乃寒湿郁遏也。《脉经》所谓胃中寒则胀满者是也。《针经》三卷杂病第八：腹满，大便不利，上走胸嗌，喘息喝喝然，取足少阴。又云：胀取三阳。三阳者，足太阳寒水为胀，与通评虚实论说：腹暴满，按之不下，取太阳经络，胃之募也正同。取者，泻也。经云：中满者，泻之于内者是也。宜以辛热散之，以苦泻之，淡渗利之，使上下分消其湿，正如开鬼门，洁净府，温衣缪刺其处，是先泻其血络，后调其真经，气血平，阳布神清，此治之正也。或曰：“诸胀腹大，皆属于热者何也？此乃病机总辞。假令外伤风寒有余之邪，自表传里，寒变为热，而作胃实腹满，仲景以大承气汤治之；亦有膏粱之人，湿热郁于内，而成胀满者，此热胀之谓也。大抵寒胀多而热胀少，治之者宜详辨之。

诸胀腹大皆属于热论

诸胀腹大，皆属于热。此乃八益之邪，有余之证，自天外而入，是感风寒之邪，传里，寒变为热，作胃实，日晡潮热，大渴引饮，谵语。是太阳阳明并，大实大满者，大承气下之；少阳阳明，微满实者，小承气下之，泄之则胀已，此之谓也。假令痎疟为胀满，亦有寒胀、热胀，是天之邪气，伤暑而得之，不即时发，至秋暑气衰绝，而疟病作矣。知其寒也，《局方》用交解饮子者是也。

内虚不足，寒湿令人中满，及五脏六腑，俱有胀满，更以脉家寒热多少较之：胃中寒，则胀满。浊气在上，则生䐜胀。胀取三阳，三阳者，足太阳膀胱寒水为胀。腹暴满，按之不下，取太阳经络者，胃之募也正同。腹满䐜胀，支膈胠胁，下厥上冒，过在足太阴阳明，胃中寒湿郁遏也。太阴䐜胀后不利，不欲食，食则呕，不得卧。按所说寒胀之多如此。

中满治法，当开鬼门，洁净府。开鬼门者，谓发汗也；洁净府者，利小便也。中满者，泻之于内，谓脾胃有病，当令上下分消其气。下焦如渎，气血自然分化，不待泄滓秽，如或大实大满，大小便不利，从权以寒热药下之。或伤酒湿面及味厚之物，膏粱之人，或食已便卧，使湿热之气，不得施化，致令腹胀满，此胀亦是热胀。治热胀，分消丸主之。

如或多食寒凉，及脾胃久虚之人，胃中寒则胀满，或脏寒生满病，以治寒胀，中满分消汤主之。

中满分消丸

治中满热胀，鼓胀，气胀，水胀，此非寒胀类。

白术 人参 炙甘草 猪苓去黑皮
 姜黄已上各一钱
 白茯苓去皮
 干生姜 砂仁已上各二钱
 泽泻 橘皮已上各三钱
 知母炒，四钱
 黄芩去腐，炒，夏用一两二钱
 黄连净，炒
 半夏汤洗七次
 枳实炒，已上各五钱
 厚朴姜制一两


上除茯苓、泽泻、生姜各另为末外，共为极细末，入上三味和匀，汤浸[image: ]
 饼为丸，如梧桐子大，每服一百丸，焙热，白汤下，食远服。量病人大小加减。

中满分消汤

治中满寒胀，寒疝，大小便不通，阴躁，足不收，四肢厥逆，食入反出。下虚中满，腹中寒，心下痞，下焦躁、寒、沉厥、奔豚、不收。

川乌 泽泻 黄连 人参 青皮 当归 生姜 麻黄 柴胡 干姜 荜澄茄已上各二分
 益智仁 半夏 茯苓 木香 升麻已上各三分
 黄芪 吴茱萸 厚朴 草豆蔻仁 黄柏已上各五分


上剉如麻豆大，都作一服，水二大盏，煎至一盏，食前热服。忌房室、酒湿面、生冷及油腻等物。

广[image: ]
 溃坚汤

治中满腹胀，内有积聚，坚硬如石，其形如盘，令人不能坐卧，大小便涩滞，上喘气促，面色痿黄，通身虚肿。

广[image: ]
 红花 升麻 吴茱萸已上各二分
 生甘草 柴胡 泽泻 神曲 青皮 陈皮已上各三分
 厚朴生用
 黄芩 黄连 益智仁 草豆蔻仁 当归梢已上各五分
 半夏七分
 如渴加葛根四分
 。

上剉如麻豆大，水二大盏，煎至一盏，稍热服，食远。忌酒、醋、湿面。服二服之后，中满减半，其有积不消，再服后药。

半夏厚朴汤

红花 苏木已上各半分
 吴茱萸 干生姜 黄连已上各一分
 木香 青皮已上各二分
 肉桂 苍术 白茯苓泽泻 柴胡 陈皮 生黄芩 草豆蔻仁 生甘草已上各三分
 京三稜 当归梢 猪苓 升麻已上各四分
 神曲六
 分
 厚朴八分
 半夏一钱
 桃仁七个
 昆布少许


如渴，加葛根三分。


上㕮咀，作一服，水三盏，煎至一盏，去柤，稍热服。此药二服之后，前证又减一半，却于前药中加减服之。

破滞气汤一名木香化滞散


破滞气，治心腹满闷。

炙甘草四分
 白檀 藿香 陈皮 大腹子 白豆蔻仁 白茯苓 桔梗已上各五分
 砂仁 人参 青皮 槟榔 木香 姜黄 白术已上各二钱


上㕮咀，每服三钱，水二盏，煎至一盏，去柤，温服不拘时。

草豆蔻汤

治腹中虚胀。

泽泻一分
 木香三分
 神曲四分
 半夏制
 枳实 草豆蔻仁 黄芪春夏去之
 益智 甘草已上各五分
 青皮陈皮已上各六分
 茯苓 当归已上各七分


上为粗末，都作一服，水二大盏，生姜三片，煎至一盏，去柤，温服。冬月加黄芪五七分，春夏止服正药，食远。


心腹痞门

消痞丸

治心下痞闷，一切所伤，及积年不愈者。

干生姜 神曲炒
 炙甘草已上各二钱
 猪苓二钱五分
 泽泻 厚朴 砂仁已上各三钱
 半夏汤洗七次
 陈皮 人参已上各四钱
 枳实五钱，炒 黄连净，炒
 黄芩已上各六钱
 姜黄 白术已上各一两


上为细末，汤浸[image: ]
 饼为丸，如梧桐子大，每服五七十丸至百丸，白汤送下，食远服。

失笑丸一名枳实消痞丸


治右关脉弦，心下虚痞，恶食，懒倦，开胃进饮食。

干生姜一钱
 炙甘草 麦檗面 白茯苓 白术已上各二钱
 半夏曲 人参已上各三钱
 厚朴四钱，炙
 枳实 黄连已上各五钱


上为细末，汤浸[image: ]
 饼为丸，梧桐子大，每服五七十丸，白汤下，食远服。

黄连消痞丸

治心下痞满，壅滞不散，烦热，喘促不安。

泽泻 姜黄已上各一钱
 干生姜二钱
 炙甘草 茯苓 白术已上各三钱
 陈皮五钱
 猪苓五钱
 枳实七钱，
 炒
 半夏九钱
 黄连一两
 黄芩二两，炒


上为细末，汤浸[image: ]
 饼为丸，如梧桐子大，每服五十丸，温汤下，食远。

消痞汤一名木香化滞汤


治因忧气郁结中脘，腹皮里微痛，心下痞满，不思饮食。

枳实炒
 当归梢已上各二分
 陈皮 生姜 木香已上各三钱
 柴胡四钱
 草豆蔻 炙甘草已上各五钱
 半夏一钱
 红花少许


上为粗末，作一服，水二盏，生姜三片，煎至一盏，食远服。忌酒湿面。

葶尘丸一名人参顺气饮子


治心下痞，胸中不利。

半夏洗
 厚朴炙
 石膏 青皮已上各五分
 当归身七分
 白豆蔻仁 缩砂 茵陈酒制
 干葛已上各一钱
 炙甘草 羌活 黄芩一半洒洗，一半炒
 苦葶尘酒洗，炒
 人参 柴胡 独活已上各三钱


上为细末，汤浸[image: ]
 饼和匀，筛子内擦如米大。每服二钱，临卧用一口汤下。


胃脘痛门

草豆蔻丸

治脾胃虚弱，而心火乘之，不能滋荣上焦元气，遇冬肾与膀胱寒水旺时，子能令母实，以致肺金大肠相辅而来克心乘脾胃，此大复仇也。经云：大胜必大复，理之常也。故皮毛血脉分肉之间，元气已绝于外，又大寒大燥二气并乘之，则苦恶风寒，耳鸣及腰背相引胸中而痛。鼻息不通，不闻香臭，额寒脑痛，大恶风寒。目时眩，不欲开。腹中为寒水反乘，痰唾沃沫，食则反出，腹中常痛，心胃作痛，胁下缩急，有时而痛。腹不能努，大便多泻而少秘，下气不绝，或腹中鸣，此脾胃虚之至极也。胸中气乱，心烦不安，而为霍乱之渐。膈咽不通，极则噎塞有声，喘喝闭塞。或于日阳处，或于暖室中少缓，口吸风寒之气则复作。四肢厥逆，身体沉重，不能转侧，头不可以回顾，小便溲而时躁。此药主之，秋冬寒凉大复气之药也。

神曲末
 柴胡详胁下痛多少用之
 姜黄已上各四分
 当归身 青皮已上各六分
 黄芪 人参 益智仁 吴茱萸汤洗焙干
 陈皮 白僵蚕已上各八分
 泽泻小便数减半
 半夏已上各一钱，洗
 甘草生六分，熟六分
 麦蘖面一钱五分，炒
 草豆蔻仁面裹烧熟为度，一钱四分
 桃仁七个，汤浸去皮尖


上除桃仁别研如泥，余为细末，同研匀，汤浸[image: ]
 饼为丸，如梧桐子大，每服五七十丸，白汤下，食远服。

神圣复气汤

治复气乘冬，足太阳寒水、足少阴肾水之旺，子能令母实，手太阴肺实，反来克土，火木受邪，腰背胸膈闭塞疼痛，善嚏，口中涎，目中泣，鼻中流浊涕不止，或如息肉，不闻香臭，咳嗽痰沫，上热如火，下寒如水。头作阵痛，目中溜火，视物[image: ]
 [image: ]
 ，耳聋耳鸣，头并口鼻大恶风寒，喜日晴暖，夜卧不安。常觉痰塞，膈咽不通，口不知味，两胁缩急而痛，牙齿动摇，不能嚼物。脐腹之间，及尻臀足膝，不时寒冷，前阴冷而多汗，行步欹侧，起居艰难，麻木风痹。小便数，气短喘喝，少气不足以息，遗失无度。及妇人白带，阴户中大痛牵心，面色黧黑。男子控睾，痛牵心腹，或面色如赭，食少，大小便不调，烦心霍乱，逆气裏急，腹不能努，或肠鸣，膝下筋急，肩胛大痛。此皆寒水来复，火土之仇也。

干姜炮
 黑附子炮，已上各三分
 防风 人参 郁李仁另研，已上五分
 当归身六分，酒洗
 半夏汤洗
 升麻已上各七分
 藁本 甘草已上各八分
 柴胡 羌活已上各一钱
 白葵花五朵，去心剪碎


上件药都作一服，水五大盏，煎至二盏，入黄芪一钱、橘红五分、草豆蔻仁一钱，面裹煨熟去皮，同煎至一盏。再入下项药，黄柏三分、酒浸，黄连三分、酒浸，枳壳三分，生地黄三分、酒洗。此四味，预一日 另用新水浸，又以华细辛二分，川芎细末三分，蔓荆子三分，作一处浸。此三味并黄柏等煎正药，作一大盏，不去柤，入此所浸之药，再上火同煎至一大盏，去柤，稍热服，空心。

又能治啮颊啮唇啮舌，舌根强硬等证，如神。忌肉汤，宜食肉，不助经络中火邪也。大抵肾与膀胱经中有寒，元气不足者，并宜服之。于月生月满时食，隔三五日一服。如病急不拘时候。

麻黄豆蔻丸

治客寒犯胃，心胃大痛不可忍。

木香 青皮 红花 厚朴已上各二分
 苏木三分
 荜澄茄四分
 升麻 半夏汤洗
 麦蘖面 缩砂仁 黄芪 白术 陈皮去白
 柴胡 炙甘草 吴茱萸 当归已
 上各五分
 益智仁八分
 神曲二钱，炒
 麻黄不去节，三钱
 草豆蔻仁五钱


上为细末，汤浸[image: ]
 饼为丸，如梧桐子大，每服五十丸，白汤下；或细嚼汤下亦可。


酒伤病论

论酒大热有毒，气味俱阳，乃无形之物也。若伤之，则止当发散，汗出则愈矣，此最妙法也；其次莫如利小便。二者乃上下分消其湿，何酒病之有。今之酒病者，往往服酒癥丸，大热之药下之，又有用牵牛、大黄下之，是无形元气受病，反下有形阴血，乖误甚矣！酒性大热，已伤元气，而复重泻之，况亦损肾水真阴及有形阴血俱为不足，如此则阴血愈虚，真水愈弱，阳毒之热大旺，反增其阴火，是谓元气消亡，七神何依，折人长命，虽不即死，而虚损之病成矣。《金匮要略》云：酒疸下之，久久为黑疸。慎不可犯此戒，不若令上下分消其湿，当以葛花解酲汤主之。

葛花解酲汤

木香五分
 人参去芦
 猪苓去黑皮
 白茯苓 橘皮已上各一钱五分
 白术 干生姜 神曲炒
 泽泻已上各二钱
 莲花青皮三钱
 缩砂仁 白豆蔻仁 葛花已上各五钱


上为极细末，和匀，每服三钱匕，白汤调下。但得微汗，酒病去矣。此盖不得已而用，岂可恃赖日日饮酒。

此药气味辛辣，偶因酒病服之，则不损元气，何者？敌酒病故也，若频服之，损人天命。

枳术丸

治痞，消食，强胃。

枳实麸炒黄色，一两
 白术二两


上为极细末，荷叶裹烧饭为丸，如绿豆一倍大，每服五十丸，白汤下，不拘时候。量所伤多少，加减服之。

半夏枳术丸

治因冷物内伤。

半夏汤洗七次，一两
 枳实麸炒黄色
 白术已上各二两


上三味，为极细末，荷叶裹烧炊饮为丸，如绿豆一倍大，每服五十丸，白汤下。量所伤加减服之。

橘皮枳术丸

治元气虚弱，饮食不消，或脏腑不调，心下痞闷。

橘皮 枳实麸炒黄色，各一两
 白术二两


上为极细末，荷叶裹烧饭为丸，如绿豆一倍大，每服五十丸，白汤下。量所伤加减服之。

除湿益气丸

治伤湿面，心腹满闷，肢体沉重。

红花三分
 萝卜子炒熟，五钱
 枳实麸炒黄色
 黄芩生用
 神面炒黄色
 白术已上各一两
 上同为细末，荷叶裹烧饭为丸，如绿豆一倍大，每服五十丸，白汤下。量所伤加减服之。

除湿散

治伤马奶子并牛羊酪水，一切冷物。

甘草炙
 红花已上各二钱
 半夏汤洗七次
 干生姜已上各三钱
 车前子 泽泻已上各五钱
 茯苓七钱
 神面炒黄
 色，一两


上为极细末，每服三钱匕，白汤调下，食前。

升麻黄连丸

治多食肉口臭，不欲闻其秽恶气，使左右不得近。

白檀二钱
 生甘草三钱
 生姜取自然汁
 莲花青皮升麻已上各五钱
 黄连去须，一两
 黄芩去腐，酒洗，二两


上为极细末，汤浸[image: ]
 饼为丸，如弹子大，每服一丸，细嚼，白汤下，食后。

上二黄丸

治伤热，食痞闷，兀兀欲吐，烦乱不安。

甘草二钱
 升麻 柴胡已上各三钱
 黄连酒洗，一两
 黄芩二两


一方加枳实五钱


上为细末，汤浸[image: ]
 饼为丸，如绿豆大，每服五十丸，白汤下，食远。

五苓散

治伤寒温热，表里未解，头痛发热，口燥咽干，烦渴饮水；或水入即吐，心中淡淡，停湿在内，小便不利，及汗出表解，烦渴不止，宜服之。又治霍乱吐利，躁渴引饮。太阳证入本之下药也。

泽泻二两五钱
 猪苓一两五钱
 茯苓一两五钱
 白术一两五钱
 桂一两


上为细末，每服二钱，热汤调服，不计时候，服讫多饮热汤，有汗出即愈。

治伤冷饮者，以五苓散每服二钱三钱匕，加生姜煎服之。

治伤食兼伤冷饮者，煎五苓散送半夏枳术丸。

治伤冷饮不恶寒者，腹中亦不觉寒，惟觉夯闷身重，饮食不化者，或小便不利，煎去桂苓散，依前斟酌服之。

瓜蒂散

上部有脉，下部无脉，其人当吐，不吐者死，何谓？下部无脉，此谓木郁也。饮食过饱，填塞胸中，胸中者，太阴之分野。经曰：气口反大于人迎三倍，食伤太阴，故曰木郁则达之，吐者是也。

瓜蒂 赤小豆已上各等分


上二味，为极细末，每服二钱匕，温浆酒调下，取吐为度。若不至两手尺脉绝无，不宜便用此药，恐损元气，令人胃气不复。若止是胸中窒塞，闷乱不通，以指探去之；如不得吐者，以物探去之，得吐则已；如食不去，用此药吐之。

解云：盛食填塞于胸中，胸中为之窒塞，两寸脉当主事，两尺脉不见，其理安在。胸中有食，故以吐出之。食者，物也；物者，坤土也；是足太阴之号也。胸中者，肺也；为物所填。肺者，手太阴金也；金主杀伐也，与坤土俱在于上，而旺于天。金能克木，故肝木生发之气伏于地下，非木郁而何？吐去上焦阴土之物，木得舒畅，则郁结去矣。

食塞于上，脉绝于下，若不明天地之道，无有达此之至理。水火者，阴阳之征兆、天地之别名也。故曰独阳不生，独阴不长。天之用在于地下，则万物生长矣；地之用在于天上，则万物收藏矣，此乃天地交而万物通也。此天地相根之道也。故阳火之根本于地下，阴水之源本于天上，故曰水出高源。故人五脏主有形之物，物者阴也，右三部脉主之，偏见于寸口，食塞其上，是绝五脏之源，源绝则水不下流，两尺竭绝，此其理也，何疑之有？

假令所伤前后不同，以三分为率，伤热物二分，伤生冷硬物一分，用寒药三黄丸二停，热药巴豆三棱丸一停，合而服之。如热物伤少而寒物伤多，则寒药少而热药多也。假令夏月大热之时，伤生冷硬物，当用热药巴豆三棱丸治之，须加三黄丸，谓天时不可伐，故加寒药以顺时令。若伤热物，只用三黄丸，何谓？此三黄丸时药也。假令冬天大寒之时，伤羊肉湿面等热物，当用三黄丸治之，须加热药少许，草豆蔻丸之类是也，为引用，又为时药。《经》云：必先岁气，无伐天和，此之谓也。余皆仿此。


消渴门

消渴论

阴阳别论云：二阳结，谓之消。脉要精微论云：瘅成为消中。夫二阳者，阳明也，手阳明大肠主津，病消则目黄口干，是津不足也。足阳明胃主血，热则消谷善饥，血中伏火，乃血不足也。结者，津液不足，结而不润，皆燥热为病也。此因数食甘美而多肥，故其气上溢，转为消渴，治之以兰，除陈气也。不可服膏粱、芳草、石药，其气慓悍，能助燥热也。越人云：邪在六腑，则阳脉不和；阳脉不和，则气留之；气留之，则阳脉盛矣。阳脉大盛，则阴气不得营也。故皮肤肌肉消削是也。经云：凡治消瘅仆击，偏枯痿厥，气满发逆，肥贵人则膏粱之疾也。岐伯曰：脉实大，病久可治；脉弦小坚，病久不可治。

后分为三消，高消者，舌上赤裂，大渴引饮。气厥论云：心移热于肺，传为膈消者是也。以白虎加人参汤治之。中消者，善食而瘦，自汗，大便硬，小便数。叔和云：口干饶饮水，多食亦肌虚，瘅成消中者是也。以调胃承气、三黄丸治之。下消者，烦躁引饮，耳轮焦干，小便如膏。叔和云：焦烦水易亏，此肾消也。以六味地黄丸治之。

《总录》所谓未传能食者，必发脑疽背疮，不能食者，必传中满臌胀，皆谓不治之证。洁古老人分而治之，能食而渴者，白虎加人参汤；不能食而渴者，钱氏方白术散倍加葛根治之。上中既平，不复传下消矣。前人用药，厥有旨哉。

或曰：末传疮疽者何也？此火邪胜也。其疮痛甚而不溃，或赤水者是也。经云：有形而不痛，阳之类也，急攻其阳，无攻其阴，治在下焦，元气得强者生，失强者死。末传中满者何也？以寒治热，虽方士不能废其绳墨而更其道也。然脏腑有远近，心肺位近，宜制小其服；肾肝位远，宜制大其服，皆适其至所为故。如过与不及，皆诛罚无过之地也。如高消、中消，制之太急，速过病所，久而成中满之病，正谓上热未除，中寒复生者也。非药之罪，失其缓急之制也，处方之制，宜加意焉。

和血益气汤

治口干舌干，小便数，舌上赤脉。此药生津液，除干燥，生肌肉。

柴胡 炙甘草 生甘草此味治口干、舌干也
 麻黄根已上各三分
 酒当归梢四分
 酒知母 酒汉防己羌活已上各五
 分
 石膏六分，治小便赤色
 酒生地黄七分
 酒黄连八分，治舌上赤脉也
 酒黄柏 升麻已上各一钱
 杏仁 桃仁已上各六个
 红花少许


上㕮咀，都作一服，水二大盏，煎至一盏，去柤，温服。忌热湿面、酒、醋等物。

当归润燥汤

治消渴大便闭涩，干燥结硬，兼喜温饮，阴头退缩，舌燥口干，眼涩难开，及于黑处见浮云。

细辛一分
 生甘草 炙甘草 熟地黄以上各三分
 柴胡七分
 黄柏 知母 石膏 桃仁泥子
 当归身 麻子仁 防风 荆芥穗已上各一钱
 升麻一钱五分
 红花少许
 杏仁六个
 小椒三个


上㕮咀，都作一服，水二大盏，煎至一盏，去柤，热服，食远。忌辛热物。

生津甘露汤一名清凉饮子


治消中能食而瘦，口舌干，自汗，大便结燥，小便频数。

升麻四分
 防风 生甘草 汉防己 生地黄已上各五分
 当归身六分
 柴胡 羌活 炙甘草 黄芪 酒知母 酒黄芩已上各一钱
 酒龙胆草 石膏 黄柏已上各一钱五分
 红花少许
 桃仁五个
 杏仁十个


上㕮咀，都作一服，水二盏，酒一匙，煎至一盏，稍热服，食远。

辛润缓肌汤一名清神补气汤


前消渴证才愈，止有口干，腹不能努，此药主之。

生地黄 细辛已上各一分
 熟地黄三分
 石膏四分
 黄柏酒制
 黄连酒制
 生甘草 知母已上各五分
 柴胡七分
 当归身 荆芥穗 桃仁 防风已上各一钱
 升麻一钱五分
 红花少许
 杏仁六个
 小椒二个


上㕮咀，都作一服，水二大盏，煎至一盏，食远，稍热服之。

甘草石膏汤

渴病久愈，又添舌白滑微肿，咽喉咽津觉痛，嗌肿，时时有渴，喜冷饮，口中白沫如胶。

生地黄 细辛已上各一分
 熟地黄 黄连已上各三分
 甘草五分
 石膏六分
 柴胡七分
 黄柏 知母 当归身 桃仁炒，去皮尖
 荆芥穗 防风已上各一钱
 升麻一钱五分
 红花少许
 杏仁六个
 小椒二个


上为麻豆大，都作一服，水二盏，煎至一盏，食后温服。

甘露膏一名兰香饮子


治消渴饮水极甚，善食而瘦，自汗，大便结燥，小便频数。

半夏二分，汤洗
 熟甘草 白豆蔻仁 人参 兰香升麻 连翘 桔梗已上各五分
 生甘草 防风已上各一钱
 酒 知母一钱五分
 石膏三钱


上为极细末，汤浸[image: ]
 饼和匀成剂，捻作薄片子，日中晒半干，擦碎如米大，每服二钱，淡生姜汤送下，食后。

生津甘露饮子

治消渴，上下齿皆麻，舌根强硬肿痛，食不能下，时有腹胀，或泻黄如糜，名曰飧泄。浑身色黄，目睛黄甚，四肢痿弱，前阴如水，尻臀腰背寒，面生黧色，胁下急痛，善嚏，喜怒健忘。

藿香二分
 柴胡 黄连 木香已上各三分
 白葵花 麦门冬 当归身 兰香已上各五分
 荜澄茄 生甘草 山栀子 白豆蔻仁 白芷 连翘 姜黄已上各一钱
 石膏一钱二分
 杏仁去皮
 酒黄柏已上各一钱五分
 炙甘草酒知母 升麻 人参已上各二钱
 桔梗三钱
 全蝎二个，去毒


上为细末，汤浸[image: ]
 饼和匀成剂，捻作片子，日中晒半干，擦碎如黄米大，每服二钱，津唾下，或白汤送下，食远服。


眼耳鼻门

诸脉者皆属于目论

五脏生成篇云：诸脉者，皆属于目。目得血而能视。五脏六腑精气，皆上注于目，而为之精，精之窠为眼，骨之精为瞳子，筋之精为黑眼，血之精为络，其窠气之精为白眼，肌肉之精则为约束，裹撷筋骨血气之精而与脉并为系，上属于脑，后出于项中。故邪中于项，因逢其身之虚，其入深，则即随眼系入于脑，则脑转，脑转则引目系急，目系急则目眩以转矣。邪其精，其精所中不相比也，则精散，精散则视歧， 故见两物。目者，五脏六腑之精，荣卫魂魄之所常营也，神气之所生也，故神劳则魂魄散，志意乱。是故瞳子黑眼法于阴，白眼赤脉法于阳也，故阴阳合传而为精明也。目者心之使也，心者神之舍也，故神精乱而不转，卒然见非常之处，精神魂魄，散不相得，故曰惑也。

夫十二经脉，三百六十五络，其血气皆上于面而走空窍，其清阳气上散于目而为精，其别气走于耳而为听。

因心事烦冗，饮食失节，劳役过度，致脾胃虚弱，心火大盛，则百脉沸腾，血脉逆行，邪害空窍，天明则日月不明矣。夫五脏六腑之精气，皆禀受于脾，上贯于目。脾者，诸阴之首也，目者，血脉之宗也，故脾虚则五脏之精气皆失所司，不能归明于目矣。心者，君火也，主人之神，宜静而安，相火代行其令；相火者，包络也，主百脉，皆荣于目。既劳役运动，势乃妄行，又因邪气所并，而损血脉，故诸病生焉。凡医者，不理脾胃，及养血安神，治标不治本，是不明正理也。

内障眼论

凡心包络之脉，出于心中，以代心君之行事也。与少阳为表里。瞳子散大者，少阴心之脉挟目系，厥阴肝之脉连目系，心主火，肝主木，此木火之势盛也。其味则宜苦、宜酸、宜凉，大忌辛辣热物，是泻木火之邪也，饮食中常知此理可也。夫辛主散，热则助火，故不可食。诸酸主收心气，泻木火也；诸苦泻火热，则益水也。尤忌食冷水大寒之物，此则能损胃气，胃气不行，则元气不生，元气不生，胃气下流，胸中三焦之火及心火乘于肺，上入脑灼髓。火主散溢，瞳子开大，大热之物，又助火邪，此盖不可食验也。药中云茺蔚子一味辛，及主益睛，辛者，是助火也，故去之；乃加黄芩、黄连，黄连泻中焦之火，芩能泻上焦肺中之火，以酒洗之，乃寒因热用也。又去青葙子，为助阳火也。加五味子，以收瞳人开大。且火之与气，势不两立，故《内经》曰：壮火食气，气食少火；少火生气，壮火散气。诸酸之物，能助元气，孙真人云：五月常服五味，助五脏气，以补西方肺金。法云：以酸补之，以辛泻之，辛泻气则明矣。或曰：药中有当归，其味亦辛而甘，其不去者何？此辛甘一味，以其和血之胜药，况有甘味，又欲以为乡导，为诸药之使耳。

芎辛汤

治两眼昼夜隐涩难开，羞明恶日，视物昏暗，赤肿而痛。

细辛二分
 芎䓖 蔓荆子已上各五分
 甘草 白芷已上各一钱
 防风一钱五分


上㕮咀，都作一服，水二盏，煎至一盏，临卧温服。

碧天丸一名井珠丸


治目疾累服寒凉药不愈，两眼蒸热，如火之熏，赤而不痛，满目红丝，血脉贯睛，瞀闷昏暗，羞明畏日；或上下睑赤烂，或冒风沙而内外眦皆破，洗之神效。

枯白矾二分
 铜绿七分，研
 瓦粉炒黑一两


上先研白矾、铜绿令细，旋旋入粉同研匀，熟水和之，共为一百丸。每用一丸，热汤半盏，浸一二个时辰，洗至觉微涩为度，少合眼半时辰许，临卧更洗之，瞑目便睡。一丸可洗十遍，如再用，汤内坐令热。此药治其标，若里实者不宜用。


广大重明汤

治两目睑赤烂，热肿疼痛，并稍赤，及眼睑痒痛，抓之至破；眼弦生疮，目多眵泪，隐涩难开。

龙胆草 防风 生甘草 细辛已上各一钱


上剉如咀，内甘草不剉，只作一锭，先以水一大碗半，煎龙胆一味，至一半，再入余三味，煎至少半碗，滤去柤，用清带热洗；以重汤坐令热，日用五七次，但洗毕合眼一时。去努肉泛长及痒亦验。

百点膏

张济氏眼病瞖六年，以至遮障瞳人，视物不明，有云气之状，因用此药而效。

蕤仁去皮尖，三分
 当归身 甘草已上各六分
 防风八分
 黄连拣治，二钱，剉如麻豆大，水一大碗，煎至一半，入药


上件剉如麻豆大，蕤仁别研如泥，同熬至滴在水中不散，去沫，入蜜少许，再熬少时为度。令病人心静点之，至目中微痛，日用五七次，临卧点尤疾效。名之曰百点膏，但欲多点，使药力相继也。

选奇汤

治眉骨痛不可忍。

炙甘草夏月生用
 羌活 防风已上各一钱
 酒黄芩一
 钱，冬月不用。此一味如能食热痛，倍加之。


上㕮咀，每服五钱，水二盏，煎至一盏，去柤，食后服之。

神效明目汤

治眼楞紧急，致倒睫拳毛，及上下睑皆赤烂，睛疼昏暗，昼则冷泪常流，夜则眼涩难开。

细辛二分
 蔓荆子五分
 防风一钱
 葛根一钱五分
 甘草二钱


一方加黄芪一钱


上㕮咀，作一服，水二盏，煎至一盏，去柤，稍热临卧服。

羌活退瞖膏一名复明膏


治足太阳寒水膜子遮睛，白瞖在上，视物不明。

椒树东南根二分，西北根二分
 藁本 汉防己已上各二分
 黄连 防风 麻黄去根节
 柴胡 升麻 生地黄已上
 各三分


生甘草四分
 当归身六分
 羌活七分
 蕤仁六个


上用净水一大碗，先煎汉防己、黄连、生甘草、当归、生地黄，煎至一半，下余药，再煎至一盏，去柤，入银石器中再熬之，有力为度。

明目细辛汤

治两目发赤微痛，羞明畏日，怯风寒，怕火，眼睫成纽，眵糊多，隐涩难开，眉攒肿闷，鼻塞涕唾稠黏，大便微硬。

川芎五分
 生地黄酒制
 蔓荆子已上各六分
 当归梢 白茯苓 藁本已上各一钱
 荆芥一钱二分
 防风二钱


麻黄根

羌活已上各三钱
 细辛少许
 红花少许
 椒八个
 桃仁二十个


上㕮咀，分作四服，每服水二盏，煎至一盏，去柤，稍热临卧服之。忌酒醋湿面。

复明散

治内障。

青皮三分
 橘皮 川芎 苍术已上各五分
 炙甘草 生地黄 连翘 柴胡已上各一钱
 黄芪一钱五分
 当归身二钱


上剉如麻豆大，都作一服，水二大盏，煎至一盏，去柤，稍热服之，食后。忌酒、醋、湿面、辛热大料物之类。

助阳和血汤

治眼发之后，微有上热，白睛红，隐涩难开，睡多眵泪。

蔓荆子二分
 香白芷三分
 柴胡 黄芪 炙甘草 当归身酒洗
 防风已上各五分
 升麻七分


上㕮咀，都作一服，水一盏半，煎至八分，去柤，稍热服，临卧。避风寒处睡。

吹云膏

治目中泪下，及迎风寒泣，羞明畏日，常欲闭目，喜在暗室，塞其户牖，瞖瘼岁久遮睛，此药多点神验。

细辛一分
 升麻 蕤仁已上各三分
 青皮 连翘 防风已上各四分
 柴胡五分
 生甘草 当归身已上各六分
 荆芥穗一钱，微取浓汁
 生地黄一钱五分
 拣黄连三钱


上㕮咀，除连翘外，用澄清净水二碗，先熬余药至半碗，入连翘同熬，至一大盏许，去柤，入银石器内文武火熬，滴入水成珠不散为度，入炼去沫，熟蜜少许，熬匀用之。


防风饮子

治倒睫拳毛。

细辛 蔓荆子已上各三分
 葛根 防风已上各五分
 当归身七分半
 炙甘草 黄连 人参已上各一钱


上剉如麻豆大，都作一服，水二盏，煎至一盏，食远服。避风寒。

拨云汤

戊申六月，徐总管患眼疾，于上眼皮下出黑白瞖两个，隐涩难开，两目紧缩，而无疼痛。两手寸脉细紧，按之洪大无力，知足太阳膀胱为命门相火煎熬，逆行作寒水瞖，及寒瘼遮睛证。呵欠，善悲，健忘，嚏喷，眵泪，时自泪下，面赤而白，能食，不大便，小便数而欠，气上而喘。

黄芪一分
 细辛 生姜 葛根 川芎已上各五分
 柴胡七分
 荆芥穗 藁本 生甘草 升麻 当归身 知母已上各五钱
 。羌活 防风 黄柏已上各一钱五分


上㕮咀，如麻豆大，都作一服，水二盏，煎至一盏，去柤，热服，食后。

神效黄芪汤

治浑身麻木不仁，或头面手足肘背，或腿脚麻木不仁，并皆治之。如两目紧急缩小，及羞明畏日，隐涩难开，或视物无力，睛痛昏花，手不得近，或目少精光，或目中热如火，服五六次可效。

蔓荆子一钱
 陈皮去白，五钱
 人参八钱
 炙甘草 白芍药已上各一两
 黄芪二两


上㕮咀，每服五钱，水二盏，煎至一盏，去柤，临卧稍热服。

如小便淋涩，加泽泻五分
 ，一服去则止。

如有大热证，每服加酒洗黄柏三分
 。

如麻木不仁，虽有热，不用黄柏，止加黄芪一两
 ，通三两也。

如眼缩急，去芍药，忌酒、醋、面、大料物、葱韮蒜辛物。

如麻木甚者，加芍药一两，通用二两。

圆明内障升麻汤一名冲和养胃汤


治内障眼，得之脾胃元气衰弱，心火与三焦俱盛，饮食不节，形体劳役，心不得休息，故上为此疾。

干姜一钱
 五味子二钱
 白茯苓三钱
 防风五钱
 白芍药六钱
 柴胡七钱
 人参 炙甘草 当归身酒洗
 白术 升麻 葛根已上各一两
 黄芪 羌活已上各一两五钱


上㕮咀，每服五七钱，水三大盏，煎至二大盏，入黄芩，黄连二钱
 ，同煎数沸，去柤，煎至一盏，热服，食远。

黄芩黄连汤

黄芩酒洗炒
 黄连酒洗炒
 草龙胆酒洗四次，炒四次
 生地黄酒洗，已上各一两


上㕮咀，每服二钱，水二盏，煎至一盏，去柤，热服。

蔓荆子汤

治劳役饮食不节，内障眼病，此方如神效。

蔓荆子二钱五分
 黄柏酒拌炒四遍
 白芍药已上各三钱
 炙甘草八钱
 黄芪 人参已上各一两


上㕮咀，每服三钱或五钱，水二盏，煎至一盏，去柤，临卧温服。

归葵汤一名连翘饮子


治目中溜火，恶日与火，隐涩难开，小角紧，视物昏花，迎风有泪。

柴胡二分
 生甘草 蔓荆子 连翘 生地黄 当归身 红葵花 人参已上各三分
 黄芪 酒黄芩 防风 羌活已上各五分
 升麻二钱


上㕮咀，每服五钱，水二盏，煎至一盏，去柤，食后温服。

救苦汤

治眼暴发，赤肿睑高，苦疼不任者。

桔梗 连翘 红花 细辛已上各一分
 当归身夏月减半
 炙甘草已上各五分
 苍术 草龙胆已上各七分
 羌活太阳
 升麻阳明
 柴胡少阳
 防风 藁本 黄连已上各一钱
 生地黄 黄柏 黄芩 知母已上各一钱五分
 川芎三钱


上㕮咀，每服一两，水二盏，煎至一盏，去柤，食后温服。

若苦疼，则多用苦寒者，兼治本经之药，再行加减。如睛昏，加知母、黄柏一倍。


熟干地黄丸

治血弱阴虚，不能养心，致心火旺，阳太甚，瞳子散大。少阴为火，君主无为，不行其令，相火代之，兼心包络之脉出心系，分为三道，少阳相火之体无形，其用在其中矣。火盛则令母实，乙木肝旺是也。心之脉挟于目系，肝之脉连目系，况手足少阳之脉同出耳中，至耳上角，斜起于目外眦，风热之盛，亦从此道而来。上攻头目，致偏头肿闷，瞳子散大，视物则花，此目血虚阴弱故也。法当养血、凉血、益血，收火之散大，除风之热则愈矣

人参二钱
 炙甘草 天门冬汤洗去心
 地骨皮 五味子 枳壳炒
 黄连已上各三钱
 当归身酒洗焙干
 黄芩已上各五钱
 生地黄酒洗，七钱五分
 柴胡八钱
 熟干地黄一两


上件同为细末，炼蜜为丸，如梧桐子大，每服一百丸，茶汤送下，食后，日进二服。

益阴肾气丸

此壮水之主，以镇阳光。

泽泻 茯苓已上各二钱五分
 生地黄酒洗，干
 牡丹皮 山茱萸 当归梢酒洗
 五味子 干山药 柴胡已上各五钱
 熟地黄二两

上为细末，炼蜜为丸，如梧桐子大，朱砂为衣，每服五十丸，淡盐汤下，空心。

羌活退瞖丸

治内障，右眼小眦青白瞖，大眦微显白瞖，脑痛，瞳子散大，上热恶热，大便秘涩，小便如常，遇天气暄热，头痛睛胀，可服此药。瞖在大眦，加葛根、升麻；瞖在小眦、加柴胡、羌活是也。

黑附子炮
 寒水石已上各一钱
 酒防己二钱
 知母酒炒
 牡丹皮 羌活 川芎已上各三钱
 酒黄柏 生地黄酒洗，炒
 丹参 茺蔚子 酒当归身 柴胡已上各五钱
 熟地黄八钱
 芍药一两三钱


上为细末，炼蜜为丸，如梧桐子大，每服五七十丸，白汤下，空心；宿食未消，待饥则服之。药后省语言，以食压之。

当归龙胆汤

治眼中白瞖。

防风 石膏已上各一钱五分
 柴胡 羌活 五味子 升麻已上各二钱
 甘草 酒黄连 黄芪已上各三钱
 酒黄芩炒


酒黄柏炒
 当归身酒洗
 草龙胆酒洗
 芍药已上各五钱


上㕮咀，每服五钱，水二盏，煎至一盏，去柤，入酒少许，临卧热服。忌言语。

补阳汤

治阳不胜其阴，乃阴盛阳虚，则九窍不通，令青白瞖见于大眦，乃足太阳少阴经中郁遏足厥阴肝经气，不得上通于目，故青白瞖内阻也。当于太阳少阴经中九原之下，以益肝中阳气，冲天上行，此乃先补其阳，后于足太阳太阴标中标者头也
 ，泻足厥阴肝经火，下伏于阳中，乃次治也。《内经》云：阴盛阳虚，则当先补其阳，后泻其阴。此治法是也。每日清晨，以腹中无宿食，服补阳汤，临卧服泻阴丸。若天色变经，大寒大风，并劳役，预日饮食不调，精神不足，或气弱，俱不可服；待体气和平，天气如常，服之。先补其阳，使阳气上升，通于肝经之末，利空窍于目矣。

肉桂一钱，去皮
 知母炒
 当归身酒洗
 生地黄酒炒
 白茯苓 泽泻 陈皮已上各三钱
 白芍药 防风已上各五钱
 黄芪 人参 白术 羌活 独活 熟地黄 甘草已上各一两
 柴胡二两


上㕮咀，每服五钱，水二盏，煎至一大盏，去柤，空心服之。

泻阴火丸一名连柏益阴丸。


石决明三钱，炒存性
 羌活 独活 甘草 当归梢 五味子 防风已上各五钱
 草决明 细黄芩 黄连酒炒
 黄柏 知母已上各一两


上为细末，炼蜜为丸，如绿豆大，每服五十丸至一百丸，临卧茶清下。常多服补阳汤，少服此药，多则妨饮食。


升阳柴胡汤

肉桂五分
 柴胡去苗，一钱五分
 知母酒炒，如大暑加五钱
 防风 白茯苓 泽泻 陈皮已上各三钱
 生地黄酒炒
 楮实酒炒微润
 黄芪 人参 白术已上各五钱
 甘草梢 当归身 羌活 熟地黄 独活 白芍药已上各一两


上剉，每服五钱，水二盏，煎至一盏，去柤，稍热食远服。

别合一料，炼蜜为丸，如梧桐子大，每服五十丸，茶清下，每日与前药各一服，食远，不可饱服。

如天气热甚，加五味子三钱，天门冬去心、芍药、楮实已上各五钱。

圆明膏

治劳心过度，饮食失节，乃生内障，及瞳子散大，此方收睛圆明。

诃子皮湿纸里煨
 甘草已上各二钱
 当归身三钱
 柴胡 生地黄 麻黄去节，捣开
 黄连已上各五钱


上七味，先以水二碗，煎麻黄至一碗，掠去沫，外六味各㕮咀如豆大，筛去末，入在内，同熬，滴水中不散为度，入熟蜜少许再熬，勤点眼。

 药麻黄散

治内外障眼。

麻黄一两
 当归身一钱


上二味，同为粗末，炒黑色，入麝香、乳香少许，共为细末，含水鼻内㗜之。

疗本滋肾丸

黄柏酒炒
 知母酒炒，已上各等分


上为细末，滴水为丸，如梧桐子大，每服一百丸至一百五十丸，空心盐白汤下。

加味滋肾丸

肉桂三分
 黄连一钱
 姜黄一钱
 苦参三钱
 苦葶历酒洗，炒
 石膏觉肚冷勿用
 黄柏酒炒
 知母炒，已上各五钱


上为极细末，打薄面糊为丸，如梧桐子大，每服一百丸，空心服，白汤下，食压之。

退瞖膏

治黑白瞖。

 仁 升麻已上各三分
 连翘 防风 青皮已上各四分
 甘草 柴胡已上各五分
 当归身六分
 荆芥穗一钱，水半盏别浸
 生地黄一钱五分
 黄连三钱


上用水一碗，入前药煎至半碗，去柤，更上火煎至半盏，入荆芥水两匙，入蜜少许，再上火熬匀点之。

龙胆饮子

治疳眼流脓，生疳瞖，湿热为病。

谷精草 川郁金 蛇退皮 炙甘草已上各五分
 麻黄一钱五分
 升麻二钱
 青蛤粉 草龙胆 黄芩炒
 羌活已
 上各三钱


上为细末，每服二钱，食后，温茶清调服之。

羌活退瞖汤

治太阳寒水瞖膜遮睛，不能视物。

羌活一两五钱
 防风一两
 荆芥穗煎成药加之
 薄荷叶 藁本已上各七钱
 酒知母五钱
 黄柏四钱
 川芎 当归身已上各三钱
 酒生地黄一钱
 小椒五分
 细辛少许
 麻黄二钱，用根


上㕮咀，每服三钱，水二大盏，煎至一盏半，入荆芥穗，再煎至一盏，去柤，稍热服，食远。忌酒、醋、湿面等物。

还睛紫金丹

治目眶岁久赤烂，俗呼为赤瞎是也。当以三棱针刺目眶外，以泻湿热。如眼生倒睫拳毛，两目紧，盖内伏火热而攻阴气，法当去其内热火邪，眼皮缓则毛立出，瞖膜亦退。用手法攀出内睑向外，以针刺之出血。

白沙蜜二拾两
 甘石十两，烧七遍，碎，连水浸拌之
 黄丹六两，水飞
 拣连三两，小便浸，碎为末
 南乳香 当归已上各三钱
 乌鱼骨二钱
 硇砂小盏内放于瓶口上熏干
 麝香已上各一钱
 白丁香直者五分
 轻粉一字


上将白沙蜜于砂石器内慢火去沫，下甘石，次下丹，以柳枝搅，次下余药，以粘手为度，作丸如鸡头大，每用一丸，温水化开洗。

柴胡聪耳汤

治耳中干结，耳鸣耳聋。

连翘四钱
 柴胡三钱
 炙甘草 当归身 人参已上各
 一钱
 水蛭五分，炒，别研
 麝香少许，别研
 虻虫三个，去翅足，炒，别研


上除三味别研外，生姜三片，水二大盏，煎至一盏，去柤，再下三味，上火煎一二沸，稍热服，食远。


温卫汤

治鼻不闻香臭，目中流火，气寒血热，冷泪多，脐下冷，阴汗，足痿弱。

陈皮 青皮 黄连 木香已上各三分
 人参 甘草炙
 白芷 防风 黄柏 泽泻已上各五分
 黄芪 苍术 升麻 知母 柴胡 羌活已上各一钱
 当归身一钱
 五分


上都作一服，水二盏，煎至一盏，去柤，食远服之。

丽泽通气汤

治鼻不闻香臭。

黄芪四钱
 苍术 羌活 独活 防风 升麻 葛根已上各三钱
 炙甘草二钱
 麻黄不去节，冬月加
 川椒 白芷已上各一钱


上㕮咀，每服五钱，生姜三片，枣二枚，葱白三寸，同煎至一盏，去柤，温服，食远。忌一切冷物，及风寒凉处坐卧行立。

温肺汤

治鼻不闻香臭，眼多眵泪。

丁香二分
 防风 炙甘草 葛根 羌活已上各一钱
 升麻，黄芪已上各二钱
 麻黄不去节，四钱


上为粗末，水二盏，葱白三根，煎至一盏，去柤，食后服。

御寒汤

治寒气风邪伤于皮毛，令鼻壅塞，咳嗽上喘之证。

黄连 黄柏 羌活已上各二分
 炙甘草 佛耳草 款冬花 白芷 防风已上各三分
 升麻 人参 陈皮已上各五分
 苍术七分
 黄芪一钱


上㕮咀，都作一服，水二盏，煎至一盏，去柤，食后热服。


兰室秘藏　卷中

头痛门

头痛论

金匮真言论云：东风生于春，病在肝，俞在颈项。故春气者病在头。又诸阳会于头面，如足太阳膀胱之脉，起于目内眦，上额交巅，上入络脑，还出别下项，病冲头痛。又足少阳胆之脉，起于目锐眦，上抵头角，病则头角额痛。夫风从上受之，风寒伤上，邪从外入，客于经络，令人振寒头痛，身重恶寒，治在风池、风府，调其阴阳，不足则补，有余则泻，汗之则愈，此伤寒头痛也。头痛耳鸣，九窍不利者，肠胃之所生，乃气虚头痛也。心烦头痛者，病在膈中，过在手巨阳、少阴，乃湿热头痛也。如气上不下，头痛癫疾者，下虚上实也，过在足少阴、巨阳，甚则入肾，寒湿头痛也。如头半边痛者，先取手少阳、阳明，后取足少阳、阳明，此偏头痛也。有真头痛者，甚则脑尽痛，手足寒至节，死不治。有厥逆头痛者，所犯大寒，内至骨髓，髓者，以脑为主，脑逆故令头痛，齿亦痛。

凡头痛皆以风药治之者，总其大体而言之也。高颠之上，惟风可到，故味之薄者，阴中之阳，乃自地升天者也。然亦有三阴三阳之异。故太阳头痛，恶风寒、脉浮紧，川芎、羌活、独活、麻黄之类为主。少阳经头痛，脉弦细，往来寒热，柴胡为主。阳明头痛，自汗，发热不恶寒，脉浮缓长实者，升麻、葛根、石膏、白芷为主。太阴头痛，必有痰，体重，或腹痛，为痰癖，其脉沉缓，苍术、半夏、南星为主。少阴经头痛，三阴三阳经不流行，而足寒气逆为寒厥，其脉沉细，麻黄附子细辛汤为主。厥阴头疼项强，或吐痰沫，厥冷，其脉浮缓，吴茱萸汤主之。血虚头痛，当归、川芎为主。气虚头痛，人参、黄芪为主。气血俱虚头痛，调中益气汤少加川芎、蔓荆子、细辛，其效如神。

半夏白术天麻汤

治痰厥头痛药也。青空膏，乃风湿热头痛药也。羌活附子汤，治厥阴头痛药也。如湿气在头者，以苦吐之，不可执方而治。先师尝病头痛，发时两颊青黄，晕眩，目不欲开，懒言，身体沉重，兀兀欲吐。洁古曰：此厥阴、太阴合病，名曰风痰，以《局方》玉壶丸治之，更灸侠溪穴即愈。是知方者，体也，法者，用也，徒执体而不知用者弊，体用不失，可谓上工矣。

清空膏

治偏正头痛，年深不愈者。善疗风湿热头痛，上壅损目，及脑痛不止。

川芎五钱
 柴胡七钱
 黄连炒
 防风去芦
 羌活已上各一两
 炙甘草一两五钱
 细挺子黄芩三两，去皮，剉，一半酒制，一半炒


上为细末，每服二钱匕，热盏内入茶少许，汤调如膏，抹在口内，少用白汤送下，临卧。

如苦头痛，每服加细辛二分。

如太阴脉缓有痰，名曰痰厥头痛，减羌活、防风、川芎、甘草，加半夏一两五钱。

如偏头痛，服之不愈，减羌活、防风、川芎一半，加柴胡一倍
 。

如发热恶热而渴，此阳明头痛，只与白虎汤加好吴白芷。


彻清膏

蔓荆子 细辛已上各一分
 薄荷叶 川芎已上各三分
 生甘草 熟甘草已上五分
 蒿本一钱


上为细末，每服二钱，食后茶清调下。

川芎散

治头目不清利。

川芎三分
 柴胡七分
 羌活 防风 藁本 生甘草 升麻已上各一钱
 熟甘草 酒生地黄各二钱
 酒黄连炒
 酒黄芩已上各四钱五分


上为细末，每服一钱或二三钱，食后茶清调下，忌酒湿面。

白芷散

一名郁金散 治头痛。

郁金一钱
 香白芷 石膏已上各二钱
 薄荷叶 芒硝已上各三钱


上为极细末，口含水，鼻内㗜之。

碧云散

治头痛。

细辛 郁金 芒硝已上各一钱
 蔓荆子 川芎已上各一钱二分
 石膏一钱三分
 青黛一钱五分
 薄荷叶二钱
 红豆一个


上为极细末，口噙水，鼻内㗜之。

羌活清空膏

蔓荆子一钱
 黄连三钱
 羌活 防风 甘草已上各四钱
 黄芩一两


上为细末，每服一钱，茶清调下，食后，临卧。

清上泻火汤

昔有人年少时气弱，常于气海三里灸之，节次约五七十壮，至年老添热厥头痛，虽冬天大寒，犹喜寒风，其头痛则愈，微来暖处，或见烟火，其痛复作，五七年不愈，皆灸之过也。

荆芥穗 川芎已上各二分
 蔓荆子 当归身 苍术已上各三分
 酒黄连 生地黄 藁本 甘草已上各五分
 升麻 防风已上各七分
 酒黄柏 炙甘草 黄芪已上各一钱
 酒黄芩 酒知母已上各一钱五分
 羌活三钱
 柴胡五钱
 细辛少许
 红花少许


上剉如麻豆大，分作二服，每服水二盏，煎至一盏，去柤，稍热服，食后。

补气汤

服前药之后服此药。

柴胡二分
 升麻三分
 黄芪八分
 当归身二钱
 炙甘草四钱
 红花少许


上㕮咀，作二服，水二盏，煎至一盏，去柤，稍热服，食后。

细辛散

治偏正头痛。

细辛 瓦粉已上各二分
 生黄芩 芍药已上各五分
 酒黄连 川芎已上各七分
 炒黄芩 酒黄芩已上各一钱
 炙甘草一钱五分
 柴胡二钱


上为粗末，每服三钱，水一大盏半，煎至一盏，取清，食后服之。

羌活汤

治风热壅盛，上攻头目昏眩。

炙甘草七分
 泽泻三钱
 酒洗瓜蒌根 白茯苓 酒黄柏已上各五钱
 柴胡七钱
 防风 细黄芩酒洗
 酒黄连 羌活已上各一两


上为粗末，每服五钱，重水二中盏，煎至一盏，取清，食后、临卧、通口热服之。

养神汤

治精神短，不得睡，项筋肿急难伸，禁甘温，宜苦味

木香 橘皮 柴胡已上各一分
 酒黄芩二分
 人参 黄柏 白术 川芎已上各三分
 升麻四分
 苍术 麦蘖面 当归身 黄连已上各五分
 甘草 半夏已上各七分
 黄芪一钱


上㕮咀，每服五钱，水二大盏，煎至一盏，去柤，稍热服，不拘时候。

安神汤

治头痛，头旋眼黑。

生甘草 炙甘草已上各二钱
 防风二钱五分
 柴胡 升麻 酒生地黄 酒知母已上各五钱
 酒黄柏 羌活已上各一两
 黄芪二两


上为粗末，每服五钱，水二大盏半，煎至一盏半，加蔓荆子五分、川芎三分，再煎至一盏，去柤，临卧热服。

半夏白术天麻汤

范天[image: ]
 之内有脾胃证，时显烦躁，胸中不利，大便不通，而又为寒气怫郁，闷乱大作，火不伸故也。疑其有热，服疏风丸，大便行，其病不减，恐其药少，再服七八十丸，大便复见两行，元证不瘳，增以吐逆、食不能停、痰唾稠黏，涌出不止，眼黑头旋，恶心烦闷，气短促上喘，无力以言，心神颠倒，目不敢开，如在风云中，头苦痛如裂，身重如山，四肢厥冷，不得安卧。余料前证是胃气已损，复下两次，则重虚其胃，而痰厥头痛作矣，与此药而治之。

黄柏二分，酒洗
 干姜三分
 泽泻 白茯苓 天麻 黄芪 人参 苍术已上各五分
 炒神曲 白术已上各
 一钱
 麦蘖面 半夏汤洗
 橘皮已上各一钱五分


上㕮咀，每服五钱，水二大盏，煎至一盏，去柤，热服，食前，一服而愈。

此头痛苦甚，谓之足太阴痰厥头痛，非半夏不能疗。眼黑头旋，风虚内作，非天麻不能除。黄芪甘温，泻火补元气，实表虚，止自汗。人参甘温，泻火补中益气。二术俱苦甘温，除湿，补中益气。泽泻、茯苓利小便导湿，橘皮苦温，益气调中升阳。神曲消食，荡胃中滞气；大麦面宽中助胃气。干姜辛热，以涤中寒。黄柏大苦寒，酒洗，以疗冬天少火在泉发躁也。


口齿咽喉门

口齿论

论曰：夫齿者肾之标，口者脾之窍，诸经多有会于口者。其牙齿，是手、足阳明之所过，上龈隶于坤土，乃足阳明胃之脉贯络也，止而不动；下龈嚼物，动而不休，手阳明大肠之脉所贯络也。手阳明恶寒饮而喜热，足阳明喜寒饮而恶热，其病不一。牙者，肾之标，亦喜寒，寒者坚牢，为病不同。热甚则齿动，龈断袒脱，作痛不已，故所治疗不同也。有恶热而作痛者，有恶寒而作痛者，有恶寒恶热而作痛者。有恶寒饮少热饮多而作痛者，有恶热饮少寒饮多而作痛者。有牙齿动摇而作痛者，有齿龈肿起为痛者。有脾胃中有风邪，但觉风而作痛者。又有牙上多为虫所蚀，其齿缺少而色变，为虫牙痛者。有胃中气少，不能于寒袒露其齿作痛者。有牙齿疼痛，而秽臭之气不可近者。痛既不一，岂可一药而尽之哉。

羌活散

治客寒犯脑，风寒湿脑痛，项筋急，牙齿动摇，肉龈袒脱疼痛。

藁本 香白芷 桂枝已上各三分
 苍术 升麻已上各五分
 当归身六分
 草豆蔻仁一钱
 羌活一钱五分
 羊胫骨灰二钱
 麻黄去根节
 防风已上各三钱
 柴胡五钱
 细辛少许


上为细末，先用温水漱口净，擦之，其痛立止也。

草豆蔻散

治寒多热少，牙齿疼痛。

细辛叶 防风已上各二分
 羊胫骨灰 熟地黄已上各五分
 当归六分
 草豆蔻仁 黄连已上各一钱三分
 升麻二
 钱五分


上为细末，同前，牙痛处擦之。

麻黄散

治冬寒时分，寒湿脑痛，项筋急，牙齿动摇疼痛。

防风 藁本已上各三分
 羊胫骨灰 当归身 熟地黄已上各六分
 草豆蔻仁 升麻 黄连已上各一钱
 羌活一钱五分
 麻黄不去节
 草龙胆酒洗
 生地黄已上各二钱
 细辛少许


上为细末，依前药法擦之。

热牙散

一名麝香散 治大热，牙齿瘴露，根肉龈脱血出，齿动欲落，疼痛，妨食物肴，反杵热多。

熟地黄二分
 益智仁二分半
 当归身 生地黄 麻黄根 酒汉防己 人参已上各三分
 升麻一钱
 草豆蔻 黄连以上各一钱五分
 羊胫骨灰二钱
 麝香少许


上为细末，如前药擦之。

治虫散

一名白芷散 治大寒犯脑，牙齿疼痛，及虫痛，胃经湿热肿痛。

桂枝一分
 熟地黄二分
 藁本 白芷已上各三分
 当归身 益智仁 黄连已上各四分
 羌活五分
 吴茱萸八分
 草豆蔻 黄芪 升麻已上各一钱
 羊胫骨灰二钱
 麻黄不去节，二钱五分


上为细末，同前擦之。

益智木律散

治寒热牙痛。

木律二分
 当归 黄连已上各四分
 羊胫骨灰 益智皮 熟地黄已上各五分
 草豆蔻皮一钱二分
 升麻一钱五分


上为细末，用度如前擦之。

如寒牙痛，不用木律。

蝎梢散

治大寒风犯脑，牙痛。

白芷 当归身 柴胡已上各二分
 桂枝 升麻 防风 藁本 黄芪已上各三分
 羌活五分
 草豆蔻皮一钱
 麻黄去节，一钱五分
 羊胫骨灰二钱五分
 蝎梢少许


上为细末，如前法用之。

白牙散

白芷七分
 升麻一钱
 石膏一钱五分
 羊胫骨灰二钱
 麝香少许


上为细末，先用温水漱口，擦之妙。

刷牙散

麝香一分
 生地黄 酒防己 熟地黄已上各二分
 当归身 人参已上各三分
 草豆蔻皮五分
 升麻一钱
 羊胫骨灰 黄连已上各二钱
 白豆蔻 草豆蔻已上各三钱
 没石子三个
 五倍子一个


上为极细末，如前法擦之妙。


独圣散

治一切牙痛风疳。

北地蒺藜不以多少，阴干


上为细末，每用刷牙。以热浆水漱牙外，粗末熬浆水刷牙，大有神效，不可俱述。

当归龙胆散

治寒热停牙痛。

香白芷 当归梢 羊胫骨灰 生地黄已上各五分
 麻黄 草豆蔻皮 草龙胆 升麻 黄连已上各一钱


上为细末，如前法擦之，神效。

牢牙地黄散

治脑寒痛及牙痛。

藁本二分
 生地黄 熟地黄 羌活 防己 人参已上各三分
 当归身 益智仁已上各四分
 香白芷 黄芪已上各五分
 羊胫骨灰 吴茱萸 黄连 麻黄已上各一钱
 草豆蔻皮一钱二分
 升麻一钱五分


上为细末，如前法擦之。

细辛散

治寒邪风邪脑疼，牙齿痛。

柴胡 防风 升麻 白芷已上各二分
 桂枝二分半
 麻黄去节
 藁本 苍术已上各三分
 当归身四分
 草豆蔻五分
 羊胫骨灰 羌活已上各一钱五分
 细辛少许


上为细末，先漱后擦之佳。

立效散

治牙齿痛不可忍，痛及头脑项背，微恶寒饮，大恶热饮。其脉上中下三部阳虚阴盛，是五脏内盛，六腑阳道脉微小，小便滑数。

细辛二分
 炙甘草三分
 升麻七分
 防风一钱
 草龙胆酒洗四钱


上㕮咀，都作一服，水一盏，煎至七分，去柤，以匙抄在口中，煠痛处，待少时则止。

如多恶热饮，更加草龙胆一钱，此法不定，随寒热多少，临时加减。

若更恶风作痛，加草豆蔻、黄连，已上各五分，勿加草龙胆。

牢牙散

治牙龈肉绽有根，牙疳肿痛，牙动摇欲落，牙齿不长，牙黄口臭。

羌活一两
 草龙胆酒洗，一两五钱
 羊胫骨灰二两
 升麻四两


上为细末，以纱罗子罗骨灰，作微尘末，和匀，卧时贴在牙龈上。

清胃散

治因服补胃热药，致使上下牙疼痛不可忍，牵引头脑、满面发热，大痛。足阳明之别络入脑，喜寒恶热，乃是手足阳明经中热盛而作也。其齿喜冷恶热。

当归身 择细黄连如连不好，更加二分，夏月倍之
 生地黄酒制，已上各三分
 牡丹皮五分
 升麻一钱


上为细末，都作一服，水一盏半，煎至一盏，去柤，带冷服之。

神功丸

治多食肉人，口臭不可近，牙齿疳蚀，牙龈肉将脱，牙齿落，血不止。

兰香叶如无，藿香代之
 当归身 藿香用叶
 木香已上各一钱
 升麻二钱
 生地黄酒洗
 生甘草已上各三钱
 黄连去须择净，酒洗秤
 缩砂仁已上各五钱


上同为细末，汤浸[image: ]
 饼为丸，如绿豆大，每服一百丸，或加至二百丸止，白汤下，食远服。

兼治血痢及血崩，及血下不止，血下褐色，或紫色、黑色，及肠澼下血。空心服，米汤下。其脉洪大而缓者，及治麻木，厥气上冲，逆气上行，妄闻妄见者。

桔梗汤

治咽肿微觉痛，声破。

当归身 马勃已上各一分
 白僵蚕 黄芩已上各三分
 麻黄五分，不去节
 桔梗 甘草已上各一钱
 桂枝少许


上为粗末，作一服，水二大盏，煎至一盏，去柤，稍热服之，食后。

又方 治口疮久不愈者。

黄柏不计多少，真者，蜜涂其上，炙黄色


上为细末，干糁疮上，临卧。忌醋酱盐。

神验法

治口疮，无问久新。

夜间将二丸以历紧，左右交手揉三五十次，但遇睡觉行之，如此三五度。因湿而生者，一夜愈；久病诸般口疮，三二夜愈。如鼻流清涕者，历之二丸揉之，数夜可愈。

《内经》云：膀胱移热于小肠，膈肠不便，上为口糜。易老五苓散与导赤散合而饮之。


呕吐门

丁香茱萸汤

治呕吐哕，胃虚寒所致。

黄柏三分
 炙甘草 丁香 柴胡 橘皮已上各五分
 升麻七分
 吴茱萸 苍术 人参已上各一钱
 当归身一钱五分
 草豆蔻仁 黄芪已上各二钱


上为粗末，每服五钱，水二大盏，煎至一盏，去柤，稍热服，食前。

白术汤

一名茯苓半夏汤 治胃气虚弱，身重有痰，恶心欲吐，是风邪羁绊于脾胃之间，当先实其脾胃。

炒神麯二钱
 陈皮 天麻已上各三钱
 白术 白茯苓 麦蘖面炒黄色
 半夏已上各五钱


上㕮咀，每服五钱，水二盏，入生姜五片，同煎至一盏，去柤，稍热服之。

补肝汤

一名柴胡半夏汤 治素有风证，不敢见风，眼涩，头痛眼黑，胸中有痰，恶心，兀兀欲吐，遇风但觉皮肉紧，手足难举重物，如居暖室，少出微汗，其证乃减，再或遇风，病即复。

柴胡 升麻 藁本已上各五分
 白茯苓七分
 炒神曲 苍术已上各一钱
 半夏二钱
 生姜十片


上为粗末，都作一服，水二大盏，煎至一大盏，去柤，稍热服。

吴茱萸丸

一名木香利膈丸 治寒在膈上，噎塞，咽膈不通。

木香 青皮已上各二分
 白僵蚕 姜黄 泽泻 柴胡已上各四分
 当归身 炙甘草已上各六分
 益智仁 人参 橘皮 升麻 黄芪已上各八分
 半夏一钱
 草豆蔻仁 吴茱萸已上各一钱二分
 麦蘖面一钱五分


上为细末，汤浸[image: ]
 饼为丸，如绿豆大，每服二三十丸，温水送下，勿多饮汤，恐速下，细嚼亦得。


衄血吐血门

麦门冬饮子

治吐血久不愈，以三棱针于气街上出血，立愈。更服：

黄芪一钱
 麦门冬 当归身 生地黄 人参已上各五分
 五味子十个


上为粗末，都作一服，用水二盏，煎至一盏，去柤，热服，不拘时。

人参饮子

治脾胃虚弱，气促气弱，精神短少，衄血吐血。

麦门冬二分
 人参去芦
 当归身已上各三分
 黄芪 白芍药 甘草已上各一钱
 五味子五个


上为粗末，都作一服，用水二盏，煎至一盏，去柤，稍热服。

一贫者有前证，以前药投之愈，继而至冬天，居旷室中，卧大热炕，而吐血数次，再来求治，料此病久虚弱，附脐有形，而有火热在内，上气不足，阳气外虚，当补表之阳气，泻其里之虚热，是其法也。冬天居旷室，衣盖单薄，是重虚其阳，表有大寒，壅遏里热，火邪不得舒伸，故血出于口。忆仲景《伤寒论》中一证，太阳伤寒，当以麻黄汤发汗，而不与之，遂成衄，却与麻黄汤立愈，此法相同，予遂用之。

麻黄桂枝汤

人参益上焦元气不足，而实其表也
 麦门冬保肺气，已上各三分
 桂枝以补表虚
 当归身和血养血，各五分
 麻黄去根节
 甘草补其脾胃之虚
 黄芪实表益卫
 白芍药已上各一钱
 五味子五个，安其脉气


上以水三盏，先煮麻黄一味，令沸去沫，至二盏，入余药，同煎至一盏，去柤，热服，临卧。只一服而愈，更不再作。

黄芪芍药汤

治鼻衄血多，面黄，眼涩多眵，手麻木。

葛根 羌活已上各五钱
 白芍药 升麻已上各一两
 炙甘草二两
 黄芪三两


上㕮咀，每服五钱，水二盏，煎至一盏，食后温服。

六脉弦细而涩，按之空虚，其色必白而夭不泽者，脱血也，此大寒证。以辛温补血益血，以甘温甘热滑润之剂以佐之，则愈，此亡血亦伤精气。

三黄补血汤

治六脉俱大，按之空虚，心面赤，善惊，上热，乃手少阴心脉也，此气盛多而亡血，以甘寒镇坠之剂，大泻其气，以坠气浮；以甘辛温微苦，峻补其血。

牡丹皮 黄芪补之以防血溢五竭
 升麻已上各一钱
 当归 柴胡已上各一钱五分
 熟地黄 川芎已上各二钱
 生地黄三钱
 白芍药五钱


上㕮咀，如麻豆大，每服五钱，水二大盏，煎至一大盏，去柤，稍热服，食前。

如两寸脉芤，血在上焦，或衄血,或呕血，与犀角地黄汤则愈。

救脉汤

一名人参救肺散 治吐血。

甘草 苏木 陈皮已上各五分
 升麻 柴胡 苍术已上各一钱
 当归梢 熟地黄 白芍药 黄芪 人参已上各
 二钱


上为粗末，都作一服，水二大盏，煎至一盏，去柤，稍温食前服。

止衄血法

治鼻血久不止，素有热而暴作者，诸药无验，神法以大白纸一张作八摺或十摺，于极冷水内浸湿，置顶中，以热熨斗熨之，至一重或二重纸干，立止。


腰痛门

川羌肉桂汤

丁未冬，曹通甫自河南来，有役人小翟，露宿寒湿之地，腰痛不能转侧，两脇搐急作痛，已经月余不愈矣。腰痛论中说，皆为足太阳、足少阴血络中有凝血作痛，间有一二证属少阳胆经外络脉病，皆宜去血络之凝乃愈。其《内经》有云：冬三月禁不得用针，只宜服药，通其经络，破其血络中败血，以此药主之。

酒汉防己 防风已上各三分
 炒神曲 独活已上各五分
 川芎 柴胡 肉桂 当归梢 炙甘草 苍术已上各一
 钱
 羌活一钱五分
 桃仁五个，去皮尖，研如泥


上㕮咀，都作一服，好酒三大盏，煎至一大盏，去柤，稍热食远服。

独活汤

治因劳役，腰痛如折，沉重如山。

炙甘草二钱
 羌活 防风 独活 大黄煨
 泽泻 肉桂已上各三钱
 当归梢 连翘已上各五钱
 酒汉防己 酒黄柏已上各一两
 桃仁三十个


上㕮咀，每服五钱，酒半盏，水一大盏半，煎至一盏，去柤，热服。

破血散疼汤

治乘马损伤，跌其脊骨，恶血流于胁下，其痛苦楚，不能转侧，妨于饮食。

羌活 防风 中桂已上各一钱
 苏木一钱五分
 连翘 当归梢 柴胡已上各二钱
 水蛭三钱，炒去烟尽，别研
 麝香少许，别研


上件分作二服，每服酒二大盏，水一大盏，除水蛭、麝香另研如泥，煎余药作一大盏，去柤，上火令稍热，调二味空心服之，两服立愈。

地龙散

治腰脊痛，或打扑损伤，从高坠下，恶血在太阳经中，令人腰脊痛，或胫、腨、臂、股中痛不可忍，鼻塞不通。

当归梢一分
 中桂 地龙已上各四分
 麻黄五分
 苏木六分
 独活 黄柏 甘草已上各一钱
 羌活二钱
 桃仁六个


上㕮咀，每服五钱
 ，水二盏，煎至一盏，去柤，温服，食远。

苍术汤

治湿热腰腿疼痛。

防风风能胜湿
 黄柏已上各一钱，始得之时寒也，久不愈，寒化为热，除湿止痛
 柴胡二钱，行经
 苍术三钱，去湿止痛


上都作一服，水二大盏，煎至一盏，去柤，空心服。

麻黄复煎散

治阴室中汗出懒语，四肢困倦无力，走注疼痛，乃下焦伏火而不得伸，浮而躁热，汗出，一身尽痛，盖风湿相搏也。以升阳发汗，渐渐发之；火郁，乃湿在经者，亦宜发汗。况正值季春之月，脉缓而迟，尤宜发汗。令风湿去而阳升，以此困倦乃退，气血俱得生旺也。

白术 人参 生地黄 柴胡 防风已上各五分
 羌活 黄柏已上各一钱
 麻黄去节微捣，不令作末，水五大盏，煎令沸，去沫，煎至三盏，入下项药再煎
 黄芪已上各二钱
 甘草三钱
 杏仁三个，去皮


上㕮咀，都作一服，入麻黄汤煎至一盏，临卧服之。勿令食饱，取渐次有汗则效。

缓筋汤

一名羌活汤 治两目如火，肿痛，两足及伏兔筋骨痛，膝少力，身重腰痛，夜恶寒，痰嗽，颈项皆急痛，目外眵目系急，食不下。

熟地黄一分
 生甘草 柴胡 红花 炙甘草 苏木

独活已上各二分
 藁本 升麻 黄芩 草豆蔻仁 酒黄柏 生地黄 当归身 麻黄已上各三分
 羌活三钱
 苍术五分


上为粗末，都作一服，水二大盏，煎至一盏，去柤，食远服之。

拈痛汤

治湿热为病，肩背沉重，肢节疼痛，胸膈不利。

白术一钱五分
 人参去芦
 苦参酒炒
 升麻去芦
 葛根 苍术已上各二钱
 防风去芦
 知母酒洗
 泽泻 黄芩炒
 猪苓 当归身已上各三钱
 炙甘草 黄芩酒洗
 茵陈酒炒
 羌活已上各五钱


上㕮咀，每服一两，水二大盏，煎至一盏，去柤，食远服。

苍术复煎散

治寒湿相合，脑户痛，恶寒，项筋脊骨强，肩背胛眼痛，膝髌痛无力，行步沉重。

红花一分
 黄柏三分
 柴胡 藁本 泽泻 白术 升麻已上各五分
 羌活一钱
 苍术四两，水二椀，煎二盏，去柤，入药


上㕮咀，先煎苍术汤二大盏，复煎前项药至一大盏，稍热空心服，取微汗为效。忌酒湿面。

羌活苍术汤

治脚膝无力沉重

炙甘草 黄柏 草豆蔻 生甘草 葛根已上各五分
 橘皮六分
 柴胡七分半
 升麻 独活 缩砂仁 苍术已上各一钱
 防风一钱五分
 黄芪二钱
 知母二钱五分
 羌活三钱


上㕮咀，分作二服，水二大盏，煎至一盏，去柤，空心服。


妇人门

经闭不行有三论

阴阳别论云：二阳之病发心脾，有不得隐曲，女子不月。其传为风消，为息贲者，死不治。妇人脾胃久虚，或形羸，气血俱衰，而致经水断绝不行。或病中消，胃热，善食渐瘦，津液不生。夫经者，血脉津液所化，津液既绝，为热所烁，肌肉消瘦，时见渴燥，血海枯竭，病名曰血枯经绝。宜泻胃之燥热，补益气血，经自行矣。此证或经适行而有子，子不安为胎病者有矣。

或心胞脉洪数，躁作，时见大便秘涩，小便虽清不利，而经水闭绝不行，此乃血海干枯。宜调血脉，除包络中火邪，而经自行矣。《内经》所谓小肠移热于大肠，为虙瘕、为沉。脉涩不利，则月事沉滞而不利，故云为虙瘕为沉也。

或因劳心，心火上行，月事不来，安心和血泻火，经自行矣。故《内经》云：月事不来者，胞脉闭也。胞脉者，属心而络于胞中，今气上迫肺，心气不得下通，故月事不来也。

经漏不止有二论

阴阳别论云：阴虚阳搏谓之崩。妇人脾胃虚损，致命门脉沉细而数疾，或沉弦而洪大有力，寸关脉亦然。皆由脾胃有亏，下陷于肾，与相火相合，湿热下迫，经漏不止。其色紫黑，如夏月腐肉之臭。中有白带者，脉必弦细，寒作于中；中有赤带者，其脉洪数疾，热明矣。必腰痛，或脐下痛，临经欲行，先见寒热往来， 两胁急缩；兼脾胃证出现，或四肢困热，心烦不得眠卧，心下急。宜大补脾胃而升举血气，可一服而愈。

或人故贵脱势，人事疎少，或先富后贫，病名脱营者，心气不足，其火大炽，旺于血脉之中；又致脾胃饮食失节，火乘其中。形质肌肉容颜，似不病者，此心病也，不形于诊，故脾胃饮食不调，其证显矣。而经水不时而下，或适来适断，暴下不止。治当先说恶死之言劝谕，令拒死而心不动，以大补气血之药，举养脾胃，微加镇坠心火之药，治其心，补阴泻阳，经自止矣。痿论云：悲哀太甚则胞络绝也，阳气内动，发则心下崩，数溲血也。故本病曰：大经空虚，发则肌痺，传为脉痿，此之谓也。

升阳除湿汤一名调经升阳除湿汤


治女子漏下恶血，月事不调，或暴崩不止，多下水浆之物。皆由饮食不节，或劳伤形体；或素有心气不足，因饮食劳倦，致令心火乘脾。其人必怠惰嗜卧，四肢不收，因倦乏力，无气以动，气短上气，逆急上冲。其脉缓而弦急，按之洪大，皆中之下得之，脾土受邪也。脾主滋荣周身者也；心主血，血主脉，二者受邪，病皆在脉。脉者，血之府也；脉者，人之神也。心不主令，包络代之。故曰心之脉主属心系，心系者，包络命门之脉也，主月事。因脾胃虚而心包乘之，故漏下月水不调也。况脾胃为血气阴阳之根蒂也。当除湿去热，益风气上伸，以胜其湿。又云：火郁则发之。

当归酒洗
 独活已上各五分
 蔓荆子七分
 防风 炙甘草 升麻 藁本已上各一钱
 柴胡 羌活 苍术 黄芪已上各一钱五分


上剉如麻豆大，勿令作末，都作一服，以洁净新汲水五大盏，煎至一大盏，去柤，空心热服，待少时，以早饭压之，可一服而已。如灸足太阴脾经中血海穴二七壮，亦已。

此药乃从权之法，用风胜湿，为胃下陷，而气迫于下，以救其血之暴崩也。并血恶之物住后，必须黄芪、人参、炙甘草、当归之类数服以补之，于补气升阳汤中加以和血药便是也。若经血恶物下之不绝，尤宜究其根源，治其本经，只益脾胃，退心火之亢，乃治其根蒂也。若遇夏月，白带下脱漏不止，宜用此汤，一服立止。


凉血地黄汤

治妇人血崩，是肾水阴虚，不能镇守包络相火，故血走而崩也。

黄芩 荆芥穗 蔓荆子已上各一分
 黄柏 知母 藁本 细辛 川芎己上各二分
 黄连 羌活 柴胡 升麻 防风已上各三分
 生地黄 当归已上各五分
 甘草一钱
 红花少许


上㕮咀，都作一服，水三大盏，煎至一盏，去柤，稍热空心服之。

足太阴脾之经中血海二穴，在膝髌上内廉白肉际二寸中。治女子漏下恶血，月事不调，逆气腹胀，其脉缓者是也，灸三壮。

足少阴肾之经中阴谷二穴，在膝内辅骨后，大筋下，小筋上，按之应手，屈膝取之。治膝如锥，不得屈伸，舌纵涎下，烦逆溺难，少腹急，引阴痛，股内廉痛。妇人漏血不止，腹胀满，不得息，小便黄，如蛊；女子如妊身，可灸二壮。

酒煮当归丸

治[image: ]
 疝，白带下疰，脚气，腰已下如在冰雪中，以火焙炕，重重厚绵衣盖其上，犹寒冷不任，阴寒之极也。面白如枯鱼之象，肌肉如刀刮削，瘦峻之速也。小便不止，与白带长流而不禁固，自不知觉，面白，目青蓝如菜色，目[image: ]

 无所见。身重如山，行步欹侧，不能安地，腿膝枯细，大便难秘，口不能言，无力之极。食不下，心下痞，烦心懊[image: ]
 ，不任其苦。面停垢，背恶寒，小便遗而不知。此上中下三阳真气俱虚欲竭，哕呕不止，胃虚之极也。脉沉厥、紧而涩，按之空虚。若脉洪大而涩，按之无力，犹为中寒之证，况按之空虚者乎？按之不鼓，是为阴寒，乃气血俱虚之极也。

茴香五钱
 黑附子炮制，去皮脐
 良姜已上各七钱
 当归一两


上四味，剉如麻豆大，以上等好酒一盏半，同煮，至酒尽焙干。

炙甘草 苦楝生用
 丁香已上各五钱
 木香 升麻已上各一钱
 柴胡二钱
 炒黄盐 全蝎已上各三钱
 延胡索四钱


上与前四味药同为细末，酒煮面糊为丸，如梧桐子大，每服五七十丸，空心，淡醋汤下。忌油腻、冷物、酒、湿面。

固真丸

治白带久下不止，脐腹冷痛，阴中亦然。目中溜火，上壅，视物[image: ]

 然无所见。齿皆恶热饮痛，须得黄连细末擦之乃止。惟喜干食，大恶汤饮。此病皆寒湿乘其胞内，故喜干而恶湿，肝经阴火上溢走于标，故上壅而目中溜火；肾水侵肝而上溢，致目[image: ]

 而无所见；齿恶热饮者，是少阴阳明经中伏火也。治法当大泻寒湿，以丸药治之。故曰寒在下焦治宜缓，大忌汤散。以酒制白石脂、白龙骨以枯其湿；炮干姜大辛热，泻寒水。以黄柏之大寒，为因用，又为乡导。治法云，古者虽有重罪，不绝人之后，亦为之伏其所主，先其所因之意，又泻齿中恶热饮也。以柴胡为本经之使，以芍药五分导之，恐辛热之药大甚，损其肝经，故微泻之。以当归身之辛温，大和其血脉，此用药之法备矣。

黄柏酒洗
 白芍药已上各五分
 柴胡 白石脂已上各一钱，火烧赤，水飞细研，日干
 　白龙骨酒煮，日干，水飞为末
 当归酒洗，已上各二钱
 干姜四钱，炮


上件除龙骨、白石脂水飞研外，同为细末，水煮面糊为丸，如鸡头仁大，日干，每服三十丸，空心多用白沸汤下，无令胃中停滞，待少时，以早饭压之，是不令热药犯胃。忌生、冷、硬物、酒、湿面。

乌药汤

治妇人血海疼痛。

当归 甘草 木香已上各五钱
 乌药一两
 香附子二两炒


上㕮咀，每服五钱，水二大盏，去柤，温服，食前。

助阳汤一名升阳燥湿汤


治白带下，阴户中痛，空心而急痛，身黄皮缓，身重如山，阴中如冰。

生黄芩 橘皮已上各五分
 防风 高良姜 干姜 郁李仁 甘草已上各一钱
 柴胡一钱三分
 白葵花七朵


上剉如麻豆大，分作二服，每服水二大盏，煎至一盏，去柤，食前稍热服。


水府丹

治妇人久虚积冷，经候不行，癥瘕癖块，腹中暴痛，面有䵟黯，黎黑羸瘠。

硇砂纸隔沸汤淋熬取 红豆已上各五钱
 桂心另为末
 木香 干姜已上各一两
 砂仁二两
 经煅花蕊石研，一两五钱
 斑蝥壹佰个，去头翅
 生地黄汁 童子小便各一升
 腊月狗胆七枚
 芫蜻三佰个，去头足，糯米一升炒，米黄，去米不用


上九味为细末，同三汁熬为膏，和丸如鸡头大，朱砂为衣，每服一丸，温酒细嚼，食前服，米饮亦可。孕妇不可服。

丁香胶艾汤

治崩漏不止，盖心气不足，劳役及饮食不节所得，经隔少时。其脉二尺俱弦紧洪，按之无力。其证，自觉脐下如冰，求厚衣被以御其寒。白带白滑之物多，间有如屋漏水下，时有鲜血，右尺脉时微洪也。

熟地黄 白芍药已上各三分
 川芎 丁香已上各四分
 阿胶六分
 生艾叶一钱
 当归一钱二分


上川芎为细末，当归酒洗剉，熟地黄、丁香为细末，艾亦剉，都作一服，水五大盏，先煎五味作一盏零二分，去柤，入胶，再上火，煎至一大盏，带热空心服之。

黄芪当归人参汤

丁未仲冬，郭大方来说，其妻经水暴崩不止，先曾损身失血，自后一次缩一十日而来，今次不止，其人心窄，性急多惊。以予料之，必因心气不足，饮食不节得之。大方曰无。到彼诊得掌中寒，脉沉细而缓，间而沉数，九窍微有不利，四肢无力，上喘气短促，口鼻气皆不调，果有心气不足，脾胃虚弱之证。胃脘当心而痛，左胁下缩急有积，当脐有动气，腹中鸣，下气，大便难，虚证极多，不能尽录。拟先治其本，余证可以皆去。安心定志，镇坠其惊；调和脾胃，大益元气；补其血脉，令养其神。以大热之剂，去其冬寒凝在皮肤内；少加生地黄，去命门相火，不令四肢痿弱。

黄连一分
 生地黄三分
 炒神曲 橘皮 桂枝已上各五分
 草豆蔻仁六分
 黄芪 人参 麻黄不去节，已上各一钱
 当归身一钱五分
 杏仁五个，另研如泥


上㕮咀，作二服，水二大盏半，煎麻黄令沸，去沫，煎至二盏，入诸药同煎，至一大盏，于巳午之间，食消尽服之，一服立止。其胃脘痛，乃胃上有客寒，与大热药草豆蔻丸一十五丸，白汤送下，其痛立止。再与肝之积药，除其积之根源而愈。

当归芍药汤

治妇人经脉漏下不止，其色鲜红，时值七月，处暑之间，先因劳役，脾胃虚弱，气短气逆，自汗不止，身热闷乱，恶见饮食，非惟不入，亦不思食，沉懒困倦，四肢无力，大便时泄，后再因心气不足，经脉再下不止，惟觉气下脱，其元气逆上全无，惟觉心腹中气下行，气短少，不能言，是无力以言，非懒语也，此药主之。

柴胡二分
 炙甘草 生地黄已上各三分
 橘皮不去白
 熟地黄已上各五分
 黄芪一钱五分
 苍术泔浸，去皮
 当归身 白芍药 白术已上各二钱


上十味，㕮咀如麻豆大，分作二服，水二盏半，煎至一盏，去柤，稍热空心服之。

柴胡调经汤

治经水不止，鲜红，项筋急，脑痛，脊骨强痛。

炙甘草 当归身 葛根已上各三分
 独活 藁本 升麻已上各五分
 柴胡七分
 羌活 苍术已上各一钱
 红花少许


上剉如麻豆大，都作一服，水四大盏，煎至一盏，去柤，空心稍热服，取微汗立止。

一妇人经候，黑血凝结成块，左厢有血瘕，水泄不止，谷有时不化，后血块暴下，并水注俱作，是前后二阴有形之血脱竭於下。既久，经候犹不调，水泄日见三两行，食罢烦心，饮食减少，甚至瘦弱。东垣老人曰：夫圣人治病，必本四时升降浮沉之理，权变之宜，必先岁气，无伐天和，无胜无虚，遗人夭疾，无致邪，无失正，绝人长命。故仲景云：阳盛阴虚，下之则愈，汗之则死；阴盛阳虚，汗之即愈，下之即死。大抵圣人立法各自有义。且如升阳或发散之剂，是助春夏之阳气，令其上升，乃泻秋冬收藏殒杀寒凉之气，此病是也，当用此法治之，升降浮沉之至理也。天地之气，以升降浮沉，乃从四时，如治病不可逆之。故经云：顺天则昌，逆天则亡，可不畏哉。

夫人之身，亦有四时，天地之气，不可止认在外，人亦体同天地也。今经漏不止，是前阴之气血已脱下矣；水泄又数年，是后阴之气血下陷以脱矣。后阴者，主有形之物也；前阴者，精气之户，下竭，是病人周身之血气，常行秋冬之令，阴主杀，此等收藏之病是也。阳生阴长，春夏是也，在人之身，令气升浮者，谷气上行是也。既病人周身血气皆不生长，谷气又不胜，其肌肉消少，是两仪之气俱将绝矣。既下元二阴俱脱，血气将竭。假令当是热证，今下焦久脱，化为寒矣。此病久沉久降，寒湿大胜，当急救之，泻寒以热，除湿以燥，大升大举，以助生长，补养气血，不致偏竭。圣人立治之法，既湿气大胜，以所胜治之，助甲风木上升是也，故经云：风胜湿，是以所胜平之也。当先调和胃气，次用白术之类，以燥其湿，而滋元气；如其不止，后用风药以胜湿，此便是大举大升，以助春夏二湿之久陷下之至治也。


益胃升阳汤

血脱益气，古圣人之法也。先补胃气，以助生发之气，故曰阳生阴长。诸甘药为之先务，举世皆以为补气，殊不知甘能生血，此阳生阴长之理也。故先理胃气，人之身内，胃气为宝。

柴胡 升麻已上各五分
 炙甘草 当归身酒洗
 陈皮已上各一钱
 人参去芦，有嗽去之
 炒神曲已上各一钱五分
 黄芪二钱
 白术三钱
 生黄芩少许


上㕮咀，每服二钱，水二大盏，煎至一盏，去柤，稍热服。

如腹中痛，每服加白芍药三分，中桂少许。

如渴或口干，加葛根二分，不拘时候。

升阳举经汤

治经水不止，如右尺脉按之空虚，是气血俱脱，大寒之证。轻手其脉敷疾，举指弦紧或涩，皆阳脱之证，阴火亦亡；见热证于口、鼻、眼，或渴，此皆阴躁，阳欲先去也。当温之，举之，升之，浮之，燥之，此法大升浮血气，切补命门之下脱也。

肉桂去皮，盛夏勿用，秋冬用
 白芍药 红花已上各五分
 细辛六分
 人参去芦
 熟地黄 川芎已上各一钱
 独活根 黑附子炮制，去皮脐
 炙甘草已上各一钱五分
 羌活 藁本去土
 防风已上各二钱
 白术 当归 黄芪 柴胡已上各三钱
 桃仁十个，汤浸去皮尖，细研


上㕮咀，每服三钱，若病势顺，当渐加至五钱，每服水三盏，煎至一盏，空心热服。

半产误用寒凉之药论

妇人分娩及半产漏下，昏冒不省，瞑目无所知觉，盖因血暴亡，有形血去，则心神无所养。心与包络者，君火、相火也，得血则安，亡血则危。火上炽，故令人昏冒；火胜其肺，瞑目不省人事，是阴血暴去，不能镇抚也。血已亏损，往往用滑石、甘草、石膏之类，乃辛甘大寒之药，能泻气中之热，是血亏泻气，乃阴亏泻阳，使二者俱伤，反为不足，虚劳之病。昏迷不省者，上焦心肺之热也，此无形之热，用寒凉之药，驱令下行。岂不知上焦之病，悉属于表，乃阴证也。汗之则愈，今反下之，幸而不死，暴亏气血，生命岂能久活。又不知《内经》有说，病气不足，宜补不宜泻；但瞑目之病，悉属于阴，宜汗不宜下。又不知伤寒郁冒，得汗则愈，是禁用寒凉药也。分娩半产，本气不病，是暴去其血，亡血补血，又何疑焉，补其血则神昌。常时血下降亡，今当补而升举之，心得血而养，神不昏矣。血若暴下，是秋冬之令大旺，今举而升之，以助其阳，则目张神不昏迷矣。今立一方，补血养血，生血益阳，以补手足厥阴之不足也。

全生活血汤

红花三分
 蔓荆子 细辛已上各五分
 生地黄夏月多加之
 熟地黄已上各一钱
 藁本 川芎已上各一钱五分
 防风诸阳既陷，何以知之，血下脱故也
 羌活 独活 炙甘草 柴胡去苗
 当归身酒洗
 葛根已上各二钱
 白芍药 升麻已上各
 三钱


上㕮咀，每服五钱，水二盏，煎至一盏，去柤，食前稍热服。

当归附子汤

治脐下冷痛，赤白带下。

当归二分
 炒盐三分
 蝎梢 升麻已上各五分
 甘草六分
 柴胡七分
 黄柏少许为引用
 附子 干姜 良姜各一钱


上为粗末，每服五钱，水二盏，煎至一盏，去柤，稍热服。或为细末，酒面糊为丸亦可。

调经补真汤

冬后一月，微有地泥冰泮，其白带再来，阴户中寒，一服立止。

独活 干姜炮
 藁本 防风 苍术已上各二分
 麻黄不去节
 炙甘草 人参去芦
 当归身 白术 生黄芩 升麻已上各五分
 黄芪七分
 良姜 泽泻 羌活已上各一钱
 柴胡四钱
 杏仁二个
 桂枝少许
 白葵花七朵，去萼


上㕮咀，除黄芩、麻黄各另外，都作一服，先以水三大盏半，煎麻黄一味令沸，掠去沫，入余药同煎，至一盏零七分，再入生黄芩，煎至一盏，空心服之，候一时许，可食早饭。


坐药龙盐膏

茴香三分
 枯矾五分
 良姜 当归梢 酒防己 木通已上各一钱
 丁香 木香 川乌炮，已上各一钱五分
 龙骨 炒盐 红豆 肉桂已上各二钱
 厚朴三钱
 延胡索五钱
 全蝎五个


上为细末，炼蜜为丸，如弹子大，绵裹留系在外，内丸药阴户内，日易之。

胜阴丹

为上药力小，再取三钱，内加行性热药，项下：

柴胡 羌活 枯白矾 甘松 升麻已上各二分
 川乌头 大椒 三柰子已上各五分
 蒜七分
 破故纸八分，与蒜同煮，焙干秤
 全蝎三个
 麝香少许


上为细末，依前法用。

回阳丹

羌活 全蝎 升麻根 甘松已上各二分
 草乌头 水蛭炒，
 已上各三分 大椒 三柰子 荜拨 枯矾已上各
 五分
 柴胡 川乌已上各七分
 炒黄盐为必用之药，去之则不效
 破故纸 蒜已上各一钱
 虻虫三个，去翅足，炒


上为极细末，依前制用，脐下觉暖为效。

柴胡丁香汤

治妇人年三十岁，临经先腰脐痛，甚则腹中亦痛，经缩三两日。

生地黄二分
 丁香四分
 当归身 防风 羌活已上各一钱
 柴胡一钱五分
 全蝎一个


上件都作一服，水二盏，煎至一盏，去柤，食前稍热服。

延胡苦楝汤

治脐下冷，撮痛，阴冷大寒，白带下。

黄柏一分为引用
 延胡索 苦楝子已上各二分
 附子炮
 肉桂已上各三分
 炙甘草五分
 熟地黄一钱


上都作一服，水二大盏，煎至一盏，食前服。

桂附汤

治白带腥臭，多悲不乐，大寒。

黄柏为引用
 知母已上各五分
 肉桂一钱
 附子三钱


上㕮咀，都作一服，水二盏，煎至一盏，去柤，食远热服。

如少食常饱，有时似腹胀夯闷，加白芍药五分。


如不思饮食，加五味子二十个。


如烦恼，面上如虫行，乃胃中元气极虚，加黄芪一
 钱五分、
 人参七分、
 炙甘草、升麻已上各五分。


人参补气汤

治四肢懒倦，自汗无力。

丁香末二分
 生甘草梢 炙甘草已上各三分
 生地黄 白芍药已上各五分
 熟地黄六分
 人参 防风 羌活 黄柏 知母 当归身 升麻已上各七分
 柴胡一钱
 黄芪一钱五分
 全蝎一个
 五味子二十个


上剉如麻豆大，都作一服，水二盏，煎至一盏，去柤，空心稍热服。

黄芪白术汤

治妇人四肢沉重，自汗，上至头，剂颈而还，恶风头痛，躁热。

细辛三分
 吴茱萸 川芎已上各五分
 柴胡 升麻已上各一钱
 当归身一钱五分
 黄柏酒洗
 炙甘草 羌活已上各二钱
 五味子三十个
 白术 人参已上各五钱
 黄芪一两


上㕮咀，每服五钱，水二大盏，生姜五片，煎至一盏，去柤，食前热服。

如腹中痛不快，加炙甘草一钱。

汗出不止，加黄柏一钱。

白术茯苓汤

治胃气弱，身重有痰，恶心欲吐，是风邪羁绊于脾胃之间，当先实其脾胃。

白术 白茯苓 半夏已上各一两
 炒曲二钱
 麦蘖曲五分，炒


上㕮咀，每服五钱，水二大盏，入生姜五片，煎至一盏，去柤，不拘时服。

增味四物汤

治妇人血积。

当归 川芎 芍药 熟地黄 京三棱 干漆炒燥烟尽
 肉桂去皮
 广[image: ]
 已上各等分


上为粗末，每服五钱，水二大盏，煎至一盏，去柤，食前稍热服。


补经固真汤

白文举正室，白带常漏久矣，诸药不效。诊得心包尺脉极微，其白带下流不止。叔和云：崩中日久为白带，漏下多时骨亦枯。崩中者，始病血崩，久则血少，复亡其阳，故白滑之物下流不止。是本经血海将枯，津液复亡，枯干不能滋养筋骨。以本部行经药为引用，为使；以大辛甘油腻之药，润其枯燥，而滋益津液；以大辛热之气味药，补其阳道，生其血脉；以苦寒之药，泄其肺而救上。热伤气，以人参补之；以微苦温之药为佐，而益元气。

白葵花去萼研烂，四分
 陈皮五分，去白
 生黄芩细研，引入一钱
 甘草炙
 郁李仁去皮尖，研如泥
 柴胡已上各一钱
 干姜细末
 人参已上各二钱


上件除黄芩外，以水三盏，煎至一盏七分，再入黄芩同煎至一盏，去柤，空心热服，少时，以早饭压之。

温卫补血汤

治耳鸣，鼻不闻香臭，口不知谷味，气不快，四肢困倦，行步欹侧，发脱落，食不下，膝冷，阴汗带下，喉中吤吤，不得卧，口舌嗌干，太息，头不可以回顾，项筋紧，脊强痛，头旋眼黑，头痛欠嚏。

生地黄 白术 藿香 黄柏已上各一分
 牡丹皮 苍术 王瓜根 橘皮 吴茱萸已上各二分
 当归身二分半
 柴胡 人参 熟甘草 地骨皮已上各三分
 升麻四
 分
 生甘草五分
 黄芪一钱二分
 丁香一个
 桃仁三个
 葵花七朵


上㕮咀，作一服，用水二大盏，煎至一盏，去柤，食前热服。

立效散

治妇人血崩不止。

当归 莲花心 白绵子 红花 茅花已上各一两


上剉如豆大，白纸裹定，泥固，炭火烧灰存性，为细末。

如干血气，研血竭为引，好温酒调服，加轻粉一钱。如血崩不止，加麝香为引，好温酒调服。

四圣散

治妇人赤白带下。

川乌炮制
 生白矾已上各一钱
 红娘子三个
 班蝥十个


炼蜜为丸，如皂子大，绵裹坐之。

温经除湿汤

十月霜冷后，四肢无力，乃痿厥，湿热在下焦也。醋心者，是浊气不下降，欲为满也。合眼麻木作者，阳道不行也。恶风寒者，上焦之分，皮肤中气不行也。开目不麻者，目开助阳道，故阴寒之气少退也。头目眩运者，风气下陷于血分，不得伸越而作也，近火则有之。

黄连一分
 柴胡 草豆蔻 神曲炒
 木香已上各二分
 麻黄不去节
 独活 当归身 黄柏已上各一分
 升麻五分
 羌活七分
 炙甘草 人参 白术 猪苓 泽泻已上各
 一钱
 黄芪 橘皮 苍术已上各二钱
 白芍药三钱


上剉如麻豆大，分作二服，水二盏，煎至一盏，食远服。治支节沉重疼痛无力之胜药也。

补气升阳和中汤

李正臣夫人病，诊得六脉俱中得弦洪缓相合，按之无力。弦在上，是风热下陷入阴中，阳道不行。其证，闭目则浑身麻木，昼减而夜甚，觉而开目，则麻木渐退，久则绝止。常开其目，此证不作，惧其麻木，不敢合眼，致不得眠。身体皆重，时有痰嗽，觉胸中常似有痰而不利。时烦躁，气短促而喘。肌肤充盛，饮食不减，大小便如常，惟畏其麻木，不敢合眼为最苦。观其色脉，形病相应而不逆。《内经》曰：阳盛瞋目而动轻，阴病闭目而静重。又云：诸脉皆属于目。《灵枢经》云：开目则阳道行，阳气遍布周身，闭目则阳道闭而不行。如昼夜之分，知其阳衰而阴旺也。且麻木为风，三尺之童，皆以为然，细校之，则有区别耳。久坐而起，亦有麻木，为如绳缚之人释之，觉麻作而不敢动，良久则自已。以此验之，非有风邪，乃气不行也，治之当补其肺中之气，则麻木自去矣。如经脉中阴火乘其阳分，火动于中，为麻木也，当兼去其阴火则愈矣。时痰嗽者，秋凉在外，在上而作也，当以温剂实其皮毛。身重脉缓者，湿气伏匿而作也。时见躁作，当升阳助气益血，微泻阴火与湿，通行经脉，调其阴阳则已矣，非五脏六腑之本有邪也。此药主之。

生甘草去肾热
 酒黄柏泻火除湿
 白茯苓除湿导火
 泽泻除湿导火
 升麻行阳助经
 柴胡已上各一钱
 苍术除湿补中
 草豆 蔻仁益阳退外寒，已上各一钱五分
 橘皮 当归身 白术已上各二钱
 白芍药 人参已上各三钱
 佛耳草 炙甘草已上各四钱
 黄芪五钱


上㕮咀，每服五钱，水二盏，煎至一盏，去柤，食远服之。

麻黄桂枝升麻汤

治妇人先患浑身麻木，睡觉有少减，开目则已而痊愈。又证已痊，又因心中烦恼，遍身骨节疼，身体沉重，饮食减少，腹中气不运转。

木香 生姜已上各一分
 桂枝 半夏 陈皮 草豆蔻仁 厚朴 黑附子 黄柏已上各二分
 炙甘草 升麻 白术 茯苓 泽泻已上各三分
 黄芪 麻黄不去节
 人参已上
 各五分


上都作一服，水二盏，煎至一盏，去柤，食远服之。


兰室秘藏　卷下

大便结燥门

大便结燥论

金匮真言论云：北方黑色，入通于肾，开窍于二阴，藏精于肾。又云：肾主大便，大便难者，取足少阴。夫肾主五液，津液润则大便如常。苦饥饱失节，劳役过度，损伤胃气，及食辛热味厚之物，而助火邪，伏于血中，耗散真阴，津液亏少，故大便结燥。

然结燥之病不一，有热燥，有风燥，有阳结，有阴结，又有年老气虚，津液不足而结燥者。

治法云：肾苦燥，急食辛以润之，结者散之。如少阴不得大便，以辛润之。太阴不得大便，以苦泄之。阳结者散之，阴结者温之。仲景云：小便利而大便硬，不可攻下，以脾约丸润之。食伤太阴，腹满而食不化，腹响，然不能大便者，以苦药泄之。如血燥而不能大便者，以桃仁酒制大黄通之。风结燥而大便不行者，以麻子仁加大黄利之。如气涩而大便不通者，以郁李仁、枳实、皂角仁润之。大抵治病必究其源，不可一概用巴豆、牵牛之类下之，损其津液，燥结愈甚，复下复结，极则以至导引于下而不通，遂成不救，噫！可不慎哉。

通幽汤

治大便难，幽门不通，上冲，吸门不开，噎塞，不便燥秘，气不得下，治在幽门，以辛润之。

炙甘草 红花已上各一分
 生地黄 熟地黄已上各五分
 升麻 桃仁泥 当归身已上各一钱


上都作一服，水二大盏，煎至一盏，去柤，调槟榔细末五分，稍热食前服之。

润燥汤

升麻 生地黄已上各二钱
 熟地黄 当归梢 生甘草 大黄煨
 桃仁泥 麻仁已上各一钱
 红花五分


上除桃仁、麻仁另研如泥外，剉如麻豆大，都作一服，水二盏，入桃仁、麻仁泥，煎至一盏，去柤，空心稍热服。

润肠丸

治脾胃中伏火，大便秘涩，或干燥，闭塞不通，全不思食，及风结、血秘，皆令闭塞也，以润燥和血疏风，自然通利矣。

桃仁汤浸去皮尖
 麻仁已上各一两
 当归梢 大黄煨
 羌活已上各一钱


上除桃仁、麻仁另研如泥外，捣为极细末，炼蜜为丸，如梧桐子大，每服三十五丸，空心白汤下。

如病人不大便，为大便不通而涩，其邪盛者，急加酒洗大黄以利之。

如血燥而大便燥干者，加桃仁、酒洗大黄。

如风结燥，大便不行者，加麻仁、大黄。

如风涩而大便不行，加煨皂角仁、大黄、秦艽以利之。

如脉涩，觉身有气涩而大便不通者，加郁李仁、大黄以除气燥。

如寒阴之病，为寒结闭而大便不通者，以《局方》中半硫丸，或加煎附子干姜汤冰冷与之。其病虽阴寒之证，当服阳药补之，若大便不通者，亦当十服中与一服利药，微通其大便，不令结闭，乃治之大法。

若病人虽是阴证，或是阴寒之证，其病显燥，脉实坚，亦宜于阳药中少加苦寒之药，以去热燥，燥止勿加。

如阴躁欲坐井中者，其二肾脉按之必虚，或沉细而迟，此易为辨耳。知有客邪之病，亦当从权加药以去之。


麻黄白术汤

治大便不通，五日一遍，小便黄赤，浑身肿，面上及腹尤甚。其色黄。麻木，身重如山，沉困无力，四肢痿软，不能举动。喘促。唾清水，吐哕，痰唾白沫如胶。时躁，热发欲去衣，须臾而过，振寒。项额有时如冰，额寒尤甚。头旋眼黑，目中溜火，冷泪，鼻不闻香臭。少腹急痛，当脐有动气，按之坚硬而痛。

青皮去腐
 酒黄连已上各一分
 酒黄柏 橘红 甘草炙半
 升麻已上各二分
 黄芪 人参 桂枝 白术 厚朴 柴胡 苍术 猪苓已上各三分
 吴茱萸 白茯苓 泽泻已上各四分
 白豆蔻 炒曲已上各五分
 麻黄不去节五钱
 杏仁四个


上㕮咀，分作二服，水二大盏半，先煎麻黄令沸，去沫，再入诸药，同煎至一盏，去柤，稍热，食远服。

此证宿有风湿热，伏于荣血之中，其木火乘于阳道为上盛，元气短少，上喘，为阴火伤其气。四肢痿，在肾水之间，乃所胜之病，今正遇冬寒得时，乘其肝木，又实其母，肺金克木凌火，是大胜必有大复。其证善恐欠，多嚏，鼻中如有物，不闻香臭，目视[image: ]
 [image: ]
 ，多悲健忘。少腹急痛，通身黄，腹大胀，面目肿尤甚。食不下，痰唾涕有血，目皆疡，大便不通，并宜此药治之。

升阳汤一名升阳泻湿汤


治膈咽不通，逆气里急，大便不行。

青皮 槐子已上各二分
 生地黄 熟地黄 黄柏已上各三分
 当归身 甘草梢已上各四分
 苍术五分
 升麻七分
 黄芪一钱
 桃仁十个，另研


上㕮咀，如麻豆大，都作一服，入桃仁泥，水二大盏，煎至一盏，去柤，稍热食前服。

活血润燥丸

治大便风秘，血秘，常常燥结。

当归梢一钱
 防风三钱
 大黄湿纸裹煨
 羌活已上各一两
 皂角仁烧存性，去皮，一两五钱，其性得湿则滑，湿滑则燥结
 自除
 桃仁二两，研如泥
 麻仁二两五钱，研如泥


上除麻仁、桃仁另研如泥外，为极细末，炼蜜为丸，如梧桐子大，每服五十丸，白汤下。三两服后，须以苏麻子粥，每日早晚食之，大便日久不能结燥也。以磁器盛之，纸封无令见风。

润肠汤

治大肠结燥不通。

生地黄 生甘草已上各二钱
 大黄煨
 熟地黄 当归梢 升麻 桃仁 麻仁已上各一钱
 红花三分


上㕮咀，水二盏，煎至一盏，去柤，食远温服。


小便淋闭门

小便淋闭论

《难经》云：病有关有格，关则不得小便。又云：关无出之谓。皆邪热为病也。分在气在血而治之，以渴与不渴而辨之。如渴而小便不利者，是热在上焦肺之分，故渴而小便不利也。夫小便者，是足太阳膀胱经所主也，长生于申，申者，西方金也，肺合生水。若肺中有热，不能生水，是绝其水之源。经云：虚则补其母，宜清肺而滋其化源也，故当从肺之分助其秋令，水自生焉。又如雨、如露、如霜，皆从天而降下也，乃阳中之阴，明秋氧自天而降下也。且药有气之薄者，乃阳中之阴，是感秋清肃杀之气而生，可以补肺之不足，淡味渗泄之药是也。茯苓、泽泻、琥珀、灯心、通草、车前子、木通、瞿麦、萹蓄之类，以清肺之气，泄其火，资水之上源也。

如不渴而小便不通者，热在下焦血分，故不渴而小便不通也。热闭于下焦者，肾也，膀胱也，乃阴中之阴。阴受热邪，闭塞其流。易上老云：寒在胸中，遏绝不入，热在下焦，填塞不便，须用感北方寒水之化，气味俱阴之药，以除其热，泄其闭塞。《内经》云：无阳则阴无以生，无阴则阳无以化。若服淡渗之药，其性乃阳中之阴，非纯阳之剂，阳无以化，何能补重阴之不足也。须用感地之水运而生，太苦之味，感天之寒气而生大寒之药，此气味俱阴，乃阴中之阴也。大寒之气，人禀之生膀胱；寒水之运，人感之生肾。此药能补肾与膀胱，受阳中之阳热火之邪，而闭其下焦，使小便不通也。夫用苦寒之药，治法当寒因热用。又云：必伏其所主，而先其所因，其始则气同，其终则气异也。

通关丸一名滋肾丸


治不渴而小便闭，热在下焦血分也。

黄柏去皮剉，酒洗，焙
 知母剉，酒洗，焐干，已上各一两
 肉桂五分


上为细末，熟水为丸，如梧桐子大，每服一百丸，空心白汤下，顿两足，令药易下行故也。如小便利，前阴中如刀刺痛，当有恶物下，为验。

清肺饮子

治渴而小便闭涩不利，邪热在上焦气分。

灯心一分
 通草二分
 泽泻 瞿麦 琥珀已上各五分
 萹蓄 木通已上各七分
 车前子炒，一钱
 茯苓去皮，二钱
 猪苓去皮，三钱


上为粗末，每服五钱，水一盏半，煎至一盏，稍热食远服。或《局方》八正散，五苓散亦宜服之。

导气除燥汤

治小便闭塞不通，乃血涩致气不通而窍涩也。

茯苓去皮
 滑石炒黄，已上各二钱
 知母细剉，酒洗
 泽泻已上各三钱
 黄柏去皮，酒洗，四钱


上㕮咀，每服五钱，水三盏，煎至一盏，去柤，稍热空心服。

如急闭，不拘时服。

肾疸汤

治肾疸目黄，甚至浑身黄，小便赤涩。

羌活 防风 藁本 独活 柴胡已上各五分
 升麻五钱


已上治肾疸目黄，浑身黄。

白茯苓二分
 泽泻三分
 猪苓四分
 白术五分
 苍术一钱


已上治小便赤涩。

黄柏二分
 人参三分
 葛根五分
 神麹六分
 甘草三钱


上剉如大豆大，分作二服，水三盏，煎至一盏，去柤，稍热食前服。


痔漏门

痔漏论

《内经》曰：因而饱食，筋脉横解，肠澼为痔。夫大肠，庚也，主津。本性燥清，肃杀之气；本位主收，其所司行津。以从足阳明，旺则生化万物者也，足阳明为中州之土，若阳衰，亦殒杀万物，故曰万物生于土而归于土者是也。以手阳明大肠司其化焉。既在西方本位，为之害蜚，司杀之府。因饱食行房，忍泄前阴之气，归于大肠，木乘火势，而侮燥金，故火就燥也，则大便必闭。

其疾甚者，当以苦寒泻火，以辛温和血润燥，疏风止痛，是其治也。以秦艽、当归梢和血润燥，以桃仁润血；以皂角仁除风燥；以地榆破血；以枳实之苦寒，补肾以下泄胃实；以泽泻之淡渗，使气归于前阴，以补清燥受胃之湿邪也；白术之苦甘，以苦补燥气之不足，其甘味以泻火而益元气也，故曰甘寒泄火，乃假枳实之寒也。古人用药，为下焦如渎，又曰：在下者引而竭之，多为大便秘涩，以大黄推去之，其津血益不足。以当归和血，及油润之剂，大便自然软利矣。宜作剉汤以与之，是下焦有热，以急治之之法也。以地榆恶人而坏胃，故宿食消尽，空心作丸服之。

秦艽白术丸

治痔疾，并痔漏有脓血，大便燥硬，而作疼痛不可忍。

秦艽去芦
 桃仁汤浸，去皮尖，另研
 皂角仁烧存性，已上各一两
 当归梢酒浸
 泽泻 枳实麸炒黄
 白术已上各五钱
 地榆三钱


上为细末，和桃仁泥研匀，煎熟汤打面糊为丸，如鸡头仁大，令药光滑，焙干，每服五七十丸，白汤下，空心服，待少时，以美膳压之。忌生、冷、硬物、冷水、冷菜之类，并湿面、酒及辣辛热大料物之类，犯之则药无验也。

秦艽苍术汤

治痔疾若破，谓之痔漏。大便秘涩，必作大痛，此由风热乘食饱不通，气逼大肠而作也。受病者，燥气也，为病者，胃湿也，胃刑大肠，则化燥火，以乘燥热之实，胜风附热而来，是湿、热、风、燥四气而合。故大肠头，成块者，湿也；作大痛者，风也；若大便燥结者，主病兼受火邪，热结不通也。去此四者，其西方肺主诸气，其体收下，亦助病为邪，须当以破气药兼之，治法全矣。以剉汤与之，其效如神。

秦艽去苗
 桃仁汤浸，去皮，另研
 皂角仁烧存性，另
 研，各一钱
 苍术制
 防风已上各七分
 黄柏去皮，酒洗，五分
 当归梢酒洗
 泽泻已上各三分
 梭身槟榔一分，另研
 大黄少许，虽大便过涩，亦不可多用


上除槟榔、桃仁、皂角仁三味外，余药㕮咀如麻豆大，都作一服，水三盏，煎至一盏二分，去柤，入槟榔等三味末，再上火煎至一盏，空心热服。待少时，以美膳压之，不犯胃气也。服药日忌生、冷、硬物及酒、湿面、大料物，干姜之类，犯之则其药无效。

如有白脓，加白葵花头五朵，去萼心，青皮半钱，不去白，入正药中同煎。木香三分，为细末，同槟榔等三味依前煎服饵。古人治此疾，多以岁月除之，此药一服则愈。

七圣丸

治大肠疼痛不可忍。叔和云：积气生于脾脏傍，大肠疼痛卒难当，渐宜稍泻三焦火，莫谩多方立纪纲。

羌活一两
 郁李仁汤浸，去皮，另研，一两五钱
 大黄八钱，煨
 槟榔 桂去皮
 木香 川芎已上各五钱


上除郁李仁另研入外，共为细末，炼蜜为丸，如梧桐子大，每服三五十丸，白汤下，食前，取大便微利，一服而愈。切禁不得多利大便，其痛滋甚。

秦艽防风汤

治痔漏，每日大便时发疼痛，如无疼痛者，非痔漏也，此药主之。

秦艽 防风 当归身 白术已上各一钱五分
 炙甘草 泽泻已上各六分
 黄柏五分
 大黄煨
 橘皮已上各三分
 柴胡 升麻已上各二分
 桃仁三十个
 红花少许


上剉如麻豆大，都作一服，水三盏，煎至一盏，去柤，稍热空心服之。避风寒，忌房事，酒湿面，大辛热物。

秦艽羌活汤

治痔漏成块下垂，不任其痒。

羌活一钱二分
 秦艽 黄芪已上各一钱
 防风七分
 升麻 炙甘草 麻黄 柴胡已上各五分
 藁本三分
 细辛少许
 红花少许


上剉如麻豆大，都作一服，水二盏，煎至一盏，去柤，空心服之，忌风寒处大小便。

当归郁李仁汤

治痔漏大便硬，努出大肠头，下血，苦痛不能忍。

郁李仁 皂角仁已上各一钱
 枳实七分
 秦艽 麻仁 当归梢 生地黄 苍术已上各五分
 大黄煨
 泽泻已
 上各三分


上剉如麻豆大，除皂角仁别为末，水三盏，煎至一盏，去柤，入皂角仁末，调，空心食前服之，忌如前。

红花桃仁汤

治痔漏经年，因而饱食，筋脉横解，肠澼为痔，治法当补北方，泻中央。

黄柏一钱五分
 生地黄一钱
 泽泻八分
 苍术六分
 当归梢 汉防己 防风梢 猪苓已上各五分
 麻黄二分
 红花半分
 桃仁十个


上剉如麻豆大，水三盏，煎至一盏，去柤，稍热食前服之。忌如前。

秦艽当归汤

治痔漏，大便结燥疼痛。

大黄煨，四钱
 秦艽 枳实已上各一钱
 泽泻 当归梢 皂角仁 白术已上各五分
 红花少许
 桃仁二十个


上都作一服，水三盏，煎至一盏，去柤，食前热服。忌如前。


阴痿阴汗门

阴痿阴汗及臊臭论

一富者前阴臊臭，又因连日饮酒，腹中不和，求先师治之。曰：夫前阴者，足厥阴肝之脉，络循阴器，出其挺末。凡臭者，心之所主，散入五方为五臭，入肝为臊，此其一也。当于肝经中泻行间，是治其本，后于心经中泻少冲，乃治其标。如恶针，当用药除之。酒者，气味俱阳，能生里之湿热，是风湿热合于下焦为邪，故经云：下焦如渎。又云：在下者引而竭之，酒是湿热之水，亦宜决前阴以去之。

龙胆泻肝汤

治阴部时复热痒及臊臭。

柴胡梢 泽泻已上各一钱
 车前子 木通已上各五分
 生地黄 当归梢 草龙胆已上各三分


上剉如麻豆大，都作一服，水三盏，煎至一盏，去柤，空心稍热服，便以美膳压之。

此药柴胡入肝为引用。泽泻、车前子、木通，淡渗之味利小便，亦除臊气，是名在下者引而竭之。生地黄、草龙胆之苦寒，泻酒湿热，更兼车前子之类以撤肝中邪气。肝主血，用当归以滋肝中血不足也。

清震汤

治小便溺黄，臊臭淋沥，两丸如冰，阴汗浸多。

羌活 酒黄柏已上各一钱
 升麻 柴胡 苍术 黄芩已上各五分
 泽泻四分
 麻黄根 猪苓 防风已上各三分
 炙甘草 当归身 藁本已上各二分
 红花一分


上剉如麻豆大，都作一服，水二盏，煎至一盏，去柤，临卧服。大忌酒湿面。

固真汤一名正元汤


治两丸冷，前阴痿弱。阴汗如水，小便后有余滴。尻臀并前阴冷，恶寒而喜热，膝下亦冷。

升麻 羌活 柴胡已上各一钱
 炙甘草 草龙胆 泽泻已上各一钱五分
 黄柏 知母已上各二钱


上剉如麻豆大，分作二服，水二盏，煎至一盏，去柤，空心稍热服。以早饭压之。

清魂汤一名柴胡胜湿汤


治两外肾冷，两髀阴汗，前阴痿，阴囊湿痒臊气。

柴胡 生甘草 酒黄柏已上各二钱
 升麻 泽泻已上各一钱五分
 当归梢 羌活 麻黄根 汉防己 草龙胆 茯苓已上各一钱
 红花少许
 五味子二十个


上剉如麻豆大，分作二服，水二盏，煎至一盏，去柤，食前稍热服。忌酒、湿面、房事。

椒粉散

治前阴两丸湿痒痛，秋冬甚，夏月减。

肉桂二分
 小椒 当归梢 猪苓已上各三分
 蛇床子 黑狗脊已上各五分
 麻黄根一钱
 轻粉少许
 红花少许
 斑蝥两枚


上为末，干糁上，避风寒、冷湿处坐卧。

补肝汤

治前阴冰冷并阴汗，两脚痿弱无力。

黄芪七分
 炙甘草五分
 升麻 猪苓已上各四分
 白茯苓 葛根 人参已上各三分
 柴胡 羌活 陈皮 连翘 当归身 黄柏炒
 泽泻 苍术 曲末 知母 防风已上各二分


上剉如麻豆大，都作一服，水二大盏，煎至一盏，去柤，空心稍热服。忌酒、湿面。

温肾汤

治面色痿黄，身黄，脚痿弱无力，阴汗。

柴胡 麻黄根已上各六分
 白茯苓 白术 酒黄柏猪苓 升麻已上各一钱
 苍术 防风已上各一钱五分
 泽泻二钱


上分作二服，每服水二大盏，煎至一盏，去柤，食前稍热服，一时辰许方食。

延胡丁香丸一名丁香疝气丸


治脐下撮急疼痛，并周身皆急痛，小便频数，及五脉急，独肾脉按之不急，皆虚无力，名曰肾疝。

羌活三钱
 当归 茴香已上各二钱
 延胡索 麻黄根节 肉桂已上各一钱
 丁香 木香 甘草 川乌头已上各
 五分
 防己三分
 蝎十三个


上为细末，酒煮面糊为丸，如鸡头大，每服五十丸，空心，盐白汤服。


泻痢门

诃子皮散

癸卯冬，白枢判家一老汉，面尘脱色，神气特弱，病脱肛日久，服药未验，复下赤白脓痢，作里急后重，白多赤少，不任其苦，以求其治。曰：此非肉食膏粱，必多蔬食，或饮食不节，天气虽寒，衣盖犹薄，寒侵，形体不禁，而肠头脱下者，寒也。真气不禁，形质不收，乃血滑脱也。此乃寒滑，气泄不固，故形质下脱也。当以涩去其脱，而除其滑；以微酸之味，固气上收；以大热之剂，而除寒补阳；以补气之药，升阳益气。

御米壳去蒂萼，蜜炒
 橘皮已上各五分
 干姜炮，六分
 诃子煨，去核，七分


上为细末，都作一服，水二盏，煎至一盏，和柤，空心热服。

升麻补胃汤

治宿有阳明血证，因五月间大热吃杏，肠澼下血，唧远散漫如筛，腰沉沉然，腹中不痛，血色紫黑，病名湿毒肠澼，属阳明、少阳经血证也。

白芍药一钱五分
 升麻 羌活 黄芪已上各一钱
 生地黄 熟地黄 独活 牡丹皮 炙甘草 柴胡 防风已
 上各五分
 当归身 葛根已上各三分
 肉桂少许


上剉如麻豆大，分作二服，每服水二盏，煎至一盏，去柤，食前稍热服。

升阳去热和血汤

治肠澼下血，另作一流，其血唧出有力而远射，四散如筛，春中血下行，腹中大作痛，乃阳明气冲热毒所作也。当升阳，去湿热，和血脉，是其治也。

橘皮二分
 熟地黄 当归身 苍术 秦艽 肉桂已上各三分
 生地黄 牡丹皮 生甘草已上各五分
 升麻七分
 熟甘草 黄芪已上各一钱
 白芍药一钱五分


上㕮咀，都作一服，水四盏，煎至一盏，去柤，空心稍热服，立效。

益智和中汤

治肠澼下血，或血色紫黑，腹中痛，腹皮恶寒，右手关脉弦，按之无力，而喜热物熨之，内寒明矣。

肉桂一分
 桂枝四分
 牡丹皮 柴胡 葛根 益智仁 半夏已上各五分
 当归身 炙甘草 黄芪 升麻已上各一钱
 白芍药一钱五分
 干姜少许


上为粗末，都作一服，水三盏，煎至一盏，去柤，食后温服。

芍药柏皮丸

治湿热恶痢，频并窘痛，无问脓血，并皆治之。

芍药 黄柏已上各一两
 当归 黄连已上各五钱


上为末，饭为丸，如鸡头大，每服五七十丸，食前米饮汤下，忌油腻、酒、湿面等物。

和中益胃汤

治太阴、阳明腹痛，大便常泄，若不泄，即秘而难见，在后传作湿热毒，下鲜红血，腹中微痛，胁下急缩，脉缓而洪弦，中之下得之，按之空虚。

苏木一分
 藁本 益智仁已上各二分
 熟地黄 炙甘草已上各三分
 当归身四分
 柴胡 升麻已上各五分


上㕮咀，都作一服，水二盏，煎至一盏，去柤，空心温服。

槐花散

治肠澼下血，湿毒下血。

川芎四分
 槐花 陈皮 荆芥穗 熟地黄 白术已
 上各六分
 当归身 升麻已上各一钱


上为细末，每服三钱，米饮汤调下，食前。忌酒、湿面、生冷、硬物。

茯苓汤

治因伤冷饭，水泄一夜走十行，变作白痢，次日其痢赤白，腹中㽲痛，减食热躁，四肢沉困无力。

生黄芩三分
 当归身四分
 肉桂 炙甘草已上各五分
 猪苓 茯苓已上各六分
 泽泻一钱
 芍药一钱五分
 苍术 生姜 升麻 柴胡已上各二钱


上㕮咀如麻豆大，分作二服，每服水二盏，煎至一盏，去柤，稍热食前服之。

黄芪补胃汤

治一日大便三四次，溏而不多，有时作泄，腹中鸣，小便黄。

黄芪 柴胡 当归身 益智 橘皮已上各三分
 升麻六分
 炙甘草二钱
 红花少许


上㕮咀，都作一服，水二盏，煎至一盏，去柤，稍热食前服之。

升阳除湿汤

自下而上者，引而去之。

苍术一钱
 柴胡 羌活 防风 升麻 神曲 泽泻 猪苓已上各五分
 炙甘草 陈皮 麦蘖面已上各三分


上都作一服，水二盏，煎至一盏，去柤，空心服之。如胃寒肠鸣，加益智仁、半夏各五分
 ，生姜三片
 ，枣一枚，同煎。非肠鸣不得用。

人参益胃汤

治头闷，劳动则微痛，不喜饮食，四肢怠堕，躁热短气，口不知味，腹鸣，大便微溏，身体昏闷，觉渴，不喜冷物。

黄芪 甘草 当归梢 益智已上各二分
 人参 黄芩 柴胡 半夏 白术已上各三分
 陈皮 升麻已上各五分
 苍术一钱五分
 红花少许


上都作一服，水二盏，煎至一盏，去柤，稍热食前服之。

升麻补胃汤

治因内伤，服牵牛、大黄食药，泄泻过多，腹中大痛。

甘草七分
 升麻 柴胡 草豆蔻 黄芪已上各五
 分
 半夏三分
 当归身 干姜已上各二分
 红花少许


上都作一服，水二盏，煎至一盏，去柤，稍热食远服之。


疮疡门

散肿溃坚汤

治马刀疮，结硬如石，或在耳下，至缺盆中，或至肩上，或于胁下，皆手、足少阳经中。及瘰疬遍于颏，或至颊车，坚而不溃，在足阳明经中所出。或二证疮已破，流脓水，并皆治之。

黄芩八钱，酒洗，炒一半，生用一半
 草龙胆酒洗，炒，各四遍
 瓜蒌根剉碎，酒洗
 黄柏酒制
 酒知母 桔梗 昆布已上各五钱
 柴胡四钱
 ，炙甘草 京三棱酒洗
 广[image: ]
 酒洗，炒
 连翘已上各三钱
 葛根 白芍药 当归梢 黄连已上各二钱
 升麻六分


上㕮咀，每服六钱，水二盏零八分，先浸多半日，煎至一盏，去柤，食后热服。于卧处伸足在高处，头低垂，每含一口，作十次咽，服毕，依常安卧，取药在膈上停蓄故也。另攒半料作细末，炼蜜为丸，如绿豆大，每服百余丸，用此药汤留一口送下。或加海藻五钱，炒，亦妙。

升阳调经汤

治瘰疬绕颈，或至颊车，此皆出足阳明胃经中来。若疮深远，隐曲肉底，是足少阴肾经中来，乃戊脾传于癸肾，是夫传与妻，俱作块子坚硬，大小不等，并皆治之；或作丸亦可。

升麻八钱
 葛根 草龙胆酒制
 黄芩酒制
 广[image: ]
 酒洗，炒
 京三棱酒洗，炒
 炙甘草 黄连酒洗
 连翘 桔梗已上各五钱
 生黄芩四钱
 当归梢 芍药已上各三钱
 黄柏酒洗，二钱
 知母酒洗，炒，一两


上另秤一半作末，炼蜜为丸，如绿豆大，每服百余丸。一半作㕮咀，每服五钱；若能食，大便硬，可旋加至七八钱。水二盏，先浸半日，煎至一盏，去柤，临卧热服。足高去枕仰卧，噙一口作十次咽之，留一口在后，送下丸药，服毕，其卧如常。

连翘散坚汤

治耳下或至缺盆，或肩上生疮，坚硬如石，动之无根，名曰马刀，从手、足少阳经中来也。或生两胁，或已流脓，作疮未破，并皆治之。

柴胡一两二钱
 草龙胆酒洗四次
 土瓜根酒制，已上各一两
 黄芩酒炒三次，七钱
 当归梢 生黄芩 广[image: ]
 京三棱同广
 [image: ]
 酒炒
 连翘 芍药已上各五钱
 炙甘草三钱
 黄连酒炒二次
 苍术已上各二钱


上另秤一半为细末，炼蜜为丸，如绿豆大，每服百余丸。一半㕮咀，每服五钱，水二盏，先浸多半日，煎至一盏，去柤，临卧热服。去枕仰卧，每口作十次咽之；留一口，送下丸药，服毕，卧如常，更以后药涂之。

龙泉散

龙泉粉炒
 瓦粉 广茂 京三棱酒洗，炒
 昆布已上
 各五钱


上同为细末，煎熟水调涂之，用此药去疾尤速。

救苦化坚汤

治瘰疬马刀挟瘿，从耳下或耳后下颈至肩上，或入缺盆中，乃手、足少阳之经分。其瘰疬在颏下，或至颊车，乃足阳明之经分，受心脾之邪而作也。今将二证合而治之。

黄芪一钱，护皮毛间腠理虚，及活血脉生血，亦疮家圣药也。又能补表，实元气之弱也。通和阳气，泄火邪也。

人参三分，补肺气之药也。如气短不调及喘者加之。

炙甘草五分
 能调中，和诸药，泻火益胃气，亦能去疮邪。

真漏芦、升麻已上各一钱
 ，葛根五分
 。

此三味，俱足阳明本经药也。

连翘一钱，此一味，乃十二经疮中之药，不可无也。能散诸血结气聚，此疮家之神药也。

牡丹皮三分，去肠胃中留滞宿血。

当归身、生地黄、熟地黄已上各三分
 ，此三味，诸经中和血、生血、凉血药也。

白芍药三分，如夏月倍之。其味酸，其气寒，能补中益肺之虚弱。治腹中痛必用之。冬寒则不可用。

肉桂二分，大辛热，能散结积。阴证疮疡，须当少用之，此寒因热用之意。又为寒阴覆盖其疮，用大辛热以消浮冻之气。如有烦躁者，去之。

柴胡八分，功同连翘。如疮不在少阴经，则去之。

黍黏子三分，无肿不用。

羌活一钱，独活、防风已上各五分，此三味，必关手、足太阳证，脊痛项强，不可回视，腰似折，项似拔者是也。其防风一味辛温，若疮在膈已上，虽无手、足太阳经证，亦当用之，为能散结，去上部风邪。病人身拘急者，风也。

昆布二分，其味大咸，若疮坚硬，结硬者宜用、咸能软坚。

京三棱煨，二分广[image: ]
 煨，三分
 ，此二味，若疮坚硬甚者用之，如不坚硬勿用。

益智仁二分如唾多者，胃不和也。或病人吐沫、吐食、胃上寒者加之，无则去之。

大麦蘖面一钱治腹中缩急，兼能消食补胃。

神曲末炒黄色，二分为食不消化故也。

黄连去须，三分以治烦闷。

黄柏炒，二分如有热，或腿脚无力加。如有躁烦欲去衣者，肾中伏火也，更宜加之。无此证勿用。

厚朴三钱二分，姜制如腹胀者加之，无则勿用。

上为细末，汤浸[image: ]
 饼和丸，捻作饼子，日干，捣如米粒大，每服三钱，白汤下。如气不顺，加橘皮；甚者加木香少许。量病人虚实，临时斟酌与之，无令药多，妨其饮食，此治之大法也。

如止在阳明分为瘰疬者，去柴胡、黍黏子二味，余皆用之。

如在少阳分为马刀、挟瘿者，去独活、漏芦、升麻、葛根；更加瞿麦穗三分。

如本人素气弱，其病势来时气盛，而不短促者，不可考其平素，宜作气盛，而从病变之权也。宜加黄芩、黄连、黄柏、知母、防己之类，视邪气在上、中、下三处而用之。

假令在上焦，加黄芩一半酒洗，一半生用；在中焦，加黄连一半酒洗，一半生用；在下焦，则加酒制黄柏、知母、防己之类，选而用之。如本人大便不通，而滋其邪盛者，加酒制大黄以利。

如血燥而大便燥干者，加桃仁、酒制大黄二味。

如风结燥大便不行者，加麻仁、大黄。

如风涩而大便不行，加煨皂角仁、大黄、秦艽以利之。

如脉涩，觉身有气涩而大便不通者，加郁李仁、大黄以除气燥也。

如阴寒之病，为寒结闭而大便不通，以《局方》中半硫丸，或加煎附子干姜冰冷与之。

大抵用药之法，不惟疮疡一说，诸疾病，量人素气弱者，当去苦寒之药，多加人参、黄芪、甘草之类，泻火而先补其元气，余皆仿此。


柴胡连翘汤

治男子、妇人马刀疮。中桂三分
 当归梢一钱五分
 黍黏子二钱
 炙甘草 酒黄柏 生地黄已上各三钱
 柴胡 黄芩炒
 酒知母 连翘已上各五钱
 瞿麦穗六钱


上剉如麻豆大，每服五钱，水二大盏，煎至一盏，去柤，稍热食后服之。

黍黏子汤

治耳痛生疮。

昆布 苏木 生甘草 蒲黄 草龙胆已上各一分
 黍黏子 连翘 生地黄 当归梢 黄芩 炙甘草 黄连已上各二分
 柴胡 黄芪已上各三分
 桔梗三钱
 桃仁三个
 红花少许


上剉如麻豆大，都作一服，水二盏，煎至一盏，去柤，稍热食后服。忌寒药利大便。

净液汤一名连翘防风汤


治皮肤痒，腋下疮，背上疮，耳聋耳鸣。

桂枝二分
 连翘 生地黄 桔梗 升麻 甘草已上各五分
 当归梢七分
 麻黄 草豆蔻仁 羌活 防风 柴胡 苍术已上各一钱
 酒黄芩一钱
 红花少许


上剉如麻豆大，都作一服，水二盏，煎至一盏，去柤，食后热服。

消肿汤

治马刀疮。

黍粘子炒
 黄连已上各五分
 当归梢 甘草已上各一钱
 瓜蒌根 黄芪已上各一钱五分
 生黄芩 柴胡已上各二钱
 ，连翘三钱
 红花少许


上㕮咀，每服五钱，水二盏，煎至一盏，去柤，稍热食后服。忌酒、湿面。

内托羌活汤

治足太阳经中左右尺脉俱紧，按之无力，尻臀生癣，坚硬，肿痛大作。

肉桂三分
 连翘 炙甘草 苍术 橘皮已上各五分
 当归梢 防风 藁本已上各一钱
 黄芪一钱五分
 黄柏酒制
 羌活已上各二钱


上㕮咀，都作一服，水二盏，酒一盏，煎至一盏，去柤，稍热空心服。以夹衣盖痈上，使药力行罢，去盖之衣。

升麻托里汤

治妇人两乳间出黑头疮，疮顶陷下，作黑眼子，其脉弦洪，按之细小。黄柏二分
 肉桂三分
 黍粘子五分
 黄芪 炙甘草 当归身已上各一钱
 连翘 升麻 葛根已上各一钱五分


上㕮咀，都作一服，水一大盏，酒半盏，同煎至一盏，去柤，稍热食后服。

内托黄芪汤

贾德茂小男，于左大腿近膝股内出附骨痈，不辨肉色，漫肿，皮泽木硬，疮势甚大。其左脚乃肝之髀上也，更在足厥阴肝经之分，少侵足太阴脾经之分。其脉左三部细而弦，按之洪缓微有力。此药主之。

生地黄一分
 黄柏二分
 肉桂三分
 羌活五分
 当归梢七分半
 土瓜根酒制
 柴胡梢已上各一钱
 连翘一钱三分
 黄芪二钱


上㕮咀，都作一服，水二盏，酒一盏，煎至一盏，去柤，空心热服。

柴胡通经汤

治小儿项侧有疮，坚而不溃，名曰马刀疮。

柴胡 连翘 当归梢 生甘草 黄芩 黍黏子 京三棱 桔梗已上各二分
 黄连五分
 红花少许


上剉如麻豆大，都作一服，水二大盏，煎至一盏，去柤，稍热食后服。忌苦药泄大便。

白芷升麻汤

尹老家素贫寒，形志皆苦，于手阳明大肠经分出痈，幼小有[image: ]
 疝，其臂外皆肿痛，先肿在阳明。左右寸脉皆短，中得之俱弦，按之洪缓有力。此痈得自八风之变，以脉断之，邪气在表。其证，大小便如故，饮食如常，腹中和，口知味，知不在里也；不恶风寒，止热躁，脉不浮，知不在表也。表里既和，邪气在经脉之中。《内经》云：凝于经络为疮痈。其痈出身半已上，故风从上受之，故知是八风之变为疮者也。故治其寒邪，调其经脉中血气，使无凝滞而已。

炙甘草一分
 升麻 桔梗已上各五分
 白芷七分
 当归梢 生地黄已上各一钱
 生黄芩一钱五分
 酒黄芩 连翘 黄芪已上各二钱
 中桂少许
 红花少许


上㕮咀，分作二服，酒、水各一大盏半，同煎至一盏，去柤，稍热，临卧服。一服而愈。


保生救苦散

治火烧，或热油烙，及脱肌肉者。

生寒水石 大黄火煨
 黄柏油烙，已上各等分


上为细末，用油调涂之，或干用此药涂之，其痛立止，日近完复，永无破伤风之患。

一上散

治诸般疥癣必效。

雄黄通明，手可破者
 黑狗脊 蛇床子炒
 熟硫黄已上各五钱
 寒水石六钱
 斑蝥十三，去翅足，先研碎


上另研雄黄、硫黄、寒水石如粉，次入斑蝥、蛇床子、黑狗脊为细末，同研匀。先洗疥癣令汤透，去痂，油调手中擦热，以鼻中嗅三两次，擦上，可一上即愈。

如痛甚及肿满高起者，加寒水石一倍。

如不苦痒，只加黑狗脊。

如微痒，只加蛇床子。

如疮中有虫，加雄黄。

如喜火炙汤浴者，加硫黄。

圣愈汤

治诸恶疮，血出多而心烦不安，不得睡眠，亡血故也，以此药主之。

生地黄 熟地黄 川芎 人参已上各三分
 当归身 黄芪已上各五分


上㕮咀，如麻豆大，都作一服，水二大盏，煎至一盏，去柤，稍热无时服。

独圣散

治汤烫破，火烧破，疮毒疼痛。

生白矾

上为细末，芝麻油调，扫疮破处，不拘时候。

黄芪肉桂柴胡酒煎汤

治附骨痈，坚硬漫肿，不辨肉色，行步作痛，按之大痛。

黄芪 当归梢已上各二钱
 柴胡一钱五分
 黍黏子炒
 连翘 肉桂已上各一钱
 升麻七分
 炙甘草 黄柏已上
 各五分


上㕮咀，好糯酒一大盏半，水一大盏半，同煎至一大盏，去柤，空心温服，少时，便以早饭压之，不致大热上攻中上二焦也。


杂病门

安神丸

治心神烦乱，怔忡。兀兀欲吐。胸中气乱而热，有似懊[image: ]
 之状，皆膈上血中伏火，蒸蒸然不安，宜用权衡法以镇阴火之浮越，以养上焦之元气。经云：热淫所胜，治以甘寒，以苦泻之。以黄连之苦寒去心烦，除湿热为君；以甘草、生地黄之甘寒，泻火补气，滋生阴血为臣；以当归补血不足；以朱砂纳浮溜之火，而安神明也。

黄连一钱五分，酒洗
 朱砂一钱，水飞
 酒生地黄 酒当归身 炙甘草已上各五分


上件除朱砂水飞外，捣四味为细末，同和匀，汤浸[image: ]
 饼为丸，如黍米大，每服十五丸，津唾咽下，食后。

朱砂安神丸

治心烦懊[image: ]
 ，心乱怔忡，上热，胸中气乱，心下痞闷，食入反出。

朱砂四钱
 黄连五钱
 生甘草二钱五分


上为末，汤浸[image: ]
 饼为丸，如黍米大，每服十五丸，食后津唾咽下。

补气汤

治皮肤间有麻木，乃肺气不行故也。

白芍药 橘皮不去白，已上各一两五钱
 炙甘草 黄芪已上各一两
 泽泻五钱


上㕮咀，每服一两，水二盏，煎至一盏，去柤，温服。

当归补血汤

治妇人肌热，躁热，目赤面红，烦渴引饮，昼夜不息。其脉洪大而虚，重按全无。《内经》曰：脉虚血虚，脉实血实。又云：血虚发热，证象白虎；惟脉不长实为辨也。若误服白虎汤必死，此病得之于饥困劳役。

黄芪一两
 当归身二钱，酒制


上㕮咀，都作一服，水二盏，煎至一盏，去柤，稍热空心服。

柴胡升麻汤

治男子、妇人四肢发热，肌热，筋骨热，表热如火燎，以手扪之烙人。夫四肢者，属脾土也，热伏地中，此病多因血虚而得之。又有胃虚，过食冷物，郁遏阳气于脾土之中，此药主之。

升麻 葛根 独活 羌活 白芍药 人参已上各五钱
 炙甘草 柴胡已上各三钱
 防风二钱五分
 生甘草二钱


上㕮咀，每服五钱，水二大盏，煎至一盏，去柤，热服。忌寒冷之物。

火郁汤

治五心烦热，是火郁于地中。四肢者，脾土也，心火下陷于脾上之中，郁而不得伸，故经云：火郁则发之。

升麻 葛根 柴胡 白芍药已上各一两
 防风 甘草已上各五钱


上㕮咀，每服五钱，水二大盏，入连须葱白三寸，煎至一盏，去柤，稍热，不拘时候服。

小黄丸

化痰涎，和胃气，除湿，治胸中不利。

黄芩一两
 半夏汤浸，姜制
 白术已上各五钱
 陈皮青皮去白
 黄芪已上各三钱
 泽泻二钱
 干姜一钱五分


上为末，汤浸[image: ]
 饼为丸，如绿豆大，每服五十丸，食远，温水下。

黄芩利膈丸

除胸中热，利膈上痰。

生黄芩 炒黄芩已上各一两
 半夏 黄连 泽泻已上各五钱
 南星 枳壳 陈皮已上各三钱
 白术二钱
 白矾五分


上为末，汤浸[image: ]
 饼为丸，如梧桐子大，每服三五十丸，食远，温水下。忌酒、湿面。

补益肾肝丸

治目中流火，视物昏花，耳聋耳鸣，困倦乏力，寝汗恶风，行步不正，两足欹侧，卧而多惊，脚膝无力，腰以下消瘦。

柴胡 羌活 生地黄 苦参炒
 防己炒，已上各五分
 附子 肉桂已上各一钱
 当归身三钱


上为细末，熟水为丸，如鸡头仁大，每服五十丸，食前温水下。

太阳经嚏药

防风二分
 羌活三分
 红豆二个


上为细末，鼻内㗜之。


麻黄茱萸汤

治胸中痛，头痛，食减少，咽嗌不利，右寸脉弦急。

麻黄 羌活已上各五分
 吴茱萸 黄芪 升麻已上各三分
 黄芩 当归 黄柏 藁本已上各二分
 川芎 蔓荆子 柴胡 苍术 黄连 半夏已上各一分
 细辛少许
 红花少许


上剉如麻豆大，都作一服，水二盏，煎至一盏，去柤，稍热服，食后。

黄芪汤

治表虚，恶风寒。

黄芪五钱
 甘草三钱
 香白芷二钱五分
 藁本 升麻已上各二钱
 草豆蔻 橘皮已上各一钱五分
 麻黄 当归身已上各一钱
 莲花青皮七分
 柴胡六分
 黄柏少许


上㕮咀，每服五钱，水二盏，煎至一盏，去柤，不拘时服。

除湿补气汤一名清神补气汤


治两腿麻木，沉重无力。多汗喜笑，口中涎下。身重如山，语声不出。右寸脉洪大。

升麻六钱
 苍术四钱
 酒黄柏 柴胡 黄芪已上各三钱
 酒知母 藁本 生甘草 当归已上各二钱
 五味子 陈皮已上各一钱五分


上剉如麻豆大，每服五钱，水二盏，煎至一盏，去柤，空心服之，待少时，以早饭下之。

参归汤

补气血俱不足。

黄芪七分
 甘草 生地黄已上各五分
 柴胡 草豆蔻仁 升麻已上各四分
 当归身三分
 熟地黄 人参已上各二分
 益智仁少许
 红花少许


上剉如麻豆大，都作一服，水二盏，煎至一盏，去柤，食远服。

升阳汤

治阳[image: ]
 [image: ]
 疾，足太阳经寒，恐则气下行，宜升阳气。

炙甘草五钱
 麻黄不去根节
 防风已上各八钱
 羌活一
 两五钱


上㕮咀，每服五钱，水二盏，煎至一盏，去柤，稍热空心服之。


自汗门

自汗论

或问湿之与汗，为阴乎，为阳乎？曰：西南坤土也，在人则为脾胃也。人之汗，犹天地之雨也。阴滋其湿，则为雾露，为雨也。阴湿下行，地之气也。汗多则亡阳，阳去则阴胜也，甚为寒中。湿胜则音声如从瓮中出，湿若中水也，相法家有说，土音如居深瓮里，言其壅也，远也，不出也，以明其湿审矣。又知此二者，亦为阴寒也。《内经》云：气虚则外寒，虽则热中，蒸蒸为汗，终传大寒。知始为热中，表虚亡阳，不任外寒，终传寒中，多成痹塞矣。色以候天，脉以候地。形者，乃候地之阴阳也，故以脉气候之，皆有形无形之可见者也。

调卫汤

治湿胜自汗，补卫气虚弱，表虚不任风寒。

黄芪 麻黄根已上各一钱
 羌活七分
 生甘草 当归梢 生黄芩 半夏姜制，已上各五分
 麦门冬 生地黄已上各三分
 猪苓二分
 苏木 红花已上各一分
 五味子七个


上剉如麻豆大，都作一服，水二盏，煎至一盏，去柤，稍热服。

中风证必自汗，不得重发其汗。

清燥汤

治六月七月间，湿令大行，子能令母实而热旺，湿热相合，必刑庚大肠，寒冷以救之。燥金受湿热之邪，绝寒水生化之源，源绝则肾亏，痿厥之病大作，腰已下痿软，痈痪不能动，行步不正。两足欹侧，此药主之。

黄芪一钱五分
 橘皮 白术 泽泻已上各五分
 人参 白茯苓 升麻已上各三分
 炙甘草 麦门冬 当归身 生地黄 神曲末 猪苓已上各二分
 柴胡 酒黄柏 黄连 苍术已上各一分
 五味子九个


上剉如麻豆大，每服五钱，水二盏，煎至一盏，去柤，空心热服。

当归六黄汤

治盗汗之圣药也。

当归 生地黄 熟地黄 黄柏 黄芩 黄连已上各
 等分
 黄芪加一倍


上为粗末，每服五钱，水二盏，煎至一盏，食前服，小儿减半服之。

红豆散

治头重如山，此湿气在头也。

麻黄根炒，五钱
 苦丁香五分
 羌活炒
 连翘炒，已上各三分
 红豆十个


上为细末，鼻内㗜之。

活血通经汤

灵寿县董监军，癸卯冬大雪时，因事到真定，忽觉有风气暴至。诊候得六脉俱弦甚，按之洪实有力。其证手挛急，大便秘涩，面赤热，此风寒始至，加于身也。四肢者，脾也，以风寒之邪伤之，则搐急挛痹，乃风淫末疾，而寒在外也。《内经》曰：寒则筋挛，正谓此也。本人素饮酒，内有实热，乘于肠胃之间，故大便秘涩，而面赤热。内则手、足阳明受邪，外则足太阴脾经受风寒之邪。用桂枝、甘草以却其寒邪，而缓其急搐。又以黄柏之苦寒滑，以泻实而润燥，急救肾水。用升麻、葛根以升阳气，行手、足阳明之经，不令遏绝。更以桂枝辛热，入手阳明之经为引用，润燥。复以芍药、甘草，专补脾气，使不受风寒之邪，而退木邪专益肺金也。加人参以补元气，为之辅佐；加当归身去里急，而和血润燥。此药主之。

芍药五分
 升麻 葛根 人参 当归身 炙甘草已
 上各一钱
 酒黄柏 桂枝已上各二钱


上剉如麻豆大，都作一服，水二大盏，煎至一盏，热服，不拘时。令暖房中近火，摩搓其手。

泻荣汤

治疠风，满面连颈极痒不任，眉毛脱落，先砭其处，令恶气消尽，后服此药。

连翘 升麻已上各六分
 桔梗五分
 生黄芩 生地黄已上各四分
 黄芪 苏木 黄连 地龙 全蝎 当归已上
 各三分
 白豆蔻 人参已上各二分
 甘草一分半
 梧桐泪一分
 麝香少许
 桃仁三个
 虻虫去翅足，炒，三个
 水蛭三个，炒令烟尽


上剉如麻豆大，除连翘、梧桐泪、白豆蔻另为细末，麝香、虻虫、水蛭三味同为细末，都作一服，水二盏，酒一盏，入连翘煎至一盏，去柤，再入白豆蔻二味，并麝香等，再煎至七分，稍热，早饭后午前服之。忌酒、湿面、生冷、硬物。


人参益气汤

治两手指麻木，四肢困倦，怠惰嗜卧，乃热伤元气也。

黄芪八钱
 生甘草 人参已上各五钱
 白芍药三钱
 柴胡二钱五分
 炙甘草 升麻已上各二钱
 五味子一百四十个


上㕮咀，分作四服，每服水二盏，煎至一盏，去柤，稍热，食远服。

导气汤

治两腿麻木沉重。

黄芪八钱
 甘草六钱
 青皮四钱
 升麻 柴胡 当归梢 泽泻已上各二钱
 橘皮一钱
 红花半钱
 五味子一百二十个


上㕮咀，分作四服，每服水二大盏，煎至一盏，去柤，食前热服。

补中汤

治面黄，汗多，目赤，四肢沉重，减食，腹中时时痛，咳嗽，两手寸脉短，右手脉弦细兼涩，关脉虚。

升麻 柴胡 当归已上各二分
 神曲三分，炒
 泽泻四分
 大麦蘖面 苍术已上各五分
 黄芪二钱五分
 炙甘草八分
 红花少许
 五味子二十个


上㕮咀，分作二服，水二盏，煎至一盏，去柤，食远服。

麻黄苍术汤

治秋冬每夜五更嗽，连声不绝，乃至天晓，日高方缓。口苦，两胁下痛，心下痞闷，卧而多惊。筋挛，肢节疼痛。痰唾涎沫，日晚神昏呵欠，不进饮食。

麻黄八钱
 苍术五钱
 黄芪一钱五分
 草豆蔻六分
 柴胡 羌活已上各五分
 生甘草 当归梢 防风已上各四分
 炙甘草 黄芩已上各三分
 五味子九个


上㕮咀，分作二服，水二盏，煎至一盏，稍热临卧服。

上清汤

清利头目，宽快胸膈。

人参 蔓荆子已上各五分
 防风一钱
 葛根一钱五分
 黄芪三钱
 甘草四钱


上㕮咀，分作二服，水二盏，煎至一盏，去柤，临卧热服，以夹衣盖覆，不语须臾，汗出为效。

术桂汤一名麻黄苍术汤


治寒湿所客，身体沉重，胃脘痛，面色痿黄。

苍术二钱
 麻黄 炒神曲 橘皮 白茯苓 泽泻已
 上各一钱
 桂枝 半夏 草豆蔻仁 猪苓已上各五分
 黄芪三分
 炙甘草二分
 杏仁十个


上都作一服，水二盏，生姜五片，煎至一盏，去柤，食前热服。

正气汤

治盗汗。

炒黄柏 炒知母已上各一钱五分
 炙甘草五分


上为粗末，作一服，水二盏，煎至一盏，食前温服。

趁痛丸

治打扑闪损，腰痛不可忍。

白莴苣子一两，炒黄
 乳香 没药已上各一钱
 白粟米一抄，炒黄
 乌梅一个


上为细末，炼蜜为丸，如弹子大，每服一丸，细嚼，温酒空心下。

退热汤

治表中虚热，或遇夜则甚。

黄芪一钱
 柴胡七分
 生甘草 黄连酒制
 黄芩 芍药 地骨皮 生地黄去血热
 苍术已上各五分
 当归身 升麻已上各三分


上㕮咀，作一服，水二盏，煎至一盏，去柤，食远温服。

如身体力困者，加麦门冬、五味子已上各五分
 ，人参、甘草已上各一钱
 。

解表升麻汤

治遍身壮热，骨节疼痛。

升麻 羌活 苍术已上各一钱
 防风八分
 柴胡 甘草已上各七分
 当归 蒿本已上各五分
 橘皮三分
 冬加麻黄不去节
 ，春加麻黄去节


上㕮咀，都作一服，水二盏，煎至一盏，去柤，温服。后以葱醋汤发之，得微汗为效。


天麻黄芪汤

治表有风证，因连日醉饮，其证复来，右口角并眼颇有侧视，及左手、左脚腿麻木疼痛。

天麻 芍药 神曲炒
 羌活肢节不痛去之
 茯苓已上各三分
 人参 黄连已上各四分
 当归五分
 黄芪 甘草 升麻 葛根 黄柏 苍术已上各六分
 泽泻七分
 柴胡九分


上㕮咀，作一服，水三盏，煎至一盏，去柤，食远温服。或加猪苓六分
 。

健步丸

治膝中无力，伸而不得屈，屈而不能伸，腰背腿脚沉重，行步艰难。

防己酒洗，一两
 羌活 柴胡 滑石炒
 炙甘草 瓜蒌根酒洗，已上各五钱
 泽泻 防风已上各三钱
 苦参酒洗
 川乌已上各一钱
 肉桂五分


上为细末，酒糊为丸，如梧桐子大，每服七十丸，煎愈风汤下，空心服。

白术除湿汤

治午后发热，背恶风，四肢沉困，小便或多或少，黄色。此药又治汗后发热。

白术一两
 生地黄炒
 地骨皮 泽泻 知母已上各七
 钱
 赤茯苓 人参 炙甘草 柴胡已上各五钱


上为粗末，每服五钱，水二盏，煎至一盏，去柤，食远温服。

如小便快利，减茯苓、泽泻一半。

如有刺痛，一料药中加当归身酒洗，七钱。

加味四君子汤

治久疟，热多寒少不止。

白术 白茯苓 人参 甘草 柴胡 薄荷叶 黄芩已上各等分


上㕮咀，每服五钱，水二盏，生姜三片，枣一枚，煎至一盏，去柤，不拘时候服。

泻血汤

治发热昼少而夜多，太阳经中尤甚。昼病则在气，夜病则在血，是足太阳膀胱血中浮热，微有气也。

既病人大小便如常，知邪气不在脏腑，是无里证也；外无恶寒，知邪气不在表也。有时而发，有时而止，知邪气不在表不在里，知在经络也。夜发多而昼发少，是邪气下陷之深也。此杂证，当从热入血室而论之。

生地黄酒洗
 熟地黄 蒲黄 丹参酒炒
 当归酒洗，去土
 汉防己酒洗，炒
 柴胡去芦
 甘草梢炙
 羌活已上各一两
 桃仁去皮，三钱，汤浸


上为粗末，每服五钱，水一盏半，煎至一盏，去柤，空心温服。

洗面药

治面有䵟[image: ]
 ，或生疮，或生痤痱及粉刺之类。并去皮肤燥痒，去垢腻，润泽肌肤。

皂角三斤，去皮弦子，另捣
 好升麻八两
 楮实子五两
 白及一两，细剉
 甘松七钱
 缩砂连皮
 白丁香腊月收
 三柰子已上各五分
 绿豆八合，拣净另捣
 糯米一升二合


上为细末，用之如常。

莹肌如玉散

白丁香 白及 白牵牛 白敛已上各一两
 白芷七钱
 当归梢 白蒺藜 升麻已上各五钱
 白茯苓 楮实子已上各三钱
 麻黄去节，二钱
 白附子 连翘已上各一钱五分
 小椒一钱


上为细末，用之如常。

面油摩风膏

麻黄 升麻去黑皮
 防风已上各二钱
 羌活去皮
 当归身 白及 白檀已上各一钱


上用小油半斤，以银器中熬，绵包定前药，于油中熬之得所，澄净去柤，入黄蜡一两，再熬之为度。


小儿门

治惊论

外物惊，宜钲心，以黄连安神丸；若气动所惊，宜寒水石安神丸。大忌防风丸。治风辛温之药，必杀人，何也？辛散浮温热者，火也，能令母实，助风之气盛，皆杀人也。

因惊而泄青色，先钲肝以朱砂之类，勿用寒凉之气，大禁凉惊丸。风木旺必克脾胃，当先实其土，后泻其木。阎孝忠编集钱氏方，以益黄散补土，误矣。其药有丁香，辛热助火，火旺土愈虚矣；青橘皮泻肺金，丁香辛热，大泻肺与大肠。脾实当泻子，今脾胃虚，反更泻子而助火，重虚其土，杀人无疑矣。其风木旺证，右关脉洪大，掌中热，腹皮热，岂可以助火泻金？如寒水来乘脾土，其病呕吐腹痛，泻痢青白，益黄散圣药也。

今立一方，先泻火补金，大补其土，是为神治之法。

黄芪汤

黄芪二钱
 人参一钱
 炙甘草五分


上㕮咀，作一服，水一大盏，煎至半盏，去柤，食远服。加白芍药尤妙。

此三味皆甘温，能补元气；甘能泻火。《内经》云：热淫于内，以甘泻之，以酸收之。白芍药酸寒，寒能泻火，酸味能泻肝，而大补肺金，所补得金土之位，金旺火虚，风木何由而来克土，然后泻风之邪。

夫益黄散、理中丸、养神丸之类，皆治脾胃寒湿大盛，神品之药也，若得脾胃中伏热火，劳役不足之证，及服热药巴豆之类，胃虚而成慢惊之证，用之必伤人命。夫慢惊风者，皆由久泻，脾胃虚而生也，钱氏以羌活膏疗慢惊风误矣。脾虚者，由火邪乘其土位，故曰从后来者为虚邪。火旺能实其木，木旺故来克土，当于心经中以甘温补土之源，更于脾土中泻火以甘寒，更于脾土中补金以酸凉，致脾土中金旺火衰，风木自虚矣。损食多进药愈，前药是也。

益黄散

治胃中风热。

黄芪二钱
 陈皮去白
 人参已上各一钱
 芍药七分
 生甘草 熟甘草已上各五分
 黄连少许


上为细末，每服二钱，水一盏，煎至五分，食前服。

升阳益血汤

二月间，有一小儿，未满一百日，病腹胀，二日大便一度，瘦弱，身黄色。宜升阳气，滋血益血补血，利大便。

蝎梢二分
 神曲末 升麻已上各三分
 当归 厚朴已上一钱
 桃仁十个


上都作一服，水一大盏，煎至半盏，去柤，食远热服。

厚肠丸

治小儿失乳，以食饲之，未有食肠1
 ，不能克化，或生腹胀，四肢瘦弱，或痢色无常。


1 食肠 意谓小儿尚未进过谷食，肠胃不能消化。



厚朴 青皮已上各二分
 橘红 半夏 苍术 人参已上各三分
 枳实 麦蘖面 神曲末已上各五分


上为极细末，水煮面糊为丸，如麻子大，每服二十丸，温水送下，食前，忌饱食。

补阳汤

时初冬，一小儿二岁，大寒证，明堂青脉，额上青黑，脑后青络高起，舌上白滑。喉鸣而喘，大便微青，耳尖冷，目中常常泪下，仍多眵，胸中不利，卧而多惊，无搐则寒。

黄柏 橘皮 葛根 连翘 蝎梢 炙甘草已上各一分
 升麻 黄芪 柴胡已上各二分
 当归身 麻黄已上各三分
 吴茱萸 生地黄 地龙已上各五分


上㕮咀，都作一服，水一大盏半，煎至六分，去疸，乳食后热服。服药之后，添喜笑，精神出，气和顺，乳食旺。

大芜荑汤一名栀子茯苓汤


治黄疸土色，为热为湿，当小便不利；今反利，知黄色为燥，胃经中大热。发黄脱落，知膀胱与肾俱受土邪，乃大湿热之证。鼻下断作疮者，土逆行，荣气伏火也。能乳者，胃中有热也，寒则食不入。喜食土者，胃不足也。面黑色者，为寒为痹。大便青寒；褐色，血黑色，热畜血中；间黄色，肠中有热。治法当滋荣润燥，除寒热，致津液。

防风 黄连已上各一分
 黄柏 炙甘草 麻黄不去根节
 羌活已上各二分
 山栀子仁 柴胡 茯苓已上各三分
 当归四分
 大芜荑 白术已上各五分


上剉如麻豆大，都作一服，用水一大盏半，煎至六分，去柤，食前稍热服。


塌气退黄汤一名茯苓渗湿汤


治小儿面色痿黄，腹䐜胀，食不能下。

白术 柴胡已上各半分
 升麻一分
 桂枝 麻黄 吴茱萸 厚朴 羌活 草豆蔻 神曲末 苍术 泽泻 白茯苓 猪苓 黄柏 橘红已上各二分
 青皮 黄连已上各五分
 杏仁二个


上都作一服，水二大盏，煎至一盏，去柤，食前温服。

中满分消丸

枳实 黄连去须
 厚朴已上各五分
 生姜 姜黄 猪苓已上各一钱
 橘皮 甘草 白术已上各一钱五分
 砂仁 泽泻 茯苓已上各三钱
 半夏四钱
 黄芩一两二钱


上为细末，汤浸[image: ]
 饼为丸，如黍米大，每服三五十丸，温水下。

消痞丸

黄连五钱
 黄芩二钱
 厚朴七分
 姜黄五分
 干生姜 人参已上各四分
 甘草三分
 枳实二分
 橘皮一分


上为细末，汤浸[image: ]
 饼为丸，如黍米大，每服三十丸，随乳下。

癍疹1
 论


1 癍疹 即痘疮，后世称天花。



夫癍疹始出之证，必先见面燥腮赤，目胞亦赤，呵欠烦闷，乍凉乍热，咳嗽嚏喷，足稍冷，多睡惊。

并疮疹之证，或生脓胞，或生小红癍，或生瘾疹，此三等不同。何故俱显上证而后乃出？盖以上诸证，皆太阳寒水起于右肾之下，煎熬左肾，足太阳膀胱寒水，夹脊逆流，上头下额，逆手太阳丙火，不得传导，逆于面上，故显是证。盖壬癸寒水逆克丙丁热火故也。诸癍证皆从寒水逆流而作也，医者当知此理，乃敢用药。

夫胞者，一名赤宫，一名丹田，一名命门，主男子藏精施化，妇人系胞有孕，俱为生化之源，非五行也，非水亦非火，此天地之异名也，象坤土之生万物也。夫人之始生也，血海始净，一日、二日，精胜其血，则为男子；三日、四日、五日，血脉已旺，精不胜血，则为女子。二物相搏，长生先身谓之神，又谓之精，道、释二门言之本来面目是也。其子在腹中，十月之间，随母呼吸，呼吸者，阳气也，而生动作，滋益精气神，饥则食母血，渴则饮母血，儿随日长，皮肉筋骨血脉，形气俱足，十月降生，口中尚有恶血，啼声一发，随吸而下，此恶血复归命门胞中，僻于一隅，伏而不发，直至因内伤乳食，湿热之气下流，合于肾中，二火交攻，致营气不从，逆于肉理，恶血乃发。诸癍疹皆出于膀胱壬水，其疡后聚肉理，归于阳明。故三番癍1
 始显之证，皆足太阳壬膀胱克丙小肠，其始出，皆见于面，终归于阳明肉理，热化为脓者也。二火炽甚，反胜寒水，遍身俱出，此皆2
 从足太阳传变中来也。


1 三番癍 即前文的或生脓胞，或生小红癍，或生瘾疹，三等不同的癍疹。




2 此皆 此后原有“出”字，衍文，据《东垣试效方》、《证治准绳·幼科》引东垣文删。



当外发寒邪，使令消散，内泻二火，不令交攻其中，令湿气上归，复其本位，可一二服立已，仍令小儿以后再无二番癍出之患，此《内经》之法，览者详之。


消毒救苦散

治癍证悉俱，消化便令不出，如已出希者，再不生癍1
 。


1 妇人系胞有孕……再不生癍 此段文字，底本计二十二行脱漏，据《医统》、《四库全书》本补。



防风 羌活 麻黄根 升麻 生地黄 连翘初出者
 减，出大者加
 酒黄柏已上各五分
 当归身 黄连已上各三
 分
 川芎 藁本 柴胡 葛根 酒黄芩 生黄芩 苍术已上各二分
 细辛 生甘草 白术 陈皮 苏木 红花已上各一分
 吴茱萸半分


上剉如麻豆大，每服五钱，水二大盏，煎至一盏，去柤，稍热，空心服。

夫癍疹出者，皆因内伤，必出癍，营气逆故也，大禁牵牛、巴豆食药，宜以半夏、枳、术、大黄、益智仁之类，去其青泻，止其吐。若耳尖冷，呵欠，睡中惊，嚏喷眼涩，知必出癍也。

诸大脓泡、小水癍、瘾疹三色，皆荣气逆而寒覆其表，宜以四味升麻汤中加当归身、连翘，此定法也。如肺成脓癍，先嗽喘，或气高而喘促，加人参而补元气2
 。少加黄芩以泻伏火。


2 而补元气 此四字原错于“少加黄芩以泻伏火”文末，据《东垣试效方》乙正。



如心出小红癍，必先见嗌干惊悸，身热，肌肉肿，脉弦洪，少加黄连。

如命门出瘾疹，必先骨疼身热，其疼痛不敢动摇，少加生地黄，又加黄柏。

诸癍疹皆为阴证，疮皆因内伤饮食，脾胃不足，荣气逆行，虽大热内炽，阴覆其外，治法如前。

辨小儿癍证

呵欠 嚏喷 睡中发惊或耳尖冷 眼涩 或辨复食 口热 或口醋气 奶瓣不消 或腹中痛

如癍证少俱，其癍未发，乃与升麻汤三五钱，带热服之，待身表温和，癍疹已显，服药乃止。

如其身凉，其癍未出，辨得是癍证，无问服数，直候身表温和，及癍疮已显，然后乃止，只时时与桔梗汤，宽胸膈，利咽喉。

桔梗汤

如癍已出，只时时与之，快咽喉，宽利胸膈。

桔梗二钱
 甘草一钱


上为粗末，每服三钱，水一大盏，煎至六分，去柤，大温，时时服之，不可计服数。

如见伤食证，又见癍证，先与不犯大黄、巴豆药，克化过，再与升麻汤。

如食重伤，前药不能过，再与犯大黄、巴豆药过。

如大便行，当即便与升麻汤服之，恐癍子内陷，已后临时作，罪过。

如癍子已出稠密，身表热，急与下项：

黍黏子汤

如癍子已出稠密，身表热，急与此药服之，防后青干黑陷。

黍黏子炒香
 当归身酒洗
 炙甘草已上各一钱
 柴胡 连翘 黄芪 黄芩已上各一钱五分
 地骨皮二钱


上同为粗末，每服二钱，水一大盏，煎至六分，去柤，温服，腹空服药毕，且休与乳食。

麻黄柴胡升麻汤

治小儿寒郁而喘，喉鸣，腹中鸣，腹满，鼻流清涕，脉沉急而数。

麻黄 草豆蔻仁 益智仁已上各一钱五分、
 吴茱萸 厚朴已上各二分
 当归梢 甘草 柴胡 生黄芩已上各一分
 升麻 神曲 苏木已上各半分
 全蝎二个
 红花少许


上剉如麻豆大，分作二服，水一大盏，煎至七分，稍热食远服。忌风寒，微有汗则效。

出版者的话

清代陆九芸曾云：“读书而不临证，不可以为医；临证而不读书，亦不可以为医。”读经典是中医治学之根柢，也是医学必由之径。

人民卫生出版社中医古籍出版工作，自20世纪50年代至今，六十余载风雨岐黄路，在全国中医药专家的关注与支持下，一直砥砺前行。先后出版了影印本、校点本、校注本、校释本等多种古籍著作，其中获国家科技奖、国家图书奖等多种奖项。历经几代人的积淀，取得了丰硕成果。

《中医临床必读丛书》是为了适应国家中医药管理局“优秀中医临床人才研修项目”而组织全国著名中医专家学者整理出版的，所选之105种古籍，多为历代医家推崇，向为医家视为“医门之柱石”，尊为“必读”经典著作，在中医学发展的历史长河中，占有重要的学术地位，自2005年相继出版以来，颇受中医界广泛关注和好评，先后多次重印发行。

为便于读者研习和收藏，根据读者的迫切要求和中医专家学者的建议，我们在已出版的105种中医经典著作中，优中选优，精选出30种最受读者欢迎的古籍，编为《中医临床必读丛书（典藏版）》。

其装帧形式在保持上版风格的基础上，以精装版面世，在版式上也为了方便读者而重新设计。

《中医临床必读丛书（典藏版）》的整理工作遵循以下原则：①本次选出的古籍为临床上最为常用、最有收藏价值者；②力求原文准确，每种医籍均以中医文献专家遴选的珍本善本为底本，严加校勘，反复审核，确保原文精准无误；③原则上只收原文，不作校记和注释，旨在使读者在研习之中渐得旨趣，体悟真谛；④每种古籍撰有导读，介绍该书的作者生平、成书背景、学术特点，对临床的指导意义以及学习方法和临证运用方法等内容，提要钩玄，以启迪读者；⑤原文中俗体字、异体字、避讳字予以径改，不作校注。

另书后附有病证名索引、药名索引、方剂索引，便于读者学习和查阅。

期待本套丛书的出版，能真正起到读古籍、筑根基、做临床、提疗效的作用，有助于中医临床人才的培养和成长，以推动我国中医药事业的发展与创新。

序

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视“悟性”的提高，医理与易理相通，重视易经相关理论的学习；还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在“做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效、诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的“学术思想”应是高层次的成就，是锲而不舍长期坚持“读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新；学术思想必有理论内涵指导临床实践，能以提高防治水平；再者学术思想不应是一病一证一法一方的诊治经验与心得体会。如金元大家刘完素著有《素问玄机原病式》，自述“法之与术，悉出《内经》之玄机”，于刻苦钻研运气学说之后，倡“六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。非典型传染性肺炎（SARS）流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是“读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此“读经典做临床”具有重要的现实意义。

值得指出，培养临床中坚骨干人才，造就学科领军人物是当务之急。在需要强化“读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高“悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的矛盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之“大一”与极微无内之“小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义；有学者从分子水平寻求直接调节整体功能的物质，而突破靶细胞的发病机制；有医生运用助阳化气，通利小便的方药能同时改善胃肠症状治疗幽门螺杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的“金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，先从研修项目中精选70余种陆续刊行，为进一步扩大视野，续增的品种也是备受历代医家推崇的中医经典著作，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去“做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。

导　读

《太平惠民和剂局方》是宋代以来的著名方书之一。宋代政府设立药事管理机构，最初称为“太医局熟药所”，后更名为“和剂局”，专司药材、药剂的管理与经营。本书是当时官方和剂局所使用的成药处方范本，可以说是中国历史上第一部由政府颁布的成药药典。该书自北宋神宗元丰年间刊行，至南宋理宗淳祐年间，近二百年的时间内经多次修订、增补刊刻，传播极广。书中载方788首，对后世临床用药产生了深远的影响，许多方剂至今仍广泛用于临床。《太平惠民和剂局方》是从事中医临床、教学、科研以及从事中药炮制、制剂、调剂研究工作的重要古籍之一，也是高等中医药院校学生学习中药学、方剂学的重要参考书籍之一。

一、《太平惠民和剂局方》与作者

《太平惠民和剂局方》不是哪一个人所著，而是由宋·太平惠民和剂局编写。它是集宋代以前历代名方及当时临床用之有效的成方于一册的优秀方剂汇编。

北宋自太祖开宝年间（968～976）起，由政府设置专门机构，组织专业人员对古代医药典籍进行了大规模的考校整理并刊刻发行，使许多重要典籍得以流传后世。北宋神宗熙宁九年（1076）在京师汴梁设“太医局熟药所”，专司成药的发售。至徽宗崇宁二年（1103）“熟药所”增至5所，又设“修合药所”2所专司药材的炮制加工，共为7局，并诏令各地方也开设药局。至徽宗政和四年（1114）将“太医局熟药所”更名为“医药惠民局”。这两大机构的设立，使药物的“修治、给卖，各有攸司”。又设“收买药材所”，专司药材收购，这样由政府控制药材市场，起到了“以革伪滥之弊”的作用。南宋高宗绍兴六年（1136）也在京师临安设立“熟药所”，后改称“和剂局”，绍兴十八年（1148）更名为“太平惠民局”。由上述机构的设立可以看出，宋代政府对药材的收购、药物的炮制加工以及成药的发售是非常重视的。这样做，一方面可以增加政府的收入，一方面也使药物的安全使用得到了有效的监控。既然药物的炮制加工与发售由官方机构统一掌控，就必然要制定相应的炮制与配方规范，于是这部方书就应运而生了。本书初刻颁行于北宋神宗元丰年间（1078～1085），最初的版本比较粗糙，正如本书“进表”中所说：“然自创局以来，所有之方，或取于鬻药之家，或取于陈献之士，未经参订，不无舛讹，虽尝镂版颁行，未免传疑承误。故有药味脱漏，铢两过差，制作多不依经，祖袭间有伪妄，至于贴榜，谬戾尤多，殆不可一、二举也”。鉴于这种情况，在徽宗大观年间（1107～1110）由当时药局的管理者陈承、裴宗元、陈师文上奏朝廷，经批准后组织专业人员对原刻本进行详细校订而后刊刻颁行，名为《和剂局方》，分为五卷，21门，载方297首。嗣后，在南宋高宗绍兴（1131～1162）、理宗宝庆（1225～1227）、淳祐（1241～1252）年间又经过多次重修，每次都有增补，书名、卷数也有多次调整。因绍兴十八年将药局更名为“太平惠民局”，所以本书自此以后就称为《太平惠民和剂局方》。本书在南宋宁宗嘉定元年（1208）曾由许洪整理并加入“指南总论”三卷。本书宋版已佚，自元代以后多有刊印。现所传本最完整者全书共10卷，14门，载方788首，并附“指南总论”三卷。

二、《太平惠民和剂局方》的主要学术特点及其对临床的指导意义

《太平惠民和剂局方》虽然是官方药局配制成药的规范，但它所涉及的内容却又不仅限于方药的配制方法，同时也是一部以病证分类，涉及788首方剂临床使用的大型方书，在中医药学术方面颇具特色。

1.以病证对方剂进行分类，便于检索及使用

《太平惠民和剂局方》全书共10卷，分为14门，其分类方法是：卷之一，治诸风附脚气
 ；卷之二，治伤寒附中
 暑
 ；卷之三，治一切气附脾胃、积聚
 ；卷之四，治痰饮附咳嗽
 ；卷之五，治诸虚附骨蒸
 、治痼冷附消渴
 ；卷之六，治积热、治泻痢附秘涩
 ；卷之七，治眼目疾、治咽喉口齿；卷之八，治杂病、治疮肿伤折；卷之九，治妇人诸疾附产图
 ；卷之十，治小儿诸疾附诸汤、诸香
 ，凡788方；附指南总论三卷
 。由此可以看出，书中对所有成药配方是以病证为纲进行分类的，其中涉及到内、外、妇、儿、骨伤、眼目、咽喉、口齿各科14大门类的疾病，如果加上各门中所附病种，则所涉及门类达22种。这种分类方法，既便于读者在学习中对各类方剂按门类进行检索，又便于医生在临床中掌握每一类成药的运用范围，给学习与掌握使用提供了方便。

2.每方后均注明主治证，突出了辨证论治的学术特点

书中的每一个方名后都先注明主治证与适应证，有的还分析了病因病机，如建中散方名后说：“治脾胃不和，中脘气滞，宿寒留饮，停积不消，心腹刺痛，胁肋膨胀，呕吐痰逆，噫气吞酸，肠鸣泻利，水谷不化，肢体倦怠，不思饮食”。这种辨证论治，依证处方的思路，突出地体现了中医学辨证论治的学术特点，防止在临床中出现头痛医头，脚痛医脚，对症用药的弊端。

3.详述药物的炮制方法、剂型的制备方法与服药法，为当时及后世提供了规范

书中对药物的炮制方法论述非常详细，如在新法半夏汤方中，讲述半夏的炮制方法为：“大半夏四两，汤浸洗七
 次，每个切做二片，用白矾末一两，沸汤浸一昼夜，漉出
 ，另用汤洗去矾，俟干，一片切作两片，再用生姜自然汁于银盂中浸一昼夜，却于汤中炖，令姜汁干尽，以慢火焙燥，为细末，再用生姜自然汁搜成饼子，日干或焙
 干，炙黄，勿令色焦”。
 书中除了对药物的炮制方法提出严格的要求外，对剂型的制备及服法也有详细记载，如养气丹的制备及服法中说：“以上五石各贮之，各研为细末，又以水研之。挹其清者，置之纸上，纸用筲箕盛，欲使细末在纸上，而水滴在下，挹尽而止。既干，各用藏瓶盛贮，以盐水纸筋和泥固济，阴干。以好硬炭五十斤分为五处，每一处用炭十斤，烧红作一炉子，煅此五药，以纸灰盖之。两日后，火尽灰冷，则再煅，如此三次，埋地坑内两日，出火毒，再研，入后药……以上各如法修制，同研为末，却入……以上三味同研，却入……以上三味别研，临时入。上同入研，过罗为细末，用糯米粉煮糊为圆，每两作五十圆，阴干，入布袋内，擦令光莹。每服五圆至五十圆，空心，用温酒吞下，或盐姜汤，或枣汤下亦可，妇人用艾醋汤吞下”。这种程序严格的制备工艺流程，不仅对当时药局的制剂起到了统一规范的作用，直到今天，也是值得借鉴的。

4.“指南总论”对全书有画龙点睛的导读作用

书中所附的“指南总论”三卷，为许洪于南宋宁宗嘉定元年补入。其卷上“论处方法”中，讲述了处方规则，并分别论述了汤剂、散剂、丸剂各自的作用。“论合和法”中，特别强调药物产地、炮制合和、剂量掌控的重要意义。文中指出：“凡合和汤药，务在精专，甄别新陈，辨明州土，修制合度，分两无差，用得其宜，病无不愈。若真假非类，冷热相乖，草石昧其甘辛，炮炙失其体性，筛罗粗恶，分剂差殊，虽有疗病之名，永无必愈之效……此盖是合和之盈虚，不得咎医方之浅拙”。文中还对药物剂量的掌控、各类药物的炮制方法作了原则性论述。在“论服饵法”中，对不同病证的服药时间、方法作了详细说明。在“论用药法”、“论三品药畏恶相反”、“论服药食忌”、“论炮炙三品药石类例”诸篇中，分别对药物的配伍原则、采药季节及保管、服药的饮食禁忌、各种常用药物的炮制方法进行了论述。总之，“指南总论”卷上的七篇论文言简意赅，对《太平惠民和剂局方》中的方剂配伍、修制、使用方法作了高度概括，起到了画龙点睛的作用。卷中、卷下对原书中的14门病证进行了分类归纳，以证论方，综合叙述了各类证候的适用方剂。卷中，专述中风、伤寒、瘴疟等外感病；卷下，则分别论述各科杂证。

由其篇名“指南总论”可以看出，这三卷的内容是对《太平惠民和剂局方》原书的高度概括，不仅突出了原书的学术思想，而且起到了很好的导读作用。

三、如何学习应用《太平惠民和剂局方》

《太平惠民和剂局方》虽然可以说是一部方书，但是它又不仅限于方剂学的内容，应该说它是一部涉及到中药学、中药炮制学、中药药剂学以及临床各科辨证论治的理、法、方、药俱备的综合性典籍。因此，这部书不仅是有宋一代国家颁布的配方售药规范，而且对后世也产生了深远而广泛的影响，其中很多疗效卓著的方剂至今仍在临床广泛应用。学习这部书的内容并将其运用于临床实践，应当注意从以下几个方面着眼。

1.辨证析法，以方测法

《太平惠民和剂局方》中的方剂，都是在辨证的前提下制定的。书中虽然没有提出立法，但每个方剂都是依据证候的治法而制的。以“卷之四·治痰饮”为例，在这一门中，所有的方剂都是针对痰饮而制，所用多属化痰药。但痰饮又有寒、热之别，其不同的方剂中所使用的药物，就又有温化寒痰药与清化热痰药之分。所以在学习本书的过程中，要依照古人“于无文处求文”之训，通过分析证候来辨析立法，或通过方剂的药物组成来分析、推测其立法。这种辨证析法，以方测法的思辩方法，在阅读古籍的过程中是经常使用的方法之一。比如在阅读古代医案时，医案中一般只有证候与处方用药的记载，每个处方未必写出立法，但是善于阅读者往往采取以方测法的方法对医案进行分析整理。清代的温病学家吴鞠通，就是采用这种方法对叶天士的《临证指南医案》进行分析整理，从中撷取了许多优秀方剂，提出立法、制定方名而写出了理、法、方、药系统、完整的温病学专著《温病条辨》一书。

2.注重煎、服法以提高临床疗效

《太平惠民和剂局方》中的方剂大多为丸剂、散剂，服用非常方便，而且书中对煎、服法非常重视，每个方剂后都对煎、服法有详细的叙述。如治风气上攻的八风散的煎、服法是：“每服二钱，水一中盏，入薄荷少许，同煎至七分，去滓，食后，温服。腊茶清调一大钱亦得。小儿虚风，乳香腊茶清调下半钱，更量儿大小加减服”。这种煎服法称为“煮散”，是把散剂煎后服用，但煎的时间宜短不宜长，（“水一中盏，煎至七分”大约需5～10分钟）这种煎法是取其“散者，散也”的发散作用。书中也有不少汤剂，其实也是做成散剂煎服或冲服。总之，书中的各方剂都针对不同病情的需要分别注明煎、服的方法，这是应当认真学习的。当前人们服用汤剂的习惯做法一般是大包药物水煎，这种做法既浪费药物，又浪费时间，而《太平惠民和剂局方》中的药物剂量都非常轻，一般多在一至三钱之间，或煮散，或汤点（热水冲），疗效未必不如大包汤剂。比如《温病条辨》中的名方银翘散，原书中就是采用每次取六钱粗末，用煮散的方法煎服。当前在临床中使用银翘散大多是做成大包汤剂反复水煎，或做成丸剂，因此疗效大不如煮散。由此看来，通过认真研读古籍，对当前的用药方法进行反思，也是提高临床疗效的有效途径之一。

3.古方今用，继承发扬，开拓创新

《太平惠民和剂局方》中的许多优秀方剂，如三拗汤、藿香正气散、凉膈散、逍遥散、四物汤、四君子汤等等，历经近千年的临床验证，确实疗效卓著，因此至今仍在临床中发挥着重要作用。书中的至宝丹、紫雪经吴鞠通在《温病条辨》中加减运用并加以推广，至今已成为治疗温病痉厥的代表方，与安宫牛黄丸并称为“凉开”的“三宝”，书中的苏合香丸也被后世作为“温开”的代表方剂。

中医药学界历来不乏具有开拓创新精神的医药学家，这也是中医药学历经数千年风风雨雨的考验不仅长盛不衰，而且学术不断发展、提高的原因之所在。病有千变万化，方亦应随证而制，“师其法而不泥其方”之论，正是继承发扬，开拓创新精神的体现。吴鞠通《温病条辨·中焦篇》湿温门中的五个“加减正气散”，就是在《太平惠民和剂局方》藿香正气散的基础上加减化裁而来。近年来临床上使用的藿香正气丸、水、胶囊剂，也都是在原散剂的基础上发展而来，这种剂型的改变，使服用与取效更为便捷，也是对原书剂型的改革与发扬。

倡导广大的中医药工作者进一步深入研究这部宋代名著中的方药并加以改进革新，使之在当今的临床治疗中更好地发挥作用，以提高疗效，正是整理出版本书的主要目的。

毋庸讳言，《太平惠民和剂局方》毕竟是成书于宋代的古籍，书中必然存有时代的印迹，有些内容在今天看来是不符合科学道理的，如伏火二气丹由硫黄、黑锡、水银、丁香、干姜组成，书中说：“此药夺阴阳造化之功，济心肾交养之妙，大补诸虚”。这种说法显然是受当时盛行的炼丹术之影响，与当时以服用金石药为补的错误观念有关。另外，书中对某些方剂的疗效过分夸张，如“久服轻身，延年不老”，“其效如神”等，都值得怀疑。特别是书内“产图”中画符念咒的内容，迷信色彩浓厚，与医学无关，所以在古代的不少版本中也未收录。客观地说，这些问题的存在不足为奇，由于受时代所限，在古籍中这类内容每有存在，不独见于本书。在整理的过程中，为使读者能见到原书原貌，所以对明显谬误以及夸大其词的内容一律未作删节，相信以今天的科学水平，读者不仅不难发现，而且自会予以扬弃。

整理说明

《太平惠民和剂局方》是宋代以来的著名方书之一。宋代官府设立药局，专司药材、药剂的管理与经营，称为“和剂局”。本书是和剂局的成药处方范本，初刊颁行于北宋神宗元丰年间（1078～1085）。至徽宗大观年间（1107～1110）曾由当时药局管理人员陈承、裴宗元、陈师文组织专业人员校正、增订。嗣后，于南宋高宗绍兴（1131～1162）、理宗宝庆（1225～1227）、淳祐（1241～1252）年间又多次重修，每次均有增补，书名、卷数也有多次调整。因绍兴十八年（1148）将药局更名为“太平惠民局”，所以本书自此以后就名为《太平惠民和剂局方》。现宋版已佚，自元代以后多有刊印，如：元版有宗文书堂郑天泽刊本（以下简称郑本）、高氏日新堂刊本（以下简称高本）。明版有叶氏广勤堂刊本、熊氏种德堂刊本。清版有《续知不足斋丛书》刊本等。1959年人民卫生出版社曾据郑本并与他本互校排印出版（以下简称人卫本）。以上现存各本中，以郑本为优。高本缺卷之八治疮肿伤折下的五行八卦之图、卷之九治妇人诸疾下的催生符图，诸咒禁法亦多有脱漏。明、清刊本中也均缺五行八卦之图、催生符图及诸咒禁法，且书中方剂多有脱漏。人卫本与郑本接近，而1959年排印时删去了卷之八、卷之九中的上述内容。

此次整理出版《太平惠民和剂局方》，为广大中医药工作者及高等中医药院校学生提供较好的新版本，以供临床、教学、科研参考，对继承发扬中医药学的宝贵遗产，提高临床疗效具有重要的现实意义。

这次点校整理《太平惠民和剂局方》，主要作了以下工作：

1.版本选择　以郑本为底本，即原本。以人卫本为主校本，以高本为旁校本，以《续知不足斋丛书》刊本为参校本。以对校、本校为主，间以理校、他校。

2.文字使用　书中基本使用正确规范的简体字，异体字统一改为正体字，不出校注。个别不能对应为简体字的繁体字予以保留。

文中原有大、小字之分，仍予保留。

3.段落与标点　基本沿用原书段落，个别不合理处予以改正。

按照文义与医理对原文进行标点，标点符号的使用以现代汉语标点符号使用规范为依据。标点符号以逗号、句号为主，间用顿号、分号、冒号、引号，少用问号、感叹号。

4.校勘方法　凡底本中明显的错字与脱漏、讹误之处，均据校本径改，不出校注。

凡底本目录与正文标题不一致者，据正文径改，不出校注。

底本为竖排版由右向左排，凡底本中的“右”字，均改为“上”，不出校注。

凡底本与各本虽有出入，但其意两可者，均依底本。

凡各本均同，但疑其有误又无据可考者，一律不改，出注说明。

原书中的药名用字与现代不同者，据《中药大辞典》与全国高等中医药院校规划教材《中药学》径改，不出校注。药名用字的校改，仅限于字数及发音相同者，如白芨→白及、黄耆→黄芪、黄檗→黄柏、石苇→石韦等。

这次点校整理尽可能保持本书原貌，所以原书中某些带有迷信色彩的内容，如卷之九治妇人诸疾下的催生符图及诸咒禁法等内容，均予保留，谨供读者参阅。

5.增设方剂笔画索引附于书后，以便读者查阅。


进　表

昔神农尝百草之味，以救万民之疾。周官设疾医之政，以掌万民之病。著在简编，为万世法。我宋勃兴，神圣相授，咸以至仁厚德，涵养生类，且谓札瘥荐臻，四时代有，救恤之术，莫先方书。故自开宝以来，早敕近臣雠校本草，厥后纂次《神医普救》，刊行《太平圣惠》，重定《针艾俞穴》，校正《千金》、《外台》，又作《庆历善救》、《简要济众》等方，以惠天下。或范金揭石，或镂板联编，是虽神农之用心，成周之政治，无以过也。天锡神考，睿圣承统，其好生之德，不特见于方论而已，又设“太医局熟药所”于京师，其恤民瘼，可谓勤矣。主上天纵深仁，孝述前烈，爰自崇宁，增置七局，揭以“和剂”、“惠民”之名，俾夫修制、给卖，各有攸司，又设“收买药材所”，以革伪滥之弊。比诏会府，咸置药局，所以推广祖考之德泽，可谓曲尽。然自创局以来，所有之方，或取于鬻药之家，或取于陈献之士，未经参订，不无舛讹，虽尝镂板颁行，未免传疑承误。故有药味脱漏，铢两过差，制作多不依经，祖袭间有伪妄，至于贴榜，谬戾尤多，殆不可以一二举也。顷因条具，上达朝廷，继而被命，遴选通医，俾之刊正。于是请书监之秘文，采名贤之别录，公私众本，搜猎靡遗，事缺所从，无不研核，或端本以正末，或泝流以寻源，订其讹谬，析其淆乱，遗佚者补之，重复者削之，未阅岁而书成，缮写甫毕，谨献于朝。将见合和者得十全之效，饮饵者无纤芥之疑，颁此成书，惠及区宇，遂使熙、丰惠民之美意，崇、观述事之洪规，本末巨细，无不毕陈。纳斯民于寿康，召和气于穹壤，亿万斯年，传之无极，岂不韪欤！


将仕郎措置药局检阅方书　陈承



奉议郎守太医令兼措置药局检阅方书　裴宗元



朝奉郎守尚书库部郎中提辖措置药局　陈师文谨上

卷之一

治诸风附脚气


至宝丹

疗卒中急风不语，中恶气绝，中诸物毒暗风，中热疫毒，阴阳二毒，山岚瘴气毒，蛊毒水毒，产后血晕，口鼻血出，恶血攻心，烦躁气喘，吐逆，难产闷乱，死胎不下。以上诸疾，并用童子小便一合，生姜自然汁三、五滴，入于小便内温过，化下三圆至五圆，神效。又疗心肺积热，伏热呕吐，邪气攻心，大肠风秘，神魂恍惚，头目昏眩，睡眠不安，唇口干燥，伤寒狂语，并皆疗之。

生乌犀屑研
 　朱砂研飞
 　雄黄研飞
 　生玳瑁屑研
 　琥珀研，各一两
 　麝香研
 　龙脑研，各一分
 　金箔半入药半为衣
 　银箔研，各五十片
 　牛黄研，半两
 　安息香一两半，为末，以无灰酒搅澄飞过，滤去沙土，约得净数一两，慢火熬成膏


上将生犀、玳瑁为细末，入余药研匀，将安息香膏重汤煮凝成后，入诸药中和搜成剂，盛不津器中，并旋圆如桐子大，用人参汤化下三圆至五圆。又疗小儿诸痫急惊心热，卒中客忤，不得眠睡，烦躁风涎搐搦。每二岁儿服二圆，人参汤化下。

灵宝丹


有三名：一名归命丹，又名返魂丹，入芒硝者名破棺丹
 治中风手足不仁，言语謇涩。或痛连骨髓，或痹袭皮肤，瘙痒如虫行，顽痹如铁石，或多痰好睡，或健忘多嗔，血脉不行，肉色干瘦，或久在床枕，起便须人，语涩面浮，惟觉不健，或偶萦疾苦，卒暴而终，并皆治之。

硫黄打如皂荚子大，绢袋盛，以无灰酒煮三伏时，取出研如粉，一两
 　自然铜打碎，研细如粉，一两
 　雄黄打如皂荚子大，绢袋盛，以米醋煮三伏时，取出研如粉，一两
 　光明砂打如皂荚子大，绢袋盛，以荞麦灰汁煮三伏时，取出研如粉，一两半


以上四味，用一有盖瓷瓶子，先以金箔三片铺于瓶子底上，便入硫黄，又以金箔两片盖之。次入雄黄，又金箔两片盖之。次入朱砂，又金箔两片盖之。次入自然铜，又金箔三片盖之。以瓶子盖合却，不用固济，于灰池内坐瓶子令稳，以火养三日三夜。第一日，用熟炭火半斤，围瓶子三寸。第二日，用熟火十两，去瓶子二寸半。第三日，用火一斤，去瓶子二寸，以火尽为度。候冷，取药出瓶子，以纸三重裹药，于净湿土中培至来旦取出，更研令细。

磁石烧，以醋淬二十遍，捣，罗，研如粉
 　紫石英研如粉
 　阳起石研如粉
 　长理石研如粉


以上四味，各三分，用一有盖瓷瓶子，先入磁石，次入阳起石，次入长理石，次入紫石英。其所入金箔，一依前法，重重入之，以盖子合其口，不固济，用火养三日三夜，第一日，用熟炭火一斤，去瓶子三寸。第二日，用火半称，去瓶子二寸半。第三日，用火半称，去瓶子二寸。一日至夜，任火自消。候冷，取出药，用纸裹，入湿土中培至来旦取出，更研令极细。

虎胫骨酒涂，炙令黄
 　腽肭脐酒刷，微炙
 　龙齿　龙脑　麝香　牛黄

以上六味，各一两，捣，罗为末，更细研如粉。

钟乳十两，绢袋盛，先以长流水煮半日，弃其水，别用五斗，煎取一斗，煮诸草药。留钟乳水三合，磨生犀角三分
 　天麻去苗
 　远志去心
 　仙灵脾　巴戟　乌蛇酒浸，微炙，去皮、骨，用肉
 　苦参各
 一两一分


以上七味，捣为粗散，以前钟乳水一斗，煎至七升，用生绢滤去滓澄清。

肉桂去粗皮
 　鹿茸去毛，酥炙微黄
 　木香　肉豆蔻各一两半
 　延胡索　胡桐律各三分


以上六味，捣粗，罗为末，以前钟乳汁七升，煎至四升，以生绢滤去滓，澄清。

半夏汤洗七遍去滑
 　当归去苗，各一两


以上二味，捣粗，罗为末，以前钟乳汁四升，煎至三升，以生绢滤去滓，澄清。

生地黄汁　童子小便　无灰酒各一升
 　皂荚仁打，罗
 如粉，一两半


上件地黄汁等，合前药汁，都计六升，内银锅中，于静室内，以文武慢火养至一升。下金石药末在内，以柳木篦搅，勿令住手，看稀稠得所，去火。然后入牛黄等六物，搅令极匀，即下皂荚仁末，及磨了犀角水，以绵滤过，入在药内。然后乳钵内以锤令力士研三、五千下，研讫分为三分，内一分入芒硝一两，更研匀名破棺丹
 ，圆如绿豆大。凡治风病及扑伤肢节，不问轻重年月浅深，先以茶清调下红雪通中散一、二钱（方见卷之六）。须臾，以热茶投令宣泻一、两行，便依法煎生姜黑豆汤，下三粒。当以他人热手更摩所患处，须臾热彻，当觉肉内有物如火至病所。一二百日及一年内风疾下床不得者，十服后便可行步。如患至重者，每利一度后，隔日服五粒，又住三、五日即更利，不过三十粒，平复如故。若打扑损多年，每遇天阴疼痛动不得者，可五、七服。如患风疾及扑伤肢节，十年五岁运动不能者，但依法服之，十粒便效，重者不过三十粒。有人患卒中恶暴亡者，但心头未冷，取药五粒，以醋调，摩脐中一千余遍，当从脐四面渐暖，待眼开后，以热醋研下十圆，入口即活。如有中一切风，牙关紧急及尸厥暴亡者，以热醋研三、两圆，灌在口中，下得咽喉即活。如要常服，空心，温酒下二圆，服十粒许，寿限之内，永无风疾。此药神验，功非人智能测。


润体圆

治诸风手足不遂，神志昏愦，语言謇涩，口眼[image: ]
 僻，筋脉挛急，骨节烦疼，头旋眩晕，恍惚不宁，健忘怔忡，痰涎壅滞，及皮肤顽厚，麻痹不仁。

防风去芦及叉，一两半
 　白龙脑别研
 　乳香别研如麻
 　羚羊角末别研如粉
 　附子炮，去皮、脐
 　白僵蚕微炒
 　槟榔　肉豆蔻仁　沉香　蒺藜子微炒
 　丁香　蔓荆子去白皮
 　牛黄别研如粉
 　藿香叶　麻黄去节、根
 　生犀角末别研
 　雄黄研飞
 　麝香研如粉
 　木香　辰砂研飞，各一两
 　茯苓去皮
 　白附子炮
 　羌活去芦
 　原蚕蛾微炒
 　人参去芦
 　肉桂去粗皮
 　芎[image: ]
 各一两半
 　真珠末别研如粉
 　独活去芦，各三分
 　干蝎微炒
 　半夏水煮三十沸，薄切，焙干，生姜汁炒
 　川乌头炮，去皮、脐，捣碎，炒黄，各二两
 　白花蛇酒浸，炙去皮、骨，取肉
 　天麻去苗，各三两
 　琥珀别研如粉
 　腻粉研
 　白豆蔻仁各半两
 　金箔六十片为衣


上为细末，入研药令匀，炼蜜搜和，圆如鸡头大。每服一圆，细嚼，温酒下，荆芥茶下亦得。加至二圆。如破伤中风，脊强手搐，口噤发痫，即以热豆淋酒化破三圆，斡口开灌下，少时再服，汗出乃愈。若小儿惊风诸痫，每服半圆，薄荷汤化下，不拘时。

乌犀圆

治丈夫、妇人卒中诸风牙关紧急，膈上多痰，或语言謇涩，口眼[image: ]
 斜。用薄荷汁与酒各少许，化三圆服之，良久再服，立有大效。又治瘫缓，暗风痫病，手足潮搐，心神不安，遍身烦麻，肠风痔瘘，肾脏风毒，上攻下注。妇人血风，头旋吐逆，皮肤肿痒，遍身疼痛。

白术米泔浸一宿，切，焙干，微炒
 　白芷　干姜炮
 　枳壳去瓤，麸炒
 　天竺黄细研
 　虎骨酒、醋涂，炙令黄
 　厚朴去粗皮，姜汁涂，炙令熟
 　何首乌米泔浸一宿，煮过，切，焙
 　败龟酒、醋涂，炙令黄
 　桑螵蛸微炒
 　缩砂仁　蔓荆子去白皮
 　丁香　晚蚕蛾微炒，各三分
 　萆薢微炙
 　细辛去苗
 　藁本去土
 　槐胶　阿胶杵碎，炒
 　陈皮去白，微炒
 　天南星浸洗，生姜自然汁煮软，切，焙干，炒黄
 　羌活去芦
 　麝香别研
 　天麻酒洗，切，焙
 　半夏汤洗七次，姜汁浸三日，炒
 　茯苓去皮
 　独活去苗
 　人参去芦
 　羚羊角镑
 　藿香叶去土
 　槟榔　川乌烧令通赤，留烟少许，入坑内，以盏覆，新土围，食顷出
 　肉桂去粗皮
 　沉香　麻黄去根、节
 　白僵蚕去丝、嘴，微炒
 　白附子炮
 　干蝎微炙
 　防风去芦
 　白花蛇酒浸一宿，炙熟用肉
 　乌蛇酒浸一宿，炙，去皮、骨，令熟，用肉
 　木香各一两
 　石斛去根
 　水银　蝉壳去土，微炒
 　川芎　肉豆蔻去壳，微
 炮
 　硫黄末，用瓷盏盛，慢火养成汁，入前水银，急炒如青泥，细研
 　附子水浸后，炮，去皮、脐
 　龙脑别研
 　朱砂研飞
 　雄黄研飞
 　牛黄别研，各半两
 　狐肝三具，腊月采取，同乌鸦一只，入新瓦罐内，以瓦盆子盖头，用泥固济，用炭火一称，烧令通赤，待烟尽取出，候冷，研令极细用
 　乌鸦一只，腊月采取，去嘴、翅、足
 腻粉别研，一分
 　当归去芦，酒浸，焙，炒
 　乌犀镑，各二两


上五十八味，并须如法修事，捣研令细，炼白蜜合和。入酥，再捣五千下，圆如梧子大。常服一圆，不计时，薄荷汤或茶嚼下。

牛黄清心圆

治诸风缓纵不遂，语言謇涩，心怔健忘，恍惚去来，头目眩冒，胸中烦郁，痰涎壅塞，精神昏愦。又治心气不足，神志不定，惊恐怕怖，悲忧惨戚，虚烦少睡，喜怒无时，或发狂癫，神情昏乱。

白芍药　麦门冬去心
 　黄芩　当归去苗
 　防风去苗
 　白术各一两半
 　柴胡　桔梗　芎[image: ]
 　白茯苓去皮
 　杏仁去皮、尖、双仁，麸炒黄，别研，各一两二钱半
 　神曲研
 　蒲黄炒
 　人参去芦，各二两半
 　羚羊角末　麝香研
 　龙脑研，各一两
 　肉桂去粗皮
 　大豆黄卷碎炒
 　阿胶碎炒，各一两七钱半
 　白蔹　干姜炮，各七钱半
 　牛黄研一两二钱
 　犀角末二两
 　雄黄研飞，八钱
 　干山药七两
 　甘草锉，炒，五两
 　金箔一千二百箔，内四百箔为衣
 　大枣一百枚，蒸熟，去皮、核，研成膏


上除枣、杏仁、金箔、二角末及牛黄、麝香、雄黄、龙脑四味外，为细末，入余药和匀，用炼蜜与枣膏为圆，每两作一十圆，用金箔为衣。每服一圆，温水化下，食后服之。小儿惊痫，即酌度多少，以竹叶汤温水化下。

摩挲圆

治中风瘫缓，半身不遂，口眼[image: ]
 斜，言语謇涩，精神昏塞，步履艰难，或肌肉偏枯，手足亸曳，或筋脉拘挛，不得屈伸，及气痹并诸风身体疼痛。

黑参拣润者，洗，焙干
 　地榆去苗
 　川乌炮，去皮、脐
 　木香　丁香各八两
 　天台乌药　熏陆香用滴乳香别研
 　雄黄研飞
 　乌犀镑，别研细
 　龙脑别研
 　辰砂研飞
 　自然铜烧赤，醋淬
 　麝香别研，各四两
 　天麻去苗，一斤
 　真珠末细研二两，缺以
 龙齿代


上一十五味，为末研匀，炼蜜和圆如楮实大。每服一圆，温酒化下，不拘时候。服讫，避风处，衣被盖覆令汗出。患重者服一月全安，轻者半月瘥，初患五、七服可安。


透冰丹

治一切风毒上攻，头面肿痒，痰涎壅塞，心胸不利，口舌干涩；风毒下注，腰脚沉重，肿痛生疮，大便多秘，小便赤涩，及治中风瘫缓，一切风疾。

蔓荆子去白皮
 　白茯苓去皮
 　川大黄去粗皮
 　山栀子去皮
 　益智子去皮
 　威灵仙去芦头，洗，焙干
 　白芷各半两
 　香墨烧酒淬讫，细研
 　麝香研，各一钱
 　茯神去木，半两
 　川乌二两，用河水浸半月，切作片，焙干，用盐炒
 　天麻去苗
 　仙灵脾叶洗，焙，各半两


上细末，入药研匀，炼蜜搜和，如麦饭相似。以真酥涂杵臼，捣万杵，如干，旋入蜜令得所，和搜成剂。每服旋圆如梧子大，用薄荷自然汁同温酒化下两圆。如卒中风，涎潮昏塞，煎皂荚白矾汤放温，化四圆灌之。瘫缓风，每日服三、五圆，渐觉有效，常服一圆。疏痰利膈，用温酒下，食后服。小儿惊风，入腻粉少许，薄荷汁化下半圆，立效。治瘰疬用葱汤下一圆，忌动风、毒物。

龙脑天麻煎

治一切风及瘫缓风，半身不遂，口眼[image: ]
 斜，语涩涎盛，精神昏愦，或筋脉拘挛，遍身麻痹，百节疼痛，手足颤掉，及肾脏风毒上攻，头面虚肿，耳鸣重听，鼻塞口干，痰涎不利；下注腰腿，脚膝缓弱，肿痛生疮。又治妇人血风攻注，身体疼痛，面浮肌瘦，口苦舌干，头旋目眩，昏困多睡。或皮肤瘙痒，瘾疹生疮。暗风夹脑风，偏正头痛，并皆治之。

甜瓜子汤洗令净
 　浮萍草拣，洗净
 　川乌炮，去皮、脐
 　地榆去苗，刮削令净
 　黑参洗净，焙，各五十两
 　天麻去苗，一百两


以上六味，为细末，用雪水、白沙蜜各一十五斤零一十两同化开，用绢袋子滤过，银、石器内慢火熬成稠膏。

生龙脑研，八两
 　麝香研，四两


上为细末，除龙、麝外，用天麻乌头膏和搜令匀，放冷，入龙、麝再搜令匀，入臼内捣千百杵，搓为挺子。每服一皂荚子大，与薄荷同嚼，茶酒任下，不计时候。治瘫缓风，并服见效。如破伤风，黑豆淋酒下。要发汗，用煨葱、热酒并服三服，常服亦得。

牛黄小乌犀圆

治诸风筋脉拘急，手足麻痹，语言謇涩，口面[image: ]
 斜，心怔恍惚，痰涎壅滞，头目昏眩，肢节烦疼，及中风瘫缓，暗风痫病。肾风上攻，面肿耳鸣；下注腰脚，沉重疼痛。妇人血风，头旋吐逆，皮肤肿痒，遍身疼痛。

天麻去苗，二十两
 　川乌炮，去皮、脐
 　地榆去苗，洗，焙
 玄参洗，焙，各十两


以上四味，为细末，以水少许化蜜，同于石锅内慢火熬搅成稠膏，放冷，次入后药。

浮萍草净洗，焙
 　龙脑薄荷叶去土
 　甜瓜子各十两
 　生犀　朱砂研飞，各五两
 　龙脑研
 　牛黄研
 　麝香研，各一两


上为细末，与前膏子一处搜和，圆如鸡头大。每服一圆，细嚼，荆芥茶下，温酒亦得，不计时候。

娄金圆

治诸风神志不定，恍惚去来，舌强语涩，心怔烦闷，口眼[image: ]
 僻，手足亸曳，及风虚眩冒，头目昏痛，或眩晕僵仆，涎潮搐搦，卒中急风，不省人事。小儿惊风诸痫，并皆治之。

甘菊去土，四两
 　黄芪去芦头
 　藁本洗
 　白僵蚕去丝、嘴，爁
 　甘草爁
 　羌活去苗
 　麻黄去根、节
 　茯苓去皮
 　芍药　犀角镑，各二两
 　白芷洗
 　南星末，以牛胆汁和作饼，阴干
 　细辛去苗，洗，焙
 　人参去芦
 　防风去芦
 　川芎各一两半
 　龙脑研
 　牛黄研
 　麝香研
 　白附子炮
 　天竺黄各一两
 　白花蛇酒浸，去皮、骨，炙
 　天麻去苗，各三两
 　生地黄汁五升，入蜜一两，酒二升，酥一两半，慢火熬成膏，放冷
 　金箔一百片为衣


上为细末，以地黄汁膏子搜和，每两作五十圆，以金箔为衣。每服一圆，细嚼，温酒下。若中风涎潮不语，昏塞甚者，加至三圆，用薄荷自然汁同温酒共半盏，化药灌之。常服一圆，浓煎人参汤嚼下，薄荷汤亦得。小儿每服皂荚子大，薄荷汤化下。


龙虎丹

治丈夫、妇人新得、久患急、缓风，半身不遂，手脚筋衰，及风毒攻注，遍身疮疥，头风多饶白屑，毒风面上生疮，刺风状如针刺，痫风急倒作声，顽风不认痛痒，疬风颈生斑驳，暗风头旋眼黑，[image: ]
 风面生赤点，肝风鼻闷眼[image: ]
 ，偏风口眼[image: ]
 斜，节风肢节断续，脾风心多呕逆，酒风行步不前，肺风鼻塞项疼，胆风令人不睡，气风肉似虫行，肾风耳内蝉鸣，阴间湿痒。

黑牵牛爁
 　藿香叶生
 　天麻去苗
 　牛膝去苗，酒浸，切，焙，微炒
 　硫黄结沙
 　天竺黄生研
 　细辛去苗，洗
 　半夏汤洗七次，生姜汁制
 　附子炮，去皮、脐
 　何首乌去粗皮
 　羌活去苗，洗，焙
 　独活去苗
 　柴胡去苗
 　川芎洗
 　桔梗生，各二两
 　寒水石烧通赤，研飞，一斤
 　茴香淘，去土，焙
 　甘松洗去土，焙
 　肉桂去粗皮
 　五灵脂生
 　白芷生
 　菊花去土
 　川乌炮，去皮、脐
 　白僵蚕去丝、嘴，炒
 　缩砂仁生，各五两
 　牙硝研
 　木香生
 　水银与硫黄用慢火结成沙子
 　雄黄研飞
 　麝香研，各一两
 　地龙去土，爁
 　白干姜炮
 　朱砂研飞
 　白蒺藜爁
 　防风去苗，各三两
 　乌蛇酒浸，炙，去皮、骨，八两
 　龙脑研，半两


上为细末，炼蜜为剂。每服一圆，如鸡头大，用薄荷酒嚼下。日进一服，重即两服。产后惊风，乱道见物，朱砂酒磨下。产后身多虚肿，血风，频增昏沉，身如针刺，发随梳落，面黄心逆，并煎当归酒嚼下，日进两服。若治伤寒，炒葱、豉，酒嚼下一、二服，盖覆出汗立愈。小儿惊风，薄荷酒化下少许。大人急风，口噤失音等，薄荷酒化灌之。常服茶、酒任下，不拘时候服。

麝香天麻圆

治风痹手足不遂，或少力颤掉，血脉凝涩，肌肉顽痹，遍身疼痛，转侧不利，筋脉拘挛，不得屈伸。

紫背干浮萍草去土，四两
 　麻黄去根、节，二两
 　防风去芦、叉
 　天麻去芦，郓州者佳，各一两


以上四味，依法事持了，碾为细末。

没药别研极细
 　朱砂研飞，各二两
 　安息香别研细
 　乳香研
 　麝香研，各一两
 　血竭别研极细，三两
 　槐胶别研细，一两半


上件药，除研药外，将碾出药同研拌匀，炼滤白沙蜜与安息香同熬过，搜成剂，入臼捣杵熟，为圆如弹子大。每服一圆，以温酒或荆芥汤化下，空心服，患处微汗为效。如不欲化服，即圆如梧桐子大，每服三十圆，依前汤使下。

龙脑芎犀圆

消风化痰，除心肺邪热，去头面诸风。治偏正头痛，心怔烦郁，面热目[image: ]
 ，鼻塞脑昏，痰热咳嗽，咽膈不利。

石膏细研
 　川芎各四两
 　生龙脑别研
 　生犀角　山栀子去皮，各一两
 　朱砂研飞，四两，内一两为衣
 　人参去芦
 　茯苓去皮，用白者
 　细辛去苗
 　甘草炙，各二两
 　阿胶碎，炒，一两
 半
 　麦门冬去心，三两


上除别研、后入外，并捣，罗为细末，炼蜜为圆。每服一圆至二圆，细嚼，茶、酒任下，食后服。

银液丹

治诸风痰涎蕴结，心膈满闷，头痛目晕，面热心忡，痰唾稠粘，精神昏愦，及风痫潮搐，涎潮昏塞，并宜服之。

黑铅炼十遍，称三两，与水银结沙子，分为小块，同甘草十两水煮半日，候冷，取出研用


铁粉　水银结沙子，各三两
 　朱砂研飞，半两
 　天南星炮，为末，三分
 　腻粉研，一两


上同研匀，以面糊为圆，梧桐子大。每服二圆，用薄荷蜜汤下，生姜汤亦得，微利为度，食后服。如治风痫，不计时候服。

和太师牛黄圆

治卒暴中风眩晕倒仆，精神昏塞，不省人事，牙关紧急，目睛直视，胸膈、喉中痰涎壅塞，及诸痫潮发，手足瘈[image: ]
 ，口眼相引，项背强直，并皆治之。

石燕　蛇黄　磁石以上三味，并火烧、醋淬九遍，细研
 　雄黄研飞
 　辰砂研飞
 　石绿研飞，各一两
 　牛黄　粉霜研
 　轻粉细研
 　麝香细研，各半两
 　银箔研，一百片
 　金箔一百片为衣


上件都研匀细，用酒煮面糊和圆，如鸡头大。每服一圆，煎薄荷酒磨下。老人可服半圆。小儿十岁以下，分为四服，蜜水磨下。四岁以下，分为五服。未满一岁，可分为七服。如牙关紧急，以物斡开灌之。


碧霞丹

治卒中急风眩晕僵仆，痰涎壅塞，心神迷闷，牙关紧急，目睛上视，及五种痫病，涎潮搐搦。

石绿研九度飞，十两
 　附子尖　乌头尖　蝎梢各七十个


上将三味为末，入石绿令匀，面糊为圆，如鸡头大。每服急用薄荷汁半盏化下一圆，更入酒半合温暖服之，须臾吐出痰涎，然后随证治之。如牙关紧急，斡开灌之立验。

雄朱圆

治中风涎潮，咽膈作声，目眩不开，口眼[image: ]
 斜，手足不遂。应是一切风疾并宜服之。

雄黄研
 　朱砂研
 　龙脑研
 　麝香研，各一钱
 　白僵蚕去丝、嘴，生
 　白附子生
 　天南星洗，生
 　乌蛇去皮、骨，生，各半两


上除研外，余皆为末，炼蜜为圆，如梧桐子大。如中风涎潮，牙关不开，先用大蒜一瓣捣烂，涂在两牙关外腮上，次用豆淋酒化一圆，揩牙龈上即开，续用薄荷酒化下一、两圆。如丈夫风气、妇人血风，牙关紧急者，只用豆淋酒化药，揩牙龈上即开。如头风目眩，暗风眼黑欲倒者，急嚼一、两圆，用薄荷酒下。

八风丹

治诸风及痰热上攻，头痛面赤，目眩旋晕，鼻塞咽干，颈项不利，痰唾稠浊，神情如醉，百节疼痛，耳啸蝉鸣，面上游风，口眼蠕动。

滑石细研
 　天麻酒浸，各一两
 　龙脑研
 　麝香研，各一分
 　白僵蚕微炒
 　白附子炮，各半两
 　半夏白矾制，二两
 　寒水石火烧通赤，细研，水飞，半斤


上件药捣，罗为细末，入研者药同研令匀，炼蜜和圆如樱桃大。每服一圆，细嚼，温荆芥汤下，茶清亦得，食后服。

牛黄生犀圆

治风盛痰壅，头痛目眩，咽膈烦闷，神思恍惚，心怔面赤，口干多渴，睡卧不安，小便赤涩，大便多秘。

黄丹研
 　雄黄研飞
 　腻粉研
 　羚羊角镑，各五两
 　铅水银与铅同结沙子
 　朱砂研飞
 　龙齿研飞，各十两
 　天麻去苗
 　牙硝研
 　半夏白矾制，各二十两
 　生犀镑
 　龙脑研，各二两半
 　牛黄研，二钱半


上为末，炼蜜为圆，每两作二十圆。每服一圆，温薄荷汤化下。中风涎潮，牙关紧急，昏迷不省，用腻粉一钱，药三圆，生姜自然汁七点，薄荷水同化下，得吐或利，逐出痰涎即愈。小儿风热痰壅，睡卧不安，上窜龈齿，每服半圆。如急惊风，涎潮搐搦，眼目戴上，牙关紧急，用腻粉半钱，生姜自然汁三、五点，薄荷水同化下一圆，更看岁数大小加减。

辰砂天麻圆

治诸风痰盛，头痛目眩，眩晕欲倒，呕哕恶心，恍惚健忘，神思昏愦，肢体疼倦，颈项拘急，头面肿痒，手足麻痹。常服除风化痰，清神思，利头目。

川芎二两半
 　麝香研
 　白芷各一两一分
 　辰砂研飞，一半入药，一半为衣
 　白附子炮，各五两
 　天麻去苗，十两
 　天南星齑
 汁浸，切，焙干，二十两


上末，面糊圆如梧桐子大。每服二十圆，温荆芥汤下，不拘时。

青州白圆子

治男子、妇人半身不遂，手足顽麻，口眼[image: ]
 斜，痰涎壅塞，及一切风，他药所不能疗者。小儿惊风，大人头风，洗头风，妇人血风，并宜服之。

半夏白好者，水浸洗过，七两，生用
 　川乌头去皮、脐，生用，半两
 　南星生，三两
 　白附子生，二两


上捣，罗为细末，以生绢袋盛，用井花水摆，未出者更以手揉令出。如有滓，更研，再入绢袋摆尽为度，放瓷盆中，日中晒，夜露至晓，弃水，别用井花水搅，又晒，至来日早，再换新水搅。如此春五日，夏三日，秋七日，冬十日，去水晒干，候如玉片，碎研，以糯米粉煎粥清为圆，如绿豆大。初服五圆，加至十五圆，生姜汤下，不拘时候。如瘫缓风，以温酒下二十圆，日三服，至三日后，浴当有汗，便能舒展。服经三、五日，呵欠是应。常服十粒以来，永无风痰隔壅之患。小儿惊风，薄荷汤下两、三圆。

辰砂圆

治诸风痰盛，头痛恶心，精神昏愦，目眩心忡，呕吐痰涎，胸膈烦闷。

硼砂研
 　牛黄研，各一钱
 　白附子炮
 　白僵蚕去丝、嘴，爁
 　天南星炮裂，研
 　蝎梢爁，各一分
 　辰砂研，半两
 　半夏汤
 洗七遍，一两


上为细末，同研令匀，水煮面糊为圆，如梧桐子大。每服二十圆，用生姜荆芥汤下，不计时候。


牛黄金虎丹

治急中风身背强直，口噤失音，筋脉拘急，鼻干面黑，遍身壮热，汗出如油，目瞪唇青，心神迷闷，形体如醉，痰涎壅塞，胸膈、喉中如拽锯声。

天雄炮，去皮、脐，十二两半
 　白矾枯过
 　天竺黄研
 　天南星汤洗，焙，为末，用牛胆和作饼，焙热。如无牛胆，用法酒蒸七昼夜
 　腻粉研，各二十五两
 　牛黄研，二两半
 　生龙脑研，五两
 　金箔八百片为衣
 　雄黄研飞，一百五十两


上为末，炼蜜搜和，每一两半作十圆，以金箔为衣。每服一圆，以新汲水化灌之，扶坐使药行化。良久，续以薄荷自然汁，更研化一圆灌之，立愈。肥盛体虚，多涎有风之人，宜常以此药随身备急。忽觉眼前暗黑，心膈闷乱，有涎欲倒，化药不及，急嚼一圆，新汲水下。小儿急惊风，一岁儿服绿豆大一圆，薄荷自然汁化灌之，更量岁数临时加减。有孕妇人不得服。

防风圆

治一切风及痰热上攻，头痛恶心，项背拘急，目眩旋晕，心怔烦闷，手足无力，骨节疼痹，言语謇涩，口眼[image: ]
 动，神思恍惚，痰涎壅滞，昏愦健忘，虚烦少睡。

防风洗
 　川芎　天麻去苗，酒浸一宿
 　甘草炙，各二两
 朱砂研，为衣，半两


上为末，炼蜜为圆，每两作十圆，以朱砂为衣。每服一圆，荆芥汤化服。茶、酒嚼下亦得，不拘时候。

川芎圆

消风壅，化痰涎，利咽膈，清头目。治头痛眩晕，心忡烦热，颈项紧急，肩背拘倦，肢体烦疼，皮肤瘙痒，脑昏目疼，鼻塞声重，面上游风，状如虫行。

川芎　龙脑薄荷叶，焙干，各七十五两
 　细辛洗，五两
 　防风去苗，二十五两
 　桔梗一百两
 　甘草爁，三十五两


上为细末，炼蜜搜和，每一两半分作五十圆。每服一圆，细嚼，腊茶清下，食后、临卧。

薄荷煎圆

消风热，化痰涎，利咽膈，清头目。治遍身麻痹，百节痠痛，头昏目眩，鼻塞脑痛，语言声重，项背拘急，皮肤瘙痒，或生瘾疹，及治肺热喉腥，脾热口甜，胆热口苦。又治鼻衄、唾血，大小便出血，及脱着伤风。并沐浴后，并可服之。

龙脑薄荷取叶，十斤
 　防风去苗
 　川芎各三十两
 　缩砂仁五两
 　桔梗五十两
 　甘草炙，四十两


上为末，炼蜜为圆，每两作三十圆。每服一圆，细嚼，茶、酒任下。

天南星圆

治风化痰，清神爽气，利胸膈，消酒毒，止痰逆恶心，中酒呕吐。

天南星一斤，每个重一两上下者，用温汤浸洗，刮去里外浮皮并虚软处令净，用法酒浸一宿，用桑柴蒸，不住添热汤，令釜满，甑内气猛，更不住洒酒，常令药润，七伏时满取出，用铜刀切开一个大者，嚼少许，
 不麻舌为熟，未即再炊，候熟，用铜刀切细，焙干
 　辰砂研飞，二两，一半为衣
 　丁香　麝香研，各一两
 　龙脑研，一两半


上为细末，入研药匀，炼蜜并酒搜和为圆，每两作五十圆，以朱砂末为衣。每服一圆，烂嚼，浓煎生姜汤下，不计时候。酒后含化，除烦渴，止呕逆。

犀角圆

除三焦邪热，疏一切风气。治风盛痰实，头目昏重，肢节拘急，痰涎壅滞，肠胃燥涩，大小便难。

黄连去须
 　犀角镑，各十两
 　人参去芦，二十两
 　大黄八十两
 　黑牵牛一百二十两，炒，别捣，取粉六十两


上与牵牛粉合和为细末，炼蜜为圆，如梧桐子大。每服十五圆至二十圆，临卧温水下，更量虚实加减。

皂角圆

治风气攻注，头面肿痒，遍身拘急，痰涎壅滞，胸膈烦闷，头痛目眩，鼻塞口干，皮肤瘙痒，腰脚重痛，大便风秘，小便赤涩，及咳嗽喘满，痰唾稠浊，语涩涎多，手足麻痹，暗风痫病，偏正头痛，夹脑风，妇人血风攻注，遍身疼痛，心怔烦躁，瘾疹瘙痒，并宜服之。

皂角捶碎，以水一十八两六钱揉汁，用蜜一斤，同熬成膏
 　干薄荷叶　槐角爁，各五两
 　青橘皮去瓤
 　知母　贝母去心，炒黄
 　半夏汤洗七次
 　威灵仙洗
 　白矾枯过
 　甘菊去枝，各一两
 　牵牛子爁，二两


上为末，以皂角膏搜和为圆，如梧桐子大。每服二十圆，食后，生姜汤下。痰实咳嗽，用蛤粉齑汁下。手足麻痹，用生姜薄荷汤下。语涩涎盛，用荆芥汤下。偏正头疼、夹脑风，用薄荷汤下。


小续命汤

治卒暴中风不省人事，渐觉半身不遂，口眼[image: ]
 斜，手足战掉，语言謇涩，肢体麻痹，神情气乱，头目眩重，痰涎并多，筋脉拘挛，不能屈伸，骨节烦疼，不得转侧，及治诸风，服之皆验。若治脚气缓弱，久服得瘥。久病风人，每遇天色阴晦，节候变更，宜预服之，以防喑痖。

防己　肉桂去粗皮
 　黄芩　杏仁去皮、尖，炒黄
 　芍药白者
 　甘草爁
 　芎[image: ]
 　麻黄去根、节
 　人参去芦，各一两
 　防风去芦，一两半
 　附子炮，去皮、脐，半两


上除附子、杏仁外，捣为粗末，后入二味令匀。每服三钱，水一盏半，生姜五片，煎取一盏，去滓，稍热服，食前，加枣一枚尤好。

防风汤

治风虚发热，项背拘急，肢节不遂，恍惚狂言，来去无时，不自觉悟。亦治脚气缓弱甚效。此药温和，不虚人。

秦艽去苗、土
 　独活去芦
 　麻黄去节
 　半夏汤洗七次，切片
 　防风去芦，各二两
 　升麻　防己　白术　石膏煅
 　芍药白
 　黄芩　甘草　当归去芦
 　远志去心
 　人参去芦，各一两


上粗末，入半夏片令匀。每服四钱，水二中盏，生姜七、八片，煎至一盏，去滓，取清汁六分，入麝香末少许，食后、临卧带热服。

排风汤

男子、妇人风虚冷湿，邪气入脏，狂言妄语，精神错乱。肝风发则面青心闷，吐逆呕沫，胁满头眩重，耳不闻人声，偏枯筋急，曲拳而卧。心风发则面赤翕然而热，悲伤嗔怒，目张呼唤。脾风发则面黄，身体不仁，不能行步，饮食失味，梦寐倒错，与亡人相随。肺风发则面白，咳逆唾脓血，上气奄然而极。肾风发则面黑，手足不随，腰痛难以俯仰，痹冷骨疼。若有此候，令人心惊，志意不定，恍惚多忘。服此汤安心定志，聪耳明目，通脏腑诸风疾。

白鲜皮　当归去芦，酒浸一宿
 　肉桂去粗皮
 　芍药白者
 　杏仁去皮、尖，麸炒
 　甘草炒
 　防风去芦
 　芎[image: ]
 　白术各二两
 　独活去芦
 　麻黄去根、节
 　茯苓去皮，白者，各三两


上为粗末。每服三钱，水一盏半，入生姜四片，同煎至八分，去滓，温服，不计时候。

大通圣白花蛇散

大治诸风，无问新久，手足亸曳，腰脚缓弱，行步不正，精神昏冒，口面[image: ]
 斜，语言謇涩，痰涎壅盛，或筋脉挛急，肌肉顽痹，皮肤瘙痒，骨节烦疼，或痛无常处，游走不定，及风气上攻，面浮耳鸣，头痛目眩；下注腰脚，腰疼腿重，肿痒生疮，并宜服之。

海桐皮去粗皮
 　杜仲锉，炒
 　天麻去苗
 　干蝎炒
 　郁李仁　赤箭当归去芦头，酒浸
 　厚朴生姜汁制
 　蔓荆子去白皮
 　木香　防风去苗
 　藁本去土
 　白附子炮
 　肉桂去粗皮
 　羌活去芦头
 　萆薢酒浸一宿
 　虎骨醋炙
 　白芷　山药　白花蛇酒浸，炙，去皮、骨，用肉
 　菊花去枝、梗
 　牛膝去苗
 　甘草炙
 　威灵仙去土，各一两


上等分，为末。每服一钱至二钱，温酒调下，荆芥汤亦得，空心服之。常服祛逐风气，通行荣卫，久病风人，尤宜常服。轻可中风，不过二十服，平复如故。

消风散

治诸风上攻，头目昏痛，项背拘急，肢体烦疼，肌肉蠕动，目眩旋晕，耳啸蝉鸣，眼涩好睡，鼻塞多嚏，皮肤顽麻，瘙痒瘾疹。又治妇人血风，头皮肿痒，眉棱骨痛，眩晕欲倒，痰逆恶心。

荆芥穗　甘草炒
 　芎[image: ]
 　羌活　白僵蚕炒
 　防风去
 芦
 　茯苓去皮用白底
 　蝉壳去土，微炒
 　藿香叶去梗
 　人参去芦，各二两
 　厚朴去粗皮，姜汁涂，炙熟
 　陈皮去瓤，洗，焙，各半两


上为细末。每服二钱，茶清调下。如久病偏风，每日三服，便觉轻减。如脱着沐浴，暴感风寒，头痛身重，寒热倦疼，用荆芥茶清调下，温酒调下亦得，可并服之。小儿虚风，目涩昏困，及急、慢惊风，用乳香荆芥汤调下半钱，并不计时候。

羌活散

治风气不调，头目昏眩，痰涎壅滞，遍身拘急，及风邪寒壅，头痛项强，鼻塞声重，肢节烦疼，天阴风雨，预觉不安。

前胡去芦
 　羌活去芦
 　麻黄去根、节
 　白茯苓去皮
 　川芎　黄芩　甘草爁
 　蔓荆子去白皮
 　枳壳去瓤，麸炒
 　细辛去苗
 　石膏别研
 　菊花去梗
 　防风去芦，各一两


上为末，入石膏研匀。每服二钱，水一大盏，入生姜三四片，薄荷三两叶，同煎至七分，稍热服，不拘时候。


八风散

治风气上攻，头目昏眩，肢体拘急烦疼，或皮肤风疮痒痛，及治寒壅不调，鼻塞声重。

藿香去土，半斤
 　白芷　前胡去芦，各一斤
 　黄芪去芦
 　甘草爁
 　人参去芦，各二斤
 　羌活去芦
 　防风去芦，各三斤


上为细末。每服二钱，水一中盏，入薄荷少许，同煎至七分，去滓，食后，温服。腊茶清调一大钱亦得。小儿虚风，乳香腊茶清调下半钱，更量儿大小加减服。

清神散

消风壅，化痰涎。治头昏目眩，心忡面热，脑痛耳鸣，鼻塞声重，口眼[image: ]
 动，精神昏愦，肢体疼倦，颈项紧急，心膈烦闷，咽嗌不利。

檀香锉
 　人参去芦
 　羌活去苗
 　防风去苗，各一十两
 　薄荷去土
 　荆芥穗　甘草爁，各二十两
 　石膏研，四十两
 　细辛去苗，洗，焙，五两


上为末。每服二钱，沸汤点服，或入茶末点服亦得，食后服。

虎骨散

治风毒邪气乘虚攻注皮肤骨髓之间，与血气相搏，往来交击，痛无常处，游走不定，昼静夜甚，少得眠睡，筋脉拘急，不能屈伸。一名乳香趁痛散。

苍耳子微炒
 　骨碎补　自然铜酒淬，细研
 　麒麟竭细研
 　白附子炮
 　赤芍药各三两
 　当归去苗
 　肉桂去粗皮
 　白芷　没药　防风去苗，各三分
 　牛膝去苗，酒浸一宿
 　五加皮　天麻去芦
 　槟榔　羌活去芦，各一两
 　虎胫骨酥炙
 　败龟酥炙，各二两


上件捣，罗为末，入研药匀。每服一钱，温酒调下，不拘时候。

骨碎补圆

治肝肾风虚，上攻下注，筋脉拘挛，骨节疼痛，头面浮肿，手臂少力，腰背强痛，脚膝缓弱，屈伸不利，行履艰难，并宜服。

荆芥穗　白附子炮
 　牛膝酒浸，焙干
 　肉苁蓉酒浸一宿，切作片，焙，各一两
 　骨碎补去毛，炒
 　威灵仙去苗
 　缩砂仁各半两
 　地龙去土，微炒
 　没药各二钱半
 　自然铜酒淬九遍
 　草乌头炮，去皮、脐
 　半夏汤洗七次，各半两


上同为细末，酒煮面糊圆，如梧桐子大。每服五圆至七圆，温酒下。妇人醋汤或当归酒下，妊娠不宜服之。不计时候。

〔绍兴续添方〕

乌荆圆

治诸风缓纵，手足不遂，口眼[image: ]
 斜，言语謇涩，眉目[image: ]
 动，头昏脑闷，筋脉拘挛，不得屈伸，遍身麻痹，百节疼痛，皮肤瘙痒，抓成疮疡。又治妇人血风，浑身痛痒，头疼眼晕。又肠风脏毒，下血不止，服之尤效。久服令人颜色和悦，力强轻健，须发不白。

川乌炮，去皮、脐，一两
 　荆芥穗二两


上为细末，醋面糊圆，如梧桐子大。每服二十粒，酒或热水下。有疾，食空时日三四服。无疾，早晨一服。有
 少府郭监丞，少病风挛搐，头颔宽亸不收，手承颔然后能食，服此六七服即瘥。遂长服之，已五十余年，年七十余，强健，须发无白者。此药疗肠风下血尤妙，屡有人得效。予所目见，下血人服而瘥者，一岁之内已数人矣。


加减三五七散

治八风、五痹，瘫痪亸曳，口眼[image: ]
 斜，眉角牵引，项背拘强，牙关紧急，心中愦闷，神色如醉，遍身发热，骨节烦痛，肌肉麻木，腰膝不仁，皮肤[image: ]
 动或如虫行。又治阳虚头痛，风寒入脑，目眩晕转，有似舟船之上，耳内蝉鸣或如风雨之声。应风寒湿痹，脚气缓弱等疾，并能治之。即系大三五七散。


山茱萸　干姜炮
 　茯苓去皮，各三斤
 　附子炮，去皮、脐，三十五个
 　细辛一斤八两
 　防风去芦，四斤


上为细末。每服二钱，温酒调下，食前。

太阳丹　方见伤寒类。


如圣饼子　方见一切气类。


没药降圣丹　方见疮肿伤折类。


乳香没药圆1



1 本方名为乳香没药圆，但方中无乳香、没药，各本均同。今存疑。



治男子妇人一切风气，通经络，活血脉。治筋骨疼痛，手足麻痹，半身不遂，暗风头旋，偏正头风，小中急风，手足疼痛，牙关紧急，四肢软弱。肾脏风毒，上攻头面，下注腰脚，生疮，遍体疼痠，并宜服之。

抚芎一百八两
 　踯躅花炒
 　木鳖仁　白胶香拣净
 　藿香拣，炒
 　白僵蚕洗，焙
 　五灵脂拣
 　白芷拣
 　当归各七十二两
 　地龙一百四十四两
 　何首乌二百四十四两
 　威灵仙洗，二百二十二两
 　草乌头炒，六百四十八两


上为末，醋糊圆如梧桐子大。每服五圆，不可多服，食后，用薄荷茶吞下，温酒亦得。有孕妇人不可服。


白龙圆

治男子、妇人一切风，遍身疮癣，手足顽麻，偏正头疼，鼻塞脑闷，大解伤寒，治头风。

藁本去土
 　细辛　白芷　川芎　甘草

上为细末，各等分，用药四两，入石膏末一斤，系煅了者，水搜为圆，每两八粒。薄荷茶嚼下，每服一粒，食后服。风蚛牙，一粒分作三服，干揩后用盐汤漱之，更用葱茶嚼下。

七圣散

治风湿流注经络间，肢节缓纵不遂，或脚膝疼痛，不能步履。

续断　独活　防风　杜仲　萆薢　牛膝酒浸一宿
 　甘草等分


上件各修事净，焙干半两，为细末。每服二钱，温酒调下。

活血应痛圆

治风湿客于肾经，血脉凝滞，腰腿重疼，不能转侧，皮肤不仁，遍身麻木。上攻，头面虚肿，耳内常鸣；下注，脚膝重痛少力，行履艰难。亦治项背拘挛，不得舒畅。常服活血脉，壮筋骨，使气脉宣流。

狗脊去毛，四斤
 　苍术米泔浸一宿，去皮，六斤
 　香附子去毛，炒，七斤半
 　陈皮洗，去蒂，五斤半
 　没药别研，一十二两
 　威灵仙洗，二斤
 　草乌头一斤半，半炮


上为细末，用酒煮面糊为圆，如梧桐子大。每服十五粒至二十粒，温酒或熟水任下，不拘时候。久服忌桃、李、雀、鸽、诸血物。

四生散

治男子、妇人肝肾风毒上攻，眼赤痒痛，不时羞明多泪；下注，脚膝生疮，及遍身风癣，服药不验，居常多觉两耳中痒，正宜服此，无不取效。

黄芪　川羌活　蒺藜沙苑
 　白附子各等分，生用


上为细末。每服二钱，薄荷酒调下。如肾脏风毒下注生疮，以腰子批开，以药末二钱合定，裹煨香熟，空心细嚼，以盐酒送下。

通关散

治中风、伤寒发热恶风，头痛目眩，鼻塞声重，肩背拘急，身体痠痛，肌肉[image: ]
 动，牙关紧急，久新头风，攻痰眼暗，并宜服之。

抚芎二两
 　川芎一两
 　川乌二两
 　龙脑薄荷一两半
 　白芷　甘草各二两
 　细辛半两


上为细末。每服一大钱，葱白、茶清调下，薄荷汤亦得，不拘时。

四斤圆

治肾经不足，下攻腰脚，腿膝肿痒，不能屈伸，脚弱少力，不能踏地，脚心隐痛，行步喘乏，筋脉拘挛，腰膝不利，应风寒湿痹，脚气缓弱，并宜服之。

宣州木瓜去瓤
 　牛膝去芦，锉
 　天麻去芦，细锉
 　苁蓉洗
 净，切，各焙干，称一斤


以上四味，如前修事了，用无灰酒五升浸，春、秋各五日，夏三日，冬十日足，取出焙干，再入：

附子炮，去皮、脐
 　虎骨涂酥，炙，各二两


上同为细末，用浸前药酒打面糊为圆，如梧桐子大。每服三、五十圆，空心，煎木瓜酒下，或盐汤吞下亦得。此药常服，补虚除湿，大壮筋骨。

铁弹圆

治卒暴中风神志昏愦，牙关紧急，目睛直视，手足瘈[image: ]
 ，口面[image: ]
 斜，涎潮语塞，筋挛骨痛，瘫痪偏枯，或麻木不仁，或瘙痒无常，应是风疾及打扑伤损，肢节疼痛皆治之。通经络，活血脉。

乳香别研
 　没药别研，各一两
 　川乌头炮，去皮、尖、脐，为末，一两半
 　麝香细研，一钱
 　五灵脂酒浸，淘去沙石，晒干，四两，为末


上先将乳香、没药于阴凉处细研，次入麝香，次入药末再研，滴水和药，如弹子大。每服一圆，薄荷酒磨化下，食后、临卧服。


〔宝庆新增方〕

大圣一粒金丹

治男子、妇人急患中风，左瘫右痪，手足瘈[image: ]
 ，口眼[image: ]
 斜，涎潮语涩，遍身疼痛，偏正头风。凡属风疾，悉皆疗之。

大黑附子炮，去皮、尖
 　大川乌头炮，去皮、尖
 　新罗白附子炮，各二两
 　白蒺藜炒，去尖刺
 　白僵蚕洗，去丝，微炒
 　五灵脂研，各一两
 　没药别研
 　白矾枯，别研
 　麝香净肉研
 　细香墨磨汁
 　朱砂研，各半两
 　金箔二百箔为衣


上前六味同为细末，后四味研停合和，用井花水一盏，研墨尽为度，将墨汁搜和，杵臼内捣五百下，圆如弹子大，金箔为衣，窨干。每服一粒，食后、临卧，生姜自然汁磨化，入热酒服，再以热酒随意多少饮之，就无风暖处卧，衣盖被覆，汗出即瘥。病少者每粒分二服。忌发风物，孕妇不可服。

乳香应痛圆

治一切风气，左瘫右痪，口眼[image: ]
 斜，半身不遂，语言謇涩，精神恍惚，痰涎壅塞，筋脉拘挛，或遍身顽痹，走注疼痛，脚膝缓弱，行步艰难。又治打扑伤损，瘀血不散，痛不可忍，或行路劳伤，脚膝浮肿疼痛，或肾脏风毒上攻，面肿耳鸣；下注，脚膝沉重，及治偏正头痛，攻注眼目，并皆疗之。

龙骨酒浸一宿，焙干，研粉水飞三度，日干，四两半
 　蜈蚣六
 条，去尾针，以薄荷叶裹，煨熟
 　赤小豆生用
 　虎骨酥炙焦，各六两
 　白僵蚕炒，去丝、嘴
 　草乌头炮，去皮、尖，各十二两
 　白胶香拣净，炼过
 　天麻去芦，洗
 　川牛膝酒浸，去芦
 　川当归去芦，酒浸，各三两
 　全蝎去尾针，微炙，七十个
 　乳香研，六钱
 　木鳖仁七十二只，别研


上为细末，用醋糊圆，如梧桐子大。每服五圆至七圆，冷酒吞下，或冷茶清下亦得，不计时候，忌诸热物一时辰久。此药但临睡服尤妙，忌湿、面、炙煿、鲊脯、发热、动风等物。

省风汤

治卒急中风口噤全不能言，口眼[image: ]
 斜，筋脉挛急，抽挛疼痛，风盛痰实，眩晕僵仆，头目眩重，胸膈烦满，左瘫右痪，手足麻痹，骨节烦疼，步履艰辛，恍惚不定，神志昏愦。应一切风证，可预服之。

防风去芦
 　南星生用，各四两
 　半夏白好者，水浸洗，生用
 　黄芩去粗皮
 　甘草生用，各二两


上㕮咀。每服四大钱，用水二大盏，生姜十片，煎至一中盏，去滓，温服，不拘时候。

追风散

治年深日近偏正头痛。又治肝脏久虚，血气衰弱，风毒之气上攻头痛，头眩目晕，心忡烦热，百节痠疼，脑昏目痛，鼻塞声重，项背拘急，皮肤瘙痒，面上游风，状若虫行，及一切头风。兼治妇人血风攻注，头目昏痛，并皆治之。常服清头目，利咽膈，消风壅，化痰涎。又方见后。


川乌炮，去皮、脐、尖
 　防风去芦、叉
 　川芎洗
 　白僵蚕去丝、嘴，微炒
 　荆芥去梗
 　石膏煅烂，研
 　甘草炙，各一两
 　白附子炮
 　羌活去芦，洗，锉
 　全蝎去尾针，微炒
 　白芷　天南星炮
 　天麻去芦
 　地龙去土，炙，半两
 　乳香研
 　草乌炮，去皮、尖
 　没药细研
 　雄黄细研，各一分


上为细末。每服半钱，入好茶少许同调，食后及临睡服。

乳香圆

治一切风疾，左瘫右痪，口眼[image: ]
 斜，半身不遂，语言謇涩，精神恍惚，痰涎壅塞，手足亸曳，筋脉拘挛，或遍身顽痹，走注疼痛，脚膝缓弱，行步艰辛。又治打扑损伤，瘀血不散，痛不可忍，或行路劳伤，脚膝浮肿疼痛，或肾脏风毒上攻，面肿耳鸣；下注，脚膝沉重，并皆治之。

糯米炒
 　川乌头炮，去皮、尖
 　五灵脂去砂土，各二两
 　乳香研
 　白芷锉
 　藿香叶洗
 　天南星炮
 　没药研
 　荆芥去枝、梗
 　赤小豆生
 　骨碎补去毛
 　白附子炮，各一两
 　松脂研，半两
 　香墨煅
 　草乌头炮，去皮、脐，各五两


上为细末，酒煮面糊圆，如梧桐子大。每服十圆至一十五圆，冷酒吞下，茶清亦得，不拘时。忌热物一时辰。

黑神圆

治男子、女人左瘫右痪，脚手顽麻，腰膝疼痛，走注四肢，百节皆痛，并宜服之。又方见后。


熟干地黄净洗
 　赤小豆生
 　干姜炮
 　藁本洗，去芦
 　麻黄锉，去节，汤去沫
 　川芎各六两
 　羌活不见火
 　甘松洗去
 土
 　当归洗，去芦，各三两
 　川乌炮，去皮、脐
 　甘草锉，各十八两
 　藿香洗去土
 　香墨烧醋淬，各半斤
 　草乌炮，去皮、尖，一斤
 　白芷十二两


上为细末，以水煮面糊圆，如龙眼大。每服一、二粒，细嚼，茶，酒任下。如妇人血风，脚手疼痛，打扑损伤，亦宜服之。


拒风丹

治一切风，寻常些小伤风，头痛鼻塞，项强筋急，皆可服。

荜茇半两
 　防风去芦、叉，一两半
 　川芎四两
 　细辛洗，去叶，三钱半
 　天麻去芦
 　甘草锉，各一两


上为细末，炼蜜圆如龙眼大。每服一粒，细嚼，荆芥汤或温酒送下亦得，食后服之，立效。

急风散

治男子、妇人偏正头痛，夹脑风，太阳穴痛，坐卧不安。

生川乌炮，去皮、脐
 　辰砂研飞，各二两
 　生南星洗，去皮，四两


上为细末，每用酒调涂痛处。兼治小儿伤风，鼻塞清涕，酒调涂囟门上，不可服之。

〔淳祐新添方〕

三生饮

治卒中昏不知人，口眼[image: ]
 斜，半身不遂，咽喉作声，痰气上壅。无问外感风寒，内伤喜怒，或六脉沉伏，或指下浮盛，并宜服之。兼治痰厥、气厥，及气虚眩晕，大有神效。

南星生用，一两
 　木香一分
 　川乌生，去皮
 　附子生，去皮，各半两


上㕮咀。每服半两，水二大盏，姜十五片，煎至八分，去滓，温服，不拘时候。

大醒风汤

治中风痰厥，涎潮昏晕，手足搐搦，半身不遂，及历节痛风，筋脉挛急，并皆治之。

南星生，八两
 　防风生，四两
 　独活生
 　附子生，去皮、脐
 　全蝎微炒
 　甘草生，各二两


上㕮咀。每服四钱重，水二大盏，生姜二十片，煎至八分，去滓，温服，不拘时候，日进二服。

五痹汤

治风寒湿邪客留肌体，手足缓弱，麻痹不仁，或气血失顺，痹滞不仁，并皆治之。

片子姜黄洗去灰土
 　羌活　白术　防己各一两
 　甘草微炙，半两


上㕮咀。每服四钱重，水一盏半，生姜十片，煎至八分，去滓。病在上，食后服；病在下，食前服。

寿星圆

治心腹因惊神不守舍，风涎潮作，手足抽掣，事多健忘，举止失常，神情昏塞，并宜服之。

天南星一斤，先用炭火三十斤，烧一地坑通红，去炭，以酒五升倾坑内，候渗酒尽，下南星在坑内，以盆覆坑，周回用灰拥定，勿令走气，次日取出，为末
 　朱砂别研，二两
 　琥珀别研，一两


上研停，生姜汁煮面糊圆，如梧桐子大。每服三十圆，加至五十圆，煎石菖蒲人参汤送下，食后、临卧服。

左经圆

治筋骨诸疾，手足不遂，不能行步运动，但不曾针灸伤筋脉者，四五圆必效。此药尤能通行荣卫，导经络，专治心、肾、肝三经，服后小便少淋涩，乃其验也。又方见后。


木鳖子去壳，别研
 　白胶香研
 　五灵脂　草乌头生，去
 皮、脐，各三两半
 　当归去土，一两
 　斑蝥一百个，去头、足、翅，少醋炙熟


上后四味为末，与前二味和停，用黑豆去皮，生杵粉一斤，醋煮为糊和药，圆如鸡头大。每服一圆，酒磨下。

〔吴直阁增诸家名方〕

活络丹

治丈夫元脏气虚，妇人脾血久冷，诸般风邪湿毒之气留滞经络，流注脚手，筋脉挛拳，或发赤肿，行步艰辛，腰腿沉重，脚心吊痛，及上冲腹胁膨胀，胸膈痞闷，不思饮食，冲心闷乱，及一切痛风走注，浑身疼痛。

川乌炮，去皮、脐
 　草乌炮，去皮、脐
 　地龙去土
 　天南星炮，各六两
 　乳香研
 　没药研，各二两二钱


上为细末，入研药和匀，酒面糊为圆，如梧桐子大。每服二十圆，空心，日午，冷酒送下，荆芥茶下亦得。

七生圆

治丈夫、妇人三十六种风，五般腰疼，打扑伤损，入骨疼痛，背膊拘急，手足顽麻，走注不定，筋脉挛缩，久患风疾，皆疗之。

地龙去土
 　五灵脂去石
 　松脂去木
 　荆芥去枝、梗
 　川乌炮，去皮、脐
 　天南星炮，各一两
 　草乌炮，去皮、尖，二两


上为细末，醋煮面糊为圆，如梧桐子大。每服五圆至七圆，茶、酒任下。孕妇不可服。


川芎茶调散　方见伤寒类。


乳香趁痛散　方与虎骨散同。


黑龙圆

治一切中风头疼。

白芷锉
 　藁本洗，各二两
 　软石膏细研
 　川乌去皮、尖，乌豆蒸三次
 　南星洗，各半斤
 　麻黄去根、节
 　干薄荷叶各四两
 　京墨不烧，一两半


上为细末，炼蜜杵，圆如弹子大。每服一圆，薄荷汤嚼下。

惊气圆

治惊忧积气，心受风邪，发作牙关紧急，涎潮昏塞，醒则精神若痴，大宜服之。

紫苏子炒，一两
 　橘红　南木香　附子生，去皮、脐
 　麻黄去根，节
 　花蛇酒浸，炙，去皮、骨
 　白僵蚕微炒
 　南星洗浸，薄切，姜汁浸一宿
 　天麻去苗，各半两
 　朱砂研，一分半，为衣
 　干蝎去尾针，微炒，一分


上为末，入研脑、麝少许，同研极停，炼蜜杵，圆如龙眼大。每服一粒，用金银薄荷汤化下，温酒亦得。此方，戊
 申年军中一人犯法，褫衣将受刃，得释，神失如痴，与一粒服讫而寐，及
 觉，疾已失。江东提辖张载阳妻避寇，失心数年，受此方，不终剂而愈。又，巡检黄彦妻狂厥逾年，授此方去附子加铁粉，不终剂而愈。铁粉，化痰、镇心、抑肝邪，若多恚怒，肝邪大盛，铁粉能制伏之。《素问》言：“阳厥狂怒，治以铁粉”，金克木之意也。


乳香宣经圆

治体虚为风、湿、寒、暑进袭，四气相搏，半身不遂，手足顽麻，骨节烦疼，足胫浮肿，恶寒发热，渐成脚气。肝肾不足，四肢挛急，遍身攻注，或闪肭打扑，内伤筋骨。男子疝气，妇人经脉不调。常服活血止痛，补虚，壮筋骨。

川楝子锉，炒
 　牵牛子炒
 　乌药去木
 　茴香淘去沙土，炒
 　橘皮去白
 　萆薢微炙
 　防风各二两
 　乳香研
 　草乌乌豆
 一合同煮，竹刀切透黑，去皮、尖，焙
 　五灵脂酒浸，淘去沙石，晒干，研，各半两
 　威灵仙去芦，洗，二两


上为细末，酒糊为圆，如梧桐子大。每服五十圆，盐汤、盐酒任下，妇人醋汤下。

换腿圆

治足三阴经虚，为风、寒、暑、湿进袭，挛痹缓弱，上攻胸胁肩背，下注脚膝疼痛，渐成风湿脚气，行步艰辛，足心如火，上气喘急，食不思食。

薏苡仁炒
 　石楠叶　石斛去苗，酒浸
 　萆薢微炙
 　川牛膝去苗，酒浸
 　天南星炮
 　羌活去芦
 　防风去芦、叉
 　黄芪去芦头，蜜炙
 　当归去苗，酒浸
 　天麻去苗
 　续断各一两半
 　槟榔二两半
 　木瓜四两


上为末，酒煮面糊圆，如梧桐子大。每服五十圆，温酒、盐汤任服。

〔续添诸局经验秘方〕

大圣保命丹

治丈夫、女人一切风疾，气血俱虚，阴阳偏发，卒暴中风，僵卧昏塞，涎潮搐搦，脚手颤掉，不省人事，舌强失音，手足亸曳，口眼[image: ]
 斜，或瘫痪偏枯，半身不遂，语言謇涩，举止错乱，四肢麻木。又治癫痫倒卧，目瞑不开，涎盛作声，或角弓反张，目睛直视，口禁闷绝，牙关紧急。又治风搏于阳经，目眩头痛，耳作蝉声，皮肤搐，频欠好睡，项强拘急，不能回顾，及肾脏风虚，脚膝疼痛，步履艰辛，偏风流注一边，屈伸不得，无问久新，并皆治之。

方与前大圣一粒金丹同。

上为细末拌匀，用上件墨汁和药，每一两分作六圆，薰干，用金箔为衣。每服一圆，用生姜半两和皮擦取自然汁，将药圆于姜汁内化尽为度，用无灰酒半盏暖热，同浸化，温服，量病人酒性多少，更吃温酒一二升，投之以助药力。次用衣被盖覆便卧，汗出为度。势轻者，每服半圆，不拘时。如有风疾，常服尤佳，补五脏，固真元，通流关节，祛逐风邪，壮筋骨，活血驻颜。

四生圆

专治左瘫右痪，口眼[image: ]
 斜，中风涎急，半身不遂，不能举者，悉皆疗之。

五灵脂去石
 　骨碎补　川乌头去皮、尖
 　当归各等分


上为细末，用无灰酒打面糊为圆，如梧桐子大。每服七圆，渐加至十圆至十五圆，温酒下。服此药莫服灵宝丹，恐药无效。


轻脚圆

治左瘫右痪，脚弱不能行履。

木鳖子别研
 　白胶香别研
 　白芍药各二两
 　草乌去皮、尖，四两
 　赤小豆一两，别研为末打糊


上末，赤小豆糊为圆，如梧子大。每七圆，旋加至十圆，温酒或木瓜汤下。病在上，食后、临卧服；病在下，空心服。忌热物少时。

大防风汤

祛风顺气，活血脉，壮筋骨，除寒湿，逐冷气。又治患痢后脚痛痪弱，不能行履，名曰“痢风”，或两膝肿大痛，髀胫枯腊，但存皮骨，拘挛踡卧，不能屈伸，名曰“鹤膝风”，服之气血流畅，肌肉渐生，自然行履如故。

川芎抚芎不用
 　附子炮，去皮、脐，各一两半
 　熟干地黄洗
 　白术　防风去芦
 　当归洗，去芦，酒浸，焙炒
 　白芍药　黄芪　杜仲去粗皮，炒令丝断，各二两
 　羌活去芦
 　人参去芦
 　甘草炙
 　牛膝去芦，酒浸，切，微炒，各一两


上为粗末。每服五钱，水一盏半，入姜七片，大枣一枚，同煎八分，去滓，温服，空心、食前。

经进地仙丹

治男子五劳七伤，肾气虚惫，精神耗减，行步艰辛，饮食无味，眼昏耳焦，面色黧黑，皮肤枯燥；女人血海虚冷，月经不调，脏寒少子，下部秽恶。又治诸痔瘘疮，肠风泻血，诸风诸气，并皆疗之。

人参　黄芪各一两半
 　附子炮
 　川椒去目并闭口者，少炒出汗
 　苁蓉酒浸，焙，各四两
 　川乌炮
 　茯苓白
 　甘草　白术各一两
 　菟丝子酒浸
 　覆盆子　天南星汤洗，姜汁制，焙
 　防风去芦
 　白附子　何首乌各二两
 　牛膝去芦，酒浸二宿，四两
 　狗脊去毛
 　赤小豆　骨碎补去毛
 　乌药　羌活　萆薢各二两
 　木鳖子去壳
 　地龙去土，各三两


上为细末，煮酒面糊为圆，如梧桐子大。每服三十圆，加至四十圆，空心，温酒吞下。此方陶隐居编入《道藏经》，云：
 是时有人母幼年得风气疾，后作发挛结疼痹，久不能起，百治不瘥，卧床五十余年，脂肉消尽，只有筋骨。乃于居士处得此方，依方修合，日进二服，才至五百余服，是母病顿除，发白再黑，齿落更生，至八十岁，颜色如二十岁人，筋力倍壮，耳聪目明。时有老奴，常偷服其药，严冬御稀葛，履霜雪，无寒色，负荷倍重于常时，行步如飞，疑为鬼物所凭，遂打杀埋于水傍沙中。久复为怪，而里俗且云：凡奴婢死为鬼，但折其胫，令不得动作。遂掘出，折其胫，见其骨尽实，如金黄色，折其臂亦然，其效颇异。隐居云：此奴若不打杀，成地仙矣。


伏虎丹

专治左瘫右痪。张徽猷方。


生干地黄　蔓荆子去白
 　白僵蚕炒，去丝，各一分
 　五灵脂去皮，半两
 　踯躅花炒
 　天南星　白胶香　草乌头炮，
 各一两


上为细末，酒煮半夏末为糊，圆如龙眼大。每一圆分作四服，酒吞下，日进二服。此方乃建康府乌衣巷有一老人姓钟，
 平生好道，朝夕瞻仰茅山。缘多酒，偶患风疾，百治无效。一日忽有一道人至，言其困酒太过，教服此药，道人遂不见，服之果验，乃知仙方。


乌药顺气散

治男子、妇人一切风气攻注四肢，骨节疼痛，遍身顽麻，头目眩晕。及疗瘫痪，语言謇涩，筋脉拘挛。又治脚气，步履艰难，脚膝软弱。妇人血风，老人冷气上攻胸臆，两胁刺痛，心腹膨胀，吐泻肠鸣。

麻黄去根、节
 　陈皮去瓤
 　乌药去木，各二两
 　白僵蚕去丝、嘴，炒
 　川芎　枳壳去瓤，麸炒
 　甘草炒
 　白芷　桔梗各一两
 　干姜炮，半两


上为细末。每服三钱，水一盏，姜三片，枣一枚，煎至七分，温服。如四时伤寒，憎寒壮热，头痛，肢体倦怠，加葱白三寸同煎并服，出汗见效。如闪挫身体疼痛，温酒调服。遍身瘙痒，抓之成疮，用薄荷三叶煎服。孕妇不可服。常服疏风顺气。

秘方换腿圆

治肾经虚弱，下注腰膝，或当风取凉，冷气所乘，沉重少力，移步迟缓，筋脉挛痛，不能屈伸，脚心隐痛，有妨履地。大治干、湿脚气，赤肿痛楚，发作无时，呻吟难忍，气满喘促，举动艰难，面色黧黑，传送秘涩，并皆疗之。

薏苡仁　石楠叶　天南星洗，姜制，炒
 　川牛膝酒
 浸，焙
 　肉桂去粗皮
 　当归去芦
 　天麻去苗
 　附子炮，去皮、脐
 　羌活　防风去叉
 　石斛去根
 　萆薢微炙
 　黄芪蜜炙
 　续断各一两
 　苍术米泔浸，一两半
 　槟榔半两
 　干木瓜四两


上为细末，面糊为圆，如梧桐子大。每服三十圆至五十圆，空心，温酒或木瓜汤吞下，日进二、三服。常服舒筋轻足，永无脚气之患。昔人有此疾，服之一月，脚力顿健，委有换腿之功。



左经圆

治左瘫右痪，手足颤掉，言语謇涩，浑身疼痛，筋脉拘挛，不得屈伸，项背强直，下注脚膝，行履艰难，骨节烦痛，不能转侧。跌扑闪肭，外伤内损，并皆治之。常服通经络，活血脉，疏风顺气，壮骨轻身。

生黑豆一斤，以斑蝥二十一个，去头、足同煮，候豆胀为度，去斑蝥不用，取豆焙干
 　川乌炮，去皮、脐，二两
 　乳香研，二两
 　没药一两半
 　草乌炮，四两


上为末，醋糊为圆，如梧桐子大。每服三十圆，温酒下，不拘时。

木瓜圆

治肾经虚弱，下攻腰膝，沉重少力，腿部肿痒，疰破生疮，脚心隐痛，筋脉拘挛，或腰膝缓弱，步履艰难，举动喘促，面色黧黑，大小便秘涩，饮食减少，无问久新，并宜服之。

熟干地黄洗，焙
 　陈皮去瓤
 　乌药各四两
 　黑牵牛三两，炒
 　石楠藤　杏仁去皮、尖
 　当归　苁蓉酒浸，焙
 　干木瓜　续断　牛膝酒浸，各二两
 　赤芍药一两


上为细末，酒糊为圆，如梧桐子大。每服三、五十圆，空心，木瓜汤吞下，温酒亦可。

追风应痛圆

一切风疾，左瘫右痪，半身不遂，口眼[image: ]
 斜，牙关紧急，语言謇涩，筋脉挛急，百骨节痛，上攻下注，游走不定，腰腿沉重，耳鸣重听，脚膝缓弱，不得屈伸，步履艰难，遍身麻痹，皮肤顽厚。又，妇人血风攻注，身体疼痛，面浮肌瘦，口苦舌干，头旋目眩，昏困多睡，或皮肤瘙痒，瘾疹生疮，暗风夹脑，偏正头疼，并治之。

威灵仙　狗脊去毛，各四两
 　何首乌　川乌炮，去皮、脐，各六两
 　乳香研，一两
 　五灵脂酒浸，淘去沙石，五两半


上为末，酒糊为圆。每服十五圆，加至二十圆，麝香温酒吞下，只温酒亦得，食稍空服。常服轻身体，壮筋骨，通经活络，除湿去风。孕妇不可服。

磁石圆

治肾脏风毒上攻，头面浮肿，耳鸣眼暗，头皮肿痒，太阳穴痛，鼻塞脑闷，牙齿摇动，项背拘急，浑身瘙痒，瘾疹生疮，百节疼痛，皮肤麻痹；下注脚膝，筋脉拘挛，不能屈伸，脚下隐痛，步履艰难，并宜服之。常服能补益，去风明目，活血驻颜。

磁石烧、醋淬二十遍，捣，罗如粉，一十两
 　牛膝酒浸，焙，六
 两
 　黄踯躅炒，八两
 　川芎　肉桂去粗皮
 　赤芍药　黑牵牛炒，各四两
 　草乌炮，去皮、脐，十四两


上为细末，酒糊为圆。每服三十圆，煨葱盐酒吞下，煨葱茶下亦得。偏正头疼，生葱茶下。妇人血风，浑身疼痛，头目眩晕，面浮体瘦，淡醋汤下。日进三服，大有神效。

胡麻散

治脾、肺风毒攻冲，遍身皮肤瘙痒，或生疮疥，或生瘾疹，用手搔时，浸淫成疮，久而不瘥，愈而复作，面上游风，或如虫行，紫癜、白癜、顽麻等风，或肾脏风攻注，脚膝生疮，并宜服之。

胡麻十二两
 　荆芥　苦参各八两
 　何首乌洗，焙，十两
 　甘草炙
 　威灵仙各六两


上为细末。每服二钱，薄荷茶点，食后服，或酒调蜜汤点亦得。服此药后，频频洗浴，贵得汗出而立效。

黑神圆

治一切风疾及瘫痪风，手足颤掉，浑身麻痹，肩背拘急，骨节疼痛。兼治妇人血风，头旋眼晕，精神困倦。

牡丹皮　白芍药　川芎　麻黄去根、节，各四两
 　赤芍药　甘草各十两
 　荆芥　草乌炮，各六两
 　乌豆八两
 　何首乌米泔浸，切，焙，十二两


上为细末，水糊为圆，如鸡头大。每服一圆，细嚼，茶、酒任下，不计时候。妇人血风流注，用黑豆淋酒下。小儿惊风，煎金银汤下。伤风咳嗽，酒煎麻黄下。头痛，葱茶下。

追风散

治证与前追风散同。

白僵蚕去丝、嘴，炒
 　全蝎微炒
 　甘草炙
 　荆芥各二两
 川乌炮，去皮、脐
 　防风去芦、叉
 　石膏研，各四两
 　川芎三两
 　麝香研，一两


上为细末。每服半钱，好茶调下，食后、临卧服。清头目，利咽膈，消风壅，化痰涎。

苦参圆

治心肺积热，肾脏风毒攻于皮肤，时生疥癞，瘙痒难忍，时出黄水，及大风手足烂坏，眉毛脱落，一切风疾，并皆治之。

苦参三十二两
 　荆芥去梗，十六两


上为细末，水糊为圆，如梧桐子大。每服三十圆，好茶吞下，或荆芥汤下，食后服。


卷之二

治伤寒附中暑


人参败毒散

治伤寒时气头痛项强，壮热恶寒，身体烦疼，及寒壅咳嗽，鼻塞声重，风痰头痛，呕哕寒热，并皆治之。

柴胡去苗
 　甘草爁
 　桔梗　人参去芦
 　芎[image: ]
 　茯苓去皮
 　枳壳去瓤，麸炒
 　前胡去苗，洗
 　羌活去苗
 　独活去苗


上十味，各三十两，为粗末。每服二钱，水一盏，入生姜、薄荷各少许，同煎七分，去滓，不拘时候，寒多则热服，热多则温服。

小柴胡汤

治伤寒、温热病身热恶风，颈项强急，胸满胁痛，呕哕烦渴，寒热往来，身面皆黄，小便不利，大便秘硬，或过经未解，或潮热不除，及瘥后劳复，发热疼痛，妇人伤风，头痛烦热，经血适断，寒热如疟，发作有时，及产后伤风，头痛烦热，并宜服之。

半夏汤洗七次，焙干，二两半
 　柴胡去芦，半斤
 　人参　甘草炙
 　黄芩各三两


上为粗末。每服三大钱，水一盏半，生姜五片、枣一个擘破，同煎至七分，去滓，稍热服，不拘时。小儿分作二服，量大小加减。

林檎散

治伤寒及时行疫疠头痛项强，壮热恶寒，腰背四肢拘急烦疼，面赤咽干，呕逆烦渴。

麻黄去节
 　肉桂去粗皮
 　苍术去皮
 　川大黄　干葛石膏　山栀子去皮，各一两半
 　木通　瞿麦　甘草炙
 　前胡　川芎各一两
 　藿香用叶
 　川乌头炮，去皮、脐，各半两


上为粗末。每服二钱，水一盏，入林檎糁十数片，新者亦得，煎至七分，去滓，稍热服，不计时，相次再服。衣被盖覆，汗出为度。

柴胡石膏散

治时行瘟疫壮热恶风，头痛体疼，鼻塞咽干，心胸如满，寒热往来，痰实咳嗽，涕唾稠粘。

赤芍药　柴胡去苗
 　前胡去苗
 　石膏煅
 　干葛各五十两
 　升麻二十五两
 　黄芩　桑白皮各三十七两半
 　荆芥穗去
 土，三十七两


上为粗末。每服二钱，水一盏，入生姜三片，豉十余粒，同煎七分，去滓，稍热服。小儿分作三服，更量大小加减，不计时候。

麻黄汤

治伤寒头痛，发热恶风，骨节疼痛，喘满无汗。

麻黄去节，三两
 　甘草炙，一两
 　肉桂去粗皮，二两
 　杏仁七十枚，去皮、尖，炒，别研膏


上为粗末，入杏仁膏令匀。每服三钱，水一盏半，煎至八分，去滓，温服，以汗出为度。若病自汗者，不可服。不计时候。

小青龙汤

治伤寒表不解，心下有水气，干呕发热，咳嗽微喘。又治溢饮，身体疼重，及咳逆倚息不得安卧，或因形寒饮冷，内伤肺经，咳嗽喘急，呕吐涎沫，并宜服之。

干姜炮
 　细辛去叶
 　麻黄去节、根
 　肉桂去粗皮
 　芍药　甘草锉，炒，各三两
 　五味子二两
 　半夏汤洗七次，切作片，二两半


上将七味为粗末，入半夏令匀。每服三钱，水一盏半，煎至一盏，去滓，温服，食后。

圣散子

治伤寒、时行疫疠、风温、湿温一切不问阴阳两感，表里未辨，或外热内寒，或内热外寒，头项腰脊拘急疼痛，发热恶寒，肢节疼重，呕逆喘咳，鼻塞声重，及食饮生冷，伤在胃脘，胸膈满闷，腹胁胀痛，心下结痞，手足逆冷，肠鸣泄泻，水谷不消，时自汗出，小便不利，并宜服之。

厚朴去粗皮，姜汁炙
 　白术　防风去芦头
 　吴茱萸汤洗七次
 　泽泻　附子炮裂，去皮、脐
 　藁本去土
 　高良姜　猪苓去皮
 　藿香去枝、土
 　苍术　麻黄去根、节
 　细辛去苗
 　芍药　独活去芦
 　半夏汤洗七次，姜汁制
 　茯苓去皮
 　柴胡去芦
 　枳壳去瓤，麸炒，各半两
 　甘草炙，一两
 　草豆蔻仁十个，去皮
 　石菖蒲半两


上为粗散。每服四钱，水一盏半，煎取一盏，去滓，热服，不计时候，取遍身微汗即愈。时气不和，空腹饮之，以辟邪疫。


五积散

调中顺气，除风冷，化痰饮。治脾胃宿冷，腹胁胀痛，胸膈停痰，呕逆恶心，或外感风寒，内伤生冷，心腹痞闷，头目昏痛，肩背拘急，肢体怠惰，寒热往来，饮食不进，及妇人血气不调，心腹撮痛，经候不调，或闭不通，并宜服之。

白芷　川芎　甘草炙
 　茯苓去皮
 　当归去芦
 　肉桂去粗皮
 　芍药　半夏汤洗七次，各三两
 　陈皮去白
 　枳壳去瓤，炒
 　麻黄去根、节，各六两
 　苍术米泔浸，去皮，二十四两
 　干姜爁，四两
 　桔梗去芦头，十二两
 　厚朴去粗皮，四两


上除肉桂、枳壳二味别为粗末外，一十三味同为粗末，慢火炒令色转，摊冷，次入桂、枳壳末令匀。每服三钱，水一盏半，入生姜三片，煎至一中盏，去滓，稍热服。如冷气奔冲，心、胁、脐、腹胀满刺痛，反胃呕吐，泄利清谷，及痃癖癥瘕，膀胱小肠气痛，即入煨生姜三片、盐少许同煎。如伤寒时疫头痛体疼，恶风发热，项背强痛，入葱白三寸、豉七粒同煎。若但觉恶寒，或身不甚热，肢体拘急，或手足厥冷，即入炒茱萸七粒、盐少许同煎。如寒热不调，咳嗽喘满，入枣煎服。妇人难产，入醋一合同煎服之。并不拘时候。

升麻葛根汤

治大人、小儿时气温疫头痛发热，肢体烦疼，及疮疹已发及未发，疑贰之间，并宜服之。

升麻　白芍药　甘草炙，各十两
 　葛根十五两


上为粗末。每服三钱，用水一盏半，煎取一中盏，去滓，稍热服，不计时候，日二、三服，以病气去，身清凉为度。小儿量力服之。

葛根解肌汤

治伤寒、温病、时行寒疫头痛项强，发热恶寒，肢体拘急，骨节烦疼，腰脊强痛，胸膈烦闷。

葛根四两
 　麻黄去节，三两
 　肉桂去粗皮，一两
 　甘草炙
 　黄芩　芍药各二两


上为粗末。每服三钱，水一盏半，入枣一枚剥破，煎至八分，去滓，稍热服，不拘时候，取汗出为度。

金沸草散

治风化痰，除头目昏痛，颈项强急，往来寒热，肢体烦疼，胸膈满闷，痰涎不利，咳嗽喘满，涕唾稠粘，及治时行寒疫，壮热恶风。

旋覆花去梗
 　麻黄去节
 　前胡去芦，各三两
 　荆芥穗四两
 　甘草炒
 　半夏汤洗七次，姜汁浸
 　赤芍药各一两


上为粗末。每服三钱，水一盏半，入生姜三片，枣一个，同煎至八分，去滓，温服，不计时候。有寒邪则汗出，如风盛则解利。

大柴胡汤

伤寒十余日，邪气结在里，寒热往来，大便秘涩，腹满胀痛，语言谵妄，心中痞硬，饮食不下，或不大便五、六日，绕脐刺痛，时发烦躁，及汗后如疟，日晚发热，兼脏腑实，脉有力者，可服。

枳实去瓤，炒，半两
 　柴胡去芦，半斤
 　大黄二两
 　半夏汤洗七次，切，焙，二两半
 　赤芍药　黄芩各三两


上五味，为粗末，入半夏拌匀。每服三大钱，以水一盏半，入生姜五片，枣一枚，煎至一中盏，滤去滓，温服，食后、临卧。此药治伤寒内热里实，若身体疼痛，是表证未解，不可服之。

术附汤

治风湿相搏，身体疼烦,不能转侧，不呕不渴，大便坚硬，小便自利，及风虚头目眩重，甚者不知食味。此药暖肌补中，助阳气，止自汗。

甘草炒，二两
 　白术四两
 　附子炮，去皮、脐，薄切片，一两半


上捣白术、甘草为粗末，入附子令匀。每服三钱，水一盏半，入生姜五片，枣一个擘破，同煎至一盏，去滓，温服，食前。

防己黄芪汤

治风湿相搏，客在皮肤，一身尽重，四肢少力，关节烦疼，时自汗出，洒淅恶风，不欲去衣，及治风水客搏，腰脚浮肿，上轻下重，不能屈伸。

防己四两
 　黄芪五两
 　甘草炙，二两
 　白术三两


上为粗末。每服三钱，水一盏半，入生姜三片，枣一个，同煎至一盏，去滓，稍热服，不计时候。服讫盖覆温卧，令微汗，瘥。


姜附汤

治伤寒已经转下，又曾发汗，内外俱虚，邪气未解，表证不见，身无大热，昼日烦躁，不得眠睡，夜即安静，不呕不渴，脉候沉微者，宜服之。又治暴中风冷，久积痰水，心腹冷痛，霍乱转筋，一切虚寒，并皆治之。

干姜一两
 　附子生，去皮、脐，细切，一枚


上合匀。每服三钱，水一盏半，煎至一盏，去滓，温服，食前。

竹叶石膏汤

治伤寒，时气表里俱虚，遍身发热，心胸烦闷，或得汗已解，内无津液，虚羸少气，胸中烦满，气逆欲吐，及诸虚烦热，并宜服之。诸虚烦热与伤寒相似，但不恶寒，身不疼痛，头亦不痛，脉不紧数，即不可汗、下，宜服此药。

人参去芦头
 　甘草炙，各二两
 　石膏一斤
 　半夏汤洗七次，二两半
 　麦门冬去心，五两半


上为粗末，入半夏令匀。每服三钱，水两盏，入青竹叶、生姜各五、六片，煎至一盏半，滤去滓，入粳米百余粒，再煎，米熟去米，温服，不计时候。

五苓散

治伤寒、温热病表里未解，头痛发热，口燥咽干，烦渴饮水，或水入即吐，或小便不利，及汗出表解，烦渴不止者，宜服之。又治霍乱吐利，躁渴引饮。

泽泻二十五两
 　白术　猪苓去皮
 　赤茯苓去皮，各十五两
 　肉桂去粗皮，十两


上为细末。每服二钱，热汤调下，不计时候。服讫多饮热汤，有汗出即愈。又治瘀热在里，身发黄疸，浓煎茵陈蒿汤调下，食前服之。疸病发渴及中暑引饮，亦可用水调服之。小儿加白术末少许服之。如发虚热，加绵黄芪、人参末少许服之。

四逆汤

治伤寒自利不渴，呕哕不止，或吐利俱发，小便或涩或利，或汗出过多，脉微欲绝，腹痛胀满，手足逆冷，及一切虚寒厥冷，并宜服之。凡病伤寒有此证候，皆由阳气虚，里有寒，虽更觉头痛体疼，发热恶寒，四肢拘急，表证悉具者，未可攻表，先宜服此药助阳救里。

甘草炙，二两
 　干姜一两半
 　附子生，去皮、脐，细切，半两


上以甘草、干姜为粗末，入附子令匀。每服三钱，水一盏半，煎至一中盏，去滓，温服，不计时候。常服消暑气，分水谷。

大顺散

治冒暑伏热引饮过多，脾胃受湿，水谷不分，清浊相干，阴阳气逆，霍乱呕吐，脏腑不调。

甘草锉长寸，三十斤
 　干姜　杏仁去皮、尖，炒
 　肉桂去粗皮，炙，四斤


上先将甘草用白砂炒及八分黄熟，次入干姜同炒，令姜裂，次入杏仁又同炒，候杏仁不作声为度，用筛隔净，后入桂，一处捣，罗为散。每服二钱，水一中盏，煎至七分，去滓，温服。如烦躁，井花水调下，不计时候。以沸汤点服亦得。

白虎汤

治伤寒大汗出后，表证已解，心胸大烦，渴欲饮水，及吐或下后七、八日，邪毒不解，热结在里，表里俱热，时时恶风，大渴，舌上干燥而烦，欲饮水数升者，宜服之。又治夏月中暑毒，汗出恶寒，身热而渴。

知母七十五两
 　甘草爁，三十七两半
 　石膏洗，十二斤半


上为细末。每服三钱，水一盏半，入粳米三十余粒，煎至一盏，滤去滓，温服。小儿量力少与之。或加人参少许同煎亦得，食后服。此药立夏后、立秋前可服，春时及立秋后，并亡血虚家，并不可服。

香薷圆

治大人、小儿伤暑伏热躁渴瞀闷，头目昏眩，胸膈烦满，呕哕恶心，口苦舌干，肢体困倦，不思饮食，或发霍乱，吐利转筋，并宜服之。

香薷去土
 　紫苏茎叶，去粗梗
 　干木瓜各一两
 　丁香　茯神去木
 　檀香锉
 　藿香叶　甘草炙，各五钱


上为细末，炼蜜和圆，每两作三十圆。每服一圆至二圆，细嚼，温汤下，或新汲水化下亦得。小儿服半圆，不计时候。

香薷散

治脏腑冷热不调，饮食不节，或食腥鲙、生冷过度，或起居不节，或路卧湿地，或当风取凉，而风冷之气归于三焦，传于脾胃，脾胃得冷，不能消化水谷，致令真邪相干，肠胃虚弱，因饮食变乱于肠胃之间，便致吐利，心腹疼痛，霍乱气逆。有心痛而先吐者，有腹痛而先利者，有吐利俱发者，有发热头痛，体疼而复吐利虚烦者，或但吐利心腹刺痛者，或转筋拘急疼痛，或但呕而无物出，或四肢逆冷而脉欲绝，或烦闷昏塞而欲死者，此药悉能主之。

白扁豆微炒
 　厚朴去粗皮，姜汁炙熟，各半斤
 　香薷去土，一斤


上粗末。每三钱，水一盏，入酒一分，煎七分，去滓，水中沉冷，连吃二服，立有神效，随病不拘时。《活人书》方不用白扁豆，加黄连四两锉碎，以生姜汁同研匀，炒令黄色，名曰黄连香薷散
 。


枇杷叶散

治冒暑伏热引饮过多，脾胃伤冷，饮食不化，胸膈痞闷，呕哕恶心，头目昏眩，口干烦渴，肢体困倦，全不思食，或阴阳不和，致成霍乱，吐利转筋，烦躁引饮。

枇杷叶去毛，炙
 　陈皮去瓤，焙
 　丁香各半两
 　厚朴去皮，涂姜汁炙，四两
 　白茅根　麦门冬去心，焙
 　干木瓜　甘草炙，各一两
 　香薷三分


上件药捣，罗为末。每服二钱，水一盏，入生姜二片，煎至七分，去滓，温服，温水调下亦得。如烦躁，用新汲水调下，不计时候。小儿三岁以下可服半钱，更量大小加减。

〔绍兴续添方〕

僧伽应梦人参散

治伤寒体热头痛，及风壅痰嗽，咯血等疾。

甘草炙，六两
 　人参　桔梗微炒
 　青皮去瓤
 　白芷　干葛　白术各三两
 　干姜炮，五钱半


上为细末。每服二钱，水一盏，生姜二片、枣二个，煎七分，通口进。如伤寒，入豆豉同煎，热进，大有神效，不计时候。（一方无甘草）

香苏散

治四时瘟疫、伤寒。

香附子炒香，去毛
 　紫苏叶各四两
 　甘草炙，一两
 　陈皮二两，不去白


上为粗末。每服三钱，水一盏，煎七分，去滓，热服，不拘时候，日三服。若作细末，只服二钱，入盐点服。尝有
 白发老人授此方与一富人家，其家合施，当大疫，城中病者皆愈。其后疫鬼问富人，富人以实告。鬼曰：此老教三人矣，稽颡而退。


加减三五七散

治证并方见诸风类。

大已寒圆

治久寒积冷，脏腑虚弱，心腹[image: ]
 痛，胁肋胀满，泄泻肠鸣，自利自汗，米谷不化，阳气暴衰，阴气独胜，手足厥冷，伤寒阴盛，神昏脉短，四肢怠惰，并宜服之。

荜茇　肉桂各四斤
 　干姜炮
 　高良姜各六斤


上为细末，水煮面糊为圆，如梧桐子大。每服二十粒，米饮汤下，食前服之。

太阳丹

治头疼，伤寒、感风、气积，偏正、夹脑一切头疼。每服一粒，薄荷茶嚼下。风壅痰盛，咽膈不利，亦宜服之。

脑子二两，别研
 　川芎　甘草　白芷各一斤
 　石膏别研，二斤
 　大川乌炮，去皮、脐，一斤


上为细末，蜜同面糊为圆，每两作一十八粒，朱红为衣。

和解散

治男子、妇人四时伤寒头痛，憎寒壮热，烦躁自汗，咳嗽吐痢。

厚朴去粗皮，姜汁炙
 　陈皮洗，各四两
 　藁本　桔梗　甘草各半斤
 　苍术去皮，一斤


上同为粗末。每服三钱，水一盏半，入生姜三片，枣二枚，煎至七分，不计时候，热服。

正气散

治伤寒阴证，憎寒恶风，正气逐冷，胸膈噎塞，胁肋膨胀，心下坚痞，吐痢，呕逆酸水，咳逆，怠惰嗜卧，不思饮食。

甘草炒，七钱
 　陈皮　藿香去梗
 　白术各一两
 　厚朴　半夏同厚朴各三两，为末，生姜四两，研烂，同为饼子，微炒


上为细末。每服二钱，生姜三片，枣一枚，水一盏，煎至七分，食前稍热服。又治久患疟疾，膈气心痛，日进三服。常服顺气宽中，辟除瘟疫（一方无白术）。

十华散

治丈夫五劳七伤，浑身疼痛，四肢拘急，腰膝无力，脾元气虚，不思饮食，霍乱吐泻，四肢冷麻。兼解二毒伤寒，疗脚气流注肿痛，行步不得，及虚劳等患，并皆治之。

五加皮　陈皮去白
 　干姜炮
 　甘草各六两
 　桔梗　羌活　黄芪　肉桂去粗皮
 　苍术去皮，炒，各八两八钱
 　附子六两
 　大川乌三两


上为细末。每服二钱，水一盏，姜二片，枣一枚，煎至六分，不拘时候，热盐酒调服亦得。


锉散

治男子、妇人五劳七伤，感冷冒寒气弱体虚，多倦少力。常服壮筋骨，肢体轻健，进食。

天仙藤　青蒿子炒
 　桑白皮炒
 　香附子炒
 　荆芥穗　前胡生姜汁制，炒
 　柴胡　桔梗　麻黄去根、节
 　苍术炒
 　干葛　陈皮各十斤
 　茴香炒
 　秦艽　川芎　白芍药　藁本　黄芪　半夏为粗末，姜汁炙
 　羌活各二斤半
 　甘草炒
 　肉桂去粗皮
 　白芷　厚朴去粗皮，姜汁炒，各五斤


上二十四味，为粗末。每服三大钱，水一盏半，入生姜、乌梅、枣子，煎至七分，去滓，温服。并两滓作一服煎。

桂苓圆

大解暑毒。

肉桂去粗皮，不见火
 　茯苓去粗皮，各等分


上为细末，炼蜜为圆，每两作八圆。每服一圆，用新汲水或热水嚼下，化下亦得。

消暑圆

治伤暑发热头疼。

半夏醋五升煮干
 　甘草生
 　茯苓去皮，各半斤


上细末，生姜汁作薄糊为圆，如梧桐子大。每服五十粒，水下。《易简方》云：此药合时，须用好醋煎煮半夏，姜汁作糊，毋见生水，臻志修合，用之神效。中暑为患，药下即苏，伤暑发热头疼，用之尤验。夏月常服，止渴利便，虽多饮水，亦不为害，应是暑药皆不及此。若痰饮停积，并用姜汤咽下。入夏之后，不可缺此。

〔宝庆新增方〕

辰砂五苓散

治伤寒表里未解，头痛发热，心胸郁闷，唇口干焦，神思昏沉，狂言谵语，如见神鬼，及治瘴疟烦闷未省者。

辰砂研
 　白术去芦
 　木猪苓去黑皮
 　泽泻洗，锉
 　赤茯苓去皮，各十二两
 　肉桂去粗皮，八两


上为细末。每服二钱，沸汤点服，不拘时。如中暑发渴，小便赤涩，用新汲水调下。小儿五心烦热，焦躁多哭，咬牙上撺，欲为惊状，每服半钱，温熟水调下。

柴胡升麻汤

治时行瘟疫壮热恶风，头痛体疼，鼻塞咽干，心胸烦满，寒热往来，痰盛咳嗽，涕唾稠粘。

柴胡去芦
 　前胡去芦
 　干葛　石膏煅
 　赤芍药各十两
 　升麻五两
 　荆芥去梗，七两半
 　黄芩去粗皮
 　桑白皮各六两半


上㕮咀。每服三大钱，水一盏半，生姜三片，豉十余粒，同煎一盏，去滓，稍热服，不拘时。小儿更量大小加减。

缩脾饮

解伏热，除烦渴，消暑毒，止吐利。霍乱之后服热药大多致烦躁者，并宜服之。

缩砂仁　乌梅肉净
 　草果煨，去皮
 　甘草炙，各四两
 　干葛锉
 　白扁豆去皮，炒，各二两


上㕮咀。每服四钱，水一大碗，煎八分，去滓，以水沉冷服，以解烦，或欲热欲温，并任意服，代熟水饮之极妙。

解暑三白散

治冒暑伏热引饮过多，阴阳气逆，霍乱呕吐，小便不利，脏腑不调，恶心头晕，并皆治之。

泽泻　白术　白茯苓各等分


上㕮咀。每服一贴，水一盏，姜五片，灯心十茎，煎八分，去滓服，不拘时。每贴重半两。

保真汤

治四时伤寒，不问阴阳二证，才觉疾作，急服此药立效。

藁本去芦
 　川芎各四两
 　甘草炒，二两
 　苍术洗，锉，麸炒，十六两


上㕮咀，为粗末。每服三钱，水一盏半，生姜三片，同煎七分，去滓，热服，不拘时，神效不可具述。

人参顺气散

治丈夫、妇人风虚气弱，荣卫不和，肢节疼痛，身体沉重，头目眩晕，肩背拘急，手足冷麻，半身不遂，口眼[image: ]
 斜，痰涎不利，言语謇涩，或脾胃不和，心腹刺痛，胸膈痞满，倦怠少力，霍乱转筋，吐泻不止，胎前产后，并宜服之。

干姜　人参各一两
 　川芎　甘草炙
 　苦梗去芦
 　厚朴去粗皮，姜汁制
 　白术　陈皮洗，去白
 　白芷　麻黄去节，各四两
 　干葛去粗皮，三两半


上为细末。每服二钱，水一盏，姜三片，枣一枚，薄荷五、七叶，同煎八分，不拘时。如伤风感冷，头疼腰重，咳嗽鼻塞，加葱白煎。

消风百解散

治四时伤寒头疼项强，壮热恶寒，身体烦疼，四肢倦怠，行步喘乏，及寒壅咳嗽，鼻塞声重，涕唾稠粘，痰涎壅盛，气急满闷，并宜服之。

荆芥　白芷　陈皮洗，去白
 　苍术　麻黄去节，各四两
 　甘草炙，二两


上细末。每二大钱，水一大盏，姜三片，乌梅一个，同煎七分，不拘时，温服，或茶酒调下。欲发散邪风，入连须葱白三寸同煎。


〔淳祐新添方〕

人参养胃汤

治外感风寒，内伤生冷，憎寒壮热，头目昏疼，肢体拘急，不问风寒二证及内外之殊，均可治疗。先用厚被盖睡，连进此药数服，以薄粥汤之类佐之，令四肢微汗濈濈然。俟汗干，则徐徐去被，谨避外风，自然解散。若原自有汗，亦须温润以和解之。或有余热，则以参苏饮款款调之，或尚头疼，则以浓煎生姜葱白汤下如圣饼子。三证既除，则不必服药，但节其饮食，适其寒温，自然平治。大抵感冒，古人不敢轻发汗者，只由麻黄能开腠理，用或不能得其宜，则导泄真气，因而致虚，变生他证。此药乃平和之剂，只能温中解表而已，不致妄扰也。兼能辟山岚瘴气、四时瘟疫，常服尤佳。

半夏汤洗七次
 　厚朴去粗皮，姜汁制
 　苍术米泔浸一宿，洗，切，炒，各一两
 　藿香叶洗去土
 　草果去皮、膜
 　茯苓去黑皮
 　人参各半两
 　甘草炙，二钱半
 　橘红七钱半


上为㕮咀。每服四钱，水一盏半，姜七片，乌梅一个，煎至六分，去滓，热服之。兼治饮食伤脾，发为痎疟，或脾胃中脘虚寒，呕逆恶心，皆可化之。或发寒疟、寒疫及恶寒者，并加附子，是为十味不换金散。

参苏饮

治感冒发热头疼，或因痰饮凝结，兼以为热，并宜服之。若因感冒发热，亦如服养胃汤法，以被盖卧，连进数服，微汗即愈。面有余热，更宜徐徐服之，自然平治。因痰饮发热，但连日频进此药，以热退为期，不可预止。虽有前胡、干葛，但能解肌耳。既有枳壳、橘红辈，自能宽中快膈，不致伤脾，兼大治中脘痞满，呕逆恶心，开胃进食，无以逾此。毋以性凉为疑，一切发热皆能取效，不必拘其所因也。小儿、室女亦宜服之。

木香半两
 　紫苏叶　干葛洗
 　半夏汤洗七次，姜汁制，炒
 　前胡去苗
 　人参　茯苓去皮，各三分
 　枳壳去瓤，麸
 炒
 　桔梗去芦
 　甘草炙
 　陈皮去白，各半两


上㕮咀。每服四钱，水一盏半，姜七片，枣一个，煎六分，去滓，微热服，不拘时候。《易简方》不用木香，只十味。

神术散

治四时瘟疫头痛项强，发热憎寒，身体疼痛，及伤风鼻塞声重，咳嗽头昏，并皆治之。

苍术米泔浸一宿，切，焙，五两
 　藁本去土
 　香白芷　细辛去叶土
 　羌活去芦
 　川芎　甘草炙，各一两


上为细末。每服三钱，水一盏，生姜三片，葱白三寸，煎七分，温服，不拘时。如觉伤风鼻塞，只用葱茶调下。

〔吴直阁增诸家名方〕

对金饮子

治诸疾无不愈者。常服固元阳，益气，健脾进食，和胃祛痰，自然荣卫调畅，寒暑不侵。此药疗四时伤寒极有功效。

厚朴去皮，姜汁炙
 　苍术米泔浸一宿
 　甘草炙，各二两
 　陈皮去白，炒令黄色，半斤


上为粗末。每服三钱，空心，以水一盏，姜钱二片，如茶法煎取八分，余滓重煎两度服食。瘟疫时气，二毒伤寒，头痛壮热，加连须葱白五枚、豉三十粒同煎，服数剂汗出得安。如未得汗，以稀粥投之，厚盖衣服取汗立愈。五劳七伤，脚手心热，烦躁不安，肢节痠疼，加柴胡去芦头同煎。痰嗽发疟，加姜制半夏煎。本脏气痛，加茴香煎。水气肿满，加桑白皮煎。妇人赤白带下，加黄芪煎。酒伤，加丁香。食伤，加高良姜。四时泄泻，加肉豆蔻。风疾，加荆芥穗。腿膝冷疼，加牛膝。浑身拘急及虚壅，加地骨皮。腿痹，加菟丝子。白痢，加吴茱萸。赤痢，加黄连。头风，加藁本。转筋霍乱，加楠木皮。以上助使，只加一铢。此药不问老少，胎前产后，五劳七伤，六极八邪，耳鸣眼昏，梦泄盗汗，四肢沉重，腿膝痠疼，妇人宫脏久冷，月水不调，若能每日空心一服，即出颜容，丰肌体，调三焦，壮筋骨，祛冷气，快心胸，神效莫述。


劫劳散

治五劳七伤，四时伤寒，山岚瘴疟，时行疫疠，心神烦躁，口苦舌干，憎寒壮热，头疼鼻塞，腰脚痠倦，背脊强急，浑身疼痛。

地骨皮二两半
 　前胡去芦
 　荆芥各二两七钱
 　香附子炒，去毛
 　苍术浸，去皮，焙
 　甘草爁，各三两六钱
 　麻黄去根、节
 　白芷各四钱半
 　川芎二两二钱半
 　桔梗去芦，七两二钱
 　当归七两三钱半
 　肉桂去粗皮，一两三钱半
 　石膏九钱
 　陈皮去白，一两三钱
 　天仙藤二两半


上为细末。每服二钱，水一盏，乌梅半个，入盐同煎服。如要出汗，加葱白、姜钱煎，连进三服。常服，温盐酒调，热盐汤点亦得。

人参轻骨散

解利四时伤寒头痛壮热，项背拘急，骨节烦疼，憎寒恶风，肢体困倦，大便不调，小便赤涩，呕逆烦渴，或伤风感寒，头痛体热，鼻塞声重，咳嗽痰涎，及山岚瘴气，时行疫疠，潮热往来，及疗五劳七伤，中脘气滞，心腹痞闷，停痰呕逆，冷气奔冲，攻注刺痛。又治妇人血气撮痛，经候不调，并宜服之。

贝母去心
 　白茯苓焙
 　半夏煮，各一两
 　枳壳去瓤，炒，二两半
 　苍术浸一宿，六两
 　人参　白术焙
 　白芷不见火
 　陈皮去白
 　秦艽　赤芍药各二两
 　川芎　当归去芦，焙
 　肉桂去粗皮
 　干姜炮，各一两半
 　柴胡去芦
 　麻黄去根、节，各三两
 　桔梗去芦
 　甘草爁
 　厚朴各四两，姜汁浸


上件为细末。每服三钱，水一盏，生姜三片，同煎至七分，通口稍热服。身体倦怠加乌梅一个，咳嗽加枣二枚，同煎，不拘时。

葱白散

解四时伤寒头痛壮热，项背拘急，骨节烦疼，憎寒恶风，肢体困倦，大便不调，小便赤涩，呕逆烦渴，不思饮食。又伤风感寒，头痛体热，鼻塞声重，咳嗽痰涎，山岚瘴气，时行疫疠，并皆治之。

川芎　苍术米泔浸
 　白术各二两
 　甘草爁
 　石膏煅
 　干葛焙，各一两
 　麻黄去根、节，三两


上件为细末。每服二钱，水一盏，生姜三片，葱白二寸，煎至七分，热服，不拘时候。如要出汗，并煎三服，被盖，汗出为度。

桂枝汤

治太阳中风，阳浮而阴弱，阳浮者热自发，阴弱者汗自出，啬啬恶寒，淅淅恶风，翕翕发热，鼻鸣干呕。

桂枝去皮
 　芍药各一两半
 　甘草一两


上为粗末。每服二钱，以水一盏，入生姜三片，枣三枚擘破，同煎取七分，去滓，温服，不计时候。惟春初可行，自春末及夏至以前可加黄芩半两。夏至后加知母半两、石膏二两或升麻半两。若病人素虚寒者，不用加减。无汗休服。

黄龙圆

丈夫、妇人伏暑，发热作渴，呕吐恶心，年深暑毒不瘥者。

黄连去须，三十二两
 　好酒五升


上黄连以酒煮干为度，研为细末，用面水煮糊搜和为圆，如梧桐子大。每服三十圆，热水吞下。又疗伤酒过多，壮毒下血，大便泄泻，用温米饮吞下，食前进，一日两服。

不换金正气散

治四时伤寒、瘴疫时气头疼壮热，腰背拘急，五劳七伤，山岚瘴气，寒热往来，五膈气噎，咳嗽痰涎，行步喘乏，或霍乱吐泻，脏腑虚寒，下痢赤白，并宜服之。

厚朴去皮，姜汁制
 　藿香去枝、土
 　甘草爁
 　半夏煮
 　苍术米泔浸
 　陈皮去白


上等分，为锉散。每服三钱，水一盏半，生姜三片，枣子二枚，煎至八分，去滓，食前，稍热服。忌生冷、油腻、毒物。若四方人不服水土，宜服之。常服能辟岚气，调和脾胃，美饮食。


川芎茶调散

治丈夫、妇人诸风上攻头目昏重，偏正头疼，鼻塞声重，伤风壮热，肢体烦疼，肌肉蠕动，膈热痰盛，妇人血风攻注，太阳穴疼。但是感风气，悉皆治之。

薄荷叶不见火，八两
 　川芎　荆芥去梗，各四两
 　香附子炒，八两（别本作细辛去芦一两）
 　防风去芦，一两半
 　白芷　羌活　甘草爁，各二两


上件为细末。每服二钱，食后，茶清调下。常服清头目。

渗湿汤

治寒湿所伤，身重腰冷，如坐水中，小便或涩或出，大便溏泄。皆因坐卧湿处，或因雨露所袭，或因汗出衣衾冷湿，久久得之，腰下重疼，两脚疼痛，腿膝或肿或不肿，小便利，反不渴，悉能主之。

苍术　白术　甘草炙，各一两
 　茯苓去皮
 　干姜爁，各二两
 　橘红　丁香各一分


上㕮咀。每服四钱，水一盏半，枣一枚，姜三片，煎七分，食前，温服。

冰黄散

治冒暑伏热头目昏晕，呕吐泻痢，口干烦渴，背寒面垢。

赤茯苓去皮
 　甘草生，各四两
 　寒食面　生姜切碎，搜面
 匀，日干，各一斤


上为细末。每服二钱，新汲水或冷熟水调下，不拘时候。

〔续添诸局经验秘方〕

神仙百解散


一名神仙截伤寒四季加减百解散
 　治伤寒遍身疼痛，百节拘急，头目昏痛，肢体劳倦，壮热憎寒，神志不爽，感冒瘟疫瘴气。常服辟瘟疫，治劳倦。

山茵陈　柴胡去芦
 　前胡生姜制，炒
 　人参　羌活　独活　甘草　苍术米泔浸，锉，炒
 　干葛　白芍药　升麻　防风去苗
 　藁本去芦
 　藿香去梗
 　白术　半夏姜汁炙，
 各一两


立春以后不加减，立夏以后一料加：

柴胡一分
 　赤茯苓　当归各半两


立秋以后减柴胡一分，不用当归、茯苓，只加：

干姜炮
 　肉桂去粗皮，各一分
 　麻黄去节，半两


立冬以后并无加减。（一方无当归，有黄芩去芦，半两
 ）。

上为细末。每服三钱，水一盏半，姜三片，枣二个，煎至一盏，热服，不计时候，并进二服。如要表散，加葱白三寸，淡豆豉三十粒，同煎服，以衣被盖覆，汗出而愈。

八解散

治四时伤寒头疼壮热，感风多汗，及疗劳伤过度，骨节痠疼，饮食无味，四肢疼倦，行步喘乏，面色萎黄，怠惰少力，咳嗽寒热，羸弱自汗，胸膈不快，呕逆恶心。

人参　茯苓　甘草炙
 　陈皮去白
 　白术　藿香去土，
 各一两
 　厚朴去粗皮，锉，生姜自然汁浸一宿，炒紫色，二两
 　半夏汤洗七次，一两


上为细末。每服二钱，水一盏，生姜三片，枣子一枚，葱白三寸，同煎至七分，温服，不拘时候。

白术散

治伤寒气脉不和，憎寒壮热，鼻塞脑闷，涕唾稠粘，痰嗽壅滞，或冒涉风湿，憎寒发热，骨节疼痛，或中暑呕吐眩晕，及大病后将理失宜，食复、劳复，病证如初。又治五劳七伤，气虚头眩，精神恍惚，睡卧不宁，肢体倦怠，潮热盗汗，脾胃虚损，面色萎黄，饮食不美，口吐酸水，脏腑滑泄，腹内虚鸣，反胃吐逆，心腹绞痛，久疟久痢，及膈气咽塞，上气喘促，坐卧不安，或饮食所伤，胸膈痞闷，腹胁膨胀，妇人胎前产后，血气不和，霍乱吐泻，气厥不省人事。常服辟四时不正之气及山岚瘴疫，神效不可具述。

山药　桔梗　茯苓去皮
 　甘草　白芷　陈皮去白
 　青皮去白
 　香附子各三两
 　白术四两
 　干姜炮，二两


上为末。每服二钱，水一盏，姜三片，枣一枚，木瓜干一片，紫苏三叶，煎七分，食前服。若吐泻，入白梅煎。喘，入桑白皮、杏仁煎。伤寒劳复，入薄荷。膈气，入木通三寸、麝香少许。中暑呕逆，入香薷。产前、产后血气不和，入荆芥煎。霍乱，入藿香煎。气厥，入盐汤调下。

人参顺气散

治证、服法并与前人参顺气散同。

人参　桔梗　甘草炙
 　干葛　白术　白芷各一两
 　麻黄去根、节，一两半
 　干姜半两
 　服法见前。


藿香正气散

治伤寒头疼，憎寒壮热，上喘咳嗽，五劳七伤，八般风痰，五般膈气，心腹冷痛，反胃呕恶，气泻霍乱，脏腑虚鸣，山岚瘴疟，遍身虚肿；妇人产前、产后，血气刺痛；小儿疳伤，并宜治之。

大腹皮　白芷　紫苏　茯苓去皮，各一两
 　半夏曲　白术　陈皮去白
 　厚朴去粗皮，姜汁炙
 　苦梗各二两
 　藿香去土，三两
 　甘草炙，二两半


上为细末。每服二钱，水一盏，姜钱三片，枣一枚，同煎至七分，热服。如欲出汗，衣被盖，再煎并服。

三拗汤

治感冒风邪鼻塞声重，语音不出，或伤风伤冷头痛目眩，四肢拘倦，咳嗽多痰，胸满气短。

甘草不炙
 　麻黄不去根、节
 　杏仁不去皮、尖


上等分，㕮咀为粗散。每服五钱，水一盏半，姜钱五片，同煎至一盏，去滓，通口服，以衣被盖覆睡，取微汗为度。

来苏散

解利四时温疫、伤寒身体壮热，头痛憎寒，项脊拘急，浑身疼痛，烦渴闷乱，大小便涩，嗜卧少力，全不思饮食，及诸气疾，五劳七伤，山岚瘴疟，寒热往来等疾，并皆治之。

柴胡去芦
 　甘草炙
 　干姜各二两
 　肉桂去粗皮，不见火
 　桔梗　防风　荆芥穗　五加皮各一两
 　芍药半两
 　麻黄去节
 　陈皮去白，各一两半
 　黄芪蜜水浸一宿，炙一分


上为细末。每服二钱，水一盏，生姜三片，同煎至八分，热服，不拘时候。常服和顺三焦，辟瘴气，进饮食。

香薷汤

宽中和气，调荣卫。治饮食不节，饥饱失时，或冷物过多，或硬物壅驻，或食毕便睡，或惊忧恚怒，或劳役动气，便欲饮食，致令脾胃不和，三脘痞滞。内感风冷，外受寒邪，憎寒壮热，遍体疼痛，胸膈满闷，霍乱呕吐，脾疼翻胃，中酒不醒。四时伤寒头痛，并进三服，得汗即痊。常服益脾温胃，散宿痰停饮，能进食，辟风、寒、暑、湿、雾露之气。

白扁豆炒
 　茯神　厚朴去粗皮，锉，姜汁炒，各一两
 　香薷去土，二两
 　甘草炙，半两


上为细末。每服二钱，沸汤点服，入盐点亦得，不拘时。

十神汤

治时令不正，瘟疫妄行，人多疾病。此药不问阴阳两感，或风寒湿痹，皆可服之。

川芎　甘草炙
 　麻黄去根、节
 　升麻各四两
 　干葛十四两
 　赤芍药　白芷　陈皮去瓤
 　紫苏去粗梗
 　香附子杵去
 毛，各四两


上为细末。每服三大钱，水一盏半，生姜五片，煎至七分，去滓，热服，不以时候。如发热头痛，加连须葱白三茎。如中满气实，加枳壳数片同煎服。虽产妇、婴儿、老人皆可服饵。如伤寒，不分表、里证，以此导引经络，不致变动，其功效非浅。

水浸丹

治伏暑伤冷，冷热不调，霍乱吐利，口干烦渴，并宜服之。

巴豆大者二十五枚，去皮、膜，研，取油尽如粉
 　黄丹炒，研，罗过，取一两一分


上同研匀，用黄蜡熔作汁别为圆，如梧桐子大。每服五圆，以水浸少顷，别以新汲水吞下，不拘时候。

荆芥散

治伤寒头疼，鼻塞流涕，声重咽干，胸膈满闷，头痛如破。

天南星浸洗，生姜自然汁煮软，切，焙干
 　草乌头炮，去皮、脐
 　荆芥穗各半两
 　石膏研，一两


上为细末。每服二钱，陈茶末一钱，生姜自然汁半呷，薄荷三叶，水二盏，同煎八分，通口服。

六和汤

治心脾不调，气不升降，霍乱转筋，呕吐泄泻，寒热交作，痰喘咳嗽，胸膈痞满，头目昏痛，肢体浮肿，嗜卧倦怠，小便赤涩，并伤寒阴阳不分，冒暑伏热烦闷，或成痢疾，中酒烦渴畏食。妇人胎前、产后，并宜服之。

缩砂仁　半夏汤炮七次
 　杏仁去皮、尖
 　人参　甘草炙，各一两
 　赤茯苓去皮
 　藿香叶拂去尘
 　白扁豆姜汁略炒
 　木瓜各二两
 　香薷　厚朴姜汁制，各四两


上锉。每服四钱，水一盏半，生姜三片，枣子一枚，煎至八分，去滓，不拘时候服。


卷之三

治一切气附脾胃　积聚


苏合香圆

疗传尸骨蒸，殗殜肺痿，疰忤鬼气，卒心痛，霍乱吐利，时气鬼魅，瘴疟，赤白暴利，瘀血月闭，痃癖，丁肿，惊痫，鬼忤中人，小儿吐乳，大人狐狸等病。麝香
 苏合香圆方见后。


白术　青木香　乌犀屑　香附子炒去毛
 　朱砂研，水飞
 　诃黎勒煨，去皮
 　白檀香　安息香别为末，用无灰酒一升熬膏
 　沉香　麝香研
 　丁香　荜茇各二两
 　龙脑研
 　苏合香油入安息香膏内，各一两
 　熏陆香别研，一两


上为细末，入研药匀，用安息香膏并炼白蜜和剂。每服旋圆如梧桐子大，早朝取井华水，温冷任意，化服四圆。老人、小儿可服一圆。温酒化服亦得，并空心服之。用蜡纸裹一圆如弹子大，绯绢袋盛，当心带之，一切邪神不敢近。

安息香圆

治一切冷气，心腹疼痛，胸膈噎塞，胁肋膨胀，心下坚痞，腹中虚鸣，哕逆恶心，噫气吞酸，胃中冷逆，呕吐不止，宿饮不消，胸膈刺痛，时吐清水，不思饮食，并皆治之。

肉桂去粗皮，二两半
 　诃子炮，取皮，二两
 　阿魏细研，白面少许搜和作饼子，炙令香熟，一分
 　茯苓白底
 　当归汤洗，切片，焙干
 　干姜炮，去皮
 　肉豆蔻去壳
 　川芎　丁香皮
 　缩砂仁　五味子微炒
 　巴戟去心，面炒
 　益智子，去皮
 　白豆蔻去皮，各一两半
 　硇砂酒半盏化，去石，入蜜中
 　槟榔炮
 　荜澄茄　芍药　莪术　三棱炮
 　安息香酒半盏化，去砂，入蜜
 　香附去毛
 　茴香微炒，各一两半
 　胡椒　高良姜　木香　沉香　乳香别研
 　丁香各一两


上件药，除安息香、硇砂外，并一处杵，罗为细末，用蜜三十两，入安息香、硇砂于蜜中炼熟，剂上件药，杵一、二千下，圆如鸡头肉大。每服一圆，细嚼，温酒下，浓煎生姜汤下亦得，食前服。

丁沉圆

治一切冷气攻心腹，胁肋胀满刺痛，胸膈噎塞，痰逆恶心，噫气吞酸，不思饮食，胃中冷逆，呕吐不止，及翻胃隔气，宿食留饮，心痛霍乱，妇人血气心腹痛，并皆治之。

甘草炙
 　青皮去瓤，锉，炒
 　丁香　白豆蔻仁　沉香　木香　槟榔　肉豆蔻仁各五两
 　白术锉，微炒，四十两
 　人参去芦
 　茯苓去皮
 　诃黎勒煨，取皮，各十两
 　肉桂去粗皮
 　干姜炮裂，各二两半
 　麝香别研，一两


上为细末，入麝香令匀，炼蜜和圆，如酸枣大。每服一圆，细嚼，炒生姜盐汤下，温酒亦得，空心、食前服。

大沉香圆

治一切冷气攻心腹刺痛，胸膈噎塞，呕吐痰水，噫气吞酸，口苦舌涩，不思饮食，膀胱、肾间冷气攻冲，腰背拘急，脐腹绞痛，手足逆冷，小便滑数。又治卒暴心痛，霍乱吐利，疝瘕气痛，妇人血气刺痛，并宜服之。

天台乌药　白芷　甘松洗，晒
 　甘草爁，各二斤半
 　姜黄去皮
 　檀香　干姜炮
 　肉桂去粗皮，各二十两
 　白豆蔻去皮，十两
 　沉香二十两
 　香附子去毛，爁，五斤


上为末，炼蜜搜和，每一两作二十圆。每服一圆，嚼破，炒生姜盐汤下。元气发动，炒茴香热酒下，空心、食前服。

理中圆

理中焦不和，脾胃宿冷，心下虚痞，腹中疼痛，胸胁逆满，噎塞不通，呕吐冷痰，饮食不下，噫醋吞酸，口苦失味，怠惰嗜卧，全不思食。又治伤寒、时气，里寒外热，霍乱吐利，心腹绞痛，手足不和，身热不渴，及肠鸣自利，米谷不化。

白术　干姜炮
 　人参　甘草爁，各二十两


上为末，炼蜜为圆，每一两作一十圆。每服一圆，食前，沸汤化下，嚼服亦得，或圆如梧桐子大服并得。大病新瘥，多睡不止，及新产内虚，皆可服之。常服温脾暖胃，消痰逐饮，顺三焦，进饮食，辟风、寒、湿、冷邪气。


和胃圆

治脾胃不和，中脘气痞，心腹胀闷，不思饮食，呕吐痰逆，噫气吞酸，面色萎黄，肌肉消瘦，腹胁刺痛，便利不调，少力嗜卧，体重节痛，及治虚劳，脾胃虚弱，饮食不化，心腹痞满，并宜服之。此药老幼气弱皆可常服，能温和脾胃，调进饮食。

厚朴去粗皮，锉碎，以生姜二两研烂，同炒
 　半夏一半汤洗，日干，微炒；一半生姜汁制作饼，炙黄
 　鳖甲九肋，大者一枚，黄泥外固，以米醋二碗，化硇砂一两，放鳖甲内，慢火熬干，取二两，细研如
 粉用
 　神曲碎，炒
 　麦糵微炒
 　白术锉，炒
 　肉桂去粗皮，各二两
 　枳壳去瓤，麸炒
 　三棱炮
 　青皮去白，炒
 　人参各三两
 　陈皮去白
 　诃子炮，去核，各四两
 　槟榔　当归各一两半
 　芍药　甘草炒，各一两
 　干姜炮
 　赤茯苓去皮，各三分


上为细末，蜜圆如小豆大。每服二十圆，加至三十圆，微嚼破，温水下，不计时候。

紫苏子圆

治一切气逆，胸膈噎闷，心腹刺痛，胁肋胀满，饮食不消，呕逆欲吐，及治肺胃伤冷，咳嗽痞满，或上气奔急，不得安卧。

紫苏子拣净
 　陈皮去白，各二两
 　肉桂去粗皮
 　人参去芦
 　高良姜炒，各一两


上五味为细末，炼蜜和圆，如弹子大。每服一圆，细嚼，温酒下，米饮亦得，不计时候。或作小圆服之亦得。若食瓜脍生冷，觉有所伤，噫气生熟，欲成霍乱者，含化一圆，细细咽汁，服尽应时立愈。常服此药，永不患霍乱，甚妙。

养脾圆

治脾胃虚冷，心腹绞痛，胸膈满闷，胁肋虚胀，呕逆恶心，噫气吞酸，泄泻肠鸣，米谷不化，肢体倦怠，不思饮食。

大麦糵炒
 　白茯苓去皮
 　人参去芦，各一斤
 　干姜炮
 　缩砂去皮，各二斤
 　白术半斤
 　甘草锉，爁，一斤半


上为细末，炼蜜和圆，每两作八圆。每服一圆，细嚼，生姜汤送下，食前服。此药养胃进食。

五膈圆

治因愁忧思虑，饮食不节，动气伤神，致阴阳不和，脏腑生病，结于胸膈，遂成忧膈、气膈、食膈、饮膈、劳膈之病。若食生冷即发，心胸痞满，气不得通，疼痛如刺，及引背膂，食即不下，心下坚痛，痛即欲吐，得吐即已，甚者手足逆冷，上气咳逆，喘息短气。

蜀椒去目并闭口者，微炒去汗
 　细辛去苗、土
 　肉桂去粗皮
 　远志去心，各三两
 　麦门冬去心，焙
 　甘草炙，各五两
 　干姜炮，二两
 　人参去芦，四两
 　附子炮，去皮、脐一两半


上为细末，炼蜜和圆，如弹子大。每服一圆，含化咽之，胸膈喉中当热，药力稍尽，更服一圆，日三服，夜二服，服药七日即愈，或圆如梧桐子大，温酒服之亦得，食后服。

嘉禾散


亦名谷神散
 治中满下虚，五噎五膈，脾胃不和，胸膈痞闷，胁肋胀满，心腹刺痛，不思饮食，或多痰逆，口苦舌酸，胸满短气，肢体怠惰，面色萎黄。如中焦虚痞，不任攻击，脏气虚寒，不受峻补，或因病气衰，食不复常，禀受怯弱，不能多食，尤宜服之。常服育神养气，和补脾胃，进美饮食。

枇杷叶去毛，尽涂姜汁，炙令香熟为度
 　薏苡仁微炒
 　白茯苓去皮
 　人参去芦
 　缩砂仁去皮，各一两
 　大腹子微炒
 　随风子如无，楝实、诃子亦得
 　杜仲去皮，用姜汁与酒合和涂，炙令香
 熟微焦
 　石斛细锉，酒拌，微炒
 　藿香叶　木香　沉香　陈皮去白，各三分
 　谷糵微炒
 　槟榔炒
 　丁香　五味子微炒
 　白豆蔻微炒，去皮
 　青皮去瓤
 　桑白皮微炒，各半两
 　白术炒，二两
 　神曲微炒
 　半夏汤洗七遍，生姜一分，切作片子，与半夏同捣烂，作饼炙黄，各一分
 　甘草炙，一两半


上捣，罗为末。每服二钱，水一盏，入生姜二片，肥枣三枚，同煎至七分，温服，不计时候。及疗四时伤寒，能调治阴阳，使无变动，克日得安。如疗五噎，入干杮一枚同煎，十服见效。如疗膈气，吐逆羸困，入薤白三寸，枣五枚同煎。妇人亦可服。

理中汤

脾胃不和，中寒上冲，胸胁逆满，心腹[image: ]
 痛，痰逆恶心，或时呕吐，心下虚痞，隔塞不通，饮食减少，短气羸困。温中逐水，止汗去湿。又肠胃冷湿，泄泻注下，水谷不分，腹中雷鸣，伤寒、时气，里寒外热，霍乱吐利，手足厥冷，胸痹心痛，逆气结气，并皆治之。

人参　甘草炒
 　白术　干姜炮，各三两


上粗末。每三钱，以水一盏半，煎取中盏，去滓，稍热服，空心、食前。


调中沉香汤

调中顺气，除邪养正。治心腹暴痛，胸膈痞满，短气烦闷，痰逆恶心，食饮少味，肢体多倦。常服饮食增进，腑脏和平，肌肤光悦，颜色光润。

麝香研，半钱
 　沉香二两
 　生龙脑研，一钱
 　甘草炙，一分
 　木香　白豆蔻仁各一两


上为细末，入研药匀。每服半钱，用沸汤点服，或入生姜一片、盐少许亦得。酒食后服之大妙。

匀气散

治气滞不匀，胸膈虚痞，宿冷不消，心腹刺痛。除胀满噎塞，止呕吐恶心。常服调顺脾胃，进美饮食。

丁香　檀香　木香　白豆蔻仁各二两
 　藿香叶　甘草爁，各八两
 　缩砂仁四两


上为末。每服一钱，入盐末一字，用沸汤点服，不计时候。

乌沉汤

和一切气，除一切冷，调中补五脏，益精壮阳道，暖腰膝，去邪气。治吐泻转筋，癥癖疼痛，风水毒肿，冷风麻痹。又主中恶心腹痛，蛊毒疰忤鬼气，宿食不消，天行瘴疫，膀胱、肾间冷气攻冲，背膂俯仰不利，及妇人血气攻击，心腹撮痛，并宜服之。

天台乌一百两
 　沉香五十两
 　人参三两
 　甘草爁，四两半


上为末。每服半钱，入生姜三片，盐少许，沸汤点服，空心、食前。

五膈宽中散

治因忧恚、寒热动气伤神，致阴阳不和，腑脏生病，结于胸膈之间，遂成五膈之病：一曰忧膈，胸中气结，津液不通，饮食不下，羸瘦短气；二曰恚膈，心下实满，噫辄醋心，饮食不消，大小便不利；三曰气膈，胸胁逆满，噎塞不通，噫闻食臭；四曰寒膈，心腹胀满，咳嗽气逆，腹上苦冷雷鸣，绕脐痛，不能食肥；五曰热膈，五心中热，口中烂，生疮，四肢烦重，唇口干燥，身体或热，腰背疼痛，胸痹引背，不能多食，及一切气疾，并皆治之。

白豆蔻去皮，二两
 　甘草炙，五两
 　木香三两
 　厚朴去皮，生姜汁炙熟，一斤
 　缩砂仁　丁香　青皮去白
 　陈皮去白，各四两
 　香附子炒去毛，十六两


上为细末。每服二钱，入生姜二片，盐少许，沸汤点服，不计时。

膈气散

治五种膈气，三焦痞塞，胸膈满闷，背膂引疼，心腹膨胀，胁肋刺痛，食饮不下，噎塞不通，呕吐痰逆，口苦吞酸，羸瘦少力，短气烦闷。常服顺气宽中，消痃癖积聚，散惊忧恚气。

肉豆蔻仁　木香　干姜　厚朴去粗皮，生姜汁制，炒
 　青皮去白
 　甘草爁，各五两
 　三棱炮
 　益智仁　莪术炮
 　肉桂去粗皮
 　陈皮去瓤
 　槟榔　枳壳去瓤，麸炒，各十两


上为细末。每服二钱，水一盏，入生姜二片，枣半个，同煎七分，和滓热服。如不及煎，入盐少许，沸汤点服亦得，不拘时候。

建中散

治脾胃不和，中脘气滞，宿寒留饮，停积不消，心腹刺痛，胁肋膨胀，呕吐痰逆，噫气吞酸，肠鸣泄利，水谷不化，肢体倦怠，不思饮食。

青州枣　厚朴姜汁制，各一斤
 　干姜炮
 　半夏汤洗去滑
 　甘草各五两
 　陈皮去白，八两


以上六味，用水三斗，煮令水尽，焙干。

草豆蔻去皮
 　人参　藿香　诃子炮，取皮
 　白茯苓去皮
 　白术各一两


上粗末。每服二钱，水一盏，生姜三片，煎六分，去滓，温服，食前。

平胃散

治脾胃不和，不思饮食，心腹胁肋胀满刺痛，口苦无味，胸满短气，呕哕恶心，噫气吞酸，面色萎黄，肌体瘦弱，怠惰嗜卧，体重节痛，常多自利，或发霍乱，及五噎八痞，膈气反胃，并宜服。

苍术去粗皮，米泔浸二日，五斤
 　厚朴去粗皮，姜汁制，炒香
 　陈皮去白，各三斤二两
 　甘草炒，三十两


上为细末。每服二钱，以水一盏，入生姜二片，干枣二枚，同煎至七分，去姜、枣，带热服，空心、食前。入盐一捻，沸汤点服亦得。常服调气暖胃，化宿食，消痰饮，辟风、寒、冷、湿四时非节之气。


三和散

治五脏不调，三焦不和，心腹痞闷，胁肋䐜胀，风气壅滞，肢节烦痛，头面虚浮，手足微肿，肠胃燥涩，大便秘难，虽年高气弱，并可服之。又治背痛、胁痛，有妨饮食，及脚气上攻，胸腹满闷，大便不通。

羌活去芦
 　紫苏茎、叶，去粗梗
 　沉香　宣州木瓜薄切，焙干
 　大腹皮炙焦黄，各一两
 　芎䓖　甘草炒
 　陈皮去白
 　木香　槟榔面裹，煨熟，去面
 　白术各三分


上为粗末。每服二大钱，水一盏，煎至六分，去滓，温服，不计时。

七气汤

治虚冷上气，及寒气、热气、怒气、恚气、喜气、忧气、愁气，内结积聚，坚牢如杯，心腹绞痛，不能饮食，时发时止，发即欲死，此药主之。

人参　甘草炙
 　肉桂去粗皮，各一两
 　半夏汤洗七遍，切片，焙干，五两


上为粗末。入半夏令匀，每服三钱，水一大盏，入生姜三片，煎七分，去滓，稍热服，食前。

益智散

治伤寒阴盛，心腹痞满，呕吐泄利，手足厥冷，及一切冷气奔冲，心胁脐腹胀满绞痛。

川乌炮，去皮、脐，四两
 　益智去皮，二两
 　干姜炮，半两
 　青皮去白，三两


上件为散。每服三钱，水二盏，入盐一捻，生姜五片，枣二个擘破，同煎至八分，去滓，温服，食前。

藿香半夏散

治胃虚中寒，停痰留饮，哕逆呕吐，胸满噎痞，短气倦怠，不入饮食。

丁香皮半两
 　藿香叶一两
 　半夏汤浸洗七遍，微炒黄色，二两


上为散。每服二钱，水一盏，生姜七片，煎七分，去滓，温服，食前。

草豆蔻散

治脾胃不调，胸膈满闷，饮食不化，呕逆恶心，或霍乱呕吐，心腹刺痛，肠鸣泄利，水谷不分。

草豆蔻去皮，一斤
 　生姜切作片，二斤
 　甘草锉，八两


上件拌匀，入于银器内，用水过三指许，以慢火熬令水尽，焙令干，杵为细末。每服一钱，用沸汤点服，不计时候。夏月煎作熟水常服，调中止逆，除冷气，消饮食。

积气圆

治阴阳不和，脏腑虚弱，寒冷之气留滞于内，使气积不散，胸胁支满，食即气噎，心腹膨胀，气急刺痛，宿食不化，心腹引痛，噎气吞酸，停饮浸渍，恶心呕逆，癖块疼痛，脏腑不调，饮食不进，往来寒热，渐觉羸瘦，以致着床，面黄肌热，精神困顿。

巴豆一百个，去皮、心、膜，出油取霜，三钱
 　桃仁去皮、尖，麸炒，别研，一两半
 　附子炮，去皮、脐，四两
 　米醋五升，以硇砂、大黄同用慢水熬成膏
 　大黄面裹，煨，去面，为末
 　干漆炒焦
 　木香　鳖甲醋炙黄，各一两
 　三棱煨，乘热捣碎
 　肉桂去粗皮
 　硇砂研，各二两
 　朱砂研飞
 　麝香别研，各二钱半


上为细末，入研药匀，以醋膏为圆，如梧桐子大。每服二圆，炒生姜汤温下，或木香汤亦得，食后、临卧服。更看虚实，加减服之，忌生冷、硬物。

丁香圆

治积滞不消，心腹坚胀，痰逆呕哕，噫醋吞酸，胁肋刺痛，胸膈痞闷，或反胃恶心，食饮不下，气上冲胸，痞噎不通，及食癥酒癖，血瘕气块，时发刺痛，全不思食，并治之。常服消饮食，行滞气。

猪牙皂角去皮，炙焦黑，为细末
 　好墨烧，醋淬
 　肉桂去粗皮
 　干姜炮
 　丁香　木香各一两
 　干漆碎，炒令烟尽，为细末
 　黑牵牛炒，为细末
 　川大黄别为细末
 　蓬莪术炮，捣碎
 　京三棱炮，捣碎
 　硇砂别研
 　附子炮，去皮、脐，各二两
 　青皮去白，三两
 　巴豆霜先用醋煎硇砂令热，下巴豆霜，煎三、两沸，下大黄末熬膏，一钱半


上以大黄、硇砂、巴豆膏和圆，如绿豆大。每服一、两圆，茶、酒任下。如要取化癥瘕癖块，用生姜汤下七圆，并食后、临卧服之。

小丁香圆

消积滞生冷，留饮宿食，止痰逆恶心，霍乱呕吐。治心腹胀闷，胁肋刺痛，胸膈痞满，噎塞不通。常服顺脾胃，进饮食。

五灵脂十二两
 　丁香三两
 　木香一两半
 　肉豆蔻去壳，三十个
 　巴豆去皮、膜，出油，二百一十个


上为细末，入巴豆令匀，面糊和令得所，圆如黍米大。每服五圆至七圆，温生姜汤下，橘皮汤亦得，食后服。如霍乱吐逆，煎桃叶汤放冷下。小儿吐逆不定，三岁儿服三圆，五岁以下服四圆，用生姜桃叶汤下。


三棱煎圆

顺气宽中，消积滞，化痰饮。治中脘气痞，心腹坚胀，胁下紧硬，胸中痞塞，喘满短气，噫气不通，呕吐痰逆，饮食不下，大便不调，或泄或秘。

杏仁汤浸，去皮、尖，麸炒黄色
 　硇砂飞研，各一两
 　神曲碎，炒
 　麦糵炒，各三两
 　青皮去白
 　干漆炒
 　萝卜子微炒，各二两
 　三棱生，细锉，捣，罗为末，八两，以酒三升，石器内熬成膏


上件为末，以三棱膏匀搜和圆，如梧桐子大。每服十五圆至二十圆，温米饮下，食后服。

青木香圆

宽中利膈，行滞气，消饮食。治胸膈噎塞，腹胁胀痛，心下坚痞，肠中水声，呕哕痰逆，不思饮食。

补骨脂炒香
 　荜澄茄　槟榔酸粟米饭裹，湿纸包，火中煨令纸焦，去饭，各四十两
 　黑牵牛二百四十两，炒香，别捣末，一百二十两
 　木香二十两


上为细末，入牵牛末令匀，渐入清水和令得所，圆如绿豆大。每服二十圆，茶、汤、熟水任下，食后服。每酒食后可服五圆至七圆。小儿一岁服一圆。怀妊妇人不得服之。

消食圆

治脾胃俱虚，不能消化水谷，胸膈痞闷，腹胁时胀，连年累月，食减嗜卧，口苦无味，虚羸少气。又治胸中有寒，饮食不下，反胃翻心，霍乱呕吐，及病后新虚，不胜谷气，或因病气衰，食不复常，并宜服之。

乌梅去核，焙干
 　干姜炮，各四两
 　小麦糵炒黄，三两
 　神曲捣末，炒，六两二钱


上件为末，炼蜜和搜为圆，如梧桐子大。每服十五圆，加至二十圆，米饮下，日二服，不计时候。

小独圣圆

治脾胃不和，饮食多伤，心腹刺痛，呕哕恶心，噎痞吞酸，干噫食臭，腹胁胀闷，不思饮食。

巴豆连皮称半两，去皮、心、膜，炒熟，得三钱，研
 　肉桂去粗皮，一斤
 　硇砂研飞，一两
 　半夏汤洗七次
 　丁皮舶上者
 　乌梅去核
 　干姜炮
 　当归去芦
 　三棱煨，捣碎，各四两


上为细末，入巴豆、硇砂匀，水煮面糊为圆，如麻子大。每服三圆至五圆，用温水下，食后服。常服化滞气，利胸膈，止逆消食。

温白圆

治心腹积聚，久癥癖块，大如杯碗，黄疸宿食，朝起呕吐，支满上气，时时腹胀，心下坚结，上来抢心，傍攻两胁。十种水病，八种痞塞，翻胃吐逆，饮食噎塞，五种淋疾，九种心痛，积年食不消化，或疟疾连年不瘥，及疗一切诸风，身体顽痹，不知痛痒，或半身不遂，或眉发堕落，及疗七十二种风，三十六种遁尸疰忤，及癫痫，或妇人诸疾，断续不生，带下淋沥，五邪失心，愁忧思虑，意思不乐，饮食无味，月水不调，及腹中一切诸疾，有似怀孕，连年累月，羸瘦困弊，或歌或哭，如鬼所使，但服此药，无不除愈。

川乌炮，去皮、脐，二两半
 　柴胡去芦
 　桔梗　吴茱萸汤洗七次，焙干，炒
 　菖蒲　紫菀去苗、叶及土
 　黄连去须
 　干姜炮
 　肉桂去粗皮
 　茯苓去皮
 　蜀椒去目及闭口，炒出汗
 　人参　厚朴去粗皮，姜汁制
 　皂荚去皮、子，炙
 　巴豆去皮、心、膜，出油，炒，研，各半两


上为细末，入巴豆匀，炼蜜为圆，如梧桐子大。每服三圆，生姜汤下，食后或临卧服，渐加至五、七圆。

九痛圆

治九种心痛：一、虫心痛；二、疰心痛；三、风心痛；四、悸心痛；五、食心痛；六、饮心痛；七、冷心痛；八、热心痛；九、去来心痛。又治连年流注心胸痛，并疗冷冲上气，落马堕车，瘀血等疾。

狼毒炙香，一两
 　附子炮，去皮、脐，三两
 　干姜炮
 　巴豆去皮、心、膜，炒干，取霜
 　人参　吴茱萸汤洗七次，各一两


上六味为细末，炼蜜和圆，如梧桐子大。每服空腹，温酒下一圆。卒中恶，心腹胀痛，口不能言者，服二圆立瘥。

生气汤

治男子、妇人一切冷气攻心腹，胁肋胀满刺痛，噫醋吞酸，痰逆呕吐，胸膈痞闷，饮食不美。又治五膈、五噎，一切气疾。常服除邪冷，生胃气。

盐炒，二两半
 　丁香皮一两
 　胡椒二钱半
 　丁香　檀香各一两半
 　干姜炮
 　甘草炙，各二两


上七味同捣碎，用慢火爁令香熟，乘热入瓷器内密盖覆，候冷，碾，罗作细散，密盛贮，勿令泄气味。每服半钱至一钱，用沸汤点服，不计时候。


〔绍兴续添方〕

如圣饼子

治男子、妇人气厥，上盛下虚，痰饮风寒，伏留阳经，偏正头疼，痛连脑巅，吐逆恶心，目瞑耳聋。常服清头目，消风化痰，暖胃。

防风　天麻　半夏生，各半两
 　天南星洗
 　干姜　川乌去皮、尖，各一两
 　川芎　甘草炙，各二两


上为细末，汤浸蒸饼和圆，如鸡头大，捻作饼子曝干。每服五饼，同荆芥三五穗细嚼，茶、酒任下，熟水亦得，不拘时候。

四柱散

治丈夫元脏气虚，真阳耗败，两耳常鸣，脐腹冷痛，头旋目晕，四肢怠倦，小便滑数，泄泻不止，凡脏气虚弱者，悉宜服之。

木香湿纸裹煨
 　茯苓　人参　附子炮，去皮、脐，各一两


上为细末。每服二钱，水一大盏，生姜二片，枣子一个，盐少许，煎七分，空心、食前服。

俞山人降气汤

治虚阳上攻，气不升降，上盛下虚，膈壅痰实喘满，咽干不利，烦渴引饮，头目昏眩，腰脚无力，四肢倦怠，咳嗽。兼治风湿脚气。

前胡　五加皮姜汁涂，炙
 　厚朴姜浸一宿，炒
 　黄芪去芦
 　当归　紫苏子微炒
 　甘草炙
 　肉桂不见火
 　陈皮去白
 　半夏曲各一两，炙
 　干姜炮
 　人参　附子炮，去尖
 　羌活　桔梗炒，各半两


上十五味同作粗末。每服三钱，水一盏半，入紫苏三叶，生姜三片，枣一枚，煎至七分，去滓，食后服。

神保圆

治心膈痛，杮蒂、灯心汤下。腹痛，杮蒂、煨姜煎汤下。血痛，炒姜醋汤下。肺气甚者，白矾、蛤粉各三分，黄丹一分，同研为散，煎桑根白皮、糯米饮调下三钱。气小喘，只用桑白皮、糯米饮下。肾气胁下痛，炒茴香酒下。大便不通，蜜汤调槟榔末一钱下。气噎，木香汤下。宿食不消，茶、酒、浆、饮任下。诸气，惟膀胱气、胁下痛最难治，独此药辄能去之。有人病项筋痛，诸医皆以为风，治之数月不瘥，乃流入背膂，久之又注右胁，挛痛甚苦，乃合服之，一投而瘥，后尝再发，又一投，瘥。

木香　胡椒各一分
 　干蝎七个，全者
 　巴豆去心、皮，别研，十个


上为细末，入巴豆霜令匀，汤释蒸饼，圆如麻子大，朱砂为衣。每服三粒，汤使如前。

撞气阿魏圆

治五种噎疾，九般心痛，痃癖气块，冷气攻刺，及脾胃停寒，胸满膨胀，腹痛肠鸣，呕吐酸水，丈夫小肠气，妇人血气、血刺等疾。

茴香炒
 　青皮去白
 　甘草炒
 　蓬莪术炮
 　川芎　陈皮去白，各一两
 　白芷半两
 　丁香皮炮，一两
 　缩砂仁　肉桂去皮，各半两
 　生姜四两，切作片子，用盐半两淹一宿，炒黑色
 　胡椒　阿魏醋浸一宿，以面同为糊，各二钱半


上捣为末，用阿魏糊和圆，如鸡头大，每药圆一斤，用朱砂七钱为衣。丈夫气痛，炒姜盐汤下一粒至二粒。妇人血气，醋汤下。常服一粒，烂嚼，茶、酒任下。

沉香降气汤

治阴阳壅滞，气不升降，胸膈痞塞，心腹胀满，喘促短气，干哕烦满，咳嗽痰涎，口中无味，嗜卧减食。又治胃痹留饮，噫醋闻酸，胁下支结，常觉妨闷，及中寒咳逆，脾湿洞泄，两胁虚鸣，脐下撮痛，皆能治之。患脚气人，毒气上升，心腹坚满，肢体浮肿者，尤宜服之。常服开胃消痰，散壅思食。

香附炒，去毛，四百两
 　沉香十八两半
 　缩砂仁四十八两
 　甘草爁，一百二十两


上为细末。每服一钱，入盐少许，沸汤点服。凌旦雾露，空心服食，去邪恶气，使无瘴疫。

小乌沉汤

调中快气，治心腹刺痛。

乌药去心，十两
 　甘草炒一两
 　香附子沙盆内断去皮、毛，焙干，二十两


上为细末。每服一钱，入盐少许，或不着盐，沸汤点服，不拘时。


丁沉煎圆

辟雾露寒邪，散膈脘凝滞，调顺三焦，和养荣卫。治心胸痞闷，噎醋吞酸，呕逆痰水，津夜不收，两胁刺痛，腹中坚满，口苦无味，不思饮食。

丁香十二两
 　沉香二两
 　木香一钱半
 　丁香皮一两
 　白豆蔻仁九两半


上为细末，别用甘草熬膏子为圆，每一两分作二百五十圆。每服一粒，含化，空心食。

感应圆

治虚中积冷，气弱有伤，停积胃脘，不能转化，或因气伤冷，因饥饱食，醉酒过多，心下坚满，两胁胀痛，心腹大疼，霍乱吐泻，大便频并，后重迟涩，久痢赤白，脓血相杂，米谷不消，愈而复发。又治中酒呕吐，痰逆恶心，喜睡头旋，胸膈痞闷，四肢倦怠，不欲饮食。又治妊娠伤冷，新产有伤，若久有积寒吃热药不效者。又治久病形羸，荏苒岁月，渐致虚弱，面黄肌瘦，饮食或进或退，大便或秘或泄，不拘久新积冷，并悉治之。大病不过三服，便见痊愈。此药温无毒，并不燥热，不损胃气，亦不吐泻，只是磨化积聚，消逐温冷，疗饮食所伤，快三焦滞气。旋圆如绿豆大，每服三、五粒，量虚实加减，温水吞下，不拘时候。常服进饮食，消酒毒，令人不中酒。又治小儿脾胃虚弱，累有伤滞，粪白鲊臭，下痢水谷，每服五粒，黍米大，干姜汤下，不拘时候。前项疾证，连绵月日，用热药及取转并不成效者。

百草霜用村庄家锅底上刮得者，细研，称二两
 　杏仁拣净者，去双仁者，百四十个，去尖，汤浸一宿，去皮，别研极烂如膏
 　南木香去芦头，二两半
 　丁香新拣者，一两半
 　川干姜炮制，一两
 　肉豆蔻去粗皮，用滑皮仁子，二十个
 　巴豆七十个，去皮、心、膜，研细，出尽油如粉


上除巴豆粉、百草霜、杏仁三味外，余四味捣为细末，与前三味同拌，研令细，用好蜡匮和，先将蜡六两熔化作汁，以重绵滤去滓，以好酒一升，于银、石器内煮蜡熔，数沸倾出，候酒冷，其蜡自浮，取蜡称用。凡春夏修合，用清油一两，于铫内熬，令末散香熟，次下酒煮蜡四两，同化作汁，就锅内乘热拌和前项药末；秋冬修和，用清油一两半，同煎煮热作汁，和匮药末成剂，分作小铤子，以油单纸裹，旋圆服饵。此高殿前家方也。

小理中圆

治三脘气弱，中焦积寒，脾虚不磨，饮食迟化，吃物频伤，胸膈满闷，胁肋[image: ]
 刺，呕吐哕逆，噫醋恶心，腹胀肠鸣，心腹疼痛，噎塞膈气，翻胃吐食，饮食减少。

红豆　莪术煨，乘热碎捣
 　缩砂仁各一两
 　草豆蔻煨
 　青皮去白瓤
 　陈皮去白
 　干姜炮
 　京三棱煨，乘热碎捣
 　肉桂去粗皮，各二两
 　良姜　牵牛炒香熟，各三两
 　阿魏醋化，去沙石，研，三两


上为末，水煮面糊圆，如梧子大。每服三十粒，生姜橘皮汤下，温汤亦得，不拘时。此药无利性，不损气，脾胃偏虚寒者最宜服。

大七香圆

治男子、妇人脾元气冷，胃气虚乏，不思饮食，心膈噎塞，渐成膈气，脾泄泻利，气刺气注，中酒吐酒，冷痃翻胃，霍乱吐泻，并皆治疗。

香附子炒，一百九十二两
 　麦糵炒，一百两
 　丁香皮三百三十两
 　缩砂仁　藿香叶，各二百五十两
 　甘松　乌药各六十四两
 　肉桂去粗皮
 　甘草炒
 　陈皮去白，洗，各二百五十两


上为末，炼蜜为丸，如弹子大。每服一粒，盐酒、盐汤嚼下。妇人脾血气，如经月水不调，并用炒姜酒嚼下，醋汤亦得，大有神效。忌生冷、肥腻等物。

小七香圆

能温中快膈，化积和气。治中酒吐酒，呕逆咽酸，气膈食噎，饮食不下，冷涎翻胃，腹胀脾疼，远年茶酒食积，眼脸俱黄，赤白痢疾，脾毒泄泻。妇人脾血气，小儿疳气，并宜服之。

甘松炒，八十两
 　益智仁炒，六十两
 　香附子炒，去毛
 　丁香皮　甘草炒，各一百二十两
 　蓬莪术煨，乘热碎
 　缩砂仁各
 二十两


上为末，水浸蒸饼为圆，如绿豆大。每服二十圆，温酒、姜汤、熟水任下。或气胀满，磨乌药水煎汤下。或酒食过度，头眩恶心，胸膈满闷，先嚼二十圆，后吞二十圆，生姜、紫苏汤下。此药性温平，不动脏腑。

连翘圆

治男子、妇人脾胃不和，气滞积聚，心腹胀满，干呕醋心，饮食不下，胸膈噎塞，胁肋疼痛，酒积面黄，四肢虚肿，行步不能，但是脾胃诸疾，并宜服之。

连翘洗
 　陈皮各二百四十两
 　青皮洗
 　蓬莪术炮
 　肉桂去粗皮，不见火
 　好墨煅，各一百六十两
 　槟榔八十两
 　牵牛子碾，取末，二百二十两
 　三棱炮，二百四十九两
 　肉豆蔻二十五两


上为末，面糊为圆，如梧桐子大。每服三十圆，生姜汤下。久患赤白痢及大肠风秘，脾毒泻血，黄连煎汤下。妇人诸疾，姜醋汤下。不拘时。孕妇莫服。


酒癥圆

治饮酒过度，头旋恶心，呕吐不止，及酒积停于胃间，遇饮即吐，久而成癖。

雄黄拣，六个，如皂荚子大
 　巴豆不去皮，不出油
 　蝎梢各十五个


上三味同研细，入白面称重五两半，滴水和如豌豆大，候稍干，入麸内同炒香，将一粒放水中，如药粒浮于水上，即去麸不用。每服二粒，温酒下，食后服。寻常伤酒，每服一粒，茶、酒任下。

分气紫苏饮

治男子、妇人脾胃不和，胸膈噎塞，腹胁疼痛，气促喘急，心下胀闷，饮食不思，呕逆不止。

五味子去梗，洗
 　桑白皮炙，锉
 　陈皮去白，净洗
 　桔梗锉
 　草果仁　大腹皮　甘草炙
 　茯苓各三斤


上八味，㕮咀为粗末，称二十斤净，入拣嫩枝叶干紫苏十五斤，捣碎，同一处拌匀。每服四钱，水一大盏，姜钱三片，入盐少许，同煎至七分，去滓，空心、食前。常服和胃进食。

四倍散

治大人、小儿脾气不顺，补虚进食。

白茯苓去皮，二两
 　人参去芦，一两
 　诃子煨，去核，半两
 　白术四两


上为末。每一大钱，水一盏，姜三片，枣一个，煎六分，空心，温服。

木香饼子

治脾经虚冷，胃脘寒痰，胸膈噎痞，口淡舌涩，心腹撮痛，呕逆宿水，胁下疼闷，喘满气急，倦怠少力，全不思食。常服宽胸膈，散滞气，消停寒，美饮食。

缩砂仁一十二两
 　檀香四两
 　甘松洗，五两
 　丁香四两半
 　蓬莪术一十两
 　木香二两半


上为细末，别用甘草熬膏为圆，每两作二百五十圆，捏作饼子。每服三、五饼子，细嚼，生姜汤下，温酒亦得，不拘时候。

草果饮

治脾寒疟疾。

紫苏叶　草果仁　川芎　白芷　高良姜炒
 　青橘皮去白，炒
 　甘草炒


上等分为末。每服二大钱，水一盏，煎至七分，去滓，热服。二滓并煎，当发日连进三服，无不效验。

温中良姜圆

温脾胃，顺三焦。治寒痰聚结，气壅不通，食即辄吐，咽膈噎闷，两胁肋[image: ]
 刺，呕吐哕逆，噫醋恶心，中满短气，噎闻食臭，及疗留饮肠鸣，湿泄、冷泻注下不止。常服健脾胃，美饮食，辟寒邪，养正气。

高良姜炒，四斤
 　干姜炮
 　白术各二斤四两
 　肉桂去粗皮，二十八两
 　甘草爁，一斤


上为细末，炼蜜为圆，每一两作一十二圆。每服一圆，细嚼，生姜橘皮汤，米饮亦得，空心、食前。

煨姜圆

治本脏虚，饮食不化，或成痃癖，或发心痛，冷积水脾，结聚疼痛，一切冷气等疾。

附子　硇砂　木香　生姜

上用大附子五十个，各重半两者，去皮、脐，以尖刀子剜去心子，约容硇砂半钱实之。却以附子末和面作饼子，裹附子，用文武火煨令黄，用木香如附子之半，同为细末，以水为圆，如鸡头大。复以生姜一块，擘作两片，以药在内，湿纸裹令煨，候姜熟，白汤嚼下，空心服。

参苓白术散

治脾胃虚弱，饮食不进，多困少力，中满痞噎，心忡气喘，呕吐泄泻，及伤寒咳噫。此药中和不热，久服养气育神，醒脾悦色，顺正辟邪。

莲子肉去皮
 　薏苡仁　缩砂仁　桔梗炒令深黄色，各一斤
 　白扁豆姜汁浸，去皮，微炒，一斤半
 　白茯苓　人参去芦
 　甘草炒
 　白术　山药各二斤


上为细末。每服二钱，枣汤调下。小儿量岁数加减服。

红圆子

治丈夫脾积气滞，胸膈满闷，面黄腹胀，四肢无力，酒积不食，干呕不止，背胛连心胸及两乳痛，妇人脾血积气，诸般血癥气块，及小儿食积，骨瘦面黄，肚胀气急，不嗜饮食，渐成脾劳，不拘老少，并宜服之。

京三棱浸软，切片
 　蓬莪术　青橘皮　陈皮去白，各五斤
 　干姜炮
 　胡椒各三斤


上为细末，用醋面糊为圆，如梧桐子大，矾红为衣。每服三十粒，食后，姜汤下。小儿临时加减与服。


〔宝庆新增方〕

苏子降气汤

治男、女虚阳上攻，气不升降，上盛下虚，膈壅痰多，咽喉不利，咳嗽，虚烦引饮，头目昏眩，腰疼脚弱，肢体倦怠，腹肚[image: ]
 刺，冷热气泻，大便风秘，涩滞不通，肢体浮肿，有妨饮食。

紫苏子　半夏汤洗七次，各二两半
 　川当归去芦，两半
 　甘草爁，二两
 　前胡去芦
 　厚朴去粗皮，姜汁拌炒，各一两
 　肉桂去皮，一两半（一本有陈皮去白，一两半）


上为细末。每服二大钱，水一盏半，入生姜二片，枣子一个，紫苏五叶，同煎至八分，去滓，热服，不拘时候。常服清神顺气，和五脏，行滞气，进饮食，去湿气。

安中散

治远年、日近脾疼翻胃，口吐酸水，寒邪之气留滞于内，停积不消，胸膈胀满，攻刺腹胁，恶心呕逆，面黄肌瘦，四肢倦怠。又治妇人血气刺痛，小腹连腰攻注重痛，并能治之。

延胡索去皮
 　良姜炒
 　干姜炮
 　茴香炒
 　肉桂各五两
 　牡蛎煅，四两
 　甘草炒，十两


上为细末。每服二钱，热酒调下。妇人淡醋汤调服。如不饮酒者，用盐汤点下。并不拘时。

分心气饮

治男子、妇人一切气不和，多因忧愁思虑，怒气伤神，或临食忧戚，或事不随意，使郁抑之气留滞不散，停于胸膈之间，不能流畅，致心胸痞闷，胁肋虚胀，噎塞不通，噫气吞酸，呕哕恶心，头目昏眩，四肢倦怠，面色萎黄，口苦舌干，饮食减少，日渐羸瘦，或大肠虚秘，或因病之后胸膈虚痞，不思饮食，并皆治之。

木香不见火
 　桑白皮炒，各半两
 　丁香皮一两
 　大腹子炮
 　桔梗去芦，炒
 　麦门冬去心
 　草果仁　大腹皮炙
 　厚朴去粗皮，姜汁制
 　白术　人参锉，各半两
 　香附子炒，去毛
 　紫苏去梗
 　陈皮去白
 　藿香各一两半
 　甘草炙，一两


上㕮咀。每服二钱，水一盏，入生姜三片，枣子一个，擘破去核，及灯心十茎，煎至七分，去滓，温服，不拘时候。又方见后。

夺命抽刀散

治男子、妇人脾胃积冷，中焦不和，心下虚痞，腹中疼痛，胸胁逆满，噎塞不通，呕吐冷痰，饮食不下，噫气吞酸，口苦无味，不思饮食，妇人久患血气刺痛，不可忍者。

干姜锉，入巴豆半两，同炒至黑色，即去巴豆
 　良姜入斑蝥一百
 个同炒，即去斑蝥，各二十两
 　糯米炒，二十五两
 　石菖蒲不见火，二十二两


上制净为细末。每服二钱，用盐少许，沸汤点，不拘时。常服醒脾胃，进饮食。此药大解酒毒，空心、食前服，或温酒调尤佳。

金露圆


依林巢先生方，天宝七年内王元览进。
 治腹内积聚癥块，久患大如杯，及黄瘦宿水，朝暮咳嗽，积年冷气，时复腹下盘痛绞结，冲心及两胁，彻背连心，痛气不息，气绕脐下，状如虫咬，不可忍。又治十种水气，反胃吐食呕逆，饮食多噎，五般痔瘘，腝气走注风，有似虫行，手足烦热，夜卧不安，睡语无度。又治小儿惊疳，妇人五邪，梦与鬼交，沉重不思饮食，昏昏如梦，不晓人事，欲死俱多，或歌或哭不定，月候不调，心中如狂，身体羸瘦，莫辨其状，但服此药，万无失一，是病皆疗，更不细述。

生干地黄锉，焙
 　贝母去心
 　紫菀洗，去苗，锉，焙
 　柴胡去芦，锉，焙
 　干姜炮
 　桂心不见火
 　人参洗，去芦，切，焙
 　防风去芦，锉，焙
 　枳壳汤浸，去瓤，麸炒
 　蜀椒去目，炒出汗
 　桔梗洗，去芦，锉，焙
 　吴茱萸汤浸七遍
 　甘草炙
 　芎[image: ]
 洗，去芦，锉，焙
 　菖蒲米泔浸一宿
 　白茯苓去黑皮，锉，焙
 　厚朴去粗皮，姜汁制
 　鳖甲米醋炙黄
 　甘松净洗，各一两
 　草乌头炮
 　黄连洗，锉，焙，各二两
 　巴豆去心、膜，用醋煮三十沸，焙干，取一两，不去油，煮时须亲自数三十沸，便倾出焙干，若沸过则药无力。一方用甘遂
 。

上为细末，以面糊圆，如梧桐子大。每服五圆，小儿两圆。心中痰患，姜汤下。心痛酸，石榴皮汤下。口疮，蜜汤下。头痛，石膏汤葱茶下。一切脾气，橘皮汤下。水泻、气泻，煮陈皮饮下。赤痢，甘草汤下。白痢，干姜汤下。赤白痢，甘草干姜汤下。胸膈噎闷，通草汤下。妇人血气，当归酒下，如不饮酒，当归煎汤下亦得。疝气、岚气、小肠气及下坠，附子汤下。常服及应急诸般疾患，只米饮、茶、酒、熟水任下。伤冷腹痛，酒食所伤，酒疸、黄疸，结气痞塞，鹤膝，并用盐汤、盐酒下。


秘传降气汤

治男子、妇人上热下虚之疾。凡饮食过度，致伤脾胃，酒色无节，耗损肾元，水土交攻，阴阳关膈，遂使气不升降，上热则头目昏眩，痰实呕逆，胸膈不快，咽喉干燥，饮食无味；下弱则腰脚无力，大便秘涩，里急后重，脐腹冷痛。治以凉，则脾气怯弱，肠鸣下利；治以温，则上焦壅热，口舌生疮，及脚气上攻与久痢不瘥，宜先服此药，却以所主药治之，无不效者。

桑白皮炒二两
 　骨碎补去毛，炒
 　草果仁去皮，煨
 　五加皮酒浸半日，炒黄
 　半夏生为末，生姜自然汁为饼，再碎，炒
 　桔梗　诃子炮，去核，各半两
 　甘草炒
 　枳壳去瓤，麸炒
 　陈皮去白，炒黄
 　柴胡去芦
 　地骨皮炒黄，各一两


上为粗散和匀，再就蒸一伏时，晒干。每服二钱，紫苏三叶，姜钱三片，水一盏，同煎至七分，食后，通口服。常服调顺荣卫，通利三焦，开膈化痰，和五脏。痰嗽，加半夏曲煎。心肺虚，加人参、茯苓煎。上膈热，加北黄芩煎。下部大段虚，加少许炮附子煎，如使附子，多加生姜。妇人血虚，加当归煎。

木香分气圆

治一切气逆，心胸满闷，腹胁虚胀，饮食不消，干呕吐逆，胸膈痞满，上气咳嗽冷痰，气不升降，并宜服之。

木香　甘松洗去泥，各一两
 　甘草炙，六两
 　香附子十六两
 　蓬莪术煨，八两


上为细末，水糊为圆。每服二十粒，煎生姜橘皮汤下，不计时。脾胃虚弱人最宜服。常服宽中顺气进食。

铁刷汤

治男子脾积心气痛，妇人血气刺痛，及治中酒恶心，一切疟、痢、气疾，肠风下血、脏毒，滑肠泄泻。

良姜油炒，六两
 　茴香炒，二两
 　甘草炙，八两半
 　苍术米泔浸一宿，八两


上为细末。每服二钱，姜三片，盐一捻，水一盏，煎至七分，温服，或热酒调下亦得。如脾寒，用酒一盏煎，临发时连进三服。兼治四方之人不服水土，小儿脏寒脱肛，并用姜三片，枣一枚煎服。冒暑伏热，擦生姜，冷水调下。若行路早起，枣一枚去核，包药少许，同生姜三片嚼下。能辟四时非节疫疠、痧瘴等疾。

烧脾散

治脾胃虚弱，久寒积冷，心气脾痛，冷痰翻胃，脐腹刺痛，呕吐恶心，不思饮食，及疗妇人血气攻刺，腹胁撮痛，服之立效。

赤芍药　干姜炮，各六两半
 　良姜油炒，十两
 　甘草炙，四两


上为末。每服二大钱，白汤点下，不拘时候。

新法半夏汤

治脾胃不和，中脘气滞，宿寒留饮，停积不消，心腹刺痛，胁肋膨胀，呕吐痰水，噫气吞酸，中酒吐酒，嘁逆恶心，头痛烦渴，倦怠嗜卧，不思饮食。

陈皮去白
 　神曲炒，各四两
 　草果煨，去皮
 　半夏曲炒，各二两三钱
 　干姜炮，四两
 　丁皮　木香　白茯苓各七钱半
 　甘草四钱半


上为细末。每服一钱，盐汤点服，不拘时候。常服温中破痰，开胃健脾，消酒进食。

白术六一汤

治脾胃不和，心腹痞闷，胁肋䐜胀，口苦无味，呕哕恶心，不思饮食，面色萎黄，肠虚自利，肌体瘦弱，膈气翻胃。

白术去芦，六两
 　甘草炙，一两


上为细末。每服二钱，水一盏，煎至八分，空心、食前服，或沸汤点服亦得。常服育神温胃，逐湿消痰，不以四时，并宜服之。

盐煎散

治男子、妇人一切冷气攻冲，胸胁及前后心连背膂疼痛，转项拘急，或脾胃虚冷，不思饮食，时发呕吐，霍乱转筋，脐腹冷疼，泄泻不止，及膀胱成阵刺痛，小肠气吊，内外肾疼。又治妇人血气刺痛，血积血瘕，绕脐撮痛，并皆治之。又方见后。

草果仁去皮，煨
 　缩砂去壳取仁
 　槟榔炮，锉
 　厚朴去粗皮
 　肉豆蔻煨
 　羌活去芦
 　苍术米泔浸二宿
 　陈皮去白
 　荜澄茄　枳壳去瓤，麸炒
 　良姜油炒
 　茯苓去皮
 　大麦芽炒
 　茴香炒
 　川芎洗，锉
 　甘草爁，各二两


上件碾为细末。每服二钱，水一盏半，入盐一字，同煎至八分，空心、食前服之。


神仙沉麝圆

治一切气痛不可忍者。

没药研
 　血竭研
 　沉香锉
 　麝香研细
 　辰砂各一两
 　木香半两
 　甘草二两


上为末，熬甘草为膏搜和。每服一圆，用姜盐汤嚼下。血气，醋汤下。松滋令万君拟宝此药，妇人产后血痛、气痛不可忍者，只一圆立愈，万君神秘之，每有人病，只肯与半圆，往往亦瘥，神效不可尽述。

治中汤

治脾胃不和，饮食减少，短气虚羸而复呕逆，霍乱吐泻，胸痹心痛，逆气短气，中满虚痞，膈塞不通，或大病瘥后，胸中有寒，时加咳唾，并宜服之。

人参　甘草炒
 　干姜炮
 　白术锉
 　青皮炒
 　陈皮洗，
 去白，各一两


上为粗末。每服三钱，水一盏半，煎至一中盏，去滓，稍热服，空心、食前。或霍乱后气虚，未禁热药者，尤宜服之。

〔淳祐新添方〕

枳实理中圆

理中焦，除痞满，逐痰饮，止腹痛。大治伤寒结胸欲绝，心膈高起，实满作痛，手不得近。

枳实麸炒，一两
 　白术　人参去芦
 　甘草炙
 　白茯苓去皮
 　干姜炮，各二两


上捣，罗为细末，炼蜜为圆，如鸡子黄大。每服一圆，热汤化下。连进二、三服，胸中豁然，不拘时候。

进食散

治脾胃虚冷，不思饮食，及久病人脾虚全不食者，只一、二服顿觉能食。

青橘皮去瓤
 　陈皮去白
 　高良姜薄切，炒
 　肉桂去粗皮
 　甘草炙，各一分
 　草果肉　川乌头炮，各三个
 　诃子煨，去
 核，五个


上为细末。每服二钱，水一大盏，生姜五片，煎至七分，食前服。

白沉香散

治一切冷气攻冲心腹，胁肋胀满，噫醋吞酸，胸膈噎塞，饮食减少。常服坠气和脾胃。

川白姜炒
 　半夏曲　白茯苓　附子炮熟，去皮
 　诃子肉　干山药　沉香　白术煨
 　木香　人参去芦，各一两半
 　丁香半两
 　甘草炙，六钱


上为细末。每服二大钱，水一中盏，生姜三片，枣三枚，木瓜一片，煎七分，食前服。

〔吴直阁增诸家名方〕

丁香煮散

治脾脏伏冷，胃脘受寒，胸膈痞闷，心腹刺痛，痰逆恶心，寒嗽中满，脏腑虚滑，饮食减少，翻胃吐逆，四肢逆冷。但是沉寒痼冷，无问久新，功效不可俱述。

丁香不见火
 　红豆去皮
 　青皮去白
 　甘草炙
 　川乌炮，去皮、脐
 　陈皮去白
 　干姜炮
 　良姜炮，去芦头，各四两
 　益智去皮，五两半
 　胡椒二两


上件锉为粗散。每服二钱，水一盏，生姜三片，盐一捻，煎至七分，空心、食前，稍热服，滓再煎，病退即止，极妙。

鸡舌香散

治男子、女人阴阳不和，脏腑虚弱，中脘气滞，宿寒留饮，停积不消，胸膈胀满，心脾引痛，攻刺腹胁，有妨饮食，又治中酒吐酒，停饮浸渍，呕逆恶心，噫气吞酸，并皆治之。

香附子炒，去毛
 　赤芍药　天台乌去木
 　良姜去芦，麻油炒
 　肉桂去粗皮，各一两
 　甘草炙，半两


上为细末。每服二钱，入盐少许，用沸汤点服，不拘时候。

二姜圆

养脾温胃，去冷消痰。大治心脾疼痛，宽胸下气，进美饮食。疗一切冷物所伤，并皆治之。

干姜炮
 　良姜去芦头


上件等分为细末，面糊为圆，如梧桐子大。每服十五圆至二十圆，食后，橘皮汤下。妊娠妇人不宜服。


姜合圆

治男子、妇人气血虚弱，久积阴冷，留滞不化，结聚成形，心腹膨胀，刺痛成阵，上连胸胁；或脾胃久虚，内伤冷物，泄泻注下，腹痛肠鸣；或久痢纯白，时下青黑，肠滑不禁。又治胃脘停痰，呕吐吞酸，痞塞不通，不思饮食，身体沉重，面色萎黄；或久患心脾疼痛，服之永除根本。

丁香不见火
 　木香不见火
 　人参各一两
 　白术焙
 　青皮去白
 　陈皮去白，各二两
 　附子炮，去皮、脐，二两半
 　厚朴去粗皮，姜汁炙
 　肉豆蔻炮，各二两
 　干姜炮，三两


上件为细末，入硇砂八钱，姜汁、面打糊为圆，每一两作二十圆。每服一圆，用老姜一块，如拇指头大，切开作合子，安药于内，用湿纸裹，慢火煨一顿饭久，取出去纸，和姜细嚼，白汤送下。孕妇不得服。小儿一粒分四服。老人、小儿内有伤积，服之无不神验。此药不损脏腑。

顺气术香散

治气不升降，呕逆恶心，胸膈痞闷，胁肋胀满，及酒食所伤，噫气吞酸，心脾刺痛，大便不调，面黄肌瘦，不思饮食。兼疗妇人血气刺痛，及一切冷气，并皆治之。

丁香皮不见火
 　缩砂仁　良姜去芦，炒
 　肉桂去粗皮
 　干姜炮
 　甘草爁
 　陈皮去白
 　厚朴去粗皮，姜汁炙
 　苍术米泔浸
 　桔梗去芦
 　茴香炒，各三两


上为细末。每服二钱，水一盏，姜三片，枣二枚，煎至八分，稍热服，不拘时。或入盐少许，沸汤点服。常服宽中顺气，和胃进食。

和气散

治脾胃不和，中脘气滞，宿寒留饮，停积不消，心腹胀满，呕吐酸水，脾疼泄泻，脏腑不调，饮食减少。应男子、女人一切气疾，并宜服之。

香附子炒，去毛
 　陈皮去白
 　肉桂去粗皮
 　良姜去芦
 　青皮去白
 　甘草爁
 　茴香炒
 　苍术米泔浸，各一两
 　桔梗去芦，三两


上件捣为细末。每服二钱，入盐少许，沸汤点服，或盐酒调下，不拘时候。常服温脾胃，进饮食。

快气汤

治一切气疾，心腹胀满，胸膈噎塞，噫气吞酸，胃中痰逆呕吐，及宿酒不解，不思饮食。

缩砂仁八两
 　香附子炒去毛，三十二两
 　甘草爁，四两


上为细末。每服一钱，用盐汤点下。常服快气美食，温养脾胃。或锉为粗末，入生姜同煎，名小降气汤。

蓬煎圆

治脾胃虚弱，久有伤滞，中脘气痞，心腹膨胀，胁下坚硬，胸中痞塞，噎气不通，呕吐痰水，不思饮食，或心腹引痛，气刺气急，及疗食癥酒癖，血瘕气块，时发疼痛，呕哕酸水，面黄肌瘦，精神困倦，四肢少力。又治女人血气不调，小腹[image: ]
 痛，并皆治之。

猪胰一具
 　京三棱　蓬莪术二味醋煮令透，切，焙，为末，各
 四两


以上二味，同猪胰入硇砂熬膏。

川楝子去核
 　山药　槟榔　枳壳去瓤，麸炒
 　茴香炒
 　附子炮，去皮、脐，各二两
 　硇砂半两


上件碾细末，入猪胰、硇砂膏，同醋糊为圆，如梧桐子大。每服十圆至十五圆，生姜汤下，妇人淡醋汤下，不计时候，更量虚实加减。常服顺气宽中，消积滞，化痰饮。

守中金圆

理中焦不和，脾胃积冷，心下虚痞，腹中疼痛；或饮酒过多，胸胁逆满，噎塞不通，咳嗽无时，呕吐冷痰，饮食不下，噫醋吞酸，口苦失味，怠惰嗜卧，不思饮食。又治伤寒、时气里寒外热，霍乱吐利，心腹绞疼，手足不和，身热不渴，肠鸣自利，米谷不化。

干姜炮
 　甘草爁
 　苍术米泔浸
 　桔梗去芦


上件各等分，锉为细末，炼蜜为圆，如弹子大。每服一圆，食前，沸汤嚼下。又治脾胃留湿，体重节痛，面色萎黄，肌肉消瘦。常服温脾暖胃，消痰逐饮，顺三焦，进美饮食，辟风、寒、湿、冷。

集香圆

治一切气疾，胸膈痛闷，胁肋胀满，心腹疼痛，噫气吞酸，呕逆恶心，不思饮食；或因酒过伤，脾胃不和，并皆治之。

白豆蔻仁　缩砂仁　木香不见火
 　姜黄各四两
 　丁香不见火，六两
 　香附子炒，去毛，四两八钱
 　麝香研，八钱
 　甘草十六两，内二两入药，十四两捣汁煎膏


上件除研药，碾为细末，入麝香拌匀，用甘草膏搜和为圆，如梧桐子大。每服一二圆，细嚼咽津，不拘时候。常服宽中顺气，消宿酒，进饮食，磨积滞，去癥块。


异香散

治肾气不和，腹胁膨胀，痞闷噎塞，喘满不快，饮食难化，噫气吞酸，一切气痞，腹中刺痛。此药能破癥瘕结聚，大消宿冷沉积，常服调五脏三焦，和胃进食。

石莲肉去皮，一两
 　蓬莪术煨
 　京三棱炮
 　益智仁炮
 　甘草爁，各六两
 　青皮去白
 　陈皮去白，各三两
 　厚朴去粗皮，姜汁炙，二两


上件为细末。每服二钱，水一盏，生姜三片，枣一个，盐一捻，煎至七分，通口服，不计时候。盐汤点或盐、酒调皆可服。

肉豆蔻圆

治气泻，疗脾胃气虚弱，饮食减少。

诃黎勒皮　龙骨　木香各三分
 　丁香三两
 　肉豆蔻仁　缩砂仁各一两
 　赤石脂　白矾灰各半两，枯


上件药捣，罗为末，粟米饮和搜圆，如梧桐子大。每服二十圆，米饮下，不计时候。

三棱散

治酒食所伤，胸膈不快，腹胁胀满，呕吐酸水，翻胃脾疼，及食积气块，攻刺腹胁，不思饮食，日渐羸瘦。又治年高气弱，三焦痞塞，常觉妨闷，并宜服之。

蓬莪术煨
 　益智仁　京三棱煨，切
 　青皮去白，各二
 两
 　白茯苓焙，四两
 　甘草爁，三两


上为细末。每服二钱，用水一大盏，枣一枚擘破，盐少许，同煎至半盏，温服，不拘时候。常服宽胸利膈，消酒食，和胃。

如神圆

治一切冷热气，消癖气，和脾胃，补下元。

天南星炮
 　羌活　白芷　甘草炙
 　京三棱醋浸，炮，
 捶
 　干姜炮
 　附子炮，去皮、脐
 　半夏汤洗二七遍，姜汁炒，令干


上等分为末，醋煮面糊圆，如梧桐子大。每服空心，生姜盐汤下二十圆至三十圆。患泻，二宜汤下三十圆。小儿赤痢，甘草橘皮汤下三圆至五圆。量儿大小，加减与服。白痢，干姜汤下。

丁香脾积圆

治丈夫、妇人、小儿诸般食伤积聚，胸膈胀满，心腹膨胀，噫气吞酸，宿食不化，脾疼翻胃。妇人血气刺痛，并宜服之。

丁香　木香各半两
 　皂荚三大枚，烧存性
 　青橘皮洗，一两
 　莪术三两
 　三棱二两
 　高良姜二两以上，同用米醋一升，于瓷瓶内煮干，莪术、三棱、良姜，并乘热切碎，同焙干
 　巴豆去壳，半两


上入百草霜三匙，同碾为细末，面糊为圆，如麻仁大。每服五圆、七圆至十五、二十圆止。食伤，随物下。脾积气，陈橘皮汤下。口吐酸水，淡姜汤下。翻吐，藿香、甘草汤下。丈夫小肠气，炒茴香酒下。妇人血气刺痛，淡醋汤下。呕逆，菖蒲汤下。小儿疳气，使君子汤下。更量虚实加减。如欲宣转，可加圆数，五更初，冷茶清下，利三五行后，以白粥补之。孕妇不得服。

〔新添诸局经验秘方〕

分心气饮

治证与前分心气饮同。

木通去节
 　赤芍药　赤茯苓　肉桂去粗皮
 　半夏汤洗七次
 　桑白皮微炒
 　大腹皮　陈皮去瓤
 　青皮去白
 　甘草炙
 　羌活各一两
 　紫苏去粗梗，四两


上为粗末。每服三钱，水一盏，生姜三片，枣二个，灯心五茎，同煎至七分，去滓，温服，不拘时候。常服消化滞气，升降阴阳，调顺三焦，和脾进食。

木香分气圆

治证与前木香分气圆同。

木香　丁香皮　香附子炒，去毛
 　蓬莪术煨
 　缩砂仁　甘草各四两
 　藿香叶　川姜黄　檀香　甘松洗，各一两


上十味晒干，不见火，捣，罗为细末，稀糊为圆，如梧桐子大。每服二十圆至三十圆，生姜橘皮汤吞下，不计时候。脾胃虚弱人最宜服之。常服宽中顺气，进饮食。

化气汤

治一切气逆，胸膈噎闷，偏胀膨满。又治心脾疼痛，呕吐酸水，丈夫小肠气，妇人脾血气。

沉香　胡椒各一两
 　木香　缩砂去壳
 　桂心去粗皮，各二两
 　丁香皮　干姜炮
 　蓬莪术煨
 　茴香炒
 　青皮去白，麸炒
 　陈皮去瓤，麸炒
 　甘草炙，各四两


上为细末。每服二钱，姜苏盐汤调下。妇人淡醋汤下。

降气汤

治中脘不快，心腹胀满，阴阳壅滞，气不升降，胸膈噎塞，喘促短气，干哕烦满，咳嗽痰涎，口中无味，嗜卧减食，宿寒留饮，停积不消，胁下支结，常觉妨闷。专治脚气上冲，心腹坚满，肢体浮肿，有妨饮食。

紫苏叶去梗，四两
 　厚朴去粗皮，姜汁制
 　肉桂去粗皮，不见火
 　半夏汤洗七次，去滑
 　川当归去芦
 　前胡去芦，洗
 　甘草爁，各三两
 　陈皮去白，三两半


上为㕮咀。每服二钱至三钱，水一大盏，生姜三片，煎至七分，去滓，温服，不拘时候。常服消痰饮，散滞气，进饮食。


千金大养脾圆

治脾胃虚弱，停寒留饮，膈气噎塞，反胃吐食，心胸痞满，胁肋虚胀，胸腹刺痛牵引背膂，食少多伤，言微气短，口苦舌涩，恶心呕哕，喜唾咽酸，久病泄泻，肠胃虚滑；或大病气不复常，饮食无味，形容憔悴，酒后多痰，并宜服之。

枳壳　神曲　陈皮去白
 　麦糵炒
 　茴香　白姜炮
 　缩砂去皮
 　肉豆蔻　三棱炮
 　茯苓去皮
 　良姜　薏苡仁　益智去壳
 　胡椒　木香　白扁豆炒
 　丁香　白术　红豆　藿香去梗
 　山药　苦梗炒
 　人参　甘草炙
 　蓬莪术炮


上各等分为末，炼蜜为圆，如弹子大。每服一粒，细嚼，白汤送下，温酒亦得，空心、食前。常服养益脾胃，大进饮食。

蟠葱散

治男子、妇人脾胃虚冷，攻筑心腹连胁肋刺痛，胸膈痞闷，背膊连项拘急疼痛，不思饮食，时或呕逆，霍乱转筋，腹冷泄泻，膀胱气刺，小肠及外肾肿痛，及治妇人血气攻刺，癥瘕块硬，带下赤白，或发寒热，胎前产后恶血不止，脐腹疼痛。应一切虚冷，不思饮食，并宜服之。

延胡索三两
 　苍术米泔浸一宿，去皮
 　甘草爁，各半斤
 　茯苓白者，去皮
 　蓬莪术　三棱煨
 　青皮去白，各六两
 　丁皮　缩砂去皮
 　槟榔各四两
 　肉桂去粗皮
 　干姜炮，各二两


上捣，罗为末。每服二钱，水一盏，连根葱白一茎，煎七分，空心、食前，稍热服。

五皮散

治男子、妇人脾气停滞，风湿客搏，脾经受湿，气不流行，致头面虚浮，四肢肿满，心腹膨胀，上气促急，腹胁如鼓，绕脐胀闷，有妨饮食，上攻下注，来去不定，举动喘乏，并皆治之。

五加皮　地骨皮　生姜皮　大腹皮　茯苓皮各等分


上为粗末。每服三钱，水一盏半，煎至八分，去滓，稍热服之，不拘时候。切忌生冷、油腻、坚硬等物。

四君子汤

治荣卫气虚，脏腑怯弱，心腹胀满，全不思食，肠鸣泄泻，呕哕吐逆，大宜服之。

人参去芦
 　甘草炙
 　茯苓去皮
 　白术各等分


上为细末。每服二钱，水一盏，煎至七分，通口服，不拘时，入盐少许，白汤点亦得。常服温和脾胃，进益饮食，辟寒邪、瘴雾气。

盐煎散

治证与前盐煎散同。

良姜炒
 　苍术去皮，各十二两
 　缩砂去皮
 　茴香炒，各五两
 　肉桂去粗皮，不见火
 　丁皮各二两
 　橘红十两
 　甘草炒，六两
 　青皮去白，四两
 　山药半斤


上细末。每服二钱，水一盏半，入盐一字，煎至八分，空心、食前。

参苓壮脾圆

治脾胃虚弱，胸膈痞闷，胁肋胀满，心腹刺痛，反胃吐食，口苦吞酸，胸满短气，肢体怠惰，面色萎黄，及中焦痞，不任攻击，脏腑虚寒，不受峻补，或因病气衰，食不复常，禀受怯弱，不能饮食，及久病泄痢，肠胃虚滑，并宜服之。

人参　白术　茯苓去皮
 　肉桂去粗皮，不见火
 　缩砂去皮
 　干姜　胡椒　麦糵微炒
 　神曲　山药　白扁豆炒


上件等分为末，炼蜜为圆，如弹子大。每服一圆，细嚼，白汤送下，温酒亦得，空心、食前。常服育神养气，和补脾胃，进美饮食。

人参丁香散

治大人、小儿呕吐不已，粥饮汤药不下。凡呕吐之病，皆因三焦不调，脾胃虚弱，冷热失和，邪正相干，清浊不分，阴阳错乱，停痰留饮，不能运化，胸膈痞满，呕逆恶心，腹胁胀痛，短气噎闷，咳呕痰水，噫醋吞酸，不思饮食，渐至羸瘦，及疗女人妊娠阻病，心中烦愦，头目眩重，憎闻食气，呕吐烦闷，颠倒不安，四肢困弱，不自胜持，多卧少起。又治久病羸弱，脾胃虚极，中满呕逆，全不入食，并宜服之。

白芍药半斤
 　当归去芦
 　丁香　丁皮　肉桂去粗皮
 　蓬莪术　人参各二两
 　干姜炮
 　茯苓去皮
 　香附炒
 　白术　甘草炒
 　山药各四两


上为细末。每服五钱，水一盏，生姜三片，同煎至七分，空心、食前温服。小儿二岁可服半钱，水五分盏，生姜一片，同煎四分以下温服，更宜量岁数加减与之。常服和脾胃，进饮食。


人参煮散

治脾胃不和，中脘气滞，心腹胀痛，不思饮食，宿寒留饮，停积不消，或因饮冷过度，内伤脾气，呕吐痰逆，寒热往来，或时汗出。又治肠胃冷湿，泄泻注下，水谷不分，腹中雷鸣，胁肋虚满。兼疗伤寒阴盛，四肢逆冷。

人参四两
 　青皮去白，十二两
 　甘草炙，十两
 　干姜炮，六两
 　三棱煨，捣碎，十二两
 　芍药一斤
 　丁皮六两
 　茯苓去皮
 　苍术去皮，各半斤


上为末。每服二钱，水一盏，生姜五片，枣三个，同煎至七分，食前、空心温服。

枣肉平胃散

治脾胃不和，不思饮食，心腹胁肋胀满刺痛，口苦无味，胸满短气，呕哕恶心，噫气吞酸，面色萎黄，肌体瘦弱，怠惰嗜卧，体重节痛，常多自利，或发霍乱，及五噎八痞，膈气反胃，并宜服之。

陈橘皮去皮
 　厚朴去粗皮，姜制，炒香，各三斤二两
 　甘草锉，炒
 　生姜　红枣各二斤
 　苍术去粗皮，米泔浸二日，炒，五斤


上件锉碎，拌匀，以水浸过面上半寸许，煮令水干，取出焙燥，碾为细末。每服二钱，用盐汤点，空心、食前。常服调气暖胃，化宿食，消痰饮，辟风、寒、冷、湿四时非节之气。

卢氏异方感应圆

与和剂方大不同，但用，修制须如法，分两最要匀停，只是暖化，不可偏胜。此药积滞不动脏腑，其功用妙处在用蜡之多，切不可减。常服健脾进食，永无寒热泻痢之疾。盖消磨积滞以渐，自然无疾，遇酒食醉饱，尤宜多服，神效不可述。

黄蜡真者十两
 　巴豆百粒，去皮，研为粉，用纸数重裹捶，油透再易纸，至油尽成白霜为妙
 　乳香锉，研，三钱
 　杏仁七十枚，去皮、尖，研细，依巴豆法去油
 　丁香怀干
 　木香湿纸裹，煨
 　干姜炮
 　肉豆蔻面裹，煨
 　荜澄茄　槟榔　青皮汤洗，去瓤，炒
 　百草霜筛细
 　片子姜黄各一两


上除巴豆粉、百草霜、杏仁、乳香外，余并为细末，却同前四味拌和研匀。先将上项黄蜡十两，于银、石器内熔化作汁，用重绵滤去滓，以无灰好酒一升，于银、石器内煮蜡熔，数滚取起，候冷，其蜡自浮于酒上，去酒不用。春夏修合用清麻油一两，秋冬用油一两半，于大银器内熬，令香熟，次下酒煮蜡，同化作汁，乘热拌和前项药末十分均匀了，候稍凝，分作剂子，用罐子盛之，半月后方可服。如服，旋圆如萝卜子大，任意服之，二三十圆加至五十圆无碍。此药以蜡多，虽难圆，然圆子愈细，其功愈博，临睡须常服之。若欲治病，不拘时候。

木香流气饮

调顺荣卫，通流血脉，快利三焦，安和五脏。治诸气痞滞不通，胸膈膨胀，口苦咽干，呕吐少食，肩背腹胁走注刺痛，及喘急痰嗽，面目虚浮，四肢肿满，大便秘结，水道赤涩。又治忧思太过，怔忡郁积，脚气风热，聚结肿痛，喘满胀急。

半夏汤洗七次，二两
 　陈皮去白，二斤
 　厚朴去粗皮，姜制，炒
 　青皮去白
 　甘草爁
 　香附炒，去毛
 　紫苏叶去枝、梗，各一斤
 　人参　赤茯苓去黑皮
 　干木瓜　石菖蒲　白术　白芷　麦门冬各四两
 　草果仁　肉桂去粗皮，不见火
 　蓬莪术煨，切
 　大腹皮　丁香皮　槟榔　木香不见火
 　藿香叶各六
 两
 　木通去节，八两


上粗末。每四钱，水盏半，姜三片，枣二枚，煎七分，去滓，热服。如伤寒头痛，才觉得疾，入连根葱白三寸煎，升降阴阳，汗出立愈。脏腑自利，入粳米煎。妇人血气癥瘕，入艾，醋煎，并不拘时。


五香散

升降诸气，宣利三焦，疏导壅滞，发散邪热。治阴阳之气郁结不消，诸热蕴毒，肿痛结核，或似痈疖而非，使人头痛恶心，寒热气急。

木香　丁香　沉香　乳香　藿香各等分


上为粗末。每服三钱，水一盏半，煎至八分，去滓，食后温服。

人参木香散

顺气宽中。治胸膈痞塞，心腹刺痛，胁肋胀满，饮食减少，噫气吞酸，呕逆噎闷，一切气疾，并皆治之。

木香不见火
 　青皮不去白，各三斤
 　姜黄　麦糵去土，炒，各五斤
 　甘草锉，炒，十一斤
 　蓬莪术刷洗，四斤
 　盐炒，十一斤


上为末。每服一钱，沸汤点服，不计时候。

十八味丁沉透膈汤

治脾胃不和，中寒上气，胁肋胀满，心腹[image: ]
 痛，痰逆恶心，或时呕吐，饮食减少，十膈五噎，痞塞不通，噫气吞酸，口苦失味，并皆主之。

白术二两
 　香附炒
 　人参　缩砂仁各一两
 　丁香炙
 　麦糵　肉豆蔻煨
 　白豆蔻　木香　青皮各半两
 　甘草炙，一两半
 　半夏汤泡七次，二钱半
 　藿香　厚朴姜炒，各七钱半
 　神曲炒
 　草果各二钱半
 　沉香　陈皮各七钱半
 （一本无丁香、白豆蔻，有白芷、槟榔各半两）

上㕮咀。每四钱，水二大盏，姜三片，枣一个，煎八分，去滓，热服。

麝香苏合香圆

方与前苏合香圆方同，只去脑子。

廿四味流气饮

方与木香流气饮方同。但无石菖蒲、藿香，有沉香、枳壳、大黄。

沉香六两
 　枳壳去瓤，麸炒，四两
 　大黄面裹，煨，去面，切，二两
 　出《集验方》。


木香槟榔圆

疏导三焦，宽利胸膈，破痰逐饮，快气消食，通润大肠。

郁李仁去皮
 　皂角去皮，酥炙
 　半夏曲各二两
 　槟榔　枳壳麸炒
 　木香不见火
 　杏仁去皮、尖，麸炒
 　青皮去白，
 各一两


上为细末，别用皂角四两，用浆水一碗搓揉熬膏，更入熟蜜少许和圆，如梧桐子大。每服五十圆，食后，温生姜汤下。


卷之四

治痰饮附咳嗽


倍术圆

治五饮酒癖：一曰留饮，停水在心下；二曰澼饮，水澼在两胁下；三曰痰饮，水在胃中；四曰溢饮，水溢在膈上五脏间；五曰流饮，水在肠间，动摇有声。皆因饮酒冒寒，或饮水过多所致，此药并治之。

干姜炮
 　肉桂去粗皮，各半斤
 　白术一斤


上三味捣，筛，蜜和圆，如梧桐子大。每服二十圆，温米饮下，加至三十圆，食前服，日二服。

消饮圆

疗酒癖停饮，痰水不消，满逆呕吐，目暗耳聋，胁下急痛，腹中水声。

枳实麸炒，半两
 　茯苓去皮
 　干姜炮，各三两
 　白术八两


上同为细末，炼蜜和圆，如梧桐子大。每服五十圆，温米饮下，不计时候。

化痰玉壶圆

治风痰吐逆，头痛目眩，胸膈烦满，饮食不下，及咳嗽痰盛，呕吐涎沫。

天南星生
 　半夏生，各一两
 　天麻半两
 　头白面三两


上为细末，滴水为圆，如梧桐子大。每服三十圆，用水一大盏，先煎令沸，下药煮五、七沸，候药浮即熟，漉出放温，别用生姜汤下，不计时候服。

辰砂化痰圆

治风化痰，安神定志，利咽膈，清头目，止咳嗽，除烦闷。

白矾枯过，别研
 　辰砂飞研，各半两
 　南星炮，一两
 　半夏洗七次，姜汁捣，作曲，三两


上以白矾、半夏曲、天南星为末，合和匀，用生姜汁煮面糊圆，如梧桐子大，别用朱砂末为衣。每服十圆，生姜汤下，食后服。亦治小儿风壅痰嗽，一岁儿服一圆，捶碎，用生姜薄荷汤下。

金珠化痰圆

治痰热，安神志，除头痛眩晕，心忡恍惚，胸膈烦闷，涕唾稠粘，痰实咳嗽，咽嗌不利。

皂荚仁炒
 　天竺黄　白矾光明者，放石、铁器内熬汁尽，放冷，研
 　铅白霜细研，各一两
 　半夏汤洗七次，用生姜二两洗，刮去皮，同捣细，作饼子，炙微黄色，四两
 　生白龙脑细研，半两
 　辰砂研飞，二两
 　金箔为衣，二十片


上以半夏、皂荚子仁为末，与诸药同拌研匀，生姜汁煮面为糊为圆，如梧桐子大。每十圆至十五圆，生姜汤下，食后、临卧服。

玉液圆

治风壅，化痰涎，利咽膈，清头目，除咳嗽，止烦热。

寒水石烧令赤，出大毒，水飞过，三十两
 　白矾枯过，研细
 　半夏汤洗七次，为细末，各十两


上合研，以白面糊为圆，如梧桐子大。每服十圆，温生姜汤下，食后、临卧服，每服三十圆亦得。

玉芝圆

治风壅痰实，头目昏眩，咳嗽烦满，咽膈不利，呕吐恶心，神志昏愦，心忡面热，痰唾稠粘。

人参去芦
 　干薄荷叶　白茯苓去皮
 　白矾枯过
 　南星米泔浸一伏时，焙干，各三十两
 　半夏汤洗七次，为末，生姜汁捣和作曲，六十两


上为末，用生姜汁煮面糊和圆，如梧桐子大。每服二十圆，生姜汤下，食后。如痰盛燥热，薄荷汤下。

桔梗汤

除痰下气。治胸胁胀满，寒热呕哕，心下坚痞，短气烦闷，痰逆恶心，饮食不下。

桔梗细锉，微炒
 　半夏汤洗七次，姜汁制
 　陈皮去瓤，各十两
 　枳实麸炒赤黄，五两


上为粗末。每服二钱，水一中盏，入生姜五片，同煎至七分，去滓，温服，不计时候。

胡椒理中圆

治肺胃虚寒，气不宣通，咳嗽喘急，逆气虚痞，胸膈噎闷，腹胁满痛，迫塞短气，不能饮食，呕吐痰水不止。

款冬花去梗
 　胡椒　甘草炙
 　荜茇　良姜　细辛去
 苗
 　陈皮去白
 　干姜各四两
 　白术五两


上为细末，炼蜜圆，如梧桐子大。每服三十圆至五十圆，温汤下，温酒、米饮亦得，不拘时候，日二服。


备急五嗽圆

治五种咳嗽：一曰上气嗽；二曰饮嗽；三曰[image: ]
 嗽；四曰冷嗽；五曰邪嗽。皆由肺受风寒，气不宣通所致。无问久新轻重，以至食饮不下，语声不出，坐卧不安，昼夜不止，面目浮肿，胸胁引痛，并宜服之。

肉桂去粗皮
 　干姜炮
 　皂荚去皮、子，炙黄，各等分


上为细末，炼蜜为圆，如梧桐子大。每服十五圆，温酒下，米饮亦得，食后服。

大阿胶圆

治肺虚客热，咳嗽气急，胸中烦悸，肢体倦疼，咽干口燥，渴欲饮冷，多吐涎沫，或有鲜血，肌瘦发热，减食嗜卧。又治或因叫怒，或即房劳，肺胃致伤，吐血呕血，并宜服之。

麦门冬去心
 　丹参　贝母炒
 　防风去芦、叉、头
 　柏子仁　茯神去木
 　杜仲去粗皮，炒
 　百部根各半两
 　干山药　阿胶炒
 　茯苓去皮
 　熟干地黄　五味子各一两
 　远志去心
 　人参各一分


上为细末，炼蜜和圆，每两作二十四圆。每服一圆，水一中盏，煎至六分，和滓温服，少少频呷，不拘时候。

百部圆

治肺气不调，咳嗽喘急，胸膈烦闷，唇干口燥，面目浮肿，咽嗌不利，积久不瘥，咯唾脓血者，亦宜服之。

天门冬去心，一斤
 　杏仁去皮、尖，炒
 　黄芪　百部根各六两
 　瓜蒌根十六两
 　紫苏　紫菀去苗，洗
 　马兜铃各二十二两
 　黑参八两
 　肉桂去粗皮，四两


上同为细末，炼蜜和圆，如梧桐子大。每服十五圆，煎乌梅甘草汤温下，食后服。

款冬花散

治寒壅相交，肺气不利，咳嗽喘满，胸膈烦闷，痰实涎盛，喉中呀呷，鼻塞清涕，头痛眩冒，肢体倦疼,咽嗌肿痛。

款冬花去梗
 　知母　桑叶洗，焙，各十两
 　半夏汤洗七遍，姜汁制
 　甘草爁，各二十两
 　麻黄去根、节，四十两
 　阿胶碎炒如珠子
 　杏仁去皮、尖，麸炒
 　贝母去心，麸炒，各二十两


上为粗末。每服二钱，水一盏，入生姜三片，同煎至七分，去滓，食后温服。

钟乳补肺汤

治肺气不足，咳嗽上气，胸满上迫，喉咽闭塞，短气喘乏，连唾不已，寒从背起，口中如含霜雪，语无音声，甚者唾血腥臭，干呕心烦，耳闻风雨声，皮毛瘁，面色白。

钟乳碎如米粒
 　桑白皮　麦门冬去心，各三两
 　白石英碎如米粒
 　人参去芦
 　五味子拣
 　款冬花去梗
 　肉桂去粗皮
 　紫菀洗去土，各二两


上除白石英、钟乳外，同为粗末，与白石英等同拌令匀。每服四钱，水二盏，入生姜五片，大枣一枚擘破，粳米三十余粒，同煎至一盏，用绵滤去滓，温服，食后。

华盖散

治肺感寒邪，咳嗽上气，胸膈烦满，项背拘急，声重鼻塞，头昏目眩，痰气不利，呀呷有声。

紫苏子炒
 　赤茯苓去皮
 　桑白皮炙
 　陈皮去皮
 　杏仁去皮、尖，炒
 　麻黄去根、节，各一两
 　甘草炙，半两


上七味为末。每服二钱，水一盏，煎至七分，去滓，温服，食后。

丁香半夏圆

治脾胃宿冷，胸膈停痰，呕吐恶心，吞酸噫醋，心腹痞满，胁肋刺痛，短气噎闷，不思饮食。

肉豆蔻仁　木香　丁香　人参　陈皮去白，各一
 分
 　藿香叶，半两
 　半夏汤浸七次，姜汁炒，三两


上为细末，以生姜汁煮面糊为圆，如小豆大。每服二十圆，生姜汤下，不计时候。

藿香散

温脾胃，化痰饮，消宿冷，止呕吐。治胸膈痞满，腹胁胀痛，短气噎闷，咳呕痰水，噎醋吞酸，哕逆恶心，及治山岚瘴气。

厚朴去粗皮，姜汁炙
 　甘草炙
 　半夏切作四片，姜汁浸一宿，以粟炒黄
 　藿香叶各一两
 　陈皮去白，半两


上为粗散。每服二钱，水一盏，入生姜三片，枣一枚，同煎七分，去滓，热服，不计时候，日二三服。


〔绍兴续添方〕

二陈汤

治痰饮为患，或呕吐恶心，或头眩心悸，或中脘不快，或发为寒热，或因食生冷，脾胃不和。

半夏汤洗七次
 　橘红各五两
 　白茯苓三两
 　甘草炙，一
 两半


上为㕮咀。每服四钱，用水一盏，生姜七片，乌梅一个，同煎六分，去滓，热服，不拘时候。

温肺汤

治肺虚久客寒饮，发则喘咳，不能坐卧，呕吐痰沫，不思饮食。

白芍药六两
 　五味子去梗，炒
 　干姜炮
 　肉桂去粗皮
 　半夏煮熟，焙
 　陈皮去白
 　杏仁　甘草炒，各三两
 　细辛去芦，洗，二两


上件锉粗散。每服三大钱，水一盏半，煎至八分，以绢挒汁，食后服，两服滓再煎一服。一方去白芍药、细辛二味，可加减用。

〔宝庆新增方〕

麻黄散

治丈夫、妇人久、近肺气咳嗽，喘急上冲，坐卧不安，痰涎壅塞，咳唾稠粘，脚手冷痹，心胁疼胀。兼治伤风咳喘，膈上不快。

诃子皮去核
 　款冬花去芦、枝、梗
 　甘草爁，各五两
 　麻黄去根、节，一十两
 　肉桂六两，去皮，不见火
 　杏仁去皮、尖，麸炒，三两


上为细末。每服二钱，水一盏，入好茶一钱，同煎八分，食后、夜卧，通口服。如半夜不能煎，但以药末入茶和匀，沸汤点或干咽亦得。忌鱼、酒、炙煿、猪肉、腥臊物。

人参养肺圆

治肺胃俱伤，气奔于上，客热熏肺，咳嗽气急，胸中烦悸，涕唾稠粘，或有鲜血，上气喘急，不得安卧，肢体倦痛，咽干口燥，饮食减少，渐至瘦弱喘乏，或坠堕恐惧，渡水跌卧，或因叫怒，醉饱房劳，致伤肺胃，吐血呕血，并皆治之。

黄芪去芦，蜜涂，炙
 　人参各一两八钱
 　白茯苓去皮
 　瓜蒌根各六两
 　杏仁去皮、尖，麸炒，二两四钱
 　皂角子炒，三百个
 　半夏洗为末，姜汁作曲，四两，炒


上为细末，炼蜜圆如弹子大。每服一圆，食后，细嚼，用紫苏汤送下。如喘急，用桑白皮汤下。

人参诃子圆

治大人、小儿上膈热，或伤风感冷，搏于肺经，语声不出，痰涎不利，咳嗽喘急，日夜不止，咯唾稠粘。

缩砂仁　诃子去核
 　藿香去梗
 　龙脑　薄荷叶各一两
 　百药煎　葛粉各八两
 　甘草五两
 　乌梅肉三两
 　人参一两二钱


上为末，面糊为圆。每服一二圆，含化咽津，食后、临卧。

温中化痰圆

治停痰留饮，胸膈满闷，头眩目晕，好卧减食，咳嗽呕吐，气短恶心。或饮酒过多，或引饮无度，或过伤生冷，痰涎并多，呕哕恶心，并宜服之。

青皮去白
 　良姜去芦，炒
 　干姜炒
 　陈皮去白，各五两


上为细末，醋打面糊圆，如梧桐子大。每服三五十粒，汤、饮任下，不拘时。

〔淳祐新添方〕

新法半夏汤

治脾胃气虚，痰饮不散，呕逆酸水，腹肋胀痞，头旋恶心，不思饮食。又方见后。


缩砂仁　神曲炒
 　草果仁　橘红净洗，去白，各五两
 　白豆蔻仁　丁香各半两
 　甘草生炙，二两
 　大半夏四两，
 汤浸洗七次，每个切作二片，用白矾末一两，沸汤浸一昼夜，漉出，别用汤洗去矾，俟干，一片切作两片，再用生姜自然汁于银盂中浸一昼夜，却于汤中炖，令姜汁干尽，以慢火焙燥，为细末，再用生姜自然汁搜成饼子，日干或焙干，炙黄，勿令色焦


上为细末。每服一钱，先用生姜自然汁调成膏，入炒盐少许，沸汤点服。

丁香五套圆

治胃气虚弱，三焦痞涩，不能宣行水谷，故为痰饮。结聚胸膈之间，令人头目昏眩，胸膈胀满，咳嗽气急，呕吐腹疼；伏于中脘，亦令臂疼不举，腰腿沉重。久而不散；流入于脾，脾恶湿，得水则胀，胀则不能消化水谷，又令腹中虚满而不食也，此药主之。

南星每个切作十数块，同半夏先用水浸三日，每日易水，次用
 白矾二两，研碎，调入水内，再浸三日，洗净，焙干
 　半夏切，破，各二
 两
 　干姜炮
 　白术　良姜　茯苓各一两
 　丁香不见火
 　木香　青皮　陈皮去白，各半两


上为细末，用神曲一两，大麦糵二两，同研取末，打糊和药为圆，如梧桐子大。每服五十圆至七十圆，温熟水下，不拘时候。常服温脾胃，去宿冷，消留滞，化饮食，辟雾露风冷，山岚瘴疠，不正非时之气。但是酒癖停饮，痰水不消，屡服汤药不能作效者，服之如神。


缩砂圆

温中散滞，消饮进食。治胸膈噎闷，心腹冷疼，大能暖化生冷果食，夏月不可缺此。

缩砂仁一两
 　高良姜　天南星汤洗七次，焙干，各四两


上为细末，生姜自然汁煮面糊为圆，如梧桐子大。每服五十圆至七十圆，生姜汤下，不拘时候。

渫白圆

治膈脘痰涎不利，头目昏晕，吐逆涎沫。

附子一枚，六钱重者，生，去皮、脐
 　生硫黄别研
 　天南星生用
 　半夏生用，各一两
 　盆硝　玄精石各半两


上为细末，入细面三两令停，水和为圆，如梧桐子大。每服三十圆，沸汤内煮令浮，漉出，生姜汤送下，食后。

破饮圆

治一切停饮不散，时呕痰沫，头眩欲倒，膈脘不快。

旋覆花八两
 　白术一斤一两
 　肉桂去粗皮
 　干姜炮，各六两
 　赤茯苓去皮，七两
 　枳实麸炒，二两


上为末，面糊圆，如梧桐子大。每服五十圆，熟水下。

〔吴直阁增诸家名方〕

温中化痰圆

治证与前温中化痰圆同。

干姜炮
 　半夏煮，各一两
 　细辛去叶，洗
 　胡椒各半两
 　白术焙，二两


上为细末，生姜汁打面糊为圆，如梧桐子大。每服三十圆至五十圆，汤、饮任下，不拘时候。

养中汤

治肺胃受寒，咳嗽多痰，胸满短气，语声不出，昼夜不止，饮食减少，不以远年日近，并皆治之。

半夏曲炙，八钱
 　甘草爁
 　肉桂去粗皮，各半两
 　罂粟壳去蒂、盖，蜜炙，二两半


上为细末。每服一大钱，水一盏，生姜四片，同煎至七分，通口服，不拘时候。

人参款花膏

治肺胃虚寒，久嗽不已，咽膈满闷，咳嗽痰涎，呕逆恶心，腹胁胀满，腰背倦痛；或虚劳冷嗽及远年日近一切嗽病，服诸药不效者，并皆治之。

款冬花去梗
 　人参去芦
 　五味子去梗，炒
 　紫菀去芦，洗
 　桑白皮去赤皮，各一两


上为细末，炼蜜为圆，如鸡头大。每服一圆，食后，细嚼，淡姜汤送下。或每一大圆分作四小圆，含化亦得。

橘皮半夏汤

治肺胃虚弱，好食酸冷，寒痰停积，呕逆恶心，涎唾稠粘；或积吐，粥药不下，手足逆冷，目眩身重。又治伤寒时气，欲吐不吐，欲呕不呕，昏愦闷乱；或饮酒过多，中寒停饮，喉中涎声，干哕不止。

陈皮去白
 　半夏煮，各七两


上二件，锉为粗散。每服三钱，生姜十片，水二盏，煎至一中盏，去滓，温服，不拘时候。留二服滓并作一服，再煎服。

〔续添诸局经验秘方〕

人参润肺圆

治肺气不足，咳嗽喘急，痰涎不利，胸膈烦闷，涕唾稠粘，唇干口燥，及疗风壅痰实，头目昏眩，精神不爽；或肺胃俱虚，久嗽不已，渐成虚劳，肢体羸瘦，胸满短气，行动喘乏，饮食减少；或远年日近诸般咳嗽，并皆治之。

人参　款冬花去梗
 　细辛去叶，洗
 　杏仁去皮、尖，麸炒
 　甘草爁，各四两
 　知母六两
 　肉桂去粗皮
 　桔梗各五两


上为细末，炼蜜为圆，如鸡头大。每服一圆，食后，细嚼，淡姜汤送下，含化亦得。

定喘瑞应丹

专治男子、妇人久患咳嗽，肺气喘促，倚息不得睡卧，累年不瘥，渐致面目虚浮。

蝉蜕洗，去土、足、翅，炒
 　杏仁去皮、尖，炒
 　马兜铃各二两
 　煅砒六钱


上为细末，蒸枣肉为圆，如葵子大。每服六七圆，临睡用葱茶清放冷下。服后忌热物半日。（一本用知母六两，不用马兜铃。）


人参清肺汤

治肺胃虚寒，咳嗽喘急，胸膈噎闷，腹肋胀满，迫塞短气，喜欲饮冷，咽噫隐痛，及疗肺痿劳嗽，唾血腥臭，干呕烦热，声音不出，肌肉消瘦，倦怠减食。

地骨皮　人参去芦
 　阿胶麸炒
 　杏仁去皮、尖，麸炒
 　桑白皮去粗皮
 　知母　乌梅去核
 　甘草炙
 　罂粟壳去蒂、盖，蜜炙


上等分，㕮咀为粗散。每服三钱，水一盏半，乌梅、枣子各一枚，同煎至一盏，滤去滓，温温食后、临卧服。两滓留并煎，作一服。

新法半夏汤

治脾胃不和，中脘气滞，宿寒留饮停积不消，心腹刺痛，脏腑膨胀，呕吐痰水，噫气吞酸，或中酒吐酒，哕逆恶心，头疼烦渴，倦怠嗜卧，不思饮食，并宜服之。

青皮去白
 　干姜炮，各六两
 　桔梗炒
 　陈皮去白，各一两
 　丁香皮四两
 　甘草炒，十二两
 　半夏汤洗，姜汁制，二两半


上为细末。每服一钱，入盐一捻，沸汤点服，不拘时候。常服温和三焦，开胃健脾，消宿酒，进饮食。

人参定喘汤

治丈夫、妇人远年日近肺气咳嗽，上喘气急，喉中涎声，胸满气逆，坐卧不安，饮食不下，及治肺感寒邪，咳嗽声重，语音不出，鼻塞头昏，并皆治之。

人参切片
 　麻黄去节
 　甘草炙
 　阿胶炒
 　半夏曲各一两
 　桑白皮　五味子各一两半
 　罂粟壳蜜刷炙，二两


上为粗末，入人参片拌匀。每服三大钱，水一盏半，入生姜三片，同煎至七分，去滓，食后，温服。又治小儿久病，肺气喘急，喉中涎声，胸膈不利，呕吐痰沫，更量岁数加减服。

细辛五味子汤

治肺经不足，胃气怯弱，或冒风邪，或停寒有饮，咳嗽倚息，不得安卧，胸满迫塞，短气减食，干呕作热，嗽唾结痰，或吐涎沫，头目昏眩，身体疼重，语声不出，鼻塞清涕，头面脚膝时带虚浮，痰咳不止，痛引胸胁，不问新久，并宜服之。

北细辛去苗
 　半夏洗七次，各一两
 　甘草炙
 　乌梅去核，各一两半
 　五味子　罂粟壳去蒂、盖，各三两
 　桑白皮炒，二两


上为粗散。每服三钱，水二盏半，生姜十片，煎至一盏，用纱帛滤去滓，温服。留二服滓，并作一服，再煎。

茯苓半夏汤

治停痰留饮，胸膈满闷，咳嗽呕吐，气短恶心，以致饮食不下，并宜服之。

茯苓去皮，三两
 　半夏汤浸七次，五两


上为粗末。每服四大钱，水一大盏，生姜七片，煎至七分，去滓，空心服。

人参藿香汤

治男子、妇人脾胃气弱，呕吐哕逆，饮食不下，手足逆冷，涎痰稠粘。又治似喘不喘，欲呕不呕，彻心愦愦，闷乱不安，或瘴疟诸疾，水浆粥药入口便吐，服之立效。久病翻胃，服之百日痊安。此药温脾胃，化痰饮，消宿冷，止吐呕。

藿香去梗
 　人参切片，各六两
 　半夏汤洗七次，姜汁制，二两半


上捣为粗末，入人参令匀。每服三钱，水一盏半，生姜十片，煎至一盏，去滓，通口服。孕妇忌。

半夏圆

治肺气不调，咳嗽喘满，痰涎壅塞，心下坚满，短气烦闷，及风壅痰实，头目昏眩，咽膈不利，呕吐恶心，神思昏愦，心忡而热，涕唾稠粘，并皆治之。

白矾枯过，十五两
 　半夏汤洗去滑，姜汁罨一宿，三斤


上捣为细末，生姜自然汁为圆，如梧桐子大。每服二十圆，加至三十圆，食后、临卧时，生姜汤下。

杏参散

除痰下气，治胸胁胀满，上气喘急，倚息不得睡卧，神思昏愦，宜服之。

桃仁去皮、尖，麸炒
 　人参去芦
 　杏仁去皮、尖，麸炒
 　桑白皮蜜炒微赤，再泔浸一宿，焙


上等分为细末。每服二钱，水一盏半，姜三片，枣一个，煎至七分，温服，不拘时候。

杏子汤

治一切咳嗽，不问外感风寒，内伤生冷，及虚劳咯血，痰饮停积，悉皆治疗。出《易简方》。


人参去芦
 　半夏汤洗七次
 　茯苓去皮
 　芍药去粉
 　官桂去皮，不见火
 　干姜炮，洗
 　细辛去苗
 　甘草炙
 　五味子去苗，各等分


上㕮咀。每服四钱，水一盏半，杏仁去皮、尖锉五枚，姜五片，煎至六分，去滓，食前服。或感冒得之，加麻黄等分。如脾胃素实者，用罂粟壳去筋，碎锉，以醋淹，炒，等分加之，每服添乌梅一个煎服，其效尤验。若呕逆恶心者，不可用此。一法去杏仁、人参，倍加麻黄，添芍药如麻黄之数，干姜、五味子各增一半，名小青龙汤，大治久年咳嗽，痰涎壅盛，夜不得睡，仍专治脚气喘急。此方虽有麻黄，既有官桂，不致于发汗，服之不妨。一方加麻黄、甘草、杏仁、五味子、茯苓等分，橘红倍之，尤为切当。又一方用紫苏叶、桑白皮、麻黄、青皮、五味子、杏仁、甘草等分，生姜七片，乌梅一个，煎服。久年咳嗽，气虚喘急，皆得其宜。二方中有麻黄，有汗人不宜服之。

四七汤

治喜、怒、悲、思、忧、恐、惊之气结成痰涎，状如破絮，或如梅核，在咽喉之间，咯不出，咽不下，此七气所为也，或中脘痞满，气不舒快，或痰涎壅盛，上气喘急，或因痰饮中结，呕逆恶心，并宜服之。出《易简方》。


半夏五两
 　茯苓四两
 　紫苏叶二两
 　厚朴三两


上㕮咀。每服四钱，水一盏半，生姜七片，枣一个，煎至六分，去滓，热服，不拘时候。若因思虑过度，阴阳不分，清浊相干，小便白浊，用此药下青州白圆子最为切当。妇人恶阻，尤宜服之。一名厚朴半夏汤，一名大七气汤。《局方》有七气汤，用半夏五两，人参、官桂、甘草各一两，生姜煎服，大治七气，并心腹绞痛，然药味太甜，恐未必能止疼顺气。一方治七情所伤，中脘不快，气不升降，腹肋胀满，用香附子炒，半斤，橘红六两，甘草一两，煎服，尤妙。好事者谓其耗气，则不然，盖有是病，服是药也。


卷之五

治诸虚附骨蒸


腽肭脐圆

补虚壮气，暖背祛邪，益精髓，调脾胃，进饮食，悦颜色。治五劳七伤，真气虚惫，脐腹冷痛，肢体痠疼，腰背拘急，脚膝缓弱，面色黧黑，肌肉消瘦，目暗耳鸣，口苦舌干，腹中虚鸣，胁下刺痛，饮食无味，心常惨戚，夜多异梦，昼少精神，小便滑数，时有余沥，房室不举，或梦交通，及一切风虚痼冷，并宜服之。

腽肭脐一对，慢火酒炙令熟
 　硇砂研飞，二两
 　精羊肉熟切碎烂，研
 　羊髓取汁，各一斤
 　沉香　神曲炒，各四两


以上六味，用无灰好酒一斗，同于银器内慢火熬成膏，候冷，入下项药：

阳起石用浆水煮一日，细研飞过，焙干用
 　人参去芦
 　补骨脂酒炒
 　钟乳粉炼成者
 　巴戟去心
 　川芎　肉豆蔻去壳
 　紫苏子炒
 　枳壳去瓤，麸炒
 　木香　荜澄茄　胡芦巴炒
 　天麻去苗
 　青皮去白
 　丁香　茴香舶上，炒，各二两
 　肉桂去粗皮
 　槟榔　蒺藜子炒
 　大腹子各二两半
 　山药一两半
 　苁蓉洗，切片，焙，四两
 　白豆蔻去壳，一两
 　大附子炮，去皮、脐，用青盐半斤、浆水一斗五升煮，候水尽，切，焙干，八两


上件药各依法修事，捣，罗为末，入前膏内搜成剂，于臼内捣千余杵，圆如梧桐子大。每服二十圆，空心，温酒下，盐汤亦得。

菟丝子圆

治肾气虚损，五劳七伤，少腹拘急，四肢痠疼，面色黧黑，唇口干燥，目暗耳鸣，心忡气短，夜梦惊恐，精神困倦，喜怒无常，悲忧不乐，饮食无味，举动乏力，心腹胀满，脚膝痿缓，小便滑数，房室不举，股内湿痒，水道涩痛，小便出血，时有余沥，并宜服之。久服填骨髓，续绝伤，补五脏，去万病，明视听，益颜色，轻身延年，聪耳明目。又方用龙齿三分，远志去苗、心，半两，黑豆煮，不用石龙芮、泽泻、肉苁蓉。

菟丝子净洗，酒浸
 　泽泻　鹿茸去毛，酥炙
 　石龙芮去土
 　肉桂去粗皮
 　附子炮，去皮，各一两
 　石斛去根
 　熟干地黄　白茯苓去皮
 　牛膝酒浸一宿，焙干
 　续断　山茱萸　肉苁蓉酒浸，切，焙
 　防风去苗
 　杜仲去粗皮，炒
 　补骨脂去毛，酒炒
 　荜澄茄　沉香　巴戟去心
 　茴香炒，各三分
 　五味子　桑螵蛸酒浸，炒
 　芎[image: ]
 　覆盆子去枝、叶、萼，各半两


上为细末，以酒煮面糊为圆，如梧桐子大。每服二十圆，温酒或盐汤下，空心服。如脚膝无力，木瓜汤下。晚食前再服。

金钗石斛圆

治真气不足，元脏虚弱，头昏面肿，目暗耳鸣，四肢疲倦，百节痠疼，脚下隐痛，步履艰难，肌体羸瘦，面色黄黑，鬓发脱落，头皮肿痒，精神昏困，手足多冷，心胸痞闷，绕脐刺痛，膝胫痠疼，不能久立，腰背拘急，不得俯仰，两胁胀满，水谷不消，腹痛气刺，发歇无时，心悬噫醋，呕逆恶心，口苦咽干，吃食无味，恍惚多忘，气促喘乏，夜梦惊恐，心忡盗汗，小便滑数，或水道涩痛，一切元脏虚冷之疾，并能治之。常服补五脏，和血脉，驻颜色，润发，进食肥肌，大壮筋骨。

川椒去目，微炒出汗
 　胡芦巴炒
 　巴戟天去心
 　地龙去土，炒，各四两
 　苍术去浮皮
 　乌药各十六两
 　川乌头炮，去皮、脐
 　羌活去芦
 　茴香炒
 　赤小豆　马蔺子醋炒
 　金铃子麸炒
 　石斛去根，各八两
 　青盐二两


上为细末，酒煮面糊为圆，如梧桐子大。每服二十圆，温酒下，或盐汤亦得，空心、食前服之。

何首乌圆

补暖腑脏，祛逐风冷，利腰膝，强筋骨，黑髭发，驻颜容。

何首乌三斤，用铜刀或竹刀切如棋子大，木杵臼捣
 　牛膝去苗，锉，一斤


上件药，以黑豆一斗净淘洗，曝干，用甑一所，先以豆薄铺在甑底，然后薄铺何首乌，又铺豆，又薄铺牛膝。如此重重铺，令药、豆俱尽，安于釜上蒸之，令豆熟为度。去黑豆，取药曝干，又换豆蒸之，如此三遍，去豆取药，候干为末，蒸枣肉和圆，如梧桐子大。每服三十圆，温酒下，食前服。忌萝卜、葱、蒜。此药性温无毒，久服轻身，延年不老。


石楠圆

治风毒，脚弱少力，脚重疼痹，脚肿生疮，脚下隐痛不能踏地，脚膝筋挛不能屈伸，项背腰脊拘急不快，风毒上攻，头面浮肿，或生细疮，出黄赤汁，或手臂少力，或口舌生疮，牙龈宣烂，齿摇发落，耳中蝉声，头眩气促，心腹胀闷，小便时涩，大便或难。

赤芍药　薏苡仁　赤小豆　当归去芦
 　石楠叶　牵牛子　麻黄去根、节
 　陈皮去白
 　杏仁去皮、尖、双仁，炒
 　大腹皮连子用
 　川芎各二两
 　牛膝去苗
 　五加皮各三两
 　萆薢　独活去芦
 　杜仲锉，炒
 　木瓜各四两


上为细末，以酒浸蒸饼为圆，如梧桐子大。每服十圆至十五、二十圆，木瓜汤下，早起、日中、临卧各一服。常服补益元气，令人筋骨壮健，耳目聪明，妇人血气亦可服之，不拘时候。

八味圆

治肾气虚乏，下元冷惫，脐腹疼痛，夜多旋溺，脚膝缓弱，肢体倦怠，面色黧黑，不思饮食。又治脚气上冲，少腹不仁，及虚劳不足，渴欲饮水，腰重疼痛，少腹拘急，小便不利；或男子消渴，小便反多；妇人转胞，小便不通，并宜服之。

牡丹皮　白茯苓　泽泻各三两
 　熟干地黄八两
 　山茱萸　山药各四两
 　附子炮，去皮、脐
 　肉桂去粗皮，各二两


上为末，炼蜜圆，如梧桐子大。每服十五圆至二十五圆，温酒下，空心、食前，日二服。久服壮元阳，益精髓，活血驻颜，强志轻身。

黄芪圆

治丈夫肾脏风毒，上攻头面虚浮，耳内蝉声，头目昏眩，项背拘急；下注腰脚，脚膝生疮，行步艰难，脚下隐疼，不能踏地。筋脉拘挛，不得屈伸，四肢少力，百节痠痛，腰腿冷痛，小便滑数，及瘫缓风痹，遍身顽麻。又疗妇人血风，肢体痒痛，脚膝缓弱，起坐艰难，并宜服之。

黄芪　杜蒺藜去圆
 　川楝子　茴香炒
 　川乌炮，去皮、脐
 　赤小豆　地龙去土，炒
 　防风去芦、叉，各一两
 　乌药二两


上为细末，酒煮面糊为圆，如梧桐子大。每服十五圆，温酒、盐汤亦得，妇人醋汤下，空心服。

茴香圆

治丈夫元脏久虚，冷气攻冲，脐腹绞痛，腰背拘急，面色萎黄，饮食减少，及膀胱、小肠气痛，并肾脏风毒，头面虚浮，目暗耳鸣，脚膝少力，肿痛生疮。妇人血脏虚冷，食减少力，肢体疼痛，并宜服之。久服补虚损，除风冷，壮筋骨，明耳目。

威灵仙洗去土
 　川乌炮，去皮、脐
 　陈皮去白
 　防风去苗
 　川楝子麸炒
 　萆薢各三两
 　乌药去土，五两
 　川椒去目、闭
 口，炒出汗，二两
 　赤小豆　茴香炒，各八两
 　地龙去土，炒，七两


上为细末，以酒煮面糊为圆，如梧桐子大。每服空心及晚食前，温酒下二十圆，盐汤亦得。小肠气痛，炒生姜茴香酒下。脚转筋，木瓜汤下。妇人血脏虚冷，温醋汤下。脐腹绞痛，滑泄冷痢，浓煎艾汤下。

五补圆

补诸虚，安五脏，坚骨髓，养精神。

地骨皮　白茯苓去皮
 　牛膝去苗，酒浸一宿
 　熟干地黄　人参各一两


上为末，炼蜜为圆，如梧桐子大。每服三十圆，温酒下，空心、食前服。稍增至五十圆，日二服。服至十日及半月，觉气壅，即服七宣圆。服七宣圆二、三日，觉气散，即还服五补圆。久服去百病，髭发黑润。

无比山药圆

治丈夫诸虚百损，五劳七伤，头痛目眩，手足逆冷，或烦热有时，或冷痹骨疼，腰髋不随，饮食虽多，不生肌肉，或少食而胀满，体无光泽，阳气衰绝，阴气不行。此药能补经脉，起阴阳，安魂魄，开三焦，破积聚，厚肠胃，强筋练骨，轻身明目，除风去冷，无所不治。

赤石脂　茯神去皮、木
 　巴戟去心
 　熟干地黄酒浸尽
 　山茱萸　牛膝去苗，酒浸
 　泽泻各一两
 　山药二两
 　五味子六两
 　苁蓉酒浸，四两
 　杜仲去皮，炒
 　菟丝子酒浸，各三两


上件为末，炼蜜和搜为圆，如梧桐子大。每服二十圆至三十圆，食前，温酒下，温米饮亦得。服之七日后，令人身轻健，四体润泽，唇口赤，手足暖，面有光悦，消食，身体安和，音声清响，是其验也。十日后长肌肉。此药通中入脑，鼻必痠疼，勿怪。


大山蓣圆

治诸虚百损，五劳七伤，肢体沉重，骨节痠疼，心中烦悸，唇口干燥，面体少色，情思不乐，咳嗽喘乏，伤血动气，夜多异梦，盗汗失精，腰背强痛，脐腹弦急，嗜卧少起，喜惊多忘，饮食减少，肌肉瘦瘁。又治风虚头目眩晕，心神不宁，及病后气不复常，渐成劳损。久服补诸不足，愈风气百疾。

白术　麦门冬去心
 　白芍药　杏仁去皮、尖，麸炒黄
 　防风去芦、叉
 　芎[image: ]
 各一两半
 　大豆黄卷炒
 　熟干地黄　肉桂去粗皮
 　曲炒
 　当归酒浸，各二两半
 　桔梗　白茯苓去皮
 　柴胡各一两二钱半
 　干姜炮，七钱半
 　甘草炙，七两
 　大枣一百个，蒸熟，去皮、核
 　阿胶炒
 　人参各一两七钱半
 　白蔹半两
 　山蓣七两半


上为末，炼蜜与蒸枣同和圆，如弹子大。每服一圆，温酒或米饮化下，嚼服亦得，食前。常服养真气，益精补髓，活血驻颜。

定志圆

治心气不定，五脏不足，恍惚振悸，忧愁悲伤，差错谬忘，梦寐惊魇，恐怖不宁，喜怒无时，朝差暮剧，暮差朝剧，或发狂眩，并宜服之。

远志去苗及心
 　菖蒲各二两
 　人参　白茯苓去皮，各三两


上为细末，炼蜜圆，如梧桐子大，朱砂为衣。每服七圆，加至二十圆，温米饮下，食后，临卧，日三服。常服益心强志，令人不忘。

黄芪建中汤

治男子、女人诸虚不足，小腹急痛，胁肋䐜胀，脐下虚满，胸中烦悸，面色萎黄，唇口干燥，少力身重，胸满短气，腰背强痛，骨肉痠疼，行动喘乏，不能饮食，或因劳伤过度，或因病后不复，并宜服之。

黄芪　肉桂去粗皮，各三两
 　甘草炙二两
 　白芍药六两


上为粗散。每服三钱，水一盏半，入生姜三四片，大枣一枚，同煎一中盏，滤去滓，入饧少许，再煎令溶，稍热服，空心、食前。

人参黄芪散

治虚劳客热，肌肉消瘦，四肢倦怠，五心烦热，口燥咽干，颊赤心忡，日晚潮热，夜有盗汗，胸胁不利，减食多渴，咳唾稠黏，时有脓血。

天门冬去心，三十两
 　半夏汤洗七次，姜汁制
 　知母　桑白皮锉，炒
 　赤芍药　黄芪　紫菀　甘草爁，各十五两
 　白茯苓去皮
 　柴胡去苗
 　秦艽去土
 　生干地黄　地骨皮各二十两
 　人参　桔梗各十两
 　鳖甲去裙，醋炙，一两


上为粗末。每服二大钱，以水一盏，煎至七分，去滓，温服，食后。

成炼钟乳粉

主五劳七伤，咳逆上气，治寒嗽，通音声，明目益精，安五脏，通百节，利九窍，下乳汁，益气补虚损，疗脚弱疼冷，下焦伤竭，强阴。久服延年益寿，好颜色，不老，令人有子。

钟乳不拘多少


上取韶州者，无问厚薄，但颜色明净光泽者即堪入炼，唯黄、赤两色不任用。欲炼，亦不限多少，置钟乳于金、银器中，即以大铛中著水，沉金、银器于铛水中煮之，常令如鱼眼沸，水减即添。若薄乳，三日三夜即得，若粗肥厚管者，即七日七夜，候乳色变黄白即熟。如疑生，更煮，满十日最佳。煮讫出金、银碗，其铛内煮乳黄浊水弃之，勿令人服，服必损人咽喉，伤人肝肺，令人头痛，兼复下利不止。其有犯者，食猪肉即愈。弃此黄水讫，更著清水，准前更煮，经半日许即出之，其水色清不变即止，乳无毒矣。即于瓷钵中用玉锤著水研之，其钵及锤须夹白练袋，笼口稍长作之，使锤得转，兼通上下，每日著水搅令匀调，勿使著锤、钵，即封系练袋，自作字记，勿使人开，一即免纤尘入中，二即免研人窃吃。研觉干涩，即是水尽，即更添水，常令如稀米泔状，乳细者皆浮在上，粗者沉在下，复绕锤，钵四边研之，不及者即粗细不匀。为此，每日须一开或二开，搅括令匀，勿使著锤，即得匀熟，免有粗细。研至四、五日，状若乳汁，研揩视之，状如书中白鱼腻即成，自然光白，便以水洗之，不随水落者即熟。若得水而落者即未成，更须研之，以不落为限。熟讫，澄取曝干。每服称半两，分为三服，用温酒调下，空腹服，更量病轻重增减。兼可合和为钟乳圆散。


玉霜圆

治真气虚惫，下焦伤竭，脐腹弦急，腰脚软痛，精神困倦，面色枯槁，或亡血盗汗，遗沥失精，大便自利，小便滑数，肌肉消瘦，阳事不举。久服续骨联筋，秘精坚髓，延年保命，却老还童，安魂定魄，换肌秘气，轻身壮阳，益寿住世。

天雄十两，长大者，以酒浸七日了，掘一地坑，以半称炭火烧坑通赤，速去炭火令净，以醋二升泼于地坑内候干，乘热便投天雄在内，以盆合土拥之，经宿取出，去皮、脐
 　磁石醋淬七次，更多为妙
 　朱砂飞研
 　泽泻洗，酒浸一宿，炙
 　牛膝去苗，酒浸，焙干
 　石斛去根，炙
 　苁蓉去皮，酒浸一宿，炙干
 　巴戟穿心者，各二两
 　茴香炒
 　肉桂去粗皮，各一两
 　家韭子微炒
 　菟丝子酒浸一伏时，蒸过，日干，杵，罗为末，去轻浮者，各五两
 　牡蛎大煅，捣为粉
 　紫梢花如无，以木贼代之，各三两
 　鹿茸用麻茸连顶骨者，先燎去毛令净，约三寸以来截断，酒浸一伏时，慢火炙令脆，半两
 　白龙骨一斤，黏舌者，细研如粉，以水飞过三度，日中晒干，用黑豆一斗，蒸一伏时，以夹绢袋盛，日晒干


上件一十六味，捣，罗为细末，炼酒、蜜各半和圆，如梧桐子大。每服三十圆，空心、晚食前，温酒下。常服补真气，壮阳道。

预知子圆

治心气不足，志意不定，神情恍惚，语言错妄，忡悸烦郁，愁忧惨戚，喜怒多恐，健忘少睡，夜多异梦，寤即惊魇，或发狂眩，暴不知人，并宜服之。

枸杞子净
 　白茯苓去皮
 　黄精蒸熟
 　朱砂研，水飞
 　预知子去皮
 　石菖蒲　茯神去木
 　人参去芦
 　柏子仁　地骨皮去土
 　远志去心
 　山药各等分


上件一十二味，捣，罗为细末，炼蜜圆，如龙眼核大，更以朱砂为衣。每服一圆，细嚼，人参汤下，不计时候。

〔绍兴续添方〕

安肾圆

治肾经久积阴寒，膀胱虚冷，下元衰惫，耳重唇焦，腰腿肿疼，脐腹撮痛，两胁刺胀，小腹坚疼，下部湿痒，夜梦遗精，恍惚多惊，皮肤干燥，面无光泽，口淡无味，不思饮食，大便溏泄，小便滑数，精神不爽，事多健忘。常服补元阳，益肾气。

肉桂去粗皮，不见火
 　川乌炮，去皮、脐，各十六两
 　桃仁麸炒
 　白蒺藜炒，去刺
 　巴戟去心
 　山药　茯苓去皮
 　肉苁蓉酒浸，炙
 　石斛去根，炙
 　萆薢　白术　破故纸各四十八两


上为末，炼蜜为圆，如梧桐子大。每服三十圆，温酒或盐汤下，空心、食前。小肠气，炒茴香盐酒下。

麝香鹿茸圆

益真气，补虚惫。治下焦伤竭，脐腹绞痛，两胁胀满，饮食减少，肢节烦疼，手足麻痹，腰腿沉重，行步艰难，目视茫茫，夜梦鬼交，遗泄失精，神情不爽，阳事不举，小便滑数，气虚肠鸣，大便自利，虚烦盗汗，津液内燥，并宜服。

鹿茸火燎去毛，酒浸，炙，七十两
 　熟干地黄净洗，酒浸，蒸，焙，十斤
 　附子炮，去皮、脐，一百四十个
 　牛膝去苗，酒浸一宿，焙，一斤四两
 　杜仲去粗皮，炒去丝，三斤半
 　五味子二斤
 　山药四斤
 　肉苁蓉酒浸一宿，三斤


上为末，炼蜜为圆，如梧桐子大，每一斤圆子用麝香末一钱为衣。每服二十粒，温酒下，盐汤亦得，食前服。嘉定十年十二月申明改正。


妙香散

治男子、妇人心气不足，志意不定，惊悸恐怖，悲忧惨戚，虚烦少睡，喜怒不常，夜多盗汗，饮食无味，头目昏眩。常服补益气血，安神镇心。

麝香别研，一钱
 　木香煨，二两半
 　山药姜汁炙
 　茯神去皮、木
 　茯苓去皮，不焙
 　黄芪　远志去心，炒，各一两
 　人参　桔梗　甘草炙，各半两
 　辰砂别研，三钱


上为细末。每服二钱，温酒调服，不拘时候。

〔宝庆新增方〕

养气丹

治诸虚百损，脾元耗惫，真阳不固，三焦不和，上实下虚，中脘痰饮上攻，头目昏眩，八风五痹，或卒暴中风，痰潮上膈，言语謇涩，神昏气乱，状若瘫痪；及奔豚肾气上冲，胸腹连两胁膨胀刺痛不可忍者。阴阳上下，气不升降，饮食不进，面无精光，肢体浮肿，五种水气。脚气上冲，腰背倦痛。夜梦鬼交，觉来盗汗，胃冷心疼，小便滑数，牵引小腹，足膝缓弱，步履艰难。妇人血海久冷，赤白带下，岁久无子，及阴毒伤寒，面青舌卷，阴缩难言，四肢厥冷，不省人事者，急服百圆，用生姜、大枣煎汤灌之，即便回阳，命无不活。或触冒寒邪，霍乱吐泻，手足逆冷，六脉沉伏，唇口青黑，腹胁攻刺，及男子阳事痿怯，脚膝痠疼，腹脐虚鸣，大便自滑，兼疗膈胃烦壅，痰饮虚鸣，百药不愈者。常服助养真气，生阳逐阴，温平不僭，消磨冷滞，克化饮食，使五脏安宁，六腑调畅，百病不侵。出入道途，宜将此药随行，缓急服饵，大有功效。

禹余粮石火炼七次，醋淬七次，为末
 　紫石英火煅一次
 　赤石脂火煅一次，各半斤
 　代赭石火煅七次，醋淬七次，为末，一斤
 　磁石火煅十次，醋淬十次，半斤


以上五石各贮之，各研为细末，又以水研之。挹其清者，置之纸上，纸用筲箕盛，欲使细末在纸上，而水滴在下，挹尽而止。既干，各用藏瓶盛贮，以盐水纸筋和泥固济，阴干。以好硬炭五十斤分为五处，每一处用炭十斤，烧红作一炉子，煅此五药，以纸灰盖之。两日后，火尽灰冷，则再煅，如此三次，埋地坑内两日，出火毒，再研，入后药：

附子炮，去皮、脐，二两
 　肉苁蓉净洗，酒浸一宿，焙干，一两半
 　当归酒浸一宿，焙干
 　茴香炒
 　破故纸酒炒香熟
 　木香不见火
 　肉桂去粗皮
 　巴戟盐汤浸，打，去心
 　肉豆蔻面裹，
 煨
 　丁香　山药　鹿茸酥炙
 　白茯苓去皮
 　沉香　远志去
 心，各一两


以上各如法修制，同研为末，却入：

乳香别研
 　五灵脂去砂，别研
 　没药去砂石，研，各一两


以上三味，入众药同研，却入：

朱砂或煅或蒸
 　阳起石略煅，或只用酒煮
 　钟乳粉各一两


以上三味别研，临时入。

上同入研，过罗为细末，用糯米粉煮糊为圆，每两作五十圆，阴干，入布袋内，擦令光莹。每服五圆至十圆，空心，用温酒吞下，或姜盐汤，或枣汤下亦可，妇人用艾醋汤吞下。


朴附圆

治脾元虚弱，饮食迟化，食必多伤，腹痛肠鸣，脏腑滑泄，昼夜无度，胃气虚损，不美饮食，呕哕恶涎。此药性温，兼治翻胃恶心，及久患脾泄冷泻之人，最宜服此。

厚朴去粗皮，姜汁制
 　附子炮，去皮，各一斤
 　神曲炒，八两
 　干姜炮，三斤


上为细末，酒煮面糊圆，如梧桐子大。每服三十圆，空心、食前，米饮或盐汤下亦得。

川楝散

治膀胱，小肠气痛，脐下撮疼，上冲心腹，面色萎黄，脚下隐痛，四肢倦怠，不思饮食，夜多旋溺，外肾瘙痒。

川楝子蒸，去皮、核
 　破故纸炒
 　茴香炒，各四两
 　干姜炮，一两
 　胡芦巴酒浸，炒，三两
 　附子炮，去皮、脐，一两半


上为细末。每服二钱，空心、食前，热酒调下。

双和汤

治男子、妇人五劳、六极、七伤心肾俱虚，精血气少，遂成虚劳，百骸枯瘁，四肢倦怠，寒热往来，咳嗽咽干，行动喘乏，面色萎黄，略有所触，易成他疾。或伤于冷，则宿食不消，脾疼腹痛，泻痢吐逆；或伤于热，则头旋眼晕，痰涎气促，五心烦热；或因饥饱动作，喜怒惊恐，病随而至，或虚胀而不思食，或多食而不生肌肉，心烦则虚汗盗汗，一切虚劳不敢服燥药者，并宜服之。常服调中养气，益血育神，和胃进食，补虚损。

白芍药七两半
 　当归洗，酒浸
 　黄芪蜜炙
 　川芎　熟地黄净洗，酒蒸，各三两
 　甘草炙
 　肉桂去皮，不见火，各二两二钱半


上为细末。每服二钱，水一盏半，生姜三片，枣子一枚，煎至六分，空心、食前服。忌生冷、果子等物。

平补镇心丹

治丈夫、妇人心气不足，志意不定，神情恍惚，夜多异梦，忡悸烦郁，及肾气伤败，血少气多，四肢倦怠，足胫痠疼，睡卧不稳，梦寐遗精，时有白浊，渐至羸瘦。又方见后。


酸枣仁去皮，隔纸炒，二钱半
 　车前子去土，碾破
 　白茯苓去皮
 　五味子去枝、梗
 　肉桂去粗皮，不见火
 　麦门冬去心
 　茯神去皮，各一两二钱半
 　天门冬去心
 　龙齿　熟地黄洗，酒
 蒸
 　山药姜汁制，各一两半
 　人参去芦，半两
 　朱砂细研为衣，半两
 　远志去心
 　甘草炙，一两半


上为末，炼蜜圆，如梧桐子大。每服三十圆，空心，饭饮下，温酒亦得，加至五十圆。常服益精髓，养气血，悦色驻颜。

翰林刘活庵云：平补镇心丹方有二，此方有五味子、白茯苓、车前子、肉桂、人参、酸枣仁，非惟可以治心气不足，而白浊消渴尤为切要之药。《局方》无此六味，却有生地黄、苦梗、柏子仁、石菖蒲、当归，只宜治心气不足，肾气伤败，血少气多耳。

十四味建中汤

治荣卫不足，腑脏俱伤，积劳虚损，形体羸瘠，短气嗜卧，寒热头痛，咳嗽喘促，吐呕痰沫，手足多冷，面白脱色，小腹拘急，百节尽疼，夜卧汗多，梦寐惊悸，小便滑利，大便频数，失血虚极，心忡面黑，脾肾久虚，饮食失亏。

当归去芦，酒浸，焙干
 　白芍药锉
 　白术锉，洗
 　甘草炙
 　人参去芦
 　麦门冬去心
 　川芎洗净
 　肉桂去粗皮
 　附子炮，去皮、脐
 　肉苁蓉酒浸一宿
 　半夏汤洗七次
 　黄芪炙
 　茯苓去皮
 　熟地黄洗去土，酒蒸一宿，焙干，各等分


上㕮咀，为粗散。每服三钱，水一盏半，生姜三片，枣子一枚，煎至一盏，去滓，食前温服。

思仙续断圆

治脾肾风虚，毒气流注，腿膝痠疼，艰于步履，小便遗沥，大便后重。此药补五脏内伤，调中益精凉血，坚强筋骨，益智轻身耐老。

木瓜去瓤，三两
 　续断　萆薢各六两
 　牛膝洗，去芦，酒浸一宿，焙
 　薏苡仁炒，各四两
 　川乌炮，去皮、脐
 　防风去芦、叉
 　杜仲去皮，姜炒丝断，各二两


上为末，醋糊圆。每服三十至五十圆，空心、食前，温酒、盐汤任下。


黄芪六一汤

大治男子、妇人诸虚不足，肢体劳倦，胸中烦悸，时常焦渴，唇口干燥，面色萎黄，不能饮食。或先渴而欲发疮疖，或病痈疽而后渴者，尤宜服此。常服平补气血，安和脏腑。

黄芪去芦，蜜炙，六两
 　甘草炙，一两


上㕮咀。每二钱，水一盏，枣一枚，煎至七分，去滓，温服，不拘时。

木瓜圆

治肾经虚弱，腰膝沉重，腿脚肿痒，注破生疮，脚心隐痛，筋脉拘挛，或腰膝缓弱，步履艰难，举动喘促，面色黧黑，大小便秘涩，饮食减少，无问新久，并宜服之。

狗脊去毛，六两
 　大艾去梗，四两，糯米糊调成饼，焙干，为末
 　木瓜去瓤，四两
 　天麻去芦
 　当归酒浸，制
 　萆薢　苁蓉去芦，酒浸
 　牛膝洗去土，酒浸一宿，各二两


上为细末，炼蜜为圆，如梧桐子大。每服二十圆，渐加至三十圆，空心、食前，温酒吞下，盐汤亦可。

茱萸内消圆

治肾与膀胱经虚，为邪气所搏，结成寒疝，伏留不去，脐腹[image: ]
 刺，小肠气痛，奔豚痃癖，疼不可忍，阴核偏大，肤囊痈肿，结硬牵急，重大滋长，瘙痒疼痛，时出黄水，疮疡腰腿沉重，足胫肿满，行步艰难，累经治疗，不见减瘥，服之渐渐内消。不动大肠，亦不搜绞，补虚消疝，温养肾经。此药不热，无毒，若志心服饵，其效如神。

吴茱萸汤洗七次，焙
 　陈皮去白
 　川楝蒸，去皮、核
 　肉桂去粗皮，不见火
 　马蔺花醋炙
 　青皮去白
 　山药焙
 　茴香炒
 　山茱萸去核，各二两
 　木香不见火，一两


上为细末，酒糊圆，如梧桐子大。每服三十圆至五十圆，空心，温酒或盐汤吞下。

青娥圆

治肾气虚弱，风冷乘之，或血气相搏，腰痛如折，起坐艰难，俯仰不利，转侧不能，或因劳役过度，伤于肾经，或处卑湿，地气伤腰，或坠堕伤损，或风寒客搏，或气滞不散，皆令腰痛，或腰间似有物重坠，起坐艰辛者，悉能治之。又方见后。


胡桃去皮、膜，二十个
 　蒜熬膏，四两
 　破故纸酒浸，炒，八两
 　杜仲去皮，姜汁浸，炒，十六两


上为细末，蒜膏为圆。每服三十圆，空心，温酒下。妇人淡醋汤下。常服壮筋骨，活血脉，乌髭须，益颜色。

〔淳祐新添方〕

接气丹

治真元虚惫，阴邪独盛，阳气暴绝，或大吐大泻，久痢虚脱等病。余同黑锡丹治状，此药尤佳。

沉香一两
 　硫黄如黑锡丹砂子结，放冷，研为细末
 　黑锡去滓称，各二两
 　牛膝酒浸
 　白术焙
 　苁蓉酒浸，各半两
 　丁香三钱
 　川楝子去核用肉
 　木香　茴香炒
 　肉豆蔻煨
 　破故纸炒
 　桂心去粗皮
 　附子炮，去皮、脐
 　胡芦巴炒
 　阳起石煅，各
 一两


上件药，并砂子四两，并捣为细末，和停，用糯米粉酒煮糊为圆，如梧桐子大。温酒、盐汤空心吞下五十圆。

宁志膏

治心脏亏虚，神志不守，恐怖惊惕，常多恍惚，易于健忘，睡卧不宁，梦涉危险，一切心疾，并皆治之。

酸枣仁微炒，去皮
 　人参各一两
 　辰砂研细水飞，半两
 　乳香以乳钵坐水盆中研，一分


上四味研和停，炼蜜圆，如弹子大。每服一粒，温酒化下，枣汤亦得，空心、临卧服。

三仙丹又名长寿圆


治肾经虚寒，元气损弱，神衰力怯，目暗耳聋。常服补实下经，温养脾胃，壮气搜风，驻颜活血，增筋力，乌髭须。

川乌头一两，生，去皮，锉作骰子块，用盐半两，同炒黄色，去盐
 　茴香净称三两，炒令香透
 　苍术二两，米泔浸一宿，刮去皮，切碎，取葱白一握，同炒黄色，去葱


上为细末，酒煮面糊圆，如梧桐子大。每服五、七十圆，空心，温酒、盐汤任下。

乐令建中汤

治血气劳伤，五脏六腑虚损，肠鸣神倦，荣卫不和。退虚热，除百病。

前胡　细辛　黄芪蜜涂炙
 　人参　桂心　橘皮去白
 　当归洗去土
 　白芍药　茯苓去皮
 　麦门冬去心
 　甘草炙，各一两
 　半夏汤洗七次，切，七钱半


上㕮咀。每服四钱，姜四片，枣一个，水一盏，煎至七分，去滓，微热服，不拘时候。

金铃子圆

治肾气发动，牵引疼痛，脐腹弦急，攻冲不定。

金铃子去核，炒，四两
 　益智仁　胡芦巴炒
 　石菖蒲　破故纸炒
 　茴香炒
 　巴戟去心，各二两
 　木香　白茯苓去皮
 　陈皮去白，各一两


上为末，酒煮面糊为圆，如梧子大。每五十圆，盐汤、温酒任下。


〔吴直阁增诸家名方〕

张走马玉霜圆

疗男子元阳虚损，五脏气衰，夜梦遗泄，小便白浊，脐下冷疼，阳事不兴，久无子息，渐致瘦弱，变成肾劳，眼昏耳鸣，腰膝痠疼，夜多盗汗，并宜服之，自然精元秘固，内施不泄，留浊去清，精神安健。如妇人宫脏冷，月水不调，赤白带漏，久无子息，面生䵟[image: ]
 ，发退不生，肌肉干黄，容无光泽，并宜服此药。

大川乌用蚌粉半斤同炒，候裂，去蚌粉不用
 　川楝子麸炒，各八两
 　破故纸炒
 　巴戟去心，各四两
 　茴香焙，六两


上件碾为细末，用酒打面糊为圆，如梧桐子大。每服三、五十圆，用酒或盐汤下，空心、食前。

降心丹

心肾不足，体热盗汗，健忘遗精，及服热药过多，上盛下虚，气血不降，小便赤白，稠浊不清。常服镇益心神，补虚养血，益丹田，秘精气。

熟干地黄净洗，酒浸，蒸，焙干
 　天门冬去心
 　麦门冬去心，各三两
 　茯苓去皮
 　人参　远志甘草煮，去芦、骨
 　茯神　山药各二两
 　肉桂去粗皮，不见火
 　朱砂研飞，各半两
 　当归去芦，洗，焙，三两


上为末，炼蜜为圆，如梧桐子大。每服三十圆，煎人参汤吞下。

黄芪鳖甲散

治虚劳客热，肌肉消瘦，四肢倦怠，五心烦热，口燥咽干，颊赤心忡，日晚潮热，夜有盗汗，胸胁不利，减食多渴，咳唾稠黏，时有脓血。

人参　肉桂去粗皮
 　苦梗各一两六钱半
 　生干地黄洗，焙干，三两三钱
 　半夏煮
 　紫菀去芦
 　知母　赤芍药　黄芪　甘草爁
 　桑白皮各二两半
 　天门冬去心，焙
 　鳖甲去裙，醋炙，各五两
 　秦艽去芦
 　白茯苓焙
 　地骨皮去土
 　柴胡去
 芦，各三两三钱


上锉为粗末。每服二大钱，水一盏，煎至七分，去滓，温服，食后。

四神丹

治百病，补五脏，远疫疠，却岚瘴，除尸疰蛊毒，辟鬼魅邪气。大治男子、妇人真元虚损，精髓耗伤，形羸气乏，中满下虚，致水火不交，及阴阳失序，精神困倦，面色枯槁，亡血盗汗，遗沥失精，大便自利，小便滑数，梦寐惊恐，阳事不举，腰腿沉重，筋脉拘挛，及治一切沉寒痼冷，痃癖疝瘕，脐腹绞痛，久泻久痢，伤寒阴证，脉候沉微，身凉自汗，四肢厥冷。妇人百病，胎脏久冷，绝孕无子，赤白带下，月候不调，服诸药久不瘥，悉皆主之。此丹假阴阳造化之功，得天地中和之气，即与寻常一煅一炼僭燥丹药功效不同。此丹活血实髓，安魂定魄，悦泽颜色，轻身保寿。苟不恃药力纵情欲，久久服之，可通仙道。

雄黄　雌黄　硫黄　朱砂各五两


上件研细，入瓷盒内，将马鞭草为末，盐泥固济，慢火四围烧煅，一日一夜取出，再研细末，以糯米粽研为糊，圆如豆大。每服一粒，绝早空心，新汲水吞下。妊妇不可服。忌羊血、葵菜。

十全大补汤

治男子、妇人诸虚不足，五劳七伤，不进饮食，久病虚损，时发潮热，气攻骨脊，拘急疼痛，夜梦遗精，面色萎黄，脚膝无力，一切病后气不如旧，忧愁思虑伤动血气，喘嗽中满，脾肾气弱，五心烦闷，并皆治之。此药性温不热，平补有效，养气育神，醒脾止渴，顺正辟邪，温暖脾肾，其效不可具述。

人参　肉桂去粗皮，不见火
 　川芎　地黄洗酒，蒸，焙
 　茯苓焙
 　白术焙
 　甘草炙
 　黄芪去芦
 　川当归洗，去芦
 　白芍药各等分


上一十味，锉为粗末。每服二大钱，水一盏，生姜三片，枣子二个，同煎至七分，不拘时候温服。


秦艽鳖甲散

治男子、妇人气血劳伤，四肢倦怠，肌体消弱，骨节烦疼，头昏颊赤，肢体枯槁，面色萎黄，唇焦口干，五心烦热，痰涎咳嗽，腰背引痛，乍起乍卧，梦寐不宁，神情恍惚，时有盗汗，口苦无味，不美饮食；及治山岚瘴气，寒热往来，并能治之。

荆芥去梗
 　贝母去心
 　天仙藤　前胡去芦
 　青皮去白
 　柴胡去芦
 　甘草炙
 　陈皮去白
 　秦艽去芦，洗
 　鳖甲去裙，醋炙，各一两
 　干葛二两，焙
 　白芷　肉桂去粗皮
 　羌活各半两


上为细末。每服二钱，水一盏，生姜三片，同煎至八分，稍热服，不拘时候，酒调亦得。常服养气血，调荣卫，解倦怠。

沉香鳖甲散

治男子、妇人五劳七伤，气血虚损，腰背拘急，手足沉重，百节痠疼，面色黑黄，肢体倦怠，行动喘乏，胸膈不快，咳嗽痰涎，夜多异梦，盗汗失精，嗜卧少力，肌肉瘦瘁，不思饮食，日渐羸弱，一切劳伤，诸虚百损，并能治之。

干蝎二钱半
 　沉香不见火
 　人参去芦
 　木香不见火
 　巴戟去心
 　牛膝去芦，酒浸
 　黄芪去芦
 　白茯苓焙
 　柴胡　荆芥去梗
 　半夏姜汁浸二宿，炒
 　川当归去芦
 　秦艽去芦，各半两
 　附子炮，去皮、脐
 　肉桂去粗皮
 　鳖甲醋浸，去裙，炙黄，各一两
 　羌活　熟干地黄净洗，酒洒，蒸，焙，各七钱半
 　肉豆蔻四个


上为细末。每服二钱，水一盏，葱白二寸，生姜三片，枣子二枚擘破，同煎至七分，空心、食前。

小菟丝子圆

治肾气虚损，五劳七伤，少腹拘急，四肢痠疼，面色黧黑，唇口干燥，目暗耳鸣，心忡气短，夜梦惊恐，精神困倦，喜怒无常，悲忧不乐，饮食无味，举动乏力，心腹胀满，脚膝痿缓，小便滑数，房室不举，股内湿痒，水道涩痛，小便出血，时有遗沥，并宜服之。久服填骨髓，续绝伤，补五脏，去万病，明视听，益颜色，轻身延年，聪耳明目。

石莲肉二两
 　菟丝子酒浸，研，五两
 　白茯苓焙，一两
 　山药二两，内七钱半打糊


上为细末，用山药糊搜和为圆，如梧桐子大。每服五十圆，温酒或盐汤下，空心服。如脚膝无力，木瓜汤下，晚食前再服。

〔续添诸局经验秘方〕

沉香鹿茸圆

治真气不足，下元冷惫，脐腹绞痛，胁肋虚胀，脚膝缓弱，腰背拘急，肢体倦怠，面无精光，唇口干燥，目暗耳鸣，心忡气短，夜多异梦，昼少精神，喜怒无时，悲忧不乐，虚烦盗汗，饮食无味，举动乏力，夜梦鬼交，遗泄失精，小便滑数，时有余沥，阴间湿痒，阳事不兴，并宜服之。

沉香一两
 　附子炮，去皮、脐，四两
 　巴戟去心，二两
 　鹿茸燎去毛，酒浸，炙，三两
 　熟干地黄净洗，酒洒，蒸，焙，六两
 　菟丝子酒浸，研，焙，五两


上件为细末，入麝香一钱半，别研入和匀，炼蜜为圆，如梧桐子大。每服四、五十粒，好酒或盐汤空心吞下。常服养真气，益精髓，明视听，悦色驻颜。

椒附圆

补虚壮气，温和五脏。治下经不足，内挟积冷，脐腹弦急，痛引腰背，四肢倦怠，面色黧黑，唇口干燥，目暗耳鸣，心忡短气，夜多异梦，昼少精神，时有盗汗，小便滑数，遗沥白浊，脚膝缓弱，举动乏力，心腹胀满，不进饮食，并宜服之。

附子炮，去皮、脐
 　川椒去目，炒出汗
 　槟榔各半两
 　陈皮去白
 　牵牛微炒
 　五味子　石菖蒲　干姜炮，各一两


上八味，锉碎，以好米醋于瓷器内用文武火煮，令干，焙为细末，醋煮面糊为圆，如梧桐子大。每服三十圆，盐酒或盐汤空心、食前吞下。妇人血海冷，当归酒下。泄泻，饭饮下。冷痢，姜汤下。赤痢，甘草汤下。极暖下元，治肾气亏乏，及疗腰疼。


平补镇心丹

治证与前平补镇心丹同。

熟干地黄　生干地黄　干山药　天门冬　麦门冬去
 心
 　柏子仁　茯神各四两（一本七两）
 　辰砂别研为衣
 　苦梗炒，各三两
 　石菖蒲节密者，十六两
 　远志去心，以甘草煮三、四沸，七两
 　当归去芦，六两
 　龙骨一两


上为细末，炼蜜为圆，如梧桐子大。每服三十圆，空心，饭饮吞下，温酒亦得，渐加至五十圆。宜常服，益精髓，养气血，明视听，悦色驻颜。

青娥圆

治证与前青娥圆同。

胡桃肉三十个，去皮、膜，别研如泥
 　补骨脂用芝麻同于银器内炒熟
 　杜仲皮去粗皮，锉，麸炒黄色，去麸，乘热略杵碎，又用酒洒匀再炒，各六两


上为细末，入研药令匀，酒糊圆，如梧桐子大。每服三、五十圆，温酒、盐汤下，空心、食前服。

威喜圆

治丈夫元阳虚惫，精气不固，余沥常流，小便白浊，梦寐频泄，及妇人血海久冷，白带、白漏、白淫，下部常湿，小便如米泔，或无子息。

黄蜡四两
 　白茯苓去皮，四两，作块，用猪苓一分，同于瓷器内煮二十余沸，出，日干，不用猪苓


上以茯苓为末，熔黄蜡搜为圆，如弹子大。空心细嚼，满口生津，徐徐咽服，以小便清为度。忌米醋，只吃糠醋，切忌使性气。

远志圆

治丈夫、妇人心气不足，肾经虚损，思虑太过，精神恍惚，健忘多惊，睡卧不宁，气血耗败，遗沥泄精，小便白浊，虚汗盗汗，耳或聋鸣，悉主之。

远志去心，姜汁炒
 　牡蛎煅，取粉，各二两
 　白茯苓去皮
 　人参　干姜炮
 　辰砂别研，各一两
 　肉苁蓉净洗，切片，焙
 干，四两


上为细末，炼蜜为圆，如梧桐子大。每服三十粒，空心、食前，煎灯心盐汤下，温酒亦可。此药性温无毒，常服补益心肾，聪明耳目，定志安神，滋养气血。

小安肾圆

治肾气虚乏，下元冷惫，夜多旋溺，肢体倦怠，渐觉羸瘦，腰膝沉重，嗜卧少力，精神昏愦，耳作蝉鸣，面无颜色，泄泻肠鸣，眼目昏暗，牙齿蛀痛，并皆治之。

香附子　川乌　川楝子

以上各一斤，用盐四两，水四升同煮，候干，锉，焙。

熟干地黄八两
 　茴香十二两
 　川椒去目及闭口者，微炒出汗，四两


上六味，为细末，酒糊为圆，如梧桐子大。每服二十圆至三十圆，空心、卧服，盐汤、盐酒任下。常服补虚损，益下元。

三建丹

壮元阳，补真气。治劳伤虚损，下经衰竭，肾气不固，精溺遗失，脏腑自利，手足厥冷，或脉理如丝，形肉消脱，或恶闻食气，声嘶失音。

阳起石火煅通红
 　附子炮，去皮、脐
 　钟乳粉各等分


上为细末，和匀，用糯米糊为圆，如梧桐子大。每服二十圆至三十圆，米饮送下，食前服。忌豉汁、羊血。

伏火二气丹

治真元虚损，精髓耗伤，肾气不足，面黑耳焦，下虚上盛，头目眩晕，心腹刺痛，翻胃吐逆，虚劳盗汗，水气喘满，全不入食。妇人血气久冷，崩中漏下，癥瘕块癖。此药夺阴阳造化之功，济心肾交养之妙，大补诸虚。

硫黄四两
 　黑锡　水银　丁香不见火
 　干姜各半两


上先熔黑锡，后下水银，结砂子，与硫黄一处，再研成黑灰色，次入余药研匀，用生姜自然汁煮糊为圆，如梧桐子大。每服十粒至十五粒，浓煎生姜汤下，空心、食前。

灵砂

性温无毒，主五脏百病，益精养神，补气明目，安魂魄，通血脉，止烦满，杀邪魅。善治荣卫不交养，阴阳不升降，上盛下虚，头旋气促，心腹冷痛，翻胃吐逆，霍乱转筋，脏腑滑泄，赤白下痢。久服通神，轻身不老，令人心灵。此丹按仙经服饵之法，会五行符合之妙，体性轻清，不随烟焰飞走，男女老幼皆可服。

水银一斤
 　硫黄四两


上二味，用新铁铫炒成砂子，或有烟焰即以醋洒，候研细，入水火鼎，醋调赤石脂封口，铁线扎缚晒干，盐泥固济，用炭二十斤煅，如鼎子裂，笔蘸赤石脂频抹其处。火尽为度，经宿取出，研为细末，糯米糊为圆，如麻子大。每服三粒，空心，枣汤、米饮、井华水、人参汤任下，量病轻重增至五、七粒。忌猪、羊血、绿豆粉、冷滑之物。


上丹

养五脏，补不足，固真元，调二气，和荣卫，保神守中，久服轻身耐老，健力美食明目，降心火，交肾水，益精气。男子绝阳，庶事不兴。女子绝阴，不能妊娠。腰膝重痛，筋骨衰败，面色黧黑，心劳志昏，寤寐恍惚，烦愦多倦，余沥梦遗，膀胱邪热，五劳七伤，肌肉羸瘦，上热下冷，难任补药，服之半月，阴阳自和，容色肌肉光润悦泽。开心意，安魂魄，消饮食，养胃气。

五味子半斤
 　蛇床子　百部根酒浸一宿
 　菟丝子酒浸，别研
 　白茯苓　肉苁蓉酒浸
 　枸杞子　柏子仁别研
 　杜仲炒断丝
 　防风去叉
 　巴戟去心
 　山药　远志去心，各二两


上为末，蜜圆，如梧桐子大。食前，温酒、盐汤任下三十圆。春煎干枣汤；夏加五味子四两；四季月加苁蓉六两；秋加枸杞子六两；冬加远志六两。

鹿茸四斤圆

治肝肾虚热淫于内，致筋骨痿弱，不自胜持，起居须人，足不任地，惊恐战掉，潮热时作，饮食无味，不生气力，诸虚不足。

肉苁蓉酒浸
 　天麻　鹿茸燎去毛，酥炙
 　菟丝子酒浸通软，别研细
 　熟地黄　牛膝酒浸
 　杜仲酒浸
 　木瓜干各等分


上为末，蜜圆，如梧桐子大。每服五十圆，温酒、米汤食前下。

玄兔丹

治三消渴利神药，常服禁遗精，止白浊，延年。

菟丝子酒浸通软，乘湿研，焙干，别取末，十两
 　五味子酒浸，别为末，称七两
 　白茯苓　干莲肉各三两


上为末，别碾干山药末六两，将所浸酒余者添酒煮糊，搜和得所，捣数千杵，圆如梧桐子大。每服五十圆，米汤下，空心、食前。

龙齿镇心丹

治心肾气不足，惊悸健忘，梦寐不安，遗精，面少色，足胫痠疼。

龙齿水飞
 　远志去心，炒
 　天门冬去心
 　熟地黄　山药各六两，炒
 　茯神　麦门冬去心
 　车前子炒
 　白茯苓　桂心　地骨皮　五味子各五两


上为末，蜜圆，如梧桐子大。每服三十圆至五十圆，空心，温酒、米汤任下。

羊肉圆

治真阳耗竭，下元伤惫，耳轮焦枯，面色黧黑，腰重脚弱，元气衰微。常服固真补气，益精驻颜。

川楝子炒
 　续断炒，去丝
 　茯苓　茴香　补骨脂炒
 　附子炮，去皮、脐
 　胡芦巴微炒，各三两
 　山药炒
 　桃仁麸炒，去皮、尖，别研
 　杏仁麸炒，去皮、尖，别研


上为末，精羊肉四两，酒煮烂，研极细，入面煮糊，圆如梧桐子大。盐汤、温酒空心任下三、五十圆。

苁蓉大补圆

治元脏虚惫，血气不足，白浊遗泄，自汗自利，口苦舌干，四肢羸瘦，妇人诸虚，皆主之。

木香炮
 　附子炮，去皮、脐
 　茴香炒
 　肉苁蓉酒浸
 　川椒炒去汗，各十两
 　巴戟去心
 　牛膝酒浸
 　白蒺藜炒，去刺
 　桃仁炒，去皮、尖
 　黄芪　泽泻　胡芦巴　五味子各五两
 　槟榔　天麻　桂心　川芎　羌活各二两


上为细末，蜜圆，如梧桐子大。盐酒、盐汤空腹任下三、五十圆。

十四友圆

补心肾虚，怔忡昏愦，神志不宁，睡卧不安。故经曰：脏有所伤，情有所倚，人不能知其病，则卧不安。

熟地黄　白茯苓　白茯神去木
 　人参　酸枣仁炒
 　柏子仁别研
 　紫石英别研
 　肉桂　阿胶蛤粉炒
 　当归　黄芪　远志汤浸，去心，酒洒，蒸，各一两
 　辰砂别研，一分
 　龙齿别研，二两


上为末，同别研四味炼蜜为圆，如梧桐子大。每服三十圆，食后枣汤下。

钟乳白泽圆

治丈夫诸虚百损，五劳七伤，真气不足，元脏不固，神志俱耗，筋力顿衰，头目眩晕，耳内虚鸣，心腹急痛，气逆呕吐，痰嗽喘促，胸膈胀闷，脾泄下痢，遗精便浊，厥冷自汗，脉微欲绝。妇人血海虚冷，崩漏不止，赤白带下，经候不调，脐腹时痛，面无颜色，饮食不进。但是一切虚劳之疾，并宜服之。

白檀香取末
 　滴乳香别研，各一两
 　阳起石煅令通红，研
 　附子炮，去皮、脐，各一两半
 　钟乳粉二两
 　麝香别研，一钱


上和匀，滴水搜成剂，分作六十圆。每服一圆，水一盏，煎化及七分盏，空心热服。如急病，不拘时。久服补益精血，助阳消阴，安心神，定魂魄，延年增寿，起死回生。


三建汤

治真气不足，元阳久虚，寒邪攻冲，肢节烦疼，腰背痠痛，自汗厥冷，大便滑泄，小便白浊，及中风涎潮，不省人事，伤寒阴证，厥逆脉微，皆可服之。

天雄炮，去皮、脐
 　附子炮，去皮、脐
 　大川乌炮，去皮、脐，各等分


上为粗末。每服四钱，水二盏，生姜十五片，煎至八分，去滓，温服，不拘时候。

十全饮

治诸虚百损，荣卫不和，形体羸瘦，面色萎黄，脚膝痠疼，腰背倦痛，头眩耳重，口苦舌干，骨热内烦，心忡多汗，饮食进退，寒热往来，喘嗽吐衄，遗精失血。妇人崩漏，经候不调。凡病后未复旧，及忧虑伤动血气，此药平补有效，最宜服之。

熟干地黄　白茯苓　人参　桂去粗皮，不见火
 　川当归去芦
 　白芍药　川芎　白术　黄芪去芦
 　甘草炙，各等分


上为粗末。每服三钱，水一盏半，生姜三片，枣子一枚，煎至七分，去滓，温服，不拘时候。

治痼冷附消渴


二气丹

助阳消阴，正气温中。治内虚里寒，冷气攻击，心胁脐腹胀满刺痛，泄利无度，呕吐不止，自汗时出，小便不禁，阳气渐微，手足厥冷，及伤寒阴证，霍乱转筋，久下冷痢，少气羸困，一切虚寒痼冷，并宜服之。

硫黄细研
 　肉桂去皮，为末，各一分
 　干姜炮，为末
 　朱砂研为衣，各二钱
 　附子一枚大者，炮，去皮、脐，为末，半两


上并研匀，用细面糊为圆，如梧桐子大。每服三十圆，煎艾盐汤放冷下，空心、食前服。

崔氏乌头圆

治风冷邪气入乘心络，或腑脏暴感风寒，上乘于心，令人卒然心痛，或引背脊，乍瘥乍甚，经久不瘥，并宜服之。

附子炮，去皮、脐
 　川乌炮，去皮、脐
 　赤石脂各三两
 　蜀椒去目及闭口者，炒出汗
 　肉桂去粗皮
 　干姜炮，各二两


上六件，捣，罗细末，蜜和为圆，如梧桐子大。每服三圆，温酒下，觉至痛处，痛即止。若不止，加至五六圆，以知为度。若早朝服无所觉，至午时再服三圆，夜又服三圆。若久心痛，每旦服三圆，稍加至十圆，尽一剂遂终身不发。忌猪肉、生葱。

曹公卓钟乳圆

主五劳七伤，肺损气急。疗丈夫衰老，阳气绝，手足冷，心中少气，髓虚腰疼，脚痹体烦，口干不能食。此药下气消食，长肌和中，安五脏，除万病。

菟丝子酒浸，捣，焙
 　石斛去根，各一两
 　钟乳粉二两
 　吴茱萸汤洗七次，炒，半两


上为细末，炼蜜和圆，如梧桐子大。每服七圆，空心，温酒或温汤、米饮下，日再。服讫行数百步，饮温酒三合，复行二三百步，觉口胸内热稍定，即食干饭豆酱，过一日食如常，须暖将息。不得闻见尸秽等气，亦不可食粗、臭、陈恶食。初服七日内勿为阳事，过七日后任性，然亦不宜伤多。服过半剂觉有效，即相续服三剂，终身更无所忌。

金液丹

固真气，暖丹田，坚筋骨，壮阳道，除久寒痼冷，补劳伤虚损。治男子腰肾久冷，心腹积聚，胁下冷癖，腹中诸虫，失精遗溺，形羸力劣，脚膝疼弱，冷风顽痹，上气衄血，咳逆寒热，霍乱转筋，虚滑不利。又治痔瘘、湿[image: ]
 生疮，下血不止，及妇人血结寒热，阴蚀、疽、痔。

硫黄净拣去砂石，十两，研细飞过，用瓷盒子盛，以水和赤石脂封口，以盐泥固济，晒干，地内先埋一小罐子，盛水令满，安盒子在上，用泥固济讫，慢火养七日七夜，候足，加顶火一斤煅，候冷取出，研为细末


上药末一两，用蒸饼一两，汤浸，握去水，搜为圆，如梧桐子大。每服三十圆，多至百圆，温米饮下，空心服之。又治伤寒阴证，身冷脉微，手足厥逆，或吐或利，或自汗自止，或小便不禁，不拘圆数，宜并服之，得身热脉出为度。


橘皮煎圆

治久虚积冷，心腹疼痛，呕吐痰水，饮食减少，胁肋虚满，脐腹弦急，大肠虚滑，小便利数，肌肤瘦悴，面色萎黄，肢体怠惰，腰膝缓弱，及治痃癖积聚，上气咳嗽，久疟久利，肠风痔瘘。妇人血海虚冷，赤白带下，久无子息，并宜服之。

当归去芦，先焙
 　萆薢　厚朴去粗皮，姜汁制
 　肉苁蓉酒浸，微炙，切，焙干
 　肉桂去粗皮
 　附子炮，去皮、脐
 　巴戟去心
 　阳起石酒浸，焙干，研如粉
 　石斛去根
 　牛膝去芦，酒浸
 　杜仲去皮，姜汁炙
 　吴茱萸水淘去浮者，焙干
 　鹿茸茄子者，燎去毛，劈开，酒浸，炙干
 　干姜炮
 　菟丝子酒浸，焙，捣
 　三棱煨熟，乘热捣碎，各三两
 　甘草炙一两
 　陈橘皮净洗，焙，为末，十五两


上为细末，用酒五升，于银、石器内将橘皮末煎熬如饧，却将诸药末入在内，一处搅和搜匀，仍入臼内，捣五百杵，圆如梧桐子大。每服二十圆，空心，温酒下，盐汤亦得。

附子理中圆

治脾胃冷弱，心腹绞痛，呕吐泄利，霍乱转筋，体冷微汗，手足厥寒，心下逆满，腹中雷鸣，呕哕不止，饮食不进，及一切沉寒痼冷，并皆治之。

附子炮，去皮、脐
 　人参去芦
 　干姜炮
 　甘草炙
 　白术各
 三两


上为细末，用炼蜜和为圆，每两作一十圆。每服一圆，以水一盏化破，煎至七分，稍热服之，空心、食前。

北亭圆

治脾元气弱，久积阴冷，心腹胁肋胀满刺痛，面色青黄，肌体瘦弱，怠惰嗜卧，食少多伤，噫气吞酸，哕逆恶心，腹中虚鸣，大便泄利，胸膈痞塞，食饮不下，呕哕霍乱，体冷转筋，及五膈五噎，痃癖瘕聚，翻胃吐食，久痛久痢，并皆治之。

缩砂仁　胡椒　肉桂去粗皮
 　厚朴去粗皮，姜汁炙
 　附子炮，去皮、脐
 　川芎　当归去芦，锉碎
 　陈皮去白
 　干姜炮
 　甘草炙，各四两
 　青盐别研
 　北亭即硇砂也，醋淘去砂石，别研，各二两
 　白术别研，三两
 　五味子拣，一两半
 　阿魏醋化，去砂石，半两


上为末，用银、石锅内入好酒、醋五升，白沙蜜一十两，先下北亭、阿魏、青盐三味，并好头面一升，同煎稠黏，便下药末半斤以来，更煎如稀面糊，渐渐入药末煎得所，离火取出，更以干药末和搜成剂，更捣一千杵，圆如梧桐子大。每服十五圆，微嚼破，用生姜盐汤下，温酒亦得，空心服之。忌羊血、豉汁。

〔绍兴续添方〕

沉香荜澄茄散

治下经不足，内挟积冷，脐腹弦急，痛引腰背，面色萎黄，手足厥冷，胁肋虚满，精神困倦，脏腑自利，小便滑数。

附子炮，去皮、脐，四两
 　沉香　荜澄茄　胡芦巴微
 炒
 　肉桂去粗皮
 　茴香舶上者，微炒
 　补骨脂微炒
 　巴戟天去心
 　木香　川楝炮，去核，各一两
 　川乌炮，去皮、脐，半两
 　桃仁去皮、尖，麸炒，二两


上同为细末。每服二钱，水一大盏，入盐末少许，煎八分，去滓，稍热服之。如盲肠、小肠一切气痛，服之有效。空心、食前服。

〔宝庆新增方〕

清心莲子饮

治心中蓄积，时常烦躁，因而思虑劳力，忧愁抑郁，是致小便白浊，或有沙膜，夜梦走泄，遗沥涩痛，便赤如血；或因酒色过度，上盛下虚，心火炎上，肺金受克，口舌干燥，渐成消渴，睡卧不安，四肢倦怠，男子五淋，妇人带下赤白；及病后气不收敛，阳浮于外，五心烦热。药性温平，不冷不热，常服清心养神，秘精补虚，滋润肠胃，调顺血气。

黄芩　麦门冬去心
 　地骨皮　车前子　甘草炙，各半两
 　石莲肉去心
 　白茯苓　黄芪蜜炙
 　人参各七两半


上锉散。每三钱，麦门冬十粒，水一盏半，煎取八分，去滓，水中沉冷，空心、食前服。发热加柴胡、薄荷煎。

独活寄生汤

治肾气虚弱，腰背疼痛，此病因卧冷湿地当风所得，不时速治，流入脚膝，为偏枯冷痹，缓弱疼重，或腰痛脚重挛痹，宜急服此。

独活三两
 　桑寄生《古今录验》用续断，即寄生亦名，非正续
 断
 　当归酒浸，焙干
 　白芍药　熟地黄酒浸，蒸
 　牛膝去芦，酒浸
 　细辛去苗
 　白茯苓去皮
 　防风去芦
 　秦艽去土
 　人参　桂心不见火
 　芎䓖　杜仲制，炒断丝
 　甘草炙，各二两


上为锉散。每服四大钱，水一盏半，煎七分，去滓，空心服。气虚下痢，除地黄。并治新产腹痛不得转动，及腰脚挛痛痹弱，不得屈伸。此汤最能除风消血。《肘后方》有附子一枚，无寄生、人参、甘草、当归。近人将治历节风并脚气流注，甚有效。


〔淳祐新添方〕

人参养荣汤

治积劳虚损，四肢沉滞，骨肉痠疼，吸吸少气，行动喘啜，小腹拘急，腰背强痛，心虚惊悸，咽干唇燥，饮食无味，阴阳衰弱，悲忧惨戚，多卧少起，久者积年，急者百日，渐至瘦削，五脏气竭，难可振复。又治肺与大肠俱虚，咳嗽下痢，喘乏少气，呕吐痰涎。

白芍药三两
 　当归　陈皮　黄芪　桂心去粗皮
 　人参　白术煨
 　甘草炙，各一两
 　熟地黄制
 　五味子　茯苓各
 七钱半
 　远志炒，去心，半两


上锉散。每服四钱，水一盏半，生姜三片，枣子二枚，煎至七分，去滓，温服。便精遗泄，加龙骨一两。咳嗽，加阿胶甚妙。

鹿茸大补汤

治男子、妇人诸虚不足，产后血气耗伤，一切虚损。

鹿茸制
 　黄芪蜜炙
 　当归酒浸
 　白茯苓去皮
 　苁蓉酒浸
 　杜仲炒去丝，各二两
 　人参　白芍药　肉桂　石斛酒浸，蒸，焙
 　附子炮
 　五味子　半夏　白术煨，各一两半
 　甘草半两
 　熟干地黄酒蒸，焙，三两


上㕮咀。每服四钱，姜三片，枣一个，水一盏，煎七分，空心热服。

养肾散

治肾气虚损，腰脚节骨疼痛，膝胫不能屈伸，久病脚膝缓弱。每服用一字，空心，豆淋酒下，服讫麻痹少时，须臾疾随药气顿愈。骨中痛，嚼胡桃肉，酒调下，甚者三、五服。风、寒、湿悉治之。

全蝎半两
 　天麻三钱
 　苍术制，一两
 　附子炮，去皮、脐
 　草乌头生，去皮、脐，各二钱


上为细末。空心，温酒调下。

参香散

治心气不宁，诸虚百损，肢体沉重，情思不乐，夜多异梦，盗汗失精，恐怖烦悸，喜怒无时，口干咽燥，渴欲饮水，饮食减少，肌肉瘦瘁，渐成劳瘵。常服补精血，调心气，进饮食，安神守中，功效不可具述。

人参　山药　黄芪制
 　白茯苓去皮
 　石莲肉去心
 　白术煨，各一两
 　乌药　缩砂仁　橘红　干姜炮，各半两
 　丁香　南木香　檀香各一分
 　沉香二钱
 　甘草炙，三分


上为锉散。每服四钱，水一大盏，生姜三片，枣一个，煎七分，去滓，空心服（一法有炮附子半两）。

〔吴直阁增诸家名方〕

震灵丹


紫府元君南岳魏夫人方，出《道藏》，一名紫金丹
 　此丹不犯金石飞走有性之药，不僭不燥，夺造化冲和之功。大治男子真元衰惫，五劳七伤，脐腹冷疼，肢体痠痛，上盛下虚，头目晕眩，心神恍惚，血气衰微，及中风瘫缓，手足不遂，筋骨拘挛，腰膝沉重，容枯肌瘦，目暗耳聋，口苦舌干，饮食无味，心肾不足，精滑梦遗，膀胱疝坠，小肠淋沥，夜多盗汗，久泻久痢，呕吐不食，八风五痹，一切沉寒痼冷，服之如神。及治妇人血气不足，崩漏虚损，带下久冷，胎脏无子，服之无不愈者。

禹余粮火煅、醋淬不计遍，以手捻得碎为度
 　紫石英　赤石脂　丁头代赭石如禹余粮炮制，各四两


以上四味，并作小块，入甘锅内，盐泥固济，候干，用炭一十斤煅通红，火尽为度，入地坑埋，出火毒二宿。

滴乳香别研
 　五灵脂去沙石，研
 　没药去沙石，研，各二两
 　朱砂水飞过，一两


上件前后共八味，并为细末，以糯米粉煮糊为圆，如小鸡头大，晒干出光。每一粒，空心，温酒下，冷水亦得。常服镇心神，驻颜色，温脾肾，理腰膝，除尸疰蛊毒，辟鬼魅邪疠。久服轻身，渐入仙道。忌猪、羊血，恐减药力。妇人醋汤下，孕妇不可服。极有神效，不可尽述。

来复丹


铁瓮城八角杜先生方，一名正一丹
 　此药配类二气，均调阴阳，夺天地冲和之气，乃水火既济之方，可冷可热，可缓可急。善治荣卫不交养，心肾不升降，上实下虚，气闭痰厥，心腹冷痛，脏腑虚滑，不问男女老幼，危急之证，但有胃气，无不获安，补损扶虚，救阴助阳，为效殊胜。

硝石一两，同硫黄并为细末，入定锅内，以微火慢炒，用柳篦子不住手搅，令阴阳气相入，不可火太过，恐伤药力，再研极细，名二气末
 　太阴玄精石研飞
 　舶上硫黄用透明不夹沙石者，各一两
 　五灵脂须择五台山者，用水澄去沙石，日干
 　青皮去白
 　陈皮去白，各二两


上用五灵脂、二橘皮为细末，次入玄精石末及前二气末，拌匀，以好滴醋打糊为圆，如豌豆大。每服三十粒，空心，粥饮吞下，甚者五十粒。小儿三五粒，新生婴儿一粒。小儿慢惊风或吐利不止变成虚风搐搦者，非风也，胃气欲绝故也，用五粒研碎，米饮送下。老人伏暑迷闷，紫苏汤下。妇人产后血逆，上抢闷绝，并恶露不止，及赤白带下，并用醋汤下。常服和阴阳，益精神，散腰肾阴湿，止腹肋冷疼，立见神效。应诸疾不辨阴阳证者，并宜服之，灵异不可具纪。


养正丹


出宝林真人谷伯阳《伤寒论》中，一名交泰丹
 　却邪辅正，助阳接真。治元气虚亏，阴邪交荡，正气乖常，上盛下虚，气不升降，呼吸不足，头旋气短，心神怯弱，梦寐惊悸，遍体盗汗，腹痛腰疼；或虚烦狂言，口干上喘，翻胃吐食，霍乱转筋，咳逆不定。又治中风涎潮，不省人事，阳气欲脱，四肢厥冷。如伤寒阴盛，自汗唇青脉沉，最宜服之。及妇人产后，血气身热，月候不均，带下腹痛，悉能治疗。常服济心火，强肾水，进饮食。

水银　硫黄研细
 　朱砂研细
 　黑锡去滓，称，与水银结砂，
 各一两


上用黑盏一只，火上熔黑锡成汁，次下水银，以柳枝子搅匀，次下朱砂，搅令不见星子，放下少时，方入硫黄末，急搅成汁和匀。如有焰，以醋洒之，候冷取出，研如粉，极细，用糯米粉煮糊为圆，如绿豆大。每服二十圆，加至三十粒，盐汤下。此药升降阴阳，既济心肾，空心、食前，枣汤送下，神效不可具述。

黑锡丹


丹阳慈济大师受神仙桑君方。
 　治脾元久冷，上实下虚，胸中痰饮，或上攻头目彻痛，目瞪昏眩，及奔豚气上冲，胸腹连两胁膨胀刺痛不可忍，气欲绝者；及阴阳气上下不升降，饮食不进，面黄羸瘦，肢体浮肿，五种水气，脚气上攻；及牙龈肿痛，满口生疮，齿欲落者；兼治脾寒心痛，冷汗不止；或卒暴中风，痰潮上膈，言语艰涩，神昏气乱，喉中痰响，状似瘫痪，曾用风药吊吐不出者，宜用此药百粒，煎姜、枣汤灌之，压下风涎，即时苏省，风涎自利。或触冒寒邪，霍乱吐泻，手足逆冷，唇口青黑；及男子阳事痿怯，脚膝痠软，行步乏力，脐腹虚鸣，大便久滑；及妇人血海久冷，白带自下，岁久无子，血气攻注头面四肢，并宜服之。兼疗膈胃烦壅，痰饮虚喘，百药不愈者。常服克化饮食，养精神，生阳逐阴，消磨冷滞，除湿破癖，不动真气，使五脏安宁，六腑调畅，百病不侵。

歌曰：阴损阳衰实可伤，纵调荣卫亦难将。气羸血运痰生者，试听桑君为发扬。

又歌：夫妻合会功成四，铃子沉香一两赊。木附胡芦阳起破，桂茴肉豆等无差。梧桐酒糊精修炼，返老还童事可嘉。

沉香镑
 　附子炮，去皮、脐
 　胡芦巴酒浸，炒
 　阳起石研细水飞
 　茴香舶上者，炒
 　破故纸酒浸，炒
 　肉豆蔻面裹，煨
 　金铃子蒸，去皮、核
 　木香各一两
 　肉桂去皮，只须半两
 　黑锡去滓称
 　硫黄透明者结砂子，各二两


上用黑盏或新铁铫内，如常法结黑锡、硫黄砂子，地上出火毒，研令极细，余药并杵，罗为细末，都一处和匀入研，自朝至暮，以黑光色为度，酒糊圆，如梧桐子大，阴干，入布袋内，擦令光莹。每服三四十粒，空心，姜盐汤或枣汤下，妇人艾醋汤下。

玉华白丹


唐冲虚先生三品制炼方，曾经进宣政间，系上品
 丹。
 　清上实下，助养根元，扶衰救弱，补益脏腑。治五劳七伤，夜多盗汗，肺痿虚损，久嗽上喘，霍乱转筋，六脉沉伏，唇口青黑，腹胁刺痛，大肠不固，小便滑数，梦中遗泄，肌肉瘦瘁，目暗耳鸣，胃虚食减，久疟久痢，积寒痼冷，诸药不愈者，服之如神。

白石脂净瓦阁起，火煅红，研细，水飞
 　左顾牡蛎七钱，洗，用韭叶捣，盐泥固济，火煅取白者
 　阳起石用甘锅于大火中煅令通红，取出，酒淬，放阴地令干，各半两
 　钟乳粉炼成者，一两


上四味，各研令极细如粉方拌和作一处，令匀，研一、二日，以糯米粉煮糊为圆，如鸡头大，入地坑出火毒一宿。每服一粒，空心，浓煎人参汤放冷送下，熟水亦得。常服温平，不僭不燥，泽肌悦色，祛除宿患。妇人久无妊者，以当归、熟地黄浸酒下，便有符合造化之妙。或久冷、崩带、虚损，脐腹撮痛，艾醋汤下。服毕以少白粥压之。忌猪、羊血，绿豆粉，恐解药力。尤治久患肠风脏毒。


〔续添诸局经验秘方〕

金锁正元丹

治真气不足，元脏虚弱，四肢倦怠，百节痠疼，头昏眩痛，目暗耳鸣，面色黄黑，鬓发脱落，头皮肿痒，精神昏困，手足多冷，心胸痞闷，绕脐切痛，膝胫痠疼，不能久立；或脚弱隐痛，步履艰难，腰背拘急，不能俯仰，腹痛气刺，两胁虚胀，水谷不消，大便不调，呕逆恶心，饮食减少，恍惚多忘，气促喘乏，夜多异梦，心忡盗汗，小便滑数，遗精白浊，一切元脏虚冷之病，并能治之。

五倍子　茯苓去皮，各八两
 　紫巴戟去心，十六两
 　补骨脂酒浸，炒，十两
 　肉苁蓉净洗，焙干
 　胡芦巴炒，各一斤
 　龙骨　朱砂别研，各三两


上为细末，入研药令匀，酒糊为圆，如梧桐子大。每服十五圆至二十圆，空心、食前，温酒吞下，或盐汤亦得。

秘传玉锁丹

治心气不足，思虑太过，肾经虚损，真阳不固，旋有遗沥，小便白浊如膏，梦寐频泄，甚则身体拘倦，骨节痠疼，饮食不进，面色黧黑，容枯肌瘦，唇口干燥，虚烦盗汗，举动乏力。

茯苓去皮，四两
 　龙骨二两
 　五倍子六两


上为末，水糊为圆。每服四十粒，空心，用盐汤吞下，日进三服。此药性温不热，极有神效。

巴戟圆

补肾脏，暖丹田，兴阳道，减小便，填精益髓，驻颜润肌。治元气虚惫，面目黧黑，口干舌涩，梦想虚惊，眼中冷泪，耳作蝉鸣，腰胯沉重，百节痠疼，项筋紧急，背胛劳倦，阴汗盗汗，四肢无力。及治妇人子宫久冷，月脉不调，或多或少，赤白带下，并宜服之。

良姜六两
 　紫金藤十六两
 　巴戟三两
 　青盐二两
 　肉桂去粗皮
 　吴茱萸各四两


上为末，酒糊为圆。每服二十圆，暖盐酒送下，盐汤亦得，日午、夜卧各一服。

十补圆

治真气虚损，下焦伤竭，脐腹强急，腰脚疼痛，亡血盗汗，遗泄白浊，大便自利，小便滑数，或三消渴疾，饮食倍常，肌肉消瘦，阳事不举，颜色枯槁。久服补五脏，行荣卫，益精髓，进饮食。

附子炮，去皮、脐
 　肉桂去粗皮
 　巴戟去心
 　破故纸炒
 　干姜炮
 　远志去心，姜汁浸，炒
 　菟丝子酒浸，别研
 　赤石脂煅
 　厚朴去粗皮，姜汁炙，各一两
 　川椒去目及闭口者，炒出汗，二两


上为末，酒糊圆，如梧桐子大。每服三十圆至五十圆，温酒、盐汤任下。

正元散

治下元气虚，脐腹胀满，心胁刺痛，泄利呕吐自汗，阳气轻微，手足厥冷，及伤寒阴证，霍乱转筋，久下冷利，少气羸困，一切虚寒，并宜服之。

红豆炒
 　干姜炮
 　陈皮去白，各三钱
 　人参　白术　甘草炙
 　茯苓去皮，各二两
 　肉桂去粗皮
 　川乌炮，去皮，各半两
 　附子炮，去皮、尖
 　山药姜汁浸，炒
 　川芎　乌药去木
 　干葛各一两
 　黄芪炙，一两半


上为细末。每服二钱，水一盏，姜三片，枣一个，盐少许，煎七分，食前温服。常服助阳消阴，正元气，温脾胃，进饮食。

茯菟圆

治心气不足，思虑太过，肾经虚损，真阳不固，溺有余沥，小便白浊，梦寐频泄。

菟丝子五两（一本作十两）
 　白茯苓三两（一本作五两）
 　石莲子去壳，二两（一本作三两。一本有辽五味子去梗，七两）


上为细末，酒（一本用淮山药六两）煮糊为圆，如梧桐子大。每服三十圆（一本作五、六十圆），空心，盐汤下。常服镇益心神，补虚养血，清小便。


卷之六

治积热

紫雪

疗脚气毒遍内外，烦热不解，口中生疮，狂易叫走，瘴疫毒疠，卒死温疟，五尸五疰，心腹诸疾[image: ]
 刺切痛，及解诸热药毒发，邪热卒黄等，并解蛊毒鬼魅，野道热毒。又治小儿惊痫百病。

石膏　黄金一百两
 　寒水石　磁石　滑石

以上四味各三斤，捣碎，水一斛，煮至四斗，去滓，入下项：

犀角屑　羚羊角屑　青木香捣碎
 　沉香捣碎，各五两
 　玄参洗，焙，捣碎
 　升麻各一斤
 　甘草锉，炒，八两
 　丁香一两，捣碎


以上八味，入前药汁中再煮，取一斗五升，去滓，入下项：

朴硝精者，十斤
 　硝石四升，如缺，芒硝亦得，每升重七两七钱半


以上二味，入前药汁中，微火上煎，柳木篦搅不住手，候有七升，投在木盆中，半日欲凝，入下项：

麝香当门子一两二钱半，研
 　朱砂飞研，三两


以上二味，入前药中，搅调令匀，寒之二日。

上件药成霜雪紫色。每服一钱或二钱，用冷水调下，大人、小儿临时以意加减，食后服。

红雪通中散

治烦热黄疸，脚气温瘴，解酒毒，消宿食，开三焦，利五脏，爽精神，除毒热，破积滞，去脑闷。治眼昏，头痛鼻塞，口疮重舌，肠痈，喉闭，及伤寒狂躁，胃烂发斑等病，并宜服之。

赤芍药　人参去芦
 　槟榔　枳壳去瓤，麸炒黄
 　淡竹叶　甘草生用
 　木香各二两
 　羚羊角屑　升麻　黄芩各三两
 　栀子去皮
 　葛根　桑白皮　木通　大青去根
 　蓝叶各一两半
 　川朴硝十斤
 　苏枋六两
 　朱砂细研，一两
 　麝香细研，
 半两


上药除朱砂、麝香外，并细锉，以水二斗五升，煎至九升，去滓，更以绵滤过，再以缓火煎令微沸，然后下朴硝，以柳木篦搅勿住手，候凝，次下朱砂、麝香等末，搅令匀，顿新瓷盆中，经宿即成矣，细研。每服一钱至二钱，新汲水调下，更量老小虚实，临时加减服。凡服灵宝丹者，先依上件服法调此药服讫，须臾更以热茶投，令宣泻一、两行为度，后依法服灵宝丹，立效。

凉膈散

治大人、小儿腑脏积热，烦躁多渴，面热头昏，唇焦咽燥，舌肿喉闭，目赤鼻衄，颔颊结硬，口舌生疮，痰实不利，涕唾稠黏，睡卧不宁，谵语狂妄，肠胃燥涩，便溺秘结，一切风壅，并宜服之。

川大黄　朴硝　甘草爁，各二十两
 　山栀子仁　薄荷叶去梗
 　黄芩各十两
 　连翘二斤半


上粗末。每二钱，水一盏，入竹叶七片，蜜少许，煎至七分，去滓，食后温服。小儿可服半钱，更随岁数加减服之。得利下住服。

洗心散

治风壅壮热，头目昏痛，肩背拘急，肢节烦疼，热气上冲，口苦唇焦，咽喉肿痛，痰涎壅滞，涕唾稠黏，心神烦躁，眼涩睛疼，及寒壅不调，鼻塞声重，咽干多渴，五心烦热，小便赤涩，大便秘滞，并宜服之。

白术一两半
 　麻黄和节
 　当归去苗，洗
 　荆芥穗　芍药　甘草爁
 　大黄面裹，煨，去面，切，焙，各六两


上为细末。每服二钱，水一盏，入生姜、薄荷各少许，同煎至七分，温服。如小儿麸豆疮疹欲发，先狂语多渴，及惊风积热，可服一钱，并临卧服。如大人五脏壅实，欲要溏转，加至四五钱，乘热服之。

八正散

治大人、小儿心经邪热，一切蕴毒，咽干口燥，大渴引饮，心忡面热，烦躁不宁，目赤睛疼，唇焦鼻衄，口舌生疮，咽喉肿痛。又治小便赤涩，或癃闭不通，及热淋、血淋，并宜服之。

车前子　瞿麦　萹蓄亦名地萹竹
 　滑石　山栀子仁　甘草炙
 　木通　大黄面裹，煨，去面，切，焙，各一斤


上为散。每服二钱，水一盏，入灯心，煎至七分，去滓，温服，食后、临卧。小儿量力少少与之。


龙脑饮子

治大人、小儿蕴积邪热咽喉肿痛，赤眼口疮，心烦鼻衄，咽干多渴，睡卧不宁，及除痰热咳嗽，中暑烦躁，一切风壅，并宜服之。

缩砂仁　瓜蒌根各三两
 　藿香叶二两四钱
 　石膏四两
 　甘草蜜炒，十六两
 　大栀子仁微炒，十二两


上为末。每服一钱至二钱，用新水入蜜调下。又治伤寒余毒，潮热虚汗，用药二钱，水一盏，入竹叶五、六片，煎至七分，温服，并食后服。

妙香圆

治丈夫、妇人时疾、伤寒，解五毒，治潮热、积热，及小儿惊痫，百病等疾，并皆治之。

巴豆三百一十五粒，去皮、心、膜，炒熟，研如面油
 　牛黄研
 　龙脑研
 　腻粉研
 　麝香研，各三两
 　辰砂飞研，九两
 　金箔研，九十箔


上合研匀，炼黄蜡六两，入白沙蜜三分，同炼令匀，为圆，每两作三十圆。如治潮热、积热，伤寒结胸、发黄，狂走躁热，口干面赤，大小便不通，煎大黄炙甘草汤下一圆。毒利下血，煎黄连汤调腻粉少许。如患酒毒、食毒、茶毒、气毒、风痰伏痞、吐逆等，并用腻粉、龙脑米饮下。中毒吐血，闷乱烦躁欲死者，用生人血下立愈。小儿百病，惊痫、急、慢惊风，涎潮搐搦，用龙脑、腻粉蜜汤下绿豆大二圆。诸积食、积热，颊赤烦躁，睡卧不宁，惊哭泻利，并用金银薄荷汤下，更量岁数加减。如大人及妇人因病伤寒、时疾，阴阳气交结，伏毒气胃中，喘躁眼赤，潮发不定，再经日数七、八日以下至半月日未安，医所不明证候，脉息交乱者，可服一圆，或分作三圆亦可，并用龙脑、腻粉米饮调半盏以来下。此一服，取转下一切恶毒涎，并药圆泻下。如要却收，水洗净，以油单子裹，埋入地中，五日取出，可再与。大人、小儿依法服一圆，救三人即不堪使。如要药速行，即用针刺一眼子，冷水浸少时服之，即效更速。

龙脑鸡苏圆

除烦解劳，消谷下气，散胸中郁热，主肺热咳嗽，治鼻衄吐血，血崩下血，血淋、热淋、劳淋、气淋，止消渴，除惊悸，凉上膈，解酒毒。又治胃热口臭，肺热喉腥，脾疸口甜，胆疸口苦。常服聪耳明目，开心益智。

柴胡要真银州者，二两，锉，同木通以沸汤大半升浸一、二宿，绞汁后入膏
 　木通锉，同柴胡浸
 　阿胶炒微燥
 　蒲黄真者，微炒
 　人参各二两
 　麦门冬汤洗，去心，焙干，四两
 　黄芪去芦，一两
 　鸡苏净叶，一斤，即龙脑薄荷也
 　甘草炙，一两半
 　生干地黄末六两，后入膏


上除别研药后入外，并捣，罗为细末，将好蜜二斤先炼一二沸，然后下生干地黄末，不住手搅，时时入绞下前木通、柴胡汁，慢慢熬成膏，勿令焦，然后将其余药末同和为圆，如豌豆大。每服二十圆，嚼破，热水下，不嚼亦得。虚劳烦热，消渴惊悸，煎人参汤下。咳嗽唾血，鼻衄吐血，将麦门冬汤浸去心，煎汤下。并食后、临卧服之。惟血崩下血，诸淋疾，皆空心、食前服。治淋用车前子汤下。

牛黄凉膈圆

治风壅痰实，蕴积不散，头痛面赤，心烦潮躁，痰涎壅塞，咽膈不利，精神恍惚，睡卧不安，口干多渴，唇焦咽痛，颔颊赤肿，口舌生疮。

牛黄研，一两一分
 　南星牛胆制，七两半
 　甘草爁，十两
 　紫石英研飞
 　麝香研
 　龙脑研，各五两
 　牙硝枯过，研细
 　寒水石粉煅
 　石膏细研，各二十两


上为末，炼蜜为圆，每两作三十圆。每服一圆，温薄荷人参汤嚼下，食后服。小儿常服半圆，治急惊一圆，并用薄荷水化下。

抱龙圆

治风壅痰实，头目昏眩，胸膈烦闷，心神不宁，恍惚惊悸，痰涎壅塞，及治中暑烦渴，阳毒狂躁。

雄黄研飞，四两
 　白石英研飞
 　生犀角　麝香研
 　朱砂研飞，各一两
 　藿香叶二两
 　天南星牛胆制，十六两
 　牛黄研，半两
 　阿胶碎，炒如珠，三两
 　金箔研
 　银箔研，各五十片


上件为细末，入研者药令匀，用温汤搜和为圆，如鸡头实大。每服一圆，用新汲水化破，入盐少许服，食后。

甘露圆

治大人、小儿风壅痰热，心膈烦躁，夜卧不安，谵语狂妄，目赤鼻衄，口燥咽干。疗中暑，解热毒。

铅白霜　龙脑各三分
 　牙硝枯过，三两
 　甘草炙，一两
 　寒水石粉，三十二两


上为细末，用糯米糊圆，如弹子大。每服用生姜蜜水磨下半圆，新汲水亦得，小儿一圆分五服，食后。


〔绍兴续添方〕

甘露饮

治丈夫、妇人、小儿胃中客热，牙宣口气，齿龈肿烂，时出脓血，目睑垂重，常欲合闭；或即饥烦，不欲饮食，及赤目肿痛，不任凉药，口舌生疮，咽喉肿痛，疮疹已发、未发，皆可服之。又疗脾胃受湿，瘀热在里，或醉饱房劳，湿热相搏，致生疸病，身面皆黄，肢体微肿，胸满气短，大便不调，小便黄涩，或时身热，并皆治之。

枇杷叶刷去毛
 　干熟地黄去土
 　天门冬去心，焙
 　枳壳去瓤，麸炒
 　山茵陈去梗
 　生干地黄　麦门冬去心，焙
 　石斛去芦
 　甘草炙
 　黄芩

上等分，为末。每服二钱，水一盏，煎至七分，去滓，温服，食后、临卧。小儿一服分两服，仍量岁数加减与之。

桂苓圆　消暑圆

治证并方见伤寒（中暑）类。

〔宝庆新增方〕

五淋散

治肾气不足，膀胱有热，水道不通，淋沥不宣，出少起多，脐腹急痛，蓄作有时，劳倦即发，或尿如豆汁，或如砂石，或冷淋如膏，或热淋便血，并皆治之。又方
 见后。


赤茯苓六两
 　当归去芦
 　甘草生用，各五两
 　赤芍药去芦，锉
 　山栀子仁各二十两


上为细末。每服二钱，水一盏，煎至八分，空心，食前服。

消毒麻仁圆

治诸般风气上壅，久积热毒，痰涎结实，胸膈不利，头旋目晕；或因酒、面、炙煿，毒食所伤，停留心肺，浸渍肠胃，蕴蓄不散，久则内郁血热，肠风五痔，外则发疮疡痈疽，赤斑游肿，浑身燥闷，面上齇赤，口干舌裂，咽喉涩痛，消中引饮；或伤寒时疫，口鼻出血烦躁者，及风毒下注，疮肿疼痛，脚气冲心闷乱，一切风热毒气，并皆主之。

杏仁生，去皮、尖，二两
 　大黄生，五两
 　山栀子仁十两


上三味，炼蜜为圆。每服三十圆至五十圆，夜卧，温汤吞下，利下赤毒胶涎为效，服时随意加减。此药甚稳善，不损脏腑，常服搜风顺气解毒。治小儿惊热，以蜜汤化下三、五圆，极效。

〔淳祐新添方〕

导赤散

治大人、小儿心经内虚，邪热相乘，烦躁闷乱，传流下经，小便赤涩淋涩，脐下满痛。

生干地黄　木通　甘草生，各等分


上㕮咀。每服三钱，水一盏，竹叶少许，同煎至六分，去滓，温服，不拘时服。

〔吴直阁增诸家名方〕

三黄圆

治丈夫、妇人三焦积热，上焦有热，攻冲眼目赤肿，头项肿痛，口舌生疮；中焦有热，心膈烦躁，不美饮食；下焦有热，小便赤涩，大便秘结；五脏俱热，即生疽疖疮痍，及治五般痔疾，粪门肿痛，或下鲜血。

黄连去须、芦
 　黄芩去芦
 　大黄煨，各十两


上为细末，炼蜜为圆，如梧桐子大。每服三十圆，用熟水吞下，如脏腑壅实，加服圆数。小儿积热，亦宜服之。

消毒犀角饮1



1 本方名消毒犀角饮，但方中无犀角，诸本均同，存疑。



治大人、小儿内蕴邪热，咽膈不利，痰涎壅嗽，眼赤睑肿，腮项结核，痈肿毒聚，遍身风疹，瘅毒赤瘰，及疮疹已出未出，不能快透，并皆治疗。小儿疹豆欲出，已出热未解，急进此药三四服，快透消毒，应手神效。

防风去苗，八两
 　荆芥穗　甘草炙，各一十六两
 　鼠粘子炒，六十四两


上为粗末。每服三钱，水一盏，煎至七分，去滓，食后，温温服之。

〔续添诸局经验秘方〕

碧雪

治一切积热，咽喉肿痛，口舌生疮，心中烦躁，咽物妨闷，或喉闭壅塞，水浆不下，天行时疫，发狂昏愦，并皆治之。

芒硝　青黛　石膏煅过，研飞
 　寒水石研飞
 　朴硝　硝石　甘草　马牙硝各等分


上将甘草煎汤二升，去滓，却入诸药再煎，用柳木篦不住手搅，令消溶得所，却入青黛和匀，倾入砂盆内，候冷，结凝成霜，研为细末。每用少许，含化咽津，不拘时候。如喉闭壅塞不能咽物者，即用小竹筒吹药入喉中，频用神效。


胜冰丹

治三焦壅盛，上冲头目，赤热疼痛，口舌生疮，咽喉不利，咽物有碍，神思昏闷，并皆治之。

白药子一两半
 　山豆根　红内消　黄药子　甘草炙
 　黄连各二两
 　麝香研
 　龙脑研，各二钱


上为末，用建盏盛，于饭上蒸，候冷，入脑、麝令匀，炼蜜圆，如鸡头大。每一圆含化。又，用津唾于指甲上磨少许，点赤眼，立效。

导赤圆

治心肾凝滞，膀胱有热，小便不通，风热相搏，淋沥不宣；或服补药过多，水道蹇涩，出少起数，脐腹急痛，攻注阴间；或心肺壅热，面赤心忡，口干烦渴，及痈肿发背，血脉瘀闭。服此排脓，内消肿毒，疏导心经邪热，应内蕴风热，五般淋疾，并皆治之。

赤芍药　茯苓去皮
 　滑石各四两
 　生干地黄焙
 　木通去节，各半斤
 　大黄炒，十五两
 　山栀子仁炒，一十二两


上为细末，炼蜜为圆，如梧桐子大。每服二十圆至三十圆，食后，用温热水吞下。

五淋散

治证与前五淋散同。

木通去节
 　滑石　甘草炙，各六两
 　山栀仁炒，十四两
 　赤芍药　茯苓去皮，各半斤
 　淡竹叶四两
 　山茵陈去根，
 日干，二两


上捣，罗为末。每服三钱，水一盏，煎至八分，空心服。

麦门冬散

治丈夫、妇人蕴积邪热，心胸烦闷，咽干口燥，睡卧不安；或大、小肠不利，口舌生疮，并皆治之。

小草去心
 　黄连去须
 　升麻去粗皮
 　犀角屑　甘草炙
 　枳壳去瓤，炒黄
 　黄芩　大青去根，各半两
 　芒硝一两
 　麦门冬去心，三分


上为细末。每服三钱，水一盏，煎至七分，食后，温服。

真珠散

治丈夫、妇人五脏积热，毒气上攻，心胸烦闷，口干舌燥，精神恍惚，心忡闷乱，坐卧不宁，并宜服之。

瓜蒌根末　琥珀　真珠粉　寒水石煅、醋淬，研
 　铁粉　朱砂研飞
 　甘草末生
 　川大黄　牙硝枯研


上等分，各捣为末，拌匀。每服一钱，以竹叶汤温调下，不拘时。

灵液丹

治一切风热，脏腑积热，毒气上攻，胸膈烦躁，口舌干涩，心神壅闷，咽嗌不利，饮食无味，并皆治之。

乌梅去核，炒
 　寒水石火煅，研飞
 　瓜蒌根　石膏研
 　葛根　赤茯苓各一两
 　麦门冬去心，焙，一两半
 　龙脑别
 研，一钱


上捣，罗为末，入研药令匀，炼蜜圆，如弹子大。每服一圆，薄绵裹，含化咽津。

治泻痢附秘涩


钟乳健脾圆

治男子、妇人虚损羸瘦，身体沉重，脾胃冷弱，饮食不消，腹胀雷鸣，泄泻不止。又治肠虚积冷，下利清谷，或下纯白，腹中[image: ]
 痛，及久痢赤白，肠滑不禁，少气羸困，不思饮食，并宜服。

肉桂去粗皮
 　人参　黄连去须
 　干姜炮
 　龙骨　当归去芦
 　石斛去根
 　大麦糵炒
 　茯苓去皮
 　细辛去苗土
 　神曲碎炒
 　赤石脂煅，各二两
 　蜀椒去目及闭口者，微炒出汗，六两
 　附子炮，去皮、脐，一两
 　钟乳粉三两


上为细末，入钟乳粉匀，炼蜜和圆，如梧桐子大。每服三十圆，温米饮下，食前，日三服。

朝真丹

治肠胃虚弱，内受风冷，或饮食生冷，内伤脾胃，泄泻暴下，日夜无度，肠鸣腹痛，手足厥寒。

硫黄生，研细，三十两
 　朱砂研，为衣，三两一钱
 　白矾煅，七
 两半


上令研匀，用水浸，蒸饼为圆，如梧桐子大，以前朱砂为衣。每服三十圆，温米饮下，不计时候，夏月宜备急。


驻车圆

治一切下痢，无问新久及冷热脓血，肠滑里急，日夜无度，脐腹绞痛不可忍者。

阿胶捣碎，炒如珠子，为末，以醋四升熬成膏
 　当归去芦，各十五两
 　黄连去毛，三十两
 　干姜炮，十两


上为细末，以阿胶膏和并手圆，如梧桐子大。每服三十圆，食前，温米饮下，日三服。凡小儿服，圆如麻子大，更量岁数加减。

诃黎勒圆

治肠胃虚弱，内受风冷，水谷不化，泄泻注下，腹痛肠鸣，胸满短气。又治肠胃积寒，久利纯白，或有青黑，日夜无度，及脾胃伤冷，暴泻不止，手足逆冷，脉微欲绝，并宜服之。

诃黎勒皮　川乌头炮，去皮、脐
 　缩砂仁　白矾煅，各四十两
 　肉豆蔻去皮，炮
 　木香　干姜炮，各二十两
 　龙骨洗
 　赤石脂各八十两


上为末，用粟米饭为圆，如梧桐子大。每服二十圆至三十圆，温粟米饮下，食前服。甚者可倍加圆数。

大温脾圆

治脾胃虚弱，冷气攻冲，饮食不化，心腹胀痛，呕吐吞酸，痞噎不通，肠鸣泄利，水谷不分，面黄肌瘦，食减嗜卧，并皆治之。常服温脾益胃，消谷进食。如久虚痼冷，食少伤多，尤宜常服。

吴茱萸汤洗七次，焙
 　大麦糵炒
 　肉桂去粗皮，各五两
 　甘草炙
 　桔梗　人参　干姜炮，各三两
 　附子炮，去皮、脐
 　细辛去苗，各二两
 　神曲碎炒，三两一钱
 　枳实麸炒，一分半


上为细末，炼蜜和为圆，如梧桐子大。每服二十圆，温酒下，米饮亦得，日三服，空心、食前。

黄连阿胶圆

治肠胃气虚，冷热不调，下痢赤白，状如鱼脑，里急后重，脐腹疼痛，口燥烦渴，小便不利。

阿胶碎炒，一两
 　黄连去毛，三两
 　茯苓去皮，二两


上黄连、茯苓同为细末，水调阿胶末搜和，圆如梧桐子大。每服二十圆，温米饮下，食前服。

神效胡粉圆

治肠胃虚滑，下利无度，赤白相杂，脐腹[image: ]
 痛，里急后重，减食羸瘦，或经久未瘥，并宜服之。

胡粉　乌贼鱼骨　阿胶炒焦如珠子，各四十两
 　白矾煅
 　龙骨洗，各八十两
 　密陀僧二十两


上为末，以粟米饭为圆，如梧桐子大。每服二十圆至三十圆，温粟米饮空心下。

桃花圆

治肠胃虚弱，冷气乘之，脐腹搅痛，下痢纯白，或冷热相搏，赤白相杂，肠滑不禁，日夜无度。

赤石脂　干姜炮，各等分


上为末，水面糊为圆，如梧桐子大。每服三十圆，温米饮送下，空心、食前，日三服。

灵砂丹

治脏腑怯弱，内有积滞，脐腹撮痛，下痢脓血，日夜无度，里急后重，肠鸣腹胀，米谷不化，少气困倦，不思饮食，或发寒热，渐至羸瘦。

硝石与砒一处细研，入磁罐子内，用石灰盖口，炭火烧半日，取
 出，去火毒
 　信州砒霜　腻粉　粉霜研，各半两
 　黄丹研
 　枯矾研，各一两半
 　朱砂研飞，一两
 　乳香研
 　桂府滑石各一两


上件药研，罗为末，用蒸饼二两四钱和为圆，如梧桐子大。每服五圆，温粟米饮下，未愈加圆数再服。小儿可服一圆至二圆，随大小临时增减服之。

不二圆

治大人、小儿一切泻痢，无问冷热赤白，连绵不瘥，愈而复发，腹中疼痛者，宜服之。

巴豆去皮、心、膜，去油
 　杏仁浸，去皮、尖，研，各七十个
 　黄蜡一两三钱
 　砒霜研，入磁罐子，以赤石脂固封缝，盐泥固济，烧通赤，候冷取出，一两六钱
 　白胶香研细，四钱
 　黄丹炒，二两半
 　乳香研，六钱半
 　朱砂研飞，半两
 　木鳖子烧焦，十个


上合研匀，熔蜡和圆，如黄米大，每钱作一百二十圆。每服一圆，小儿半圆。水泻，新汲水下。赤痢，甘草汤下。白痢，干姜汤下。赤白痢，甘草干姜汤下。并放冷，临卧服，忌热物一二时辰。

诃黎勒散

治脾胃虚弱，内挟冷气，心胁脐腹胀满刺痛，呕吐恶心，饮食减少，肠鸣泄利，水谷不化，怠惰少力，渐向瘦弱。

青皮去瓤
 　诃子皮各四十两
 　附子炮，去皮、脐，十斤
 　肉桂去粗皮，五斤
 　肉豆蔻面裹，煨令熟，四十两


上为末。每服三钱，水一盏半，生姜三片，同煎七分，食前，温服。


木香散

治脾胃虚弱，内挟风冷，泄泻注下，水谷不化，脐下[image: ]
 痛，腹中雷鸣，胸膈痞闷，胁肋虚胀，及积寒久利，肠滑不禁，肢体羸困，不进饮食。

丁香　木香　当归去芦，洗，焙
 　肉豆蔻仁炮
 　甘草爁，各二十两
 　附子去皮、脐，醋煮，切片，焙干
 　赤石脂各十两
 　藿香叶洗，焙，四十两
 　诃子皮十五两


上为末。每服一大钱，水一盏半，入生姜二片，枣一个，同煎至六分，温服，空心、食前。

神功圆

治三焦气壅，心腹痞闷，六腑风热，大便不通，腰腿疼痛，肩背重疼，头昏面热，口苦咽干，心胸烦躁，睡卧不安，及治脚气，并素有风人，大便结燥。

大麻仁别捣如膏
 　人参各二两
 　诃黎勒皮　大黄锦纹
 者，面裹，煨，各四两


上为细末，入麻仁捣研匀，炼蜜为圆，如梧桐子大。每服二十圆，温水下，温酒、米饮皆可服，食后、临卧。如大便不通，可倍圆数，以利为度。

麻仁圆

顺三焦，和五脏，润肠胃，除风气。治冷热壅结，津液耗少，令人大便秘难，或闭塞不通。若年高气弱及有风人大便秘涩，尤宜服之。

枳壳去瓤，麸炒
 　白槟榔煨半生
 　菟丝子酒浸，别末
 　山蓣　防风去叉、枝
 　山茱萸　车前子　肉桂去粗皮，各一两半
 　木香　羌活各一两
 　郁李仁去皮，别研
 　大黄半蒸半生
 　麻仁别捣研，各四两


上为细末，入别研药匀，炼蜜和圆，如梧桐子大。每服十五圆至二十圆，温水下，临卧服之。

脾约麻仁圆

治肠胃燥涩，津液耗少，大便坚硬，或秘不通，脐腹胀满，腰背拘急，及有风人大便结燥。又治小便利数，大便因硬而不渴者，谓之脾约，此药主之。

厚朴去粗皮，姜汁炒
 　芍药　枳实麸炒，各半斤
 　大黄蒸，焙，一斤
 　杏仁去皮、尖，炒，研
 　麻仁别研，各五两


上味捣，筛，蜜和圆，如梧桐子大。每服二十圆，临卧，温水下，以大便通利为度，未利再服。

七圣圆

治风气壅盛，痰热结搏，头目昏重，涕唾稠黏，心烦面赤，咽干口燥，精神不爽，夜卧不安，肩背拘急，胸膈痞闷，腹胁胀满，腰满重疼，大便秘结，小便赤涩。

川芎　肉桂去粗皮
 　木香生
 　羌活去芦
 　槟榔生，各半两
 　郁李仁去皮
 　大黄蒸，焙，一分生用，各一两


上为细末，炼蜜为圆，如梧桐子大。每服十五圆至二十圆，温熟水下，食后、临卧服。岚瘴之地最宜服，更量脏腑虚实加减。

七宣圆

疗风气结聚，宿食不消，兼砂石、皮毛在腹中，及积年腰脚疼痛，冷如冰石，脚气冲心，烦愦闷乱，头旋暗倒，肩背重痛，心腹胀满，胸膈闭塞，风毒肿气，连及头面，大便或秘，小便时涩，脾胃气痞，不能饮食，脚气转筋，掣痛挛急，心神恍惚，眠卧不安等疾。

柴胡去苗，洗
 　枳实爁
 　木香　诃黎勒皮各五两
 　桃仁去皮、尖，爁
 　甘草爁，各六两
 　大黄面裹，煨，十五两


上为末，炼蜜圆，如梧桐子大。每服二十圆，米饮下，食后、临卧服，稍增至四五十圆，取宣利为度。觉病势退，服五补圆。不问男女老少，并可服饵，量虚实加减。

七枣汤

治脾胃虚弱，内受寒气，泄泻注下，水谷不分，腹胁胀满，脐腹[image: ]
 痛，心下气逆，腹中虚鸣，呕吐恶心，胸膈痞闷，困倦少力，不思饮食。

茴香去土，炒
 　川乌炮，去皮、脐
 　缩砂取仁，各八两
 　厚朴去粗皮，姜制，一斤
 　益智去皮，半斤
 　干姜炮，四两
 　甘草六两


上件为粗末。每服二钱，水一盏，入大枣七个擘破，同煎至七分，去滓，温服，食前、空心服。

胃风汤

治大人、小儿风冷乘虚入客肠胃，水谷不化，泄泻注下，腹胁虚满，肠鸣[image: ]
 痛，及肠胃湿毒，下如豆汁，或下瘀血，日夜无度，并宜服之。

白术　芎䓖　人参去芦
 　白芍药　当归去苗
 　肉桂去粗皮
 　茯苓去皮，各等分


上为粗末。每服二钱，以水一大盏，入粟米百余粒，同煎至七分，去滓，稍热服，空心，小儿量力减之。


半硫圆

除积冷，暖元脏，温脾胃，进饮食。治心腹一切痃癖冷气，及年高风秘、冷秘或泄泻等，并皆治之。

半夏汤浸七次，焙干，为细末
 　硫黄明净好者，研令极细，用柳木槌子杀过


上等分，以生姜自然汁同熬，入干蒸饼末搅和匀，入臼内杵数百下，圆如梧桐子大。每服空心，温酒或生姜汤下十五圆至二十圆，妇人醋汤下。

赤石脂散

治肠胃虚弱，水谷不化，泄泻注下，腹中雷鸣，及冷热不调，下痢赤白，肠滑腹痛，遍数频多，胁肋虚满，胸膈痞闷，肢体困倦，饮食减少。

赤石脂煅
 　甘草爁，各五两
 　缩砂仁二十两
 　肉豆蔻面
 裹，煨熟，四十两


上为末。每服二钱，温粟米饮调下，食前、空心服。

〔绍兴续添方〕

纯阳真人养脏汤

治大人、小儿肠胃虚弱，冷热不调，脏腑受寒，下痢赤白，或便脓血，有如鱼脑，里急后重，脐腹[image: ]
 痛，日夜无度，胸膈痞闷，胁肋胀满，全不思食，及治脱肛坠下，酒毒便血，诸药不效者，并皆治之。

人参　当归去芦
 　白术焙，各六钱
 　肉豆蔻面裹，煨，半两
 　肉桂去粗皮
 　甘草炙，各八钱
 　白芍药一两六钱
 　木香不
 见火，一两四钱
 　诃子去核，一两二钱
 　罂粟壳去蒂、盖，蜜炙，三两六钱


上件锉为粗末。每服二大钱，水一盏半，煎至八分，去滓，食前温服。老人、孕妇、小儿暴泻急宜服之，立愈。忌酒、面、生冷、鱼腥、油腻。如脏腑滑泄夜起久不瘥者，可加炮了附子三、四片煎服。此药的有神效，不可具述（一本不用肉豆蔻）。

感应圆

治证并方见一切气类。

大已寒圆

治证并方见伤寒类。

〔宝庆新增方〕

御米汤



治久患痢疾，或赤或白，脐腹[image: ]
 痛，里急后坠，发歇无时，日夕无度，及下血不已，全不入食，并皆主之。

厚朴去粗皮，炒，姜制，十两
 　罂粟壳蜜炙
 　白茯苓去皮
 　甘草炙，各五两
 　人参去芦
 　干姜炮，各二两半


上㕮咀。每服三钱，水一盏半，生姜三片，大淮枣三枚，乌梅一个，煎至一盏，去渣，空心、食前，通口服。如年老及七、八十岁，每服二大钱。小儿每服一钱半，依前法煎，更量儿岁加减。

地榆散

治肠胃气虚，冷热不调，泄泻不止，或下鲜血，或如豆汁，或如豚肝，或脓血相杂，赤多白少，腹痛后重，遍数频并，全不入食，并宜服之。又方见后。


石榴皮　莲蓬去茎
 　甘草炒
 　罂粟壳去瓤，蜜涂炙，各等分


上为细末。每服二大钱，水一盏半，生姜三片，煎至一盏，通口服，不拘时候。

金粟汤

治丈夫、妇人、室女、小儿一切下痢，无问新久，冷热不调，日夜无度，脐腹绞痛即痢，肢体困倦，小便闭涩，不思饮食，渐加羸瘦。又治伤生冷，脾胃怯弱，饮食不消，腹胀雷鸣，泄泻不止，连月不瘥，并宜服之。

陈皮去白，一两一分
 　车前子炒，四两
 　干姜炮，二两
 　甘草炒
 　罂粟壳去瓤、蒂，蜜炒，各半斤


上为末。每服二大钱，水一盏，枣一个，生姜二片，煎至七分，空心、食前，稍热服，或饭饮调下亦得。忌生冷、油腻、鱼腥、鲊酱等。

育肠圆

治肠胃虚弱，内挟生冷，腹胀泄泻，时时刺痛，里急后重，下痢赤白，或便脓血，昼夜频并，经久不瘥。

乌梅肉　黄连去须，各一分
 　诃子皮　罂粟壳去盖、筋，蜜炙
 　肉豆蔻包湿纸裹，煨，各半两
 　当归去芦，酒浸一宿，焙，一两


上为细末，炼蜜圆，如梧桐子大。每服三十圆至五十圆，空心食前，饭饮下。如小儿，作小圆，煎甘草姜汤下。

肠风黑散

治荣卫气虚，风邪冷气进袭脏腑之内，或食生冷，或啖炙煿，或饮酒过度，积热肠间，致使肠胃虚弱，糟粕不聚，大便鲜血，脐腹疼痛，里急后重，或肛门脱出，或久患酒痢，大便频并，并皆疗之。

败棕烧
 　木馒头烧
 　乌头去核
 　甘草炙，各二两


上为细末。每服二钱，水一盏，煎至七分，空心，温服。

斗门散

治八种毒痢，脏腑撮痛，脓血赤白，或有五色相杂，日夜频并，兼治噤口恶痢，里急后重，大渴不止，酒痢，脏毒，全不进食。

干葛去皮，半两
 　地榆去芦
 　甘草炙，各二两
 　干姜炮
 　当归去芦，各一两
 　黑豆炒，去壳
 　罂粟壳去瓤，蜜炙，各四两


又方见后。

上为细末。每服二钱，水一盏，煎至七分，温服，不拘时候。

水煮木香圆

治一切赤白脓血相杂，里急后重，或脏腑滑泄，日夜无度，或积寒久冷，脐腹疼痛，不思饮食。又
 方见后。


当归洗，去芦
 　诃子炮，去核
 　木香不见火，各六两
 　青皮去白
 　甘草爁赤，各二两四钱
 　罂粟壳去瓤，二两八钱


上为细末，炼蜜圆，如弹子大。每服一圆，水八分盏，煎至六分，空心、食前，温服。


〔淳祐新添方〕

大断下圆

治脏腑停寒，肠胃虚弱，腹痛泄泻，全不思食。

高良姜去芦
 　赤石脂研
 　干姜炮
 　龙骨研，各一两半
 　肉豆蔻面裹，煨
 　牡蛎火煅
 　附子炮，去皮、脐
 　白矾枯
 　诃子煨，去核，各一两
 　细辛去土、叶，七钱半
 　酸石榴皮去
 瓤，米醋浸一宿，取出，炙令焦黄色，一两


上为末，醋煮面糊圆，如梧桐子大。每五十圆，空心，温米饮下。

狗头骨圆

治久患下痢，脐腹[image: ]
 痛，所下杂色，昼夜不止；或其人久虚，频下肠垢，谓之恶痢，并能治之。

赤石脂　败龟烧存性
 　干姜各半两
 　肉豆蔻面裹，煨
 　附子炮，去皮，各一两
 　狗头骨一具，火烧存性，取末，一两


上为末，醋糊圆，如梧桐子大。每服五、七十圆，米饮空心下。

〔吴直阁增诸家名方〕

水煮木香圆

治证与前水煮木香圆同。

陈皮去白
 　甘草炒
 　青皮去白
 　木香各一两一分
 　白芍药　当归去芦，各二两
 　干姜炮，一两半
 　诃子皮去核，二两半
 　罂粟壳去蒂、盖，蜜炒黄色，八两


上为细末，炼蜜圆，每一两作六圆。每服一圆，水一盏，煮至七分，和渣空心温服，不拘时亦可。

大香连圆

治丈夫、妇人肠胃虚弱，冷热不调，泄泻烦渴，米谷不化，腹胀肠鸣，胸膈痞闷，胁肋胀满，或下痢脓血，里急后重，夜起频并，不思饮食，或小便不利，肢体怠惰，渐即瘦弱，并宜服之。

黄连去芦、须，二十两，用茱萸十两，同炒令赤，去茱萸不用
 　木香不见火，四两八钱八分


上件为细末，醋糊为圆，如梧桐子大。每服二十圆，饭饮吞下。

戊己圆

治脾受湿气，泄利不止，米谷迟化，脐腹刺痛。小儿有疳气下痢，亦能治之。

黄连去须
 　吴茱萸去梗，炒
 　白芍药各五两


上为细末，面糊为圆，如梧桐子大。每服二十圆，浓煎米饮下，空心，日三服。

痢圣散子

治丈夫、妇人远年日近赤白休息等痢。又方见后。


当归去芦
 　干姜炮，各二两
 　黄柏皮去粗皮
 　甘草爁
 枳壳去瓤
 　御米即罂粟子，性与壳同
 　罂粟壳去蒂、盖，各四两


上锉为粗散。每服三钱，水一盏半，薤白二条擘碎，同煎至八分，去渣，食前稍温服。老人、小儿加减服食。忌生冷、油腻之物。

豆附圆

治丈夫、妇人肠胃虚弱，内受风冷，水谷不化，泄泻注下，腹痛肠鸣，手足逆冷，服诸药不效者，此药主之。

肉豆蔻炮
 　白茯苓焙
 　附子炮，去脐，各四两
 　木香不见火
 　干姜炮
 　肉桂去粗皮，各二两
 　丁香不见火，一两


上为细末，姜汁面糊为圆，如梧桐子大。每服五十圆至一百圆，用生姜汤吞下，粥饮亦得，空心、食前进。

温中圆

治脾脏伤冷，宿食不消，霍乱吐泻，心腹膨胀，攻刺疼痛。

良姜去芦
 　干姜炮
 　青皮去白
 　陈皮去白，各五两


上为细末，用醋打面糊为圆，如梧桐子大。每服三十圆，米饮吞下，不拘时候。又疗丈夫小肠疝气块[image: ]
 痛，炒茴香少许，细嚼，用盐汤、盐酒任下，日进二服。


肉豆蔻散

治脾胃气虚，腹胁胀满，水谷不消，脏腑滑泻，腹内虚鸣，困倦少力，口苦舌干，不思饮食，日渐瘦弱，并宜服之。

苍术米泔浸一宿，去皮，焙，八两
 　茴香炒
 　肉桂去粗皮
 　川乌炮，去皮、脐
 　诃子皮各二两
 　干姜炮
 　厚朴去粗皮，姜炒
 　陈皮去白
 　肉豆蔻面裹，煨
 　甘草爁，各四两


上为末。每服二钱，水一盏，生姜二片，枣子一个，煎七分，温服。

神应黑玉丹

治丈夫、妇人久新肠风痔瘘，著床头痛不可忍者，服此药不过三、四次便见功效。初得此疾发痒或疼，谷道周回多生硬核，此是痔，如破是瘘，只下血是风。皆因酒、色、气、风、食五事过度，即成此疾。人多以外医涂治，病在肠自有虫，若不去根本，其病不除，此药的有功效。

刺猬皮锉，十六两
 　猪悬蹄一百只
 　牛角腮锉，十二两
 　槐角六两
 　雷丸　脂麻各四两
 　乱发皂角水洗净，焙
 　败棕锉，各八两
 　苦楝根五两


上锉碎用，瓮罐内烧存性，碾为细末，入乳香二两，麝香八钱，研令和匀，用酒打面糊为圆，如梧桐子大。每服八粒，先细嚼胡桃一个，以温酒吞下，空心、晚食前，日二服，如病甚，日三服。切忌别药，不过三、两日永除根本。

罂粟汤

治肠胃气虚，冷热不调，或饮食生冷，内伤脾胃，或饮酒过度，脐腹[image: ]
 痛，泄泻肠鸣，下痢或赤或白，里急后重，日夜频并，饮食减少，及肠胃受湿，膨胀虚鸣，下如豆汁，或下鲜血，并治之。

艾叶去梗
 　黑豆炒，去皮
 　陈皮去白
 　干姜炮
 　甘草炙，各二两
 　罂粟壳去蒂，蜜炙，四两


上件锉为粗散。每服三钱，水一盏半，煎至一盏，去渣，温服，食前。忌生冷、油腻、毒物。小儿量岁数加减与之。

固肠散

治脾胃虚弱，内受寒气，泄泻注下，水谷不分，冷热不调，下痢脓血，赤少白多，或如鱼脑，肠滑腹痛，遍数频并，心腹胀满，食减少力，并宜服之。

陈皮炒，二十两
 　木香不见火，一两
 　肉豆蔻生用
 　罂粟壳去蒂、盖，蜜炙，各三两
 　干姜炮
 　甘草炙，各二两半


上件为细末。每服二钱，酒一盏，生姜二片，枣一枚，同煎至七分，温服，不计时候。如不饮酒，水煎亦得。忌酒、面、鱼腥等物。

曲术圆

治时暑暴泻，壮脾温胃，进美饮食，及疗饮食所伤，胸膈痞闷。

神曲炒
 　苍术米泔浸一宿，焙干，各等分，为末


上末，面糊为圆，如梧桐子大。每服三十圆，不拘时，米饮吞下。

缠金丹

治大人、小儿一切泻痢，无问冷热赤白，连绵不瘥，愈而复发，腹中疼痛者，宜服之。

硇砂　乳香各二钱半
 　杏仁去皮、尖
 　巴豆去皮、心、膜，出油，各八钱半
 　黄蜡　朱砂各一两
 　木鳖半两
 　白胶香一钱
 　黄丹二两半
 　砒霜醋煮，煅，三钱半


上件研为细末，熔蜡搜和为圆，如麻子仁大。每服一圆，小儿半圆。水泻，新汲水下。赤痢，甘草汤下。白痢，干姜汤下。赤白痢，甘草干姜汤下。并放冷临卧服。孕妇莫服。忌热物一二时辰。

缚虎圆

治休息痢经一二年不瘥，羸瘦衰弱。兼治脾疼腰痛。

砒成块好者轧细
 　黄蜡各半两


上将黄蜡熔开，下砒，以柳条七个，逐个搅，头焦即换，俟用足取起，旋圆如梧桐子大。每服一圆。痢，冷水下，脾疼亦然。腰痛，冷酒下，并食前。小儿圆如黍米大，每服一圆，汤使同上。

遇仙立效散

治诸般恶痢，或赤或白，或浓淡相杂，里急后重，脐腹绞痛，或下五色，或如鱼脑，日夜无度，或噤口不食。不问大人、小儿、虚弱、老人、产妇，并宜服之。

御米壳去蒂、盖，炒黄
 　川当归洗
 　甘草各二两
 　赤芍药　酸榴皮　地榆各半两


上为粗散。每服三钱，水一盏半，煎至七分，空心，温服，小儿量岁数加减，以瘥为度。忌生冷、油腻、腥臊等物。


三神圆

治清浊不分，泄泻注下，或赤或白，脐腹[image: ]
 痛，里急后重，并宜服之。

草乌三枚，各去皮、尖，一生、一炮、一烧作灰用


上为细末，醋糊圆，如萝卜子大。大人五七圆，小儿三圆。水泻，倒流水下。赤痢，甘草汤下。白痢，干姜汤下。

〔续添诸局经验秘方〕

地榆散

治大人、小儿脾胃气虚，冷热不调，下痢脓血，赤多白少；或因肠胃乘虚为热毒所渗，下痢纯血，脐、腹[image: ]
 痛，里急后重，口燥烦渴，小便不利，纯下鲜血；或先经下痢，不应服热药而误服热药，蕴毒不散，积于肠间，渗而成血者，并宜服之。

地榆炒
 　干葛各半斤
 　茯苓去皮
 　赤芍药各六两
 　干姜炮，二两
 　当归去苗，三两
 　甘草炙，四两
 　罂粟壳蜜炒，十二两


上捣，罗为细末。每服二钱，用温热水调下，不拘时候，小儿三岁，可服半钱，更量岁数加减与之。若下痢纯白，或下紫黑血，肠滑不禁者，皆可服之。

秘传斗门散

治八种毒痢，脏腑撮痛，脓血赤白，或下瘀血，或成片子，或有五色相杂，日夜频并，兼治噤口恶痢，里急后重，久渴不止，全不进食，他药不能治者，立见神效。

黑豆炒，去皮，十二两
 　干姜炮，四两
 　罂粟壳蜜炒，半斤
 　地榆炒
 　甘草炙，各六两
 　白芍药三两


上为细末。每服二钱，水一盏，同煎至七分，温服。

丁香豆蔻散

治脾胃虚弱，宿寒停积，或饮食生冷，内伤脾胃，泄泻注下，水谷不化，胸满短气，呕逆恶心，脐腹[image: ]
 痛，胁肋胀满，腹内虚鸣，饮食减少，及积寒久痢，纯白或白多赤少，日夜无度，或脾胃虚寒，泄泻日久，愈而复发者，并宜服之。

京三棱炮
 　木香不见火
 　厚朴去粗皮，姜汁制
 　芍药　肉豆蔻炮
 　人参　干姜炮
 　茯苓白者，去皮，各五两
 　吴茱萸汤洗七次，焙
 　甘草炙
 　丁香各三两半
 　苍术去皮，七两


上为细末。每服三钱，水一盏，生姜三片，枣一个擘破，同煎至八分，空心、食前，温服。如不及煎，入盐少许，汤点服亦得。

万金饮

治脾胃虚弱，内受风寒，或饮食生冷伤于脾胃，呕吐泄泻，脐腹[image: ]
 痛，胁肋胀满，肠内虚鸣，及肠胃受湿，脓血相杂，下如豆汁，或下瘀血，里急后重，日夜无度，饮食减少，渐至瘦弱，并能治之。

陈皮去白
 　甘草半生、半炙
 　罂粟壳去蒂、盖，半生、半蜜炙，
 各等分


上为粗末。每服四钱，先用沸汤泡盅热，又于碗内盛重汤，坐盏在内，却抄药末在盅内，用沸汤泡至七分，盏上用盏盖之，良久，纱绵滤去渣，空心、食前，温服。

如神止泻圆

治脏腑虚寒，脾胃受湿，泄泻无度，肠鸣腹痛，不进饮食，渐致羸瘦，并宜服之。

半夏汤泡七次，去滑
 　苍术米泔浸，去黑皮，焙干，各半斤
 　川乌米泔浸软，去皮，切作片，焙干，用盐四两同炒，黄色为度，去盐不用，净称四两


上为细末，姜汁糊为圆，如梧桐子大。每服五十圆，空心、食前，饭饮吞下。

神效参香散

治大人、小儿脏气虚怯，冷热不调，积在脏腑，作成痢疾，或下鲜血，或如豆汁，或如鱼脑，或下瘀血，或下紫黑血，或赤白相杂，或成五色，里急后重，日夜频并，脐腹绞痛，甚不可忍，及噤口、疳蛊、时瘟诸痢，无问新旧，并能治之。

白扁豆炒
 　人参　木香各二两
 　茯苓去皮
 　肉豆蔻去皮，各四两
 　陈皮去白
 　罂粟壳去蒂，各十二两


上为细末。每服三大钱，用温米饮调下，不拘时候，立见神效。

黄芪汤

治年高老人大便秘涩。

绵黄芪　陈皮去白，各半两


上为细末。每服三钱，用大麻仁一合，烂研，以水投，取浆一盏，滤去滓，于银、石器内煎，候有乳起，即入白蜜一大匙，再煎令沸，调药末，空心、食前服。秘甚者不过两服愈，常服即无秘涩之患。此药不冷不燥，其效如神。

痢圣散子

治证同前。

草果去皮
 　石菖蒲去毛
 　白茯苓　麻黄去根、节
 　厚朴姜汁炙
 　独活　枳壳麸炒
 　藿香　白术　细辛洗，去叶
 　吴茱萸去梗
 　甘草爁
 　木猪苓去皮
 　苍术浸
 　良姜去芦
 　赤芍药　附子炮，去皮、脐
 　藁本去芦
 　柴胡去芦
 　泽泻　防风去芦
 　半夏煮，各等分


上锉为粗散。每服三钱，水一盏半，薤白二条擘碎，同煎至八分，去滓，食前，稍温服。老人、小儿加减服食。忌生冷、油腻之物。


卷之七

治眼目疾

锦鸠圆

治肝经不足，风邪内乘上攻，眼暗泪出，怕日羞明，隐涩痒痛，瞻视茫茫，多见黑花，或生翳膜，并皆治之。

草决明子　蕤仁去皮
 　羌活去芦
 　瞿麦各三两
 　细辛去苗
 　牡蛎洗，火煅取粉
 　黄连去须
 　杜蒺藜炒，去尖角
 　防风去芦
 　肉桂去粗皮
 　甘菊花净，各五两
 　白茯苓去皮，四两
 　斑鸠一只，去皮、毛、肠、嘴、爪，用文武火连骨炙干
 　羯羊肝一具，薄批，炙令焦
 　蔓荆子二升，淘洗，绢袋盛，饭甑蒸一伏时，日干


上十五味，为末，炼蜜和杵五百下，圆如梧桐子大。每服十五圆至二十圆，以温水或温酒下，空心、日午、临卧，日三服。如久患内外障眼，服诸药无效者，渐加服五十圆，必效。暴赤眼疼痛，食后用荆芥汤下二十圆。

驻景圆

治肝肾俱虚，眼常昏暗，多见黑花，或生障翳，视物不明，迎风有泪。久服补肝肾，增目力。

车前子　熟干地黄净洗，酒蒸，焙，各三两
 　菟丝子酒浸，
 别研为末，五两


上为末，炼蜜为圆，如梧桐子大。每服三十圆，温酒下，空心、晚食前，日二服。

密蒙花散

治风气攻注，两眼昏暗，眵泪羞明，睑生风粟，隐涩难开，或痒或痛，渐生翳膜，视物不明，及久患偏头疼，牵引两眼，渐觉细小，昏涩隐痛，并暴赤肿痛，并皆疗之。

密蒙花净
 　石决明用盐同东流水煮一伏时，漉出，研粉
 　木贼　杜蒺藜炒，去尖
 　羌活去芦
 　菊花去土，各等分


上为细末。每服一钱，腊茶清调下，食后，日二服。

羚羊角散

治大人、小儿一切风热毒上攻眼目，暴发赤肿，或生疮疼痛，隐涩羞明。

羚羊角镑
 　黄芩　升麻　甘草炙
 　车前子各十两
 　栀子仁　草龙胆各五两
 　决明子二十两


上为末。每一钱，食后，温热水调下，日进三服。小儿可服半钱。

秦皮散

治大人、小儿风毒，赤眼肿痛，痒涩眵泪，昏暗羞明。

秦皮　滑石桂府者，捣碎
 　黄连去须，各十两


上为细末。每用半钱，沸汤泡，去滓，温热频洗。

镇肝圆

治肝经不足，内受风热，上攻眼目，昏暗痒痛，隐涩难开，堆眵多泪，怕日羞明，时发肿赤，或生障翳，并宜服之。

蔓荆子去白皮
 　地肤子　人参　茺蔚子　决明子　白茯苓去皮
 　远志去心
 　防风去芦、叉，各一两
 　青葙子　地骨皮　柴胡去芦
 　山药　车前子　柏子仁炒
 　玄参　甘菊　甘草炙，各半两
 　细辛去苗，一分


上为末，蜜水煮糊，圆如梧桐子大。每服二十圆，米饮下，食后，日二服。

菊睛圆

治肝肾不足，眼目昏暗，瞻视不明，茫茫漠漠，常见黑花，多有冷泪。久服补不足，强目力。

枸杞子三两
 　巴戟去心，一两
 　甘菊花拣，四两
 　苁蓉酒
 浸，去皮，炒，切，焙，二两


上为细末，炼蜜圆，如梧桐子大。每服三十圆至五十圆，温酒或盐汤下，空心、食前服。

〔绍兴续添方〕

菩萨散

治男子、妇人风气攻注，两眼昏暗，眵泪羞明，睑眦肿痒，或时赤痛，耳鸣头眩。

荆芥穗一两半
 　苍术米泔浸一宿，去皮，锉，炒
 　白蒺藜炒
 　防风锉，炒，各二两
 　甘草炒，一两


上并为细末。不拘时，入盐少许，沸汤或酒调下一大钱，神妙。

拨云散

治男子、妇人风毒上攻，眼目昏暗，翳膜遮障，怕日羞明，多生热泪，隐涩难开，眶痒赤痛，睑眦红烂，瘀肉侵睛，但是一切风毒眼疾，并皆治之。

羌活　防风　柴胡　甘草炒，各一斤


上为末。每服二钱，水一盏半，煎至七分，食后、临睡时服，薄荷茶调，菊花苗汤下亦得。忌腌藏、鲊酱、湿面、炙煿、发风、毒物等。


〔宝庆新增方〕

草龙胆散

治上焦受于风热，气毒攻冲，眼目暴赤，碜涩羞明，肿痛多眵，迎风有泪，翳膜攀睛，胬肉隐痛，并皆治之。又方见后


川芎不见火
 　香附炒，去毛，各四两
 　龙胆草洗，去芦
 　草决明子微炒
 　甘草炙
 　木贼洗净，去节
 　菊花去梗，各二两


上为细末。每服二钱，用麦门冬熟水入砂糖少许同调，食后服，或米泔调服亦得，食后或临睡服之。

蝉花散

治肝经蕴热，风毒之气内搏，上攻眼目，翳膜遮睛，赤肿疼痛，昏暗视物不明，隐涩难开，多生眵泪，内外障眼。

蝉蜕洗净去土
 　谷精草洗去土
 　白蒺藜炒
 　菊花去梗
 　防风不见火
 　草决明炒
 　密蒙花去枝
 　羌活　黄芩去土
 　蔓荆子去白皮
 　山栀子去皮
 　甘草炒
 　川芎不见火
 　木贼草净洗
 　荆芥穗各等分


上为末。每服二钱，用茶清调服，或用荆芥汤入茶少许调服亦得，食后及临卧时服。

〔淳祐新添方〕

春雪膏

治肝经不足，内受风热，上攻眼目，昏暗痒痛，隐涩难开，昏眩赤肿，怕日羞明，不能远视，迎风有泪，多见黑花，并皆疗之。

脑子研，二钱半
 　蕤仁去皮、壳，压去油，二两


上用生蜜六钱重，将脑子、蕤仁同搜和，每用铜箸子或金银钗股，大小眦时复少许点之，及治连眶赤烂，以油纸涂药贴。

〔吴直阁增诸家名方〕

流气饮

治肝经不足，内受风热，上攻眼目，昏暗视物不明，常见黑花，当风多泪，怕日羞明，堆眵赤肿，隐涩难开，或生障翳，倒睫拳毛，眼眩赤烂，及妇人血风眼，及时行暴赤肿眼，眼胞紫黑，应有眼病，并宜服之。

大黄炮
 　川芎　菊花去枝
 　牛蒡子炒
 　细辛去苗
 　防风去苗
 　山栀去皮
 　白蒺藜炒，去刺
 　黄芩去芦
 　甘草炙
 　玄参去芦
 　蔓荆子去白皮
 　荆芥去梗
 　木贼去根、节，各一两
 　苍术米泔浸一宿，炒，控，二两
 　草决明一两半


上捣，罗为末。每服二钱半，临卧，用冷酒调下，如婴儿有患，只令乳母服之。

洗肝散

治风毒上攻，暴作赤目，肿痛难开，隐涩眵泪，昏暗羞明，或生翳膜，并皆治之。

当归去芦
 　薄荷去梗
 　羌活去芦
 　防风去芦
 　山栀子仁　甘草炙
 　大黄煨
 　川芎各二两


上为末。每服二钱，冷水或熟水调下，食后，日服见效。

菊花散

理肝气风毒，眼目赤肿，昏暗羞明，隐涩难开，攀睛瘀肉，或痒或痛，渐生翳膜，及治暴赤肿痛，悉皆治之。

白蒺藜炒，去刺
 　羌活去芦，不见火
 　木贼去节
 　蝉蜕去头、足、翅，各三两
 　菊花去梗，六两


上为细末。每服二钱，食后、临卧，茶清调下。常服明利头目，洗肝去风。忌发风、腌藏、炙煿等物。

明睛散

能治外障，退翳膜，疗风毒上攻，睛疼赤肿，或睑眦痒，时多热泪，昏涩。

赤芍药　当归去芦，洗，焙
 　黄连去须
 　滑石细研


上件各五两，锉碎碾为细末，入研滑石拌匀。每用半钱，沸汤点，澄清去渣，热洗。忌一切腌藏、鱼鲊、酒、面等毒物。

〔续添诸局经验秘方〕

蝉花无比散

治大人、小儿远年近日一切风眼，气眼攻注，眼目昏暗，睑生风粟，或痛或痒，渐生翳膜，侵睛遮障，视物不明，及久患偏正头风，牵搐两眼，渐渐细小，连眶赤烂，及小儿疮疹入眼，白膜遮睛，赤涩隐痛，并皆治之。常服祛风、退翳、明目。

蛇蜕微炙，一两
 　蝉蜕去头、足、翅，二两
 　羌活　当归洗，焙
 　石决明用盐同东流水煮一伏时，漉出，捣研如粉
 　川芎各三两
 　防风去叉枝
 　茯苓去皮
 　甘草炙，各四两
 　芍药赤者，十三两
 　蒺藜炒，去刺，半斤
 　苍术浸，去皮，炒，十二两


上为末。每三钱，食后，米泔调服，茶清亦得。忌食发风、毒等物。


明睛地黄圆

治男子、妇人肝脏积热，肝虚目暗，膜入水轮，漏睛眵泪，眼见黑花，视物不明，混睛冷泪，翳膜遮障，及肾脏虚惫，肝受虚热，及远年日近暴热赤眼，风毒气眼，并皆治之。兼治干湿脚气，消中消渴，及诸风气等疾由肾气虚败者。但服此，能补肝益肾，驱风明目，其效不可具述。

生干地黄焙，洗
 　熟干地黄洗，焙，各一斤
 　牛膝去芦，酒浸，三两
 　石斛去苗
 　枳壳去瓤，麸炒
 　防风去芦、叉，各四两
 　杏仁去皮、尖，麸炒黄，细研，去油，二两


上为细末，炼蜜为圆，如梧桐子大。每服三十圆，空心、食前，温酒吞下，或用饭饮、盐汤亦得。忌一切动风、毒等物。

洗眼紫金膏

治远年日近翳膜遮障，攀睛胬肉，昏暗泪多，瞻视不明，或风气攻注，睑生风粟，或连眶赤烂，怕日羞明，隐涩难开，并能治之。

朱砂别研
 　乳香别研
 　硼砂别研
 　赤芍药　当归洗，
 焙，各一分
 　雄黄研飞，二钱
 　麝香别研，半钱
 　黄连去须，半两


上捣，罗为细末，入研药拌匀，再擂，炼蜜搜和为圆，如皂荚子大。每次用一圆，安净盏内，以沸汤泡开，于无风处洗，药冷，闭目少时，候三两时，再煨令热，依前洗，一贴可洗三、五次。不得犯铜、铁器内洗。如暴赤眼肿者，不可洗之。

草龙胆散

治眼暴赤肿痛，风气热上冲，睛疼连眶，睑眦赤烂，瘀肉侵睛，时多热泪，及因叫怒，逆损肝气，久劳瞻视，役损眼力，风砂尘土入眼涩痛，致成内外障翳，及一切眼患，悉皆治之。

蒺藜子炒，去刺
 　草龙胆各六两
 　赤芍药半斤
 　甘草炙
 　羌活　防风去叉枝，各三两
 　菊花去枝，半两
 　茯苓去皮，
 四两


上捣为末。每服二钱，食后、临卧，温酒调下。

汤泡散

治肝经不足，受客热风壅上攻，眼目赤涩，睛疼睑烂，怕日羞明，夜卧多泪，时行暴赤，两太阳穴疼，头旋昏眩，视物不明，渐生翳膜，并皆治之。

赤芍药　当归洗，焙
 　黄连去须


上等分，捣，罗为细末。每用二钱，极滚汤泡，乘热熏洗，冷即再温，洗，一日三、五次洗，以瘥为度。忌腌藏、毒物。其说云：凡眼目之病，皆以血凝滞使然，故以行血药合黄连治之。血得热即行，故乘热洗用，无不效验。


还睛圆

治男子、女人风毒上攻，眼目赤肿，怕日羞明，多饶眵泪，隐涩难开，眶痒赤痛，睑眦红烂，瘀肉侵睛，或患暴赤眼，睛疼不可忍者，并服立效，又治偏、正头痛，一切头风，头目眩晕，皆治之。

白术生用
 　菟丝子酒浸，别研
 　青葙子去土
 　防风去芦
 甘草炙
 　羌活去苗
 　白蒺藜炒，去尖
 　密蒙花　木贼去节


上各等分，为细末，炼蜜为圆，如弹子大。每服一圆，细嚼，白汤吞下，空心、食前，日三服。

曾青散

治一切风热毒气上攻两眼，多生眵泪，怕日羞明，隐涩难开，眶烂赤肿，或痒或痛，及时行暴赤眼，睛昏涩痛，悉皆治之。

白姜炮
 　防风去芦，各一两
 　曾青四两
 　蔓荆子去皮，二两


上为细末。每用少许末搐入鼻中，立有功效。

秘传羊肝圆

治丈夫、妇人肝经不足，风毒上攻，眼目昏暗泪出，羞明怕日，隐涩难开，或痒或痛。又治远年日近内外障眼，攀睛胬肉，针刮不能治者，此药治之。

白羊子肝一具，净洗，去膜
 　黄连去须，捣，罗为末


上将羊肝先入沙盆内杵烂，旋次入黄连末拌擂，干湿得所，为圆如梧桐子大。每服十四圆，食后，以温浆水吞下，连作五剂，瘥。但是诸般眼疾及障翳、青盲者，皆主之。禁食猪肉及冷水。治目方用黄连者多矣，此方最为奇异。刘禹锡云：有崔承元者，因官治一死罪囚而活出之，囚后数年以病目致死。一旦，
 崔忽为内障所苦，丧明逾年，后半夜叹息独坐，时闻阶除间窸窣之声，崔问：为谁？曰：是昔所蒙活囚，今故报恩至此，遂以此方告讫而没。崔以此方合服，不数月眼复明，因传此方于世。



治咽喉口齿

龙石散

治大人、小儿上膈壅毒口舌生疮，咽嗌肿塞，疼痛妨闷。每用少许，掺贴患处，咽津。小儿疮疹，毒气攻口齿，先用五福化毒丹扫后，仍再用此药掺贴，立效。

朱砂研飞，二两半
 　寒水石烧通赤，二斤
 　生脑子研，二钱半


上为末。每日五、七次用，夜卧掺贴妙。

如圣汤

治风热毒气上攻咽喉，咽痛喉痹，肿塞妨闷，及肺痈咳嗽，咯唾脓血，胸满振寒，咽干不渴，时出浊沫，气息腥臭，久久吐脓，状如米粥。又治伤寒咽痛。

苦桔梗炒，一两
 　甘草炒，二两


上为粗末。每服二钱，水一盏，煎至七分，去渣，温服，小儿时时呷服，食后、临卧。

硼砂圆

治大人、小儿风壅膈热咽喉肿痛，舌颊生疮，口干烦渴。

麝香一两，研
 　硼砂研
 　甘草浸汁，熬膏，各十两
 　牙硝枯研，二两
 　梅花脑别研，三分
 　寒水石烧通赤红，五十两


上为末，用甘草膏子和搜，每两作四百圆。每服一圆，含化咽津。常服化痰利膈，生津止渴。

麝脐散

治牙齿动摇，风蚛疼痛，龈肉宣露，涎血臭气。常用令牙齿坚牢，解骨槽毒气。

牛膝去芦，十斤
 　木律四十四两
 　黄茄细切，二十个
 　郁李仁二十两
 　麝香空皮子细锉，一百个


以上五味，捣碎入罐子内，上用瓦子盖口，留一小窍，用盐泥固济，烧令通赤，候烟白色，即住火取出，以新土罨一伏时取出，后入下项药：

升麻　细辛去苗，各十斤


上件为细末。每用少许揩患处，须臾温水漱口，临卧更贴少许，咽津亦无妨。

玉屑无忧散

治咽喉肿痛，舌颊生疮，风毒壅塞，热盛喉闭；或因误吞硬物，诸骨鲠刺，涎满气急，或至闷乱不省人事，并皆疗之。

玄参去芦
 　荆芥穗　滑石研
 　黄连去毛
 　缩砂去壳
 　白茯苓炒令黄
 　贯众去芦
 　甘草炙
 　山豆根各一两
 　寒水石研飞，二两
 　硼砂二钱


上为细末。每服一钱，干掺舌上，后以新水咽下，不拘时候。

〔宝庆新增方〕

如圣胜金铤

治急喉闭，缠喉风、飞飏、单蛾、双蛾、结喉、重舌、木舌，腮颔肿痛，屡经用药，不能吞水粥者。又方见后。


硫黄细研
 　川芎　腊茶　薄荷去枝、梗
 　川乌炮
 　硝石研
 　生地黄各二两


上为细末，裂生葱自然汁搜和为铤。每服，先用新汲水灌漱吐出，次嚼生薄荷五七叶，微烂，用药一铤，同嚼极烂，以井水咽下，甚者连进三服即愈。重舌腮肿，先服一铤，次以一铤安患处，其病随药便消。又治冒暑伏热不省人事，用生薄荷水调研一铤，灌下即苏。如行路常含一铤，即无伏热之患。口舌生疮，不能合口并食热物，如上法服讫，用水灌漱，嚼薄荷片十叶如泥吐出，再水灌漱，嚼药一铤，含口内聚涎裹之，觉涎满方吐出，如此服三铤，便能食酒、醋。遇食咸、酸、鲊脯、炙煿喉中生泡，须掐破吐血方省，薄荷数叶以一铤同嚼，井水吞下。砂淋、热淋，小便出血，同车前草七叶、生姜小块研烂，水调去渣，嚼药一铤，以水送下。此药分阴阳，去风热，化血为涎，化涎为水，常带随身备急，一铤可活一人命，小儿只服半铤。

〔淳祐新添方〕

硼砂散

治大人、小儿卒患喉痹，闭塞不通，肿痛生疮，语声不快，风壅痰毒，鼻衄出血。

山药生，六斤
 　脑子研，七两
 　牙硝生，二十四两
 　麝香研，四两
 　甘草　硼砂研，各二十两


上为细末。每服半钱，如茶点服。


〔吴直阁增诸家名方〕

赴筵散

治风牙、蚛牙攻注疼痛，昼夜不止，痛不可忍，睡卧不安，牙龈宣露，动摇欲脱，或腮颔浮肿，龈烂血出，并能治之。

良姜去芦
 　草乌去皮
 　细辛去土、叶
 　荆芥去梗


上件四味各二两，碾为末。每用少许，于痛处擦之，有涎吐出，不得吞咽，良久用温盐汤灌漱，其痛即止。常使揩牙，用腐炭末一半相和，常用止牙宣、口气，永无牙疾。

吹喉散

治三焦大热，口舌生疮，咽喉肿塞，神思昏闷，并能治之。

蒲黄一两
 　盆硝八两
 　青黛一两半


上件用生薄荷汁一升，将盆硝、青黛、蒲黄一处，用瓷罐盛，慢火熬令干，研细。每用一字或半钱，掺于口内，良久出涎，吞之不妨。或喉中肿痛，用筒子入药半钱许，用力吹之，无不立效。

〔续添诸局经验秘方〕

如圣胜金铤

治证、服饵与前如圣胜金铤同，品味小异。

朴硝四两
 　川芎一两
 　硫黄细研，一两半
 　贯众二两
 　薄荷叶　荆芥穗　嫩茶各半两


上件为末，裂生葱自然汁搜和为铤。服药汤使如前方。

五香散

治咽喉肿痛，诸恶气结塞不通，急宜服之。

木香　沉香　鸡舌香　熏陆香各一两
 　麝香别研，三分


上捣，罗为末，入麝香研令匀。每服二钱，水一中盏，煎至六分，温服，不拘时候。

如神散

治风牙、蚛牙攻疰疼痛，日夜不止，睡卧不安，或牙龈动摇，连颊浮肿，不拘久近，并皆治之。

川椒去目及闭口者，微炒出汗用
 　露蜂房微炙


上捣，罗为细末。每用一钱，水一盏，入盐少许，同煎至八分，乘热漱之，冷即吐出，一服立效。

玉池散

治风蛀牙痛，肿痒动摇，牙龈溃烂，宣露出血，口气等疾。

当归去芦
 　藁本　地骨皮　防风　白芷　槐花炒
 　川芎　甘草炙
 　升麻　细辛去苗，各等分


上为末。每用少许揩牙，痛甚即取二钱，水一盏半，黑豆半合、生姜三片，煎至一盏，稍温漱口，候冷吐之。

荆芥汤

治风热肺壅，咽喉肿痛，语声不出，或如有物哽。

荆芥穗半两
 　桔梗二两
 　甘草炙，一两


上为粗末。每服四钱，水一盏，姜三片，煎六分，去渣，食后温服。

细辛散

治风蚛牙疼，牙龈宣烂，牙齿动摇，腮颔浮肿，皆能治之。

红椒去目，炒
 　鹤虱　牙皂　荜茇古方治牙疼为要药
 　缩砂去壳，各半两
 　荆芥去梗
 　细辛去苗，各一两
 　白芷　草乌各二两


上捣为细末。每用少许，于痛处擦之，有涎吐出，不得咽，少时用温水漱口，频频擦之，立有神效。


卷之八

治杂病

芪婆万病圆

治七种癖块，五种癫病，十种注忤，七种飞尸，十二种蛊毒，五种黄病，十二种疟疾，十种水病，八种大风，十二种[image: ]
 痹，并风入头，眼暗漠漠，及上气咳嗽，喉中如水鸡声，不得卧，饮食不作肌肤，五脏滞气，积聚不消，壅闭不通，心腹胀满，连及胸背，鼓胀气坚结，流入四肢，或腹叉心膈气满，时定时发，十年、二十年不瘥。五种下痢，疳虫、蛔虫、寸白虫、诸虫。上下冷热，久积痰饮，令人多眠睡，消瘦无力，荫入骨髓，便成滞疾，身体气肿，饮食呕逆，腰脚痠疼，四肢沉重，不能久行久立。妇人因产，冷入子脏，脏中不净，或闭塞不通，胞中瘀血冷滞，出流不尽，时时疼痛为患，或因此断产，并小儿赤白下痢，及狐臭、耳聋、鼻塞等病。服此药，以三圆为一剂，服不过三剂，万病悉除，说无穷尽，故以万病圆名之。疟病，未发前服一圆，未瘥，如前更服。

芍药　肉桂去粗皮
 　芎[image: ]
 不见火
 　川椒去目及闭口者，
 微炒去汗
 　干姜炮
 　防风去芦
 　巴豆去心、膜，炒
 　当归去芦
 　生犀角镑
 　桔梗　芫花醋炒赤
 　茯苓去皮
 　桑白皮炒
 　人参去芦
 　黄芩　黄连去须
 　禹余粮醋淬，研飞
 　蒲黄微炒
 　前胡去芦
 　大戟锉，炒
 　葶苈炒
 　麝香研
 　细辛去苗
 　雄黄研飞
 　朱砂研飞
 　紫菀去芦
 　甘遂　牛黄研，各一
 两
 　蜈蚣十二节，去头、足，炙
 　芫青二十八枚，入糯米同炒，候米色黄黑，去头、足、翅用
 　石蜥蜴去头、尾、足，炙，四寸


上为细末，入研药匀，炼蜜为圆，如小豆大。若一岁以下小儿有疾者，令乳母服两小豆大，亦以吐利为度。近病及卒病用多服，积久疾病即少服，常服微溏利为度。卒病欲死，服一二圆，取吐利即瘥。卒中恶，口噤，服二圆，浆一合下，利即瘥。五注鬼刺客忤，服二圆。男、女邪病歌哭，腹大如妊身，服二圆，日三、夜一，间食服之。蛊毒吐血，腹痛如刺，服二圆，不瘥，更服。疟病，未发前服一圆，未瘥，更服。诸有痰饮者，服三圆。冷癖，服三圆，日三服，皆间食，常令微溏利。宿食不消，服二圆，取利。瘕癥积聚，服二圆，日三服。拘急，心腹胀满，心痛，服三圆。上气呕逆，胸满不得卧，服二圆，不瘥，更服。大痢，服二圆，日三服。疳湿，服二圆，以一圆如杏仁大，和醋二合，灌下部中。水病，服三圆，日再服，间食服之，瘥止，人弱，即隔日服。头痛恶寒，服二圆，复取汗。伤寒天行，服二圆，日三服，间食服之。小便不通，服二圆，不瘥，明日再服。大便不通，服三圆，又内一圆下部中即通。耳聋、聤耳，以绵裹如枣核，塞之。鼻衄，服二圆。痈肿、丁肿、破肿，内一圆如麻子大，日一敷之，根亦自出。犯丁肿血出，以猪脂和涂，有孔，内孔中，瘥。癞疮，以酢泔洗讫，取药和猪脂敷之。漏疮有孔，以一圆内孔中，和猪脂敷上。痔疮，涂绵筋上，内孔中，日别易，瘥止。瘰疬，以酢和涂上，瘥。癣疮，以布揩令汗出，以酢和涂上，日一易，瘥，止。胸、背、腰、胁肿，以醋和，敷肿上，日一易，又服二圆。诸冷疮积年不瘥，以酢和，涂之。恶刺，以一圆内疮孔中，即瘥。蝮蛇螫，以少许内螫处，若毒入腹，心烦欲绝者，服三圆。蜂螫，以少许敷之，瘥。妇人诸疾，胞衣不下，服二圆。小儿惊痫，服一圆如米许以涂乳，令嗍之，看儿大小加减。小儿客忤，服一圆如米，和乳涂乳头，令嗍之，以意量之。蝎螫，以少许敷之，瘥。小儿乳不消，心腹胀满，服一圆如米许涂乳头，令嗍之即瘥。

神应圆

治肾经不足，风冷乘之，腰痛如折，引背膂俯仰不利，转侧亦难，或因役用过多，劳伤于肾，或因寝冷湿，地气伤腰，或因坠堕伤损，或因风寒客搏，皆令腰痛，并皆治之。

威灵仙去土，二十两
 　当归　肉桂去粗皮，各十两


上为末，以酒煮面糊为圆，如梧桐子大。每服十五圆，温酒或煎茴香汤下，食前服。妇人煎桂心汤下，加至二十圆。有孕妇人不得服，忌食茗。


集效圆

治因脏腑虚弱或多食甘肥，致蛔虫动作，心腹搅痛，发作肿聚，往来上下，痛有休止，腹中烦热，口吐涎沫，即是蛔咬，宜服此药，若积年不瘥，服之亦愈。又疗下部有虫，生痔痒痛。

大黄锉，炒，十五两
 　木香不见火
 　槟榔　诃黎勒煨，去核，酒浸，焙干
 　附子炮，去皮、脐
 　羌活炒，研（一本作芜荑）
 　鹤虱炒
 　干姜炮，各十两半


上为末，炼蜜为圆，如梧桐子大。每服三十圆，食前，橘皮汤下。妇人醋汤下。

乳香圆

治诸痔下血，肛边生肉，或结核肿疼，或生疮痒痛，或大便艰难，肛肠脱出。又治肠风下血，无问新久，及诸瘘，根在脏腑，悉能治之。

枳壳去瓤，麸炒
 　牡蛎火煅
 　荜澄茄　芫青去头、翅、足，糯米炒，以米黄色为度
 　大黄蒸，焙
 　鹤虱炒，各半两
 　白丁香　乳香研，各一分


上为末，粟米糊圆，如梧桐子大。每服十圆至十五圆。如治肠风，腊茶清下。诸痔，煎薤白汤下。诸瘘，煎铁屑汤下。并食前服。

解毒雄黄圆

解毒，治缠喉风及急喉痹卒然倒仆，失音不语，或牙关紧急，不省人事。

郁金　雄黄研飞，各一分
 　巴豆去皮，出油，十四个


上为末，醋煮面糊为圆，如绿豆大。用热茶清下七圆，吐出顽涎，立便苏省，未吐再服。如至死者，心头犹热，灌药不下，即以刀、尺、铁匙斡开口灌之，药下喉咙，无有不活，吐泻些小无妨。及治上膈壅热，痰涎不利，咽喉肿痛，赤眼痈肿，一切毒热，并宜服之。如小儿患喉咙赤肿，及惊热痰涎壅塞，服二圆或三圆，量儿大小加减。

克效饼子

治一切疟病发作有时，先觉伸欠，乃作寒栗，鼓振颐颔，中外皆寒，腰脊俱痛，寒战既已，内外皆热，头痛如破，渴欲饮冷，或痰积胸中，烦满欲呕，或先热后寒，或先寒后热，或寒多热少，或热多寒少，或寒热相半，或但热不寒，或但寒不热，或一日一发，或隔日一发，或一发后六、七日再发，并能主之。

甘草爁
 　绿豆末　荷叶爁，各五两
 　定粉研
 　龙脑研
 　麝香研，各半两
 　金箔二十五片，为衣
 　信砒醋煮，二两半
 　朱砂研飞，一两一分


上为末，炼蜜搜和，每两作二十圆，捏扁，以金箔为衣。每服一饼子，以新汲水磨化。日发者，未发前服之。间日者，不发夜服。隔数日发者，前一日夜服。连日者，凌晨服。

乌梅圆

治脏寒蛔虫动作，上入膈中，烦闷呕吐，时发时止，得时即呕，常自吐蛔，有此证候，谓之蛔厥，此药主之。又治久痢。

乌梅三百个
 　黄柏炙
 　细辛去苗
 　肉桂去粗皮
 　附子炮，去皮、脐
 　人参去芦，各六两
 　蜀椒去目及闭口者，微炒出汗用
 　当归去芦，各四两
 　干姜炮，十两
 　黄连去须，十六两


上异捣，筛，合治之，以醋浸乌梅一宿，去核，蒸之五斗米下，饭熟，捣成泥，和药令相得，内臼中与炼蜜杵二千下，圆如梧桐子大。每服十五圆，温米饮下，食前服。

神助散


旧名葶苈散
 　治十种水气，面目、四肢、遍身俱肿，以手按之，随手而起，咳嗽喘急，不得安卧，腹大肿胀，口苦舌干，小便赤涩，大便不利。

泽泻二两
 　椒目一两半
 　猪苓去黑皮，二两
 　黑牵牛微炒，取末，二两半
 　葶苈炒香，别研，三两


上为细末。每服以葱白三茎，浆水一盏，煎至半盏，入酒半盏，调药三钱，绝早面向东服，如人行十里久，以浆水葱白煮稀粥，至葱烂，入酒五合热啜，量人啜多少，须啜一升许。不得吃盐并面。自早至午当利小便三四升，或大便利，喘定，肿减七分，隔日再服。既平之后，必须大将息及断盐、房室等三年。

立效散

治下焦结热，小便黄赤，淋闭疼痛，或有血出，及大小便俱出血者，亦宜服之。

山栀子去皮，炒，半两
 　瞿麦穗一两
 　甘草炙，三分


上为末。每服五钱至七钱，水一碗，入连须葱根七个，灯心五十茎，生姜五、七片，同煎至七分，时时温服，不拘时候。


必胜散

治男子、妇人血妄流溢，吐血、衄血、呕血、咯血。

熟干地黄　小蓟并根用
 　人参　蒲黄微炒
 　当归去芦
 　芎[image: ]
 　乌梅去核，各一两


上件药捣，罗为粗散。每服五钱，水一盏半，煎至七分，去渣，温服，不拘时候。

钓肠圆

治久新诸痔，肛边肿痛，或生疮痒，时有脓血。又治肠风下血，及肛门脱出，并宜服之。

瓜蒌二枚，烧存性
 　蝟皮两个，锉碎，罐内烧存性
 　鸡冠花锉，微炒，五两
 　胡桃取仁，一十五个，不油者，入罐内烧存性
 　白矾枯
 　绿矾枯
 　白附子生用
 　天南星生用
 　枳壳去瓤，麸炒
 　附子去皮、脐，生用
 　诃子煨，去皮
 　半夏各二两


上为细末，以醋煮面糊为圆，如梧桐子大。每服二十圆，空心、临卧温酒下，远年不瘥者，服十日见效，久服永除根本。小可肠风等疾，一二年内者，只十服，瘥，永不发动。

石韦散

治肾气不足，膀胱有热，水道不通，淋沥不宣，出少起数，脐腹急痛，蓄作有时，劳倦即发，或尿如豆汁，或便出砂石，并皆治之。

芍药　白术　滑石　葵子　瞿麦各三两
 　石韦去毛
 　木通各二两
 　王不留行　当归去芦
 　甘草炙，各一两


上为细末。每服二钱，煎小麦汤调下，食前，日二、三服。

牡蛎散

治诸虚不足，及新病暴虚，津液不固，体常自汗，夜卧即甚，久而不止，羸瘠枯瘦，心忡惊惕，短气烦倦。

黄芪去苗、土
 　麻黄根洗
 　牡蛎米泔浸，刷去土，火烧通赤，
 各一两


上三味，为粗散。每服三钱，水一盏半，小麦百余粒，同煎至八分，去渣，热服，日二服，不拘时候。

法制熟艾

主灸百病。

陈久黄艾不以多少，择取叶入臼内，用木杵轻捣令熟，以细筛隔去青渣，再捣再筛，如此三次，别以马尾罗子隔之，更再捣，罗，候柔细黄熟为度


上主灸百病。世人着灸，多无法度，徒忍痛楚，罕能愈疾。今于《圣惠》、《千金》、《外台》等方内摭取点穴分寸、作炷大小、壮数多少等法于后。

定分寸法：取病人男左、女右中指第二节内，度两横纹相去为一寸，应取穴及作炷分寸，并依此法。

点灸穴法：凡点穴时，须得身体平直，四肢毋令蜷缩，坐点毋令俯仰，立点毋令倾侧，灸时孔穴不正，无益于事，徒烧肌肉，虚忍痛楚。若坐点，则坐灸之；卧点，则卧灸之；立点，则立灸之。反此亦不得其穴。

作艾炷法：凡下火点灸，须令艾柱根下广三分，长亦三分。若减此，不覆孔穴，不中经脉，火气不行，亦不能除病。强壮人亦可稍增令大。周岁以里小儿，可如小麦大。

点火法：古来用火灸病，忌八般木火。今即不用木火灸人，不犯诸患，兼去久疴。以清油点灯，灯上烧艾茎点灸，兼滋润灸疮，至愈以来，且无疼痛，用蜡烛更佳。又火珠耀日，以艾承之，遂得火出，此火灸病为良。次有火照耀日，以艾引之，便得火出，此火亦佳。

下火灸时法：皆以日正午以后，乃可下火灸之，时谓阴气未至，灸无不着。午前平旦，谷气虚，令人颠眩，不可卧灸，慎之慎之。其大法如此，卒急者不可用此例。若遇阴雾、天起风雪、忽降猛雨、炎暑、雷电、虹霓暂时且停，候待清明，即再下火灸。灸时不得伤饱、太饥、饮酒、食生硬物，兼忌思虑愁忧，怒呼骂叫，吁嗟叹息，一切不祥，忌之大吉。

治灸疮不发法：凡着灸疗病，历春、夏、秋、冬不较者，灸炷虽然数足，得疮发脓出，所患即瘥。如不得疮发脓出，其疾不愈。《甲乙经》云：灸疮不发者，用故履底灸，令热熨之，三日即发，脓出自然愈疾。今用赤皮葱三五茎，去其葱青，于煻灰火中煨熟拍破，热熨灸疮十余遍，其疮三日自发，立坏，脓出疾愈。

淋洗灸疮法：凡着灸治病，才住火，便用赤皮葱、薄荷二味煎汤，温温淋洗灸疮周回约一二寸以来，令驱逐风气于疮口内出，兼令经脉往来，不滞于疮下，自然疮坏疾愈。若灸疮退火痂后，用桃树东南枝、稍青嫩桃皮二味等分煎汤，温温淋洗灸疮，此二味偏能护灸疮中诸风。若疮内黑烂溃者，加胡荽，三味等分煎汤，温温淋洗，灸疮自然生好肉也。若灸疮疼痛不可忍，多时不较者，加黄连，四味等分煎汤淋洗，立有神效。

壮数多少法：《千金方》云：凡言壮数者，若丁壮遇疾，病根深笃者，可倍多于方数。其人老小羸瘦者，可复减半。依扁鹊灸法，有至五百壮、千壮者，皆临时消息之。

推人神所在法：一日足大指，二日外踝，三日股内，四日腰，五日口、舌、咽、悬雍，六日足小指，七日内踝，八日足腕，九日尻，十日背、腰，十一日鼻柱，十二日发际，十三日牙齿，十四日胃脘，十五日遍身，十六日胸、乳，十七日气冲，十八日腹内，十九日足趺，二十日膝下，二十一日手小指，二十二日伏兔，二十三日肝俞，二十四日手阳明、两胁，二十五日足阳明，二十六日手、足，二十七日膝，二十八日阴，二十九日膝、胫、颞、颥，三十日关元下至足心。以上上神所在之日，禁忌着灸。若遇病急切，不拘此例。


〔绍兴续添方〕

常山饮

治疟疾。凡疟疾，盖因外邪客于风府，生冷之物内伤脾胃，或先寒后热，或先热后寒，或寒热独作，或连日并发，或间日一发。寒则肢体颤掉，热则举身如烧，头痛恶心，烦渴引饮，气息喘急，口苦舌干，脊膂痠疼，肠鸣腹痛，诸药不治，渐成劳疟者，此药治之。

知母　川常山　草果　甘草炙，各二斤
 　良姜二十两
 　乌梅去仁，一斤


上件为粗末。每服三钱，水一盏，生姜五片，枣子一枚，煎至七分，去渣，温服。

对金饮子

治证并方见伤寒类。

清心莲子饮

治证并方见痼冷类。

〔宝庆新增方〕

槐角圆

治五种肠风泻血：粪前有血，名外痔；粪后有血，名内痔；大肠不收，名脱肛；谷道四面弩肉如奶，名举痔；头上有乳，名瘘，并皆治之。

槐角去枝、梗，炒，一斤
 　地榆　当归酒浸一宿，焙
 　防风去芦
 　黄芩　枳壳去瓤，麸炒，各半斤


上为末，酒糊圆，如梧桐子大。每服三十圆，米饮下，不拘时候。此药治肠风疮内小虫，里急下脓血，止痒痛，消肿聚，驱湿毒，久服永除病根。

胜金圆

治一切疟病发作有时。盖因外邪客于脏腑，生冷之物内伤脾胃，或先寒后热，或先热后寒，或寒多热少，或寒少热多，或但热不寒，或但寒不热，或连日并发，或间日而发，或发后三、五日再发，寒则肢体颤掉，热则举身如火，头痛恶心，烦渴引饮，气息喘急，口苦咽干，背膂痠疼，肠鸣腹痛，或痰聚胸中，烦满欲呕，并皆治之。

槟榔四两
 　常山酒浸，蒸，焙，一斤


上为末，水面糊为圆，如梧桐子大。每服三十圆，于发前一日晚临卧用冷酒吞下便睡。不得吃热物、茶、汤之类，至四更尽，再用冷酒吞下十五圆。忌食一切热羹汤、粥食，午间可食温粥，至晚方可食热。忌一切生冷、鱼腥等物。一方用川常山十六两为末，鸡卵十五只，取清为圆。治证、服饵一如前法。

〔淳祐新添方〕

肠风黑散

治证与泻痢类肠风黑散同。

荆芥烧，二两
 　枳壳去瓤，二两烧，一两炒用
 　乱发烧
 　槐花烧
 　槐角烧，各一两
 　甘草炙
 　猬皮各一两半


上将合烧药同入瓷瓶内，黄泥固济，烧存三分性，出火气，同甘草、枳壳捣，罗为末。每服入二钱，水一盏，煎至七分，空心温服，温酒调下亦得。

神应黑玉丹

治证并方见泻痢类。

〔吴直阁增诸家名方〕

备急圆

治心腹诸卒暴百病，中恶客忤，心腹胀满，卒痛如刀所刺，气急口噤。

干姜炮，一两
 　巴豆去皮、油，研
 　大黄各二两


上件为末，炼蜜为圆，如梧桐子大。每服三圆，温水下，不拘时。


青解毒圆

治大人、小儿五脏积热，毒气上攻，胸膈烦闷，咽喉肿痛，赤眼痈肿，头面发热，唇口干燥，两颊生疮，精神恍惚，心忡闷乱，坐卧不宁，及伤暑毒，面赤身热，心躁烦渴，饮食不下。

寒水石研
 　石膏研，各十六两
 　青黛八两


上件细研如粉，入青黛和匀，蒸饼七个，水调为圆，如鸡头大。每服一圆，食后，新汲水化下，或细嚼，用生姜水下亦得。如中诸毒，并宜服之。及小儿惊风潮热，痰涎壅塞，心胸烦躁，颊赤多渴，睡卧不稳，每三岁儿可服半粒，更量岁数加减与之。

寸金圆

治元阳虚弱，寒气攻冲，膀胱、小肠发肿作痛，或在心胁，牵连小腹连属阴间，致身体憎寒撮痛。

楮实子　川楝子炒，各一两半
 　巴豆炒，七个
 　全蝎炒，
 四十个
 　当归去芦，酒浸一宿，一两半


上为细末，用浸当归酒打面糊和圆，如鸡头实大。空心，温酒盐汤吞下二圆至三圆，并进二服。

夺命丹

治远年日近小肠疝气，偏坠搐疼，脐下撮痛，以致闷乱，及外肾肿硬，日渐滋长，阴间湿痒，抓成疮。

吴茱萸去枝、梗，一斤，四两用酒浸，四两用醋浸，四两用汤浸，四两用童子小便浸，各浸一宿，同焙干
 　泽泻去灰土，二两


上为细末，酒煮面糊圆，如梧桐子大。每服五十圆，空心、食前，盐汤或酒吞下。

〔续添诸局经验秘方〕

茱萸内消圆

治肾经虚弱，膀胱为邪气所搏，结成寒疝阴[image: ]
 ，偏火上攻，脐腹疼痛，肤囊肿胀，或生疮疡，时出黄水，腰脚沉重，足胫肿满，行步艰辛，服之内消，不动脏腑（一方无枳实、陈皮、桃仁、玄胡索、川楝子、木香）。

山茱萸捣，去核，取肉微炒
 　桔梗水浸一伏时，滤出，慢火炒干为度
 　白蒺藜炒，去刺
 　川乌炮，去皮、脐
 　肉桂去粗皮
 　茴香舶上者，淘去沙石，焙干
 　食茱萸　吴茱萸微炒
 　青皮去白，各二两
 　海藻洗，焙
 　五味子净拣
 　大腹皮酒洗，焙
 　延胡索各二两半
 　桃仁去皮、尖及双仁，麸炒，别研
 　枳实去瓤，麸炒
 　陈皮去白，各一两
 　川楝子锉，炒，三两
 　木香一两半


上为末，酒糊圆，如梧桐子大。温酒下三十圆，食前服。

麝香大戟圆

治阴[image: ]
 肿胀，或小肠气痛。

胡芦巴炒，四两
 　大戟去皮，炒黄，半两
 　麝香别研，一钱
 茴香舶上者
 　川楝子各六两
 　槟榔刮去底，细切，不见火
 　诃子炮，去核，酒浸，蒸，焙干用
 　附子炮，去皮、脐
 　木香各一两


上为末，独留川楝子，以好酒一二升，葱白七枚，长三四寸，煮川楝子软，去核取肉，和药捣杵，圆如梧桐子大。空心，温酒下五七圆至十圆，姜汤亦得。潮发疼痛，炒姜热酒下十五圆。

三白散

治膀胱蕴热，风湿相乘，阴囊肿胀，大小便不利。

白牵牛二两
 　桑白皮微炒
 　白术　木通去节
 　陈皮去
 白，各半两


上捣为细末。每服二钱，姜汤调下，空心服，未觉再进。常服导利留滞，不损脏气。

胡芦巴圆

治大人、小儿小肠气、蟠肠气、奔豚气、疝气，偏坠阴肿，小腹有形如卵，上下来去，痛不可忍，或绞结绕脐攻刺，呕恶闷乱，并皆治之。

胡芦巴炒，一斤
 　吴茱萸汤洗十次，炒，十两
 　川楝子炒，一斤二两
 　大巴戟去心，炒
 　川乌炮，去皮、脐，各六两
 　茴香淘去土，炒，十二两


上为细末，酒煮面糊为圆，如梧桐子大。每服十五圆，空心，温酒吞下。小儿五圆，茴香汤下。

治疮肿伤折

云母膏

治一切疮肿伤折等病。

蜀椒去目及闭口者，微炒出汗
 　白芷　没药研
 　赤芍药　肉桂去粗皮
 　当归各半两
 　盐花研，一十四两
 　麒麟竭研
 　菖蒲　白及　芎[image: ]
 　草龙胆　木香　白蔹　防风去芦、叉
 　厚朴去粗皮，姜汁制
 　麝香研
 　桔梗　柴胡去芦
 头
 　松脂　人参　苍术泔浸一宿
 　黄芩　夜合用皮
 　乳香　附子去皮、脐
 　茯苓去皮
 　高良姜各半两
 　硝石研如粉
 　甘草　云母光明白薄者，研粉，各四两
 　桑白皮　水银候
 膏凝如人体热，以生绢袋盛水银，以手弹如针头大，铺在膏上，谓之养药
 母
 　柏叶不用近道者
 　槐叶　柳枝各二两
 　陈皮一两
 　清油四十两
 　黄丹细研，一十四两
 　黄芪去芦，半两


上除云母、硝石、麒麟竭、没药、麝香、乳香、黄丹、盐花八味别研外，并锉如豆大，用上件清油于瓷器中浸所锉药七日，以物封闭后，用文火煎，不住手搅，三上火，三下火。每上，候匝匝沸，乃下火，候沸定再上，如此三次，候白芷、附子之类黄色为度，勿令焦黑，以绵或新布绞去滓，却入铛中，再上火熬。后下黄丹与别研药八味，以柳篦不住手搅，直至膏凝，良久色变，再上熬，仍滴少许水中，凝结不黏手为度。先炙一瓷器，热即倾药在内，候如人体温热，弹水银在上，每用膏药，即先刮去水银。治发背，先以败蒲一斤，用水三升，煎五十沸，如人体温，将蒲水洗疮，拭干贴药，一两分为三服，温酒下，未成脓者立瘥。于外贴之，奶痈外贴。瘰疬骨疽，毒穿至骨，用药一两，分作三服，温酒下，甚者即泻出恶物，兼外贴，瘥。肠痈，以药半两分为五服，甘草汤下，未成脓者当时消，已有脓者，随药下脓出，后每日酒下五圆，如梧桐子大，待脓止即住服。风眼，贴两太阳穴。壁镜咬、蜘蛛咬，外贴，留疮口。发脑、发髭鬓、发眉、发耳、脐痈、牙痈、牙疼，并外贴包裹，即当时痛止。箭头所伤，箭头在内，外贴，每日吃少许烂绿豆，箭头自出。虎、豹所伤，先以甘草汤洗，然后贴膏，每日换，不过三次贴。狗、蛇咬，生油下十圆，如梧桐子大，仍须贴外。难产三日不分娩，温酒下一分便生。血晕欲死，以姜汁和小便半升温酒下十圆，死者即返。死胎在腹，以榆白皮汤下半两，便生。丈夫本脏气，茴香温酒下一分，每日一服，不过二服，瘥。中毒药酒洗袜（一本作中暑毒，取地水），温下一分，每日一服，不过四度，泻出恶物，瘥。瘤赘，外贴消之。一切肿疖，外贴立瘥。但有所苦，并皆治之，药到即瘥。以上主疗，只忌羊血，余无所忌。如人收此药防身，以蜡纸裹，不令风干，可三十年不损药力。


小犀角圆

治肠痈、乳痈、发背，一切毒肿，服之化为水。

巴豆二十二枚，去皮、膜、心，炒出油，细研
 　大黄蒸，焙，一两一分
 　犀角三两
 　黄连去须
 　栀子去皮
 　干蓼蓝　升麻　黄芩　防风去芦
 　人参　当归去芦
 　黄芪去苗
 　甘草炙，各一两


上为细末，入巴豆匀，炼蜜搜和为圆，如梧桐子大。每服三圆，温汤下，利三两行，吃冷粥止之，不利，加至四五圆，初服取快利，后渐减圆数，取微溏泄为度，老、小以意加减，肿消及和润乃止。利下黄水，觉肿处微皱色变，即是消候。一切肿毒皆内消，神验不可论。忌热面、蒜、猪肉、芦笋、鱼、海藻、菘菜、生冷、黏食。

何首乌散

治脾肺风毒攻冲，遍身癣疥瘙痒，或生瘾疹，搔之成疮，肩背拘倦，肌肉顽痹，手足皴裂，风气上攻，头面生疮，及治紫癜、白癜、顽麻等风。

荆芥穗　蔓荆子去白皮
 　蚵蚾草去土
 　威灵仙净洗
 　何首乌　防风去芦、叉
 　甘草炙


上件各五斤，捣，罗为末。每服一钱，食后，温酒调下，沸汤亦得。

桦皮散

治肺脏风毒，遍身疮疥，及瘾疹瘙痒，搔之成疮，又治面上风刺，及妇人粉刺。

杏仁去皮、尖，用水一碗，于银铫子内熬，候水减一半以来，取出放令干
 　荆芥穗各二两
 　枳壳去瓤，用炭火烧存性，取出于湿纸上令冷
 　桦皮烧成灰，各四两
 　甘草炙，半两


上件药除杏仁外，余药都捣，罗为末，却将杏仁别研令极细，次用诸药末旋旋入研令匀。每服二钱，食后，温酒调下，日进三服。疮疥甚者，每日频服。

太岳活血丹

治男子、妇人外伤内损，狗咬虫伤，驴扑马坠，手足伤折，一切疼痛，腹中瘀血刺胁筑心，及左瘫右缓，走注疼痛，痈肿痔漏。妇人冷气入腹，血脉不通，产后败血灌注四肢，吹奶肿痛，血气撮痛，并宜服之。

乱发皂角水净洗，二斤，晒干，用清麻油二斤，入锅内炒，频以手拈看，脆乱如糊苔即止，不可令炒过
 　栗楔谓栗三颗共一球，其中有扁
 薄者是，去壳，薄切，日干
 　皂角刺烧通红，米醋内淬，焙
 　大黑豆以湿布揩去尘垢，退黑皮，焙干
 　花桑枝如臂大者，炭火烧，烟尽，米醋淬，取出焙，各一斤
 　蓖麻仁别研，涂墨，三两
 　乳香好者，细研，入米醋一碗，熬令熟香，四两
 　细墨半斤，一半用蓖麻仁三两，乳钵烂研涂墨上，涂尽，用薄纸裹，以黄泥固济，日干，以火五十斤煅令通红，放地上，盆盖，出火气，两饭久。一半用硇砂二两，醋化，涂墨上，炙干
 　硇砂光净者，醋化，涂墨上，二两


上六味，为末，入乳香膏内，和杵三千下，圆如弹子大。如乳香膏少，更入醋煮面糊。痛甚者，每服一圆，轻可者，服半圆，用无灰酒一盏，乳香一豆大，先磨香尽，次磨药尽，煎三、五沸，临卧，温服，以痛处就床卧。如欲出汗，以衣被盖覆，仍用药涂磨损处。忌一切动风物。应妇人诸疾服者，更用当归末一钱，依法煎服。有孕者莫服。

玉龙膏

摩风止痛，消肿化毒。治一切伤折疮肿。

瓜蒌大者一个，去皮
 　黄蜡一两半
 　白芷净拣，锉，半两
 　麻油清真者，六两
 　麝香研，一钱
 　松脂研，一钱半
 　零香　藿香各一两
 　杏仁去皮、尖
 　升麻　黄芪　赤芍药　白及　白蔹　甘草净拣，锉，各一分


上以油浸七日，却比出油，先炼令香熟，放冷入诸药，慢火煎黄色，用绢滤去渣，入银、石锅内，入蜡并麝香、松脂，熬少时，以瓷盒器盛。每用少许，薄摊绢帛上贴。若头面风癣痒，疮肿疼痛，并涂磨令热，频频用之。如耳鼻中肉铃，用纸拈子每日点之，至一月即愈。如治灸疮及小儿瘤疮，涂之兼灭瘢痕，神效。


花蕊石散

治一切金刃箭镞伤中，及打仆伤损，猫、狗咬伤，或至死者，急于伤处掺药，其血化为黄水，再掺药便活，更不疼痛。如内损，血入脏腑，热煎童子小便，入酒少许，调一大钱，服之立效。若牛抵，肠出不损者，急内入，细丝桑白皮尖茸为线，缝合肚皮，缝上掺药，血止立活。如无桑白皮，用生麻缕亦得，并不得封裹疮口，恐作脓血。如疮干，以津液润之，然后掺药。妇人产后败血不尽，血迷、血晕，恶血奔心，胎死腹中，胎衣不下至死者，但心头暖，急以童子小便调一钱，取下恶物如猪肝片，终身不患血风、血气。若膈上有血，化为黄水，即时吐出，或随小便出，立效。

硫黄上色明净者，捣为粗末，四两
 　花蕊石捣为粗末，一两


上二味，相拌令匀，先用纸筋和胶泥固济瓦罐子一个，内可容药，候泥干入药内，密泥封口了，焙笼内焙干，令透热，便安在四方砖上，砖上书八卦五行字，用炭一称，笼迭周匝，自巳、午时从下生火，令渐渐上彻，有坠下火，旋夹火上，直至经宿，火冷炭消尽，又放经宿，罐冷定，取出细研，以绢罗子罗至细，瓷盒内盛，依前法使用。

[image: ]
五行八卦之图



〔绍兴续添方〕

化脓排脓内补十宣散


亦名折里十补散
 　治一切痈疽疮疖。未成者速散，已成者速溃，败脓自出，无用手挤，恶肉自去，不犯刀杖，服药后疼痛顿减，其效如神。

黄芪以绵上来者为胜，半如箭竿，长二、三尺，头不叉者，洗净，寸截，槌破丝，擘，以盐汤润透，用盏盛，盖汤
 [image: ]
 上一炊久，焙燥，随众药入碾成细末，一两
 　人参以新罗者为上，择团结重实滋润者，洗净，去芦，薄切，焙干，捣用
 　当归取川中来者，择大片如马尾状，滋润甜辣芬香者，温水洗，薄切，焙干，各二两
 　厚朴用梓间者，肉厚而色紫，掐之油出，去粗皮，切，姜汁罨一宿，爁熟，焙燥，勿用桂朴
 　桔梗以有心、味苦者为真，无心、味甘者荠苨也，主解药毒，切勿误用。洗净，去头、尾，薄切，焙燥
 　桂心用卷薄者，古法带皮桂每两只取二钱半，合用一两者，当买四两，候众药罢，别研方入，不得见火
 　芎[image: ]
 以川中来者为上，今
 多用抚芎大块者，净洗，切，焙
 　防风择新香者净洗，切，焙
 　甘草生用
 　白芷各一两


上十味，选药贵精，皆取净、晒、焙、极燥方秤，除桂心外，一处捣，罗为细末，入桂令匀。每服自三钱加至五、六钱，热酒调下，日、夜各数服，以多为妙。服至疮口合，更服尤佳，所以补前损，杜后患也。不饮酒人，浓煎木香汤下，然不若酒力之胜也。或饮酒不多，能勉强间用酒调，并以木香汤解酒，功效当不减于酒也。大抵痈疽之作，皆血气凝滞，风毒壅结所致，治之不早，则外坏肌肉，内攻脏腑，其害甚大，才觉便服，倍加服数，服之醉，则其效尤速。发散风毒，流行经络，排脓止痛，生肌长肉，药性平和，老人、小儿、妇人、室女，皆可服之。

没药降圣丹

治打扑闪肭，筋断骨折，挛急疼痛，不能屈伸，及荣卫虚弱，外受游风，内伤经络，筋骨缓纵，皮肉刺痛，肩背拘急，身体倦怠，四肢少力。

自然铜火煅，醋淬十二次，研末水飞过，焙
 　川乌头生，去皮、脐
 　骨碎补爁，去毛
 　白芍药　没药别研
 　乳香别研
 　当归洗，焙，各一两
 　生干地黄　川芎各一两半


上并生用，为细末，以生姜自然汁与蜜等分炼熟和圆，每一两作四圆。每服一圆，捶碎，水、酒各半盏，入苏木少许，同煎至八分，去苏木，热服，空心、食前。


〔宝庆新增方〕

千金漏芦汤

治痈疽发背，丹毒恶肿，时行热毒，发作赤色，瘰疬初发，头目赤痛，暴生障翳，吹奶肿痛。一切无名恶疮，虽觉所苦细微，不可轻慢，急服此药，并皆内消，更不成脓。若发背、痈疽已成脓者，当排脓，服之直至脓尽。

漏芦去芦
 　麻黄去根、节
 　升麻锉
 　赤芍药生锉
 　黄芩去皮
 　甘草生锉
 　白蔹净洗
 　白及去须
 　枳壳米泔浸一宿，去白，各四两
 　生大黄一十三两


上㕮咀。每服四钱，水二盏，煎至一盏，纱帛滤去渣，空心、食前热服，以快利为度。病人更自量增损服之，立效。

滑肌散

治风邪客于肌中，浑身瘙痒，致生疮疥，及脾肺风毒攻冲，遍身疮疥皴裂，干湿发疮，日久不瘥，并皆治之。

剪草七两，不见火
 　轻粉一钱


上为细末。疮湿，用药干掺。疮干，用麻油调药敷之。

神效托里散

治痈疽发背、肠痈、奶痈、无名肿毒，焮作疼痛，憎寒壮热，类若伤寒，不问老、幼、虚人，并皆治之。

忍冬草去梗
 　黄芪去芦，各五两
 　当归一两二钱
 　甘草炙，八两


上为细末。每服二钱，酒一盏半，煎至一盏。若病在上，食后服；病在下，食前服。少须再进第二服，留渣外敷。未成脓者内消，已成脓者即溃。

〔淳祐新添方〕

红玉散

敛疮口，生肌肉，止疼痛，去恶水，不问日近年深，并治之。

寒水石炭火烧通赤，候冷细研，二两
 　黄丹半两


上同研细。干掺疮口内，后用万金膏贴，每日一上，再上尤妙。

万金膏

治痈疽发背，诸般疮疖，从高坠堕，打扑伤损，脚膝生疮，远年臁疮，五般痔漏，一切恶疮，并皆治之。

龙骨　鳖甲　苦参　乌贼鱼骨　黄柏　草乌头　黄连　猪牙皂角　黄芩　白蔹　白及　木鳖子仁　当归洗，焙
 　厚朴去粗皮
 　川芎　香白芷　没药别研
 　槐枝　柳枝并同锉，研，各一分
 　乳香别研，一钱
 　黄丹一两半
 　清麻油四两，冬月用半斤


上除黄丹外，银、石器中将诸药并油内用慢火煎紫赤色，去药不用，却入黄丹一半放油内，不住手搅，令微黑，更入余黄丹，不住手搅，须是慢火熬令紫黑，滴在水上不散，及不黏手，然后更别入黄丹少许，再熬数沸，如硬时，却更入油些少，以不黏手为度。用时量疮大小摊纸上贴之。

〔吴直阁增诸家名方〕

接骨散

治从高堕下，马逐伤折，筋断骨碎，痛不可忍。接骨续筋，止痛活血。

定粉　当归各一钱
 　硼砂一钱半


上为细末。每服二钱，煎苏木汤调下。服讫后，时时吃苏木汤。

急风散

治久新诸疮，破伤中风，项强背直，腰为反折，口噤不语，手足抽掣，眼目上视，喉中沸声。

丹砂一两
 　草乌头三两，一半生用，一半以火烧存性，于米醋内淬令冷
 　麝香研
 　生乌豆同草乌一处为末，各一分


上为细末，和匀。破伤风，以酒一小盏调半钱，神效。如出箭头，先用酒一盏，调服半钱，却以药贴箭疮上。

油调立效散

治湿疥浸淫，流溃遍体，大作瘭浆，搔之水出，小如粟粒，痒痛难任，肌肤湿润，经久不瘥。

腻粉　绿矾　黄柏微炙，细研
 　硫黄研细，各等分


上为细末，研匀，以生油调药涂之。

导滞散

治重物压榨，或从高坠下，作热五内，吐血、下血，出不禁止；或瘀血在内，胸腹胀满，喘粗气短。

当归　大黄

上等分，炒为末。每二钱，温酒调下，不拘时候。

如圣散

治肺脏风毒攻发皮肤，血气凝涩，变生疥疮瘙痒，搔之皮起作痂，增展浸引，连滞不瘥。此药活血脉，润皮肤，散风邪，止瘙痒。

蛇床子半两
 　黄连去须，三分
 　胡粉结砂子，一两
 　水银同胡粉点水研令黑，一分


上件药，以生麻油和稀滑。每用药时，先以盐浆水洗疮令净，后以药涂之，干即便换，不过三五度，瘥。


槟榔散

治痈疽疮疖脓溃之后外触风寒，肿焮结硬，脓水清稀，出而不绝，内腠空虚，恶汁臭败，疮边干急，好肌不生，及疗疳瘘恶疮，连滞不瘥，下注臁疮，浸溃不敛。

槟榔　黄连去须，切
 　木香各等分


上为细末。每用，干贴疮上。

拔毒散

治小儿丹毒，肉色变异，或着四肢，或在胸背，游走不定，焮热疼痛，拔痛消肿，散热定疼。

石膏三两
 　甘草　黄柏各一两
 　寒水石七两


上为细末。每用水调，时复以鸡翎刷扫，以芭蕉自然汁调妙。

琥珀膏

治颈项瘰疬，及发腋下，初如梅子，肿结硬强，渐若连珠，不消不溃，或穿穴脓溃，肌汁不绝，经久难瘥，渐成瘘疾，并治之。

琥珀一两
 　木通　桂心　当归　白芷　防风　松脂　朱砂研
 　木鳖去壳，各半两
 　麻油二斤
 　丁香　木香各
 三分


上件药，先用琥珀、丁香、桂心、朱砂、木香五味捣，罗为末，其余药并细锉，以油浸一宿，于铛中以慢火煎，候白芷焦黄滤出。次下松脂末，滤去渣，再澄清油，却安铛中慢火熬，下黄丹一斤，以柳木篦不住手搅，令黑色，滴入水中成珠子不散，看硬软得所，入琥珀等末，搅令匀，于瓷器内盛之。每使时看大小，用火㶸纸上匀摊，贴之。

丹参膏

治乳肿、乳痈毒气焮作赤热，渐成攻刺疼痛，及治乳核结硬不消散。通顺经络，宣导壅滞。

丹参　赤芍药　白芷各等分


上细锉，以酒淹三宿，入猪脂半斤，微煎令白芷黄色，滤去渣，入黄蜡一两。每用少许，时时涂之。

神效当归膏

治汤火伤初起瘭浆，热毒侵展，焮赤疼痛，毒气壅盛，腐化成脓。敛疮口，生肌肉，拔热毒，止疼痛。

当归　黄蜡各一两
 　麻油四两


上件先将油煎，令当归焦黑，去滓，次入蜡急搅之，放冷，入瓷盒内。每使时，故帛子摊贴之。

腻粉膏

治风邪热毒客搏皮肤，身体生疮，痒痛无时，及大疥作疮，焮赤疼痛，浸淫侵展，肌汁不绝。拔热毒，止疼痛，生肌肉，敛疮口，神效。

猪脂炼，六两
 　松脂半两
 　腻粉　胡粉　黄连为末
 　甘草为末，各一两


上件药，先以猪脂煎松脂，次入黄蜡二两，滤去渣，次下腻粉并四味，搅匀，倾于瓷器中。每用药，少许涂之，日三四易。

乌蛇膏

治风邪毒气外客皮肤，熏发成肿，所起不定，游走往来，时发痒痛，或风毒势盛，攻注成疮，焮赤多脓，疮边紧急，但是风肿，并皆治之。

吴茱萸　藁本　独活　细辛　白僵蚕去丝、嘴，炒
 　半夏　蜀椒去目，炒
 　防风　赤芍药　当归　桂心　川芎　香白芷各半两
 　乌蛇　黄蜡各二两
 　干蝎　附子去皮、
 尖，各一两


上件细锉，以炼腊月猪脂二斤文火煎，候白芷赤黑色为度，绵滤去渣，下蜡，入瓷器内盛。每用，取少许摩之令热，日三服。

槐白皮膏

治内外诸痔，肿核结硬，或痒发无时，或痛不可忍，或肛边生疮，赤烂侵溃，或鼠乳附核，久不消散。

槐白皮　楝实各五两
 　甘草　白芷各二两
 　赤小豆二合
 　桃仁六十枚
 　当归三两


上七味，㕮咀，以煎成猪膏一斤，微火煎白芷黄，药成。每用，摩疮上，日再用。

神仙太一膏

治八发痈疽，一切恶疮软疖，不问年月深远，已成脓未成脓，贴之即效。蛇、虎、蝎、犬、汤火、刀斧所伤，并可内服、外贴。发背，先以温水洗疮，拭干，用帛子摊药贴，仍用水下一粒。血气，木通酒下。赤白带下，当归酒下。咳嗽、喉闭、缠喉风，并绵裹含化。一切风赤眼，贴太阳穴，后用山栀子汤下。打扑伤损，贴药，仍用橘皮汤下。腰膝痛，贴之，盐汤下。唾血，桑白皮汤下。诸漏，先以盐汤洗其诸疮疖，并量大小，以纸摊药贴之，并每服一粒，旋圆樱桃大，以蛤粉为衣。其药可收十年不坏，愈久愈烈，神效不可具述。

玄参　白芷　川当归去芦
 　肉桂去粗皮
 　大黄　赤芍药　生干地黄各一两


上锉，用麻油二斤浸，春五日、夏三日、秋七日、冬十日，滤去滓，油熬得所，次下黄丹一斤，以滴油在水中不散为度。


〔续添诸局经验秘方〕

补损当归散

疗坠马、落车、被打，伤腕折臂，呼叫不绝，服此药呼吸之间，不复大痛，服三日，筋骨即当相连，神效。

泽兰制
 　附子炮，去皮、脐，各一分
 　当归炒
 　蜀椒炒，出汗
 　甘草炙
 　桂心各三分
 　芎[image: ]
 炒，六分


上为细末。每服二钱，温酒调下，日三服。忌海藻、菘菜、生葱、猪肉、冷水。

复元通气散

治疮疖痈疽方作焮赤，初发疼痛，及脓已溃、未溃，小肠气、肾痈、便毒，腰痛气刺，腿膝生疮，及妇人吹奶。

舶上茴香炒
 　穿山甲锉，蛤粉炒，去粉，各二两
 　南木香不见火，一两半
 　延胡索擦去皮
 　白牵牛炒，取末
 　陈皮去白
 　甘草炒，各一两


上为细末。每服一大钱，热酒调。病在上，食后服；病在下，食前服。不饮酒人，煎南木香汤调下。

排脓托里散

治一切疮疖痈毒，及肠痈、背疽，或赤肿而未破，或已破而脓血不散，浑身发热，疼痛不可堪忍者，并治妇人奶痈，一切毒肿，并宜服之。

地蜈蚣　赤芍药　当归　甘草各等分


上为细末。每服二钱，温酒调下，不拘时候。

升麻和气饮

治疮疥发于四肢，臀髀痛痒不常，甚至憎寒发热，攻刺疼痛，浸淫浮肿，又癞风入脏，阴下湿痒，耳鸣眼痛，皆治之。

干姜　熟枳壳各半钱
 　干葛　熟苍术　桔梗　升麻各一两
 　当归　熟半夏　茯苓　白芷各二钱
 　陈皮　甘草各一两半
 　芍药七钱半
 　大黄蒸，半两


上为锉散。每服四大钱，水一盏半，姜三片，灯心十五茎，煎至七分，去渣，食前服。

五香连翘汤

治一切恶核，瘰疬痈疽，恶肿等病。出
 《三因方》。


沉香不见火
 　乳香不见火，研
 　甘草生
 　舶上青木香不
 见火，各一分
 　连翘去蒂
 　射干　升麻　桑寄生无，以升麻代之
 　独活今铺家所卖者，只是宿前胡，或是土当归，不堪用，只用羌活，甚妙
 　木通去节，各三分
 　丁香不见火，半两
 　大黄蒸，三两
 　麝香真者，别研，一钱半


上㕮咀。每服四大钱，水二盏，煮取一盏以上，去渣，取八分清汁，空心，热服。半日以上未利，再吃一服，以利下恶物为度。未生肉前服不妨，以折去热毒之气。本方有竹沥、芒硝，恐泥去声
 者不能斟酌，故缺之，智者当自添减。

五香连翘汤方甚多，当以《三因》为正，李氏方今并存之。

李氏方


用乳香、甘草、木香、沉香，连翘、射干、升麻、木通、桑寄生、独活各三分，丁香半两，大便秘者加大黄三分。李氏所以不用大黄者，盖恐虚人、老人不宜服，故临时加减用。


又一方


青木香三分，桑寄生二分，沉香、木通、生黄芪、大黄各一两，酒浸，煨，麝香二钱，乳香、藿香、川升麻、连翘各半两，鸡舌香三分。此方与《三因》、李氏方同，但外加鸡舌香、藿香耳。



卷之九

治妇人诸疾附产图。外有治疗诸方，互见各类


熟干地黄圆

治妇人风虚劳冷一切诸疾。或风寒邪气留滞经络，气血冷涩，不能温润肌肤；或风寒客于腹内，则脾胃冷弱，不能克消水谷；或肠虚受冷，大便时泄；或子脏挟寒，久不成胎，月水不调，乍多乍少，或月前月后，或淋沥不止，或闭断不通，积聚癥瘕，面体少色，饮食进退，肌肉消瘦，百节痠疼，时发寒热，渐至羸损，带漏五色，阴中冷痛，时发肿痒，月水将行，脐腹先痛，皮肤皱涩，瘾疹瘙痒，麻痹筋挛，面生䵟[image: ]
 ，发黄脱落，目泪自出，心忡目眩；及产后劳损未复，肌瘦寒热，颜色枯黑，饮食无味，渐成蓐劳，并皆治之。

熟干地黄酒浸
 　五味子拣净
 　柏子仁微炒，别研
 　芎[image: ]
 各一两半
 　泽兰去梗，二两一分
 　禹余粮火烧红，醋淬七遍，细研
 　防风去芦、叉
 　肉苁蓉酒浸一宿
 　白茯苓去皮
 　厚朴去粗皮，姜汁炙
 　白芷　干姜炮
 　山药　细辛去苗
 　卷柏去根，各一两
 　当归去芦，酒浸，炒
 　藁本去芦，洗
 　甘草炙，各一两三分
 　蜀椒去目及闭口者，微炒去汗
 　牛膝去苗，酒浸一
 宿
 　人参　续断　蛇床子拣净，微炒
 　芜荑炒
 　杜仲去粗皮，炙黄
 　艾叶炒，各三分
 　赤石脂煅，醋淬
 　石膏煅，研飞，各二两
 　肉桂去粗皮
 　石斛去根
 　白术各一两一分
 　紫石英煅，醋
 淬，研飞，三两


上件药捣，罗为末，炼蜜和捣五、七百杵，圆如梧桐子大。每服三十圆，温酒或米饮下，空心食前服。常服养血补气，和顺荣卫，充实肌肤，调匀月水，长发驻颜，除风去冷，令人有子。温平不热无毒，妊娠不宜服之。

泽兰圆

治产后劳伤，脏腑虚羸末复，气血不调，肢体瘦弱，困乏少力，面色萎黄，心常惊悸，多汗嗜卧，饮食不进。产后百日内每日常服，壮气益血，暖下脏，进饮食。

黄芪　泽兰去梗
 　牛膝去苗，酒浸一宿
 　人参去芦
 　赤石脂煅，各一两
 　附子炮，去皮、脐
 　木香　萆薢　白茯苓去皮
 　续断各三分
 　肉桂去粗皮
 　芎[image: ]
 　白术　干姜炮
 　当归去芦，锉，微炒
 　甘草炙，微赤，各半两
 　熟干地黄净洗，酒蒸，
 焙，一两半


上为末，炼蜜圆，如梧桐子大。每三十圆，温米饮下，空心食前。

钟乳泽兰圆

补虚羸，益血气。治冲任虚损，月水不调，脐腹[image: ]
 痛，腰腿沉重，四肢倦怠，百节痠痛，心忡恍惚，忧恚不乐，面少光泽，饮食无味。除下脏风冷，治带下三十六疾，崩中漏下五色，子宫久冷无子，及数堕胎，或因产劳损，冲任血气虚羸，肌瘦嗜卧。久服补暖元脏，润泽肌肤，长发去䵟，除头风，令人有子。

钟乳粉三两
 　泽兰二两二钱半
 　芜荑炒，半两
 　麦门冬去心，焙，一两半
 　山茱萸一两二钱半
 　艾叶醋炒，七钱半
 　防风一两七钱半
 　柏子仁炒，别捣
 　人参去芦
 　石膏研飞
 　石斛去根
 　熟干地黄酒蒸，各一两半
 　芎[image: ]
 　甘草微炙赤
 　牛膝去芦，酒浸，焙
 　白芷　山药　当归去芦，炒
 　藁本　细辛去苗，不见火
 　肉桂去粗皮，各一两


上为细末，炼蜜和为圆，如梧桐子大。每服三十圆至五十圆，温酒或米饮下，空心、食前，日二服。

人参荆芥散

治妇人血风劳气，身体疼痛，头昏目涩，心怔烦倦，寒热盗汗，颊赤口干，痰嗽胸满，精神不爽；或月水不调，脐腹[image: ]
 痛，痃癖块硬，疼痛发歇；或时呕逆，饮食不进；或因产将理失节，淹延瘦瘁，乍起乍卧，甚即着床。

荆芥穗　羚羊角镑
 　酸枣仁微炒
 　生干地黄　枳壳麸炒，去瓤，称
 　人参　鳖甲醋浸，去裙，炙黄
 　肉桂去粗皮
 　白术　柴胡各七两半
 　甘草锉，爁
 　芎[image: ]
 　赤芍药　牡丹皮　当归　防风去苗、叉，各五两


上为粗末。每服三钱，水一盏半，生姜三片，煎至八分，去渣，热服，不拘时，日二服。常服除一切风虚劳冷宿病。有孕不宜服。


牡丹煎圆

治妇人冲任本虚，少腹挟寒，或因产劳损，子脏风寒搏于血气，结生瘕聚，块硬发歇，脐腹刺痛，胁肋紧张，腰膝疼重，拘挛肿满，背项强急，手足麻痹，或月水不调，或瘀滞涩闭，或崩漏带下，少腹冷疼，寒热盗汗，四肢痠痛，面色萎黄，多生䵟[image: ]
 ，羸乏少力，心多惊悸，不欲饮食。

延胡索　缩砂仁各半两
 　赤芍药　牡丹皮各一两
 　山茱萸　干姜炮，各半两
 　龙骨细研水飞
 　熟干地黄酒浸
 　槟榔　羌活各二两
 　藁本去土
 　五味子　人参　白芷　当归去芦，酒浸
 　干山药　泽泻　续断细者
 　肉桂去粗皮
 　白茯苓　白术　附子去皮、脐
 　木香　牛膝去苗，酒浸一宿，焙
 　萆薢炮，为末，炒熟，各一两
 　石斛去根，酒浸，三两


上为细末，炼蜜和圆，如梧桐子大。每服二十圆至三十圆，温酒或醋汤下，空心、食前，日二服。妊娠不宜服。

椒红圆

治妇人血气不调，腑脏怯弱，风冷邪气乘虚客搏，脐腹冷疼，胁肋时胀，面色萎黄，肌体羸瘦，怠惰嗜卧，不思饮食。常服补虚损，暖下脏，逐痼冷，进饮食。

沉香　莪术　诃黎勒煨，去核
 　椒红微炒出汗
 　当归去芦，酒浸，微炒
 　附子炮，去皮、脐
 　白术各一两
 　麝香一分，别研
 　丁香　肉豆蔻炮
 　高良姜去芦，麻油炒，各半两


上为细末，入麝香匀，酒煮面糊圆，如梧桐子大。每服三十圆，用温酒下，空心、食前。

熟干地黄散

治妇人劳伤血气，腑脏虚损，风冷邪气乘虚客搏，肢体烦痛，头目昏重，心多惊悸，寒热盗汗，羸瘦少力，饮食不进。

丹参去芦头
 　防风去芦、叉
 　当归去芦，微炒
 　细辛去苗
 　藁本去芦，洗
 　芎[image: ]
 各半两
 　人参　熟干地黄酒洒，蒸，焙
 　白茯苓去皮
 　肉桂去粗皮
 　白术各一两
 　续断　附子炮，去皮、脐
 　黄芪去芦，各三分


上为粗散。每服四钱，水一盏半，入生姜半分，枣三个擘破，煎至一盏，滤去渣，食前，温服。

安息活血丹

治冲任不足，下焦久寒，脐腹[image: ]
 痛，月事不匀，或来多不断，或过期不来，或崩中去血，或带下不止，面色萎黄，肌肉瘦悴，肢体沉重，胸胁胀满，气力衰乏，饮食减少，一切血气虚寒，并宜服之。

吴茱萸汤浸七遍，焙干，微炒
 　安息香捣碎，入好酒研，澄去渣，银器内慢火熬成膏
 　柏子仁炒
 　山茱萸去核
 　延胡索　桃仁去皮、尖，麸炒微黄色
 　虎杖　当归　杜仲去粗皮，锉，炒
 　附子炮，去皮、脐
 　木香各二十两
 　泽兰叶
 　干姜炮
 　肉桂去粗皮
 　艾叶微炒
 　黄芪去芦
 　牡丹皮各二斤半
 　肉苁蓉酒浸，焙
 　厚朴去粗皮，姜汁炙令熟，各五斤


上为细末，以前安息香膏入白面同煮作糊和圆，如梧桐子大。每服三十圆，食前以温酒下，醋汤亦得。

吴茱萸汤

治妇人脏气本虚，宿挟风冷，胸膈满痛，腹胁[image: ]
 刺，呕吐恶心，饮食减少，身面虚浮，恶寒战栗，或泄痢不止，少气羸困，及因而生产，脏气暴虚，邪冷内胜，宿疾转甚，并皆治之。

桔梗去苗
 　防风去苗、叉
 　干姜炮
 　甘草炙
 　当归去苗，微炒
 　细辛去苗，各半两
 　熟干地黄三分
 　吴茱萸汤洗七遍，微
 炒，二两


上为粗散。每服三钱，水一盏，煎至八分，细滤去渣，热服，空心、食前。

伏龙肝散

治气血劳伤，冲任脉虚，经血非时，忽然崩下，或如豆汁，或成血片，或五色相杂，或赤白相兼，脐腹冷痛，经久未止，令人黄瘦口干，饮食减少，四肢无力，虚烦惊悸。

伏龙肝即灶心土也
 　赤石脂各一两
 　熟干地黄酒浸一宿
 　艾叶微炒，各二两
 　甘草炙
 　肉桂去粗皮，各半两
 　当归去苗，炒
 　干姜炮，各三分
 　芎[image: ]
 三两
 　麦门冬去心，一两半


上为粗散。每服四钱，水一盏半，入枣三个擘破，煎至七分，去渣，食前温服。

温经汤

治冲任虚损，月候不调，或来多不断，或过期不来，或崩中去血过多不止。又治曾经损娠，瘀血停留，少腹急痛，发热下利，手掌烦热，唇干口燥，及治少腹有寒，久不受胎。

阿胶蛤粉碎炒
 　当归去芦
 　芎[image: ]
 　人参　肉桂去粗皮
 　甘草炒
 　芍药　牡丹皮各二两
 　半夏汤洗七次，二两半
 　吴茱萸汤洗七次，焙，炒，三两
 　麦门冬去心，五两半


上为粗末。每服三钱，水一盏半，入生姜五片，煎至八分，去渣，热服，空心、食前服。


禹余粮圆

治妇人带下久虚，胞络伤败，月水不调，渐成崩漏，气血虚竭，面黄体瘦，脐腹里急，腰膝疼重，肢体烦痛，心忡头眩，手足寒热，不思饮食。

桑寄生　柏叶微炒
 　当归去芦，微炒
 　厚朴去粗皮，涂姜汁，炙
 　干姜炮
 　白术　鳖甲醋浸，去裙，炙黄
 　附子炮，去皮、脐，各一两
 　禹余粮烧、醋淬七遍，飞研
 　白石脂各二两
 　狗脊去毛
 　白芍药各三分
 　吴茱萸汤洗七次，微炒，半两


上为细末，炼蜜和圆，如梧桐子大。每服三十圆，温酒或米饮下，空心、食前服。

逍遥散

治血虚劳倦，五心烦热，肢体疼痛，头目昏重，心忡颊赤，口燥咽干，发热盗汗，减食嗜卧，及血热相搏，月水不调，脐腹胀痛，寒热如疟。又疗室女血弱阴虚，荣卫不和，痰嗽潮热，肌体羸瘦，渐成骨蒸。

甘草微炙赤，半两
 　当归去苗，锉，微炒
 　茯苓去皮，白者
 　芍药白
 　白术　柴胡去苗，各一两


上为粗末。每服二钱，水一大盏，烧生姜一块切破，薄荷少许，同煎至七分，去渣，热服，不拘时候。

白薇圆

补调冲任，温暖子宫。治胞络伤损，宿受风寒，久无子息，或受胎不牢，多致损堕。久服去下脏风冷，令人有子。

秦椒去目及闭口者，微炒出汗，半两
 　白薇去苗
 　熟干地黄　当归去芦，锉，微炒
 　姜黄各一两七钱半
 　牡蒙　藁本去苗及土，各一两二钱半
 　禹余粮火煅，酒淬七遍，研，二两
 　人参　柏子仁微炒
 　桑寄生　附子炮，去皮、脐
 　肉桂去粗皮
 　五味子去梗
 　吴茱萸汤浸，微炒
 　石斛去根
 　甘草炙，微赤
 　牛膝去苗，酒浸一宿，焙干
 　防风去苗、叉
 　芎[image: ]
 各一两半


上为细末，入研药匀，炼蜜为圆，如梧桐子大。每服三十圆至五十圆，温酒或米饮下，空心、食前服。才觉妊娠即住服，已怀孕者尤不宜服之。

小白薇圆

治妇人冲任虚损，子脏受寒，久无子息及断续不产，此因上热下冷，百病滋生。或月水崩下，带漏五色，腰腹疼重，面黄肌瘦，或因产乳不能将护，登厕太早，或久坐湿地，并冷风从下入，血脏既虚，风邪内乘，或月水当行，失于调摄，伤动胞络，阴阳不和，上焦虚阳壅燥，下脏邪冷结伏，致使胎孕不成，冷极伤败，月水不匀，饮食减少，夜多盗汗，面生䵟[image: ]
 ，齿摇发落，脚膝疼重，举动少力，并宜服之。

覆盆子去梗
 　菖蒲微炒，各三分
 　白龙骨　熟干地黄　川椒去目及闭口者，微炒出汗
 　白薇去苗，各一两
 　蛇床子炒
 　干姜炮
 　细辛去苗
 　当归去芦，微炒
 　车前子　芎[image: ]
 各半两
 　远志去心
 　桃仁去皮、尖，麸炒黄
 　白茯苓去皮
 　藁本去苗
 　人参　卷柏去根
 　白芷　肉桂去粗皮，各三两
 　麦门冬去心，焙，一两半


上为细末，炼蜜和圆，如梧桐子大。每服三十圆，温酒或米饮下，空心、食前。常服壮筋骨，益血气，暖下脏，除风冷，令人有子。

紫石英圆

治妇人久冷无子及数经堕胎，皆因冲任之脉虚损，胞内宿寒疾病，经水不时，暴下不止，月内再行，或月前月后，及子脏积冷，虚羸百病，崩漏带下三十六疾，积聚癥瘕，脐下冷痛，少腹急重，小便白浊。以上疾证，皆令孕育不成，以至绝嗣不孕，此药并能主疗。常服除瘀血，温子脏，令人有孕，临产易生，及生子充实无病。

乌贼鱼骨烧灰
 　山蓣　甘草炙，各一两半
 　天门冬去心，焙
 　紫石英研，各三两
 　紫葳　辛夷仁　熟干地黄　卷柏去根
 　禹余粮烧，醋淬七遍，研
 　肉桂去粗皮
 　石斛去根
 　芎[image: ]
 　牡蒙各二两
 　食茱萸　人参　续断　当归去芦，微炒
 　川乌炮，去皮、脐
 　牡丹皮　桑寄生　细辛去苗
 　厚朴去粗皮，姜汁炙
 　干姜炮
 　牛膝去苗，各一两一分
 　柏子仁微炒，别研，一两半


上为细末，炼蜜圆，如梧桐子大。每服三十圆，温酒或温米饮下，空心、食前，日二服。


四物汤

调益荣卫，滋养气血。治冲任虚损，月水不调，脐腹[image: ]
 痛，崩中漏下，血瘕块硬，发歇疼痛，妊娠宿冷，将理失宜，胎动不安，血下不止，及产后乘虚风寒内搏，恶露不下，结生瘕聚，少腹坚痛，时作寒热。

当归去芦，酒浸，炒
 　川芎　白芍药　熟干地黄酒洒，蒸，各等分


上为粗末。每服三钱，水一盏半，煎至八分，去渣，热服，空心、食前。若妊娠胎动不安，下血不止者，加艾十叶、阿胶一片，同煎如前法。或血脏虚冷，崩中去血过多，亦加胶、艾煎。

阳起石圆

治妇人子脏虚冷，劳伤过度，风寒结搏，久不受胎，遂致绝子不产。此药服之，大益子宫，消除积冷。

阳起石酒浸半日，细研，二两
 　吴茱萸汤洗七遍，焙，微炒，三分
 　熟地黄一两
 　牛膝去苗，酒浸，焙
 　干姜炮
 　白术各三分


上为细末，炼蜜和捣三百杵，圆如梧桐子大。每服二十圆至三十圆，温酒或温米饮下，空心、食前，日二服。若觉有妊，即住服。

白术散

调补冲任，扶养胎气。治妊娠宿有风冷，胎萎不长，或失于将理，动伤胎气，多致损堕。怀孕常服，壮气益血，保护胎脏。

牡蛎烧粉，二两
 　白术　芎[image: ]
 各四分
 　蜀椒去目及闭口者，
 炒出汗，三分


上杵为散。每服二钱，温酒调服，空心、食前。

胶艾汤

治劳伤血气，冲任虚损，月水过多，淋沥漏下，连日不断，脐腹疼痛，及妊娠将摄失宜，胎动不安，腹痛下坠；或劳伤胞络，胞阻漏血，腰痛闷乱；或因损动，胎上抢心，奔冲短气，及因产乳，冲任气虚，不能约制，经血淋沥不断，延引日月，渐成羸瘦。

阿胶碎，炒燥
 　芎[image: ]
 　甘草炙，各二两
 　当归　艾叶微炒，各三两
 　白芍药　熟干地黄各四两


上为粗末。每服三钱，水一盏，酒六分，煎至八分，滤去渣，稍热服，空心、食前，日三服，甚者连夜并服。

保生圆

养胎益血，安和子脏。治妊娠将理失宜，或因劳役，胎动不安，腰腹痛重，胞阻漏胎，恶露时下，子脏挟疾，久不成胎；或受妊不能固养，萎燥不长，过年不产，日月虽满，转动不力，或致损堕；及临产节适乖宜，惊动太早，产时未至，恶露先下，胎胞枯燥，致令难产，或横或逆，痛极闷乱，连日不产，子死腹中，腹上冰冷，口唇青黑，吐出冷沫。新产恶血上冲，晕闷不省，喘促出汗，及瘀血未尽，脐腹[image: ]
 痛，寒热往来；或因产劳损，虚羸未复，面黄肌瘦，心忡盗汗，饮食不进，渐成蓐劳。入月常服，壮气养胎，正顺产理，润胎易产。产后常服，滋养血气，和调阴阳，密腠理，实腑脏，治风虚，除痼冷。

大麻仁去皮，一两半
 　贝母　黄芩　大豆黄卷　粳米　甘草微炙赤
 　干姜炮
 　肉桂去粗皮
 　石斛去根
 　石膏细研，各一两
 　当归去芦，炒，半两
 　秦椒微炒出汗，一两


上为细末，炼蜜和圆，如弹子大。每服一圆，并用温酒或枣汤化下，嚼亦得，空心、食前服。

榆白皮散

滑胎易产。治妊娠曾因漏胎去血，或临产惊动太早，产时未至，秽露先下，致使胎胞干燥，临产艰难，并宜服之。

冬葵子　榆白皮　瞿麦各一两
 　木通半两
 　大麻仁去
 壳
 　牛膝去苗，酒浸，焙，各三分


上为粗末。每服三钱，水一盏半，煎至八分，去渣，温服，不拘时。

当归圆

治产后虚羸，及伤血过多，虚竭少气，脐腹拘急，痛引腰背，面白脱色，嗜卧不眠，唇口干燥，心忡烦倦，手足寒热，头重目眩，不思饮食；或劳伤冲任，内积风冷，崩中漏下，淋沥不断，及月水将行，腰腿重疼，脐腹急痛。及治男子、妇人从高坠下，内有瘀血、吐血、下血等病。

真蒲黄炒，三分半
 　熟干地黄十两
 　阿胶捣碎，炒燥
 　当归去芦，微炒
 　续断　干姜炮
 　甘草微炙赤
 　芎[image: ]
 各四两
 　附子炮，去皮、脐
 　白芷　白术　吴茱萸汤洗七次，微炒，各三两
 　肉桂去皮
 　白芍药各二两


上为细末，炼蜜和圆，如梧桐子大。每服二十圆，食前以温酒下，渐加至五十圆。


当归建中汤

治妇人一切血气虚损，及产后劳伤，虚羸不足，腹中[image: ]
 痛，吸吸少气，少腹拘急，痛引腰背，时自汗出，不思饮食。

当归四两
 　肉桂去粗皮，三两
 　甘草炙，二两
 　白芍药六两


上为粗散。每服三钱，水一盅半，姜五片、枣一枚擘碎，同煎至一盏，去渣，热服，空心，食前。产讫直至满月，每日三服，令人丁壮。

大通真圆

治气血劳伤，荣卫不足，寒客经络，侵伤腑脏，月水不调，脐腹疼痛，容颜萎悴，肌体瘦弱，胁肋虚胀，头目眩重，心忡短气，食减嗜卧，及因产劳伤，虚羸不复，风冷邪气乘虚客搏，腹胁时痛，肢体疼倦，乍起乍卧，渐成劳损，并宜服之。产后百日内，每日常服能除宿血，养新血，益气补虚，调和冲任，不生诸疾。

苍术米泔浸一宿，微炒
 　蝉壳去嘴、脚，微炒
 　甘草微炙赤
 　白芜荑微炒
 　白术　白薇　芎[image: ]
 　藁本微炒
 　干姜炮，各半两
 　蚕纸烧灰，二两半
 　人参去苗
 　川椒去目闭口者，微炒出汗
 　防风去苗、叉
 　石膏研飞
 　当归去芦，微炒
 　附子炮，去皮、脐
 　泽兰叶
 　桔梗去苗
 　柏子仁微炒，别研，各一两
 　白芷　白芍药　食茱萸　厚朴去粗皮，姜汁炙，各三分


上件捣，罗为末，炼蜜为圆，每一两二钱分十圆。每服一圆，食前，当归酒研下。

半夏茯苓汤

治妊娠恶阻，心中愦闷，头目眩晕，四肢怠惰，百节烦疼，胸膈痰逆，呕吐恶心，嫌闻食气，好啖咸酸，多卧少起，全不进食。

旋覆花　陈皮去瓤，麸炒
 　桔梗　白芍药　人参　甘草微炙赤
 　芎[image: ]
 各半两
 　熟干地黄酒浸
 　赤茯苓去皮，各三分
 　半夏汤洗十遍，切，焙，一两二分


上为粗末。每服二钱，水一盏半，生姜四片，同煎至八分，去渣，稍热服，食前服。次服茯苓圆，即痰水消除，便能食。

茯苓圆

治妊娠阻病，心中烦愦，头目眩重，憎闻食气，呕逆吐闷，颠倒不安，四肢困弱，不自胜持。常服此药，消痰水，令能食，强力养胎。当先服半夏茯苓汤，次进此药。

葛根　枳实去瓤，麸炒黄
 　白术　甘草炙，各二两
 　赤茯苓去皮
 　人参　干姜炮
 　肉桂去粗皮
 　陈皮　半夏汤洗十遍
 去滑，切，焙，各一两


上为细末，炼蜜和为圆，如梧桐子大。每服三十圆，温米饮空心下，食前服。

催生丹

治产妇生理不顺，产育艰难，或横或逆，并宜服之，神效。

麝香别研，一字
 　乳香别研极细，一分
 　母丁香取末，一
 钱
 　兔脑髓腊月者，去皮膜，研


上拌匀，以兔脑和圆，如鸡头瓤大，阴干，用油纸密封贴。每服一圆，温水下，即时产下。随男左、女右，手中握药圆出，是验。

芎[image: ]
 汤

治产后去血过多，晕闷不省，及伤胎去血多，崩中去血多，金疮去血多，拔牙齿去血多，不止，悬虚，心烦眩晕，头重目暗，耳聋满塞，举头欲倒，并皆治之。

当归去芦，洗，焙
 　芎[image: ]
 各等分


上粗散。每服三钱，水一盏半，煎至一盏，去渣，稍热服，不拘时。

蒲黄散

治产后恶露不快，血上抢心，烦闷满急，昏迷不省，或狂言妄语，气喘欲绝。

干荷叶炙
 　牡丹皮　延胡索　生干地黄　甘草炙，各
 三分
 　蒲黄生，二两


上为粗末。每服二钱，水一盏，入蜜少许，同煎至七分，去滓，温服，不拘时候。

当归散

治产后败血不散，儿枕块硬，疼痛发歇，及新产，乘虚风寒内搏，恶露不快，脐腹坚胀（一本作坚痛）。

红蓝花　鬼箭去中心木
 　当归去苗，炒，各一两


上为粗散。每服三钱，酒一大盏，煎至七分，去滓，粥食前温服。

牛膝汤

治产儿已出，胞衣不下，脐腹坚满，胀急疼痛，及子死腹中不得出者，亦宜服之。

滑石八两
 　当归去苗，酒浸
 　木通各六两
 　牛膝去苗，酒浸，焙
 　瞿麦各四两
 　冬葵子五两


上为粗散。每服三钱，水两盏，煎至八分，去滓，稍热服，不拘时。


四顺理中圆

治新产血气俱伤，五脏暴虚，肢体羸乏，少气多汗。才产直至百晬，每日常服壮气补虚，调养脏气，蠲除余疾，消谷嗜食。

甘草炙微赤，二两
 　人参去芦
 　干姜炮
 　白术各一两


上细末，炼蜜圆，如梧桐子大。每三十圆，米饮温下，空心，食前。

漏芦散

治乳妇气脉壅塞，乳汁不行，及经络凝滞，乳内胀痛，留蓄邪毒，或作痈肿。此药服之，自然内消，乳汁通行。

漏芦二两半
 　瓜蒌十个，急火烧焦存性
 　蛇蜕十条，炙


上为细散。每服二钱，温酒调服，不拘时，良久，吃热羹汤助之。

大圣散

治妇人血海虚冷，久无子息，及产后败血冲心，中风口噤，子死腹中，擘开口灌药，须臾生下，便得无恙。治堕胎，腹中攻刺疼痛，横生逆产，胎衣不下，血晕、血癖、血滞、血崩、血入四肢，应血脏有患，及诸种风气，或伤寒吐逆咳嗽，寒热往来，遍身生疮，头痛恶心，经脉不调，赤白带下，乳生恶气，胎脏虚冷，数曾堕胎，崩中不定，因此成疾，及室女经脉不通，并宜服之。常服暖子宫，和血气，悦颜色，退风冷，消除万病。兼疗丈夫五劳七伤，虚损等病。

泽兰叶
 　石膏研，各二两
 　卷柏去根
 　白茯苓去皮
 　防风去芦
 　厚朴去粗皮，姜汁炙
 　细辛去苗
 　柏子仁微炒
 　桔梗　吴茱萸汤洗七次，焙，炒，各一两
 　五味子拣净
 　人参　藁本去苗
 　干姜炮
 　川椒去目、闭口者，微炒出汗
 　白芷　白术　黄芪去苗
 　川乌炮，去皮、脐
 　丹参各三分
 　芜荑微炒赤
 　甘草炙
 　川芎　芍药　当归各一两三分
 　白薇　阿胶碎，炒燥，各半两
 　肉桂一两一分
 　生干地黄一两半


上为细末。每服二钱，空心、临卧，热酒调下。若急疾有患，不拘时候，日三服。

〔绍兴续添方〕

黑神散

治妇人产后恶露不尽，胞衣不下，攻冲心胸痞满，或脐腹坚胀撮疼，及血晕神昏，眼黑口噤，产后瘀血诸疾，并皆治之。

黑豆炒半升，去皮
 　熟干地黄酒浸
 　当归去芦，酒制
 　肉桂去粗皮
 　干姜炮
 　甘草炙
 　芍药　蒲黄各四两


上为细末。每服二钱，酒半盏，童子小便半盏，同煎调下。急患不拘时候，连进二服。

油煎散

治妇人血风劳形容憔悴，肢节困倦，喘满虚烦，吸吸少气，发热汗多，口干舌涩，不思饮食。

五加皮　牡丹皮　赤芍药　当归去芦，各一两


上为末。每服一钱，水一盏，将青铜钱一文蘸油入药，煎七分，温服，煎不得搅，吃不得吹，日三服。常服能肥妇人，其效妙甚。

〔宝庆新增方〕

滋血汤

治妇人劳伤过度，致伤脏腑，冲任气虚，不能约制其经血，或暴下，谓之崩中，或下鲜血，或下瘀血，连日不止，淋沥不断，形羸气劣，倦怠困乏，并能治之。又
 方见后。


赤石脂火煅红
 　海螵蛸去壳
 　侧柏叶去枝，各五两


上为细末。每服二钱，用热饭饮调下，一日连进三服即愈，不拘时。此药功效，不可尽述。

乌金散

治妇人久无子息及数堕胎，皆因冲任之脉宿挟疾病，经水不时，暴下不止，月内再行，或月前月后，或淋沥不断，及子脏积冷，崩漏带下，脐下冷痛，小腹急重。以上疾证，皆令孕育不成，及头目昏眩，心忡短气，并能疗之。又方见后。


败棕　乌梅　干姜三味并烧存性，各五两


上为细末。每服二钱至三钱，煎乌梅汤调下。崩漏甚者，日三、四服，并空心，食前服。

暖宫圆

治冲任虚损，下焦久冷，脐腹[image: ]
 痛，月事不调，或来多不断，或过期不至，或崩中漏血，赤白带下，或月内再行，淋沥不止，带下五色，经脉将至，腰腿沉重，痛连脐腹，小便白浊，面色萎黄，肢体倦怠，饮食不进，渐至羸弱。及治子宫久寒，不成胎孕。

生硫黄六两
 　禹余粮醋淬，手拈为度，九两
 　赤石脂火煅红
 　附子炮，去皮、脐
 　海螵蛸去壳，各三两


上为细末，以醋糊和圆，如梧桐子大。每服十五圆至二十圆，空心、食前，温酒下，或淡醋汤亦得。又方见后。



琥珀泽兰煎

治妇人三十八种血气，八风五痹，七癥八瘕，心腹刺痛，中风瘫痪，手足痠疼，乳中结瘀，妊娠胎动，死胎不出，产衣不下，败血凑心，头旋眼花，血注四肢，浑身浮肿，冲任久疼，绝产无嗣，早晚服食；或因有子，经脉不调，赤白带下，恶心呕逆，身体瘦倦。怀胎入月，一日一服，胎滑易产。

紫巴戟去心，糯米炒
 　茴香炒
 　牡丹皮去心
 　刘寄奴草去枝
 　五味子去梗
 　白芷　五加皮去心
 　金钗石斛去根，锉，酒浸，炒
 　泽兰叶去梗
 　川芎　赤芍药　生干地黄洗，去芦
 　川当归酒浸一宿
 　人参去芦
 　白芍药　熟干地黄洗去土
 　艾叶醋炒，糯米糊调成饼，焙干，为末
 　附子炮，去皮、脐
 　白术各一两


上为细末，炼蜜圆，如弹子大。每服一圆，用温酒磨下。漏胎刺痛，煮糯米饮下。寒热往来，四肢烦疼，煎青蒿酒下。妇人、室女经血不通，煎红花酒下。血晕不省人事，童子小便和暖酒下。催生，鸡子清和酒下。血气、血块攻刺心腹，烧秤锤淬酒下。伤寒及中风口噤，煎麻黄汤下，用被盖，出汗即愈。心惊悸及头疼，薄荷酒下。咳嗽，煎桑白皮汤下。血风攻注，浑身瘙痒，头面麻痹，炒黑豆浸酒下。产前、产后常服，不生诸疾，神效。

安胎饮

治妊娠三月、四月至九个月恶阻病者，心中愦闷，头重目眩，四肢沉重，懈怠不欲执作，恶闻食气，欲啖咸酸，多睡少起，呕逆不食，或胎动不安，非时转动，腰腹疼痛，或时下血，及妊娠一切疾病，并皆治之。又方见后。


地榆　甘草微炙赤
 　茯苓去皮
 　熟干地黄洗，酒洒，蒸，焙
 　当归去芦，洗，酒浸
 　川芎　白术　半夏汤洗七次
 　阿胶捣碎，麸炒
 　黄芪去苗
 　白芍药各等分


上为粗散。每服三钱，水一盏半，煎至八分，去渣温服，不拘时。如或恶食，但以所思之物任意与之，必愈。

按妊娠禁忌：勿食鸡、鸭子、鲤鱼脍、兔、犬、驴、骡、山羊肉、鱼子、鳖卵、雉雀、桑椹。又按《胎教论》云：“令母常居静室，多听美言，听人讲论诗书，陈说礼乐。耳不听非言，目不视恶事，心不起邪念，能令生子庞厚福寿，忠孝仁义，聪明无疾”。斯乃圣人所留教论，故随方状以书。

〔淳祐新添方〕

神仙聚宝丹

治妇人血海虚寒，外乘风冷，搏结不散，积聚成块，或成坚瘕，及血气攻注，腹胁疼痛，小腹急胀，或时虚鸣，面色萎黄，肢体浮肿，经候欲行，先若重病，或多或少，带下赤白，崩漏不止，惊悸健忘，小便频数，或下白水，时发虚热，盗汗羸瘦。此药不问胎前、产后、室女，并宜服之。常服安心神，去邪气，逐败血，养新血，令人有子。

没药别研
 　琥珀别研
 　木香煨，令取末
 　当归洗，焙，取末，各一两
 　辰砂别研
 　麝香别研，各一钱
 　滴乳香别研，一分


上研令细，和停，滴冷熟水捣为圆，每一两作一十五圆。每服一圆，温酒磨下。胎息不顺，腹内疼痛，一切难产，温酒和童子小便磨下。产后血晕，败血奔心，口噤舌强，或恶露未尽，发渴面浮，煎乌梅汤和童子小便磨下。产后气力虚羸，诸药不能速效，用童子小便磨下。室女经候不调，每服半圆，温酒磨下，不拘时候服。

诜诜圆

治妇人冲任虚寒，胎孕不成，或多损堕。

泽兰叶　白术各一两半
 　肉桂去粗皮
 　干姜炮，各半两
 　熟地黄洗，焙
 　当归洗，焙，各二两
 　川芎　石斛酒浸，锉，炒
 　白芍药　牡丹皮去心
 　延胡索各一两


上为细末，醋煮面糊圆，如梧桐子大。每服五十圆，温酒空心下。

人参鳖甲圆

治妇人一切虚损，肌肉瘦瘁，盗汗心忡，咳嗽上气，经脉不调，或作寒热，不思饮食。

杏仁汤浸，去皮、尖，炒
 　人参　当归洗，焙
 　赤芍药　甘草炙
 　柴胡去苗
 　桔梗去芦，各一两
 　地骨皮　宣黄连去须
 　胡黄连各一分
 　肉桂去粗皮
 　木香各半两
 　麝香别研，半分
 　鳖甲一枚，可重二两者，醋炙黄色为度


上为细末，用青蒿一斤，研烂，绞取汁，童子小便五升，酒五升，同熬至二升以来，次入真酥三两，白沙蜜三两，再熬成膏，冷，方下众药末搜和令匀，圆如梧桐子大。每服五十圆，温酒送下，不拘时候。


〔吴直阁增诸家名方〕

济危上丹


《保庆集》第二十一论
 。论产后所下过多，虚极生风者，盖皆缘妇人以荣血为主，因产，血下太多，气无所主，唇青肉冷汗出，目瞑神昏，命在须臾者，不可误用风药，急宜服此。

太阴玄精　五灵脂去沙石
 　硫黄老红色者
 　乳香研


以上四味各等分，慢火炒，结成砂，研极细。

桑寄生须要真者
 　陈皮去白净称
 　阿胶蛤粉炒
 　卷柏去
 根，生用


以上四味各等分，修事了，焙干，为末。

上八味同研，用生地黄汁和捣一千下，圆如梧桐子大。温酒或当归酒下二十圆，食前服。

琥珀黑龙丹

治产后一切血疾，淋露不快，儿枕不散，积瘕坚聚，按之攫手，疼痛攻心，困顿垂死者，但灌药无有不效，验不可言。

五灵脂去沙石
 　当归去芦
 　川芎　干地黄生者
 　良姜

以上各等分，入砂盒内，赤石脂泯缝，纸筋盐泥固济封合，炭火十斤煅通红，去火候冷，开取盒子，看成黑糟，乃取出细研，入后药（一本云：用椽头砂盒）
 ：

花乳石煅
 　琥珀研，各一分
 　乳香别研
 　硫黄研，各一钱半
 　百草霜别研，五两


上同为细末，米醋煮糊，圆如弹子大。每服一圆，炭火烧通红，投生姜自然汁与无灰酒各一合，小便半盏，研开，顿服，立效。

南岳魏夫人济阴丹

治妇人血气久冷无子及数经堕胎，皆因冲任之脉虚损，胞内宿挟疾病，经水不时，暴下不止，月内再行，或前或后，或崩中漏下，三十六疾，积聚癖瘕，脐下冷痛，小便白浊，以上疾证，皆令孕育不成，以至绝嗣。治产后百病，百日内常服除宿血，生新血，令人有孕，及生子充实。亦治男子亡血诸疾。

秦艽　石斛去根，酒浸，焙
 　藁本去芦
 　甘草炙
 　蚕布烧灰
 　桔梗炒，各二两
 　京墨煅、醋淬，研
 　茯苓去皮
 　人参去芦
 　木香炮
 　桃仁去皮、尖，炒，各一两
 　熟干地黄洗过，酒蒸，焙
 　香附炒，去毛
 　泽兰去梗，各四两
 　当归去芦
 　肉桂去粗皮
 　干姜炮
 　细辛去苗
 　川芎　牡丹皮各一两半
 　山药　川椒去目，炒，各三分
 　苍术米泔浸，去皮，八两
 　大豆黄卷炒，半升
 　糯米炒，一升（一本：山药、川椒各云三两）


上为细末，炼蜜搜，每两作六圆。每服一圆，细嚼，空心、食前，温酒、醋汤任下。

琥珀黑散

治产妇一切疾病：产前胎死，产难、横生、逆生。产后胞衣不下，衣带先断，遍身疼痛，口干心闷，非时不语。如血晕眼花，误以为暗风；乍寒乍热，误以为疟疾；四肢浮肿，误以为水气；言语颠狂，乍见鬼神，误以为邪祟；腹胁胀满，呕逆不定，误以为翻胃；大便秘涩，小便出血，误以为五淋。及恶露未尽，经候未还，起居饮食便不戒忌，血气之疾，聚即成块，散即上冲，气急心疼，咳嗽多唾，四肢虚热，睡惊盗汗，崩中败证，绕脐刺痛，或即面赤，因变骨蒸，皆宜多服。若产后鼻衄，口鼻黑色，气起喉中喘急，中风口噤，皆为难治，须急服之。凡产前宜进一两服，能安神顺胎。产后虽无疾，七日内亦进一二服，能散诸病。或因惊恐，变生他证，当连服取效。

琥珀别研
 　朱砂别研
 　百草霜别研
 　新罗白附子炮
 　松墨烧
 　黑衣灶屋尘也
 　血猫灰鲤鱼鳞是也，烧为末，各半两
 　麝香研
 　川当归去芦
 　白僵蚕炒，去丝、嘴，各一分


上为末。每服二钱，炒姜、温酒和童子小便调下，食前。

滑胎枳壳散

治妇人胎气不足，能令胎滑易产。常服养胎益气，安和子脏，治胎中一切恶疾。

枳壳去瓤，炒，二十四两
 　甘草爁，六两


上为细末。每服一钱，空心，沸汤点服。入月，日进三服。

术香散

治妇人血风脏气头目昏晕，心烦怔忡，手足热疼，经候不调，脐腹时痛，或多便利，饮食减少，并宜服之。

天台乌药　三棱煨
 　蓬术煨
 　川当归去芦
 　荆芥穗　天麻　桂心不见火
 　延胡索　厚朴姜汁制，炒
 　附子炮，去皮、脐，各一两


上为细末。每服一钱，生姜汁少许，和温酒调下。

竹茹汤

治妊娠择食，呕吐头疼，眩晕颠倒，痰逆烦闷，四肢不和，并宜服之。

橘红净去白
 　人参　白术　麦门冬子去心，各一两
 　白茯苓　厚朴姜汁制，各半两
 　甘草一分


上为粗末。每服三钱，水一盏，生姜五片，入竹茹一块，如弹子大，同煎至七分，去渣服之。


〔续添诸局经验秘方〕

琥珀圆

治妇人或老、或少，产前、产后百病，及疗三十六种血冷，七疝八瘕，心腹刺痛，卒中瘫痪，半身不遂，八风、十二痹等，手足痠疼，乳中毒结瘀血，怀胎惊动，伤犯不安，死胎不出并衣不下，并宜服之。

琥珀研
 　辰砂别研
 　沉香　阿胶碎，炒
 　肉桂去粗
 皮
 　石斛去根
 　附子炮，去皮、脐
 　五味子拣净
 　川芎各半两
 　牛膝去苗，酒浸一宿
 　当归去苗，炒
 　肉苁蓉切，酒浸一宿，焙
 　人参　续断　没药研，各三分
 　熟干地黄　木香各一分


上为细末，炼蜜和圆，如弹子大。每服一圆，空心，暖酒调下，午、晚食前再服。能生精血，去恶血。若人腹胁疼痛，绕脐如刀刺，及呕逆上气筑心，痰毒不思饮食，用姜汁少许和酒服。诸痢及赤白带，血冷崩中下血，漏胎下血，用生姜与艾锉，炒令赤色，入酒同煎数沸，去渣调服。泄泻不止，陈米饮服。涩尿诸淋，煎通草灯心汤服。血晕不知人，煎当归酒调服。上热下冷，浓煎人参汤服。遍身虚肿水气，煎赤小豆汤服。产内二毒伤寒，及中风角弓反张，身如板硬，煎麻黄汤服，使被盖出汗。月经不通，或间杂五色，频并而下，断续不止，饮食无味，肌肤瘦劣，面赤唇焦，乍寒乍热，四肢烦疼，五心燥热，黑䵟，遍身血斑，赤肿走注，及血风劳伤无力，用童子小便入姜汁少许调服。常服以小便为妙，若恐恶心，和以半酒。如怀胎人，于难月一日一服，至产下不觉疼痛。或病人服至五服、十服，日倍饮食，是药功效矣。其功不能具载，略述急用汤使于前。

皱血圆

治妇人血海虚冷，百病变生，气血不调，时发寒热，或下血过多，或久闭不通，崩中不止，带下赤白，癥瘕癖块，攻刺疼痛，小腹紧满，胁肋胀痛，腰重脚弱，面黄体虚，饮食减少，渐成劳状，及经脉不调，胎气多损，产前、产后一切病患，无不治疗。

菊花去梗
 　茴香　香附炒，酒浸一宿，焙
 　熟干地黄　当归　肉桂去粗皮
 　牛膝　延胡索炒
 　芍药　蒲黄　蓬术各三两


上为细末，用乌豆一升醋煮，候干，焙为末，再入醋二碗，煮至一碗，留为糊，圆如梧桐子大。每服二十圆，温酒或醋汤下。血气攻刺，炒姜酒下。癥块绞痛，当归酒下。忌鸭肉、羊血。此药暖子宫，能令有子。

内灸散

治妇人产前产后一切血疾，血崩虚惫，腹胁[image: ]
 痛，气逆呕吐，冷血、冷气凝积，块硬刺痛，泄下青白，或下五色，腹中虚鸣，气满坚胀，沥血腰疼，口吐清水，频产血衰，颜色青黄，劳伤劣弱，月经不调，下血堕胎，血迷、血晕、血瘕，时发疼痛，头目眩晕，恶血上心，闷绝昏迷，恶露不干，体虚多汗，手足逆冷，并宜服之。

茴香　藿香　丁香皮　熟干地黄洗，焙
 　肉桂去粗皮，各一两半
 　甘草炙赤
 　山药　当归去芦，洗
 　白术　白芷各八两
 　藁本去芦
 　干姜炮
 　川芎　黄芪去苗，各二两
 　木香一两
 　陈皮去白，四两
 　白芍药十两


上为细末。每服三钱，水一大盏，入生姜五片，艾一团，同煎至七分，空心、食前，热服，温酒调下亦得。如产后下血过多，蒲黄煎服。恶露不快，加当归、红花煎服。水泻，加肉豆蔻末煎服。呕吐，加藿香、生姜煎。上热下冷，加荆芥煎。但是腹中虚冷，血气不和，并宜服。产后每日一服，则百病不生。丈夫虚冷气刺，心腹疼痛，尤宜服之。


乌鸡煎圆

治妇人胎前产后诸般疾患，并皆治之。

乌雄鸡一个
 　乌药　石床　牡丹皮　人参去芦
 　白术　黄芪各一两
 　苍术米泔浸，切，焙，一两半
 　海桐皮　肉桂去粗皮
 　附子炮，去皮、脐
 　白芍药　蓬莪术　川乌炮
 　红花　陈皮各二两
 　延胡索　木香　琥珀　熟干地黄洗，焙
 　肉豆蔻　草果各半两


上细锉，用乌雄鸡一只，汤挦去毛及肠、肚，将上件药安放鸡肚中，用新瓷瓶好酒一斗同煮令干，去鸡骨，以油箪盛，焙干为细末，炼蜜为圆，如梧桐子大。每服三十圆，胎前产后伤寒，蜜糖酒下。胎前气闷壮热，炒姜酒下。赤白带下，生姜、地黄煮酒下。产后败血攻心，童子小便炒姜酒吞下。产后血块攻筑，心腹疼痛，延胡索酒下。胎前呕逆，姜汤下。催生，炒蜀葵子酒下。安胎，盐酒下。室女经脉当通不通，四肢疼痛，煎红花酒下。血气攻刺，心腹疼痛，煎当归酒下。血晕，棕榈烧灰，酒调吞下。血邪，研朱砂、麝香酒下。血闷，煎乌梅汤研朱砂下。子宫久冷，温酒或枣汤下，空腹，日一服。血风劳，人参酒吞下。小腹[image: ]
 痛，炒茴香盐酒下。血散四肢，遍身虚浮黄肿，赤小豆酒下。常服，温酒、醋汤任下，并空心、食前服。

白垩丹

治妇人三十六病，崩中漏下，身瘦手足热，恶风怯寒，咳逆烦满，拘急短气，心、胁、腰、背、腹肚与子脏相引痛，漏下五色，心常恐惧，遇恚怒忧劳即发，皆是内伤所致，并皆治之。

牡蛎煅，研
 　白垩　细辛去苗
 　禹余粮煅、醋淬九遍，研
 　白石脂煅
 　龙骨煅，研，各一两半
 　瞿麦穗　附子炮，去皮、脐
 　乌贼鱼骨烧灰
 　芍药　石韦去毛
 　白蔹　黄连去毛
 　茯苓去皮
 　肉桂去粗皮
 　白芷　当归去苗
 　干姜炮
 　人参　甘草炙，各一两
 　川椒去目及闭口者，炒出汗，半两


上为细末，炼蜜圆，如梧桐子大。每服三十圆至五十圆，空心，温酒下。

暖宫圆

治证与前暖宫圆同。

沙参净洗
 　地榆　黄芪　桔梗　白薇　牛膝酒浸
 一宿
 　杜仲去粗皮，姜汁炙
 　厚朴去粗皮，姜汁炒
 　白芷各半两
 　干姜炮
 　细辛去苗
 　蜀椒去目、闭口，炒出汗，各一分
 　附子大者，炮，去皮、脐，一个


上为细末，炼蜜圆，如梧桐子大。每服二十、三十圆，空心，温酒或枣汤吞下。及疗妇人子宫久寒，不成胎孕。

滋血汤

治妇人血热气虚，经候涩滞不通，致使血聚，肢体麻木，肌热生疮，浑身痛倦，将成劳瘵，不可妄服他药，但宜以此滋养通利。又治证与前滋血汤同，可互观之。


马鞭草　荆芥穗各四两
 　牡丹皮一两
 　赤芍药　枳壳去心，麸炒
 　肉桂去粗皮
 　当归去苗，炒
 　川芎各二两


上粗散。每四钱，乌梅一个，水二盏，煎一盏，去渣，食前、空心，日四五服。有此证，服至半月或一月经脉自通，百病皆除，神效。

安胎饮

治证、品味与前安胎饮同。（一方无半夏、地榆，有人参、桑寄生。一方无白术、黄芪、半夏、地榆，有艾叶，并各等分）

上为粗散。每服四钱，水一盏半，煎至八分，去渣，温服，不拘时。

益阴丹

治妇人血海久虚，脏腑怯弱，风冷邪气乘虚客搏，膝腹冷痛，大便时泄；或子脏挟寒，久不成孕，月水不调，乍多乍少；或月前月后，淋沥不止，带下五色；或闭断不通，结聚疝瘕，面体少色，饮食进退，肌肉消瘦，百节痠痛，时发寒热，月水将行，脐腹先痛，皮肤燥涩，面生䵟[image: ]
 ，头皮肿痒，发随梳落，或产后劳损未复，颜色枯瘁，饮食无味，渐成蓐劳，并能治之。

方与前南岳魏夫人济阴丹同。

妙应丹


一名延龄丹
 　治妇人众病，无所不治。

晚蚕砂炒
 　鲤鱼鳞烧为末
 　当归去芦
 　石膏煅，研
 　泽兰去梗
 　附子炮，去皮、脐
 　木香炮，各二两
 　熟干地黄洗，酒浸，蒸，焙
 　川芎　防风去芦、叉
 　芜荑炒
 　马牙硝烧
 　人参　黄芪　川椒微炒
 　柏子仁微炒，别研
 　蝉蜕去足，洗，
 焙
 　白薇　槟榔不见火，各一两
 　厚朴去粗皮，姜制
 　藁本去苗
 　白姜炮
 　甘草炙赤，各三两
 　吴茱萸汤洗七次
 　红花炒，各半两


上为末，炼蜜搜和，杵数千下，圆如弹子大。每服一圆。血瘕块痛，绵灰酒下。催生，温酒吞细下。血劳血虚，桔梗酒下。血崩，棕榈灰酒下。血气痛，炒白姜酒下。血风，荆芥酒下。血晕闷绝，胎死腹中，胞衣不下，并用生地黄汁、童子小便、酒各一盏，煎二沸调下。常服，醋汤、温酒化下，并空心、食前服。


人参养血圆

治女人禀受怯弱，血气虚损。常服补冲任，调血脉，宣壅破积，退邪热，除寒痹，缓中、下坚胀，安神润颜色，通气散闷。兼治妇人怀身腹中绞痛，口干不食，崩伤眩晕，及产出月，羸瘦不复常者。

乌梅肉三两
 　熟干地黄五两
 　当归去苗，二两
 　人参　川芎　赤芍药　菖蒲微炒，各一两


上为细末，蜜搜，杵数千下，圆如梧桐子大。每服五十圆至百圆，温酒、米汤下，食前服。

牡丹散

治血虚劳倦，五心烦热，肢体疼痛，头目昏重，心忡颊赤，口燥咽干，发热盗汗，减食嗜卧，及血热相搏，月水不利，脐腹胀痛，寒热如疟。又治室女血弱阴虚，荣卫不和，痰嗽潮热，肌体羸瘦，渐成骨蒸。

干漆炒
 　苏木　鬼箭　蓬莪术炮，各一分
 　甘草半盐
 汤炙，半生
 　当归　桂心　牡丹皮　芍药　陈皮去白
 　红花　延胡索炒
 　没药别研令细
 　乌药各一两


上为末。每服二钱，水一盏，煎至七分，不拘时候。

红花当归散

治妇人血脏虚竭，或积瘀血，经候不行，或断续不定，时作腹痛，腰胯疼重，攻刺小腹紧硬，室女月经不通，并宜服之。

刘寄奴草五两
 　当归去芦
 　牛膝酒浸
 　甘草炙
 　紫葳　红花　苏木（一本作莪术）各二两
 　赤芍药九两
 　肉桂去粗皮
 　白芷各一两半


上为细末。每服三钱，热酒调下，空心、临卧各一服。若血久不行，浓煎红花酒调下。有孕不可服。

乌金散

治产后血迷、血晕，败血不止，淋沥不断，脐腹疼痛，头目昏眩，无力多汗。又治崩中下血，过多不止，并宜服之。

麒麟竭　百草霜　乱发要男子者，烧灰
 　松墨煅，醋淬
 　鲤鱼鳞烧为末
 　延胡索　当归去芦
 　肉桂去粗皮
 　赤芍药

上等分，捣，罗为末。每服二钱，温酒调下。

艾煎圆

治崩伤淋沥，小肠满痛。

人参　川芎　菖蒲节，蜜炒，各一两
 　熟艾糯米饮调作饼，焙干，四两
 　食茱萸汤洗
 　当归各七钱半
 　白芍药　熟干地黄各一两半


上为末，煮酒糊为圆，如梧桐子大。每服五十圆，酒、饮任下。常服补荣卫，固经脉。

当归芍药散

治妊娠腹中绞痛，心下急满，及产后血晕，内虚气乏，崩中久痢，并宜服之。

当归　茯苓去皮
 　白术各二两
 　川芎　泽泻各四两
 　白芍药八两


上为末。每服二钱，温酒调下，食前服。常服通畅血脉，不生痈疡，消痰养胃，明目益津。

调经散

治产后败血乘虚停积于五脏，循经流入于四肢，留滞日深，腐败如水，渐致身体面目浮肿。又治因产败血上干于心，不受触，致心烦躁，卧起不安，如见鬼神，言语颠倒，并宜服之。

当归去芦
 　肉桂去粗皮
 　没药别研
 　琥珀别研
 　赤芍药各一两
 　细辛去苗
 　麝香别研，各半两


上捣为细末，入研药匀。每服一钱，温酒入生姜汁少许调匀服。大抵产后虚浮，医人不识，便作水气治之。凡治水气，多以导水药，极是虚人。夫产后既虚，又以药虚之，是谓重虚，往往因致枉夭。但服此药，血行肿消即愈。

调中汤

治产后肠胃虚怯，寒邪所侵，及未满月饮冷当风，乘虚袭留于肓膜，散于腹胁，腹痛作阵，或如锥刀所刺，流入大肠，水谷不化，洞泻肠鸣，或下赤白，胠胁䐜胀，或走痛不定，急宜服之。

当归　肉桂去粗皮
 　川芎　白芍药　附子炮
 　良姜各一两
 　甘草炙，半两


上为锉散。每服三钱匕，水三盏，煎至一盏，去滓，热服。


旋覆汤

治产后伤风、感寒、暑、湿，咳嗽喘满，痰涎壅塞，坐卧不宁。

旋覆花　五味子　前胡　麻黄去节
 　赤芍药　半夏曲　杏仁去皮、尖，麸炒
 　茯苓去皮
 　甘草炙
 　荆芥去梗


上各等分，为粗末。每服四大钱，水一盏半，姜五片，枣一枚，煎至七分，去滓，食前服。

黑龙丹

治证、品味与前琥珀黑龙丹同。

人参当归散

治产后去血过多，血虚则阴虚，阴虚生内热，内热日烦，其证心胸烦满，吸吸短气，头痛闷乱，骨节疼痛，晡时辄甚，与大病后虚烦相类，急宜服之。

干地黄　人参　当归　肉桂去粗皮
 　麦门冬去心，各一两
 　白芍药二两


上为粗散。每服四大钱，水二盏，先将粳米一合，淡竹叶十片，煎至一盏，去米、叶入药，并枣三枚，煎七分，去滓，食前服。地黄宜用生、干者，虚甚则用熟者。

当归养血圆

治产后恶血不散，发歇疼痛，及恶露不快，脐腹坚胀，兼室女经候不匀，赤白带下，心腹腰脚疼痛。

当归　牡丹皮　赤芍药　延胡索各二两，炒
 　肉桂一两


上为细末，蜜圆如梧桐子大。温酒、米饮下三十圆，食前，温服。痛甚，细嚼咽下。

四神散

治产后留血不消，积聚作块，急切疼痛，犹如遁尸，及心腹绞痛，下痢。

当归　干姜炮
 　川芎　赤芍药

上等分，捣为末。每服方寸匕，温酒调下。

当归黄芪汤

治产后腰脚疼痛，不可转侧，壮热自汗，体强气短。

当归去苗，三两
 　黄芪　芍药各二两


上粗末。每四大钱，水一盏半，姜五片，煎七分，去滓，食前温服。

神授散

治产后一切疾病，不问大小，以至危笃者。

青皮去白
 　桂心　牡丹皮　陈橘皮去白
 　白芍药各五两
 　红花一两半
 　百合水浸洗
 　干姜炮
 　甘草炙
 　当归　川芎各二两
 　神曲炒
 　人参去芦
 　麦糵炒，各三两


上为末。每服二钱，水一盏，姜三片，枣一个，煎至七分，空心服。孕妇不得服。（一本不用红花）

小地黄圆

治妊娠酸心吐清水，腹痛不能饮食。

人参去芦
 　干姜炮，各等分


上为末，用生地黄汁圆如梧子大。每五十圆，米汤下，食前服。

交感地黄煎圆

治妇人产前产后眼见黑花，或即发狂，如见鬼状，胞衣不下，失音不语，心腹胀满，水谷不化，口干烦渴，寒热往来，口内生疮，咽中肿痛，心虚忡悸，夜不得眠，产后中风，角弓反张，面赤，牙关紧急，崩中下血如豚肝状，脐腹[image: ]
 痛，血多血少，结为癥瘕，恍惚昏迷，四肢肿满，产前胎不安，产后血刺痛，皆治之。

生地黄净洗，研，以布裂汁留渣，以生姜汁炒地黄渣，以地黄汁炒生姜渣，各至干，堪为末为度
 　生姜净洗，烂研，以布裂汁留渣，各二斤
 　延胡索拌糯米，炒赤，去米
 　当归去苗
 　琥珀别研，各一两
 　蒲黄炒香，四两


上为末，蜜圆，弹子大。当归汤化下一圆，食前服。

加减吴茱萸汤

证治与吴茱萸汤同，此方极妙。

防风去芦、叉
 　干姜炮
 　当归去芦，酒浸，炒
 　牡丹皮桂心不见火
 　茯苓去皮
 　甘草炙
 　麦门冬去心
 　半夏汤洗七次
 　桔梗炒
 　细辛去苗，各一两
 　吴茱萸汤洗七次，炒，三两


上为粗末。每服四钱，水一盏半，煎七分，去渣，食前热服。

熟干地黄汤

治产后虚渴不止，少气脚弱，眼昏头眩，饮食无味。

熟干地黄净洗，酒浸，蒸，焙，一两
 　人参三两
 　麦门冬去心，二两
 　瓜蒌根一两
 　甘草炙，半两


上为锉散。每服四钱，水二盏，糯米一撮，生姜三片，枣三枚，煎七分，去渣，食前服。


阿胶枳壳圆

治产后虚羸，大便秘涩。

阿胶碎炒
 　枳壳浸，去瓤，麸炒，各二两
 　滑石研飞为衣，半两


上为末，炼蜜圆，如梧桐子大。每服二十圆，温水下，半日来未通再服。

失笑散

治产后心腹痛欲死，百药不效，服此顿愈。

蒲黄炒香
 　五灵脂酒研，淘去砂土，各等分，为末


上先用酽醋调二钱熬成膏，入水一盏，煎七分，食前，热服。

增损四物汤《易简方》


治妇人气血不足，四肢怠惰，乏力少气。兼治产后下血过多，荣卫虚损，阴阳不和，乍寒乍热，并皆服之。

当归　川芎　人参　干姜炮
 　甘草炙
 　白芍药各等分


上㕮咀。每服四钱，水一盏，煎至六分，去滓，热服。若产后寒热，腹中刺痛，则有败血，当用五积散加醋煎及大圣散服之。若所下过多，犹有刺痛，亦宜服此二药。一方治经血凝滞腹内，血气作疼，用四物汤加莪术、官桂等分，名六合汤。一方治下血不止及妊妇胎动，加熟艾、干姜、甘草、阿胶、黄芪等分，名胶艾汤。一法治血痢，只加胶、艾。治产后血搏，口干烦渴，加瓜蒌、麦门冬。烦热小便涩，大便秘，加大黄桃仁汤。胁胀，加厚朴、枳实。虚烦不得睡，加竹叶、人参。大渴烦躁，加知母、石膏。一方治妇人血虚，心腹[image: ]
 痛不可忍者，去地黄加干姜，名四神汤。大率产后不问下血多少，须日进黑神散三服。下血少者，以大圣散间之。至二腊以后，腹内略无疼痛，方服四物汤、建中汤之类。若早服之，则补住败血，为后患不浅。黑神、大圣非逐血药，但能推陈致新，多服不妨。今人往往疑其逐血性寒，则不然，看其用药可见矣。若恶血去多，徐徐补之，亦不为晚，不可姑息以贻后患。且如古方用四顺理中圆为产后进食之剂，既用蜜圆，又倍甘草，其甜特甚，岂能快脾?不若只用理中汤少损甘草。素有痰饮者，二陈汤之类服之为佳。且如妊妇恶阻，古方有茯苓圆、茯苓汤，内有地黄、竹茹、川芎辈，定能定呕，服之则愈见增极。大抵恶阻皆由素有痰饮以致之，可用二陈汤改名小茯苓汤，用之极效，不可不知。

成炼钟乳散

治乳妇气少血衰，脉涩不行，乳汁绝少。

钟乳粉

上用成炼者，每服二钱，浓煎漏芦汤调下。

猪蹄汤

治奶妇气少血衰，脉涩不行，绝无乳汁。

猪蹄一只
 　通草五两


上将猪蹄净洗，依食法事治，次用水一斗，同通草浸煮，得四五升，取汁饮。

如乳不下，再服之为妙。

产图

入月安产图1



1 入月安产图　原本及各刊本均脱原图，仅有文字说明。



凡产于入月一日，贴于卧阁内正北壁。凡安产藏衣方法，并于卧阁内分布。凡逐月安产藏衣，避忌神杀方位，并随节气更换，交得次月节，即换次月产图。凡产讫，弃沃秽污不净之水，并随藏衣之方向，不拘远近弃之，切忌向闭肚之方也。

体玄子借地法

咒曰：东借十步，西借十步，南借十步，北借十步，上借十步，下借十步，壁方之中，四十余步，安产借地，恐有秽污。或有东海神王，或有西海神王，或有南海神王，或有北海神王，或有日游将军，白虎夫人，远去十丈，轩辕招摇，举高十丈，天符地轴，入地十丈，令此地空闲。产妇某氏，安居无所妨碍，无所畏忌，诸神拥护，百邪逐去。急急如律令勅。

禁草法

铺草及毡褥讫，即咒曰：铁铁汤汤，非公所当，是王，一言得之铜，一言得之铁，母子相生俱篾铁。急急如律令。

禁水法

欲产时贮水，咒曰：南无三宝水，水在井中为井水，水在河中为河水，水在器中为净水，水在法中为真水，自知非真，莫当真水。以净持浊，以正治邪，日游夜煞，五土将军，青龙白虎，朱雀玄武，招摇天狗，轩辕女娲，天吞地吞，悬尸闭肚，六甲禁讳，十二神王，土符伏神，各安所在，不得动静，不得忌干。若有动静，若有忌干，施以神咒，当摄汝形。阿佉尼阿毗罗莫多梨婆地梨娑诃。


产前将护法

按诸家产论云：凡产妇入月，切忌饮酒，恐产时心神昏乱。临产之时，不可令旁人喧扰，大小仓忙，虑致惊动产母。只可令熟事产婆及稳审谨卓老成亲密三、两人扶侍。产母初觉腹痛，只宜任意坐卧，勉强饮食，恐致临产气力虚羸。若腹痛渐甚，唯且熟忍，仍可按节次渐服滑胎榆白皮散一、二服。服药之法，慎勿太早，须得其时。又，傍人不得逼迫。且须令人扶策徐徐而行。若行步稍难，即凭物而立，须臾扶策再行，直至腹痛连腰相引，作阵痛频，即服催生丹一服，更且勉强扶行。阵痛转甚，难以立，认定产时将至，即服催生符毕，然后安详上草。上草之时，慎勿伤早，若太早，则子在腹中难以转侧。又须仔细体候，直待儿逼欲生，然后令抱腰也。抱腰之人，不得倾斜，则儿得顺其理，自然易产也。又有卧产者，亦待卧定，背平着席，体不抠曲，则子不失其道。苟或不能依此节适，必致产难，纵或幸免，必须变生诸疾。

产后将护法

按经云：妇人非止临产须忧，至于产后，大须将理，慎勿以产时无他，乃纵心恣意，无所不犯，犯时微若秋毫，感病重于嵩岱。且才得分娩，切忌问是男是女，看血下多少，随证服压血晕药。良久吃粥，服四顺理中圆，便令人从心下按至脐腹，日五、七次。若有疾证，即随证服药，粥药相间，频频服饵，且宜闭目而坐，背后倚物，左右看承。常令直立两膝，虽时眠睡，频令唤觉，过一复时方得上床，亦须立膝。高榰床头，厚铺裀褥，遮围四向，窒塞孔隙，恐御贼风。一腊之内，常闻醋烟，以防晕闷。一腊之后，渐加滋味，或以羊肉及雌鸡煮取浓汁作糜粥，直至百晬。常服当归圆、当归建中汤、四顺理中圆，日各一、二服，以养脏气，补血脉。两腊之后，方得食糜烂肉食。满月之内，尤忌任意饮食，触冒风寒，恣情喜怒，梳头用力，高声，作劳工巧之类，及上厕便溺。如此节养将摄，以至百晬，始得气血和调，脏腑平复。设不依此，即致产后余疾。

胎神游方

所直方位忌修造，主损胎：

[image: ]


催生符

右件符用水飞朱砂书之，贴于房内北壁上，遇坐草之时，搭于针上，就灯烧之，不得飞扬，温水调服。

[image: ]
催生符图



推妇人行年法

生气方：产妇宜向之坐卧及产帐向之开门，大吉。

反支月：遇此月即铺灰上，用牛皮或马、驴皮讫，铺草，勿令恶血污地，吉。

祸害月：不得于其上产，又不得向之大小便，避之大吉。

绝命方：不得于其上产，又不得向之大小便，避之大吉。

悬尸日：遇此日产，不得攀绳，宜悬马辔，攀之大吉。

闭肚日：临月至满月，并不得向之大小便，及弃不净之水，谨之吉。

八[image: ]
 方：产帐不得向之开门，忌之大吉。

逐一排行年吉凶方于后，按上件七神，详断吉凶。

续表

续表

逐日产母生子宜向方

子、午、卯、酉日宜向南方，寅、申、巳、亥日宜向西北方，辰、戌、丑、未日宜向东南方。

逐月产母忌向方


忌下月、下凶方生产。

续表

藏胎衣吉方


出《广济历》
 。

逐日日游神

癸巳、甲午、乙未、丙申、丁酉在房内北，庚子、辛丑、壬寅在房内南，癸卯在房内西，甲辰、乙巳、丙午、丁未在房内东，六戌、六己在房内中央，余日在房外，吉。


卷之十

治小儿诸疾附诸汤、诸香外有治疗诸方，互见各类


反魂丹

治小儿诸风癫痫，潮发瘈疭，口眼相引，项背强直，牙关紧急，目睛上视，及诸病久虚，变生虚风，多睡昏困，荏苒不解，速宜服之。

当归酒浸，切，焙，微炒
 　乌犀镑，各二两
 　干姜炮
 　枳壳去瓤，麸炒
 　白术泔浸一宿，微炒
 　人参去芦
 　木香不见火
 　茯苓去皮
 　丁香不见火
 　厚朴去皮，姜汁炙熟
 　藁本去土
 　天竺黄细研
 　败龟酒、醋涂，炙黄
 　蔓荆子去白
 　桑螵蛸微炒
 　何首乌泔浸一宿，煮过，切，焙
 　白芷　虎骨酒、醋炙令黄
 　晚蚕蛾微炒，各三分
 　缩砂仁　麻黄去根、节
 　麝香别研
 　羌活去芦
 　羚羊角镑
 　半夏汤洗七次，姜汁浸三宿，焙干，炒黄
 　川乌头烧令通红，留烟少许，入坑以盏盖，新土围食倾
 　防风去芦
 　白花蛇酒浸一宿，炙令熟，去皮、骨，用肉
 　白僵蚕去丝、嘴，微炒
 　槟榔　白附子微炮
 　天南星汤洗，生姜自然汁煮软，切，焙，炒黄
 　藿香叶，去土
 　阿胶碎炒
 　萆薢微炙
 　肉桂去粗皮
 　细辛去苗
 　陈皮去瓤，微炒
 　槐胶　乌蛇酒浸一宿，炙熟，取肉用
 　沉香不见火
 　干蝎微炙
 　独活去苗
 　天麻酒洗，切，焙，各一两
 　朱砂细研水飞
 　石斛去根
 　雄黄细研水飞
 　肉豆蔻去壳，微炒
 　牛黄别研
 　龙脑别研
 　水银　附子水浸后，炮，去皮、脐
 　蝉壳去土，微炒
 　川芎各半两
 　乌鸦一个，去嘴、翅、足
 　腻粉别研，一分
 　狐肝三具，腊月采取，同乌鸦一个，入新瓮内，以瓦盆盖头，用泥固济，炭火一斤，烧令通赤，烟尽出，候冷，研细用
 　硫黄研细，用瓷盏盛，慢火养成汁，入水银，急炒如青泥，成砂再研，半两
 　金箔二十片，为衣


上如法修事，捣研令细，炼白蜜合和，入酥，再捣三、五千下，圆如梧桐子大。每一岁儿一圆，温薄荷自然汁化下，不计时候。

定命丹

治小儿急、慢惊风，天吊撮口，潮发搐搦，奶痫壮热，昏塞不省。

青黛研，半钱
 　蟾酥干者，酒浸一宿，一钱
 　干蝎全者，七个，微炒
 　麝香研，一字
 　白附子炮为末，半分
 　天南星炮，为末，一分


上件细研令匀，以粟米粥和圆，如绿豆大，别以青黛为衣。每服一圆，荆芥薄荷汤下后困睡无疑。但有患者，先化半圆滴入鼻中，嚏喷者必瘥（一本不用天南星）。

八珍丹

治小儿惊风壮热，精神昏愦，呕吐痰涎，惊悸恍惚，或发瘈疭，目睛上视。

甘草炒
 　天麻去芦
 　朱砂研飞
 　天南星牛胆制，各五
 两
 　牛黄研，一分
 　腻粉研
 　雄黄飞，各一两一分
 　天浆子微炒，三百五十个
 　银箔七十片，为衣


上为细末，入研药匀，炼蜜为圆，如豌豆大，以银箔为衣。每服，一岁儿服一圆，薄荷汤化下。疾证未退，可再服之，更量儿大小加减，奶食后服。

太一银朱丹

治小儿惊风壮热，涎盛发痫，手足搐搦，目睛上视，及风壅痰实，心膈满闷，呕吐痰涎，大便秘涩。

黑铅炼十遍，称三两，与水银结砂子，分为小块，同甘草水煮半日，候冷，取出研，去草不用
 　水银结砂子
 　铁粉各三两
 　甘草同铅煮，十两
 　天南星炮为末，三分
 　朱砂飞研，半两
 　腻粉研，一两


上同研匀，以面糊为圆，如麻子大。每一岁儿服一圆，用薄荷蜜汤下，微利为度，未利再服，乳食后。

软金丹

治小儿惊风壮热，多睡惊掣，精神昏愦，痰涎壅塞，手足搐搦，目睛上视，项背强硬，牙关紧急。

使君子炒，为末
 　兖墨烧，研
 　青黛细研
 　麝香细研
 　腻粉研，各一分
 　胡黄连为末，一分
 　寒食面七钱半
 　天浆子七
 个，炒，为末


上合研匀，以白面糊为圆，如小豆大。每服一圆，煎金银薄荷汤化下。五岁以上可服二圆，更量大小、虚实加减，不计时候。

鹤顶丹

治大人、小儿风壅痰实，咽膈不利，口干烦渴，睡卧不安，及中暑头痛，躁渴不解。

麝香研，二两半
 　朱砂研飞，一百两
 　牙硝枯研，一百二十五两
 　寒水石粉一百一十两
 　甘草炒为末，三十五两


上合研匀，炼蜜搜和，每一两二钱作十圆。大人温生姜水化下一圆。如治中暑，入生龙脑少许，同研细，新水化下。小儿一圆分四服，更量大小加减。又治小儿脏腑积热，心神不宁，夜卧狂叫，口舌生疮，用薄荷自然汁化下，并食后服。


至圣丹

治一切惊风天吊，目睛上视，手足搐搦，状候多端。用药一圆，用温水化，滴鼻中令喷嚏三五次，更用薄荷汤下二圆即愈。如久患五疳，腹胀头大，四肢瘦小，好吃泥土，不思奶食，爱咬指甲，时挦眉毛，头发稀疏，肚上青筋，及久患泻痢，并用米饮下二圆。如久患疳蛔咬心，发歇疼痛，并用苦楝子煎汤下二圆。如鼻下赤烂，口齿疳虫，并口疮等，用儿所吃奶汁研二圆，涂在患处。疳眼、雀目，用白羊子肝一枚，以竹刀子劈开，入药二圆在内，以麻缕缠定，用淘米泔煮熟，空心食之。仍令乳母常忌毒鱼、大蒜、鸡、鸭、猪肉等。

熊胆用温水化入药
 　芦荟研
 　腻粉同水银研
 　朱砂研飞，各一分
 　麝香研，半分
 　蟾酥干者，酒浸一宿
 　龙脑研
 　铅霜研，各一字
 　雄黄研飞
 　青黛研
 　胡黄连末，各半两
 　白附子炮，二钱
 　水银一钱，与腻粉同研，不见米星


上为末，入研药匀，用熬过[image: ]
 猪胆汁浸，蒸饼为圆，如黄米大，汤使如前。此药退惊治风，化虫杀疳，除百病，进乳食。若隔三、两日进一服，永无百病，不染横夭之疾，凡有患与服，必见功效。

定吐救生丹

治小儿伏热生涎，心膈烦躁，壮热霍乱，乳食不下，呕哕恶心，或发吐逆。

山大戟浆水煮，切，焙干，为末，一十五两
 　乳香别研
 　丁香为末，各五两
 　粉霜研
 　腻粉研碎，各七两半
 　龙脑研，二两半
 　水银　黄蜡　黑铅与水银同结砂子，各一十两半


上件合研令匀，每熔蜡一两，入蜜二钱半，和为圆，如黄米大。每一岁儿服一圆。如烦躁，研生脂麻、马齿水下。如吐逆，煎丁香马齿汤下。更量虚实加减，食后、临卧服之。此药除热化涎，下膈止吐逆，若胃虚伤冷，呕吐不止者，不可服。凡小儿吐逆，宜速疗之，久不止，遂为慢惊，常宜收此药备急。

五福化毒丹

治小儿蕴积毒热，惊惕狂躁，颊赤咽干，口舌生疮，夜卧不宁，谵语烦渴，头面身体多生疮疖。

桔梗微炒
 　玄参洗，焙，各六两
 　青黛研
 　牙硝枯
 　人参去芦，各二两
 　茯苓去皮，五两
 　甘草炒，一两半
 　银箔八片，为衣
 　麝香研，半钱
 　金箔八片，为衣


上为细末，入研药匀，炼蜜为圆，每两作十二圆。每一岁儿一圆，分四服，用薄荷水化下。及疮疹后，余毒上攻口齿，涎血臭气，以生地黄自然汁化一圆，用鸡翎扫在口内。热疳肌肉黄瘦，雀目夜不见物，陈粟米泔水化下。食后、临卧服。

灵砂归命丹

治小儿蕴积邪热，潮热不除，颊赤口干，心膈烦躁，痰涎不利，睡卧不安，或发惊痫，涎潮搐搦。又疗积滞不消，下利多日，腹中[image: ]
 痛，烦渴呕哕，服药调和不能愈者，并可服之。

巴豆去心、膜、皮，炒熟，研如面油，三百一十五粒
 　牛黄研
 　龙脑研
 　麝香研
 　腻粉研，各三两
 　辰砂研飞，九两
 　金箔研，九十片


上合研匀，炼黄蜡六两，入白沙蜜三分，同炼令匀，为圆如绿豆大。每服二圆，金银薄荷汤下，更量岁数加减。如惊痫搐搦，用龙脑、腻粉蜜汤下。服药先以冷水浸少时，服之见效尤速。

大天南星圆

治小儿急慢惊风，涎潮发搐，目睛上视，口眼相引，牙关紧急，背脊强直，精神昏塞，连日不省。

龙脑研
 　牛黄研
 　乳香研，各一钱
 　天南星牛胆制者，半两
 　人参　天麻去芦
 　防风去芦，各一分
 　朱砂研，三钱
 　干蝎十四个，汤浸润，去土，微炒，为末
 　麝香研，一钱半


上件研杵令匀，炼蜜和圆，如大鸡头大。每服一圆，荆芥薄荷汤化下。量儿大小以意加减服，不计时候。

五疳保童圆

治小儿五疳。盖其骨肉轻软，肠胃微细，若乳哺有节，则脏腑相调，或乳母寒温失理，饮食无常，醉饱喜怒，及小儿百晬以后，五岁以前，乳食渐多，不择生冷，好餐肥腻、甘、酸之物，即成五疳。一曰肝疳，其候摇头揉目，白膜遮睛，流汗遍身，合面而卧，目中涩痒，肉色青黄，发立头焦，筋青脑热，腹中积聚，下痢频多，久而不痊，转甚羸瘦。二曰心疳，其候浑身壮热，吐痢无常，颊赤面黄，胸膈烦满，鼻干心躁，口舌生疮，痢久不痊，多下脓血，有时盗汗，或乃虚惊。三曰脾疳，其候腹多筋脉，喘促气粗，乳食不多，心腹胀满，多啼咳逆，面色萎黄，骨立毛焦，形枯力劣，胸膈壅闷，水谷不消，口鼻常干，好吃泥土，情意不悦，爱暗憎明，肠胃不和，痢多酸臭。四曰肺疳，其候咳嗽气逆，皮毛干焦，饶涕多啼，咽喉不利，揉鼻咬甲，壮热憎寒，口鼻生疮，唇边赤痒，腹内气胀，乳食渐稀，大肠不调，频频泄痢，粪中米出，皮上粟生。五曰肾疳，其候肌肉消瘦，齿龈生疮，寒热时作，口鼻干燥，脑热如火，脚冷如冰，吐逆既增，乳食减少，泻痢频并，下部开张，肛门不收，疳疮痒痛。以上疾状，并皆治疗。

黄连去须
 　白鳝头炙令焦黄，无，即炒白芜荑充代
 　草龙胆去芦
 　雄黄研飞
 　青橘皮去瓤
 　五倍子　夜明砂微炒，各一两
 　蟾头一枚，炙令黄色
 　苦楝根　天浆子微炒
 　胡黄连　麝香　青黛研
 　熊胆研
 　芦荟研，各一两（一本有虾蟆灰、
 蜗牛微炒）


上为细末，都研令匀，用糯米饭和圆，如麻子大。每服一岁儿一圆，不计时候，温米饮下，日进三服尤妙。一方有蜗牛微炒，一分。


熊胆圆

杀疳退惊。治壮热昏愦，呕吐痰涎　颊赤面黄，鼻干目涩，有时盗汗，或即虚惊，荏苒不除，乳食不进。

熊胆研
 　胡黄连木，各二钱
 　使君子麸炮，为末
 　天浆子麸炒
 　各七个
 　青黛研，一钱
 　寒食面三钱
 　麝香研，一分
 　细墨烧，淬，半钱


上件一处同研匀，用白面糊和圆，如黍米大。每服五圆至七圆，米饮下，不计时候。

虎睛圆

治小儿惊风壮热，痰涎壅滞，精神昏愦，睡多惊啼，或发搐搦，目睛直视。

茯神去木
 　天麻去苗
 　腻粉研
 　天竺黄研
 　胡黄连各五两
 　朱砂研飞，二两
 　麝香研
 　白附子炮
 　天南星炮，各三两
 　青黛研，七两
 　使君子一百个
 　天浆子微炒，四十个


上为细末，以面糊为圆，如梧桐子大。每一岁儿服一圆，薄荷汤化下，更量虚实加减，乳食后服。

天麻防风圆

治一切惊风，身体壮热，多睡惊悸，手足抽掣，精神昏愦，痰涎不利，及风温邪热，并宜服之。

白僵蚕去丝、嘴，炒
 　干蝎炒，各半两
 　天麻去苗
 　防风去苗
 　人参各一两
 　朱砂研飞
 　雄黄研
 　麝香研
 　甘草炙，各
 一分
 　牛黄一钱


上为细末，炼蜜为圆，如梧桐子大。每服一圆至二圆，薄荷汤化下，不拘时候。

化虫圆

治小儿疾病多有诸虫，或因腑脏虚弱而动，或因食甘肥而动，其动则腹中疼痛，发作肿聚，往来上下，痛无休止，亦攻心痛，叫哭合眼，仰身扑手，心神闷乱，呕哕涎沫，或吐清水，四肢羸困，面色青黄，饮食虽进，不生肌肤，或寒或热，沉沉默默，不的知病之去处。其虫不疗，则子母相生，无有休止，长一尺则害人。

胡粉炒
 　鹤虱去土
 　槟榔　苦楝根去浮皮，各五十两
 　白矾枯，十二两半


上为末，以面糊为圆，如麻子大。一岁儿服五圆，温浆水入生麻油一二点，调匀下之，温米饮下亦得，不拘时候。其虫细小者皆化为水，大者自下。

进食圆

治乳食不消，心腹胀满，壮热喘粗，呕吐痰逆，肠鸣泄泻，米谷不化；或下痢赤白，腹痛后重，及食癥乳癖，痃气痞结，并皆治之。

代赭石烧，醋淬，研
 　当归去芦，微炒
 　朱砂研飞
 　枳壳去瓤，麸炒微黄
 　木香各半两
 　麝香细研，一分
 　巴豆霜半分


上件药捣，罗为末，入研药匀，面糊为圆，如麻子大。每一岁儿服一圆，温米饮下，更量虚实加减服之，食后服。

金箔镇心圆

治小儿风壅痰热，心神不宁，惊悸烦渴，唇焦颊赤，夜卧不安，谵语狂妄。

紫河车用黑豆煮软，切作片，焙干，二十五两
 　山药一百五十两
 　牙硝枯，十五两
 　甘草爁
 　人参去芦
 　茯苓去皮，各五十两
 　朱砂研飞，一百两
 　龙脑研，十两
 　麝香研，五两
 　金箔一千二百箔，为衣


上为细末，炼蜜为圆，每一两半作五十圆，以金箔为衣。每服一圆，薄荷汤化下，含化亦得，食后、临卧。常服安镇心神，散败邪热，凉咽膈，止惊啼。

比金圆

治小儿惊风体热，喘粗涎嗽，心忡颊赤，大小便不利，夜卧不稳。

滑石　腻粉研，各十五两
 　青黛研，二两半
 　天南星炮，
 一十二两半
 　巴豆七百个，去皮、去霜


上为细末，以面糊为圆，如麻子大。每服一岁一圆，薄荷温水下。如急惊风头热足冷，口噤面青，筋脉抽掣，上膈顽涎，疾状甚者，加一、二圆，煎桃符汤下，疏利下蕴毒热涎，立便安愈。小儿疮疹后余毒不解，宜与服，食后。

香连圆

治小儿冷热不调，泄泻烦渴，米谷不化，腹痛肠鸣；或下痢脓血，里急后重，夜起频并，不思乳食，肌肉消瘦，渐变成疳。

白石脂　龙骨　干姜炮
 　黄连去须，微炒
 　白矾煅，各
 半两


上件药捣，罗为末，醋煮面糊和圆，如麻子大。每一岁儿服十圆，米饮下，乳食前服。如烦渴，煎人参汤下，更量儿大小以意加减，日三四服。


紫霜圆

治乳哺失节，宿滞不化，胸腹痞满，呕吐恶心，便利不调，乳食减少。又治伤寒温壮，内挟冷实，大便酸臭，乳食不消，或已得汗，身热不除，及变蒸发热，多日不解，因食成痫，先寒后热。

代赭石醋淬，细研，一两
 　赤石脂为末，一两
 　杏仁去皮、尖，麸炒，别研，五十枚
 　巴豆去皮、心，出油，炒研，三十粒


上合研匀，汤浸[image: ]
 饼圆如黄米大。儿生三十日外，可服一圆，一岁至三岁并服二圆至三圆，乳汁送下，米饮亦得，微利为度，亦不虚人，未利再服，更量虚实加减，乳食后服。

开胃圆

治小儿脏腑怯弱，内受风冷，腹痛胀满，肠鸣泄利，或青或白，乳食不化，又治脏冷夜啼，胎寒腹痛。

白芍药　麝香细研，各一分
 　人参　木香　蓬莪术煨
 　白术　当归去苗，微炒，各半两（一本无白术）


上件捣，罗为末，都研令匀，汤浸炊饼和圆，如黍米大。每服十五圆，温米饮下。新生儿腹痛夜啼，可服五圆，并乳食前服。

没食子圆

治小儿肠虚受热，下痢鲜血，或便赤汁，腹痛后重，昼夜不止，遍数频多。

没食子　地榆各半两
 　黄柏锉，蜜炒，二两
 　黄连锉，炒，
 一两半
 　酸石榴皮一两


上件捣，罗为细末，以醋煮面糊为圆，如麻子大。每服十圆至二十圆，温米饮下，食前服。

水银扁圆子

治小儿惊风壮热，涎盛喘粗，或发搐搦，目睛上视，及因乳哺不节，胸满呕逆，精神迷闷，发痫瘈疭，并宜服之。

黄明胶炒令黄燥，一钱三字
 　腻粉　干蝎全者
 　百草霜研
 　牛黄研
 　铅霜研
 　青黛研，各一分
 　巴豆去皮、膜、脂，煮黄
 　黑铅同水银结砂子
 　水银各一两
 　香墨烧，淬，三钱


上为细末，入研药匀，以陈粟米饭为圆，如绿豆大，捏扁。每一岁儿服一圆，二岁服二圆，三岁服三圆，四岁以上服四圆，用干柿汤下，薄荷汤亦得，更量虚实加减服，利下青黏滑涎为度，乳食后服。此药不得化破。

牛黄膏

治惊化涎，凉膈镇心，祛邪热，止痰嗽。

蛤粉研飞，二百两
 　牙硝枯研
 　朱砂研飞，各十两
 　人参二十五两
 　雄黄研飞，七十五两
 　龙脑研，四两
 　甘草爁，五十两
 　金箔　银箔各二百片，为衣
 　牛黄二两，别研


上为细末，炼蜜搜和，每一两八钱作二十圆，以金箔、银箔为衣。一岁儿每服如绿豆大，薄荷温水化下，量岁数临时加减服之，食后。

金屑辰砂膏

治小儿经邪热，颊赤多渴，睡卧不宁，谵语狂妄，痰涎不利，精神恍惚，及大人痰热蕴积，心膈烦躁，咽喉肿痛，口舌生疮。

牙硝枯研
 　铁粉研，各半两
 　甘草炙，二两
 　龙脑研，二钱
 辰砂研飞，三两
 　蛤粉研飞，八两
 　人参一两
 　金箔三十片为衣


上为细末，炼蜜搜和，每一两半作二十圆，捏扁，用金箔为衣。每服半皂子大，大人一圆分作两服，并用薄荷汤化下，食后、临卧服。

润肺散

治小儿寒壅相交，肺气不利，咳嗽喘急，语声不出，痰涎壅塞，胸膈烦满，鼻塞清涕，咽喉干痛。

贝母去心，麸炒黄
 　杏仁汤去皮、尖及双仁者，焙干，面炒，各二两半
 　麻黄去根、节
 　人参各二两
 　阿胶炒令黄燥
 　桔梗各半两
 　陈皮去白，一分
 　甘草炙，一两


上同杵，罗为粗末。每服一钱，水八分，煎六分，去滓，温服，食后。

惺惺散

治小儿风热疮疹，伤寒时气，头痛壮热，目涩多睡，咳嗽喘粗，鼻塞清涕。

瓜蒌根　人参　细辛去叶
 　茯苓去皮
 　白术　甘草炙
 　桔梗各一两半


上件同杵，罗为末。每服一钱，水一小盏，入薄荷三叶，同煎至四分，温服。如要和气，即入生姜煎服，不计时。

人参羌活散

治小儿寒邪温病，时疫疮疹，头痛体疼，壮热多睡，及治潮热烦渴，痰实咳嗽。

柴胡去苗
 　独活去芦
 　羌活去苗，各二两
 　人参去
 芦
 　芎[image: ]
 　枳壳去瓤，麸炒
 　茯苓去皮
 　甘草炙，各一两
 　桔梗　前胡　天麻酒浸，炙
 　地骨皮去土，各半两


上为散。每服一钱，水七分盏，入薄荷少许，煎至五分，去滓，温服，不计时候。


辰砂金箔散

治小儿心膈邪热，神志不宁，惊惕烦渴，恍惚忡悸，夜卧不安，谵语狂妄，齿龈生疮，及痰实咳嗽，咽膈不利。

辰砂研飞，七十两
 　人参去芦
 　茯苓去皮
 　牙硝枯，各三十两
 　桔梗五十两
 　蛤粉研飞，八十两
 　甘草炒，二十五两
 　金箔二百片，入药
 　生脑子研，二两


大人、小儿咽喉肿痛，口舌生疮，每用少许掺在患处，咽津，立效。大人膈热，每服一钱，新水调下，食后、临卧服。

消毒散

治小儿疮疹已出，未能匀透，及毒气壅遏，虽出不快，壮热狂躁，咽膈壅塞，睡卧不安，大便秘涩，及治大人、小儿上膈壅热，咽喉肿痛，胸膈不利。

牛蒡子爁，六两
 　荆芥穗一两
 　甘草炙，二两


上为粗末。每服一钱，用水一盏，煎七分，去滓，温服，食后，小儿量力少少与之。如治疮疹，若大便利者，不宜服之。

人参散

治中和气，止呕逆，除烦渴。治昏困多睡，乳食减少，及伤寒时气，胃气不顺，吐利止后躁渴不解。

干葛二两
 　人参　白茯苓去皮，各一两
 　木香　甘草炙
 　藿香叶各一分


上件为末。每服一钱，水一中盏，煎七分，去滓，放温服，不计时。

生犀散

治小儿骨蒸肌瘦，颊赤口干，日晚潮热，夜有盗汗，五心烦躁，四肢困倦，饮食虽多，不生肌肉，及大病瘥后余毒不解，或伤寒病后，因食羊肉，体热不除，并宜服之。

大黄蒸，切，焙
 　鳖甲汤煮，去裙襕，醋涂，炙黄
 　麦门冬去心
 　黄芪　秦艽去苗并土
 　羚羊角镑
 　桑白皮锉
 　人参　茯苓去皮
 　地骨皮去土
 　赤芍药　柴胡去苗
 　枳壳去
 瓤，麸炒


上各等分，捣为粗末。每服二钱，水一盏，入青蒿少许，煎至六分，去滓，温服，食后，儿小即分为二服。

清凉饮子

治小儿血脉壅实，腑脏生热，颊赤多渴，五心烦躁，睡卧不宁，四肢惊掣，及因乳哺不时，寒温失度，令儿血气不理，肠胃不调，或温壮连滞，欲成伏热，或壮热不歇，欲发惊痫。又治风热结核，头面疮疖，目赤咽痛，疮疹余毒，一切壅滞，并宜服之。

当归去芦，酒浸
 　甘草炙
 　大黄蒸，焙
 　赤芍药

上等分，为粗末。每服一钱，水一中盏，煎至七分，去滓，温服，量儿大小、虚实加减，微溏利为度，食后、临卧服。

天竺饮子

治大人、小儿腑脏积热，烦躁多渴，舌颊生疮，咽喉肿痛，面热口干，目赤鼻衄，丹瘤结核，痈疮肿痛。又治伏暑燥热，疮疹余毒，及大便下血，小便赤涩。

川郁金用皂角水煮，切作片，焙干
 　甘草炙，各二十两
 　大栀子仁微炒
 　连翘各二十两
 　雄黄飞研，五两
 　瓜蒌根十斤


上为细末。每服一大钱，食后、临卧，用新水调服，小儿半钱，临时更量儿大小以意加减。

朱砂圆

镇心神，化痰涎，利咽膈，止烦渴。

硼砂研，一分
 　朱砂研飞，五十两
 　麝香研
 　梅花脑研，各半两
 　脑子研
 　牙硝枯，各一两
 　甘草浸汁熬膏，五斤
 　寒水石烧通红，研，四两


上研匀，用甘草膏和，每两作一百圆。每服一圆，含化。小儿夜多惊啼，薄荷水化下。

芦荟圆

治疳气羸瘦，面色萎黄，腹胁胀满，头发作穗，揉鼻咬甲，好吃泥土，利色无定，寒热往来，目涩口臭，齿龈烂黑。常服长肌退黄，杀疳虫，进乳食。

大皂角　干虾蟆用各等分，同烧存性，为末，一两，入下项药：


青黛研，一分
 　芦荟研
 　朱砂研飞
 　麝香研，各一钱


上合研匀，用汤浸蒸饼和为圆，如麻子大。每三岁儿服二十圆，不计时候，温米饮下，更量大小加减。

和中散

治小儿脾胃不和，呕逆恶心，冷热不调，减食泄泻，腹痛肠鸣，少力嗜卧。

厚朴去皮，姜炙，六两
 　白术三两
 　干姜炮
 　甘草炙，各二两


上为末。每服一钱，水八分盏，生姜二片，煎六分，去滓，稍热服，乳食前服。


人参半夏圆

治肺胃受冷，咳嗽气急，胸膈痞满，喉中呀呷，呕吐涎沫，乳食不下。

半夏汤洗七次，切，焙
 　厚朴去粗皮，姜汁炙
 　丁香各四两
 　陈皮去瓤
 　人参去芦
 　细辛去苗，各二两


上为细末，用生姜汁打面糊为圆，如麻子大。三岁儿每服二十圆，生姜汤下，食后服，量儿大小加减。

辰砂半夏圆

治小儿肺壅痰实，咳嗽喘急，胸膈痞满，心忡烦闷，痰涎不利，呀呷有声。

五灵脂微炒，用酒研飞，去砂土
 　朱砂研飞，各一两
 　葶苈水淘净，日干，别杵成膏
 　杏仁汤浸，去皮、尖及双仁，麸炒，别杵成膏
 　半夏汤浸七次，去滑，焙干，各半两


上为末，入研药匀，以生姜汁煮面糊和圆，如小麻子大。每服五圆至七圆，淡生姜汤下，食后。

丁香散

治胃虚气逆，呕吐不定，精神羸困，霍乱不安。

人参半两
 　丁香　藿香叶各一分


上件同杵，罗为散。每服一钱，水半盏，煎五、七沸，入乳汁少许，去滓，稍热服，不拘时候。

六神丹

治小儿疳气羸瘦，脏腑怯弱，泄利虚滑，乳食减少，引饮无度，心腹胀满。

丁香　木香　肉豆蔻去壳，各半两


上三味，用面裹同入慢灰火煨，令面熟为度，取出放冷。

诃子煨，去核
 　使君子仁各半两
 　芦荟细研入药，一两


上件同杵，罗为细末，以枣肉和圆，如麻子大。每服五圆至七圆，温米饮下，乳食前服。

太一丹

治小儿诸风惊痫，潮发搐搦，口眼相引，项背强直，精神昏困，痰涎不利，及一切虚风，并皆治之。

天南星炮
 　乌蛇酒炙，取肉，各三钱
 　天麻去芦，酒浸一宿
 　附子炮，去皮、脐
 　麻黄去根、节，各半两
 　干蝎微炒，一钱半
 　白附子炮，三钱半
 　白僵蚕去丝、嘴，炒，四钱


以上为细末，以水一升，调浸三日，以寒食面一斗拌匀，踏作曲，须六月六日以楮叶罨七日取出，逐片用纸袋盛，挂当风，十四日可用。每曲末一两入下项药：

琥珀研，一钱
 　辰砂研飞，六钱
 　雄黄研飞，三钱
 　甘草炙，
 为末，半钱


上合研匀，炼蜜和圆，如鸡头大。每服一圆，温水化下，不计时。

大惊圆

治惊风诸痫，壮热昏愦，神志恍惚，痰涎壅塞，或发搐搦，目睛直视，并皆治之。

蛇黄火煅，醋淬九次，研飞，二钱
 　青礞石研，一钱
 　朱砂研飞，三钱
 　虾蟆灰　雄黄各一钱
 　铁粉研，二钱半


上研匀，以水浸[image: ]
 饼圆如桐子大。每服一圆，煎薄荷水磨剪刀股化下，日二三服。此药治惊化涎，不用银粉。小儿脏腑、口齿、肠胃柔弱，凡用银粉药，切须慎之，则无他苦。

〔绍兴续添方〕

睡惊丹

治小儿惊邪，风热痰壅，咽膈不利，夜卧不安，睡中啼哭，惊风搐搦。

蛇黄火煅红，米醋淬五遍，再将醋煮干为度
 　天南星碾为粉，用薄荷汁搜和为饼，炙熟
 　茯苓去皮
 　铁粉重罗
 　使君子仁

以上五味捣，罗为末，各称半斤。

脑子别研，半两
 　麝香别研，一两
 　银箔研
 　金箔研，各
 一百片


上前项五味药末，入后项研药拌匀，糯米糊为圆，如皂荚子大，朱砂为衣。用薄荷汤磨下，五岁儿一圆分二服，三岁以下儿一圆分三四服，更量岁数加减。常服安神镇心，定惊控痰。

使君子圆

治小儿五疳，脾胃不和，心腹膨胀，时复[image: ]
 痛，不进饮食，渐致羸瘦，并宜服之。

厚朴去皮，姜汁炙
 　陈皮去白
 　川芎各一分
 　使君子仁浸，去黑皮，一两


上为细末，炼蜜圆，如皂子大。三岁以上一粒，以下半粒，陈米饮化下，大治小儿腹痛。

加减四君子汤

治小儿吐泻不止，不进乳食。常服调胃进食。

白扁豆蒸熟，焙干
 　藿香叶　甘草炙
 　黄芪去苗，各一两
 　人参　茯苓去皮，焙
 　白术各四两


上为细末。每服一钱，入盐点服，或用水七分盏，煎五分，温服。

消毒犀角饮

治证并方见前积热类。


〔宝庆新增方〕

肥儿圆

治小儿疳病者，多因缺乳食吃太早所致；或因久患脏腑胃虚虫动，日渐羸瘦，腹大发竖，不能行步，面黄口臭发热，面无精神，此药杀虫进食。

神曲炒
 　黄连去须，各十两
 　肉豆蔻面裹，煨
 　使君子去皮
 　麦糵炒，各五两
 　槟榔不见火，细锉，晒，二十个
 　木香二两


上为细末，猪胆为圆如粟米大。每服三十圆，量岁数加减，熟水下，空心服（一方黄连、神曲、使君子各一两，槟榔、肉豆蔻各半两，木香二钱，面糊圆如萝卜子大，熟水吞下）。

至圣保命丹

治小儿胎惊内吊，腹肚坚硬，目睛上视，手足抽掣，角弓反张。但是涎痰壅盛，一切急、慢惊风，悉皆治之。

全蝎十四个
 　白附子　天南星炮
 　白僵蚕直青者，炒
 　朱砂研
 　麝香研，各一钱
 　防风去芦、叉
 　天麻各二钱
 　金箔十片
 　蝉蜕去泥，一钱


上为细末，入研药和匀，以粳米煮饭，取中心软者搜为圆，每两作四十圆。初生儿半圆，乳汁化下。周岁儿一圆，金银薄荷汤化下。十岁以上有急候者二圆，薄荷汤化下。常服镇心安神化痰，除一切惊风证候。

挨积圆

治小儿脾胃不和，宿滞不化，腹胀肠鸣，呕逆恶心，便利不调，乳食减少，或疳泻、积泻，大便酸臭。亦治丈夫、妇人胸膈不快，酒积、食积，呕逆恶心，吐泻脾疼。

京三棱炮
 　丁香皮不见火，各三两
 　丁香不见火
 　青皮去白，各一两
 　干姜炮
 　巴豆去皮、膜、油，各二钱半


上件为细末，入巴豆拌匀，面醋糊为圆，如粟米大。每服五十圆至六十圆，二岁儿可服七圆至十圆，生姜汤吞下，熟水亦得，不拘时候，更量儿岁数加减与之。此药不用大黄、硇砂、汞粉之类，并是性温之药，常服消积滞，进乳食，退黄长肌。

急风丹

治小儿伤风，鼻塞清涕。酒调涂囟门上，不可服。方见诸风类。


〔淳祐新添方〕

助胃膏

治小儿胃气虚弱，乳食不进，腹胁胀满，肠鸣泄泻，[image: ]
 乳便青，或时夜啼，胎寒腹痛。

白豆蔻仁　肉豆蔻煨
 　丁香　人参　木香各一两
 　白茯苓去皮
 　官桂去粗皮
 　白术　藿香叶
 　缩砂仁　甘草炙，各二两
 　橘红去白
 　山药各四两


上为细末，炼蜜和成膏。每服如鸡头实大一圆，量儿大小加减，米饮化下，不拘时候。

观音散

治小儿外感风冷，内伤脾胃，呕逆吐泻，不进乳食，久则渐渐羸弱。大抵脾虚则泻，胃虚则吐，脾胃俱虚，吐泻不已。此药大能温养脾胃，进美饮食。全蝎观
 音散方见后。


人参一两
 　茯苓一钱半
 　神曲炒，二钱
 　石莲肉炒，去心，一分
 　绵芪　白芷　木香炮
 　白扁豆去皮，炙焦黄，去火毒
 　甘草炙，各一钱


上为细末。每服一钱，水一小盏，枣一枚，藿香三叶，煎四分，去滓，温服，量儿大小加减。

小抱龙圆

治伤风、瘟疫，身热昏睡，气粗喘满，痰实壅嗽，及惊风潮搐，蛊毒、中暑，并可服之，壮实小儿宜与服之。

天竺黄一两
 　雄黄研飞，二分
 　辰砂别研
 　麝香别研，各半两
 　天南星腊月酿黄牛胆中，阴干百日者。如无，只以生者去皮、脐，锉，炒熟用，四两


上为细末，煮甘草水和圆，如皂子大。每服一圆，温水化下，百晬内者作三服，或用腊雪水煮甘草和药尤佳。

钩藤膏

治小儿胎寒胃冷，腹肚[image: ]
 痛，夜间啼哭，呕吐乳食，大便泻青，状若惊搐，时有冷汗。

姜黄二钱
 　没药别研
 　木香　乳香别研，各四钱（一本有木鳖子二十个，去油，研）


上为细末，炼蜜和成膏。每服三钱，儿一圆，如鸡头实大，煎钩藤汤化下，更量大小加减，不拘时候。


〔吴直阁增诸家名方〕

蚵蚾圆

治小儿五疳八痢，乳食不节，寒温调适乖违，发竖毛焦，皮肤枯悴，脚细肚大，颅解胸陷，渐觉尫羸，时发寒热，盗汗咳嗽，脑后核起，腹内块生，小便泔浊，脓痢淀青，挦眉咬指，吃土甘酸，吐食不化，烦渴并频，心神昏瞀，鼻赤唇燥，小蛊既出，蛔虫咬心，疳眼、雀目，名曰丁奚，此药救疗，效验如神。

白芜荑去皮
 　黄连去须
 　蚵蚾酒浸，去骨，焙
 　胡黄连各一两半
 　青黛半两，为衣


上件碾为细末，猪胆汁面糊圆，如粟米大。每服三十圆，用饭饮吞下，食后、临卧，日进三服。

高良姜散

治小儿冷伤，脾胃不和，腹胀气闷，不欲饮食。

高良姜　草豆蔻去皮
 　陈皮去白
 　当归微炒
 　肉桂去
 粗皮，各一分
 　人参去芦，半两


上件捣，罗为散。三岁儿每服一钱，水一盏，煎至五分，去滓，温服，不计时候，量儿大小加减服之。

人参圆

治小儿乳哺，饮冷过度，伤冷脾胃，腹胁胀满，多吐痰涎。

人参　丁香　陈皮去白
 　干姜焙
 　白术各一分
 　半夏汤洗七次，半两


上件捣，罗为末，炼蜜和圆，如麻子大。每三岁小儿服一十圆，温汤下，不拘时，日二服，量儿大小加减。

温脾散

治脾胃气不和，腹胁虚胀，不欲乳食，困倦无力，壮热憎寒，并皆疗之。

诃黎勒皮炮
 　人参各三分
 　甘草炙，一分
 　白术　木香　茯苓去皮
 　藿香去梗
 　陈皮去白
 　黄芪　桔梗各半两


上件捣，罗为散。三岁儿每服一钱，水一盏，入生姜钱子大片，淮枣一枚，同煎至五分，去滓，温服，不计时候，量儿大小加减。

白豆蔻散

治小儿脾胃不和，憎寒壮热，腹痛呕吐，不纳乳食。

枇杷叶去毛，微炙
 　白豆蔻去皮
 　陈皮去白
 　芎䓖　甘草炙，各一分
 　干木瓜　人参　黄芪各半两


上为粗散。三岁小儿每服一钱，水一小盏，生姜钱子三片，枣一枚，同煎至七分，去滓，温服，不计时候，量儿大小加减。

当归圆

治小儿冷热不调，大便青黄，心腹多痛，或腹中气满，或时呕逆，不欲乳食。

白芍药　当归微炒
 　人参　芎[image: ]
 各三分
 　白术　甘草炙，各半两


上件捣，罗为末，水煮面糊圆，如麻子大。三岁小儿每服十圆，粥饮下，日三服，更量儿大小加减。

厚朴散

治小儿外感风冷，壮热憎寒，头痛体重，中寒气逆，呕吐恶心，或手足厥冷，及脾胃不和，并皆治之。

苍术米泔浸一宿，去黑皮、焙
 　厚朴去皮，姜汁炙
 　陈皮去白，各一两
 　干姜炮，三分
 　甘草炙，半两


上件为细末。三岁小儿每服一钱，水一小盏，入生姜钱二片，枣子一枚，同煎至五分，滤去滓，热服。

柴胡散

治小儿伤寒壮热，头痛体疼，口干烦渴。

石膏　黄芩　甘草　赤芍药　葛根各一两
 　麻黄去
 根、节
 　柴胡去苗，各半两


上捣，罗为散。三岁小儿每服一钱，水一小盏，入生姜少许，葱白三寸，豉二十粒，同煎至五分，滤去滓，温服，不拘时候，汗出为效，量儿大小加减。

葛根散

治小儿伤寒，四肢烦热，头疼体痛，心躁口干发渴。

葛根　麻黄去根、节
 　人参各半两
 　肉桂去粗皮
 　甘草炙，各一分


上件捣为粗散。三岁儿每服一钱，水一小盏，入生姜少许，枣子一枚，同煎至五分，滤去滓，温服，量儿大小加减，不计时候。


人参散

治小儿伤寒作热。常服调顺阴阳，和养脾胃，定吐逆，止烦渴，品味与前人参散同。

上为散。三岁儿每服一钱，水一小盏，煎五分，温服，量儿大小加减。

豆蔻香连圆

治小儿乳食不节，肠胃虚弱，冷热之气客于肠间，下赤白痢，肠内[image: ]
 痛，日夜频并，不欲饮食，量儿大小加减服之。

黄连去须，微炒，三分
 　肉豆蔻仁二枚
 　丁香一分
 　木香　诃黎勒炮，去核，各半两


上捣，罗为末，以粟米粥和圆，黍米大。三岁儿服十圆，粥饮下。

木香白术散

治小儿冷痢腹痛，四肢不和，饮食减少，渐至羸瘦。

诃黎勒炮，去核
 　龙骨　厚朴去粗皮，姜汁炙
 　当归微炒，各半两
 　木香　干姜炮
 　白术各一分


上捣，罗为散。三岁小儿每服一钱，以水一小盏，入枣二枚，同煎至五分，去滓，温服，食前，量儿大小加减。

龙骨圆

治小儿久患赤白痢，日夜频并，腹痛羸弱，不欲饮食。

黄连去须，微炒
 　黄柏　白龙骨　诃黎勒皮炮，去核
 　木香各一分
 　当归微炒
 　干姜炮
 　白矾枯研，各半两
 　胡粉微炒黄，三分


上件捣，罗为末，炼蜜和圆，如绿豆大。三岁儿每服十圆，温粥饮下，日三服，量儿大小临时加减。

乌梅散

治小儿下痢后津液减少，脏腑虚燥，烦渴引饮，及治诸病烦渴，引饮无度。

乌梅肉微炒，半两
 　白茯苓　干木瓜各一两


上捣，罗为粗散。三岁儿每服一钱，水一小盏，入生姜钱一片，煎至五分，去滓，温服，不计时候服，量儿大小加减。

白及散

治小儿肾气不成，脑髓不足。小儿年大，骨应合而不合，头缝开者是也，宜以药涂之。

白及　柏仁　防风去苗
 　细辛去叶，各一两


上为细末。每一钱，以乳汁调，涂在儿颅骨上，每日一次用之。

附子散

治小儿大肠虚冷，肛门脱出，多因下痢得之，宜以药敷。

附子生，去皮、脐
 　龙骨各一两


上捣，罗为细散。每用一钱，敷在脱肛上，按令入，频用之。

赤石脂散

治小儿因痢后躽气下，推出肛门不入。

伏龙肝　赤石脂各等分


上件细研为散。每用半钱，敷肠头上，每日三上用。

柏墨散

治小儿断脐后为水湿所伤，或䙀袍湿气伤于脐中，或解脱，风冷乘攻，令小儿四肢不和，脐肿啼哭，不能乳哺，宜速治之。

乱发净洗，烧为灰
 　釜下黑煤　黄柏末各等分


上件药同研令细，每用少许敷之。

半夏散

治小儿咳逆上气，心胸痰壅，不欲乳食。

紫菀去苗，净洗
 　五味子拣净
 　半夏汤泡七次
 　甘草炙，各五两
 　肉桂去粗皮
 　细辛去苗，各二两半


上件为细末。三岁儿每服一钱，水一盏，入生姜一片，煎至五分，去滓，温服，不计时候，量儿大小加减服。

朱矾散

治小儿初生鹅口，其舌上有白屑如米屑者，鼻外亦有，并不能乳。

朱砂细研
 　白矾枯，各等分


上件药研极细。每用少许，敷儿舌上，每日三次用之，先使乱发频揩舌上垢，令净即瘥。

紫苏子散

治小儿啼气未定，与乳饮之，与气相逆，气不得下。

紫苏子微炒
 　萝卜子微炒
 　诃黎勒皮　杏仁去皮、尖，麸炒黄
 　人参去苗
 　木香各半两
 　青皮去白
 　甘草炙微赤，各一两


上件捣，罗为细散。每服一钱，以水一盏，入生姜钱少许，同煎至五分，去滓，温服，不计时候，量儿大小加减。

犀角人参散

治小儿虚热，及吐泻，烦渴不止，及疏转后，并宜服。

生犀镑，二两
 　人参十五两
 　茯苓二十五两
 　甘草爁，五两
 　桔梗　干葛各二两半


上为细末。每服一大钱，水一中盏，入灯心五茎，同煎六分，放温服，不计时候。烦渴者，入新竹叶同煎。

益黄散

治小儿脾胃虚弱，腹痛泄痢，不思乳食，呕吐不止，困乏神懒，心胁膨胀，颜色青黄，恹恹不醒。

丁香四钱，不见火
 　陈皮去白，二两
 　甘草爁
 　诃子炮，去核
 　青皮去白，各一两


上为细末，每服一大钱，水七分盏，煎至五、六分，食前进，量大小加减与服。此药极有神效，不可尽述。

钱氏白术散

治小儿脾胃久虚，呕吐泄泻，频并不止，津液枯竭，烦渴多躁，但欲饮水，乳食不进，羸困少力，因而失治，变成风痫，不问阴阳虚实，并宜服之。

人参　白术不见火
 　木香不见火
 　白茯苓去黑皮
 　藿香去土、梗
 　甘草炙，各一两
 　干葛锉，二两


上为粗末。每服一钱，水一小盏，煎至半盏，去滓，通口服，不拘时，更量儿大小加减。渴甚者并煎，任意饮之。


〔续添诸局经验秘方〕

全蝎观音散

治证与前观音散同。

石莲肉炒，去心
 　白扁豆炒
 　人参各二两半
 　神曲炒，二两
 　全蝎　羌活　天麻去苗
 　防风去苗
 　木香炮
 　白芷　甘草炙
 　黄芪捶扁，蜜刷，炙，各一两
 　茯苓去皮，一两半


上为细末。婴儿一字，二三岁半钱，四五岁一钱，用水一盏或半盏，枣子半个或一个，同煎至七分，去滓服，不拘时候。

镇心至宝丹

治小儿一切惊风搐搦，壮热涎多，鱼口鸦声，眼睛直视。

天南星煨
 　白附子炮
 　雄黄研
 　干蝎各半两
 　白僵蚕去丝、嘴，炒
 　郁金各一两
 　龙脑研
 　麝香研，各二钱半
 　辰砂研，一分
 　腻粉二钱
 　滑石末，二两


上为细末，炼蜜为圆，如皂荚子大，金、银箔为衣。每服一圆，食后，临卧薄荷汤下。常服镇心神，凉咽膈。

小黄连阿胶圆

治小儿乳食无度，冷热不调，下痢赤白，或如鱼脑，白多赤少，后重腹痛，烦渴引饮，小便不利，便圊频数，食减少力。

肉豆蔻　茯苓去皮
 　诃子炮，去核，各一两
 　黄连去须，微
 炒，二两


上为细末，用阿胶一两，醋煎溶，搜为圆，如粟米大。每服一岁儿十粒至十五粒、二十粒，用温饮下，随乳亦得，更量岁数加减服，不计时候。

蛇头圆

治小儿急慢惊风，手足抽掣，眼睛直视，角弓反张，证候危急者。

蛇含石十个，煅三度，醋淬，却用甘草汤煮，出酸气，研飞，为细
 末
 　铁腻粉　五灵脂酒浸，去砂
 　神砂研
 　蝎梢　白附子炮
 　郁金炮，各二两
 　龙脑别研，半两
 　麝香研，一两
 　花蛇头十个，酒浸，去骨，用齿并肉


上为细末，面糊为圆，如鸡头大。每服一圆，薄荷自然汁磨，以井花水化开，量儿大小加减与服。

五疳消食圆

治小儿五疳、八痢，杀腹脏虫，疗疳劳及走马，牙齿唇烂，肚大青筋。此药大能进食，悦颜色，长肌肤。

麦糵　使君子去皮，炒
 　黄连去须，微炒
 　橘红焙
 　草龙胆　芜荑

上等分，为细末，粟米糊为圆，如粟米大。每服二三十圆，空心，米饮吞下，不拘时候，量儿岁数加减。

麦煎散

治小儿夹惊伤寒，吐逆壮热，表里不解，气粗喘急，面赤自汗，或狂言惊叫，或不语无汗，及瘾疹遍身，赤痒往来，潮热时行，麻豆疹子余毒未尽，浑身浮肿，痰涎咳嗽，或变急、慢惊风，手足搐搦，眼目上视，及伤风涎喘头疼，并皆治之。

知母　地骨皮拣净
 　赤芍药　甘草炙
 　石膏　葶苈子　白茯苓去皮
 　杏仁去皮、尖，麸炒
 　人参　滑石各半两
 　麻黄去根、节，一两半


上为细末。每服一钱，麦子煎汤调下。如初生孩儿感冒风冷鼻塞身热，喷嚏多啼，每一字许，并用麦子煎汤下。


辰砂茯神膏

治小儿急、慢惊风，潮涎搐搦，手足抽掣，心膈烦躁，及疗惊啼，睡不宁贴，腹中[image: ]
 痛。

酸枣仁净，去壳
 　代赭石烧，醋淬，研
 　乳香炙，别研，各一两
 　茯神去木，一两半
 　朱砂研飞，半两
 　麝香研，一钱


上为细末，炼蜜圆，如鸡头大。每服一圆，用金银薄荷汤研下，更量岁数加减与服。常服镇心、安神、定志。此药比他惊药大不同，温平不冷。

秘传神仙消痞圆

治小儿一切痞疾，皆因寒温不调，乳哺失节，或啖生冷、果子、黏食等物，脾胃微弱，不能消化，致五脏不利，三焦壅滞，结块腹内，坚硬如石，或发作寒热，有如疟证，不能饮食，渐致羸瘦，急宜服之。

斑蝥二十个，去头、足、翼，用糯米半升同炒，候米焦黄色为度，去米不用
 　巴豆去皮，取霜，二十粒


上先将斑蝥碾为细末，却入巴豆霜同研令匀，用米糊为圆，如小绿豆大。小儿三岁以前每服三圆，五更初，茶清下，更量岁数、虚实，加减与服。此药神妙。

小驻车圆

治小儿冷热不调，或乳哺失节，泄泻不止，或下痢鲜血，或赤多白少，腹痛后重，肠胃虚滑，便数频并，减食困倦，一切泻痢，并宜服之。

当归去芦，二两
 　诃子炮，去核，一两
 　干姜炮
 　黄连去须，
 各三分


上为细末，用阿胶一两三分水煎成汁，搜和为圆，如粟米大。每一岁儿服十粒至二十、三十粒，温饭饮下，随乳亦得，更量岁数加减与服。

银白散

治小儿百病。如慢惊搐搦，用麝香饭饮调下。急惊定后，用陈米饮调下。惊吐不止，丁香汤调下。天柱倒，脚软，浓米饮调下。挟惊伤寒，薄荷葱白汤调下。疳气肚胀，气急多渴，百合汤调下。浑身壮热，面赤惊叫，金银薄荷汤调下。赤白痢不思乳食，姜钱三片，枣子三枚，煎汤调下。吃食不知饥饱，不长肌肉，炒麦芽一撮，同生姜煎汤调下。暴泻，紫苏木瓜汤调下。神形脱，言语不正，及大人吐泻，藿香汤调下。诸病后无精神，少气力，不思食，煎生姜枣汤调下。禀受气怯小儿，可每日一服，最妙。

升麻　知母　甘草炙
 　白扁豆炒
 　山药　人参　茯苓去皮
 　白术各等分


上为细末。每服一钱，汤使如前。常服沸汤点，不计时。

虾蟆圆

治小儿五疳、八痢，腹胀面黄，肌肤瘦瘁，时作寒热，不思乳食，爱吃泥土，揉鼻咬甲，头发作穗，不长肌肉，多生疮癣，大便无时，小便如泔，[image: ]
 吐乳食，痢色无定，或吃交奶，渐黄渐瘦，变成疳疾，并宜服之。

虾蟆　使君子炒
 　皂角烧，各二两
 　青黛二两半
 　龙胆草去苗，四两
 　雄黄研飞，二两


上为细末，入研药令匀，水糊为圆，如粟米大。每一岁儿七粒，二岁十粒，三岁二十粒，随乳下，饭饮亦得，不计时候。

磨积圆

治小儿脏腑怯弱，内受积冷，胁肋胀痛，呕吐痰逆，肠鸣泄泻，日夜频并，四肢困倦，面无颜色，肌肉消瘦，不进饮食，及疳气羸瘦，肚大青筋，口干烦渴，小便白浊，食不生肌，或发虚肿，寒热往来，或因食甘肥，虫动作痛，叫哭合眼，并能治之。

干漆炒
 　丁香各一两
 　青皮去白
 　京三棱炮，各六两
 　蓬术半斤


上为细末，水糊为圆，如粟米大。每二岁儿可服五圆，淡姜汤吞下，不拘时候，更量岁数、虚实，加减与之。

龙胆圆

治疳病发热。

龙胆草去芦
 　黄连去须，微炒
 　青皮去白
 　使君子去皮，炒


上等分，为细末，猪胆汁和为圆，如萝卜子大。每服二十粒，以意加减，临卧，热水下。

诸汤

豆蔻汤

治一切冷气，心腹胀满，胸膈痞滞，哕逆呕吐，泄泻虚滑，水谷不消，困倦少力，不思饮食。

丁香枝杖七斤
 　甘草炒，十一斤
 　白面炒，六斤
 　肉豆蔻面裹，煨，八斤


上炒盐十三斤同为末。每服一钱，沸汤点服，食前。


木香汤

治胸膈痞塞，心腹刺痛，胁肋胀满，饮食减少，噫气吞酸，呕逆噎闷，一切气疾，并皆治之。

木香　青皮各三斤
 　姜黄　麦糵炒，各五斤
 　甘草炒
 　盐炒，各一十一斤
 　蓬术四斤


上为末，每服一钱，沸汤点服，不计时候。

桂花汤

治一切冷气，心腹刺痛，胸膈痞闷，胁肋胀满，呕逆恶心，饮食无味。

干姜炮，九两
 　桂心　甘草炒，各九斤
 　缩砂仁三斤十四两


上炒盐十四斤同为末。每服一钱，沸汤点服，食前。

破气汤

治一切冷气攻心腹，胁肋胀满刺痛，噫气吞酸，呕逆恶心，胸膈噫塞，饮食减少。

青皮不去白
 　陈皮不去白
 　茴香拣炒，各十二两
 　杏仁去皮、尖，麸炒，别捣
 　桂心各一斤
 　良姜炒
 　姜黄　荜澄茄　木香各六两
 　甘草炒，八斤半
 　盐炒，十四斤
 　丁香皮九两


上为末。每服一钱，沸汤点，食前服。

玉真汤

治一切冷气，痰逆恶心，胸膈痞闷，脐腹撮痛，口苦无味，饮食不美。

阿魏面裹，煨
 　茴香拣净，炒，各三斤
 　檀香一斤半
 　胡椒九两
 　干姜炮，一斤半
 　杏仁去皮、尖，麸炒，别捣，三斤十二两
 　白粳米炒，一斗六升
 　白面炒，六两
 　甘草炒，十两
 　盐炒，
 二十三斤半


上为末。每服一钱，沸汤点服，食前。

薄荷汤

消风壅，化痰涎。治头昏目眩，鼻塞咽干，心胸烦闷，精神不爽。

荆芥穗　盐炒，各三斤
 　鸡苏叶七斤半
 　瓜蒌根十一两
 　缩砂仁三两
 　甘草锉，炒，四斤


上为末。每服一钱，沸汤点，食后服。

紫苏汤

调气利膈，消痰止嗽。治心胸烦闷，口干多渴。

紫苏叶六斤
 　乌梅去核，微炒，九斤
 　甘草炒，十斤
 　杏仁去皮、尖，麸炒，别捣，三斤


上炒盐十斤同为末。每服一钱，沸汤点服，不拘时候。

枣汤

治脾胃不和，干呕恶心，腹胁胀满，不美饮食。

枣去核，一斤
 　生姜洗，切，五斤
 　甘草炙，锉，三斤


上三味一处拌匀，用盆器盛贮，以布盖罨一宿，焙干，捣为末。每服一钱，入盐少许，沸汤点服。常服健脾胃，顺气进食。

二宜汤

治冒暑引饮，冷热不调，泄泻多渴，心腹烦闷，痢下赤白，腹痛后重。

桂心四斤四两
 　干姜砂炒，四斤
 　甘草用砂炒，三十斤
 　杏仁去皮、尖，砂炒，四斤四两，别研


上为末。每服一钱，沸汤点服。如伤暑烦渴，新水调下，不计时。

厚朴汤

治脾胃虚冷，腹痛泄泻，胸膈痞闷，胁肋胀满，呕逆恶心，不思饮食。

厚朴去粗皮，十斤，用生姜二斤制
 　枣一斗六升
 　丁香皮八两
 　甘草炒，十一斤
 　丁香枝杖十二两
 　盐炒，十五斤


上为末。每服二钱，水一盏，入生姜三片，枣二个擘破，同煎至七分，热服。常服温中顺气，进饮食，每服一钱，沸汤点服，食前。

五味汤

温中益气。治胸膈痞满，心腹刺痛，短气噎闷，咳嗽痰唾，呕逆恶心，不思饮食。

五味子洗，九斤
 　良姜炒
 　陈皮去白
 　茴香炒，各一斤半
 　甘草炒，十七斤半
 　盐炒，二十二斤


上为末，每服二钱，沸汤点服，食前。

仙术汤

辟瘟疫，除寒湿，温脾胃，进饮食。

苍术去皮，四十八斤
 　枣去核，二斗四升
 　干姜炮，二十四两
 　杏仁去皮、尖，麸炒，别捣，六斤
 　甘草炒，十四斤
 　盐炒，二十五斤


上为细末，入杏仁和匀。每服一钱，沸汤点服，食前。常服延年，明目驻颜，轻身不老。

杏霜汤

调肺气，利胸膈，治咳嗽，止痰逆。

粟米炒，一斗六升
 　甘草炒，十斤半
 　盐炒，十六斤
 　杏仁去皮、尖，麸炒，别研，十斤


上为末。每服一钱，沸汤点服，不拘时。常服悦泽颜色，光润皮肤。

生姜汤

治酒食所伤，心胸烦满，口吐酸水，呕逆不定，饮食无味，胸膈不快。

干生姜二斤
 　白面炒，三斤
 　甘草炒，十三斤
 　杏仁去皮、
 尖，麸炒，别研，十斤


上炒盐二十二斤同为末。每服半钱，如茶点吃。常服一字，消食化痰，宽利胸膈，不拘时候。

益智汤

治一切冷气，呕逆恶心，脐腹胁肋胀满刺痛，胸膈痞闷，饮食减少。

益智仁四斤半
 　京三棱煨，一斤半
 　干姜炮，三两
 　青皮　蓬莪术　陈皮各十二两
 　甘草炒，十五斤
 　盐炒，十六斤半


上为细末。每服一钱，沸汤点服，不拘时候。常服顺气宽中，消宿冷，调脾胃。

茴香汤

疗元脏气虚冷，脐腹胀满，[image: ]
 刺疼痛，不思饮食，一切冷气，并皆治之。又方见后。


茴香去土，炒，六斤
 　川楝子洗，炒
 　陈皮各二斤
 　甘草炒，七斤
 　盐炒，一斤


上为末。每服一钱，如茶点吃。常服温中益气，利胸膈，进饮食。


〔宝庆新增方〕

茴香汤

治疗与前茴香汤同。

白芷不见火
 　肉桂不见火，各二两
 　桔梗焙，三十两
 　茴香　甘草并炒，各六两


上为末。每服一钱，盐少许，沸汤点，食前。常服宽中，益气温胃。

檀香汤

治精神不爽，头目昏眩，心忡烦躁，志意不定。

川芎不见火
 　白芷不见火，各二两
 　桔梗焙，三十两
 　檀香不见火，三两
 　甘草炒，六两


上为细末。每服一钱，入盐少许，沸汤点服。调中顺气，安神定志，清爽头目。

缩砂汤

治一切冷气心腹刺痛，胸膈痞闷，胁腹胀满，呕逆恶心，饮食无味。脾胃不和，酒食多伤，呕吐不止。

缩砂仁不见火
 　甘草炒，各十二两（一本作各二两）
 　桔梗焙，六十两
 　丁香皮不见火，六两


上为细末。每服一钱，入盐少许，沸汤点服，食前。常服消滞气，宽胸膈，健脾胃，进饮食，止呕吐。

胡椒汤

治脾胃受寒，胸膈不利，心腹疼痛，呕逆恶心。常服温暖脾胃，去寒顺气。

红豆　肉桂不见火，各一两
 　胡椒六两
 　干姜焙，三两
 桔梗焙，三十两
 　甘草炒，七两


上为细末。每服一大钱，入盐少许，沸汤点服，不拘时。

〔吴直阁增诸家名方〕

挝脾汤

治脾胃不快，宿酲留滞，呕吐酸水，心腹胀痛，不思饮食，伤冷泄泻，并宜服之。

麻油四两
 　良姜十五两
 　茴香炒，七两半
 　甘草十一两七钱半


上炒盐一斤同药炒，为细末。每服一钱，白汤点下。常服快气，大解中酒，美进饮食。

小理中汤

治脾胃不和，中寒上冲，胸胁逆满，心腹[image: ]
 痛，饮酒过度，痰逆恶心，或时呕吐，心下虚胀，隔塞不通，饮食减少，短气羸困，温中逐水去湿。又治肠胃冷湿，泄泻注下，水谷不分，腹中雷鸣，霍乱吐利，手足厥冷，胸痹心痛，逆气、结气，并皆治之。

苍术米泔浸，焙，五两
 　生姜五斤
 　甘草生用，十两
 　盐炒，十五两


上锉碎同碾，淹一宿，焙干，碾为细末。每一钱，沸汤点，空心服。

白梅汤

治中热，五心烦躁，霍乱呕吐，口干烦渴，津液不通。

白梅研破，二十九斤
 　檀香十四两
 　甘草十三斤半
 　盐炒，
 十五斤


上为末。每一钱，擦生姜、新汲水下。如酒后干哕，恶心舌涩，如茶吃。

三倍汤

治脾胃不和，胸膈闷满，饮食不化，呕逆恶心，或霍乱呕吐，心腹刺痛，肠鸣泄痢，水谷不分。

草豆蔻仁二两
 　甘草一两
 　生姜　盐炒，各五两


上件拌和匀，入瓷器内淹一宿，焙干，为末。沸汤点服。


〔续添诸局经验秘方〕

铁刷汤

治胃气不和，心腹疼痛，饮酒过度，呕哕恶心，脾痛翻胃，内感风冷，肠鸣泄泻；妇人血气刺痛，并皆治之。

香附子六两
 　桔梗一斤半
 　甘草一斤
 　干姜半斤
 　肉桂去粗皮，四两
 　茴香半斤
 　良姜　陈皮各十二两


上除肉桂外，同炒，为细末。每服一钱，入盐少许，沸汤点下。常服快气，不拘时候。

快汤

大治脾胃虚冷，酒食所伤，胸膈不快，呕逆恶心，吞酸吐水，口淡舌涩，不思饮食，并宜服之。

甘草炙，十八两
 　干姜炮，二斤半
 　粟米炒，三十两
 　桔梗炒，三斤


上炒盐一百二十钱重，同为细末。每服一钱，沸汤点，食前。

诸香

芬积香

沉香锉，二十五两
 　笺香　檀香锉，茶清浸，炒黄
 　甲香炭火煮两日，以蜜、酒煮熟
 　沙木炭各二十两
 　丁香　藿香叶
 　麝香研
 　零陵香叶
 　牙硝研，各十两
 　脑子研，三两
 　梅花脑研，二两


上除研药外，为细末，用蜜十两炼，同研药，常法烧。

衙香

甲香制法同前
 　沉香锉
 　笺香锉，各六两
 　脑子研
 　麝香研，各九两
 　牙硝研，十二两
 　檀香锉，十二斤，腊茶清炒
 　蜜比香称两加倍用，炼，和香


上为末，入研药，用蜜搜和令匀，如常法烧。

降真香

紫檀香锉，三十两，建茶末一两，汤调湿，拌匀，慢火炒，勿焦，未气尽为度
 　白茅香细锉，三十两，青州枣二十个擘破，水二大升煮变色，炒色变，拣去枣及黑不用，十五两
 　紫润降真香锉，四十两
 　黄熟香锉，三十两
 　焰硝汤化，飞去滓，熬成霜，半斤
 　粉草锉，五两
 　瓶香二十两
 　麝香末十五两
 　甘松拣净
 　丁香皮　藿香各十两
 　龙脑二两
 　笺香锉，三十两


上为末，入研药，炼蜜搜和，如常法烧。

玄参1
 拣净，各五两
 　香白芷　藿香锉，各三两
 　香附子拣净
 　甘松拣净，各十两
 　麝香末半斤



1 玄参以下至麝香末疑为另方，原本及各刊本均疑脱方名及制法。



清远香

降真香紫藤者
 　零陵香　茅香各六两
 　丁香皮2



2 丁香皮　原本及各刊本均脱剂量。



上为末，炼蜜搜和，用如常法。


附　指南总论

卷　上

敕授太医助教前差充四川总领所

检察惠民局　许洪编

论处方法

夫处方疗疾，当先诊知病源，察其盈虚而行补泻。辨土地寒暑，观男女盛衰，深明草石甘辛细委，君臣、冷热，或正经自病，或外邪所伤，或在阴、在阳，或在表、在里。当须审其形候各异，虚实不同，寻彼邪由，知疾所起。表实则泻表，里实则泻里，在阳则治阳，在阴则治阴。以五脏所纳之药，于四时所用之宜，加减得中，利、汗无误，则病无不瘥矣。若不洞明损益，率自胸襟，畏忌不分，反恶同用，或病在表而却泻里，病在里而却宣表，在阴则泻阳，在阳则泻阴，不能晓了，自昧端由，病既不瘳，遂伤患者，深可戒也。故为医者，必须澄心用意，穷幽造微，审疾状之深浅，明药性之紧缓，制方有据，与病相扶，要妙之端，其在于此。

凡疗诸病，当先以汤荡除五脏六腑，开通诸脉，理顺阴阳，令中破邪，润泽枯朽，悦人皮肤，益人气力，水能净万物，故用汤也。若四肢病久，风冷发动，次当用散，散能逐邪，风气湿痹，表里移走，居无常处，散当平之。次当用圆，圆药者，能逐风冷，破积聚，消诸坚癥，进美饮食，调和荣卫。能参和而行之者，可谓上工。故曰：医者，意也。大抵养命之药则多君，养性之药则多臣，疗病之药则多使，审而用之，则百不失一矣。

夫疗寒以热药；疗热以寒药；饮食不消，以吐下药；鬼疰蛊毒，以蛊毒药；痈肿疮瘤，以疮瘤药；风湿，以风湿药，各随其宜。雷公云：药有三品，病有三阶。药有甘苦，轻重不同，病有新久，寒温亦异。夫重、热、腻、酸、咸药石并饮食等，于风病为治，余病非对。轻、冷、甘、苦、涩药草石、饮食等，于热病为治，余病非对。轻、热、辛、苦、淡药、饮食等，于冷病为治，余病非对。其大纲略显其源流，其余睹其病状可知，临事制宜，当识斯要矣。

论合和法

凡合和汤药，务在精专，甄别新陈，辨明州土，修制合度，分两无差，用得其宜，病无不愈。若真假非类，冷热相乖，草石昧其甘辛，炮炙失其体性，筛罗粗恶，分剂差殊，虽有疗病之名，永无必愈之效。是以医者必须殷勤注意，再四留心，不得委以他人，令其修合。非但多少不等，兼以失本方意，捣和之后，妍丑难明，众口尝之，众鼻嗅之，精气一切都尽，而将疗病，固难得效。此盖是合和之盈虚，不得咎医方之浅拙，宜加审察。又，古方药味，多以铢、两，及用水皆言升数，年代绵历浸远，传写转见乖讹，或分两少而水数多，或水数多而分两少，轻重不等，器量全殊，若不别其精粗，何以明其取舍?今则加减合度，分两得中，削旧方之参差，合今时之行用。其方中凡言分者，即二钱半为一分也。凡言两者，即四分为一两也。凡言斤者，即十六两为一斤也。凡言等分者，非分两之分，即诸药斤两多少皆同为等分也。凡煮汤，云用水大盏者，约一升也；一中盏者，约五合也；一小钟者，约三合也。务从简易，庶免参差，俾修合煎调，临病济急，不更冗繁，易为晓了也。凡草有根、茎、枝、叶、皮、骨、花、实，诸虫有毛、翅、皮、甲、头、足、尾、骨之属，有须烧、炮、炙，生熟有定，一如其法，顺方者福，逆方者殃。或须肉去皮，或须皮去肉，或须根、茎，或须花、实，依方拣炼，事褫理削，极令净洁，然后称定分两，勿得参差。药有相生相杀，气力有强有弱，君臣相使，若不广通诸经，则不知有好有恶。或医自以意加减，不依方分两，使诸药石强弱相欺，入人腹中不能治病，更相攻击，草石相反，使人迷乱，力甚刀剑。若调和得意，虽未能去病，犹得安和五脏，于病无所增剧也。

凡煮汤，当以井花水，极令净洁。其水数多少，不得参差。常令文火小沸，令药味出，煮之调和，必须用意。然则利汤欲生，少水而多取。补汤欲熟，多水而少取，用新布绞之。服汤宁小热，即易消下，若冷，即令人呕逆。云分再服、三服者，要令势力相及，并视人之强弱，病之轻重，为进退增减之，不必悉依方说也。

凡捣、罗圆药，用重密绢令细，于蜜中和则易熟。若罗草药为散，以轻细绢，于酒中调服则不泥。其石药，亦用细绢罗，然后研理数百过，视色理和同为佳也。

凡汤、酒中用诸石药，皆细捣，罗之如粟米，亦可以葛筛令调，并新绵裹，汤、酒中同煎。凡合圆、散药，先细切、曝燥乃捣之。有各捣者，有合捣者，并随方所言。其润泽药，如天门冬、干地黄之类，并细切、曝，独捣令遍碎，更出细擘曝干，若逢阴雨，亦可以微火烘之，既燥，小停，冷乃捣之。

凡湿药，燥皆大耗，当先增分两，须得屑乃称之为正，其汤、酒中不须如此也。

凡渍药酒，皆须细锉，用生绢盛之，乃入酒密封，随寒暑日数，视其浓烈，便可漉出，不必待服至酒尽也。滓可曝燥微捣，更渍饮之，亦可为散服。

凡合膏药，初以酒或醋渍令淹浃，不用多汁，密复勿泄，从今旦至明旦，亦有止一宿者，微火煎之，令三上三下，以泄其热势，令药味得出，上之使匝匝沸，乃下之，使沸静良久乃止，宁欲小小生。其中有薤白者，以两头微焦黄为度。有白芷、附子者，亦令小黄色也。猪肪，皆勿令经水，腊月者弥佳。绞膏，以新布绞之。若是可服之膏，膏渣亦可酒煮饮之。可摩之膏，膏渣则宜以敷病上，此盖欲兼尽其药力故也。膏中用雄黄、朱砂、麝香、乳香、铅丹之辈，皆别研如粉，候膏毕乃可投中，以物疾搅，至于凝强，勿使沉聚在下不调。有水银、胡粉者，于膏中研令极细。

凡修炼神仙延年圆、散，皆须先净其室，烧香扫洒，勿令浪语，当使童子捣之，务令细熟，杵数可至千万过，以多为佳。勿令妇女、小儿、丧孝、产妇及痼疾、六根不具之人及六畜见之，皆不效也。其逐急诸小汤药，则不在此例。


论服饵法

夫药有君臣佐使，人有强弱虚实，服饵之法，轻重不同，少长殊途，强羸各异，或宜补宜泻，或可汤可圆，加减不失其宜，药病相投必愈。若病在胸膈以上者，先食而后服药。病在心腹以下者，先服药而后食。病在四肢、血脉者，宜空腹而在旦。病在骨髓者，宜饱满而在夜。凡药势与食气不欲相逢，食气消即进药，药气散而进食。如此消息，即得五脏安和，非但药性之多方，其节适早晚，复须调理，今所云先食、后食，盖此义也。

凡服汤，欲得稍热服之，则易消下。若冷，则呕吐不下。若太热，则伤人咽喉，务在用意。汤必须澄清，若浊，则令人心闷不解。中间相去如步行十里久，即再服，若太促者，前汤未消，后汤来冲，必当吐逆。仍问病者腹中药消散否，乃更进服。

凡服圆药补者，皆如梧桐子大，以二十圆为始，从一服渐加至四十圆为限，过多亦损人。云一日再服者，欲得引日多时不缺，药力渐积，熏蒸五脏，弥久为佳，不须顿服为善，徒饵名药，获益甚少也。

凡服浸酒药，欲得使酒气相接，无得断绝，断绝则不得药力，多少皆随性饮之，以知为度。不可令大醉至吐，大损人也。

凡服毒药治病，先起如黍粟，病去而止，不去倍之，不去十之，取去为度。今药中单行一、两种有毒之药只如巴豆、甘遂之辈，不可令至尽剂尔。如经所说：一味一毒服一圆如细麻，二味一毒服二圆如大麻，三味一毒服三圆如胡豆，四味一毒服四圆如小豆，五味一毒服五圆如大豆，六味一毒服六圆如梧桐子。以数为圆，而毒中又有轻重，只如狼毒、钩吻，岂同附子、芫花之辈耶!凡此之类，皆须量用也。

凡饵汤药后，其粥食、肉菜皆须大熟，大熟则易消，与药相宜。若生，则难消，复损药力，仍须少食菜，于药为佳。亦少进盐、醋乃善。亦不得苦心用力，及于喜怒。是以疗病用药力为首，若在食治，将息得力，太半于药。所以病者务在将息，摄养之至，可以长生，岂止愈病而已哉。

论用药法

夫济时之道，莫大于医，去疾之功，无先于药。人居五行四气，病生暑湿风寒，药分三品七情，性有温平冷热，凡于行用，不得差殊，庶欲立方，便须凭据，疗之合理，病无不痊。若自昧新陈，莫分真伪，用之偏僻，使之稀疏，著以别名，求于奇异，未谙体性，妄说功能，率自胸襟，深为造次。是以“医不三世，不服其药”，斯言信有之矣，岂不深思者哉！又不得用土地所无，贵价难市，珠珍诸宝，希罕所闻，纵富贵而无处搜求，设贫下而寡财不及。或于远邦求药，或则确执古方，不能变通，稽于致辨，病既深矣，药何疗焉！由是医者必须舍短从长，去繁就简，卷舒自有，盈缩随机，斟酌其宜，增减允当，察病轻重，用药精微，则可谓上工矣。

凡药有君臣佐使，以相宣摄合和，宜用一君二臣三佐五使，又可一君三臣九佐、使也。又有阴阳配合，掌禹锡
 等按蜀本注云：凡天地万物皆有阴阳，大小各有色类，寻究其理，并有法象。故毛羽之类，皆生于阳而属于阴。鳞介之类，皆生于阴而属于阳。所以空青法木，故色青而主肝。丹砂法火，故色赤而主心。云母法金，故色白而主肺。雌黄法土，故色黄而主脾。磁石法水，故色黑而主肾。余皆以此推之，倒可知也。
 子母兄弟，掌禹锡等按蜀本注云：若榆皮
 为母，厚朴为子之类是也。
 根茎花实，草木骨肉。又有单行者，有相须者，有相使者，有相畏者，有相恶者，有相反者，有相杀者，凡此七情，合和之时留意视之。当用相须相使者良，勿用相恶相反者。若有毒者宜制，可用相畏、相杀者，不尔勿合用也。掌禹锡等谨按蜀本注云：凡三百六十五种，有单行者七十一种，相须者十二种，相使者九十种，相畏者七十八种，相恶者六十种，相反者十八种，相杀者三十六种。凡此七情，合和视之。
 又有酸、咸、甘、苦、辛五味，又有寒、热、温、凉四气，又有有毒无毒，阴干曝干，采造时月生熟，土地所出真伪新陈，并各有法也。

凡采药时月，皆是建寅岁首，则从汉太初后所记也。其根物多以二月、八月采者，谓春初津润始萌，未冲枝叶，势力淳浓故也；至秋，枝叶干枯，津润归流于下。今即事验之，春宁宜早，秋宁宜晚。华、实、茎、叶，乃各随其成熟尔。岁月亦有早晏，不必都依本文也。

凡《本草》说阴干者，谓就六甲阴中干之。又依遁甲法，甲子旬阴中在癸酉，以药著酉地也。实谓不必然，正是不露日暴，于阴影处干之尔，所以亦有云暴干故也。今
 按《本草》采药阴干者，皆多恶。至如鹿茸，经称阴干，皆悉烂令坏，今火干易得且良。草木根苗，阴之皆恶，九月以前采者，悉宜日干，十月以后
 采者，阴干乃好。
 若幸可而用，益当为善。


论三品药畏恶相反

寻万物之性，皆有离合。虎啸风生，龙吟云起，磁石引针，琥珀拾芥，漆得蟹而散，麻得漆而涌，桂得葱而软，树得桂而枯，戎盐累卵，獭胆分杯，其气爽有相关感，多如此类，其理不可得而思之。至于诸药，尤能递为利害，先圣既明有所说，何可不详而避之?时人为方，皆多漏略，若旧方已有，此病亦应改除，假如两种相当，就其轻重，择而除之。伤寒赤散，吾常不用藜芦，断下黄连圆，亦去其干姜，而施之无不效，何忽强以相憎苟令共事乎?相反为害，深于相恶。相恶者，谓彼虽恶我，我无忿心，犹如牛黄恶龙骨，而龙骨得牛黄更良，此有以制伏故也。相反者，则彼我交仇，必不宜合。今画家用雌黄，胡粉相近便自黯妒，粉得黄即黑，黄得粉亦变，此盖相反之证也。药理既昧，所以不效，人多轻之。今按方处治，必恐卒难寻究《本草》，更复抄出其事在此，览略看之，易可知验。而《本经》有直云茱萸、门冬者，无以辨山、吴，天、麦之异，咸宜各题其条。又有乱误处，譬如海蛤之与[image: ]
 甲，畏恶正同。又有诸芝使薯蓣，薯蓣复使紫芝，计无应如此，不知何者是非，亦且并记，当更广验正之。又《神农本经》相使正各一种，兼以药对参之，乃有两、三，于事亦无嫌。其有云相得共疗其病者，既非妨避之禁，不复疏出。

上药一百二十种为君，主养命以应天，无毒，多服、久服不伤人，欲轻身益气，不老延年者。其上品药性，亦皆能遣疾，但其势大和厚，不为仓卒之效，然而岁月常服，必获大益。病既愈矣，命亦兼申。天道仁育，故云应天。一百二十种者，当谓寅、卯、辰、巳之月，法万物生荣时也。

中药一百二十种为臣，主养性以应人，无毒有毒，斟酌其宜，欲遏病补虚羸者。其中品药性，疗病之辞渐深，轻身之说稍薄，于服之者，祛患当速，而延龄为缓。人怀性情，故云应人。一百二十种者，当谓午、未、申、酉之月，法万物成熟时也。

下药一百二十五种为佐、使，主治病以应地，多毒，不可久服，欲除寒热邪气，破积聚愈疾者。其下品药性，专主攻击，毒烈之气，倾损中和，不可常服，疾愈即止。地体收杀，故云应地。一百二十五种者，当谓戌、亥、子、丑之月，法万物枯壮时也，兼以闰之盈数加之。《神农本经》三品合三百六十五种，法三百六十五度，一度应一日，以成一岁也。今所举其纲目，以明药之品数。其《本草》中唐之所附，名医尝用加添之药，不在此例也。

论服药食忌

有术，勿食桃、李及雀肉、胡荽、大蒜、青鱼鲊等物。

有黎芦，勿食狸肉。

有巴豆，勿食芦笋羹及野猪肉。

有黄连、桔梗，勿食猪肉。

有半夏、菖蒲，勿食饴糖及羊肉。

有地黄，勿食芜荑。

有细辛，勿食生菜。

有天门冬，勿食鲤鱼。

有甘草，勿食菘菜及海藻。

有牡丹，勿食生胡荽。

有商陆，勿食犬肉。

有常山，勿食生葱、生菜。

有空青、朱砂，勿食生、血物。

有茯苓，勿食醋物。

有鳖甲，勿食苋菜。

服药，不可多食生胡荽及蒜杂生菜。又不可食诸滑物、果实等。又不可多食肥猪、犬肉、油腻肥羹、鱼脍腥臊物。

服药，通忌见死尸及产妇淹秽物。


论炮炙三品药石类例

玉石部

丹砂、雄黄、雌黄　凡使：先打碎，研细水飞过，灰碗内铺纸渗干，始入药用。如别有煅炼，各依本方。

石钟乳　凡使：先依法煮，候日数足，入水细研不渗，方可入药服食。

白矾　凡使：用光明者，先于铁铫子内或刀上，火中煅过，方研细入药用。如生用者，各依本方。

赤石脂、白石脂　凡使：须于炭火中煅通赤，取出放冷，研细水飞过，方入药用。如缓急，则研令极细，不飞亦得。

硫黄　凡使：先细研水飞过，方入药用。如别煅炼，各依本方。

阳起石　凡使：先以炭火烧通赤，好酒内淬七遍，如只以好酒煮半日亦得，并研细水飞过，方入药用。

磁石　凡使：先以炭火烧通赤，酽醋内淬九遍，捣碎，罗过，细研水飞，方入药用。如入汤剂，即杵，水淘去赤汁使。

黑铅　凡使：先以铁铫炭火镕开，取出泻于新瓦上，滤去渣脚，如此一两番，取净铅称用。如或结砂子，各依本方煅炼。

黄丹　凡使：先炒令色变，研令极细，再罗过，方入药用。

硝石　凡使：先研令极细，以瓷瓶子盛，于炭火中煅令通赤，方入药用。如缓急，只炒过，研细使亦得。

食盐　凡使：先须炒过，研细，方入药用。

石灰　凡使：须用风化为末者佳。先以醋浸一宿，漉出候干，用火煅令腥秽气尽，候冷，研细，方入药用。如别煅炼，各依本方。

伏龙肝　即灶中对釜月下土也。凡使：先火烧赤，研细水飞过，方入药用。如急用，只烧过，研使亦得。

百草霜　村庄者良。凡使：须研令极细，再罗过，方入药用。

滑石　凡使：先以刀刮下，以牡丹皮同煮一伏时，取出用东流水研飞过，日中晒干，方入药用。如急用，只研细亦得。

禹余粮、紫石英、石膏、寒水石、代赭、石燕等　凡使：并用火煅，醋淬七遍，捣研水飞令极细，方入药用。

太阴玄精石　凡使用：捣碎，细研水飞过，晒干，方入药用。

白垩　即白善土也。凡使：每修事一两，用盐一分，投于斗水中，用铜器中煮十余沸，然后用此沸了水飞过，方入药用，免结涩人肠也。

自然铜　凡使：用火烧令通赤，以醋淬九遍，细研，罗过用。

花蕊石　凡使：当以大火煅过，如缓急不煅亦得。

草部

菖蒲　用石上生，节密者佳。凡使：须锉碎，微炒用，或只焙干亦得。

菊花　凡使：须去枝、梗，焙干，方入药用。

人参　凡使：先去芦头，锉，焙干称，方入药用。不去芦令人吐，慎之。

天门冬、麦门冬　凡使：先以汤微润，抽去心，焙干称用。

甘草　用大者。凡使：先破开，火上微炙，黄赤色，方入药用。如梢，只爁炒亦得，或生用，亦依本方。

熟干地黄　凡使用：须净洗过，以酒浸一日夜，漉出，蒸三、两炊，焙干，方入药用。如急用，只以酒浸蒸过使，不蒸亦得，不若酒浸蒸过为佳。生干者只生用，不用酒浸。

苍术　凡使：先以米泔浸，春五、夏三、秋七、冬十，逐日换水，日足，刮去皮，焙干，方入药用。如缓急，不浸亦得，但稍燥尔。

菟丝子　凡使：先以水洗，澄汰去沙土了，却以好酒浸一昼夜，漉出，蒸过，乘热杵为粗末，焙干，然后入药同捣，捣之不尽者，更以渍，经三、五日乃出，更晒微干，捣之，须臾悉尽，热即易碎。

川牛膝　凡使：先洗去芦头，锉碎，以酒浸一日夜，焙干方用。如急切，用酒浸，蒸过使，不蒸亦得。

柴胡、前胡等　凡使：先去芦头，洗，锉，焙干，方入药用。

白术、独活、羌活等　凡使：须锉，焙干，方入药用。

车前子　凡使：须微炒燥，方入药用。如只焙干亦得。

木香　凡使：不见火，须细锉，日干用。如为细末，薄切，微火焙干使，亦不妨，然不若晒干之为妙也。

山药、川芎等　凡使：须锉碎，焙干用。

薏苡仁　凡使：须以糯米同炒干用。

远志　凡使：先须去心，焙干，方入药用。如不去心，令人烦闷，更能以甘草汤浸一宿，漉出，焙干用尤妙。

草龙胆　凡使：先去芦，锉碎，用甘草浸一宿，漉出，曝干用。如缓急，不浸亦得。

泽泻　凡使：用酒浸一宿，漉出，焙干用。不浸亦得，或有炮制，各依本方。

石斛　凡使：先洗去根土，用酒浸一宿，漉出，蒸过，曝干，方入药用。如急用，不蒸亦得。如别有炮制，各依本方。

巴戟天　凡使：先去心，以酒浸一昼夜，锉，焙干使。如急用，不浸亦得。

黄连　凡使：先净去须，锉碎，用蜜拌，慢火炒干，方入药用。

蒺藜子　凡使：须净拣择，蒸一伏时，晒干，于木臼中舂令刺尽，用酒拌，再蒸，取出曝干用。

黄芪　凡使：先须用擘开，涂蜜，炙微赤色，却薄切，焙干称，方入药用。

肉苁蓉　凡使：先须以温汤洗，刮去上粗鳞皮，切碎，以酒浸一日夜，漉出，焙干使。如缓急要用，即酒浸，煮过，研如膏，或焙干使亦得。

防风　凡使：先须去芦及叉头、叉尾者，洗，锉，焙干，方入药用。叉头者令人发狂，叉尾者令人发痼疾，切宜慎之。

蒲黄　即是蒲上黄花，须仔细认，勿误用松黄。凡使：须用隔三重纸焙令色黄，蒸半日，却焙令干用之妙。破血消肿即生使，补血止血即炒用之。

续断　凡使：先锉碎，用酒浸一伏时，漉出，焙干，方入药用。如急用，不浸亦得。

细辛　凡使：先去土并苗，焙干，方入药用。

五味子　凡使：先须净拣去枝、杖方用。如入汤剂用，捶碎使之。

蛇床子　凡使：先须慢火微炒过，方入药用。

山茵陈　凡使：先须去根土，细锉，焙干，方入药用，勿令犯火。

王不留行　凡使：须先浑蒸一伏时，却下浆水浸一宿，至明，漉出焙干，方入药用。

干姜　凡使：先须炮令裂，方可入药用。

苦参　凡使：不拘多少，先须用浓糯米泔浸一宿，漉出，蒸一伏时，却细切，焙干用之为妙。

当归　凡使：先须去尘并芦头尖硬处一分以来，用酒浸一宿，漉出，焙干方用，或微炒用，各依本方。若要补血，即使头一节。若要止痛破血，即用尾。若一时用，不如不使，服食无效也。

麻黄　凡使：先去根、节，寸锉令理通，别煮十数沸，掠去其沫，却取出碎锉过，焙干用。不尽去之，令人烦闷。如用急，只去根、节亦得。

木通　凡使：先须锉去节，方入药用。

芍药　凡使：须锉碎，焙干，方可入药用。

瞿麦　凡使：只用蕊壳，不用茎叶。若一时使，即令人气咽及小便不禁。

仙灵脾　凡使：用羊脂拌炒过，候羊脂尽为度。每修事一斤，用羊脂四两。

黄芩　凡使：先须锉碎，微炒过，方入药用。

狗脊　凡使：先以猛火燎去毛令净，以酒浸一宿，蒸过，焙干用。如缓急，不酒浸亦得。

紫菀　凡使：先须净洗去土，微炒过，方入药用。

石韦　凡使：先以粗布拭去黄毛，用羊脂炒干，方入药。如缓急，微炙过使亦得。

萆薢　凡使：先须净洗，以酒浸一日夜，焙干使为妙。如缓急，不在此限。

白薇　凡使：先去苗，用糯米泔浸一宿，漉出，蒸过用。

艾叶　凡使：先去枝、梗，杵成茸，以稀糯米粥拌匀，焙干用。或慢火炒使，恐难捣。

牛蒡子　凡使：要净拣，勿令有杂子，然后用酒拌，蒸一伏时，取出焙干，别捣如粉，方入药用。

天麻　凡使：先以纸包浸湿，于热灰中煨熟，取出以酒浸一宿，却焙干，入药用。

阿魏　凡使：先于净钵中研如粉了，却于热酒器上滚过，任入药用。

高良姜　凡使：先锉碎，以麻油少许拌匀，炒过用。

百部根　凡使：用竹刀劈开，去心，酒浸一宿，漉出，细锉，焙干用。

茴香　凡使：用舶上者，淘洗令净，却以酒浸一宿，漉出，曝干，炒过用。如缓急，只炒过用亦得。

牡丹皮　凡使：须净拣，酒拌，蒸，细锉，晒干，方入药用。

京三棱、蓬莪术　凡使：先以醋煮，锉碎，焙干用，或火煻灰中炮熟用亦得。

补骨脂　性本大燥毒热。凡使：用酒浸一宿，漉出，却用东流水浸三日夜，再蒸过，曝干，入药用。如缓急，只以盐同炒令香，去盐用亦得。

缩砂　凡使：先和皮慢火炒令热透，去皮，取仁入药用。

附子、天雄等　凡使：先炮裂令熟，去皮、脐，焙干，方入药。

乌头　凡使：先炮裂令熟，去皮、脐、尖，切片，焙干用亦得。

肉豆蔻　凡使：先以面裹，于煻灰中炮，以面熟为度，去面，锉，焙干用。

半夏　凡使：先以沸汤浸，候温，洗去滑，如此七遍方用。如入汤剂，切片完用。或尚戟人咽喉，可杵为末，以生姜等分捣，研和为剂，淹一宿，捏作饼子，焙干使。如更杵为末，再以姜和剂淹之，焙干尤佳，此用合汤妙。

大黄　凡使：或蒸过用，或煻灰中炮熟用，若取猛利，即生焙干用。

旋覆花　一名金沸草。凡使：须蒸过入药用。缓急不蒸亦得。

常山　凡使：锉碎，酒浸一昼夜，蒸过，方入药用。

天南星、白附子　凡使：于热灰中炮裂，方入药用。或别有制度，各依本方。

马兜铃　凡使：须微炙过，方入药用。

骨碎补　凡使：用刀刮去上黄皮、毛令尽，细锉，用酒拌，蒸一日，取出晒干用。缓急，只焙干，不蒸亦得。

胡芦巴　凡使：微炒过，入药用。

使君子　凡使：先于热灰中和皮炮，却去皮取仁，焙干入药用。

桔梗、大戟、延胡索、葶苈子、牵牛子等　凡使：并微炒过，方入药用。

川芎、白芷　凡使：并锉碎，焙干，方入药用。


木部

肉桂　凡使：不见火，先去粗皮，令见心中有味处，锉，方入药用。如妇人妊娠药中，仍微炒用为妙。

茯苓、猪苓　凡使：须先去黑皮，锉碎，焙干用。

茯神　凡使：先去粗皮，并中心所抱木，锉碎，焙干入药用。

酸枣仁　凡使：先以慢火炒令十分香熟，方研破用。

黄柏　凡使：先去粗皮，蜜涂炙，方入药用。

干漆　凡使：须捣碎，炒熟入药用。不尔，损人肠胃。

蔓荆实　凡使：用酒浸，蒸一伏时，取出焙干用。

杜仲　凡使：先去上粗皮令净，以生姜汁涂，炙令香熟，令无丝为度。或只锉碎，以姜汁拌炒，令丝绝亦得。

沉香、檀香　凡使：先别锉碎，捣，罗为细末，方入药用。

桑白皮　凡使：先锉碎，微炒过，方入药用。

吴茱萸　凡使：先以沸汤浸洗七次，焙干，微炒过，方入药用。若治外病，不入口者，不洗亦得。

槟榔　凡使：须取存坐端正坚实者，先以刀刮去底，细切，勿经火，恐无力效。若熟使，不如不用。

栀子　凡使：先去皮、须子，用甘草水浸一宿，滤出，焙干，入药用。

枳实、枳壳　凡使：要陈者，先以汤浸，磨去瓤，焙干，以麸炒焦，候香熟为度。

厚朴　凡使：先刮去粗皮，令见赤心，以生姜汁炙三次，取令香熟为度。或只锉碎使，姜汁炒亦得。

山茱萸　凡使：先须捣碎，焙干用，或只和核使亦得。

大腹皮　凡使：先须以酒洗，再以大豆汁洗过，锉碎，焙干，方可用。

巴豆　凡使：先去壳并心、膜，烂捣，以纸裹，压去油，取霜入药用。又一法：去壳、心、膜了，以水煮，五度换水，各煮一沸，研。不尔，令人闷。

蜀椒　凡使：先去枝、梗并目及闭口者，微炒过，隔纸铺在地上，以盏盖，令出汗，方入药用。

皂荚　凡使：要拣肥、长大、不蛀者，削去皮、[image: ]
 并子，涂酥，炙令焦黄，方入药用。

诃黎勒　凡使：先于煻灰中炮，去核取肉，酒浸，蒸一伏时，取出焙干，方入药用。

楝实　凡使：先以酒浸润，俟上皮、核，剥去虚皮，焙干，以面炒，入木臼内杵为粗末，罗过，去核，方入药用。

芜荑　凡使：先须微炒过，方可用。

龙脑、麒麟竭、乳香、松脂等　凡使：并须别研，令极细，方可入药用。

兽部

龙骨　凡使：要黏舌者，先以酒浸一宿，焙干，细捣，罗，研如粉了，以水飞过三度，日中晒干用之。如缓急，只以酒煮，焙干用亦得。他有炮制，各依本方。

麝香、牛黄　凡使：先用别研令细，然后入药用之。

阿胶及诸胶　凡使：先捣碎，炒，候沸燥如珠子，方可入药用。

鹿茸　凡使：用茄茸连顶骨者，先燎去毛令净，约三寸以来截断，酒浸一日，慢火炙令脆方用。或用酥涂炙，各依本方炮制。

虎骨　凡使：先斫开，取出内中髓，却涂酒及酥等，反复炙，令黄赤色方用。

腽肭脐　凡使：先用酒浸，慢火反复炙令熟，方入药用。


禽鱼虫部

夜明砂　即伏翼屎也。凡使：须微炒过，方入药用。

白蜜　凡使：先以火煎，掠去沫，令色微黄，则经久不坏，掠之多少，随蜜精粗。

牡蛎　凡使：用火煅令通赤，候冷，细研如粉，方可用。

真珠　凡使：要取新净未曾伤破及钻透者，于臼中捣令细，绢罗重重筛过，却更研一、二万下了，任用之。

桑螵蛸　凡使：先用炙过，或蒸过亦得。

鳖甲、龟甲　凡使：先用醋浸三日，去裙，慢火中反复炙，令黄赤色为度。如急用，只蘸醋炙，候黄色便可用。

露蜂房　凡使：先炙过方可用，或炒亦得。

蝉蜕　凡使：先去嘴、足，汤浸润，洗去泥土，却曝干，微炒过，任用之。

白僵蚕　凡使：要白色条直者，先去丝、嘴，微炒过方用。或有只生用者，各依本方。

原蚕蛾　凡使：去翅、足，微炒过，方入药用。蚕砂亦用炒。

虾蟆　凡使：先以酥涂，或酒浸，慢火中反复炙，令焦黄为度，或烧灰存性用。他有炮制，各依本方。

蛇蜕　凡使：先须炙过方可用，或烧成灰，入药用。各依本方炮制。

乌蛇、白花蛇　凡使：先以酒浸三日夜，慢火上反复炙，令黄赤干燥，去皮、骨，取肉入药用。

地龙　凡使：先搓去土，微炒过方用。

蜈蚣　凡使：先要炙过，方可入药用。

斑蝥　凡使：先去足、翼，用糯米同炒熟，方可入药用，生即吐泻人。

天浆子　凡使：须微炒过用之。

蜣螂　凡使：先去头、翅、足，炙过用之。

五灵脂　凡使：先以酒研飞，炼，淘去沙石，晒干，方入药用。

果菜部

草豆蔻　凡使：须去皮，取仁，焙干用。或只和皮煻灰中炮熟，去皮用亦得。

陈皮、青皮　凡使：先以汤浸，磨去瓤，曝干，麸炒入药用。或急用，只焙干亦得。

乌梅　凡使：先洗，捶，去核，取肉，微炒过用之。

木瓜　凡使：先去瓤并硬子，锉碎，焙干，入药用。

杏仁、桃仁　凡使：先以汤浸，去皮、尖及双仁者，控干，用面炒，令黄赤色为度。

胡桃　凡使：去壳，以汤浸，去皮，却研，入药用之。

韭子　凡使：先须微炒过用之，亦有生用者。

胡麻　即黑油麻也。凡使：先炒过用，或九蒸、九曝用亦得。

黑豆、赤小豆、大豆黄卷、麦糵、神曲、白扁豆、绿豆等　凡使：并用炒过，方入药用。

凡有修合，依法炮制，分两无亏，胜也。


卷　中

论中风证候

中风总论

夫风为天地浩荡之气，正顺则能生长万物，偏邪则伤害品类。人或中邪，固鲜有不致毙者，故入脏则难愈。如其经络空虚而中伤者，为半身不遂，手脚瘫痪，涎潮昏塞，口眼[image: ]
 斜，肌肤不仁，痹瘁挛僻。随其脏气，所为不同，或左或右，邪气反缓，正气反急，正气引邪，[image: ]
 僻不遂。盖风性紧暴，善行数变，其中人也卒，其眩人也晕，激人涎浮，昏人神乱，故推为百病长，圣人先此以示教，太医编集，所以首论中风也。

论诸风之由

夫中风者，皆因阴阳不调，脏腑气偏，荣卫失度，血气错乱，喜怒过伤，饮食无度，嗜欲恣情，致于经道或虚或塞，体虚而腠理不密。风邪之气中于人也，其状奄忽，不省人事，涎潮昏塞，舌强不能言者，可先与通关散搐鼻，次服至宝丹，此药性凉，稍壮人可与，气虚及年高人不可与服，只与后药。卒中风，筋急头眩者，可与七宝丹。中风半身不遂，口眼[image: ]
 斜，筋挛骨痛者，可与小续命汤、追风应痛圆。中风邪气入脏，狂言恍惚，与排风汤。中风手足瘫痪，多与青州白圆子。中风项背拘强，牙关紧急者，可与三五七散。中风手足战掉，腰脚缓弱，可与活络丹、七宝丹。年高脚弱者，可与黄芪圆。

论诸风气中

此病多生于骄贵之人，因事激挫，忿怒而不得宣泄，逆气上行，忽然仆倒，昏迷不省人事，牙关紧急，手足拘挛。其状与中风无异，但口内无涎声，此证只是中气，不可妄投取涎、发汗等药，反生他病，但可与七气汤，分解其气，散其壅结，其气自止。七气汤连进效速，更可与苏合香圆。

论中风半身不遂

皆因风邪中于经络，气血行迟，机关纵缓，故手足不遂，口眼[image: ]
 斜，可与七宝丹。偏风语言謇涩，可与小续命汤。偏风走注疼痛，身体麻木，可与活络丹。偏风恍惚不定，可与排风汤。偏风痰涎盛者，可与青州白圆子。拘急脚弱口噤者，可与龙虎丹。瘫痪手足不遂，可与透冰丹。偏风筋脉挛急，可与驱风圆、乳香趁痛散、乳香圆、七宝丹。

论诸风骨节疼痛

皆因风气入于筋络及骨节疼痛，或攻注脚手痛，或拘挛伸屈不得者，可与乳香趁痛散，追风应痛圆、活络丹、乳香圆、没药圆、太岳活血丹皆可服。宜先与五香散淋渫，次用活血丹涂之。

论风湿证候

皆因腠理虚，风与寒湿气伤之。每遇夜间，或三、四更以来，腰背倦痛，转侧不得，或身体倦痛者，为有寒湿也，与小续命汤。大便秘，小便多，身疼痛者，可与术附汤。若骨节烦疼者，可与乳香趁痛散。或身体麻木，足胫弱者，可与追风应痛圆、黄芪圆。腰痛甚者，可与青娥圆。

论诸风大便不通

皆因风邪热滞，肠胃津液干燥秘涩，可与麻仁圆、三和散。不通，即与皂荚圆，如通即止之，不可久服。如气虚及老人，不可与皂荚圆，只与麻仁圆、三和散、四物汤加去白青皮等分同煎。秘甚者，可与神功圆，不可与虚、老人服。

论诸风小便不通

皆因小肠积热，膀胱壅滞不利，可与导赤散、鸡苏圆、三黄圆、三和散。秘甚者，与神功圆、五苓散。

论风湿脚气候

皆因风湿毒气入于脚膝之间，其状或赤肿，或冷痛，或麻木不仁，或脚软而缓，或憎寒壮热作渴，筋脉拘急，可与俞山人降气汤、排风汤、小续命汤、小降气汤。痛者，与石楠圆、追风应痛圆、乳香趁痛散。脚软不能行者，与黄芪圆、木瓜圆。小便秘涩，与导赤圆、五淋散、三和散。大便秘者，与麻仁圆。秘甚者，与神功圆。冲心闷者，与三和散。抢腰痛者，可与大乌沉汤。不以轻重，皆用五香散淋渫。若脚肿生疮者，透冰丹。

论诸风头目昏眩

皆因痰壅上盛，可与青州白圆子。头目昏眩多痰者，可与辰砂化痰圆。痰盛昏眩，可与半夏圆、天南星圆。心肺有热，与龙脑芎犀圆。痰盛项强，急与金沸草散。痰多膈热者，可与川芎圆。心胸不利，口苦舌干，可与透冰丹、羌活圆、防风圆。痰甚心忡浮者，可与牛黄清心圆。痰盛渴呕者，可与天南星圆。


论诸风瘙痒瘾疹

皆因血气不顺，面如虫行[image: ]
 动。血气凝滞者，可与排风汤、胡麻散、消风散、四生圆。甚者，多服皂荚煎圆、何首乌圆。

论诸风头痛目晕

皆因风虚气上攻头目，可与太阳丹、白龙圆、茶调散、川芎圆。太阳穴痛，与急风散涂痛处。眼昏头痛者，可与消风散、追风散。痰热头痛者，可与防风圆。年高虚弱人风寒入脑，头痛发眩者，与术附汤、羌活圆、三五七散。偏正头风两太阳穴及眉棱骨痛，牵引两眼昏暗者，可与遇仙散。

论诸风热上攻面生热疮者

可与驱风圆、龙虎丹、排风汤、胡麻散、何首乌散、羌活圆、川芎圆、白龙圆、芎犀圆。或如虫行，可与追风散。

论诸风恍惚惊悸

皆因体虚受风邪，心气不足，入于心经者，与定志圆、降心丹、平补镇心丹、辰砂妙香散。热者，牛黄清心圆。

论诸风挫枕转筋

皆因气虚，项筋转侧不得，筋络不顺疼痛，与通关散、消风散、大三五七散或追风散。痰涎盛，与白圆子。

论诸风痰逆呕吐

诸风初发时，痰逆呕吐者，可与温中化痰圆、橘皮半夏汤、藿香汤、半夏散。呕吐者立止，可常服。

论诸风脚膝缓弱

皆因夙虚，气血衰弱，行止无力，可与黄芪圆、木瓜圆、俞山人降气汤。不赤不肿而痛者，可与洗风汤淋沃洗之。

论破伤风证

皆因打扑伤破，风入发肿者，可与上员散，生姜自然汁调药贴患处。内损者，与太岳活血丹。血不止者，与花蕊石散。

论缠喉风证

皆因积热痰涎上攻咽喉，口开不得，水浆不下，与碧雪，竹管子吹入喉中。甚者，与雄黄解毒圆、玉屑无忧散。

论伤寒证候

伤寒总论

《活人书》云，伤寒正名有一十六条：伤寒、伤风、伤寒见风、伤风见寒、风湿、中湿、风温、湿温、温毒、中暍、热病、温病、痓病、温疟、晚发、疫疠，外证一十六条。外有六证相似：中暑、伤痰、食积、虚劳、瘴疟、脚气，与伤寒相似，而实非伤寒，此证人不晓，皆言即伤寒也。若不仔细分辨证候虚实用药，则误人性命在反掌之间，不可不知也。

论伤寒得病之由

凡伤寒初得病，便不进饮食，发热一向不止，头痛或浑身痛，或自汗恶风，憎寒壮热者，乃是伤风伤寒证也。便须问病得几日，有汗无汗，恶风不恶风，或渴或不渴，或呕逆或不呕逆，小便通或不通，得几日，须用仔细审问，方可用药。伤寒证与杂病不同，若不对证，妄投药饵，罪犯非轻，误人多矣。

论伤寒伤风证候

凡伤风者，皆因脱衣感冒，被风吹霎着，则洒然骨寒毛起，恶风自汗者，乃是伤风证也。凡风吹则体自寒，恶风无汗者，是伤寒证也。

论伤寒表证

伤寒初得病一、二日，头痛身体痛，恶寒或微喘者，体虚及老人，可与五积散、圣散子。此二药病多日及不恶风者不可服，并夏、秋之间亦不可轻服。缘中暑似伤寒，若中暑人误服此二药，如抱薪救火，其害非轻，切宜审实仔细用药。少壮者，夏、秋宜用金沸草散，来苏散、人参轻骨散、葱白散、和解散、神术散之类可服也。初得病一、二日，头痛发热，身体痛，恶寒无汗者，可与葱白散、八解散、金沸草散、人参轻骨散。初得病一二日或三日，自汗头痛，恶风或呕者，可与升麻葛根汤，败毒散、香苏散、葱白散、人参轻骨散、和解散、神术散之类皆可用。若发汗后热已退了，可与和气药嘉禾散、正气散。

论伤寒重证

病人四、五日至六、七日，不恶风寒，及发热烦渴呕逆，手掌中及腋下微有汗出，大便不通，小便赤，得三、四日，腹中满，微喘，狂言谵语者，切不可妄投热药，只可与小柴胡汤一贴，先进一服。如人行十余里未通，候半日久，可又进一服，以大便通出燥粪则愈，此里证也。烦渴者，与五苓散。或手足冷，吐泻，不可与小柴胡汤，只服参苓白术散、四君子汤之属。如调理通后，恐虚、老人须用平补药，可与嘉禾散、四君子汤、参苓白术散。


论和解证候

伤寒伤风，往来寒热，胸胁间痛，干呕及大便秘者，可用小柴胡汤一贴，病重者再服半贴方效。或言渴者，或小便涩，兼服五苓散。伤风四、五日，身发热，恶寒项强，而手足温，及大便不通者，多用小柴胡汤、败毒散、秦艽鳖甲散之类。妇人伤寒三、五日至七、八日，月经当行，或经水才去，作寒热，忽然谵语，如见鬼神状，日可夜甚，此乃热入血室也，用四物汤等分，加柴胡煎服。如不退，用小柴胡汤，兼入生地黄捶碎煎。伤寒阳证呕逆发热，兼参苓白术散、和解散辈，乃和解证也。

论伤寒阳证

伤寒阳证，面赤作热发渴，至五、六日不止，或服热药过多，热甚发狂烦躁，或泻赤汁脓血者，可服三黄圆、四顺饮、洗心散。或大便秘结，与小柴胡汤之类。

论伤寒阴证

伤寒三、二日，五、七日，身体疼痛不可转侧，自汗四肢厥冷，泻而不渴，或吐逆泄泻，脐腹痛，或有咽喉痛者，可与理中圆、理中汤。四肢冷甚，腹痛气急者，与姜附汤，多加甘草煎，及附子理中圆并服。更重者，用法炼黑锡丹、金液丹、二气丹之类，随轻重而用之。泻止四肢暖，有寒热，却用五积散、圣散子、十华散之类，微汗则解，不然则毒气再复，便难治也。

论伤寒阴阳二证

有阴厥，有阳厥，最宜仔细审问。伤寒阳证，热气深则反厥，若只认四肢厥冷，便投热药，此害人性命在顷刻间。发药者极用仔细审问，如是自疑，宁不发药，教他更请医者看视，不可乱发药也。

论伤寒阴厥证

若初得病，四肢厥冷，身上起粟，大便不调，或泻或呕，此寒厥也，可与理中圆、理中汤之类。

论伤寒阳厥证

若初得病，身便热，头痛，大便不通。至六、七日，渴甚狂言，揭衣被，不定迭，脚手厥冷，此乃热极而发厥冷，必竟少时又却温热，切不可便投热药，且与小柴胡汤之类。昔有国医孙用和一法探之，须仔细察审外证，方可用药。凡伤寒四肢厥冷，当察问病之因，若证不明，未辨阴阳者，且与四味理中圆加甘草再和匀，作四顺理中圆服，探之。若是阴厥，则服药了，形静不热，定迭，当渐加前件理中汤等。若是服四顺理中圆了，如烦躁，不定迭，烦渴狂言，自揭衣被者，此是阳厥，不可投热药，当用前件小柴胡汤之类。

论伤寒潮热

伤寒五、七日至十日以上，早晨稍惺惺，至申、酉前后发热不恶寒，微有汗，大便不通三、二日，或谵语而渴者，与小柴胡汤三、五服，重者五、七服，以大便微利，热须退。有渴者，可与五苓散。犹有烦躁及热未退者，宜加七宝洗心散，或与秦艽鳖甲散调理也。

论伤寒头痛

伤寒虽退，而头痛不止者，诸阳所聚，热毒气上攻。头痛不止者，可与龙脑芎犀圆、太阳丹、白龙圆、川芎圆之类。

论伤寒发渴

伤寒至五、七日，渴甚，或发热不恶寒，大便如常，小便赤，是胃中虚躁，可与五苓散，甚者与竹叶汤。发热渴者，与柴胡汤，仍加瓜蒌煎。

论伤寒呕逆

伤寒呕逆有三证：胃中有寒而呕逆者，可与参苓白术散、五苓散、四君子汤。胃中亦有热，或发渴口干，或小便赤涩，与小柴胡汤或五苓散，其小柴胡汤极止热呕，或少气吐逆者，用竹叶汤立效。

论伤寒吐逆

伤寒吐逆者，胃寒。吐而身冷，或服冷药太多而不渴，大便如常，或自利，或吐蛔虫者，此胃中寒也，可与人参丁香散、参苓白术散、四君子汤、理中圆、人参圆、嘉禾散。

论伤寒发喘

伤寒喘急者，皆因风寒邪乘于肺，经气上盛发喘，可与麻黄汤、华盖散，款冬花散、人参润肺圆、养肺圆或润金散、款肺散皆可服也。

论伤寒咳嗽

伤寒咳嗽者，由寒邪乘虚入于肺经，或饮水过多，停饮咳嗽微喘，发热而渴，或不渴，或寒热，胁下痛者，可与小青龙汤三、二服。如胁下痛甚者，必有停饮，于小青龙汤内加入醋炒芫花少许同煎，不可多用，多则泻人。如发寒热，咳嗽未尽，更进小柴胡汤，每服加五味子二十粒同煎，或与秦艽鳖甲散。


论伤寒吐血发衄

伤寒五、七日，发鼻衄或吐血者，热盛气壅则衄血或吐血，切不可妄投热药，可与鸡苏圆、薄荷煎，煎茅根汤或茅花汁冷送下，甚者可与三黄圆。如渴，兼服五苓散、清心散加真蒲黄煎服。

论伤寒咽喉疼痛

伤寒咽喉痛，皆因内热气秘，阳毒上熏，则咽喉痛。痰盛者，可与如圣汤。甚者，可与四顺饮，犀角饮、洗心散皆可服之。

论伤寒腹痛

伤寒有热腹痛者，三、四日大便不通，绕脐腹痛，或发热不恶寒，或渴者，此乃胃中有燥粪，故发痛也。切不可用热药，且如正气散、理中汤及诸推积性热药，皆不可用，误人性命。只可与小柴胡汤加芍药少许同煎，一二服如未效，可至三四服，取大便通为度。伤寒腹痛有寒证，因服冷药过多，大便自利，腹中痛，手足冷者，可与理中圆，甚者与附子理中圆、理中汤。未效，用姜附汤多加甘草煎，用诸热药即止。气虚及老人伤寒后腹痛，大便如常，无热，只是腹痛者，与黄芪建中汤，多服取效。

论伤寒大小便秘

伤寒大便秘者，可与麻仁圆。未通者，与神功圆、三黄圆。有热者，与四顺清凉饮。后以参苓白术散、嘉禾散补之。小便秘结者，与五苓散，导赤散、五淋散皆可与之。

论伤寒后自汗

伤寒后自汗者，可服牡蛎散、止汗散，兼嘉禾散、黄芪建中汤加人参煎服，又人参当归散加小麦同煎。

论伤寒后自利

伤寒后腹痛，大便自利，手足冷者，可服理中圆之类，见腹痛条内。

论伤寒后黄疸

伤寒眼睛及遍身发黄疸，小便不利，或头上汗出者，可与五苓散，以山茵陈、山栀子各少许，锉碎，二钱，煎汤调，多服效。

论伤寒后腹满

伤寒后腹满者，不思饮食，或食后不消化，腹胁胀满者，可与匀气散、沉香降气汤、蓬煎圆、思食圆、参苓白术散。甚者，与青木香圆，兼嘉禾散、四君子汤、木香分气圆、木香散、木香流气饮，看虚实用之。

论伤寒后患痢

伤寒后患痢，多是热证，或下纯脓，或下纯血，可与黄连阿胶圆、驻车圆。血多者，与地榆散、胃风汤兼服。

论伤寒中湿证

伤寒一身尽痛，转侧不得，骨节烦疼，小便不利，大便反快，额上汗出，此中湿气也，可多服五苓散利小便，次用术附汤兼服之。

论伤寒后调理

伤寒本无补法，不可用太温药补之。若补甚，则再发热。但可用微温药调理，只可与参苓白术散。虚弱、老人，用嘉禾散之类调理。

论伤暑证候

夏月伤暑，亦云伏暑，谓其人从热中来，便从凉处坐卧，不知被外凉冷之气闭，暑热气伏在腠理中，不能发泄，故曰伏暑。其证自汗恶寒，或背恶寒而渴，或面垢如未洗面人，或板齿燥，当门二齿干，是伏暑也。呕逆而渴者，及卧不及席，也是伤暑也，可与五苓散、桂花圆、大顺散、香薷散。发热甚者，可与香薷散、竹叶汤、枇杷叶散、小柴胡汤冷服，立效。

论伤暑吐泻

中暑呕吐，发热闷乱，或霍乱吐泻，可与消暑圆、五苓散、桂苓圆、香薷散之类。

论停痰证候

有痰在胸膈之间，亦能憎寒壮热，恶风自汗，咽喉不利，只是头不痛，身体不疼者，可与金沸草散，消饮圆、辰砂化痰圆、倍术圆之类皆可与。

论伤食证候

病有头痛发热恶寒，或腹满吐逆，身体不痛，只是四肢倦怠，其证非伤寒也，此是伤食在肠胃之间，可与感应圆、独圣圆、蓬煎圆、嘉禾散、思食圆，诸伤食药皆可服。气虚、老人可服五积散，吞下青木香圆、顺气散之类。

论瘴疟证候

论寒热瘴疟证

凡瘴疟病，虽是时行之疾，然老少虚实，受病有浅深，大率不同。有发热不寒，浑身似火，头痛烦渴谵语者；有发寒不热，默默昏倦，四肢厥冷，脐腹疼痛；有外寒内热；有外热内寒；有寒热相半；有哑不能言者；有吐、有泻、有吐泻俱作，当随证用药。若只言瘴病，一概治之，万一不能取效也。若发时热多寒少，或内热外寒，但热不寒，浑身如火，头痛烦渴，心胸躁闷，谵语乱言，大小便秘涩，发作无时者，可与小柴胡汤、败毒散、升麻葛根汤、来苏散、葱白散、神术散。烦渴者，与五苓散、竹叶汤。谵语心闷者，与五苓散，入辰砂细研和匀，冷热水调服，兼与大至宝丹，及小儿金箔圆两、三圆作一服。头痛者，与太阳丹、白龙圆、茶调散之类。或热少寒多，或内寒外热，或寒热相半，或骨节痠痛，脐腹作痛者，可与不换金正气散、人参轻骨散、正气散、圣散子、五积散、香苏散、建中散、草果饮、嘉禾散或来苏散之类。或不热，只是寒，或吐、或泻、或吐泻俱作，四肢厥冷，汗出如雨，默默昏倦者，可与术附汤、四柱散、嘉禾散或鹿茸圆、二姜圆、十华散。若服前药吐泻不止，四肢厥冷，自汗如雨，小便频数者，与参苓白术散吞来复丹三十圆至五十圆，甚者姜附汤合和五苓散同煎服。渴者，与参苓白术散。此一证，二广及漳州界上多有之，余处无。此证发药，须用仔细询问的实，不可轻用，误人性命，切记不可轻发热药。若发作有时，或连日，或隔日，或三五日一发，发则热多寒少，或但热不寒者，于未发前先与小柴胡汤、败毒散之类。至发日，却服露天饮或圣饮子、胜金圆。呕逆有痰涎者，常山饮、消暑圆之类，有效如神。若热少寒多，或只寒不热，或寒热相半者，于未发前可多与不换金正气散、建中汤、正气散、平胃散、和脾散、嘉禾散之类。至发日五更初，却服常山饮、草果饮。发久者，克效饼、灵疟丹。老者及怯弱者不可服，自宜斟酌。孕妇患疟疾，难为用药，但只可与草果饮，兼用平胃散，入盐少许，用温酒调服。瘴疟瘥后，吃粥或烂饮。更常调和脾胃，可与黄芪建中汤，四君子汤，嘉禾散，参苓白术散，曹脾散，挝脾散，健脾汤，平胃散，和气散，思食圆，大、小养脾圆。切忌生冷、酒、果、房色、洗浴半月。


伤寒十劝

一　伤寒头疼又身热，便是阳证，不可服热药。

伤寒传三阴、三阳共六经。内太阴病头不疼身不热，少阴病有反发热而无头疼，厥阴病有头疼而无发热，即是阳证，若医者妄投热药，决致死亡。

一　伤寒当直攻毒气，不可补益。

邪气在经络中，若随证攻之，三、四日痊安。医者必谓生须正气，却行补益，使毒气流炽，必多致杀人。

一　伤寒不思饮食，不可服温脾胃药。

伤寒不思饮食，自是常事，终无饿死之理。如理中圆之类，不可轻服。若阳病服之，致热气增重，或至不救。

一　伤寒腹痛亦有热证，不可轻服温暖药。

《难经》云：痛为实。故仲景论腹满时痛之证，有曰痛甚者加大黄。夫痛甚而反加大黄，意可见也。唯身冷厥逆而腹痛者，是阴证，须消息。每见医者多缘腹痛便投热药而杀人。

一　伤寒自利，当看阴、阳证，不可例服补药及止泻药。

自利，惟身不热手足温者属太阴，身冷四逆者属少阴、厥阴外，其余身热下利，皆是阳证，当随证依仲景法治之。每见医者多缘下利便投暖药及止泻药而杀人。

一　伤寒胸胁痛及腹痛，不可妄用艾灸。

常见村落间有此证，无药便用艾灸，多致毒气随火而盛，膨胀发喘而死。不知胸胁痛自属少阳，腹胀满自属太阴，此外惟阴证可灸。

一　伤寒手足厥冷，当看阴阳，不可一例作阴证。

治有阳厥，有阴厥，医者少能分辨。阳厥而投热药，杀人速于用刃。盖阳病不至于极热不能发厥，仲景所谓：“热深则厥深”是也。热深而更与热药，宁有复活之理?但看初得病而身热，至三、四日后，热气已深，大便秘，小便赤，或谵语昏愦，及别有热证，而反发厥者，必是阳厥也，宜急用承气汤下之。若初得病，身不热，大便不秘，自引衣盖身，或下利，或小便数，不见热证而厥逆者，即是阴厥也，方可用四逆汤之类。二厥所以使人疑者，缘其脉皆沉，然阳厥脉沉而弱，又阳厥脉时复，指爪却温，阴厥常冷，此为可别。

一　伤寒病已在里，即不可用药发汗。

伤寒病须看表里，如发热恶寒，则是在表，正宜发汗。如不恶寒反恶热，即是里证，若医者一例发汗，则所出之汗，不是邪气，皆是真气。邪气未除而真气先涸，死者多矣。又有半在表、半在里之证，及无表里之证，不惟皆不可下，仍不可汗，当随证治而消息之。

一　伤寒饮水为欲愈，不可令病人恣饮过度。

病人大渴，当为之水，以消热气，故仲景以饮水为欲愈。人见如此说，遂令病者纵饮，因而为呕、为喘、为咳逆、为下利、为肿、为悸、为水结、为小便不利者多矣。且如病人欲饮一碗，只可与半碗饮之，常令不足为喜矣。

一　伤寒病初瘥，不可过饱及劳动，或食羊肉、行房事与食诸骨汁及饮酒。

病方愈，脾胃尚弱，食而过饱，不能消化，病即再来，谓之食复。病方愈，血气尚虚，劳动太早，病即再来，谓之劳复。又，伤寒食羊肉、行房事者，并死。食诸骨汁、饮酒者，再病。


卷　下

论诸气证候附脾胃积聚

论一切气证

皆由忧戚中或盛怒中动伤真气，致阴阳不和，结气于胸膈之间，壅滞不快，饮食不下，遂成膈噎之疾，可与匀气散、五膈宽中散、膈气散、沉香降气汤、分气紫苏饮、七气汤、嘉禾散、丁香煮散、分心气饮、小降气汤之类。

论气虚肿满

气虚肿满者，因脾气停滞，脾经受湿，气不流行，致头面虚浮，四肢肿满，腹肚膨胀如鼓。上喘气急者，可与茯苓散、五苓散、三和散、分气紫苏饮、木香分气圆、俞山人降气汤、小降气汤、苏子降气汤、曹脾散、嘉禾散。喘甚者，可与润金散、款肺散。大便秘者，与三和散。小便不通，五苓散。

论干湿脚气

脚气有数种：痛不可忍者谓之寒，烦闷发渴者谓之热，肿而重者谓之湿。用随证治之，不可一概论也。湿肿者，可与黄芪建中汤、小续命汤。风湿者，可与术附汤。热而发渴者，可与紫雪。冲心闷者，可与三和散、麻仁圆、降气汤。抢腰痛者，可与大乌沉汤。

论小肠气疾

小肠气、膀胱奔豚、疝气等疾，皆因肾气虚弱，膀胱久冷，风湿乘之，伤于肾经，气滞不散，小腹刺痛，肾经偏吊，未可骤服补药，先用疏导发散，可与苏子降气汤、五苓散、蟠葱散、盐煎散、川楝散、大沉香圆、茴香圆，仍炒茴香烧盐细嚼，热酒送下，或五香散、正元散、荜澄茄散之类。小便不通者，与鸡舌香散或五苓散。如痛稍退，只用平胃散送下茴香圆调理。

论癥积气块

癥积气块，皆因气虚及寒气、热气、怒气、恚气、喜气、忧气、愁气内结积聚，坚牢如杯，心腹绞痛，不能饮食，用药渐渐消磨，不能宣利，可与七气汤、丁香圆、青木香圆、木香推气圆、挨积圆、蓬煎圆。积气不散，腹胁膨胀，可与积气圆、三棱煎圆。心下坚硬，结块冲心，可与温白圆。胀满不思食者，与养脾圆、消食圆、嘉禾散、四君子汤。

论脾胃诸疾

久病脾泄，肠滑不禁，日久无度，虚羸者，可与平胃散空心送下茴香汤，兼服诃黎勒圆、丁香豆蔻散。服诸药不效者，可多与人参豆蔻散，有验。更有一种大便如故，只是每日早晨水泻一、二行，日间都无事，可服金锁正元丹，泻止即住服。

论心脾疼证

妇人心脾疼，及血气刺痛者，可与蓬煎圆、拈痛圆。其拈痛圆性热，不可轻用，如得见沉寒痼冷端的，方可用之，蟠葱散、鸡舌香散、盐煎散、如意圆皆可选用。若痛连腰背，或小肠气刺痛，及虚弱老人，宜大沉香圆，两圆作一服立效，丈夫热酒下，妇人醋汤下，如不吃酒，姜汤下。更可与和气散，调和脾胃。

论脾痛呕逆

脾胃痛甚，呕逆不纳食者，或加喘急者，可与七气汤。加吐者，与人参藿香汤。泻者，与大沉香圆、人参豆蔻散、建中汤。忽暴心痛者，与苏合香圆、撞气沉香圆。

论心脾腹痛

心脾腹痛多有积。或有寒积者，可与温白圆或保安圆。虚、老人不可多服此二药，只与木香推气圆或感应圆、小独圣圆、理痛圆，洗消去积，次与正气散、嘉禾散、曹脾散、人参煮散、荜澄茄散、蟠葱散、盐煎散、鸡舌香散、挝脾散、建中散。有寒者，与大沉香圆，两圆作一服，次与蓬煎圆、温中良姜圆、丁香煮散、四柱散。

论胸膈不快

胸膈不快，气滞者，可与沉香降气汤、乌沉汤、青木香圆、七气汤、和气散，或人参圆、红圆子、小理中圆、撞气沉香圆、丁沉圆、顺气圆、三棱散、如意圆、蓬煎圆。若烦闷甚，大便秘者，与青木香圆。脾痛者，可与蓬煎圆之类。

论脾虚翻胃

脾虚翻胃，不纳食及汤药不下者，可与膈气散、人参木香散、参苓白术散、五膈宽中散。噫气吞酸，脾痛者，可与如意圆、思食圆之类。

论宿患心腹痛

有积块、气块、癥癖日久，发歇不常者，不可取转，宜渐次消磨，可与感应圆、温白圆、挨积圆、蓬煎圆、小理中圆少吃数圆，常服渐渐消磨，更与和脾散、嘉禾散、参苓白术散、四君子汤、思食圆、健脾汤、建中散、平胃散之类助其脾胃，久而能去其根。若痛有休止，或往来上下，胸中慒闷，时吐冷沫，中脘不快，呕逆恶心者，恐是虫痛，可与集效圆或九痛圆。其九痛圆有利性，不可多服。若卒然心腹暴痛，膨急不得息，往来攻冲，闷绝恶心者，恐是疰忤鬼气，可与苏合香圆。若虚弱脏寒人，可将苏合香圆捏作饼子，用火熨斗盖之，将药饼安熨斗上煿，令药极热，以去其脑子性，依法服之。若痛而不休，胸膈塞闷，呕吐不定，粥药不下者，可与顺气散送下青木香圆，如无顺气散，五积散送下亦得，及九痛圆、三棱散、大沉香圆。

论腹胀心膨

腹胀者，若因伤寒，或寒热瘴疟，或泻痢大病之后，只是吃食后便腹胀心膨，不美饮食，噫醋吞酸，纵食些小，亦觉膨胀者，切不可用消食克化之药，若用药动下，转加困重，去生便远也。但可与正气散、嘉禾散、参苓白术散、四君子汤、曹脾散、人参煮散，大、小养脾圆、荜澄茄散、思食圆、蓬煎圆、如意圆。泻者，与人参豆蔻散、丁香散。但得气壮，自能饮食加倍，膨胀自愈。


论痰饮咳嗽

论痰饮证候

诸痰饮不化，留滞胸脘，令头目昏眩，呕恶不快，腹中漉漉有声，可与消饮圆、倍术圆、五苓散。有寒者，与理中圆、青州白圆子、俞山人降气汤。中酒渴及停饮呕逆恶心者，及头痛或饮酒过多，背痛连腰痛，不思饮食，与新法半夏汤、消饮圆、倍术圆、辰砂化痰圆、生气汤、快气汤、半夏圆、天南星圆、大养气圆、橘皮半夏汤、小降气汤。

论咳嗽喘急

大抵咳嗽皆从肺出，医家细论发药，大略有三：有因寒者，有风者，有热者。风、寒则从外至，热则从内起。风、寒则诸经自受其邪，热则诸经腑脏或熏乘而为病。风则散之，寒则温之，热则调之。泻，是泻肺经，非泻腑脏也，当用葶苈、桑白皮之类是也。因风者，遇风则嗽甚；因寒者，值寒则嗽剧；因热者，过热则嗽即发。更有一验甚的，但问遇夜饮酒时夜间如何?若吃酒后嗽甚，则有热也；吃酒了嗽减，则有寒也。涎青白者有寒，稠黄者有热，随证发药。

凡感风寒暴嗽，咳唾稠黏，胸膈不利，可与金沸草散、半夏圆、款花膏、华盖散、五嗽圆、润肺圆、款肺散、青金圆、小儿润肺散、款冬花散。论寒嗽，反复冷嗽，或吐青痰，遇夜嗽甚者，可与细辛五味子汤、养中汤、五嗽圆、俞山人降气汤、人参藿香汤、胡椒理中圆、温肺细辛汤、钟乳补肺汤、消饮圆、倍术圆、丁香半夏圆、分心气饮、参苓白术散。恶风有寒者，与小青龙圆，兼服款肺散、人参款花膏。论热嗽，胸膈不快，气壅上盛，脸赤口舌干者，可与金沸草散、大阿胶圆、人参养肺圆、清心饮子、人参款花膏、半夏圆、华盖散、人参润肺圆。风痰上膈壅热，咽干及吐血者，可与辰砂化痰圆、大阿胶圆、蜡煎圆、人参养肺圆、金沸草散、青州白圆子、川芎圆、鸡苏圆。久病嗽及虚、老人，宜与温肺圆、人参补肺汤、丁香半夏圆、人参藿香汤、化痰圆。寒热相交，秋、冬之间多有此证，可与款冬花散、半夏圆、华盖散、人参款花膏、人参润肺圆、小儿润肺圆、青金圆、润金散，一贴作二服，老人尤宜服。喘急气促，睡卧不得者，与定喘汤、瑞应圆、蜡煎散、降气汤、款花散、润金散、人参养肺圆、华盖散之类。唾脓血者，与款冬花散、九仙散。

论诸虚证候附痼冷

论诸虚不足

皆因肾气虚惫，下元积冷，腰背疼痛，肢体倦怠，面色无光，精神不爽，唇口干燥，眼暗耳鸣，小便滑数，夜多异梦，盗汗失精，不思饮食，日渐羸瘦，可与菟丝子圆、安肾圆、八味圆、无比山药圆、黄芪建中汤、茴香圆。脾胃虚弱者，兼服壮胃药。虚损甚者，可与麝香鹿茸圆、沉香鹿茸圆、法炼黑锡丹、金锁正元圆、张走马玉霜圆、正元散、沉香鳖甲散、椒附圆、四柱散。下虚洞泄者，四柱散、正元散、丁香豆蔻散。治心气不足，神思恍惚，言语错谬，惊悸不定，夜多异梦，可与定志圆、降气丹、镇心圆、人参黄芪散、妙香散、乌沉汤、参苓白术散。治小便白浊，梦泄遗精，可与平补镇心丹、降心丹、威喜圆、定志圆。冷惫虚损甚，精冷滑不固者，与金锁正元丹。腰股痛者，与青娥圆。甚者，与神应圆、黄芪圆、乳香圆、活络丹、安肾圆、返风应痛圆。如耳鸣者，黄芪圆立效。虚劳发热，至午后热甚者，空心服安肾圆、八味圆、山药圆、沉香鳖甲散、参苓白术散、嘉禾散，食后服人参当归散。若嗽涎黄或有血者，临卧服人参养肺圆。因虚劳用力太过，吐血不止者，与秘传降气汤或小降气汤，多加人参煎服。前状发热甚者，与逍遥散。骨中热者，与人参黄芪散。虚弱、老人，可与黄芪建中汤常服。虚汗、盗汗，心忡气短者，可与牡蛎散、止汗散、黄芪建中汤、大山药圆、人参当归散加小麦煎服。自汗不止者，术附汤、正元散。心热盗汗，可与辰砂妙香散。


论沉寒痼冷

皆因元气虚损，下冷上盛，致水火不交，阴阳失序，手足厥冷，及伤寒阴证，霍乱转筋，下痢久泻，脉候沉微者，与黑锡丹、来复丹、金液丹、附子理中圆、金锁正元丹、四神丹。

论积热证候附咽喉口齿眼目

论积热咽喉痛

上焦壅热，心经烦渴，腮颔结核者，可与玉屑无忧散、牛黄凉膈圆、消毒犀角饮、四顺饮、解毒圆、积热三黄圆。口舌生疮，可与碧雪、龙脑饮、玉屑无忧散、甘露饮、硼砂圆。咽喉肿痛，咽物有碍者，可与如圣汤、八正散、四顺饮、龙脑饮、甘露饮、洗心散、牛黄凉膈圆、犀角饮、薄荷煎、石龙散。积热小便不利者，可与导赤圆、五淋散。大便不通，服清心饮、三黄圆、洗心散。

论喉闭、喉风证

自其风邪客于喉间，气郁而热，则壅遏而为喉疼。自其热气生于肺胃，风毒蕴隆，则肿结而为喉痹。其证若悬痈生于上腭，虽不关于咽喉，所以暴肿者，抑亦热气使然也。咽喉悬痈，关要所系，病不急疗，皆能杀人也。喉闭、缠喉风者，可与解毒圆、洗心散、玉屑无忧散、碧雪，甚者解毒雄黄圆。

论牙齿疼痛

牙齿疼痛，其证不一。有热痛者，满口齿浮，因上膈有热而痛者。有虚痛者，皆因肾经虚惫，虚热之气上攻而痛。有风蚛牙痛者。须用仔细详证，方可服药。齿龈浮肿，口内气热，满口齿浮而动，此热证也，可与四顺饮、甘露饮、洗心散、龙脑饮、清心饮子、八正散，次煎升麻葛根汤灌漱吐去，兼吃些小不妨。肾经虚惫，虚热之气上攻齿痛，及老、弱人齿痛者，可与黄芪圆、安肾圆、鹿茸圆、八味圆，次用赴筵散擦之，以升麻葛根汤灌漱。风注牙齿疼痛，后生壮实者，可与细辛散、赴筵散揩擦，去风吐出痰，良久以升麻葛根汤灌漱即吐，次与黑神圆、乳香圆、白龙圆。饮酒齿痛者，以井花水洗漱，或百药煎泡汤冷含咽，或缩砂嚼敷通用。

论眼目诸证候

眼目昏暗，视物不明，不肿不痛不赤，亦无翳膜，此内障证候也。或见黑花，或有冷泪者，是脾肾俱虚，不可便服凉药，只可与明眼地黄圆、菊睛圆、驻景圆、还睛圆、锦鸠圆、决明圆。寻常肝有风热，眼痒涩，昏暗有泪，视物不见，只可与菩萨散、决明散、还睛圆、拨云圆、菊花散、密蒙花散。肾风眼痒，四生散、秦皮散、汤泡散，紫金膏洗，春雪膏点。外障翳膜侵睛，胬肉久病者，空心可与驻景圆、菊睛圆，食后服决明圆、拨云散、菩萨散、密蒙花散、秘传羊肝圆，点剥膜膏，良久用紫金膏洗，或春雪膏。暴赤眼昏涩疼痛，羞明下热泪，不可点，亦不可洗，只可与还睛圆、洗心散、洗肝散、八正散、甘露饮、菩萨散、拨云散。睛痛不可忍者，与羌活散、还睛圆，两圆只作一服，立止，并治头风痛，神效。睑眦赤烂，视物不明，昏暗有泪者，肝有风也，可与菩萨散、拨云散、洗肝散、菊花散、密蒙花散、决明散，次用紫金膏洗，春雪膏点。

论诸血热妄行

凡吐血、衄血不止，昏眩目黄者，可与龙脑鸡苏圆、薄荷煎、四物汤加荆芥煎。


论泻痢证候

论泻疾证候

暴泻、水泻，此二证秋、夏间多有之，皆因饮食所伤，及食生冷之物，暴泻不住，须用仔细询问。若噫气吞酸，干呕气臭者，此是伤食也，可先与感应圆一、二服，次与理中圆、人参豆蔻散、守中金圆、来复丹、温胃圆（以上药性皆温）
 ，甚者与附子理中圆、理中圆、四柱散、已寒圆、温中良姜圆、二姜圆、火轮散、朝真丹、正元散、金液丹、二气丹（以上药性皆热）
 、丁香豆蔻散（微热涩固）
 。须用仔细审实，无伤食者，不可与感应圆，便用止泻药。吐泻有腹痛者，可与服木香推气圆、沉香圆、丁香圆、感应圆。久病虚弱、年高及气弱人，脏腑泄泻久不止者，可与人参豆蔻散、厚肠圆、参苓白术散、不换金正气散、四君子汤之类。

论霍乱吐泻证

霍乱吐泻，有冷热二证。寒多不渴者，可与理中圆、姜附汤、来复丹。霍乱吐泻，有热烦躁而渴者，可服香薷散、五苓散、嘉禾散、参苓白术散、四君子汤。霍乱吐泻后，调理脾胃可与参苓白术散、嘉禾散、五苓散、四君子汤、调气散之类。渴者，与参苓白术散止之，多服尤佳。出冷汗，手足软者，加金液丹、二气丹、朝真丹。未效者，灸气海。若吐泻定，热药皆止，只用温药理脾。

论痢疾证候

皆因饮食失调，动伤脾胃，水谷相拌，运化失宜，留而不利，冷热相搏，遂成痢疾。冷气相搏其色白，热气相搏其色赤，治之法，皆用温药调和脾胃，次随证治之。大抵人说证，须用仔细询问，有里急后重者，腹痛者或不痛者，频频登厕，一日三、五次至五、七次无物者，又说大便不通，即里急后重，脐腹痛不止，不问老少、孕妇，皆是痢也。非无物出，不识此证，只言大便不通，可仔细辨之。病人登厕，才有三、两点物，或赤或白，或如鱼脑者，此皆痢证也。凡痢下赤白，或纯脓，或鹜溏，若先脐腹撮痛，遇痛即痢下，下后痛止者，此为积痢，可与木香推气圆、感应圆，各进两、三服，次随痢颜色治之。下痢赤白，可与驻车圆、黄连阿胶圆、厚肠圆、胃风汤。下痢白多赤少者，与厚肠圆、驻车圆、人参豆蔻散。下痢白少赤多者，与黄连阿胶圆、万金圆、金屑圆。下痢纯赤或鲜血者，可与服黄连阿胶圆、地榆散、万金饮，加麦门冬子煎。纯血痢，须是审问仔细，若下鲜血者，是有热，遇下痢时，微觉后重者，是有热也。下痢纯白滑泄者，此是冷证，可与丁香豆蔻散、诃黎勒圆、驻车圆。若下瘀血或紫黑色者，此是虚冷之甚，遇痢下时微滑，当与驻车圆、厚肠圆、丁香豆蔻散。痢下赤白，连绵日久，愈而复发，腹中时痛，诸药不瘥者，可与木香推气圆、不二圆、驻车圆、厚肠圆、感应圆。下痢日夜频并虚滑者，可与丁香豆蔻散、四柱散相兼服。更有一种脾毒下血，与热毒痢一般证候，但不心烦，口不干渴，不喜冷，余者相似，可与《王氏博济方》内败毒散，以槐花、枯矾二味为末，乌梅煎服。若只下痢，脐腹不撮痛者，乃无积滞，不须先服感应圆。

论肠风、痔瘘证

肠风下血，脏毒下血，或秘有热者，可与三黄圆、黄连阿胶圆，浓煎木香汤吞下。有热者，与鸡苏圆、肠风黑散、金屑丹、万应圆、四物汤，加荆芥并防风煎。诸痔发作，与钓肠圆。未破者，驱毒散，更用猪胆汁涂之。

论痈疽诸证附疮癣

论痈疽发背

诸赤肿毒，不问四肢、手、足、头面，初发便可与漏芦汤、三仙散、托里散、保安膏、乳香内消膏、导赤圆、四顺饮、通气散。痈疽发，大便不通，可与麻仁圆、三黄圆，壮实者与神功圆，须用通利三、五行，方得毒气退也。已破，脓血出不快者，可与三仙散、漏芦汤，托里散、保安膏、乳香内消膏贴之。疮口久不合者，可与桃仁散、麒麟散。

论恶疮、疥癣

一切无名恶疮、漏疮、臁疮、冷疮，久年不愈者，可与桃仁散、麒麟散、保安膏贴之。风毒热疮，一名肾脏风，疮汁脓胞湿烂浸淫者，可与何首乌散、四生圆、胡麻散、四顺饮。大便秘者，与皂荚煎圆、桃仁散，以滑肌散敷之。遍身生疮瘙痒，或生瘾疹者，先服通大便药，可与皂荚煎圆、神功圆、麻仁圆、何首乌散、四顺饮、四生圆、消风散、胡麻散、滑肌散、黄芪圆、白龙圆。疮干痛者，与玉龙摩风膏。汤火烧成疮者，与佛手散。疥疽顽癣，与摩风膏、白龙圆、滑肌散、清心圆。


论妇人诸疾

论月经诸疾

皆因月经不调，或前或后，或多或少，或淋沥不止，或闭塞不通，肢体倦怠，困乏少力，饮食无味，常服补者，可服四物汤、熟干地黄圆、内补当归圆、琥珀圆、当归建中汤、沉香鳖甲散、活血丹、泽兰圆、益阴丹。血海冷惫者，可与暖宫圆，茴香圆、大圣散、小白薇圆、黑锡丹、麝香鹿茸圆、内补当归圆。经血过多，淋漓不止者，与胶艾汤、温经汤、小白薇圆、乌金散、益阴丹、泽兰圆、内补当归圆、熟干地黄圆。赤白带下，服诸药不瘥者，可服泽兰圆，兼服平补镇心丹、速效大圣散、温经汤、泽兰散、小白薇圆、紫石英圆。白带不止，腹常冷痛者，可与暖宫圆、麝香鹿茸圆、法炼黑锡丹、茴香圆、威喜圆、泽兰圆、正元散、来复丹。带下五色者，可与益阴丹、滋血汤、伏龙肝散。崩漏下血过多，头目昏眩，举头欲倒者，可与芎䓖汤、胶艾汤、乌金散、琥珀圆、暖宫圆、大圣散、内补当归圆。崩中败血连日不止，与滋血汤。血气虚惫久冷，崩漏下赤白，五色不定，或如豉汁，可与温经汤、伏龙肝散、四物汤。月经不通及室女月脉不行者，可与蒲黄散、逍遥散、大圣散、黑神散、琥珀泽兰煎、通真圆、活血丹、四物汤、地黄圆。血风劳，胸膈不利，经脉涩，四肢烦痛，心悸者，可与人参荆芥散、熟干地黄圆、逍遥散。血风气虚头旋及产前、产后头旋者，可与保生圆、四物汤、胶艾汤。虚劳发热及寒热俱发者，可与黄芪鳖甲散、逍遥散、地黄圆、泽兰圆、荆芥散、嘉禾散、参苓白术散。热未退者，与人参当归散极妙，气壮者可与逍遥散。痰嗽或有血者，临卧服人参养脾圆。气壮年少女人骨中作热者，可与熟干地黄圆食前服，食后服人参黄芪散。疝瘕阴中冷痛，或头风入脑，寒痹筋挛，血闭无子，漏下赤白者，可与熟干地黄圆、钟乳泽兰圆、牡丹煎圆。妇人无子，或诸虚上热下冷，百病皆生者，可与小白薇圆、禹余粮圆、阳起石圆。先有寒冷，心腹刺痛，或肿或寒，下痢不止，及少气者，可与吴茱萸汤、活血汤。血风攻注，五心烦热，遍身瘙痒，或生瘾疹，或发赤肿，可与人参荆芥散、人参当归散、消风散、四物汤加荆芥煎、逍遥散，甚者可与服皂荚煎圆。血气凝滞者，可服青木香圆疏通开导。

论产前药忌

产前所忌损动胎气药物，卢医《周鼎集》为歌曰：蚖蟹水蛭地胆虫，乌头附子及天雄。踯躅野葛蝼蛄类，鸟喙侧子与虻虫。牛黄水银并巴豆，大戟蛇蜕及蜈蚣。牛膝藜芦加薏苡，金石锡粉对雌雄。牙朴芒硝牡丹煎，蜥蜴飞生更[image: ]
 虫。代赭蚱蝉胡脑麝，芫花薇蘅草三棱。槐子牵牛并皂角，桃子蛴螬和茅根。挡根硇砂与干漆，亭长溲流莽草中。瞿麦茼茹蟹爪甲，蝟皮鬼箭赤头红。马刀石蚕衣鱼等，半夏南星通草同。干姜蒜鸡及鸭子，驴马兔肉不须供。切忌妇人产前用，此时宜记在心中。

论产前诸疾

妊娠三、两月，日心中烦愦，头目眩重，颠倒不安，呕吐烦闷，此恶阻病，只可与人参丁香散、半夏茯苓汤、茯苓圆、小七香圆、药丁香。妊娠下血，胎动不安，名曰漏胎，可与安胎饮、四物汤、胶艾汤、保生圆、琥珀圆、泽兰圆。临产月，常服滑胎散、安胎饮、保生圆。产难或横或逆，或三、二日不产者，及胎死腹中，或胞衣不下，可与花蕊石散，或用保安膏，一贴作一服，圆如梧桐子大，温酒吞下，如未下，再服。产妇生理不顺，横生、逆生者，可与服兔髓圆。产儿已出，但胞衣不下，脐腹坚胀急痛者，可与服牛膝汤。

论产后诸疾

皆因新产去血过多，津液燥少，阴阳俱虚，脏腑怯弱，切不可发汗，及转积令吐、泻药，亦不可服太燥热药补之，只可用温和药，渐次加减调理，不可取目前之急，乱投汤药，反生他疾，罪福非轻，切宜戒之。新产血气俱虚，不可太补，恐增寒热，当令恶露去尽为佳，可与黑神散、大圣散、泽兰散、蒲黄散。产后去血过多，昏迷晕闷，精神错乱，皆因去血过多，气血无所主，可与芎䓖汤、大圣散饭饮调下，不效者与花蕊石散、保安膏。产妇常用闻醋炭气为佳。产后忽然发热，浑身拘急者，可与四物汤，兼用人参当归散、逍遥散。产后腹中块上下作痛者，皆由恶露未尽，新血与败血相搏，可与黑神散、蒲黄散依前煎，兼与蓬煎圆、琥珀圆。产后恶露方下，忽然断绝，寒热往来，昼静暮剧，语言狂乱，如见鬼神状，此因热入血室，可与琥珀圆、四物汤净加柴胡一钱重煎服。如不退者，用小柴胡汤加生地黄三、两茎，捶碎同煎服。产后去血多，津液少，阴阳皆虚，凡有伤寒、时气之疾，虽当发汗者，切不可太过，但可与轻骨散、五积散、败毒散、神术散、和解散、大圣散之类。产后六、七日，忽然脐腹作痛，皆因呼吸之间冷气乘虚而入，可与当归建中汤、理中圆、通真圆、温经汤、大沉香圆、盐煎散，不退者与服平胃散吞下茴香圆。产后腹痛甚者，可与花蕊石散、太岳活血丹。产后烦渴欲饮冷者，皆因去血过多，阴气衰少，客阳乘之，当助其内，可与四物汤，每服加乌梅两个同煎。渴不止，与五苓散，熟汤调服。产后惊风，狂言乱语，如对神鬼，精神不定者，可与龙虎丹，三圆作一服，研好朱砂，温酒调下，兼服琥珀圆。产后血风频增，昏沉不省，身如针刺，发随梳落，或遍身虚肿者，可与龙虎丹，三圆作一服，用当归煎酒嚼下，如瘙痒者，兼服人参荆芥散。产后乳汁不行者，不可服诸行血药，致生他病，只可服滋养血气药，自然血脉旺盛，乳汁自调，可与四物汤、熟干地黄圆、白薇圆、内补当归圆、益阴丹、大顺散、泽兰散之类。产后大便不通，或秘涩者，缘内无津液，肠胃干燥，切不可用猛烈药下之，恐生他疾，可与四物汤，加青皮去白，每服入半钱，拌匀同煎服，更不通者，可与麻仁圆、三和散。

论小儿诸疾

论小儿疹痘证

小儿患疮疹，其证乍热乍凉，呵欠烦闷，咳嗽喷嚏，耳鼻冷及脚冷，但只恶热，不恶风，浑身热甚者，或发搐或不搐，一向发热者，此乃痘疹也，可与升麻葛根汤、惺惺散、消毒犀角饮。已泻者，不可与他药，只服惺惺散。

论小儿疮癣证

浑身疥疮及湿奶癣，可与清心饮。头疮等疾，消毒饮、化毒丹通用之，次用葱盐汤洗，拭干，以无比散掺之。

论小儿雀目证

雀目，日间都无事，遇夜不见物者，是雀目也，可时常与五福化毒丹，临卧用粟米饮调下。

出版者的话

清代陆九芸曾云：“读书而不临证，不可以为医；临证而不读书，亦不可以为医。”读经典是中医治学之根柢，也是医学必由之径。

人民卫生出版社中医古籍出版工作，自20世纪50年代至今，六十余载风雨岐黄路，在全国中医药专家的关注与支持下，一直砥砺前行。先后出版了影印本、校点本、校注本、校释本等多种古籍著作，其中获国家科技奖、国家图书奖等多种奖项。历经几代人的积淀，取得了丰硕成果。

《中医临床必读丛书》是为了适应国家中医药管理局“优秀中医临床人才研修项目”而组织全国著名中医专家学者整理出版的，所选之105种古籍，多为历代医家推崇，向为医家视为“医门之柱石”，尊为“必读”经典著作，在中医学发展的历史长河中，占有重要的学术地位，自2005年相继出版以来，颇受中医界广泛关注和好评，先后多次重印发行。

为便于读者研习和收藏，根据读者的迫切要求和中医专家学者的建议，我们在已出版的105种中医经典著作中，优中选优，精选出30种最受读者欢迎的古籍，编为《中医临床必读丛书（典藏版）》。

其装帧形式在保持上版风格的基础上，以精装版面世，在版式上也为了方便读者而重新设计。

《中医临床必读丛书（典藏版）》的整理工作遵循以下原则：①本次选出的古籍为临床上最为常用、最有收藏价值者；②力求原文准确，每种医籍均以中医文献专家遴选的珍本善本为底本，严加校勘，反复审核，确保原文精准无误；③原则上只收原文，不作校记和注释，旨在使读者在研习之中渐得旨趣，体悟真谛；④每种古籍撰有导读，介绍该书的作者生平、成书背景、学术特点，对临床的指导意义以及学习方法和临证运用方法等内容，提要钩玄，以启迪读者；⑤原文中俗体字、异体字、避讳字予以径改，不作校注。

另书后附有病证名索引、药名索引、方剂索引，便于读者学习和查阅。

期待本套丛书的出版，能真正起到读古籍、筑根基、做临床、提疗效的作用，有助于中医临床人才的培养和成长，以推动我国中医药事业的发展与创新。

序

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视“悟性”的提高，医理与易理相通，重视易经相关理论的学习；还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在“做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效、诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的“学术思想”应是高层次的成就，是锲而不舍长期坚持“读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新；学术思想必有理论内涵指导临床实践，能以提高防治水平；再者学术思想不应是一病一证一法一方的诊治经验与心得体会。如金元大家刘完素著有《素问玄机原病式》，自述“法之与术，悉出《内经》之玄机”，于刻苦钻研运气学说之后，倡“六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。SARS流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是“读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此“读经典做临床”具有重要的现实意义。

值得指出，培养临床中坚骨干人才，造就学科领军人物是当务之急。在需要强化“读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高“悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的矛盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之“大一”与极微无内之“小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义；有学者从分子水平寻求直接调节整体功能的物质，而突破靶细胞的发病机制；有医生运用助阳化气，通利小便的方药能同时改善胃肠症状治疗幽门螺旋杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的“金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，把研修项目精选的20种古典医籍予以出版，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去“做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。


2005年7月5日

导读

《针灸甲乙经》，全名《黄帝三部针灸甲乙经》，简称《甲乙经》，12卷，系晋·皇甫谧编集，成书于魏甘露（256~259）年间。全书主要由《素问》、《灵枢》、《明堂》三部古医经类集而成。

该书类集《素问》、《灵枢》之论以为诸疾之病因、病机、治则之总括，复采《内经》、《明堂》针灸治疗之法以为治，贯通三部中医经典之理论与实践于一书，成为第一部系统性针灸学的经典。从隋唐时期以来，针灸学术即以此为基础，非仅在国内不断发展，还传播到邻近各国，对于针灸学术的发展产生了极为深远的影响。

该书不仅是《素问》、《灵枢》最早传本，而且还是《黄帝明堂经》惟一完整传本，对考察古代针灸腧穴的源头文献，具有极高的文献价值。

一、《针灸甲乙经》作者与版本

《隋书·经籍志》所记“黄帝甲乙经十卷”条下未注明作者，《旧唐书·经籍志》则注曰“皇甫谧撰”。而先于此，初唐时杨上善、杨玄操已明确指出《甲乙经》一书的编者为皇甫谧。关于《甲乙经》的成书年代，据传世本序文，当成于魏甘露年间（256~259年）。

宋林亿校本《甲乙经》自北宋刊行后，南宋、金、元均未见重刊，现存最早刊本为明万历吴勉学校刊《医学六经》本。此本于万历二十九年（1601）收入吴勉学校刊《医统正脉》丛书中，现存此书多系清代书坊重修本，断版缺字较多，并可见较多的补版。又有明代蓝格抄本，与“六经本”非出自同一底本，可校补前者脱误之处颇多，但此本非精抄本，前后体例不一，错乱、残缺之处也不少。《四库全书》本与余云岫所引之所谓“嘉靖本”相吻合，也有一定参考价值。故校勘《甲乙经》一书，当以“六经本”为底本，以“明抄本”作主校本，以“四库本”作参校本。至于所谓“抄正统本”者，问题很多，作伪充古之迹显然，不宜再作为校勘《甲乙经》的依据。

该书前六卷主要论述脏腑、阴阳、气血、经脉、腧穴、诊法、刺法刺禁等，相当于基础理论，可视为全书的总论，其中卷三“腧穴”辑自《明堂》，其他各篇多辑自《素问》、《灵枢》；后6卷则以病证为纲，论述各科诸疾的针灸治疗，可视为全书的各论部分。

二、主要学术特点及对临床的指导意义

（一）腧穴归经与脉气所发

该书共收载《明堂经》针灸腧穴349个，其中肘膝以下穴按十二经分类，而其余穴则分部按线排列，是一种分经与分部相结合的腧穴分类方法。唐代杨上善将《明堂经》所有349穴分别归于十二经和奇经八脉，宋代王惟一分别采用了《甲乙经》腧穴分类法和按经脉分类法，其中按经统穴法经元代滑伯仁的提倡，自明代始渐渐流行，然而《甲乙经》腧穴分类法一直沿用到清代，与按经分类法并行，而且在按经属穴法广为流行的现代，人们对于《甲乙经》腧穴分类法的优点反而认识得更加深刻。

从大量古今腧穴文献记载来看，腧穴主治与经脉相关的同一性仅仅表现在四肢肘膝以下的五输穴及络穴上，其他部位的腧穴多只是主治局部病症，并没有反映出其与相关的经脉、内脏间的联系。另一方面，如果同一经脉上的腧穴主治在很大程度上是统一的，那么腧穴归经的过程就非常简单，而事实上在《内经》中只是将四肢肘膝以下的五输穴归经，至《甲乙经》也只将四肢肘膝以下穴归经，这种状况一直持续到唐中叶，唐代虽然开始将《明堂经》349穴全部归经，但各家归经的情况各不相同，宋代官修针灸典籍《铜人腧穴针灸图经》则兼收了这两种归经方法。为什么这么长的时期内古人就一直不肯将四肢部以外的腧穴归经呢？恐怕与躯干部穴主治局部病症的特点密切相关，将这些穴统一归经后，并不能对针灸临床诊疗起指导作用。古人所谓“循经取穴”主要还是指循经取肘膝以下十二经穴，故这种腧穴归经没有体现出相应的临床指导意义。另一方面，《甲乙经》的腧穴分类法便于相邻部位腧穴的对比学习掌握和临床应用。这也是这种腧穴分类法广为流行的重要因素之一。

考察腧穴归经的历史不难发现，在宋以前只有《甲乙经》所传之“黄帝明堂”一家腧穴被不断地归经，其他诸家明堂文献所载之腧穴并没有被归入“经穴”之列。自宋代王惟一始，虽不断有别家腧穴被归经，但这一过程极其缓慢，自宋至今近一千年也只有12穴归经。这可能因为在诸家“明堂”中，只有“黄帝明堂”腧穴下记有“脉气所发”内容，这是后来各家进行腧穴归经的主要依据。

（二）对经文的理解与注解

《甲乙经》是最早对于《素问》、《灵枢》、《明堂》进行分类研究的成果。一部类书的学术价值，主要体现在编者对于原文献的理解以及分类系统的合理性。由于《甲乙经》编者所处时代与三部经典成书年代不远，其对于经文的理解和处理对于后人的启迪与借鉴之处颇多。编者的学术思想主要体现在对于经文剪辑、分类、注解以及篇题的概括诸方面。

例如《内经》以及汉以前诸子书所载五脏配五窍有不同的记载，这种不同学说出现在不同的篇中并不要紧，而像《甲乙经》这样的类书，相同问题的不同学说皆类集于同一篇，如不作说明，读者就难以理解。对于舌与五脏的关系，皇甫谧作了如下解释：

夫心者火也，肾者水也，水火既济。心气通于舌，舌非窍者，其通于窍者，寄在于耳。

然则肾气上通于耳，下通于阴也（《针灸甲乙经》卷一第四）。

以往《甲乙经》中的这类文字被当作所谓后人所添加的“大字注文”，经考证实为《甲乙经》编者的原始注文。这类注文在《甲乙经》虽不多，但表现了编者的鲜明学术观点，是研究皇甫谧学术思想的重要素材。

又如对于《素问》所载之三阴三阳厥内容，后世医家多理解为厥病。可是，皇甫谧编《甲乙经》时，将此段原文编入脉诊篇，说明编者将经文的“脉厥”理解脉诊的论述。那么，这种理解是否符合经文原意呢？《太素·经脉厥》载第二种十二脉厥原文均明确指明具体“脉”字，例如“足厥阴脉厥，挛腰虚满，前闭……”《诸病源候论》则讲得更加明确，该书卷十六曰：

诊其脉，太阳（阴）脉厥逆，骭急挛，心痛引于腹。

太阴厥逆，骭急挛，心痛引腹，治主病者（《素问·厥论》）。

《诸病源候论》将《素问》“太阴厥逆”直接写作“诊其脉，太阴脉厥逆”，明明白白地告诉我们，《素问》的三阴三阳之厥是脉候。由此可见，皇甫谧的理解更符合经文本意。

此外，《甲乙经》某些篇名对于理解经文也很有帮助。例如：

手阳明少阳厥逆发喉痹嗌肿（《素问·厥论》）。

手足阳明少阳脉动发喉痹咽痛（《甲乙经》卷十二第八篇名）。

这里，直接将经文的“厥逆”翻译成“脉动”，与其对《素问》脉厥的理解前后一贯。此外，《素问·阳明脉解》注解足阳明脉“是动”病时也曰：“阳明厥则喘而惋，惋则恶人。”而且，《素问·厥论》所载六脉厥病症多见于“是动”病。这些足以说明“脉动”、“脉厥”所言均为脉诊病候。

再如，对于《灵枢·经脉》经文的“是动则病”，历代医家的理解分歧很大，皆未得其旨。而皇甫谧对此问题的理解也鲜明地反映在篇名中：

足太阳阳明手少阳脉动发目病（卷十二第四篇名）

手太阳少阳脉动发耳病（卷十二第五篇名）

手足阳明脉动发口齿病（卷十二第六篇名）

以上篇名中都明确指出了“脉动”二字。而王冰也直接将《灵枢·经脉》经脉病候中“是动”翻译成“脉动”二字。例如其注《素问·诊要经终》曰：“《灵枢经》曰：足太阴之脉动，则病食则呕，腹胀善噫也。”至此“是动则病”的原意昭然若揭：是者，此也；动者，变动也，即异常搏动；“病”字用作动词，意即患病。

（三）构建了针灸辨症施治框架

《素问》、《灵枢》虽然对于针灸治疗原则有总体论述，但多不系统，特别是缺乏具体的辨症选穴治疗。《黄帝明堂经》虽然载有349穴的主治病症，但缺乏对于相关病症的病因、病机、治疗原则的总体论述，不便于临床应用。而皇甫谧合三部为一书，以病症为纲重新编排，使各病之下有论、有法、有方，特别是三者呼应，示人以规矩，十分便于临床应用。例如卷九“肾小肠受病发腹胀腰痛引背少腹控睾第八”，在类辑《灵枢》、《素问》5篇有关腰痛的不同脏腑、经脉所致腰痛的症状特点、病因病机以及治疗原则之后，具体辑录了《明堂》治疗腰痛的腧穴条文。难能可贵的是，皇甫谧在从《明堂》辑录相关主治条文时，保留了具有辨症特征的典型症状，与前引之《灵枢》、《素问》之总论形成有机的整体，展示出较为清晰的符合针灸临床特征的辨症施治框架。同样是腰痛，根据其表现出的不同的经脉病候特点和病位特点选取不同经脉或不同部位的腧穴，从而将《内经》中的治疗原则大法落到了实处：

腰痛上寒，实则脊急强，长强主之。

……

肾腰痛不可俯仰，阴陵泉主之。

腰痛少腹满，小便不利如癃状，羸瘦，意恐惧，气不足，腹中悒悒，太冲主之。

腰痛，少腹痛，阴包主之。

腰痛大便难，涌泉主之。（《千金》云腰脊相引如解。）

实则闭癃，凄凄腰脊痛，宛转，目循循然，嗜卧，口中热，虚则腰痛，寒厥，烦心闷，大钟主之。

腰痛引脊内廉，复溜主之，春无见血，若太多，虚不可复。（是前足少阴痛也。）

腰痛不能举足，少坐若下车踬地，胫中[image: ]

 然，申脉主之。

腰痛如小锤居其中，怫然肿痛，不可以咳，咳则筋缩急，诸节痛，上下无常，寒热，阳辅主之。

腰痛不可举足，跟中踝后痛，脚痿，仆参主之。

腰痛夹脊至头几几然，目[image: ]

 ，委中主之。（是前刺足太阳郄中出血者。）

腰痛得俯不得仰，仰则恐仆，得之举重，恶血归之，殷门主之。（是前衡络之脉腰痛者。）

腰脊痛尻臀股阴寒大痛，虚则血动，实则并热痛，痔痛，尻[image: ]
 中肿，大便直出，扶承主之。

再如卷七“太阳中风感于寒湿发痉第四”，在辑录《灵枢》、《金匮要略》有关痉病的论述之后，类集《明堂》有关主治痉病的条文：

痉，取囟会、百会及天柱、膈俞、上关、光明主之。痉，目不眴，刺脑户。

痉，脊强反折，瘛疭，癫疾，头重，五处主之。痉互引，善惊，天冲主之。

痉反折，心痛，形气短，尻[image: ]
 涩，小便黄闭，长强主之。

脊强互引反折，汗不出，腰俞主之。

痉，脊强互引，恶风时振栗，喉痹，大气满喘，胸中郁郁，身热，目[image: ]

 ，项强，寒热，僵仆，不能久立，烦满里急，身不安席，大杼主之。

痉，筋痛急互引，肝俞主之。

热痉，脾俞及肾俞主之。

热痉互引，汗不出，反折，尻臀内痛似瘅疟状，膀胱俞主之。

痉，反折互引，腹胀腋挛，背中怏怏引胁痛，内引心，中膂俞主之。又刺阳明。从项而数背椎，夹脊膂而痛，按之应手者，刺之尺泽，三痏立已。

……

这些条文中有关痉病的典型症状与所引《灵枢》、《金匮要略》之文相合，而且同样是痉病，根据其表现出不同部位或经脉的发病特点选取不同的穴，从而给临床辨症取穴做出了示范。这是《甲乙经》指导临床的突出体现。

三、如何学习应用《针灸甲乙经》

（一）注重文本校勘

《甲乙经》是所有中医经典中传世版本问题最多的，因此学习该书一定选择权威可靠的校勘本。经考察，唐代《外台秘要·明堂》辑录自《甲乙经》“明堂”条文，而《外台秘要》现存有宋版，错误较少，因此对于《甲乙经》这部分内容，应注意参照《外台秘要》相关条文。

（二）掌握编排体例

《甲乙经》在编排上有一些特殊的体例，如果不了解这些体例，则无法正确理解与利用该书。《甲乙经》卷首自序后载有“序例”一篇，全文如下：

诸问，黄帝及雷公皆曰“问”；其对也，黄帝曰答，岐伯之徒皆曰“对”。上章问及对，已有名字者，则下章但言“问”、言“对”，亦不更说名字也；若人异则重复更名字，此则其例也。诸言“主之”者，可灸可刺；其言“刺之”者，不可灸；言“灸之”者，不可刺，亦其例也。

经考察，该“序例”系原书旧有，非林亿新增。宋以前医书所引《甲乙经》之文体例多与此“序例”相吻合；宋本《甲乙经》仍与“序例”基本相符，而传世本颇与此“序例”不同者，系后人，特别是宋以后人所删改。

根据“序例”，可容易地辨识出其他医书中所引《甲乙经》之文，例如《千金要方》一书中载录了大量《甲乙经》之文，既有原书编者孙思邈直接引录者，也有孙氏间接引自别书者，更有大量宋人校正时所增补者，这些引文大多未注明出处，若不借助“序例”，则不易识别。

此“序例”更重要的作用是可用来校勘现行本《甲乙经》中的错误。由于《甲乙经》一书宋代以后主要靠抄写流传，后人在传抄时因不明“序例”，多将卷七至卷十二所载禁刺、禁灸穴主治条文形式改成与一般腧穴主治条文完全相同的形式，例如“丝竹空”系禁灸穴，其主治条文形式当作“……刺丝竹空”，而“六经本”现存三条、“明抄本”所载四条“丝竹空”主治条文均被改成“……刺丝竹空主之”。这类错误均可据“序例”加以识别并予以改正，此不一一举例。

关于《甲乙经》一书的其他编集体例，原书序文中虽曾提及，但未作具体说明；还有一些重要的编集体例，“序例”及原序中均未言及，而这些原书中未加说明的体例对于阅读、研究《甲乙经》具有更为重要的价值，其中与一般读者关系最密切的是腧穴证治条文排列序例：

《甲乙经》卷七至卷十二所载腧穴主治条文均集自《明堂经》，而各篇的腧穴主治条文的排列并非杂乱无章，如果将卷七至卷十二任一篇（无《明堂》之文者除外）所有腧穴主治条文中的腧穴依次排列，其顺序恰好与卷三的腧穴排列次序相同；如果某一病症后所主之穴为两穴以上者，其腧穴排列先后也与卷三同。例如卷七第一中篇所有病症主治条文后所主之穴依次排列如下：

神庭　曲差　本神　上星　承光　通天　玉枕　临泣　承灵　脑空　率谷　哑门　天柱　风池　大椎　陶道　神道　命门　大杼　风门　膈俞　上髎　魄户　神堂　[image: ]
 [image: ]
 　膈俞　悬颅　魂门　颔厌　悬厘　阳白　攒竹　承浆　颅息　天牖　巨阙　上脘　阴都　少商　鱼际　太渊　列缺

以上42穴中只有“[image: ]

 ”之后的“膈俞”、“悬颅”两穴与卷三腧穴排列次序不符，而此“膈俞”穴与前文重，显然有误，《医学纲目》卷二十二引作“膈关”，与《外台》、《医心方》并同（此次整理已据此改为“膈关”）；而“悬颅主之”条，“明抄本”中作注文。因此本篇所有腧穴排列次序均与卷三完全相同。又如卷七第五云：“痎疟，取完骨及风池、大杼、心俞、上髎、[image: ]

 、阴都、太渊、三间、合谷、阳池、少泽、前谷、后溪、腕骨、阳谷、侠溪、至阴、通谷、京骨皆主之。”此条病症后所有腧穴的排列次序也与卷三完全相同。

了解《甲乙经》这一规律，对于阅读与校勘《甲乙经》具有极为重要的意义：

其一，可以轻易解决《甲乙经》中同名穴辨识这一千古难题。《甲乙经》中有五对同名异穴，即：（头）临泣——（足）临泣；（腹）通谷——（足）通谷；（头）窍阴——（足）窍阴；（手）三里——（足）三里；（手）五里——（足）五里。这五对同名穴在卷7~12共出现39次，如果不了解《甲乙经》腧穴排列序例，则对这39条中同名穴难以辨识。事实上，从初唐之后的历代针灸书中对于《甲乙经》同名穴辨识均出现了不少失误。例如《甲乙经》卷七第五云：“疟，日西发，临泣主之”，该条文之前后均是足部穴主之条文，可知此条中“临泣”显为足部穴，而非头部穴。而《千金要方》卷十却于此穴下注作“穴在目眦上入发际五分陷者”，将此穴误为头部穴。又如《甲乙经》卷十一第二云：“癫疾呕沫，神庭及兑端、承浆主之；其不呕沫……尺泽、阳溪、外丘、当上脘旁五分通谷、金门、承筋、合阳主之。”如果了解上述《甲乙经》腧穴排列序例，一眼便可看出此条中“通谷”系足部太阳经穴，而古人不察，误辨为腹部穴，遂于该穴前注以“当上脘旁五分”六字。《医学纲目》引宋本此条时此六字也作大字，则此注系宋以前人所注，误在宋以前也。可见，不了解《甲乙经》腧穴排列规律，便无法读懂原书，也就不能对其进行科学的校注。

其二，也是最重要的作用是，用于《甲乙经》一书的校勘。由于年代久远，《甲乙经》卷七至卷十二有不少字形相近的穴名被抄混了（如“小海”误作“少海”，“天溪”误作“太溪”，“箕门”误作“期门”，“中注”误作“中渚”等），或因脱简使两条腧穴主治文字混作一条，对于这类错误，特别是那些已见于《外台》所引早期传本的错误，如果不了解上述腧穴排列序例，是很难、甚至是不可能被发现而予以改正的。但只要了解此规律，便能很容易地发现这类错误，再结合他书资料则可纠正这些错误。

其三，可以发现错简。由于宋本并宋以前旧本《甲乙经》均不存，传世本《甲乙经》版本较差，且只有一种异本可供参照，对卷七至卷十二腧穴主治条文中大量错简现象，若不了解上述腧穴排列序例，则很难发现。

整理说明

《针灸甲乙经》，全名《黄帝三部针灸甲乙经》，简称《甲乙经》，十二卷，由《素问》、《灵枢》、《明堂》三部古医经类集而成。系皇甫谧编集，成书于魏甘露（公元256~259）年间。对后世针灸学产生了较大的影响，是针灸临床工作者的必读之书。

《针灸甲乙经》现存最早刊本为明万历吴勉学校刊《医学六经》本。此本于万历二十九年（1601）收入吴勉学校刊《医统正脉》丛书中，现存此书多系清代书坊重修本，断版缺字较多，并可见较多的补版。又有明代蓝格抄本，与“六经本”非出自同一底本，可校补前者脱误之处颇多，但此本非精抄本，前后体例不一，错乱、残缺之处也不少。《四库全书》本与余云岫所引之所谓“嘉靖本”相吻合，也有一定参考价值。故此次整理《针灸甲乙经》以“六经本”为底本，以“明抄本”为对校本，以“四库本”作参校本。同时在系统考察《甲乙经》的文献来源的基础上，严格采用其引录的文献作他校，另外也尽可能选用直接引录《甲乙经》原文的宋以前医书，以及未经宋人校改的《太素》、《千金要方》、《太平圣惠方》等作他校资料。具体校勘整理体例如下：

1.原书的繁体字均改为标准简化字；

2.凡属异体字、繁简字、俗写字，均以标准简化字律齐；

3.对古今字，凡能明确其含义者，均以今字律齐，如内与纳、已与以、鬲与膈或隔、甲与胛、王与旺、止与只、支与肢等；

4.对腧、输、俞三字用法按今义书写；

5.对一些不能明确其义者，则保持原文字，如藏与脏、府与腑等；

6.原书中表示穴位“液门”和部位的“腋”字均作“掖”，今据意改正；

7.原书中的左、右，因今为横排本，故相应地改为上、下；

8.明显由于抄写、或刊刻中出现的错误直接改正，约数百余处；

9.原书中一些错简、脱漏等错误，经认真核对、考察，予以正误补缺；

10.对原书总目、卷分目与正文篇目不一致处，均综合考察以统一之；

11.对底本中的注文均小一号字排版，以与正文相区别；

12.有些原作大字的、能确认为注文者均改为小字；

13.原书中各条文字均另起行，对见于《内经》的文字主要参照原文出处分段，即凡引自《内经》同一篇者作为完整一节，每一节又视文字多少分若干自然段，每节前均标以［一］、［二］……序数。腧穴主治条文，仍依原书之例，每一条为一自然段；

14.底本中有些文字与书前“序例”有出入者，则据“序例”改，以还《甲乙经》原书旧貌。

15.底本中有些注文中的书名为简称，均维持原样，不改，如《素》等。

本次整理对字词、文句未作注释，欲进一步学习研究者，可参阅相关注释类著作。

新校正《黄帝针灸甲乙经》序

臣闻通天地人曰儒，通天地不通人曰技。斯医者虽曰方技，其实儒者之事乎。班固序《艺文志》称，儒者助人君，顺阴阳，明教化。此亦通天地人之理也。又云：“方技者，盖论病以及国，原诊以知政。”非能通三才之奥，安能及国之政哉？晋·皇甫谧博综典籍百家之言，沉静寡欲，有高尚之志。得风痹，因而学医，习览经方，遂臻至妙。取黄帝《素问》、《针经》、《明堂》三部之书，撰为《针灸经》十二卷，历古儒者之不能及也。或曰：《素问》、《针经》、《明堂》三部之书非黄帝书，似出于战国。曰：人生天地之间，八尺之躯，脏之坚脆，腑之大小，谷之多少，脉之长短，血之清浊，十二经之血气大数，皮肤包络其外，可剖而视之乎？非大圣上智，孰能知之？战国之人何与焉。大哉，《黄帝内经》十八卷，《针经》三卷最出远古，皇甫士安能撰而集之。惜简编脱落者已多，是使文字错乱，义理颠倒，世失其传，学之者鲜矣。唐·甄权但修《明堂图》，孙思邈从而和之，其余篇第亦不能尽言之。

国家诏儒臣校正医书，令取《素问》、《九墟》、《灵枢》、《太素经》、《千金方》及《翼》、《外台秘要》诸家善书校对，玉成缮写，将备亲览。恭惟主上圣哲文明，光辉上下，孝慈仁德，蒙被众庶，大颁岐黄，远及方外，使皇化兆于无穷，和气浃而充塞。此亦助人灵，顺阴阳，明教化之一端云。


国子博士臣高保衡



尚书屯田郎中臣孙奇



光禄卿直秘阁臣林亿等上



《黄帝三部针灸甲乙经》序

夫医道所兴，其来久矣。上古神农始尝草木而知百药。黄帝咨访岐伯、伯高、少俞之徒，内考五脏六腑，外综经络血气色候，参之天地，验之人物，本性命，穷神极变，而针道生焉。其论至妙，雷公受业传之于后。伊尹以亚圣之才，撰用《神农本草》，以为《汤液》。中古名医，有俞跗、医缓、扁鹊；秦有医和，汉有仓公，其论皆经理识本，非徒诊病而已。汉有华佗、张仲景。其佗奇方异治，施世者多，亦不能尽记其本末。若知直祭酒刘季琰病发于畏恶，治之而瘥，云：“后九年季琰病应发，发当有感，仍本于畏恶，病动必死”，终如其言。仲景见侍中王仲宣时年二十余，谓曰：“君有病，四十当眉落，眉落半年而死，令服五石汤可免。”仲宣嫌其言忤，受汤勿服。居三日见仲宣谓曰：“服汤否？”仲宣曰：“已服。”仲景曰：“色候固非服汤之诊，君何轻命也。”仲宣犹不信，后二十年果眉落，后一百八十七日而死，终如其言。此二事虽扁鹊、仓公无以加也。华佗性恶矜技，终以戮死。仲景论广伊尹《汤液》为十数卷，用之多验。近代太医令王叔和撰次仲景遗论甚精，皆事施用。按《七略》艺文志，《黄帝内经》十八卷，今有《针经》九卷，《素问》九卷，二九十八卷，即《内经》也，亦有所忘失。其论遐远，然称述多而切事少，有不编次，比按《仓公传》，其学皆出于《素问》，论病精微；《九卷》是原本经脉，其义深奥，不易觉也；又有《明堂》，孔穴、针灸治要，皆黄帝岐伯选事也。三部同归，文多重复，错互非一。

甘露中，吾病风加苦聋百日，方治要皆浅近，乃撰集三部，使事类相从，删其浮辞，除其重复，论其精要，至为十二卷。《易》曰“观其所聚，而天地之情事见矣”，况物理乎。事类相从，聚之义也。夫受先人之体，有八尺之躯，而不知医事，此所谓游魂耳。若不精通于医道，虽有忠孝之心，仁慈之性，君父危困，赤子涂地，无以济之，此固圣贤所以精思极论尽其理也。由此言之，焉可忽乎？其本论，其文有理，虽不切于近事，不甚删也。若必精要，后其闲暇，当撰核以为教经云尔。


晋·玄晏先生皇甫谧



序例

诸问，黄帝及雷公皆曰“问”；其对也，黄帝曰“答”，岐伯之徒皆曰“对”。上章问及对已有名字者，则下章但言“问”、言“对”，亦不更说名字也；若人异则重复更名字，此则其例也。诸言“主之”者，可灸可刺；其言“刺之”者，不可灸；言“灸之”者，不可刺，亦其例也。

都尉赐绯鱼袋臣高保衡

针灸甲乙经卷之一

精神五脏第一

〔一〕黄帝问曰：凡刺之法，必先本于神。血、脉、营、气、精神，此五脏之所藏也。何谓德、气、生、精、神、魂、魄、心、意、志、思、智、虑？请问其故。岐伯对曰：天之在我者德也，地之在我者气也，德流气薄而生也。故生之来谓之精，两精相搏谓之神，随神往来谓之魂，并精出入谓之魄，所以任物谓之心，心有所忆谓之意，意有所存谓之志，因志存变谓之思，因思远慕谓之虑，因虑处物谓之智。故智者之养生也，必顺四时而适寒暑，和喜怒而安居处，节阴阳而调刚柔。如是则邪僻不生，长生久视。是故怵惕思虑者则神伤，神伤则恐惧流淫而不止。因悲哀动中者，则竭绝而失生；喜乐者，神惮散而不藏；愁忧者，气闭塞而不行；盛怒者，迷惑而不治；恐惧者，荡惮而不收《太素》不收作失守
 。

《素问》曰：怒则气逆，甚则呕血及食而气逆，故气上。喜则气和志达，营卫通利，故气缓。悲则心系急，肺布叶举，两焦不通，营卫不散，热气在中，故气消。恐则神却，却则上焦闭，闭则气还，还则下焦胀，故气不行。寒则腠理闭，营卫不行，故气收。热则腠理开，营卫通，汗大泄。惊则心无所倚，神无所归，虑无所定，故气乱。劳则喘且汗出，内外皆越，故气耗。思则心有所伤，神有所止，气留而不行，故气结。以上言九气，其义小异大同
 。

〔二〕肝藏血，血舍魂，在气为语，在液为泪。肝气虚则恐，实则怒。《素问》曰：人卧血归于肝，肝受血而能视，足受血而能步，掌受血而能握，指受血而能摄。心藏脉，脉舍神，在气为吞，在液为汗。心气虚则悲忧，实则笑不休。脾藏营，营舍意，在气为噫，在液为涎。脾气虚则四肢不用，五脏不安；实则腹胀，泾溲不利。噫，音作嗳。
 肺藏气，气舍魄，在气为咳，在液为涕。肺气虚则鼻息不利，少气；实则喘喝，胸凭《九墟》作盈
 仰息。肾藏精，精舍气，在气为欠，在液为唾。肾气虚则厥，实则胀，五脏不安。必审察五脏之病形，以知其气之虚实而谨调之。

〔三〕肝气悲哀动中则伤魂，魂伤则狂妄，其精不守一本作不精，不精则不正当
 ，令人阴缩而筋挛，两胁肋骨不举。毛悴色夭，死于秋。《素问》曰：肝在声为呼，在变动为握，在志为怒，怒伤肝。《九卷》及《素问》又曰：精气并于肝则忧。解曰：肝虚则恐，实则怒，怒而不已
 则生忧矣。肝之与肾，脾之与肺，互相成矣。脾者土也，四脏皆受成焉。故恐发于肝而成于肾，忧发于脾而成于肝，肝合胆，胆者中精之腑也。肾藏精，故恐同其怒，怒同其恐，一过其节则二脏俱伤。《经》言若错，其归一也
 。

心，怵惕思虑则伤神，神伤则恐惧自失，破[image: ]
 音窘
 脱肉。毛悴色夭，死于冬。《素问》曰：心在声为笑，在变动为忧，在志为喜，喜伤心。《九卷》及《素问》又曰：精气并于心则喜。或言心与肺脾二经有错，何谓也？解曰：心虚则悲，悲则忧；心实则笑，笑则喜。心之与肺，脾之与心，亦互相成也。故喜发于心而成于肺，思发于脾而成于心，一过其节，则二脏俱伤。此经互言其义耳，非有错也。又杨上善云：心之忧在心变动，肺之忧在肺之志，是则肺主于秋，忧为正也，心主于忧，变而生忧也
 。

脾，愁忧不解则伤意，意伤则闷乱，四肢不举。毛悴色夭，死于春。《素问》曰：脾在声为歌，在变动为哕，在志为思，思伤脾。《九卷》及《素问》又曰：精气并于脾则饥一作畏
 。

肺，喜乐乐极则伤魄，魄伤则狂，狂者意不存，其人皮革焦。毛悴色夭，死于夏。《素问》曰：肺在声为哭，在变动为咳，在志为忧，忧伤肺。《九卷》及《素问》又曰：精气并于肺则悲。

肾，盛怒未止则伤志，志伤则喜忘其前言，腰脊不可俯仰。毛悴色夭，死于季夏。《素问》曰：肾在声为呻，在变动为栗，在志为怒，怒伤肾。《九卷》及《素问》又曰：精气并于肾则恐。故恐惧而不改一作解
 则伤精，精伤则骨酸痿厥，精时自下。是故五脏主藏精者也，不可伤，伤则失守阴虚，阴虚则无气，无气则死矣。

是故用针者，观察病人之态，以知精神魂魄之存亡得失之意，五者已伤，针不可以治也。

五脏变腧第二

〔一〕黄帝问曰：五脏五腧，愿闻其数。岐伯对曰：人有五脏，脏有五变，变有五腧，故五五二十五腧，以应五时。肝为牡脏，其色青，其时春，其日甲乙，其音角，其味酸。《素问》曰：肝，在味为辛。于经义为未通。
 心为牡脏，其色赤，其时夏，其日丙丁，其音徵，其味苦。《素问》曰：心，在味为咸。于经义为未通。
 脾为牡脏，其色黄，其时长夏，其日戊己，其音宫，其味甘。肺为牝脏，其色白，其时秋，其日庚辛，其音商，其味辛。《素问》曰：肺，在味为苦。于经义为未通。
 肾为牝脏，其色黑，其时冬，其日壬癸，其音羽，其味咸。是为五变。

脏主冬，冬刺井；色主春，春刺荥；时主夏，夏刺输；音主长夏，长夏刺经；味主秋，秋刺合。是谓五变，以主五输。问曰：诸原安合，以致五输？对曰：原独不应五时，以经合之，以应其数，故六六三十六输。问曰：何谓脏主冬，时主夏，音主长夏，味主秋，色主春？对曰：病在脏者取之井，病变于色者取之荥，病时间时甚者取之输，病变于音者取之经，经一作络
 满而血者病在胃一作胸
 ，及以饮食不节得病者取之合，故命曰味主合，是谓五变也。

〔二〕人逆春气，则少阳不生，肝气内变；逆夏气，则太阳不长，心气内洞；逆秋气，则太阴不收，肺气焦满；逆冬气，则少阴不藏，肾气浊沉。夫四时阴阳者，万物之根本也，所以圣人春夏养阳，秋冬养阴，以从其根，逆其根则伐其本矣。故阴阳者，万物之终始也。顺之则生，逆之则死，反顺为逆，是谓内格。是故圣人不治已病治未病。论五脏相传所胜也。假使心病传肺，肺未病，逆治之耳。


五脏六腑阴阳表里第三

〔一〕肺合大肠，大肠者，传道之腑；心合小肠，小肠者，受盛之腑；肝合胆，胆者，中精之腑；脾合胃，胃者，五谷之腑；肾合膀胱，膀胱者，津液之腑。少阴属肾，上连肺，故将两脏。三焦者，中渎之腑，水道出焉，属膀胱，是孤之腑。此六腑之所合也。

〔二〕《素问》曰：夫脑、髓、骨、脉、胆、女子胞，此六者，地气之所生也，皆藏于阴象于地，故藏而不泻，名曰奇恒之府。胃、大肠、小肠、三焦、膀胱，此五者，天气之所生也，其气象天，故泻而不藏，此受五脏浊气，名曰传化之腑。此不能久留，输泻者也。魄门亦为五脏使，水谷不得久藏。五脏者，藏精神而不泻，故满而不能实。六腑者，传化物而不藏，故实而不能满。水谷入口，则胃实而肠虚，食下则肠实而胃虚，故实而不满，满而不实也。

气口何以独为五脏主？胃者，水谷之海，六腑之大源也。称六腑虽少错，于理相发为佳。


肝胆为合，故足厥阴与少阳为表里；脾胃为合，故足太阴与阳明为表里；肾膀胱为合，故足少阴与太阳为表里；心与小肠为合，故手少阴与太阳为表里；肺大肠为合，故手太阴与阳明为表里。

〔三〕五脏者，肺为之盖，巨肩陷咽喉见于外。心为之主，缺盆为之道，[image: ]
 音滑
 骨有余，以候内[image: ]
 骬音曷于
 。肝为之主将，使之候外，欲知坚固，视目大小。脾主为胃《九虚》、《太素》作卫
 ，使之迎粮，视唇舌好恶，以知吉凶。肾者主为外，使之远听，视耳好恶，以知其性。六腑者，胃为之海，广骸《太素》作
 [image: ]

 大颈，张胸，五谷乃容。鼻隧以长，以候大肠；唇厚人中长，以候小肠；目下裹大，其胆乃横；鼻孔在外，膀胱漏泄；鼻柱中央起，三焦乃约。此所以候六腑也。上下三等，脏安且良矣。

五脏五官第四

〔一〕鼻者，肺之官；目者，肝之官；口唇者，脾之官；舌者，心之官；耳者，肾之官。凡五官者，以候五脏。肺病者，喘息鼻张；肝病者，目眦青；脾病者，唇黄；心病者，舌卷颧赤；肾病者，颧与颜黑。

〔二〕故肺气通于鼻，鼻和则能知香臭矣；心气通于舌，舌和则能知五味矣。《素问》曰：心在窍为耳一云舌
 。夫心者，火也，肾者，水也，水火既济。心气通于舌，舌非窍也，其通于窍者，寄在于耳王冰云：手少阴之络会于耳中
 。故肝气通于目，目和则能视五色矣，《素问》曰：诸脉者，皆属于目。又《九卷》曰：心藏脉，脉舍神。神明通体，故云属目。脾气通于口，口和则能别五谷味矣。肾气通于耳，耳和则能闻五音矣。《素问》曰：肾在窍为耳。然则肾气上通于耳，下通于阴也。

五脏不和，则九窍不通；六腑不和，则留结为痈。故邪在腑则阳脉不和，阳脉不和则气留之，气留之则阳气盛矣。邪在脏则阴脉不和，阴脉不和则血留之，血留之则阴气盛矣。阴气太盛，则阳气不得相营也，故曰格。阴阳俱盛，不得自相营也，故曰关格。关格者，不得尽一作尽期
 而死矣。

五脏大小六腑应候第五

黄帝问曰：人俱受气于天，其中独尽天寿者，不免于病者，何也？岐伯对曰：五脏者，固有大小、高下、坚脆、端正、偏倾者；六腑亦有大小、长短、厚薄、结直、缓急者。凡此二十五变者，各各不同，或善或恶，或吉或凶也。

心小则安，邪弗能伤《太素》云：外邪不能伤
 ，易伤于忧；心大则忧弗能伤，易伤于邪《太素》亦作外邪
 ；心高则满于肺中，闷而善忘，难开以言；心下则脏外，易伤于寒，易恐以言；心坚则脏安守固；心脆则善病消瘅热中；心端正则和利难伤；心偏倾则操持不一，无守司也。杨上善云：心脏言神有八变，后四脏但言脏变不言神变者，以神为魂魄意之主，言其神变则四脏可知，故略而不言也。


肺小则少饮，不病喘一作喘喝
 ；肺大则多饮，善病胸痹逆气；肺高则上气喘息咳逆；肺下则逼贲迫肝，善胁下痛；肺坚则不病咳逆上气；肺脆则善病消瘅易伤也一云易伤于热，喘息鼻衄
 ；肺端正则和利难伤；肺偏倾则病胸胁偏痛。

肝小则安，无胁下之病；肝大则逼胃迫咽，迫咽则善一作苦
 膈中，且胁下痛；肝高则上支贲加胁下急，为息贲；肝下则逼胃，胁下空，空则易受邪；肝坚则脏安难伤；肝脆则善病消瘅易伤；肝端正则和利难伤；肝偏倾则胁下偏痛。

脾小则安，难伤于邪；脾大则善腠[image: ]
 音停
 而痛，不能疾行；脾高则[image: ]
 引季胁而痛；脾下则下加于大肠，下加于大肠则脏外易受邪；脾坚则脏安难伤；脾脆则善病消瘅易伤；脾端正则和利难伤；脾偏倾则瘛疭善胀。

肾小则安难伤；肾大则一本云耳聋或鸣，汗出
 善病腰痛，不可以俯仰，易伤于邪；肾高则善病背膂痛，不可以俯仰一本云背急缀，耳脓血出，或生肉塞
 ；肾下则腰尻痛，不可俯仰，为狐疝；肾坚则不病腰痛；肾脆则善消瘅易伤；肾端正则和利难伤；肾偏倾则善腰尻痛。凡此二十五变者，人之所以善常病也。

问曰：何以知其然？对曰：赤色小理者心小；粗理者心大。无[image: ]
 骬者心高；[image: ]
 骬小短举者心下。[image: ]
 骬长者心坚；[image: ]
 骬弱小以薄者心脆；[image: ]
 骬直下不举者心端正；[image: ]
 骬倚一作面
 一方者心偏倾。

白色小理者肺小；粗理者肺大。巨肩反一作大
 膺陷喉者肺高；合腋张胁者肺下。好肩背厚者肺坚；肩背薄者肺脆。背膺厚者肺端正；膺偏竦一作欹
 者肺偏倾。

青色小理者肝小；粗理者肝大。广胸反骹者肝高；合胁脆骹者肝下。胸胁好者肝坚；胁骨弱者肝脆。膺胁腹好相得者肝端正；胁骨偏举者肝偏倾。

黄色小理者脾小；粗理者脾大；揭唇者脾高；唇下纵者脾下。唇坚者脾坚；唇大而不坚者脾脆。唇上下好者脾端正；唇偏举者脾偏倾。

黑色小理者肾小；粗理者肾大。耳高者肾高；耳后陷者肾下。耳坚者肾坚；耳薄不坚者肾脆。耳好前居牙车者肾端正；耳偏高者肾偏倾。凡此诸变者，持则安，减则病也。

问曰：愿闻人之有不可病者，至尽天寿，虽有深忧大恐怵惕之志，犹弗能感也，大寒甚热弗能伤也；其有不离屏蔽室内，又无怵惕之恐，然不免于病者何也？对曰：五脏六腑，邪之舍也。五脏皆小者，少病，善焦心，大愁忧；五脏皆大者，缓于事，难使以忧。五脏皆高者，好高举措；五脏皆下者，好出人下。五脏皆坚者，无病；五脏皆脆者，不离于病。五脏皆端正者，和利得人心；五脏皆偏倾者，邪心善盗，不可为人卒，反复言语也。

问曰：愿闻六腑之应。对曰：肺合大肠，大肠者，皮其应也。《素问》曰：肺之合皮也，其荣毛也，其主心也。下章言肾之应毫毛，于义为错。
 心合小肠，小肠者，脉其应也。《素问》曰：心之合脉也，其荣色也，其主肾也。其义相顺。肝合胆，胆者，筋其应也。《素问》曰：肝之合筋也，其荣爪也，其主肺也。其义相顺。脾合胃，胃者，肉其应也。《素问》曰：脾之合肉也，其荣唇也，其主肝也。其义相顺。肾合三焦、膀胱，三焦、膀胱者，腠理毫毛其应也。《九卷》又曰：肾合骨。《素问》曰：肾之合骨也，其荣发也，其主脾也。其义相同。

问曰：应之奈何？对曰：肺应皮。皮厚者大肠厚；皮薄者大肠薄。皮缓腹裹。大者，大肠缓而长；皮急者，大肠急而短。皮滑者大肠直；皮肉不相离者大肠结。心应脉，皮厚者脉厚，脉厚者小肠厚；皮薄者脉薄，脉薄者小肠薄。皮缓者脉缓，脉缓者小肠大而长；皮薄而脉冲小者，小肠小而短。诸阳经脉皆多纡屈者，小肠结。脾应肉，肉[image: ]
 坚大者胃厚；肉[image: ]
 麽者胃薄。肉[image: ]
 小而麽者胃不坚；肉[image: ]
 不称其身者胃下，胃下者小脘约不利《太素》作下脘未约
 。肉[image: ]
 不坚者胃缓；肉[image: ]
 无小裹累标紧一本作无小裹累
 者胃急；肉[image: ]
 多小裹累者胃结，胃结者上脘约不利。

肝应筋。爪厚色黄者胆厚；爪薄色红者胆薄。爪坚色青者胆急；爪濡色赤者胆缓。爪直色白无约者胆直；爪恶色黑多纹者胆结。

肾应骨。密理厚皮者，三焦、膀胱厚；粗理薄皮者，三焦、膀胱薄。腠理疏者，三焦、膀胱缓；皮急而无毫毛者，三焦、膀胱急。毫毛美而粗者，三焦、膀胱直；稀毫毛者，三焦、膀胱结。

问曰：薄厚美恶，皆有其形，愿闻其所病。对曰：各视其外应，以知其内脏，则知所病矣。

十二原第六

五脏有六腑，六腑有十二原，十二原者出于四关，四关主治五脏，五脏有疾，当取之十二原。十二原者，五脏之所以禀三百六十五骨之气味者也。五脏有疾，出于十二原，而原各有所出，明知其原，睹其应，知五脏之害矣。阳中之少阴，肺也，其原出于太渊二。阳中之太阳，心也，其源出于大陵二。阴中之少阳，肝也，其原出于太冲二。阴中之太阴，肾也，其原出于太溪二。阴中之至阴，脾也，其原出于太白二。膏之原出于鸠尾一。肓之原出于脖满没切
 胦乌朗切
 一。凡十二原主治五脏六腑之有病者也。胀取三阳，飧泄取三阴一云滞取三阴
 。

今夫五脏之有病，譬犹刺也，犹污也，犹结也，犹闭也。刺虽久犹可拔也，污虽久犹可雪也，结虽久犹可解也，闭虽久犹可决也。或言久疾之不可取者，非其说也。夫善用针者，取其疾也，犹拔刺也，犹雪污也，犹解结也，犹决闭也，疾虽久犹可毕也。言不可治者，未得其术也。

十二经水第七

黄帝问曰：经脉十二者，外合于十二经水，而内属于五脏六腑。夫十二经水者，受水而行之；五脏者，合神气魂魄而藏之；六腑者，受谷而行之，受气而扬之；经脉者，受血而营之。合而以治奈何？刺之深浅，灸之壮数，可得闻乎？岐伯对曰：脏之坚脆，腑之大小，谷之多少，脉之长短，血之清浊，气之多少，十二经中多血少气，与其少血多气，与其皆多血气，与其皆少血气，皆有定数。其治以针灸，各调其经气，固其常有合也。此人之参天地而应阴阳，不可不审察之也。

足阳明外合于海水，内属于胃。足太阳外合于清水，内属于膀胱，而通水道焉。足少阳外合于渭水，内属于胆。足太阴外合于湖水，内属于脾。足厥阴外合于沔水，内属于肝。足少阴外合于汝水，内属于肾。手阳明外合于江水，内属于大肠。

手太阳外合于淮水，内属于小肠，而水道出焉。手少阳外合于漯水，内属于三焦。手太阴外合于河水，内属于肺。手心主外合于漳水，内属于心包。手少阴外合于济水，内属于心。

凡此五脏六腑十二经水者，皆外有源泉而内有所禀，此皆内外相贯，如环无端，人经亦然。故天为阳，地为阴，腰以上为天，下为地。故海以北者为阴，湖以北者为阴中之阴，漳以南为阳，河以北至漳者为阳中之阴，漯以南至江者为阳中之阳，此一州之阴阳也。此人所以与天地相参也。

问曰：夫经水之应经脉也，其远近之浅深，水血之多少各不同，合而刺之奈何？对曰：足阳明，五脏六腑之海也，其脉大而血多，气盛热壮，刺此者不深弗散，不留不泻。

足阳明多血气，刺深六分，留十呼。足太阳多血气，刺深五分，留七呼。足少阳少血气，刺深四分，留五呼。足太阴多血少气，刺深三分，留四呼。足少阴少血多气，刺深二分，留三呼。足厥阴多血少气，刺深一分，留二呼。

手之阴阳，其受气之道近，其气之来也疾，其刺深皆无过二分，留皆无过一呼。其少长小大肥瘦，以心料之，命曰法天之常。灸之亦然，灸而过此者得恶火，则骨枯脉涩；刺而过此者，则脱气。

问曰：夫经脉之大小，血之多少，肤之厚薄，肉之坚脆，及[image: ]
 之大小，可以为度量乎？对曰：其可为度量者，取其中度者也，不甚脱肉而血气不衰者也。若失度人之痟音消，渴病
 瘦而形肉脱者，乌可以度量刺乎!审切循扪按，视其寒温盛衰而调之，是谓因适而为之真也。

四海第八

人有四海。十二经水者，皆注于海。有髓海，有血海，有气海，有水谷之海。胃者，为水谷之海，其腧上在气街，下至三里。冲脉者，为十二经之海，其腧上在大杼，下出巨虚上下廉。膻中者，为气之海，其腧上在柱骨之上下，前在人迎。脑者，为髓之海，其腧上在其盖，下在风府。凡此四海者，得顺者生，得逆者败，知调者利，不知调者害。

问曰：四海之逆顺奈何？对曰：气海有余，则气满胸中悗，急息面赤；不足则气少不足以言。血海有余，则常想其身大，怫郁也
 然不知其所病；不足则常想其身小，狭然不知其所病。水谷之海有余，则腹胀满；不足则饥，不受谷食。髓海有余，则轻劲多力，自过其度；不足则脑转耳鸣，胫胻酸，眩冒目无所见，懈怠安卧。

问曰：调之奈何？对曰：审守其腧，而调其虚实，无犯其害，顺者得复，逆者必败。

气息周身五十营四时日分漏刻第九

〔一〕黄帝问曰：五十营奈何？岐伯对曰：周天二十八宿，宿三十六分，人气行一周千八分。人经络上下左右前后二十八脉，周身十六丈二尺，以应二十八宿，漏水下百刻，以分昼夜。故人一呼脉再动，气行三寸，一吸脉亦再动，气行三寸，呼吸定息，气行六寸。十息脉行六尺，日行二分。二百七十息，气行十六丈二尺，气行交通于中，一周于身，下水二刻，日行二十分有奇。五百四十息，气行再周于身，下水四刻，日行四十分有奇。二千七百息，气行十周于身，下水二十刻，日行五宿二百十分有奇。一万三千五百息，气行五十营于身，水下百刻，日行二十八宿，漏水皆尽，脉已终矣。王冰曰：此略而言之也，细言之，则常以一千周加一分又十分之六，乃奇分尽也。
 所谓交通者，并行一数也。故五十营备得尽天地之寿矣，气凡行八百一十丈也。

〔二〕问曰：卫气之行，出入之会何如？对曰：岁有十二月，日有十二辰，子午为经，卯酉为纬。天一面七宿，周天四七二十八宿，房昴为纬，张虚为经。是故房至毕为阳，昴至心为阴，阳主昼，阴主夜。故卫气之行，一日一夜五十周于身，昼日行于阳二十五周，夜行于阴亦二十五周，周于五脏一本作岁
 。是故平旦阴气尽，阳气出于目，目张则气行于头，循于项，下足太阳，循背下至小指端。其散者，分于目别一云别于目锐眦
 ，下手太阳，下至手小指外侧。其散者，别于目锐眦，下足少阳，注小指次指之间，以上循手少阳之分侧，下至小指之间。别者以上至耳前，合于颔脉，注足阳明，下行至跗上，入足五指之间。其散者，从耳下手阳明，入大指之间，入掌中。其至于足也，入足心，出内踝下行阴分，复合于目，故为一周。

是故日行一舍，人气行于身一周与十分身之八；日行二舍，人气行于身三周与十分身之六；日行三舍，人气行于身五周与十分身之四；日行四舍，人气行于身七周与十分身之二；日行五周，人气行于身九周；日行六舍，人气行于身十周与十分身之八；日行七舍，人气行于身十二周在身与十分身之六；日行十四舍，人气二十五周于身有奇分与十分身之四，阳尽于阴，阴受气矣。其始入于阴，常从足少阴注于肾，肾注于心，心注于肺，肺注于肝，肝注于脾，脾复注于肾为一周。是故夜行一舍，人气行于身一云阴脏
 一周与十分脏之八，亦如阳之行二十五周而复会于目。阴阳一日一夜，舍于奇分十分身之四与十分脏之四。一作“二”。上文“十分脏之八”，此言“十分脏之四”，疑有误。
 是故人之所以卧起之时有早晏者，以奇分不尽故也。

问曰：卫气之在身也，上下往来无已，其候气而刺之奈何？对曰：分有多少，日有长短，春秋冬夏，各有分理，然后常以平旦为纪，夜尽为始。是故一日一夜漏水百刻，二十五刻者，半日之度也，常如是无已，日入而止，随日之长短，各以为纪。谨候气之所在而刺之，是谓逢时。病在于阳分，必先候其气之加在于阳分而刺之；病在于阴分，必先候其气之加在于阴分而刺之，谨候其时，病可与期，失时反候，百病不除。

水下一刻，人气在太阳；水下二刻，人气在少阳；水下三刻，人气在阳明；水下四刻，人气在阴分。水下五刻，人气在太阳；水下六刻，人气在少阳；水下七刻，人气在阳明；水下八刻，人气在阴分。水下九刻，人气在太阳；水下十刻，人气在少阳；水下十一刻，人气在阳明；水下十二刻，人气在阴分。水下十三刻，人气在太阳；水下十四刻，人气在少阳；水下十五刻，人气在阳明；水下十六刻，人气在阴分。水下十七刻，人气在太阳；水下十八刻，人气在少阳；水下十九刻，人气在阳明；水下二十刻，人气在阴分。水下二十一刻，人气在太阳；水下二十二刻，人气在少阳；水下二十三刻，人气在阳明；水下二十四刻，人气在阴分。水下二十五刻，人气在太阳，此少半日之度也。从房至毕一十四宿，水下五十刻，半日之度也。从昴至心亦十四宿，水下五十刻，终日之度也。日行一舍者，水下三刻与十分《素问》作七
 刻之四。大要常以日加之于宿上也，则知人气在太阳，是故日行一宿，人气在三阳与阴分，常如是无已，与天地同纪，纷纷[image: ]
 [image: ]
 普巴切
 ，终而复始，一日一夜水行百刻而尽矣。故曰：刺实者刺其来，刺虚者刺其去。此言气之存亡之时，以候虚实而刺之也。

营气第十

营气之道，纳谷为宝。谷入于胃，气传之肺，流溢于中，布散于外。精专者行于经隧，常营无已，终而复始，是谓天地之纪。故气从太阴出，循臂内上廉，注手阳明上行至面，注足阳明下行至跗上，注大指间，与太阴合，上行抵脾。从脾注心中，循手少阴出腋下臂，注小指之端，合手太阳，上行乘腋，出[image: ]
 一作项
 内，注目内眦，上巅下项，合足太阳，循脊下尻，下行注小指之端，循足心，注足少阴，上行注肾。从肾注心，外散于胸中，循心主脉出腋下臂，入一作出
 两筋之间，入掌中，出手中指之端，还注小指次指之端，合手少阳，上行注膻中，散于三焦，从三焦注胆出胁，注足少阳，下行至跗上，复从跗注大指间，合足厥阴，上行至肝，从肝上注肺，上循喉咙，入颃颡之窍，究于畜门一作关
 。其支别者，上额循颠下项中，循脊入骶音氐
 ，是督脉也，络阴器，上过毛中，入脐中，上循腹里，入缺盆，下注肺中，复出太阴。此营气之行，逆顺之常也。

营卫三焦第十一

黄帝问曰：人焉受气？阴阳焉会？何气为营？何气为卫？营安从生？卫安从会？老壮不同气，阴阳异位，愿闻其会。岐伯对曰：人受气于谷，谷入于胃，气传于肺，五脏六腑皆以受气。其清者为营，浊者为卫，营行脉中，卫行脉外，营周不休，五十而复大会，阴阳相贯，如环无端。卫气行于阴二十五度，行于阳亦二十五度，分为昼夜，故至阳而起，至阴而止。故日中而阳陇一作袭。下同
 为重阳，夜半而阴陇为重阴。故太阴主内，太阳主外，各行二十五度，分为昼夜。夜半为阴陇，夜半后而阴衰，平旦阴尽而阳受气；日中为阳陇，日西而阳衰，日入阳尽而阴受气。夜半而大会，万民皆卧，名曰合阴，平旦阴尽而阳受气，如是无已，与天地同纪。

问曰：老人不夜瞑，少壮不夜寤者，何气使然？对曰：壮者之气血盛，其肌肉滑，气道利，营卫之行不失其常，故昼精而夜瞑。老者之气血减，其肌肉枯，气道涩，五脏之气相薄，营气衰少而卫气内伐，故昼不精而夜不得瞑。

问曰：愿闻营卫之所行，何道从始？对曰：营出于中焦，卫出于上焦。上焦出于胃上口，并咽以上贯膈，布胸中，走腋，循足太阴之分而行，还注手阳明，上至舌，下注足阳明，常与营俱行于阴阳各二十五度为一周，故日夜五十周而复始，大会于手太阴。

问曰：人有热饮食下胃，其气未定，则汗出于面，或出于背，或出于身半，其不循卫气之道而出何也？对曰：此外伤于风，内开腠理，毛蒸理泄，卫气走之，固不得循其道。此气悍慓滑疾，见开而出，故不得从其道，名曰漏泄。

中焦亦并于胃口，出上焦之后，此所以受气，泌糟粕，蒸津液，化其精微，上注于肺，乃化而为血，以奉生身，莫贵于此，故独得行于经隧，命曰营气。

问曰：血之与气，异名同类何也？对曰：营卫者精气也，血者神气也，故血之与气，异名同类也。故夺血者无汗，夺汗者无血。故人有两死而无两生也。

下焦者，别于回肠，注于膀胱而渗入焉。故水谷者，常并居于胃中，成糟粕而俱下于大肠，而为下焦，渗而俱下，渗泄别汁，循下焦而渗入膀胱也。

问曰：人饮酒，酒亦入胃，谷未熟而小便独先下者何也？对曰：酒者，熟谷之液也，其气悍以滑一作清
 ，故后谷而入，先谷而液出也。故曰上焦如雾，中焦如沤，下焦如渎，此之谓也。

阴阳清浊精气津液血脉第十二

〔一〕黄帝问曰：愿闻人气之清浊者何也？岐伯对曰：受谷者浊，受气者清，清者注阴，浊者注阳，浊而清者上出于咽，清而浊者下行于胃。清者上行，浊者下行，清浊相干，名曰乱气。

问曰：夫阴清而阳浊，浊中有清，清中有浊，别之奈何？对曰：气之大别，清者上注于肺，浊者下流于胃。胃之清气上出于口，肺之浊气下注于经，内积于海。问曰：诸阳皆浊，何阳独甚？对曰：手太阳独受阳之浊，手太阴独受阴之清。其清者上走孔窍，其浊者下行诸经。故诸阴皆清，足太阴独受其浊。问曰：治之奈何？对曰：清者其气滑，浊者其气涩，此气之常也。故刺阴者，深而留之；刺阳者，浅而疾取之；清浊相干者，以数调之也。

〔二〕问曰：人有精、气、津、液、血、脉，何谓也？对曰：两神相搏，合而成形，常先身生，是谓精。上焦开发，宣五谷味，熏肤充身泽毛，若雾露之溉，是谓气。腠理发泄，汗出腠理一作溱溱
 ，是谓津。谷入气满，淖泽注于骨，骨属屈伸，出泄补益脑髓，皮肤润泽，是谓液。中焦受汁变化而赤，是谓血。拥遏营气，令无所避，是谓脉也。

问曰：六气者，有余不足，气之多少，脑髓之虚实，血脉之清浊，何以知之？对曰：精脱者，耳聋；气脱者，目不明；津脱者，腠理开，汗大泄；液脱者，骨痹屈伸不利，色夭，脑髓消，胻酸，耳数鸣；血脱者，色白，夭然不泽；脉脱者，其脉空虚，此其候也。问曰：六气贵贱何如？对曰：六气者，各有部主也，其贵贱善恶可为常主，然五谷与胃为大海也。

津液五别第十三

黄帝问曰：水谷入于口，输于肠胃，其液别为五。天寒衣薄，则为溺与气；天暑衣厚，则为汗；悲哀气并，则为泣；中热胃缓，则为唾；邪气内逆，则气为之闭塞而不行，不行则为水胀，不知其何由生？岐伯对曰：水谷皆入于口，其味有五，分注其海，津液各走其道。故上焦一作三焦
 出气以温肌肉，充皮肤者，为津；其留而不行者，为液。天暑衣厚则腠理开，故汗出；寒留于分肉之间，聚沫则为痛；天寒则腠理闭，气涩不行，水下流于膀胱，则为溺与气。五脏六腑，心为之主，耳为之听，目为之候，肺为之相，肝为之将，脾为之卫，肾为之主外。故五脏六腑之津液尽上渗于目，心悲气并则心系急，急则肺叶举，举则液上溢。夫心系急，肺不能常举，乍上乍下，故咳而泣出矣。

中热则胃中消谷，消谷则虫上下作矣，肠胃充郭故胃缓，缓则气逆，故唾出矣。五谷之津液和合而为膏者，内渗入于骨空，补益脑髓，而下流于阴股。阴阳不和，则使液溢而下流于阴，髓液皆减而下，下过度则虚，虚则腰脊痛而胻酸。阴阳气道不通，四海闭塞，三焦不泻，津液不化，水谷并于肠胃之中，别于回肠，留于下焦，不得渗于膀胱，则下焦胀，水溢则为水胀，此津液五别之顺逆也。

奇邪血络第十四

黄帝问曰：愿闻其奇邪而不在经者，何也？岐伯对曰：血络是也。问曰：刺血络而仆者，何也？血出而射者，何也？血出黑而浊者，血出清而半为汁者，何也？发针而肿者，何也？血出若多若少而面色苍苍然者，何也？发针而面色不变而烦闷者，何也？血出多而不动摇者，何也？愿闻其故。对曰：脉气甚而血虚者，刺之则脱气，脱气则仆。血气俱盛而阴气多者，其血滑，刺之则射。阳气积蓄久留不泻者，其血黑以浊，故不能射。新饮而液渗于络，而未和于血，故血出而汁别焉。其不新饮者，身中有水，久则为肿。阴气积于阳，其气因于络，故刺之血未出而气先行，故肿。阴阳之气，其新相得而未和合，因而泻之，则阴阳俱脱，表里相离，故脱色而苍苍然也。刺之血出多色不变而烦闷者，刺络而虚经，虚经之属于阴者，阴气脱，故烦闷。阴阳相得而合为痹者，此为内溢于经，而外注于络，如是阴阳皆有余，虽多出血弗能虚也。

问曰：相之奈何？对曰：血脉盛坚横以赤，上下无常处，小者如针，大者如箸，刺而泻之万全。故无失数，失数而返，各如其度。问曰：针入肉著，何也？对曰：热气因于针则热，热则肉著于针，故坚焉。

五色第十五

〔一〕雷公问曰：闻风者，百病之始也，厥逆，寒湿之所起也，别之奈何？黄帝答曰：当候眉间《太素》作关中
 。薄泽为风，冲浊为痹，在地为厥，此其常也，各以其色言其病也。问曰：人有不病卒死，何以知之？答曰：大气入于脏腑者，不病而卒死矣。问曰：凡病少愈而卒死者，何以知之？答曰：赤色出于两颧，大如拇指者，病虽少愈，必卒死。黑色出于颜《太素》作庭
 ，大如拇指，不病，亦必卒死矣。

问曰：其死有期乎？答曰：察其色以言其时。颜者，首面也；眉间以上者，咽喉也《太素》眉间以上作阙上
 ；眉间以中《太素》亦作阙中
 者，肺也；下极者，心也；直下者，肝也；肝左者，胆也；下者，脾也；方上者，胃也；中央者，大肠也；夹旁者，肾也；当肾者，脐也；面王以上者王，古本作壬字
 ，小肠也；面王以下者，膀胱字子处也；颧者，肩也；后颧者，臂也；臂以下者，手也；目内眦上者，膺乳也；夹绳而上者，背也；循牙车以上者，股也；中央者，膝也；膝以下者，胻也；当胻以下者，足也；巨分者，股里也；巨屈者，膝髌也。此五脏六腑支局一作节
 之部也。五脏五色之见者，皆出其部也。其部骨陷者，必不免于病也。其部色乘袭者，虽病甚不死也。

问曰：五官具五色，何也？答曰：青黑为痛，黄赤为热，白为寒，是谓五官。问曰：以色言病之间甚，奈何？答曰：其色粗以明者，为间；沉垩一作夭，下同
 者，为甚。其色上行者，病亦甚；其色下行如云彻散者，病方已。五色各有藏部，有外部，有内部。其色从外部走内部者，其病从外走内；其色从内部走外部者，其病从内走外。病生于内者，先治其阴，后治其阳，反者益甚；病生于外者，先治其阳，后治其阴《太素》云：“病生于阳者，先治其外，后治其内”，与此文异义同
 ，反者益甚。用阳和阴，用阴和阳，审明部分，万举万当，能别左右，是谓大通，男女异位，故曰阴阳，审察泽垩，谓之良工。

沉浊为内，浮清为外，黄赤为风，青黑为痛，白为寒，黄而膏泽者为脓，赤甚者为血，痛甚者为挛，寒甚者为皮不仁。各见其部，察其浮沉以知浅深，审其泽垩以观成败，察其散浮以知近远，视色上下以知病处，积神于心以知往今。故相气不微，不知是非，属意勿去，乃知新故。色明不粗，沉垩为甚；不明不泽，其病不甚。其色散，驹驹然未有聚，其病散而气痛，聚未成也。肾乘心，心先病，肾为应，色其一作皆
 如是。

男子色在面王，为少腹痛，下为卵痛，其圜直为茎痛，高为本，下为首，狐疝，[image: ]
 ，阴病之属也。女子色在面王，为膀胱字子处病。散为痛，薄为聚，方圜左右各如其色形，其随而下至骶为淫，有润如膏状，为暴食不洁。左为右一作左
 ，右为左一作右
 ，其色有邪聚，空满而不端，面色所指者也。色者，青黑赤白黄，皆端满有别乡。别乡赤者，其色亦赤，大如榆荚，在面王为不月。其色上锐，首空上向，下锐下向，在左右如法。

以五色命脏，青为肝，赤为心，白为肺，黄为脾，黑为肾。肝合筋，青当筋；心合脉，赤当脉；脾合肉，黄当肉；肺合皮，白当皮；肾合骨，黑当骨。

〔二〕夫精明五色者，气之华也。赤欲如白裹朱，不欲如赭色也；白欲如白璧之泽一云鹅羽
 ，不欲如垩一云盐
 也；青欲如苍璧之泽，不欲如蓝也；黄欲如罗裹雄黄，不欲如黄土也；黑欲如重漆色，不欲如炭《素问》作地苍
 也。五色精微象见，其寿不久也。

〔三〕青如草兹，黑如炱煤，黄如枳实，赤如衃音披
 血，白如枯骨，此五色见而死也。青如翠羽，黑如乌羽，赤如鸡冠，黄如蟹腹，白如豕膏，此五色见而生也。生于心，如以缟裹朱；生于肺，如以缟裹红；生于肝，如以缟裹绀；生于脾，如以缟裹括蒌实；生于肾，如以缟裹紫。此五脏所生之外荣也。

凡相五色，面黄目青，面黄目赤，面黄目白，面黄目黑者，皆不死也；面青目赤一作青
 ，面赤目白，面青目黑，面黑目白，面赤目青者，皆死也。

阴阳二十五人形性血气不同第十六

〔一〕黄帝问曰：人有阴阳，何谓阴人？何谓阳人？少师对曰：天地之间，不离于五，人亦应之，非徒一阴一阳而已。盖有太阴之人，少阴之人，太阳之人，少阳之人，阴阳和平之人。凡此五人者，其态不同，其筋骨血气亦不同也。太阴之人，贪而不仁，下齐湛湛，好纳而恶出，心抑而不发，不务于时，动而后人，此太阴之人也。少阴之人，少贪而贼心，见人有亡，常若有得，好伤好害，见人有荣，乃反愠怒，心嫉而无恩，此少阴之人也。太阳之人，居处于于，好言大事，无能而虚说，志发于四野，举措不顾是非，为事如常自用，事虽败而无改一作悔
 ，此太阳之人也。少阳之人，[image: ]
 谛好自贵，有小小官，则高自宣，好为外交，而不内附，此少阳之人也。阴阳和平之人，居处安静，无为惧惧，无为欣欣，婉然从物，或与不争，与时变化，尊而谦让，卑而不谄，是谓至治。

古人善用针灸者，视人五态乃治之，盛者泻之，虚者补之。

太阴之人，多阴而无阳，其阴血浊，其卫气涩，阴阳不和，缓筋而厚皮，不之疾泻，不能移之。少阴之人，多阴而少阳，小胃而大肠，六腑不调，其阳明脉小而太阳脉大，必审而调之。其血易脱，其气易败。太阳之人，多阳而无阴，必谨调之，无脱其阴而泻其阳，阳重脱者易狂，阴阳皆脱者，暴死不知人。少阳之人，多阳而少阴，经小而络大，血在中而气在外，实阴而虚阳，独泻其络脉则强，气脱而疾，中气重不足，病不起矣。阴阳和平之人，其阴阳之气和，血脉调。宜谨审其阴阳，视其邪正，安其容仪，审其有余，察其不足，盛者泻之，虚则补之，不盛不虚，以经取之。此所以调阴阳，别五态之人也。

太阴之人，其状黮黮音朕
 然，黑色，念然下意，临临然长大，[image: ]
 音窘
 然未偻。少阴之人，其状清然窃然，固以阴贼，立而躁险，行而似伏。太阳之人，其状轩轩储储，反身折腘。少阳之人，其状立则好仰，行则好摇其两臂，两臂肘皆出于背。阴阳和平之人，其状逶逶然，随随然，颙颙然，衮衮然，豆豆然，众人皆曰君子一本多愉愉然，暶暶然
 。

〔二〕黄帝问曰：余闻阴阳之人于少师，少师曰：天地之间，不离于五。故五五二十五人之形，血气之所生，别而以候，从外知内何如？岐伯对曰：先立五形，金木水火土，别其五色，异其五声，而二十五人具也。

木形之人，比于上角，苍色，小头长面，大肩平背直身，小手足，有材，好劳心，少力多忧，劳于事，奈春夏，不奈秋冬，秋冬感而成病，主足厥阴，佗佗然。大角一曰左角
 之人，比于左足少阳，少阳之上遗遗然。右角一曰少角
 之人，比于右足少阳，少阳之下随随然。钛角音太，一曰右角
 之人，比于右足少阳，少阳之下鸠鸠然一曰推推然
 。判角之人，比于左足少阳，少阳之下括括然。

火形之人，比于上徵，赤色，广[image: ]
 ，兑面小头，好肩背髀腹，小手足，行安地，疾心，行摇肩，背肉满，有气轻财，少信，多虑，见事明了，好顾，急心，不寿暴死。奈春夏，不奈秋冬，感而生病，主手少阴，窍窍然一曰核核然
 。太徵之人，比于左手太阳，太阳之上肌肌然，少徵之人，比于右手太阳，太阳之下慆慆然慆音惕，又音倘
 。右徵之人，比于右手太阳，太阳之上鲛鲛然一曰熊熊然
 。判徵之人，比于左手太阳，太阳之下支支然，熙熙然。

土形之人，比于上宫，黄色，大头圆面，美肩背，大腹，好股胫，小手足，多肉，上下相称，行安地，举足浮，安心，好利人，不喜权势，善附人，奈秋冬，不奈春夏，春夏感而生病，主足太阴，敦敦然。太宫之人，比于左足阳明，阳明之上婉婉然。加宫之人，比于左足阳明，阳明之下[image: ]
 [image: ]
 音咳
 然一曰坎坎然
 。少宫之人，比于右足阳明，阳明之上枢枢然。左宫之人，比于右足阳明，阳明之下兀兀然一曰众之人，一曰阳明之上
 。

金形之人，比于上商，白色，小头方面，小肩背，小腹，小手足，如骨发踵外，骨轻身一曰发动轻身
 ，清廉，急心，静悍，善为吏。奈秋冬，不奈春夏，春夏感而生病，主手太阴，敦敦然。太商之人，比于左手阳明，阳明之上廉廉然。右商之人，比于左手阳明，阳明之下脱脱然。左商之人，比于右手阳明，阳明之上监监然。少商之人，比于右手阳明，阳明之下严严然。

水形之人，比于上羽，黑色，大头，面不平一云曲面
 ，广颐，小肩大腹，小手足小一作大
 ，发行摇身，下尻长背，延延然，不敬畏，善欺给人，殆戮死。奈秋冬，不奈春夏，春夏感而生病，主足少阴，污污然。大羽之人，比于右足太阳，太阳之上颊颊然。少羽之人，比于左足太阳，太阳之下纡纡然。众之为人，比于右足太阳，太阳之下洁洁然。桎之为人，比于左足太阳，太阳之上安安然。

问曰：得其形，不得其色，何如？对曰：形胜色，色胜形者，至其胜时年加，害则病行，失则忧矣。形色相得，富贵大乐。问曰：其形色相胜之时年加可知乎？对曰：凡人之大忌，常加：七岁、九岁、十六岁、二十五岁、三十四岁、四十三岁，五十二岁、六十一岁，皆人之忌，不可不自安也，感则病，失则忧矣。

问曰：脉之上下，血气之候，以知形气奈何？对曰：足阳明之上，血气盛则须美长；血多气少则须短；气多血少则须少；血气俱少则无须，两吻多画。须字一本俱作髯字。吻，音稳。
 足阳明之下，血气盛则下毛美长至胸；血多气少则下毛美短至脐，行则善高举足，足大指少肉，足善寒；血少气多则肉善瘃；血气皆少则无毛，有则稀而枯瘁，善痿厥足痹。

足少阳之上，血气盛则通须美长；血多气少则通须美短；血少气多则少须；血气皆少则无须，感于寒湿则善痹，骨痛，爪枯。足少阳之下，血气盛则胫毛美长，外踝肥；血多气少则胫毛美短，外踝皮坚而厚；血少气多则胻毛少，外踝皮薄而软，血气皆少则无毛，外踝瘦而无肉。

足太阳之上，血气盛则美眉，眉有毫毛，血多气少则恶眉，面多小理；血少气盛则面多肉，血气和则美色。足太阳之下，血气盛则跟肉满，踵坚；气少血多则瘦，跟空；血气皆少则善转筋，踵下痛。

手阳明之上，气血盛则上髭美；血少气多则髭恶；血气皆少则善转筋，无髭。手阳明之下，血气盛则腋下毛美，手鱼肉以温；气血皆少则手瘦以寒。手少阳之上，血气盛则眉美以长，耳色美；血气皆少则耳焦恶色。手少阳之下，血气盛则手拳多肉以温；血气皆少则瘦以寒；气少血多则瘦以多脉。手太阳之上，血气盛则多髯，面多肉以平；血气皆少则面瘦黑色。手太阳之下，血气盛则掌肉充满；血气皆少则掌瘦以寒。

黄赤者多热气，青白者少热气，黑色者多血少气。美眉者太阳多血，通髯极须者少阳多血，美须者阳明多血，此其时然也。夫人之常数，太阳常多血少气，少阳常多气少血，阳明常多血多气，厥阴常多气少血，少阴常多血少气，太阴常多血少气，此天之常数也。

问曰：二十五人者，刺之有约乎？对曰：美眉者，足太阳之脉血气多；恶眉者，血气少；其肥而泽者，血气有余；肥而不泽者，气有余血不足；瘦而无泽者，血气俱不足。审察其形气有余不足而调之，可以知顺逆矣。问曰：刺其阴阳奈何？对曰：按其寸口人迎，以调阴阳，切循其经络之凝泣，结而不通者，此于身背为痛痹，甚则不行，故凝泣。凝泣者，致气以温之，血和乃止。其结络者，脉结血不行，决之乃行。故曰：气有余于上者，导而下之；气不足于上者，推而往之；其稽留不至者，因而迎之。必明于经隧，乃能持之。寒与热争者，导而行之；其宛陈血不结者，即而取之。必先明知二十五人，别血气之所在，左右上下，则刺约毕矣。

〔三〕问曰：或神动而气先针行，或气与针相逢，或针已出，气独行，或数刺之乃知，或发针而气逆，或数刺病益甚，凡此六者，各不同形，愿闻其方？对曰：重阳之盛人，其神易动，其气易往也，矫矫蒿蒿一本作熇熇高高
 ，言语善疾，举足喜高，心肺之脏气有余，阳气滑盛而扬，故神动而气先行。此人颇有阴者也，多阳者多喜，多阴者多怒，数怒者易解，故曰颇有阴，其阴阳之离合难，故其神不能先行。阴阳和调者，血气淖泽滑利，故针入而气出，疾而相逢也。其阴多而阳少，阴气沉而阳气浮者内藏，故针已出，气乃随其后，故独行也。其多阴而少阳者，其气沉而气往难，故数刺之乃知。其气逆与其数刺病益甚者，非阴阳之气也，浮沉之势也，此皆粗之所败，工之所失，其形气无过也。


针灸甲乙经卷之二

十二经脉络脉支别第一上


雷公问曰：禁脉之言，凡刺之理，经脉为始，愿闻其道。黄帝答曰：经脉者，所以决死生，处百病，调虚实，不可不通也。

肺手太阴之脉，起于中焦，下络大肠，还循胃口，上膈属肺，从肺系横出腋下，下循臑内，行少阴、心主之前，下肘中，循臂内上骨下廉，入寸口，上鱼，循鱼际，出大指之端。其支者，从腕后直出次指内廉，出其端。是动则病肺胀满膨膨而喘咳，缺盆中痛，甚则交两手而瞀音务，又音茂
 ，是谓臂厥。是主肺所生病者：咳，上气，喘喝，烦心，胸满，臑音如
 臂内前廉痛厥，掌中热。气盛有余则肩背痛，风寒，汗出中风，小便数而欠；气虚则肩背痛寒，少气不足以息，溺色变一云卒遗矢无度
 ，为此诸病。凡十二经之病，盛则泻之，虚则补之，热则疾之，寒则留之，陷下则灸之，不盛不虚，以经取之。盛者则寸口大三倍于人迎，虚者则寸口反小于人迎也。

大肠手阳明之脉，起于大指次指之端外侧，循指上廉，出合骨两骨之间，上入两筋之中，循臂上廉，入肘外廉，上循臑外廉上肩，出髃音隅
 骨之前廉，上出柱骨之会上，下入缺盆，络肺，下膈属大肠。其支者，从缺盆直上至颈，贯颊，下入齿中，还出夹口，交人中，左之右，右之左，上夹鼻孔。是动则病齿痛，[image: ]
 肿。是主津液所生病者：目黄，口干，鼽音求
 衄，喉痹，肩前臑痛者，大指次指痛不用。气盛有余，则当脉所过者热肿；虚则寒栗不复。为此诸病，盛者则人迎大三倍于寸口；虚者则人迎反小于寸口也。

胃足阳明之脉，起于鼻，交[image: ]
 中，旁约太阳之脉，下循鼻外，入上齿中，还出夹口，环唇，下交承浆，却循颐后下廉，出大迎，循颊车，上耳前，过客主人，循发际至额颅。其支者，从大迎前下人迎，循喉咙，入缺盆，下膈，属胃络脾。其直者，从缺盆下乳内廉，下夹脐，入气街中。其支者，起于胃口，下循腹里，下至气街中而合，以下髀关，抵伏兔，下入膝髌中，下循胻外廉，下足跗，入中指内间。其支者，下膝三寸而别，以下入中指外间。其支者，别跗上，入大指间，出其端。是动则病凄凄然振寒，善伸数欠，颜黑，病至则恶人与火，闻木音则惕然惊，心欲动，独闭户塞牖而处，甚则欲上高而歌，弃衣而走，贲响腹胀，是为臂一作骭
 厥。是主血所生病者：狂瘛一作疟
 ，温淫汗出，鼽衄，口[image: ]
 ，唇紧，颈肿，喉痹，大腹水肿，膝髌肿痛，循膺乳、气街、股、伏兔、胻外廉、足跗上皆痛，中指不用。气盛则身以前皆热，其有余于胃，则消谷善饥，溺色黄；气不足则身以前皆寒栗，胃中寒则胀满。为此诸病，盛者人迎大三倍于寸口；虚者人迎反小于寸口也。

脾足太阴之脉，起于大指之端，循指内侧白肉际，过核骨后，上内踝前廉，上腨内，循胻骨后，交出厥阴之前，上循膝股内前廉，入腹，属脾络胃，上膈夹咽，连舌本，散舌下。其支者，复从胃别上膈，注心中。是动则病舌本强，食则呕，胃脘痛，腹胀善噫，得后与气则快然而衰，身体皆重。是主脾所生病者：舌本痛，体不能动摇，食不下，烦心，心下急，寒疟，溏瘕音加
 泄，水闭，黄疸，不能食，唇青，强欠，股膝内肿痛，厥，足大指不用。为此诸病，盛者则寸口大三倍于人迎；虚者则寸口反小于人迎也。

心手少阴之脉，起于心中，出属心系，下膈络小肠。其支者，从心系上夹咽，系目系一本作循胸出胁
 。其直者，复从心系却上肺，上出腋下，下循臑内后廉，循太阴、心主之后，下肘中内廉，循臂内后廉，抵掌后兑骨之端，入掌内后廉，循小指内出其端。是动则病嗌干心痛，渴而欲饮，是为臂厥。是主心所生病者：目黄，胁满痛，臑臂内后廉痛，厥，掌中热痛。为此诸病，盛者则寸口大再倍于人迎；虚者则寸口反小于人迎也。

小肠手太阳之脉，起于小指之端，循手外侧上腕，出踝中，直上循臂骨下廉，出肘内侧两骨之间，上循臑外后廉，出肩解，绕肩胛，交肩上，入缺盆向腋，下络心，循咽下膈，抵胃，属小肠。其支者，从缺盆循颈上颊，至目锐眦，却入耳中。其支者，别颊上[image: ]
 音拙
 抵鼻，至目内眦，斜络于颧。是动则病嗌痛颔肿，不可以顾，肩似拔，臑似折。是主液所生病者：耳聋目黄，颊肿，颈颔肩臑肘臂外后廉痛。为此诸病，盛者则人迎大再倍于寸口；虚者则人迎反小于寸口也。

膀胱足太阳之脉，起于目内眦，上额交巅。其支者，从巅至耳上角。其直者，从巅入络脑，还出别下项，循肩膊内，夹脊抵腰中，入循膂，络肾属膀胱。其支者，从腰中下会于后阴，贯臀入腘中。其支者，从膊内左右别下贯胂一作髋
 ，夹脊内，过髀枢，循髀外后廉，下合腘中，以下贯踹足跟也
 内，出外踝之后，循京骨，至小指外侧。是动则病冲头痛，目似脱，项似拔，脊腰似折，不可以曲，腘如结，踹如裂，是谓踝厥。是主筋所生病者：痔疟，狂癫疾，头囟音信
 项颈间痛，目黄泪出，鼽衄，项背腰尻腘踹脚皆痛，小指不用。为此诸病，盛者则人迎大再倍于寸口；虚者则人迎反小于寸口也。

肾足少阴之脉，起于小指之下，斜趣足心，出然谷之下，循内踝之后，别入跟中，以上踹内，出腘中内廉，上股内后廉，贯脊属肾，络膀胱。其直者，从肾上贯肝膈，入肺中，循喉咙，夹舌本。一本云：从横骨中夹脐，循腹里上行而入肺
 。其支者，从肺出络心，注胸中。是动则病饥不欲食，面黑如炭色，咳唾则有血，喝喝而喘一作喉鸣
 ，坐而欲起，目[image: ]
 [image: ]
 无所见，心如悬若饥状，气不足则善恐，心惕惕如人将捕之，是为骨厥。是主肾所生病者：口热舌干，咽肿上气，嗌干及痛，烦心，心痛，黄疸，肠澼，脊股内后廉痛，痿厥嗜卧，足下热而痛。灸则强食生肉，缓带被发，大杖重履而步。为此诸病，盛者则寸口大再倍于人迎；虚者则寸口反小于人迎也。

心主手厥阴之脉，起于胸中，出属心包，下膈历络三焦。其支者，循胸出胁，下腋三寸，上抵腋下，下循臑内，行太阴、少阴之间，入肘中，下循臂，行两筋之间，入掌中，循中指出其端。其支者，别掌中，循小指次指出其端。是动则病手心热，臂肘挛急，腋肿，甚则胸胁支满，心中憺憺大动，面赤目黄，喜笑不休。是主脉一作心包络
 所生病者：烦心，心痛，掌中热。为此诸病，盛者则寸口大一倍于人迎；虚者则人迎反大，寸口反小于人迎也。

三焦手少阳之脉，起于小指次指之端，上出两指之间，循手表腕出臂外两骨之间，上贯肘，循臑外上肩，而交出足少阳之后，入缺盆，布膻中，散络心包，下膈遍属三焦。其支者，从膻中上出缺盆，上项夹耳后直上出耳上角，以屈下额一作颊
 至[image: ]
 。其支者，从耳后入耳中，出走耳前，过客主人前，交颊至目兑眦。是动则病耳聋，浑浑焞焞，嗌肿喉痹。是主气所生病者：汗出，目兑眦痛，颊、耳后、肩、臑、肘臂外皆痛，小指次指不用。为此诸病，盛者则人迎大一倍于寸口；虚者则人迎反小于寸口也。

胆足少阳之脉，起于目兑眦，上抵头角，下耳后，循颈行手少阳之前，至肩上却交出手少阳之后，入缺盆。其支者，从耳后入耳中，出走耳前，至目兑眦后。其支者，别兑眦，下大迎，合手少阳，抵于[image: ]
 下一本云别兑眦，上迎手少阳于
 [image: ]
 ，加颊车，下颈合缺盆，以下胸中，贯膈络肝属胆，循胁里出气街，绕毛际，横入髀厌中。其直者，从缺盆下腋，循胸中过季胁，下合髀厌中，以下循髀阳，出膝外廉，下外辅骨之前，直下抵绝骨之端，下出外踝之前，循足跗上，出小指次指之端。其支者，别跗上，入大指之间，循大指歧骨内出其端，还贯入爪甲，出三毛。是动则病口苦，善太息，心胁痛不能反侧，甚则面微尘，体无膏泽，足外反热，是为阳厥。是主骨所生病者：头面颔痛，目兑眦痛，缺盆中肿痛，腋下肿痛，马刀夹瘿，汗出振寒，疟，胸中、胁肋、髀、膝外至胻、绝骨、外踝前及诸节皆痛，小指次指不用。为此诸病，盛者则人迎大一倍于寸口；虚者人迎反小于寸口也。

肝足厥阴之脉，起于大指丛毛之际，上循足跗上廉，去内踝一寸，上踝八寸交出太阴之后，上腘内廉，循股阴入毛中，环阴器，抵少腹，夹胃属肝络胆，上贯膈，布胁肋，循喉咙之后，上入颃颡，连目系，上出额，与督脉会于巅。一云：其支者从小腹与太阴、少阳结于腰髁，夹脊下第三、第四骨孔中
 。其支者，从目系下颊里，环唇内。其支者，复从肝别贯膈，上注肺中。是动则病腰痛不可以俯仰，丈夫[image: ]
 疝，妇人少腹肿，甚则嗌干，面尘脱色。是主肝所生病者：胸满呕逆，洞泄，狐疝，遗溺癃闭。为此诸病，盛者则寸口大一倍于人迎；虚者则寸口反小于人迎也。

足少阴气绝则骨枯。少阴者，冬脉也，伏行而濡骨髓者也。故骨不濡一作软
 则肉不能著骨也，骨肉不相亲，则肉濡而却，肉濡而却，故齿长而垢，发无润泽，无润泽者骨先死，戊笃己死，土胜水也。

手少阴气绝则脉不通，脉不通则血不流，血不流则发色不泽。故面色如黧一作漆柴
 者，血先死，壬笃癸死，水胜火也。《灵枢》云：少阴终者，面黑齿长而垢，腹胀闭，上下不通而终矣。

足太阴气绝则脉不营其口唇。口唇者，肌肉之本也。脉弗营，则肌肉濡，肌肉濡则人中满一作舌痿
 ，人中满则唇反，唇反者，肉先死，甲笃乙死，木胜土也。

手太阴气绝则皮毛焦。太阴者，行气温于皮毛者也，气弗营则皮毛焦，皮毛焦则津液去，津液去则皮节著，皮节著则爪枯毛折，毛折者，毛先死，丙笃丁死，火胜金也。《九卷》云：腹胀闭不得息，善噫善呕，呕则逆，逆则面赤，不逆上下不通，上下不通则面黑皮毛焦而终矣。

足厥阴气绝则筋弛。厥阴者，肝脉也，肝者，筋之合也，筋者聚于阴器而脉络于舌本。故脉弗营则筋缩急，筋缩急则引卵与舌，故唇青，舌卷卵缩，则筋先死，庚笃辛死，金胜木也。《九卷》云：中热嗌干，喜溺，烦心，甚则舌卷卵上缩而终矣。

五阴俱绝，则目系转，转则目运，运为志先死。故志先死，则远一日半而死矣。

太阳脉绝，其终也，戴眼，反折瘛疭，其色白，绝汗乃出则终矣。少阳脉绝，其终也，耳聋，百节尽纵，目橐一作瞏，一本无此字
 系绝，系绝一日半死，其死也，目白乃死一作色青白
 。阳明脉绝，其绝也，口目动作，善惊妄言，色黄，其上下经盛而不行一作不仁
 则终矣。

六阳俱绝，则阴阳相离，阴阳相离则腠理发泄，绝汗乃出，大如贯珠，转出不流则气先死矣。故旦占夕死，夕占旦死。

此十二经之败也。

十二经脉络脉支别第一下


〔一〕黄帝问曰：经脉十二，而手太阴之脉独动不休，何也？岐伯对曰：足阳明胃脉也，胃者，五脏六腑之海，其清气上注于肺，肺气从太阴而行之。其行也，以息往来，故人脉一呼再动，一吸脉亦再动，呼吸不已，故动而不止。

〔二〕问曰：气口何以独为五脏主？对曰：胃者，水谷之海，六腑之大源也。五味入于口，藏于胃，以养五脏气。气口亦太阴也，是以五脏六腑之气味皆出于胃，变见于气口，故五气入于鼻，藏于心肺，肺有病而鼻为之不利也。《九卷》言其动，《素问》论其气，此言其为五脏之所主，相发明也。


〔三〕问曰：气之过于寸口也，上出焉息？下入焉伏？何道从还？不知其极也。对曰：气之离于脏也，卒然如弓弩之发，如水岸之下，上于鱼以反衰，其余气衰散以逆上，故其行微也。问曰：足阳明因何而动？对曰：胃气上注于肺，其悍气上冲头者，循喉上走空窍，循眼系入络脑，出颔，下客主人，循牙车合阳明，并下人迎，此胃气别走于阳明者也，故阴阳上下，其动也若一。故阳病而阳脉小者为逆，阴病而阴脉大者为逆。阴阳俱盛与其俱动若引绳，相倾者病。

问曰：足少阴因何而动？对曰：冲脉者，十二经脉之海也，与少阴之络起于肾下，出于气街，循阴股内廉斜入腘中，循胻骨内廉并少阴之经，下入内踝之后足下。其别者，斜入踝内，出属跗上，入大指之间，以注诸络，以温足跗，此脉之常动者也。问曰：卫气之行也，上下相贯，如环无端。今有卒遇邪气及逢大寒，手足不遂，其脉阴阳之道，相腧之会，行相失也，气何由还？对曰：夫四末，阴阳之会，此气之大络也，四冲者，气之经也经，一作径
 。故络绝则经通。四末解则气从合，相输如环。黄帝曰：善。此所谓如环无端，莫知其纪，终而复始，此之谓也。

〔四〕十二经脉伏行于分肉之间，深而不见。其常见者，足太阴脉，过于内踝之上无所隐。故诸脉之浮而常见者，皆络脉也。六经络，手阳明、少阴之大络起五指间，上合肘中。饮酒者，卫气先行皮肤，先充络脉，络脉先盛，则卫气以平，营气乃满，而经脉大盛也。脉之卒然动者，皆邪气居之，留于本末，不动则热，不坚则陷且空，不与众同，是以知其何脉之动也。

雷公问曰：何以知经脉之与络脉异也？黄帝答曰：经脉者常不可见也，其虚实也以气口知之，脉之见者，皆络脉也。诸络脉皆不能经大节之间，必行绝道而出，入复合于皮中，其会皆见于外。故诸刺络脉者，必刺其结上，甚血者虽无血结，急取之以泻其邪而出其血，留之发为痹也。

凡诊络脉，脉色青则寒且痛，赤则有热。胃中有寒，则手鱼际之络多青；胃中有热，则鱼际之络赤；其暴黑者，久留痹也；其有赤有青有黑者，寒热也；其青而小短者，少气也。凡刺寒热者，皆多血络，必间日而取之，血尽乃止，调其虚实。其小而短者少气，甚者泻之则闷，闷甚则仆，不能言。闷则急坐之也。

手太阴之别名曰列缺，起于腕上分间，并太阴之经直入掌中，散入于鱼际。其病实则手兑掌热，虚则欠[image: ]
 音掐，开口也
 ，小便遗数，取之去腕一寸半，别走阳明。

手少阴之别名曰通里，在腕一寸，别而上行，循经入于心中。系舌本，属目系。实则支膈，虚则不能言，取之腕后一寸，别走太阳。

手心主之别名曰内关，去腕二寸，出于两筋之间，循经以上，系于心包，络心系。实则心痛，虚则为烦心，取之两筋间。

手太阳之别名曰支正，上腕五寸，内注少阴。其别者，上走肘，络肩髃。实则筋弛肘废，虚则生疣，小者如指痂疥，取之所别。

手阳明之别名曰偏历，去腕三寸，别走太阴。其别者上循臂，乘肩髃，上曲颊偏齿。其别者入耳，会于宗脉。实则龋音禹
 齿耳聋，虚则齿寒痹隔，取之所别。

手少阳之别名曰外关，去腕二寸，外绕臂，注胸中，合心主。实则肘挛，虚则不收，取之所别。

足太阳之别名曰飞扬，去踝七寸，别走少阴。实则窒鼻一云鼽窒
 ，头背痛，虚则鼽衄，取之所别。

足少阳之别名曰光明，去踝上五寸，别走厥阴，并经下络足跗。实则厥，虚则痿躄，坐不能起，取之所别。

足阳明之别名曰丰隆，去踝八寸，别走太阴。其别者，循胫骨外廉上络头项，合诸经之气，下络喉嗌。其病气逆则喉痹卒喑，实则癫狂，虚则足不收，胫枯，取之所别。

足太阴之别名曰公孙，去本节后一寸，别走阳明。其别者，入络肠胃。厥气上逆则霍乱，实则腹中切痛，虚则鼓胀，取之所别。

足少阴之别名曰大钟，当踝后绕跟，别走太阳。其别者，并经上走于心包，下外贯腰脊，其病气逆则烦闷，实则癃闭，虚则腰痛，取之所别。

足厥阴之别名曰蠡沟，去内踝上五寸，别走少阳。其别者，循经上睾，结于茎。其病气逆则睾肿卒疝，实则挺长热，虚则暴痒，取之所别。

任脉之别名曰尾翳，下鸠尾，散于腹。实则腹皮痛，虚则瘙痒，取之所别。

督脉之别名曰长强，夹脊上项散头上，下当肩胛左右，别走太阳，入贯膂。实则脊强，虚则头重，高摇之，夹脊之有过者《九墟》无此九字
 ，取之所别。

脾之大络名曰大包，出渊腋下三寸，布胸胁。实则一身尽痛，虚则百脉皆纵。此脉若罗络之血者，皆取之。

凡此十五络者，实则必见，虚则必下，视之不见，求之上下，人经不同，络脉异所别也。

〔五〕黄帝问曰：皮有分部，脉有经纪，愿闻其道。岐伯对曰：欲知皮部以经脉为纪者，诸经皆然。阳明之阳，名曰害蜚，十二经上下同法，视其部中有浮络者，皆阳明之络也。其色多青则痛，多黑则痹，黄赤则热，多白则寒，五色皆见，则寒热也。络盛则入客于经，阳主外，阴主内。少阳之阳，名曰枢杼一作持
 ，视其部中有浮络者，皆少阳之络也。络盛则入客于经，故在阳者主内，在阴者主外，以渗于内也，诸经皆然。太阳之阳，名曰关枢，视其部中有浮络者，皆太阳之络也。络盛则入客于经。

少阴之阴，名曰枢[image: ]
 ，视其部中有浮络者，皆少阴之络也。络盛则入客于经，其入于经也，从阳部注于经，其出者，从阴部内注于骨。心主之阴，名曰害肩，视其部中有浮络者，皆心主之络也。络盛则入客于经。太阴之阴，名曰关执，视其部中有浮络者，皆太阴之络也。络盛则入客于经。

凡此十二经络脉者，皮之部也。

是故百病之始生也，必先客于皮毛，邪中之则腠理开，开则入客于络脉，留而不去，传入于经，留而不去，传入于腑，廪于肠胃。邪之始入于皮也，淅然起毫毛，开腠理；其入于络也，则络脉盛色变；其入客于经也则盛，虚乃陷下；其留于筋骨之间，寒多则筋挛骨痛，热多则筋弛骨消，肉烁[image: ]
 破，毛直而败也。

问曰：十二部，其生病何如？对曰：皮者，脉之部也，邪客于皮则腠理开，开则邪入客于络脉，络脉满则注于经脉，经脉满则入舍于腑脏，故皮有分部，不愈而生大病也。

〔六〕问曰：夫络脉之见，其五色各异，其故何也？对曰：经有常色，而络无常变。问曰：经之常色何如？对曰：心赤，肺白，肝青，脾黄，肾黑，皆亦应其经脉之色也。问曰：其络之阴阳亦应其经乎？对曰：阴络之色应其经，阳络之色变无常，随四时而行。寒多则凝泣，凝泣则青黑，热多则淖泽音皋，淖泽则黄赤，此其常色者，谓之无病。五色俱见，谓之寒热。

〔七〕问曰：余闻人之合于天地也，内有五脏，以应五音、五色、五味、五时、五位；外有六腑，以合六律，主持阴阳诸经，而合之十二月、十二辰、十二节、十二时、十二经水、十二经脉，此五脏六腑所以应天道也。夫十二经脉者，人之所以生，病之所以成，人之所以治，病之所以起，学之所始，工之所止，粗之所易，工之所难也，其离合出入奈何？对曰：此粗之所过，工之所悉也，请悉言之。

足太阳之正，别入于腘中，其一道下尻五寸，别入于肛，属于膀胱，散之肾，循膂，当心入散。直者，从膂上出于项，复属于太阳，此为一经也。

足少阴之正，至腘中，别走太阳而合，上至肾，当十四椎出属带脉。直者，系舌本，复出于项，合于太阳，此为一合。《九虚》或以诸阴之别者皆为正也。


足少阳之正，一本云：绕髀入于毛际，合于厥阴。
 别者入季胁之间，循胸里属胆，散之上肝贯心，以上夹咽，出颐颔中，散于面，系目系，合少阳于外眦。

足厥阴之正，别跗上，上至毛际，合于少阳，与别俱行，此为二合。

足阳明之正，上至髀，入于腹里，属于胃，散之脾，上通于心，上循咽，出于口，上[image: ]
 [image: ]
 ，还系目，合于阳明。

足太阴之正则别
 ，上至髀，合于阳明，与别俱行，上终于咽，贯舌本，此为三合。

手太阳之正，指地，别入于肩解，入腋走心，系小肠。

手少阴之正别
 ，下于渊腋两筋之间，属心主，上走喉咙，出于面，合目内眦，此为四合。

手少阳之正，指天，别于巅，入于缺盆，下走三焦，散于胸中。

手心主之正别
 ，下渊腋三寸，入胸中，别属三焦，出循喉咙，出耳后，合少阳完骨之下，此为五合。

手阳明之正，从手循膺乳，别于肩髃，入柱骨，下走大肠属于肺，上循喉咙出缺盆，合于阳明。

手太阴之正别
 ，入渊腋少阴之前，入走肺，散之大肠，上出缺盆，循喉咙，复合阳明，此为六合。

奇经八脉第二

〔一〕黄帝问曰：脉行之逆顺奈何？岐伯对曰：手之三阴，从脏走手；手之三阳，从手走头；足之三阳，从项走足；足之三阴，从足走腹。

问曰：少阴之脉独下行何也？对曰：冲脉者，五脏六腑之海也，五脏六腑皆禀焉。其上者出于颃颡，渗诸阳，灌诸阴。其下者注少阴之大络，出于气冲，循阴股内廉，斜入腘中，伏行胻骨内，下至内踝之后属而别。其下者，并于少阴之经，渗三阴。其前者，伏行出属跗，下循跗，入大指间，渗诸络而温肌肉，故别络结则跗上不动，不动则厥，厥则寒矣。问曰：何以明之？对曰：以言道之，切而验之，其非必动，然后可以明逆顺之行也。

〔二〕冲脉、任脉者，皆起于胞中，上循脊里，为经络之海。其浮而外者，循腹上一作右
 行，会于咽喉，别而络唇口。血气盛则充肤热肉，血独盛则渗灌皮肤，生毫毛。妇人有余于气，不足于血，以其月水下，数脱血，任冲并伤故也。任冲之交脉，不营其唇，故髭须不生焉。《素问》曰：任脉者，起于中极之下，以上毛际，循腹里，上关元，至咽喉。冲脉者，起于气冲，并少阴之经《难经》作阳明之经
 ，夹脐上行，至胸中而散其言冲脉与《九卷》异
 。任脉为病，男子内结七疝，女子带下瘕聚。冲脉为病，逆气里急。督脉为病，脊强反折。亦与《九卷》互相发也。


问曰：人有伤于阴，阴气绝而不起，阴不为用，髭须不去，宦者独去，何也？对曰：宦者，去其宗筋，伤其冲脉，血泻不复，皮肤内结，唇口不营，故无髭须。天宦者，其任冲之脉不盛，宗筋不成，有气无血，口唇不营，故髭须不生。督脉者，经缺不具，见于《营气》曰：上额
 循巅下项中，循脊入骶，是督脉也。


《素问》曰：督脉者，起于少腹以下骨中央，女子入系廷孔，其孔，溺孔之端也。其络循阴器，合纂间，绕纂后，别绕臀，至少阴与巨阳中络者，合少阴上股内后廉，贯脊属肾，与太阳起于目内眦，上额交巅上，入络脑，还出别下项，循肩髆内，夹脊抵腰中，入循膂络肾。其男子循茎下至纂，与女子等。其小腹直上者，贯脐中中央，上贯心入喉，上颐环唇，上系两目之中。此生病：从小腹上冲心而痛，不得前后，为冲疝；其女子不孕，癃痔遗溺，嗌干，督脉生病治督脉。

《八十一难》曰：督脉者，起于下极之俞，并于脊里，上至风府，入属于脑，上巅循额至鼻柱，阳脉之海也。《九卷》言营气之行于督脉，故从上下；《难经》言其脉之所起，故从下上，所以互相发也。《素问》言督脉似谓在冲，多闻阙疑，故并载以贻后之长者云。


〔三〕问曰：跷脉安起安止，何气营也？对曰：跷脉者，少阴之别，起于然骨之后，上内踝之上，直上循阴股入阴，上循胸里入缺盆，上循人迎之前，上入鼽《灵枢》作

 字
 ，属目内眦，合于太阳、阳跷而上行。气相并相还，则为濡一作深
 目，气不营则目不合也。

问曰：气独行五脏，不营六腑，何也？对曰：气之不得无行也，如水之流，如日月之行不休，故阴脉营其脏，阳脉营其腑，如环之无端，莫知其纪，终而复始。其流溢之气，内溉脏腑，外濡腠理。

问曰：跷脉有阴阳，何者当其数？对曰：男子数其阳，女子数其阴，其阴一本无此二字
 当数者为经，不当数者为络也。《八十一难》曰：阳跷脉者起于跟中，循外踝上行，入风池。阴跷脉者亦起于跟中，循内踝上行，入喉咙，交贯冲脉。此所以互相发明也。
 又曰：阳维、阴维者，维络于身，溢蓄不能环流溉灌也。故阳维起于诸阳会，阴维起于诸阴交也。又曰：带脉起于季胁，回身一周。自冲脉以下，是谓奇经八脉。
 又曰；阴跷为病，阳缓而阴急；阳跷为病，阴缓而阳急。阳维维于阳，阴维维于阴，阴阳不能相维，则怅然失志，容容不能自收持。带脉之为病，腰腹纵容如囊水之状。一云：腹满腰溶溶如坐水中状
 。此八脉之诊也。维脉、带脉皆见如此，详《素问·病论》及见于《九卷》。


脉度第三

黄帝问曰：愿闻脉度。岐伯对曰：手之六阳，从手至头，长五尺，五六合三丈。手之六阴，从手至胸中，长三尺五寸，三六一丈八尺，五六合三尺，凡二丈一尺。足之六阳，从头至足，长八尺，六八合四丈八尺。足之六阴，从足至胸中，长六尺五寸，六六合三丈六尺，五六三尺，凡三丈九尺。跷脉从足至目，长七尺五寸，二七一丈四尺，二五合一尺，凡一丈五尺。督脉、任脉各长四尺五寸，二四合八尺，二五合一尺，凡九尺。凡都合一十六丈二尺，此气之大经隧也。

经脉为里，支而横者为络，络之别者为孙络。孙络之盛而有血者，疾诛之，盛者泻之，虚者饮药以补之。

十二经标本第四

黄帝问曰：五脏者，所以藏精神魂魄也；六腑者，所以受水谷而化物者也。其气内循于五脏，而外络支节。其浮气之不循于经者为卫气；其精气之行于经者为营气。阴阳相随，外内相贯，如环无端，亭亭淳淳乎，孰能穷之？然其分别阴阳，皆有标本虚实所离之处。能别阴阳十二经者，知病之所生；候虚实之所在者，能得病之高下；知六经之气街者，能知解结绍于门户；能知虚实之坚濡者，知补泻之所在；能知六经标本者，可以无惑于天下也。岐伯对曰：博哉，圣帝之论，臣请悉言之。

足太阳之本，在跟上五寸中，标在两络命门。命门者，目也。

足少阴之本，在内踝下上三寸中，标在背腧与舌下两脉。

足少阳之本，在窍阴之间，标在窗笼之前。窗笼者，耳也。《千金》云：窗笼者，耳前上下脉，以手按之动者是也。


足阳明之本在厉兑，标在人迎，上颊颃颡。《九卷》
 云：标在人迎颊上夹颃颡。


足厥阴之本，在行间上五寸所，标在背腧。

足太阴之本，在中封前四寸之中，标在背腧与舌本。

手太阳之本，在外踝之后，标在命门之上一寸。《千
 金》云：命门在心上一寸。


手少阳之本，在小指、次指之间上三寸一作二寸
 ，标在耳后上角下外眦。

手阳明之本，在肘骨中，上至别阳，标在颜下合钳上。

手太阴之本，在寸口之中，标在腋下内动脉是也。

手少阴之本，在兑骨之端，标在背腧。

手心主之本，在掌后两筋之间，标在腋下三寸。

凡候此者，主下虚则厥，下盛则热；上虚则眩，上盛则热痛。故实者绝而止之，虚者引而起之。

请言气街：胸气有街，腹气有街，头气有街，胻气有街。故气在头者，上一作止。下同
 之于脑；在胸中者，上之膺与背腧；气在腹者，上之于背腧与冲脉于脐左右之动脉者；气在胻者，上之气街与承山、踝上以下。取此者，用毫针，必先按而久存之，应于手乃刺而予之。所刺者，头痛眩仆，腹痛中满，暴胀，及有新积可移者，易已也；积不痛者，难已也。

经脉根结第五

黄帝曰：天地相感，寒热相移，阴阳之数，孰少孰多？阴道偶而阳道奇。发于春夏，阴气少而阳气多，阴阳不调，何补何泻？发于秋冬，阳气少而阴气多，阴气盛阳气衰，故茎叶枯槁，湿雨下归，阴阳相离，何补何泻？奇邪离经，不可胜数，不知根结，五脏六腑，折关败枢，开阖而走，阴阳大失，不可复取。九针之要，在于终始，能知终始，一言而毕，不知终始，针道绝矣。

太阳根于至阴，结于命门。命门者，目也。阳明根于厉兑，结于颃颡，颃颡者钳大，钳大者，耳也。少阳根于窍阴，结于窗笼，窗笼者，耳也。

太阳为开，阳明为阖，少阳为枢。故开折则内节溃缓，而暴病起矣，故候暴病者，取之太阳，视有余不足，溃缓者，皮肉缓膲而弱也。阖折则气无所止息，而痿病起矣，故痿病者，皆取之阳明，视有余不足。无所止息者，真气稽留，邪气居之也。枢折则骨摇而不能安于地，故骨摇者，取之少阳，视有余不足。节缓而不收也，当核其本。

太阴根于隐白，结于太仓。厥阴根于大敦，结于玉英，络于膻中。少阴根于涌泉，结于廉泉。

太阴为开，厥阴为阖，少阴为枢。故开折则仓廪无所输膈洞，膈洞者，取之太阴，视有余不足。故开折者，则气不足而生病。阖则气弛而善悲，善悲者，取之厥阴，视有余不足。枢折则脉有所结而不通，不通者，取之少阴，视有余不足，有结者，皆取之。

足太阳根于至阴，流于京骨，注于昆仑，入于天柱、飞扬。足少阳根于窍阴，流于丘墟，注于阳辅，入于天容疑误
 、光明。足阳明根于厉兑，流于冲阳，注于下陵，入于人迎、丰隆。

手太阳根于少泽，流于阳谷，注于小海，入于天窗疑误
 、支正。手少阳根于关冲，流于阳池，注于支沟，入于天牖、外关。手阳明根于商阳，流于合谷，注于阳溪，入于扶突、偏历。

此所谓根十二经也。络盛者，当取之。

一日一夜五十营，以营五脏之精，不应数者，谓之狂生。所谓五十营者，五脏皆受也。

经筋第六

足太阳之筋起于足小指上，结于踝，斜上结于膝；其下者，从足外侧结于踵，上循跟结于腘。其别者，结于腨外，上腘中内廉，与腘中并上结于臀，上夹脊上项。其支者，别入结于舌本。其直者，结于枕骨，上头下额一作颜
 ，结于鼻。其支者，为目上纲，下结于鼽《灵枢》作
 [image: ]
 字
 。其下支者，从腋后外廉结于肩髃。其支者，入腋下，出缺盆，上结于完骨。其支者，出缺盆，斜上入于鼽。其病：小指支，踵跟痛一作小指支踵痛
 ，腘挛急，脊反折，项筋急，肩不举，腋支，缺盆中纽痛，不可左右摇。治在燔针劫刺，以知为数，以痛为输，名曰仲春痹。

足少阳之筋，起于小指次指之上，结于外踝，上循胻外廉，结于膝外廉。其支者，别起于外辅骨，上走髀，前者结于伏兔，后者结于尻。其直者，上乘[image: ]
 季胁，上走腋前廉，系于膺乳，结于缺盆。直者，上出腋贯缺盆，出太阳之前，循耳后上额角，交巅上，下走颔，上结于鼽。其支者，结于目外眦，为外维。其病：小指次指支转筋，引膝外转筋，膝不可屈伸，腘筋急，前引髀，后引尻，上乘[image: ]
 季胁痛，上引缺盆膺乳颈维筋急，从左之右，右目不开，上过右角，并跷脉而行，左络于右，故伤左角，右足不用，命曰维筋相交。治在燔针劫刺，以知为数，以痛为输，名曰孟春痹。

足阳明之筋，起于中三指，结于跗上，斜外上加于辅骨，上结于膝外廉，直上结于髀枢，上循胁，属脊。其直者，上循骭结于膝。其支者，结于外辅骨，合少阳。其直者，上循伏兔，上结于髀，聚于阴器，上腹而布，至缺盆而结，上颈，上夹口，合于鼽，下结于鼻，上合于太阳。太阳为目上纲，阳明为目下纲。其支者，从颊结于耳前。其病：足中指支，胫转筋，脚跳坚，伏兔转筋，髀前肿，[image: ]
 疝，腹筋乃急，引缺盆及颊，卒口噼，急者目不合，热则经弛纵不胜，目不开。颊筋有寒则急，引颊移口；有热则筋弛纵不胜收，故噼。治之以马膏膏其急者，以白酒和桂涂其缓者，以桑钩钩之，即以生桑灰置之坎中，高下与坐等，以膏熨急颊，且饮美酒，啖炙肉，不饮酒者，自强也，为之三拊而已。治在燔针劫刺，以知为数，以痛为输，名曰季春痹。

足太阴之筋，起于大指之端内侧，上结于内踝。其直者，上结于膝内辅骨，上循阴股结于髀，聚于阴器，上腹结于脐，循腹里结于胁，散于胸中。其内者，著于脊。其病：足大指支，内踝痛，转筋，内辅骨痛，阴股引髀而痛，阴器纽痛上脐，两胁痛，膺中脊内痛。治在燔针劫刺，以知为数，以痛为输，名曰孟秋痹。

足少阴之筋，起于小指之下，入足心，并足太阴，而斜走内踝之下，结于踵，则与太阳之筋合而上结于内辅之下，并太阴之筋而上循阴股，结于阴器，循膂内夹脊上至项，结于枕骨，与足太阳之筋合。其病：足下转筋，及所过而结者皆痛及转筋。病在此者主痫瘛及痉，病在外者不能俯，在内者不能仰。故阳病者腰反折，不能俯，阴病者不能仰。治在燔针劫刺，以知为数，以痛为输。在内者，熨引饮药，此筋折纽，发数甚者，死不治，名曰仲秋痹。

足厥阴之筋，起于大指之上，结于内踝之前，上冲胻，上结内辅之下，上循阴股，结于阴器，络诸经一作筋
 。其病：足大指支，内踝之前痛，内辅痛，阴股痛，转筋，阴器不用，伤于内则不起，伤于寒则阴缩入，伤于热则纵挺不收。治在行水清阴器。其病转筋者，治在燔针劫刺，以知为数，以痛为输，名曰季秋痹。

手太阳之筋，起于小指之上，结于腕，上循臂内廉，结于肘内兑骨之后，弹之应小指之上，入结于腋下。其支者，从腋走后廉，上绕臑外廉上肩胛，循颈出足太阳之筋前，结于耳后完骨。其支者，入耳中。直者，出耳上，下结于颔，上属目外眦。其病：小指支，肘内兑骨后廉痛，循臂阴入腋下，腋下痛，腋后廉痛，绕肩胛，引颈而痛，应耳中鸣，痛引颔，目瞑良久乃能视，颈筋急则为筋痿，颈肿。寒热在颈者，治在燔针劫刺，以知为数，以痛为输。其为肿者，复而兑之。其支者，上曲牙，循耳前属目外眦，上颔结于角。其病：当所过者支，转筋，治在燔针劫刺，以知为数，以痛为输，名曰仲夏痹。

手少阳之筋，起于小指次指之端，结于腕，上循臂，结于肘，上绕臑，外廉，上肩走颈，合手太阳。其支者，上当曲颊入系于舌本。其支者，上曲牙，循耳前属目外眦，上乘颔，结于角。其病：当所过者即支，转筋，舌卷。治在燔针劫刺，以知为数，以痛为输，名曰季夏痹。

手阳明之筋，起于大指次指之端，结于腕，上循臂，上结于肘，上绕臑结于髃。其支者，绕肩胛，夹脊。其直者，从肩髃上颈。其支者，上颊结于鼽。其直者，上出手太阳之前，上左角络头，下右颔。其病：当所过者支一本下有痛字及字
 ，转筋痛，肩不举，颈不可左右视。治在燔针劫刺，以知为数，以痛为输，名曰孟夏痹。

手太阴之筋，起于大指之上，循指上行，结于鱼际后，行寸口外侧，上循臂，结肘中，上臑内廉入腋下，上出缺盆，结肩前髃，上结缺盆，下结于胸里，散贯贲，合胁下，抵季肋。其病：当所过者支，转筋痛，甚成息贲，胁急吐血。治在燔针劫刺，以知为数，以痛为输，名曰仲冬痹。

手心主之筋，起于中指，与太阴之经并行，结于肘内廉，上臂阴，结腋下，下散前后夹胁。其支者，入腋散胸中，结于贲。其病：当所过者支，转筋痛，手心主前及胸痛，息贲。治在燔针劫刺，以知为数，以痛为输，名曰孟冬痹。

手少阴之筋，起于小指之内侧，结于兑骨上，结肘内廉，上入腋，交太阴，夹乳里，结于胸中，循贲下系于脐。其病内急，心承伏梁，下为肘纲。其病：当所过者支，转筋痛。治在燔针劫刺，以知为数，以痛为输。其成伏梁吐脓血者，死不治。

凡经筋之病，寒则反折筋急，热则筋纵缓不收，阴痿不用，阳急则反折，阴急则俯不伸。焠刺者，刺寒急也；热则筋纵不收，无用燔针劫刺。名曰季冬痹。

足之阳明，手之太阳，筋急则口目为之噼，目眦急，不能卒视，治此皆如上方也。

骨度肠度肠胃所受第七

〔一〕黄帝问曰：脉度言经脉之长短，何以立之？伯高对曰：先度其骨节之大小、广狭、长短，而脉度定矣。问曰：人长七尺五寸者，其骨节之大小长短，知各几何？对曰：头一作颈
 之大骨围二尺六寸，胸围四尺五寸，腰围四尺二寸。发所覆者，颅至项一尺二寸，发以下至颐长一尺，君子参又作三，又作终
 折。结喉以下至缺盆中长四寸，缺盆以下至[image: ]
 骬长九寸，过则肺大，不满则肺小。[image: ]
 骬以下至天枢长八寸，过则胃大，不及则胃小。天枢以下至横骨长六寸半，过则回肠广长，不满则狭短。

横骨长六寸半，横骨上廉以下至内辅之上廉，长一尺八寸，内辅之上廉以下至下廉长三寸半，内辅下廉至内踝长一尺三寸，内踝以下至地长三寸，膝腘以下至跗属长一尺六寸，跗属以下至地长三寸。故骨围大则大过，小则不及。角以下至柱骨，长一尺一作寸
 ，行腋中不见者长四寸，腋以下至季胁长一尺二寸，季胁以下至髀枢长六寸，髀枢以下至膝中长一尺九寸，膝以下至外踝长一尺六寸，外踝以下至京骨长三寸，京骨以下至地长一寸。耳后当完骨者广九寸，耳前当耳门者广一尺二寸一作三寸
 ，两颧之间广九寸半《九墟》作七寸
 ，两乳之间广九寸半，两髀之间广六寸半，足长一尺二寸，广四寸半。

肩至肘长一尺七寸，肘至腕长一尺二寸半，腕至中指本节长四寸，本节至其末长四寸半。项发以下至脊骨长三寸半一作二寸
 ，脊骨以下至尾骶二十一节长三尺，上节长一寸四分分之七奇分之一，奇分在下，故上七节下至膂骨九寸八分分之七。

此众人骨之度也，所以立经脉之长短也。是故视其经脉之在于身也，其见浮而坚，其见明而大者多血，细而沉者多气。乃经之长短也。

〔二〕问曰：愿闻六腑传谷者，肠胃之大小长短，受谷之多少奈何？对曰：谷之所从出入浅深远近长短之度；唇至齿长九分，口广二寸半，齿以后至会厌深三寸半，大容五合。舌重十两，长七寸，广二寸半；咽门重十两，广二寸半，至胃长一尺六寸。胃纡曲屈，伸之长二尺六寸，大一尺五寸，径五寸，大容三一作二
 斗五升。小肠后附脊，左环回周叶一作叠，下同
 积，其注于回肠者，外附于脐上，回运环反十六曲，大二寸半，径八分分之少半，长三丈二尺一作三尺
 。回肠当脐左环回周叶积而下，回运环反十六曲，大四寸，径一寸寸之少半，长二丈一尺。广肠胻一作傅
 脊以受回肠，左环叶积一作脊
 上下，辟大八寸，径二寸寸之大半，长二尺八寸。肠胃所入至所出，长六丈四寸四分，回曲环反三十二曲。

〔三〕问曰：人不食七日而死者，何也？对曰：胃大一尺五寸，径五寸，长二尺六寸，横屈受水谷三斗五升，其中之谷常留者二斗，水一斗五升而满。上焦泄气，出其精微，慓悍滑疾，下焦下溉，泄诸小肠。小肠大二寸半，径八分分之少半，长三丈二尺，受谷二斗四升，水六升三合合之大半。回肠大四寸，径一寸寸之少半，长二丈一尺，受谷一斗，水七升半。广肠大八寸，径二寸寸之大半，长二尺八寸，受谷九升三合八分合之一。肠胃之长凡六丈四寸四分，受水谷九斗二升一合合之大半，此肠胃所受水谷之数也。

平人则不然，胃满则肠虚，肠满则胃虚，更满更虚，故气得上下，五脏安定，血脉和利，精神乃居。故神者，水谷之精气也。故肠胃之中，常留谷二斗四升，水一斗五升。故人一日再至后，后二升半，一日中五升，五七三斗五升而留水谷尽矣。故平人不饮不食，七日而死者，水谷精气津液皆尽，故七日死矣。


针灸甲乙经卷之三

头直鼻中发际旁行至头维凡七穴第一

黄帝问曰：气穴三百六十五以应一岁，愿闻孙络溪谷，亦各有应乎？岐伯对曰：孙络溪谷，三百六十五穴会，以应一岁，以洒《素问》作溢
 奇邪，以通荣卫。肉之大会为谷，肉之小会为溪，肉分之间，溪谷之会，以行荣卫，以舍《素问》作会
 大气也。

神庭，在发际直鼻，督脉、足太阳、阳明之会。禁不可刺，令人癫疾，目失精；灸三壮。

曲差，一名鼻冲，夹神庭两旁各一寸五分，在发际，足太阳脉气所发，正头取之。刺入三分，灸五壮。

本神，在曲差两旁各一寸五分，在发际一曰直耳上入发际四分
 ，足少阳、阳维之会。刺入三分，灸五壮。

头维，在额角发际，夹本神两旁各一寸五分，足少阳、阳明之会。刺入五分，禁不可灸。

头直鼻中入发际一寸循督脉却行至风府凡八穴第二

上星一穴，在颅上，直鼻中央，入发际一寸陷者中，可容豆，督脉气所发。刺入三分，留六呼，灸三壮。

囟会，在上星后一寸骨间陷者中，督脉气所发。刺入四分，灸五壮。

前顶，在囟会后一寸五分骨间陷者中，督脉气所发。刺入四分，灸五壮。

百会，一名三阳五会，在前顶后一寸五分，顶中央旋毛中，陷可容指，督脉、足太阳之会。刺入三分，灸五壮。

后顶，一名交冲，在百会后一寸五分，枕骨上，督脉气所发。刺入四分，灸五壮。

强间，一名大羽，在后顶后一寸五分，督脉气所发。刺入三分，灸五壮。

脑户，一名匝风，一名会颅，在枕骨上，强间后一寸五分，督脉、足太阳之会。此别脑之会，刺入三分，留三呼。不可灸，令人喑。《素问·禁刺论》云刺头中脑户入
 脑立死。王冰注云灸五壮。又《骨空论》云不可妄灸；《铜人经》云禁不可针，针之令人哑。


风府，一名舌本，在项上入发际一寸大筋内宛宛中，疾言其肉立起，言休其肉立下，督脉、阳维之会。禁不可灸，灸之令人喑；刺入四分，留三呼。

头直夹督脉各一寸五分却行至玉枕凡十穴第三

五处，在督脉旁，去上星一寸五分，足太阳脉气所发。刺入三分，留七呼，灸三壮。

承光，在五处后二寸，足太阳脉气所发。刺入三分，禁不可灸。

通天，一名天臼，在承光后一寸五分，足太阳脉气所发。刺入三分，留七呼，灸三壮。

络却，一名强阳，一名脑盖，一名反行，在通天后一寸五分，足太阳脉气所发。刺入三分，留五呼，灸三壮。

玉枕，在络却后七分半，夹脑户旁一寸三分起肉枕骨上，入发际三寸，足太阳脉气所发。刺入二分，留三呼，灸三壮。

头直目上入发际五分却行至脑空凡十穴第四

临泣，当目上眦直上入发际五分陷者中，足太阳、少阳、阳维之会。刺入三分，留七呼，灸五壮。

目窗，一名至荣，在临泣后一寸，足少阳、阳维之会。刺入三分，灸五壮。

正营，在目窗后一寸，足少阳、阳维之会。刺入三分，灸五壮。

承灵，在正营后一寸五分，足少阳、阳维之会。刺入三分，灸五壮。

脑空，一名颞音热
 颥音儒
 ，在承灵后一寸五分，夹玉枕骨下陷者中，足少阳、阳维之会。刺入四分，灸五壮。《素问·气府论》注云：夹枕骨后，枕骨上。


头缘耳上却行至完骨凡十二穴第五

天冲，在耳上如前三分。刺入三分，灸三壮。《气府论》
 注云：足太阳、少阳之会。


率谷，在耳上入发际一寸五分，足太阳、少阳之会，嚼而取之。刺入四分，灸三壮。

曲鬓，在耳上入发际，曲隅陷者中，鼓颔有空，足太阳、少阳之会。刺入三分，灸三壮。

浮白，在耳后入发际一寸，足太阳、少阳之会。刺入三分，灸二壮。《气穴》注云：灸三壮，刺入三分。


窍阴，在完骨上，枕骨下，摇动应手，足太阳、少阳之会。刺入四分，灸五壮。《气穴》注云：灸三壮，刺入三分。


完骨，在耳后入发际四分，足太阳、少阳之会。刺入二分，留七呼，灸七壮。《气穴》注云：刺入三分，灸三壮。


头自发际中央旁行凡五穴第六

喑门，一名舌横，一名舌厌，在后发际宛宛中，入系舌本，督脉、阳维之会，仰头取之。刺入四分，不可灸，灸之令人喑。《气府论》注云：去风府一寸。


天柱，在夹项后发际，大筋外廉陷者中，足太阳脉气所发。刺入二分，留六呼，灸三壮。

风池，在颞颥后发际陷者中，足少阳、阳维之会。刺入三分，留三呼，灸三壮。《气府论》注云：在耳后陷者中，
 按之引耳，手足少阳脉之会。刺入四分。


背自第一椎循督脉行至脊骶凡十一穴第七

《气府论》注云：第六椎下有灵台；

十椎下有中枢；十六椎下有阳关。

大椎，在第一椎上陷者中，三阳、督脉之会。刺入五分，灸九壮。

陶道，在大椎节下间，督脉、足太阳之会，俯而取之。刺入五分，留五呼，灸五壮。

身柱，在第三椎节下间，督脉气所发，俯而取之。刺入五分，留五呼，灸三壮。《气府论》注云：灸五壮。


神道，在第五椎节下间，督脉气所发，俯而取之。刺入五分，留五呼，灸三壮。《气府论》注云：灸五壮。


至阳，在第七椎节下间，督脉气所发，俯而取之。刺入五分，灸三壮。

筋缩，在第九椎节下间，督脉气所发，俯而取之。刺入五分，灸三壮。《气府论》注云：灸五壮。


脊中，在第十一椎节下间，督脉气所发，俯而取之。刺入五分，不可灸，灸则令人偻。

悬枢，在第十三椎节下间，督脉气所发，伏而取之。刺入三分，灸三壮。

命门，一名属累，在第十四椎节下间，督脉气所发，伏而取之。刺入五分，灸三壮。

腰俞，一名背解，一名髓空，一名腰注，一名腰户。在第二十一椎节下间，督脉气所发。刺入二寸，留七呼，灸三壮。《气府论》注云：刺入三分，《热》注、《水穴》注同。《热穴》注作二寸，《缪刺论》同。


长强，一名气之阴郄，督脉别络，在脊骶端，少阴所结。刺入二寸，留七呼，灸三壮。《气府论》注及《水穴》
 注云：刺入二分。


背自第一椎两旁夹脊各一寸五分下至节凡四十二穴第八

凡五脏之俞出于背者，按其处，应在中而痛解，乃其俞也。灸之则可，刺之则不可，盛则泻之，虚则补之。以火补之者，无吹其火，须自灭也；以火泻之者，疾吹其火，拊其艾，须其火灭也。

大杼，在项第一椎下两旁各一寸五分陷者中，足太阳、手少阳之会。刺入三分，留七呼，灸七壮。《气穴论》
 注云：督脉别络、手足太阳三脉之会。


风门，一名热府，在第二椎下两旁各一寸五分，督脉、足太阳之会。刺入五分，留五呼，灸五壮。

肺俞，在第三椎下两旁各一寸五分。刺入三分，留七呼，灸三壮。《气府论》注云：五脏俞并足太阳脉之会。


心俞，在第五椎下两旁各一寸五分。刺入三分，留七呼，灸三壮。

膈俞，在第七椎下两旁各一寸五分。刺入三分，留七呼，灸三壮。

肝俞，在第九椎下两旁各一寸五分。刺入三分，留六呼，灸三壮。

胆俞，在第十椎下两旁各一寸五分，足太阳脉所发，正坐取之。刺入五分，灸三壮。《气府论》注云：留七呼。《痹
 论》云：胆、胃、三焦、大小肠、膀胱俞，并足太阳脉气所发。


脾俞，在第十一椎下两旁各一寸五分。刺入三分，留七呼，灸三壮。

胃俞，在第十二椎下两旁各一寸五分。刺入三分，留七呼，灸三壮。

三焦俞，在第十三椎下两旁各一寸五分，足太阳脉气所发。刺入五分，留七呼，灸三壮。

肾俞，在第十四椎下两旁各一寸五分。刺入三分，留七呼，灸三壮。

大肠俞，在第十六椎下两旁各一寸五分。刺入三分，留六呼，灸三壮。

小肠俞，在第十八椎下两旁各一寸五分。刺入三分，留六呼，灸三壮。

膀胱俞，在第十九椎下两旁各一寸五分。刺入三分，留六呼，灸三壮。

中膂俞，在第二十椎下两旁各一寸五分，夹脊胂而起。刺入三分，留六呼，灸三壮。

白环俞，在第二十一椎下两旁各一寸五分，足太阳脉气所发，伏而取之。刺入五分。甄权《针经》云：刺入八分，
 得气则泻，泻讫多补之，不宜灸。《水穴》注云：刺入五分，灸三壮。自大肠俞至此五穴并足太阳脉气所发。


上髎，在第一空腰髁下一寸，夹脊陷者中，足太阳、少阳之络。刺入二寸，留七呼，灸三壮。

次髎，在第二空夹脊陷者中。刺入三寸，留七呼，灸三壮。《铜人经》云：刺入三分，灸七壮。


中髎，在第三空夹脊陷者中。刺入二寸，留十呼，灸三壮。《铜人经》云：针入二分。


下髎，在第四空夹脊陷者中。刺入二寸，留十呼，灸三壮。《铜人经》云：针入三分。《素问·缪刺论》云：足太阳、
 厥阴、少阳所结。


会阳，一名利机，在阴毛骨两旁，督脉气所发。刺入八分，灸五壮。《气府论》注云：灸三壮。


背自第二椎两旁夹脊各三寸行至二十一椎下两旁夹脊凡二十六穴第九

附分，在第二椎下，附项内廉两旁各三寸，手足太阳之会。刺入八分，灸五壮。

魄户，在第三椎下两旁各三寸，足太阳脉气所发。刺入三分，灸五壮。

神堂，在第五椎下两旁各三寸陷者中，足太阳脉气所发。刺入三分，灸五壮。

 ，在肩髆内廉，夹第六椎下两旁各三寸，以手痛按之，病者言[image: ]

 是穴，足太阳脉气所发。刺入六分，灸五壮。《骨空》注云：令病人呼

 之言，则指下动矣。灸三壮。


膈关，在第七椎下两旁各三寸陷者中，足太阳脉气所发，正坐开肩取之。刺入五分，灸五壮《气府论》注云：灸三壮。


魂门，在第九椎下两旁各三寸陷者中，足太阳脉气所发。刺入五分，灸五壮。

阳纲，在第十椎下两旁各三寸陷者中，足太阳脉气所发，正坐取之。刺入五分，灸三壮。

意舍，在第十一椎下两旁各三寸陷者中，足太阳脉气所发。刺入五分，灸三壮。

胃仓，在第十二椎下两旁各三寸陷者中，足太阳脉气所发。刺入五分，灸三壮。

肓门，在第十三椎下两旁各三寸叉肋间，足太阳脉气所发。刺入五分，灸三十壮。异《经》云：与鸠尾相值。


志室，在第十四椎下两旁各三寸陷者中，足太阳脉气所发，正坐取之。刺入五分，灸三壮。《气府》注云：
 灸五壮。


胞肓，在第十九椎下两旁各三寸陷者中，足太阳脉气所发，伏而取之。刺入五分，灸三壮。《气府》注云：
 灸五壮。


秩边，在第二十一椎下两旁各三寸陷者中，足太阳脉气所发，伏而取之。刺入五分，灸三壮。

面凡二十九穴第十

悬颅，在曲周颞颥中，足少阳脉气所发。刺入三分，留三呼，灸三壮。《气府》注云：在曲周上颞颥中。


颔厌，在曲周颞颥上廉，手足少阳、足阳明之会。刺入七分，留七呼，灸三壮。《气府》注云：在曲周颞颥之上。刺深令人耳无闻。


悬厘，在曲周颞颥下廉，手足少阳、阳明之会。刺入三分，留七呼，灸三壮。《气府》注云：在曲周颞颥之上。
 刺深令人耳无闻。


阳白，在眉上一寸直瞳子，足少阳、阳维之会。刺入三分，灸三壮。《气府》注云：足阳明、阴维二脉之会。今详阳明之经不到于此，又阴维不与阳明会，疑《素问》注非是。


攒竹，一名员柱，一名始光，一名夜光，一名明光。在眉头陷者中，足太阳脉气所发。刺入三分，留六呼，灸三壮。

丝竹空，一名目髎，在眉后陷者中，足少阳脉气所发。刺入三分，留三呼，不可灸，灸之不幸，令人目小及盲。《气府论》注云：手少阳。又云：留六呼。


睛明，一名泪孔，在目内眦，手足太阳、足阳明之会。刺入六分，留六呼，灸三壮。《气府论》注云：手足太阳、
 足阳明、阴阳跷五脉之会。


瞳子髎，在目外去眦五分，手太阳、手足少阳之会。刺入三分，灸三壮。

承泣，一名鼷穴，一名面髎。在目下七分，直目瞳子，阳跷、任脉、足阳明之会。刺入三分，不可灸。

四白，在目下一寸，面[image: ]
 骨即颧骨
 颧空。足阳明脉气所发。刺入三分，灸七壮。《气府论》注云：刺入四分，不可灸。


颧髎，一名兑骨，在面[image: ]
 骨下廉陷者中，手少阳、太阳之会。刺入三分。

素髎，一名面王，在鼻柱端，督脉气所发。刺入三分，禁灸。

迎香，一名冲阳，在禾髎上，鼻下孔旁，手足阳明之会。刺入三分。

巨髎，在夹鼻孔旁八分，直瞳子，跷脉、足阳明之会。刺入三分。

禾髎，一名[image: ]
 ，在直鼻孔下，夹水沟旁五分，手阳明脉气所发。刺入三分。

水沟，在鼻柱下人中，督脉、手阳明之会，直唇取之。刺入三分，留七呼，灸三壮。

兑端，在唇上端，手阳明脉气所发。刺入二分，留六呼，灸三壮。

龈交，在唇内齿上龈缝中。刺入三分，灸三壮。《气府论》注云：任督脉二经之会。


地仓，一名会维，夹口旁四分如近下是，跷脉、手足阳明之会。刺入三分。

承浆，一名天池，在颐前唇之下，足阳明、任脉之会，开口取之。刺入三分，留六呼，灸三壮。《气府论》
 注云：作五呼。


颊车，在耳下曲颊端陷者中，开口有孔，足阳明脉气所发。刺入三分，灸三壮。

大迎，一名髓孔，在曲颔前一寸三分骨陷者中动脉，足阳明脉气所发。刺入三分，留七呼，灸三壮。

耳前后凡二十穴第十一

上关，一名客主人，在耳前上廉起骨，开口有孔，手少阳、足阳明之会。刺入三分，留七呼，灸三壮。刺太深令人耳无闻。《气府论》注云：手足少阳、足阳明三脉之会。《气穴》、《刺禁》注与《甲乙经》同。


下关，在客主人下，耳前动脉下空下廉，合口有孔，张口即闭，足阳明、少阳之会。刺入三分，留七呼，灸三壮。耳中有干擿音適
 抵，不可灸。擿抵，一作適之；不可灸，
 一作针，久留针。


耳门，在耳前起肉当耳缺者。刺入三分，留三呼，灸三壮。

和髎，在耳前兑发下横动脉，手足少阳、手太阳之会。刺入三分，灸三壮。《气府论》注云：手足少阳二脉之会。


听会，在耳前陷者中，张口得之，动脉应手，手少阳脉气所发。刺入四分，灸三壮。《缪刺》注云：正当手阳
 明脉之分。


听宫，在耳中珠子，大如赤小豆，手足少阳、手太阳之会。刺入三分，灸三壮。《气穴》注云：刺入一分。


角孙，在耳廓中间，开口有孔，手足少阳、手阳明之会。刺入三分，灸三壮。《气府论》注云：在耳上廓表之间，
 发际之下，手太阳、手足少阳三脉之会。


瘈脉，一名资脉，在耳本后鸡足青络脉。刺出血如豆。

颅息，在耳后间青络脉，足少阳脉气所发。刺入一分，出血多则杀人，灸三壮。

翳风，在耳后陷者中，按之引耳中，手足少阳之会。刺入四分，灸三壮。

颈凡十七穴第十二

廉泉，一名本池，在颔下结喉上舌本下，阴维、任脉之会。刺入二分，留三呼，灸三壮。《气府论》注云：刺入三分。


人迎，一名天五会，在颈大脉动应手，夹结喉旁，以候五脏气，足阳明脉气所发。禁不可灸，刺入四分，过深不幸杀人。《素问·阴阳类论》注云：人迎在结喉旁一寸五分，动脉应手。


天窗，一名窗笼，在曲颊下扶突后，动脉应手陷者中，手太阳脉气所发。刺入六分，灸三壮。

天牖，在颈筋间，缺盆上，天容后，天柱前，完骨下，发际上，手少阳脉气所发。刺入一寸，灸三壮。

天容，在耳曲颊后，手少阳脉气所发。刺入一寸，灸三壮。

水突，一名水门，在颈大筋前，直人迎下，气舍上，足阳明脉气所发。刺入一寸，灸三壮。

气舍，在颈，直人迎夹天突陷者中，足阳明脉气所发。刺入三分，灸三壮。

扶突，一名水穴，在曲颊下一寸，人迎后，手阳明脉气所发。刺入三分，灸三壮。《针经》云：在气舍后一寸五分。


天鼎，在颈缺盆上，直扶突，气舍后一寸五分，手阳明脉气所发。刺入四分，灸三壮。《气府论》注云：在气
 舍后半寸。


肩凡二十八穴第十三

肩井，在肩上陷者中，缺盆上，大骨前，手足少阳、阳维之会。刺入五分，灸五壮。《气府论》注云：灸三壮。


肩贞，在肩曲胛下两骨解间，肩髃后陷者中，手太阳脉气所发。刺入八分，灸三壮。

巨骨，在肩端上行两叉骨间陷者中，手阳明、跷脉之会。刺入一寸五分，灸五壮。《气府论》注云：灸三壮。


天髎，在肩缺盆中，毖骨之际陷者中，手少阳、阳维之会。刺入八分，灸三壮。

肩髃，在肩端两骨间，手阳明、跷脉之会。刺入六分，留六呼，灸三壮。

肩髎，在肩端臑上，斜举臂取之。刺入七分，灸三壮。《气府论》注云：手少阳脉气所发。


臑俞，在肩髎后大骨下，胛上廉陷者中，手足太阳、阳维、跷脉之会，举臂取之。刺入八分，灸三壮。

秉风，在夹天髎外，肩上小髃骨后，举臂有空，手阳明、太阳、手足少阳之会，举臂取之。刺入五分，灸五壮。《气府论》注云：灸三壮。


天宗，在秉风后大骨下陷者中，手太阳脉气所发。刺入五分，留六呼，灸三壮。

肩外俞，在肩胛上廉，去脊三寸陷者中。刺入六分，灸三壮。

肩中俞，在肩胛内廉，去脊二寸陷者中。刺入三分，留七呼，灸三壮。

曲垣，在肩中央曲胛陷者中，按之动脉应手。刺入九分，灸十壮。

缺盆，一名天盖，在肩上横骨陷者中。刺入三分，留七呼，灸三壮。刺太深，令人逆息。《骨空论》注云：手
 阳明脉气所发；《气府论》注云：足阳明脉气所发。


臑会，一名臑髎，在臂前廉，去肩头三寸，手阳明之络。刺入五分，灸五壮。《气府论》注云：手阳明、手少阳
 结脉之会。


胸自天突循任脉下行至中庭凡七穴第十四

天突，一名玉户，在颈结喉下二寸《气府论》注云：五寸
 中央宛宛中，阴维、任脉之会。低头取之。刺入一寸，留七呼，灸三壮。《气府论》注云：灸五壮。


璇玑，在天突下一寸中央陷者中，任脉气所发，仰头取之。刺入三分，灸五壮。

华盖，在璇玑下一寸陷者中，任脉气所发，仰头取之。刺入三分，灸五壮。

紫宫，在华盖下一寸六分陷者中，任脉气所发，仰头取之。刺入三分，灸五壮。

玉堂，一名玉英，在紫宫下一寸六分陷者中，任脉气所发，仰头取之。刺入三分，灸五壮。

膻中，一名元儿，在玉堂下一寸六分，直两乳间陷者中，任脉气所发，仰而取之。刺入三分，灸五壮。

中庭，在膻中下一寸六分陷者中，任脉气所发，仰而取之。刺入三分，灸五壮。

胸自输府夹任脉两旁各二寸下行至步廊凡十二穴第十五

输府，在巨骨下，去璇玑旁各二寸陷者中，足少阴脉气所发，仰而取之。刺入四分，灸五壮。

彧中，在输府下一寸六分陷者中，足少阴脉气所发，仰而取之。刺入四分，灸五壮。

神藏，在彧中下一寸六分陷者中，足少阴脉气所发，仰而取之。刺入四分，灸五壮。

灵墟，在神藏下一寸六分陷者中，足少阴脉气所发，仰而取之。刺入四分，灸五壮。

神封，在灵墟下一寸六分陷者中，足少阴脉气所发，仰而取之。刺入四分，灸五壮。

步廊，在神封下一寸六分陷者中，足少阴脉气所发，仰而取之。刺入四分，灸五壮。

胸自气户夹输府两旁各二寸下行至乳根凡十二穴第十六

气户，在巨骨下，输府两旁各二寸陷者中，足阳明脉气所发，仰而取之。刺入四分，灸五壮。《气府论》注云：
 去膺窗上四寸八分，灸三壮。


库房，在气户下一寸六分陷者中，足阳明脉气所发，仰而取之。刺入四分，灸五壮。《气府论》注云：灸
 三壮。


屋翳，在库房下一寸六分陷者中，足阳明脉气所发，仰而取之。刺入四分，灸五壮。《气府论》注云：在气户下
 三寸二分，灸三壮。


膺窗，在屋翳下一寸六分。刺入四分，灸五壮。《气
 府论》注云：在胸两旁夹中行各四寸，巨骨下四寸八分陷者中，足阳明脉气所发，仰而取之。


乳中，禁不可刺灸，灸刺之不幸生蚀疮，疮中有脓血清汁者可治，疮中有息肉若蚀疮者死。

乳根，在乳下一寸六分陷者中，足阳明脉气所发，仰而取之。刺入四分，灸五壮。《气府论》注云：灸一壮。


胸自云门夹气户两旁各二寸下行至食窦凡十二穴第十七

云门，在巨骨下，气户两旁各二寸陷者中，动脉应手，太阴脉气所发，举臂取之。刺入七分，灸五壮，刺太深令人逆息。《气穴论》注云：在巨骨下，任脉两旁各六寸。《刺
 热穴论》注云：手太阴脉气所发
 。

中府，肺之募也，一名膺中俞。在云门下一寸，乳上三肋间陷者中，动脉应手，仰而取之，手足太阴之会。刺入三分，留五呼，灸五壮。

周荣，在中府下一寸六分陷者中，足太阴脉气所发，仰而取之。刺入四分，灸五壮。

胸乡，在周荣下一寸六分陷者中，足太阴脉气所发，仰而取之。刺入四分，灸五壮。

天溪，在胸乡下一寸六分陷者中，足太阴脉气所发，仰而取之。刺入四分，灸五壮。

食窦，在天溪下一寸六分陷者中，足太阴脉气所发，举臂取之。刺入四分，灸五壮。《气穴论》注云：手太阴脉
 气所发。


腋胁下凡八穴第十八

渊腋，在腋下三寸宛宛中，举臂取之。刺入三分，不可灸，灸之不幸生肿蚀。马刀疡内溃者死，寒热生马疡可治。《气穴论》注云：足少阳脉气所发。


大包，在渊腋下三寸，脾之大络，布胸胁中，出九肋间及季胁端，别络诸阴者。刺入三分，灸三壮。

辄筋，在腋下三寸，复前行一寸著胁，足少阳脉气所发。刺入六分，灸三壮。

天池，一名天会，在乳后一寸《气府论》注云：二寸
 ，腋下三寸，著胁直掖撅肋间，手心主、足少阳脉之会。刺入七分，灸三壮。《气府论》注云：刺入三分。


腹自鸠尾循任脉下行至会阴凡十五穴第十九

鸠尾，一名尾翳，一名[image: ]
 骬。在臆前蔽骨下五分，任脉之别。不可灸刺。鸠尾盖心上，人无蔽骨者，当从上歧骨度下行一寸半。《气府论》注云：一寸为鸠尾处。若不为鸠尾处，则
 针巨阙者中心。人有鸠尾短者，少饶令强一寸。


巨阙，心募也，在鸠尾下一寸，任脉气所发。刺入六分，留七呼，灸五壮。《气府论》注云：刺入一寸六分。


上脘，在巨阙下一寸五分，去蔽骨三寸，任脉、足阳明、手太阳之会。刺入八分，灸五壮。

中脘，一名太仓，胃募也。在上脘下一寸，居心蔽骨与脐之中，手太阳、少阳、足阳明所生，任脉之会。刺入一寸二分，灸七壮。《九卷》云：
 [image: ]

 骬至脐八寸。太仓居其中，为脐上四寸。吕广撰《募腧经》云太仓在脐上三寸，非也。


建里，在中脘下一寸。刺入五分，留十呼，灸五壮。《气府论》注云：刺入六分，留七呼。


下脘，在建里下一寸，足太阴、任脉之会。刺入一寸，灸五壮。

水分，在下脘下一寸，脐上一寸，任脉气所发。刺入一寸，灸五壮。

脐中，禁不可刺，刺之令人恶疡，遗矢者死不治，灸三壮。

阴交，一名少因，一名横户。在脐下一寸，任脉、气冲之会。刺入八分，灸五壮。

气海，一名脖胦，一名下肓。在脐下一寸五分，任脉气所发。刺入一寸三分，灸五壮。

石门，三焦募也，一名利机，一名精露，一名丹田，一名命门。在脐下二寸，任脉气所发。刺入五分，留十呼，灸三壮，女子禁不可灸中央，不幸使人绝子。《气府论》
 注去：刺入六分，留七呼，灸五壮。


关元，小肠募也，一名次门。在脐下三寸，足三阴、任脉之会。刺入二寸，留七呼，灸七壮。《气府论》注云：
 刺入一寸二分。


中极，膀胱募也，一名气原，一名玉泉。在脐下四寸，足三阴、任脉之会。刺入二寸，留七呼，灸三壮。《气府论》注云：刺入一寸二分。


曲骨，在横骨上，中极下一寸毛际陷者中，动脉应手，任脉、足厥阴之会。刺入一寸五分，留七呼，灸三壮。《气府论》注云：自鸠尾至曲骨十四穴，并任脉气所发。


会阴，一名屏翳，在大便前、小便后两阴之间，任脉别络，夹督脉、冲脉之会。刺入二寸，留三呼，灸三壮。《气府论》注云：留七呼。


腹自幽门夹巨阙两旁各半寸循冲脉下行至横骨凡二十二穴第二十

幽门，一名上门，在巨阙两旁各五分陷者中，冲脉、足少阴之会。刺入五分，灸五壮。《气府论》注云：
 刺入一寸。


通谷，在幽门下一寸陷者中，冲脉、足少阴之会。刺入五分，灸五壮。《气府论》注云：刺入一寸。


阴都，一名食宫，在通谷下一寸，冲脉、足少阴之会。刺入一寸，灸五壮。

石关，在阴都下一寸，冲脉、足少阴之会。刺入一寸，灸五壮。

商曲，在石关下一寸，冲脉、足少阴之会。刺入一寸，灸五壮。

肓俞，在商曲下一寸，直脐旁五分，冲脉、足少阴之会。刺入一寸，灸五壮。

中注，在肓俞下五分，冲脉、足少阴之会。刺入一寸，灸五壮。《素问·水穴论》注云：在脐下五分，两旁相去任脉各五分。


四满，一名髓府，在中注下一寸，冲脉、足少阴之会。刺入一寸，灸五壮。

气穴，一名胞门，一名子户。在四满下一寸，冲脉、足少阴之会。刺入一寸，灸五壮。

大赫，一名阴维，一名阴关。在气穴下一寸，冲脉、足少阴之会。刺入一寸，灸五壮。

横骨，一名下极，在大赫下一寸，冲脉、足少阴之会。刺入一寸，灸五壮。

腹自不容夹幽门两旁各一寸五分至气冲凡二十四穴第二十一

不容，在幽门旁一寸五分，去任脉二寸，直四肋端，相去四寸，足阳明脉气所发。刺入五分，灸五壮。《气府论》
 注云：刺入八分。又云：下至太乙各上下相去一寸。


承满，在不容下一寸，足阳明脉气所发。刺入八分，灸五壮。

梁门，在承满下一寸，足阳明脉气所发。刺入八分，灸五壮。

关门，在梁门下，太乙上足阳明脉中间穴外延
 ，足阳明脉气所发。刺入八分，灸五壮。

太乙，在关门下一寸，足阳明脉气所发。刺入八分，灸五壮。

滑肉门，在太乙下一寸，足阳明脉气所发。刺入八分，灸五壮。

天枢，大肠募也，一名长溪，一名谷门。去肓俞一寸五分，夹脐两旁各二寸陷者中，足阳明脉气所发。刺入五分，留七呼，灸三壮。《气府论》注云：在滑肉门下一寸，
 正当脐。


外陵，在天枢下，大巨上，足阳明脉气所发。刺入八分，灸五壮。《气府论》注云：在天枢下一寸。《水穴论》注云：在脐下一寸，两旁去冲脉各一寸五分。


大巨，一名液门，在长溪下二寸，足阳明脉气所发。刺入八分，灸五壮。《气府论》注云：在外陵下一寸。


水道，在大巨下三寸，足阳明脉气所发。刺入二寸五分，灸五壮。

归来，一名溪穴，在水道下二寸。刺入八分，灸五壮。《水穴论》注云：足阳明脉气所发。


气冲，在归来下，鼠鼷上一寸。动脉应手，足阳明脉气所发。刺入三分，留七呼，灸三壮，灸之不幸使人不得息。《刺热论》注云：在腹脐下横骨两端鼠鼷上一寸。《刺禁论》注云：在腹下夹脐两旁，相去四寸，鼠鼷上一寸，动脉应手。《骨空》注云：在毛际两旁，鼠鼷上一寸。


腹自期门上直两乳夹不容两旁各一寸五分下行至冲门凡十四穴第二十二

期门，肝募也，在第二肋端，不容傍各一寸五分，上直两乳，足太阴、厥阴、阴维之会，举臂取之。刺入四分，灸五壮。

日月，胆募也，在期门下五分，足太阴、少阳之会。刺入七分，灸五壮。《气府论》注云：在第三肋端，横直心蔽骨旁各二寸五分，上直两乳。


腹哀，在日月下一寸五分，足太阴、阴维之会。刺入七分，灸五壮。

大横，在腹哀下三寸，直脐旁，足太阴、阴维之会。刺入七分，灸五壮。

腹结，一名腹屈，在大横下一寸三分。刺入七分，灸五壮。

府舍，在腹结下三寸，足太阴、阴维、厥阴之会。此脉上下入腹络胸，结心肺，从胁上至肩，此太阴郄，三阴阳明支别。刺入七分，灸五壮。

冲门，一名慈宫，上去大横五寸，在府舍下，横骨两端约纹中动脉，足太阴、阴维之会。刺入七分，灸五壮。

腹自章门下行至居[image: ]
 凡十二穴第二十三

章门，脾募也，一名长平，一名胁髎。在大横外直脐季肋端，足厥阴、少阳之会。侧卧屈上足，伸下足，举臂取之。刺入八分，留六呼，灸三壮。

带脉，在季肋下一寸八分。刺入六分，灸五壮。《气
 府论》注云：足少阳、带脉二经之会。


五枢，在带脉下三寸。一曰：在水道旁一寸五分。刺入一寸，灸五壮。《气府论》注云：足少阳、带脉二经之会。


京门，肾募也，一名气府，一名气俞。在监骨下腰中季肋本夹脊。刺入三分，留七呼，灸三壮。

维道，一名外枢，在章门下五寸三分，足少阳、带脉之会。刺入八分，灸三壮。

居髎，在长平下八寸三分，监骨上陷者中，阳跷、足少阳之会。刺入八分，灸三壮。《气府论》注云：监骨作骼骨。


手太阴及臂凡一十八穴第二十四

黄帝问曰：愿闻五脏六腑所出之处。岐伯对曰：五脏五输，五五二十五输；六腑六输，六六三十六输。经脉十二，络脉十五，凡二十七气上下行。所出为井，所溜为荥，所注为输，所过为原，所行为经，所入为合。别而言之则所注为输；总而言之，则手太阴井也、荥也、原也、经也、
 合也，皆谓之输。非此六者谓之间。


凡穴，手太阴之脉，出于大指之端内侧，循白肉际，至本节后太渊，溜以澹，外屈本指以下一作本于上节
 ，内屈与诸阴络会于鱼际，数脉并注疑此处有缺文
 ，其气滑利，伏行壅骨之下，外屈一本下有出字
 于寸口而行，上至于肘内廉，入于大筋之下，内屈上行臑阴入腋下，内屈走肺，此顺行逆数之屈折也。

肺出少商，少商者，木也。在手大指端内侧，去爪甲如韭叶，手太阴脉之所出也，为井。刺入一分，留一呼，灸一壮《气穴论》注云：灸三壮
 。

鱼际者，火也。在手大指本节后内侧散脉中，手太阴脉之所溜也，为荥。刺入二分，留三呼，灸三壮。

太渊者，土也。在掌后陷者中，手太阴脉之所注也，为输。刺入二分，留二呼，灸三壮。

经渠者，金也。在寸口陷者中，手太阴脉之所行也，为经。刺入三分，留三呼，不可灸，灸之伤人神明。

列缺，手太阴之络，去腕上一寸五分，别走阳明者。刺入三分，留三呼，灸五壮。

孔最，手太阴之郄，去腕七寸，专此处缺文
 金二七，水之父母。刺入三分，灸五壮。

尺泽者，水也。在肘中约上动脉，手太阴脉之所入也，为合。刺入三分，灸三壮。《素问·气穴论》注云：留三呼。


侠白，在天府下，去肘五寸动脉中，手太阴之别。刺入四分，留三呼，灸五壮。

天府，在腋下三寸，臂臑内廉动脉中，手太阴脉气所发。禁不可灸，灸之令人逆气；刺入四分，留三呼。

手厥阴心主及臂凡一十六穴第二十五

手心主之脉，出于中指之端，内屈中指内廉，以上留于掌中，伏一本以下有行字
 两骨之间，外屈两筋之间，骨肉之际，其气滑利，上二寸外屈一本下有出字
 行两筋之间，上至肘内廉，入于小筋之下一本下有留字
 ，两骨之会，上入于胸中，内络心胞。

心主出中冲，中冲者，木也。在手中指之端，去爪甲如韭叶陷者中，手心主脉之所出也，为井，刺入一分，留三呼，灸一壮。

劳宫者，火也。一名五里。在掌中央动脉中，手心主脉之所溜也，为荥。刺入三分，留六呼，灸三壮。

大陵者，土也。在掌后两筋间陷者中，手心主脉之所注也，为输。刺入六分，留七呼，灸三壮。

内关，手心主络，在掌后去腕二寸，别走少阳。刺入二分，灸五壮。

间使者，金也。在掌后三寸两筋间陷者中，手心主脉之所行也，为经。刺入六分，留七呼，灸三壮。

郄门，手心主郄，去腕五寸。刺入三分，灸三壮。

曲泽者，水也。在肘内廉下陷者中，屈肘得之，手心主脉之所入也，为合。刺入三分，留七呼，灸三壮。

天泉，一名天温。在曲腋下，去臂二寸，举腋取之。刺入六分，灸三壮。

手少阴及臂凡一十六穴第二十六

黄帝问曰：手少阴之脉独无腧，何也？岐伯对曰：少阴者，心脉也，心者，五脏六腑之大主也，为帝王，精神之舍也。其脏坚固，邪弗能容也，容之则心伤，心伤则神去，神去则死矣。故诸邪之在于心者，皆在心之包络，包络者，心主之脉也，故独无腧焉。问曰：少阴脉独无腧者，心不病乎？对曰：其外经脉病而脏不病，故独取其经于掌后兑骨之端，其余脉出入曲折，皆如手少阴少阴“少”字宜作“太”字，《铜人经》作“厥”字
 、心主之脉行也。故本腧者皆因其气之虚实疾徐以取之，是谓因冲而泄，因衰而补。如是者，邪气得去，真气坚固，是谓因天之叙。

心出少冲，少冲者，木也。一名经始。在手小指内廉之端，去爪甲如韭叶，手少阴脉之所出也，为井。刺入一分，留一呼，灸一壮。少阴八穴，其七有治，一无治者，
 邪弗能容也，故曰无腧焉。


少府者，火也。在手小指本节后陷者中，直劳宫，手少阴脉之所溜也，为荥。刺入三分，灸三壮。

神门者，土也。一名兑冲，一名中都。在掌后兑骨之端陷者中，手少阴脉之所注也，为输。刺入三分，留七呼，灸三壮。《素问·阴阳论》注云：神门在掌后五分，
 当小指间。


阴郄，手少阴郄，在掌后脉中，去腕五分。刺入三分，灸三壮。《阴阳论》注云：当小指之后。


通里，手少阴络，在腕后一寸，别走太阳。刺入三分，灸三壮。

灵道者，金也。在掌后一寸五分，或曰一寸，手少阴脉之所行也，为经。刺入三分，灸三壮。

少海者，水也。一名曲节。在肘内廉节后陷者中，动脉应手，手少阴脉之所入也，为合。刺入五分，灸三壮。

极泉，在腋下筋间动脉入胸中，手少阴脉气所发。刺入三分，灸五壮。

手阳明及臂凡二十八穴第二十七

大肠合手阳明，出于商阳。商阳者，金也，一名绝阳。在手大指次指内侧，去爪甲如韭叶，手阳明脉之所出也，为井。刺入一分，留一呼，灸三壮。

二间者，水也。一名间谷。在手大指次指本节前内侧陷者中，手阳明脉之所溜也，为荥。刺入三分，留六呼，灸三壮。

三间者，木也。一名少谷。在手大指次指本节后内侧陷者中，手阳明脉之所注也，为输。刺入三分，留三呼，灸三壮。

合谷，一名虎口。在手大指次指间，手阳明脉之所过也，为原。刺入三分，留六呼，灸三壮。

阳溪者，火也。一名中魁。在腕中上侧两筋间陷者中，手阳明脉之所行也，为经。刺入三分，留七呼，灸三壮。

偏历，手阳明络，在腕后三寸，别走太阴者。刺入三分，留七呼，灸三壮。

温溜，一名逆注，一名蛇头，手阳明郄。在腕后少士五寸，大士六寸。刺入三分，灸三壮。大士少士，谓大
 人小儿也。


下廉，在辅骨下，去上廉一寸，怒辅齐兑肉，其分外邪。刺入五分，留五呼，灸三壮。

上廉，在三里下一寸，其分抵阳明之会外邪。刺入五分，灸五壮。

三里，在曲池下二寸，按之肉起兑肉之端。刺入三分，灸三壮。

曲池者，土也。在肘外辅，屈肘曲骨之中，手阳明脉之所入也，为合。以手按胸取之。刺入五分，留七呼，灸三壮。

肘髎，在肘大骨外廉陷者中。刺入四分，灸三壮。

五里，在肘上三寸，行向里大脉中央。禁不可刺，灸十壮。左取右，右取左。

臂臑，在肘上七寸[image: ]
 肉端，手阳明络之会。刺入三分，灸三壮。

手少阳及臂凡二十四穴第二十八

三焦上合手少阳，出于关冲。关冲者，金也。在小指次指之端，去爪甲角如韭叶，手少阳脉之所出也，为井。刺入一分，留三呼，灸三壮。

液门者，水也。在小指次指间陷者中，手少阳脉之所溜也，为荥。刺入三分，灸三壮。

中渚者，木也。在手小指次指本节后陷者中，手少阳脉之所注也，为输。刺入二分，留三呼，灸三壮。

阳池，一名别阳。在手表腕上陷者中，手少阳脉之所过也，为原。刺入二分，留三呼，灸三壮《铜人经》云：
 不可灸
 。

外关，手少阳络，在腕后二寸陷者中，别走心者。刺入三分，留七呼，灸三壮。

支沟者，火也。在腕后三寸两骨之间陷者中，手少阳脉之所行也，为经。刺入二分，留七呼，灸三壮。

会宗，手少阳郄，在腕后三寸空中。刺入三分，灸三壮。

三阳络，在臂上大交脉，支沟上一寸。不可刺，灸五壮。

四渎，在肘前五寸外廉陷者中。刺入六分，留七呼，灸三壮。

天井者，土也。在肘外大骨之后，肘后一寸两筋间陷者中，屈肘得之，手少阳脉之所入也，为合。刺入一寸，留七呼，灸三壮。

清泠渊，在肘上三寸，伸肘举臂取之。刺入三分，灸三壮。

消泺，在肩下臂外开腋斜肘分下行。刺入六分，灸三壮。《气府论》注云：手少阳脉之会。


手太阳凡一十六穴第二十九

小肠上合手太阳，出于少泽。少泽者，金也，一名小吉。在手小指之端去爪甲一分陷者中，手太阳脉之所出也，为井。刺入一分，留二呼，灸一壮。

前谷者，水也。在手小指外侧本节前陷者中，手太阳脉之所溜也，为荥。刺入一分，留三呼，灸三壮。

后溪者，木也。在手小指外侧本节后陷者中，手太阳脉之所注也，为输。刺入一分，留二呼，灸一壮。

腕骨，在手外侧腕前起骨下陷者中，手太阳脉之所过也，为原。刺入二分，留三呼，灸三壮。

阳谷者，火也。在手外侧腕中兑骨下陷者中，手太阳脉之所行也，为经。刺入二分，留二呼，灸三壮。《气
 穴论》注云：留三呼。


养老，手太阳郄，在手踝骨上一空，腕后一寸陷者中。刺入三分，灸三壮。

支正，手太阳络，在肘后一本作腕后
 五寸，别走少阴者。刺入三分，留七呼，灸三壮。

小海者，土也。在肘内大骨外，去肘端五分陷者中，屈肘乃得之。手太阳脉之所入也，为合。刺入二分，留七呼，灸七壮。《气穴论》注云：作少海。


足太阴及股凡二十二穴第三十

脾出隐白，隐白者，木也。在足大指端内侧，去爪甲如韭叶，足太阴脉之所出也，为井。刺入一分，留三呼，灸三壮。

大都者，火也。在足大指本节后陷者中，足太阴脉之所溜也，为荥。刺入三分，留七呼，灸三壮。

太白者，土也。在足内侧核骨下陷者中，足太阴脉之所注也，为输。刺入三分，留七呼，灸三壮。

公孙，在足大指本节后一寸，别走阳明，太阴络也。刺入四分，留二十呼，灸三壮。

商丘者，金也。在足内踝下微前陷者中，足太阴脉之所行也，为经。刺入三分，留七呼，灸三壮。《气穴论》
 注云：刺入四分。


三阴交，在内踝上三寸骨下陷者中，足太阴、厥阴、少阴之会。刺入三分，留七呼，灸三壮。

漏谷，在内踝上六寸骨下陷者中，足太阴络。刺入三分，留七呼，灸三壮。

地机，一名脾舍，足太阴郄。别走上一寸，空在膝下五寸。刺入三分，灸五壮。

阴陵泉者，水也。在膝下内侧辅骨下陷者中，伸足乃得之，足太阴脉之所入也，为合。刺入五分，留七呼，灸三壮。

血海，在膝髌上内廉白肉际二寸半，足太阴脉气所发。刺入五分，灸五壮。

箕门，在鱼腹上越筋间，动脉应手，太阴市内，足太阴脉气所发。一云：在股上起筋间。此当是。
 刺入三分，留六呼，灸三壮。《素问·三部九候论》注云：直五里下，宽巩足单衣，沉取乃得之，动脉应于手。


足厥阴及股凡二十二穴第三十一

肝出大敦，大敦者，木也。在足大指端，去爪甲如韭叶及三毛中，足厥阴脉之所出也，为井。刺入三分，留十呼，灸三壮。

行间者，火也。在足大指间动脉陷者中，足厥阴脉之所溜也，为荥。刺入六分，留十呼，灸三壮。

太冲者，土也。在足大指本节后二寸，或曰一寸五分陷者中，足厥阴脉之所注也，为输。刺入三分，留十呼，灸三壮。《素问·刺腰痛论》注云：在足大指本节后内间二寸陷者中，动脉应手。


中封者，金也。在足内踝前一寸，仰足取之陷者中，伸足乃得之，足厥阴脉之所行也，为经。刺入四分，留七呼，灸三壮。《气穴论》注云：在内踝前一寸五分。


蠡沟，足厥阴之络，在足内踝上五寸，别走少阳。刺入二分，留三呼，灸三壮。

中郄，一名中都，足厥阴郄。在内踝上七寸胻骨中，与少阴相直。刺入三分，灸五壮。

膝关，在犊鼻下二寸陷者中，足厥阴脉气所发。刺入四分，灸五壮。

曲泉者，水也。在膝内辅骨下，大筋上，小筋下陷者中，屈膝得之，足厥阴脉之所入也，为合。刺入六分，留十呼，灸三壮。

阴包，在膝上四寸股内廉两筋间，足厥阴别走此处有缺
 。刺入六分，灸三壮。

五里，在阴廉下，去气冲三寸阴股中动脉。刺入六分，灸五壮。《外台秘要》作：去气冲三寸，去阴廉二寸。


阴廉，在羊矢下，去气冲二寸动脉中，刺入八分，灸三壮。

足少阴及股并阴跷阴维凡二十穴第三十二

肾出涌泉，涌泉者，木也。一名地冲。在足心陷者中，屈足卷指宛宛中，足少阴脉之所出也，为井。刺入三分，留三呼，灸三壮。

然谷者，火也。一名龙渊。在足内踝前起大骨下陷者中，足少阴脉之所溜也，为荥。刺入三分，留三呼，灸三壮。刺之多见血，使人立饥欲食。


太溪者，土也。在足内踝后跟骨上动脉陷者中，足少阴脉之所注也，为输。刺入三分，留七呼，灸三壮。

大钟，在足跟后冲中，别走太阳，足少阴络。刺入二分，留七呼，灸三壮。《素问·水热穴论》注云：在内踝后。《刺腰痛论》注云：在足跟后冲中动脉应手。


照海，阴跷脉所生，在足内踝下。刺入四分，留六呼，灸三壮。

水泉，足少阴郄，去太溪下一寸，在内踝下。刺入四分，灸五壮。

复溜者，金也。一名伏白，一名昌阳。在足内踝上二寸陷者中，足少阴脉之所行也，为经。刺入三分，留三呼，灸五壮。《刺腰痛论》注云：在内踝上二寸动脉。


交信，在足内踝上二寸，少阴前，太阴后，筋骨间，阴跷之郄。刺入四分，留五呼，灸三壮。

筑宾，阴维之郄，在足内踝上腨分中。刺入三分，灸五壮。《刺腰痛论》注云：在内踝后。


阴谷者，水也。在膝内辅骨后，大筋之下，小筋之上，按之应手，屈膝得之，足少阴脉之所入也，为合。刺入四分，灸三壮。

足阳明及股凡三十穴第三十三

胃出厉兑，厉兑者，金也。在足大指次指之端，去爪甲如韭叶，足阳明脉之所出也，为井。刺入一分，留一呼，灸三壮。

内庭者，水也。在足大指次指外间陷者中，足阳明脉之所溜也，为荥。刺入三分，留二十呼，灸三壮。《气
 穴论》注云：留十呼，灸三壮。


陷谷者，木也。在足大指次指外间本节后陷者中，去内庭二寸，足阳明脉之所注也，为输。刺入五分，留七呼，灸三壮。

冲阳，一名会原。在足趺上五寸骨间动脉上，去陷谷三寸，足阳明脉之所过也，为原。刺入三分，留十呼，灸三壮。

解溪者，火也。在冲阳后一寸五分，腕上陷者中，足阳明脉之所行也，为经。刺入五分，留五呼，灸三壮。《气穴论》注云：二寸五分；《刺疟论》注云：三寸五分。


丰隆，足阳明络也，在外踝上八寸，下廉胻外廉陷者中，别走太阴者。刺入三分，灸三壮。

巨虚下廉，足阳明与小肠合，在上廉下三寸。刺入三分，灸三壮。《气穴论》注云：足阳明脉气所发。


条口，在下廉上一寸，足阳明脉气所发。刺入八分，灸三壮。

巨虚上廉，足阳明与大肠合，在三里下三寸。刺入八分，灸三壮。《气穴论》注云：在犊鼻下六寸，足阳明脉气所发。


三里者，土也。在膝下三寸，胻外廉，足阳明脉之所入也，为合。刺入一寸五分，留七呼，灸三壮。《素问》
 云：在膝下三寸，胻外廉两筋间分间。


犊鼻，在膝髌下，胻上夹解大筋中，足阳明脉气所发。刺入六分，灸三壮。

梁丘，足阳明郄，在膝上二寸两筋间。刺入三分，灸三壮。

阴市，一名阴鼎。在膝上三寸伏兔下，若拜而取之，足阳明脉气所发。刺入三分，留七呼，禁不可灸。《刺
 腰痛论》注云：伏兔下陷者中，灸三壮。


伏兔，在膝上六寸起肉间，足阳明脉气所发。刺入五分，禁不可灸。

髀关，在膝上伏兔后交分中。刺入六分，灸三壮。

足少阳及股并阳维四穴凡二十八穴第三十四

胆出于窍阴，窍阴者，金也。在足小指次指之端，去爪甲如韭叶，足少阳脉之所出也，为井。刺入三分，留三呼，灸三壮。《气穴论》注云：作一呼。


侠溪者，水也。在足小指次指歧骨间，本节前陷者中，足少阳脉之所溜也，为荥。刺入三分，留三呼，灸三壮。

地五会，在足小指次指本节后间陷者中。刺入三分，不可灸，灸之令人瘦，不出三年死。

临泣者，木也。在足小指次指本节后间陷者中，去侠溪一寸五分，足少阳脉之所注也，为输。刺入二分，留五呼，灸三壮。

丘墟，在足外廉踝下如前陷者中，去临泣三寸，足少阳脉之所过也，为原。刺入五分，留七呼，灸三壮。

悬钟，在足外踝上三寸动者脉中，足三阳络，按之阳明脉绝乃取之。刺入六分，留七呼，灸五壮。

光明，足少阳络，在足外踝上五寸，别走厥阴者。刺入六分，留七呼，灸五壮。《骨空论》注云：刺入七分，留十呼。


外丘，足少阳郄，少阳所生。在外踝上七寸。刺入三分，灸三壮。

阳辅者，火也。在足外踝上四寸《气穴论》注无“四寸”二字
 ，辅骨前绝骨端，如前三分所，去丘墟七寸，足少阳脉之所行也，为经。刺入五分，留七呼，灸三壮。

阳交，一名别阳，一名足髎，阳维之郄。在外踝上七寸，斜属三阳分肉间。刺入六分，留七呼，灸三壮。

阳陵泉者，土也。在膝下一寸胻外廉陷者中，足少阳脉之所入也，为合。刺入六分，留十呼，灸三壮。

阳关，在阳陵泉上三寸，犊鼻外陷者中。刺入五分，禁不可灸。

中渎，在髀骨外，膝上五寸分肉间陷者中，足少阳脉气所发也。刺入五分，留七呼，灸五壮。

环跳，在髀枢中，侧卧伸下足，屈上足取之，足少阳脉气所发。刺入一寸，留二十呼，灸五十壮。《气穴论》
 注云：髀枢后，足少阳、太阳二脉之会。灸三壮。


足太阳及股并阳跷六穴凡三十六穴第三十五

膀胱出于至阴，至阴者，金也。在足小指外侧，去爪甲角如韭叶，足太阳脉之所出也，为井。刺入一分，留五呼，灸三壮。

通谷者，水也。在足小指外侧本节前陷者中，足太阳脉之所溜也，为荥。刺入二分，留五呼，灸三壮。

束骨者，木也。在足小指外侧本节后陷者中，足太阳脉之所注也，为输。刺入三分，留三呼，灸三壮。《气
 穴论》注云：本节后赤白肉际。


京骨，在足外侧大骨下赤白肉际陷者中，按而得之，足太阳脉之所过也，为原。刺入三分，留七呼，灸三壮。

申脉，阳跷所生也，在足外踝下陷者中，容爪甲许。刺入三分，留六呼，灸三壮。《刺腰痛论》注云：外踝下五分。


金门，足太阳郄，在足外踝下，一名关梁，阳维所别属也。刺入三分，灸三壮。

仆参，一名安邪。在跟骨下陷者中，拱足得之，足太阳、阳跷脉所会。刺入三分，留六呼，灸三壮。

昆仑者，火也。在足外踝后跟骨上陷者中，足太阳脉之所行也，为经。刺入五分，留十呼，灸三壮。《刺
 腰痛论》注云：陷者中，细脉动应手。


付阳，阳跷之郄，在足外踝上三寸，太阳前、少阳后筋骨间。刺入六分，留七呼，灸三壮。《气穴论》注作附阳。


飞扬，一名厥阳。在足外踝上七寸，足太阳络，别走少阴者。刺入三分，留十呼，灸三壮。

承山，一名鱼腹，一名肉柱。在兑腨肠下分肉间陷者中。刺入七分，灸五壮。

承筋，一名腨肠，一名直肠。在腨肠中央陷者中，足太阳脉气所发。禁不可刺，灸三壮。《刺腰痛论》注云：
 在臑中央。


合阳，在膝约纹中央下二寸。刺入六分，灸五壮。

委中者，土也。在腘中央约纹中动脉，足太阳脉之所入也，为合。刺入五分，留七呼，灸三壮。《素问·骨
 空论》注云：腘，谓膝解之后曲脚之中，背面取之。《刺腰痛论》注云：在足膝后屈处。


委阳，三焦下辅俞也。在足太阳之前，少阳之后，出于腘中外廉两筋间，扶承下六寸，此足太阳之别络也。刺入七分，留五呼，灸三壮。一云：屈身而取之。

浮郄，在委阳上一寸，展膝得之。刺入五分，灸三壮。

殷门，在肉郄下六寸。刺入五分，留七呼，灸三壮。

扶承，一名肉郄，一名阴关，一名皮部。在尻臀下股阴肿上约纹中。刺入二寸，留七呼，灸三壮。

欲令灸发者，灸[image: ]
 音遍熨之，三日即发。


针灸甲乙经卷之四

经脉第一上


〔一〕雷公问曰：《外揣》言浑束为一，未知其所谓，敢问约之奈何？黄帝答曰：寸口主内，人迎主外，两者相应，俱往俱来，若引绳，大小齐等。春夏人迎微大，秋冬寸口微大，如是者，名曰平人。人迎大一倍于寸口，病在少阳；再倍，病在太阳；三倍，病在阳明。盛则为热，虚则为寒，紧则为痛痹，代则乍甚乍间。盛则泻之，虚则补之，紧则取之分肉，代则取之血络，且饮以药，陷下者则从而灸之，不盛不虚者以经取之，名曰经刺。人迎四倍，名曰外格。外格者，且大且数，则死不治。必审按其本末，察其寒热，以验其脏腑之病。

寸口大一倍于人迎，病在厥阴；再倍，病在少阴；三倍，病在太阴。盛则胀满，寒中，食不消化；虚则热中，出糜，少气，溺色变，紧则为痛痹；代则乍寒乍热，下热上寒《太素》作代则乍痛乍止
 。盛则泻之，虚则补之，紧则先刺之而后灸之，代则取血络而后调《太素》作泄字
 之，陷下者则从灸之。陷下者，其脉血结于中，中有着血，血寒，故宜灸。不盛不虚，以经取之。寸口四倍者，名曰内关。内关者，且大且数，则死不治。必审按其本末，察其寒热，以验其脏腑之病。通其荥俞，乃可传于大数。大曰盛则从泻，小曰虚则从补，紧则从灸刺之，且饮药，陷下则从灸之，不盛不虚，以经取之。所谓经治者，饮药，亦用灸刺。脉急则引，脉代一本作脉大以弱
 则欲安静，无劳用力。

〔二〕黄帝问曰：病之益甚与其方衰何如？岐伯对曰：外内皆在焉。切其脉口，滑小紧以沉者，病益甚，在中；人迎气大紧以浮者，病益甚，在外。其脉口浮而滑者，病日损；人迎沉而滑者，病日损。其脉口滑而沉者，病日进，在内；其人迎脉滑盛以浮者，病日进，在外。脉之浮沉及人迎与气口气大小齐等者，其病难已。病在脏，沉而大者，其病易已，以小为逆；病在腑，浮而大者，其病易已。人迎盛紧者伤于寒，脉口盛紧者伤于食。其脉滑大以代而长者，病从外来；目有所见，志有所存，此阳之并也，可变而已。

〔三〕问曰：平人何如？对曰：人一呼脉再动，一吸脉亦再动，呼吸定息脉五动，闰疑误
 以太息，名曰平人。平人者，不病也，常以不病之人以调病人。医不病，故为病人平息以调之。人一呼脉一动，一吸脉一动者，曰少气。人一呼脉三动而躁，尺热，曰病温；尺不热，脉滑曰病风《素》作脉涩为痹
 。人一呼脉四动以上曰死，脉绝不至曰死，乍疏乍数曰死。人常禀气于胃，脉以胃气为本，无胃气曰逆，逆者死。

〔四〕持其脉口，数其至也，五十动而不一代者，五脏皆受气矣；四十动而一代者，一脏无气；三十动而一代者，二脏无气；二十动而一代者，三脏无气；十动而一代者，四脏无气；不满十动而一代者，五脏无气。与之短期，要在终始，所谓五十动而一代者，以为常也，以知五脏之期也。与之短期者，乍数乍疏也。

〔五〕肝脉弦，心脉钩，脾脉代，肺脉毛，肾脉石。

心脉来，累累然如连珠，如循琅玕，曰平。累累《素》作喘喘
 连属，其中微曲，曰病。前钩后居，如操带钩，曰死。

肺脉来，厌厌聂聂，如循《素问》作落
 榆叶，曰平。不上不下，如循鸡羽，曰病，如物之浮，如风吹毛，曰死。

肝脉来，软弱招招，如揭长竿末梢，曰平。盈实而滑，如循长竿，曰病。急而益劲，如新张弓弦，曰死。

脾脉来，和柔相离，如鸡足践地，曰平。实而盈数，如鸡举足，曰病。坚兑如鸟之喙，如鸟之距，如屋之漏，如水之流，曰死。

肾脉来，喘喘累累如钩，按之坚，曰平。来如引葛，按之益坚，曰病。发如夺索，辟辟如弹石，曰死。

脾脉虚浮似肺，肾脉小浮似脾，肝脉急沉散似肾。

〔六〕问曰：见真脏曰死，何也？对曰：五脏者皆禀气于胃，胃者五脏之本，脏气者，皆不能自致于手太阴，必因于胃气，乃能至于手太阴，故五脏各以其时，自为而至于手太阴。故邪气胜者，精气衰也，故病甚者，胃气不能与之俱至于手太阴，故真脏之气独见，独见者病胜脏也，故曰死。

春脉，肝也，东方木也，万物之所始生也，故其气来软弱轻虚而滑，端直以长，故曰弦，反此者病。其气来实而强，此谓太过，病在外；其气来不实而微，此谓不及，病在中。太过则令人善忘，忽忽眩冒而癫疾；不及则令人胸满一作痛
 引背，下则两胁胠满。

夏脉，心也，南方火也，万物之所盛长也，故其气来盛去衰，故曰钩，反此者病。其气来盛去亦盛，此谓太过，病在外；其气来不盛去反盛，此谓不及，病在内。太过则令人身热而骨痛一作肤痛
 ，为浸淫；不及则令人烦心，上见咳唾，下为气泄。

秋脉，肺也，西方金也，万物之所收成也，故其气来轻虚以浮，来急去散，故曰浮，反此者病。其来毛而中央坚，两旁虚，此谓太过，病在外；其气来毛而微，此谓不及，病在中。太过则令人逆气而背痛，愠愠然；不及则令人喘呼，少气而咳，上气见血，下闻病音。

冬脉，肾也，北方水也，万物之所合藏也，故其气来沉以濡《素问》作搏
 ，故曰营，反此者病。其气来如弹石者，此谓太过，病在外；其去如数者，此谓不及，病在中。太过则令人解[image: ]
 ，脊脉痛而少气，不欲言；不及则令人心悬如病饥。《素问》下有“
 [image: ]
 中清，脊中痛，小腹满，小便变赤黄”四句
 。

脾脉，土也，孤脏以灌四旁者也，其善者不可见，恶者可见。其来如水之流者，此谓太过，病在外；如鸟之喙者，此谓不及，病在中。太过则令人四肢不举；不及则令人九窍不通，名曰重强。

经脉第一中


〔一〕春得秋脉，夏得冬脉，长夏得春脉，秋得夏脉，冬得长夏脉，名曰阴出之阳，病善怒不治，是谓五邪，皆同死不治。

春胃微弦曰平，弦多胃少曰肝病，但弦无胃曰死。胃而有毛曰秋病，毛甚曰今病，脏真散于肝，肝藏筋膜之气也。

夏胃微钩曰平，钩多胃少曰心病，但钩无胃曰死。胃而有石曰冬病，石甚曰今病，脏真通于心，心藏血脉之气也。

长夏胃微软弱曰平，胃少软弱多曰脾病，但代无胃曰死。软弱有石曰冬病，石《素》作弱
 甚曰今病，脏真濡于脾，脾藏肌肉之气也。

秋胃微毛曰平，毛多胃少曰肺病，但毛无胃曰死。毛而有弦曰春病，弦甚曰今病，脏真高于肺，肺行营卫阴阳也。

冬胃微石曰平，胃少石多曰肾病，但石无胃曰死。石而有钩曰夏病，钩甚曰今病，脏真下于肾，肾藏骨髓之气也。

胃之大络，名曰虚里，贯膈络肺，出于左乳下，其动应手，脉之宗气也。盛喘数绝者，则病在中；结而横，有积矣；绝不至曰死。

诊得胃脉则能食，虚则泄也。

〔二〕心脉揣《素问》作搏
 坚而长，病舌卷不能言；其软而散者，病消渴《素》作烦
 自已。

肺脉揣《素》作搏，下同
 坚而长，病唾血；其软而散者，病灌汗，至令不复散发。

肝脉揣坚而长，色不青，病坠若搏，因血在胁下，令人喘逆；其软而散，色泽者，病溢饮。溢饮者，渴暴多饮，而溢入肌皮肠胃之外也。

胃脉揣坚而长，其色赤，病折髀；其软而散者，病食痹，痛髀。

脾脉揣坚而长，其色黄，病少气；其软而散，色不泽者，病足胻肿，若水状。

肾脉揣坚而长，其色黄而赤者，病折腰；其软而散者，病少血，至令不复。

夫脉者，血气之府也，长则气和，短则气病，数则烦心，大则病进，上盛则气高，下盛则气胀，代则气衰，细则气少，涩则心痛。浑浑革革至如涌泉，病进而危；弊弊绰绰一本作绵绵
 ，其去如弦绝者死。

〔三〕寸口脉中手短者，曰头痛；寸口脉中手长者，曰足胫痛。寸口脉沉而坚者，病在中；寸口脉浮而盛者，病在外。寸口脉中手促上数《素问》作击
 者，曰肩背痛。寸口脉紧而横坚《素问》作沉而横
 者，曰胁下腹中有横积痛。寸口脉浮而喘《素问》作沉而弱
 者，曰寒热。寸口脉盛滑坚者，曰病在外；寸口脉小实而坚者，曰病在内。脉小弱以涩者，谓之久病；脉浮滑而实大《素问》作浮而疾
 者，谓之新病。病甚有胃气而和者，曰病无他。脉急者，曰疝[image: ]
 少腹痛。脉滑曰风，脉涩曰痹，盛而紧曰胀，缓而滑曰热中。按寸口得四时之顺，曰病无他，反四时及不间脏，曰死。

太阳脉至，洪大以长；少阳脉至，乍数乍疏，乍短乍长；阳明脉至，浮大而短。

〔四〕厥阴有余，病阴痹；不足，病生热痹；滑则病狐疝风；涩则病少腹积气一本作积厥
 。

少阴有余，病皮痹瘾疹；不足，病肺痹；滑则病肺风疝；涩则病积，溲血。

太阴有余，病肉痹寒中；不足，病脾痹；滑则病脾风疝；涩则病积，心腹时满。

阳明有余，病脉痹，身时热；不足，病心痹；滑则病心风疝；涩则病积，时善惊。

太阳有余，病骨痹身重；不足，病肾痹；滑则病肾风疝；涩则病积，时善癫疾。

少阳有余，病筋痹胁满；不足，病肝痹；滑则病肝风疝；涩则病积，时筋急目痛。

〔五〕太阴厥逆，胻急挛，心痛引腹，治主病者。

少阴厥逆，虚满呕变，下泄清，治主病者。

厥阴厥逆，挛，腰痛，虚满前闭，谵语，治主病者。

三阴俱逆，不得前后，使人手足寒，三日死。

太阳厥逆，僵仆，呕血善衄，治主病者。

少阳厥逆，机关不利。机关不利者，腰不可以行，项不可以顾，发肠痈不可治，惊者死。

阳明厥逆，喘咳身热，善惊，衄血呕血，不可治，惊者死。

手太阴厥逆，虚满而咳，善呕吐沫，治主病者。

手心主、少阴厥逆，心痛引喉，身热者死，不热者可治。

手太阳厥逆，耳聋泣出，项不可以顾，腰不可以俯仰，治主病者。

手阳明、少阳厥逆，发喉痹，嗌肿痛，治主病者。

〔六〕来疾去徐，上实下虚，为厥癫疾；来徐去疾，上虚下实，为恶风也。故中恶风者，阳气受也。有脉俱沉细数者，少阴厥也。沉细数散者，寒热也。浮而散者为眴音顺
 仆。诸浮而不躁者皆在阳，则为热；其有躁者在手。诸细而沉者皆在阴，则为骨痛；其有静者在足。数动一代者，病在阳之脉也，溏泄及便脓血。诸过者切之。涩者阳气有余也，滑者阴气有余也。阳气有余则为身热无汗；阴气有余则为多汗身寒；阴阳有余则为无汗而寒。推而外之，内而不外者，有心腹积也；推而内之，外而不内者，中有热也。推而上之，下而不上者，腰足凊也；推而下之，上而不下者，头项痛也。按之至骨，脉气少者，腰脊痛而身有痹也。

经脉第一下


〔一〕三阳为经，二阳为维，一阳为游部。三阳者，太阳也，至手太阴而弦浮而不沉，决以度，察以心，合之阴阳之论。二阳者，阳明也，至手太阴弦而沉急不鼓，炅至以病皆死。一阳者，少阳也，至手太阴上连人迎弦急悬不绝，此少阳之病也，抟阴则死。三阴者，六经之所主也，交于太阴，伏鼓不浮，上空志心。二阴至肺，其气归于膀胱，外连脾胃。一阴独至，经绝，气浮不鼓，钩而滑。此六脉者，乍阴乍阳，交属相并，缪通五脏，合于阴阳，先至为主，后至为客。

三阳为父，二阳为卫，一阳为纪；三阴为母，二阴为雌，一阴为独使。二阳一阴，阳明主脾一本无脾字
 病，不胜一阴，脉软而动，九窍皆沉。三阳一阴，太阳脉胜，一阴不能止，内乱五脏，外为惊骇。二阴一阳，病在肺，少阳一作阴
 脉沉，胜肺伤脾，故外伤四肢。二阴二阳皆交至，病在肾，骂詈妄行，癫疾为狂。二阴一阳，病出于肾，阴气客游于心脘下空窍，隄闭塞不通，四肢别离。一阴一阳代绝，此阴气至心，上下无常，出入不知，喉嗌干燥，病在土脾。二阳三阴至阴皆在阴不过阳，阳气不能止阴，阴阳并绝，浮为血瘕，沉为脓胕也。三阳独至者，是三阳并至，并至如风雨，上为癫疾，下为漏血病，三阳者，至阳也。积并则为惊，病起如风，霹雳，九窍皆塞，阳气滂溢，嗌干喉塞。并于阴则上下无常，薄为肠澼，此谓三阳直心，坐不得起卧者，身重，三阳之病也。

〔二〕黄帝问曰：脉有四时动奈何？岐伯对曰：六合之内，天地之变，阴阳之应，彼春之暖，为夏之暑，彼秋之忿，为冬之怒。四变之动，脉与之上下，以春应中规，夏应中矩，秋应中衡，冬应中权，是故冬至四十五日，阳气微上，阴气微下；夏至四十五日，阴气微上，阳气微下。阴阳有时，与脉为期，期而相失，如脉所分，分之有期，故知死时。微妙在脉，不可不察，察之有纪，从阴阳始。是故声合五音，色合五行，脉合阴阳。持脉有道，虚静为宝。春日浮，如鱼之游在波；夏日在肤，泛泛乎万物有余；秋日下肤，蛰虫将去；冬日在骨，蛰虫周密，君子居室。故曰：知内者按而纪之，知外者终而始之，此六者，持脉之大法也。

〔三〕赤脉之至也，喘而坚，诊曰有积气在中，时害于食，名曰心痹，得之外疾思虑而心虚，故邪从之。白脉之至也，喘而浮，上虚下实，惊，为积气在胸中，喘而虚，名曰肺痹，寒热，得之醉而使内也。黄脉之至也，大而虚，有积气在腹中，有厥气，名曰厥疝，女子同法，得之疾使四肢，汗出当风。青脉之至也，长而弦左右弹，有积气在心下支胠，名曰肝痹，得之寒湿，与疝同法，腰痛，足清，头痛一本云头脉紧
 。黑脉之至也，上坚而大，有积气在少腹与阴，名曰肾痹，得之沐浴清水而卧。

〔四〕形气有余，脉气不足，死；脉气有余，形气不足，生。形气相得，谓之可治。脉弱以滑，是有胃气，命曰易治，治之趋之，无后其时。形气相失，谓之难治；色夭不泽，谓之难已；脉实以坚，谓之益甚；脉逆四时，谓之不治。所谓逆四时者，春得肺脉，夏得肾脉，秋得心脉，冬得脾脉，其至皆悬绝沉涩者，名曰逆。四时未有脏形，于春夏而脉沉涩，秋冬而脉浮大，病热脉静，泄而脉大，脱血而脉实，病在中而脉实坚，病在外而脉不实坚者，皆为难治，名曰逆四时也。

〔五〕问曰：愿闻虚实之要。对曰：气实形实，气虚形虚，此其常也，反此者病；谷盛气盛，谷虚气虚，此其常也，反此者病；脉实血实，脉虚血虚，此其常也，反此者病。气盛身寒，气虚身热曰反；谷入多而气少曰反；谷不入而气多曰反；脉盛血少曰反；脉少血多曰反。气盛身寒，得之伤寒；气虚身热，得之伤暑。谷入多而气少者，得之有所脱血，湿居其下也；谷入少而气多者，邪在胃及与肺也。脉少血多者，饮中热也；脉大血少者，脉有风气，水浆不入，此之谓也。夫实者，气入也，虚者，气出也。气实者，热也；气虚者，寒也。入实者，左手开针孔也；入虚者，左手闭针孔也。

〔六〕脉小色不夺者，新病也；脉不夺色夺者，久病也。脉与五色俱夺者，久病也；脉与五色俱不夺者，新病也。肝与肾脉并至，其色苍赤，当病毁伤，不见血，已见血，湿若中水也。尺内两旁则季胁也。尺外以候肾，尺里以候腹。中附上，左外以候肝，内以候膈；右外以候胃，内以候脾。上附上，右外以候肺，内以候胸中；左外以候心，内以候膻中。前以候前，后以候后。上竟上者，胸喉中事也；下竟下者，少腹腰股膝胫中事也。粗大者，阴不足，阳有余，为热中也。

〔七〕腹胀身热，脉大一作小
 ，是一逆也；腹鸣而满，四肢清，泄，脉大者，是二逆也；血衄不止，脉大者，是三逆也；咳且溲血脱形，脉小而劲者，是四逆也；咳，脱形身热，脉小而疾者，是五逆也。如是者，不过十五日死矣。腹大胀，四末清，脱形泄甚，是一逆也；腹胀便一作后
 血，其脉大，时绝，是二逆也；咳，溲血，形肉脱，脉喘，是三逆也；呕血，胸满引背，脉小而疾，是四逆也；咳呕腹胀，且飧泄，其脉绝，是五逆也。如是者，不及一时而死矣。工不察此者而刺之，是谓逆治。

〔八〕热病脉静，汗已出，脉盛躁，是一逆也；病泄脉洪大，是二逆也；着痹不移，[image: ]
 肉破，身热，脉偏绝，是三逆也；淫而夺形身热，色夭然白，及后下血衃，笃重，是四逆也；寒热夺形，脉坚揣，是五逆也。

〔九〕五实死，五虚死。脉盛、皮热、腹胀、前后不通、闷瞀，是谓五实。脉细、皮寒、气少、泄利前后、饮食不入，是谓五虚。浆粥入胃，泄注止，则虚者活；身汗得后利，则实者活，此其候也。

〔十〕心脉满大，痫痉筋挛。肝脉小急，痫痉筋挛。

肝脉瞀暴，有所惊骇，脉不至若喑，不治自已。

肾脉小急，肝脉小急，心脉小急不鼓，皆为瘕。

肾脉大急沉，肝脉大急沉，皆为疝。

肝肾脉并沉为石水，并浮为风水，并虚为死，并小弦欲为惊。

心脉揣滑急为心疝《素问》揣作搏。下同
 。肺脉沉揣为肺疝。

三阳急为瘕，二阴急为痫厥一本作二阴急为疝
 ，二阳急为惊。

脾脉外鼓沉为肠澼，久自已。肝脉小缓为肠澼，易治。肾脉小揣沉，为肠澼下血，血湿《素问》作温
 身热者死。心肝澼亦下血，二脏同病者可治。其脉小沉涩为肠澼，其身热者死，热甚七日死《素》作热见
 。

胃脉沉鼓涩，胃外鼓大，心脉小坚急，皆膈偏枯。男子发左，女子发右，不喑舌转者可治，三十日起；其从者喑，三岁起；年不满二十者，三岁死。

脉至而揣，衄血身有热者死。脉来悬钩浮者为热《素》作常脉
 。脉至而喘，名曰暴厥，暴厥者，不知与人言。脉至而数，使人暴惊，三四日自已。脉至浮合，浮合如数，一息十至以上，是经气予不足也，微见九十日死。脉至如火薪然，是心精予夺也，草干而死。脉至如丛棘《素》作如散叶
 ，是肝气予虚也，木叶落而死。脉至如省客，省客者，脉寒一本作塞
 如鼓也，是肾气予不足也，悬去枣华而死。脉至如丸泥，是胃精予不足也，榆荚落而死。脉至如横格，是胆气予不足也，禾熟而死。脉至如弦缕，是胞精予不足也，病善言，下霜而死，不言可治。脉至如交棘《素》作交漆
 ，交棘者，左右旁至也，微见三十日而死。脉至如涌泉，浮鼓肌中，是太阳气予不足也，少气味，韭花生而死。脉至如委土之状，按之不足，是肌气予不足也。五色见黑，白累发而死。脉至如悬痈，悬痈者，浮揣切之益大，是十二俞之气予不足也，水冻而死。脉至如偃刀，偃刀者，浮之小急，按之坚大，五脏寒热《素》作菀熟
 ，寒热独并于肾，如此其人不得坐，立春而死。脉至如丸滑不著《素》作手不直
 手，丸滑不著者，按之不可得也，是大肠气予不足也，枣叶生而死。脉至如华者，令人善恐，不欲坐卧，行立常听，是小肠气予不足也，季秋而死。

病形脉诊第二上


〔一〕黄帝问曰：邪气之中人奈何？高下有度乎？岐伯对曰：身半以上者，邪中之；身半以下者，湿中之。中于阴则留腑，中于阳则留经。

问曰：阴之与阳，异名同类，上下相会，经络之相贯也，如环之无端。夫邪之中人也，或中于阴，或中于阳，上下左右，无有恒常，其故何也？对曰：诸阳之会，皆在于面。人之方乘虚时，及新用力，若热饮食汗出，腠理开而中于邪。中于面则下阳明，中于项则下太阳，中于颊则下少阳，中于膺背两胁，亦中其经。中于阴者，常从臂胻始。夫臂与胻，其阴皮薄，其肉淖泽，故俱受于风，独伤于其阴也。

问曰：此故伤其脏乎？对曰：身之中于风也，不必动脏，故邪入于阴经，其脏气实，邪气入而不能客，故还之于腑。是故阳中则留于经，阴中则留于腑。

问曰：邪之中脏者奈何？对曰：恐惧忧愁则伤心，形寒饮冷则伤肺，以其两寒相感，中外皆伤，故气迎而上行。有所堕坠，恶血留内，若有所大怒，气上而不能下，积于胁下则伤肝。有所击仆，若醉以入房，汗出当风则伤脾。有所用力举重，若入房过度，汗出浴水则伤肾。

问曰：五脏之中风奈何？对曰：阴阳俱相感，邪乃得往。十二经脉，三百六十五络，其血气皆上于面而走空窍。其精阳之气上走于目而为睛，其别气走于耳而为听，其宗气上出于鼻而为臭，其浊气下出于胃走唇舌而为味。其气之津液皆上熏于面，面皮又厚，其肉坚，故大热甚，寒不能胜之也。虚邪之中身也，洒淅动其形；正邪之中人也微，先见于色，不知于身，若存若亡，有形无形，莫知其情。夫色脉与尺之皮肤相应，如桴鼓影响之相应，不得相失，此亦本末根叶之出候也，根死则叶枯矣。故色青者，其脉弦；色赤者，其脉钩；色黄者，其脉代；色白者，其脉毛；色黑者，其脉石。见其色而不得其脉，反得相胜之脉则死矣；得其相生之脉则病已矣。

问曰：五脏之所生变化之病形何如？对曰：先定其五色五脉之应，其病乃可别也。问曰：色脉已定，别之奈何？对曰：调其脉之缓急大小滑涩，而病形变定矣。问曰：调之何如？对曰：脉急者，尺之皮肤亦急；脉缓者，尺之皮肤亦缓；脉小者，尺之皮肤亦减而少气；脉大者，尺之皮肤亦大；脉沉者，尺之皮肤亦沉；脉滑者，尺之皮肤亦滑；脉涩者，尺之皮肤亦涩。凡此变者，有微有甚，故善调尺者，不待于寸；善调脉者，不待于色，能参合而行之者，可以为上工，十全其九；行二者为中工，十全其七；行一者为下工，十全其六。

〔二〕尺肤温一作滑
 以淖泽者，风也。尺肉弱者，解[image: ]
 也；安卧脱肉者，寒热也一本下作不治
 。尺肤涩者，风痹也；尺肤粗如枯鱼鳞者，水溢饮也。尺肤寒甚脉急一作小
 者，泄，少气也。尺肤热甚脉盛躁者，病温也；其脉盛而滑者，汗且出也一作病且出
 。尺肤烧炙人手一作炬然
 ，先热后寒者，寒热也；尺肤先寒，久持之而热者，亦寒热也。尺肤炬然热，人迎大者，当夺血也。尺坚大，脉小甚，则少气，悗有加者，立死《脉经》云尺紧于人迎者少气
 。肘所独热者，腰以上热；肘后独热者，肩背热；肘前独热者，膺前热。肘后廉以下三、四寸热者，肠中有虫。手所独热者，腰以上一作下
 热。臂中独热者，腰腹热。掌中热者，腹中热也；掌中寒者，腹中寒也。鱼际白肉有青血脉者，胃中有寒也。

〔三〕问曰：人有尺肤缓甚一云又存瘦甚
 ，筋急而见，此为何病？对曰：此所谓狐筋，狐筋者，是人腹必急，白色黑色见，此病甚。狐，《素问》作疹。


病形脉诊第二下


黄帝问曰：脉之缓急小大滑涩之病形何如？岐伯对曰：心脉急甚为瘛疭；微急为心痛引背，食不下。缓甚为狂笑；微缓为伏梁在心下，上下行，时唾血。大甚为喉吤；微大为心痹引背，善泪出。小甚为善哕；微小为消瘅。滑甚为善渴；微滑为心疝引脐，少腹鸣。涩甚为喑；微涩为血溢，维经络有阳维、阴维
 厥，耳鸣，癫疾。

肺脉急甚为癫疾；微急为肺寒热，怠惰，咳唾血，引腰背胸，若鼻息肉不通。缓甚为多汗；微缓为痿，瘘风，头以下汗出不可止。大甚为胫肿；微大为肺痹引胸背，起恶日光。小甚为泄；微小为消瘅。滑甚为息贲上气；微滑为上下出血。涩甚为呕血；微涩为鼠瘘一作漏
 在颈支腋之间，下不胜其上，甚能善酸。

肝脉急甚为恶言一作忘言
 ；微急为肥气在胁下若覆杯。缓甚为善呕；微缓为水、瘕、痹。大甚为内痈，善呕衄；微大为肝痹阴缩，咳引少腹。小甚为多饮；微小为消瘅。滑甚为[image: ]
 疝；微滑为遗溺。涩甚为溢饮；微涩为瘛疭挛筋。

脾脉急甚为瘛疭；微急为膈中，食饮入而还出，后沃沫。缓甚为痿厥；微缓为风痿，四肢不用，心慧然若无病。大甚为击仆；微大为疝气，腹里大脓血在肠胃之外。小甚为寒热；微小为消瘅。滑甚为[image: ]
 癃；微滑为虫毒蛔蝎腹热。涩甚为肠[image: ]
 一作溃
 ；微涩为内溃，多下脓血。

肾脉急甚为骨痿癫疾；微急为奔豚沉厥，足不收，不得前后。缓甚为折脊；微缓为洞下，洞下者，食不化，下嗌还出。大甚为阴痿；微大为石水，起脐下至小腹垂垂然，上至胃脘，死不治。小甚为洞泄；微小为消瘅。滑甚为痈[image: ]
 一作癃
 [image: ]
 ；微滑为骨痿，坐不能起，起则目无所见，视黑丸。涩甚为大痈；微涩为不月沉痔。

问曰：病亦有甚变一作病之六变
 者，刺之奈何？对曰：诸急者多寒，缓者多热，大者多气少血，小者血气皆少，滑者阳气盛而微有热，涩者多血少气而微有寒。是故刺急者，深纳而久留之；刺缓者，浅纳而疾发针，以去其热。刺大者，微泻其气，无出其血。刺滑者，疾发针而浅纳之，以泻其阳气，去其热。刺涩者，必中其脉，随其逆顺而久留之，必先按而循之，已发针，疾按其痏，无令出血，以和其脉。诸小者，阴阳形气俱不足，勿取以针，而调之以甘药。

问曰：五脏六腑之气，荥俞所入为合，令何道从入，入安从道？对曰：此阳脉之别入于内，属于腑者也。问曰：荥俞与合，各有名乎？对曰：荥俞治外经，合治内腑。问曰：治内腑奈何？对曰：取之于合。问曰：合各有名乎？对曰：胃合入于三里，大肠合入于巨虚上廉，小肠合入于巨虚下廉，三焦合入于委阳，膀胱合入于委中央，胆合入于阳陵泉。按：大肠合于曲池，小肠合于小海，三焦合于天井，今此不同者，古之别法也。又详巨虚上廉，乃足阳明与小肠相合之穴也，与胃合三里，膀胱合委中，胆合阳陵泉，以脉之所入为合不同。三焦合委阳，委阳者乃三焦下辅腧也，亦未见有为合之说。


问曰：取之奈何？对曰：取之三里者，低跗取之。巨虚者，举足取之。委阳者，屈伸而取之。委中者，屈膝而取之。阳陵泉者，正立竖膝予之齐下，至委阳之阳取之。诸外经者，揄伸而取之。

问曰：愿闻六腑之病。对曰：面热者，足阳明病。鱼络血者，手阳明病。两跗之上脉坚若陷者，足阳明病，此胃脉也。

三部九候第三

黄帝问曰：何谓三部？岐伯对曰：上部、中部、下部。其部各有三候，三候者，有天、有地、有人。上部天，两额之动脉；上部地，两颊之动脉；上部人，耳前之动脉。中部天，手太阴；中部地，手阳明；中部人，手少阴。下部天，足厥阴；下部地，足少阴；下部人，足太阴。下部之天以候肝；地以候肾；人以候脾胃之气。中部之天以候肺，地以候胸中之气；人以候心。上部之天以候头角之气；地以候口齿之气；人以候耳目之气。此三部者，三而成天，三而成地，三而成人，三而三之，合为九，九分为九野，九野为九脏。故神脏五，形脏四，合为九脏。五脏已败，其色必夭，夭必死矣。

问曰：以候奈何？对曰：必先度其形之肥瘦，以调其气之虚实。实则泻之，虚则补之，必先去其血脉而后调之，无问其病，以平为期。

问曰：决死生奈何？对曰：形盛脉细，少气不足以息者死。形瘦脉大，胸中多气者死，形气相得者生，参伍不调者病。三部九候皆相失者死。上下左右之脉相应如参舂者病甚；上下左右相失不可数者死。中部之候虽独调，与众脏相失者死。中部之候相减者死。目内陷者死。

问曰：何以知病之所在？对曰：察九候独小者病，独大者病，独疾者病，独迟者病，独热者病，独寒者病，独陷下者病。以左手足上去踝五寸而按之，以右手当踝而弹之，其应过五寸以上蠕蠕然者不病；其应疾，中手浑浑然者病；中手徐徐然者病；其应上不能至五寸，弹之不应者死。脱肉身不去者死。中部乍疏乍数者死。代脉而钩者，病在络脉。九候之相应也，上下若一，不得相失。一候后则病，二候后则病甚，三候后则病危，所谓后者，应不俱也。察其腑脏，以知死生之期。必先知经脉，而后知病脉，真脏脉见者，邪胜，死也《素问》无死字
 。足太阳之气绝者，其足不可以屈伸，死必戴眼。

问曰：冬阴夏阳奈何？对曰：九候之脉皆沉细悬绝者为阴，主冬，故以夜半死；盛躁喘数者为阳，主夏，故以日中死；寒热病者，以平旦死；热中及热病者，以日中死；病风者，以日夕死；病水者，以夜半死；其脉乍数乍疏，乍迟乍疾者，以日乘四季死；形肉已脱，九候虽调者，犹死。七诊虽见，九候皆顺者，不死。所言不死者，风气之病，及经月之病，似七诊之病而非也，故言不死。若有七诊之病，其脉候亦败者死矣，必发哕噫。必审问其所始病，与今之所方病，而后《素问》下有各字
 切循其脉，视其经络浮沉，以上下逆从循之，其脉疾者，不病，其脉迟者病，不往不来者死《素问》作不往来者
 ，皮肤著者死。

问曰：其可治者奈何？对曰：经病者治其经，络病者治其络《素问》二络上有孙字
 ，身有痛者治其经络。其病者在奇邪，奇邪之脉则缪刺之。留瘦不移，节而刺之。上实下虚，切而顺之，索其结络脉，刺出其血，以通其气。瞳子高者，太阳不足，戴眼者，太阳已绝，此决死生之要，不可不察也。


针灸甲乙经卷之五

针灸禁忌第一上


〔一〕黄帝问曰：四时之气，各不同形，百病之起，皆有所生，灸刺之道，何者为宝？岐伯对曰：四时之气，各有所在，灸刺之道，气穴为宝。

〔二〕故春刺络脉诸荥大经分肉之间，甚者深取之，间者浅取之。《素问》曰：春刺散俞及与分理，血出而止。又曰：春者木始治，肝气始生，肝气急，其风疾，经脉常深，其气少不能深入，故取络脉分肉之间。《九卷》
 云春刺荥者正同，于义为是。又曰：春取络脉治皮肤。又曰：春取经与脉分肉之间，二者义亦略同。
 又曰：春气在经脉。

夏取诸俞孙络肌肉皮肤之上。又曰夏刺俞，二者正同，
 于义为是。长夏刺经。又曰：取盛经络，取分间绝皮肤。又曰：夏取
 分腠治肌肉，义亦略同。
 《素问》曰：夏刺络俞，见血而止。又曰：夏者火始治，心气始长，脉瘦气弱，阳气流一作留
 溢，血温于腠，内至于经，故取盛经分腠，绝肤而病去者，邪居浅也。所谓盛经者，阳脉也义亦略同
 。又曰：夏气在孙络，长夏气在肌肉。

秋刺诸合，余如春法秋取经俞，邪气在腑，取之于合
 。《素问》曰：秋刺皮肤循理，上下同法。又曰：秋者金始治，肺将收杀，金将胜火，阳气在合，阴初胜，湿气及体，阴气未盛，未能深入，故取俞以泻阴邪，取合以虚阳邪，阳气始衰，故取于合。是谓始秋之治变也。又曰：秋气在肤，闭腠者是也。《九卷》又曰：秋取气口治筋脉。于义不同。


冬取井诸俞之分，欲深而留之又曰：冬取井荥
 。《素问》曰：冬取俞窍及于分理，甚者直下，间者散下俞窍与诸俞之分，义亦略同
 。又曰：冬者水始治，肾方闭，阳气衰少，阴气坚盛，巨阳伏沉，阳脉乃去，取井以下阴逆，取荥以通阳气一云以实阳气
 。故曰：冬取井荥，春不鼽衄。是谓末冬之治变也。又曰：冬气在骨髓。又曰：冬刺井，病在
 脏取之井。二者正同，于义为是。又曰：冬取经俞，治骨髓五脏。五脏则同，经俞有疑。


〔三〕春刺夏分，脉乱气微，入淫骨髓，病不得愈，令人不嗜食，又且少气。春刺秋分，筋挛逆气，环为咳嗽，病不愈，令人时惊，又且笑一作哭
 。春刺冬分，邪气着脏，令人腹胀，病不愈，又且欲言语。

夏刺春分，病不愈，令人解堕。夏刺秋分，病不愈，令人心中闷，无言，惕惕如人将捕之。夏刺冬分，病不愈，令人少气，时欲怒。

秋刺春分，病不愈，令人惕然，欲有所为，起而忘之。秋刺夏分，病不愈，令人益嗜卧，又且善梦谓立秋之后
 。秋刺冬分，病不愈，令人凄凄时寒。

冬刺春分，病不愈，令人欲卧不能眠，眠而有见谓十二月中旬以前
 。冬刺夏分，病不愈，令人气上，发为诸痹。冬刺秋分，病不愈，令人善渴。

〔四〕足之阳者，阴中之少阳也；足之阴者，阴中之太阴也。手之阳者，阳中之太阳也；手之阴者，阳中之少阴也。

正月、二月、三月，人气在左，无刺左足之阳；四月、五月、六月，人气在右，无刺右足之阳；七月、八月、九月，人气在右，无刺右足之阴；十月、十一月、十二月，人气在左，无刺左足之阴。

〔五〕刺法曰：无刺熇熇之热，无刺漉漉之汗，无刺浑浑音魂
 之脉，无刺病与脉相逆者。上工刺其未生者也，其次刺其未成者也，其次刺其已衰者也。下工刺其方袭者，与其形之盛者，与其病之与脉相逆者也。故曰：方其盛也，勿敢毁伤，刺其已衰，事必大昌。故曰：上工治未病，不治已病。

大寒无刺，大温无凝。月生无泻，月满无补，月郭空无治。

〔六〕新纳无刺，已刺勿纳。大怒无刺，已刺勿怒。大劳无刺，已刺勿劳。大醉无刺，已刺勿醉。大饱无刺，已刺勿饱。大饥无刺，已刺勿饥。大渴无刺，已刺勿渴。乘车来者，卧而休之，如食顷乃刺之。步行来者，坐而休之，如行十里顷乃刺之。大惊大恐，必定其气乃刺之。

凡禁者，脉乱气散，逆其荣卫，经气不次。因而刺之，则阳病入于阴，阴病出为阳，则邪复生。粗工不察，是谓伐形，身体淫泺，反消骨髓，津液不化，脱其五味，是谓失气也。

〔七〕问曰：愿闻刺浅深之分。对曰：刺骨者无伤筋，刺筋者无伤肉，刺肉者无伤脉，刺脉者无伤皮，刺皮者无伤肉，刺肉者无伤筋，刺筋者无伤骨。

问曰：余不知所谓，愿闻其详。对曰：刺骨无伤筋者，针至筋而去，不及骨也；刺筋无伤肉者，至肉而去，不及筋也；刺肉无伤脉者，至脉而去，不及肉也；刺脉无伤皮者，至皮而去，不及脉也；刺皮无伤肉者，病在皮中，针入皮无中肉也；刺肉无伤筋者，过肉中筋；刺筋无伤骨者，过筋中骨，此之谓反也。

〔八〕刺中心，一日死，其动为噫。刺中肺，三日死，其动为咳。刺中肝，五日死，其动为欠《素问》作语
 。刺中脾，十五日死，其动为吞《素问》作十日，一作五日
 。刺中肾，三日死，其动为嚏《素问》作六日，一作七日
 。刺中胆，一日半死，其动为呕。刺中膈，为伤中，其病虽愈，不过一岁必死。刺跗上，中大脉，血出不止死。刺阴股中大脉，血出不止死。刺面中流脉，不幸为盲。刺客主人，内陷中脉，为漏为聋。刺头中脑户，入脑立死。刺膝髌出液，为跛。刺舌下中脉太过，血出不止为喑。刺臂太阴脉出血多，立死。刺足下布络中脉，血不出为肿。刺足少阴脉，重虚出血，为舌难以言。刺郄中大脉，令人仆脱色。刺膺中陷脉《素问》作刺膺中陷中肺
 ，为喘逆仰息。刺气街中脉，血不出为肿鼠鼷音卜
 。刺肘中内陷，气归之，为不屈伸。刺脊间中髓，为伛。刺阴股下，阴三寸内陷，令人遗溺。刺乳上中乳房，为肿根蚀。刺腋下胁间内陷，令人咳。刺缺盆中内陷，气泄，令人喘咳逆。刺少腹中膀胱，溺出，令人少腹满。刺手鱼腹内陷，为肿。刺腨肠内陷，为肿。刺眶上陷骨中脉，为漏为盲。刺关节中液出，不得屈伸。

针灸禁忌第一下


〔一〕黄帝问曰：愿闻刺要。岐伯对曰：病有浮沉，刺有浅深，各至其理，无过其道，过之则内伤，不及则生外壅，壅则邪从之，浅深不及，反为大贼，内伤五脏，后生大病。故曰：病有在毫毛腠理者，有在皮肤者，有在肌肉者，有在脉者，有在筋者，有在骨者，有在髓者。是故刺毫毛腠理无伤皮，皮伤则内动肺，肺动则秋病温疟，热厥，淅然寒栗。刺皮无伤肉，肉伤则内动脾，脾动则七十二日四季之月病腹胀烦满，不嗜食。刺肉无伤脉，脉伤则内动心，心动则夏病心痛。刺脉无伤筋，筋伤则内动肝，肝动则春病热而筋弛。刺筋无伤骨，骨伤则内动肾，肾动则冬病胀，腰痛。刺骨无伤髓，髓伤则消泺胻酸，体解[image: ]
 然不去矣。

〔二〕神庭禁不可刺，上关刺不可深深则令人耳无所闻
 ，缺盆刺不可深使人逆息
 ，颅息刺不可多出血，左角刺不可久留，人迎刺过深杀人，云门刺不可深深则使人逆息不能食
 ，脐中禁不可刺，五里禁不可刺，伏兔禁不可刺本穴云刺入五分
 ，三阳络禁不可刺，复溜刺无多见血，承筋禁不可刺，然谷刺无多见血，乳中禁不可刺，鸠尾禁不可刺。

上刺禁。

头维禁不可灸，承光禁不可灸，脑户禁不可灸，风府禁不可灸，喑门禁不可灸灸之令人喑
 。下关，耳中有干擿抵，禁不可灸。耳门，耳中有脓，禁不可灸。人迎禁不可灸，丝竹空禁不可灸灸之不幸令人目小或昏
 ，承泣禁不可灸，脊中禁不可灸灸之使人偻
 ，白环俞禁不可灸，乳中禁不可灸，石门女子禁不可灸，气街禁不可灸灸之不幸不
 得息
 ，渊腋禁不可灸灸之不幸生肿蚀
 ，经渠禁不可灸伤人神
 ，鸠尾禁不可灸，阴市禁不可灸，阳关禁不可灸，天府禁不可灸使人逆息
 ，伏兔禁不可灸，地五会禁不可灸使人瘦
 ，瘈脉禁不可灸。

上禁灸。

〔三〕凡刺之道，必中气穴，无中肉节。中气穴则针游于巷，中肉节则皮肤痛。补泻反则病益笃，中筋则筋缓，邪气不出，与真相薄，乱而不去，反还内著。用针不审，以顺为逆也。

〔四〕凡刺之理，补泻无过其度，病与脉逆者无刺。形肉已夺，是一夺也；大夺血之后，是二夺也；大夺汗之后，是三夺也；大泄之后，是四夺也；新产及大下血，是五夺也，此皆不可泻也。

〔五〕问曰：针能杀生人，不能起死人乎？对曰：能杀生人，不起死人者，是人之所生，受气于谷，谷之所注者，胃也。胃者，水谷气血之海也，海之所行云雨者，天下也，胃之所出气血者，经隧也，经隧者，五脏六腑之大络也，逆而夺之而已矣。迎之五里，中道而止，五至而已，五往一作注
 而脏之气尽矣，故五五二十五而竭其输矣，此所谓夺其天气。故曰：窥门而刺之者，死于家，入门而刺之者，死于堂。帝曰：请传之后世，以为刺禁。

九针九变十二节五刺五邪第二

〔一〕黄帝问曰：九针安生？岐伯对曰：九针者，天地之数也。天地之数始于一，终于九，故一以法天，二以法地，三以法人，四以法四时，五以法五音，六以法六律，七以法七星，八以法八风，九以法九野。

〔二〕问曰：以针应九之数奈何？对曰：一者天，天者阳也。五脏之应天者，肺也，肺者，五脏六腑之盖也。皮者，肺之合也，人之阳也，故为之治镵针。镵针者，取法于布一作巾
 针，去末半寸卒兑之，长一寸六分，大其头而兑其末，令无得深入而阳气出，主热在头身。故曰：病在皮肤无常处者，取之镵针于病所，肤白勿取。

二者地，地者土也。人之所以应土者，肉也，故为之治圆针。圆针者，取法于絮针，筒其身而圆其末，其锋如卵，长一寸六分，以泻肉分之气，令不伤肌肉，则邪气得竭。故曰：病在分肉间，取以圆针。

三者人也，人之所以成生者，血脉也，故为之治[image: ]
 音兑
 针。[image: ]
 针者，取法于黍粟，大其身而员其末，如黍粟之兑，长三寸五分，令可以按脉勿陷，以致其气，使邪独出。故曰：病在脉，少气，当补之以[image: ]
 针，针于井荥分腧。

四者时也，时者，四时八正之风，客于经络之中，为痼病者也，故为之治锋针。锋针者，取法于絮针，筒其身而锋其末，其刃三隅，长一寸六分，令可以泻热出血，发泄痼病。故曰：病在五脏固居者，取以锋针，泻于井荥分腧，取以四时也。

五者音也，音者，冬夏之分，分于子午。阴与阳别，寒与热争，两气相薄，合为痈脓者，故为之治铍针。铍针者，取法于剑，令末如剑锋，广二分半，长四寸，可以取大脓出血。故曰：病为大脓血，取以铍针。

六者律也，律者，调阴阳四时，合十二经脉，虚邪客于经络而为暴痹者也，故为之治圆利针。圆利针者，取法于氂针，且员且兑，身中微大，长一寸六分，以取痈肿暴痹。一曰：尖如氂，微大其末，反小其身，令可深纳也，故曰：痹气暴发者，取以员利针。

七者星也，星者，人之七窍。邪之所客于经，舍于络而为痛痹者也，故为之治毫针。毫针者，取法于毫毛，长一寸六分，令尖如蚊虻喙，静以徐往，微以久留，正气因之，真邪俱往，出针而养，主以治痛痹在络也，故曰：病痹气痛而不去者，取之毫针。

八者风也，风者，人之股肱八节也。八正之虚风伤人，内舍于骨解腰脊节腠之间，为深痹者也，故为之治长针。长针者，取法于綦针，长七寸，其身薄而锋其末，令可以取深邪远痹。故曰：病在中者，取以长针。

九者野也，野者，人之骨解皮肤之间也，淫邪流溢于身，如风水之状，不能过于机关大节者也，故为之治大针。大针者，取法于锋针一作
 [image: ]

 针
 ，其锋微员，长四寸，以泻机关内外大气之不能过关节者也。故曰：病水肿不能过关节者，取以大针。

〔三〕凡刺之要，官针最妙。九针之宜，各有所为，长短大小，各有所施，不得其用，病不能移。疾浅针深，内伤良肉，皮肤为痈，疾深针浅，病气不泻，反为大脓。病小针大，气泻太甚，病后必为害；病大针小，大气不泻，亦为后败。夫针之宜，大者大泻，小者不移。以言其过，请言其所施。

凡刺有九，以应九变：一曰输刺，输刺者，刺诸经荥俞脏俞也。二曰道刺，道刺者，病在上，取之下，刺腑腧也。三曰经刺，经刺者，刺大经之结络经分也。四曰络刺，络刺者，刺小络之血脉也。五曰分刺，分刺者，刺分肉之间也。六曰大泻刺一作太刺
 ，大泻刺者，刺大脓以铍针也。七曰毛刺，毛刺者，刺浮痹于皮肤也。八曰巨刺，巨刺者，左取右，右取左也。九曰焠刺，焠刺者，燔针取痹气也。

凡刺有十二节，以应十二经。一曰偶刺，偶刺者，以手直心若背，直痛所，一刺前，一刺后，以刺心痹，刺此者，旁针之也。二曰报刺，报刺者，刺痛无常处，上下行者，直纳无拨针，以左手随病所按之，乃出针复刺之也。三曰恢刺，恢刺者，直刺旁之，举之前后，恢筋急以治筋痹也。四曰齐刺，齐刺者，直入一，旁入二，以治寒热气小深者，或曰参刺，参刺者，治痹气小深者也。五曰阳刺，阳刺者，正纳一，旁纳四而浮之，以治寒热之博大者也。六曰直针刺，直针刺者，引皮乃刺之，以治寒气之浅者也。七曰腧刺，腧刺者，直入直出，稀发针而深之，以治气盛而热者也。八曰短刺，短刺者，刺骨痹，稍摇而深之，致针骨所，以上下摩骨也。九曰浮刺，浮刺者，旁入而浮之，此治肌急而寒者也。十曰阴刺，阴刺者，左右卒刺之，此治寒厥中寒者，取踝后少阴也。十一曰旁刺，旁刺者，直刺旁刺各一，此治留痹久居者也。十二曰赞刺，赞刺者，直入直出，数发针而浅之出血，此治痈肿者也。

脉之所居深不见者刺之，微纳针而久留之，致其脉空，脉气之浅者勿刺，按绝其脉刺之，无令精出，独出其邪气耳。所谓三刺之则谷气出者，先浅刺绝皮以出阳邪；再刺则阴邪出者，少益深，绝皮致肌肉，未入分肉之间；后刺深之，已入分肉之间，则谷气出矣。故刺法曰：始刺浅之，以逐阳邪之气；后刺深之，以致阴邪之气；最后刺极深之，以下谷气，此之谓也。此文解乃后针道终始篇三刺及至谷邪之文也。
 故用针者，不知年之所加，气之盛衰，虚实之所起，不可以为工矣。

凡刺有五，以应五脏。一日半刺，半刺者，浅纳而疾发针，无针伤肉，如拨发一作毛
 状，以取皮气，此肺之应也。二曰豹文刺，豹文刺者，左右前后针之，中脉为故，以取经络之血者，此心之应也。三曰关刺，关刺者，直刺左右尽筋上，以取筋痹，慎无出血，此肝之应也。四曰合谷刺，或曰渊刺，又曰岂刺。合谷刺者，左右鸡足，针于分肉之间，以取肌痹，此脾之应也。五曰腧刺，腧刺者，直入直出，深纳之至骨，以取骨痹，此肾之应也。

〔四〕问曰：刺有五邪，何谓五邪？对曰：病有持痈者，有大者，有小者，有热者，有寒者，是为五邪。凡刺痈邪用铍针
 无迎陇，易俗移性不得脓，越道更行去其乡，不安处所乃散亡。诸阴阳遇痈所者，取之其俞泻也。凡刺大邪用锋针
 曰以少，泄夺其有余乃益虚。摽其道，针其邪于肌肉视之，无有乃自直道，刺诸阳分肉之间。凡刺小邪用圆针
 曰以大，补其不足乃无害，视其所在迎之界，远近尽至不得外，侵而行之乃自贵一作费
 。刺分肉之间。凡刺热邪用镵针
 越而沧，出游不归乃无病，为开道乎辟门户，使邪得出病乃已。凡刺寒邪用毫针
 曰以温，徐往疾去致其神，门户已闭气不分，虚实得调真气存。

缪刺第三

黄帝问曰：何谓缪刺？岐伯对曰：夫邪之客于形也，必先舍于皮毛，留而不去入舍于络脉，留而不去入舍于经脉，内连五脏，散于肠胃，阴阳俱感，五脏乃伤，此乃邪之从皮毛而入，极于五脏之次也，如此则治其经焉。

今邪客于皮毛，入舍于孙脉留而不去，闭塞不通，不得入经，溢于大络而生奇病焉。夫邪客大络者，左注右，右注左，上下左右，与经相干，而布于四末。其气无常处，不及于经俞，名曰缪刺。

问曰：以左取右，以右取左，其与巨刺何以别之？对曰：邪客于经也，左盛则右病，右盛则左病，病易且移者，左痛未已而右脉先病，如此者必巨刺之，必中其经，非络脉也，故络病者，其痛与经脉缪处，故曰缪刺。巨刺者刺其经，缪刺者刺其络。


问曰：缪刺取之何如？对曰：邪客于足少阴之络，令人卒心痛，暴胀，胸胁反满，无积者，刺然骨之前出血，如食顷而已，左取右，右取左。病新发者，五日已。

邪客于手少阴一作阳
 之络，令人喉痹舌卷，口干心烦，臂外廉痛，手不及头，刺手中指当作小指
 次指爪甲上去端如韭叶各一痏音悔
 ，壮者立已，老者有顷已，左取右，右取左。此新病，数日已。

邪客于足厥阴之络，令人卒疝暴痛，刺足大指爪甲上与肉交者各一痏，男子立已，女子有顷已，左取右，右取左。

邪客于足太阳之络，令人头项痛，肩痛，刺足小指爪甲上与肉交者各一痏，立已。不已，刺外踝上三痏，左取右，右取左，如食顷已。

邪客于手阳明之络，令人气满胸中，喘急而支胠，胸中热，刺手大指次指爪甲上去端如韭叶各一痏，左取右，右取左，如食顷已。

邪客于臂掌之间，不得屈，刺其踝后，先以指按之，痛乃刺之，以月死生为数，月生一日一痏，二日二痏，十五日十五痏，十六日十四痏。

邪客于足阳跷之脉，令人目痛从内眦始，刺外踝之下半寸所各二痏，左取右，右取左，如行十里顷而已。人有所堕坠，恶血留于内，腹中胀满，不得前后，先饮利药，此上伤厥阴之脉，下伤少阴之络，刺足内踝之下，然骨之前血脉出血，刺跗上动脉，不已，刺三毛上各一痏，见血立已，左取右，右取左。善惊善悲不乐，刺如上方。

邪客于手阳明之络，令人耳聋，时不闻音，刺手大指次指爪甲上去端如韭叶各一痏，立闻。不已，刺中指爪甲上与肉交者，立闻，其不时闻者，不可刺也。耳中生风者，亦刺之如此数，右取左，左取右。凡痹行往来无常处者，在分肉间，痛而刺之，以月生死为数。用针者，随气盛衰以为痏数，针过其日数则脱气，不及其日数则气不泻。左刺右，右刺左，病如故，复刺之如法，以月死生为数，月生一日一痏，二日二痏，渐多之，十五日十五痏，十六日十四痏，渐少之。

邪客于足阳明之络《素问》作经，王冰云：以其脉左右交于面部，故举经脉之病，以明缪刺之类
 ，令人鼽衄，上齿寒，刺足中指《素问》注云：刺大指次指
 爪甲上与肉交者各一痏，左取右，右取左。

邪客于足少阳之络，令人胁痛不得息，咳而汗出，刺足小指次指爪甲上与肉交者各一痏，不得息立已，汗出立止，咳者温衣饮食，一日已。左刺右，右刺左，病立已。不已，复刺如法。

邪客于足少阴之络，令人咽痛，不可纳食，无故善怒，气上走贲上，刺足下中央之络各三痏，凡六刺，立已，左刺右，右刺左。

邪客于足太阴之络，令人腰痛，引少腹控[image: ]
 ，不可以仰息，刺其腰尻之解，两胂之上，是腰俞，以月死生为痏数，发针立已，左刺右，右刺左。

邪客于足太阳之络，令人拘挛背急，引胁而痛，内引心而痛，刺之从项始数脊椎，夹脊疾按之，应手而痛，刺入旁三痏，立已。

邪客于足少阳之络，令人留于枢中痛，髀不得气一作髀不可举
 ，刺枢中以毫针，寒则留针，以月生死为痏数，立已。

诸经刺之，所过者不病，则缪刺之。耳聋刺手阳明；不已，刺其过脉出耳前者。齿龋刺手阳明，立已；不已，刺其脉入齿中者，立已。

邪客于五脏之间，其病也，脉引而痛，时来时止，补其病脉，缪刺之于手足爪甲上，视其脉，出其血，间日一刺，一刺不已，五刺已。

缪传引上齿，齿唇寒《素》多一痛字
 ，视其手背脉血者去之，刺足阳明中指爪甲上一痏，手大指次指爪甲上各一痏，立已，左取右，右取左。

嗌中肿，不能纳唾，时不能出唾者，缪刺然骨之前出血，立已，左取右，右取左。自嗌肿至此二十九字，《素问》王冰注原在邪客足少阴络之下，今移在此。


邪客于手足少阴、太阴一作阳
 、足阳明之络，此五络者，皆会于耳中，上络左角，五络俱竭，令人身脉皆动，而形无知也，其状若尸，或曰尸厥，刺足大指内侧爪甲上去端如韭叶，后刺足心，后刺足中指爪甲上各一痏，后刺手大指内侧爪甲去端如韭叶，后刺手少阴兑骨之端各一痏，立已《素问》又云后刺手心主者，非也
 。不已，以竹筒吹其两耳中，剔其左角之发方寸，燔治，饮以美酒一杯，不能饮者，灌之立已。

凡刺之数，先视其经脉，切而循之，审其虚实而调之，不调者，经刺之，有痛而经不病者，缪刺之，因视其皮部有血络者尽取之，此缪刺之数也。

针道第四

〔一〕夫针之要，易陈而难入。粗守形，工守神，神乎神，客在门，未睹其病，恶知其源？刺之微，在速迟，粗守关，工守机，机之不动，不离其空，空中之机，清静以微，其来不可逢，其往不可追。知机道者，不可挂以发，不知机者，叩之不发，知其往来，要与之期，粗之暗乎，妙哉工独有之也。往者为逆，来者为顺，明知逆顺，正行无问。迎而夺之，恶得无虚，追而济之，恶得无实，迎而随之，以意和之，针道毕矣。

凡用针者，虚则实之，满则泄之，菀陈则除之，邪胜则虚之。《大要》曰：徐而疾则实，疾而徐则虚。言其实与虚，若有若无，察后与先，若存若亡，为虚为实，若得若失。虚实之要，九针最妙，补泻之时，以针为之。泻曰迎之，迎之意，必持而纳之，放而出之，排阳出针，疾气得泄，按而引针，是谓内温，血不得散，气不得出。补曰随之，随之意，若忘之，若行若按，如蚊虻止，如留如环，去如绝弦，令左属右，其气故止，外门已闭，中气乃实，必无留血，急取诛之。

持针之道，坚者为实《素问》作宝
 ，正指直刺，无针左右，神在秋毫，属意病者，审视血脉，刺之无殆。方刺之时，必在悬阳，及与两衡一作冲
 ，神属勿去，知病存亡。取血脉者，在俞横居，视之独满，切之独坚。

夫气之在脉也，邪气在上，浊气在中，清气在下。故针陷脉则邪气出，针中脉则浊气出，针太深则邪反沉，病益甚。故曰：皮肉筋脉，各有所处，病各有所舍，针各有所宜，各不同形，各以任其所宜，无实实虚虚，损不足，益有余，是为重病，病益甚。取五脉者死，取三脉者恇，夺阴者厥，夺阳者狂，针害毕也。

〔二〕知其所苦。膈有上下，知其气之所在。先得其道，布而涿之《太素》作希而疏之
 ，稍深而留之，故能徐入之。

大热在上者，推而下之。从下上者，引而去之。视前痛者，常先取之。大寒在外，留而补之。入于中者，从合泻之，针所不为，灸之所宜。上气不足，推而扬之；下气不足，积而从之。阴阳皆虚，火自当之。厥而寒甚，骨廉陷下，寒过于膝，下陵三里，阴络所过，得之留止。寒入于中，推而行之。经陷下者，即火当之。结络坚紧，火之所治。不知其苦，两跷之下，男阳女阴，良工所禁，针论毕矣。

〔三〕凡刺，虚者实之，满者泄之，此皆众工之所共知也。若夫法天则地，随应而动，和之若响，随之若影，道无鬼神，独来独往。

凡刺之真，必先治神，五脏已定，九候已明，后乃存针。众脉所《素》作不
 见，众凶所《素》作弗
 闻，外内相得，无以形先，可玩往来，乃施于人。虚实之要，五虚勿近，五实勿远，至其当发，间不容瞚，手动若务，针耀而匀。静意视义，观适之变，是谓冥冥，莫知其形，见其乌乌，见其稷稷，从见其飞，不知其谁。伏如横弩，起若发机。刺虚者须其实，刺实者须其虚。经气已至，慎守勿失，深浅在志，远近若一，如临深渊，手如握虎，神无营于众物。

〔四〕黄帝问曰：愿闻禁数。岐伯对曰：脏有要害，不可不察，肝生于左，肺藏于右，心部于表，肾治于里，脾为之使，胃为之市，膈肓之上，中有父母，七节之旁，中有志心《素》作小心
 ，顺之有福，逆之有咎。

〔五〕泻必用方《太素》作员
 ，切而转之，其气乃行，疾入徐出，邪气乃出，伸而迎之，摇大其穴，气出乃疾。补必用员《太素》作方
 ，外引其皮，令当其门，左引其枢，右推其肤，微旋而徐推之，必端以正，安以静，坚心无解，欲微以留，气下而疾出之，推其皮，盖其外门，真气乃存。用针之要，勿忘养神。

〔六〕泻者，以气方盛，以月方满，以日方温，以身方定，以息方吸而纳针，乃复候其方吸而转针，乃复候其方呼而徐引针。补者，行也，行者，移也。刺必中其荣，复以吸排针也。必知形之肥瘦，荣卫血气之衰盛。血气者，人之神，不可不谨养。

形乎形，目瞑瞑，扪其所痛《素》作问其所痛
 ，索之于经，慧然在前，按之弗得，不知其情，故曰形。

神乎神，耳不闻，目明心开而志光，慧然独觉，口弗能言，俱视独见，象若昏，昭然独明，若风吹云，故曰神。三部九候为之原，九针之论不必存。

〔七〕凡刺之而气不至，无问其数；刺之而气至，乃去之，勿复针。针各有所宜，各不同形，各任其所为。刺之要，气至而效，效之信，若风吹云，昭然于天，凡刺之道毕矣。

节之交，凡三百六十五会，知其要者，一言而终，不知其要者，流散无穷，所言节者，神气之所游行出入也，非皮肉筋骨也。

睹其色，察其目，知其散复。一其形，听其动静，知其邪正。右主推之，左持而御之，气至而去之。

凡将用针，必先视脉气之剧易，乃可以治病。五脏之气已绝于内，而用针者反实其外，是谓重竭，重竭必死，其死也静，治之者，辄反其气，取腋与膺；五脏之气已绝于外，而用针者，反实其内，是谓逆厥，逆厥则必死，其死也躁，治之者，反取四末。刺之害，中而不去则精泄；害中而去则致气。精泄则病甚而恇，致气则生为痈疡。

〔八〕刺针必肃，刺肿摇针，经刺勿摇，此刺之道也。

刺诸热者，如手探汤；刺寒凊者，如人不欲行。

刺虚者，刺其去；刺实者，刺其来。

刺上关者，[image: ]
 不能欠；刺下关者，欠不能[image: ]
 ；刺犊鼻者，屈不能伸；刺内关者，伸不能屈。

病高而内者，取之阴陵泉；病高而外者，取之阳陵泉。阴有阳疾者，取之下陵三里，正往无殆，气下乃止，不下复始矣。

针道终始第五

凡刺之道，毕于终始，明知终始，五脏为纪，阴阳定矣。阴者主脏，阳者主腑，阳受气于四肢，阴受气于五脏。故泻者迎之，补者随之，知迎知随，气可令和。和气之方，必通阴阳，五脏为阴，六腑为阳，谨奉天道，请言终始。终始者，经脉为纪，持其脉口人迎，以知阴阳有余不足，平与不平，天道毕矣。所谓平人者，不病也，不病者，脉口人迎应四时也，上下相应而俱往来也。六经之脉不结动也，本末相遇，寒温相守司，形肉血气必相称也，是谓平人。若少气者，脉口人迎俱少而不称尺寸。如是者，则阴阳俱不足，补阳则阴竭，泻阴则阳脱。如是者，可将以甘药，不可饮以至剂。如此者弗灸，不已者，因而泻之，则五脏气坏矣。

人迎一盛，病在足少阳，一盛而躁，在手少阳；人迎二盛，病在足太阳，二盛而躁，在手太阳；人迎三盛，病在足阳明，三盛而躁，在手阳明；人迎四盛，且大且数，名曰溢阳，溢阳为外格。脉口一盛，病在足厥阴，一盛而躁，在手心主；脉口二盛，病在足少阴，二盛而躁，在手少阴；脉口三盛，在足太阴，三盛而躁，在手太阴；脉口四盛，且大且数，名曰溢阴，溢阴为内关，不通者死不治。人迎与太阴脉口俱盛四倍以上，名曰关格，关格者，与之短期。

人迎一盛，泻足少阳而补足厥阴，二泻一补，日一取之，必切而验之，疏取之上，气和乃止。人迎二盛，泻足太阳而补足少阴，二泻一补，二日一取之，必切而验之，疏取之上，气和乃止。人迎三盛，泻足阳明而补足太阴，二泻一补，日一取之，必切而验之，疏取之上，气和乃止。脉口一盛，泻足厥阴而补足少阳，二补一泻，日一取之，必切而验之，气和乃止，疏取之。脉口二盛，泻足少阴而补足太阳，二泻一补，二日一取之，必切而验之，气和乃止，疏取之。脉口三盛，泻足太阴而补足阳明，二补一泻，日二取之，必切而验之，气和乃止，疏取之。所以日二取之者，太阴主胃，大富于谷，故可日二取之也。人迎脉口俱盛四倍以上《灵枢》作三倍
 ，名曰阴阳俱溢，如是者，不开则血脉闭塞，气无所行，流淫于中，五脏内伤。如此者，因而灸之，则变易为他病矣。

凡刺之道，气和乃止，补阴泻阳，音声益彰，耳目聪明，反此者，血气不行。所谓气至而有效者，泻则益虚，虚者，脉大如其故而不坚也，大如故而益坚者，适虽言快，病未去也。补则益实，实者，脉大如其故而益坚也，大如故而不坚者，适虽言快，病未去也。故补则实，泻则虚，病虽不随针减，病必衰去矣。必先通十二经之所生病，而后可传于终始。故阴阳不相移，虚实不相倾，取之其经。

凡刺之属，三刺至谷气，邪澼妄合，阴阳移居，逆顺相反，浮沉异处，四时不相得，稽留淫泆，须针而去，故一刺阳邪出，再刺阴邪出，三刺则谷气至而止。所谓谷气至者，已补而实，已泻而虚，故知谷气至也。邪气独去者，阴与阳未能调而病知愈也。故曰补则实，泻则虚，病虽不随针减，病必衰去矣。此文似解前第三篇中。


阳盛而阴虚，先补其阴，后泻其阳而和之；阴盛而阳虚，先补其阳，后泻其阴而和之。

三脉动于足大指之间，必审其虚实，虚而泻之，是谓重虚，重虚病益甚。凡刺此者，以指按之，脉动而实且疾者，则泻之；虚而徐者，则补之，反此者病益甚。三脉动一作重
 于大指者，谓阳明在上，厥阴在中，少阴在下。

膺腧中膺，背腧中背，肩髆虚者取之上。重舌，刺舌柱以铍针也。手屈而不伸者，其病在筋；伸而不可屈者，其病在骨。在骨守骨，在筋守筋。

补泻须一方实，深取之，稀按其痏，以极出其邪气。一方虚，浅刺之，以养其脉，疾按其痏，无使邪气得入。邪气之来也紧而疾，谷气之来也徐而和。脉实者，深刺之以泄其气；脉虚者，浅刺之，使精气无得出，以养其脉，独出其邪气。刺诸痛者，深刺之。诸痛者，其脉皆实。

从腰以上者，手太阴、阳明主之；从腰以下者，足太阴、阳明主之。病在下者，高取之；病在上者，下取之。病在头者，取之足；病在腰者，取之腘。病生于头者头重，生于手者臂重，生于足者足重。治病者，先刺其病所从生者也。

春气在毫毛，夏气在皮肤，秋气在分肉，冬气在筋骨，刺此病者，各以其时为齐。刺肥人者，以秋冬为之齐；刺瘦人者，以春夏为之齐。病痛者阴也，痛而以手按之不得者，亦阴也，深刺之。痒者，阳也，浅刺之。病在上者，阳也；在下者，阴也。病先起于阴者，先治其阴而后治其阳；病先起于阳者，先治其阳而后治其阴。久病者，邪气入深。刺此病者，深纳而久留之，间日复刺之，必先调其左右，去其血脉，刺道毕矣。

凡刺之法，必察其形气。形肉未脱，少气而脉又躁，躁厥者一作疾字
 ，必为缪刺之，散气可收，聚气可布。深居静处，占神往来，闭户塞牖，魂魄不散，专意一神，精气之分，无闻人声，以收其精，必一其神，令志在针，浅而留之，微而浮之，以移其神，气至乃休。男女内外，坚拒勿出，谨守勿纳，是谓得气。

针道自然逆顺第六

前系“逆顺肥瘦”文，

后系“根结”文

〔一〕黄帝问曰：愿闻针道自然。岐伯对曰：用自然者，临深决水，不用功力而水可竭也；循掘决冲，不顾坚密而经可通也。此言气之滑涩，血之清浊，行之逆顺也。

问曰：人之黑白肥瘦少长，各有数乎？对曰：年质壮大，血气充盛，皮肤坚固，因加以邪，刺此者，深而留之此肥人也
 。广肩腋项，肉薄厚皮而黑色，唇临临然者，其血黑以浊，其气涩以迟，其人贪于取予，刺此者，深而留之，多益其数。

问曰：刺瘦人奈何？对曰：瘦人者，皮薄色少，肉廉廉然，薄唇轻言，其血清，其气滑，易脱于气，易损于血，刺此者，浅而疾之。

问曰：刺常人奈何？对曰：视其黑白，各为调之，端正纯厚者，其血气和调，刺此者，无失其常数。

问曰：刺壮士真骨者，奈何？对曰：刺壮士真骨，坚肉缓节验验一作监监
 然，此人重则气涩血浊，刺此者，深而留之，多益其数。劲则气滑血清，刺此者，浅而疾之也。

问曰：刺婴儿奈何？对曰：婴儿者，其肉脆，血少气弱，刺此者，以毫针，浅刺而疾发针，日再可也。

问曰：临深决水奈何？对曰：血清气滑，疾泻之，则气竭矣。问曰：循掘决冲奈何？对曰：血浊气涩，疾泻之，则气可通也。

〔二〕问曰：逆顺五体，经络之数，此皆布衣匹夫之士也。食血者《九墟》作血食之君
 ，身体柔脆，肤肉软弱，血气慓悍滑利，刺之岂可同乎？对曰：夫膏粱菽藿之味，何可同也？气滑则出疾，气涩则出迟，气悍则针小而入浅，气涩则针大而入深。深则欲留，浅则欲疾，故刺布衣者，深以留，刺王公大人者，微以徐，此皆因其气之慓悍滑利者也。

问曰：形气之逆顺奈何？对曰：形气不足，病气有余，是邪胜也，急泻之。形气有余，病气不足，急补之。形气不足，病气不足，此阴阳俱不足，不可复刺之，刺之则重不足，重不足则阴阳俱竭，血气皆尽，五脏空虚，筋骨髓枯，老者绝灭，壮者不复矣。形气有余，病气有余者，此谓阴阳俱有余也，急泻其邪，调其虚实。故曰：有余者泻之，不足者补之，此之谓也。故曰：刺不知逆顺，真邪相薄，实而补之，则阴阳血气皆溢，肠胃充郭，肺肝内胀，阴阳相错。虚而泻之，则经脉空虚，血气枯竭，肠胃慑辟，皮肤薄著，毛腠夭焦，予之死期。故曰：用针之要，在于知调，调阴与阳，精气乃充，合形与气，使神内藏。故曰：上工平气，中工乱经，下工绝气危生，不可不慎也。必察其五脏之变化，五脉之相应，经脉之虚实，皮肤之柔粗，而后取之也。

针道外揣纵舍第七

〔一〕黄帝问曰：夫九针少则无内，大则无外，恍惚无穷，流溢无极，余知其合于天道人事四时之变也，余愿浑求为一可乎？岐伯对曰：夫唯道焉，非道何可？大、小、浅、深，离合为一乎哉。故远者，司外揣内，近者，司内揣外，是谓阴阳之极，天地之盖。

〔二〕问曰：持针纵舍奈何？对曰：必先明知十二经之本末，皮肤之寒热，脉之盛衰滑涩。其脉滑而盛者，病日进；虚而细者，久以持；大以涩者，为痛痹；阴阳如一者，病难治。察其本末上下，有热者病常在；其热已衰者，其病亦去矣。因持其尺，察其肉之坚脆、大小、滑涩、寒热、燥湿。因视目之五色，以知五脏而决死生；视其血脉，察其五色，以知寒热痹痛。

问曰：持针纵舍，余未得其意也。对曰：持针之道，欲端以正，安以静，先知虚实，而行疾徐，左手执骨，右手循之，无与肉裹。泻欲端正，补必闭肤，转针导气，邪气不得淫泆，真气以居。

问曰：扞皮开腠理奈何？对曰：因其分肉，左别其肤，微纳而徐端之，适神不散，邪气得去也。


针灸甲乙经卷之六

八正八虚八风大论第一

〔一〕黄帝问曰：岁之所以皆同病者，何气使然？少师对曰：此八正之候也，候此者，常以冬至之日。风从南方来者，名曰虚风，贼伤人者也。其以夜半至者，万民皆卧而不犯，故其岁民少病；其以昼至者，万民懈惰而皆中于邪风，故民多病。虚邪入客于骨而不发于外，至其立春，阳气大发，腠理开，有因立春之日，风从西方来，万民皆中虚风，此两邪相搏，经气结代，故诸逢其风而遇其雨者，名曰遇岁露焉。因岁之和，而少贼风者，民少病而少死；岁多贼风邪气，寒温不和，则民多病而死矣。

问曰：虚邪之风，其所伤贵贱何如？候之奈何？对曰：正月朔日，风从西方来而大，名曰白骨，将国有殃，人多死亡。正月朔日，平旦西北风行，民病多，十有三也。正月朔日，日中北风，夏，民多死者一作多病
 。正月朔日，平旦北风，春，民多死者。正月朔日，夕时北风，秋，民多死者。正月朔日，天时和温不风，民无病；大寒疾风，民多病。二月丑不风，民多心腹病；三月戌不温，民多寒热病；四月巳不暑，民多瘅病；十月申不寒，民多暴死。诸所谓风者，发屋拔树，扬沙石，起毫毛，发腠理者也。

〔二〕风从其冲后来者，名曰虚风，贼伤人者也，主杀害，必谨候虚风而谨避之。避邪之道，如避矢石，然后邪弗能害也。

风从南方来，名曰大弱风，其伤人也，内舍于心，外在于脉，其气主为热。

风从西南方来，名曰谋风，其伤人也，内舍于脾，外在于肌肉，其气主为弱。

风从西方来，名曰刚风，其伤人也，内舍于肺，外在于皮肤，其气主为燥。

风从西北方来，名曰折风，其伤人也，内舍于小肠，外在于手太阳之脉，脉绝则泄，脉闭则结不通，善暴死。

风从北方来，名曰大刚风，其伤人也，内舍于肾，外在于骨与肩背之膂筋，其气主为寒。

风从东北方来，名曰凶风，其伤人也，内舍于大肠，外在于两胁腋骨下及肢节。

风从东方来，名曰婴儿风，其伤人也，内舍于肝，外在于筋纽，其气主为湿。

风从东南方来，名曰弱风，其伤人也，内舍于胃，外在于肌，其气主为体重。

凡此八风者，皆从其虚之乡来，乃能病人，三虚相薄，则为暴病卒死；两实一虚，则为淋露寒热；犯其雨湿之地，则为痿。故圣人避邪，如避矢石。其三虚偏中于邪风，则为击仆偏枯矣。

〔三〕问曰：四时八风之中人也，因有寒暑，寒则皮肤急，腠理闭，暑则皮肤缓，腠理开。贼风邪气，因得以入乎？将必须八正风邪，乃能伤人乎？对曰：贼风邪气之中人也，不得以时，然必因其开也，其入深，其内亟一作极
 也疾，其病人也卒暴；因其闭也，其入浅以留，其病人也徐以迟。问曰：其有寒温和适，腠理不开，然有卒病者，其故何也？对曰：人虽平居，其腠理开闭缓急，固常有时也。夫人与天地相参，与日月相应，故月满则海水西盛，人血气积，肌肉充，皮肤致，毛发坚，腠理郄，烟垢著，当是之时，虽遇贼风，其入浅，亦不深。到其月郭空，则海水东盛，人血气虚，其卫气去，形独居，肌肉减，皮肤缓，腠理开，毛发薄，[image: ]
 垢泽，当是之时，遇贼风，其入深，其病人卒暴。

问曰：人有卒然暴死者，何邪使然？对曰：得三虚者，其死疾；得三实者，邪不能伤也。乘年之衰，逢月之空，失时之和，人气乏少，因为贼风邪气所伤，是谓三虚。故论不知三虚，工反为粗。若逢年之盛，遇月之满，得时之和，虽有贼风邪气，不能伤也。

逆顺病本末方宜形志大论第二

〔一〕黄帝问曰：治民治身，可得闻乎？岐伯对曰：治民与自治，治彼与治此，治小与治大，治国与治家，未有逆而能治者，夫惟顺而已矣。故入国问其俗，临病人问所便。问曰：便病奈何？对曰：中热消瘅则便寒，寒中之属则便热。胃中热则消谷，令人悬心善饥，脐以上皮热；肠中热，则出黄如糜色，脐以下皮寒。胃中寒则填胀；肠中寒则肠鸣飧泄。胃中寒，肠中热，则胀且泄；胃中热，肠中寒，则疾饥，少腹痛胀。

问曰：胃欲寒饮，肠欲热饮，两者相逆，治之奈何？对曰：春夏先治其标，后治其本；秋冬先治其本，后治其标。

问曰：便其相逆者奈何？对曰：便此者，食饮衣服，欲适寒温，寒无凄怆，暑无出汗。食饮者，热无灼灼，寒无沧沧，寒温中适，故气搏持，乃不致邪僻。

〔二〕先病而后逆者，治其本；先逆而后病者，治其本。先寒而后生病者，治其本；先病而后生寒者，治其本。先热而后生病者，治其本；先病而后生热者，治其本。先热而后生中满者，治其标。先病而后泄者，治其本；先泄而后生他病者，治其本，必先调之，乃治其他病。先病而后中满者，治其标；先中满而后烦心者，治其本。人有客气同气同一作固
 ，小大不利治其标；小大便利治其本。病发而有余，本而标之，先治其本，后治其标；病发而不足，标而本之，先治其标，后治其本。谨察间甚而调之，间者并行，甚者独行。小大不利而后生他病者，治其本。

〔三〕东方滨海傍水，其民食鱼嗜咸。鱼者使人热中，咸者胜血，其民皆黑色疏理，其病多壅肿，其治宜砭石。

西方水土刚强，其民华食而脂肥，故邪不能伤其形体，其病生于内，其治宜毒药。

北方风寒冰冽，其民乐野处而乳食，脏寒生病，其治宜灸焫。

南方其地下，水土弱，雾露之所聚也，其民嗜酸而食臊，故致理而赤色，其病挛痹，其治宜微针。

中央其地平以湿，天地所生物者众，其民食杂而不劳，故其病多痿厥寒热，其治宜导引按跷。故圣人杂合以治，各得其宜。

〔四〕形乐志苦，病生于脉，治之以灸刺；形苦志乐，病生于筋，治之以熨引；形乐志乐，病生于肉，治之以针石；形苦志苦，病生于困竭一作咽喝
 ，治之以甘药；形数惊恐，经络不通，病生于不仁，治之以按摩醪醴，是谓五形志。故曰：刺阳明出血气，刺太阳出血恶气，刺少阳出气恶血，刺太阴出气恶血，刺少阴出气恶血，刺厥阴出血恶气。

五脏六腑虚实大论第三

黄帝问曰：刺法言“有余泻之，不足补之”，何谓也？岐伯对曰：神有有余，有不足；气有有余，有不足；血有有余，有不足；形有有余，有不足；志有有余，有不足。心藏神，肺藏气，肝藏血，脾藏肉，肾藏志，志意通达，内连骨髓，而成形。五脏之道，皆出于经渠，以行血气，血气不和，百病乃变化而生，故守经渠焉。

神有余则笑不休，不足则忧《素问》作悲，王冰曰：作忧者误
 ，血气未并，五脏安定，邪客于形，凄厥《素问》作洒淅
 起于毫毛，未入于经络，故命曰神之微。神有余则泻其小络之血，出血勿之深斥，无中其大经，神气乃平。神不足者，视其虚络，切而致之，刺而和之，无出其血，无泄其气，以通其经，神气乃平。问曰：刺微奈何？对曰：按摩勿释，著针勿斥，移气于足《素问》作不足
 ，神气乃得复。

气有余则喘咳上气，不足则息利少气，血气未并，五脏安定，皮肤微病，命曰白气微泄。有余则泻其经渠，无伤其经，无出其血，无泄其气；不足则补其经渠，无出其气。问曰：刺微奈何？对曰：按摩勿释，出针视之，曰：故《素问》故作我
 将深之。适人必革，精气自伏，邪气乱散，无所休息，气泄腠理，真气乃相得。

血有余则怒，不足则悲《素问》作恐
 。血气未并，五脏安定，孙络外溢，则络有留血。有余则刺其盛经，出其血；不足则视其虚，纳针其脉中，久留之，血至《素问》作而视
 脉大，疾出其针，无令血泄。问曰：刺留血奈何？对曰：视其血络，刺出其血，无令恶血得入于经，以成其病。

形有余则腹胀，泾溲不利；不足则四肢不用。血气未并，五脏安定，肌肉蠕一作溢
 动，名曰微风。有余则泻其阳经，不足则补其阳络。问曰：刺微奈何？对曰：取分肉间，无中其经，无伤其络，卫气得复，邪气乃索。

志有余则腹胀飧泄，不足则厥。血气未并，五脏安定，骨节有伤。有余则泻然筋血者，出其血；不足则补其复溜。问曰：刺未并奈何？对曰：即取之，无中其经，以去其邪，乃能立虚。

问曰：虚实之形，不知其何以生？对曰：血气已并，阴阳相倾，气乱于卫，血逆于经，血气离居，一实一虚。血并于阴，气并于阳，故为惊狂；血并于阳，气并于阴，乃为炅中。血并于上，气并于下，心烦闷，善怒；血并于下，气并于上，乱而喜忘《素》作善忘
 。问曰：血并于阴，气并于阳，如是血气离居，何者为实，何者为虚？对曰：血气者，喜温而恶寒，寒则泣不流，温则消而去之，是故气之所并为血虚，血之所并为气虚。

问曰：人之所有者，血与气耳。乃言血并为虚，气并为虚，是无实乎？对曰：有者为实，无者为虚，故气并则无血，血并则无气，今血与气相失，故为虚焉。络之与孙脉俱注一作输
 于经，血与气并，则为实焉。血之与气并走于上，则为大厥，厥则暴死，气复反则生，不反则死。

问曰：实者何道从来？虚者何道从去？对曰：夫阴与阳，皆有输会，阳注于阴，阴满之外，阴阳紃音巡
 平《素》作均平
 ，以充其形，九候若一，名曰平人。夫邪之所生，或生于阳，或生于阴。其生于阳者，得之风雨寒暑；其生于阴者，得之饮食起居，阴阳喜怒。

问曰：风雨之伤人奈何？对曰：风雨之伤人，先客于皮肤，传入于孙脉，孙脉满则传入于络脉，络脉满乃注于大经脉，血气与邪气并客于分腠之间，其脉坚大，故曰实。实者外坚充满不可按，按之则痛。问曰：寒湿之伤人奈何？对曰：寒湿之中人也，皮肤收《素问》作不收
 ，肌肉坚紧，营血涩，卫气去，故曰虚。虚者摄辟，气不足，血涩，按之则气足温之，故快然而不痛。

问曰：阴之生实奈何？对曰：喜怒不节，则阴气上逆，上逆则下虚，下虚则阳气走之，故曰实。问曰：阴之生虚奈何？对曰：喜则气下，悲则气消，消则脉空虚，因寒饮食，寒气动脏一作重满
 ，则血泣气去，故曰虚。

问曰：阳虚则外寒，阴虚则内热，阳盛则外热，阴盛则内寒，不知所由然？对曰：阳受气于上焦，以温皮肤分肉之间，今寒气在外，则上焦不通，不通则寒独留于外，故寒栗。有所劳倦，形气衰少，谷气不盛，上焦不行，下焦《素问》作下脘
 不通，胃气热熏胸中，故内热。上焦不通利，皮肤致密，腠理闭塞《素问》下有玄府二字
 不通，卫气不得泄越，故外热。厥气上逆，寒气积于胸中而不泻，不泻则温气去，寒独留，则血凝泣，凝则腠理不通，其脉盛大以涩，故中寒。

问曰：阴与阳并，血气已并，病形已成，刺之奈何？对曰：刺此者，取之经渠，取血于营，取气于卫，用形哉，因四时多少高下。问曰：血气已并，病形已成，阴阳相倾，补泻奈何？对曰：泻实者，气盛乃纳针，针与气俱纳，以开其门，如利其户，针与气俱出，精气不伤，邪气乃下，外门不闭，以出其疾，摇大其道，如利其路，是谓大泻。必切而出，大气乃屈。问曰：补虚奈何？对曰：持针勿置，以定其意，候呼纳针，气出针入，针空四塞，精无从去，方实而疾出针，气入针出，热不得还，闭塞其门，邪气布散，精气乃得存，动无后时《素问》作动气后时
 ，近气不失，远气乃来，是谓追之。

问曰：虚实有十，生于五脏五脉耳。夫十二经脉者，皆生百《素》作其
 病，今独言五脏。夫十二经脉者，皆络三百六十五节，节有病，必被经脉，经脉之病者，皆有虚实。何以合之乎？对曰：五脏与六腑为表里，经络肢节各生虚实，视其病所居，随而调之。病在血，调之脉；病在血，调之络；病在气，调诸卫；病在肉，调之分肉；病在筋，调之筋；病在骨，调之骨。燔针劫刺其下及与急者。病在骨，焠针药熨。病不知所痛，两跷为上。身形有痛，九候莫病，则缪刺之；病在于左而右脉病者，则巨刺之。必谨察其九候，针道毕也。

阴阳清浊顺治逆乱大论第四

黄帝问曰：经脉十二者，别为五行，分为四时，何失而乱？何得而治？岐伯对曰：五行有序，四时有分，相顺而治，相逆而乱。问曰：何谓相顺而治？对曰：经脉十二以应十二月，十二月者，分为四时，四时者，春夏秋冬，其气各异。营卫相随，阴阳以和，清浊不相干，如是则顺而治矣。问曰：何谓相逆而乱？对曰：清气在阴，浊气在阳，营气顺脉，卫气逆行，清浊相干，乱于胸中，是谓大悗。故气乱于心，则烦心密默，俯首静伏；乱于肺，则俯仰喘喝，按手以呼；乱于肠胃，则为霍乱；乱于臂胫，则为四厥；乱于头，则为厥逆，头痛一作头重
 眩仆。

气在心者，取之手少阴心主之俞；气在于肺者，取之手太阴荥，足少阴俞；气在于肠胃者，取之手足太阴、阳明，不下者取之三里；气在于头者，取之天柱、大杼，不知，取足《灵枢》作手
 太阳之荥俞；气在臂足者，先去血脉，后取其阳明、少阳之荥俞。

徐入徐出，是谓之导气，补泻无形，是谓之同精。是非有余不足也，乱气之相逆也。

四时贼风邪气大论第五

〔一〕黄帝问曰：有人于此，并行并立，其年之长少等也，衣之厚薄均也，卒然遇烈风疾雨，或病或不病，或皆死，其故何也？岐伯对曰：春温风，夏阳风，秋凉风，冬寒风。凡此四时之风者，其所病各不同形。黄色薄皮弱肉者，不胜春之虚风；白色薄皮弱肉者，不胜夏之虚风；青色薄皮弱肉者，不胜秋之虚风；赤色薄皮弱肉者，不胜冬之虚风。问曰：黑色不病乎？对曰；黑色而皮厚肉坚，固不能伤于四时之风。其皮薄而肉不坚，色不一者，长夏至而有虚风者，病矣；其皮厚而肌肉坚者，长夏至而有虚风者，不病矣；其皮厚而肌肉坚者，必重感于寒，内外皆然，乃病也。

〔二〕问曰：贼风邪气之伤人也，令人病焉，今有不离屏蔽，不出室穴之中，卒然而病者，其故何也？对曰：此皆尝有所伤于湿气，藏于血脉之中，分肉之间，久留而不去，若有所坠堕，恶血在内而不去，卒然喜怒不节，饮食不适，寒温不时，腠理闭不通《素》下有其开二字
 ，而适遇风寒，则血气凝结，与故邪相袭，则为寒痹。其有热则汗出，汗出则受风，虽不遇贼风邪气，必有因加而发矣。问曰：夫子之所言，皆病人所自知也，其无遇邪风，又无怵惕之志，卒然而病，其故何也？唯有因鬼神之事乎？对曰：此亦有故邪留而未发也，因而志有所恶，及有所慕，血气内乱，两气相薄，其所从来者微，视之不见，听之不闻，故似鬼神。问曰：其有祝由而已者，其故何也？对曰：先巫者，因知百病之胜，先知百病之所从者，可祝由而已也。

内外形诊老壮肥瘦病旦慧夜甚大论第六

〔一〕黄帝问曰：人之生也，有刚有柔，有弱有强，有短有长，有阴有阳，愿闻其方。岐伯对曰：阴中有阳，阳中有阴，审知阴阳，刺之有方。得病所始，刺之有理，谨度病端，与时相应，内合于五脏六腑，外合于筋骨皮肤，是故内有阴阳，外有阴阳。有内者，五脏为阴，六腑为阳；有外者，筋骨为阴，皮肤为阳。故曰：病在阴之阴者，刺阴之荥俞；病在阳之阳者，刺阳之合；病在阳之阴者，刺阴之经；病在阴之阳者，刺阳之络。病在阳者名曰风，病在阴者名曰痹，阴阳俱病名曰风痹。病有形而不痛者，阳之类；无形而痛者，阴之类。无形而痛者，其阳完《九墟》完作缓，下同
 而阴伤，急治其阳，无攻其阴《九墟》作急治其阴，无攻其阳
 ；有形而不痛者，其阴完而阳伤，急治其阴，无攻其阳《九墟》作急治其阳，无攻其阴
 ；阴阳俱动，乍有乍无，加以烦心，名曰阴胜其阳，此谓不表不里，其形不久也。

问曰：形气病之先后，内外之应奈何？对曰：风寒伤形，忧恐忿怒伤气。气伤脏，乃病脏；寒伤形，乃应形；风伤筋脉，筋脉乃应。此形气内外之相应也。问曰：刺之奈何？对曰：病九日者，三刺而已；病一月者，十刺而已。多少远近，以此衰之。久痹不去身者，视其血络，尽去其血。问曰：外内之病，难易之治奈何？对曰：形先病而未入脏者，刺之半其日；脏先病而形乃应者，刺之倍其日，此外内难易之应也。

〔二〕问曰：何以知其皮肉血气筋骨之病也？对曰：色起两眉间薄泽者，病在皮；唇色青黄赤白黑者，病在肌肉；营气濡然者，病在血气《千金方》作脉
 ；目色青黄赤白黑者，病在筋；耳焦枯受尘垢者，病在骨。

问曰：形病何如？取之奈何？对曰：皮有部，肉有柱，气血有俞《千金翼方》下有筋有结
 ，骨有属。问曰：愿尽闻其故。对曰：皮之部，俞在于四末；肉之柱，在臂胻诸阳肉分间与足少阴分间；气血之俞，在于诸络脉，气血留居则盛而起；筋部无阴无阳，无左无右，候病所在；骨之属者，骨空之所以受液而溢脑髓者也。问曰：取之奈何？对曰：夫病之变化，浮沉浅深，不可胜穷，各在其处，病间者浅之，甚者深之，间者少之，甚者众之，随变而调气，故曰上工也。

问曰：人之肥瘦小大寒温，有老壮少小之别奈何？对曰：人年五十以上为老，三十以上为壮，十八以上为少，六岁以上为小。问曰：何以度其肥瘦？对曰：人有脂，有膏，有肉。问曰：别此奈何？对曰：[image: ]
 肉坚，皮满者，脂。[image: ]
 肉不坚，皮缓者，膏。皮肉不相离者，肉。问曰：身之寒温何如？对曰：膏者，其肉淖而粗理者身寒，细理者身热。脂者，其肉坚，细理者和《灵》作热
 ，粗理者寒。少肉者寒温之症未详
 。

问曰：其肥瘦大小奈何？对曰：膏者，多气而皮纵缓，故能纵腹垂腴；肉者，身体容大；脂者，其身收小。问曰：三者之气血多少何如？对曰：膏者多气，多气者热，热者耐寒也；肉者多血，多血者则形充，形充者则平也；脂者，其血清，气滑少，故不能大。此别于众人也。问曰：众人如何？对曰：众人之皮肉脂膏不能相加也，血与气不能相多也，故其形不小不大，各自称其身，名曰众人。问曰：治之奈何？对曰：必先别其三形，血之多少，气之清浊，而后调之，治无失常经。是故膏人者，纵腹垂腴；肉人者，上下容大；脂人者，虽脂不能大。

〔三〕问曰：病者多以旦慧昼安，夕加夜甚者，何也？对曰：春生夏长，秋收冬藏，是气之常也，人亦应之。以一日一夜分为四时之气，朝为春，日中为夏，日入为秋，夜为冬。朝则人气始生，病气衰，故旦慧；日中则人气长，长则胜邪，故安；夕则人气始衰，邪气始生，故加；夜半人气入藏，邪气独居于身，故甚。

问曰：其时有反者，何也？对曰：是不应四时之气，脏独主其病者，是必以脏气之所不胜时者甚，以其所胜时者起也。问曰：治之奈何？对曰：顺天之时，而病可与期，顺者为工，逆者为粗也。

阴阳大论第七

〔一〕阴静阳躁，阳生阴长，阳杀阴藏，阳化气，阴成形。寒极生热，热极生寒，寒气生浊，热气生清，清气在下则生飧泄，浊气在上则生[image: ]
 胀，此阴阳反作，病之逆顺也。故清阳为天，浊阴为地，地气上为云，天气下为雨，雨出地气，云出天气，故清阳出上窍，浊阴出下窍，清阳发腠理，浊阴走五脏，清阳实四肢，浊阴归六腑。水为阴，火为阳，阳为气，阴为味，味归形。形归气，气归精，精归化。精食气，形食味。化生精，气生形。味伤形，气伤精。精化为气，气伤于味。阴味出下窍，阳气出上窍。味厚者为阴，薄为阴之阳，气厚者为阳，薄为阳之阴。味厚则泄，薄则通，气薄则发泄，厚则发热。壮火之气衰，少火之气壮，壮火食气，气食少火，壮火散气，少火生气。气味辛甘发散为阳，酸苦涌泄为阴。阴胜则阳病，阳胜则阴病，阴病则热，阳病则寒《素问》作阳胜则热，阴胜则寒
 。重寒则热，重热则寒。寒伤形，热伤气，气伤痛，形伤肿，故先痛而后肿者，气伤形也；先肿而后痛者，形伤气也。风胜则动，热胜则肿，燥胜则干，寒胜则浮，湿胜则濡泄。天有四时五行，以生长收藏，以生寒暑燥湿风；人有五脏化为五气，以生喜怒悲忧恐。故喜怒伤气，寒暑伤形，暴怒伤阴，暴喜伤阳，厥气上行，满脉去形。故曰：喜怒不节，寒暑过度，生乃不固。重阴必阳，重阳必阴，此阴阳之变也。

夫阴在内，阳之守也；阳在外，阴之使也。阳胜则身热，腠理闭，喘息粗，为之后闷《素问》作俯仰
 ，汗不出而热，齿干以烦闷，腹胀死，耐冬不耐夏；阴胜则身寒，汗出身常清，数栗而寒，寒则厥，厥则腹满死，耐夏不耐冬。此阴阳更胜之变，病之形能也。问曰：调此二者奈何？对曰：能知七损八益则二者可调也，不知用此则早衰矣。

清阳上天，浊阴归地。天气通于肺，地气通于咽，风气通于肝，雷气通于心，谷气通于脾，雨气通于肾。六经为川，肠胃为海，九窍为水注之气。暴风象雷，逆气象阳。故治不法天之纪，不用地之理，则灾害至矣。

邪风之至，疾如风雨，故善治者治皮毛，其次治肌肤，其次治筋脉，其次治六腑，其次治五脏。治五脏者，半生半死矣。

故天之邪气，感则害五脏；水谷之寒热，感则害六腑；地之湿气，感则害皮肉筋脉。故善用针者，从阴引阳，从阳引阴，以右治左，以左治右，以我知彼，以表知里，以观过与不及之理，见微得过，用之不殆。善诊者，察色按脉，先别阴阳。审清浊而知部分；视喘息，听声音而知病所苦；观权衡，视规矩而知病所生；按尺寸，观浮沉滑涩而知病所在。以治则无过，以诊则无失矣。故曰：病之始起，可刺而已；其盛也，可待衰而已。故因其轻而扬之，因其重而减之，因其衰而彰之。形不足者，温之以气；精不足者，补之以味；其高者，因而越之；其下者，引而竭之；中满者，泻之于内；其有形者，渍形以为汗；其在皮者，汗而发之；其慓悍者，按而收之；其实者，散而泻之。审其阴阳，以别柔刚，阳病治阴，阴病治阳，定其血气，各守其乡，血实宜决之，气实宜掣之引之。

〔二〕阳从右，阴从左《素问》作阳从左，阴从右
 ，老从上，少从下。是以春夏归阳为生，归秋冬为死，反之，则归秋冬为生。是以气之多少，逆顺皆为厥。有余者厥也，一上不下，寒厥到膝，少者秋冬死，老者秋冬生。气上不下，头痛癫疾，求阳不得，求之于阴《素问》作求阴不审
 ，五部隔无征，若居旷野，若伏空室，绵绵乎属不满目。

〔三〕冬三月之病，在理已尽，草与柳叶皆杀，春阴阳皆绝，期在孟春。冬三月之病，病合阳者，至春正月脉有死征，皆归于春《素问》作始春
 。春三月之病，曰阳杀，阴阳皆绝，期在草干。夏三月之病，至阴不过十日。阴阳交，期在溓水。秋三月之病，三阳俱起，不治自已。阴阳交合者，立不能坐，坐不能起，三阳独至，期在石水，二阴独至，期在盛水。

正邪袭内生梦大论第八

黄帝问曰：淫邪泮衍奈何？岐伯对曰：正邪从外袭内，未有定舍，反淫于脏，不得定处，与营卫俱行，而与魂魄飞扬，使人卧不得安而喜梦。凡气淫于腑，则有余于外，不足于内；气淫于脏，则有余于内，不足于外。

问曰：有余不足有形乎？对曰：阴盛则梦涉大水而恐惧，阳盛则梦蹈大火而燔焫，阴阳俱盛则梦相杀毁伤。上盛则梦飞，下盛则梦堕；甚饱则梦予，甚饥则梦取。肝气盛则梦怒，肺气盛则梦恐惧哭泣，心气盛则梦喜笑及恐怖，脾气盛则梦歌乐，体重，手足不举，肾气盛则梦腰脊两解而不属。凡此十二盛者，至而泻之立已。

厥气客于心，则梦见丘山烟火；客于肺，则梦飞扬，见金铁之器及奇物；客于肝，则梦见山林树木；客于脾，则梦见丘陵大泽，坏屋风雨；客于肾，则梦临渊，没居水中；客于膀胱，则梦游行；客于胃，则梦饮食；客于大肠，则梦见田野；客于小肠，则梦见聚邑街衢一作冲衢
 ；客于胆，则梦见斗讼自刳；客于阴器，则梦接内；客于项，则梦斩首；客于胻则梦行走不能前，及居深地窌苑中；客于股肱，则梦礼节拜跪；客于胞[image: ]
 ，则梦溲便利。凡此十五不足者，至而补之立已。

五味所宜五脏生病大论第九

〔一〕黄帝问曰：谷气有五味，其入五脏，分别奈何？岐伯对曰：胃者，五脏六腑之海，水谷皆入于胃，五脏六腑皆禀于胃，五味各走其所喜。故谷味酸，先走肝。《九卷》又曰：酸入胃，其气涩一作涩以收
 ，不能出入，不出则留于胃中，胃中和温则下注于膀胱，膀胱之胞薄以软，得酸则缩绻，约而不通，水道不行，故癃。阴者，积筋之所以终聚也，故酸入胃而走于筋。《素问》曰：酸走筋，筋病无多食酸。其义相顺。又曰：肝欲辛，多食酸，则肉胝[image: ]
 而唇揭。谓木胜土也。木辛与《九卷》义错，《素问》肝欲辛作欲酸。


苦先走心。《九卷》又曰：苦入胃，五谷之气皆不能胜苦，苦入下脘，下脘者，三焦之路，皆闭而不通，故气变呕也。齿者，骨之所终也，故苦入胃而走骨，入而复出，齿必黧疏，是知其走骨也。苦走心，此云走骨者，水火相济，骨气通于心。《素问》曰：苦走骨，骨病无多食苦。其义相顺。又曰：心欲酸，食苦，则皮槁而毛拔。谓火胜金也。火酸与《九卷》义错。


甘先走脾。《九卷》又曰：甘入胃，其气弱少，不能上至上焦，而与谷俱留于胃中。甘者，令人柔润也，胃柔则缓，缓则虫动，虫动则令人心闷。其气通于皮，故曰甘走皮。皮者，肉之余，盖皮虽属肺，与肉连体，故甘润肌肉并皮也。《素问》曰：甘走肉，肉病无多食甘。其义相顺。又曰：多食甘，则骨痛而发落。谓土胜水也与《九卷》不错
 。

辛先走肺。《九卷》又曰：辛入胃，其气走于上焦，上焦者，受诸气而营诸阳者也。姜韭之气熏至营卫，营卫不时受之，久留于心下，故洞一作煴
 心。辛者，与气俱行，故辛入胃，则与汗俱出矣《千金》云：辛入胃而走气，与气俱出，故气盛
 。《素问》曰：辛走气，气病无多食辛。其义相顺。又曰：肺欲苦，多食辛，则筋急而爪枯，谓金胜木也。肺欲苦与《九卷》义错。


咸先走肾。《九卷》又曰：咸入胃，其气上走中焦，注于诸脉，脉者，血之所走也，血与咸相得则血涘一作凝，
 下同
 ，血涘则胃中汁注之，注之则胃中竭，竭则咽路焦，故舌干而善渴。血脉者，中焦之道，故咸入而走血矣。咸先走肾，此云走血者，肾合三焦，血脉虽属肝心，而为中焦之道，故咸入而走血矣。《素问》曰：咸走血，血病无多食咸。其义相顺。又曰多食咸，则脉涘泣而变色。谓水胜火也。虽俱言血脉，其义不同。


谷气营卫俱行，津液已行，营卫大通，乃化糟粕以次传下。

问曰：营卫俱行奈何？对曰：谷始入于胃，其精微者，先出于胃之两焦，以溉五脏，别出两焦，行于营卫之道，其大气之揣揣一作摶
 而不行者，积于胸中，名曰气海，出于肺，循于喉咙，故呼则出，吸则入。天地之精气，其大数常出三而入一，故谷不入，半日则气衰，一日则气少矣。

问曰：谷之五味可得闻乎？对曰：五谷：粳米甘，麻《素问》作小豆
 酸，大豆咸，小麦苦，黄黍辛。五果：枣甘，李酸，栗咸，杏苦，桃辛。五畜：牛肉甘，犬肉酸，豕肉咸，羊肉苦，鸡肉辛。五菜：葵甘，韭酸，藿咸，薤苦，葱辛。五色：黄宜甘，青宜酸，黑宜咸，赤宜苦，白宜辛。

脾病者，宜食粳米、牛肉、枣、葵。甘者入脾用之。心病者，宜食麦、羊肉、杏、薤。苦者入心用之。肾病者，宜食大豆、豕肉、栗、藿。咸者入肾用之。肺病者，宜食黍、鸡肉、桃、葱。辛者入肺用之。肝病者，宜食麻、犬肉、李、韭。酸者入肝用之。肝病禁辛，心病禁咸，脾病禁酸，肺病禁苦，肾病禁甘。

〔二〕肝，足厥阴少阳主治，肝苦急，食甘以缓之。心，手少阴太阳主治，心苦缓，食酸以收之。脾，足太阴阳明主治，脾苦湿，急食苦以燥之。肺，手太阴阳明主治，肺苦气上逆，急食苦以泄之。肾，足少阴太阳主治，肾苦燥，急食辛以润之。开腠理，致津液，通气也。

毒药攻邪，五谷为养，五果为助，五畜为益，五菜为充，气味合而服之，以补精益气。此五味者，各有所利，辛散，酸收，甘缓，苦坚，咸软。

肝病者，两胁下痛引少腹，令人善怒。虚则目无所见，耳无所闻，善恐，如人将捕之，取其经厥阴与少阳血者。气逆则头痛，耳聋不聪，颊肿，取血者。又曰：徇蒙招尤，目瞑耳聋，下实上虚，过在足少阳、厥阴，甚则入肝。

心病者，胸中痛，胁支满，两胠下痛，膺背肩胛间痛，两臂内痛。虚则胸腹大，胁下与腰相引而痛，取其经少阴、太阳血者《素问》云舌下血者
 。其变病，刺郄中血者。又曰：胸中痛，支满，腰脊相引而痛，过在手少阴、太阳《素问》云：心烦头痛，病在膈中，过在手巨阳、少阴
 。

脾病者，身重善饥，肌肉萎，足不收行，善瘛疭，脚下痛，虚则腹胀，肠鸣飧泄，食不化，取其经太阴、阳明、少阴血者。又曰：腹满[image: ]
 胀，支满胠胁，下厥上冒，过在足太阴、阳明。

肺病者，喘咳逆气，肩背痛，汗出，尻阴股膝挛，髀腨胻足皆痛。虚则少气不能报息，耳聋，喉咙干，取其经手太阴足太阳外，厥阴内少阴血者。又曰：咳嗽上气，病《素问》作厥
 在胸中，过在手阳明、太阴。

肾病者，腹大胫肿痛，咳喘身重，寝汗出，憎风。虚则胸中痛，大肠小肠《素问》作大腹小腹
 痛，清厥，意不乐，取其经少阴、太阳血者。又曰：头痛癫疾，下虚上实，过在足少阴、太阳，甚则入肾。

五脏传病大论第十

〔一〕病在肝，愈于夏，夏不愈，甚于秋，秋不死，持于冬，起于春。病在肝，愈于丙丁，丙丁不愈，加于庚辛，庚辛不加《素问》作不死。下同
 ，持于壬癸，起于甲乙。禁当风。病在肝，平旦慧，下晡甚，夜半静。

病在心，愈于长夏，长夏不愈，甚于冬，冬不死，持于春，起于夏。病在心，愈于戊己，戊己不愈，加于壬癸，壬癸不加，持于甲乙，起于丙丁。禁衣温食热。病在心，日中慧，夜半甚，平旦静。

病在脾，愈于秋，秋不愈，甚于春，春不死，持于夏，起于长夏。病在脾，愈于庚辛，庚辛不愈，加于甲乙，甲乙不加，持于丙丁，起于戊己。禁温衣湿地《素问》云：
 禁温衣饱食，湿地濡衣
 。病在脾，日昳慧，平旦《素问》作日出
 甚，下晡静。

病在肺，愈于冬，冬不愈，甚于夏，夏不死，持于长夏，起于秋。病在肺，愈于壬癸，壬癸不愈，加于丙丁，丙丁不加，持于戊己，起于庚辛。禁寒衣冷饮食。病在肺，下晡慧，日中甚，夜半静。

病在肾，愈于春，春不愈，甚于长夏，长夏不死，持于秋，起于冬。病在肾，愈于甲乙，甲乙不愈，加于戊己，戊己不加，持于庚辛，起于壬癸。禁犯焠[image: ]
 ，无食热，无温衣《素问》作犯焠
 [image: ]

 热食温炙衣
 。病在肾，夜半慧，日乘四季甚，下晡静。

邪气之客于身也，以胜相加，至其所生而愈，至其所不胜而甚，至其所生而持，自得其位而起。

〔二〕肾移寒于脾，痈肿少气。脾移寒于肝，痈肿筋挛。肝移寒于心，狂，膈中。心移寒于肺，为肺消。肺消者饮一溲二，死不治。肺移寒于肾，为涌水。涌水者，按其腹不坚，水气客于大肠，疾行肠鸣濯濯，如囊裹浆，治主肺者《素问》作水之病也
 。脾移热于肝，则为惊衄。肝移热于心则死。心移热于肺，传为膈消。肺移热于肾，传为柔痉。肾移热于脾，传为虚，肠澼死，不可治。胞移热于膀胱，则癃，溺血。膀胱移热于小肠，膈肠不便，上为口糜。小肠移热于大肠，为虙瘕，为沉。大肠移热于胃，善食而瘦，名曰食[image: ]
 。又胃移热于胆，亦名食[image: ]
 。胆移热于脑，则辛[image: ]
 鼻渊。鼻渊者，浊涕下不止也，传为衄[image: ]
 瞑目，故得之厥也。

〔三〕五脏受气于其所生，传之于其所胜，气舍于其所生，死于其所不胜，病之且死，必先传其所行至不胜乃死。此言气之逆行也，故死。肝受气于心，传之于脾，气舍于肾，至肺而死。心受气于脾，传之于肺，气舍于肝，至肾而死。脾受气于肺，传之于肾，气舍于心，至肝而死。肺受气于肾，传之于肝，气舍于脾，至心而死。肾受气于肝，传之于心，气舍于肺，至脾而死。此皆逆死也，一日一夜五分之，此所以占死者之早暮也。

〔四〕黄帝问曰：余受九针于夫子，而私览于诸方，或有导引行气，按摩灸熨，刺爇饮药，一者可独守耶，将尽行之乎？岐伯对曰：诸方者，众人之方也，非一人之所尽行也。

问曰：此乃所谓守一勿失，万物毕者也。余已闻阴阳之要，虚实之理，倾移之过，可治之属。愿闻病之变化，淫传绝败，而不可治者，可得闻乎？对曰：要乎哉问，道昭乎其如旦醒，窘乎其如夜瞑，能被而服之，神与俱成，毕将服之，神自得之，生神之理，可著于竹帛，不可传之于子孙也。问曰：何谓旦醒？对曰：明于阴阳，如惑之解，如醉之醒。问曰：何谓夜瞑？对曰：喑乎其无声，漠乎其无形，折毛发理，正气横倾，淫邪泮衍，血脉传留，大气入脏，腹痛下淫，可以致死，不可以致生。

〔五〕问曰：大气入脏奈何？对曰：病先发于心，心痛，一日之肺，喘咳，三日之肝，胁支满，五日之脾，闭塞不通，身体重，三日不已，死。冬夜半，夏日中。

病先发于肺，喘咳，三日之肝，胁支满，一日之脾而身体痛，五日之胃而胀，十日不已，死。冬日入，夏日出。

病先发于肝，头痛目眩，肋多满，一日之脾而身体痛，五日之胃而腹胀，三日之肾，腰脊少腹痛，胻酸，三日不已，死。冬日中《素问》作日入
 ，夏早食。

病先发于脾，身痛体重，一日之胃而胀，二日之肾，少腹腰脊痛，胻酸，三日之膀胱，背膂筋痛，小便闭，十日不已，死。冬人定，夏晏食。

病先发于胃，胀满，五日之肾，少腹腰脊痛，胻酸，三日之膀胱，背膂筋痛，小便闭，五日而上之脾，身痛，六日不已，死。冬夜半，夏日昳。

病先发于肾，少腹腰脊痛，胻酸，三日之膀胱，背膂筋痛，小便闭，三日而上之心，心胀，三日之小肠，两胁支痛，三日不已，死。冬大晨，夏晏晡。按《灵枢》、
 《素问》云：三日而上之小肠，此云三日而上之心。乃皇甫士安合二书为此篇文也。


病先发于膀胱，小便闭，五日之肾，少腹胀腰脊痛，胻酸，一日之小肠而肠胀，二日之脾而身体痛，二日不已，死。冬鸡鸣，夏下晡。

诸病以次相传，如是者，皆有死期，不可刺也。

寿夭形诊病候耐痛不耐痛大论第十一

〔一〕黄帝问曰：形有缓急，气有盛衰，骨有大小，肉有坚脆，皮有厚薄，以其立寿夭奈何？伯高对曰：形与气相任则寿，不相任则夭。皮与肉相裹则寿，不相裹则夭。血气经络胜形则寿，不胜形则夭。问曰：何谓形缓急？对曰：形充而皮肤缓者则寿，形充而皮肤急者则夭。形充而脉坚大者顺也，形充而脉小以弱者气衰也，衰则危矣。形充而颧不起者骨小也，小则夭矣。形充而大肉[image: ]
 坚而有分者肉坚，坚则寿矣。形充而大皮肉无分理不坚者，肉脆，脆则夭矣。此天之生命所以立形定气而视寿夭者也。必明于此，以立形定气，而后可以临病人，决死生也。问曰：形气之相胜，以立寿夭奈何？对曰：平人而气胜形者寿；病而形肉脱，气胜形者死，形胜气者危也。

〔二〕凡五脏者，中之府，中盛脏满，气胜伤恐者，声如从室中言，是中气之湿也。言而微，终日乃复言者，此夺气也。衣被不敛，言语善恶不避亲疏者，此神明之乱也。仓禀不藏者，是门户不要也。水泉不止者，是膀胱不藏也。得守者生，失守者死。

夫五脏者，身之强也。头者，精明之府，头倾视深，神将夺矣。背者，胸中之府，背曲肩随，府将坏矣。腰者，肾之府，转摇不能，肾将惫矣。膝者，筋之府，屈伸不能，行则偻附，筋将惫矣。骨者，髓之府，不能久立，行则掉栗，骨将惫矣。得强则生，失强则死。

岐伯曰：反四时者，有余者为精，不足为消。应太过，不足为精；应不足，有余为消。阴阳不相应，病名曰关格。

〔三〕人之骨强，筋劲，肉缓，皮肤厚者耐痛，其于针石之痛，火爇亦然。加以黑色而善一本作美
 骨者，耐火爇。坚肉薄皮者，不耐针石之痛，于火爇亦然。同时而伤其身，多热者易已，多寒者难已。胃厚色黑大骨肉肥者，皆胜毒，其瘦而薄胃者，皆不胜毒也。

形气盛衰大论第十二

〔一〕黄帝问曰：气之盛衰可得闻乎？岐伯对曰：人年十岁一作十六
 ，五脏始定，血气已通，其气在下故好走。二十岁，血气始盛，肌肉方长，故好趋。三十岁，五脏大定，肌肉坚固，血脉盛满，故好步。四十岁，五脏六腑十二经脉，皆大盛平定，腠理始开，荣华剥落，鬓发颁白，平盛不摇，故好坐。五十岁，肝气始衰，肝叶始薄，胆汁始减，目始不明。六十岁，心气始衰，乃善忧悲，血气懈堕，故好卧。七十岁，脾气虚，皮肤始枯，故四肢不举。八十岁，肺气衰，魂魄离散，故言善误。九十岁，肾气焦，脏乃萎枯，经脉空虚。至百岁，五脏皆虚，神气皆去，形骸独居而终尽矣。

〔二〕女子七岁，肾气盛，齿更发长。二七天水至《素问》作天癸至
 ，任脉通，伏冲脉盛，月事以时下，故有子。三七肾气平均，故真牙生而长极。四七筋骨坚，发长极，身体盛壮。五七阳明脉衰，面始焦，发始堕。六七三阳脉衰于上，面皆焦，发始白。七七任脉虚，伏冲一作太
 冲
 脉衰少，天水竭，地道不通，故形坏而无子耳。

丈夫八岁，肾气实，发长齿更。二八肾气盛，天水至而精气溢泻，阴阳和故能有子。三八肾气平均，筋骨劲强，故真牙生而长极。四八筋骨隆盛，肌肉满壮。五八肾气衰，发堕齿槁。六八阳气衰于上，面焦，鬓发颁白。七八肝气衰，筋不能动，天水竭，精少，肾气衰，形体皆极。八八则齿发去。肾者主水，受五脏六腑之精而藏之，故五脏盛乃能泻，今五脏皆衰，筋骨懈堕，天水尽矣，故发鬓白，体重，行步不正而无子耳。


针灸甲乙经卷之七

六经受病发伤寒热病第一上


〔一〕黄帝问曰：夫热病者，皆伤寒之类也，或愈或死，其死皆以六七日之间，其愈皆以十日以上者，何也？岐伯对曰：太阳者，诸阳之属也，其脉连于风府，故为诸阳主气。人之伤于寒也，则为病热，热虽甚不死。其两感于寒而病者，必不免于死矣。

伤寒一日，太阳受之，故头项与腰脊皆痛。二日阳明受之，阳明主肉，其脉夹鼻，络于目，故身热目疼而鼻干，不得卧。三日少阳受之，少阳主骨《素问》作胆
 ，其脉循胁，络于耳，故胸胁痛而耳聋。三阳《素》下有经络二字
 皆受病而未入于腑《素问》作脏
 者，故可汗而已。四日太阴受之，太阴脉布胃中，络于嗌，故腹满而嗌干。五日少阴受之，少阴脉贯肾，络肺，系舌本，故口燥舌干而渴。六日厥阴受之，厥阴脉循阴器而络于肝，故烦满而囊缩。三阴三阳五脏六腑皆受病，营卫不行，五脏不通，则死矣。

其不两感于寒者，七日太阳病衰，头痛少愈。八日阳明病衰，身热少愈。九日少阳病衰，耳聋微闻。十日太阴病衰，腹减如故，则思饮食。十一日少阴病衰，渴止《素问》下有不满二字
 ，舌干乃已。十二日厥阴病衰，囊纵少腹微下，大气皆去，其病日已矣。治之各通其脏脉，病日衰已矣。其未满三日者，可汗而已，其满三日者，可泄而已。

问曰：热病已愈，时有所遗者，何也？对曰：诸遗者，热甚而强食，故有所遗。若此者，皆病已衰，而热有所藏，因其谷气相薄，两热相合，故有所遗。治遗者，视其虚实，调其逆顺，可使立已。病热少愈，食肉则复，多食则遗，此其禁也。

其两感于寒者，一日太阳与少阴俱病，则头痛口干，烦满。二日阳明与太阴俱病，则腹满身热，不欲食，谵语。三日少阳与厥阴俱病，则耳聋，囊缩而厥，水浆不入，不知人者，故六日而死矣。

问曰：五脏已伤，六腑不通，营卫不行，如是后三日乃死，何也？对曰：阳明者，十二经脉之长，其血气盛，故不知人，三日其气乃尽，故死。

〔二〕肝热病者，小便先黄，腹痛多卧，身热。热争则狂言及惊，胸中《素问》无胸中二字
 胁满痛，手足躁，不得安卧，庚辛甚，甲乙大汗，气逆则庚辛死。刺足厥阴、少阳。其逆则头痛贞贞，脉引冲头痛也。

心热病者，先不乐，数日乃热。热争则心烦闷《素》又有卒心痛三字
 ，善呕，头痛面赤无汗。壬癸甚，丙丁大汗，气逆则壬癸死。刺手少阴、太阳。

脾热病者，先头重颊痛，烦心《素问》下有颜青二字
 ，欲呕，身热。热争则腰痛不可用俯仰，腹满，泄，两颔一本作额
 痛。甲乙甚，戊己大汗，气逆则甲乙死。刺足太阴、阳明。

肺热病者，先凄凄然厥，起皮毛，恶风寒，舌上黄，身热。热争则喘咳，痛走胸膺背，不得大息，头痛不甚《素问》作堪
 ，汗出而寒。丙丁甚，庚辛大汗，气逆则丙丁死。刺手太阴、阳明，出血如大豆立已。

肾热病者，先腰痛胻酸，苦渴数饮，身热。热争则项痛而强，胻寒且酸，足下热，不欲言，其逆则项痛贞贞《素问》下有澹澹二字
 然。戊己甚，壬癸大汗，气逆则戊己死。刺足少阴、太阳。诸当汗者，至其所胜日汗甚。

肝热病者，左颊先赤。心热病者，颜颔先赤。脾热病者，鼻先赤。肺热病者，右颊先赤。肾热病者，颐先赤。病虽未发者，见赤色者刺之，名曰治未病。热病从部所起者，至期而已，其刺之反者，三周而已，重逆则死。

诸治热病，先饮之寒水，乃刺之。必寒衣之，居止寒处，身寒而止，病甚者，为五十九刺。热病，先胸胁痛满，手足躁，刺足少阳，补足太阴，病甚者，为五十九刺。热病，先身重骨痛，耳聋好瞑，刺足少阴，病甚者，为五十九刺。热病，先眩冒而热，胸胁满，刺足少阴、少阳。

太阳之脉，色荣颧，骨热病也，荣未夭《素问》作未交。下同
 ，曰今且得汗，待时自已。与厥阴脉争见者死，其死不过三日。热病气内连肾。少阳之脉，色荣颊，筋热病也，荣未夭，曰今且得汗，待时自已。与手少阴脉争见者死。其死不过三日。

其热病气穴，三椎下间主胸中热，四椎下间主膈中热，五椎下间主肝热，六椎下间主脾热，七椎下间主肾热。荣在骶也，项上三椎骨陷者中也。颊下逆颧为大瘕，下牙车为腹满，颧后为胁痛，颊上者膈上也。

〔三〕冬伤于寒，春必温病，夏伤于暑，秋必病疟。凡病伤寒而成温者，先夏至日者为病温，后夏至日者为病暑，暑当与汗皆出勿止。所谓玄府者，汗孔也。

〔四〕问曰：《刺节》言彻衣者，尽刺诸阳之奇腧，未有常处，愿卒闻之。对曰：是阳气有余而阴气不足，阴气不足则内热，阳气有余则外热，两热相薄，热于怀炭，衣热不可近身，身热不可近席。腠理闭塞而不汗，舌焦唇槁[image: ]
 《黄帝古针经》作槁腊
 ，嗌干欲饮，取天府、大杼三痏，刺中膂以去其热，补手足太阴以去其汗。热去汗晞，疾于彻衣。

《八十一难》曰：阳虚阴盛，汗出而愈，下之即死；阳盛阴虚，汗出而死，下之即愈。与经乖错，于义反倒，不
 可用也。


〔五〕问曰：人有四肢热，逢风寒如炙如火者，何也？对曰：是人阴气虚，阳气盛，四肢热者，阳也，两阳相得，而阴气虚少，少水不能灭盛火，而阳气独治，独治者，不能生长也，独盛而止耳。故逢风如炙如火者，是人当肉烁也。

问曰：人身非常温也，非常热也，而烦满者，何也？对曰：阴气少，阳气胜，故热而烦满。

〔六〕问曰：足太阴、阳明为表里，脾胃脉也，生病异者，何也？对曰：阴阳异位，更实更虚，更逆更顺，或从内，或从外，所从不同，故病异名。

阳者，天气也，主外；阴者，地气也，主内。阳道实，阴道虚，故犯贼风虚邪者，阳受之，则入腑。食饮不节，起居不时者，阴受之，则入脏。入六腑则身热不得眠，上为喘呼；入五脏则[image: ]
 满闭塞，下为飧泄，久为肠澼。故喉主天气，咽主地气。故阳受风气，阴受湿气。故阴气从足上行至头，而下行循臂至指端；阳气从手上行至头，而下行至足。故曰：阳病者上行极而下，阴病者下行极而上。故伤于风者上先受之，伤于湿者下先受之也。

六经受病发伤寒热病第一中


〔一〕黄帝问曰：病热有所痛者，何也？岐伯对曰：病热者，阳脉也，以三阳之动也，人迎一盛在少阳，二盛在太阳，三盛在阳明。夫阳入于阴，故病在头与腹，乃[image: ]
 胀而头痛也。

〔二〕问曰：病身热汗出而烦满不解者，何也？对曰：汗出而身热者风也，汗出而烦满不解者厥也，病名曰风厥。太阳为诸阳主气《素问》作巨阳主气
 ，故先受邪。少阴其表里也，得热则上从，上从则厥，治之表里刺之，饮之服汤。

问曰：温病汗出辄复热，而脉躁疾者不为汗衰，狂言不能食，病名曰何？对曰：名曰阴阳交，交者死。人所以汗出者，皆生于谷，谷生于精。今邪气交争于骨肉，而得汗者，是邪退精胜，精胜则当能食，而不复热。复热者，邪气也，汗者，精气也，今汗出而辄复热者，是邪胜也，不能食者，精无裨也，汗而热留者，寿可立而倾也。夫汗出而脉躁盛者死，今脉不与汗相应，此不胜其病，其死明矣。狂言者，是失志，失志者死。此有三死，不见一生，虽愈必死。

〔三〕病风且寒且热，炅汗出，一日数过，先刺诸分理络脉。汗出且寒且热，三日一刺，百日而已。

〔四〕问曰：何谓虚实？对曰：邪气盛则实，精气夺则虚。重实者，内《素问》作言
 大热病，气热，脉满，是谓重实。问曰：经络俱实何如？对曰：经络皆实，是寸脉急而尺缓也，皆当俱治。故曰：滑则顺，涩则逆。夫虚实者，皆从其物类治《素问》作始
 ，故五脏骨肉滑利，可以久长。寒气暴上，脉满而实，实而滑顺则生，实而涩，逆则死。形尽满者，脉急大坚，尺满一作涩
 而不应也。如是者，顺则生，逆则死。所谓顺者，手足温，所谓逆者，手足寒也。

问曰：何谓重虚？对曰：脉虚、气虚、尺虚，是谓重虚也。所谓气虚者，言无常也；尺虚者，行步恇然也；脉虚者，不象阴也。如此者滑则生，涩则死。气虚者，肺虚也；气逆者，足寒也。非其时则生，当其时则死，余脏皆如此也。

脉实满，手足寒，头热一作痛
 者，春秋则生，冬夏则死。脉浮而涩，涩而身有热者死。络气不足，经气有余者脉口热而尺寒，秋冬为逆，春夏为顺，治主病者。经虚络满者，尺热满，脉口寒涩，春夏死，秋冬生。络满经虚，灸阴刺阳；经满络虚，刺阴灸阳。

问曰：秋冬无极阴，春夏无极阳者，何谓也？对曰：无极阳者，春夏无数虚阳明，阳明虚则狂；无极阴者，秋冬无数虚太阴，太阴虚则死。

春亟治经络，夏亟治经腧，秋亟治六腑，冬则闭塞，治用药而少针石。所谓少针石者，非痈疽之谓也。

〔五〕热病始手臂者，先取手阳明、太阴而汗出。始头首者，先取项太阳而汗出。始足胫者，先取足阳明而汗出，臂太阴《灵枢》作阳
 可出汗，足阳明可出汗。取阴而汗出甚者止之阳，取阳而汗出甚者止之阴。振寒凄凄，鼓颔不得汗出，腹胀烦闷，取手太阴。

〔六〕热病三日，气口静，人迎躁者，取之诸阳，五十九刺，以泻其热，而出其汗，实其阴，以补其不足。身热甚，阴阳皆静者，勿刺之。其可刺者，急取之，不汗则泄。所谓勿刺，皆有死征也。

热病七日八日，脉口动，喘而眩者，急刺之，汗且自出，浅刺手大指间。

热病七日八日，脉微小，病者溲血，口中干，一日半而死，脉代者，一日死。

热病已得汗而脉尚躁一本作盛
 ，喘且复热，勿庸一本作肤
 刺，喘盛者必死。

热病七日八日，脉不躁，不散数，后三日中有汗，三日不汗，四日死，未汗勿庸刺。

热病先肤痛，窒鼻充面，取之皮，以第一针五十九刺，苛鼻干《灵枢》作诊鼻干
 ，索皮于肺；不得，索之于火。火者，心也。

热病先身涩烦而热，烦闷唇嗌干，取之皮，以第一针五十九刺。热病肤胀，口干，寒汗出，索脉于心；不得，索之于水。水者，肾也。

热病嗌干，多饮善惊，卧不能安，取之肤肉，以第六针五十九刺。目眦赤《灵枢》作青
 ，索肉于脾；不得，索之于木。木者，肝也。

热病而胸胁痛《灵枢》作面青脑痛
 ，手足躁，取之筋间，以第四针针于四逆。筋躄目浸，索筋于肝；不得，索之于金。金者，肺也。

热病数惊，瘛疭而狂，取之脉，以第四针急泻有余者。癫疾毛发去，索血于心；不得，索之于水。水者，肾也。

热病身重骨痛，耳聋好瞑，取之骨，以第四针五十九刺。骨病不食，啮齿耳青，索骨于肾；不得，索之于土。土者，脾也。

热病不知所痛，耳聋，不能自收，口干，阳热甚，阴颇有寒者，热在髓也，死不治。

热病头痛，颞颥目脉紧一本作瘛
 ，善衄，厥热病也，取之以第三针，视有余不足。

寒热痔一作痛
 ，热病体重，肠中热，取之以第四针于其俞及下诸指间，索气于胃络得气也。

热病夹脐急痛，胸胁满，取之涌泉与阴陵泉，以第四针针嗌里。

热病而汗且出，及脉顺可汗者，取鱼际、太渊、大都、太白，泻之则热去，补之则汗出。汗出太甚，取内踝上横脉以止之。

热病已得汗而脉尚躁盛者，此阴脉之极也，死；其得汗而脉静者生。

热病脉常躁盛而不得汗者，此阳脉之极也，死；其脉躁盛得汗而脉静者生。

厥，夹脊而痛，至头项[image: ]

 ，目[image: ]

 然，腰脊强，取足太阳腘中血络。嗌干，口热如胶，取足少阴。此条出《素问》刺腰痛篇，宜在后刺腰痛内。


热病死候有九：一曰汗不出，大颧发赤者死。《太素》云汗不出，大颧发赤者，必不反而死。
 二曰泄而腹满甚者死。三曰目不明，热不已者死。四曰老人婴儿热而腹满者死。五曰汗不出，呕血《灵枢》作呕，下血
 者死。六曰舌本烂，热不已者死。七曰咳而衄，汗出，出不至足者死。八曰髓热者死。九曰热而痉者死。热而痉者，腰反折，瘛疭，齿噤[image: ]
 也。凡此九者不可刺也。

所谓五十九刺者，两手内外侧各三，凡十二痏；五指间各一，凡八痏；足亦如是。头入发际一寸，旁三分《灵枢》无分字
 各三，凡六痏；更入发际三寸边五，凡十痏；耳前后口下《灵枢》作已下
 者各一，项中一，凡六痏；巅上一。《素问》曰：五十九者，头上五行，行五者，以越诸阳之热逆也；大杼、膺俞、缺盆、背椎，此八者以泻胸中之热一作阳
 ；气冲、三里、巨虚上下廉，此八者以泻胃中之热；云门、髃骨、委中、髓空，此八者以泻四肢之热；五脏俞旁五，此十者以泻五脏之热。凡此五十九者，皆热之左右也。按二经虽不同，皆泻热之要穴也。


〔七〕头脑中寒，鼻衄，目泣出，神庭主之《千金》
 作寒热头痛
 。

头痛身热，鼻窒，喘息不利，烦满汗不出，曲差主之。

头痛目眩痛，颈项强急，胸胁相引不得倾侧，本神主之。

热病《千金》下有烦满二字
 汗不出，上星主之，先取[image: ]

 ，后取天牖、风池。

热病汗不出而苦呕，烦心，承光主之。

头项痛重，暂起僵仆，鼻窒鼽衄，喘息不得通，通天主之。

头项恶风，汗不出，凄厥恶寒，呕吐，目系急痛引[image: ]
 ，头重项痛，玉枕主之。

颊凊《千金》作妄啮视
 不得视，口沫泣出，两目眉头痛，临泣主之。

脑风头痛，恶见风寒，鼽衄，鼻窒喘息不通，承灵主之。

头痛身热，引两颔急一作痛
 ，脑空主之。

醉酒风发，两角一作两目
 眩痛，不能饮食，烦满呕吐，率谷主之《千金》以此条置风篇
 。

项强，刺喑门。热病汗不出，天柱及风池、商阳、关冲、液门主之。

颈项痛，不得顾，目泣出，多眵[image: ]
 ，鼻鼽衄，目内眦赤痛，气厥，耳目不明，咽喉偻引项，筋挛不收，风池主之。

伤寒热盛，烦呕，大椎主之。

头重目瞑，凄厥寒热，项强难以反顾，汗不出，陶道主之。

身热头痛，进退往来，神道主之。

头痛如破，身热如火，汗不出，瘛疭《千金》作头痛寒热，汗不出，恶寒
 里急，腰腹相引痛，命门主之。

颈项痛不可以俯仰，头痛振寒，瘛疭，气实则胁满，夹脊有并气，热汗不出，腰背痛，大杼主之。

风眩头痛，鼻鼽不利，时嚏，清涕自出，风门主之。

凄凄振寒，数欠伸，膈俞主之。

热病汗不出，上髎及孔最主之《千金》作臂厥，热病汗不出，
 皆灸刺之，此穴可以出汗
 。

肩髆间急，凄厥恶寒，魄户主之。项背痛引颈，魄户主之。

肩痛胸腹满，凄厥，脊背急强，神堂主之。

喘逆，鼽衄，肩胛内廉痛，不可俯仰，[image: ]
 季胁引少腹而痛胀，[image: ]

 主之。

背痛恶寒，脊强俯仰难，食不下，呕吐多涎，膈关主之《千金》作阳关。


胸胁胀满，背痛，恶风寒，饮食不下，呕吐不留住，魂门主之。

善嚏，头痛身热，颔厌主之。

热病头痛引目外眦而急，烦满汗不出，引颔齿，面赤皮痛，悬颅主之。《千金》有热病头痛身重悬颅主之。


热病偏头痛引目外眦，悬厘主之。

头目瞳子痛，不可以视，夹项强急不可以顾，阳白主之。

风头痛，鼻鼽衄，眉头痛，善嚏，目如欲脱，汗出寒热，面赤，颊中痛，项椎不可左右顾，目系急，瘛疭，攒竹主之。

寒热，凄厥鼓颔，承浆主之。

身热，头胁痛不可反侧，颅息主之。

肩背痛，寒热瘰疬，颈有大气，暴聋气蒙瞀，耳目不明，头颔痛，泪出，鼻衄不得息，不知香臭，风眩，喉痹，天牖主之。

热病，胸中澹澹，腹满暴痛，恍惚不知人，手凊，少腹满《千金》作心腹
 ，瘛疭，心疝，气满不得息，巨阙主之。

头眩痛，身热汗不出《千金》作烦满汗不出
 ，上脘主之。

身寒热，阴都主之。

热病象疟，振栗鼓颔，腹胀睥睨，喉中鸣，少商主之。

寒厥及热烦心，少气不足以息，阴湿痒，腹痛不可以食饮，肘挛支满，喉中焦干渴，鱼际主之。

热病振栗鼓颔，腹满阴萎，咳引尻溺出，虚也。膈中虚，食饮呕，身热汗不出，数唾涎，呕吐血下，肩背寒热，脱色，目泣出，皆虚也，刺鱼际补之。

病温身热，五日以上汗不出，刺太渊，留针一时取之。若未满五日，禁不可刺也。

热病先手臂痛，身热，瘛疭，唇口聚，鼻张目下，汗出如转珠，两乳下三寸坚，胁下满悸，列缺主之。

六经受病发伤寒热病第一下


振寒瘛疭，手不伸，咳嗽唾浊，气膈善呕，鼓颔不得汗，烦满身痛《千金》作身心痛
 ，目[image: ]
 纵衄，尺泽主之。左窒刺右，右窒刺左。两胁下痛，呕泄上下出，胸满短气，不得汗，补手太阴以出之。

热病烦心，心闷而汗不出，掌中热，心痛，身热如火，浸淫烦满，舌本痛，中冲主之《千金》作天髎
 。

热病发热，烦满而欲呕哕，三日以往不得汗，怵惕，胸胁痛不可反侧，咳满，溺赤，大便《千金》作小便
 血，衄不止，呕吐血，气逆，噫不止，嗌中痛，食不下，善渴，口中烂，掌中热，劳宫主之。

热病烦心而汗不出，肘挛腋肿，善笑不休，心中痛，目赤黄，小便如血，欲呕，胸中热，苦不乐，太息，喉痹嗌干，喘逆，身热如火，头痛如破，短气胸痛，大陵主之。

热病烦心，善哕，胸中澹澹善动而热，间使主之。

面赤皮热，热病汗不出，中风热，目赤黄，肘挛腋肿，实则心暴痛，虚则烦心，心惕惕不能动，失智，内关主之。

心澹澹然善惊，身热烦心，口干，手凊，逆气，呕《千金》作噪
 血，肘瘛，善摇头，颜凊，汗出不过眉，伤寒温病，曲泽主之。

多卧善唾，肩髃痛寒，鼻鼽赤多血，浸淫起面，身热，喉痹如哽，目眦伤，忽振寒，肩疼，二间主之。

鼻鼽衄，热病汗不出，[image: ]
 音迷
 目，目痛瞑，头痛，龋齿痛，合谷主之。

热病烦心，[image: ]
 目，目痛泣出，厥逆头痛，胸满不得息，阳溪主之。

热病肠澼，臑肘臂痛，虚则气膈满，肩一作手
 不举，吐舌，戾颈，妄言，阳溪主之。

伤寒，寒热头痛，哕衄，肩不举，温溜主之。

伤寒余热不尽，曲池主之。

头痛振寒，清泠渊主之。

头痛，项背急，消泺主之。

振寒，小指不用，寒热汗不出，头痛，喉痹舌急卷，小指之间热，口中热，烦心，心痛，臂内廉及胁痛，聋，咳，瘛疭，口干，项痛不可顾，少泽主之。

振寒寒热，肩臑肘臂痛，头痛不可顾，烦满，身热恶寒，目赤痛，眦烂生翳膜，暴痛，鼽衄，发聋，臂重痛，肘挛，痂疥，胸满引臑，泣出而惊，颈项强，身寒，后溪主之。

热病汗不出，胸痛不得息，颔肿，寒热，耳鸣聋无所闻，阳谷主之。

泄风汗出至腰，项急不可以左右顾及俯仰，肩弛肘废，目痛，痂疥生疣，瘛疭，头眩目痛，阳谷主之。

振寒寒热，颈项肿，实则肘挛，头眩痛，狂易，虚则生疣，小者痂疥，支正主之。

风眩头痛，小海主之。

气喘，热病衄血不止，烦心，善悲，腹胀，逆息热气，足胫中寒，不得卧，气满胸中热，暴泄，仰息，足下寒，膈中闷，呕吐，不欲食饮，隐白主之。

热病汗不出，且厥，手足凊，暴泄，心痛腹胀，心尤痛甚，此胃心痛也，大都主之，并取太白，腹满善呕，烦闷，此皆主之。

热病先头重颜痛，烦闷身热，热争则腰痛不可以俯仰，腹满，两颔痛甚，暴泄善饥而不欲食，善噫，热中，足凊，腹胀食不化，善呕泄，有脓血，苦呕无所出，先取三里，后取太白、章门主之。

热病满闷不得卧《千金》云：不得卧，身重骨痛不相知
 ，太白主之。

热中少气厥寒，灸之热去《千金》作灸涌泉
 ，烦心不嗜食，咳而短气，善喘，喉痹，身热痛，脊胁相引，忽忽善忘，涌泉主之。

热病烦心，足寒凊，多汗，先取然谷，后取太溪、大指间动脉，皆先补之。

目痛引眦，少腹偏痛眦，一作脊
 ，呕，瘛疭，视昏嗜卧，照海主之。泻左阴跷，取足左右少阴俞，先刺阴跷，后刺少阴，气在横骨上。

热病汗不出，默默嗜卧，溺黄，少腹热，嗌中痛，腹胀内肿，涎下，心痛如锥针刺，太溪主之。手足寒至节，喘息者死。

热病刺陷谷，足先寒，寒上至膝乃出针。

善啮唇，善噫，腹痛胀满，肠鸣，陷谷主之。

热病汗不出，口中热痛，冲阳主之。胃脘痛，时寒热，皆主之。

热病汗不出，善噫，腹胀满，胃热谵语，解溪主之。

厥头痛，面浮肿，烦心，狂见鬼，善笑不休，发于外，有所大喜，喉痹不能言，丰隆主之。

阳厥凄凄而寒，少腹坚，头痛，胫股腹痛，消中，小便不利，善哕，三里主之。

胁痛咳逆不得息，窍阴主之。及爪甲与肉交者，左取右，右取左立已，不已复取之。手足凊，烦一作脉
 热汗不出，手肢转筋，头痛如锥刺之，循循然不可以动，动益烦心，喉痹舌卷，口干，臂内廉痛不可及头，耳聋鸣，窍阴皆主之。

膝外廉痛，热病汗不出，目外眦赤痛，头眩两颔痛，逆寒泣出，耳鸣聋，多汗，目痒，胸中痛不可反侧，痛无常处，侠溪主之。

厥，四逆，喘，气满，风身汗出而凊，髋髀中痛，不得行，足外皮痛，临泣主之。

目视不明，振寒，目翳，瞳子不见，腰两胁痛，脚酸转筋，丘墟主之。

身懈寒，少气热甚，恶人，心惕惕然，取飞扬及绝骨、跗上临泣，立已。淫泺胫酸，热病汗不出，皆主之。

头重，鼻衄及瘛疭，汗不出，烦心，足下热，不欲近衣，项痛，目翳，鼻及小便皆不利，至阴主之。

身疼痛，善惊，互引，鼻衄，通谷主之。

暴病头痛，身热痛，肌肉动，耳聋，恶风，目眦烂赤，项不可以顾，髀枢痛，泄，肠澼，束骨主之。

鼽衄血不止，淫泺头痛，目白翳，跟尻瘛疭，头顶肿痛，泄注，上抢心，目赤眦烂无所见，痛从内眦始《千金》作翳从内眦始
 ，腹满，颈项强，腰脊不可俯仰，眩，心痛，肩背相引，如从后触之状，身寒从胫起，京骨主之。

下部寒，热病汗不出，体重，逆气，头眩痛，飞扬主之。

鼽衄，腰背痛，脚腨酸重，战栗不能久立，腨如裂，脚急跟痛足挛，少腹痛引喉咽，大便难，[image: ]
 胀，承山主之。

热病夹脊痛，委中主之。

足阳明脉病发热狂走第二

〔一〕黄帝问曰：足阳明之脉病，恶人与火，闻木音则惕然而惊，欲独闭户牖而处，愿闻其故？岐伯对曰：阳明者，胃脉也；胃，土也，闻木音而惊者，土恶木也。阳明主肌肉，其血气盛，邪客之则热，热甚则恶火。阳明厥则喘闷，闷则恶人。阴阳相薄，阳尽阴盛，故欲独闭户牖而处。按：阴阳相薄至此，本《素问》脉解篇，士安移续于此。
 问曰：或喘而生者，或喘而死者，何也？对曰：厥逆连脏则死，连经则生。问曰：病甚则弃衣而走，登高而歌，或至不食数日，逾垣上屋，非其素所能，病反能者，何也？对曰：阴阳争而外并于阳此八字亦《素问》脉解篇文
 ，邪盛则四肢实，实则能登高而歌。热盛于身，故弃衣而欲走。阳盛故妄言，骂詈不避亲疏。

〔二〕大热遍身，故狂言而妄见妄闻，视足阳明及大络取之，虚者补之，血如实者泻之。因令偃卧，居其头前，以两手四指按其颈动脉久持之，卷而切推之，下至缺盆中，复上如前，热去乃已，此所谓推而散之者也。

〔三〕身热狂走，谵语见鬼，瘛疭，身柱主之。

狂，妄言，怒恐恶火，善骂詈，巨阙主之。

热病汗不出，鼽衄，眩，时仆，面浮肿，足胫寒，不得卧，振寒，恶人与木音，喉痹，龋齿，恶风，鼻不利，多卧善惊，厉兑主之。

四厥，手足闷者，使人久持之，厥热一本作逆冷
 胫痛，腹胀皮痛，善伸数欠，恶人与木音，振寒，嗌中引外痛，热病汗不出，下齿痛，恶寒，目急，喘满，寒栗，龂，口噤噼，不嗜食，内庭主之。

狂歌妄言，怒恐，恶人与火，骂詈，三里主之。

阴衰发热厥阳衰发寒厥第三

〔一〕黄帝问曰：厥之寒热者，何也？岐伯对曰：阳气衰于下则为寒厥，阴气衰于下则为热厥。问曰：热厥必起于足下者，何也？对曰：阳气起于足五指之表，集于足下而聚于足心，故阳胜则足下热。问曰：寒厥必起于五指而上于膝者，何也？对曰：阴气起于五指之里，集于膝下而聚于膝上，故阴气盛则从五指至膝上寒，其寒也，不从外，皆从内。

问曰：寒厥何失而然也？对曰：厥阴者，众筋之所聚《素问》作前阴者，宗筋之所聚也
 ，太阴、阳明之所合。春夏则阳气多而阴气少，秋冬则阴气盛而阳气衰。此人质壮，以秋冬夺于所用，下气上争不能复，精气溢下，邪气从而上之，所中《素问》所中二字作气因于中
 阳气衰，不能渗营其经络，阳气日损，阴气独在，故手足为之寒。

问曰：热厥何如？对曰：酒入于胃则络脉满而经脉虚。脾主为胃行其津液者也，阴气虚则阳气入，阳气入则胃不和，胃不和则精气竭，精气竭则不荣其四肢。此人必数醉若饱以入房，气聚于脾中不得散，酒气与谷气相薄，热遍于身，内热而溺赤。夫酒气盛而慓悍，肾气日衰，阳气独盛，故手足为之热。

问曰：厥，或令人腹满，或令人暴不知人，或至半日，远至一日，乃知人者，何谓也？对曰：阴气盛于上则下虚，下虚则腹满，腹满《素问》腹满二字作：阳气盛于上
 则下气重。上而邪气逆，逆则阳气乱，阳气乱则不知人矣。

太阳之厥则肿首头重，足不能行，发为眩仆。阳明之厥则癫疾欲走呼，腹满不得卧，面赤而热，妄见妄言。少阳之厥则暴聋，颊肿而热，胁痛，胻不可以运。太阴之厥则腹满[image: ]
 胀，后不利，不欲食，食则呕，不得卧。少阴之厥则舌干，溺赤，腹满心痛。厥阴之厥则少腹肿痛，[image: ]
 胀，泾溲不利，好卧屈膝，阴缩肿，胻内热。盛则泻之，虚则补之，不盛不虚，以经取之。

〔二〕请言解论，与天地相应，四时相副，人参天地，故可为解。下有渐洳，上生蒲苇，此所以知气形之多少也。阴阳者，寒暑也。热则滋雨而在上，根茎《灵枢》作荄
 少汁，人气在外，皮肤缓，腠理开，血气盛，汗大泄，皮淖泽；寒则地冻水冰，人气在中，皮肤致，腠理闭，汗不泄，血气强，皮坚涩。当是之时，善行水者，不能往冰，善穷地者，不能凿冻。夫善用针者，亦不能取四逆，血脉凝结，坚揣不往来，亦不可即柔。故行水者，必待天温冰释；穷地者，必待冻解，而后地可穷，人脉犹是。治厥者，必先熨火以调和其经，掌与腋，肘与脚，项与脊，以调其气。大道已通，血脉乃行，后视其病，脉淖泽者，刺而平之；坚紧者，破而决之，气下乃止，此所谓解结。

用针之类，在于调气，气积于胃，以通营卫，各行其道，宗气留积在海，其下者注于气街，上行者注于息道，故厥在足，宗气不下，脉中之血凝而留止，弗之火调，针弗能取。用针者，必先察其经络之虚实，切而循之，按而弹之，视其应动者，乃后取而下之。六经调者，谓之不病，虽病谓之自已。一经上实下虚而不通者，此必有横络盛加于大经，令之不通，视而泻之，通而决之，是所谓解结者也。

上寒下热，先刺其项太阳，久留之，已刺则火熨项与肩胛，令热下合一本作冷
 乃止，所谓推而上之者也；上热下寒，视其虚脉而陷下于经络者取之，气下而止，所谓引而下之者也。

〔三〕刺热厥者，留针反为寒；刺寒厥者，留针反为热。刺热厥者，二阴一阳；刺寒厥者，二阳一阴。所谓二阴者，二刺阴；所谓二阳者，二刺阳。

热厥取太阴、少阳。寒厥取阳明、少阴，于足留之。

〔四〕厥，胸满面肿者，肩中热，暴言难，甚则不能言，取足阳明。厥，气走喉而不能言，手足微满凊，大便不利，取足少阴。厥而腹膨膨，多寒气，腹中[image: ]
 [image: ]
 音最，《九虚》作荣
 ，便溲难，取足太阴。

〔五〕厥逆为病，足暴凊，胸中若将裂，腹肠若以刀切之，[image: ]
 而不食，脉大皆涩。暖取足少阴，凊取足阳明，凊则补之，温则泻之。厥逆，腹满胀，肠鸣，胸满不得息，取之下胸二肋间，咳而动应手者，与背俞以指按之立快。

〔六〕足厥，喘逆，足下凊至膝，涌泉主之。

太阳中风感于寒湿发痉第四

〔一〕热病而痉者，腰反折，瘛疭，齿噤[image: ]
 。

张仲景曰：太阳病，其证备，其身体强[image: ]
 [image: ]
 然，脉反沉迟者，此为痉。夫痉脉来，按之筑筑而弦直上下行。刚痉为病，胸满口噤，卧不著席，脚挛急，其人必[image: ]
 齿。太阳病，发热，脉沉细为痉。痉家，其脉伏坚，直上下。太阳病，发热无汗恶寒，此为刚痉。太阳病，发热汗出，不恶寒，此为柔痉。太阳中湿病痉，其脉沉与筋平。太阳病，无汗，小便少，气上冲胸，口噤不能语，欲作刚痉。然刚痉，太阳中风感于寒湿者也，其脉往来进退，以沉迟细异于伤寒热病。其治不宜发汗，针灸为嘉，治之以药者，可服葛根汤。

风痉身反折，先取太阳腘中血络出血。痉，中有寒，取三里。痉，取之阴跷及三毛上及血络出血。

〔二〕痉，取囟会、百会及天柱、膈俞、上关、光明主之。

痉，目不眴，刺脑户。

痉，脊强反折，瘛疭，癫疾，头重，五处主之。

痉互引，善惊，天冲主之。

痉反折，心痛，形气短，尻[image: ]
 涩，小便黄闭，长强主之。

痉，脊强互引，恶风时振栗，喉痹，大气满喘，胸中郁郁，身热，目[image: ]
 [image: ]
 ，项强，寒热，僵仆，不能久立，烦满里急，身不安席，大杼主之。

脊强互引反折，汗不出，腰俞主之。

痉，筋痛急互引，肝俞主之。

热痉，脾俞及肾俞主之。

热痉互引，汗不出，反折，尻臀内痛似瘅疟状，膀胱俞主之。

痉，反折互引，腹胀腋挛，背中怏怏引胁痛，内引心，中膂俞主之。又刺阳明。从项而数背椎，夹脊膂而痛，按之应手者，刺之尺泽，三痏立已。

痉，互引身热，[image: ]
 [image: ]
 主之。

痉，反目憎风，刺丝竹空。

痉，互引，唇吻强，兑端主之。

痉，烦满，龈交主之。

痉，口噤，互引，口干，小便赤黄，或时不禁，承浆主之。

痉，口噤，大迎主之。

痉，不能言，翳风主之。

痉，先取太溪，后取太仓之原主之。

痉，脊强里急，腹中拘急痛，水分主之。

痉，脊强，口不可开，多唾，大便难，石关主之。

痉，脊强反折，京门主之。

痉，腹大坚，不得息，期门主之。

痉，上气，鱼际主之。

痉，互引，腕骨主之。热病汗不出，善呕苦，痉，身反折，口噤，善鼓颔，腰痛不可以顾，顾而有似拔者，善悲，上下取之，出血，见血立已，喉痹不能言，三里主之。

痉，惊，互引，脚如结，腨如裂，束骨主之。

痉，目反白多，鼻不通利，涕黄，更衣一本作便去血
 ，京骨主之。

痉，脊强，头眩痛，脚如结，腨如裂，昆仑主之。

痉，反折，飞扬主之。

阴阳相移发三疟第五

〔一〕黄帝问曰：夫疟疾皆生于风，其以日作，以时发者，何也？岐伯对曰：疟之始发，先起于毫毛，欠伸乃作，寒栗鼓颔，腰脊俱痛，寒去则内外俱热，头痛如破，渴欲饮水。问曰：何气使然？对曰：阴阳上下交争，虚实更作，阴阳相移也。阳并于阴则阴实而阳明虚，阳明虚则寒栗鼓颔也，太阳虚则腰背头项痛，三阳俱虚则阴气一作二阴
 胜，阴气胜则骨寒而痛，寒生于内，故中外皆寒。阳胜则外热，阴虚则内热，内外皆热则喘渴，故欲冷饮。此皆得之夏伤于暑，热气盛，藏于皮肤之内，肠胃之外，此营气之所舍也，令人汗出空疏，腠理开，因得秋气，汗出遇风，得浴水气，舍于皮肤之内，与卫气并居。卫气者，昼行于阳，夜行于阴，此气得阳而外出，得阴而内薄，内外相薄，是以日作。

问曰：其间日而作者，何也？对曰：其气之舍深，内薄于阴，阳气独发，阴邪内著，阴与阳争不得出，是以间日而作。问曰：其作日晏与其日早，何气使然？对曰：邪气客于风府，循膂而下，卫气一日一夜大会于风府，其明日日下一节，故其作也晏。此皆客于脊背，每至于风府则腠理开，腠理开则邪气入，邪气入则病作，以此日作稍益晏也。其出于风府，日下一节，二十一日下至骶骨，二十二日入于脊内，注于太冲之脉《素问》
 二十一作二十五，二十二作二十六，太冲作伏膂
 ，其气上行九日，出于缺盆之中，其气日高，故作日益早。其间日发者，由邪气内薄于五脏，横连募原，其道远，其气深，其行迟，不能与卫气俱行，不能偕出，故间日乃作。

问曰：卫气每至于风府，腠理乃发，发则邪入，入则病作。今卫气日下一节，其气之发，不当风府，其日作奈何？对曰：《素问》此下有八十八字，《甲乙经》本无，故
 不抄入
 风无常府，卫气之所发，必开其腠理，邪气之所合，则其病作《素问》作则其府也
 。问曰：风之与疟，相似同类，而风独常在，疟得有时休者，何也？对曰：风气常留其处，故常在。疟气随经络次以内传《素问》作沉而内薄
 ，故卫气应乃作。

问曰：疟先寒而后热者，何也？对曰：夏伤于大暑，汗大出，腠理开发，因遇风夏气凄沧之小寒迫之，藏于腠理及皮肤之中，秋伤于风则病成矣。夫寒者阴气也，风者阳气也，先伤于寒而后伤于风，故先寒而后热，病以时作，名曰寒疟也。问曰：先热而后寒者，何也？对曰：此先伤于风，后伤于寒，故先热而后寒，亦以时作，名曰温疟也。其但热而不寒者，阴气先绝，阳气独发，则少气烦冤，手足热而欲呕者，名曰瘅疟。

问曰：经言有余者泻之，不足者补之，今热为有余，寒为不足。夫疟之寒，汤火不能温，及其热，冰水不能寒，此皆有余不足之类。当此之时，良工不能止，必待其自衰乃刺之，何也？对曰：经言无刺熇熇之热，无刺浑浑之脉，无刺漉漉之汗，为其病逆，未可治也。

夫疟之始发也，阳气并于阴，当是之时，阳虚阴盛而外无气，故先寒栗也。阴气逆极，则复出之阳，阳与阴并于外，则阴虚而阳实，故先热而渴。

夫疟并于阳则阳胜，并于阴则阴胜，阴胜者则寒，阳胜者则热。热疟者，风寒之暴气不常也，病极则复至，病之发也，如火之热，如风雨不可当也。故经曰：方其盛必毁，因其衰也，事必大昌。此之谓也。

夫疟之未发也，阴未并阳，阳未并阴，因而调之，真气乃安，邪气乃亡。故工不能治已发，为其气逆也。

疟之且发也，阴阳之且移也，必从四末始。阳已伤，阴从之，故气未并，先其时，坚束其处，令邪气不得入，阴气不得出，审候见之，在孙络者，盛坚而血者，皆取之，此其往而未得并者也。

问曰：疟不发其应，何也？对曰：疟者，必更盛更虚，随气之所在，病在阳则热而脉躁，在阴则寒而脉静。极则阴阳俱衰，卫气相离，故病得休，卫气集则复病。问曰：时有间二日，或至数日发，或渴或不渴，其故何也？对曰：其间日，邪气与卫气客于六腑而相失时，不相得，故休数日乃发也。阴阳更胜，或甚或不甚，故或渴或不渴。

问曰：夏伤于暑，秋必病疟，今不必应者，何也？对曰：此应四时也，其病异形者，反四时也。其以秋病者寒甚，以冬病者寒不甚，以春病者恶风，以夏病者多汗。

问曰：温疟与寒疟者，皆安舍？其在何藏？对曰：温疟者，得之于冬，中于风寒，寒气藏于骨髓之中，至春则阳气大发，邪气不能出，因遇大暑，脑髓铄，肌肉消，腠理发泄，因有所用力，邪气与汗皆出。此病邪气先藏在肾，其气先从内出之于外。如是者，阴虚而阳盛，阳盛则病矣，衰则气反复入，复入则阳虚，阳虚则寒矣，故先热而后寒，名曰温疟。

问曰：瘅疟何如？对曰：肺素有热，气盛于身，厥气逆上，中气实而不外泄，因有所用力，腠理开，风寒舍于皮肤之内分肉之间而发，发则阳气盛，阳气盛而不衰则病矣。其气不反之阴，故但热而不寒，气内藏于心而外舍分肉之间，令人消烁脱肉，故名曰瘅疟。

〔二〕疟脉满大急，刺背俞，用中针，旁五胠俞各一，遍肥瘦出血。疟脉小实急，灸胫少阴，刺指井。疟脉缓大虚，便用药，不宜用针。凡治疟，先发如食顷乃可以治，过之则失时。

疟不渴，间日而作，《九卷》曰：取足阳明，《素问》刺足太阳。渴而间日作，《九卷》曰：取手少阳，《素问》刺足少阳。瘟疟汗不出，为五十九刺解在热病部
 。

足太阳疟，令人腰痛，头重，寒从背起，先寒后热，渴。渴止汗乃出，难已。间日作，刺腘中出血。《素问》
 先寒后热下有“熇熇暍暍然”五字。


足少阳疟，令人身体解[image: ]
 ，寒不甚，恶见人，心惕惕然，热多汗出甚，刺足少阳。

足阳明疟，令人先寒，洒淅洒淅，寒甚久乃热，热去汗出，喜见日月光火气乃快然，刺阳明跗上及调冲阳
 。

足太阴疟，令人不乐，好太息，不嗜食，多寒热，汗出，病至则善呕，呕已乃衰，即取之足太阴。

足少阴疟，令人呕吐甚，多寒少热，欲闭户牖而处，其病难已取太溪
 。

足厥阴疟，令人腰痛，少腹满，小便不利如癃状，非癃也。数噫恐惧，气不足，腹中悒悒，刺足厥阴。

肺疟，令人心寒，甚热，热间善惊如有所见者，刺手太阴、阳明。

心疟，令人烦心甚，欲得见清水，寒多《素问》作反寒多。《太素》作及寒多
 ，不甚热，刺手少阴是谓神门
 。

肝疟，令人色苍苍然《素问》下有太息二字
 ，其状若死者，刺足厥阴见血。

脾疟，令人病寒腹中痛，热则肠中鸣，鸣已汗出，刺足太阴。

肾疟，令人凄凄然《素问》作洒洒然
 ，腰脊痛宛转，大便难，目眴眴然，手足寒，刺足太阳、少阴。

胃疟，令人且病寒，善饥而不能食，食而支满腹大，刺足阳明、太阴横脉出血。

疟发身热，刺跗上动脉，开其空，出血立寒。

疟方欲寒，刺手阳明、太阴、足阳明、太阴。

诸疟如脉不见者，刺十指间出血，血去必已。先视身之赤如小豆者，尽取之。

十二疟者，其发各不同时，察其病形，以知其何脉之病。先其发时如一食顷而刺之，一刺则衰，二刺则知，三刺则已。不已，刺舌下两脉出血；不已，刺郄中盛经出血，又刺项以下夹脊者，必已。舌下两脉者，廉泉穴也。

刺疟者，必先问其病之所先发者，先刺之。先头痛及重者，先刺头上及两额两眉间出血，先项背痛者，先刺之。先腰脊痛者，先刺郄中出血。先手臂痛者，先刺手少阴、阳明十指间。先足胫酸痛者，先刺足阳明十指间出血。

风疟发则汗出恶风，刺足三阳经背俞之血者。胫酸痛，按之不可，名曰胕髓病，以镵针绝骨出其血，立已。身体小痛，刺诸阴之并无出血，间日一刺。

〔三〕痎疟，神庭及百会主之。

痎疟，上星主之，先取[image: ]
 [image: ]
 ，后取天牖、风池。

痎疟，取完骨及风池、大杼、心俞、上髎、[image: ]
 [image: ]
 、阴都、太渊、三间、合谷、阳池、少泽、前谷、后溪、腕骨、阳谷、侠溪、至阴、通谷、京骨，皆主之。

疟，振寒，热甚狂言，天枢主之。

疟，热甚，列缺主之。

疟，寒厥及热烦心，善哕，心满而汗出，刺少商出血，立已。

热疟口干，商阳主之。

疟，寒甚《千金》下云欲呕沫
 ，阳溪主之。

风疟，汗不出，偏历主之。

疟，面赤肿，温溜主之。

痎疟，心下胀满痛，上气，灸五里，左取右，右取左。

疟，头痛，目涩暴变，液门主之。

疟，发有四时，面上赤，目[image: ]

 无所见，中渚主之。

疟，食时发，心痛，悲伤不乐，天井主之。

风疟，支正主之。

疟，背膂振寒，项痛引肘腋，腰痛引少腹中，四肢不举，小海主之。

疟，不知所苦，大都主之。

疟，多寒少热，大钟主之。

疟，咳逆，心闷不得卧，呕甚，热多寒少，欲闭户牖而处，寒厥，足热，太溪主之。

疟，热少气，足跗寒不能自温，[image: ]
 胀切痛引心，复溜主之。

疟，不嗜食，厉兑主之。

疟，瘛疭，惊，股《千金》作转
 膝重，胻转筋，头眩痛，解溪主之。

疟，日西发，临泣主之。

疟，振寒，腋下肿，丘墟主之。

疟从胻起，束骨主之。

疟，多汗，腰痛不能俯仰，目如脱，项如拔，昆仑主之。

疟，实则腰背痛，虚则鼽衄，飞扬主之。

疟，头重，寒从背起，先寒后热，渴不止，汗乃出，委中主之。

疟，不渴，间日作，昆仑主之。


针灸甲乙经卷之八

〔一〕黄帝问曰：五脏相通，移皆有次，五脏有病则各传其所胜。不治，法三月，若六月，若三日，若六日，传五脏而当死《素问》下有顺传所胜之次
 。故曰：别于阳者，知病从来；别于阴者，知死生之期，言至其所困而死者也。是故风者，百病之长也。今风寒客于人，使人毫毛毕直，皮肤闭而为热，当是之时，可汗而发；或痹不仁，肿痛，当是之时可汤熨，及一本作足字
 火灸，刺而去。弗治，病入舍于肺，名曰肺痹，发咳上气。弗治，肺即传而行之肝，病名曰肝痹，一名曰厥，胁痛出食，当是之时，可按可刺。弗治，肝传之脾，病名曰脾风，发瘅，腹中热，烦心汗出，黄瘅《素问》无汗瘅二字
 ，当此之时，可按，可药，可烙一本作浴
 。弗治，脾传之肾，病名曰疝瘕，少腹烦冤而痛，汗出《素问》作出白
 ，一名曰蛊，当此之时，可按可药。弗治，肾传之心，病筋脉相引而急，名之曰瘛，当此之时，可灸可药。弗治，十日法当死。

肾传之心，心即复反传而之肺，发寒热，法当三岁死，此病之次也。然其卒发者，不必治，其传化有不以次者，忧恐悲喜怒，令不得以其次，故令人大病矣。因而喜，大虚，则肾气乘矣，怒则肝气乘矣，悲则肺气乘矣，恐则脾气乘矣，忧则心气乘矣，此其道也。故病有五，五五二十五变，及其传化。传，乘之名也。

大骨枯槁，大肉陷下，胸中气满，喘息不便，其气动形，期六月死。真脏脉见，乃予之期日。

大骨枯槁，大肉陷下，胸中气满，喘息不便，内痛引肩项，期一月死。真脏脉见，乃予之期日。

大骨枯槁，大肉陷下，胸中气满，喘息不便，内痛引肩项，痛热，脱肉破[image: ]
 ，真脏脉见，十月之内死。

大骨枯槁，大肉陷下，肩髓内消，动作益衰，真脏未见，期一岁死。见其真脏，乃予之期日。

大骨枯槁，大肉陷下，胸中气满，腹内痛，心中不便，肩项身热，[image: ]
 破脱肉，目眶陷，真脏脉见，目不见人，立死；其见人者，至其所不胜之时而死。

急虚中身卒至，五脏闭绝，脉道不通，气不往来，譬之堕溺，不可为期。其脉绝不来，若一息五六至，其形肉不脱，真脏虽不见，犹死。

真肝脉至，中外急，如循刀刃责责然，如按琴瑟弦，色青白不泽，毛折乃死。

真心脉至，紧一本作坚
 而抟，如循薏苡子累累然，色赤黑不泽，毛折乃死。

真肺脉至，大而虚，如以毛羽中人肤，色赤白不泽，毛折乃死。

真脾脉至，弱而乍疏乍数，色青黄不泽，毛折乃死。

真肾脉至，抟而绝，如指弹石辟辟然，色黑黄不泽，毛折乃死。诸真脏脉见者，皆死不治。

〔二〕黄帝问曰：寒热瘰疬，在于颈腋者，何气所生？岐伯对曰：此皆鼠瘘，寒热之毒气稽于脉而不去者也《灵枢》稽作隄字
 。鼠瘘之本皆在于脏，其末上出颈腋之间，其浮于脉中，未著于肌肉而外为脓血者，易去也。问曰：去之奈何？对曰：请从其末引其本，可使衰去，而绝其寒热。审按其道以予之，徐往徐来以去之。其小如麦者，一刺知，三刺已。决其死生，反其目视之，其中有赤脉从上下贯瞳子者，见一脉一岁死，见一脉半一岁半死，见二脉二岁死，见二脉半二岁半死，见三脉三岁死。赤脉不下贯瞳子者可治。

〔三〕问曰：人有善病寒热者，何以候之？对曰：小骨弱肉者，善病寒热。颧骨者，骨之本也，颧大则骨大，颧小则骨小。皮薄而肉弱无[image: ]
 ，其臂懦懦然，其地色炱然，不与天地同色，污然独异，此其候也。然臂薄者，其髓不满，故善病寒热。

〔四〕风盛则为寒热。

皮寒热，皮不可附席，毛发焦，鼻槁腊，不得汗，取三阳之络，补手太阳。肌寒热，病肌痛，毛发焦，唇槁腊，不得汗，取三阳于下以去其血者，补太阴以去其汗。骨寒骨热，痛无所安，汗注不休，齿本槁痛，取其少阴于阴股之络；齿色槁，死不治，骨厥亦然。

〔五〕男子如蛊，女子如阻，身体腰脊如解，不欲食，先取涌泉见血，视跗上盛者，尽出血。

〔六〕灸寒热之法：先取项大椎，以年为壮数，次灸撅骨，以年为壮数，视背俞陷者灸之，举臂肩上陷者灸之，两季胁之间灸之，外踝上绝骨之端灸之，足小指次指之间灸之，腨上陷脉灸之，外踝后灸之，缺盆骨上切之坚动如筋者灸之，膺中陷骨间灸之，掌束骨下灸之，脐下关元三寸灸之，毛际动脉灸之，膝下三寸分间灸之，足阳明灸之，跗上动脉灸之，巅上一灸之，取犬所啮处灸之，即以犬伤病法三炷灸之，凡当灸二十九处。

〔七〕寒热头痛，喘喝，目不能视，神庭主之。

其目泣出，头不痛者，听会主之。

寒热，头痛如破，目痛如脱，喘逆烦满，呕吐，流汗，难言，头维主之。

寒热，刺脑户。

五脏传病发寒热第一下


寒热取五处及天柱、风池、腰俞、长强、大杼、中膂俞、上髎、龈交、上关、关元、天牖、天容、合谷、阳溪、关冲、中渚、阳池、消泺、少泽、前谷、腕骨、阳谷、小海、然谷、至阴、昆仑主之。

寒热骨痛，玉枕主之。

寒热懈烂一本作懒
 淫泺，胫酸，四肢重痛，少气难言，至阳主之。

肺寒热，呼吸不得卧，上气，呕沫，喘气相追逐，胸满胁膺急，息难，振栗，脉鼓，气膈，胸中有热，支满不嗜食，汗不出，腰脊痛，肺俞主之。

寒热，心痛循循然，与背相引而痛，胸中悒悒不得息，咳唾血，多涎，烦中善噎，食不下，呕逆，汗不出，如疟状，目[image: ]
 [image: ]
 ，泪出悲伤，心俞主之。

咳而呕，膈寒，食饮不下，寒热，皮肉肤痛，少气不得卧，胸满支两胁，膈上竞竞，胁痛腹[image: ]
 ，胃脘暴痛，上气，肩背寒痛，汗不出，喉痹，腹中痛，积聚，嘿嘿嗜卧，怠惰不欲动，身常湿湿一作温温
 ，心痛无可摇者，膈俞主之。

咳而胁满急，不得息，不得反侧，腋胁下与脐相引，筋急而痛反折，目上视，眩，目中循循然，眉头痛，惊狂，衄，少腹满，目[image: ]
 [image: ]
 生白翳，咳引胸痛，筋寒热，唾血，短气，鼻酸，肝俞主之。

寒热，食多身羸瘦，两胁引痛，心下贲痛，心如悬，下引脐，少腹急痛热，面急一本作黑
 ，目[image: ]

 ，久喘咳少气，溺浊赤，肾俞主之。

骨寒热，溲难，肾俞主之。

寒热头痛，水沟主之。

寒热，颈瘰疬，大迎主之。

肩痛引项，寒热，缺盆中痛，汗不出，胸中热满，天髎主之。

寒热，肩肿引胛中痛，肩臂酸，臑俞主之。

寒热，项疬适，耳鸣无闻，引缺盆，肩中热痛，手臂麻小不举一本作手臂不举
 ，肩贞主之。

寒热疬，目不明，咳上气，唾血，肩中俞主之。

寒热疬适，胸中满，有大气，缺盆中满痛者死，外溃不死，肩痛引项，臂不举，缺盆中痛，汗不出，喉痹，咳嗽血，缺盆主之。

咳上气，喘，暴喑不能言及舌下夹缝青脉，颈有大气，喉痹，咽中干急，不得息，喉中鸣，翕翕寒热，颈肿肩痛，胸满腹皮热，衄，气哽，心痛，隐疹，头痛，面皮赤热，身肉尽不仁，天突主之。

肺系急，胸中痛，恶寒，胸满悒悒然，善呕胆，胸中热，喘逆气，气相追逐，多浊唾不得息，肩背风汗出，面腹肿，膈中食噎不下食，喉痹，肩息肺胀，皮肤骨痛，寒热，烦满，中府主之。

寒热，胸满颈痛，四肢不举，腋下肿，上气，胸中有声，喉中鸣，天池主之。

咳，胁下积聚，喘逆，卧不安席，时寒热，期门主之。

寒热，腹[image: ]
 胀怏怏然不得息，京门主之。

寒濯濯，热烦，手臂不仁，唾沫，唇干引饮，手腕挛，指支痛，肺胀上气，耳中生风，咳喘逆，痹臂痛，呕吐，饮食不下膨膨然，少商主之。

唾血，时寒时热，泻鱼际，补尺泽。

臂厥，肩膺胸满痛，目中白翳眼青，转筋，掌中热，乍寒乍热，缺盆中相引痛，数欠，喘不得息，臂内廉痛，上膈，饮已烦满，太渊主之。

寒热，胸背急，喉痹，咳上气，喘，掌中热，数欠，汗出，刺经渠。

善忘，四肢逆厥，善笑，溺白，列缺主之。

胸中膨膨然，甚则交两手而瞀，暴痹喘逆，刺经渠及天府，此谓之大俞。

寒热咳呕沫，掌中热，虚则肩背寒栗，少气不足以息，寒厥交两手而瞀，口沫出；实则肩背热痛，汗出，四肢暴肿，身湿一本作温
 摇，时寒热，饥则烦，饱则善面色变一作痈
 ，口噤不开，恶风泣出，列缺主之。

烦心，咳，寒热，善哕，劳宫主之。

寒热，唇口干，身热喘息，目急痛，善惊，三间主之。

胸中满，耳前痛，齿痛，目赤痛，颈肿，寒热，渴饮辄汗出，不饮则皮干热，曲池主之。

寒热，颈疬适，咳，呼吸难，灸五里，左取右，右取左。

寒热，颈疬适，肩痛不可举，臂臑主之。

风寒热，液门主之。

寒热，颈颔肿，后溪主之。

寒热善呕，商丘主之。

呕，厥寒，时有微热，胁下支满，喉痛嗌干，膝外廉痛，淫泺胫酸，腋下肿，马刀瘘，肩肿，吻伤痛，太冲主之。

心如悬《千金》作心痛
 ，阴厥，脚腨后廉急，不可前却，血癃，肠澼便脓血，足跗上痛，舌卷不能言，善笑，足痿不收履，溺青赤白黄黑，青取井，赤取荥，黄取输，白取经，黑取合。血痔，泄《千金》下有利字
 后重，腹痛如癃状，狂仆，必有所扶持，及大气涎出，鼻孔中痛，腹中常鸣，骨寒热无所安，汗出不休，复溜主之。

男子如蛊，女子如阻，寒热少腹偏肿，阴谷主之。

少腹痛，飧泄出糜，次指间热，若脉陷，寒热身痛，唇干不得汗出，毛发焦，脱肉少气，内有热，不欲动摇，泄脓血，腰引少腹痛，暴惊狂言非常，巨虚下廉主之。

胸中满，腋下肿，马刀瘘，善自啮舌颊，天牖中肿，淫泺胫酸，头眩，枕骨颔颅痛，目涩，身痹，洒淅振寒，季胁下支满，寒热，胸胁腰腹膝外廉痛，临泣主之。

寒热颈肿，丘墟主之。

寒热，颈腋下肿，申脉主之。

寒热酸痟，四肢不举，腋下肿，马刀瘘，喉痹，髀膝胫骨摇酸，痹不仁，阳辅主之。

寒热，髀胫不收，阳交主之。

寒热，腰痛如折，束骨主之。

寒热，目[image: ]
 [image: ]
 ，善咳喘逆，通谷主之。

寒热善唏，头重足寒，不欲食，脚挛，京骨主之。

寒热，篡反出，承山主之。

寒热，篡后出，瘛疭，脚腨酸重，战栗不能久立，脚急肿痛跗筋足挛，少腹痛引喉嗌，大便难，承筋主之。

跟厥，膝急，腰脊痛引腹篡，阴股热，阴暴痛，寒热，膝酸重，合阳主之。

经络受病入肠胃五脏积发伏梁息贲肥气痞气奔豚第二

〔一〕黄帝问曰：百病始生，三部之气，所伤各异，愿闻其会。岐伯对曰：喜怒不节则伤于脏，脏伤则病起于阴，清湿袭虚则病起于下，风雨袭虚则病起于上，是谓三部。至其淫泆，不可胜数。

风雨寒热不得虚邪，不能独伤人，卒然逢疾风暴雨而不病者，盖无虚邪，不能独伤，此必因虚邪之风，与其身形，两虚相得，乃客其形。两实相逢，众人肉坚。其中于虚邪也，因其天时，与其躬身，参以虚实，大病乃成。气有定舍，因处为名，上下内外，分为三真。是故虚邪之中人也，始于皮肤，皮肤缓则腠理开，腠理开则邪从毛发入，毛发入则稍深，稍深则毛发立，洒然，皮肤痛。留而不去则传舍于络，在络之时，通于肌肉，其病时痛时息，大经乃代。留而不去，传舍于经，在经之时，洒淅善惊。留而不去，传舍于俞，在俞之时，六经不通，四节即痛，腰脊乃强。留而不去，伏舍于伏冲之脉，在伏冲之脉时，身体重痛。留而不去，传舍于肠胃，在肠胃之时，贲响腹胀，多寒则肠鸣，飧泄不化，多热则溏出糜。留而不去，传舍于肠胃之外，募原之间，留著于脉，稽留而不去，息而成积，或著孙络，或著脉络，或著经脉，或著俞脉，或著于伏冲之脉，或著于膂筋，或著于肠胃之募原，上连于缓筋，邪气淫泆，不可胜论。

其著孙络之脉而成积，往来上下，擘音拍，破尽也
 乎《素问》作手
 孙络之居也，浮而缓，不能拘积而止之，故往来移行，肠胃之外，凑渗注灌，濯濯有音，有寒则腹[image: ]
 满雷引，故时切痛。其著于阳明之经，则夹脐而居，饱则益大，饥则益小。其著于缓筋也，似阳明之积，饱则痛，饥则安。其著于肠胃之募原也，痛而外连于缓筋也，饱则安，饥则痛。其著于伏冲之脉者，揣之应手而动，发手则热气下于两股，如汤沃之状。其著于膂筋在肠后者，饥则积见，饱则积不见，按之弗得。其著于俞脉者，闭塞不通，津液不下，而空窍干。此邪气之从外入内，从上下者也。

问曰：积之始生至其已成，奈何？对曰：积之始也，得寒乃生，厥止乃成积。问曰：其成奈何？对曰：厥气生足溢《灵枢》作足俯
 ，足溢生胫寒，胫寒则脉血凝泣，寒热上下入于肠胃，入于肠胃则[image: ]
 胀，外之汁沫迫聚不得散，日以成积。卒然盛食多饮则脉满，起居不节，用力过度则络脉伤，阳络伤则血外溢，溢则衄血；阴络伤则血内溢，溢则便血。肠外之络伤则血溢于肠外，肠外有寒，汁沫与血相搏，则并合凝聚，不得散而成积矣。卒然中于寒，若内伤于忧恐，则气上逆，气上逆则穴腧不通，温气不行，凝血蕴裹而不散，津液凝涩，著而不去，而积皆成矣。

问曰：其生于阴者奈何？对曰：忧思伤心，重寒伤肺，忿怒伤肝。醉饱入房，汗出当风则伤脾；用力过度，入房汗出浴水则伤肾。此内外三部之所生病也。察其所痛，以知其应，有余不足，当补则补，当泻则泻，无逆天时，是谓至治。

〔二〕问曰：人之善病肠中积者，何以候之？对曰：皮薄而不泽，肉不坚而淖泽，如此则肠胃恶，恶则邪气留止，积聚乃作。肠胃之积，寒温不次，邪气乃一本作稍
 止，至其蓄积留止，大聚乃起。

〔三〕问曰：病有身体腰髀股胻皆肿，环脐而痛，是谓何病？对曰：名曰伏梁。此风根也，不可动，动之为水溺涩之病。病有少腹盛，左右上下皆有根者，名曰伏梁也。裹大脓血，居肠胃之外，不可治；治之，每切按之致死。此下则因阴，必下脓血，上则迫胃脘，生膈夹一本作依
 胃脘内痈，此久病也，难治。居脐上为逆，居脐下为顺，勿动亟夺，其气溢《素问》作泄
 于大肠，而著于肓，肓之原在脐下，故环脐而痛也。

〔四〕《八十一难》曰：心之积名曰伏梁，起于脐上，上至心下，大如臂，久久不愈，病烦心，心痛。以秋庚辛日得之，肾病传心，心当传肺，肺以秋旺，不受邪，因留结为积。

又曰：肺之积名曰息贲，在右胁下，覆大如杯，久久不愈，病洒洒恶寒，气逆喘咳，发肺痈。以春甲乙日得之，心病传肺，肺当传肝，肝以春旺，不受邪，因留结为积。

〔五〕问曰：病胁下满，气逆，行三二岁不已，是为何病？对曰：病名息贲，此不妨于食，不可灸刺，积为导引服药，药不能独治也。

〔六〕《八十一难》曰：肝之积名曰肥气，在左胁下，如覆杯，有头足如龟鳖状，久久不愈，发咳逆，痎疟，连岁月不已。以季夏戊己日得之，肺病传肝，肝当传脾，脾以季夏旺，不受邪，因留结为积。此与息贲略同。

又曰：脾之积名曰痞气，在胃脘，覆大如盘，久久不愈，病四肢不收，发黄疸，饮食不为肌肤。以冬壬癸日得之，肝病传脾，脾当传肾，肾以冬旺，不受邪，因留结为积。

又曰：肾之积名曰贲豚，发于少腹，上至心下，若豚状，或上或下无时，久不已，令人喘逆，骨痿少气。以夏丙丁日得之，脾病传肾，肾当传心，心以夏旺，不受邪，因留结为积也。

〔七〕息贲，时唾血，巨阙主之。

腹中积，上下行，悬枢主之。

疝积胸中痛，不得穷屈，天容主之。

暴心腹痛，疝积时发，上冲心，云门主之。

心下大坚，肓门、期门及中脘主之。

脐疝绕脐痛，冲胸不得息，灸脐中。

贲豚气上，腹[image: ]
 坚痛引阴中，不得小便，两丸骞，阴交主之。

脐下疝绕脐痛，石门主之。

奔豚气上，腹[image: ]
 痛，口强不能言，茎肿先引腰，后引小腹，腰髋少腹坚痛，下引阴中，不得小便，两丸骞，石门主之。

奔豚，寒气入小腹，时欲呕，伤中溺血，小便数，腰背脐痛引阴，腹中窘急欲凑，后泄不止，关元主之。

奔豚上抢心，甚则不得息，忽忽少气，尸厥，心烦痛，饥不能食，善寒中腹胀，引[image: ]
 而痛，小腹与脊相控暴痛，时窘之后，中极主之。

腹中积聚，时切痛，商一作肓
 曲主之。

脐下积，疝瘕，胞中有血，四满主之。

脐疝绕脐而痛，时上冲心，天枢主之。

气疝烦呕，面肿，奔豚，天枢主之。

奔豚，卵上入，痛引茎，归来主之。

奔豚上下，期门主之。

息奔，胁下气上下，胸中有热，期门主之。

疝瘕，髀中急痛，循胁上下抢心，腹痛积聚，府舍主之。

奔豚，腹肿，章门主之。

少腹积聚，劳宫主之。

环脐痛，阴骞，两丸缩，腹坚痛不得卧，太冲主之。

寒疝，下至腹腠膝腰痛如清水，大腹一作小腹
 诸疝，按之下至膝上伏兔中寒，疝痛腹胀满，痿厥少气，阴市主之。

大疝腹坚，丘墟主之。

五脏六腑胀第三

〔一〕黄帝问曰：脉之应于寸口，如何而胀？岐伯对曰：其至大坚直以涩者，胀也。问曰：何以知其脏腑之胀也？对曰：阴为脏而阳为腑也。对曰：夫气之令人胀也，在于血脉之中耶？抑脏腑之内乎？对曰：二者皆在焉，然非胀之舍也。问曰：愿闻胀舍。对曰：夫胀者，皆在于腑脏之外，排脏腑而廓胸胁，胀皮肤，故命曰胀。

问曰：脏腑之在内也，若匣匮之藏禁器也，各有次舍，异名而同处，一域之中，其气各异，愿闻其故。对曰：夫胸腹者，脏腑之城廓。膻中者，心主之中宫也。胃者，太仓也。咽喉小肠者，传道也。胃之五窍者，闾里之门户也。廉泉玉英者，津液之道路也。故五脏六腑各有畔界，其病各有形状。营气循脉，卫气逆为脉胀，卫气并血脉循分肉为肤胀《灵枢》作营气循脉为脉胀，卫气并脉循分肉为肤胀
 ，取三里泻之，近者一下一本作分，下同
 ，远者三下，无问虚实，工在疾泻也。

问曰：愿闻胀形。对曰：心胀者，烦心短气，卧不得安。肺胀者，虚满而喘咳。肝胀者，胁下满而痛引少腹。脾胀者，苦哕，四肢闷，体重不能衣。肾胀者，腹满引背怏怏然，腰髀痛。胃胀者，腹满胃脘痛，鼻闻焦臭，妨于食，大便难。大肠胀者，肠鸣而痛濯濯，冬日重感于寒则泄，食不化。小肠胀者，小腹胀[image: ]
 引腰而痛。膀胱胀者，小腹满而气癃。三焦胀者，气满于皮肤中，壳壳然而不坚。胆胀者，胁下痛胀，口苦，好太息。凡此诸胀，其道在一，明知逆顺，针数不失。泻虚补实，神去其室。致邪失正，真不可定。粗工所败，谓之天命。补虚泻实，神归其室，久塞其空，谓之良工。

问曰：胀者焉生，何因而有名？对曰：卫气之在身也，常并脉循分肉，行有逆顺，阴阳相随，乃得天和，五脏皆治，四时皆叙，五谷乃化。然而厥气在下，营卫留止，寒气逆上，真邪相攻，两气相薄，乃舍为胀。问曰：何以解惑？对曰：合之于真，三合而得。

问曰：无问虚实，工在疾泻，近者一下，远者三下，今有三而不下，其过焉在？对曰：此言陷于肉肓而中气穴者也。不中气穴而气内闭藏，不陷肓则气不行，不越中肉则卫气相乱，阴阳相逆。其于胀也，当泻而不泻，故气不下，必更其道，气下乃止，不下复起，可以万全，恶有殆者乎？其于胀也，必审其诊，当泻则泻，当补则补，如鼓之应桴，恶有不下者乎？

〔二〕心胀者，心俞主之，亦取列缺。

肺胀者，肺俞主之，亦取太渊。

肝胀者，肝俞主之，亦取太冲。

脾胀者，脾俞主之，亦取太白。

肾胀者，肾俞主之，亦取太溪。

胃胀者，中脘主之，亦取章门。

大肠胀者，天枢主之。

小肠胀者，中髎主之。

膀胱胀者，曲骨主之。

三焦胀者，石门主之。

胆胀者，阳陵泉主之。

五脏六腑之胀，皆取三里。三里者，胀之要穴也。

水肤胀鼓胀肠覃石瘕第四

〔一〕黄帝问曰：水与肤胀、鼓胀、肠覃、石瘕，何以别之？岐伯对曰：水之始起也，目窠上微肿，如新卧起之状，颈脉动，时咳，阴股间寒，足胫肿，腹乃大，其水已成也。以手按其腹，随手而起，如裹水之状，此其候也。肤胀者，寒气客于皮肤之间，壳壳然不坚，腹大，身尽肿，皮肤厚，按其腹，陷而不起，腹色不变，此其候也。鼓胀者，腹胀身肿大，与肤胀等，其色苍黄，腹筋一本作脉
 起，此其候也。肠覃者，寒气客于肠外，与卫气相薄，正气不得营，因有所系，瘕而内著，恶气乃起，息肉乃生。其始生也，大如鸡卵，稍以益大，至其成也，如怀子状，久者离岁月，按之则坚，推之则移，月事时下，此其候也。石瘕者，生于胞中，寒气客于子门，子门闭塞，气不通，恶血当泻不泻，血衃乃留止，日以益大，状如怀子，月事不以时下，皆生于女子，可导而下之。

问曰：肤胀鼓胀可刺耶？对曰：先刺其腹之血络，后调其经，亦刺去其血脉。

〔二〕问曰：有病心腹满，旦食则不能暮食，此为何病？对曰：此名为鼓胀，治之以鸡矢醴，一剂知，二剂已。问曰：其时有复发者，何也？对曰：此食饮不节，故时有病也。虽然，其病且已，因当风，气聚于腹也。

〔三〕风水肤胀，为五十九刺《灵枢》作五十七刺
 ，取皮肤之血者，尽取之。徒水，先取环谷下三寸，以铍针刺之而藏之，引而纳之，入而复出，以尽其水，必坚束之，束缓则烦闷，束急则安静，间日一刺之，水尽乃止，饮则闭药，方刺之时徒饮之，方饮无食，方食无饮，无食他食百三十五日。

〔四〕水肿，人中尽满，唇反者死，水沟主之。

水肿，大脐平，灸脐中，腹无理不治。

水肿，水气行皮中，阴交主之。

水肿腹大，水胀，水气行皮中，石门主之。

石水，痛引胁下胀，头眩痛，身尽热，关元主之。

振寒，大腹石水，四满主之。

石水，刺气冲。

石水，章门及然谷主之。

石水，天泉主之。

腹中气盛，腹胀逆《千金》作水胀逆
 ，不得卧，阴陵泉主之。

水肿留饮，胸胁支满，刺陷谷出血，立已。

水肿胀，皮肿，三里主之。

胞中有大疝瘕积聚，与阴相引而痛，苦涌泄上下出，补尺泽、太溪、手阳明寸口，皆补之。

肾风发风水面[image: ]
 肿第五

〔一〕黄帝问曰：少阴何以主肾？肾何以主水？岐伯对曰：肾者，至阴也，至阴者，盛水也。肺者，太阴也，少阴者，冬脉也，其本在肾，其末在肺，皆积水也。问曰：肾何以聚水而生病？对曰：肾者，胃之关也，关门不利，故聚水而从其类，上下溢于皮肤，故为胕肿。胕肿者，聚水而生病也。问曰：诸水皆主于肾乎？对曰：肾者，牝脏也，地气上者，属于肾而生水液，故曰至阴。勇而劳甚则肾汗出，肾汗出逢于风，内不得入于腑脏，外不得越于皮肤，客于玄腑，行于皮里，传为胕肿，本之于肾，名曰风水。

〔二〕问曰：有病肾风者，面胕庞然肿《素问》无肿字
 壅，害于言，可刺否？对曰：虚不当刺，不当刺而刺，后五日其气必至。问曰：其至何如？对曰：至必少气，时从胸背上至头，汗出，手热，口干苦渴，小便黄，目下肿，腹中鸣，身重难行，月事不来，烦而不能食，食不能正偃，正偃则咳甚，病名曰风水。

问曰：愿闻其说？对曰：邪之所凑，其气必虚，阴虚者，阳必凑之，故少气时热而汗出，小便黄。小便黄者，少腹气热也。不能正偃者，胃中不和也。正偃则咳甚，上迫肺也。诸有水气者，微肿见于目下。问曰：何以言之？对曰：水者，阴也，目下亦阴也，腹者至阴之所居，故水在腹者，必使目下肿。真气上逆，故口苦舌干，卧不得正偃，正偃则咳出清水也。诸水病者，皆不得卧，卧则惊，惊则咳甚也。腹中鸣者。病本于胃也。传脾则烦不能食，食不下者，胃脘膈也。身重难以行者，胃脉在足也。月事不来者，胞脉闭也。胞脉者，属心而络于胞中，今气上迫肺，心气不得下通，故月事不来也。

〔三〕问曰：有病庞然如水气状，切其脉大紧，身无痛者，形不瘦，不能食，食少，名为何？对曰：病主《素问》作生
 在肾，名曰肾风。肾风而不能食，善惊不已《素》无不字
 ，心气痿者死。

风水膝肿，巨虚上廉主之。

〔四〕面胕肿，上星主之，先取[image: ]
 [image: ]
 ，后取天牖、风池。

风水面胕肿，冲阳主之胕，一作浮
 。

风水面胕肿，颜黑，解溪主之。


针灸甲乙经卷之九

大寒内薄骨髓阳逆发头痛第一颔项痛附


〔一〕黄帝问曰：病头痛，数岁不已，此何病也？岐伯对曰：当有所犯大寒，内至骨髓，骨髓者，以脑为主，脑逆，故令头痛，齿亦痛。

阳逆头痛，胸满不得息，取人迎。

〔二〕厥头痛，面若肿起而烦心，取足阳明、太阳一作阴
 。

厥头痛，脉痛，心悲喜泣，视头动脉反盛者乃刺之，尽去血，后调足厥阴。

厥头痛，噫《九虚》作意
 ，善忘，按之不得，取头面左右动脉，后取足太阳一作阴
 。

厥头痛，员员而痛《灵枢》作贞贞头重
 ，泻头上五行，行五，先取手少阴，后取足少阴。

头痛，项先痛，腰脊为应，先取天柱，后取足太阳。

厥头痛，痛甚，耳前后脉骨一本作涌
 热，先泻其血，后取足太阳、少阴一本亦作阳
 。

厥头痛，痛甚，耳前后脉涌有热，泻其血，后取足少阳。

真头痛，痛甚，脑尽痛，手足寒至节，死不治。

头痛不可取于俞，有所击坠，恶血在内，若内伤痛，痛未已，可即刺之，不可远取。

头痛不可刺者，大痹为恶风日作者，可令少愈，不可已。

头寒痛，先取手少阳、阳明，后取足少阳、阳明。

〔三〕颔痛，刺手阳明与颔之盛脉出血。

头项不可俯仰，刺足太阳；不可顾，刺手太阳一云
 手阳明
 。

颔痛刺足阳明曲周动脉见血，立已；不已，按经刺人迎，立已。

〔四〕头痛，目窗及天冲、风池主之。

厥头痛，孔最主之。

厥头痛，面肿起，商丘主之。

寒气客于五脏六腑发卒心痛胸痹心疝三虫第二

〔一〕厥心痛，与背相引，善瘛，如物从后触其心，身伛偻者，肾心痛也。先取京骨、昆仑，发针立已，不已取然谷。

厥心痛，腹胀满，心痛尤甚者，胃心痛也。取大都、太白。

厥心痛，如锥针刺其心，心痛甚者，脾心痛也。取然谷、太溪。

厥心痛，色苍苍如死灰状，终日不得太息者，肝心痛也。取行间、太冲。

厥心痛，卧若从居，心痛乃间，动作痛益甚，色不变者，肺心痛也。取鱼际、太渊。

真心痛，手足凊至节，心痛甚，旦发夕死，夕发旦死。

心下一本作痛
 不可刺者，中有盛聚，不可取于腧。

肠中有虫瘕，有蛔咬，皆不可取以小针。

心腹痛，发作肿聚，往来上下行，痛有休止，腹中热，善涎出者，是蛔咬也。以手聚按而坚持之，无令得移，以大针刺之，久持之，虫不动，乃出针。

〔二〕心痛引腰脊，欲呕，刺足少阴。心痛腹胀涩涩然，大便不利，取足太阴。心痛引背不得息，刺足少阴，不已取手少阴。心痛，少腹满，上下无常处，溲便难，刺足厥阴。心痛，但短气不足以息，刺手太阴。

〔三〕心痛不可按，烦心，巨阙主之。

心痛有三虫，多涎，不得反侧，上脘主之。

心痛身寒，难以俯仰，心疝冲冒，死不知人，中脘主之。

心痛上抢心，不欲食，支痛斥膈，建里主之。

心腹中卒痛而汗出，石门主之。

胸胁背相引痛，心下溷溷，呕吐多唾，饮食不下，幽门主之。

脾逆气，寒厥急，烦心，善唾哕噫，胸满激呼，胃气上逆，心痛，太渊主之《千金》作肺胀胃逆
 。

心膨膨痛《千金》云烦闷乱，少气不足以息
 ，尺泽主之。

心痛，侠白主之。

卒心中痛，瘛疭互相引，肘内廉痛，心敖敖然，间使主之。

心痛，衄哕呕血，惊恐畏人，神气不足，郄门主之。

心痛卒咳逆，曲泽主之，出血则已。

卒心痛，汗出，大敦主之，出血立已。

胸痹引背时寒，间使主之。

胸痹心痛，肩肉麻木，天井主之。

胸痹心痛不得息，痛无常处，临泣主之。《千金》云
 不得反侧。


〔四〕心疝暴痛，取足太阴、厥阴，尽刺之血络。

喉痹舌卷，口干烦心，心痛，臂表痛《灵枢》及《太素》俱作臂内廉痛
 不可及头，取关冲，在手小指次指爪甲去端如韭叶许一云左取右，右取左
 。

邪在肺五脏六腑受病发咳逆上气第三

〔一〕邪在肺则皮肤痛，发寒热，上气喘，汗出，咳动肩背，取之膺中外俞，背三椎之旁，以手疾按之，快然乃刺之，取缺盆中以越之。

〔二〕黄帝问曰：肺之令人咳何也？岐伯对曰：五脏六腑皆令人咳，非独肺也。皮毛者，肺之合也，皮毛先受邪气，邪气以从其合。其寒饮食入胃，从肺脉上至于肺气则肺寒，肺寒则内外合邪，因而客之，则为肺咳。五脏各以其时受病，非其时各传以与之。人与天地相参，故五脏各以治时感于寒则受病也，微则为咳，甚则为泄为痛。乘秋则肺先受邪，乘春则肝先受之，乘夏则心先受之，乘至阴则脾先受之，乘冬则肾先受之。

肺咳之状，咳而喘息有音，甚则唾血。心咳之状，咳则心痛，喉中喝喝《素问》作吤吤
 如梗状，甚则咽肿喉痹。肝咳之状，咳则胠《素问》作两胁下
 痛，甚不可以转，转作两胁《素问》作胠
 下满。脾咳之状，咳则右胠《素问》作胁
 下痛，阴阴引肩背，甚则咳涎不可以动，动则咳剧。肾咳之状，咳则腰背相引而痛，甚则咳涎。五脏久咳乃移于六腑。脾咳不已则胃受之，胃咳之状，咳而呕，呕甚则长虫出。肝咳不已则胆受之，胆咳之状，咳呕胆汁。肺咳不已则大肠受之，大肠咳之状，咳而遗矢。心咳不已则小肠受之，小肠咳之状，咳而失气，气与咳俱失。肾咳不已则膀胱受之，膀胱咳之状，咳而遗尿《素问》作溺
 。久咳不已则三焦受之，三焦咳之状，咳而腹满不欲饮食，此皆聚于胃，关于肺，使人多涕唾而面浮肿，气逆。

治脏者治其俞，治腑者治其合，浮肿者，治其经。

秋伤于湿，冬生咳嗽。

〔三〕问曰：《九卷》言振埃，刺外经而去阳病，愿卒闻之。对曰：阳气大逆，上满于胸中，愤[image: ]
 肩息，大气逆上，喘喝坐伏，病咽噎不得息，取之天容。其咳上气，穷诎胸痛者，取之廉泉。取之天容者，深无一里里字疑误
 ，取廉泉者，血变乃止。

〔四〕咳逆上气，魄户及气舍主之。

咳逆上气，虚喘，[image: ]
 [image: ]
 主之。

咳逆上气，咽喉鸣喝，喘息，扶突主之。

咳逆上气唾沫，天容及行间主之。

咳逆上气，咽喉痈肿，呼吸短气，喘息不通，水突主之一本作天突
 。

咳逆上气，喘不能言，华盖主之。

咳逆上气，唾喘短气不得息，口不能言，膻中主之。

咳逆上气，喘不得息，呕吐胸满，不得饮食，输府主之。

咳逆上气，涎出多唾，呼吸喘悸，坐不得安，彧中主之。

胸满咳逆，喘不得息，呕吐烦满，不得饮食，神藏主之。

胸胁榰满，咳逆上气，呼吸多唾浊沫脓血，库房主之。

咳喘不得息，坐不得卧，呼吸气索咽不得，胸中热，云门主之。

胸胁榰满，不得俯仰，咳唾陈脓秽浊，周荣主之。

胸中满痛，乳肿，溃痈，咳逆上气，咽喉喝有声，天溪主之。

咳逆不止，三焦有水气，不能食，维道主之。

咳逆烦闷不得卧，胸中满，喘不得息，背痛，太渊主之。

咳逆上气，舌干胁痛，心烦肩寒，少气不足以息，腹胀喘，尺泽主之。

咳，干呕烦满，侠白主之。

咳上气，喘不得息，暴痹内逆，肝肺相薄，鼻口出血，身胀逆息不得卧，天府主之。

凄凄寒，咳吐血，逆气惊，心痛，手少阴郄主之。

咳而胸满，前谷主之。

咳，面赤热，支沟主之。

咳，喉中鸣，咳唾血，大钟主之。

肝受病及卫气留积发胸胁满痛第四

〔一〕邪在肝，则病两胁中痛，寒中，恶血在内，胻节时肿，善瘛，取行间以引胁下，补三里以温胃中，取血脉以散恶血，取耳间青脉以去其瘛。

〔二〕黄帝问曰：卫气留于脉《太素》作腹
 中，蓄积不行，苑蕴不得常所《灵枢》下有使人二字
 ，榰胁中满，喘呼逆息者，何以去之？伯高对曰：其气积于胸中者上取之，积于腹中者下取之，上下皆满者旁取之。积于上者泻人迎、天突、喉中；积于下者泻三里与气街；上下皆满者上下皆取之，与季胁之下深一寸，重者鸡足取之。诊视其脉，大而强急，及绝不至者，腹皮绞甚者，不可刺也。

气逆上，刺膺中陷者，与胁下动脉。

〔三〕胸满，呕无所出，口苦舌干，饮食不下，胆俞主之。

胸满，呼吸喘喝，穷诎窘不得息，刺人迎入四分，不幸杀人。

胸满痛，璇玑主之。

胸胁榰满，痛引胸中，华盖主之。

胸胁榰满，痹痛骨疼，饮食不下，呕《千金》作咳
 逆上气，烦心，紫宫主之。

胸中满不得息，胁痛骨疼，喘逆上气，呕吐烦心，玉堂主之。

胸胁榰满，膈塞，饮食不下，呕吐，食复还出，中庭主之。

胸胁榰满，痛引膺不得息，闷乱烦满，不得饮食，灵墟主之。

胸胁榰满不得息，咳逆，乳痈，洒淅恶寒，神封主之。

胸胁榰满，鬲逆不通，呼吸少气，喘息，不得举臂，步廊主之。

胸胁榰满，喘逆上气，呼吸肩息，不知食味，气户主之。

喉痹，胸中暴逆，先取冲脉，后取三里、云门，皆泻之。

胸胁榰满，却引背痛，卧不得转侧，胸乡主之。

伤忧悁思气积，中脘主之。

胸满，马刀，臂不得举，渊腋主之。

大气不得息，息即胸胁中痛，实则其身尽寒，虚则百节尽纵，大包主之。

胸中暴满不得卧一云不得喘息
 ，辄筋主之。

胸胁榰满，瘛疭引脐腹痛，短气烦满，呕吐，巨阙主之。

腹中积气结痛，梁门主之。

伤食，胁下满，不能转展反侧，目青而呕，期门主之。

胸胁榰满，劳宫主之。

多卧善唾，胸满肠鸣，三间主之。

胸满不得息，颈颔肿，阳谷《千金》作阳溪
 主之。

胸肋胀，肠鸣切痛一云胸胁支满，腹中切痛
 ，太白主之。

暴胀，胸胁榰满，足寒，大便难，面唇白，时时呕血，太冲主之。

胸胁榰满，恶闻人声与木音，巨虚上廉主之。

胸胁榰满，寒如风吹状，侠溪主之。

胸胁痛，善太息，胸满膨膨然《千金》作胸背急
 ，丘墟主之。

胸胁榰满，头痛，项内寒热，外丘主之。

胁下榰满，呕吐逆，阳陵泉主之。

邪在心胆及诸脏腑发悲恐太息口苦不乐及惊第五

〔一〕黄帝问曰：有口苦取阳陵泉，口苦者，病名为何？何以得之？岐伯对曰：病名曰胆瘅。夫胆者，中精之腑，五脏《素问》无此八字，但云肝者，中之将也
 取决于胆，咽为之使。此人者，数谋虑不决，胆气上溢《素问》下有虚字
 ，而口为之苦，治之以胆募俞，在阴阳十二官相使中。

善怒而欲食，言益少，刺足太阴。怒而多言，刺足少阴《太素》作少阳
 。

〔二〕短气心痹，悲怒逆气，恐，狂易，鱼际主之。

心痛善悲，厥逆，悬心如饥之状，心澹澹而惊恐，大陵及间使主之。

心澹澹而善惊恐，心悲，内关主之《千金》作曲泽
 。

善惊悲不乐，厥，胫足下热，面尽热，嗌干渴，行间主之。

脾虚令人病寒不乐，好太息，商丘主之。

色苍苍然，太息，如将死状，振寒，溲白便难，中封主之。

心如悬，哀而乱，善怒，嗌内肿，心惕惕恐如人将捕之，多涎出，喘，少气吸吸不足以息，然谷主之。

惊，善悲不乐如堕坠，汗不出，面尘黑，病饥不欲食，照海主之。

胆眩，寒厥，手臂痛，善惊，妄言，面赤泣出，液门主之。

大惊乳痛，梁丘主之。

〔三〕邪在心，则病心痛，善悲，时眩仆，视有余不足而调其腧。

胆病者，善太息，口苦，呕宿水《灵枢》作宿汁
 ，心下澹澹，善恐，如人将捕之，嗌中吤吤然，数咳唾，候在足少阳之本末，亦视其脉之陷下者灸之，其寒热者取阳陵泉。

邪在胆，逆在胃，胆液泄则口苦，胃气逆则呕苦汁，故曰呕胆，取三里以下胃逆，则刺足少阳血络以闭胆逆，调其虚实以去其邪。

脾受病发四肢不用第六

〔一〕黄帝问曰：脾病而四肢不用何也？岐伯对曰：四肢者，皆禀气于胃，而不得径至，必因脾乃得禀。今脾病不能为胃行其津液，四肢不得禀水谷气，气日以衰，脉道不通，筋骨肌肉皆无气以生，故不用焉。

问曰：脾不主时何也？对曰：脾者土也，土者中央，常以四时长四脏，各十八日寄治，不独主时。脾者土脏，常著胃土之精也，土者生万物而法天地，故上下至头足不得主时。

问曰：脾与胃以募相连耳，而能为之行津液何也？对曰：足太阴者，三阴也，其脉贯胃属脾络嗌，故太阴为之行气于三阴。阳明者表也，五脏六腑之海也，亦为之行气于三阳，脏腑各因其经而受气于阳明，故为胃行津液。四肢不得禀水谷气，气日以衰，阴道不利，筋骨肌肉皆无气以生，故不用焉。

〔二〕身重骨痿不相知，太白主之。

脾胃大肠受病发腹胀满肠中鸣短气第七

〔一〕邪在脾胃，则病肌肉痛。阳气有余，阴气不足，则热中善饥；阳气不足，阴气有余，则寒中肠鸣腹痛；阴阳俱有余，若俱不足，则有寒有热，皆调其三里。

〔二〕饮食不下，膈塞不通，邪在胃脘。在上脘则抑而下之，在下脘则散而去之。

胃病者，腹[image: ]
 胀，胃脘当心而痛，上榰两胁，膈咽不通，食饮不下，取三里。

腹中雷一本作常
 鸣，气常冲胸，喘，不能久立，邪在大肠也，刺肓之原、巨虚上廉、三里。腹中不便，取三里，盛则泻之，虚则补之。

大肠病者，肠中切痛而鸣濯濯，冬日重感于寒则泄，当脐而痛，不能久立，与胃同候，取巨虚上廉。

〔三〕腹满，大便不利，腹大，上走胸嗌《灵枢》下有喘息二字
 ，喝喝然，取足少阳。腹满，食不化向向然，不得大便，取足太阳。腹痛，刺脐左右动脉，已刺按之，立已；不已，刺气街，已刺按之，立已。

〔四〕腹暴痛满，按之不下，取太阳经络血者，则已，又刺少阴俞一本作少阳俞
 去脊椎三寸旁五，用圆利针，刺已如食顷久，立已，必视其经之过于阳者数刺之。

〔五〕腹满不能食，刺脊中。腹中气胀引脊痛，饮食多，身羸瘦，名曰食晦，先取脾俞，后取季胁。

大肠转气，按之如覆杯，热引胃痛，脾气寒，四肢急烦，不嗜食，脾俞主之。

胃中寒胀，食多，身体羸瘦，腹中满而鸣，腹[image: ]
 ，风厥，胸胁榰满，呕吐，脊急痛，筋挛，食不下，胃俞主之。

头痛，食不下，肠鸣胪胀欲呕，时泄注，三焦俞主之。

腹满胪胀，大便泄，意舍主之。

胪胀水肿，食饮不下，多寒《千金》作恶寒
 ，胃仓主之。

心腹胀满，噫，烦热，善呕，膈中不利，巨阙主之。

寒中伤饱，食饮不化，五脏[image: ]
 胀，心腹胸胁榰满，脉虚则生百病，上脘主之。

腹胀不通，寒中伤饱，食饮不化，中脘主之。

食饮不化，入腹还出，下脘主之。

肠中常鸣，时上冲心，灸脐中。

心满气逆，阴都主之。

大肠寒中《千金》作疝
 ，大便干，腹中切痛，肓俞主之。

腹中尽痛，外陵主之。

肠鸣相逐，不可倾侧，承满主之。

腹胀善满，积气，关门主之。

食饮不下，腹中雷鸣，大便不节，小便赤黄，阳纲主之。

腹胀肠鸣，气上冲胸，不能久立，腹中痛濯濯，冬日重感于寒则泄，当脐而痛，肠胃间游气切痛，食不化，不嗜食，身肿一本作重
 ，夹脐急，天枢主之。

腹中有大热不安，腹有大气如相夹，暴腹胀满，癃，淫泺，气冲主之。

腹满痛不得息，正偃卧，屈一膝，伸一膝，并气冲，针上入三寸，气至泻之。

寒气腹满，癃，淫泺，身热，腹中积聚疼痛，冲门主之。

腹中肠鸣盈盈然，食不化，胁痛不得卧，烦热口干燥，不嗜食，胸胁榰满，喘息而冲膈，呕，心痛及伤饱，身黄，酸痟羸瘦，章门主之。

肠鸣而痛，温溜主之。

肠腹时寒，腰痛不得卧，三里主之。

腹中有寒气，隐白主之。

腹满向向然，不便，心下有寒痛，商丘主之。

腹中热若寒，肠善鸣，强欠，时内痛，心悲气逆，腹满，漏谷主之。已刺外踝上，气不止，腹胀而气快然引肘胁下，皆主之。

腹中气胀，嗑嗑不嗜食，胁下满，阴陵泉主之。

喘，少气不足以息，腹满，大便难，时上走胸中鸣，胀满，口舌干，口中吸吸，善惊，咽中痛，不可内食，善怒，惊恐不乐，大钟主之。

嗌干，腹瘛痛，坐起目[image: ]
 [image: ]
 ，善怒多言，复溜主之。

腹寒胀满，厉兑主之。

腹大不嗜食，冲阳主之。

厥气上榰，解溪主之。

大肠有热，肠鸣腹满，夹脐痛，食不化，喘，不能久立，巨虚上廉主之。

肠中寒，胀满善噫，恶闻食臭，胃气不足，肠鸣腹痛，泄，食不化，心下胀，三里主之。

腹满，胃中有热，不嗜食，悬钟主之。

大肠实则腰背痛，寒痹转筋，头眩痛；虚则鼻衄，癫疾，腰痛濈濈然汗出，令人欲食，欲走，承筋主之，取脚下三折横，视盛者出血。

肾小肠受病发腹胀腰痛引背少腹控睾第八

〔一〕邪在肾，则病骨痛阴痹。阴痹者，按之而不得，腹胀腰痛，大便难，肩背颈项强痛，时眩，取之涌泉、昆仑，视有血者，尽取之。

〔二〕少腹控睾引腰脊，上冲心肺，邪在小肠也。小肠者，连睾系，属于脊，贯肝肺，络心系。气盛则厥逆，上冲肠胃，熏肝肺，散于胸，结于脐，故取肓原以散之，刺太阴以予之，取厥阴以下之，取巨虚下廉以去之，按其所过之经以调之。

〔三〕小肠病者，少腹痛，腰脊控睾而痛，时窘之后，耳前热，若寒甚，若独肩上热甚，及手小指次指间热，若脉陷者，此其候也。

〔四〕黄帝问曰：有病厥者，诊右脉沉坚，左手浮迟，不知病生安在？岐伯对曰：冬诊之，右脉固当沉坚，此应四时，左脉浮迟，此逆四时。左当主病，诊左在肾，颇在肺，当腰痛。问曰：何以言之？对曰：少阴脉贯肾络肺，今得肺脉，肾为之病，故为腰痛。

〔五〕足太阳脉令人腰痛，引项脊尻背如肿状，刺其郄中太阳正经去血，春无见血。

少阳令人腰痛，如以针刺其皮中，循循然不可俯仰，不可以左右顾，刺少阳盛骨之端出血，盛骨在膝外廉之骨独起者，夏无见血。

阳明令人腰痛，不可以顾，顾如有见者，善悲，刺阳明于胻前三痏，上下和之出血，秋无见血。

足少阴令人腰痛，痛引脊内廉，刺足少阴于内踝上二痏，春无见血，若出血太多，虚不可复。

厥阴之脉令人腰痛，腰中如张弓弩弦，刺厥阴之脉，在腨踵鱼腹之外，循之累累然乃刺之。其病令人善言，默默然不慧，刺之三痏。

解脉令人腰痛，痛引肩，目[image: ]

 然，时遗溲，刺解脉在膝筋分肉间，在郄外廉之横脉出血，血变而止。

同阴之脉令人腰痛，腰如小锤居其中，怫然肿，刺同阴之脉，在外踝上绝骨之端，为三痏。

解脉令人腰痛如裂《素问》作引带
 ，常如折腰之状，善怒，刺解脉，在郄中结络如黍米，刺之血射以黑，见赤血乃已。全元起云：有两解脉，病源各异，疑误未详
 。

阳维之脉令人腰痛，痛上怫然肿，刺阳维之脉，脉与太阳合腨下间，去地一尺所。

衡络之脉令人腰痛，得俯不得仰，仰则恐仆，得之举重伤腰，衡络绝伤，恶血归之，刺之在郄阳之筋间，上郄数寸衡居，为二痏出血。

会阴之脉令人腰痛，痛上濈然汗出，汗干令人欲饮，饮已欲走，刺直阳之脉上三痏，在跷上郄下三寸所横居，视其盛者出血。《素问》濈濈然作漯漯然，三所作五寸。


飞阳之脉令人腰痛，痛上怫然，甚则悲以恐，刺飞阳之脉，在内踝上二寸《素问》作五寸
 ，少阴之前与阴维之会。

昌阳之脉令人腰痛，痛引膺，目[image: ]
 [image: ]
 然，甚则反折，舌卷不能言，刺内筋为二痏，在内踝上大筋后，上踝一寸所。《素问》大筋作太阴。


散脉令人腰痛而热，热甚而烦，腰下如有横木居其中，甚则遗溲，刺散脉在膝前骨肉分间，络外廉束脉为三痏。

肉里之脉令人腰痛，不可以咳，咳则筋挛，刺肉里之脉为二痏，在太阳之外，少阳绝骨之端。

腰痛夹脊而痛，至头几几然，目[image: ]

 欲僵仆，刺足太阳郄中出血。

腰痛引少腹控[image: ]
 ，不可以俯仰，刺腰尻交者两髁胂上，以月死生为痏数，发针立已。《素问》云：左取右，右取左。


腰痛上寒，取足太阳、阳明；痛上热，取足厥阴；不可以俯仰，取足少阳；中热而喘，取足少阴、郄中血络。

〔六〕腰痛上寒，实则脊急强，长强主之。

少腹痛控睾引腰脊，疝痛，上冲心，腰脊强，溺难黄赤，口干，小肠俞主之。

腰脊痛强引背少腹，俯仰难，不得仰息，脚痿重，尻不举，溺赤，腰以下至足凊不仁，不可以坐起，膀胱俞主之。腰痛不可以俯仰，中膂俞主之。

腰足痛而凊，善伛，睾跳骞，上髎主之。

腰痛怏怏不可以俯仰，腰以下至足不仁，入脊腰背寒，次髎主之，先取缺盆，后取尾骶与八髎。

腰痛，大便难，飧泄，腰尻中寒，中髎主之。

腰痛脊急，胁下满，小腹坚急，志室主之。

腰脊痛，恶寒，少腹满坚，癃闭下重，不得小便，胞肓主之。

腰痛骶寒，俯仰急难，阴痛下重，不得小便，秩边主之。

腰痛控睾小腹及股，卒俯不得仰，刺气冲。

腰痛不得转侧，章门主之。

腰痛不可以久立俯仰，京门及行间主之。

腰痛引少腹，居髎主之。

肾腰痛不可俯仰，阴陵泉主之。

腰痛少腹满，小便不利如癃状，羸瘦，意恐惧，气不足，腹中悒悒，太冲主之。

腰痛，少腹痛，阴包主之。

腰痛大便难，涌泉主之。《千金》云腰脊相引如解。


实则闭癃，凄凄腰脊痛，宛转，目循循然，嗜卧，口中热，虚则腰痛，寒厥，烦心闷，大钟主之。

腰痛引脊内廉，复溜主之，春无见血，若太多，虚不可复。是前足少阴痛也。


腰痛不能举足，少坐若下车踬地，胫中[image: ]

 然，申脉主之。

腰痛如小锤居其中，怫然肿痛，不可以咳，咳则筋缩急，诸节痛，上下无常，寒热，阳辅主之。

腰痛不可举足，跟中踝后痛，脚痿，仆参主之。

腰痛夹脊至头[image: ]

 然，目[image: ]

 ，委中主之。是前刺足太阳郄中出血者。


腰痛得俯不得仰，仰则恐仆，得之举重，恶血归之，殷门主之。是前衡络之脉腰痛者。


腰脊痛尻臀股阴寒大痛，虚则血动，实则并热痛，痔痛，尻[image: ]
 中肿，大便直出，扶承主之。

三焦膀胱受病发少腹肿不得小便第九

〔一〕少腹肿痛，不得小便，邪在三焦约，取之足太阳大络，视其结络脉与厥阴小络结而血者，肿上及胃脘，取三里。

〔二〕三焦病者，腹胀气满，少腹尤坚，不得小便，窘急，溢则为水，留则为胀，候在足太阳之外大络，络在太阳、少阳之间，亦见于脉，取委阳。

膀胱病者，少腹偏肿而痛，以手按之则欲小便而不得，眉一本作肩
 上热，若脉陷，及足小指外侧及胫踝后皆热者，取委中。

〔三〕病在少腹痛，不得大小便，病名曰疝，得寒则少腹胀，两股间冷，刺腰髁间，刺而多之，尽炅病已。

少腹满大，上走胃至心，索索然身时寒热，小便不利，取足厥阴。

〔四〕胞转不得溺，少腹满，关元主之。

小便难，水胀满，溺出少，胞转不得溺，曲骨主之。

少腹胀急，小便不利，厥气上头巅，漏谷主之。

溺难痛，白浊，卒疝，少腹肿，咳逆呕吐，卒阴跳，腰痛不可以俯仰，面仓黑，热，腹中[image: ]
 满，身热厥痛，行间主之。

少腹中满，热闭不得溺，五里主之。

少腹中满一本作痛
 ，小便不利，涌泉主之。

筋急，身热，少腹坚肿时满，小便难，尻股寒，髀枢痛，外引季胁，内控八髎，委中主之。

阴胞有寒，小便不利，扶承主之。

三焦约内闭发不得大小便第十

〔一〕内闭不得溲，刺足少阴、太阳与骶上以长针。气逆取其太阴、阳明。厥甚，取太阴、阳明动者之经。

〔二〕三焦约，大小便不通，水道主之。

大便难，中注及太白主之。

大便难，大钟主之。

足厥阴脉动喜怒不时发[image: ]
 疝遗溺癃第十一

〔一〕黄帝问曰：刺节言去衣者，刺关节之支络者，愿闻其详。岐伯对曰：腰脊者，人之关节，股胻者，人之趋翔，茎睾者，身中之机，阴精之候，津液之道路也。故饮食不节，喜怒不时，津液内流，而下溢于睾，水道不通，炅不休息，俯仰不便，趋翔不能，荥然有水，不上不下，铍石所取，形不可匿，裳不可蔽，名曰去衣。

〔二〕问曰：有癃者，一日数十溲，此不足也。身热如炭，颈膺如格，人迎躁盛，喘息气逆，此有余也《素问》
 下有阳气大盛于外，阴气不足一句
 。太阴脉细如发者，此不足者也，其病安在？对曰：病在太阴，其盛在胃，颇在肺，病名曰厥，死不治，此得五有余、二不足。问曰：何谓五有余、二不足？对曰：所谓五有余者，病之气有余也，二不足者，亦病气之不足也。今外得五有余，内得二不足，此其不表不里，亦死证明矣。

〔三〕狐疝，惊悸少气，巨阙主之。

阴疝引睾，阴交主之。

少腹满，溺难，阴下纵，横骨主之。

少腹疝，卧善惊，气海主之。

暴疝痛，少腹大热，关元主之。

阴疝，气疝，天枢主之。

[image: ]
 疝，大巨及地机、中郄主之。

阴疝，痿，茎中痛，两丸骞痛，不可仰卧，刺气冲。阴疝，冲门主之。

男子阴疝，两丸上下，小腹痛，五枢主之。

阴股内痛，气痈，狐疝走上下，引少腹痛，不可俯仰，商丘主之。

狐疝，太冲主之。

阴跳遗溺，小便难而痛，阴上入腹中，寒疝阴挺出，偏大肿，腹脐痛，腹中悒悒不乐，大敦主之。

腹痛上抢心，心下满，癃，茎中痛，怒瞋不欲视，泣出，长太息，行间主之。

[image: ]
 疝，阴暴痛，中封主之。《千金》云：
 [image: ]

 疝，阴暴痛，痿厥身体不仁。


疝，癃，脐少腹引痛腰中痛，中封主之。

气癃，小便黄，气满塞，虚则遗弱，身时寒热，吐逆，溺难腹满，石门主之。

气癃[image: ]
 疝，阴急，股枢腨内廉痛，交信主之。

阴跳腰痛，实则挺长，寒热，挛，阴暴痛，遗溺偏大；虚则暴痒，气逆肿睾，卒疝，小便不利如癃状，数噫恐悸，气不足，腹中悒悒，少腹痛，嗌中有热如有息肉状，如著欲出，背挛不可俯仰，蠡沟主之。

丈夫[image: ]
 疝，阴跳痛引篡中不得溺，腹中支，胁下榰满，闭癃阴痿，后时泄，四肢不收，实则身热头痛，汗不出，目[image: ]

 然无所见，怒欲杀人，暴痛引髌下节，时有热气，筋挛膝痛不可屈伸，狂如新发，衄，不食，喘呼，少腹痛引嗌，足厥痛，曲泉主之。

癃疝，然谷主之。

卒疝少腹痛，照海主之。病在左取右，右取左，立已。

阴暴起，疝，照海主之《千金》云四肢淫泺身闷。
 疝，至阴主之。

遗溺，关门及神门、委中主之。

胸满膨膨然，实则闭癃，腋下肿；虚则遗溺，脚急兢兢然，筋急痛，不得大小便，腰痛引腹不得俯仰，委阳主之。

癃，中髎主之。

气癃溺黄，关元及阴陵泉主之。《千金》云寒热不节，
 肾病不可以俯仰。


气癃，小便黄，气满，虚则遗溺，石门主之。

癃，遗溺，鼠鼷痛，小便难而白，箕门主之。

小便难，窍中热，实则腹皮痛，虚则痒搔，会阴主之。

小肠有热，溺赤黄，中脘主之。

溺黄，下廉主之。

小便黄赤，完骨主之。

小便黄，肠鸣相追逐，上廉主之。

劳瘅，小便赤难，前谷主之。

足太阳脉动发下部痔脱肛第十二

痔痛，攒竹主之。

痔，会阴主之，凡痔与阴相通者死，阴中诸病，前后相引痛，不得大小便，皆主之。

痔，骨蚀，商丘主之。

痔，篡痛，飞扬、委中及扶承主之。

痔，篡痛，承筋主之。

脱肛下，刺气冲。


针灸甲乙经卷之十

阴受病发痹第一上


〔一〕黄帝问曰：周痹之在身也，上下移徙，随其脉上下，左右相应，间不容空，愿闻此痛在血脉之中耶？将在分肉之间乎？何以致是？其痛之移也，间不及下针，其蓄痛之时，不及定治而痛已止矣，何道使然？岐伯对曰：此众痹也，非周痹也。此各在其处，更发更止，更居更起，以左应右，以右应左，非能周也，更发更休。刺此者，痛虽已止，必刺其处，勿令复起。

问曰：周痹何如？对曰：周痹在于血脉之中，随脉以上，循脉以下，不能左右，各当其所。其痛从上下者，先刺其下以通之通一作遏
 ，后刺其上以脱之；其痛从下上者，先刺其上以通之，后刺其下以脱之。

问曰：此病安生？因何有名？对曰：风寒湿气客于分肉之间，迫切而为沫，沫得寒则聚，聚则排分肉而分裂，分裂则痛，痛则神归之，神归之则热，热则痛解，痛解则厥，厥则他痹发，发则如是。此内不在脏，而外未发于皮，独居分肉之间，真气不能周，故名曰周痹。故刺痹者，必先循切其上下之大经，视其虚实，及大络之血结而不通者，及虚而脉陷空者而调之，熨而通之，其瘛紧者，转引而行之。

〔二〕黄帝问曰：何以候人之善病痹者？少俞对曰：粗理而肉不坚者善病痹，欲知其高下，各视其部。

〔三〕黄帝问曰：刺有三变，何也？伯高对曰：有刺营者，有刺卫者，有刺寒痹之留经者。刺营者出血，刺卫者出气，刺寒痹者内热。

问曰：营卫寒痹之为病奈何？对曰：营之生病也，寒热少气，血上下行。卫之生病也，气痛时来去，怫忾贲向，风寒客于肠胃之中。寒痹之为病也，留而不去，时痛而皮不仁。

问曰：刺寒痹内热奈何？对曰：刺布衣者，用火焠之。刺大人者，药熨之，方用醇酒二十升、蜀椒一升、干姜一升、桂一升，凡四物，各细[image: ]
 咀，著清酒中。绵絮一斤、细白布四丈二尺，并内酒中，置酒马矢煴中，善封涂，勿使气泄，五日五夜，出布絮暴干，复渍之，以尽其汁，每渍必晬其日乃出布絮干之，并用滓与絮布长六七尺为六巾，即用之生桑炭炙巾，以熨寒痹所乘之处，令热入至于病所；寒，复炙巾以熨之，三十遍而止；即汗出，炙巾以拭身，以三十遍而止。起步内中，无见风，每刺必熨，如此病已矣，此所谓内热。

〔四〕问曰：痹将安生？岐伯对曰：风寒湿三气合至杂而为痹。其风气胜者为行痹，寒气胜者为痛痹，湿气胜者为著痹。问曰：其有五者何也？对曰：以冬遇此者为骨痹，以春遇此者为筋痹，以夏遇此者为脉痹，以至阴遇此者为肌痹，以秋遇此者为皮痹。问曰：内舍五脏六腑，何气使然？对曰：五脏皆有合，病久而不去者，内舍于合，故骨痹不已，复感于邪，内舍于肾；筋痹不已，复感于邪，内舍于肝；脉痹不已，复感于邪，内舍于心；肌痹不已，复感于邪，内舍于脾；皮痹不已，复感于邪，内舍于肺。所谓痹者，各以其时感于风寒湿之气也。

诸痹不已，亦益内也。其风气胜者，其人易已。

问曰：其时有死者，或疼久者，或易已者，何也？对曰：其入脏者死，其留连筋骨间者疼久，其留连皮肤间者易已。

问曰：其客六腑者何如？对曰：此亦其饮食居处为其病本也。六腑各有腧，风寒湿气中其腧，而食饮应之，循腧而入，各舍其腑也。

问曰：以针治之奈何？对曰：五脏有俞，六腑有合，循脉之分，各有所发。各治其过，则病瘳矣。

问曰：营卫之气亦令人痹乎？对曰：营者，水谷之精气也，和调五脏，洒陈六腑，乃能入于脉，故循脉上下，贯五脏，络六腑。卫者，水谷之悍气也，其气慓疾滑利，不能入于脉也，故循皮肤之中，分肉之间，熏于肓膜，聚《素问》作散
 于胸腹。逆其气则病，顺其气则愈，不与风寒湿气合，故不为痹也。

阴受病发痹第一下


〔一〕黄帝问曰：痹或痛，或不痛，或不仁，或寒，或热，或燥，或湿者，其故何也？岐伯对曰：痛者，其寒气多，有寒故痛。其不痛不仁者，病久入深，营卫之行涩，经络时疏，故不痛，皮肤不营，故不仁。其寒者，阳气少，阴气多，与病相益，故为寒。其热者，阳气多，阴气少，病气胜，阳乘阴，故为热。其多寒汗出而濡者，此其逢湿胜也，其阳气少，阴气盛，两气相感，故寒汗出而濡也。

夫痹在骨则重，在脉则血凝而不流，在筋则屈而不伸，在肉则不仁，在皮则寒，故具此五者则不痛。凡痹之类，逢寒则急，逢热则纵。

〔二〕问曰：或有一脉生数十病者，或痛，或痈，或热，或痒，或痹，或不仁，变化无有穷时，其故何也？对曰：此皆邪气之所生也。

问曰：人有真气，有正气，有邪气，何谓也？对曰：真气者，所受于天，与水谷气并而充身者也。正气者，正风，从一方来，非虚风也《太素》云非灾风也
 。邪气者，虚风也。虚风之贼伤人也，其中人也深，不得自去；正风之中人也浅而自去，其气柔弱，不能伤真气，故自去。

虚邪之中人也，凄索动形，起毫毛而发腠理，其入深，内薄于骨则为骨痹；薄于筋则为筋挛；薄于脉中则为血闭而不通，则为痈；薄于肉中，与卫气相薄，阳胜则为热，阴胜则为寒，寒则真气去，去则虚，虚则寒；薄于皮肤，其气外发，腠理开，毫毛摇，气一本作淫气
 往来微行则为痒；气留而不去，故为痹；卫气不行，则为不仁。

〔三〕病在骨，骨重不可举，骨髓酸痛，寒气至，名曰骨痹，深者，刺无伤脉肉为故。其道大小分，骨热病已止。病在筋，筋挛节痛，不可以行，名曰筋痹，刺筋上为故。刺分肉间，不可中骨，病起筋热，病已止。病在肌肤，肌肤尽痛，名曰肌痹，伤于寒湿，刺大分小分，多发针而深之，以热为故。无伤筋骨，筋骨伤，痈发若变。诸分尽热，病已止。

〔四〕问曰：人身非衣寒也，中非有寒气也，寒从中生者何？对曰：是人多痹，阳气少而阴气多，故身寒如从水中出。问曰：人有身寒，汤火不能热也，厚衣不能温也，然不为冻栗，是为何病？对曰：是人者，素肾气胜，以水为事，太阳气衰，肾脂枯不长，一水不能胜两火。肾者，水也，而主骨，肾不生则髓不能满，故寒甚至骨。所以不能冻栗者，肝，一阳也；心，二阳也；肾，孤脏也，一水不能胜上二火，故不能冻栗，病名曰骨痹，是人当挛节。

着痹不去，久寒不已，为肝痹一作骭痹
 。

〔五〕骨痹举节不用而痛，汗注烦心，取三阴之经补之。厥痹者，厥气上及腹，取阴阳之络，视主病者，泻阳补阴经也。

风痹注病《灵枢》作淫泺
 不可已者，足如履冰，时如入汤中，肢胫淫泺，烦心头痛，时呕时闷，眩已汗出，久则目眩，悲以喜怒，短气不乐，不出三年死。足髀不可举，侧而取之，在枢阖中，以圆利针，大针不可。

膝中痛，取犊鼻，以圆利针，针发而间之。针大如氂，刺膝无疑。

〔六〕足不仁，刺风府。

腰以下至足凊不仁，不可以坐起，尻不举，腰俞主之。

痹，会阴及太渊、消泺、照海主之。

嗜卧，身体不能动摇，大温一本作湿
 ，三阳络主之。

骨痹烦满，商丘主之。

足下热，胫痛不能久立，湿痹不能行，三阴交主之。

膝内廉痛引髌，不可屈伸，连腹引咽喉痛，膝关主之。

足大指搏伤，下车挃地，适臂指端伤，为筋痹，解溪主之。

痹，胫重，足跗不收，跟痛，巨虚下廉主之。

胫痛，足缓失履，湿痹，足下热，不能久立，条口主之。

胫苕苕一本作苦
 痹，膝不能屈伸，不可以行，梁丘主之。

膝寒痹不仁，痿不可屈伸，髀关主之。

肤痛痿痹，外丘主之。

膝外廉痛，不可屈伸，胫痹不仁，阳关主之。

髀痹引膝股外廉痛，不仁，筋急，阳陵泉主之。

寒气在分肉间，痛上下，痹不仁，中渎主之。

髀枢中痛，不可举，以毫针寒留之，以月生死为痏数，立已，长针亦可。

腰胁相引急痛，髀筋瘛，胫痛不可屈伸，痹不仁，环跳主之。

风寒从足小指起，脉痹上下带胸胁，痛无常处，至阴主之。

阳受病发风第二上


〔一〕黄帝问曰：风之伤人也，或为寒热，或为热中，或为寒中，或为厉风，或为偏枯。其为风也，其病各异，其名不同，或内至五脏六腑，不知其解，愿闻其说。岐伯对曰：风气藏于皮肤之间，内不得通，外不得泄。风气者，善行而数变，腠理开则凄《素问》作洒
 然寒，闭则热而闷，其寒也则衰食饮，其热也则消肌肉，使人解[image: ]
 《素问》作怢栗
 ，闷而不能食，名曰寒热。

风气与阳明入胃，循脉而上至目内眦。其人肥则风气不得外泄，则为热中而目黄；人瘦则外泄而寒，则为寒中而泣出。

风气与太阳俱入，行诸脉腧，散分肉间，卫气悍，邪时与卫气相干《素问》无卫气悍邪时五字
 ，其道不利，故使肌肉[image: ]
 胀而有疡，卫气凝而有所不行，故其肉有不仁。厉者，有荣气热浮，其气不清，故使鼻柱坏而色败，皮肤疡以溃，风寒客于脉而不去，名曰厉风，或曰寒热。

以春甲乙伤于风者为肝风，以夏丙丁伤于风者为心风，以季夏戊己伤于风者为脾风，以秋庚辛伤于风者为肺风，以冬壬癸伤于风者为肾风。

风气中五脏六腑之俞，亦为脏腑之风，各入其门户，风之所中则为偏风。风气循风府而上则为脑风，入系头则为目风眼寒，饮酒中风则为漏风，入房汗出中风则为内风，新沐中风则为首风，久风入中则为肠风飧泄，而外在腠理则为泄风。故风者，百病之长也，至其变化，乃为他病，无常方，然故有风气也。

肺风之状，多汗恶风，色[image: ]
 音平
 然白，时咳短气，昼日则差，暮则甚。诊在眉上，其色白。

心风之状，多汗恶风，焦绝善怒，色赤，病甚则言不快。诊在口，其色赤。

肝风之状，多汗恶风，善悲，色微苍，嗌干，善怒，时憎女子。诊在目下，其色青。

脾风之状，多汗恶风，身体怠惰，四肢不欲动，色薄微黄，不嗜食。诊在鼻上，其色黄。

肾风之状，多汗恶风，面庞然浮肿，腰脊痛不能正立，色炱，隐曲不利。诊在肌上，其色黑。

胃风之状，颈多汗恶风，食饮不下，膈塞不通，腹善满，失衣则[image: ]
 胀，食寒则泄。诊形瘦而腹大。

首风之状，头痛面多汗恶风，先当风，一日则病甚，头痛不可以出内，至其风日则病少愈。

漏风之状，或多汗，常不可单衣，食则汗出，甚则身汗，喘息，恶风，衣常濡，口干善渴，不能劳事。

泄风之状，多汗，汗出泄衣上，咽《素问》作口中
 干，上渍其风，不能劳事，身体尽痛则寒。

〔二〕问曰，邪之在经也，其病人何如？取之奈何？对曰：天有宿度，地有经水，人有经脉，天地温和则经水安静；天寒地冻则经水凝泣；天暑地热则经水沸溢；风暴起则经水波举《素问》作涌
 而陇起。夫邪之入于脉也，寒则血凝泣，暑则气淖泽，虚邪因而入客也，亦如经水之得风也，经之动脉，其至也亦时陇起于脉中循循然，其至寸口中手也，时大时小，大则邪至，小则平，其行无常处，在阴与阳，不可为度，循而察之，三部九候，卒然逢之，早遏其路。吸则纳针，无令气忤，静以久留，无令邪布。吸则转针，以得气为故，候呼引针，呼尽乃去，大气皆出，故名曰泻。

问曰：不足者补之奈何？对曰：必先扪而循之，切而散之，推而按之，弹而怒之，抓而下之，通而取之，外引其门，以闭其神。呼尽纳针，静以久留，以气至为故，如待所贵，不知日暮，其气已至，适以自护。候吸引针，气不得出，各在其处，推阖其门，令真气《素问》作神气
 存，大气留止，故名曰补。

问曰：候气奈何？对曰：夫邪去络入于经，舍于血脉之中，其寒温未相得，如涌波之起也，时来时去，故不常在，故曰方其来也，必按而止之，止而取之，无迎《素问》作逢
 其冲而泻之。真气者，经气也，经气太虚，故曰其气《素问》作其来
 不可逢，此之谓也。故曰候邪不审，大气已过，泻之则真气脱，脱则不复，邪气复至而病益蓄，故曰其往不可追，此之谓也。不可挂以发者，待邪之至时，而发针泻焉，若先若后者，血气已尽，其病不下。故曰知其可取如发机，不知其取如叩椎。故曰知机道者，不可挂以发，不知机者，叩之不发，此之谓也。

问曰：真邪以合，波陇不起，候之奈何？对曰：审扪循三部九候之盛虚而调之。不知三部者，阴阳不别，天地不分，地以候地，天以候天，人以候人，调之中府，以定三部，故曰刺不知三部九候病脉之处，虽有太过且至，工不得《素问》作能
 禁也。诛罚无过，命曰大惑，反乱大经，真不可复。用实为虚，以邪为正《素问》作真
 ，用针无义，反为气贼，夺人正气；以顺为逆，营卫散乱，真气已失，邪独内著，绝人长命，予人夭殃。不知三部九候，故不能久长。固《素问》作因
 不知合之四时五行，因加相胜，释邪攻正，绝人长命。邪之新客来也，未有定处，推之则前，引之则止，逢而泻之，其病立已。

〔三〕问曰：人之善病风，洒洒汗出者，何以候之？对曰：肉不坚，腠理疏者，善病风。问曰：何以候肉之不坚也？对曰：[image: ]
 肉不坚而无分理者，肉不坚；肤粗而皮不致者，腠理疏也。

阳受病发风第二下


〔一〕黄帝问曰：刺节言解惑者，尽知调诸阴阳，补泻有余不足相倾移也，何以解之？岐伯对曰：大风在身，血脉偏虚，虚者不足，实者有余，轻重不得，倾侧宛伏，不知东西南北，乍上乍下，反覆颠倒无常，甚于迷惑。补其不足，泻其有余，阴阳平复，用针如此，疾于解惑。

淫邪偏客于半身，其入深，内居营卫，营卫稍衰，则真气去，邪气独留，发为偏枯。其邪气浅者，脉偏痛。

〔二〕风逆，暴四肢肿，身漯漯，唏然时寒，饥则烦，饱则善变，取手太阴表里、足少阴、阳明之经。肉反凊取荥；骨凊取井、经也。

〔三〕偏枯，身偏不用而痛，言不变，智不乱，病在分腠之间，巨针取之，益其不足，损其有余，乃可复也。

痱之为病也，身无痛者，四肢不收，智乱不甚，其言微知，可治；甚则不能言，不可治也。

病先起于阳，后入于阴者，先取其阳，后取其阴，必审其气之浮沉而取之。

〔四〕病大风骨节重，须眉坠，名曰大风，刺肌肉为故，汗出百日；刺骨髓汗出百日，凡二百日，须眉生而止针。

〔五〕问曰：有病身热懈堕，汗出如浴，恶风少气，此为何病？对曰：名酒风，治之以泽泻、术各十分，糜衔五分，合以三指撮，为后饭。

〔六〕身有所伤，出血多，及中风寒，若有所坠堕，四肢解[image: ]
 不收，名曰体解，取其少腹脐下三结交。三结交者，阳明、太阴一本作阳
 、脐下三寸关元也。

〔七〕风眩，善呕，烦满，神庭主之。

如颜青者，上星主之。取上星者，先取[image: ]
 [image: ]
 ，后取天牖、风池；如头痛颜青者，囟会主之。

风眩引颔痛，上星主之，先取[image: ]
 [image: ]
 ，后取天牖、风池。

风眩目瞑，恶风寒，面赤肿，前顶主之。

顶上痛，风头重，目如脱，不可左右顾，百会主之。

风眩目眩，颅上痛，后顶主之。

头重项痛，目不明，风则脑中寒，重衣不热，汗出，头中恶风，刺脑户。

头痛项急，不得顾侧，目眩，鼻不得喘息，舌急难言，刺风府。

头眩目痛，头半寒《千金》下有痛字
 ，玉枕主之。

脑风目瞑，头痛，风眩目痛，脑空主之。

颈颔榰满，痛引牙齿，口噤不开，急痛不能言，曲鬓主之。

项痛引颈，窍阴主之。

风头耳后痛，烦心及足不收失履，口[image: ]
 噼，头项摇瘛，牙车急，完骨主之。

眩，头痛重，目如脱，项似拔，狂见鬼，目上反，项直不可以顾，暴挛，足不任身，痛欲折，天柱主之。

腰脊强，不得俯仰，刺脊中。

大风汗出，膈俞主之。

风，[image: ]
 [image: ]
 主之。《素问·骨空》注云：大风汗出灸
 [image: ]
 [image: ]
 。


眩，头痛互引，目中赤[image: ]
 [image: ]
 ，刺丝竹空。

口噼，颧髎及龈交、下关主之。

面目恶风寒，[image: ]
 肿痈痛，招摇视瞻，瘛疭口噼，巨髎主之。

口不禁水浆，[image: ]
 噼，水沟主之。

口噼噤，外关主之。

瘛疭，口沫出，上关主之。

偏枯，四肢不用，善惊，大巨主之。

大风，逆气，多寒，善悲，大横主之。

手臂不得上头，尺泽主之。

风汗出，身肿，喘喝多睡，恍惚善忘，嗜卧不觉，天府主之。在腋下三寸，臂内动脉之中。


风热，善怒，中心喜悲，思慕歔欷，善笑不休，劳宫主之。

两手挛不伸及腋偏枯不仁，手瘛偏小，筋急，大陵主之。

头身风热，善呕，怵惕，寒中少气，掌中热，肘挛腋肿，间使主之。

足不收，痛不可以行，天泉主之。

足下缓失履，冲阳主之。

手及臂挛，神门主之。

痱痿，臂腕不用，唇吻不收，合谷主之。

肘痛不能自带衣，起头眩，颔痛面黑，风，肩头痛不可顾，关冲主之。

嗌外肿，肘臂痛，手上类类也，五指瘛不可屈伸，头眩，颔额颅痛，中渚主之。

马刀肿瘘，目痛，肩不举，心痛榰满，逆气，汗出，口噤不可开，支沟主之。

大风默默，不知所痛，嗜卧善惊，瘛疭，天井主之。《千金》云悲伤不乐。


偏枯，臂腕发痛，肘屈不得伸手，又风头痛，泣出，肩臂颈痛，项急烦满，惊，五指掣不可屈伸，战怵，腕骨主之。

风眩，惊，手腕痛，泄风，汗出至腰，阳谷主之。《千金》手腕痛作手卷。


风逆，暴四肢肿，湿则唏然寒，饥则烦心，饱则眩，大都主之。

风入腹中，夹脐急，胸胁榰满，衄不止，五指端尽痛，足不得践地，涌泉主之。

偏枯不能行，大风默默不知所痛，视如见星，溺黄，小腹热，咽干，照海主之。泻左阴跷，右少阴俞，先刺阴跷，后刺少阴，在横骨中。

风逆，四肢肿，复溜主之。

风从头至足，面目赤，口痛啮舌，解溪主之。

四肢肿，身湿，丰隆主之。

大风，目外眦痛，身热痱，缺盆中痛，临泣主之。

善自啮颊，偏枯，腰髀枢痛，善摇头，京骨主之。

大风，头多汗，腰尻腹痛，腨跟肿，上齿痛，脊背尻重不欲起，闻食臭，恶闻人音，泄风从头至足，昆仑主之。

痿厥，风头重，[image: ]
 痛，枢股腨外廉骨痛，瘛疭，痹不仁，振寒，时有热，四肢不举，付阳主之。

腰痛，颈项痛，历节汗出而步失履，寒，复不仁，腨中痛，飞扬主之。

八虚受病发拘挛第三

〔一〕黄帝问曰：人有八虚，各以何候？岐伯对曰；肺心有邪，其气留于两腋；肝有邪，其气留于两肘；脾有邪，其气留于两髀；肾有邪，其气留于两腘，凡此八虚者，此机关之室，真气之所过，血络之所由。是八邪气恶血因而得留，留则伤筋骨，机关不得屈伸，故拘挛。

暴拘挛，痫眩，足不任身，取天柱。

〔二〕腋拘挛，暴脉急，引胁而痛，内引心肺，[image: ]
 [image: ]
 主之。从项至脊，自脊以下至十二椎，应手刺之，立已。

〔三〕转筋者，立而取之，可令遂已。痿厥者，张而引之，可令立快矣。

热在五脏发痿第四

〔一〕黄帝问曰：五脏使人痿，何也？岐伯对曰：肺主身之皮毛，心主身之血脉，肝主身之筋膜，脾主身之肌肉，肾主身之骨髓。故肺气热则叶焦，焦则皮毛虚弱急薄著，著则生痿躄矣。故心气热则下脉厥而上，上则下脉虚，虚则生脉痿，枢折瘛，胫肿而不任地《素问》瘛作挈，肿作疭
 。肝气热则胆热泄，口苦，筋膜干，筋膜干则筋急而挛，发为筋痿。脾气热则胃干而渴，肌肉不仁，发为肉痿。肾气热则腰脊不举，骨枯而髓减，发为骨痿。

问曰：何以得之？对曰：肺者，脏之长也，为心之盖，有所亡失，所求不得，则发为肺鸣，鸣则肺热叶焦，发为痿躄。悲哀太甚则胞络绝，胞络绝则阳气内动，发则心下崩，数溲血，故《本病》曰：大经空虚，发为肌痹，传为脉痿；思想无穷，所愿不得，意淫于外，入房太甚，宗筋弛纵，发为筋痿，及为白淫，故《下经》曰筋痿生于肝使内也。有渐于湿，以水为事，若有所留，居处伤湿，肌肉濡渍，痹而不仁，发为肉痿，故《下经》曰肉痿者，得之湿地。有所远行劳倦，逢大热而渴，渴则阳气内伐，内伐则热合《素问》作舍
 于肾，肾者水脏，今水不胜火，则骨枯而髓空，故足不任身，发为骨痿，故《下经》曰骨痿生于大热。

问曰：何以别之？对曰：肺热者色白而毛败，心热者色赤而络脉溢，肝热者色苍而爪枯，脾热者色黄而肉蠕动，肾热者色黑而齿槁。

问曰：治痿者独取阳明，何谓也？对曰：阳明者，五脏六腑之海，主润宗筋，宗筋者，主束骨而利机关。冲脉者，经脉之海，主渗灌溪谷，与阳明合于宗筋，阴阳总宗筋之会，会于气冲，而阳明为之长，皆属于带脉，而络于督脉，故阳明虚则宗筋纵，带脉不引，故足痿不用。治之，各补其营而通其腧，调其虚实，和其逆顺，则筋脉骨肉各以其时受月则病已矣。

痿厥，为四末束闷，乃疾解之，日二；不仁者十日而知，无休，病已止。

〔二〕口缓不收，不能言语，手足痿躄不能行，地仓主之。

痿不相知，太白主之。一云身重骨痿不相知。


痿厥，身体不仁，手足偏小，先取京骨，后取中封、绝骨，皆泻之。

痿厥寒，足腕不收，躄，坐不能起，髀枢脚痛，丘墟主之。

虚则痿躄，坐不能起；实则厥，胫热膝痛，身体不仁，手足偏小，善啮颊，光明主之。

手太阴阳明太阳少阳脉动发肩背痛肩前臑皆痛肩似拔第五

肩痛不可举，天容及秉风主之。

肩背痹痛，臂不举，寒热凄索，肩井主之。

肩肿不得顾，气舍主之。

肩背痹痛，臂不举，血瘀肩中，不能动摇，巨骨主之。

肩中热，指臂痛，肩髃主之。

肩重不举，臂痛，肩髎主之。

肩重肘臂痛不可举，天宗主之。

肩胛中痛，热而寒至肘，肩外俞主之。

肩胛周痹，曲垣主之。

肩痛不可举，引缺盆，云门主之。

肘痛，尺泽主之。

臂瘛引口中，恶寒，[image: ]
 肿，肩痛引缺盆，商阳主之。

肩肘中痛，难屈伸，手不可举，腕重急，曲池主之。

肩肘节酸重，臂痛，不可屈伸，肘髎主之。

肩痛不能自举，汗不出，颈痛，阳池主之。

肘中濯濯，臂内廉痛，不可及头，外关主之。

肘痛引肩，不可屈伸，振寒热，颈项肩背痛，臂痿痹不仁，天井主之。《千金》云肩内麻木。


肩不可举，不能带衣，清泠渊主之。

肘臂腕中痛，颈肿不可以顾，头项急痛，眩，淫泺，肩胛小指痛，前谷主之。

肩痛不可自带衣，臂腕外侧痛不举，阳谷主之。

臂不可举，头项痛，咽肿不可咽，前谷主之。

肩痛欲折，臑如拔，手不能自上下，养老主之。

肩背颈痛时眩，涌泉主之。

水浆不消发饮第六

溢饮，胁下坚痛，中脘主之。

腰凊脊强，四肢懈堕，善怒，咳，少气郁郁然不得息，厥逆，肩不可举，马刀瘘，身[image: ]
 ，章门主之。

溢饮，水道不通，溺黄，小腹痛，里急肿，洞泄，体痛一云髀痛引背
 ，京门主之。

饮渴，身体痛，多唾，隐白主之。

腠理气，臑会主之。


针灸甲乙经卷之十一

胸中寒发脉代第一

脉代不至寸口，四逆，脉鼓不通，云门主之。

胸中寒，脉代时不至，上重下轻，足不能安地，少腹胀，上抢心，胸胁榰满，咳唾有血，然谷主之。

阳厥大惊发狂痫第二

〔一〕黄帝问曰：人生而病癫疾者，安所得之？岐伯对曰：此得之在腹中时，其母有所数大惊，气上而不下，精气并居，故令子发为癫疾。

〔二〕病在诸阳脉，且寒且热，诸分且寒且热，名曰狂，刺之虚脉，视分尽热，病已止。病初发岁一发，不治月一发，不治四五日一发，名曰癫疾。刺诸分，其脉尤寒者，以针补之，病已止。《素问》云诸脉诸分其无寒者，
 以针调之，病已止。


〔三〕问曰：有病狂怒者，此病安生？对曰：生于阳也。问曰：阳何以使人狂也？对曰：阳气者，因暴折而难决，故善怒，病名曰阳厥。问曰：何以知之？对曰：阳明者常动，太阳少阳不动。不动而动大疾，此其候也。问曰：治之奈何？对曰：衰《素问》作夺
 其食即已。夫食入于阴，气长于阳，故夺其食即已。使人服以生铁落，为后饭。夫生铁落者，下气疾也。

〔四〕癫疾，脉搏大滑，久自已；脉小坚急，死不治一作脉沉小急实，死不治，小牢急可治
 。癫疾，脉虚可治，实则死。

厥成为癫疾。

贯疽《素问》作黄疸
 ，暴病厥，癫疾，狂，久逆之所生也。五脏不平，六腑闭塞之所生也。

〔五〕癫疾始生，先不乐，头重痛，直视举目赤，其作极已而烦心，候之于颜，取手太阳、阳明、太阴，血变而止。癫疾始发而反强，因而脊痛，候之足太阳、阳明、太阴、手太阳，血变而止。癫疾始作，而引口啼呼喘悸者，候之手阳明、太阳，左强者攻其右一本作左
 ，右强者攻其左一本作右
 ，血变而止。治癫疾者，常与之居，察其所当取之处，病至，视之有过者，即泻之，置其血于瓠壶之中，至其发时，血独动矣；不动，灸穷骨二十壮。穷骨者，尾骶也。

骨癫疾者，颔齿诸腧分肉皆满，而骨倨强直，汗出烦闷，呕多涎沫，气下泄，不治。脉癫疾者，暴仆，四肢之脉皆胀而纵，脉满，尽刺之出血，不满，灸之夹项太阳，又灸带脉于腰相去三寸、诸分肉本腧，呕多涎沫，气下泄，不治。筋癫疾者，身卷挛急，脉大，刺项大经之大杼，呕多涎沫，气下泄，不治。

狂之始生，先自悲也，善忘善怒善恐者，得之忧饥，治之先取手太阴、阳明，血变而止，及取足太阴、阳明。狂始发，少卧不饥，自高贤也，自辨智也，自尊贵也，善骂詈，日夜不休，治之取手阳明、太阳、太阴、舌下少阴，视脉之盛者，皆取之，不盛者释之。狂，善惊善笑，好歌乐，妄行不休者，得之大恐，治之取手阳明、太阳、太阴。狂，目妄见，耳妄闻，善呼者，少气之所生也，治之取手太阳、太阴、阳明、足太阳及头两颔。狂，多食，善见鬼神，善笑而不发于外者，得之有所大喜，治之取足太阴、阳明，太阳，后取手太阴、阳明、太阳。狂而新发，未应如此者，先取曲泉左右动脉及盛者，见血立顷已，不已以法取之，灸骶骨二十壮。骶骨者，尾屈也。

〔六〕癫疾呕沫，神庭及兑端、承浆主之；其不呕沫，本神及百会、后顶、玉枕、天冲、大杼、曲骨、尺泽、阳溪、外丘、当上脘旁五分通谷、金门、承筋、合阳主之委中下二寸为合阳
 。

癫疾，上星主之，先取[image: ]
 [image: ]
 ，后取天牖、风池。

癫疾呕沫，暂起僵仆，恶见风寒，面赤肿，囟会主之。

癫疾瘛疭，狂走，颈项痛，后顶主之。

癫疾狂走，瘛疭摇头，口[image: ]
 ，戾，颈强，强间主之后顶后一寸五分
 。

癫疾，骨酸，眩，狂，瘛疭，口噤《千金》作喉噤
 ，羊鸣，刺脑户。

狂易，多言不休，及狂走欲自杀，目反见，刺风府。

癫疾僵仆，目妄见，恍惚不乐，狂走，瘛疭，络却主之。

癫疾大瘦，脑空主之。

癫疾僵仆，狂疟，完骨及风池主之。

癫疾互引，天柱主之。

癫疾，怒欲杀人，身柱主之。《千金》又云瘛疭身热狂走，谵语见鬼。


狂走癫疾，脊急强，目转上插，筋缩主之。

癫疾发如狂者，面皮厚敦敦，不治；虚则头重洞泄，癃痔，大小便难，腰尻重，难起居，长强主之。

癫疾，憎风时振寒，不得言，得寒益甚，身热狂走欲自杀，目反妄见，瘛疭，泣出，死不知人，肺俞主之。

癫狂，膈俞及肝俞主之。

癫疾互引反折，戴眼及眩，狂走不得卧，心中烦，攒竹主之。癫疾，狂，烦满，刺丝竹空。癫疾互引，水沟及龈交主之。

惊狂，瘛疭眩仆，癫疾，喑不能言，羊鸣沫出，听宫主之。

癫疾互引，口[image: ]
 ，喘悸者，大迎主之，及取阳明、太阴，候手足变血而止。

狂癫疾，吐舌，太乙及滑肉门主之。

太息善悲，少腹有热，欲走，日月主之。

狂易，鱼际及合谷、腕骨、支正、小海、昆仑主之。

狂言，太渊主之。

心悬如饥状，善悲而惊狂，面赤目黄，间使主之。

狂言，喜笑见鬼，取之阳溪及手足阳明、太阳。

癫疾多言，耳鸣，口噼颊肿，实则聋，龋，喉痹不能言，齿痛，鼻鼽衄，虚则痹膈，偏历主之。

癫疾吐舌，鼓颔，狂言见鬼，温溜主之在腕后五寸
 。

目不明，腕急，身热，惊狂，躄痿痹，瘛疭，曲池主之。

癫疾吐舌，曲池主之。

狂疾，液门主之，又侠溪、丘墟、光明主之。

狂，互引，头痛耳鸣，目痛，中渚主之。

热病汗不出，互引，颈嗌外肿，肩臂酸重，胁腋急痛，四肢不举，痂疥，项不可顾，支沟主之。

羊痫，会宗下空主之。

癫疾，吐舌沫出，羊鸣，戾颈，天井主之在肘后
 。

热病汗不出，狂，互引，癫疾，前谷主之。

狂，互引，癫疾数发，后溪主之。

狂，癫疾，阳谷及筑宾、通谷主之。

癫疾，狂，多食，善笑不发于外，烦心，渴，商丘主之。

癫疾，短气，呕血，胸背痛，行间主之。

痿厥，癫疾，洞泄，然谷主之。

狂仆，温溜主之。

狂癫，阴谷主之。

癫疾发寒热，欠，烦满，悲，泣出，解溪主之。

狂，妄走，善欠，巨虚上廉主之。

狂，易见鬼与火，解溪主之。

癫狂互引，僵仆，申脉主之，先取阴跷，后取京骨、头上五行。目反上视，若赤痛从内眦始，复下半寸各三痏，左取右，右取左。

寒厥癫疾，噤[image: ]
 瘛疭，惊狂，阳交主之。

癫疾，狂，妄行，振寒，京骨主之。

身痛，狂，善行，癫疾，束骨主之补诸阳
 。

癫疾僵仆，转筋，仆参主之。

癫疾，目[image: ]

 ，鼽衄，昆仑主之。

癫狂疾，体痛，飞扬主之。

癫疾反折，委中主之。

凡好太息，不嗜食，多寒热汗出，病至则善呕，呕已乃衰，即取公孙及井俞。

实则肠中切痛，厥头面肿起，烦心，狂，多饮不嗜卧，虚则鼓胀，腹中气大满，热痛不嗜食，霍乱，公孙主之。

阳脉下坠阴脉上争发尸厥第三

尸厥，死不知人，脉动如故，隐白及大敦主之。

恍惚尸厥，头痛，中极及仆参主之。

尸厥暴死，金门主之。

气乱于肠胃发霍乱吐下第四

〔一〕霍乱，刺俞旁五，足阳明及上旁三。

〔二〕呕吐烦满，魄户主之。

阳逆霍乱，刺人迎，入四分，不幸杀人。

霍乱，泄出不自知，先取太溪，后取太仓之原。

霍乱，巨阙、关冲、支沟、公孙、解溪主之。《千金》
 又取阴陵泉。


霍乱泄注，期门主之。

厥逆霍乱，府舍主之。

胃逆霍乱，鱼际主之。

霍乱逆气，鱼际及太白主之。

霍乱，遗矢失气，三里主之。

暴霍乱，仆参主之。

霍乱转筋，金门、仆参、承山、承筋主之。

霍乱，胫痹不仁，承筋主之。《千金》云主瘛疭脚酸。


〔三〕转筋于阳理其阳，转筋于阴理其阴，皆卒刺之。

足太阴厥脉病发溏泄下痢第五

〔一〕春伤于风，夏生飧泄，肠澼。久风为飧泄。飧泄而脉小，手足寒者难已；飧泄而脉小，手足温者易已。

〔二〕黄帝问曰：肠澼便血何如？岐伯对曰：身热则死，寒则生。问曰：肠澼下白沫何如？对曰：脉沉则生，浮则死。问曰：肠澼下脓血何如？对曰：悬绝则死，滑大则生。问曰：肠澼之属，身不热，脉不悬绝，何如？对曰：脉滑大皆生，悬涩皆死，以脏期之。

〔三〕飧泄补三阴交上，补阴陵泉，皆久留之，热行乃止。

病泄下血，取曲泉。

〔四〕五脏肠中有寒，泄注，肠澼便血，会阳主之。

肠鸣澼泄，下髎主之。

肠澼泄，切痛，四满主之。

便脓血，寒中食不化，腹中痛，腹哀主之。

绕脐痛，抢心，膝寒，注利，腹结主之。

溏瘕，腹中痛，脏痹，地机主之。

飧泄，太冲主之。

溏泄谷不化，寒热不节，阴陵泉主之。

肠澼，中郄主之。

飧泄，大肠痛，巨虚上廉主之。

五气溢发消渴黄瘅第六

〔一〕黄帝问曰：人之善病消瘅者，何以候之？岐伯对曰：五脏皆柔弱者，善病消瘅。夫柔弱者必刚强，刚强多怒，柔者易伤也。此人薄皮肤而目坚固以深者，长衡直扬，其心刚，刚则多怒，怒则气上逆，胸中蓄积，血气逆留《太素》作留积
 ，腹皮充胀《太素》作髋皮充肌
 ，血脉不行，转而为热，热则消肌，故为消瘅。此言其刚暴而肌肉弱者也。

面色微黄，齿垢黄，爪甲上黄，黄瘅也，安卧，小便黄赤，脉小而涩者，不嗜食。

〔二〕问曰：有病口甘者，病名曰何？何以得之？对曰：此五气之溢也，名曰脾瘅。夫五味入口，藏于胃，脾为之行其精气，津液在脾，故令人口甘，此肥美之所发也。此人必数食美而多食甘肥，肥令人内热，甘令人中满，故其气上溢，转为消瘅《素问》作渴
 ，治之以兰，除陈气也。

〔三〕凡治消瘅、治偏枯、厥气逆满，肥贵人则膏粱之病也。膈塞闭绝，上下不通，暴忧之病也。消瘅，脉实大，病久可治；脉悬绝小坚，病久不可治也。

〔四〕问曰：热中消中，不可服膏粱芳草石药，石药发疽《素问》作癫
 ，芳草发狂。夫热中消中者，皆富贵人也，今禁膏粱，是不合其心；禁芳草石药，是病不愈，愿闻其说。对曰：夫芳草之气美，药之气悍，二者其气急疾坚劲，故非缓心和人，不可以服此二者。夫热气慓悍，药气亦然，二者相遇，恐内伤脾，脾者，土也，而恶木，服此药也，至甲乙日当愈甚《素问》作当更论
 。

瘅成为消中。

〔五〕黄瘅，刺脊中。《千金》云腹满不能食。


黄瘅善欠，胁下满欲吐，身重不欲动，脾俞主之。《千金》云身重不动作。


消渴身热，面《千金》作目
 赤黄，意舍主之。

消渴嗜饮，承浆主之。

黄瘅目黄，劳宫主之。

嗜卧，四肢不欲动摇，身体黄，灸五里，左取右，右取左。

消渴，腕骨主之。

黄瘅，热中善渴，太冲主之。

身黄，时有微热，不嗜食，膝内廉内踝前痛，少气身体重，中封主之。

消瘅，善喘，气走喉咽而不能言，手足凊一作青
 ，溺黄，大便难，嗌中肿痛，唾血，口中热，唾如胶，太溪主之。

消渴黄瘅，足一寒一热，舌纵烦满，然谷主之。

阴气不足，热中，消谷善饥，腹热身烦，狂言，三里主之。

动作失度内外伤发崩中瘀血呕血唾血第七

〔一〕黄帝问曰：人年半百而动作皆衰者，人将失之耶？岐伯对曰：今时之人，以酒为浆，以妄为常，醉以入房，以欲竭其精，以好散其真，不知持满，不时御神，务快其心，逆于生乐，起居无节，故半百而衰矣。夫圣人之教也，形劳而不倦，神气从以顺，色欲不能劳其目，淫邪不能惑其心，智愚贤不肖，不惧于物，故合于道数。年度百岁而动作不衰者，以其德全不危故也。

久视伤血，久卧伤气，久坐伤肉，久立伤骨，久行伤筋。

〔二〕问曰：有病胸胁榰满，妨于食，病至则先闻腥臊臭，出清液，先唾血，四肢凊，目眩，时时前后血，病名为何？何以得之？对曰：病名曰血枯，此得之少年时，有所大夺血，若醉以入房中，气竭肝伤，故使月事衰少不来也，治之以乌贼鱼骨，[image: ]
 茹，二物并合，丸以雀卵，大如小豆，以五丸为后饭，饮以鲍鱼汁，以饮利肠中及伤肝也。

〔三〕问曰：劳风为病何如？对曰：劳风法在肺下，其为病也，使人强上而瞑视，唾出若涕，恶风而振寒，此为劳风之病也。问曰：治之奈何？对曰：以救俯仰。太阳引精者三日中若五日，不精者七日《千金》云候之三日五日，不精明者是其症也
 ，咳出青黄涕，其状如脓，大如弹丸，从口中若鼻空出，不出则伤肺，伤肺则死矣。

〔四〕少气，身漯漯也，言吸吸也，骨酸体重，懈惰不能动，补足少阴。短气，息短不属，动作气索，补足少阴，去血络。

〔五〕男子阴端寒，上冲心中佷佷，会阴主之。

男子脊急目赤，支沟主之。

脊内廉痛，溺难，阴痿不用，少腹急引阴，及脚内廉痛，阴谷主之。

善厌梦者，商丘主之。

丈夫失精，中极主之。

男子精溢，阴上缩，大赫主之。

男子精溢，胫酸不能久立，然谷主之。

男子精不足，太冲主之。

崩中，腹上下痛，中郄主之。

胸中瘀血，胸胁榰满，膈痛，不能久立，膝痿寒，三里主之。

心下有隔，呕血，上脘主之。

呕血，肩息，胁下痛，口干，心痛与背相引，不可咳，咳则引肾痛，不容主之。

虚热，洒淅直毛恶风，舌上黄，身热，热争则喘咳，痹走胸膺背不得息，头痛不堪，汗出而寒，刺鱼际及阳明出血。

唾血，振寒，嗌干，太渊主之。

呕血，大陵及郄门主之。

呕血上气，神门主之。

内伤不足，三阳络主之。内伤唾血不足，外无膏泽，刺地五会。《千金》云凡唾血，泻鱼际，补尺泽。


邪气聚于下脘发内痈第八

〔一〕黄帝问曰：气为上膈，上膈者，食入而还出，余已知之矣。虫为下膈，下膈者，食晬时乃出，未得其意，愿卒闻之。岐伯对曰：喜怒不适，食饮不节，寒温不时，则寒汁留于肠中，留则虫寒，虫寒则积聚守于下脘，守下脘则肠胃充郭，卫气不营，邪气居之。人食则虫上食，虫上食则下脘虚，下脘虚则邪气胜，胜则积聚以留，留则痈成，痈成则下脘约，其痈在脘内者则沉而痛深，其痈在脘外者则痈外而痛浮，痈上皮热。按其痈，视气所行，先浅刺其旁，稍内益深，还而刺之，无过三行，察其浮沉，以为浅深，已刺必熨，令热入中，日使热内，邪气益衰，大痈乃溃。互以参禁，以除其内，恬澹无为，乃能行气，后服酸苦，化谷乃下膈矣。

〔二〕问曰：有病胃脘痈者，诊当何如？对曰：诊此者，当候胃脉，其脉当沉涩《素问》作细
 ，沉涩者气逆，气逆者则人迎甚盛，甚盛则热。人迎者，胃脉也，逆而盛则热聚于胃口而不行，故胃脘为痈。

〔三〕肝满肾满肺满皆实，则为肿。肺痈喘而两胁《素问》作胠
 满；肝痈两胁《素问》作胠
 下满，卧则惊，不得小便；肾痈胠《素问》作脚
 下至少腹满，胫有大小，髀胫跛，易偏枯。

寒气客于经络之中发痈疽风成发厉浸淫第九上

黄帝问曰：肠胃受谷，上焦出气，以温分肉，以养骨节，通腠理。中焦出气如雾，上注溪谷而渗孙脉，津液和调，变化赤而为血，血和则孙络先满，乃注于络脉，络脉皆盈，乃注于经脉。阴阳乃张，因息而行，行有经纪，周有道理，与天合同，不得休止。切而调之，从虚去实，泻则不足，疾则气减，留则先后；从实去虚，补则有余，血气已调，神气乃持。余已知血气之至与不至，未知痈疽之所从生，成败之时，死生之期，或有远近，何以度之？岐伯对曰：经脉流行不止，与天同度，与地合纪，故天宿失度，日月薄蚀，地经失纪，水道流溢，草蓂不成，五谷不植，经纪不通，民不往来，巷聚邑居，别离异处。血气犹然，请言其故。夫血脉营卫，周流不休，上应天宿，下应经数。寒气客于经络之中则血泣，血泣则不通，不通则卫气归之不得复反，故痈肿也。寒气化为热，热胜则肉腐，肉腐则为脓，脓不泻则筋烂，筋烂则骨伤，骨伤则髓消，不当骨空，不得泄泻，则筋骨枯空，枯空则筋骨肌肉不相亲，经络败漏，熏于五脏，脏伤则死矣。

寒气客于经络之中发痈疽风成发厉浸淫第九下


〔一〕黄帝问曰：病之生时，有喜怒不测，饮食不节，阴气不足，阳气有余，营气不行，乃发为痈疽。阴阳气不通，两热相薄，乃化为脓，小针能取之乎？岐伯对曰：夫致使身被痈疽之疾，脓血之聚者，不亦离道远乎？痈疽之生，脓血之成也，积聚之所生，故圣人自治于未形也，愚者遭其已成也。问曰：其已有形，脓已成，为之奈何？对曰：脓已成，十死一生。问曰：其已成有脓血，可以小针治乎？对曰：以小治小者，其功小；以大治大者，其功大；以小治大者，多害大。故其已成脓血者，其惟砭石铍锋之所取也。问曰：多害者，其不可全乎？对曰：在逆顺焉耳。问曰：愿闻顺逆。对曰：已为伤者，其白睛青黑眼小，是一逆也；纳药而呕，是二逆也；伤痛渴甚，是三逆也；肩项中不便，是四逆也；音嘶色脱，是五逆也。除此五者为顺矣。

〔二〕邪之入于身也深，其寒与热相薄，久留而内著，寒胜其热，则骨疼肉枯；热胜其寒，则烂肉腐肌为脓，内伤骨为骨蚀。有所疾，前筋屈不得伸，气居其间而不反，发为筋瘤也。有所结，气归之，卫气留之不得复反，津液久留，合而为肠一本作疡
 疽。留久者，数岁乃成，以手按之柔。有所结，气归之，津液留之，邪气中之，凝结日以易甚，连以聚居为昔瘤，以手按之坚。有所结，气深中骨，气因于骨，骨与气并息，日以益大，则为骨疽。有所结，气中于肉，宗气归之，邪留而不去，有热则化为脓，无热则为肉疽。凡此数气者，其发无常处而有常名。

〔三〕问曰：病痈肿颈痛，胸满腹胀，此为何病？对曰：病名曰厥逆，灸之则喑，石之则狂，须其气并，乃可治也。阳气重上一本作止
 ，有余于上，灸之阳气入阴，入则喑；石之阳气虚，虚则狂，须其气并而治之，使愈。

问曰：病颈痈者，或石治之，或以针灸治之而皆已，其治何在？对曰：此同名而异等者也。夫痈气之息者，宜以针开除去之。夫气盛血聚者，宜石而泻之，此所谓同病而异治者也。

〔四〕问曰：诸痈肿筋挛骨痛，此皆安生？对曰：此皆寒气之肿也，八风之变也。问曰；治之奈何？对曰：此四时之病也，以其胜，治其腧。

〔五〕暴痈筋濡一本作
 [image: ]

 ，随分而痛，魄汗不尽，胞气不足，治在其经腧。腋痈太热，刺足少阳五；刺而热不止，刺手心主三，刺手太阴经络者、大骨之会各三。痈疽不得顷时回，痈不知所，按之不应手，乍来乍已，刺手太阴旁三，与缨脉各二。

治痈肿者刺痈上，视痈大小深浅刺之，刺大者，多而深之，必端纳针为故止也。《素问》云：刺大者多血，小者
 深之，必端纳针为故止。


〔六〕项肿不可俯仰，颊肿引耳，完骨主之。

咽肿难言，天柱主之。

 肿唇痈，颧髎主之。

颊肿痛，天窗主之。

颈项痈肿不能言，天容主之。

身肿，关门主之。

胸下满痛，膺肿，乳根主之。

马刀肿瘘，渊腋、章门、支沟主之。

面肿目痈肿，刺陷谷出血，立已。

犊鼻肿，可灸不可刺，其上坚勿攻，攻之者死。

痈疽，窍阴主之。

〔七〕厉风者，索刺其肿上，已刺以吮其处，按出其恶血，肿尽乃止，常食方食，无食他食。

脉风成为厉。

〔八〕管疽发厉，窍阴主之。

头大浸淫，间使主之。

管疽，商丘主之。

瘃蛘欲呕，大陵主之。

痂疥，阳溪主之。

〔九〕黄帝问曰：愿尽闻痈疽之形与忌日名？岐伯对曰：痈发于嗌中，名曰猛疽，不急治，化为脓，脓不泻，塞咽，半日死。其化为脓者，脓泻已，则合豕膏，无食，三日已。

发于颈者，名曰夭疽。其状大而赤黑，不急治则热气下入渊腋，前伤任脉，内熏肝肺，熏则十余日死矣。

阳气大发，消脑溜项，名曰脑烁。其色不乐，项痛如刺以针。烦心者，死不治。

发于肩及臑，名曰疵疽。其状赤黑，急治之，此令人汗出至足，不害五脏，痈发四五日，逆焫之。

发于腋下赤坚者，名曰米疽。治之以砭石，欲细而长，疏砭之，涂以豕膏，六日已，勿裹之。其痈坚而不溃者，为马刀夹瘿，以急治之。

发于胸，名曰井疽。其状如大豆，三四日起，不早治，下入腹，不治七日死。

发于膺，名曰甘疽。色青，其状如谷实瓜蒌，常苦寒热，急治之，去其寒热；不急治，十岁死，死后出脓。

痈发于胁，名曰败疵。此言女子之病也，灸之，其状大痈脓，其中乃有生肉大如赤小豆，治之以[image: ]
 翘草根及赤松子根各一升，以水一斗六升，煮之令竭，得三升，即强饮，厚衣坐于釜上，令汗至足已。

发于股胫一作胻
 ，名曰股胫疽。其状不甚变色，痈脓内薄于骨，急治之，不急治，四十日死。

发于尻，名曰锐疽。其状赤坚大，急治之，不治，三十日死。

发于股阴，名曰赤弛。不治，六十日死，在两股之内，不治，十日死。

发于膝，名曰疵疽。其状大痈色不变，寒热而坚者，勿石，石之者即死，须其色异，柔乃石之者生。

诸痈之发于节而相应者，不可治。发于阳者百日死，发于阴者四十日死。

发于胫，名曰兔啮。其状如赤豆至骨，急治之，不急治，杀人。

发于内踝，名曰走缓。其状痈色不变，数石其腧而止其寒热，不死。

发于足上下，名曰四淫。其状大痈，不急治之，百日死。

发于足旁，名曰厉痈。其状不大，初从小指发，急治之，去其黑者，不消辄益，不治百日死。

发于足指，名曰脱疽。其状赤黑者，死不治；不赤黑者，不死。治之不衰，急斩去之，不去则死矣。

黄帝问曰：何为痈？岐伯对曰：营气积留于经脉之中，则血泣而不行，不行则卫气归之，归而不通，壅遏而不得行，故曰热。大热不止，热胜则肉腐，肉腐则为脓，然不能陷肌肤于骨髓，骨髓不为焦枯，五脏不为伤，故名曰痈。

问曰：何为疽？对曰：热气纯盛，下陷肌肤筋髓骨肉，内连五脏，血气竭绝，当其痈下筋骨良肉皆无余，故名曰疽。疽者，其上皮夭瘀以坚，状如牛领皮；痈者其皮上薄以泽，此其候也。

问曰：有疽死者奈何？对曰：身有五部：伏兔一，腨《灵枢》作腓
 二，背三，五脏之俞四，项五，此五部有疽死也。

〔十〕问曰：身形应九野奈何？对曰：请言身形之应九野也，左手一作足
 应立春，其日戊寅己丑；左胸一作胁
 应春分，其日乙卯；左足应立夏，其日戊辰己巳；膺喉头首应夏至，其日丙午；右手应立秋，其日戊申己未；右胸一作胁
 应秋分，其日辛酉；右足应立冬，其日戊戌己亥；腰尻下窍应冬至，其日壬子；六腑及膈下五脏应中州，其日大禁，太乙所在之日及诸戊巳。凡此九者，善候八正所在之处，主左右上下身体有痈肿者，欲治之，无以其所直之日溃治之，是谓天忌日也。

五子夜半，五丑鸡鸣，五寅平旦，

五卯日出，五辰食时，五巳[image: ]
 中，

五午日中，五未日昳，五申晡时，

五酉日入，五戌黄昏，五亥人定。

以上此时得疾者皆不起。


针灸甲乙经卷之十二

欠哕唏振寒噫嚏[image: ]
 泣出太息涎下耳鸣啮舌善忘善饥第一

〔一〕黄帝问曰：人之欠者，何气使然？岐伯对曰：卫气昼行于阳，夜行于阴，阴主夜，夜主卧，阳主上，阴主下，故阴气积于下，阳气未尽，阳引而上，阴引而下，阴阳相引，故数欠。阳气尽，阴气盛，则目瞑；阴气尽，阳气盛，则寤。肾主欠，故泻足少阴，补足太阳。

问曰：人之哕者何？对曰：谷入胃，胃气上注于肺，今有故寒气与新谷气俱还入于胃，新故相乱，真邪相攻相逆，复出于胃，故为哕。肺主哕，故补手太阴，泻足太阴。亦可以草刺其鼻，嚏而已；无息而疾引之立已；大惊之亦可已。

问曰：人之唏者何？对曰：此阴气盛而阳气虚，阴气疾而阳气徐，阴气盛而阳气绝，故为唏。唏者，阴盛阳绝，故补足太阳，泻足少阴。

问曰：人之振寒者何？对曰：寒气客于皮肤，阴气盛，阳气虚，故为振寒寒栗，补诸阳。

问曰：人之噫者何？对曰：寒气客于胃，厥逆从下上散，复出于胃，故为噫。补足太阴、阳明一云补眉本
 。

问曰：人之嚏者何？对曰：阳气和利，满于心，出于鼻，故为嚏。补足太阳荥、眉本一云眉上
 。

问曰：人之[image: ]
 者何？对曰：胃不实则诸脉虚，诸脉虚则筋脉懈惰，筋脉懈惰则行阴用力，气不能复，故为[image: ]
 ，因其所在补分肉间。

问曰：人之哀而泣涕出者何？对曰：心者，五脏六腑之主也；目者，宗脉之所聚也，上液之道也；口鼻者，气之门户也。故悲哀愁忧则心动，心动则五脏六腑皆摇，摇则宗脉感，宗脉感则液道开，液道开故涕泣出焉。液者所以灌精濡空窍者也，故上液之道开则泣，泣不止则液竭，液竭则精不灌，精不灌则目无所见矣，故命曰夺精。补天柱经夹颈，夹颈者，头中分也。

〔二〕雷公问曰：有哭泣而泪不出者，若出而少涕，不知水所从生，涕所从出也？黄帝答曰：夫心者，五脏之专精也，目者其窍，华色其荣。是以人有德，则气和于目；有亡，忧知于色。是以悲哀则泣下，泣下水所由生也。众精者，积水也《素问》作水宗
 ；积水者，至阴也；至阴者，肾之精也。宗精之水所以不出者，是精持之也，辅之裹之，故水不行也。夫气之传也，水之精为志，火之精为神，水火相感，神志俱悲，是以目之水生也。故谚言曰：心悲又名曰志悲。志与心精共凑于目也，是以俱悲则神气传于心，精上下传于志，而志独悲，故泣出也。泣涕者，脑也；脑者，阳也《素问》作阴
 ；髓者，骨之充也，故脑渗为涕。志者，骨之主也，是以水流涕从之者，其类也。

夫人厥则阳气并于上，阴气并于下，阳并于上，则火独光也，阴并于下则足寒，足寒则胀。夫一水不能胜五火，故目盲。是以气冲风泣下而不止。夫风之中目也，阳气内守于精，是火气燔目，故见风则泣下也。有以比之，夫《素问》下有火字
 疾风生，乃能雨，此之类也。《九卷》
 言其形，《素问》言其情，亦互相发明也。


〔三〕黄帝问曰：人之太息者何？岐伯对曰：忧思则心系急，心系急则气道约，约则不利，故太息以伸出之，补手少阴、心主、足少阳留之。

问曰：人之涎下者何？对曰：饮食皆入于胃，胃中有热，热则虫动，虫动则胃缓，胃缓则廉泉开，故涎下，补足少阴。

问曰：人之耳中鸣者何？对曰：耳者，宗脉之所聚也，故胃中空，空则宗脉虚，虚则下溜，脉有所竭者，故耳鸣，补客主人、手大指甲上与肉交者。

问曰：人之自啮舌者何？对曰：此厥逆走上，脉气皆至也。少阴气至则自啮舌，少阳气至则啮颊，阳明气至则啮唇矣，视主病者补之。

〔四〕问曰：人之善忘者何？对曰：上气不足，下气有余，肠胃实而心肺虚，虚则荣卫留于下，久不以时上，故善忘也。

问曰：人之善饥不嗜食者何也？对曰：精气并于脾则热留于胃，胃热则消谷，消谷故善饥，胃气逆上，故胃脘塞，胃脘塞故不嗜食。

善忘及善饥，先视其腑脏，诛其小过，后调其气，盛则泻之，虚则补之。

〔五〕凡此十四邪者，皆奇邪走空窍者也。邪之所在皆为不足，故上气不足，脑为之不满，耳为之善鸣，头为之倾，目为之瞑。中气不足，溲便为之变，肠为之善鸣，补之足外踝下留之。下气不足，则乃为痿厥，心闷，急刺足大指上二寸留之，一曰补足外踝下留之。

寒气客于厌发喑不能言第二

〔一〕黄帝问曰：人之卒然忧恚而言无音者，何气不行？少师对曰：咽喉者，水谷之道路也。喉咙者，气之所以上下者也。会厌者，音声之户也。唇口者，音声之扇也。舌者，音声之机也。悬痈垂者，音声之关也。颃颡者，分气之所泄也。横骨者，神气之所使，主发舌者也。故人之鼻洞，洟出不收者，颃颡不闭，分气失也。其厌小而薄，则发气疾，其开合利，其出气易；其厌大而厚，则开合难，其出气迟，故重言也，所谓吃者，其言逆，故重之。卒然无音者，寒气客于厌，则厌不能发，发不能下至其机扇，机扇开合不利，故无音。足少阴之脉上系于舌本，络于横骨，终于会厌，两泻血脉，浊气乃辟。会厌之脉上络任脉，复取之天突，其厌乃发也。

暴喑气哽，刺扶突与舌本出血。

〔二〕不能言，刺脑户。

暴喑不能言，喉嗌痛，刺风府。

舌缓，喑不能言，刺喑门。

喉痛，喑不能言，天窗主之。

暴喑气哽，喉痹咽痛不得息，饮食不下，天鼎主之。

食饮善呕，不能言，通谷主之。

喑不能言，期门主之。

暴喑不能言，支沟主之。

喑不能言，合谷及涌泉、阳交主之。

目不得眠不得视及多卧卧不安不得偃卧肉苛诸息有音及喘第三

〔一〕黄帝问曰：夫邪气之客于人也，或令人目不得眠者，何也？伯高对曰：五谷入于胃也，其糟粕津液宗气分为三隧。故宗气积于胸中，出于喉咙以贯心肺，而行呼吸焉。营气者，泌其津液，注之于脉，化而为血，以营四末，内注五脏六腑，以应刻数焉。卫气者，出其悍气之慓疾，而先行于四末、分肉、皮肤之间，而不休息也，昼行于阳，夜行于阴，其入于阴也，常从足少阴之分间，行于五脏六腑。今邪气客于五脏，则卫气独营其外，行于阳，不得入于阴。行于阳则阳气盛，阳气盛则阳跷满，不得入于阴，阴气虚，故目不得眠。治之，补其不足，泻其有余，调其虚实，以通其道，而去其邪，饮以半夏汤一剂，阴阳已通，其卧立至，此所以决渎壅塞，经络大通，阴阳得和者也。其汤方以流水千里以外者八升，扬之万遍，取其清五升，煮之，炊以苇薪火，沸煮秫米一升，治半夏五合，徐炊令竭为一升半，去其[image: ]
 ，饮汁一小杯，日三，稍益，以知为度。故其病新发者，覆杯则卧，汗出则已矣；久者，三饮而已。

〔二〕黄帝问曰：目闭不得视者何也？岐伯对曰：卫气行于阴，不得入于阳，行于阴则阴气盛，阴气盛则阴跷满，不得入于阳则阳气虚，故目闭焉。《九卷》行作留，
 入作行。


问曰：人之多卧者何也？对曰：此人肠胃大而皮肤涩《九卷》作湿，下同
 ，涩则分肉不解焉。肠胃大则卫气行留久；皮肤涩，分肉不解，则行迟。夫卫气者，昼常行于阳，夜常行于阴，故阳气尽则卧，阴气尽则寤。故肠胃大，卫气行留久，皮肤涩，分肉不解，则行迟，留于阴也久，其气不精一作清
 则欲瞑，故多卧矣。其肠胃小，皮肤滑以缓，分肉解利，卫气之留于阳也久，故少卧焉。

问曰：其非常经也，卒然多卧者何也？对曰：邪气留于上焦，上焦闭而不通，已食若饮汤，卫气久留于阴而不行，故卒然多卧。

问曰：治此诸邪奈何？对曰：先视其腑脏，诛其小过，后调其气，盛者泻之，虚者补之，必先明知其形气之苦乐，定乃取之。

〔三〕问曰：人有卧而有所不安者何也？对曰：脏有所伤，及情有所倚，则卧不安《素问》作精有所倚则安；《太素》作精有所倚则不安
 ，故人不能悬其病也。

问曰：人之不得偃卧者何也？对曰：肺者，脏之盖也，肺气盛则脉大，脉大则不得偃卧。

〔四〕问曰：人之有肉苛者何也？是为何病？对曰：营气虚，卫气实也。营气虚则不仁，卫气虚则不用，营卫俱虚则不仁且不用，肉如苛也。人身与志不相有也，三十日死。

问曰：人有逆气不得卧而息有音者，有不得卧而息无音者，有起居如故而息有音者，有得卧行而喘者，有不得卧不能行而喘者，有不得卧，卧而喘者，此何脏使然？对曰：不得卧而息有音者，是阳明之逆也。足三阳者下行，今逆而上行，故息有音也。阳明者，胃脉也，胃者六腑之海也，其气亦下行，阳明逆不得从其道，故不得卧。《下经》曰胃不和则卧不安，此之谓也。夫起居如故而息有音者，此肺之络脉逆，不得随经上行下，故留经而不行，络脉之病人也微，故起居如故，而息有音也。夫不得卧，卧则喘者，水气客也。夫水气循津液而留《素问》作流
 者也，肾者水脏，主津液，主卧与喘也。

〔五〕惊不得眠，善[image: ]
 ，水气上下，五脏游气也，阴交主之。

不得卧，浮郄主之。

身肿皮痛，不可近衣，淫泺苛获，久则不仁，屋翳主之。

足太阳阳明手少阳脉动发目病第四

〔一〕黄帝问曰：余尝上清零之台，中陛而顾，匍匐而前，余私异之，窃内怪之，或独冥视，安心定气，久而不解，被发长跪，俯而复视之，久不已，卒然自止，何气使然？岐伯对曰：五脏六腑之精气皆上注于目而为之精，精之裹《灵枢》作窠，下同
 者为眼，骨之精者为瞳子，筋之精为黑睛《灵枢》作黑眼
 ，血之精为其络裹，气之精为白睛《灵枢》亦作白眼
 ，肌肉之精为约束。裹契一作撷
 筋骨血气之精而与脉並《灵枢》作并
 为系，上属于脑，后出于项中，故邪中于项，因逢身之虚，其入深，则随眼系以入于脑，入则脑转，脑转则引目系急，目系急则目眩以转矣。邪中其精，则其精所中者不相比，不相比则精散，精散则视歧，故见两物也。目者，五脏六腑之精也，营卫魂魄之所常营也，神气之所生也，故神劳则魂魄散，志意乱，是故瞳子黑眼法于阴，白睛赤脉法于阳，故阴阳合揣《灵枢》作传
 而精明也。目者心之使也，心者神之所舍也，故神分精乱而不揣一作转
 ，卒然见非常之处，精神魂魄散不相得，故曰惑。

问曰：余疑何其然也，余每之东苑，未尝不惑，去之则复，余惟独为东苑劳神乎？何其异也？对曰：不然，夫心有所喜，神有所恶，卒然相感，则精气乱，视误故惑，神移乃复。是故间者为迷，甚者为惑。

〔二〕目眦外决一作次
 于面者为兑眦；在内近鼻者，上为外眦，下为内眦。

目色赤者病在心，白色者病在肺，青色者病在肝，黄色者病在脾，黑色者病在肾，黄色不可名者病在胸中。诊目痛，赤脉从上下者太阳病，从下上者阳明病，从外走内者少阳病。

夫胆移热于脑，则辛[image: ]
 鼻渊一作洞
 ，鼻渊者，浊涕下不止，传为鼽瞢《素问》作衄衊
 瞑目，故得之气厥。

〔三〕足阳明有夹鼻入于面者，名曰悬颅，属口对入系目本。头痛引颔取之，视有过者取之，损有余，补不足，反者益甚。足太阳有通项入于脑者，正属目本，名曰眼系。头目苦痛，取之在项中两筋间，入脑乃别。阴跷阳跷，阴阳相交，阳入阴出，阴阳交于兑眦，阳气盛则瞋目，阴气绝则眠。

目中赤痛从内眦始，取之阴跷。

〔四〕目中痛不能视，上星主之，先取[image: ]
 [image: ]
 ，后取天牖、风池。

青盲，远视不明，承光主之。

目瞑，远视[image: ]
 [image: ]
 ，目窗主之。

目[image: ]
 [image: ]
 赤痛，天柱主之。

目眩无所见，偏头痛引目外眦而急，颔厌主之。

目不明，恶风，目泣出，憎寒，头痛目眩瞢，内眦赤痛，目[image: ]
 [image: ]
 无所见，眦痒痛，淫肤白翳，睛明主之。

青盲无所见，远视[image: ]
 [image: ]
 ，目中淫肤白膜，瞳子髎、巨髎主之。

目不明，泪出，目眩瞢，瞳子痒，远视[image: ]
 [image: ]
 ，昏夜无见，目[image: ]
 动与项口参相引，[image: ]
 噼口不能言，刺承泣。

目痛口噼，泪出，目不明，四白主之。

目赤黄，颧髎主之。

睊目，水沟主之。

目痛不明，龈交主之。

目瞑，身汗出，承浆主之。

青盲[image: ]
 目，恶风寒，上关主之。

青盲，商阳主之。

[image: ]
 目，目[image: ]
 [image: ]
 ，偏历主之。

眼痛，下廉主之。

[image: ]
 目，目[image: ]
 [image: ]
 ，少气，灸五里，左取右，右取左。

目中白翳，目痛泣出，甚者如脱，前谷主之。

白膜覆珠，瞳子无所见，解溪主之。

手太阳少阳脉动发耳病第五

〔一〕暴厥而聋，耳偏塞闭不通，内气暴薄也。不从内外中风之病，故留瘦著也。

头痛耳鸣，九窍不利，肠胃之所生也。

〔二〕黄帝问曰：刺节言发蒙者，刺腑腧以去腑病，何腧使然？岐伯对曰：刺此者，必于白日中刺其耳听一作听宫
 ，中其眸子，声闻于耳，此其腧也。问曰：何谓声闻于耳？对曰：已刺，以手坚按其两鼻窍，令疾偃，其声必应其中。

〔三〕耳鸣，取耳前动脉。耳痛不可刺者，耳中有脓，若有干擿抵一作耵聍
 ，耳无闻也。耳聋，取手足小指《太素》云小指次指
 爪甲上与肉交者，先取手，后取足。耳鸣，取手足中指爪甲上，左取右，右取左，先取手，后取足。

聋而不痛，取足少阳；聋而痛，取手阳明。

〔四〕耳鸣，百会及颔厌、颅息、天窗、大陵、偏历、前谷、后溪皆主之。

耳痛聋鸣，上关主之，刺不可深。

耳聋鸣，下关及阳溪、关冲、液门、阳谷主之。

耳鸣聋，头颔痛，耳门主之。

头重，颔痛引耳中，[image: ]
 [image: ]
 嘈嘈，和髎主之。

聋，耳中颠飕颠飕者若风，听会主之。

耳聋填填如无闻，[image: ]
 [image: ]
 嘈嘈若蝉鸣，[image: ]
 [image: ]
 鸣，听宫主之。下颊取之，譬如破声，刺此。即《九卷》所谓发蒙者
 。

聋，翳风及会宗下空主之。

耳聋无闻，天窗主之。

耳聋嘈嘈无所闻，天容主之。

耳鸣无闻，肩贞及腕骨主之。

耳中生风，耳鸣耳聋时不闻，商阳主之。

聋，耳中不通，合谷主之。

耳聋，两颞颥痛，中渚主之。

耳焞焞浑浑，聋无所闻，外关主之。

卒气聋，四渎主之。

手足阳明脉动发口齿病第六

〔一〕诊龋齿痛，按其阳明之来；有过者独热。在左者左热，在右右热，在上上热，在下下热。

〔二〕臂之阳明有入鼽齿者，名曰大迎，下齿龋取之臂，恶寒补之一作取之
 ，不恶寒泻之。《灵枢》名曰禾髎，
 或曰大迎。详大迎乃是阳明脉所发，则当云禾髎是也，然而下齿龋又当取足阳明，禾髎、大迎当试可知耳。
 手太阳有入颊遍齿者，名曰角孙，上齿龋取之，在鼻与鼽一作
 [image: ]

 前。方病之时，其脉盛，脉盛则泻之，虚则补之。一曰取之出眉外，方病之时，盛泻虚补。

〔三〕齿动痛，不恶凊饮，取足阳明；恶凊饮，取手阳明。

舌缓涎下，烦闷，取足少阴。

重舌，刺舌柱以铍针。

〔四〕上齿龋肿，目窗主之。

上齿龋痛，恶寒，正营主之。

齿牙龋痛，浮白及完骨主之。

齿痛，颧髎及二间主之。

上齿龋，兑端及耳门主之。

齿间出血者，有伤酸，齿床落痛，口不可开，引鼻中，龈交主之。

颊肿口急，颊车骨痛，齿不可以嚼，颊车主之。

厥，口噼失欠，下牙痛，颊肿，恶寒，口不收，舌不能言，不得嚼，大迎主之。

上齿龋痛，口噼噤不开，上关主之。

失欠，下齿龋，下牙痛，[image: ]
 肿，下关主之。

齿龋痛，听会及冲阳主之。

齿牙不可嚼，龈肿，角孙主之。

口噼不正，失欠口不开，翳风主之。

舌下肿，难言，舌纵，[image: ]
 戾不端，通谷主之。

舌下肿，难以言，舌纵涎出，廉泉主之。

口噼，刺太渊，引而下之。

口中腥臭，劳宫主之。

口中下齿痛，恶寒[image: ]
 肿，商阳主之。

齿龋痛，恶凊，三间主之。

口噼，偏历主之。

口齿痛，温溜主之。

下齿龋则上齿痛，液门主之。

齿痛，四渎主之。

上牙齿龋痛，阳谷主之一作阳溪
 。

齿龋痛，合谷主之。

齿龋痛，小海主之。

舌纵涎下，烦闷，阴谷主之。

血溢发衄第七鼻鼽息肉著附


〔一〕暴痹内逆，肝肺相薄，血溢鼻口，取天府，此为胃之大俞五部也。五部，按《灵枢》云阳逆头痛，胸满不得息，
 取人迎；暴喑气哽，刺扶突与舌本出血；暴聋气蒙，耳目不明，取天牖；暴拘挛，痫痉，足不任身者，取天柱；暴痹内逆，肝肺相薄，血溢鼻口，取天府。此为胃之五大俞五部也。今士安散作五穴于篇中，此特五部之一耳。


衄而不止，衃，血流，取足太阳；大衄衃，取手太阳；不已，刺腕骨下；不已，刺腘中出血。

〔二〕鼻鼽衄，上星主之，先取[image: ]
 [image: ]
 ，后取天牖、风池。

鼻管疽，发为厉鼻，脑空主之。

鼻鼽不利，窒洞气塞，[image: ]
 噼多洟，鼽衄有痈，迎香主之。

鼽衄洟出，中有悬痈宿肉，窒洞不通，不知香臭，素髎主之。

鼻窒口噼，清洟出不可止。鼽衄有痈，禾髎主之。

鼻鼽不得息，鼻不收洟，不知香臭及衄不止，水沟主之。

鼻中息肉不利，鼻头额[image: ]
 中痛，鼻中有蚀疮，龈交主之。

衄血不止，承浆及委中主之。

鼻不利，前谷主之。

衄，腕骨主之。

手足阳明少阳脉动发喉痹咽痛第八

〔一〕喉痹不能言，取足阳明；能言，取手阳明。

〔二〕喉痹，完骨及天容、气舍、天鼎、尺泽、合谷，商阳、阳溪、中渚、前谷、商丘、然谷、阳交悉主之。

喉痹咽肿，水浆不下，璇玑主之。

喉痹食不下，鸠尾主之。

喉痹咽如哽，三间主之。

喉痹不能言，温溜及曲池主之。

喉痹气逆，口[image: ]
 ，喉咽如扼状，行间主之《千金》作间使
 。

咽中痛不可纳食，涌泉主之。

气有所结发瘤瘿第九

瘿，天窗一本作天容；《千金》作天府
 及臑会主之。

瘤瘿，气舍主之。

妇人杂病第十

〔一〕黄帝问曰：人有重身，九月而喑，此为何病？歧伯对曰：胞之络脉绝也。胞络者，系于肾，少阴之脉贯肾系舌本，故不能言，无治也，当十月复。治法曰：无损不足益有余，以成其辜《素问》作疹
 。所谓不足者，身羸瘦，无用镵石也。无益其有余者，腹中有形而泄之，泄之则精出而病独擅中。故曰成辜。

〔二〕问曰：何以知怀子且生也？对曰：身有病而无邪脉也。

诊女子，手少阴脉动甚者，妊子也。

乳子而病热，脉悬小，手足温则生，寒则死。乳子中风病热，喘渴《素问》作鸣
 ，肩息，脉急大。缓则生，急则死。

〔三〕乳子下赤白，腰俞主之。

女子绝子，阴挺出，不禁白沥，上髎主之。

女子赤白沥，心下积胀，次髎主之《千金》云腰痛不可俯仰
 ，先取缺盆，后取尾骶与八髎。女子赤淫时白，气癃，月事少，中髎主之。

女子下苍汁，不禁赤沥，阴中痒痛，引少腹控[image: ]
 ，不可俯仰，下髎主之，刺腰尻交者两胂上，以月死生为痏数，发针立已。《千金》云肠鸣泄注，下髎主之。


妇人乳余疾，肓门主之。

乳痈寒热，短气，卧不安，膺窗主之。

乳痈，凄索寒热，痛不可按，乳根主之。

绝子，灸脐中，令人有子。

女子手脚拘挛，腹满，疝，月水不通，乳余疾，绝子，阴痒，阴交主之。

腹满疝积，乳余疾，绝子，阴痒，刺石门。《千金》云奔豚上
 [image: ]

 少腹坚痛，下引阴中，不得小便。


女子绝子，衃血在内不下，关元主之。《千金》云胞
 转不得尿，少腹满，石水痛。刺关元，亦宜灸。


女子禁中痒，腹热痛，乳余疾，绝子内不足，子门不端，少腹苦寒，阴痒及痛，经闭不通，小便不利，中极主之。

妇人下赤白沃后，阴中干痛，恶合阴阳，少腹[image: ]
 坚，小便闭，曲骨主之《千金》作屈骨
 。

女子血不通，会阴主之。

妇人子脏中有恶血，内逆满痛，石关主之。

月水不通，奔泄气上，下引腰脊痛，气穴主之。

女子赤淫，大赫主之。

女子胞中痛，月水不以时休止，天枢主之。《千金》
 云腹胀肠鸣，气上冲胸，刺天枢。


小腹胀满痛引阴中，月水至则腰脊痛，胞中瘕，子门有寒，引髌髀，水道主之。《千金》云大小便不通刺水道。


女子阴中寒，归来主之。

女子月水不利，或暴闭塞，腹胀满癃，淫泺身热，腹中绞痛，[image: ]
 疝阴肿，及乳难，子上抢心，若胞衣不出，众气尽乱，腹满不得反息，正偃卧，屈一膝，伸一膝，并气冲针上入三寸，气至泻之。

妇人无子及少腹痛，刺气冲。

妇人产余疾，食饮不下，胸胁榰满，眩目，足寒，心切痛，善噫闻酸臭，胀痹腹满，少腹尤大，期门主之。

妇人少腹坚痛，月水不通，带脉主之。

妇人下赤白，里急瘛疭，五枢主之。

妒乳，太渊主之。《千金》云膺胸痛。


绝子，商丘主之穴在内踝前宛宛中
 。

女子疝瘕，按之如以汤沃其股内至膝，飧泄，妇人阴中痛，少腹坚急痛，阴陵泉主之。

妇人漏下，若血闭不通，逆气胀，血海主之。

月事不利，见血而有身反败，阴寒，行间行间主之。

乳痈，太冲及复溜主之。

女子疝，及少腹肿，溏泄，癃，遗溺，阴痛，面尘黑，目下眦痛，太冲主之。

女子少腹大，乳难，嗌干嗜饮，中封主之。

女子漏血，太冲主之。

女子夹脐疝，中封主之。

大疝绝子，筑宾主之。

女子疝，小腹肿，赤白淫，时多时少，蠡沟主之。

女子疝瘕，按之如以汤沃两股中，少腹肿，阴挺出痛，经水来下，阴中肿或痒，漉青汁若葵羹，血闭无子，不嗜食，曲泉主之。

妇人绝产，若未曾生产，阴廉主之刺入八分，羊矢下
 一寸是也
 。

妇人无子，涌泉主之。

女子不字，阴暴出，经水漏，然谷主之。

女子不下月水，照海主之。《千金》云痹惊善悲不乐如坠堕，
 汗不出，刺照海。


妇人，阴挺出，四肢淫泺，身闷，照海主之。

月水不来而多闭，心下痛，目[image: ]
 [image: ]
 不可远视，水泉主之。

妇人漏血，腹胀满不得息，小便黄，阴谷主之。《千
 金》云漏血，小腹胀满如阻，体寒热，腹遍肿。


乳痈有热，三里主之。

乳痈，惊《千金》云痹，胫重，足跗不收，跟痛
 ，巨虚下廉主之。

月水不利，见血而有身则败，及乳肿，临泣主之。

女子字难，若胞不出，昆仑主之。

小儿杂病第十一

〔一〕婴儿病，其头毛皆逆上者死。婴儿耳间青脉起者瘛，腹痛，大便青瓣，飧泄，脉大，手足寒，难已；飧泄，脉小，手足温者，易已。

〔二〕痫惊脉五，针手足太阴各五，刺经太阳者五，刺手足少阴经络旁者一，足阳明一，上踝五寸刺三针。

〔三〕小儿惊痫，本神及前顶、囟会、天柱主之；如反视，临泣主之。

小儿惊痫，加瘛疭，脊急强，目转上插，筋缩主之。

小儿惊痫，瘛疭，脊强互相引，长强主之。

小儿食晦，头痛，[image: ]
 [image: ]
 主之。

小儿痫发，目上插，攒竹主之。

小儿脐风，目上插，刺丝竹空。

小儿痫痉，呕吐泄注，惊恐失精，瞻视不明，眵[image: ]
 ，长强及瘈脉主之。

小儿痫，喘不得息，颅息主之。

小儿惊痫，如有见者，列缺主之，并取阳明络。

小儿口中腥臭，胸胁榰满，劳宫主之。

小儿羊痫，会宗下空主之。

小儿咳而泄，不欲食者，商丘主之。

小儿痫瘛，手足扰，目昏，口噤，溺黄，商丘主之。

小儿痫瘛，遗清溺，虚则病诸瘕[image: ]
 ，实则闭癃，小腹中热，善寐，大敦主之。

小儿脐风，口不开，善惊，然谷主之。

小儿腹满，不能食饮，悬钟主之。

小儿马痫，金门及仆参主之。

风从头至足，痫瘛，口闭不能开，每大便腹暴满，按之不下，嚏一作噫
 ，悲，喘，昆仑主之。

熙宁二年四月二十三日进呈奉圣旨镂板施行

朝奉郎守国子博士同校正医书上骑都尉赐绯鱼袋臣高保衡

朝奉郎守尚书屯田郎中同校正医书骑都尉赐绯鱼袋臣孙奇

朝散大夫守光禄卿直秘阁判登闻检院上护军臣林亿

熙宁二年五月二日

朝散大夫右谏议大夫参知政事上护军长安郡开国侯食邑一千一百户赐紫金鱼袋臣王安石

推忠佐理功臣正奉大夫行左谏议大夫参知政事上柱国南阳郡开国侯食邑一千一百户赐金鱼袋臣曾公亮

推忠协谋同德守正亮节佐理翊戴功臣开府仪同三司行尚书右仆射兼门下侍郎同中书门下平章事集贤大学士上柱国鲁国公食邑一万一千一百户实封三百户臣赵抃

推忠协谋同德佐理守正亮节功臣开府仪同三司行尚书左仆射兼门下侍郎同中书门下平章事昭文馆大学士监修国史兼绎经润文使上柱国郑国公食邑一万一千户实封四千二百户臣富弼

出版者的话

清代陆九芸曾云：“读书而不临证，不可以为医；临证而不读书，亦不可以为医。”读经典是中医治学之根柢，也是医学必由之径。

人民卫生出版社中医古籍出版工作，自20世纪50年代至今，六十余载风雨岐黄路，在全国中医药专家的关注与支持下，一直砥砺前行。先后出版了影印本、校点本、校注本、校释本等多种古籍著作，其中获国家科技奖、国家图书奖等多种奖项。历经几代人的积淀，取得了丰硕成果。

《中医临床必读丛书》是为了适应国家中医药管理局“优秀中医临床人才研修项目”而组织全国著名中医专家学者整理出版的，所选之105种古籍，多为历代医家推崇，向为医家视为“医门之柱石”，尊为“必读”经典著作，在中医学发展的历史长河中，占有重要的学术地位，自2005年相继出版以来，颇受中医界广泛关注和好评，先后多次重印发行。

为便于读者研习和收藏，根据读者的迫切要求和中医专家学者的建议，我们在已出版的105种中医经典著作中，优中选优，精选出30种最受读者欢迎的古籍，编为《中医临床必读丛书（典藏版）》。

其装帧形式在保持上版风格的基础上，以精装版面世，在版式上也为了方便读者而重新设计。

《中医临床必读丛书（典藏版）》的整理工作遵循以下原则：①本次选出的古籍为临床上最为常用、最有收藏价值者；②力求原文准确，每种医籍均以中医文献专家遴选的珍本善本为底本，严加校勘，反复审核，确保原文精准无误；③原则上只收原文，不作校记和注释，旨在使读者在研习之中渐得旨趣，体悟真谛；④每种古籍撰有导读，介绍该书的作者生平、成书背景、学术特点，对临床的指导意义以及学习方法和临证运用方法等内容，提要钩玄，以启迪读者；⑤原文中俗体字、异体字、避讳字予以径改，不作校注。

另书后附有病证名索引、药名索引、方剂索引，便于读者学习和查阅。

期待本套丛书的出版，能真正起到读古籍、筑根基、做临床、提疗效的作用，有助于中医临床人才的培养和成长，以推动我国中医药事业的发展与创新。

序

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视 “悟性”的提高，医理与易理相通，重视易经相关理论的学习；还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在 “做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效、诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的 “学术思想”应是高层次的成就，是锲而不舍长期坚持 “读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新；学术思想必有理论内涵指导临床实践，能以提高防治水平；再者学术思想不应是一病一证一法一方的诊治经验与心得体会。如金元大家刘完素著有 《素问玄机原病式》，自述 “法之与术，悉出 《内经》之玄机”，于刻苦钻研运气学说之后，倡 “六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。非典型传染性肺炎 （SARS）流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是 “读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此 “读经典做临床”具有重要的现实意义。

值得指出，培养临床中坚骨干人才，造就学科领军人物是当务之急，在需要强化 “读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高 “悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的予盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之 “大一”与极微无内之 “小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义；有学者从分子水平寻求直接调节整体功能的物质，而突破靶细胞的发病机制；有医生运用助阳化气，通利小便的方药能同时改善胃肠症状治疗幽门螺旋杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的 “金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，把研修项目精选的20种古典医籍予以出版，余下50余种陆续刊行，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去 “做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。

[image: ]


2005年7月5日


导读

《针灸大成》是由靳贤在杨继洲 《玄机秘要》的基础上，补辑重编而成，于万历二十九年，由赵文炳主持刻印。故该书的著者项应题作 “明·杨继洲原著，靳贤补辑重编”。

该书除了集中反映了太医杨继洲的针灸临床经验之外，还广泛采辑明万历以前的针灸文献，在编排上理论与实践结合，经文与注解相得，文字与图谱相辅，堪称中国古代一部针灸百科全书。自问世以后，流传很广，是现在针灸古籍中版本数最多的一种古籍，对后世针灸学的发展产生了极为深远的影响。

一、《针灸大成》作者与版本

关于 《针灸大成》的作者，以往文献多记作 “杨继洲”。其实，杨继洲所编之书为 《卫生针灸玄机秘要》3卷，此书由吏部尚书王国光作序，于1580年付梓。20年后，杨继洲针愈巡按山西监察御史赵文炳痿疾，又以 《玄机秘要》相示，赵氏拟出资刻印，将付梓之时， “犹以诸家未备”，遂命人广求群书，在杨氏 《玄机秘要》3卷的基础上补辑重编为10卷，题其名曰“针灸大成”。至于具体编辑者， 《针灸大成·针道源流》篇末曰：“《针灸大成》总辑以上诸书，类成一部，分为十卷。委晋阳靳贤选集校正。”可见，奉命补辑重编 《针灸大成》一书的是靳贤，而不是杨继洲，书中按语、正文及文献出处注文中言及“杨继洲”者均为第三人称。又如 “出 《玄机秘要》”之例；“三衢杨氏补泻 ”之题等等，故 《针灸大成》的著者项应如下题作“明·杨继洲原著，靳贤补辑重编”。

《针灸大成》一书的刊刻颇具戏剧性，其初版由巡按山西监察御史赵文炳于万历二十九年 （1601）主持刊印。之后，一直到清乾隆初年，该书的版片都藏于山西平阳府库，其间，三任平阳府知事，又先后4次重刊、重印此书：第1次是在初刊56年后，即清顺治丁酉 （1657），原版残缺模糊，于是平阳府知事李月桂加以修补重印 （即 “重修本”）。李月桂此次重修补版极少，基本上是据明万历旧版重印。于是有些书商将重印本中的李月桂序撤掉，以充明原刊本，而原装的 “顺治重修本”便很难见到，目前许多不少图书馆著录的 “明万历二十九年赵文炳刻本” 《针灸大成》，均系这种经过改装的清顺治重修本，或“顺治本”的后印本。

又过了20多年，“重修本”残缺模糊，李月桂于清康熙十九年 （1680）重新刊刻。此刻本完全比照其顺治 “重修本”行款重刻，另取初刻本样详校，刻、校俱精，堪称善本，此后的清代重刻本多直接，或间接以此本为底本。

第3次是在康熙三十四年，平阳地震，藏于平阳府中的“重修本”被毁，按察司使管山西平阳府事王辅再次修补，重印于康熙三十七年 （即 “递修本”）。此次重修版中，有十分之三四是新补刻，但由于校对不严，补刻错字漏字较多，故此 “递修本”既非旧版，又非善本。此本于康熙三十七年 （1698）刊印，书签仍题 “重修校正针灸大成”，与清顺治李月桂重修本同。多被书贾将其中李月桂、王辅 “重修序”撤掉，以充明万历本。直到1955年，影印 《针灸大成》时，用多部 “明刊本”拼版，而由 “递修本”伪充的 “明刊本”因其中有近一半的版片是补刻的新版，书品很好，故在拼版时被大量采用。这一影印本实际上是一种以 “递修本”为主的 “合成本”。此后历次整理 《针灸大成》，均直接或间接地以此影印本为底本，沿袭了“递修本”中的错误。

最后一次是在乾隆二年，当时藏于平阳府库的 《针灸大成》版片与之配套的四大幅 《铜人明堂图》图版已经朽腐，无法再印。于是新任平阳府知事章廷珪筹款重刻。值得注意的是，章氏特别提及与 《针灸大成》配套的四大幅 《铜人明堂图》，未详此次重刊，图与书是否一并刊印，迄今笔者尚未发现有经章氏重刊的铜人图传世。

由此可见，《针灸大成》早期的5个版本均为官刻、官印，这也是该书所以能够广为流传的一个关键因素。

《针灸大成》卷一系摘录 《内经》、 《难经》中有关针灸论述。卷二、卷三主要为针灸歌赋选集。其中只有 “胜玉歌”一首系杨继洲所作，其余均系杨继洲、靳贤集自他书。歌赋之后附有 “杨氏考卷”四篇。卷四、卷五主要内容为刺法、针法。其中卷四选集有关针具及针刺补泻法文献；卷五主要为 “子午流注”、“灵龟八法”、“八穴八法”等时间针法内容。卷六、卷七为腧穴卷，内容主要集自高武 《针灸聚英》。卷八主要抄录《神应经》中腧穴及针灸证治内容，卷末辑录 《针灸聚英》、《针灸大全》、《乾坤生意》等书中针灸治疗内容，编成 “续增治法”一篇。卷九首载 “治症总要”、“名医治法”、杨氏 “针邪秘要”；次为灸法选集；末附杨继洲针灸医案。卷十首载小儿按摩，内容主要集自 《小儿按摩经》；另有高武之 “附辨”（转录自 《古今医统》）及 “请益”（相当于 “补遗”）。故卷十实际上是全书的附录部分。

二、主要学术特点及对临床的指导意义

1.重订明堂孔穴而图文并重

《针灸大成》最大的特点在于卷六、卷七腧穴部分。这部分文字乃至于经穴图，虽然多直接集自高武 《针灸聚英》，但在收录腧穴数目、腧穴定位及排列次序等方面均表现出鲜明的特征：

①所载经穴较 《针灸聚英》多 “眉冲”、“督俞”、“气海俞”、“关元俞”、“风市”五穴，从而使得十四经穴数达到359个。

②胃经、膀胱经、肾经、三焦经的腧穴排列次序与 《针灸聚英》明显不同。

③腹部腧穴距中行的尺寸与 《针灸聚英》不同。

为什么针灸腧穴到了 《针灸大成》会出现如此大的变化?要解开这一谜底就必须了解与 《针灸大成》相配套的铜人图明堂图的源流：

早在 《针灸大成》之前，历代编修 “明堂孔穴”，就有一个延续的传统，即修订针灸腧穴文本的同时，还要修订相关的经穴图——古称之 “明堂图”，到了宋代编修针灸经穴的国家标准《铜人腧穴针灸图经》，王惟一还创造性采用立体模型表现经穴定位。《针灸大成》虽然不是腧穴专书，但是主持该书刊印的赵文炳显然认识到了历代修 “明堂”的传统，为使 “学者便览而易知”，又令巧匠摹刻重刊 《铜人明堂图》四幅。此套图原刊只有正、背二幅，赵文炳重刊时新增正侧、背侧二幅侧人图。图中腧穴定位均附有文字说明。经考察，《针灸大成》卷六、卷七所载腧穴数目、腧穴定位及排列次序与靳贤通校的 《铜人明堂图》相吻合。此套图的编校者即 《针灸大成》一书的编校者——靳贤，因此图与文表现出惊人的一致性，而且在 《针灸大成》各篇所引诸家腧穴原文献，其定位本不相同，皆据铜人图进行统一，也就是说，这套图成为 《针灸大成》编者统一腧穴定位与归经排列的依据。

靳贤对于这套图的校刊是以当时藏于太医院内的针灸铜人为依据的。而且这套铜人图后由清太医院收藏或单独刊行，或随书版同时刊印，对于针灸腧穴所产生的影响不亚于书本身。清太医院最后一具官修针灸铜人即根据此套铜人图设计。

2.重临证而兼针方、病案

由于杨继洲不仅具有很高的中医针灸理论素养，同时还是一位经验丰富的中医针灸临床家，从而使得 《针灸大成》一书带有鲜明的临床气息。这与其之前的明代针灸集成类名著 《针灸大全》、《针灸聚英》明显不同。

《针灸大成》临床份量最重、价值最高的是第九卷卷首的“治症总要”和卷末的 “杨氏医案”。其中 “治症总要”题下注有 “杨氏”二字，以往人们一直以为此篇乃杨继洲所著，经笔者考察此篇全文录自明以前的一部针方专书 《针灸集成》。此书未曾刊刻，现只见有一种传本的残抄本。略记于下：

现存明抄本残卷卷首几页脱落，书名不详。当年收购此书的屯溪古籍书店根据其体裁，将书名题作 “针灸问答”，以后各书目均以此名著录。《针灸指要》（成书年代及作者未详）在抄录时，以该书内容为针方，而题作 “问答针经”之名。明初楼英 《医学纲目》（明建阳刻本）引录该书针方标作 “集成”，而明以前以 “集成”题名的针灸书只有 《针灸集成》一书。则现存题作 “针灸问答”明抄本残卷应当是 《针灸集成》的一种传本。明初杨士奇等奉敕编 《文渊阁书目》著录有 “针灸集成一部，一册，缺”；《秘阁书目》也有著录，可见此书曾为明代官库收藏。

《针灸集成》针法及选穴与金元针灸方集 《直刺秘传》及元代 《针灸玉龙经》所载之 《玉龙歌》很相近 （清抄本 《针灸指要》及朝鲜医书 《乡药集成方》引 《玉龙歌》即为 《针灸集成》与 《玉龙歌》的合编本），三书的年代应相近。又大量辑录 《针灸集成》针方的明初 《医学纲目》所采用的医籍均为明以前文献，故 《针灸集成》一书的成书年代应不晚于元代末叶。

《针灸集成》一书的风格与宋代针灸试卷颇相似，加之此书曾为明初官库收藏，有可能此书由元代太医院医官编辑。

此书虽非杨继洲所著，但可以看出杨氏极为看重此书，并用于指导其平素的临证实践，实例详见下文。

至于针灸医案，在杨继洲之前虽早有记载，但作为专篇，以年代为序集中总结者实数杨继洲首创。由此我们不但可以考察杨继洲的临床思路，而且也从一个侧面反映了明代的针灸临床实际。但是遗憾是，杨氏虽在针灸临床上积累了丰富的经验，却没有像以前的针灸大家如甄权、窦太师一样，将宝贵的临床经验及时地总结归纳于腧穴主治中。

三、如何学习应用 《针灸大成》

1.病案、针方相印证

从临床角度而言，应重点学习第九卷的针方专集 “治症总要”，该篇辑自元代佚名氏 《针灸集成》，有非常高的临床价值。另须反复研读杨氏针灸医案专集。

从学习方法而言，应将这两篇专集对照，考察杨氏临证选穴处方，与前代医家经验有何不同，有无承袭关系等等。例如杨氏医案记曰：

戊辰岁，户部王缙庵公乃弟患心痫疾数载矣。徐堂翁召予视之，须行八法开阖方可，公如其言，而刺照海、列缺，灸心俞等穴，其针待气至，乃行生成之数而愈。凡治此症，须分五痫，此卷前载之详矣，兹不悉录。

这里明言 “卷前载之详矣，兹不悉录”，今检卷前 “治症总要”确有治五痫方论：

［第一百三十一］五痫等症：上星、鬼禄、鸠尾、涌泉、心俞、百会

［第一百三十二］马痫：照海、鸠尾、心俞

［第一百三十三］风痫：神庭素 涌泉

［第一百三十四］食痫：鸠尾、中脘、少商

［第一百三十五］猪痫：涌泉、心俞、三里、鸠尾、中脘、少商、巨阙

问曰：此症从何而得?

答曰：皆因寒痰结胃中，失志不定，遂成数症，医者推详治之，无不效也。

由此可见，杨氏所以能成针灸名家，也是在继承了前人的宝贵临床经验的基础上推陈出新而自成一家的，这也正是我们今天强调读名著、学名家的意义所在。而 《针灸集成》这部针灸名著，也正是由于杨继洲的传承而得以传世。

另一方面，还需将杨氏医案所反映的针法操作与其他卷针法歌所述之针法加以对照，以考察文献记载与临床实践的差异。说起 《针灸大成》学术成就，人们总会提及卷四所载 “三衢杨氏补泻”、“经络迎随设为问答”这两篇杨继洲针法专集。这两篇内容实际上是杨继洲对诸家针法文献 （包括其本人，或其父亲刺法经验）的总结，从文献整理角度而言，自有其相应的价值。但这两篇并不能反映明代针刺手法的实际状况，事实上，从卷九所附的杨继洲针灸医案看，杨氏针刺补泻法极其简单，远没有达到上述两篇所言的复杂程度。

2.熟读针灸歌赋名篇

《针灸大成》收载上百篇的针灸歌赋，应特别注重杨继洲原创或注解的歌赋：

《标幽赋》，首见于 《针经指南》，是金元针灸大家窦汉卿的针灸文集，由元代窦桂芳校订、改编。《标幽赋》原题为 《针经标幽赋》，内容主要论述刺法、取穴、治疗等针灸学的基本问题，是一篇很好的学习针灸的入门读物，为历代医家所重视，杨继洲结合自身的临床经验为此针灸名赋再作注文。

《通玄指要赋》，原题为 《流注通玄指要赋》，首载于元代罗天益 《卫生宝鉴》，并载有注文。赋前有窦氏自序一篇，作于“壬辰 （1232）年重九前二日”。据窦氏自序，此赋系将名医李浩所传针灸临证经验——四十三治症秘穴，以韵语形式 “赋就一篇”，以便记诵。如果说 《标幽赋》侧重于对针灸理论进行阐述，那么 《通玄指要赋》则更侧重于介绍窦氏临证针灸取穴的经验。该赋后收载于 《针经指南》一书中，而杨继洲为此赋作注，全赋共634字，列47证，除2证取两穴外，其余各证均取单穴，共计49个。

《行针指要歌》，首载于明代高武的 《针灸聚英》。撰者不详。歌中列举了风、水、结、劳、虚、气、嗽、痰、吐等一些常见病证的针灸用穴。《针灸大成》转载，略作修改，将 “风”证中的风门穴和气海穴分别改为风府穴和百会穴，将 “劳”证中的风门穴改为百劳穴，将 “水”证中的 “水分侠脐脐边取”改为 “水分侠脐上边取”等等，体现了杨继洲的取穴经验。全歌共10句，104字。列9证，取穴计15个。

《胜玉歌》，始载于明代杨继洲 《针灸大成》一书，是杨氏在家传 《卫生针灸玄机秘要》的基础上增辑而成的配穴处方歌赋。鉴于当时 《玉龙歌》流行一时，为了表示本篇内容和临床上的使用价值，引起同道重视，取名 “胜玉歌”。其内容以各部疼痛为主，也涉及其他病症，共50余种病症。灸法应用较多，是本歌赋的特点。

3.注重奇穴应用

卷七 “经外奇穴”篇系杨继洲所辑，其中绝大多数仍为现代临床常用，是一篇很有价值的奇穴文献。对于某些危险部位的奇穴，杨氏更是注明了注意事项，如治疗内障的 “睛中”穴下注曰：“凡学针人眼者，先试针内障羊眼，能针羊眼复明，方针人眼，不可造次。”值得重视。另外，学习此篇，须与卷三杨氏 “穴有奇正策”互参。

黄龙祥

2017年1月


整理说明

《针灸大成》是明代靳贤奉赵文炳之命，在杨继洲 《卫生针灸玄机秘要》的基础上，博采群书，补辑重编而成。该书初刊于明万历二十九年 （1601），对明以后的针灸学产生了十分深远的影响，是针灸临床的必读之书。

《针灸大成》共分十卷，所述内容十分广泛，首论 《内经》、《难经》中有关针灸的论述，其次有针灸歌赋选、经络腧穴、刺法针法、灸法、针灸证治，以及杨继洲医案，最后附有小儿按摩法。全书共有图表140余幅，非常有助于对文字的理解。

《针灸大成》自首次刊行后至清末的300余年间，先后共重刊、重印近30次。经多次的传抄翻刻，不免出现一些错讹脱漏。本次校勘整理，选用了书品较好，且未经后人描改的清顺治十四年李月桂重修本为底本，并参照清康熙十九年李月桂重刻本、清乾隆二年章廷珪刻本，同时在系统考察 《针灸大成》的文献来源的基础上，严格采用 《针灸大成》引录的文献作他校。具体校勘整理体例如下：

1.原书的繁体字均改为标准简化字；

2.凡属异体字、繁简字、俗写字，均以标准简化字律齐；

3.对古今字，凡能明确其含义者，均以今字律齐，如内与纳、已与以、鬲与膈或隔、甲与胛、王与旺等；

4.对腧、输、俞三字用法按今义书写；

5.对一些不能明确其义者，则保持原文字，如藏与脏、府与腑等；

6.明显由于抄写、或刊刻中出现的错误直接改正，约有200余处；

7.对原书总目、卷分目与正文篇目不一致处，均综合考察以统一之。

8.对正文中的夹叙夹议者，注文均小一号字排，单列的注文按语均排楷体字，以示区别；

9.所有插图均按底本原图重摹。

本次整理对字词、文句未作注释，欲进一步学习研究者，可参阅相关注释著作。

黄龙祥

2017年1月


《卫生针灸玄机秘要》叙

尝闻医道通于儒，而其功与相等埒。得非以儒者运心极而剂量之，能使天下和平，与医之起疡兴疴，跻天下于仁寿，其事与功均也。然儒者未能穷经反约，则施且必悖，终无补于治功；而医家治六气之淫，辨五方之感，察百病之因，其说具在载籍，无虑数十百种。专业是者未能穷而反之，得其说于会通，吾未见其功之能相也。窃尝譬之执方待病者，刑名之余绪也；导引不药者，黄老之遗谋也。而均之弗足以收和平之功，正惟其戾于儒耳。

三衙杨子继洲，幼业举子，博学绩文，一再厄于有司，遂弃其业，业医。医，固其世家也。祖父官太医，授有真秘，纂修集验医方进呈，上命镌行天下。且多蓄贮古医家抄籍，杨子取而读之，积有岁年，寒暑不辍，倬然有悟。复虑诸家书弗会于一，乃参合指归，汇同考异，手自编摩，凡针药调摄之法，分图析类，为 “天”、“地”、“人”卷，题曰 《玄机秘要》。诚稽此而医道指掌矣。世宗朝命大宗伯试异选，侍内廷、功绩懋著，而人以疾病疕疡造者，应手奏效，声名籍甚。会在朝善杨子，究其自，出是编，诸公嘉之，为寿诸梓，以惠后学，请序于余。余素知杨子去儒业，业医。今果能以医道侔相功，益信儒道之通于医也。是编出，而医道其指南焉。神明在人，寿域咸跻，诸公之仁溥矣，远矣!是为序。


赐进士第太子太保吏部尚书获泽疏庵王国光书



刻 《针灸大成》序

医关民命，其道尚矣。顾古之名医，率先针砭，而黄岐问难，于此科为独详。精其术者，立起沉疴，见效捷于药饵。迩来针法绝传，殊为可惜。余承乏三晋，值时多事，群小负嵎，万姓倒悬，目击民艰，弗克匡济，由是愤郁于中，遂成痿痹之疾，医人接踵，日试丸剂，莫能奏功。乃于都门延名针杨继洲者，至则三针而愈，随出家传 《秘要》以观，乃知术之有所本也。将付之梓人，犹以诸家未备，复广求群书，若 《神应经》、《古今医统》、《乾坤生意》、《医学入门》、《医经小学》、《针灸节要》、《针灸聚英》、《针灸捷要》、《小儿按摩》，凡有关于针灸者，悉采集之。更考 《素问》、《难经》以为宗主，针法纲目备载之矣。且令能匠于太医院肖刻铜人像，详著其穴，并刻画图，令学者便览而易知焉。余有忧于时事，愧无寸补，恨早年不攻是业，及能济人利物也。因刻是书，传播宇内，必有仁人君子，诵而习之，精其术以寿斯民者。是为序。


时万历辛丑桂月吉旦巡按山西监察御史



燕赵含章赵文炳书



重修 《针灸大成》序

慨自青囊秘绝，而医失其传，末学家剽一二浮辞，谓为有得，师心而泥，暇不掩瑜，补敝起衰于焉渺矣。余承乏平水大父自都来，顾以迈年跋涉长途，风湿侵寻，遂积为痰火之症，几至不起。延访名医，而三晋寥寥乏人，仅以郡城郭子，洪洞王子，多方调剂，百日始痊。万难一拯，真空谷之跫音也。医关功过，厥惟重哉。郡中向有 《针灸大成》一书，乃先任按台赵公遘疾，诸药医莫效，而得都门名针杨继洲三针奏愈。因感其神，洲遂出秘传，汇采名集而著梓之。及览其款治，大有捷效。惜乎!有书无传。余思医之为道，变通虽存乎人，而本源必资于学，使斯世果得其精。不惟余大父沉疴立起，获免百日之苦，且有惠于民，亦既久而且多也。第斯刻其来已远，旧板残缺浸湮，余善其书，悯其疾，故捐俸采葺而广梓之。倘有志继洲者，精习而妙施焉，未必无补于世云尔。


时顺治丁酉秋月吉旦知平阳府事关东李月桂撰

导读

一、《针灸大成》作者与版本



二、主要学术特点及对临床的指导意义

1.重订明堂孔穴而图文并重



2.重临证而兼针方、病案





三、如何学习应用 《针灸大成》

1.病案、针方相印证



2.熟读针灸歌赋名篇



3.注重奇穴应用







整理说明



《卫生针灸玄机秘要》叙



刻 《针灸大成》序



重修 《针灸大成》序



针灸大成卷之一

针道源流



针灸直指 《素问》

针灸方宜始论



刺热论



刺疟论



刺咳论



刺腰痛论



奇病论



刺要论



刺齐论



刺志论



长刺节论



皮部论



经络论



骨空论



刺水热穴论



调经论



缪刺论



经刺论



巨刺论



手足阴阳流注论



卫气行论



诊要经终论



刺禁论



五夺不可泻



四季不可刺



死期不可刺



刺法论



五刺应五脏论



九刺应九变论



十二刺应十二经论



手足阴阳经脉刺论



标本论



刺王公布衣



刺常人黑白肥瘦



刺壮士



刺婴儿



人身左右上下虚实不同刺





难经 《难经本义》





针灸大成卷之八

周身经穴赋 《医经小学》



百症赋 《聚英》



标幽赋杨氏注解



席弘赋 《针灸大全》



金针赋杨氏注解



玉龙赋 《聚英》



通玄指要赋杨氏注解



灵光赋 《针灸大全》



兰江赋杨氏集



流注指微赋窦氏





针灸大成卷之八

五运主病歌 《医经小学》



六气为病歌



百穴法歌 《神应经》



十二经脉歌 《聚英》



玉龙歌杨氏注解



胜玉歌杨氏



杂病穴法歌 《医学入门》



杂病十一穴歌 《聚英》



长桑君天星秘诀歌 《乾坤生意》



马丹阳天星十二穴治杂病歌



四总穴歌 《聚英》



肘后歌 《聚英》



回阳九针歌



针内障秘歌杨氏



针内障要歌杨氏



补泻雪心歌以下俱 《聚英》



行针总要歌



行针指要歌



刺法启玄歌六言



针法歌



策杨氏考卷

诸家得失策以下俱杨氏



头不多灸策



穴有奇正策



针有浅深策







针灸大成卷之八

仰人腹穴尺寸图以下俱 《医统》



伏人背穴尺寸图



背部穴图



腹部穴图



背部穴俞歌 《医统》



腹部中穴歌



头 部



背 部



腹 部



中指同身寸图



《素问》九针论



九针式



九针图



制针法



煮针法



暖 针



火 针



温 针



治折针法



《内经》补泻 《素问》



《难经》补泻 《难经本义》



《神应经》补泻 《本经》

泻诀直说



补诀直说





南丰李氏补泻 《医学入门》



四明高氏补泻 《聚英》

呼吸



神针八法





三衢杨氏补泻 《玄机秘要》十二字分次第手法及歌

下手八法口诀





生成数 《聚英》



经络迎随设为问答杨氏



禁针穴歌以下俱 《医统》



禁灸穴歌



太乙九宫图



太乙歌



九宫尻神禁忌图



九部人神禁忌歌

十干人神



十二支人神



十二部人神禁忌歌



四季人神歌



逐日人神歌



逐时人神



逐月血忌歌



逐月血支歌



四季避忌日



男避忌日



女避忌日



针灸服药吉日



针灸忌日



十干日不治病







针灸大成卷之八

十二经井穴图杨氏

手太阴井



手阳明井



足阳明井



足太阴井



手少阴井



手太阳井



足太阳井



足少阴井



手厥阴井



手少阳井



足少阳井



足厥阴井





井荥输原经合歌 《医经小学》



井荥输原经合横图《聚英》



徐氏子午流注逐日按时定穴歌徐氏



十二经纳天干歌以下俱徐氏



十二经纳地支歌



脚不过膝手不过肘歌



流注图



论子午流注法徐氏



流注开阖 《医学入门》



流注时日



脏腑井荥输经合主治《聚英》

总论





十二经是动所生病补泻迎随以下俱《聚英》



十二经之原歌



十二经病井荥输经合补虚泻实



十二经气血多少歌



十二经治症主客原络图杨氏

肺之主 大肠客



大肠主 肺之客



脾主 胃客



胃主 脾客



真心主 小肠客



小肠主 真心客



肾之主 膀胱客



膀胱主 肾之客



三焦主 包络客



包络主 三焦客



肝主 胆客



胆主 肝客





灵龟取法飞腾针图徐氏

九宫图



八法歌





八法交会八脉



八法交会歌



八脉交会八穴歌



八脉配八卦歌



八穴配合歌



刺法启玄歌五言



八法五虎建元日时歌



八法逐日干支歌



八法临时干支歌



推定六十甲子日时穴开图例



八脉图并治症穴徐氏杨氏

冲脉

徐氏：



杨氏治症：





阴维脉

徐氏：





督脉

徐氏：



杨氏治症：





阳跷脉

徐氏：



杨氏治症：





带脉

徐氏：



杨氏治症：





阳维脉

徐氏：



杨氏治症：





任脉

徐氏：



杨氏治症：





阴跷脉

徐氏：







八法手诀歌 《聚英》





针灸大成卷之八

五脏六腑图以下俱杨氏集



脏腑十二经穴起止歌



肺脏图



手太阴肺经

手太阴肺经穴歌 《医学入门》



考正穴法





大肠腑图



手阳明大肠经

手阳明大肠经穴歌



考正穴法





胃腑图



足阳明胃经

足阳明胃经穴歌



考正穴法





脾脏图



足太阴脾经

足太阴脾经穴歌



考正穴法





心脏图



手少阴心经

手少阴心经穴歌



考正穴法





小肠腑图



手太阳小肠经

手太阳小肠经穴歌



考正穴法





膀胱腑图



足太阳膀胱经

足太阳膀胱经穴歌



考正穴法





肾脏图



足少阴肾经

足少阴肾经穴歌



考正穴法







针灸大成卷之八

仰人经穴图



伏人经穴图



十四经脉长短尺寸



手厥阴心包络经以下至督脉图俱杨氏集

心包络图



手厥阴心包络经穴歌



考正穴法





手少阳三焦经

三焦腑图



手少阳三焦经穴歌



考正穴法





胆腑图



足少阳胆经

足少阳胆经穴歌



考正穴法





肝脏图



足厥阴肝经

足厥阴肝经穴歌



考正穴法





任脉图

任脉经穴歌



考正穴法





督脉图

督脉经穴歌



考正穴法





督任要穴图杨氏

督脉



任脉





奇经八脉歌《医经小学》



奇经八脉 《节要》



十五络脉歌 《医经小学》



十五络脉穴辨《医统》



十五络脉《节要》



十二经筋《节要》



五脏募穴《聚英》



五脏俞穴俞，犹委输之输，言经气由此而输于彼也



八 会



看部取穴



治病要穴《医学入门》

头部



腹部



背部



手部



足部





经外奇穴杨氏



穴同名异类以下俱 《聚英》

一穴二名



一穴三名



一穴四名



一穴五名



一穴六名





名同穴异类





针灸大成卷之八

穴法图以下至疮毒门俱 《神应经》

寅、手太阴肺经



卯、手阳明大肠经



辰、足阳明胃经



巳、足太阴脾经



午、手少阴心经



未、手太阳小肠经



申、足太阳膀胱经



酉、足少阴肾经



戌、手厥阴心包络经



亥、手少阳三焦经



子、足少阳胆经



丑、足厥阴肝经



《神应经》用针咒曰





诸风门



伤寒门



痰喘咳嗽门



诸般积聚门



腹痛胀满门



心脾胃门



心邪癫狂门



霍乱门



疟疾门



肿胀门附：红疸、黄疸



汗 门



痹厥门



肠痔大便门



阴疝小便门



头面门



咽喉门



耳目门



鼻口门



胸背胁门



手足腰腋门



妇人门



小儿门



疮毒门



续增治法徐氏 《聚英》 《乾坤生意》

中风论徐氏书



初中风急救针法 《乾坤生意》



中风瘫痪针灸秘诀



治虚损五劳七伤紧要灸穴



伤寒 《聚英》

发热



恶寒



恶风



结胸



咳逆



烦躁



蓄血



呕吐



战栗



四逆



厥



郁冒



自利



霍乱



腹痛



阴毒阴症



太阳、少阳并病



小便不利



不仁





杂病

风



寒



发热



腹痛



头痛



腰痛



胁痛



心痛



牙疼



眼目



泻痢



疟



咳嗽



吐衄血



下血



诸气



淋



喉痹



诸疮



疝



脚气



痿



喘



恶心



膈噎



水肿



臌胀



头眩



痛风



肩臂痛



梦遗



痫



癞



疮疡









针灸大成卷之八

治症总要杨氏



东垣针法以下俱 《聚英》



名医治法 《聚英》

疮毒



喉痹



淋闭



眼目



损伤





针邪秘要杨氏



孙真人针十三鬼穴歌



捷要灸法 《医学入门》



崔氏取四花穴法崔氏



取膏肓穴法 《医学入门》



骑竹马灸穴法杨氏



灸劳穴法 《聚英》



取肾俞法



取灸心气法以下俱杨氏集



取灸痔漏法



灸小肠疝气穴法



灸肠风下血法



灸结胸伤寒法



灸阴毒结胸



雷火针法



蒸脐治病法



相天时



《千金》灸法



《宝鉴》发灸法



艾叶 《医统》



艾灸补泻



艾炷大小



点艾火



壮数多少



灸 法



炷火先后



灸寒热



灸疮要发



贴灸疮



灸疮膏法



洗灸疮



灸后调摄法



附杨氏医案杨氏





针灸大成卷之十

保婴神术 《按摩经》



手法歌



观形察色法

论色歌



认筋法歌





面部五位歌



命门部位歌



阳掌图各穴手法仙诀



阴掌图各穴手法仙诀



小儿针用毫针，艾炷如小麦，或雀粪大



戒逆针灸无病而先针灸曰逆



三关图



六筋图



掌纹斗肘图男左手，女右手



脚穴图男右脚，女左脚



初生调护

怀娠



初诞



回气俗谓草迷



便结



浴儿



断脐



脐风



剃头



护养





面色图歌

额印堂 山根



年寿



鼻准 人中



正口



承浆 两眉



两眼



风池 气池 两颐



两太阳



两脸



两颐 金匮 风门



辨小儿五色受病症





察色验病生死诀

汤氏歌





内八段锦



外八段锦



入门歌



三 关

要 诀



手法治病诀



手诀





六 筋

手面图



掐足诀





治小儿诸惊推揉等法



补 遗

诸穴治法



病症死生歌



辨三关



婴童杂症

诊脉歌



识病歌



诸症治法



陈氏经脉辨色歌



论虚实二证歌



五言歌



附辩 《医统》



请益









返回总目录



针灸大成卷之一

针道源流

《素问》十二卷。世称黄帝、岐伯问答之书。及观其旨意，殆非一时之言，而所撰述，亦非一人之手。刘向指为诸韩公子所著；程子谓出战国之末。而其大略正如 《礼记》之萃于汉儒，而与孔子、子思之言并传也。盖 《灵兰秘典》、《五常正大》、《六元正纪》等篇，无非阐明阴阳五行生制之理，配象合德，实切于人身。其诸色脉病名、针刺治要，皆推是理以广之，而皇甫谧之《甲乙》、杨上善之 《太素》亦皆本之于此，而微有异同。医家之纲法，无越于是书矣。然按西汉 《艺文志》，有 《内经》十八卷及扁鹊名白氏云：《内经》凡三家，而 《素问》之自乃不列。至隋 《经籍志》始有 《素问》之名，而指为 《内经》。唐王冰乃以《九灵》九卷，牵合 《汉志》之数，而为之注释，复以 《阴阳大论》，托为师张公所藏，以补其亡逸，而其用心亦勤矣。惜乎朱墨混淆，玉石相乱，训诂失之于迂疏，引援或至于未切。至宋·林亿、高若讷等，正其误文，而增其缺义，颇于冰为有功。

《难经》十三卷。秦越人祖述 《黄帝内经》，设为问答之辞，以示学者。所引经言，多非 《灵》、 《素》本文，盖古有其书，而今亡之耳。隋时有吕博望注本不传，宋·王惟一集五家之说，而醇疵或相乱，惟虞氏粗为可观。纪齐卿注稍密，乃附辨杨玄操、吕广、王宗正三子之非；周仲立颇加订易，而考证未明；李子野亦为句解，而无所启发。近代张洁古注后附药，殊非经义；王少卿演绎其说，目曰重玄，亦未足以发前人之蕴；滑伯仁取长弃短，折衷以己意，作 《难经本义》。

《子午经》一卷。论针灸之要，撰成歌诀，后人依托扁鹊者。

《铜人针灸图》三卷。宋仁宗诏王维德考次针灸之法，铸铜人为式，分腑脏十二经，旁注俞穴所会，刻题其名，并为图法，并主疗之术，刻板传于世，夏竦为序。然其髎穴，比之 《灵枢》“本输”、“骨空”等篇，颇亦繁杂也。

《明堂针灸图》三卷。题曰：黄帝论人身腧穴及灼灸禁忌。曰明堂者，谓雷公问道，黄帝授之，亦后人所依托者。

《存真图》一卷。晁公谓杨介编，崇宁间泗州刑贼于市，郡守李夷行遣医并画工往，亲决膜摘膏肓，曲折图之，尽得纤悉，介校以古书，无少异者，比 《欧希五脏图》过之远矣，实有益医家也。王莽时，捕得翟义党王孙庆，使太医尚方与巧屠共刻剥之，量度五脏，以竹霆道其脉，知所终始，可以治病，亦此耳意。

《膏肓灸法》二卷。清源庄绰季裕所集。

《千金方》三十卷。唐·孙思邈所撰。用药之方，诊脉之诀，针灸之穴，禁忌之法，至导引之要，无不周悉。曰千金者，以人命至重，有贵千金。议者谓其未知伤寒之数。

《千金翼方》三十卷。孙思邈掇拾遗帙，以羽翼其书。首之以药录，次之以妇人、伤寒、小儿、养性、辟谷、退居、补益、杂症、疮痈、色脉、针灸，而禁术终焉。

《外台秘要》。唐·王焘在台阁二十年，久知弘文馆，得古方书千百卷，因述诸症候，附以方药、符禁、灼灸之法，凡一千一百四门。天宝中出守房陵及大宁郡，故名焉。

《金兰循经》。元翰林学士忽泰必列所著，其子光济铨次。大德癸卯，平江郡文学岩陵邵文龙为之序。首绘脏腑前后二图，中述手足三阴、三阳走属，继取十四经络流注，各为注释，列图于后，传之北方。自恒山董氏锓梓吴门，传者始广。

《济生拔萃》十九卷。一卷取 《针经节要》，二卷集 《洁古云岐针法》、《窦氏流注》，三卷 《针经摘英》。首针法，以仿古制也。延佑间杜思敬所撰者。

《针经指南》。古肥窦汉卿所撰。首 《标幽赋》，次定八穴指法及叶蛰宫图，颇与 《素问》有不合者。

《针灸杂说》。建安窦桂芳类次。取 《千金》禁忌人神及《离合真邪论》，未能曲尽针灸之妙。

《资生经》。东嘉王执中叔权，取三百六十穴，背面巅末，行分类别，以穴属病，盖合 《铜人》、《千金》、《明堂》、《外台》而一之者也。

《十四经发挥》三卷。许昌滑寿伯仁，传针法于东平高洞阳，得其开阖流注交别之要。至若阴、阳、维、跷、带、冲六脉，皆有系属，而惟督、任二经，则包乎背腹而有专穴，诸经满而溢者，此则受之，宜与十二经并论。通考邃穴六百五十有七，而施治功，以尽医之神秘。

《神应经》二卷。乃宏纲陈会所撰。先著 《广爱书》十二卷，虑其浩瀚，独取一百一十九穴，为歌为图，仍集治病要穴，总成一帙，以为学者守约之规，南昌刘瑾校。

《针灸节要》三卷、《聚英》四卷。乃四明梅孤高武纂集。

《针灸捷要》。燕山廷瑞徐凤著集。

《玄机秘要》。三衙继洲杨济时家传著集。

《小儿按摩经》。四明陈氏著集。

《古今医统》、《乾坤生意》、《医学入门》、《医经小学》中取关于针灸者，其姓氏各见原书。

《针灸大成》总辑以上诸书，类成一部，分为十卷。委晋阳靳贤选集校正。

针灸直指 《素问》


针灸方宜始论

黄帝问曰：医之治病也，一病而治各不同，皆愈何也？岐伯对曰：地势使然也。故东方之域，天地之所始生也。鱼盐之地，海滨傍水，其民食鱼而嗜咸，皆安其处，美其食，鱼者使人热中，盐者胜血，故其民皆黑色疏理，其病皆为痈疡，其治宜砭石，故砭石者，亦从东方来。西方者，金玉之域，沙石之处，天地之所收引也。其民陵居而多风，水土刚强，其民不衣而褐荐，其民华食而脂肥，故邪不能伤其形体，其病生于内，其治宜毒药，故毒药者，亦从西方来。北方者，天地所闭藏之域也，其地高陵居，风寒冰冽，其民乐野处而乳食，脏寒生满病，其治宜灸焫，故灸焫者，亦从北方来。南方者，天地所长养，阳之所盛处也，其地下，水土弱，雾露之所聚也。其民嗜酸而食胕，故其民皆致理而赤色，其病挛痹，其治宜微针，故九针者，亦从南方来。中央者，其地平以湿，天地所以生万物也众，其民食杂而不劳，故其病多痿厥寒热，其治宜导引按跷，故导引按跷者，亦从中央出也。故圣人杂合以治，各得其所宜。故治所以异，而病皆愈者，得病之情，知治之大体也。

刺热论

黄帝问曰：五脏热病奈何？岐伯曰：肝热病者，小便先黄，腹痛，多卧，身热。热争则狂言及惊争
 ，谓邪正相搏
 ，胁满痛，手足躁，不得安卧，庚辛甚，甲乙大汗，气逆则庚辛死肝主木
 ，庚辛为金
 ，金克木
 ，故死
 。刺足厥阴、少阳厥阴肝脉
 ，少阳胆脉
 。其逆则头痛员员，脉引冲头也。

心热病者，先不乐，数日乃热。热争则卒心痛，烦闷善呕，头痛，面赤无汗，壬癸甚，丙丁大汗，气逆则壬癸死。刺手少阴、太阳少阴心脉
 ，太阳小肠脉
 。

脾热病者，先头重，颊痛，烦心，颜青欲呕，身热。热争则腰痛，不可用俯仰，腹满泄，两颔痛，甲乙甚，戊己大汗，气逆则甲乙死。刺足太阴、阳明。

肺热病者，先淅然厥，起毫毛，恶风寒，舌上黄，身热。热争则喘咳，痛走胸膺背，不得太息，头痛不堪，汗出而寒，丙丁甚，庚辛大汗，气逆则丙丁死。刺手太阴、阳明，出血如大豆，立已。

肾热病者，先腰痛胻酸，苦渴数饮，身热。热争则项痛而强，胻寒且酸，足下热，不欲言，其逆则项痛员员澹澹然、戊己甚，壬癸大汗，气逆则戊己死。刺足少阴、太阳。诸汗者，至其所胜日汗出也。

肝热病者，左颊先赤；心热病者，颜先赤；脾热病者，鼻先赤；肺热病者，右颊先赤；肾热病者，颐先赤。病虽未发，见赤色者刺之，名曰治未病。热病从部所起者，至期而已期为大汗之日
 ，如肝甲乙
 ，其刺之反者，三周而已反
 ，谓反取其气也
 ，如肝病刺脾
 ，脾刺肾
 ，肾刺心
 ，心刺肺
 ，肺刺肝
 。三周
 ，谓三周于三阴
 、三阳之脉状也
 。如太阳病
 ，而刺泻阳明也
 ，重逆则死。诸当汗者，至其所胜日汗大出也。

诸治热病，以饮之寒水，乃刺之，必寒衣之，居止寒处，身寒而止也。热病先胸胁痛，手足躁，刺足少阳，补足太阴；病甚者，为五十九刺。热病始手臂痛者，刺手阳明、太阴而汗出止。热病始于头首者，刺项太阳而汗出止。热病始于足胫者，刺足阳明而汗出止。热病先身重骨痛，耳聋好瞑，刺足少阴，病甚为五十九刺。热病先眩冒而热，胸胁满，刺足少阴、少阳亦井荥也
 。太阳之脉，色荣颧骨，热病也荣
 ，饰也
 。荣未交，曰今且得汗，待时而已待时者
 ，谓肝病待甲乙之类也
 ，与厥阴脉争见者，死期不过三日外见太阳之赤色
 ，内应厥阴之弦脉
 ，是土气已败
 ，木复狂行
 ，故三日死
 。其热病内连肾，少阳之脉色也病
 ，一作气
 。少阳之脉，色荣颊前，热病也。荣未交，曰今且得汗，待时而已，与少阴脉争见者，死期不过三日。热病气穴：三椎下间主胸中热，四椎下间主膈中热，五椎下间主肝热，六椎下间主脾热，七椎下间主肾热、荣在骶也，项上三椎陷者中也。颊下逆颧为大瘕，下牙车为腹满，颧后为胁痛，颊上者，膈上也。

刺疟论

黄帝问曰：刺疟奈何？岐伯对曰：足太阳之疟，令人腰痛头重，寒从背起，先寒后热，熇熇暍暍然，热止汗出难已，刺郄中出血一云金门
 ，一云委中
 ，针三分
 ，若灸可五壮
 。

足少阳之疟，令人身体解豔，寒不甚，热不甚，恶见人，见人心惕惕然，热多汗出甚，刺足少阳侠溪针三分
 ，灸可三壮
 。

足阳明之疟，令人先寒，洒淅洒淅，寒甚久乃热，热去汗出，喜见日月光火气乃快然，刺足阳明跗上冲阳针三分
 ，灸可三壮
 。

足太阴之疟，令人不乐，好太息，不嗜食，多寒热汗出，病至则善呕，呕已乃衰，即取之公孙针四分
 ，灸可三壮
 。

足少阴之疟，令人呕吐甚，多寒热，热多寒少，欲闭户牖而处，其病难已大钟针二分
 ，太溪针三分
 ，各灸三壮
 。

足厥阴之疟，令人腰痛，少腹满，小便不利，如癃状，非癃也。数便意，恐惧，气不足，腹中悒悒，刺足厥阴太冲针三分
 ，灸可三壮
 。

肺疟者，令人心寒，寒甚热，热间善惊，如有所见者，刺手太阴、阳明列缺针三分
 ，灸五壮
 ；合谷针三分
 ，灸三壮
 。

心疟者，令人烦心甚，欲得清水，反寒多，不甚热，刺手少阴神门针三分
 ，灸可三壮
 。

肝疟者，令人色苍苍然，太息，其状若死者，刺足厥阴见血中封针四分
 ，灸可三壮
 。

脾疟者，令人寒，腹中痛，热则肠中鸣，鸣已汗出，刺足太阴商丘针三分
 ，灸可三壮
 。

肾疟者，令人洒洒然，腰脊痛宛转，大便难，目眴眴然，手足寒，刺足太阳、少阴足太阳金门
 ，足少阴太溪
 。

胃疟者，令人疸病也，善饥而不能食，食而支满腹大，刺足阳明、太阴横脉出血厉兑针一分
 ，灸一壮
 ；解溪针五分
 ，灸二壮
 ；三里针一寸
 ，灸三壮
 ；太阴横脉
 ，在内踝前斜过大脉
 ，宜出血
 。

疟发，身方热，刺跗上动脉谓阳明脉
 ，开其孔出其血，立寒；疟方欲寒，刺手阳明、太阴，足阳明、太阴亦开孔出血
 。疟脉满大急，刺背俞，用中针旁五胠俞各一，适肥瘦，出其血五
 胠俞谓遾邁
 。疟脉小实急，灸胫少阴，刺指井复溜针三分
 ，灸可五壮
 ；井谓至阴
 ，针一分
 ，灸可三壮
 。疟脉满大急，刺背俞，用五胠俞、背俞各一，适行于血也。疟脉缓大虚，便用药，不宜用针。凡治疟，先发如食顷乃可以治，过之则失时也。诸疟而脉不见，刺十指间出血，血去必已。先视之赤如小豆者，尽取之。

十二疟者，其发各不同时，察其病形，以知其何脉之病也。先其发时如食顷而刺之，一刺则衰，二刺则知，三刺则已。不已，刺舌下两脉出血；不已，刺郄中盛经出血，又刺项以下夹脊者，必已夹脊者谓大杼
 ，针三分
 ，灸五杜
 ；风门热府
 ，针五分
 ，灸可五壮
 。舌下两脉者，廉泉也针三分
 ，灸三壮
 。

刺疟者，必先问其病之所先发者，先刺之。先头痛及重者，先刺头上及两额、两眉间出血头谓上星
 、百会
 ，额谓悬颅
 ，眉间谓攒竹等穴是也
 ；先项背痛者，先刺之风池
 、风府
 、大杼
 、神道
 ；先腰脊痛者，先刺郄中出血；先手臂痛者，先刺手少阴、阳明十指间；先足胫酸痛者，先刺足阳明十指间出血。

风疟，疟发则汗出恶风，刺三阳经背俞之血者。胕酸痛甚，按之不可，名曰跗髓病，以镵针针绝骨出血，立已。身体小痛，刺至阴、诸阴之井，无出血，间日一刺。疟不渴，间日而作，刺足太阳；渴而间日作，刺足少阳。温疟汗不出，为五十九刺。

刺咳论

黄帝问曰：肺之令人咳，何也？岐伯对曰：五脏六腑皆令人咳，非独肺也。帝曰：愿闻其状？曰：皮毛者，肺之合也。皮毛先受邪气，邪气以从其合也。其寒饮食入胃，从肺脉上至于肺则肺寒，肺寒则外内合邪因而客之，则为肺咳，五脏各以其时受病，非其时各传以与之时谓王月
 。人与天地相参，故五脏各以治时感于寒则受病，微则为咳，甚者为泄、为痛。乘秋则肺先受邪，乘春则肝先受之，乘夏则心先受之，乘至阴则脾先受之，乘冬则肾先受之。帝曰：何以异之？曰：肺咳之状，咳而喘息有音，甚则唾血；心咳之状，咳则心痛，喉中介介如梗状，甚则咽肿喉痹；肝咳之状，咳则两胁下痛，甚则不可以转，转则两胠下满；脾咳之状，咳则右胠下痛，阴阴引肩背，甚则不可以动，动则咳剧；肾咳之状，咳则腰背相引而痛，甚则咳涎。

帝曰：六腑之咳奈何？安所受病？曰：五脏之久咳，乃移于六腑。脾咳不已，则胃受之，胃咳之状，咳而呕，呕甚则长虫出；肝咳不已，则胆受之，胆咳之状，咳呕胆汁；肺咳不已，则大肠受之，大肠咳状，咳而遗矢；心咳不已，则小肠受之，小肠咳状，咳而失气，气与咳俱失；肾咳不已，则膀胱受之，膀胱咳状，咳而遗溺；久咳不已，则三焦受之，三焦咳状，咳而腹满，不欲食饮。此皆聚于胃，关于肺，使人多涕唾，而面浮肿，气逆也。帝曰：治之奈何？岐伯曰：治脏者治其俞；治腑者治其合；浮肿者治其经。

刺腰痛论

黄帝问曰：腰痛起于何脉，刺之奈何？岐伯曰：足太阳脉令人腰痛，引项脊尻背如重状，刺其郄中太阳正经出血，春无见血。少阳令人腰痛，如以针刺其皮中，循循然不可以俯仰，不可以顾，刺少阳成骨之端出血，成骨在膝外廉之骨独起者，夏无见血。阳明令人腰痛，不可以顾，顾如有见者，善悲，刺阳明于胻前三痏，上下和之出血，秋无见血即三里穴
 。足少阴令人腰痛，痛引脊内廉，刺少阴于内踝上二痏，冬无见血，出血太多，不可复也即复溜穴
 ，针三分
 ，灸五壮
 。厥阴之脉令人腰痛，腰中如张弓弩弦，刺厥阴之脉，在臑踵鱼腹之外，循之累累然乃刺之蠡沟针二分
 ，灸三杜
 。其病令人善言嘿嘿然不慧，刺之三痏一云无善字
 。

解脉令人腰痛，痛而引肩，目閞閞然，时遗溲，刺解脉，在膝筋肉分间郄外廉之横脉出血，血变而止。解脉令人腰痛如引带，常如折腰状，善恐，刺解脉，在郄中结络如黍米，刺之血射以黑，见赤血而已。同阴之脉令人腰痛，痛如小锤居其中，怫然肿小锤
 ，小针
 ，刺同阴之脉，在外踝上绝骨之端，为三痏。阳维之脉令人腰痛，痛上怫然肿，刺阳维之脉，脉与太阳合腨下间，去地一尺所承山针七分
 ，灸五壮
 。衡络之脉令人腰痛，不可以俯仰，仰则恐仆，得之举重伤腰，衡络绝，恶血归之，刺之在郄阳筋之间，上郄数寸衡居，为二痏出血委阳针七分
 ，殷门针五分
 ，灸各三壮
 。会阴之脉令人腰痛，痛上漯漯然汗出，汗干令人欲饮，饮已欲走，刺直阳之脉上三痏，在跷上郄下五寸横居，视其盛者出血一云承筋禁针
 。阴维之脉令人腰痛，痛上怫怫然，甚则悲以恐，刺飞扬之脉，在内踝上五寸一作七寸
 ，少阴之前，与阴维之会复溜
 、筑宾俱针三分
 ，灸五壮
 。昌阳之脉令人腰痛，痛引膺，目閞閞然，甚则反折，舌卷不能言，刺内筋为二痏，在内踝上大筋前、太阴后上踝二寸所交信穴
 。散脉令人腰痛而热，热甚生烦，腰下如有横木居其中，甚则遗溲，刺散脉在膝前骨肉分间，络外廉束脉，为三瘠地机穴
 。肉里之脉令人腰痛，不可以咳，咳则筋缩急，刺肉里之脉为二痏，在太阳之外，少阳绝骨之后。腰痛夹脊而痛至头，几几然，目閞閞欲僵仆，刺足太阳郄中出血几几
 ，一作沉沉
 。

腰痛上寒，刺足太阳、阳明；上热，刺足厥阴；不可以俯仰，刺足少阳；中热而喘，刺足少阴，刺郄中出血。腰痛上寒不可顾，刺足阳明阴市
 、三里
 ；上热，刺足太明地机
 ；中热而喘，刺足少阴涌泉
 、大钟
 ；大便难，刺足少阴涌泉
 ；少腹满，刺足厥阴太冲
 ；如折不可以俯仰，不可举，刺足太阳束骨
 、京骨
 、昆仑
 、申脉
 、仆参
 ；引脊内廉，刺足少阴复溜
 、飞扬
 。腰痛引少腹控皔，不可以仰，刺腰尻交者，两髁胂上。以月生死为痏数，发针立已腰髁下第四
 髎，即下
 髎，针二寸
 ，灸可三壮
 ，左取右，右取左痛在左针右
 ，痛在右针左
 ，所以然者
 ，以其脉左右交于尻骨之中故也
 。

奇病论

岐伯曰：人有重身，九月而喑，名曰胞之络脉绝也，无治，当十月复。

病胁下满，气逆，二三岁不已，名曰息积。不可灸刺，为导引服药。

人身体髀股胻皆肿，环脐而痛，名曰伏梁。不可动之动谓齐其毒药
 ，而击动之
 ，动之为水溺涩之病也。

人有尺脉数甚，筋急而见，名曰疹筋。是人腹必急，白色黑色见，则病甚。

人有病头痛，数岁不已，名曰厥逆，谓所犯大寒，内至骨髓，髓以脑为主，脑逆，故令人头痛，齿亦痛。

有病口甘者，名曰脾瘅瘅
 ，谓热也
 ，谓人数食甘美而多肥，肥者令人内热，甘者令人中满，故气上溢，转为消渴，治之以兰，除陈气也。

有病口苦者，名曰胆瘅。治之以胆募俞。

有癃者，日数十溲，此不足也；身热如炭，颈膺如格，人迎躁盛，喘息气逆，此有余也；太阴脉细微如发者，此不足也。五有余，二不足，名曰厥，死不治。

人初生病癫疾者，名曰胎痫，谓在母腹中感惊，令子发为癫也。

有病痝然如有水状，切其脉大紧，身无痛者，形不瘦，不能食，食少，名曰肾风。肾风而不能食，善惊，惊已，心气痿者死。

有病怒狂者，名曰阳厥。谓阳气因暴折而难决，故善怒也。治之当夺其食，即已。使之服以生铁洛为饮铁洛
 ，铁浆
 。夫生铁洛者，下气疾也。

刺要论

黄帝问曰：愿闻刺要？岐伯对曰：病有浮沉，刺有浅深，各至其理，无过其道，过之则内伤，不及则生外壅，壅则邪从之。浅深不得，反为大贼，内动五脏，后生大病。故曰：病有在毫毛腠理者，有在皮肤者，有在肌肉者，有在脉者，有在筋者，有在骨者，有在髓者。是故刺毫毛腠理者无伤皮，皮伤内动肺，肺动则秋病温疟，溯溯然寒栗。刺皮无伤肉，肉伤则内动脾，脾动则七十二日四季之月，病腹胀烦，不嗜食。刺肉无伤脉，脉伤则内动心，心动则夏病心痛。刺脉无伤筋，筋伤则内动肝，肝动则春病热而筋弛。刺筋无伤骨，骨伤则内动肾，肾动则冬病胀腰痛。刺骨无伤髓，髓伤则销铄胻酸，体解豔然不去矣。

刺齐论

黄帝问曰：愿闻刺浅深之分？岐伯曰：刺骨无伤筋者，针至筋而去，不及骨也；刺筋无伤肉者，至肉而去，不及筋也；刺肉无伤脉者，至脉而去，不及肉也；刺脉无伤皮者，至皮而去，不及脉也。所谓刺皮无伤肉者，病在皮中，针人皮中，无伤肉也；刺肉无伤筋者，过肉中筋也；刺筋无伤骨者，过筋中骨也。此谓之反也。

刺志论

黄帝问曰：愿闻虚实之要？岐伯对曰：气实形实，气虚形虚，此其常也，反此者病。谷盛气盛，谷虚气虚，此其常也，反此者病。脉实血实，脉虚血虚，此其常也，反此者病。帝曰：如何而反？岐伯曰：气虚身热，此谓反也；谷入多而气少，此谓反也；谷不入而气多，此谓反也；脉盛血少，此谓反也；脉小血多，此谓反也；气盛身寒，得之伤寒；气虚身热，得之伤暑。谷入多而气少者，得之有所脱血，湿居下也；谷入少而气多者，邪在胃及与肺也。脉小血多者，饮中热也；脉大血少者，脉有风气，水浆不入，此之谓也。

长刺节论

岐伯曰：刺家不诊，听病者言。在头，头疾痛，为脏针之，刺至骨病已，上无伤骨肉及皮，皮者道也。阴刺，入一旁四处，治寒热阴刺谓卒刺
 深专者。刺大脏，迫脏刺背，背俞也，刺之迫脏，脏会，腹中寒热去而止，刺俞之要，发针而浅出血。

治腐肿者，刺腐上；视痈小大深浅刺。刺大者多血，小者深之，必端纳针为故止。

病在少腹有积，刺皮瞃以下，至少腹而止；刺夹脊两旁四椎间，刺两髂髎季胁肋间，导腹中气热下已瞃
 ，一作
 　　。四椎恐为五椎
 ，谓心俞应少腹
 。病在少腹，腹痛不得大小便，病名曰疝，得之寒，刺少腹两股间，刺腰髁骨间，刺而多之，尽炅病已炅
 ，热
 。病在筋，筋挛节痛，不可以行，名曰筋痹，刺筋上为故，刺分肉间，不可中骨也，病起筋炅，病已乃止。病在肌肤，肌肤尽痛、名曰肌痹，伤于寒湿，刺大分、小分，多发针而深之，以热为故，无伤筋骨，伤筋骨，痈发若变，诸分尽热，病已止。病在骨，骨重不可举，骨髓酸痛，寒气至，名曰骨痹。深者刺无伤脉肉为故，其道大分、小分，骨热病已止。

病在诸阳脉，且寒且热，诸分且寒且热，曰狂气狂乱也
 。刺之虚脉，视分尽热，病已止。病初发岁一发，不治月一发，不治月四五发，名曰癫病，刺诸分诸脉，其无寒者，以针调之，病已止。病风且寒且热，炅汗出，一日数过，先刺诸分理络脉；汗出且寒且热，三日一刺，百日而已。病大风骨节重，须眉堕，名曰大风。刺肌肉为故，汗出百日，刺骨髓汗出百日，凡二百日须眉生而止针。

皮部论

帝曰：皮之十二部，其生病皆何如：岐伯曰：皮者，脉之部也，邪客于皮，则腠理开，开则邪入客于络脉，络脉满则注于经脉；经脉满则入舍于腑脏也。故皮者有分部，不与，而生大病也不与
 ，疑
 “不愈
 ”也
 。

经络论

黄帝问曰：夫络脉之见也，其五色各异，青、黄、赤、白、黑不同，其故何也？岐伯对曰：经有常色，而络无常变也。帝曰：经之常色何如？曰：心赤，肺白，肝青，脾黄，肾黑，皆亦应其经脉之色也。帝曰：络之阴阳，亦应其经乎？曰：阴络之色应其经，阳络之色变无常，随四时而行也。寒多则凝沍，凝沍则青黑；热多则淖泽，淖泽则黄赤，此皆常色，谓之无病。五色具见者，谓之寒热。

骨空论

黄帝问曰：余闻风者百病之始也，以针治之奈何？岐伯对曰：风从外入，令人振寒，汗出头痛，身重伤寒，治在风府，调其阴阳，不足则补，有余则泻。大风颈项痛，刺风府；大风汗出，灸遾邁，以手压之，令病者呼遾邁，遾邁应手。从风憎风，刺眉头即攒竹
 ，刺三分
 ，若灸三壮
 。失枕，在肩上横骨间即缺盆
 ；折使摇臂，齐肘正，灸脊中即背阳关
 ，针五分
 ，灸三壮
 ，皔络季胁引少腹而痛胀，刺遾邁皔
 ，谓夹脊两旁空软处
 。腰痛不可以转摇，急引阴卵，刺八髎与痛上，八髎在腰尻分间。鼠瘘寒热，还刺寒府，寒府在跗膝外解营。取膝上外者使之拜；取足心者使之跪也。

刺水热穴论

黄帝问曰：少阴何以主肾？肾何以主水？岐伯曰：肾者至阴也，至阴者盛水也；肺者少阴也，少阴者冬脉也。故其本在肾，其末在肺，皆积水也。帝曰：肾何以能聚水而生病？岐伯曰：肾者胃之关也。关门不利，故聚水而从其类也。上下溢于皮肤，故为胕肿。胕肿者，聚水而生病也。帝曰：诸水皆生于肾乎？曰：肾者牝脏也，地气上者属于肾，而生水液也，故曰至阴。勇而劳甚，则肾汗出，肾汗出逢于风，内不得入于脏腑，外不得越于皮肤，客于玄府，行于皮里，传于胕肿，本之于肾，名曰风水。所谓玄府者，汗孔也。

帝曰：水俞五十七处者，是何主也？岐伯曰：肾俞五十七穴，积阴之所聚也，水所从出入也。尻上五行行五者，此肾俞，故水病下为胻肿大腹，上为喘呼，不得卧者，标本俱病，故肺为喘呼，肾为水肿，肺为逆不得卧，分为相输俱受者，水气之所留也。伏兔上各二行行五者，此肾之街也。三阴之所交结于脚也。踝上各一行行六者，此肾脉之下行也，名曰太冲。凡五十七穴者，皆脏之阴络，水之所客也。

帝曰：春取络脉分肉何也？曰：春者木始治，肝气始生，肝气急，其风疾，经脉常深，其气少，不能深入，故取络脉分肉间。帝曰：夏取盛经分腠何也？曰：夏者火始治，心气始长，脉瘦气弱，阳气流溢，热熏分腠，内至于经，故取盛经分腠，绝肤而病去者，邪居浅也。所谓盛经者，阳脉也。帝曰；秋取经输何也？曰：秋者金始治，肺将收杀，金将胜火，阳气在合，阴气初胜，湿气及体，阴气未盛，未能深入，故取输以泻阴邪，取合以虚阳邪，阳气始衰，故取于合。帝曰：冬取井荥何也？曰：冬者水始治，肾方闭，阳气衰少，阴气坚盛，巨阳伏沉，阳气乃去，故取井以下阴逆，取荥以实阳气，故曰：冬取井荥，春不鼽衄，此之谓也。

帝曰：夫子言治热病五十九俞，愿闻其处，因闻其意。岐伯曰：头上五行行五者，以越诸阳之热逆也；大杼、膺俞、缺盆、背俞，此八者以泻胸中之热也；气街、三里、巨虚上下廉，此八者以泻胃中之热也；云门、髃骨、委中、髓空，此八者以泻四肢之热也；五脏俞旁五，此十者以泻五脏之热也。凡此五十九穴者，皆热之左右也。帝曰：人伤于寒而传为热，何也？岐伯曰：夫寒盛，则生热也。

调经论

黄帝问曰：有余不足，余已闻虚实之形，不知其何以生？岐伯曰：气血已并，阴阳相倾，气乱于卫，血逆于经，血气离居，一实一虚。血并于阴，气并于阳，故为惊狂；血并于阳，气并于阴，乃为炅中；血并于上，气并于下，心烦惋喜怒；血并于下，气并于上，乱而喜忘上下
 ，谓膈上下
 。

帝曰：血并于阴，气并于阳，如是血气离居，何者为实？何者为虚？岐伯曰：血气者，喜温而恶寒，寒则沍不能流，温则消而去之，是故气之所并为血虚，血之所并为气虚。

帝曰：人之所有者，血与气耳，今夫子乃言血并为虚，气并为虚，是无实乎？岐伯曰：有者为实，无者为虚，故气并则无血，血并则无气，今血与气相失，故为虚焉。络之与孙脉，俱输于经，血与气并，则为实焉。血之与气，并走于上，则为大厥，厥则暴死，气复返则生，不返则死。

帝曰：实者何道从来？虚者何道从去？虚实之要，愿闻其故。岐伯曰：夫阴与阳皆有俞会。阳注于阴，阴满之外，阴阳匀平，以充其形，九候若一，命曰平人。夫邪之生也，或生于阴，或生于阳。其生于阳者，得之风雨寒暑；其生于阴者，得之饮食居处，阴阳喜怒。

帝曰：风雨之伤人奈何？曰：风雨之伤人也，先客于皮肤，传入于孙脉，孙脉满则传人于络脉，络脉满则输于大经脉，血气与邪并客于分腠之间，其脉坚大，故曰实。实者外坚充满，不可按之，按之则痛。

帝曰：寒湿之伤人奈何？曰：寒湿之中人也，皮肤不收，肌肉坚紧，荣血沍，卫气去，故曰虚。虚者聂辟气不足，按之则气足以温之，故快然而不痛。

帝曰：阴之生实奈何？曰：喜怒不节，则阴气上逆，上逆则下虚，下虚则阳气走之，故曰实矣。帝曰：阴之生虚奈何？曰：喜则气下，悲则气消，消则脉虚空，因寒饮食，寒气熏满，则血沍气去，故曰虚矣。

帝曰：经言阳虚则外寒，阴虚则内热，阳盛则外热，阴盛则内寒，余已闻之矣，不知其所由然也。岐伯曰：阳受气于上焦，以温皮肤分肉之间，今寒气在外，则上焦不通，上焦不通，则寒气独留于外，故寒栗，帝曰：阴虚生内热奈何？曰：有所劳倦，形气衰少，谷气不盛，上焦不行，下脘不通，胃气热，热气熏胸中，故内热。帝曰：阳盛生外热奈何？曰：上焦不通利，则皮肤致密，腠理闭塞，玄府不通，卫气不得泄越，故外热。帝曰：阴盛生内寒奈何？曰：厥气上逆，寒气积于胸中而不泻，不泻则温气去，寒独留，则血凝沍，凝则脉不通，其脉盛大以涩，故中寒。

帝曰：阴与阳并，血气以并，病形以成，刺以奈何？曰：刺此者，取之经隧，取血于营，取气于卫。用形哉，因四时多少高下。

帝曰：夫子言虚实者有十，生于五脏，五脏五脉耳。夫十二经脉，皆生其病，今夫子独言五脏，夫十二经脉者，皆络三百六十五节，节有病，必被经脉，经脉之病，皆有虚实，何以合之？岐伯曰：五脏者故得六腑与表里，经络支节，各生虚实，其病所居，随而调之。病在脉，调之血；病在血，调之络；病在气，调之卫；病在肉，调之分肉；病在筋，调之筋，燔针劫刺其下及与急者；病在骨，调之骨，焠针药熨。病不知所痛，两跷为上。身形有痛，九候莫病，则缪刺之。痛在于左而右脉病者，巨刺之。必谨察其九候，针道备矣。

缪刺论

黄帝问曰：余闻缪刺，未得其意，何谓缪刺？岐伯对曰：夫邪客于皮毛，入舍于孙络，留而不去，闭塞不通，不得入于经，流溢于大络，而生奇病也大络
 ，十五络也
 。夫邪客大络者，左注右，右注左，上下左右与经相干，而布于四末，其气无常处，不入于经腧，命曰缪刺四末
 ，谓四肢也
 。

帝曰：愿闻缪刺，以左取右，以右取左奈何？其与巨刺何以别之？曰：邪客于经，左盛则右病，右盛则左病，亦有移易者谓病易且移
 ，左痛未已而右脉先病，如此者，必巨刺之，必中其经，非络脉也。故络病者，其痛与经脉缪处，故命曰缪刺。

帝曰：愿闻缪刺奈何？取之何如？对曰：邪客于足少阴之络，令人卒心痛，暴胀，胸胀支满无积者，刺然骨之前出血，如食顷而已。不已，左取右，右取左。病新发者，取五日已。

邪客于手少阳之络，令人喉痹，舌卷，口干，心烦，臂外廉痛，手不及头，刺手小指次指爪甲上去端如韭叶，各一痏关冲穴
 。痏，疮也
 ，壮者立已，老者有顷已，左取右，右取左，此新病数日已。

邪客于足厥阴之络，令人卒疝暴痛，刺足大指爪甲上与肉交者，各一痏大敦穴
 ，两脚俱刺
 ，故日各一
 痏，男子立已，女子有顷已，左取右，右取左。

邪客于足太阳之络，令人头项肩痛，刺足小指爪甲上与肉交者，各一痏，立已至阴
 ，一云小指外侧
 。不已，刺外踝下三痏，左取右，右取左，如食顷已金门
 。

邪客于手阳明之络，令人气满胸中，喘息而支胠，胸中热，刺手大指次指爪甲上去端如韭叶，各一痏，左取右，右取左，如食顷已商阳
 ，一云次指内侧
 。

邪客于臂掌之间，不可得屈，刺其踝后人手本节踝
 ，先以指按之痛，乃刺之。以月死生为数，月生一日一痏，二日二痏，十五日十五痏，十六日十四痏月半以前为生
 ，月半以后为死
 。

邪客于足阳跷之脉，令人目痛从内眦始，刺外踝之下半寸所，各二痏，左刺右，右刺左，如行十里顷而已。

人有所堕坠，恶血留内，腹中满胀，不得前后，先饮利药，此上伤厥阴之脉，下伤少阴之络，刺足内踝之下，然骨之前血脉出血，刺足跗上动脉冲阳
 ，不已，刺三毛上各一痏，见血立已，左刺右，右刺左三毛
 ，大敦穴
 。善悲惊不乐，刺如右方。

邪客于手阳明之络，令人耳聋，时不闻音，刺手大指次指爪甲上去端如韭叶，各一痏，立闻商阳
 ；不已，刺中指爪甲上与肉交者，立闻中冲
 ；其不时闻者，不可刺也络气己绝
 ，故不刺
 。耳中生风者，亦刺之如此数，左刺右，右刺左。

凡痹往来，行无常处者，在分肉间痛而刺之，以月死生为数，用针者，随气盛衰以为痏数，针过其日数则脱气，不及日数则气不泻，左刺右，右刺左，病已止；不已，复刺之如法。月生一日一痏，二日二痏，渐多之；十五日十五痏，十六日十四痏，渐少之。

邪客于足阳明之络，令人鼻衄，上齿寒，刺足大指次指爪甲上与肉交者，各一痏，左刺右，右刺左厉兑
 。

邪客于足少阳之络，令人胁痛不得息，咳而汗出，刺足小指次指爪甲上与肉交者，各一痏窍阴
 ，不得息立已，汗出立止，咳者温衣饮食，一日已，左刺右，右刺左，病立已；不已，复刺如法。

邪客于足少阴之络，令人嗌痛，不可纳食，无故善怒，气上走贲上贲
 ，谓气贲也
 ，一云贲
 ，膈也
 ，谓气上走膈上
 ，刺足下中央之脉涌泉
 各三痏，凡六刺，立已，左刺右，右刺左。嗌中肿，不能纳唾，时不能出唾者，刺然骨之前出血立已，左刺右，右刺左。

邪客于足太阴之络，令人腰痛，引少腹控皔，不可以仰息，刺腰尻之解，两胂之上是腰俞，以月死生为痏数，发针立已，左刺右，右刺左一云腰俞无左右
 ，当是下
 髎穴
 。

邪客于足太阳之络，令人拘挛背急引胁痛，刺之从项始，数脊椎夹背，疾按之应手如痛，刺之旁三痏，立已。

邪客于足少阳之络，令人留于枢中痛，髀不可举，刺枢中以毫针，寒则久留针，以月死生为数，立已环跳
 。治诸经刺之，所过者不病，则缪刺之。耳聋，刺手阳明，不已，刺其通脉出耳前者听会
 。齿龋，刺手阳明，不已，刺其脉入齿中者，立已龈交
 。

邪客于五脏之间，其病也，脉引而痛，时来时止，视其病缪刺之于手足爪甲上各刺其井
 ，左取右
 ，右取左
 ，视其脉，出其血，间日一刺，一刺不已，五刺已。缪传引上齿，齿唇寒痛，视其手背脉血者去之，足阳明中指爪甲上一病厉兑
 ，手大指次指爪甲上各一痏商阳
 ，立已，左取右，右取左。

邪客于手足少阴、太阴、足阳明之络，此五络皆会于耳中，上络左额角，五络俱竭，令人身脉皆动，而形无知也，其状若尸，或曰尸厥。刺足大指内侧爪甲上去端如韭叶隐白
 ，后刺足心涌泉
 ，后刺足中指爪甲上各一痏厉兑
 ，后刺少商、少冲、神门。不已，以竹管吹其两耳，剃其左角之发方一寸，燔治，饮以美酒一杯，立已。

凡刺之数，先视其经脉，切而从之，审其虚实而调之：不调者，经刺之；有痛而经不病者，缪刺之。因视其皮部有血络者尽取之，此缪刺之数也。

经刺论

岐伯曰：夫邪之客于形也，必先舍于皮毛，留而不去，入于孙脉，留而不去，入于络脉，留而不去，入于经脉，内连五脏，散于肠胃，阴阳俱盛，五脏乃伤，此邪之从皮毛而入，极于五脏之次也。如此则治其经焉。

凡刺之数，先视其经脉，切而从之，审其虚实而调之，不调者经刺之。

不盛不虚，以经取之。

巨刺论


巨刺刺经脉
 ，缪刺刺络脉
 ，所以别也
 。

岐伯曰：痛在于左而右脉病者，则巨刺之。

邪客于经，左盛则右病，右盛则左病，亦有移易者，左痛未已，而右脉先病，如此者，必巨刺之，必中其经，非络脉也。

手足阴阳流注论

岐伯曰：凡人两手足，各有三阴脉、三阳脉，以合为十二经也。手之三阴，从胸走至手，手之三阳，从手走至头；足之三阳，从头下走至足，足之三阴，从足上走入腹。络脉传注，周流不息，故经脉者，行血气，通阴阳，以荣于身者也。其始从中焦，往手太阴、阳明，阳明注足阳明、太阴，太阴注手少阴、太阳，太阳注足太阳、少阴，少阴注手心主、少阳，少阳注足少阳、厥阴，厥阴复还注手太阴。其气常以平旦为纪，以漏水下百刻、昼夜流行，与天同度，终而复始也。

络脉者，本经之旁支而别出，以联络于十二经者也。本经之脉，由络脉而交他经，他经之交，亦由是焉。传注周流，无有停息也，夫十二经之有络脉，犹江汉之有沱潜也；络脉之传注于他经，犹沱潜之旁导于他水也。是以手太阴之支者，从腕后出次指端，而交于手阳明；手阳明之支者，从缺盆上夹口鼻，而交于足阳明；足阳明之支者，别跗上，出大指端，而交于足太阴；足太阴之支者、从胃别上膈注心中，而交于手少阴；手少阴则直自本经少冲穴，而交于手太阳，不假支授，盖君者，出令者也；手太阳之支者，别颊上至目内眦，而交于足太阳；足太阳之支者，从膊内左右别下合腘中，下至小指外侧端，而交于足少阴；足少阴之支者，从肺出注胸中，而交于手厥阴；手厥阴之支者，从掌中循小指次指出其端，而交于手少阳；手少阳之支者，从耳后出至目锐眦，而交于足少阳；足少阳之支者，从跗上入大指爪甲出三毛，而交于足厥阴；足厥阴之支者，从肝别贯膈上注肺，而交于手太阴也。自寅时起，一昼夜，人之荣卫，则以五十度周于身.气行一万三千五百息，脉行八百一十丈，运行血气，流通阴阳，昼夜流行，与天同度，终而复始也。

卫气行论

黄帝问曰：卫气之在于身也，上下往来不以期，候气而刺之，奈何？伯高曰：分有多少，日有长短，春秋冬夏，各有分理，然后常以平旦为纪，以夜尽为始。是故一日一夜水下百刻，二十五刻者，半日之度也，常如是毋已。日入而止，随日之长短，各以为纪而刺之，谨候其时，病可与期。失时反候者，百病不治。故曰，刺实者，刺其来也；刺虚者，刺其去也。此言气存亡之时，以候虚实而刺之。是故谨候气之所在而刺之，是谓逢时，病在于三阳，必候其气在于阳而刺之；病在于三阴，必候其气在阴分而刺之。

水下一刻，人气在太阳；水下二刻，气在少阳；水下三刻，气在阳明；水下四刻，气在阴分；水下五刻，气在太阳；水下六刻，气在少阳；水下七刻，气在阳明；水下八刻，气在阴分；水下九刻，气在太阳；水下十刻，气在少阳；水下十一刻，气在阳明；水下十二刻，气在阴分；水下十三刻，气在太阳；水下十四刻，气在少阳；水下十五刻，气在阳明；水下十六刻，气在阴分；水下十七刻，气在太阳；水下十八刻，气在少阳；水下十九刻，气在阳明；水下二十刻，气在阴分；水下二十一刻，气在太阳；水下二十二刻，气在少阳；水下二十三刻，气在阳明；水下二十四刻，气在阴分；水下二十五刻，气在太阳，此半日之度也。从房至毕一十四舍，水下五十刻，日行半度，回行一舍，水下三刻与七分刻之四。大要曰：常以日之加于宿上也，人气在太阳。是故日行一舍，人气行三阳，行与阴分，常如是无已，天与地同纪，纷纷　　　，终而复始，一日一夜，水下百刻而尽矣。

诊要经终论

黄帝问曰：诊要何如？岐伯对曰：正月、二月，天气始方，地气始发，人气在肝；三月、四月，天气正方，地气定发，人气在脾；五月、六月，天气盛，地气高，人气在头；七月、八月，阴气始杀，人气在肺；九月、十月，阴气始冰，地气始闭，人气在心；十一月、十二月，冰复，地气合，人气在肾。故春刺散腧及与分理，血出而止。甚者传气，间者环也。夏刺络腧，见血而止，尽气闭环，痛病必下。秋刺皮肤循理，上下同法，神变而止。冬刺腧窍于分理，甚者直下，间者散下。

春夏秋冬，各有所刺，法其所在。春刺夏分，令人不食，少气；春刺秋分，令人时惊，且哭；春刺冬分，令人胀，病不愈，且欲言语。夏刺春分，令人懈惰；夏刺秋分，令人心中欲无言，惕惕如人将捕之；夏刺冬分，令人少气，时欲怒。秋刺春分，令人惕然，欲有所为，起而忘之；秋刺夏分，令人嗜卧，且善梦；秋刺冬分，令人洒洒时寒。冬刺春分，令人卧不能眠；冬刺夏分，令人气上，发为诸痹；冬刺秋分，令人善渴。

刺禁论

黄帝问曰：愿闻禁数？岐伯曰：脏有要害，不可不察。肝生于左，肺藏于右，心部于表，肾治于里，脾谓之使，胃为之市。膈肓之上，中有父母，七节之旁，中有小心谓肾神
 ，从之有福，逆之有咎。

刺中心，一日死，其动为噫；刺中肝，五日死，其动为语一作欠
 ；刺中肾，六日死，其动为嚏一作三日
 ；刺中肺，三日死，其动为咳；刺中脾，十日死，其动为吞；刺中胆，一日半死，其动为呕。刺足跗上中脉，血出不止，死；刺面中溜脉，不幸为盲；刺头中脑户，入脑立死；刺舌下中脉太过，血出不止为喑；刺足下布络中脉，血不出为肿；刺郄中大脉，令人仆脱色；刺气街中脉，血不出，为肿鼠仆；刺脊间中髓为伛；刺乳上中乳房，为肿根蚀；刺缺盆中内陷气泄，令人喘咳逆；刺手鱼腹内陷，为肿。

刺阴股中大脉，血出不止，死；刺客主人内陷中脉，为内漏耳聋；刺膝髌出液为跛；刺臂太阴脉，出血多，立死；刺足少阴脉，重虚出血，为舌难以言；刺膺中陷中肺，为喘逆仰息；刺肘中内陷气归之，为不屈伸；刺阴股下三寸内陷，令人遗溺；刺腋下胁间内陷，令人咳；刺少腹中膀胱溺出，令人少腹满；刺腨肠内陷，为肿；刺眶上陷骨中脉，为漏为盲；刺关节中液出，不得屈伸。

无刺大醉，令人气乱一作脉乱
 ；无刺大怒，令人气逆；无刺大劳人；无刺新饱人；无刺大饥人；无刺大渴人；无刺大惊人。新纳无刺，已刺勿纳；已醉勿刺，已刺勿醉；新怒勿刺，已刺勿怒；新劳勿刺，已刺勿劳；已饱勿刺，已刺勿饱；已饥勿刺，已刺勿饥；已渴勿刺，已刺勿渴。乘车来者，卧而休之如食顷乃刺之；出行来者，坐而休之如行十里乃刺之；大惊大恐，必定其气乃刺之。

五夺不可泻

岐伯曰：形容已脱，是一夺也；大脱血之后，是二夺也；大汗之后，是三夺也；大泄之后，是四夺也；新产大血之后，是五夺也。此皆不可泻。

四季不可刺

岐伯曰：正月、二月、三月，人气在左，无刺左足之阳。四月、五月、六月，人气在右，无刺右足之阳。七月、八月、九月，人气在右，无刺右足之阴。十月、十一月、十二月，人气在左，无刺左足之阴。

死期不可刺

岐伯曰：病先发于心，心主痛，一日而之肺，加咳；三日而之肝，加胁支痛；五日而之脾，加闭塞不通，身痛体重，三日不已，死。冬夜半，夏日中。

病先发于肺，喘咳；三日而之肝，胁支满痛；一日而之脾，身重体痛；五日而之胃，胀，十日不已，死。冬日入，夏日出。

病先发于肝，头痛目眩，胁支满；三日而之脾，体重身痛；五日而之胃，胀；三日而之肾，腰脊少腹痛，胫酸，三日不已，死。冬日入，夏早食。

病先发于脾，身痛体重；一日而之胃，胀；二日而之肾，少腹腰脊痛，胫酸；三日而之膀胱，背膂筋痛，小便闭，十日不已，死。冬人定，夏晏食。

病先发于肾，少腹腰脊痛，胻酸；三日而之膀胱，背膂筋痛，小便闭；三日而上之心，心胀；三日而之小肠，两胁支痛，三日不已，死。冬大晨，夏晏晡。

病先发于胃，胀满，五日而之肾，少腹腰脊痛，胻酸；三日而之膀胱，背膂筋痛，小便闭；五日而之脾，身体重，六日不已，死。冬夜半，夏日晡。

病先发于膀胱，小便闭；五日而之肾，少腹胀，腰脊痛，胻酸；一日而之小肠，肚胀；一日而之脾，身体重，二日不已，死，冬鸡鸣，夏下晡。

诸病以次相传，如是者，皆有死期，不可刺也，间有一脏及二、三脏者，乃可刺也。

刺法论

黄帝问曰：人虚即神游失守位，使鬼神外干，是致夭亡，何以全真？愿闻刺法。岐伯曰：神移失守，虽在其体，然不致死，或有邪干，故令夭寿。只如厥阴失守，天已虚，人气肝虚，感天重虚，即魂游于上肝虚
 、天虚
 ，又遇出汗
 ，是谓三虚
 。神游上位
 ，左无英君
 ，神光不聚
 ，白尸鬼至
 ，令人卒亡
 。邪干厥阴，大气身温，犹可刺之目有神采
 ，心腹尚温
 ，口中无涎
 ，舌卵不缩
 ，刺足少阳之所过丘墟穴
 ，针三分
 。咒曰：太上元君，郁郁青龙，常居其左，制之三魂。诵三遍。次呼三魂名：爽灵、胎光、幽精，诵三遍。次想青龙于穴下，刺之可徐徐出针，亲令人按气于口中，腹中鸣者可活。次刺肝之俞九椎下两旁
 。咒曰：太微帝君，元英制魂，贞元及本，令入青云。又呼三魂名如前三遍针三分
 ，留三呼
 ，次进一分
 ，留三呼
 ，复退二分
 ，留一呼
 ，徐徐出针
 ，气及复活
 。

人病心虚，又遇君相二火，司天失守、感而三虚，遇火不及，黑尸鬼犯之，令人暴亡舌卵不缩
 ，目神不变
 。可刺手少阳之所过阳池
 。咒曰：太乙帝君，泥丸总神，丹无黑气，来复其真。诵三遍，想赤凤于穴下刺三分
 ，留一呼
 ，次进一分
 ，留三呼
 ，复退留一呼
 ，徐出扪穴
 ，即令复活
 ，复刺心俞五椎两旁
 。咒曰：丹房守灵，五帝上清，阳和布体，来复黄庭。诵三遍刺法同前
 。

人脾病，又遇太阴司天失守，感而三虚智意二神
 ，游于上位
 ，故日失守
 。又遇土不及，青尸鬼犯之，令人暴亡。可刺足阳明之所过冲阳
 。咒曰：常在魂庭，始清太宁，元和布气，六甲及真。诵三遍，先想黄庭于穴下刺三
 ，留三
 ，次进二
 ，留一呼
 ，徐徐出
 ，以手扪
 。复刺脾俞十一椎下两旁
 。咒曰：大始乾位，总统坤元，黄庭真气，来复游全。诵三遍刺三
 ，留二
 ，进五
 ，动气至
 ，徐出针
 。

人肺病，遇阳明司天失守，感而三虚。又遇金不及，有赤尸鬼干人，令人暴亡。可刺手阳明之所过合谷
 。咒曰：青气真全，帝符日元，七魄归右，今复本田。诵三遍，想白虎于穴下刺三
 ，留三
 ，次进二
 ，留三
 ，复退
 ，留一
 ，徐出
 ，扪
 。复刺肺俞三椎下
 两旁
 。咒曰：左元真人，六合气宾，天符帝力，来入其门。诵三遍针一分半
 ，留三呼
 ，次进二分
 ，留一呼
 ，徐出
 ，手扪
 。

人肾病，又遇太阳司天失守，感而三虚。又遇水运不及之年，有黄尸鬼干人正气，吸人神魂，致暴亡。可刺足太阳之所过京骨
 。咒曰：元阳肓婴，五老及真，泥丸玄华，补精长存。想黑气于穴下刺一分半
 ，留三呼
 ，进三分
 ，留一呼
 ，徐出针
 ，扪穴
 。复刺肾俞十四椎下两旁
 。咒曰：天玄日晶，太和昆灵，贞元内守，持入始清。诵三遍刺三分
 ，留三呼
 ，进三分
 ，留三呼
 。徐徐出针
 ，扪穴
 。

五刺应五脏论

岐伯曰：凡刺有五，以应五脏。一曰半刺者，浅纳而疾发针，无针肉，如拔毛状，以取皮气，以应肺也。二曰豹纹刺者，左右前后针之，中脉，以取经络之血，以应心也。三曰关刺者，直刺左右尽筋上，以取筋痹，慎无出血，以应肝也。四曰合谷刺者，左右鸡足，针于分肉之间，以取肌痹，以应脾也。五曰输刺者，直入直出，深内至骨，以取骨痹，以应肾也。

九刺应九变论

岐伯曰：凡刺有九，以应九变。一曰输刺者，诸经荥输脏腧也。二曰远道刺者，病在上取之下，刺腑腧也。三曰经刺者，刺大经之结络经分也。四曰络刺者，刺小络血脉也。五曰分刺者，刺分肉间也。六曰大泻刺者，刺大脓也。七曰毛刺者，刺浮毛皮也。八曰巨刺者，左取右，右取左也。九曰焠刺者，燔针以取痹也。

十二刺应十二经论

岐伯曰：凡刺有十二，以应十二经。一曰偶刺者，以手直心若背，直痛所，一刺前，一刺后，以治心痹刺宜旁针
 。二曰报刺者，刺痛无常处。上下行者，直纳无拔针，以手随病所按之，乃出针复刺也。三曰恢刺者，直刺旁举之，前后恢筋急，以治筋痹。四曰齐刺者，直入一，旁入二，以治寒气少深者。五曰扬刺者，正纳一，旁纳四而浮之，以治寒气博大者。六曰直针刺者，引皮乃刺之，以治寒气之浅者，七曰输刺者，直入直出，稀发针而深之，以治气盛而热者。八曰短刺者，刺骨痹，稍摇而深之。置针骨所，以上下摩骨也。九曰浮刺者，旁入而浮之，以治肌急而寒者。十曰阴刺者，左右率刺之，以治寒厥。中寒厥，足踝后少阴也。十一曰旁针刺者，直旁刺各一，以治留痹久居者。十二曰赞刺者，直入直出，数发针而浅之出血，是谓治痈肿也。

手足阴阳经脉刺论

岐伯曰：足阳明，五脏六腑之海也。其脉大，血多气盛，壮热，刺此者，不深弗散，不留弗泻也。足阳明，刺深六分，留十呼。足太阳，深五分，留六呼。足少阳，深四分，留五呼。足少阴，深三分，留四呼。足太阴，深二分，留三呼。足厥阴，深一分，留二呼。手之阴阳，其受气之道近，其气之来疾，其刺深者，皆无过二分，其留皆无过一呼，刺而过此者，则脱气。

标本论

岐伯曰：先病而后逆者，治其本；先逆而后病者，治其本；先寒而后生病者，治其本；先病而后生寒者，治其本；先热而后生病者，治其本；先泄而后生他病者，治其本。必且调之，乃治其他病。先病而后中满者，治其标；先病而后泄者，治其本；先中满而后烦心者，治其本。有客气，有同气，大小便不利，治其标；大小便利，治其本。病发而有余，本而标之，先治其本，后治其标；病发而不足，标而本之，先治其标，后治其本。谨详察间甚，以意调之。间者并行，甚为独行。先大小便不利，而后生他病者，治其本也。

刺王公布衣

岐伯曰：膏粱藿菽之味，何可同也？气滑则出疾，气涩则出迟，气悍则针小而入浅，气涩则针大而入深，深则欲留，浅则欲疾。以此观之，刺布衣者，深而留之；刺大人者，微以徐之。此皆因其慓悍滑利也。

寒痹内热，刺布衣以火焠之，刺大人以药熨之。

刺常人黑白肥瘦

岐伯曰：年质壮大，血气充盈，肤革坚固，因加以邪，刺此者，深而留之。此肥人也，广肩腋项，肉厚皮黑色，唇临临然，其血黑以浊，其气涩以迟。其为人也，贪于取与，刺此者，深而留之，多益其数也。瘦人皮薄色白，肉廉廉然，薄唇轻言，其血气清，易脱于气，易损于血，刺此者，浅而疾之。

刺肥人者以秋冬之齐，刺瘦人者以春夏之齐。

刺壮士

岐伯曰：壮士真骨，坚肉缓节，此人重则气涩血浊，刺此者，深而留之，多益其数；劲则气滑血清，刺此者，浅而疾之。

刺婴儿

岐伯曰：婴儿者，其肉脆，血少气弱，刺此者，以毫针浅刺而疾发针，日再刺可也。

人身左右上下虚实不同刺

岐伯曰：天不足西北，故西北方阴也，而人右耳目不如左明也。地不满东南，故东南方阳也，而人左手足不如右强也。东方阳也，阳者其精并于上，并于上，则上明而下虚，故使耳目聪明，而手足不便也。西方阴也，阴者其精并于下，并于下，则下盛而上虚，故使耳目不聪明，而手足便也。故俱感于邪，其在上则右甚，在下则左甚，此天地阴阳所不能移也，故邪居之。盖天有精，地有形，天有八纪，地有五理，故能为万物之父母。清阳上天，浊阴归地，是故天地之动静，神明之纲纪，故能以生长收藏，终而复始，惟贤人上配天以养头，下象地以养足，中傍人事以养五脏。天气通于肺，地气通于嗌，风气通于肝，雷气通于心，谷气通于脾，雨气通于肾，六经为川，肠胃为海，九窍为水注之器。以天地为之阴阳，阳之汗，以天地之雨名之；阳之气，以天地之疾风名之。暴风象雷，逆风象阳，故治不法天之纪，不用地之理，则灾害至矣。故邪风之至，疾如风雨，故善治者，治皮毛，其次治肌肤，其次治筋脉，其次治六腑，其次治五脏。治五脏者，半死半生也。故天之邪气，感则害人五脏；水谷之寒热，感则害人六腑；地之湿气，感则害人皮肤筋脉。故善用针者，从阴引阳，从阳引阴，以右治左，以左治右，以我知彼，以表知里，以观过与不及之理，见微则过用之不殆。

难经 《难经本义》


一难曰：十二经皆有动脉。独取寸口，以决五脏六腑死生吉凶之法，何谓也？

十二经皆有动脉者，如手太阴脉动：中府、云门、天府、侠白；手阳明脉动：合谷、阳溪；手少阴脉动：极泉；手太阳脉动：天窗；手厥阴脉动：劳宫；手少阳脉动：禾髎；足太阴脉动：箕门、冲门；足阳明脉动：冲阳、大迎、人迎、气冲；足少阴脉动：太溪、阴谷；足太阳脉动：委中；足厥阴脉动：太冲、五里、阴廉；足少阳脉动：下关、听会之类也。谓之经者，以荣卫之流行经常不息者而言；谓之脉者，以血理之分袤行体者而言也。故经者径也，脉者陌也。越人之意，盖谓凡此十二经，经皆有动脉，如上文所云者，今置不取，乃独取寸口以决脏腑死生吉凶何耶？

然，寸口者，脉之大会，手太阴之脉动也然者答词
 ，余仿此
 。

寸口，谓气口也，居手太阴鱼际却行一寸之分。气口之下曰关、曰尺云者，而荣卫之行于阳者，二十五度，行于阴者，亦二十五度，出入阴阳，参交互注，无少间断，五十度毕，适当漏下百刻，为一晬时，又明日之平旦矣，乃复会于手太阴。此寸口所以为五脏六腑之所终始，而法有取于是焉。人一呼一吸为一息，每刻一百三十五息，每时八刻，计一千八十息，十二时九十六刻，计一万二千九百六十息，刻之余分，得五百四十息，合一万三千五百息也。一息脉行六寸，每二刻二百七十息，脉行一十六丈二尺，每时八刻，脉行六十四丈八尺。荣卫四周于身，十二时，计九十六刻，脉行七百七十七丈六尺，为四十八周身；刻之余分，行二周身，得三十二丈四尺，总之为五十度周身，脉得八百一十丈也。此呼吸之息，脉行之数，周身之度，合昼夜百刻之详也。行阳行阴，谓行昼行夜。

七难曰：经言少阳之至，乍大乍小，乍短乍长；阳明之至，浮大而短；太阳之至，洪大而长；太阴之至，紧大而长；少阴之至，紧细而微；厥阴之至，沉短而数。此六者，是平脉邪？将病脉邪？然，皆旺脉也。

六脉者之旺，说见下文。

其气以何月各旺几日？然，冬至之后，得甲子少阳旺，复得甲子阳明旺，复得甲子太阳旺，复得甲子太阴旺，复得甲子少阴旺，复得甲子厥阴旺，旺各六十日，六六三百六十日，以成一岁。此三阳、三阴之旺时日大要也。

上文言三阳、三阴之旺脉，此言三阳、三阴之旺时，当其时，则见其脉也。

刘温舒曰：《至真要大论》云：厥阴之至其脉弦，少阴之至其脉钩，太阴之至其脉沉，少阳之至大而浮，阳明之至短而涩，太阳之至大而长。亦随天地之气卷舒也。如春弦、夏洪、秋毛、冬石之类，则五运六气四时亦皆应之，而见于脉耳。若 《平人气象论》，太阳脉至洪大而长，少阳脉至乍数乍疏，乍短乍长，阳明脉至浮大而短。《难经》以之以论三阴、三阳之脉者，以阴阳始生之浅深而言之也。

十二难曰：经言五脏脉已绝于内，用针者反实其外，五脏脉已绝于外，用针者反实其内。内外之绝，何以别之？然，五脏脉已绝于内者，肾肝气已绝于内也，而医反补其心肺；五脏脉已绝于外者，其心肺脉已绝于外也，而医反补其肾肝。阳绝补阴，阴绝补阳，是谓实实虚虚，损不足而益有余，如此死者，医杀之耳。

《灵枢》云：凡将用针，必先诊脉，视气之剧易，乃可以治也。又云：所谓五脏之气已绝于内者，脉口气内绝不至，反取其外之病处，与阳经之合，有留针以致阳气，阳气至则内重竭，重竭则死。其死也，无气以动，故静；所谓五脏之气已绝于外者，脉口气外绝不至，反取其四末之输，有留针以致其阴气，阴气至则阳气反入，入则逆，逆则死矣。其死也，阴气有余，故躁。此 《灵枢》以脉口内外言阴阳也。越人以心、肺、肾、肝内外别阴阳，其理亦由是也。

二十二难曰：经言脉有是动，有所生病，一脉变为二病者，何也？然，经言是动者，气也；所生病者，血也。邪在气，气为是动，邪在血，血为所生病。气主咰之，血主濡之，气留而不行者，为气先病也，血壅而不濡者，为血后病也，故先为是动，后所生也。

三十五难曰：五脏各有所，腑皆相近，而心、肺独去大肠、小肠远者，何也？然，经言心荣肺卫，通行阳气，故居在上；大肠、小肠传阴气而下，故居在下，所以相去而远也。

四十难曰：经言肝主色，心主臭，脾主味，肺主声，肾主液。鼻者肺之候，而反知香臭，耳者肾之候，而反闻声，其义何也？然，肺者，西方金也，金生于巳，巳者，南方火也，火者心，心主臭，故令鼻知香臭。肾者，北方水也，水生于申，申者，西方金，金者肺，肺主声，故令耳闻声。

四明陈氏曰：臭者心所主，鼻者肺之窍，心之脉上肺，故令鼻能知香臭也。声者肺所主，耳者肾之窍，肾之脉上肺，故令耳能闻声也。愚按越人此说，盖以五行相生之义而言，且见其相因而为用也。

四十三难曰：人不食饮，七日而死者，何也？然，人胃中当有留谷二斗，水一斗五升，故平人日再至圊，一行二升半，日中五升，七日，五七三斗五升，而水谷尽矣。故平人不食饮七日而死者，水谷津液俱尽，即死矣。

水去则荣散，谷消则卫亡，荣散卫亡，神无所依，故死。

四十六难曰：老人卧而不寐，少壮寐而不寤者，何也？然，经言少壮者血气盛，肌肉滑，气道通，荣卫之行，不失于常，故昼日精，夜不寤也。老人血气衰，肌肉不滑，荣卫之道涩，故昼日不能精，夜不能寐也。

老卧不寐，少寐不寤，系乎荣卫血气之有余、不足也。

四十七难曰：人面独能耐寒者，何也？然，人头者，诸阳之会也，诸阴脉皆至颈胸中而还，独诸阳脉皆上至头耳，故令面耐寒也。

四十九难曰：有正经自病，有五邪所伤，何以别之？然，忧愁思虑则伤心，形寒饮冷则伤肺，恚怒气逆、上而不下则伤肝，饮食劳倦则伤脾，久坐湿地、强力入水则伤肾，是正经之自病也。

何谓五邪？然，有中风，有伤暑，有饮食劳倦，有伤寒，有中湿，此之谓五邪。

谢氏曰：饮食劳倦，自是二事，饮食得者，饥饱失时，此外邪伤也。劳倦得者，劳形力而致倦怠，此正经自病也。

假令心病，何以知中风得之？然，其色当赤。何以言之？肝主色，自入为青，入心为赤，入脾为黄，入肺为白，入肾为黑。故知肝邪人心当赤色。其病身热胁下满痛，其脉浮大而弦。何以知伤暑得之？然，当恶臭。何以言之？心主臭，自入为焦臭，入脾为香臭，入肝为臊臭，入肾为腐臭，入肺为腥臭。故知心病当恶臭。其病身热而烦，心痛，其脉浮大而散。

何以知饮食劳倦得之？然，当喜苦味也。虚为不欲食，实为欲食。何以言之？脾主味，入肝为酸，入心为苦，入肺为辛，入肾为咸，自入为甘，故知脾邪入心，为喜苦味也。其病身热而体重嗜卧，四肢不收，其脉浮大而缓。

何以知伤寒得之？然，当谵言妄语。何以言之？肺主声，入肝为呼，入心为言，入脾为歌，入肾为呻，自入为哭。故知肺邪人心，为谵言妄语也。其病身热，洒洒恶寒，甚则喘咳，其脉浮大而涩。

何以知中湿得之？然，当喜汗出不可止。何以言之？肾主液，入肝为泣，入心为汗，入脾为涎，入肺为涕，自入为唾。故知肾邪入心，为汗出不可止也。其病身热而少腹痛，足胫寒而逆。其脉沉濡而大，此五邪之法也。

此篇越人盖言阴阳、脏腑、经络之偏虚偏实者也。由偏实也，故内邪得而生；由偏虚也，故外邪得而入。

五十难曰：病有虚邪，有实邪，有微邪，有贼邪，有正邪，何以别之？然，从后来者为虚邪，从前来者为实邪，从所不胜来者为微邪，从所胜来者为贼邪，自病者为正邪。

[image: ]
五邪举心为例图



五行之道，生我者体，其气虚也，居吾之后而来为邪，故曰虚邪；我生者相，气方实也，居吾之前而来为邪，故曰实邪。正邪，则本经自病者也。

何以言之？假令心病，中风得之为虚邪，伤暑得之为正邪，饮食劳倦得之为实邪，伤寒得之为微邪，中湿得之为贼邪。

五十一难曰：病有欲得温者，有欲得寒者，有欲得见人者，有不欲得见人者，而各不同，病在何脏腑也？然，病欲得寒而欲见人者，病在腑也；病欲得温而不欲见人者，病在脏也，何以言之？腑者阳也，阳病欲得寒，又欲见人；脏者阴也，阴病欲得温，又欲闭户独处，恶闻人声。故以别知脏腑之病也。

五十二难曰：腑脏发病，根本等否？然，不等也，何？然，脏病者，止而不移，其病不离其处；腑病者，仿佛贲响，上下行流，居处无常。故以此知脏腑根本不同也。

五十五难曰：病有积有聚，何以别之？然，积者阴气也，聚者阳气也，故阴沉而伏，阳浮而动。气之所积，名曰积，气之所聚，名曰聚，故积者五脏所生，聚者六腑所成也。积者阴气也，其始发有常处，其痛不离其部，上下有所终始，左右有所穷处；聚者阳气也，其始发无根本，上下无所留止，其痛无常处，谓之聚。故以是别知积聚也。

五十六难曰：五脏之积，各有名乎？以何月何日得之？然，肝之积名曰肥气盛也
 。在左胁下，如复杯，有头足，久不愈，令人发咳逆痎疟，连岁不已，以季夏戊己日得之。何以言之？肺病传于肝，肝当传脾，脾季夏适旺，旺不受邪，肝复欲还肺，肺不肯受，故留结为积。故知肥气以季夏戊己日得之。

心之积名曰伏梁伏而不动
 ，如梁木然
 。起脐上，大如臂，上至心下，久不愈，令人病烦心，以秋庚辛日得之。何以言之？肾病传心，心当传肺，肺以秋适旺，旺不受邪，心欲复还肾，肾不肯受，故留结为积。故知伏梁以秋庚辛日得之。

脾之积名曰痞气痞塞不通
 。在胃脘，复大如盘，久不愈，令人四肢不收，发黄疸，饮食不为肌肤，以冬壬癸日得之。何以言之？肝病传脾，脾当传肾，肾以冬适旺，旺不受邪，脾复欲还肝，肝不肯受，故留结为积。故知痞气以冬壬癸日得之。

肺之积名曰息贲或息或贲
 。在右胁下，复大如杯，久不已，令人洒淅寒热而咳，发肺痈，以春甲乙日得之。何以言之？心病传肺，肺当传肝，肝以春适旺，旺不受邪，肺复欲还心，心不肯受，故留结为积。故知息贲以春甲乙日得之。

肾之积名曰贲豚若豚之贲
 ，不常定也
 。豚性躁
 ，故名之
 。发于少腹，上至心下，若豚状，或上或下无时，久不已，令人喘逆，骨痿，少气，以夏丙丁日得之。何以言之？脾病传肾，肾当传心，心以夏适旺，旺不受邪，肾复欲还脾，脾不肯受，故留结为积。故知贲豚以夏丙丁日得之。此五积之要法也。

五十九难曰：狂癫之病，何以别之？然，狂疾之始发，少卧而不饥，自高贤也，自辨智也，自倨贵也，妄笑好歌乐，妄行不休是也。癫疾始发，意不乐，僵仆直视，其脉三部阴阳俱盛是也。

六十难曰：头、心之病，有厥痛，有真痛，何谓也？然，手三阳之脉受风寒，伏留而不去者，则名厥头痛；入连在脑者，名真头痛。其五脏气邪气
 相干，名厥心痛；其痛甚，但在心，手足青者，即名真心痛。其真头、心痛者，旦发夕死，夕发旦死。

六十一难曰：经言望而知之谓之神，闻而知之谓之圣，问而知之谓之工，切脉而知谓之巧，何谓也？然，望而知之者，望见其五色以知其病。

《素问·五脏生成篇》云：色见青如草滋，黄如枳实，黑如炱，赤如衃血，白如枯骨者，皆死；青如翠羽，赤如鸡冠，黄如蟹腹，白如豕膏，黑如乌翎者，皆生。 《灵枢》云：青黑为痛，黄赤为热，自为寒。又云：赤色出于两颧，大如拇指者，病虽小愈，必卒死；黑色出于庭颜也，大如拇指，必不病而卒。又云：诊血脉者，多赤多热，多青多痛，多黑为久痹，多黑、多赤、多青皆见者，为寒热身痛。面色微黄，齿垢黄，爪甲上黄，黄疸也。又如验产妇，面赤舌青，母活子死；面青舌赤，沫出，母死子活；唇口俱青，子母俱死之类也。

闻而知之者，闻其五音以别其病。

四明陈氏曰：五脏有声，而声有音，肝声呼，音应角，调而直，音声相应则无病，角乱则病在肝。心声笑，音应徵，和而长，音声相应则无病，徵乱则病在心。脾声歌，音应宫，大而和，音声相应则无病，宫乱则病在脾。肺声哭，音应商，轻而劲，音声相应则无病，商乱则病在肺。肾声呻，音应羽，沉而深，音声相应则无病，羽乱则病在肾。

问而知之者，问其所欲五味，以知其病所起所在也。

《灵枢》云：五味入口，各有所走，各有所病。酸走筋，多食之令人癃；咸走血，多食之令人渴；辛走气，多食之令人洞心。辛与气俱行，故辛入心而与汗俱出；苦走骨，多食之令人变呕；甘走肉，多食之令人悗心悗，音闷。推此，则知问其所欲五味，以知其病之所起所在也。

袁氏曰：问其所欲五味中偏嗜偏多食之物，则知脏气有偏胜偏绝之候也。

切脉而知之者，诊其寸口，视其虚实，以知其病，病在何脏腑也。

诊寸口，即第一难之义。

王氏 《脉法赞》曰：脉有三部，尺、寸及关，荣卫流行，不失衡铨。肾沉、心洪、肺浮、肝弦，此自常经，不失铢钱。出入升降，漏刻周旋，水下二刻，脉一周身，旋复寸口，虚实见焉。

经言以外知之曰圣，以内知之曰神，此之谓也。

以外知之望闻，以内知之问切也。神，微妙也。圣，通明也。


针灸大成卷之八

周身经穴赋 《医经小学》


手太阴兮大指侧，少商、鱼际兮太渊穴。经渠兮列缺，孔最兮尺泽。侠白共天府为邻，云门与中府相接左右共二十二穴
 。

手阳明兮大肠之经，循商阳兮二三而行二间
 、三间也
 ，历合谷、阳溪之腧，过偏历、温溜之滨。下廉、上廉、三里而近，曲池、肘髎、五里之程。臑髃即臂臑
 、肩
 髃二穴
 上于巨骨，天鼎纡乎扶突。禾髎唇连，迎香鼻迫左右共四十穴
 。

胃乃足之阳明，厉兑趋乎内庭。过陷谷、冲阳之分，见解溪、丰隆之神。下巨虚兮条口陈，上巨虚兮三里仍。犊鼻引入于梁丘、阴市之下，伏兔上贯于髀关、气冲之经。归来兮水道，大巨兮外陵。运天枢兮滑肉，礼太乙兮关门。梁门兮承满，不容兮乳根。乳中之膺窗、屋翳，库房之气户、缺盆。气舍、水突，人迎、大迎。地仓兮巨髎续，四白兮承泣分。御颊车于下关，张头维于额垠左右共九十穴
 。

足太阴兮脾中州，隐白出兮大指头。赴大都兮瞻太白，访公孙兮至商丘。越三阴之交而漏谷、地机可即，步阴陵之泉而血海、箕门是求。入冲门兮府舍轩豁，解腹结兮大横优游。腹哀、食窦兮，接天溪而同派；胸乡、周荣兮，缀大包而如钩左
 右共四十二穴
 。

迨夫真心为手少阴，少冲出乎小指，少府直乎神门。阴郄、通里兮，灵道非远；少海、青灵兮，极泉何深左右共十八穴
 。

手之太阳，小肠之荥。路从少泽步前谷、后溪之隆，道遵腕骨观阳谷、养老之崇。得支正于小海，逐肩贞以相从。值臑俞兮遇天宗，乘秉风兮曲垣中。肩外俞兮肩中俞，启天窗兮见天容。非由颧髎，曷造听宫左右共三十八穴
 。

足膀胱兮太阳，交背部之二行。穷至阴于通谷之口，寻束骨于京骨之乡。申脉命仆参以前不导，昆仑辟金门于踝旁。奋附阳、飞扬之志，转承山、承筋之行。至于合阳，委中、委阳，浮郄、殷门以岐往，承扶、秩边而胞肓。入志室兮肓门、胃仓，开意舍兮振彼阳纲。出魂门兮膈关，乃遾邁乎神堂。膏肓兮在四椎之左右，魄户兮随附分而会阳。下、中、次、上之髎，白环、中膂之房。膀胱俞兮小肠，大肠俞兮在旁。三焦、肾俞兮胃俞接，脾、胆、肝、膈兮心俞当。厥阴、肺俞之募，风门、大杼之方。天柱坚兮玉枕、络却，通天溪兮见彼承光。自五处、曲差而下，造攒竹、睛明之场左右共一百二十六穴
 。

足少阴兮肾属，涌泉流于然谷。太溪、大钟兮水泉缘，照海、复溜兮交信续。从筑宾兮上阴谷，掩横骨兮大赫麓。气穴、四满兮中注，肓俞上通兮商曲。守石关兮阴都宁，闭通谷兮幽门肃。步廊、神封而灵墟存，神藏、彧中而俞府足左右共五十四穴
 。

手厥阴心包之络，中冲发中指之奇。自劳宫、大陵而往，逐内关、间使而驰。叩郄门于曲泽，酌天泉于天池左右共十八穴
 。

手少阳三焦之脉，在小指次指之端。关冲开乎液门，中渚、阳池、外关。支沟、会宗、三阳络，四渎、天井、清冷渊，消泺、臑会、肩髎相连。天髎处天牖之下，翳风让瘈脉居先。颅息定而角孙近耳，丝竹空而和髎倒悬。耳门既辟，夏蚋闻焉左右共四十六穴
 。

足少阳兮胆经，穴乃出乎窍阴，溯侠溪兮地五会，过临泣兮丘墟平。悬钟兮阳辅、光明，外丘兮阳交、阳陵。西出阳关兮，抵中渎、风市之境；环跳、居髎兮，循维道、五枢之宫。考夫带脉，询至京门。日月丽兮辄筋荣，渊液泄兮肩井盈。临风池兮脑空鸣，穷窍阴兮完骨明，举浮白于天冲，接承灵于正营。目窗兮临泣，阳白兮本神。率谷回兮曲鬓出，悬厘降兮悬颅承。颔厌兮嘉客主人，听会兮瞳子髎迎左右共八十八穴
 。

厥阴在足，肝经所钟。起大敦于行间，循太冲于中封。蠡沟、中都之会，膝关、曲泉之宫。袭阴包于五里兮，阴廉乃发；寻羊矢于章门兮，期门可攻左右共二十六穴
 。

至若任脉，行乎腹与胸，承浆泄兮廉泉通。窥天突于璇玑，捣华盖于紫宫。登玉堂兮膻中集，履中庭兮鸠尾冲。瞻巨阙兮二脘上中，过建里兮下脘攸同。水分兮神阙缥缈，阴交兮气海鸿囉。石门直兮关元、中极，曲骨横兮会阴乃终凡二十四穴
 。

督脉行乎背部中，兑端接兮龈交从。素髎在鼻兮，水沟疏通；神庭入发兮，上星瞳蒙。囟会现兮前顶，百会俨兮尊崇。后顶辅兮强间逢，脑户闭兮风府空。哑门通于大椎兮，陶道夷坦；身柱缥于神道兮，灵台穹窿。至阳立下，筋缩、脊中；接脊悬枢，命门重重。歌阳关兮舞腰俞，愿长强兮寿无穷凡二十七穴
 。

百症赋 《聚英》


百症腧穴，再三用心。囟会连于玉枕，头风疗以金针。悬颅、颔厌之中，偏头痛止；强间、丰隆之际，头痛难禁。

原夫面肿虚浮，须仗水沟、前顶；耳聋气闭，全凭听会、翳风。面上虫行有验，迎香可取；耳中蝉噪有声，听会堪攻。

目眩兮，支正、飞扬；目黄，阳纲、胆俞。攀睛攻少泽、肝俞之所，泪出刺临泣、头维之处。目中漠漠，即寻攒竹、三间；目觉閞閞，急取养老、天柱。观其雀目汗气，睛明、行间而细推；审他项强伤寒，温溜、期门而主之。廉泉、中冲，舌下肿疼堪取；天府、合谷，鼻中衄血宜追。耳门、丝竹空，住牙疼于顷刻；颊车、地仓穴，正口[image: ]
 于片时。喉痛兮，液门、鱼际去疗，转筋兮，金门、丘墟来医。阳谷、侠溪，颔肿口噤并治；少商、曲泽，血虚口渴同施。通天去鼻内无闻之苦，复溜祛舌干口燥之悲。哑门、关冲，舌缓不语而要紧；天鼎、间使，失音嗫嚅而休迟。太冲泻唇[image: ]
 以速愈，承浆泻牙疼而即移，项强多恶风，束骨相连于天柱；热病汗不出，大都更接于经渠。

且如两臂顽麻，少海就傍于三里；半身不遂，阳陵远达于曲池。建里、内关，扫尽胸中之苦闷；听宫、脾俞，祛残心下之悲凄。

久知胁肋疼痛，气户、华盖有灵；腹内肠鸣，下脘、陷谷能平。胸胁支满何疗，章门不用细寻。膈疼饮蓄难禁，膻中、巨阙便针。胸满更加噎塞，中府、意舍所行；胸隔停留瘀血，肾俞、巨髎宜征。胸满项强，神藏、璇玑已试；背连腰痛，白环、委中曾经。脊强兮水道、筋缩，目眩兮颧髎、大迎。痉病非颅息而不愈，脐风须然谷而易醒。委阳、天池，腋肿针而速散；后溪、环跳，腿疼刺而即轻。梦魇不宁，厉兑相谐于隐白；发狂奔走，上脘同起于神门。惊悸怔忡，取阳交、解溪勿误；反张悲哭，仗天冲、大横须精。癫疾必身柱、本神之令，发热仗少冲、曲池之津。岁热时行，陶道复求肺俞理；风痫常发，神道须还心俞宁。湿寒湿热下髎定，厥寒厥热涌泉清。寒栗恶寒，二间疏通阴郄暗；烦心呕吐，幽门闭彻玉堂明。行间、涌泉，主消渴之肾竭；阴陵、水分，去水肿之脐盈。痨瘵传尸，趋魄户、膏肓之路；中邪霍乱，寻阴谷、三里之程。治疸消黄，谐后溪、劳宫而看；倦言嗜卧，往通里、大钟而明。咳嗽连声，肺俞须迎天突穴；小便赤涩，兑端独泻太阳经。刺长强于承山，善主肠风新下血；针三阴于气海，专司白浊久遗精。

且如肓俞、横骨，泻五淋之久积；阴郄、后溪，治盗汗之多出。脾虚谷以不消，脾俞、膀胱俞觅；胃冷食而难化，魂门、胃俞堪责。鼻痔必取龈交，瘿气须求浮白。大敦、照海，患寒症而善蠲；五里、臂臑，生疬疮而能治。至阴、屋翳，疗痒疾之疼多；肩髃、阳溪，消隐风之热极。

抑又论妇人经事改常，自有地机、血海；女子少气漏血，不无交信、合阳。带下产崩，冲门、气冲宜审；月潮违限，天枢、水泉细详。肩井乳痈而极效，商丘痔瘤而最良。脱肛趋百会、尾翳之所，无子搜阴交、石关之乡。中脘主乎积痢，外丘收乎犬伤。寒疟兮商阳、太溪验，痃癖兮冲门、血海强。

夫医乃人之司命，非志士而莫为；针乃理之渊微，须至人之指教。先究其病源，后攻其穴道，随手见功，应针取效。方知玄里之玄，始达妙中之妙。此篇不尽，略举其要。

标幽赋杨氏注解


拯救之法，妙用者针。

劫病之功，莫捷于针灸，故 《素问》诸书，为之首载，缓、和、扁、华，俱以此称神医。盖一针中穴，病者应手而起，诚医家之所先也。近世此科几于绝传，良为可叹！经云：拘于鬼神者，不可与言至德；恶于砭石者，不可与言至巧。此之谓也。又语云：一针、二灸、三服药。则针灸为妙用可知。业医者，奈之何不亟讲乎？

察岁时于天道，

夫人身十二经，三百六十节，以应一岁十二月、三百六十日。岁时者，春暖、夏热、秋凉、冬寒，此四时之正气。苟或春应暖而反寒，夏应热而反凉，秋应凉而反热，冬应寒而反暖。是故冬伤于寒，春必温病；春伤于风，夏必飧泄；夏伤于暑，秋必痎疟；秋伤于湿，上逆而咳。岐伯曰：凡刺之法，必候日月星辰、四时八正之气，气定乃刺焉。是故天温日阳，则人血淖液而卫气浮，故血易泻，气易行；天寒日阴，则人血凝沍而卫气沉。月始生，则气血始清，卫气始行；月廓满，则气血实，肌肉坚；月廓空，则肌肉减，经络虚，卫气去，形独居。是以因天时而调血气也。天寒无刺，天温无灸，月生无泻，月满无补，月廓空无治，是谓得天时而调之。若月生而泻，是谓脏虚；月满而补，血气洋溢；络有留血，名曰重实；月廓空而治，是谓乱经。阴阳相错，真邪不别，沉以留止，外虚内乱，淫邪乃起。又曰：天有五运，金水木火上也；地有六气，风寒暑湿燥热也。

定形气于予心，

经云：凡用针者，必先度其形之肥瘦，以调其气之虚实，实则泻之，虚则补之，必先定其血脉，而后调之。形盛脉细，少气不足以息者危。形瘦脉大，胸中多气者死。形气相得者生，不调者病，勿失者死，是故色脉不顺而莫针。戒之戒之！

春夏瘦而刺浅，秋冬肥而刺深。

经云：病有沉浮，刺有浅深，各至其理，无过其道，过之则内伤，不及则外壅，壅则贼邪从之，浅深不得，反为大贼，内伤五脏，后生大病。故曰春病在毫毛腠理，夏病在皮肤。故春夏之人，阳气轻浮，肌肉瘦薄，血气未盛，宜刺之浅；秋病在肉脉，冬病在筋骨，秋冬则阳气收藏，肌肉肥厚，血气充满，刺之宜深。又云：春刺十二井，夏刺十二荥，季夏刺十二输，秋刺十二经，冬刺十二合，以配木火土金水。理见 《子午流注》。

不穷经络阴阳，多逢刺禁；

经有十二：手太阴肺，少阴心，厥阴心包络，太阳小肠，少阳三焦，阳明大肠，足太阴脾，少阴肾，厥阴肝，太阳膀胱，少阳胆，阳明胃也。络有十五：肺络列缺，心络通里，心包络内关，小肠络支正，三焦络外关，大肠络偏历，脾络公孙，肾络大钟，肝络蠡沟，膀胱络飞扬，胆络光明，胃络丰隆，阴跷络照海，阳跷络申脉，脾之大络大包，督脉络长强，任脉络尾翳也。阴阳者，天之阴阳，平旦至日中，天之阳，阳中之阳也。日中至黄昏，天之阳，阳中之阴也。合夜至鸡鸣，天之阴，阴中之阴也。鸡鸣至平旦，天之阴，阴中之阳也。故人亦应之。至于人身，外为阳，内为阴，背为阳，腹为阴，手足皆以赤白肉分之。五脏为阴，六腑为阳，春夏之病在阳，秋冬之病在阴。背固为阳，阳中之阳，心也；阳中之阴，肺也。腹固为阴，阴中之阴，肾也；阴中之阳，肝也；阴中之至阴，脾也。此皆阴阳表里，内外雌雄，相输应也，是以应天之阴阳。学者苟不明此经络、阴阳、升降、左右不同之理，如病在阳明，反攻厥阴，病在太阳，反攻太阴，遂致贼邪未除，本气受敝，则有劳无功，反犯禁刺。

既论脏腑虚实，须向经寻。

欲知脏腑之虚实，必先诊其脉之盛衰，既知脉之盛衰，又必辨其经脉之上下。脏者，心、肝、脾、肺、肾也。腑者，胆、胃、大小肠、三焦、膀胱也。如脉之衰弱者，其气多虚，为痒为麻也。脉之盛大者，其血多实，为肿为痛也。然脏腑居位乎内，而经络播行乎外，虚则补其母也，实则泻其子也。若心病，虚则补肝木也，实则泻脾土也。至于本经之中，而亦有子母焉。假如心之虚者，取本经少冲以补之，少冲者井木也，木能生火也；实取神门以泻之，神门者输土也，火能生土也。诸经莫不皆然，要之不离乎五行相生之理，当细思之！

原夫起自中焦，水初下漏。太阴为始，至厥阴而方终；穴出云门，抵期门而最后。

此言人之气脉，行于十二经为一周，除任、督之外，计三百九十三穴。一日一夜有百刻，分于十二时，每一时有八刻二分，每一刻计六十分，一时共计五百分。每日寅时，手太阴肺经生自中焦中府穴，出于云门起，至少商穴止；卯时手阳明大肠经，自商阳起至迎香止；辰时足阳明胃经，自头维至厉兑；巳时足太阴脾经，自隐白至大包；午时手少阴心经，自极泉至少冲；未时手太阳小肠经，自少泽至听宫；申时足太阳膀胱经，自睛明至至阴；酉时足少阴肾经，自涌泉至俞府；戌时手厥阴心包络经，自天池至中冲；亥时手少阳三焦经，自关冲至耳门；子时足少阳胆经，自瞳子髎至窍阴；丑时足厥阴肝经，自大敦至期门而终。周而复始，与滴漏无差也。

正经十二，别络走三百余支；

十二经者，即手足三阴、三阳之正经也。别络者，除十五络，又有横络、孙络，不知其纪，散走于三百余支脉也。

正侧仰伏，气血有六百余候。

此言经络，或正或侧，或仰或伏，而气血循行孔穴，一周于身，荣行脉中三百余候，卫行脉外三百余候。

手足三阳，手走头而头走足；手足三阴，足走腹而胸走手。

此言经络，阴升阳降，气血出入之机，男女无以异。

要识迎随，须明逆顺。

迎随者，要知荣卫之流注，经脉之往来也。明其阴阳之经，逆顺而取之。迎者以针头朝其源而逆之，随者以针头从其流而顺之。是故逆之者为泻、为迎，顺之者为补、为随，若能知迎知随，令气必和，和气之方，必在阴阳，升降上下，源流往来，逆顺之道明矣。

况夫阴阳，气血多少为最。厥阴、太阳，少气多血；太阴、少阴，少血多气；而又气多血少者，少阳之分；气盛血多者，阳明之位。

此言三阴、三阳，气血多少之不同，取之必记为最要也。

先详多少之宜，次察应至之气。

凡用针者，先明上文气血之多少，次观针气之来应。

轻滑慢而未来，沉涩紧而已至。

轻浮、滑虚、慢迟，入针之后值此三者，乃真气之未到；沉重、涩滞、紧实，入针之后值此三者，是正气之已来。

既至也，量寒热而留疾；

留，住也；疾，速也。此言正气既至，必审寒热而施之。故经云：刺热须至寒者，必留针，阴气隆至，乃呼之，去徐，其穴不闭；刺寒须至热者，阳气隆至，针气必热，乃吸之，去疾，其穴急扪之。

未至也，据虚实而候气。

气之未至，或进或退，或按或提，导之引之，侯气至穴而方行补泻。经曰：虚则推纳进搓，以补其气；实则循扪弹努，以引其气。

气之至也，如鱼吞钩饵之沉浮；气未至也，如闲处幽堂之深邃。

气既至，则针有涩紧，似鱼吞钩，或沉或浮而动；其气不来，针自轻滑，如闲居静室之中，寂然无所闻也。

气速至而速效，气迟至而不治。

言下针若得气来速，则病易痊，而效亦速也。气若来迟，则病难愈，而有不治之忧。故赋云：气速效速，气迟效迟，候之不至，必死无疑矣。

观夫九针之法，毫针最微，七星上应，众穴主持。

言九针之妙，毫针最精，上应七星，又为三百六十穴之针。

本形金也，有蠲邪扶正之道；

本形，言针也。针本出于金，古人以砭石，今人以铁代之。蠲，除也。邪气盛，针能除之。扶，辅也。正气衰，针能辅之。

短长水也，有决凝开滞之机。

此言针有长短犹水之长短，人之气血凝滞而不通，犹水之凝滞而不通也。水之不通，决之使流于湖海，气血不通，针之使周于经脉，故言针应水也。

定刺象木，或斜或正；

此言木有斜正，而用针亦有或斜或正之不同。刺阳经者，必斜卧其针，无伤其卫；刺阴分者，必正立其针，毋伤其荣，故言针应木也。

口藏比火，进阳补羸。

口藏，以针含于口也。气之温，如火之温也。羸，瘦也。凡下针之时，必口内温针暖，使荣卫相接，进己之阳气，补彼之瘦弱，故言针应火也。

循机扪而可塞以象土，

循者，用手上下循之，使气血往来也。机扪者，针毕以手扪闭其穴，如用土填塞之义，故言针应土也。

实应五行而可知。

五行者，金、水、木、火、土也。此结上文，针能应五行之理也。

然是三寸六分，包含妙理；

言针虽但长三寸六分，能巧运神机之妙，中含水火，回倒阴阳，其理最玄妙也。

虽细桢于毫发，同贯多歧。

桢，针之干也。歧，气血往来之路也。言针之干，虽如毫发之微小，能贯通诸经血气之道路也。

可平五脏之寒热，能调六腑之虚实。

平，治也；调，理也。言针能调治脏腑之疾，有寒则泄之，热则清之，虚则补之，实则泻之。

拘挛闭塞，遣八邪而去矣；寒热痹痛，开四关而已之。

拘挛者，筋脉之拘束。闭塞者，气血之不通。八邪者，所以候八风虚邪，言疾有挛闭，必驱散八风之邪也。寒者，身作颤而发寒也。热者，身作潮而发热也。四关者六脏，六脏有十二原，出于四关，太冲、合谷是也。故太乙移宫之日，主八风之邪，令人寒热疼痛，若能开四关者，两手两足，刺之而已。立春一日起艮，名曰天留宫，风从东北来为顺令；春分一日起震，名曰仓门宫，风从正东来为顺令；立夏一日起巽，名曰阴洛宫，风从东南来为顺令；夏至一日起离，名曰上天宫，风从正南来为顺令；立秋一日起坤，名曰玄委宫，风从西南来为顺令；秋分一日起兑，名曰仓果宫，风从正西来为顺令；立冬一日起乾，名曰新洛宫，风从西北来为顺令；冬至一日起坎，名曰叶蛰宫，风从正北来为顺令。其风着人爽神气，去沉疴。背逆谓之恶风毒气，吹形骸即病，名曰时气留伏。流入肌骨脏腑，虽不即患，后因风寒暑湿之重感，内缘饥饱劳欲之染着，发患曰内外两感之痼疾，非刺针以调经络，汤液引其荣卫，不能已也。中宫名曰招摇宫，共九宫焉。此八风之邪，得其正令则人无疾，逆之则有病也。

凡刺者，使本神朝而后入；既刺也，使本神定而气随。神不朝而勿刺，神已定而可施。

凡用针者，必使患者精神已朝，而后方可入针，既针之，必使患者精神才定，而后施针行气。若气不朝，其针为轻滑，不知疼痛，如插豆腐者，莫与进之，必使之候。如神气既至，针自紧涩，可与依法察虚实而施之。

定脚处，取气血为主意；

言欲下针之时，必取阴阳气血多少为主，详见上文。

下手处，认水木是根基。

下手，亦言用针也。水者母也，木者子也，是水能生木也。是故济母裨其不足，夺子平其有余，此言用针，必先认子母相生之义。举水木而不及土金火者，省文也。

天地人三才也，涌泉同璇玑、百会。

百会一穴在头，以应乎天；璇玑一穴在胸，以应乎人；涌泉一穴在足心，以应乎地，是谓三才也。

上中下三部也，大包与天枢、地机。

大包二穴在乳后，为上部；天枢二穴在脐旁，为中部；地机二穴在足胻，为下部，是谓三部也。

阳跷、阳维并督带，主肩背腰腿在表之病；

阳跷脉，起于足跟中，循外踝，上入风池，通足太阳膀胱经，申脉是也。阳维脉者，维持诸阳之会，通手少阳三焦经，外关是也。督脉者，起于下极之腧，并于脊里，上行风府过脑循额，至鼻入龈交，通手太阳小肠经，后溪是也。带脉起于季胁，回身一周，如系带然，通足少阳胆经，临泣是也。言此奇经四脉属阳，主治肩背腰腿在表之病。

阴跷、阴维、任、冲脉，去心腹胁肋在里之疑疑者
 ，疾也
 。

阴跷脉，亦起于足跟中，循内踝，上行至咽喉，交贯冲脉，通足少阴肾经，照海是也。阴维脉者，维持诸阴之交，通手厥阴心包络经，内关是也。任脉起于中极之下，循腹上至咽喉，通手太阴肺经，列缺是也。冲脉起于气冲，并足少阴之经，夹脐上行至胸中而散，通足太阴脾经，公孙是也。言此奇经四脉属阴，能治心腹胁肋在里之疑。

二陵、二跷、二交，似续而交五大；

二陵者，阴陵泉、阳陵泉也。二跷者，阴跷、阳跷也；二交者，阴交、阳交也。续，接续也。五大者，五体也。言此六穴，递相交接于两手、两足并头也。

两间、两商、两井，相依而别两支。

两间者，二间、三间也。两商者，少商、商阳也。两井者，天井、肩井也。言六穴相依而分别于手之两支也。

大抵取穴之法，必有分寸，先审自意，次观肉分；

此言取量穴法，必以男左女右中指与大指相屈如环，取内侧纹两角为一寸，各随长短大小取之，此乃同身之寸。先审病者是何病？属何经？用何穴？审于我意；次察病者瘦肥长短、大小肉分、骨节发际之间，量度以取之。

或伸屈而得之，或平直而安定。

伸屈者，如取环跳之穴，必须伸下足、屈上足以取之，乃得其穴。平直者，或平卧而取之，或正坐而取之，或正立而取之，自然安定，如承浆在唇下宛宛中之类也。

在阳部筋骨之侧，陷下为真；在阴分郄腘之间，动脉相应。

阳部者，诸阳之经也，如合谷、三里、阳陵泉等穴，必取夹骨侧指陷中为真也。阴分者，诸阴之经也，如手心、脚内、肚腹等穴，必以筋骨郄腘动脉应指，乃为真穴也。

取五穴用一穴而必端，取三经用一经而可正。

此言取穴之法，必须点取五穴之中，而用一穴，则可为端的矣。若用一经，必须取三经而正一经之是非矣。

头部与肩部详分，督脉与任脉易定。

头部与肩部，则穴繁多，但医者以自意详审，大小肥瘦而分之。督、任二脉，直行背腹中，而有分寸，则易定也。

明标与本，论刺深刺浅之经；

标本者，非止一端也，有六经之标本，有天地阴阳之标本，有传病之标本。以人身论之，则外为标，内为本；阳为标，阴为本；腑阳为标，脏阴为本；脏腑在内为本，经络在外为标也。六经之标本者，足太阳之本，在足跟上五寸，标在目；足少阳之本在窍阴，标在耳之类是也。更有人身之脏腑、阳气阴血、经络，各有标本。以病论之，先受病为本，后传流为标。凡治病者，先治其本，后治其标，余症皆除矣。谓如先生轻病，后滋生重病，亦先治其轻病也。若有中满，无问标本，先治中满为急。若中满，大小便不利，亦无标本，先利大小便，治中满尤急也。除此三者之外，皆治其本，不可不慎也。从前来者实邪，从后来者虚邪，此子能令母实，母能令子虚也。治法虚则补其母，实则泻其子，假令肝受心之邪，是从前来者，为实邪也，当泻其火；然直泻火，十二经络中，各有金、木、水、火、土也。当木之本，分其火也。故 《标本论》云：本而标之，先治其本，后治其标。既肝受火之邪，先于肝经五穴，泻荥火行间也。以药论，入肝经药为引，用泻心药为君也。是治实邪病矣。又假令肝受肾邪，是为从后来者，为虚邪，当补其母，故《标本论》云：标而本之，先治其标，后治其本。肝木既受水邪，当先于肾经涌泉穴补木，是先治其标，后于肝经曲泉穴泻水，是后治其本。此先治其标者，推其至理，亦是先治其本也。以药论之，入肾经药为引，用补肝经药为君，是也。以得病之日为本，传病之日为标，亦是。

住痛移疼，取相交相贯之径；

此言用针之法，有住痛移疼之功者也。先以针左行左转，而得九数，复以针右行右转，而得六数，此乃阴阳交贯之道也。经脉亦有交贯，如手太阴肺之列缺，交于阳明之路，足阳明胃之丰隆，走于太阴之迳，此之类也。

岂不闻脏腑病，而求门、海、俞、募之微；

门海者，如章门、气海之类。俞者，五脏六腑之俞也，俱在背部二行。募者，脏腑之募，肺募中府，心募巨阙，肝募期门，脾募章门，肾募京门，胃募中脘，胆募日月，大肠募天枢，小肠募关元，三焦募石门，膀胱募中极。此言五脏六腑之有病，必取此门、海、俞、募之最微妙矣。

经络滞，而求原、别、交、会之道。

原者，十二经之原也。别，阳别也。交，阴交也。会，八会也。夫十二原者，胆原丘墟，肝原太冲，小肠原腕骨，心原神门，胃原冲阳，脾原太白，大肠原合谷，肺原太渊，膀胱原京骨，肾原太溪，三焦原阳池，包络原大陵。八会者，血会膈俞，气会膻中，脉会太渊，筋会阳陵泉，骨会大杼，髓会绝骨，脏会章门，腑会中脘也。此言经络血气凝结不通者，必取此原、别、交、会之穴而刺之。

更穷四根、三结，依标本而刺无不痊；

根结者，十二经之根结也。《灵枢经》云：太阴根于隐白，结于大包也；少阴根于涌泉，结于廉泉也；厥阴根于大敦，结于玉堂也；太阳根于至阴，结于目也；阳明根于厉兑，结于钳耳也；少阳根于窍阴，结于耳也；手太阳根于少泽，结于天窗、支正也；手少阳根于关冲，结于天牖、外关也；手阳明根于商阳，结于扶突、偏历也。手三阴之经不载，不敢强注。又云：四根者，耳根、鼻根、乳根、脚根也。三结者，胸结、肢结、便结也。此言能究根结之理，依上文标本之法刺之，则疾无不愈也。

但用八法、五门，分主客而针无不效。

针之八法，一迎随，二转针，三手指，四针投，五虚实，六动摇，七提按，八呼吸。身之八法，奇经八脉 “公孙冲脉胃心胸”八句是也。五门者，天干配合分于五也，甲与己合，乙与庚合之类是也。主客者，公孙主、内关客之类是也。或以井荥输经合为五门，以邪气为宾客，正气为主人。先用八法，必以五门推时取穴，先主后客，而无不效之理。

八脉始终连八会，本是纪纲；十二经络十二原，是为枢要。

八脉者，奇经八脉也，督脉、任脉、冲脉、带脉、阴维、阳维、阴跷、阳跷也。八会者，即上文 “血会膈俞”等是也。此八穴通八脉起止，连及八会，本是人之纲领也，如网之有纲也。十二经、十五络、十二原已注上文。枢要者，门户之枢纽也，言原出入十二经也。

一日取六十六穴之法，方见幽微，

六十六穴者，即子午流注井荥输原经合也。阳干注腑，三十六穴，阴干注脏，三十穴，共成六十六穴，具载五卷子午流注图中。此言经络一日一周于身，历行十二经穴，当此之时，酌取流注之中一穴用之，以见幽微之理。

一时取一十二经之原，始知要妙。

十二经原，俱注上文，此言一时之中，当审此日是何经所主，当此之时，该取本日此经之原穴而刺之，则流注之法玄妙始可知矣。

原夫补泻之法，非呼吸而在手指；

此言补泻之法，非但呼吸，而在乎手之指法也。法分十四者，循、扪、提、按、弹、捻搓、盘、推纳、动摇、爪切、进、退、出、摄者是也。法则如斯，巧拙在人，详备 《金针赋》内。

速效之功，要交正而识本经。

交正者，如大肠与肺为传送之府，心与小肠为受盛之官，脾与胃为消化之宫，肝与胆为清净之位，膀胱合肾，阴阳相通，表里相应也。本经者，受病之经，如心之病，必取小肠之穴兼之，余仿此。言能识本经之病，又要认交经正经之理，则针之功必速矣。故曰：宁失其穴，勿失其经；宁失其时，勿失其气。

交经缪刺，左有病而右畔取；

缪刺者，刺络脉也。右痛而刺左，左痛而刺右，此乃交经缪刺之理也。

泻络远针，头有病而脚上针。

三阳之经，从头下足，故言头有病，必取足穴而刺之。

巨刺与缪刺各异，

巨刺者，刺经脉也。痛在于左而右脉病者，则巨刺之，左痛刺右，右痛刺左，中其经也。缪刺者，刺络脉也。身形有痛，九候无病，则缪刺之，右痛刺左，左痛剩右，中其络也。此刺法之相同，但一中经，一中络之异耳。

微针与妙刺相通。

微针者，刺之巧也，妙刺者，针之妙也。言二者之相通也。

观部分而知经络之虚实，

言针入肉分，以天、人、地三部而进，必察其得气则内外虚实可知矣。又云：察脉之三部，则知何经虚，何经实也。

视沉浮而辨脏腑之寒温。

言下针之后，看针气缓急，可决脏腑之寒热也。

且夫先令针耀，而虑针损；次藏口内，而欲针温。

言欲下针之时，必先令针光耀，看针莫有损坏；次将针含于口内，令针温暖与荣卫相接，无相触犯也。

目无外视，手如握虎；心无内慕，如待贵人。

此戒用针之士，贵乎专心诚意，而自重也。令目无他视，手如握虎，恐有伤也；心无他想，如待贵人，恐有责也。

左手重而多按，欲令气散；右手轻而徐入，不痛之因。

下针之时，必先以左手大指爪甲于穴上切之，则令其气散，以右手持针，轻轻徐入，此乃不痛之因也。

空心恐怯，直立侧而多晕。

空心者，未食之前，此言无刺饥人，其气血未定，则令人恐惧；有怕怯之心，或直立，或侧卧，必有眩晕之咎也。

背目沉掐，坐卧平而没昏。

此言欲下针之时，必令患人莫视所针之处，以手爪甲重切其穴，或卧或坐，而无昏闷之患也。

推于十干、十变，知孔穴之开阖；

十干者，甲、乙、丙、丁、戊、己、庚、辛、壬、癸也。十变者，逐日临时之变也。备载 《灵龟八法》中，故得时谓之开，失时谓之阖。

论其五行、五脏，察日时之旺衰。

五行五脏，俱注上文。此言病于本日时之下，得五行生者旺，受五行克者衰。如心之病，得甲乙之日时者生旺，遇壬癸之日时者克衰，余仿此。

伏如横弩，应若发机。

此言用针刺穴，如弩之视正而发牙，取其捷效，如射之中的也。

阴交阳别而定血晕，阴跷、阳维而下胎衣。

阴交穴有二，一在脐下一寸，一在足内踝上三寸，名三阴交也，言此二穴，能定妇人之血晕。又言照海、外关二穴，能下产妇之胎衣也。

痹厥偏枯，迎随俾经络接续；

痹厥者，四肢厥冷麻痹。偏枯者，中风半身不遂也。言治此症，必须接气通经，更以迎随之法，使血气贯通，经络接续也。

漏崩带下，温补使气血依归。

漏崩带下者，女子之疾也。言有此症，必须温针待暖以补之，使荣卫调和而归依也。

静以久留，停针待之。

此言下针之后，必须静而久停之。

必准者，取照海治喉中之闭塞；端的处，用大钟治心内之呆痴。大抵疼痛实泻，痒麻虚补。

此言疼痛者热，宜泻之以凉；痒麻者冷，宜补之以暖。

体重节痛而输居，心下痞满而井主。

输者，十二经中之输。井者，十二经中之井也。

心胀咽痛，针太冲而必除；脾冷胃疼，泻公孙而立愈。胸满腹痛刺内关，胁疼肋痛针飞虎。

飞虎穴即支沟穴，以手于虎口一飞，中指尽处是穴也。

筋挛骨痛而补魂门，体热劳嗽而泻魄户。头风头痛，刺申脉与金门；眼痒眼疼，泻光明于地五；泻阴郄止盗汗，治小儿骨蒸；刺偏历利小便，医大人水蛊。中风环跳而宜刺，虚损天枢而可取。

地五者，即地五会也。

由是午前卯后，太阴生而疾温；离左酉南，月朔死而速冷。

此以月生死为期，午前卯后者，辰、巳二时也。当此之时，太阴月之生也。是故月廓空无泻，宜疾温之。离左酉南者，未、申二时也。当此时分，太阴月之死也。是故月廓盈无补，宜速冷之。将一月而比一日也。经云：月生一日一痏，二日二痏，至十五日十五痏，十六日十四痏，十七日十三痏，渐退，至三十日二痏。月望以前谓之生、月望以后谓之死，午前谓之生，午后谓之死也。

循扪弹努，留吸母而坚长；

循者，用针之后，以手上下循之，使血气往来也。扪者，出针之后，以手扪闭其穴，使气不泄也。弹努者，以手轻弹而补虚也。留吸母者，虚则补其母，须待热至之后，留吸而坚长也。

爪下伸提，疾呼子而嘘短。

爪下者，切而下针也。伸提者，施针轻浮豆许曰提。疾呼子者，实则泻其子，务待寒至之后，去之速，而嘘且短矣。

动退空歇，迎夺右而泻凉；推纳进搓，随济左而补暖。

动退，以针摇动而退，如气不行，将针伸提而已。空歇，撒手而停针。迎，以针逆而迎；夺，即泻其子也。如心之病，必泻脾子，此言欲泻必施此法。推纳进者，用针推纳而入也。搓者，犹如搓线之状，慢慢转针，勿令太紧。随，以针顺而随之；济，则济其母也。如心之病，必补肝母，此言欲补必用此法也。此乃远刺寒热之法。故凡病热者，先使气至病所，次微微提退豆许，以右旋夺之，得针下寒而止。凡病寒者，先使气至病所，次徐徐进针，以左旋搓撞和之，得针下热而止。

慎之！大患危疾，色脉不顺而莫针；

慎之者，戒之也。此言有危笃之疾，必观其形色，更察其脉若相反者，莫与用针，恐劳而无功，反获罪也。

寒热风阴，饥饱醉劳而切忌。

此言无针大寒、大热、大风、大阴雨，大饥、大饱、大醉、大劳，凡此之类，决不可用针，实大忌也。

望不补而晦不泻，弦不夺而朔不济；

望，每月十五日也。晦，每月三十日也。弦有上、下弦，上弦或初七、或初八，下弦或二十二、二十三也。朔，每月初一日也。凡值此日，不可用针施法也。如暴急之疾，则不拘矣。

精其心而穷其法，无灸艾而坏其皮；

此言灸也，勉医者宜专心究其穴法，无误于着艾之功，庶免于犯于禁忌，而坏人之皮肉矣。

正其理而求其原，免投针而失其位。

此言针也，勉学者要明其针道之理，察病之原，则用针不失其所也。

避灸处而加四肢，四十有九；禁刺处而除六腧，二十有二。

禁灸之穴四十五，更加四肢之井，共四十九也。禁针之穴二十二，外除六腑之腧也。

抑又闻高皇抱疾未瘥，李氏刺巨阙而后苏；太子暴死为厥，越人针维会而复醒。肩井、曲池，甄权刺臂痛而复射；悬钟、环跳，华佗刺躄足而立行。秋夫针腰俞而鬼免沉疴，王纂针交俞而妖精立出。取肝俞与命门，使瞽士视秋毫之末；刺少阳与交别，俾聋夫听夏蚋之声。

此引先师用针，有此立效之功，以励学者用心之诚。

嗟夫！去圣逾远，此道渐坠，或不得意而散其学，或愆其能而犯禁忌。愚庸智浅，难契于玄言，至道渊深，得之者有几？偶述斯言，不敢示诸明达者焉，庶几乎童蒙之心启。

席弘赋 《针灸大全》


凡欲行针须审穴，要明补泻迎随诀。

胸背左右不相同，呼吸阴阳男女别。

气刺两乳求太渊，未应之时泻列缺。

列缺头痛及偏正，重泻太渊无不应。

耳聋气痞听会针，迎香穴泻功如神。

谁如天突治喉风，虚喘须寻三里中。

手连肩脊痛难忍，合谷针时要太冲。

曲池两手不如意，合谷下针宜仔细。

心疼手颤少海间，若要除根觅阴市。

但患伤寒两耳聋，金门听会疾如风。

五般肘痛寻尺泽，太渊针后却收功。

手足上下针三里，食癖气块凭此取。

鸠尾能治五般痫，若下涌泉人不死。

胃中有积刺璇玑，三里功多人不知。

阴陵泉治心胸满，针到承山饮食思。

大杼若连长强寻，小肠气痛即行针。

委中专治腰间痛，脚膝肿时寻至阴。

气滞腰疼不能立，横骨大都宜救急。

气海专能治五淋，更针三里随呼吸。

期门穴主伤寒患，六日过经尤未汗，

但向乳根二肋间，又治妇人生产难。

耳内蝉鸣腰欲折，膝下明存三里穴，

若能补泻五会间，且莫向人容易说。

睛明治眼未效时，合谷光明安可缺。

人中治癫功最高，十三鬼穴不须饶。

水肿水分兼气海，皮内随针气自消。

冷嗽先宜补合谷，却须针泻三阴交。

牙疼腰痛并咽痹，二间阳溪疾怎逃。

更有三间肾俞妙，善除肩背浮风劳。

若针肩井须三里，不刺之时气未调。

最是阳陵泉一穴，膝间疼痛用针烧。

委中腰痛脚挛急，取得其经血自调。

脚痛膝肿针三里，悬钟二陵三阴交，

更向太冲须引气，指头麻木自轻飘。

转筋目眩针鱼腹，承山昆仑立便消。

肚疼须是公孙妙，内关相应必然瘳。

冷风冷痹疾难愈，环跳腰间针与烧。

风府风池寻得到，伤寒百病一时消。

阳明二日寻风府，呕吐还须上脘疗。

妇人心痛心俞穴，男子痃癖三里高。

小便不禁关元好，大便闭涩大敦烧。

髓骨腿疼三里泻，复溜气滞便离腰。

从来风府最难针，却用工夫度浅深，

倘若膀胱气未散，更宜三里穴中寻。

若是七疝小腹痛，照海阴交曲泉针。

又不应时求气海，关元同泻效如神。

小肠气撮痛连脐，速泻阴交莫在迟，

良久涌泉针取气，此中玄妙少人知。

小儿脱肛患多时，先灸百会次鸠尾。

久患伤寒肩背痛，但针中渚得其宜。

肩上痛连脐不休，手中三里便须求，

下针麻重即须泻，得气之时不用留。

腰连胯痛急必大，便于三里攻其隘。

下针一泻三补之，气上攻噎只管在，

噎不住时气海灸，定泻一时立便瘥。

补自卯南转针高，泻从卯北莫辞劳，

逼针泻气令须吸，若补随呼气自调。

左右捻针寻子午，抽针行气自迢迢，

用针补泻分明说，更用搜穷本与标。

咽喉最急先百会，太冲照海及阴交。

学者潜心宜熟读，席弘治病名最高。

金针赋杨氏注解


观夫针道，捷法最奇，须要明于补泻，方可起于倾危。先分病之上下，次定穴之高低。头有病而足取之，左有病而右取之。男子之气，早在上而晚在下，取之必明其理；女子之气，早在下而晚在上，用之必识其时。午前为早属阳，午后为晚属阴，男女上下，凭腰分之。手足三阳，手走头而头走足；手足三阴，足走腹而胸走手。阴升阳降，出入之机。逆之者为泻、为迎，顺之者为补、为随。春夏刺浅者以瘦，秋冬刺深者以肥。更观元气厚薄，浅深之刺犹宜。

经曰：荣气行于脉中，周身五十度，无分昼夜，至平旦与卫气会于手太阴。卫气行于脉外，昼行阳二十五度，夜行阴二十五度，平旦与荣气会于手太阴。是则卫气之行，但分昼夜，未闻分上下，男女脏腑经络，气血往来，未尝不同也。今分早晚何所据依？但此赋今人所尚，故录此以参其见。

原夫补泻之法，妙在呼吸手指。男子者，大指进前左转呼之为补，退后右转吸之为泻，提针为热，插针为寒。女子者，大指退后右转吸之为补，进前左转呼之为泻，插针为热，提针为寒。左与右各异，胸与背不同，午前者如此，午后者反之。是故爪而切之，下针之法；摇而退之，出针之法；动而进之，催针之法；循而摄之，行气之法。搓而去病，弹则补虚，肚腹盘旋，扪为穴闭。重沉豆许曰按，轻浮豆许曰提。一十四法，针要所备。补者一退三飞，真气自归；泻者一飞三退，邪气自避。补则补其不足，泻则泻其有余。有余者为肿为痛曰实，不足者为痒为麻曰虚。气速效速，气迟效迟，死生贵贱针下皆知，贱者硬而贵者脆。生者涩而死者虚，候之不至，必死无疑。

此一段手法，详注四卷。

且夫下针之先，须爪按重而切之，次令咳嗽一声，随咳下针。凡补者呼气，初针刺至皮内，乃曰天才；少停进针，刺入肉内，是曰人才；又停进针，刺至筋骨之间，名曰地才。此为极处，就当补之，再停良久，却须退针至人之分，待气沉紧，倒针朝病，进退往来，飞经走气，尽在其中矣。凡泻者吸气，初针至天，少停进针，直至于地，得气泻之，再停良久，即须退针，复至于人，待气沉紧，倒针朝病，法同前矣。其或晕针者，神气虚也，以针补之，口鼻气回，热汤与之，略停少顷，依前再施。

如刺肝经之穴，晕，即补肝之合穴，针入即苏，余仿此。或有投针气晕者，即补足三里，或补人中。大抵晕从心生，心不惧怕，晕从何生？如关公刮骨疗毒，而色不变可知。

及夫调气之法，下针至地之后，复人之分，欲气上行，将针右捻；欲气下行，将针左捻；欲补先呼后吸，欲泻先吸后呼。气不至者，以手循摄，以爪切掐，以针摇动，进捻搓弹，直待气至。以龙虎升腾之法，按之在前，使气在后，按之在后，使气在前。运气走至疼痛之所，以纳气之法，扶针直插，复向下纳，使气不回。若关节阻涩，气不过者，以龙虎龟风通经接气大段之法驱而运之，仍以循摄爪切，无不应矣。此通仙之妙。

龙虎龟风等法，亦注四卷。

况夫出针之法，病势既退，针气微松，病未退者，针气始根，推之不动，转之不移，此为邪气吸拔其针，乃至气真至，不可出之；出之者其病即复，再须补泻，停以待之，直候微松，方可出针豆许，摇而停之。补者吸之去疾，其穴急扪；泻者呼之去徐，其穴不闭。欲令凑密，然后吸气，故曰：下针贵迟，太急伤血；出针贵缓，太急伤气。以上总要，于斯尽矣。

《医经小学》云：出针不可猛出。必须作三四次，徐转出之则无血，若猛出必见血也。《素问》补遗篇注云：动气至而即出针，此猛出也。然与此不同。大抵经络有凝血，欲大泻者当猛出。若寻常补泻，当依此可也。亦不可不辨。

考夫治病，其法有八：一曰烧山火，治顽麻冷痹，先浅后深，凡九阳而三进三退，慢提紧按，热至，紧闭插针，除寒之有准。二曰透天凉，治肌热骨蒸，先深后浅，用六阴而三出三入，紧提慢按，徐徐举针，退热之可凭。皆细细搓之，去病准绳。三曰阳中隐阴，先寒后热，浅而深，以九六之法，则先补后泻也。四曰阴中隐阳，先热后寒，深而浅，以六九之方，则先泻后补也。补者直须热至，泻者务待寒侵，犹如搓线，慢慢转针，法浅则用浅，法深则用深，二者不可兼而紊之也。五曰子午捣臼，水蛊膈气，落穴之后，调气均匀，针行上下，九入六出，左右转之，千遭自平。六曰进气之诀，腰背肘膝痛，浑身走注疼，刺九分，行九补，卧针五七吸，待上行，亦可龙虎交战，左捻九而右捻六，是亦住痛之针。七曰留气之交，痃癖髒瘕，刺七分，用纯阳，然后乃直插针，气来深刺，提针再停。八曰抽添之诀，瘫痪疮癞，取其要穴，使九阳得气，提按搜寻，大要运气周遍，扶针直插，复向下纳，回阳倒阴，指下玄微，胸中活法，一有未应，反复再施。

若夫过关过节催运气，以飞经走气，其法有四：一曰青龙摆尾，如扶船舵，不进不退，一左一右，慢慢拨动。二曰白虎摇头，似手摇铃，退方进圆，兼之左右，摇而振之。三曰苍龟探穴，如入土之象，一退三进，钻剔四方。四曰赤凤迎源，展翅之仪，入针至地，提针至天，候针自摇，复进其元，上下左右，四围飞旋，病在上吸而退之，病在下呼而进之。

以上手法，乃大略也。其始末当参考四卷。

至夫久患偏枯，通经接气之法，有定息寸数。手足三阳，上九而下十四，过经四寸，手足三阴，上七而下十二，过经五寸，在乎摇动出纳，呼吸同法，驱运气血，顷刻周流，上下通接，可使寒者暖而热者凉，痛者止而胀者消。若开渠之决水，立时见功，何倾危之不起哉？虽然，病有三因，皆从气血，针分八法，不离阴阳。盖经脉昼夜之循环，呼吸往来之不息，和则身体康健，否则疾病竞生。譬如天下国家地方，山海田园，江河溪谷，值岁时风雨均调，则水道疏利，民物安阜。其或一方一所，风雨不均，遭以旱涝，使水道涌竭不通，灾忧遂至。人之气血，受病三因，亦犹方所之于旱涝也。盖针砭所以通经脉，均气血，蠲邪扶正，故曰捷法最奇者哉。

嗟夫！轩岐古远，卢扁久亡，此道幽深，非一言而可尽，斯文细密，在久习而能通。岂世上之常辞，庸流之泛术，得之者若科之及第，而悦于心；用之者如射之发中，而应于目。述自先圣，传之后学，用针之士，有志于斯，果能洞造玄微，而尽其精妙，则世之伏枕之疴，有缘者遇针，其病皆随手而愈矣。

玉龙赋 《聚英》


夫参博以为要，辑简而舍烦，总 《玉龙》以成赋，信金针以获安。原夫卒暴中风，顶门、百会；脚气连延，里、绝、三交。头风鼻渊，上星可用；耳聋腮肿，听会偏高。攒竹、头维，治目疼头痛；乳根、俞府，疗嗽气痰哮。风市、阴市，驱腿脚之乏力；阴陵、阳陵，除膝肿之难熬。二白医痔漏，间使剿疟疾；大敦去疝气，膏肓补虚劳。天井治瘰疬瘾诊，神门治呆痴笑咷。

咳嗽风痰，太渊、列缺宜刺；尪羸喘促，璇玑、气海当知。期门、大敦，能治竖痃疝气；劳宫、大陵，可疗心闷疮痍。心悸虚烦刺三里，时疫痎疟寻后溪。绝骨、三里、阴交，脚气宜此；睛明、太阳、鱼尾，目症凭兹。老者便多，命门兼肾俞而着艾；妇人乳肿，少泽与太阳之可推。身柱蠲嗽，能除膂痛；至阳却疸，善治神疲。长强、承山，灸痔最妙；丰隆、肺俞，痰嗽称奇。

风门主伤冒寒邪之嗽，天枢理感患脾泄之危。风池、绝骨，而疗乎伛偻；人中、曲池，可治其痿伛。期门刺伤寒未解，经不再传；鸠尾针癫痫已发，慎其妄施。阴交、水分、三里，蛊胀宜刺；商丘、解溪、丘墟，脚痛堪追。尺泽理筋急之不辛，腕骨疗手腕之难移。

肩脊痛兮，五枢兼于背缝；肘挛疼兮，尺泽合于曲池。风湿传于两肩，肩髃可疗；壅热盛乎三焦，关冲最宜。手臂红肿，中渚、液门要辨；脾虚黄疸，腕骨、中脘何疑。伤寒无汗，攻复溜宜泻；伤寒有汗，取合谷当随。

欲调饱满之气逆，三里可胜；要起六脉之沉匿，复溜称神。照海、支沟，通大便之秘；内庭、临泣，理小腹之[image: ]
 。

天突、膻中医喘嗽，地仓、颊车疗口[image: ]
 。迎香攻鼻窒为最，肩井除臂痛如拿。二间治牙疼，中魁理翻胃而即愈；百劳止虚汗，通里疗心惊而即瘥。

大小骨空，治眼烂能止冷泪；左右太阳，医目疼善除血翳。心俞、肾俞，治腰肾虚乏之梦遗；人中、委中，除腰脊痛闪之难制。太溪、昆仑、申脉，最疗足肿之迍；涌泉、关元、丰隆，为治尸劳之例。

印堂治其惊搐，神庭理乎头风。大陵、人中频泻，口气全除；带脉、关元多灸，肾败堪攻。腿脚重疼，针髋骨、膝关、膝眼；行步艰楚，刺三里、中封、太冲。取内关于照海，医腹疾之块；搐迎香于鼻内，消眼热之红。肚痛秘结，大陵合外关于支沟；腿风湿痛，居髎兼环跳于委中。上脘、中脘，治九种之心痛；赤带白带，求中极之异同。

又若心虚热壅，少冲明于济夺；目昏血溢，肝俞辨其实虚。当心传之玄要，究手法之疾徐。或值挫闪疼痛之不足，此为难拟定穴之可祛，辑管见以便诵读，幸高明而无哂诸。

此赋总辑 《玉龙歌》要旨尔，歌见三卷。

通玄指要赋杨氏注解


必欲治病，莫如用针。

夫治病之法，有针灸，有药饵，然药饵或出于幽远之方，有时缺少，而又有新陈之不等，真伪之不同，其何以奏肤功，起沉疴也？惟精于针，可以随身带用，以备缓急。

巧运神机之妙，

巧者，功之善也。运者，变之理也。神者，望而知之。机者，事之微也。妙者，治之应也。

工开圣理之深。

工者，治病之体。圣者，妙用之端。故 《难经》云：问而知之谓之工，闻而知之谓之圣。夫医者意也，默识心通，贯融神会，外感内伤，自然觉悟，岂不谓圣理之深也。

外取砭针，能蠲邪而扶正；

砭针者，砭石是也。此针出东海，中有一山，名曰高峰，其山有石，形如玉簪，生自圆长，磨之有锋尖，可以为针，治病疗邪无不愈。

中含水火，善回阳而倒阴。

水火者，寒热也。惟针之中，有寒热补泻之法，是进退水火之功也，回阳者，谓阳盛则极热，故泻其邪气，其病自得清凉矣。倒阴者，谓阴盛则极寒，故补其虚寒，其病自得温和矣。此回阳倒阴之理，补泻盛衰之功。

原夫络别支殊，

别者，辨也。支者，络之分派也。《素问》云：络穴有一十五，于十二经中每经各有一络。外有三络：阳跷络在足太阳经，阴跷络在足少阴经，脾之大络在足太阴经。此是十五络也，各有支殊之处，有积络，有浮络，故言络别支殊。

经交错综，

交经者，十二经也。错者，交错也。综者，总聚也。言足厥阴肝经，交出足太阴脾经之后，足太阴脾经，交出厥阴肝经之前。此是经络交错，总聚之理也。

或沟池溪谷以歧异，

歧者，路也。其脉穴之中，有呼为沟、池、溪、谷之名者，如歧路之各异也。若水沟、风池、后溪、合谷之类是也。一云《铜人经》乃分四穴：沟者水沟穴，池者天池穴，溪者太溪穴，谷者阳谷穴。所谓四穴同治，而分三路，皆皈于一原。

或山海丘陵而隙共。

隙者，孔穴。或取山、海、丘、陵而为名者，其孔穴之同共也。如承山、照海、商丘、阴陵之类是也。一云 《铜人经》亦分四穴：山者承山穴，海者气海穴，丘者丘墟穴，陵者阴陵穴。四经相应，包含万化之众也。

斯流派以难揆，在条纲而有统。

此言经络贯通，如水流之分派，虽然难以揆度，在条目纲领之提挈，亦有统绪也。故书云纲有条而不紊。一云经言：井荥输原经合，甲日起甲戌时，乃胆受病，窍阴所出为井金，侠溪所溜为荥水，临泣所注为输木，丘墟所过为原，阳辅所行为经火，阳陵泉所入为合土。凡此流注之道，须看日脚，阴日刺五穴，阳日刺六穴。

理繁而昧，纵补泻以何功。

盖圣人立意，垂法于后世，使其自晓也。若心无主持，则义理繁乱，而不能明解，纵依补泻之法，亦有何效？或云：假如小肠实则泻小海，虚则补后溪；大肠实则泻二间；虚则补曲池；胆实则泻阳辅，虚则补侠溪，此之谓也。中工治病已成之后，惟不知此理，不明虚实，妄投针药，此乃医之误也。

法捷而明，自迎随而得用。

夫用针之法，要在识其通变，捷而能明，自然于迎随之间，而得施为之妙也。

且如行步难移，太冲最奇。人中除脊膂之强痛，神门去心性之呆痴。风伤项急，始求于风府；头晕目眩，要觅于风池。耳闭须听会而治也，眼痛则合谷以推之。胸结身黄，取涌泉而即可；脑昏目赤，泻攒竹以便宜。但见两肘之拘挛，仗曲池而平扫；四肢之懈惰，凭照海以消除。牙齿痛，吕细堪治；头项强，承浆可保。太白宣通于气冲太白脾家真土也
 ，能生肺金
 ，阴陵开通于水道阴陵泉
 ，真水也
 ，滋济万物
 。腹膨而胀，夺内庭兮休迟；筋转而疼，泻承山而在早。大抵脚腕痛，昆仑解愈；股膝疼，阴市能医。痫发癫狂兮，凭后溪而疗理；疟生寒热兮，仗间使以扶持。期门罢胸满血膨而可已，劳宫退胃翻心痛亦何疑！

稽夫大敦去七疝之偏坠，王公谓此；三里却五劳之羸瘦，华佗言斯。固知腕骨祛黄，然骨泻肾，行间治膝肿目疾，尺泽去肘疼筋紧。目昏不见，二间宜取；鼻窒无闻，迎香可引。肩井除两臂难任，丝竹疗头疼不忍。咳嗽寒痰，列缺堪治；眵閛冷泪，临泣尤准头临泣穴
 。

髋骨将腿痛以祛残，

髋骨二穴，在委中上三寸，髀枢中，垂手取之。治腿足疼痛，针三分。一云：胯骨在膝髌上一寸，两筋空处是穴，刺入五分，先补后泻，其病自除。此即梁丘穴也，更治乳痈。

按此两解，俱与经外奇穴不同，并存，以俟知者。

肾俞把腰疼而泻尽。

以见越人治尸厥于维会，随手而苏；

维会二穴，在足外踝上三寸，内应足少阳胆经。尸厥者，卒丧之症，其病口噤气绝，状如死，不识人。昔越人过虢，虢太子死未半日，越人诊太子脉曰：太子之病为尸厥也。脉乱故形如死，太子实未死也。乃使弟子子阳，磳针砥石，以取外三阳五会，有间，太子苏，二旬而复。故天下尽以扁鹊能生死人。鹊闻之曰：此自当生者，吾能使之生耳。又云：乃玉泉穴，在脐下四寸是穴，手之三阳脉维于玉泉，是足三阳脉会。治卒中尸厥，恍惚不省人事，血淋下瘕，小便赤涩，失精梦遗，脐腹疼痛，结如盆杯，男子阳气虚惫，疝气水肿，奔豚抢心，气急而喘。经云太子尸厥，越人刺维会而复苏。此即玉泉穴，真起死回生奇术。妇人血气癥瘕坚积，脐下冷痛，子宫断绪，四度刺有孕，使胞和暖。或产后恶露不止，月事不调，血结成块，尽能治之。针八分，留五呼，得气即泻，更宜多灸为妙。

文伯泻死胎于阴交，应针而陨。

灸三壮，针三分。昔宋太子善医术，出苑游，逢一怀娠女人，太子诊之曰：是一女子。令徐文伯诊之，文伯曰：是一男一女。太子性暴，欲剖腹视之。文伯止曰：臣请针之。于是泻足三阴交，补手阳明合谷，其胎应针而落。果如文伯之言。故今言妊妇不可针此穴。昔文伯见一妇人临产症危，视之，乃子死在腹中，刺足三阴交二穴，又泻足太冲二穴，其子随手而下。此说与 《铜人》之文又不相同。

圣人于是察麻与虚。分实与虚。

虽云诸疼痛皆以为实，诸痒麻皆以为虚，此大略也，未尽其善。其中有丰肥坚而得其疼痛之疾者；亦有虚羸气弱，而感其疼痛之病者。非执而断之，仍要推其病之原，别其内外之感，然后真知其虚实也。实者泻之，虚者补之。

实则自外而入也，虚则自内而出欤！

夫冒风寒，中暑湿，此四时者或因一时所感而受病者，谓实邪，此疾盖是自外而入于内也。多忧虑，少心血，因内伤而致病者，谓虚邪，此疾盖是自内而出于外也。此分虚实内外之理也。一云：夫疗病之法，全在识见，痒麻为虚，虚当补其母；疼痛为实，实当泻其子。且如肝实，泻行间二穴，火乃肝木之子；肝虚，补曲泉二穴，水乃肝木之母。胃实，泻厉兑二穴，金乃胃土之子；胃虚，补解溪二穴，火乃胃土之母。三焦实，泻天井二穴；三焦虚，补中渚二穴。膀胱实，泻束骨二穴；膀胱虚，补至阴二穴。故经云：虚羸痒麻，气弱者补之；丰肥坚硬，疼痛肿满者泻之。凡刺之要，只就本经取井荥输原经合，行子母补泻之法，乃为枢要。深知血气往来多少之道，取穴之法，各明其部分，即依本经而刺，无不效也。

故济母而裨其不足，夺子而平其有余。

裨者，补也，济母者，盖补其不足也。夺子者，夺去其有余也。此补母泻子之法，按补泻，经云：只非刺一经而已。假令肝木之病，实则泻心火之子，虚则补肾水之母，其肝经自得安矣。五脏仿此。一云：虚当补其母，实当泻其子。故知肝胜脾，肝有病必传与脾，圣人治未病，当先实脾，使不受肝之贼邪，子母不许相传，大概当实其母，正气以增，邪气必去。气血往来，无偏伤，伤则疴疾峰起矣。

观二十六之经络，一一明辨；

经者，十二经也。络者，十五络也。共计二十七之经络相随，上下流行。观之者，一一明辨也。

据四百四之疾症，件件皆除。

岐伯云：凡人禀乾坤而立身，随阴阳而造化，按八节而荣，顺四时而易，调神养气，习性咽津，故得安和，四大舒缓。或一脉不调，则众疾俱动，四大不和，百病皆生。凡人之一身，总计四百四病，不能一一具载，然变症虽多，但依经用法，件件皆除也。

故得夭枉都无，跻斯民于寿域；

跻者，登也。夭者，短也。枉者，误伤其命也。夫医之道，若能明此用针之理，除疼痛迅若手拈，破郁结涣如冰释。既得如此之妙，自此之后，并无夭枉之病，故斯民皆使登长寿之域矣。

几微已判，彰往古之玄书。

几微者，奥妙之理也。判，开也。彰，明也。玄，妙也。令奥妙之理，已焕然明著于前，使后学易晓。

抑又闻心胸病，求掌后之大陵；肩背患，责肘前之三里。冷痹肾败，取足阳明之土；连脐腹痛，泻足少阴之水。脊间心后者，针中渚而立痊；胁下肋边者，刺阳陵而即止。头项痛，拟后溪以安然；腰脚疼，在委中而已矣。夫用针之士，于此理苟能明焉，收祛邪之功，而在乎捻指。

夫用针之士，先要明其针法，次知形气所在，经络左右所起，血气所行，逆顺所会，补虚泻实之法，去邪安正之道，方能除疼痛于目前，疗疾病于指下也。

灵光赋 《针灸大全》


黄帝岐伯针灸诀，依他经里分明说。

三阴三阳十二经，更有两经分八脉，

灵光典注极幽深，偏正头疼泻列缺。

睛明治眼努肉攀，耳聋气闭听会间。

两鼻齆衄针禾髎，鼻窒不闻迎香间。

治气上壅足三里，天突宛中治喘痰。

心疼手颤针少海，少泽应除心下寒。

两足拘挛觅阴市，五般腰痛委中安。

脾俞不动泻丘墟，复溜治肿如神医。

犊鼻治疗风邪疼，住喘却痛昆仑愈。

后跟痛在仆参求，承山筋转并久痔。

足掌下去寻涌泉，此法千金莫妄传，

此穴多治妇人疾，男蛊女孕两病痊。

百会鸠尾治痢疾，大小肠俞大小便。

气海血海疗五淋，中脘下脘治腹坚。

伤寒过经期门愈，气刺两乳求太渊。

大敦二穴主偏坠，水沟间使治邪癫。

吐血定喘补尺泽，地仓能止两流涎。

劳宫医得身劳倦，水肿水分灸即安。

五指不伸中渚取，颊车可灸牙齿愈。

阴跷阳跷两踝边，脚气四穴先寻取，

阴阳陵泉亦主之，阴跷阳跷与三里。

诸穴一般治脚气，在腰玄机宜正取。

膏肓岂止治百病，灸得玄切病须愈。

针灸一穴数病除，学者尤宜加仔细。

悟得明师流注法，头目有病针四肢。

针有补泻明呼吸，穴应五行顺四时。

悟得人身中造化，此歌依旧是筌蹄。

兰江赋杨氏集


担截之中数几何？有担有截起沉疴。

我今咏此兰江赋，何用三车五辐歌。

先将此法为定例，流注之中分次第。

胸中之病内关担，脐下公孙用法拦。

头部须还寻列缺，痰涎壅塞及咽干。

噤口咽风针照海，三棱出血刻时安。

伤寒在表并头痛，外关泻动自然安。

眼目之症诸疾苦，更须临泣用针担。

后溪专治督脉病，癫狂此穴治还轻，

申脉能除寒与热，头风偏正及心惊。

耳鸣鼻衄胸中满，好把金针此穴寻。

但遇痒麻虚即补，如逢疼痛泻而迎。

更有伤寒真妙诀，三阴须要刺阳经。

无汗更将合谷补，复溜穴泻好施针。

倘若汗多流不绝，合谷收补效如神。

四日太阴宜细辨，公孙照海一同行，

再用内关施绝法，七日期门妙用针。

但治伤寒皆用泻，要知 《素问》坦然明。

流注之中分造化，常将水火土金平。

水数亏兮宜补肺，水之泛滥土能平。

春夏井荥刺宜浅，秋冬经合更宜深。

天地四时同此类，三才常用记心胸，

天地人部次第入，仍调各部一般匀。

夫弱妇强亦有克，妇弱夫强亦有刑，

皆在本经担与截，泻南补北亦须明。

经络明时知造化，不得师传枉费心。

不遇至人应莫度，天宝岂可付非人。

按定气血病人呼，撞搓数十把针扶。

战退摇起向上使，气自流行病自无。

流注指微赋窦氏


疾居荣卫，扶救者针，观虚实于肥瘦，辨四时之浅深。是见取穴之法，但分阴阳而溪谷；迎随逆顺，须晓气血而升沉。

原夫 《指微论》中，赜义成赋，知本时之气开，说经络之流注，每披文而参其法，篇篇之旨审存。复按经而察其言，字字之功明谕。疑隐皆知，虚实总附。移疼住痛如有神，针下获安；暴疾沉疴至危笃，刺之勿误。

详夫阴日血引，值阳气留，口温针阳日气引
 ，逢阴血
 暖，牢濡深求。诸经十二作数，络脉十五为周；阴俞六十脏主，阳穴七二腑收。刺阳经者，可卧针而取；夺血络者，先俾指而柔。逆为迎而顺为随，呼则泻而吸则补。浅恙新疴，用针之因，淹疾延患，着灸之由。躁烦药饵而难拯，必取八会；痈肿奇经而畜邪，歼馘砭瘳。

况夫甲胆乙肝，丁火壬水，生我者号母，我生者名子。春井夏荥乃邪在，秋经冬合方刺矣。犯禁忌而病复，用日衰而难已。孙络在于肉分，血行出于支里。闷昏针晕，经虚补络须然；痛实痒虚，泻子随母要指。

想夫先贤迅效，无出于针；今人愈疾，岂难于医。徐文伯泻孕于苑内，斯由甚速；范九思疗咽于江夏，闻见言稀。

大抵古今遗迹，后世皆师，王纂针魅而立康，獭从被出，秋夫疗鬼而获效，魂免伤悲。既而感指幽微，用针真诀。孔窍详于筋骨肉分，刺要察于久新寒热。接气通经，短长依法，里外之绝，羸盈必别。勿刺大劳，使人气乱而神隳；慎妄呼吸，防他针昏而闭血。又以常寻古义，由有藏机。遇高贤真趣，则超然得悟；逢达人示教，则表我扶危。男女气脉，行分时合度，养子时刻，注穴须依。

今详定疗病之宜，神针法式；广搜难素之秘密文辞，深考诸家之肘函妙臆。故称庐江流注之指微，以为后学之模规。


针灸大成卷之八

五运主病歌 《医经小学》


诸风掉眩乃肝木，痛痒疮疡心火属，

湿肿满本脾土经，气贲郁痿肺金伏，

寒之收引肾水乡，五运主病枢要目。

六气为病歌

诸暴强直支痛，　　里急筋缩臑戾，

本足肝胆二经，　　厥阴风木之气。

诸病喘呕及吐酸，暴注下迫转筋难，

小便浑浊血溢泄，瘤气结核疡疹斑，

痈疽吐下霍乱症，瞀郁肿胀鼻塞干，

鼽衄淋秘身发热，恶寒战栗惊惑间。

笑悲谵妄衄瀰污，腹胀鼓之有声和，

少阴君火手二经，真心小肠气之过。

痉与强直积饮殢，霍乱中满诸膈痞，

体重吐下胕肿痿，肉如泥之按不起。

太阴湿土二足经，脾与从中胃之气。

诸热督瘛筋惕惕，悸动搐搦瘛疭极，

暴喑冒昧躁扰狂，骂詈惊骇气上逆，

胕肿疼酸嚏呕疮，喉痹耳鸣聋欲闭，

呕痛溢食下不能，目昧不明瞤瘛翳。

或禁栗之如丧神，暴病暴死暴注利。

少阳相火手二经，心包络与三焦气。

诸涩枯涸闭，干劲揭皴起，

阳明之燥金，肺与大肠气。

上下水液出澄冷，髒瘕耝疝坚痞病，

腹满急痛痢白清，食已不饥吐痢腥。

屈伸不便与厥逆，厥逆禁固太阳经。

肾与膀胱为寒水，阴阳标本六气里。

百穴法歌 《神应经》


手之太阴经属肺，尺泽肘中约纹是，

列缺侧腕寸有半，经渠寸口陷脉记，

太渊掌后横纹头，鱼际节后散脉里，

少商大指内侧寻，爪甲如韭此为的。

手阳明经属大肠，食指内侧号商阳，

本节前取二间定，本节后勿三间忘，

歧骨陷中寻合谷，阳溪腕中上侧详，

三里曲池下二寸，曲池曲肘外辅当，

肩髃肩端两骨觅，五分夹孔取迎香。

足阳明兮胃之经，头维本神寸五分，

颊车耳下八分是，地仓夹吻四分临，

伏兔阴市上三寸，阴市膝上三寸针。

三里膝下三寸取，上廉里下三寸主，

下廉上廉下三寸，解溪腕上系鞋处，

冲阳陷谷上二寸，陷谷庭后二寸举，

内庭次指外间求，厉兑如韭足次指。

足之太阴经属脾，隐白大指内角宜，

大都节后白肉际，太白后一下一为。

公孙节后一寸得，商丘踝下前取之，

内踝三寸阴交穴，阴陵膝内辅下施。

手少阴兮心之经，少海肘内节后明，

通里掌后才一寸，神门掌后锐骨精。

手太阳兮小肠索，小指之端取少泽，

前谷外侧本节前，后溪节后仍外侧，

腕骨腕前起骨下，阳谷锐下腕中得，

小海肘端去五分，听宫耳珠如菽侧。

太阳膀胱何处看，睛明目眦内角畔，

攒竹两眉头陷中，络却后发四寸半。

肺俞三椎膈俞七，肝俞九椎之下按，

肾俞十四椎下旁，膏肓四五三分算。

委中膝腘约纹中，承山腨下分肉断，

昆仑踝下后五分，金门踝下陷中撰，

申脉踝下筋骨间，可容爪甲慎勿乱。

少阴肾兮安所觅？然谷踝前骨下识，

太溪内踝后五分，照海踝下四分的，

复溜内踝上二寸，向后五分太溪直。

手厥阴兮心包络，曲泽肘内横纹作，

间使掌后三寸求，内关二寸始无错，

大陵掌后两筋间，中冲中指之端度。

手少阳兮三焦论，小次指间名液门，

中渚次指本节后，阳池表腕有穴存，

腕后二寸外关络，支沟腕后三寸闻，

天井肘上一寸许，角孙耳廓开口分，

丝竹眉后陷中按，耳门耳缺非虚文。

足少阳胆取听会，耳前陷中分明揣，

目上入发际五分，临泣之穴于斯在。

目窗泣上寸半存，风池发后际中论，

肩井骨前看寸半，带脉肋下寸八分，

环跳髀枢寻宛宛，风市髀外两筋显，

阳陵膝下一寸求，阳辅踝上四寸远，

绝骨踝上三寸从，丘墟踝前有陷中，

临泣侠溪后寸半，侠溪小次歧骨缝。

厥阴肝经果何处？大敦拇指有毛聚，

行间骨尖动脉中，太冲节后有脉据，

中封一寸内踝前，曲泉纹头两筋著，

章门脐上二寸量，横取六寸看两旁，

期门乳旁一寸半，直下寸半二肋详。

督脉水沟鼻柱下，上星入发一寸者，

百会正在顶之巅，风府后发一寸把，

哑门后发际五分，大椎第一骨上存，

腰俞二十一椎下，请君仔细详经文。

任脉中行正居腹，关元脐下三寸录，

气海脐下一寸半，神阙脐中随所欲，

水分脐上一寸求，中脘脐上四寸取，

膻中两乳中间索，承浆宛宛唇下搜。

十二经脉歌 《聚英》


手太阴肺中焦生，下络大肠出贲门，

上膈属肺从肺系，系横出腋臑中行。

肘臂寸口上鱼际，大指内侧爪甲根，

支络还从腕后出，接次指属阳明经。

此经多气而少血，是动则病喘与咳，

肺胀膨膨缺盆痛，两手交瞀为臂厥。

所生病者为气嗽，喘渴烦心胸满结。

臑臂之内前廉痛，小便频数掌中热。

气虚肩背痛而寒，气盛亦疼风汗出。

欠伸少气不足息，遗矢无度溺色赤。

阳明之脉手大肠，次指内侧起商阳，

循指上连出合谷，两筋歧骨循臂肪，

入肘外廉循臑外，肩端前廉柱骨旁，

从肩下入缺盆内，络肺下膈属大肠。

支从缺盆直上颈，斜贯颊前下齿当，

环出人中交左右，上夹鼻孔注迎香。

此经气盛血亦盛，是动鬦肿并齿痛。

所生病者为鼽衄，目黄口干喉痹生，

大指次指难为用，肩前臑外痛相仍，

气有余兮脉热肿，虚则寒栗病偏增。

胃足阳明交鼻起，下循鼻外下入齿，

还出夹口绕承浆，颐后大迎颊车里，

耳前发际至额颅。支下人迎缺盆底，

下膈入胃络脾宫，直者缺盆下乳内。

一支幽门循腹中，下行直合气冲逢，

遂由髀关抵膝髌，胻跗中指内关同。

一支下膝注三里，前出中指外关通。

一支别走足跗指，大指之端经尽已。

此经多气复多血，是动欠伸面颜黑，

凄凄恶寒畏见人，忽闻木音心惊惕，

登高而歌弃衣走，甚则腹胀仍贲响，

凡此诸疾皆骭厥。所生病者为狂疟，

温淫汗出鼻流血，口[image: ]
 唇裂又喉痹，

膝髌疼痛腹胀结，气膺伏兔胻外廉，

足跗中指俱痛彻。有余消谷溺色黄，

不足身前寒振栗，胃房胀满食不消，

气盛身前皆有热。

太阴脾起足大指，上循内侧白肉际，

核骨之后内踝前，上臑循胻经膝里。

股内前廉入腹中，属脾络胃与膈通，

夹喉连舌散舌下，支络从胃注心宫。

此经气盛而血衰，是动其病气所为，

食入即吐胃脘痛，更兼身体痛难移，

腹胀善噫舌本强，得后与气快然衰。

所生病者舌亦痛，体重不食亦如之，

烦心心下仍急痛，泄水溏瘕寒疟随，

不卧强立股膝肿，疸发身黄大指痿。

手少阴脉起心中，下膈直与小肠通。

支者还从肺系走，直上喉咙系目瞳。

直者上肺出腋下，臑后肘内少海从。

臂内后廉抵掌中，锐骨之端注少冲。

多气少血属此经，是动心脾痛难任。

渴欲饮水咽干燥，所生臑痛目如金，

胁臂之内后廉痛，掌中有热向经寻。

手太阳经小肠脉，小指之端起少泽，

循手外廉出踝中，循臂骨出肘内侧，

上循臑外出后廉，直过肩解绕肩胛，

交肩下入缺盆内，向腋络心循咽嗌，

下膈抵胃属小肠。一支缺盆贯颈颊，

至目锐眦却入耳，复从耳前仍上颊，

抵鼻升至目内眦，斜络于颧别络接。

此经少气还多血，是动则病痛咽嗌，

颔下肿兮不可顾，肩如拔兮臑似折。

所生病主肩臑痛，耳聋目黄肿腮颊，

肘臂之外后廉痛，部分犹当细分别。

足太阳经膀胱脉，目内眦上起额尖。

支者巅上至耳角，直者从巅脑后悬。

络脑还出别下项，仍循肩膊夹脊边，

抵腰膂肾膀胱内。一支下与后阴连，

贯臀斜入委中穴。一支膊内左右别，

贯胛夹脊过髀枢，臀内后廉腘中合，

下贯腨内外踝后，京骨之下指外侧。

此经血多气犹少，是动头疼不可当，

项如拔兮腰似折，髀枢痛彻脊中央，

腘如结兮腨如裂，是为踝厥筋乃伤。

所生疟痔小指废，头囟顶痛目色黄，

腰尻腘脚疼连背，泪流鼻衄及癫狂。

足经肾脉属少阴，小指斜趋涌泉心，

然骨之下内踝后，别入跟中腨内侵。

出腘内廉上股内，贯脊属肾膀胱临，

直者属肾贯肝膈，入肺循喉舌本寻。

支者从肺络心内，仍至胸中部分深。

此经多气而少血，是动病饥不欲食，

喘嗽唾血喉中鸣，坐而欲起面如垢，

目视閞閞气不足，心悬如饥常惕惕。

所生病者为舌干，口热咽痛气贲逼，

股内后廉并脊疼，心肠烦痛疽而澼，

痿厥嗜卧体怠惰，足下热痛皆肾厥。

手厥阴心主起胸，属包下膈三焦宫。

支者循胸出胁下，胁下连腋三寸同，

仍上抵腋循臑内，太阴少阴两经中，

指透中冲支者别，小指次指络相通。

此经少气原多血，是动则病手心热，

肘臂挛急腋下肿，甚则胸胁支满结。

心中澹澹或大动，善笑目黄面赤色。

所生病者为烦心，心痛掌热病之则。

手经少阳三焦脉，起自小指次指端，

两指歧骨手腕表，上出臂外两骨间，

肘后臑外循肩上，少阳之后交别传，

下入缺盆膻中分，散络心包膈里穿。

支者膻中缺盆上，上项耳后耳角旋，

屈下至颐仍注颊。一支出耳入耳前，

却从上关交曲颊，至目内眦乃尽焉。

此经少血还多气，是动耳鸣喉肿痹。

所生病者汗自出，耳后痛兼目锐眦，

肩臑肘臂外皆疼，小指次指亦如废。

足脉少阳胆之经，始从两目锐眦生。

抵头循角下耳后，脑空风池次第行，

手少阳前至肩上，交少阳右上缺盆。

支者耳后贯耳内，出走耳前锐眦循。

一支锐眦大迎下，合手少阳抵项根，

下加颊车缺盆合，入胸贯膈络肝经。

属胆仍从胁里过，下入气冲毛际萦，

横入髀厌环跳内，直者缺盆下腋膺，

过季胁下髀厌内，出膝外廉是阳陵，

外辅绝骨踝前过，足跗小指次指分。

一支别从大指去，三毛之际接肝经。

此经多气而少血，是动口苦善太息。

心胁疼痛难转移，面尘足热体无泽。

所生头痛连锐眦，缺盆肿痛并两腋，

马刀夹瘿生两旁，汗出振寒痎疟疾，

胸胁髀膝至胫骨，绝骨踝痛及诸节。

厥阴足脉肝所终，大指之端毛际丛，

足跗上廉太冲分，踝前一寸入中封，

上踝交出太阴后，循腘内廉阴股冲，

环绕阴器抵小腹，夹胃属肝络胆逢，

上贯膈里布胁肋，夹喉颃颡目系同，

脉上巅会督脉出。支者还生目系中，

下络颊里环唇内，支者便从膈肺通。

此经血多气少焉，是动腰疼俯仰难，

男疝女人小腹肿，面尘脱色及咽干。

所生病者为胸满，呕吐洞泄小便难，

或时遗溺并狐疝，临症还须仔细看。

玉龙歌杨氏注解


扁鹊授我玉龙歌，玉龙一试绝沉疴，

玉龙之歌真罕得，流传千载无差讹。

我今歌此玉龙诀，玉龙一百二十穴，

看者行针殊妙绝，但恐时人自差别。

补泻分明指下施，金针一刺显明医，

伛者立伸偻者起，从此名扬天下知。

凡患伛者，补曲池，泻人中；患偻者，补风池，泻绝骨。

中风不语最难医，发际顶门穴要知，

更向百会明补泻，即时苏醒免灾危。

顶门即囟会也，禁针，灸五壮。百会先补后泻，灸七壮，艾如麦大。

鼻流清涕名鼻渊，先泻后补疾可痊，

若是头风并眼痛，上星穴内刺无偏。

上星穴，流涕并不闻香臭者，泻；俱得气，补。

头风呕吐眼昏花，穴取神庭始不差，

孩子慢惊何可治，印堂刺入艾还加。

神庭入三分，先补后泻；印堂入一分，沿皮透左右攒竹，大哭效，不哭难。急惊泻，慢惊补。

头项强痛难回顾，牙疼并作一般看，

先向承浆明补泻，后针风府即时安。

承浆宜泻，风府针不可深。

偏正头风痛难医，丝竹金针亦可施，

沿皮向后透率谷，一针两穴世间稀。

偏正头风有两般，有无痰饮细推观，

若然痰饮风池刺，倘无痰饮合谷安。

风池刺一寸半，透风府穴，此必横刺方透也，宜先补后泻，灸十一壮。合谷穴针至劳宫，灸二七壮。

口眼[image: ]
 斜最可嗟，地仓妙穴连颊车，[image: ]
 左泻右依师正，右泻左莫令斜。

灸地仓之艾如绿豆，针向颊车；颊车之针，向透地仓。

不闻香臭从何治？迎香两穴可堪攻，

先补后泻分明效，一针未出气先通。

耳聋气闭痛难言，须刺翳风穴始痊，

亦治项上生瘰疬，下针泻动即安然。

耳聋之症不闻声，痛痒蝉鸣不快情，

红肿生疮须用泻，宜从听会用针行。

偶尔失音言语难，哑门一穴两筋间，

若知浅针莫深刺，言语音和照旧安。

眉间疼痛苦难当，攒竹沿皮刺不妨，

若是眼昏皆可治，更针头维即安康。

攒竹宜泻。头维入一分，沿皮透两额角，疼泻，眩晕补。

两睛红肿痛难熬，怕日羞明心自焦，

只刺睛明鱼尾穴，太阳出血自然消。

睛明针五分，后略向鼻中；鱼尾针透鱼腰，即瞳子髎，俱禁灸。如虚肿不宜去血。

眼痛忽然血贯睛，羞明更涩最难睁，

须得太阳针血出，不用金刀疾自平。

心血炎上两眼红，迎香穴内刺为通，

若将毒血搐出后，目内清凉始见功。

内迎香二穴，在鼻孔中，用芦叶或竹叶，搐入鼻内，出血为妙，不愈再针合谷。

强痛脊背泻人中，挫闪腰酸亦可攻，

更有委中之一穴，腰间诸疾任君攻。

委中禁灸，四畔紫脉上皆可出血，弱者慎之。

肾弱腰疼不可当，施为行止甚非常，

若知肾俞二穴处，艾火频加体自康。

环跳能治腿股风，居髎二穴认真攻，

委中毒血更出尽，愈见医科神圣功。

居髎，灸则筋缩。

膝腿无力身立难，原因风湿致伤残，

倘知二市穴能灸，步履悠然渐自安。

俱先补后泻。二市者，风市、阴市也。

髋骨能医两腿疼，膝头红肿不能行，

必针膝眼膝关穴，功效须臾病不生。

膝关在膝盖下犊鼻内，横针透膝眼。

寒湿脚气不可熬，先针三里及阴交，

再将绝骨穴兼刺，肿痛登时立见消。

即三阴交也。

肿红腿足草鞋风，须把昆仑二穴攻，

申脉太溪如再刺，神医妙诀起疲癃。

外昆针透内吕。

脚背疼起丘墟穴，斜针出血即时轻，

解溪再与商丘识，补泻行针要辨明。

行步艰难疾转加，太冲二穴效堪夸，

更针三里中封穴，去病如同用手抓。

膝盖红肿鹤膝风，阳陵二穴亦堪攻，

阴陵针透尤收效，红肿全消见异功。

腕中无力痛艰难，握物难移体不安，

腕骨一针虽见效，莫将补泻等闲看。

急疼两臂气攻胸，肩井分明穴可攻，

此穴元来真气聚，补多泻少应其中。

此二穴针二寸效，乃五脏真气所聚之处，倘或体弱针晕，补足三里。

肩背风气连臂疼，背缝二穴用针明，

五枢亦治腰间痛，得穴方知疾顿轻。

背缝二穴，在背肩端骨下，直腋缝尖，针二寸，灸七壮。

两肘拘挛筋骨连，艰难动作欠安然，

只将曲池针泻动，尺泽兼行见圣传。

尺泽宜泻不灸。

肩端红肿痛难当，寒湿相争气血狂，

若向肩髃明补泻，管君多灸自安康。

筋急不开手难伸，尺泽从来要认真，

头面纵有诸样症，一针合谷效通神。

腹中气块痛难当，穴法宜向内关防，

八法有名阴维穴，腹中之疾永安康。

先补后泻，不灸。如大便不通，泻之即通。

腹中疼痛亦难当，大陵外关可消详，

若是胁疼并闭结，支沟奇妙效非常。

脾家之症最可怜，有寒有热两相煎，

间使二穴针泻动，热泻寒补病俱痊。

间使透针支沟，如脾寒可灸。

九种心痛及脾疼，上脘穴内用神针，

若还脾败中脘补，两针神效免灾侵。

痔漏之疾亦可憎，表里急重最难禁，

或痛或痒或下血，二白穴在掌中寻。

二白四穴，在掌后，去横纹四寸，两穴相对，一穴在大筋内，一穴大筋外，针五分。取穴用稻心从项后围至结喉，取草折齐，当掌中大指虎口纹，双围转两筋头，点到掌后臂草尽处是，即间使后一寸，郄门穴也。灸二七壮，针宜泻，如不愈，灸骑竹马。

三焦热气壅上焦，口苦舌干岂易调，

针刺关冲出毒血，口生津液病俱消。

手臂红肿连腕疼，液门穴内用针明，

更将一穴名中渚，多泻中间疾自轻。

液门沿皮针向后，透阳池。

中风之症症非轻，中冲二穴可安宁，

先补后泻如无应，再刺人中立便轻。

中冲禁灸，惊风灸之。

胆寒心虚病如何？少冲二穴最功多，

刺入三分不着艾，金针用后自平和。

时行疟疾最难禁，穴法由来未审明，

若把后溪穴寻得，多加艾火即时轻。

热泻寒补。

牙疼阵阵苦相煎，穴在二间要得传，

若患翻胃并吐食，中魁奇穴莫教偏。

乳鹅之症少人医，必用金针疾始除，

如若少商出血后，即时安稳免灾危。

三棱针刺之。

如今瘾疹疾多般，好手医人治亦难，

天井二穴多着艾，纵生瘰疬灸皆安。

宜泻七壮。

寒痰咳嗽更兼风，列缺二穴最可攻，

先把太渊一穴泻，多加艾火即收功。

列缺刺透太渊，担穴也。

痴呆之症不堪亲，不识尊卑枉骂人，

神门独治痴呆病，转手骨开得穴真。

宜泻灸。

连日虚烦面赤妆，心中惊悸亦难当，

若须通里穴寻得，一用金针体便康。

惊恐补，虚烦泻，针五分，不灸。

风眩目烂最堪怜，泪出汪汪不可言，

大小骨空皆妙穴，多加艾火疾应痊。

大、小骨空不针，俱灸七壮，吹之。

妇人吹乳痛难消，吐血风痰稠似胶，

少泽穴内明补泻，应时神效气能调。

刺沿皮向后三分。

满身发热痛为虚，盗汗淋淋渐损躯，

须得百劳椎骨穴，金针一刺疾俱除。

忽然咳嗽腰背疼，身柱由来灸便轻，

至阳亦治黄疸病，先补后泻效分明。

针俱沿皮三分，灸二七壮。

肾败腰虚小便频，夜间起止苦劳神，

命门若得金针助，肾俞艾灸起邅迍。

多灸不泻。

九般痔漏最伤人，必刺承山效若神，

更有长强一穴是，呻吟大痛穴为真。

伤风不解嗽频频，久不医时劳便成，

咳嗽须针肺俞穴，痰多宜向丰隆寻。

灸方效。

膏肓二穴治病强，此穴原来难度量，

斯穴禁针多着艾，二十一壮亦无妨。

腠理不密咳嗽频，鼻流清涕气昏沉，

须知喷嚏风门穴，咳嗽宜加艾火深。

针沿皮向外。

胆寒由是怕惊心，遗精白浊实难禁，

夜梦鬼交心俞治，白环俞治一般针。

更加脐下气海两旁效。

肝家血少目昏花，宜补肝俞力便加，

更把三里频泻动，还光益血自无差。

多补少泻，灸。

脾家之症有多般，致成翻胃吐食难，

黄疸亦须寻腕骨，金针必定夺中脘。

无汗伤寒泻复溜，汗多宜将合谷收，

若然六脉皆微细，金针一补脉还浮。

针复溜入三分，沿皮向骨下一寸。

大便闭结不能通，照海分明在足中，

更把支沟来泻动，方知妙穴有神功。

小腹胀满气攻心，内庭二穴要先针，

两足有水临泣泻，无水方能病不侵。

针口用油，不闭其孔。

七般疝气取大敦，穴法由来指侧间，

诸经具载三毛处，不遇师传隔万山。

传尸劳病最难医，涌泉出血免灾危，

痰多须向丰隆泻，气喘丹田亦可施。

浑身疼痛疾非常，不定穴中细审详，

有筋有骨须浅刺，灼艾临时要度量。

不定穴即痛处。

劳宫穴在掌中寻，满手生疮痛不禁，

心胸之病大陵泻，气攻胸腹一般针。

哮喘之症最难当，夜间不睡气遑遑，

天突妙穴宜寻得，膻中着艾便安康。

鸠尾独治五般痫，此穴须当仔细观。

若然着艾宜七壮，多则伤人针亦难。

非高手毋轻下针。

气喘急急不可眠，何当日夜苦忧煎，

若得璇玑针泻动，更取气海自安然。

气海先补后泻。

竖弦疝气发甚频，气上攻心似死人，

关元兼刺大敦穴，此法亲传始得真。

水病之疾最难熬，腹满虚胀不肯消，

先灸水分并水道，后针三里及阴交。

肾气冲心得几时，须用金针疾自除，

若得关元并带脉，四海谁不仰明医。

赤白妇人带下难，只因虚败不能安，

中极补多宜泻少，灼艾还须着意看。

赤泻，白补。

吼喘之症嗽痰多，若用金针疾自和，

俞府乳根一样刺，气喘风痰渐渐磨。

伤寒过经尤未解，须向期门穴上针，

忽然气喘攻胸膈，三里泻多须用心。

期门先补后泻。

脾泄之症别无他，天枢二穴刺休差，

此是五脏脾虚疾，艾火多添病不加。

多灸宜补。

口臭之疾最可憎，劳心只为苦多情，

大陵穴内人中泻，心得清凉气自平。

穴法深浅在指中，治病须臾显妙功，

劝君要治诸般疾，何不当初记 《玉龙》。

胜玉歌杨氏


胜玉歌兮不虚言，此是杨家真秘传，

或针或灸依法语，补泻迎随随手捻。

头痛眩晕百会好，心疼脾痛上脘先，

后溪鸠尾及神门，治疗五痫立便痊。

鸠尾穴禁灸，针三分，家传灸七壮。

髀疼要针肩井穴，耳闭听会莫迟延。

针一寸半，不宜停。经言禁灸，家传灸七壮。

胃冷下脘却为良，眼痛须觅清冷渊。

霍乱心疼吐痰涎，巨阙着艾便安然。

脾疼背痛中渚泻，头风眼痛上星专。

头项强急承浆保，牙腮疼紧大迎全。

行间可治膝肿病，尺泽能医筋拘挛。

若人行步苦艰难，中封太冲针便痊。

脚背痛时商丘刺，瘰疬少海天井边。

筋疼闭结支沟穴，颔肿喉闭少商前。

脾心痛急寻公孙，委中驱疗脚风缠。

泻却人中及颊车，治疗中风口吐沫。

五疟寒多热更多，间使大杼真妙穴。

经年或变劳怯者，痞满脐旁章门决。

噎气吞酸食不投，膻中七壮除膈热。

目内红痛苦皱眉，丝竹攒竹亦堪医。

若是痰涎并咳嗽，治却须当灸肺俞。

更有天突与筋缩，小儿吼闭自然疏。

两手酸疼难执物，曲池合谷共肩髃。

臂疼背痛针三里，头风头痛灸风池。

肠鸣大便时泄泻，脐旁两寸灸天枢。

诸般气症从何治，气海针之灸亦宜。

小肠气痛归来治，腰痛中空穴最奇。

中空穴，从肾俞穴量下三寸，各开三寸是穴，灸十四壮，向外针一寸半，此即膀胱经之中髎也。

腿股转酸难移步，妙穴说与后人知，

环跳风市及阴市，泻却金针病自除。

阴市虽云禁灸，家传亦灸七壮。

热疮臁内年年发，血海寻来可治之。

两膝无端肿如斗，膝眼三里艾当施。

两股转筋承山刺，脚气复溜不须疑。

踝跟骨痛灸昆仑，更有绝骨共丘墟。

灸罢大敦除疝气，阴交针入下胎衣。

遗精白浊心俞治，心热口臭大陵驱。

腹胀水分多得力，黄疸至阳便能离。

肝血盛兮肝俞泻，痔疾肠风长强欺。

肾败腰疼小便频，督脉两旁肾俞除。

六十六穴施应验，故成歌诀显针奇。

杂病穴法歌 《医学入门》


杂病随症选杂穴，仍兼原合与八法，

经络原会别论详，脏腑俞募当谨始，

根结标本理玄微，四关三部识其处。

伤寒一日刺风府，阴阳分经次第取。

伤寒一日太阳风府，二日阳明之荥，三日少阳之输，四日太阴之井，五日少阴之输，六日厥阴之经。在表刺三阳经穴，在里刺三阴经穴。六日过经未汗，刺期门、三里，古法也。惟阴症灸关元穴为妙。

汗吐下法非有他，合谷内关阴交杵。

汗，针合谷入二分，行九九数，搓数十次，男左搓，女右搓，得汗行泻法，汗止身温出针。如汗不止，针阴市，补合谷。○吐，针内关入三分，先补六次，泻三次，行子午捣臼法三次，提气上行，又推战一次，病人多呼几次，即吐；如吐不止，补九阳数，调匀呼吸，三十六度，吐止，徐出针，急扪穴；吐不止，补足三里。○下，针三阴交入三分，男左女右，以针盘旋，右转六阴数毕，用口鼻闭气，吞鼓腹中，将泻插一下，其人即泄，鼻吸手泻三十六遍，方开口鼻之气，插针即泄；如泄不止，针合谷，升九阳数。凡汗、吐、下，仍分阴阳补泻，就流注穴行之尤妙。

一切风寒暑湿邪，头疼发热外关起。头面耳目口鼻病，曲池、合谷为之主，偏正头疼左右针左疼针右
 ，列缺、太渊不用补，头风目眩项捩强，申脉、金门、手三里。赤眼迎香出血奇，临泣、太冲、合谷侣眼肿血烂
 ，泻足临泣
 ，耳聋临泣补足
 与金门，合谷俱泻
 针后听人语。鼻塞鼻痔及鼻渊，合谷、太冲俱泻
 随手取。口噤[image: ]
 斜流涎多，地仓、颊车仍可举。口舌生疮舌下窍，三棱刺血非粗卤舌下两边紫筋
 。舌裂出血寻内关，太冲、阴交走上部，舌上生胎合谷当，手三里治舌风舞。牙风面肿颊车神，合谷泻足
 临泣泻不数。二陵、二跷与二交，头项手足互相与。两井、两商、二三间，手上诸风得其所，手指连肩相引疼，合谷、太冲能救苦。手三里治肩连脐，脊同心后称中渚。冷嗽只宜补合谷，三阴交泻即时住。霍乱中脘可入深，三里、内庭泻几许。心痛翻胃刺劳宫热
 ，寒者少泽细手指补
 。心痛手战少海求，若要除根阴市睹。太渊、列缺穴相连，能祛气痛刺两乳。胁痛只须阳陵泉，腹痛公孙、内关尔，疟疾 《素问》分各经，危氏刺指舌红紫。

足太阳疟，先寒后热，汗出不已，刺金门。足少阳疟，寒热，心惕，汗多，刺侠溪。足阳明疟，寒久乃热，汗出喜见火光，刺冲阳。足太阴疟，寒热善呕，呕已乃衰，刺公孙。足少阴疟，呕吐甚，欲闭户，刺大钟。足厥阴疟，少腹满，小便不利，刺太冲。心疟刺神门，肝疟中封，脾疟商丘，肺疟列缺，肾疟太溪，胃疟厉兑。危氏刺手十指及舌下紫肿筋出血。

痢疾合谷、三里宜，甚者必须兼中膂白痢
 ：合谷
 ；赤痢
 ：小肠俞
 ；赤白
 ：足三里
 、中膂
 。心胸痞满阴陵泉，针到承山饮食美。泄泻肚腹诸般疾，足
 三里、内庭功无比。水肿水分与复溜，

俱泻水分。先用小针，次用大针，以鸡翎管透之，水出浊者死，清者生，急服紧皮丸敛之。如乡村无药，粗人体实者针之；若高人则禁针。取血法：先肉针补入地部，少停泻出人部，少停复补入地部，少停泻出针，其瘀血自出。虚者只有黄水出，若脚上肿大，欲放水者，仍用此法，于复溜穴上取之。

胀满中脘三里揣。

《内经》针腹，以布缠缴。针家另有盘法：先针入二寸五分，退出二寸，只留五分在内盘之。如要取上焦包络之病，用针头迎向上刺入二分补之，使气攻上；若脐下有病，针头向下，退出二分泻之。此特备古法，初学不可轻用。

腰痛环跳、委中神，若连背痛昆仑武。腰连腿疼腕骨升，三里降下随拜跪补腕骨
 ，泻足三里
 。腰连脚痛怎生医？补
 环跳泻
 行间与风市。脚膝诸痛羡行间，三里、申脉、金门侈，脚若转筋眼发花，然谷、承山法自古。两足难移先悬钟，条口后针能步履。两足酸麻补太溪，仆参、内庭盘跟楚脚盘痛泻内庭
 ，脚跟痛泻仆参
 。

脚连胁腋痛难当，环跳、阳陵泉内杵。冷风湿痹针环跳，阳陵、三里烧针尾烧三五壮
 ，知痛即止
 。七疝大敦与太冲，五淋血海通男妇。大便虚秘补支沟，泻足三里效可拟。热秘气秘先长强，大敦、阳陵堪调护。小便不通阴陵泉，三里泻下溺如注。内伤食积针手足
 三里，璇玑相应块亦消。脾病气血先合谷，后刺三阴针用烧。一切内伤内关穴，痰火积块退烦潮。吐血尺泽功无比，衄血上星与禾髎。喘急列缺、足三里，呕噎阴交不可饶。劳宫能治五般痫，更刺涌泉疾若挑。神门专治心痴呆，人中、间使祛癫妖，尸厥百会一穴美，更针隐白效昭昭外用笔管吹耳
 。妇人通经泻合谷，三里、至阴催孕妊虚补合谷
 。死胎阴交不可缓，胞衣照海、内关寻俱泻
 。小儿惊风少商穴，人中、涌泉泻莫深。痈疽初起审其穴，只刺阳经不刺阴。

阳经，谓痈从背出者，当从太阳经至阴、通谷、束骨、昆仑、委中五穴选用。从鬓出者，当从少阳经窍阴、侠溪、临泣、阳辅、阳陵泉五穴选用。从髭出者，当从阳明经厉兑、内庭、陷谷、冲阳、解溪五穴选用。从脑出者，则以绝骨一穴治之。凡痈疽已破，屁神、朔望不忌。

伤寒流注分手足，太冲、内庭可浮沉，熟此筌蹄手要活，得后方可度金针。又有一言真秘诀，上补下泻值千金。

杂病十一穴歌 《聚英》


攒竹丝空主头疼，偏正皆宜向此针，

更去大都除泻动，风池针刺三分深，

曲池合谷先针泻，永与除疴病不侵，

依此下针无不应，管教随手便安宁。

头风头痛与牙疼，合谷三间两穴寻，

更向大都针眼痛，太渊穴内用针行；

牙疼三分针吕细，齿痛依前指上明，

更推大都左之右，交互相迎仔细穷。

听会兼之与听宫，七分针泻耳中聋，

耳门又泻三分许，更加七壮灸听宫，

大肠经内将针泻，曲池合谷七分中，

医者若能明此理，针下之时便见功。

肩背并和肩膊疼，曲池合谷七分深，

未愈尺泽加一寸，更于三间次第行，

各入七分于穴内，少风二府刺心经，

穴内浅深依法用，当时蠲疾两之轻。

咽喉以下至于脐，胃脘之中百病危，

心气痛时胸结硬，伤寒呕哕闷涎随，

列缺下针三分许，三分针泻到风池，

二指三间并三里，中冲还刺五分依。

汗出难来到腕骨，五分针泻要君知，

鱼际经渠并通里，一分针泻汗淋漓，

二指三间及三里，大指各刺五分宜，

汗至如若通遍体，有人明此是良医。

四肢无力中邪风，眼涩难开百病攻，

精神昏倦多不语，风池合谷用针通，

两手三间随后泻，三里兼之与太冲，

各入五分于穴内，迎随得法有奇功。

风池手足指诸间，右痪偏风左曰瘫，

各刺五分随后泻，更灸七壮便身安，

三里阴交行气泻，一寸三分量病看，

每穴又加三七壮，自然瘫痪即时安。

肘痛将针刺曲池，经渠合谷共相宜，

五分针刺于二穴，疟病缠身便得离，

未愈更加三间刺，五分深刺莫忧疑，

又兼气痛憎寒热，间使行针莫用迟。

腿胯腰疼痞气攻，髋骨穴内七分穷，

更针风市兼三里，一寸三分补泻同。

又去阴交泻一寸，行间仍刺五分中，

刚柔进退随呼吸，去疾除病捻指功。

肘膝疼时刺曲池，进针一寸是相宜，

左病针右右针左，依此三分泻气奇。

膝痛三寸针犊鼻，三里阴交要七吹，

但能仔细寻其理，劫病之功在片时。

长桑君天星秘诀歌 《乾坤生意》


天星秘诀少人知，此法专分前后施，

若是胃中停宿食，后寻三里起璇玑。

脾病血气先合谷，后刺三阴交莫迟。

如中鬼邪先间使，手臂挛痹取肩髃。

脚若转筋并眼花，先针承山次内踝。

脚气酸疼肩井先，次寻三里阳陵泉。

如是小肠连脐痛，先刺阴陵后涌泉。

耳鸣腰痛先五会，次针耳门三里内。

小肠气痛先长强，后刺大敦不要忙。

足缓难行先绝骨，次寻条口及冲阳。

牙疼头痛兼喉痹，先刺二间后三里。

胸膈痞满先阴交，针到承山饮食喜。

肚腹浮肿胀膨膨，先针水分泻建里。

伤寒过经不出汗，期门通里先后看。

寒疟面肿及肠鸣，先取合谷后内庭。

冷风湿痹针何处？先取环跳次阳陵。

指痛挛急少商好，依法施之无不灵。

此是桑君真口诀，时医莫作等闲轻。

马丹阳天星十二穴治杂病歌

三里内庭穴，曲池合谷接，委中配承山，太冲昆仑穴，环跳与阳陵，通里并列缺。

合担用法担，合截用法截，三百六十穴，不出十二诀。治病如神灵，浑如汤泼雪，

北斗降真机，金锁教开彻，至人可传授，非人莫浪说。

其一：

三里膝眼下，三寸两筋间。能通心腹胀，善治胃中寒，肠鸣并泄泻，腿肿膝胻酸，伤寒羸瘦损，气蛊及诸般。年过三旬后，针灸眼便宽。取穴当审的，八分三壮安。

其二：

内庭次指外，本属足阳明。能治四肢厥，喜静恶闻声，瘾疹咽喉痛，数欠及牙疼，虚疾不能食，针着便惺惺针三分
 ，灸三
 壮
 。

其三：

曲池拱手取，屈肘骨边求。善治肘中痛，偏风手不收，挽弓开不得，筋缓莫梳头，喉闭促欲死，发热更无休，遍身风癣癞，针着即时瘳针五分
 ，灸三壮
 。

其四：

合谷在虎口，两指歧骨间，头疼并面肿，疟病热还寒，齿龋鼻衄血，口噤不开言。针入五分深，令人即便安灸三壮
 。

其五：

委中曲窪里，横纹脉中央。腰痛不能举，沉沉引脊梁，酸疼筋莫展，风痹复无常，膝头难伸屈，针入即安康针五分
 ，禁
 灸
 。

其六：

承山名鱼腹，腨肠分肉间，善治腰疼痛，痔疾大便难，脚气并膝肿，展转战疼酸，霍乱及转筋，穴中刺便安针七分
 ，灸五壮
 。

其七：

太冲足大趾，节后二寸中。动脉知生死，能医惊痫风，咽喉并心胀，两足不能行，七疝偏坠肿，眼目似云朦，亦能疗腰痛，针下有神功针三分
 ，灸三壮
 。

其八：

昆仑足外踝，跟骨上边寻，转筋腰尻痛，暴喘满冲心，举步行不得，一动即呻吟，若欲求安乐，须于此穴针针五分
 ，灸三
 壮
 。

其九：

环跳在髀枢，侧卧屈足取。折腰莫能顾，冷风并湿痹，腿胯连腨痛，转侧重唏嘘。若人针灸后，顷刻病消除针二寸
 ，灸五
 壮
 。

其十：

阳陵居膝下，外臁一寸中。膝肿并麻木，冷痹及偏风，举足不能起，坐卧似衰翁，针入六分止，神功妙不同灸三壮
 。

其十一：

通里腕侧后，去腕一寸中。欲言声不出，懊恼及怔忡，实则四肢重，头腮面颊红，虚则不能食，暴喑面无容，毫针微微刺，方信有神功针三分
 ，灸三壮
 。

其十二：

列缺腕侧上，次指手交叉。善疗偏头患，遍身风痹麻，痰涎频壅上，口噤不开牙，若能明补泻，应手即如拿针三分
 ，灸五
 壮
 。

四总穴歌 《聚英》


肚腹三里留，腰背委中求，头项寻列缺，面口合谷收。

肘后歌 《聚英》


头面之疾针至阴，腿脚有疾风府寻。

心胸有病少府泻，脐腹有病曲泉针。

肩背诸疾中渚下，腰膝强痛交信凭。

胁肋腿叉后溪妙，股膝肿起泻太冲。

阴核发来如升大，百会妙穴真可骇。

顶心头痛眼不开，涌泉下针足安泰。

鹤膝肿劳难移步，尺泽能舒筋骨疼，

更有一穴曲池妙，根寻源流可调停；

其患若要便安愈，加以风府可用针。

更有手臂拘挛急，尺泽刺深去不仁。

腰背若患挛急风，曲池一寸五分攻。

五痔原因热血作，承山须下病无踪。

哮喘发来寝不得，丰隆刺入三寸深。

狂言盗汗如见鬼，惺惺间使便下针。

骨寒髓冷火来烧，灵道妙穴分明记。

疟疾寒热真可畏，须知虚实可用意，

间使宜透支沟中，大椎七壮合圣治。

连日频频发不休，金门刺深七分是。

疟疾三日得一发，先寒后热无他语，

寒多热少取复溜，热多寒少用间使。

或患伤寒热未收，牙关风壅药难投，

项强反张目直视，金针用意列缺求。

伤寒四肢厥逆冷，脉气无时仔细寻，

神奇妙穴真有二，复溜半寸顺骨行。

四肢回还脉气浮，须晓阴阳倒换求，

寒则须补绝骨是，热则绝骨泻无忧；

脉若浮洪当泻解，沉细之时补便瘳。

百合伤寒最难医，妙法神针用意推，

口噤眼合药不下，合谷一针效甚奇。

狐惑伤寒满口疮，须下黄连犀角汤。

虫在脏腑食肌肉，须要神针刺地仓。

伤寒腹痛虫寻食，吐蛔乌梅可难攻，

十日九日必定死，中脘回还胃气通。

伤寒痞气结胸中，两目昏黄汗不通，

涌泉妙穴三分许，速使周身汗自通。

伤寒痞结胁积痛，宜用期门见深功。

当汗不汗合谷泻，自汗发黄复溜凭。

飞虎一穴通痞气，祛风引气使安宁。

刚柔二痉最乖张，口噤眼合面红妆，

热血流入心肺腑，须要金针刺少商。

中满如何去得根，阴包如刺效如神，

不论老幼依法用，须教患者便抬身。

打扑伤损破伤风，先于痛处下针攻，

后向承山立作效，甄权留下意无穷。

腰腿疼痛十年春，应针不了便惺惺，

大都引气探根本，服药寻方枉费金。

脚膝经年痛不休，内外踝边用意求，

穴号昆仑并吕细，应时消散即时瘳。

风痹痿厥如何治，大杼曲泉真是妙。

两足两胁满难伸，飞虎神灸七分到，

腰软如何去得根，神妙委中立见效。

回阳九针歌

哑门劳宫三阴交，涌泉太溪中脘接，

环跳三里合谷并，此是回阳九针穴。

针内障秘歌杨氏


内障由来十八般，精医明哲用心看，

分明一一知形状，下手行针自入玄。

察他冷热虚和实，多惊先服镇心丸，

弱翳细针粗拨老，针形不可一般般。

病虚新瘥怀妊月，针后应知将息难，

不雨不风兼吉日，清斋三日在针前。

安心定志存真气，念佛亲姻莫杂喧，

患者向明盘膝坐，医师全要静心田。

有血莫惊须住手，裹封如旧勿频看，

若然头痛不能忍，热茶和服草马烟。

七日解封方视物，花生水动莫开言，

还睛圆散坚心服，百日冰轮彻九渊。

针内障要歌杨氏


内障金针针了时，医师治法要精微，

绵包黑豆如球子，眼上安排慢熨之，

头边镇枕须平稳，仰卧三朝莫厌迟。

封后或然微有痛，脑风牵动莫狐疑，

或针或熨依前法，痛极仍将火熨宜。

盐白梅含止咽吐，大小便起与扶持，

高声叫唤私人欲，惊动睛轮见雪飞。

三七不须汤洗面，针痕湿着痛微微，

五辛酒面周年慎，出户升堂缓步移，

双眸了了康宁日，狂吝嗔予泄圣机。

补泻雪心歌以下俱 《聚英》


行针补泻分寒热，泻寒补热须分别，

捻指向外泻之方，捻指向内补之诀。

泻左须当大指前，泻右大指当后拽，

补左次指向前搓，补右大指往上拽。

如何补泻有两般，盖是经从两边发。

补泻又要识迎随，随则为补迎为泻，

古人补泻左右分，今人乃为男女别。

男女经脉一般生，昼夜循环无暂歇，

两手阳经上走头，阴经胸走手指辍，

两足阳经头走足，阴经上走腹中结。

随则针头随经行，迎则针头迎经夺。

更有补泻定吸呼，吸泻呼补真奇绝。

补则呼出却入针，　　声针用三飞法，

气至出针吸气入，疾而一退急扪穴。

泻则吸气方入针，要知祖气通身达，

气至出针呼气出，徐而三退穴开捺。

此诀出自梓桑君，我今受汝心已雪，

正是补泻玄中玄，莫向人前轻易说。

行针总要歌

黄帝金针法最奇，短长肥瘦在临时，

但将他手横纹处，分寸寻求审用之。

身体心胸或是短，身体心胸或是长，

求穴看纹还有理，医工此理要推详。

定穴行针须细认，瘦肥短小岂同群，

肥人针入三分半，瘦体须当用二分。

不肥不瘦不相同，如此之人但着中，

只在二三分内取，用之无失且收功。

大饥大饱宜避忌，大风大雨亦须容，

饥伤荣气饱伤腑，更看人神俱避之。

妙针之法世间稀，多少医工不得知，

寸寸人身皆是穴，但开筋骨莫狐疑，

有筋有骨旁针去，无骨无筋须透之。

见病行针须仔细，必明升降合开时。

邪入五脏须早遏，祟侵六脉浪翻飞，

乌乌稷稷空中坠，静意冥冥起发机，

先补真阳元气足，次泻余邪九度嘘，

同身逐穴歌中取，捷法昭然径不迷。

百会三阳顶之中，五会天满名相同，

前顶之上寸五取，百病能祛理中风。

灸后火燥冲双目，四畔刺血令宣通，

井泉要洗原针穴，针刺无知灸有功。

前顶寸五三阳前，甄权曾云一寸言，

棱针出血头风愈，盐油揩根病自痊。

囱会顶前寸五深，八岁儿童不可针，

囱门未合那堪灸，二者须当记在心。

上星会前一寸斟，神庭星前发际寻，

诸风灸庭为最妙，庭星宜灸不宜针。

印堂穴并两眉攒，素髎面正鼻柱端，

动脉之中定禁灸，若燃此穴鼻鼾酸。

水沟鼻下名人中，兑端张口上唇宫，

龈交二龈中间取，承浆下唇宛内踪，

炷艾分半悬浆灸，大则阳明脉不隆。

廉泉宛上定结喉，一名舌本立重楼。

同身捷法须当记，他日声名播九州。

行针指要歌

或针风，先向风府、百会中。或针水，水分夹脐上边取。或针结，针着大肠泄水穴。或针劳，须向膏肓及百劳。或针虚，气海、丹田、委中奇。或针气，膻中一穴分明记。或针嗽，肺俞、风门须用灸。或针痰，先针中脘、三里间。或针吐，中脘、气海、膻中补；翻胃吐食一般医，针中有妙少人知。

刺法启玄歌六言


十二阴阳气血，凝滞全凭针焫，

细推十干五行，谨按四时八节。

出入要知先后，开合慎毋妄别，

左手按穴分明，右手持针亲切。

刺荣无伤卫气，刺卫无伤荣血，

循扪引导之因，呼吸调和寒热。

补即慢慢出针，泻即徐徐闭穴。

发明难素玄微，俯仰岐黄秘诀，

若能劳心劳力，必定愈明愈哲。

譬如闭户造车，端正出门合辙。

倘逢志士细推，不是知音莫说。

了却个中规模，便是医中俊杰。

针法歌

先说平针法，含针口内温，按揉令气散，掐穴故教深，

持针安穴上，令他嗽一声，随嗽归天部，停针再至人，

再停归地部，待气候针沉，气若不来至，指甲切其经，

次提针向病，针退天地人。

补必随经刺，令他吹气频，随吹随左转，逐归天地人，

待气停针久，三弹更熨温，出针口吸气，急急闭其门。

泻欲迎经取，吸则纳其针，吸时须右转，依次进天人，

转针仍复吸，依法要停针，出针吹口气，摇动大其门。

策杨氏考卷


诸家得失策以下俱杨氏


问：人之一身犹之天地。天地之气不能以恒顺，而必待于范围之功；人身之气，不能以恒平，而必待于调摄之技。故其致病也，既有不同，而其治之亦不容一律，故药与针灸不可缺一者也。然针灸之技，昔之专门者固各有方书，若 《素问》、《针灸图》、《千金方》、《外台秘要》，与夫补泻灸刺诸法，以示来世矣。其果何者而为之原欤？亦岂无得失去取于其间欤？诸生以是名家者，请详言之！

对曰：天地之道，阴阳而已矣。夫人之身，亦阴阳而已矣。阴阳者造化之枢纽，人类之根抵也。惟阴阳得其理则气和，气和则形亦以之和矣。如其拂而戾焉，则赞助调摄之功，自不容已矣。否则，在造化不能为天地立心，而化工以之而息；在夫人不能为生民立命，而何以臻寿考无疆之休哉。此固圣人赞化育之一端也，而可以医家者流而小之耶？

愚尝观之 《易》曰：大哉乾元，万物资始；至哉坤元，万物资生，是一元之气，流行于天地之间，一阖一辟，往来不穷，行而为阴阳，布而为五行，流而为四时，而万物由之以化生，此则天地显仁藏用之常，固无庸以赞助为也。然阴阳之理也，不能以无愆，而雨旸寒暑，不能以时若，则范围之功，不能无待于圣人也。故 《易》曰：后以裁成天地之道，辅相天地之宜，以左右民，此其所以人无夭札，物无疵厉，而以之收立命之功矣。然而吾人同得天地之理以为理，同得天地之气以为气，则其元气流行于一身之间，无异于一元之气流行于天地之间也。夫何喜怒哀乐心思嗜欲之汨于中，寒暑风雨温凉燥湿之侵于外，于是有疾在胰理者焉，有疾在血脉者焉，有疾在肠胃者焉。然而疾在肠胃，非药饵不能以济；在血脉，非针刺不能以及；在腠理，非熨焫不能以达，是针灸药者，医家之不可缺一者也。夫何诸家之术惟以药，而于针灸则并而弃之，斯何以保其元气，以收圣人寿民之仁心哉？然是针与灸也，亦未易言也。盂子曰：离娄之明，不以规矩，不能成方圆；师旷之聪，不以六律，不能正五音。若古之方书，固离娄之规矩，师旷之六律也。故不溯其源，则无以得古人立法之意，不穷其流，则何以知后世变法之弊。今以古人之方书言之，有 《素问》、 《难经》焉，有《灵枢》、《铜人图》焉，有 《千金方》、有 《外台秘要》焉，有《金兰循经》、有 《针灸杂集》焉。然 《灵枢》之图，或议其太繁而杂；于 《金兰循经》，或嫌其太简而略；于 《千金方》，或诋其不尽伤寒之数；于 《外台秘要》，或议其为医之蔽；于 《针灸杂集》，或论其未尽针灸之妙。溯而言之，则惟 《素》、《难》为最要，盖 《素》、《难》者，医家之鼻祖，济生之心法，垂之万世而无弊者也。夫既由 《素》、《难》以溯其原，又由诸家以穷其流，探脉络，索荣卫，诊表里，虚则补之，实则泻之，热则凉之，寒则温之，或通其气血，或维其真元。以律天时，则春夏刺浅，秋冬刺深也。以袭水土，则湿致高原，热处风凉也。以取诸人，肥则刺深，瘠则刺浅也。又由是而施之以动摇进退，搓弹摄按之法，示之以喜怒忧惧，思劳醉饱之忌，穷之以井荥输经合之源，究之以主客标本之道，迎随开合之机。夫然后阴阳和，五气顺，荣卫固，脉络绥，而凡腠理血脉，四体百骸，一气流行，而无壅滞痿痹之患矣。不犹圣人之裁成辅相，而一元之气，周流于天地之间乎。先儒曰：吾之心正，则天地之心亦正，吾之气顺，则天地之气亦顺。此固赞化育之极功也，而愚于医之灸刺也亦云。

头不多灸策

问：灸穴须按经取穴，其气易连而其病易除，然人身三百六十五络皆归于头，头可多灸欤？灸良已，间有不发者，当用何法发之？

尝谓穴之在人身也，有不一之名，而灸之在吾人也，有至一之会。盖不知其名，则昏谬无措，无以得其周身之理；不观其会，则散漫靡要，何以达其贯通之原。故名也者，所以尽乎周身之穴也，固不失之太繁；会也者，所以贯乎周身之穴也，亦不失之太简。人而知乎此焉，则执简可以御繁，观会可以得要，而按经治疾之余，尚何疾之有不愈，而不足以仁寿斯民也哉。

执事发策，而以求穴在乎按经，首阳不可多灸，及所以发灸之术，下询承学，是诚究心于民瘼者。愚虽不敏，敢不掇述所闻以对。尝观吾人一身之气，周流于百骸之间，而统之则有其宗，犹化工一元之气，磅礴于乾坤之内，而会之则有其要。故仰观于天，其星辰之奠丽，不知其几也，而求其要，则惟以七宿为经，二十四曜为纬；俯察于地，其山川之流峙，不知其几也，而求其要则惟以五岳为宗，四渎为委，而其他咸弗之求也。天地且然，而况人之一身，内而五脏六腑，外而四体百形，表里相应，脉络相通，其所以生息不穷，而肖形于天地者，宁无所网维统纪于其间耶！故三百六十五络，所以言其烦也，而非要也，十二经穴，所以言其法也，而非会也。总而会之，则人身之气有阴阳，而阴阳之运有经络，循其经而按之，则气有连属，而穴无不正，疾无不除。譬之庖丁解牛，会则其凑，通则其虚，无假斤斲之劳，而顷刻无全牛焉。何也？彼固得其要也。故不得其要，虽取穴之多，亦无以济人；苟得其要，则虽会通之简，亦足以成功。惟在善灸者加之意焉耳，自今观之，如灸风而取诸风池、百会，灸劳而取诸膏肓、百劳，灸气而取诸气海，灸水而取诸水分，欲去腹中之病则灸三里，欲治头目之疾则灸合谷。欲愈腰腿则取环跳、风市，欲拯手臂，则取肩髃、曲池。其他病以人殊，治以疾异，所以得之心而应之手者，罔不昭然有经络在焉。而得之则为良医，失之则为粗工，凡以辨诸此也。至于首为诸阳之会，百脉之宗，人之受病固多，而吾之施灸宜别，若不察其机而多灸之，其能免夫头目旋眩、还视不明之咎乎？不审其地而并灸之，其能免夫气血滞绝、肌肉单薄之忌乎？是百脉之皆归于头，而头之不可多灸，尤按经取穴者之所当究心也。若夫灸之宜发，或发之有速而有迟，固虽系于人之强弱不同，而吾所以治之者，可不为之所耶？观东垣灸三里七壮不发，而复灸以五壮即发；秋夫灸中脘九壮不发，而渍以露水，熨以热履，熯以赤葱，即万无不发之理，此其见之 《图经》、《玉枢》诸书，盖班班具载可考而知者。吾能按经以求其原，而又多方以致其发，自无患乎气之不连，疾之不疗，而于灼艾之理，斯过半矣。抑愚又有说焉，按经者法也，而所以神明之者心也。苏子有言：一人饮食起居，无异于常人，而愀然不乐，问其所若，且不能自言，此庸医之所谓无足忧，而扁鹊、仓公之所望而惊焉者。彼惊之者何也？病无显情，而心有默识，诚非常人思虑所能测者。今之人徒曰：吾能按经，吾能取穴。而不于心焉求之，譬诸刻舟而求剑，胶柱而鼓瑟，其疗人之所不能疗者，吾见亦罕矣。然则善灸者奈何？静养以虚此心，观变以运此心，旁求博采以扩此心，使吾心与造化相通，而于病之隐显，昭然无遁情焉。则由是而求孔穴之开合，由是而察气候之疾徐，由是而明呼吸补泻之宜，由是而达迎随出入之机，由是而酌从卫取气，从荣置气之要，不将从手应心，得鱼兔而忘筌蹄也哉！此又岐黄之秘术，所谓百尺竿头进一步者，不识执事以为何如？

穴有奇正策

问：九针之法，始于岐伯，其数必有取矣。而灸法独无数焉，乃至定穴，均一审慎，所谓奇穴，又皆不可不知也。试言以考术业之专工。

尝谓针灸之疗疾也，有数有法，而惟精于数法之原者，斯足以窥先圣之心；圣人之定穴也，有奇有正，而惟通于奇正之外者，斯足以神济世之术，何也？法者，针灸所立之规；而数也者，所以纪其法，以运用于不穷者也。穴者，针灸所定之方；而奇也者，所以翊夫正以旁通于不测者也。数法肇于圣人，固精蕴之所寓；而定穴兼夫奇正，尤智巧之所存。善业医者，果能因法以详其数，缘正以通其奇，而于圣神心学之要，所以默蕴于数法奇正之中者，又皆神而明之焉，尚何术之有不精，而不足以康济斯民也哉？

执事发策，而以针灸之数法奇穴，下询承学，盖以术业之专工者望诸生也，而愚岂其人哉？虽然，一介之士，苟存心于爱物，于人必有所济，愚固非工于医业者，而一念济物之心，特惓惓焉。矧以明问所及，敢无一言以对。夫针灸之法，果何所昉乎？粤稽上古之民，太朴未散，元醇未漓，与草木蓁蓁然，与鹿豕杯杯然，方将相忘于浑噩之天，而何有于疾，又何有于针灸之施也。自羲、农以还，人渐流于不古，而朴者散，醇者漓，内焉伤于七情之动，外焉感于六气之侵，而众疾胥此乎交作矣。岐伯氏有忧之，于是量其虚实，视其寒温，酌其补泻，而制之以针刺之法焉，继之以灸火之方焉。至于定穴，则自正穴之外，又益之以奇穴焉。非故为此纷纷也，民之受疾不同，故所施之术或异，而要之非得已也，势也。势之所趋，虽圣人亦不能不为之所也已。然针固有法矣，而数必取于九者，何也？盖天地之数，阳主生，阴主杀，而九为老阳之数，则期以生人，而不至于杀人者，固圣人取数之意也。今以九针言之，燥热侵头身，则法乎天，以为镵针，头大而末锐焉。气满于肉分，则法乎地，以为圆针，身圆而末锋焉。锋如黍米之锐者为鍉针，主按脉取气法乎人也。刃有三隅之象者为锋针，主泻导痈血，法四时也。铍针以法音，而末如剑锋者，非所以破痈脓乎？利针以法律，而支似毫毛者，非所以调阴阳乎？法乎星则为毫针，尖如蚊虻，可以和经络，却诸疾也。法乎风则为长针，形体锋利，可以去深邪，疗痹痿也。至于燔针之刺，则其尖如挺，而所以主取大气不出关节者，要亦取法于野而已矣。所谓九针之数，此非其可考者耶！然灸亦有法矣，而独不详其数者，何也？盖人之肌肤，有厚薄，有深浅，而火不可以概施，则随时变化而不泥于成数者，固圣人望人之心也。今以灸法言之，有手太阴之少商焉，灸不可过多，多则不免有肌肉单薄之忌；有足厥阴之章门焉，灸不可不及，不及则不免有气血壅滞之嫌。至于任之承浆也，督之脊中也，手之少冲，足之涌泉也，是皆犹之少商焉，而灸之过多，则致伤矣，脊背之膏肓也，腹中之中脘也，足之三里，手之曲池也，是皆犹之章门焉，而灸之愈多，则愈善矣。所谓灸法之数，此非其仿佛者耶！夫有针灸，则必有会数法之全，有数法则必有所定之穴。而奇穴者，则又旁通于正穴之外，以随时疗症者也。而其数维何？吾尝考之 《图经》，而知其七十有九焉，以鼻孔则有迎香，以鼻柱则有鼻准，以耳上则有耳尖，以舌下则有金津、玉液，以眉间则有鱼腰，以眉后则有太阳，以手大指则有骨空，以手中指则有中魁。至于八邪、八风之穴，十宣、五虎之处，二白、肘尖、独阴、囊底、鬼眼、髋骨、四缝、中泉、四关，凡此皆奇穴之所在。而九针之所刺者，刺以此也；灸法之所施者，施以此也。苟能即此以审慎之，而临症定穴之余，有不各得其当者乎？虽然，此皆迹也，而非所以论于数法奇正之外也。圣人之情，因数以示，而非数之所能拘；因法以显，而非法之所能泥；用定穴以垂教，而非奇正之所能尽，神而明之，亦存乎其人焉耳。故善业医者，苟能旁通其数法之原，冥会其奇正之奥，时可以针而针，时可以灸而灸，时可以补而补，时可以泻而泻，或针灸可并举，则并举之，或补泻可并行，则并行之，治法因乎人，不因乎数，变通随乎症，不随乎法，定穴主乎心，不主乎奇正之陈迹。譬如老将用兵.运筹攻守，坐作进退，皆运一心之神以为之。而凡鸟占云祲、金版六韬之书，其所具载方略，咸有所不拘焉。则兵惟不动，动必克敌；医惟不施，施必疗疾。如是虽谓之无法可也，无数可也，无奇无正亦可也，而有不足以称神医于天下也哉！管见如斯，惟执事进而教之！

针有浅深策

问：病有先寒后热者，先热后寒者，然病固有不同，而针刺之法，其亦有异乎？请试言之！

对曰：病之在夫人也，有寒热先后之殊，而治之在吾人也，有同异后先之辨。盖不究夫寒热之先后，则谬焉无措，而何以得其受病之源；不知同异之后先，则漫焉无要，而何以达其因病之治。此寒热之症，得之有先后者，感于不正之气，而适投于腠理之中。治寒热之症，得之有后先者，乘其所致之由，而随加以补泻之法，此则以寒不失之惨，以热则不过于灼，而疾以之而愈矣。是于人也，宁不有济矣乎？请以一得之愚，以对扬明间之万一，何如？盖尝求夫人物之所以生也，本之于太极，分之为二气，其静而阴也，而复有阳以藏于其中；其动而阳也，而复有阴以根于其内。惟阴而根乎阳也，则往来不穷，而化生有体；惟阳而根乎阴也，则显藏有本，而化生有用。然而气之运行也，不能无愆和之异，而人之罹之也，不能无寒热之殊，是故有先寒后热者，有先热后寒者。先寒后热者，是阳隐于阴也，苟徒以阴治之，则偏于阴，而热以之益炽矣；其先热后寒者，是阴隐于阳也，使一以阳治之，则偏于阳，而寒以之益惨矣。夫热而益炽，则变而为三阳之症，未可知也。夫寒而益惨，则传而为三阴之症，未可知也。而治之法，当何如哉？吾尝考之 《图经》，受之父师，而先寒后热者，须施以阳中隐阴之法焉。于用针之时，先入五分，使行九阳之数，如觉稍热，更进针令入一寸，方行六阴之数，以得气为应。夫如是，则先寒后热之病可除矣。其先热后寒者，用以阴中隐阳之法焉。于用针之时，先入一寸，使行六阴之数，如觉微凉，即退针，渐出五分，却行九阳之数，亦以得气为应。夫如是，则先热后寒之疾疹矣。夫曰先曰后者，而所中有荣有卫之殊；曰寒曰热者，而所感有阳经阴经之异。使先热后寒者，不行阴中隐阳之法，则失夫病之由来矣，是何以得其先后之宜乎？如先寒后热者，不行阳中隐阴之法，则不达夫疾之所致矣，其何以得夫化裁之妙乎？抑论寒热之原，非天之伤人，乃人之自伤耳。经曰：邪之所凑，其气必虚。自人之荡真于情窦也，而真者危；丧志于外华也，而醇者漓；眩心于物牵也，而萃者涣；汨情于食色也，而完者缺；劳神于形役也，而坚者暇。元阳丧，正气亡，寒毒之气，乘虚而袭。苟能养灵泉于山下，出泉之时，契妙道于日落，万川之中，嗜欲浅而天机深，太极自然之体立矣。寒热之毒虽威，将无隙之可投也。譬如墙壁固，贼人乌得而肆其虐哉？故先贤有言曰：夫人与其治病于已病之后，孰若治病于未病之先，其寒热之谓欤？


针灸大成卷之八

仰人腹穴尺寸图以下俱 《医统》

伏人背穴尺寸图

背部穴图

腹部穴图

背部穴俞歌 《医统》


二节大椎，风门肺俞，厥阴心督，肝膈胆脾，胃俞三焦，肾俞气海，大肠关元，小肠膀俞，中膂白环，上次中下，膏肓患门，四花六穴，腰俞命门，穴皆可彻。

腹部中穴歌

天突璇玑，华盖紫宫，玉堂膻中，中庭鸠尾，巨阙上脘，中脘建里，下脘水分，神阙交海，石门关元，中极曲骨，膀门二寸，夹脐天枢，期章二门，不可不知。

头　部

前发际至后发际，折作十二节，为一尺二寸，前发际不明者，取眉心直上行三寸；后发际不明者，取大椎上行三寸；前后俱不明者，折作一尺八寸，头部直寸并依此法取。眼内眦角至外眦角为一寸。头部横穴并依此穴寸法取。

神庭穴至曲差穴，曲差穴至本神穴，本神穴至头维穴各一寸半，自神庭至头维共四寸半。

背　部

大椎至尾骶骨穴，共计二十一椎，通作三尺。故谓人为三尺之躯者，此也。

上七椎，每椎一寸四分一厘，共九寸八分七厘。中七椎，每椎一寸六分一厘，共一尺一寸二分七厘，下七椎，每椎一寸二分六厘，共八寸八分二厘。

第二行，夹脊各一寸半，除脊一寸，共折作四寸，分两旁。

第三行，夹脊各三寸，除脊一寸，共折作七寸，分两旁。

腹　部

膺部腹部横寸，并用对乳间横折作八寸。○膺腹横寸取穴悉依上法。直寸取穴，依中行心蔽骨下至脐，共折八寸。人无蔽骨者，取歧骨下至脐心，共折九寸取之。○脐下至毛际横骨，折作五寸。○天突至膻中，折作八寸，下行一寸六分为中庭，上取天突，下至中庭，共折九寸六分。

中指同身寸图

手足部并背部横寸，并用中指寸取之。

中指同身寸图



男左女右手，中指第二节内廷，两横纹头相去为一寸。取稻秆心量，或用薄篾量，皆易折，而不伸缩为准。用绳则伸缩不便，故多不准。

《素问》九针论

岐伯曰：圣人之起天地之数也，一而九之，故以主九野。九而九之，九九八十一，以起黄钟数焉。以针应九数也，何以言之？一者天也，天者阳也。五脏之应天者肺，肺者，五脏六腑之华盖也；皮者，肺之合也，人之阳也，故为之治针，必大其头而锐其末，令毋得深入而阳气出。二者，地也。人之所以应土者肉也，故为之治针，必筒其身而圆其末，令毋得伤肉分，伤则气得竭。三者，人也。人之所以成生者，血脉也。故为之治针，必大其身而圆其末，令可以按脉勿陷，以致其气，令邪气独出。四者，时也。时者，四时八风之客于经络中为溜病者也。故为之治针，必筒其身而锋其末，令可以泻热出血而痼病竭。五者，音也。音者，冬夏之分，分于子午，阴与阳别，寒与热争，两气相搏，合为痈脓者。故为之治针，必令其末如剑锋，可以取大脓。六者，律也。律者，调阴阳四时而合十二经脉，虚邪客于经络，而为暴痹者。故为之治针，必令尖如氂，且圆且锐，中身微大，以取暴气。七者，星也。星者，人之七窍，邪之所客于经而为痛痹，舍于经络者也。故为之治针，令尖如蚊虻喙，静以徐往，微以久留，正气因之，真邪俱往，出针而养者也。八者，风也。风者，人之股肱八节也。八正之虚风，八风伤人，内舍于骨解腰脊节腠之间为深痹也。故为之治针，必长其身，锋其末，可以取深邪远痹。九者，野也。野者，人之节解皮肤之间也。淫邪流溢于身，如风水之状而溜，不能过于机关大节者也。故为之治针，令尖如梃，其锋微圆，以取大气之不能过于关节者也。一天、二地、三人、四时、五音、六律、七星、八风、九野，身形亦应之。针有所宜，故曰九针。人皮应天，人肉应地，人脉应人，人筋应时，人声应音，人阴阳合气应律，人齿面目应星，人出入气应风，人九窍三百六十五节应野。故一针皮，二针肉，三针脉，四针五脏筋，五针骨，六针调阴阳，七针应精，八针除风，九针通九窍，除三百六十五节气。此之谓有所主也。

九针式

帝曰：针之长短有数乎？岐伯对曰：一曰镵针，取法于巾针，头大末锐，末平半寸，卒锐之，长一寸六分。二曰圆针，取法于絮针，筒其身而卵其锋，针如卵形，圆其末，长一寸六分。三曰[image: ]
 针[image: ]
 ，音低
 ，取法于黍粟之锐，长三寸半。四曰锋针，取法于絮针，筒其身，锋其末，刃三隅，长一寸六分。五曰铍针，取法于剑锋，末如剑，广二寸半，长四寸。六曰圆利针，取法于氂针，且圆且锐，微大其末，反小其身，又曰中身微大，长一寸六分。七曰毫针，取法于毫毛，尖如蚊虻喙，长三寸六分。八曰长针，取法于綦针，锋利身薄，长七寸。九曰火针，取法于锋针，尖如梃，其锋微圆，长四寸。此九针之长短也。

九针图

镵针　　平半寸，长一寸六分，头大末锐，病在皮肤，刺热者用此。今之名箭头针是也。

圆针　　其身圆，锋如卵形，长一寸六分，揩摩分肉用此。

鍉针　　其锋如黍粟之锐，长三寸五分，脉气虚少用此。

锋针　　其刃三隅，长一寸六分，发痼疾刺大者用此。今之所谓三棱针是也。

陫针　　一名铍针。末如剑锋，广二寸半，长四寸，破痈肿出脓。今名剑针是也。

[image: ]


圆利针　　尖如氂，且圆且利，其末微大，长一寸六分，取暴痹刺小者用此。

[image: ]


毫针　　法象毫，尖如蚊虻喙，长三寸六分，取痛痹刺寒者用此。

长针　　锋如利，长七寸，痹深居骨解腰脊节腠之间者用此。今之名跳针是也。

火针　　一名燔针，长四寸，风虚肿毒，解肌排毒用此。

制针法

《本草》云：马衔铁无毒。《日华子》云：古旧铤者好，或作医工针。

按：《本草》柔铁即熟铁，有毒，故用马衔则无毒。以马属午，属火，火克金，解铁毒，故用以作针。古曰 “金针”者，贵之也。又金为总名，铜、铁、金、银之属皆是也。若用金针更佳。

煮针法

先将铁丝于火中煅红，次截之，或二寸，或三寸，或五寸，长短不拘。次以蟾酥涂针上，仍入火中微煅，不可令红，取起，照前涂酥，锻三次。至第三次，乘热插入腊肉皮之里、肉之外。将后药先以水三碗煎沸，次入针肉在内，煮至水干，倾于水中，待冷，将针取出。于黄土中插百余下，色明方佳，以去火毒。次以铜丝缠上，其针尖要磨圆，不可用尖刃。

麝香五分
 、胆矾、石斛各一钱
 、川山甲、当归尾、朱砂、没药、郁金、川芎、细辛各三钱
 、甘草节、沉香各五钱
 、磁石一两
 ，能引诸药入铁内
 。

又法：用乌头、巴豆各一两，硫黄、麻黄各五钱，木鳖子、乌梅各十个，同针入水，用磁罐内煮一日，洗择之，再用止痛没药、乳香、当归、花乳石各半两，又如前水煮一日，取出，用皂角水洗，再于犬肉内煮一日，仍用瓦屑打磨净，端直，用松子油涂之，常近人气为妙。

暖　针

《素问》遗篇注云：用圆利针、长针，未刺之时，先口内温针，暖而用之。又曰：毫针于人近体，暖针至温方刺。

按：口体温针，欲针入经络，气得温而易行也。今或投针于热汤中，亦此意耳。口温与体温微有不同，口温者针头虽热，而柄尚寒，不若着身温之，则针通身皆热矣。

火　针

火针即焠针，频以麻油蘸其针，灯上烧令通红，用方有功。若不红，不能去病，反损于人。烧时令针头低下，恐油热伤手，先令他人烧针，医者临时用之，以免手热。先以墨点记穴道，使针时无差。火针甚难，须有临阵之将心，方可行针。先以左手按穴，右手用针，切忌太深，恐伤经络，太浅不能去病，惟消息取中耳。凡行火针，必先安慰病人，令勿惊惧。较之与灸一般，灸则疼久，针则所疼不久，一针之后，速便出针，不可久留，即以左手速按针孔，则能止疼。人身诸处皆可行火针，惟面上忌之。火针不宜针脚气，反加肿痛，宜破痈疽发背，溃脓在内，外面皮无头者。但按毒上软处以溃脓；其阔大者，按头尾及中以墨点记，宜下三针，决破出脓，一针肿上，不可按之，即以手指从两旁捺之，令脓随手而出；或肿大脓多，针时须侧身回避，恐脓射出污身也。

温　针

王节斋曰：近有为温针者，乃楚人之法。其法针穴上，以香白芷作圆饼，套针上，以艾灸之，多以取效。然古者针则不灸，灸则不针，夫针而加灸，灸而且针，此后人俗法。此法行于山野贫贱之人，经络受风寒致病者，或有效，只是温针通气而已，于血宜衍，于疾无与也。古针法最妙，但今无传，恐不得精高之人，误用之则危拙出于顷刻。惟灸得穴，有益无害，允宜行之。

近见衰弱之人，针灸并用，亦无妨。

治折针法

用磁石即吸铁石
 引其肉中，针即出。

用象牙屑碾细，水和涂上即出。

用车脂成膏子，摊纸上如钱大，日换三五次，即出。

用鸟翎三五枝，火炙焦为末，好醋调成膏，涂上，纸盖一二次，其针自出。

用腊姑脑子，捣烂涂上即出。

用硫黄研细，调涂上，以纸花贴定，觉痒时，针即出。

用双杏仁捣烂，以鲜脂调匀，贴针疮上，针自出。倘经络有伤，脓血不止，用黄芪、当归、肉桂、木香、乳香、沉香，别研绿豆粉糊丸，每五十丸，热水服之。

《内经》补泻 《素问》


帝曰：余闻刺法，有余者泻之，不足者补之。岐伯曰；百病之生，皆有虚实，而补泻行焉。○泻虚补实，神去其室，致邪失正，真不可定，粗之所败，谓之夭命。补虚泻实，神归其室，久塞其空，谓之良工。

凡用针者，随而济之，迎而夺之。虚则实之，满则泻之，菀陈则除之，邪盛则虚之。徐而疾则实，疾而徐则虚。言实与虚，若有若无。察后与先，若存若亡，为虚与实，若得若失。虚实之要，九针最妙。补泻之时，以针为之。泻曰迎之，必持纳之，放而出之，排阳得针，邪气得泄。按而引针，是谓内温，血不得散，气不得出也，补曰随之，随之之意，若忘若行若按，如蚊虻止，如留还，去如弦绝，令左属右，其气故止。外门已闭，中气乃实，必无留血，急取诛之。

刺之而气不至，无问其数；刺之而气至，乃去之，勿复针。

针有悬布天下者五：一曰治神，二曰知养身，三曰知毒药，四曰制砭石大小，五曰知五脏血气之诊。五法俱立，各有所先。今末世之刺也，虚者实之，满者泄之，此皆众工所共知也。若夫法天则地，随应而动，和之者若响，随之者若影，道无鬼神，独来独往。帝曰：愿闻其道？岐伯曰：凡刺之真，必先治神，五脏已定，九候已备，后乃存针。众脉不见，众凶弗闻，外内相得，无以形先，可玩往来，乃施于人。人有虚实，五虚勿近，五实勿远。至其当发，间不容睫。手动若务，针耀而匀，静意视义，观适之变，是谓冥冥。莫知其形，见其乌乌，见其稷稷，从见其飞，不知其谁。伏如横弩，起如发机。

刺虚者须其实，刺实者须者虚。经气已至，慎守勿失，浅深在志，远近若一，如临深渊，手如握虎，神无营于众物，义无邪下，必正其神。

小针之要，易陈而难入。粗守形，上守神，神乎神，客在门。未睹其疾，恶知其原。刺之微，在速迟。粗守关，上守机，机之动，不离其空。空中之机，清净而微，其来不可逢，其往不可追。知机之道者，不可挂以发。不知机道，扣之不发，知其往来，要与之期，粗之暗乎。妙哉，工独有之。往者为逆，来者为顺，明知逆顺，正行无问，迎而夺之，恶得无虚？随而济之，恶得无实？迎之随之，以意和之，针道毕矣。

凡用针者，虚则实之，满则泄之，菀陈则除之，邪盛则虚之。大要曰：持针之道，坚者为主，正指直刺，无针左右，神在秋毫，属意病者。审视血脉，刺之无殆。方刺之时，必在悬阳，及与两卫。神属勿去，知病存亡。血脉者在腧横居，视之独澄，切之独坚。

刺虚则实之者，针下热也，气实乃热也。满则泄之者，针下寒也。菀陈则除之者，出恶血也。邪盛则虚之者，出针勿按也。徐而疾则实者，徐出针而疾按之也。疾而徐则虚者，疾出针而徐按之也。言实与虚者，察血气多少也。若有若无者，疾不可知也。察后与先者，知病先后也。若存若亡者，脉时有无也。为虚与实者，工勿失其法也。若得若失者，离其法也。虚实之要，九针最妙者，谓其各有所宜也。补泻之时者，与气开阖相合也。九针之名各不同形者，针穷其所当补泻也。刺实须其虚者，留针阴气隆至，乃去针也。刺虚须其实者，阳气隆至，针下热，乃去针也。经气已至慎守勿失者，勿变更也。浅深在志者，知病之内外也。远近如一者，浅深其候等也。如临深渊者，不敢坠也。手如握虎者，欲其壮也。神无营于众物者，静志观病人，无左右视也。义无邪下者，欲端以正也。必正其神者，欲瞻病人目，制其神，令气易行也。

所谓易陈者，易言也。难入者，难著于人也。粗守形者，守刺法也。上守神者，守人之血气有余不足，可补泻也。神客者，正邪共会也。神者，正气也。客者，邪气也。在门者，邪循正气之所出入也。未睹其疾者，先知邪正何经之疾也。恶知其原者，先知何经之病，所取之处也。刺之微在速迟者，徐疾之意也。粗守关者，守四肢而不知血气正邪之往来也，上守机者，知守气也。机之动不离其空者，知气之虚实，用针之徐疾也。空中之机清净而微者，针以得气，密意守气勿失也。其来不可逢者，气盛不可补也。其往不可追者，气虚不可泻也。不可挂以发者，言气易失也。扣之不发者，言不知补泻之义。血气己尽，而气不下也。知其往来者，知气之逆顺盛虚也。要与之期者，知气之可取之时也。粗之暗者，冥冥不知气之微密也。妙哉，工独有之者，尽知针意也。往者为逆者，言气之虚而小，小者逆也。来者为顺者，言形气之平，平者顺也。明知逆顺正行无问者，言知所取之处也。逆而夺之者，泻也。随而济之者，补也。所谓虚则实之者，气口虚而当补之也。满则泄之者，气口盛而当泻之也。菀陈则除之者，去血脉也，邪盛则虚之者，言诸经有盛者，皆泻其邪也。徐而疾则实者，言徐纳而疾出也。疾而徐则虚者，言疾纳而徐出也。言实与虚，若有若无者，言实者有气，虚者无气也。察后与先，若存若亡者，言气之虚实，补泻之先后，察其气之已下与常存也。为虚与实，若得若失者，言补者佖然若有得也，泻者恍然若有失也。

是故工之用针也，知气之所在，而守其门户，明于调气补泻所在，徐疾之意，所取之处。泻必用圆，切而转之，其气乃行，疾而徐出，邪气乃出，伸而逆之，摇大其穴，气出乃疾。补必用方，外引其皮，令当其门，左引其枢，右推其肤，微旋而徐推之，必端以正，安以静，坚心无解，欲微以留，气下而疾出之，推其皮，盖其外门，神气乃存，用针之要，无忘其神。

泻必用方者，以气方盛也，以月方满也，以日方温也，以身方定也，以息方吸而纳针；乃复候其方吸而转针，乃复候其方呼而徐引针，故曰泻。补必用圆者，圆者行也；行者移也。刺必中其荣，复以吸排针也，故圆与方非针也。

泻实者，气盛乃纳针，针与气俱纳，以开其门如利其户，针与气俱出，精气不伤，邪气乃下，外门不闭，以出其实，摇大其道如利其路，是谓大泻。必切而出，大气乃屈，持针勿置，以定其意，候呼纳针，气出针入，针孔四塞，精无从出，方实而疾出针，气入针出，热不得还，闭塞其门，邪气布散，精气乃得存，动气候时，近气不失，远气乃来，是谓追之。

吸则纳针，无令气忤，静以久留，无令邪布。吸则转针，以得气为故，候呼引针，呼尽乃出，大气皆出，故命曰泻。扪而循之，切而散之，推而按之，弹而努之，爪而下之，通而取之，外引其门，以闭其神，呼尽纳针，静以久留，以气至为故，如待所贵，不知日暮，其气已至，适而自护，候吸引针，气不得出，各在所处，推阖其门，令神气存，大气留止，故命曰补。

补泻弗失，与天地一。经气已至，慎守勿失，浅深在志，远近如一，如临深渊，手如握虎，神无营于众物。持针之道，欲端以正，安以静，先知虚实，而行疾徐，左手执骨，右手循之，无与肉裹。泻欲端以正，补必闭肤，辅针导气，邪得淫泆，真气得居。

帝曰：捍皮开腠理奈何？岐伯曰：因其分肉，左别其肤，微纳而徐端之，适神不散，邪气得出。

知其气所在，先得其道，稀而疏之，稍深以留，故能徐入之。大热在上，推而下之，上者引而去之，视先痛者常先取之。大寒在外，留而补之。入于中者，从合泻之。上气不足，推而扬之。下气不足，积而从之。寒入于中，推而行之。

夫实者，气入也。虚者，气出也。气实者，热也。气虚者，寒也。入实者，左手开针孔也。入虚者，右手闭针孔也。

形气不足，病气有余，是邪盛也，急泻之。形气有余，病气不足，此阴阳俱不足也，不可刺；刺之则重不足，不足则阴阳俱竭，血气皆尽，五脏空虚，筋骨髓枯，老者绝灭，壮者不复矣。形气有余，病气有余，此谓阴阳俱有余也，急泻其邪，调其虚实。故曰有余者泻之，不足者补之，此之谓也。故曰刺不知逆顺，真邪相搏，满而补之，则阴阳四溢，肠胃充郭，肝肺内[image: ]
 ，阴阳相错；虚而泻之，则经脉空虚，血气竭枯，肠胃聂辟，皮肤薄者，毛腠夭焦，预知死期。

凡用针之类，在于调气。气积于胃，以通荣卫，各行其道，宗气留于海，其下者，经于气冲，其直者，走于息道。故厥在于足，宗气不下，脉中之血，流而不止，弗之火调，弗能取之。

散气可收，聚气可布，深居静处，占神往来，闭户塞牖，魂魄不散，专意一神，精气之分，毋闻人声，以收其精，必一其神，令志在针。浅而留之，微而浮之，以移其神，气至乃休。男内女外，坚拒勿出，谨守勿内，是谓得气。

刺之而气不至，无问其数，刺之而气至，乃去之，勿复针。针各有所宜，各不同形，各任其所为。刺之要，气至而有效，效之信，若风之吹云，明乎若见苍天，刺之道毕矣。

用针者，必先察其经络之虚实，切而循之，按而弹之，视其应动者，乃复取之而下之。六经调者谓之不病，虽病谓之自已。一经上实下虚而不通者，此必有横络盛加于大经，令之不通，视而泻之，此所谓解结也。上寒下热，先刺其项太阳久留之，已刺即熨项与肩胛，令热下合乃止，此所谓推而上之者也。上热下寒，视其脉虚而陷之于经者取之，气下乃止，此所谓引而下之者也。大热偏身，狂而妄见，妄闻妄语，视足阳明及大络取之，虚者补之，血而实者泻之。因其偃卧，居其头前，以两手四指夹按头动脉，久持之，卷而切推，下至缺盆中而复止如前，热去乃止，此所谓推而散之者也。

帝曰：余闻刺法言曰：有余者泻之，不足者补之，何谓有余？何谓不足？岐伯曰：有余有五，不足亦有五，帝欲何问？帝曰：愿尽闻之。岐伯曰：神有有余有不足，气有有余有不足，血有有余有不足，形有有余有不足，志有有余有不足，凡此十者，其气不等也。帝曰：人有精气津液，四肢九窍，五脏十六部，三百六十五节，乃生百病，百病之生，皆有虚实。今夫子乃言有余有五，不足亦有五，何以生之乎？岐伯曰：皆生于五脏也。夫心藏神，肺藏气，肝藏血，脾藏肉，肾藏志，而此成形。志意通，内连骨髓而成形五脏。五脏之道，皆出于经隧，以行血气。血气不和，百病乃变化而生，是故守经隧焉。帝曰：神有余不足何如？岐伯曰：神有余则笑不休，神不足则悲。血气未并，五脏安定，邪客于形，洒浙起于毫毛，未入于经络也。故命曰神之微。帝曰：补泻奈何？岐伯曰：神有余则泻其小络之穴出血，勿之深斥，无中其大经，神气乃平。神不足者，视其虚络，按而致之，刺而利之，无出其血，无泄其气，以通其经，神气乃平。帝曰：刺微奈何？岐伯曰：按摩勿释，着针勿斥，移气于不足，神气乃得复。帝曰：气有余不足奈何？岐伯曰：气有余则喘咳上气，不足则息利少气，血气未并，五脏安定，皮肤微病，命曰白气微泄。帝曰：补泻奈何？岐伯曰：气有条则泻其经隧，无伤其经，无出其血，无泄其气。不足则补其经隧，无出其气。帝曰：刺微奈何？岐伯曰：按摩勿释，出针视之曰：我将深之。适人必革，精气自伏，邪气散乱，无所休息，气泄腠理，真气乃相得。帝曰：血有余不足奈何？岐伯曰：血有余则怒，不足则恐，血气未并，五脏安定，孙络水溢，则经有留血。帝曰：补泻奈何？岐伯曰：血有余则泻其盛经，出其血；不足则补其虚经，纳针其脉中，久留而视，脉大疾出其针，无令血泄。帝曰：刺留血奈何？岐伯曰：视其血络，刺出其血，无令恶血得入于经，以成其疾。帝曰：形有余不足奈何？岐伯曰：形有余则腹胀，泾溲不利；不足则四肢不用，血气未并，五脏安定，肌肉蠕动，命曰微风。帝曰：补泻奈何？岐伯曰：形有余则泻其阳经，不足则补其阳络。帝曰：刺微奈何？岐伯曰：取分肉间，无中其经，无伤其络，卫气得复，邪气乃索。帝曰：志有余不足奈何？岐伯曰：志有余则腹胀飧泄，不足则厥，血气未并，五脏安定，骨节有动。帝曰：补泻奈何？岐伯曰：志有余则泻然骨之前出血，不足则补其复溜。帝曰：刺未并奈何？岐伯曰：即取之，无中其经，邪乃立虚。

血清气滑，疾泻之则气易竭；血浊气涩，疾泻之则经可通。

《难经》补泻 《难经本义》


经言：虚者补之，实者泻之，不虚不实，以经取之，何谓也？然，虚者补其母，实者泻其子，当先补之，然后泻之。不虚不实，以经取之者，是正经自生病，不中他邪也，当自取其经，故言以经取之。

经言：春夏刺浅，秋冬刺深者，何谓也？然，春夏者，阳气在上，人气亦在上，故当浅取之。秋冬者，阳气在下，人气亦在下，故当深取之。

春夏各致一阴，秋冬各致一阳者，何谓也？然，春夏温，必致一阴者，初下针，沉之至肾肝之部，得气引持之阴也。秋冬寒，必致一阳者，初纳针，浅而浮之至心肺之部，得气推纳之阳也。是谓春夏必致一阴，秋冬必致一阳。

经言：刺荣无伤卫，刺卫无伤荣，何谓也？然，刺阳者，卧针而刺之；刺阴者，先以左手摄按所针荥输之处，气散乃纳针，是谓刺荣无伤卫，刺卫无伤荣也。

经言：能知迎随之气，可令调之，调气之方，必在阴阳，何谓也？然，所谓迎随者，知荣卫之流行，经脉之往来，随其逆顺而取之，故曰迎随。调气之方，必在阴阳者，知其内外表里，随其阴阳而调之，故曰调气之方，必在阴阳。

诸井者，肌肉浅薄，气少不足使也。刺之奈何？然，诸井者木也，荥者火也。火者木之子，当刺井者，以荥泻之。故经言补者，不可以为泻；泻者，不可以为补。此之谓也。

经言：东方实，西方虚，泻南方，补北方，何谓也？然，金木水火土，当更相平。东方木也，西方金也，木欲实，金当平之。水欲实，土当平之。土欲实，木当平之。金欲实，火当平之。水欲实，土当平之。东方肝也，则知肝实。西方肺也，则知肺虚。泻南方火，补北方水。南方火，火者木之子也，北方水，水者木之母也，水胜火，子能令母实，母能令子虚，故泻火补水，欲令金不得平木也。经曰：不能治其虚，何问其余。此之谓也。

补水泻火之图



金不得， “不”字疑衍。谓泻火以抑木，补水以济金，欲令金得平木。一云：泻火补水，而旁治之，不得径以金平木。

火者木之子，子能令母实。谓子有余则不食于母。今泻南方者，夺子之气，使之食母也。金者，水之母，母能令子虚，谓母不足则不能荫其子。今补北方者，益子之气，则不至食其母也。此与 《八十一难》义正相发，其曰不能治其虚，安问其余，则隐然实实虚虚之意也。

经言：上工治未病，中工治已病，何谓也？然，所谓治未病者，见肝之病，则知肝当传之于脾，故先实其脾气，无令得受肝之邪，故曰治未病焉。中工见肝之病，不晓相传，但一心治肝，故曰治已病也。

心病传肺，肺传肝，肝传脾，脾传肾，肾传心，心复传肺。七传者死，谓传其所胜也。

心病传脾，脾传肺，肺传肾，肾传肝，肝传心。间脏者生，谓传其子也。

何谓补泻？当补之时，何所取气？当泻之时，何所置气？然，当补之时，从卫取气，当泻之时，从荣置气。其阳气不足，阴气有余，当先补其阳，而后泻其阴。阴气不足，阳气有余，当先补其阴，而后泻其阳。荣卫通行，此其要也。

五脏传病之图



针有补泻，何谓也？然，补泻之法，非必呼吸出纳针也。知为针者信其左，不知为针者信其右。当刺之时，必先以左手压按所针荥输之处，弹而努之，爪而下之，其气之来，如动脉之状，顺针而刺之，得气，推而纳之是谓补；动而伸之是谓泻。不得气，乃与男外女内。不得气，是谓十死不治也。

信其左，谓善针者，信用左手，不知针法者，自左手起也。

经言：迎而夺之，恶得无虚？随而济之，恶得无实？虚之与实，若得若失。实之与虚，若有若无，何谓也？然，迎而夺之者，泻其子也；随而济之者，补其母也。假令心病泻手心主输，是谓迎而夺之者也。补手心主井，是谓随而济之者也。所谓实之与虚者，牢濡之意也。气来实牢者为得，濡虚者为失，故曰若得若失也。

经言：有见如入，有见如出者，何谓也？然，所谓有见如入者，谓左手见气来至，乃纳针；针入见气尽乃出针，是谓有见如入，有见如出也。

经言：无实实虚虚，损不足而益有余。是寸口脉耶？将病自有虚实耶？其损益奈何？然，是病非谓寸口脉也，谓病自有虚实也。假令肝实而肺虚，肝者木也，肺者金也，金木当更相平，当知金平木。假令肺实而肝虚微少气，用针不补其肝，而反重实其肺，故曰实实虚虚，损不足而益有余，此者中工之所害也。

《神应经》补泻 《本经
 》

泻诀直说

宏纲陈氏曰：取穴既正，左手大指掐其穴，右手置针于穴上，令患人咳嗽一声，随咳纳针至分寸，候数穴针毕，停少时，用右手大指及食指持针，细细动摇，进退搓捻其针，如手颤之状，谓之催气。约行五六次，觉针下气紧，却用泻法。如针左边，用右手大指、食指持针，以大指向前，食指向后，以针头轻提往左转。如有数针，俱依此法。俱转毕，仍用右手大指、食指持针，却用食指连搓三下谓之飞
 。仍轻提往左转，略退针半分许，谓之三飞一退。依此法行至五六次，觉针下沉紧，是气至极矣。再轻提往左转一二次。如针右边，以左手大指、食指持针，以大指向前，食指向后，依前法连搓三下，轻提针头向右转，是针右边泻法。欲出针时，令病人咳嗽一声，随咳出针，此之谓泻法也。

补诀直说

凡人有疾，皆邪气所凑，虽病人瘦弱，不可专行补法。经曰：邪之所凑，其气必虚。如患赤目等疾，明见其为邪热所致，可专行泻法；其余诸疾，只宜平补平泻。须先泻后补，谓之先泻邪气，后补真气，此乃先师不传之秘诀也。如人有疾，依前用手法催气取气，泻之既毕，却行补法：令病人吸气一口，随吸转针，如针左边，捻针头转向右边，以我之右手大指、食指持针，以食指向前，大指向后，仍捻针深入一二分，使真气深入肌肉之分；如针右边，捻针头转向左边，以我之左手大指、食指持针，以食指向前，大指向后，仍捻针深入一二分。如有数穴，依此法行之。既毕，停少时，却用手指于针头上轻弹三下。如此三次，仍用我左手大指、食指持针，以大指连搓三下谓之飞，将针深进二分，以针头向左边，谓之一进三飞。依此法行至五六次，觉针下沉紧，或针下气热，是气至足矣。令病人吸气一口，随吸出针，急以手按其穴，此谓之补法也。

凡针背腹两边穴，分阴阳经补泻：针男子背上中行，左转为补，右转为泻。腹上中行，右转为补，左转为泻；女人背中行，右转为补，左转为泻：腹中行，左转为补，右转为泻。盖男子背阳腹阴，女子背阴腹阳故也。

南丰李氏补泻 《医学入门》


《图注难经》云：手三阳，从手至头，针芒从外，往上为随，针芒从内，往下为迎；足三阳，从头至足，针芒从内，往下为随，针芒从外，往上为迎。足三阴，从足至腹，针芒从外，往上为随，针芒从内，往下为迎；手三阴，从胸至手，针芒从内，往下为随，针芒从外，往上为迎。大要以子午为主，左为阳从子至午，左行为补，右为阴从午至子，右行为泻，阳主进，阴主退，手为阳左手为纯阳，足为阴右足为纯阴。左手阳经，为阳中之阳，左手阴经，为阳中之阴。右手阳经，为阴中之阳，右手阴经，为阴中之阴。右足阴经，为阴中之阴，右足阳经，为阴中之阳。左足阴经，为阳中之阴，左足阳经，为阴中之阳。今细分之，病者左手阳经，以医者右手大指进前盐指退后，呼之为随午后又以大指退后为随。进前即经之从外，退后即经之从内，退后吸之为迎。病者左手阴经，以医者右手大指退后，吸之为随，进前呼之为迎。病者右手阳经，以医者右手大指退后，吸之为随，进前呼之为迎。病人右手阴经，以医者右手大指进前，呼之为随，退后吸之为迎。病者右足阳经，以医者右手大指进前，呼之为随，退后吸之为迎。病者右足阴经，以医者右手大指退后，吸之为随，进前呼之为迎。病者左足阳经，以医者右手大指退后，吸之为随，进前呼之为迎。病者左足阴经，以医者右手大指进前，呼之为随，退后吸之为迎。男子午前皆然，午后与女人反之。

手上阳进阴退，足上阳退阴进，合六经起止故也。凡针起穴，针芒向上气顺行之道；凡针止穴，针芒向下气所止之处。左外右内，令气上行；右外左内，令气下行。或问午前补泻，与午后相反，男子补泻，与女人相反。盖以男子之气，早在上而晚在下；女人之气，早在下而晚在上，男女上下，平腰分之故也。至于呼吸，男女人我皆同，何亦有阴阳之分耶？盖有自然之呼吸，有使然之呼吸，入针出针，使然之呼吸也。转针如待贵人，如握虎尾，候其自然呼吸。若左手足候其呼而先转，则右手足必候其吸而后转之；若右手足候其吸而先转，则左手足必候其呼而后转之，真阴阳一升一降之消息也。故男子阳经午前以呼为补，吸为泻；阴经以吸为补，呼为泻，午后反之。女人阳经午前以吸为补，呼为泻；阴经以呼为补，吸为泻，午后亦反之。或者又曰：补泻必资呼吸，假令尸厥中风，不能使之呼吸者，奈何？曰：候其自然之呼吸而转针，若当吸不转，令人以手掩其口鼻，鼓动其气可也。噫！补泻提插，分男女早晚，其理深微。原为奇经，不拘十二经常度，故参互错综如是。若流注穴，但分左右阴阳可也。尝爱 《雪心歌》云：如何补泻有两般，盖是经从两边发，古人补泻左右分，今人乃为男女别。男女经脉一般生，昼夜循环无暂歇，此诀出自梓桑君，我今授汝心已雪。此子午兼八法而后全也。

然补泻之法，非必呼吸出纳针也。有以浅深言者，经言：春夏宜浅，秋冬宜深；有以荣卫言者，经言：从卫取气，从荣置气。

补则从卫取气，宜轻浅而针，从其卫气随之于后，而济益其虚也。泻则从荣弃置其气，宜重深而刺，取其荣气迎之于前，而泻夺其实也。然补之不可使太实，泻之不可使反虚，皆欲以平为期耳。又男子轻按其穴而浅刺之，以候卫气之分；女子重按其穴而深刺之，以候荣气之分。

有以虚实言者，经言：虚则补其母，实则泻其子。此迎随之概也。

凡针逆而迎夺，即泻其子也。如心之热病，必泻于脾胃之分；针顺而随济，即补其母也。如心之虚病，必补于肝胆之分。

飞经走气，亦不外于子午迎随。

凡言九者，即子阳也；六者，即午阴也。但九六数有多少不同，补泻提插皆然。言初九数者，即一九也，少停又行一九，少停又行一九，三次共二十七数，或四九三十六数；言少阳数者，七七四十九数，亦每次七数，略停；老阳数者，九九八十一数，每次二十七数，少停，共行三次。言初六数者，即一六也，少停又行一六，少停又行一六，三次共一十八数；言少阴数者，六六三十六数，每次一十八数，略停再行一次；言老阴数者，八八六十四数，每次八数，略停。或云：子后宜九数补阳，午后宜六数补阴。阴日刺阳经，多用六数补阴；阳日刺阴经，多用九数补阳。此正理也，但见热症即泻，见冷症即补，权也，活法也。

经言：知为针者信其左，不知为针者信其右。当刺之时，

先将同身寸法比穴，以墨点记；后令患人饮食端坐，或偃卧。缓病必待天气温晴，则气易行；急病如遇大雷雨，亦不敢针。夜晚非急病，亦不敢针。若空心立针必晕。

必先以左手压按所针荥输之处。

阳穴，以骨侧陷处按之酸麻者为真；阴穴，按之有动脉应手者为真。

切而散之，爪而下之；

切者，以手爪掐按其所针之穴，上下四旁，令气血散。爪者，先以左手大指爪重掐穴上，亦令气血散耳。然后用右手盐指顶住针尾，以中指、大指紧执针腰，以无名指略扶针头，却令患人咳嗽一声，随咳下针，刺入皮内，撒手停针十息，号曰天才。少时再进针，刺入肉也，停针十息，号曰人才。少时再进针至筋骨之间，停针十息，号曰地才。此为极处，再停良久，却令患人吸气一口，随吸退至人部，审其气至未。如针下沉重紧满者，为气已至；若患人觉痛则为实，觉酸则为虚。如针下轻浮虚活者，气犹未至，用后弹努循扪引之；引之气犹不至，针如插豆腐者死。凡除寒热病，宜于天部行气；经络病，宜于人部行气；麻痹疼痛，宜于地部行气。

弹而努之，扪而循之；

弹者补也，以大指与次指爪相交而叠，病在上，大指爪轻弹向上；病在下，次指爪轻弹向下，使气速行，则气易至也。○努者，以大指次指捻针，连搓三下，如手颤之状，谓之飞。补者入针飞之，令患人闭气一口，着力努之；泻者提针飞之，令患人呼之，不必着力，一法二用。气自至者，不必用此弹努。○扪者，摩也，如痛处未除，即于痛处扪摩，使痛散也；复以飞针引之，除其痛也。又起针之时，以手按其穴，亦曰扪。○循者，用手于所针部分，随经络上下循按之，使气往来，推之则行，引之则至是也。

动而伸之，推而按之；

动者转动也，推者推转也。凡转针太急则痛，太慢则不去疾。所谓推动，即分阴阳左转右转之法也。伸者提也，按者插也。如补泻不觉气行，将针提起空如豆许，或再弹二三下以补之。紧战者，连用飞法三下，如觉针下紧满，其气易行，即用通法。若邪盛气滞，却用提插，先去病邪，而后通其真气。提者自地部提至人部、天部；插者自天部插至人部、地部。病轻提插初九数，病重者或少阳数、老阳数，愈多愈好。或问：治病全在提插，既云急提慢按如冰冷，慢提急按火烧身。又云男子午前提针为热，插针为寒；午后提针为寒，插针为热。女人反之，其故何耶？盖提插补泻，无非顺阴阳也。午前顺阳性，提至天部则热；午后顺阴性，插至地部则热。《奇效良方》有诗最明。

补泻提插活法：凡补针，先浅入而后深入；泻针，先深入而后浅。凡提插，急提慢按如冰冷，泻也；慢提急按火烧身，补也。或先提插而后补泻，或先补泻而后提插，可也；或补泻提插同用亦可也。如治久患瘫痪，顽麻冷痹，遍身走痛及癞风寒疟，一切冷症，先浅入针，而后渐深入针，俱补老阳数，气行针下紧满，其身觉热带补，慢提急按老阳数，或三九而二十七数，即用通法，扳倒针头，令患人吸气五口，使气上行，阳回阴退，名曰进气法，又曰烧山火。

治风痰壅盛，中风，喉风，癫狂，疟疾，单热，一切热症，先深入针，而后渐浅退针，俱泻少阴数，得气觉凉带泻，急提慢按初六数；或三六一十八数，再泻再提，即用通法，徐徐提之，病除乃止，名曰透天凉。

治疟疾先寒后热，一切上盛下虚等症，先浅入针，行四九三十六数，气行觉热，深入行三六一十八数。如疟疾先热后寒，一切半虚半实等症，先深入针，行六阴数，气行觉凉渐退针，行九阳数，此龙虎交战法，俾阳中有阴，阴中有阳也。盖邪气常随正气而行，不交战，则邪不退而正不胜，其病复起。

治痃癖症瘕气块，先针入七分，行老阳数，气行便深入一寸，微伸提之，却退至原处，不得气，依前法再施，名曰留气法。

治水蛊膈气胀满，落穴之后，补泻调气均匀，针行上下，九入六出，左右转之，千遭自平，名曰子午捣臼。

治损逆赤眼，痈肿初起，先以大指进前捻入左，后以大指退后捻入右，一左一右，三九二十七数，得气向前，推转纳入，以大指弹其针尾，引其阳气，按而提之，其气自行，未应再施，此龙虎交腾法也。

杂病单针一穴，即于得气后行之，起针际行之亦可。

通而取之，

通者通其气也，提插之后用之。如病人左手阳经，以医者右手大指进前九数，却扳倒针头，带补以大指努力，针嘴朝向病处，或上或下，或左或右，执住，直待病人觉热方停。若气又不通，以龙虎龟凤、飞经接气之法，驱而运之。如病人左手阴经，以医者右手大指退后九数，却扳倒针头，带补以大指努力，针嘴朝病，执住，直待病人觉热方停。右手阳经，与左手阴经同法；右手阴经，与左手阳经同法；左足阳经，与右手阳经同法；左足阴经，与右手阴经同法；右足阳经，与左手阳经同法；右足阴经，与左手阴经同法。如退潮，每一次先补六，后泻九，不拘次数，直待潮退为度，止痛同此法。痒麻虚补，疼痛实泻，此皆先正推衍 《内经》通气之法，更有取气、斗气、接气之法。○取者，左取右，右取左，手取足，足取头，头取手足三阳，胸腹取手足三阴，以不病者为主，病者为应。如两手蜷挛，则以两足为应；两足蜷挛，则以两手为应。先下主针，后下应针，主针气已行而后针应针。左边左手左足同手法，右边亦然。先斗气、接气，而后取气，手补足泻，足补手泻，如搓索然。久患偏枯蜷挛甚者，必用此法于提插之后。徐氏曰：通气、接气之法，已有定息寸数，手足三阳，上九而下十四，过经四寸；手足三阴，上七而下十二，过经五寸。在乎摇动出纳，呼吸同法，上下通接，立时见功。所谓定息寸数者，手三阴经，从胸走手，长三尺五寸；手三阳经，从手走头，长五尺；足三阳经，从头走足，长八尺；足三阴经，从足走腹，长六尺五寸；阴阳两跷，从足走目，长七尺五寸；督脉长四尺五寸；任脉长四尺五寸。人一呼气行三寸，一吸气行三寸，一呼一吸，谓之一息。针下随其经脉长短，以息计之，取其气到病所为度。

一曰青龙摆尾：以两指扳倒针头朝病，如扶船舵，执之不转，一左一右，慢慢拨动九数，或三九二十七数，其气遍体交流。

二曰白虎摇头：以两指扶起针尾，以肉内针头轻转，如下水船中之槽，振摇六数，或三六一十八数。如欲气前行，按之在后；欲气后行，按之在前。二法轻病亦可行之，摆动血气。盖龙为气，虎为血，阳日先行龙而后虎，阴日先行虎而后龙。

三曰苍龟探穴：以两指扳倒针头，一退三进，向上钻剔一下，向下钻剔一下，向左钻剔一下，向右钻剔一下，先上而下，自左而右，如入土之象。

四曰赤凤迎源：以两指扶起针，插入地部，复提至天部，候针自摇，复进至人部，上下左右，四围飞旋，如展翅之状。病在上，吸而退之；病在下，呼而进之。又将大指爪从针尾刮至针腰，此刮法也。能移不忍痛，可散积年风，午后又从针腰刮至针尾。又云：病在上刮向上，病在下刮向下。有挛急者，频宜刮切、循摄二法，须连行三五次，气血各循经络，飞走之妙，全在此处，病邪从此退矣。放针停半时辰久，扶起针头，审看针下十分沉紧，则泻九补六；如不甚紧，则泻六补九，补泻后针活即摇而出之。摄者，用大指随经络上下切之，其气自得通行。

摇而出之，外引其门，以闭其神。

摇者退也。以两指拿针尾，向上下左右各摇振五七下，提二七下，能散诸风。出针直待微松，方可出针豆许。如病邪吸针，正气未复，再须补泻停待；如再难，频加刮切，刮后连泻三下；次用搜法，不论数横搜，如龙虎交腾，一左一右，但手更快耳，直搜一上一下，如捻法而不转，泻刮同前；次用盘法，左转九次，右转六次，泻刮同前；次用子午捣臼，子后慢提，午后略快些，缓缓提插，摇出应针，次出主针。补者吸之，急出其针，便以左手大指按其针穴，及穴外之皮，令针穴门户不开，神气内守，亦不致出血也。泻者呼之，慢出其针，勿令气泄，不用按穴。凡针起速，及针不停久待暮者，其病即复。

一、凡针晕者，神气虚也，不可起针，急以别针补之，用袖掩病人口鼻回气，内与热汤饮之即苏，良久再针。甚者，针手膊上侧筋骨陷中，即虾蟆肉上惺惺穴，或足三里穴，即苏。若起针，坏人。

二、凡针痛者，只是手粗，宜以左手扶住针腰，右手从容补泻。如又痛者，不可起针，令病人吸气一口，随吸将针捻活，伸起一豆即不痛。如伸起又痛，再伸起又痛，须索入针，便住痛。

三、凡断针者，再将原针穴边复下一针，补之即出，或用磁石引针出，或用药涂之。

嗟夫！神针肇自上古，在昔岐伯已叹失其传矣，况后世乎！尚赖窦、徐二氏，能因遗文，以究其意，俾来学有所悟，而识其梗概，括为四段，聊为初学开关救危之用，尚期四方智者裁之此补泻一段
 。其杂病穴法一段
 ，见三卷
 。十四经穴歌一段
 ，见六
 、七卷
 。治病要穴一段
 ，见七卷
 。

补泻一段，乃庐陵欧阳之后所授，与今时师不同。但考《素问》，不曰针法，而曰针道，言针当顺气血往来之道也。又曰：凡刺者，必别阴阳。再考 《难经图注》及徐氏云：左与右不同，胸与背有异，然后知其源流有自。盖左为阳，为升，为呼，为出，为提，为午前，为男子之背；右为阴，为降，为吸，为入，为插，为午后，为男子之腹。所以女人反此者，女属阴，男属阳，女人背阴腹阳，男子背阳腹阴，天地男女阴阳之妙，自然如此。

四明高氏补泻 《聚英》


《素问》补肾俞注云：用圆利针，临刺时咒曰：五帝上真，六甲玄灵，气符至阴，百邪闭理。念三遍，先刺二分，留六呼，次入针至三分，动气至而徐徐出针，以手扪之，令患人咽气三次，又可定神魂。泻脾俞注云：欲下针时咒曰：帝扶天形，护命成灵。诵三遍，刺三分，留七呼，动气至而急出针。

按：咒法非 《素问》意，但针工念咒则一心在针。

《拔萃》云：泻法先以左手揣按得穴，以右手置针于穴上，令病人咳嗽一声，捻针入腠理，令病人吸气一口，针至六分，觉针沉涩，复退至三分，再觉沉涩，更退针一豆许，仰手转针头向病所，以手循经络，扪循至病所，以合手回针，引气直过针所三寸，随呼徐徐出针，勿闭其穴，命之曰泻。

补法先以左手揣按得穴，以右手置针于穴上，令病人咳嗽一声，捻针入腠理，令病人呼气一口，纳针至八分，觉针沉紧，复退一分，更觉沉紧，仰手转针头向病所，依前循扪其病所，气至病已，随吸而走出针，速按其穴，命之曰补。

《明堂》注云：寒热补泻，假令补冷，先令病人咳嗽一声，得入腠理，复令吹气一口，随吹下针至六七分，渐进肾肝之部，停针徐徐，良久复退针一豆许，乃捻针，间病人觉热否？然后针至三四分及心肺之部。又令病人吸气，先内捻针，使气下行至病所；却外捻针，使气上行，直过所针穴一二寸，乃吸而外捻针出，以手速按其穴，此为补。

病热者，治之以寒，何如？须其寒者，先刺入阳之分，候得气，推纳至阴之分，后令病人地气入而天气出，谨按生成之息数足，其病人自觉清凉矣。

病恶寒者，治之以热，何如？须其热者，先刺入阴之分，候得气，徐引针至阳之分，后令病人天气入而地气出，亦谨按生成之息数足，其病人自觉和暖矣。

呼吸

《素问》注云：按经之旨，先补真气，乃泻其邪也，何以言之？补法：呼则纳针，静以久留。泻法：吸则纳针，又静以久留。然呼则次其吸，吸则不兼呼，纳针之候既同，久留之理复一，先补之义昭然可知。《拔萃》云：呼不过三，吸不过五。《明堂》云：当补之时，候气至病所，更用生成之息数。令病人鼻中吸气，口中呼气，内自觉热矣。当泻之时，使气至病所，更用生成之息数，令病人鼻中出气，口中吸气，按所病脏腑之处，内自觉清凉矣。

神针八法

心无内慕，如待贵宾，心为神也。医者之心，病者之心，与针相随上下。先虑针损，次将针尖含在口内，而令其温；又以左手按摩受疾之穴，如握虎之状；右手捻针，如持无力之刃，是用针之一法也。左捻九而右捻六，此乃住痛之二法也。进针之时，令病人咳嗽而针进，进针之三法也。针沉良久，待内不胀，气不行，照前施之，如气来裹针不下，乃实也，宜左捻而泻其实；如不散，令病人呼气三口，医者用手抓针自散；如针进无滞无胀，乃气虚也，令病人吸气，针宜右捻而补其虚，此补泻之四法也。其泻者有凤凰展翅：用右手大指、食指捻针头，如飞腾之象，一捻一放，此泻之五法也。其补者有饿马摇铃：用右手大指、食指捻针头，如饿马无力之状，缓缓前进则长，后退则短，此补之六法也。如病人晕针，用袖掩之，热汤饮之即醒，补之七法也。如针至深处而进不能，退不能，其皮上四围起皱纹，其针如生在内，此气实之极也，有苍蝇丛咬之状，四围飞延，用右手食指，向皱纹皮处，离针不远四围前进三下，后退其一，乃泻之八法也，出针时，即扪其穴，此补之要诀。

三衢杨氏补泻 《玄机秘要》十二字分次第手法及歌


一爪切者：凡下针，用左手大指爪甲重切其针之穴，令气血宣散，然后下针，不伤于荣卫也。

取穴先将爪切深，须教毋外慕其心，致令荣卫无伤碍，医者方堪入妙针。

二指持者：凡下针，以右手持针，于穴上着力旋插，直至腠理，吸气三口，提于天部，依前口气，徐徐而用。正谓持针者手如握虎，势若擒龙，心无他慕，若待贵人之说也。

持针之士要心雄，势如握虎与擒龙，欲识机关三部奥，须将此理再推穷。

三口温者：凡下针，入口中必须温热，方可与刺，使血气调和，冷热不相争斗也。

温针一理最为良，口内调和纳穴场，毋令冷热相争搏，荣卫宣通始得祥。

四进针者：凡下针，要病人神气定，息数匀，医者亦如之，切不可太忙。又须审穴在何部分，如在阳部，必取筋骨之间陷下为真；如在阴分，郄腘之内，动脉相应，以爪重切经络，少待方可下手。

进针理法取关机，失经失穴岂堪施，阳经取陷阴经脉，三思已定再思之。

五指循者：凡下针，若气不至，用指于所属部分经络之路，上下左右循之，使气血往来，上下均匀，针下自然气至沉紧，得气即泻之故也。

循其部分理何明，只为针头不紧沉，推则行之引则止，调和血气两来临。

六爪摄者：凡下针，如针下邪气滞涩不行者，随经络上下，用大指爪甲切之，其气自通行也。

摄法应知气滞经，须令爪切勿交轻，上下通行随经络，故教学者要穷精。

七针退者：凡退针，必在六阴之数，分明三部之用，斟酌不可不诚心着意，混乱差讹，以泻为补，以补为泻，欲退之际，一部一部以针缓缓而退也。

退针手法理谁知，三才诀内总玄机，一部六阴三气吸，须臾疾病愈如飞。

八指搓者：凡转针如搓线之状，勿转太紧，随其气而用之。若转太紧，令人肉缠针，则有大痛之患。若气滞涩，即以第六摄法切之，方可施也。

搓针泄气最为奇，气至针缠莫急移，浑如搓线攸攸转，急转缠针肉不离。

九指捻者：凡下针之际，治上大指向外捻，治下大指向内捻。外捻者，令气向上而治病；内捻者，令气至下而治病。如出至人部，内捻者为之补，转针头向病所，令取真气以至病所。如出至人部，外捻者为之泻，转针头向病所，令夹邪气退至针下出也。此乃针中之秘旨也。

捻针指法不相同，一般在手两般穷。内外转移行上下，邪气逢之疾岂容。

十指留者：如出针至于天部之际，须在皮肤之间留一豆许，少时方出针也。

留针取气候沉浮，出容一豆入容侔，致令荣卫纵横散，巧妙玄机在指头。

十一针摇者：凡出针三部，欲泻之际，每一部摇一次，计六摇而已。以指捻针，如扶人头摇之状，庶使孔穴开大也。

摇针三部六摇之，依次推排指上施，孔穴大开无窒碍，致令邪气出如飞。

十二指拔者：凡持针欲出之时，待针下气缓不沉紧，便觉轻滑，用指捻针，如拔虎尾之状也。

拔针一法最为良，浮沉涩滑任推详，势犹取虎身中尾，此诀谁知蕴锦囊。

总歌曰：

针法玄机口诀多，手法虽多亦不过，切穴持针温口内，进针循摄退针搓，指捻泻气针留豆，摇令穴大拔如梭，医师穴法叮咛说，记此便为十二歌。

口诀　　烧山火，能除寒，三进一退热涌涌，鼻吸气一口，呵五口。

烧山之火能除寒，一退三飞病自安，始是五分终一寸，三番出入慢提看。

凡用针之时，须捻运入五分之中，行九阳之数，其一寸者，即先浅后深也。若得气，便行运针之道。运者男左女右，渐渐运入一寸之内，三出三入，慢提紧按，若觉针头沉紧，其针插之时，热气复生，冷气自除；未效，依前再施也。

四肢似水最难禁，憎寒不住便来临，医师运起烧山火，患人时下得安宁。

口诀　　透天凉，能除热，三退一进冷冰冰，口吸气一口，鼻出五口。

凡用针时，进一寸内，行六阴之数，其五分者，即先深后浅也。若得气，便退而伸之，退至五分之中，三入三出，紧提慢按，觉针头沉紧，徐徐举之，则凉气自生，热病自除；如不效，依前法再施。

一身浑似火来烧，不住时时热上潮，若能加入清凉法，须臾热毒自然消。

口诀　　阳中隐阴，能治先寒后热，浅而深。

阳中隐个阴，先寒后热人，五分阳九数，一寸六阴行。

凡用针之时，先运入五分，乃行九阳之数，如觉微热，便运一寸之内，却行六阴之数以得气。此乃阳中隐阴，可治先寒后热之症，先补后泻也。

先寒后热身如疟，医师不晓实和弱，叮咛针要阴阳刺，祛除寒热免灾恶。

口诀　　阴中隐阳，能治先热后寒，深而浅。

凡用针之时，先运一寸，乃行六阴之数，如觉病微凉，即退至五分之中，却行九阳之数，以得气。此乃阴中隐阳，可治先热后寒之症，先泻后补也。

先热后寒如疟疾，先阴后阳号通天，针师运起云雨泽，荣卫调和病自痊。

补者直须热至，泻者直待寒侵，犹如搓线，慢慢转针，法在浅则当浅，法在深则当深，二者不可兼而紊乱也。

口诀　　留气法，能破气，伸九提六。

留气运针先七分，纯阳得气十分深，伸时用九提时六，髒瘕消溶气块匀。

凡用针之时，先运入七分之中，行纯阳之数，若得气，便深刺一寸中，微伸提之，却退至原处；若未得气，依前法再行，可治髒瘕气块之疾。

痃癖髒瘕疾宜休，却在医师志意求，指头手法为留气，身除疾痛再无忧。

口诀　　运气法，能泻，先直后卧。

运气用纯阴，气来便倒针，令人吸五口，疼痛病除根。

凡用针之时，先行纯阴之数，若觉针下气满，便倒其针，令患人吸气五口，使针力至病所。此乃运气之法，可治疼痛之病。

运气行针好用工，遍身疼痛忽无踪，此法密传堪济世，论金宜值万千钟。

口诀　　提气法，提气从阴微捻提，冷麻之症一时除。

凡用针之时，先从阴数，以觉气至，微捻轻提其针，使针下经络气聚，可治冷麻之症。

提气从阴六数同，堪除顽痹有奇功，欲知奥妙先师诀，取次机关一掌中。

口诀　　中气法，能除积，先直后卧，泻之。

凡用针之时，先行运气之法，或阳或阴，便卧其针，向外至痛疼，立起其针，不与内气回也。

中气须知运气同，一般造化两般功，手中运气叮咛使，妙理玄机起疲癃。

若关节阻涩，气不通者，以龙虎大段之法，通经接气，驱而运之，仍以循摄切摩，无不应矣。又按扪摩屈伸，导引之法而行。

口诀　　苍龙摆尾手法，补。

苍龙摆尾行关节，回拨将针慢慢扶，一似江中船上舵，周身遍体气流普。

或用补法而就得气，则纯补；补法而未得气，则用泻，此亦人之活变也。

凡欲下针之时，飞气至关节去处，便使回拨者，将针慢慢扶之，如船之舵，左右随其气而拨之，其气自然交感，左右慢慢拨动，周身遍体，夺流不失其所矣。

苍龙摆尾气交流，气血夺来遍体周，任君体有千般症，一插须交疾病休。

口诀　　赤凤摇头手法，泻。

凡下针得气，如要使之上，须关其下，要下须关其下，连连进针，从辰至已，退针；从已至午，拨左而左点，拨右而右点，其实只在左右动，似手摇铃，退方进圆，兼之左右摇而振之。

针似船中之橹，犹如赤凤摇头，辨别迎随逆顺，不可违理胡求。

口诀　　龙虎交战手法，三部俱一补一泻。

龙虎交争战，虎龙左右施，阴阳互相隐，九六住疼时。

凡用针时，先行左龙则左捻，凡得九数，阳奇零也。却行右虎则右捻，凡得六数，阴偶对也。乃先龙后虎而战之，以得气补之，故阳中隐阴，阴中隐阳，左捻九而右捻六，是亦住痛之针，乃得返复之道，号曰龙虎交战，以得邪尽，方知其所，此乃进退阴阳也。

青龙左转九阳宫，白虎右旋六阴通，返复玄机随法取，消息阴阳九六中。

口诀　　龙虎升降手法。

凡用针之法，先以右手大指向前捻之，入穴后，以左手大指向前捻，经络得气行，转其针向左向右，引起阳气，按而提之，其气自行，如气未满，更依前法再施。

龙虎升腾捻妙法，气行上下合交迁，依师口诀分明说，目下交君疾病痊。

口诀　　五脏交经。

五脏交经须气溢，候他气血散宣时，苍龙摆尾东西拨，定穴五行君记之。

凡下针之时，气行至溢，须要候气血宣散，乃施苍龙左右拨之可也。

五行定穴分经络，如船解缆自通亨，必在针头分造化，须交气血自纵横。

口诀　　通关交经。通关交经，苍龙摆尾，赤凤摇头，补泻得理。

先用苍龙摆尾，后用赤凤摇头，运入关节之中，后以补则用补中手法，泻则用泻中手法，使气于其经便交。

先用苍龙来摆尾，后用赤凤以摇头，再行上下八指法，关节宣通气自流。

口诀　　膈角交经。膈角交经，相克相生。

凡用针之时，欲得气相生相克者，或先补后泻，或先泻后补，随其疾之虚实，病之寒热，其邪气自泻除，真气自补生。

膈角要相生，水火在君能，有症直在取，无病手中行，仰卧须停稳，法得气调均，飞经疗入角，便是一提金。

口诀　　关节交经。关节交经，气至关节，立起针来，施中气法。

凡下针之时，走气至关节去处，立起针，与施中气法纳之可也。

关节交经莫大功，必令气走纳经中，手法运之三五度，须知其气自然通。

口诀　　子午补泻总歌。

补则须弹针，爪甲切宜轻，泻时甚切忌，休交疾再侵。

凡用针者，若刺针时，先用口温针，次用左手压穴，其下针之处，弹而努之，爪而下之，扪而循之，通而取之，却令病人咳嗽一声，右手持针而刺之，春夏二十四息，秋冬三十六息，徐出徐入，气来如动脉之状，针下微紧，留待气至后，宜用补泻之法若前也。

动与摇一例，其中不一般，动为补之气，摇之泻即安。

口诀　　子午捣臼法，水蛊膈气。

子午捣臼，上下针行，九入六出，左右不停。

且如下针之时，调气得均，以针行上下，九入六出，左右转之不已，必按阴阳之道，其症即愈。

子午捣臼是神机，九入六出会者稀，万病自然合大数，要交患者笑嘻嘻。

口诀　　子午前后交经换气歌。

午后要知寒与热，左转为补右为泻，提针为热插针寒，女人反此要分别；

午后要知寒与热，右转为补左为泻，顺则为左逆为右，此是神仙真妙诀。

口诀　　子午补泻歌。

每日午前皮上揭，有似滚汤煎冷雪，若要寒时皮内寻，不枉交君皮破裂。

阴阳返复怎生知？虚实辨别临时诀，针头如弩似发机，等闲休与非人说。

口诀　　子午倾针。

子午倾针，要识脉经，病在何脏，补泻法行。

凡欲下针之时，先取六指之诀，须知经络，病在何脏，用针依前补泻，出入内外，如有不应者何也？答曰：一日之内，有阴有阳，有阳中隐阴，有阴中隐阳，有日为阳，夜为阴，子一刻一阳生，午一刻一阴生，从子至午，故曰：子午之法也。

左转为男补之气，右转却为泻之记。女人反此不为真，此是阴阳补泻义。

热病不瘥泻之须，冷病缠身补是奇，哮吼气来为补泻，气不至时莫急施。

补：随其经脉纳而按之，左手闭针穴，徐出针而疾按之。泻：迎其经脉动而伸之。左手开针穴，疾出针而徐入之。经曰：随而济之，是为之补；迎而夺之，是为之泻。

《素问》云：刺实须其虚者，留针待阴气至，乃去针也；刺虚须其实者，留针待阳气备，乃去针也。

口诀　　十二经络之病，欲针之时，实则泻之，虚则补之，热则疾之，寒则留之，陷则灸之，不虚不实，以经取之。

经云：虚则补其母而不足，实则泻其子而有余，当先补而后泻。假令人气在足太阳膀胱经，虚则补其阳，所出为井，属金，下针得气，随而济之，右手取针，徐出而疾扪之，是谓补也。实则泻其阳，所注为输，属木，下针得气，迎而夺之，左手开针穴，疾出针而徐扪之，是谓之泻也。

脏腑阴阳，呼吸内外，捻针补泻手法。

外捻随呼补脏虚，吸来里转泻实肥，六腑病加颠倒用，但依呼吸病还除。

女人补虚呵内转，吸来外转泻实肥，依经三度调病气，但令呼吸莫令疏。

男子补虚呵外转[image: ]
 ，吸来内转泻实肥[image: ]
 ，女人补虚呵内转[image: ]
 ，吸来外转泻实肥[image: ]
 。

进火补
 ：初进针一分，呼气一口，退三退，进三进，令病人鼻中吸气，口中呼气三次，把针摇动，自然热矣。如不应，依前导引。

进水泻
 ：初进针一分，吸气一口，进三进，退三退，令病人鼻中出气，口中吸气三次，把针摇动，自然冷矣。如不应，依前导引之；再不应，依生成息数，按所病脏腑之数，自觉冷热应手。

下手八法口诀

揣　　揣而寻之。凡点穴，以手揣摸其处，在阳部筋骨之侧，陷者为真。在阴部郄腘之间，动脉相应。其肉厚薄，或伸或屈，或平或直，以法取之，按而正之，以大指爪切掐其穴，于中庶得进退，方有准也。《难经》曰：刺荣毋伤卫，刺卫毋伤荣。又曰：刺荣无伤卫者，乃掐按其穴，令气散，以针而刺，是不伤其卫气也。刺卫无伤荣者，乃撮起其穴，以针卧而刺之，是不伤其荣血也。此乃阴阳补泻之大法也。

爪　　爪而下之，此则 《针赋》曰：左手重而切按，欲令气血得以宣散，是不伤于荣卫也。右手轻而徐入，欲不痛之因。此乃下针之秘法也。

搓　　搓而转者，如搓线之貌，勿转太紧，转者左补右泻，以大指次指相合，大指往上，进为之左；大指往下，退为之右，此则迎随之法也。故经曰：迎夺右而泻凉，随济左而补暖。此则左右补泻之大法也。

弹　　弹而努之，此则先弹针头，待气至，却退一豆许，先浅而后深，自外推内，补针之法也。

摇　　摇而伸之，此乃先摇动针头，待气至，却退一豆许，乃先深而后浅，自内引外，泻针之法也。故曰针头补泻。

扪　　扪而闭之。经曰：凡补必扪而出之。故补欲出针时，就扪闭其穴，不令气出，使血气不泄，乃为真补。

循　　循而通之。经曰：凡泻针，必以手指于穴上四傍循之，使令气血宣散，方可下针，故出针时，不闭其穴，乃为真泻。

此提按补泻之法，男女补泻，左右反用。

捻　　捻者，治上大指向外捻，治下大指向内捻。外捻者令气向上而治病，内捻者令气向下而治病。如出针，内捻者令气行至病所，外捻者令邪气至针下而出也。

此下手八法口诀也。

生成数 《聚英》


天一生水，地六成之。地二生火，天七成之。天三生木，地八成之。地四生金，天九成之。天五生土，地十成之。

经络迎随设为问答杨氏


问：经脉有奇经八脉。

《难经》云：脉有奇经八脉者，不拘于十二经，何谓也？然，有阳维、有阴维、有阳跷、有阴跷、有冲、有任、有督、有带之脉，凡此八脉，皆不拘于经，故曰奇经八脉也。经有十二，络有十五，凡二十七气相随上下，何独不拘于经也？然，圣人图设沟渠，通利水道，以备不然，天雨降下，沟渠溢满，当此之时，霶霈妄行，圣人不能复图也。此络脉满溢，诸经不能复拘也。

问：迎随之法。

经曰：随而济之是为补，迎而夺之是为泻。夫行针者，当刺之时，用皮钱擦热针，复以口温针热，先以左手爪，按其所刺荥输之穴，弹而努之，爪而下之，扪而循之，通而取之，令病人咳嗽一声，右手持针而刺之。春夏二十四息，先深后浅 （其浅深之故，注 《标幽赋》内），秋冬三十六息，先浅后深，徐徐而入，气来如动脉之状，针下轻滑。未得气者，若鱼之未吞钩；既吞得气，宜用补泻。

补：随其经脉，推而按纳之，停针一二时，稍久，凡起针，左手闭针穴，徐出针而疾按之。泻：迎其经脉，提而动伸之，停针稍久，凡起针，左手开针穴，疾出针而徐按之。补针左转，大指努出；泻针右转，大指收入。补者先呼后吸，泻者先吸后呼。疼痛即泻，痒麻即补。

问：补针之要法。

答曰：补针之法，左手重切十字缝纹，右手持针于穴上；次令病人咳嗽一声，随咳进针，长呼气一口，刺入皮三分。针手经络者，效春夏停二十四息；针足经络者，效秋冬停三十六息。催气针沉行九阳之数，捻九撅九，号曰天才。少停呼气二口，徐涂刺入肉三分，如前息数足，又觉针沉紧，以生数行之，号曰人才。少停呼气三口，徐徐又插至筋骨之间三分，又如前息数足，复觉针下沉涩，再以生数行之，号曰地才。再推进一豆，谓之按，为截、为随也。此为极处，静以久留，却须退针至人部；又待气沉紧时，转针头向病所，自觉针下热，虚羸痒麻，病势各散；针下微沉后，转针头向上，插进针一豆许，动而停之，吸之乃去，徐入徐出，其穴急扪之。岐伯曰：下针贵迟，太急伤血，出针贵缓，太急伤气，正谓针之不伤于荣卫也。是则进退往来，飞经走气，尽于斯矣。

问：泻针之要法。

凡泻针之法，左手重切十字纵纹三次，右手持针于穴上；次令病人咳嗽一声，随咳进针，插入三分，刺入天部，少停直入地部，提退一豆，得气沉紧，搓捻不动，如前息数尽，行六阴之数，捻六撅六，吸气三口回针，提出至人部，号曰地才。又待气至针沉，如前息数足，以成数行之，吸气二口回针，提出至天部，号曰人才。又待气至针沉，如前息数足，以成数行之，吸气回针，提出至皮间，号曰天才。退针一豆，谓之提，为担、为迎也。此为极处，静以久留，仍推进人部；待针沉紧气至，转针头向病所，自觉针下冷，寒热痛痒病势各退；针下微松，提针一豆许，摇而停之，呼之乃去，疾入徐出，其穴不闭也。

问：经络。

答曰：经脉十二，络脉十五，外布一身，为血气之道路也。其源内根于肾，乃生命之本也。根在内而布散于外，犹树木之有根本，若伤其根本，则枝叶亦病矣。苟邪气自外侵之，伤其枝叶，则亦累其根本矣。或病发内生，则其势必然，故言五脏之道，皆出经隧，以行血气，经为正经，络为支络，血气不和，百病乃生。但一经精气不足，便不和矣。故经曰：邪中于阳，则溜于经，自面与颈，则下阳明；自项与背，则下太阳；自颊与胁，则下少阳。邪中于阴，则溜于腑，自四末臂胻始，而入三阴，脏气实而不能容，故还之于腑。腑者，谓胆、胃、膀胱、大小肠也，故刺各有其道焉。针下察其邪正虚实以补泻之，随其经脉荣卫以迎随之，其道皆不有违也。凡中外之病，始自皮肤，血脉相传，内连腑脏，则四肢九窍壅塞不通，内因之病，令气盛衰，外连经络，则荣卫倾移，上下左右，虚实生矣。经云：风寒伤形，忧恐忿怒伤气，气伤脏乃病脏，寒伤形乃应形，风伤筋乃应筋，此形气内外之相应也。

外具阴阳：筋骨为阴，皮肤为阳；内具阴阳：五脏为阴，六腑为阳。

问：子午补泻。

答曰：此乃宣行荣卫之法也。故左转从子，能外行诸阳；右转从午，能内行诸阴。人身则阳气受于四末，阴气受于五脏，亦外阳而内阴也。左转从外则象天，右转从内则象地，中提从中则象人，一左一右一提，则能使阴阳内外之气出入，与上下相参往来，而荣卫自流通矣。男子生于寅。寅，阳也，以阳为主，故左转顺阳为之补，右转逆阳为之泻。女子生于申。申，阴也，以阴为主，故右转顺阴为之补，左转逆阴为之泻，此常法也。然病有阴阳寒热之不同，则转针取用出入，当适其所宜。假令病热，则刺阳之经，以右为泻，以左为补；病寒则刺阴之经，以右为补，左为泻。此盖用阴和阳，用阳和阴，通变之法也。大凡转针逆顺之道，当明于斯。

子合
 穴：尺盛补之。顺其入也；午荥
 穴：寸盛泻之，顺其出也。

问：针头补泻何如？

答曰：此乃补泻之常法也，非呼吸而在手指，当刺之时，必先以左手压按其所针荥输之处，弹而努之，爪而下之，其气之来，如动脉之状，顺针而刺之，得气推而纳之，是谓补。动而伸之，是谓泻。夫实者气入也，虚者气出也，以阳生于外故入，阴生于内故出，此乃阴阳水火出入之气所不同也，宜详察之。

此外有补针导气之法，所谓扪而循之者，是于所刺经络部分，上下循之，故令气血舒缓，易得往来也。切而散之者，是用大指爪甲，左右于穴切之，腠理开舒，然后针也。推而按之者，是用右指捻针按住，近气不失，则远气乃来也。弹而努之者，是用指甲弹针，令脉气[image: ]
 满，而得疾行至于病所也。爪而下之者，是用左手指爪连甲，按定针穴，乃使气散而刺荣，使血散而刺卫，则置针各有准也。通而取之者，是持针进退，或转或停，以使血气往来，远近相通，而后病可取也。外引其门以闭其神者，是先用左指收合针孔，乃放针，则经气不泄也。故曰知为针者信其左。

问：候气之法何如？

答曰：用针之法，候气为先，须用左指，闭其穴门，心无内慕，如待贵人，伏如横弩，起若发机；若气不至，或虽至如慢，然后转针取之。转针之法，令患人吸气，先左转针，不至，左右一提也。更不至者，用男内女外之法，男即轻手按穴，谨守勿内；女即重手按穴，坚拒勿出。所以然者，持针居内是阴部，持针居外是阳部，浅深不同，左手按穴，是要分明。只以得气为度，如此而终不至者，不可治也。若针下气至，当察其邪正，分其虚实。经言：邪气来者紧而疾，谷气来者徐而和，但濡虚者即是虚，但牢实者即是实。此其诀也。

问：呼吸之理。

答曰：此乃调和阴阳法也。故经言呼者因阳出，吸者随阴入。虽此呼吸分阴阳，实由一气而为体，其气内历于五脏，外随于三焦，周布一身，循环经络，流注孔穴，顺其形气之方圆，然后为用不同耳。是故五脏之出入，以应四时。三焦之升降，而为荣卫。经脉之循环，以合天度。然则呼吸出入，乃造化之枢纽，人身之关楗，针家所必用也。诸阳浅在经络，诸阴深在脏腑，补泻皆取呼吸，出纳其针。盖呼则出其气，吸则入其气。欲补之时，气出针入，气入针出；欲泻之时，气入入针，气出出针。呼而不过三口，是外随三焦之阳；吸而不过五口，是内迎五脏之阴，先呼而后吸者，为阳中之阴；先吸而后呼者，为阴中之阳，乃各随其病气，阴阳寒热而用之，是为活法，不可误用也。

三阴之经，先吸后呼；三阳之经，先呼后吸。

问：迎随之理何如？

答曰：此乃针下予夺之机也。第一要知荣卫之流行；所谓诸阳之经，行于脉外；诸阳之络，行于脉内；诸阴之经，行于脉内；诸阴之络，行于脉外，各有浅深。立针以一分为荣，二分为卫，交互停针，以候其气。见气方至，速便退针引之，即是迎；见气已过，然后进针追之，即是随。故 《刺法》云：动退空歇，迎夺右而泻凉；推纳进搓，随济左而补暖。

第二要知经脉之往来。所谓足之三阳，从头走足；足之三阴，从足走腹；手之三阴，从胸走手；手之三阳，从手走头。得气以针头逆其经脉之所来，动而伸之即是迎；以针头顺其经脉之所往，推而纳之即是随。故经云：实者，绝而止之；虚者，引而起之。

凡下针之法，先用左手揣穴爪按，令血气开舒，乃可纳针。若欲出血，勿以爪按。右手持针于穴上，令患人咳嗽一声，捻之，一左一右，透入于腠理，此即是阳部奇分。 《刺要》云：一分为荣。又云：方刺之时，必在悬阳。然后用其呼吸，徐徐推之，至于肌肉，以及分寸，此二者，即是阴部偶分。《刺要》又云：二分为卫，方刺之时，必在悬阳。及与两卫，神属勿去，知病存亡。却以左手按穴，令定象地而不动；右手持针，法天之运转。若得其气，左手按穴可重五两以来，右手存意捻针而行补泻。惟血脉在俞横居，视之独澄，切之独坚。凡刺脉者，随其顺逆，不出血，则发针疾按之。凡刺浅深，惊针则止。凡行补泻，谷气而已。

问：疾徐之理。

答曰：此乃持针出入之法也。故经言：刺虚实者，徐而疾则实，疾而徐则虚。然此经有两解：所谓徐而疾者，一作徐纳而疾出；一作徐出针而疾按之。所谓疾而徐者，一作疾纳而徐出；一作疾出针而徐按之 （两说皆通）。盖疾徐二字，一解作缓急之义，一解作久速之义。若夫不虚不实，出针入针之法，则亦不疾不徐，配乎其中可也。

问：补泻得宜。

答曰：大略补泻无逾三法。

一则诊其脉之动静。假令脉急者，深纳而久留之；脉缓者，浅纳而疾发针；脉大者，微出其气；脉滑者，疾发针而浅纳之；脉涩者，必得其脉，随其逆顺久留之，必先按而循之，已发针疾按其穴，勿出其血；脉小者，饮之以药。

二则随其病之寒热。假令恶寒者，先令得阳气入阴之分，次乃转针退到阳分，令患人鼻吸口呼，谨按生成气息数足，阴气隆至，针下觉寒，其人自清凉矣。又有病道远者，必先使气直到病所，寒即进针少许，热即退针少许，然后却用生成息数治之。

三则随其诊之虚实。假令形有肥有瘦，身有痛有麻痒，病作有盛有衰，穴下有牢有濡，皆虚实之诊也。若在病所，用别法取之，转针向上气自上，转针向下气自下，转针向左气自左，转针向右气自右，徐推其针气自往，微引其针气自来，所谓推之则前，引之则止，徐往微来以除之，是皆欲攻其邪气而已矣。

问：自取其经。

答曰：刺虚刺实，当用迎随，补其母而泻其子；若不虚不实者，则当以经取，谓其正经自得病，不中他邪，故自取其经也。其法：右手存意持针，左手候其穴中之气，若气来至如动脉状，乃纳针，要续续而入，徐徐而撞，入荣至卫，至若得气如鲔鱼食钩，即是病之气也，则随本经气血多少，酌量取之，略待少许，见气尽乃出针；如未尽，留针在门，然后出针。经曰有见如入，有见如出，此之谓也。

问：补者从卫取气，泻者从荣置气。

答曰：十二经脉，皆以荣为根本，卫为枝叶，故欲治经脉，须调荣卫，欲调荣卫，须假呼吸。经曰：卫者阳也，荣者阴也。呼者阳也，吸者阴也。呼尽纳针，静以久留，以气至为故者，即是取气于卫。吸则纳针，以得气为故者，即是置气于荣也。

问：皮肉筋骨脉病。

答曰：百病所起，皆始于荣卫，然后淫于皮肉筋脉，故经言：是动者，气也；所生病者，血也。先为是动，而后所生病也。由此推之，则知皮肉经脉，亦是后所生之病耳。是以刺法中但举荣卫，盖取荣卫逆顺，则皮骨肉筋之治在其中矣。以此思之，至于部分有浅深之不同，却要下针无过不及为妙也。

一曰皮肤，二曰肌肉，三曰筋骨。

问：刺有久速。

答曰：此乃量病轻重而行，轻者一补一泻足矣，重者至再至三也。假令得病气而补泻之，其病未尽，仍复停针，候气再至，又行补泻。经言刺虚须其实，刺实须其虚也。

问：诸家刺齐异同。

答曰：《灵枢》所言：始刺浅之，以逐邪气，而来血气谓绝皮以出阳邪也
 ；后刺深之，以致阴气之邪谓阴邪出者少
 ，益深绝皮
 ，致肌肉未入分肉间也
 ；最后取刺极深之，以下谷气谓已入分肉
 之间
 。则谷气出矣
 ，此其旨也。余读 《难经》，常见针师丁德用所注，乃言人之肌肉，皆有厚薄之处，但皮肤之上，为心肺之部，阳气所行；肌肉之下，为肝肾之部，阴气所行也。是说所以发挥 《灵枢》之旨，却甚详明。至于孙氏 《千金方》所言：针入一分，则知天地之气亦与
 “始刺浅之
 ，而来血气
 ”意合
 ；针入二分，则知呼吸出入，上下水火之气亦与
 “后刺深之
 ，以致阴气
 ”意合
 ；针入三分，则知四时五行，五脏六腑逆顺之气亦与
 “最后极深
 ，以下谷气
 ”意合
 ，乃根本也
 。《玄珠密语》言：入皮三分，心肺之部，阳气所行；入皮五分，肾肝之部，阴气所行取象三天两地之数
 。此说可谓详明矣。及夫后贤所著，则又有自一分，而累至于十分之说，此法益详且密矣。大抵博约不同，其理无异，互相发明，皆不必废。

问：阴阳居易之理。

答曰：此则阴阳相乘之意也。以其阳入阴分，阴出阳分，相易而居，成其病也。推原所由，或因荣气衰少，而卫气内伐；或因卫气衰少，而荣气外溢。故令血气不守其位，一方气聚则为一方实，一方气散则为一方虚。其实者为痛，其虚者为痒。痛者阴也，痛而以手按之不得者，亦阴也，法当深刺之；痒则阳也，法当浅刺之。病在上者阳也，在下者阴也。病先起于阴者，法当先治其阴，而后治其阳也；病先起于阳者，法当先治其阳，而后治其阴也。

问：顺逆相反之由。

答曰：此谓卫气独不得循于常道也，其名曰厥，为病不同，刺法当别。故经言：刺热厥者，若留针反为寒；刺寒厥者，若留针反为热。盖被逆气使然。由是言之，刺热厥者，宜三刺阴，一刺阳。刺寒厥者，宜二刺阳，一刺阴。惟其久病之人，则邪气入深，却当深入而久留，须间日而复刺之，必先调其左右，去其血脉。

问：虚实寒热之治。

答曰：先诊人迎气口，以知阴阳有余不足，以审上下经络，循其部分之寒热，切其九候之变易，按其经络之所动，视其血脉之色状，无过则同，有过则异，脉急以行，脉大以弱，则欲要静，筋力无劳。凡气有余于上者，导而下之；不足于上者，推而扬之。经云：稽留不到者，因而迎之。气不足者，积而从之，大热在上者，推而下之。从下止者，引而去之。大寒在外者，留在补之。入于中者，从而泻之。上寒下热者，推而上之。上热下寒者，引而下之。寒与热争者，导而行之。菀陈而血结者，刺而去之。

问：补者从卫取气，泻者从荣置气。

卫气者，浮气也，专主于表。荣气者，精气也，专主于里。故经言：荣者水谷之精也，血气调和于五脏，洒陈于六腑，乃能入脉，循上下，贯五脏，络六腑也。卫者水谷之生也，悍疾滑利，不能入脉，故循皮肤之中，分肉之间，熏于肓膜，散于胸腹，逆其气则病，从其气则愈。如是则荣卫为中外之主，不亦大乎！安得不求其补泻焉。

问：刺阳者卧针而刺之，刺阴者按令阳散乃纳针。

答曰：刺阳部者，从其浅也，系属心肺之分；刺阴部者，从其深也，系属肾肝之分。凡欲行阳，浅卧下针，循而扪之，令舒缓，弹而努之，令气隆盛而后转针，其气自张布矣，以阳部主动故也。凡欲行阴，必先按爪，令阳气散，直深纳针，得气则伸提之，其气自调畅矣，以阴部主静故也。

问：能知迎随之气，可令调之。

答曰：迎随之法，因其中外上下，病道遥远而设也。是故当知荣卫内外之出入，经脉上下之往来，乃可行之。夫荣卫者阴阳也，经言阳受气于四末，阴受气于五脏，故泻者先深而后浅，从内引持而出之；补者先浅而后深，从外推内而入之。乃是因其阴阳内外而进退针耳。至于经脉为流行之道，手三阳经，从手上头；手三阴经，从胸至手；足三阳经，从头下足；足三阴经，从足入腹。故手三阳泻者，针芒望外，逆而迎之；补者针芒望内，顺而追之，余皆仿此。乃是因其气血往来而顺逆行针也。大率言荣卫者，是内外之气出入；言经脉者，是上下之气往来，各随所在顺逆而为刺也，故曰迎随耳。

问：补泻之时，与气开阖相应否？

答曰：此法非止推于十干之穴，但凡针入皮肤间，当阳气舒发之分谓之开；针至肉分间，当阴气封固之分谓之阖。然开中有阖，阖中有开，一开一阖之机，不离孔中，交互停针，察其气以为补泻。故 《千金》言：卫外为阳部，荣内为阴部。

问：方刺之时，必在悬阳，及与两卫，神属勿去，知病存亡。

答曰：悬阳，谓当腠理间朝针之气也；两卫，谓迎随呼吸出入之气也；神属勿去，知病存亡，谓左手占候，以为补泻也。此古人立法，言多妙处。

问：容针空豆许。

此法正为迎随而设也。是以气至针下，必先提退空歇，容豆许，候气至然后迎之、随之。经言：近气不夫，远气乃来。

问：刺有大小。

答曰：有平补平泻，谓其阴阳不平而后平也。阳下之曰补，阴上之曰泻。但得内外之气调则已。有大补大泻，惟其阴阳俱有盛衰，纳针于天地部内，俱补俱泻，必使经气内外相通，上下相接，盛气乃衰，此名 “调阴换阳”，一名 “接气通经”，一名 “从本引末”。审按其道以予之，徐往徐来以去之，其实一义也。

问：穴在骨所。

答曰：初下针入腠理，得穴之时，随吸纳针，乃可深知之。不然，气与针忤，不能进。又凡肥人内虚，要先补后泻；瘦人内实，要先泻后补。

问：补泻得宜。

答曰：凡病在一方，中外相袭，用子午法补泻，左右转针是也；病在三阴三阳，用流注法补泻，荥输呼吸出纳是也。二者不同。至于弹爪提按之类，无不同者，要明气血何如耳。

问：迎夺随济，固言补泻，其义何如？

答曰：迎者，迎其气之方来，如寅时气来注于肺，卯时气来注于大肠，此时肺、大肠气方盛，而夺泻之也。随者，随其气之方去，如卯时气去注大肠，辰时气去注于胃，肺与大肠，此时正虚，而济补之也。余仿此。

问：针入几分，留几呼？

答曰：不如是之相拘。盖肌肉有浅深，病去有迟速。若肌肉厚实处，则可深；浅薄处，则宜浅。病去则速出针，病滞则久留针为可耳。

问：补泻有不在井荥输经合者多，如何？

答曰：如睛明、瞳子髎治目疼，听宫、丝竹空、听会治耳聋，迎香治鼻，地仓治口[image: ]
 ，风池、头维治头项，古人亦有不系井荥输经合者如此。盖以其病在上，取之上也。

问：经穴流注，按时补泻，今病在各经络，按时能去病否？

答曰：病著于经，其经自有虚实耳。补虚泻实，亦自中病也。病有一针而愈，有数针始愈。盖病有新痼浅深，而新浅者，一针可愈；若深痼者，必屡针可除，丹溪、东垣有一剂愈者，有至数十剂而愈者，今人用一针不愈，则不再针矣。且病非独出于一经一络者，其发必有六气之兼感，标本之差殊，或一针以愈其标，而本未尽除；或独取其本，而标复尚作，必数针方绝其病之邻也。

问：针形至微何能补泻？

答曰：如气球然，方其未有气也，则恹塌不堪蹴踢。及从窍吹之，则气满起胖，此虚则补之之义也；去其窍之所塞，则气从窍出，复恹塌矣，此实则泻之之义也。

问：《内经》治病，汤药少而针灸多，何也？

答曰：《内经》，上古书也。上古之人，劳不至倦，逸不至流，食不肥鲜以戕其内，衣不蕴热以伤其外，起居有节，寒暑知避，恬澹虚无，精神内守，病安从生？虽有贼风虚邪，莫能深入，不过凑于皮肤，经滞气郁而已。以针行气，以灸散郁，则病随已，何待于汤液耶？当今之世，道德日衰，以酒为浆，以妄为常，纵欲以竭其精，多虑以散其真，不知持满，不解御神，务快其心，过于逸乐，起居无节，寒暑不避，故病多从内生，外邪亦易中也。经曰：针刺治其外，汤液治其内。病既属内，非汤液又不能济也。此和缓以后，方药盛行，而针灸兼用，固由世不古，若人非昔比，亦业针法之不精，传授之不得其诀耳。非古用针灸之多，今用针灸之少，亦非汤液之宜于今，而不宜于古耶。学者当究心焉。

问：八法流注之要诀何如？

答曰：口诀固多，未能悉录，今先撮其最要者而言之：

上古流传真口诀，八法原行只八穴。

口吸生数热变寒，口呼成数寒变热。

先呼后吸补自真，先吸后呼泻自捷。

徐进疾退曰泻寒，疾进徐退曰补热。

紧提慢按似冰寒，慢提紧按如火热。

脉外阳行是卫气，脉内阴行是荣血。

虚者徐而进之机，实者疾而退之说。

补其母者随而济，泻其子者迎夺挈。

但分迎夺与济随，实泻虚补不妄说。

天部皮肤肌肉人，地部筋骨分三截。

卫气逆行荣顺转，夏浅冬深肥瘦别。

毋伤筋膜用意求，行针犹当辨骨节。

拇指前进左补虚，拇指后退右泻实。

牢濡得失定浮沉，牢者为得濡为失。

泻用方而补为圆，自然荣卫相交接。

右泻先吸退针呼，左补先呼出针吸。

莫将此法作寻常，弹努循扪指按切。

分筋离骨陷中来，却将机关都漏泄。

行人载道欲宣扬，湍水风林没休歇。

感谢三皇万世恩，阐尽针经真口诀。

禁针穴歌以下俱 《医统》


脑户囟会及神庭，玉枕络却到承灵，

颅息角孙承泣穴，神道灵台膻中明。

水分神阙会阴上，横骨气冲针莫行，

箕门承筋手五里，三阳络穴到青灵。

孕妇不宜针合谷，三阴交内亦通论，

石门针灸应须忌，女子终身孕不成。

外有云门并鸠尾，缺盆主客深晕生，

肩井深时亦晕倒，急补三里人还平。

刺中五脏胆皆死，冲阳血出投幽冥，

海泉颧髎乳头上，脊间中髓伛偻形。

手鱼腹陷阴股内，膝髌筋会及肾经，

腋股之下各三寸，目眶关节皆通评。

禁灸穴歌

哑门风府天柱擎，承光临泣头维平，

丝竹攒竹睛明穴，素髎禾髎迎香程。

颧髎下关人迎去，天牖天府到周荣，

渊液乳中鸠尾下，腹哀臂后寻肩贞。

阳池中冲少商穴，鱼际经渠一顺行，

地五阳关脊中主，隐白漏谷通阴陵。

条口犊鼻上阴市，伏兔髀关申脉迎，

委中殷门承扶上，白环心俞同一经。

灸而勿针针勿灸，针经为此尝叮咛，

庸医针灸一齐用，徒施患者炮烙刑。

太乙九宫图

太乙歌

立春艮上起天留，戊寅己丑左足求，

春分左胁仓门震，乙卯日见定为仇。

立夏戊辰己巳巽，阴洛宫中左手愁，

夏至上天丙午日，正直膺喉离首头。

立秋玄委宫右手，戊申己未坤上游，

秋分仓果西方兑，辛酉还从右胁谋。

立冬右足加新洛，戊戌已亥乾位收，

冬至坎方临叶蛰，壬子腰尻下窍流。

五脏六腑并脐腹，招摇戊巳在中州，

溃治痈疽当须避，犯其天忌疾难瘳。

按 《难经》太乙日游，以冬至日居叶蛰宫，数所在从一处至九日复反，如是无已，终而复始。

九宫尻神禁忌图

坤踝震腨指牙上，巽属头兮乳口中，

面背目乾手膊兑，项腰艮膝肋离从，

坎肘脚肚轮流数，惟有肩尻在中宫。

九宫尻神禁忌图



此神农所制，其法一岁起坤，二岁起震……逐年顺飞九宫，周而复始。行年到处，所主伤体，切忌针灸；若误犯之，轻发痈疽，重则丧命，戒之戒之！

九部人神禁忌歌

一脐二心三到肘，四咽五口六在首，

七脊八膝九在足，轮流顺数忌针灸。

十干人神

甲不治头，乙喉，丙肩，丁心，戊腹，己脾，庚腰，辛膝，壬肾，癸足。

十二支人神

[image: ]
九部人神禁忌



子目，丑耳，寅胸，卯齿，辰腰，巳手，午心。未足，申头，酉膝，戌阴，亥颈。

此法一岁起脐，二岁起心，周而复始顺数。

十二部人神禁忌歌

一心二喉三到头，四肩五背六腰求，七腹八项九足 （十）膝，十一阴 （十二）股是一周。

四季人神歌

春秋左右胁，冬夏在腰脐，四季人神处，针灸莫妄施。

其法一岁起心，二岁起喉，周而复始数之。

[image: ]
十二部人神禁忌图



逐日人神歌

初一十一廿一起，足拇鼻柱手小指。初二十二二十二，外踝发际外踝位。

初三十三二十三，股内牙齿足及肝。初四十四廿四又，腰间胃脘阳明手。

初五十五廿五并，口内遍身足阳明。初六十六廿六同，手掌胸前又在胸。

初七十七二十七，内踝气冲及在膝。初八十八廿八辰，腕内股内又在阴。

初九十九二十九，在尻在足膝胫后。初十二十三十日，腰背内踝足跗觅。

逐时人神

子时踝，丑时腰，寅时目，卯时面，辰时头，巳手，午时胸，未时腹，申时心，酉时背，戌时项，亥股。

逐月血忌歌

行针须要明血忌，正丑二寅三之未，四申五卯六酉宫，

七辰八戌九居巳，十亥十一月午当，腊子更加逢日闭。

逐月血支歌

血支针灸仍须忌，正丑二寅三卯位，

四辰五巳六午中，七未八申九酉部，

十月在戌十一亥，十二月于子上议。

四季避忌日

春甲乙　　夏丙丁　　四季戊己　　秋庚辛　　冬壬癸

男避忌日

壬辰　　甲辰　　乙巳　　丙午　　丁未　　辛未　　除日　　戌日

女避忌日

甲寅　　乙卯　　乙酉　　乙巳　　丁巳　　辛未　　破日　　亥日

针灸服药吉日

丁卯　　庚午　　甲戌　　丙子　　壬午　　甲申　　丁亥　　辛卯　　壬辰　　丙申　　戊戍　　己亥　　己未　　庚子　　辛丑　　甲辰　　乙巳　　丙午　　戊申　　壬子　　癸丑　　乙卯　　丙辰　　壬戌　　丙戌　　开日　　天医　　要安

针灸忌日

辛未　　乃扁鹊死日　　白虎　　月厌　　月杀　　月刑

十干日不治病

甲不治头，乙不治喉，丙不治肩，丁不治心，戊己日不治腹，庚不治腰，辛不治膝，壬不治胫，癸不治足。

按：以上避忌具不合 《素问》，乃后世术家之说。惟四季避忌与 《素问》相同。惟避此及尻神、逐日人神可耳。若急病，人、尻神亦不可避也。


针灸大成卷之八

十二经井穴图杨氏


手太阴井

入病膨胀，喘咳，缺盆痛，心烦，掌热，肩背疼，咽痛喉肿。斯乃以脉循上膈肺中，横过腋关，穿过尺泽入少商。故邪客于手大阴之络而生是病。

手太阴井

手阳明井



可刺手太阴肺经井穴，少商也，手大指侧。刺同身寸之一分，行六阴之数各一痏，左取右，右取左，如食顷已。灸三壮。

手阳明井

人病气满，胸中紧痛，烦热，喘而不已息。斯乃以其脉自肩端入缺盆，络肺；其支别者从缺盆中直而上颈。故邪客于手阳明之络而有是病。

可刺手阳明大肠井穴，商阳也，在手大指次指爪甲角，刺入一分，行六阴之数，左取右，右取左，如食顷已。灸三壮。

足阳明井

人病腹心闷，恶人火，闻响心惕，鼻衄唇[image: ]
 ，疟狂，足痛，气蛊，疮疥，齿寒，乃脉起于鼻交銬中，下循鼻外，入上齿中，还出夹口环唇，下交承浆。却循颐后下廉出大迎，循颊车上耳前。故邪客于足阳明之络而有是病。

可刺足阳明胃经井厉兑，足次指爪甲上与肉交者韭许。刺一分，行六阴数，左取右，食顷已。

足阳明井

足太阴井



足太阴井

人病尸厥暴死，脉犹如常人而动，然阴盛于上，则邪气重上，而邪气逆，阳气乱，五络闭塞，结而不通，故状若尸厥，身脉动，不知人事。邪客手足少阴、太阴、足阳明络，此五络，命所关。

可初刺足太阴脾隐白，二刺足少阴肾涌泉，三刺足阳明胃厉兑，四刺手太阴肺少商，五刺手少阴心少冲，五井穴各二分，左右皆六阴数。不愈，刺神门；不愈，以竹管吹两耳，以指掩管口，勿泄气，必须极吹蹙，才脉络通，每极三度，甚者灸维会三壮。针前后各二分，泻二度，后再灸。

手少阴井

人病心痛烦渴，臂厥，胁肋疼，心中热闷，呆痴忘事，癫狂。斯乃以其脉起于心，支从心系夹喉咙，出向后完骨之下；直从肺，行腋下臑内，循廉肘内通臂，循廉抵腕，直过神门脉，入少冲。

手少阴井

手太阳井



可刺手心经井少冲，手小指内侧交肉者如韭叶。刺一分，行六阴数，右取左。若灸三炷，如麦大；不已，复刺神门穴。

手太阳井

人病颔肿，项强难顾，肩似拔，臑似折，肘臂疼，外廉痛。斯乃以其脉起小指，自少泽过前谷，上循臂内至肩，入缺盆，向腋，络心间，循咽下膈，抵胃；支从缺盆上颈颊，至目锐眦入耳，复循颊入鼻銬，斜贯于颧。故邪客于太阳络生是病。

可刺手小肠井少泽，小指外侧与肉相交如韭叶。刺一分，六阴数，各一痏，左病右取。若灸如小麦炷，三壮止。

足太阳井

人病头项肩背腰目疼，脊痛，痔，疟，癫狂，目黄泪出，鼻流血。斯乃经之正者，从脑出，别下项；支别者，从膊内左右别下；又其络从上行，循眦上额，故邪客于足太阳络而有是病。

足太阳井

足少阴井



可刺足太阳膀胱井至阴，小指外侧韭叶。行六阴数，不已，刺金门五分，三壮；不已，刺申脉一寸三分，如人行十里，愈。有所坠，瘀血留腹内，满胀不得行，先以利药，次刺然谷前脉出血立已。不已，刺冲阳三分胃之原
 及大敦见血肝之井
 。

足少阴井

人病卒心痛，暴胀，胸胁支满。斯乃脉上贯肝膈，走于心内。故邪客于足少阴之络而有是病。

可刺足少阴肾井涌泉，足心中。刺三分，行六阴数，见血出，令人立饥欲食，左取右。素有此病新发，刺五日愈，灸三壮。

手厥阴井

人病卒然心痛，掌中热，胸满膨，手挛臂痛，不能伸屈，腋下肿平，面赤目黄，善笑，心胸热，耳聋响。斯乃以其包络之脉，循胁过腋下，通臑内，至间使入劳宫，循经直入中冲；支别从掌循小指，过次指关冲。故邪客于手厥阴络生是病。

手厥阴井

手少阳井



可刺手厥阴心包井中冲，中指内端去甲韭叶。刺一分，行六阴数，左取右，如食顷已。若灸可三壮，如小麦炷。

手少阳井

人病耳聋痛浑浑，目疼，肘痛，脊间心后疼甚。斯乃以其脉上臂，贯臑外，循肩上，交出少阳缺盆、膻中、膈内；支出颈项耳后，直入耳中，循遍目内眦。故邪气客于少阳之络生是病。

可刺手少阳三焦井穴，关冲也，手小指次指去爪甲与肉交者如韭叶许。刺一分，各一痏，右取左，如食顷已。如灸三壮不已，复刺少阳输中渚穴。

足少阳井

人病胸胁足痛，面滞，头目疼，缺盆腋肿汗多，颈项瘿瘤强硬，疟生寒热。乃脉支别者，从目锐下大迎，合手少阳抵项，下颊车，下颈合缺盆，以下胸，交中贯膈，络肝胆，循胁。故邪客于足少阳之络而有是病。

足少阳井

可刺足少阳胆井窍阴，在次指与肉交者如韭叶许。刺一分，行六阴数，各一痏，左病右取，如食顷已。灸可三壮。

足厥阴井

人病卒疝暴痛，及腹绕脐上下急痛。斯乃肝络去内踝上五寸，别走少阳；其支别者，循胫上睾，结于茎。故邪客于足厥阴之络而有是病。

可刺足厥阴肝经井大敦，大指端。行六阴数，左取右，素有此病再发，刺之三日已。若灸者，可五壮止。

井荥输原经合歌 《医经小学》


少商鱼际与太渊，经渠尺泽肺相连，

商阳二三间合谷，阳溪曲池大肠牵。

隐白大都太白脾，商丘阴陵泉要知，

厉兑内庭陷谷胃，冲阳解溪三里随。

少冲少府属于心，神门灵道少海寻，

少泽前谷后溪腕，阳谷小海小肠经。

涌泉然谷与太溪，复溜阴谷肾所宜，

至阴通谷束京骨，昆仑委中膀胱知。

中冲劳宫心包络，大陵间使传曲泽，

关冲液门中渚焦，阳池支沟天井索。

大敦行间太冲看，中封曲泉属于肝，

窍阴侠溪临泣胆，丘墟阳辅阳陵泉。

井荥输原经合横图《聚英》


项氏曰：所出为井，井象水之泉；所溜为荥，荥象水之陂；所注为输，输象水之窬；所行为经，经象水之流；所入为合，合象水之归。皆取水义也。

又曰：春刺井，井者东方春也，万物之始生，故言井。冬刺合，合者北方冬也，阳气入藏，故言合。举始终而言，荥、输、经在其中矣。又曰：诸井肌肉浅薄，泻井当泻荥。滑氏曰：补井当补合。

岐伯曰：春刺井者，邪在肝；夏刺荥者，邪在心；季夏刺输者，邪在脾；秋刺经者，邪在肺；冬刺合者，邪在肾，故也。帝曰：五脏而系于四时，何以知之？岐伯曰：五脏一病，辄有五验，假如肝病，色青者肝也，臊臭者肝也，喜酸者肝也，喜呼者肝也，喜泣者肝也。其病众多，不可尽言也。四脏有验，并系手四时者也，针之要妙，在于秋毫。

四明陈氏曰：春气在毛，夏气在皮，秋气在分肉，冬气在骨髓，是浅深之应也。

徐氏子午流注逐日按时定穴歌徐氏


甲日戌时胆窍阴，丙子时中前谷荥，

戊寅陷谷阳明输，返本丘墟木在寅，

庚辰经注阳溪穴，壬午膀胱委中寻，

甲申时纳三焦水，荥合天干取液门。

乙日酉时肝大敦，丁亥时荥少府心，

己丑太白太冲穴，辛卯经渠是肺经，

癸巳肾宫阴谷合，乙未劳宫火穴荥。

丙日申时少泽当，戊戌内庭治胀康，

庚子时在三间输，本原腕骨可祛黄，

壬寅经火昆仑上，甲辰阳陵泉合长，

丙午时受三焦木，中渚之中仔细详。

丁日未时心少冲，己酉大都脾土逢，

辛亥太渊神门穴，癸丑复溜肾水通，

乙卯肝经曲泉合，丁巳包络大陵中。

戊日午时厉兑先，庚申荥穴二间迁，

壬戌膀胱寻束骨，冲阳土穴必还原，

甲子胆经阳辅是，丙寅小海穴安然，

戊辰气纳三焦脉，经穴支沟刺必痊。

己日巳时隐白始，辛未时中鱼际取，

癸酉太溪太白原，乙亥中封内踝比，

丁丑时合少海心，己卯间使包络止。

庚日辰时商阳居，壬午膀胱通谷之，

甲申临泣为输木，合谷金原返本归，

丙戌小肠阳谷火，戊子时居三里宜，

庚寅气纳三焦合，天井之中不用疑。

辛日卯时少商本，癸巳然谷何须忖，

乙未太冲原太渊，丁酉心经灵道引，

己亥脾合阴陵泉，辛丑曲泽包络准。

壬日寅时起至阴，甲辰胆脉侠溪荥，

丙午小肠后溪输，返求京骨本原寻，

三焦寄有阳池穴，返本还原似的亲。

戊申时注解溪胃，大肠庚戌曲池真，

壬子气纳三焦寄，井穴关冲一片金，

关冲属金壬属水，子母相生恩义深。

癸日亥时井涌泉，乙丑行间穴必然，

丁卯输穴神门是，本寻肾水太溪原，

包络大陵原并过，己巳商丘内踝边，

辛未肺经合尺泽，癸酉中冲包络连，

子午截时安定穴，留传后学莫忘言。

十二经纳天干歌以下俱徐氏


甲胆乙肝丙小肠，丁心戊胃己脾乡，

庚属大肠辛属肺，壬属膀胱癸肾藏，

三焦亦向壬中寄，包络同归入癸方。

十二经纳地支歌

肺寅大卯胃辰宫，脾巳心午小未中，

申胱酉肾心包戌，亥焦子胆丑肝通。

脚不过膝手不过肘歌

阳日阳时气在前，血在后兮脉在边。

阴日阴时血在前，气在后兮脉归原。

阳日阳时针左转，先取阳经腑病看。

阴日阴时针右转，行属阴经脏腑痊。

流注图

足少阳胆之经，甲主，与己合，胆引气行。

甲日　　甲戌时开胆为井金。

丙子时　　小肠荥水。

戊寅时　　胃输木，并过胆原丘墟，木原在寅。

庚辰时　　大肠经火。

壬午时　　膀胱合土。

甲申时　　气纳三焦之荥水，甲属木，是以水生木，子母相生。

足少阳胆之经　　甲主

足厥阴肝之经　　乙主



足厥阴肝之经，乙主，与庚合，肝引血行。

乙日　　乙酉时开肝为井木。

丁亥时　　心荥火。

己丑时　　脾输土，并过肝原。

辛卯时　　肺经金。

癸巳时　　肾合水。

乙未时　　血纳包络之荥火，乙属木，是以木生火也。

手太阳小肠经，丙主，与辛合，小肠引气行。

丙日　　丙申时开小肠井金。

戊戌时　　胃荥水。

庚子时　　大肠输木，并过小肠原。

壬寅时　　膀胱经火。

甲辰时　　胆合土。

丙午时　　气纳三焦之输木，丙属火，是以木生火也。

手太阳小肠经　　丙主

手少阴心之经　　丁主



手少阴心之经，丁主，与壬合，心引血行。

丁日　　丁未时开心为井木。

己酉时　　脾荥火。

辛亥时　　肺输土，并过心原。

癸丑时　　肾经金。

乙卯时　　肝合水。

丁巳时　　血纳包络之输土，丁属火、是以水生土也。

足阳明胃之经，戊主，与癸合，胃引气行。

戊日　　戊午时开胃为井金。

庚申时　　大肠荥水。

壬戌时　　膀胱输木，并过胃原。

甲子时　　胆经火。

丙寅时　　小肠合土。

戊辰时　　气纳三焦之经火，戊属土，是以火生土也。足太阴脾之经，己主，与甲合，脾引血行。

己日　　己巳时开脾为井木。

辛未时　　肺荥火。

足阳明胃之经　　戊主

足太阴脾之经　　己主



癸酉时　　肾输土，并过脾原。

乙亥时　　肝经金。

丁丑时　　心合水。

己卯时　　血纳包络之经金，己属土，是以土生金也。

手阳明大肠经，庚主，与乙合，大肠引气行。

庚日　　庚辰时开大肠井金。

壬午时　　膀胱荥水。

甲申时　　胆输木，并过大肠原。

丙戌时　　小肠经火。

戊子时　　胃合土。

庚寅时　　气纳三焦之合土，庚属金，是以土生金也。

手太阴肺之经，辛主，与丙合，肺引血行。

辛日　　辛卯时开肺为井木。

癸巳时　　肾荥火。

乙未时　　肝输土，并过肺原。

丁酉时　　心经金。

己亥时　　脾合水。

辛丑时　　血纳包络之合水，辛属金，是以金生水也。

足太阳膀胱经，壬主，与丁合，膀胱引气行。

手阳明大肠经　　庚主

手太阴肺之经　　辛主



壬日　　壬寅时开膀胱井金。

甲辰时　　胆荥水。

丙午时　　小肠输木。

所过本原京骨，木原在午，水入火乡，故壬丙子午相交也，兼过三焦之原阳池。

戊申时　　胃经火。

庚戌时　　大肠合土。

壬子时　　气纳三焦井金。

足少阴肾之经，癸主，与戊合，肾引血行。

癸日　　癸亥时开肾为井木。

足太阳膀胱经　　壬主

足少阴肾之经　　癸主



乙丑时　　肝荥火。

丁卯时　　心输土，并过肾原太溪，又过包络原大陵。

己巳时　　脾经金。

辛未时　　肺合水。

癸酉时　　血纳包络之井木，谓水生木也。

论子午流注法徐氏


子午流注者，谓刚柔相配，阴阳相合，气血循环，时穴开阖也。何以子午言之？曰：子时一刻，乃一阳之生；至午时一刻，乃一阴之生，故以子午分之而得乎中也。流者，往也。注者，住也。天干有十，经有十二：甲胆、乙肝、丙小肠、丁心、戊胃、己脾、庚大肠、辛肺、壬膀胱、癸肾，余两经，三焦、包络也。三焦乃阳气之父，包络乃阴血之母，此二经虽寄于壬癸，亦分派于十干，每经之中，有井、荥、输、经、合，以配金、水、木、火、土。是故阴井木而阳井金，阴荥火而阳荥水，阴输土而阳输木，阴经金而阳经火，阴合水而阳合土。经中有返本还元者，乃十二经出入之门也。阳经有原，遇输穴并过之；阴经无原，以输穴即代之，是以甲出丘墟，乙太冲之例。又按《千金》云，六阴经亦有原穴，乙中都，丁通里，己公孙，辛列缺，癸水泉，包络内关是也。故阳日气先行，而血后随也；阴日血先行，而气后随也。得时为之开，失时为之阖，阳干注腑，甲、丙、戊、庚、壬，而重见者气纳于三焦；阴干注脏，乙、丁、己、辛、癸，而重见者血纳包络。如甲日甲戌时，以开胆井，至戊寅时正当胃输，而又并过胆原，重见甲申时，气纳三焦，荥穴属水，甲属木，是以水生木，谓甲合还元化本。又如乙日乙酉时，以开肝井，至己丑时当脾之输，并过肝原，重见乙未时，血纳包络，荥穴属火，乙属木，是以木生火也。余仿此。具以子午相生，阴阳相济也。阳日无阴时，阴日无阳时，故甲与己合，乙与庚合，丙与辛合，丁与壬合，戊与癸合也。何谓甲与己合？曰：中央戊己属土，畏东方甲乙之木所克，戊乃阳为兄，己属阴为妹，戊兄遂将己妹嫁与木家，与甲为妻，庶得阴阳和合，而不相伤，所以甲与己合。余皆然，子午之法，尽于此矣。

流注开阖 《医学入门》


人每日一身周流六十六穴，每时周流五穴除六原穴
 ，乃过经之所
 。相生相合者为开，则刺之，相克者为阖，则不刺。

阳生阴死，阴生阳死。如甲木死于午，生于亥；乙木死于亥，生于午。丙火生于寅，死于酉；丁火生于酉，死于寅。戊土生于寅，死于酉；己土生于酉，死于寅。庚金生于巳，死于子；辛金生于子，死于巳。壬水生于申，死于卯；癸水生于卯，死于申。凡值生我、我生及相合者，乃气血生旺之时，故可辨虚实刺之。克我、我克及阖闭时穴，气血正直衰绝，非气行未至，则气行已过，误刺妄引邪气，坏乱真气，实实虚虚，其害非小。

流注时日

阳日阳时阳穴，阴日阴时阴穴，阳以阴为阖，阴以阳为阖，阖者闭也。闭则以本时天干，与某穴相合者针之。

阳日遇阴时，阴日遇阳时，则前穴已闭，取其合穴针之。合者，甲与己合化土，乙与庚合化金，丙与辛合化水，丁与壬合化木，戊与癸合化火，五门十变，此之谓也。

其所以然者，阳日注腑，则气先至而后血行；阴日注脏，则血先至而气后行。顺阴阳者，所以顺气血也。

阳日六腑值日者引气，阴日六脏值日者引血。

或曰：阳日阳时已过，阴日阴时已过，遇有急疾奈何？曰：夫妻子母互用，必适其病为贵耳。

妻闭则针其夫，夫闭则针其妻，子闭针其母，母闭针其子，必穴与病相宜，乃可针也。

噫！用穴则先主而后客，用时则弃主而从宾。

假如甲日胆经为主，他穴为客，针必先主后客，其甲戌等时主穴不开，则针客穴。

按日起时，循经寻穴，时上有穴，穴上有时，分明实落，不必数上衍数，此所以宁守子午，而舍尔灵龟也。

灵龟八法，专为奇经八穴而设其图具后。但子午法，其理易明，其穴亦肘膝内穴，岂能逃子午之流注哉！

脏腑井荥输经合主治《聚英》


假令得弦脉，病人善洁胆为清净之府故耳
 ，面青善怒，此胆病也。若心下满，当刺窍阴井
 ，身热当刺侠溪荥
 ，体重节痛刺临泣输
 ，喘嗽寒热刺阳辅经
 ，逆气而泄刺阳陵泉合
 ，又总刺丘墟原
 。

假令得弦脉，病人淋溲，便难，转筋，四肢满闭，脐左有动气，此肝病也。若心下满刺大敦井
 ，身热刺行间荥
 ，体重节痛刺太冲输
 ，喘嗽寒热刺中封经
 ，逆气而泄刺曲泉合
 。

假令得浮洪脉，病人面赤，口干喜笑，此小肠病也。若心下满刺少泽井
 ，身热刺前谷荥
 ，体重节痛刺后溪输
 ，喘嗽寒热刺阳谷经
 ，逆气而泄刺小海合
 ，又总刺腕骨原
 。

假令得浮洪脉，病人烦心，心痛，掌中热而口啘，脐上有动气，此心病也。若心下满刺少冲井
 ，身热刺少府荥
 ，体重节痛刺神门输
 ，喘嗽寒热刺灵道经
 ，逆气而泄刺少海合
 。

假令得浮缓脉，病人面黄，善噫，善思，善味，此胃病也。若心下满刺厉兑井
 ，身热刺内庭荥
 ，体重节痛刺陷谷输
 ，喘嗽寒热刺解溪经
 ，逆气而泄刺三里合
 ，又总刺冲阳原
 。

假令得浮缓脉，病人腹胀满，食不消，体重节痛，怠惰嗜卧，四肢不收，当脐有动气，按之牢若痛，此脾病也。若心下满刺隐白井
 ，身热刺大都荥
 ，体重节痛刺太白输
 ，喘嗽寒热刺商丘经
 ，逆气而泄刺阴陵泉合
 。

假令得浮脉，病人面白，善嚏，悲愁不乐欲哭，此大肠病也。若心下满刺商阳井
 ，身热刺二间荥
 ，体重节痛刺三间输
 ，喘嗽寒热刺阳溪经
 ，逆气而泄刺曲池合
 ，又总刺合谷原
 。

假令得浮脉，病人喘嗽，洒淅寒热，脐右有动气，按之牢痛，此肺病也。若心下满刺少商井
 ，身热刺鱼际荥
 ，体重节痛刺太渊输
 ，喘嗽寒热刺经渠经
 ，逆气而泄刺尺泽合
 。

假令得沉迟脉，病人面黑，善恐欠，此膀胱病也。若心下满刺至阴井
 ，身热刺通谷荥
 ，体重节痛刺束骨输
 ，喘嗽寒热刺昆仑经
 ，逆气而泄刺委中合
 ，又总刺京骨原
 。

假令得沉迟脉，病人逆气，小腹急痛，泄如下重，足胫寒而逆，脐下有动气，按之牢若痛，此肾病也。若心下满刺涌泉井
 ，身热刺然谷荥
 ，体重节痛刺太溪输
 ，喘嗽寒热刺复溜经
 ，逆气而泄刺阴谷合
 。

总论

纪氏曰：井之所治，不以五脏六腑，皆主心下满。荥之所治，不以五脏六腑，皆主身热。输之所治，不以五脏六腑，皆主体重节痛。经之所治，不以五脏六腑，皆主喘嗽寒热。合之所治，不以五脏六腑，皆主逆气而泄。

十二经是动所生病补泻迎随以下俱《聚英》


《内经》曰：十二经病，盛则泻之，虚则补之，热则疾之，寒则留之，不盛不虚，以经取之。又曰：迎而夺之，随而济之。又曰：虚则补其母，实则泻其子。《难经》曰：经脉行血气，通阴阳，以荣于其身者也。其始平旦
 从中焦，注手太阴肺寅
 、阳明大肠卯
 ，阳明注足阳明胃辰
 、太阴脾巳
 ；太阴注手少阴心午
 、太阳小肠未
 ，太阳注足太阳膀胱申
 、少阴肾酉
 ；少阴注手厥阴包络戌
 、少阳三焦亥
 ，少阳注足少阳胆子
 、厥阴肝丑
 ，厥阴复注于手太阴明日寅时
 ，如环无端，转相灌溉。又曰：迎随者，知荣卫流行，经脉往来，随其顺逆而取之也。

十二经之原歌

甲出丘墟乙太冲，丙居腕骨是原中，

丁出神门原内过，戊胃冲阳气可通，

己出太白庚合谷，辛原本出太渊同，

壬归京骨阳池穴，癸出太溪大陵中。

三焦行于诸阳，故置一腧曰原。又曰：三焦者，水谷之道路，原气之别使也。主通行三气，经历五脏六腑。原者，三焦之尊号，故所止辄为原也。

按 《难经》云：五脏六腑之有病者，皆取其原。王海藏曰：假令补肝经，于本经原穴补一针太冲穴是；如泻肝经，于本经原穴亦泻一针。余仿此。

十二经病井荥输经合补虚泻实

手太阴肺经，属辛金。起中府，终少商，多气少血，寅时注此。

是动病邪在气
 ，气留而不行
 ，为是动病
 ：肺胀膨膨而喘咳，缺盆中痛，甚则交两手而瞀，是谓臂厥。

所生病邪在血
 ，血塞而不濡
 ，为所生病
 ：咳嗽上气，喘渴烦心，胸满，臑臂内前廉痛，掌中热。◎气盛有余，则肩背痛，风寒疑寒字衍
 汗出中风，小便数而欠。寸口大三倍于人迎。◎虚则肩背痛寒，少气不足以息，溺色变，卒遗矢无度，寸口反小于人迎也。

补　　虚则补之
 用卯时随而济之
 ：太渊，为输土。土生金，为母。经曰：虚则补其母。

泻　　盛则泻之
 用寅时迎而夺之
 ：尺泽，为合水。金生水，为子，实则泻其子。

手阳明大肠经，为庚金。起商阳，终迎香，气血俱多，卯时气血注此。

是动病：齿痛，鬦肿。是主津。

所生病：目黄，口干，鼽衄，喉痹，肩前臑痛，大指次指不用。◎气有余则当脉所过者热肿，人迎大三倍于寸口。◎虚则寒栗不复，人迎反小于寸口也。

补　　用辰时：曲池，为合土。土生金，虚则补其母。

泻　　用卯时：二间，为荥水。金生水，实则泻其子。

足阳明胃经，属戊土。起头维，终厉兑，气血俱多，辰时注此。

是动病：洒洒然振寒，善伸数欠，颜黑。病至恶人与火，闻木音则惕然而惊，心动，欲独闭户牖而处。甚则欲登高而歌，弃衣而走，贲响腹胀，是谓骭厥。主血。

所生病：狂疟温淫，汗出鼽衄，口[image: ]
 唇胗，喉痹，大腹水肿，膝髌肿痛。循胸乳、气膺、伏兔、胻外廉、足跗上皆痛，中指不用。◎气盛则身以前皆热，其有余于胃，则消谷善饥，溺色黄，人迎大三倍于寸口。◎气不足，则身以前皆寒栗，胃中寒则胀满，人迎反小于寸口也。

补　　用巳时，解溪，为经火。火生土，虚则补其母。

泻　　用辰时，厉兑，为井金。土生金，实则泻其子。

足太阴脾经，属己土。起隐白，终大包，多气少血，巳时注此。

是动病：舌本强，食则呕，胃脘痛，腹胀善噫，得后出与气则快然如衰，身体皆重。是主脾。

所生病：舌生痛，体不能动摇，食不下，烦心，心下急痛，寒疟，溏瘕泄水，身黄疸不能卧，强立，股膝内肿厥，足大指不用。◎盛者，寸口大三倍于人迎。◎虚者，寸口小三倍于人迎也。

补　　用午时，大都，为荥火。火生土，虚则补其母。

泻　　用巳时，商丘，为经金，土生金，实则泻其子。

手少阴心经，属丁火。起极泉，终少冲，多气少血，午时注此。

是动病：咽干心痛，渴而欲饮，是为臂厥。主心。

所生病：目黄胁痛，臑臂内后廉痛、厥，掌中热。◎盛者，寸口大再倍于人迎。◎虚者，寸口反小于人迎也。

补　　用未时，少冲，为井木。木生火，虚则补其母。

泻　　用午时，神门，为输土。火生土，实则泻其子。

手太阳小肠经，属丙火。起少泽，终听宫，多血少气，未时注此。

是动病：嗌痛颔肿，不可回顾，肩似拔，臑似折。是主液。

所生病：耳聋目黄，颊肿，颈、颏、肩、臑、肘、臂外后廉痛。◎盛者，人迎大再倍于寸口。◎虚者，人迎反小于寸口也。

补　　用申时，后溪，为输木。木生火，虚则补其母。

泻　　用未时，小海，为合土。火生土，实则泻其子。

足太阳膀胱经，属壬水。起睛明，终至阴，多血少气，申时注此。

是动病：头痛，目似脱，项似拔，脊痛，腰似折，髀不可以曲，腘如结，腨似裂，是为踝厥。是主筋。

所生病：痔，疟，狂，癫，头囟顶痛，目黄泪出，鼽衄，项、背、腰、尻、腘、腨脚皆痛，小指不用。◎盛者，人迎大再倍于寸口。◎虚者，人迎反小于寸口也。

补　　用酉时，至阴，为井金。金生水，虚则补其母。

泻　　用申时，束骨，为输木。水生木，实则泻其子。

足少阴肾经，属癸水。起涌泉，终俞府。多气少血，酉时注此。

是动病：饥不欲食，面黑如炭色，咳唾则有血，喝喝而喘，坐而欲起，目閞閞然如无所见，心悬如饥状，气不足则善恐，心惕然如人将捕之，是谓骨厥。是主肾。

所生病：口热，舌干，咽肿，上气，嗌干及痛，烦心，心痛，黄疸，肠澼，脊、股内后廉痛，痿厥，嗜卧，足下热而痛。◎盛者，寸口大再倍于人迎。◎虚者，寸口反小于人迎也。

补　　用戌时，复溜，为经金。金生水，虚则补其母。

泻　　用酉时，涌泉，为井木。水生木，实则泻其子。

手厥阴心包络经，配肾，属相火。起天池，终中冲，多血少气，戌时注此。

是动病：手心热，肘臂挛痛，腋下肿，甚则胸胁支满，心中澹澹大动，面赤，目黄，善笑不休。是主心包络。

所生病：烦心，心痛，掌中热。◎盛者，寸口大三倍于人迎。◎虚者，寸口反小于人迎也。

补　　用亥时，中冲，为井木。木生火，虚则补其母。

泻　　用戌时，大陵，为输土。火生土，实则泻其子。

手少阳三焦经，配心包络，属相火。起关冲，终耳门，多气少血，亥时注此。

是动病：耳聋，浑浑焞焞，咽肿喉痹。是主气。

所生病：汗出，目锐眦痛，颊痛，耳后、肩、臑、肘、臂外皆痛，小指次指不用。◎盛者，人迎大一倍于寸口。◎虚者，人迎反小于寸口也。

补　　用子时，中渚，为输木。木生火，虚则补其母。

泻　　用亥时，天井，为合土。火生土，实则泻其子。

足少阳胆经，属甲木。起瞳子髎，终窍阴，多气少血，子时注此。

是动病：口苦，善太息，心胁痛，不能转侧，甚则面微有尘，体无膏泽，足外反热，是为阳厥。是主骨。

所生病：头角颔痛，目锐眦痛，缺盆中肿痛，腋下肿，马刀夹瘿，汗出振寒，疟，胸中、胁、肋、髀、膝外至胫绝骨、外踝前及诸节皆痛，小指次指不用。◎盛者，人迎大三倍于寸口。◎虚者，人迎反小于寸口也。

补　　用丑时，侠溪，为荥水。水生木，虚则补其母。丘墟为原，皆取之。

泻　　用子时，阳辅，为经火。木生火，实则泻其子。

足厥阴肝经，属乙木。起大敦，终期门，多血少气，丑时注此。

是动病：腰痛不可俯仰，丈夫耝疝，妇人小腹肿，甚则咽干，面尘脱色。是主肝。

所生病：胸满，呕逆，洞泄，狐疝，遗溺，癃闭。◎盛者，寸口脉大一倍于人迎。◎虚者，寸口脉反小于人迎也。

补　　用寅时，曲泉，为合水。水生木，虚则补其母。

泻　　用丑时，行间，为荥火。木生火，实则泻其子。

十二经气血多少歌

多气多血经须记，大肠手经足经胃。

少血多气有六经，三焦胆肾心脾肺。

多血少气心包络，膀胱小肠肝所异。

十二经治症主客原络图杨氏



肺之主　　大肠客

太阴多气而少血，心胸气胀掌发热，喘咳缺盆痛莫禁，咽肿喉干身汗越，肩内前廉两乳疼，痰结膈中气如缺，所生病者何穴求，太渊偏历与君说。

可刺手太阴肺经原原者
 ，太渊穴
 ，肺脉所过为原
 。掌后内侧横纹头
 ，动脉相应寸口是
 。复刺手阳明大肠络络者
 ，偏历穴
 ，去腕三寸
 ，别走太阴
 。

大肠主　　肺之客

阳明大肠夹鼻孔，面痛齿疼腮颊肿，生疾目黄口亦干，鼻流清涕及血涌，喉痹肩前痛莫当，大指次指为一统，合谷列缺取为奇，二穴针之居病总。

可刺手阳明大肠原原者
 ，合谷穴
 ，大肠脉所过为原
 ，歧骨间
 ，复刺手太阴肺经络络者
 ，列缺穴
 ，去腕侧上寸半
 ，交叉盐指尽是
 ，别走
 阳明
 。

脾主　　胃客

脾经为病舌本强，呕吐胃翻疼腹脏，阴气上冲噫难瘳，体重脾摇心事妄，疟生振栗兼体羸，秘结疸黄手执杖，股膝内肿厥而疼，太白丰隆取为尚。

可刺足太阴脾经原原者
 ，太白穴
 ，脾脉所过为原
 ，足大指内踝前核骨下陷中
 ，复刺足阳明胃经络络者
 ，丰隆穴
 ，去踝八寸
 ，别走太阴
 。

胃主　　脾客

腹填心闷意凄怆，恶人恶火恶灯光，耳闻响动心中惕，鼻衄唇[image: ]
 疟又伤，弃衣骤步身中热，痰多足痛与疮疡，气蛊胸腿疼难止，冲阳公孙一刺康。

可刺足阳明胃经原原者
 ，冲阳穴
 ，胃脉所过为原
 ，足跗上五寸骨间动脉
 ，复刺足太阴脾经络络者
 ，公孙穴
 ，去足大指本节后一寸
 ，内踝前
 ，别走阳明
 。

真心主　　小肠客

少阴心痛并干嗌，渴欲饮兮为臂厥，生病目黄口亦干，胁臂疼兮掌发热，若人欲治勿差求，专在医人心审察，惊悸呕血及怔忡，神门支正何堪缺。

可刺手少阴心经原原者
 ，神门穴
 ，心脉所过为原
 ，手掌后锐骨端陷中
 ，复刺手太阳小肠络络者
 ，支正穴
 ，腕上五寸
 ，别走少阴
 。

小肠主　　真心客

小肠之病岂为良，颊肿肩疼两臂旁，项颈强疼难转侧，嗌颔肿痛甚非常，肩似拔兮臑似折，生病耳聋及目黄，臑肘臂外后廉痛，腕骨通里取为详。

可刺手太阳小肠原原者
 ，腕骨穴
 ，小肠脉所过为原
 ，手外侧腕前起骨下陷中
 ，复刺手少阴心经络络者
 ，通里穴
 ，去腕一寸
 ，别走太阳
 。

肾之主　　膀胱客

脸黑嗜卧不欲粮，目不明兮发热狂，腰痛足疼步难履，若人捕获难躲藏，心胆战兢气不足，更兼胸结与身黄，若欲除之无更法，太溪飞扬取最良。

可刺足少阴肾经原原者
 ，太溪穴
 ，肾脉所过为原
 ，内踝下后跟骨上动脉陷中
 ，屈五指乃得穴
 ，复刺足太阳膀胱络络者
 ，飞扬穴
 ，外踝上七寸
 ，别走少阴
 。

膀胱主　　肾之客

膀胱颈病目中疼，项腰足腿痛难行，痢疟狂癫心胆热，背弓反手额眉棱，鼻衄目黄筋骨缩，脱肛痔漏腹心膨，若要除之无别法，京骨大钟任显能。

可刺足太阳膀胱原原者
 ，京骨穴
 ，膀胱脉所过为原
 ，足小指大骨下赤白肉际陷中
 ，复刺足少阴肾经络络者
 ，大钟穴
 ，当踝后绕跟
 ，别走太阳
 。

三焦主　　包络客

三焦为病耳中聋，喉痹咽干目肿红，耳后肘疼并出汗，脊间心后痛相从，肩背风生连膊肘，大便坚闭及遗癃，前病治之何穴愈，阳池内关法理同。

可刺手少阳三焦经原原者
 ，阳池穴
 ，三焦脉所过为原
 ，手表腕上横断处陷中
 ，复刺手厥阴心包经络络者
 ，内关穴
 ，去掌二寸两筋间
 ，别走少阳
 。

包络主　　三焦客

包络为病手挛急，臂不能伸痛如屈，胸膺胁满腋肿平，心中淡淡面色赤，目黄善笑不肯休，心烦心痛掌热极，良医达士细推详，大陵外关病消释。

可刺手厥阴心包经原原者
 ，大陵穴
 ，包络脉所过为原
 ，掌后横纹中
 ，复刺手少阳三焦经络络者
 ，外关穴
 ，去腕二寸
 ，别走厥阴
 。

肝主　　胆客

气少血多肝之经，丈夫溃散苦腰疼，妇人腹膨小腹肿，甚则嗌干面脱尘。所生病者胸满呕，腹中泄泻痛无停，癃闭遗溺疝瘕痛，太光二穴即安宁。

可刺足厥阴肝经原原者
 ，太冲穴
 ，肝脉所过为原
 ，足大指节后二寸
 ，动脉陷是
 ，复刺足少阳胆经络络者
 ，光明穴
 ，去外踝五寸
 ，别走厥阴
 。

胆主　　肝客

胆经之穴何病生？胸胁肋疼足不举，面体不泽头目疼，缺盆腋肿汗如雨，颈项瘿瘤坚似铁，疟生寒热连骨髓。以上病症欲除之，须向丘墟蠡沟取。

可刺足少阳胆经原原者
 ，丘墟穴
 ，胆脉所过为原
 ，足外踝下如前陷中
 ，去临泣三寸
 ，复刺足厥阴肝经络络者
 ，蠡沟穴
 ，去内踝五寸
 ，别走少阳
 。

灵龟取法飞腾针图徐氏


九宫图

戴九履一，左三右七，二四为肩，八六为足，五木居中，寄于坤局。

八法歌

灵龟取法飞腾针图



坎一联申脉，照海坤二五，震三属外关，巽四临泣数，乾六是公孙，兑七后溪府，艮八系内关，离九列缺主。

按：灵龟飞腾图有二，人莫适从，今取其效验者录之耳。

八法交会八脉

八法交会歌

内关相应是公孙，外关临泣总相同，

列缺交经通照海，后溪申脉亦相从。

八脉交会八穴歌

公孙冲脉胃心胸，内关阴维下总同，

临泣胆经连带脉，阳维目锐外关逢，

后溪督脉内眦颈，申脉阳跷络亦通，

列缺任脉行肺系，阴跷照海膈喉咙。

八脉配八卦歌

乾属公孙艮内关，巽临震位外关还，

离居列缺坤照海，后溪兑坎申脉联。

补泻浮沉分逆顺，随时呼吸不为难，

仙传秘诀神针法，万病如拈立便安。

八穴配合歌

公孙偏与内关合，列缺能消照海疴，

临泣外关分主客，后溪申脉正相和。

左针右病知高下，以意通经广按摩，

补泻迎随分逆顺，五门八法是真科。

刺法启玄歌五言


八法神针妙，飞腾法最奇，

砭针行内外，水火就中推。

上下交经走，疾如应手驱，

往来依进退，补泻逐迎随。

用似船推舵，应如弩发机。

气聚时间散，身疼指下移。

这般玄妙诀，料得少人知。

八法五虎建元日时歌

甲己之辰起丙寅，乙庚之日戊寅行，

丙辛便起庚寅始，丁壬壬寅亦顺寻，

戊癸甲寅定时候，五门得合是元因。

八法逐日干支歌

甲己辰戌丑未十，乙庚申酉九为期，

丁壬寅卯八成数，戊癸巳午七相宜，

丙辛亥子亦七数，逐日支干即得知。

八法临时干支歌

甲己子午九宜用，乙庚丑未八无疑，

丙辛寅申七作数，丁壬卯酉六顺知，

戊癸辰戌各有五，巳亥单加四共齐，

阳日除九阴除六，不及零余穴下推。

其法如甲丙戊庚壬为阳日，乙丁己辛癸为阴日，以日时干支算计何数，阳日除九数，阴日除六数，阳日多或一九、二九、三九、四九；阴日多或二六、三六、四六、五六，剩下若干，同配卦数日时，得何卦，即知何穴开矣。

假如甲子日戊辰时，以日上甲得十数，子得七数，以时上戊得五数，辰得五数，共成二十七数，此是阳日。以九除去，二九一十八，余有九数，合离卦，即列缺穴开也。

假如乙丑日壬午时，以日上乙为九，丑为十，以时上壬为六，午为九，共成三十四数，此是阴日。以六除去，五六三十数，零下四数，合巽四，即临泣穴开也。余仿此。

推定六十甲子日时穴开图例

续表

续表

上图乃预先推定六十甲子，逐日逐时某穴所开，以便用针，庶临时仓卒之际，不致有差讹之失也。



八脉图并治症穴徐氏杨氏


冲脉

考穴：公孙二穴，脾经。足大指内侧本节后一寸陷中，举足，两足掌相对取之。针一寸。主心腹五脏病，与内关主客相应。

治病：［西江月］九种心疼延闷，结胸翻胃难停。酒食积聚胃肠鸣，水食气疾膈病。

脐痛腹疼胁胀，肠风疟疾心疼，胎衣不下血迷心，泄泻公孙立应。

凡治后症，必先取公孙为主，次取各穴应之。

徐氏：

九种心疼，一切冷气：大陵　　中脘　　隐白

痰膈涎闷，胸中隐痛：劳宫　　膻中　　间使

气膈五噎，饮食不下：膻中　　三里　　太白

脐腹胀满，食不消化：天枢　　水分　　内庭

胁肋下痛，起止艰难：支沟　　章门　　阳陵泉

泄泻不止，里急后重：下脘　　天枢　　照海

胸中刺痛，隐隐不乐：内关　　大陵　　彧中

两胁胀满，气攻疼痛：绝骨　　章门　　阳陵泉

中满不快，翻胃吐食：中脘　　太白　　中魁

胃脘停痰，口吐清水：巨阙　　中脘　　厉兑

胃脘停食，疼刺不已：中脘　　三里　　解溪

呕吐痰涎，眩晕不已：膻中　　中魁　　丰隆

心疟，令人心内怔忡：神门　　心俞　　百劳

脾疟，令人怕寒腹痛：商丘　　脾俞　　三里

肝疟，令人气色苍，恶寒发热：中封　　肝俞　　绝骨

肺疟，令人心寒怕惊：列缺　　肺俞　　合谷

肾疟，令人洒热，腰脊强痛：大钟　　肾俞　　申脉

疟疾大热不退：间使　　百劳　　绝骨

疟疾先寒后热：后溪　　曲池　　劳宫

疟疾先热后寒：曲池　　百劳　　绝骨

疟疾心胸疼痛：内关　　上脘　　大陵

疟疾头痛眩晕，吐痰不已：合谷　　中脘　　列缺

疟疾骨节疼痛：魄户　　百劳　　然谷

疟疾口渴不已：关冲　　人中　　间使

胃疟，令人善饥，不能食：厉兑　　胃俞　　大都

胆疟，令人恶寒怕惊，睡卧不安：临泣　　胆俞　　期门

黄疸，四肢俱肿，汗出染衣：至阳　　百劳　　腕骨　　中脘三里

黄疸，遍身皮肤、面目、小便俱黄：脾俞　　隐白　　百劳至阳　　三里　　腕骨

谷疸，食毕则心眩，心中拂郁，遍体发黄：胃俞　　内庭至阳　　三里　　腕骨　　阴谷

酒疸，身目俱黄，心中痛，面发赤斑，小便赤黄：胆俞至阳　　委中　　腕骨

女痨疸，身目俱黄，发热恶寒，小便不利：关元　　肾俞至阳　　然谷

杨氏治症：

月事不调：关元　　气海　　天枢　　三阴交

胸中满痛：劳宫　　通里　　大陵　　膻中

痰热结胸：列缺　　大陵　　涌泉

四肢风痛：曲池　　风市　　外关　　阳陵泉　　三阴交　　手三里

咽喉闭塞：少商　　风池　　照海　　颊车

阴维脉

考穴：内关二穴，心包经。去掌二寸两筋间，紧握拳取之。针一寸二分。主心胆脾胃之病，与公孙二穴主客相应。

治病：［西江月］中满心胸痞胀，肠鸣泄泻脱肛。食难下膈酒来伤，积块坚横胁抢。

妇女胁疼心痛，结胸里急难当。伤寒不解结胸膛，疟疾内关独当。

凡治后症，必先取内关为主，次取各穴应之。

徐氏：

中满不快，胃脘伤寒：中脘　　大陵　　三里膻中

[image: ]
阴维脉



中焦痞满，两胁刺痛；支沟　　章门　　膻中

脾胃虚冷，呕吐不已：内庭　　中脘　　气海公孙

脾胃气虚，心腹胀满：太白　　三里　　气海水分

胁肋下疼，心脘刺痛：气海　　行间　　阳陵泉

痞块不散，心中闷痛：大陵　　中脘　　三阴交

食髒不散，人渐羸瘦：腕骨　　脾俞　　公孙

食积血瘕，腹中隐痛：胃俞　　行间　　气海

五积气块，血积血癖：膈俞　　肝俞　　大敦照海

脏腑虚冷，两胁痛疼：支沟　　通里　　章门　　阳陵泉

风壅气滞，心腹刺痛：风门　　膻中　　劳宫　　三里

大肠虚冷，脱肛不收：百会　　命门　　长强　　承山

大便艰难，用力脱肛；照海　　百会　　支沟

脏毒肿痛，便血不止：承山　　肝俞　　膈俞　　长强

五种痔疾，攻痛不已：合阳　　长强　　承山

五痫等症，口中吐沫：后溪　　神门　　心俞　　鬼眼

心性呆痴，悲泣不已：通里　　后溪　　神门　　大钟

心惊发狂，不识亲疏：少冲　　心俞　　中脘　　十宣

健忘易失，言语不纪：心俞　　通里　　少冲

心气虚损，或歌或笑：灵道　　心俞　　通里

心中惊悸，言语错乱：少海　　少府　　心俞　　后溪

心中虚惕，神思不安：乳根　　通里　　胆俞　　心俞

心惊中风，不省人事：中冲　　百会　　大敦

心脏诸虚，怔忡惊悸：阴郄　　心俞　　通里

心虚胆寒，四体颤掉：胆俞　　通里　　临泣

督脉

考穴：

后溪二穴，小肠经。小指本节后外侧骨缝中，紧握拳尖上。针一寸。主头面项颈病，与申脉主客相应。

治病：

［西江月］手足拘挛战掉，中风不语痫癫。头疼眼肿泪涟涟，腿膝背腰痛遍。

项强伤寒不解，牙齿腮肿喉咽。手麻足麻破伤牵，盗汗后溪先砭。

凡治后症，必先取后溪为主，次取各穴应之。

徐氏：

手足挛急，屈伸艰难：三里　　曲池尺泽　　合谷　　行间　　阳陵泉

手足俱颤，不能行步握物：阳溪　　曲池　　腕骨　　太冲　　绝骨　　公孙　　阳陵泉

颈项强痛，不能回顾：承浆　　风池　　风府

两腮颊痛红肿：大迎　　颊车　　合谷

咽喉闭塞，水粒不下：天突　　商阳　　照海　　十宣

双蛾风，喉闭不通：少商　　金津　　玉液　　十宣

单蛾风，喉中肿痛：关冲　　天突　　合谷

偏正头风及两额角痛：列缺　　合谷　　太阳紫脉　　头临泣丝竹空

两眉角痛不已：攒竹　　阳白　　印堂　　合谷　　头维

头目昏沉，太阳痛：合谷　　太阳紫脉　　头缝

头项拘急，引肩背痛：承浆　　百会　　肩井　　中渚

醉头风，呕吐不止，恶闻人言：涌泉　　列缺　　百劳　　合谷

眼赤肿，冲风泪下不已：攒竹　　合谷　　小骨空　　临泣

破伤风，因他事搐发　　浑身发热癫强：大敦　　合谷　　行间十宣　　太阳紫脉宜锋针出血


杨氏治症：

咳嗽寒痰：列缺　　涌泉　　申脉　　肺俞　　天突　　丝竹空

头目眩晕：风池　　命门　　合谷

头项强硬：承浆　　风府　　风池　　合谷

牙齿疼痛：列缺　　人中　　颊车　　吕细　　太渊　　合谷

耳不闻声：听会　　商阳　　少冲　　中冲

破伤风症：承浆　　合谷　　八邪　　后溪　　外关　　四关

阳跷脉

考穴：

申脉二穴，膀胱经。足外踝下陷中，赤白肉际，直立取之。针一寸。主四肢风邪及痈毒病，与后溪主客相应。

治病：

［西江月］腰背屈强腿肿，恶风自汗头疼，雷头赤目痛眉棱，手足麻挛臂冷。

吹乳耳聋鼻衄，痫癫肢节烦憎，遍身肿满汗头淋，申脉先针有应。

凡治后症，必先取申脉为主，次取各穴应之。

徐氏：

腰背强不可俯仰：腰俞　　膏肓　　委中刺紫脉出血


肢节烦痛，牵引腰脚疼：肩髃　　曲池昆仑　　阳陵

中风不省人事：中冲　　百会　　大敦印堂　　合谷

中风不语：少商　　前顶　　人中　　膻中合谷　　哑门

中风半身瘫痪：手三里　　腕骨　　合谷绝骨　　行间　　风市　　三阴交

中风偏枯，疼痛无时：绝骨　　太渊　　曲池　　肩髃　　三里昆仑

中风四肢麻痹不仁：肘髎　　上廉　　鱼际　　风市　　膝关　　三阴交

中风手足搔痒，不能握物：臑会　　腕骨　　合谷　　行间　　风市　　阳陵泉

中风口眼[image: ]
 斜，牵连不已：人中　　合谷　　太渊　　十宣　　瞳

子髎　　颊车此穴针入一分
 ，沿皮向下透地仓穴
 。[image: ]
 左泻右
 ，[image: ]
 右泻左
 ，可灸二七壮
 。

中风角弓反张，眼目盲视：百会　　百劳　　合谷　　曲池　　行间　　十宣　　阳陵泉

中风口噤不开，言语蹇涩：地仓宜针透
 　　颊车　　人中　　合谷

腰脊项背疼痛：肾俞　　人中　　肩井　　委中

腰痛，起止艰难：然谷　　膏肓　　委中　　肾俞

足背生毒，名曰发背：内庭　　侠溪　　行间　　委中

手背生毒，名附筋发背：液门　　中渚　　合谷　　外关

手臂背生毒，名曰附骨疽：天府　　曲池　　委中

杨氏治症：

背胛生痈：委中　　侠溪　　十宣　　曲池　　液门　　内关　　外关

遍体疼痛：太渊　　三里　　曲池

鬓髭发毒：太阳　　申脉　　太溪　　合谷　　外关

项脑攻疮：百劳　　合谷　　申脉　　强间　　委中

头痛难低：申脉　　金门　　承浆

颈项难转：后溪　　合谷　　承浆

带脉

考穴：

临泣二穴，胆经。足小指次指外侧，本节中筋骨缝内去一寸是。针五分，放水随皮过一寸。主四肢病，与外关主客相应。

治病：

［西江月］手足中风不举，痛麻发热拘挛，头风痛肿项腮连，眼肿赤疼头旋。

齿痛耳聋咽肿，浮风搔痒筋牵，腿疼胁胀肋肢偏，临泣针时有验。

凡治后症，必先取临泣为主，次取各穴应之。

徐氏：

足跗肿痛，久不能消：行间　　申脉

手足麻痹，不知痒痛：太冲　　曲池大陵　　合谷　　三里　　中渚

两足颤掉，不能移步：太冲　　昆仑阳陵泉

两手颤掉，不能握物：曲泽　　腕骨合谷　　中渚

[image: ]
带脉



足指拘挛，筋紧不开：足十指节
 ，握拳指尖
 ，小麦炷
 ，灸五壮
 丘墟　　公孙　　阳陵泉

手指拘挛，伸缩疼痛：手十指节
 ，握拳指尖
 ，小麦炷
 ，灸五壮
 尺泽　　阳溪　　中渚　　五虎

足底发热，名曰湿热：涌泉　　京骨　　合谷

足外踝红肿，名曰穿踝风：昆仑　　丘墟　　照海

足跗发热，五指节痛：冲阳　　侠溪　　足十宣

两手发热，五指疼痛：阳池　　液门　　合谷

两膝红肿疼痛，名曰鹤膝风：膝关　　行间　　风市　　阳陵泉

手腕起骨痛，名曰绕踝风：太渊　　腕骨　　大陵

腰胯疼痛，名曰寒疝：五枢　　委中　　三阴交

臂膊痛连肩背：肩井　　曲池　　中渚

腿胯疼痛，名曰腿叉风：环跳　　委中　　阳陵泉

白虎历节风疼痛：肩井　　三里　　曲池　　委中　　合谷　　行间天应遇痛处针
 ，强针出血


走注风游走，四肢疼痛：天应　　曲池　　三里　　委中

浮风，浑身搔痒：百会　　百劳　　命门　　太阳紫脉　　风市绝骨　　水分　　气海　　血海　　委中　　曲池

头项红肿强痛：承浆　　风池　　肩井　　风府

肾虚腰痛，举动艰难：肾俞　　脊中　　委中

闪挫腰痛，起止艰难：脊中　　腰俞　　肾俞　　委中

虚损湿滞腰痛，行动无力：脊中　　腰俞　　肾俞　　委中

诸虚百损，四肢无力：百劳　　心俞　　三里　　关元　　膏肓

胁下肝积，气块刺痛：章门　　支沟　　中脘　　大陵　　阳陵泉

杨氏治症：

手足拘挛：中渚　　尺泽　　绝骨　　八邪　　阳溪　　阳陵泉

四肢走注：三里　　委中　　命门　　天应　　曲池　　外关

膝胫酸痛：行间　　绝骨　　太冲　　膝眼　　三里　　阳陵泉

腿寒痹痛：四关　　绝骨　　风市　　环跳　　三阴交

臂冷痹痛：肩井　　曲池　　外关　　三里

百节酸痛：魂门　　绝骨　　命门　　外关

阳维脉

考穴：

外关二穴，三焦经。掌背去腕二寸，骨缝两筋陷中，伏手取之。针一寸二分。主风寒经络皮肤病，与临泣主客相应。

治病：

［西江月］肢节肿疼膝冷，四肢不遂头风，背胯内外骨筋攻，头项眉棱皆痛。

手足热麻盗汗，破伤跟肿睛红，伤寒自汗表烘烘，独会外关为重。

凡治后症，必先取外关为主，次取各穴应之。

徐氏：

臂膊红肿，肢节疼痛：肘髎　　肩髃　　腕骨

足内踝红肿痛，名曰绕踝风：太溪　　丘墟　　临泣　　昆仑

手指节痛，不能伸屈：阳谷　　五虎　　腕骨　　合谷

足指节痛，不能行步：内庭　　太冲　　昆仑

五脏结热，吐血不已，取五脏俞穴，并血会治之：心俞　　肺俞　　脾俞　　肝俞肾俞　　膈俞

六腑结热，血妄行不已，取六腑俞，并血会治之：胆俞　　胃俞　　小肠俞　　大肠俞　　膀胱俞　　三焦俞　　膈俞

鼻衄不止，名血妄行：少泽　　心俞膈俞　　涌泉

吐血昏晕，不省人事：肝俞　　膈俞通里　　大敦

虚损气逆，吐血不已：膏肓　　膈俞丹田　　肝俞

吐血衄血，阳乘于阴，血热妄行：中冲　　肝俞　　膈俞　　三里　　三阴交

血寒亦吐，阴乘于阳，名心肺二经呕血：少商　　心俞　　神门　　肺俞　　膈俞　　三阴交

舌强难言及生白胎：关冲　　中冲　　承浆　　聚泉

重舌肿胀，热极难言：十宣　　海泉　　金津　　玉液

口内生疮，名枯曹风：兑端　　支沟　　承浆　　十宣

舌吐不收，名曰阳强：涌泉　　兑端　　少冲　　神门

舌缩难言，名曰阴强：心俞　　膻中　　海泉

唇吻裂破，血出干痛：承浆　　少商　　关冲

项生瘰疬，绕颈起核，名曰蟠蛇疬：天井　　风池　　肘尖缺盆　　十宣

瘰疬延生胸前，连腋下者，名曰瓜藤疬：肩井　　膻中　　大陵　　支沟　　阳陵泉

左耳根肿核者，名曰惠袋疬：翳风　　后溪　　肘尖

右耳根肿核者，名曰蜂窝疬：翳风　　颊车　　后溪　　合谷

耳根红肿痛：合谷　　翳风　　颊车

颈项红肿不消，名曰项疽：风府　　肩井　　承浆

目生翳膜，隐涩难开：睛明　　合谷　　肝俞　　鱼尾

风沿烂眼，迎风冷泪：攒竹　　丝竹　　二间　　小骨空

目风肿痛，努肉攀睛：和髎　　睛明　　攒竹　　肝俞　　委中合谷　　肘尖　　照海　　列缺　　十宣

牙齿两颔肿痛：人中　　合谷　　吕细

上片牙痛，及牙关不开：太渊　　颊车　　合谷　　吕细

下片牙疼，颊项红肿痛：阳溪　　承浆　　颊车　　太溪

耳聋，气痞疼痛：听会　　肾俞　　三里　　翳风

耳内或鸣、或痒、或痛：客主人　　合谷　　听会

雷头风晕，呕吐痰涎：百会　　中脘　　太渊　　风门

肾虚头痛，头重不举：肾俞　　百会　　太溪　　列缺

痰厥头晕，头目昏沉：大敦　　肝俞　　百会

头顶痛，名曰正头风：上星　　百会　　脑空　　涌泉　　合谷

目暴赤肿疼痛：攒竹　　合谷　　迎香

杨氏治症：

中风拘挛：中渚　　阳池　　曲池　　八邪

任脉

考穴：

列缺二穴，肺经。手腕内侧一寸五分，手交叉，盐指尽处骨间是。针八分。主心腹胁肋五脏病，与照海主客相应。

治病：

［西江月］痔疟便肿泄痢，唾红溺血咳痰，牙疼喉肿小便难，心胸腹疼噎咽。

产后发强不语，腰痛血疾脐寒，死胎不下膈中寒，列缺乳痈多散。

凡治后症，必先取列缺为主，次取各穴应之。

徐氏：

鼻流涕臭，名曰鼻渊：曲差　　上星　　百会　　风门　　迎香

鼻生息肉，闭寒不通：印堂　　迎香　　上星　　风门

伤风面赤，发热头痛：通里　　曲池　　绝骨　　合谷

伤风感寒，咳嗽咳满：膻中　　风门　　合谷　　风府

伤风，四肢烦热，头痛：经渠曲池　　合谷　　委中

腹中肠痛，下利不已：内庭　　天枢　　三阴交

赤白痢疾，腹中冷痛：水道　　气海　　外陵　　天枢　　三阴交 三里

胸前两乳红肿痛：少泽　　大陵膻中

乳痈肿痛，小儿吹乳：中府　　膻中　　少泽　　大敦

腹中寒痛，泄泻不止：天枢　　中脘　　关元　　三阴交

妇人血积痛，败血水止：肝俞肾俞　　膈俞　　三阴交

咳嗽寒痰，胸膈闭痛：肺俞　　膻中　　三里

久嗽不愈，咳唾血痰：风门　　太渊　　膻中

哮喘气促，痰气壅盛：丰隆　　俞府　　膻中　　三里

吼喘胸膈急痛：彧中　　天突　　肺俞　　三里

吼喘气满，肺胀不得卧：俞府　　风门　　太渊　　中府　　三里膻中

鼻塞不知香臭：迎香　　上星　　风门

鼻流清涕，腠理不密，喷嚏不止：神庭　　肺俞　　太渊　　三里

妇人血沥，乳汁不通：少泽　　大陵　　膻中　　关冲

乳头生疮，名曰妒乳：乳根　　少泽　　肩井　　膻中

胸中噎塞痛：大陵　　内关　　膻中　　三里

五瘿等症。项瘿之症有五：一曰石瘿，如石之硬；二曰气瘿，如绵之软；三曰血瘿，如赤脉细丝；四曰筋瘿，如无骨；五曰肉瘿，如袋之状。此乃五瘿之形也：扶突　　天突　　天窗缺盆　　俞府　　膺俞喉上
 　　膻中　　合谷　　十宣出血


口内生疮，臭秽不可近：十宣　　人中　　金津　　玉液　　承浆合谷

三焦极热，舌上生疮：关冲　　外关　　人中　　迎香　　金津玉液　　地仓

口气冲人，臭不可近：少冲　　通里　　人中　　十宣　　金津玉液

冒暑大热，霍乱吐泻：委中　　百劳　　中脘　　曲池　　十宣三里　　合谷

中暑自热，小便不利：阴谷　　百劳　　中脘　　委中　　气海阴陵泉

小儿急惊风，手足搐搦：印堂　　百会　　人中　　中冲　　大敦太冲　　合谷

小儿慢脾风，目直视，手足搐，口吐沫：大敦　　脾俞　　百会　　上星　　人中

消渴等症：三消其症不同，消脾　　消中　　消肾。 《素问》云：胃府虚，食斗不能充饥；肾脏渴，饮百杯不能止渴；及房劳不称心意，此为三消也。乃土燥承渴，不能克化，故成此病。

人中　　公孙　　脾俞　　中脘　　关冲　　照海治饮不止渴
 　　太溪治
 房不称心
 　　三里治食不充饥


黑痧，腹痛头疼，发热恶寒，腰背强痛，不得睡卧：百劳天府　　委中　　十宣

白痧，腹痛吐泻，四肢厥冷，十指甲黑，不得睡卧：大陵百劳　　大敦　　十宣

黑白痧，头疼发汗，口渴，大肠泄泻，恶寒，四肢厥冷，不得睡卧，名曰绞肠痧，或肠鸣腹响：委中　　膻中　　百会　　丹田　　大敦　　窍阴　　十宣

杨氏治症：

血迷血晕：人中

胸膈痞结：涌泉　　少商　　膻中　　内关

脐腹疼痛：膻中　　大敦　　中府　　少泽　　太渊　　三阴交

心中烦闷：阴陵　　内关

耳内蝉鸣：少冲　　听会　　中冲　　商阳

鼻流浊污：上星　　内关　　列缺　　曲池　　合谷

伤寒发热：曲差　　内关　　列缺　　经渠　　合谷

阴跷脉

考穴：

照海二穴，肾经。足内踝下陷中，令人稳坐，两足底相合取之。针一寸二分。主脏腑病，与列缺主客相应。

治病：

［西江月］喉塞小便淋涩，膀胱气痛肠鸣。食黄酒积腹脐并，呕泻胃翻便紧。

难产昏迷积块，肠风下血常频。膈中怏气气核侵，照海有功必定。

凡治后症，必先取照海为主，次取各穴应之。

徐氏：

小便淋涩不通：阴陵泉　　三阴交　　关冲合谷

小腹冷痛，小便频数：气海　　关元　　肾俞　　三阴交

膀胱七疝，奔豚等症：大敦　　兰门　　丹田　　三阴交　　涌泉 章门　　大陵

偏坠水肾，肿大如升：大敦　　曲泉　　然谷　　三阴交　　归来 兰门　　膀胱俞　　肾俞横纹可灸七壮


乳痃疝气，发时冲心痛：带脉　　涌泉太溪　　大敦

小便淋血不止，阴器痛：阴谷　　涌泉　　三阴交

遗精白浊，小便频数：关元　　白环俞　　太溪　　三阴交

夜梦鬼交，遗精不禁：中极　　膏肓　　心俞　　然谷　　肾俞

妇人难产，子掬母心不能下，胎衣不去：巨阙　　合谷　　三阴交　　至阴灸效


女人大便不通：申脉　　阴陵泉　　三阴交　　太溪

妇人产后脐腹痛，恶露不已：水分　　关元　　膏肓　　三阴交

妇人脾气、血蛊、水蛊、气蛊、石蛊：膻中　　水分治水
 关元　　气海　　三里　　行间治血
 　　公孙治气
 　　内庭治石
 　　支沟　　三阴交

女人血分单腹气喘：下脘　　膻中　　气海　　三里　　行间

女人血气劳倦，五心烦热，肢体皆痛，头目昏沉：肾俞百会　　膏肓　　曲池　　合谷　　绝骨

老人虚损，手足转筋，不能举动：承山　　阳陵泉　　临泣太冲　　尺泽　　合谷

霍乱吐泻，手足转筋：京骨　　三里　　承山　　曲池　　腕骨尺泽　　阳陵泉

寒湿脚气，发热大痛：太冲　　委中　　三阴交

肾虚脚气红肿，大热不退：气冲　　太溪　　公孙　　三阴交血海　　委中

干脚气，膝头并内踝及五指疼痛：膝关　　昆仑　　绝骨　　委中　　阳陵泉　　三阴交

浑身胀满，浮肿生水：气海　　三里　　曲池　　合谷　　内庭行间　　三阴交

单腹蛊胀，气喘不息：膻中　　气海　　水分　　三里　　行间三阴交

心腹胀大如盆：中脘　　膻中　　水分　　三阴交

四肢　　面目浮肿大不退：人中　　合谷　　三里　　临泣　　曲池三阴交

妇人虚损形瘦，赤白带下：百劳　　肾俞　　关元　　三阴交

女人子宫久冷，不受胎孕：中极　　三阴交　　子宫。

女人经水正行，头晕，小腹痛：阳交　　内庭　　合谷

室女月水不调，脐腹痛疼：肾俞　　三阴交　　关元

女人产难，不能分娩：合谷　　三阴交　　独阴

杨氏治症：

气血两蛊：行间　　关元　　水分　　公孙　　气海　　临泣

五心烦热：内关　　涌泉　　十宣　　大陵　　合谷　　四花

气攻胸痛：通里　　大陵

心内怔忡：心俞　　内关　　神门

咽喉闭塞：少商　　风池　　照海

虚阳自脱：心俞　　然谷　　肾俞　　中极　　三阴交

上八法，先刺主症之穴，随病左右上下所在，取诸应穴，仍循扪导引，按法祛除。如病未已，必求合穴，须要停针待气，使上下相接，快然无所苦，而后出针。或用艾灸亦可。在乎临时机变，不可专拘于针也。

八法手诀歌 《聚英》


春夏先深而后浅，秋冬先浅而后深。

随处按之呼吸轻，迎而吸之寻内关。

补虚泻实公孙是，列缺次当照海深。

临泣外关和上下，后溪申脉用金针。

先深后浅行阴数，前三后二却是阴。

先浅后深阳数法，前二后三阳数定。

临泣公孙肠中病，脊头腰背申脉攻。

照海咽喉并小腹，内关行处治心疼。

后溪前上外肩背，列缺针时脉气通。

急按慢提阴气升，急提慢按阳气降。

取阳取阴皆六数，达人刺处有奇功。


针灸大成卷之八

五脏六腑图以下俱杨氏集


五脏：脏者，藏也。心藏神，肺藏魄，肝藏魂，脾藏意与智，肾藏精与志，故为五脏。

六腑：腑者，府也。胆、胃、大肠、小肠、三焦、膀胱，受五脏浊气，名传化之府，故为六腑。

五脏藏精而不泻，故满而不实。六腑输泻而不藏，故实而不满。如水谷入口，则胃实而肠虚；食下，则肠实而胃虚，故曰：实而不满。

肺重三斤三两，六叶两耳，四垂如盖，附脊第三椎，中有二十四孔，行列分布诸脏清浊之气，为五脏华盖云。

心重十二两，七孔三毛，形如未敷莲花，居肺下膈上，附脊第五椎。

心包络，在心下横膜之上，竖膜之下，与横膜相粘而黄脂幔裹者，心也，外有细筋膜如丝，与心肺相连者，包络也。

三焦者，水谷之道路，气之所终始也。上焦在心下、胃上，其治在膻中，直两乳间陷中者。中焦在胃中脘，当脐上四寸，其治在脐旁。下焦当膀胱上际，其治在脐下一寸。

肝重二斤四两，左三叶，右四叶，其治在左，其脏在右胁、右肾之前，并胃，附脊第九椎。

胆在肝之短叶间，重三两三铢，包精汁三合。

膈膜前齐鸠尾，后齐十一椎，周围着脊，以遮膈浊气，不使上熏心肺也。

脾重二斤三两，广三寸，长五寸，掩乎太仓，附脊十一椎。

胃重二斤一两，大一尺五寸，径五寸，纡曲屈伸，长二尺六寸。

小肠重二斤十四两，长三丈二尺，左回叠积十六曲，小肠上口即胃之下口，在脐上二寸；复下一寸水分穴，为小肠下口。至是而泌别清浊，水液入膀胱，滓秽入大肠。

大肠重二斤十二两，长二丈一尺，广四寸，右回叠十六曲，当脐中心，大肠上口即小肠下口也。

肾有两枚，重一斤一两，状如石卵，色黄紫，当胃下两旁，入脊膂，附脊十四椎，前与脐平。

膀胱重九两二铢，广九寸，居肾下之前，大肠之侧，膀胱上际即小肠下口，水液由是渗入焉。

脊骨二十一节，取穴之法，以平肩为大椎，即百劳穴也。

脏腑十二经穴起止歌

手肺少商中府起，大肠商阳迎香二，

足胃头维厉兑三，脾部隐白大包四，

手心极泉少冲来，小肠少泽听宫去，

膀胱睛明至阴间，肾经涌泉俞府位，

心包天池中冲随，三焦关冲耳门继，

胆家瞳子髎窍阴，厥肝大敦期门至，

十二经穴始终歌，学者铭于肺腑记。

肺脏图

《内经》曰：肺者，相傅之官，治节出焉。

肺者，气之本，魄之处也。其华在毛，其充在皮，为阴中之少阴，通于秋气。

西方白色，入通于肺，开窍于鼻，藏精于肺，故病在背。其味辛，其类金，其畜马，其谷稻，其应四时，上为太白星，是以知病之在皮毛也。其音商，其数九，其臭腥，其液涕。

西方生燥，燥生金，金生辛，辛生肺，肺生皮毛，皮毛生肾。肺主鼻，其在天为燥，在地为金，在体为皮毛，在脏为肺，在声为哭，在变动为咳，在志为忧，忧伤肺，喜胜忧。热伤皮毛，寒胜热，辛伤皮毛，苦胜辛。

手太阴肺经

手太阴肺经穴歌 《医学入门
 》

手太阴肺十一穴，中府云门天府诀，

侠白尺泽孔最存，列缺经渠太渊涉，

鱼际少商如韭叶左右二十二穴
 。

此一经起于中府，终于少商。取少商、鱼际、太渊、经渠、尺泽与井荥输经合也。

脉起中焦，下络大肠，还循胃口，上膈属肺。从肺系横出腋下，循臑内，行少阴心主之前，下肘中，循臂内上骨下廉，入寸口，上鱼，循鱼际出大指端；其支者，从腕后列缺穴，直出次指内廉出其端，交手阳明也。多气少血，寅时注此。

辛金之脏，脉居右寸，实则脉实，上热气粗兼鼻壅，泻必辛凉。虚则脉虚，少气不足息低微，补须酸热。橘甘下痰气之神方，姜陈去气嗽之圣药。七情郁结因而喘，沉香乌药参槟；胸痞喘急彻而痛，半夏瓜蒌桔梗。鼻塞不通，丸荆穗澄茄薄荷；鼻渊不止，末龙脑苍芷辛夷。百花却去红痰，二母偏除热嗽。黄连赤茯阿胶，抑心火而清肺脏；诃子杏仁通草，利久嗽以出喉音。流注疼痛因痰饮，半夏倍于朴硝；瘾疹痒痛为风热，苦参少于皂荚。哮嗽齁齁，兜铃蝉蜕杏除尖
 砒霜少入
 ，热壅咽喉，鸡苏荆芥桔防风。参牛甘草消酒疸，轻粉硫黄去鼻痔。白矾甘遂白砒霜性情实重，入豆豉偏治呴喘；百草霜气味虽轻，和海盐却消舌肿。甜葶苈良治肺痈，苦雄胆寒涂肠痔。琼玉膏理嗽调元，流金丹清痰降火。人参非大剂不补，少则凝滞，大则流通；黄芩非枯薄不泻，细则凉肠，枯则清金。升麻白芷，东垣曾云报使；葱白麻黄，仲景常用引经。紫苑五味能补敛，桑白防风实开通。寒热温凉，名方选辨，轻重缓急，指下详明。更参一字之秘，价值千金之重，会得其中旨，草木总皆空。

导引本经：肺为五脏之华盖，声音之所从出，皮肤赖之而润泽者也。人惟内伤七情，外感六淫，而呼吸出入不定，肺金于是乎不清矣。然欲清金，必先调息，息调则动患不生，而心火自静，一者下着安心，二者宽中体，三者想气遍毛孔出入，通用无障，而细其心，令息微微，此为真息也。盖息从心起，心静息调，息息归根，金丹之母。《心印经》曰：回风混合，百日通灵。《内经》曰：秋三月，此谓容平，天气以急，地气以明，夜卧早起，与鸡俱兴，使志安宁，以缓秋形，收敛神气，使秋气平。无外其志，使肺气清。逆之则伤肺，若过食瓜果，宜微利一行，静息二日，以薤白粥加羊肾空心补之；如无羊肾，以猪腰代之，胜服补剂。秋当温足凉头，其时清肃之气，与体收敛也。自夏至以来，阴气渐旺，当薄衽席，以培寿基。其或夏伤于暑，至秋发为痎疟，阳上阴下，交争为寒，阳下阴上，交争为热，寒热交争，皆肺之受病。如二少阳脉微弦，即是夏食生冷，积滞留中，至秋变为痢疾。如足阳明、太阴微弦濡而紧，乃反时之脉，病恐危急。然秋脉当如毫毛，治法详后与前也。 《素问》云：秋伤于湿，冬生咳嗽，纯阳归空。《秘法》云：行住坐卧常噤口，呼吸调息定音声，甘津玉液频频咽；无非润肺，使邪火下降，而清肺金也。

考正穴法

中府一名膺俞
 　　云门下一寸六分，乳上三肋间，动脉应手陷中，去胸中行各六寸。肺之募募
 ，犹结募也
 ，言经气聚此
 ，手足太阴二脉之会。针三分，留五呼，灸五壮。主腹胀，四肢肿，食不下，喘气胸满，肩背痛，呕啘，咳逆上气，肺系急，肺寒热，胸悚悚，胆热呕逆，咳唾浊涕，风汗出，皮痛面肿，少气不得卧，伤寒胸中热，飞尸遁疰，瘿瘤。

云门　　巨骨下，夹气户旁二寸陷中，动脉应手，举臂取之，去胸中行各六寸。《素注》针七分。《铜人》针三分，灸五壮。主伤寒四肢热不已，咳逆，喘不得息，胸胁短气，气上冲心，胸中烦满，胁彻背痛，喉痹，肩痛臂不举，瘿气。

天府　　腋下三寸，肘腕上五寸动脉中，用鼻尖点墨，到处是穴。禁灸，针四分，留七呼。主暴痹，口鼻衄血，中风邪，泣出，喜忘，飞尸恶疰，鬼语，喘息，寒热疟，目眩，远视閞閞，瘿气。

侠白　　天府下，去肘五寸动脉中。针三分，灸五壮。主心痛，短气，干呕逆，烦满。

尺泽　　肘中约纹上动脉中，屈肘横纹筋骨罅陷中。手太阴肺脉所入为合水，肺实泻之。针三分，留三呼，灸五壮。主肩臂痛，汗出中风，小便数，善嚏，悲哭，寒热风痹，臑肘挛，手臂不举，喉痹，上气呕吐，口干，咳嗽唾浊，痎疟，四肢腹肿，心疼臂寒，短气，肺膨胀，心烦闷，少气，劳热，喘满，腰脊强痛，小儿慢惊风。

孔最　　去腕上七寸，侧取之。灸五壮，针三分。主热病汗不出，咳逆，肘臂厥痛屈伸难，手不及头，指不握，吐血，失音，咽肿头痛。

列缺　　手太阴络，别走阳明。去腕侧上一寸五分，以两手交叉，食指尽处，两筋骨罅中。针二分，留三呼，泻五吸，灸七壮。主偏风口面[image: ]
 斜，手腕无力，半身不遂，掌中热，口噤不开，寒热疟，呕沫，咳嗽，善笑，纵唇口，健忘，溺血精出，阴茎痛，小便热，痫惊妄见，面目四肢痈肿，肩痹，胸背寒栗，少气不足以息，尸厥寒热，交两手而瞀。实则胸背热，汗出，四肢暴肿。虚则胸背寒栗，少气不足以息。

《素问》曰：实则手锐掌热，泻之。虚则欠㰦，则便遗数，补之。直行者谓之经，旁出者谓之络，手太阴之支，从腕后直出次指内廉出其端，是列缺为太阴别走阳明之络。人或有寸、关、尺三部脉不见，自列缺至阳溪脉见者，俗谓之反关脉。此经脉虚而络脉满，《千金翼》谓阳脉逆，反大于寸口三倍，惜叔和尚未之及，而况高阳生哉。

经渠　　寸口动脉陷中。肺脉所行为经金。针入二分，留三呼，禁灸，灸伤神明。主疟寒热，胸背拘急，胸满膨，喉痹，掌中热，咳逆上气，伤寒，热病汗不出，暴痹喘促，心痛呕吐。

太渊一名太泉
 ，避唐祖讳
 　　掌后内侧横纹头动脉中。肺脉所注为输土，肺虚补之。 《难经》曰：脉会太渊。疏曰：脉病治此。平旦寅时，气血从此始，故曰寸口者，脉之大要会，手太阴之动脉也。灸三壮，针二分，留三呼。主胸痹逆气，善哕呕，饮水咳嗽，烦闷不得眠，肺胀膨，臂内廉痛，目生白翳，眼痛赤，乍寒乍热，缺盆中引痛，掌中热，数欠，肩背痛寒，喘不得息，噫气上逆，心痛，脉涩，咳血呕血，振寒，咽干，狂言口噼，溺色变，卒遗矢无度。

鱼际　　大指本节后，内侧白肉际陷中。又云：散脉中。肺脉所溜为荥火。针二分，留二呼，禁灸。主酒病，恶风寒，虚热，舌上黄，身热头痛，咳嗽哕，伤寒汗不出，痹走胸背痛不得息，目眩，心烦少气，腹痛不下食，肘挛肢满，喉中干燥，寒栗鼓颔，咳引尻痛，溺出，呕血，心痹，悲恐，乳痈。东垣曰：胃气下溜，五脏气乱，皆在于肺者，取之手太阴鱼际，足少阴俞。

少商　　大指内侧，去爪甲角如韭叶。肺脉所出为井木。宜以三棱针刺之，微出血，泄诸脏热凑，不宜灸。主颔肿喉闭，烦心善哕，心下满，汗出而寒，咳逆，痎疟振寒，腹满，唾沫，唇干引饮，食不下膨膨，手挛指痛，掌热，寒栗鼓颔，喉中鸣，小儿乳鹅。

唐刺史成君绰，忽颔肿大如升，喉中闭塞，水粒不下三日。甄权以三棱针刺之，微出血，立愈。泻脏热也。 《素注》留一呼。《明堂》灸三壮。《甲乙》灸一壮。

大肠腑图

《内经》曰：大肠者，传道之官，变化出焉。又云：大肠为白肠。

手阳明大肠经

手阳明大肠经穴歌

手阳明穴起商阳，

二间三间合谷藏，

阳溪偏历温溜长，

下廉上廉手三里，

曲池肘髎五里近，

臂臑肩髃巨骨当，

天鼎扶突禾髎接，

鼻旁五分号迎香左右四十穴
 。

此一经起于商阳，终于迎香，取商阳、二间、三间、合谷、阳溪、曲池，与井荥输原经合也。

其脉起于大指次指之端，循指上廉出合谷两骨之间，上入两筋之中，循臂上廉，入肘外廉，上循臑外前廉，上肩，出髃骨之前廉，上出柱骨之会上，下入缺盆，络肺，下膈，属大肠；其支者，从缺盆上颈贯颊，入下齿缝中，还出夹口，交人中，左之右，右之左，上夹鼻孔，循禾髎、迎香而终，以交于足阳明也。是经气血俱多，卯时气血注此，受手太阴之交。

庚金之腑，脉详右寸。实则脉实，伤热而肠满不通，辛温可泻。虚则脉虚，伤寒而肠鸣泄痛，补必酸凉。蒸黄连而解酒毒，炒厚朴而止便红。肠风妙川乌荆芥，脏毒奇卷柏黄芪。痢中六神丸，宜调则调；带下百中散，可止则止。润肠通秘，麻仁丸果有神效；行滞推坚，六磨汤岂无奇功。痔疮热痛，脑麝研入蜗牛，胆冰磨敷井水；痢疾腹疼，姜茶煎治出坡仙，梅蜜饮方书登父。肠内生痈，返魂汤而加减随宜，十宣散去增适可。尝闻食石饮水，可作充肠之馔；饵松食柏，亦成清腑之方。是以疗饥者不在珍馐，调肠者何烦异术，能穷针里阴阳，自获殊常效验。

考正穴法

商阳一名绝阳
 　　手大指次指内侧，去爪甲角如韭叶。手阳明大肠脉所出为井金。《铜人》灸三壮，针一分，留一呼。主胸中气满，喘咳支肿，热病汗不出，耳鸣聋，寒热痎疟，口干颐颔肿，齿痛，恶寒，肩背急相引缺盆中痛，目青盲。灸三壮，左取右，右取左，如食顷立已。

二间一名间谷
 　　食指本节前内侧陷中。手阳明大肠脉所溜为荥水，大肠实泻之。《铜人》针三分，留六呼，灸三壮。主喉痹，颔肿，肩背痛，振寒，鼻鼽衄血，多惊，齿痛，目黄，口干口[image: ]
 ，急食不通，伤寒水结。

三间一名少谷
 　　食指本节后内侧陷中。手阳明大肠脉所注为输木。《铜人》针三分，留三呼，灸三壮。主喉痹，咽中如梗，下齿龋痛，嗜卧，胸腹满，肠鸣洞泄，寒热疟，唇焦口干，气喘，目眦急痛，吐舌，戾颈，喜惊多唾，急食不通，伤寒气热，身寒结水。

东垣曰：气在于臂足取之，先去血脉，后深取手阳明之荥输二间、三间。

合谷一名虎口
 　　手大指次指歧骨间陷中。手阳明大肠脉所过为原，虚实皆拔之。《铜人》针三分，留六呼，灸三壮。主伤寒大渴，脉浮在表，发热恶寒，头痛脊强，无汗，寒热疟，鼻衄不止，热病汗不出，目视不明，生白翳，头痛，下齿龋，耳聋，喉痹，面肿，唇吻不收，喑不能言，口噤不开，偏风，风疹，痂疥，偏正头痛，腰脊内引痛，小儿单乳鹅。

按：合谷，妇人妊娠可泻不可补，补即堕胎，详见足太阴脾经三阴交下。

阳溪一名中魁
 　　腕中上侧两筋间陷中。手阳明大肠脉所行为经火。《铜人》针三分，留七呼，灸三壮。主狂言喜笑见鬼，热病烦心，目风赤烂有翳，厥逆头痛，胸满不得息，寒热疟疾，寒嗽呕沫，喉痹，耳鸣，耳聋，惊掣，肘臂不举，痂疥。

偏历　　腕中后三寸。手阳明络脉，别走太阴。《铜人》针三分，留七呼，灸三壮。《明下》灸五壮。主肩膊肘腕酸疼，眯目閞閞，齿痛，鼻衄，寒热疟，癫疾，多言，咽喉干，喉痹，耳鸣，风汗不出，利小便。实则龋聋，泻之；虚则齿寒痹膈，补之。

温溜一名逆注
 ，一名池头
 　　腕后大士五寸，小士六寸， 《明堂》在腕后五寸、六寸间。《铜人》针三分，灸三壮。主肠鸣腹痛，伤寒哕逆噫，膈中气闭，寒热头痛，喜笑狂言见鬼，吐涎沫，风逆四肢肿，吐舌，口舌痛，喉痹。

下廉　　辅骨下，去上廉一寸，辅锐肉分外。《铜人》斜针五分，留五呼，灸三壮。主飧泄，劳瘵，小腹满，小便黄，便血，狂言，偏风热风，冷痹不遂，风湿痹，小肠气不足，面无颜色，痃癖，腹痛若刀刺不可忍，腹胁痛满，狂走，夹脐痛，食不化，喘息不能行，唇干涎出，乳痈。

上廉　　三里下一寸，其分独抵阳明之会外。《铜人》斜针五分，灸五壮。主小便难黄赤，肠鸣，胸痛，偏风半身不遂，骨髓冷，手足不仁，喘息，大肠气，脑风头痛。

三里一名手三里
 　　曲池下二寸，按之肉起，锐肉之端。《铜人》灸三壮，针二分。主霍乱遗矢，失音气，齿痛，颊颔肿，瘰疬，手臂不仁，肘挛不伸，中风口噼，手足不遂。

曲池　　肘外辅骨，屈肘横纹头陷中，以手拱胸取之。手阳明大肠脉所入为合土。《素注》针五分，留七呼。《铜人》针七分，得气先泻后补，灸三壮。《明堂》日灸七壮，至二百壮，且停十余日，更灸止二百壮。主绕踝风，手臂红肿，肘中痛，偏风半身不遂，恶风邪气，泣出喜忘，风瘾疹，喉痹不能言，胸中烦满，臂膊疼痛，筋缓捉物不得，挽弓不开，屈伸难，风痹，肘细无力，伤寒余热不尽，皮肤干燥，瘛疭癫疾，举体痛痒如虫啮，皮脱作疮，皮肤痂疥，妇人经脉不通。

肘髎　　大骨外廉陷中。《铜人》灸三壮，针三分。主风劳嗜卧，肘节风痹，臂痛不举，屈伸挛急，麻木不仁。

五里　　肘上三寸，行向里大脉中央。《铜人》灸十壮。《素问》大禁针。主风劳惊恐，吐血咳嗽，肘臂痛，嗜卧，四肢不得动，心下胀满，上气，身黄，时有微热，瘰疬，目视閞閞，痎疟。

臂臑　　肘上七寸，[image: ]
 肉端，肩髃下一夫，两筋两骨罅陷宛宛中，举臂取之。手阳明络，手足太阳、阳维之会。《铜人》灸三壮，针三分。《明堂》宜灸不宜针，日灸七壮，至二百壮。若针，不得过三、五分。主寒热臂痛，不得举，瘰疬，颈项拘急。

肩髃一名中肩井
 ，一名偏肩
 　　膊骨头肩端上，两骨罅间陷者宛宛中，举臂取之有空。手阳明、阳跷之会。《铜人》灸七壮，至二七壮，以瘥为度。若灸偏风，灸七七壮，不宜多，恐手臂细。若风病，筋骨无力，久不瘥，灸不畏细。刺即泄肩臂热气。《明堂》针八分，留三呼，泻五吸，灸不及针。以平手取其穴，灸七壮，增至二七壮。《素注》针一寸，灸五壮。又云：针六分，留六呼。主中风手足不遂，偏风，风痪，风痿，风病，半身不遂，热风肩中热，头不可回顾，肩臂疼痛臂无力，手不能向头，挛急，风热瘾疹，颜色枯焦，劳气泄精，伤寒热不已，四肢热，诸瘿气。

唐鲁州刺史库狄嵚风痹，不能挽弓，甄权针肩髃，针进即可射。

巨骨　　肩尖端上行，两叉骨罅间陷中，手阳明、阳跷之会。《铜人》灸五壮，针一寸半。《明堂》灸三壮至七壮。《素注》禁针。针则倒悬一食顷，乃得下针，针四分，泻之勿补，针出始得正卧。《明堂》灸三壮。主惊痫，破心吐血，臂膊痛，胸中有瘀血，肩臂不得屈伸。

天鼎　　颈缺盆上，直扶突后一寸。《素注》针四分。《铜人》灸三壮，针三分。《明堂》灸七壮。主暴喑气哽，喉痹嗌肿，不得息，饮食不下，喉中鸣。

扶突一名水穴
 　　气舍上一寸五分，在颈当曲颊下一寸，人迎后一寸五分，仰而取之。《铜人》灸三壮，针三分。《素注》针四分。咳嗽多唾，上气，咽引喘息，喉中如水鸡声，暴喑气哽。

禾髎一名长频
 　　鼻孔下，夹水沟旁五分。手阳明脉气所发。《铜人》针三分，禁灸。主尸厥及口不可开，鼻疮息肉，鼻塞不闻香臭，鼽衄不止。

迎香　　禾髎上一寸，鼻下孔旁五分。手足阳明之会。针三分，留三呼，禁灸。主鼻塞不闻香臭，偏风口[image: ]
 ，面痒浮肿，风动叶叶，状如虫行，唇肿痛，喘息不利，鼻[image: ]
 多涕，鼽衄骨疮，鼻有息肉。

胃腑图

《内经》曰：胃者，仓廪之官，五味出焉。又曰：胃为黄肠。

五味入口藏于胃，以养五脏气。胃者，水谷之海，六腑之大原也。是以五脏六腑之气味，皆出于胃。

胃腑图



足阳明胃经

足阳明胃经穴歌

四十五穴足阳明，头维下关颊车停，

承泣四白巨髎经，地仓大迎对人迎，

水突气舍连缺盆，气户库房屋翳屯，

膺窗乳中延乳根，不容承满梁门起，

关门太乙滑肉门，天枢外陵大巨存，

水道归来气冲次，髀关伏兔走阴市，

梁丘犊鼻足三里，上巨虚连条口位，

下巨虚跳上丰隆，解溪冲阳陷谷中，

内庭厉兑经穴终左右九十穴
 。

此一经起于头维，终于厉兑，取厉兑、内庭、陷谷、冲阳、解溪、三里，与井荥输原经合也。

脉起于鼻交銬中，旁约太阳之脉，下循鼻外，上入齿中，还出夹口，环唇，下交承浆，却循颐后下廉，出大迎，循颊车，上耳前，过客主人，循发际至额颅；其支别者，从大迎前下人迎，循喉咙入缺盆，下膈，属胃，络脾；其直行者，从缺盆下乳内廉，夹脐入气冲中；其支者，起胃下口，循腹里，下至气冲而合，以下髀关，抵伏兔，下入膝髌中，下循胻外廉，下足跗，入中指外间；其支者，下膝三寸而别，以下入中指外间；其支者，别跗上，入大指间，出其端，以交于太阴也。多血多气，辰时气血注此。

[image: ]

戊土之腑，脉右关部。胃气平调，五脏安堵。实则脉实，唇口干而腋下肿疼，宜泻胃土；虚则脉虚，腹痛鸣而面目虚浮，药行温补。验实热兮，必口内壅干，泻黄散而得效；审虚寒兮，须骨节皆痛，人参散而最奇。橘皮竹茹汤，治热渴而频频呕哕；乌药沉香散，疗寒痛而日日攒眉。人参治翻胃之良，豆蔻消积气之冷。粥药不停，藿叶人参橘皮；心脾刺痛，砂仁香附乌沉。胃冷生痰，半夏姜煎生附子；中寒停水，曲丸苍术久陈皮。芫花消症癖，丸共朱砂；黄芪治消渴，煎同甘草。硫汞结成砂子，吐逆立痊；参茱煎用枣姜，酸咽即可。霍乱转筋肢逆冷，木瓜盐炒吴茱萸；食瘕酒癖胁胸疼，蓬术芫棱同醋煮。胃虚咳逆，人参甘草倍陈皮；胃实痰喘，藿叶丁皮增半夏。补虚降火，竹茹甘草橘陈皮，或加枳术；扶弱驱寒，柿橘良姜丁半夏，参草姜苓。抑闻上部有脉，下部无脉者为食寒，点盐汤探吐宽舒；倘或三部俱急，人迎带数者号内壅，服灵丸泻利便宜。调脾助胃之药最难，热则消于肌肉，须用中和饮子；变通加减之法不易，寒则减于饮食，要施仁义丹头。如心不在焉，食而不知其味，正心为剂；口不谨兮，饮而不中其节，缄口良方。须知病后能服药，孰若病前能自防。

考正穴法

头维　　额角入发际，本神旁一寸五分，神庭旁四寸五分。足阳明、少阳二脉之会。《铜人》针三分。《素注》针五分，禁灸。主头痛如破，目痛如脱，目[image: ]
 ，目风泪出，偏风，视物不明。

下关　　客主人下，耳前动脉下廉，合口有空，开口则闭，侧卧闭口取之，足阳明、少阳之会。《素注》针三分，留六呼，灸三壮。《铜人》针四分，得气即泻，禁灸。主聤耳有脓汁出，偏风，口目[image: ]
 ，牙车脱臼。牙龈肿处，张口以三棱针出脓血，多含盐汤，即不畏风。

颊车一名机关
 ，一名曲牙
 　　耳下八分，曲颊端近前陷中，侧卧开口有空取之。《铜人》针四分，得气即泻，日灸七壮，止七七壮，炷如麦大。《明堂》灸三壮。《素注》针三分。主中风牙关不开，口噤不语，失音，牙车疼痛，颔颊肿，牙不可嚼物，颈强不得回顾，口眼[image: ]
 。

承泣　　目下七分，直瞳子陷中。足阳明、阳跷脉、任脉之会。《铜人》灸三壮，禁针，针之令人目乌色。《明堂》针四分半，不宜灸，灸后令人目下大如拳，息肉日加如桃，至三十日定不见物。《资生》云：当不灸不针。东垣曰：魏邦彦夫人目翳绿色，从下侵上者，自阳明来也。主目冷泪出，上观，瞳子痒，远视閞閞，昏夜无见，目[image: ]
 动与项口相引，口眼[image: ]
 斜，口不能言，面叶叶牵动，眼赤痛，耳鸣耳聋。

四白　　目下一寸，直瞳子，令病人正视取之。《素注》针四分。《甲乙》、《铜人》针三分，灸七壮。凡用针稳当，方可下针，刺太深，令人目乌色。主头痛，目眩，目赤痛，僻泪不明，目痒目肤翳，口眼[image: ]
 噼不能言。

巨髎　　夹鼻孔旁八分，直瞳子，平水沟。手足阳明、阳跷脉之会。《铜人》针三分，得气即泻，灸七壮。《明堂》灸七七壮。主瘛疭，唇颊肿痛，口[image: ]
 噼，目障无见，青盲无见，远视閞閞，淫肤白膜，翳覆瞳子，面风鼻鬦肿痈痛，招摇视瞻，脚气膝肿。

地仓　　夹口吻旁四分，外如近下有脉微动。手足阳明、阳跷脉之会。《铜人》针三分。《明堂》针三分半，留五呼，得气即泻。日可灸二七壮，重者七七壮，炷如粗钗股脚大，艾炷若大，口转[image: ]
 ，却灸承浆七七壮，即愈。主偏风口[image: ]
 ，目不得闭，脚肿，失音不语，饮水不收，水浆漏落，眼[image: ]
 动不止，瞳子痒，远视閞閞，昏夜无见。病左治右，病右治左，宜频针灸，以取尽风气，口眼[image: ]
 斜者，以正为度。

大迎　　曲颔前一寸二分，骨陷中动脉。又以口下当两肩是穴。《素注》针三分，留七呼，灸三壮。主风痉，口噤不开，唇吻[image: ]
 动，颊肿牙疼，寒热，颈痛瘰疬，口[image: ]
 ，齿龋痛，数欠气，恶寒，舌强不能言，风壅面浮肿，目痛不得闭。

人迎一名五会
 　　颈大脉动应手，夹结喉两旁一寸五分，仰而取之，以候五脏气。足阳明、少阳之会。滑氏曰：古以夹喉两旁为气口、人迎，至晋王叔和直以左右手寸口为人迎、气口。《铜人》禁针。《明堂》针四分。《素注》刺过深杀人。主吐逆霍乱，胸中满，喘呼不得息，咽喉痈肿，瘰疬。

水突一名水门
 　　颈大筋前，直人迎下，气舍上。《铜人》针三分，灸三壮。主咳逆上气，咽喉痈肿，呼吸短气，喘息不得卧。

气舍　　颈直人迎下，夹天突陷中。 《铜人》灸三壮，针三分。主咳逆上气，颈项强不得回顾，喉痹哽噎，咽肿不消，瘿瘤。

缺盆一名天盖
 　　肩下横骨陷中。 《铜人》灸三壮，针三分。《素注》针三分，留七呼，不宜太深，深则使人逆息。 《素问》刺缺盆中内陷，气泄令人喘咳。主息奔，胸满，喘急，水肿，瘰疬，喉痹，汗出寒热，缺盆中肿，外溃则生，胸中热满，伤寒胸热不已。

气户　　巨骨下，俞府两旁各二寸陷中，去中行各四寸，仰而取之。《铜人》针三分，灸五壮。主咳逆上气，胸背痛，咳不得息，不知味，胸胁支满，喘急。

库房　　气户下一寸六分陷中，去中各四寸。 《铜人》灸五壮，针三分。主胸胁满，咳逆上气，呼吸不至息，唾脓血浊沫。

屋翳　　库房下一寸六分陷中，去中各四寸，仰而取之。《素注》针四分。《铜人》灸五壮，针三分。主咳逆上气，唾血多浊沫脓血，痰饮，身体肿，皮肤痛不可近衣，淫泺，瘛疭不仁。

膺窗　　屋翳下一寸六分陷中，去中各四寸。 《铜人》针四分，灸五壮。主胸满短气，唇肿，肠鸣注泄，乳痈寒热，卧不安。

乳中　　当乳中是。《铜人》微刺三分，禁灸，灸则生蚀疮，疮中有脓血清汁可治；疮中有息肉若蚀疮者死。《素问》云：刺乳上，中乳房为肿根蚀。丹溪曰：乳房，阳明胃所经；乳头，厥阴肝所属，乳去声
 子之母，不知调养，忿怒所逆，郁闷所遏，厚味所酿，以致厥阴之气不行，窍不得通，汁不得出，阳明之血沸腾，热甚化脓，亦有所乳之子，膈有滞痰，口气焮热，含乳而睡，热气所吹，遂生结核。初起时，便须忍痛，揉令稍软，吮令汁透，自可消散。失此不治，必成痈疖。若加以艾火两三壮，其效尤捷，粗工便用针刀，卒惹拙病，若不得夫与舅姑忧怒郁闷，脾气消沮，肝气横逆，遂成结核如棋子，不痛不痒，十数年后为疮陷，名曰奶岩。以疮形如嵌凹，似岩穴也，不可治矣。若于始生之际，能消息病根，使心清神安，然后医治，庶有可安之理。

乳根　　乳中下一寸六分陷中，去中各四寸，仰而取之。《铜人》灸五壮，针三分。《素注》针四分，灸三壮。主胸下满闷，胸痛，膈气不下食，噎病，臂痛肿，乳痛，乳痈，凄惨寒痛，不可按抑，咳逆，霍乱转筋，四厥。

不容　　幽门旁相去各一寸五分，去中行各三寸。《铜人》灸五壮。《明堂》灸三壮，针五分。《素注》针八分。主腹满痃癖，吐血，肩胁痛，口干，心痛，胸背相引痛，喘咳，不嗜食，腹虚鸣，呕吐，痰癖，疝瘕。

承满　　不容下一寸，去中行各三寸。《铜人》针三分，灸五壮。《明堂》三壮。主肠鸣腹胀，上气喘逆，食饮不下，肩息唾血。

梁门　　承满下一寸，去中行各三寸。《铜人》针三分，灸五壮。主胁下积气，食饮不思，大肠滑泄，完谷不化。

关门　　梁门下一寸，去中行各三寸。《铜人》针八分，灸五壮。主善满积气，肠鸣卒痛，泄利，不欲食，腹中气走，夹脐急痛，身肿，痰疟振寒，遗溺。

太乙　　关门下一寸，去中行各三寸。《铜人》灸五壮，针八分。主癫疾狂走，心烦吐舌。

滑肉门　　太乙下一寸，去中行各三寸。《铜人》灸五壮，针八分。主癫狂，呕逆，吐舌，舌强。

天枢一名长溪
 ，一名谷门
 　　去肓俞一寸，夹脐中两旁各二寸陷中，乃大肠之募。《铜人》灸百壮，针五分，留七呼。《千金》云：魂魄之舍，不可针。《素注》针五分，留一呼。主奔豚，泄泻，胀疝，赤白痢，水痢不止，食不下，水肿胀，腹肠鸣，上气冲胸，不能久立，久积冷气，绕脐切痛，时上冲心，烦满呕吐，霍乱，冬月感寒泄利，疟寒热，狂言，伤寒饮水过多，腹胀气喘，妇人女子髒瘕，血结成块，漏下赤白，月事不时。

外陵　　天枢下一寸，去中行各二寸。《铜人》灸五壮，针三分。主腹痛，心下如悬，下引脐痛。

大巨　　外陵下一寸，去中行各二寸。《铜人》针五分，灸五壮。《素注》针八分。主小腹胀满，烦渴，小便难，耝疝，偏枯，四肢不收，惊悸不眠。

水道　　大巨下三寸，去中行各二寸。《铜人》灸五壮，针三分半。《素注》针二分半。主腰背强急，膀胱有寒，三焦结热，妇人小腹胀满，痛引阴中，胞中瘕，子门寒，大小便不通。

归来　　水道下二寸，去中行各二寸。《铜人》灸五壮，针五分。《素注》针八分。主小腹奔豚，卵上入腹，引茎中痛，七疝，妇人血脏积冷。

气冲一名气街
 　　归来下一寸，去中行各二寸，动脉应手宛宛中，冲脉所起。《铜人》灸七壮，炷如大麦，禁针。《素问》刺中脉，血不出，为肿鼠仆。 《明堂》针三分，留七呼，气至即泻，灸三壮。主腹满不得正卧，耝疝，大肠中热，身热腹痛，大气石水，阴痿茎痛，两丸骞痛，小腹奔豚，腹有逆气上攻心，腹胀满，上抢心，痛不得息，腰痛不得俯仰，淫泺，伤寒胃中热，妇人无子，小肠痛，月水不利，妊娠子上冲心，生难胞衣不出。

东垣曰：脾胃虚弱，感湿成痿，汗大泄，妨食，三里、气街以三棱针出血。又曰：吐血多不愈，以三棱针于气街出血，立愈。

髀关　　伏兔后交纹中。《铜人》针六分，灸三壮。主腰痛，足麻木，膝寒不仁，痿痹，股内筋络急，不屈伸，小腹引喉痛。

伏兔　　膝上六寸起肉，正跪坐而取之。以左右各三指按捺，上有肉起如兔之状，因以此名。《此事难知》：定痈疽死地分有九，伏兔居一。刘宗厚曰：脉络所会也。主膝冷不得温，风劳痹逆，狂邪，手挛缩，身瘾疹，腹胀少气，头重，脚气，妇人八部诸疾。《铜人》针五分，禁灸。

阴市一名阴鼎
 　　膝上三寸，伏兔下陷中，拜而取之。《铜人》针三分，禁灸。主腰脚如冷水，膝寒，痿痹不仁，不屈伸，卒寒疝，力痿少气，小腹痛，胀满，脚气，脚以下伏兔上寒，消渴。

梁丘　　膝上二寸两筋间，《铜人》灸三壮，针三分。《明堂》针五分。主膝脚腰痛，冷痹不仁，跪难屈伸，足寒，大惊，乳肿痛。

犊鼻　　膝髌下，胻骨上夹解大筋陷中，形如牛鼻，故名。《素注》针六分。《铜人》针三分，灸三壮。《素问》：刺犊鼻出液为跛。主膝中痛不仁，难跪起，脚气，膝髌肿溃者不可治，不溃者可治。若犊鼻坚硬，勿便攻，先洗熨，微刺之愈。

三里　　膝下三寸，胻骨外廉大筋内宛宛中，两筋肉分间，举足取之，极重按之，则跗上动脉止矣。足阳明胃脉所入为合土。《素注》刺一寸，灸三壮。《铜人》灸三壮，针五分。《明堂》针八分，留十呼，泻七吸，日灸七壮，止百壮。《千金》灸五百壮，少亦一、二百壮。主胃中寒，心腹胀满，肠鸣，脏气虚惫，真气不足，腹痛食不下，大便不通，心闷不已，卒心痛，腹有逆气上攻，腰痛不得俯仰，小肠气，水气蛊毒，鬼击，痃癖，四肢满，膝胻酸痛，目不明，产妇血晕。

秦承祖云：诸病皆治。华佗云：主五劳羸瘦，七伤虚乏，胸中瘀血，乳痈。《千金翼》云：主腹中寒胀满，肠中雷鸣，气上冲胸，喘不能久立，腹痛，胸腹中瘀血，小腹胀皮肿，阴气不足，小腹坚，伤寒热不已，热病汗不出，喜呕口苦，壮热，身反折，口噤鼓颔，肿痛不可回顾，口噼，乳肿。喉痹不能言，胃气不足，久泄利，食不化，胁下支满，不能久立，膝痿寒热，中消谷苦饥，腹热身烦，狂言，乳痈，喜噫，恶闻食臭，狂歌妄笑，恐怒大骂，霍乱，遗尿，失气，阳厥，凄凄恶寒，头眩，小便不利，喜哕，脚气。《外台秘要》云：人年三十已上，若不灸三里，令人气上冲目。东垣曰：饮食失节及劳役形质，阴火乘于坤土之中，致谷气、荣气、清气、胃气、元气不得上升，滋于六腑之阳气，是五阳之气，先绝于外。外者天也。下流入于坤土阴火之中，皆由喜怒悲忧恐为五贼所伤，而后胃气不行，劳役饮食不节，继之则元气乃伤，当于三里穴中，推而扬之，以伸元气。又曰：气在于肠胃者，取之足太阴、阳明，不下者取之三里。又曰：气逆霍乱者取三里，气下乃止，不下复治。又曰：胃脘当心而痛，上支两胁，膈噎不通，饮食不下，取三里以补之。又曰：六淫客邪及上热下寒，筋骨皮肉血脉之病，错取于胃之合三里穴
 ，大危。又曰：有人年少气弱，常于三里、气海灸之，节次约五七十壮，至年老热厥头痛，虽大寒犹喜风寒，痛愈恶暖处及烟火，皆灸之过也。

上廉一名上巨虚
 　　三里下三寸，两筋骨罅中，举足取之。《铜人》灸三壮，针三分。甄权随年为壮。《明堂》针八分，得气即泻，灸日七壮。主脏气不足，偏风脚气，腰腿手足不仁，脚胫酸痛屈伸难，不能久立，风水膝肿，骨髓冷疼，大肠冷，食不化，飧泄，劳瘵，夹脐腹两胁痛，肠中切痛雷鸣，气上冲胸，喘息不能行，不能久立，伤寒胃中热。

东垣曰：脾胃虚弱，湿痿，汗泄，妨食，三里、气街出血，不愈，于上廉出血。

条口　　下廉上一寸，举足取之。《铜人》针五分。《明堂》针八分，灸三壮。主足麻木，风气，足下热，不能久立，足寒膝痛，胫寒湿痹，脚痛胻肿，转筋，足缓不收。

下廉一名下巨虚
 　　上廉下三寸，两筋骨罅中，蹲地举足取之。《铜人》针八分，灸三壮。《素注》针三分。《明堂》针六分，得气即泻。 《甲乙》灸日七七壮。主小肠气不足，面无颜色，偏风腿痿，足不履地，热风冷痹不遂，风湿痹，喉痹，脚气不足，沉重，唇干，涎出不觉，不得汗出，毛发焦，肉脱，伤寒胃中热，不嗜食，泄脓血，胸胁小腹控睾而痛，时窘之后，当耳前热。若寒甚，若独肩上热甚及小指次指间热痛，暴惊狂，言语非常，女子乳痈，足跗不收，跟痛。

丰隆　　外踝上八寸，下胻外廉陷中，足阳明络，别走太阴。《铜人》针三分，灸三壮。《明堂》灸七壮。主厥逆，大小便难，怠惰，腿膝酸，屈伸难，胸痛如刺，腹若刀切痛，风痰头痛，风逆四肢肿，足青身寒湿，喉痹不能言，登高而歌，弃衣而走，见鬼好笑，气逆则喉痹卒喑，实则癫狂，泻之；虚则足不收，胫枯，补之。

解溪　　冲阳后一寸五分，腕上陷中，足大指次指直上，跗上陷者宛宛中。足阳明胃脉所行为经火，胃虚补之。《铜人》灸三壮，针五分，留三呼。主风，面浮肿，颜黑，厥气上冲，腹胀，大便下重，瘛惊，膝股胻肿，转筋，目眩，头痛，癫疾，烦心悲泣，霍乱，头风面赤，目赤，眉攒疼不可忍。

冲阳　　足跗上五寸，去陷谷二寸，骨间动脉。足阳明胃脉所过为原，胃虚实皆拔之。《素注》针三分，留十呼。《素问》：刺足跗上动脉，血出不止死。《铜人》针五分，灸三壮。主偏风口眼[image: ]
 ，跗肿，齿龋，发寒热，腹坚大，不嗜食，伤寒病振寒而欠，久狂，登高而歌，弃衣而走，足缓履不收，身前痛。

陷谷　　足大指次指外间，本节后陷中，去内庭二寸。足阳明胃脉所注为输木。《铜人》针三分。《素注》针五分，留七呼，灸三壮。主面目浮肿及水病善噫，肠鸣腹痛，热病无度，汗不出，振寒疟疾。

东垣曰：气在于足，取之先去血脉，后深取足阳明之荥输：内庭、陷谷。

内庭　　足大指次指外间陷中。足阳明胃脉所溜为荥水。《铜人》灸三壮，针三分，留十呼。主四肢厥逆，腹胀满，数欠，恶闻人声，振寒，咽中引痛，口[image: ]
 ，上齿龋，疟不嗜食，脑皮肤痛，鼻衄不止，伤寒手足逆冷，汗不出，赤白痢。

厉兑　　足大指次指之端，去爪甲角如韭叶。足阳明胃脉所出为井金，胃实泻之。《铜人》针一分，灸一壮。主尸厥，口噤气绝，状如中恶，心腹胀满，水肿，热病汗不出，寒疟，不嗜食，面肿，足胻寒，喉痹，上齿龋，恶寒鼻不利，多惊好卧，狂欲登高而歌，弃衣而走，黄疸，鼽衄，口[image: ]
 唇裂，颈肿，膝髌肿痛，循胸、乳、气膺、伏兔、胻外廉、足跗上皆痛，消谷善饥，溺黄。

脾脏图

《内经》曰：脾者，谏议之官，智周出焉。

脾者，仓廪之本，荣之居也。其华在唇四白，其充在肌，至阴之类，通于土气，孤藏以灌四旁。脾主四肢，为胃行津液。

脾脏图



中央黄色，入通于脾，开窍于口，藏精于脾，故病在舌本，其味甘，其类土，其畜牛，其谷稷，其应四时，上为镇星，是以知病之在肉也。其音宫，其数五，其臭香，其液涎。

中央生湿，湿生土，土生甘，甘生脾，脾生肉，肉生肺，脾主口。其在天为湿，在地为土，在体为肉，在脏为脾，在声为歌，在变动为哕，在志为思。思伤脾，怒胜思，湿伤肉，风胜湿，甘伤肉，酸胜甘。

足太阴脾经

足太阴脾经穴歌

二十一穴脾中州，隐白在足大指头，

大都太白公孙盛，商丘三阴交可求，

漏谷地机阴陵穴，血海箕门冲门开，

府舍腹结大横排，腹哀食窦连天溪，

胸乡周荣大包随左右四十二穴
 。

此一经起于隐白，终于大包，取隐白、大都、太白、商丘、阴陵泉，与井荥输经合也。

脉起大指之端，循指内侧白肉际，过核骨后，上内踝前廉，上腨内，循胻骨后，交出厥阴之前，上循膝股内前廉，入腹，属脾络胃，上膈，夹咽，连舌本，散舌下；其支别者，复从胃别上膈，注心中。少血多气，巳时气血注此。

己土之脏，脉在右关，实则饮食消而肌肤滑泽，虚则身体瘦而四肢不举。脐凸肢浮生之难，口青唇黑死之易。去病安生，理宜调摄，戒满意之食，省爽口之味，因饮食劳倦之灾，修温多辛少之剂，饮食审寒热之伤，汤药兼补泻之置。气别寒热温凉，用适其宜；味辨甘补苦泻，行当熟记。如白术健脾消食，必青皮枳实；人参缓土和气，须半夏橘红。柴胡除不足之热，佐之甘草升麻；黄芪去有汗之火，辅之芍药川芎。气虚呕而人参茱萸，脾寒吐而丁香半夏。泄泻手足冷而不渴兮，附子干姜；霍乱吐泻兼而不药兮，胡椒绿豆。脾冷而食不磨兮，平胃宜加砂蔻；胃寒而饮不消兮，本方更入参苓。香附微寒，与宿砂消食化气，更妙安胎；沉香少温，共藿香助土调中，奇消水肿。破血消髒兮，三棱蓬术；去瘀除疼兮，蒲黄五灵。茴香治霍乱转筋，共济木瓜乌药；辣桂主中焦气滞，相扶枳壳生姜。心腹疼痛兮，延胡索入胡椒；胸满咳逆兮，良姜炒同香附。肚实胀兮，大黄滑石朴牵牛木香苓泻；腹虚胀兮，参苓朴术橘辰砂曲蘖附子。大抵物滞气伤，补益兼行乎消导，橘皮枳术丸，加减随宜；食多胃壅，推陈并贵乎和中，巴豆备急丸，荡涤何伤。四君子平善，与人处也，使人道德进而功名轻，忽不知其入于圣贤之域；二陈汤纯和，能消痰也，致令脾胃健而中气顺，自不觉其进于仁寿之乡。抑又闻东垣悯生民夭枉，凡治疾必先扶植脾胃，诚不刊之妙典；王安道发前贤未发，辨内伤不足中有有余，实得传之秘旨。万物从土而归出，补肾又不若补脾。

导引本经：脾居五脏之中，寄旺四时之内，五味藏之而滋长，五神因之而彰著，四肢百骸，赖之而运动也。人惟饮食不节，劳倦过甚，则脾气受伤矣。脾胃一伤，则饮食不化，口不知味，四肢困倦，心腹痞满，为吐泄，为肠澼，此其见之 《内经》诸书，盖班班具载，可考而知者。然不饥强食则脾劳，不渴强饮则胃胀。食若过饱，则气脉不通，令心塞闭；食若过少，则身羸心悬，意虑不固。食秽浊之物，则心识昏迷，坐念不安；食不宜之物，则四大违反，而动宿疾，皆非卫生之道也。举要言之，食必以时，饮必以节，不饱不饥是也。人能饮食如是，不惟脾胃清纯，而五脏六腑亦调和矣。盖人之饮食入口，由胃脘入于胃中，其滋味渗入五脏，其质入于小肠乃化之。至小肠下口，始分清浊，浊者为渣滓，入于大肠；清者为津液，入于膀胱，乃津液之府也。至膀胱又分清浊，浊者入于溺中，清者入于胆，胆引入于脾，散于五脏，为涎，为唾，为涕，为泪，为汗，其滋味渗入五脏，乃成五汗，同归于脾，脾和乃化血，复归于脏腑也。经曰：脾土旺能生万物，衰生百病。昔东坡调脾土，饮食不过一爵一肉。有召饮者，预以此告：一曰安分以养福，二曰宽胃以养气，三曰省费以养财。善卫生者养内，不善卫生者养外。养内者安恬脏腑，调顺血脉；养外者极滋味之美，穷饮食之乐，虽肌体充腴，而酷烈之气，内蚀脏腑矣。

考正穴法

隐白　　足大指端内侧，去爪甲角如韭叶。脾脉所出为井木。《素注》针一分，留三呼。 《铜人》针三分，灸三壮。主腹胀，喘满不得安卧，呕吐食不下，胸中热，暴泄，衄血，尸厥不识人，足寒不能温，妇人月事过时不止，小儿客忤，慢惊风。

大都　　足大指本节后内侧陷中，骨缝赤白肉际。脾脉所溜为荥火，脾虚补之。《铜人》针三分，灸三壮。主热病汗不出，不得卧，身重骨疼，伤寒手足逆冷，腹满善呕，烦热闷乱，吐逆，目眩，腰痛不可俯仰，绕踝风，胃心痛，腹胀胸满，心蛔痛，小儿客忤。

太白　　足大指内侧，内踝前核骨下陷中。脾脉所注为输土。《铜人》针三分，灸三壮。主身热烦满，腹胀食不化，呕吐，泄泻脓血，腰痛大便难，气逆，霍乱，腹中切痛，肠鸣，膝股胻酸，转筋，身重骨痛，胃心痛，腹胀胸满，心痛脉缓。

公孙　　足大指本节后一寸，内踝前。足太阴络脉，别走阳明胃经。《铜人》针四分，灸三壮。主寒疟，不嗜食，痫气，好太息，多寒热，汗出，病至则喜呕，呕已乃衰。头面肿起，烦心狂言，多饮，胆虚，厥气上逆则霍乱，实则肠中切痛泻之，虚则鼓胀补之。

商丘　　足内踝骨下微前陷中，前有中封，后有照海，其穴居中。脾脉所行为经金，脾实泻之。《铜人》灸三壮，针三分。主腹胀，肠中鸣，不便，脾虚令人不乐，身寒善太息，心悲，骨痹，气逆，痔疾，骨疽蚀，魇梦，痫瘛，寒热好呕，阴股内痛，气痈，狐疝走上下，引小腹痛，不可俯仰，脾积痞气，黄疸，舌本强痛，腹胀，寒疟，溏瘕泄水，面黄，善思善味，食不消，体重节痛，怠惰嗜卧，妇人绝子，小儿慢风。

三阴交　　内踝上三寸骨下陷中。足太阴、少阴、厥阴之会。《铜人》针三分，灸三壮。主脾胃虚弱，心腹胀满，不思饮食，脾痛身重，四肢不举，腹胀肠鸣，溏泄食不化，痃癖，腹寒，膝内廉痛，小便不利，阴茎痛，足痿不能行，疝气，小便遗，胆虚，食后吐水，梦遗失精，霍乱，手足逆冷，失欠，颊车蹉开，张口不合，男子阴茎痛，元脏发动，脐下痛不可忍，小儿客忤，妇人临经行房，羸瘦，髒瘕，漏血不止，月水不止，妊娠胎动横生，产后恶露不行，去血过多，血崩晕，不省人事。如经脉塞闭不通，泻之立通。经脉虚耗不行者补之，经脉益盛则通。

按：宋太子出苑，逢妊妇，诊曰：女。徐文伯曰：一男一女。太子性急欲视，文伯泻三阴交，补合谷，胎应针而下，果如文伯之诊。后世遂以三阴交、合谷为妊妇禁针。然文伯泻三阴交，补合谷而堕胎，今独不可补三阴交，泻合谷，而安胎乎？盖三阴交，肾肝脾三脉之交会，主阴血，血当补不当泻；合谷为大肠之原，大肠为肺之腑，主气，当泻不当补。文伯泻三阴交，以补合谷，是血衰气旺也。今补三阴交，泻合谷，是血旺气衰矣。故刘元宾亦曰：血衰气旺定无妊，血旺气衰应有体。

漏谷一名太阴络
 　　内踝上六寸，胻骨下陷中。《铜人》针三分，禁灸。主肠鸣，强欠，心悲逆气，腹胀满急，痃癖冷气，食饮不为肌肤，膝痹足不能行。

地机一名脾舍
 　　膝下五寸，膝内侧辅骨下陷中，伸足取之。足太阴郄，别走上一寸有空。《铜人》灸三壮，针三分。主腰痛不可俯仰，溏泄，腹胁胀，水肿腹坚，不嗜食，小便不利，精不足，女子髒瘕，按之如汤沃股内至膝。

阴陵泉　　膝下内侧辅骨下陷中，伸足取之，或屈膝取之。在膝横纹头下，与阳陵泉穴相对，稍高一寸。足太阴脾脉所入为合水。《铜人》针五分。主腹中寒不嗜食，胁下满，水胀腹坚，喘逆不得卧，腰痛不可俯仰，霍乱，疝瘕，遗精，尿失禁不自知，小便不利，气淋，寒热不节，阴痛，胸中热，暴泄飧泄。

血海　　膝髌上内廉白肉际二寸半。 《铜人》针五分，灸三壮。主气逆腹胀，女子漏下恶血，月事不调。

东垣曰：女子漏下恶血，月事不调，暴崩不止；多下水浆之物，皆由饮食不节，或劳伤形体，或素有气不足，灸太阴脾经七壮。

箕门　　鱼腹上越筋间，阴股内动脉应手。一云股上起筋间。《铜人》灸三壮。主淋，小便不通，遗溺，鼠鼷肿痛。

冲门一名上慈宫
 　　府舍下一寸，横骨两端约中动脉，去腹中行各四寸半。《铜人》针七分，灸五壮。主腹寒气满，腹中积聚疼，癃，淫泺，阴疝，妇人难乳，妊娠子冲心，不得息。

府舍　　腹结下二寸，去腹中行各四寸半，足太阴、厥阴、阴维之会。三脉上下二入腹，络脾肝，结心肺，从胁上至肩，此太阴郄，三阴、阳明之别。 《铜人》灸五壮，针七分。主疝瘕，痹中急疼，循胁上下抢心，腹满积聚，厥气霍乱。

腹结一名肠窟
 　　大横下一寸三分，去腹中行各四寸半。《铜人》针七分，灸五壮。主咳逆，绕脐痛，腹寒泻利，上抢心，咳逆。

大横　　腹哀下三寸五分，去腹中行各四寸半。足太阴、阴维之会。《铜人》针七分，灸五壮。主大风逆气，多寒善悲，四肢不可举动，多汗，洞痢。

腹哀　　日月下一寸五分，去腹中行各四寸半，足太阴、阴维之会。《铜人》针三分。主寒中食不化，大便脓血，腹中痛。

食窦　　天溪下一寸六分，去胸中行各六寸，举臂取之。《铜人》针四分，灸五壮。主胸胁支满，膈间雷鸣，常有水声，膈痛。

天溪　　胸乡下一寸六分陷中，去胸中行各六寸，仰而取之。《铜人》针四分，灸五壮。主胸中满痛，贲膺，咳逆上气，喉中作声，妇人乳肿耝痈。

胸乡　　周荣下一寸六分，去胸中行各六寸，仰而取之。《铜人》针四分，灸五壮。主胸胁支满，引胸背痛不得卧，转侧难。

周荣　　中府下一寸六分，去胸中行各六寸，仰而取之。《铜人》针四分。主胸胁满不得俯仰，食不下，喜饮，咳唾秽脓，咳逆，多淫。

大包　　渊液下三寸，布胸胁中，出九肋间。脾之大络，总统阴阳诸络，由脾灌溉五脏。《铜人》灸三壮，针三分。主胸胁中痛，喘气，实则身尽痛，泻之；虚则百节尽皆纵，补之。

心脏图

《内经》曰：心者，君主之官，神明出焉。

心者，生之本，神之变也。其华在面，其充在血脉，为阳中之太阳，通于夏气。

南方赤色，入通于心，开窍于舌，藏精于心，故病在五脏，其味苦，其类火，其畜羊，其谷黍，其应四时，上为荧惑星，是以知病之在脉也。其音征，其数七，其臭焦，其液汗。

南方生热，热生火，火生苦，苦生心，心生血，血生脾，心主舌。其在天为热，在地为火，在体为脉，在脏为心，在声为笑，在变动为忧，在志为喜。喜伤心，恐胜喜；热伤气，寒胜热；苦伤气，咸胜苦。

手少阴心经

手少阴心经穴歌

九穴午时手少阴，极泉青灵少海深，灵道通里阴郄邃，神门少府少冲寻左右一十八穴
 。

此一经起于极泉，终于少冲。取少冲、少府、神门、灵道、少海，与井荥输经合也。

脉起心中，出属心系，下膈络小肠；其支者，从心系，上夹咽，系目；其直者，复从心系却上肺，出腋下，下循臑内后廉，行太阴心主之后，下肘内廉，循臂内后廉，抵掌后锐骨之端，入掌内廉，循小指之内，出其端。多气少血，午时气血注此。

丁火之脏，脉在左寸。实则热而虚则寒，静则安而动则燥。虚寒者怯怕多惊，健忘恍惚，清便自可，诊必濡细迟虚；实热者癫狂谵语，腮赤舌干，二腑涩黄，脉须数洪沉实。心盛则热见乎标，心虚则热收于内。虚则补其母，实则泻其子，虚实既知，补泻必当。味甘泻而补之以咸，气热补而泻之以冷。心阳不足，桂心代赭紫石英，补须参附；离火有余，竹叶大黄山栀子，泻用芩连。凉心者朱砂，壮心者琥珀。舌长过寸，研冰片敷之即收；血衄如泉，炒槐花掺之即止。除疮琥珀膏，犀角与辰砂；定志宁神九，朱砂共莲草。蔓荆子凉诸经之血，草连翘泻六经之火。惊悸不安，须龙脑沙参小草；健忘失记，必茯神远志当归。多睡饮卢同之苦茶，不眠服雷公之酸枣。凉血补阴生地黄，行津止渴天花粉，文蛤末敷愈口疮，铁锈粉噙消舌肿。中风不语，烧竹沥凉之更良；感热多言，飞朱砂镇之又善。胸间痞痛，开之枳实瓜蒌；心内懊[image: ]
 ，治之栀子豆豉。热心痛，炒菖蒲川楝，栀子宜焦；冷心痛，须木香肉桂，玄胡可炒。心惊盗汗，飞辰砂与六黄；鼻衄流血，煮黄芩炒芍药。惊热独妙珍珠，癫狂独加铁粉。安镇灵台，琥珀丹砂和玉屑；开清神府，茯神远志共菖蒲。大哉离兮，应物无迹。倘真血之有亏，觅真铅而补实。至灵心也，操存有要。或元气之有损，求真汞而填完。用药固可言传，上达必由心悟。

导引本经：夫心乃一身之主宰，生死之路头也。是故心生则种种欲生，而神不入气；心静则种种欲静，而神气相抱也。《内经》曰：夏月人身，阳气发外，伏阴在内，是脱精神之时，忌疏通以泄精气。夏三月，此谓蕃秀，天地气交，万物华实，夜卧早起，无厌于日，使志无怒，英华成秀，此夏气之应，养长之道也。逆之则伤心，秋为痎疟。故人常宜燕居静坐，调心息气，食热戒冷，常要两目垂帘，返光内照，降心火于丹田，使神气相抱。故太玄养初曰：藏心于渊，美厥灵根，神不外也。心牵于事，则火动于中矣。心火夏令正旺，脉本洪大，若缓是伤暑，至晚少餐饮食，睡勿挥扇，风邪易入。昔邝子元有心疾，或曰：有僧不用符药，能治心疾。元叩其僧，曰：贵恙起于烦恼，烦恼生于妄想，夫妄想之来，其几有三：或追忆数十年前荣辱恩仇，悲欢离合，及种种闲情，此是过去妄想也。或事到眼前，可以顺应，却又畏首畏尾，三番四复，犹豫不决，此是见在妄想也。或期望日后富贵皆如愿，或期望功成名遂，告老归田；或期望子孙登庸，以继书香，与夫一切不可必成，不可必得之事，此是未来妄想也。三者妄想，忽然而生，忽然而灭，禅家谓之幻心。能照见其妄，而斩断念头，禅家谓之觉心。故曰：不患念起，惟患觉迟，此心若同太虚，烦恼何处安脚？又曰：贵恙亦原于水火不交，凡溺爱冶容，而作色荒，禅家谓之外感之欲。夜深枕上思得冶容，或成宵寐之变，禅家谓之内生之欲。二者之欲，绸缪染着，消耗元精，若能离之，则肾水自然滋生，可以上交于心。至若思索文字，忘其寝食，禅家谓之理障。经纶职业，不顾劬劳，禅家谓之事障。二者虽非人欲，亦损性灵，若能遣之，则火不至上炎，可下交于肾。故曰：尘不相缘，根无所偶，返流全一，六用不行。又曰：苦海无边，回头是岸。子元如其言，乃独处一室，扫空万缘，坐静月余，心疾如失。

考正穴法

极泉　　臂内腋下筋间，动脉入胸。 《铜人》针三分，灸七壮。主臂肘厥寒，四肢不收，心痛干呕，烦渴，目黄，胁满痛，悲愁不乐。

青灵　　肘上三寸，伸肘举臂取之。《铜人》灸七壮。《明堂》灸三壮。主目黄头痛，振寒胁痛，肩臂不举，不能带衣。

少海一名曲节
 　　肘内廉节后，大骨外去肘端五分，屈肘向头得之。手少阴心脉所入为合水。《铜人》针三分，灸三壮。甄权云：不宜灸，针五分。《甲乙》针二分，留三呼，泻五吸，不宜灸。《素注》灸五壮。《资生》云：数说不同，要之非大急不灸。主寒热齿龋痛，目眩发狂，呕吐涎沫，项不得回顾，肘挛腋胁下痛，四肢不得举，齿寒，脑风头痛，气逆噫哕，瘰疬，心疼，手颤健忘。

灵道　　掌后一寸五分，手少阴心脉所行为经金。《铜人》针三分，灸三壮。主心痛，干呕，悲恐，相引瘛疭，肘挛，暴喑不能言。

通里　　掌后一寸陷中。手少阴心脉之络，别走太阳小肠经。《铜人》针三分，灸三壮。《明堂》灸七壮。主目眩头痛，热病先不乐，数日懊[image: ]
 ，数欠频呻悲，面热无汗，头风，暴喑不言，目痛心悸，肘臂臑痛，苦呕喉痹，少气遗溺，妇人经血过多崩中。实则支满膈肿，泻之；虚则不能言，补之。

阴郄　　掌后脉中，去腕五分。《铜人》针三分，灸七壮。主鼻衄吐血，洒淅畏寒，厥逆气惊，心痛霍乱，胸中满。

神门一名锐中
 ，一名中都
 　　掌后锐骨端陷中。手少阴心脉所注为输土，心实泻之。《铜人》针三分，留七呼，灸七壮。主疟心烦，甚欲得冷饮，恶寒则欲处温中。咽干不嗜食，心痛数噫，恐悸，少气不足，手臂寒，面赤喜笑，掌中热而口啘，目黄胁痛，喘逆身热，狂悲狂笑，呕血吐血，振寒上气，遗溺，失音，心性痴呆，健忘，心积伏梁，大小人五痫。

东垣曰：胃气下溜，五脏气皆乱，其为病互相出见。气在于心者，取之手少阴之输神门，同精导气以复其本位。 《灵枢经》曰：少阴无腧，心不病乎？其外经病而脏不病，故独取其经于掌后锐骨之端。心者五脏六腑之大主，精神之所舍，其脏坚固，邪不能容，容邪则身死，故诸邪皆在心之包络。包络者，心主之脉也。

少府　　手小指本节后骨缝陷中，直劳宫。手少阴心脉所溜为荥火。《铜人》针二分，灸七壮。《明堂》灸三壮。主烦满少气，悲恐畏人，掌中热，臂酸，肘腋挛急，胸中痛，手卷不伸，痎疟久不愈，振寒，阴挺出，阴痒阴痛，遗尿偏坠，小便不利，太息。

少冲一名经始
 　　手小指内侧，去爪甲角如韭叶。手少阴心脉所出为井木，心虚补之。《铜人》针一分，灸三壮。《明堂》灸一壮。主热病烦满，上气，嗌干渴，目黄，臑臂内后廉痛，胸心痛，痰气，悲惊寒热，肘痛不伸。张洁古治前阴臊臭，泻肝行间，后于此穴以治其标。

小肠腑图

《内经》曰：小肠者，受盛之官，化物出焉。又云：小肠为赤肠。

胃之下口，小肠之上口也，在脐上二寸，水谷于是入焉。大肠上口，小肠之下口也。至是而泌别清浊，水液渗入膀胱，滓秽流入大肠。

手太阳小肠经

手太阳小肠经穴歌

手太阳穴一十九，少泽前谷后溪薮，

腕骨阳谷养老绳，支正小海外辅肘，

肩贞臑俞接天宗，髎外秉风曲垣首，

肩外俞连肩中俞，天窗乃与天容偶，

锐骨之端上颧髎，听宫耳前珠上走左右三十八穴
 。

此一经起于少泽，终于听宫。取少泽、前谷、后溪、腕骨、阳谷、少海，与井荥输原经合也。

脉起小指之端，循手外侧上腕，出踝中直上，循臂骨下廉，出肘内侧两骨之间，上循臑外后廉，出肩解，绕肩胛，交肩上，入缺盆，络心，循咽下膈抵胃，属小肠；其支者，从缺盆贯颈上颊，至目锐眦，却入耳中；其支别者，别循颊上鬦音拙
 抵鼻，至目内眦也。多血少气，未时气血注此。

丙火之腑，脉详左寸。是经之为病也，面白耳前热，苦寒，肩臂廉内外肿痛。沉诊为心，实则脉实，烦满而口舌生疮；浮取小肠，虚则脉虚，懊[image: ]
 而唇青下白，颔肿不可转，清痰降火；腰折难动履，渗湿利热。倘小便数频，乌药益智丸，用酒煮山药；若精气不固，白茯猪苓和，须蜡化津液。小肠疝气，茴香姜浸入青盐；肾宫精冷，川楝炒成加木破。滑石寒而能治诸淋，沉香温而能行诸气。尿血煮苦荬菜根，血淋煎车前子叶。清泉旋汲饮发灰，薄荷时煎调琥珀。热入小肠为赤带，茴香苦楝当归；邪归大腑变膏淋，滑石金砂甘草。尝考牡蛎石斛补，续随金砂泻。巴戟乌药茴香温，黄芩通草花粉凉。羌活藁本引于上，黄柏二苓行于下。细阅本草之旨，略为理治之阶，毋执已见，妙在言传。

考正穴法

少泽一名小吉
 　　手小指端外侧，去爪甲角下一分陷中。手太阳小肠脉所出为井金。《素注》灸三壮。《铜人》灸一壮，针一分，留二呼。主疟寒热，汗不出，喉痹舌强，口干心烦，臂痛瘛疭，咳嗽，口中涎唾，颈项急不得回顾，目生肤翳覆瞳子，头痛。

前谷　　手小指外侧本节前陷中。手太阳小肠脉所溜为荥水。《铜人》针一分，留三呼，灸一壮。《明堂》灸三壮。主热病汗不出，痎疟，癫疾，耳鸣，颈项肿，喉痹，颊肿引耳后，鼻塞不利，咳嗽吐衄，臂痛不得举，妇人产后无乳。

后溪　　手小指外侧本节后陷中，握拳取之。手太阳小肠脉所注为输木。小肠虚补之。《铜人》针一分，留二呼，灸一壮。主疟寒热，目赤生翳，鼻衄，耳聋，胸满，头项强不得回顾，癫疾，臂肘挛急，痂疥。

腕骨　　手外侧腕前起骨下陷中。手太阳小肠脉所过为原，小肠虚实皆拔之。《铜人》针二分，留三呼，灸三壮。主热病汗不出，胁下痛不得息，颈颔肿，寒热，耳鸣，目冷泪生翳，狂惕，偏枯，肘不得屈伸，痎疟头痛，烦闷，惊风，瘛疭，五指掣，头痛。

阳谷　　手外侧腕中，锐骨下陷中。手太阳小肠脉所行为经火。《素注》灸三壮，针二分，留三呼。《甲乙》留二呼。主癫疾狂走，热病汗不出，胁痛，颈颔肿，寒热，耳聋耳鸣，齿龋痛，臂外侧痛不举，吐舌，戾颈，妄言，左右顾，目眩，小儿瘛疭，舌强不嗍乳。

养老　　手踝骨前上，一云腕骨后一寸陷中。手太阳郄。《铜人》针三分，灸三壮。主肩臂酸疼，肩欲折，臂如拔，手不能自上下，目视不明。

支正　　腕后五寸，手太阳络脉，别走少阴。 《铜人》针三分，灸三壮。《明堂》灸五壮。主风虚，惊恐悲愁，癫狂，五劳，四肢虚弱，肘臂挛难屈伸，手不握，十指尽痛，热病先腰颈酸，喜渴，强项，疣目。实则节弛肘废，泻之；虚则生疣小如指，痂疥。补之。

小海　　肘内大骨外，去肘端五分陷中，屈手向头取之。手太阳小肠脉所入为合土。小肠实泻之。《素注》针二分，留七呼，灸三壮。主颈颔、肩臑、肘臂外后廉痛，寒热齿龈肿，风眩颈项痛，疡肿振寒，肘腋痛肿，小腹痛，痫发羊鸣，戾颈瘛疭狂走，颔肿不可回顾，肩似拔，臑似折，耳聋，目黄，颊肿。

肩贞　　曲胛下两骨解间，肩髃后陷中。 《铜人》针五分。《素注》针八分，灸三壮。主伤寒寒热，耳鸣耳聋，缺盆肩中热痛，风痹，手足麻木不举。

臑俞　　夹肩髎手阳明穴
 后大骨下，胛上廉陷中，举臂取之。手太阳、阳维、阳跷三脉之会。《铜人》针八分，灸三壮。主臂酸无力，肩痛引胛，寒热气肿胫痛。

天宗　　秉风后大骨下陷中。《铜人》灸三壮，针五分，留六呼。主肩臂酸疼，肘外后廉痛，颊颔肿。

秉风　　天髎外肩上小髃后，举臂有空。手太阳、阳明、手足少阳四脉之会。《铜人》灸五壮，针五分。主肩痛不能举。

曲垣　　肩中央曲胛陷中，按之应手痛。《铜人》灸三壮，针五分。《明堂》针九分。主肩痹热痛，气注肩胛，拘急痛闷。

肩外俞　　肩胛上廉，去脊三寸陷中。《铜人》针六分，灸三壮。《明堂》灸一壮。主肩胛痛，周痹寒至肘。

肩中俞　　肩胛内廉，去脊二寸陷中。《素注》针六分，灸三壮。《铜人》针三分，留七呼，灸十壮。主咳嗽，上气唾血，寒热，目视不明。

天窗一名窗笼
 　　颈大筋间前曲颊下，扶突后动脉应手陷中。《铜人》灸三壮，针三分。《素注》针六分。主痔瘘，颈痛，肩痛引项不得回顾，耳聋颊肿，喉中痛，暴喑不能言，齿噤中风。

天容　　耳下曲颊后。针一寸，灸三壮。主喉痹寒热，咽中如梗，瘿颈项痈，不可回顾，不能言，胸痛，胸满不得息，呕逆吐沫，齿噤，耳聋耳鸣。

颧髎　　面頄骨下廉锐骨端陷中。手少阳、太阳之会。 《 素注》针三分。《铜人》针二分。主口[image: ]
 ，面赤目黄，眼[image: ]
 动不止，鬦肿齿痛。

听宫一名多所闻
 　　耳中珠子，大如赤小豆。手足少阳、手太阳三脉之会。《铜人》针三分，灸三壮。《明堂》针一分。《甲乙》针三分。主失音，癫疾，心腹满，聤耳，耳聋如物填塞无闻，耳中嘈嘈[image: ]
 [image: ]
 蝉鸣。

膀胱腑图

《内经》曰：膀胱者，州都之官，津液藏焉，气化则能出矣。又曰：膀胱为黑肠。

诸书辨膀胱不一，有云：有上口，无下口；有云：上下皆有口；或云：有小窍注泄。皆非也。惟有下窍以出溺，上皆由泌别渗入膀胱，其所以入也、出也，由于气之施也。在上之气不施，则往入大肠而为泄；在下之气不施，则急胀涩涩，苦不出而为淋。

足太阳膀胱经

足太阳膀胱经穴歌

足太阳经六十七，睛明目内红肉藏，

攒竹眉冲与曲差，五处上寸半承光，

通天络却玉枕昂，天柱后际大筋外，

大杼背部第二行，风门肺俞厥阴四，

心俞督俞膈俞强，肝胆脾胃具挨次，

三焦肾气海大肠，关元小肠到膀胱，

中膂白环仔细量，自从大杼至白环，

各各节外寸半长，上髎次髎中复下，

一空二空腰髁当，会阳阴尾骨外取。

附分夹脊第三行，魄户膏肓与神堂，

遾邁膈关魂门九，阳纲意舍仍胃仓，

肓门志室胞肓续，二十椎下秩边场。

承扶臀横纹中央，殷门浮郄到委阳，

委中合阳承筋是，承山飞扬踝附阳，

昆仑仆参连申脉，金门京骨束骨忙，

通谷至阴小指旁一百三十四穴
 。

此一经起于睛明，终于至阴，取至阴、通谷、束骨、京骨、昆仑、委中，与井荥输原经合也。

脉起目内眦，上额交巅上；其支者，从巅至耳上角；其直行者，从巅入络脑，还出别下项，循肩膊内夹脊抵腰中，入循膂，络肾属膀胱；其支别者，从腰中下贯臀，入腘中；其支别者，从膊内左右别，下贯胛，夹脊内，过髀枢，循髀外后廉，下合腘中，以下贯腨内，出外踝之后，循京骨至小指外侧端。多血少气，申时气血注此。

壬水之腑，脉居左寸是。膀胱实则脉实，病胞转不得小便，苦烦满难于俯仰，药用寒凉通利窍，石膏栀子蜜同煎。虚则脉虚，肠痛引腰难屈伸，脚筋紧急耳重听，补磁石五味黄芪，配苓术石英杜仲。大腑热蒸肠内涩，木通生地黄芩；小便不利茎中疼，葶苈茯苓通草。肾大如斗，青皮荔核小茴香；胞转如塞，葵子滑石寒水石。冷热熨可利便难，屈伸导能和腰痛。风热相乘囊肿，服三白而立消；虫蚁吹着阴脬敷蝉蜕而即散。羌活藁本行于上，黄柏法制走于下。补用橘核益智仁，泻须滑石车前子。加茴香乌药能温，添黄柏生地清凉也。

考正穴法

睛明一名泪孔
 　　目内眦。《明堂》云：内眦头外一分，宛宛中。手足太阳、足阳明、阴跷、阳跷五脉之会。针一分半，留三呼。雀目者，可久留针，然后速出针。禁灸。主目远视不明，恶风泪出，憎寒头痛，目眩，内眦赤痛，閞閞无见，眦痒，淫肤白翳，大眦攀睛努肉侵睛，雀目，瞳子生瘴，小儿疳眼，大人气眼冷泪。

按：东垣曰：刺太阳、阳明出血，则目愈明。盖此经多血少气，故目翳与赤痛从内眦起者，刺睛明、攒竹，以宣泄太阳之热。然睛明刺一分半，攒竹刺一分三分，为适浅深之宜。今医家刺攒竹，卧针直抵睛明，不补不泻，而又久留针，非古人意也。

攒竹一名始光
 ，一名员柱
 ，一名光明
 　　两眉头陷中。《素注》针三分，留六呼，灸三壮。《铜人》禁灸，针一分，留三呼，泻三吸，徐徐出针。宜以细三棱针刺之，宣泄热气，三度刺，目大明。《明堂》宜细三棱针三分，出血，灸一壮。主目閞閞，视物不明，泪出目眩，瞳子痒，目瞢，眼中赤痛及睑[image: ]
 动不得卧，颊痛，面痛，尸厥癫邪，神狂鬼魅，风眩，嚏。

眉冲　　直眉头上神庭、曲差之间。针三分，禁灸。主五痫，头痛，鼻塞。

曲差　　神庭旁一寸五分，入发际。 《铜人》针二分，灸三壮。主目不明，鼽衄，鼻塞，鼻疮，心烦满，汗不出，头顶痛，顶肿，身体烦热。

五处　　夹上星旁一寸五分。《铜人》针三分，留七呼，灸三壮。《明堂》灸五壮。主脊强反折，瘛疭癫疾，头风热，目眩，目不明，目上戴不识人。

承光　　五处后一寸五分。《铜人》针三分，禁灸。主风眩头痛，呕吐心烦，鼻塞不闻香臭，口[image: ]
 ，鼻多清涕，目生白翳。

通天　　承光后一寸五分。 《铜人》针三分，留七呼，灸三壮。主颈项转侧难，瘿气，鼻衄，鼻疮，鼻窒，鼻多清涕，头旋，尸厥，口[image: ]
 ，喘息，头重，暂起僵仆，瘿瘤。

络却一名强阳
 ，一名脑盖
 　　通天后一寸五分。 《素注》刺三分，留五呼。《铜人》灸三壮。主头旋耳鸣，狂走瘛疭，恍惚不乐，腹胀，青盲内障，目无所见。

玉枕　　络却后一寸五分，夹脑户旁一寸三分，起肉枕骨上，入发际二寸。《铜人》灸三壮，针三分，留三呼。主目痛如脱，不能远视，内连系急，头风痛不可忍，鼻窒不闻。

天柱　　夹项后发际，大筋外廉陷中。《铜人》针五分，得气即泻。《明堂》针二分，留三呼，泻五吸。灸不及针，日七壮，至百壮。《下经》灸三壮。《素注》针二分，留六呼。主足不任身体，肩背痛欲折，目瞑视，头旋脑痛，头风，鼻不知香臭，脑重如脱，项如拨，项强不可回顾。

大杼　　项后第一椎下，两旁相去脊各一寸五分陷中，正坐取之。督脉别络，手足太阳、少阳之会。 《难经》曰：骨会大杼。疏曰：骨病治此。袁氏曰：肩能负重，以骨会大杼也。《铜人》针五分，灸七壮。《明堂》禁灸。《下经》、《素注》针三分，留七呼，灸七壮。《资生》云：非大急不灸。主膝痛不可屈伸，伤寒汗不出，腰脊痛，胸中郁郁，热甚不已，头风振寒，项强不可俯仰，痎疟，头旋，劳气咳嗽，身热目眩，腹痛，僵仆不能久立，烦满里急，身不安，筋挛癫疾，身蜷急大。

东垣曰：五脏气乱在于头，取之天柱、大杼，不补不泻，以导气而已。

风门一名热府
 　　二椎下两旁相去脊各一寸五分，正坐取之。《铜人》针五分。《素注》针三分，留七呼。《明堂》灸五壮。若频刺，泄诸阳热气，背永不发痈疽，灸五壮。主发背痈疽，身热，上气喘气，咳逆胸背痛，风劳呕吐，多嚏，鼻鼽出清涕，伤寒头项强，目瞑，胸中热，卧不安。

肺俞　　第三椎下两旁相去脊各一寸五分。《千金》对乳引绳度之。甄权以搭手，左取右，右取左，当中指末是，正坐取之。《甲乙》针三分，留七呼，得气即泻。甄权灸百壮。《明下》灸三壮。《素问》刺中肺三日死，其动为咳。主瘿气，黄疸，劳瘵，口舌干，劳热上气，腰脊强痛，寒热喘满，虚烦，传尸骨蒸，肺痿咳嗽，肉痛皮痒，呕吐，支满不嗜食，狂走欲自杀，背偻，肺中风，偃卧，胸满短气，瞀闷汗出，百毒病，食后吐水，小儿龟背。

仲景曰：太阳与少阳并病，头项强痛或眩冒，时如结胸，心下痞硬者，当刺太阳肺俞、肝俞。

厥阴俞一名厥俞
 　　四椎下两旁相去脊各一寸五分，正坐取之。《铜人》针三分，灸七壮。主咳逆牙痛，心痛，胸满呕吐，留结烦闷。

或曰：脏腑皆有俞在背，独心包络无俞，何也？曰：厥阴俞即心包络俞也。

心俞　　五椎下两旁相去脊各一寸五分，正坐取之。《铜人》针三分，留七呼，得气即泻，不可灸。《明堂》灸三壮。《资生》云：刺中心一日死，其动为噫，岂可妄针。《千金》言：中风心急，灸心俞百壮，当权其缓急可也。主偏风半身不遂，心气乱恍惚，心中风，偃卧不得倾侧，汗出唇赤，狂走发痫，语悲泣，心胸闷乱，咳吐血，黄疸，鼻衄，目[image: ]
 目昏，呕吐不下食，健忘，小儿心气不足，数岁不语。

督俞　　六椎下两旁相去脊各一寸五分，正坐取之。灸三壮。主寒热心痛，腹痛，雷鸣气逆。

膈俞　　七椎下两旁相去脊各一寸五分，正坐取之。《难经》曰：血会膈俞。疏曰：血病治此。盖上则心俞，心生血，下则肝俞，肝藏血，故膈俞为血会。又足太阳多血，血乃水之象也。《铜人》针三分，留七呼，灸三壮。《素问》刺中膈，皆为伤中，其病难愈，不过一岁必死。主心痛，周痹，吐食翻胃，骨蒸，四肢怠惰，嗜卧，痃癖，咳逆，呕吐，膈胃寒痰，食饮不下，热病汗不出，身重常温，不能食，食则心痛，身痛肿胀，胁腹满，自汗盗汗。

肝俞　　九椎下两旁相去脊各一寸五分，正坐取之。经曰：东风伤于春，病在肝。《铜人》针三分，留六呼，灸三壮。《明堂》灸七壮。《素问》刺中肝五日死，其动为欠。主多怒，黄疸，鼻酸，热病后目暗泪出，目眩，气短咳血，目上视，咳逆，口干，寒疝，筋寒热，胫筋急相引，转筋入腹将死。

《千金》云：咳引两胁急痛不得息，转侧难，撅肋下与脊相引而反折，目戴上，目眩循眉头，惊狂，鼽衄，起则目閞閞，生白翳，咳引胸中痛，寒疝小腹痛，唾血短气，热病瘥后，食五辛目暗，肝中风，踞坐不得低头，绕两目连额上色微青，积聚痞痛。

胆俞　　十椎下两旁相去脊各一寸五分，正坐取之。《铜人》针五分，留七呼，灸三壮。《明堂》针三分。《下经》灸五壮。《素问》刺中胆一日半死，其动为呕。主头痛，振寒汗不出，腋下肿胀，口苦舌干，咽痛干呕吐，骨蒸劳热食不下，目黄。

按：《资生经》所载，崔知悌平取四花穴，上二穴是膈俞，下二穴是胆俞，四穴主血，故取此以治劳瘵。后世误以四花为斜取，非也。

脾俞　　十一椎下两旁相去脊各一寸五分，正坐取之。 《铜人》针三分，留七呼，灸三壮。《明堂》灸五壮。《素问》刺中脾十日死，其动为吞。主腹胀，引胸背痛，多食身瘦，痃癖积聚，胁下满泄利，痰疟寒热，水肿气胀引脊痛，黄疸，善欠，不嗜食。

胃俞　　十二椎下两旁相去脊各一寸五分，正坐取之。 《铜人》针三分，留七呼，灸随年为壮。《明堂》灸三壮。《下经》灸七壮。主霍乱，胃寒，腹胀而鸣，翻胃呕吐，不嗜食，多食羸瘦，目不明，腹痛，胸胁支满，脊痛筋挛，小儿羸瘦，不生肌肤。

东垣曰：中湿者，治在胃俞。

三焦俞　　十三椎下两旁相去脊各一寸五分，正坐取之。《铜人》针五分，留七呼，灸三壮。《明堂》针三分，灸五壮。主脏腑积聚，胀满羸瘦，不能饮食，伤寒头痛，饮食吐逆，肩背急，腰脊强不得俯仰，水谷不化，泄注下利，腹胀肠鸣，目眩头痛。

肾俞　　十四椎下两旁相去脊各一寸五分，前与脐平，正坐取之。《铜人》针三分，留七呼，灸以年为壮。《明堂》灸三壮。《素问》刺中肾六日死，其动为嚏。主虚劳羸瘦，耳聋肾虚，水脏久冷，心腹[image: ]
 满胀急，两胁满引小腹急痛，胀热，小便淋，目视閞閞，少气，溺血，小便浊，出精梦泄，肾中风，踞坐而腰痛，消渴，五劳七伤，虚惫，脚膝拘急，腰寒如冰，头重身热，振栗，食多羸瘦，面黄黑，肠鸣，膝中四肢淫泺，洞泄食不化，身肿如水，女人积冷气成劳，乘经交接，羸瘦，寒热往来。

气海俞　　十五椎下两旁相去脊各一寸五分。主腰痛，痔漏。针三分，灸五壮。

大肠俞　　十六椎下两旁相去脊各一寸五分，伏而取之。《铜人》针三分，留六呼，灸三壮。主脊强不得俯仰，腰痛，腹中气胀，绕脐切痛，多食身瘦，肠鸣，大小便不利，洞泄食不化，小腹绞痛。

东垣云：中燥治在大肠俞。

关元俞　　十七椎下两旁相去脊各一寸五分，伏而取之。主风劳腰痛，泄痢，虚胀，小便难，妇人瘕聚诸疾。

小肠俞　　十八椎下两旁相去脊各一寸五分，伏而取之。《铜人》针三分，留六呼，灸三壮。主膀胱、三焦津液少，大小肠寒热，小便赤不利，淋沥遗溺，小腹胀满，[image: ]
 痛，泄利脓血，五色赤痢下重，肿痛，脚肿，五痔，头痛，虚乏消渴，口干不可忍，妇人带下。

膀胱俞　　十九椎下两旁相去脊各一寸五分，伏而取之。《铜人》针三分，留六呼，灸三壮。 《明堂》灸七壮。主风劳脊急强，小便赤黄，遗溺，阴生疮，少气，胫寒拘急，不得屈伸，腹满，大便难，泄利腹痛，脚膝无力，女子瘕聚。

中膂俞一名脊内俞
 　　二十椎下两旁相去脊各一寸五分，夹脊胂起肉，伏而取之。《铜人》针三分，留十呼，灸三壮。《明堂》云：腰痛夹脊里痛，上下按之应者，从项至此穴痛，皆宜灸。主肾虚消渴，腰脊强不得俯仰，肠冷赤白痢，疝痛，汗不出，腹胀胁痛。

白环俞　　二十一椎下两旁相去脊各一寸五分，伏而取之。一云：挺伏地，端身，两手相重支额，纵息令皮肤俱缓，乃取其穴。 《素注》针五分，得气则先泻，泻讫多补之，不宜灸。《明堂》云灸三壮。主手足不仁，腰脊痛，疝痛，大小便不利，腰髋疼，脚膝不遂，温疟，腰脊冷疼，不得久卧，劳损虚风，腰背不便，筋挛痹缩，虚热闭塞。

上髎　　第一空腰髁下一寸，夹脊陷中。足太阳、少阳之络。《铜人》针三分，灸七壮。主大小便不利，呕逆，膝冷痛，鼻衄，寒热疟，阴挺出，妇人白沥，绝嗣。

大理赵卿患偏风，不能起跪，甄权针上髎、环跳、阳陵泉、巨虚下廉，即能起跪。

八髎总治腰痛。

次髎　　第二空夹脊陷中。《铜人》针三分，灸七壮。主小便赤淋，腰痛不得转摇，急引阴器痛不可忍，腰已下至足不仁，背腠寒，小便赤，心下坚胀，疝气下坠，足清气痛，肠鸣注泻，偏风，妇人赤白带下。

中髎　　三空夹脊陷中。足厥阴、少阳所结之会。《铜人》针二分，留十呼，灸三壮。主大小便不利，腹胀下利，五劳七伤六极，大便难，小便淋沥，飧泄，妇人绝子带下，月事不调。

下髎　　四空夹脊陷中。《铜人》针二分，留十呼，灸三壮。主大小便不利，肠鸣注泻，寒湿内伤，大便下血，腰不得转，痛引卵，女子下苍汁不禁，中痛引小腹急痛。

会阳一名利机
 　　阴尾尻骨两旁。 《铜人》针八分，灸五壮。主腹寒，热气冷气，泄泻，肠澼下血，阳气虚乏，阴汗湿，久痔。

附分　　二椎下，附项内廉，两旁相去脊各三寸，正坐取之。手足太阳之会。《铜人》针三分。《素注》刺八分，灸五壮。主肘不仁，肩背拘急，风冷客于腠理，颈痛不得回顾。

魄户　　直附分下，三椎下两旁相去脊各三寸，正坐取之。《铜人》针五分，得气即泻，又宜久留针，日灸七壮，至百壮。《素注》五壮。主背膊痛，虚劳肺痿，三尸走疰，项强急不得回顾，喘息咳逆，呕吐烦满。

膏肓俞　　四椎下一分，五椎上二分，两旁相去脊各三寸，四肋三间，正坐屈脊，伸两手，以臂着膝前，令端直，手大指与膝头齐，以物支肘，毋令摇动取之。《铜人》灸百壮，多至五百壮，当觉砻砻然似水流之状，亦当有所下，若无停痰宿饮，则无所下也。如病人已困，不能正坐，当令侧卧，挽上臂，令取穴灸之。又当灸脐下气海、丹田、关元、中极，四穴中取一穴，又灸足三里，以引火气实下。主无所不疗。羸瘦，虚损，传尸骨蒸，梦中失精，上气咳逆，发狂，健忘，痰病。

《左传》：成公十年，晋侯疾病，求医于秦，秦使医缓秦医名缓
 为之，未至。公梦疾为二竖子曰：彼良医也，惧伤我，焉逃之？其一曰：居肓之上，膏之下，若我何？医至曰：疾不可为也，在肓之上，膏之下，攻之不可，达之不及，药不至焉，不可为也。公曰：良医也。厚为之礼而归之。

孙思邈曰：特人拙，不能得此穴，所以宿疴难遣，若能用心方便，求得灸之，疾无不愈矣。

按：此二穴，世皆以为起死回生之妙穴。殊不知病有浅深，而医有难易，浅者针灸，可保十全，深者亦未易为力。扁鹊云：病有六不治。经云：色脉不顺而莫针也。肓，膈也；心下为膏。又曰：凝者为脂，释者为膏。又曰：膏，连心脂膏也。人年二旬后，方可灸此二穴，仍灸三里二穴，引火气下行，以固其本。若未出幼而灸之，恐火气盛，上焦作热。每见医家不分老少，又多不针泻三里，以致虚火上炎，是不经口授而妄作也。岂能瘳其疾哉！患者灸此，必针三里或气海，更清心绝欲，参阅前后各经调摄，何患乎疾之不瘳也！

神堂　　五椎下两旁相去脊各三寸陷中，正坐取之。《铜人》针三分，灸五壮。《明堂》灸三壮。《素注》针五分。主腰背脊强急不可俯仰，洒淅寒热，胸满气逆上攻，时噎。

遾邁　　肩膊内廉，夹六椎下两旁相去脊各三寸，正坐取之。以手重按，病人言 “遾邁”，遾邁应手。《素注》针七分。《铜人》针六分，留三呼，泻五吸。灸二七壮，止百壮。《明堂》灸五壮。主大风汗不出，劳损不得卧，温疟寒疟，背闷气满，腹胀气眩，胸中痛引腰背，腋拘胁痛，目眩，目痛，鼻衄，喘逆，臂膊内廉痛，不得俯仰，小儿食时头痛，五心热。

膈关　　七椎下两旁相去脊各三寸陷中，正坐开肩取之。《铜人》针五分，灸三壮。主背痛恶寒，脊强俯仰难，食饮不下，呕哕多涎唾，胸中噎闷，大便不节，小便黄。

魂门　　九椎下两旁相去脊各三寸陷中，正坐取之。《铜人》针五分，灸三壮。主尸厥走疰，胸背连心痛，食饮不下，腹中雷鸣，大便不节，小便赤黄。

阳纲　　十椎下两旁相去脊各三寸，正坐阔肩取之。《铜人》针五分，灸三壮。《下经》灸七壮。主肠鸣腹痛，饮食不下，小便赤涩，腹胀身热，大便不节，泄痢赤黄，不嗜食，怠惰。

意舍　　十一椎下两旁相去脊各三寸，正坐取之。《铜人》针五分，灸五十壮，至百壮。《明堂》灸五十壮。《下经》灸七壮。《素注》灸二壮。《甲乙》灸三壮，针五分。主腹满虚胀，大便滑泄，小便赤黄，背痛，恶风寒，食饮不下，呕吐消渴，身热目黄。

胃仓　　十二椎下两旁相去脊各三寸，正坐取之。《铜人》针五分，灸五十壮。《甲乙》灸三壮。主腹满虚胀，水肿，食饮不下，恶寒，背脊痛不得俯仰。

肓门　　十三椎下两旁相去脊各三寸陷中，正坐取之。 《铜人》灸三十壮，针五分。主心下痛，大便坚，妇人乳疾。

志室　　十四椎下两旁相去脊各三寸陷中，正坐取之。 《铜人》针九分，灸三壮。《明堂》灸七壮。主阴肿，阴痛，背痛，腰脊强直，俯仰不得，饮食不消，腹强直，梦遗失精，淋沥，吐逆，两胁急痛，霍乱。

胞肓　　十九椎下两旁相去脊各三寸陷中，伏而取之。 《铜人》针五分，灸五七壮。《明堂》灸三七壮。《甲乙》灸三壮。主腰脊急痛，食不消，腹坚急，肠鸣，淋沥，不得大小便，癃闭下肿。

秩边　　二十椎下两旁相去脊各三寸陷中，伏取之。《铜人》针五分。《明堂》灸三壮，针三分。主五痔发肿，小便赤，腰痛。

承扶一名肉郄
 ，一名阴关
 ，一名皮部
 　　尻臀下阴股上纹中。又曰：尻臀下陷纹中。 《铜人》针七分，灸三壮。主腰脊相引如解，久痔尻臀肿，大便难，阴胞有寒，小便不利。

殷门　　浮郄下三寸。《铜人》针七分。主腰脊不可俯仰，举重，恶血，泄注，外股肿。

浮郄　　委阳上一寸，展膝得之。《铜人》针五分，灸三壮。主霍乱转筋，小肠热，大肠结，胫外筋急，髀枢不仁，小便热，大便坚。

委阳　　承扶下六寸，穴在足太阳之前、少阳之后，出于腘中外廉两筋间，三焦下辅俞，足太阳之别络。《素注》针七分，留五呼，灸三壮。主腋下肿痛，胸满膨膨，筋急身热，飞尸遁疰，痿厥不仁，小便淋沥。

委中一名血郄
 　　腘中央约纹动脉陷中。令人面挺伏地，卧取之。足太阳膀胱脉所入为合土。《素注》针五分，留七呼。《铜人》针八分，留三呼，泻七吸。《甲乙》针五分，禁灸。《素问》刺委中大脉，令人仆脱色。主膝痛及拇指，腰夹脊沉沉然，遗溺，腰重不能举，小腹坚满，体风痹，髀枢痛，可出血，痼疹皆愈。伤寒四肢热，热病汗不出，取其经血立愈。

委中者，血郄也。大风发眉堕落，刺之出血。

合阳　　约纹下三寸。《铜人》针六分，灸五壮。主腰脊强引腹痛，阴股热，胻酸肿，步履难，寒疝阴偏痛，女子崩中带下。

承筋一名
 腨肠
 ，一名直肠
 　　腨肠中央陷中，胫后从脚跟上七寸。《铜人》灸三壮，禁针。主腰背拘急，大便秘，腋肿，痔疮，胫痹不仁，腨酸，脚急跟痛，腰痛，鼻鼽衄，霍乱转筋。

承山一名鱼腹
 ，一名肉柱
 ，一名肠山
 　　锐腨肠下分肉间陷中，一云腿肚下分肉间。《针经》云：取穴须用两手高托，按壁上，两足指离地，用足大指尖竖起，上看足锐腨肠下分肉间。《铜人》灸五壮，针七分。《明堂》针八分，得气即泻，速出针，灸不及针，止六七壮。 《下经》灸五壮。主大便不通，转筋，痔肿，战栗不能立，脚气膝肿，胫酸脚跟痛，筋急痛，霍乱，急食不通，伤寒水结。

飞扬一名厥阳
 　　外踝骨上七寸。足太阳络脉，别走少阴。《铜人》针三分，灸三壮。《明堂》灸五壮。主痔肿痛，体重起坐不能，步履不收，脚腨酸肿，战栗不能久立久坐，足指不能屈伸，目眩痛，历节风，逆气，癫疾，寒疟。实则鼽窒，头背痛，泻之；虚则鼽衄，补之。

附阳　　外踝上三寸，太阳前，少阳后，筋骨之间。阳跷脉郄。《铜人》针五分，灸三壮，留七呼。《素注》针六分，留七呼，灸三壮。《明堂》灸五壮。主霍乱转筋，腰痛不能久立，坐不能起，髀枢股胻痛，痿厥，风痹不仁，头重鬦痛，时有寒热，四肢不举。

昆仑　　足外踝后五分跟骨上陷中，细脉动应手。足太阳膀胱脉所行为经火。《素注》针五分，留十呼。《铜人》针三分，灸三壮。妊妇刺之落胎。主腰尻脚气，足腨肿不得履地，鼽衄，腘如结，踝如裂，头痛，肩背拘急，咳喘满，腰脊内引痛，伛偻，阴肿痛，目眩痛如脱，疟多汗，心痛与背相接，妇人孕难，胞衣不出，小儿发痫瘛疭。

仆参一名安邪
 　　足跟骨下陷中，拱足取之。阳跷之本。《铜人》针三分，灸七壮。《明堂》灸三壮。主足痿，失履不收，足跟痛不得履地，霍乱转筋，吐逆，尸厥癫痫，狂言见鬼，脚气膝肿。

申脉即阳跷
 　　外踝下五分陷中，容爪甲白肉际，前后有筋，上有踝骨，下有软骨，其穴居中。阳跷脉所生。 《铜人》针三分，留七呼，灸三壮。主风眩，腰脚痛，胻酸不能久立，如在舟中，劳极，冷气逆气，腰髋冷痹，脚膝屈伸难，妇人血气痛。

洁古曰：痫病昼发，灸阳跷。

金门一名梁关
 　　外踝下少后，丘墟后，申脉前，足太阳郄，阳维别属。《铜入》针一分，灸三壮。主霍乱转筋，尸厥癫痫，暴疝，膝胻酸，身战不能久立，小儿张口摇头，身反折。炷如小麦大。

京骨　　足外侧大骨下，赤白肉际陷中，按而得之。小指本节后大骨名京骨，其穴在骨下。足太阳脉所过为原，膀胱虚实皆拔之。《铜人》针三分，留七呼，灸七壮。《明堂》五壮。《素注》三壮。主头痛如破，腰痛不可屈伸，身后侧痛。目内眦赤烂，白翳夹内眦起，目反白，目眩，发疟寒热，喜惊，不欲食，筋挛，足胻、髀枢痛，颈项强，腰背不可俯仰，伛偻，鼻鼽不止，心痛，目眩。

束骨　　足小指外侧本节后，赤白肉际陷中。足太阳脉所注为输木。膀胱实泻之。《铜人》灸三壮，针三分，留三呼。主腰脊痛如折，髀不可曲，腘如结，腨如裂，耳聋，恶风寒，头囟项痛，目眩身热，目黄泪出，肌肉动，项强不可回顾，目内眦赤烂，肠澼，泄，痔，疟，癫狂，发背，痈疽，背生疔疮。

通谷　　足小指外侧本节前陷中。足太阳脉所溜为荥水。《铜人》针二分，留五呼，灸三壮。主头重目眩，善惊，引鼽衄，项痛，目閞閞，留饮胸满，食不化，失欠。

东垣曰：胃气下溜，五脏气乱在于头，取天柱、大杼；不足，深取通谷、束骨。

至阴　　足小指外侧，去爪甲角如韭叶，足太阳脉所出为井金，膀胱虚补之。《铜人》针二分，灸三壮。《素注》针一分，留五呼。主目生翳，鼻塞头重，风寒从足小指起，脉痹上下，带胸胁痛无常处，转筋，寒疟，汗不出，烦心，足下热，小便不利，失精，目痛，大眦痛。

《根结篇》云：太阳跟于至阴，结于命门；命门者，目也。

肾脏图

《内经》曰：肾者，作强之官，伎巧出焉。

肾者，主蛰，封藏之本，精之处也。其华在发，其充在骨，为阴中之太阴，通于冬气。

北方黑色，入通于肾，开窍于耳，藏精于肾。故病在溪，其味咸，其类水，其畜彘，其谷豆，其应四时，上为辰星，是以知病之在骨也。其音羽，其数六，其臭腐，其液唾。

北方生寒，寒生水，水生咸，咸生肾，肾生骨髓，髓生肝，肾主耳，其在天为寒，在地为水，在体为骨，在脏为肾，在声为呻，在变动为栗，在志为恐。恐伤肾，思胜恐。寒伤血，燥胜寒。咸伤血，甘胜咸。

足少阴肾经

足少阴肾经穴歌

足少阴穴二十七，涌泉然谷太溪溢，

大钟水泉通照海，复溜交信筑宾实，

阴谷膝内跗骨后，以上从足走至膝。

横骨大赫联气穴，四满中注肓俞脐，

商曲石关阴都密，通谷幽门寸半辟。

折量腹上分十一，步廊神封膺灵墟，

神藏彧中俞府毕左右五十四穴
 。

此一经起于涌泉，终于俞府。取涌泉、然谷、太溪、复溜、阴谷，与井荥输经合也。

脉起小指之下，斜趋足心，出然谷之下，循内踝之后，别入跟中，上腨内，出腘内廉，上股内后廉，贯脊属肾，络膀胱；其直行者，从肾上贯肝膈，入肺中，循喉咙夹舌本；其支者，从肺出络心，注胸中。多气少血，酉时气血注此。

癸水之脏，脉居左尺，一脏而二形，左名肾，男子以藏精；右名命门，女子以系胞。元气之根，精神之舍。受病同归于膀胱，诊候两分于水火。实则脉实，小腹胀满而腰背急强，便黄舌燥者，泻肾汤可以广推；虚则脉虚，气寒阳痿而言音混浊，胫弱脉代者，苁蓉散宜加寻讨。肾气不和腰胁痛，散号异香；阳经郁滞背肩疼，汤名通气。腰痛散八角茴香，精泄末一升韭子。气滞腰间堪顺气，血凝臂痛可舒经。五味能交心肾，须茯神远志川归，山药苁蓉枸杞；龙骨安养精神，与益智茴香故纸，鹿茸牛膝黄芪。地黄补肾益阴，加当归而补髓；附子驱寒去湿，倍人参而壮阳。龙骨治骨虚酸痛，猪肾济肾弱腰亏。大抵咸能走肾，秋石须明配合；寒能败命，春茗要别陈新。渗淡泻水之剂宜慎，烧炼助火之丹勿食。东垣曾谓肉桂独活报使，钱氏独用地黄枸杞引经。抑又闻竹破须将竹补，胞鸡还要卵为。谁知人人本有长生药，自是迷徒枉摆抛；甘露降时天地合，黄芽生处坎离交。井蛙应谓无龙窟，篱[image: ]
 争知有凤巢。丹熟自然金满屋，何须寻草学烧茅。

导引本经：人禀天地之气以有生，而太极之精寓焉，比吾之所固有，而充塞乎两间者也。人惟志以情诱，念以物牵，以有限之天真，纵无穷之逸欲，消耗日甚，中无所主，则群邪乘之，而百病作。是洞开四门以纳盗，几何不至于败哉！然自古圣人率多令考，岂其浑蒙沕穆，得于天者独厚，嘘吸偃仰，成于人者有异术耶。亦以志宁道一，神爽不漓，俾吾固有之真，常为一身之主，则荣卫周流，邪无自入。彼风寒暑湿，譬之坚城，外盗虽踵至叠窥，其何以得其隙而肆之虐哉？鸣医者家，辨症循方，按脉施剂，倏忽收功，固所不废。然盗至而遏之，孰若无盗之可遏也；病至而疗之，孰若无病之可疗也。与其求金石之饵，而常患其不足，孰若求吾身之精，而恒自有余也。故黄帝、岐伯问答曰，百体从令，惟于保太和而泰天君得之。盖此意也。先贤云：天地之大宝珠玉，人身之大宝精神。 《内经》曰：男女人之大欲存焉。诚能以理制欲，以义驭情，虽美色在前，不过悦目畅志而已，奚可恣情丧精，所谓油尽灯灭，髓竭人亡；添油灯壮，补髓人强也。又曰：冬月天地闭，血气藏，伏阳在内，心膈多热，切忌发汗，以泄阳气，此谓之闭藏。水冰地坼，无扰乎阳，早卧晏起，必待日光，使志若伏若匿，若有私意，若已有得，去寒就温，勿泄皮肤，使气亟夺，此冬气之应，养藏之道也。逆之则伤肾，春为痿厥。人宜服固本益肾酒，以迎阳气耳，不可过暖致伤目，而亦不可大醉冒寒。如冬伤于寒，春必病温，故先旺于是月闭关，俾寒热适中可也。尝闻之曰：湛然诚一守精玄，得象忘言辨道看，好把牝门凭理顾，子前午后用神占。是则以元精炼交感之精，三物混合，与道合真，自然元精固，而交感之精不漏，卫生之法，先此而已。前贤所谓精全不思欲，气全不思食，神全不思睡，斯言尽矣。

考正穴法

涌泉一名地冲
 　　足心陷中，屈足卷指宛宛中白肉际，跪取之。足少阴肾脉所出为井木，实则泻之。《铜人》针五分，无令出血，灸三壮。《明堂》灸不及针。《素注》针三分，留三呼。主尸厥，面黑如炭色，咳吐有血，渴而喘，坐欲起，目閞閞无所见，善恐，惕惕如人将捕之，舌干咽肿，上气嗌干，烦心，心痛，黄疸，肠澼，股内后廉痛，痿厥，嗜卧，善悲欠，小腹急痛，泄而下重，足胫寒而逆，腰痛，大便难，心中结热，风疹，风痫，心病饥不嗜食，咳嗽身热，喉闭舌急失音，卒心痛，喉痹，胸胁满闷，颈痛，目眩，五指端尽痛，足不践地，足下热，男子如蛊，女子如娠，妇人无子，转胞不得尿。

《千金翼》云：主喜喘，脊胁相引，忽忽喜忘，阴痹，腹胀，腰痛，不欲食，喘逆，足下冷至膝，咽中痛不可纳食，喑不能言，小便不利，小腹痛，风入肠中，癫病，夹脐痛，鼻衄不止，五疝，热病先腰酸，喜渴数引饮，身项痛而寒且酸，足热不欲言，头痛癫癫然，少气，寒厥，霍乱转筋，肾积贲豚。

汉济北王阿母，病患热厥，足热，淳于意刺足心，立愈。

然谷一名龙渊
 　　足内踝前起大骨下陷中。一云内踝前在下一寸。别于足太阴之郄，足少阴肾脉所溜为荥火。 《铜人》灸三壮，针三分，留五呼，不宜见血，令人立饥欲食。刺足下布络中脉，血不出为肿。主咽内肿，不能纳唾，时不能出唾，心恐惧如人将捕，涎出喘呼少气，足跗肿不得履地，寒疝，小腹胀，上抢胸胁，咳唾血，喉痹，淋沥白浊，胻酸不能久立，足一寒一热，舌纵，烦满，消渴，自汗，盗汗出，痿厥，洞泄，心痛如锥刺，坠堕恶血留内腹中，男子精泄，妇人无子，阴挺出，月事不调，阴痒，初生小儿脐风口噤。

太溪一名吕细
 　　足内踝后五分，跟骨上动脉陷中。男子、妇人病，有此脉则生，无则死。足少阴肾脉所注为输土。《素注》针三分，留七呼，灸三壮。主久疟咳逆，心痛如锥刺，心脉沉，手足寒至节，喘息者死，呕吐，痰实，口中如胶，善噫，寒疝，热病汗不出，默默嗜卧，溺黄，消瘅，大便难，咽肿唾血，痃癖寒热，咳嗽不嗜食，腹胁痛，瘦脊，伤寒手足厥冷。

东垣曰：成痿者，以导湿热，引胃气出行阳道，不令湿土克肾水，其穴在太溪。《流注赋》云：牙齿痛堪治。

大钟　　足跟后踵中，大骨上两筋间。足少阴络，别走太阳。《铜人》灸三壮，针二分，留七呼。 《素注》留三呼。主呕吐，胸胀喘息，腹满便难，腰脊痛，少气，淋沥洒淅，腹脊强，嗜卧，口中热，多寒，欲闭户而处，少气不足，舌干，咽中食噎不得下，善惊恐不乐，喉中鸣，咳唾气逆，烦闷。实则闭癃泻之，虚则腰痛补之。

水泉　　太溪下一寸，内踝下。少阴郄。《铜人》灸五壮，针四分。主目閞閞不能远视，女子月事不来，来即心下多闷痛，阴挺出，小便淋沥，腹中痛。

照海　　足内踝下四分，前后有筋，上有踝骨，下有软骨，其穴居中。阴跷脉所生。 《素注》针四分，留六呼，灸三壮。《铜人》针三分，灸七壮。《明堂》灸三壮。主咽干，心悲不乐，四肢懈惰，久疟，卒疝，呕吐嗜卧，大风默默不知所痛，视如见星，小腹痛，妇女经逆，四肢淫泺，阴暴跳起或痒，漉清汁，小腹偏痛，淋，阴挺出，月水不调。洁古曰：痫病夜发灸阴跷，照海穴也。

复溜一名昌阳
 ，一名伏白
 　　足内踝上二寸，筋骨陷中，前旁骨是复溜，后旁筋是交信，二穴只膈一条筋。足少阴肾脉所行为经金，肾虚补之。《素注》针三分，留七呼，灸五壮。《明堂》灸七壮。主肠澼，腰脊内引痛，不得俯仰起坐，目视閞閞，善怒多言，舌干，胃热，虫动涎出，足痿不收履，胻寒不自温，腹中雷鸣，腹胀如鼓，四肢肿，五种水病，青、赤、黄、白、黑，青取井，赤取荥，黄取输，白取经，黑取合。血痔，泄后肿，五淋，血淋，小便如散火，骨寒热，盗汗，汗注不止，齿龋，脉微细不见，或时无脉。

交信　　足内踝骨上二寸，少阴前，太阴后廉筋骨间。阴跷脉之郄。《铜人》针四分，留十呼，灸三壮。《素注》留五呼。主气淋，耝疝，阴急，阴汗，泻痢赤白，气热癃，股枢内痛，大小便难，淋，女子漏血不止，阴挺出，月水不来，小腹偏痛，四肢淫泺，盗汗出。

筑宾　　内踝上腨分中。阴维之郄。 《铜人》针三分，留五呼，灸五壮。《素注》针三分，灸五壮。主癫疝，小儿胎疝，痛不得乳，癫疾狂易，妄言怒骂，吐舌，呕吐涎沫，足腨痛。

阴谷　　膝下内辅骨后，大筋下，小筋上，按之应手，屈膝乃得之。足少阴肾脉所入为合水。《铜人》针四分，留七呼，灸三壮。主膝痛如锥，不得屈伸，舌纵涎下，烦逆，溺难，小便急引阴痛，阴痿，股内廉痛，妇人漏下不止，腹胀满不得息，小便黄，男子如蛊，女子如娠。

横骨　　大赫下一寸，阴上横骨中，宛曲如仰月中央，去腹中行各一寸。足少阴、冲脉之会。《铜人》灸三壮，禁针。主五淋，小便不通，阴器下纵引痛，小腹满，目赤痛从内眦始，五脏虚竭，失精自肓俞至横骨六穴
 ，《铜人
 》去腹中行各一寸五分
 ，录之以备参考
 。

大赫一名阴维
 ，一名阴关
 　　气穴下一寸，去腹中行各一寸。足少阴、冲脉之会。《铜人》灸五壮，针三分。《素注》针一寸，灸三壮。主虚劳失精，男子阴器结缩，茎中痛，目赤痛从内眦始，妇人赤带。

气穴一名胞门
 ，一名子户
 　　四满下一寸，去腹中行各一寸。足少阴、冲脉之会。《铜人》灸五壮，针三分。《素注》针一寸，灸五壮。主贲豚，气上下引腰脊痛，泄利不止，目赤痛从内眦始，妇人月事不调。

四满一名髓府
 　　中注下一寸，去腹中行各一寸。足少阴、冲脉之会。《铜人》针三分，灸三壮。主积聚疝瘕，肠澼，大肠有水，脐下切痛，振寒，目内眦赤痛，妇人月水不调，恶血[image: ]
 痛，奔豚上下，无子。

中注　　肓俞下一寸，去腹中行各一寸。足少阴、冲脉之会。《铜人》针一寸，灸五壮。主小腹有热，大便坚燥不利，泄气，上下引腰脊痛，目内眦赤痛，女子月事不调。

肓俞　　商曲下一寸，去腹中行各一寸。足少阴、冲脉之会。《铜人》针一寸，灸五壮。主腹切痛，寒疝，大便燥，腹满响响然不便，心下有寒，目赤痛从内眦始。

按：诸家俱以疝主于肾，故足少阴经髎穴灸兼治疝。丹溪以疝本肝经，与肾绝无相干，足以证千古之讹。

商曲　　石关下一寸，去腹中行各一寸五分。足少阴、冲脉之会。《铜人》针一寸，灸五壮。主腹痛，腹中积聚，时切痛，肠中痛不嗜食，目赤痛从内眦始自幽门至商曲
 ，《铜人
 》去腹中行五分
 ，《素注
 》一寸
 。

石关　　阴都下一寸，去腹中行各一寸五分。足少阴、冲脉之会。《铜人》针一寸，灸三壮。主哕噫呕逆，腹痛气淋，小便黄，大便不通，心下坚满，脊强不利，多唾，目赤痛从内眦始，妇人子脏有恶血，血上冲腹，痛不可忍。

阴都一名食宫
 　　通谷下一寸，去腹中行各一寸五分。足少阴、冲脉之会。《铜人》针三分，灸三壮。主身寒热疟病，心下烦满，逆气，肠鸣，肺胀气抢，胁下热痛，目赤痛从内眦始。

通谷　　幽门下一寸，去腹中行各一寸五分。足少阴、冲脉之会。《铜人》针五分，灸五壮。《明堂》灸三壮。主失欠口[image: ]
 ，食饮善呕，暴喑不能言，结积留饮，痃癖胸满，食不化，心恍惚，喜呕，目赤痛从内眦始。

幽门　　夹巨阙两旁各一寸五分陷中。足少阴、冲脉之会。《铜人》针五分，灸五壮。主小腹胀满，呕吐涎沫，喜唾，心下烦闷，胸中引痛，满不嗜食，里急数咳，健忘，泄利脓血，目赤痛从内眦始，女子心痛，逆气，善吐食不下。

步廊　　神封下一寸六分陷中，去胸中行各二寸，仰而取之。《素注》针四分。《铜人》针三分，灸五壮。主胸胁支满，痛引胸，鼻塞不通，呼吸少气，咳逆呕吐，不嗜食，喘息不得举臂。

神封　　灵墟下一寸六分陷中，去胸中行各二寸，仰而取之。《素注》针四分。《铜人》针三分，灸五壮。主胸满不得息，咳逆，乳痈，呕吐，洒淅恶寒，不嗜食。

灵墟　　神藏下一寸六分陷中，去胸中行各二寸，仰而取之。《素注》针四分。《铜人》针三分，灸五壮。主胸胁支满，痛引胸不得息，咳逆呕吐，不嗜食。

神藏　　彧中下一寸六分陷中，去胸中行各二寸，仰而取之。《铜人》灸五壮，针三分。《素注》针四分。主呕吐，咳逆喘不得息，胸满不嗜食。

彧中　　俞府下一寸六分，去胸中行各二寸，仰而取之。《铜人》针四分，灸五壮。《明堂》灸三壮。主咳逆喘息不能食，胸胁支满，涎出多唾。

俞府　　气舍下，璇玑旁各二寸陷中，仰而取之。《素注》针四分，灸三壮。《铜人》针三分，灸五壮。主咳逆上气，呕吐，喘嗽，腹胀不下食饮，胸中痛久喘。灸七壮效。


针灸大成卷之八

仰人经穴图

伏人经穴图

十四经脉长短尺寸

手之六阳经脉，从手至头，长五尺，共计五六合三丈。

手之六阴经脉，从胸走手，长三尺五寸，共计三六一丈八尺，五六合三尺，合二丈一尺。

足之六阳经脉，从头走至足，长八尺，共计六八四丈八尺。

足之六阴经脉，从足走入腹中，长六尺五寸，共计六六三十六，五六当三尺，合三丈九尺。

督脉、任脉，各长四尺五寸，共合九尺。

两跷脉，从足至目，各长七尺五寸，共合一丈五尺。

十四脉部，合一十六丈二尺，此气之大经隧也。

手厥阴心包络经以下至督脉图俱杨氏集


心包络图

滑氏曰：手厥阴心主，又曰心包络，何也？曰：君火以名，相火以位，手厥阴代君火行事，以用而言，故曰手心主；以经而言，曰心包络，一经而二名，实相火也。

手厥阴心包络经穴歌

九穴心包手厥阴，天池天泉曲泽深，

郄门间使内关对，大陵劳宫中冲侵左右一十八穴
 。

此一经起于天池，终于中冲，取中冲、劳宫、大陵、间使、曲泽，与井荥输经合也。

脉起胸中，出属心包，下膈，历络三焦；其支者，循胸出胁，下腋三寸，上抵腋下，下循臑内，行太阴、少阴之间，入肘中，下臂，行两筋之间，入掌中，循中指出其端；其支别者，从掌中循小指次指出其端。多血少气，戌时气血注此。

[image: ]
手厥阴心包络经



受足少阴之交，其系与三焦之系连属，故指相火之脏，实乃裹心之膜，此实安身立命之地，尤宜详察，默会其真。其调剂也，莫执一方；其针灸也，必循其道。达者慎焉，几于神矣。

考正穴法

天池一名天会
 　　腋下三寸，乳后一寸，着胁直腋撅肋间，手足厥阴、少阳之会。《铜人》灸三壮，针二分。《甲乙》针七分。主胸中有声，胸膈烦满，热病汗不出，头痛，四肢不举，腋下肿，上气，寒热痎疟，臂痛，目閞閞不明。

天泉一名天湿
 　　曲腋下二寸，举臂取之。 《铜人》针六分，灸三壮。主目閞閞不明，恶风寒，心病，胸胁支满，咳逆，膺背胛间、臂内廉痛。

曲泽　　肘内廉陷中，大筋内侧横纹中动脉是。心包络脉所入为合水。《铜人》灸三壮，针三分，留七呼。主心痛，善惊，身热，烦渴口干，逆气呕涎血，心下澹澹，身热，风疹，臂肘手腕不时动摇，头渍汗出不过肩，伤寒，逆气呕吐。

郄门　　掌后去腕五寸，手厥阴心包络脉郄。 《铜人》针三分，灸五壮。主呕血、衄血，心痛呕哕，惊恐畏人，神气不足。

间使　　掌后三寸两筋间陷中。心包络脉所行为经金。 《素注》针六分，留七呼。《铜人》针三分，灸五壮。《明堂》灸七壮。《甲乙》灸三壮。主伤寒结胸，心悬如饥，卒狂，胸中澹澹，恶风寒，呕沫，怵惕，寒中少气，掌中热，腋肿肘挛，卒心痛，多惊，中风气塞，涎上昏危，喑不得语，咽中如梗，鬼邪，霍乱干呕，妇人月水不调，血结成块，小儿客忤。

内关　　掌后去腕二寸两筋间，与外关相抵。手心主之络，别走少阳。《铜人》针五分，灸三壮。主手中风热，失志，心痛，目赤，支满肘挛。实则心暴痛，泻之；虚则头强，补之。

大陵　　掌后骨下，两筋间陷中。手厥阴心包络脉所注为输土，心包络实泻之。《铜人》针五分。《素注》针六分，留七呼，灸三壮。主热病汗不出，手心热，肘臂挛痛，腋肿，善笑不休，烦心，心悬若饥，心痛掌热，喜悲泣惊恐，目赤目黄，小便如血，呕啘无度，狂言不乐，喉痹，口干，身热头痛，短气，胸胁痛，[image: ]
 疮疥癣。

劳宫一名五里
 ，一名掌中
 　　掌中央动脉。《铜人》屈无名指取之；《资生》屈中指取之；滑氏云：以今观之，屈中指、无名指两者之间取之为允。心包络脉所溜为荥火。《素注》针三分，留六呼。《铜人》灸三壮。《明堂》针二分，得气即泻，只一度；针过两度，令人虚。禁灸，灸令人息肉日加。主中风，善怒，悲笑不休，手痹，热病数日汗不出，怵惕，胁痛不可转侧，大小便血，衄血不止，气逆呕哕，烦渴食饮不下，大小人口中腥臭，口疮，胸胁支满，黄疸目黄，小儿龈烂。

中冲　　手中指端，去爪甲如韭叶陷中。心包络脉所出为井木，心包络虚补之。《铜人》针一分，留三呼。《明堂》灸一壮。主热病烦闷，汗不出，掌中热，身如火，心痛烦满，舌强。

手少阳三焦经

三焦腑图

《内经》曰：三焦者，决渎之官，水道出焉。又云：上焦如雾，中焦如沤，下焦如渎。人心湛寂，欲想不兴，则精气散在三焦，荣华百脉。及其想念一起，欲火炽然，翕撮三焦，精气流溢，并于命门输泻而去，故号此腑为三焦。

手少阳三焦经穴歌

二十三穴手少阳，

关冲液门中渚旁，

阳池外关支沟正，

会宗三阳四渎长，

天井清冷渊消泺，

臑会肩髎天髎堂，

天牖翳风瘈脉青，

颅息角孙丝竹张，

和髎耳门听有常左右四十六穴
 。

此一经起于关冲，终于耳门，取关冲、液门、中渚、阳池、支沟、天井，与井荥输原经合也。

脉起手小指次指之端，上出次指之间，循手表腕，出臂外两骨之间，上贯肘，循臑外，上肩，交出足少阳之后，入缺盆，交膻中，散络心包，下膈，遍属三焦；其支者，从膻中上出缺盆，上项，夹耳后直上，出耳上角，以屈下颊至鬦；其支者，从耳后入耳中，至目锐眦。多气少血，亥时气血注此。

受手厥阴之交，中清之府，引道阴阳，开通闭塞，用药动似盘珠，毋使刻舟求剑，聊著述于前篇，俟同志之再辨。

考正穴法

关冲　　手小指次指外侧，去爪甲角如韭叶。手少阳三焦脉所出为井金。《铜人》针一分，留三呼，灸一壮。《素注》灸三壮。主喉痹喉闭，舌卷口干，头痛，霍乱，胸中气噎，不嗜食，臂肘痛不可举，目生翳膜，视物不明。

液门　　手小指次指歧骨间陷中，握拳取之。手少阳三焦脉所溜为荥水。《素注》、《铜人》针二分，留二呼，灸三壮。主惊悸妄言，咽外肿，寒厥，手臂痛不能自上下，痎疟寒热，目赤涩，头痛，暴得耳聋，齿龈痛。

中渚　　手小指次指本节后陷中，在液门下一寸。手少阳三焦脉所注为输木，三焦虚补之。《素注》针二分，留三呼。《铜人》灸三壮，针三分。《明堂》灸二壮。主热病汗不出，目眩头痛，耳聋，目生翳膜，久疟，咽肿，肘臂痛，手五指不得屈伸。

阳池一名别阳
 　　手表腕上陷中，从指本节直摸下至腕中心。手少阳三焦脉所过为原，三焦虚实皆拔之。《素注》针二分，留六呼，灸三壮。《铜人》禁灸。《指微赋》云：针透抵大陵穴，不可破皮，不可摇手，恐伤针转曲。主消渴，口干烦闷，寒热疟，或因折伤手腕，捉物不得，肩臂痛不得举。

外关　　腕后二寸两骨间，与内关相对。手少阳络，别走手心主。《铜人》针三分，留七呼，灸二壮。《明堂》灸三壮。主耳聋，浑浑焞焞无闻，五指尽痛，不能握物。实则肘挛，泻之；虚则不收，补之。又治手臂不得屈伸。

支沟一名飞虎
 　　腕后臂外三寸，两骨间陷中。手少阳脉所行为经火。《铜人》针二分，灸二七壮。《明堂》灸五壮。《素注》针二分，留七呼，灸三壮。主热病汗不出，肩臂酸重，胁腋痛，四肢不举，霍乱呕吐，口噤不开，暴喑不能言，心闷不已，卒心痛，鬼击，伤寒结胸，[image: ]
 疮疥癣，妇人妊脉不通，产后血晕，不省人事。

会宗　　腕后三寸，空中一寸。《铜人》灸七壮。《明堂》灸五壮，禁针。主五痫，肌肤痛，耳聋。

三阳络一名通门
 　　臂上大交脉，支沟上一寸。《铜人》灸七壮。《明堂》灸五壮，禁针。主暴喑哑，耳聋，嗜卧，四肢不欲动摇。

四渎　　在肘前五寸，外廉陷中。《铜人》灸三壮，针六分，留七呼。主暴气耳聋，下齿龋痛。

天井　　肘外大骨后，肘上一寸，辅骨上两筋叉骨罅中，屈肘拱胸取之。甄权云：曲肘后一寸，叉手按膝头取之。手少阳三焦脉所入为合土，三焦实泻之。 《素注》针一寸，留七呼。《铜人》灸三壮。《明堂》灸五壮，针三分。主心胸痛，咳嗽上气，短气不得语，唾脓，不嗜食，寒热凄凄不得卧，惊悸，瘛疭，癫疾，五痫，风痹，耳聋嗌肿，喉痹汗出，目锐眦痛，颊肿痛，耳后臑臂肘痛，捉物不得，嗜卧，扑伤腰髋疼，振寒颈项痛，大风默默不知所痛，悲伤不乐，脚气上攻。

清冷渊　　肘上二寸，伸肘举臂取之。《铜人》针二分，灸三壮。主肩痹痛，臂臑不能举，不能带衣。

消泺　　肩下臂外间，腋斜肘分下。 《铜人》针一分，灸三壮。《明堂》针六分。《素注》针五分。主风痹，颈项强急，肿痛寒热，头痛，癫疾。

臑会一名臑交
 　　肩前廉，去肩头三寸宛宛中。手少阳、阳维之会。《素注》针五分，灸五壮。《铜人》针七分，留十呼，得气即泻，灸七壮。主臂痛酸无力，痛不能举，寒热，肩肿引胛中痛，项瘿气瘤。

肩髎　　肩端臑上陷中，斜举臂取之。《铜人》针七分，灸三壮。《明堂》灸五壮。主臂痛，肩重不能举。

天髎　　肩缺盆中，上毖骨际陷中央，须缺盆陷处，上有空，起肉上是穴。手足少阳、阳维之会。《铜人》针八分，灸三壮。当缺盆陷上突起肉上针之，若误针陷处，伤人五脏气，令人卒死。主胸中烦闷，肩臂酸疼，缺盆中痛，汗不出，胸中烦满，颈项急，寒热。

天牖　　颈大筋外缺盆上，天容后，天柱前，完骨下，发际上。《铜人》针一寸，留七呼，不宜补，不宜灸。灸即令人面肿眼合，先取遾邁，后取天容、天池，即瘥；若不针遾邁，即难疗。《明堂》针五分，得气即泻，泻尽更留三呼，泻三吸，不宜补。《素注》、《下经》灸三壮。《资生》云：宜灸一壮、三壮。主暴聋气，目不明，耳不聪，夜梦颠倒，面青黄无颜色，头风面肿，项强不得回顾，目中痛。

翳风　　耳后尖角陷中，按之引耳中痛。《针经》先以铜钱二十文，令患人咬之，寻取穴中。手足少阳之会。 《 素注》针三分。《铜人》针七分，灸七壮。《明堂》灸三壮。针灸俱令人咬钱，令口开。主耳鸣、耳聋，口眼[image: ]
 斜，脱颔颊肿，口噤不开，不能言，口吃，牙车急，小儿喜欠。

瘈脉一名资脉
 　　耳本后鸡足青络脉。《铜人》刺出血如豆汁，不宜多出。针一分，灸三壮。主头风耳鸣，小儿惊痫瘛疭，呕吐，泄利无时，惊恐，眵瞢目睛不明。

颅息　　耳后间青络脉中。《铜人》灸七壮，禁针。《明堂》灸三壮，针一分，不得多出血，多出血杀人。主耳鸣痛，喘息，小儿呕吐涎沫，瘛疭发痫，胸胁相引，身热头痛，不得卧，耳肿及脓汁。

角孙　　耳廓中间，开口有空。手太阳、手足少阳之会。《铜人》灸三壮。《明堂》针八分。主目生翳肤，齿龈肿，唇吻强，齿牙不能嚼物，龋齿，头项强。

丝竹空一名目
 髎　　眉后陷中，手足少脉气所发。《素注》针三分，留六呼。《铜人》禁灸，灸之不幸，使人目小及盲。针三分，留三呼，宜泻不宜补。主目眩头痛，目赤，视物閞閞不明，恶风寒，风痫，目戴上不识人，眼睫毛倒，发狂吐涎沫，发即无时，偏正头疼。

和髎　　耳前锐发下横动脉中是穴。手足少阳、手太阳三脉之会。《铜人》针七分，灸三壮。主头重痛，牙车引急，颈颔肿，耳中嘈嘈，鼻涕，面风寒，鼻准上肿，痈痛，招摇视瞻，瘛疭，口噼。

耳门　　耳前起肉，当耳缺者陷中。 《铜人》针三分，留三呼，灸三壮。《下经》禁灸，病宜灸者、不过三壮。主耳鸣如蝉声，聤耳脓汁出，耳生疮，重听无所闻，齿龋，唇吻强。

胆腑图

《内经》曰：胆者，中正之官，决断出焉。凡十一脏，皆取决胆也。胆为青肠。又曰：胆为清净之府。

诸腑皆传秽浊，独胆无所传道，故曰清净。虚则目昏，若吐伤胆倒，则视物倒植。

胆腑图

足少阳胆经穴歌

少阳足经瞳子髎，四十四穴行迢迢，

听会上关颔厌集，悬颅悬厘曲鬓翘，

率谷天冲浮白次，窍阴完骨本神邀，

阳白临泣目窗辟，正营承灵脑空摇，

风池肩井渊液部，辄筋日月京门标，

带脉五枢维道续，居髎环跳风市招，

中渎阳关阳陵穴，阳交外丘光明宵，

阳辅悬钟丘墟外，足临泣地五侠溪，

第四指端窍阴毕左右八十八穴
 。

此一经起于瞳子髎，终于窍阴，取窍阴、侠溪、临泣、丘墟、阳辅、阳陵泉，与井荥输原经合也。

脉起目锐眦，上抵角，下耳后，循颈，行手少阳之前，至肩上，却交出手少阳之后，入缺盆；其支者，从耳后入耳中，走耳前，至目锐眦后；其支者，别目锐眦下大迎，合手少阳，抵鬦，下加颊车，下颈合缺盆，下胸中，贯膈，络肝属胆.循胁里，出气冲，绕毛际，横入髀厌中；其直者，从缺盆下腋，循胸，过季胁，下合髀厌中，以下循髀阳，出膝外廉，下外辅骨之前，直下抵绝骨之端，下出外踝之前，循足跗上，入小指次指之间；其支者，别跗上，入大指，循歧骨内出其端，还贯入爪甲，出三毛。多气少血，子时气血注此。

甲木之腑，在关脉候，是胆病则眉颦口苦，而呕宿汁，善太息，恐如人捕。实则脉实，而精神不守，半夏汤泻之最良；虚则脉虚，而烦扰不眠，温胆汤补之却善。火不下降心胆跳，茯神沉香蜜和丸，送入人参汤；中风癫狂心恐悸，铅汞朱乳共结成，吞下井花水。咽痛膈壅，硝蚕黛勃蒲脑子，加麝以收功；胆虚卧惊，参柏枸神枳熟地，用酒而有力。清热宽咽，薄荷宿砂芎片脑；惊心怖胆，人参酸枣乳辰砂。惊神昏乱，记学士之良方；风引痫生，修真人之秘散。胆虚寒而不眠，炒酸枣调煎竹叶；胆实热而多睡，生枣仁末和姜茶。补用薏苡炒枣仁，泻须青连柴前胡。温则姜夏橘红，凉加竹茹甘菊。柴胡川穹，报使上行而不悖；青皮车前，引经下走以无疑。药有生熟，贵按脉而取用；剂宜多寡，当随症以权衡，或厥疾之未瘳，仗针灸以收功。

考正穴法

瞳子髎一名太阳
 ，一名前关
 　　目外去眦五分。手太阳、手足少阳三脉之会。《素注》灸三壮，针三分。主目痒，翳膜白，青盲无见，远视閞閞，赤痛泪出多眵瞭，内眦痒，头痛，喉闭。

听会　　耳微前陷中，上关下一寸，动脉宛宛中，张口得之。《铜人》针三分，留三呼，得气即泻，不须补。日灸五壮，止三七壮，十日后依前数灸。《明堂》针三分，灸三壮。主耳鸣耳聋，牙车臼脱，相离三寸，牙车急不得嚼物，齿痛恶寒物，狂走瘛疭，恍惚不乐，中风口[image: ]
 斜，手足不遂。

客主人一名上关
 　　耳前骨上，开口有空，张口取之。手足少阳、阳明之会。《铜人》灸七壮，禁针。《明堂》针一分，得气即泻，日灸七壮，至二百壮。《下经》灸十壮。《素注》针三分，留七呼，灸三壮。《素问》禁深刺，深则交脉破，为内漏耳聋，欠而不得㰦。主唇吻强上，口眼偏邪，青盲，瞇目閞閞，恶风寒，牙齿龋，口噤嚼物鸣痛，耳鸣耳聋，瘛疭沫出，寒热，痉引骨痛。

颔厌　　曲周下颞颥上廉。手足少阳、阳明之会。《铜人》灸三壮，针七分，留七呼，深刺令人耳聋。主偏头痛，头风目眩，惊痫，手卷手腕痛，耳鸣，目无见，目外眦急，好嚏，颈痛，历节风，汗出。

悬颅　　曲周下颞颥中廉。手足少阳、阳明之会。《铜人》灸三壮，针三分，留三呼。《明堂》针二分。《素注》针七分，留七呼，刺深令人耳无所闻。主头痛，牙齿痛，面肤赤肿，热病烦满，汗不出，头偏痛引目外眦赤，身热，鼻洞浊下不止，传为鼽瞢瞑目。

悬厘　　曲周上颞颥下廉。手足少阳、阳明之会。《铜人》针三分，灸三壮。《素注》针三分，留七呼。主面皮赤肿，头偏痛，烦心不欲食，中焦客热，热病汗不出，目锐眦赤痛。

曲鬓一名曲发
 　　在耳上发际曲隅陷中，鼓颔有空。足少阳、太阳之会。《铜人》针三分，灸七壮。《明下》灸三壮。主颔颊肿，引牙车不得开，急痛，口噤不能言，颈项不得回顾，脑两角痛为巅风，引目眇。

率谷　　耳上入发际寸半陷者宛宛中，嚼而取之。足少阳、太阳之会。 《铜人》针三分，灸三壮。主痰气膈痛，脑两角强痛，头重，醉后酒风，皮肤肿，胃寒，饮食烦满，呕吐不止。

天冲　　耳后发际二寸，耳上如前三分。足少阳、太阳之会。《铜人》灸七壮。《素注》针三分，灸三壮。主癫疾风痉，牙龈肿，善惊恐，头痛。

浮白　　耳后入发际一寸。足少阳、太阳之会。《铜人》针三分，灸七壮。《明堂》灸三壮。主足不能行，耳聋耳鸣，齿痛，胸满不得息，胸痛，颈项瘿，痈肿不能言，肩臂不举，发寒热，喉痹，咳逆痰沫，耳鸣嘈嘈无所闻。

窍阴一名枕骨
 　　完骨上，枕骨下，动摇有空。足太阳、手足少阳之会。《铜人》针三分，灸七壮。《甲乙》针四分，灸五壮。《素注》针三分，灸三壮。主四肢转筋，目痛，头项颔痛引耳嘈嘈，耳鸣无所闻，舌本出血，骨劳，痈疽发厉，手足烦热，汗不出，舌强胁痛，咳逆喉痹，口中恶苦之。

完骨　　耳后入发际四分。足少阳、太阳之会。《铜人》针三分，灸七壮。《素注》留七呼，灸三壮。《明堂》针二分，灸以年为壮。主足痿失履不收，牙车急，颊肿，头面肿，颈项痛，头风耳后痛，烦心，小便赤黄，喉痹齿龋，口眼[image: ]
 斜，癫疾。

本神　　曲差旁一寸五分，直耳上入发际四分。足少阳、阳维之会。《铜人》针三分，灸七壮。主惊痫吐涎沫，颈项强急痛，目眩，胸相引不得转侧，癫疾呕吐涎沫，偏风。

阳白　　眉上一寸，直瞳子。手足阳明、少阳、阳维五脉之会。《素注》针三分。《铜人》针二分，灸三壮。主瞳子痒痛，目上视，远视閞閞，昏夜无见，目痛目眵，背腠寒栗，重衣不得温。

临泣　　目上，直入发际五分陷中，令患人正睛取穴。足少阳、太阳、阳维之会。《铜人》针三分，留七呼。主目眩，目生白翳，目泪，枕骨合颅痛，恶寒鼻塞，惊痫反视，大风，目外眦痛，卒中风不识人。

目窗　　临泣后寸半。足少阳、阳维之会。《铜人》针三分，灸五壮，三度刺，令人目大明。主目赤痛，忽头旋，目閞閞远视不明，头面浮肿，头痛，寒热汗不出，恶寒。

正营　　目窗后寸半。足少阳、阳维之会。《铜人》针三分，灸五壮。主目眩瞑，头项偏痛，牙齿痛，唇吻急强，齿龋痛。

承灵　　正营后一寸五分。足少阳、阳维之会。主脑风头痛，恶风寒，鼽衄鼻窒，喘息不利。灸三壮，禁针。

脑空一名颞颥
 　　承灵后一寸五分，夹玉枕骨下陷中。足少阳、阳维之会。《素注》针四分。《铜人》针五分，得气即泻，灸三壮。主劳疾羸瘦，体热，颈项强不得回顾，头重痛不可忍，目瞑心悸，发即为癫风，引目眇，鼻痛。

魏武帝患头风，发即心乱目眩，华佗针脑空立愈。

风池　　耳后颞颥后，脑空下，发际陷中，按之引于耳中。手足少阳、阳维之会。《素注》针四分。《明堂》针三分。《铜人》针七分，留七呼，灸七壮。 《甲乙》针一寸二分。患大风者，先补后泻；少可患者，以经取之，留五呼，泻七吸。灸不及针，日七壮，至百壮。主洒淅寒热，伤寒温病汗不出，目眩，苦偏正头痛，痎疟，颈项如拔，痛不得回顾，目泪出，欠气多，鼻鼽衄，目内眦赤痛，气发耳塞，目不明，腰背俱疼，腰伛偻引颈筋无力不收，大风中风，气塞涎上不语，昏危，瘿气。

肩井一名膊井
 　　肩上陷中，缺盆上，大骨前一寸半，以三指按取，当中指下陷中。手足少阳、足阳明、阳维之会，连入五脏。针五分，灸五壮，先补后泻。主中风，气塞涎上不语，气逆，妇人难产，堕胎后手足厥逆，针肩井立愈。头项痛，五劳七伤，臂痛，两手不得向头。若针深闷倒，急补足三里。

渊液一名泉液
 　　腋下三寸宛宛中，举臂得之。《铜人》禁灸。《明堂》针三分。主寒热，马刀疡，胸满无力，臂不举。不宜灸，灸之令人生肿蚀马疡，内溃者死，寒热者生。

辄筋一名神光
 ，一名胆募
 　　腋下三寸复前一寸三肋端，横直蔽骨旁七寸五分，平直两乳，侧卧屈上足取之。胆之募，足太阳、少阳之会。《铜人》灸三壮，针六分。《素注》针七分。主胸中暴满不得卧，太息善悲，小腹热，欲走，多唾，言语不正，四肢不收，呕吐宿汁，吞酸。

日月　　期门下五分。足太阴、少阳、阳维之会。针七分，灸五壮。主太息善悲，小腹热欲走，多唾，言语不正，四肢不收。

京门一名气俞
 ，一名气府
 　　监骨下，腰中季肋本夹脊。肾之募。《铜人》灸三壮，针三分，留七呼。主肠鸣，小肠痛，肩背寒，痉，肩胛内廉痛，腰痛不得俯仰久立，寒热腹胀引背不得息，水道不利，溺黄，小腹急肿，肠鸣洞泄，髀枢引痛。

带脉　　季肋下一寸八分陷中，脐上二分，两旁各七寸半。足少阳、带脉二脉之会。《铜人》针六分，灸五壮。《明堂》灸七壮。主腰腹纵，溶溶如囊水之状，妇人小腹痛，里急后重，瘛疭，月事不调，赤白带下。

五枢　　带脉下三寸，水道旁五寸五分。足少阳、带脉之会。《铜人》针一寸，灸五壮。《明堂》三壮。主痃癖，大肠膀胱肾余，男子寒疝，阴卵上入小腹痛，妇人赤白带下，里急瘛疭。

维道　　章门下五寸三分。足少阳、带脉之会。《铜人》针八分，留六呼，灸三壮。主呕逆不止，水肿，三焦不调，不嗜食。

居髎　　章门下八寸三分，监骨上陷中。《素注》章门下四寸三分。足少阳、阳跷之会。《铜人》针八分，留六呼，灸三壮。主腰引小腹痛，肩引胸臂挛急，手臂不得举以至肩。

环跳　　髀枢中，侧卧，伸下足，屈上足，以右手摸穴，左摇撼取之。足少阳、太阳之会。《铜人》灸五十壮。《素注》针一寸，留二呼，灸三壮。《指微》云：已刺不可摇，恐伤针。主冷风湿痹不仁，风疹遍身，半身不遂，腰胯痛蹇，膝不得转侧伸缩。

仁寿宫患脚气偏风，甄权奉敕针环跳、阳陵泉、阳辅、巨虚下廉而能起行。

环跳穴痛，恐生附骨疽。

风市　　膝上外廉两筋中，以手着腿，中指尽处是。针五分，灸五壮。主中风腿膝无力，脚气，浑身搔痒，麻痹，厉风疮。

中渎　　髀外膝上五寸分肉间陷中。足少阳络，别走厥阴。《铜人》灸五壮，针五分，留七呼。主寒气客于分肉间，攻痛上下，筋痹不仁。

阳关一名阳陵
 　　阳陵泉上三寸，犊鼻外陷中。《铜人》针五分，禁灸。主风痹不仁，膝痛不可屈伸。

阳陵泉　　膝下一寸，胻外廉陷中，蹲坐取之。足少阳所入为合土。《难经》曰：筋会阳陵泉。疏曰：筋病治此。《铜人》针六分，留十呼，得气即泻。又宜久留针，日灸七壮，至七七壮。《素注》灸三壮。《明下》灸一壮。主膝伸不得屈，髀枢膝骨冷痹，脚气，膝股内外廉不仁，偏风半身不遂，脚冷无血色，苦嗌中介然，头面肿，足筋挛。

阳交一名别阳
 ，一名足
 髎　　足外踝上七寸，斜属三阳分肉之间。阳维之郄。《铜人》针六分，留七呼，灸三壮。主胸满肿，膝痛足不收，寒厥惊狂，喉痹，面肿，寒痹，膝胻不收。

外丘　　外踝上七寸。少阳所生。《铜人》针三分，灸三壮。主胸胀满，肤痛痿痹，颈项痛，恶风寒，猘犬伤毒不出，发寒热，速以三姓人可灸所啮处及足少阳络。癫疾，小儿龟胸。

光明　　外踝上五寸。足少阳之络，别走厥阴。《铜人》针六分，留七呼，灸五壮。 《明下》灸七壮。主淫泺，胫酸胻疼，不能久立，热病汗不出，卒狂。与阳辅疗法同，虚则痿躄，坐不能起，补之；实则足胻热膝痛，身体不仁，善啮颊，泻之。

阳辅一名分肉
 　　足外踝上四寸，辅骨前，绝骨端三分，去丘墟七寸。足少阳所行为经火。胆实泻之。 《素注》针三分。又曰：针七分，留十呼。《铜人》灸三壮，针五分，留七呼。主腰溶溶如坐水中，膝下浮肿，筋挛，百节酸疼，实无所知，诸节尽痛，痛无常处，腋下肿痿，喉痹，马刀夹瘿，膝胻酸，风痹不仁，厥逆，口苦太息，心胁痛，面尘，头角颔痛，目锐眦痛，缺盆中肿痛，汗出振寒，疟，胸中、胁、肋、髀、膝外至绝骨外踝前痛，善洁面青。

悬钟一名绝骨
 　　足外踝上三寸动脉中，寻摸尖骨者是。足三阳之大络。按之阳明脉绝，乃取之。《难经》曰：髓会绝骨。疏曰：髓病治此。袁氏曰：足能健步，以髓会绝骨也，《铜人》针六分，留七呼，灸五壮。《指微》云：斜入针二寸许，灸七壮，或五壮。主心腹胀满，胃中热，不嗜食，脚气，膝胻痛，筋骨挛痛足不收，逆气，虚劳寒损，忧恚，心中咳逆，泄注，喉痹，颈项强，肠痔瘀血，阴急，鼻衄，脑疽，大小便涩，鼻中干，烦满狂易，中风手足不遂。

丘墟　　足外踝下如前陷中骨缝中，去临泣三寸。又侠溪穴中量上，外踝骨前五寸。足少阳所过为原，胆虚实皆拔之。《铜人》灸三壮。《素注》针五分，留七呼。主胸胁满痛不得息，久疟振寒，腋下肿，痿厥坐不能起，髀枢中痛，目生翳膜，腿胻酸，转筋，卒疝，小腹坚，寒热颈肿，腰胯痛，太息。

临泣　　足小指次指本节后陷中，去侠溪一寸五分。足少阳所注为输木。《甲乙》针二分，留五呼，灸三壮。主胸中满，缺盆中及腋下马刀疡瘘，善啮颊，天牖中肿，淫泺，胻酸，目眩，枕骨合颅痛，洒淅振寒，心痛，周痹，痛无常处，厥逆气喘不能行，痎疟日发，妇人月事不利，季胁支满，乳痈。

地五会　　足小指次指本节后陷中，去侠溪一寸。《铜人》针一分，禁灸。主腋痛，内损唾血，足外无膏泽，乳痈。

侠溪　　足小指次指歧骨间，本节前陷中。足少阳所溜为荥水，胆实则泻之。《素注》针三分，留三呼，灸三壮。主胸胁支满，寒热伤寒，热病汗不出，目外眦赤，目眩，颊颔肿，耳聋，胸中痛不可转侧，痛无常处。

窍阴　　足小指次指外侧，去爪甲角如韭叶。足少阳所出为井金。《素注》针一分，留一呼。 《甲乙》留三呼，灸三壮。主胁痛，咳逆不得息，手足烦热，汗不出，转筋，痈疽，头痛心烦，喉痹，舌强口干，肘不可举，卒聋，魇梦，目痛，小眦痛。

肝脏图

《内经》曰：肝者，将军之官，谋虑出焉。

肝者，罢极之本，魂之居也。其华在爪，其充在筋，以生血气，为阳中之少阳，通于春气。

东方青色，入通于肝，开窍于目，藏精于肝，故病发惊骇。其味酸，其类草木，其畜鸡，其谷麦，其应四时，上为岁星，是以知病之在筋也。其音角，其数八，其臭臊，其液泣。

东方生风，风生木，木生酸，酸生肝。肝主筋，筋生心。

肝主目，其在天为玄，在人为道，在地为化，化为五味。道生知，玄生神，在天为风，在地为木，在体为筋，在脏为肝，在色为苍，在声为呼，在变动为握，在志为怒。怒伤肝，悲胜怒，风伤筋，燥胜风，酸伤筋，辛胜酸。

足厥阴肝经

足厥阴肝经穴歌

一十三穴足厥阴，

大敦行间太冲侵，

中封蠡沟中都近，

膝关曲泉阴包临，

五里阴廉羊矢穴，

章门常对期门深二十六
 穴
 。

此一经起于大敦，终于期门。取大敦、行间、太冲、中封、曲泉，与井荥输经合也。

脉起大指聚毛之际，上循足跗上廉，去内踝一寸，上踝八寸，交出太阴之后，上腘内廉，循股，入阴中，环阴器，抵小腹夹胃，属肝络胆，上贯膈，布胁肋，循喉咙之后上入颃颡，连目系，上出额，与督脉会于巅；其支者，从目系下颊里，环唇内；其支者，复从肝别贯膈，上注肺。多血少气，丑时气血注此。

乙木之脏，脉在左关。是肝实则脉实，两胁痛而目目肿疼；虚则脉虚，七叶薄而汪汪昏泪。资心火以补肝虚，抑阳光而泻本实。故味辛补而酸泻，气凉泻而温补。姜橘细辛补之宜，芎芍大黄泻之可。目胜离娄，君神曲而佐磁石；手开瞽盲，捣羊肝以丸连末。气疼两胁，君枳实芍药参芎；痰攻双臂，施木草橘半附苓。右胁胀痛，桂心枳壳草姜黄；左胁刺痛，粉草川芎和枳实。悲怒伤肝双胁痛，芎辛枳梗，防风干葛草姜煎；风寒撼水囊茎痛，茴香乌药，青橘良姜调酒饮。疝本肝经，何药可疗？附子山栀力最高，全蝎玄胡功不小。上燥下寒，梅膏捣丸归鹿；头痛气厥，乌药末细川芎。寒湿脚痹踏椒囊，风热膝痛煎柏木。欲上行引经柴胡川芎，下行须要去穰青皮也。温则木香肉桂，凉则菊花车前。补用阿胶酸枣仁，泻用柴前犀牛角。勿胶柱而鼓瑟，当加减以随宜。

导引本经：肝以眼为穴，人眠则血归肝，眼受之而能视也。夫眠乃无名惑复之火，不可纵之使眠，亦不可不眠。若胆虚寒不眠，则精神困倦，志虑不安；肝实热眠过多，则慧镜生尘，善根埋灭，皆非调肝胆，伏睡魔之道也。举其要而言，勿嗔怒，勿昼寝，睡其形而不睡其神是也。盖睡之精，乃身之灵，人能少睡，则主翁惺惺，智识明净，不惟神气清爽，梦寐亦安也。若贪眠则心中血潮，元神离舍，不惟云掩性天，神亦随境昏迷。三丰有云：捉取梦中之梦，搜求玄上之玄，自从识得娘生面，笑指蓬莱在目前。此之谓也。《内经》曰：春三月，此谓发陈，天地俱生，万物以荣，夜卧早起，广步于庭，披发缓形，以使志生，此春气之应，养生之道也。逆之则伤肝，此又不可不知。

考正穴法

大敦　　足大指端，去爪甲如韭叶，及三毛中。足厥阴肝脉所出为井木。《铜人》针三分，留十呼，灸三壮。主五淋，卒疝七疝，小便数遗不禁，阴头中痛，汗出，阴上入小腹，阴偏大，腹脐中痛，悒悒不乐，病左取右，病右取左。腹胀肿病，小腹痛，中热喜寐，尸厥状如死人，妇人血崩不止，阴挺出，阴中痛。

行间　　足大指缝间动脉应手陷中。足厥阴肝脉所溜为荥火，肝实则泻之。《素注》针三分。《铜人》灸三壮，针六分，留十呼。主呕逆，洞泄，遗溺癃闭，消渴嗜饮，善怒，四肢满，转筋，胸胁痛，小腹肿，咳逆呕血，茎中痛，腰疼不可俯仰，腹中胀，小肠气，肝心痛，色苍苍如死状，终日不得息，口[image: ]
 ，癫疾，短气，四肢逆冷，嗌干烦渴，瞑不欲视，目中泪出，太息，便溺难，七疝寒疝，中风，肝积肥气，发痎疟，妇人小腹肿，面尘脱色，经血过多不止，崩中，小儿急惊风。

太冲　　足大指本节后二寸，或云一寸半内间动脉应手陷中。足厥阴肝脉所注为输土。《素问》女子二七，太冲脉盛，月事以时下，故能有子。又诊病人太冲脉有无可以决死生。《铜人》针三分，留十呼，灸三壮。主心痛脉弦，马黄，瘟疫，肩肿吻伤，虚劳浮肿，腰引小腹痛，两丸骞缩，溏泄，遗溺，阴痛，面目苍色，胸胁支满，足寒，肝心痛，苍然如死状，终日不休息，大便难，便血，小便淋，小肠疝气痛，耝疝，小便不利，呕血呕逆，发寒，嗌干善渴，肘肿，内踝前痛，淫泺，胻酸，腋下马刀疡瘘，唇肿，女子漏下不止，小儿卒疝。

中封一名悬泉
 　　足内踝骨前一寸筋里宛宛中；《素注》一寸半，仰足取陷中，伸足乃得之。足厥阴肝脉所行为经金。 《铜人》针四分，留七呼，灸三壮。主痎疟，色苍苍发振寒，小腹肿痛，食怏怏绕脐痛，五淋不得小便，足厥冷，身黄有微热，不嗜食，身体不仁，寒疝，腰中痛，或身微热，痿厥失精，筋挛，阴缩入腹相引痛。

蠡沟一名交仪
 　　内踝上五寸。足厥阴络，别走少阳。《铜人》针二分，留三呼，灸三壮。 《下经》灸七壮。主疝痛，小腹胀满，暴痛如癃闭，数噫，恐悸，少气不足，悒悒不乐，咽中闷如有息肉，背拘急不可俯仰，小便不利，脐下积气如石，足胫寒酸，屈伸难，女子赤白带下，月水不调，气逆则睾丸卒痛，实则挺长，泻之；虚则暴痒，补之。

中都一名中郄
 　　内踝上七寸，胻骨中，与少阴相直。《铜人》针三分，灸五壮。主肠澼，耝疝，小腹痛不能行立，胫寒，妇人崩中，产后恶露不绝。

膝关　　犊鼻下二寸旁陷中。《铜人》针四分，灸五壮。主风痹，膝内廉痛引髌，不可屈伸，咽喉中痛。

曲泉　　膝股上内侧，辅骨下，大筋上，小筋下陷中，屈膝横纹头取之。足厥阴肝脉所入为合水，肝虚则补之。《铜人》针六分，留十呼，灸三壮。主耝疝，阴股痛，小便难，腹胁支满，癃闭，少气，泄利，四肢不举，实则身目眩痛，汗不出，目閞閞，膝关痛，筋挛不可屈伸，发狂，衄血下血，喘呼，小腹痛引咽喉，房劳失精，身体极痛，泄水下痢脓血，阴肿，阴茎痛，胻肿，膝胫冷疼，女子血瘕，按之如汤浸股内，小腹肿，阴挺出，阴痒。

阴包　　膝上四寸股内廉两筋间，卷足取之。看膝内侧，必有槽中。《铜人》针六分，灸三壮。《下经》针七分。主腰尻引小腹痛，小便难，遗溺，妇人月水不调。

五里　　气冲下三寸，阴股中动脉应手。《铜人》针六分，灸五壮。主肠中满，热闭不得溺，风劳嗜卧。

阴廉　　羊矢下，去气冲二寸动脉中。《铜人》针八分，留七呼，灸三壮。主妇人绝产，若未经生产者，灸三壮，即有子。

章门一名长平
 ，一名胁
 髎　　大横外，直季胁肋端，在脐上二寸，两旁六寸，侧卧，屈上足，伸下足，举臂取之。又云：肘尖尽处是穴。脾之募。足少阳、厥阴之会。《难经》曰：脏会章门。疏曰：脏病治此。《铜人》针六分，灸百壮。《明堂》日七壮，止五百壮。《素注》针八分，留六呼，灸三壮。主肠鸣盈盈然，食不化，胁痛不得卧，烦热口干，不嗜食，胸胁痛支满，喘息，心痛而呕，吐逆，饮食却出，腰痛不得转侧，腰脊冷疼，溺多白浊，伤饱身黄瘦，贲豚积聚，腹肿如鼓，脊强，四肢懈惰，善恐，少气厥逆，肩臂不举。

东垣曰：气在于肠胃者，取之太阴、阳明；不下，取三里、章门、中脘。

魏士珪妻徐病疝，自脐下上至于心皆胀满，呕吐烦闷，不进饮食。滑伯仁曰：此寒在下焦，为灸章门、气海。

期门　　直乳二肋端，不容旁一寸五分。又曰：乳旁一寸半，直下又一寸半。肝之募，足厥阴、太阴、阴维之会。《铜人》针四分，灸五壮。主胸中烦热，贲豚上下，目青而呕，霍乱泄利，腹坚硬，大喘不得安卧，胁下积气，伤寒心切痛，喜呕酸，食饮不下，食后吐水，胸胁痛支满，男子妇人血结胸满，面赤火燥，口干消渴，胸中痛不可忍。伤寒过经不解，热入血室，男子则由阳明而伤，下血谵语，妇人月水适来，邪乘虚而入，及产后余疾。

一妇人患热入血室，许学士云：小柴胡已迟，当刺期门。针之，如言而愈。

太阳与少阳并病，头项强痛，或眩，如结胸心下痞硬者，当刺大椎第二行肺俞、肝俞，慎不可发汗，发汗则谵语。五六日谵语不止，当刺期门。

任脉图

任脉经穴歌

任脉三八起阴会，曲骨中极关元锐，

石门气海阴交仍，神阙水分下脘配。

建里中上脘相连，巨阙鸠尾蔽骨下，

中庭膻中慕玉堂，紫宫华盖璇玑夜，

天突结喉是廉泉，唇下宛宛承浆舍二十四穴
 。

此经不取井荥输合也。

[image: ]
任脉图



脉起中极之下，以上毛际，循腹里上关元，至喉咙，属阴脉之海。以人之脉络，周流于诸阴之分，譬犹水也，而任脉则为之总会，故名曰阴脉之海焉。用药当分男女，月事多主冲任，是任之为言妊也，乃夫人生养之本，调摄之源。督则由会阴而行背，任则由会阴而行腹，人身之有任督，犹天地之有子午也。人身之任督，以腹背言；天地之子午，以南北言，可以分，可以合者也。分之以见阴阳之不杂，合之以见浑沦之无间，一而二，二而一也。但在僧道，不明此脉，各执所尚，禁食、禁足、禁语、断臂、燃指、烧身、枯坐而亡，良可悲夫！间有存中黄一事，而待神气凝聚者，有运三华五气之精，而洗骨伐毛者；有搬运周天火候者；有日运脐、夜运泥丸炼体者；有呼九灵、注三精而归灵府者；有倒斗柄而运化机者；有默朝上帝者；有服气吞霞者；有闭息存神者；有采炼日精月华者；有吐纳导引者；有单运气行火候者；有投胎夺舍者；有旁门九品渐法三乘者，种种不同，岂离任督。盖明任督以保其身，亦犹明君能爱民以安其国也。民毙国亡，任衰身谢，是以上人哲士，先依前注，导引各经，调养纯熟，即仙家之能筑基是也。然后扫除妄念，以静定为基本，而收视返听，含光默默，调息绵绵，握固内守，注意玄关，顷刻水中火发，雪里花开，两肾如汤煎，膀胱似火热，任督犹车轮，四肢若山石，一饭之间，天机自动，于是轻轻然运，默默然举，微以意定，则金水自然混融，水火自然升降，如桔槔之呼水，稻花之凝露，忽然一粒大如黍米，落于黄庭之中。此采铅投汞之真秘，予不揣鄙陋，扫却旁蹊曲径，指出一条大路，使人人可行也。到此之时，意不可散，意散则丹不成矣。紫阳真人曰：真汞生于离，其用却在坎，姹女过南园，手持玉橄榄。正此谓也。日日行之无间断，无毫发之差，如是炼之一刻，则一刻之周天；炼之一时，则一时之周天；炼之一日，则一日之周天；炼之百日，则百日之周天，谓之立基。炼之十月，谓之胎仙。功夫至此，身心混沌，与虚空等，不知身之为我，我之为身，亦不知神之为气，气之为神，不规中而自规中，不胎息而自胎息，水不求而自生，火不求而自出，虚室生白，黑地引针，不知其所以然而然，亦不知任之为督，督之为任也。至于六害不除，十少不存，五要不调，虽为小节之常，终为大道之累。何名六害？一曰薄名利，二曰禁声色，三曰廉货财，四曰损滋味，五曰屏虚妄，六曰除嫉妒，六者有一，卫生之道远，而未见其有得也。虽心希妙理，口念真经，咀嚼英华，呼吸景象，不能补其失也。何名十少？一曰少思，二曰少念，三曰少笑，四曰少言，五曰少饮，六曰少怒，七曰少乐，八曰少愁，九曰少好，曰少机。夫多思则神散，多念则心劳，多笑则肺腑上翻，多言则气血虚耗，多饮则伤神损寿，多怒则腠理奔浮，多乐则心神邪荡，多愁则头面焦枯，多好则志气溃散，多机则志虑沉迷。兹乃伐人之生，甚于斤斧；蚀人之性，猛于豺狼也。卫生者，戒之哉！

考正穴法

会阴一名屏翳
 　　两阴间，任、督、冲三脉所起。督由会阴而行背，任由会阴而行腹，冲由会阴而行足少阴。 《铜人》灸三壮。《指微》禁针。主阴汗，阴头疼，阴中诸病，前后相引痛，不得大小便，男子阴端寒冲心，窍中热，皮疼痛，谷道搔痒，久痔相通，女子经水不通，阴门肿痛。卒死者，针一寸补之；溺死者，令人倒拖出水，针补，尿屎出则活，余不可针。

曲骨　　横骨上，中极下一寸，毛际陷中，动脉应手。足厥阴、任脉之会。《铜人》灸七壮，至七七壮，针二寸。《素注》针六分，留七呼。又云：针一寸。主失精，五脏虚弱，虚乏冷极，小腹胀满，小便淋涩不通，耝疝，小腹痛，妇人赤白带下。

中极一名玉泉
 ，一名气原
 　　关元下一寸，脐下四寸。膀胱之募。足三阴、任脉之会。《铜人》针八分，留十呼，得气即泻，灸百壮，至三百壮止。《明堂》灸不及针，日三七壮。《下经》灸五壮。主冷气积聚，时上冲心，腹中热，脐下结块，贲豚抢心，阴汗水肿，阳气虚惫，小便频数，失精绝子，疝瘕，妇人产后恶露不行，胎衣不下，月事不调，血结成块，子门肿痛不端，小腹苦寒，阴痒而热，阴痛，恍惚尸厥，饥不能食，临经行房羸瘦，寒热，转脬不得尿，妇人断绪，四度针即有子。

关元　　脐下三寸。小肠之募。足三阴、任脉之会。下纪者，关元也。《素注》针一寸二分，留七呼，灸七壮。又云：针二寸。 《铜人》针八分，留三呼，泻五吸，灸百壮，止三百壮。《明堂》娠妇禁针，若针而落胎，胎多不出，针外昆仑立出。主积冷虚乏，脐下绞痛，流入阴中，发作无时，冷气结块痛；寒气入腹痛，失精白浊，溺血七疝，风眩头痛，转脬闭塞，小便不通、黄赤，劳热，石淋五淋，泄利，奔豚抢心，脐下结血，状如覆杯，妇人带下，月经不通，绝嗣不生，胞门闭塞，胎漏下血，产后恶露不止。

石门一名利机
 ，一名精露
 ，一名丹田
 ，一名命门
 　　脐下二寸。三焦募也。《铜人》灸二七壮，止一百壮。《甲乙》针八分，留三呼，得气即泻。《千金》针五分。《下经》灸七壮。《素注》针六分，留七呼。妇人禁针、禁灸，犯之绝子。主伤寒，小便不利，泄利不禁，小腹绞痛，阴囊入小腹，贲豚抢心，腹痛坚硬，卒疝绕脐，气淋血淋，小便黄，呕吐血，不食谷，谷不化，水肿，水气行皮肤，小腹皮敦敦然，气满，妇人因产恶露不止，结成块，崩中漏下。

气海一名脖
 [image: ]
 ，一名下肓
 　　脐下一寸半宛宛中。男子生气之海。《铜人》针八分，得气即泻，泻后宜补之，可灸百壮。《明下》灸七壮。主伤寒，饮水过多，腹胀肿，气喘心下痛，冷病面赤，脏虚气惫，真气不足，一切气疾久不瘥，肌体羸瘦，四肢力弱，贲豚七疝，小肠膀胱肾余，髒瘕结块，状如覆杯，腹暴胀，按之不下，脐下冷气痛，中恶脱阳欲死，阴症卵缩，四肢厥冷，大便不通，小便赤，卒心痛，妇人临经行房羸瘦，崩中，赤白带下，月事不调，产后恶露不止，绕脐[image: ]
 痛，闪着腰疼，小儿遗尿。

浦江郑义宗患滞下昏仆，目上视，溲注汗泄，脉大，此阴虚阳暴绝，得之病后酒色。丹溪为灸气海渐苏，服人参膏数斤愈。

阴交一名横户
 　　脐下一寸，当膀胱上际。三焦之募。任脉、少阴、冲脉之会。《铜人》针八分，得气即泻，泻后宜补，灸百壮。《明堂》灸不及针，日三七壮，止百壮。主气痛如刀搅，腹填坚痛，下引阴中，不得小便，两丸骞，疝痛，阴汗湿痒，腰膝拘挛，脐下热，鬼击，鼻出血，妇人血崩，月事不绝，带下，产后恶露不止，绕脐冷痛，绝子，阴痒，贲豚上腹，小儿陷囟。

神阙一名气舍
 　　当脐中。《素注》禁针，针之使人脐中恶疡溃，屎出者死，灸三壮。《铜人》灸百壮。主中风不省人事，腹中虚冷，伤败脏腑，泄利不止，水肿鼓胀，肠鸣状如流水声，腹痛绕脐，小儿奶利不绝，脱肛，风痫，角弓反张。

徐平仲中风不苏，桃源簿为灸脐中百壮始苏；不起，再灸百壮。

水分一名分水
 　　下脘下一寸，脐上一寸，穴当小肠下口。至是而泌别清浊，水液入膀胱，渣滓入大肠，故曰水分。《素注》针一寸。《铜人》针八分，留三呼，泻五吸。水病灸大良。又云：禁针。针之水尽即死。《明堂》水病灸七七壮，止四百壮，针五分，留三呼。 《资生》云：不针为是。主水病，腹坚肿如鼓，转筋，不嗜食，肠胃虚胀，绕脐痛冲心，腰脊急强，肠鸣状如雷声，上冲心，鬼击，鼻出血，小儿陷囟。

下脘　　建里下一寸，脐上二寸，穴当胃下口，小肠上口，水谷于是入焉。足太阴、任脉之会。《铜人》针八分，留三呼，泻五吸，灸二七壮，止二百壮。主脐下厥气动，腹坚硬，胃胀，羸瘦，腹痛，六腑气寒，谷不转化，不嗜食，小便赤，痞块连脐上厥气动，日渐瘦，脉厥动，翻胃。

建里　　中脘下一寸，脐上三寸。《铜人》针五分，留十呼，灸五壮。《明堂》针一寸二分。主腹胀，身肿，心痛，上气，肠中疼，呕逆，不嗜食。

中脘一名太仓
 　　上脘下一寸，脐上四寸，居心蔽骨与脐之中。手太阳、少阳、足阳明、任脉之会。上纪者，中脘也。胃之募也。《难经》曰：腑会中脘。疏曰：腑病治此。《铜人》针八分，留七呼，泻五吸，疾出针。灸二七壮，止二百壮。 《明堂》日灸二七壮，止四百壮。《素注》针一寸二分，灸七壮。主五膈，喘息不止，腹暴胀，中恶，脾疼，饮食不进，翻胃，赤白痢，寒癖，气心疼，伏梁，心下如覆杯，心膨胀，面色痿黄，天行伤寒热不已，温疟先腹痛，先泻，霍乱，泻出不知，食饮不化，心痛，身寒，不可俯仰，气发噎。

东垣曰：气在于肠胃者，取之足太阴、阳明；不下，取三里、章门、中脘。又曰：胃虚而致太阴无所禀者，于足阳明募穴中引导之。

上脘一名胃脘
 　　巨阙下一寸，脐上五寸。上脘、中脘属胃，络脾。足阳明、手太阳、任脉之会。《素注》、《铜人》针八分，先补后泻。风痫热病，先泻后补，立愈。日灸二七壮，至百壮，未愈倍之。《明下》灸三壮。主腹中雷鸣相逐，食不化，腹[image: ]
 刺痛，霍乱吐利，腹痛，身热，汗不出，翻胃呕吐食不下，腹胀气满，心忪惊悸，时呕血，痰多吐涎，奔豚，伏梁，二虫卒心痛，风痫，热病，马黄黄疸，积聚坚大如盘，虚劳吐血，五毒，痉不能食。

巨阙　　鸠尾下一寸。心之募。《铜人》针六分，留七呼，得气即泻。灸七壮，止七七壮。主上气咳逆，胸满短气，背痛胸痛，痞塞，数种心痛，冷痛，蛔虫痛，蛊毒猫鬼，胸中痰饮，先心痛，先吐，霍乱不识人，惊悸，腹胀暴痛，恍惚不止，吐逆不食，伤寒烦心，喜呕发狂，少气腹痛，黄疸，急疸，急疫，咳嗽，狐疝，小腹胀噫，烦热，膈中不利，五脏气相干，卒心痛，尸厥。妊娠子上冲心昏闷，刺巨阙，下针令人立苏不闷；次补合谷，泻三阴交，胎应针而落，如子手掬心，生下手有针痕；顶母心向前，人中有针痕；向后枕骨有针痕，是验。

按 《十四经发挥》云：凡人心下有膈膜，前齐鸠尾，后齐十一椎，周围着脊，所以遮隔浊气，不使上熏心肺，是心在膈上也。难产之妇，若子上冲，至膈则止。况儿腹中又有衣胞裹之，岂能破膈掬心哉？心为一身之主，神明出焉，不容小有所犯，岂能被冲掬而不死哉？盖以其上冲近心，故云尔。如胃脘痛曰心痛之类是也，学者不可以辞害意。

鸠尾一名尾翳
 ，一名
 齃骬　　在两歧骨下一寸。曰鸠尾者，言其骨垂下如鸠尾形。任脉之别。《铜人》禁灸，灸之令人少心力，大妙手方针，不然针取气多，令人夭。针三分，留三呼，泻五吸，肥人倍之。《明堂》灸三壮。《素注》不可刺灸。主息贲，热病，偏头痛引目外眦，噫喘，喉鸣，胸满咳呕，喉痹咽肿，水浆不下，癫痫狂走，不择言语，心中气闷，不喜闻人语，咳唾血，心惊悸，精神耗散，少年房劳，短气少气。

又 《灵枢经》云：膏之原，出于鸠尾。

中庭　　膻中下一寸六分陷中。 《铜人》灸五壮，针三分。《明堂》灸三壮。主胸胁支满，噎塞，食饮不下，呕吐食出，小儿吐奶。

膻中一名元儿
 　　玉堂下一寸六分，横量两乳间陷中，仰而取之。足太阴、少阴、手太阳、少阳、任脉之会。《难经》曰：气会膻中。疏曰：气病治此。灸五壮。 《明堂》灸七壮，止二七壮，禁针。主上气短气，咳逆，噎气，膈气，喉鸣喘嗽，不下食，胸中如塞，心胸痛，风痛，咳嗽，肺痈唾脓，呕吐涎沫，妇人乳汁少。

玉堂一名玉英
 　　紫宫下一寸六分陷中。《铜人》灸五壮，针三分。主胸膺疼痛，心烦咳逆，上气，胸满不得息，喘息，呕吐寒痰。

紫宫　　华盖下一寸六分陷中，仰面取之。《铜人》灸五壮，针三分，《明下》灸七壮。主胸胁支满，胸膺骨痛，饮食不下，呕逆上气，烦心，咳逆吐血，唾如白胶。

华盖　　璇玑下一寸六分陷中，仰面取之。《铜人》针三分，灸五壮。《明下》灸三壮。主喘急上气，咳逆哮嗽，喉痹咽肿，水浆不下，胸胁支满痛。

璇玑　　天突下一寸六分陷中，仰头取之。《铜人》灸五壮，针三分。主胸胁支满痛，咳逆上气，喉鸣喘不能言，喉痹咽痈，水浆不下，胃中有积。

天突一名天瞿
 　　在颈结喉下一寸宛宛中。阴维、任脉之会。《铜人》针五分，留三呼，得气即泻，灸亦得，不及针。若下针当直下，不得低手即五脏之气伤，人短寿。《明堂》灸五壮，针一分。《素注》针一寸，留七呼，灸三壮。主面皮热，上气咳逆，气暴喘，咽肿咽冷，声破，喉中生疮，喉猜猜喀脓血，喑不能言，身寒热，颈肿，哮喘，喉中翕翕如水鸡声，胸中气梗梗，夹舌缝青脉，舌下急，心与背相控而痛，五噎，黄疸，醋心，多睡，呕吐，瘿瘤。

许氏曰：此穴一针四效。凡下针后良久，先脾磨食，觉针动为一效；次针破病根，腹中作声为二效；次觉流入膀胱为三效；然后觉气流行，入腰后肾堂间为四效矣。

廉泉一名舌本
 　　颈下结喉上中央，仰面取之。阴维、任脉之会。《素注》低针取之，针一寸，留七呼。《铜人》灸三壮，针三分，得气即泻。《明堂》针二分。主咳嗽上气，喘息，呕沫，舌下肿难言，舌根缩急不食，舌纵涎出，口疮。

承浆一名悬浆
 　　唇棱下陷中，开口取之。大肠脉、胃脉、督脉、任脉之会。《素注》针二分，留五呼，灸三壮。《铜人》灸七壮，止七七壮。《明堂》针三分，得气即泻，留三呼，徐徐引气而出。日灸七壮，过七七停四五日后，灸七七壮。若一向灸，恐足阳明脉断，其病不愈，停息复灸，令血脉通宣，其病立愈。主偏风，半身不遂，口眼[image: ]
 斜，面肿消渴，口齿疳蚀生疮，暴喑不能言。

督脉图

督脉经穴歌

督脉中行二十七，长强腰俞阳关密，

命门悬枢接脊中，筋缩至阳灵台逸，

神道身柱陶道长，大椎平肩二十一，

哑门风府脑户深，强间后顶百会率，

前顶囟会上星圆，神庭素髎水沟窟，

兑端开口唇中央，龈交唇内任督毕二十七穴
 。

督脉图



此经不取井荥输合也。

脉起下极之腧，并于脊里，上至风府，入脑上巅，循额至鼻柱，属阳脉之海。以人之脉络，周流于诸阳之分，譬犹水也，而督脉则为之都纲，故名曰海焉。用药难拘定法，针灸贵察病源。

要知任督二脉一功，元将四门外闭，两目内观，默想黍米之珠，权作黄庭之主。却乃徐徐咽气一口，缓缓纳入丹田。冲起命门，引督脉过尾闾，而上升泥丸；追动性元，引任脉降重楼，而下返气海。二脉上下，旋转如圆；前降后升，络绎不绝。心如止水，身似空壶，即将谷道轻提，鼻息渐闭。倘或气急，徐徐咽之；若乃神昏，勤加注想。意倦放参，久而行之，关窍自开，脉络流通，百病不作。广成子曰：丹灶河牢休矻矻。此之谓也。督任原是通真路，丹经设作许多言，予今指出玄机理，但愿人人寿万年！

考正穴法

长强一名气之阴郄
 ，一名厥骨
 　　脊骶骨

端计三分，伏地取之。足少阴、少阳之会。

督脉络，别走任脉。《铜人》针三分，转针以大痛为度。灸不及针，日灸三十壮，止二百壮，此痔根本。《甲乙》针二分，留七呼。《明堂》灸五壮。主肠风下血，久痔瘘，腰脊痛，狂病，大小便难，头重，洞泄，五淋，疳蚀下部，小儿囟陷，惊痫瘛疭，呕血，惊恐失精，瞻视不正。慎冷食、房劳。

腰俞一名背解
 ，一名髓孔
 ，一名腰柱
 ，一名腰户
 　　二十一椎下宛宛中，以挺身伏地舒身，两手相重支额，纵四体后，乃取其穴。《铜人》针八分，留三呼，泻五吸。灸七牡，至七七牡。慎房劳、举重强力。《明堂》灸三壮。主腰胯腰脊痛，不得俯仰，温疟汗不出，足痹不仁，仿寒四肢热不已，妇人月水闭，溺赤。

阳关　　十六椎下，坐而取之。《铜人》针五分，灸三壮。主膝外不可屈伸，风痹不仁，筋挛不行。

命门一名属累
 　　十四椎下，伏而取之。《铜人》针五分，灸三壮。主头痛如破，身热如火，汗不出，寒热痎疟，腰腹相引，骨蒸五脏热，小儿发痫，张口摇头，身反折角弓。

悬枢　　十三椎下，伏而取之。《铜人》针三分，灸三壮。主腰脊强不得屈伸，积气上下行，水谷不化，下利，腹中留疾。

脊中一名神宗
 ，一名脊俞
 　　十一椎下，俯而取之。《铜人》针五分，得气即泻。禁灸，灸之令人腰伛偻。主风痫癫邪，黄疸，腹满，不嗜食，五痔便血，温病，积聚，下利，小儿脱肛。

筋缩　　九椎下，俯而取之。《铜人》针五分，灸三壮。《明下》灸七壮。主癫疾狂走，脊急强，目转反戴，上视，目瞪，痫病多言，心痛。

至阳　　七椎下，俯而取之。《铜人》针五分，灸三壮。《明下》灸七壮。主腰脊痛，胄中寒气，不能食，胸胁支满，身羸瘦，背中气上下行，腹中鸣，寒热解豔，淫泺胫酸，四肢重痛，少气难言，卒疰忤攻心胸。

灵台　　六椎下，俯而取之。 《铜人》缺治病。见 《素问》。今俗灸之，以治气喘不能卧，火到便愈。禁针。

神道　　五椎下，俯而取之。《铜人》灸七七壮，止百壮，禁针。《明下》灸三壮，针五分。《千金》灸五壮。主伤寒发热，头痛，进退往来，痎疟，恍惚，悲愁健忘，惊悸，失欠，牙车蹉，张口不合，小儿风痫。瘛疭，可灸七壮。

身柱　　三椎下，俯而取之。《铜人》针五分，灸七七壮，止百壮。《明堂》灸五壮。《下经》灸三壮。主腰脊痛，癫病狂走，瘛疭，怒欲杀人，身热，妄言见鬼，小儿惊痫。

《难经》云：治洪长伏三脉，风痫发狂，恶人与火，灸三椎、九椎。

陶道　　一椎下，俯而取之。足太阳、督脉之会。《铜人》灸五壮，针五分。主痎疟寒热，洒淅脊强，烦满，汗不出，头重，目瞑，瘛疭，恍惚不乐。

大椎　　一椎上，陷者宛宛中。手足三阳、督脉之会。 《铜人》针五分，留三呼，泻五吸，灸以年为壮。主肺胀胁满，呕吐上气，五劳七伤，乏力，温疟痎疟，气注背膊拘急，颈项强不得回顾，风劳食气，骨热，前板齿燥。

仲景曰：太阳与少阳并病，颈项强痛或眩冒，时如结胸，心下痞硬者，当刺大椎第一间。

哑门一名舌厌
 ，一名舌横
 ，一名喑门
 　　项后入发际五分，项中央宛宛中，仰头取之。督脉、阳维之会。入系舌本。《素注》针四分。《铜人》针二分，可绕针八分，留三呼，泻五吸，泻尽更留针取之，禁灸，灸之令人哑。主舌急不语，重舌，诸阳热气盛，衄血不止，寒热风哑，脊强反折，瘛疭癫疾，头重风汗不出。

风府一名舌本
 　　项后入发际一寸，大筋内宛宛中，疾言其肉立起，言休立下。足太阳、督脉、阳维之会。《铜人》针三分，禁灸，灸之使人失音。《明堂》针四分，留三呼。《素注》针四分。主中风，舌缓不语，振寒汗出，身重恶寒，头痛，项急不得回顾，偏风半身不遂，鼻衄，咽喉肿痛，伤寒狂走欲自杀，目妄视，头中百病，马黄黄疸。

《疟论》曰：邪客于风府，循膂而下，卫气一日夜大会于风府，明日日下一节，故其作晏，每至于风府则腠理开，腠理开则邪气入，邪气入则病作，以此日作稍益晏也。其出于风府，日下一节，二十五日下至骶骨，二十六日入于脊内，故日作益晏也。

昔魏武帝患风伤项急，华佗治此穴得效。

脑户一名合颅
 　　枕骨上，强间后一寸半。足太阳、督脉之会。《铜人》禁灸，灸之令人哑。《明堂》针三分。《素注》针四分。《素问》刺脑户，入脑立死。主面赤目黄，面痛，头重肿痛，瘿瘤。此穴针灸俱不宜。

强间一名大羽
 　　后顶后一寸半。 《铜人》针二分，灸七壮。《明堂》灸五壮。主头痛目眩，脑旋烦心，呕吐涎沫，项强左右不得回顾，狂走不卧。

后顶一名交冲
 　　百会后一寸半，枕骨上。 《铜人》灸五壮，针二分。《明堂》针四分。《素注》针三分。主头项强急，恶风寒，风眩，目閞閞，额颅上痛，历节汗出，狂走癫疾不卧，痫发瘛疭，头偏痛。

百会一名三阳
 ，一名五会
 ，一名巅上
 ，一名天满
 　　前顶后一寸五分，顶中央旋毛中可容豆，直两耳尖。性理北溪陈氏曰：略退些子，犹天之极星居北。手足三阳、督脉之会。 《素注》针二分。《铜人》灸七壮，止七七壮。凡灸头顶，不得过七壮，缘头顶皮薄，灸不宜多。针二分，得气即泻。又 《素注》针四分。主头风中风，言语謇涩，口噤不开，偏风半身不遂，心烦闷，惊悸健忘，忘前失后，心神恍惚，无心力，痎疟，脱肛，风痫，青风，心风，角弓反张，羊鸣多哭，语言不择，发时即死，吐沫，汗出而呕，饮酒面赤，脑重鼻塞，头痛目眩，食无味，百病皆治。

虢太子尸厥，扁鹊取三阳五会，有间太子苏。唐高宗头痛，秦鸣鹤曰：宜刺百会出血。武后曰：岂有至尊头上出血之理。已而刺之，微出血，立愈。

前顶　　囟会后一寸半骨间陷中。《铜人》针一分，灸三壮，止七七壮。《素注》针四分。主头风目眩，面赤肿，水肿，小儿惊痫，瘛疭，发即无时，鼻多清涕，顶肿痛。

囟会　　上星后一寸陷中。《铜人》灸二七壮，至七七壮。初灸不痛，病去即痛，痛止灸。若是鼻塞，灸至四日渐退，七日顿愈。针二分，留三呼，得气即泻。八岁以下不可针，缘囟门未合，刺之恐伤其骨，令人夭。《素注》针四分。主脑虚冷，或饮酒过多，脑疼如破，衄血，面赤暴肿，头皮肿，生白屑风，头眩，颜青目眩，鼻塞不闻香臭，惊悸，目戴上不识人。

上星一名神堂
 　　神庭后入发际一寸陷中，容豆。《素注》针三分，留六呼，灸五壮。《铜人》灸七壮。以细三棱针，宣泄诸阳热气，无令上冲头目。主面赤肿，头风，头皮肿，面虚，鼻中息肉，鼻塞头痛，痎疟振寒，热病汗不出，目眩，目睛痛，不能远视，口鼻出血不止。不宜多灸，恐拔气上，令人目不明。

神庭　　直鼻上入发际五分。足太阳、督脉之会。《素注》灸三壮。《铜人》灸二七壮，止七七壮。禁针，针则发狂，目失睛。主登高而歌，弃衣而走，角弓反张，吐舌，癫疾风痫，目上视不识人，头风目眩，鼻出清涕不止，目泪出，惊悸不得安寝，呕吐烦满，寒热头痛，喘渴。

岐伯曰：凡欲疗风，勿令灸多。缘风性轻，多即伤，惟宜灸七壮，至三七壮止。张子和曰：目肿、目翳，针神庭、上星、囟会、前顶，翳者可使立退，肿者可使立消。

素髎一名面正
 　　鼻柱上端准头。此穴诸方阙治。《外台》不宜灸，针一分。《素注》针三分。主鼻中息肉不消，多涕，生疮鼻窒，喘息不利，鼻[image: ]
 噼，鼽衄。

水沟一名人中
 　　鼻柱下，沟中央，近鼻孔陷中。督脉、手足阳明之会。《素注》针三分，留六呼，灸三壮。《铜人》针四分，留五呼，得气即泻，灸不及针，日灸三壮，《明堂》日灸三壮。至二百壮。《下经》灸五壮。主消渴，饮水无度，水气遍身肿，失笑无时，癫痫语不识尊卑，乍哭乍喜，中风口噤，牙关不开，面肿唇动，状如虫行，卒中恶，鬼击，喘渴，目不可视，黄疸马黄，瘟疫，通身黄，口[image: ]
 噼。灸不及针，艾炷小雀粪大。水面肿，针此一穴，出水尽即愈。

兑端　　唇上端。《铜人》针二分，灸三壮。主癫疾吐沫，小便黄，舌干消渴，衄血不止，唇吻强，齿龈痛，鼻塞，痰涎，口噤鼓颔，炷如大麦。

龈交　　唇内齿上龈缝中，任、督、足阳明之会。《铜人》针三分，灸三壮。主鼻中息肉，蚀疮，鼻塞不利，额銬中痛，颈项强，目泪眵汁，牙疳肿痛，内眦赤痒痛，生白翳，面赤心烦，马黄黄疸，寒暑瘟疫。小儿面疮癣，久不除，点烙亦佳。

督任要穴图杨氏


督脉

人病脊膂强痛，癫痫，背心热，狂走，鬼邪，目痛，大椎骨酸疼，斯乃督脉起于下极，并脊上行风府，起于尾闾，而生是病。可刺督脉人中穴。鼻柱下近孔陷中，针四分，灸亦可，不及针，昏晕及癫狂者甚效。

督脉要穴图



[image: ]
任脉要穴图



任脉

人病七疝八瘕，寒温不调，口舌生疮，头项强痛，斯乃任脉起于中极下，上毛循腹到关元，直至咽喉天突，过承浆而生是病。可刺任脉承浆穴，在髭间陷中，刺入同身寸三分，灸七壮，止七七壮。

奇经八脉歌《医经小学》


督脉起自下极腧，并于脊里上风府，

过脑额鼻入龈交，为阳脉海都纲要。

任脉起于中极底，上腹循喉承浆里，

阴脉之海妊所谓。冲脉出胞循脊中，

从腹会咽络口唇，女人成经为血室，

脉并少阴之肾经，与任督本于阴会，

三脉并起而异行。阳跷起自足跟里，

循外踝上入风池。阴跷内踝循喉嗌，

本足阴阳脉别支。诸阴交起阴维脉，

发足少阴筑宾郄。诸阳会起阳维脉，

太阳之郄金门穴。带脉周回季胁间，

会于维道足少阳。所谓奇经之八脉，

维系诸经乃顺常。

奇经八脉 《节要》


督脉者，起于少腹以下骨中央，女子入系廷孔，其孔溺孔之端也。其络循阴器，合篡间，绕篡后，别绕臀，至少阴与巨阳中络者合少阴，上股内后廉，贯脊属肾；与太阳起于目内眦，上额交巅上，入络脑，还出别下项，循肩膊内，夹脊抵腰中，入循膂，络肾，其男子循茎下至篡，与女子等；其少腹直上者，贯脐中央，上贯心，入喉，上颐环唇，上系两目之下中央。

督脉起于下极之腧，并于脊里，上至风府，入脑上巅，循额至鼻柱，属阳脉之海。其为病也，脊强而厥，凡二十七穴。穴见前。

任脉与冲脉，皆起于胞中，循脊里，为经络之海。其浮而外者，循腹上行，会于咽喉，别而络唇口。血气盛，则肌肉热。血独盛，则渗灌皮肤生毫毛。妇人有余于气，不足于血，以其月事数下，任冲并伤故也。任冲之交脉，不营于唇口，故髭须不生。

任脉起于中极之下，以上毛际，循腹里，上关元，至喉咽，属阴脉之海。其为病也，苦内结，男子为七疝，女子为瘕聚，凡二十四穴。穴见前。

冲脉者，与任脉皆起于胞中，上循脊里，为经络之海。其浮于外者，循腹上行，会于咽喉，别而络唇口。故曰，冲脉者，起于气冲，并足少阴之经，夹脐上行，至胸中而散。其为病也，令人逆气而里急。《难经》则曰并足阳明之经，以穴考之，足阳明夹脐左右各二寸而上行，足少阴夹脐左右各一寸而上行。《针经》所载，冲任与督脉，同起于会阴，其在腹也，行乎幽门、通谷、阴都、石关、商曲、肓俞、中注、四满、气穴、大赫、横骨。凡二十二穴，皆足少阴之分也。然则冲脉，并足少阴之经明矣。

幽门巨阙旁
 　　通谷上脘旁
 　　阴都通谷下
 　　石关阴都下
 　　商曲石关下
 　　肓俞商曲下
 　　中注肓俞下
 　　四满中注下
 　　气穴四满下
 　　大赫气穴下
 　　横骨大赫下


带脉者，起于季胁，回身一周。其为病也，腹满，腰溶溶如坐水中。其脉气所发，正名带脉，以其回身一周如带也。又与足少阳会于带脉、五枢、维道，此带脉所发。凡六穴。

带脉季胁下一寸八分
 　　五枢带脉下三寸
 　　维道章门下五寸三分


阳跷脉者，起于跟中，循外踝上行，入风池。其为病也，令人阴缓而阳急。两足跷脉，本太阳之别，合于太阳，其气上行，气并相还则为濡目，气不营则目不合；男子数其阳，女子数其阴，当数者为经，不当数者为络也。跷脉长八尺。所发之穴：生于申脉，本于仆参，郄于附阳，与足少阳会于居髎，又与手阳明会于肩髃及巨骨，又与手太阳、阳维会于臑俞，又与手足阳明会于地仓及巨髎，又与任脉、足阳明会于承泣。凡二十穴。

申脉外踝下
 　　仆参跟骨下
 　　附阳外跟上
 　　居髎章门下
 　　肩髃肩端
 　　巨骨肩端
 　　臑俞肩
 髃后胛骨上廉
 　　地仓口吻旁
 　　巨髎鼻两旁
 承泣目下七分


阴跷脉者，亦起于跟中，循内踝上行，至咽喉，交贯冲脉。其为病也，令人阳缓而阴急。故曰跷脉者，少阴之别，起于然谷之后，上内踝之上，直上阴，循阴股入阴，上循胸里，入缺盆，上出人迎之前，入鼻，属目内眦，合于太阳。女子以之为经，男子以之为络。两足跷脉，长八尺，而阴跷之郄在交信，阴跷病者取此。凡四穴。

照海足内踝下
 　　交信内踝上


阳维脉者，维于阳。其脉起于诸阳之会，与阴维皆维络于身。若阳不能维于阳，则溶溶不能自收持。其脉气所发：别于金门，郄于阳交，与手太阳及阳跷脉会于臑俞，又与手少阳会于臑会，又与手足少阳会于天髎，又与手足少阳、足阳明会于肩井；其在头也，与足少阳会于阳白，上于本神及临泣、目窗，上至正营、承灵，循于脑空，下至风池、日月；其与督脉会，则在风府及哑门。其为病也，苦寒热。凡三十二穴。

金门足外踝下
 　　阳交外踝上
 　　臑俞肩后胛上
 　　臑会肩前廉
 　　天髎缺盆上
 　　肩井肩头上
 　　阳白眉上
 　　本神曲差旁
 　　临泣目上
 　　目窗临泣后
 　　正营目窗后
 　　承灵正营后
 　　脑空承灵后
 　　风池脑空下
 　　日月期门下
 　　风府　　哑门

阴维脉者，维于阴。其脉起于诸阴之交。若阴不能维于阴，则怅然失志。其脉气所发：阴维之郄，名曰筑宾，与足太阴会于腹哀、大横，又与足太阴、厥阴会于府舍、期门，与任脉会于天突、廉泉。其为病也，苦心痛。凡一十二穴。

筑宾内踝上
 　　腹哀日月下
 　　大横腹哀下
 　　府舍腹结下
 　　期门乳下
 　　天突结喉下
 　　廉泉结喉上


十五络脉歌 《医经小学》


人身络脉一十五，我今逐一从头举：

手太阴络为列缺，手少阴络即通里，

手厥阴络为内关，手太阳络支正是，

手阳明络偏历当，手少阳络外关位，

足太阳络号飞扬，足阳明络丰隆记，

足少阳络为光明，足太阴络公孙寄，

足少阴络名大钟，足厥阴络蠡沟配，

阳督之络号长强，阴任之络为屏翳，

脾之大络为大包，十五络名君须记。

十五络脉穴辨《医统》


十五络脉者，十二经之别络而相通焉者也。其余三络，为任督二脉之络；脾之大络，总统阴阳诸络，灌溉于脏腑者也。《难经》谓三络为阳跷阴跷二络，尝考之无穴可指。且二跷亦非十四经之正也。《针灸节要》以为任络曰屏翳，督络曰长强，诚得 《十四经发挥》之正理，加以脾之大络曰大包，此合十五络也。

十五络脉《节要》


手太阴之别络，名曰列缺。起于腕上分间，并太阴之经，直入掌中，散入鱼际。其病实则手锐掌热，泻之；虚则欠㰦，小便遗数，补之。去腕寸半，别走阳明也。

手少阴之别络，名曰通里。去腕一寸，别走太阳，循经入于心中，系舌本，属目系。实则支膈，泻之；虚则不能言，补之。

手厥阴之别络，名曰内关。去掌二寸两筋间，别走少阳，循经上系于心包络心系。实则心痛，泻之；虚则头强，补之。

手太阳之别络，名曰支正。上腕五寸，别走少阴；其别者，上走肘，络肩髃。实则节弛肘废，泻之；虚则生疣，小者如指痂疥，补之。

手阳明之别络，名曰偏历。去腕三寸，别走太阴；其别者，上循臂，乘肩髃，上曲颊遍齿；其别者，入耳，合于宗脉。实则龋聋，泻之；虚则齿寒痹膈，补之。

手少阳之别络，名曰外关。去腕二寸，外绕臂，注胸中，别走手厥阴。实则肘挛，泻之；虚则不收，补之。

足太阳之别络，名曰飞扬。去踝七寸，别走少阴。实则鼽窒，头背痛，泻之；虚则鼽衄，补之。

足少阳之别络，名曰光明。去踝五寸，别走厥阴，下络足跗。实则厥，泻之；虚则痿躄，坐不能起，补之。

足阳明之别络，名曰丰隆。去踝八寸，别走太阴；其别者，循胫骨外廉，上络头项，合诸经之气，下络喉嗌。其病气逆则喉痹，卒喑；实则狂癫，泻之；虚则足不收，胫枯，补之。

足太阴之别络，名曰公孙。去本节之后一寸，别走阳明；其别者，入络肠胃。厥气上逆则霍乱，实则肠中切痛，泻之；虚则鼓胀，补之。

足少阴之别络，名曰大钟。当踝后绕跟，别走太阳；其别者，并经上走于心包下，外贯腰脊，其病气逆烦闷，实则闭癃，泻之；虚则腰痛，补之。

足厥阴之别络，名曰蠡沟。去内踝五寸，别走少阳。其别者，径胫上睾，结于茎。其病气逆则睾肿，卒疝；实则挺长，泻之；虚则暴痒，补之。

任脉之别络，名曰屏翳。下鸠尾，散于腹。实则腹皮痛，泻之；虚则痒搔，补之。

督脉之别络，名曰长强。夹膂上项，散头上，下当肩胛左右，别走任脉，入贯膂，实则脊强，泻之；虚则头重高摇，补之。

脾之大络，名曰大包。出渊液下三寸，布胸胁。实则身尽痛，泻之；虚则百节尽皆纵，补之。

凡此十五络者，实则必见，虚则必下，视之不见，求之上下。人经不同，络脉异所别也。

十二经筋《节要》


足太阳之筋，起于足小指，上结于踝，斜上结于膝；其下循足外侧，结于踵，上循跟，结于腘；其别者，结于腨外，上腘中内廉，与腘中并上结于臀，上夹脊上项；其支者，别入结于舌本；其直者，结于枕骨，上头，下颔，结于鼻；其支者，为目上网，下结于鬧；其支者，从腋后外廉结于肩髃；其支者，入腋下，上出缺盆，上结于完骨；其支者，出缺盆，斜上出于鬧。其病小指支，跟踵痛，腘挛，脊反折，项筋急，肩不举，腋支缺盆中纽痛，不可左右摇。治在燔针劫刺，以知为数，以痛为输，名曰仲春痹也。

足少阳之筋，起于小指次指，上结外踝，上循胫外廉，结于膝外廉；其支者，别起外辅骨，上走髀，前者结于伏兔之上，后者结于尻；其直者，上乘皔季胁，上走腋前廉，系于膺乳，结于缺盆；直者，上出腋，贯缺盆，出太阳之前，循耳后，上额角，交巅上，下走颔，上结于鬧；支者，结于目眦为外维。其病小指次指支，转筋，引膝外转筋，膝不可屈伸，腘筋急，前引髀，后引尻，即上乘皔季胁痛，上引缺盆、膺乳、颈。维筋急，从左之右，右目不开；上过右角，并跷脉而行，左络于右，故伤左角，右足不用，命曰维筋相交。治在燔针劫刺，以知为数，以痛为输，名曰盂春痹也。

足阳明之筋，起于中三指，结于跗上，斜外上加于辅骨，上结于膝外廉，直上结于髀枢，上循胁属脊；其直者，上循骭，结于髀；其支者，结于外辅骨，合少阳；其直者，上循伏兔，上结于髀，聚于阴器，上腹而布，至缺盆而结，上颈，上夹口，合于鬧，下结于鼻，上合于太阳，太阳为目上网，阳明为目下网；其支者，从颊结于耳前。其病足中指支，胫转筋，脚跗坚，伏兔转筋，髀前肿，耝疝，腹筋急，引缺盆及颊，卒口噼，急者目不合，热则筋纵，目不开；颊筋有寒则急，引颊移口，有热则筋弛纵，缓不胜收，故噼。治之以马膏，膏其急者；以白酒和桂，以涂其缓者，以桑钩钩之；即以生桑灰置之坎中，高下以坐等，以膏熨急颊，且饮美酒，啖美炙肉；不饮酒者，自强也，为之三拊而已。治在燔针劫刺，以知为数，以痛为输，名曰季春痹也。

足太阴之筋，起于大指之端内侧，上结于内踝；其直者，络于膝内辅骨，上循阴股，结于髀，聚于阴器，上腹结于脐，循腹里，结于肋，散于胸中；其内者，着于脊。其病足大指支，内踝痛，转筋痛，膝内辅骨痛，阴股引髀而痛，阴器纽痛，下引脐两胁痛，引膺中脊内痛。治在燔针劫刺，以知为数，以痛为输，名曰孟秋痹也。

足少阴之筋，起于小指之下，并足太阴之筋，斜走内踝之下，结于踵，与太阳之筋合，而上结于内辅之下，并太阴之筋而上，循阴股，结于阴器，循脊内，夹膂，上至项，结于枕骨，与足太阳之筋合。其病足下转筋，及所过而结者，皆痛及转筋。病在此者主痫瘛及痉，在外者不能俯，在内者不能仰。故阳病者，腰反折不能俯，阴病者不能仰。治在燔针劫刺，以知为数，以痛为输。在内者，熨引饮药，此筋折纽，纽发数甚者死不治，名曰仲秋痹也。

足厥阴之筋，起于大指之上，上结于内踝之前，上循胫，上结内辅之下，上循阴股，结于阴器，络诸筋。其病足大指支，内踝之前痛，内辅痛，阴股痛转筋，阴器不用，伤于内则不起，伤于寒则阴缩入，伤于热则纵挺不收，治在行水清阴气。其病转筋者，治在燔针劫刺，以知为数，以痛为输，名曰季秋痹也。

手太阳之筋，起于小指之上，结于腕，上循臂内廉，结于肘内锐骨之后，弹之应小指之上，入结于腋下；其支者，后走腋后廉，上绕肩胛，循颈，出走太阳之前，结于耳后完骨；其支者，入耳中；直者，出耳上，下结于颔，上属目外眦。其病小指支，肘内锐骨后廉痛，循臂阴，入腋下，腋下痛，腋后廉痛，绕肩胛引颈而痛，应耳中鸣痛引颔，目瞑良久乃得视，颈筋急，则为筋瘘，颈肿寒热在颈者，治在燔针劫刺之，以知为数，以痛为输。其为肿者，复而锐之。本支者，上曲牙，循耳前属目外眦，上颔，结于角，其病当所过者支转筋。治在燔针劫刺，以知为数，以痛为输，名曰仲夏痹也。

手少阳之筋，起于小指次指之端，结于腕中，循臂，结于肘，上绕臑外廉，上肩，走颈，合手太阳；其支者，当曲颊入系舌本；其支者，上曲牙，循耳前，属目外眦，上乘颔，结于角。其病当所过者，即支转筋，舌卷。治在燔针劫刺，以知为数，以痛为输，名曰季夏痹也。

手阳明之筋，起于大指次指之端，结于腕，上循臂，上结于肘外，上臑，结于髃；其支者，绕肩胛，夹脊；直者从肩髃上颈；其支者，上颊，结于鬧；直者，上出手太阳之前，上左角，络头，下右颔。其病当所过者支痛及转筋，肩不举，颈不可左右视。治在燔针劫刺，以知为数，以痛为输，名曰孟夏痹也。

手太阴之筋，起于大指之上，循指上行，结于鱼后，行寸口外侧，上循臂，结肘中，上臑内廉，入腋下，出缺盆，结肩前髃，上结缺盆，下结胸里，散贯贲，合贲下抵季胁。其病当所过者支转筋，痛甚成息贲，胁急吐血。治在燔针劫刺，以知为数，以痛为输，名曰仲冬痹也。

手厥阴之筋，起于中指，与太阴之筋并行，结于肘内廉，上臂阴，结腋下，下散前后夹胁；其支者，入腋，散胸中，结于臂。其病当所过者支转筋，前及胸痛息贲。治在燔针劫刺，以知为数，以痛为输，名曰孟冬痹也。

手少阴之筋，起于小指之内侧，结于锐骨，上结肘内廉，上入腋，交太阴，夹乳里，结于胸中，循臂下系于脐。其病内急心承伏梁，下为肘纲。其病当所过者支转筋，筋痛。治在燔针劫刺，以知为数，以痛为输。其承伏梁唾血脓者，死不治。经筋之病，寒则反折筋急，热则筋弛纵不收，阴痿不用。阳急则反折，阴急则俯不伸。焠刺者，刺寒急也，热则筋纵不收，无用燔针，名曰季冬痹也。

足之阳明，手之太阳，筋急则口目为噼，眦急不能卒视，治皆如上方也。

五脏募穴《聚英》


中府肺募
 　　巨阙心募
 　　期门肝募
 　　章门脾募
 　　京门肾募


按 《难经》云：阳病行阴，故令暮在阴腹曰阴，募皆在腹。

东垣曰：凡治腹之募，皆为原气不足，从阴引阳，勿误也。又曰：六淫客邪，及上热下寒，筋骨皮肉血脉之病，错取于胃之合及诸腹之募者，必危。

五脏俞穴俞，犹委输之输，言经气由此而输于彼也


肺俞三椎下各开寸半
 　　心俞五椎下各开寸半
 　　肝俞九椎下各开寸半
 　　脾俞十一椎下各开寸半
 　　肾俞十四椎下各开寸半


按 《难经》云：阴病行阳，故令俞在阳背曰阳，俞皆在背。

东垣曰：天外风寒之邪，乘中而入，在人之背上，腑俞脏俞，是人之受天外风邪。亦有二说，中于阳则流于经，此病始于外寒，终归外热，收治风寒之邪，治其各脏之俞。

八　会

腑会中脘　　脏会章门　　筋会阳陵泉　　髓会绝骨　　血会膈俞骨会大杼　　脉会太渊　　气会膻中

《难经》云：热病在内者，取会之气穴也。

看部取穴

《灵枢》杂症论：人身上部病取手阳明经，中部病取足太阴经，下部病取足厥阴经，前膺病取足阳明经，后背病取足太阳经。取经者，取经中之穴也。一病可用一、二穴。

治病要穴《医学入门》


针灸穴治大同，但头面诸阳之会，胸膈二火之地，不宜多灸。背腹阴虚有火者，亦不宜灸，惟四肢穴最妙。凡上体及当骨处，针入浅而灸宜少；凡下体及肉厚处，针可入深灸多无害。前经络注 《素问》未载针灸分寸者，以此推之。

头部

百会　　主诸中风等症，及头风巅狂，鼻病，脱肛，久病大肠气泄，小儿急慢惊风，痫症，夜啼，百病。

上星　　主鼻渊，鼻塞息肉及头风目疾。

神庭　　主风痫羊癫。

通天　　主鼻痔。左臭灸右，右臭灸左；左右臭，左右灸。鼻中去一块如朽骨，臭气自愈。

脑空　　主头风，目眩。

翳风　　主耳聋及瘰疬。

率谷　　主伤酒呕吐，痰眩。

风池　　主肺中风，偏正头风。

颊车　　主落架风。

腹部

膻中　　主哮喘肺痈，咳嗽，瘿气。

巨阙　　主九种心痛，痰饮吐水，腹痛息贲。

上脘　　主心痛伏梁，奔豚。

中脘　　主伤暑，及内伤脾胃，心脾痛，疟疾，痰晕，痞满，翻胃，能引胃中生气上行。

水分　　主鼓胀绕脐，坚满不食，分利水道，止泄。

神阙　　主百病及老人、虚人泄泻如神。又治水肿鼓胀，肠鸣卒死，产后腹胀，小便不通，小儿脱肛。

气海　　多灸能令人生子。主一切气疾，阴症痼冷，及风寒暑湿，水肿，心腹鼓胀，胁痛，诸虚髒瘕，小儿囟不合。丹溪治痢，昏仆上视，溲注汗泄，脉大，得之酒色，灸此后，服人参膏而愈。

关元　　主诸虚肾积及虚，老人泄泻，遗精白浊，令人生子。

中极　　主妇人下元虚冷，虚损，月事不调，赤白带下。灸三遍，令生子。

天枢　　主内伤脾胃，赤白痢疾，脾泄及脐腹鼓胀，髒瘕。

章门　　主痞块，多灸左边。肾积，灸两边。

乳根　　主膺肿，乳痈，小儿龟胸。

日月　　主呕宿汁，吞酸。

大赫　　主遗精。

带脉　　主疝气偏坠，水肾，妇人带下。

背部

大杼　　主遍身发热，胆疟咳嗽。

神道　　主背上怯怯乏气。

至阳　　主五疸痞满。

命门　　主老人肾虚腰疼，及诸痔脱肛，肠风下血。

风门　　主易感风寒，咳嗽痰血，鼻衄，一切鼻病。

肺俞　　主内伤外感，咳嗽吐血，肺痈，肺痿，小儿龟背。

膈俞　　主胸胁心痛，痰疟，痃癖，一切血疾。

肝俞　　主吐血，目暗，寒疝。

长强　　主痔漏。

胆俞　　主胁满，干呕，惊怕，睡卧不安，酒疸目黄，面发赤斑。

脾俞　　主内伤脾胃，吐泄，疟，痢，喘急，黄疸，食髒，吐血，小儿慢脾风。

三焦俞　　主胀满积块，痢疾。

胃俞　　主黄疸，食毕头眩，疟疾，善饥不能食。

肾俞　　主诸虚，令人有子，及耳聋，吐血，腰痛，女劳疸，妇人赤白带下。

小肠俞　　主便血下痢，便黄赤。

大肠俞　　主腰脊痛，大小便难，或泄痢。

膀胱俞　　主腰脊强，便难腹痛。

凡五脏疟，灸五脏俞。

遾邁　　主诸疟，久疟眼暗。

意舍　　主胁满呕吐。

手部

曲池　　主中风，手挛筋急，痹风，疟疾，先寒后热。

肩井　　主肘臂不举，扑伤。

肩髃　　主瘫痪，肩肿，手挛。

三里　　主偏风，下牙疼。

合谷　　主中风，破伤风，痹风，筋急疼痛，诸般头病，水肿，难产，小儿急惊风。

三间　　主下牙疼。

二间　　主牙疾，眼疾。

支正　　主七情气郁，肘臂十指皆挛，及消渴。

阳谷　　主头面手膊诸疾，及痔痛，阴痿。

腕骨　　主头面、臂腕、五指诸疾。

后溪　　主疟疾，癫痫。

少泽　　主鼻衄不止，妇人乳肿。

间使　　主脾寒症，九种心痛，脾疼，疟疾，口渴。如瘰疬久不愈，患左灸右，患右灸左。

大陵　　主呕血，疟。

内关　　主气块，及胁痛，劳热，疟疾，心胸痛。

劳宫　　主痰火胸痛，小儿口疮，及鹅掌风。

中渚　　主手足麻木，战战卷挛，肩臂连背疼痛，手背痈毒。

神门　　主惊悸怔忡，呆痴，卒中鬼邪，恍惚振禁，小儿惊痫。

少冲　　主心虚胆寒，怔忡癫狂。

少商　　主双鹅风，喉痹。

列缺　　主咳嗽风痰，偏正头风，单鹅风，下牙疼。

足部

环跳　　主中风湿，股膝挛痛，腰痛。

风市　　主中风，腿膝无力，脚气，浑身搔痒、麻痹。

阳陵泉　　主冷痹偏风，霍乱转筋。

悬钟　　主胃热腹胀，胁痛，脚气，脚胫湿痹，浑身搔痒，趾疼。

足三里　　主中风中湿，诸虚耳聋，上牙疼，痹风，水肿，心腹鼓胀，噎膈哮喘，寒湿脚气。上、中、下部疾，无所不治。

丰隆　　主痰晕，呕吐，哮喘。

内庭　　主痞满。患右灸左，患左灸右，觉腹响是效。及妇人食蛊，行经头晕，小腹痛。

委中　　治同环跳症。

承山　　主痔漏转筋。

飞扬　　主行步如飞。

金门　　主癫痫。

昆仑　　主足腿红肿，齿痛。

申脉　　主昼发痉，足肿，牙疼。

血海　　主一切血疾，及诸疮。

阴陵泉　　主胁腹胀满，中、下部疾皆治。

三阴交　　主痞满痼冷，疝气，脚气，遗精，妇人月水不调，久不成孕，难产，赤白带下，淋滴。

公孙　　主痰壅胸膈，肠风下血，积块，妇人气蛊。

太冲　　主肿满，行步艰难，霍乱，手足转筋。

行间　　主浑身蛊胀，单腹蛊胀，妇人血蛊。

大敦　　主诸疝，阴囊肿，脑衄，破伤风，小儿急慢惊风等症。

隐白　　主心脾痛。

筑宾　　主气疝。

照海　　主夜发痉，大便闭，消渴。

太溪　　主消渴，房劳不称心意，妇人水蛊。

然谷　　主喉痹，唾血，遗精，温疟，疝气，足心热，小儿脐风。

涌泉　　主足心热，疝气，奔豚，血淋，气痛。

经外奇穴杨氏


内迎香二穴　　在鼻孔中。治目热暴痛，用芦管子搐出血最效。

鼻准二穴　　在鼻柱尖上。专治鼻上生酒醉风，宜用三棱针出血。

耳尖二穴　　在耳尖上，卷耳取尖上是穴。治眼生翳膜，用小艾炷五壮。

聚泉一穴　　在舌上，当舌中。吐舌出，直有缝陷中是穴。哮喘咳嗽，及久嗽不愈，若灸，则不过七壮。灸法用生姜切片如钱厚，搭于舌上穴中，然后灸之。如热嗽，用雄黄末少许，和于艾炷中灸之；如冷嗽，用款冬花为末，和于艾炷中灸之。灸毕，以茶清连生姜细嚼咽下。又治舌胎，舌强，亦可治用小针出血。

左金津、右玉液二穴　　在舌下两旁，紫脉上是穴，卷舌取之。治重舌肿痛，喉闭，用白汤煮三棱针，出血。

海泉一穴　　在舌下中央脉上是穴。治消渴，用三棱针出血。

鱼腰二穴　　在眉中间是穴。治眼生垂帘翳膜，针入一分，沿皮向两旁是也。

太阳二穴　　在眉后陷中，太阳紫脉上是穴。治眼红肿及头，用三棱针出血。其出血之法：用帛一条，紧缠其项颈，紫脉即见，刺出血立愈。又法：以手紧纽其领，令紫脉见，却于紫脉上刺出血，极效。

大骨空二穴　　在手大指中节上，屈指当骨尖陷中是穴。治目久痛，及生翳膜内障，可灸七壮。

中魁二穴　　在中指第二节骨尖，屈指得之。治五噎，反胃吐食，可灸七壮，宜泻之。又阳溪二穴，亦名中魁。

八邪八穴　　在手五指歧骨间，左右手各四穴。其一：大都二穴，在手大指次指虎口，赤白肉际，握拳取之。可灸七壮，针一分。治头风牙痛。其二：上都二穴，在手食指中指本节歧骨间，握拳取之。治手臂红肿，针入一分，可灸五壮。其三：中都二穴，在手中指无名指本节歧骨，又名液门也。治手臂红肿，针入一分，可灸五壮。其四：下都二穴，在手无名指小指本节后歧骨间，一名中渚也。中渚之穴，在液门下五分。治手臂红肿，针一分，灸五壮。两手共八穴，故名八邪。

八风八穴　　在足五指歧骨间，两足共八穴，故名八风。治脚背红肿，针一分，灸五壮。

十宣十穴　　在手十指头上，去爪甲一分，每一指各一穴，两手指共十穴，故名十宣。治乳蛾，用三棱针出血，大效。或用软丝缚定本节前次节后内侧中间，如眼状，加灸一火，两边都著艾，灸五壮，针尤妙。

五虎四穴　　在手食指及无名指第二节骨尖，握拳得之。治五指拘挛，灸五壮，两手共四穴。

肘尖二穴　　在手肘骨尖上，屈肘得之。治瘰疬，可灸七七壮。

肩柱骨二穴　　在肩端起骨尖上是穴。治瘰疬，亦治手不能举动，灸七壮。

二白四穴　　即郄门也。在掌后横纹中，直上四寸，一手有二穴，一穴在筋内两筋间，即间使后一寸。一穴在筋外，与筋内之穴相并。治痔，脱肛。

独阴二穴　　在足第二指下，横纹中是穴。治小肠疝气，又治死胎，胎衣不下，灸五壮。又治女人干哕，呕吐红，经血不调。

内踝尖二穴　　在足内踝骨尖是穴。灸七壮。治下片牙疼，及脚内廉转筋。

外踝尖二穴　　在足外踝骨尖上是穴。可灸七壮。治脚外廉转筋，及治寒热脚气，宜三棱针出血。

囊底一穴　　在阴囊十字纹中。治肾脏风疮，及治小肠疝气，肾家一切症候，悉皆治之。灸七壮，艾炷如鼠粪。

鬼眼四穴　　在手大拇指，去爪甲角如韭叶，两指并起，用帛缚之，当两指歧缝中是穴。又二穴在足大指，取穴亦如在手者同。治五痫等症，正发疾时，灸之效甚。

髋骨四穴　　在梁丘两旁，各开一寸五分，两足共四穴。治腿痛，灸七壮。

中泉二穴　　在手背腕中，在阳溪、阳池中间陷中是穴。灸二七壮。治心痛及腹中诸气，疼不可忍。

四关四穴　　即两合谷、两太冲穴是也。

小骨空二穴　　在手小拇指第二节尖是穴。灸七壮。治手节疼，目痛。

印堂一穴　　在两眉中陷中是穴。针一分，灸五壮。治小儿惊风。

子宫二穴　　在中极两旁各开三寸。针二寸，灸二七壮。治妇人久无子嗣。

龙玄二穴　　在两手侧腕叉紫脉上。灸七壮，禁针。治手疼。

四缝四穴　　在手四指内中节是穴。三棱针出血。治小儿猢狲劳等症。

高骨二穴　　在掌后寸部前五分。针一寸半，灸七壮。治手病。

兰门二穴　　在曲泉两旁各三寸脉中。治膀胱七疝，奔豚。

百虫窠二穴　　即血海也。在膝内廉上三寸。灸二七壮，针五分。治下部生疮。

睛中二穴　　在眼黑珠正中。取穴之法：先用布搭目外，以冷水淋一刻，方将三棱针于目外角，离黑珠一分许，刺入半分之微，然后入金针，约数分深，旁入自上层转拨向瞳仁轻轻而下，斜插定目角，即能见物，一饭顷出针，轻扶偃卧，仍用青布搭目外，再以冷水淋三日夜止。初针盘膝正坐，将箸一把，两手握于胸前，宁心正视，其穴易得。治一切内障，年久不能视物，顷刻光明，神秘穴也。

凡学针人眼者，先试针内障羊眼，能针羊眼复明，方针人眼，不可造次。

穴同名异类以下俱 《聚英》


一穴二名

后顶：

一名交冲。强间：一名大羽。窍阴：一名枕骨。脑户：一名合颅。

曲鬓：

一名曲发。脑空：一名颞颥。颅[image: ]
 ：一名颅息。听宫：一名多所闻。

瘈脉：

一名资脉。素髎：一名面正。水沟：一名人中。承浆：一名悬浆。

廉泉：

一名舌本。风府：一名舌本。上星：一名神堂。丝竹空：一名目髎。

睛明：

一名泪孔。巨髎：一名巨窌。肩井：一名膊井。渊液：一名泉液。

臑会：

一名臑髎。大椎：一名百劳。命门：一名属累。风门：一名热府。

巨阙：

一名心募。期门：一名肝募。肾俞：一名高盖。中膂内俞：一名脊内俞。

天窗：

一名窗笼。天鼎：一名天顶。天突：一名天瞿。扶突：一名水穴。

天池：

一名天会。人迎：一名五会。缺盆：一名天盖。俞府：一名输府。

玉堂

：一名玉英。神阙：一名气舍。四满：一名髓府。腹结：一名肠窟。

冲门

：一名上慈宫。气冲：一名气街。横骨：一名曲骨端。辄筋：一名神光。

阳辅：

一名分肉。阴都：一名食宫。水突：一名水门。水分：一名分水。

会阴：

一名屏翳。会阳：一名利机。太渊：一名太泉。商阳：一名纯阳。

二间：

一名间谷。三间：一名少谷。合谷：一名虎口。阳溪：一名中魁。

三里：

一名手三里。少冲：一名经始。少海：一名曲节。少泽：一名小吉。

天泉：

一名天湿。阳池：一名别阳。支沟：一名飞虎。蠡沟：一名交仪。

中封：

一名悬泉。中都：一名中郄。三阳络：一名通门。阴包：一名阴胞。

阴交：

一名横户。委中：一名血郄。悬钟：一名绝骨。漏谷：一名太阴络。

地机：

一名脾舍。血海：一名百虫窠。上廉：一名上巨虚。下廉：一名下巨虚。

阴市：

一名阴门。伏免：一名外勾。太溪：一名吕细。照海：一名阴跷。

金门：

一名梁关。昆仑：一名下昆仑。飞扬：一名厥阳。附阳：一名付阳。

仆参：

一名安邪。环跳：一名髋骨。申脉：一名阳跷。涌泉：一名地冲。

一穴三名

络却：

一名强阳，一名脑盖。禾髎：一名长频，一名禾窌。

客主人：

一名上关，一名客主。瞳子髎：一名前关，一名太阳。

颊车：

一名机关，一名曲牙。听会：一名听河，一名后关。

肩髃：

一名中肩，一名偏肩。脊中：一名神宗，一名脊俞。

气海：

一名脖[image: ]
 ，一名下肓。气穴：一名胞门，一名子户。

中府：

一名府中俞，一名肺募。劳宫：一名五里，一名掌中。

大赫：

一名阴维，一名阴关。长强：一名气郄，一名撅骨。

日月：

一名神光，一名胆募。承筋：一名腨肠，一名直肠。

温溜：

一名池头，一名逆注。复溜：一名昌阳，一名伏白。

阳关：

一名阳陵，一名关陵。阳交：一名别阳，一名足窌。

神门：

一名锐中，一名中都。然谷：一名然骨，一名龙渊。

膻中：

一名亶中，一名元儿。鸠尾：一名尾翳，一名齃骬。

上脘：

一名上管，一名胃脘。中脘：一名太仓，一名胃募。

一穴四名

哑门：

一名喑门，一名舌横，一名舌厌。

攒竹：

一名始光，一名光明，一名员柱。

关元：

一名丹田，一名大中极，一名小肠募。

中极：

一名玉泉，一名气原，一名膀胱募。

天枢：

一名长溪，一名谷门，一名大肠募。

京门：

一名气俞，一名气府，一名肾募。

承山：

一名鱼腹，一名肉柱，一名肠山。

承扶：

一名肉郄，一名阴关，一名皮部。

一穴五名

百会：

一名三阳，一名五会，一名巅上，一名天满。

章门：

一名长平，一名季胁，一名胁髎，一名脾募。

一穴六名

腰俞：

一名背解，一名腰户，一名髓孔，一名腰柱，一名髓府。

石门：

一名利机，一名丹田，一名精露，一名命门，一名三焦募。

名同穴异类

头临泣，足临泣　　头窍阴，足窍阴

腹通谷，足通谷　　背阳关，足阳关

手三里，足三里　　手五里，足五里


针灸大成卷之八

穴法图以下至疮毒门俱 《神应经》

神庭　　在直鼻上，入发际五分。灸七壮，止七七壮。禁针。

上星　　在直鼻上，入发际一寸。针三分，以细三棱针，泄诸阳热气。灸三壮，不宜多，多则拔气上，目不明。

囟会　　在上星后一寸，有陷可容豆许。灸二七壮。

前顶　　在囟会后一寸五分，骨间陷中。针一分，灸三壮。

百会　　在顶中陷中，容豆许，去前发际五寸、后发际七寸。针二分，灸七壮，至七七壮。

后顶　　在百会后一寸五分，枕骨上。针二分，灸五壮。

风府　　在项后发际上一寸，大筋内宛宛中，疾言其肉立起。针四分，禁灸，灸之令人失音。

哑门　　在项后入发际五分宛宛中，仰头取之。针三分，禁灸，灸之令人哑。

睛明　　在目内眦头外一分许。针一分半，雀目者，久留针，后速出，禁灸。

攒竹　　在两眉头小陷宛宛中。针三分，三度刺，目大明，宜用锋针出血。禁灸。

丝竹　　在眉后陷中。针三分，宜泻不宜补。禁灸，灸之令人目小无所见。

角孙　　在耳廓中间，开口有空。针八分，灸三壮。

络却　　在脑后，发际上两旁起肉上各一寸三分，脑后枕骨夹脑户，自发际上四寸半。针三分，灸三壮

。

翳风　　在耳后尖角陷中，按之耳中痛。针三分，灸七壮。

临泣　　在目上，直入发际五分陷中。针三分，不宜灸。

目窗　　在临泣后寸半。灸五壮，针三分，三度刺，目大明。

头维　　在额角入发际，本神旁一寸五分。针三分，禁灸。

听会　　在耳微前陷中，上关下一寸，动脉宛宛中，开口取之。针三分，不补。日灸五壮，止三七壮。

听宫　　在耳中珠子，大如赤小豆。针三分，灸三壮。

脑空　　在承灵后一寸五分，夹玉枕骨下陷中。针五分，灸三壮。

风池　　在脑空下发际陷中。针一寸二分，灸不及针，日七壮，至百壮，炷不用大。

耳门　　在耳前起肉当耳缺陷中。针三分，禁灸。病宜灸者，不过三壮。

颊车　　在耳下八分，近前曲颊端上陷中，侧卧开口有空。针四分，灸日七壮，至七七壮，炷如大麦。

迎香　　在鼻孔旁五分。针三分，禁灸。

地仓　　在夹口吻旁四分，外近下有脉微微动是。针三分半，可灸日七壮，二七壮，重者七七壮。

水沟　　在鼻柱下沟中央。针四分，灸不及针，水肿惟针此穴。灸日三壮，止二百壮。

承浆　　在颐前唇棱下宛宛中，开口取之。针三分，灸日七壮，止七七壮，炷如小箸头大。

以上头面部。

肩井　　在缺盆上，大骨前寸半，以三指按，当中指下陷中是。止可针五分，若深，令人闷倒，速补足三里。

肩髃　　在肩端两骨间有陷宛宛中，举臂取之。针八分，灸五壮，或日七壮，至二七壮。

大椎　　在脊骨第一椎上陷者宛宛中。针五分，灸随年壮。

陶道　　在一椎下，俯而取之。针五分，灸五壮。

身柱　　在三椎下，俯而取之。灸二七壮。

风门　　在二椎下，两旁各二寸。针五分，灸五壮。

肺俞　　在三椎下，两旁各二寸。灸百壮。

膏肓　　在四椎下一分，五椎上二分，两旁各三寸半，四肋三间去胛骨容侧指许。灸百壮，止千壮。

心俞　　在五椎下，两旁各二寸。灸七壮。

膈俞　　在七椎下，两旁各二寸。灸三壮，止百壮。

肝俞　　在九椎下，两旁各二寸。灸七壮。

胆俞　　在十椎下，两旁各二寸。灸二七壮。

脾俞　　在十一椎下，两旁各二寸。灸三壮，针三分。

胃俞　　在十二椎下，两旁各二寸。针三分，灸以年为壮。

三焦俞　　在十三椎下，两旁各二寸。针五分，灸五壮。

肾俞　　在十四椎下，两旁各二寸，前与脐平。灸随年壮。

大肠俞　　在十六椎下，两旁各二寸。针三分，灸三壮。

小肠俞　　在十八椎下，两旁各二寸。针三分，灸三壮。

膀胱俞　　在十九椎下，两旁各二寸。针三分，灸七壮。

白环俞　　在二十一椎下，两旁各二寸。针五分，灸三壮。

腰俞　　在二十一椎下宛宛中。自大椎至此，折三尺，舒身以腹挺地，两手相重支额，纵四体，后乃取之。针八分，灸七壮，至二十一壮。

长强　　在骶骨端下三分。针三分，灸三十壮。

以上肩背部。

乳根　　在乳下一寸六分陷中，仰取。针三分，灸三壮。

期门　　在乳旁一寸半，直下又一寸半，第二肋端缝中。其寸用胸前寸折量。针四分，灸五壮。

章门　　在脐上二寸，两旁各六寸。其寸用胸前两乳间横折八寸，内之六寸，侧卧，屈上足，伸下足，取动脉是。灸日七壮，至二七壮。

带脉　　在季肋下一寸八分陷中，脐上二分，两旁各七寸半。针六分，灸七壮。

膻中　　在两乳间，折中取之，有陷是穴，仰而取之。禁针。灸七壮，止七七壮。

中庭　　在膻中下一寸六分陷中。针三分，灸三壮。

鸠尾　　在两歧骨下一寸。针三分。禁灸。

巨阙　　在鸠尾下一寸。针六分，灸七壮，止七七壮。

上脘　　在巨阙下一寸，脐上五寸。针八分，灸二七壮。

中脘　　去蔽骨尖四寸，下至脐四寸。针八分，灸二七壮，至百壮，止四百壮。

下脘　　在中脘下二寸，脐上二寸。针八分，灸二七壮。

水分　　在脐上一寸。水病灸之大良。禁针，针之水尽即死。其别病针八分，灸七壮，止四百壮。

神阙　　当脐中。禁针，针令人脐中疡溃，屎出者死。灸百壮。

气海　　在脐下一寸半宛宛中。针八分，灸七壮，止百壮。

石门　　在脐下二寸。针六分，灸二七壮，止百壮。

关元　　在脐下三寸。针八分，灸百壮，至三百壮。灸不及针，孕妇禁针。

中极　　在关元下一寸，脐下四寸。针八分，得气即泻。灸止百壮，或日三七壮。

会阴　　在两阴间，灸三壮。

以上膺腹部。

头面背腹一图内多系任、督二脉之穴。

后手足十二图，乃十二经之要穴。

治症详见后。

寅、手太阴肺经



寅、手太阴肺经

尺泽　　在肘中约纹上，两筋间动脉。针三分，不宜深，灸五壮。

列缺　　在手侧腕上寸半，以两手交叉，食指尽处两筋骨罅中。针二分，灸七壮，至七七壮。

经渠　　在寸口陷中，动脉应手。针二分，禁灸。

太渊　　在掌后内侧，横纹头动脉中。针二分，灸三壮。

鱼际　　在大指本节后白肉际。针二分，禁灸。

少商　　在大指内侧，去爪甲角如韭叶许。针一分，宜用锋针出血，禁灸。

卯、手阳明大肠经

商阳　　在食指内侧去爪甲角韭叶。针一分，灸三壮。

卯、手阳明大肠经



二间　　在食指本节前内侧陷中。针三分，灸三壮。

三间　　在食指本节后内侧陷中。针三分，灸三壮。

合谷　　在大指次指歧骨间陷中。针三分，灸三壮，孕妇不宜针。

阳溪　　在手腕中上侧两筋间陷中。针三分，灸三壮。

三里　　在曲池下二寸，按之肉起锐肉端。针二分，灸三壮。

曲池　　在肘外辅骨屈肘横纹头陷中，以手拱胸取之。针七分，灸七壮，可日可七壮，至二百壮。

辰、足阳明胃经

伏兔　　在阴市上三寸，起肉上，正跪坐取之。针五分，禁灸。

阴市　　在膝盖上三寸，拜而取之。针三分，禁灸。

三里　　在膝盖下三寸，胻骨大筋内，坐取之。针八分，灸止百壮。

辰、足阳明胃经



上廉　　在三里下三寸，两筋骨罅宛宛中，蹲坐取之。

下廉　　在上廉下三寸，取法与上廉同。各针三分，灸七壮。

解溪　　在冲阳后寸半，腕上系鞋处取之。针五分，灸三壮。

冲阳　　在足跗上去陷谷二寸，骨间动脉。针五分，灸三壮。

陷谷　　在足大指次指外间，本节后陷中，去内庭二寸，针五分，灸三壮。

内庭　　在足大指次指外间陷中。针三分，灸三壮。

厉兑　　在足大指次指端，去爪甲韭叶。针一分，灸一壮。

巳、足太阴脾经

巳、足太阴脾经



隐白　　在足大指内侧，去爪角韭叶。月事不止，刺之立愈。针二分，灸三壮。

大都　　在足大指本节后，内侧肉际陷中。针三分，灸三壮。

太白　　在足大指内侧，内踝前，核骨下陷中。针三分，灸三壮。

公孙　　在足大指本节后一寸，内踝前。针四分，灸三壮。

商丘　　在内踝下，微前陷中，前有中封，后有照海，其穴居中。针三分，灸三壮。

三阴交　　在内踝上，除踝三寸骨下陷中。针三分，灸三壮。

阴陵　　在膝内侧辅骨下陷中，屈膝取之，膝横纹头下是穴，与阳陵泉相对，稍高一寸。针五分，灸七壮。

午、手少阴心经

午、手少阴心经



少海　　在肘内廉节后，大骨外，去肘端五分，屈肘向头取之，针三分，灸三壮。

灵道　　在掌后寸半。针三分，灸三壮。

通里　　在掌后一寸陷中。针三分，灸七壮。

神门　　在掌后锐骨端陷中。针三分，灸七壮，炷如小麦。

少府　　在小指本节后，骨缝陷中，直劳宫。针二分，灸七壮。

少冲　　在小指内侧，去爪角韭叶，针一分，灸一壮。

未、手太阳小肠经

少泽　　在小指外侧，去爪角一分陷中。针一分，灸一壮。

前谷　　在小指外侧，本节前陷中。针一分，灸三壮。

后溪　　在小指外侧，本节后陷中。针一分，灸一壮。

腕骨　　在手外侧，腕前起骨下陷中，有歧骨罅缝。针二分，灸三壮。

阳谷　　在手外侧腕中，锐骨下陷中。针二分，灸三壮。

小海　　在肘外大骨外，去肘端五分陷中，屈肘向头取之。针一分，灸二壮。

未、手太阳小肠经



申、足太阳膀胱经

委中　　在腘中央两筋间约纹内，动脉应手。针八分，禁灸。

承山　　在腿肚尖下，分肉间陷中。针八分，灸止七七壮。

昆仑　　在足外踝后五分，跟骨上陷中。针三分，灸三壮。

申脉　　在外踝下五分陷中，容爪甲白肉际，前后有筋，上有踝骨，下有软骨，其穴居中。针三分。

金门　　在外踝下少后，丘墟后，申脉前。针一分，灸三壮。

京骨　　在足外侧大骨下，赤白肉际陷中。针三分，灸七壮。

束骨　　在足小指外侧，本节后肉际陷中。针三分，灸三壮。

通谷　　在足小指外侧，本节前陷中。针二分，灸三壮。

至阴　　在足小指外侧，去爪角韭叶。针二分，灸三壮。

申、足太阳膀胱经



酉、足少阴肾经

涌泉　　在足心，屈足卷指取之，宛宛中白肉际。针五分，不宜出血，灸三壮。

然谷　　在内踝前，大骨下陷中。针三分，不宜见血，灸三壮。

太溪　　在内踝后五分，跟骨上，有动脉。针三分，灸三壮。

照海　　在内踝下四分，前后有筋，上有踝骨，下有软骨，其穴居中。针三分，灸七壮。

复溜　　在内踝上，除踝一寸，踝后五分，与太溪相直。针三分，灸五壮。

阴谷　　在膝内辅骨后，大筋下，小筋上，按之应手，屈膝乃得之。针四分，灸三壮。

酉、足少阴肾经



戌、手厥阴心包络经

戌、手厥阴心包络经



曲泽　　在肘内廉，大筋内，横纹中动脉。针三分，灸三壮。

间使　　在掌后横纹上三寸，两筋间陷中。针三分，灸五壮。

内关　　在掌后横纹上二寸，两筋间。针五分，灸三壮。

大陵　　在掌后横纹中，两筋间陷中。针五分，灸三壮。

劳宫　　在掌心，屈无名指尖尽处是。针三分，灸三壮。

中冲　　在中指端，去爪甲韭叶。针一分，灸一壮。

亥、手少阳三焦经

亥、手少阳三焦经



关冲　　在无名指外侧去爪角韭叶。针一分，灸一壮。

液门　　在小次指歧骨间，握拳取之。针三分，灸三壮。

中渚　　在无名指本节后陷中，液门下一寸。针三分，灸三壮。

阳池　　在手表腕上陷中。针二分，禁灸。

外关　　在腕后二寸两骨间陷中。针三分，灸五壮。

支沟　　在腕后三寸两骨间陷中。针二分，灸二七壮。

天井　　在肘后大骨后，肘上一寸两筋间陷中，叉手按膝头取之；屈肘拱胸取之。针一寸，灸三壮。

子、足少阳胆经

子、足少阳胆经



环跳　　在髀枢中，即砚子骨下宛宛中，侧卧，伸下足，屈上足取之。针二寸，灸五壮，止五十壮。

风市　　在膝上外侧两筋间，舒手着腿，中指尽处陷中。针五分，灸五壮。

阳陵　　在膝下一寸外廉陷中，外尖骨前。针六分，灸七壮。

阳辅　　在外踝上，除踝四寸，辅骨前绝骨端三分，去丘墟七寸。针五分，灸三壮。

悬钟一名绝骨
 　　在外踝上三寸，绝脉处是。针六分，灸五壮。

丘墟　　在外踝下，如前陷中，去临泣三寸。针五分，灸三壮。

临泣　　在小指次指本节后陷中，去侠溪寸半。针二分，灸三壮。

侠溪　　在小指次指歧骨间，本节前陷中。针二分，灸三壮。

窍阴　　在小指次指外侧，去爪角韭叶。针一分，灸三壮。

丑、足厥阴肝经

丑、足厥阴肝经



大敦　　在大指端，去爪甲韭叶。针二分，灸三壮。

行间　　在大指本节前，上下有筋，前后有小骨尖，其穴正居陷中，有动脉应手。针六分，灸三壮。

太冲　　在大指本节后二寸，有络横连至地五会二寸骨缝罅间，动脉应手陷中。针三分，灸三壮。

中封　　在内踝前一寸，贴大筋后宛宛中。针四分，灸三壮。

曲泉　　在膝内侧辅骨下，大筋上、小筋下陷中，屈膝取之，当膝曲[image: ]
 横纹头，内外两筋宛宛中。针六分，灸三壮。

《神应经》用针咒曰

天灵节荣，愿保长生，太玄之一，守其真形，五脏神君，各保安宁，神针一下，万毒潜形，急急如律令摄。凡针默念咒一遍，吹气在针上，想针如火龙，从病人心腹中出，其病速愈。

诸风门

左瘫右痪：曲池　　阳溪　　合谷　　中渚　　三里　　阳辅　　昆仑

肘不能屈：腕骨

足无膏泽：上廉

偏风：列缺　　冲阳

身体反折：肝俞

中风肘挛：内关

目戴上：丝竹空

吐涎：丝竹空　　百会

不识人：水沟　　临泣　　合谷

脊反折：哑门　　风府

风痹：天井　　尺泽　　少海　　委中　　阳辅

惊痫：尺泽一壮
 　　少冲　　前顶　　束骨

风痫：神庭　　百会　　前顶　　涌泉　　丝竹空　　神阙一壮
 　　鸠尾三壮


风劳：曲泉　　膀胱俞七壮


风疰：百会二壮
 　　肝俞三壮
 　　脾俞三壮
 　　肾俞年为壮
 　　膀胱俞

风眩：临泣　　阳谷　　腕骨　　申脉

中风痛：临泣　　百会　　肩井　　肩髃　　曲池　　天井　　间使内关　　合谷　　风市　　三里　　解溪　　昆仑　　照海

喑哑：支沟　　复溜　　间使　　合谷　　鱼际　　灵道　　阴谷　　然谷　　通谷

口噤不开：颊车　　承浆　　合谷

凡患风痫疾，发则僵仆在地：灸风池　　百会

黄帝灸法：疗中风眼戴上，及不能语者，灸第三椎并五推上，各七壮，同灸，炷如半枣核大。

伤寒门

身热头疼：攒竹　　大陵　　神门　　合谷　　鱼际　　中渚　　液门少泽　　委中　　太白

洒浙恶寒，寒栗鼓颔：鱼际

身热：陷谷　　吕细足寒至膝
 ，乃出针
 　　三里　　复溜　　侠溪公孙　　太白　　委中　　涌泉

寒热：风池　　少海　　鱼际　　少冲　　合谷　　复溜　　临泣　　太白

伤寒汗不出：风池　　鱼际　　经渠各泻
 　　二间

过经不解：期门

余热不尽：曲池　　三里　　合谷

腹胀：三里　　内庭

阴症伤寒：灸神阙二三百壮


大热：曲池　　三里　　复溜

呕哕：百会　　曲泽　　间使　　劳宫　　商丘

腹寒热气：少冲　　商丘　　太冲　　行间　　三阴交　　隐白　　阴陵泉三壮


发狂：百劳　　间使　　合谷　　复溜俱灸


不省人事：中渚　　三里　　大敦

秘塞：照海　　章门

小便不通：阴谷　　阴陵泉

痰喘咳嗽门

咳嗽：列缺　　经渠　　尺泽　　鱼际　　少泽　　前谷　　三里　　解溪　　昆仑　　肺俞百壮
 　　膻中七壮


咳嗽饮水：太渊

引两胁痛：肝俞

引尻痛：鱼际

咳血：列缺　　三里　　肺俞　　百劳　　乳根　　风门　　肝俞

唾血内损：鱼际泻
 　　尺泽补
 　　间使　　神门　　太渊　　劳宫　　曲泉　　太溪　　然谷　　太冲　　肺俞百壮
 　　肝俞三壮
 　　脾俞二壮


唾血振寒：太溪　　三里　　列缺　　太渊

呕血：曲泽　　神门　　鱼际

呕脓：膻中

唾浊：尺泽　　间使　　列缺　　少商

呕食不化：太白

呕吐：曲泽　　通里　　劳宫　　阳陵　　太溪　　照海　　太冲　　大都　　隐白　　通谷　　胃俞　　肺俞

呕逆：大陵

呕哕：太渊

喘呕欠伸：经渠

上喘：曲泽　　大陵　　神门　　鱼际　　三间　　商阳　　解溪　　昆仑　　膻中　　肺俞

数欠而喘：太渊

咳喘隔食：膈俞

喘满：三间　　商阳

肺胀膨膨，气抢胁下热满痛：阴都灸
 　　太渊　　肺俞

喘息不能行：中脘　　期门　　上廉

诸虚百损，五劳七伤，失精劳症：肩井　　大椎　　膏肓　　脾俞　　胃俞　　肺俞　　下脘　　三里

传尸骨蒸，肺痿：膏肓　　肺俞　　四花穴

干呕：间使三十壮
 　　胆俞　　通谷　　隐白　　灸乳下一寸半。

噫气：神门　　太渊　　少商　　劳宫　　太溪　　陷谷　　太白　　大敦

痰涎：阴谷　　然谷　　复溜

结积留饮：膈俞五壮
 　　通谷灸


诸般积聚门

气块冷气，一切气疾：气海

心气痛连胁：百会　　上脘　　支沟　　大陵　　三里

结气上喘，及伏梁气：中脘

心下如杯：中脘　　百会

胁下积气：期门

贲豚气：章门　　期门　　中脘　　巨阙　　气海百壮


气逆：尺泽　　商丘　　太白　　三阴交

喘逆：神门　　阴陵　　昆仑　　足临泣

噫气上逆：太渊　　神门

咳逆：支沟　　前谷　　大陵　　曲泉　　三里　　陷谷　　然谷　　行间　　临泣　　肺俞

咳逆无所出者：先取三里　　后取太白　　肝俞　　太渊　　鱼际太溪　　窍阴

咳逆振寒：少商　　天突灸三壮


久病咳：少商　　天柱灸三壮


厥气冲腹：解溪　　天突

短气：大陵　　尺泽

少气：间使　　神门　　大陵　　少冲　　三里　　下廉　　行间　　然谷　　至阴　　肺俞　　气海

欠气：通里　　内庭

诸积：三里　　阴谷　　解溪　　通谷　　上脘　　肺俞　　膈俞　　脾俞　　三焦俞

腹中气块：块头上一穴，针二寸半，灸二七壮；块中穴，针三寸，灸三七壮；块尾一穴，针三寸半，灸七壮。

胸腹膨胀气喘：合谷　　三里　　期门　　乳根

灸哮法：天突　　尾闾骨尖　　又背上一穴，其法：以线一条套颈上，垂下至鸠尾尖上截断，牵往后脊骨上，线头尽处是穴，灸七壮，其效不可言。

腹痛胀满门

腹痛：内关　　三里　　阴谷　　阴陵　　复溜　　太溪　　昆仑　　陷谷　　行间　　太白　　中脘　　气海　　膈俞　　脾俞　　肾俞

食不下：内关　　鱼际　　三里

小腹急痛不可忍及小肠气，外肾吊，疝气，诸气痛，心痛：灸足大指次指下中节横纹当中，灸五壮，男左女右，极妙。二足皆灸亦可。

小腹胀痛：气海

绕脐痛：水分　　神阙　　气海

小腹痛：阴市　　承山　　下廉　　复溜　　中封　　大敦　　小海关元　　肾俞随年壮


夹脐痛：上廉

脐痛：曲泉　　中封　　水分

引腰痛：太冲　　太白

腹满：少商　　阴市　　三里　　曲泉　　昆仑　　商丘　　通谷　　太白　　大都　　隐白　　陷谷　　行间

腹胁满：阳陵　　三里　　上廉

心腹胀满：绝骨　　内庭

小腹胀满痛：中封　　然谷　　内庭　　大敦

腹胀：尺泽　　阴市　　三里　　曲泉　　阴谷　　阴陵　　商丘　　公孙　　内庭　　太溪　　太白　　厉兑　　隐白　　膈俞　　肾俞　　中脘　　大肠俞

胀而胃痛：膈俞

腹坚大：三里　　阴陵　　丘墟　　解溪　　冲阳　　期门　　水分神阙　　膀胱俞

寒热坚大：冲阳

鼓胀：复溜　　中封　　公孙　　太白　　水分　　三阴交

腹寒不食：阴陵泉灸


痰癖腹寒：三阴交

腹鸣寒热：复溜

胃腹膨胀，气鸣：合谷　　三里　　期门

心脾胃门

心痛：曲泽　　间使　　内关　　大陵　　神门　　太渊　　太溪　　通谷　　心俞百壮
 　　巨阙七壮


心痛食不化：中脘

胃脘痛：太渊　　鱼际　　三里　　两乳下各一寸
 ，各三十壮
 　　膈俞　　胃俞　　肾俞随年壮


心烦：神门　　阳溪　　鱼际　　腕骨　　少商　　解溪　　公孙　　太白　　至阴

烦渴心热：曲泽

心烦怔忡：鱼际

卒心疼不可忍，吐冷酸水：灸足大指次指内纹中，各一壮，炷如小麦大，立愈。

思虑过多，无心力，忘前失后：灸百会

心风：心俞灸
 　　中脘

烦闷：腕骨

虚烦口干：肺俞

烦闷不卧：太渊　　公孙　　隐白　　肺俞　　阴陵泉　　三阴交

烦心喜噫：少商　　太溪　　陷谷

心痹悲恐：神门　　大陵　　鱼际

懈惰：照海

心惊恐：曲泽　　天井　　灵道　　神门　　大陵　　鱼际　　二间液门　　少冲　　百会　　厉兑　　通谷　　巨阙　　章门

嗜卧：百会　　天井　　三间　　二间　　太溪　　照海　　厉兑　　肝俞

嗜卧不言：膈俞

不得卧：太渊　　公孙　　隐白　　肺俞　　阴陵　　三阴交

支满不食：肺俞

振寒不食：冲阳

胃热不食：下廉

胃胀不食：水分

心恍惚：天井　　巨阙　　心俞

心喜笑：阳溪　　阳谷　　神门　　大陵　　列缺　　鱼际　　劳宫复溜　　肺俞

胃痛：太渊　　鱼际　　三里　　肾俞　　肺俞　　胃俞　　两乳下各
 一寸
 ，各二十一壮


翻胃：先取下脘　　后取三里泻
 　　胃俞　　膈俞百壮
 　　中脘　　脾俞

噎食不下：劳宫　　少商　　太白　　公孙　　三里　　中魁在中指第
 二节尖
 　　膈俞　　心俞　　胃俞　　三焦俞　　中脘　　大肠俞

不能食：少商　　三里　　然谷　　膈俞　　胃俞　　大肠俞

不嗜食：中封　　然谷　　内庭　　厉兑　　隐白　　阴陵泉　　肺俞脾俞　　胃俞　　小肠俞

食气，饮食闻食臭：百会　　少商　　三里灸　　膻中

食多身瘦：脾俞　　胃俞

脾寒：三间　　中渚　　液门　　合谷　　商丘　　三阴交　　中封照海　　陷谷　　太溪　　至阴　　腰俞

胃热：悬钟

胃寒有痰：膈俞

脾虚腹胀谷不消：三里

脾病溏泄：三阴交

脾虚不便：商丘　　三阴交三十壮


胆虚呕逆，热，上气：气海

心邪癫狂门

心邪癫狂：攒竹　　尺泽　　间使　　阳溪

癫狂：曲池七壮
 　　小海　　少海　　间使　　阳溪　　阳谷　　大陵合谷　　鱼际　　腕骨　　神门　　液门　　冲阳　　行间　　京骨以上俱灸
 肺俞百壮


癫痫：攒竹　　天井　　小海　　神门　　金门　　商丘　　行间　　通谷　　心俞百壮
 　　后溪　　鬼眼穴

鬼击：间使　　支沟

癫疾：上星　　百会　　风池　　曲池　　尺泽　　阳溪　　腕骨　　解溪　　后溪　　申脉　　昆仑　　商丘　　然谷　　通谷　　承山针三分
 ，速出
 ，灸百壮


狂言：太渊　　阳溪　　下廉　　昆仑

狂言不乐：大陵

多言：百会

癫狂，言语不择尊卑：灸唇里中央肉弦上一壮，炷如小麦大；又用钢刀割断更佳。

狂言数回顾：阳谷　　液门

喜笑：水沟　　列缺　　阳溪　　大陵

喜哭：百会　　水沟

目妄视：风府

鬼邪：间使　　仍针后十三穴穴详见九卷


见鬼：阳溪

魇梦：商丘

中恶不省：水沟　　中脘　　气海

不省人事：三里　　大敦

发狂：少海　　间使　　神门　　合谷　　后溪　　复溜　　丝竹空

狂走：风府　　阳谷

狐魅神邪迷附癫狂：以两手　　两足大拇指，用绳缚定，艾炷着四处尽灸，一处灸不到，其疾不愈，灸三壮即鬼眼穴
 。小儿胎痫　　奶痫　　惊痫，亦依此法灸一壮，炷如小麦大。

卒狂：间使　　后溪　　合谷

瘛疭指掣：哑门　　阳谷　　腕骨　　带脉　　劳宫

呆痴：神门　　少商　　涌泉　　心俞

发狂，登高而歌，弃衣而走：神门　　后溪　　冲阳

瘛惊：百会　　解溪

暴惊：下廉

癫疾：前谷　　后溪　　水沟　　解溪　　金门　　申脉

霍乱门

霍乱：阴陵　　承山　　解溪　　太白

霍乱吐泻：关冲　　支沟　　尺泽　　三里　　太白　　先取太溪，后取太仓

霍乱呕吐转筋：支沟

逆数：关冲　　阴陵　　承山　　阳辅　　太白　　大都　　中封　　解溪　　丘墟　　公孙

疟疾门

疟疾：百会　　经渠　　前谷

温疟：中脘　　大椎

痎疟：腰俞

疟疾发寒热：合谷　　液门　　商阳

痰疟寒热：后溪　　合谷

疟疾振寒：上星　　丘墟　　陷谷

头痛：腕骨

寒疟：三间

心烦：神门

久疟不食：公孙　　内庭　　厉兑

久疟：中渚　　商阳　　丘墟

热多寒少：间使　　三里

脾寒发疟：大椎　　间使　　乳根

肿胀门附：红疸、黄疸

浑身浮肿：曲池　　合谷　　三里　　内庭　　行间　　三阴交

水肿：列缺　　腕骨　　合谷　　间使　　阳陵　　阴谷　　三里　　曲泉　　解溪　　陷谷　　复溜　　公孙　　厉兑　　冲阳　　阴陵　　胃俞　　水分　　神阙

四肢浮肿：曲池　　通里　　合谷　　中渚　　液门　　三里　　三阴交

风浮身肿：解溪

肿水气胀满：复溜　　神阙

腹胀胁满：阴陵泉

遍身肿满，食不化：肾俞百壮


鼓胀：复溜　　公孙　　中封　　太白　　水分

消瘅：太溪

伤饱身黄：章门

红疸：百会　　曲池　　合谷　　三里　　委中

黄疸：百劳　　腕骨　　三里　　涌泉　　中脘　　膏肓　　大陵　　劳宫　　太溪　　中封　　然谷　　太冲　　复溜　　脾俞

汗　　　门

多汗：先泻合谷，次补复溜

少汗：先补合谷，次泻复溜

自汗：曲池　　列缺　　少商　　昆仑　　冲阳　　然谷　　大敦　　涌泉

无汗：上星　　哑门　　风府　　风池　　支沟　　经渠　　大陵　　阳谷　　腕骨　　然骨　　中渚　　液门　　鱼际　　合谷　　中冲　　少商　　商阳　　大都　　委中　　陷谷　　厉兑　　侠溪

汗不出：曲泽　　鱼际　　少泽　　上星　　曲泉　　复溜　　昆仑侠溪　　窍阴

痹厥门

风痹：尺泽　　阳辅

积痹痰痹：膈俞

寒厥：太渊　　液门

痿厥：丘墟

尸厥如死，及不知人事：灸厉兑三壮


身寒痹：曲池　　列缺　　环跳　　风市　　委中　　商丘　　中封临泣

逆厥：阳辅　　临泣　　章门。如脉绝，灸间使，或针复溜

尸厥：列缺　　中冲　　金门　　大都　　内庭　　厉兑　　隐白　　大敦

四肢厥：尺泽　　小海　　支沟　　前谷　　三里　　三阴交　　曲泉照海　　太溪　　内庭　　行间　　大都

肠痔大便门

肠鸣：三里　　陷谷　　公孙　　太白　　章门　　三阴交　　水分神阙　　胃俞　　三焦俞

肠鸣而泻：神阙　　水分　　三间

食泄：上廉　　下廉

暴泄：隐白

洞泄：肾俞

溏泄：太冲　　神阙　　三阴交

泄不止：神阙

出泄不觉：中脘

痢疾：曲泉　　太溪　　太冲　　丹田　　脾俞　　小肠俞

便血：承山　　复溜　　太冲　　太白

大便不禁：丹田　　大肠俞

大便不通：承山　　太溪　　照海　　太冲　　小肠俞　　太白　　章门　　膀胱俞

大便下重：承山　　解溪　　太白　　带脉

闭塞：照海　　太白　　章门

泄泻：曲泉　　阴陵　　然谷　　束骨　　隐白　　三焦俞　　中脘天枢　　脾俞　　肾俞　　大肠俞

五痔：委中　　承山　　飞扬　　阳辅　　复溜　　太冲　　侠溪　　气海　　会阴　　长强

肠风：尾闾骨尽处，灸百壮即愈。

大小便不通：胃脘灸三百壮


肠痈痛：太白　　陷谷　　大肠俞

脱肛：百会　　尾闾七壮
 　　脐中随年壮


血痔泄，腹痛：承山　　复溜

痔疾，骨疽蚀：承山　　商丘

久痔：二白在掌后四寸
 　　承山　　长强

阴疝小便门

寒疝腹痛：阴市　　太溪　　肝俞

疝瘕：阴跷此二穴
 ，在足内踝下陷中
 。主卒疝
 ，小腹疼痛
 。左取右
 ，右取左
 ，灸三壮
 。女人月水不调
 ，亦灸
 卒疝：丘墟　大敦　阴市　照海

㿉疝：曲泉　中封　太冲　商丘

痃癖小腹下痛：太溪　三里　阴陵　曲泉　脾俞　三阴交

疝瘕：阴陵　太溪　丘墟　照海

肠澼，㿉疝，小肠痛：通谷灸百壮　束骨　大肠俞

偏坠木肾：归来　大敦　三阴交

阴疝：太冲　大敦

痃癖膀胱小肠：燔针刺五枢　气海　三里　三阴交　气门百壮

阴肾偏大，小便数，或阴入腹：大敦

阴肿：曲泉　太溪　大敦　肾俞　三阴交

阴茎痛：阴陵　曲泉　行间　太冲　阴谷　三阴交　大敦太溪　肾俞　中极

阴茎痛，阴汗湿：太溪　鱼际　中极　三阴交

转胞不溺，淋沥：关元

肾脏虚冷，日渐羸瘦，劳伤，阴疼凛凛，少气遗精：肾俞

遗精白浊：肾俞　关元　三阴交

梦遗失精：曲泉百壮　中封　　太冲　至阴　膈俞　　脾俞三阴交　肾俞　关元　三焦俞

寒热气淋：阴陵泉

淋癃：曲泉　然谷　阴陵　行间　大敦　小肠俞　涌泉气门百壮

小便黄赤：阴谷　太溪　肾俞　气海　膀胱俞　关元

小便五色：委中　前谷

小便不禁：承浆　阴陵　委中　太冲　膀胱俞　大敦

小便赤如血：大陵　关元

妇人胞转，不利小便：灸关元二七壮

遗溺：神门　鱼际　太冲　大敦　关元

阴痿丸骞：阴谷　阴交　然谷　中封　大敦

阴挺出：太冲　　少府　　照海　　曲泉

疝气偏坠：以小绳量患人口两角，为一分，作三折，成三角，如△样，以一角安脐心，两角在脐下两旁，尽处是穴。患左灸右，患右灸左，二七壮立愈。二穴俱灸亦可。

膀胱气攻两胁脐下，阴肾入腹：灸脐下六寸，两旁各一寸，炷如小麦大。患左灸右，患右灸左。

头面门

头痛：百会　　上星　　风府　　风池　　攒竹　　丝竹空　　小海阳溪　　大陵　　后溪　　合谷　　腕骨　　中冲　　中渚　　昆仑　　阳陵

头强痛：颊车　　风池　　肩井　　少海　　后溪　　前谷

头偏痛：头维

脑泻：囟会　　通谷

头风：上星　　前顶　　百会　　阳谷　　合谷　　关冲　　昆仑　　侠溪

脑痛：上星　　风池　　脑空　　天柱　　少海　　头风

面目赤：通里　　解溪

头风牵引脑顶痛：上星　　百会　　合谷

偏正头风：百会　　前顶　　神庭　　上星　　丝竹空　　风池　　合谷　　攒竹　　头维

醉后头风：印堂　　攒竹　　三里

头风眩晕：合谷　　丰隆　　解溪　　风池。垂手着两腿，灸虎口内。

面肿：水沟　　上星　　攒竹　　支沟　　间使　　中渚　　液门　　解溪　　行间　　厉兑　　遾邁　　天牖　　风池

面痒肿：迎香　　合谷

头项俱痛：百会　　后顶　　合谷

头风冷泪出：攒竹　　合谷

头痛项强，重不能举，脊反折，不能回顾：承浆先泻后补
 风府

脑昏目赤：攒竹

头旋：目窗　　百会　　申脉　　至阴　　络却

面肿项强，鼻生息肉：承浆三分
 ，推上复下


头肿：上星　　前顶　　大陵出血
 　　公孙

颊肿：颊车

颐颔肿：阳谷　　腕骨　　前谷　　商阳　　丘墟　　侠溪　　手三里

风动如虫行：迎香

颈项强急：风府

头目浮肿：目窗　　陷谷

眼睑閗动：头维　　攒竹

脑风而疼：少海

头重身热：肾俞

眉棱痛：肝俞

毛发焦脱：下廉

面浮肿：厉兑

面肿：灸水分

头目眩疼，皮肿生白屑：灸囟会

咽喉门

喉痹：颊车　　合谷　　少商　　尺泽　　经渠　　阳溪　　大陵　　二间　　前谷

鼓颔：少商

咽中如梗：间使　　三间

咽肿：中渚　　太溪

咽外肿：液门

咽食不下：灸膻中

咽中闭：曲池　　合谷

咽喉肿痛，闭塞，水粒不下：合谷　　少商　　兼以三棱针刺手大指背，头节上甲根下，排刺三针。

双蛾：玉液　　金津　　少商

单蛾：少商　　合谷　　廉泉

咽喉肿闭甚者：以细三棱针藏于笔尖中，戏言以没药调点肿痹处，乃刺之。否则病人恐惧，不能愈疾。

咽痛：风府

耳目门

耳鸣：百会　　听宫　　听会　　耳门　　络却　　阳溪　　阳谷　　前谷　　后溪　　腕骨　　中渚　　液门　　商阳　　肾俞

聤生疮，有脓汁：耳门　　翳风　　合谷

重听无所闻：耳门　　风池　　侠溪　　翳风　　听会　　听宫

目赤：目窗　　大陵　　合谷　　液门　　上星　　攒竹　　丝竹空

目风赤烂：阳谷

赤翳：攒竹　　后溪　　液门

目赤肤翳：太渊　　侠溪　　攒竹　　风池

目翳膜：合谷　　临泣　　角孙　　液门　　后溪　　中渚　　睛明

白翳：临泣　　肝俞

睛痛：内庭　　上星

冷泪：睛明　　临泣　　风池　　腕骨

迎风有泪：头维　　睛明　　临泣　　风池

目泪出：临泣　　百会　　液门　　后溪　　前谷　　肝俞

风生卒生翳膜，两目疼痛不可忍者：睛明　　手中指本节间尖上三壮。

眼睫毛倒：丝竹空

青盲无所见：肝俞　　商阳左取右
 ，右取左


目眦急痛：三间

目昏：头维　　攒竹　　睛明　　目窗　　百会　　风府　　风池　　合谷　　肝俞　　肾俞　　丝竹空

目眩：临泣　　风府　　风池　　阳谷　　中渚　　液门　　鱼际　　丝竹空

目痛：阳溪　　二间　　大陵　　三间　　前谷　　上星

风目眶烂，风泪出：头维　　颧髎

眼痒眼疼：光明泻
 　　五会

目生翳：肝俞　　命门　　瞳子髎在目外眦五分
 ，得气乃泻
 　　合谷商阳

小儿雀目，夜不见物：灸手大指甲后一寸，内廉横纹头白肉际，各一壮。

鼻口门

鼻有息肉：迎香

衄血：风府　　曲池　　合谷　　三间　　二间　　后溪　　前谷　　委中　　申脉　　昆仑　　厉兑　　上星　　隐白

鼽衄：风府　　二间　　迎香

鼻塞：上星　　临泣　　百会　　前谷　　厉兑　　合谷　　迎香

鼻流清涕：人中　　上星　　风府

脑泻，鼻中臭涕出：曲差　　上星

鼻衄：上星灸二七壮
 　　绝骨　　囟会。又一法：灸项后发际两筋间宛宛中。

久病流涕不禁：百会灸


口干：尺泽　　曲泽　　大陵　　二间　　少商　　商阳

咽干：太渊　　鱼际

消渴：水沟　　承浆　　金津　　玉液　　曲池　　劳宫　　太冲　　行间　　商丘　　然谷　　隐白百日以上者
 ，切不可灸


唇干有涎：下廉

舌干涎出：复溜

唇干饮不下：三间　　少商

唇动如虫行：水沟

唇肿：迎香

口[image: ]
 眼[image: ]
 ：颊车　　水沟　　列缺　　太渊　　合谷　　二间　　地仓丝竹空

口噤：颊车　　支沟　　外关　　列缺　　内庭　　厉兑

失音不语：间使　　支沟　　灵道　　鱼际　　合谷　　阴谷　　复溜然谷

舌缓：太渊　　合谷　　冲阳　　内庭　　昆仑　　三阴交　　风府

舌强：哑门　　少商　　鱼际　　二间　　中冲　　阴谷　　然谷

舌黄：鱼际

齿寒：少海

齿痛：商阳

齿龋恶风：合谷　　厉兑

齿龋：少海　　小海　　阳谷　　合谷　　液门　　二间　　内庭　　厉兑

龈痛：角孙　　小海

舌齿腐：承浆　　劳宫各一壮


牙疼：曲池　　少海　　阳谷　　阳溪　　二间　　液门　　颊车　　内庭　　吕细在内踝骨尖上
 ，灸二七壮


上牙疼：人中　　太渊　　吕细　　灸臂上起肉中五壮。

下牙疼：龙玄在侧腕交叉脉
 　　承浆　　合谷　　腕上五寸，两筋中间，灸五壮。

不能嚼物：角孙

牙疳蚀烂，生疮：承浆壮如小箸头大
 ，灸七壮


胸背胁门

胸满：经渠　　阳溪　　后溪　　三间　　间使　　阳陵　　三里　　曲泉　　足临泣

胸痹：太渊

胸膊闷：肩井

胸胁痛：天井　　支沟　　间使　　大陵　　三里　　太白　　丘墟阳辅

胸中澹澹：间使

胸满支肿：内关　　膈俞

胸胁满引腹：下廉　　丘墟　　侠溪　　肾俞

胸烦：期门

胸中寒：膻中

肩背酸疼：风门　　肩井　　中渚　　支沟　　后溪　　腕骨　　委中

心胸痛：曲泽　　内关　　大陵

胸满血膨有积块，霍乱肠鸣，善噫：三里　　期门向外刺二
 寸
 ，不补不泻


胁满：章门

胁痛：阳谷　　腕骨　　支沟　　膈俞　　申脉

缺盆肿：太渊　　商阳　　足临泣

胁与脊引：肝俞

背膊项急：大椎

腰背强直，不能动侧：腰俞　　肺俞

腰脊痛楚：委中　　复溜

腰背伛偻：风池　　肺俞

背拘急：经渠

肩背相引：二间　　商阳　　委中　　昆仑

偏胁背痛痹：鱼际　　委中

背痛：经渠　　丘墟　　鱼际　　昆仑　　京骨

脊膂强痛：委中

腰背牵疼难转：天牖　　风池　　合谷　　昆仑

脊内牵疼不能屈伸：合谷　　复溜　　昆仑

脊强浑身痛，不能转侧：哑门

胸连胁痛：期门先针
 　　章门　　丘墟　　行间　　涌泉

肩痹痛：肩髃　　天井　　曲池　　阳谷　　关冲

手足腰腋门

手臂痛不能举：曲池　　尺泽　　肩髃　　三里　　少海　　太渊阳池　　阳溪　　阳谷　　前谷　　合谷　　液门　　外关　　腕骨

臂寒：尺泽　　神门

臂内廉痛：太渊

臂腕侧痛：阳谷

手腕动摇：曲泽

腋痛：少海　　间使　　少府　　阳辅　　丘墟　　足临泣　　申脉

肘劳：天井　　曲池　　间使　　阳溪　　中渚　　阳谷　　大渊　　腕骨　　列缺　　液门

手腕无力：列缺

肘臂痛：肩髃　　曲池　　通里　　手三里

肘挛：尺泽　　肩髃　　小海　　间使　　大陵　　后溪　　鱼际

肩臂酸重：支沟　　肘臂

手指不能屈：曲池　　三里　　外关　　中渚

手臂麻木不仁：天井　　曲池　　外关　　经渠　　支沟　　阳溪腕骨　　上廉　　合谷

手臂冷痛：肩井　　曲池　　下廉

手指拘挛筋紧：曲池　　阳谷　　合谷

手热：劳宫　　曲池　　曲泽　　内关　　列缺　　经渠　　太渊　　中冲　　少冲

手臂红肿：曲池　　通里　　中渚　　合谷　　手三里　　液门

风痹肘挛不举：尺泽　　曲池　　合谷

两手拘挛，偏风瘾疹，喉痹，胸胁填满，筋缓手臂无力，皮肤枯燥：曲池先泻后补
 　　肩髃　　手三里

肩膊烦疼：肩髃　　肩井　　曲池

五指皆疼：外关

手挛指痛：少商

掌中热：列缺　　经渠　　太渊

腋肘肿：尺泽　　小海　　间使　　大陵

腋下肿：阳辅　　丘墟　　足临泣

腰痛：肩井　　环跳　　阴市　　三里　　委中　　承山　　阳辅　　昆仑　　腰俞　　肾俞

两腿如冰：阴市

挫闪腰疼，胁肋痛：尺泽　　曲池　　合谷　　手三里　　阴陵阴交　　行间　　足三里

腰疼难动：风市　　委中　　行间

腰脊强痛：腰俞　　委中　　涌泉　　小肠俞　　膀胱俞

腰脚痛：环跳　　风市　　阴市　　委中　　承山　　昆仑　　申脉

股膝内痛：委中　　三里　　三阴交

腿膝酸疼：环跳　　阳陵　　丘墟

脚膝痛：委中　　三里　　曲泉　　阳陵　　风市　　昆仑　　解溪

膝胻股肿：委中　　三里　　阳辅　　解溪　　承山

腰如坐水：阳辅

足痿不收：复溜

风痹，脚胻麻木：环跳　　风市

足麻痹：环跳　　阴陵　　阳辅　　太溪　　至阴

脚气：肩井　　膝眼　　风市　　三里　　承山　　太冲　　丘墟　　行间

髀枢痛：环跳　　阳陵　　丘墟

足寒热：三里　　委中　　阳陵　　复溜　　然谷　　行间　　中封大都　　隐白

脚肿：承山　　昆仑　　然谷　　委中　　下廉　　髋骨　　风市

足寒如冰：肾俞

浑身战掉，胻酸：承山　　金门

足胻寒：复溜　　申脉　　厉兑

足挛：肾俞　　阳陵　　阳辅　　绝骨

诸节皆痛：阳辅

腨肿：承山　　昆仑

足缓：阳陵　　冲阳　　太冲　　丘墟

脚弱：委中　　三里　　承山

两膝红肿疼痛：膝关　　委中　　三里　　阴市

穿跟草鞋风：昆仑　　丘墟　　商丘　　照海

足不能行：三里　　曲泉　　委中　　阳辅　　三阴交　　复溜　　冲阳　　然谷　　申脉　　行间　　脾俞

脚腕酸：委中　　昆仑

足心疼：昆仑

脚筋短急，足沉重，鹤膝历节风肿，恶风发，不能起床：风市

腰痛不能久立，腿膝胫酸重，及四肢不举：附阳

腰重痛不可忍，及转侧起卧不便，冷痹，脚筋挛急，不得屈伸：灸两脚曲[image: ]
 两纹头四处各三壮，一同灸，用两人两边同吹，至火灭。若午时灸了，至晚，或脏腑鸣，或行一二次，其疾立愈。

腰痛不能举：仆参二穴
 ，在跟骨下陷中
 ，拱足取之
 ，灸三壮


膝以上病：灸环跳　　风市

膝以下病：灸犊鼻　　膝关　　三里　　阳陵

足踝以上病：灸三阴交　　绝骨　　昆仑

足踝以下病：灸照海　　申脉

腿痛：髋骨

脚气：一风市百壮或五十壮
 　　二伏兔针三分
 ，禁灸
 　　三犊鼻五十壮
 　　四膝眼　　五三里百壮
 　　六上廉　　七下廉百壮
 　　八绝骨

脚转筋，发时不可忍者：脚踝上一壮
 ，内筋急灸内，外筋急灸外。

脚转筋多年不愈，诸药不效者：灸承山二七壮


妇人门

月脉不调：气海　　中极　　带脉一壮
 　　肾俞　　三阴交

月事不利：足临泣　　三阴交　　中极

过时不止：隐白

下经若冷，来无定时：关元

女人漏下不止：太冲　　三阴交

血崩：气海　　大敦　　阴谷　　太冲　　然谷　　三阴交　　中极

瘕聚：关元

赤白带下：带脉　　关元　　气海　　三阴交　　白环俞　　间使三十壮


小腹坚：带脉

绝子：商丘　　中极

因产恶露不止：气海　　关元

产后诸病：期门

乳痈：下廉　　三里　　侠溪　　鱼际　　委中　　足临泣　　少泽

乳肿痛：足临泣

难产：合谷补
 　　三阴交泻
 　　太冲

横生死胎：太冲　　合谷　　三阴交

横生手先出：右足小指尖灸三壮
 ，立产
 ，炷如小麦大


子上逼心，气闷欲绝：巨阙　　合谷补
 　　三阴交泻
 　　如子手掬母心，生下男左女右手心有针痕可验；不然，在人中或脑后有针痕。

产后血晕不识人：支沟　　三里　　三阴交

坠胎后，手足如冰，厥逆：肩井五分
 ，若觉闷乱
 ，急补三里


胎衣不下：中极　　肩井

阴挺出：曲泉　　照海　　大敦

无乳：膻中灸
 　　少泽补
 ，此二穴神效。

血块：曲泉　　复溜　　三里　　气海　　丹田　　三阴交

妇人经事正行，与男子交，日渐羸瘦，寒热往来，精血相竞：百劳　　肾俞　　风门　　中极气海　　三阴交。若以前症，作虚劳治者，非也。

女子月事不来，面黄干呕，妊娠不成：曲池　　支沟　　三里三阴交

经脉过多：通里　　行间　　三阴交

欲断产：灸右足内踝上一寸　　合谷。又一法：灸脐下二寸三分，三壮，肩井。

一切冷惫：灸关元

不时漏下：三阴交

月水不调，因结成块：针间使

小儿门

大小五痫：水沟　　百会　　神门　　金门　　昆仑　　巨阙

惊风：腕骨

瘛疭，五指掣：阳谷　　腕骨　　昆仑

摇头张口，反折：金门

风痫，目戴上：百会　　昆仑　　丝竹空

脱肛：百会　　长强

卒疝：太冲

角弓反张：百会

泻痢：神阙

赤游风：百会　　委中

秋深冷痢：灸脐下二寸及三寸动脉中

吐乳：灸中庭在膻中下一寸六分


卒痫及猪痫：巨阙灸三壮


口有疮蚀龈，臭秽气冲人：灸劳宫二穴，各一壮。

卒患腹痛，肚皮青黑：灸脐四边各半寸，三壮；鸠尾骨下一寸，三壮。

惊痫：顶上旋毛中灸三壮
 　　耳后青络灸三壮
 ，炷如小麦大


风痫，手指屈如数物者：鼻上发际宛宛中灸三壮


二三岁两目眦赤：大指次指间后一寸五分灸三壮


囟门不合：脐上、脐下各五分二穴各三壮
 ，灸疮未发
 ，囟门先合


夜啼：灸百会三壮

肾胀偏坠：关元灸三壮
 　　大敦七壮


猪痫如尸厥，吐沫：巨阙三壮


食痫先寒热，洒浙乃发：鸠尾上五分三壮


羊痫：九椎下节间灸三壮
 　　又法
 ：大椎三壮


牛痫：鸠尾三壮
 　　又法：鸠尾　　大椎各三壮


马痫：仆参二穴
 ，各三壮
 　　又法：风府　　脐中各三壮


犬痫：两手心　　足太阳　　肋户各一壮


鸡痫：足诸阳各三壮


牙疳蚀烂：承浆针灸皆可


遍身生疮：曲池　　合谷　　三里　　绝骨　　膝眼

腋肿，马刀疡：阳辅　　太冲

热风瘾疹：肩髃　　曲池　　曲泽　　环跳　　合谷　　涌泉

疡肿振寒：少海

疥癣疮：曲池　　支沟　　阳溪　　阳谷　　大陵　　合谷　　后溪委中　　三里　　阳辅　　昆仑　　行间　　三阴交　　百虫窠

疮毒门

疔疮生面上与口角：灸合谷

疔疮生手上：曲池灸


疔疮生背上：肩井　　三里　　委中　　临泣　　行间　　通里　　少海　　太冲

瘰疬：少海先针皮上
 ，候三十六息
 ，推针入内
 ，须定浅深
 ，追核大小
 ，勿出核
 ，三十二下
 ，乃出针
 　　天池　　章门　　临泣　　支沟　　阳辅灸百壮
 　　肩井随年壮
 　　手三里

痈疽发背：肩井　　委中　　又以蒜片贴疮上灸之，如不疼，灸至疼；如疼，灸至不疼，愈多愈好。

溺水死者，经宿可救：即解死人衣带，灸脐中。

狂犬咬伤人：即灸咬处疮上

蛇咬伤人：灸伤处三壮，仍以蒜片贴咬处，灸蒜上。

人脉微细不见，或有或无：宜于少阴经复溜穴上，用圆利针针至骨处，顺针下刺，候回阳脉，阳脉生时，方可出针。

痈疽疮毒：同杨氏骑竹马灸法。

续增治法徐氏 《聚英》 《乾坤生意》

中风论徐氏书


且夫中风者，有五不治也。开口、闭眼、撒屎、遗尿、喉中雷鸣，皆恶候也。且中风者，为百病之长，至其变化，各不同焉。或中于脏，或中于腑，或痰或气，或怒或喜，逐其隙而害成也。中于脏者，则令人不省人事，痰涎壅，喉中雷鸣，四肢瘫痪，不知疼痛，语言蹇涩，故难治也。中于腑者，则令人半身不遂，口眼[image: ]
 斜，知痒痛，能言语，形色不变，故易治也。治之先审其症，而后刺之。其中五脏六腑形症各有名，先须察其源，而名其症，依标本刺之，无不效也。

一　　肝中之状，无汗恶寒，其色青，名曰怒中。

二　　心中之状，多汗怕惊，其色赤，名曰思虑中。

三　　脾中之状，多汗身热，其色黄，名曰喜中。

四　　肺中之状，多汗恶风，其色白，名曰气中。

五　　肾中之状，多汗身冷，其色黑，名曰气劳中。

六　　胃中之状，饮食不下，痰涎上壅，其色淡黄，名曰食后中。

七　　胆中之状，目眼牵连，酣睡不惺，其色绿，名曰惊中。

初中风急救针法 《乾坤生意
 》

凡初中风跌倒，卒暴昏沉，痰涎壅滞，不省人事，牙关紧闭，药水不下，急以三棱针刺手十指十二井穴，当去恶血。又治一切暴死恶候，不省人事，及绞肠痧，乃起死回生妙诀。

少商二穴　　商阳二穴　　中冲二穴　　关冲二穴　　少冲二穴少泽二穴

中风瘫痪针灸秘诀

中风口眼[image: ]
 斜：听会　　颊车　　地仓

凡[image: ]
 向左者，宜灸右；向右者，宜灸左，各灸陷中二七壮，艾炷如麦粒大，频频灸之，取尽风气，口眼正为度。

一法：以五寸长笔管，插入耳内，外以面塞四围竹管上头，以艾灸二七壮，右[image: ]
 灸左；左[image: ]
 灸右。

中风风邪入腑，以致手足不遂：百会　　耳前发际　　肩髃曲池　　风市　　足三里　　绝骨

凡觉手足麻痹，或疼痛良久，此风邪入腑之候，宜灸此七穴。病在左灸右，在右灸左，候风气轻减为度。

中风风邪入脏，以致气塞涎壅，不语昏危：百会　　大椎风池　　肩井　　曲池　　足三里　　间使

凡觉心中愦乱，神思不怡，或手足顽麻，此风邪入脏之候，速灸此七穴，各五七壮。如风势略可，凡遇春　　秋二时，常灸此七穴，以泄风气；若素有风人，尤当留意。

中风鼻塞不闻，时流清涕，偏正头风，及生白屑，惊痫，目上视不识人：囟会灸


中风头皮肿，目眩虚，振寒热，目疼不能远视：上星针灸


中风风痫，瘛疭等症：印堂针灸


中风头项急，不能回顾：风府针


中风手不能举：阳池针灸


中风腕酸，不能屈伸，指疼不能握物：外关针灸


中风手弱不仁，拘挛不伸：手三里针灸


中风痰咳，肘挛，寒热惊痫：列缺针灸


中风惊怖，声音不出，肘腕酸疼：通里针灸


中风腰胯疼痛，不得转侧，腰胁相引：环跳针灸


中风转筋拘急，行步无力疼痛：昆仑针灸


中风脚腿麻木，冷痹冷痛：阳陵针灸


中风腰背拘急：委中针


中风脚膝疼痛，转筋拘急：承山针灸


治虚损五劳七伤紧要灸穴

陶道一穴，灸二七壮。身柱一穴，灸二七壮。

肺俞二穴，灸七七壮至百壮。膏肓二穴，灸三七壮至七七壮。

伤寒 《聚英》


发热

　　风寒客于皮肤，阳气拂郁所致，此表热也。阳气下陷入阴分蒸熏，此里热也。

汗不出，凄凄恶寒：玉枕　　大杼　　肝俞　　膈俞　　陶道

身热恶寒：后溪

身热汗出，足厥冷：大都

身热头痛，食不下：三焦俞

汗不出：合谷　　后溪　　阳池　　厉兑　　解溪　　风池

身热而喘：三间

余热不尽：曲池

烦满汗不出：风池　　命门

汗出寒热：五处　　攒竹　　上脘

烦心好呕：巨阙　　商丘

身热头痛，汗不出：曲泉　　神道　　关元　　悬颅。

以上见 《针经》。

六脉沉细，一息二三至：气海灸
 　　关元灸


少阴发热：太溪灸


恶寒

　有热恶寒者发于阳，无热恶寒者发于阴。

背恶寒口中和：关元灸


恶风

　有汗为中风，伤卫；无汗恶风为寒，伤荣。先刺风府、风池，后饮桂枝葛根汤。

胸胁满兼谵语邪气自表伤里
 ，先胸胁
 ，次入心
 ：期门

结胸

　脏气闭而不流布也
 。按之痛
 ，为小结
 ；不按自痛
 ，为大结
 ：期门针
 　　肺俞针


妇人因血结胸，热入血室：期门针
 。又以黄连、巴豆七粒作饼子，置脐中，以火灸之，得利为度。

咳逆

　胸中气不交也
 ，水火相搏而有声
 ：期门针


小腹满上为气
 ，下为溺
 ，当出不出积而为满
 ，或腹中急痛：刺委中，或夺命穴等处。

烦躁

邪气在里，烦为内不安，躁为外不安。

伤寒六七日，脉微，手足厥冷，烦躁：灸厥阴俞

蓄血

热毒流于下而瘀血。少阴症下利，便脓血。阳明症，下血谵语，必热入血室，头汗出：刺期门。

呕吐

表邪传里，里气上逆也。口中和，脉微涩弱：灸厥阴。

战栗

战者，正气胜；栗者，邪气胜，邪与正争，心战而外栗，为病欲解也。

邪气内盛，正气大虚，心栗而鼓颔，身不战者，已而遂成寒逆者。灸鱼际。

四逆

四肢逆冷，积冷成寒，六腑气绝于外。

足胫寒逆，少阴也；身寒者，厥阴也：灸气海　　肾俞　　肝俞

厥

手足逆冷，阳气伏陷，热气逆伏，而手足冷也，刺之。脉促而厥者，灸之。

郁冒

郁为气不舒，冒为神不清，即昏迷也。多虚极乘寒所致，或吐下使然。刺太阳、少阳井。病头痛，或冒闷如结胸状，刺大椎、肺俞、肝俞，慎不可汗。

自利

不经攻下自溏泄。脉微涩，呕而汗出，必更衣。反小者，当温上，灸之以消阴。小便吐利，手中不冷，反发热，脉不至，灸太溪。少阴下利，便脓血，刺之通用。

霍乱

上吐下利，挥霍撩乱，邪在中焦，胃气不治，阴阳乖隔，遂上吐下泄，躁扰烦乱也。或腹中痛绞刺：针委中。

腹痛

有实有虚，寒热，燥屎旧积，按之下痛为虚，痛为实，合灸；不灸，令病人冷结，久而弥困，刺委中。

阴毒阴症

阴病盛则微阳消于上，故沉重，四肢逆冷，脐腹筑痛，厥逆或冷，六脉沉细。灸关元、气海。

太阳、少阳并病

刺肺俞、肝俞。如头痛，刺大椎。

小便不利

邪畜于内，津液不行。阴寒甚，下闭者，灸之。阴症，小便不利，阴囊缩腹，痛欲死者：灸石门。

不仁

不柔和，痒痛寒热不知，正气为邪气闭伏，郁而不散，血气虚少故也。若越人诊虢太子尸厥，以郁冒不仁为可治，刺之而痊者，神医之诊也。设脉浮洪，汗如油，喘不休，体不仁，越人岂能治哉。

以上见刘氏 《伤寒治例》。

杂病

风

大率主血虚气虚，火与湿多痰。

中风：

神阙　　风池　　百会　　曲池　　翳风　　风市　　环跳　　肩髃。皆可灸之以疏风，针之以导气。

寒

见伤寒。

阴寒及陷下脉绝者，宜灸之。

发热

有寒潮热，烦热，往来热。

热病汗不出：商阳　　合谷　　阳谷　　侠溪　　厉兑　　劳宫　　腕骨　　以导气。

热无汗不止：陷谷　　以泄热。

腹痛

有虚、实、寒、气滞、死血、积热、风湿、宿食、疮、痧、疝。

实痛宜泻：太冲　　太白　　太渊　　大陵　　三阴交

邪客经络，药不能及，宜灸：气海　　关元　　中脘

头痛

有风热、痰、湿、寒。真头疼，手足青至节，死不治。

灸，疏散寒，脉浮：刺腕骨　　京骨；脉长：刺合谷　　冲阳；脉弦：刺阳池　　风府　　风池

腰痛

有气虚、血虚、肾病、风湿、湿热、瘀、寒滞。

血滞于下：刺委中出血
 　　灸肾俞　　昆仑。又用附子尖、乌头尖、南星、麝香、雄黄、樟脑、丁香，炼蜜丸，姜汁化成膏，放手内烘热摩之。

胁痛

肝火盛，木气实，有死血瘀注，肝急。针丘墟　　中渎

心痛

有风寒，气血虚，食积热。针太溪　　然谷　　尺泽行间建里　　大都　　太白　　中脘　　神门　　涌泉

牙疼

主血热，胃口有热，风寒湿热，虫蛀。针合谷　　内庭　　浮白　　阳白　　三间

眼目

主肝气实，风热，痰热，血瘀热，血实气塞。针上星　　百会　　神庭　　前顶　　攒竹　　丝竹空。痛者：针风池　　合谷

大寒犯脑，连及目痛，或风湿相搏，有翳：灸二间　　合谷

小儿疳眼：灸合谷二穴各一壮。

泻痢

气虚兼寒热食积，风邪，惊邪，热湿，阳气下陷，痰积，当分治，泻轻痢重。

陷下：灸脾俞　　关元　　肾俞　　复溜　　腹哀　　长强　　太溪三里　　气舍　　中脘　　大肠俞

白痢：灸大肠俞。

赤痢：灸小肠俞。

疟

有风暑、山岚瘴气、食、老疟、寒湿痹，五脏疟，五腑疟。针合谷　　曲池　　公孙　　先针，后灸大椎第一节，三七壮。

咳嗽

有风、寒、火、劳、痰、肺胀、湿。灸天突　　肺俞肩井　　少商　　然谷　　肝俞　　期门　　行间　　廉泉　　扶突　　针曲泽出血立已
 　　前谷

面赤热咳：针支沟。多睡：针三里。

吐衄血

身热是血虚，血温身热者，死不治。针隐白　　脾俞　　肝俞　　上脘

下血

主肠风，多在胃与大肠。针隐白　　灸三里

诸气

怒则气上，惊则气乱，恐则气下，劳则气散，悲则气消，喜则气缓，思则气结。针以导气。

淋

属热，热结，痰气不利，胞痹为寒，老人气虚。灸三阴交。

小水不禁：灸阳陵泉　　阴陵泉

喉痹

针合谷　　涌泉　　天突　　丰隆　　初起旁灸之，使外泄气。

头肿：

针曲池。

诸疮

瘰疬：

灸肩井　　曲池　　大迎

绿唇疮：

刺唇去恶血。

疝

有因寒，因气，因湿热，痰积流下。针太冲　　大敦绝骨　　灸大敦　　三阴交　　小腹下横纹斜尖，灸一壮。

脚气

有湿热、食积、流注、风湿、寒湿。针公孙　　冲阳灸足三里。

痿

有湿热、有痰、有无血而虚、有气弱、有瘀血。针中渎　　环跳停针待气二时方可
 　　灸三里　　肺俞

喘

有痰喘、气虚、阴虚。灸中府　　云门　　天府　　华盖肺俞

恶心

因痰、热、虚。灸胃俞　　幽门　　商丘　　中府　　石门膈俞　　阳关

膈噎

因血虚、气虚、热、痰火、血积、癖积。针天突石关　　三里　　胃俞　　胃脘　　膈俞　　水分　　气海　　胃仓

水肿

皮水、正水、石水、风水，因气湿食。针胃仓　　合谷　　石门　　水沟　　三里　　复溜曲泉　　四满

臌胀

气胀，寒胀，脾虚中满。针上脘　　三里　　章门　　阴谷　　关元　　期门　　行间　　脾俞　　悬钟　　承满

头眩

痰夹气，虚火动其痰。针上星　　风池　　天柱

痛风

风热，风湿，血虚有痰。针百会　　环跳

肩臂痛

痰湿为主。灸肩髃　　曲池

梦遗

专主湿热相交。灸中极　　曲骨　　膏肓　　肾俞

痫

俱是痰火，不必分马牛六畜。灸百会　　鸠尾　　上脘神门　　阳跷昼发
 、阴跷夜发


癞

感天地间杀厉之气，声哑者难治。针委中出血二三合。黑紫疙瘩上，亦去恶血。

以上见刘氏 《杂病治例》。

疮疡

河间曰：凡疮疡须分经络部分，血气多少，腧穴远近。从背出者，当从太阳五穴选用：至阴、通谷、束骨、昆仑、委中。从鬓出者，当从少阳五穴选用：窍阴、侠溪、临泣、阳辅、阳陵。从髭出者，当从阳明五穴选用：厉兑、内庭、陷谷、冲阳、解溪。从胸出者：绝骨一穴。

《肠痈纂要》云：千金灸法，屈两肘，正肘头锐骨，灸百壮，下脓血而安。按河间 《疮疡》止论足三阳，而手足三阴、三阳未备，学者当引伸触类。又查 《医学入门》杂病歌：痈疽初起审其穴，只刺阳经不刺阴。录之以备通考。


针灸大成卷之八

治症总要杨氏


一论中风。但未中风时，一两月前，或三四个月前，不时足胫上发酸重麻，良久方解，此将中风之候也。便宜急灸三里、绝骨四处各三壮，后用生葱、薄荷、桃、柳叶，四味煎汤淋洗，灸令祛逐风气自疮口出。如春交夏时，夏交秋时，俱宜灸，常令二足有灸疮为妙。但人不信此法，饮食不节，色酒过度，卒忽中风，可于七处一齐俱灸各三壮，偏左灸右，偏右灸左，百会、耳前穴也。

［第一］阳症，中风不语，手足瘫痪者：合谷　　肩髃　　手三里　　百会　　肩井　　风市　　环跳　　足三里　　委中　　阳陵泉先针无病
 手足
 ，后针有病手足


［第二］阴症，中风，半身不遂，拘急，手足拘挛，此是阴症也。亦依治之，但先补后泻。

［第三］中暑不省人事：人中　　合谷　　内庭　　百会　　中极气海

问曰：中暑当六　　七月间有此症，或八　　九月，十月亦有此症，从何而得？

答曰：此症非一，医者不省，当以六　　七月有之，如何八九　　十月亦有之？皆因先感暑气，流入脾胃之中，串入经络，灌溉相并，或因怒气触动，或因过饮　　恣欲伤体，或外感风，至八九月方发，乃难治也。六　　七月受病浅，风疾未盛，气血未竭，体气未衰，此为易治，复刺后穴：中冲　　行间　　曲池少泽

［第四］中风不省人事：人中　　中冲　　合谷

问曰：此病如何而来？以上穴法，针之不效，奈何？

答曰：针力不到，补泻不明，气血错乱，或去针速，故不效也，前穴未效，复刺后穴：哑门　　大敦

［第五］中风口禁不开：颊车　　人中　　百会　　承浆　　合谷俱
 宜泻


问曰：此症前穴不效，何也？

答曰：此皆风痰灌注，气血错乱，阴阳不升降，致有此病，复刺后穴：廉泉　　人中

［第六］半身不遂，中风：绝骨　　昆仑　　合谷　　肩髃　　曲池手三里　　足三里

问曰：此症针后再发，何也？

答曰：针不知分寸，补泻不明，不分虚实，其症再发。再针前穴，复刺后穴：肩井　　上廉　　委中

［第七］口眼[image: ]
 斜，中风：地仓　　颊车　　人中　　合谷

问曰：此症用前穴针效，一月或半月复发，何也？

答曰：必是不禁房荣，不节饮食，复刺后穴，无不效也。听会　　承浆　　翳风

［第八］中风，左瘫右痪：三里　　阳溪　　合谷　　中渚　　阳辅昆仑　　行间

问曰：数穴针之不效，何也？

答曰：风痰灌注经络，血气相搏，再受风寒湿气入内，凝滞不散，故刺不效，复刺后穴。先针无病手足，后针有病手足。风市　　丘墟　　阳陵泉

［第九］正头大痛及脑顶痛：百会　　合谷　　上星

问曰：此症针后，一日、二日再发，甚于前，何也？

答曰：诸阳聚会头上，合用先补后泻，宜补多泻少，其病再发，愈重如前，法宜泻之，无不效也。复针后穴，真头痛，旦发夕死，夕发旦死，医者当用心救治，如不然，则难治。神庭　　太阳

［第十］偏正头风：风池　　合谷　　丝竹空

问曰：以上穴法，刺如不效，何也？

答曰：亦有痰饮停滞胸膈，贼风串入脑户，偏正头风，发来连臂内痛，或手足沉冷，久而不治，变为瘫痪，亦分阴阳针之。或针力不到，未效，可刺中脘，以疏其下疾，次针三里，泻去其风，后针前穴。中脘　　三里　　解溪

［第十一］头风目眩：解溪　　丰隆

问曰：此症刺效复发，何也？

答曰：此乃房事过多，醉饱不避风寒而卧，贼风串入经络，冷症再发，复针后穴：风池　　上星　　三里

［第十二］头风顶痛：百会　　后顶　　合谷

问曰：头顶痛针入不效者，再有何穴可治？

答曰：头顶痛，乃阴阳不分，风邪串入脑户，刺故不效也。先取其痰，次取其风，自然有效。中脘　　三里　　风池　　合谷

［第十三］醉头风：攒竹　　印堂　　三里

问曰：此症前穴针之不效，何也？

答曰：此症有痰饮停于胃脘，口吐清涎，眩晕，或三日五日不省人事，不进饮食，名曰醉头风。先去其气，化痰调胃进食，然后去其风痛也。中脘　　膻中　　三里　　风门

［第十四］目生翳膜：睛明　　合谷　　四白

问曰：以上穴法，刺之不效，何也？

答曰：此症受病既深，未可一时便愈，须是二　　三次针之，方可有效。复刺后穴：太阳　　光明　　大骨空　　小骨空

［第十五］迎风冷泪：攒竹　　大骨空　　小骨空

问曰：此症缘何而得？

答曰：醉酒当风，或暴赤，或痛，不忌房事，恣意好食，烧煎肉物；妇人多因产后不识回避，当风坐视，贼风串入眼目中，或经事交感，秽气冲上头目，亦成此症。复刺后穴：小骨空治男妇醉后当风
 　　三阴交治妇人交感症
 　　泪孔上米大艾七壮效
 　　中指半指尖米大艾三壮


［第十六］目生内障：瞳子髎　　合谷　　临泣　　睛明

问曰：此症从何而得？此数穴针之不效，何也？

答曰：怒气伤肝，血不就舍，肾水枯竭，气血耗散，临患之时，不能节约，恣意房事，用心过多，故得此症，亦难治疗。复针后穴：光明　　天府　　风池

［第十七］目患外瘴：小骨空　　太阳　　睛明　　合谷

问曰：此症缘何而得？

答曰：头风灌注瞳仁，血气涌溢，上盛下虚，故有此病。刺前不效，复刺后穴二　　三次方愈。临泣　　攒竹　　三里　　内眦尖灸五壮
 ，即眼头尖上


［第十八］风沿眼红涩烂：睛明　　四白　　合谷　　临泣　　二间

问曰：针之不效，何也？

答曰：醉饱行房，血气凝滞，痒而不散，用手揩摸，贼风乘时串入，故得此症。刺前不效，复刺后穴：三里　　光明

［第十九］眼赤暴痛：合谷　　三里　　太阳　　睛明

问曰：此症从何而得？

答曰：时气所作，血气壅滞，当风睡卧，饥饱劳役，故得此症。复刺后穴：太阳　　攒竹　　丝竹空

［第二十］眼红肿痛：睛明　　合谷　　四白　　临泣

问曰：此症从何而得？

答曰：皆因肾水受亏，心火上炎，肝不能制，心肝二血不能归元，血气上壅，灌注瞳仁，赤脉贯睛，故不散。复刺后穴：太溪　　肾俞　　行间　　劳宫

［第二十一］努肉侵睛：风池　　睛明　　合谷　　太阳

问曰：此症从何而得？

答曰：或因伤寒未解，却有房室之事，上盛下虚，气血上壅；或头风不早治，血贯瞳仁；或暴下赤痛；或因气伤肝，心火炎上，故不散也。及妇人产后，怒气所伤，产后未满，房事触动心肝二经，饮食不节，饥饱醉劳，皆有此症，非一时便可治疗，渐而为之，无不效也。复针后穴：风池　　期门　　行间太阳

［第二十二］怕日羞明：小骨空　　合谷　　攒竹　　二间

问曰：此症缘何而得？

答曰：皆因暴痛未愈，在路迎风，串入眼中，血不就舍，肝不藏血，风毒贯入，睹灯光冷泪自出，见日影干涩疼痛，复针后穴：睛明　　行间　　光明

［第二十三］鼻窒不闻香臭：迎香　　上星　　五处　　禾髎

问曰：此症缘何而得？针数穴皆不效。

答曰：皆因伤寒不解，毒气冲脑，或生鼻痔，脑中大热，故得此症。复刺后穴：水沟、风府、百劳、太渊

［第二十四］鼻流清涕：上星　　人中　　风府

问曰：此症缘何而得？

答曰：皆因伤风不解，食肉饮酒太早，表里不解，咳嗽痰涎，及脑寒疼痛，故得此症。复针后穴：百会　　风池　　风门 百劳

［第二十五］脑寒泻臭：上星　　曲差　　合谷

问曰：此症缘何而得？

答曰：皆因鼻衄不止，用药吹入脑户，毒气攻上脑顶，故流鼻臭也。复刺后穴：水沟　　迎香

［第二十六］鼻渊鼻痔：上星　　风府

问曰：针此穴未效，复刺何穴？

答曰：更刺后穴：禾髎　　风池　　人中　　百会　　百劳　　风门

［第二十七］鼻衄不止：合谷　　上星　　百劳　　风府

问曰：此症缘何而得？出血不止。

答曰：血气上壅，阴阳不能升降，血不宿肝，肝主藏血，血热妄行，故血气不顺也。针前不效，复刺后穴：迎香　　人中印堂　　京骨

［第二十八］口内生疮：海泉　　人中　　承浆　　合谷

问曰：此症缘何而得？

答曰：上盛下虚，心火上炎，脾胃俱败，故成此症。复刺后穴：金津　　玉液　　长强

［第二十九］口眼[image: ]
 斜：颊车　　合谷　　地仓　　人中

问曰：此症从何而得？

答曰：醉后卧睡当风，贼风串入经络，痰饮流注，或因怒气伤肝，房事不节，故得此症。复刺后穴：承浆　　百会　　地仓瞳子髎

［第三十］两颊红肿生疮一名枯曹风
 　　猪腮风
 ：合谷　　列缺地仓　　颊车

问曰：此症从何而得？

答曰：热气上壅，痰滞三焦，肿而不散，两腮红肿生疮，名曰枯曹风。复刺后穴：承浆　　三里　　金津　　玉液

［第三十一］舌肿难语：廉泉　　金津　　玉液

问曰：此症从何而得？

答曰：皆因酒痰滞于舌根，宿热相搏，不能言语，故令舌肿难言。复刺后穴：天突　　少商

［第三十二］牙齿肿痛：吕细　　颊车　　龙玄　　合谷

［第三十三］上片牙疼：吕细　　太渊　　人中

［第三十四］下片牙疼：合谷　　龙玄　　承浆　　颊车

问曰：牙疼之症，缘何而得？

答曰：皆因肾经虚败，上盛下虚，阴阳不升降，故得此症。复刺后穴：肾俞　　三间　　二间

［第三十五］耳内虚鸣：肾俞　　三里　　合谷

问曰：此症从何而得？

答曰：皆因房事不节，肾经虚败，气血耗散，故得此症。复刺后穴：太溪　　听会　　三里

［第三十六］耳红肿痛：听会　　合谷　　颊车

问曰：此症肿痛，何也？

答曰：皆因热气上壅，或因缴耳触伤，热气不散，伤寒不解，故有此症。不可一例针灸，须辨问端的，针之，无不效也。复刺后穴：三里　　合谷　　翳风

［第三十七］聤耳生疮，出脓水：翳风　　合谷　　耳门

问曰：聤耳生疮，出脓水，尝闻小儿有此症。

答曰：洗浴水归耳内，故有。大人或因剔耳触动耳黄，亦有水误入耳内，故如此。复刺后穴：听会　　三里

［第三十八］耳聋气闭：听宫　　听会　　翳风

问曰：此症从何而得？

答曰：伤寒大热，汗闭，气不舒，故有此症。前针不效，复刺后穴：三里　　合谷

［第三十九］手臂麻木不仁：肩髃　　曲池　　合谷

问曰：此症从何而得？

答曰：皆因寒湿相搏，气血凝滞，故麻木不仁也。复刺后穴：肩井　　列缺

［第四十］手臂冷风酸痛：肩井　　曲池　　手三里　　下廉

问曰：此症从何而得？

答曰：寒邪之气，流入经络，夜卧凉枕　　竹簟　　漆凳冷处睡着，不知风湿，流入经络，故得此症。复刺后穴：手五里经渠　　上廉

［第四十一］手臂红肿疼痛：五里　　曲池　　通里　　中渚

问曰：此症缘何而得？

答曰：气血壅滞，流而不散，闭塞经脉不通，故得此症。复刺后穴：合谷　　尺泽

［第四十二］手臂红肿及疽：中渚　　液门　　曲池　　合谷

问曰：此症从何而得？

答曰：血气壅滞，皮肤瘙痒，用热汤泡洗，而伤红肿，故得此症；久而不治，变成手背疽。复刺后穴：上都　　阳池

［第四十三］手臂拘挛，两手筋紧不开：阳池　　合谷　　尺泽曲池　　中渚

问曰：此症从何而得？

答曰：皆因湿气处卧，暑月夜行，风湿相搏，或酒醉行房之后，露天而眠，故得此症。复针后穴：肩髃　　中渚　　少商手三里

［第四十四］肩背红肿疼痛：肩髃　　风门　　中渚　　大杼

问曰：此症从何而得？

答曰：皆因腠理不密，风邪串入皮肤，寒邪相搏，血气凝滞：复刺后穴：膏肓　　肺俞　　肩髃

［第四十五］心胸疼痛：大陵　　内关　　曲泽

问曰：心胸痛从何而得？

答曰：皆因停积，或因食冷，胃脘冷积作楚。心痛有九种，有虫　　食痛者，有心痹冷痛者，有阴阳不升降者，有怒气冲心者，此症非一，推详其症治之。中脘　　上脘　　三里

［第四十六］胁肋疼痛：支沟　　章门　　外关

问曰：此症从何得之？

答曰：皆因怒气伤肝，血不归元，触动肝经，肝藏血，怒气甚，肝血不归元，故得是症。亦有伤寒后胁痛者，有挫闪而痛者，不可一例治也，宜推详治之。复刺后穴：行间泻肝经
 ，治怒气
 　　中封　　期门治伤寒后胁痛
 　　阳陵泉治挫闪


［第四十七］腹内疼痛：内关　　三里　　中脘

问曰：腹内疼痛，如何治疗？

答曰：失饥伤饱，血气相争，荣卫不调，五脏不安，寒湿中得此。或冒风被雨，饱醉行房，饮食不化，亦有此症，必急治疗。为肾虚败，毒气冲归脐腹，故得此症。如不愈，复刺后穴：关元　　水分　　天枢寒湿饥饱


［第四十八］小腹胀满：内庭　　三里　　三阴交

问曰：此症针入穴法不效，何也？

答曰：皆因停饮不化，腹胀。此症非一，有膀胱疝气，冷筑疼痛；小便不利，胀满疼痛；大便虚结，胀满疼痛，推详治之。再刺后穴：照海　　大敦　　中脘先补后泻
 　　气海专治妇人血块攻
 筑疼痛
 ，小便不利
 ，妇人诸般气痛


［第四十九］两足麻木：阳辅　　阳交　　绝骨　　行间

问曰：此症因何而得？

答曰：皆为湿气相搏，流入经络不散，或因酒后房事过多，寒暑失盖，致有此症。复针后穴：昆仑　　绝骨　　丘墟

［第五十］两膝红肿疼痛：膝关　　委中

问曰：此症从何而来？

答曰：皆因脾家受湿，痰饮流注，此疾非一，或因痢后寒邪入于经络，遂有此症，或伤寒流注，亦有此症。复刺后穴：阳陵泉　　中脘　　丰隆

［第五十一］足不能行：丘墟　　行间　　昆仑　　太冲

问曰：此症从何而得？

答曰：皆因醉后行房，肾经受亏，以致足弱无力，遂致不能行步。前治不效，复刺后穴：三里　　阳铺　　三阴交　　复溜

［第五十二］脚弱无力：公孙　　三里　　绝骨　　申脉

问曰：此症从何而得？

答曰：皆因湿气流于经络，血气相搏，或因行房过损精力，或因行路有损筋骨，致成此疾。复针后穴：昆仑　　阳辅

［第五十三］红肿脚气生疮：照海　　昆仑　　京骨　　委中

问曰：此症前穴不愈，何也？

答曰：气血凝而不散，寒热久而不治，变成其疾。再针后穴：三里　　三阴交

［第五十四］脚背红肿痛：太冲　　临泣　　行间　　内庭

问曰：此症从何而得？

答曰：皆因劳役过多，热汤泡洗，血气不散，以致红肿疼痛，宜针不宜灸。丘墟　　昆仑

［第五十五］穿跟草鞋风：照海　　丘墟　　商丘　　昆仑

问曰：此症缘何而得？

答曰：皆因劳役过度，湿气流滞而冷，或因大热行路，冷水浸洗，而成此症。复刺后穴：太冲　　解溪

［第五十六］风痛不能转侧，举步艰难：环跳　　风市　　昆仑居髎　　三里　　阳陵泉

问曰：此症缘何而得？

答曰：皆因房事过多，寒湿地上睡卧，流注经络，挫闪后腰疼痛，动止艰难。前穴不效，复刺后穴：五枢　　阳辅　　支沟

［第五十七］腰脚疼痛：委中　　人中

［第五十八］肾虚腰痛：肾俞　　委中　　太溪　　白环俞

［第五十九］腰脊强痛：人中　　委中

［第六十］挫闪腰胁痛：尺泽　　委中　　人中

问曰：此症从何而得？

答曰：皆因房事过多，劳损肾经，精血枯竭，肾虚腰痛，负重远行，血气错乱，冒热血不归元，则腰痛。或因他事所关，气攻两胁疼痛，故有此症。复刺后穴：昆仑　　束骨　　支沟　　阳陵泉。

［第六十一］浑身浮肿生疮：曲池　　合谷　　三里　　三阴交行间　　内庭

问曰：此症从何而感？

答曰：伤饥失饱，房事过度，或食生冷

［第六十二］四肢浮肿：中都　　合谷　　曲池　　中渚　　液门

问曰：此症从何而得？

答曰：皆因饥寒，邪入经络，饮水过多，流入四肢；或饮酒过多，不避风寒，致有此症。复针后穴：行间　　内庭　　三阴交　　阴陵泉

［第六十三］单蛊胀：气海　　行间　　三里　　内庭　　水分　　食关

［第六十四］双蛊胀：支沟　　合谷　　曲池　　水分

问曰：此症从何而得？

答曰：皆因酒色过多，内伤脏腑，血气不通，遂成蛊胀。饮食不化，痰积停滞，浑身浮肿生水，小便不利，血气不行，则四肢浮肿；胃气不足，酒色不节，则单蛊胀也；肾水俱败，水火不相济，故令双蛊。此症本难疗治，医者当详细推之。三里　　三阴交　　行间　　内庭

［第六十五］小便不通：阴陵泉　　气海　　三阴交。

问曰：此症缘何得之？

答曰：皆因膀胱邪气，热气不散；或劳役过度，怒气伤胞，则气闭入窍中；或妇人转胞，皆有此症。复刺后穴：阴谷　　大陵

［第六十六］小便滑数：中极　　肾俞　　阴陵泉

问曰：此症为何？

答曰：此膀胱受寒，肾经滑数，小便冷痛，频频淋沥。复针后穴：三阴交　　气海

［第六十七］大便秘结不通：章门　　太白　　照海

问曰：此症从何得？

答曰：此症非一，有热结，有冷结，宜先补后泻。

［第六十八］大便泄泻不止：中脘　　天枢　　中极

［第六十九］赤白痢疾，如赤：内庭　　天枢　　隐白　　气海照海　　内关；如白，里急后重，大痛者：外关　　中脘　　隐白天枢　　申脉

［第七十］脏毒下血：承山　　脾俞　　精宫　　长强

［第七十一］脱肛久痔：二白　　百会　　精宫　　长强

［第七十二］脾寒发疟：后溪　　间使　　大椎　　身柱　　三里绝骨　　合谷　　膏肓

［第七十三］疟，先寒后热：绝骨　　百会　　膏肓　　合谷

［第七十四］疟，先热后寒：曲池先补后泻
 　　绝骨先泻后补
 膏肓　　百劳

［第七十五］热多寒少：后溪　　间使　　百劳　　曲池

［第七十六］寒多热少：后溪　　百劳　　曲池

问曰：此症从何感来？

答曰：皆因脾胃虚弱，夏伤于暑，秋必成疟，有热多寒少，单寒单热。气盛则热多，痰盛则寒多，是皆痰饮停滞，气血耗散，脾胃虚败，房事不节所致。有一日一发，间日一发，或三日一发者，久而不治，变成大患。疟后有浮肿，有虚劳，有大便利，有腹肿蛊胀者，或饮水多，腹内有疟母者，须用调脾进食化痰饮。穴法依前治之。

［第七十七］翻胃吐食：中脘　　脾俞　　中魁　　三里

［第七十八］饮水不能进，为之五噎：劳宫　　中魁　　中脘三里　　大陵　　支沟　　上脘

问曰：翻胃之症，从何而得？针法所能疗否？

答曰：此症有可治，有不可治者。病初来时，皆因酒色过度，房事不节，胃家受寒，呕吐酸水。或食物即时吐出，或饮食后一日方吐者，二三日方吐者。随时吐者可疗，三两日吐者，乃脾绝胃枯，不能克化水谷。故有五噎者：气噎、水噎、食噎、劳噎、思噎，宜推详治之。复刺后穴：脾俞　　胃俞以上补多泻少
 膻中　　太白　　下脘　　食关

［第七十九］哮吼嗽喘：俞府　　天突　　膻中　　肺俞　　三里中脘

问曰：此症从何而得？

答曰：皆因好饮热酸鱼腥之物，及有风邪痰饮之类，串入肺中，怒气伤肝，乘此怒气，食物不化，醉酒行房，不能节约。此亦非一也，有水哮，饮水则发；有气哮，怒气所感，寒邪相搏，痰饮壅满则发；咸哮，则食咸物发；或食炙煿之物则发，医当用意推详。小儿此症尤多。复刺后穴：膏肓　　气海　　关元乳根

［第八十］咳嗽红痰：百劳　　肺俞　　中脘　　三里

问曰：此症缘何感得？

答曰：皆因色欲过多，脾肾俱败，怒气伤肝，血不归元，作成痰饮，串入肺经，久而不治，变成痨瘵。复刺后穴：膏肓肾俞　　肺俞　　乳根

［第八十一］吐血等症：膻中　　中脘　　气海　　三里　　乳根支沟

问曰：此症缘何而得？何法可治？

答曰：皆因忧愁思虑，七情所感，内动于心，即伤于神，外劳于形，即伤于精。古人言：心生血，肝纳血。心肝二经受克，心火上炎，气血上壅，肾水枯竭不交济，故有此症。须分虚实，不可概治。肺俞　　肾俞　　肝俞　　心俞　　膏肓　　关元

［第八十二］肺壅咳嗽：肺俞　　膻中　　支沟　　大陵

问曰：此症从何而得？

答曰：因而伤风，表里未解，咳嗽不止，吐脓血，是肺痈也。复刺后穴：风门　　三里　　支沟

［第八十三］久嗽不愈：肺俞　　三里　　膻中　　乳根　　风门缺盆

问曰：此症从何而得？

答曰：皆因食咸物伤肺，酒色不节，或伤风不解，痰流经络，咳嗽不已。可刺前穴。

［第八十四］传尸痨瘵：鸠尾　　肺俞　　中极　　四花先灸


问曰：此症从何而来？

答曰：皆因饱后行房，气血耗散，痨瘵传尸，以致灭门绝户者有之。复刺后穴：膻中　　涌泉　　百会　　膏肓　　三里　　中脘

［第八十五］消渴：金津　　玉液　　承浆

问曰：此症从何而得？

答曰：皆为肾水枯竭，水火不济，脾胃俱败，久而不治，变成背疽，难治矣。复刺后穴：海泉　　人中　　廉泉　　气海　　肾俞

［第八十六］遗精白浊：心俞　　肾俞　　关元　　三阴交

问曰：此症从何而得？

答曰：皆因房事失宜，惊动于心，内不纳精，外伤于肾，忧愁思虑，七情所感，心肾不济，人渐尪羸，血气耗散，故得此症。复刺后穴：命门　　白环俞

［第八十七］阴茎虚痛：中极　　太溪　　复溜　　三阴交

问曰：此症因何而得？

答曰：皆为少年之时，妄用金石他药，有伤茎孔，使令阴阳交感，不能发泄，故生此症。复刺后穴：血郄　　中极　　海底内关　　阴陵泉

［第八十八］阴汗偏坠：兰门　　三阴交

［第八十九］木肾不痛，肿如升：归来　　大敦　　三阴交

［第九十］奔豚乳弦：关门　　关元　　水道　　三阴交

问曰：此三症因何而得？

答曰：皆为酒色过度，肾水枯竭，房事不节，精气无力，阳事不兴，强而为之，精气不能泄外，流入胞中。此症非一，或肿如升，或偏坠疼痛，如鸡子之状，按上腹中则作声，此为乳弦疝气也。宜针后穴：海底　　归来　　关元　　三阴交

［第九十一］妇人赤白带下：气海　　中极　　白环俞　　肾俞

问曰：此症从何而得？

答曰：皆因不惜身体，恣意房事，伤损精血。或经行与男子交感，内不纳精，遗下白水，变成赤白带下。宜刺后穴：气海　　三阴交　　阳交补多泻少


［第九十二］妇人无子：子宫　　中极

［第九十三］妇人子多：石门　　三阴交

［第九十四］经事不调：中极　　肾俞　　气海　　三阴交

［第九十五］妇人难产：独阴　　合谷　　三阴交

［第九十六］血崩漏下：中极　　子宫

［第九十七］产后血块痛：气海　　三阴交

［第九十八］胎衣不下：中极　　三阴交

［第九十九］五心烦热，头目昏沉：合谷　　百劳　　中泉　　心俞　　劳宫　　涌泉

问曰：此症因何而得？

答曰：皆因产后劳役，邪风串入经络。

或因辛勤太过而得，亦有室女得此症，何也？

答曰：或阴阳不和，气血壅满而得之者，或忧愁思虑而得之者。复刺后穴：少商　　曲池　　肩井　　心俞

［第一百］阴门忽然红肿疼：会阴　　中极　　三阴交

［第一百一］妇女血崩不止：丹田　　中极　　肾俞　　子宫

问曰：此症因何而得？

答曰：乃经行与男子交感而得，人渐羸瘦，外感寒邪，内伤于精，寒热往来，精血相搏，内不纳精，外不受血，毒气冲动子宫，风邪串入肺中，咳嗽痰涎，故得此症。如不明脉之虚实，作虚劳治之，非也。或有两情交感，百脉错乱，血不归元，以致如斯者。再刺后穴：百劳　　风池　　膏肓　　曲池　　绝骨　　三阴交

［第一百二］妇人无乳：少泽　　合谷　　膻中

［第一百三］乳痈针乳疼处
 ：膻中　　大陵　　委中　　少泽　　俞府

［第一百四］月水断绝：中极　　肾俞　　合谷　　三阴交

问曰：妇人之症，如何不具后穴？

答曰：妇人之症，难以再具，止用此穴，法无不效。更宜辨脉虚实，调之可也。

［第一百五］浑身生疮：曲池　　合谷　　三里　　行间

［第一百六］发背痈疽：肩井　　委中　　天应　　骑竹马

或问：阴症疽，满背无头，何法治之？

答曰：可用湿泥涂之，先干处，用蒜钱贴之，如法灸，可服五香连翘散数贴发出。

［第一百七］肾脏风疮：血郄　　三阴交

［第一百八］疔疮以针挑
 ，有血可治
 ；无血不可治
 ：合谷　　曲池三里委中

［第一百九］夹黄胁腿毒也
 ：支沟　　委中　　肩井　　阳陵泉

［第一百一十］伤寒头痛：合谷　　攒竹　　太阳眉后紫脉上


［第一百十一］伤寒胁痛：支沟　　章门　　阳陵泉　　委中出血


［第一百十二］伤寒胸胁痛：大陵　　期门　　膻中　　劳宫

［第一百十三］伤寒大热不退：曲池　　绝骨　　三里　　大椎涌泉　　合谷俱宜泻


［第一百十四］伤寒热退后余热：风门　　合谷　　行间　　绝骨

［第一百十五］发狂，不识尊卑：曲池　　绝骨　　百劳　　涌泉

［第一百十六］伤寒发痉，不省人事：曲池　　合谷　　人中复溜

［第一百十七］伤寒无汗：内庭泻
 　　合谷补
 　　复溜泻
 　　百劳

［第一百十八］伤寒汗多：内庭　　合谷泻
 　　复溜补
 　　百劳

［第一百十九］大便不通：章门　　照海　　支沟　　太白

［第一百二十］小便不通：阴谷　　阴陵泉

［第一百二十一］六脉俱无：合谷　　复溜　　中极阴症多有此


［第一百二十二］伤寒发狂：期门　　气海　　曲池

［第一百二十三］伤寒发黄：腕骨　　申脉　　外关　　涌泉

［第一百二十四］咽喉肿痛：少商　　天突　　合谷

［第一百二十五］双乳蛾症：少商　　金津　　玉液

［第一百二十六］单乳蛾症：少商　　合谷　　海泉

［第一百二十七］小儿赤游风：百会　　委中

［第一百二十八］浑身发红丹：百会　　曲池　　三里　　委中

［第一百二十九］黄胆发虚浮：腕骨　　百劳　　三里　　涌泉治
 浑身黄
 　　中脘　　膏肓　　丹田治色黄
 　　阴陵泉治酒黄


［第一百三十］肚中气块　　痞块　　积块：三里　　块中　　块尾

［第一百三十一］五痫等症：上星　　鬼禄　　鸠尾　　涌泉　　心俞　　百会

［第一百三十二］马痫：照海　　鸠尾　　心俞

［第一百三十三］风痫：神庭　　素髎　　涌泉

［第一百三十四］食痫：鸠尾　　中脘　　少商

［第一百三十五］猪痫：涌泉　　心俞　　三里　　鸠尾　　中脘少商　　巨阙

问曰：此症从何而得？

答曰：皆因寒痰结胃中，失志不定，遂成数症，医者推详治之，无不效也。

［第一百三十六］失志痴呆：神门　　鬼眼　　百会　　鸠尾

［第一百三十七］口臭难近：龈交　　承浆

问曰：此症从何而得？

答曰：皆因用心过度，劳役不已，或不漱牙，藏宿物，以致秽臭。复刺：金津　　玉液

［第一百三十八］小儿脱肛：百会　　长强　　大肠俞

［第一百三十九］霍乱转筋：承山　　中封

［第一百四十］霍乱吐泻：中脘　　天枢

［第一百四十一］咳逆发噫：膻中　　中脘　　大陵

问曰：此症从何而得？

答曰：皆因怒气伤肝，胃气不足。亦有胃受风邪，痰饮停滞得者；亦有气逆不顺者，故不一也。刺前未效，复刺后穴：三里　　肺俞　　行间泻肝经怒气


［第一百四十二］健忘失记：列缺　　心俞　　神门　　少海

问曰：此症缘何而得？

答曰：忧愁思虑，内动于心，外感于情，或有痰涎灌心窍，七情所感，故有此症。复刺后穴：中脘　　三里

［第一百四十三］小便淋沥：阴谷　　关元　　气海　　三阴交阴陵泉

问曰：此症因何而得？

答曰：皆为酒色嗜欲不节，勉强为之，少年之过。或用金石热剂，或小便急行房，或交感之际，被人冲破，不能完事，精不得施泄，阴阳不能舒通。缘此症非一，有砂淋，有血淋，有热淋，有冷淋，有气淋，请审详治之。

［第一百四十四］重舌，腰痛：合谷　　承浆　　金津　　玉液海泉　　人中

［第一百四十五］便毒痈疽：昆仑　　承浆　　三阴交

［第一百四十六］瘰疬结核：肩井　　曲池　　天井　　三阳络阴陵泉

［第一百四十七］发痧等症：水分　　百劳　　大陵　　委中

［第一百四十八］牙关脱臼：颊车　　百会　　承浆　　合谷

［第一百四十九］舌强难言：金津　　玉液　　廉泉　　风府

［第一百五十］口吐清涎：大陵　　膻中　　中脘　　劳宫

［第一百五十一］四肢麻木：肩髃　　曲池　　合谷　　腕骨　　风市　　昆仑　　行间　　三里　　绝骨　　委中　　通里　　阳陵泉此症宜补多
 泻少
 。如手足红肿
 ，宜泻多补少


东垣针法以下俱 《聚英》


东垣曰：《黄帝针经》：胃病者，胃脘当心而痛，上支两胁，膈咽不通，饮食不下，取三里以补之。

脾胃虚弱，感湿成痿，汗大泄，妨食。三里、气冲，以三棱针出血；若汗不减、不止者，于三里穴下三寸上廉穴出血。禁酒，忌湿、面。

东垣曰：《黄帝针经》云：从下上者，引而去之，上气不足，推而扬之。盖上气者，心肺上焦之气，阳病在阴，从阴引阳，去其邪气于腠理皮毛也。又云：视前痛者，当先取之。是先以缪刺，泻其经络之壅者，为血凝而不流，故先去之而治他病。

东垣曰：胃气下溜，五脏气皆乱，其为病互相出见。黄帝曰：五乱刺之有道乎？岐伯曰：有道以来，有道以去，审知其道，是谓身宝。帝曰：愿闻其道！岐伯曰：气在于心者，取之手少阴、心主之输：神门、大陵，同精导气，以复其本位。

气在于肺者，取之手太阴荥、输：鱼际、太渊。成痿者以导湿热，引胃气出阳道，不令湿土克肾，其穴在太溪。

气在于肠胃者，取之足太阴、阳明。不下者，取之三里、章门、中脘。因足太阴虚者，于募穴中导引之于穴中。有一说，腑俞去腑病也。胃虚而致太阴无所禀者，于足阳明之募穴中引导之；如气逆为霍乱者，取三里，气下乃止，不下复治。

气在于头，取之天柱、大杼。不足，取之足太阳荥、输：通谷、束骨。先取天柱、大杼，不补不泻，以导气而已。取足太阳膀胱经中，不补不泻，深取通谷、束骨，丁心火、己脾土穴，以引导去之。

气在于臂、足取之，先去血脉，后取其手足阳明之荥、输：二间、三间，深取之；内庭、陷谷，深取之。视其足臂之血络尽取之，后治其痿厥，皆不补不泻，从阴深取，引而上之。上者出也，去也。皆阴火有余，阳气不足，伏匿于地中者，荣血也。当从阴引阳，先于地中升举阳气，次泻阴火，乃导气同精之法。

帝曰：补泻奈何？曰：徐入徐出，谓之导气。补泻无形，谓之同精。是非有余不足也，乱气之相逆也。帝曰：允乎哉道，明乎哉问，请著之玉版，命曰治乱也。

东垣曰：阴病治阳，阳病治阴。《阴阳应象论》云：审其阴阳，以别柔刚，阴病治阳，阳病治阴，定其血脉，各守其乡，血实宜决之，气虚宜导引之。夫阴病在阳者，是天外风寒之邪，乘中而外入，在人之背上腑俞、脏俞。是人之受天外寒邪，亦有二说。中于阳则流于经，此病始于外寒，终归外热，故以治风寒之邪，治其各脏之俞，非止风寒而已。六淫湿暑燥火，皆五脏所受，乃筋骨血脉受邪，各有背上五脏俞以除之。伤寒一说从仲景，中八风者有 《风论》。中暑者治在背上小肠俞，中湿者治在胃俞，中燥者治在大肠俞，此皆六淫客邪有余之病，皆泻其背之腑俞；若病久传变，有虚有实，各随病之传变，补泻不定，治只在背腑俞。

另有上热下寒。经曰：阴病在阳者，当从阳引阴，必须先去络脉经隧之血。若阴中火旺，上腾于天，致六阳反不衰而上充者，先去五脏之血络，引而下行，天气降下，则下寒之病自去矣。慎勿独泻其六阳，此病阳亢，乃阴火之邪滋之，只去阴火，只损脉络经隧之邪，勿误也。阳病在阴者，当从阴引阳，是水谷之寒热，感则害人六腑。又曰：饮食失节，又劳役形质，阴火乘于坤土之中，致谷气、荣气、清气、胃气、元气不得上升，滋于六腑之阳气，是五阳之气先绝于外。外者天也，下流伏于坤土阴火之中，皆先由喜怒悲忧恐为五贼所伤，而后胃气不行，劳役饮食不节继之，则元气乃伤，当从胃合三里穴中，推而扬之，以伸元气，故曰从阴引阳。若元气愈不足，治在腹上诸腑之募穴；若传在五脏，为九窍不通，随各窍之病，治其各脏之募穴于腹，故曰五脏不平，乃六腑元气闭塞之所生也。又曰：五脏不和，九窍不通，皆阳气不足，阴气有余，故曰阳不胜其阴。凡治腹之募，皆为元气不足，从阴引阳，勿误也。若错补四末之输，错泻四末之荥，错泻者，差尤甚矣。按岐伯所说，只取穴于天上。天上者，人之背上五脏六腑之俞，岂有生者乎？兴言及此，寒心切骨，若六淫客邪，及上热下寒，筋骨皮肉血脉之病，错取穴于胃之合，及诸腹之募者，必危。亦岐伯之言，下工岂可不慎哉！

东垣曰：三焦元气衰王。《黄帝针经》云：上气不足，脑为之不满，耳为之苦鸣，头为之倾，目为之瞑。中气不足，溲便为之变，肠为之苦结。下气不足，则为痿厥心闷，补足外踝，留之。

东垣曰：一富者前阴臊臭，又因连日饮酒，腹中不和，求先师治之，曰：夫前阴足厥阴之脉络，循阴器出其挺。凡臭者，心之所主，散入五方为五臭，入肝为臊，此其一也。当于肝经中泻行间，是治其本；后于心经中泻少冲，乃治其标。

名医治法 《聚英》


疮毒

《原病式》曰：凡人初觉发背，背欲结未结，赤热肿痛，先用湿纸复其上，立候之，其纸先干处即是结，痈头也。取大蒜切成片，如三铜钱厚，安于头上，用大艾炷灸三壮，即换一蒜片，痛者灸至不痛，不痛灸至痛时方住。最要早觉早灸，若一日二日，十灸七活；三日四日，六七活；五日六日，三四活。过七日，则不可灸。若有十数头作一处生者，即用大蒜研成膏，作薄饼铺其上，聚艾于蒜饼上烧之，亦能活也。若背上初发赤肿一片，中间有一片黄米头子，便用独蒜切去两头，取中间半寸厚，安于疮上，用艾灸十四壮，多至四十九壮。又曰：痛者灸至不痛而止，谓先及其未溃，所以痛；次及将溃，所以不痛也。不痛灸至痛而止，谓先及其溃，所以不痛；次及良肉，所以痛也。此痈疽初发之治也。

若诸疮患久成漏者，常有脓水不绝，其脓不臭，内无歹肉，尤宜用附子浸透，切作大片，厚二三分，于疮上着艾灸之，仍服内托之药。隔三二日再灸之，不五七次，自然肌肉长满矣。至有脓水恶物，渐溃根深者，郭氏治用白面、硫黄、大蒜三物一处捣烂，看疮大小，捻作饼子，厚约三分，于疮上用艾灸二十一壮，一灸一易饼子，后四五日，方用翠霞锭子，并信效锭子，互相用之，纴入疮内，歹肉尽去，好肉长平，然后外贴收敛之药，内服应病之剂，调理即瘥矣。

喉痹

《原病式》曰：痹，不仁也。俗作”闭”；闭，壅也，火主肿胀，故热客上焦而咽嗌肿胀也。张戴仁曰：手少阴、少阳二脉并于喉，气热则内结肿胀，痹而不通则死。后人强立八名曰：单乳蛾、双乳蛾、单闭喉、双闭喉、子舌胀、木舌胀、缠喉风、走马喉闭。热气上行，故传于喉之两旁。近外肿作，以其形似，是谓乳蛾；一为单，二为双也。其比乳蛾差小者，名闭喉。热结舌下，复生一小舌，名子舌胀。热结于舌中为之肿，名木舌胀。木者，强而不柔和也。热结于咽喉，肿绕于外，且麻且痒，肿而大者，名曰缠喉风。暴发暴死者，名走马喉闭。八名虽详，皆归之火。微者咸软之，大者辛散之。至于走马喉闭，生死人在反掌间，砭刺出血则病已。尝治一妇人木舌胀，其舌满口，令以铍针锐而小者砭之，五七度，三日方平，计所出血几盈斗。

喉痹急用吹药，刺宜少商、合谷、丰隆、涌泉、关冲。

淋闭

《原病式》曰：淋，小便涩痛也。热客膀胱，郁结不能渗泄故也。严氏曰：气淋者，小便涩，常有余沥。石淋者，茎中痛，尿不得卒出。膏淋者，尿似膏出。劳淋者，劳倦即发痛引气冲。血淋者，热即发，甚则溺血。以上五淋，皆用盐炒热，填满病人脐中，却用箸头大艾，灸七壮，或灸三阴交即愈。

眼目

东垣曰：五脏上注于目，而为之精，精之窠为眼。骨之精为黑眼，血之精为络其窠，气之精为白眼，肌肉之精为约束裹撷。筋骨血气之精，而与脉并为系。目者，五脏六腑之精，荣卫魂魄之所常营也，神之所主也。子和曰：目之五轮，乃五脏六腑之精华，宗脉之所聚。其白属肺金，肉属脾土，赤属心火，黑水神光属肾水，兼属肝木。目不因火则不病，白轮变赤，火乘肺也；肉轮赤肿，火乘脾也；黑水神光被翳，火乘肝与肾也；赤脉贯目，火自甚也。凡目暴赤肿起，羞明隐涩，泪出不止，暴寒目眶眶，大热之所为也。宜针神庭、上星、囟会、前顶、百会，翳者可使立退，肿者可使立消，惟小儿不可刺囟会，肉分浅薄，恐伤其骨。目之内眦，太阳膀胱之所过，血多气少。目之锐眦，少阳胆经，血少气多。目之上纲，太阳小肠经也，亦血多气少。目之下纲，阳明胃经也，血气俱多。然阳明经起于目两旁，交銬中，与太阳、少阳交会于目，惟足厥阴肝经，连于目系而已。故血太过者，太阳、阳明之实也；血不及者，厥阴之虚也。故出血者，宜太阳、阳明，盖此二经，血多故也。少阳一经，不宜出血，血少故也。刺太阳、阳明出血，则目愈明；刺少阳出血，则目愈昏。要知无使太过不及，以血养目而已。雀目不能夜视，乃因暴怒大忧所致，皆肝血少，禁出血，止宜补肝养胃。

刘氏曰：内障有因于痰热、气郁、血热、阳陷、阴脱者所致。种种病因，古人皆不议，况外障之翳，有起于内眦、外眦、睛上、睛下、眼中，当视其翳色从何经而来。如东垣治魏邦彦夫人目翳，绿色从下而上，病自阳明来也。绿非五色之正，殆肺、肾合而成病也。乃就画工家以墨调腻粉合成色，与翳同矣。如议治之，疾遂不作。

眼生倒睫拳毛者，两目紧急，皮缩之所致也。盖内伤热，阴气外行，当去其内热并邪火。眼皮缓则毛出，翳膜亦退，用手法攀出内睑向外，速以三棱针出血，以左手爪甲迎其针锋立愈。

目眶久赤烂，俗呼为赤瞎。当以三棱针刺目眶外，以泻湿热而愈。

偷针眼，视其背上有细红点如疮，以针刺破即瘥，实解太阳之郁热也。

损伤

《内经》云：人有所坠，恶血留于腹中，腹满不得前后，先饮利药。若上伤厥阴之脉，下伤少阴之络，当刺足内踝下然谷之前出血，刺足跗上动脉；不已，刺三毛，各一痏，见血立已。左刺右，右刺左。其脉坚强者生，小弱者死。

针邪秘要杨氏


凡男妇或歌或笑，或哭或吟，或多言，或久默，或朝夕嗔怒，或昼夜妄行，或口眼俱邪，或披头跣足，或裸形露体，或桑见神鬼，如此之类，乃飞虫精灵，妖孽狂鬼，百邪侵害也。欲治之时，先要愉悦：谓病家敬信医人，医人诚心疗治。两相喜悦，邪鬼方除。若主恶砭石，不可以言治，医贪货财，不足以言德。

太乙灵符



书符：先用朱砂书太乙灵符二道，一道烧灰酒调，病人服；一道贴于病人房内。书符时，念小天罡咒。

念咒：先取气一口，次念天罡大神，日月常轮，上朝金阙，下覆昆仑，贪狼巨门，禄存文曲，廉真武曲，破军辅弼，大周天界，细入微尘，玄黄正气，速赴我身，所有凶神恶煞，速赴我魁之下，毋动毋作，急急如律令。

定神：谓医与病人，各正自己之神。神不定勿刺，神已定可施。

正色：谓持针之际，目无邪视，心无外想，手如握虎，势若擒龙。

祷神：谓临针之时，闭目存想一会针法，心思神农黄帝，孙韦真人，俨然在前，密言从吾针后，病不许复。乃掐穴咒曰：大哉乾元，威统神天，金针到处，万病如拈，吾奉太上老君，急急如律令。

咒针：谓下手入针时，呵气一口于穴上，默存心火烧过，用力徐徐插入，乃咒曰：布气玄真，万病不侵，经络接续，龙降虎升，阴阳妙道，插入神针，针天须要开，针地定教裂，针山须便崩，针海还应竭，针人疾即安，针鬼悉馘灭。吾奉太上老君，急急如律令摄。

又咒曰：手提金鞭倒骑牛，唱得黄河水倒流，一口吸尽川江水，运动人身血脉流，南斗六星，北斗七星。太上老君，急急如律令。

孙真人针十三鬼穴歌

百邪颠狂所为病，针有十三穴须认，

凡针之体先鬼宫，次针鬼信无不应，

一一从头逐一求，男从左起女从右。

一针人中鬼宫停，左边下针右出针；

第二手大指甲下，名鬼信刺三分深；

三针足大指甲下，名曰鬼垒入二分；

四针掌上大陵穴，入针五分为鬼心；

五针申脉为鬼路，火针三分七锃锃；

第六却寻大椎上，入发一寸名鬼枕；

七刺耳垂下八分，名曰鬼床针要温；

八针承浆名鬼市，从左出右君须记；

九针劳宫为鬼窟；十针上星名鬼堂；

十一阴下缝三壮，女玉门头为鬼藏；

十二曲池名鬼腿，火针仍要七锃锃；

十三舌头当舌中，此穴须名是鬼封。

手足两边相对刺，若逢孤穴只单通，

此是先师真妙诀，狂猖恶鬼走无踪。

一针鬼宫，即人中，入三分。

二针鬼信，即少商，入三分。

三针鬼垒，即隐白，入二分。

四针鬼心，即大陵，入五分。

五针鬼路，即申脉，火针，三分。

六针鬼枕，即风府，入二分。

七针鬼床，即颊车，入五分。

八针鬼市，即承浆，入三分。

九针鬼窟，即劳宫，入二分。

十针鬼堂，即上星，入二分。

十一针鬼藏，男即会阴，女即玉门头，入三分。

十二针鬼腿，即曲池，火针，入五分。

十三针鬼封，在舌下中缝，刺出血，仍横安针一枚，就两口吻，令舌不动，此法甚效。更加间使、后溪二穴尤妙。

男子先针左起，女人先针右起，单日为阳，双日为阴。阳日阳时针右转，阴日阴时针左转。

刺入十三穴尽之时，医师即当口问病人，何妖何鬼为祸。病人自说来由，用笔一一记录，言尽狂止，方宜退针。

捷要灸法 《医学入门》


鬼哭穴：治鬼魅狐惑，恍惚振噤。以患人两手大指相并缚定，用艾炷于两甲角及甲后肉四处骑缝着火灸之，则患者哀告：我自去，为效。

灸卒死：一切急魇暴绝，灸足两大指内去甲一韭叶。

灸精宫：专主梦遗。十四椎下各开三寸，灸七壮，效。

鬼眼穴：专祛痨虫。令病人举手向上，略转后些，则腰上有两陷可见，即腰眼也。以墨点记，于六月癸亥夜亥时灸，勿令人知。四花、膏肓、肺俞，亦能祛虫。

痞根穴：专治痞块。十三椎下各开三寸半，多灸左边。如左右俱有，左右俱灸。

又法：用秆心量患人足大指齐，量至足后跟中截断，将此秆从尾骨尖量至秆尽处，两旁各开二韭叶许，在左灸右，在右灸左，针三分，灸七壮，神效。

又法：于足第二指歧叉处灸五七壮，左患灸右，右患灸左，灸后一晚夕，觉腹中响动，是验。

肘尖穴：治瘰疬。左患灸右，右患灸左，如初生时，男左女右，灸风池。

又法：用秆心比患人口两角为则，折作两段，于手腕窝中量之，上下左右四处尽头是穴，灸之亦效。

灸疰忤：尸疰客忤，中恶等症。乳后三寸，男左女右灸之。或两大拇指头。

灸疝痛偏坠：用秆心一条，量患人口两角为则，折为三段，如△字样，以一角安脐中心，两角安脐下两旁，尖尽处是穴。左患灸右，右患灸左；左右俱患，左右俱灸。炷艾如粟米大，灸四十壮神效。

又法：取足大指次指下中节横纹当中，男左女右灸之。兼治诸气，心腹痛，外肾吊肿，小腹急痛。

灸翻胃：两乳下一寸，或内踝下三指，稍斜向前。

灸肠风诸痔：十四椎下各开一寸，年深者最效。

灸肿满：两大手指缝，或足二指上一寸半。

灸癜风：左右手中指节宛宛中，凡赘疵诸痣，灸之无不立效。

崔氏取四花穴法崔氏


治男妇五劳七伤，气虚血弱，骨蒸潮热，咳嗽痰喘，尪羸痼疾。用蜡绳量患人口长，照绳裁纸四方，中剪小孔；别用长蜡绳踏脚下，前齐大趾，后上曲[image: ]
 横纹截断。如妇人缠足，比量不便，取右膊肩髃穴贴肉，量至中指头截断。却络在结喉下，双垂向背后，绳头尽处用笔点记，即以前纸小孔安点中，分四方，灸纸角上各七壮。

膏肓、膈俞、胆俞图



按：四花穴，古人恐人不知点穴，故立此捷法，当必有合于五脏俞也。今依此法点穴，果合足太阳膀胱经行背二行膈俞、胆俞四穴。《难经》曰：血会膈俞。疏曰：血病治此。盖骨蒸劳热，血虚火旺，故取此以补之。胆者，肝之腑，肝能藏血，故亦取是俞也。崔氏止言四花，而不言膈俞、胆俞四穴者，为粗工告也。但人口有大小、阔狭不同，故比量四花亦不准，莫若只揣摸脊骨膈俞、胆俞为正，再取膏肓二穴灸之，无不应矣。

膈俞：在七椎下两旁，去脊各一寸五分。

胆俞：在十椎下两旁，去脊各一寸五分。

膏肓俞：在四椎下一分，五椎上二分，两旁去脊各三寸，四肋三间。

取膏肓穴法 《医学入门》


主治阳气亏弱，诸风痼冷，梦遗上气，呃逆膈噎，狂惑妄误百症。取穴须令患人就床平坐，曲膝齐胸，以两手围其足膝，使胛骨开离，勿令动摇，以指按四椎微下一分，五椎微上二分，点墨记之，即以墨平画相去六寸许，四肋三间，胛骨之里，肋间空处，容侧指许，摩膂肉之表，筋骨空处，按之患者觉牵引胸肋中手指痛，即真穴也。灸至百壮、千壮，灸后觉气壅盛，可灸气海及足三里，泻火实下。灸后令人阳盛，当消息以自保养，不可纵欲。

骑竹马灸穴法杨氏


此二穴，专治痈疽恶疮，发背疖毒，瘰疬诸疯，一切病症。先从男左女右臂腕中横纹起，用薄篾一条，量至中指齐肉尽处，不量爪甲，截断；次用篾取前同身寸一寸；却令病人脱去衣服，以大竹扛一条跨定，两人随徐扛起，足离地三寸，两旁两人扶定，将前量长篾，贴定竹扛竖起，从尾骶骨贴脊量至篾尽处，以笔点记，后取身寸篾，各开一寸是穴。灸七壮。

[image: ]
骑竹马灸穴法



此杨氏灸法。按 《神应经》，两人抬扛不稳。当用两木凳，搁竹扛头，令患人足微点地，用两人两旁扶之，尤妙。又按《聚英》言：各开一寸，疑为一寸五分，当合膈俞、肝俞穴道。

灸劳穴法 《聚英》


《资生经》云：久劳，其状手脚心热，盗汗，精神困顿，骨节疼寒，初发咳嗽，渐吐脓血，肌瘦面黄，减食少力。令身正直，用草于男左女右自脚中指尖量过脚心下，向上至曲　　大纹处截断；却将此草自鼻尖量从头正中分开发，量至脊，以草尽处用墨点记；别用草一条，令病人自然合口，量阔狭截断；却将此草于墨点上平折两头尽处量穴。灸时随年纪多灸一壮。如人三十岁，灸三十一壮，累效。

按此穴，合五椎两旁各一寸五分心俞二穴也。心主血，故灸之。

取肾俞法

在平处立，以杖子约量至脐，又以此杖，当背脊骨上量之，知是与脐平处也。然后左右各寸半取其穴，则肾俞也。

取灸心气法以下俱杨氏集


先将长草一条，比男左女右手掌内大拇指根横纹量起，至甲内止，以墨点记；次比盐指、中指、四指、小指，五指皆比如前法；再加同身寸一寸点定，别用秆草一条，与前所量草般齐，至再加一寸墨上，共结一磊；却令病人正坐，脱去衣，以草分开，加于颈上，以指按定，磊于天突骨上，两边垂向背后，以两条草取般齐，垂下脊中尽处是穴，灸七壮，效。

取灸痔漏法

痔疾未深，止灸长强甚效。如年深者，可用槐枝、马蓝菜根一握，煎汤取水三碗，用一碗半，乘热以小口瓶熏洗，令肿退，于原生鼠奶根上灸之，尖头灸不效。或用药水盆洗，肿微退，然后灸，觉一团火气通入肠至胸，乃效。灸至二十余壮。更忌毒物，永愈。随以竹片护火气，勿伤两边好肉。

灸小肠疝气穴法

若卒患小肠疝气，一切冷气，连脐腹结痛，小便遗溺。大敦二穴，在足大指之端，去爪甲韭叶许，及三毛丛中是穴，灸三壮。

若小肠卒疝，脐腹疼痛，四肢不举，小便涩滞，身重足痿。三阴交二穴，在足内踝骨上三寸是穴，宜针三分，灸三壮，极妙。

灸肠风下血法

取男左女右手中指为准，于尾闾骨尖头，从中倒比，上至腰背骨一指尽处，是第一穴也。又以第二指，于中穴取中一字分开指头各一穴，灸七壮。以上加至壮数多为效。患深，次年更灸，但以中指一指为准，临时更揣摸之。

灸结胸伤寒法

宣黄连七寸，捣末，巴豆七个，去壳不去油，一处研细成膏。如干，滴水两点，纳于脐中，用艾灸腹中通快痛为度。

灸阴毒结胸

巴豆十粒研烂，入面一钱，捣作饼子，实搽脐中心，上用艾炷如豆许灸七壮，觉腹中鸣吼，良久自通利；次用葱白一束紧札，切作饼[image: ]
 ，灸令热，与熨脐下；更用灰火熨斗烙其饼[image: ]
 ，令生真气，渐觉体温热，即用五积散二钱，入附子末一钱，水盏半，姜枣加盐一捻，同煎至七分，温服，日并三两服，即汗自行而安。

雷火针法

治闪挫诸骨间痛，及寒湿气而畏刺者，用沉香、木香、乳香、茵陈、羌活、干姜、川山甲各三钱，麝少许，蕲艾二两，以绵纸半尺，先铺艾茵于上，次将药末掺卷极紧，收用。按定痛穴，笔点记，外用纸六七层隔穴，将卷艾药，名雷火针也，取太阳真火，用圆珠火镜皆可，燃红按穴上，良久取起，剪去灰，再烧再按，九次即愈。

灸一火，念咒一遍，先燃火在手，念咒曰：雷霆官将，火德星君，药奏奇功，方得三界六腑之神，针藏烈焰，炼成于仙都九转之门，蠲除痛患，扫荡妖氛。吾奉南斗六星，太上老君，急急如律令。咒毕，即以雷火针按穴灸之。乃孙真人所制，今用亦验。务要诚敬，毋令妇女鸡犬见，此方全真多自秘，缘人不古，若心不合道，治不易疗也。兹故表而出之。

蒸脐治病法

五灵脂八钱
 ，生用
 、斗子青盐五钱
 ，生用
 、乳香一钱
 、没药一钱
 、天鼠粪即夜明沙二钱
 ，微炒
 、地鼠粪三钱
 ，微炒
 、葱头干者
 ，二钱
 、木通三钱
 、麝香少许
 。

上为细末，水和[image: ]
 面作圆圈，置脐上，将前药末以二钱放于脐内，用槐皮剪钱，放于药上，以艾灸之，每岁一壮，药与钱不时添换。依后开日取天地阴阳正气，纳入五脏，诸邪不侵，百病不入，长生耐老，脾胃强壮。

立春巳时，春分未时，立夏辰时，夏至酉时，立秋戌时，秋分午时，立冬亥时，冬至寅时。此乃合四时之正气，全天地之造化，灸无不验。

相天时

《千金》云：正午以后乃可灸，谓阴气未至，灸无不着，午前平旦谷气虚，令人癫眩，不可针灸。卒急者，不用此例。

《下经》云：灸时若遇阴雾、大风雪、猛雨、炎暑、雷电虹霓，停候晴明再灸。急难亦不拘此。

按日正午，气注心经，未时注小肠经，止可灸极泉、少海、灵道、通里、神门、少府、少冲、少泽、前谷、后溪、腕骨等穴，其余经络，各有气至之时。故 《宝鉴》云 “气不至，灸之不发”，《千金》所云 “午后灸之”言，恐非孙真人口诀也。

《千金》灸法

《千金方》云：宦游吴蜀，体上常须三两处灸之，勿令疮暂瘥，则瘴疠温疟毒不能着人，故吴蜀多行灸法。故云 “若要安，三里常不干”。有风者，尤宜留意。

《宝鉴》发灸法

《宝鉴》云：气不至而不效，灸亦不发。盖十二经应十二时，其气各以时而至，故不知经络气血多少，应至之候，而灸之者，则疮不发，世医莫之知也。

艾叶 《医统》


《本草》云：艾味苦，气微温，阴中之阳，无毒，主灸百病。三月三日、五月五日，采暴干，陈久者良，避恶杀鬼。又采艾之法，五月五日，灼艾有效。制艾先要如法：令干燥，入臼捣之，以细筛去尘屑。每入石臼，捣取洁白为上，须令焙大燥，则灸有力，火易燃，如润无功。

《证类本草》云：出明州。《图经》云：旧不著所出，但云生田野，今在处有之。惟蕲州叶厚而干高，果气味之大，用之甚效。

孟子曰：七年之病，求三年之艾。丹溪曰：艾性至热，入火灸则上行，入药服则下行。

艾灸补泻

气盛则泻之，虚则补之。

针所不为，灸之所宜。阴阳皆虚，火自当之。经陷下者，火则当之。经络坚紧，火所治之。陷下则灸之。

络满经虚，灸阴刺阳。经满络虚，刺阴灸阳。

以火补者，毋吹其火，须待自灭，即按其穴。以火泻者，速吹其火，开其穴也。

艾炷大小

黄帝曰：灸不三分，是谓徒冤，炷务大也。小弱乃小作之。又曰：小儿七日以上，周年以还，炷如雀粪。

《明堂下经》云：凡灸欲炷下广三分，若不三分，则火气不达，病未能愈，则是灸炷欲其大，惟头与四肢欲小耳。《明堂上经》乃曰：艾炷依小箸头作，其病脉粗细，状如细线，但令当脉灸之。雀粪大炷，亦能愈疾。又有一途，如腹胀、疝瘕、痃癖、伏梁气等，须大艾炷。故 《小品》曰：腹背烂烧，四肢但去风邪而已，不宜大炷。如巨阙、鸠尾，灸之不过四五壮，炷依竹箸头大，但令正当脉上灸之，艾炷若大，复灸多，其人永无心力。如头上灸多，令人失精神；背脚灸多，令人血脉枯竭，四肢细而无力，既失精神，又加细节，令人短寿。王节斋云：面上灸炷须小，手足上犹可粗。

点艾火

《明堂下经》曰：古来灸病，忌松、柏、枳、橘、榆、枣、桑、竹八木火，切宜避之。有火珠耀日，以艾承之，得火为上。次有火镜耀日，亦以艾引得火，此火皆良。诸番部用镔铁击阶石得火，以艾引之。凡仓卒难备，则不如无木火，清麻油点灯上烧艾茎点灸，兼滋润灸疮，至愈不疼，用蜡烛更佳。

壮数多少

《千金》云：凡言壮数者，若丁壮病根深笃，可倍于方数，老少羸弱可减半。扁鹊灸法，有至三五百壮、千壮，此亦太过。曹氏灸法，有百壮，有五十壮。《小品》诸方亦然。惟 《明堂本经》云：针入六分，灸三壮，更无余治。故后人不准，唯以病之轻重而增损之。凡灸头项，止于七壮，积至七七壮止。

《铜人》治风，灸上星、前顶、百会，至二百壮，腹背灸五百壮。若鸠尾、巨阙，亦不宜多灸，灸多则四肢细而无力。《千金方》于足三里穴，乃云多至三百壮。心俞禁灸；若中风则急灸至百壮，皆视其病之轻重而用之，不可泥一说，而不通其变也。

灸　　　法

《千金方》云：凡灸法，坐点穴则坐灸，卧点穴则卧灸，立点穴则立灸，须四体平直，毋令倾侧。若倾侧穴不正，徒破好肉耳。

《明堂》云：须得身体平直，毋令卷缩，坐点毋令俯仰，立点毋令倾侧。

炷火先后

《资生》云：凡灸当先阳后阴。言从头向左而渐下，次从头向右而渐下，先上后下。

《明堂》云：先灸上，后灸下，先灸少，后灸多，旨宜审之。王节斋曰：灸火须自上而下，不可先灸下，后灸上。

灸寒热

灸寒热之法：先灸大椎，以年为壮数，次灸撅骨，以年为壮数。视背俞陷者灸之，臂肩上陷者灸之，两季胁之间灸之，外踝上绝骨之端灸之，足小指次指间灸之，腨下陷脉灸之，外踝后灸之，缺盆骨上切之坚动如筋者灸之，膺中陷骨间灸之，脐下关元三寸灸之，毛际动脉灸之，膝下三寸分间灸之，足阳明跗上动脉灸之，巅上一穴灸之。

灸疮要发

《资生》云：凡着艾得疮发，所患即瘥，若不发，其病不愈。《甲乙经》云：灸疮不发者，故履底灸令热，熨之，三日即发。今人用赤皮葱三五茎去青，于煻灰中煨熟，拍破，热熨疮上十余遍，其疮三日遂发。又以生麻油渍之而发，亦有用皂角煎汤，候冷频点之。而亦有恐血气衰不发，服四物汤，滋养血气，不可一概论也。有复灸一二壮遂发，有食热炙之物，如烧鱼、煎豆腐、羊肉之类而发，在人以意取助，不可顺其自然，终不发矣。

贴灸疮

古人贴灸疮，不用膏药，要得脓出多而疾除。《资生》云：春用柳絮，夏用竹膜，秋用新绵，冬用兔腹下白细毛，或猫腹毛。今人多以膏药贴之，日两三易，而欲其速愈，此非治疾之本意也。但今世贴膏药，亦取其便，不可易速，若膏药不坏，唯久久贴之可也。若速易，即速愈，恐病根未尽除也。

灸疮膏法

用白芷、金星草、淡竹叶、芩、连、乳香、当归、川芎、薄荷、葱白等，炒铅粉、香油煎膏贴。如用别膏不对症，倘疮口易收，而病气不得出也。如用别物，干燥作疼，亦且不便。

洗灸疮

古人灸艾炷大，便用洗法。其法以赤皮葱、薄荷煎汤，温洗疮周围，约一时久，令驱逐风邪于疮口出，更令经脉往来不涩，自然疾愈。若灸火退痂后，用东南桃枝青嫩皮煎汤温洗，能护疮中诸风；若疮黑烂，加胡荽煎洗；若疼不可忍，加黄连煎，神效。

灸后调摄法

灸后不可就饮茶，恐解火气；及食，恐滞经气，须少停一二时，即宜入室静卧，远人事，远色欲，平心定气，凡百俱要宽解。尤忌大怒、大劳、大饥、大饱、受热、冒寒。至于生冷瓜果，亦宜忌之。惟食茹淡养胃之物，使气血通流，艾火逐出病气。若过厚毒味，酗醉，致生痰涎，阻滞病气矣。鲜鱼鸡羊，虽能发火，止可施于初灸十数日之内，不可加于半月之后。今人多不知恬养，虽灸何益？故因灸而反致害者，此也。徒责灸艾不效，何耶！

附杨氏医案杨氏


乙卯岁，至建宁。滕柯山母患手臂不举，背恶寒而体倦困，虽盛暑喜穿棉袄，诸医俱作虚冷治之。予诊其脉沉滑，此痰在经络也。予针肺俞、曲池、三里穴，是日即觉身轻手举，寒亦不畏，棉袄不复着矣，后投除湿化痰之剂，至今康健，诸疾不发。若作虚寒，愈补而痰愈结，可不慎欤！

戊午春，鸿胪吕小山患结核在臂，大如柿，不红不痛。医云是肿毒。予曰：此是痰核结于皮里膜外，非药可愈。后针手曲池，行六阴数，更灸二七壮，以通其经气，不数日即平妥矣。若作肿毒，用以托里之剂，岂不伤脾胃清纯之气耶。

己巳岁夏，文选李渐庵公祖夫人患产后血厥，两足忽肿大如股，甚危急。徐、何二堂尊召予视之，诊其脉吼而歇止，此必得之产后恶露未尽，兼风邪所乘，阴阳邪正激搏，是以厥逆，不知人事，下体肿痛，病势虽危，针足三阴经，可以无虞。果如其言，针行饭顷而苏，肿痛立消矣。

癸酉秋，大理李义河翁患两腿痛十余载，诸药不能奏效，相公推予治之，诊其脉滑浮，风湿入于筋骨，岂药力能愈，须针可痊。即取风市、阴市等穴针之。官至工部尚书，病不再发。

甲戌夏，员外熊可山公患痢兼吐血不止，身热咳嗽，绕脐一块痛至死，脉气将危绝。众医云：不可治矣。工部正郎隗月潭公素善，迎予视其脉虽危绝，而胸尚暖，脐中一块高起如拳大，是日不宜针刺，不得已，急针气海，更灸至五十壮而苏，其块即散，痛即止。后治痢，痢愈，治嗽血，以次调理得痊。次年升职方，公问其故。予曰：病有标本，治有缓急，若拘于日忌，而不针气海，则块何由而散？块既消散，则气得以疏通，而痛止脉复矣。正所谓急则治标之意也。公体虽安，饮食后不可多怒气，以保和其本；否则正气乖而肝气盛，致脾土受克，可计日而复矣。

辛未夏，刑部王念颐公患咽噫之疾，似有核上下于其间，此疾在肺膈，岂药饵所能愈。东皋徐公推予针之，取膻中、气海，下取三里二穴，更灸数十壮，徐徐调之而痊。东皋，名医也，且才高识博，非不能疗，即东垣治妇人伤寒，热入血室，非针莫愈，必俟夫善刺者，刺期门而愈。东皋之心，即东垣心也，而其德可并称焉。视今之嫉贤妒能者，为何如哉？然妒匪斯今，畴昔然矣。予曾往磁洲，道经汤阴伏道路旁，有先师扁鹊墓焉，下马拜之。问其故。曰：鹊乃河间人也，针术擅天下，被秦医令李[image: ]
 刺死于道路之旁，故名曰伏道，实可叹也。有传可考。

戊辰岁，给事杨后山公祖乃郎患疳疾，药日服而人日瘦。同科郑湘溪公迎予治之。予曰：此子形羸，虽是疳症，而腹内有积块，附于脾胃之旁，若徒治其疳，而不治其块，是不求其本，而揣其末矣。治之之法，宜先取章门灸针，消散积块，后次第理治脾胃，是小人已除，而君子得行其道于天下矣。果如其言，而针块中，灸章门，再以蟾蜍丸药兼用之，形体渐盛，疳疾俱痊。

壬申岁，四川陈相公长孙患胸前突起，此异疾也。人皆曰：此非药力所能愈，钱诚翁堂尊推予治之。予曰：此乃痰结肺经，而不能疏散，久而愈高，必早针俞府、膻中，后择日针，行六阴之数，更灸五壮，令贴膏，痰出而平。乃翁编修公甚悦之。

辛未，武选王会泉公亚夫人患危异之疾，半月不饮食，目闭不开久矣。六脉似有如无，此疾非针不苏。同寅诸公推予即针之，但人神所忌，如之何？若待吉日良时，则沦于鬼录矣。不得已，即针内关二穴，目即开，而即能食米饮，徐以乳汁调理而愈。同寅诸君问此何疾也？予曰：天地之气，常则安，变则病，况人禀天地之气，五运迭侵于外，七情交战于中，是以圣人啬气，如持至宝；庸人妄为，而伤太和，此轩岐所以论诸痛皆生于气，百病皆生于气，遂有九窍不同之论也。而子和公亦尝论之详矣。然气本一也，因所触而为九，怒、喜、悲、恐、寒、热、惊、思、劳也。盖怒气逆甚，则呕血及飧泄，故气逆上矣。怒则阳气逆上，而肝木乘脾，故甚呕血及飧泄也。喜则气和志达，荣卫通和，故气缓矣。悲则心系急，肺布叶举，而上焦不通，荣卫不散，热气在中，故气消矣。恐则精神上，则上焦闭，闭则气逆，逆则下焦胀，故气不行矣。寒则腠理闭，气不行，故气收矣。热则腠理开，荣卫通，汗大泄，故气泄。惊则心无所倚，神无所归，虑无所定，故气乱矣。劳则喘息汗出，内外皆越，故气耗矣。思则心有所存，神有所归，正气流而不行，故气结矣。

抑尝考其为病之详，变化多端，如怒气所致，为呕血，为飧泄，为煎厥，为薄厥，为阳厥，为胸满痛；食则气逆而不下，为喘渴烦心，为肥气，为目暴盲，耳暴闭，筋缓，发于外为痈疽也。喜气所致，为笑不休，为毛发焦，为肉病，为阳气不收，甚则为狂也。悲气所致，为阴缩，为筋挛，为肌痹，为脉痿，男为数溺，女为血崩，为酸鼻辛颐，为目昏，为少气不能息，为泣，为臂麻也。恐气所致，为破[image: ]
 脱肉，为骨酸痿厥，为暴下清水，为面热肤急，为阴痿，为惧而脱颐也。惊气所致，为潮涎，为目寰，为痴痫，为不省人事，僵仆，久则为痿痹也。劳气所致，为嗌噎，为喘促，为嗽血，为腰痛骨痿，为肺鸣，为高骨坏，为阴痿，为唾血，为瞑目，为耳闭，男为少精，女为不月，衰甚则溃溃乎若坏，汨汨乎不可止也。思气所致，为不眠，为嗜卧，为昏瞀，为中痞，三焦闭塞，为咽嗌不利，为胆瘅呕苦，为筋痿，为白淫，为不嗜食也。寒气所致，为上下所出水液澄清冷，下痢青白等症也。热气所致，为喘呕吐酸，暴注下迫等病也。

窃又稽之 《内经》治法，但以五行相胜之理，互相为治。如怒伤肝，肝属木，怒则气并于肝，而脾土受邪，木太过则肝亦自病。喜伤心，心属火，喜则气并于心，而肺金受邪，火太过，则心亦自病。悲伤肺，肺属金，悲则气并于肺，而肝木受邪，金太过则肺亦自病。恐伤肾，肾属水，恐则气并于肾，而心火受邪，水太过，则肾亦自病。思伤脾，脾属土，思则气并于脾，而肾水受邪，土太过则脾亦自病。寒伤形，形属阴，寒胜热，则阳受病，寒太过则阴亦自病矣。热伤气，气属阳，热胜寒，则阴受病，热太过则阳亦自病矣。凡此数者，更相为治，故悲可以治怒也，以怆恻苦楚之言感之。喜可以治悲也，以谑浪亵狎之言娱之。恐可以治喜也，以遽迫死亡之言怖之。怒可以治思也，以污辱期罔之言触之。思可以治恐也，以虑彼忘此之言夺之。凡此五者，必诡诈谲怪，无所不至，然后可以动人耳目，易人视听，若胸中无才器之人，亦不能用此法也。热可以治寒，寒可以治热，逸可以治劳，习可以治惊。经曰：惊者平之。夫惊以其卒然而临之也，使习见习闻则不惊矣。如丹溪治女人许婚后，夫经商三年不归，因不食，困卧如痴，他无所病，但向里床坐，此思气结也。药难独治，得喜可解；不然令其怒，俾激之大怒，而哭之三时，令人解之，举药一贴，即求食矣。盖脾主思，思过则脾气结而不食，怒属肝木，木能克土，木气冲发而脾土开矣。又如子和治一妇，久思而不眠，令触其怒，是夕果困睡，捷于影响。惟劳而气耗，恐而气夺者，为难治也。又同寅谢公治妇人丧妹甚悲，而不饮食，令以亲家之女陪欢，仍用解郁之药，即能饮食。又闻庄公治喜劳之极而病，切脉乃失音症也，令恐惧即愈。然喜者之人少病，盖其百脉舒和故耳。经云：恐胜喜，可谓得玄关者也。凡此之症，《内经》自有治法，业医者废而不行，何哉？附录宜知所从事焉。

己巳岁，尚书王西翁乃爱颈项患核肿痛，药不愈，召予问其故？曰：项颈之疾，自有各经原络井俞会合之处，取其原穴以刺之。后果刺，随针而愈，更灸数壮，永不见发。大抵颈项乃横肉之地，经脉会聚之所，凡有核肿，非吉兆也。若不究其根，以灸刺之，则流串之势，理所必致矣。患者慎之。

戊寅冬，张相公长孙患泻痢半载，诸药不效，相公命予治之曰：昔翰林时患肚腹之疾，不能饮食，诸药不效，灸中脘、章门即饮食，其针灸之神如此。今长孙患泻痢，不能进食，可针灸乎？予对曰：泻痢日久，体貌已变，须元气稍复，择日针灸可也。华岑公子云：事已危笃矣，望即治之，不俟再择日期，即针灸中脘、章门，果能饮食。

丁丑夏，锦衣张少泉公夫人患痫症二十余载，曾经医数十，俱未验。来告予，诊其脉，知病入经络，故手足牵引，眼目黑瞀，入心则搐叫，须依理取穴，方保得痊。张公善书而知医，非常人也。悉听予言，取鸠尾、中脘，快其脾胃，取肩髃、曲池等穴，理其经络，疏其痰气，使气血流通，而痫自定矣。次日即平妥，然后以法制化痰健脾之药，每日与服。

戊辰岁，吏部观政李邃麓公，胃旁一痞块如覆杯，形体羸瘦，药勿愈。予视之曰：既有形于内，岂药力所能除，必针灸可消。详取块中，用以盘针之法，更灸食仓、中脘穴而愈。邃麓公问曰：人之生痞，与痃癖、积聚、髒瘕是如何？曰：痞者否也，如 《易》所谓天地不交之否，内柔外刚，万物不通之义也。物不可以终否，故痞久则成胀满，而莫能疗焉。痃癖者悬绝隐僻，又玄妙莫测之名也。积者迹也，夹痰血以成形迹，亦郁积至久之谓尔。聚者绪也，依元气为端绪，亦聚散不常之意云。髒者，征也，又精也，以其有所征验，及久而成精萃也。瘕者假也，又遐也，以其假借气血成形，及历年遐远之谓也。大抵痞与痃癖乃胸膈之候，积与聚为腹内之疾，其为上、中二焦之病，故多见于男子。其髒与瘕，独见于脐下，是为下焦之候，故常见于妇人，大凡腹中有块，不问男妇，积聚、髒瘕，俱为恶症，切勿视为寻常。初起而不求早治，若待痞疾胀满，已成胸腹鼓急，虽扁鹊复生，亦莫能救其万一，有斯疾者，可不惧乎！李公深以为然。

戊辰岁，户部王缙庵公乃弟患心痫疾数载矣。徐堂翁召予视之，须行八法开阖方可，公如其言，而刺照海、列缺，灸心俞等穴，其针待气至，乃行生成之数而愈。凡治此症，须分五痫，此卷前载之详矣，兹不悉录。

壬申岁，大尹夏梅源公行取至蛾眉庵寓，患伤寒，同寅诸公，迎视六脉微细，阳症得阴脉。经云，阳脉见于阴经，其生也可知；阴脉见于阳经，其死也可许。予居玉河坊，正值考绩，不暇往返之劳，若辞而不治，此公在远方客邸，且莅政清苦，予甚恻之。先与柴胡加减之剂，少效，其脉尚未合症，予竭精殚思，又易别药，更针内关，六脉转阳矣。遂次第进以汤散而愈。后转升户部，今为正郎。

壬戌岁，吏部许敬庵公寓灵济宫，患腰痛之甚。同乡董龙山公推予视之。诊其脉，尺部沉数有力。然男子尺脉固宜沉实，但带数有力，是湿热所致，有余之疾也。医作不足治之，则非矣。性畏针，遂以手指于肾俞穴行补泻之法，痛稍减，空心再与除湿行气之剂，一服而安。公曰：手法代针，已觉痛减，何乃再服渗利之药乎？予曰：针能劫病，公性畏针，故不得已而用手指之法，岂能驱除其病根，不过暂减其痛而已。若欲全可，须针肾俞穴，今既不针，是用渗利之剂也。岂不闻前贤云：腰乃肾之府，一身之大关节。脉沉数者，多是湿热壅滞，须宜渗利之，不可用补剂。今人不分虚实，一概误用，多致绵缠，痛疼不休出 《玉机》中
 。大抵喜补恶攻，人之恒情也。邪湿去而新血生，此非攻中有补存焉者乎？

壬申岁，行人虞绍东翁患膈气之疾，形体羸瘦，药饵难愈。召予视之，六脉沉涩，须取膻中，以调和其隔，再取气海，以保养其源，而元气充实，脉息自盛矣。后择时针上穴，行六阴之数，下穴行九阳之数，各灸七壮，遂全愈。今任扬州府太守。庚辰过扬，复睹形体丰厚。

壬申夏，户部尚书王疏翁患痰火炽盛，手臂难伸。予见形体强壮，多是湿痰流注经络之中，针肩髃，疏通手太阴经与手阳明经之湿痰；复灸肺俞穴以理其本，则痰气可清，而手臂能举矣。至吏部尚书，形体益壮。

辛未岁，浙抚郭黄崖公祖患大便下血，愈而复作，问其致疾之由？予对曰：心生血，而肝藏之，则脾为之统。 《内经》云：饮食自倍，肠胃乃伤，肠澼而下血。是皆前圣之言而可考者。殊不知肠胃本无血，多是痔疾隐于肛门之内，或因饮食过伤，或因劳欲怒气，触动痔窍，血随大便而出。先贤虽有远血、近血之殊，而实无心、肺、大肠之分。又有所谓气虚肠薄，自荣卫渗入者，所感不同，须求其根。于长强穴针二分，灸七壮，内痔一消而血不出。但时值公冗，不暇于针灸，逾数载，升工部尚书，前疾大作，始知有痔隐于肛门之内，以法调之愈。至己卯复会于汶上云，不发矣。是岁公子箕川公长爱忽患惊风，势甚危笃，灸中冲、印堂、合谷等穴各数十壮，方作声。若依古法而止灸三五壮，岂能得愈？是当量其病势之轻重而已。

己卯岁，因磁州一同乡欠俸资往取，道经临洺关，会旧知宋宪副公，云昨得一梦，有一真人至舍相谈而别，今辱故人相顾，举家甚喜。昨年长子得一痞疾，近因下第抑郁，疾转加增，诸药不效，如之奈何？予答曰：即刻可愈。公愕然曰：非唯吾子得安，而老母亦安矣。此公至孝，自奉至薄，神明感召。予即针章门等穴，饮食渐进，形体清爽，而腹块即消矣。欢洽数日，偕亲友送至吕洞宾度卢生祠，不忍分袂而别。

庚辰夏，工部郎许鸿宇公患两腿风，日夜痛不能止，卧床月余。宝源局王公乃其属官，力荐予治之，时名医诸公坚执不从。许公疑而言曰：两腿及足，无处不痛，岂一二针所能愈？予曰：治病必求其本，得其本穴会归之处，痛可立而止，痛止即步履，旬日之内，必能进部。此公明爽，独听予言，针环跳、绝骨，随针而愈。不过旬日，果进部，人皆骇异。假使当时不信王公之言，而听旁人之语，则药力岂能及哉？是惟在乎信之笃而已，信之笃，是以获其效也。

己巳岁，张相公得肛门忽肿之疾，戎政王西翁推予诊视，命之曰：元老之疾，非常人比，宜精思殚力调治，以副吾望！予谒，诊右寸浮数，是肺金受风热，移于大肠之中。然肛门又居下之地，而饮食糟粕流至于此，若无七情四气所干，则润泽而下。或湿热内蕴，邪气所加，则壅滞而作肿痛。予制以加减搜风顺气之剂一罐，倍加酒蒸大黄，借酒力上升，荡涤邪热，加麻仁润燥，枳壳宽肠，防风、独活驱除风热，当归清血凉血养血，枯芩以清肺与大肠，共制成丸，服渐清安。

隆庆二年，四月初四日，奉旨传与圣济殿，着医去看徐阁老病，钦此。臣等谨钦遵，前至徐阁老私家，诊得六脉数大，积热积痰，脾胃虚弱，饮食减少。宜用清热健脾化痰汤医治，黄芩、白术、贝母、橘红、茯苓、香附、芍药、桔梗、川穹、前胡、槟榔、甘草，水二钟，姜一片，煎至一钟，不拘时服，药对症，即愈。

乙亥岁，通州李户侯夫人患怪症，予用孙真人治邪十三针之法，问病者是何邪为害？对说：乃某日至某处，鸡精之为害也。令其速去，病者对曰：吾疾愈矣。怪邪已去，言语遂正，精神复旧。以见十三针之有验也。

己巳岁，尚书毛介川翁患肝脾虚弱，时常泻痢，肢略浮肿。问于予曰：时常泄泻，多系湿热。夫人之一身，心生血，肝藏之，而脾为之统；脾得其统，则运化有常，水谷通调，固无所谓湿，亦无所谓热也。夫唯精元之气，既不能保之于平时，而五味之养，又不节之于将来，斯精血俱耗，而脾无所统矣。脾失所统，则运化通调，将何以为职？欲求其无泻，不可得也。然则何以谓之湿热？盖运化通调，既失其职，则水谷不分，湿郁于内，而为热矣。由是便血稠粘，里急后重，泻不独泻，而又兼之以痢焉，皆坐此也。其治之法，宜荡涤其湿，然后分利，斯脾胃得统，而其症安矣。否则土不能制水，泛滥盈溢，浸于四肢，变而为气者有之。信其言，调理而愈。

己卯岁，行人张靖宸公夫人崩不止，身热骨痛，烦躁病笃，召予，诊得六脉数而止，必是外感，误用凉药。与羌活汤，热退，余疾渐可，但元气难复，后灸膏肓、三里而愈。凡医之用药，须凭脉理，若外感误作内伤，实实虚虚，损不足而益有余，其不夭灭人生也，几希。

辛酉，夏中贵患瘫痪，不能动履，有医何鹤松久治未愈。召予，视曰：此疾一针可愈，鹤松惭去。予遂针环跳穴，果即能履。夏厚赠，予受之，逾数载又瘫矣。复来召予，因侍禁廷，不暇即往，遂受鹤反间以致忿。视昔之刺鹊于伏道者，为何如？

己巳岁，蔡都尉长子碧川公患痰火，药饵不愈。辱钱诚斋堂翁荐予治之。予针肺俞等穴，愈。后其女患风痫甚危，其乃郎秀山、乃婿张少泉邀予治之，乃针内关而苏，以礼厚赠，予固辞不受。遂以女许聘豚儿杨承祯焉。

庚辰岁过扬，大尹黄缜庵公，昔在京朝夕相与，情谊甚笃，进谒留款，不忍分袂，言及三郎患面部疾，数载不愈，甚忧之。昨焚香卜灵棋课曰：兀兀尘埃久待时，幽窗寂寞有谁知，运逢宝剑人相顾，利遂名成总有期。与识者解曰：宝者珍贵之物，剑者锋利之物，必逢珍贵之人可愈。今承相顾，知公善针，疾愈有期矣。予针巨髎、合谷等穴，更灸三里，徐徐调之而愈。时工匠刊书，多辱薪米之助。

甲戌岁，观政田春野公乃翁患脾胃之疾，养病天坛，至敝宅数里，春野公每请必亲至，竭力尽孝。予感其诚，不惮其远，出朝必趋视，告曰：脾胃乃一身之根蒂，五行之成基，万物之父母，安可不由其至健至顺哉？苟不至健至顺，则沉疴之咎必致矣。然公之疾，非一朝所致，但脾喜甘燥，而恶苦湿，药热则消于肌肉，药寒则减于饮食，医治久不获当，莫若早灸中脘、食仓穴。忻然从之，每穴各灸九壮；更针行九阳之数，疮发渐愈。春野公今任兵科给事中，乃翁、乃弟，俱登科而盛壮。

庚辰岁，道经扬州，御史桑南皋公夫人七旬余，发热，头眩目涩，手挛，食少，公子迎予。诊得人迎浮而关带弦，见症虽多，今宜清热为先，以天麻、僵蚕为君，升麻、知母为臣，蔓荆、甘草等为使佐，服至三帖，热退身凉，饮食渐进，余症亦减，次日复诊，六脉平匀。昆玉喜曰：发热数月，医不见效，昨方制服一帖，热退食进，何耶？予曰：医者意也，得其意，斯握医之要枢矣。昔司马尝称扁鹊随俗为变，及述其论齐桓侯疾，语多近道，皆以其意通之耳。昨脉浮弦，疑是过用养血补脾之剂，闭塞火邪，久则流溢于太阳。膀胱经，起至阴，终睛明，故目涩头眩；支走三焦经，故手挛也。少南、少玄公与缜庵公姻联之好，予辱故人之托，精思脉理，意究病源，故制立前方，用以引经之剂，其热速退，热退，脾阴渐长，而荣血自生，余症亦因之除矣。二公曰：然。


针灸大成卷之十

保婴神术 《按摩经》

要穴图



穴法不详注，针卷考之甚详。

夫小儿之疾，并无七情所干，不在肝经，则在脾经；不在脾经，则在肝经。其疾多在肝、脾二脏，此要诀也。急惊风属肝木风邪有余之症，治宜清凉苦寒、泻气化痰。其候或闻木声而惊；或遇禽兽驴马之吼，以致面青口噤；或声嘶啼哭而厥，发过则容色如常，良久复作，其身热面赤，因引口鼻中气热，大便赤黄色，惺惺不睡。盖热甚则生痰，痰盛则生风，偶因惊而发耳。内服镇惊清痰之剂，外用掐揉按穴之法，无有不愈之理。至于慢惊，属脾土中气不足之症，治宜中和，用甘温补中之剂。其候多因饮食不节，损伤脾胃，以泻泄日久，中气太虚，而致发搐，发则无休止，其身冷面黄、不渴，口鼻中气寒，大小便青白，昏睡露晴，目上视，手足瘛疭，筋脉拘挛。盖脾虚则生风，风盛则筋急，俗名天吊风者，即此候也。宜补中为主，仍以掐揉按穴之法，细心运用，可保十全矣。又有吐泻未成慢惊者，急用健脾养胃之剂，外以手法按掐对症经穴，脉络调和，庶不致变慢惊风也。如有他症，穴法详开于后，临期选择焉。

手法歌

心经有热作痰迷，天河水过作洪池，

肝经有病儿多闷，推动脾土病即除。

脾经有病食不进，推动脾土效必应。

肺经受风咳嗽多，即在肺经久按摩。

肾经有病小便涩，推动肾水即救得。

小肠有病气来攻，板门横门推可通，

用心记此精宁穴，看来危症快如风。

胆经有病口作苦，好将妙法推脾土。

大肠有病泄泻多，脾土大肠久搓摩。

膀胱有病作淋疴，肾水八卦运天河。

胃经有病呕逆多，脾土肺经推即和。

三焦有病寒热魔，天河过水莫蹉跎。

命门有病元气亏，脾上大肠八卦推。

仙师授我真口诀，愿把婴儿寿命培。

五脏六腑受病源，须凭手法推即痊，

俱有下数不可乱，肺经病掐肺经边。

心经病掐天河水，泻掐大肠脾土全，

呕掐肺经推三关，日昏须掐肾水添。

再有横纹数十次，天河兼之功必完，

头痛推取三关穴，再掐横纹天河连。

又将天心揉数次，其功效在片时间，

齿痛须揉肾水穴，颊车推之自然安。

鼻塞伤风天心穴，总筋脾土推七百，

耳聋多因肾水亏，掐取肾水天河穴。

阳池兼行九百功，后掐耳珠旁下侧。

咳嗽频频受风寒，先要汗出沾手边，

次掐肺经横纹内，乾位须要运周环。

心经有热运天河，六府有热推本科，

饮食不进推脾土，小水短少掐肾多。

大肠作泻运多移，大肠脾土病即除，

次取天门入虎口，揉脐龟尾七百奇。

肚痛多因寒气攻，多推三关运横纹，

脐中可揉数十下，天门虎口法皆同。

一去火眼推三关，一百二十数相连，

六腑退之四百下，再推肾水四百完，

兼取天河五百遍，终补脾土一百全。

口传笔记推摩诀，付与人间用意参。

观形察色法

凡看小儿病，先观形色，切脉次之。盖面部气色，总见五位色青者，惊积不散，欲发风候；五位色红者，痰积壅盛，惊悸不宁；五位色黄者，食积髒伤，疳候痞癖；五位色白者，肺气不实，滑泄吐利；五位色黑者，脏腑欲绝，为疾危。面青眼青肝之病，面赤心之病，面黄脾之病，面白肺之病，面黑肾之病。先别五脏，各有所主，次探表里虚实病之由。肝病主风，实则目直大叫，项急烦闷；虚则咬牙呵欠，气热则外生，气温则内生。心病主惊，实则叫哭，发热饮水而搐，手足动摇；虚则困卧，惊悸不安。脾病主困，实则困睡，身热不思乳食；虚则吐泻生风。肺病主喘，实则喘乱喘促，有饮水者，不饮水者；虚则哽气长，出气短，喘息。肾病主虚无实，目无精光，畏明，体骨重，痘疹黑陷。以上之症，更当别其虚实症候，假如肺病，又见肝症，咬牙多呵欠者易治，肝虚不能胜肺故也。若目直大叫哭，项急烦闷难治，盖肺久病则虚冷，肝强实而胜肺也。视病之虚实，虚则补其母，实则泻其子也。

论色歌

眼内赤者心实热，淡红色者虚之说，青者肝热浅淡虚，

黄者脾热无他说，白面混者肝热侵，目无精光肾虚诀。

儿子人中青，多因果子生，色若人中紫，果食积为痞。

人中现黄色，宿乳蓄胃成，龙角青筋起，皆因四足惊。

若然虎角黑，水扑是其形，赤色印堂上，其惊必是人。

眉间赤黑紫，急救莫沉吟，红赤眉毛下，分明死不生。

认筋法歌

囟门八字甚非常，筋透三关命必亡，

初关乍入或进退，次部相侵亦何妨。

赤筋只是因膈食，筋青端被水风伤，

筋连大指是阴症，筋若生花定不祥此有祸崇之筋
 。

筋带悬针主吐泻，筋纹关外命难当，

四肢痰染腹膨胀，吐乳却因乳食伤。

鱼口鸦声并气急，犬吠人唬自惊张，

诸风惊症宜推早，如若推迟命必亡。

神仙留下真奇法，后学能通第一强。

凡看鼻梁上筋，　　直插天心一世惊。

初生时，一关有白，谨防三朝。二关有白，谨防五日之内。三关有白，谨防一年之外。

凡筋在坎上者即死，坎下者三年。又有四季本色之筋，虽有无害。

青者是风，白者是水，红者是热，赤者乳食所伤。

凡慢惊将危，不能言，先灸三阴交，二泥丸，三颊车，四少商，五少海穴，看病势大小，或三壮、五壮、一壮，至七七壮，辨男女右左，十有十活。如急惊、天吊惊，掐手上青筋，煅脐上下，掐两耳，又掐总心穴。

内吊惊，掐天心穴。

慢惊不省人事，亦掐总心穴。

急惊如死，掐两手筋。

眼闭，瞳子髎，泻。

牙关紧，颊车，泻。

口眼俱闭，迎香，泻。

以上数法，乃以手代针之神术也。亦分补泻。

面部五位歌

面上之症额为心，鼻为脾土是其真，

左腮为肝右为肺，承浆属肾居下唇。

面部五位图



命门部位歌

中庭与天庭，司空及印堂，额角方广处，有病定存亡。

青黑惊风恶，体和润泽光，不可陷兼损，唇黑最难当。

青甚须忧急，昏暗亦堪伤，此是命门地，医师妙较量。

面眼青肝病，赤心，黄脾，白肺，黑肾病也。

阳掌图各穴手法仙诀

◎掐心经，二掐劳宫，推上三关，发热出汗用之。如汗不来，再将二扇门揉之、掐之，手心微汗出，乃止。

男子左手正面之图

男子左手背面之图



◎掐脾土，曲指左转为补，直推之为泻，饮食不进，人瘦弱，肚起青筋，面黄，四肢无力用之。

◎掐大肠侧，倒推入虎口，止水泻痢疾，肚膨胀用之。红痢补肾水，白多推三关。

◎掐肺经，二掐离宫起，至乾宫止，当中轻，两头重，咳嗽化痰，昏迷呕吐用之。

◎掐肾经，二掐小横纹，退六腑。治大便不通，小便赤色涩滞，肚作膨胀，气急，人事昏迷，粪黄者，退凉用之。

◎推四横纹，和上下之气血，人事瘦弱，奶乳不思，手足常掣，头偏左右，肠胃湿热，眼目翻白者用之。

◎掐总筋，过天河水，能清心经，口内生疮，遍身潮热，夜间啼哭，四肢常掣，去三焦六腑五心潮热病。

◎运水入土，因水盛土枯，五谷不化用之。运土入水，脾土太旺，水火不能即济用之。如儿眼红能食，则是火燥土也，宜运水入土，土润而火自克矣。若口干，眼翻白，小便赤涩，则是土盛水枯，运土入水，以使之平也。

◎掐小天心，天吊惊风，眼翻白偏左右，及肾水不通用之。

◎分阴阳，止泄泻痢疾，遍身寒热往来，肚膨呕逆用之。

◎运八卦，除胸肚膨闷，呕逆气吼噫，饮食不进用之。

◎运五经，动五脏之气，肚胀，上下气血不和，四肢掣，寒热往来，去风除腹响。

◎揉板门，除气促气攻，气吼气痛，呕胀用之。

◎揉劳宫，动心中之火热，发汗用之，不可轻动。

◎推横门向板门，止呕吐；板门推向横门，止泻。如喉中响，大指掐之。

◎总位者，诸经之祖，诸症掐效。嗽甚，掐中指一节。痰多，掐手背一节。手指甲筋之余，掐内止吐，掐外止泻。

阴掌图各穴手法仙诀

◎掐两扇门，发脏腑之汗，两手掐揉，平中指为界，壮热汗多者，揉之即止。又治急惊，口眼歪斜，左向右重，右向左重。

女子右手正面之图

◎掐二人上马，能补肾，清神顺气，苏惺沉疴，性温和。

◎掐外劳宫，和脏腑之热气，遍身潮热，肚起青筋揉之效。

◎掐一窝风，治肚疼，唇白眼白一哭一死者，除风去热。

◎掐五指节，伤风被水吓，四肢常掣，面带青色用之。

◎掐精宁穴，气吼痰喘，干呕痞积用之。

◎掐威灵穴，治急惊暴死。掐此处有声可治，无声难治。

◎掐阳池，止头痛，清补肾水，大小便闭塞，或赤黄，眼翻白，又能发汗。

◎推外关、间使穴，能止转筋吐泻。外八卦，通一身之气血，开脏腑之秘结；穴络平和而荡荡也。

小儿针用毫针，艾炷如小麦，或雀粪大


《宝鉴》曰：急慢惊风，灸前顶。若不愈，灸攒竹、人中各三壮。

或谓急惊属肝，慢惊属脾，《宝鉴》不分。灸前顶、攒竹二穴，俱太阳、督脉，未详其义。

小儿慢惊风，灸尺泽各七壮。初生小儿，脐风撮口，灸然谷三壮，或针三分，不见血，立效。小儿癫痫、髒瘕，脊强互相引，灸长强三十壮。小儿癫痫惊风，目眩，灸神庭一穴七壮。小儿风痫，先屈手指如数物，乃发也，灸鼻柱直发际宛宛中三壮。小儿惊痫，先惊怖啼叫乃发，灸后顶上旋毛中三壮，两耳后青丝脉。小儿癖气久不消，灸章门各七壮，脐后脊中灸二七壮。小儿胁下满，泻痢体重，四肢不收，痃癖积聚，腹痛不嗜食，痎疟寒热，又治腹胀引背，食饮多，渐渐黄瘦，灸十一椎下两旁相去各一寸五分七壮。小儿黄疸，灸三壮。小儿疳瘦脱肛，体瘦渴饮，形容瘦瘁，诸方不瘥，灸尾闾骨上三寸陷中三壮，兼三伏内，用杨汤水浴之。正午时灸，自灸之后，用帛子拭，见有疳虫随汗出，此法神效。小儿身羸瘦，贲豚腹胀，四肢懈惰，肩背不举，灸章门。小儿吐乳汁，灸中庭一壮。小儿脱肛泻血，秋深不效，灸龟尾一壮。脱肛，灸脐中三壮；《千金》云：随年壮。脱肛久不瘥及风痫中风，角弓反张，多哭，语言不择，发无时节，甚则吐涎沫，灸百会七壮。

戒逆针灸无病而先针灸曰逆


小儿新生，无病不可逆针灸之，如逆针灸，则忍痛动其五脏，因善成痫。河洛关中，土地多寒，儿喜成痉，其生儿三日，多逆灸以防之。吴蜀地温，无此疾也。古方既传之，今人不分南北灸之，多害小儿也。所以田舍小儿任其自然，得无横夭也。

三关图

风关易治，气关难治，命关死候。直透者死。

左手应心肝，右手应脾肺，男主左，女主右。

六筋图

六筋图



流珠——[image: ]
 只一点红色。主膈热，三焦不和，饮食所伤，欲吐泻，肠鸣自利，烦躁啼哭。宜消食，补脾胃。

环珠——[image: ]
 较流珠差大。主脾虚停食，胸腹胀满，烦渴发热。宜健脾胃，消食调气。

长珠——[image: ]
 一头大，一头尖。主脾伤饮食，积滞腹痛，寒热不食。宜消食健胃。

环珠



来蛇——[image: ]
 下头粗大。主脾胃湿热，中脘不利，干呕不食，是疳邪内作。宜克食，健补脾胃。

长珠

来蛇



去蛇——[image: ]
 上头粗大。主脾虚冷积，吐泻烦渴，气短神困，多睡不食。宜健脾胃，消积，先止吐泻。

弓反里弯向中指——[image: ]
 主感寒热邪气，头目昏重，心神惊悸，倦怠，四肢稍冷，小便赤色，咳嗽吐逆。宜发汗逐惊，退心火，推脾摩肺。

弓反里弯向中指



弓反外弯向大指——[image: ]
 主痰热，心神恍惚作热，夹惊夹食，风痫。凡纹向内者吉，向外者凶。

枪形——[image: ]
 主风热，发痰作搐。

针形——[image: ]
 主心肝热极生风，惊悸顿闷，困倦不食，痰盛发搐。又曰：悬针，主泻痢。

鱼骨——[image: ]
 主惊痰发热，甚则痰盛发搐，或不食，乃肝盛克脾。宜逐惊。或吐痰下痰，再补脾制脾。

弓反外弯向大指



[image: ]
枪形



[image: ]
针形



[image: ]
鱼骨



鱼刺——[image: ]
 初关主惊，气关主疳，命关主虚。难治。

水字——[image: ]
 主惊风食积，烦躁烦闷少食，夜啼，痰盛，口噤搐搦，此脾虚积滞，木克土也。又曰：水字，肺疾也，谓惊风入肺也。

鱼刺

乙字——[image: ]
 初关主肝惊，二关主急惊，三关主慢惊脾风。

曲虫——[image: ]
 肝病甚也。

乙字

曲虫



如环——[image: ]
 肾有毒也。

曲向里——[image: ]
 主气疳。

长虫



曲向外——[image: ]
 主风疳。

斜向右——[image: ]
 主伤寒。

斜向左——[image: ]
 主伤风。

长虫——[image: ]
 主伤冷。

虬文——[image: ]
 心虫动也。

透关射指——[image: ]
 向里为射指。主惊风，痰热聚于胸隔，乃脾肺损伤，痰邪乘聚。宜清脾肺，化痰涎。

透关射指



透关射甲——[image: ]
 向外为射甲。主惊风恶症，受惊传于经络。风热发生，十死一生。

勾脉——[image: ]
 主伤寒。

透关射甲

掌纹斗肘图男左手，女右手

脚穴图男右脚，女左脚

初生调护

怀娠

怀娠之后，必须饮食有常，起居自若，使神全气和，则胎常安，生子必伟。最忌食热毒等物，庶生儿免有脐突疮痈。

初诞

婴儿在胎，必借胎液以滋养之。初离母体，口有液毒，啼声未出，急用软绵裹大人指，拭儿口中恶汁，得免痘疮之患。或有时气侵染，只出肤疮，易为调理。

回气俗谓草迷


初生气欲绝，不能啼者，必是难产，或冒寒所致。急以绵絮包裹抱怀中，未可断脐。且将胞衣置炭火炉中烧之，仍作大纸捻，蘸清油点着于脐带上，往来遍燎之。盖脐带得火气，由脐入腹，更以热醋汤洗脐带，须臾气回，啼声如常，方可浴洗毕，断脐带。

便结

小儿初生，大小便不通，腹胀欲绝者，急令大人以温水漱了口，吸咂儿前后心，并脐下手足心，共七处，每处咂三五次，每次要漱口，以红赤为度，须臾自通。

浴儿

浴儿用猪胆一枚，投汤中，免生疮疥。浴时看汤冷热，无令儿惊而成疾也。

断脐

断脐不可用刀剪，须隔单衣咬断，后将暖气呵七遍，缠结所留脐带，令至儿足跗上，当留六寸，长则伤肌，短则中寒，令儿肚中不调，或成内吊。若先断后浴，恐水入脐中，令儿腹痛。断讫，连脐带中多有虫者，宜急剔去，不然，虫自入腹成疾。断脐之后，宜用热艾厚裹，包用白绵。若浴儿将水入脐中，或尿在裙包之内，湿气伤脐；或解脱裙包，为风冷邪气所侵，皆令儿脐肿，多啼不乳，即成脐风。

脐风

儿初生六七日，患脐风，百无一活。用青绢裹大人指，蘸温水于儿上下牙根上，将如粟米大红泡子，拭破即愈。

剃头

小儿月满剃头，须就温暖避风处。剃后以杏仁三枚，去皮尖研碎，入薄荷三叶同研，却入生麻油三四滴，腻粉拌和头上拭，以避风伤，免生疮疥热毒。

护养

小儿脾胃嫩弱，父母或以口物饲之，不能克化，必致成疾。小儿于天气和暖，宜抱出日中嬉戏。频见风日则血凝，气刚肉坚，可耐风寒，不致疾病。

抱小儿勿泣，恐泪入儿眼，令眼枯。

小儿夜啼，用灯心烧灰，涂乳上与吃，即止。

小儿腹胀，用韭菜根捣汁和猪脂煎服。

小儿头疮，用生芝麻口中嚼烂，涂之，切忌不可搽药。

小儿患秋痢，与枣食之，良；或与柿饼子食。

小儿宜以菊花为枕，则清头目。

小儿入夏，令缝囊盛杏仁七个，去皮尖，佩之，闻雷气不惧。

小儿一期之内，衣服宜以故帛、故绵为之。用新太暖，令肌内缓弱，蒸热成病，不可裹足覆顶，致阳气不出，多发热。

小儿不宜食肉太早，伤及脾胃，免致虫积疳积，鸡肉能生蛔虫，宜忌之，非三岁以上勿食。

忍三分寒，吃七分饱，多揉肚，少洗澡。

小儿不可令就瓢及瓶饮水，语言多讷。

小儿勿令入神庙中，恐神精闪灼，生怖畏。

面色图歌

额印堂　　山根

额红大热燥，青色有肝风，印堂青色见，人惊火则红。山根青隐隐，惊遭是两重，若还斯处赤，泻燥定相攻。

年寿

年上微黄为正色，若平更陷夭难禁，

急因痢疾黑危候，霍乱吐泻黄色深。

鼻准　　人中

鼻准微黄赤白平，深黄燥黑死难生，

人中短缩吐因痢，唇反黑候蛔必倾。

正口

正口常红号曰平，燥干脾热积黄生，

白主失血黑绕口，青黑惊风尽死形。

承浆　　两眉

承浆青色食时惊，黄多吐逆痢红形，

烦躁夜啼青色吉，久病眉红死症真。

两眼

白睛赤色有肝风，若是黄时有积攻，

或见黑睛黄色现，伤寒病症此其踪。

风池　　气池　　两颐

风气二池黄吐逆，躁烦啼叫色鲜红，

更有两颐胚样赤，肺家客热此非空。

两太阳

太阳青色惊方始，红色赤淋萌孽起，

要知死症是何如，青色从兹生入耳。

两脸

两脸黄为痰实咽，青色客忤红风热，

伤寒赤色红主淋，二色请详分两颊。

两颐　　金匮　　风门

吐虫青色滞颐黄，一色颐间两自详，

风门黑疝青惊水，纹青金匮主惊狂。

辨小儿五色受病症

面色青者，痛也。色红者，热也。色黄者，脾气弱也。色白者，寒也。色黑者，肾气败也。

哭者病在肝也，汗者主心，笑者主脾而多痰，啼者主肺有风，睡者主肾有亏。

察色验病生死诀

面上紫，心气绝，五日死。面赤目陷，肝气绝，三日死。面黄，四肢重，脾气绝，九日死。面白，鼻入奇论，肺气绝，三日死。胸如黄熟豆，骨气绝，一日死。面黑耳黄，呻吟，肾气绝，四日死。口张唇青，毛枯，肺绝，五日死。大凡病儿足跗肿，身重，大小便不禁，目无转睛，皆死。若病将愈者，面黄目黄，有生意。

痢疾眉头皱，惊风面颊红，渴来唇带赤，吐泻面浮黄。

热甚眼朦胧，青色是惊风，白色是泄泻，伤寒色紫红。

汤氏歌

山根若见脉横青，此病明知两度惊，

赤黑因疲时吐泻，色红啼夜不曾停。

青脉生于左太阳，须惊一度见推详，

赤是伤寒微燥热，黑青知是乳多伤。

右边赤脉不须多，有则频惊怎奈何？

红赤为风抽眼目，黑沉三日见阎罗。

指甲青兼黑暗多，唇青恶逆病将瘥，

忽将鸦声心气急，此病端的命难过。

蛔虫出口有三般，口鼻中来大不堪，

如或白虫兼黑色，此病端的命难延。

四肢疮痛不为祥，下气冲心兼滑肠，

气喘汗流身不热，手挛胸膈定遭殃。

内八段锦

红净为安不用惊，若逢红黑便难宁，

更加红乱青尤甚，以下风痰病立轻。

赤色微轻是外惊，若如米粒势难轻，

红散多因乘怒乱，更加搐搦实难平。

小儿初诞月腹病，两眉颦号作盘肠，

泣时啼哭又呻吟，急宜施法行功作。

小儿初诞日，肌体瘦尪羸，

秃发毛稀少，元因是鬼胎。

外八段锦

先望孩儿眼色青，次看背上冷如冰，

阳男搐左无防事，搐右令人甚可惊。

女搐右边犹可治，若逢搐左疾非轻，

歪邪口眼终无害，纵有仙丹也莫平。

囟门肿起定为风，此候应知是必凶，

忽陷成坑如盏足，未过七日命须终。

鼻门青燥渴难禁，面黑唇青命莫存，

肚大青筋俱恶候，更兼腹肚有青纹。

忽见眉间紫带青，看来立便见风生，

青红碎杂风将起，必见疳髒膈气形。

乱纹交错紫兼青，急急求医免命倾，

盛紫再加身体热，须知脏腑恶风生。

紫少红多六畜惊，紫红相等即疳成，

紫黑有红如米粒，伤风夹食症堪评。

紫散风传脾脏间，紫青口渴是风痫，

紫隐深沉难疗治，风痰祛散命须还。

黑轻可治死还生，红赤浮寒痰积停，

赤青皮受风邪症，青黑脾风作慢惊。

红赤连兮风热轻，必然乳母不相应，

两手忽然无脉见，定知冲恶犯神灵。

入门歌

五指稍头冷，惊来不可安，若逢中指热，必定见伤寒。

中指独自冷，麻痘症相传，女右男分左，分明仔细看。

儿心热跳是着唬，热而不跳伤风说，

凉而翻眼是水惊，此是入门探候诀。

三　关

三关者，手食指三节也。初节为风关，寅位；二节为气关，卯位；三节为命关，辰位。

夫小儿初生，五脏血气未定，呼吸至数太过，必辨虎口色脉，方可察病之的要，男以左手验之，女以右手验之。盖取左手属阳，男以阳为主；右手属阴，女以阴为主。然男女一身，均具此阴阳，左右两手，亦须参看，左手之纹应心、肝，右手之纹应脾、肺，于此消息，又得变通之意。

初交病纹出虎口，或在初关，多是红色，传至中关，色赤而紫，看病又传过其色紫青，病势深重；其色青黑，青而纹乱者，病势益重。若见纯黑，危恶不治。凡在初关易治，过中关难治，直透三关不治。古人所谓 “初得风关病犹可，传入气命定难陈”，是也。

色红者风热轻，赤者风热盛，紫者惊热，青者惊积。青赤相半，惊积风热俱有，主急惊风。青而淡紫，伸缩来去，主慢惊风。紫丝青丝或黑丝，隐隐相杂，似出不出，主慢惊风。若四足惊，三关必青。水惊，三关必黑。人惊，三关必赤。雷惊必黄。或青或红，有纹如线，一直者，是乳食伤脾及发热惊。左右一样者，是惊与积齐发。有三叉或散，是肺生风痰。或似齁[image: ]
 声，有青，是伤寒及嗽。如红火是泻，有黑相兼，加渴不虚，虎口脉纹乱，乃气不和也。盖脉纹见有五色，黄、红、紫、青、黑，黄红有色无形，即安宁脉也。有形即病脉，由其病盛，色脉加变，黄盛作红，红盛作紫，紫盛作青，青盛作黑，至纯黑则难治，又当辨其形如：

 ”流珠——只一点红色
 。主膈热，三焦不和，饮食所伤，欲吐泻，肠鸣自利，烦躁啼哭。宜消食，补脾胃。

 ”环珠——较流珠差大。主脾虚停食，胸腹胀满，烦渴发热。宜健脾胃，消食调气。

 ”长珠——一头大，一头尖。主脾伤饮食，积滞腹痛，寒热不食。宜消食健胃。

 ”来蛇——下头粗大。主脾胃湿热，中脘不利，干呕不食，是疳邪内作。宜克食，健补脾胃。

 ”去蛇——上头粗大。主脾虚冷积，吐泻烦渴，气短神困，多睡不食，宜健脾胃，消积，先止吐泻。

 ”弓反里弯向中指——主感寒热邪气，头目昏重，心神惊悸，倦怠，四肢稍冷，小便赤色，咳嗽吐逆。宜发汗逐惊，退心火，推脾摩肺。

 ”弓反外弯向大指——主痰热，心神恍惚作热，夹惊夹食，风痫。凡纹向内者吉，向外者凶。

 ”枪形——主风热，发痰作搐。

 ”针形——主心肝热极生风，惊悸顿闷，困倦不食，痰盛发搐。又曰：悬针，主泻痢。

 ”鱼骨形——主惊痰发热，甚则痰盛发搐，或不食，乃肝盛克脾，宜逐惊。或吐痰下痰，再补脾制脾。

 ”鱼刺——初关主惊，气关主疳，命关主虚，难治。

 ”水字形——主惊风食积，烦躁顿闷少食，夜啼，痰盛，口噤搐搦，此脾虚积滞，木克土也。又曰：水字，肺疾也，谓惊风入肺也。

 ”乙字——初关主肝惊，二关主急惊，三关主慢惊脾风。

 ”曲虫——肝病甚也。

 ”如环——肾有毒也。

 ”曲向里——主气疳。

 ”曲向外——主风疳。

 ”斜向右——主伤寒。

 ”斜向左——主伤风。

 ”勾脉——主伤寒。

 ”长虫——主伤冷。

 ”虬文——心虫动也。

 ”透关射指——向里为射指。主惊风，痰热聚于胸膈，乃脾肺损伤，痰邪乘聚。宜清脾肺，化痰涎。

 ”透关射甲——向外为射甲。主惊风恶症，受惊传于经络。风热发生，十死一生。

青白紫筋，上无名指三关难治，上中指三关易治。

要　诀

三关出汗行经络，发汗行气此为先，

倒推大肠到虎口，止泻止痢断根源。

脾土曲补直为推，饮食不进此为魁，

疟痢疲羸并水泻，心胸痞痛也能祛。

掐肺一节与离经，推离往乾中间轻，

冒风咳嗽并吐逆，此经神效抵千金。

肾水一纹是后溪，推下为补上清之，

小便秘涩清之妙，肾虚便补为经奇。

六筋专治脾肺热，遍身潮热大便结，

人事昏沉总可推，去病浑如汤泼雪。

总筋天河水除热，口中热气并拉舌，

心经积热火眼攻，推之方知真妙诀，

四横纹和上下气，吼气腹疼皆可止。

五经纹动脏腑气，八卦开胸化痰最，

阴阳能除寒与热，二便不通并水泻。

人事昏沉痢疾攻，救人要诀须当竭，

天门虎口揉斗肘，生血顺气皆妙手。

一掐五指爪节时，有风被吓宜须究，

小天心能生肾水，肾水虚少须用意。

板门专治气促攻，扇门发热汗宣通，

一窝风能除肚痛，阳池专一止头疼，

精宁穴能治气吼，小肠诸病快如风。

手法治病诀

水底捞月最为良，止热清心此是强，

飞经走气能通气，赤凤摇头助气长。

黄蜂出洞最为热，阴症白痢并水泻，

发汗不出后用之，顿教孔窍皆通泄。

按弦走搓摩，动气化痰多，二龙戏珠法，温和可用他。

凤凰单展翅，虚浮热能除，猿猴摘果势，化痰能动气。

手诀

三关凡做此法
 ，先掐心经
 ，点劳宫
 ：男推上三关，退寒加暖，属热；女反此，退下为热也。

六腑凡做此法
 ，先掐心经
 ，点劳宫
 ：男退下六腑，退热加凉，属凉；女反此，推上为凉也。

黄蜂出洞：大热。做法：先掐心经，次掐劳宫，先开三关，后以左右二大指从阴阳处起，一撮一上，至关中离坎上掐穴。发汗用之。

水底捞月：大寒。做法：先清天河水，后五指皆跪，中指向前跪，四指随后，右运劳宫，以凉气呵之，退热可用。若先取天河水至劳宫，左运呵暖气，主发汗，亦属热。

凤单展翅：温热。用右手大指掐总筋，四指翻在大指下，大指又起又翻，如此做至关中，五指取穴掐之。

打马过河：温凉。右运劳宫毕，屈指向上，弹内关、阳池、间使、天河边。生凉退热用之。

飞经走气：先运五经，后五指开张一滚，做关中用手打拍，乃运气行气也。治气可用。又以一手推心经，至横纹住，以一手揉气关，通窍也。

按弦搓摩：先运八卦，后用指搓病人手，关上一搓，关中一搓，关下一搓，拿病人手，轻轻慢慢而摇。化痰可用。

天门入虎口：用右手大指掐儿虎口，中指掐住天门，食指掐住总位，以左手五指聚住揉斗肘，轻轻慢慢而摇。生气顺气也。又法：自乾宫经坎艮入虎口按之。消脾。

猿猴摘果：以两手摄儿螺蛳上皮，摘之。消食可用。

赤凤摇头：以两手捉儿头而摇之，其处在耳前少上。治惊也。

二龙戏珠：以两手摄儿两耳轮戏之。治惊。眼向左吊则右重，右吊则左重；如初受惊，眼不吊，两边轻重如一；如眼上则下重，下则上重。

丹凤摇尾：以一手掐劳宫。以一手掐心经，摇之。治惊。

黄蜂入洞：屈儿小指，揉儿劳宫。去风寒也。

凤凰鼓翅：掐精宁、威灵二穴，前后摇摆之。治黄肿也。

孤雁游飞：以大指自脾土外边推去，经三关、六腑、天门、劳宫边，还止脾土。亦治黄肿也。

运水入土：以一手从肾经推去，经兑、乾、坎、艮至脾土按之。脾土太旺，水火不能既济用之，盖治脾土虚弱。

运土入水：照前法反回是也。肾水频数无度用之。又治小便赤涩。

老汉扳缯：以一指掐大指根骨，一手掐脾土。用之治痞块也。

斗肘走气：以一手托儿斗肘运转，男左女右，一手捉儿手摇动。治痞。

运劳宫：屈中指运儿劳宫也。右运凉，左运汗。

运八卦：以大指运之，男左女右。开胸化痰。

运五经：以大指往来搓五经纹。能动脏腑之气。

推四横：以大指往来推四横纹，能和上下之气。气喘腹痛可用。

分阴阳：屈儿拳于手背上，四指节从中往两下分之。分利气血。

和阴阳：从两下合之。理气血用之。

天河水：推者自下而上也。按住间使，退天河水也。

掐后溪：推上为清，推下为补。小便赤涩宜清，肾经虚弱宜补。

掐龟尾：掐龟尾并揉脐，治儿水泻、乌痧、膨胀、脐风、月家盘肠等惊。

揉脐法：掐斗肘毕，又以左大指按儿脐下丹田不动，以右大指周围搓摩之，一往一来。

一掐斗肘下筋，曲池上总筋，治急惊。

止吐泻法：

横门刮至中指一节掐之，主吐；中指一节内推上，止吐。

板门推向横门掐，止泻；横门推向板门掐，止吐。

提手背四指内顶横纹，主吐；还上，主止吐。

手背刮至中指一节处，主泻；中指外一节掐，止泻。

如被水惊，板门大冷，如被风惊，板门大热。

如被惊吓，又热又跳，先扯五指，要辨冷热。

如泄黄尿，热；泄清尿，冷。推外脾补虚，止泻。

六　筋

手六筋，从大指边，向里数也。

第一、赤筋：乃浮阳属火，以应心与小肠。主霍乱，外通舌；反则燥热，却向乾位掐之，则阳自然即散也。又于横门下本筋掐之。下五筋仿此。

第二、青筋：乃纯阳属木，以应肝与胆。主温和，外通两目；反则赤涩多泪，却向坎位掐之，则两目自然明矣。

第三、总筋：位居中属土，总五行，以应脾与胃。主温暖，外通四大板门；反则主肠鸣霍乱，吐泻痢症，却在中界掐之，四肢舒畅矣。

第四、赤淡黄筋：居中分界，火土兼备，以应三焦。主半寒半热，外通四大板门，周流一身；反则主壅塞之症，却向中宫掐之，则元气流通，除其壅塞之患矣。

第五、白筋：乃浊阴属金，以应肺与大肠。主微凉，外通两鼻孔；反则胸膈胀满，脑昏生痰，却在界后掐之。

第六、黑筋：乃重浊纯阴，以应肾与膀胱。主冷气，外通两耳；反则主尪羸昏沉，却在坎位掐之。

内热外寒，掐浮筋止。作冷，掐阳筋即出汗。

诸惊风，掐总筋可治。作寒，掐心筋即转热。

作热，掐阴筋即转凉。内寒外热，掐肾筋止。

手面图

脾土赤色，主食热，青色主食寒。

大肠经赤红色，主泻痢，青色主膨胀。

小肠经赤色，主小便不通，青色主气结。

心经赤红色，主伤寒，青色主多痘。

三焦经青红色，主上焦火动，一寒一热。紫色主中焦火动发热。青色主下焦动阴也。

肺经筋见多嗽，主痰热。

肝经赤红色，主伤食，青紫色主痞块。

肾经筋见，主小便涩，赤轻青重。

命门青红色，主元气虚，青黑色主惊。

五指稍头冷，主惊。中指热，伤寒。中指冷，主麻痘疹。

掌中五色属五脏。

诸经脉俱隐不见，是伏于掌心，当以灯照之，则可辨症候，宜发汗表出。

亦有掌心关上下有筋者，无定形定色，临推验看治。

掐足诀

凡掐男左手右足，女右手左足。

大敦穴：治鹰爪惊，本穴掐之就揉。

解溪穴：治内吊惊，往后仰，本穴掐之就揉一名鞋带穴
 。

中廉穴：治惊来急，掐之就揉。

涌泉穴：治吐泻，男左转揉之，止吐；右转揉之，止泻。女反之。

仆参穴：治脚掣跳，口咬，左转揉之补吐，右转补泻。又惊又泻又吐。掐此穴及脚中指效。

承山穴：治气吼发热，掐之又揉。

委中穴：治望前扑，掐之。

治小儿诸惊推揉等法

第一、蛇丝惊：因饮食无度，劳郁伤神，拉舌，四肢冷，口含母乳，一喷一道青烟，肚上起青筋，气急。心经有热。推天河水二百，退六腑、运八卦各一百，推三关、运水入土、运五经、水底捞月各五十，用火于胸前煅四燋，于小便头上轻掐一爪，用蛇蜕四足缠之，便好。

第二、马蹄惊：因食荤毒，热于脾胃，四肢乱舞是也。因风受热。推三关、肺经、脾土各一百，运八卦五十，运五经七十，推天河水三百，水底捞月、飞经走气各二十，掐天心穴及总心二筋，煅手心、肩膊上、脐下、喉下各一壮，其气不进不退，浮筋掐之。

第三、水泻惊：因生冷过度，乳食所伤，脏腑大寒，肚响身软，唇白眼翻。推三关一百，分阴阳、推太阳各二百，黄蜂入洞十二，将手心揉脐及龟尾各五十，男左女右手后，煅颊车各一壮，更推摩背心演、总筋、脚上。

第四、潮热惊：因失饥伤饱，饮食不纳，脾胃虚弱，五心烦热，遍身热，气吼口渴，手足常掣，眼红。推三关一十，推肺经二百，推脾土、运八卦、分阴阳各一百，二扇门二十，要汗后，再加退六腑、水底捞月各二十。

第五、乌痧惊：因生冷太过，或迎风食物，血变成痧，遍身乌黑是也。青筋过脸，肚腹膨胀，唇黑，五脏寒。推三关、脾土各二百，运八卦一百，四横纹五十，黄蜂出洞二十，二扇门、分阴阳各三十，将手心揉脐五十。主吐泻。肚上起青筋，于青筋缝上煅七壮，背上亦煅之，青筋纹头上一壮，又将黄土一碗研末，和醋一钟，铫内炒过袱包，在遍身拭摩，从头往下推，引乌痧入脚，用针刺破，将火四心煅之。

第六、老鸦惊：因吃乳食受吓，心经有热，大叫一声即死是也。推三关三十，清天河水、补脾土、运八卦各一百，清肾水五十，天门入虎口，揉斗肘，煅囟门、口角上下、肩膊、掌心、脚跟、眉心、心演、鼻梁各一壮。若醒气急掐百劳穴，吐乳掐手足心，或脚来手来，用散麻缠之。将老鸦蒜晒干为末，用车前草擂水调，在儿心窝贴之，或令儿服之。

第七、鲫鱼惊：因寒受惊，风痰结壅，乳气不绝，口吐白沫，四肢摆，眼翻。即肺经有病。推三关、肺经各一百，推天河五十，按弦搓摩、运五经各三十，掐五指节三次，煅虎口、囟门上、口角上下各四壮，心演、脐下各一壮。小儿半岁，用捞鱼网，温水洗鱼涎与吞。一二岁者，用鲫鱼为末，烧灰乳调，或酒调吞下。

第八、肚膨惊：因食伤脾土，夜间饮食太过，胃不克化，气吼，肚起青筋膨胀，眼翻白。五脏寒。推三关一百，推肺经一十，推脾土二百，运八卦、分阴阳各五十，将手揉脐五十，按弦搓摩精宁穴一十，青筋缝上煅四壮。如泻，龟尾骨上一壮；若吐，心窝上下四壮；脚软，鬼眼穴一壮；手软，曲池侧拐各一壮；头软，天心、脐上下各一壮；若不开口，心窝一壮。

第九、夜啼惊：因吃甜辣之物，耗散荣卫，临啼四肢掣跳，哭不出，即是被吓。心经有热。一推三关二十，清天河二百，退六腑一百，分阴阳、清肾水、水底捞月各五十。

第十、宿痧惊：到晚昏沉，不知人事，口眼歪斜，手足掣跳，寒热不均。推三关、退六腑、补脾土各五十，掐五手指、分阴阳各一十，按弦搓摩。

第十一、急惊：因食生冷积毒以伤胃，肺中有风，痰裹心经心络之间，手捏拳，四肢掣跳，口眼歪斜，一惊便死是也。推三关、脾土、运五经、猿猴摘果各二十，推肺经、运八卦、推四横纹各五十，掐五手指节三次，煅鼻梁、眉心、心演、总筋、鞋带，以生姜热油拭之，或在腕上阴阳掐之。

第十二、慢惊：因乳食之间，受其惊搐，脾经有痰，咬牙，口眼歪斜，眼闭，四肢掣跳，心间迷闷，即是脾肾亏败，久疟被吓。推三关一百，补脾土、推肺经各二百，运八卦五十，掐手五指节、赤凤摇头各二十，天门入虎口，揉斗肘一十，运五经三十。若人事不省，于总筋心穴掐之，或鼻大小，于手青筋上掐之；若心间迷闷，掐住眉心，良久便好，两太阳、心演，用潮粉热油拭之，煅心窝上下三壮，手足心各四壮，其气不进不出，煅两掌心、肩膊上、喉下各一壮。

第十三、脐风惊：因产下剪脐，入风毒于脐内，口吐白沫，四肢掣动，手捻拳，眼偏左右，此症三朝一七便发，两眼角起黄丹，夜啼，口内喉演有白泡，针挑破出血即愈。推三关、肺经各十下，煅囟门、绕脐各四壮，喉下、心中各一壮。

第十四、弯弓惊：因饮食或冷或热，伤于脾胃，冷痰用于肺经，四肢向后仰，哭声不出。推三关、补肾水、运八卦各一百，赤凤摇头、推四横纹、分阴阳各二十，推脾土二百。望往后伸，煅膝上下四壮，青筋缝上七壮，喉下二壮；手往后挽，将内关掐之。

第十五、天吊惊：因母在风处乳食所伤，风痰络于胃口，头望后仰，脚往后伸，手望后撑，肺经有热。推三关、补肾水各五十，推脾土、分阴阳各一百，推肺经二百，飞经走气一十，煅总筋、鞋带、喉下各一壮，绕脐四壮，大陵穴掐一下，总穴掐三下；若眼翻不下，煅囟门四壮，两眉二壮，耳珠下掐之。又总心穴往下掐抠之，仍用雨伞一柄撑起，将鹅一只，吊在伞下，扎鹅嘴，取涎水与儿吃之，便好。

第十六、内吊惊：因当风而卧，风雨而眠，风痰太盛，哭声不止，遍身战动，脸青黄，眼向前内掣。脾经受病，其心不下是也。推三关、肾水各五十，推肺经、脾土、分阴阳各一百，运土入水二百，按弦搓摩五十，用竹沥小儿吞之；手缩，用细茶、飞盐各二钱，研为末，皂角末五分，黄蜡二钱，酒醋各半小钟，铫内化成饼，贴心窝，一时去药筋倒，用胶枣三枚，杏仁三十个，银磨水为饼，贴手足心即安。

第十七、胎惊：因母得孕，食荤毒，受劳郁。儿落地，或软或硬，口不开，如哑形。即是在母腹中，中胎毒也。推三关三十，分阴阳一百，退六腑五十，飞经走气、运五经、天门入虎口、揉斗肘各二十，掐五指头。不醒，煅绕脐四壮；若醒，口不开，用母乳将儿后心窝揉之；若肚起青筋，煅青筋缝上七壮，喉下三壮。

第十八、月家惊：因母当风而卧，或因多眠，或儿月内受风，痰壅心口，落地眼红撮口，手捏拳，头偏左右，哭不出声，肚起青筋，半月即发，肚腹气急。母食煎炒过多所致。推三关、肺经各一百，运八卦、推四横纹各五十，双龙摆尾二十，掐中指头、劳宫、板门。若不效，煅青筋缝上、胸前各七壮，绕脐四壮，百劳穴二壮，即安。

第十九、盘肠惊：因乳食生冷荤物，伤于脏腑，肚腹冷痛，乳食不进，人事软弱，肚起青筋，眼黄手软。六腑有寒。推三关、脾土、大肠、肺、肾经各一百，运土入水五十，揉脐火煅。

第二十、锁心惊：因食生冷过度，耗伤荣卫，鼻如鲜血，口红眼白，四肢软弱，好食生冷。皆因火盛。推三关二十，清心经三百，退六腑、分阴阳、清肾水各一百，运八卦、水底捞月、飞经走气各五十，即安。

第二十一、鹰爪惊：因乳食受惊，夜眠受吓，两手乱抓，捻拳不开，仰上啼号，身寒战，手爪望下来，口望上来。是肺经有热，心经有风。推三关二十，清天河水二百，推肺经、清肾水各一百，打马过河、二龙戏珠各一十，天门入虎口，揉斗肘，将手足二弯掐之，煅顶心、手心各一壮，太阳、心演、眉心俱煅，将潮粉围脐一周，大敦穴揉或火段。

第二十二、呕逆惊：因夜睡多寒，食多生冷，胃寒腹胀，四肢冷，肚疼响，眼翻白，吐乳呕逆。推三关、肺经各一百，推四横纹五十，凤凰展翅一十，心窝、中脘各煅七壮。

第二十三、撒手惊：因乳食不和，冷热不均，有伤脏腑，先寒后热，足一掣一跳，咬牙，眼翻白，两手一撒一死是也。推三关、脾土各一百，运土入水、运八卦、赤凤摇头各五十，将两手相合，横纹侧掐之。若不醒，大指头掐之，上下气关，二扇门、人中穴掐之；鼻气不进不出，吼气寒热，承山穴掐之；若泻，随症治之，先掐承山、眉心，后煅总筋、两手背上各二壮。

第二十四、担手惊：因湿气多眠，或食毒物，乃伤脾土，眼黄口黑，人事昏迷，掐不知痛，双手往后一担而死是也。于太阴、太阳掐之，推三关、脾土、肺经、分阴阳各一百，黄蜂入洞一十，飞经走气、天门入虎口、揉斗肘各二十，煅眉心、囟门各四壮，心窝七壮，曲池一壮。

第二十五、看地惊：因乳食受惊，或夜眠受吓，或饮食冷热，两眼看地，一惊便死，口歪，手捻拳，头垂不起是也。推三关三十，天河水二百，赤凤摇头一十，推脾土八下，按弦搓摩，煅绕脐、囟门各四壮，喉下二壮，用皂角烧灰为末，入童便及尿碱，用火焙干，将囟门贴之，即醒。

第二十六、丫凳惊：两手如丫凳坐样。推三关一百，二扇门、飞经走气各一十，分阴阳、运八卦各五十，煅曲池、虎口各四壮，若子时起可救，只宜温拭之，煅大口纹，即安。

第二十七、坐地惊：如坐地样。推三关、揉委中、揉脐、鞋带各一百，二扇门一十，用桃皮、生姜、飞盐、香油、散韶粉和拭，即安；两膝、两关、龟尾，用火煅之。

第二十八、软脚惊：软脚向后乱舞。揉脐、煅螺蛳骨上侧缝各二壮，绕脐四壮，喉下三壮。

第二十九、直手惊：双手一撒便死，直手垂下。先推眉心，用火煅四壮，推三关、运曲池各五十，揉一窝风一百，后煅总筋、手背上各四壮。

第三十、迷魂惊：昏沉不知人事，不识四方。推三关、运八卦、推肺经、清天河水各一百，补脾土五百，凤凰展翅一十，掐天心、眉心、人中、颊车，后煅心演、总筋、鞋带各一壮。

第三十一、两手惊：两手丫向前。先将两手掐之，后煅心演、总筋、囟门即愈。

第三十二、肚痛惊：哭声不止，手抱腹，身展转。推三关、补脾土、二扇门、黄蜂入洞、推大肠经、揉脐、揉龟尾各一百，次月便发，肚腹气急，脐中烧一炷香，即愈；不愈，绕脐四壮。

补　遗

孩儿惊：手足缩住，先笑后哭，眼光、筋红白难治，紫黄不妨。于太阴、太阳穴掐之，用黄麻一束，烧灰，吹鼻中；不醒，中指掐之。

脐风惊：将太阴、太阳掐之，太阳日起而红，酽醋一钟，韶粉炼之，红脉各处治之。太阴日起而红，将龟尾骨煅之，天心穴一壮。吐则横门掐之，泻则中指掐之。初一为太阳日，初二为太阴日，余仿此。用黄麻烧灰，吹鼻；掐中指。

水惊：眼翻白睛，眼角起黄丹者。将韶粉、飞盐，清油煎干，五心揉之，眼角、天心、太阳、太阴掐抠三五次，即愈。

肚胀惊：夜啼，肚上起青筋，肚胀如膨。将生姜、韶粉、桃皮、飞盐和同拭眉梁心，煅眉心、太阳、囟门各四壮，喉下一壮，心中三壮，绕脐四壮。

凡看惊，掐筋之法，看在何穴，先将主病穴起手掐三遍，后将诸穴俱做三遍，掐揉之，每日掐三四次，其病即退。

诸穴治法

中指头一节内纹掐之，止泻，掐三次就揉。

阳溪穴，往下推拂，治儿泻，女反之。

大陵穴后五分，为总心穴，治天吊惊，往下掐抠；看地惊往上掐抠。女子同。

板门穴，往外推之，退热，除百病；往内推之，治四肢掣跳。用医之手大拇指，名曰龙入虎口；用手捻小儿小指，名曰苍龙摆尾。

惊，揉大脚指，掐中脚指爪甲少许。

病症死生歌

手足皆符脾胃气，眼精却与肾通神，

两耳均匀牵得匀，要知上下理分明。

孩儿立醒方无事，中指将来掌内寻，

悠悠青气人依旧，口关眼光命难当。

口眼歪斜人易救，四肢无应不须忙，

天心一点掣膀胱，膀胱气馁痛难当。

丹田斯若绝肾气，闭涩其童命不长，

天河水过清水好，眼下休交黑白冲。

掌内如寒难救兆，四肢麻冷定人亡。

阴硬气冷决昏沉，紫上筋纹指上寻，

阴硬气粗或大小，眼黄指冷要调停。

肾经肝胆肾相连，寒暑交加作楚煎，

脐轮上下全凭火，眼翻手掣霎时安。

口中气出热难当，吓得旁人叹可伤，

筋过横纹人易救，若居坎离定人亡。

吐泻皆因筋上转，横门四板火来提，

天心穴上分高下，再把螺蛳骨上煨。

鼻连肺经不知多，惊死孩儿脸上过，

火盛伤经心上刺，牙黄口白命门疴。

口嗌心拽并气喘，故知死兆采人缘，

鼻水口黑筋无脉，命在南柯大梦边。

辨三关

凡小儿三关青，四足惊；三关赤，水惊；三关黑，人惊。有此通度三关候脉，是急惊之症，必死。余症可知。

风关青如鱼刺易治，是初惊；色黑难治。气关青如鱼刺，主疳劳身热易治，用八宝丹，每服加柴胡黄芩；色黑难治。命关青如鱼刺，主虚风邪附脾，用紫金锭，每服加白术、茯苓；色黑难治。

风关青黑色如悬针，乃水惊，易治。气关如悬针，主疳，兼肺脏积热，用保命丹，每服加灯心、竹叶。命关有此是死症。

风关如水字，主膈上有痰，并虚积停滞，宜下。气关如水字，主惊风入肺，咳嗽面赤，用体前丹。命关如水字，主惊风疳症，极力惊，用芦荟丸。通过三关黑色不治。

风关如乙字，主肝惊风。气关如乙字，主急惊风。命关如乙字，主慢惊脾风。青黑难治。

风关如曲虫，主疳病积聚。

婴童杂症

潮热方：不拘口内生疮，五心烦热。将吴茱萸八分，灯心一束，和水捣烂成一饼，贴在男左女右脚心里，裹住。退药后，推三关十下。

一、虚疟：补脾土四百，推三关、运八卦、推肾经、肺经、清天河水各三百。

二、食疟：推三关、运八卦各一百，清天河水二百，推脾土三百，肺经四百。

三、痰疟：推肺经四百，推三关、运八卦、补脾土、清天河水各二百。

四、邪疟：推肺经四百，推三关、六腑各三百，运八卦、补脾土、清天河各二百，各随症加减，五脏四指，六腑一截二指。

五、痢赤白相兼，寒热不调，感成此疾：用姜汁、车前草汁，略推三关，退六府，清天河水，水底捞月，分阴阳。

六、禁口痢：运八卦，开胸，阴阳揉脐为之。推三关、退六府、大肠经各一百，清天河水四十，推脾土五十，水底捞月一十，凤凰展翅。泻用蒜推，补脾土，用姜推。

七、头疼：推三关、分阴阳、补脾土、揉大肠经各一百，煅七壮，揉阴池一百；不止，掐阳池。

八、肚痛：推三关、分阴阳、推脾土各一百，揉脐五十，腹胀推大肠；不止，掐承山穴。

九、湿泻不响：退六府、揉脐及龟尾各二百，分阴阳、推脾土各一百，水底捞月三十。

十、冷泻响：推三关二百，分阴阳一百，推脾土五十，黄蜂入洞、揉脐及龟尾各三百，天门入虎口、揉斗肘各三十。

十一、治口内走马疳：牙上有白泡，退六府、分阴阳各一百，水底捞月、清天河水各三十，凤凰展翅，先推，后用黄连、五倍子煎水，鸡毛口中洗。

小儿眼光指冷：将醋一钟，皂角一片，烧灰为末，贴心窝。若吐即去药，用绿豆七粒，水浸研细，和尿碱为饼，贴囟门。

小儿四肢冷：将明矾钱半，炒盐三钱，黄蜡二钱，贴脐上。若气急，取竹沥服之。

小儿遍身热不退：用明矾一钱，鸡清调匀，涂四心即退。若不退，用桃仁七个，酒半钟，擂烂，贴在鬼眼便好。

小儿肚胀作渴，眼光：用生姜，葱白一根，酒半钟，擂烂吞下，则眼不光。又将雄黄不拘多少，烧热放在脐上，揉之即安。脚麻用散麻煎水，四心揉之。

小儿膀胱气：将黄土一块，皂角七个，焙为末，用醋和黄土炒过为饼，贴尾闾好。

小儿遍身肿：用糊椒、糯米、绿豆各七粒，黄土七钱，醋一钟，通炒过，袱包遍身拭之，即消。

小儿不开口：将朱砂一钱研末，吹入鼻中即安。

小儿咳嗽：掐中指第一节三下，若眼垂，掐四心。

小儿身跳：推肾筋后四心揉之。

小儿喉中气响：掐大指第二节。

诊脉歌

小儿有病须凭脉，一指三关定其息，

浮洪风盛数多惊，虚冷沉迟实有积。

小儿一岁至三岁，呼吸须将八至看，

九至不安十至困，短长大小有邪干。

小儿脉紧是风痫，沉脉须至气化难，

腹痛紧弦牢实秘，沉而数者骨中寒。

小儿脉大多风热，沉重原因乳食结，

弦长多是胆肝风，紧数惊风四指掣。

浮洪胃口似火烧，沉紧腹中痛不竭，

虚濡有气更兼惊，脉乱多痢大便血。

前大后小童脉顺，前小后大必气咽，

四至洪来若烦满，沉细腹中痛切切。

滑主露湿冷所伤，弦长客忤分明说，

五至夜深浮大昼，六至夜细浮昼别，

息数中和八九至，此是仙人留妙诀。

识病歌

要知虎口气纹脉，倒指看纹分五色，

黄红安乐五脏和，红紫依稀有损益，

紫青伤食气虚烦，青色之时症候逆。

忽然纯黑在其间，好手医人心胆寒，

若也直上到风关，迟速短长分两端，

如枪衡射惊风至，分作枝叶有数般，

弓反里顺外为逆，顺逆交连病已难，

叉头长短尤可救，如此医工仔细看。

男儿两岁号为婴，三岁四岁幼为名，

五六次第年少长，七龆八龄朝论文，

九岁为童十稚子，百病关格辨其因。

十一痫疾方癫风，疳病还同劳病攻，

痞癖定为沉积候，退他潮热不相同，

初看掌心中有热，便知身体热相从，

肚热身冷伤食定，脚冷额热是感风，

额冷脚热惊所得，疮疹发时耳后红。

小儿有积宜与塌，伤寒二种解为先，

食泻之时宜有积，冷泻须用与温脾，

小儿宜与涩脏腑，先将带伤散与之。

孩儿无事忽大叫，不是惊风是天吊，

大叫气促长声粗，误食热毒闷心窍，

急后肚下却和脾，若将惊痫真堪笑。

痢疾努气眉头皱，不努不皱肠有风，

冷热不调分赤白，脱肛因毒热相攻，

十二种痢何为恶，禁口刮肠大不同。

孩儿不病不可下，冷热自汗兼自下，

神困囟陷四肢冷，干呕气虚神却怕。

吐虫面白毛焦枯，疳气潮热食不化，

鼻塞咳嗽及虚痰，脉细肠鸣烦躁讶，

若还有疾宜速通，下了之时心上脱。

孩儿食热下无妨，面赤青红气壮强，

脉弦红色肚正热，痄腮喉痛尿如汤。

屎硬腹胀胁肋满，四肢浮肿夜啼长，

遍身生疮肚隐痛，下之必愈是为良。

诸症治法

胎寒：孩儿百日胎寒后，足屈难伸两手拳，

口冷腹胀身战栗，昼啼不已夜嗷煎。

胎热：三朝旬外月余儿，目闭泡浮症可推。

常作呻吟火燥起，此为胎热定无疑。

脐风：风邪早受入脐时，七日之间验吉凶，

若见肚脐口中色，恶声口气是为凶。

脐突：孩儿生下旬余日，脐突先浮非大疾，

秽水停中自所因，徐徐用药令消释。

夜啼：夜啼四症惊为一，无泪见灯心热烦，

面莹夹青脐下寒，睡中顿哭是神干。

急惊：面红卒中浑身热，唇黑牙关气如绝，

目翻搐搦喉有痰，此是急惊容易决。

急惊：急惊之后传如疟，外感风邪为气虚。

略表气和脾与胃，然后寒热得消除。

慢惊：阴盛阳虚病已深，吐泻后睡扬[image: ]
 睛，

神昏按缓涎流甚，此症分明是慢惊。

搐症：搐症须分急慢惊，赤由气郁致昏沉，

良医亦治宜宽气，气下之时搐自停。

诸风：诸风夹热引皮肤，凝结难为预顿除，

颊肿须防喉舌内，要除风热外宜涂。

伤积：头疼身热腹微胀，足冷神昏只爱眠，

因食所伤脾气弱，不宜迟缓表为先。

吐泻：脾虚胃弱病源根，食谷水和运化行，

清浊邪干成吐泻，久传虚弱便生风。

伤寒：伤寒之候有多般，一概相推便救难，

两目见红时喷嚏，气粗身热是伤寒。

伤风：伤风发热头应痛，两颊微红鼻涕多，

汗出遍身兼咳嗽，此伤风症易调和。

夹食：鼻涕头疼时吐逆，面红面白变不一，

此因夹食又伤寒，发表有功方下积。

夹惊：身微有热生烦躁，睡不安兮神不清，

此是伤风感寒症，亦宜先表次宁心。

赤白：小儿之痢细寻推，不独成之积所为，

冷热数般虽各异，宽肠调胃在明医。

五痢：痢成五色岂堪闻，日久传来神气昏，

头痛肚疼苦为最，便知小儿命难存。

五疳：五疳之脏五般看，治法推详事不难，

若见面黄肌肉瘦，齿焦发落即为疳。

走马疳：走马疳似伤寒毒，面色光浮气喘胸，

若见牙焦腮有血，马疳如此是真形。

脱肛：肛门脱露久难收，再成风伤是可忧，

沉自先传脾胃得，更详冷热易为瘳。

诸疝：诸疝原来各有名，盖因伤热气侵成，

始分芍药乌梅散，匀气金铃与五灵。

咳嗽：咳嗽虽然分冷热，连风因肺感风寒，

眼浮痰盛喉中响，戏水多因汗未干。

齁[image: ]
 ：小儿齁[image: ]
 为声啼，吃以酸咸又乱之，

或自肺风伤水湿，风冷热聚为良医。

腹痛：大凡腹痛初非一，不独髒瘕与痃癖，

分条析类症多般，看此语中最详悉。

口疮：心脾胃热蒸于上，舌与牙根肉腐伤，

口臭承浆分两处，有疮虽易治四方。

目症：生下余旬目见红，盖因腹受热兼风，

凉肝心药最为妙，疝气痘疮宜别攻。

重舌：孩儿受胎诸邪热，热壅三焦作重舌，

或成鹅口症堪忧，用药更须针刺裂。

陈氏经脉辨色歌

小儿须看三关脉，风气命中审端的，

青红紫黑及黄纹，屈曲开丫似针直。

三关通青四足惊，水惊赤色谁能明，

人惊黑色紫泻痢，色黄定是被雷惊按此与仙授诀不同
 ，再验之
 。

或青红纹只一线，娘食伤脾惊热见，

左右三条风肺痰，此时伤寒咳嗽变。

火红主泻黑相兼，痢疾之色亦如然，

若是乱纹多转变，沉疴难起促天年。

赤似流珠主膈热，三焦不和心烦结，

吐泻肠鸣自利下，六和汤中真口诀。

环珠长珠两样形，脾胃虚弱心胀膨，

积滞不化肚腹痛，消食化气药堪行。

来蛇去蛇形又别，冷积脏寒神困极，

必须养胃倍香砂，加减临时见药力。

弓反里形纹外形，感寒邪热少精神，

小便赤色夹惊风，痫症相似在人明。

枪形鱼刺水字纹，风痰发搐热如焚，

先进升麻连壳散，次服柴胡大小并。

针形穿关射指甲，一样热惊非齁呷，

防风通圣凉膈同，次第调之休乱杂。

医者能明此一篇，小儿症候无难然，

口传心授到家地，遇地收功即近仙。

此诀即徐氏水镜诀之意，陈氏敷演之，取其便诵也。

论虚实二证歌

实证：两腮红赤便坚秘，小便黄色赤不止，

上气喘急脉息多，当行冷药方可治。

虚证：面光白色粪多青，腹虚胀大呕吐频，

眼珠青色微沉细，此为冷痰热堪行。

五言歌

心惊在印堂，心积额两广，心冷太阳位，心热面颊装。

肝惊起发际，脾积唇焦黄，脾冷眉中岳，脾热大肠侵。

肺惊发际形，肺积发际当，肺冷人中见，肺热面腮旁。

肾惊耳前穴，肾积眼胞厢，肾冷额上热，肾热赤苍苍。

附辩 《医统
 》

或问 《铜人》、《千金》等书空穴多，《十四经发挥》所载空穴少，如风市、督俞、金津、玉液等，彼有此无，不同何也？曰：《十四经发挥》据 《素问》骨空篇论及王注，若 《铜人》、《千金》纂皆偏书，非黄岐正经也。

或问：睛明、迎香、承泣、丝竹空，皆禁灸何也？曰：四穴近目，目畏火，故禁灸也。以是推之，则知睛明不可灸，王注误矣。

或问：用针浑是泻而无补，古人用之，所以导气，治之以有余之病也。今人鲜用之，或知其无补而不用欤？抑元气禀赋之薄而不用欤？或断丧之多而用针无益欤？抑不善用而不用欤？经曰：阳不足者温之以气，精不足者补之以味。针乃砭石所制，既无气，又无味，破皮损肉，发窍于身，气皆从窍出矣，何得为补？经曰：气血阴阳俱不足，勿取以针，和以甘药，是也。又曰：形气不足，病气不足，此阴阳皆不足也，不可刺之，刺之重竭其气，老者绝灭，壮者不复矣。若此谓者，皆是有泻而无补也。

或问：病有在气分者，有在血分者，不知针家，亦分气与血否？曰：气分、血分之病，针家亦所当知。病在气分，游行不定；病在血分，沉着不移。以积块言之，腹中或上或下，或有或无者，是气分也；或在两胁，或在心下，或在脐上下左右，一定不移，以渐而长者，是血分也。以病风言之，或左手移于右手，右足移于左足，移动不常者，气分也；或常在左足，或偏在右手，着而不走者，血分也。凡病莫不皆然，须知在气分者，上有病，下取之；下有病，上取之；在左取右，在右取左。在血分者，随其血之所在，应病取之。苟或血病泻气，气病泻血，是谓诛伐无过，咎将谁归！

或问：今医用针，动辄以袖覆手，暗行指法，谓其法之神秘，弗轻示人，惟恐盗取其法者，不知果何法耶？曰： 《金针赋》十四法，与夫青龙摆尾等法，可谓已尽之矣，舍此而他求法之神秘，吾未之信也，今若此者，不过过为诡妄，以欺人耳。纵为至巧，殆必神亦不佑，针亦不灵也。奚足尚哉！

或问：有医置针于穴，略不加意，或谈笑，或饮酒，半饷之间，又将针捻几捻，令呼几呼，仍复登筵以饮，然后起针，果能愈病否乎？曰：经云：凡刺之真，必先治神。又云：手动若务，针耀而匀，静意视义，观适之变。又云：如临深渊，手如握虎，神无营于众物。又云：如侍所贵，不知日暮。凡此数说，敬乎怠乎，若谈笑饮酒，不敬孰甚，安能愈病哉？业医者，当深长思矣！

请益

◎医官逸林刘氏云：凡针痰气，先转针头向上，令痰散动，然后转针头向下，令气泄。

◎针痞块，先将痞根按之，如指大坚硬者，用针频频刺烂，庶块易消。

◎太医院医官继洲杨氏云：凡针腹上穴，令患人仰卧，使五脏垂背，以免刺患。又云：前面深似井，后面薄似饼，用针前面宜深，后面宜浅。

导　读

由西晋著名中医学家王叔和编撰的《脉经》是我国现存第一部流传于世的脉学经典著作。该书集晋以前脉学文献之大成，发展并构建了中医脉学体系，在中医脉学发展史上占有重要的地位，对后世脉学的发展产生了深远的影响，推动了中医脉学、中医诊断学乃至中医学的向前发展。

一、《脉经》与作者

王叔和名熙，魏晋间著名医学家，西晋高平(今山东邹县西南，一说今山东济宁)人。尝任太医令。唐·甘伯宗《名医录》称王叔和“性度沉静，通经史，穷研方脉，精意诊切，洞识摄养之道，深晓疗病之说。”可知王叔和精通医道，擅长诊脉。王叔和对中医学的另一个贡献是整理了《伤寒杂病论》，使得这部对中国医学乃至世界医学都产生过重要影响的《伤寒杂病论》(后分成《伤寒论》和《金匮要略》两个部分)成为世上流传最广影响最大的中医名著，至今仍是中医院校学生学习中医的必读之书。《伤寒论》、《金匮要略》能流传至今，王叔和的功绩不可没。

脉诊是中医学最具特色的诊断方法，是经过医家漫长的医疗实践总结出来的诊断经验与智慧。在战国至秦汉时期形成的古医经中，如《黄帝内经》、《扁鹊脉法》、《华佗脉法》等脉诊理论占有重要地位。仅《黄帝内经》中散见的脉名就有30多种。公元3世纪中叶，王叔和选录《内经》、《难经》以及张仲景、华佗等汉魏著名医家有关脉论精华，编撰成《脉经》。据王叔和自述，“今撰集岐伯以来，逮于华佗，经论要诀，合为十卷……其王、阮、傅、戴、吴、葛、吕、张，所传异同，咸悉载录。”《脉经》是我国现存第一部脉学专著，不仅全面继承了魏晋以前的脉学成就，集晋以前脉学之大成，同时王氏还分门别类，在阐明脉学理论的基础上联系临床实践，并将自己的临证体会以及当代临证经验融会其中。该书不仅在唐、宋是医学生的必读教科书，也是历代学习中医的必读之书。

《脉经》10卷，98篇。首次对中医脉学理论进行系统全面的论述，该书“叙阴阳表里，辨三部九候，分人迎、气口、神门，条十二经，二十四气，奇经八脉。以举五脏、六腑、三焦、四时之疴。若网在纲，有条而不紊。”所论述的寸、关、尺三部定位脉诊以及总结的24种脉象，为我国脉学的建立和发展奠定了坚实的基础，为后世医家继承和发扬。宋·林亿称其“若网在纲，有条不紊，使人占外以知内，视死而别生。”可谓推崇之至。

二、主要学术特点及对临床的指导意义

1.确立脉象形状，首次归纳脉象为24种

医之为道，审脉为难。故有“心中易了，指下难明”。《内经》、《难经》、《伤寒杂病论》等古代医学文献零散记载有30余种脉象，但缺乏脉象的明确描述。《脉经》准确描述各种脉象的不同指下感觉，并首次总结归纳为浮、芤、洪、滑、数、促、弦、紧、沉、伏、革、实、微、涩、细、软、弱、虚、散、缓、迟、结、代、动24种脉象。如:“浮脉举之有余，按之不足”。“沉脉举之不足，按之有余”。浮与沉相对，通过举按有余不足得到不同的脉象。脉象特征描述简明准确，便于掌握。确立了对脉象认识的基本标准，脉象名称和定义的统一、规范，为后世所遵从。《脉经》后历代中医著述对脉象的描述，均未离开《脉经》的24种脉象基本形状，成为后世论脉的标准。

《脉经》不仅将每种脉象包括脉的体状和搏动征象与变化均作了具体详尽的描述，还首开脉象鉴别先河。《脉经》提出浮与芤、弦与紧、革与实、滑与数、沉与伏、微与涩、软与弱、缓与迟等八组相类脉，对脉象的鉴别有着重要意义。如:沉与伏相类，二脉均重按乃得，然伏脉须“极重指按之，著骨乃得”，较沉脉重按，又更甚之。这是因为这两种脉象的主病不同、轻重不同、预后也不同，自当仔细分别，以免耽误病情。这对后世辨脉有很重要的启示作用。

2.改进诊脉方法，确定三部脉法和脏腑分候定位

《内经》有全身动脉诊法和三部九候诊脉法，所载诊法不一，只有“气口”、“寸口”、“脉口”的笼统说法。诊脉独取寸口法首倡于《难经》，提出了寸口切脉的寸尺两部脉法。张仲景推崇人迎、气口、趺阳全身三部诊法。而《脉经》在《难经》的寸尺两部脉法基础上，发展为寸关尺三部脉法，并首次提出腕后拇指侧高骨为关，关前为寸，关后为尺。把《内经》的遍身诊法之三部加以发挥，阐释为掌后脉口寸关尺三部，并以寸、关、尺三部各有天地人三候，合为九候。这是最早的寸口三部九候提法。《脉经》提出的寸、关、尺三部左手依次候心小肠、肝胆、肾膀胱，右手依次候肺大肠、脾胃、肾膀胱的脏腑分配观点，使独取寸口脉法在理论上与方法上趋于完善，推进了这种简便易行的诊脉方法的临床普遍使用。

《脉经》确立了寸口的寸关尺三部脉法，不仅在于提出三部之说和各部脉位，也在于确立了寸关尺脏腑分候，并从临床应用方面加以系统总结。《脉经》的脏腑定位，成为中医脉学诊断学重要组成部分之一。

3.阐述脉象机理与脏腑疾病紧密结合，指导临床

一是对脉象主病机理进行原则概括，如:“迟则为寒，涩则少血”;二是结合脉、证、病机、治疗进行综合总结。如《脉经》卷二“平三关病候并治宜第三”有“寸口脉滑，阳实，胸中壅满吐逆，宜服前胡汤。针太阳巨阙泻之。”“寸口脉浮，中风，发热，头痛。宜服桂枝汤、葛根汤，针风池、风府，向火灸身，摩治风膏，覆令汗出。”指明浮脉与外感中风的病因病机与见症，用桂枝汤和解营卫，或葛根汤解肌论治方药，以及选用针灸太阳经腧穴祛风邪的一系列论治方案。这些对脉证论治的可贵认识，不但反映出当时的脉象病理研究已经达到较高的水平，就是今天在临床上仍有参考价值。

《脉经》在阐述脉象的同时，也深入浅出地阐明脉理，并结合生理、病理及证候进行研究，将脉诊、脉法与病症、脏腑主病、治疗大法、方药有机地结合起来，便于临床应用。如:“心中寒者，其人病心如啖蒜状。剧者，心痛彻背，背痛彻心，如蛊注。其脉浮者，自吐乃愈。愁忧思虑则伤心，心伤则苦惊，喜忘，善怒。心伤者，其人劳倦即头面赤而下重，心中痛彻背，自发烦热，当脐挑手，其脉弦，此为心脏伤所致也。”这种将脉象、病症结合起来，脉诊可判断预后，这在现代仍有指导意义。

本书所论述的脉法和多种病症包括伤寒、热病、内科杂病、妇人及小儿疾病的病名及脉证治疗，内容丰富，极大地发展了辨证论治体系，为历代医家所推重。

4.丰富和发展了针灸经络学理论

《脉经》不仅全面继承了《灵枢》的经络学说，更对经络学说予以创新和发展。如卷二“平三关阴阳二十四气脉第一”就是将切诊与脏腑经络辨证结合起来，以脉论证，指出针灸的原则与方法。《脉经》还对脏腑20个俞、募穴部位、主治及刺灸进行论述，是针灸学俞募穴理论现存的最早文献。此外，《脉经》还对奇经八脉的循行起止与病证作了系统总结，对后世产生较大影响，如李时珍的《奇经八脉考》全部收载了《脉经》中有关奇经八脉内容。王叔和不仅是位脉学家，又是一位有贡献的针灸理论家。

5.是学习《伤寒论》、《金匮要略》重要的参考文本

由于王叔和编次整理了《伤寒杂病论》，而张仲景《伤寒杂病论》中以“病脉证治”主线贯穿全书的理论与方法，对王叔和产生了极大的影响。因此，王叔和在编撰《脉经》时，吸收了《伤寒杂病论》中与脉密切相关的内容也就不足为奇了。王叔和引录《伤寒杂病论》内容，主要集中在卷7～9三卷中，而这些内容在许多方面却恰恰可以弥补今本《伤寒论》、《金匮要略》的不足，可以纠正他们存在的问题。如:清代著名医家钱熙祚考证言，“第七卷又云:‘脉浮而紧。浮则为风，紧则为寒。风则伤卫，寒则伤营。营卫俱病，骨节烦疼，可发其汗。宜麻黄汤。’今本《伤寒论》脱‘宜麻黄汤’四字。致后人误解为大青龙汤证。按大青龙汤，用麻黄以解表，石膏以清里，本为外伤风寒，而内伏暍热者设。此条但言风寒，而无烦躁之内热，其非大青龙证，明矣。”因此，学习《脉经》不仅可以明晰脉学理论，更可作为学习《伤寒论》、《金匮要略》的参考文本。

此外《脉经》对学习《内经》、《难经》等早期著作，也有重要参考价值。

三、如何学习应用《脉经》

1.牢记24种脉象及其主病，结合临床实际反复揣摩

牢记24种脉象及其主病并利用一切机会去实践、揣摩、领会脉学的真谛。解决“心中易了，指下难明”的境况，达到熟练掌握应用脉象于诊断疾病，结合中医理论反复分析脉象、症状、疾病之间的关系，分析其机理，融会贯通。从而达到辨证准确，指导临床。

全书将三部九候、寸口脉、24脉、脉法与伤寒、热病、杂病、妇人及小儿病症的脉象与治疗紧密结合，突出了临床的实用性。学习时要将脉象变化与具体疾病、病人和常人结合起来，利用一切机会，多临证、多摸脉。如:摸家人脉搏、亲属朋友脉搏、怀孕妇人脉搏、小儿脉搏、老人脉搏等等，只要多临证，多实践，反复揣摩，就一定能掌握要领，学好脉学，临床时诊脉准，判断病情预后准，处方用药准，何愁提不高临床疗效。

《脉经》将脉象以阴阳来区分，具有以简驭繁，便于学习和掌握的特点。如:“肝实左手关上脉阴实者，足厥阴经也。病苦心下坚满，常两胁痛，自忿忿如怒状。肝虚左手关上脉阴虚者，足厥阴经也。病苦胁下坚，寒热，腹满，不欲饮食，腹胀，悒悒不乐，妇人月经不利，腰腹痛。”这种将脏腑、脉象、阴阳、虚实紧密相连，便于理解和掌握脉象及其主病。因此，学习脉学要多实践，反复揣摩，深刻领会，才能真正掌握脉学的精髓，临证应运才能得心应手。

《脉经》分阴阳虚实固然以简驭繁，但高阳生《脉诀》的“七表八里九道脉”、崔嘉彦的“浮沉迟数”四脉为纲以及滑寿《诊家枢要》六脉为纲诊脉法，对临床也有指导意义。学习时在掌握《脉经》的基础上，再比较这些著作，可以互相启发，更好的学习与掌握《脉经》的精髓。

2.学习时应参照《伤寒论》、《金匮要略》对比学习

《脉经》卷7～9引录了《伤寒论》和《金匮要略》内容，因此学习时还要结合《伤寒论》、《金匮要略》对比学习。由于王叔和撰次了《伤寒杂病论》，使得《伤寒杂病论》流传于世，并对历代医学都产生了非常大的影响。因此，王叔和在编撰《脉经》时，将《伤寒杂病论》内容收于其中，是本于《伤寒杂病论》是始终将脉象和病证紧密结合，建立了理法方药辨证论治体系，可见学习脉象一定要结合主病，才能学好脉象，临证用的灵活，治疗才有确切疗效。因此，学习《脉经》还要注意与《伤寒论》和《金匮要略》互相对比来看，深刻领会并掌握脉象、主病、治法、方药的紧密结合。

另外，学习《伤寒论》和《金匮要略》时，也要参考《脉经》互相比较，才能真正学好。

3.还应掌握《素问》、《灵枢》、《难经》基本知识来学习

《脉经》保存了不少早期的医学文献，内容互有交叉，故学习《脉经》时，还要结合《素问》、《灵枢》、《难经》的基本知识来学习，方能融会贯通。

4.结合临床专业特点，可认真为《脉经》中妇科、针灸等内容，将脉与证的内在联系理清

另外，《脉经》也存在某些局限和不足之处。如选材还不是很精，有些内容与脉学无关，体例也较乱，有不少内容直接引用前人著述而未加系统整理，故有一些矛盾或脱节之处。希望在学习研究中，还须注意这些问题。对于难懂不易弄明白的地方，如古代病名等，还有待今人去进一步研究开发。学习时要注意前后比较，先掌握重点，然后再循序渐进。

整理说明

西晋·王叔和编著的《脉经》是我国传世最早的一部中医脉诊学的专著，约成书于公元3世纪中叶，对后世产生过深远的影响。由于该书收集了多部汉晋时期的重要的医学文献，特别是张仲景纂著《伤寒卒病论》一书，在《脉经》卷七至卷九得以充分反映，为学习掌握《伤寒论》、《金匮要略》具有重要的现实意义。在唐代太医署培养医生的必读之书中，有关经脉及望诊、伤寒论治内容，可散见于此期《备急千金方》、《外台秘要》等医学大型类书中。由于该书流传年代久远且攸关医学重任，到宋朝熙宁元年，《脉经》经过国家校正医书局林亿等人的类次，先后以大字本、小字本二种版本，由国子监向全国刊行。其间有地方坊刻本出现，如福建建阳本(马继兴先生认为是广西漕司本)、何大任刊本、河南龙兴道儒学本等。元明时期有坊间的影刻本问世，影响大的如叶氏广勤堂影元刻本、吴勉学《医统正脉》所收《脉经》本。清代以守山阁钱熙祚校本及周学海校本为主要刻本。

本次整理以叶氏广勤堂影元刻本(1956年人民卫生出版社影印)为底本，对校本有佚名氏影宋刻本、钱本(守山阁钱熙祚校本)及周学海本;参校本有《素问》、《灵枢》、《难经》、《针灸甲乙经》、《注解伤寒论》、《金匮要略方论》、《诸病源候论》、《备急千金要方》、《千金翼方》等。

为了便于读者学习，我们对底本存在的问题做了如下处理:

1.将原本的繁体字、通假字、古今字、避讳字均改为国家规范的简体字，不出注。

2.凡底本中明显误字，如白→曰、俱→但、止→上、阻→归、刻→克等，今据校本改正，不出注。

3.保留底本风貌。如保留早期用字，傍(旁)、差(瘥)、欬(咳)、管(脘)等。又如卷第八“若不结胸，但头汗出，……身必发黄”后，周学海本有“属柴胡栀子汤”六字，影宋刻本同底本，应为后世晚出的方名，故仍从底本。

4.凡底本中脱、衍、误字句，今据校本补、删。如:卷一第十“皆从其物类治”，原脱“治”，据上下文义及《针灸甲乙经》卷七第一补;卷三第四“微大，为肺痹”原误为“微汗”，据《灵枢·邪气脏腑病形篇》改;卷四第一“复欲发动，其人欲多饮，饮即注利，如利止者生，不止者死”，影宋本无此22字，应为前句“关上脉滑”内容的衍文，故删;卷五第四“病人足趺肿，呕吐头重者死”原脱11字，据影宋本补。

5.保留有价值的佚文。如卷七第十有“为可灸少阴、厥阴主逆”，《注解伤寒论》卷六第十无此9字，它保留了《伤寒卒病论》古传本的面貌;卷七第十三保留《脉经》古注，影宋本作大字正文，而底本为小字注，反映了元刻本的特色。

《脉经》是医家必读的七经之一，由于我们水平所限，本次整理错误与不足，敬请读者指正。

校定脉经序

臣等承诏典校古医经方书，所校仇中，《脉经》一部乃王叔和之所撰集也。叔和，西晋高平人，性度沉靖，尤好著述，博通经方，精意诊处，洞识修养之道。其行事具唐·甘伯宗《名医传》中。

臣等观其书，叙阴阳表里，辨三部九候，分人迎、气口、神门，条十二经、二十四气、奇经八脉，以举五脏六腑、三焦、四时之痾。若网在纲，有条而不紊，使人占外以知内，视死而别生，为至详悉，咸可按用。其文约，其事详者独何哉?盖其为书，一本《黄帝内经》，间有疏略未尽处，而又辅以扁鹊、仲景、元化之法，自余奇怪异端不经之说，一切不取。不如是何以历数千百年而传用无毫发之失乎!又其大较，以谓脉理精微，其体难辨，兼有数候俱见、异病同脉之惑，专之指下，不可以尽隐伏，而乃广述形证虚实，评明声色王相，以此参伍，决死生之分，故得十全无一失之谬，为果不疑。

然而，自晋室东渡，南北限隔，天下多事，于养生之书实未皇暇，虽好事之家仅有传者，而承疑习非，将丧道真，非夫圣人曷为厘正!恭惟主上体大舜好生之德，玩神禹叙极之文，推锡福之良心，鉴慎疾之深意，出是古书，俾从新定。臣等各殚所学，博求众本，据经为断，去取非私。

大抵世之传授不一，其别有三:有以隋·巢元方时行《病源》为第十卷者，考其时而缪自破;有以第五分上下卷，而撮诸篇之文，别增篇目者，推其本文，而义无取。稽是二者，均之未见厥真，各秘其所藏尔。

今则考以《素问》、《九墟》、《灵枢》、《太素》、《难经》、《甲乙》、仲景之书，并《千金方》及《翼》说脉之篇以校之，除去重复，补其脱漏，其篇第亦颇为改易，使以类相从，仍旧为一十卷，总九十七篇，施之于人，俾披卷者，足以占外以知内，视死而别生，无待饮上池之水矣。

国子博士臣高保衡、尚书屯田郎中臣孙奇、光禄卿直秘阁臣林亿等谨上


序

新刊王氏脉经卷第一

朝散大夫守光禄卿直秘阁判登闻检院

上护军臣林亿等类次

脉形状指下秘决第一二十四种


浮脉，举之有余，按之不足浮于手下
 。

芤脉，浮大而软，按之中央空，两边实。一曰手下无，两
 傍有
 。

洪脉，极大在指下。一曰浮而大
 。

滑脉，往来前却流利，辗转替替然，与数相似。一曰浮
 中如有力
 。一曰漉漉如欲脱
 。

数脉，去来促急。一曰一息六七至
 。一曰数者进之名
 。

促脉，来去数，时一止复来。

弦脉，举之无有，按之如弓弦状。一曰如张弓弦，按之不
 移
 。又曰浮紧为弦
 。

紧脉，数如切绳状。一曰如转索之无常
 。

沉脉，举之不足，按之有余。一曰重按之乃得
 。

伏脉，极重指按之，着骨乃得。一曰手下裁动
 。一曰按之
 不足，举之无有
 。一曰关上沉不出，名曰伏
 。

革脉，有似沉伏，实大而长，微弦。《千金翼
 》以革为牢
 。

实脉，大而长，微强，按之隐指愊愊然。一曰沉浮皆得
 。

微脉，极细而软，或欲绝，若有若无。一曰小也
 。一曰手
 下快
 。一曰浮而薄
 。一曰按之如欲尽
 。

涩脉，细而迟，往来难且散，或一止复来。一曰浮而短
 。一曰短而止
 。或曰散也
 。

细脉，小大于微，常有，但细耳。

软脉，极软而浮细。一曰按之无有，举之有余
 。一曰细小而软
 。软，一作濡，曰濡者，如帛衣在水中，轻手相得
 。

弱脉，极软而沉细，按之欲绝指下。一曰按之乃得，举之
 无有
 。

虚脉，迟大而软，按之不足，隐指豁豁然空。

散脉，大而散。散者，气实血虚，有表无里。

缓脉，去来亦迟，小[image: ]
 于迟。一曰浮大而软，阴浮与阳同等
 。

迟脉，呼吸三至，去来极迟。一曰举之不足，按之尽牢
 。一
 曰按之尽牢，举之无有
 。

结脉，往来缓，时一止复来。按之来缓，时一止者，名结阳
 。初来动止，更来小数，不能自还，举之则动，名结阴
 。

代脉，来数中止，不能自还，因而复动。脉结者生，代者死。

动脉，见于关上，无头尾，大如豆，厥厥然动摇。《伤寒
 论
 》云:阴阳相搏名曰动
 。阳动则汗出，阴动则发热，形冷恶寒
 。数脉见于关上，上下无头尾，如豆大，厥厥动摇者，名曰动
 。

浮与芤相类与洪相类
 ，弦与紧相类，滑与数相类，革与实相类《千金翼
 》云:牢与实相类
 ，沉与伏相类，微与涩相类，软与弱相类，缓与迟相类软与迟相类
 。

平脉早晏法第二

黄帝问曰:夫诊脉常以平旦，何也?岐伯对曰:平旦者，阴气未动，阳气未散，饮食未进，经脉未盛，络脉调均《内经
 》作调匀
 ，气血未乱，故乃可诊。过此非也《千金
 》同，
 《素问
 》《太素
 》云:有过之脉
 。切脉动静而视精明，察五色，观五脏有余不足，六腑强弱，形之盛衰。以此参伍，决死生之分。

分别三关境界脉候所主第三

从鱼际至高骨其骨自高
 ，却行一寸，其中名曰寸口。从寸至尺，名曰尺泽，故曰尺寸。寸后尺前名曰关。阳出阴入，以关为界。阳出三分，阴入三分，故曰三阴三阳。阳生于尺动于寸，阴生于寸动于尺。寸主射上焦，出头及皮毛竟手。关主射中焦，腹及腰。尺主射下焦，少腹至足。


辨尺寸阴阳荣卫度数第四

夫十二经皆有动脉，独取寸口，以决五脏六腑死生吉凶之候者，何谓也?然:寸口者，脉之大会，手太阴之动脉也。人一呼脉行三寸，一吸脉行三寸，呼吸定息，脉行六寸。人一日一夜，凡一万三千五百息，脉行五十度，周于身。漏水下百刻，荣卫行阳二十五度，行阴亦二十五度，为一周晬时也
 。故五十度而复会于手太阴。太阴者，寸口也，即五脏六腑之所终始，故法取于寸口。

脉有尺寸，何谓也?然:尺寸者，脉之大会要也。从关至尺是尺内，阴之所治也;从关至鱼际是寸口内，阳之所治也。故分寸为尺，分尺为寸。故阴得尺内一寸，阳得寸内九分。尺寸终始一寸九分，故曰尺寸也。

脉有太过，有不及，有阴阳相乘，有覆有溢，有关有格，何谓也?然:关之前者，阳之动也，脉当见九分而浮。过者，法曰太过;减者，法曰不及。遂上鱼为溢，为外关内格，此阴乘之脉也。关之后者，阴之动也，脉当见一寸而沉。过者，法曰太过;减者，法曰不及。遂入尺为覆，为内关外格，此阳乘之脉，故曰覆溢。是真脏之脉也，人不病自死。

平脉视人大小长短男女逆顺法第五

凡诊脉，当视其人大小、长短及性气缓急。脉之迟速、大小、长短，皆如其人形性者，则吉。反之者，则为逆也。脉三部大都欲等，只如小人、细人、妇人，脉小软。小儿四五岁，脉呼吸八至，细数者，吉。《千金翼
 》云:人大而脉
 细，人细而脉大，人乐而脉实，人苦而脉虚，性急而脉缓，性缓而脉躁，人壮而脉细，人羸而脉大，此皆为逆，逆则难治
 。反此为顺，顺则易治
 。凡妇人脉常欲濡弱于丈夫
 。小儿四五岁者，脉自
 [image: ]
 疾，呼吸八至也
 。男左大为顺，女右大为顺
 。肥人脉沉，瘦人脉浮
 。

持脉轻重法第六

脉有轻重，何谓也?然:初持脉如三菽之重，与皮毛相得者，肺部也。菽者，小豆
 。言脉轻如三小豆之重
 。吕氏作大豆
 。皮毛之间者，肺气所行，故言肺部也
 。如六菽之重，与血脉相得者，心部也。心主血脉，次于肺，如六豆之重
 。如九菽之重，与肌肉相得者，脾部也。脾在中央，主肌肉，故次心，如九豆之重
 。如十二菽之重，与筋平者，肝部也。肝主筋，又在脾下，故次之
 。按之至骨，举之来疾者，肾部也。肾主骨，其脉沉至骨
 。故曰轻重也。

两手六脉所主五脏六腑阴阳逆顺第七

《脉法赞》云:肝心出左，脾肺出右，肾与命门，俱出尺部，魂魄谷神，皆见寸口。左主司官，右主司府。左大顺男，右大顺女。关前一分，人命之主。左为人迎，右为气口。神门决断，两在关后。人无二脉，病死不愈。诸经损减，各随其部。察按阴阳，谁与先后?《千金
 》云:三阴三阳，谁先谁后
 。阴病治官，阳病治府。奇邪所舍，如何捕取?审而知者，针入病愈。

心部在左手关前寸口是也，即手少阴经也，与手太阳为表里，以小肠合为府。合于上焦，名曰神庭，在龟一作鸠
 尾下五分。

肝部在左手关上是也，足厥阴经也，与足少阳为表里，以胆合为府，合于中焦，名曰胞门一作少阳
 ，在太仓左右三寸。

肾部在左手关后尺中是也，足少阴经也，与足太阳为表里，以膀胱合为府，合于下焦，在关元左。

肺部在右手关前寸口是也，手太阴经也，与手阳明为表里，以大肠合为府，合于上焦，名呼吸之府，在云门。

脾部在右手关上是也，足太阴经也，与足阳明为表里，以胃合为府，合于中焦，脾胃之间，名曰章门，在季胁前一寸半。

肾部在右手关后尺中是也，足少阴经也，与足太阳为表里，以膀胱合为府，合于下焦，在关元右。左属肾，右为子户，名曰三焦。


辨脏腑病脉阴阳大法第八

脉何以知脏腑之病也?然:数者腑也，迟者脏也。数即有热，迟即生寒。诸阳为热，诸阴为寒。故别知脏腑之病也。腑者阳，故其脉数;脏者阴，故其脉迟
 。阳行迟，病则数;阴行疾，病则迟
 。

脉来浮大者，此为肺脉也;脉来沉滑如石，肾脉也;脉来如弓弦者，肝脉也;脉来疾去迟，心脉也。脉来当见而不见为病。病有深浅，但当知如何受邪。

辨脉阴阳大法第九

脉有阴阳之法，何谓也?然:呼出心与肺，吸入肾与肝，呼吸之间，脾受谷味也，其脉在中。浮者阳也，沉者阴也，故曰阴阳。

心肺俱浮，何以别之?然:浮而大散者，心也;浮而短涩者，肺也。肾肝俱沉，何以别之?然:牢而长者，肝也;按之软，举指来实者，肾也。脾者中州，故其脉在中。《千金翼
 》云:迟缓而长者，脾也
 。是阴阳之脉也。脉有阳盛阴虚，阴盛阳虚，何谓也?然:浮之损小，沉之实大，故曰阴盛阳虚;沉之损小，浮之实大，故曰阳盛阴虚。是阴阳虚实之意也。阳脉见寸口，浮而实大，今轻手浮之更损减而小，故言阳虚;重手按之反更实大而沉，故言阴实
 。

经言:脉有一阴一阳，一阴二阳，一阴三阳;有一阳一阴，一阳二阴，一阳三阴。如此言之，寸口有六脉俱动耶?然:经言如此者，非有六脉俱动也，谓浮、沉、长、短、滑、涩也。浮者阳也，滑者阳也，长者阳也;沉者阴也，涩者阴也，短者阴也。所以言一阴一阳者，谓脉来沉而滑也;一阴二阳者，谓脉来沉滑而长也;一阴三阳者，谓脉来浮滑而长，时一沉也。所以言一阳一阴者，谓脉来浮而涩也;一阳二阴者，谓脉来长而沉涩也;一阳三阴者，谓脉来沉涩而短，时一浮也。各以其经所在，名病之逆顺也。

凡脉大为阳，浮为阳，数为阳，动为阳，长为阳，滑为阳;沉为阴，涩为阴，弱为阴，弦为阴，短为阴，微为阴，是为三阴三阳也。阳病见阴脉者，反也，主死;阴病见阳脉者，顺也，主生。关前为阳，关后为阴。阳数则吐血，阴微则下利;阳弦则头痛，阴弦则腹痛;阳微则发汗，阴微则自下;阳数口生疮，阴数加微，必恶寒而烦挠不得眠也。阴附阳则狂，阳附阴则癫。得阳属腑，得阴属脏。无阳则厥，无阴则呕。阳微则不能呼，阴微则不能吸，呼吸不足，胸中短气。依此阴阳以察病也。

寸口脉浮大而疾者，名曰阳中之阳，病苦烦满，身热，头痛，腹中热。

寸口脉沉细者，名曰阳中之阴，病苦悲伤不乐，恶闻人声，少气，时汗出，阴气不通，臂不能举。

尺脉沉细者，名曰阴中之阴，病苦两胫酸疼，不能久立，阴气衰，小便余沥，阴下湿痒。

尺脉滑而浮大者，名曰阴中之阳，病苦小腹痛满，不能溺，溺即阴中痛，大便亦然。

尺脉牢而长，关上无有，此为阴干阳，其人苦两胫重，少腹引腰痛。

寸口脉壮大，尺中无有，此为阳干阴，其人苦腰背痛，阴中伤，足胫寒。

夫风伤阳，寒伤阴。阳病顺阴，阴病逆阳。阳病易治，阴病难治。在肠胃之间，以药和之;若在经脉之间，针灸病已。


平虚实第十

人有三虚三实，何谓也?然:有脉之虚实，有病之虚实，有诊之虚实。脉之虚实者，脉来软者为虚，牢者为实。病之虚实者，出者为虚，入者为实;言者为虚，不言者为实;缓者为虚，急者为实。诊之虚实者，痒者为虚，痛者为实;外痛内快为外实内虚，内痛外快为内实外虚。故曰虚实也。

问曰:何谓虚实?答曰:邪气盛则实，精气夺则虚。何谓重实?所谓重实者，言大热病，气热脉满，是谓重实。

问曰:经络俱实如何?何以治之?答曰:经络皆实，是寸脉急而尺缓也，当俱治之。故曰滑则顺，涩则逆。夫虚实者，皆从其物类始。五脏骨肉滑利，可以长久。

从横逆顺伏匿脉第十一

问曰:脉有相乘，有从仲景从字作纵字
 有横，有逆有顺，何谓也?师曰:水行乘火，金行乘木，名曰从;火行乘水，木行乘金，名曰横;水行乘金，火行乘木，名曰逆;金行乘水，木行乘火，名曰顺。

经言:脉有伏匿者，伏匿于何脏，而言伏匿也?然:谓阴阳更相乘、更相伏也。脉居阴部反见阳脉者，为阳乘阴也，脉虽时沉涩而短，此阳中伏阴;脉居阳部反见阴脉者，为阴乘阳也，脉虽时浮滑而长，此为阴中伏阳也。重阴者癫，重阳者狂。脱阳者见鬼，脱阴者目盲。

辨灾怪恐怖杂脉第十二

问曰:脉有残贼，何谓?师曰:脉有弦、有紧、有涩、有滑、有浮、有沉，此六脉为残贼，能与诸经作病。

问曰:尝为人所难，紧脉何所从而来?师曰:假令亡汗，若吐，肺中寒，故令紧;假令欬者，坐饮冷水，故令紧;假令下利者，以胃中虚冷，故令紧也。

问曰:翕奄沉名曰滑，何谓?师曰:沉为纯阴，翕为正阳，阴阳和合，故脉滑也。

问曰:脉有灾怪，何谓?师曰:假令人病，脉得太阳，脉与病形证相应，因为作汤，比还送汤之时，病者因反大吐若下痢仲景痢字作利
 ，病腹中痛。因问，言我前来脉时不见此证，今反变异，故是名为灾怪。因问何缘作此吐痢?答曰:或有先服药，今发作，故为灾怪也。

问曰:人病恐怖，其脉何类?师曰:脉形如循丝，累累然，其面白脱色。

问曰:人愧者，其脉何等类?师曰:其脉自浮而弱，面形乍白乍赤。

问曰:人不饮，其脉何类?师曰:其脉自涩，而唇口干燥也。言迟者，风也;摇头言者，其里痛也;行迟者，其表强也;坐而伏者，短气也;坐而下一膝者，必腰痛;里实护腹如怀卵者，必心痛。

师持脉，病人欠者，无病也;脉之因伸者，无病也。一云呻者，病也
 。假令向壁卧，闻师到不惊起，而目眄视一云反面仰视
 。若三言三止，脉之，咽唾，此为诈病。假令脉自和，处言此病大重，当须服吐下药，针灸数十百处，乃愈。


迟疾短长杂脉法第十三

黄帝问曰:余闻胃气、手少阳三焦、四时五行脉法。夫人言脉有三阴三阳，知病存亡，脉外以知内，尺寸大小，愿闻之。岐伯曰:寸口之中，外别浮沉、前后、左右、虚实、死生之要，皆见寸口之中。脉从前来者为实邪，从后来者为虚邪，从所不胜来者为贼邪，从所胜来者为微邪，自病一作得
 者为正邪。外结者病痈肿，内结者病疝瘕也。间来而急者，病正在心，癥气也。脉来疾者，为风也;脉来滑者，为病食也;脉来滑躁者，病有热也;脉来涩者，为病寒湿也。脉逆顺之道，不与众谋。

师曰:夫呼者，脉之头也。初持之来疾去迟，此为出疾入迟，为内虚外实;初持脉来迟去疾，此为出迟入疾，为内实外虚也。

脉数则在腑，迟则在脏。脉长而弦，病在肝扁鹊云:病
 出于肝
 。脉小血少，病在心扁鹊云:脉大而洪，病出于心
 。脉下坚上虚，病在脾胃扁鹊云:病出于脾胃
 。脉滑一作涩
 而微浮，病在肺扁鹊云:病出于肺
 。脉大而坚，病在肾。扁鹊云:小而紧
 。脉滑者多血少气，脉涩者少血多气，脉大者血气俱多。又云:脉来大而坚者血气俱实，脉小者血气俱少。又云:脉来细而微者血气俱虚。沉细滑疾者热，迟紧为寒。又云:洪数滑疾为热，涩迟沉细为寒
 。脉盛滑紧者病在外热，脉小实而紧者病在内冷。脉小弱而涩者谓之久病，脉滑浮而疾者谓之新病。脉浮滑，其人外热，风走刺，有饮，难治。脉沉而紧，上焦有热，下寒，得冷即便下。脉沉而细，下焦有寒，小便数，时苦绞痛，下利重。脉浮紧且滑直者，外热内冷，不得大小便。

脉洪大紧急，病速进在外，苦头发热、痈肿;脉细小紧急，病速进在中，寒为疝瘕、积聚，腹中刺痛。脉沉重而直前绝者，病血在肠间;脉沉重而中散者，因寒食成癥。脉直前而中散绝者，病消渴一云病浸淫痛
 。脉沉重，前不至寸口，徘徊绝者，病在肌肉，遁尸。脉左转而沉重者，气癥阳在胸中，脉右转出不至寸口者，内有肉癥。脉累累如贯珠不前至，有风寒在大肠，伏留不去;脉累累中止不至，寸口软者，结热在小肠膜中，伏留不去。脉直前左右弹者，病在血脉中，肧血也;脉后而左右弹者，病在筋骨中也。脉前大后小，即头痛目眩;脉前小后大，即胸满短气。上部有脉，下部无脉，其人当吐，不吐者死;上部无脉，下部有脉，虽困无所苦。

夫脉者，血之府也。长则气治，短则气病，数则烦心，大则病进，上盛则气高，下盛则气胀，代则气衰，细则气少《太素
 》细作滑
 ，涩则心痛。浑浑革革，至如涌泉，病进而危;弊弊绰绰，其去如弦绝者，死。短而急者病在上，长而缓者病在下;沉而弦急者病在内，浮而洪大者病在外;脉实者病在内，脉虚者病在外。在上为表，在下为里;浮为在表，沉为在里。

平人得病所起第十四

何以知春得病?无肝脉也。无心脉，夏得病;无肺脉，秋得病;无肾脉，冬得病;无脾脉，四季之月得病。

假令肝病者，西行，若食鸡肉得之，当以秋时发，得病以庚辛日也。家有腥死，女子见之，以明要为灾。不者，若感金银物得之。

假令脾病，东行，若食雉兔肉及诸木果实得之。不者，当以春时发，得病以甲乙日也。

假令心病，北行，若食豚、鱼得之。不者，当以冬时发，得病以壬癸日也。

假令肺病，南行，若食马肉及獐鹿肉得之。不者，当以夏时发，得病以丙丁日也。

假令肾病，中央，若食牛肉及诸土中物得之。不者，当以长夏时发，得病以戊己日也。

假令得王脉，当于县官家得之。

假令得相脉，当于嫁娶家得之，或相庆贺家得之。

假令得胎脉，当于产乳家得之。

假令得囚脉，当于囚徒家得之。

假令得休脉，其人素有宿病，不治自愈。

假令得死脉，当于死丧家感伤得之。

何以知人露卧得病?阳中有阴也。

何以知人夏月得病?诸阳入阴也。

何以知人食饮中毒?浮之无阳，微细之不可知也，但有阴脉，来疾去疾，此相为水气之毒也。脉迟者，食干物得之。

诊病将差难已脉第十五

问曰:假令病人欲差，脉而知愈，何以别之?

师曰:寸关尺，大小、迟疾、浮沉同等。虽有寒热不解者，此脉阴阳为平复，当自愈。

人病，其寸口之脉与人迎之脉，大小及浮沉等者，病难已。


新刊王氏脉经卷第二

朝散大夫守光禄卿直秘阁判登闻检院

上护军臣林亿等类次

平三关阴阳二十四气脉第一

左手关前寸口阳绝者，无小肠脉也。苦脐痹，小腹中有疝瘕，王月王字一本作五
 即冷上抢心。刺手心主经，治阴。心主在掌后横理中即太陵穴也
 。

左手关前寸口阳实者，小肠实也。苦心下急痹一作急痛
 。小肠有热，小便赤黄。刺手太阳经，治阳。一作手少阳者，非
 。太阳在手小指外侧本节陷中即后溪穴也
 。

左手关前寸口阴绝者，无心脉也。苦心下毒痛，掌中热，时时善呕，口中伤烂。刺手太阳经，治阳。

左手关前寸口阴实者，心实也。苦心下有水气，忧恚发之。刺手心主经，治阴。

左手关上阳绝者，无胆脉也。苦膝疼，口中苦，眯目善畏，如见鬼状，多惊，少力。刺足厥阴经，治阴。在足大指间即行间穴也
 ，或刺三毛中。

左手关上阳实者，胆实也。苦腹中实不安，身躯习习也。刺足少阳经，治阳。在足上第二指本节后一寸。第二
 指当云小指次指，即临泣穴也
 。

左手关上阴绝者，无肝脉也。苦癃，遗溺，难言，胁下有邪气，善吐。刺足少阳经，治阳。

左手关上阴实者，肝实也。苦肉中痛，动善转筋。刺足厥阴经，治阴。

左手关后尺中阳绝者，无膀胱脉也。苦逆冷，妇人月使不调，王月则闭。男子失精，尿有余沥。刺足少阴经，治阴。在足内踝下动脉即太溪穴也
 。

左手关后尺中阳实者，膀胱实也。苦逆冷，胁下有邪气相引痛。刺足太阳经，治阳。在足小指外侧本节后陷中即束骨穴也
 。

左手关后尺中阴绝者，无肾脉也。苦足下热，两髀里急，精气竭少，劳倦所致。刺足太阳经，治阳。

左手关后尺中阴实者，肾实也。苦恍惚，健忘，目视[image: ]

 ，耳聋怅怅，善鸣。刺足少阴经，治阴。

右手关前寸口阳绝者，无大肠脉也。苦少气，心下有水气，立秋节即欬。刺手太阴经，治阴。在鱼际间即太渊穴也
 。

右手关前寸口阳实者，大肠实也。苦肠中切痛，如锥刀所刺，无休息时。刺手阳明经，治阳。在手腕中即阳谿
 穴也
 。

右手关前寸口阴绝者，无肺脉也。苦短气欬逆，喉中塞，噫逆。刺手阳明经，治阳。

右手关前寸口阴实者，肺实也。苦少气，胸中满彭彭与肩相引。刺手太阴经，治阴。

右手关上阳绝者，无胃脉也。苦吞酸，头痛，胃中有冷。刺足太阴经，治阴。在足大指本节后一寸即公孙穴也
 。

右手关上阳实者，胃实也。苦肠中伏伏一作愊愊
 ，不思食物，得食不能消。刺足阳明经，治阳。在足上动脉即
 冲阳穴也
 。

右手关上阴绝者，无脾脉也。苦少气，下利，腹满，身重，四肢不欲动，善呕。刺足阳明经，治阳。

右手关上阴实者，脾实也。苦肠中伏伏如坚状，大便难。刺足太阴经，治阴。

右手关后尺中阳绝者，无子户脉也。苦足逆寒，绝产，带下，无子，阴中寒。刺足少阴经，治阴。

右手关后尺中阳实者，膀胱实也。苦少腹满，引腰痛。刺足太阳经，治阳。

右手关后尺中阴绝者，无肾脉也。苦足逆冷，上抢胸痛，梦入水见鬼，善厌寐，黑色物来掩人上。刺足太阳经，治阳。

右手关后尺中阴实者，肾实也。苦骨疼，腰脊痛，内寒热。刺足少阴经，治阴。

上脉二十四气事。


平人迎神门气口前后脉第二

心实

左手寸口人迎以前脉阴实者，手厥阴经也。病苦闭，大便不利，腹满，四肢重，身热，苦胃胀，刺三里。

心虚

左手寸口人迎以前脉阴虚者，手厥阴经也。病苦悸恐，不乐，心腹痛，难以言，心如寒状恍惚。

小肠实

左手寸口人迎以前脉阳实者，手太阳经也。病苦身热，热来去，汗出一作汗不出
 而烦，心中满，身重，口中生疮。

小肠虚

左手寸口人迎以前脉阳虚者，手太阳经也。病苦颅际偏头痛，耳颊痛。

心小肠俱实

左手寸口人迎以前脉阴阳俱实者，手少阴与太阳经俱实也。病苦头痛，身热，大便难，心腹烦满，不得卧，以胃气不转，水谷实也。

心小肠俱虚

左手寸口人迎以前脉阴阳俱虚者，手少阴与太阳经俱虚也。病苦洞泄，苦寒，少气，四肢寒，肠澼。

肝实

左手关上脉阴实者，足厥阴经也。病苦心下坚满，常两胁痛，自忿忿如怒状。

肝虚

左手关上脉阴虚者，足厥阴经也。病苦胁下坚，寒热，腹满，不欲饮食，腹胀，悒悒不乐，妇人月经不利，腰腹痛。

胆实

左手关上脉阳实者，足少阳经也。病苦腹中气满，饮食不下，咽干，头重痛，洒洒恶寒，胁痛。

胆虚

左手关上脉阳虚者，足少阳经也。病苦眩、厥、痿，足指不能摇，躄，坐不能起，僵仆，目黄，失精[image: ]

 。

肝胆俱实

左手关上脉阴阳俱实者，足厥阴与少阳经俱实也。病苦胃胀，呕逆，食不消。

肝胆俱虚

左手关上脉阴阳俱虚者，足厥阴与少阳经俱虚也。病苦恍惚，尸厥不知人，妄见，少气，不能言，时时自惊。

肾实

左手尺中神门以后脉阴实者，足少阴经也。病苦膀胱胀闭，少腹与腰脊相引痛。

左手尺中神门以后脉阴实者，足少阴经也。病苦舌燥，咽肿，心烦，嗌干，胸胁时痛，喘欬，汗出，小腹胀满，腰背强急，体重骨热，小便赤黄，好怒好忘，足下热疼，四肢黑，耳聋。

肾虚

左手尺中神门以后脉阴虚者，足少阴经也。病苦心中闷，下重，足肿不可以按地。

膀胱实

左手尺中神门以后脉阳实者，足太阳经也。病苦逆满，腰中痛，不可俯仰，劳也。

膀胱虚

左手尺中神门以后脉阳虚者，足太阳经也。病苦脚中筋急，腹中痛引腰背，不可屈伸，转筋，恶风，偏枯，腰痛，外踝后痛。

肾膀胱俱实

左手尺中神门以后脉阴阳俱实者，足少阴与太阳经俱实也。病苦脊强，反折，戴眼，气上抢心，脊痛，不能自反侧。


肾膀胱俱虚

左手尺中神门以后脉阴阳俱虚者，足少阴与太阳经俱虚也。病苦小便利，心痛，背寒，时时少腹满。

肺实

右手寸口气口以前脉阴实者，手太阴经也。病苦肺胀，汗出若露，上气喘逆，咽中塞，如欲呕状。

肺虚

右手寸口气口以前脉阴虚者，手太阴经也。病苦少气不足以息，嗌干，不朝津液。

大肠实

右手寸口气口以前脉阳实者，手阳明经也。病苦腹满，善喘欬，面赤身热，喉咽一本作咽喉
 中如核状。

大肠虚

右手寸口气口以前脉阳虚者，手阳明经也。病苦胸中喘，肠鸣，虚渴，唇口干，目急，善惊，泄白。

肺大肠俱实

右手寸口气口以前脉阴阳俱实者，手太阴与阳明经俱实也。病苦头痛，目眩，惊狂，喉痹痛，手臂卷，唇吻不收。

肺大肠俱虚

右手寸口气口以前脉阴阳俱虚者，手太阴与阳明经俱虚也。病苦耳鸣嘈嘈，时妄见光明，情中不乐，或如恐怖。

脾实

右手关上脉阴实者，足太阴经也。病苦足寒胫热，腹胀满，烦扰不得卧。

脾虚

右手关上脉阴虚者，足太阴经也。病苦泄注，腹满，气逆，霍乱呕吐，黄疸，心烦不得卧，肠鸣。

胃实

右手关上脉阳实者，足阳明经也。病苦腹中坚痛而热《千金
 》作病苦头痛
 ，汗不出，如温疟，唇口干，善哕，乳痈，缺盆腋下肿痛。

胃虚

右手关上脉阳虚者，足阳明经也。病苦胫寒，不得卧，恶寒洒洒，目急，腹中痛，虚鸣《外台
 》作耳虚鸣
 ，时寒时热，唇口干，面目浮肿。

脾胃俱实

右手关上脉阴阳俱实者，足太阴与阳明经俱实也。病苦脾胀腹坚，抢胁下痛，胃气不转，大便难，时反泄利，腹中痛，上冲肺肝，动五脏，立喘鸣，多惊，身热，汗不出，喉痹，精少。

脾胃俱虚

右手关上脉阴阳俱虚者，足太阴与阳明经俱虚也。病苦胃中如空状，少气不足以息，四逆寒，泄注不已。

肾实

右手尺中神门以后脉阴实者，足少阴经也。病苦痹，身热，心痛，脊胁相引痛，足逆热烦。

肾虚

右手尺中神门以后脉阴虚者，足少阴经也。病苦足胫小弱，恶风寒，脉代绝，时不至，足寒，上重下轻，行不可以按地，少腹胀满，上抢胸胁，痛引肋下。

膀胱实

右手尺中神门以后脉阳实者，足太阳经也。病苦转胞，不得小便，头眩痛，烦满，脊背强。

膀胱虚

右手尺中神门以后脉阳虚者，足太阳经也。病苦肌肉振动，脚中筋急，耳聋忽忽不闻，恶风，飕飕作声。

肾膀胱俱实

右手尺中神门以后脉阴阳俱实者，足少阴与太阳经俱实也。病苦癫疾，头重与目相引痛，厥欲起走，反眼，大风，多汗。

肾膀胱俱虚

右手尺中神门以后脉阴阳俱虚者，足少阴与太阳经俱虚也。病苦心痛，若下重不自收，篡反出，时时苦洞泄，寒中泄，肾、心俱痛。　一说云:肾有左右，而膀胱无二。今用当以左肾合膀胱，右肾合三焦。


平三关病候并治宜第三

寸口脉浮，中风，发热，头痛。宜服桂枝汤、葛根汤，针风池、风府，向火灸身，摩治风膏，覆令汗出。

寸口脉紧，苦头痛，骨肉疼，是伤寒。宜服麻黄汤发汗，针眉冲、颞颥，摩治伤寒膏。

寸口脉微，苦寒，为衄。宜服五味子汤，摩茱萸膏，令汗出。

寸口脉数，即为吐，以有热在胃管，熏胸中。宜服药吐之，及针胃管，服除热汤。若是伤寒七八日至十日，热在中，烦满渴者，宜服知母汤。

寸口脉缓，皮肤不仁，风寒在肌肉。宜服防风汤，以药薄熨之，摩以风膏，灸诸治风穴。

寸口脉滑，阳实，胸中壅满，吐逆。宜服前胡汤，针太阳、巨阙，泻之。

寸口脉弦，心下愊愊，微头痛，心下有水气。宜服甘遂丸，针期门，泻之。

寸口脉弱，阳气虚，自汗出而短气。宜服茯苓汤、内补散，适饮食消息，勿极劳。针胃管，补之。

寸口脉涩，是胃气不足。宜服干地黄汤，自养，调和饮食，针三里，补之三里一作胃管
 。

寸口脉芤，吐血;微芤者，衄血。空虚，去血故也。宜服竹皮汤、黄土汤，灸膻中。

寸口脉伏，胸中逆气，噎塞不通，是胃中冷气上冲心胸。宜服前胡汤、大三建丸，针巨阙、上管，灸膻中。

寸口脉沉，胸中引胁痛，胸中有水气。宜服泽漆汤，针巨阙，泻之。

寸口脉濡，阳气弱，自汗出，是虚损病。宜服干地黄汤，薯蓣丸、内补散、牡蛎散并粉，针太冲，补之。

寸口脉迟，上焦有寒，心痛，咽酸，吐酸水。宜服附子汤、生姜汤，茱萸丸、调和饮食以暖之。

寸口脉实，即生热在脾肺，呕逆气塞;虚，即生寒在脾胃，食不消化。有热，即宜服竹叶汤、葛根汤;有寒，宜服茱萸丸、生姜汤。

寸口脉细，发热，呕吐。宜服黄芩龙胆汤。吐不止，宜服橘皮桔梗汤，灸中府。

寸口脉洪大，胸胁满。宜服生姜汤、白薇丸，亦可紫菀汤下之，针上管、期门、章门。

上上部寸口十七条。

关脉浮，腹满不欲食。浮为虚满，宜服平胃丸、茯苓汤、生姜前胡汤，针胃管，先泻后补之。

关脉紧，心下苦满急痛。脉紧者为实，宜服茱萸当归汤，又大黄汤，两治之，良。针巨阙、下管，泻之。《千金
 》云:服茱萸当归汤，又加大黄二两，佳
 。

关脉微，胃中冷，心下拘急。宜服附子汤、生姜汤、附子丸，针巨阙，补之。

关脉数，胃中有客热。宜服知母丸、除热汤，针巨阙、上管，泻之。

关脉缓，其人不欲食，此胃气不调，脾胃不足。宜服平胃丸、补脾汤，针章门，补之。

关脉滑，胃中有热。滑为热实，以气满故不欲食，食即吐逆。宜服紫菀汤下之，大平胃丸，针胃管，泻之。《千
 金
 》云:宜服朴硝麻黄汤
 、平胃丸
 。

关脉弦，胃中有寒，心下厥逆，此以胃气虚故尔。宜服茱萸汤，温调饮食，针胃管，补之。

关脉弱，胃气虚，胃中有客热。脉弱为虚热作病。其说云:有热不可大攻之，热去则寒起。正宜服竹叶汤，针胃管，补之。

关脉涩，血气逆冷。脉涩为血虚，以中焦有微热。宜服干地黄汤、内补散，针足太冲上，补之。

关脉芤，大便去血数斗者，以膈俞伤故也。宜服生地黄并生竹皮汤，灸膈俞。若重下去血者，针关元;甚者，宜服龙骨丸，必愈。

关脉伏，中焦有水气，溏泄。宜服水银丸，针关元，利小便，溏泄便止。

关脉沉，心下有冷气，苦满吞酸。宜服白薇茯苓丸，附子汤，针胃管，补之。

关脉濡，苦虚冷，脾气弱，重下病。宜服赤石脂汤、女萎丸，针关元，补之。

关脉迟，胃中寒，宜服桂枝丸、茱萸汤，针胃管。补之。

关脉实，胃中痛。宜服栀子汤、茱萸乌头丸，针胃管，补之。

关脉牢，脾胃气塞，盛热，即腹满响响。宜服紫菀丸、泻脾丸，针灸胃管，泻之。

关脉细虚，腹满。宜服生姜茱萸蜀椒汤、白薇丸，针灸三管。

关脉洪，胃中热，必烦满。宜服平胃丸，针胃管。先泻后补之。

上中部关脉十八条。

尺脉浮，下热风，小便难。宜服瞿麦汤、滑石散，针横骨、关元，泻之。

尺脉紧，脐下痛。宜服当归汤，灸天枢，针关元，补之。

尺脉微，厥逆，小腹中拘急，有寒气。宜服小建中汤一本更有四顺汤
 ，针气海。

尺脉数，恶寒，脐下热痛，小便赤黄。宜服鸡子汤、白鱼散，针横骨，泻之。

尺脉缓，脚弱下肿，小便难，有余沥。宜服滑石汤、瞿麦散，针横骨，泻之。

尺脉滑，血气实，妇人经脉不利，男子尿血。宜服朴硝煎、大黄汤，下去经血，针关元，泻之。

尺脉弦，小腹疼，小腹及脚中拘急。宜服建中汤、当归汤，针血海，泻之。

尺脉弱，阳气少，发热骨烦。宜服前胡汤、干地黄汤、茯苓汤，针关元，补之。

尺脉涩，足胫逆冷，小便赤。宜服附子四逆汤，针足太冲，补之。

尺脉芤，下焦虚，小便去血。宜服竹皮生地黄汤，灸丹田、关元，亦针补之。

尺脉伏，小腹痛，癥疝，水谷不化。宜服大平胃丸、桔梗丸，针关元，补之。桔梗丸一云结肠丸
 。

尺脉沉，腰背痛。宜服肾气丸，针京门，补之。

尺脉濡，苦小便难《千金
 》云:脚不收风痹
 。宜服瞿麦汤、白鱼散，针关元，泻之。

尺脉迟，下焦有寒。宜服桂枝丸，针气海、关元，补之。

尺脉实，小腹痛，小便不禁。宜服当归汤，加大黄一两，以利大便;针关元，补之，止小便。

尺脉牢，腹满，阴中急。宜服葶苈子茱萸丸，针丹田、关元、中极。

上下部尺脉十六条。


平奇经八脉病第四

脉有奇经八脉者，何谓也?然:有阳维、阴维，有阳[image: ]
 、阴[image: ]
 ，有冲、有督、有任、有带之脉，凡此八脉者，皆不拘于经，故曰奇经八脉也。经有十二，络有十五，凡二十七，气相随上下，何独不拘于经也?然:圣人图设沟渠，通利水道，以备不虞。天雨降下，沟渠溢满，滂沛妄行，当此之时，圣人不能复图也。此络脉流溢，诸经不能复拘也。

奇经八脉者，既不拘于十二经，皆何起何系也?然:阳维者，起于诸阳之会;阴维者，起于诸阴之交。阳维、阴维者，维络于身，溢蓄不能环流溉灌诸经者也。阳[image: ]
 者，起于跟中，循外踝而上行，入风池。阴[image: ]
 者，亦起于跟中，循内踝而上行，至咽喉，交贯冲脉。冲脉者，起于关元，循腹里直上，至咽喉中。一云:冲脉者，起于气冲，并阳明之经，夹脐
 上行，至胸中而散也
 。督脉者，起于下极之输，并于脊里，循背上，至风府。冲脉者，阴脉之海也;督脉者，阳脉之海也。任脉者，起于胞门子户，夹脐上行，至胸中。一云:任脉
 者，起于中极之下，以上毛际，循腹里，上关元，至喉咽
 。带脉者，起于季肋。《难经
 》作季胁
 ，回身一周。此八者，皆不系于十二经，故曰奇经八脉者也。

奇经之为病何如?然:阳维维于阳，阴维维于阴。阴阳不能相维，怅然失志，容容《难经
 》作溶溶
 不能自收持。怅
 然者，其人惊，即维脉缓，缓即令身不能自收持，即失志善忘恍惚也
 。阳维为病，苦寒热;阴维为病，苦心痛。阳维为卫，卫为寒热
 。阴维为荣，荣为血，血者主心，故心痛也
 。阴[image: ]
 为病，阳缓而阴急。阴
 [image: ]
 在内踝，病即其脉急，当从内踝以上急，外踝以上缓
 。阳[image: ]
 为病，阴缓而阳急。阳
 [image: ]
 在外踝，病即其脉急，其人当从外踝以上急，内踝以上缓
 。冲之为病，逆气而里急。冲脉从关元至喉咽，故其为病逆气而里急
 。督之为病，脊强而厥。督脉在背，病即其脉急，故令
 脊强也
 。任之为病，其内苦结，男子为七疝，女子为瘕聚。任脉起于胞门子户，故其病结为七疝
 、瘕聚
 。带之为病，苦腹满，腰容容《难经
 》作溶溶
 若坐水中状。带脉者，回带人之身体，病即其脉缓，故令腰容容也
 。此奇经八脉之为病也。

诊得阳维脉浮者，[image: ]
 起目眩，阳盛实，苦肩息，洒洒如寒。

诊得阴维脉沉大而实者，苦胸中痛，胁下支满，心痛。

诊得阴维如贯珠者，男子两胁实，腰中痛;女子阴中痛，如有疮状。

诊得带脉，左右绕脐腹腰脊痛，冲阴股也。

两手脉浮之俱有阳，沉之俱有阴，阴阳皆实盛者，此为冲、督之脉也。冲、督之脉者，十二经之道路也。冲、督用事则十二经不复朝于寸口，其人皆苦恍惚狂痴，不者，必当由豫，有两心也。两手阳脉浮而细微，绵绵不可知，俱有阴脉，亦复细绵绵，此为阴[image: ]
 、阳[image: ]
 之脉也。此家曾有病鬼魅风死，苦恍惚，亡人为祸也。

诊得阳[image: ]
 ，病拘急;阴[image: ]
 ，病缓。

尺寸俱浮，直上直下，此为督脉。腰背强病，不得俯仰，大人癫病，小人风痫疾。

脉来中央浮，直上下痛者，督脉也。动苦腰背膝寒，大人癫，小儿痫也，灸顶上三丸。正当顶上。

尺寸脉俱牢一作芤
 ，直上直下，此为冲脉。胸中有寒疝也。

脉来中央坚实，径至关者，冲脉也。动苦少腹痛，上抢心，有瘕疝，绝孕，遗矢溺，胁支满烦也。

横寸口边丸丸，此为任脉。苦腹中有气如指，上抢心，不得俯仰，拘急。

脉来紧细实长至关者，任脉也。动苦少腹绕脐，下引横骨，阴中切痛。取脐下三寸。


新刊王氏脉经卷第三

朝散大夫守光禄卿直秘阁判登

闻检院上护军臣林亿等类次

肝胆部第一

肝象木肝于五行象木
 ，与胆合为腑胆为清净之腑
 。其经足厥阴厥阴肝脉
 ，与足少阳为表里。少阳，胆脉也，脏阴腑阳，故为表里
 。其脉弦弦，肝脉之大形也
 ，其相冬三月冬水王木相
 ，王春三月，废夏三月夏火王木废
 ，囚季夏六月季夏土王木囚
 ，死秋三月秋金王木死
 。其王日甲乙，王时平旦、日出并木也
 。其困日戊己，困时食时、日昳并土也
 。其死日庚辛，死时晡时、日入并金也
 。其神魂肝之所藏者魂
 ，其主色，其养筋肝气所养者筋
 ，其候目肝候出目，故肝实则目赤
 ，其声呼，其色青，其臭臊，《月令
 》云:其臭膻
 。其液泣泣出肝
 ，其味酸，其宜苦苦，火味也
 ，其恶辛辛，金味
 。肝俞在背第九椎，募在期门直两乳下二肋端
 ;胆俞在背第十椎，募在日月穴在期门下五分
 。

上新撰并出
 《素问
 》诸经
 。昔人撰集，或混杂相涉，烦而难了，今抄事要分别五脏各为一部
 。

冬至之后得甲子。少阳起于夜半，肝家王。冬至者，岁
 终之节
 。甲子日者，阴阳更始之数也
 。少阳，胆也，胆者，木也，生于水，故起夜半;其气常微少，故言少阳
 。云夜半子者，水也
 。肝者，东方木，肝与胆为脏腑，故王东方，应木行也
 。万物始生，其气来软而弱，宽而虚，春少阳气，温和软弱，故万物日生焉
 。故脉为弦。肝气养于筋
 。故其脉弦强，亦法木体强也
 。软即不可发汗，弱即不可下。宽者开，开者通，通者利，故名曰宽而虚。言少阳始
 起尚软弱，入荣卫腠理开通，发即汗出不止;不可下，下之而泄利不禁
 。故言宽虚
 、通利也
 。春以胃气为本，不可犯也。胃者，土也，万物
 禀土而生，胃以养五脏，于肝王以胃气为本也
 。不可犯者，不可伤也
 。

上四时经。

黄帝问曰:春脉如弦，何如而弦?岐伯曰:春脉肝也，东方木也，万物之所以始生也，故其气来濡弱轻虚而滑，端直以长，故曰弦。反此者病。黄帝曰:何如而反?岐伯曰:其气来实而强，此谓太过，病在外;其气来不实而微，此谓不及，病在中。黄帝曰:春脉太过与不及，其病皆何如?岐伯曰:太过则令人善忘忘当作怒
 ，忽忽眩冒而癫疾;不及则令人胸胁痛引背，下则两胁胠满。黄帝曰:善。

肝脉来濡弱招招，如揭竿末梢，曰平。《巢源
 》云:绰绰如按琴瑟之弦，如揭长竿曰平
 。春以胃气为本。肝脉来盈实而滑，如循长竿，曰肝病。肝脉来急而益劲，如新张弓弦，曰肝死。

真肝脉至，中外急，如循刀刃，责责然《巢源
 》云:赜赜然
 ，如按琴瑟弦，色青白不泽，毛折，乃死。

春胃微弦曰平，弦多胃少曰肝病;但弦无胃曰死。有胃而毛，曰秋病;毛甚，曰今病。

肝藏血，血舍魂。悲哀动中则伤魂，魂伤则狂妄不精，不敢正当人。不精不敢正当人，一作其精不守，令人阴缩
 。阴缩而筋挛，两胁骨不举，毛悴色夭，死于秋。

春肝木王，其脉弦细而长，名曰平脉也。反得浮涩而短者《千金
 》云:微涩而短
 ，是肺之乘肝，金之克木，为贼邪，大逆，十死不治。一本云:日
 、月
 、年数至三，忌庚辛
 。反得洪大而散者，《千金
 》云:浮大而洪
 ，是心之乘肝，子之扶母，为实邪，虽病自愈。反得沉濡而滑者，是肾之乘肝，母之归子，为虚邪，虽病易治。反得大而缓者，是脾之乘肝，土之陵木，为微邪，虽病即差。

肝脉来濯濯如倚竿，如琴瑟之弦，再至，曰平;三至，曰离经，病;四至，脱精;五至，死;六至，命尽。足厥阴脉也。

肝脉急甚，为恶言;微急，为肥气，在胁下若覆杯，缓甚为善呕;微缓为水瘕痹;大甚为内痈，善呕衄;微大，为肝痹，阴缩，欬引少腹;小甚为多饮;微小为消瘅;滑甚为[image: ]
 疝;微滑为遗溺;涩甚为淡饮;微涩为瘈疭挛筋。

足厥阴气绝则筋缩，引卵与舌。厥阴者，肝脉也。肝者，筋之合也。筋者，聚于阴器而脉络于舌本。故脉弗营则筋缩急，筋缩急则引舌与卵。故唇青、舌卷、卵缩，则筋先死。庚笃辛死，金胜木也。

肝死脏，浮之脉弱，按之中如索不来，或曲如蛇行者，死。

上《素问》、《针经》、张仲景。


心小肠部第二

心象火，与小肠合为腑小肠为受盛之腑也
 。其经手少阴手少阴心脉也
 ，与手太阳为表里手太阳小肠脉也
 。其脉洪洪，心脉之大形
 ，其相春三月木王火相
 ，王夏三月，废季夏六月，囚秋三月金王火囚
 ，死冬三月水王火死
 。其王日丙丁，王时禺中、日中;其困日庚辛，困时晡时、日入，其死日壬癸，死时人定、夜半。其藏神心之所藏者神也
 ，其主臭，其养血心气所养者血
 ，其候舌，其声言言由心出，故主言
 ，其色赤，其臭焦，其液汗，其味苦，其宜甘甘，脾味也
 ，其恶咸咸，肾味也
 。心俞在背第五椎或云第七椎
 ，募在巨阙在心下一寸
 ，小肠俞在背第十八椎，募在关元脐下三寸
 。

上新撰。

心者南方火，心主血，其色赤，故以夏王于南方，应火行
 。万物洪盛，垂枝布叶，皆下垂如曲，故名曰钩。心王之时，太阳
 用事，故草木茂盛，枝叶布舒，皆下垂曲
 。故谓之钩也
 。心脉洪大而长，洪则卫气实，实则气无从出。脉洪者卫气实，卫气实则腠理
 密，密则气无从出
 。大则荣气萌，萌洪相薄，可以发汗，故名曰长。荣者血也，萌当为明字之误耳，血王故明且大也
 。荣明卫实，当
 须发动，通其津液也
 。长洪相得，即引水浆，溉灌经络，津液皮肤。夏热阳气盛，故其人引水浆，润灌肌肤，以养皮毛，犹草木须雨泽
 以长枝叶
 。太阳洪大，皆是母躯，幸得戊己，用牢根株。太
 阳夏火，春木为其母
 。阳得春始生，名曰少阳
 。到夏洪盛，名曰太阳，故言是母躯也
 。戊己土也，土为火子，火王即土相，故用牢根株也
 。阳气上出，汗见于头。五月枯，胞中空虚，医反下之，此为重虚也。月当为内，
 当为干，枯燥也
 。皆字误耳
 。内字似月，由来远矣，遂以传焉
 。人头者，诸阳之会
 。夏时饮水浆，上出为汗，先从头流于身躯，以实其表，是以五内干枯，燥则胞中空虚，津液少也
 。胞者膀胱，津液
 之腑也
 。愚医不晓，故反下之，令重虚也
 。脉浮有表无里，阳无所使。阳盛脉浮，宜发其汗，而反下之，损于阴气
 。阳为表，阴为里
 。《经
 》言:阳为阴使，阴为阳守，相须而行
 。脉浮，故无里也
 。治之错逆，故令阴阳离别，不能复相朝使
 。不但危身，并中其母。言下之，不但伤心，并复中肝
 。

上四时经。

黄帝问曰:夏脉如钩，何如而钩?岐伯曰:夏脉心也，南方火也，万物之所以盛长也。故其气来盛去衰，故曰钩，反此者病。黄帝曰:何如而反?岐伯曰:其气来盛去亦盛，此谓太过，病在外;其来不盛去反盛，此谓不及，病在中。黄帝曰:夏脉太过与不及，其病皆何如?岐伯曰:太过则令人身热而肤痛，为浸淫;不及则令人烦心，上见欬唾，下为气泄。帝曰:善。

心脉来累累如连珠，如循琅玕，曰平。夏以胃气为本。心脉来，喘喘《甲乙
 》作累累
 连属，其中微曲，曰心病。心脉来前曲后居，如操带钩，曰心死。

真心脉至，坚而搏，如循薏苡子，累累然，其色赤黑不泽，毛折，乃死。夏胃微钩曰平，钩多胃少曰心病，但钩无胃曰死。胃而有石曰冬病，石甚曰今病。

心藏脉，脉舍神。怵惕思虑则伤神，神伤则恐惧自失，破脱肉，毛悴色夭，死于冬。

夏心火王，其脉洪《千金
 》作浮大而洪
 大而散，名曰平脉。反得沉濡而滑者，是肾之乘心，水之克火，为贼邪，大逆，十死不治。一本云:日
 、月
 、年数至二，忌壬癸
 。反得大而缓者，是脾之乘心，子之扶母，为实邪，虽病自愈。反得弦细而长者，是肝之乘心，母之归子，为虚邪，虽病易治。反得浮《千金
 》浮作微
 涩而短者，是肺之乘心。金之陵火，为微邪，虽病即差。

心脉来累累如贯珠滑利，再至，曰平;三至，曰离经，病;四至，脱精;五至，死;六至，命尽。手少阴脉。

心脉急甚，为瘈疭;微急，为心痛引背，食不下。缓甚为狂笑;微缓，为伏梁，在心下，上下行，时唾血。大甚，为喉介;微大，为心痹引背，善泪出。小甚，为善哕;微小，为消瘅。滑甚，为善渴，微滑，为心疝引脐，少腹鸣;涩甚，为喑;微涩，为血溢，维厥，耳鸣，巅疾。

手少阴气绝则脉不通。少阴者，心脉也。心者，脉之合也。脉不通则血不流，血不流则发色不泽，故其面黑如漆柴者，血先死。壬笃癸死，水胜火也。

心死脏，浮之脉实，如豆麻击手，按之益躁疾者，死。

上《素问》、《针经》、张仲景。


脾胃部第三

脾象土，与胃合为腑胃为水谷之腑
 。其经足太阴太阴，脾之脉也
 ，与足阳明为表里阳明胃脉
 。其脉缓缓，脾脉之大形也
 ，其相夏三月火王土相
 ，王季夏六月，废秋三月，囚冬三月，死春三月。其王日戊己，王时食时、日昳;困日壬癸，困时人定、夜半;其死日甲乙，死时平旦、日出并木时也
 。其神意，其主味，其养肉，其候口，其声歌，其色黄，其臭香，其液涎，其味甘，其宜辛，其恶酸。脾俞在背第十一椎，募在章门季肋端是
 。胃俞在背第十二椎，募在太仓。

上新撰。

脾者土也。敦而福，敦者，厚也，万物众色不同。脾主
 水谷，其气微弱，水谷不化
 。脾为土行，王于季夏，土性敦厚，育养万物
 。当此之时，草木备具，枝叶茂盛，种类众多，或青
 、黄
 、赤
 、白
 、黑色，各不同矣
 。故名曰德福者广土生养万物，当此之时，脾则同禀诸脏，故其德
 为广大
 。万物悬根住茎，其叶在巅，蜎蜚蠕动，蚑蠷喘息，皆蒙土恩。悬根住茎，草木之类也
 。其次则蛾蚋几微之虫，因阴阳气变化而生者也
 。喘息，有血脉之类也
 。言普天之下，草木昆虫，无不被蒙
 土之恩福也
 。德则为缓，恩则为迟，故令太阴脉缓而迟，尺寸不同。太阴脾也，言脾王之时脉缓而迟
 。尺寸不同者，尺迟而寸缓
 也
 。酸咸苦辛，大一作太
 沙一作涉，又作妙
 而生，互行其时，而以各行，皆不群行，尽可常服。肝酸
 、肾咸
 、心苦
 、肺辛涩，皆四脏
 之味也
 。脾主调和五味以禀四脏，四脏受味于脾，脾王之时，其脉沙
 一作涉，又作妙达于肌肉之中，
 互行人身躯，
 乃复各行，
 随其四肢，
 使其气周匝，
 荣诸脏腑，以养皮毛，皆不群行至一处也
 。故言尽可常服也
 。土寒则温，土热则凉。冬阳气在下，土中温暖
 。夏阴气在下，土中清凉
 。脾气亦
 然
 。土有一子，名之曰金，怀挟抱之，不离其身。金乃畏火，恐热来熏，遂弃其母，逃归水中，水自金子，而藏火神，闭门塞户，内外不通，此谓冬时也。阳气在中，阳为火行，金性
 畏火，故恐熏之，金归水中而避火也
 。母子相得益盛
 。闭塞不通者，言水气充实，金在其中，此为强固，火无复得往克之者，神秘之类也
 。土亡其子，其气衰微，水为洋溢，浸渍为池一作其地
 。走击皮肤，面目浮肿，归于四肢。此为脾之衰损
 。土以防水，今土弱而水强，故水得陵之而妄行
 。愚医见水，直往下之，虚脾空胃，水遂居之，肺为喘浮。脾胃已病，宜扶养其气，通利水道
 。愚医不晓而往下之，此为重伤，水气遂更陵之，上侵胸中，肺得水而浮，故言喘浮
 。肝反畏肺，故下沉没。肺金肝木，此为相克，肺浮则实，必复克肝，故畏
 之沉没于下
 。下有荆棘，恐伤其身，避在一边，以为水流。荆棘，木之类
 。肝为木，今没在下，则为荆棘
 。其身，脾也
 。脾为土，土畏木，是以避在下一边，避木也
 。水流者，水之流路也
 。土本克水而今微弱，又复触木，无复制水，故水得流行
 。心衰则伏，肝微则沉，故令脉伏而沉。心火肝木，火则畏水而木畏金，金水相得，其气则实，克于肝心，故令二脏衰微，脉为沉伏也
 。工医来占，固转孔穴，利其溲便，遂通水道，甘液下流。亭其阴阳，喘息则微，汗出正流。肝著其根，心气因起，阳行四肢，肺气亭亭，喘息则安。转孔穴者，诸脏之荣井转治其顺
 。甘液，脾之津液
 。亭其阴阳，得复其常所，故荣卫开通，水气消除，肝得还著其根株
 。肝心为母子，肝著则心气得起，肺气平调，故言亭亭，此为端好之类
 。肾为安声，其味为咸。肺主声，肾为其子，助于肺，故言安声
 。咸，肾味也
 。倚坐母败，洿臭如腥。金为水母，而归水中，此为母往从子，脾气反虚，五脏犹此而相克贼，倚倒致败宅洿臭而腥，故云然也
 。土得其子，则成为山。金得其母，名曰丘矣。

上四时经。

黄帝曰:四时之序，逆顺之变异也，然脾脉独何主?岐伯曰:脾者土也，孤脏以灌四傍者也。曰:然则脾善恶可得见乎?曰:善者不可见，恶者可见。曰:恶者何如?曰:其来如水之流者，此谓太过，病在外;如鸟之喙，此谓不及，病在中。太过则令人四肢沉重不举;其不及，则令人九窍壅塞不通，名曰重强。

脾脉来而和柔相离，如鸡足践地，曰平。长夏以胃气为本。脾脉来实而盈数，如鸡举足，曰脾病。脾脉来坚兑，如乌之喙，如鸟之距，如屋之漏，如水之溜，曰脾死。

真脾脉至，弱而乍疏乍散一作数
 ，色青黄不泽，毛折，乃死。

长夏胃微濡弱，曰平。弱多胃少，曰脾病;但代无胃，曰死。濡弱有石，曰冬病;石甚，曰今病。

脾藏荣，荣舍意，愁忧不解则伤意，意伤则闷乱，四肢不举，毛悴色夭，死于春。

六月季夏建未，坤未之间土之位，脾王之时。其脉大，阿阿而缓，名曰平脉。反得弦细而长者，是肝之乘脾，木之克土，为贼邪，大逆，十死不治。反得浮《千金
 》浮作微
 ，涩而短者，是肺之乘脾，子之扶母，为实邪，虽病自愈。反得洪大而散者《千金
 》作浮大而洪
 ，是心之乘脾，母之归子，为虚邪，虽病易治。反得沉濡而滑者，肾之乘脾，水之陵土，为微邪，虽病即差。

脾脉苌苌而弱《千金
 》苌苌作长长
 ，来疏去数，再至，曰平;三至，曰离经，病;四至，脱精;五至，死;六至命尽。足太阴脉也。

脾脉急甚，为瘈疭;微急，为脾中满，食饮入而还出，后沃沫。缓甚，为痿厥;微缓，为风痿，四肢不用，心慧然若无病。大甚，为击仆;微大，为痞气，裹大脓血，在肠胃之外;小甚，为寒热;微小，为消瘅。滑甚，为[image: ]
 癃;微滑，为虫毒蛔，肠鸣热。涩甚，为肠[image: ]
 ;微涩，为内溃，多下脓血也。

足太阴气绝，则脉不营其口唇。口唇者，肌肉之本也。脉不营则肌肉濡，肌肉濡则人中满，人中满则唇反，唇反者肉先死。甲笃乙死，木胜土也。

脾死脏，浮之脉大缓一作坚
 ，按之中如覆杯，絜絜，状如摇者，死。一云
 [image: ]
 [image: ]
 状如炙肉
 。

上《素问》、《针经》、张仲景。


肺大肠部第四

肺象金，与大肠合为腑大肠为传导之腑也
 。其经手太阴手太阴肺脉也
 ，与手阳明为表里手阳明大肠脉也
 。其脉浮浮，肺脉之大形也
 。其相季夏六月季夏土王金相
 。其王秋三月，废冬三月，囚春三月，死夏三月夏火王金死
 。其王日庚辛，王时晡时、日入;其困日甲乙，困时平旦、日出;其死日丙丁，死时禺中、日中。其神魄，其主声，其养皮毛，其候鼻，其声哭，其色白，其臭腥，其液涕，其味辛，其宜咸，其恶苦。肺俞在背第三椎或云第五椎也
 ，募在中府直两乳上下肋间
 。大肠俞在背第十六椎，募在天枢侠脐傍各一寸半
 。

上新撰。

肺者西方金，万物之所终。金性刚，故王西方，割断万物，万
 物是以皆终于秋也
 。宿叶落柯，萋萋枝条，其杌然独在。其脉为微浮毛，卫气迟，萋萋者，零落之貌也，言草木宿叶得秋随风而落，但有枝条杌然独在
 。此时阳气则迟，脉为虚微如毛也
 ，荣气数。数则在上，迟则在下，故名曰毛。诸阳脉数，诸阴脉迟，荣为阴，
 不应数，反言荣气数，阴得秋节而升转在阳位，故一时数而在上也
 。此时阴始用事，阳即下藏，其气反迟，是以肺脉数散如毛也
 。阳当陷而不陷，阴当升而不升，为邪所中。阴阳交易，则不以时定，二气感激，故为风寒所中
 。阳中邪则卷，阴中邪则紧，卷则恶寒，紧则为栗，寒栗相薄，故名曰疟。弱则发热，浮乃来出。卷
 者，其人拘卷也，紧者，脉紧也
 。此谓初中风寒之时，脉紧，其人则寒，寒止而脉更微弱，弱则其人发热，热止则脉浮，浮者，疟解王脉出也
 。旦中旦发，暮中暮发。言疟发皆随其初中风邪之时也
 。脏有远近，脉有迟疾，周有度数，行有漏刻。脏，谓人五脏，肝心脾肺肾
 也
 。心肺在膈上，呼则其气出，是为近，呼为阳，其脉疾
 。肾肝在膈下，吸则其气入，是为远也
 。吸为阴，其脉迟
 。度数，谓经脉之长短
 。周身行者，荣卫之行也
 。行阴
 、阳各二十五度，为一周也，以应漏下百刻也
 。迟在上，伤毛采;数在下，伤下焦。中焦有恶则见，有善则匿。秋则阳气迟，阴气数
 。迟当在下，数当在上，随节变，故言伤毛采也
 。人之皮毛，肺气所行
 。下焦在脐下，阴之所治也，其脉应迟，今反数，
 故言伤下焦
 。中焦，脾也，其平善之时脉常自不见，衰乃见耳
 。故云有恶
 则见也
 。阳气下陷，阴气则温。言阳气下陷，温养诸脏
 。阳反在下，阴反在巅，故名曰长而且留。阴阳交代，各顺时节，人血
 脉和平，言可长留竟一时
 。

上四时经。

黄帝问曰:秋脉如浮，何如而浮?岐伯对曰:秋脉肺也，西方金也，万物之所以收成也。故其气来轻虚而浮，其气来急去散，故曰浮。反此者病。黄帝曰:何如而反?岐伯曰:其气来毛而中央坚，两傍虚，此谓太过，病在外;其气来毛而微，此谓不及，病在中。黄帝曰:秋脉太过与不及，其病何如?岐伯曰:太过则令人气逆而背痛温温《内经
 》温温作愠愠
 然;不及则令人喘，呼吸少气而欬，上气见血，下闻病音。

肺脉来厌厌聂聂，如落榆荚，曰肺平。秋以胃气为本。《难经
 》云:厌厌聂聂，如循榆叶，曰春平脉
 。蔼蔼如车盖，按之益
 大，曰秋平脉
 。肺脉来不上不下，如循鸡羽，曰肺病《巢源
 》无
 不字
 。肺脉来如物之浮，如风吹毛，曰肺死。

真肺脉至，大而虚，如以毛羽中人肤，色赤白不泽，毛折，乃死。

秋胃微毛，曰平;毛多胃少，曰肺病;但毛无胃，曰死。毛而有弦，曰春病;弦甚，曰今病。

肺藏气，气舍魄。喜乐无极则伤魄，魄伤则狂，狂者意不存人，皮革焦，毛悴色夭，死于夏。

秋金肺王。其脉浮《千金
 》浮作微
 涩而短，曰平脉。反得洪大而散者《千金
 》作浮大而洪
 ，是心之乘肺，火之克金，为贼邪，大逆，十死不治。一本云:日
 、月
 、年数至四，忌丙丁
 。反得沉濡而滑者，是肾之乘肺，子之扶母，为实邪，虽病自愈。反得大而缓者，是脾之乘肺，母之归子，为虚邪，虽病易治。反得弦细而长者，是肝之乘肺，木之陵金，为微邪，虽病即差。

肺脉来泛泛轻如微风吹鸟背上毛，再至，曰平;三至，曰离经，病;四至，脱精;五至，死;六至，命尽。手太阴脉也。

肺脉急甚，为癫疾;微急，为肺寒热，怠堕，欬唾血，引腰背胸，苦鼻息肉不通。缓甚，为多肝;微缓，为痿偏风一作漏风
 ，头以下汗出不可止。大甚，为胫肿;微大，为肺痹，引胸背，起腰内。小甚，为飧泄;微小，为消瘅。滑甚，为息贲，上气;微滑，为上下出血。涩甚，为呕血;微涩，为鼠瘘，在颈支掖之间，下不胜其上，其能喜酸。

手太阴气绝则皮毛焦。太阴者，行气温皮毛者也，气弗营则皮毛焦，皮毛焦则津液去，津液去则皮节伤，皮节伤者则爪爪字一作皮
 枯毛折，毛折者则气气字一作毛
 先死。丙笃丁死，火胜金也。

肺死脏，浮之虚，按之弱如葱叶，下无根者，死。

上《素问》、《针经》、张仲景。


肾膀胱部第五

肾象水，与膀胱合为腑膀胱为津液之腑
 。其经足少阴足少阴肾脉也
 ，与足太阳为表里足太阳膀胱脉也
 。其脉沉沉，肾脉之大形也
 ，其相秋三月秋金王水相
 。其王冬三月，废春三月，囚夏三月，其死季夏六月。其王日壬癸，王时人定、夜半;其困日丙丁，困时禺中、日中;其死日戊己，死时食时、日昳。其神志肾之所藏者志也
 ，其主液，其养骨，其候耳，其声呻，其色黑，其臭腐，其液唾，其味咸，其宜酸，其恶甘。肾俞在背第十四椎，募在京门;膀胱俞在背第十九椎，募在中极横骨上一寸，在脐下五寸前陷者中
 。

上新撰。

肾者北方水，万物之所藏。冬则北方用事，王在三时之后，肾在四脏之下，故王北方也
 。万物春生
 、夏长
 、秋收
 、冬藏
 。百虫伏蛰，冬伏蛰不食之虫，言有百种也
 。阳气下陷，阴气上升。阳气中出，阴气烈为霜，遂不上升，化为雪霜，猛兽伏蛰，蜾虫匿藏。阳气下陷者，谓降于土中也
 。其气犹越而升出，阴气在上寒盛，阳气虽升出而不能自致，因而化作霜雪
 。或谓阳气中出，是十月则霜降
 。猛兽伏蛰者，盖谓龙蛇冬时而潜处
 。蜾虫，无毛甲者，得寒皆伏蛰，逐阳
 气所在，如此避冰霜，自温养也
 。其脉为沉。沉为阴，在里，不可发汗，发则蜾虫出，见其霜雪。阳气在下，故冬脉沉，温养于
 脏腑，此为里实而表虚，复从外发其汗，此为逆治，非其法也
 。犹百虫伏蛰之时，而反出土见于冰霜，必死不疑
 。逆治者死，此之谓也
 。阴气在表，阳气在脏，慎不可下，下之者伤脾，脾土弱即水气妄行。阳气在下，温养诸脏
 、故不可下也
 。下之既损于阳气，而脾胃复伤
 。土以防水，而今反伤之
 。故令水得盈溢而妄行也
 。下之者，如鱼出水，蛾入汤。言治病逆，则杀人，如鱼出水，蛾入汤火之中，立死
 。重客在里，慎不可熏，熏之逆客，其息则喘。重客者，犹阳气也，
 重者，尊重之貌也
 。阳位尊处于上，今一时在下，非其常所，故言客也
 。熏谓烧针，及以汤火之辈熏发其汗，如此则客热从外入，与阳气相薄，是
 为逆也
 。气上熏胸中，故令喘息
 。无持客热，令口烂疮。无持者，无以汤火发熏其汗也
 。熏之则火气入里为客热，故令其口生疮
 。阴脉且解，血散不通，正阳遂厥，阴不往从。血行脉中，气行脉外，
 五十周而复会，如环之无端也
 。血为阴，气为阳，相须而行
 。发其汗，使阴阳离别，脉为解散，血不得通
 。厥者，逆也，谓阳气逆而不复相朝使
 。治病失所，故阴阳错逆，可不慎也
 。客热狂入，内为结胸。阴阳错乱，外热狂入，留结胸中也
 。脾气遂弱，清溲痢通。脾主水谷，其气微弱，水谷不化，下痢不息
 。清者，厕也，溲从水道出，而反清溲者，是谓下痢至厕也
 。

上四时经。

黄帝问曰:冬脉如营，何如而营?岐伯对曰:冬脉肾也，北方水也，万物之所以合藏，故其气来沉以搏《甲乙
 》作濡
 ，故曰营。反此者病。黄帝曰:何如而反?岐伯曰:其气来如弹石者，此谓太过，病在外;其去如数者，此谓不及，病在中。黄帝曰:冬脉太过与不及，其病皆如何?岐伯曰:太过则令人解[image: ]
 ，脊脉痛而少气，不欲言;不及则令人心悬如病饥，[image: ]
 中清，脊中痛，少腹满，小便黄赤。

肾脉来喘喘累累如钩，按之而坚，曰肾平。冬以胃气为本。肾脉来如引葛，按之益坚，曰肾病。肾脉来发如夺索，辟辟如弹石，曰肾死。

真肾脉至，搏而绝，如以指弹石，辟辟然，色黄黑不泽，毛折，乃死。

冬胃微石，曰平;石多胃少，曰肾病;但石无胃，曰死。石而有钩，曰夏病;钩甚，曰今病。凡人以水谷为本，故人绝水谷
 则死，脉无胃气亦死。所谓无胃气者，但得真脏脉，不得胃气也。所谓脉不得胃气者，肝但弦，心但钩，胃但弱，肺但毛，肾但石也。


肾藏精，精舍志。盛怒而不止则伤志，伤志则善忘其前言，腰脊痛，不可以俯仰屈伸，毛悴色夭，死于季夏。

冬肾水王，其脉沉濡而滑，曰平脉。反得大而缓者，是脾之乘肾，土之克水，为贼邪，大逆，十死不治。一本云:日
 、月
 、年数至一，忌戊己
 。反得弦细而长者，是肝之乘肾，子之扶母，为实邪，虽病自愈。反得浮《千金
 》作微
 涩而短者，是肺之乘肾，母之归子，为虚邪，虽病易治。反得洪大而散者《千金
 》作浮大而洪
 ，是心之乘肾，火之陵水，为微邪，虽病即差。

肾脉沉细而紧，再至，曰平;三至，曰离经，病;四至，脱精;五至，死;六至，命尽。足少阴脉也。

肾脉急甚，为骨痿、癫疾;微急，为奔豚、沉厥，足不收，不得前后。缓甚，为折脊;微缓，为洞下，洞下者食不化，入咽还出。大甚，为阴痿;微大，为石水，起脐下以至小腹肿，垂垂然，上至胃管，死不治;小甚，为洞泄;微小，为消瘅。滑甚，为癃[image: ]
 ;微滑，为骨痿，坐不能起，目无所见，视见黑花。涩甚，为大痈;微涩，为不月水，沉痔。

足少阴气绝则骨枯。少阴者，冬脉也，伏行而濡骨髓者也。故骨不濡则肉不能著骨也，骨肉不相亲则肉濡而却，肉濡而却故齿长而垢《难经
 》垢字作枯
 ，发无泽。发无泽者，骨先死。戊笃己死，土胜水也。

肾死脏，浮之坚，按之乱如转丸，益下入尺中者，死。

上《素问》、《针经》、张仲景。


新刊王氏脉经卷第四

朝散大夫守光禄卿直秘阁判登闻检院

上护军臣林亿等类次

辨三部九候脉证第一

经言:所谓三部者，寸、关、尺也;九候者，每部中有天、地、人也。上部主候从胸以上至头，中部主候从膈以下至气街，下部主候从气街以下至足。浮、沉、牢、结、迟、疾、滑、涩，各自异名，分理察之，勿怠观变，所以别三部九候，知病之所起。审而明之，针灸亦然也。故先候脉寸中寸中，一作寸中于九
 。浮在皮肤，沉细在里。昭昭天道，可得长久。

上部之候，牢、结、沉、滑，有积气在膀胱。微细而弱，卧引里急，头痛，欬嗽，逆气上下。心膈上有热者，口干渴燥。病从寸口，邪入上者，名曰解。脉来至，状如琴弦，苦少腹痛，女子经月不利，孔窍生疮;男子病痔，左右胁下有疮。

上部不通者，苦少腹痛，肠鸣。寸口中虚弱者，伤气，气不足。大如桃李实，苦痹也。寸口直上者，逆虚也。如浮虚者，泄利也。

中部脉结者，腹中积聚。若在膀胱、两胁下，有热。脉浮而大，风从胃管入，水胀，干呕，心下澹澹，如有桃李核。胃中有寒，时苦烦、痛、不食，食即心痛，胃胀支满，膈上积。胁下有热，时寒热淋露。脉横出上者，胁气在膀胱，病即著。右横关入寸口中者，膈中不通，喉中咽难。刺关元，入少阴。

下部脉者，其脉来至浮大者，脾也。与风集合，时上头痛，引腰背，小滑者，厥也，足下热，烦满，逆上抢心，上至喉中，状如恶肉，脾伤也。病少腹下，在膝、诸骨节间，寒清不可屈伸;脉急如弦者，筋急，足挛结者，四肢重。从尺邪入阳明者，寒热也。大风邪入少阴，女子漏白下赤，男子溺血，阴萎不起，引少腹痛。

人有三百六十脉，法三百六十日。三部者，寸、关、尺也。尺脉为阴，阴脉常沉而迟;寸、关为阳，阳脉俱浮而速。气出为动，入为息。故阳脉六息七息十三投，阴脉八息七息十五投，此其常也。

二十八脉相逐上下，一脉不来，知疾所苦。尺胜治下，寸胜治上，尺寸俱平治中央。脐以上阳也，法于天;脐以下阴也，法于地;脐为中关。头为天，足为地。有表无里，邪之所止，得鬼病。何谓有表无里?寸尺为表，关为里，两头有脉，关中绝不至也。尺脉上不至关为阴绝，寸脉下不至关为阳绝。阴绝而阳微，死不治。三部脉或至或不至，冷气在胃中，故令脉不通也。

上部有脉，下部无脉，其人当吐，不吐者，死。上部无脉，下部有脉，虽困无所苦。所以然者，譬如人之有尺，树之有根，虽枝叶枯槁，根本将自生，木有根本，即自有气，故知不死也。寸口脉平而死者，何也?然:诸十二经脉者，皆系于生气之原。所谓生气之原者，非谓十二经之根本也，谓肾间动气也。此五脏六腑之本，十二经之根，呼吸之门，三焦之原，一名守邪之神也。故气者，人根本也，根绝则茎枯矣。寸口脉平而死者，生气独绝于内也。肾间
 动气，谓左为肾，右为命门
 。命门者，精神之所舍，原气之所系也，一名守邪之神
 。以命门之神固守，邪气不得妄入，入即死矣
 。此肾气先绝于内，其人便死
 。其脉不复，反得动病也
 。

岐伯曰:形盛脉细，少气不足以息者，死;形瘦脉大，胸中多气者，死。形气相得者，生;参伍不调者，病。三部九候皆相失者，死。上下左右之脉相应如参舂者，病甚;上下左右相失不可数者，死。中部之候虽独调，与众脏相失者，死;中部之候相减者，死。目内陷者，死。

黄帝曰:冬阴夏阳奈何?岐伯曰:九候之脉皆沉细悬绝者，为阴，主冬，故以夜半死;盛躁喘数者，为阳，主夏，故以日中死。是故寒热者，平旦死;热中及热病者，日中死;病风者，以日夕死;病水者，以夜半死;其脉乍数乍疏乍迟乍疾者，以日乘四季死;形肉以脱，九候虽调，犹死。七诊虽见，九候皆顺者，不死。所言不死者，风气之病及经月之病，似七诊之病而非也，故言不死。若有七诊之病，其脉候亦败者，死矣。必发哕噫，必审问其所始病与今之所方病，而后各切循其脉，视其经络浮沉，以上下逆顺循之。其脉疾者，不病;其脉迟者，病;脉不往来者，死;皮肤著者，死。

两手脉，结上部者，濡;结中部者，缓;结三里者，豆起。弱反在关，濡反在巅。微在其上，涩反在下。微即阳气不足，沾热汗出;涩即无血，厥而且寒。

黄帝问曰:余每欲视色、持脉，独调其尺，以言其病，从外知内，为之奈何?岐伯对曰:审其尺之缓、急、小、大、滑、涩，肉之坚脆，而病形变定矣。调之何如?对曰:脉急者，尺之皮肤亦急;脉缓者，尺之皮肤亦缓;脉小者，尺之皮肤减而少;脉大者，尺之皮肤亦大;脉滑者，尺之皮肤亦滑;脉涩者，尺之皮肤亦涩。凡此六变，有微有甚。故善调尺者，不待于寸;善调脉者，不待于色。能参合行之，可为上工。

尺肤滑以淖泽者，风也;尺内弱，解[image: ]
 ，安卧脱肉者，寒热也;尺肤涩者，风痹也;尺肤粗如枯鱼之鳞者，水淡饮也;尺肤热甚，脉盛躁者，病温也，其脉盛而滑者，汗且出;尺肤寒甚，脉小一作急
 者，泄，少气;尺肤烜然烜然，
 《甲乙
 》作热炙人手
 ，先热后寒者，寒热也;尺肤先寒，久持之而热者，亦寒热也;尺烜然热，人迎大者，尝夺血;尺紧人迎脉小甚，则少气;色白有加者，立死。

肘所独热者，腰以上热;肘前独热者，膺前热;肘后独热者，肩背热。肘后粗以下三四寸，肠中有虫;手所独热者，腰以上热;臂中独热者，腰腹热;掌中热者，腹中热;掌中寒者，腹中寒;鱼上白肉有青血脉者，胃中有寒。

诸浮、诸沉、诸滑、诸涩、诸弦、诸紧，若在寸口，膈以上病;若在关上，胃以下病;若在尺中，肾以下病。

寸口脉滑而迟，不沉不浮，不长不短，为无病。左右同法。

寸口太过与不及，寸口之脉，中手短者，曰头痛;中手长者，曰足胫痛;中手促上击者，曰肩背痛。

寸口脉浮而盛者，病在外。

寸口脉沉而坚者，病在中。

寸口脉沉而弱者，曰寒热一作气，又作中
 及疝瘕、少腹痛。

寸口脉沉而弱，发必堕落。

寸口脉沉而紧，苦心下有寒，时痛，有积聚。

寸口脉沉，胸中短气。

寸口脉沉而喘者，寒热。

寸口脉但实者，心劳。

寸口脉紧或浮，膈上有寒，肺下有水气。

脉紧而长过寸口者，注病。

脉紧上寸口者，中风。风头痛亦如之。《千金翼
 》云:亦
 为伤寒头痛
 。

脉弦上寸口者，宿食;降者，头痛。

脉来过寸入鱼际者，遗尿。

脉出鱼际，逆气喘息。

寸口脉，潎潎如羹上肥，阳气微;连连如蜘蛛丝，阴气衰。

寸口脉偏绝，则臂偏不遂;其人两手俱绝者，不可治。两手前部阳绝者，苦心下寒毒，喙中热。

关上脉浮而大，风在胃中，张口肩息，心下澹澹，食欲呕。

关上脉微浮，积热在胃中，呕吐蛔虫，心健忘。

关上脉滑而大小不匀，《千金
 》云:必吐逆
 。是为病方欲进，不出一二日复欲发动。其人欲多饮，饮即注利。如利止者，生;不止者，死。

关上脉紧而滑者，蛔动。

关上脉涩而坚，大而实，按之不减有力，为中焦实，有伏结在脾，肺气塞，实热在胃中。

关上脉襜襜大，而尺寸细者，其人必心腹冷积，癥瘕结聚，欲热饮食。

关上脉时来时去、乍大乍小、乍疏乍数者，胃中寒热，羸劣不欲饮食，如疟状。

尺脉浮者，客阳在下焦。

尺脉细微，溏泄，下冷利。

尺脉弱，寸强，胃络脉伤。

尺脉虚小者，足胫寒，痿痹脚疼。

尺脉涩，下血不利，多汗。《素问
 》又云:尺涩脉滑谓之
 多汗
 。

尺脉滑而疾，为血虚。

尺脉沉而滑者，寸白虫。

尺脉细而急者，筋挛，痹不能行。

尺脉粗，常热者，谓之热中，腰胯疼，小便赤热。

尺脉偏滑疾，面赤如醉，外热则病。


平杂病脉第二

滑为实、为下又为阳气衰
 。数为虚、为热。浮为风、为虚。动为痛、为惊。

沉为水、为实又为鬼疰
 。弱为虚、为悸。

迟则为寒，涩则少血，缓则为虚，洪则为气一作热
 。紧则为寒，弦数为疟。

疟脉自弦，弦数多热，弦迟多寒。微则为虚，代散则死。

弦为痛痹一作浮为风疰
 ，偏弦为饮，双弦则胁下拘急而痛，其人涩涩恶寒。

脉大，寒热在中。

伏者，霍乱。

安卧，脉盛，谓之脱血。

凡亡汗，肺中寒饮，冷水欬嗽，下利，胃中虚冷，此等其脉并紧。

浮而大者，风。

浮大者，中风，头重，鼻塞。

浮而缓，皮肤不仁，风寒入肌肉。

滑而浮散者，摊缓风。

滑者，鬼疰。

涩而紧，痹病。

浮洪大长者，风眩癫疾。

大坚疾者，癫病。

弦而钩，胁下如刀刺，状如蜚尸，至困不死。

紧而急者，遁尸。

洪大者，伤寒热病。

浮洪大者，伤寒。秋吉，春成病。

浮而滑者，宿食。

浮滑而疾者，食不消，脾不磨。

短疾而滑，酒病。

浮而细滑，伤饮。

迟而涩，中寒，有癥结。

 而紧，积聚，有击痛。

弦急，疝瘕，小腹痛，又为癖病一作痹病
 。

迟而滑者，胀。

盛而紧，曰胀。

弦小者，寒癖。

沉而弦者，悬饮，内痛。

弦数，有寒饮，冬夏难治。

紧而滑者，吐逆。

小弱而涩，胃反。

迟而缓者，有寒。

微而紧者，有寒。

沉而迟，腹脏有冷病。

微弱者，有寒，少气。

实紧，胃中有寒，苦不能食。时时利者，难治。一作时
 时呕稽留难治
 。

滑数，心下结，热盛。

滑疾，胃中有热。

缓而滑，曰热中。

沉一作浮
 而急，病伤寒，暴发虚热。

浮而绝者，气。

辟大而滑，中有短气。

浮短者，其人肺伤。诸气微少，不过一年死。法当嗽也。

沉而数，中水。冬不治自愈。

短而数，心痛，心烦。

弦而紧，胁痛，脏伤，有瘀血。一作有寒血
 。

沉而滑，为下重，亦为背膂痛。

脉来细而滑，按之能虚，因急持直者，僵仆，从高堕下，病在内。

微浮，秋吉，冬成病。

微数，虽甚不成病，不可劳。

浮滑疾紧者，以合百病，久易愈。

阳邪来，见浮洪。

阴邪来，见沉细。

水谷来，见坚实。

脉来乍大乍小、乍长乍短者，为祟。

脉来洪大[image: ]

 者，社祟。

脉来沉沉泽泽，四肢不仁而重，土祟。

脉与肌肉相得，久持之至者，可下之。

弦小紧者，可下之。

紧而数，寒热俱发，必下乃愈。

弦迟者，宜温药。

紧数者，可发其汗。


诊五脏六腑气绝证候第三

病人肝绝，八日死。何以知之?面青，但欲伏眠，目视而不见人，汗一作泣
 出如水不止。一曰二日死
 。

病人胆绝，七日死，何以知之?眉为之倾。

病人筋绝，九日死。何以知之?手足爪甲青，呼骂不休。一曰八日死
 。

病人心绝，一日死。何以知之?肩息，回视，立死。一曰目亭亭，一日死
 。

病人肠一云小肠
 绝，六日死。何以知之?发直如干麻，不得屈伸，白汗不止。

病人脾绝，十二日死。何以知之?口冷，足肿，腹热，胪胀，泄利不觉，出无时度。一曰五日死
 。

病人胃绝，五日死。何以知之?脊痛，腰中重，不可反覆。一曰腓肠平，九日死
 。

病人肉绝，六日死。何以知之?耳干，舌皆肿，溺血，大便赤泄。一曰足肿，九日死
 。

病人肺绝，三日死，何以知之?口张，但气出而不还。一曰鼻口虚张短气
 。

病人大肠绝，不治。何以知之?泄利无度，利绝则死。

病人肾绝，四日死。何以知之?齿为暴枯，面为正黑，目中黄色，腰中欲折，白汗出如流水。一曰人中平，七
 日死
 。

病人骨绝，齿黄落，十日死。

诸浮脉无根者，皆死。已上五脏六腑为根也。

诊四时相反脉证第四

春三月木王，肝脉治，当先至，心脉次之，肺脉次之，肾脉次之。此为四时王相顺脉也。到六月土王，脾脉当先至而反不至，反得肾脉，此为肾反脾也，七十日死。何谓肾反脾?夏，火王，心脉当先至，肺脉次之，而反得肾脉，是谓肾反脾。期五月、六月，忌丙丁。

脾反肝，三十日死。何谓脾反肝?春，肝脉当先至而反不至，脾脉先至，是谓脾反肝。期正月、二月，忌甲乙。

肾反肝，三岁死。何谓肾反肝?春，肝脉当先至而反不至，肾脉先至，是谓肾反肝也。期七月、八月，忌庚辛。

肾反心，二岁死。何谓肾反心?夏，心脉当先至而反不至，肾脉先至，是谓肾反心也。期六月，忌戊己。臣亿等
 按:
 《千金
 》云:此中不论肺金之气，疏略未谕，指南又推五行，亦颇颠倒，待求
 《别录
 》也
 。


诊损至脉第五

脉有损至，何谓也?然:至之脉，一呼再至曰平，三至曰离经，四至曰夺精，五至曰死，六至曰命绝，此至之脉也。何谓损?一呼一至曰离经，二呼一至曰夺精，三呼一至曰死，四呼一至曰命绝，此损之脉也。至脉从下上，损脉从上下也。

损脉之为病奈何?然:一损损于皮毛，皮聚而毛落;二损损于血脉，血脉虚少，不能荣于五脏六腑也;三损损于肌肉，肌肉消瘦，食饮不为肌肤;四损损于筋，筋缓不能自收持;五损损于骨，骨痿不能起于床。反此者，至之为病也。从上下者，骨痿不能起于床者，死;从下上者，皮聚而毛落者，死。

治损之法奈何?然;损其肺者，益其气;损其心者，调其荣卫;损其脾者，调其饮食，适其寒温;损其肝者，缓其中;损其肾者，益其精气。此治损之法也。

脉有一呼再至，一吸再至;一呼三至，一吸三至;一呼四至，一吸四至;一呼五至，一吸五至;一呼六至，一吸六至;一呼一至，一吸一至;再呼一至，再吸一至;呼吸再至。脉来如此，何以别知其病也?然:脉来一呼再至，一吸再至，不大不小，曰平。一呼三至，一吸三至，为适得病。前大后小，即头痛目眩;前小后大，即胸满短气。一呼四至，一吸四至，病适欲甚。脉洪大者，苦烦满;沉细者，腹中痛;滑者，伤热;涩者，中雾露。一呼五至，一吸五至，其人当困。沉细即夜加，浮大即昼加，不大小虽困可治，其有大小者为难治。一呼六至，一吸六至，为十死脉也。沉细夜死，浮大昼死。一呼一至，一吸一至，名曰损。人虽能行，犹当一作独未
 着床，所以然者，血气皆不足故也。再呼一至，再吸一至，名曰无魂。无魂者，当死也，人虽能行，名曰行尸。

扁鹊曰:脉一出一入曰平，再出一入少阴，三出一入太阴，四出一入厥阴。再入一出少阳，三入一出阳明，四入一出太阳。脉出者为阳，入者为阴。故人一呼而脉再动，气行三寸;一吸而脉再动，气行三寸。呼吸定息，脉五动。一呼一吸为一息，气行六寸。人十息，脉五十动，气行六尺。二十息，脉百动，为一备之气，以应四时。天有三百六十五日，人有三百六十五节。昼夜漏下水百刻。一备之气，脉行丈二尺。一日一夜行于十二辰，气行尽则周遍于身，与天道相合，故曰平，平者，无病也，一阴一阳是也。脉再动为一至，再至而紧即夺气。一刻百三十五息，十刻千三百五十息，百刻万三千五百息，二刻为一度，一度气行一周身，昼夜五十度。脉三至者离经。一呼而脉三动，气行四寸半。人一息脉七动，气行九寸。十息脉七十动，气行九尺。一备之气，脉百四十动，气行一丈八尺。一周于身，气过百八十度，故曰离经。离经者病，一阴二阳是也。三至而紧则夺血。脉四至则夺精。一呼而脉四动，气行六寸。人一息脉九动，气行尺二寸。人十息脉九十动，气行一丈二尺。一备之气，脉百八十动，气行二丈四尺。一周于身，气过三百六十度，再遍于身，不及五节，一时之气而重至。诸脉浮涩者，五脏无精，难治。一阴三阳是也。四至而紧则夺形。脉五至者，死。一呼而脉五动，气行六寸半当行七寸半
 。人一息脉十一动，气行尺三寸当行尺五寸
 。人十息脉百一十动，气行丈三尺当行丈五尺
 。一备之气，脉二百二十动，气行二丈六尺当行三丈
 。一周于身三百六十五节，气行过五百四十度。再周于身，过百七十度。一节之气而至此。气浮涩，经行血气竭尽，不守于中，五脏痿痟，精神散亡。脉五至而紧则死，三阴一作二
 三阳是也，虽五犹末，如之何也。脉一损一乘者，人一呼而脉一动，人一息而脉再动，气行三寸。十息脉二十动，气行三尺。一备之气，脉四十动，气行六尺，不及周身百八十节。气短不能周遍于身，苦少气，身体懈堕矣。脉再损者，人一息而脉一动，气行一寸五分。人十息脉十动，气行尺五寸。一备之气，脉二十动，气行三尺，不及周身二百节。疑气血尽，经中不能及，故曰离经。血去不在其处，小大便皆血也。脉三损者，人一息复一呼而脉一动。十息脉七动，气行尺五寸当行尺五分
 。一备之气，脉十四动，气行三尺一寸当行二尺一寸
 ，不及周身二百九十七节，故曰争。气行血流，不能相与俱微，气闭实则胸满。脏枯而争于中，其气不朝，血凝于中，死矣。脉四损者，再息而脉一动。人十息脉五动，气行七寸半。一备之气，脉十动。气行尺五寸，不及周身三百一十五节，故曰亡血。亡血者，忘失其度，身羸疲，皮裹骨。故气血俱尽，五脏失神，其死明矣。脉五损者，人再息复一呼而脉一动。人十息脉四动，气行六寸。一备之气，脉八动，气行尺二寸，不及周身三百二十四节，故曰绝。绝者，气急，不下床，口气寒，脉俱绝，死矣。

岐伯曰:脉失四时者为至启。至启者，为损至之脉也。损之为言，少阴主骨为重，此志损也;饮食衰减，肌肉消者，是意损也;身安卧，卧不便利，耳目不明，是魂损也;呼吸不相通，五色不华，是魄损也;四肢皆见脉为乱，是神损也。

大损三十岁，中损二十岁，下损十岁。损，各以春夏秋冬。平人，人长脉短者，是大损，三十岁;人短脉长者，是中损，二十岁;手足皆细，是下损，十岁;失精气者，一岁而损;男子，左脉短，右脉长，是为阳损，半岁;女子，右脉短，左脉长，是为阴损，半岁。春，脉当得肝脉，反得脾、肺之脉，损;夏，脉当得心脉，反得肾、肺之脉，损;秋，脉当得肺脉，反得肝、心之脉，损;冬，脉当得肾脉，反得心、脾之脉，损。当审切寸口之脉，知绝不绝。前后去为绝。掌上相击，坚如弹石，为上脉虚尽，下脉尚有，是为有胃气。上脉尽，下脉坚如弹石，为有胃气。上下脉皆尽者，死;不绝不消者，皆生，是损脉也。至之为言，言语音深远，视愦愦，是志之至也;身体粗大，饮食暴多，是意之至也;语言妄见，手足相引，是魂之至也;茏葱华色，是魄之至也;脉微小不相应，呼吸自大，是神之至也。是至脉之法也。死生相应，病各得其气者生，十得其半也。黄帝曰:善。


诊脉动止投数疏数死期年月第六

脉一动一止，二日死。一经云:一日死
 。二动一止，三日死。三动一止，四日死，或五日死。四动一止，六日死。五动一止，五日死，或七日死。六动一止，八日死。七动一止，九日死。八动一止，十日死。九动一止，九日死，又云十一日死。一经云:十三日死，若立春死
 。十动一止，立夏死。一经云:立春死
 。十一动一止，夏至死。一经云:立夏死
 。一经云:立秋死
 。十二、十三动一止，立秋死。一经云:立冬死
 。十四、十五动一止，立冬死。一经云:立夏死
 。二十动一止，一岁死，若立秋死。二十一动一止，二岁死。二十五动一止，立冬死。一经云:一岁死，或二岁死
 。三十动一止，二岁若三岁死。三十五动一止，三岁死。四十动一止，四岁死。五十动一止，五岁死。不满五十动一止，五岁死。

脉来五十投而不止者，五脏皆受气，即无病。《千金
 方
 》云:五行气毕，阴阳数同，荣卫出入，经脉通流，昼夜百刻，五德相生
 。

脉来四十投而一止者，一脏无气，却后四岁，春草生而死。

脉来三十投而一止者，二脏无气，却后三岁，麦熟而死。

脉来二十投而一止者，三脏无气，却后二岁，桑椹赤而死。

脉来十投而一止者，四脏无气，岁中死。得节不动，出清明日死，远不出谷雨死矣。

脉来五动而一止者，五脏无气，却后五日而死。

脉一来而久住者，宿病在心，主中治。

脉二来而久住者，病在肝，枝中治。

脉三来而久住者，病在脾，下中治。

脉四来而久住者，病在肾，间中治。

脉五来而久住者，病在肺，枝中治。

五脉病，虚羸人得此者，死。所以然者，药不得而治，针不得而及。盛人可治，气全故也。


诊百病死生决第七

诊伤寒，热盛，脉浮大者，生;沉小者，死。

伤寒，已得汗，脉沉小者，生;浮大者，死。

温病，三四日以下，不得汗，脉大疾者，生;脉细小难得者，死不治。

温病，穰穰大热，其脉细小者，死。《千金
 》穰穰作时行
 。

温病，下利，腹中痛甚者，死不治。

温病，汗不出，出不至足者，死;厥逆汗出，脉坚强急者，生;虚缓者，死。

温病，二三日，身体热，腹满，头痛，食饮如故，脉直而疾者，八日死。四五日头痛，腹痛而吐，脉来细强，十二日死。八九日，头不疼，身不痛，目不赤，色不变，而反利，脉来牒牒，按之不弹手，时大，心下坚，十七日死。

热病，七八日，脉不软一作喘
 ，不散一作数
 者，当喑。喑后三日，温汗不出者，死。

热病，七八日，其脉微细，小便不利，加暴口燥，脉代，舌焦干黑者，死。

热病，未得汗，脉盛躁疾，得汗者，生;不得汗者，难差。

热病，已得汗，脉静安者，生;脉躁者，难治。

热病，已得汗，常大热不去者，亦死。大，一作专
 。

热病，已得汗，热未去，脉微躁者，慎不得刺治。

热病，发热，热甚者，其脉阴阳皆竭，慎勿刺。不汗出，必下利。

诊人被风，不仁痿蹶，其脉虚者，生;坚急疾者，死。

诊癫病，虚则可治，实则死。

癫疾，脉实坚者，生;脉沉细小者，死。

癫疾，脉搏大滑者，久久自已。其脉沉小急实，不可治;小坚急，亦不可疗。

诊头痛、目痛、久视无所见者，死。久视，一作卒视
 。

诊人心腹积聚，其脉坚强急者，生;虚弱者，死。又实强者，生;沉者，死。其脉大，腹大胀，四肢逆冷，其人脉形长者，死。腹胀满，便血，脉大时绝，极下血，脉小疾者，死。

心腹痛，痛不得息，脉细小迟者，生;坚大疾者，死。

肠澼，便血，身热则死，寒则生。

肠澼，下白沫，脉沉则生，浮则死。

肠澼，下脓血，脉悬绝则死，滑大则生。

肠澼之属，身热，脉不悬绝，滑大者，生;悬涩者，死。以脏期之。

肠澼，下脓血，脉沉小流连者，生;数疾且大，有热者，死。

肠澼，筋挛，其脉小细安静者，生;浮大紧者，死。

洞泄，食不化，不得留，下脓血，脉微小迟者，生;紧急者，死。

泄注，脉缓，时小结者，生;浮大数者，死。

蚀阴疘，其脉虚小者，生;紧急者，死。

欬嗽，脉沉紧者，死;浮直者，生;浮软者，生;小沉伏匿者，死。

欬嗽，羸瘦，脉形坚大者，死。

欬，脱形，发热，脉小坚急者，死;肌瘦，下一本云不
 脱形，热不去者，死。

欬而呕，腹胀且泄，其脉弦急欲绝者，死。

吐血、衄血、脉滑小弱者，生;实大者，死。

汗出若衄，其脉小滑者，生;大躁者，死。

唾血，脉紧强者，死;滑者，生。

吐血而欬，上气，其脉数，有热，不得卧者，死。

上气，脉数者，死。谓其形损故也。

上气，喘息低昂，其脉滑，手足温者，生;脉涩，四肢寒者，死。

上气，面浮肿，肩息，其脉大，不可治，加利必死。一作
 又甚
 。

上气，注液，其脉虚宁宁伏匿者，生;坚强者，死。

寒气上攻，脉实而顺滑者，生;实而逆涩则死。《太素
 》云:寒气暴上，脉满实何如?曰:实而滑则生，实而逆则死矣
 。其形尽满何如?曰;举形尽满者，脉急大坚，尺满而不应，如是者，顺则生，逆则死
 。何谓顺则生，逆则死?曰:所谓顺者，手足温也;谓逆者，手足寒也
 。

痟瘅，脉实大，病久可治;脉悬小坚急，病久不可治。

消渴，脉数大者，生;细小浮短者，死。

消渴，脉沉小者，生;实坚大者，死。

水病，脉洪大者，可治;微细者，不可治。

水病，胀闭，其脉浮大软者，生;沉细虚小者，死。

水病，腹大如鼓，脉实者，生;虚者，死。

卒中恶，吐血数升，脉沉数细者，死;浮大疾快者，生。

卒中恶，腹大，四肢满，脉大而缓者，生;紧大而浮者，死;紧细而微者，亦生。

病疮，腰脊强急，瘈疭者，皆不可治。

寒热，瘈疭，其脉代、绝者，死。

金疮，血出太多，其脉虚细者，生;数实大者，死。

金疮出血，脉沉小者，生;浮大者，死。

斫疮，出血一二石，脉来大，二十日死。

斫刺俱有，病多，少血，出不自止断者，其血止，脉来大者，七日死;滑细者，生。

从高顿仆，内有血，腹胀满，其脉坚强者，生;小弱者，死。

人为百药所中伤，脉浮涩而疾者，生;微细者，死;洪大而迟者，生。《千金
 》迟作速
 。

人病甚而脉不调者，难差。

人病甚而脉洪者，易差。

人内外俱虚，身体冷而汗出，微呕而烦扰，手足厥逆，体不得安静者，死。

脉实满，手足寒，头热，春秋生，冬夏死。

老人脉微，阳羸阴强者，生;脉焱大加息一作如急
 者，死。阴弱阳强，脉至而代，奇一作寄
 月而死。

尺脉涩而坚，为血实气虚也。其发病腹痛、逆满、气上行，此为妇人胞中绝伤，有恶血，久成结瘕。得病以冬时，黍穄赤而死。

尺脉细而微者，血气俱不足，细而来有力者，是谷气不充，病得节辄动，枣叶生而死。此病秋时得之。

左手寸口脉偏动，乍大乍小，不齐，从寸口至关，关至尺，三部之位，处处动摇，各异不同，其人病，仲夏得之此脉，桃花落而死。花，一作叶
 。

右手寸口脉偏沉伏，乍小乍大，朝来浮大，暮夜沉伏。浮大即太过，上出鱼际。沉伏即下不至关中。往来无常，时时复来者，榆叶枯落而死。叶，一作英
 。

右手尺部，脉三十动一止，有顷更还，二十动一止，乍动乍疏，连连相因，不与息数相应，其人虽食谷，犹不愈，蘩草生而死。

左手尺部，脉四十动而一止，止而复来，来逆，如循直木，如循张弓弦，[image: ]
 [image: ]
 然如两人共引一索，至立冬死。《千
 金
 》作至立春而死
 。


诊三部脉虚实决死生第八

三部脉调而和者，生。

三部脉废者，死。

三部脉虚，其人长病得之，死。虚而涩，长病亦死，虚而滑亦死，虚而缓亦死，虚而弦急，癫病亦死。

三部脉实而大，长病得之，死。实而滑，长病得之，生;卒病得之，死。实而缓亦生，实而紧亦生。实而紧急，癫痫可治。

三部脉强，非称其人病，便死。

三部脉羸，非其人一作脉
 得之，死。

三部脉粗，长病得之，死;卒病得之，生。

三部脉细而软，长病得之，生;细而数亦生;微而紧亦生。

三部脉大而数，长病得之，生;卒病得之，死。

三部脉微而伏，长病得之，死。

三部脉软一作濡
 ，长病得之，不治自愈;治之，死;卒病得之，生。

三部脉浮而结，长病得之，死;浮而滑，长病亦死;浮而数，长病风得之，生;卒病得之，死。

三部脉芤，长病得之，生;卒病得之，死。

三部脉弦而数，长病得之，生;卒病得之，死。

三部脉革，长病得之，死;卒病得之，生。

三部脉坚而数，如银钗股，蛊毒病，必死;数而软，蛊毒病得之，生。

三部脉潎潎如羹上肥，长病得之，死;卒病得之，生。

三部脉连连如蜘蛛丝，长病得之，死;卒病得之，生。

三部脉如霹雳，长病得之，死;三十日死。

三部脉如弓弦，长病得之，死。

三部脉累累如贯珠，长病得之，死。

三部脉如水淹然流，长病不治自愈，治之反死。一云:
 如水流者，长病七十日死;如水不流者，长病不治自愈
 。

三部脉如屋漏，长病十日死。《千金
 》云:十四日死
 。

三部脉如雀啄，长病七日死。

三部脉如釜中汤沸，朝得暮死，夜半得日中死，日中得夜半死。

三部脉急，切腹间病，又婉转腹痛，针上下差。


新刊王氏脉经卷第五

朝散大夫守光禄卿直秘阁判登闻检院

上护军臣林亿等类次

张仲景论脉第一

问曰:脉有三部，阴阳相乘。荣卫气血，在人体躬《千金
 》作而行人躬
 。呼吸出入，上下于中，因息游布，津液流通。随时动作，效象形容，春弦秋浮，冬沉夏洪。察色观脉，大小不同，一时之间，变无经常，尺寸参差，或短或长。上下乖错，或存或亡。病辄改易，进退低昂。心迷意惑，动失纪纲，愿为缕陈，令得分明。

师曰:子之所问，道之根源。脉有三部，尺寸及关。荣卫流行，不失衡铨，肾沉心洪，肺浮肝弦，此自经常，不失铢分。出入升降，漏刻周旋。水下二刻臣亿等详水下二刻，疑
 。检旧本如此
 。脉一周身，旋复寸口，虚实见焉。变化相乘，阴阳相干。风则浮虚，寒则紧弦，沉潜水滀，支饮急弦，动弦为痛，数洪热烦。设有不应，知变所缘。三部不同，病各异端。太过可怪，不及亦然，邪不空见，终必有奸。审察表里，三焦别分，知邪所舍，消息诊看，料度腑脏，独见若神。为子条记，传与贤人。

扁鹊阴阳脉法第二

脉，平旦曰太阳，日中曰阳明，晡时曰少阳，黄昏曰少阴，夜半曰太阴，鸡鸣曰厥阴，是三阴三阳时也。

少阳之脉，乍小乍大，乍长乍短，动摇六分。王十一月甲子夜半，正月、二月甲子王。

太阳之脉，洪大以长，其来浮于筋上，动摇九分。三月、四月甲子王。

阳明之脉，浮大以短，动摇三分。大前小后，状如蝌蚪，其至跳。五月、六月甲子王。

少阴之脉，紧细，动摇六分。王五月甲子日中，七月、八月甲子王。

太阴之脉，紧细以长，乘于筋上，动摇九分。九月、十月甲子王。

厥阴之脉，沉短以紧，动摇三分。十一月、十二月甲子王。

厥阴之脉，急弦，动摇至六分已上，病迟脉寒，少腹痛引腰，形喘者死;脉缓者可治。刺足厥阴入五分。

少阳之脉，乍短乍长，乍大乍小，动摇至六分已上。病头痛，胁下满，呕可治;扰即死。一作伛可治，偃即死
 。刺两季肋端足少阳也，入七分。

阳明之脉，洪大以浮，其来滑而跳，大前细后，状如蝌蚪，动摇至三分已上。病眩头痛，腹满痛，呕可治;扰即死。刺脐上四寸，脐下三寸，各六分。

从二月至八月，阳脉在表;从八月至正月，阳脉在里。附阳脉强，附阴脉弱。至即惊，实则痸疭。细而沉，不痸疭即泄，泄即烦，烦即渴，渴即腹满，满即扰，扰即肠澼，澼即脉代，乍至乍不至。大而沉即欬，欬即上气，上气甚则肩息，肩息甚则口舌血出，血出甚即鼻血出。变出寸口，阴阳表里，以互相乘。如风有道，阴脉乘阳也。寸口中，前后溢者，行风。

寸口中，外实内不满者，三风、四温。寸口者，劳风。劳风者，大病亦发，[image: ]
 行汗出亦发。软风者，上下微微扶骨，是其诊也。表缓腹内急者，软风也。猥雷实夹者，飘风。从阴趋阳者，风邪。一来调，一来速，鬼邪也。阴缓阳急者，表有风来入脏也。阴急者，风已抱阳入腹。上逯逯，下宛宛，不能至阳，流饮也。上下血微，阴强者，为漏僻;阳强者，酒僻也。伛偷不过，微反阳，澹浆也。阴扶骨绝者，从寸口前顿趣于阴，汗水也。来调四布者，欲病水也。阴脉不偷，阳脉伤，复少津。寸口中，后大前兑，至阳而实者，僻食。小过阳，一分者，七日僻;二分者，十日僻;三分者，十五日僻;四分者，二十日僻;四分中伏不过者，半岁僻。敦敦不至胃阴一分，饮[image: ]
 饵僻也。外勾者，久僻也。内卷者，十日以还。外强内弱者，裹大核也。并浮而弦者，汁核。并浮紧而数，如沉，病暑食粥一作微
 。有内紧而伏，麦饭若饼。寸口脉倚阳，紧细以微，瓜菜皮也;若倚如紧，荠藏菜也。赜赜无数，生肉僻也;附阳者，炙肉僻也。小倚生，浮大如故，生麦豆也。


扁鹊脉法第三

扁鹊曰:人一息脉二至谓平脉，体形无苦。人一息脉三至谓病脉。一息四至谓痹者，脱脉气，其眼睛青者，死。人一息脉五至以上，死，不可治也。都一作声
 息病，脉来动，取极五至，病有六七至也。

扁鹊曰:平和之气，不缓不急，不滑不涩，不存不亡，不短不长，不俯不仰，不从不横，此谓平脉。肾一作紧
 受如此一作刚
 ，身无苦也。

扁鹊曰:脉气弦急，病在肝。少食多厌，里急多言，头眩目痛，腹满，筋挛，癫疾上气，少腹积坚，时时唾血，咽喉中干。相病之法，视色听声，观病之所在，候脉要诀，岂不微乎?脉浮如数，无热者，风也。若浮如数，而有热者，气也。脉洪大者，又两乳房动，脉复数，加有寒热，此伤寒病也。若羸长病，如脉浮溢寸口，复有微热，此疰气病也，如复欬又多热，乍剧乍差，难治也。又疗无剧者，易差;不欬者，易治也。

扁鹊华佗察声色要诀第四

病人五脏已夺，神明不守，声嘶者，死。

病人循衣缝，谵言者，不可治。

病人阴阳俱绝，掣衣掇空，妄言者，死。

病人妄语错乱及不能语者，不治;热病者，可治。

病人阴阳俱绝，失音不能言者，三日半死。

病人两目眦有黄色起者，其病方愈。

病人面黄目青者，不死;青如草滋，死。

病人面黄目赤者，不死;赤如衃血，死。

病人面黄目白者，不死;白如枯骨，死。

病人面黄目黑者，不死;黑如炲，死。

病人面目俱等者，不死。

病人面黑目青者，不死。

病人面青目白者，死。

病人面黑目白者，不死。

病人面赤目青者，六日死。

病人面黄目青者，九日必死，是谓乱经。饮酒当风，邪入胃经，胆气妄泄，目则为青。虽有天救，不可复生。

病人面赤目白者，十日死。忧恚思虑，心气内索，面色反好，急求棺椁。

病人面白目黑者，死。此谓荣华已去，血脉空索。

病人面黑目白者，八日死。肾气内伤，病因留积。

病人面青目黄者，五日死。

病人著床，心痛短气，脾竭内伤，百日复愈。能起傍徨，因坐于地，其立倚床，能治此者，可谓神良。

病人面无精光，若土色，不受饮食者，四日死。

病人目无精光及牙齿黑色者，不治。

病人耳目鼻口有黑色起，入于口者，必死。

病人耳目及颧颊赤者，死在五日中。

病人黑色出于额，上发际，下直鼻脊两颧上者，亦死在五日中。

病人黑气出天中，下至年上、颧上者，死。

病人及健人黑色若白色起，入目及鼻口，死在三日中。

病人及健人面忽如马肝色，望之如青，近之如黑者，死。

病人面黑，目直视，恶风者，死。

病人面黑，唇青者，死。

病人面青，唇黑者，死。

病人面黑，两胁下满，不能自转反者，死。

病人目回回直视，肩息者，一日死。

病人头目久痛，卒视无所见者，死。

病人阴结阳绝，目精脱，恍惚者，死。

病人阴阳绝竭，目眶陷者，死。

病人眉系倾者，七日死。

病人口如鱼口，不能复闭，而气出多不反者，死。

病人口张者，三日死。

病人唇青，人中反，三日死。

病人唇反，人中满者，死。

病人唇口忽干者，不治。

病人唇肿齿焦者，死。

病人阴阳俱竭，其齿如熟小豆，其脉[image: ]
 者，死。

病人齿忽变黑者，十三日死。

病人舌卷卵缩者，必死。

病人汗出不流，舌卷黑者，死。

病人发直者，十五日死。

病人发如干麻，善怒者，死。

病人发与眉冲起者，死。

病人爪甲青者，死。

病人爪甲白者，不治。

病人手足爪甲下肉黑者，八日死。

病人荣卫竭绝，面浮肿者，死。

病人卒肿，其面苍黑者，死。

病人手掌肿，无纹者，死。

病人脐肿，反出者，死。

病人阴囊茎俱肿者，死。

病人脉绝，口张足肿，五日死。

病人足趺肿，呕吐头重者，死。

病人足趺上肿，两膝大如斗者，十日死。

病人卧，遗屎不觉者，死。

病人尸臭者，不可治。

肝病皮白，肺之日庚辛死。

心病目黑，肾之日壬癸死。

脾病唇青，肝之日甲乙死。

肺病颊赤目肿，心之日丙丁死。

肾病面肿唇黄，脾之日戊己死。

青欲如苍璧之泽，不欲如蓝。

赤欲如帛裹朱，不欲如赭。

白欲如鹅羽，不欲如盐。

黑欲如重漆，不欲如炭。

黄欲如罗裹雄黄，不欲如黄土。

目色赤者病在心，白在肺，黑在肾，黄在脾，青在肝。黄色不可名者，病胸中。

诊目病，赤脉从上下者，太阳病也;从下上者，阳明病也;从外入内者，少阳病也。

诊寒热瘰疬，目中有赤脉，从上下至瞳子，见一脉，一岁死;见一脉半，一岁半死;见二脉，二岁死;见二脉半，二岁半死;见三脉，三岁死。

诊龋齿痛，按其阳明之脉，来有过者独热，在右右热，在左左热，在上上热，在下下热。

诊血者脉，多赤多热，多青多痛，多黑为久痹，多赤、多黑、多青皆见者，寒热身痛。面色微黄，齿垢黄，爪甲上黄，黄疸也。安卧，小便黄赤，脉小而涩者，不嗜食。


扁鹊诊诸反逆死脉要诀第五

扁鹊曰:夫相死脉之气，如群鸟之聚，一马之驭系水交驰之状，如悬石之落。出筋之上，藏筋之下，坚关之里，不在荣卫，伺候交射，不可知也。

脉病人不病，脉来如屋漏、雀啄者，死。屋漏者，其来既
 绝而止，时时复起，而不相连属也
 。雀啄者，脉来甚数而疾，绝止复顿来
 也
 。又经言:得病七八日，脉如屋漏、雀啄者，死。脉弹人手
 如黍米也
 。

脉来如弹石，去如解索者，死。弹石者，辟辟急也
 。解索者，动数而随散乱，无复次绪也
 。脉困，病人脉如虾之游，如鱼之翔者，死。虾游者，苒苒而起，寻复退没，不知所在，久乃复起，起辄迟而没去速者是也
 。鱼翔者，似鱼不行，而但掉尾动，头身摇而久住者是也
 。

脉如悬薄卷索者，死。

脉如转豆者，死。脉如偃刀者，死。脉涌涌不去者，死。脉忽去忽来，暂止复来者，死。脉中侈者，死。脉分绝者，死上下分散也
 。

脉有表无里者，死。经名曰结，去即死。何谓结?脉在指下如麻子动摇，属肾，名曰结，去死近也。脉五来一止，不复增减者，死。经名曰代。何谓代?脉五来一止也。脉七来是人一息，半时不复增减，亦名曰代，正死不疑。

经言:病或有死，或有不治自愈，或有连年月而不已。其死生存亡，可切脉而知之耶?然:可具知也。设病者若闭目不欲见人者，脉当得肝脉弦急而长，反得肺脉浮短而涩者，死也。病若开目而渴，心下牢者，脉当得紧实而数，反得沉滑而微者，死。病若吐血，复鼽衄者，脉当得沉细，而反浮大牢者，死。病若谵言妄语，身当有热，脉当洪大，而反手足四逆，脉反沉细微者，死。病若大腹而泄，脉当微细而涩，反得紧大而滑者，死。此之谓也。

经言:形脉与病相反者，死。奈何?然:病若头痛目痛，脉反短涩者，死。

病若腹痛，脉反浮大而长者，死。

病若腹满而喘，脉反滑利而沉者，死。

病若四肢厥逆，脉反浮大而短者，死。

病若耳聋，脉反浮大而涩者，死。《千金翼
 》云:脉大者生，
 沉迟细者难治
 。

病若目[image: ]

 ，脉反大而缓者，死。

左有病而右痛，右有病而左痛，下有病而上痛，上有病而下痛，此为逆，逆者死，不可治。脉来沉之绝濡，浮之不止，推手者，半月死一作半日
 。脉来微细而绝者，人病当死。

人病脉不病者，生;脉病人不病者，死。

人病尸厥，呼之不应，脉绝者，死。脉当大反小者，死。

肥人脉细小，如丝欲绝者，死。

羸人得躁脉者，死。

人身涩而脉来往滑者，死。

人身滑而脉来往涩者，死。

人身小而脉来往大者，死。

人身短而脉来往长者，死。

人身长而脉来往短者，死。

人身大而脉来往小者，死。

尺脉不应寸，时如驰，半日死。《千金
 》云:尺脉上应寸口，
 太迟者，半日死
 。

肝脾俱至，则谷不化。肝多即死。

肺肝俱至，则痈疽，四肢重。肺多即死。

心肺俱至，则痹，消渴，懈怠。心多即死。

肾心俱至，则难以言，九窍不通，四肢不举。肾多即死。

脾肾俱至，则五脏败坏。脾多即死。

肝心俱至，则热甚痸疭，汗不出，妄见邪。

肝肾俱至，则疝瘕，少腹痛，妇人月使不来。

肝满、肾满、肺满皆实，则为肿。肺之雍，喘而两胠满。肝雍，两胠满，卧则惊，不得小便。肾雍，脚下至少腹满，胫有大小，髀胻大跛，易偏枯。心脉满大，痫痸筋挛。肝脉小急，痫痸筋挛。肝脉骛暴，有所惊骇，脉不至，若喑，不治自已。肾脉小急，肝脉小急，心脉小急，不鼓皆为瘕。肾肝并沉，为石水;并浮，为风水;并虚，为死;并小弦，欲惊。肾脉大急沉，肝脉大急沉，皆为疝。心脉搏滑急为心疝，肺脉沉搏为肺疝。脾脉外鼓，沉为肠澼，久自已。肝脉小缓为肠澼，易治。肾脉小搏沉，为肠澼下血，血温身热者死。心肝澼，亦下血。二脏同病者可治，其脉小沉涩者为肠澼，其身热者死，热见七日死。胃脉沉鼓涩，胃外鼓大，心脉小紧急，皆膈偏枯，男子发左，女子发右，不喑舌转，可治，三十日起。其顺者喑，三岁起。年不满二十者，三岁死。脉至而搏，血衄身有热者，死。脉来如悬钩，浮，为热。脉至如喘，名曰气厥。气厥者，不知与人言。《素问
 》《甲乙
 》作暴厥
 。脉至如数，使人暴惊，三四日自已。

脉至浮合，浮合如数，一息十至、十至以上，是为经气予不足也，微见，九十日死。脉至如火新然，是心精之予夺也，草干而死。脉至如散叶，是肝气予虚也，木叶落而死。木叶落作枣华
 。脉至如省客，省客者，脉塞而鼓，是肾气予不足也，悬去枣华而死。脉至如泥丸，是胃经予不足也，榆荚落而死。《素问
 》荚作叶
 。脉至如横格，是胆气予不足也，禾熟而死。脉至如弦缕，是胞精予不足也，病善言，下霜而死;不言，可治。脉至如交漆，交漆者，左右傍至也，微见四十日死。《甲乙
 》作交棘
 。脉至如涌泉，浮鼓肌中，是大肠气予不足也，少气，味韭英而死。脉至如委土《素问
 》作颓土
 之状，按之不得，是肌气予不足也，五色先见黑，白垒一作藟
 发死。脉至如悬雍，悬雍者，浮揣切之益大，是十二俞之予不足也，水凝而死。脉至如偃刀，偃刀者，浮之小急也，按之坚大急，五脏菀热，寒热独并于肾也，如此其人不得坐，立春而死。脉至如丸滑不直手，不直手者，按之不可得也，是大肠气予不足也，枣叶生而死。脉至如舂者，令人善恐，不欲坐卧，行立常听，是小肠气予不足也，季秋而死。

问曰:尝以春二月中，脉一病人，其脉反沉。师记言:到秋当死。其病反愈，到七月复病，因往脉之，其脉续沉。复记言:至冬死。

问曰:二月中得沉脉，何以故处之至秋死也?师曰:二月之时，其脉自当濡弱而弦，得沉脉，到秋自沉，脉见浮即死，故知到秋当死也。七月之时，脉复得沉，何以处之至冬当死?师曰:沉脉属肾，真脏脉也，非时妄见。

经言:王、相、囚、死。冬脉本王脉，不再见，故知至冬当死也。然后至冬复病，王以冬至日死，故知为谛。华佗效此。


新刊王氏脉经卷第六

朝散大夫守光禄卿直秘阁判登闻检院

上护军臣林亿等类次

肝足厥阴经病证第一

肝气虚，则恐;实，则怒。肝气虚，则梦见园苑生草，得其时，则梦伏树下不敢起。肝气盛，则梦怒。厥气客于肝，则梦山林树木。

病在肝，平旦慧，下晡甚，夜半静。

病先发于肝者，头目眩，胁痛支满;一日之脾，闭塞不通，身痛体重;二日之胃，而腹胀;三日之肾，少腹腰脊痛，胫酸;十日不已，死。冬日入，夏早食。肝脉搏坚而长，色不青，当病坠堕，若搏，因血在胁下，令人喘逆。若软而散，其色泽者，当病溢饮。溢饮者，渴暴多饮，而溢一作易
 入肌皮肠胃之外也。

肝脉沉之而急，浮之亦然，苦胁下痛，有气支满，引少腹而痛，时小便难，苦目眩头痛，腰背痛，足为逆寒，时癃，女人月使不来，时亡时有，得之少时有所坠堕。

青，脉之至也，长而左右弹，诊曰:有积气在心下，支胠，名曰肝痹。得之寒湿，与疝同法。腰痛，足清，头痛。

肝中风者，头目[image: ]
 ，两胁痛，行常伛，令人嗜甘如阻妇状。

肝中寒者，其人洗洗恶寒，翕翕发热，面翕然赤，[image: ]

 有汗，胸中烦热。肝中寒者，其人两臂不举，舌本又作大
 燥，善太息，胸中痛，不得转侧，时盗汗，欬，食已吐其汁。肝主胸中，喘，怒骂，其脉沉，胸中必窒，欲令人推按之，有热，鼻窒。

凡有所坠堕，恶血留内，若有所大怒，气上而不能下，积于左胁下，则伤肝。肝伤者，其人脱肉，又卧，口欲得张，时时手足青，目瞑，瞳人痛，此为肝脏伤所致也。

肝胀者，胁下满而痛引少腹。

肝水者，其人腹大，不能自转侧，而胁下腹中痛，时时津液微生，小便续通。

肺乘肝，即为痈肿;心乘肝，必吐利。

肝著者，其病人常欲蹈其胸上，先未苦时，但欲饮热。肝之积，名曰肥气，在左胁下，如覆杯，有头足，如龟鳖状。久久不愈，发欬逆，痎疟，连岁月不已。以季夏戊己日得之，何也?肺病传肝，肝当传脾，脾适以季夏王，王者不受邪，肝复欲还肺，肺不肯受，因留结为积，故知肥气以季夏得之。

肝病，其色青，手足拘急，胁下苦满，或时眩冒，共脉弦长，此为可治。宜服防风竹沥汤、秦艽散。春当刺大敦，夏刺行间，冬刺曲泉，皆补之;季夏刺太冲，秋刺中郄，皆泻之。又当灸期门百壮，背第九椎五十壮。

肝病者，必两胁下痛引少腹，令人善怒。虚则目[image: ]

 无所见，耳无所闻，善恐，如人将捕之。若欲治之，当取其经。

足厥阴与少阳气逆，则头目痛，耳聋不聪，颊肿，取血者。邪在肝，则两胁中痛，寒中。恶血在内，胻善瘈，节时肿。取之行间以引胁下，补三里以温胃中，取血脉以散恶血，取耳间青脉已去其瘈。

足厥阴之脉，起于大指聚毛之际，上循足趺上廉，去内踝一寸，上踝八寸，交出太阴之后，上腘内廉，循股，入阴毛中，环阴器，抵少腹，侠胃，属肝，络胆，上贯膈，布胁肋，循喉咙之后，上入颃颡，连目系，上出额，与督脉会于巅。其支者，从目系下颊里，环唇内。其支者，复从肝别贯膈，上注肺中。是动则病腰痛，不可以俯仰，丈夫[image: ]
 疝，妇人少腹肿，甚则嗌干，面尘脱色。是主肝所生病者，胸满，呕逆，洞泄，狐疝，遗溺，闭癃。盛者，则寸口大一倍于人迎;虚者，则寸口反小于人迎。

足厥阴之别，名曰蠡沟，去内踝上五寸，别走少阳。其别者，循经上睾，结于茎。其病气逆，则睾肿卒疝。实则挺长，热;虚则暴痒。取之所别。肝病，胸满胁胀，善恚怒，叫呼，身体有热，而复恶寒，四肢不举，面目白，身体滑。其脉当弦长而急，今反短涩，其色当青，而反白者，此是金之克木，为大逆，十死不治。


胆足少阳经病证第二

胆病者，善太息，口苦，呕宿汁，心澹澹恐，如人将捕之，嗌中介介然，数唾。候在足少阳之本末，亦见其脉之陷下者，灸之;其寒热，刺阳陵泉。善呕，有苦汁，长太息，心中澹澹，善悲恐，如人将捕之。邪在胆，逆在胃，胆溢则口苦，胃气逆则呕苦汁，故曰呕胆。刺三里，以下胃气逆;刺足少阳血络，以闭胆;却调其虚实，以去其邪也。

胆胀者，胁下痛胀，口苦，太息。

气客于胆，则梦斗讼。

足少阳之脉，起于目兑眦，上抵头角，下耳后，循颈，行手少阳之脉前，至肩上，却交手少阳之后，入缺盆。其支者，从耳后入耳中，出走耳前，至目兑眦后。其支者，别目兑眦，下大迎，合手少阳于[image: ]
 一本云:别兑眦，上迎手少阳于
 巅
 。下加颊车，下颈，合缺盆，以下胸中，贯膈，络肝，属胆，循胁里，出气街，绕毛际，横入髀厌中。其直者，从缺盆下腋，循胸中，过季胁，下合髀厌中，以下循髀阳，出膝外廉，下外辅骨之前，直下抵绝骨之端，下出外踝之前，循足趺上，出小指次指之端。其支者，趺上入大指之间，循大指歧内，出其端，还贯入爪甲，出三毛。是动则病口苦，善太息，心胁痛，不能反侧，甚则面微尘，体无膏泽，足外反热，是为阳厥。是主骨所生病者，头痛角颔痛，目兑眦痛，缺盆中肿痛，腋下肿，马刀侠瘿，汗出，振寒，疟，胸中、胁肋、髀、膝外至胻、绝骨、外踝前及诸节皆痛，小指次指不用。盛者，则人迎大一倍于寸口;虚者，则人迎反小于寸口也。

心手少阴经病证第三

心气虚，则悲不已;实，则笑不休。心气虚，则梦救火，阳物，得其时则梦燔灼。心气盛，则梦喜笑及恐畏。厥气客于心，则梦丘山烟火。

病在心，日中慧，夜半甚，平旦静。

病先发于心者，心痛;一日之肺，喘欬;三日之肝，胁痛支满;五日之脾，闭塞不通，身痛体重;三日不已，死。冬夜半，夏日中。

心脉搏坚而长，当病舌卷不能言。其软而散者，当病消渴，自已。心脉沉之小而紧，浮之不喘，苦心下聚气而痛，食不下，喜咽唾，时手足热，烦满，时忘，不乐，喜太息，得之忧思。

赤，脉之至也，喘而坚。诊曰:有积气在中，时害于食，名曰心痹。得之外疾，思虑而心虚，故邪从之。

心脉急，名曰心疝，少腹当有形。其以心为牡脏，小肠为之使，故少腹当有形。邪哭使魂魄不安者，血气少也。血气少者，属于心。心气虚者，其人即畏一作衰
 ，合目欲眠，梦远行而精神离散，魂魄妄行。阴气衰者即为癫，阳气衰者即为狂。五脏者，魂魄之宅舍，精神之所依托也。魂魄飞扬者，其五脏空虚也，即邪神居之，神灵所使，鬼而下之，脉短而微，其脏不足，则魂魄不安。魂属于肝，魄属于肺。肺主津液，即为涕泣。肺气衰者，即为泣出。肝气衰者，魂则不安。肝主善怒，其声呼。

心中风者，翕翕发热，不能起，心中饥而欲食，食则呕。

心中寒者，其人病心如啖蒜状。剧者，心痛彻背，背痛彻心，如蛊注。其脉浮者，自吐乃愈。

愁忧思虑则伤心，心伤则苦惊，喜忘，善怒。心伤者，其人劳倦即头面赤而下重，心中痛彻背，自发烦热，当脐跳手，其脉弦，此为心脏伤所致也。

心胀者，烦心，短气，卧不安。

心水者，其人身体重一作肿
 ，而少气，不得卧，烦而躁，其阴大肿。

肾乘心，必癃。

真心痛，手足清至节，心痛甚，旦发夕死，夕发旦死。

心腹痛，懊[image: ]
 ，发作肿聚，往来上下行，痛有休作，心腹中热，苦渴，涎出者，是蛔咬也。以手聚而坚，持之毋令得移，以大针刺之，久持之，虫不动，乃出针。肠中有虫蛔咬，皆不可取以小针。

心之积，名曰伏梁，起于脐上，上至心，大如臂。久久不愈，病烦心，心痛。以秋庚辛日得之，何也?肾病传心，心当传肺，肺适以秋王，王者不受邪，心复欲还肾，肾不肯受，因留结为积，故知伏梁以秋得之。

心病，其色赤，心痛，短气，手掌烦热，或啼笑骂詈，悲思愁虑，面赤身热，其脉实大而数，此为可治。春当刺中冲，夏刺劳宫，季夏刺大陵，皆补之;秋刺间使，冬刺曲泽，皆泻之。此是手厥阴心包络经
 。又当灸巨阙五十壮，背第五椎百壮。

心病者，胸内痛，胁支满，两胁下痛，膺背肩甲间痛，两臂内痛。虚则胸腹大，胁下与腰背相引而痛。取其经，手少阴、太阳，舌下血者。其变病，刺郄中血者。

邪在心，则病心痛，善悲，时眩仆，视有余不足而调之其输。

黄帝曰:手少阴之脉独无输，何也?岐伯曰:少阴者，心脉也。心者，五脏六腑之大主也。心为帝王，精神之所舍，其脏坚固，邪不能客。客之则伤心，心伤则神去，神去则身死矣。故诸邪在于心者，皆在心之包络。包络者，心主之脉也，故少阴无输焉。少阴无输，心不病乎?对曰:其外经腑病，脏不病，故独取其经于掌后兑骨之端也。

手心主之脉，起于胸中，出属心包，下膈，历络三焦。其支者，循胸，出胁，下腋三寸，上抵腋，下循臑内，行太阴少阴之间，入肘中，下臂，行两筋之间，入掌中，循中指出其端。其支者，别掌中，循小指次指出其端。是动则病手心热，肘臂挛急，腋肿，甚则胸胁支满，心中澹澹大动，面赤目黄，善笑不休。是主脉所生病者，烦心，心痛，掌中热。盛者，则寸口大一倍于人迎;虚者，则寸口反小于人迎也。

手心主之别，名曰内关，去腕二寸，出于两筋间，循经以上，系于心包，络心系。气实则心痛，虚则为烦心。取之两筋间。心病，烦闷，少气，大热，热上荡心，呕吐，欬逆，狂语，汗出如珠，身体厥冷。其脉当浮，今反沉濡而滑;其色当赤，而反黑者，此是水之克火，为大逆，十死不治。


小肠手太阳经病证第四

小肠病者，少腹痛，腰脊控睾而痛，时窘之后，复耳前热。若寒甚，独肩上热，及手小指次指之间热。若脉陷者，此其候也。

少腹控睾，引腰脊，上冲心，邪在小肠者，连睾系，属于脊，贯肝肺，络心系。气盛则厥逆，上冲肠胃，动肝肺，散于肓，结于厌一作齐
 。故取之肓原以散之，刺太阴以与之，取厥阴以下之，取巨虚下廉以去之，按其所过之经以调之。

小肠有寒，其人下重，便脓血，有热，必痔。

小肠有宿食，常暮发热，明日复止。

小肠胀者，少腹[image: ]
 胀，引腹而痛。

厥气客于小肠，则梦聚邑街衢。

手太阳之脉，起之于小指之端，循手外侧，上腕，出踝中，直上，循臂骨下廉，出肘内侧两骨之间，上循臑外后廉，出肩解，绕肩甲，交肩上，入缺盆，向腋，络心，循咽，下膈，抵胃，属小肠。其支者，从缺盆循颈上颊，至目兑眦，却入耳中。其支者，别颊，上[image: ]
 ，抵鼻，至目内眦，斜络于颧。是动则病嗌痛，颔肿，不可以顾，肩似拔，臑似折。是主液所生病者，耳聋，目黄，颊颔肿，颈、肩、臑、肘、臂外后廉痛。盛者，则人迎大再倍于寸口;虚者，则人迎反小于寸口也。

脾足太阴经病证第五

脾气虚，则四肢不用，五脏不安;实，则腹胀，泾溲不利。

脾气虚，则梦饮食不足，得其时，则梦筑垣盖屋。脾气盛，则梦歌乐，体重，手足不举。厥气客于脾，则梦丘陵大泽，坏屋风雨。

病在脾，日昳慧，平旦甚，日中持，下晡静。

病先发于脾，闭塞不通，身痛体重;一日之胃，而腹胀;二日之肾，少腹腰脊痛，胫酸;三日之膀胱，背筋痛，小便闭;十日不已，死。冬人定，夏晏食。

脾脉搏坚而长，其色黄，当病少气。其软而散，色不泽者，当病足骭肿，若水状。脾脉沉之而濡，浮之而虚，苦腹胀，烦满，胃中有热，不嗜食，食而不化，大便难，四肢苦痹，时不仁，得之房内。月使不来，来而频并。

黄，脉之至也，大而虚，有积气在腹中，有厥气，名曰厥疝。女子同法。得之疾使四肢，汗出当风。

寸口脉弦而滑，弦则为痛，滑则为实。痛即为急，实即为踊，痛踊相搏，即胸胁抢急。趺阳脉浮而涩，浮即胃气微，涩即脾气衰，微衰相搏，即呼吸不得，此为脾家失度。

寸口脉双紧，即为入，其气不出，无表有里，心下痞坚。趺阳脉微而涩，微即无胃气，涩即伤脾，寒在于膈，而反下之，寒积不消，胃微脾伤，谷气不行，食已自噫，寒在胸膈，上虚下实，谷气不通，为秘塞之病。

寸口脉缓而迟，缓则为阳，其气长;迟则为阴，荣气促。荣卫俱和，刚柔相得，三焦相承，其气必强。趺阳脉滑而紧，滑即胃气实，紧即脾气伤。得食而不消者，此脾不治也，能食而腹不满，此为胃气有余。腹满而不能食，心下如饥，此为胃气不行，心气虚也。得食而满者，此为脾家不治。脾中风者，翕翕发热，形如醉人，腹中烦重，皮肉[image: ]
 [image: ]
 而短气也。凡有所击仆，若醉饱入房，汗出当风，则伤脾。脾伤则中气，阴阳离别，阳不从阴，故以三分候死生。脾气弱，病利，下白，肠垢，大便坚，不能更衣，汗出不止，名曰脾气弱。或五液注下，青、黄、赤、白、黑。病人鼻下平者，胃病也;微赤者，病发痈;微黑者，有热;青者，有寒;白者，不治。唇黑者，胃先病;微燥而渴者，可治;不渴者，不可治。脐反出者，此为脾先落一云先终
 。脾胀者，善哕，四肢急，体重不能衣一作收
 。脾水者，其人腹大，四肢苦重，津液不生，但苦少气，小便难。趺阳脉浮而涩，浮则胃气强，涩则小便数，浮涩相搏，大便则坚，其脾为约。脾约者，其人大便坚，小便利而反不渴。凡人病脉以解，而反暮微烦者，人见病者差安，而强与谷，脾胃气尚弱，不能消谷，故令微烦。损谷则愈。脾之积，名曰痞气，在胃管，覆大如盘。久久不愈，病四肢不收，黄瘅，食饮不为肌肤。以冬壬癸日得之，何也?肝病传脾，脾当传肾，肾适以冬王，王者不受邪，脾复欲还肝，肝不肯受，因留结为积，故知痞气以冬得之。脾病，其色黄，饮食不消，腹苦胀满，体重节痛，大便不利，其脉微缓而长，此为可治。宜服平胃丸、泻脾丸、茱萸丸、附子汤。春当刺隐白，冬刺阴陵泉，皆泻之;夏刺大都，季夏刺公孙，秋刺商丘，皆补之。又当灸章门五十壮，背第十一椎百壮。脾病者，必身重，苦饥，足痿不收。《素问
 》作善肌，肉痿，足不收
 。行善瘈，脚下痛;虚则腹胀，肠鸣，溏泄，食不化。取其经，足太阴、阳明、少阴血者。

邪在脾胃，肌肉痛。阳气有余，阴气不足，则热中，善饥;阳气不足，阴气有余，则寒中，肠鸣腹痛;阴阳俱有余，若俱不足，则有寒有热。皆调其三里。

足太阴之脉，起于大指之端，循指内侧白肉际，过核骨后，上内踝前廉，上腨内，循胻骨后，交出厥阴之前，上循膝股内前廉，入腹，属脾，络胃，上膈，侠咽，连舌本，散舌下。其支者，复从胃别上膈，注心中。是动则病舌本强，食则呕一作吐
 ，胃管痛，腹胀，善噫，得后与气，则快然而衰，身体皆重。是主脾所生病者，舌本痛，体不能动摇，食不下，烦心，心下急痛，寒疟，溏，瘕，泄，水闭，黄疸，好卧，不能食肉，唇青，强立股膝内痛厥，足大指不用。盛者，则寸口大三倍于人迎;虚者，则寸口反小于人迎。

足太阴之别，名曰公孙，去本节后一寸，别走阳明。其别者，入络肠胃。厥气上逆，则霍乱。实则腹中切痛，虚则鼓胀。取之所别。

脾病，其色黄，体青，失溲，直视，唇反张，爪甲青，饮食吐逆，体重节痛，四肢不举。其脉当浮大而缓，今反弦急，其色当黄，今反青，此是木之克土，为大逆，十死不治。


胃足阳明经病证第六

胃病者，腹胀，胃管当心而痛，上支两胁，膈咽不通，饮食不下，取三里。饮食不下，隔塞不通，邪在胃管。在上管，则抑而刺之;在下管，则散而去之。胃脉搏坚而长，其色赤，当病折髀。其软而散者，当病食痹，髀痛。胃中有癖，食冷物者，痛，不能食;食热即能食。胃胀者，腹满，胃管痛，鼻闻焦臭，妨于食，大便难。

诊得胃脉，病形何如?曰:胃实则胀，虚则泄。病先发于胃，胀满;五日之肾，少腹腰脊痛，胫酸;三日之膀胱，背筋痛，小便闭;五日上之脾，闭塞不通，身痛体重。《灵枢
 》云:上之心
 。六日不已，死，冬夜半后，夏日昳。六日一
 作三日
 。脉浮而芤，浮则为阳，芤则为阴，浮芤相搏，胃气生热，其阳则绝。趺阳脉浮者，胃气虚也。趺阳脉浮大者，此胃家微，虚烦，圊必日再行。芤而有胃气者，脉浮之大而软，微按之芤，故知芤而有胃气也。趺阳脉数者，胃中有热，即消谷引食。趺阳脉涩者，胃中有寒，水谷不化。趺阳脉粗粗而浮者，其病难治。趺阳脉浮迟者，故久病。趺阳脉虚则遗溺，实则失气。动作头痛重，热气朝者，属胃。厥气客于胃，则梦饮食。

足阳明之脉，起于鼻交[image: ]
 中，旁约太阳之脉，下循鼻外，入上齿中，还出侠口，环唇，下交承浆。却循颐后下廉出大迎，循颊车，上耳前，过客主人，循发际，至额颅。其支者，从大迎前下人迎，循喉咙，入缺盆，下膈，属胃，络脾。其直者，从缺盆下乳内廉，下侠脐，入气街中。其支者，起胃下口，循腹里，下至气街中而合，以下髀关，抵伏兔，下入膝膑中，下循胻外廉，下足跗，入中指内间。其支者，下膝三寸，而别以下入中指外间。其支者，别跗上，入大指间，出其端。是动则病悽悽然振寒，善伸，数欠，颜黑。病至恶人与火，闻木音则惕然而惊，心动，欲独闭户牖而处，甚则欲上高而歌，弃衣而走，贲响腹胀，是为骭厥。是主血血一作胃
 所生病者，狂，疟一作瘈
 ，温淫汗出，鼽衄，口㖞，唇紧，颈肿，喉痹，大腹水肿，膝膑痛，循膺、乳、街、股、伏兔、骭外廉、足跗上皆痛，中指不用。气盛，则身以前皆热，其有余于胃，则消谷善饥，溺色黄;气不足，则身以前皆寒栗，胃中寒则胀满。盛者，则人迎大三倍于寸口;虚者，则人迎反小于寸口也。


肺手太阴经病证第七

肺气虚，则鼻息利，少气;实，则喘喝，胸凭仰息。肺气虚，则梦见白物，见人斩血藉藉，得其时，则梦见兵战;肺气盛，则梦恐惧，哭泣。厥气客于肺，则梦飞扬，见金铁之器奇物。

病在肺，下晡慧，日中甚，夜半静。

病先发于肺，喘欬;三日之肝，胁痛支满;一日之脾，闭塞不通，身痛体重;五日之胃，腹胀;十日不已，死。冬日入，夏日出。

肺脉搏坚而长，当病唾血。其濡而散者，当病漏汗漏，一作灌
 。至今不复散发。

肺脉沉之而数，浮之而喘，苦洗洗寒热，腹满，肠中热，小便赤，肩背痛，从腰已上汗出。得之房内，汗出当风。

白，脉之至也，喘而浮大，上虚下实，惊，有积气在胸中，喘而虚，名曰肺痹，寒热，得之因醉而使内也。

肺中风者，口燥而喘，身运而重，冒而肿胀。

肺中寒者，其人吐浊涕。

形寒寒饮则伤肺，以其两寒相感，中外皆伤，故气逆而上行。肺伤者，其人劳倦则欬唾血。其脉细紧浮数，皆吐血，此为躁扰嗔怒得之，肺伤气拥所致。

肺胀者，虚而满，喘，咳逆倚息，目如脱状，其脉浮。肺水者，其人身体重，而小便难，时时大便鸭溏。肝乘肺，必作虚满。脉软而弱，弱反在关，软反在巅。浮反在上，弱反在下。浮则为阳，弱则血不足，必弱为虚。浮弱自别，浮则自出，弱则为入。浮则为出不入，此为有表无里;弱则为入不出，此为无表有里。阳出极汗，齐腰而还，此为无表有里，故名曰厥阳。在当汗出不汗出。趺阳脉浮缓，少阳微紧，微为血虚，紧为微寒，此为鼠乳，其病属肺。

肺之积，名曰息贲，在右胁下，覆大如杯。久久不愈，病洒洒寒热，气逆喘欬，发肺痈。以春甲乙日得之，何也?心病传肺，肺当传肝，肝适以春王，王者不受邪，肺复欲还心，心不肯受，因留结为积，故知息贲以春得之。

肺病，其色白，身体但寒无热，时时咳，其脉微迟，为可治。宜服五味子大补肺汤、泻肺散。春当刺少商，夏刺鱼际，皆泻之;季夏刺太渊，秋刺经渠，冬刺尺泽，皆补之。又当灸膻中百壮，背第三椎二十五壮。肺病者，必喘欬，逆气，肩息，背痛，汗出，尻、阴、股、膝挛，髀、腨、胻、足皆痛。虚则少气，不能报息，耳聋，嗌干。取其经手太阴，足太阳之外、厥阴内、少阴血者。邪在肺，则皮肤痛，发寒热，上气，气喘，汗出，欬动肩背。取之膺中、外输，背第三椎之傍，以手痛按之快然，乃刺之，取之缺盆中以越之。

手太阴之脉，起于中焦，下络大肠，还循胃口，上膈，属肺，从肺系横出腋下，下循臑内，行少阴心主之前，下肘中，后循臂内上骨下廉，入寸口，上鱼，循鱼际，出大指之端。其支者，从腕后直次指内廉，出其端。是动则病肺胀满，膨膨而喘欬，缺盆中痛，甚则交两手而瞀，是为臂厥。是主肺所生病者，欬，上气喘喝，烦心，胸满，臑臂内前廉痛，掌中热。气盛有余，则肩背痛风，汗出，小便数而欠;气虚，则肩背痛，寒，少气不足以息，溺色变，卒遗失无度。盛者，则寸口大三倍于人迎;虚者，则寸口反小于人迎也。

手太阴之别，名曰列缺。起于腋下一云腕上
 分间，别走阳明。其别者，并太阴之经，直入掌中，散入于鱼际。其实则手兑掌热，虚则欠欬，小便遗数。取之去腕一寸半。肺病，身当有热，欬嗽，短气，唾出脓血。其脉当短涩，今反浮大，其色当白，而反赤者，此是火之克金，为大逆，十死不治。


大肠手阳明经病证第八

大肠病者，肠中切痛而鸣濯濯，冬日重感于寒则泄，当脐而痛，不能久立。与胃同候。取巨虚上廉。肠中雷鸣，气上冲胸，喘，不能久立，邪在大肠。刺肓之原、巨虚上廉、三里。大肠有寒，鹜溏;有热，便肠垢。大肠有宿食，寒栗发热，有时如疟状。大肠胀者，肠鸣而痛，寒则泄，食不化。厥气客于大肠，则梦田野。

手阳明之脉，起于大指次指之端外侧，循指上廉，出合谷两骨之间，上入两筋之中，循臂上廉，上入肘外廉，循臑外前廉，上肩，出髃骨之前廉，上出柱骨之会上，下入缺盆，络肺，下膈，属大肠。其支者，从缺盆直入，上颈，贯颊，入下齿缝中，还出侠口，交人中，左之右，右之左，上侠鼻孔。是动则病齿痛，[image: ]
 肿。是主津所生病者，目黄，口干，鼽衄，喉痹，肩前臑痛，大指次指痛不用。气盛有余，则当脉所过者热肿;虚，则寒栗不复。盛者，则人迎大三倍于寸口;虚者，则人迎反小于寸口也。

肾足少阴经病证第九

肾气虚，则厥逆;实，则胀满，四肢正黑。肾气虚，则梦见舟船溺人，得其时，梦伏水中，若有畏怖;肾气盛，则梦腰脊两解不相属。厥气客于肾，则梦临渊，没居水中。

病在肾，夜半慧，日乘四季甚，下晡静。

病先发于肾，少腹腰脊痛，胫酸。三日之膀胱，背筋痛，小便闭。二日上之心，心痛。三日之小肠，胀。四日不已，死。冬大晨，夏晏晡。肾脉搏坚而长，其色黄而赤，当病折腰。其软而散者，当病少血。肾脉沉之大而坚，浮之大而紧，苦手足骨肿，厥，而阴不兴，腰脊痛，少腹肿，心下有水气，时胀闭，时泄。得之浴水中，身未干而合房内，及劳倦发之。

黑，脉之至也，上坚而大，有积气在少腹与阴，名曰肾痹。得之沐浴清水而卧。凡有所用力举重，若入房过度，汗出如浴水，则伤肾。肾胀者，腹满引背央央然，腰髀痛。肾水者，其人腹大，脐肿，腰重痛，不得溺，阴下湿如牛鼻头汗，其足逆寒，大便反坚。肾著之为病，从腰以下冷，腰重如带五千钱。肾著之病，其人身体重，腰中冷如冰状。一作
 如水洗状
 。一作如坐水中，形如水状
 。反不渴，小便自利，食饮如故，是其证也。病属下焦。从身劳汗出，衣里冷湿故，久久得之。

肾之积，名曰奔豚，发于少腹，上至心下，如豚奔走之状，上下无时。久久不愈，病喘逆，骨痿，少气。以夏丙丁日得之，何也?脾病传肾，肾当传心，心适以夏王，王者不受邪，肾复欲还脾，脾不肯受，因留结为积，故知奔豚以夏得之。水流夜疾，何以故?师曰:土休，故流疾而有声，人亦应之，人夜卧则脾不动摇，脉为之数疾也。肾病，其色黑，其气虚弱，吸吸少气，两耳苦聋，腰痛，时时失精，饮食减少，膝以下清，其脉沉滑而迟，此为可治。宜服内补散、建中汤、肾气丸、地黄煎。春当刺涌泉，秋刺伏留，冬刺阴谷，皆补之。夏刺然谷，季夏刺太溪，皆泻之。又当灸京门五十壮，背刺第十四椎百壮。肾病者，必腹大，胫肿痛，喘欬，身重，寝汗出，憎风。虚即胸中痛，大腹、小腹痛，清厥，意不乐。取其经，足少阴、太阳血者。邪在肾，则骨痛，阴痹。阴痹者，按之而不得，腹胀，腰痛，大便难，肩背、颈项强痛，时眩。取之涌泉、昆仑，视有血者，尽取之。

足少阴之脉，起于小指之下，斜趣足心，出然骨之下，循内踝之后，别入跟中，以上腨内，出腘中内廉，上股内后廉，贯脊，属肾，络膀胱。其直者，从肾上贯肝膈，入肺中，循喉咙，侠舌本。其支者，从肺出络心，注胸中。是动则病饥而不欲食，面黑如炭色一作地色
 ，欬唾则有血，喉鸣而喘，坐而欲起，目[image: ]

 无所见，心悬若饥状，气不足则善恐，心惕惕若人将捕之，是为骨厥一作痿
 。是主肾所生病者，口热，舌干，咽肿，上气，嗌干及痛，烦心，心痛，黄疸，肠澼，脊、股内后廉痛，痿厥，嗜卧，足下热而痛。灸则强食而生害一作肉
 ，缓带被发，大杖重履而步。盛者，则寸口大再倍于人迎;虚者，则寸口反小于人迎也。

足少阴之别，名曰大钟。当踝后绕跟，别走太阳。其别者，并经上走于心包，下贯腰脊。其病，气逆则烦闷，实则闭癃，虚则腰痛，取之所别。肾病，手足逆冷，面赤目黄，小便不禁，骨节烦疼，少腹结痛，气冲于心。其脉当沉细而滑，今反浮大;其色当黑，而反黄。此是土之克水，为大逆，十死不治。


膀胱足太阳经病证第十

膀胱病者，少腹偏肿而痛，以手按之，则欲小便而不得，肩上热。若脉陷，足小指外侧及胫踝后皆热。若脉陷者，取委中。膀胱胀者，少腹满而气癃。病先发于膀胱者，背筋痛，小便闭。五日之肾，少腹、腰脊痛，胫酸。一日之小肠，胀。一日之脾，闭塞不通，身痛体重。二日不已，死。冬鸡鸣，夏下晡一云日夕
 。厥气客于膀胱，则梦游行。

足太阳之脉，起于目内眦，上额，交巅上。其支者，从巅至耳上角。其直者，从巅入络脑，还出别下项，循肩髆内，侠脊，抵腰中，入循膂，络肾，属膀胱。其支者，从腰中下会于后阴，下贯臀，入腘中。其支者，从髆内，左右别，下贯胂一作肺
 ，过髀枢，循髀外后廉，过一本下合
 腘中，以下贯腨内，出外踝之后，循京骨，至小指外侧。是动则病冲头痛，目似脱，项似拔，脊痛，腰似折，髀不可以曲，腘如结，腨如列，是为踝厥。是主筋所生病者，痔，疟，狂，癫疾，头脑顶痛，目黄，泪出，鼽衄，项、背、腰、尻、腘、腨、脚皆痛，小指不用。盛者，则人迎大再倍于寸口;虚者，则人迎反小于寸口也。

三焦手少阳经病证第十一

三焦病者，腹胀气满，小腹尤坚，不得小便，窘急，溢则为水，留则为胀。候在足太阳之外大络，在太阳、少阳之间，赤见于脉。取委阳。

少腹病肿，不得小便，邪在三焦约。取太阳大络，视其络脉与厥阴小络结而血者。肿上及胃管，取三里。

三焦胀者，气满于皮肤，壳壳然而不坚，不疼。热在上焦，因欬为肺痿。热在中焦，因腹坚。热在下焦，因溺血。

手少阳之脉，起于小指次指之端，上出两指之间，循手表腕，出臂外两骨之间，上贯肘，循臑外，上肩，而交出足少阳之后，入缺盆，交膻中，散络心包，下膈，遍属三焦。其支者，从膻中上出缺盆，上项，侠耳后，直上出耳上角，以屈下颊，至[image: ]
 。其支者，从耳后入耳中，出走耳前，过客主人前，交颊。至目兑眦。是动则病耳聋，辉辉焞焞，嗌肿，喉痹。是主气所生病者，汗出，目兑眦痛，颊肿，耳后、肩、臑、肘、臂外皆痛，小指次指不用。盛者，则人迎大一倍于寸口;虚者，则人迎反小于寸口也。


新刊王氏脉经卷第七

朝散大夫守光禄卿直秘阁判登闻检院

上护军臣林亿等类次

病不可发汗证第一

少阴病，脉细沉数，病为在里，不可发其汗。

脉浮而紧，法当身体疼痛，当以汗解。假令尺中脉迟者，不可发其汗。何以知然?此为荣气不足，血微少故也。

少阴病，脉微一作濡而微弱
 。不可发其汗，无阳故也。

脉濡而弱，弱反在关，濡反在巅。微反在上，涩反在下。微则阳气不足，涩则无血。阳气反微，中风汗出而反躁烦，涩则无血，厥而且寒，阳微发汗，躁不得眠。

动气在右，不可发汗。发汗则衄而渴，心苦烦，饮即吐水。

动气在左，不可发汗。发汗则头眩，汗不止，筋惕肉[image: ]
 。

动气在上，不可发汗。发汗则气上冲，正在心端。

动气在下，不可发汗。发汗则无汗，心中大烦，骨节苦疼，目运恶寒，食即反吐，谷不得前一云谷不消化
 。

咽中闭塞，不可发汗。发汗则吐血，气微绝，手足逆冷，欲得蜷卧，不能自温。

诸脉数，动微弱，并不可发汗。发汗则大便难，腹中干一云小便难，胞中干
 ，胃燥而烦。其形相象，根本异源。

脉濡而弱，弱反在关，濡反在巅，弦反在上，微反在下。弦为阳运，微为阴寒，上实下虚，意欲得温。微弦为虚，不可发汗，发汗则寒栗，不能自还。欬者则剧，数吐涎沫，咽中必干，小便不利，心中饥烦，晬时而发，其形似疟，有寒无热，虚而寒栗。欬而发汗，蜷而苦满满，一作心痛
 ，腹中复坚。

厥，不可发汗，发汗则声乱，咽嘶，舌萎，谷不得前。

诸逆发汗，微者难愈，剧者言乱，睛眩者死，命将难全。

太阳病，得之八九日，如疟状，发热而恶寒，热多寒少，其人不呕，清便续自可，一日再三发，其脉微而恶寒，此为阴阳俱虚，不可复发汗也。

太阳病，发热恶寒，热多寒少，脉微弱，则无阳也，不可复发其汗。咽干燥者，不可发汗。

亡血家，不可攻其表，汗出则寒栗而振。

衄家，不可攻其表，汗出必额陷，脉上促急而紧，直视而不能眴，不得眠。

汗家，重发其汗，必恍惚心乱，小便已阴疼，可与禹余粮丸。

淋家，不可发汗，发其汗，必便血。

疮家，虽身疼痛，不可攻其表，汗出则痓一作痉，下同
 。

冬时发其汗，必吐利，口中烂，生疮。

下利清谷，不可攻其表，汗出必胀满。

欬而小便利，若失小便，不可攻其表。汗出则厥逆冷。汗出多极，发其汗，亦坚。

伤寒一二日至四五日，厥者必发热，前厥者后必热，厥深者热亦深，厥微者热亦微。厥应下之，而反发其汗，必口伤烂赤。病人脉数，数为有热，当消谷引食。反吐者，医发其汗，阳微，膈气虚，脉则为数，数为客阳，不能消谷，胃中虚冷，故令吐也。

伤寒四五日，其脉沉，烦而喘满。脉沉者，病为在里，反发其汗，津液越出，大便为难，表虚里实，久则谵语。

伤寒头痛，翕翕发热，形象中风，常微汗出。又自呕者，下之益烦心，懊[image: ]
 如饥;发汗则致痓，身强难以屈伸;熏之则发黄，不得小便，久则发欬唾。

太阳病，发其汗，因致痓。

伤寒脉弦细，头痛而反发热，此属少阳，少阳不可发其汗。

太阳与少阳并病，头项强痛，或眩冒，时如结胸，心下痞坚者，不可发其汗。

少阴病，欬而下利，谵语者，此被火气劫故也。小便必难，以强责少阴汗也。

少阴病，但厥无汗，而强发之，必动其血，未知从何道出，或从口鼻，或从目出一本作耳目
 者，是为下厥上竭，为难治。

伤寒有五，皆热病之类也。同病异名，同脉异经。病虽俱伤于风，其人自有痼疾，则不得同法。其人素伤于风，因复伤于热，风热相薄，则发风温，四肢不收，头痛身热，常汗出不解，治在少阴、厥阴，不可发汗。汗出谵言独语，内烦，躁扰不得卧，善惊，目乱无精，治之复发其汗，如此者医杀之也。

伤寒湿温，其人常伤于湿，因而中暍。湿热相薄，则发湿温。病苦两胫逆冷，腹满叉胸，头目痛，若妄言，治在足太阴，不可发汗。汗出必不能言，耳聋，不知痛所在，身青，面色变，名曰重暍。如此者，死，医杀之也。上二首出
 《医律
 》。


病可发汗证第二

大法，春夏宜发汗。

凡发汗，欲令手足皆周至，[image: ]
 [image: ]
 一时间益佳，但不欲如水流离。若病不解，当重发汗。汗多则亡阳，阳虚不得重发汗也。

凡服汤药发汗，中病便止，不必尽剂也。

凡云可发汗而无汤者，丸散亦可用，要以汗出为解，然不如汤随证良。

太阳病，外证未解，其脉浮弱，当以汗解，宜桂枝汤。

太阳病，脉浮而数者，可发其汗，属桂枝汤证。

阳明病，脉迟，汗出多，微恶寒，表为未解，可发其汗，属桂枝汤证。

夫病脉浮大，问病者，言但便坚耳。设利者为虚，大逆。坚为实，汗出而解，何以故?脉浮，当以汗解。

伤寒，其脉不弦紧而弱，弱者必渴，被火必谵语。弱者发热，脉浮，解之，当汗出愈。

病者烦热，汗出即解。复如疟状，日晡所发热，此属阳明。脉浮虚者，当发其汗，属桂枝汤证。

病常自汗出，此为荣气和，荣气和而外不解，此卫不和也。荣行脉中，为阴，主内;卫行脉外，为阳，主外。复发其汗，卫和则愈，属桂枝汤证。

病人脏无他病，时发热自汗出，而不愈，此卫气不和也。先其时发汗即愈，属桂枝汤证。

脉浮而紧，浮则为风，紧则为寒，风则伤卫，寒则伤荣，荣卫俱病，骨节烦疼，可发其汗，宜麻黄汤。

太阳病不解，热结膀胱，其人如狂，血必自下，下者即愈。其外未解者，尚未可攻，当先解其外，属桂枝汤证。

太阳病，下之，微喘者，表未解故也。属桂枝加厚朴杏子汤证。

伤寒，脉浮紧，不发其汗，因衄，属麻黄汤证。

阳明病，脉浮，无汗，其人必喘。发其汗则愈，属麻黄汤证。

太阴病，脉浮者，可发其汗，属桂枝汤证。

太阳病，脉浮紧，无汗而发热，其身疼痛，八九日不解，表候续在，此当发其汗，服汤微除。发烦目瞑，剧者必衄，衄乃解。所以然者，阳气重故也。属麻黄汤证。

脉浮者，病在表，可发其汗，属桂枝汤证。

伤寒不大便六七日，头痛有热，与承气汤，其大便反青一作小便清者
 。此为不在里故，在表也，当发其汗。头痛者，必衄，属桂枝汤证。

下利后，身体疼痛，清便自调，急当救表，宜桂枝汤。

太阳病，头痛发热，汗出恶风，若恶寒，属桂枝汤证。

太阳中风，阳浮而阴濡弱。浮者热自发，濡弱者汗自出，啬啬恶寒，淅淅恶风，翕翕发热，鼻鸣干呕，属桂枝汤证。

太阳病，发热汗出，此为荣弱卫强，故使汗出，欲救邪风，属桂枝汤证。

太阳病，下之，气上撞，可与桂枝汤;不撞，不可与之。

太阳病，初服桂枝汤，而反烦不解者，法当先刺风池、风府，却与桂枝汤则愈。烧针令其汗，针处被寒，核起而赤者，必发贲豚。气从少腹上撞心者，灸其核上一壮，与桂枝加桂汤。

太阳病，项背强[image: ]

 ，反汗出恶风，属桂枝加葛根汤。

太阳病，项背强[image: ]

 ，无汗恶风，属葛根汤。

太阳与阳明合病，而自利不呕者，属葛根汤证。

太阳与阳明合病，不下利，但呕，属葛根加半夏汤。

太阳病，桂枝证，医反下之，遂利不止，其脉促者，表未解，喘而汗出，属葛根黄芩黄连汤。

太阳病，头痛发热，身体疼，腰痛，骨节疼痛，恶风，无汗而喘，属麻黄汤证。

太阳与阳明合病，喘而胸满，不可下也。属麻黄汤证。

太阳中风，脉浮紧，发热恶寒，身体疼痛，不汗出而烦躁，头痛，属大青龙汤。脉微弱，汗出恶风，不可服之。服之则厥，筋惕肉[image: ]
 ，此为逆也。

伤寒脉浮缓，其身不疼，但重，乍有轻时，无少阴证者，大青龙汤发之。

伤寒表不解，心下有水气，干呕，发热而欬，或渴，或利，或噎，或小便不利，小腹满，或微喘，属小青龙汤。

伤寒，心下有水气，欬而微喘，发热不渴，服汤已而渴者，此寒去，为欲解，属小青龙汤证。

阳明中风，脉弦浮大而短气，腹都满，胁下及心痛，久按之，气不通一作按之不痛
 ，鼻干，不得汗，嗜卧，一身及目悉黄，小便难，有潮热，时时哕，耳前后肿，刺之小差，外不解，病过十日，脉续浮，与小柴胡汤。但浮，无余证，与麻黄汤。不溺，腹满加哕，不治。

太阳病，十日以去，脉浮细，嗜卧，此为外解。设胸满胁痛，与小柴胡汤。脉浮者，属麻黄汤证。

中风，往来寒热，伤寒五六日以后，胸胁苦满，嘿嘿不欲饮食，烦心喜呕，或胸中烦而不呕，或渴，或腹中痛，或胁下痞坚，或心中悸，小便不利，或不渴，外有微热，或欬者，属小柴胡汤。

伤寒四五日，身体热，恶风，颈项强，胁下满，手足温而渴，属小柴胡汤证。

伤寒六七日，发热、微恶寒，支节烦疼，微呕，心下支结，外证未去者，属柴胡桂枝汤。

少阴病，得之二三日，麻黄附子甘草汤微发汗，以二三日无里证，故微发汗也。

脉浮，小便不利，微热，消渴，与五苓散，利小便发汗。


病发汗以后证第三

二阳并病，太阳初得病时，发其汗，汗先出，复不彻，因转属阳明，续自微汗出，不恶寒。若太阳证不罢，不可下，下之为逆，如此者，可小发其汗。设面色缘缘正赤者，阳气怫郁在表，当解之，熏之。若发汗不大彻，不足言，阳气怫郁不得越。当汗而不汗，其人躁烦，不知痛处，乍在腹中，乍在四肢，按之不可得，其人短气但坐，汗出而不彻故也。更发其汗即愈。何以知其汗不彻?脉涩，故以知之。

未持脉时，病人叉手自冒心。师因教试令欬而不即欬者，此必两耳无所闻也。所以然者，重发其汗，虚故也。

发汗后，饮水多者必喘。以水灌之亦喘。

发汗后，水药不得入口为逆。若更发其汗，必吐下不止。

阳明病，本自汗出，医复重发其汗，病已差，其人微烦，不了了，此大便坚也，以亡津液，胃中干燥，故令其坚。当问小便日几行，若本日三四行，今日再行者，必知大便不久出，今为小便数少，津液当还入胃中，故知必当大便也。

发汗多，又复发其汗，此为亡阳。若谵语、脉短者，死;脉自和者，不死。

伤寒发其汗，身目为黄，所以然者，寒湿相搏，在里不解故也。病人有寒，复发其汗，胃中冷，必吐蛔。

太阳病，发其汗，遂漏而不止，其人恶风，小便难，四肢微急，难以屈伸，属桂枝加附子汤。

服桂枝汤，大汗出，若脉但洪大，与桂枝汤。若其形如疟，一日再三发，汗出便解，属桂枝二麻黄一汤。

服桂枝汤，大汗出，大烦渴不解，若脉洪大，属白虎汤。

伤寒，脉浮，自汗出，小便数，颇复仲景颇复字作心烦
 微恶寒，而脚挛急，反与桂枝，欲攻其表，得之便厥，咽干，烦躁，吐逆，当作甘草干姜汤，以复其阳。厥愈足温，更作芍药甘草汤与之，其脚即伸。而胃气不和，谵语，可与承气汤。重发其汗，复加烧针者，属四逆汤。

伤寒，发汗已解，半日许复烦，其脉浮数，可复发其汗，属桂枝汤。

发汗后，身体疼痛，其脉沉迟，属桂枝加芍药生姜人参汤。

发汗后，不可更行桂枝汤，汗出而喘，无大热，可以麻黄杏子甘草石膏汤。

发汗过多以后，其人叉手自冒心，心下悸，而欲得按之，属桂枝甘草汤。

发汗后，其人脐下悸，欲作贲豚，属茯苓桂枝甘草大枣汤。

发汗后，腹胀满，属厚朴生姜半夏甘草人参汤。

发其汗不解，而反恶寒者，虚故也，属芍药甘草附子汤。不恶寒，但热者，实也，当和其胃气，宜小承气汤。

太阳病，发汗，若大汗出，胃中燥，烦不得眠，其人欲饮水，当稍饮之，令胃中和则愈。

发汗已，脉浮而数，复烦渴者，属五苓散。

伤寒，汗出而渴，属五苓散证;不渴，属茯苓甘草汤。

太阳病，发其汗，汗出不解，其人发热，心下悸，头眩，身[image: ]
 而动，振振欲擗地，属真武汤。

伤寒，汗出，解之后，胃中不和，心下痞坚，干噫食臭，胁下有水气，腹中雷鸣而利，属生姜泻心汤。

伤寒发热，汗出不解后，心中痞坚，呕而下利，属大柴胡汤。

太阳病三日，发其汗不解，蒸蒸发热者，属于胃也，属承气汤。

大汗出，热不去，内拘急，四肢疼，下利，厥逆而恶寒，属四逆汤。

发汗多，亡阳谵语者，不可下，与柴胡桂枝汤，和其荣卫，以通津液，后自愈。


病不可吐证第四

太阳病，当恶寒而发热，今自汗出，反不恶寒发热，关上脉细而数，此医吐之过也。若得病一日、二日吐之，腹中饥，口不能食。三日、四日吐之，不喜糜粥，欲食冷食，朝食暮吐，此医吐之所致也，此为小逆。

太阳病，吐之者，但太阳病当恶寒，今反不恶寒，不欲近衣，此为吐之内烦也。

少阴病，饮食入则吐，心中温温欲吐，复不能吐，始得之，手足寒，脉弦迟，此胸中实，不可下。若膈上有寒饮，干呕者，不可吐，当温之。

诸四逆厥者，不可吐之，虚家亦然。


病可吐证第五

大法，春宜吐。

凡服汤吐，中病便止，不必尽剂也。

病如桂枝证，其头不痛，项不强，寸口脉微浮，胸中痞坚，气上撞咽喉，不得息，此为胸有寒，当吐之。

病胸上诸实，胸中郁郁而痛，不能食，欲使人按之，而反有浊唾，下利日十余行，其脉反迟，寸口微滑，此可吐之，吐之利即止。

少阴病，饮食入则吐，心中温温欲吐，复不能吐，当遂吐之。宿食在上管，当吐之。

病者手足厥冷，脉乍紧，邪结在胸中，心下满而烦，饥不能食，病在胸中，当吐之。

病不可下证第六

脉濡而弱，弱反在关，濡反在巅，微反在上，涩反在下。微则阳气不足，涩则无血。阳气反微，中风汗出，而反躁烦;涩则无血，厥而且寒。阳微不可下，下之则心下痞坚。

动气在右，不可下。下之则津液内竭，咽燥鼻干，头眩心悸。

动气在左，不可下。下之则腹里拘急，食不下，动气反剧，身虽有热，卧反欲蜷。

动气在上，不可下。下之则掌握热烦，身浮冷，热汗自泄，欲水自灌。

动气在下，不可下。下之则腹满，卒起头眩，食则下清谷，心下痞坚。

咽中闭塞，不可下。下之则上轻下重，水浆不下，卧则欲蜷，身体急痛，复下利日十数行。

诸外实，不可下。下之则发微热，亡脉则厥，当脐握热。

诸虚，不可下。下之则渴，引水者易愈，恶水者剧。

脉濡而弱，弱反在关，濡反在巅，弦反在上，微反在下。弦为阳运，微为阴寒，上实下虚，意欲得温。微弦为虚，虚者不可下。微则为欬，欬则吐涎沫。下之欬则止，而利不休，胸中如虫啮，粥入则出，小便不利，两胁拘急，喘息为难，颈背相牵，臂则不仁，极寒反汗出，躯冷若冰，眼睛不慧，语言不休，谷气多入，则为除中，口虽欲言，舌不得前。

脉濡而弱，弱反在关，濡反在巅，浮反在上，数反在下。浮则为阳虚，数则为无血，浮则为虚，数则生热。浮则为虚，自汗而恶寒。数则为痛，振而寒栗。微弱在关，胸下为急，喘汗，不得呼吸。呼吸之中，痛在于胁，振寒相搏，其形如疟。医反下之，令脉急数，发热，狂走见鬼，心下为痞。小便淋沥，少腹甚坚，小便血也。脉濡而紧，濡则阳气微，紧则荣中寒。阳微卫中风，发热而恶寒。荣紧胃气冷，微呕心内烦。医以为大热，解肌而发汗，亡阳虚烦躁，心下苦痞坚，表里俱虚竭。卒起而头眩，客热在皮肤，怅怏不得眠。不知胃气冷，紧寒在关元，技巧无所施，汲水灌其身。客热应时罢，栗栗而振寒，重被而覆之，汗出而冒巅，体惕而又振，小便为微难。寒气因水发，清谷不容间，呕变反肠出，颠倒不得安，手足为微逆，身冷而内烦。迟欲从后救，安可复追还。

脉浮而大，浮为气实，大为血虚。血虚为无阴，孤阳独下阴部，小便难，胞中虚。今反小便利而大汗出，法卫家当微，今反更实，津液四射，荣竭血尽，干烦不眠，血薄肉消，而成暴液。医复以毒药攻其胃，此为重虚，客阳去有期，必下如污泥而死。

趺阳脉迟而缓，胃气如经。趺阳脉浮而数，浮则伤胃，数则动脾，此非本病，医特下之所为也。荣卫内陷，其数先微，脉反但浮，其人必坚，气噫而除。何以言之?脾脉本缓，今数脉动脾，其数先微，故知脾气不治，大便坚，气噫而除。今脉反浮，其数改微，邪气独留，心中则饥，邪热不杀谷，潮热发渴数脉当迟缓，脉因前后度数如前仲景前字作法
 ，病者则饥。数脉不时，则生恶疮。脉数者，久数不止，止则邪结，正气不能复，正气却结于脏，故邪气浮之，与皮毛相得。脉数者，不可下，下之必烦，利不止。

少阴病，脉微，不可发其汗，无阳故也。阳已虚，尺中弱涩者，复不可下之。

脉浮大，应发其汗，医反下之，此为大逆。

脉浮而大，心下反坚，有热属脏，攻之，不全微汗。属腑，溲数则坚，汗多即愈，汗少便难。脉迟，尚未可攻。

二阳并病，太阳初得病时，发其汗，汗先出，复不彻，因转属阳明，欲自汗出，不恶寒。若太阳证不罢，不可下，下之为逆。

结胸证，其脉浮大，不可下，下之即死。

太阳与阳明合病，喘而胸满，不可下之。

太阳与少阳并病，心下痞坚，颈项强而眩，勿下之。

诸四逆厥者，不可下之，虚家亦然。

病欲吐者，不可下之。

太阳病，有外证未解，不可下，下之为逆。

病发于阳，而反下之，热入因作结胸。发于阴，而反下之，因作痞。痞脉浮紧而下之，紧反入里，因作痞。

夫病阳多者热，下之则坚。

本虚，攻其热必哕。无阳，阴强而坚，下之，必清谷而腹满。

太阴之为病，腹满而吐，食不下，下之益甚，腹时自痛，胸下结坚。

厥阴之为病，消渴，气上撞，心中疼热，饥而不欲食，甚者则欲吐，下之不肯止。

少阴病，其人饮食入则吐，心中温温欲吐，复不能吐。始得之，手足寒，脉弦迟，此胸中实，不可下也。

伤寒五六日，不结胸，腹濡，脉虚，复厥者，不可下，下之亡血死。伤寒，发热，但头痛，微汗出。发其汗则不识人。熏之则喘，不得小便，心腹满。下之则短气而腹满，小便难，头痛背强。加温针则必衄。

伤寒，其脉阴阳俱紧，恶寒发热，则脉欲厥。厥者，脉初来大，渐渐小，更来渐大，是其候也。恶寒甚者，翕翕汗出，喉中痛。热多者，目赤，睛不慧。医复发之，咽中则伤。若复下之，则两目闭，寒多清谷，热多便脓血。熏之则发黄，熨之则咽燥。小便利者可救。难者，必危殆。

伤寒发热，口中勃勃气出，头痛目黄，鼻衄不可制。贪水者必呕，恶水者厥，下之咽中生疮。假令手足温者，下重便脓血。头痛目黄者，下之目闭。贪水者，下之其脉必厥，其声嘤，咽喉塞。发其汗则战栗，阴阳俱虚。恶水者，下之里冷不嗜食，大便完谷出。发其汗，口中伤，舌上苔滑，烦躁。脉数实，不大便六七日，后必便血。复发其汗，小便即自利。

得病二三日，脉弱，无太阳柴胡证，而烦躁，心下坚。至四日，虽能食，以承气汤少与微和之，令小安。至六日，与承气汤一升。不大便六七日，小便少者，虽不大便，但头坚后溏，未定成其坚，攻之必溏。当须小便利，定坚，乃可攻之。

脏结无阳证，寒而不热《伤寒论
 》云:不往来寒热
 ，其人反静，舌上苔滑者，不可攻也。

伤寒呕多，虽有阳明证，不可攻之。

阳明病，潮热，微坚，可与承气汤;不坚，不可与。若不大便六七日，恐有燥屎，欲知之法，可少与小承气汤。腹中转失气者，此为有燥屎，乃可攻之。若不转失气者，此但头坚后溏，不可攻之，攻之必腹满不能食。欲饮水者，即哕。其后发热者，必复坚，以小承气汤和之。若不转失气者，慎不可攻之。

阳明病，身合色赤者，不可攻也。必发热色黄者，小便不利也。

阳明病，当心下坚满，不可攻之。攻之，遂利不止者，死;止者，愈。

阳明病，自汗出，若发其汗，小便自利，此为内竭，虽坚不可攻之。当须自欲大便，宜蜜煎导而通之。若土瓜根及猪胆汁，皆可以导。

下利，其脉浮大，此为虚，以强下之故也，设脉浮革，因尔肠鸣，属当归四逆汤。


病可下证第七

大法，秋宜下。

凡可下者，以汤胜丸散，中病便止，不必尽三服。

阳明病，发热汗多者，急下之，属大柴胡汤。

少阴病，得之二三日，口燥咽干者，急下之，属承气汤。

少阴病六七日，腹满不大便者，急下之，属承气汤证。

少阴病，下利清水，色青者，心下必痛，口干燥者，可下之，属大柴胡汤、承气汤证。

下利，三部脉皆平，按其心下坚者，可下之，属承气汤证。

阳明与少阳合病而利，脉不负者为顺，负者失也。互相克贼为负。

滑而数者，有宿食，当下之，属大柴胡、承气汤证。

伤寒后脉沉，沉为内实，《玉函
 》云:脉沉实，沉实者，下之
 。下之解，属大柴胡汤证。

伤寒六七日，目中不了了，睛不和，无表里证，大便难，微热者，此为实。急下之，属大柴胡汤、承气汤证。

太阳病未解，其脉阴阳俱停，必先振，汗出解。但阳微者，先汗之而解;但阴微者，先下之而解。属大柴胡汤证。阴微一作尺实
 。

脉双弦迟，心下坚，脉大而紧者，阳中有阴，可下之，属承气汤证。

结胸者，项亦强，如柔痓状，下之即和。病者无表里证，发热七八日，虽脉浮数，可下之，属大柴胡汤证。

太阳病六七日，表证续在，其脉微沉，反不结胸，其人发狂，此热在下焦，少腹当坚而满，小便自利者，下血乃愈。所以然者，以太阳随经，瘀热在里故也。属抵当汤。

太阳病，身黄，其脉沉结，少腹坚，小便不利，为无血;小便自利，其人如狂者，血证谛。属抵当汤证。

伤寒有热而少腹满，应小便不利，今反利者，此为血，当下之，属抵当丸证。

阳明病，发热而汗出，此为热越，不能发黄，但头汗出，其身无有，齐颈而还，小便不利，渴引水浆，此为瘀热在里，身必发黄，属茵陈蒿汤。

阳明证，其人喜忘，必有蓄血。所以然者，本有久瘀血，故令喜忘。虽坚，大便必黑，属抵当汤证。汗出而谵语者，有燥屎在胃中，此风也。过经乃可下之。下之若早，语言乱，以表虚里实故也。下之则愈，属大柴胡汤、承气汤证。

病者烦热，汗出即解，复如疟状，日晡所发者，属阳明。脉实者，当下之，属大柴胡汤、承气汤证。阳明病，谵语，有潮热，而反不能食者，必有燥屎五六枚;若能食者，但坚耳，属承气汤证。

太阳中风，下利呕逆，表解，乃可攻之。其人[image: ]

 汗出，发作有时，头痛，心下痞坚满，引胁下痛，呕则短气，汗出，不恶寒，此为表解里未和，属十枣汤。

太阳病不解，热结膀胱，其人如狂，血自下，下之即愈。其外未解，尚未可攻，当先解外。外解，小腹急结者，乃可攻之，属桃人承气汤。

伤寒七八日，身黄如橘，小便不利，少腹微满，属茵陈蒿汤证。

伤寒十余日，热结在里，复往来寒热，属大柴胡汤证。但结胸，无大热，此为水结在胸胁，头微汗出，与大陷胸汤。

伤寒六七日，结胸热实，其脉沉紧，心下痛，按之如石坚，与大陷胸汤。

阳明病，其人汗多，津液外出，胃中燥，大便必坚，坚者则谵语，属承气汤证。

阳明病，不吐下而心烦者，可与承气汤。

阳明病，其脉迟，虽汗出而不恶寒，其体一本作人
 必重，短气，腹满而喘，有潮热，如此者，其外为解，可攻其里。若手足濈然汗出者，此大便已坚，属承气汤。其热不潮，未可与承气汤。若腹满大而不大便者，属小承气汤，微和胃气，勿令至大下。

阳明病，谵语，发潮热，其脉滑疾，如此者，属承气汤。因与承气汤一升，腹中转失气者，复与一升;如不转失气者，勿更与之。明日又不大便，脉反微涩者，此为里虚，为难治，不可更与承气汤。

二阳并病，太阳证罢，但发潮热，手足[image: ]

 汗出，大便难而谵语者，下之愈，属承气汤证。

病人小便不利，大便乍难乍易，时有微热，喘冒不能卧者，有燥屎也，属承气汤证。


病发汗吐下以后证第八

师曰:病人脉微而涩者，此为医所病也。大发其汗，又数大下之，其人亡血，病当恶寒而发热，无休止时。夏月盛热而与仲景作欲
 著复衣，冬月盛寒而与仲景作欲
 裸其体。所以然者，阳微即恶寒，阴弱即发热，故仲景作医
 发其汗，使阳气微，又大下之，令阴气弱。五月之时，阳气在表，胃中虚冷，以阳气内微，不能胜冷，故与仲景作欲
 著复衣。十一月之时，阳气在里，胃中烦热，以阴气内弱，不能胜热，故与仲景作欲
 裸其体。又阴脉迟涩，故知亡血。

太阳病三日，已发其汗，吐下、温针而不解，此为坏病，桂枝复不中与也。观其脉证，知犯何逆，随证而治之。

脉浮数，法当汗出而愈，而下之，则身体重，心悸，不可发其汗，当自汗出而解。所以然者，尺中脉微，此里虚，须表里实，津液和，即自汗出愈。

凡病若发汗，若吐，若下，若亡血，无津液，而阴阳自和者，必自愈。

大下后，发汗，其人小便不利，此亡津液，勿治，其小便利，必自愈。

下以后，复发其汗，必振寒，又其脉微细。所以然者，内外俱虚故也。

太阳病，先下而不愈，因复发其汗，表里俱虚，其人因冒。冒家当汗出自愈。所以然者，汗出表和故也。表和，然后下之。

得病六七日，脉迟浮弱，恶风寒，手足温。医再三下之，不能多多一作食
 ，其人胁下满，面目及身黄，颈项强，小便难，与柴胡汤，后必下重，本渴，饮水而呕，柴胡汤复不中与也，食谷者哕。

太阳病，二三日，终不能卧，但欲起者，心下必结，其脉微弱者，此本寒也。而反下之，利止者，必结胸;未止者，四五日复重下之。此挟热利也。

太阳病，下之，其脉促，不结胸者，此为欲解。其脉浮者，必结胸。其脉紧者，必咽痛。其脉弦者，必两胁拘急。其脉细而数者，头痛未止。其脉沉而紧者，必欲呕。其脉沉而滑者，挟热利。其脉浮而滑者，必下血。

太阳少阳并病，而反下之，成结胸，心下坚，下利不复止，水浆不肯下，其人必心烦。

脉浮紧，而下之，紧反入里，则作痞，按之自濡，但气痞耳。

伤寒吐下、发汗，虚烦，脉甚微，八九日心下痞坚，胁下痛，气上冲咽喉，眩冒，经脉动惕者，久而成痿。

阳明病，不能食，下之不解，其人不能食，攻其热必哕。所以然者，胃中虚冷故也。

阳明病，脉迟，食难用饱，饱即发烦、头眩者，必小便难，此欲作谷疸。虽下之，其腹满如故耳。所以然者，脉迟故也。

太阳病，寸缓关浮尺弱，其人发热而汗出，复恶寒，不呕，但心下痞者，此为医下之也。

伤寒，大吐大下之，极虚，复极汗者，其人外气怫郁，复与之水，以发其汗，因得哕。所以然者，胃中寒冷故也。

吐、下、发汗后，其人脉平，而小烦者，以新虚不胜谷气故也。

太阳病，医发其汗，遂发热而恶寒，复下之，则心下痞。此表里俱虚，阴阳气并竭，无阳则阴独。复加火针，因而烦，面色青黄，肤[image: ]
 ，如此者，为难治。今色微黄，手足温者，易愈。

服桂枝汤，下之，头项强痛，翕翕发热，无汗，心下满微痛，小便不利，属桂枝去桂加茯苓术汤。

太阳病，先发其汗，不解，而下之，其脉浮者，不愈。浮为在外，而反下之，故令不愈。今脉浮，故在外，当解其外则愈，属桂枝汤。下以后，复发其汗者，则昼日烦躁不眠，夜而安静，不呕不渴，而无表证，其脉沉微，身无大热，属干姜附子汤。

伤寒吐、下、发汗后，心下逆满，气上撞胸，起即头眩，其脉沉紧，发汗即动经，身为振摇，属茯苓桂枝术甘草汤。

发汗、吐、下以后，不解，烦躁，属茯苓四逆汤。

伤寒发汗、吐、下后，虚烦不得眠。剧者，反覆颠倒，心中懊[image: ]
 ，属栀子汤。若少气，栀子甘草汤。若呕，栀子生姜汤。若腹满者，栀子厚朴汤。

发汗若下之，烦热，胸中塞者，属栀子汤证。

太阳病，过经十余日，心下温温欲吐而胸中痛，大便反溏，其腹微满，郁郁微烦，先时自极吐下者，与承气汤。不尔者，不可与。欲呕，胸中痛，微溏，此非柴胡汤证，以呕故知极吐下也。

太阳病，重发其汗，而复下之，不大便五六日，舌上燥而渴，日晡所小有潮热，从心下至少腹坚满，而痛不可近，属大陷胸汤。

伤寒五六日，其人已发汗，而复下之，胸胁满微结，小便不利，渴而不呕，但头汗出，往来寒热，心烦，此为未解，属柴胡桂枝干姜汤。

伤寒汗出，若吐下，解后，心下痞坚，噫气不除者，属旋覆代赭汤。

大下已后，不可更行桂枝汤。汗出而喘，无大热，可以麻黄杏子甘草石膏汤。

伤寒大下后，复发其汗，心下痞，恶寒者，表未解也。不可攻其痞，当先解表，表解，乃攻其痞。解表属桂枝汤，攻痞属大黄黄连泻心汤。

伤寒吐下后，七八日不解，热结在里，表里俱热，时时恶风，大渴，舌上干燥而烦，欲饮水数升，属白虎汤。

伤寒吐下后未解，不大便五六日至十余日，其人日晡所发潮热，不恶寒，独语如见鬼神之状。若剧者，发则不识人，循衣妄撮，怵惕不安，微喘直视，脉弦者生，涩者死。微者，但发热谵语，属承气汤。若下者，勿复服。

三阳合病，腹满身重，难以转侧，口不仁，面垢，谵语，遗溺。发汗则谵语，下之则额上生汗，手足厥冷，自汗，属白虎汤证。

阳明病，其脉浮紧，咽干口苦，腹满而喘，发热汗出，而不恶寒，反偏恶热，其身体重，发其汗即躁，心愦愦而反谵语。加温针，必怵惕，又烦躁不得眠。下之，即胃中空虚，客气动膈，心中懊[image: ]
 ，舌上苔者，属栀子汤证。

阳明病，下之，其外有热，手足温，不结胸，心中懊[image: ]
 ，若饥不能食，但头汗出，属栀子汤证。

阳明病，下之，心中懊[image: ]
 而烦，胃中有燥屎者，可攻。其人腹微满，头坚后溏者，不可下之。有燥屎者，属承气汤证。

太阳病，吐下发汗后，微烦，小便数，大便因坚，可与小承气汤和之，则愈。

大汗若大下，而厥冷者，属四逆汤证。

太阳病，下之，其脉促胸满者，属桂枝去芍药汤。若微寒，属桂枝去芍药加附子汤。

伤寒五六日，大下之，身热不去，心中结痛者，未欲解也，属栀子汤证。

伤寒下后，烦而腹满，卧起不安，属栀子厚朴汤。

伤寒，医以丸药大下之，身热不去，微烦，属栀子干姜汤。

伤寒，医下之，续得下利，清谷不止。身体疼痛，急当救里。身体疼痛，清便自调，急当救表。救里宜四逆汤，救表宜桂枝汤。

太阳病，过经十余日，反再三下之，后四五日，柴胡证续在，先与小柴胡汤。呕止小安。呕止小安，一云:呕不止，心
 下急
 。其人郁郁微烦者，为未解，与大柴胡汤，下者止。伤寒，十三日不解，胸胁满而呕，日晡所发潮热，而微利。此本当柴胡汤下之，不得利，今反利者，故知医以丸药下之，非其治也。潮热者，实也，先再服小柴胡汤，以解其外，后属柴胡加芒硝汤。伤寒十三日，过经而谵语，内有热也，当以汤下之。小便利者，大便当坚，而反利，其脉调和者，知医以丸药下之，非其治也。自利者，其脉当微，厥，今反和者，此为内实，属承气汤证。

伤寒八九日，下之，胸满烦惊，小便不利，谵语，一身不可转侧，属柴胡加龙骨牡蛎汤。

火逆下之，因烧针烦躁，属桂枝甘草龙骨牡蛎汤。

太阳病，脉浮而动数，浮则为风，数则为热，动则为痛，数则为虚。头痛发热，微盗汗出，而反恶寒，其表未解。医反下之，动数则迟，头痛即眩一云膈内拒痛
 ，胃中空虚，客气动膈，短气躁烦，心中懊[image: ]
 ，阳气内陷，心下因坚，则为结胸，属大陷胸汤。若不结胸，但头汗出，其余无有，齐颈而还，小便不利，身必发黄。

伤寒五六日，呕而发热，柴胡汤证具，而以他药下之，柴胡证仍在，复与柴胡汤。此虽已下，不为逆也。必蒸蒸而振，却发热汗出而解。若心下满而坚痛者，此为结胸，属大陷胸汤。若但满而不痛者，此为痞，柴胡复不中与也。属半夏泻心汤。

本以下之，故心下痞，与之泻心。其痞不解，其人渴而口燥，小便不利者，属五苓散。一方言忍之，一日乃愈。

伤寒中风，医反下之，其人下利日数十行，谷不化，腹中雷鸣，心下痞坚而满，干呕而烦，不能得安。医见心下痞，为病不尽，复重下之，其痞益甚，此非结热，但胃中虚，客气上逆，故使之坚，属甘草泻心汤。

伤寒，服汤药，而下利不止，心下痞坚，服泻心汤已。后以他药下之，利不止，医以理中与之，利益甚。理中，理中焦，此利在下焦，属赤石脂禹余粮汤。若不止者，当利其小便。

太阳病，外证未除，而数下之，遂挟热而利不止，心下痞坚，表里不解，属桂枝人参汤。

伤寒吐后，腹满者，与承气汤。

病者无表里证，发热七八日，脉虽浮数者，可下之。假令下已，脉数不解，今热则消谷喜饥，至六七日不大便者，有瘀血，属抵当汤。若脉数不解，而不止，必夹血，便脓血。

太阳病，医反下之，因腹满时痛，为属太阴，属桂枝加芍药汤。大实痛，属桂枝加大黄汤。

伤寒六七日，其人大下后，脉沉迟，手足厥逆，下部脉不至，喉咽不利，唾脓血，泄利不止，为难治，属麻黄升麻汤。

伤寒，本自寒下，医复吐下之，寒格更遂吐一本作更逆吐下
 ，食入即出，属干姜黄芩黄连人参汤。


病可温证第九

大法，冬宜服温热药及灸。

师曰:病发热头痛，脉反沉。若不差，身体更疼痛，当救其里，宜温药，四逆汤。

下利，腹满，身体疼痛，先温其里，宜四逆汤。

自利，不渴者，属太阴，其脏有寒故也。当温之，宜四逆辈。

少阴病，其人饮食入则吐，心中温温欲吐，复不能吐。始得之，手足寒，脉弦迟。若膈上有寒饮，干呕者，不可吐，当温之，宜四逆汤。

少阴病，脉沉者，急当温之，宜四逆汤。

下利，欲食者，就当温之。

下利，脉迟紧，为痛未欲止，当温之。得冷者满，而便肠垢。

下利，其脉浮大，此为虚，以强下之故也。设脉浮革，因尔肠鸣，当温之，宜当归四逆汤。

少阴病，下利，脉微涩者，即呕汗出，必数更衣，反少，当温之。

伤寒，医下之，续得下利，清谷不止，身体疼痛，急当救里，宜温之，以四逆汤。

病不可灸证第十

微数之脉，慎不可灸，因火为邪，则为烦逆，追虚逐实，血散脉中，火气虽微，内攻有力，焦骨伤筋，血难复也。

脉浮，当以汗解，而反灸之，邪无从去，因火而盛，病从腰以下，必当重而痹，此为火逆。若欲自解，当先烦，烦乃有汗，随汗而解。何以知之?脉浮，故知汗出当解。

脉浮，热甚，而灸之，此为实，实以虚治，因火而动，咽燥必唾血。

病可灸证第十一

烧针令其汗，针处被寒，核起而赤者，必发贲豚。气从少腹上撞者，灸其核上一壮一本作各一壮
 ，与桂枝加桂汤。

少阴病，得之一二日，口中和，其背恶寒者，当灸之。

少阴病，其人吐利，手足不逆，反发热，不死。脉不至者，灸其少阴七壮。

少阴病，下利，脉微涩者，即呕汗出，必数更衣，反少，当温其上，灸之一云灸厥阴可五十壮
 。

诸下利，皆可灸足大都五壮一云七壮
 ，商丘、阴陵泉皆三壮。

下利，手足厥，无脉，灸之不温，反微喘者，死。少阴负趺阳者，为顺也。

伤寒六七日，其脉微，手足厥，烦躁，灸其厥阴。厥不还者，死。

伤寒，脉促，手足厥逆，可灸之。为可灸少阴、厥阴，主逆。

病不可刺证第十二

大怒无刺大，一作新
 ，已刺无怒已，一作新
 。新内无刺，已刺无内。大劳无刺大，一作新
 ，已刺无劳。大醉无刺，已刺无醉。大饱无刺，已刺无饱。大饥无刺，已刺无饥。大渴无刺，已刺无渴。无刺大惊，无刺熇熇之热，无刺漉漉之汗，无刺浑浑之脉。身热甚，阴阳皆争者，勿刺也。其可刺者，急取之，不汗则泄。所谓勿刺者，有死征也。无刺病与脉相逆者。上工刺未生，其次刺未盛，其次刺己衰。粗工逆此，谓之伐形。出
 《九卷
 》


病可刺证第十三

太阳病，头痛，至七日，自当愈，其经竟故也。若欲作再经者，当针足阳明，使经不传则愈。

太阳病，初服桂枝汤，而反烦不解者，当先刺风池、风府，乃却与桂枝汤则愈。

伤寒，腹满而谵语，寸口脉浮而紧者，此为肝乘脾，名纵，当刺期门。

伤寒，发热，啬啬恶寒，其人大渴，欲饮酢浆者，其腹必满，而自汗出，小便利，其病欲解。此为肝乘肺，名曰横，当刺期门。

阳明病，下血而谵语，此为热入血室。但头汗出者，当刺期门，随其实而泻之，濈然汗出者则愈。

妇人中风，发热恶寒，经水适来，得之七八日，热除，脉迟，身凉，胸胁下满，如结胸状，其人谵语，此为热入血室。当刺期门，随其虚实而取之。《平病》云:热入血室，无犯胃气及上三焦。与此相反，岂谓药不谓针耶。

太阳与少阳并病，头痛，颈项强而眩，时如结胸，心下痞坚，当刺大杼第一间，肺俞、肝俞，慎不可发汗，发汗则谵语，谵语则脉弦。谵语五日不止，当刺期门。

少阴病，下利，便脓血者，可刺。

妇人伤寒，怀身腹满，不得小便，加从腰以下重，如有水气状，怀身七月，太阴当养不养，此心气实，当刺泻劳宫及关元，小便利则愈。

伤寒，喉痹，刺手少阴。少阴在腕，当小指后动脉是也。针入三分，补之。

问曰:病有汗出而身热烦满，烦满不为汗解者何?对曰:汗出而身热者，风也;汗出而烦满不解者，厥也，病名曰风厥也。太阳主气，故先受邪，少阴与为表里也。得热则上从之，从之则厥。治之，表里刺之，饮之汤。

热病三日，气口静，人迎躁者，取之诸阳五十九刺，以泻其热，而出其汗，实其阴，以补其不足。所谓五十九刺者，两手外内侧各三，凡十二痏;五指间各一，凡八痏;足亦如是;头入发一寸傍三分，各三，凡六痏;更入发三寸，边各五，凡十痏;耳前后、口下、项中各一，凡六痏;巅上一。

热病先肤痛，窒鼻充面，取之皮，以第一针五十九。苛菌为轸一云苛轸
 鼻，索皮于肺，不得，索之火。火，心也。

热病，嗌干多饮，善惊，卧不能安，取之肤肉，以第六针五十九。目眦赤，索肉于脾，不得，索之木。木，肝也。

热病而胸胁痛，手足躁，取之筋间，以第四针针于四达一作逆
 ，筋辟目浸，索筋于肝，不得，索之金。金，肺也。

热病数惊，瘈疭而狂，取之脉，以第四针急泻有余者。癫疾，毛发去，索血一作脉
 于心，不得，索之水。水，肾也。

热病而身重骨痛，耳聋而好瞑，取之骨，以第四针五十九。骨病食啮牙齿，耳清，索骨于肾，无一本作不
 得，索之土。土，脾也。

热病，先身涩傍[image: ]
 傍
 [image: ]
 《太素
 》作倚
 ，烦闷，干唇嗌，取之以第一针五十九。肤胀，口干，寒汗。

热病，头痛，摄摄一作颞颥
 目脉紧，善衄，厥热也。取之以第三针，视有余不足，寒热病。

热病，体重，肠中热，取之以第四针，于其输及下诸指间，索气于胃络，得气也。

热病，侠脐痛急，胸胁支满。取之涌泉与太阴、阳明一云阴陵泉
 ，以第四针，针嗌里。

热病而汗且出，及脉顺可汗者，取之鱼际、太渊、大都、太白。泻之则热去，补之则汗出。汗出太甚者，取踝上横纹以止之。

热病七日、八日，脉口动，喘而眩者，急刺之。汗且自出，浅刺手大指间。

热病，先胸胁痛，手足躁，刺足少阳，补手太阴，病甚，为五十九刺。

热病，先手臂痛，刺手阳明、太阴而汗出止。

热病，始于头首者，刺项太阳而汗出止。

热病，先身重骨痛，耳聋目瞑，刺足少阴，病甚，为五十九刺一云刺少阳
 。

热病，先眩冒而热，胸胁满。刺足少阴、少阳。

热病，始足胫者，先取足阳明而汗出。


病不可水证第十四

发汗后，饮水多者，必喘。以水灌之，亦喘。

伤寒，大吐、大下之，极虚，复极汗者，其人外气怫郁，复与之水，以发其汗，因得哕。所以然者，胃中寒冷故也。

阳明病，潮热，微坚，可与承气汤。不坚，勿与之。若不大便六七日，恐有燥屎，欲知之法，可与小承气汤。若腹中不转失气者，此为但头坚后溏，不可攻之，攻之必腹满，不能食，欲饮水者，即哕。

阳明病，若胃中虚冷，其人不能食，饮水即哕。

下利，其脉浮大，此为虚，以强下之故也。设脉浮革，因尔肠鸣，当温之，与水即哕。

病在阳，当以汗解，而反以水噀之，若灌之，其热却不得去，益烦，皮上粟起，意欲饮水，反不渴，宜文蛤散。若不差，与五苓散。若寒实结胸，无热证者，与三物小陷胸汤、白散亦可。身热皮粟不解，欲引衣自覆，若以水噀之洗之，益令热却不得出。当汗而不汗，即烦。假令汗出已，腹中痛，与芍药三两，如上法。

寸口脉浮大，医反下之，此为大逆。浮即无血，大即为寒，寒气相搏，即为肠鸣。医乃不知，而反饮水，令汗大出，水得寒气，冷必相搏，其人即。

寸口脉濡而弱，濡即恶寒，弱即发热，濡弱相搏，脏气衰微，胸中苦烦，此非结热，而反薄居水渍布，冷铫贴之。阳气遂微，诸腑无所依，阴脉凝聚，结在心下，而不肯移，胃中虚冷，水谷不化，小便纵通，复不能多，微则可救，聚寒心下，当奈何也。

病可水证第十五

太阳病，发汗后，若大汗出，胃中干燥，烦不得眠，其人欲饮水，当稍饮之，令胃中和，则愈。

厥阴病，渴欲饮水者，与水饮之即愈。太阳病，寸口缓，关上小浮，尺中弱，其人发热而汗出，复恶寒，不呕，但心下痞者，此为医下也。若不下，其人复不恶寒而渴者，为转属阳明。小便数者，大便即坚，不更衣十日，无所苦也。欲饮水者，但与之，当以法救渴，宜五苓散。

寸口脉洪而大，数而滑，洪大则荣气长，滑数则胃气实，荣长则阳盛，怫郁不得出身，胃实则坚难，大便则干燥，三焦闭塞，津液不通，医发其汗，阳盛不周，复重下之，胃燥热蓄，大便遂摈，小便不利，荣卫相搏，心烦发热，两眼如火，鼻干面赤，舌燥齿黄焦，故大渴。过经成坏病，针药所不能制，与水灌枯槁，阳气微散，身寒温衣覆，汗出表里通，然其病即除。形脉多不同，此愈非法治，但医所当慎，妄犯伤荣卫。

霍乱而头痛发热，身体疼痛，热多欲饮水，属五苓散。

呕吐而病在膈上，后必思水者，急与猪苓散。饮之水，亦得也。

病不可火证第十六

太阳中风，以火劫发其汗，邪风被火热，血气流泆，失其常度，两阳相熏灼，其身发黄。阳盛则欲衄，阴虚小便难，阴阳俱虚竭，身体则枯燥，但头汗出，齐颈而还，腹满而微喘，口干咽烂，或不大便，久则谵语，甚者至哕，手足躁扰，循衣摸床，小便利者，其人可治。

太阳病，医发其汗，遂发热而恶寒，复下之，则心下痞，此表里俱虚。阴阳气并竭，无阳则阴独，复加火针，因而烦，面色青黄，肤[image: ]
 。如此者为难治。今色微黄，手足温者愈。

伤寒，加温针必惊。

阳脉浮，阴脉弱，则血虚，血虚则筋伤。其脉沉者，荣气微也。其脉浮，而汗出如流珠者，卫气衰也。荣气微，加烧针，血留不行，更发热而躁烦也。

伤寒，脉浮，而医以火迫劫之，亡阳，惊狂，卧起不安，属桂枝去芍药加蜀漆牡蛎龙骨救逆汤。

问曰:得病十五、十六日，身体黄，下利，狂欲走。师脉之，言当下清血如豚肝，乃愈。后如师言，何以知之?师曰:寸口脉阳浮阴濡弱，阳浮则为风，阴濡弱为少血，浮虚受风，少血发热，恶寒洒淅，项强头眩。医加火熏，郁令汗出，恶寒遂甚，客热因火而发，怫郁蒸肌肤，身目为黄，小便微难，短气，从鼻出血;而复下之，胃无津液，泄利遂不止;热瘀在膀胱，蓄结成积聚，状如豚肝。当下未下，心乱迷愦，狂走赴水，不能自制。蓄血若去，目明心了。此皆医所为，无他祸患，微轻得愈，极者不治。

伤寒，其脉不弦紧而弱者，必渴，被火必谵言。弱者发热，脉浮，解之，当汗出愈。

太阳病，以火熏之，不得汗，其人必躁，到经不解，必有清血。

阳明病，被火，额上微汗出，而小便不利，必发黄。

阳明病，其脉浮紧，咽干口苦，腹满而喘，发热汗出而不恶寒，反偏恶热，其身体重，发其汗则躁，心愦愦而反谵语。加温针必怵惕，又烦躁不得眠。

少阴病，欬而下利，谵语，是为被火气劫故也。少便必难，为强责少阴汗出。

太阳病二日，而烧瓦熨其背，大汗出，火气入胃，胃中竭燥，必发谵语。十余日振而反汗出者，此为欲解。其汗从腰以下不得汗，其人欲小便，反不得，呕欲失溲，足下恶风，大便坚者，小便当数，而反不数及多，便已，其头卓然而痛，其人足心必热，谷气下流故也。


病可火证第十七

下利，谷道中痛，当温之以火，宜熬末盐熨之。一方，炙枳实熨之。

热病阴阳交并少阴厥逆阴阳竭尽生死证第十八

问曰:温病，汗出辄复热，而脉躁疾，不为汗衰，狂言，不能食，病名为何?对曰:名曰阴阳交。交者，死。人所以汗出者，生于谷，谷生于精。今邪气交争于骨肉而得汗者，是邪却而精胜。精胜则当能食而不复热。热者，邪气也。汗者，精气也。今汗出而辄复热者，邪胜也。不能食者，精无俾也。汗而热留者，寿可立而倾也。

夫汗出而脉尚躁盛者，死。此今脉不与汗相应，此不胜其病也。狂言者，是失志，失志者，死。有三死，不见一生，虽愈必死。

热病，已得汗，而脉尚躁盛，此阳脉之极也，死。其得汗而脉静者，生也。

热病，脉尚躁盛，而不得汗者，此阳脉之极也，死。脉躁盛得汗者，生也。

热病，已得汗，而脉尚躁，喘且复热，勿肤刺，喘甚者，死。

热病，阴阳交者，死。

热病，烦已而汗，脉当静。

太阳病，脉反躁盛者，是阴阳交，死。复得汗，脉静者，生。

热病，阴阳交者，热烦身躁，太阴寸口脉两冲尚躁盛，是阴阳交，死。得汗脉静者，生。

热病，阳进阴退，头独汗出，死。阴进阳退，腰以下至足汗出，亦死。阴阳俱进，汗出已，热如故，亦死。阴阳俱退，汗出已，寒栗不止，鼻口气冷，亦死。上热病，阴阳交部
 。

热病，所谓并阴者，热病已得汗，因得泄，是谓并阴，故治治，一作活
 。

热病，所谓并阳者，热病已得汗，脉尚躁盛，大热，汗之，虽不汗出，若衄，是谓并阳，故治。上热病并阴阳部
 。

少阴病，恶寒，蜷而利，手足逆者，不治。

少阴病，下利止而眩，时时自冒者，死。

少阴病，其人吐利，躁逆者，死。

少阴病，四逆，恶寒而蜷，其脉不至，其人不烦而躁者，死。

少阴病六七日，其人息高者，死。

少阴病，脉微细沉，但欲卧，汗出不烦，自欲吐。五六日自利，复烦躁，不得卧寐者，死。

少阴病，下利，若利止，恶寒而蜷，手足温者，可治。

少阴病，恶寒而蜷，时时自烦，欲去其衣被者，可治。

少阴病，下利止，厥逆无脉，干烦一本作干呕
 。服汤药，其脉暴出者，死。微细者，生。上少阴部
 。

伤寒六七日，其脉微，手足厥，烦躁，灸其厥阴。厥不还者，死。

伤寒，下利，厥逆，躁不能卧者，死。

伤寒，发热，下利至厥不止者，死。

伤寒，厥逆，六七日不利，便发热而利者，生。其人汗出，利不止者，死。但有阴无阳故也。

伤寒五六日，不结胸，腹濡，脉虚，复厥者，不可下。下之，亡血，死。

伤寒，发热而厥，七日，下利者，为难治。上厥逆部
 。

热病，不知所痛，不能自收，口干，阳热甚，阴颇有寒者，热在髓，死不治。

热病在肾，令人渴，口干，舌焦黄赤，昼夜欲饮不止，腹大而胀，尚不厌饮，目无精光，死不治。

脾伤，即中风，阴阳气别离，阴不从阳，故以三分，候其死生。

伤寒，欬逆上气，其脉散者，死。谓其人形损故也。

伤寒，下利，日十余行，其人脉反实者，死。

病者胁下素有痞，而不在脐傍，痛引少腹，入阴侠阴筋，此为脏结，死。

夫实则谵语，虚则郑声。郑声者，重语是也。直视、谵语、喘满者，死。若下利者，亦死。

结胸证悉具而躁者，死。

吐舌下卷者，死。唾如胶者，难解。舌头四边，徐有津液，此为欲解。病者至经，上唇有色，脉自和，为欲解。色急者，未解。上阴阳竭尽部
 。


重实重虚阴阳相附生死证第十九

问曰:何谓虚实?对曰:邪气盛则实，精气夺则虚。重实者，言大热，病气热，脉满，是谓重实。

问曰:经络俱实，何如?对曰:经络皆实，是寸脉急而尺缓也，皆当俱治。故曰滑则顺，涩则逆。夫虚实者，皆从其物类始，五脏骨肉滑利，可以长久。寒气暴上，脉满实。实而滑，顺则生，实而涩，逆则死。形尽满，脉急大坚，尺满而不应，顺则生，逆则死。所谓顺者，手足温。所谓逆者，手足寒也。

问曰:何谓重虚?对曰:脉虚、气虚、尺虚，是谓重虚也。所谓气虚者，言无常也;尺虚者，行步匡然也;脉虚者，不象阴也。如此者，滑则生，涩则死。气虚者，肺虚也;气逆者，足寒也。非其时则生，当其时则死，余脏皆如此也。

脉实满，手足寒，头热者，春秋则生，冬夏则死。脉浮而涩，涩而身有热者，死。络气不足，经气有余，脉热而尺寒，秋冬为逆，春夏为顺。经虚络满者，尺热满而寒涩，春夏死，秋冬生。络满经虚，灸阴刺阳;经满络虚，刺阴灸阳。

问曰:秋冬无极阴，春夏无极阳，何谓也?对曰:无极阳者，春夏无数虚阳明，阳明虚则狂。无极阴者，秋冬无数虚太阴，太阴虚则死。上重实重虚部
 。

热病，所谓阳附阴者，腰以下至足热，腰以上寒，阴气下争，还心腹满者，死。所谓阴附阳者，腰以上至头热，腰以下寒，阳气上争，还得汗者，生。上阴阳相附部
 。

热病生死期日证第二十

太阳之脉，色荣颧骨，热病也。荣未夭，曰今且得汗，待时自已。与厥阴脉争见者，死期不过三日，其热病气内连肾。少阳之脉，色荣颊前，热病也。荣未夭，曰今且得汗，待时自已。与少阴脉争见者，死期不过三日。

热病七八日，脉微小，病者溲血，口中干，一日半而死。脉代者，一日死。

热病七八日，脉不躁喘，不数，后三日中有汗。三日不汗，四日死。未曾汗，勿肤刺肤，一作庸
 。

热病三四日，脉不喘，其动均者，身虽烦热，今自得汗，生。传曰:始腑入脏，终阴复还阳，故得汗。

热病七八日，脉不喘，其动均者，生。微热在阳不入阴，今自汗也。

热病七八日，脉不喘，动数均者，病当喑。期三日不得汗，四日死。

热病，身面尽黄而肿，心热，口干，舌卷，焦黄黑，身麻臭，伏毒伤肺。中脾者，死。

热病，瘈疭，狂言，不得汗，瘈疭不止，伏毒伤肝。中胆者，死。

热病，汗不出，出不至足，呕胆，吐血，善惊不得卧，伏毒在肝。腑足少阳者，死。

热病十逆死证第二十一

热病，腹满[image: ]
 胀，身热者，不得大小便，脉涩小疾，一逆见，死。

热病，肠鸣腹满，四肢清，泄注，脉浮大而洪不已，二逆见，死。

热病，大衄不止，腹中痛，脉浮大绝，喘而短气，三逆见，死。

热病，呕且便血，夺形肉，身热甚，脉绝动疾，四逆见，死。

热病，欬喘，悸眩，身热，脉小疾，夺形肉，五逆见，死。

热病，腹大而胀，四肢清，夺形肉，短气，六逆见，一旬内死。

热病，腹胀便血，脉大，时时小绝，汗出而喘，口干舌焦，视不见人，七逆见，一旬死。

热病，身热甚，脉转小，欬而便血，目眶陷，妄言，手循衣缝，口干，躁扰不得卧，八逆见，一时死。

热病，瘈疭，狂走，不能食，腹满，胸痛，引腰脐背，呕血，九逆见，一时死。

热病，呕血，喘欬，烦满，身黄，其腹鼓胀，泄不止，脉绝，十逆见，一时死。


热病五脏气绝死日证第二十二

热病，肺气绝，喘逆，欬唾血，手足腹肿，面黄，振栗不能言语，死。魄与皮毛俱去，故肺先死，丙日笃，丁日死。

热病，脾气绝，头痛，呕宿汁，不得食，呕逆吐血，水浆不得入，狂言谵语，腹大满，四肢不收，意不乐，死。脉与肉气俱去，故脾先死，甲日笃，乙日死。

热病，心主气绝，烦满，骨痛一作瘈
 ，嗌肿，不可咽，欲欬不能欬，歌哭而笑，死。神与荣脉俱去，故心先死。壬日笃，癸日死。

热病，肝气绝，僵仆，足不安地，呕血，恐惧，洒淅恶寒，血妄出，遗屎溺，死。魂与筋血俱去，故肝先死。庚日笃，辛日死。

热病，肾气绝，喘悸，吐逆，肿疽，尻痈，目视不明，骨痛，短气，喘满，汗出如珠，死。精与骨髓俱去，故肾先死。戊日笃，己日死。

故外见瞳子青小，爪甲枯，发堕，身涩，齿挺而垢，人皮面厚尘黑，欬而唾血，渴欲数饮，大满，此五脏绝，表病也。

热病至脉死日证第二十三

热病，脉四至，三日死。脉四至者，平人一至，病人脉四至也。

热病，脉五至，一日死。时一大至，半日死。忽忽闷乱者，死。

热病，脉六至，半日死。忽急疾大至，有顷死。

热病脉损死日证第二十四

热病，脉四损，三日死。所谓四损者，平人四至，病人脉一至，名曰四损。

热病，脉五损，一日死。所谓五损者，平人五至，病人脉一至，名曰五损。

热病，脉六损，一时死。所谓六损者，平人六至，病人脉一至，名曰六损。若绝不至，或久乃至，立死。

治伤寒形证所宜进退。晋王叔和集仲景评脉要论。


新刊王氏脉经卷第八

朝散大夫守光禄卿直秘阁判登闻检院

上护军臣林亿等类次

平卒尸厥脉证第一

寸口沉大而滑，沉则为实，滑则为气，实气相搏，血气入于脏即死，入于腑即愈，此为卒厥。不知人，唇青身冷，为入脏，即死;如身温和，汗自出，为入腑，而复自愈。

平[image: ]
 湿[image: ]
 脉证第二痓一作痉


太阳病，发热无汗，而反恶寒者，名刚痓。

太阳病，发热汗出，而不恶寒者，名柔痓一云恶寒
 。

太阳病，发热，其脉沉而细者，为痓。

太阳病，发其汗，因致痓。论云:发其汗太多，因致痓
 。

病者身热足寒，颈项强急，恶寒，时头热，面赤，目脉赤，独头动摇者，为痓。论云:独头面摇，卒口噤，背反张者，痓
 病也
 。

太阳病，无汗，而小便反少，气上冲胸，口噤不得语，欲作刚痓，葛根汤主之。

刚痓为病，胸满口噤，卧不著席，脚挛急，其人必齘齿，可与大承气汤。

痓病，发其汗已，其脉浛浛如蛇，暴腹胀大者，为欲解。脉如故，反伏弦者，必痓。一云:痓脉出欲已
 。

痓脉来，按之筑筑而弦，直上下行。

痓家，其脉伏坚，直上下。

夫风病，下之则痓。复发其汗，必拘急。

太阳病，其证备，身体强[image: ]
 [image: ]
 然，脉沉迟，此为痓，栝蒌桂枝汤主之。

痓病，有灸疮，难疗。

疮家，虽身疼痛，不可发其汗，汗出则痓。

太阳病，关节疼烦，脉沉而缓者，为中湿。论云:中湿为
 湿痹之候，其人小便不利，大便反快，但当利其小便
 。

病者一身尽疼一云疼烦
 ，发热，日晡即剧，此为风湿，汗出所致也。论云:此病伤于汗出当风，或久伤取冷所致
 。

湿家之为病，一身尽疼，发热，而身色熏黄也。

湿家之为病，其人但头汗出，而背强，欲得被覆向火。若下之早，则哕，或胸满，小便利一云不利
 ，舌上如苔，此为丹田有热，胸上有寒，渴欲饮而不能饮，则口燥也。

湿家下之，额上汗出，微喘，小便利一云不利
 者，死。若下利不止者，亦死。

问曰:风湿相搏，身体疼痛，法当汗出而解。值天阴雨不止，师云此可发汗，而其病不愈者，何也?答曰:发其汗，汗大出者，但风气去，湿气续在，是故不愈。若治风湿者，发其汗，微微似欲出汗者，则风湿俱去也。

湿家身烦疼，可与麻黄汤加术四两，发其汗为宜，慎不可以火攻之。

风湿，脉浮，身重、汗出恶风者，防己汤主之。

病人喘，头痛，鼻塞而烦，其脉大，自能饮食，腹中和，无病。病在头中寒湿，故鼻塞，内药鼻中即愈。论云:湿家
 病，身疼痛，发热，面黄而喘，头痛鼻窒而烦
 。

伤寒八九日，风湿相搏，身体疼痛，不能自转侧，不呕不渴，脉浮虚而涩者，桂枝附子汤主之。若其人大便鞕，小便自利者，术附子汤主之。

风湿相搏，骨节疼烦，掣痛不得屈伸，近之则痛剧，汗出短气，小便不利，恶风不欲去衣，或身微肿者，甘草附子汤主之。

太阳中热，暍是也。其人汗出恶寒，身热而渴也，白虎汤主之。

太阳中暍，身热疼重，而脉微弱。此以夏月伤冷水，水行皮肤中所致也。瓜蒂汤主之。

太阳中暍，发热恶寒，身重而疼痛，其脉弦细芤迟，小便已，洒洒然毛耸，手足逆冷，小有劳，身热，口前开，板齿燥。若发其汗，恶寒则甚;加温针，则发热益甚;数下之，淋复甚。


平阳毒阴毒百合狐惑脉证第三

阳毒为病，身重腰背痛，烦闷不安，狂言，或走，或见鬼，或吐血下痢，其脉浮大数，面赤斑斑如锦纹，喉咽痛，唾脓血。五日可治，至七日不可治也。有伤寒一二日便成阳毒。或服药吐、下后变成阳毒，升麻汤主之。

阴毒为病，身重背强，腹中绞痛，咽喉不利，毒气攻心，心下坚强，短气不得息，呕逆，唇青面黑，四肢厥冷，其脉沉细紧数，身如被打。五六日可治，至七日不可治也。或伤寒初病一二日，便结成阴毒。或服药六七日以上至十日，变成阴毒，甘草汤主之。

百合之为病，其状常默默欲卧，复不能卧，或如强健人，欲得出行，而复不能行，意欲得食，复不能食，或有美时，或有不用闻饮食臭时，如寒无寒，如热无热，朝至口苦，小便赤黄，身形如和，其脉微数。百脉一宗，悉病，各随证治之。百合病，见于阴者，以阳法救之;见于阳者，以阴法救之。见阳攻阴，复发其汗，此为逆，其病难治;见阴攻阳，乃复下之，此亦为逆，其病难治。《千金方
 》云:见在于阴而攻其
 阳，则阴不得解也，复发其汗为逆也
 。见在于阳而攻其阴，则阳不得解也，复下之，其病不愈
 。

狐惑为病，其状如伤寒，默默欲眠，目不得闭，卧起不安。蚀于喉为惑，蚀于阴为狐。狐惑之病，并不欲饮食，闻食臭，其面目乍赤、乍白、乍黑。其毒蚀于上者，则声喝，其毒蚀下部者，咽干。蚀于上部，泻心汤主之。蚀于下部，苦参汤淹洗之;蚀于肛者，雄黄熏之。

其人脉数，无热微烦，默默欲卧，汗出。初得三四日，目赤如鸠眼，得之七八日，目四眦黄黑，若能食者，脓已成也，赤小豆当归散主之。

病人或从呼吸上蚀其咽，或从下焦蚀其肛阴。蚀上为惑，蚀下为狐。狐惑病者，猪苓散主之。

平霍乱转筋脉证第四

问曰:病有霍乱者何?师曰:呕吐而利，此为霍乱。

问曰:病者发热，头痛，身体疼，恶寒，而复吐利，当属何病?师曰:当为霍乱。霍乱吐利止，而复发热也。伤寒，其脉微涩，本是霍乱，今是伤寒，却四五日，至阴经上，转入阴必吐利。

转筋为病，其人臂脚直，脉上下行，微弦，转筋入腹，鸡屎白散主之。

平中风历节脉证第五

夫风之为病，当半身不遂，或但臂不遂者，此为痹。脉微而数，中风使然。

头痛脉滑者，中风，风脉虚弱也。

寸口脉浮而紧，紧则为寒，浮则为虚，虚寒相搏，邪在皮肤。浮者血虚，络脉空虚，贼邪不泻，或左或右，邪气反缓，正气则急，正气引邪，㖞僻不遂。邪在于络，肌肤不仁。邪在于经，则重不胜。邪入于腑，则不识人。邪入于脏，舌即难言，口吐于涎。

寸口脉迟而缓，迟则为寒，缓则为虚。荣缓则为亡血，卫迟则为中风。邪气中经，则身痒而瘾疹。心气不足，邪气入中，则胸满而短气。

趺阳脉浮而滑，滑则谷气实，浮则汗自出。

少阴脉浮而弱，弱则血不足，浮则为风，风血相搏，则疼痛如掣。

盛人脉涩小，短气，自汗出，历节疼，不可屈伸，此皆饮酒汗出当风所致也。

寸口脉沉而弱，沉则主骨，弱则主筋;沉则为肾，弱则为肝。汗出入水中，如水伤心，历节黄汗出，故曰历节也。

味酸则伤筋，筋伤则缓，名曰泄。咸则伤骨，骨伤则痿，名曰枯。枯泄相搏，名曰断泄。荣气不通，卫不独行，荣卫俱微，三焦无所御，四属断绝，身体羸瘦，独足肿大，黄汗出，胫冷，假令发热，便为历节也。病历节，疼痛不可屈伸，乌头汤主之。

诸肢节疼痛，身体尪羸，脚肿如脱，头眩短气，温温欲吐，桂枝芍药知母汤主之。


平血痹虚劳脉证第六

问曰:血痹从何得之?师曰:夫尊荣人，骨弱肌肤盛，重因疲劳汗出，卧不时动摇，加被微风，遂得之。形如风状巢原云:其状如被微风所吹
 ，但以脉自微涩，在寸口、关上小紧，宜针引阳气，令脉和，紧去则愈。

血痹，阴阳俱微，寸口、关上微，尺中小紧，外证身体不仁，如风痹状，黄芪桂五物汤主之。

夫欲治病，当先知其证何趣，乃当攻之耳。

男子平人，脉大为劳。极虚亦为劳。

男子劳之为病，其脉浮大，手足暖，春夏剧，秋冬差，阴寒精自出，酸削不能行，少腹虚满。

人年五十、六十，其病脉大者，痹侠背行。苦肠鸣，马刀侠瘿者，皆为劳得之。

男子平人，脉虚弱细微者，喜盗汗出也。

男子面色薄者，主渴及亡血。卒喘悸，其脉浮者，里虚也。

男子脉虚沉弦，无寒热，短气，里急，小便不利，面色白，时时目瞑，此人喜衄，少腹满，此为劳使之然。

男子脉微弱而涩，为无子，精气清冷。

夫失精家，少腹弦急，阴头寒，目眶痛一云目眩
 ，发落，脉极虚芤迟，为清谷，亡血，失精。

脉得诸芤动微紧，男子失精，女子梦交通，桂枝加龙骨牡蛎汤主之。

脉沉小迟，名脱气。其人疾行则喘喝，手足逆寒，腹满，甚则溏泄，食不消化也。

脉弦而大，弦则为减，大则为芤，减则为寒，芤则为虚，寒虚相搏，此名为革。妇人则半产、漏下，男子则亡血、失精。

平消渴小便利淋脉证第七

师曰:厥阴之为病，消渴，气上冲心，心中疼热，饥而不欲食，食即吐，下之不肯止。

寸口脉浮而迟，浮则为虚，迟则为劳。虚则卫气不足，迟则荣气竭。趺阳脉浮而数，浮则为气，数则消谷而紧《要略
 》紧作大坚
 ，气盛则溲数，溲数则紧《要略
 》作坚
 。紧数相搏，则为消渴。

男子消渴，小便反多，以饮一斗，小便一斗，肾气丸主之。

师曰:热在一作结
 下焦则溺血，亦令人淋闭不通。淋之为病，小便如粟状，少腹弦急，痛引脐中。寸口脉细而数，数则为热，细则为寒，数为强吐。趺阳脉数，胃中有热，则消谷引食，大便必坚，小便则数。少阴脉数，妇人则阴中生疮，男子则气淋。

淋家不可发汗，发汗则必便血。


平水气黄汗气分脉证第八

师曰:病有风水，有皮水，有正水，有石水，有黄汗。风水其脉自浮，外证骨节疼痛，其人恶风;皮水，其脉亦浮，外证胕肿，按之没指，不恶风，其腹如鼓如鼓，一作如故不满
 ，不渴，当发其汗;正水，其脉沉迟，外证自喘;石水，其脉自沉，外证腹满，不喘;黄汗，其脉沉迟，身体发热，胸满，四肢、头面肿，久不愈，必致痈脓。

脉浮而洪，浮则为风，洪则为气，风气相搏，风强则为瘾疹，身体为痒，痒为泄风，久为痂癞。气强则为水，难以俯仰。风气相击，身体洪肿，汗出乃愈。恶风则虚，此为风水;不恶风者，小便通利，上焦有寒，其口多涎，此为黄汗。

寸口脉沉滑者，中有水气，面目肿大有热，名曰风水。视人之目裹上微拥，如新卧起状，其颈脉动，时时欬，按其手足上，陷而不起者，风水。

太阳病，脉浮而紧，法当骨节疼痛，而反不疼，身体反重而酸，其人不渴，汗出即愈，此为风水。恶寒者，此为极虚，发汗得之。渴而不恶寒者，此为皮水。身肿而冷，状如周痹，胸中窒，不能食，反聚痛，暮躁不眠，此为黄汗。痛在骨节，欬而喘，不渴者，此为脾胀。其形如肿，发汗即愈。然诸病此者，渴而下利，小便数者，皆不可发汗。

风水，其脉浮，浮为在表，其人能食，头痛汗出，表无他病，病者言但下重，故从腰以上为和，腰以下当肿及阴，难以屈伸，防己黄芪汤主之。一云:风水，脉浮身重，汗出恶风
 者，防己黄芪汤主之
 。

风水，恶风，一身悉肿，脉浮不渴，续自汗出，而无大热者，越婢汤主之。

师曰:裹水者，一身面目洪肿，其脉沉。小便不利，故令病水。假如小便自利，亡津液，故令渴也，越婢加术汤主之。一云:皮水，其脉沉，头面浮肿，小便不利，故令病水
 。假令小便自利，亡津液，故令渴也
 。

皮水之为病，四肢肿，水气在皮肤中，四肢聂聂动者，防己茯苓汤主之。趺阳脉当伏，今反紧，本自有寒，疝瘕，腹中痛。医反下之，下之则胸满短气。

趺阳脉当伏，今反数，本自有热，消谷一作消渴
 ，小便数，今反不利，此欲作水。

寸口脉浮而迟，浮脉热，迟脉潜，热潜相搏，名曰沉。趺阳脉浮而数，浮脉热，数脉止，热止相搏，名曰伏。沉伏相搏，名曰水。沉则络脉虚，伏则小便难，虚难相搏，水走皮肤，则为水矣。

寸口脉弦而紧，弦则卫气不行，卫气不行则恶寒，水不沾流，走在肠间。

少阴脉紧而沉，紧则为痛，沉则为水，小便即难。师曰:脉得诸沉者，当责有水，身体肿重。水病脉出者，死。

夫水病人，目下有卧蚕，面目鲜泽，脉伏，其人消渴。病水腹大，小便不利，其脉沉绝者，有水，可下之。

问曰:病下利后，渴饮水，小便不利，腹满因肿者，何也?

答曰:此法当病水，若小便自利及汗出者，自当愈。

水之为病，其脉沉小属少阴。浮者为风，无水虚胀者为气。水发其汗即已。沉者与附子麻黄汤，浮者与杏子汤。

心水者，其身重而少气，不得卧，烦而躁，其阴大肿。

肝水者，其腹大，不能自转侧，胁下腹中痛，时时津液微生，小便续通。

肺水者，其身肿，小便难，时时鸭溏。

脾水者，其腹大，四肢苦重，津液不生，但苦少气，小便难。

肾水者，其腹大，脐肿，腰痛，不得溺，阴下湿如牛鼻上汗，其足逆冷，面又瘦一云大便反坚
 。

师曰:诸有水者，腰以下肿，当利小便，腰以上肿，当发汗乃愈。

师曰:寸口脉沉而迟，沉则为水，迟则为寒，寒水相搏，趺阳脉伏，水谷不化，脾气衰则骛溏，胃气衰则身肿。

少阳脉卑，少阴脉细，男子则小便不利，妇人则经水不通。经为血，血不利则为水，名曰血分一云水分
 。

问曰:病者苦水，面目身体四肢皆肿，小便不利。师脉之，不言水，反言胸中痛，气上冲咽，状如炙肉，当微欬喘。审如师言，其脉何类?师曰:寸口脉沉而紧，沉为水，紧为寒，沉紧相搏，结在关元，始时当微，年盛不觉，阳衰之后，荣卫相干，阳损阴盛，结寒微动，肾气上冲，喉咽塞噎，胁下急痛。医以为留饮而大下之，气击不去，其病不除。后重吐之，胃家虚烦，咽燥欲饮水，小便不利，水谷不化，面目手足浮肿。又与葶苈丸下水，当时如小差，食饮过度，肿复如前，胸胁苦痛，象若奔豚，其水扬溢，则浮欬喘逆。当先攻击冲气，令止，乃治欬，欬止，其喘自差。先治新病，病当在后。

黄汗之病，身体洪肿一作重
 ，发热，汗出而渴而渴，一作不渴
 ，状如风水，汗沾衣，色正黄如柏汁，其脉自沉。

问曰:黄汗之病，从何得之?师曰:以汗出入水中浴，水从汗孔入得之。黄芪芍药桂枝苦酒汤主之。

黄汗之病，两胫自冷，假令发热，此属历节。食已汗出，又身常暮卧盗汗出者，此劳气也。若汗出已，反发热者，久久其身必甲错。发热不止者，必生恶疮。若身重，汗出已辄轻者，久久必身[image: ]
 ，[image: ]
 则胸中痛。又从腰以上必汗出，下无汗，腰髋弛痛，如有物在皮中状。剧者不能食，身疼重，烦躁，小便不利，此为黄汗。桂枝加黄芪汤主之。

寸口脉迟而涩，迟则为寒，涩为血不足。趺阳脉微而迟，微则为气，迟则为寒。寒气不足，则手足逆冷;手足逆冷，则荣卫不利;荣卫不利，则腹满胁鸣相逐;气转膀胱，荣卫俱劳。阳气不通则身冷，阴气不通则骨疼。阳前通则恶寒，阴前通则痹不仁。阴阳相得，其气乃行，大气一转，其气乃散。实则失气，虚则遗溺，名曰气分。气分，心下坚，大如盘，边如旋杯，水饮所作，桂枝去芍药加麻黄细辛附子汤主之。心下坚，大如盘，边如旋盘，水饮所作，枳实术汤主之。


平黄疸寒热疟脉证第九

凡黄候，其寸口脉近掌无脉，口鼻冷，并不可治。脉沉，渴欲饮水，小便不利者，皆发黄。

腹满，舌痿黄，躁不得睡，属黄家。

师曰:病黄疸，发热烦喘，胸满口燥者，以发病时，火劫其汗，两热所得。然黄家所得，从湿得之。一身尽发热，面黄，肚热。热在里，当下之。

师曰:黄疸之病，当以十八日为期，治之十日以上为差，反剧为难治。

又曰:疸而渴者，其疸难治。疸而不渴者，其疸可治。发于阴部，其人必呕;发于阳部，其人振寒而发热也。

师曰:诸病黄家，但利其小便。假令脉浮，当以汗解之，宜桂枝加黄芪汤。又男子黄，小便自利，当与小建中汤。

黄疸，腹满，小便不利而赤，自汗出，此为表和里实。当下之，宜大黄黄柏栀子芒硝汤。

黄疸病，小便色不变，欲自利，腹满而喘，不可除热，热除必哕。哕者，小半夏汤主之。

夫病酒黄疸，必小便不利。其候，心中热，足下热，是其证也。

心中懊[image: ]
 而热，不能食，时欲吐，名曰酒疸。

酒黄疸者，或无热，靖言了了，腹满欲吐，鼻燥，其脉浮者，先吐之;沉弦者，先下之。

酒疸，心中热，欲呕者，吐之即愈。

酒疸，黄色，心下结热而烦。

酒疸下之，久久为黑疸，目青面黑，心中如啖蒜齑状，大便正黑，皮肤爪之不仁。其脉浮弱，虽黑微黄，故知之。

寸口脉微而弱，微则恶寒，弱则发热。当发不发，骨节疼痛;当烦不烦，而极汗出。趺阳脉缓而迟，胃气反强。

少阴脉微，微则伤精，阴气寒冷，少阴不足。谷气反强，饱则烦满，满则发热，客热消谷，发已复饥，热则腹满，微则伤精，谷强则瘦，名曰谷寒热。

阳明病，脉迟者，食难用饱，饱则发烦。头眩者，必小便难，此欲作谷疸。虽下之，腹满如故，所以然者，脉迟故也。

师曰:寸口脉浮而缓，浮则为风，缓则为痹。痹非中风，四肢苦烦，脾色必黄，瘀热以行。

趺阳脉紧而数，数则为热，热则消谷;紧则为寒，食即满也。尺脉浮为伤肾，趺阳脉紧为伤脾。风寒相搏，食谷则眩，谷气不消，胃中苦浊，浊气下流，小便不通。阴被其寒，热流膀胱，身体尽黄，名曰谷疸。

额上黑，微汗出，手足中热，薄暮则发，膀胱急，小便自利，名曰女劳疸。腹如水状，不治。

黄家，日晡所发热，而反恶寒，此为女劳得之。膀胱急，少腹满，身尽黄，额上黑，足下热，因作黑疸。其腹胀如水状，大便必黑，时溏，此女劳之病，非水也。腹满者难治。硝石矾石散主之。

夫疟脉自弦也，弦数者多热，弦迟者多寒。弦小紧者可下之，弦迟者可温药。若脉紧数者，可发汗，针灸之。浮大者，吐之。脉弦数者，风发也，以饮食消息止之。

疟病结为癥瘕，名曰疟母，鳖甲煎丸主之。

疟但见热者，温疟也。其脉平，身无寒但热，骨节疼烦，时呕，朝发暮解，暮发朝解，名曰温疟，白虎加桂枝汤主之。

疟多寒者，牡疟也，蜀漆散主之。


平胸痹心痛短气贲豚脉证第十

师曰:夫脉当取太过与不及，阳微阴弦，则胸痹而痛。所以然者，责其极虚也。今阳虚知在上焦，所以胸痹心痛者，以其脉阴弦故也。

胸痹之病，喘息欬唾，胸背痛，短气，寸口脉沉而迟，关上小紧数者，栝蒌薤白白酒汤主之。

平人无寒热，短气不足以息者，实也。

贲豚病者，从少腹起，上冲咽喉，发作时欲死，复止，皆从惊得。其气上冲胸，腹痛，及往来寒热，贲豚汤主之。

师曰:病有贲豚，有吐脓，有惊怖，有火邪，此四部病皆从惊发得之。

平腹满寒疝宿食脉证第十一

趺阳脉微弦，法当腹满，不满者必下部闭塞，大便难，两胠一云脚
 疼痛，此虚寒从下上也。当以温药服之。

病者腹满，按之不痛为虚，痛者为实，可下之。舌黄未下者，下之黄自去。腹满时减，减复如故，此为寒，当与温药。

趺阳脉紧而浮，紧则为痛，浮则为虚，虚则肠鸣，紧则坚满。

双脉弦而迟者，必心下坚。脉大而紧者，阳中有阴也，可下之。

病腹中满痛为实，当下之。

腹满不减，减不足言，当下之。

病腹满，发热数十日，脉浮而数，饮食如故，厚朴三物汤主之。

腹满痛，厚朴七物汤主之。

寸口脉迟而缓，迟则为寒，缓即为气，气寒相搏，转绞而痛。

寸口脉迟而涩，迟为寒，涩为无血。夫中寒家喜欠，其人清涕出，发热色和者，善嚏。

中寒，其人下利，以里虚也，欲嚏不能，此人肚中寒一
 作痛
 。

夫瘦人绕脐痛，必有风冷，谷气不行，而反下之，其气必冲。不冲者，心下则痞。

寸口脉弦者，则胁下拘急而痛，其人啬啬恶寒也。

寸口脉浮而滑，头中痛。趺阳脉缓而迟，缓则为寒，迟则为虚，虚寒相搏，则欲食温。假令食冷，则咽痛。

寸口脉微，尺中紧而涩，紧则为寒，微则为虚，涩则血不足，故知发汗而复下之也。紧在中央，知寒尚在，此本寒气，何为发汗复下之耶?

夫脉浮而紧乃弦，状如弓弦，按之不移。脉数弦者，当下其寒。胁下偏痛，其脉紧弦，此寒也。以温药下之，宜大黄附子汤。

寸口脉弦而紧，弦则卫气不行，卫气不行则恶寒;紧则不欲食。弦紧相搏，此为寒疝。

趺阳脉浮而迟，浮则为风虚，迟则为寒疝，寒疝绕脐痛。若发则白汗出，手足厥寒，其脉沉弦者，大乌头汤主之。

问曰:人病有宿食，何以别之?师曰:寸口脉浮大，按之反涩，尺中亦微而涩，故知有宿食。

寸口脉紧如转索，左右无常者，有宿食。

寸口脉紧，即头痛风寒，或腹中有宿食不化。

脉滑而数者，实也。有宿食，当下之。

下利，不欲食者，有宿食，当下之。

大下后六七日不大便，烦不解，腹满痛，此有燥屎也。所以然者，本有宿食故也。

宿食在上管，当吐之。


平五脏积聚脉证第十二

问曰:病有积、有聚、有[image: ]
 气[image: ]

 一作谷，下同
 ，何谓也?师曰:积者，脏病也，终不移;聚者，腑病也，发作有时，展转痛移，为可治;[image: ]
 气者，胁下痛，按之则愈，愈复发为气。夫病已愈，不得复发，今病复发，即为[image: ]
 气也。

诸积大法，脉来细而附骨者，乃积也细，一作结
 。寸口，积在胸中。微出寸口，积在喉中。关上，积在脐傍。上关上，积在心下。微下关，积在少腹。尺，积在气街。脉出在左，积在左;脉出在右，积在右;脉两出，积在中央。各以其部处之。

诊得肺积，脉浮而毛，按之辟易，胁下气逆，背相引痛，少气，善忘，目瞑，皮肤寒，秋差夏剧，主皮中时痛，如虱缘之状，甚者如针刺，时痒，其色白。

诊得心积，脉沉而芤，上下无常处，病胸满，悸，腹中热，面赤，嗌干，心烦，掌中热，甚即唾血，主身瘈疭，主血厥，夏差冬剧，其色赤。

诊得脾积，脉浮大而长，饥则减，饱则见，[image: ]
 起与谷争减，心下累累如桃李，起见于外，腹满呕泄，肠鸣，四肢重，足胫肿，厥不能卧，是主肌肉损，其色黄。

诊得肝积，脉弦而细，两胁下痛，邪走心下，足肿寒，胁痛引少腹，男子积疝，女子瘕淋，身无膏泽，喜转筋，爪甲枯黑，春差秋剧，其色青。

诊得肾积，脉沉而急，苦脊与腰相引痛，饥则见，饱则减，少腹里急，口干，咽肿伤烂，目[image: ]
 [image: ]
 ，骨中寒，主髓厥，善忘，其色黑。

寸口脉沉而横者，胁下及腹中有横积痛，其脉弦，腹中急痛，腰背痛相引，腹中有寒，疝瘕。脉弦紧而微细者，癥也。夫寒痹、癥瘕、积聚之脉，皆弦紧。若在心下，即寸弦紧;在胃管，即关弦紧;在脐下，即尺弦紧。一曰:关脉弦
 长，有积在脐左右上下也
 。

又脉癥法，左手脉横，癥在左;右手脉横，癥在右;脉头大者在上，头小者在下。

又法:横脉见左积在右，见右积在左。偏得洪实而滑，亦为积。弦紧亦为积，为寒痹，为疝痛。内有积不见脉，难治。见一脉一作胁
 相应，为易治。诸不相应，为不治。

左手脉大，右手脉小，上病在左胁，下病在左足。

右手脉大，左手脉小，上病在右胁，下病在右足。

脉弦而伏者，腹中有癥，不可转也。必死不治。

脉来细而沉，时直者，身有痈肿，若腹中有伏梁。

脉来小沉而实者，胃中有积聚，不下食，食即吐。


平惊悸衄吐下血胸满瘀血脉证第十三

寸口脉动而弱，动则为惊，弱则为悸。

趺阳脉微而浮，浮则胃气虚，微则不能食，此恐惧之脉，忧迫所作也。惊生病者，其脉止而复来，其人目睛不转，不能呼气。

寸口脉紧，趺阳脉浮，胃气则虚。

寸口脉紧，寒之实也。寒在上焦，胸中必满而噫。胃气虚者，趺阳脉浮，少阳脉紧，心下必悸。何以言之?寒水相搏，二气相争，是以悸。

脉得诸涩濡弱，为亡血。

寸口脉弦而大，弦则为减，大则为芤。减则为寒，芤则为虚。寒虚相搏，此名为革。妇人则半产漏下，男子则亡血。

亡血家，不可攻其表，汗出则寒栗而振。

问曰:病衄连日不止，其脉何类?师曰:脉来轻轻在肌肉，尺中自溢一云尺脉浮
 ，目睛晕黄，衄必未止;晕黄去，目睛慧了，知衄今止。

师曰:从春至夏发衄者，太阳;从秋至冬发衄者，阳明。

寸口脉微弱，尺脉涩。弱则发热，涩为无血，其人必厥，微呕。夫厥，当眩不眩，而反头痛，痛为实，下虚上实必衄也。

太阳脉大而浮，必衄、吐血。

病人面无血色，无寒热，脉沉弦者，衄也。

衄家，不可发其汗，汗出必额上促急而紧，直视而不能眴，不得眠。

脉浮弱，手按之绝者，下血。烦欬者，必吐血。

寸口脉微而弱，气血俱虚，男子则吐血，女子则下血。呕吐、汗出者，为可。

趺阳脉微而弱，春以胃气为本，吐利者为可，不者，此为有水气，其腹必满，小便则难。

病人身热，脉小绝者，吐血;若下血，妇人亡经，此为寒;脉迟者，胸上有寒，噫气喜唾。

脉有阴阳、趺阳、少阴脉皆微，其人不吐下，必亡血。

脉沉为在里，荣卫内结，胸满，必吐血。

男子盛大，其脉阴阳微，趺阳亦微，独少阴浮大，必便血而失精。设言淋者，当小便不利。

趺阳脉弦，必肠痔下血。

病人胸满，唇痿，舌青，口燥，其人但欲漱水，不欲咽，无寒热，脉微大来迟，腹不满，其人言我满，为有瘀血。当汗出不出，内结亦为瘀血。病者如热状，烦满，口干燥而渴，其脉反无热，此为阴伏，是瘀血也，当下之。

下血，先见血，后见便，此近血也;先见便，后见血，此远血也。


平呕吐哕下利脉证第十四

呕而脉弱，小便复利，身有微热，见厥者，难治。

趺阳脉浮者，胃气虚，寒气在上，暖气在下，二气并争，但出不入，其人即呕而不得食，恐怖而死，宽缓即差。

夫呕家有痈脓者，不可治呕，脓尽自愈。

先呕却渴者，此为欲解。先渴却呕者，为水停心下，此属饮家。

呕家本渴，今反不渴者，以心下有支饮也。

问曰:病人脉数，数为热，当消谷引食，而反吐者，何也?

师曰:以发其汗，令阳微，膈气虚，脉乃数，数为客热，不能消谷，胃中虚冷，故吐也。

阳紧阴数，其人食已即吐，阳浮而数，亦为吐。

寸紧尺涩，其人胸满，不能食而吐，吐止者为下之，故不能食。设言未止者，此为胃反，故尺为之微涩也。

寸口脉紧而芤，紧则为寒，芤则为虚，虚寒相搏，脉为阴结而迟，其人则噎。关上脉数，其人则吐。

脉弦者，虚也。胃气无余，朝食暮吐，变为胃反。寒在于上，医反下之，今脉反弦，故名曰虚。

趺阳脉微而涩，微则下利，涩则吐逆，谷不得入也。

寸口脉微而数，微则无气，无气则荣虚，荣虚则血不足，血不足则胸中冷。趺阳脉浮而涩，浮则为虚，涩则伤脾，脾伤则不磨，朝食暮吐，暮食朝吐，宿谷不化，名曰胃反。脉紧而涩，其病难治。

夫吐家，脉来形状如新卧起。

病人欲吐者，不可下之。

呕吐而病在膈上，后思水者，解，急与之。思水者，猪苓散主之。

哕而腹满，视其前后，知何部不利，利之即愈。

夫六腑气绝于外者，手足寒，上气，脚缩。五脏气绝于内者，下利不禁，下甚者，手足不仁。

下利，脉沉弦者，下重;其脉大者，为未止;脉微弱数者，为欲自止，虽发热不死。

脉滑，按之虚绝者，其人必下利。

下利，有微热，其人渴。脉弱者，今自愈。

下利，脉数，若微发热，汗自出者，自愈。设脉复紧，为未解。

下利，寸脉反浮数，尺中自涩，其人必清脓血。

下利，手足厥，无脉，灸之不温，若脉不还，反微喘者，死。

少阴负趺阳者为顺也。

下利，脉数而浮一作渴
 者，今自愈。设不差，其人必清脓血，以有热故也。

下利后，脉绝，手足厥冷，晬时脉还。手足温者，生。脉不还者，死。

下利，脉反弦，发热身汗者，自愈。

下利气者，当利其小便。

下利清谷，不可攻其表，汗出必胀满。其脏寒者，当温之。

下利，脉沉而迟，其人面少赤，身有微热。

下利清谷，必郁冒，汗出而解，其人微厥。所以然者，其面戴阳，下虚故也。

下利，腹胀满，身体疼痛，先温其里，乃攻其表。

下利，脉迟而滑者，实也。利未欲止，当下之。

下利，脉反滑者，当有所去，下乃愈。

下利差，至其年、月、日、时复发，此为病不尽，当复下之。

下利而谵语者，为有燥屎也，宜下之。

下利而腹痛满，为寒实，当下之。

下利，腹中坚者，当下之。

下利后更烦，按其心下濡者，为虚烦也。

下利后，脉三部皆平，按其心下坚者，可下之。

下利，脉浮大者，虚也，以强下之故也。设脉浮革，因尔肠鸣，当温之。

病者痿黄，躁而不渴，胃中寒实，而下利不止者，死。

夫风寒下者，不可下之。下之后，心下坚痛。脉迟者，为寒，但当温之。脉沉紧，下之亦然。脉大浮弦，下之当已。


平肺痿肺痈咳逆上气淡饮脉证第十五

问曰:热在上焦者，因欬为肺痿。肺痿之病，从何得之?

师曰:或从汗出，或从呕吐，或从消渴，小便利数，或从便难，数被快药下利，重亡津液，故得之。

寸口脉不出，而反发汗，阳脉早索，阴脉不涩，三焦踟蹰，入而不出。阴脉不涩，身体反冷，其内反烦，多唾，唇燥，小便反难，此为肺痿，伤于津液。便如烂瓜，亦如豚脑，但坐发汗故也。

肺痿，其人欲欬不得欬，欬则出干沫，久久小便不利，甚则脉浮弱。

肺痿，吐涎沫而不欬者，其人不渴，必遗溺，小便数。所以然者，以上虚不能制下也，此为肺中冷，必眩，多涎唾，甘草干姜汤以温其脏。

师曰:肺痿欬唾，咽燥欲饮水者，自愈。自张口者，短气也。

欬而口中自有津液，舌上苔滑，此为浮寒，非肺痿也。

问曰:寸口脉数，其人欬，口中反有浊唾、涎沫者，何也?

师曰:此为肺痿之病。若口中辟辟燥，欬则胸中隐隐痛，脉反滑数，此为肺痈。

欬唾脓血，脉数虚者，为肺痿;脉数实者，为肺痈。

问曰:病欬逆，脉之何以知此为肺痈?当有脓血，吐之则死，后竟吐脓死。其脉何类?

师曰:寸口脉微而数，微则为风，数则为热;微则汗出，数则恶寒。风中于卫，呼气不入;热过于荣，吸而不出。风伤皮毛，热伤血脉。风舍于肺，其人则欬，口干，喘满，咽燥不渴，多唾浊沫，时时振寒。热之所过，血为凝滞，蓄结痈脓，吐如米粥。始萌可救，脓成则死。

欬而胸满，振寒，脉数，咽干不渴，时时出浊唾腥臭，久久吐脓如粳米粥者，为肺痈，桔梗汤主之。

肺痈，胸满胀，一身面目浮肿，鼻寒清涕出，不闻香鼻酸辛，欬逆上气，喘鸣迫塞，葶苈大枣泻肺汤主之。

寸口脉数，趺阳脉紧，寒热相搏，故振寒而欬。趺阳脉浮缓，胃气如经，此为肺痈。

问曰:振寒发热，寸口脉滑而数，其人饮食起居如故，此为痈肿病。医反不知，而以伤寒治之，应不愈也。何以知有脓?脓之所在，何以别知其处?

师曰:假令脓在胸中者，为肺痈。其人脉数，欬唾有脓血。设脓未成，其脉自紧数。紧去但数，脓为已成也。

夫病吐血，喘欬上气，其脉数，有热，不得卧者，死。上气，面浮肿，肩息，其脉浮大，不治。又加利尤甚。上气燥而喘者，属肺胀，欲作风水，发汗则愈。一云:欬而上气，肺
 胀，其脉沉，心下有水气也
 。《要略
 》、《千金
 》、《外台
 》沉作浮
 。

夫酒客欬者，必致吐血，此坐极饮过度所致也。

欬家，脉弦为有水，可与十枣汤下之。欬而脉浮，其人不欬不食，如是四十日乃已一云三十日
 。欬而时发热，脉卒弦者，非虚也。此为胸中寒实所致也，当吐之。欬家，其脉弦，欲行吐药，当相人强弱，而无热乃可吐之。其脉沉者，不可发汗。久欬数岁，其脉弱者，可治;实大数者，不可治。其脉虚者，必苦冒，其人本有支饮在胸中故也，治属饮家。

问曰:夫饮有四，何谓也?师曰:有淡饮一云留饮
 ，有悬饮，有溢饮，有支饮。

问曰:四饮何以为异?师曰:其人素盛今瘦，水走肠间，沥沥有声，谓之淡饮。饮后水流在胁下，欬唾引痛，谓之悬饮。饮水流行，归于四肢，当汗出而不汗出，身体疼重，谓之溢饮。咳逆倚息，短气不得卧，其形如肿，谓之支饮。

留饮者，胁下痛引缺盆，欬嗽转盛一云辄已
 。

胸中有留饮，其人短气而渴，四肢历节痛，其脉沉者，有留饮。

夫心下有留饮，其人背寒冷大如手。

病者脉伏，其人欲自利，利者反快，虽利，心下续坚满，此为留饮欲去故也。甘遂半夏汤主之。

病淡饮者，当以温药和之。

心下有淡饮，胸胁支满，目眩，甘草草一作遂
 汤主之。

病溢饮者，当发其汗，小青龙汤主之。

支饮，亦喘而不能卧，加短气，其脉平也。

膈间支饮，其人喘满，心下痞坚，面色黧黑，其脉沉紧，得之数十日，医吐下之，不愈，木防己汤主之。

心下有支饮，其人苦冒眩，泽泻汤主之。

呕家本渴，渴者为欲解，今反不渴，心下有支饮故也。小半夏汤主之。

夫有支饮家，欬烦，胸中痛者，不卒死。至一百日或一岁，可与十枣汤。膈上之病，满喘欬吐，发则寒热，背痛，腰疼，目泣自出目泣自出，一作目眩
 ，其人振振身[image: ]
 剧，必有伏饮。

夫病人饮水多，必暴喘满。凡食少饮多，心下水停，甚者则悸，微者短气。

脉双弦者，寒也。皆大下后喜虚。脉偏弦者，饮也。肺饮不弦，但喜喘短气。

病人一臂不随，时复转移在一臂，其脉沉细，非风也，必有饮在上焦。其脉虚者为微劳，荣卫气不周故也，久久自差一云:冬自差
 。

腹满，口苦干燥，此肠间有水气也，防己椒目葶苈大黄丸主之。

假令瘦人脐下悸，吐涎沫而癫眩者，水也，五苓散主之。

先渴却呕，为水停心下，此属饮家，半夏加茯苓汤主之。

水在心，心下坚筑短气，恶水不欲饮。水在肺，吐涎沫欲饮水。水在脾，少气身重。水在肝，胁下支满，嚏而痛。水在肾，心下悸。


平痈肿肠痈金疮侵淫脉证第十六

脉数，身无热，内有痈也。一云:腹无积聚，身体
 。一本作:
 无热脉数
 。此为肠有脓
 。薏苡附子败酱汤主之
 。

诸浮数脉，应当发热，而反洒淅恶寒，若有痛处，当发其痈。

脉微而迟，必发热，弱而数，为振寒，当发痈肿。

脉浮而数，身体无热，其形嘿嘿，胸中微躁一作胃中微燥
 ，不知痛之所在，此人当发痈肿。

脉滑而数，数则为热，滑则为实，滑则主荣，数则主卫，荣卫相逢，则结为痈。热之所过，则为脓也。

师曰:诸痈肿，欲知有脓与无脓，以手掩肿上，热者为有脓，不热者为无脓。

问曰:官羽林妇病，医脉之，何以知妇人肠中有脓，为下之则愈?师曰:寸口脉滑而数，滑则为实，数则为热，滑则为荣，数则为卫。卫数下降，荣滑上升，荣卫相干，血为浊败，少腹痞坚，小便或涩，或时汗出，或复恶寒，脓为已成。设脉迟紧，聚为瘀血，血下则愈。

肠痈之为病，其身体甲错，腹皮一作支
 急，按之濡如肿状。肠痈者，少腹肿，按之则痛，小便数如淋，时时发热，自汗出，复恶寒，其脉迟紧者，脓未成，可下之，当有血。脉洪数者，脓已成，不可下也。大黄牡丹汤主之。

问曰:寸口脉微而涩，法当亡血。若汗出，设不汗者云何?

答曰:若身有疮，被刀器所伤，亡血故也。

侵淫疮，从口起流向四肢者，可治;从四肢流来入口者，不可治。


新刊王氏脉经卷第九

朝散大夫守光禄卿直秘阁判登闻检院

上护军臣林亿等类次

平妊娠分别男女将产诸证第一

脉平而虚者，乳子法也。经云:阴搏阳别，谓之有子。此是血气和调，阳施阴化也。诊其手少阴脉动甚者，妊子也。少阴，心脉也，心主血脉。又肾名胞门子户，尺中肾脉也。尺中之脉，按之不绝，法妊娠也。三部脉沉浮正等，按之无绝者，有娠也。妊娠初时，寸微小，呼吸五至。三月而尺数也。脉滑疾，重以手按之散者，胎已三月也。脉重手按之不散，但疾不滑者，五月也。

妇人妊娠四月，欲知男女法:左疾为男，右疾为女，俱疾为生二子。

又法:得太阴脉为男，得太阳脉为女。太阴脉沉，太阳脉浮。

又法:左手沉实为男，右手浮大为女。左右手俱沉实，猥生二男;左右手俱浮大，猥生二女。

又法:尺脉左偏大为男，右偏大为女，左右俱大产二子。大者如实状。

又法:左右尺俱浮，为产二男，不尔则女作男生。左右尺俱沉，为产二女，不尔则男作女生也。

又法:遣妊娠人面南行，还复呼之，左回首者是男，右回首者是女也。

又法:看上圊时，夫从后急呼之，左回首是男，右回首是女也。

又法:妇人妊娠，其夫左乳房有核是男，右乳房有核是女也。

妇人怀娠离经，其脉浮，设腹痛引腰脊，为今欲生也。但离经者，不病也。

又法:妇人欲生，其脉离经，夜半觉，日中则生也。


平妊娠胎动血分水分吐下腹痛证第二

妇人怀胎，一月之时，足厥阴脉养。二月，足少阳脉养。三月，手心主脉养。四月，手少阳脉养。五月，足太阴脉养。六月，足阳明脉养。七月，手太阴脉养。八月，手阳明脉养。九月，足少阴脉养。十月，足太阳脉养。诸阴阳各养三十日活儿。手太阳、少阴不养者，下主月水，上为乳汁，活儿养母。怀娠者不可灸刺其经，必堕胎。

妇人怀娠三月而渴，其脉反迟者，欲为水分。复腹痛者，必堕胎。

脉浮汗出者，必闭。其脉数者，必发痈脓。五月、六月脉数者，必向坏。脉紧者，必胞漏。脉迟者，必腹满而喘。脉浮者，必水坏为肿。

问曰:有一妇人，年二十所，其脉浮数，发热呕欬，时下利，不欲食，脉复浮，经水绝，何也?师曰:法当有娠。何以故?此虚家法当微弱，而反浮数，此为戴阳。阴阳和合，法当妊娠。到立秋，热当自去。何以知然?数则为热，热者是火，火是木之子，死于未。未为六月位，土王，火休废，阴气生，秋节气至，火气当罢，热自除去，其病即愈。

师曰:乳后三月有所见，后三月来，脉无所见，此便是躯。有儿者护之，恐病利也。何以故?怀妊阳气内养，乳中虚冷，故令儿利。

妇人怀娠，六月、七月，脉弦发热，其胎逾腹，腹痛恶寒，寒者小腹如扇之状。所以然者，子脏开故也。当以附子汤温其脏。

妇人妊娠七月，脉实大牢强者，生;沉细者，死。

妇人妊娠八月，脉实大牢强弦紧者，生;沉细者，死。

妇人怀躯六月、七月，暴下斗余水，其胎必倚而堕。此非时，孤浆预下故也。

师曰:寸口脉洪而涩，洪则为气，涩则为血。气动丹田，其形即温。涩在于下，胎冷若冰。阳气胎活，阴气必终。欲别阴阳，其下必僵。假令阳终，蓄然若杯。

问曰:妇人妊娠病，师脉之，何以知此妇人双胎，其一独死，其一独生?而为下其死者，其病即愈，然后竟免躯，其脉何类?何以别之?

师曰:寸口脉，卫气平调，荣气缓舒。阳施阴化，精盛有余，阴阳俱盛，故成双躯。今少阴微紧，血即浊凝，经养不周，胎则偏夭。少腹冷满，膝膑疼痛，腰重起难，此为血理。若不早去，害母失胎。

师曰:妇人有胎腹痛，其人不安，若胎病不长，欲知生死，令人摸之，如覆杯者则男，如肘头参差起者女也。冷在何面?冷者为死，温者为生。

师曰:妇人有漏下者，有中生后，因续下血，都不绝者，有妊娠下血者。假令妊娠腹中痛，为胞漏一云阻
 ，胶艾汤主之。

妇人妊娠，经断三月，而得漏下，下血四十日不止，胎欲动，在于脐上，此为癥痼害。妊娠六月动者，前三月经水利时，胎也。下血者，后断三月，衃也。所以下血不止者，其癥不去故也。当下其癥，宜桂枝茯苓丸。

问曰:妇人病，经水断一二月，而反经来，今脉反微涩，何也?师曰:此前月中，若当下利，故令妨经。利止，月经当自下，此非躯也。

妇人经自断而有躯，其脉反弦，恐其后必大下，不成躯也。

妇人怀躯七月而不可知，时时衄血而转筋者，此为躯也。衄时嚏而动者，非躯也。

脉来近去远，故曰反，以为有躯，而反断，此为有阳无阴故也。

妇人经月下，但为微少。师脉之，反言有躯，其后审然，其脉何类?何以别之?师曰:寸口脉阴阳俱平，荣卫调和，按之滑，浮之则轻，阳明、少阴，各如经法，身反洒淅，不欲食饮，头痛心乱，呕哕欲吐，呼则微数，吸则不惊，阳多气溢，阴滑气盛，滑则多实，六经养成。所以月见，阴见阳精，汁凝胞散，散者损堕。设复阳盛，双妊二胎。今阳不足，故令激经也。

妇人妊娠，小便难，饮如故，当归贝母苦参丸主之。

妇人妊娠有水气，身重，小便不利，洒洒恶寒，起即头眩，葵子茯苓散主之。

妇人妊娠，宜服当归散，即易产无疾苦。

师曰:有一妇人来诊一作脉
 ，自道经断不来。师言:一月为衃，二月为血，三月为居经。是定作躯也，或为血积。譬如鸡乳子，热者为禄，寒者多浊。且当须后月复来，经当入月几日来。假令以七日所来，因言且须后月十日所来相问。设其主复来者，因脉之，脉反沉而涩，因问曾经半生，若漏下亡血者，定为有躯。其人言实有是，宜当护之。今经微弱，恐复不安。设言当奈何?当为合药治之。

师曰:有一妇人来诊，自道经断即去。师曰:一月血为闭，二月若有若无，三月为血积，譬如鸡伏子，中寒即浊，中热即禄。欲令胎寿，当治其母。侠寒怀子，命则不寿也。譬如鸡伏子，试取鸡一毛拔去，覆子不遍，中寒者浊。今夫人有躯，少腹寒，手掌反逆，奈何得有躯?妇人因言，当奈何?师曰:当与温经汤。设与夫家俱来者，有躯。与父母家俱来者，当言寒多，久不作躯。

师曰:有一妇人来诊，因言阴阳俱和调，阳气长，阴气短，但出不入，去近来远，故曰反。以为有躯，偏反血断，断来几日。假令审实者，因言急当治，恐经复下。设令宫中人，若寡妇无夫，曾夜梦寐交通，邪气或怀久作癥瘕，急当治下，服二汤。设复不愈，因言发汤当中。下胎而反不下，此何等意邪?可使且将视赤乌一作赤马
 。

师曰:若宫里张氏不差，复来相问。臣亿等详此文理脱误
 不属，无本可校，以示阙疑
 。余皆仿此
 。

师曰:脉妇人得平脉，阴脉小弱，其人渴，不能食，无寒热，名为躯，桂枝主之。法六十日当有娠，设有医治逆者，却一月加吐下者，则绝之。方在《伤寒》中。

妇人脉平而虚者，乳子法也。平而微者实，奄续法也。而反微涩，其人不亡血、下利，而反甚，其脉虚，但坐乳大儿及乳小儿，此自其常，不能令甚虚竭，病与亡血虚等，必眩冒而短气也。

师曰:有一妇人好装衣来诊，而得脉涩，因问曾乳子下利，乃当得此脉耳，曾半生漏下者，可。设不者，经断三月、六月。设乳子漏下，可为奄续，断小儿勿乳，须利止复来相问，脉之。

师曰:寸口脉微迟，尺微于寸，寸迟为寒，在上焦，但当吐耳。今尺反虚，复为强下之，如此发胸满而痛者，必吐血;少腹痛、腰脊痛者，必下血。师曰:寸口脉微而弱，气血俱虚。若下血、呕吐、汗出者，可;不者，趺阳脉微而弱。春以胃气为本，吐利者，可;不者，此为水气，其腹必满，小便则难。

妇人常呕吐而胃反，若常喘一作多唾
 ，其经又断。设来者，必少。

师曰:有一妇人，年六十所，经水常自下。设久得病利，少腹坚满者，为难治。

师曰:有一妇人来诊，言经水少，不如前者，何也?师曰:曾更下利，若汗出、小便利者，可。何以故?师曰:亡其津液，故令经水少。设经下反多于前者，当所苦困。当言恐大便难，身无复汗也。

师曰:寸口脉沉而迟，沉则为水，迟则为寒，寒水相搏，趺阳脉伏，水谷不化，脾气衰则鹜溏，胃气衰则身体肿。少阳脉畀，少阴脉细，男子则小便不利，妇人则经水不通。经为血，血不利则为水，名曰血分一作水分
 。

师曰:寸口脉沉而数，数则为出，沉则为入，出则为阳实，入则为阴结。趺阳脉微而弦，微则无胃气，弦则不得息。少阴脉沉而滑，沉则为在里，滑则为实，沉滑相搏，血结胞门，其藏不泻，经络不通，名曰血分。

问曰:病有血分。何谓也?师曰:经水前断，后病水，名曰血分。此病为难治。

问曰:病有水分，何谓也?师曰:先病水，后经水断，名曰水分。此病易治。何以故?去水，其经自当下。

脉濡而弱，弱反在关，濡反在巅。迟在上，紧在下。迟则为寒，名曰浑。阳浊则湿，名曰雾。紧则阴气栗。脉反濡弱，濡则中湿，弱则中寒，寒湿相搏，名曰痹。腰脊骨节苦烦，肌为不仁，此当为痹，而反怀躯，迟归经。体重，以下脚为胕肿，按之没指，腰冷不仁，此为水怀。喘则倚息，小便不通，紧脉为呕，血气无余，此为水分，荣卫乖亡，此为非躯。


平产后诸病郁冒中风发热烦呕下利证第三

问曰:新产妇人有三病:一者病痓亦作痉
 ，二者病郁冒，三者大便难，何谓也?师曰:新产亡血虚，多汗出，喜中风，故令病痓。何故郁冒?师曰:亡血复汗，寒多，故令郁冒。何故大便难?师曰:亡津液，胃燥，故大便难。产妇郁冒，其脉微弱，呕不能食，大便反坚，但头汗出。所以然者，血虚而厥，厥而必冒，冒家欲解，必大汗出，以血虚下厥，孤阳上出，故但头汗出。所以生妇喜汗出者，亡阴血虚，阳气独盛，故当汗出，阴阳乃复。所以便坚者，呕不能食也，小柴胡汤主之。病解能食。七八日而更发热者，此为胃热气实，承气汤主之。方在《伤寒》中。

妇人产得风，续之数十日不解，头微痛，恶寒，时时有热，心下坚，干呕，汗出，虽久，阳旦证续在，可与阳旦。方在《伤寒》中，桂枝是也。

妇人产后，中风发热，面正赤，喘而头痛，竹叶汤主之。

妇人产后，腹中[image: ]
 痛，可与当归羊肉汤。

师曰:产妇腹痛，烦满不得卧，法当枳实芍药散主之。假令不愈者，此为腹中有干血著脐下，与下瘀血汤。

妇人产后七八日，无太阳证，少腹坚痛，此恶露不尽，不大便四五日，趺阳脉微实，再倍其人发热，日晡所烦躁者，不能食，谵语，利之则愈，宜承气汤。以热在里，结在膀胱也。方在《伤寒》中。

妇人产中虚，烦乱呕逆，安中益气，竹皮大丸主之。

妇人热利，重下，新产虚极，白头翁加甘草汤主之《千
 金方
 》又加阿胶
 。

平带下绝产无子亡血居经证第四

师曰:妇人带下、六极之病，脉浮则为肠鸣腹满，紧则为腹中痛，数则为阴中痒，洪则生疮，弦则阴疼掣痛。

师曰:带下有三门:一曰胞门，二曰龙门，三曰玉门。已产属胞门，未产属龙门，未嫁女属玉门。

问曰:未出门女有三病，何谓也?师曰:一病者，经水初下，阴中热，或有当风，或有扇者。二病者，或有以寒水洗之。三病者，或见丹下，惊怖得病。属带下。

师曰:妇人带下，九实中事。假令得鼠乳之病，剧易。当剧有期，当庚辛为期。余皆仿此。

问曰:有一妇人，年五十所，病但苦背痛，时时腹中痛，少食多厌，喜[image: ]
 胀。其脉阳微，关尺小紧，形脉不相应，愿知所说?师曰:当问病者饮食何如。假令病者言:我不欲饮食，闻谷气臭者，病为在上焦;假令病者言:我少多为欲食，不食亦可，病为在中焦;假令病者言:我自饮食如故，病为在下焦，为病属带下。当以带下治之。

妇人带下，经水不利，少腹满痛，经一月再见，土瓜根散主之。

妇人带下，脉浮，恶寒、漏下者，不治。

师曰:有一妇人将一女子年十五所来诊。言女年十四时经水自下，今经反断，其母言恐怖。师曰:言此女为是夫人亲女，非耶?若亲者，当相为说之。妇人因答言:自是女尔。师曰:所以问者无他，夫人年十四时，亦以经水下，所以断，此为避年。勿怪，后当自下。

妇人少腹冷，恶寒久，年少者得之，此为无子;年大者得之，绝产。

师曰:脉微弱而涩，年少得此为无子，中年得此为绝产。

师曰:少阴脉浮而紧，紧则疝瘕，腹中痛，半产而堕伤。浮则亡血，绝产，恶寒。

师曰:肥人脉细，胞有寒，故令少子。其色黄者，胸上有寒。

妇人少腹音衮
 磊力罪切
 转痛，而复自解，发作无常，经反断，膀胱中结坚急痛，下引阴中气冲者，久必两胁拘急。

问曰:妇人年五十所，病下利，数十日不止，暮则发热，少腹里急痛，腹满，手掌热，唇口干燥，何也?师曰:此病属带下。何以故?曾经半产，瘀血在少腹中不去。何以知之?其证唇口干燥，故知之。当与温经汤。

问曰:妇人病下利，而经水反断者，何也?师曰:但当止利，经自当下，勿怪。所以利不止而血断者，但下利亡津液，故经断。利止，津液复，经当自下。

妇人血下，咽干而不渴，其经必断。此荣不足，本自有微寒，故不引饮。渴而引饮者，津液得通，荣卫自和，其经必复下。

师曰:寸口脉微而涩，微则卫气不足，涩则血气无余。卫不足，其息短，其形燥;血不足，其形逆，荣卫俱虚，言语谬误。趺阳脉浮而涩，涩则胃气虚，虚则短气，咽燥而口苦，胃气涩则失液。少阴脉微而迟，微则无精，迟则阴中寒，涩则血不来。此为居经，三月一来。

师曰:脉微，血气俱虚，年少者亡血也。乳子下利，为可;不者，此为居经，三月一来。

问曰:妇人妊娠三月。师脉之，言此妇人非躯，今月经当下。其脉何类?何以别之?师曰:寸口脉，卫浮而大，荣反而弱，浮大则气强，反弱则少血，孤阳独呼，阴不能吸，二气不停，卫降荣竭，阴为积寒，阳为聚热，阳盛不润，经络不足，阴虚阳往一作实
 ，故令少血。时发洒淅，咽燥汗出，或溲稠数，多唾涎沫，此令重虚，津液漏泄，故知非躯，蓄烦满洫，月禀一经，三月一来，阴盛则泻，名曰居经。

问曰:妇人年五十所，一朝而清血，二三日不止。何以治之?师曰:此妇人前绝生，经水不下，今反清血，此为居经。不须治，当自止。经水下常五日止者，五日愈。

妇人月经一月再来者，经来，其脉欲自如常。而反微，不利，不汗出者，其经二月必来。


平郁冒五崩漏下经闭不利腹中诸病证第五

问曰:妇人病经水适下，而发其汗，则郁冒不知人，何也?师曰:经水下，故为里虚，而发其汗，为表复虚，此为表里俱虚，故令郁冒也。

问曰:妇人病如癫疾郁冒，一日二十余发。师脉之，反言带下，皆如师言。其脉何类?何以别之?师曰:寸口脉濡而紧，濡则阳气微，紧则荣中寒，阳微卫气虚，血竭凝寒，阴阳不和，邪气舍于荣卫。疾疾一作候
 起年少时，经水来以合房室，移时过度，精感命门开，经下血虚，百脉皆张，中极感阳动，微风激成寒，因虚舍荣卫，冷积于丹田。发动上冲，奔在胸膈，津液掩口入，涎唾涌溢出，眩冒状如厥，气冲髀里热。粗医名为癫，灸之因大剧。

问曰:妇人病苦气上冲胸，眩冒，吐涎沫，髀里气冲热。师脉之，不名带下。其脉何类?何以别之?师曰:寸口脉沉而微，沉则卫气伏，微则荣气绝，阳伏则为疹，阴绝则亡血。病当小便不利，津液闭塞。今反小便通，微汗出，沉变为寒，欬逆呕沫，其肺成痿。津液竭少，亡血损经络，因寒为血厥，手足苦痹，气从丹田起，上至胸胁，沉寒怫郁于上，胸中窒塞，气历阳部，面翕如醉，形体似肥，此乃浮虚。医反下之，长针，复重虚荣卫，久发眩冒，故知为血厥也。

问曰:五崩何等类?师曰:白崩者形如涕，赤崩者形如绛津，黄崩者形如烂瓜，青崩者形如蓝色，黑崩者形如衃血也。

师曰:有一妇人来，脉反得微涩，法当吐，若下利，而言不，因言夫人年几何?夫人年七七四十九，经水当断，反至今不止，以故致此虚也。

寸口脉弦而大，弦则为减，大则为芤，减则为寒，芤则为虚，寒虚相搏，脉则为革，妇人则半产、漏下，旋覆花汤主之。

妇人陷经漏下，黑不解，胶姜汤主之。

妇人经水不利，抵当汤主之。在《伤寒》中。

妇人经水闭不利，脏坚僻不止，中有干血。下白物，矾石丸主之。

妇人腹中诸疾痛，当归芍药散主之。一云:治怀妊腹中疼痛
 。

妇人腹中痛，小建中汤主之。方在《伤寒》中。一云:
 腹中痛，小便利，理中汤主之
 。

平咽中如有炙脔喜悲热入血室腹满证第六

妇人咽中如有炙腐状，半夏厚朴汤主之。

妇人脏燥，喜悲伤，欲哭，象如神灵所作，数欠，甘草小麦汤主之。

妇人中风，发热恶寒，经水适来，得之七八日，热除，脉迟，身凉，胸胁下满如结胸状，其人谵语，此为热入血室。当刺期门，随其虚实而取之。

妇人中风七八日，续有寒热，发作有时，经水适断者，此为热入血室。其血必结，故使如疟状，发作有时，小柴胡汤主之。方在《伤寒》中。

妇人伤寒发热，经水适来，昼日了了，暮则谵语，如见鬼状，此为热入血室。无犯胃气，若上二焦，必当自愈二
 字疑
 。

阳明病，下血而谵语，此为热入血室。但头汗出者，当刺期门，随其实而泻之，濈然汗出者则愈。

妇人少腹满如敦敦状《要略
 》云满而热
 ，小便微难而不渴，生后生后疑
 者，此为水与血并，结在血室，大黄甘遂汤主之。


平阴中寒转胞阴吹阴生疮脱下证第七

妇人阴寒，温中坐药，蛇床子散主之。

妇人著坐药，强下其经，目眶为痛，足跟难以践地，心中状如悬。

问曰:有一妇人病，饮食如故，烦热不得卧，而反倚息者，何也?师曰:得病转胞，不得溺也。何以故?师曰:此人故肌盛，头举身满，今反羸瘦，头举中空感一作减
 ，胞系了戾，故致此病，但利小便则愈，宜服肾气丸，以中有茯苓故也。方在《虚劳》中。

师曰:脉得浮紧，法当身躯疼痛。设不痛者，当射云何，因当射言。若肠中痛、腹中鸣、欬者，因失便，妇人得此脉者，法当阴吹。

师曰:寸口脉浮而弱，浮则为虚，弱则无血，浮则短气，弱则有热，而自汗出。趺阳脉浮而涩，浮则气满，涩则有寒，喜噫吞酸。其气而下，少腹则寒。少阴脉弱而微，微则少血，弱则生风，微弱相搏，阴中恶寒，胃气下泄，吹而正喧。

师曰:胃气下泄，吹而正喧，此谷气之实也，膏发导之。

少阴脉滑而数者，阴中则生疮。

少阴脉数则气淋，阴中生疮。

妇人阴中蚀疮烂，狼牙汤洗之。

妇人脏肿如瓜，阴中疼引腰痛者，杏仁汤主之。

少阴脉弦者，白肠必挺核。

少阴脉浮而动，浮则为虚，动则为痛，妇人则脱下。

平妇人病生死证第八

诊妇人漏血下赤白，日下血数升，脉急疾者，死;迟者，生。

诊妇人漏下赤白不止，脉小虚滑者，生;大紧实数者，死。

诊妇人新生乳子，脉沉小滑者，生;实大坚弦急者，死。

诊妇人疝瘕、积聚，脉弦急者，生;虚弱小者，死。

诊妇人新生乳子，因得热病，其脉悬小，四肢温者，生;寒清者，死。

诊妇人生产，因中风、伤寒、热病，喘鸣而肩息，脉实大浮缓者，生;小急者，死。

诊妇人生产之后，寸口脉焱疾不调者，死;沉微附骨不绝者，生。

金疮在阴处，出血不绝，阴脉不能至阳者，死;接阳而复出者，生。

平小儿杂病证第九

小儿脉，呼吸八至者平，九至者伤，十至者困。

诊小儿脉，法多雀斗，要以三部脉为主。若紧为风痫，沉者乳不消，弦急者客忤气。

小儿是其日数应变蒸之时，身热而脉乱，汗不出，不欲食，食辄吐[image: ]
 者，脉乱无苦也。

小儿脉沉而数者，骨间有热，欲以腹按冷清也。

小儿大便赤，青瓣，飧泄，脉小，手足寒，难已;脉小，手足温，易已。

小儿病困，汗出如珠，著身不流者，死。

小儿病，其头毛，皆上逆者，必死。耳间青脉起者，瘈痛。

小儿病而囟陷入，其口唇干，目皮反，口中气出冷，足与头相抵，卧不举身，手足四肢垂，其卧正直如得缚，其掌中冷，皆死。至十日不可复治也。


新刊王氏脉经卷第十

朝散大夫守光禄卿直秘阁判登闻检院

上护军臣林亿等类次

手检图三十一部

经言:肺者，人之五脏华盖也，上以应天，解理万物，主行精气，法五行、四时，知五味。

寸口之中，阴阳交会，中有五部。前后左右，各有所主，上下中央，分为九道。浮沉结散，知邪所在，其道奈何?

岐伯曰:脉大而弱者，气实血虚也;脉大而长者，病在下候;浮直上下交通者，阳脉也。坚在肾，急在肝，实在肺。前如外者，足太阳也;中央如外者，足阳明也;后如外者，足少阳也。中央直前者，手少阴也;中央直中者，手心主也;中央直后者，手太阴也。前如内者，足厥阴也;中央如内者，足太阴也;后如内者，足少阴也。前部左右弹者，阳[image: ]
 也;中部左右弹者，带脉也;后部左右弹者，阴[image: ]
 也。从少阳之厥阴者，阴维也;从少阴之太阳者，阳维也。来大时小者，阴络也;来小时大者，阳络也。

前如外者，足太阳也。动，苦头项腰痛，浮为风，涩为寒热，紧为宿食。

前如外者，足太阳也。动，苦目眩，头颈项腰背强痛也。男子阴下湿，女子月水不利，少腹痛，引命门、阴中痛。子脏闭，浮为风，涩为寒血，滑为劳热，紧为宿食，针入九分，却至六分。

中央如外者，足阳明也。动，苦头痛，面赤，微滑，苦大便不利，肠鸣，不能食，足胫痹。

中央如外者，足阳明也。动，苦头痛，面赤热，浮微滑，苦大便不利，喜气满。滑者为饮，涩为嗜卧，肠鸣不能食，足胻痹。针入九分，却至六分。

后如外者，足少阳也。动，苦腰背胻股肢节痛。

后如外者，足少阳也。浮为气涩，涩为风血，急为转筋，弦为劳。针入九分，却至六分。

上足三阳脉。

前如内者，足厥阴也。动，苦少腹痛，月经不利，子脏闭。

前如内者，足厥阴也。动，苦少腹痛与腰相连，大便不利，小便难，茎中痛，女子月水不利，阴中寒，子门壅绝内，少腹急;男子疝气，两丸上入，淋也。针入六分，却至三分。

中央如内者，足太阴也。动，苦胃中痛，食不下，欬唾有血，足胫寒，少气，身重，从腰上状如居水中。

中央如内者，足太阴也。动，苦腹满，上管有寒，食不下，病以饮食得之。沉涩者，苦身重，四肢不动，食不化，烦满，不能卧，足胫痛，苦寒，时欬血，泄利黄。针入六分，却至三分。

后如内者，足少阴也。动，苦少腹痛，与心相引背痛，淋。从高堕下，伤于内，小便血。

后如内者，足少阴也。动，苦小腹痛，与心相引背痛，淋。从高堕下，伤于尻内，便血里急，月水来，上抢心，胸胁满拘急，股里急也。针入六分，却至三分。

上足三阴脉。

前部左右弹者，阳[image: ]
 也。动，苦腰背痛，微涩为风痫。取阳[image: ]
 。

前部左右弹者，阳[image: ]
 也。动，苦腰痛，癫痫，恶风，偏枯，僵仆羊鸣，[image: ]
 痹皮肤，身体强一作淫
 痹。直取阳[image: ]
 ，在外踝上三寸，直绝骨是也。

中部左右弹者，带脉也。动，苦少腹痛引命门，女子月水不来，绝继复下止，阴辟寒，令人无子，男子苦少腹拘急，或失精也。

后部左右弹者，阴[image: ]
 也。动，苦癫痫，寒热，皮肤强一
 作淫
 痹。

后部左右弹者，阴[image: ]
 也。动，苦少腹痛，里急，腰及髋窌下相连，阴中痛，男子阴疝，女子漏下不止。

上阳[image: ]
 阴[image: ]
 带脉。

中央直前者，手少阴也。动，苦心痛。微坚，腹胁急。实坚者，为感忤;纯虚者，为下利，肠鸣。滑者，为有娠，女子阴中痒痛，痛出玉门上一分前。

中央直中者，手心主也。动，苦心痛，面赤，食苦，咽多，喜怒。微浮者，苦悲伤，恍惚不乐也。涩为心下寒。沉为恐怖，如人捕之状也。时寒热，有血气。

中央直后者，手太阴也。动，苦欬逆，气不得息。浮为内风。紧涩者，胸中有积热，时欬血也，有沉热。

上手三阴脉。

从少阴斜至太阳，是阳维也。动，苦肌肉痹痒。

从少阴斜至太阳，是阳维也。动，苦颠，僵仆羊鸣，手足相引。甚者失音，不能言，癫疾。直取客主人，两阳维脉，在外踝绝骨下二寸。

从少阳斜至厥阴，是阴维也。动，苦癫痫，僵仆羊鸣。

从少阳斜至厥阴，是阴维也。动，苦僵仆，失音，肌肉淫痒，痹，汗出恶风。

脉来暂大暂小，是阴络也一作结
 。动，苦肉痹，应时自发，身洗洗也。

脉来暂小暂大者，是阳络也一作结
 。动，苦皮肤痛，下部不仁，汗出而寒也。

上阳维阴维阳络阴络脉。

前部横于寸口丸丸者，任脉也。动，苦少腹痛，逆气抢心，胸拘急，不得俯仰。

三部俱牢，直上直下者，冲脉也。动，苦胸中有寒疝。

三部俱浮，直上直下者，督脉也。动，苦腰脊强痛，不得俯仰。大人癫，小儿痫。

上任、冲、督三脉。

肺脉之来也，如循榆叶，曰平。如风吹毛，曰病。状如连珠者，死。期丙丁日，禺中、日中。

心脉之来也，如反笋莞大，曰平。如连珠，曰病。前曲后居如带钩者，死。期壬癸日，人定、夜半。

肝脉之来也，搏而弱，曰平。如张新弓弦，曰病。如鸡践地者，死。期庚辛日，晡时、日入。

脾脉之来也，阿阿如缓，曰平。来如鸡举足，曰病。如鸟之啄，如水之漏者，死。期甲乙日，平旦、日出。

肾脉之来也，微细以长，曰平。来如弹石，曰病。去如解索者，死，期戊己日，食时、日昳、黄昏、鸡鸣。

上平五脏脉。

寸口中脉躁竟尺，关中无脉应，阳干阴也。动，苦腰背腹痛，阴中若伤，足寒。刺足太阳，少阴直绝骨，入九分，灸太阴五壮。

尺中脉坚实竟关，寸口无脉应，阴干阳也。动，苦两胫腰重，少腹痛，癫疾。刺足太阴踝上三寸，针入五分。又灸太阳、阳[image: ]
 ，在足外踝上三寸直绝骨是也。

寸口脉紧，直至鱼际下，小按之如持维竿一作鸡毛
 状，其病肠鸣，足痹痛酸，腹满，不能食，得之寒湿。刺阳维，在外踝上三寸间也，入五分。此脉出鱼一作原
 际。

寸口脉沉着骨，反仰其手乃得之，此肾脉也。动，苦少腹痛，腰体酸，癫疾。刺肾俞，入七分。又刺阴维，入五分。

初持寸口中脉，如细坚状，久按之，大而深。动，苦心下有寒，胸胁苦痛，阴中痛，不欲近丈夫也，此阴逆。刺期门，入六分。又刺肾俞，入五分，可灸胃管七壮。

初持寸口中脉，如躁状洪大，久按之，细而牢坚。动，苦腰腹相引痛，以下至足胻重也，不能食。刺肾俞，入四分至五分，亦可灸胃管七壮。

尺寸俱沉，但有关上脉，苦寒，心下痛。

尺寸俱沉，关上无有者，苦心下喘。

尺寸俱数，有热;俱迟，有寒。

尺寸俱微，厥，血气不足，其人少气。

尺寸俱濡弱，发热，恶寒，汗出。一云内温热，手足逆冷，
 汗出
 。

寸口沉，胸中痛引背一云短气
 。

关上沉，心痛，上吞酸。

尺中沉，引背痛。

寸口伏，胸中有逆气。

关上伏，有水气，泄溏。

尺中伏，水谷不消。

寸口弦，胃中拘急一作心下愊愊
 。

关上弦，胃中有寒，心下拘急。

尺中弦，少腹、脐下拘急。

寸口紧，头痛，逆气。

关上紧，心下痛。

尺中紧，脐下少腹痛。

寸口涩，无阳，少气。

关上涩，无血，厥冷。

尺中涩，无阴，厥冷。

寸口微，无阳，外寒。

关上微，中实一作胃虚
 ，能食，故里急一作无胃气
 。

尺中微，无阴，厥冷，腹中拘急。

寸口滑，胸满逆。

关上滑，中实逆。

尺中滑，下利，少气。

寸口数，即吐。

关上数，胃中有热。

尺中数，恶寒，小便赤黄。

寸口实，即生热;虚，即生寒。

关上实，即痛;虚，即胀满。

尺中实，即小便难，少腹牢痛;虚，即闭涩。

寸口芤，吐血;微芤，衄血。

关上芤，胃中虚。

尺中芤，下血;微芤，小便血。

寸口浮，其人中风，发热、头痛。

关上浮，腹痛，心下满。

尺中浮，小便难。

寸口迟，上焦有寒。

关上迟，胃有寒。

尺中迟，下焦有寒，背痛。

寸口濡，阳弱，自汗出。

关上濡，下重。

尺中濡，少血，发热，恶寒。

寸弱，阳气少。

关弱，无胃气。

尺弱，少血。

上杂言三部二十四种脉。

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视“悟性”的提高，医理与易理相通，重视易经相关理论的学习；还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在“做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效、诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的“学术思想”应是高层次的成就，是锲而不舍长期坚持“读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新；学术思想必有理论内涵指导临床实践，能以提高防治水平；再者学术思想不应是一病一证一法一方的诊治经验与心得体会。如金元大家刘完素著有《素问玄机原病式》，自述“法之与术，悉出《内经》之玄机”，于刻苦钻研运气学说之后，倡“六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。SARS流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是“读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此“读经典做临床”具有重要的现实意义。

值得指出，培养临床中坚骨干人才，造就学科领军人物是当务之急。在需要强化“读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高“悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的矛盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之“大一”与极微无内之“小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义；有学者从分子水平寻求直接调节整体功能的物质，而突破靶细胞的发病机制；有医生运用助阳化气，通利小便的方药能同时改善胃肠症状治疗幽门螺旋杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的“金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，把研修项目精选的20种古典医籍予以出版，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去“做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。

导　读

明·赵献可《医贯》为医论性著作,是明代温补学派的代表作之一。该书对命门的阐释、对肾之水火的探究,丰富了明代温补学派的理论,也丰富了中医养生保健的理论内容。该书结合临床实际活用古方,辨析疑难病证的诊治,对发掘古方深义,提高临床疗效均具有重要的现实意义。

一、《医贯》与作者

《医贯》作者赵献可,字养葵,明末浙江鄞县人。因游辽东医巫闾山,遂自号医巫闾子。他熟谙《内经》、《难经》、《伤寒论》及金元医家诸说,对《易经》、《太极图说》亦有己见,并结合医理,阐释命门与肾间水火的辨证关系。其治学推崇明医家薛己,为温补学派代表人物之一。

《医贯》一书刊行于1617年。赵氏认为先天之火为立命之本,在仙炼之为“丹”,在释传之为“灯”,在儒明之为“德”,皆是此物,一以贯之,故书名《医贯》。此书在明末清初广为流传,对后世医家李中梓、吕留良、高鼓峰、冯楚瞻、陈士铎等人影响甚大。赵氏曾行医于山西、陕西、河北等地,疗效显著,人称“江湖刀圭状元”,故其书也有很多处方用药的经验之谈。

《医贯》六卷:卷一为“玄元肤论”,论《内经》十二官、阴阳、五行。卷二为“主客辨疑”,论中风、伤寒、温病、郁病,针砭时弊。卷三为“绛血丹书”,专论血证。卷四、五为“先天要论”,论常用温补方及18种病症治法。卷六为“后天要论”,从补中益气汤、伤饮食、中暑伤暑、湿、疟、痢疾六方面阐发了李东垣重视脾为后天之本的观点,并结合具体病证说明补脾与补肾的互动关系。

二、学术特点及意义

《医贯》一书,属于医家个人专著。全书以丰富的临床经验为基础,围绕命门学说这个中心,重点谈肾论治,紧密结合病证说理,深入浅出。由于该书重心在医论,因此其理论价值独特是该书一大特色。

1.对“命门”、“相火”说颇有发挥

赵氏确立了肾命门水火理论,认为命门具有主宰先天之体,流行后天之用的作用。如卷一“十二官论”云:“命门君主之火,乃水中之火,相依而永不相离也”。赵氏以走马灯作比喻,认为舞者、飞者、走者,中间唯一火也。火旺则动速,火微则动缓,火熄则寂然不动。这一比喻形象而生动地说明火在人的生命现象中的重要作用。赵氏又据太极图所示十四椎处为两肾所寄,左为阴水,右为阳水,中间为命门所居之宫,即太极图之白圈,右小白窍即相火,左小黑窍为真水。此说为后世数百年命门位置长期争论之滥觞。

“相火”最早是运气学说中的一个术语。但赵氏将其移植到人体生理病理学说之中,认为相火是无形之火,与有形之水无对应关系,只能以桂附八味温补天真之火,六味补天真之水,方可既济。若能节饮食、节欲望,安静守正,就可使相火自伏。赵氏的这些观点,也成为中医养生保健的重要内容。

2.开创五行水火理论,丰富临证治则

赵氏在“五行论”中,以自然之五行相生、相克、相成、胜复规律,解释脏腑之间的内在联系,并以指导临证的治疗原则。但他的某些原则不同于常规的水克火、金生水、土克水、木克土,而是另辟蹊径,倡导水养火、水生金、水中补土、升木以培土等,均以保肾护脾为宗旨。赵氏用五行论治理论引入了命门水火的概念,升华了五行论治理论的高度,开阔了论治方法上的思路。因此,在当代中医治则研究中,应根据赵氏的某些理论,重新审视阴阳五行理论运用范围和价值。

3.注重临证,精审病机,简约方药

该书除《内经》十二官外,论述中无不以医案论机理、论治疗。对常见的伤寒、温病、中风、血证、水肿、消渴、中暑、郁病、二便病及五官病等30余种疾病,进行了精审病机、简约方药的论述。如血证的认识,认为血之水随火而行,故其色独红。肾中之真水干则真火炎,真火衰则真水盛,须以八味、六味从肾论治的治本之法。其选用方药以归脾汤为三经(心、脾、肝)主方;中风以补虚为治,补肝肾或补脾肺,方用六味、八味,或六君子、十全大补汤补之。反对过用搜风顺气及清气化痰之品;郁证以木郁为主要机理,用逍遥散为主方;消渴病机为肾虚,故从肾论治,方用八味丸、六味丸加减;咽喉病从肺胃肾论治,实证用荆防败毒散或防风通圣散为主方。虚证用麦味地黄汤或八味肾气丸大剂煎服,急症用独参汤。

《医贯》所及方剂60余首,但重点是八味丸、六味丸、逍遥散、补中益气汤四大方剂的临证应用及加减变化。文中以八味丸、六味丸、补中益气汤为论题,从主治病证、方药组成、用法、到加减应用,逐一分析,并述以历代名家之言,有似吴昆《医方考》,但其论述更贴近临床实用。如用逍遥散治疗郁病,其用药机理分析紧贴病机,较丹溪之越鞠丸更合理。

赵氏精审病机,简约方药的思路,为临证工作掌握同病异治与异病同治的原则,探讨古方新用,提供了很好的借鉴。

三、如何阅读应用《医贯》

学习《医贯》这部书,有两部分内容需要掌握:

1.基础理论方面

重点是了解该书对命门水火理论的阐发。赵氏论述命门的位置,有他自己的立论依据。他根据《铜人》背部命门穴的位置,借用《易经》中卦象来说明它们之间的对应关系。此外,赵氏还依据周敦颐《太极图说》,多引阴阳八卦等内容。这类论述方法对现代读者来说,可能过于玄妙。但现代学者阅读此书,关键是掌握赵氏命门医学理论指导临床诊治的意义。例如赵氏认为不可伤伐命门之水火,它是人生命的根本,与肾同处于有机的整体,故为先天之本,立命之根。只有理解了他的这一学说核心,才能更好地学习赵氏在临床辨证用药方面的许多个人的独特心得。

在学习《医贯》中,建议读者还应结合中医基础理论有关肾与诸脏腑的关系,体会赵氏之论的道理所在,深化对命门的认识。赵氏对补中益气也有比较中肯的论述。他认为脾乃后天之本,必赖先天之气而行,故用升麻、柴胡升发先天之气。为了理解赵氏的理论,建议必要时参阅温补学派代表作(如李东垣《内外伤辨惑记》《脾胃论》、张介宾《类经图翼》、李中梓《医宗必读》、孙一奎《医旨绪余》等)的相关论述。

在基础理论方面,建议重点阅读如下章节:卷一,《内经》十二官论、五行论。卷二,郁病论。卷三,血症论。卷四,八味丸、六味丸、水火论、相火龙雷论。卷六,补中益气汤论。

2.重要方剂的应用

该书主要有四大方剂:八味丸、六味丸、补中益气汤、逍遥散。其中又以八味、六味为核心,旨在“益火之源,以消阴翳,壮水之主,以镇阳光”。赵氏对四大方剂中配伍理论及原则,为后世方家所重视,如李飞主编《中医历代方论论精选》、赵存义《中医古方名考》等书,均有所引用。学习《医贯》对上述四大方的论述,并非排斥其它方剂应用。该书紧紧围绕人的生命现象作文章,对先天之本的肾命门,后天之本的脾胃予以关注,同时又有相应的治法方药来印证其实用价值,所以值得学者予以关注。

上述二方面内容的掌握,需要结合历代医家的相关论述,综合分析赵氏的观点,发掘有价值的医论,从而加深我们对温补派理论的认识。诚然,《医贯》是一部很有特点但也有颇多争议的书。其文辞及逻辑用今天的眼光来看,某些地方不免有欠顺畅连贯,引用文献不够准确,加之历史的局限,故而也引起后世的批评。如徐大椿《医贯砭》、何梦瑶《医碥》等书,对该书命门为君火的假说进行了尖锐的批评。又如书中若干观点与同期医家有暗合之处,关于刊刻内容的真实性等方面还存在诸多问题,都将有待读者阅读分析后作出评价。

整理说明

本次整理的《医贯》,是在三多斋太医院本的基础上,参阅步月楼《吕评医贯》本、宝旭斋本、清刻本等多种版本,针对原文中字句的衍、脱、误、倒,正文与注文混淆等方面,予以改正。我们的整理工作力图保持该书风貌,并向读者提供可顺畅阅读的最佳版本。

该书版本状况:据《联目》所示共26种版本,可分为二种系统:一为薛三省《医贯》刻本:包括张起鹏本、清顺治本、宝旭斋本、三多斋等刊本。一为《吕评医贯》步月楼刻本:包括清康熙二十六年天盖楼藏本、年代不详的清刻本、徐大椿《医贯砭》引文内容等刊本。

二种版本的特点:①薛刻本:此种刻本,卷首有薛三省的“医巫闾子医贯序”一篇,每卷首有“薛三才订正”字样。二薛为兄弟,均是万历进士,因忤魏忠贤落职,崇祯时起用而不赴。序文落款无时间,但据薛三省的官置,应在万历年间为是。此本基本叙述赵献可原有的观点,以引文为论据,夹叙夹议说明赵氏的观点,或穿插引文之中,或方论后附赵氏议论。由于翻刻较多,其中有后世注文掺入现象,需注意区别。②吕评本:吕晚村,即吕留良,系明末清初逸士,通晓《易经》,对程朱理学有所发明。吕氏与医家高鼓峰交好,重视《医贯》的医学价值,故予点评之。后因其著作有民族情绪,不仕清廷,在雍正时期因曾静文评狱案所牵,其著述尽毁。医书《吕评医贯》也受其影响,故少为流传。吕氏对《医贯》进行全文评注,文字增加为原书三倍。版本价值在于,注文层次清楚,大字注文一律低两字,明显地区别于正文。原书的小字注文以[本注]阴文区别吕评夹注。其中对赵献可观点有褒有贬,详列书证,开阔视野,便于理解医理。特别是赵氏将《易经》太极八卦与阴阳五行的哲学观,运用于人体命门说、先天后天说,文字简涩不易理解,通过吕评使赵氏的水火理论阐发的透彻完善,读者更易接受。清代医家徐大椿著《医贯砭》则采用了《吕评医贯》本,有些是套用吕氏的观点。此版本系统对研究赵献可学术特征,全面客观评价《医贯》的医学地位,有重要的参考价值。

具体处理如下:

(1)按照国家规定的简化字排印。

(2)原文按现行标点符号句逗。

(3)明显误字径改,或据其他版本改。如:大-太、令-今、干-乾、曰-日等。

(4)字句衍、脱、倒者,予版本校出改正。如:主为-为主、水与火对名(脱“名”)、“亦原具有太极之形”(衍“原”)、三多斋本卷二脱方1首“华佗救阳散方”计55字、卷三桃仁承气汤脱药物组成5味,计10字等处,本次据宝旭堂本、吕评本予以删补。

(5)保留早期注文,以楷体字区别正文。小号字为原文中的夹注内容,仍保留。

由于我们水平所限,眼力有不及之处,文中存在的错误,希望广大读者批评指正。

医巫闾子医贯序

凡人有所以生,而非形也。形有所以促,而非病也。病有所以治,而非药石也。中医以药石治病,上医借药石以治生。病病者不受不生,惟生生者病而生危,甚则促,故欲治生者原生。夫人何以生?生于火也。三统之说,人生于寅,寅生火也。火,阳之体也。造化以阳为生之根,人生以火为生之门。儒者曰:天开于子,水为元。医者曰:人生于水,肾为元。孰知子为阳初也?又孰知肾为火脏也?阴生于阳,故水与火为对名;然而火不与水为对体,其与水对者,后天之火,离火也;其不与水为对者,先天之火,乾火也;夫乾,阳之纯也。夫阳,火之主也。夫水,火之原也。后天之火有形,而先天者无形。有形之火,水之所克。无形之火,水之所生。今夫艾台见日而火,方诸见月而水,此水火之大分也。然取水者,迎月之光,而不迎其魄何也?魄阴也,而光借于日则阳也,水不生于水,而生于火明矣。是故土蒸而润,肤燠而泽,酿醅而溢,釜炊而汗,丹砂硫黄之所韫而汤也,汇为温泉出焉。水之生于火也,益信。火生乎水,亦还藏于水也,其象在坎,一阳陷于二阴之中,而命门立焉。盖火也而肾水寄之矣。其生乎水也,其象在乾,纯阳立于杂卦之先,左旋而坎水出焉,右旋而兑水纳焉。盖水也而阴阳之火,则分而寄之矣,此所谓后天中之先天也。有气而未始有形也,无形之火以阳生。阳寄位于心则为君,神明以官。譬若火之光,以阳生阴。寄运于三焦则为相,腑脏以充。譬若火之焰,君火在上,而相火巽乎水而上行。譬若辘轳之转而未始停也。水乃升而火降,所谓既济者也。如是则生全,不则其生非者。反以克木,水为火所克,则水竭而无所与藏,还以自克而生害,故养生莫先于养火。医巫闾子曰:余所重先天之火者,非第火也,人之所以立命也。仙炼之为丹,释传之为灯,儒明之为德者,皆是物也。一以贯之也,故命其名曰医贯。其说具载于书,余不论。论其原生之大指若此。医巫闾子姓赵氏,名献可。别号养葵。其为今称,盖有逃名之意焉,且以书成于幽州。若曰:藏诸山以俟其人。刻而行之者,家伯兄司马公也。

卷之一　玄元肤论

内经十二官论

心者,君主之官也,神明出焉。肺者,相傅之官,治节出焉。肝者,将军之官,谋虑出焉。胆者,中正之官,决断出焉。膻中者,臣使之官,喜乐出焉。脾胃者,仓廪之官,五味出焉。大肠者,传道之官,变化出焉。小肠者,受盛之官,化物出焉。肾者,作强之官,伎巧出焉。三焦者,决渎之官,水道出焉。膀胱者,州都之官,津液藏焉,气化则能出矣。凡此十二官者,不得相失也,故主明则下安。以此养生则寿,殁世不殆,以为天下则大昌。主不明则十二官危,使道闭塞而不通,形乃大伤,以此养生则殃。以为天下者,其宗大危,戒之戒之。至道在微,变化无穷,孰知其原,窘乎哉?消者瞿瞿,孰知其要?闵闵之当,孰者为良?恍惚之数,生于毫厘,毫厘之数,起于度量,千之万之,可以益大,推之大之,其形乃制。

此《内经》文。

玩《内经》注文,即以心为主。愚谓:人身别有一主非心也。谓之君主之官,当与十二官平等,不得独尊心之官为主。若以心之官为主,则下文“主不明则十二官危”,当云十一官矣。此理甚明,何注《内经》者昧此耶?盖此一主者,气血之根,生死之关,十二经之纲维,医不达此,医云乎哉?

或问:心既非主,而君主又是一身之要,然则主果何物耶?何形耶?何处安顿耶?余曰:悉乎问也。若有物可指,有形可见,人皆得而知之矣,惟其无形与无物也。故自古圣贤,因心立论,而卒不能直指其实。孔门之一贯,上继精一执中之统,惟曾子子贡得其传。然而二子俱以心悟,而非言传也。若以言传,当时门人之所共闻,不应复有何谓之问也。后来子思衍其传而作《中庸》。天命之性,以中为大本,而终于无声无臭。孟子说不动心有道,而根于浩然之气。及问浩然之气,而又曰难言也。老氏《道德经》云:谷神不死,是为玄牝之门,造化之根。又曰:恍恍惚惚,其中有物。佛氏《心经》云:空中无色,无受想形识,无眼耳鼻舌身意。又曰:万法归一,一归何处?夫一也、中也、性也、浩然也、玄牝也、空中也,皆虚名也,不得已而强名之也。立言之士,皆可以虚名著论,至于行医济世,将以何味的为君主之药,而可以纲维一身之疾病耶?余一日遇一高僧问之:自心是佛,佛在胸中也。僧曰:非也。在胸中者是肉团心,有一真如心是佛。又问僧曰:真如心有何形状?僧曰:无形。余又问:在何处安寄?僧曰:想在下边。余曰:此可几于道矣。因与谈《内经》诸书及《铜人图》,豁然超悟,唯唯而退。今将十二经形景图,逐一申示,俾学者按图考索,据有形之中,以求无形之妙,自得之矣。特撰形景图说于后。

脏腑内景,各有区别:咽喉二窍,同出一脘,异途施化。喉在前主出,咽在后主吞。喉系坚空,连接肺本,为气息之路。呼吸出入,下通心肝之窍,以激诸脉之行,气之要道也。咽系柔空,下接胃本,为饮食之路。水谷同下,并归胃中,乃粮运之关津也。二道并行,各不相犯。盖饮食必历气口而下,气口有一会厌,当饮食方咽,会厌即垂,厥口乃闭,故水谷下咽,了不犯喉。言语呼吸,则会厌开张,当食言语,则水谷乘气,送入喉脘,遂呛而咳矣。喉下为肺,两叶白莹,谓之华盖,以覆诸脏,虚如蜂窠,下无透窍,故吸之则满,呼之则虚。一吸一呼,本之有源,无有穷也。乃清浊之交运,人身之橐龠。肺之下为心,心有系络,上系于肺。肺受清气,下乃灌注。其象尖长而圆,其色赤,其中窍数多寡各异,迥不相同。上通于舌,下无透窍。心之下有心包络,即膻中也。象如仰盂,心即居于其中,九重端拱,寂然不动。凡脾、胃、肝、胆、两肾、膀胱,各有一系,系于包络之旁,以通于心。此间有宗气,积于胸中,出于喉咙,以贯心脉而行呼吸,即如雾者是也。如外邪干犯,则犯包络。心不能犯,犯心即死矣。此下有膈膜,与脊胁周回相著,遮蔽浊气,使不得上熏心肺。膈膜之下有肝,肝有独叶者,有二三叶者,其系亦上络于心包,为血之海,上通于目。下亦无窍,肝短,叶中有胆附焉。胆有汁,藏而不写,此喉之一窍也。施气运化,熏蒸流行,以成脉络者如此。咽至胃,长一尺六寸,通谓之咽门。咽下是膈膜,膈膜之下,有胃盛受饮食而腐熟之。其左有脾,与胃同膜而附其上,其色如马肝赤紫,其形如刀镰,闻声则动,动则磨胃,食乃消化。胃之左有小肠,后附脊膂,左环回周迭积。其注于回肠者,外附脐上,共盘十六曲。右有大肠,即回肠,当脐左回周迭积而下,亦盘十六曲。广肠附脊,以受回肠,左环迭积,下辟乃出滓秽之路。广肠左侧为膀胱,乃津液之府,五味入胃,其津液上升,精者化为血脉,以成骨髓。津液之余,流入下部,得三焦之气施化,小肠渗出,膀胱渗入,而溲便注泄矣。凡胃中腐熟水谷,其精气自胃口之上口曰贲门,传于肺,肺播于诸脉。其滓秽自胃之下口曰幽门,传于小肠。至小肠下口曰阑门,泌别其汁。清者渗出小肠,而渗入膀胱。滓秽之物,则转入大肠。膀胱赤白莹净,上无所入之窍,止有下口,全假三焦之气化施行。气不能化,则闭格不通而为病矣。此咽之一窍,资生气血,转化糟粕,而出入如此。三焦者,上焦如雾,中焦如沤,下焦如渎,有名无形,主持诸气,以象三才。故呼吸升降,水谷腐熟,皆待此通达,与命门相为表里。上焦出于胃口,并咽以上贯膈而布胸中走腋,循太阴之分,而行传胃中谷味之精气于肺,肺播于诸脉,即膻中气海所留宗气是也。中焦在中脘,不上不下,主腐熟水谷,泌糟粕,蒸津液,化其精微,上注于肺脉,乃化为血液,以奉生身。莫贵于此,即肾中动气,非有非无,如浪花泡影是也。下焦如渎,其气起于胃下脘,别回肠注于膀胱,主出而不纳,即州都之官,气化则能出者,下焦化之也。肾有二,精所舍也。生于脊膂十四椎下,两旁各一寸五分,形如豇豆,相并而曲附于脊外,有黄脂包裹,里白外黑,各有带二条,上条系于心包,下条过屏翳穴后趋脊骨。两肾俱属水,但一边属阴,一边属阳,越人谓:左为肾,右为命门。非也。命门即在两肾各一寸五分之间,当一身之中。《易》所谓一阳陷于二阴之中。《内经》曰:七节之旁,有小心是也。名曰命门,是为真君真主,乃一身之太极,无形可见,两肾之中,是其安宅也。其右旁有一小窍,即三焦。三焦者,是其臣使之官,禀命而行,周流于五脏六腑之间而不息,名曰相火。相火者,言如天君无为而治,宰相代天行化。此先天无形之火,与后天有形之心火不同。其左旁有一小窍,乃真阴,真水气也,亦无形。上行夹脊,至脑中为髓海,泌其津液,注之于脉,以荣四肢,内注五脏六腑,以应刻数,亦随相火而潜行于周身,与两肾所主后天有形之水不同。但命门无形之火,在两肾有形之中,为黄庭。故曰五脏之真,惟肾为根。褚齐贤云:人之初生受胎,始于任之兆,惟命门先具。有命门,然后生心。心生血,有心然后生肺。肺生皮毛,有肺然后生肾。肾生骨髓,有肾则与命门合,二数备,是以肾有两歧也。可见命门为十二经之主。肾无此,则无以作强,而技巧不出矣。膀胱无此,则三焦之气不化,而水道不行矣。脾胃无此,则不能蒸腐水谷,而五味不出矣。肝胆无此,则将军无决断,而谋虑不出矣。大小肠无此,则变化不行,而二便闭矣。心无此,则神明昏,而万事不能应矣。正所谓“主不明则十二官危”也。余有一譬焉,譬之元宵之鳌山走马灯,拜者、舞者、飞者、走者,无一不具,其中间惟是一火耳。火旺则动速,火微则动缓,火熄则寂然不动。而拜者舞者飞者走者,躯壳未尝不存也,故曰汝身非汝所有,是天地之委形也。余所以谆谆必欲明此论者,欲世之养身者,治病者,的以命门为君主,而加意于火之一字。夫既曰立命之门,火乃人身之至宝,何世之养身者,不知保养节欲,而日夜戕贼此火?既病矣,治病者不知温养此火,而日用寒凉,以直灭此火,焉望其有生气耶。经曰:主不明则十二官危,以此养生则殃,戒之戒之。余今直指其归元之路而明示之。命门君主之火,乃水中之火,相依而永不相离也。火之有余,缘真水之不足也,毫不敢去火,只补水以配火。壮水之主,以镇阳光。火之不足,因见水之有余也,亦不必泻水,就于水中补火,益火之原,以消阴翳。所谓原与主者,皆属先天无形之妙,非曰:心为火而其原在肝,肾为水而其主属肺。盖心脾肾肝肺,皆后天有形之物也。须有无形之火,配无形之水,直探其君主之穴宅而求之,是为同气相求,斯易以入也。所谓知其要者,一言而终也。若夫风寒暑湿燥火之入于人身,此客气也,非主气也。主气固,客气不能入。今之谈医者,徒知客者除之,漫不加意于主气何哉。纵有言固主气者,专以脾胃为一身之主,焉知坤土是离火所生,而艮土又属坎水所生耶?明乎此,不特医学之渊源有自,而圣贤道统之传,亦自此不昧。而所谓一贯也,浩然也,明德也,玄牝也,空中也,太极也,同此一火而已。为圣为贤,为佛为仙,不过克全此火而归之耳。小子兹论,阐千古之未明,慎勿以为迂。

系辞曰:《易》有太极,是生两仪。周子惧人之不明,而制为太极图。无极而太极。无极者,未分之太极。太极者,已分之阴阳也。一中分太极,中字之象形,正太极之形也。一即伏羲之奇一而圆之,即是无极,既曰先天太极,天尚未生,尽属无形。何为伏羲画一奇,周子画一圈,又涉形迹矣?曰:此不得已而开示后学之意也。夫人受天地之中以生,亦具有太极之形,在人身之中。非按形考索,不能穷其奥也。

余因按古铜人图,画一形象,而人身太极之妙,显然可见。是岂好事哉?亦不得已也。试即命门言之。

命门在人身之中,对脐附脊骨。自上数下,则为十四椎,自下数上,则为七椎。《内经》曰:七节之旁,有小心。

两肾俱属水,左为阴水,右为阳水。以右为命门非也,命门在两肾中。命门左边小黑圈是真水之穴,命门右边小白圈是相火之穴。此一水一火俱无形,日夜潜行不息。两肾在人身中合成一太极,自上数下十四节,自下数上七节。

此处两肾所寄,左边一肾,属阴水。右边一肾,属阳水。各开一寸五分,中间是命门所居之宫,即太极图中之白圈也。其右旁一小白窍,即相火也。其左旁之小黑窍,即天一之真水也。此一水一火,俱属无形之气。相火禀命于命门,真水又随相火,自寅至申,行阳二十五度。自酉至丑,行阴二十五度。日夜周流于五脏六腑之间。滞则病,息则死矣。人生男女交媾之时,先有火会,而后精聚。故曰火在水之先,人生先生命门火。此褚齐贤之言也,发前人之所未发。世谓父精母血,非也。男女俱以火为先,男女俱有精,但男子阳中有阴,以火为主。女子阴中有阳,以精为主,谓阴精阳气则可。男女合,此二气交聚,然后成形,成形俱属后天矣。后天百骸俱备,若无一点先天火气,尽属死灰矣。故曰主不明,则十二官危。

或又问曰:如上所言,心为无用之物耶?古之圣贤,未有不以正心、养心、尽心为训,而先生独饮外心以言道,恐心外之道,非至道也。余曰:子细玩经文,自得之矣。经曰:神明出焉。则所系亦重矣,岂为无用哉?盍不观之朝廷乎?皇极殿,是王者向明出治之所也。乾清宫,是王者向晦晏息之所也。指皇极殿而即谓之君身可乎?盖元阳君主之所以为应事接物之用者,皆从心上起经纶,故以心为主。至于栖真养息,而为生生化化之根者,独藏于两肾之中,故尤重于肾。其实非肾而亦非心也。


阴　阳　论

阴阳之理,变化无穷,不可尽述,姑举其要者言之。夫言阴阳者,或指天地,或指气血,或指乾坤,此对待之体。其实阳统乎阴,天包乎地,血随乎气。故圣人作《易》,于乾则曰大哉乾元,乃统天。于坤则曰至哉坤元,乃顺承天。古人善体《易》义,治血必先理气,血脱益气,故有补血不用四物汤之论。如血虚发热,立补血汤一方,以黄芪一两为君,当归四钱为臣,气药多而血药少,使阳生阴长。又如失血暴甚欲绝者,以独参汤一两顿煎服,纯用气药。斯时也,有形之血,不能速生,几微之气,所当急固,使无形生出有形。盖阴阳之妙,原根于无也。故曰无名天地之始,生死消长,阴阳之常度,岂人所能损益哉!圣人裁成天地之化,辅相天地之宜。每寓扶阳抑阴之微权,方复而先忧七日之来,未济而预有衣絮之备,防未然而治未病也。然生而老,老而病,病而死,人所不能免。但其间有寿夭长短之差,此岐黄之道所由始。神农尝药,按阴阳而分寒热温凉,辛甘酸苦咸之辨。凡辛甘者属阳,温热者属阳。寒凉者属阴,酸苦者属阴。阳主生,阴主杀。司命者,欲人远杀而就生。甘温者用之,辛热者用之,使共跻乎春风生长之域。一应苦寒者,俱不用。不特苦寒不用,至于凉者亦少用。盖凉者秋气也,万物逢秋风不长矣。或时当夏令,暑邪侵入,或过食炙煿辛热而成疾者,暂以苦寒一用,中病即止,终非济生之品。世之惯用寒凉者,闻余言而怪矣!幸思而试之,其利溥哉!若夫尊生之士,不须服食、不须导引、不须吐纳,能大明生死,几于道矣。生之门,死之户,不生则不死。上根顿悟无生,其次莫若寡欲,未必长生,亦可却病。反而求之,人之死,由于生,人之病,由于欲。上工治未病,下工治已病。已病矣,绎其致病之根,由于不谨。急远房帏,绝嗜欲,庶几得之。世人服食以图长生惑矣,甚者日服补药,以资纵欲,则惑之甚也。

天上地下,阴阳之定位。然地之气每交于上,天之气每交于下,故地天为泰,天地为否。圣人参赞天地,有转否为泰之道。如阳气下陷者,用味薄气轻之品,若柴胡、升麻之类,举而扬之,使地道左旋,而升于九天之上。阴气不降者,用感秋气肃杀为主,若瞿麦、扁蓄之类,抑而降之,使天道右迁而入于九地之下。此东垣补中益气汤,万世无穷之利,不必降也,升清浊自降矣。

春秋昼夜,阴阳之门户。一岁春夏为阳,秋冬为阴。一月朔后为阳,望后为阴。一日昼为阳,夜为阴。又按十二时而分五脏之阴阳,医者全凭此,以明得病之根原,而施治疗之方术。

春夏秋冬,非今行夏之时,当依周正建子。冬至一阳生,夏至一阴生,此二至最为紧要。至者极也,阴极生阳,绝处逢生,自无而有。阳极生阴,从有而无,阳变阴化之不同也。若春分秋分,不过从其中平分之耳。然其尤重者,独在冬至。故《易》曰:先王以至日闭关。闭关二字,须看得广。观《月令》云:是月斋戒掩身,以待阴阳之所定,则不止关市之门矣。

或问:冬至一阳生,当渐向暖和,何为腊月大寒,冰雪反盛?夏至一阴生,当渐向清凉,何为三伏溽暑,酷热反炽?亦有说乎?曰:此将来者进,成功者退。隐微之际,未易以明也。盖阳复于下,逼阴于上。井水气蒸,而坚冰至也。阴盛于下,逼阳于上。井水寒,而雷电合也。今人病面红口渴,烦燥喘咳者,谁不曰火盛之极,抑孰知其为肾中阴寒所逼乎?以寒凉之药进而毙者,吾不知其几矣!冤哉,冤哉!

朔望分阴阳者,初一日为死魄,阴极阳生。初三日而朏,十三日而几望,十五则盈矣。渐至二十已后,月廓空虚,海水东流,人身气血亦随之。女人之经水,期月而满,满则溢,阴极而少阳生,始能受孕,故望以前属阳。

阳病则昼重而夜轻,阳气与病气交旺也。阴病则昼轻而夜重,阴气与病气交旺也。若夫阳虚病则昼轻,阴虚病则夜轻,阴阳各归其分也。治之者既定其时,以证其病。若未发之时,当迎而夺之。如孙子之用兵,在山谷则塞渊泉,在水陆则把渡口。若正发之时,当避其锐锋。若势已杀,当击其惰归,恐旷日迟久,反生他患也。至于或昼或夜,时作时止,不时而动,是纯虚之证。又不拘于昼夜之定候,当广服补药,以养其正。如在平川广漠,当清野千里。又以十二时,分配五脏六腑,自子至午,行阳之分;自午至亥,行阴之分。仲景云:少阴之病欲解时,从子至寅。乘此阳道方亨之时而投之,药易以入。故仲景《伤寒论》中,逐时分治,不可不考。

年月日时,皆当各分阴阳,此其大略也。独甲子运气,《内经》虽备言之,往往不验。当时大挠作甲子,即以本年、本月、本日、本时为始,统纪其数如此,未必能直推至上古。甲子年、甲子月、日时为历元也。《内经》特明气运有如许之异,民病亦有如许之别如此。读《内经》者,不可执泥。譬如大明统历,选择已定,可信乎?不可信乎?

阳一而实,阴二而虚。盖阴之二,从阳一所分。故日秉全体,月有盈亏。人之初生,纯阳无阴,赖其母厥阴乳哺,而阴始生。是以男子至二八,而精始通,六十四而精已绝。女子至二七,而经始行,四十九而经已绝。人身之阴,止供三十年之受用,可见阳常有余,阴常不足。况嗜欲者多,节欲者少,故自幼至老,补阴之功,一日不可缺。此阴字指阴精而言,不是泛言阴血。今之以四物汤补阴者误也。王节斋云:水虚成病者,十之八九;火虚成病者,十之一二,微得其意矣。褚侍中云:男子阴已耗,而思色以降其精,则精不出而内败,小便道涩如淋,阳已痿而复竭之,则大小便牵痛,愈痛则愈便,愈便则愈痛。玩褚王二公之言,阴中有水有火,水虚者固多,火衰者亦不少。未有精泄已虚,而元阳能独全者。况阴阳互为其根,议补阴者,须以阳为主,盖无阳则阴无以生也。

男子抱阳而负阴,女子抱阴而负阳。人身劈中分阴阳左右,男子右属火而为气,左属水而为血。女子右属水,而左属火。凡人半肢风者,男子多患左,女子多患右,岂非水不能营耶?

此皆泛言阴阳之理,有根阴根阳之妙。不穷其根,阴阳或几乎息矣。谈阴阳者,俱曰:气血是矣。讵知火为阳气之根,水为阴血之根。盍观之天地间,日为火之精,故气随之;月为水之精,故潮随之。然此阴阳水火,又同出一根,朝朝禀行,夜夜复命,周流而不息,相偶而不离。惟其同出一根,而不相离也。故阴阳又各互为其根,阳根于阴,阴根于阳,无阳则阴无以生,无阴则阳无以化。从阳而引阴,从阴而引阳,各求其属而穷其根也。世人但知气血为阴阳,而不知水火为阴阳之根。能知水火为阴阳,而误认心肾为水火之真,此道之所以不明不行也。试观之天上,金木水火土五星见在,而日月二曜,所以照临于天地间者,非真阴真阳乎?人身心肝脾肺肾五行俱存,而所以运行于五脏六腑之间者,何物乎?有无形之相火行阳二十五度,无形之肾水行阴二十五度,而其根则原于先天太极之真,此所以为真也。一属有形,俱为后天,而非真矣,非根矣。谓之根,如木之根,而枝叶所由以生者也。

既有真阴真阳,何谓假阴假阳?曰:此似是而非,多以误人,不可不知。如人大热发燥,口渴舌燥,非阳证乎?余视其面色赤,此戴阳也。切其脉,尺弱而无力,寸关豁大而无伦,此系阴盛于下,逼阳于上,假阳之证。余以假寒之药,从其性而折之,顷刻平矣。如人恶寒,身不离复衣,手足厥冷,非阴证乎?余视其面色滞,切其脉涩,按之细数而有力。此系假寒之证,寒在皮肤,热在骨髓。余以辛凉之剂,温而行之,一汗而愈。凡此皆因真气之不固,故假者得以乱其真。假阳者,不足而示之有余也。假阴者,有余而示之不足也。既已识其假矣,而无术以投其所欲,彼亦捍格而不入。经曰:伏其所主,而先其所因。其始则异,其终则同,可使去邪,而归于正矣。

有偏阴偏阳者,此气禀也。太阳之人,虽冬月身不须绵,口常饮水,色欲无度,大便数日一行,芩、连、栀、柏、大黄、芒消,恬不知怪。太阴之人,虽暑月不离复衣,食饮稍凉,便觉腹痛泄泻,参术姜桂,时不绝口,一有欲事,呻吟不已。此两等人者,各禀阴阳之一偏者也。与之谈医,各执其性之一偏,而目为全体,常试而漫为之。虽与之言,必不见信。是则偏之为害,而误人多矣。今之为医者,鉴其偏之弊,而制为不寒不热之方,举世宗之,以为医中王道。岂知人之受病,以偏得之。感于寒则偏于寒,感于热则偏于热,以不寒不热之剂投之,何以补其偏而救其弊哉!故以寒治热,以热治寒,此方士之绳墨也。然而苦寒频进,而积热弥炽。辛热比年,而沉寒益滋者,何耶?此不知阴阳之属也。经曰:诸寒之而热者取之阴,诸热之而寒者取之阳,所谓求其属也。斯理也,惟王太仆能穷之,注云:寒之不寒,是无水也。热之不热,是无火也。无水者,壮水之主,以镇阳光。无火者,益火之原,以消阴翳。启玄达至理于绳墨之外,而开万世医学之源也。

阴阳者虚名也,水火者实体也。寒热者,天下之淫气也。水火者,人之真元也。淫气凑疾,可以寒热药施之。真元致病,即以水火之真调之。然不求其属,投之不入。先天水火,原属同宫,火以水为主,水以火为原。故取之阴者,火中求水,其精不竭。取之阳者,水中寻火,其明不熄。斯大寒大热之病,得其平矣。偏寒偏热之士,不可与言也。至于高世立言之士,犹误认水火为心肾,无怪乎后人之懵懵也。


五　行　论

以木火土金水,配心肝脾肺肾,相生相克,素知之矣。诸书有云,五行惟一,独火有二,此言似是而非。论五行俱各有二,奚独一火哉?若论其至。五行各有五,五五二十五,五行各具一太极,此所以成变化而行鬼神也。今以五行之阴阳生死言之:木有甲木属阳,乙木属阴。人身之胆是甲木,属足少阳。肝是乙木,属足厥阴。甲木生于亥而死于午,乙木生于午而死于亥;火有丙火属阳,丁火属阴。人身之相火属手少阳,心火属手少阴。丙火生于寅而死于酉,丁火生于酉而死于寅;水有壬水属阳,癸水属阴。人身之肾水属足少阴,膀胱属足太阳。壬水生于申而死于卯,癸水生于卯而死于申;土有戊土属阳,己土属阴。人身之胃土属足阳明,脾土属足太阴。戊土生于寅而死于酉,己土生于酉而死于寅;金有庚金属阳,辛金属阴。人身之肺金属手太阴,大肠金属手阳明。庚金生于巳而死于子,辛金生于子而死于巳。欲察病情者,专以时日之生旺休囚,而验其阴阳之属。如胆火旺,则寅卯旺而午未衰。肝火旺,则午未甚而亥子衰。五行各以其类推之。

独土金随母寄生,故欲补土金者,从寄生处而补其母。是以东垣有隔二之治,是从母也。有隔三之治,又从母之外家也。土金惟寄生,故其死为真死,惟水火从真生,故其死不死,绝处逢生矣。归库者,绝其生气而收藏也。反魂者,续其死气而变化也。况水火随处有生机,钻木可取,击石可取,圆珠可取。方诸取水,掘地取水,承露取水。若金死不救,土死不救,木死不救,是以余于五行中,独重水火。而其生克之妙用,又从先天之根,而与世论不同。

近世人皆曰:水克火。而余独曰:水养火。世人皆曰:金生水。而余独曰:水生金。世人皆曰:土克水。而余独于水中补土。世人皆曰:木克土。而余独升木以培土。若此之论,颠倒拂常,谁则信之。讵知君相二火,以肾为宫。水克火者,后天有形之水火也。水养火者,先天无形之水火也。海中之金,未出沙土,不经锻炼,不畏火,不克木。此黄钟根本,人之声音,出自肺金,清浊轻重,丹田所系。不求其原,徒事于肺,抑末也。今之言补肺者,人参黄芪。清肺者,黄芩麦冬。敛肺者,五味诃子。泻肺者,葶苈枳壳。病之轻者,岂无一效。若本源亏损,毫不相干。盖人肺金之气,夜卧则归藏于肾水之中,丹家谓之母藏子宫,子隐母胎。此一脏名曰娇脏,畏热畏寒。肾中有火,则金畏火刑而不敢归。肾中无火,则水冷金寒而不敢归,或为喘胀,或为咳哕,或为不寐,或为不食,如丧家之狗。斯时也,欲补土母以益子,喘胀愈甚,清之泻之,肺气日消,死期迫矣。惟收敛者,仅似有理,然不得其门从何而入?《仁斋直指》云:肺出气也,肾纳气也。肺为气之主,肾为气之本。凡气从脐下逆奔而上者,此肾虚不能纳气归元也。毋徒从事于肺,或壮水之主,或益火之原,火向水中生矣。

若夫土者,随火寄生,即当随火而补。然而补火,有至妙之理。阳明胃土,随少阴心火而生,故补胃土者,补心火。而归脾汤一方,又从火之外家而补之。俾木生火,火生土也。太阴脾土,随少阳相火而生,故补脾土者,补相火。而八味丸一方,合水火既济而蒸腐之,此一理也至理也。人所不知,人所不信,余持申言之。盖混沌之初,一气而已,何尝有土?自天一生水,而水之凝成处始为土,此后天卦位。艮土居坎水之次也,其坚者为石,而最坚者为金。可见水土金,先天之一原也。又有补子之义,盖肺为土之子,先补其子,使之不食母之乳,其母不衰,亦见金生土之义,又有化生之妙,不可不知。甲木戊土所畏,畏其所胜。不得已以己妹嫁之,配为夫妇,后归外氏成家。此甲己化土,其间遇龙则化,不遇龙则不化。凡化物以龙为主,张仲景立建中汤,以健脾土。木曰曲直,曲直作酸,芍药味酸属甲木。土曰稼穑,稼穑作甘,甘草味甘属己土。酸甘相合,甲己化土。又加肉桂,盖桂属龙火,使助其化也。仲景立方之妙类如此,又以见木生土之义。盖土无定位,旺于四季,四季俱有生理故及之。至于木也者,以其克土,举世欲伐之。余意以为,木借土生,岂有反克之理?惟木郁于下,故其根下克。盖木气者,乃生生之气,始于东方。盍不观之为政者,首重农事。先祀芒神,芒神者木气也,春升之气也,阳气也、元气也、胃气也,同出而异名也。我知种树而已,雨以润之,风以散之,日以暄之,使得遂其发生长养之天耳。及其发达既久,生意已竭,又当敛其生生之气,而归于水土之中,以为来春发生之本,焉有伐之之理?此东垣《脾胃论》中用升柴以疏木气,谆谆言之详也。但未及雨润风散,与夫归根复命之理,余于木郁论中备言之。总之申明五行之妙用,专重水火耳。


论五行各有五


以火言之,有阳火、有阴火、有水中之火、有土中之火、有金中之火、有木中之火。阳火者,天上日月之火,生于寅而死于酉。阴火者,炳烛之火,生于酉而死于寅。此对待之火也,水中火者,霹雳火也。即龙雷之火,无形而有声,不焚草木,得雨而益炽,见于季春而伏于季秋。原夫龙雷之见者,以五月一阴生,水底冷而天上热。龙为阳物,故随阳而上升。至冬一阳来复,故龙亦随阳下伏,雷亦收声。人身肾中相火,亦犹是也。平日不能节欲,以致命门火衰,肾中阴盛,龙火无藏身之位,故游于上而不归。是以上焦烦热咳嗽等证,善治者,以温肾之药,从其性而引之归原,使行秋冬阳伏之令,而龙归大海,此至理也。奈何今之治阴虚火衰者,以黄柏知母为君,而愈寒其肾,益速其毙,良可悲哉!若有阴虚火旺者,此肾水干枯而火偏盛,宜补水以配火,亦不宜苦寒之品以灭火。壮水之主,以镇阳光,正谓此也。如灯烛火,亦阴火也,须以膏油养之,不得杂一滴寒水,得水即灭矣。独有天上火入于人身,如河间所论六气暑热之病,及伤暑中暑之疾,可以凉水沃之,可以苦寒解之。其余炉中火者,乃灰土中无焰之火,得木则烟,见湿则灭,须以炭培,实以温烬。人身脾土中火,以甘温养其火,而火自退。经曰:劳者温之,损者温之。甘能除大热,温能除大热,此之谓也。

空中之火,附于木中,以常有坎水滋养,故火不外见。惟干柴生火,燎原不可止遏,力穷方止。人身肝火内炽,郁闷烦躁,须以辛凉之品发达之。经曰:木郁则达之,火郁则发之,使之得遂其炎上之性。若以寒药下之,则愈郁矣。热药投之,则愈炽矣。

金中火者,凡山中有金银之矿,或五金埋瘗之处,夜必有火光。此金郁土中而不得越,故有光辉发见于外。人身皮毛空窍中,自觉针刺蚊咬,及巅顶如火炎者,此肺金气虚,火乘虚而现,肺主皮毛也故也。经曰:东方木实,因西方金虚也。补北方之水,即所以泻南方之火。虽曰治金中之火,而通治五行之火,无余蕴矣。

以水言之,有阳水、有阴水、有火中之水、有土中之水、有金中之水、有木中之水。阳水者,坎水也,气也。希夷先生《阴阳消息》论曰:坎以一阳陷于二阴,水气潜行地中,为万物受命根本。盖润液也,气之液也。《月令》于仲秋云:杀气浸盛,阳气日衰水始涸,是水之涸,地之死也。于仲冬云:水泉动,是月一阳生,是水之动地之生也。谓之火中之水可也,谓之土中之水可也。阴水者,兑泽也,形也。一阴上彻于二阳之上,以有形之水,普施万物,下降为资生之利泽。在上即可谓雨露之水,在下即为大溪之水。人之饮食入胃,命门之火,蒸腐水谷,水谷之气,上熏于肺,肺通百脉,水精四布,五经并行,上达皮毛,为汗为涕为唾为津;下濡膀胱,为便为液。至于血亦水也,以其随相火而行,故其色独红,周而复始,滚滚不竭。在上即可为天河水,在下即为长流水,始于西北天门,终于东南地户。正所谓黄河之水天上来,奔流到海不复回。故黄河海水,皆同色也。

金中之水,矿中之水银是也。在人身为骨中之髓,至精至贵,人之宝也。木中水者,巽木入于坎水而上出,其水即木中之脂膏。人身足下有涌泉穴,肩上有肩井穴,此暗水潜行之道。凡津液润布于皮肤之内者,皆井泉水也。夫水有如许之不同,总之归于大海,天地之水,以海为宗。人身之水,以肾为源,而其所以能昼夜不息者,以其有一元之乾气为太极耳!此水中之五行也。明此水火之五行,而土木金可例推矣。经曰:纪于水火,余气可知。


卷之二　主客辨疑

中　风　论

王安道《中风辨》:

人有卒暴僵仆,或偏枯,或四肢不举,或不知人,或死或不死者,世以中风呼之,而方书以中风治之。余考诸《内经》,则曰:风之伤人也,或为寒热,或为热中,或为寒中,或为疠风,或为偏枯,或为风也。其卒暴僵仆,不知人,四肢不举者,并无所论,止有偏枯一论而已。及观《千金方》则引岐伯曰:中风大法有四:一曰偏枯。二曰风靡。三曰风癔。四曰风痹。《金匮要略》中风篇云:寸口脉浮而紧,紧则为寒,浮则为虚。寒虚相搏,邪在皮肤。浮者血虚,络脉空虚。贼邪不泻,或左或右,邪气反缓,正气即急。正气引邪,[image: ]
 僻不遂。邪在于络,肌肤不仁。邪在于经,即重不胜。邪入于腑,即不识人。邪入于脏,舌即难言,口吐涎沫。由是观之,知卒暴僵仆不知人,偏枯四肢不举等证,固为因风而致者矣,故用大小续命、西州续命、排风、八风等诸汤散治之。及近代刘河间、李东垣、朱彦修,三子者出,所论始与昔人异矣。河间主乎火,东垣主乎气,彦修主乎湿,反以风为虚象,而大异于昔人矣。以予观之,昔人三子之论,皆不可偏废。但三子以相类中风之病,视为中风而立论,故使后人狐疑而不能决。殊不知因于风者,真中风。因于火、因于气、因于湿者,类中风而非中风也。三子之所论者,自是因火、因气、因湿,而为暴病暴死之证,与风何相干哉!如《内经》所谓三阴三阳发病,为偏枯痿易,四肢不举,亦未尝必因于风而后然也。夫风火气湿之殊,望闻问切之间,岂无所辨乎?辨之为风,则从昔人以治之。辨之为火气湿,则从三子以治之。如此庶乎析理明,而用法当矣。惟其以因火、因气、因湿之证,强引风而合论之,所以真伪不分,而名实相紊。若以因火、因气、因湿证分出之,则真中风病彰矣。


王安道之论甚妙,但类中风与真中风并论,无轻重缓急之分,亦不能无弊。愚意邪之所凑,其气必虚。内伤者间而有之,“间”字,当作五百年间出之间。当专主虚论,不必兼风。河间、东垣各发前人所未发,至为精妙,但有论无方,后人何所依从?而彦修以阴虚立论,亦发前人所未发,惜发以气血湿痰为主,而不及真阴,不能无遗弊于后世焉。



东垣云:有中风者,卒然昏愦,不省人事,痰涎壅盛,语言蹇涩等证。此非外来风邪,乃本气自病也。凡人年逾四旬,气衰之际,或忧喜忿怒伤其气者,多有此证。壮岁之时无有也。若肥盛者,则间而有之,亦是形盛气衰而如此耳。


观东垣之论,当以气虚为主。纵有风邪,亦是乘虚而袭。经曰:邪之所凑,其气必虚是也。当此之时,岂寻常药饵能通达于上下哉?急以三生饮一两,加人参一两,煎服即苏。夫三生饮乃行经治痰之剂,斩关夺旗之将,每服必用人参两许,驾驱其邪,而补助真气。否则不惟无益,适以取败。观先哲用芪、附、参附,其义可见矣。若遗尿手撒口开鼾睡为不治,然用前药,多有得生者,不可不知。



河间曰:所谓中风瘫痪者,非为肝木之风实甚,而卒中之,亦非外中于风。良由将息失宜,心火暴甚,肾水虚衰,不能制之,则阴虚阳实,而热气拂郁,心神昏冒,筋骨不用,而卒倒无知也。亦有因喜怒思悲恐,五志有所过极而卒中者。夫五志过极,皆为热甚。俗云风者,言末而忘其本也。


观刘氏之论,则以风为末,而以火为本。世之尊刘氏者,专以为刘氏主火之说。殊不知火之有余,水之不足也。刘氏原以补肾为本,观其地黄饮子之方可见矣。故治中风,又当以真阴虚为本。

注云:舌喑不能言,足废不能行。此谓少阴气厥不至,急当温之,名曰痱证。

但阴虚有二,有阴中之水虚,有阴中之火虚。火虚者,专以河间地黄饮子为主。水虚者,又当以六味地黄为主。果是水虚,则辛热之药,与参芪之品俱不可加。



河间、东垣专治本而不治风,可为至当不易之论,学者必须以阴虚阳虚为主。自后世医书杂出,而使后学狐疑不决。《丹溪纂要》曰:有气虚、有血虚、有湿痰,左手脉不足,及左半身不遂者,以四物汤补血之剂为主,而加以竹沥姜汁。右手脉不足,及右半身不遂者,以四君子补气之剂,而佐以竹沥、姜汁。如气血两虚,而挟痰盛者,以八物汤为主,而加南星、半夏、竹沥、姜汁之类。丹溪之论,平正通达,宜世之人盛宗之。但持此以治中风,而多不效,或少延而久必毙,何也?盖治气血痰之标,而不治气血痰之本也。人之有是四肢也,如木之有枝干也。人之气血,荣养乎四肢也,犹木之浆水,灌溉乎枝叶也。木有枝叶,必有根本,人之气血,岂无根本乎?人有半身不遂,而迁延不死者,如木之根本未甚枯,而一边之枝干先萎耳。人有形容肥壮,忽然倒仆而即毙者,如木之根本已绝,其枝叶虽滋荣,犹枯杨生华,何可久也?忽遇大风而摧折矣。观此则根本之论明矣。然所谓气血之根本者何?盖火为阳气之根,水为阴气之根,而火与水之总根,两肾间动气是也。此五脏六腑之本,十二经之源,呼吸之门,三焦之根。又名守邪之神。经曰:根于中者,命曰神机,神去则机息。根于外者,名曰气立,气止则化绝。今人纵情嗜欲,以致肾气虚衰,根先绝矣。一或内伤劳役,或六淫七情,少有所触,皆能卒中。此阴虚阳暴绝也,须以参附大剂,峻补其阳,继以地黄丸、十补丸之类,填实真阴。又有心火暴甚,肾水虚衰,又兼之五志过极,以致心神昏闷,卒倒无知,其手足牵掣,口眼㖞斜,乃水不能荣,筋急而纵也。俗云风者,乃风淫末疾之假象,风自火出也,须以河间地黄饮子,峻补其阴。继以人参、麦门冬、五味之类,滋其化源。此根阳根阴之至论也。若夫所谓痰者,凡人将死之时,必有痰,何独中风为然?要之痰从何处来?痰者水也,其原出于肾。张仲景曰:气虚痰泛,以肾气丸补而逐之。观此凡治中风者,既以前法治其根本,则痰者不治而自去矣。若初时痰涎壅盛,汤药不入,少用稀涎散之类,使喉咽疏通,能进汤液即止。若欲必尽攻其痰,顷刻立毙矣。戒之哉,戒之哉!

或问:人有半肢风者,必须以左半身属血,右半身属气,岂复有他说乎?曰:未必然。人身劈中分阴阳水火,男子左属水,右属火。女子左属火,右属水。男子半肢风者多患左,女子半肢风者多患右。即此观之,可见以阴虚为主。又有一等人,身半以上俱无恙如平人,身半以下,软弱麻痹,小便或涩或自遗,果属气乎?属血乎?此亦足三阴之虚证也,不可不知。

经曰:胃脉沉鼓涩,胃外鼓大,心脉小坚急,皆得偏枯。男子发左,女子发右。不喑舌转可治,三十日起。其从者喑,三岁起,年不满二十者,三岁死。盖胃与脾为表里,阴阳异位,更实更虚,更逆更从,或从内,或从外。是故胃阳虚,则内从于脾。内从于脾,则脾之阴盛,故胃脉沉鼓涩也。涩为多血少气,胃之阳盛,则脾之阴虚。虚则不得与阳主内,反从其胃,越出于部分之外。故胃脉鼓大于臂外也,大为多气少血。心者元阳君主宅之,生血生脉,因元阳不足,阴寒乘之,故心脉小坚急。小者阳不足也,坚急者阴寒之邪也。夫如是心胃脾三脉,凡有其一,即为偏枯者。何也?盖心是天真神机开发之本,胃是谷气充大真气之标。标本相得,则胸膈间之膻中气海,所留宗气盈溢,分布四脏三焦,上下中外,无不周遍。若标本相失,则不能致其气于气海,而宗气散矣。故分布不周于经脉,则偏枯。不周于五脏则喑。即此言之,是一条可为后之诸言偏枯者纲领也,未有不因真气不周而病者也。

《乾坤生气》云:凡人有手足渐觉不遂,或臂膊及髀股指节麻痹不仁;或口眼歪斜,语言謇涩;或胸膈迷闷,吐痰相续;或六脉弦滑而虚软无力,虽未至于倒仆,其中风晕厥之候,可指日而决矣,须预防之。愚谓预防之理,当节饮食,戒七情,远房事,此至要者也。如欲服饵预防,须察其脉证之虚实。如两尺虚衰者,以六味地黄、八味地黄,培补肝肾。如寸关虚弱者,以六君子、十全大补之类,急补脾肺,才有补益。若以搜风顺气,及清气化痰等药,适所以招风取中也,不可不知。

岐伯谓中风大法有四:一曰偏枯,谓半身不遂而痛也。如木之根本未甚枯,而一边枝干先萎者是也。言不变,志不乱,病在分腠之间,巨针取之。益其不足,损其有余,乃可复也。二曰风痱,谓身无疼痛,四肢不收也,如瘫痪是也。瘫者坦也,筋脉弛纵,坦然而不举也。痪者涣也,血气涣散而无用也。志乱不甚,其言微知可治,甚则不能言,不可治也。三曰风懿,谓奄然忽不知人也,咽中塞窒,舌强不能言,则是急中风。而其候也,发汗身软者生,若汗不出,身硬唇干者死。视其鼻、人中左右上下白者可治,一黑一赤吐沫者死。四曰风痹,谓诸痹类风状也。经曰:风寒湿三气,合而成痹。曰痛痹,筋骨掣痛。曰著痹,著而不行。曰行痹,走注疼痛。曰周痹,身疼痛。又曰行痹属风,痛痹属寒,著痹属湿。如正气不足之证,只补正气,不必祛邪。如邪气有余,若痹证之类,虽以扶正气为主,不可不少用祛邪之法,如易老天麻丸之类。


口眼㖞斜

《灵枢》言足阳明之筋,其病颊筋有寒,则急引颊移口。热则筋弛,纵缓不能收,故僻。是左寒右热,则左急而右缓;右寒左热,则右急而左缓。故偏于左者,左寒而右热,偏于右者,右寒而左热也。夫寒不可径用辛热之剂。盖左中寒,则逼热于右。右中寒,则迫热于左。阳气不得宣行故也。


口之㖞,灸以地仓。目之斜,灸以承泣。苟不效,当灸人迎。夫气虚风入而为偏,上不得出,下不得泄,真气为风邪所陷,故宜灸。经曰:陷下则灸之是也。



惟外中风邪者,方有㖞斜等证。若夫热则生风者,不可谓尽得病于窗隙之风,纵有㖞斜等证,乃假象也,亦不甚。盖火胜则金衰,金衰则木盛,木盛则生风。惟润燥则风自息,不必用前灸法。

素问曰:诸风掉眩,支痛强直筋缩,为厥阴风木之气。自大寒至小满,风木君火二气之位。风主动,善行数变。木旺生火,风火属阳,多为兼化。且阳明燥金,主于紧敛缩劲,风木为病,反见燥金之化。由亢则害,承乃制,谓己极过,则反似胜己之化,故木极似金。况风能胜湿而为燥,风病势甚而成筋缩燥之甚也。此等证候,正所谓风淫所胜,治以清凉者也,不宜用桂附。

或问曰:当此之时,小续命汤可用乎?曰:未必然。小续命汤,此仲景《金匮要略》治冬月直中风寒之的方,即麻黄桂枝汤之变方也。其间随六经之形证,逐一加减,未便可按方统用其全方也。如太阳无汗,于本方中倍麻黄、杏仁、防风;如有汗恶风,于本方中倍桂枝、芍药、杏仁;如阳明无汗身热不恶风,于本方中加石膏、知母、甘草;有汗身热不恶风,于本方中加葛根、桂枝、黄芩;如太阳无汗身凉,于本方中加附子、干姜、甘草;少阴经中有汗无热,于本方中加桂枝、附子、甘草。凡中风无此四证,六经混淆,系于少阳、厥阴,或肢节挛痛,或麻木不仁,每续命八两,加羌活四两,连翘六两。此系六经有余之表证,须从汗解。如有便溺阻隔,宜三化汤,或《局方》麻仁丸通利之。虽然,邪之所凑,其气必虚,世间内伤者多,外感者间而有之,此方终不可轻用也。

许学士云:气中者,因七情所伤。

经曰:神伤于思虑则肉脱,意伤于忧愁则肢废,魂伤于悲哀则筋挛,魄伤于喜乐则衰槁,志伤于盛怒则腰脊重,难俯仰也。又曰:暴怒伤阴,暴喜伤阳。故忧愁不已,气多厥逆,牙关紧急。若作中风误治,杀人多矣。盖中风者,身温且多痰涎。中气者,身凉而无痰涎,宜苏合香丸灌之,即苏。经曰:无故而喑,脉不至者,虽不治自已。谓气暴逆气,气复自愈。

王节斋云:饮食过伤,变为异常急暴之病,人所不识。多有饮食醉饱之后,或感风寒,或著气恼,食填太阴胃气不行,须臾厥逆,昏迷不省。若误作中风、中气治之立毙。惟以阴阳淡盐汤探吐之,食出即愈。经曰:上部有脉,下部无脉,法当吐,不吐则死。详见《格致余论》木郁则达之条下。已上二条论,当与厥门互看。

有一等形体肥胖,平素善饮,忽一日舌本硬强,语言不清,口眼㖞斜,痰气上涌,肢体不遂。此肥人多中,以气盛于外而歉于内也,兼之酒饮湿热之证,须用六君子,加煨葛根、山栀、神曲而治之。

有一人久病滞下,忽一日昏仆,目上视,溲注而汗泻,脉无伦。丹溪先生曰:此阴虚阳暴绝也。得之病后而酒阻内,急治人参膏,而促灸其气海。顷之手动,又顷之唇动,参膏成三饮之而苏,后服尽数斤而愈。予观此,凡人大病后及妇人产后,多有此证,不可不知。


按丹田气海与肾脉相通,人于有生之初,先生命门,胞系在脐。故气海丹田,实为生气之源,十二经之根本也。故灸而效。



华佗救阳脱方,用附子一个,重一两,切作八片,白术、干姜各五钱,木香二钱,为末,煎。先用葱白一握炒熟,熨脐下。次候药冷,灌服。须臾又进一服。

有一妇人先胸胁胀痛,后四肢不收,自汗如雨,小便自遗,大便不实,口紧目𥆧,饮食颇进。十余日,或以为中脏甚忧,请薛立斋先生视之。曰:非也。若风既中脏,真气既脱,恶证既见,祸在反掌,焉能延至十日?乃候其色,面目俱赤而或青,诊其脉左三部洪数,惟肝尤甚。乃知胸乳胀痛,肝经血虚,肝气否塞也。四肢不收,肝经血虚不能养筋也。自汗不止,肝经血热,津液妄泄也。小便自遗,肝经热甚,阴挺失职也。大便不实,肝木炽盛,克脾土也。遂用犀角散四剂,诸证顿愈。又用加味逍遥散调理而安。后因郁怒,前证复作,兼发热呕吐,饮食少思,月经不止。此木盛克土,而脾不能摄血也。用加味归脾为主,佐以逍遥散而愈。后每遇怒,或睡中手足搐搦,复用前药即愈。

唐柳太后病风不能言,脉沉欲脱。群医束手相视,许胤宗曰:是饵阳药无及矣。即以黄芪、防风煮汤数十斛,置床下,气腾腾如雾熏薄之。是夕语,更药之而起。

卢州王守道风噤不能语,王克明令炽炭烧也,上洒以药,置病者于其上,须臾小苏。

已上二法,病至垂绝,汤液不及,亦治法之变者也。

有人平居无疾苦,忽如死人,身不动摇,默默不知人,目闭不能开,口噤不能言,或微知人,恶闻人声,但如眩冒,移时方寤。此由出汗过多,血少气并于血,阳独上而不下,气壅塞而不行,故身如死。气过血还,阴阳复通,故移时方寤,名曰郁冒,亦名血厥。妇人多有之,宜白薇汤、仓公散。

厥

此厥与伤寒二厥不同,不可不知分辨。

阳气衰乏者,阴必凑之。令人五指至膝上皆寒,名曰寒厥,是寒逆于下也,宜六物附子汤主之。阴退则阳进,故阴气衰于下,则阳往凑之,故令人足下热也。热甚则循三阴而上逆,谓之热厥,宜六味地黄丸主之。肝藏血而主怒,怒则火起于肝,载血上行,故令血菀于上。是血气乱于胸中,相薄而厥逆也,谓之薄厥,宜蒲黄汤主之。诸动属阳,故烦劳而扰乎阳,而阳气张大。阳气张大,则劳火亢矣。火炎则水干,故令精绝。是以迁延辟积至于夏月,内外皆热,水益亏而火益亢,孤阳厥逆,如煎如熬,故曰煎厥,宜人参固本丸主之。五尸之气,暴注于人,乱人阴阳气血,上有绝阳之络,下有破阴之纽。形气相离,不相顺接,故令暴厥如死,名曰尸厥,宜二十四味流气饮、苏合香丸主之。寒痰迷闷,四肢逆冷,名曰痰厥,宜姜附汤主之。胃寒即吐蛔虫,名曰蛔厥,宜乌梅丸加理中汤主之。气为人身之阳,一有拂郁,则阳气不能四达,故令手足厥冷。与中风相似,但中风身温,中气身冷耳,名曰气厥,宜八味顺气散主之。


余按常病阳厥补阴,壮水之主。阴厥补阳,益火之源。此阴厥阳厥,与伤寒之阴阳二厥不同,伤寒阳厥,用推陈致新之法。阴厥,则用附子理中。冰炭殊涂,死生反掌。慎之哉,慎之哉!




伤　寒　论

伤寒专祖仲景。凡读仲景书,须将伤寒与中寒分为两门,始易以通晓。为因年久残缺,补遗注释者,又多失次错误,幸历代考正者渐明。逮陶节庵《六书》吴绶《蕴要》二书刊行,而伤寒之理始著。余于至理,未暇详辨,先将伤寒、中寒,逐一辨明,庶不使阴阳二证混乱。夫伤寒治之,得其纲领不难也,若求之多歧,则支离矣。先以阳证言之:夫既云伤寒,则寒邪自外入内而伤之也。其入则有浅深次第,自表达里,先皮毛,次肌肉,又次筋骨肠胃,此其渐入之势然也。若夫风寒之初入,必先太阳寒水之经,便有恶风、恶寒、头痛、脊痛之证。寒郁皮毛,是为表证,若在他经,则无此证矣。脉若浮紧,无汗为伤寒,以麻黄汤发之,得汗为解。浮缓,有汗为伤风,用桂枝汤散邪,汗止为解。若无头疼、恶寒,脉又不浮,此为表证罢而在中。中者何?表里之间也。乃阳明、少阳之分,脉不浮不沉,在乎肌肉之间,谓皮肤之下也。然有二焉:若微洪而长,即阳明脉也。外证鼻干不眠,用葛根汤以解肌;脉弦而数,少阳脉也。其证胁痛耳聋,寒热往来而口苦,以小柴胡汤和之。盖阳明、少阳不从标本,从乎中治也。若有一毫恶寒,尚在表,虽入中还当兼散邪。过此为邪入里,为实热。脉不浮不沉,沉则按之筋骨之间方是,若脉沉实有力,外证不恶风寒,而反恶热,谵语大渴,六七日不大便,明其热入里,而肠胃燥实也。轻则大柴胡汤,重则三承气汤,大便通而热愈矣。以阴证言之:若初起便怕寒,手足厥冷,或战栗踡卧不渴,兼之腹痛、呕吐泄泻,或口出涎沫,面如刀刮,不发热,而脉沉迟无力,此为阴证。不从阳经传入热证治例,更当看外证如何。轻则理中汤,重则姜附汤、四逆汤以温之。由此观之,可见伤寒者,由皮毛而后入脏腑,初虽恶寒发热,而终为热证,其人必素有火者。中寒者,直入脏腑,始终恶寒,而并无发热等证,其人必无火者。一则发表攻里,一则温中散寒。两门判然明白,何至混杂于中,而使后人疑误耶。

寒伤荣,风伤卫。卫阳也,风亦阳也。阳从阳之类,故风能伤卫。血阴也,寒亦阴也,阴从阴之类,故寒能伤荣。辛甘发散为阳,风宜辛散,寒宜甘发。桂枝辛而热者,故能发散卫中之风邪。麻黄甘而热者,故能发散血中之寒邪。又桂枝、麻黄,气味俱轻,阳中之阳,故能入太阳经,散皮肤间之风寒也。此二方者,乃治冬月正伤寒之的方。霜降后至春分前,此时太阳寒水用事,房劳辛苦之人,其太阳寒水之气,乘虚而客入于太阳经,同气相求,故易以伤也。仲景特以杀气最重,故详言之。其余时月则无伤寒,则二方不可用也。今人医牌上多书:治四时伤寒。名不正则言不顺矣。《活人》言头痛如破者,连须葱白汤。不可便与升麻葛根汤,恐太阳流入阳明,是太阳邪气引入阳明,不能解也。未至少阳者,不可便与柴胡汤。如有恶寒证,本方加麻黄。恶风,加桂枝。如正阳明腑病,不恶寒有汗而渴,当用白虎汤。

太阳经表之表也,行身之背。阳明经表之里也,行身之前。少阳经半表半里也,行乎两胁之旁。过此,则少阴、太阴、厥阴,俱入脏而为里。

大凡伤寒邪热传里结实,须看热气浅深用药。今之医,不分当急下可少与宜微和胃气之论,一概用大黄、芒消乱投汤剂下之,因兹枉死者多矣。余谓伤寒之邪,传来非一,治之则殊耳。病有三焦俱伤者,则痞、满、燥、实、坚俱全,宜大承气汤。厚朴苦温以去痞,枳实苦寒以泄满,芒消咸寒以润燥软坚,大黄苦寒以泄实去热,病斯愈矣。邪在中焦,则有燥、实、坚三证,故用调胃承气汤,以甘草和中,芒消润燥,大黄泄实。不用枳实、厚朴,恐伤上焦元气,调胃之名,由此立矣。上焦受伤,则痞而实,用小承气汤。枳实、厚朴之能除痞,大黄之泄实,去芒消不伤下焦真阴,谓不伐其根本也。若夫大柴胡汤,则有表证尚未除,而里证又急,不得不下者,只得以此汤,通表里而缓治之。尤有老弱及血气两虚之人,亦宜用此。故经云:转药孰紧,有芒消者紧也。大承气最紧,小承气次之,柴胡又次之。其大柴胡加芒消,方得转药,盖为病轻者设也。仲景云:荡涤伤寒热积,皆用汤药,切不宜用丸药,不可不知。如欲用此三方,须以手按病人,自胸至小腹,果有硬处,手不可近,方敢下手。然其至妙处,尤须辨舌之燥滑若何,此《金镜录》三十六舌,不可不细玩也。

初病无热,便四肢厥冷,或胸腹中满,或呕吐腹满痛下利,脉细无力。此自阴证受寒,即真阴证,非从阳经传来,便宜温之,不宜少缓。经云:发热恶寒者,发于阳也。无热恶寒者,发于阴也,治宜四逆汤。腹满腹痛,皆是阴症,只有微甚不同,治难一概。腹痛不大便,桂枝芍药汤。腹痛甚,桂枝大黄汤。若自利腹痛,小便清白,宜温中理中,四逆看微甚用。轻者五积散,重者四逆汤,无脉者通脉四逆汤,使阴退而阳复也。

阴毒病,手足指甲皆青,脉沉细而急者,四逆汤。无脉者,通脉四逆汤、阴毒甘草汤。脐中葱熨,气海、关元著艾,可灸二三百壮。乃用温和补气之药,通其内外,以复阳气。若俱不效,死证也。

已上皆真阴证,人皆知之,至于反常,则不易晓。有发热面赤,烦躁揭去衣被,饮冷脉大,误为阳证,投寒药,死者多矣。必须凭脉下药,不问浮沉大小,但指下无力,按至筋骨,全无力者,必有伏阴,不可与凉药。若已曾服过凉药,脉必鼓指而有力,脉又难凭矣。若一应茶汤,及寒热药俱吐者,此阴盛格阳,急用白通汤,加人尿,胆汁,以通拒格之寒。所以仲景《伤寒论》中,传经与直中并论者,正谓有阳证似阴,阴证似阳,所宜详辨。但年久散乱,后人误相补集,致使不明。如太阳证头痛发热,当脉浮而反沉,又似少阴矣,故用麻黄附子细辛汤。如少阴证脉沉,应无热,而反发热者,又似太阳矣,须用干姜附子甘草汤。如阴证四肢厥逆,而阳证亦有厥逆者,此四逆汤与四逆散不同。又如阴证下利,而阳证又有漏底者,此理中汤与黄龙汤不同。若此之类,疑似难明,幸《陶节庵六书》,已明分矣。予又有说焉,若读伤寒书,而不读东垣书,则内伤不明,而杀人多矣。读东垣书,而不读丹溪书,则阴虚不明,而杀人多矣。读丹溪书,而不读薛氏书,则真阴真阳不明,而杀人亦多矣。东垣曰:邪之所凑,其气必虚。世间内伤者多,外感者间而有之。此一“间”字当作五百年间出之间,甚言其无外感也。东垣《脾胃论》,与夫《内伤外感辨》,深明饥饱、劳逸、发热等证,俱是内伤,悉类伤寒,切戒汗下。以为内伤多,外感少,只须温补,不必发散。外感多而内伤少,温补中少加发散,以补中益气汤一方为主,加减出入。如内伤兼伤寒者,以本方加麻黄;兼伤风者,本方加桂枝;兼伤暑者,本方加黄连;兼伤湿者,本方加羌活。实万世无穷之利,东垣特发明阳虚发热之一门也。然世间真阴虚而发热者十之六七,亦与伤寒无异,反不及论何哉?今之人一见发热,则曰伤寒,须用发散。发散而毙,则曰:伤寒之书法已穷,奈何?岂知丹溪发明之外,尚有不尽之旨乎?予尝于阴虚发热者,见其大热面赤口渴烦躁,与六味地黄大剂,一服即愈。如见下部恶寒足冷,上部渴甚燥极,或欲饮而反吐,即以六味汤中加肉桂、五味,甚则加附子冷饮,下咽即愈。予尝以此活人多矣!敢以私秘乎?因制《补天要论》一卷,以补前人之不迨。所望于高明者,再加裁夺,幸甚幸甚。且举伤寒口渴一证言之:邪热入于胃腑,消耗津液故渴。恐胃汁干,急下之,以存津液。其次者,但云欲饮水者,不可不与,不可多与,并无治法。纵有治者,徒知以芩、连、知、柏、麦冬、五味、天花粉,甚则石膏、知母以止渴。此皆有形之水,以沃无形火,安能滋肾中之真阴乎?若以六味地黄大剂服之,其渴立愈,何至传至少阴,而成燥实坚之证乎?既成燥实坚之证,仲景不得已而以承气汤下之,此权宜之伯术。然谆谆有虚人、老弱人之禁,故以大柴胡代之,陶氏以六乙顺气汤代之。岂以二汤为平易乎?代之而愈,所丧亦多矣。况不愈者,十之八九哉。当时,若多用六味、地黄饮子大剂服之,取效虽缓,其益无穷。况阴虚发热者,小便必少,大便必实,其上证口渴烦躁,与伤寒无异。彼之承气者,不过因亢则害,下之以承真阴之气也。予今直探其真阴之源而补之,如亢旱而甘霖一施,土木皆濡,顷刻为清凉世界矣。何不可哉!况肾水既虚矣,复经一下之后,万无可生之理。慎之慎之。吾为此惧,故于补天要论中详言之。

陶节庵亦悟此理,有云:自气而至血,血而复之气者,大承气汤下之。自血而之气,气而复之血者,生地黄黄连汤主之。二者俱不大便,此是承气汤对子,又与三黄石膏汤相表里,是皆三焦胞络虚火之用也。病既危急,只得以此汤,降血中之火耳。陶以血为阴,故有此论,惜乎其不识真阴真阳之至理也。

合而言之,真知其为阳虚也,则用补中益气汤。真知其为阳虚直中也,则用附子理中汤。真知其为阴虚也,则用六味肾气汤。真知其为阴虚无火也,则用八味肾气汤。其间有似阴似阳之假证也,则用寒因热用之法从之,不可少误。惟以补正为主,不可攻邪。正气得力,自然推出寒邪,汗出而愈。攻之一字,仁人之所恶也。百战百胜,战之善者也。不战而屈人之兵,善之善者也,故曰善战者服上刑。


温　病　论

夫“伤寒”二字,盖冬时严寒而成杀厉之气,触冒之而即时病者,乃名伤寒。不即发者,寒毒藏于肌肤,至春变为温,至夏变为暑病。暑病者,热极重于温也。既变为温,则不得复言其为寒,不恶寒而渴者是也。此仲景经文也。其麻黄、桂枝,为即病之伤寒设,与温热何也?受病之源虽同,所发之时则异。仲景治之,当别有方。缘皆遗失而无征,是以各家议论纷纷,至今未明也。刘守真谓欲用麻黄桂枝,必加凉药于其中,以免发黄之病。张子和六神通解散,以石膏寒药中,加麻黄、苍术,皆非也。盖麻黄、桂枝辛热,乃冬月表散寒邪所宜之药,不宜用于春夏之时。陶氏欲以九味羌活汤,谓一方可代三方,亦非也。羌活汤,易老所制之方,乃治感四时不正之气,如春宜温而反寒,夏宜热而反温,秋宜凉而反热,冬宜寒而反温。又有春夏秋三时,为暴寒所折,虽有恶寒发之证,不若冬时肃杀之气为甚,故不必麻黄、桂枝以散寒,惟宜辛凉之药,通内外而解之。况此方须按六经加减之法,不可全用也。不若逍遥散为尤妙,真可一方代三方也。然则欲治温病者,将如何?余有一法,请申而明之。经曰:不恶寒而渴者是也。不恶寒,则知其表无寒邪矣。曰渴,则知肾水干枯矣。盖缘其人素有火者,冬时触冒寒气,虽伤而亦不甚。惟其有火在内,寒亦不能深入,所以不即发。而寒气伏藏于肌肤,自冬至三四月,历时既久,火为寒郁,中藏亦久,将肾水熬煎枯竭。盖甲木阳木也,借癸水而生。肾水既枯,至此时强木旺,无以为发生滋润之本,故发热而渴,非有所感冒也。海藏谓新邪唤出旧邪,非也。若复有所感,表又当恶寒矣。余以六味地黄滋其水,以柴胡辛凉之药,舒其木郁,随手而应。此方活人者多矣,予又因此而推广之。凡冬时伤寒者,亦是郁火证。若其人无火,则为直中矣。惟其有火,故由皮毛而肌肉,肌肉而腑脏,今人皆曰寒邪传里,寒变为热。既曰寒邪,何故入内而反为热?又何为而能变热耶?不知即是本身中之火,为寒所郁而不得泄,一步反归一步,日久则纯热而无寒矣。所以用三黄解毒,解其火也。升麻葛根,即火郁发之也。三承气,即土郁则夺之。小柴胡汤,木郁达之也。其理甚简而易,只多了传经六经诸语,支离多歧。凡杂证有发热者,皆有头疼、项强、目痛、鼻干、胁痛、口苦等证,何必拘为伤寒,局伤寒方以治之也?余于冬月正伤寒,独麻黄桂枝二方,作寒郁治。其余俱不恶寒者,作郁火治。此不佞之创论也,闻之者孰不骇然吐舌。及阅虞天民《医学正传》伤寒篇云:有至人传曰:传经伤寒,是郁病。余见之,不觉窃喜,以为先得我心之同然。及考之《内经》帝曰:人伤于寒,而传为热何也?岐伯曰:寒气外凝内郁之理,腠理坚致,玄府闭密,则气不宣通,湿气内结,中外相薄,寒盛热生,故人伤于寒,转而为热。汗之则愈,则外凝内郁之理可知。观此,而余以伤寒为郁火者,不为无据矣,故特著郁论一篇。

论阳毒阴毒

《金匮要略》云:阳毒之为病,面赤斑斑如锦纹,咽喉痛,唾脓血,五日可治,七日不可治。

阴毒之为病,面目青,身痛如被杖,咽喉痛,死生如阳毒,升麻鳖甲汤并主之。

《千金》云:阳毒汤,治伤寒一二日,变成阳毒。或服药吐下后,变成阳毒。身重腰脊背痛,烦闷不安,狂言或走,或见鬼神,或吐血下利,其脉浮。


郁　病　论

《内经》曰:木郁则达之,火郁则发之,土郁则夺之,金郁则泄之,水郁则折之。然调其气,过者折之,以其畏也,所谓泻之。

注《内经》者,谓达之、吐之也,令其条达也。发之,汗之也,令其疏散也。夺之,下之也,令其无壅凝也。泄之,谓渗泄解表,利小便也。折之,谓制其冲逆也。予谓凡病之起,多由于郁。郁者,抑而不通之义。《内经》五法,为因五运之气所乘而致郁,不必作忧郁之郁。忧,乃七情之病,但忧亦在其中。丹溪先生云:气血冲和,百病不生,一有怫郁,诸病生焉。又制为六郁之论,立越鞠丸以治郁。曰气、曰湿、曰热、曰痰、曰血、曰食,而以香附、抚芎、苍术,开郁利气为主。谓气郁而湿滞,湿滞而成热,热郁而成痰,痰滞而血不行,血滞而食不消化,此六者相因为病者也。此说出而《内经》之旨始晦。《内经》之旨,又因释注之误,而复晦。此郁病之明于世久矣,苟能神而明之,扩而充之,其于天下之病,思过半矣。且以注《内经》之误言之,其曰达之谓吐之,吐中有发散之义。盖凡木郁,乃少阳胆经半表半里之病,多呕酸吞酸证,虽吐亦有发散之益,但谓无害耳。焉可便以吐字该达字耶!达者,畅茂调达之义。王安道曰:肝性急怒气逆,肢胁或胀,火时上炎,治以苦寒辛散而不愈者,则用升发之药,加以厥阴报使而从治之。又如久风入中为飧泄,及不因外风之入,而清气在下为飧泄,则以轻扬之剂,举而散之。凡此之类,皆达之之法也。此王氏推广达之之义甚好。火郁则发之,发之汗之也,东垣升阳散火汤是也。使势穷则止,其实发与达不相远。盖火在木中,木郁则火郁相因之理,达之即所以发之,即以达之之药发之,无有不应者。但非汗之谓也,汗固能愈,然火郁于中,未有不蒸蒸汗出,须发之得其术耳。土郁夺之,谓下夺之。如中满腹胀,势甚而不能顿除者,非力轻之剂可愈,则用咸寒峻下之剂,以劫夺其势而使之平。此下夺之义也。愚意谓夺不止下,如胃亦土也,食塞胃中,下部有脉,上部无脉,法当吐,不吐则死。《内经》所谓高者因而越之。以吐为上夺,而衰其胃土之郁,亦无不可。东垣书引木郁于食填肺分,为金克木,何其牵强?金郁泄之,如肺气[image: ]
 满,胸凭仰息,非解利肺气之剂,不足以疏通之。只解表二字,足以尽泄金郁之义,不必更渗泄利小便,而渗利自在其中,况利小便是涉水郁之治法矣。独水郁折之,难解。愚意然调其气四句,非总结上文也,乃为“折之”二字,恐人不明。特说此四句,以申明之耳,然犹可也。水之郁而不通者,可调其气而愈。如经曰:膀胱者州都之官,津液藏焉,气化则能出矣。肺为肾水上源,凡水道不通者,升举肺气,使上窍通则下窍通。若水注之法,自然之理。其过者,淫溢于四肢,四肢浮肿,如水之泛滥,须折之以其畏也。盖水之所畏者,土也。土衰不能制之,而寡于畏,故妄行。兹惟补其脾土,俾能制水,则水道自通。不利之利,即所谓泻之也。如此说,则“折”字与“泻”字,于上文接续,而折之之义益明矣。《内经》五法之注,乃出自张子和之注,非王启玄旧文,故多误。予既改释其误,又推广其义,以一法代五法,神而明之,屡获其效,故表而书之。盖东方先生木,木者生生之气,即火气。空中之火,附于木中。木郁,则火亦郁于木中矣。不特此也,火郁,则土自郁。土郁,则金亦郁。金郁,则水亦郁。五行相因,自然之理。唯其相因也,予以一方治其木郁,而诸郁皆因而愈。一方者何?逍遥散是也。方中唯柴胡、薄荷二味最妙。盖人身之胆木,乃甲木少阳之气,气尚柔嫩,象草穿地始出而未仲。此时如被寒风一郁,即萎软抑遏,而不能上伸,不上伸则下克脾土,而金水并病矣。唯得温风一吹,郁气即畅达。盖木喜风,风摇则舒畅,寒风则畏。温风者,所谓吹面不寒,杨柳风也,木之所喜。柴胡、薄荷辛而温者,辛也故能发散,温也故入少阳,古人立方之妙如此。其甚者,方中加左金丸。左金丸止黄连、吴茱萸二味,黄连但治心火,加吴茱萸气燥,肝之气亦燥,同气相求。故入肝以平木,木平则不生心火,火不刑金,而金能制木,不直伐木,而佐金以制木,此左金之所以得名也。此又法之巧者,然犹未也。一服之后,继用六味地黄加柴胡、芍药服之,以滋肾水,俾水能生木。逍遥散者,风以散之也。地黄饮者,雨以润之也。木有不得其天者乎?此法一立,木火之郁既舒。木不下克脾土,且土亦滋润,无燥熇之病,金水自相生。予谓一法,可通五法者如此。岂惟是哉,推之大之,千之万之,其益无穷。凡寒热往来,似疟非疟,恶寒发热,呕吐、吞酸嘈杂,胸痛胠痛,小腹胀闷,头晕盗汗,黄疸温疫,疝气飧泄等证,皆对证之方。推而伤风、伤寒、伤湿,除直中外,凡外感者,俱作郁看,以逍遥散加减出入,无不获效。如小柴胡汤、四逆散、羌活汤,大同小异,然不若此方之响应也。神而明之,变而通之,存乎人耳。倘一服即愈,少顷即发,或半日、或一日又发,发之愈频愈甚,此必属下寒上热之假证,此方不宜复投,当改用温补之剂。如阳虚,以四君子汤加温热药。阴虚者,则以六味汤中加温热药。其甚者,尤须寒因热用,少以冷药从之,用热药冷探之法,否则拒格不入,非惟无益,而反害之。病有微甚,治有逆从,玄机之士,不须予赘。


卷之三　绛雪丹书

血　证　论

客有问于余曰:失血一证,危急骇人,医疗鲜效。或暴来而顷刻即逝,或暂止而终亦必亡,敢问有一定之方,可获万全之利否?余曰:是未可以执一论也。请备言之。

凡血证,先分阴阳。有阴虚,有阳虚。阳虚补阳,阴虚补阴,此直治之法,人所共知。又有真阴真阳,阳根于阴,阴根于阳。真阳虚者,从阴引阳。真阴虚者,从阳引阴。复有假阴假阳,似是而非,多以误人。此“真假”二字,旷世之所不讲,举世之所未闻,在杂病不可不知,在血证为尤甚也。汝知之乎?

既分阴阳,又须分三因。风、寒、暑、湿、燥、火外因也。过食生冷
 ,好啖炙煿
 ,醉饱无度
 ,外之内也
 。喜、怒、忧、思、恐,内因也。劳心好色
 ,内之内也
 。跌扑闪肭。伤重瘀蓄者,不内外因也。

既分三因,而必以吾身之阴阳为主,或阴虚而挟内外因也,或阳虚而挟内外因也。盖阴阳虚者,在我之正气虚也。三因者,在外之邪气有余也。邪之所凑,其气必虚。不治其虚,安问其余?

客问曰:吐衄血者,从下炎上之火。暑热燥火,固宜有之,何得有风寒之证?曰:此六淫之气,俱能伤人。暑热者十之一二,火燥者半,风寒者半。而火燥之后,卒又归于虚寒矣。

《内经》曰:岁火太过,炎暑流行,肺金受刑,民病血溢血泄。又曰:少阳之复,火气内发,血溢血泄。是火气能使人失血也。而又云:太阳司天,寒淫所胜。血变于中,民病呕血、血泄、鼽衄、善悲。又太阳在泉,寒淫所胜。民病血见,是寒气能使人失血也。又云:太阴在泉,湿淫所胜。民病血见,是湿气使人失血也。又云:少阴司天之政,水火寒热持于气交。热病生于上,冷病生于下,寒热凌犯,能使人失血者也。太阴司天之政,初之气,风湿相薄。民病血溢,是风湿相搏血溢也。又云:岁金太过,燥气流行。民病反侧咳逆,甚而血溢。是燥气亦能使人血溢也,六气俱能使人血溢,何独火乎?况火有阴火、阳火之不同。日月之火,与灯烛之火不同;炉中之火,与龙雷之火不同;又有五志过极之火。惊而动血者,火起于心;怒而动血者,火起于肝;忧而动血者,火起于肺;思而动血者,火起于脾;劳而动血者,火起于肾。能明乎火之一字,而于血之理,思过半矣。

刘河间先生,特以五运六气暑火立论,故专用寒凉以治火,而后人宗之。不知河间之论,但欲与仲景《伤寒论》对讲,各发其所未发之旨耳,非通论种种不同之火也。自东垣先生出,而论脾胃之火,必须温养,始禁用寒凉。自丹溪先生出,而立阴虚火动之论,亦发前人所未发。可惜大补阴丸、补阴丸二丸中,俱以黄柏、知母为君,而寒凉之弊又盛行矣。嗟乎!丹溪之书不息,岐黄之道不著。余特撰阴阳五行之论,以申明火不可以水灭,药不可以寒攻也。

六淫中虽俱能病血,其中独寒气致病者居多。何也?盖寒伤荣,风伤卫,自然之理。又太阳寒水,少阴肾水,俱易以感寒。一有所感,皮毛先入,肺主皮毛,水冷金寒,肺经先受。血亦水也,故经中之水与血,一得寒气,皆凝滞而不行。咳嗽带痰而出,问其人必恶寒,切其脉必紧。视其血中间,必有或紫、或黑数点,此皆寒浮之验也。医者不详审其证,便以为阴虚火动,而概用滋阴降火之剂,病日深而死日迫矣。余尝用麻黄桂枝汤而愈者数人,皆一服得微汗而愈。盖汗与血一物也,夺血者无汗,夺汗者无血。余读《兰室秘藏》而得此意,因备记以广其传。

一贫者,冬天居大室中,卧大热炕,得吐血,求治于余。余料此病大虚弱而有火。热在内,上气不足,阳气外虚。当补表之阳气,泻其里之虚热,是其法也。冬天居大室,衣盖单薄,是重虚其阳。表有大寒壅遏,里热火邪不得舒伸,故血出于口。忆张仲景所著《伤寒论》中一证,太阳伤寒当以麻黄汤发汗而不与,遂成衄血。却以麻黄汤,立愈。

独有伤暑吐衄者,可用河间法。必审其证,面垢口渴喜饮,干呕腹痛或不痛,发热或不发热,其脉必虚大汗出者,黄连解毒汤主之,甚者白虎汤。

《金匮》方云:心气不足,吐血衄血者,泻心汤主之。大黄二两,黄连、黄芩各一两,水三升,煮取一升,顿服之。此正谓手少阴心经之阴气不足,本经之阳火亢甚无所辅,肺肝俱受其火而病作,以致阴血妄行而飞越。故用大黄泄去亢甚之火,黄芩救肺,黄连救肝,使之和平,则阴血自复而归经矣。

愚按暑伤心,心气既虚,暑气故乘而入之。心主血,故吐衄。心既虚而不能主血,恐不宜过用寒凉以泻心,须以清暑益气汤中,加丹皮、生地,兼犀角地黄治之。盖暑伤心,亦伤气,其人必无气以动,脉必虚,以参芪助气,使气能摄血,斯无弊也。

客问曰:既云须分阴阳,则吐衄血者,阴血受病,以四物汤补血是矣。参芪补气,奚为用之,而复有谓阳虚补阳之说,何耶?曰:子正溺于世俗之浅见也。自王节斋制《本草集要》有云阴虚吐血者,忌人参。服之则阳愈旺,而阴愈消,过服人参者死。自节斋一言,而世之受病治病者,无问阳虚阴虚,而并弃之若砒毒矣,冤哉,冤哉!盖天地间之理,阳统乎阴,血随乎气,故治血必先理气,血脱必先益气,古人之妙用也。

凡内伤暴吐血不止,或劳力过度,其血妄行,出如涌泉,口鼻皆流,须臾不救即死。急用人参一两或二两,为细末,入飞罗面一钱,新汲水调如稀糊,不拘时啜服。或用独参汤亦可。古方纯用补气,不入血药何也?盖有形之血,不能速生,无形之气,所当急固。无形自能生有形也。若有真阴失守,虚阳泛上,亦大吐血,又须八味地黄汤,固其真阴,以引火归原,正不宜用人参。及火既引之而归矣,人参又所不禁。阴阳不可不辨,而先后之分,神而明之,存乎人耳。

凡失血之后,必大发热,名曰血虚发热。古方立当归补血汤,用黄芪一两,当归六钱。名曰补血,而以黄芪为主,阳旺能生阴血也。如丹溪于产后发热,用参、芪、归、芎、黑姜以佐之。或问曰:干姜辛热,何以用之?曰:姜味辛,能引血药入气分,而生新血。神而明之。不明此理,见其大热,六脉洪大,而误用发散之剂,或以其象白虎汤证,而误用白虎,立见危殆。慎之哉!

客又问曰:阳能统阴,闻命矣。伤寒吐血,亦闻命矣。然除伤寒外,或者寒凉之药,不能不少加一二,以杀其火气。至于辛热之品,以火济火,恐一入口而直冲不止,奈何?宁和平守中,以免谤怨。何如?若丹溪产后用干姜者,为有恶露凝留,故用之以化其瘀,未必可为典要也。余见先生治血证,不惟不用寒凉,而反常用大辛热之药,屡以奏功,不已霸乎?曰:子之言,不读古书,不穷至理,不图活人之命者也。试检古人已验之名言以示之。

《金匮》方云:吐血不止,柏叶汤主之。柏叶、干姜各二两,艾三把,以水五升,取马通一升,合煮取一升,分温再服。

凡吐血不已,则气血皆虚,虚则生寒,是故用柏叶。柏叶生而西向,乃禀兑金之气而生,可制肝木。木主升,金主降,取其升降相配,夫妇之道和,则血得以归藏于肝矣,故用是为君;干姜性热,炒黑则止而不走,用补虚寒之血。艾叶之温,能入内而不炎于上,可使阴阳之气,反归于里,以补其寒,用二味为佐;取马通者,为血生于心,心属午,故用午兽之通,主降火消停血,引领而行为使。仲景治吐血准绳,可以触类而长之。

《仁斋直指》云:血遇热则宣流,故止血多用凉药。然亦有气虚挟寒,阴阳不相为守,荣气虚散,血亦错行。所谓阳虚阴必走耳,外必有虚冷之状,法当温中,使血自归于经络。可用理中汤加南木香,或干姜甘草汤,其效甚著。又有饮食伤胃,或胃虚不能传化,其气逆上,亦能吐衄,木香理中汤、甘草干姜汤。出血诸证,每以胃药收功。

曹氏《必用方》:吐血,须煎干姜甘草作汤与服。或四物理中汤亦可,如此无不愈者。若服生地黄、藕汁、竹茹,去生便远。

《三因》方云:理中汤,能止伤胃吐血。以其方最理中脘,分别阴阳,安定气血。按:患人果身受寒气,口受冷物,邪入血分。血得冷而凝,不归经络而妄行者,其血必黑黯,其色必白而夭,其脉必微迟,其身必清凉。不用姜桂而用凉血之剂,殆矣!临病之工,宜详审焉。

《褚氏遗书》云:喉有窍咳血杀人,肠有窍便血杀人。便血犹可治,咳血不易医。饮溲溺百不一死,服寒凉百不一生。血虽阴类,运之者其阳和乎?玩阳和二字,褚氏深达阴阳之妙者矣。

海藏云:胸中聚集之残火,腹里积久之太阴,上下隔绝,脉络部分,阴阳不通。用苦热以定于中,使辛热以行于外。升以甘温,降以辛润,化严肃为春温,变凛冽为和气,汗而愈也。然余毒土苴,犹有存者,周身阳和,尚未泰然。胸中微燥而思凉饮,因食冷物服凉剂,阳气复消,余阴再作。脉退而小,弦细而迟,激而为衄血、吐血者有之,心肺受邪也。下而为便血、溺血者有之,肾肝受邪也。三焦出血,色紫不鲜,此重沓寒湿化毒,凝泣水谷道路,浸溃而成。若见血证,不详本末,便用凉折,变乃生矣。

客又问曰:吐血可用辛热,为扶阳抑阴,始闻命矣。然复有真阴真阳之说,可得闻乎?答曰:世之言阴阳者,气血尽之矣。岂知火为阳气之根,水为阴血之根乎?吾所谓水与火者,又非心与肾之谓。人身五行之外,另有一无形之火,无形之水,流行于五脏六腑之间。惟其无形,故人莫得而知之。试观之天,日为火之精,故气随之。月为水之精,故潮随之。如星家看五行者,必以太阳、太阴为主。然此无形之水火,又有一太极为之主宰,则又微乎微矣。此天地之正气,而人得以生者,是立命之门,谓之元神。无形之火,谓之元气,无形之水,谓之元精,俱寄于两肾中间。故曰五脏之中,惟肾为真,此真水、真火、真阴、真阳之说也。

又问曰:真阴真阳,与血何干乎?曰:子但知血之为血,而不知血之为水也。人身涕唾、津液、痰、汗、便溺,皆水也。独血之水,随火而行,故其色独红。肾中之真水干,则真火炎,血亦随火而沸腾矣。肾中之真火衰,则真水盛,血亦无附而泛上矣。惟水火奠其位,而气血各顺布焉。故以真阴、真阳为要也。

又问曰:既是火之为害,正宜以水治之,而先生独曰火不可水灭,反欲用辛热何耶?曰:子但知火之为火,而不知火有不同也。有天上之火,如暑月伤暑之病是也。方可以井水沃之,可以寒凉折之。若炉中之火,得水则灭。在人身即脾胃之火,脾胃之中无火,将以何者蒸腐水谷,而分温四体耶?至于相火者,龙雷之火,水中之火也。龙雷之炎,得雨而益炽,惟太阳一照,而龙雷自息。及秋冬阳气伏藏,而雷始收声,龙归大海矣。此火不可水灭,而用辛热之义也。当今方书亦知龙雷之火,不可水灭,不可直折。但其注皆曰:黄柏知母之类是也。若是依旧,是水灭直折矣,误天下苍生者,此言也。哀哉!

又问曰:黄柏、知母既所禁用,治之将何如?若与前所论,理中温中无异法,何必分真阴真阳乎?曰:温中者,理中焦也,非下焦也。此系下焦两肾中,先天之真气,与心、肺、脾、胃后天有形之体,毫不相干。且干姜、甘草、当归等药,俱入不到肾经,惟仲景八味肾气丸,斯为对证。肾中一水一火,地黄壮水之主,桂附益火之原,水火既济之道。盖阴虚火动者,若肾中寒冷,龙宫无可安之穴宅,不得已而游行于上,故血亦随火而妄行。今用桂附二味纯阳之火,加于六味纯阴水中,使肾中温暖。如冬月一阳来复于水土之中,龙雷之火,自然归就于原宅。不用寒凉而火自降,不必止血而血自安矣。若阴中水干而火炎者,去桂附而纯用六味,以补水配火,血亦自安,亦不必去火。总之保火为主,此仲景二千余年之玄秘,岂后人可能笔削一字哉?

客又问曰:假寒假热之说何如?曰:此真病之状,惑者,误以为假也。经曰:少阴司天之政,水火寒热持于气交。热病生于上,冷病生于下,寒热凌犯而争于中,民病血溢血泄。《内经》盖指人之脏腑而言。言少阴司天者,肾经也。凡肾经吐血者,俱是下寒上热。阴盛于下,逼阴于上之假证,世人不识而为其所误者多矣。吾独窥其微,而以假寒治之,所谓假对假也。但此证有二,有一等少阴伤寒之证,寒气自下肾经,而感小腹痛或不痛,或呕或不呕,面赤口渴不能饮水,胸中烦躁。此作少阴经外感伤寒看,须用仲景白通汤之法治之。一服即愈,不再作。又有一等真阴失守,命门火衰,火不归元,水盛而逼其浮游之火于上,上焦咳嗽气喘,恶热面红,呕吐痰涎、出血,此系假阳之证。须用八味地黄,引火归元。兹二方俱用大热之药,倘有方无法。则上焦烦热正甚,复以热药投之,入口即吐矣。须以水探冷,假寒驱之。下嗌之后,冷性既除,热性始发,因而呕哕皆除。此加人尿、猪胆汁于白通汤,下以通拒格之寒也。用八味汤者,亦复如是。倘一服寒凉,顷刻立死,慎之哉!

客曰:真假之说,至矣精矣。吾何以辨其为假而识之耶?又何以识其为伤寒与肾虚而辨之耶?曰:此未可以易言也。将欲望而知之,是但可以神遇,而不可以目遇也。将欲闻而知之,是可以气听,而不可以心符也。将欲问而知之,可以意会,而不可以言传也。将欲切而知之,得之心而应之手,巧则在其人,父不能传之子也。若必欲言之,姑妄言乎?余辨之舌耳。凡有实热者,舌胎必燥而焦,甚则黑。假热者,舌虽有白苔而必滑,口虽渴而不能饮水,饮水不过一二口,甚者少顷亦吐出。面虽赤而色必娇嫩,身作躁而欲坐卧于泥水中,此为辨也。伤寒者,寒从下受之,女人多有此证。大小便闭,一剂即愈,此暴病也。阴虚者,大小便俱利,吐痰必多。此阴虚火衰之极,不能以一二药愈,男女俱有之。纵使引得火归,又须以参芪补阳兼补阴,岁月调理。倘不节欲,终亦必亡而已。余所传如此,此不过糟粕耳。所望于吾子者,得意而忘言,斯得之矣。

凡治血证,前后调理,须按三经用药。心主血,脾裹血,肝藏血,归脾汤一方,三经之方也。远志、枣仁补肝以生心火;茯神补心以生脾土;参、芪、甘草补脾以固肺气;木香者,香先入脾,总欲使血归于脾,故曰归脾。有郁怒伤脾思虑伤脾者,尤宜。火旺者,加山栀、丹皮。火衰者,加丹皮、肉桂。又有八味丸,以培先天之根,治无余法矣。

薛立斋遇星士张东谷谈命时,出中庭,吐血一二口,云:久有此证,遇劳即发。余意此劳伤肺气,其血必散。视之果然。与补中益气汤,加门冬、五味、山药、熟地、茯神、远志,服之而愈。翌早请见,云:服四物、黄连、山栀之类,血益多而倦益甚。得公一匕,吐血顿止,精神如故。何也?薛曰:脾统血,肺主气,此劳伤脾肺,致血妄行。故用前药,健脾肺之气,而嘘血归元耳。

一男子咳嗽吐血,热渴痰盛,盗汗遗精。用六味地黄料,加门冬、五味治之愈。后因劳怒,忽吐紫血块,先用花蕊石散,化其紫血,又用独参汤渐愈。后劳则咳血一二口,脾肺肾三脉皆洪数,用归脾汤六味丸而全愈。

一童子年十四,发热吐血。余谓宜补中益气,以滋化源。不信。用寒凉降火愈甚。始谓余曰:童子未室,何肾虚之有?参芪用之奚为?余述丹溪云:肾主闭藏,肝主疏泄,二脏俱有相火,而其系上属于心,为物所感,则易于动。心动则相火翕然而起,虽不交会,其精已暗耗。又褚氏《精血篇》云,男子精未满而御女,以通其精。则五脏有不满之处,异日必有难状之疾。遂与补中益气六味地黄而瘥。


愚谓童子之证,须看先天父母之气,而母气为尤重。凡惊风痘疹,肾虚发热,俱以母气为主。如母有火者,其子必有火。母脾虚者,子必多脾病。母火衰者,子必从幼有肾虚证。如齿迟、语迟、行迟、囟门开大、肾疳等证,皆先天不足。从幼填补,亦有可复之天。不必如上所言暗泄,方有血证。



客问曰:吐血衄血,同是上炎之火,一出于口,一出于鼻,何也?

东垣云:衄血出于肺,从鼻中出也。呕血出于胃,吐出成碗成盆也。咯唾血者,出于肾,血如红缕,在痰中唾中,咳咯而出也。痰涎血者,出于脾,涎唾中有少血散漫而出也。

东垣论虽如此,然肺不特衄血,亦能咳血唾血。不特胃呕血,肝亦呕血。盖肺主气,肝藏血。肝血不藏,乱气自两胁中,逆而出之。然总之是肾水随相火,炎上之血出。肾主水,水化液为痰、为唾、为血。肾脏上入肺,循喉咙,挟舌本,其支者从肺出络心,注胸中,故病则俱病也。但衄血出于经,衄行清道;吐血出于胃,吐行浊道;喉与咽二管不同也。盖经者,走经之血,走而不守,随气而行。火气急,故随经直犯清道而出于鼻。其不出于鼻者,则为咳咯,从肺窍而出于咽也。胃者守营之血,守而不走,存于胃中。胃气虚不能摄血,故令人呕吐,从喉而出于口也。今人一见吐衄,便以犀角地黄为必用之药,然耶否耶?曰:犀角地黄乃是衄血之的方,若阴虚火动,吐血与咳咯者,可以借用成功。若阳虚劳力,及脾胃虚者,俱不宜。盖犀,水兽也,焚犀可以分水,可以通天。鼻衄之血,从任督而至巅顶,入鼻中。惟犀角能下入肾水,由肾脉而上引。地黄滋阴之品,故为对证。今方书中所载云:如无犀角,以升麻代之。犀角、升麻气味形性,迥不相同,何以代之?曰:此又有说焉。盖缘任冲二脉,附阳明胃经之脉,亦入鼻中。火郁于阳明而不得泄,因成衄者,故升麻可代。升麻阳明药,非阳明经衄者,不可代。衄亦有阴虚火衰者,其血必点滴不成流,须用壮火之剂,不可概用犀角。有伤寒病五六日,但头汗出,身无汗,剂颈而还,小便自利,渴饮水浆,此瘀血证也。宜犀角地黄汤,桃仁承气汤。看上下虚实,用犀角地黄汤治上,桃仁承气汤治中,抵当汤丸治下也。

有血从齿缝中,或牙龈中出,名曰齿衄。亦系阳明少阴二经之证。盖肾主骨,齿者骨之标,其龈则属胃土。又上齿止而不动属土,下齿动而不止属水。凡阳明病者,口臭不可近,根肉腐烂,痛不可忍,血出或如涌,而齿不动摇。其人必好饮,或多啖炙煿肥甘豢养所致。内服清胃汤,外敷石膏散。甚者服调胃承气汤,下黑粪而愈。或有胸虚热者,以补中益气加丹皮、黄连亦得。少阴病者,口不臭,但浮动,或脱落出血,或缝中痛而出血,或不痛。此火乘水虚而出,服安肾丸而愈。余尝以水虚有火者,用六味加骨碎补。无火者,八味加骨碎补,随手而应。外以雄鼠骨散敷之,齿动复固。又有齿痛连脑者,此系少阴伤寒,用麻黄附子细辛汤,不可不知。又小儿疳证,出血口臭肉烂者,芦荟丸主之。

有怒气伤肝,而成吐衄者,其人必唇青面青脉弦,须用柴胡栀子清肝散。

有郁气伤脾者,须用归脾汤,加丹皮、山栀。推而广之,世人因郁而致血病者多,凡郁皆肝病也。木中有火,郁甚则火不得舒,血不得藏而妄行。但郁之一字,不但怒为郁,忧为郁,怒与忧固其一也。若其人素有阴虚火证,外为风寒暑湿所感,皮毛闭塞即为郁。郁则火不得泄,血随火而妄行。郁于经络,则从鼻而出。郁于胃脘,则从吐而出。凡系郁者,其脉必涩,其人必恶风恶寒。不知者,便以为虚而温补之,误矣。须视其面色必滞,必喜呕,或口苦,或口酸,审有如是证。必当舒散其郁为主,木郁则达之,火郁则发之是也。其方惟逍遥散为的药,外加丹皮、茱、连,随手而应。血止后,若不用六味地黄,以滋其阴,翌日必发。余于五郁论中,言之详矣。

有饮酒过多,伤胃而吐血。从吐后出者,以葛花解醒汤,加丹皮倍黄连,使之上下分消。酒病愈,血亦愈矣。有过啖炙煿辛热等物而得者,上焦壅热,胸腹满痛,血出紫黑成块者,可用桃仁承气汤,从大便导之。此釜底抽薪之法。

已上二证,虽属内伤,犹作有余之证,可用前法。

有妇人发热,经水适来适止,谵语昼轻夜重,如见鬼,小便利或不禁,此名热入血室。须用小柴胡汤,加红花、生地、丹皮、官桂、归尾,破血之剂。详见伤寒门。

有坠车坠马,跌扑损折,失血瘀蓄,肿痛发热者,先以桃仁、大黄、川芎、当归、赤芍、丹皮、红花,行血破瘀之剂,折其锐气。而后区别治之,以和血消毒之药。张子和尝以通经散、神祐丸,大下数十行,病去如扫,不致有癃残跛躃之患。又尝以此法,治杖疮痛肿发热绝者,十余行而肿退热消,真不虚语也。

有产后恶露未尽,儿枕作痛者,须用桃仁、红花、当归、川芎、赤芍、丹皮等,行血破血之药,加姜桂辛热,以行其瘀。又有虚痛无瘀血者,当另行温补,不可概用破血之剂,且以今时之弊言之。夫人之吐衄,非阴虚则阳虚,余备言矣。今人一见血证,以为阴虚者,血虚也。舍四物何法乎?火动者热也,非芩连栀柏何药乎?咳嗽者,火也。非紫菀、百部、知母、贝母何物乎?丹溪、节斋,俱有明训,岂能外之?谁知阴虚之证,大抵上热下寒者多,始而以寒凉进之,上焦非不爽快,医者病者,无不以为道在是矣。稍久则食减,又以为食不化,加神曲、山楂。再久而热愈盛,痰嗽愈多,烦躁愈甚,又以药力欠到,寒凉增进,而泄泻腹胀之证作矣。乃以枳壳、大腹皮、宽中快气之品进矣,至此不毙,将待何时?故咳嗽吐血,时时发热,未必成瘵也。服四物黄柏知母之类不已,则瘵成矣。胸满膨胀,悒悒不快,未必成胀也,服山楂神曲之药不已,则胀成矣。面浮胕肿,小便秘涩,未必成水也,服渗利之药不已,则水成矣。气滞膈塞,未必成噎也,服青皮枳壳宽快之药不已,则噎成矣。成则不可复,药及阽于危,乃曰病犯条款,虽对证之药,无可奈何也。

附方:

中风:


三生饮方


生南星一两
 　生川乌半两
 ,去皮
 　生附子半两
 ,去皮
 木香二钱


每用共一两,加人参一两煎。


河间地黄饮子方


熟地　巴戟去心
 　山茱萸肉　肉苁蓉酒浸
 　附子石斛　五味　茯苓　石菖蒲　远志去心
 　官桂　麦门冬去心


各等分,每服五钱,入薄荷少许,姜枣煎服。


易老天麻丸方


天麻六两
 ,酒浸三日
 ,焙干
 。除风
 　牛膝六两
 ,酒浸三日
 ,焙干
 。强筋
 　玄参六两
 。枢机管领
 　杜仲七两
 。使筋骨相著
 萆薢六两
 。壮筋
 　当归二十两
 。和养血脉
 　附子一两
 ,炮过
 。行诸经中之血
 　羌活十两
 。去骨间风
 　生淮地黄一斤
 。益真阴


诸书所载,名曰愈风丹,与此方相合。治诸风肢体麻木,手足不遂等证。但愈风丹无附子,加肉桂三两,淮地黄一斤,其余品数分两俱一般。


考补小续命汤


麻黄　人参　黄芩　白芍　防己　桂枝　川芎　防风　甘草　附子　杏仁　石膏　当归

本方无附子、防风、防己。

厥:


六味附子汤


附子　肉桂　防己各四钱
 　白术　茯苓各三钱
 　炙甘草二钱



蒲黄汤


蒲黄一两
 ,炒褐色
 　清酒十大盏
 ,热沃之


温服。


二十四味流气饮


丁香　肉桂　草果　麦门冬　赤茯苓　木通　槟榔　枳壳　厚朴　木瓜　大腹皮　青皮　陈皮　木香　人参　白术　蓬莪术　甘草　紫苏　香附　菖蒲


乌梅丸


乌梅三十个去核
 　人参　细辛　香附　附子炮
 　桂枝洗净
 ,炮
 ,各六钱
 　黄连一两六钱
 ,炒
 　干姜一两
 ,炮
 　当归酒浸
 　蜀椒去目及闭口者
 ,各四钱


共为丸,理中汤下。


八味顺气散


白芷　台乌　青皮　陈皮　白术　人参　茯苓　甘草

伤寒:


桂枝汤　
 治太阳经伤风发热,自汗恶风。

桂枝　芍药　甘草


麻黄汤
 　治太阳经伤寒发热,无汗恶寒。

麻黄　桂枝　甘草　杏仁


小柴胡汤
 　治少阳胆经耳聋胁痛,寒热往来,口苦。

柴胡　黄芩　甘草


大柴胡汤
 　表证未除,而里证又急,汗下兼行。

柴胡　黄芩　芍药　半夏　人参　大黄　枳实


白虎汤
 　治身热大渴而有汗,脉洪大者。如无渴者,不可用此药,为大忌。倘是阴虚发热,服之者死。若五六月暑病者,必用此方,又当审其虚实。

石膏　知母　甘草　人参　竹叶　糯米


调胃承气汤
 　治太阳阳明不恶寒反恶热,大便秘结而呕,日晡潮热者。阳明有二证,在经则解肌,入腑则攻下。

大黄　甘草　芒消


小承气汤
 　六七日不大便,腹胀满闷,病在阳明表证。汗后不恶寒,潮热狂言而喘者。

大黄　厚朴　枳实


大承气汤
 　治阳明少阴谵语,五六日不大便。腹满烦渴,并少阴舌干口燥,日晡发热脉沉实者。

大黄　厚朴　枳实　芒消


桃仁承气汤
 　治外证已解,小腹急,大便黑,小便利,为瘀血证。

桃仁　大黄　桂枝　芒消　炙草


四逆散
 　治阳气亢极,血脉不通,四肢厥逆,在臂胫之下。若阴证则上过乎肘,下过乎膝,以此为辨也。

柴胡　芍药　甘草　枳实


理中汤
 　治即病太阴,自利不渴,寒多而腹痛等证。

人参　甘草　干姜　白术

加附子,即为附子理中汤。


真武汤


茯苓　芍药　生姜　附子　白术


四逆汤


附子　干姜　甘草


术附汤


白术　甘草　附子


姜附汤


干姜　附子


回阳返本汤
 　此方治阴盛格阳,阴极发躁。渴而面赤,欲坐卧泥水中,脉来无力,或脉全无欲绝者。

熟附　干姜　甘草　人参　五味　黄连　腊茶

面戴阳者,下虚也。加连须、葱白七茎,用澄清泥浆水煎。临服须以冷水探冷:入猪胆汁、人尿各一匙服。无脉者,脉渐出者生,暴出者死。


生地黄连汤


生地　川芎　当归　栀子　黄连　黄芩　芍药　防风

温病:


阳毒升麻汤


升麻半两
 　当归　蜀椒　雄黄　桂枝各一两


每服五钱,水一锺半,煎一盏,温服。复手足取汗。得吐亦佳。


阴毒甘草汤


甘草　升麻各半两
 　当归　川椒　鳖甲各一两


每服五钱,水一盏半,煎一盏服。

此二方,与《伤寒论》阳毒阴毒特异,故记之。是感天地疫疠非常之气,沿家传染,所谓时疫证者是也。


古方逍遥散


柴胡　薄荷　当归　芍药　陈皮　甘草　白术　茯神

加味者,加丹皮、山栀。予以山栀、屈曲下行泄水,改用茱萸炒黄连。

血证:


麻黄桂枝汤


人参益上焦元气不足
 ,而实其表也
 。　麦门冬保肺气
 。各三分
 　桂枝辛甘
 ,发散寒气
 。　当归和血养血
 。各五分
 　麻黄去根沫
 。主发散寒气
 　甘草味甘
 。发散寒气
 　黄芪实表
 益卫
 　白芍药以上各一钱
 　五味子五个
 。安其脉气


上以水三盏,先煮麻黄一味,令沸,去沫。至二盏,入余药同煎至一盏,去渣,热服。只一服而愈,不再作。


卷之四　先天要论上

八味丸方


八味丸
 　治命门火衰,不能生土,以致脾胃虚寒,饮食少思,大便不实。若下元衰惫,脐腹疼痛,夜多溲溺等证。

熟地黄八两
 ,用真生怀庆酒洗净
 ,浸一宿
 ,柳木甑
 ,砂锅上蒸半日
 ,晒干
 ,再蒸再晒
 ,九次为度
 ,临用捣膏
 　山药四两
 　山茱萸肉四两
 　丹皮三两
 　白茯苓三两
 　泽泻三两
 　肉桂一两
 　附子一两



制附子法:附子重一两三四钱,有莲花瓣,头圆底平者佳。备童便五六碗,浸五七日,候透润,揭皮切作四块,仍浸三四日,用粗纸数层包之,浸湿煨灰火中。取出切片,检视有白星者,仍用新瓦上炙热,至无星为度。如急欲用,即切大片,用童便煮三四沸,热瓦上炮熟用之。



八味丸,乃张仲景所制之方也。《圣惠》云:能伐肾邪,皆君主之药,宜加减用。加减不依易老亦不效
 。今人有加
 人参者
 ,人参乃是脾经药
 ,到不得肾经
 。有加黄柏
 、知母者
 ,有欲减泽泻者
 ,皆不知立方本意也
 。

六味加五味子,名曰都气丸,述类象形之意也。

钱氏减桂附,名曰六味地黄丸,以治小儿。以小儿纯阳,故减桂附。

杨氏云:常服,去附子加五味,名曰加减八味丸。

丹溪有三一肾气丸,独此方不可用。

仲景有金匮肾气丸。

益阴地黄丸,治目病火衰者
 。济阴地黄丸,治目病有火者
 。二方见
 《原机启微
 》。


易老云:八味丸治脉耗而虚,西北二方之剂也。金弱木胜,水少火亏。或脉鼓按之有力,服之亦效。何也?答曰:诸紧为寒,火亏也,为内虚水少,为木胜金弱,故服之亦效。



张仲景八味丸用泽泻论

出《东垣十书》

张仲景八味丸用泽泻,寇宗奭《本草衍义》云:不过接引桂附等归就肾经,别无他意。王海藏韪之。愚谓八味丸,以地黄为君,而以余药佐之,非止为补血之剂,盖兼补气也。若专为补肾而入肾经,则地黄、山茱萸、白茯苓、牡丹皮,皆肾经之药,固不待夫泽泻之接引,而后至也。其附子,乃右命门之药,浮、中、沉,无所不至,又谓通行诸经引用药。官桂能补下焦相火不足,是亦右肾命门药也。然则桂附,亦不待夫泽泻之接引,而后至矣。且泽泻虽曰咸以泻肾,乃泻肾邪,非泻肾之本也。故五苓散用泽泻者,讵非泻肾邪乎。白茯苓亦伐肾邪,即所以补正耳。是则八味丸之用泽泻者,非为接引诸药泻肾邪。盖取其养五脏,益气力,起阴气,补虚损、五劳之功,寇氏又何疑耶?且泽泻固能泻肾,然从于诸补药之中,虽欲泻之,而力莫能施矣。其妙为何知?


余所以谆谆于此方者,盖深知仲景为立方之祖,的认此方为治肾之要,毫不敢私意增减。今人或以脾胃药杂之,或以寒凉加之,皆不知立方之本意也。余特将仲景立意之奥旨,阐发于各条门下。




水　火　论

坎,乾水也,气也。即小而井,大而海也。兑,坤水也,形也。即微而露,大而雨也。一阳陷于二阴为坎,坎以水气潜行地中,为万物受命根本。故曰润万物者,莫润乎水。一阴上彻于二阳为兑,兑以有形之水,普施于万物之上,为资生之利泽。故曰说万物者,莫说乎泽。明此二水,可以悟治火之道矣。心火者,有形之火也。相火者,无形之火也。无形之火,内燥热而津液枯,以五行有形之兑水制之者,权也。吾身自有上池真水,气也,无形者也。以无形之水沃无形之火,常而可久者也。是为真水真火,升降既宜,而成既济矣。医家不悟先天太极之真体,不穷无形水火之妙用,而不能用六味、八味之神剂者,其于医理,尚欠大半。


陈希夷《正易消息》曰:坎,乾水也,气也。一阳陷于二阴为坎,坎以水气,潜行地中,为万物受命根本。故曰润万物者,莫润乎水。盖润液也,气之液也。《月令》于仲秋乃云:煞气浸盛,阳气日衰,水始涸。是水之涸,地之死也。于仲冬乃云:水泉动,然而是月一阳生,是水之动,地之生也。由斯而观,不过欲人脱死地,而求生地。凡举动先自潜固根本以待,后乃能万应而万举万胜,明其理也。




六味丸
 一名地黄丸
 　治肾虚作渴,小便淋秘,气壅痰涎,头目眩晕,眼花耳聋,咽燥舌痛齿痛,腰腿痿软等证。及肾虚发热,自汗盗汗,便血诸血,失音。水泛为痰之圣药,血虚发热之神剂。又治肾阴虚弱,津液不降,败浊为痰,或致咳逆。又治小便不禁,收精气之虚脱,为养气滋肾,制火导水,使机关利而脾土健实。

熟地黄八两
 ,杵膏
 　山茱萸肉　山药各四两
 　牡丹皮白茯苓　泽泻各三两


上为细末,和地黄膏,加炼蜜,丸桐子大,每服七八十丸。空心食前,滚盐汤下。凡服须空腹,服毕少时,便以美膳压之,使不得停留胃中,直至下元,以泻冲逆也。

六味丸说

肾虚不能制火者,此方主之。肾中非独水也,命门之火并焉。肾不虚,则水足以制火。虚则火无所制,而热证生矣,名之曰阴虚火动。河间氏所谓肾虚则热是也。今人足心热,阴股热,腰脊痛,率是此证,乃咳血之渐也。熟地黄、山茱萸,味厚者也。经曰:味厚为阴中之阴,故能滋少阴补肾水。泽泻味咸,咸先入肾,地黄、山药、泽泻,皆润物也。肾恶燥,须此润之。此方所补之水,无形之水,物之润者亦无形,故用之。丹皮者,牡丹之根皮也。丹者,南方之火色,牡而非牝属阳。味苦辛,故入肾而敛阴火,益少阴,平虚热。茯苓味甘而淡者也,甘从土化,土能防水,淡能渗泄,故用之以制水脏之邪,且益脾胃而培万物之母。壮水之主,以镇阳光,即此药也。

八味丸说

君子观象于坎,而知肾中具水火之道焉。夫一阳居于二阴为坎,此人生与天地相似也。今人入房盛而阳事易举者,阴虚火动也。阳事先痿者,命门火衰也。真水竭则隆冬不寒,真火息则盛夏不热。是方也,熟地、山萸、丹皮、泽泻、山药、茯苓,皆濡润之品,所以能壮水之主。肉桂、附子,辛润之物,能于水中补火,所以益火之原。水火得其养,则肾气复其天矣。益火之原,以消阴翳,即此方也。盖益脾胃而培万物之母,其利溥矣。


滋阴降火论

节斋云:人之一身,阴常不足,阳常有余。况节欲者少,纵欲者多。精血既亏,相火必旺。火旺则阴愈消,而痨瘵、咳嗽、咯血、吐血等证作矣。故宜常补其阴,使阴与阳齐,则水能制火,而水升火降,斯无病矣。故丹溪先生,发明补阴之说,谓专补左尺肾水也。古方滋补药,皆兼补右尺相火,不知左尺原虚,右尺原旺。若左右平补,依旧火胜于水,只补其左制其右,庶得水火相平也。右尺相火,固不可衰。若果相火衰者,方宜补火。但世之人火旺致病者,十之八九,火衰成病者,百无一二。且少年肾水正旺,似不必补,然欲心正炽,妄用太过。至于中年,欲心虽减,然少年斫丧既多,焉得复实。及至老年,天真渐绝,只有孤阳,故补阴之药,自少至老,不可缺也。节斋先生发明先圣之旨,以正千载之讹,其功盛哉!但水衰者固多,火衰者亦不少。先天禀赋若薄者,虽童子尚有火衰之证,焉可独补水哉?况补阴丸中,以黄柏、知母为君,天麦门冬为佐。盖黄柏苦寒泄水,天门寒冷损胃,服之者,不惟不能补水,而且有损于肾。故滋阴降火者,乃谓滋其阴,则火自降。当串讲,不必降火也。然二尺各有阴阳水火,互相生化,当于二脏中各分阴阳虚实,求其所属而平之。若左尺脉虚弱而细数者,左肾之真阴不足也,用六味丸。右尺脉迟软,或沉细而数欲绝者,是命门之相火不足也,用八味丸。至于两尺微弱,是阴阳俱虚,用十补丸。此皆滋其先天之化源,实万世无穷之利。自世之补阴者,率用黄柏、知母,反戕脾胃,多致不起,不能无遗憾于世。予特表而出之,以广前人之未备,使医者病者,加意于六味、八味二方云。

附录:


十补丸
 　治肾虚冷,足寒膝软。

五味子　附子各二两
 　山萸　山药　丹皮　桂心茯苓　泽泻　制鹿茸各一两


相火龙雷论

火有人火,有相火。人火者,所谓燎原之火也。遇草而[image: ]
 ,得木而燔,可以湿伏,可以水灭,可以直折。黄连之属,可以制之。相火者,龙火也,雷火也。得湿则焫,遇水则燔。不知其性,而以水折之,以湿攻之,适足以光焰烛天,物穷方止矣。识其性者,以火逐之,则焰灼自消,炎光扑灭。古书泻火之法,意盖如此。今人率以黄柏治相火,殊不知此相火者,寄于肝肾之间。此乃水中之火,龙雷之火也。若用黄柏苦寒之药,又是水灭湿伏,龙雷之火愈发矣。龙雷之火,每当浓阴骤雨之时,火焰愈炽。或烧毁房屋,或击碎木石,其势诚不可抗。惟太阳一照,火自消灭。此得水则炽,得火则灭之一验也。

又问:龙雷何以五六月而启发,九十月而归藏?盖冬时,阳气在水土之下,龙雷就其火气而居于下。夏时,阴气在下,龙雷不能安其身而出于上。明于此义,故惟八味丸,桂附与相火同气,直入肾中,据其窟宅而招之。同气相求,相火安得不引之而归原?即人非此火不能有生,世人皆曰降火,而予独以地黄滋养水中之火。世人皆曰灭火,而予独以桂附温补天真之火。千载不明之论,予独表而出之,高明以为何如?

震本坤体,阳自外来交之,有动乎情欲之象。是以圣人于卦中,凡涉乎震体者,取义尤严。洊雷震,君子以恐惧修省。在复,则曰先王以至日闭关,欲其复之静也,在随,则曰向晦入晏,意欲其居之安也。在颐,则曰慎言语,节饮食,欲其养之正也。明乎此义,而相火不药自伏矣。


阴虚发热论

世间发热类伤寒者数种,治各不同。伤寒、伤风及寒疫也,则用仲景法。温病及瘟疫也,则用河间法。此皆论外感者也。今人一见发热,皆认作伤寒,率用汗药以发其表。汗后不解,又用表药以凉其肌。柴胡、凉膈、白虎、双解等汤,杂然并进。若是虚证,岂不殆哉?自东垣出,而发内伤补中益气之论。此用气药以补气之不足者也。至于劳心好色,内伤真阴。真阴既伤,则阳无所附,故亦发热,其人必面赤烦躁,口渴引饮,骨痛,脉数而大,或尺数而无力者是也。惟丹溪发明补阴之说,以四物汤加黄柏、知母,此用血药以补血之不足者也。世袭相因,屡用不效何耶?盖因“阴”字认不真,误以血为阴耳,当作肾中之真阴,即先天也。《内经》曰:诸寒之而热者,取之阴。诸热之而寒者,取之阳。所谓求其属也。王太仆先生注云:大寒而盛,热之不热,是无火也。大热而盛,寒之不寒,是无水也。又云:倏忽往来,时发时止,是无火也。昼见夜伏,夜见昼止,时节而动,是无水也。当求其属而主之。无火者,宜益火之源,以消阴翳。无水者,宜壮水之主,以镇阳光。必须六味、八味二丸,出入增减,以补真阴,屡用屡效。若泥黄柏、知母苦寒之说,必致损伤脾阴而毙者,不可胜举。大抵病热作渴,饮冷便秘,此属实热,人皆知之。或恶寒发热,引衣踡卧,四肢逆冷,大便清利,此属真寒,人亦易知。至于烦扰狂越,不欲近衣,欲坐卧泥水中,此属假热之证。其甚者,烦极发燥,渴饮不绝,舌如芒刺,两唇燥裂,面如涂朱,身如焚燎,足心如烙,吐痰如涌,喘急大便秘结,小便淋沥,三部脉洪大而无伦。当是时也,却似承气证,承气入口即毙,却似白虎证,白虎下咽即亡。若用二丸,缓不济事,急以加减八味丸料一斤,内肉桂一两,以水顿煎五六碗,水冷与饮,诸证自退。翌日,必畏寒脉脱,是无火也,当补其阳,急以附子八味丸料,煎服自愈。此证与脉俱变其常,而不以常法治之者也。若有产后及大失血后,阴血暴伤,必大发热,亦名阴虚发热。此“阴”字正谓气血之阴,若以凉药正治立毙。正所谓象白虎汤证,误服白虎汤必死。当此之时,偏不用四物汤,有形之血,不能速化,几希之气,所宜急固,须用独参汤,或当归补血汤,使无形生出有形来。此阳生阴长之妙用,不可不知也。或问曰:子之论则详矣。气虚血虚,均是内伤,何以辨之?予曰:悉乎子之问也。盖阴虚者,面必赤,无根之火,载于上也。若是阳证,火入于内,面必不赤,其口渴者,肾水干枯,引水自救也。但口虽渴,而舌必滑,脉虽数而尺必无力,甚者尺虽洪数,而按之必不鼓,此为辩耳。虽然若问其人曾服过凉药,脉亦有力而鼓指矣。戴复庵云:服凉药而脉反加数者,火郁也。宜升宜补,切忌寒凉,犯之必死。临证之工,更宜详辨,毫厘之差,枉人性命,慎哉慎哉!


痰　　论

王节斋云:痰之本水也,原于肾。痰之动湿也,主于脾。古人用二陈汤,为治痰通用。然以治湿痰寒痰则是矣。若夫阴火炎上,熏于上焦,肺气被郁,故其津液之随气而升者,凝结而成痰,腥秽稠浊。甚则有带血而出者,此非中焦脾胃湿痰寒痰之所比,亦非半夏、枳壳、南星之所治,惟用清气化痰,须有效耳。噫!节斋论痰,而首揭痰之本于肾,可为发前人所未发,惜乎启其端,而未竟其说。其所制之方,皆治标之药,而其中寒凉之品甚多,多致损胃。惟仲景先生云:气虚有痰,用肾气丸补而逐之。吴茭山《诸证辨疑》又云:八味丸治痰之本也。此二公者,真开后学之蒙聩,济无穷之夭枉。盖痰者,病名也。原非人身之所有,非水泛为痰,则水沸为痰,但当分有火、无火之异耳。肾虚不能制水,则水不归源。如水逆行,洪水泛滥而为痰,是无火者也。故用八味丸,以补肾火。阴虚火动,则水沸腾动于肾者,犹龙火之出于海,龙兴而水附。动于肝者,犹雷火之出于地,疾风暴雨,水随波涌而为痰,是有火者也。故用六味丸以配火,此不治痰之标,而治痰之本者也。然有火、无火之痰,何以辨之?曰:无火者纯是清水,有火者中有重浊白沫为别耳!善用者,若能于肾虚者,先以六味、八味,壮水之主,益火之原。复以四君子或六君子,补脾以制水。于脾虚者,既补中理中,又能以六味、八味制水以益母,子母互相生克,而于治痰之道,其庶几矣。

庞安常有言,有阴水不足,阴火上升,肺受火侮,不得清肃下行,由是津液凝浊,生痰不生血者。此当以润剂,如门冬、地黄、枸杞之属滋其阴,使上逆之火,得返其宅而息焉,则痰自清矣。投以二陈,立见其殆。有肾虚不能纳气归原,原出而不纳则积,积而不散则痰生焉,八味丸主之。庞公之见甚确,录之以为案。

《蒙筌》谓地黄泥膈生痰,为痰门禁药,以姜汁炒之。嗟乎!若以姜汁炒之,则变为辛燥,地黄无用矣。盖地黄,正取其濡润之品,能入肾经。若杂于脾胃药中,土恶湿,安得不泥膈生痰?八味、六味丸中诸品,皆少阴经的药,群队相引,直入下焦,名曰水泛为痰之圣药。空腔服之,压以美膳,不留胃中。此仲景制方立法之妙,何必固疑。


咳　嗽　论

咳谓无痰而有声,嗽是有痰而有声。虽分六腑五脏之殊,而其要皆主于肺。盖肺为清虚之府,一物不容,毫毛必咳。又肺为娇脏,畏热畏寒。火刑金故嗽,水冷金寒亦嗽,故咳嗽者,必责之肺。而治之之法,不在于肺,而在于脾。不专在脾,而反归重于肾。盖脾者,肺之母。肾者,肺之子。故虚则补其母,虚则补其子也。

如外感风寒而咳嗽者,今人率以麻黄、枳壳、紫苏之类,发散表邪。谓从表而入者,自表而出。如果系形气病气俱实者,一汗而愈。若形气病气稍虚者,宜以补脾为主,而佐以解表之药。何以故?盖肺主皮毛,惟其虚也。故凑理不密,风邪易以入之。若肺不虚,邪何从而入耶?古人所以制参苏饮中必有参,桂枝汤中有芍药、甘草,解表中兼实脾也。脾实则肺金有养,皮毛有卫,已入之邪易以出,后来之邪,无自而入矣。若专以解表,则肺气益虚,腠理益疏,外邪乘间而来者,何时而已耶?须以人参、黄芪、甘草以补脾,兼桂枝以驱邪。此予谓不治肺而治脾,虚则补其母之义也。

《仁斋直指》云:肺出气也,肾纳气也。肺为气之主,肾为气之本。凡咳嗽暴重,动引百骸,自觉气从脐下逆奔而上者,此肾虚不能收气归元,当以地黄丸、安肾丸主之。母徒从事于肺,此虚则补子之义也。余又有说焉,五行之间,惟肺肾二藏,母盛而子宫受邪。何则?肺主气,肺有热,则气得热而上蒸,不能下生于肾,而肾受邪矣。肾既受邪,则肺益病。此又何也?盖母藏子宫,子隐母胎。凡人肺金之气,夜卧则归藏于肾水之中。今因肺受心火之邪,欲下避水中,而肾水干枯有火,无可容之地,于是复上而病矣。

有火烁肺金而咳嗽者,宜清金降火。今之医书中,论清金降火者,以黄芩、天麦冬、桑白皮清肺金,以黄连降心火,石膏降胃火,以四物、黄柏、知母降阴火。谓枳半燥泄伤阴,易用贝母、瓜蒌、竹沥、枇杷叶,以润肺而化痰。已上治法,岂不平正通达耶?殊不知清金降火之理,似是而实非。补北方,正所以泻南方也。滋其阴,即所以降火也。独不观启玄子壮水之主,以制阳光乎?予相火论及滋阴降火论中,已详言黄柏知母之不宜用,与夫寒凉诸药之害矣。予又有说焉,王节斋云:凡酒色过度,损伤肺肾真阴者,不可服参芪,服之过多则死。盖恐阳旺而阴消也。自此说行,而世之治阴虚咳嗽者,视参芪如砒毒,以黄柏知母为灵丹。使患此证而服此药者,百无一生,良可悲也。有能寡欲而不服药者,反可绵延得活,可见非病不可治,乃治病之不如法也。盖病本起于房劳太过,亏损真阴。阴虚而火上,火上而刑金故咳,咳则金不能不伤矣。予先以壮水之主之药,如六味地黄之类,补其真阴,使水升而火降。随即以参芪救肺之品,以补肾之母,使金水相生而病易愈矣。世之用寒凉者,肤浅庸工,固不必齿。间有知用参芪者,不知先壮水以镇火,而遽投参芪以补阳,反使阳火愈旺,而金益受伤,岂药之罪哉?此所谓不识先后著者也。

有脾胃先虚,土虚不能制水,水泛为痰,子来乘母而嗽者矣。又有初虽起于心火刑金,因误服寒凉,以致脾土受伤,肺益虚而嗽者。乃火位之下,水气承之,子来救母,肾水复火之仇。寒水挟木势而上侵于肺胃,水冷金寒故嗽。前病未除,新病愈甚。粗工不达此义,尚谓痰火难除,寒凉倍进,岂不殆哉!斯时也,须用六君子汤加炮姜,以补脾肺。八味丸以补土母,而引水归原。此等治咳嗽之法,幸同志者加之意焉。

《金匮》云:咳而上气,喉中水鸡声,射干麻黄汤主之。此论外感
 。有嗽而声哑者,盖金实不鸣,金破亦不鸣。实则清之,破则补之,皆治肺之事也。又须知少阴之络入肺中,循喉咙,挟舌本。肺为之标,本虚则标弱,故声乱咽嘶,舌萎声不能前。出仲景伤寒书
 。

一男子年五十余岁,病伤寒咳嗽,喉中声如齁。与独参汤,一服而齁声除,至二三服而咳嗽亦渐退,服二三斤病始全愈。此阳虚之案
 。

《衍义》云:有暴嗽服诸药不效,或教之进生料鹿茸丸、大菟丝子丸方愈。有本有标,却不可以其暴嗽,而疑骤补之非。所以易愈者,亦觉之早故也。此阴虚之案
 。

有一等干咳嗽者,丹溪云:干咳嗽极难治,此系火郁之证。乃痰郁其火,邪在中,用逍遥散以开之,下用补阴之剂而愈。


吐　血　论

问:吐血多起于咳嗽,嗽血者,肺病也。方家多以止嗽药,治肺兼治血而不效,何也?曰:诸书虽分咳血、嗽血出于肺,咯血、唾血出于肾,余谓咳嗽,咯唾皆出肾。盖肾脉入肺,循喉咙,挟舌本。其支者,从肺出络心注胸中。故二脏相连,病则俱病,而其根在肾。肾中有火有水,水干火燃,阴火刑金,故咳。水挟相火而上化为痰,入于肺。肺为清虚之府,一物不容,故嗽中有痰唾带血而出者,肾水从相火炎上之血也,岂可以咳嗽独归之肺耶?《褚氏遗书》津润论云:天地定位,水位乎中。人肖天地,亦有水焉。在上为痰,在下为水,伏皮为血,从毛窍中出为汗。可见痰也、水也、血也,一物也。血之带痰而出者,乃肾水挟相火炎上也。又云:服寒凉百不一生,饮溲溺百不一死。童便一味,可谓治血之要。然但暴发之际,用之以为降火消瘀之急剂则可,若多服,亦能损胃。褚氏特甚言寒凉之不可用耳。曰:若是则黄柏知母既所禁用,童便又不宜多服,治之当如何?曰:惟六味地黄,独补肾水,性不寒凉,不损脾胃,久服则水升火降而愈。又须用人参、救肺、补胃药收功,使金能生水,盖滋其化源也。

又有一等肾水泛上,上侵于肺,水冷金寒,故咳嗽。肺气受伤,血无所附,故亦吐血。医见嗽血者,火也。以寒折之,病者危,而危者毙矣。须用八味丸补命门火,以引水归原。次用理中汤补脾胃,以补肺之母,使土能克水,则肾水归原,而血复其位矣。

已上论阴虚吐血者,用补天之法。若阳虚吐血,与夫六淫七情所致,各各不同,余另有绛雪丹书,专论血证,逐一可考,兹不能悉。今有一单方
 ,只有节欲
 。不但节欲
 ,直须绝欲
 。不绝欲
 ,而徒恃乎药
 ,未有能生者也
 。


喘　　论

喘与气短不同。喘者,促促气急,喝喝息数,张口抬肩,摇身撷肚。短气者,呼吸虽数,而不能接续,似喘而不抬肩,似呻吟而无痛,呼吸虽急而无痰声。宜详辨之。丹溪云:须分虚实新久,久病是气虚,宜补之。新病是气实,宜泻之。

愚按喘与短气分,则短气是虚,喘是实。然而喘多有不足者,短气间亦有有余者,新病亦有本虚者,不可执论也。

《金匮》云:实喘者,气实肺盛,呼吸不利,肺窍壅塞。若寸沉实,宜泻肺。虚喘者肾虚,先觉呼吸短气,两胁胀满,左尺大而虚,宜补肾。此肾虚证非新病虚者乎。

邪喘者,由肺受邪,伏于肺中,关窍不通,呼吸不利。若寸沉而紧,此外感也。亦有六部俱伏者,宜发散,则身热退而喘定。此郁证,人所难知,非短气中之有余乎。

论人之五脏,皆有上气。而肺为之主,居于上而为五脏之华盖,通荣卫,合阴阳,升降往来,无过不及,何病之有。若为风、寒、暑、湿所侵,则肺气胀满而为喘。呼吸迫促,坐卧不安;或七情内伤,郁而生痰;或脾胃俱虚,不能摄养,一身之痰,皆能令人喘。

真知其风寒也,则用仲景青龙汤。真知其暑也,则用白虎汤。真知其湿也,则用胜湿汤。真知其七情郁结也,则用四磨四七汤。又有木郁、火郁、土郁、金郁、水郁,皆能致喘,治者察之。以上俱属有余之证
 。

东垣云:病机云诸痿喘呕,皆属于上。辩云:伤寒家论喘,以为火热者,是明有余之邪中于表,寒变为热,心火太旺攻肺,故属于上。又云:膏粱之人,奉养太过,及过爱小儿,亦能积热于上而成喘,宜以甘寒之剂治之。饮食不节,喜怒劳役不时,水谷之寒热感则害人六腑,皆由中气不足。其[image: ]
 胀腹满,咳喘呕食不下,宜以大甘辛热之剂治之。《脉经》云:肺盛有余,则咳嗽上气渴烦,心胸满短气,皆冲脉之火,行于胸中而作,系在下焦,非属上也。观东垣之辩,可见起于伤寒者,有余之邪。杂病者,不足之邪。自是标本判然条析。如遇标病,或汗或吐或下,一药而痰去喘定,奏功如神。粗工以其奏功如神也,执而概施之不足之证,岂不殆哉?娄全善云:凡下痰定喘诸方,施之形实有痰者神效。若虚而脉浮大,按之涩者,不可下之,下之必反剧而死。

经云:诸喘皆属于上。又谓诸逆冲上,皆属于火。故河间叙喘病在于热条下。华佗云:肺气盛为喘。《活人书》云:气有余则喘。后代集证类方不过遵此而已。独王海藏辩云:气盛当作气衰,有余当认作不足。肺气果盛与有余,则清肃下行,岂复为喘?以其火入于肺,炎烁真阴,衰与不足而为喘焉。所言盛与有余者,非肺之气也,肺中之火也。海藏之辩,超出前人,发千古之精奥。惜乎起其端,未竟其火之所由来。愚谓火之有余,水之不足也。阳之有余,阴之不足也。凡诸逆冲上之火,皆下焦冲任相火,出于肝肾者也,故曰冲逆。肾水虚衰,相火偏胜,壮火食气,销铄肺金,乌得而不喘焉!丹溪云:喘有阴虚,自小腹下火起而上,宜四物汤加青黛、竹沥、陈皮,入童便煎服。如挟痰喘者,四物加枳壳、半夏,补阴以化痰。夫谓阴虚发喘,丹溪实发前人之所未发,但如此治法,实流弊于后人。盖阴虚者,肾中之真阴虚也,岂四物汤阴血之谓乎?其火起者,下焦龙雷之火也,岂寒凉所能降乎?其间有有痰者,有无痰者。有痰者,水挟木火而上也,岂竹沥枳半之能化乎?须用六味地黄,加门冬五味大剂煎饮,以壮水之主,则水升火降,而喘自定矣。盖缘阴水虚故有火,有火则有痰,有痰则咳嗽,咳嗽之甚则喘,当与前阴虚相火论参看。

又有一等,似火而非火,似喘而非喘者。经曰:少阴所谓呕咳上气喘者,阴气在下,阳气在上。诸阳气浮,无所依归,故上气喘也。《黄帝针经》云:胃络不和,喘出于阳明之气逆,阳明之气下行,今逆而上行故喘。真元耗损,喘出于肾气之上奔,其人平日若无病,但觉气喘,非气喘也,乃气不归元也。视其外证,四肢厥逆,面赤而烦躁恶热,似火非火也,乃命门真元之火,离其宫而不归也。察其脉两寸虽浮大而数,两尺微而无力,或似有而无为辨耳。不知者以其有火也,少用凉药以清之,以其喘急难禁也。佐以四磨之类以宽之,下咽之后,似觉稍快,少顷依然。岂知宽一分,更耗一分,甚有见其稍快,误认药力欠到,倍进寒凉快气之剂,立见其毙矣。何也?盖阴虚至喘,去死不远矣。幸几希一线牵带,在命门之根,尚尔留连。善治者,能求其绪,而以助元接真镇坠之药,俾其返本归原,或可回生。然亦不可峻骤也,且先以八味丸、安肾丸、养正丹之类,煎人参生脉散送下,觉气若稍定,然后以大剂参芪补剂,加破故纸、阿胶、牛膝等,以镇于下。又以八味丸加河车为丸,日夜遇饥则吞服方可。然犹未也,须远房帏,绝色欲。经年积月,方可保全,不守此禁,终亦必亡而已。予论至此,可为寒心。聪明男子,当自治未病,毋蹈此危机。

又有一等火郁之证,六脉微涩,甚至沉伏,四肢悉寒,甚至厥逆。拂拂气促而喘,却似有余,而脉不紧数,欲作阴虚,而按尺鼓指。此为蓄郁已久,阳气拂遏,不能营运于表,以致身冷脉微而闷乱喘急。当此之时,不可以寒药下之,又不可以热药投之,惟逍遥散加茱连之类,宣散蓄热,得汗而愈。愈后仍以六味地黄,养阴和阳方佳。此谓火郁则发之,木郁则达之。即《金匮》所云:六脉沉伏,宜发散,则热退而喘定是也。经曰:火郁之发,民病少气,治以诸凉。或问:喘者多不能卧何也?《素问》逆调论云:夫不得卧,卧则喘者,水气之客也。夫水者,循经液而流也。肾者水藏,主津液,主卧与喘也。东垣云:病人不得卧,卧则喘者,水气逆行乘于肺,肺得水而浮,使气不得流通也。

仲景云:短气皆属饮。《金匮》云:短气有微饮,当从小便去之,苓桂术甘汤主之。肾气丸亦主之。

已上详论阴虚发喘之证治。若阳虚致喘,东垣已详尽矣。外感发喘,仲景已详尽矣。兹为补天立论,故加意于六味八味云。


喉咽痛论

喉与咽不同。喉者肺脘,呼吸之门户,主出而不纳。咽者胃脘,水谷之道路,主纳而不出。盖喉咽司呼吸,主升降。此一身之紧关橐龠也。经曰:足少阴所生者,口渴舌干咽肿,上气嗌干及痛。《素问》云:邪客于足少阴之络,令人咽痛,不可纳食。又曰:足少阴之络,循喉咙,通舌本。凡喉痛者,皆少阴之病,但有寒热虚实之分。少阴之火,直如奔马,逆冲于上,到此咽喉紧锁处,气郁结而不得舒,故或肿或痛也。其证必内热口干面赤,痰涎涌上,其尺脉必数而无力。盖缘肾水亏损,相火无制而然。须用六味地黄、门冬、五味大剂作汤服之。又有色欲过度,元阳亏损,无根之火,游行无制,客于咽喉者,须八味肾气丸大剂煎成,冰冷与饮,使引火归原,庶几可救。此论阴虚咽痛者,如此治法,正褚氏所谓上病疗下也。人之喉咽如曲突,曲突火炎,若以水自上灌下,曲突立爆烈矣。惟灶床下以盆水煦之,上炎即熄,此上病燎下这一验也。其间有乳鹅、缠喉二名不同。肿于咽两旁者,为双鹅,肿于一边者为单鹅。治法用鹅翎蘸米醋搅喉中,去尽痰涎。复以鹅翎探吐之,令著实一咯,咯破鹅中紫血即溃,或紫金锭磨下即愈。甚而不散者,上以小刀刺出紫血即愈。古方有刺少商穴法甚好。刀针刺血,急则用之,然亦有不宜用者。《薛案》云:一人年五十,咽喉肿痛,或针去血。神思虽清,尺脉洪数而无伦,次按之微细如无。余曰:有形而无痛,戴阳之类也。当峻补其阴,今反伤阴血必死。已而果殁。引此一案,以为粗工轻用刀针之戒。

缠喉风者,肿透达于外,且麻且痒且痛,可用谦甫解毒雄黄丸。

解毒雄黄丸

雄黄一钱
 　郁金一分
 　巴豆十四粒
 ,去油
 ,皮


醋糊丸,绿豆大,热茶送下,吐顽痰立苏。未吐再服。

古方有用巴豆油,摊纸作燃子,点火吹灭,以烟熏鼻中,即时口鼻流涎,牙关自开。即用此搐患处愈。有一等阳虚咽痛者,口舌生疮,遇劳益甚,其脉必浮大。此脾肺气虚,膀胱虚热,须以理中汤加山药、山茱萸,服乃痊。有上焦风热者,用荆防败毒散效。有咽喉肿痛,作渴饮冷,大便秘结,六脉俱实,必下之乃愈,可用防风通圣散。今人虚热者多,实热者少,如此证不多得,此法不可轻用。又有急喉痹者,其声如鼾,痰如拽锯。此为肺绝之候,速熬人参膏,用竹沥姜汁同调服。如未即得膏,速煎独参汤服,早者十全七八,次则十救四五,迟则不救。

丹溪云:咽喉肿痛,有阴虚阳气飞越,痰结在上者,脉必浮大,重取必涩,其去死不远。宜独参汤浓煎,细细饮之。如作实证治,祸在反掌矣。仲景云:少阴客热咽痛,用甘草汤。少阴寒热相搏,用桔梗汤。少阴客寒咽痛,用半夏散及汤。少阴病咽中伤生疮,不能语言,声不出者,苦酒汤。少阴阴虚客热不利,咽痛胸满心烦者,猪肤汤。世人但知热咽痛,而不知有寒咽痛。经曰:太阳在泉,寒淫所胜,民病咽肿颔肿。陈藏器用附子去皮脐,炮裂切片,以蜜涂炙,令蜜入内,噙咽其津,甘味尽,再换一片噙之。

仲景云:下利清谷,里寒外热,脉微欲绝,面赤咽痛,用通脉四逆汤。盖以冬月伏寒在于肾经,发则咽痛下利,附子汤温其经则愈。又有司天运气,其年乡村相染,若恶寒者,多是暴寒折热,寒闭于外,热郁于内。切忌胆矾酸寒之剂点喉,反使阳郁结不伸。又忌硝黄等寒剂下之,反使阳下陷入里,则祸不旋踵矣。须用表散之剂,若仲景甘桔汤之类。又有阳毒咽痛,用升麻汤。阴毒咽痛,用甘草汤。方见《金匮要略》及《千金方》中。

咽痛用诸药不效者,此非咽痛,乃是鼻中生一条红丝如发,悬一黑泡,大如樱珠,垂挂到咽门,而口中饮食不入。须用牛膝根直而独条者,洗净,入米醋四五滴,同研细,就鼻孔滴二三点入内,去则红丝断而珠破,其病立安。又有喉间作痛,溃烂日久不愈,此必杨梅疮毒,须以萆薢(即土茯苓)汤为主。


眼　目　论

经曰:五脏六腑之精气,皆上注于目而为之精。肾藏精,故治目者,以肾为主。目虽肝之窍,子母相生,肾肝同一治也。

华元化云:目形类丸,瞳神居中而前,如日月之丽东南,而晦西北也。有神膏、神水、神光、真气、真血、真精,此滋目之源液也。神膏者,目内包涵膏液,此膏由胆中渗润精汁,积而成者,能涵养瞳神,衰则有损。神水者,由三焦而发源,先天真一之气所化,目上润泽之水是也。水衰则有火胜燥暴之患,水竭则有目轮大小之疾。耗涩,则有昏眇之危。亏者多,盈者少,是以世无全精之目。神光者,原于命门,通于胆,发于心火之用事也。火衰则有昏瞑之患,火炎则有焚燥之殃。虽有两心而无正轮。心君主也,通于大眦,故大眦赤者,实火也。命门为小心,小心相火也,代君行令,通于小眦,故小眦赤者,虚火也。若君主拱默,则相火自然清宁矣。真血者,即肝中升运,滋目注络之血也。此血非比肌肉间易行之血,即天一所主之水,故谓之真也。真气者,即目之经络中,往来生用之气,乃先天真一发生之元阳也。真精者,乃先天元气所化精汁,起于肾,施于胆,而后及瞳神也。凡此数者,一有损,目则病矣。大概目圆而长,外有坚壳数重,中有清脆肉,包黑稠神膏一函,膏外则白稠神水,水以滋膏,水外则皆血,血以滋水。膏中一点黑莹,是肾胆所聚之精华。惟此一点,烛照鉴视,空阔无穷者,是曰水轮。内应于肾,北方壬癸亥子水也。五轮之中,惟瞳神乃照。或曰瞳神,水耶、气耶、血耶、膏耶,曰:非气、非血、非水、非膏,乃先天之气所生,后天之气所成,阴阳之妙蕴,水火之精华。血养水,水养膏,膏护瞳神。气为运用,神即维持,喻以日月,理实同之。男子右目不如左目精华,女子左目不如右目光彩,此皆各得其阴阳气血之正也。

许学士云:经曰:足少阴之脉,是动则病,坐而欲起,目[image: ]
 [image: ]
 如无所见。又曰:少阴所谓起则目[image: ]
 [image: ]
 无所见者,阴内夺,故目[image: ]
 [image: ]
 无所见也。此盖房劳目昏也。左肾阴虚,益阴地黄丸、六味地黄丸。右肾阳虚,补肾丸、八味地黄丸。

东垣云:能远视不能近视者,阳有余,阴气不足也。海藏云:目能远视,责其有火。不能近视,责其无水。《秘要》云:阴精不足,阳光有余。病于水者,故光华发见散乱,而不能收敛近视,治之在心肾。心肾平,则水火调而阴阳和。夫水之所化为血,在身为津液,在目为膏汁。若贪淫恣欲,饥饱失节,形脉劳甚,过于悲泣,能斫耗阴精。阴精亏则阳火盛,火性炎而发见,阴精不能制伏挽回,故越于外而远照,反不能近之而视也。治之当如何?壮水之主,以镇阳光。东垣云:能近视不能远视,阳气不足,阴气有余也。海藏云:目能近视,责其有水,不能远视,责其无火。《秘要》云:此证非谓禀成近窥之病,乃平昔无病,素能远视,而忽然不能者也,盖阳不足,阴有余。病于火者,故光华不能发越于外,而畏敛近视耳,治之在胆肾。胆肾足则木火通明,神气宣畅,而精光远达矣。夫火之所用为气,在身为威仪,在目为神光。若纵恣色欲,丧其元阳,元阳既惫,则云霾阴翳。肾中之阴水,仅足以回光自照耳,焉能健运精汁,以滋于胆,而使水中之火,远布于空中耶!治之当何如?益火之原,以消阴翳。

已上之证,皆阴弱不能配阳。内障之病,其病无眵泪、痛痒、羞明、紧涩之证。初但昏如雾露中行,渐空中有花,又渐暗,物成二体,久则光不收,遂为废疾。患者皆宜培养先天根本,乘其初时而治之。况此病最难疗,服药必积岁月,绝酒色淫欲,毋饥饱劳役,驱七情五贼,庶几有效。不然必废,终不复也。世不知此,如曰:目昏无伤。略不经意及病成,医亦不识,直曰:热致。竟用凉药。殊不知凉药伤胃,况凉为秋为金,肝为春为木,又伤肝矣。往往致废而后已,病者不悟药之过,诿之曰:命也。医者亦不自悟,而曰:病拙。悲夫!

又有阳虚不能抗阴者。若因饮食失节,劳役过度,脾胃虚弱,下陷于肾肝,浊阴不能下降,清阳不能上升,天明则日月不明,邪害空窍,令人耳目不明。夫五脏六腑之精,皆禀受于脾土,而上贯于目。此“精”字,乃饮食所化之精,非天一之元精也。脾者,诸阴之首也。目者,血气之宗也。故脾虚则五脏之精气,皆失所司,不能归明于目矣。况胃气下陷于肾肝,名曰重强。相火挟心火而妄行,百脉沸腾,血脉逆上而目病矣。若两目暗昏,四肢不怠者,用东垣益气聪明汤。若两目紧小、羞明畏目者,或视物无力,肢体倦怠,或手足麻木,乃脾肺气虚,不能上行也,用神效黄芪汤。若病后,或日晡、或灯下不能视者,阳虚下陷也。用决明夜光丸,或升麻镇阴汤。

张子和云:目不因火则不病。白轮病赤,火乘肺也。肉轮赤肿,火乘脾也。黑水神光被翳,火乘肝与脾也。赤脉贯目,火自甚也。能治火者,一句可了。但子和一味寒凉治火,余独补水以配火,亦一句可了。至于六淫七情错杂诸证,详倪仲贤《原机启微》。此书甚好,而薛立斋又为之参补,深明壮水之主,益火之原,甚有益于治目者也。


卷之五　先天要论下

齿　　论

素问曰:男子八岁,肾气实而齿生,更三八真牙生,五八则齿槁,八八而齿去矣。女子亦然,以七为数。盖肾主骨,齿者骨之标,髓之所养也。凡齿属肾,上下龂属阳明。上龂痛,喜寒而恶热,取足阳明胃。下龂痛,喜热而恶寒,取手阳明大肠。凡动摇袒脱而痛,或不痛、或出血、或不出血,全具如欲落之状者,皆属肾。经曰:肾热者色黑而齿稿。又曰:少阴经者,面黑齿长而垢。其虫疳,龂肿不动,溃烂痛秽者,皆属阳明。或诸经错杂之邪,与外因为患,俱分虚实而治。肾经虚寒者,安肾丸、还少丹,重则八味丸主之。其冬月时,大寒犯脑,连头痛,齿牙动摇疼痛者,此太阳并少阴伤寒也,仲景用麻黄附子细辛汤。凡肾虚者多有之,如齿痛摇动,肢体倦怠,饮食少思者,脾肾亏损之证,用安肾丸、补中益气并服。如喜寒恶热者,乃胃血伤也,清胃汤。若恶寒喜热者,胃气伤也,补中益气汤。

凡齿痛遇劳即发,或午后甚者,或口渴面黧,或遗精者,皆脾肾虚热,补中益气送八味丸,或十全大补汤。若齿龈肿痛,焮连腮颊,此胃经风热,用犀角升麻汤。若善饮者,齿痛腮颊焮肿,此胃经湿热,清胃汤加葛根,或解醒汤。

海藏云:牙齿等龋,臭秽不可近,数年不愈,当作阳明蓄血治。桃仁承气汤,为细末蜜丸服之。好饮者,多有此证,屡服有效。

凡小儿行迟、语迟、齿迟及囟门开者,皆先天母气之肾衰,须肾气丸为主。

固齿方

雄鼠骨　当归　没石子　熟地　榆皮　青盐　细辛各等分


上研为细末,绵纸裹成条,抹牙床上,则永固不落矣。常有人齿缝出血者,余以六味地黄,加骨碎补,大剂一服即瘥。间有不瘥者,肾中火衰也,本方加五味、肉桂而愈。

口　疮　论

口疮,上焦实热,中焦虚寒,下焦阴火,各经传变所致。当分别而治之。如发热作渴饮冷,实热也。轻则用补中益气,重则用六君子汤;饮食少思,大便不实,中气虚也,用人参理中汤;手足逆冷,肚腹作痛,中气虚寒,用附子理中汤;日晡热、内热、不时而热,血虚也,用八物加丹皮、五味、麦门;发热作渴,唾痰小便频数,肾水虚也,用八味丸;日晡发热,或从小腹起,阴虚也,用四物参术五味麦门。不应,用加减八味丸;若热来复去,昼见夜伏,夜见昼伏,不时而动,或无定处,或从脚起,乃无根之火也。亦用前丸,及十全大补加麦门、五味。更以附子末唾津调,抹涌泉穴。若概用寒凉,损伤生气,为害匪轻。

或问:虚寒何以能生口疮,而反用附子理中耶?盖因胃虚谷少,则所胜者,肾水之气,逆而乘之,反为寒中。脾胃衰虚之火,被迫炎上,作为口疮。经曰:岁金不及,炎火乃行。复则寒雨暴至,阴厥乃格阳反上行,民病口疮是也。故用参术甘草补其土,姜附散其寒,则火得所助,接引而退舍矣。

按《圣济总录》有元藏虚冷上攻口舌者,用巴戟、白芷、高良姜末,猪腰煨服。又有用丁香、胡椒、松脂、细辛末,苏木汤调涂舌上。有用当归、附子蜜炙,含咽。若此之类,皆治龙火上迫,心肺之阳不得下降,故用此以引火归原也。


耳　　论

耳者,肾之窍,足少阴之所主。人身十二经络中,除足太阳、手厥阴,其余十经络,皆入于耳。惟肾开窍于耳。故治耳者,以肾为主。或曰:心亦开窍于耳,何也?盖心窍本在舌,以舌无孔窍,因寄于耳。此肾为耳窍之主,心为耳窍之客尔。以五脏开于五部,分阴阳言之:在肾肝居阴,故耳目二窍,阴精主之。在心脾肺居阳,故口鼻舌三窍,阳精主之。《灵枢》云:肾气通乎耳,肾和则能闻五音。五脏不和,则七窍不通。故凡一经一络,有虚实之气入于耳者,皆足以乱其聪明,而致于聋聩,此言暴病者也。若夫久聋者,于肾亦有虚实之异。左肾为阴主精,右肾为阳主气。精不足气有余,则聋为虚。若其人瘦而色黑,筋骨健壮,此精气俱有余,固藏闭塞,是聋为实。乃高寿之兆也。二者皆禀所致,不须治之。又有乍聋者,经曰:不知调和七损八益之道,早衰之节也。其年未五十,体重耳目不聪明矣,是可畏也。其证耳聋面颊黑者,为脱精肾惫。安肾丸、八味丸、苁蓉丸、薯蓣丸,选而用之。若肾经虚火,面赤口干,痰盛内热者,六味丸主之,此论阴虚者也。至于阳虚者,亦有耳聋。经曰:清阳出上窍。胃气者,清气元气春升之气也,同出而异名也。今人饮食劳倦,脾胃之气一虚,不能上升,而下流于肾肝,故阳气者闭塞,地气者冒明,邪害空窍。今人耳目不明,此阳虚耳聋,须用东垣补中益气汤主之。有能调养得所,气血和平,则其耳聋渐轻。若不知自节,日就烦劳,即为久聋之证矣。

又有因虚而外邪乘袭者,如伤寒邪入少阳,则耳聋胁痛之类,当各经分治之。

又有耳痛、耳鸣、耳痒、耳脓、耳疮,亦当从少阴正窍,分寒热虚实而治之者多,不可专作火与外邪治。耳鸣,以手按之而不鸣或少减者,虚也。手按之而愈鸣者,实也。王节斋云:耳鸣盛如蝉,或左或右,或时闭塞,世人多作肾虚治不效。殊不知此是痰火上升,郁于耳而为鸣,甚则闭塞矣。若其人平昔饮酒厚味,上焦素有痰火,只作清痰降火治之。大抵此证多先有痰火在上,又感恼怒而得则气上,少阳之火客于耳也。若肾虚而鸣者,其鸣不甚,其人必多欲,当见劳怯等证。惟薛立斋详分缕析,云:血虚有火,用四物加山栀、柴胡。若中气虚弱,用补中益气汤。若血气俱虚,用八珍汤加柴胡。若怒便聋而或鸣者,属肝胆经气实,用小柴胡加芎归山栀,虚用八珍汤加山栀。若午前甚者,阳气实热也,小柴胡加黄连山栀。阳气虚,用补中益气汤,加柴胡、山栀。午后甚者,阴血虚也,四物加白术茯苓。若肾虚火动,或痰盛作渴者,必用地黄丸。

耳中哄哄然,是无阴也。又液脱者,脑髓消,胫瘦,耳数鸣,宜地黄丸。

肾虚,耳中潮声蝉声无休止时,妨害听闻者,当坠气补肾,正元饮咽黑锡丹,间进安肾丸。肾脏风耳鸣,夜间睡着如打战鼓,更四肢抽掣痛,耳内觉风吹奇痒,宜黄芪丸。肾者宗脉所聚,耳为之窍,血气不足,宗脉乃虚。风邪乘虚,随脉入耳,气与之搏,故为耳鸣。先用生料五苓散,加制枳壳、橘红、紫苏、生姜同煎,吞青木香丸,散邪风下气。续以芎归饮和养之。耳中耵聍,耳鸣耳聋,内有污血,宜柴胡聪耳汤。

其余耳痛、耳痒、耳肿等证,悉与薛氏论相参用之。《丹铅续录》云:王万里时患耳痛,魏文靖公劝以服青盐、鹿茸煎雄附为剂,且言:此药非为君虚损服之,曷不观《易》之坎为耳痛。坎水藏在肾,开窍于耳,而在志为恐。恐则伤肾,故耳痛。气阳运动常显,血阴流行常幽。血在形,如水在天地间。故坎为血卦,是经中已著病证矣。竟饵之而悉愈。

《圣惠》云:有耳痒,一日一作,可畏,直挑剔出血,稍愈。此乃肾脏虚,致浮毒上攻。未易以常法治也,宜服透冰丹。勿饮酒、啖湿面、鸡猪之属,能尽一月为佳,不能戒,无效。


耳　疮　论

罗谦甫云:耳内生疮者,为足少阴,是肾之经也。其气上通于耳,其经虚,风热乘之,随脉入于耳,与气相搏,故令耳门生疮也。曾青散主之,黄连散亦可。内服黍粘子汤。

曾青散

曾青五分
 　雄黄七分半
 　黄芩二分半


有脓水搓胭脂拭干。细末一分,裹绵纳耳中。

黄连散

黄连五分
 　枯矾七分


细末,绵裹纳耳中。

薛氏云:耳疮,属手少阳三焦经,或足厥阴肝经,血虚风热;或肝经暴火风热;或肾经风火等因。若发热焮痛,属少阳厥阴风热,用柴胡栀子散。若内热痒痛,属前二经血虚,用当归川芎散。若寒热作痛,属肝经风热,小柴胡汤加山栀、川芎。若内热口干,属肾经虚火,用加味地黄丸。如不应,用加减八味丸。余当随证治之。

耳脓即聤耳。用红绵散、麝香散,内服柴胡聪耳汤、通气散俱可。如壮盛之人,积热上攻,脓水不瘥,则上二散不宜用,恐收敛太过也,用三黄散有效。

有一小儿患耳脓,经年屡月,服药不效。殊不知此肾疳也,用六味丸加桑螵蛸,服之即愈。

黄芪丸方

黄芪一两
 　沙苑蒺藜炒
 　羌活各半两
 　黑附子大
 ,一个
 　羯羊肾一对
 ,焙干


上为细末,酒糊丸如桐子大,每服四十丸。空心食前,煨葱盐汤下。

柴胡聪耳汤

治耳中干耵,耳鸣致聋。

柴胡三钱
 　连翘四钱
 　水蛭半钱
 ,炒
 ,另研
 　虻虫三个
 ,去翅足
 ,研
 　麝香少许
 ,研
 　当归身　炙甘草　人参各二钱


上除另研外,以水二盏,姜三片,煎至一盏。少热,下水蛭等末,再煎一二沸,食少,远热服。

透水散

川大黄去粗皮
 　山栀子去皮
 　蔓荆子去白皮
 　白茯苓去皮
 　益智子去皮
 　葳灵仙去芦头
 ,洗
 、焙干
 　白芷各半两
 香墨烧醋淬干
 ,细研
 　麝香研
 ,一钱
 　茯神去木
 ,半两
 　川乌二两
 ,用河水浸半月
 ,切作片
 ,焙干
 ,用盐炒
 　天麻去苗
 　仙灵脾叶洗
 ,焙
 ,各三钱


上为细末,炼蜜和如麦饭相似。以真酥涂,杵臼捣万杵。如干,旋入蜜,令得所,和成剂。每服旋丸如桐子大。用薄荷自然汁,同温酒化下两丸。如卒中风,涎涌昏塞,煎皂荚白矾汤,温化两丸。

虫入耳痛,将生姜擦猫鼻,其尿自出,取尿滴内,虫即出而愈。

有一人耳内不时作痛,痛而欲死,痛止如故。就诊于立斋先生,诊之六脉皆安,非疮也。话间痛忽作,意度其有虫。令急取猫尿滴耳,果出一臭虫,遂不复痛。或用麻油滴之,则虫死难出。或用炒芝麻枕之,则虫亦出,但不及猫尿之速也。


消　渴　论

上消者,舌上赤裂,大渴引饮。逆调论云:心移热于肺,传为膈消者是也。以白虎汤加人参治之。中消者,善食而瘦,自汗大便硬,小便数。叔和云:口干饮水,多食肌肤瘦,成消中者是也,以调胃承气汤治之。下消者,烦躁引饮,耳轮焦干,小便如膏。叔和云:焦烦水易亏,此肾消也,六味丸治之。古人治三消之法,详别如此,余又有一说焉。人之水火得其平,气血得其养。何消之有?其间摄养失宜,水火偏胜,津液枯槁,以致龙雷之火上炎。熬煎既久,肠胃合消,五脏干燥,令人四肢瘦削,精神倦怠。故治消之法,无分上中下,先治肾为急。惟六味、八味及加减八味丸,随证而服。降其心火,滋其肾水,则渴自止矣。白虎与承气,皆非所治也。

娄全善云:肺病本于肾虚。肾虚则必寡于畏,妄行凌肺而移寒与之,故肺病消。仲景治渴而小便反多,用八味丸补肾救肺,后人因名之曰肾消也。

《总录》谓不能食而渴者,末传中满。能食而渴者,必发脑疽、背痈。盖不能食者,脾之病。脾主浇灌四旁,与胃行其津液者也。脾胃既虚,则不能敷布其津液,故渴。其间纵有能食者,亦是胃虚引谷自救。若概以寒凉泻火之药,如白虎承气之类,则内热未除,中寒复生,能不末传鼓胀耶?惟七味白术散,人参生脉散之类,恣意多饮,复以八味地黄丸,滋其化源,才是治法。及能食而渴发疽者,乃肥贵人膏粱之疾也。数食甘美而肥多,故其上气转溢而为消渴。不可服膏粱、芳草、石药,其气剽悍,能助燥热。经曰:治之以兰,消陈积也。亦不用寒凉。及发痈疽者,何也?经曰:膏粱之变,饶生大疔。此之谓也。其肾消而亦有脑疽背痈者,盖肾主骨,脑者髓之海。背者,太阳经寒水所过之地,水涸海竭,阴火上炎,安得不发而为痈疽?其疮甚而不溃,或赤水者是。甚则或黑或紫,火极似水之象,乃肾水已竭,不治。或峻补其阴,亦可救也。

或曰:人有服地黄汤而渴仍不止者,何也?曰:此方士不能废其绳墨,而更其道也。盖心肺位近,宜制小其服。肾肝位远,宜制大其服。如上消中消,可以前丸缓而治之。若下消已极,大渴大燥,须加减八味丸料一升,内肉桂一两,水煎六七碗,恣意水冷饮之。熟睡而渴病如失矣。处方之制,存乎人之通变耳。

或问曰:下消无水,用六味地黄丸,可以滋少阴之肾水矣。又加附子肉桂者何?盖因命门火衰,不能蒸腐水谷。水谷之气,不能熏蒸,上润乎肺,如釜底无薪,锅盖干燥,故渴。至于肺亦无所禀,不能四布水精,并行五经,其所饮之水,未经火化,直入膀胱。正谓:饮一升溺一升,饮一斗溺一斗。试尝其味,甘而不咸可知矣。故用附子肉桂之辛热,壮其少火,灶底加薪,枯笼蒸溽,槁禾得雨,生意维新。惟明者知之,昧者鲜不以为迂也。昔汉武帝病渴,张仲景为处此方,至圣玄关,今犹可想,八味丸诚良方也。疮疽痊后,及将痊口渴甚者,舌黄坚硬者,及未患先渴,或心烦燥渴,小便频数,或白浊阴痿,饮食少思,肌肤消瘦,及腿肿脚瘦,口齿生疮,服之无不效。一贵人病疽,疾未安而渴作,一日饮水数升。愚遂献加减地黄方,诸医大笑云:此药若能止渴,我辈当不复业医矣。皆用木瓜、紫苏、乌梅、人参、茯苓、百药煎等,生津液之药止之,而渴愈甚。数剂之后,茫无功效,不得已而用前方。三日渴止,因相信久服,不特渴疾不作,气血亦壮,饮食加倍,强健过于少壮之年。盖用此药,非予敢自执鄙见,实有源流。《薛氏家藏》此方,屡用有验,故详著之。使有渴疾者信其言,专志服饵取效,无为庸医所惑。庶广前人之志,久服轻身,耳目聪明,令人皮肤光泽。方内用北五味子
 ,最为得力
 ,独能补肾水降心气
 。其肉桂一味不可废
 ,若去肉桂
 ,服之不效
 。

一男子患此,余欲以前丸治之,彼则谓肉桂性热,乃私易之以黄柏知母等药,遂口渴不止,发背疽而殂。彼盖不知肉桂为肾经药也。前证,乃肾经虚火炎上无制为患,用桂导引诸药以补之,引虚火归元,故效也。成无己曰:桂犹圭也,引导阳气,若执圭以从使者然。若夫上消者,谓心移热于肺。中消者,谓内虚胃热。皆认火热为害,故或以白虎汤,或以承气汤,卒致不救。总之是下焦命门火不归元,游于肺则为上消,游于胃即为中消,以八味肾气丸,引火归元。使火在釜底,水火既济,气上熏蒸,俾肺受湿润之气而渴疾愈矣。

有一等病渴,惟欲饮冷,但饮水不过二三口,即厌弃。少顷复渴,其饮水亦如前。第不若消渴者之饮水无厌也,此证乃是中气虚寒,寒水泛上,逼其浮游之火于咽喉口舌之间。故上焦一段,欲得水救。若到中焦,以水见水,正其所恶也。治法如面红而烦躁者,煎理中汤吞八味丸,二三服而愈。若用他药,必不能济。

又有一等病,渴急欲饮水,但饮下不安,少顷即吐出。吐出片刻,复欲水饮。至于药食,毫不能下。此是阴盛格阳,肾经伤寒之证也。予反复思之,用仲景之白通汤,加人尿胆汁,热药冷探之法,一服稍解,三服全瘳。其在男子间有之,女子多有此证。陶节庵名之曰回阳返本汤
 。


气虚中满论

中满者,其证悉与鼓胀水肿无异,何故属之气虚?请得明言之否?曰:气虚者,肾中之火气虚也。中满者,中空似鼓,虚满而非实满也。大略皆脾肾两虚所致。海藏云:夫水气者,乃胃土不能制肾水,水逆而上行,传入于肺,故令人肿。治者惟知泄水,而不知益胃。故多下之,强令水出,不依天度流转,故胃愈虚,食无滋味,则发而不能制也。莫若行其所无事,则为上计。何今之人,不知此等高论,举手便以为水肿,用《内经》“去宛陈莝,开鬼门洁净府”之法治之,如舟车丸、禹功散之类。若真知其为水湿之气,客于中焦,侵于皮肤,皮肤中如水晶之光亮,手按之随起者,以前药一服而退。若久病大病后,或伤寒疟痢后,女人产后,小儿痘后,与夫元气素弱者,概以前法施之,脾气愈泄愈虚,不可复救矣。故治肿者,先以脾土为主,须补中益气汤,或六君子汤温补之。俾脾土旺,则能散精于肺,通调水道,下输膀胱,水精四布,五经并行矣。或者疑谓喘胀水满,而又加纯补之剂,恐益胀满,必须补药中加行气利水之品方妙。此论似深得病情,终非大方家体。盖肺气既虚,不可复行其气。肾水已衰,不可复利其水。纯补之剂,初时似觉不快,过时药力得行,渐有条理矣。

至于补肾以治肿,其说难明。盖禹之治水,行其所无事也。若一事疏凿,则失之矣。今人之治肾水者,牵牛、大戟,粗工之小智,正禹之所恶也。间有用五苓五皮者,以为中正,亦转利转虚。肾气愈衰,而愈不能推送矣,故须用补肾。经曰:肾开窍于二阴,肾气化则二阴通。二阴闭则胃[image: ]
 胀。故曰:肾者胃之关,关门不利,故水聚而从其类也。又曰:肾主下焦。三焦者,决渎之官,水道出焉。膀胱者,州都之官,津液藏焉。必待三焦之火化,始能出也。其三焦之经,在上者布膻中,散络心包。在下者,出于委阳,上络膀胱。上佐天道之施化,下佐地道之发生,与手厥阴为表里,以应诸经之使者也。是故肾虚者,下焦之火虚也。宣明五气论云:下焦溢为水,以水注之,斯气窒而不泻,则溢而为水也。经曰:三焦病者,气满小腹尤坚,不得小便,溢则水留而为胀。惟张仲景制金匮肾气丸,补而不滞,通而不泄,诚治肿之神方。国朝薛立斋先生,屡用屡效,详载之医案中。余依其案,亲试之甚效,故敢详著焉。世有患此者,幸毋诞之乎。

金匮肾气丸

此方藏于《金匮玉函》。

白茯苓三两
 　附子五钱
 　川牛膝一两
 　肉桂一两
 　泽泻一两
 　车前子一两
 　山茱萸一两
 　山药一两
 　牡丹皮二两
 　熟地四两


中满之病,原于肾中之火气虚,不能行水。此方内八味丸为主,以补肾中之火,则三焦有所禀命,浩然之气,塞乎天地,肾气不虚而能行水矣。内有附子、肉桂辛热之品,热则流通。又火能生土,土实而能制水矣。内加牛膝、车前子二味,最为切当。考之《本草》云:车前子虽利小便,而不走气,与茯苓同功。强阴益精,令人有子。牛膝治老人失溺,补中续绝,壮阳益精,病人虚损,加而用之。方见《金匮要略》,故名金匮肾气丸。

前所论证治,乃脾肾两虚者。至于纯是脾虚之证,既以参芪四君为主,亦须以八味丸兼补命门火。盖脾土非命门火不能生,虚则补母之义,不可不知。

又有一等纯是阴虚者,其证腹大脐肿腰痛,两足先肿,小水短涩,喘嗽有痰,不得卧,甚至头面皆肿。或面赤口渴,但其人饮食知味,大便反燥。医见形肿气喘,水证标本之疾,杂用利水之药而益甚。殊不知阴虚,三焦之火旺,与冲脉之属火者,同逆而上。由是水从火溢,上积于肺而嗽,甚则为喘呼不能卧,散聚于阴络而为跗肿。随五脏之虚者,入而聚之,为五脏之胀。皆相火泛滥其水而生病也。以六味地黄,加门冬、五味大剂服之。余亲试有验,故录。

又有一等火郁者,其证口苦胁痛恶寒,目黄面黄呕酸等证,须用逍遥散舒其郁,继以六味、肾气滋其阴。亦禁用分利。


噎　膈　论

噎膈、翻胃、关格三者,名各不同,病原迥异,治宜区别,不可不辨也。噎膈者,饥欲得食,但噎塞迎逆于咽喉胸膈之间,在胃口之上未曾入胃,即带痰涎而出。若一入胃下,无不消化,不复出矣。唯男子年高者有之,少无噎膈。翻胃者,饮食倍常,尽入于胃矣,但朝食暮吐,暮食朝吐,或一两时而吐,或积至一日一夜,腹中胀闷不可忍而复吐,原物酸臭不化,此已入胃而反出,故曰翻胃。男女老少皆有之。关格者,粒米不欲食,渴喜茶水饮之,少顷即吐出,复求饮复吐,饮之以药,热药入口即出,冷药过时而出,大小便秘,名曰关格。关者下不得出也,格者上不得入也,唯女人多有此证。

论噎膈,丹溪谓得之七情六淫。遂有火热炎上之化,多升少降,津液不布,积而为痰为饮。被劫时暂得快,不久复作。前药再行,积成其热,血液衰耗,胃脘干槁。其槁在上,近咽之下,水饮可行,食物难进,食亦不多,名之曰噎。其槁在下,与胃为近,食虽可入,难尽入胃,良久复出,名之曰膈。亦曰反胃,大便秘少,若羊矢然。必外避六淫,内节七情,饮食自养,滋血生津,以润肠胃。则金无畏火之炎,肾有生水之渐。气清血和,则脾气运健,而食消传化矣。丹溪之论甚妙,但噎膈、翻胃,分别欠明。余独喜其火热炎上之化,肾有生水之渐二句,深中病源。惜其见尤未真,以润血为主,而不直探乎肾中先天之原。故其立方,以四物中牛羊乳之类,加之竹沥、韭汁化痰化瘀,皆治标而不治本也。岂知《内经》原无多语,唯曰:三阳结谓之膈。三阳者,大肠、小肠、膀胱也。结谓,结热也。大肠主津,小肠主液,大肠热结则津涸,小肠热结则液燥,膀胱为州都之官,津液藏焉,膀胱热结,则津液竭。然而三阳何以致结热?皆肾之病也。盖肾主五液,又肾主大小便,肾与膀胱为一脏一腑,肾水既干,阳火偏盛,熬煎津液,三阳热结,则前后闭涩。下既不通,必反于上,直犯清道,上冲吸门喉咽,所以噎食不下也。何为水饮可入,食物难下?盖食入于阴,长气于阳,反引动胃口之火,故难入。水者阴类也,同气相投,故可入口。吐白沫者,所饮之水,沸而上腾也。粪如羊矢者,食入者少,渣滓消尽,肠亦干小而不宽大也。此证多是男子年高五十已外得之。又必其人不绝色欲,潜问其由,又讳疾忌医。曰:近来心事不美,多有郁气而然。予意郁固有之,或以郁故,而为消愁解闷之事,不能无也。此十有八九,亦不必深辨。但老人天真已绝,只有孤阳,只以养阴为主。王太仆云:食入即出,是无水也。食久反出,是无火也。无水者,壮水之主。无火者,益火之源。褚侍中云:上病疗下。直须以六味地黄丸料,大剂煎饮。久服可挽于十中之一二。又须绝嗜欲,远房帏,薄滋味,可也。若曰温胃,胃本不寒。若曰补胃,胃本不虚。若曰开郁,香燥之品适以助火。《局方发挥》已有明训。河间刘氏下以承气,咸寒损胃,津液愈竭。无如补阴,焰光自灭。世俗不明,余特详揭。

论反胃,《金匮要略》云:趺阳脉浮而涩,浮则为虚,涩则为伤脾。脾伤则不磨,朝食暮吐。暮食朝吐,宿食不化,名曰反胃。予阅函史列传,有一医案云:病反胃者,每食至明日清晨皆出,不化。医以暖胃药投之罔效。脉甚微而弱,有国工视之,揆诸医所用药,无远于病而不效,心歉然未有以悟也。读东垣书,谓吐有三证,气、积、寒也。上焦吐者从气,中焦吐者从积,下焦从寒。今脉沉而迟,朝食暮吐,暮食朝吐,小便利大便秘,此下焦吐也。法当通其闭,温其寒,乃遂跃然。专治下焦散其寒,徐以中焦药和之而愈。观此可见,下焦吐者,乃命门火衰。釜底无薪,不能蒸腐胃中水谷,腹中胀满,不得不吐也。王太仆所谓食久反出,是无火也。是矣。须用益火之原,先以八味地黄丸补命门火,以扶脾土之母,徐以附子理中汤理中焦,万举万全。不知出此,而徒以山查神曲平胃化食,适以速其亡也。

论关格者,忽然而来,乃暴病也。大小便秘,渴饮水浆,少顷则吐,又饮又吐,唇燥眼珠微红,面赤或不赤,甚者或心痛或不痛,自病起粒米不思,滴水不得下胃,饮一杯吐出杯半,数日后脉亦沉伏。此寒从少阴肾经而入,阴盛于下,逼阳于上,谓之格阳之证,名曰关格。关格者,不得尽其命而死矣,须以仲景白通汤,用《内经》寒因热用之法。经曰:若调寒热之逆,冷热必行,则热物冷服。下咽之后,冷性既除,热性始发,由是病气随愈,呕哕皆除。情且不违,而致大益。此和人尿、猪胆汁、咸苦寒之物于白通汤中,要其气相从,可以去拒格之寒也。服药后,脉渐出者生,脉乍出者死。陶节庵《杀车槌》中,有回阳反本汤极妙。愈后须以八味丸常服,不再发。

又有一种肝火之证,亦呕而不入。但所呕者酸水,或苦水,或青蓝水,惟大小便不秘,亦能作心痛。此是火郁、木郁之证,木郁则达之。火郁则发之,须用茱连浓煎,细细呷之。再服逍遥散而愈。愈后须以六味丸调理。


泻利并大便不通论

脏腑泻利,其证多端,大抵皆因脾胃而作。东垣先生制《脾胃论》一篇,专以补中益气汤升提清气为主,其间治脾泄之证,庶无余蕴矣。特未及乎肾泄也。是故以其湿也,利水以分之。以其风也,助风以平之。以其实也,下之。以其虚也,补之。寒则温之,热则清之。有食者化之,有积者祛之。凡五行之相胜,与六气之加临,莫不以生克制化之法治之。然而经年经月,不得一效者何耶?仲景云:下利不止,医以理中汤与之,利益甚。理中者理中焦也,此利在下焦,当以理下焦法则愈矣。昔赵以德有云:予闻先师言泄泻之病,其类多端。得于六淫、五邪、饮食所伤之外,复有杂合之邪,似难执法而治。乃见先师治气暴脱而虚,顿泻不知人事,口眼俱闭,呼吸甚微几欲绝者,急灸气海,饮人参膏十余斤而愈。治积痰在肺,致其所合大肠之气不固者,涌出上焦之痰,则肺气下降,而大肠之虚自复矣。治忧思太过,脾气结而不能升举,陷入下焦而成泄泻者,开其郁结,补其脾胃,使谷气升发也。治阴虚而肾不能司禁固之权者,峻补其肾而愈也。凡此之类甚多,因问先生治病何神也?先生曰:无他。圆机活法,《内经》熟自得之矣。

经曰:肾主大小便。又曰:肾司开阖。又曰:肾开窍于二阴。可见肾不但主小便,而大便之能开而复能闭者,肾操权也。今肾既虚衰,则命门之火熄矣。火熄则水独治,故令人多水泻不止。其泻每在五更天将明时,必洞泄二三次。此其故何也?盖肾属水,其位在北,于时为亥子。五更之时,正亥子水旺之秋,故特甚也。惟八味丸以补真阴,则肾中之水火既济,而开阖之权得宜。况命门之火旺,火能生土,而脾亦强矣。故古方有椒附丸、五味子散,皆治肾泄之神方,不可不考也。考之薛案云:脾胃虚寒下陷者,用补中益气汤加木香、肉果、补骨脂。若脾气虚寒不禁者,用六君子汤加炮姜、肉桂。若命门火衰,脾土虚寒者,用八味丸。若脾胃气血俱虚者,用十全大补汤送四神丸。若大便滑利,小便闭涩,或肢体渐肿,喘嗽唾痰,为脾肾亏损,宜金匮加减肾气丸。

秦越人《难经》有五泄之分:曰胃泄、曰脾泄、曰大肠泄、曰小肠泄、曰大瘕泄。夫所谓大瘕泄者,即肾泄也。注云:里急后重,数至圊而不能便,茎中痛。世人不知此证,误为滞下治之,祸不旋踵。滞下即今所谓痢疾也
 。此是肾虚之证,欲去不去,似痢非痢,似虚努而非虚努。盖痢疾后重,为因邪压大肠坠下,故大肠不能升举而重,治以大黄槟榔辈,泻其所压之邪而愈。又有久泻大肠虚滑元气下陷,不能自收而重,乃用粟壳等涩剂,以固其脱升其坠而愈。其虚坐努,责此痢后积已去尽,无便而但虚坐耳。此为亡血过多,倍用归芎以和之而愈。惟肾虚后重者,亦数至圊而不能便,必茎中痛,或大便不能得,而小便先行而涩,或欲小便,而大便反欲去而痛。独褚氏精血论中云:精已耗而复竭之,则大小便道牵痛,愈痛则愈便,愈便则愈痛。须以补中益气汤,倍升麻送四神丸。又以八味地黄丸料,加五味、吴茱萸、补骨脂、肉豆蔻,多服乃效。此等证候,以痢药致损元气,肢体肿胀而毙者,不可枚举。肾既主大小便而司开阖,故大小便不禁者,责之肾,即此推之。然则大便不通者,独非肾乎?金匮真言论云:北方黑色,入通于肾,开窍于二阴。故肾气虚,则大小便难,宜以地黄、苁蓉、车前子、茯苓之属,补其阴利水道,少佐辛药,开腠理致津液,而润其燥。洁古云:脏腑之秘,不可一概治疗。有热秘、有冷秘、有实秘、有虚秘、有风秘、有气秘、老人与产后、及发汗利小便过多、病后气血未复者,皆能成秘。禁用硝黄、巴豆、牵牛等药。世人但知热秘,不知冷秘。冷秘者冷气横于肠胃,凝阴固结,津液不通,胃气闭塞,其人肠内气攻,喜热恶冷,宜以八味地黄丸料,大剂煎之,冷饮即愈。或局方半硫丸,碾生姜,调乳香下之。或海藏己寒丸俱效。海藏云:己寒丸虽热,得芍药茴香润剂,引而下之,阴得阳而化,故大小便自通。如遇春和之阳,水自消矣,然不若八味丸更妙也。

东垣云:肾主五液,津液盛则大便如常。若饥饱劳役,损伤胃气,及食辛热厚味而助火邪,伏于血中,耗散真阴,津液亏少,故大肠结燥。又有老年气虚,津液衰少而结者。肾恶燥,急食辛以润之是也。予尝体法东垣之论,不用东垣之方,如润肠丸、润燥汤、通幽散之类俱不用,惟用六味地黄丸料,煎服自愈。如热秘而又兼气虚者,以前汤内加参芪各五钱,立愈。此因气虚不能推送,阴虚不能濡润故耳。已上治法,予尝亲试而必验,且又不犯大黄、桃仁、枳壳等,破气破血之禁,可以久服,永无秘结,故表而出之。

或问曰:何为不用四物汤?曰:四物汤特能补血耳。此是先天津液不足,故便难。经曰:大肠主津,小肠主液。又曰:肾主五液。津液皆肾水所化,与血何干?故不用四物汤。或又问曰:如干结之甚,消黄亦可暂用否?曰:承气汤用消黄,乃为伤寒从表入里,寒变为热,热入三阴,恐肾干枯。故用消黄以逐去外邪,急救肾火。余独禁用者,乃是论老人、虚人及病后人。肾水原不足,以致干枯,若再用消黄等药以下之,是虚其虚。今日虽取一时之快,来日必愈结。再下之,后日虽铁石亦不能通矣。倘有患此者,当劝慰之,勿令性急,以自取危殆。况老人后门固者,寿考之征,自是常事。若以六味、八味常服,永保无虞。


小便不通并不禁论

溲溺不通,匪细故也。小腹急痛,状如复碗,奔迫难禁,期朝不通,便令人呕,名曰关格。又日不通而毙矣。今人一见此证,除用五苓散之外,束手待毙。若盐熨丹田,蝼蛄、田螺罨脐之法,抑末也。

若津液偏渗于肠胃,大便泄泻,而小便不通者,宜五苓分利之。若水停心下,不能下输膀胱者,亦用五苓渗泄之。若六腑客热,转于下焦而不通者,用益元散以清之。若气迫闭塞,升降不通者,宜升麻以提之,或探吐之。譬如水注之气,上窍开而下窍通也。

经曰:膀胱者,州都之官,津液藏焉,气化则能出矣。又曰:三焦者,决渎之官,水液出焉。可见膀胱但能藏水,必待三焦之气化,方能出水。有服附子热药太过,消尽肺阴,气所不化,用黄连解毒而通者;有用茯苓陈皮甘草汤,送下木香沉香末而通者;此皆气化之验也。已上治法,皆有余之证,谓膀胱中原有水,或为热结,或气闭,有水可通而通之也。至于不足之证,乃虚劳汗多,五内枯燥,脂腴既去,不能生津,膀胱中原无水积,而欲通之,如向乞人而求食,已穷而益穷矣。故东垣分在气、在血而治之,以渴与不渴辨之。如渴而小便不利,此属上焦气分。水生于金,肺热则是清化之源绝矣。当于肺之分,助其秋令,水自生焉。如天令至秋,白露降,须用清金之药,如生脉散之类为当。又有脾虚者,盖因饮食失节,伤其胃气,陷于下焦,经所谓脾胃一虚,令人九窍不通,用补中益气汤。以参芪甘温之品,先调其胃气,以升柴从九原之下而提之,则清升而浊自降矣。清肺者,隔二之治也。补脾者,隔三之治也。东垣虚则补母之妙用类如此,此皆滋后天之化源者。如不渴而小便不利,此属下焦血分。下焦者,肾与膀胱也,乃阴中之阴,阴受热,闭塞其下流。经曰:无阳则阴无以生,无阴则阳无以化。若淡渗之药,乃阳中之阴,非纯阴之剂阳何以化?须用滋肾丸。此气味俱阴,乃阴中之阴也。东垣先生治一个目睛突出,腹胀如鼓,膝已上坚硬,皮肤欲裂,饮食不下,便秘急危者,精思半夜而得之,投之即愈。此是阴虚,阳无以化也。盖至于真阳真阴虚者,东垣未之论。如有真阴虚者,惟六味地黄以补肾水。滋肾丸又所当禁,黄柏、知母、恐其苦寒泄水。又忌淡味渗泄之药。有真阳虚者,须八味丸。褚氏云:阴已萎,而思色以降其精,则精不出而内败,小便道涩如淋。精已耗而复竭之,则大小便道牵痛。愈痛则愈便,愈便则愈痛。戴氏云:有似淋非淋,便中有如鼻涕之状。此乃精溺俱出,精塞溺道,故欲出不能而痛,宜大菟丝子丸、鹿茸丸。戴氏亦得褚氏之法也。若至于转筋喘急欲死,不问男女孕妇产后,急用八味丸料煎饮,缓则不救。或疑桂附辛热,不敢轻用,岂知肾气虚寒,水寒水冻之义,得热则流通,舍此更有何物能直达膀胱,而使雪消春水来耶?

丹溪治一老人患小便不利,因服分利之药太过,遂致秘塞,点滴不出。予以其胃气下陷,用补中益气汤,一服而通。因先多用利药损其肾气,遂致通后遗尿一夜不止,急补其肾,然后已。凡医之治是证者,未有不用泄利之剂,谁能顾其肾气之虚哉!予特表之,以为世戒。

后若有善法丹溪者,已明知其肺虚矣,乃以补中益气汤送肾气丸,岂不上下相须,子母相益耶。《灵枢》言手太阴之别,名曰列缺。其病虚则欠缺,小便遗数。肺为上焦,通调水道,下输膀胱。肾又上连肺,故将两藏,是子母也。母虚子亦虚,自然之理。东垣云:小便遗失,肺金虚也。宜安卧养气,禁劳役,以黄芪人参之类大补之。不愈当责之肾。经曰:膀胱不约为遗尿。仲景云:下焦竭则遗溺失便。又云:下焦不归,则遗溲。盖下焦在膀胱上口,主分别清浊,溲小便。下焦不归其部,不能约制溲便,故遗溺。大抵天暖衣厚则多汗,天冷衣薄则多溺,多溺者寒也。至于不禁,虚寒之甚,非八味丸不效。古方如菟丝子丸、鹿茸散、二气丹,俱可选用。戴氏云:睡著遗尿者,此亦下元冷,小便无禁而然。宜大菟丝子丸,猪胞炙碎,煎汤下。凡遗尿皆属虚,刘河间谓:热甚。客于肾部,干于足厥阴之经,廷孔郁结,甚而气血不能宣通,则痿痹,神无所用。故津液渗入膀胱,而旋溺遗失,不能收禁也。即《内经》淫气遗溺,痹聚在肾。此系热证,不可不知。考之薛按,有因劳发热作渴,小便自遗,或时闭涩。余作肝火血虚,阴挺不能约制。午前补中益气汤加山药、山茱,午后六味丸。月余悉退。

大抵不禁之病,虚寒多而实热少。倘以虚证误投泻火,顷刻危殆。慎之慎之。


梦遗并滑精论

治以肾肝为主。经曰:阴阳之要,阳密乃固,阳强不能密,阴气乃绝。阴平阳秘,精神乃治。阴阳离决,精气乃绝。夫所谓阳强者,乃肝肾所寄之相火强也。所谓阴绝者,乃肾中所藏之真阴绝也。肾为阴,主藏精。肝为阳,主疏泄。是故肾之阴虚,则精不藏。肝之阳强,则火不秘。以不秘之火,加临不藏之精,除不梦,梦即泄矣。或问曰:何故不为他梦,而偏多淫梦耶?曰:《灵枢经》淫邪发梦篇云:厥气客于阴器,则梦接内。盖阴器者,泄精之窍,主宗筋。足太阴、阳明、少阴、厥阴之筋,与夫冲任督三脉之所会,诸筋皆结聚于阴器,而其中有相火寄焉。凡平人入房,而强于作用者,皆此相火充其力也。若不接内,不与阴气合,则精不泄。一接内,与阴相合,则三焦上下内外之火,翕然而下从,百体玄府悉开,其滋生之精,尽趋于阴器以泄,而肾不藏矣。若其人元精坚固者,淫气不能摇,久战而尚不泄,况于梦乎?纵相火动而成宵梦,梦亦不遗。此谓阴平阳秘,无病人也。今人先天禀赋原虚,兼之色欲过度,以致肾阴衰惫,阴虚则相火动。相火之系,上系于心为君火,感物而动,动则相火翕然而随,虽不交会,而精已离其位,即客于阴器间矣。夜卧时,当所寄之相火一遇,与接内时与阴气相合同,故卧而即梦,梦而即遗也。若肾不虚,则无复是梦,梦亦不遗矣。故治是证者,先以肾肝为主。或问曰:阴虚火动而梦遗,服丹溪补阴丸,以滋阴降火,则证与药相对。每依法服之,而不效何也?曰:此未得丹溪滋阴之本意也。盖丹溪心法第一方,原以肾气丸为滋阴之要药也。今人不会其意,以黄柏、知母为君,概用坎离丸固本之类。凡此俱是沉寒泻火之剂,苦寒极能泻水,肾有补而无泻,焉能有裨于阴哉!独薛立斋发明丹溪之所未发,专用六味地黄以补肾,而治梦遗屡效。纵有相火,水能滋木,水升而木火自息矣。倘有脾胃不足,湿热下流者,以前丸为主,煎服补中益气汤以升提之。是用心过度,心不能主令,而相火代事者,亦以前丸为主,而兼用归脾汤。有命门火衰,元精脱陷,玉关不闭者,急用八味丸,或用金锁正元丹。以壮真阳,使之涵乎阴精而不泄。此其大略也。

归脾汤

人参　茯神　黄芪　白术　龙眼肉　酸枣仁炒研各二钱半
 　木香炙　甘草各五分


用水二钟,生姜二钱,大红枣一枚,煎一钟服。薛新甫加当归、远志,各一钱,亦妙。

昔赵以德云:予治郑鲁叔二十余岁,攻举子业,四鼓犹不卧,遂成此病。卧间玉茎但著被与腿,便梦交接脱精,惟悬空不著则不梦。饮食日减,倦怠少气。此用心太过,二火俱起,夜不得睡,血不归肝。肾水不足,火乘阴虚,入客下焦,鼓其精房,则精不得聚藏而欲走。因玉茎著物,犹厥气客之,故作接内之梦。于是上补心安神,中调脾胃升其阳,下用益精生阴固阳之剂,近三月乃痊。

昔吴茭山有治遗精得法论治。一男子,因病后用心过度,遂梦遗多痰瘦削。诸医以清心莲子饮,久服无效。吴诊其脉紧涩,知冷药利水之剂太过,致使肾气独降,服此愈剧矣。随用升提之法,升坎水而济离火,降阳气而滋阴血。次用鹿角胶、人乳填补精血,逾月痊愈。因思梦遗多端,难作一途施治。有因用心积热而泄者,有因多服门冬、茯苓、车前、知母、黄柏冷利之药而泄者,有久泄玉门不闭而泄者,治疗之法:积热者,当清心降火。冷利者,温补下元。肾气独降者,当升提。使水火交而坎离定位。

上二案,皆以肾为主,而兼治心脾者也。独有一等,肾不虚,而肝经湿热火旺者,茎中作痛,筋急缩,或作痒,或肿,或挺纵不收,白物如精,随溺而下,此筋疝也。宜用龙胆泻肝汤。张子和曰:遗溺、闭癃、阴痿、脬肿、精滑、白淫,皆男子之疝也。若血涸不月,月罢腰膝上热。足躃、嗌干、癃闭,而小腹有块,或定或移,前阴突出,后阴痔漏,此女子之疝也。惟女子不曰疝而曰瘕。


卷之六　后天要论

补中益气汤论

补中益气汤

黄芪一钱
 　当归　人参　炙甘草　陈皮　升麻　柴胡　白术


此方东垣所制,治内伤之方。古方只有黄芪一钱,其余各三分。薛立斋常用参芪各钱半,白术一钱,当归一钱,陈皮七分,升柴各五分。进退加减,神应无穷。如病甚者,参芪或三钱五钱,随证加用。凡脾胃喜甘而恶苦,喜补而恶攻,喜温而恶寒,喜通而恶滞,喜升而恶降,喜燥而恶湿,此方得之。



或问曰:古今称补中益气汤,为万世无穷之利,其义云何?曰:此发前人之所未发,继仲景、河间而立,意义深远也。世人一见发热,便以外感风寒暑湿之邪,非发散,邪从何处解?又不能的见风寒暑湿对证施治,乃通用解表之剂,如九味羌活汤、败毒散、十神汤之类,甚则凉膈、白虎,杂然并进,因而致毙者多矣。东垣深痛其害,创立此方,以为邪之所凑,其气必虚,内伤者多,外感者间有之。纵有外邪,亦是乘虚而入,但补其中益其气,而邪自退听。不必攻邪,攻则虚者愈虚,而危亡随其后矣。倘有外感,而内伤不甚者,即于本方中,酌加对证之药,而外邪自退。所谓仁义之师,无敌于天下也。至于饮食失节,劳役过度,胃中阳气自虚,下陷于阴中而发热者,此阳虚自病。误作外感而发散之,益虚其虚矣。为害岂浅哉!又有一种内伤真阴而发热者,与内伤阳气相似,此当补真阴,非四物汤之谓,又非坎离丸之类,详见“先天要论”中者。心肺在上,肾肝在下,脾胃处于中州,为四脏之主气者。中焦无形之气,所以蒸腐水谷,升降出入,乃先天之气,又为脾胃之主。后天脾土,非得先天之气不行。是方,盖为此气因劳而下陷于肾肝,清气不升,浊气不降,故用升麻使由右腋而上,用柴胡使由左腋而上,非借参芪之功,则升提无力。是方,所以补益后天中之先天也。

或问曰:余见先生动辄以先天后天立论,余考之《易》中先天后天之图,乾南、坤北、离东、坎西等卦位,于医道中甚无所合,而先生屡言之不已,其义云何?曰:怪乎子之问也。余所谓先天者,指一点无形之火气也。后天者,指有形之体,自脏腑及血肉皮肤,与夫涕唾津液,皆是也。既曰先天,此时天尚未生,何况有乾南坤北八卦对待之图乎?曰:然则伏羲此图,何为而设也?余曰:此非先天之图,乃中天八卦之图。天位乎上,地位乎下,日出乎东,水源于西,风雨在天上,山雷在地下,人与万物位乎中。余尝见邵子排列如此,有中天八卦图,其当今所用者,止一文王后天图。出乎震,齐乎巽,相见乎离,致役乎坤,悦言乎兑,战乎乾,劳乎坎,成乎艮。以春秋昼夜十二时相配,因以定阴阳,决生死。推而天文地理星相医卜,无一不以此图为则。至于先天者,无形可见。即《易》中帝出乎震之帝。神也者,妙万物而为言之神,是也。帝与神,即余“先天要论”中所称真君真主,本系无形,不得已而强立此名。以为主宰先天之体,以为流行后天之用。东垣先生独会其宗,而于补中益气方中,用柴胡升麻者,正以升发先天之气于脾土之中,真万世无穷之利,余所以谆谆为言也。盖人身以脾胃为主,人皆知之。而先天隐于无形者,举世置而弗论,故余既立“先天要论”矣。后于“后天论”中,发明东垣《脾胃论》,亦用先天无形者为主。读《脾胃论》者,读至人受水谷之气以生,所谓清气、营气、卫气、元气、谷气、春升之气,皆胃气之别名,则可见矣。饮食入胃,犹水谷在釜中,非火不熟,脾能化食,全借少阳相火之无形者,在下焦蒸腐,始能运化也。此时若用寒凉之药,饮食亦不运化矣。盖脾胃中之火,土中之火,纳音所谓炉中火。养炉中火者,须频加煤炭。盖以热灰温养其火,而火气自存,一经寒水,便成死灰。将以何者蒸腐水谷?以何者接引灯烛?举目皆地狱光景,可不戒哉!经曰:劳者温之,损者温之,正取温养之义也。

东垣曰:岐伯曰有所劳倦,形气衰少。谷气不盛,上焦不行,下脘不通,而胃气热,热气熏胸中故内热。举痛论云:劳则气耗。劳则喘且汗出,内外皆越,故气耗。夫喜怒不节,起居不时,有所劳伤,皆损其气。气衰则火旺,火旺则乘其脾土,脾主四肢,故困热无气以动,懒于语言,动作喘乏,表热自汗,心烦不安。当病之时,宜安心静坐,以养其气。以甘寒泻其热火,以酸味收其散气,以甘温补其中气。经言:劳者温之,损者温之。是也。《金匮要略》云:平人脉大为劳,脉极虚亦为劳。夫劳之为病,其脉大,手足烦热,春夏剧,秋冬瘥,以黄芪建中汤治之。此亦温之之意也。盖人受水谷之气以生,所谓清气、营气、元气、卫气、春升之气,皆胃气之别名也。夫胃气为水谷之海,饮食入胃,游溢精气,上输于脾,脾气散精,上归于肺,通调水道,下输膀胱,水精四布,五经并行。合于四时,五脏阴阳,揆度以为常也。若饮食失节,寒温不适,脾胃乃伤。喜怒忧恐,损耗元气。脾胃气衰,元气不足,而火独盛。火者,阴火也,起于下焦,元气之贼也。壮火食气,少火生气,火与元气不两立,一胜则一负。脾胃气虚,则下流肝肾,名曰重强。阴火得以乘其土位。故脾证始得,则气高而喘,身热而烦,其脉洪大而头痛,或渴不止,其皮肤不任风寒,而生寒热。盖脾胃之气下流,使谷气不得升浮,是春生之令不行,则无阳以护其荣卫,遂不任风寒,而生寒热。此皆脾胃之气不足所致也。然与外感风寒之证,颇同而实异。内伤脾胃,乃伤其气。外感风寒,乃伤其形。伤其外则有余,有余者泻之。伤其内则不足,不足者补之。汗之、下之、吐之、克之之类,皆泻也。温之、和之、调之、养之之类,皆补也。内伤不足之病,苟误认作外感有余之证,而反泻之,则虚其虚也。实实虚虚如此死者,医杀之耳。然则奈何唯当以辛甘温剂补其中,而升其阳则愈矣?经曰:劳者温之,损者温之。又曰:温能除大热。大忌苦寒之药,损其脾胃。今立补中益气汤主之。夫因饥饱劳役,损伤脾胃,或专因饮食不调,或专因劳力过度,或饥饱之后加之劳力,或劳力之后加之饥饱,皆为内伤。脾胃一虚,肺气先绝。故用黄芪以益皮毛而闭腠理,不令自汗。损其元气,上喘气短,人参以补之。心火乘脾,须炙甘草之甘,以泻大热,而补脾胃中元气。若脾胃急痛,并大虚腹中急缩者,宜多用之。经曰:急者缓之。白术苦甘温,除胃中热,利腰脐间血。胃中清气在下,必加升麻柴胡以引之。引黄芪、甘草甘温之气味上升,能补卫气之散解而实其表也,又缓带脉之缩急。二味皆苦平,味之薄者,阴中之阳,引胃中清气升于阳道,及诸经生发之气,以滋春气之和也。气乱于胸中,为清浊相干,用去白陈皮以理之,清升而浊自降矣。胃气虚不能升浮,为阴火伤其生发之气,荣血大亏。荣气不营,阴火炽起,日渐熬煎,血气日减。心主血,减则心无所养,致使心乱而烦,故以当归和之。如烦犹未止,加服地黄丸,以补肾水,水旺而心火自降。以手扪之,而肌表热者,表证也。只服补中益气汤一二服,得微汗则已。非止发汗,乃阴阳气和,自然汗出也。

如精神短少,倍加人参五味子。如头痛,加蔓荆子。如头痛有痰沉重,乃太阴痰厥头痛,加半夏天麻。如腹中痛者,加白芍药。如恶寒冷痛,更加桂心。如恶热喜寒热痛,更加黄连。如腹中痛恶寒,而脉弦者,是木来克土也,小建中汤主之。盖芍药味酸,于土中泻木为君。如脉沉细,腹痛,以理中汤主之。干姜味热,于土中泻水,以为主也。

脐下痛者,加熟地黄。如不已,乃大寒也,更加肉桂。凡小腹痛,多属肾气奔豚。惟桂泄奔豚,故加之。如胁痛,或胁下缩急,俱加柴胡、芍药。如体重肢节痛,或腹胀自利,脉来濡缓者,湿胜也。加苍术、厚朴主之。如风湿相搏,一身尽痛,加羌活、防风、藁本,别作一服。病去勿再服,以诸风药损人元气也。

如冬月恶寒发热无汗,脉浮而紧,本方加麻黄、桂枝,如麻黄五分
 ,用参芪各一钱
 。如冬月恶风发热有汗,脉浮而缓,加桂枝、芍药。伤寒必恶寒,伤风必恶风,伤食必恶食。伤寒恶寒,烈火不能热,重绵不能温。内伤者,得就暖处,著绵温火,便不恶矣。内伤饮食,口不知味,不思饮食。伤寒者,虽不能食,未尝不知味也。劳力内伤者,身体沉重,四肢困倦,百节烦疼,心满气短,懒于言语。若伤寒者,太阳则头痛,少阳则胁痛,阳明则目痛,不若内伤之怠惰嗜卧也。伤寒发热,拂拂如羽毛之热,热在皮毛。内伤者,肌体壮热,扪之烙手,右手气口脉大于左手人迎三倍。其气口脉急大而数,时一代而涩。涩是肺之本脉,代是气不相接,乃脾胃不足之脉。大是洪大,洪大而数,乃心脉刑肺。急是弦急,乃肝木挟心火克肺金也。其右关脉属脾,比五脉独大而数,数中时显一代,此不甚劳役,是饮食不时,寒温失所,胃脉损弱,隐而不见,惟内显脾脉如此。若外伤,人迎脉大于气口也。

东垣以手扪热有三法:以轻手扪之则热,重按之则不热,是热在皮毛血脉也;重按筋骨之间则热蒸手,轻摸之则不热,是热在骨髓也;轻手扪之不热,重手按之亦不热,不轻不重按之而热者,是热在筋骨之上、皮毛血肉之下、乃热在肌肉。肌肉间热者,正内伤劳倦之热也。若余于内伤真阴者,以手扪热亦有二:扪之烙手骨中如炙者,肾中之真阴虚也;扪之烙手,按之筋骨之下,反觉寒者,肾中真阳虚也。面必赤者,阴盛于下,逼阳于上也。口必渴者,肾水干枯,引水自救也。若口吐痰多如清水者,肾水泛上为痰,口必不渴也。口咯痰如沫者,水沸为痰,阴火熬煎,口必渴也。腰胁痛者,肾肝虚也。足心如烙者,涌泉涸竭也。膝以下冷者,命门衰绝,上气必喘也。尺脉必数者,阴火旺也。尺脉数而无力或欲绝者,真阳衰也。骨痛如折者。肾主骨。骨衰乘火也。此阳虚阴虚之辨,而阴虚之中,又有真阴真阳之不同,其治法详于“先天论”中。

或问曰:丹溪云东南之人,阳气易以升,不可服补中益气汤。当今江以南之人,果尽不当服乎?曰:此东南,指人之脏腑而言也。盖东方属肝,南方属心。肝与心有火者,不可服,恐木火愈旺也。若黄帝起四方之问,岐伯有四治之能,此东南西北方指地位也。既不可服东南二方之剂。其人上盛者,必下虚,其肾气大虚矣。急须填补北方先天之元气为要。总而言之,先天后天不得截然两分。上焦元阳不足者,下陷于肾中也,当取之至阴之下。下焦真阴不足者,飞越于上部也,焉可不引而归原耶!是以补中益气汤,与肾气丸并用。朝服补阳,暮服补阴,互相培养。但先后轻重之分,明者知之,不必详述。

或问:肾气丸中以地黄为君,恐其泥膈,或于脾胃有妨乎?曰:肾气丸中尽是肾经的药,并无一味脾胃药杂其中,径入肾经,焉能泥膈?凡用药须要分得阴阳、水火清净。如朝廷有六部,一部有一部之事,一部有一部用事之人。今欲输纳钱粮,而可与天曹用事之人同议乎?曰:若如所言。予正谓肾经水部,不可与脾经户部相杂之谓耳。曰:余所谓不杂者,谓肾水药中,不可杂脾土药;脾胃药中,不得杂肾经药。如四君子汤,脾经药也,杂地黄其中,则泥膈矣。八味地黄丸,肾经药也,加人参则杂矣。若论肾与脾胃,水土原是一气,人但知土之为地。而不知土亦水也。自天一生水,而水之凝成处,始为土。土之坚者为石。此后天卦位坎之后,继之艮。艮为山为土,艮土得先天之土,水中之主也。土无定位,随母寄生,随母而补。故欲补太阴脾土,先补肾中少阳相火。若水谷在釜中,非釜底有火则不熟。补肾者,补肾中火也,须用八味丸。医不达此,而日从事于人参白术,非探本之术。盖土之本初原是水也。世谓补肾不如补脾,余谓补脾不如补肾。


伤饮食论

阴阳应象论云:水谷之寒热,感则害人六腑。是饮食之伤,伤于寒热也。痹论云:饮食自倍,肠胃乃伤。是饮食之伤,自伤于饥饱也。古人治法,分上中下三等而治之。在上者,因而越之,瓜蒂散之类主之。中者,消化,神曲、麦芽、山楂、三棱、广荗之类主之。在下者,引而竭之,硝、黄、巴豆、牵牛、甘遂之类主之。古人又分寒热而治之。伤热物者,以寒药治之。伤寒物者,以热药治之。如伤冷物二分。热物一分,则用热药二停,寒药一停,若备急丸是也。予意当随证加减,大抵饮食之病,伤寒物一边居多。以上法门,未必可为典要也。

当今方家,以平胃散为主,出入增减,亦可为脾胃之准绳。平胃者,胃中有高阜,则使平之。一平即止,不可过剂,过剂则平地反成坎矣。今人以平胃散为常服补剂者,误也。不若枳术丸为胜。夫枳术丸,乃洁古老人所制。用枳实一两,白术二两,补药多于消药,先补而后消。以荷叶裹饭,烧熟为丸。盖取荷叶色青,得震卦之体,有仰盂之象,中空而清气上升,烧饭为丸,以助谷气。谓洁古枳术一方,启东垣末年之悟,补中益气,自此始也。但洁古专为有伤食者设,今人以此丸为补脾药,朝服暮饵,更有益之橘半番砂者,则又甚矣。吾恐枳实一味,有推墙倒壁之功,而人之肠胃中,既已有伤,墙壁不固,能经几番推倒乎?

至若山楂、神曲、麦芽三味,举世所常用者。余独永弃。盖山楂能化肉积,凡年久母猪肉,煮不熟者,入山楂一撮,皮肉尽烂。又产妇儿枕痛者,用山楂二十粒,砂糖水煎一碗服之,儿枕立化。可见其破气又破血,不可轻用。曲[image: ]
 者,以米与水在瓷缸中,必借曲以酿成酒,必借[image: ]
 以酿成糖。脾胃在人身,非瓷缸比,原有化食之能。今食不化者,其所能者病也。只补助其能,而食自化,何必用此消克之药哉!大凡元气完固之人,多食不伤,过时不饥。若夫先因本气不足,致令饮食有伤矣,前药一用,饮食虽消,但脾既已受伤,而复经此一番消化,愈虚其虚。明后日食复不化,犹谓前药已效,药力欠多,汤丸并进。展转相害,羸瘦日增,良可悲哉!余痛此弊,因申言之。凡太平丸、保和丸,肥儿丸之类,其名虽美,俱不用。盖名之美者,其药必恶。故以美名加之,以欺人耳目,非大方家可用也。故医有贫贱之医,有富贵之医。膏粱之子弟,与藜藿之民不同。太平之民,与疮痍之民不同。乡村闾巷顽夫壮士,暴有所伤,一服可愈。若膏粱子弟,禀受虚弱,奉养柔脆,概以此术施之,贻害不小。夫有医术、有医道,术可暂行一时,道则流芳千古。有古方、有今方、有圣方、有俗方,余以为今人不如古人,不敢自立一方。若脾胃惟东垣为圣,择而用之。以调中益气、补中益气二方,因人增减。真知其寒物伤也,本方中加热药,如姜桂之类。热物伤也,加黄连之类。真知有肉食伤也,加山楂数粒。酒食伤也,加葛花一味,随证调理。此东垣之法,方士之绳墨也。然以寒治热而热不去,以热治寒而寒不除,奈之何?经曰:寒之不寒,是无水也。热之不热,是无火也。壮水之主,益火之原,此东垣之未及也。

如有食填太阴,名曰食厥者,上部有脉,下部无脉,不治则死。急以阴阳盐汤,探吐其物即愈。如有食积,肠腹绞痛,手不可按者,不得不下。审知其为寒积,必用巴豆感应丸。审知其为热积,必用大黄承气汤。下之不当,死生立判,慎之哉!

昔张子和动辄言下,盖下之当也。仲景三承气,审之详密,可下、不可下、急下,分毫不爽。如下血积,必用桃仁、红花。下水,必用牵牛、甘遂。下水中之血,必用虻虫、水蛭。今人畏而不敢下者,不明之罪小,无忌而妄用者,杀人之罪大。医司人命,岂易言哉?

何柏斋云:造化生物,天地水火而已。主之者天,成之者地也。故曰:乾知大始,坤作成物。至于天地交合,变化之用,则水火二气也。天运水火于地之中,则物生矣。然水火不可偏盛,太旱物不生,火偏盛也。太涝物亦不生,水偏盛也。水火和平而物生,自然之理。人之脏腑,以脾胃为主。盖饮食入于胃,而运以脾,犹地之土也。然脾胃能化物,实由于水火二气,非脾所能也。火盛则脾胃燥,水盛则脾胃湿,皆不能化物,乃生诸病。制其偏而使之平,则治之之法也。

愚按制其偏而使之平一句,甚好。所谓制者,非去水去火之谓。人身水火,原自均平,偏者病也。火偏多者,补水配火,不必去火。水偏多者,补火配水,不必去水。譬之天平,此重则彼轻。一边重者,只补足轻之一边,决不凿去码子。盖码子一定之数,今人欲泻水降火者,凿码子者也。

余于脾胃,分别阴阳水火而调之。如不思饮食,此属阳明胃土受病,须补少阴心火。归脾汤补心火,以生胃土也。能食不化,此属太阴脾土,须补少阳相火。八味丸补相火,以生脾土也。无非欲人培养一点先天之火气,以补土之母耳。若理中汤用干姜,所以制土中之水也。建中汤用芍药,所以制土中之木也。黄芪汤所以益土之子,使不食母之食也。六味丸所以壮水之主也,八味丸所以益火之原也。土无定位,寄旺于四时,无专能,代天以成化。故于四脏中兼用之,总之以补为主,不用克伐。脾气不陷,补中益气。肝木乘脾,加左金丸。郁怒伤脾,归脾汤。脾虚不能摄痰,六君子汤。脾肾两虚,四君、四神。阴火乘脾,六味丸。命门火衰,不生脾土,八味丸。先天之气足,而后天之气不足者,补中气为主。后天足而先天不足者,补元气为主。或曰:正当胸膈饱闷之时,数日粒米不下,陈皮、枳壳、木香、乌药,日夜吞咽,尚且不通,复可补乎?曰:此正因初先不知补益,擅用发散,克伐太过,虚痞之病也。经曰:下焦虚乏,中焦痞满。欲治其虚,则中满愈甚。欲消其痞,则下焦愈乏。庸医值此,难以措手。疏启其中,峻补于下。少用则邪壅于上,多用则峻补于下,所谓塞因塞用者也。善用者,能以人参一两(或七八钱),少加升麻一钱,大剂一服即愈。此《内经》之妙用,不可不知也。

东垣云:酒者大热有毒,气味俱阳,乃无形之物也。若伤之,止当发散,汗出则愈矣。其次莫如利小便,乃上下分消其湿。今之病酒者,往往服酒症丸大热之药下之,又有牵牛、大黄下之者,是无形元气受病,反下有形阴血,乖误甚矣!酒性大热,已伤元气,而复重泻之,又损肾水真阴,及有形血气,俱为不足。如此则阴血愈虚,真水愈弱。阳毒之热大旺,反增其阴火,是元气消铄,折人长命。不然则虚损之病成矣,宜以葛花解酲汤主之。

葛花解酲方

青皮去瓤
 ,三钱
 　木香五分
 　橘红　人参　茯苓各一钱五分
 　猪苓一钱五分
 　白豆蔻五分
 　葛花五分
 　砂仁五分
 　泽泻一钱
 　白术二钱
 　干姜一钱
 　神曲一钱


上为细末,每服三钱
 ,白汤调下。得微汗则病去。此东垣原方,宜加减用。


中暑伤暑论

中暑者,面垢自汗口燥,闷倒昏不知人,背冷手足微冷,或吐、或泻、或喘、或满是也。当是时,切勿便与冷水,或卧冷地。如行路暍死者,即置日中热地上,以小便溺热土上,取热土罨病人脐上,急以二气丹同苏合香丸,汤调灌下。如无二气丹,研蒜水灌之亦可。盖中伤暑毒,外阳内阴,诸暑药多用暖剂。如大顺散之用姜桂,枇杷叶散之用丁香,蒜亦辛热之物,又蒜气臭烈,能通诸窍也。

东垣分阴阳动静而治之。

静而得之者,为阴证。或深堂水阁,过处凉室,以伤其外。或浮瓜沉李,过食生冷,以伤其内。所谓因暑而伤暑者也,其病必头痛恶寒,肢节疼痛而烦心,肌肤大热无汗。腹痛吐泻,为房室冷物之阴寒所遏,使周身阳气不得伸越,以大顺散主之。

动而得之者,为阳证。或行人或农夫,于日中劳役得之。为热伤元气,其病必苦头疼发燥恶热,扪之肌肤大热,必大渴引饮,汗大泄齿燥,无气以动,乃为暑伤气,苍术白虎主之。若人元气不足,用前药不应,惟清暑益气汤,或补中益气汤为当。大抵夏月阳气浮于外,阴气伏于内,若人饮食劳倦,内伤中气,或酷暑劳役,外伤阳气者,多患之。法当调补元气为主,而佐以解暑。若阴寒之证,用大顺散桂附大辛热之药。此《内经》舍时从证之良法,不可不知。今人患暑证殁,而手足指甲或肢体青黯。此皆不究其因,不温其内,而泛用香薷饮之类所误也。夫香薷饮,乃散阳气导真阴之剂也。须审有是证,而服之,斯为对证。今人平日间恐患暑病,而先服此以预防,适所以招暑也。若人元气素虚,或房劳过度而饮之者,为祸尤不浅。若欲预防,惟孙真人生脉散,为夏令最宜。

暑乃六气中之一,即天上火。惟此火可以寒水折之,非比炉中火与龙雷火也。凡伤暑腹痛吐泻交作者,一味冷井水,加清蒿汁饮之,立愈。暑毒从小便中泄矣,名曰臭灵丹。

暑喜伤心,心属南方火,从其类也。小肠为心之腑,利心经暑毒,使由小肠出,故青蒿香薷为要。

有因伤暑,遂极饮冷水,或医者过投冷剂,致吐利不止,外热内寒,烦躁多渴,甚欲裸形,状如伤寒。此阴盛格寒,宜用温药。香薷饮中加附子,浸冷服。

又有因冒暑,吐极胃虚,百药不入,粒米不下,入口即吐,病甚危笃。急用人参一钱,黄连五分,姜汁炒焦。糯米一撮,水一钟,煎一小酒盏。候冷,用茶匙徐徐润下,少顷再入一匙。得入数匙不吐,尽一小盏,便可投药食矣。

暑病与热病相似,但热病脉盛,暑病脉虚为辨耳。

二气丹

治伏暑伤冷,二气交错,中脘痞结,或吐或泻。

硝石　硫黄各等分


上为细末,石器内火炒令黄色,再研,用糯米丸如梧桐子大,每服四十丸。

大顺散

治冒暑伏热,引饮过多,脾胃受湿,水谷不分,霍乱呕吐,脏腑不调。

甘草三两
 　干姜　杏仁　肉桂各四两


上先将甘草炒八分黄色,次入干姜同炒,令姜裂。次入杏仁同炒,令杏仁不作声为度。用筛筛净后,同作一处捣罗。每服二钱,水一钟,煎七分,温服。如烦躁,井花水调服,不拘时。

香薷饮

治伏暑引饮,口燥咽干,或吐或泻,并皆治之。

香薷半斤
 　白扁豆炒
 ,四两
 　厚朴姜汁炒
 ,四两
 　黄连姜汁炒二两


上[image: ]
 咀。每服三钱,水一钟,入酒少许,煎七分,温服。

十味香薷饮

消暑气,和脾胃。

香薷一两
 　人参　陈皮　白术　茯苓　黄芪　白扁豆　木瓜　厚朴姜汁炒
 　甘草炙
 　已上各半两。

上为细末,每服三钱,冷水调下。

清暑益气汤

黄芪一钱
 　苍术钱半
 　升麻一钱
 　人参　白术　陈皮　神曲　泽泻各五分
 　甘草　黄柏　葛根　青皮　当归　麦门冬各三分
 　五味子九粒


水二钟,煎至一钟。

《内经》曰:阳气者,卫外而为固也,热则气泄。今暑邪干卫,故身热自汗。以黄芪甘温补之为君;人参陈皮、当归、甘草,微温补中益气为臣;苍术、白术、泽泻,渗利而除湿;升麻葛根苦甘平,善解肌热,又以风胜湿也;热则食不消,而作痞满,故以炒曲甘辛,青皮辛温,消食快气;肾恶燥,急食辛以润之。故以黄柏苦寒,借其气味泻热补水;虚者滋其化源,故以麦门冬、五味子酸甘微寒,救天暑之伤庚金为佐。此病皆由饮食劳倦,伤其元气,乘天暑而发也。元气不虚,暑邪从何处而入哉?

一小儿患呕吐泻利,烦躁搐搦。或以为惊,或以为风。余见其口燥,手指茶壶,腹中鸣,出对诸医曰:易治也。借药笼中三味药足矣。用黄连五分,甘草三分,人参五分,水煎冷服。下咽顷刻,即睡而安。或问曰:黄连甘草解毒善矣,又加人参五分,谓何?余曰:若不用参,此儿当病气弱数日,得参明后日,复如无病人矣。次日果然。

白虎汤

石膏　知母　甘草　人参　糯米


此方是暑月热病发热之正方。名曰白虎者,西方之金神也。将来者进,成功者退,使秋金之令行,则火令退听。石膏寒中之药,淡而辛,能汗能利。必审其人有大汗而渴,齿燥,其脉洪而长,时当夏月可用。若无汗不渴,脉虚而不洪长,或重按全无,虽壮热口渴,象白虎汤证。此系脾胃气虚,元阳不足,误服白虎必死。又有一等大失血后,或妇人产后,壮热喘促,面赤引饮,脉虚,名曰血虚发热。最忌白虎,须用当归补血汤则安。



《夷坚甲志》云:昔虞丞相自渠川被召,途中冒暑,得疾,泄痢则疟。独炼雄黄,蒸饼和药,甘草作汤,服之安乐。别作治疗,医家大错。如方制服,其疾随愈。引此为例,余可类推。


湿　　论

有在天之湿,雨露雾是也。在天者本乎气,故先中表之荣卫。有在地之湿,泥水是也。在地者本乎形,故先伤肌肉筋骨血脉。有饮食之湿,酒水乳酪是也。胃为水谷之海,故伤于脾胃。有汗液之湿,谓汗出沾衣,未经解换者是也。有太阴脾土所化之湿,不从外入者也。阳盛则火胜,化为湿热。阴盛则水胜,化为寒湿。其证发热恶寒,身重自汗,筋骨疼痛,小便秘涩,大便溏泄,腰痛不能转侧,跗肿肉如泥,按之不起。

经曰:因于湿,首如裹。湿气蒸于上,故头重。又曰:湿伤筋,故大筋[image: ]
 短,小筋弛长。[image: ]
 短为拘,弛长为痿。又曰:湿胜则濡泄,故大便溏泄。大便泄,故小便涩。又曰:湿从下受之,故跗肿。又曰:诸湿肿满,皆属脾土。故腹胀肉如泥。湿气入肾,肾主水,水流湿,各从其类,故腰肾痛。

治法:在上者,当微汗,羌活胜湿汤。在下者,当利小便,五苓散。夫脾者,五脏之至阴,其性恶湿。今湿气内客于脾,故不能腐熟水谷,致清浊不分,水入肠间,虚莫能制,故濡泄。法当除湿利小便也。

东垣曰:治湿不利小便,非其治也。又曰:在下者引而竭之。圣人之言、虽布在方策,其不尽者,可以意求耳。夫湿淫从外而入里,若用淡渗之剂以除之,是降之又降,是复益其阴,而重竭其阳,则阳气愈削,而精神愈短矣。是阴重强阳重衰,反助其邪之谓也。故用升阳风药即瘥。以羌活、独活、柴胡、升麻各一钱,防风根半钱,炙甘草半钱,水煎热服。大法云:湿淫所胜,助风以平之。又曰:下者举之,得阳气升腾而愈矣。又曰:客者除之,是因曲而为之直也。夫圣人之法,可以类推,举一而知百也。

有脚气,类伤寒发热恶寒,必脚胫间肿痛,俱从湿治。《千金方》有阴阳之分:阴脚气,胫处肿而不红。阳脚气,肿而红者是也。

有湿热发黄者,当从郁治。凡湿热之物,不郁则不黄,禁用茵陈五苓散。凡见用五苓茵陈者,十不一生。当用逍遥散,方见郁论。

凡伤寒必恶寒,伤风必恶风,伤湿必恶雨。如伤湿而兼恶寒无汗,骨节疼痛者,仲景有甘草附子汤。

甘草附子汤

甘草炙一钱
 　附子钱半
 　白术二钱
 　桂枝四钱


水煎,作一服。

金匮防己汤

治湿胜身重阳微,中风则汗出恶风,故用黄芪、炙甘草以实表,防己白术以胜湿。

防己三钱
 　甘草钱半
 ,炙
 　白术二钱
 　黄芪三钱半


加生姜大枣,水煎作一服。

羌活胜湿汤

通治湿证。

羌活　独活　藁本　防风　甘草　川芎各一钱
 　蔓荆子三分


如身重腰痛沉沉然,经中有寒也,加酒防己五分。附子五分。

有一友宦游京师,病腿痛发热,不能履地。众以为腿痈。延予视之,扶掖而出见。予曰:非痈也。以补中益气汤,加羌活、防风各一钱,一服如失。次日,乘马来谢。

余一日患阴丸一个肿如鸭卵,发热。以湿热证治之,不效。细思之,数日前从定海小船回,有湿布风帆在坐下,比上岸始觉。以意逆之,此感寒湿在肾丸也。乃用六味地黄,加柴胡、吴茱萸、肉桂各一钱,独活五分,一服而热退,再服而肿消。后有患偏坠者,此方多妙。


疟　　论

或问曰:经云夏伤于暑,秋必病疟。前人虽备言之,旨殊未畅,盍明示诸。曰:不发于夏,而发于秋,此亢则害承乃制,子来救母之义。盖暑令当权,君火用事,肺金必受伤克。火位之下,水气承之,肾水为肺之子,因母受火伤,子来承之,以制火救母。于是水火相战,阴阳交争,大胜则大复,小胜则小复,此阴阳胜复之常理,疟之所由作也。然而有病、有不病者,盖邪之所凑,其气必虚。故其人元气不固者,暑邪得以乘之。所以治疟,以扶元气为主。

发在夏至后,处暑前者,此三阳受病。伤之浅者,近而暴也。发在处暑后,冬至前者,此三阴受病。伤之重者,远而深也。

发在子半之后午之前,是阳分受病,其病易愈。发于午后者,是阴分受病,其病难愈。

或问曰:有一日一发,有间日一发,有三日一发,何也?曰:在阳则发早,在阴则发晏。浅则日作,深则间日。夫人荣卫之气,一日一周,历五脏六腑十二经络之界分。每一界各有一舍,荣卫之有舍,犹行人之传舍也。邪气客于荣卫之舍,与日行之卫气相接则病作,离则病退。故一日一周,有止发之定期。其间日而作者,气之舍深,内薄于阴,阳气独发,阴气内著,阴与阳争,不得出,故间日而作也。三日一作者,邪入于三阴也。作于子午卯酉日者,少阴也。寅申巳亥日者,厥阴也。辰戌丑未日者,太阴也。

凡治疟,必先问其寒热多寡,而参之脉证。有寒多热少者,有热多寒少者。大抵寒热往来,皆属少阳经证,治法当以小柴胡为主。若寒多者,小柴胡加桂枝。有但热不寒者,名曰瘅疟。有但寒不热者,名曰牡疟。《金匮》云:阴气孤绝,阳气独发,则热而少气烦冤,手足热而欲呕,名曰瘅疟。邪气内藏于心肺,外舍于分肉之间,令人消烁脱肉。又云:温疟者,其脉如平,人身无寒但热,骨节疼烦,时时呕逆,以白虎加桂枝汤主之。但寒者,名曰牡疟,蜀漆散主之。此寒热多寡之定法也。然亦有不可执者,当察其脉之虚实何如。若但寒者,其脉或洪实或滑,当作实热治之。若但热者,其脉或空虚或微弱,当作虚寒治之。仲景云:疟脉自弦。弦数者多热,弦迟者多寒。弦小紧者可下,弦迟者可温,弦紧者可发汗及针灸也。弦数者,风痰发也,以饮食消息止之。

凡疟将发之时,与正发之际,慎勿施治。治亦无效。必待阴阳并极而退,过此邪留所客之地,然后治之。且当病未发二三时前,迎而夺之可也。

古今治疟证候,有风寒暑湿不同治疗,有汗、吐、下各异方术,无虑千百,不能尽述。独无痰不成疟,无食不成疟,深得致疟之因。无汗要有汗,散邪为主。有汗要无汗,扶正气为主,深得治疟之法。以青皮饮一方,治秋时正疟,随证加减,屡用屡效。若胃中有郁痰伏结者,以草果饮一服即愈。

服前方不应,当以补中益气汤,倍柴胡加半夏、生姜,养正而邪自除。薛立斋先生云:凡人久疟,诸药不效,以补中益气汤加半夏,用人参一两,煨姜五钱,此不截之截也,一服即愈。

仁斋云:有人脏腑久虚,大便常滑,忽得疟疾,呕吐异常。以二陈加人参、白豆蔻,进一二服,病人自觉气脉顿平,寒热不作。盖白豆蔻流行三焦,元气荣卫一转,寒热自平。继今遇有呕吐发疟之证,或其人素虚者,慎勿用常山等药。以上专论秋时正疟之法也。世间似疟非疟者多,世人一见寒热往来,便以截疟丹施治,一截不止则再截,再截而止,止而复发复截,以致委顿。甚或因而致毙者有之,是不可不辨也。经曰:阳虚则恶寒,阴虚则恶热。阴气上入于阳中,则恶寒。阳气下陷于阴中,则恶热。凡伤寒后、大病后、产后、劳瘵等证,俱有往来寒热,似疟非疟,或一日二三度发,并作虚治。但有阳虚阴虚之别,阳虚者补阳,如理中汤,六君子汤、补中益气汤加姜桂,甚则加附子。诸方中必用升麻柴胡,以提出阴中之阳,水升火降而愈。医书中有论及之者矣。至于阴虚者,其寒热亦与正疟无异,而阴疟中又有真阴真阳之分,人所不知。经曰:昼见夜伏,夜见昼止,按时而发,是无水也。昼见夜伏,夜见昼止,倏忽往来,时作时止,是无火也。无水者,壮水之主,以镇阳光,六味汤主之。无火者,益火之原,以消阴翳,八味汤主之。世人患久疟而不愈者,非疟不可愈,乃治之不如法也。丹溪云:夜发者邪入阴分,宜用血药引出阳分,当归、川芎、红花、生地、黄柏治之。亦未及真阴真阳之至理,遍考诸书疟论,并未能露其意,且余常试有神验,故特表而出焉。余见发疟有面赤口渴者,俱作肾中真阴虚治,无不立应。凡见患者寒来如冰,热来如烙,惟面赤如脂,渴欲饮水者,以六味地黄加柴胡、芍药、肉桂、五味,大剂一服便愈。

有渴甚者,每发时饮汤不绝,必得五六大壶方可。余以六味丸一料,内肉桂一两,水十碗,作四砂锅,煎五六碗,以水探冷,连进代茶。遂熟睡渴止而热愈。

又有恶寒恶热,如疟无异。面赤如脂,口渴不甚,吐痰如涌,身以上热如烙,膝以下自觉冷。此真阳泛上,肾虚之极。急以附子八味地黄汤,大剂冷饮而热退。继以人参建中汤调理。


加减地黄方

肾肝同治之法。

熟地四钱
 　山药二钱
 　山茱萸肉二钱
 　丹皮钱半
 　茯苓钱半
 　泽泻一钱
 　五味子一钱
 　柴胡一钱
 　芍药一钱
 　肉桂一钱


水三钟,煎一钟服。

八味地黄方

即六味地黄分两,外加附子一钱,肉桂一钱。

补中益气汤加半夏方

人参　黄芪　甘草　当归　白术　柴胡　升麻　陈皮　半夏　加煨姜

六味丸方

熟地八两
 　山药四两
 　山萸肉四两
 　丹皮三两
 　茯苓三两
 　泽泻三两
 　加肉桂一两


建中汤方

人参一钱
 　芍药二钱
 　甘草一钱
 　肉桂七分
 　大枣　饴糖

又有一等郁证似疟者,其寒热与正疟无异。但其人口苦,呕吐清水或苦水,面青胁痛,耳鸣脉涩,须以逍遥散,加茱、连、贝母,倍柴胡,作一服。继以六味地黄,加柴胡、芍药调理而安。

至于三阴疟者,惟太阴疟当用理中汤,必加肉桂。若少阴厥阴,非八味地黄不效。

逍遥散

治郁疟。

柴胡一钱
 　芍药一钱
 　陈皮一钱
 　牡丹皮一钱
 　茯神一钱
 　当归一钱
 　白术一钱
 　贝母一钱
 　薄荷七分
 　黄连五分
 ,每一两
 ,用吴茱萸二钱
 ,水拌
 ,炒焦色合用
 。

青皮饮

青皮　厚朴　白术　柴胡　草果仁　茯苓　黄芩　半夏　甘草

此方以柴胡为主。大抵寒热往来,属少阳经证,故用以为君,草果厚朴所以化食,青皮半夏所以祛痰。寒多者,可加肉桂。热多者,可加黄连。

草果饮

治脾胃有郁痰伏涎者,元气壮强者可用。虚者莫用。

草果　常山　知母　乌梅　槟榔　甘草　穿山甲


赵以德云:知母性寒,入足阳明药。用治阳明独盛之火热,使其退就太阴也。草果性温药,治足太阴独盛之寒,使其居于阳明也。二经合和,则无阴阳交错之变,是为君。常山主吐胸中痰结,是为臣。甘草和诸药,乌梅去痰,槟榔除痰癖,破滞气,是佐药。穿山甲者,以其穿山而居,遇水而入,则是出阴入阳,穿其经络于荣分,以破暑结之邪,为之使也。



白虎汤加桂方

治瘅疟。若脉虚弱,不宜。

石膏一斤
 　知母六两
 　甘草二两
 　桂枝去皮
 ,三两
 　糯米二合


每服五钱。

蜀漆散

治牡疟。见《金匮》。

蜀漆烧去腥
 　云母烧三夜
 　龙骨各等分


上为散。未发前,以浆水服半钱匕。如温疟,加蜀漆一钱,临发时服一钱匕。

牡蛎汤

治牡疟。

牡蛎四两
 ,熬
 　麻黄去节
 　蜀漆各三两
 　甘草二两


水八升,先煮蜀漆,麻黄去沫,得六升,内诸药,煮取二升,温服一升。若吐则勿更服。

理中汤

此方专治太阴疟,必加肉桂一钱乃效。

人参二钱
 　白术二钱
 　干姜钱半
 　炙甘草一钱



痢疾论

痢者,古名滞下是也。里急后重,逼迫恼人。或脓或血,或脓血相杂,或无糟粕,或糟粕相杂,或肠垢,或痛或不痛,或呕或不呕,或发热或不发热,当详辨其阴阳、寒热、虚实而施治。不可偏执一见也。

《原病式》云:利为湿热甚于肠胃,怫郁而成。其病皆热证也,俗以白痢为寒误也。世有用辛热药而愈者,盖病微,得热则郁结开通,气和而愈。甚者其病转极。故治痢者,必用寒以胜热,燥以胜湿,少加辛热佐之,以为发散开通之用,如此无不愈者。

丹溪谓仲景可下者,悉以承气汤下之。大黄之寒,其性善走,佐以厚朴之温,善行滞气。缓以甘草之甘,饮以汤液,荡涤肠胃,滋润轻快,积行即止。禁用砒、丹、巴、硇等药,恐其暴悍毒气,有伤肠胃清纯之气。又谓局方例用热药为主,涩药为佐,用之于下痢清白者犹可,其里急后重,经所谓下重者,皆属于火,又加温热之药,非杀而何?按前论,皆专主寒治之说,以为痢发于秋,是暑月郁热所致。其理甚著,其议论亦和平,但不详所以致郁热者,多因暑热酷烈,过饮冰水,过食生冷,热为寒郁,久而为沉寒积冷者,亦有之。不可泥定是热,当辨证切脉。真知其有热积,方可用大黄。若系寒积而用大黄,不惟不愈,反增痛极而危矣。大凡下热痢用大黄,下寒痢用巴豆,有是病则服是药。详按古人之成法,不容毫发差谬。《内经》通因通用,原有两条:有酒蒸大黄,有蜡丸巴豆,分析甚明,不可不考也。又谓温热之药,用于下痢清白者犹可,则纯红血痢者,必不可用温热矣。然王海藏有云:暑月血痢,不用黄连,阴在内也。《本草衍义》云:有一男子暑月患血痢,医以凉药逆治,专用黄连、木香、阿胶。此病始感便治则可,病久肠虚理不可服。逾旬几至委顿,理当别治此一
 段论
 。又见
 《证类本草
 ·序
 》中
 。海藏云:杨师三朝大醉,至醒发大渴,饮冷水三巨杯,次日又饮茶三碗,后病便鲜血,四次约一盆。先以吴茱萸丸,翌日又以平胃五苓各半散,二大服血止。复白痢,又以感应丸四服,白痢乃止。其安如故。或问曰:何为不用黄连之类以解毒,而所用者温热之剂乎?予曰:若用寒凉,其疾大变难疗。寒毒内伤,复用寒凉,非其治也。况血为寒所凝,浸入大肠间而便下,得温乃行,所以用热药其血自止。经曰:治病必求其本,此之谓也。胃既得温,其血不凝而自行,各守其乡矣。举此为例,可见不可偏执用寒之说。倘有遇血痢者,不可偏见以为热也。

大抵后重者宜下,腹痛者宜和,身重者宜除湿,脉弦者去风,脓血稠粘者,以重药竭之。身冷自汗者,以毒药温之。风邪内缩者,宜汗之。滑泄不及拈衣者,止涩之。鹜溏为利,宜温之而已。必当求其所因,辨其阴阳而治之,斯得之矣。

世人一见滞下,不分寒热阴阳虚实,便以大黄汤荡涤之,是重剂也。其次以黄芩芍药汤和之,是轻剂也。香连丸是常药也。当归芍药和其血,槟榔枳壳调其气。见有血色者,红花、生地、地榆、以凉其血,黄连黄柏以清其火。朝夕更医,出入增减,不过如此,已濒于危。犹曰:血色依然,腹痛未减,谁敢温补?死而无悔,伤哉,伤哉!

凡腹痛后重,小便短少,口渴喜冷饮,大肠口燥辣,是为挟热下痢。前法固宜,若腹痛口不渴,喜热饮,小便清长,身不热,腹喜热手熨者,是为挟寒下痢,须理中姜桂温之。至于初起受病,原系热痢,迁延日久,各证不减,或反加重,理当别治,竟作虚看。须用补中益气一升一补,倍加参芪温补。如小腹重坠,切痛奔豚,此兼属少阴症,急加吴萸、肉桂、破故纸、肉果,甚则加附子。如有纯血者,加炒黑干姜。虚回而利自止。若必待血清利止而后补,亦晚矣。

世间似痢非痢者多,东垣云:饮食有伤,起居不时,损其胃气,则上升清华之气,反从下降,是为飧泄。久则太阴传少阴,而为肠澼,里急后重,脓血交错,数至圊而不能即便者。专用补中益气汤为主,使升降之道行,其痢不治而自消矣。余法东垣,凡有热者,加姜炒黄连;有寒者加姜桂;兼小腹痛者,用建中汤;有风湿者,加防风、羌活;肝气乘脾者,倍柴胡,加芍药木香;滑泄者,加粟壳、诃子。如此温补不愈,又当别治。经曰:热之不热,是无火也。无火者,益火之原,急补命门之火,以生脾土之母。此万举万全之策也。

又有一等阴虚似痢者,即五泄中大瘕泄者,是也。经曰:里急后重,数至圊而不能便,必茎中痛。褚氏云:阴已耗而复竭之,则大小便牵痛。愈痛则愈便,愈便则愈痛。其证红白相杂,里急后重,悉似痢疾,必小便短涩而痛,或不通而痛,或欲小便而大便先脱,或欲大便而小便自遗,两便牵引而痛。此肾虚之危证,急以八味地黄,加补骨脂、肉豆蔻、阿胶,兼理中汤加升麻桂附,相继间服,庶可挽回。世以痢药致毙者,不可枚举,其详见“先天要论”泄泻条内。

有一等积滞已少,但虚坐努,责此为下多亡血。倍用当归为主,生血药为佐,血生自安。此是血虚阴证。

后重有二,邪气坠下者,圊后不减;虚努不收者,圊后随减。此可以辨虚实。

有一等噤口痢者,汤药入口随出,在下缠住急迫,多因热毒炽盛,逆冲胃口,胃气伏而不宣。急用黄连以吴茱萸炒过,拣去茱萸,共人参等分,加糯米一撮,浓煎一盏,细口一匙一匙润下。但得二三匙咽下,便不复吐矣。如吐再服。有一等寒气逆上者,用温补之药调之,其病易治。

有一等休息痢者,经年累月,愈而复发。此系寒积在大肠底,诸药所不到。独巴豆一味研炒,蜡丸如龙眼大,空腹服之,再不复发。此亦通因通用之法也。

不肖体素丰,多火善渴,虽盛寒,床头必置茗碗,或一夕尽数瓯。又时苦喘急,质之先生,为言此属郁火证,常令服茱连丸。无恙也。丁巳之夏,避暑檀州酷甚。朝夕坐冰盘间,或饮冷香薷汤,自负清暑良剂。孟秋痢大作,初三昼夜下百许,次红白相杂,绝无渣滓,腹胀闷,绞痛不可言。或谓:宜下以大黄。先生弗顾也,竟用参术姜桂渐愈。犹白积不止,服感应丸而痊。后少尝蟹螯,复泻下委顿,仍服八味汤,及补剂中重加姜桂而愈。夫一身历一岁间耳,黄连苦茗,曩不辍口。而今病以纯热瘥。向非先生,或投大黄凉药下之,不知竟作何状?又病室孕时,喘逆不眠,用逍遥散立安。又患便血不止,服补中黑姜立断,不再剂。种种奇妙,未易殚述,噫!先生隔垣见人,何必饮上池水哉!闻之善赠人者以言,其永矢勿谖者。亦以言,不肖侏儒未足为先生重,窃以识明德云尔。四明弟子徐阳泰顿首书状。

世有疟后痢,有痢后疟者。夫既为疟后发泄已尽,必无暑热之毒,复为痢疾。此是元气下陷,脾气不能升举,似痢非痢也。既为痢后下多则亡血,气又随痢散,阴阳两虚,阳虚则恶寒,阴虚则恶热,故寒热交战,似疟非疟也。俱作虚论,俱用补中益气加温补,其病自愈。

有一孕妇疟、痢齐发,医治两月余,疟止而痢愈甚。又加腹痛饮食少进。延余视之,余曰:虚寒也。以补中益气加姜桂,一服痢止太半。再一服,而反加疟病大作,主人惊恐。余曰:此吉兆也。向者疟之止,乃阴盛之极,阳不敢与之争。今服补阳之剂,阳气有权,敢与阴战,再能助阳之力,阴自退听。方中加附子五分,疟痢齐愈。大服补剂,越三月产一子,产后甚健。


大黄汤

用大黄一两
 ,剉碎


好酒二大盏,浸半日,煎至一盏半,去渣,分作二服。痢止勿服。如未止再服,取利为度。

芍药汤

芍药一两
 　当归　黄连　黄芩各五钱
 　肉桂二钱半
 　大黄　甘草　槟榔　木香一钱


上九味,每服五钱,水二钟,煎至一钟。

香连丸

黄连净
 ,二十两
 ,用吴茱萸十两同炒焦
 ,拣去茱萸不用
 　木香五两
 ,不见火


上为细末,醋糊丸,如桐子大。每服三十丸,米饮下。

感应丸

新旧冷积并可治。此方神妙不可言,虽有巴豆不令人泻下,其积自然消化。

南木香　肉豆蔻　丁香各一两半
 　干姜炮
 ,一两
 　百草霜二两
 　巴豆七十粒
 ,去皮心膜
 ,研
 ,去油
 　杏仁一百四十粒
 ,去皮尖


上前四味为末,外入百草霜研,巴豆与杏仁另研细末,同和匀。用好黄蜡六两,溶化成汁,以重绢滤去渣,更以好酒一升,于砂锅内,煮蜡数沸倾出。酒冷其蜡自浮于上,取蜡秤用,丸用清油一两。铫内熬令香熟。次下蜡四两,同化成汁。就铫内乘热拌和前药末,捏作锭子,丸如豆大,每服三十丸。姜汤空心送下。

杨子建云:世人有患疫毒痢。初得时,先发寒热,忽头痛壮热,思入凉室,思吃冷水,狂言狂走,浑身肌肉疼痛,手不可著,忽下痢,或白或赤,或赤白相杂,此证难治。此系太岁在中,其年春夏之内,多有寒肃之化,阳光少见,寒热二气,更相交争。忽于夏月多寒热之化,寒邪犯心,水火相战,所以先发寒热。水火相犯,血变于中,所以多下赤痢。如紫草色,如苋菜色者,寒邪犯心之重也。白色者尚轻,赤色者渐重,赤白相杂者,气血相等,寒热之气相搏也。治诸证之法,先夺其寒,以后随证调理。

万全护命方

麻黄去根节
 　官桂去粗皮
 ,各七钱半
 　大川芎　白术各二两
 　藁本　独活　桔梗　防风　芍药　白芷各半两
 　丹皮　甘草各二钱半
 　细辛三钱三分
 　牵牛一钱七分


上为细末,每服二钱,热汤调下,和渣热服。若服此药后,寒热已退,赤痢已消减,便修合第二方:

诃子五枚,用面裹火煨熟,去核为细末。每服二钱匕,以米汤一盏半,煎取一盏,空心和渣服。

服前二方药,病势已减,所下之物止余些小,或下清水,或如鸭溏,或只余些小红色,宜修合第三方。以牢固大肠,还复真气。

舶上硫黄一两
 ,去砂
 ,细研为末
 　薏苡仁二两
 ,炒
 ,研为末


上二味和匀,滴熟水为丸,如桐子大。每服五十丸,空心米汤下。

出版者的话

清代陆九芸曾云：“读书而不临证，不可以为医；临证而不读书，亦不可以为医。”读经典是中医治学之根柢，也是医学必由之径。

人民卫生出版社中医古籍出版工作，自20世纪50年代至今，六十余载风雨岐黄路，在全国中医药专家的关注与支持下，一直砥砺前行。先后出版了影印本、校点本、校注本、校释本等多种古籍著作，其中获国家科技奖、国家图书奖等多种奖项。历经几代人的积淀，取得了丰硕成果。

《中医临床必读丛书》是为了适应国家中医药管理局“优秀中医临床人才研修项目”而组织全国著名中医专家学者整理出版的，所选之105种古籍，多为历代医家推崇，向为医家视为“医门之柱石”，尊为“必读”经典著作，在中医学发展的历史长河中，占有重要的学术地位，自2005年相继出版以来，颇受中医界广泛关注和好评，先后多次重印发行。

为便于读者研习和收藏，根据读者的迫切要求和中医专家学者的建议，我们在已出版的105种中医经典著作中，优中选优，精选出30种最受读者欢迎的古籍，编为《中医临床必读丛书（典藏版）》。

其装帧形式在保持上版风格的基础上，以精装版面世，在版式上也为了方便读者而重新设计。

《中医临床必读丛书（典藏版）》的整理工作遵循以下原则：①本次选出的古籍为临床上最为常用、最有收藏价值者；②力求原文准确，每种医籍均以中医文献专家遴选的珍本善本为底本，严加校勘，反复审核，确保原文精准无误；③原则上只收原文，不作校记和注释，旨在使读者在研习之中渐得旨趣，体悟真谛；④每种古籍撰有导读，介绍该书的作者生平、成书背景、学术特点，对临床的指导意义以及学习方法和临证运用方法等内容，提要钩玄，以启迪读者；⑤原文中俗体字、异体字、避讳字予以径改，不作校注。

另书后附有病证名索引、药名索引、方剂索引，便于读者学习和查阅。

期待本套丛书的出版，能真正起到读古籍、筑根基、做临床、提疗效的作用，有助于中医临床人才的培养和成长，以推动我国中医药事业的发展与创新。

序

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视“悟性”的提高，医理与易理相通，重视易经相关理论的学习；还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在“做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的“学术思想”应是高层次的成就，是锲而不舍长期坚持“读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新；学术思想必有理论内涵指导临床实践，能以提高防治水平；再者学术思想不应是一病一证一法一方的诊治经验与心得体会。如金元大家刘完素著有《素问玄机原病式》，自述“法之与术，悉出《内经》之玄机”，于刻苦钻研运气学说之后，倡“六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。非典型传染性肺炎（SARS）流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是“读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此“读经典做临床”具有重要的现实意义。

值得指出，培养临床中坚骨干人才，造就学科领军人物是当务之急。在需要强化“读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高“悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的矛盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之“大一”与极微无内之“小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义；有学者从分子水平寻求直接调节整体功能的物质，而突破靶细胞的发病机制；有医生运用助阳化气，通利小便的方药能同时改善胃肠症状治疗幽门螺杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的“金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，先从研修项目中精选70余种陆续刊行，为进一步扩大视野，续增的品种也是备受历代医家推崇的中医经典著作，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去“做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。

导　读

《遵生八笺》是一部成书于明代的养生著作，内容十分广泛，凡对人体身心健康可能产生影响的各种问题均有所涉及。全书由相对独立的八个部分构成，所以命名为八笺，是明代集养生学之大成的一部名著，也是我国历史上不可多得的一部全面介绍养生理论与方法的养生全书。

一、《遵生八笺》与作者

《遵生八笺》19卷，目1卷，明·高濂著。高濂，字深甫，号瑞南道人，又号湖上桃花鱼，钱塘（今浙江杭州市）人。约生活于16～17世纪（我国明嘉靖至万历年间），《明史》无传。通过考查有关文献，我们了解到高濂一生有多方面的成就。他喜好藏书，丁申《武林藏书录》谓：“尝筑山满楼于跨虹桥，收藏古今书籍。”叶昌炽《藏书纪事诗》亦称“余所见高氏藏书甚多。”丰富的藏书为他广览博学创造了有利的条件，他在文学、养生、医药等领域都取得了相当大的成就。文学方面，他工于诗文和戏曲，传世的诗集有《雅尚斋诗草》《芳芷楼诗》，戏曲有《玉簪记》《节孝记》等。养生学方面，他为我们留下了集历代养生之大成的《遵生八笺》。

《遵生八笺》共分8个部分，分别为《清修妙论笺》《四时调摄笺》《起居安乐笺》《延年却病笺》《燕闲清赏笺》《饮馔服食笺》《灵秘丹药笺》和《尘外遐举笺》。全书内容非常广泛，包括医药卫生、气功导引、饮食起居、山川逸游、花鸟鱼虫、琴棋书画、笔墨纸砚、文物鉴赏等与养生有关的广博的知识，论述了身心调养、性情陶冶、生活调摄、卫生保健、疾病防治、气功修炼、艺术欣赏等却病延年、养生防病的知识与方法，取材广泛而精当，所介绍的养生方法非常实用。

本书初刊本为明万历十九年（1591年）雅尚斋本，后世多有翻刻，其主要的版本尚有明崇祯本、清弦雪居本、民国年间石印本及铅印本、上世纪末巴蜀书社排印本等十数种。

二、主要学术特点及对临床的指导意义

本书名为“遵生”，寓意十分深远，含有“尊重、珍爱、珍惜”生命的意思，生命属于每一个人只有一次，没有什么比生命更宝贵，尊重生命、珍爱生命是人类永恒的主题。养生对每个人而言都是至关重要的事，讲求养生之道又必须顺应自然，要遵循生命的规律，所以，“遵生”又有遵从的意思。历代以来，众多的养生家总结了丰富的养生经验，积累了大量的养生文献，形成了我国独特的蔚为可观的养生文化。《遵生八笺》则是其中最具代表性的养生文献之一，本书从8个不同的角度介绍了养生的理论与实践。

《清修妙论笺》属于养生总论，高濂在本笺中摘抄历代玄经秘典、圣贤教诫、省心律己警句格言300余条。他认为养生的关键在于养命和养性两方面。养命是指注意气候环境、饮食生活起居方面的保养，勿使身体受到损害。养性是指要提高养生者的自身修养，避免情志过激，有一个良好的心态。前者如引用《要记》云：“一日之忌，暮无饱食；一月之忌，暮无大醉；终身之忌，暮常护气。久视伤血，久卧伤气……春秋脑足俱冻。”后者如引《道林摄生论》云：“勿令心生不足，好恶常令欢喜……常当少思、少念、少欲、少事、少语、少笑、少愁、少乐、少喜、少怒、少好、少恶。此十二少者，养性之都契也。”

《四时调摄笺》介绍了如何顺应四季而采用相应的养生方法。高濂认为“时之义大矣，天下之事未有外时以成者也，故圣人与四时合其序……人能顺四时调摄，神药频餐，勤以导引之功，慎以宜忌之要，无竞无营，与时消息，则疾病可远，寿命可延。”在继承发扬《黄帝内经》等古代医籍的基础上，遵循天人相应的观点和五行理论，征引各家对四季逐月养生的精辟论述，指导人们根据时令的变化采用相应的导养、食养、药养等，其中还包括了在不同月份中的事宜与事忌。本笺中所介绍的导引法还配有功法图示，便于学习和应用。

《起居安乐笺》论述了日常生活起居养生的要义和方法，养生者首先要保持闲适的心态，再努力营造舒适惬意的生活环境。包括居室布置、生活用具的制备、花草盆景、旅游和旅行用具，以及日常生活的避忌、如何交友等，高氏强调起居要随遇而安，乐天知命。虽然我们今天的生活环境与古代相比已大不相同，但书中所强调的“安乐”这个基本原则却是日常起居养生中恒久不变的基本理念。本笺中介绍的许多生活用具、香熏、花草、旅行用具等，仍然具有很高的实用价值。

《延年却病笺》介绍了各种导引方法，以道家的练气法为主。高濂认为：“生身以养寿为先，养生以却病为急。”而“夫胎息为大道根源，导引乃宣畅要术。”气功导引能使人气血流通、百脉宣畅，一可以却病，二可以延年，这是传统养生学中最为丰富又最为高深的内容。书中对各家功法，如“八段锦”等辅以图画，便于学习摹仿。同时，高濂在本笺中还提醒人们要避免损害身体的各种因素，如要节制六欲七情、饮食劳倦等。

《燕闲清赏笺》介绍了钟鼎、书画法帖、窑玉古玩、文房器具的鉴赏把玩、文学作品欣赏以及焚香鼓琴、栽花种竹的经验。高濂认为，人生奔波忙碌，耗心费神，有背养生之旨。要学会忙里偷闲，通过上述种种高雅的艺术欣赏，从而达到清心乐志的目的，这些对养生有很大的帮助。

《饮馔服食笺》分类介绍了日常膳食和饮食中应注意的各种问题。高濂在讲究饮食的同时，也讲究饮食的规范。他精研历代养生学家经验，指出：“饮食之宜当候已饥而进食，食不厌熟嚼；无候焦渴而引饮，饮不厌细呷。无待饥甚而食，食勿过饱；勿觉渴甚而饮，饮勿太频。食不厌精细，饮不厌温热……食饮以时，饥饱得中，冲气膈和，精血以生，荣卫以行，脏腑调平，神志安宁，正气冲实于内，元真会通于外，内外邪莫之能干，一切疾患无从作也。”在本笺中详细介绍了茶饮、各种食品以及食品的制作方法。

《灵秘丹药笺》收录了中药方剂130首。据高濂称，他从小羸弱多病，又患眼疾，因而笃好医药。无论居家还是旅游在外，只要遇到医术高明之人，就恭敬地拜师求教，从不吝惜金钱，以搜集奇方秘药。本笺所收录的方药大多经高濂亲手搜集整理，且经过他验证而有效的方剂，所以更为珍贵。

《尘外遐举笺》收录了上古至唐的著名隐士共100名，大多取材于史书隐逸传。高濂认为，这些历代高隐都不事王侯，心无所营，放浪形骸于山水之间，所以神清气明，志逸身闲，专一地养生怡寿，这应该是养生家的最高境界。

三、如何学习应用《遵生八笺》

在学习和应用本书时，我们首先应当对该书有一个正确的看法，因为本书的内容较为庞杂，它主要是高濂从数百种古代文献中摘录的与养生相关的文献汇集而成，间或参以作者自己的论述和养生的经验体会。《四库全书》将其收入子部杂家类，是有一定道理的，所以我们没有必要从头到尾按部就班地进行学习。其次要根据学习本书的目的和自己的兴趣、时间、精力等而采用相应的阅读方法。比如，如果想了解传统养生的基本理念，则可阅读《清修妙论笺》；如果对气功导引感兴趣则可选择阅读《四时调摄笺》《延年却病笺》；如果钟情于古玩、艺术、花草、旅游等，则可选择阅读《燕闲清赏笺》《起居安乐笺》；如果对饮食养生、茶文化等感兴趣，则可阅读《饮馔服食笺》。《灵秘丹药笺》与《尘外遐举笺》内容均不多，前者所载方药可供必要时选择使用，后者可在闲遐时阅读几段，以体会古代高隐的心境。

上述仅仅是根据本书的特点而提出的阅读方法，但阅读任何书籍都有一个通用的原则，就是要了解该书的基本情况，本书也不例外。我们应当先花一点时间，仔细阅读本书的前言、序言、目录等，了解全书的概况和基本内容。然后再浏览一下各笺的正文，以明确本书的编排体例，这样才能确定我们阅读学习的重点。本书每一笺的开篇，有一段作者的论述，相当于这一笺的提要，指明了本笺的主旨、基本内容，然后罗列古代文献，其中间或加一小段评论。由于本书的内容和编排体例较为特殊，所以在阅读本书时，我们不必制订一个周密学习计划，可视时间、精力、兴趣、需要等，选择阅读一部分，内容可多可少，只要学有心得就好。

在阅读本书时还应当注意几个问题，一是本书毕竟是古人的著作，所记录的内容也有一些不科学的地方，如符咒等。我们应当提高自身的科学素养，提高鉴别力，在学习和应用时，不能完全迷信书中的方法。二是对书中的一些导引气功方法，如道家的“内丹”等法，不要贸然加以练习。如果要练，则需要对此功法有一个全面了解，最好能在有经验的人员指导下进行练习。如果在练功过程中稍有不适，则应当停止练功，弄清原因后再练。


李继明

整理说明

《遵生八笺》是成书于明代的著名养生著作，全书内容非常广博，包括医药卫生、气功导引、饮食起居、山川逸游、花鸟鱼虫、琴棋书画、笔墨纸砚、文物鉴赏等与养生有关的广博的知识，论述了身心调养、性情陶冶、生活调摄、卫生保健、疾病防治、气功修炼、艺术欣赏等却病延年、养生防病的知识与方法，取材广泛而精当，所介绍的养生方法非常实用。为满足读者的需要，我们对本书进行了认真整理。

一、本次整理选择明万历年间初刊本“雅尚斋遵生八笺”为底本，以清嘉庆“弦雪居”本等为校本进行校勘，有文字互异之处，皆择善而从。遇有疑义，还与引用原书进行了校勘。

二、对异体字进行了规范，原书中的通假字、古今字等仍予以保留。

三、为便于翻检，在原书目录的基础上增加了详尽的细目。

四、对原书附图进行了绘描，使之更为清晰美观。

五、全书加用标点符号，采用简体横排。原书有的附图中刻有文字，亦改为简体字，仍依原格式排列。


遵生八笺序

夫人生实难，有生必灭，亭毒虔刘，递相推殒。何昼弗晦，何流弗东，朝市喧嚣，舟车杂踏，转盼之间，悉为飞尘。若朝花之谢夕英，后波之推前浪。无问韶姱丑姿，王侯厮养，同掩一丘，大期既临，无一得免者。智士作达，委而任之，顺自然之运，听必至之期，靡贪靡怖，时到即行。或纵娱乐，取快目前，或宝荣名，不朽身后，命曰旷达，亦庶几贤于火宅煎忧，土灰泯物者矣。然若曹必无可奈何，而姑为此托寄，语虽近似，理则未然，不知命有可延之期，生有可尊之理。人患昧理而不能研讨，知其理矣，又或修持而不能精坚，率之命先朝露，骨委黄垆，良可邑邑。

夫藏宝于箧者，挥之则易空，吝啬则难尽，此人所共知也。人禀有限之气神，受无穷之薄蚀，精耗于嗜欲，身疲于过劳，心烦于营求，智昏于思虑。身坐几席而神驰八荒，数在刹那而计营万祀。揽其所必不可任，觊其所必不可得。第动一念，则神耗于一念；第着一物，则精漏于一物。终日营营扰扰，翕翕熠熠，块然方寸，迄无刻宁。即双睫甫交，魂梦驰走，四大稍定，丹府驿骚。形骸尚在，精华已离，犹然不省，方将为身外无益之图，劳扰未已也。譬之迅飙之振槁箨，冲波之泐颓沙，烈火之燎鸿毛。初阳之晞薤露，性命安得不伤，年龄安得不促乎！

至人知滔滛之荡精，故绝嗜寡欲以处清静；知沉思之耗气，故戒思少虑以宅恬愉；知疲劳之损形，故节慎起居以宁四大；知贪求之败德，故抑远外物以甘萧寥。畏侵耗如利刃，避伤损如寇仇，护元和如婴儿，宝灵明如拱璧，防漏败如航海，严出入如围城。而观窍妙，明有无，媾阴阳，炼神气，成圣结丹，抱元守一，以至混沌如绵，虚空粉碎而后已，如是乃谓之尊生。自轩后柱下以来，维三光而后天地者，代有其人，宁可尽目之为诞谩不经乎！

虎林高深父，博学宏通，鉴裁玄朗。少婴羸疾，有忧生之嗟，交游湖海，咨访道术，多综霞编云笈，秘典禁方。家世藏书，资其淹博，虽中郎至赏，束皙通微，殆无以过。乃念幻泡之无常，伤蜉蝣之短晷，悟摄生之有道，知人命之可长，剖晰玄机，提拈要诀，著为《遵生八笺》。恬寂清虚，道乃来舍，故有清修妙论；阴阳寒暑，妙在节宣，故有四时调摄；养形以无劳为本，故有起居安乐；学道以治病为先，故有延年却病；消烦去闷，丹境怡愉，故有燕闲清赏；戒杀除羶，脏腑澄澈，故有饮馔服食；补髓还精，非服药不效，故有灵秘丹药；调神去壳，非脱尘不超，故有尘外遐举。继之修身炼性，养气怡神，以了道还元，长生度世，洵人外之奇书，玄中之宝箓也。

或谓大道以虚无为宗，有身以染着为累，今观高子所叙，居室运用，游具品物，宝玩古器，书画香草花木之类，颇极烦冗。研而讨之，驰扰神思；聚而蓄之，障阂身心，其于本来虚空，了无一法之旨，亦甚戾矣，何遵生之为？余曰不然，人心之体，本来虚空，奈何物态纷挐，汩没已久，一旦欲扫而空之，无所栖泊。及至驰骤漂荡而不知止，一切药物补元，器玩娱志，心有所寄，庶不外驰，亦清净之本也。及至豁然县解，跃然超脱，生平寄寓之物，并刬一空，名为舍筏，名为甩手，嗟乎，此惟知道者可与语此耳。抱朴子、陶都水得道至人，咸究心古今名物，阴阳术数，医卜方药，一事不知，以为深耻，不闻障心而累道，何疑于深甫乎！

昔蔡邕秘王充《论衡》以为至宝，今观《论衡》，间有名言，未关至理，颇事搜猎，终属冗猥。令中郎得见深甫八笺，当何以云。余恐宝《论衡》者，虽得《八笺》，未必知宝也。万历辛卯孟夏之吉。


弢光居士屠隆纬真父撰



瑞南道人高濂深甫隶古



遵生八笺叙

不佞束发，探壁中科斗，旌阳师八诫，神魂寄之。辛未，叨一第，官钦州，去家万里而遥，岛夷猖狂，岁坐烽火中，调兵食，即往来勾漏，悠然会心，而有生之乐无几矣。已而官爽鸠氏，载书乞南官，冰厅无事，闭影息交，日取二藏书服习之，其于遵生旨稍稍窥一斑。庚辰春三月，梦陶贞白，坐语良久，即上书，不待报，归武林。斯时也，五柳依依，与张绪争少年矣。壬午春，坐圜中百日，大悟遵生口诀，以省中风尘起，未竟此缘，至今殊怏怏也。年来上武夷，过雁荡，求出尘如管涔童子、灵威丈人者，冀旦莫遇之，而龙沙八百尚在渺茫间。庚寅秋杪，自白岳归，有天际真人之想，适瑞南高子诣余曰：子虚往而实归矣。吾所集《遵生八笺》，皆生平所得实际语，子为我弹射之。余挑灯夜读，如入五都之市，毕陈众宝，如睟盘示儿，种种咸在，洛阳纸贵自今始矣。余谢玄晏，乌能为子重，余癖嗜《抱朴子》，勤力著十万言，今千载又获睹遵生大编，且得尝禁脔焉。其一曰《清修妙论笺》，出入乎二氏，而耀宝珠以照浊世者也。其二曰《四时调摄笺》，贯彻乎阴阳，而运杀机以全生机者也。其三曰《起居安乐笺》，蘧庐乎天地，而借幻境以养真诠者也。其四曰《延年却病笺》，橐钥乎三宝，以寿天命者也。其五曰《饮馔服食笺》，化工乎群品，以完天倪者也。其六曰《燕闲清赏笺》，遨游乎百物，以葆天和者也。其七曰《灵秘丹药笺》，借轩岐之梯航，以渡无量众生乎？其八曰《尘外遐举笺》，树箕颍之风声，以昭儒家功令乎？瑞南子良苦心矣。余筮仕天涯，即五岭八桂，尽入奚囊，归来无岁不出游，名山洞府，足迹殆遍，未得窥二酉以印证了了于胸中者，幸而得《八笺》咀嚼之，洋洋洒洒，然遵生之旨大备矣。试展《清修妙论》，所以羽翼许师八诫者，功岂浅浅乎哉，他可知矣。余不敏，敢终身诵之，且乞寿之梓，以公天下具只眼者。高子曰：唯唯。


万历辛卯岁仲夏之辛卯日



贞阳道人仁和李时英撰



遵生八笺自叙

自天地有生之始，以至我生，其机灵自我而不灭。吾人演生生之机，俾继我后，亦灵自我而长存。是运天地不息之神灵，造化无疆之窍，二人生我之功，吾人自任之重，义亦大矣。故尊生者，尊天地父母生我自古，后世继我自今，匪徒自尊，直尊此道耳。不知生所当尊，是轻生矣。轻生者，是天地父母罪人乎！何以生为哉？然天地生物，钧穷通寿夭于无心，俾万物各得其禀。君子俟命，听富贵贫贱于赋畀，顺所适以安其生。彼生于富贵者，宜享荣茂之尊矣，而贫贱者，可忘闲寂之尊哉？故余《八笺》之作，无问穷通，贵在自得，所重知足，以生自尊。博采三明妙论，律尊生之清修；备集四时怡养，规尊生之调摄；起居宜慎，节以安乐之条；却病有方，导以延年之术；虞燕闲之溺邪僻，叙清赏，端其身心；防饮馔之困膏腴，修服食，苦其口腹；永年以丹药为宝，得灵秘者乃神，故集奇方于二藏；隐德以尘外为尊，惟遐举者称最，乃录师表于百人。八者出入玄筌，探索隐秘，且每事证古，似非妄作。大都始则规以嘉言，继则享以安逸，终则成以善行。吾人明哲保身，息心养性之道，孰过于此？谓非住世安生要径哉？是诚出世长生之渐门也。果能心悟躬行，始终一念，深造道妙，得意忘言，俾妙论合得，调摄合序，所居常安，无病可却。谢清赏玩好，俾视空幻花；辟饮馔腥膻，而味餐法喜。丹药怀以济人，遐举逸吾高尚。向之藉窥尊生门户者，至则登其径奥矣。到此则心朗太虚，眼空天界，物吾无碍，身世两忘。坐致冈陵永年，鲐庞住相。逍遥象外，游息人间，所谓出尘罗汉，住世真仙，是即《八笺》，他日证果。谚云：得鱼忘筌。文字其土苴哉？笺帙当为覆瓿矣。故知尊生之妙者，毋于此过求，亦毋以此为卑近也，乃可与谈道。


湖上桃花渔高濂深甫瑞南道人撰

清修妙论笺　上卷

高子曰：摄生尚玄，非崇异也。三教法门，总是教人修身、正心、立身、行己、无所欠缺。为圣为贤，成仙成佛，皆由一念做去。吾人禀二五之精，成四大之体，富贵者，昧养生之理，不问卫生有方；贫穷者，急养身之策，何知保身有道？指神仙之术为虚诬，视禅林之说为怪诞也。六欲七情，哀乐销烁，日就形枯发槁，疾痛病苦，始索草根树皮，以活精神命脉。悲哉，愚亦甚矣！保养之道，可以长年，载之简编，历历可指，即《易》有《颐卦》，《书》有《无逸》，黄帝有《内经》，《论语》有《乡党》，君子心悟躬行，则养德养生，兼得之矣。岂皆外道荒唐说也？余阅典籍，随笔条记成编，笺曰《清修妙论》。

《老子》曰：“人生大期，百年为限。节护之者，可至千岁，如膏之炷小与大耳。众人大言我小语，众人多烦我少记，众人悸怖我不怒。不以人事累意，淡然无为，神气自满，以为长生不死之药。”

《庄子》曰：“能遵生者，虽富贵不以养伤身，虽贫贱不以利累形。今世之人，居高年尊爵者，皆重失之。”

《福寿论》曰：“贫者多寿，富者多促。贫者多寿，以贫穷自困而常不足，无欲以劳其形、伐其性，故多寿。富者奢侈有余，贼心害性，所以折其寿也。乃天损有余以补不足。然有贫而促者，必德不足，是以夭耳。故世人当安其分。若今官爵之非分，车马之非分，妻妾之非分，屋宇之非分，货易之非分，神能记之，使之灾焉，病焉，夭焉，人不知也。”

又曰：“故世人幸而得之者，灾也；分而得之者，吉也。人年五十，能补其过，悔其咎，布仁惠之恩，垂悯恤之念，奉德不欺，圣人知之，贤人护之，天乃爱之，人乃悦之，鬼神敬之，富贵长守，寿命安康。是去攻劫之患，除水火之灾，必可保生，以全上寿矣。”

麻衣道者曰：“天地人等列三才，人得中道，可以学圣贤，可以为神仙。况人之数与天地万物之数等。今之人，不修人道，贫爱嗜欲，其数消减，只与物同也，所以有老病夭殇之患。鉴乎此，必知所以自重，而可以得天元之寿矣。”

《阴符经》曰：“淫声美色，破骨之斧锯也。世之人不能秉灵烛以照迷情，持慧剑以割爱欲，则流浪生死之海，是害先于恩也。”

《参赞书》曰：“年高之时，阳气既弱，觉阳事辄盛，必慎而抑之，不可纵心竭意。一度不泄，一度火灭；一度火灭，一度添油。若不制而纵情，则是膏火将灭，更去其油。故《黄庭经》云：‘急守精室勿妄泄，闭而宝之可长活。’”

黄帝曰：“外不劳形于事，内无思想之患，以恬愉为务，以自得为功，形体不敝，精神不散，可寿百岁。”

彭祖曰：“凡人不可无息，当渐渐除之，人身虚无，但有游气，气息得理，而病不生。”又曰：“道不在烦，但能不思衣，不思食，不思声色，不思胜负，不思得失，不思荣辱，心不劳，神不极，可寿千岁。”

《吕览》曰：“年寿得长者，非短而续之也，毕其数也。毕数之务，在乎去害。何谓去害？大甘、大酸、大苦、大辛、大咸，五者充形，则生害矣。大喜、大怒、大忧、大恐、大哀，五者接神，则生害矣。大寒、大热、大燥、大湿、大风、大霖、大雾，七者动精，则生害矣。”

仲长统《昌言》曰：“屈者以夫伸，蓄者以夫虚，内者以夫外也。气宜宣而遏之，体宜调而养之，神宜平而抑之，必有次和者矣。夫善养性者得其和。邻脐二寸谓之关，关者，所以关藏呼吸之气，禀授四体也。故气长以关息，气短者其气稍升，其脉稍促，其神稍越。至于以肩息而舒，其神稍专，至于以关息而气衍矣。故养寿者，当致气于关，是为要术。”

崔瑊《箴》曰：“动不肆勤，静不燕逸，有疾归天，医不能恤。太上防疾，其次萌芽，腠理不蠲，骨髓奈何？”

黄帝问岐伯曰：“余闻上古之人，春秋皆度百岁，而动作不衰，今人年至半百，而动作衰敝，时世异耶？人将失之耶？”对曰：“上古之人，其知道者，法于阴阳，和于术数，饮食有节，起居有常，不妄作劳，故能形与神俱，故尽终其天年，度百岁。今人不然也，以酒为浆，以妄为常，醉以入房，以欲竭精，耗散其真，不知持满，不知御神，务快其心，逆于生乐，起居无节，故半百而衰。”

《亢仓子》曰：“导筋骨则形全，剪情欲则神全，靖言语则福全。”

《唐书》有云：“多记损心，多语耗气。心气内损，形神外散。初虽无觉，久则为弊。”

《续博物志》曰：“眼者身之镜，耳者体之牖，视多则镜昏，听众则牖闭。面者神之庭，发者脑之华，心悲则面焦，脑减则发素。精者体之神，明者身之宝，劳多则精散，营竟则明消。”

应璩诗曰：“昔有行道人，陌上见三叟，年各百余岁，相与锄禾莠。往拜问三叟：何以得此寿？上叟前致词：室内姬粗丑。二叟前致词：量腹接所受。下叟前致词：暮卧不覆首。要哉三叟言，所以寿长久。”

柳公度年八十九，或问之，曰：“吾不以脾胃暖冷物、熟生物，不以元气佐喜怒，气海常温耳。”

温公《解禅六偈》曰：“忿怒如烈火，利欲如铦锋，终朝长戚戚，是名阿鼻狱。颜回甘陋巷，孟轲安自然，富贵如浮云，是名极乐国。孝悌通神明，忠信行蛮貊，积善来百祥，是名作因果。仁人之安宅，义人之正路，行之诚且久，是名不坏身。道德修一身，功德被万物，为贤为大圣，是名佛菩萨。言为百世师，行为天下法，久久不可掩，是名光明藏。”

茅季伟诗（此王梵志诗，高氏原误。）云：“欺诳得钱君莫羡，得了却是输他便。来往报答甚分明，只是换头不识面。”“多置田庄广修宅，四邻买尽犹嫌窄。雕墙峻宇无歇时，几日能为宅中客？”“造作田庄犹未已，堂上哭声身已死。哭人尽是分钱人，口哭原来心里喜。”“众生心兀兀，常住无明窟，心里为欺谩，口中佯念佛。”是皆真实不虚话也。闻此则少者当戒，况老人乎！

薛子曰：“养得胸中无一物，其大浩然无涯。有欲则邪得而入之，无欲则邪无自而入。且无欲则所行自简，又觉胸中宽平快乐，静中有无限妙理。”

又曰：“常沉静则含蓄义理深，而应事有力。故厚重静定宽缓，乃进德之基，亦为老人养寿之要。”

“一念之非即遏之，一动之妄即改之，一毫念虑杂妄，便当克去。志固难持，气固难养。主敬可以持志，少欲可以养气。”

“人若不以理制心，其失无涯。故一念之刻即非仁，一念之贪即非义，一念之慢即非礼，一念之诈即非智。此君子不可一念起差，至大之恶，由一念之不善，而遂至滔天。”

“修德行义，守道养真，当不言而躬行，不露而潜修，外此一听于天。若计较成仙作祖，邀名延誉，则日夕忧思，况未必遂，徒自劳扰，是为不知天命。”

“才舒放即当收敛，才言语便思简默。不可乘喜而多言，不可乘快而多事。须有包含，则有余味，发露太尽，恐亦难继。故慎言语，养德之大；节饮食，养生之大。”

“积德积善，不知其善，有时而得用；弃礼背义，不知其恶，有时而蒙害。故庄敬日强，轻肆日偷。”

“圣人不怨天，不尤人，心地多少洒落自在。常人才与人不合即尤人，才不得于事即怨天，其心忿忮劳扰，无一时之宁泰，是岂安命顺时之道？”

“心诚色温，气和词婉，必能动人。若人未己知，不可急求其知；人未己合，不可急求其合。觉人之诈，不形于言，有无限余味。”

“佛言苦乐逆顺，道在其中。夫素富贵行乎富贵，素贫贱行乎贫贱，素患难行乎患难，素夷狄行乎夷狄，随寓而安，圣贤也，何有苦乐逆顺之异哉？苦乐逆顺，固外也，以吾道处之，则无不可。”

“世人所以不达道者，正以浮幻相缠，役役无了时也。苟能具天眼，勘破世故，则虚名薄利，皆为吾累。古之人所以适其适，而不适人之所共适者，为己重也。”

“人生世间，要见识高远。见识高远，则不为浅近眩惑。日观世事之盛衰，夜观气运之消长。由其盛衰也，吾以出处应之；由其消长也，吾以进退随之，则祸可避而害可禳。不然，奔役昏梦，几何不为时势所害？”

“世间陷阱，在在有之，要人醒醒耳。眼一少昧，足一少偏，心一少惑，则堕落阱中，安能出哉？身在阱中，心悔前日之非，晚矣！此君子贵乎知微。”

“敬者德之聚也。敬则众善毕集，不敬则怠惰放僻随至，而德败矣。持敬而无间断，则诚矣。未能诚者，由敬而入，敬以存心，其体湛然，自无杂虑。况庄敬亦是保养身心元气的工夫。”

“衣垢不湔，器缺不补，对人犹有惭色；行垢不湔，德缺不补，对天岂无愧心？”

“君子对青天而惧，闻雷震而不惊；履平地而恐，涉风波而不惧。”

“破爪伤肤，坏梳摘发，色为之变；聚珍瘗身，列艳靡骨，心为之安。”

“倚富者贫，倚贵者贱，倚强者弱，倚巧者拙。倚仁义道德者，不贫，不贱，不弱，不拙。”

“化于未明之谓神，止于未为之谓明，禁于已著之谓察，乱而后制之谓瞽。故于事物之扰，不可不先此三者。”

“为家以正伦理、别内外为本，以尊祖睦族为先，以勉学修身为次，以树艺牧畜为常。守以节俭，行以慈让，足己而济人，习礼而畏法。可以寡过，可以静摄，而无扰扰于前矣。”

“吾人不可以不知命，矧老人乎？人之所志无穷，而所得有限者，命也。命不与人谋也久矣，安之故常有余，违之则常不足。惟介以植内，和以应外，听其自来，是安命也。”

“心本可静，事触则动。动之吉为君子，动之凶为小人。孟子曰：‘我四十不动心。’是不为外物动也。”

“泛交不若寡交，多求不若慎守。”

“易损而难复者，精也；易躁而难静者，神也。惟养元气充满，则精神融和，遇损遇躁，常有主以制之矣。”

“造道者可谓之富，失学者可谓之贫，听天者可谓之达，无耻者可谓之穷。”

“《书》曰：‘必有容，德乃大；必有忍，乃济。’君子立心，未有不成于容忍，而败于不容忍也。容则能恕人，忍则能耐事。一毫之拂，即勃然而怒，一事之违，即愤然而发，是无涵养之力，薄福之人也。是故大丈夫当容人，不可为人容；当制欲，不可为欲制”。

东坡曰：“蜗涎不满壳，聊足以自濡；升高不知疲，竟作粘壁枯。”此言深可为不知进退者戒也。夫人事之役役，计谋之敝敝，人皆以人事可以致富贵，计谋可以立功名，殊不知一作一辍，有造物以宰之。为之而成者，非其能也，命之至也，适与造物侔也。况为之而不成者多乎？造物无言也，人不可以惑其听；造物无形也，人不可以渎其公。世之人役役敝敝于百年之间，无顷刻之自安者，不亦深可哀也？不足为造物挠，深足为造物笑”。

“心上有刃，君子以含容成德；川下有火，小人以忿怒殒身。”

“惟心与天一，故理之所得者独明，而能开人心之迷。心与地一，故水之所汲者独灵，而能涤人心之陋。故以一杯之水，而能疗医所不治之疾，罔不瘳者，岂由水之灵哉？实资于道之用也。不知者为妄诞。”

“人心思火则体热，思水则体寒。怒则发竖，惊则汗滴，惧则肉颤，愧则面赤，悲则泪出，慌则心跳，气则麻痹。言酸则垂涎，言臭则吐唾。言喜则笑，言哀则哭。笑则貌妍，哭则貌媸。又若日有所见，夜必梦扰；日有所见，夜必谵语。梦交则泄精，气怒则发狂。此皆因心而生者也，人可于灵君使令一刻不在绛宫以统百属乎？”

太白真人曰：“予有经三部，共只六字，儒者诵之成圣，道士诵之成仙，和尚诵之成佛，而功德甚大，但要体认奉行。一字经曰忍，二字经曰方便，三字经曰依本分是也。三经不在大藏，只在灵台。”有味乎言哉！

又曰：“心静可以通乎神明，事未至而先知，是不出户知天下，不窥牖见天道也。盖心如水也，久而不挠，则澄彻见底，是谓灵明。故心静可以固元气，万病不生，百岁可活。若一念挠浑，则神驰于外，气散于内，荣卫昏乱，百病相攻，寿元自损。”

嵇中散曰：“君子知形恃神以立，神须形以存，悟生理之易失，知一过之害生。故修性以保神，安心以全身，爱憎不栖于情，忧喜不修于意，泊然无感，而体气和平。又呼吸吐纳，服食养身，使形神相亲，表里俱济也。”

神农曰：“上药养命，中药养性。”诚知性命之理，因辅养以通也。而世人不察，惟五谷是见，声色是耽，目惑玄黄，耳务淫哇。滋味煎其脏腑，醴醪煮其肠胃，馨香腐其骨髓，喜怒悖其正气，思虑消其精神，哀乐殃其平粹。夫以蕞尔之躯，攻之者非一途，易竭之身，而内外受敌，身非木石，何能久乎？

又曰：“善养生者，清虚静泰，少思寡欲。知名位之伤德，故忽而不营，非欲而强禁也。识厚味之害性，故弃而不顾，非贪而后抑也。外物以累心不存，神气以守白独著。旷然无忧患，宁然无思虑。又守之以一，养之以和，和理自济，同乎大顺。然后蒸以灵芝，润以醴泉，晞以朝阳，和以五弦，无为自得，体妙心玄。亡欢而后乐足，遗生而后身存。若此以往，庶可与羡门比寿，王乔争年。”

《贞白书》曰：“质像所结，不过形神。形神合，则是人是物；形神若离，则是灵是鬼。非离非合，佛法所摄；亦离亦合，仙道所依。何以能致为仙？是修铸炼之事极，感变之理通也。譬之为陶，当埏埴为器之时，是土而异于土，虽燥未烧，遇湿即败，烧而未熟，不久尚坏。火力既足，表里坚固，河山有尽，此形无灭。假令为仙者，以药石炼其形，以精灵莹其神，以和气濯其质，以善德解其缠，万法皆通，无碍无滞。欲合则乘云驾雾，欲离则尸解质化，不离不合，则或存或亡。各随所业，修道讲学，以跻仙路，永保长年。”

“夫人只知养形，不知养神，只知爱身，不知爱神。殊不知形者，载神之车也，神去人即死，车败马即奔也。”

“养寿之法，但莫伤之而已。冬温夏凉，不失时序之和，所以适身也。若重衣厚褥，体不甚苦，以致风寒之疾；厚味脯腊，醉饱肥甘，以致结聚之患；美色妖冶，嫔妾盈房，以致虚损之祸；淫声艳曲，怡心悦耳，以致荒耽之惑。故世人不终耆寿，咸多夭殁者，皆由不自爱惜，忿争尽意，邀名射利，聚毒攻神，内伤骨髓，外消筋肉，血气枯槁，经络壅闭，内里空虚，招来众疾，一有所感，便不可支。是由正气日衰，邪气日盛故耳。”

《太上日用经》曰：“饮食餐完，禁口端坐，莫起邪念，世事俱忘，存神定意，眼不视物，耳不听声，息心内守，调息绵绵，呼吸自在，似有如无。心火下降，肾水上升，口中津生，灵真附体，得至长生，与天齐寿。”

《道林摄生论》曰：“老人养寿之道，不令饱食便卧，及终日久坐久劳，皆损寿也。时令小劳，不致疲倦，不可强为不堪之事。食毕，少行百步，以手摩腹百过，消食畅气。食欲少而数，恐多则难化。先饥而食，先渴而饮，先寒而衣，先热而解，勿令汗多。不欲多唾，唾不令远。勿令卧熟扑扇，勿食生冷过多。勿多奔走，勿露卧空阶，而冒大寒、大热、大风、大露。勿伤五味：酸多伤脾，苦多伤肺，辛多伤肝，咸多伤心，甘多伤肾。此数者，老人犹当加意。”

“老人摄生，卧起有四时之早晚，兴居有至和之常制。调引筋骨有偃仰之方，杜疾闲邪有吞吐之术，流行荣卫有补泻之法，节宣劳逸有予夺之要。忍怒以全阴气，忍喜以全阳气。然后将草木药饵以救亏缺，后炼金丹以定无穷。他若自己修为，要当居贫须要安贫，居富切莫矜富。居贫富之中，恒须守道，勿以贫富改志易性。识达道理，似不能言，作大功德，勿自矜伐。年至五十以外，以至百年，美药勿离于手，善言勿离于口，乱想勿生于心。勿令心生不足，好恶常令欢喜。勿得求全于人，勿得怨天尤命。常当少思、少念、少欲、少事、少语、少笑、少愁、少乐、少喜、少怒、少好、少恶。此十二少者，养性之都契也。多思则神殆，多念则神散，多欲则智乱，多事则形劳，多语则气丧，多笑则脏伤，多愁则心[image: ]
 ，多乐则意溢，多喜则妄错昏乱，多怒则百脉不定，多好则专述不理，多恶则憔悴无欢。此十二多不除，丧生之本也。惟无多无少，几于道矣。”

《要记》曰：“一日之忌，暮无饱食；一月之忌，暮无大醉；终身之忌，暮常护气。久视伤血，久卧伤气，久立伤骨，久行伤筋，久坐伤肉。大饱伤肺，大饥伤气。勿当屋梁脊下睡卧，卧勿头向北。勿点灯烛照卧，六神不安。大汗勿脱衣，多得偏风，半身不遂。卧处勿令有孔隙，风入伤人。最寒勿令火炉安向头旁，令人头重目赤鼻干。冬日冻足冻脑，春秋脑足俱冻。寅日剪指甲，午日剪足甲，烧白发，并吉。勿食父母本生所属禽兽之肉，令人魂魄飞扬。勿忍溺并怒抛，以致膝冷成痹。勿忍后并强努，以致气痔腰疼。入庙宇必恭敬，勿恣意注目。见怪勿得惊恐，以怪为怪。数者是亦养生之大者，当究心焉。”

《关尹子》曰：“人之平日，忽焉目见非常之物者，皆精有所结而然；病目忽见非常之物，皆心有所歉而然。苟于吾心能于无中示有，则知吾心能于有中示无，但不信之，自然不神。或曰：彼识既昏，谁能不信？应曰：如捕蛇人而不畏蛇，彼虽梦蛇，而心亦不怖。道无鬼神，独往独来。”

又曰：“困天下之智者，不在智而在愚；穷天下之辩者，不在辩而在讷；服天下之勇者，不在勇而在怯。少言者，不为人所忌；少行者，不为人所短；少智者，不为人所劳；少能者，不为人所役。壮者当知三在四少，以遵吾生，矧高年之人，于此可不更加珍重，以保全天年？”

“长生之法，保身之道，因气养精，因精养神，神不离身，乃得常健。”

《养生大要》：“一曰啬神，二曰爱气，三曰养形，四曰导引，五曰言语，六曰饮食，七曰房室，八曰反俗，九曰医药，十曰禁忌。”又曰：“无劳尔形，无摇尔精，归心静默，可以长生。”

“天地以生成为德，有生所甚重者，身也，身以安乐为本。安乐所可致者，以保养为本。先其本，则本固，本既固，疾病何由而生？寿岂不永？故摄生有三：曰养神，曰惜气，曰防疾。忘情去智，恬澹虚无，离事全真，内外清净，如是则神不内耗，境不外惑，真一不杂，神自宁矣，是曰养神。抱一元之本根，固归真之精气，三焦定位，六贼忘形，识界既空，参同斯契，虚实相通，名曰大通，则气自定矣，是曰惜气。饮食适时，温凉合度，出处无犯于八邪，动作不可为勉强，则身自安矣，是曰防疾。”

又曰：“善养生者养内，不善养生者养外。外贪快乐，恣情好尚，务外则虚内矣。所谓养内者，使五脏安和，三焦守位，饮食得宜，世务不涉，是可长寿。”

《庄子》曰：“人之可畏者，衽席饮食之间为最，而不知预为之戒者，过也。若能常自谨畏，病疾何由而起？寿考焉得不长？贤者造形而悟，愚者临病不知，诚可畏也。”

“劳者，劳于神气；伤者，伤于形容。饥饱过度则伤脾，思虑过度则伤心，色欲过度则伤肾，喜怒过度则伤肝，悲愁过度则伤肺。又如风寒暑湿则伤于外，饥饱劳役则伤于内。昼感则伤于荣，夜感则伤于卫。经行内外，劳一而二，由二而十，真气外散，五邪入内，使人肌肉内消，神气短少，饮食渐减，行步无力，虽欲久生，恐无能矣。”

《道院集》曰：“游心虚静，结志玄微，委虑无欲，归计无为。凝神灭想，气和体舒，达延生命，寿与天齐。”

又云：“检情摄念，息业养神。悟妄归真，观空见性。常习静明，不为魔动，心我两忘，神气自满。”

又云：“止念令静，观理令明。念静理明，不死可能。导气令和，引体令柔。气和体柔，长生可求。”此皆至妙要论。

“一人之身，一国之象也。胸臆之设，犹宫室焉；支体之位，犹郊境焉；骨节之分，犹百川焉；腠理之间，犹四衢焉。神犹君也，血犹臣也，气犹民也。故至人能理其身，亦犹明君能治其国。爱民安国，爱气全身；民弊国亡，气衰身谢。故上士施医于未病之先，防守于未败之日。故摄生者，先除六害：一曰薄名利，二曰禁声色，三曰廉货财，四曰损滋味，五曰屏虚妄，六曰除嫉妒。六者若存，真经空念，不能挽其衰朽矣。”

又曰：“冬则朝勿饥，夏则夜勿饱。早起不在鸡鸣前，晚起不过日出后。心内澄则真人守其位，气内定则邪秽去其身。行欺诈则神悲，好争竞则神沮。轻侮于人则减算，杀害于物必伤年。行一善则神魂欢，作一恶则心气乱。人能宽泰自居，恬淡自守，则神形安静，灾病不生，仙录注名，鬼簿落籍。寿福安宁，由此兆始。”

《上古天真论》曰：“女子之数七，丈夫之数八。”女子过七七四十九数，则任脉虚，冲脉衰，天癸竭，地道不通，以渐枯槁，华色失荣。丈夫过八八六十四数，则五脏皆衰，筋骨解弛，血脉短促，精气耗散，天道闭塞，日就憔悴，肌肉无华。故上寿之人，年过常数，皆由衣食充足，药饵扶护，孝子贤孙，承欢爱养，调其朝夕，适其寒温，上顺天心，下契人理，顺天之道，寿命无疆。

岱翁曰：“尝见世人，治高年之人疾患，竟同少年，乱投汤药，妄行针灸，以攻其病，务欲速愈。殊不知上寿之人，血气已衰，精神已散，至于视听聪明不及，手足举动，肢体不随，心志沉昏，头目眩晕，气脉妄行，则宿疾时发，或秘或散，或冷或热，此皆老人常态。不慎治之，急投峻药取效，或吐或汗，或解或利，老弱之人，不能禁架。汗则阳气泄，吐则胃气逆，泻则元气脱，立致不虞，此老病大忌。更不可用市中买药，并他人闻说病源，不知药味，送来服饵，及虎狼之药，切宜仔细。若身有宿疾，或时发动，则随其疾状，用温平顺气、开胃补虚中和汤药，调停饮食，或随食物变馔治之，最为要法。”

“养寿之道，与仙佛二教最是捷径，故清净明了四字最好。内觉身心空，外觉万物空，破诸妄相，无可执著，是曰清净明了。”

故《说心法》曰：“前不接灭，后不引起，前后断绝，中间自孤。当体不顾，应时消灭，知体已灭，豁然如空。古事过去空，今事眼前空，未来决定空。一切尘劳，是大虚妄，不可执而为有，自障吾心，结成烦恼。”

《金经大乘法》云：“身便是幻，幻时所化，又是幻中之幻。世即是梦，梦时所见，又是梦中之梦。展转虚妄，如声外有响，形外有影，形声影响，起于一真。影外影为三等妄，梦中梦是两重虚。”

“一切诸有，如梦如幻；一切烦恼，是魔是贼。人生一世中，其梦无数，梦中一一称我，梦中之我，岂非空乎？要知梦既是空，身亦如梦，何以迷著？”

“谛思身之未生，有象乎？有名乎？有我乎？身之既化，有象乎？有名乎？有我乎？身前身后，两不可知，安得于中偏执为我，爱恋忧怖，终日戚戚？”

“物之生成谓之造，物之变灭谓之化，性之分别谓之识，一切含识谓之相。相续有情，名随因报，流转无穷。有能遗物离人，超出造化之外，卓然独存，其惟大觉圣人乎？”

“万物自万物，二仪中虚空自无碍；万念自万念，一心中虚空自无碍。”

“无数之形，自古生化而不停；无数之情，自古差别而不平；无数之事，自古烦恼而不定；无数之有，自古成坏而不久。往者无迹，来者无极。若悟一一皆空，即当心如太虚，洞然无碍，有何介怀，更生色相？”

“天地万物，因妄相和合而生；人世万事，因妄情交结而成。念起念止皆自心，念起则一切烦恼起，念止则一切烦恼止。何不见心，以息此念？念起即觉，如川欲泄，篑土可塞，襄陵势绝。如火欲燃，杯水可沃，燎原势灭。觉念止念，宜速而切。”

晁文元曰：“修行之法，两熟居先。智断之理熟，则事事皆空，岂容留碍；力制之功熟，则念念不起，自然安闲。智断即观，力制即止也。”

“万沤起而复破，水性常存；千灯明而复灭，火性原在。忘情之心，不住于相，如汤消冰，冰汤俱尽，无可分别。触境之心，未能不动，如谷应声，即应即止，无复有余。”

“不茹荤饮酒，是祭祀斋，非心斋也。汝能一志，无以耳听以心听，无以心听以气听。疏瀹汝心，除嗜欲也；澡雪汝精，去秽累也；掊击其志，绝思虑也。无思无虑，则心专于道；无嗜无欲，则乐于道；无秽无累，则合于道。心无二想，名曰一志。”

《太上九行》曰：“行无为，行柔弱，行守雌，勿先于动，是名上三行。行无名，行清净，行诸善，是名中三行。行忠孝，行知足，行推让，是名下三行。”

“不止之心，妄心也；不动之心，真心也。归心不动，方是自心。此是止息之义，故其文以自心为息。”又曰：“息者气也，自者从也，气从心起，故心住则息住，心行则息行。”所以禅道二宗，以息心为最切要。

《楞严圆觉注》曰：“心息相依，息调心静，入胜定地，似尤简径。念起即觉，觉之即无，入三菩提，此最权舆。神气相合，气和神清，清和久久，自然长生。”

晁公曰：“梦觉之初，诸念未念，方寸之室虚白生，此清境可爱。昧爽之初，群动未动，方丈之室虚白生，此静又更可爱。此时进道，表里相应，真可乐也。五鼓之后，睡觉而坐，自觉神清气清，耳中音清，其妙无比。”

又曰：“垢渐去而鉴渐明，魄渐销而月渐满。攻竹木，先节干则枝叶易去，迎刃而解。日损妄念，先去其胸中尤甚者。惩忿窒欲，老人最要一事。”

“了知起灭意，决定生死根，不复随缘转，是名不动尊。在造化中，身不由己；在情境中，心亦如此。悟妄识真，缘妄入理，率以为常，至于殁齿。”

“十魔军最要提防：一欲，二忧愁，三饥渴，四触爱，五睡眠，六怖畏，七疑悔，八瞋恚，九利养虚称，十自高慢人。”

圭峰曰：“随时随处，息业养神。”昙伦云：“行住坐卧，离念净心。人可以利济通达者，常力行之；患难困苦者，力救之，皆如己身之事，此外功德也。修此勿责人报，勿希天佑，天若有灵，人若有知，理合何如哉！清心释累，惩忿窒欲，求自然智，住无碍行，此内功德也。修此勿期道胜，勿思瑞应，经若不诬，教若不虚，理合何如哉！”

“斋戒沐浴，此外清净也；息心玄妙，此内清净也。”

“所见有是有不是，此世间妄眼也。无是无不是，方为出世真眼。所知有可有不可，此为世间妄心也。无可无不可，方为出世真心。高一步者，眼界常不分别，心界常得安和。”

“浮世乃生老病死之洪都，忧悲苦恼之窟宅，此八字无人无之。明悟之人，知彼我同，当于事过即空，不留妄想。”

《三根六如论》曰：“对眼根之尘，如见梦时物，如变幻化像；对耳根之尘，如闻空中风，如听禽兽语；对意根之尘，如汤释冰雪，如冶销金铁。”

“歆然之欲，憋然之忿，隐然之忧，皆逆道心，于身心有损；倏然自得，怡然自适，恬然自息，皆顺道心，于心为益。去彼取此，服之无[image: ]
 。”

《心经》曰：“色即是空。”非无色之空，恐人执色为碍耳。“空即是色。”非有色之色，恐人执空为碍耳。色空双泯，心境一如无纤尘可拂，方是了然旷达。

“恣口腹者，神仙目之为啄腐吞腥；佞富贵者，高士比之为吮痈舐痔。”

《造化因心偈》曰：“赋象各由心，影响无欺诈。原无造化工，群生自造化。”

贯休曰：“举世遭心使，吾师独使心。万缘随日尽，一句不言深。”

“仕宦之间，暗触祸机；衽席之上，密涉畏途；轮环之中，枉入诸趣。故世间有怨府畏途，祸胎鬼趣，积习宴安于其中，不自觉悟者，可为贤乎？”

“见彼如意极快之事，不当羡慕。世事皆有倚伏，如意处常有大不如意之变。事难缕述，理可尽思，以此对治，自然甘处。”

“颜回如愚，王湛为痴，士有隐德，人何由知？权要之门，喧烦会合；道义之宅，阒寂荒凉。”

齐己诗云：“心清鉴底潇湘月，骨冷禅中太华秋。”陈陶诗云：“高僧示我真隐心，月在中峰葛洪井。”二诗读之，令人气格爽拔。

阴澹语索袭曰：“先生弃众人之所收，收众人之所弃。宅不弥亩，而志忽九州；形居尘俗，而栖心天外。”

《庄子》曰：“得者时也，失者顺也。安时而处顺，哀乐不能入也。”

孔旻曰：“怒气剧炎火，焚烧徒自伤。触来勿与竞，事过心清凉。”

《关尹子》曰：“无一心，五识并驰，心不可一；无虚心，五行皆具，心不可虚；无静心，万化密移，心不可静。借能一则二偶之，借能虚则实满之，偕能静则动摇之。惟圣人能敛万有于一息，故无有一物可役吾之明彻；散一息于万有，故无有一物可间吾之云为。”

又曰：“运者车也，所以运者，是牛非车；思者心也，所以思者，是意非心也。不知所以然而然，惟不知所以然而然，故其来无从，往无在，故能与天地本原不古不今。”

《谭子化书》曰：“爪发者我之形，何爪可割而无害，发可截而无痛，荣卫所不至也。则知我本无害，而筋骨为之害；我本无痛，而血肉为之痛。所以喜怒非我作，哀乐非我动。我为形所昧，形为我所爱。达此理者，可以出生死之外。”

又曰：“动而不知其动者，超乎动者也；静而不知其静者，超乎静者也。超乎动，阳不可得而推；出乎静，阴不可得而移。阴阳不能变，而况万物乎？故不为物所诱者，谓之至静。”

“形动而心静，神凝而迹移者，无为也；闲居而神扰，拱默而心驰者，有为也。无为则理，有为则乱。无为至易，非至明者，不可致也。”

“阳之精曰魂与神，阴之神曰尸与魄。神胜则为善，尸强则为恶。制恶兴善则理，忘善纵恶则乱。理久则尸灭而魄炼；乱久则神逝而魂消。尸灭魄炼，神与形合而为仙；神逝魂消，则尸与魄同而为鬼，自然之道也。夫目以娱艳为华，心以声名为贵，身好轻鲜之饰，口欲珍奇之味，耳快美好之音，鼻悦馨香之气。此六者，皆败德伤性，伐其灵根者也。有之则宜远，无之不可求，忘其所趣，任其自然。”

“心上一毫不留，若有心求乐，则有所着。功名富贵，固无可乐，道德性命，亦无可乐。《庄子》所谓至乐无乐，可以进道。”

“孔子五十而知天命。知天命，是至诚之道，则与数参而无待于推数矣。”

“人心本无思虑，只是将以往未来之事终日念想。故知事未尝累人心，人心自累于事，不肯放耳。”

《老子》曰：“持而盈之，不如其已；揣而锐之，不可长保。金玉满堂，莫之能守；富贵而骄，自遗其咎。功成名遂身退，天之道。”

又曰：“五色令人目盲，五音令人耳聋，五味令人口爽，驰骋田猎，令人心狂，难得之货，令人行妨。是以圣人为腹不为目，故去彼取此。”

“曲则全，枉则直，洼则盈，弊则新，少则得，多则惑。是以圣人抱一，为天下式。不自见，故明；不自是，故彰；不自伐，故有；不自矜，故长。惟不争，故天下莫与之争。所谓曲则全，岂虚言哉？诚全而归之。”

“善行无辙迹，善言无瑕谪。善计不容筹策，善行无关键而不可开。是圣人常善救人，故无弃人。常善救物，故无弃物。是谓袭明。”

又曰：“知人者智，自知者明，胜人者力，自胜者强。知足者富，强行者有志，不失其所者久，死而不亡者寿。”

“名与身孰亲？身与货孰多？得与亡孰病？甚爱必大费，多藏必厚亡。知足不辱，知止不殆，可以长久。”

《四十二章经》云：“断欲去爱，识自心源，内无所得，外无所求，心不系道，亦不结业，是亦为道。”

又曰：“佛教十恶，吾亦当戒。身恶三者：杀，盗，淫。口恶四者：两舌，恶口，妄言，绮语。意恶三者：嫉，妒，恚。此十事不顺圣道，名曰大业。”

“有骂佛者，骂止，问：‘子以礼从人，其人不纳，礼归子乎？今子骂我，我亦不纳，子自持祸归子身矣。犹响应声，影之追形，终无免离，慎勿为恶。’”

“恶人害贤，犹如仰天吐唾，唾不至天，还堕自身。”

“佛经有二十难，在吾人，切身似有十四难，不可不勉。贫穷乐舍难；豪贵好善难；忍色忍欲难；被辱不嗔难；有势不临难；触事无心难；广学博究难；除人灭我难；心行平等难；不说是非难；睹境不动难；善解方便难；不轻贫贱难；见货不贪难。”

“行道守真者善，志与道合者大。”

“色欲之患，甚于牢狱，牢狱有解脱之时，色交无合魂之礼。情欲所爱，岂惮驰驱？虽有虎口之祸，心存甘伏，投泥自溺。故曰：凡夫透得此门，出尘罗汉。”

又曰：“人欲爱生，爱从忧生，忧从怖生。若离于爱，何忧何怖？”

《仙经》云：“觉与阳合，寐与阴并。觉多则魂强，寐久则魄壮。魂强者生之人，魄壮者死之徒也。若餐元和，彻滋味，使神清气爽，至于昼夜常醒，是得长寿。”

又曰：“性本至凝，物感而动，习动既久，胡能遽宁？既习动而播迁，可习静而恬宴。故善习者，寂而有裕；不善习者，烦而无功。是以将躁而制之以宁，将邪而闲之以正，将求而抑之以舍，将浊而澄之以清。于此习久，则物冥于外，神鉴于内，不思静而心自静矣。”

《大道歌》曰：“大道不远在身中，万物皆空性不空。性若不空和气住，气归元海寿无穷。欲得身中神不出，莫向灵台留一物。物在心中神不清，耗散真精损筋骨。神御气兮气留形，不须药物自长生。术则易知诀难遇，纵然遇了不专行。所以千人万人学，毕竟终无一个成。神若出兮便收来，神返身中气自回。如此朝朝并暮暮，自然赤子产灵胎。”

重阳师曰：“老人于十二时中，行住坐卧，一切动中，要把心似泰山，不摇不动，谨守四门眼耳鼻口，不令内入外出，此名养寿紧要。”

又曰：“断缘者，断尘俗事也。弃事则形不劳，无为则心自足。恬简自安，尘累日远。《经》云：‘塞其兑，闭其门，终身不勤。’或显德露能，或救人扶己，或遗问庆吊，以事往还，或假修隐逸，以希誉望，或酒食结朋，以图厚报。此皆巧蕴心机，以干时利，既非顺道，更防养寿。凡此之类，悉令远去。”

《收心论》曰：“烦邪乱想，随觉即除；毁誉善恶，闻即拨去。莫将心受，心受则满，心满则道无所居。要令闻见是非，不入于心，是心不外受，名曰虚心。使心不逐外，是名安心。心安而虚，道自来居。”

《真观论》曰：“真观者，智士之先觉，能人之善察也。一餐一寐，俱为损益之源；一行一言，乃系祸福之本。虽则巧持其末，不如拙戒其本。观本知末，又非躁竞之情。是故收心简事，日损有为，体静心闲，方可观妙。”

“人居尘世，难免营求。虽有营求之事，而无得失之心，即有得无得，心常安泰。与物同求而不同贪，与物同得而不同积。不贪即少忧，不积则无失。迹虽同人，心常异俗。”

又曰：“若色病重者，当知染色都是由想之一字上来。想若不生，终无色事。色想外空，色心内忘，妄想心空，谁为色主？《经》云：色者想尔，想悉是空，何关于色？”

“心如眼也，纤尘入眼则不安。小事关心，心必乱动。既有动病，难入定门。养性静心，急除此病。”

《西升经》曰：“形神合同，故能长久。”《生神经》曰：“身神并一，则为真身。”入道之人，力有浅深，深则兼被于形，浅则惟及于心。被形者，神人也。及心者，但得慧觉，不免凋谢。何者？慧是心用，用多则心劳，初得少慧，悦而多辨，神气漏泄，无灵光润身，遂致早终。若大人含光藏辉，以期全备，凝神宝气，神与道合。故山有玉，草木以之不凋；人怀道，形骸与之永久。”

《坐忘枢要》曰：“人心当先去邪僻之行，外事都绝，无以于心。然后内观正觉，觉一念起，即须除灭，随起随灭，务令安静。惟灭动心，不灭照心，但冥虚心，不冥有心。不依一法，而心常住，此法玄妙，利益甚深。”

又曰：“得道之人，心身有五时七候。心有五时者，一、动多静少；二、动静相半；三、静多动少；四、无事则静，事触还动；五、心与道合，触而不动。进至此地，罪垢灭尽，无复烦恼，始得安乐。七候者，一、举动顺时，容色和悦；二、宿疾并消，身心轻爽；三、填补夭伤，还元复命；四、延数千岁，名曰仙人；五、炼形为气，名曰真人；六、炼气成神，名曰神人；七、炼神合道，名曰至人。虽久学定，心身无五时七候者，促龄秽质，色谢归空。”

《坐忘铭》曰：“常默元气不伤，少思慧烛内光，不怒百神和畅，不恼心地清凉，不求无谄无媚，不执可圆可方，不贪便是富贵，不苟何惧公堂。味绝灵泉自降，气定真息自长。触则形弊神逸，想则梦离尸僵。气漏形归厚土，念漏神趋死乡，心死方得神活，魄灭然后魂昌。转物难穷妙理，应化不离真常。至精潜于恍惚，大象混于渺茫。造化不知规准，鬼神莫测行藏。不饮不食不寐，是谓真人坐忘。”

文逸《曹仙姑歌》云：“我为诸君说真的，命蒂从来在真息。照体长存空不空，灵鉴涵天容万物。太极布妙人得一，得一须教谨防失。宫室虚闲神自居，灵腑煎熬枯血液。”又曰：“朝丧暮损人不知，气乱精神无所据，细细消磨渐渐衰，用竭元和神乃去。无心心即是真心，动静两忘为离欲。神是性兮气是命，神不外驰气自定。本来二物互相亲，失却将何为本柄？混合为一复忘一，可与元化同出没。”又曰：“念中景象须除灭，梦里精神牢执持。元气不住神不安，蠹木无根枝叶干。休论涕唾与精血，达本穷源总一般。此物何曾有定位，随时变化因心意。在体感热即为汗，在眼感悲即为泪，在肾感合即为精，在鼻感风即为涕。纵横流转润一身，到头总是神水溃。神水难言识者稀，资生一切由真气。但知恬淡无思虑，斋戒宁心节言语。一味醍醐甘露浆，饥渴消除见真素。”又云：“不去夺名与逐利，绝了人情总无事。自然决裂滞何人，在我更教谁制御？掀天声价又何如？倚马文章何足贵！荣华衣食总无心，积玉堆金成何济。”又曰：“名与身兮果孰亲？半生岁月太因循。比来修炼赖神气，神气不全空苦辛。可怜一个好基址，金屋玉堂无主人。”

谭景升曰：“忘形以养气，忘气以养神，忘神以养虚。只此忘之一字，是无物也。六祖曰：‘本来无一物，何处惹尘埃？’其斯之谓欤？”

白玉蟾曰：“薄滋味以养气，去嗔怒以养性，处卑下以养德，守清净以养道。名不系簿籍，心不在势利，此所以出人之彀，与天为徒。”

又曰：“大道以无心为本，忘言为用，柔弱为本，清净为基。若施于身，必节饮食，绝思虑，静坐以调息，安寝以养气。心不驰则性定，形不劳则精全，神不拔则丹结。然后灭性于虚，宁神于极，可谓不出户庭而妙道得矣，岁月其有穷乎？”

郝太古曰：“道不负人，人自负道。日月不速，人算自速。勇猛刚强，不如低心下气；游历高远，不如安静养素；图名逐利，不如穷居自适；饱饫珍馐，不如粗粝充腹；罗绮盈箱，不如布袍遮体；说古谈今，不如缄口忘言；逞伎夸能，不如抱元守一；趋炎附势，不如贫穷自乐；怀怨记仇，不如洗心悔过；较长量短，不如安心自怡。道气绵绵，行之得仙，得意忘言，自超太玄。”

释兴曰：“六般神用空不空，一颗圆明色非色。人为六根贪使，不能自神其神。人能眼不贪视美色，耳不贪听淫声，鼻不贪闻香馥，舌不贪嗜珍馐，身不贪恋色欲，意不贪妄思虑，一心不动，六门严守，物物头头，左右护持，不伤真性，神聚气全，与天长年。”

栖云先生曰：“心随境转，境逐心生。若要心定，世人爱的我不爱，世人做的我不做，红尘万缘，勾引不动，自然心清意静，阴阳不能陶铸。”

《书》曰：“喜乐无极则伤心，心伤则意不存，而皮革焦枯。怒忿炎烁则伤肝，肝伤则血不荣，而筋萎破阴。临食更忌暴嗔，令人神惊梦逸。”

“心之神发于目，久视则伤心。肾之精发于耳，久听则伤肾。”

《书》云：“唾者，溢为醴泉聚，流为华池府，散为津液，降为甘露，溉脏润身，宣通百脉，化养万神，肢节毛发，华采坚固，故曰：远唾不如近唾，近唾不如不唾。”

又曰：“息心以养气，息机以死心。”

《经》曰：“精气神为内三宝，耳目口为外三宝。常使内三宝不逐物而流，外三宝不诱中而扰。”

《天隐子》曰：“洁身虚心，深居静室，收心复性，遗形忘我，万法通灵，是为五渐之门。”

《孙真人卫生歌》曰：“天地之间人为贵，头象天兮足象地。父母遗体能宝之，洪范五福寿为最。卫生切要知三戒，大怒大欲并大醉。三者若还有一焉，须防损失真元气。欲求长生须戒性，火不出兮心自定。木还去火不成灰，人能戒性还延命。贪欲无穷忘却精，用心不已失元神，劳形散尽中和气，更仗何因保此身？心若太费费则劳，形若太劳劳则怯，神若太伤伤则虚，气若太损损则绝。世人欲识卫生道，喜乐有常嗔怒少。心诚意正思虑除，顺理修身去烦恼。春嘘明目夏呵心，秋呬冬吹肺肾宁，四季常呼脾化食，三焦嘻出热难停。发宜多梳气宜炼，齿宜数叩津宜咽。子欲不死修昆仑，注曰：昆仑即人之头面也，当如下句修之。
 双手揩摩常在面。注曰：以双手扯摄两耳，抱头摇摆，以两手一呵十搓，擦面四围，以合骨摩拂双眼，以双手抱脑后，以中食二指互击天鼓，皆修昆仑法也。
 春月少酸宜食甘，冬月宜苦不宜咸，夏日增辛聊减苦，秋来辛减少加酸，季月大咸甘略戒，自然五脏保平安。若能全减身康健，滋味能调少病难。春寒莫著绵衣薄，夏月汗多须换著，秋冬觉冷渐加添，莫待病生才服药。惟有夏月难调理，伏阴在内忌冰水，瓜桃生冷宜少餐，免至秋冬成疟痢。身旺肾衰色宜避，养肾固精当节制，常令肾实不空虚，日食须知忌油腻。太饱伤神饥伤胃，太渴伤血多伤气，饥餐渴饮莫太过，免致膨脝损心肺。醉后强饮饱强食，去此二者不生疾。人资饮食以养生，去其甚者自安逸。食后徐行百步多，手摩脐腹食消磨。夜半灵根灌清水，丹田浊气切须呵。饮酒可以陶情性，剧饮过多招百病。肺为华盖倘受伤，咳嗽劳神能损命。慎勿将盐去点茶，分明引贼入人家。下焦虚冷令人瘦，伤肾伤脾防病加。坐卧防风吹脑后，脑内受风人不寿。更兼醉饱卧风中，风入五内成灾咎。雁有序兮犬有义，黑鲤朝北知臣礼，人无礼义反食之，天地鬼神俱不喜。养体须当节五辛，五辛不节反伤身。莫教引动虚阳发，精竭容枯百病侵。不问在家并在外，若遇迅雷风雨大，急宜端肃畏天威，静坐澄心须谨戒。恩爱牵缠不自由，利名萦绊几时休？放宽些子留余福，免致中年早白头。顶天立地非容易，饱食暖衣宁不愧，思量难报罔极恩，朝夕焚香拜天地。身安寿永事如何？胸次平夷积善多。惜命惜身兼惜气，请君熟玩卫生歌。”

《西升经》曰：“凡人见人之死亡而哀之，何不哀自身？哀身不如爱神，爱神不如舍神，舍神不如守身，守身长久长存也。神生形，形成于神。形不得神，不能自生；神不得形，不能自成。形神合同，相生相成。神常爱人，人不爱形，故绝去圣智，归无为也。”

《大有经》曰：“形生愚智，天也；强弱寿夭，人也。天道自然，人道自己。始而胎气充实，生而乳哺有方，长而滋味不偏，壮而声色有节者，强而寿。始而胎气虚耗，生而乳哺不足，长而滋味过多，壮而声色恣放者，弱而夭。生长而合度，加之以道养，寿年未可量也。”

胡孔明曰：“常人不得无欲，又复不得无事，但当和心约念，静身损物，先去乱神犯性者，此亦啬神之一术耳。”

《黄帝中经》曰：“静者寿，躁者夭。静而不能养，减寿；躁而能养，延年。然静易御，躁难持，尽慎养之宜者，静亦可养，躁亦可养也。凡重贵势者，虽不中邪，精神内伤，亦多死亡。”

又曰：“养性者，要使习以成性，性自为善，外病不得而侵，能治病于未病之先，不特饵药餐霞。其于平居，五常俱全，百行周备，虽无药饵，亦可长年。德行不足，纵有金丹，寿亦不永。”

嵇中散曰：“养生有五难：名利不去为一难；喜怒不除为二难；声色不去为三难；滋味不薄为四难；神荡精散为五难。五者不去，心虽希寿，口诵至言，咀嚼英华，呼吸太阳，不能挽其夭且病也。五者能绝，则信顺日济，道德日全，不祈生而有神，不求寿而延年矣。”

扁鹊论曰：“食能排邪而安脏腑，神能爽志以资血气。摄生者，气正则味顺。味顺则神气清，神气清则合真之灵全，灵全则五邪百病不能干也。故曰：水浊鱼瘦，气昏人病。夫神者，生之本，本者，生之真。大用则神劳，大劳则形疲也。”

《彭祖摄生论》曰：“目不视不正之色，耳不听不正之声，口不尝不正之味，心不起不正之念。四者忘魂丧精，减折寿算者也。”

《黄帝内传》曰：“食风者灵而延寿算，食谷者多智而劳形神，食草者愚痴而足力，食肉者鄙勇而多嗔，服气者常存而得道。”

《小有经》曰：“才所不胜而强思之，伤也；力所不任而强举之，伤也。深忧而不解，重喜而不释，皆伤也。”

《太上》曰：“天之道，利而不害；圣人之道，为而不争。故与时争之者昌，与人争之者凶。夫不祥者，人之所不争；垢辱者，人之所不欲。能受人所不欲则足矣，得人所不争则宁矣。”

《妙真经》曰：“视过其目者明不居，听过其耳者精不守，爱过其心者神不居，牵过于利者动即惧。”

“道言吉凶祸福，窈冥中来。其灾祸也，非富贵者可请而避；其荣盛也，非贫贱者可欲而得。惟修福则善应，为恶则祸来。”

又曰：“神者魂也，降之于天；鬼者魄也，经之于地。是以神能服气，形能食味。气清则魂爽，形劳则魄浊。服气者绵绵而不死，身腾于天；食味者混混而殂，形归于地，理自然也。”

《上仙经》曰：“有者因无而生，形者须神而立。故有乃无之宫，形乃神之宅也。莫不全宅以安主，修身以养神。若气散归空，游神为变，犹火之于烛，烛靡则火不居；水之于堤，堤坏则水不住。魂劳神散，何以长年？”

《定观经》曰：“有事无事，常若无心，处静处喧，其志惟一。制而不著，放而不动，处喧无恶，涉事无恼者，此是真定。以无事为真定，有事为应迹。”

《群仙语录》曰：“专精养神，不为物杂谓之清；反神服气，安而不动谓之静。制念以定志，静身以安神，保气以存精。思虑兼忘，冥想内视，则身神并一，以近于道。”

《理论要记》曰：“性耽玄虚，情寡嗜好。不知荣华之可贵，非强身以自高；不见淫僻之可欲，非闲防以自正。体至仁，含至静，超迹尘滓，栖真物表，想道结襟，以无为为事，近于仙道，一也。其次，希高敦古，克意尚行。知荣华为浮寄，忽之而勿顾；知声色能伐性，捐之而勿取。剪阴贼，树阴德，惩忿欲，齐毁誉，处山林，修清真，近于仙道，二也。其次，身居禄位之场，心游道德之乡。奉上以忠，临下以义。于己薄，于人厚，仁慈和易，博爱弘施，外混嚣尘，内含澄寂，潜迹密修，好生恶死，近于仙道，三也。其次，潇洒荜门，乐贫甘贱。抱经济之才，泛然若无；洞古今之事，旷然若虚。爵之不动，禄之不受，确乎以方外为尚，恬乎以摄生为务，近于仙道，四也。其次，禀明颖之资，怀秀拔之节，奋志机之旅，当锐巧之师，所攻无敌，一战而胜。然后静以安身，和以保神，精以致真，近于仙道，五也。其次，追悔既往，洗心自新，虽失之于壮齿，冀收之于晚年。以功补过，过落而功全；以正易邪，邪忘而正在。坎坷不能易其操，喧哗不能乱其性，惟精惟一，积以诚著，近于仙道，六也。其次，至忠至孝，至贞至廉，按真诰之言，不待修学而自得。比干剖心而不死，惠风溺水而复生。伯夷叔齐之高风，曾参闵子之大孝。人见其殁，而道见其存。如此善行，充塞天地，谓之隐景潜化，死而不忘，此亦自然，人品超越，近于仙道，七也。人能得此七近，谓之拔陷区，出溺途，碎祸车，登福舆，可与涉养生之玄，神仙之津矣。”

《阴阳论》曰：“阴阳交泰，万物化生。故阴阳自少至老，化为五行。少阳成木，老阳成火，少阴成金，老阴成水，参土而和之，以成夫妇。故木以发之，火以化之，水以滋之，土以和之，金以劲之，故得品物成焉。五胜者，皆以生我为利，克我为用，利用相乘，故有成败。动静者，终始之道；聚散者，化生之门也。阳其动乎？阴其处乎？动以生之，静以息之。”

“发宜多栉，齿宜多叩，液宜常咽，气宜清炼，手宜在面。此为修昆仑之法。五者为不死之道。”

《太玄经》曰：“喜怒伤性，哀乐伤神。伤性则害生，伤神则侵命。故养性以全气，保神以安心。气完则体平，心安则神逸，此全生至要诀也。”

寒山子曰：“修生之道，除嗜去欲，啬神保和，所以无累也。内抑其心，外检其身，所以无过也。先人后己，知柔守谦，所以安身也。善推于人，不善归己，所以积德也。功不在大，过不在小，去而不二，所以积功也。然后内行充而外丹至，可以冀道于仿佛耳。”

益州老父曰：“凡欲身之无病，必须先正其心，使心不乱求，心不狂思，不贪嗜欲，不著迷惑，则心先无病矣。心君无病，则五脏六腑虽有病不难疗矣。”

《真西山先生卫生歌》：“万物惟人为最贵，百岁光阴如旅寄。自非留意修养中，未免病苦为心累。何必餐霞饵大药，妄意延龄等龟鹤。但于饮食嗜欲间，去其甚者即安乐。食后徐徐行百步，两手摩胁并腹肚，须臾转手摩肾堂，谓之运动水与土。仰面仍呵三四呵，自然食毒气消磨。醉眠饱卧俱无益，渴饮饥餐犹戒多。食不欲粗并欲速，宁可少餐相接续。若教一饱顿充肠，损气损脾非是福。生食粘腻筋韧物，自死禽兽勿可食。馒头闭气不相和，生冷偏招脾胃疾。鲊酱胎卵兼油腻，陈臭腌藏皆阴类，老年切莫喜食之，是借寇兵无以异。炙煿之物须冷吃，不然损齿伤血脉。晚食常宜申酉前，向夜须防滞胸膈。饮酒莫教饮大醉，大醉伤神损心志。酒渴饮水并吃茶，腰脚自兹成重坠。尝闻避风如避箭，坐卧须教预防患。况因饮后毛孔开，风才一入成瘫痪。不问四时俱暖酒，大热又须难向口。五味偏多不益人，恐随肺腑成殃咎。视听行藏不必久，五劳七伤从此有。四肢亦欲常小劳，譬如户枢终不朽。卧不厌缩觉贵舒，饱则入浴饥则梳，梳多浴少益心目，默寝暗眠神晏如。四时惟夏难将摄，伏阴在内腹冷滑。补肾汤药不可无，食肉稍冷休哺啜。心旺肾衰何所忌？特忌疏通泄精气。卧处尤宜绵密间，宴居静虑和心意。沐浴盥漱皆暖水，卧冷枕凉皆勿喜。瓜茄生菜不宜食，岂独秋来多疟痢？伏阳在内三冬月，切忌汗多阳气泄。阴雾之中毋远行，暴雨震雷宜远避。道家更有颐生旨，第一令人少嗔恚。秋冬日出始求衣，春夏鸡鸣宜早起。夜后昼前睡觉来，瞑目叩齿二七回。吸新吐故无令缓，咽漱玉泉还养胎。摩热手心熨两眼，仍更揩擦额与面，中指时将摩鼻频，左右耳眼摩数遍。更能干浴遍身间，按[image: ]
 暗须扭两肩，纵有风劳诸冷气，何忧腰背复拘挛。嘘呵呼吸吹及呬，行气之人分六字。果能依用力其间，断然百病皆可治。情欲虽云属少年，稍知节养自无愆。固精莫妄伤神气，莫使苞羽火中燃。有能操履长方正，于名无贪利无竞，纵向邪魔路上行，百行周身自无病。”

涪翁《食时五观》：

一曰计功多少，量彼来处。

此食垦植收获，舂磨淘汰，炊煮乃成，用功甚多。何况杀害生灵，为己滋味，一人之食，十人作劳。家居则食父母心力所营，纵是己财，亦承余荫。仕宦则食民之膏血，大不可言。

二曰忖己德行，全缺应供。

始于事亲，中于事君，终于立身。全此三者，应受供养，无愧缺则已。否当愧耻，不敢尽味。

三曰防心为过，贪等为宗。

于上味食，务远物而求难得，是之谓贪。于下味食，起恚怒，以口腹之故鞭扑人，是之谓嗔。食不过充饥，而求食前方丈，是之谓痴。君子食无求饱，离此过也。

四曰正事良药，为疗形苦。

五谷五蔬以养人，鱼肉以养老。形苦者，饥渴为主病，四百四病为客病，故须食为医药，以自扶持。是故知足者，举箸常如服药。

五曰为成道业，方受此食。

君子无终食之间违仁，先结款状，然后受食。既食，不可怠于道业。

《达庄论》曰：“恬于生而静于死，恬生则不惑死，静死则神不离生。故能与阴阳化而不易，从天地变而不移，生究其寿，死终其宜，心气平治，消息不亏。故求得者丧，争明者失，无欲者自足，空虚者受实。是以作智巧者害于物，明是考非者危其身。修饰显洁者惑于生，畏死而崇生者失其贞。”

庾阐《神论》曰：“天地者，阴阳之形魄；变化者，万物之游魂。神籁与无穷并吹，大冶与造运齐根。生资聚气之迹，死寄玄牝之门。视荣辱其犹尘埃，邈高尚而不顾。故能外安恬逸，内体平和。”

北宫子曰：“衣其短褐，有狐貉之温；进其茙菽，有稻粱之味；庇其蓬室，若广厦之荫；乘其荜辂，若文轩之饰。终身怡然，不知其为贫也。”

《象山要语》曰：“此道非争竞务进者能知，惟静退者可入。”

又曰：“君子役物，小人役于物。夫权皆在我，若在物，则为物役矣。”

“学者不可用心太紧，深山有宝，无心于宝者得之。”

“利害、毁誉、称讥、苦乐，能动摇人，释氏谓之八风。”


清修妙论笺　下卷

《大藏经》曰：“救灾解难，不如防之为易；疗疾治病，不如避之为吉。今人见左，不务防之而务救之，不务避之而务药之。譬之有君者不思励治以求安，有身者不能保养以全寿。是以圣人求福于未兆，绝祸于未萌。盖灾生于稍稍，病起于微微。人以小善为无益而不为，以小恶为无损而不改。孰知小善不积，大德不成；小恶不止，大祸立至。故太上特指心病要目百行，以为病者之鉴。人能静坐持照，察病有无，心病心医，治以心药，奚俟卢扁，以瘳厥疾？无使病积于中，倾溃莫遏，萧墙祸起，恐非金石草木可攻。所为长年，因无病故。智者勉焉。

喜怒偏执是一病，亡义取利是一病，

好色坏德是一病，专心系爱是一病，

憎欲无理是一病，纵贪蔽过是一病，

毁人自誉是一病，擅变自可是一病，

轻口喜言是一病，快意遂非是一病，

以智轻人是一病，乘权纵横是一病，

非人自是是一病，侮易孤寡是一病，

以力胜人是一病，威势自协是一病，

语欲胜人是一病，贷不念偿是一病，

曲人自直是一病，以直伤人是一病，

与恶人交是一病，喜怒自伐是一病，

愚人自贤是一病，以功自矜是一病，

诽议名贤是一病，以劳自怨是一病，

以虚为实是一病，喜说人过是一病，

以富骄人是一病，以贱讪贵是一病，

谗人求媚是一病，以德自显是一病，

以贵轻人是一病，以贫妒富是一病，

败人成功是一病，以私乱公是一病，

好自掩饰是一病，危人自安是一病，

阴阳嫉妒是一病，激厉旁悖是一病，

多憎少爱是一病，坚执争斗是一病，

推负著人是一病，文拒钩锡是一病，

持人长短是一病，假人自信是一病，

施人望报是一病，无施责人是一病，

与人追悔是一病，好自怨憎是一病，

好杀虫畜是一病，蛊道厌人是一病，

毁訾高才是一病，憎人胜己是一病，

毒药鸩饮是一病，心不平等是一病，

以贤唝嗃是一病，追念旧恶是一病，

不受谏谕是一病，内疏外亲是一病，

投书败人是一病，笑愚痴人是一病，

烦苛轻躁是一病，擿捶无理是一病，

好自作正是一病，多疑少信是一病，

笑颠狂人是一病，蹲踞无礼是一病，

丑言恶语是一病，轻慢老少是一病，

恶态丑对是一病，了戾自用是一病，

好喜嗜笑是一病，当权任性是一病，

诡谲谀谄是一病，嗜得怀诈是一病，

两舌无信是一病，乘酒凶横是一病，

骂詈风雨是一病，恶言好杀是一病，

教人堕胎是一病，干预人事是一病，

钻穴窥人是一病，不借怀怨是一病，

负债逃走是一病，背向异词是一病，

喜抵捍戾是一病，调戏必固是一病，

故迷误人是一病，探巢破卵是一病，

惊胎损形是一病，水火败伤是一病，

笑盲聋哑是一病，乱人嫁娶是一病，

教人捶擿是一病，教人作恶是一病，

含祸离爱是一病，唱祸道非是一病，

见货欲得是一病，强夺人物是一病，

此为百病也。人能一念，除此百病，逐日点检，使一病不作，决无灾害、痛苦、烦恼、凶危，不惟自己保命延年，子孙百世亦永受其福矣。”

《大藏经》曰：“古之圣人，其为善也，无小而不崇；其于恶也，无微而不改。改恶崇善，是药饵也，录所谓百药以治之。

思无邪僻是一药，行宽心和是一药，

动静有礼是一药，起居有度是一药，

近德远色是一药，清心寡欲是一药，

推分引义是一药，不取非分是一药，

虽憎犹爱是一药，心无嫉妒是一药，

教化愚顽是一药，谏正邪乱是一药，

戒敕恶仆是一药，开导迷误是一药，

扶接老幼是一药，心无狡诈是一药，

拔祸济难是一药，常行方便是一药，

怜孤恤寡是一药，矜贫救厄是一药，

位高下士是一药，语言谦逊是一药，

不负宿债是一药，愍慰笃信是一药，

敬爱卑微是一药，语言端悫是一药，

推直引曲是一药，不争是非是一药，

逢侵不鄙是一药，受辱能忍是一药，

扬善隐恶是一药，推好取丑是一药，

与多取少是一药，称叹贤良是一药，

见贤内省是一药，不自夸彰是一药，

推功引善是一药，不自伐善是一药，

不掩人功是一药，劳苦不恨是一药，

怀诚抱信是一药，覆蔽阴恶是一药，

崇尚胜己是一药，安贫自乐是一药，

不自尊大是一药，好成人功是一药，

不好阴谋是一药，得失不形是一药，

积德树恩是一药，生不骂詈是一药，

不评论人是一药，甜言美语是一药，

灾病自咎是一药，恶不归人是一药，

施不望报是一药，不杀生命是一药，

心平气和是一药，不忌人美是一药，

心静意定是一药，不念旧恶是一药，

匡邪弼恶是一药，听教伏善是一药，

忿怒能制是一药，不干求人是一药，

无思无虑是一药，尊奉高年是一药，

对人恭肃是一药，内修孝悌是一药，

恬静守分是一药，和悦妻孥是一药，

以食饮人是一药，助修善事是一药，

乐天知命是一药，远嫌避疑是一药，

宽舒大度是一药，敬信经典是一药，

息心抱道是一药，为善不倦是一药，

济度贫穷是一药，舍药救疾是一药，

信礼神佛是一药，知机知足是一药，

清闲无欲是一药，仁慈谦让是一药，

好生恶杀是一药，不宝厚藏是一药，

不犯禁忌是一药，节俭守中是一药，

谦己下人是一药，随事不慢是一药，

喜谈人德是一药，不造妄语是一药，

贵能援人是一药，富能救人是一药，

不尚争斗是一药，不淫妓[image: ]
 是一药，

不生奸盗是一药，不怀咒厌是一药，

不乐词讼是一药，扶老挈幼是一药，

此为百药也。人有疾病，皆因过恶阴掩不见，故应以疾病，因缘饮食、风寒、恶气而起。由人犯违圣教，以致魂迷魄丧，不在形中，肌体空虚，神气不守，故风寒恶气得以中之。是以有德者，虽处幽暗，不敢为非；虽居荣禄，不敢为恶。量体而衣，随分而食，虽富且贵，不敢恣欲；虽贫且贱，不敢为非。是以外无残暴，内无疾病也。吾人可不以百病自究，以百药自治，养吾天和，一吾心志，作耆年颐寿之地也哉！”百病一段与《道藏》少异一二，余以家藏宋刻小本考详，似近人情语，故以刻之。初谓《道藏》国刊，似无讹误，余阅一藏以遍，鱼豕之错，不可枚举。


黄帝曰：“一阴一阳之谓道，偏阴偏阳之谓疾。两者不和，若四时中有春无夏，有秋无冬矣。因而和之，是谓圣度。圣人不绝和合之道，但贵于闭密以守天真也。”

《太上》曰：“情欲出于五内，魂定魄静者，生也；情欲出于胸臆，精散神惑者，死也。”

《书》云：“声色动荡于中，情爱牵缠，心有念，动有著，昼想夜梦，驰逐于无涯之欲，百灵疲役而消散，宅舍无主而倾颓矣。”

《书》云：“欲多则损精。人可宝者命，可惜者身，最重者精。肝精不固，目眩无光；肺精不交，肌肉消瘦；肾精不固，神气减少；脾精不坚，齿发浮落。若耗散真精不已，疾病随生，死亡随至。”

《神仙可惜歌》曰：“可惜许，可惜许，可惜元阳宫无主。一点既随秾色枯，百神泣送精光去。三尸喜，七魄怒，血败气衰将何补？尺宅寸田属别人，玉炉丹灶阿谁处？劝世人，休恋色，恋色贪淫有何益？一神去后百神随，百神去尽人不知。几待说时说不得，临时出口泄天机。”

《孙真人铭》曰：“怒甚偏伤气，思多太损神。神疲心易役，气弱病相萦。勿使悲欢极，当令饮食均。再三防夜醉，第一戒晨嗔。亥寝鸣云鼓，注曰：扣齿三十六下。
 晨兴漱玉津。注曰：早时开眼即以舌搅上下腭，待津生满口，汩汩咽下，直至丹田。
 妖神难犯己，精气自全身。若要无诸病，常当节五辛。注曰：不使咸酸苦辣甜五味偏伤一脏，致使生疾。
 安神宜悦乐，注曰：常令心上生欢喜。
 惜气保和纯。注曰：常使心气和平，绝躁妄焦烁生怒。
 寿夭休论命，修行本在人。若能遵此理，平地可朝真。”

《象山要语》曰：“精神不运则愚，血脉不运则病。”

又曰：“志固为之帅，然至于气之专一，则亦能动志，故不但持其志，又戒之以无暴其气也。居处饮食，适节宣之宜；视听言动，严邪正之辩，皆无暴其气之功。”

“内无所累，外无所累，自然自在。才有一些他意，便沉重了。彻骨彻髓，见得超然于一身，自然轻清，自然灵大。”

陆文达公有二歌，曰：“听、听、听，劳我以生天理定。若还懒惰受饥寒，莫到穷来方怨命，虚空自有神明听。”又曰：“听、听、听，衣食生身天付定，酒食贪多折人寿，经营太甚违天命。定、定、定。”

“肾，水也，水生气，气即火矣。心，火也，火生液，液即水矣。水可以滋流百脉，火可以熏蒸四大。”

《经》曰：“心牵于事，火动于中，有动于中，必摇其精。”

“天之助人为善也，至快至周，而略无毫发之或悭；天之报人之恶也，亦至信至密，而略无毫发之或漏。细考远计，自当见尔。”

虚斋云：“食服常温，四体皆春；心气常顺，百病自遁。”至哉斯言！

又曰：“乐莫乐于日休，忧莫忧于多求。古之人虽疾雷破山而不震，虽货以万乘而不酬，惟胸中一点堂堂者以为张主。”

张氏曰：“一念之善，则天地神祇，祥风和气，皆在乎此；一念之恶，则妖星厉鬼，凶荒祸害，皆在乎此。可不慎欤？”

“劝君莫存半点私，若存半点私，终无人不知。劝君莫用半点术，若用半点术，终无人不识。”

“祸莫大于纵己之欲，恶莫大于言人之非。人非贤莫交，物非义莫取，念非善莫行，事非善莫说。”

“君子对青天而惧，闻雷霆而不惊；履平地而恐，涉风波而不惧。以责人之心责己则寡过，以恕己之心恕人则全交。”

“凡人伤巧则可悔之事多，全拙则可悔之事少。”

“知止自能除妄想，安贫须要禁奢心。故云：良田千顷，日食二升；大厦千间，夜眠八尺。”

“治生莫若节用，养生莫若寡欲。”

“戒酒后语，忌食时嗔，忍难忍事，顺不明人。口腹不节，致病之由；念虑不正，杀身之本。”

又曰：“世人之寿，悉可百岁。而以喜怒哀乐，汩没心源，爱恶嗜欲，戕伐性根，而又扬人之短，掩人之长，颠倒方寸，顷刻万变，神倦思劳，难全天和。如彼淡泉，汩以五味，欲其不害，其可得乎？”

“造物劳我以生，逸我以老。少年不勤，是不知劳；老年奔驰，是不知逸。天命我逸而我自劳，可乎？”

“旧缘渐断，新缘莫结，醴交势合，自致日疏，无事安闲，方可修道。”

又曰：“口中言少，心头事少，肚中食少，自然睡少。依此四少，神仙可了。”

“心牵于事，火动于中，心火既动，真精必摇。故当死心以养气，息机以死心。”

又曰：“戒满意之食，省爽口之味。冬食不得不暖，夏食不得太凉。”

“气清则神畅，气浊则神昏，气乱则神劳，气衰则神去。故油尽灯灭，髓竭人亡；添油灯焰，补髓人强。”

“溺爱冶容，而作色荒，禅家谓之外感之欲。夜深枕上，思得艳丽，或成宵寐之感，禅家谓之内感之欲。二者之欲，绸缪染著，皆消耗元精。若能离之，则肾水自然滋生，可以上交于心。又若思索文字，忘其寐食，禅家谓之理障。经纶职业，不告劬勚，禅家谓之事障。二者之障，虽非人欲，亦损性灵。若能遣之，则心火不至上炎，可以下交于肾。故曰：尘不相缘，根无所偶，反流全一，六用不行。”

《洞神真经》曰：“养生以不损为延年之术，不损以有补为卫生之经。居安虑危，防未萌也。虽少年致损，气弱体枯，若晚年得悟，防患补益，血气有增，而神亦自足，可以延生。”

嵇叔夜云：“服药求汗，或有勿获，愧情一焦，涣然流离，是皆情发于中，而形于外也。因知喜怒哀乐，宁不伤人？故心不挠者神不疲，神不疲则气不乱，气不乱则身泰寿延矣。”

“宠辱不惊，肝木自宁；动静以敬，心火自定；饮食有节，脾土不泄；调息寡言，肺金自全；恬然无欲，肾水自足。此皆吾生药石，人当请事斯语。”

“人若知得觉字，便知我大物小，物有尽，我无尽也。四大形骸，皆外物也。荣辱生死，物固有之，安能使我戚戚哉？”

“有蔽则昏，无蔽则明。耳之蔽声，目之蔽色，口鼻蔽于嗅味，四肢蔽于淫乐。一掬之力不胜，则群蔽交杂，去禽兽不远。人要优游自足，心无外想，嗒然坐忘。在身忘身，在事忘事，在家忘家，其受用无量。”

“无视无听，抱神以静，形将自正。必静必清，无劳汝形，无摇汝精，可以长生。目无所见，耳无所闻，心无所知，汝神守形，形乃长存。”

“慎内闭外，多知为败。靖节之乞食而咏，康节之微醺而歌，非有所得若是乎哉？病从口入，祸从口出，可不慎欤？人不自重，斯召侮矣，人不自强，斯召辱矣。自重自强，侮辱斯远。人能改过，则善日长而恶日消矣。人能安贫，则用长足而体长舒矣。祸福无不自求之者，后世有星数之说行，而反求诸天；有堪舆之说行，而尤之地矣，于人事独委焉。万起万灭之私，乱吾之心久矣，今当扫去，以全吾湛然之心。”

“人能愈收敛则愈充拓，愈细密则愈广大，愈深厚则愈光明。万事不责于人，则无寒冰烈火之扰吾心。”

“多言多败，多事多累，虚中无我，惟善是从。守约者心自空，知止者心自足。”

《七部要语》曰：“神静而心和，心和而形全；神躁则心荡，心荡则形伤。欲全其形，先在理神。故恬和养神以安于内，清虚栖心不诱于外也。”

“七窍者，精神之户牖也。志气者，五脏之使役也。耳目诱于声色，鼻口悦于芳味，肌体之于安适，其情一也。则精神驰骛而不守，志气縻于趣舍，五脏滔荡而不安。嗜欲连绵于外，心气壅塞于内，蔓衍于荒淫之波，留连于是非之境，鲜有不败德伤生者矣。”

“人之禀受，性情具焉。性之所感者情也，情之所安者欲也。情出于性而情违性，欲由于情而欲害情。情之伤性，性之妨情，犹烟冰之于水火也。烟生于火而郁火，冰生于水而遏水。故烟没而火盛，冰泮而水通。性贞则情销，情炽则性灭。夫明者刳情以遗累，约欲以守贞。食足以充饥养气，衣足以盖形御寒。美丽之华，不为滑性；哀乐之感，不以乱神。处于止足之泉，立于无害之岸，此全性之道也。”

“海蚌未剖，则明珠不显；昆竹未断，则凤音不扬；情性未炼，则神明不发。譬诸金木，金性包水，木性藏火，故炼金则水出，钻木则火生。人能务学以钻炼其性，则才慧发矣。”

“身尝居善，则内无忧虑，外无畏惧，独立不惭影，独寝不愧衾，上可以接神明，下可以对蛮夷，德迥幽明，祯祥毕集。”

“灵气谓之神，休气谓之鬼，烦气谓之虫鱼，杂气谓之禽兽，奸气谓之妖邪。气之浊者，愚痴凶虐；气之刚者，高严壮健；气之柔者，仁慈敦笃。所以君子行正气，小人行邪气。”

“形者，气之聚也，气虚则形羸；神者，精之成也，精虚则神悴。形者，人也，为万物之最灵；神者，生也，是天地之大德。最灵者，为万物之首；大德者，为天地之宗。万物以停育为先，天地以清净是务。故当养其形以爱其神，敬其身以重其生。”

“理好憎之情，则爱勿近也；和喜怒之情，则怨不犯也。故喜怒乱气，嗜欲伤性。性相近也，习之以远，如水性欲清，泥沙污之；人性欲平，嗜欲害之。与性相害，不可两立。一起一废，不可俱兴。”

“夫生死之道，弘之在人。生死，常也，确乎在天。但禀以自然，则生死之道，无可而无不可也。或未生而已死，或已死而重生，或不可以生而生，或不可以死而死，或可以死而不死，或可以生而不生，或有生而不如无生，或惜死而所以致死。是以致死之地则生，致生之地则死，或为知而不可以死，或为时而不可以生。或云：劳我以生，生者好事也，不可恶其生。又云：休我以死，死者恶事也，不可好其死。凡人心非不好其生，不能全其生，非不恶其死，不能远其死，哀哉！”

“口舌者，祸福之宫，危亡之府；语言者，大命之属，刑祸之部也。言出患入，言失身亡。故圣人当言发而忧惧，常如临渊履冰。以大居小，以富若贫，处甚卑之谷，游大贱之渊。微为之本，寡为之根，惧为之宅，忧为之门。可不戒欤！”

“福者祸之先，利者害之源，治者乱之本，存者亡之根。故上德质而不文，不视不听，而抱其玄；无心无意，若未生焉；执守虚无，而生自然。原道德之意，揆天地之情，祸莫大于死，福莫大于生。是以有名之名，丧我之橐；无名之名，养我之宅；有货之货，丧我之贼；无货之货，养我之福。”

施观吾曰：“存我之道，切在去机。机去身存，机住身死。无机胸中，纯白自处。”

《景行录》曰：“以忠孝遗子孙者昌，以智术遗子孙者亡。以谦接物者强，以善自卫者良。”

又曰：“知足常足，终身不辱；知止当止，终身不耻。”

《荀子》曰：“自知者不怨人，知命者不怨天。怨人者穷，怨天者凶。”又曰：“荣辱之大分，安危利害之常体也。先义而后利者荣，先利而后义者辱。荣者常通，辱者常穷。通者常制人，穷者常制于人。”

古人云：“会做快活人，凡事莫生事；会做快活人，省事莫惹事；会做快活人，大事化小事；会做快活人，小事化无事。”

又云：“忍是心之宝，不忍身之殃。舌柔常在口，齿折只因刚。思量一忍字，真是快活方。片时不能忍，烦恼日月长。”

又曰：“木有所养，则根本固而枝叶茂，梁栋之材成。水有所养，则泉源壮而流派长，灌溉之利溥。人有所养，则心神安而识见达，修道之事成。”

《真诰》曰：“镜以照面，智以照心。镜明则尘垢不染，智明则邪恶不生。”

《虚皇经》曰：“财为患之本，聚财为聚业。财为爱欲根，能招一切罪。若以财非财，始可入道境。”

又曰：“汝知见世因缘，则知宿世因缘；汝修见世因缘，则知来世因缘。一气无偏倚，所种还自生。植此荆棘根，如何望乔林？”

又云：“慈悲之力，最为广大，能化一切，能服一切。恶者无与争，暴者无与抗，所向无与敌，是为广大无边。”

又曰：“口无是非言，心无人我相，身不受染着，方契无为道。众生俱幻化，堕彼色相因。须知乐是苦，一念了无为。”

《仙经》云：“专精养神，不为物杂谓之清；反神复气，安而不动谓之静。制念以定志，静身以安神，保气以存精。思虑兼忘，冥想内视，则身神并一。身神并一，则近真矣。”

《延命录》曰：“五谷充肌体而不能益寿，百药疗疾延年而不能甘口。充肌甘口者，俗人之所珍；苦口延年者，道士之所宝。”

《禁忌篇》曰：“善摄生者，卧起有四时之早晚，兴居有至和之常制。筋骨有偃仰之方，闲邪有吞吐之术。流行营卫有补泻之法，节宣劳逸有予夺之要。忍怒以养阴气，抑喜以养阳气，然后先将草木以救亏缺，服金丹以定不穷。养性之道，尽于此矣。”

《列子》曰：“少不勤行，壮不竞时，长而安贫，老而寡欲，闲心劳形，养生之方也。”

《太平御览》曰：“道者，气也，宝气则道长存；秘者，精也，宝精则神长生。精者，血脉之川流，守骨之灵神，精去则骨枯，骨枯则死矣。是以为道者务宝其精。”

《庄子》曰：“圣人休休焉则平易矣，平易则恬淡矣。平易恬淡，则忧思不能入，邪气不能袭，故其德全而神不亏。”

又曰：“养志者忘形，养形者忘利，致道者忘心。”

《真诰》曰：“衰年体羸，多为风寒所乘，当深颐养，晏此无事，上味玄元，栖守绛津，体寂至道，心存内观，屏彼万累，荡濯他念，乃始近其门户耳。若忧累多端，人事未省，虽复憩灵空洞，存心淡泊，缠绵亦弗能达也。”

《玄关秘论》曰：“无心于事，则无事于心。故心静生慧，心动生昏。”

《仙经》曰：“子欲长生，当由所生之门，游处得中，进退得所，动静以法，去留以度，可以延命而愈疾矣。”

《本草总篇》曰：“摄生之道，莫若守中，守中则无过与不及之害。《经》曰：春秋冬夏，四时阴阳，生病起于过用。盖不适其性而强，云为逐强，处即病生。五脏受气，盖有常分，用之过耗，是以病生。善养生者，既无过耗之弊，又能保守真元，何患乎外邪所中也？故善服药不若善保养，不善保养不若善服药。世有不善保养又不善服药，仓卒病生，而归咎于神天。噫，是亦未尝思也，可不谨欤！”

又曰：“未闻道者，放逸其心，逆于生乐，以精神徇知巧，以忧畏徇得失，以劳苦徇礼节，以身命徇利财。四徇不置，心为之病矣。极力劳形，躁暴气逆，当风纵酒，食嗜辛咸，肝为之病矣。饮食生冷，温凉失度，久坐久卧，大饱大饥，脾为之病矣。呼叫过常，辩争陪答，冒犯寒暄，恣食咸苦，肺为之病矣。久坐湿地，强力入水，纵欲劳形，三田漏溢，肾为之病矣。五病既作，故未老而羸，未羸而病，病至则重，重则必毙。呜呼！是皆弗思而自取之也，卫生之士，须谨此五者，可致终身无苦。《经》曰：不治已病治未病。正为此矣。”

《吕氏春秋》曰：“凡生之长也，顺之也，使生不顺者，欲也，故圣人必先适欲。适，节也。室大则多阴，台高则多阳，多阴则蹶，多阳则痿。蹶者，逆寒疾也，痿躄不能行，此阴阳不适之患也。是故先王不处大室，不为高台，味不众珍，春不辉热。热则理塞，脉则闭结，理塞则气不达；味众珍则胃充，胃充则中大懑，中大懑则气不达。以此求长生，其可得乎？”

《三因极一方》曰：“夫人禀天地阴阳而生者，盖天有六气，人有三阴三阳而上奉之；地有五行，人有五脏五腑而下应之。於是资生皮肉、筋骨、精髓、血脉、四肢、九窍、毛发、齿牙、唇舌，总而成体。外则气血循环，流注经络，喜伤六淫。内则精神魂魄志意思，喜伤七情。六淫者，寒、暑、燥、湿、风、热是也。七情者，喜、怒、忧、思、悲、恐、惊是也。若持获得宜，怡然安泰。役冒非理，百疴生焉。”

崔公《入药镜》曰：“物之最灵，惟其人也。身者，乃神化之本。精于人也，若水浮航；气于人也，如风扬尘；神于人也，似野马聚空。水涸则航止，风息则尘静，野马散而大空长有。精能固物，气能盛物，精气神三者，心可不动。其变化也，外忘其形，内养其神，是谓登真之路。嗜欲纵乎心，孰能久去？哀乐伤乎志，孰能久忘？思虑役乎神，孰能久无？利禄劳乎身，孰能久舍？五味败乎精，孰能久节？酒醴乱乎情，孰能久绝？食佳肴，饮旨酒，顾以姝丽，听以淫声，虽精气强而反祸于身，耳目快而致乱于神，有百端之败道，以一介而希真，安有养身之验耳。夫学道者，外则意不逐物而移，内则意不随心而乱，湛然保于虚寂，造乎清净之域矣。”

上元夫人谓汉武帝曰：“汝好道乎？勤而不获，实有由也。汝胎性暴，胎性淫，胎性奢，胎性酷，胎性贼。暴则使气奔而攻神，是故神扰而气竭。淫则使精漏而魂疲，是故精竭而魂消。奢则使真离而魄秽，是故命逝而灵失。酷则使丧仁而自攻，是故失仁而眼乱。贼则使心斗而口干，是故内战而外绝。此五事，皆是截身之刀锯，刳命之斧斤矣。虽复志好长生，不能遣兹五难，亦何为损性而自劳乎？”

《文中子》曰：“静漠恬淡，所以养生也；和愉虚无，所以据德也。外不乱内，即性得其宜；静不动和，即德安其位。养生以经世，抱德以终年，可谓能体道矣。”

又曰：“能尊生，虽富贵不以养伤身，虽贫贱不以利累形。”

三茅君《诀》曰：“神养于气，气会于神，神气不散，是谓修真。”

《元始经》曰：“喜怒损性，哀乐伤神，性损则害生，故养性以全气，保神以安身。气全体平，心安神逸。”此全生之诀也。

达磨《胎息经》曰：“元壮既立，犹瓜有蒂，暗注母气。母呼即呼，母吸即吸，绵绵十月，气足形圆。心是气之主，气是形之根，形是气之宅，神是形之真。神用气养，气因神住，神行则气行，神住则气住。”此经要妙之义也。

《群仙诸玉》曰：“炼精者，炼元精，非淫佚所感之精；炼气者，炼元气，非口鼻呼吸之气；炼神者，炼元神，非心意念虑之神。故此神气精者，与天地同其根，与万物同其体，得之则生，失之则死。以阳火炼之，则化成阳气；以阴符养之，则化成阴精。故曰见之不可用，用之不可见。”

《养生论》曰：“大凡养生，先调元气。身有四气，人多不明，四气之中，各主生死。一曰乾元之气，化为精，精反为气。精者连于神，精益则神明，精固则神畅，神畅则生健。若精散则人疲，精竭则神去，神去则死。二曰坤元之气，化为血，血复为气。气血者通于内，血壮则体丰，血固则颜盛，颜盛则生全。若血衰则发变，血败则胸空，胸空则死。三曰庶气，庶气者一元交气，气化为津，津复为气。气连于生，生托于气。阴阳动息，滋润形骸，气通则生，气乏则死。四曰众气，众气者，谷气也。谷济于生，终误于命。食谷气虽生，蕴谷气还死。精能附血，气能附生，当使循环，即身永固。乾元之阳，阳居阴位，脐下气海是也。坤元之阴，阴居阳位，胸中血海是也。生者属阳，阳贯五脏，喘息之气是也。死者属阴，阴纳五味，秽恶之气是也。气海之气，以壮精神，以填骨髓。血海之气，以补肌肤，以流血脉。喘息之气，以通六腑，以扶四肢。秽恶之气，以乱身神，以腐五脏。”

《存神论》曰：“物理所不可逃者四：曰生，曰心，曰性，曰情。有生必有心，有心必有性，有性必有情。性则定静，情则感通，感通之际，二气必交。交于外，则龙虎飞走，铅汞漏失。交于中，则龙虎相随，铅汞内结，气所生也。故来入身谓之生，所以通生谓之道。至人以道制情，氤氲之际，能住玄胎；恍惚之中，能擒物象。所以有道合一，神形俱妙之功也。”

又云：“从色来者，由阴阳之中；从化来者，出阴阳之外。由阴阳中来者，有留形住世之理，故无用之中有用，必夺造化于阴阳。出阴阳外者，有飞灵走性之道，故有为之中无为，方独超升于象外。进退之序，能炼色身而化形，能脱化身而化神。果无序而顿超，理所未闻。”

《元道真经》曰：“生可冀也，死可畏也。草木根生，去土则死；鱼鳖沉生，去水则死；人以形生，去气则死。故圣人知气之所在，以为身宝。”

《庄子养生篇》曰：“吾生也有涯，向秀曰：“生之所禀，各有涯也。”
 而智也无涯。嵇康曰：“夫不虑而欲，性之动也。识而发感，智之用也。性动者，遇物而当，足则无余。智从感而求，倦而不已。故世之所患，常在于智用，不在性动也。”
 以有涯随无涯，殆已。郭象曰：“以有限之性，寻无穷之智，安得而不困哉？”
 已而为智者，殆而已矣。”向秀曰：“已困于智矣，又为智攻之者又殆矣。”


《庄子》又曰：“达生之情者，不务生之所无以为，向秀曰：“生
 之所无以为者，性表之事也。”张湛曰：“生理自全，为分外所为，此是以有涯随无涯也。”
 达命之情者，不务智之所无奈何！”向秀曰：“命尽而死者是。”张湛曰：“乘生顺之理，穷所禀分，岂智所知？”


《西山记》曰：“人之真气，大运随天，元气，小运随日，子肾，午心，卯肝，酉肺。故坐子午，取水火交也。”

又曰：“一体之盈虚消息，皆通于天地，应于万类。张湛曰：“人与阴阳通气。”
 和之于始，和之于终，静神灭想，生之道也。”始终和，
 则神志不散。


《妙真经》曰：“人常失道，非道失人；人常去生，非生去人。故养生者，慎勿失道，为道者，慎勿失生。使道与生相守，生与道相保。”

《黄老经·玄禾》曰：“天道施化，与万物无穷；人道施化，形神消亡。转神施精，精竭形衰。形本生精，精生于神。不以精施，故能与天合德；不与神化，故能与道同式。”

又曰：“以形化者，尸解之类，神与形离，二者不俱。遂象飞鸟入海为蛤，而随季秋阴阳之气。以气化者，生可冀也；以形化者，甚可畏也。”

《指归》曰：“游心于虚静，结志于微妙，委虑于无欲，归指于无为，故能达生延命，与道为久。或疑者云：始同起于无外，终受气于阴阳，载形魄于天地，资生长于食息，而有愚有智，有强有弱，有寿有夭，天耶？人耶？解者曰：夫形生愚智，天也；强弱寿夭，人也。”

《河图帝视萌》曰：“侮天地者凶，顺天时者吉。春夏乐山高处，秋冬居卑深藏。吉利多福，寿考无穷。”

《雒书宝予命》曰：“古人治病之方，和以醴泉，润以元气，药不辛不苦，甘甜多味，常能服之，津流五脏，系之在肺，终身无患。”

《传》曰：“杂食者，百病妖邪所钟，所食愈少心愈开，年愈益；所食愈多心愈塞，年愈损焉。”

《真人大计》曰：“奢懒者寿，悭靳者夭，放散劬劳之异也。田夫寿，膏粱夭，嗜欲多少之验也。处士少疾，游子多患，事务繁简之殊也。故俗人竞利，道士罕营。”

彭祖曰：“道不在烦，但能不思衣，不思食，不思声色，不思胜负，不思得失，不思荣辱，心不劳，形不极，常导引纳息，但尔可得千岁。欲长生无限者，当服上药。”

仲长统曰：“荡六情者，有心而不以之思，有口而不以之言，有体而不以之安。安之而能迁，乐之而不爱，以之图之，不知日之益也，不知物之易也。”

“远思强健，伤人；忧恚悲哀，伤人；喜乐过差，伤人；忿怒不解，伤人；汲汲所愿，伤人；戚戚所患，伤人；寒暖失节，伤人；阴阳不交，伤人，凡交须依导引诸术。若能避众伤人事，而复晓阴阳之术，则是不死之道。大乐气飞扬，大愁气不通。用精令人气力乏，多睡令人目盲，多唾令人心烦，贪美食令人泄痢。俗人但知贪于五味，不知有元气可饮。圣人知五味之毒焉，故不贪；知元气可服，故闭口不言，精气息应也。唾不咽，则气海不润，气海不润，则津液乏。是以服元气，饮醴泉，乃延年之本也。”

《明医论》云：“疾之所起，自生五劳；五劳既用，二脏先损；心肾受邪，腑脏俱病。五劳者，一曰志劳，二曰思劳，三曰心劳，四曰忧劳，五曰疲劳。五劳则生六极：一曰气极，二曰血极，三曰筋极，四曰骨极，五曰精极，六曰髓极。六极即为七伤，七伤变为七痛。七痛为病，令人邪气多，正气少，忽忽喜怒，悲伤不乐，饮食不生肌肤，颜色无泽，发白枯槁，甚者令人得大风，偏枯筋缩，四时拘急挛缩，百关隔塞，羸瘦短气，腰脚疼痛。此由早娶，用精过差，血气不足，极劳之所致也。”

“忧畏者，生死之门，礼教之主，存亡之由，祸福之本，吉凶之元也。”

“养性者，失其忧畏，则心乱而不治，形躁而不安，神散而气越，志荡而意昏。应生者死，应存者亡，应成者败，应吉者凶。其忧畏者，其犹水火不可暂忘也。”

“太上畏道，其次畏物，其次畏人，其次畏身。故忧于身者，不拘于人；畏于己者，不制于彼。慎于小者，不惧于大；戒于近者，不悔于远。”

九仙君论曰：“形神相托，神形相成。口受外味以亡识，身受内役以丧精。神离形以散败，形离神以去生。殊不知皮肉相应，筋骨乃成。肝合筋，其外爪；心合脉，其外色；脾合肉，其外唇；肺合皮，其外毛；肾合骨，其外发。故外无五伤，以败五体。”

《胎脏论》曰：“先除欲以养精，后禁食以存命，是知食胎气，饮灵元，为不死之道，返童还年。”

古云：“众方嚣然，我独渊默，中心融融，自有真乐。”是盖出乎尘垢之外，而与造物者游也。

“轩冕不足为吾高，而尘埃在我或有所不得避。昔人谓居轩冕之间，当有山林之气，然则处尘埃之内，不可有市井之习。”

“瓦盆盛酒与倾金注玉，同一醉也；蹇驴布鞯与金鞍骏马，同一游也；松床莞簟与绣衾玉枕，同一寝也；布袍蒲絮与貂裘狐貉，同一暖也；蔬食菜羹与烹龙炮凤，同一饱也。知此则贫贱富贵，可以一视矣。”

康仲俊年八十六，极康宁。自言少时读《千字文》有所悟，谓“心动神疲”四字也。平生遇事，未尝动心，故老而不衰。

达磨曰：“心不缘境，住在本源；意不散流，守于内息；神不外役，免于劳伤。人知心即气之主，气即形之根，形者气之宅，神形之具，令人相因而立。若一事有失，即不合于至理，何能久立焉？”

又曰：“心静即神悦，神悦即福生。”

《真仙直指》曰：“清静二字，清谓清其心源，静谓静其气海。心源清，则外物不能挠，性定而神明；气海静，则邪欲不能作，精全而腹实。”

海天秋月道人曰：“守清静恬淡，所以养道；处污辱卑下，所以养德；去嗔怒，灭无明，所以养性；节饮食，薄滋味，所以养气。然后性定则情忘，形虚则神运，心死则神活，阳盛则阴衰。”

《庄注》云：“众窍为风所鸣，万形为化所役。风不能鸣，则众窍虚；化不能役，则万形息。”

玄英疏曰：“藏舟船于海壑，正合其宜；隐山岳于泽中，谓之得所。然造化之力，担负而趋，变故日新，骤如逝水。昨我今我，新吾故吾，义亦然也。”

《林君复集》曰：“饱藜藿者鄙膏粱，乐贫贱者鄙富贵。安义命者轻生死，远是非者忘臧否。”

“饱肥甘，衣轻暖，不知节者损福；广积聚，骄富贵，不知止者杀身。”

“小人诈而巧，似是而非，故人悦之者众；君子诚而拙，似迂而直，故人知之者寡。”

“诚无悔，恕无怨，和无仇，忍无辱。”

何恬庵录曰：“张饱帆于大江，骤骏马于平陆，天下之至快，反思则忧。处不争之地，乘独后之马，人或我嗤，乐莫大焉。”

“口腹不节，致疾之因；念虑不正，杀身之本。骄富贵者戚戚，安贫贱者休休。故景公千驷，不如颜子一瓢。”

《武林莲池宏公戒杀生文》曰：“世人食肉，咸谓理所应然，乃恣意杀生，广积冤债，相习成俗，不知自觉，昔人有言，可为痛哭流涕长太息者是也。计其迷执，略有七条，开列于左，余可例推云。

其一曰：生日不宜杀生。哀哀父母，生我劬劳，己身始诞之辰，父母垂亡之日也。是日正宜戒杀，广行善事，以资冥福，使先亡者早获超升，见存者增寿延福。何得顿忘母难，杀害生灵？世习不觉其非，可为痛哭流涕长太息者此也。

其二曰：生子不宜杀生。凡人无子则悲，有子则喜，子母俱安则幸。不思一切禽兽亦各有子，胡为庆我子生，令他子死母亡，于心安乎？婴孩始生，不为造福而反造业，愚亦甚矣，可为痛哭流涕长太息者此也。

其三曰：祭先不宜杀生。亡者忌辰，及春秋二祭，俱当戒杀以资冥福。虽罗列八珍于前，安能起九泉之遗骨而飨之也。无益而有伤生命，智者不为也。举世习行不以为非，可为痛哭流涕长太息者此也。

其四曰：祈禳不宜杀生。世人有疾，杀牲祀神以祈福佑，不知己之祀神以求生，反杀他命而活我命，逆天悖理，神其有灵，绝不来飨。种种淫祀亦复类此。举世习行而不觉其非，可为痛哭流涕长太息者此也。

其五曰：婚礼不宜杀生。世间婚礼，自问名纳彩，以至成婚，杀生不知其几。夫婚者，生人之始也，生之始而行杀，理即逆矣。又婚姻，吉礼也，吉日而用凶事，不亦惨乎。此举世习行而不觉其非，可为痛哭流涕长太息者此也。

其六曰：燕客不宜杀生。良辰美景，贤主嘉宾，蔬食菜羹不妨清致，何须广杀生命，穷极肥甘。笙歌燕饮于杯盘，宰割冤号于砧几，嗟乎，有人心者能不悲哉！举世习行而不以为非，可为痛哭流涕长太息者此也。

其七曰：营生不宜杀生。世人为衣食故，或畋猎，或渔捕，或屠生灵以资生计，我观不作此业者亦衣亦食，未必其冻馁而死也。杀生营生，神理所怒，以杀昌裕，百无一人。种地狱之深因，受来生之恶报，莫此为甚，何不别求生计，乃执为此？七者皆为痛哭流涕长太息者此也。”

《放生文》曰：“盖闻世间至重者生命，天下最惨者杀伤。是故逢擒则奔，虮虱犹知避死；将雨而徙，蝼蚁尚且贪生。何乃网于山，罟于渊，多方掩取；曲而钩，直而矢，百计搜罗，使其胆落魄飞，母离子散。或囚笼槛则如处囹圄，或被刀砧则同临剐戮。怜儿之鹿，舐疮痍而寸断柔肠；畏死之猿，望弯弓而双垂悲泪。恃我强而凌彼弱，理恐非宜；食他肉而补己身，心将安忍？由是昊天垂悯，古圣行仁，解网著于成汤，畜鱼兴于子产。圣哉流水，润枯槁以囊泉；悲矣释迦，代危亡而割肉。天台圣者，凿放生之池；大树仙人，护栖身之鸟。赎鱼虾而得度，寿禅师之遗爱犹存；救龙子而传方，孙真人之慈风未泯。一活蝼蚁也，沙弥易短命为长年，书生易卑名为上第；一放龟也，毛宝以临危而脱难，孔愉以微职而封侯。屈师纵鲤于元村，寿增一纪；隋侯济蛇于齐野，珠报千余。拯已溺之蝇，酒匠之死刑免矣；舍将烹之鳖，厨婢之笃疾瘳焉。贸死命于屠家，张提刑魂超三界；易余生于钓艇，李景文毒解丹砂。孙良嗣解缴矰之危，下葬而羽虫交助；潘县令设江湖之禁，去任而水族悲号。信老免愚民之牲，祥符甘雨；曹溪守猎人之网，道播神州。雀解衔环报恩，狐能临井受术。乃至残躯得命，垂白璧以闻经；难地求生，现黄衣而入梦。施皆有报，事岂无闻，载在简编，昭乎耳目。普愿随所见物，发慈悲心，捐不悭财，行方便事。或恩周多命，大积阴功；若惠及一虫，何非善事？苟日增而月累，自行广而福增，慈满人寰，名通天府。荡空冤障，多祉萃于今生；培积善根，余庆及于后世。倘更助称佛号，加讽经文，为其回向西方，令彼永离恶道，则存心愈大，植德弥深，道业资之速成，莲台生其胜品矣。”

“处事不以聪明为先，而以尽心为急；不以集事为急，而以方便为上。”

“人当自信自守，虽称誉之，承奉之，亦不为之加喜；虽毁谤之，侮慢之，亦不为之加怒。”

“不可乘喜而多言，不可乘快而易事。”

“胆欲大，见义勇为；心欲小，文理密察；智欲圆，应物无滞；行欲方，截然有执。”

“静能制动，沉能制浮，宽能制褊，缓能制急。”

偶读医书，有曰：“洗心曰斋，防患曰戒。”深有可取。

枚乘曰：“欲人无闻，莫若勿言；欲人无知，莫若勿为。”

“轻言戏谑最害事，盖言不妄发，则言出而人信之。苟常轻言戏谑，遇有正事诚实之言，人亦不信。”

无梦子时教化村落中，手持木牌，牌上书二诗云：“身为车兮心为轼，车动轼随无计息。交梨火枣是谁无？自是不除荆与棘。身为客兮心为主，主人平和客安处。若还主客不康宁，精神管定辞君去。”是为知道妙者。

高尚先生曰：“形者，生之舍也；气者，生之元也；神者，生之制也。形以气充，气耗形病；神依气位，气合神存。修真之士，法于阴阳，和于术数，持满御神，专气抱一。以神为车，以气为马，神气相合，可以长生。”

又曰：“全生之术，形气贵乎安，安则有伦而不乱；精神贵乎保，保则有要而不耗。故保养之道，初不离于形气精神。”

又曰：“心为君主之官，得所养，则血脉之气，旺而不衰，生之本无得而摇也，神之变无得而测也。肾为作强之官，得所养，则骨髓之气荣而不枯，脏之本无得而倾也，精之聚无得而夺也。”

《梓童宝章》曰：“饶一著，添子孙之福寿；退一步，免驹隙之易过；忍一言，免驷马之难追；息一怒，养身心之精和。”

“言行拟之古人则德进，功名付之天命则心闲，报应念及子孙则事平，受享虑及疾病则用俭。”

“好辩以招尤，不若讱默以怡性；广交以延誉，不若索居以自全；厚费以多营，不若省事以守俭；逞能以诲妒，不若韬精以示拙。”

《华严经》云：“人从第一欢喜地，入第二离垢地，始能行此十善道：

一曰性自远离一切杀生。不蓄刀杖，不怀怨恨，有惭有愧，仁恕具足。于一切众生有命之者，常生利益之心，是菩萨尚不恶心恼诸众生，何况于他？起众生想，故以重意而行杀害。

二曰性不偷盗。于自资财，常知止足，于他慈恕，不欲侵损。若物属他，起他物想，终不于此而生盗心，乃至一草一叶，不与不取，何况其余资生之具？

三曰性不邪淫。于自妻知足，不求他妻，于他妻妾，他所护女亲族媒定，及为法所护，尚不生贪染之心，何况从事于非道？

四曰性不妄语。常作实语真语时语，乃至梦中亦不忍作覆藏之语，无心欲作，何况故犯？

五曰性不两舌。于众生无离间心，无恼害心，不将此语为破彼故，而向彼说，不将彼语为破此故，而向此说。未破者不令破，已破者不增长。不喜离间，不乐离间，不作离间，不说离间语、若实若不实语。

六曰性不恶口。所谓毒害语，粗犷语，苦他语，令他嗔恨语，现前语，不现前语，鄙恶语，庸贱语，不可乐闻语，闻者不悦语，嗔忿语，如火烧心语，怨结语，热恼语，不可爱语，不可乐语，能坏自身他身语。如是等语，皆悉舍离。常作润泽语，柔软语，悦意语，可乐闻语，闻者喜悦语，善入人心语，风雅典则语，多人受乐语，大小悦乐语，身心踊悦语。

七曰性不绮语。常作思审语，时语，法语，顺道理语，巧调伏语，随时筹量决定语，乃至戏笑，尚恒思审，何况故出散乱之言？

八曰性不贪欲。于他财物，他所资用，不生贪心，不愿不求。

九曰性离瞋恚。于一切众生，恒起慈心，利益心，哀悯心，欢喜心，和润心，摄受心。永舍嗔恨怨害热恼，常思顺行仁慈佑益。

十曰性离邪见，住于正道。不行占卜，不取恶戒，心见正直，无诳无谄，于佛法僧，起决定信。”

《清静经》曰：“人神好清而心扰之，心好静而欲牵之。常能遣其欲而心自静，澄其心而神自清。”

又曰：“众生所以不得真道者，为有妄心。既有妄心，即惊其神。既惊其神，即着万物。既着万物，即生贪求。既生贪求，即是烦恼。烦恼妄想，忧苦身心，便遭浊辱，流浪生死。”

《玉枢经》曰：“道者以诚而入，以默而守，以柔而用。用诚似愚，用默似讷，用柔似拙。夫如是则可以忘形，可以忘我，可以忘忘。入道者知止，守道者知谨，用道者知微。能知微则慧光生，能知谨则圣智全。圣智全则慧光生，慧光生则与道为一，是名真忘。惟其忘而不忘，忘无可忘，无可忘者，即是至道。”

《金笥箓》曰：“心不留事，一静可期，此便是觅静底路。”

又曰：“目不乱视，神返于心。神返于心，乃静之本。”

《正法眼藏》曰：“汝之本性，犹如虚空，返观自性，了无一物可见，是名正见；了无一物可知，是名真知。无有青黄长短，但见本源清净，觉体圆明，即名见性成佛，亦名如来知见。”

陈茂卿《夙兴夜寐箴》为吾人一日修行矩度，当熟读之。《箴》曰：“鸡鸣而寤，思虑渐驰，盍于其间，澹以整之。或省旧愆，或新得，次第条理，了然默识。本既立矣，昧爽乃兴，盥栉衣冠，端坐敛形。提掇此心，皎如出日，严肃整齐，虚明静一。乃启方策，对越圣贤，夫子在坐，颜曾后先。圣师所言，亲切敬听，弟子问辩，反复参订。事至斯应，则验于为，明命赫然，常目在之。事去既已，我则如故，方寸湛然，凝神息虑。动静循环，惟心是监，静存动察，勿贰勿叁。读书之余，间以游咏，发舒精神，休养情性。日暮人倦，昏气易乘，斋庄恭敬，振拔精明。夜久斯寝，齐手敛足，不作思惟，心神归宿。养以夜气，贞则复元。念兹在兹，日夕乾乾。”

《崔子玉座右铭》曰：“毋道人之短，毋说己之长。施人慎勿念，受施慎勿忘。世誉不足慕，惟仁为纪纲。隐心而后动，谤议庸何伤？毋使名过实，守愚圣所臧。在涅贵不缁，暧暧内含光。柔弱生之徒，老氏戒刚强。行行鄙夫志，悠悠故难量。慎言节饮食，知足胜不祥。行之苟有恒，久久自芬芳。”

范尧夫《布衾铭》曰：“藜藿之甘，绨布之温，名教之乐，德义之尊，求之孔易，享之常安。锦绣之奢，膏粱之珍，权宠之盛，利欲之繁，苦难其得，危辱旋臻。舍难取易，去危就安，至愚且知，士宁不然？颜乐箪瓢，百世师模。纣居琼台，死为独夫。君子以俭为德，小人以奢丧躯。然则斯衾之陋，其可忽诸？”

东坡云：“释如白璧，道如黄金，儒如五谷。”则近之矣。盖圣不徒生，生则必有所为，释迦孔老易地则皆然也。

龙舒居士云：“佛以杀生、偷盗、邪淫为身三业，而孔子言胜残、去杀，诗人言文王德及鸟兽昆虫，是岂不戒杀哉？盗固不在所言矣。孔子言：‘吾未见好德如好色者’，诗人多贪淫乱，是岂不戒邪淫哉？佛以妄言，绮语，两舌，恶口为口业。孔子谓‘人而无信，不知其可’，岂不戒妄言也？谓‘巧言令色，鲜矣仁’，岂不戒绮语也？《书》称‘尔无面从，退有后言’，岂不戒两舌也？荀子谓‘伤人之言，深于矛戟’，是未尝不戒恶口也。佛以贪、嗔、痴为意三业，孔子言‘见得思义’，则戒贪矣；言‘不念旧恶’，则戒嗔矣；言‘困而不学，民斯为下’，则戒痴矣。由此言之，儒释未尝不同也，其不同者，惟儒止于世间法，释氏又有出世间法，此其不同耳。”

客有问曰：“有生即有死，若能无生，即能无死。然则主于治生与长生者，得无死乎？”答曰：“明德者，心之神明，虚灵不昧，能明此而止于至善，与炼神还虚者，同一圆觉之性，皆不囿于形矣。夫有形则有生死，不囿于形，何生死之有？”问曰：“然则三教圣人皆不得死乎？”答曰：“儒云：‘生，寄也；死、归也。’道曰：‘劳我以生，逸我以死。’释曰：‘生如着衫，死如脱袴，’皆离形而超脱耳，非真死也。”问曰：“三教学人亦能超脱乎？”答曰：“止至善，与炼神禅定功夫，极难下手，惟上智利根，可由顿渐而入，若下愚钝根，则未易至也。”

龙舒居士曰：“人生时，父母妻子，屋宅田园牛羊车马，以至微细等物，不问大小，或祖传于己，或自己营为，或子孙或他人为己积累而得，色色无非己物。且如窗纸虽微，被人扯破，犹有怒心，一针虽小，被人将去，犹有吝意。仓库既盈，心犹不足，举眼动步，无非着爱。一宿在外，已念其家，一仆未归，已忧其失。种种事物，无不挂怀。一日大限到来，尽皆抛去，虽我此身亦弃物也，况身外者乎？静言思之，恍如一梦。庄子云：‘有大觉者，然后知此其大梦也。’”

了明长老曰：“身为死物，其内活泼泼地者为活物。莫于死物上作活计，宜于活物上作活计。”予深爱此语。

《梵网戒》云：“常须自知我是未成之佛，诸佛是已成之佛。汝心佛者，未成佛也；弥陀佛者，已成佛也。未成佛者，久沉欲海，具足烦恼，杳无出期；已成佛者，久证菩提，具足威神，能为物护。故诸佛劝令众生念佛，是以我未成之佛，求他已成之佛为救护耳。是故众生若不念佛，圣凡永离，父子乖离，长处轮回，去佛远矣。”

朱陶父曰：“欲脱轮回，立德为本；凡修净业，济物为先。忠君孝亲，固臣子之大节；恭兄友弟，实长幼之当然。夫妇别，朋友信，人伦乃正；道德亲，善良近，学行斯全。勿以善小而不为，莫以欲微而不窒。骨肉贫贱，虽有过而不疏；他人富显，纵无嫌而莫厚。婚丧冻馁，知不给而量力阴周；病老艰危，见有难而推诚急助。施恩于不报之地，防患于未然之前。毒害勿兴于心，谗言莫出诸口。瞒心者，自坏其心；昧己者，自残乎己。当爱物不可害物，宁誉人无宁毁人。谦受益，满则必损；惠迪吉，从逆必凶。经乘妙理，依宿德以参求；观念净因，访高人而精进。往生一念，莫更贪生；持念一心，休萌杂念。直下打并，勿令缠绵；奴仆卑幼，切戒欺凌；鹅鸭猪羊，慎毋畜养。埋暴露之枯骨，祭无主之孤魂。桥梁井道，随心修补；钱财饮食，量力惠施。怜饥寒之乞子，悯残废之苍生。常存利济，曲尽慈悲。或禽兽之罹于槛阱，系足倒悬；或鱼鸟之挂于网罗，穿腮反翼。虽知万死，尚冀一生。彼顾盼而哀鸣以求救，我施财而赎命以放生。既随物而广施利益，更逢人而普劝净因。谨三归，持五戒，悉庄严乎净土；扫六尘，修十善，皆回向于阿弥。凡若此，不止于下生；信如斯，必生于上品。”

“尘生便扫，莫论是否，百年偶聚，何苦烦恼。太虚之内，无物不有，万事从宽，其福自厚。”右除忿怒


“染性触物，黏于饴胶；淫爱贼人，毒于戈矛。片时意适，永劫灵消；一丝未断，尘网难超。”右断嗜欲


“不扣自鸣，钟鼓为妖，宁口之羞，斯气之浮。恂恂呐呐，立诚寡尤。如瓶是守，括囊无咎。”右戒多言


“夜结于梦，昼驰于想，起灭万端，尽属虚妄。要拔前根，须除后障，一剑当空，群魔消丧。”右澄妄想


弇州山人《养心歌》：

“得岁月，延岁月，得欢悦，且欢悦。万事乘除总在天，何必愁肠千万结？放心宽，莫胆窄，古今兴废言可彻。金谷繁华眼里尘，淮阴事业锋头血。陶潜篱畔菊花黄，范蠡湖边芦花白。临潼会上胆气雄，丹阳县里箫声绝。时来顽铁有光辉，运去良金无艳色。逍遥且学圣贤心，到此方知滋味别。粗衣淡饭足家常，养得一生一世拙。”

闽陈山人《逍遥说》：

“夫性有定分，理有至极。力不能与命斗，才不能与天争。而贪羡之流，躁进之士，乃谓富贵可以力掇，功名可以智取，神仙可以学致，长生可以术得，抱憾老死而终不悟。悲夫！使天下之富必尽如陶朱倚顿邪？则原宪黔娄不复为贤人矣；使天下之寿必尽如王乔彭祖耶？则颜氏之子、闵氏之孙不复为善人矣；使天下之仕必尽如稷契伊管耶？则乘田委吏不复为孔子矣；使天下之色必尽如毛嫱西施邪？则嫫母孟光不复嫁于人矣。盖富者自富，贫者自贫，寿者自寿，夭者自夭，达者自达，穷者自穷，妍者自妍，丑者自丑，天地不能盈缩其分寸，鬼神不能损益其锱铢。是以达观君子，立性乐分，含真抱朴，心无城府，行无町畦。天下有道，则皎皎与世相清；天下无道，则混混与世相浊。压之泰山，不以为重，付之秋毫，不以为轻；升之青云，不以为荣，坠之深渊，不以为辱。震之雷霆，不以为恐，劫之白刃，不以为惧。视死生为旦暮，以盈虚为消息，仰观宇宙之廓落，俯视身世之卑戚，如一浮萍之泛大海，一稊米之寄太仓，又何足议轻重于其间哉？故所至皆乐，所处皆适，出于天为民，入于道为邻。若是则何往而不逍遥哉？”

呜呼！治乱，运也；贤否，道也；寿夭，数也；遇不遇，时也。世有才智不相上下，而所遇顿殊，览此足以自慰矣。

《洗心说》：福生于清俭，德生于卑退，道生于安静，命生于和畅；患生于多欲，祸生于多贪，过生于轻慢，罪生于不仁。戒眼莫视他非，戒口莫谈他短，戒念莫入贪淫，戒身莫随恶伴。无益之言莫妄说，不干己事莫妄为。默，默，默，无限神仙从此得；饶，饶，饶，千灾万祸一齐消；忍，忍，忍，债主冤家从此隐；休，休，休，盖世功名不自由。尊君王，孝父母，礼贤能，奉有德，别贤愚，恕无识。物顺来而勿拒，物既去而不追，身未遇而勿望，事已过而勿思。聪明多暗昧，算计失便宜，损人终有失，倚势祸相随。戒之在心，守之在志。为不节而亡家，因不廉而失位。劝君自警于生平，可叹可警而可畏。上临之以天神，下察之以地祗，明有王法相继，暗有鬼神相随，惟正可守，心不可欺。

《戒杀牛文》：我劝世人，勿食牛肉，服耕效劳，反遭杀戮。尔食何来，忍为烹鬻？吁嗟此牛，莫云是畜，六道轮回，互相报复，焉知前世，非尔眷属。岂为无知，临死觳觫，口不能言，垂泪若哭。皮解体分，犹张两目，目匪徒张，看尔反覆。能保他年，不变为犊？念我同胞，贪馋纵欲，只爱口爽，不思中毒。牛生恶疮，瘟黄臌胀，杀而食之，顷刻命促。狱字犬言，牢字牛足，不食牛犬，可免牢狱。有饭充饥，得蔬是福，何必食牛，以快尔欲。食之三日，神嗔鬼逐，戒之三日，名书金箓。鉴戒分明，再三是嘱。


四时调摄笺　春卷

高子曰：时之义大矣，天下之事未有外时以成者也，故圣人与四时合其序，而《月令》一书尤养生家之不可少者。余录四时阴阳运用之机，而配以五脏寒温顺逆之义，因时系以方药导引之功，该日载以合宜合忌之事。不务博而信怪诞不经之条，若服商陆见地藏之宝，掘富家土而禳，贫者得富，此类悉删去而不存。不尚简而弃御灾防患之术，如《玉经八方》、祛瘟符录、坐功图像，类此并增入而不置。随时叙以逸事幽赏之条，和其性灵，悦其心志。人能顺时调摄，神药频餐。勤以导引之功，慎以宜忌之要，无竞无营，与时消息，则疾病可远，寿命可延，诚日用不可去身，岂曰小补云耳？录成笺曰《四时调摄》。

春三月调摄总类

《尚书大传》曰：“东方为春，春者，出也，万物之所出也。”《淮南子》曰：“春为规，规者，所以圜万物也。规度不失，万物乃理。”《汉律志》曰：“少阳，东也，东者，动也。阳气动物，于时为春。”故君子当审时气，节宣调摄，以卫其生。

正月立春，木相；春分，木旺；立夏，木休；夏至，木废；立秋，木死；立冬，木殁；冬至，木胎，言木孕于水之中矣。

岁时变常，灾害之萌也，余特录其变应于疾病者，分列于四时，使遵生者惧害，预防者慎自保，毋困时变。其他水旱凶荒，兵革流移，余未之信也，不敢录。

正月朔，忌北风，主人民多病；忌大雾，主多瘟灾；忌雨雹，主多疮疥之疾。忌月内发电，主人民多殃。七日，忌风雨，主民灾。忌行秋令，令主多疫。

二月，忌东北雷，主病，西北多疫。春分忌晴，主病。

三月朔，忌风雨，主多病。忌行夏令，主多疫。

脏腑配经络图

一脏一腑为表里，一经一络应阴阳。

肺手太阴　大肠手阳明　小肠手太阳

心手少阴　三焦手少阳　包络手厥阴

脾足太阴　胃足阳明　　肾足少阴

肝足厥阴　膀胱足太阳　胆足少阳

人身脉运于中，血气周流不已。三阳三阴之中，有阳明者，为两阳合明；厥阴者，为两阴交尽也。

经络配四时图

天时十二月，人身十二经，地支十二位。手经络应天，足经络应地。

肝脏春旺论胆附肝下


肝属木，为青帝，卦属震，神形青龙，象如悬匏。肝者，干也，状如枝干，居在下，少近心，左三叶，右四叶，色如缟映绀。肝为心母，为肾子。肝有三神，名曰爽灵、胎光、幽精也。夜卧及平旦，叩齿三十六通，呼肝神名，使神清气爽。目为之宫，左目为甲，右目为乙。男子至六十，肝气衰，肝叶薄，胆渐减，目即昏昏然。在形为筋，肝脉合于木，魂之藏也。于液为泪，肾邪入肝，故多泪。六府，胆为肝之府，胆与肝合也。故肝气通，则分五色，肝实则目黄赤。肝合于脉，其荣爪也，肝之合也。筋缓脉而不自持者，肝先死也。日为甲乙，辰为寅卯，音属角，味酸，其臭臊膻，心邪入肝则恶膻。肝之外应东岳，上通岁星之精，春三月常存岁星，青气入于肝。故肝虚者，筋急也；皮枯者，肝热也；肌肉斑点者，肝风也；人之色青者，肝盛也；人好食酸味者；肝不足也；人之发枯者，肝伤也；人之手足多汗者，肝方无病。肺邪入肝则多笑。治肝病当用嘘为泻，吸为补。其气仁，好行仁惠伤悯之情，故闻悲则泪出也。故春三月木旺，天地气生，欲安其神者，当泽及群刍，恩沾庶类。无竭川泽，毋漉陂塘，毋伤萌芽，好生勿杀，以合太清，以合天地生育之气。夜卧早起，以合乎道。若逆之，则毛骨不荣，金木相尅，而诸病生矣。

春月气数主属图

春曰青阳、芳春、青春、阳春、九春。天曰苍天。风曰阳风、暄风、柔风、惠风。景曰媚景、和景、韶景。时曰良时、佳时、芳时。节曰华节、芳节、良节、韶节、淑节。辰曰良辰、嘉辰、芳辰。草曰弱草、芳草、芳卉。木曰华木、华树、芳树、阳树。鸟曰阳鸟、时鸟、好鸟、候鸟。禽曰阳禽、时禽、好禽。

肝神图

神名龙烟，字含明。肝之状为龙，主藏魂。象如悬匏，色如缟映绀。生心下，少近后。右四叶，左三叶。脉出于大敦。

大敦，左大指端三毛之中也。


相肝脏病法

肝热者，左颊赤。肝病者，目夺而胁下痛引小腹，令人喜怒。肝虚则恐，如人将捕之。实则怒，虚则寒，寒则阴气壮，梦见山林。肝气逆，则头痛胁痛，耳聋颊肿。肝病欲散，急食辛以散，用酸以补之。当避风，肝恶风也。肝病，脐左有动气，按之牢若痛，支满淋溲，大小便难，好转筋。肝有病，则昏昏好睡，眼生膜，视物不明，飞蝇上下，胬肉扳睛，或生晕映，冷泪，两角赤痒，当服　升麻散。方
 见《玉经八方》后。


修养肝脏法

以春三月朔旦，东面平坐，叩齿三通，闭气九息，吸震宫青气入口，九吞之，以补肝虚受损，以享青龙之荣。

六气治肝法


《秘诀》曰：“嘘以治肝，要两目睁开为之，口吐鼻取，不使耳闻。”


治肝脏用嘘法，以鼻渐渐引长气，以口嘘之。肝病用大嘘三十遍，以目睁起，以出肝邪气，去肝家邪热，亦去四肢壮热、眼昏胬肉、赤红风痒等症。数嘘之，绵绵相次不绝为妙。疾平即止，不可过多为之，则损肝气。病止又恐肝虚，当以嘘字作吸气之声以补之，使肝不虚，而他脏之邪不得以入也。大凡六字之诀不可太重，恐损真气。人能常令心志内守，不为怒动，而生喜悦，则肝病不生。故春三月木旺，天地气生，万物荣茂，欲安其神者，当止杀伤，则合乎太清，以顺天地发生之气。夜卧早起，以合养生之道。

黄帝制春季所服奇方

黄帝曰：“春三月服何药？”歧伯曰：“男子有患五劳七伤，阴囊消缩，囊下生疮，腰背疼痛，不得俯仰，筋脉痹冷，或时热痒，或时浮肿，难以步行，因风泪出，远视茫然，咳逆上冲，身体痿黄，气胀脐痛，膀胱挛急，小便出血，茎管阴子疼痛，或淋漓赤黄污衣，或梦寐多惊，口干舌强，皆犯七伤，此药主之。”

茯苓五钱，食不消加一钱
 　菖蒲五钱，患耳加一钱
 　栝蒌四钱，热渴加五钱
 　牛膝五钱，腰疼加一钱
 　山茱萸五钱，身痒加一钱
 　菟丝子五钱，阴痿加一钱
 　巴戟天四钱，阴痿加五分
 　细辛四钱，视茫加五分
 　续断五钱，有疮加一钱
 　防风五钱，风邪加一钱
 　山药五钱，阴湿痒加一钱
 　天雄三钱，风痒加五分
 　蛇床子四钱，气促加五分
 　柏子仁五钱，气力不足加一钱
 　远志五钱，惊悸加一钱
 　石斛五钱，身皮痛加一钱
 　杜仲五钱，腰痛加一钱
 　苁蓉四钱，阴痿加一钱


上一十八味，各依法制度，捣为细末，炼蜜为丸，如蚕豆大。每服三丸，加至五、七丸，三餐食前服之。服至一月，百病消灭，体气平复，神妙无比。

肝脏导引法正二月三月行之


治肝以两手相重，按肩上，徐徐缓捩身，左右各三遍。又可正坐，两手相叉，翻覆向胸三五遍。此能去肝家积聚风邪毒气，不令病作。一春早暮，须念念为之，不可懈惰，使一曝十寒，方有成效。

春季摄生消息论

春三月，此谓发陈，天地俱生，万物以荣。夜卧早起，广步于庭，披发缓行，以使志生。生而勿杀，与而勿夺，赏而勿罚，此春气之应，养生之道也。逆之则伤肝。肝木味酸，木能胜土，土属脾主甘，当春之时，食味宜减酸益甘，以养脾气。春阳初生，万物发萌，正二月间，乍寒乍热，高年之人，多有宿疾，春气所攻，则精神昏倦，宿病发动。又兼去冬以来，拥炉薰衣，啖炙炊煿，成积至春，因而发泄，致体热头昏，壅隔涎嗽，四肢倦怠，腰脚无力，皆冬所蓄之疾。常当体候，若稍觉发动，不可便行疏利之药，恐伤脏腑，别生余疾。惟用消风和气，凉膈化痰之剂，或选食治方中性稍凉利，饮食调停以治，自然通畅。若无疾状，不可吃药。春日融和，当眺园林亭阁虚敞之处，用摅滞怀，以畅生气，不可兀坐以生他郁。饮酒不可过多，人家自造米面团饼，多伤脾胃，最难消化，老人切不可以饥腹多食，以快一时之口，致生不测。天气寒暄不一，不可顿去绵衣。老人气弱，骨疏体怯，风冷易伤腠理，时备夹衣，遇暖易之。一重渐减一重，不可暴去。

刘处士云：“春来之病，多自冬至后夜半一阳生。阳气吐，阴气纳，心膈宿热，与阳气相冲，两虎相逢，狭道必斗矣。至于春夏之交，遂使伤寒虚热时行之患，良由冬月焙火食炙，心膈宿痰流入四肢之故也。当服祛痰之药以导之，使不为疾。不可令背寒，寒即伤肺，令鼻塞咳嗽。身觉热甚，少去上衣，稍冷莫强忍，即便加服。肺俞五脏之表，胃俞经络之长，二处不可失寒热之节。谚云：‘避风如避箭，避色如避乱。加减逐时衣，少餐申后饭’是也。”

春三月，六气十八候皆正发生之令，毋覆巢杀母破卵，毋伐林木。

《千金方》云：“春七十二日，省酸增甘，以养脾气。”

《金匮要略》云：“春不可食肝。”为肝旺时，以死气入肝伤魂也。

《养生论》曰：“春三月，每朝梳头一二百下。至夜卧时，用热汤下盐一撮，洗膝下至足，方卧，以泄风毒脚气，勿令壅塞。”

《云笈七签》曰：“春正二月，宜夜卧早起，三月宜早卧早起。”

又曰：“春三月，卧宜头向东方，乘生气也。”

“春气温，宜食麦以凉之，不可一于温也。禁吃热物，并焙衣服。”

《参赞书》曰：“春伤于风，夏必飧泄。”

《千金翼方》曰：“春甲乙日，忌夫妇容止。”

又曰：“春夏之交，阴雨卑湿，或饮汤水过多，令患风湿，自汗体重，转侧不能，小便不利。作他治必不救，惟服　五苓散效甚。”

“春三二月，勿食小蒜、百草心芽。肝病宜食麻子”。


三春合用药方

细辛散

老人春时多昏倦，当服。明目和脾，除风气，去痰涎。男女通用。


细辛一钱，去土
 　川芎一钱
 　甘草炙，五分


作一服，水煎六分，热呷。可常服。

菊花散

老人春时，热毒风气上攻，颈项头痛，面肿及风热眼涩宜服。

甘菊花　前胡　旋覆花　芍药　玄参　防风各一两


共为末，临睡酒调二三钱送下。不能酒，以米汤饮下。

惺惺散

春时，头目不利，昏昏如醉，壮热，头疼，腰痛，有似伤寒，宜服惺惺散。

桔梗一两
 　细辛五钱
 　人参五钱
 　茯芩一两
 　瓜蒌仁五
 钱
 　白术土炒，一两


共为末，炼蜜为丸，如弹子大。每服一丸，温汤化下。

神效散

老人春时，多偏正头风。

旋覆花一两，焙
 　白僵蚕微炒去丝，六钱
 　石膏五分


用葱捣，同药末杵为丸，桐子大。每用葱茶汤下二丸即效。

坠痰饮子

治老人春时胸膈不利，或时烦闷。

半夏山东出者，用白汤洗淋十余次为末
 　生姜一大块如指二节
 　枣子七枚


用半夏末二钱，入姜、枣，用水二盅，煎至七分，临卧，去姜、枣服。

延年散

老人春时宜服，进食顺气。

广陈皮四两，浸洗去里白衣
 　甘草二两，为末
 　盐二两半，炒燥


上三味，先用热汤洗去苦水五六遍，微焙。次将甘草末并盐蘸上，两面焙干，细嚼三二片，以通滞气。

黄芪散

治老人春时诸般眼疾发动，兼治口鼻生疮。

黄芪一两
 　川芎一两
 　防风一两
 　甘草五钱
 　白蒺藜一钱，去刺尖
 　甘菊花五分


共为末，每服二钱，空心早服，米汤饮下，日午临睡三时服之。暴赤风毒，昏涩痛痒，并皆治之。外障久服方退。忌房室火毒之物。患眼切忌针烙出血，大损眼目。

黍粘汤

治老人春时胸膈不快，痰涌气噎，咽喉诸疾。

黍粘子三两，炒香为末
 　甘草半两，炙


共为细末，每服一钱，食后、临卧服。

太上肘后玉经八方

《云笈七签》曰：“昔巢居士事东海青童君，苦心屈节奉师，溽暑沍寒，无懈无怠，仅二十年，乃口授八方，使八节制服，以应八卦。若人未能跨鹤腾霄，优游于乾坤之内，守浩然之气，容色不改，寿满百年，须服此药。神仙秘妙，不可轻泄。能久服，必登上仙。”

[image: ]
 艮卦东北　王君河车方

紫河车一具首生并壮盛胞衣是也。挑血筋洗数十遍，仍以酒洗，阴干，煮和各药
 　生地八两补髓血
 　牛膝四两主腰膝
 　五味三两主五脏
 　覆盆子四两主阴不足
 　巴戟二两欲多世事加一两，女人不用
 　诃黎勒三两主胸中气
 　鼓子花二两腻筋骨
 　苦耽二两治诸毒药
 　泽泻三两补男女人虚
 　甘菊花三两去筋风
 　菖蒲三两益精神
 　干漆三两去肌肉五脏风，炒黄用
 　柏子仁三两添精，用仁
 　白茯苓三两安神
 　黄精二两补脾胃
 　苁蓉二两助下元，女人不用
 　石斛二两壮筋骨
 　远志二两益心力不忘
 　杏仁四两炒黄去皮尖，去恶血气
 　巨胜子四两延年驻形
 　一方有云英石三两缩肠。余曰：不必如此。


上二十二味，共捣为末，炼蜜如桐子大。酒下或盐汤下。服三料，颜如处子。昔王仙君传与苏林子，立盟歃血，不尔违太上之科。

 震卦正东　青精先生橓米饭方

白粱米一石，南烛汁浸，九蒸九曝，干可有三斗以上。每日服一匙饭，过一月后，服半匙，两月后，服三分之一。尽一剂则风寒不能侵，须发如青丝，颜如冰玉。若人服之，役使六丁天兵侍卫。

摄生图方

肝有病，即目赤，眼中生胬肉晕膜，视物不明，宜服　升麻子散。

升麻　黄芪各八分
 　山栀七分
 　黄连七分
 　决明子　车前子各一钱
 　干姜七分
 　龙胆草　充蔚子各五分


共为末，空心服二三钱，白汤下。

一方加苦瓠五分
 ，去黄连、龙胆草。

正月事宜

《周天七衡六间》曰：“大寒后十五日，斗指艮，为立春。立，始建也，春气始至，故为之立也。后又十五日，斗指寅，为雨水。雨水，中气也，言雪散为水矣。律太簇，簇者，凑也，言万物凑地而出，随阳而生也。”《晋乐志》曰：“正月建寅，寅者，津也，谓生物之津途也。”《玉烛宝典》：“以正月为端月，曰孟阳，曰献岁。”

岁朝一日为鸡，二日为犬，三日为豕，四日为羊，五日为牛，六日为马，七日为人，八日为谷。是日日色晴明温暖，则本事蕃息安泰。若值风雨阴寒，气象惨烈，则疾病衰灭。以各日验之，若人值否，思预防以摄生。

《灵宝》曰：“是月天道南行，作事出行俱向南，吉。是月一日，修续命斋，勿杀生。初七日是三会日，宜修延神斋，吉。”

“元日五更，以红枣祭五瘟毕，合家食之，吉。”

《山海经》曰：“画桃符以厌鬼。”

《荆楚岁时记》曰：“元日服桃仁汤，为五行之精，可以伏百邪。”

《月令图经》曰：“元日日未出时，朱书百病符悬户上。”符在五月中。

《荆楚记》：“元日挂鸡于门庭，百神畏之。”

《墨子秘要》曰：“元日收鹊巢烧灰着于厕以避兵，撒门里以避盗。”

《四时纂要》曰：“是月四日寅日，宜拔白。甲子日，拔白。三十日，服井花水，令须发不白。”

《时后方》曰：“正月上寅日，取女青草末三合，绛囊盛挂帐中，能辟瘟疫，”女青即雀瓢也。

《玉烛宝典》曰：“元日，作膏粥以祀门户。”

《琐碎录》：“打春牛时，拾牛身上土泥撒檐下，不生蜒蚰。”

《荆楚记》曰：“正月未日，以芦苣火照井中、厕中，百鬼皆走。”

“正月元旦，迎祀灶神，钉桃符，上书一‘[image: ]
 ’字，挂钟馗以辟一年之祟。家长率长幼拜天地万神，诣本境土地五谷之神，以祈一年之福。或经咒完毕方礼拜。新年寅时，饮屠苏酒、马齿苋，以祛一年不正之气。


屠苏酒方

大黄（一钱）
 　桔梗　川椒（各一钱五分）
 　桂心（一钱五分）
 　乌头（六分，炮）
 　白术（一钱八分）
 　茱萸（一钱二分）
 　防风（一两）


以绛囊盛之，悬井中，至元日寅时取起，以酒煎四五沸，饮二三杯。自幼小饮起。”

“洛阳人家，正月元日造丝鸡腊燕粉荔枝。十五日造火鹅儿，食玉粱糕。”

“长安风俗，元日以后，递以酒食相邀，为之传坐。”

“立春后庚子日，宜温蔓菁汁合家并服，不拘多少，可除瘟疫。”

“元日五更时，点火把照果木树，则无虫生，以斧敲打各树身则结实。”

《居家必用》曰：“是月，将三年桃树身上，尖刀划破树皮，直长五七条，比他树结子更多。恐皮紧不长。”

“是月上辰日，塞鼠穴，可绝鼠。”

《五行书》曰：“元日用麻子七粒，赤豆七粒，撒井中，避瘟疫。”又云：“吞赤小豆七粒，服椒酒一杯，吉。”

《岁时杂记》曰：“元日烧苍术，服　苍术汤，吉。”

《崔寔月令》曰：“元日进柏酒，是玉衡星之精，服之令人身轻。”

《家塾事亲》曰：“元日取小便洗液气大效。”

《珠囊隐诀》曰：“元日煎　五香汤沐浴，令人至老须黑。”注曰：“乃青木香也，因其一株五根，一茎五花，一枝五叶，一茎五节，故云。”又以五香煎之，方具于后。

“元日四更时，取葫芦藤煎汤浴小儿，终身不出痘疮。其藤须在八九月收藏，又云在除夕。葫芦煎汤亦可。”

“其月宜加绵袜以暖足，则无病。”

“元日，天仓开日，宜学道坐圜。戊辰日，宜炼丹药。”

又一方云：“五香汤法，用兰香、荆芥头、苓苓香、白檀、木香，等分，[image: ]
 咀，煮汤沐浴，辟除不祥，可降神灵，并治头风。如无兰香，以甘松代之。”此又一说也。

《云笈七签》曰：“以立春日清晨，煮白芷、桃皮、青木香三汤沐浴，吉。”

《千金月令》曰：“是月宜食粥，有三方：一曰　地黄粥，以补虚。取地黄捣汁，候粥半熟以下汁。复用绵包花椒五十粒，生姜一片同煮，粥熟，去绵包，再下熟羊肾一具，碎切成条，如韭叶大，少加盐食之。二曰　防风粥，以去四肢风。取防风一大分，煎汤煮粥。三曰　紫苏粥，取紫苏炒微黄香，煎取汁作粥。”

《云笈七签》曰：“正月十日沐浴，令人齿坚。寅日烧白发，吉。”

《述见》曰：“是月每早梳头一二百梳，甚益。”

《玄枢经》曰：“春冰未泮，衣欲上薄下厚，养阳收阴，长生之术也。太薄则伤寒。”

《道藏经》曰：“欲灭尸虫，春正上甲乙日，视岁星所在，焚香朝朝礼拜，诚心祝曰：臣愿东方明星君扶我魂、接我魄，使我寿命绵长如松柏。愿臣身中三尸九虫尽消灭。频频行之，吉。”

《四时纂要》曰：“初七日，为上会日，可设斋醮，大吉。”

《清异录》云：“咸通俗，元日佩红绢囊，内装人参豆大，嵌木香一二厘，时服，日高方止，号迎年佩。”

正月事忌

“正月，日时不宜用寅，犯月建，百事不利。”

“是月初七日、二十一日，不可交易裁衣。”

“是月初，婚，忌空床，招不祥。不得已者，以熏笼置床以厌之。”

《梅师方》曰：“元日，勿食梨，以避离字之义。勿食鲫鱼，头中有虫。”

《千金方》曰：“是月食虎豹狸肉，令人伤神损寿。”

又曰：“不得食生葱、蓼子，令人面上起游风。勿食蛰藏不时之物。”

《本草》：“是月勿食鼠残伤物，令人生瘘。”

《心镜》曰：“是月节五辛以避厉气。五辛：蒜、葱、韭、薤、姜是也。勿食狸豹等肉。”

《摄生论》曰：“八日，宜沐浴。其日不宜远行。”

《杨公忌》曰：“十三日，不宜问疾。”

“正月元日，天腊日，十五日为上元，二日戒夫妇入房。”

正月修养法

孟春之月，天地俱生，谓之发阳。天地资始，万物化生，生而勿杀，与而勿夺。君子固密，毋泄真气。卦值泰，生气在子，坐卧当向北方。

孙真人《摄生论》曰：“正月肾气受病，肺脏气微，宜减咸酸，增辛辣味，助肾补肺，安养胃气。勿冒冰冻，勿太温暖。早起夜卧，以缓形神。”

《内丹秘要》曰：“阳出于地，喻身中三阳上升，当急驾河车，搬回鼎内。”

《活人心书》曰：“肝主龙兮位号心，病来自觉好酸辛。眼中赤色时多泪，嘘之病去效如神。”

《灵剑子》导引法

孟春月一势：以两手掩口，取热气津润摩面，上下三五十遍，令极热。食后为之，令人华彩光泽不皱。行之三年，色如少艾，兼明目，散诸故疾。从肝脏中肩背行后，须引吸震方生气，以补肝脏，行入下元。凡行导引之法，皆闭气为之，勿得开口，以招外邪，入于肝脏。


陈希夷孟春二气导引坐功图势

立春正月节坐功图

运主厥阴初气。

时配手太阳三焦相火。

坐功：宜每日子丑时叠手按髀，转身拗颈，左右耸引各三五度，叩齿，吐纳漱咽三次。

治病：风气积滞、顶痛、耳后痛、肩臑痛、背痛、肘臂痛，诸痛悉治。

雨水正月中坐功图

运主厥阴初气。

时配三焦子少阳相火。

坐功：每日子丑时叠手按髀，拗颈转身，左右偏引各三五度，叩齿，吐纳漱咽。

治病：三焦经络留滞邪毒，嗌干及肿，哕，喉痹，耳聋，汗出，目锐眥痛，颊痛，诸疾悉治。

二月事宜

《孝经纬》曰：“雨水后十五日，斗指甲，为惊蜇。蜇者，蜇虫震起而出也。后十五日，斗指卯，为春分。分者，半也，当九十日之半也，故谓之分。夏冬不言分者，天地间二气而已矣，阳生子，极于午，即其中分也。春为阳中，律夹钟，言万物孚甲，钟类而出也。”《晋乐志》曰：“二月建卯，卯者，茂也，言阳生而滋茂也。”《要纂》曰：“二月为仲阳，曰令月，此正女夷司和，春皞驭节之时也。”

《玄枢经》曰：“天道西南行，作事出行宜向西南，吉。不宜用卯日，犯月建，不吉。”

“是月取道中土泥门户，辟官符。上壬日取土泥屋四角，宜蚕事。”

《吕公忌》曰：“是月令幼小儿女早起，避社神，免至小儿面黄。”

“是月采升麻，治头疼热风诸毒。采独活，治贼风百节痛，风无久新俱治。”

《四时纂要》曰：“是月初八日、十四日、二十八日，拔白须发良。”

《千金方》曰：“是月宜食韭，大益人心。”

《纂要》曰：“是月丁亥日，收桃花阴干为末，戊子和井花水服方寸匕，日三服。疗妇人无子，兼美容颜。”

《千金月令》曰：“惊蛰日取石灰糁门限外，可绝虫蚁。”

《吕公忌》曰：“社日，令男女辍业一日，否则令人不聪。”

《千金月令》曰：“二月二日取枸杞煎汤晚沐，令人光泽，不病不老。”

《云笈七签》曰：“社日饮酒一杯，能治聋疾。杜诗：为寄治聋酒一杯。”

《月令》曰：“春分后宜服　神明散。其方用苍术、桔梗各二两，附子一两，乌头二两炮，细辛一两，捣筛为散，红绢囊盛之，一人佩带，一家无病。若染时疫者，取囊中之药一钱，新汲水调服，取汗即愈。”

“二月以后，当多服祛痰之药。风劳之疾每起于痰，人能先令痰有疏导，则病可庶几。”

“是月上丙日，宜洗头发愈疾，效。上卯沐浴，去百病。”

“是月二十五日，天仓开日，宜坐圜，入山修道。”

《云笈七签》曰：“二月八日沐浴，令人轻健，初六日亦同。”

《玄枢经》曰：“是月上卯日洗发愈疾。”

《玄枢经》曰：“是月初八日，乃佛生日也。”周建子，以子月为岁首，是以十一月为正月也。庄王九年四月初八日，释迦生，以子至卯月，是今二月也，二月八日为佛生辰无疑。今不知者不考岁首建支，犹以四月为成规，何其谬欤！

《灵宝》曰：“是月八日，宜修芳春斋。五日，修太上庆生斋。”

《洛阳记》：“寒食日，妆万花舆，煮杨花粥。”

二月事忌

《千金月令》曰：“二月三日，不可昼眠。”

《白云忌》曰：“二月九日，不可食鱼鳖，仙家大忌。”

《云笈七签》曰：“二月十四日，忌水陆远行。”

又曰：“是月勿食黄花菜、交陈葅，发痼痰，动宿气。勿食大蒜，令人气壅，关膈不通。勿食鸡子，滞气。勿食小蒜，伤人志。勿食兔肉、狐貉肉，令人神魂不安。兔死眼合者勿食，伤人。兔子勿与生姜同食，成霍乱。”

《养生论》曰：“是月行途，勿食阴地流泉，令人发疟瘴，又令脚软。”

“是月勿食生冷，可衣夹衣。”

“是月雷发声，戒夫妇容止。”

“是月初四、十六日，不宜交易裁衣。”

《玄枢经》曰：“毋竭川泽，毋焚山林。勿任刑，勿杀生。”

《杨公忌》：“十一日，不宜问疾。”


二月修养法

仲春之月，号厌于日，当和其志，平其心，勿极寒，勿太热，安静神气，以法生成。卦大壮，言阳壮过中也。生气在丑，卧养宜向东北。

孙真人《摄养论》曰：“二月肾气微，肝正旺，宜戒酸增辛，助肾补肝。宜静膈去痰水，小泄皮肤，微汗以散玄冬蕴伏之气。”

《内丹秘要》曰：“仲春之月，阴佐阳气，聚物而出，喻身中阳火方半，气候匀停。”

《法天生意》云：“二月初时，宜灸脚三里、绝骨，对穴各七壮，以泄毒气，夏来无脚气冲心之病。”

“春分宜采云母石炼之，用矾石或百草上露水，或五月茅屋滴下檐水，俱可炼，久服延年。”

《济世仁术》云：“庚子、辛丑日，采石胆，治风痰最快。”

《灵剑子》导引法

二月坐功一势：正坐，两手相叉，争力为之，治肝中风。以叉手掩项后，使面仰视，使项与手争力，去热毒肩痛，目视不明，积风不散。元和心气，棼之令出散，调冲和之气，补肝，下气海添内珠尔。

又一势：以两手相重，按[image: ]
 拔去，左右极力，去腰肾风毒之气及胸膈，兼能明目。

陈希夷仲春二气导引坐功图势

惊蛰二月节坐功图

运主厥阴初气。

时配手阳明大肠燥金。

坐功：每日丑寅时握固转颈，反肘后向头掣五六度，叩齿六六，吐纳漱咽三三。

治病：腰膂肺胃蕴积邪毒，目黄口干，鼽衄，喉痹，面肿，暴哑，头风，牙宣，目暗羞明，鼻不闻臭，遍身疙瘩悉治。

春分二月中坐功图

运主少阴二气。

时配手阳明大肠燥金。

坐功：每日丑寅时伸手回头，左右捝引各六七度，叩齿六六，吐纳漱咽三三。

治病：胸臆肩背经络虚劳邪毒，齿痛，头肿，寒栗，热肿，耳聋耳鸣，耳后肩臑肘臂外背痛，气满，皮肤殻殻然坚而不痛，瘙痒。

三月事宜

《孝经纬》曰：“春分后十五日，斗指乙，为清明，万物至此皆洁齐而清明矣。后十五日，斗指辰，为谷雨，言雨生百谷，物生清净明洁也。律姑洗，姑者，故也；洗者，先也，言万物去故而从新，莫不鲜明之谓也。”《乐志》曰“三月建辰，辰者，震也，言时物动长也，”《纂要》曰：“三月为蚕月，为末春。”

《玄枢经》曰：“是月天道北行，作事出行宜向北方，吉。”

《千金月令》曰：“三月采艾为人，以挂户上，备一岁之灸。”

《四时纂要》曰：“是月三日，取桃花片收之，至七月七日，取乌鸡血和，涂面及身，光白如玉。”

“是月二日，收桃叶晒干，捣末，井花水服一钱，治心痛。”

《岁时记》曰：“上巳日取黍面和菜作羹，以压时气。”

《月令图经》：“上巳日可采艾并蔓菁花，以疗黄病。”

《琐碎录》曰：“三月三日，取荠菜花铺灶上及坐卧处，可辟虫蚁。”

又曰：“是日取苦楝花，无花即叶，于卧席下，可辟蚤虱。”

“是月采桃花未开蕊，阴干，与桑椹子和腊月猪油，涂秃疮神效。”

《琐碎录》曰：“是月羊粪烧灰存性，和轻粉、麻油，可搽恶疮。”

“清明日日未出时，采荠菜花，候干作灯杖，可辟蚊蛾。”

“清明日三更，以稻草缚花树上，不生刺毛虫。”

“是月初三日或戊辰日，收荠菜花、桐花、芥菜，藏毛羽衣服内，不蛀。”

《济世仁术》曰：“三月三日鸡鸣时，以隔宿炊冷汤洗浇瓶口及锅灶饭箩一应厨物，则无百虫游走为害。”

《山居四要》曰：“清明前二日，收螺蛳浸水，至清明日，以螺水洒墙壁等处，可绝蜒蚰。”

《济世仁术》曰：“三月辰日，以绢袋盛面，挂当风处，中暑者，以水调服。”

《法天生意》曰：“三月三日，采桃花浸酒饮之，除百病，益颜色。”

又曰：“清明前一日，采大蓼晒干，能治气痢，用米饮调服一钱，效。”

《济世仁术》曰：“寒食日水浸糯米一二升，逐日换水，至小满，漉起晒干，炒黄，水调涂，治跌打损伤及恶疮，神效。”

“三月三日，采夏枯草，煎汁熬膏，每日热酒调吃三服。治远年损伤，手足瘀血，遇天阴作痛，七日可痊，更治产妇诸血病症。”

“三月三日，取羊齿烧炭，治小儿羊痫寒热。”

《万花谷》曰：“初三日，取枸杞煎汤沐浴，令人光泽不老。”

“是月二十日，天仓开日，宜入山修道。”

“二十七日沐浴，令人神气清爽。”

《本草》曰：“是月上寅，采甘菊苗，名玉英。六月上寅，采梗，名容成。九月上寅，采花，名金精。十二月上寅，采根，名长生。收四味为末，用成日炼蜜丸如桐子大。每服一钱，一日三服。百日身轻润泽，一年发白再黑，二年齿落更生，三年返老还童。”

《齐人月令》曰：“采何首乌，赤白各半，米泔水浸一宿，同黑豆饭锅上蒸熟，晒干，去豆为末，或加茯苓三分之一，炼蜜为丸，酒下一二钱。百日后，百疾皆除，长年益寿、多子。忌食猪肉、鱼鳖、萝卜。何首乌内，有生如鸟兽并山石形象，极大者，乃珍品也，服之成仙。”

《居家必用》曰：“三月三日取鼠耳草汁，蜜和为粉，谓之龙舌拌，以压时气。即茅香草，俗呼为鼠耳草，可染褐色。”

“三月四月中，采山谷内新长柏叶、松针、或花蕊，长三四寸枝，阴干，细捣为末，炼蜜为丸，如小豆大。常于月之朔望清晨，烧香东向持药入十一丸，咒曰：神仙真药，体全自然，服药入腹，益寿延年。盐汤或酒下。服讫，忌食五辛。若要长肌肉，加大麻、巨胜。要心力健壮，加人参、茯苓。用七月七日露水和丸，尤佳。”

《齐人月令》曰：“是月上辰日，采枸杞，四月上巳日服之。松花酒：取糯米淘极净，每米一斗，以神曲五两和匀，取松花一升，细碎蒸之，绢袋盛，以酒一升，浸五日，即堪服。任意服之。”

《千金方》：“是月入大山，背阴不见日月松脂，采炼而饵之。百日，耐寒暑，补益五脏。”

《云笈七签》曰：“商陆如人形者，杀伏尸，去面黯黑，益智不忘，男女五劳七伤，妇女产中诸病。右用面十二斤，米三斗，加天门冬末酿酒，浸商陆六日，斋戒服之。颜色充满，尸虫俱杀，耳目聪明，令人不老通神。”

“三月上巳，宜往水边饮酒燕乐，以辟不祥，修稧事也。清明一日，取榆柳作薪煮食，名曰换新火，以取一年之利。”

《真诰》曰：“是月十一日拔白，十三日拔白，永不生出。初一初十日，拔白生黑。”

“是月取百合根晒干，捣为面服，能益人。取山药去黑皮，焙干，作面食，大补虚弱，健脾开胃。”

《灵宝经》曰：“是月三日，修荡邪斋。”

“是月初六初七日沐浴，令人神爽无厄。”

《荆楚记》曰：“三月三日，四民踏百草。时有斗百草之戏，亦祖此耳。”

“洛阳上巳日，妇人以荠花点油祝之，洒入水中，若成龙凤花卉状者则吉，谓之油花卜。”

《酉阳杂俎》曰：“三月心星见辰，出火，禁烟插柳谓厌此耳。寒食有内伤之虞，故令人作秋千蹴踘之戏以动荡之。”

《养生仁术》曰：“谷雨日采茶炒藏，能治痰嗽及疗百病。”

《家塾事亲》曰：“是月采桃花未开者，阴干，百日，与赤桑椹等分，捣和腊月猪脂，涂秃疮，神效。”

《万花谷》云：“春尽，采松花和白糖或蜜作饼，不惟香味清甘，自有所益于人。”


三月事忌

“季春之月，不宜用卯日卯时作事，犯月建，不吉。”

《云笈七签》曰：“是月勿久处湿地，必招邪毒。勿大汗，勿裸露三光下，以招不祥。勿发汗以养脏气。勿食陈葅，令人发疮毒热病。勿食驴马肉，勿食獐鹿肉，令人神魂不安。勿食韭。”

《月令忌》曰：“勿食血并脾，季月土旺在脾，恐死气投入故耳。”

《百一歌》曰：“勿食鱼鳖，令人饮食不化，神魂恍惚，发宿疾。”

《本草》曰：“勿食生葵，勿食羊脯。三月以后有虫如马尾，毒能杀人。”

《风土记》：“是月十六日，廿七日，忌远行，水陆不吉。初一、十六日，忌裁衣交易。”

《千金方》：“三月辰寅日，勿食鱼，凶。”

《云笈七签》曰：“是月五日，忌见一切生血，宜斋戒。”

孙真人曰：“是月勿杀生以顺天道。勿食百草心、黄花菜。”

《千金方》曰：“勿食鸟兽五脏，勿食小蒜，勿饮深泉。”

《云笈七签》曰：“三月八日，勿食芹菜，恐病蛟龙瘕，面青黄，肚胀大如妊。服糖水吐出愈。”

《杨公忌》：“初九日，不宜问疾。”

《法天生意》云：“勿食鸡子，终身昏乱。”

又云：“勿食大蒜，亦不可常食，夺气力，损心力。”

三月修养法

季春之月，万物发陈，天地俱生，阳炽阴伏，宜卧早起早，以养脏气。时肝脏气伏，心当向旺，宜益肝补肾，以顺其时。卦值夬，夬者，阳决阴也，决而能和之意。生气在寅，坐卧宜向东北方。

孙真人曰：“肾气以息，心气渐临，木气正旺，宜减甘增辛，补精益气。慎避西风，宜懒散形骸，便宜安泰，以顺天时。”

《灵剑子》导引法

补脾坐功一势：左右作开弓势，去胸胁膈结聚风气、脾脏诸气，去来用力为之，凡一十四遍，闭口，使心随气到以散之。

陈希夷季春二气导引坐功图势

清明三月节坐功图

运主少阴一气。

时配手太阳小肠寒水。

坐功：每日丑寅时正坐定，换手左右，如引硬弓各七八度，叩齿，纳清吐浊咽液各三。

治病：腰肾肠胃虚邪积滞，耳前热，苦寒，耳聋，嗌痛，颈痛不可回头，肩拔臑折，腰软及肘臂诸痛。

谷雨三月中坐功图

运主少阴二气。

时配手太阳小肠寒水。

坐功：每日丑寅时平坐，换手左右举托，移臂左右掩乳各五七度，叩齿吐纳漱咽。

治病：脾胃结瘕瘀血，目黄，鼻鼽衄，颊肿，颔肿，肘臂外后廉肿痛，臂外痛，掌中热。


胆神图

经曰胆附于肝故图列于春后

神名龙耀，字威明。胆之状如龟蛇混形，其象如悬匏，色青紫，附于肝中。

胆腑附肝总论

胆者，金之精，水之气，其色青，附肝短叶下。胆者，敢也，言人果敢。重三两三铢，为肝之腑。若据胆，当不在五脏之数，归于六腑。因胆亦受水气，与坎同道，又不可同六腑，故别立胆脏。人之勇敢，发于胆也。合于膀胱，亦主毛发。《黄庭经》曰：“主诸气力摄虎兵，外应眼瞳鼻柱间，脑发相扶与俱鲜。”故胆部与五脏相类也。且胆寄于坎宫，使人慕善知邪，绝奸止佞，敢行直道。胆主于金，金主杀，故多动杀之气。然而见杀则悲，故人悲者，金生于水，是以目有泪也。心主火，胆主水，火得水而灭，故胆大者心不惊；水盛火煎，故胆小者心常惧。阴阳交争，水胜于火，目有泪也。泪出于胆，发于肝，胆水主目瞳，受肝木之精二合。男子五十，目暗，肾气衰，胆水少耳，可补肾，长于肝。欲安其神，当息纷争，行仁义道德，以全其生也。胆合于膀胱，主于毛发。发枯者，胆竭也；爪干者，胆亏也；发燥毛焦者，有风也；好食苦味者，胆不足也；颜色光白者兼青色者，胆无病也。

修养胆腑法

当以冬三月，端居静思，北吸玄宫之黑气入口，三吞之，以补嘻之损，用益胆之津。

相胆病法

胆之有病，大率口苦，吐酸涎，心中惊恐，若人捕之者。胆实，精神不守，卧起无定。虚则伤寒，寒则畏恐，头眩虚弱，爪发皆枯，目中出泪，膀胱连腰小腹作痛。胆与肝合道，胆有药，治与肝脏同方。

胆腑导引法

可正坐，合两脚掌，昂头，以两手挽脚腕起，摇动，为之三五度。亦可大坐，以两手拓地，举身努力腰脊三五度，能出胆家风毒邪气。

六气治胆法

胆病以嘻出、以吸补之法：当侧卧，以鼻渐引长气嘻之，即以嘻字作微声，同气出之也。去胆病，除阴脏一切阴干盗汗，面无颜色，小肠膨胀，脐下冷痛，口干舌涩，数嘻之，乃愈。

春时逸事

探春斗花

天宝中，长安士女春时斗花，以奇多者为胜，皆以千金市花，植于中庭，为探春之燕。

移春槛

开元人家，春时移名花植槛中，下设轮脚，挽以彩[image: ]
 ，所至牵以自随。

系煎饼

江东风俗，于正月二十日为天穿日，以红丝缕系煎饼置屋上，谓之补天漏，故李诗：“一枚煎饼补天穿。”

食生菜

晋于立春日，以萝菔、芹芽为菜盘相馈。唐立春日，春饼生菜号春盘，故苏诗：“青蒿黄韭试春盘。”

戴春燕

荆楚立春日，剪彩为燕以戴之，故欧阳诗：“共喜钗头燕已来。”又王沂公帖云：“彩燕迎春入鬓飞。”

贴宜春字

立春日，门庭楣上写宜春二字贴之，王诗云：“宝字贴宜春。”

五辛盘

立春日作五辛盘，以黄柑酿酒，谓之洞庭春色，故苏诗云：“辛盘盛青韭，腊酒是黄柑。”

爆竹惊鬼

西方深山中，有人长尺余，喜犯人，犯则病寒热，名曰山臊。以竹着火作毕朴声，山臊惊遁。

饮椒柏酒

《月令》云：“元日进椒柏酒。”椒是玉衡星精，柏是仙药，二物酿酒。是早自幼起进长。


桃符画神

黄帝时有神荼郁垒二神，于朔山东鬼门桃树下，执无道之鬼，缚以苇索，以饲虎。故肖其形于桃板上，置之门户间也。

画鸡贴户

元日，画鸡贴门户上，系苇索插于桃符两旁，百鬼畏之。

画钟馗

唐有虚耗小鬼，空中窃取人物。终南山进士钟馗能捉之，以刳其目，劈而啖之。故当正月图之以厌鬼。

除穷鬼

文公云：“正月乙丑晦，主人使奴结柳作车，缚草为舡，载糗与粮一二，揖穷鬼而送之。”

造彩胜

刘臻妻陈氏，于人日作人胜，剪彩或镂金为之。

七种菜羹

荆土人日采七种菜，作羹汤以食之。

造面玺

上元日造面玺，以官位帖子置其中，熟而食之，以得高下相胜为戏笑。

天街观灯

《武林旧事》：“自三月十三日起，至十七日止，满城大小人户，跨街以竹为棚，悬挂彩灯，辉煌映月，灿烂摇星，鼓吹烟火，达旦不绝。”

踏歌声调

唐观灯士人作踏歌唱之，歌调入云。歌曰：“长安少女踏春阳，无处春阳不断肠。舞袖弓腰浑忘却，峨眉空带九秋霜。”之类。

送社饭

春社日，以诸肉杂调和铺饭上，谓之社饭。秋社，以社糕社酒相遗。妇女归外家，即外舅姨皆以新葫芦儿赠之，俗云宜良外甥。

孤山看梅

孤山，林逋故宅也。有梅三百六十株，有陈朝桧树，人竞赏之。

断桥踏雪

西湖十景中，有断桥残雪一景。自断桥一径至孤山下，残雪满堤，恍若万丈玉虹跨截湖面，真奇观也。高雅者策蹇行吟以赏之。

清明祭扫

《武林旧事》：“清明前后十日，城中士女艳妆浓饰，金翠琛缡，接踵联肩，翻翻游赏，画舡箫鼓，终日不绝。”

苏堤观柳

花柳撩人，鹅黄鸭绿，一月二色，长行万枝，烟霭霏霏，掩映衣袂。有素心者，携壶独往。

祓　除

郑俗，三月上巳，于溱洧水滨招魂续魄，秉兰草祓除不祥。汉时，季春上已，官及百姓皆禊于东流水上。

曲水流觞

周公成洛邑，因流水以泛酒，故诗云“羽觞流波”。秦昭王置酒河曲，见金人奉水心之剑，曰：“令君制有诸夏。”因立此为曲水。

踏青鞋履

三月三日，上踏青鞋履。

杏酪枣糕

寒食日，煮粳米及麦为酪，捣杏仁煮作粥，以面裹枣蒸食，谓之枣糕。

青精饭

用杨桐叶，并细叶冬青叶，遇寒食，采其叶染饭，色青而有光，食之资阳气，道家谓之青精干食饭。今俗以夹麦青草捣汁，和糯米作青粉团，乌桕叶染乌饭作糕，是此遗意。

驻马饮

长安侠少，春时结伴，各骑矮马，饰以锦鞯金络，并辔而行，往来有花树旁，仆从执酒随之，遇好色，则驻马而饮。

取红花

北齐崔林义之女，春日以桃花[image: ]
 面，咒曰：“取红花，取白雪，与儿洗面作光悦；取白雪，取红花，与儿洗面作光华；取雪白，取花红，与儿洗面作仪容。”

装花狮

曲江贵家游赏，剪百花装作狮子形，互相送遗。狮上有小连环，以蜀锦流苏牵之，唱曰：“春光且莫去，留与醉人看。”


护花铃

天宝间，贵家园林，扭红丝为绳，缀金铃于上，有乌鹊至，则掣铃以惊之。

括　香

唐宫中花开时，以重顶帐蒙蔽栏槛上，以闭其香，谓之括香。

吞花卧酒

《春录》曰：“握月担风，且留后日；吞花卧酒，不可过时。”

红[image: ]
 双

春游之家，以油脂米粉作红[image: ]
 ，竿上成双挂挑，杂于马前。

酿梨花

杭州俗，酿趁梨花时熟，号曰梨花春。

锦带羹

花有锦带名者，初生，叶柔脆可食，采以作羹，杜诗云：“滑忆雕胡饭，香闻锦带羹。”

怜草色望杏花

《长庆集》云：“谁开湖寺西南路，草绿裙腰一带斜。”《劝农诏》曰：“望杏敦耕，瞻蒲劝穑。”

占草验岁

师旷曰：“荠先生，岁甘；葶苈先生，岁苦；藕先生，岁雨；蒺藜先生，岁旱；蓬草先生，岁欲流；水藻先生，岁欲恶；艾叶先生，岁欲病。”皆以正月占之。

占雨雾

正月朔雨，春旱，人食一升，二日雨，人食二升，以渐而升。五日雨，大熟；五日有雾，伤谷伤民；元日雾，岁必饥。

折松索苇

岁首祝椒酒而饮之，又折松枝，男七女二，亦同此义。悬苇索于户上，插符其旁，百鬼畏之。

登山眺远

正月人日，当登山眺远，李充诗曰：“命驾升西山，寓目眺原畴。”

泛粥祠膏

张成见一妇人立宅东南，谓成曰：“正月十五，君宜作白粥，泛膏干上以祀我，当令君蚕宜百倍。”后果然。

花盖叶幄

夏侯湛曰：“春可乐兮，缀杂花以为盖。”谢万赋云：“幂丰叶而为幄。”

花褥草裀

花落为褥，翠草成裀，醉眠春日，其乐不浅。

浴沂禊洛

春服既成，童子冠者，浴乎沂，风乎舞雩。蔡伯喈禊文：“洋洋暮春，厥月除已。尊卑烟鹜，惟女与士。自求百福，在洛之涘。”

三月社会

《武林旧事》：“三月三日，佑圣观；三月二十八日，东岳行宫，二圣生辰，都人游冶之盛，百戏竞集，士女骈阗，观者如堵。其社会名色，如

绯绿社杂剧
 　齐云社蹴毬
 　遏云社唱赚
 　同文社要词
 　角觝社相扑
 　清音社清乐
 　锦标社射弩
 　锦体社花绣
 　英略社拳棒
 　雄辩社小说
 　翠锦社行院
 　绘革社影戏
 　净发社剃梳
 　律华社吟叫
 　云机社撮弄


所陈金玉、珍宝、珠翠，璀璨夺目，天骥龙媒，绒鞯宝辔。行厨果局，穷极肴核之珍。一盘珠翠花朵之饰，至值数万。珍禽如红鹦、白雀，水族则玉蟹、金龟，高丽华山之奇松，交广海峤之异卉，不可缕记，无非动心骇目之观。二会皆然。”

临水观鱼

古吴茂苑，孔里园中，有世居隐士，号曰潇洒张郎。其园中有竹万竿，乔木盖屋，西有绕翠堂，东有芦轩。轩前有一大池，绿杨垂压，桃李间枝，池内有朱鱼数万，名为锦鳞池。至春日晴明，鱼游戏水，五色斑斓，名鱼万状。潇洒张郎题之曰：“锦鳞伴碧草，水面做文章。”（此条据弦雪居本补入。）

高子春时幽赏十二条


高子曰：山人癖好四时幽赏，境趣颇真。即在武林，可举数事，录与同调共之。但幽赏真境，遍寰宇间不可穷尽，奈好之者不真，故每人负幽赏，非真境负人。我辈能以高朗襟期，旷达意兴，超尘脱俗，迥具天眼，揽景会心，便得妙观真趣。况幽赏事事，取之无禁，用之不竭，举足可得，终日可观，梦想神游，吾将永矢勿谖矣。果何乐可能胜哉？未尽种种，当以类见。

孤山月下看梅花

孤山旧址，逋老种梅三百六十，已废；继种者，今又寥寥尽矣。孙中贵公补植原数，春初玉树参差，冰花错落，琼台倚望，恍坐玄圃罗浮。若非黄昏月下，携尊吟赏，则暗香浮动，疏影横斜之趣，何能真见实际！


八卦田看菜花

宋之籍田，以八卦爻画沟塍，圜布成象，迄今犹然。春时，菜花丛开，自天真高岭遥望，黄金作埒，碧玉为畴，江波摇动，恍自《河洛图》中，分布阴阳爻象。海天空阔，极目了然，更多象外意念。

虎跑泉试新茶

西湖之泉，以虎跑为最；两山之茶，以龙井为佳。谷雨前采茶旋焙，时激虎跑泉烹享，香清味冽，凉沁诗脾。每春当高卧山中，沉酣新茗一月。

保俶塔看晓山

山翠绕湖，容态百逞，独春朝最佳。或雾截山腰，或霞横树梢，或淡烟隐隐，摇荡晴晖；或峦气浮浮，掩映曙色。峰含旭日，明媚高张；风散溪云，林皋爽朗。更见遥岑迥抹柔蓝，远岫忽生湿翠，变幻天呈，顷刻万状。奈此景时值酣梦，恐市门未易知也。

西溪楼啖煨笋

西溪竹林最多，笋产极盛。但笋味之美，少得其真。每于春中笋抽正肥，就彼竹下扫叶煨笋，至熟，刀截剥食，竹林清味，鲜美莫比。人世俗肠，岂容知此真味。

登东城望桑麦

桑麦之盛，惟东郊外最阔，田畴万顷，一望无际。春时，桑林麦陇，高下竞秀，风摇碧浪层层，雨过绿云绕绕。雉雊春阳，鸠呼朝雨。竹篱茅舍，间以红桃白李，燕紫莺黄，寓目色相，自多村家闲逸之想，令人便忘艳俗。

三塔基看春草

湖中三塔寺基，去湖面浅尺。春时草长平湖，茸茸翠色，浮动波心，浴鹭狎鸥，飞舞惟适。望中深惬素心，兀对更快青眼。因思古诗“草长平湖白鹭飞”之句，其幽赏自得不浅。

初阳台望春树

西湖三面绕山，东为城市，春来树色新丰，登台四眺，浅深青碧，色态间呈，高下参差，面面回出。或冉冉浮烟，或依依带雨，或丛簇山村，或掩映楼阁，或就日向荣，或临水漾碧。幽然会心，自多胸中生意；极目撩人，更驰江云春树之想。

山满楼观柳

苏堤跨虹桥下东数步，为余小筑数椽，当湖南面，颜曰“山满楼”。余每出游，巢居于上，倚栏玩堤，若与檐接。堤上柳色，自正月上旬，柔弄鹅黄，二月，娇拖鸭绿，依依一望，色最撩人，故诗有“忽见陌头杨柳”之想。又若截雾横烟，隐约万树；欹风障雨，潇洒长堤。爱其分绿影红，终为牵愁惹恨。风流意态，尽入楼中；春色萧骚，授我衣袂间矣。三眠舞足，雪滚花飞，上下随风，若絮浮万顷，缭绕歌楼，飘扑僧舍，点点共酒旆悠扬，阵阵追燕莺飞舞。沾泥逐水，岂特可入诗料，要知色身幻影，即是风里杨花。故余墅额题曰“浮生燕垒”。

苏堤看桃花

六桥桃花，人争艳赏，其幽趣数种，赏或未尽得也。若桃花妙观，其趣有六：其一，在晓烟初破，霞彩影红，微露轻匀，风姿潇洒，若美人初起，娇怯新妆。其二，明月浮花，影笼香雾，色态嫣然，夜容芳润，若美人步月，风致幽闲。其三，夕阳在山，红影花艳，酣春力倦，妩媚不胜，若美人微醉，风度羞涩。其四，细雨湿花，粉容红腻，鲜洁华滋，色更烟润，若美人浴罢，暖艳融酥。其五，高烧庭燎，把酒看花，瓣影红绡，争妍弄色，若美人晚妆，容冶波俏。其六，花事将阑，残红零落，辞条未脱，半落半留。兼之封家姨无情，高下陡作，使万点残红，纷纷飘泊，或扑面撩人，或浮樽沾席，意恍萧骚，若美人病怯，铅华销减。六者惟真赏者得之。又若芳草留春，翠裀堆锦，我当醉眠席地，放歌咏怀，使花片历乱满衣，残香隐隐扑鼻，梦与花神携手巫阳，思逐彩云飞动，幽欢流畅，此乐何极。

西泠桥玩落花

三月桃花，苏堤落瓣，因风荡漾，逐水周流，飘泊孤踪，多在西泠桥畔堆叠。粉销玉碎，香冷红残，片片似对骚人泣别，豪举离樽，当为高唱渭城朝雨。

天然阁上看雨

灵雨霏霏，乍起乍歇；山头烟合，忽掩青螺；树杪云蒸，顷迷翠黛，丝丝飞舞遥空，濯濯飘摇无际。少焉霞红照水，淡日西斜，峰峦吞吐断烟，林树零瀼宿雨。残云飞鸟，一望迷茫，水色山光，四照萧爽，长啸倚楼，腾歌浮白。信知变幻不常，阴晴难料，世态春雨，翻覆弄人哉！过眼尽是镜华，当着天眼看破。


四时调摄笺　夏卷

夏三月调摄总类

《礼记》曰：“南方曰夏，夏之为言假也，养之长之，假之仁也。”《太元经》曰：“夏者，物之修长也。”董仲舒曰：“阳长居大夏，以生育万物。”《淮南子》曰：“夏为衡，衡以平物，使之均也。”《汉律志》曰：“南者，任也，阳气于时任养万物，故君子当因时节宣调摄，以卫其生。”

立夏，火相；夏至，火旺；立秋，火休；秋分，火废；立冬，火囚；冬至，火死；立春，火殁；春分，火胎，言火孕于木之中矣。

臞仙月占主疾

四月立夏日，忌北风，主疾。

五月夏至，忌东风，主病。行秋令，主多疫。

六月行秋令，主多女疾。

夏月气数主属图

[image: ]


夏曰朱明、气赤而光明也。

长嬴、朱夏、炎夏、三夏、九夏、[image: ]
 夏。

天曰昊天。

风曰炎风。

节曰炎节。

草曰茂草、稚草。

木曰蔚林、茂林、密树、茂树。

心神图

[image: ]


神名丹元，字守灵。心之状如朱雀，主藏神。象如莲花下垂，色如缟映绛。生居肺中肝上对鸠尾下一寸，心脉出于中冲。中冲，左手指端去甲二分许陷者之中。

心脏夏旺论

心属南方火，为赤帝神，形如朱雀，象如倒悬莲蕊。心者，纤也，所纳纤微，无不贯注，变水为血也。重十二两，居肺下肝上，对鸠尾下一寸。注曰：胸中心口掩下鸠尾也。
 色如缟映绛，中有七孔、三毛。上智之人，心孔通明；中智之人，五孔，心穴通气；下智无孔，气明不通，无智，狡诈。心为肝子，为脾母。舌为之宫阙，窍通耳。左耳为丙，右耳为丁。液为汗，肾邪入心则汗溢，其味苦。小肠为心之腑，与心合。《黄庭经》曰：“心部之宅莲含花，下有童子丹元家，主适寒热荣卫和，丹锦绯囊披玉罗。”其声徵，其臭焦，故人有不畅事，心即焦躁。心气通则知五味，心病则舌焦卷而短，不知五味也。其性礼，其情乐。人年六十，心气衰弱，言多错忘。心脉出于中冲，生之本，神之处也，主明运用。心合于脉，其荣色也，血脉虚少，不能于脏腑者，心先死也。心合辰之己午，外应南岳，上通荧惑之精。故心风者，舌缩不能言也。血壅者，心惊也；舌无味者，心虚也；善忘者，心神离也；重语者，心乱也；多悲者，心伤也；好食苦者，心不足也；面青黑者，心气冷也；容色鲜好，红活有光，心无病也。肺邪入心则多言。心通微，心有疾，当用呵，呵者，出心之邪气也。故夏三月，欲安其神者，则含忠履孝，辅义安仁，定息火炽，澄和心神，外绝声色，内薄滋味，可以居高朗，远眺望，早卧早起，无厌于日，顺于正阳，以消暑气。逆之则肾心相争，水火相克，火病由此而作矣。


相心脏病法

心热者，色赤而脉溢，口中生疮，腐烂作臭，胸、膈、肩、背、两胁、两臂皆痛。心虚则心腹相引而痛，或梦刀杖火焰、赤衣红色之物，炉冶之事，以恍怖人。心病欲濡，急食咸以濡之，用苦以补之，甘以泻之。禁湿衣热食，心恶热及水。心病，当脐上有动脉，按之牢若痛，更苦烦煎，手足心热，口干舌强，咽喉痛，咽不下，忘前失后，宜服　五参丸。

秦艽七钱
 　人参七钱
 　丹参七钱
 　玄参一两
 　干姜三钱
 　沙参四钱
 　酸枣仁七钱


上为末，蜜丸，空心，人参汤服三四十丸，日再服。

修养心脏法

当以四月五月弦朔清旦，面南端坐，叩齿九通，漱玉泉三次，静思注想，吸离宫赤气入口，三吞之，闭气三十息，以补呵气之损。

六气治心法

治心脏用呵，以鼻渐长引气，以口呵之，皆调气如上，勿令自耳闻之。若心有病，大呵三遍。呵时，以手交叉，乘起顶上为之。去心家劳热，一切烦闷。疾愈即止，过度即损，亦须以呼字吸旺气以补之。

黄帝制夏季所服奇方

黄帝曰：“夏三月服何药？”歧伯曰：“以　补肾茯苓丸，能治男子内虚，不能饮食，健忘，悲忧不乐，喜怒无常，四肢浮肿，小便赤黄，精浊淋漓，绞痛，膀胱冷痛，阴囊湿痒，口渴饮水腹胀，皆犯五劳七伤，宜服此方。”

茯苓五钱，食不消加一钱
 　杜仲五钱，腰痛加一钱
 　山茱萸四钱，湿痒加五分
 　附子二钱，有风加五分
 　牡丹皮四钱，腹中游风加一钱
 　泽泻三钱，水气加五分
 　桂三钱，颜色不荣加五分
 　山药五钱，头风加一钱
 　地黄四钱，秋冬加一钱
 　细辛二钱，目昏加一钱
 　石斛四钱，阴湿加一钱
 　苁蓉三钱，痿黄加五分
 　生姜二钱


上一十三味，共为末，炼蜜为丸，如桐子大。每服七丸，日再服。忌房事，生冷、猪鱼等食。

心脏导引法

可正坐，两手作拳，用力左右互筑，各五六度。又以一手向上拓空，如擎石米之重，左右更手行之。又以两手交叉，以脚踏手中，各五六度，闭气为之。去心胸风邪诸疾，行之良久，闭目，三咽津，叩齿三通而止。

夏季摄生消息论

夏三月属火，主于长养。心气火旺，味属苦。火能克金，金属肺，肺主辛，当夏饮食之味，宜减苦增辛以养肺。心气当呵以疏之，嘘以顺之。三伏内，腹中常冷，特忌下利，恐泄阴气，故不宜针灸，惟宜发汗。夏至后，夜半一阴生，宜服热物，兼服补肾汤药。夏季心旺肾衰，虽大热不宜吃冷淘冰雪蜜水、凉粉、冷粥，饱腹受寒，必起霍乱。莫食瓜茄生菜，原腹中方受阴气，食此凝滞之物，多为癥块。若患冷气痰火之人，切宜忌之，老人尤当慎护。平居檐下、过廊、巷堂、破窗皆不可纳凉，此等所在虽凉，贼风中人最暴。惟宜虚堂净室，水亭木阴，洁净空敞之处，自然清凉。更宜调息净心，常如冰雪在心，炎热亦于吾心少减。不可以热为热，更生热矣。每日宜进温补平顺丸散。饮食温暖，不令大饱，常常进之。宜桂汤、豆蔻熟水，其于肥腻当戒。不得于星月下露卧兼便，睡着使人扇风取凉，一时虽快，风入腠里，其患最深。贪凉兼汗身当风而卧，多风痹，手足不仁，语言謇涩，四肢瘫痪。虽不人人如此，亦有当时中者，亦有不便中者，其说何也？逢年岁方壮，遇月之满，得时之和，即幸而免，至后还发。若遇年力衰迈，值月之空，失时之和，无不中者。头为诸阳之总，尤不可风，卧处宜密防小隙微孔，以伤其脑户。夏三月，每日梳头一二百下，不得梳着头皮，当在无风处梳之，自然去风明目矣。

《养生论》曰：“夏谓蕃秀，天地气交，万物华实，夜卧早起，无厌于日。使志无怒，使华成实，使气得泄。此夏气之应，养长之道也。逆之则伤心，秋发痎疟，奉收者少，冬至病重。”

又曰：“夏气热，当食菽以寒之，不可一于热也。禁饮温汤，禁食过饱，禁湿地卧并穿湿衣。”

“夏三月，丁巳、戊申、己巳、丑未辰日宜炼丹药。”

“夏三月，头卧宜向南，大吉。”

“夏三月，六气十八候皆正长养之令，勿起土、伐大树。”

《千金方》曰：“夏七十二日，省苦增辛，以养肺气。”

《内经》曰：“夏季不可枕冷石并铁物取凉，大损人目。”

陶隐居曰：“冰水止可浸物，使驱日晒暑气。不可作水服，入腹内，冷热相搏，成疾。若多着饴糖拌食，以解酷暑亦可。”

《书》曰：“夏至后，秋分前，忌食肥腻、饼臛、油酥之属，此等物与酒浆瓜果极为相妨，夏月多疾以此。”

又曰：“夏勿露卧，令人皮肤成癣，或作面风。”

又曰：“夏伤暑热，秋必痎疟。忽遇大寒，当急防避。人多率受，时病由此而生。”

《参赞书》曰：“日色晒热石上凳上，不可便坐，搐热生豚疮，冷生疝气。人自大日色中热处晒回，不可用冷水洗面，损目。伏热在身，勿得饮冷水及以冷物激身，能杀人。”

《书》云：“五六月深山涧中停水，多有鱼鳖精涎在内，饮之成瘕。”

《养生论》曰：“夏日不宜大醉。清晨吃炒葱头酒一二杯，令人血气通畅。”

又曰：“风毒脚气因肾虚而得，人生命门属肾，夏月，精化为水，肾方衰绝，故不宜房色过度，以伤元气。”

《金匮要略》曰：“夏三月不可食猪心，恐死气犯我灵台耳。宜食苦荬以益心。”

《千金翼方》曰：“夏三月丙丁日，戒夫妇容止。”

《养生论》曰：“夏月宜用五枝汤洗浴，浴讫，以香粉傅身，能驱瘴毒，疏风气，滋血脉，且免汗湿阴处，使皮肤燥痒。”

五枝汤方

桑枝　槐枝　桃枝　柳枝各一握
 　麻叶半斤，煎汤一桶，去渣，温洗，一日一次。

傅身香粉方

用粟米作粉一斤，无粟米，以葛粉代之。加青木香　麻黄根　香附子炒
 　甘松　藿香　零陵香

以上各二两，捣罗为末，和粉拌匀，作稀绢袋盛之，浴后扑身。


夏三月合用药方

豆蔻散

治夏月多冷气发动，胸膈气滞，噎塞，脾胃不和，不思饮食。

草豆蔻四两，同生姜四两炒香黄为度，去姜用
 　大麦芽十两，炒黄
 　神曲四两，炒黄
 　甘草四两，炙
 　干姜一两，炮


上为末，每服一钱，如点茶吃，不计时服。

苁蓉丸

平补下元，明目，妙甚。

苁蓉四两，酒洗去心内白汁
 　巴戟二两
 　菊花二两
 　枸杞二两


上炼蜜为丸，桐子大。每服二十丸，盐汤下。

诃子散

治脾胃忽生冷气，腹胀满疼闷，泄泻不止。

诃子皮五个
 　大腹五个，去外皮
 　甘草五钱，炙
 　白术五钱
 　草豆蔻十四个，面包炒黄，去面用
 　人参五钱


上为末，每服二钱，水一盏，入枣二个、生姜一小片，同煎至六分，温服。

棱术散

夏日因食冷物，气积膈滞，或心腹疼痛等症，宜常服之。

用京三棱三两，湿纸裹煨热透，另捣
 　莪术二两，同上制
 　乌药三两，去皮
 　甘草三两，炙
 　陈皮二两，用厚朴亦可


上为末，每服一钱，盐汤调下，不拘时服。

四顺丸

老人百疾。

神曲四两，入生姜二两去皮，一处杵作饼子焙干
 　甘草一两，炙黄
 　草豆蔻一两五钱，先炮熟去皮细剉用
 　大麦芽二两，炒黄


上为末，盐汤服一钱。

橘红散

夏月消食和气。

广陈皮用一斤，汤浸洗五七次，布包压干，又用生姜半斤，取自然汁，将皮拌匀一宿，焙干，称一斤
 　肉豆蔻一两
 　甘草二两


上，将甘草同白盐三四两同炒，候盐红色、草赤色为度，共橘皮为末。用茶点服，一钱一次。

太上肘后玉经八方

 巽卦东南　龟台王母四童散方

辰砂四两，本方原用伏火丹砂六两，一时难得，且未当轻用
 　胡麻四两，净，九蒸九暴，炒微黄
 　天门冬四两，去心
 　茯苓六两
 　白术四两
 　黄精六两
 　桃仁四两，去皮


上七味，合为末，炼蜜为丸，捣万余下。夏月丸服，余月散服。如桐子大，每二十丸。能服八年，颜如婴童，肌如凝脂。

 离卦正南　彭君麋角粉方

每用麋角注曰：糜，鹿之大者，角丫叉不齐，白如象牙，出水泽中，非山兽也。大者二十斤一付，生海边
 取用一两，具解为寸段，去心中黑血色恶物，用米泔浸之，夏三日冬十日一换。泔浸约一月以上，似欲软即取出。入甑中蒸之，覆以桑白皮，候烂如蒸芋，晒干，粉之。入伏火硫磺一两，以酒调三钱一服。此方彭祖服之，得寿成仙。有人于鹄鸣山石洞中得石刻方，与此同也。

四月事宜

《孝经纬》曰：“谷雨后十五日，斗指巽，为立夏。物至此时，皆假大也。后十五日，斗指己，为小满。小满者，言物长于此，小得盈满也。律名中吕。”《白虎通》曰：“中吕何言？阳气极将，彼故复中难之也。”《晋志》曰：“吕者，助也，阴助成阳之功也。四月建巳，巳者，起也，物至于此，毕尽而起也。”《西京杂记》曰：“阳德用事，和气皆阳，为正阳之月。”又曰：“阳虽用事，而阳不独存，纯阳凝于无阴，亦谓之曰阴月。”《文选》称为除月，又曰首夏，维夏。

“是月，每清晨吃葱头酒一二杯，令血气通畅。”

“收书，于未梅雨时，开阁厨晾燥，随即闭门，内放七里香花或樟脑，不生蠹鱼。”

“收画，未梅雨前，逐幅抹去蒸痕，日中晒晾令燥，紧卷入匣，以厚纸糊匣口四围，梅后方开。匣须杉木桫木为之，内不用纸糊，并油漆，以避霉气。”

避蚊方：用鳗鱼晒干，于室中烧之，可少解其横。

“是月伐木不蛀。”

《月令纂》曰“：是月于鱼池中纳一神守，则鱼不走。养鲤善飞，尤为紧要。”神守，即今之团鱼也。


《冯氏口谈》曰：“戎衣同花椒卷收，或芫花末糁之，则不蛀。一用出缸蓝布包之亦妙。风领暖耳，包藏瓮中，密封瓮口，毛决不脱。”

《月录》曰：“洗葛衣，用梅叶揉碎洗之，经夏不脆。忌用木盆，否则黑，以磁器洗之。”

《内景经》曰：“是月食莼菜鲫鱼作羹，开胃。”

《灵宝经》曰：“是月八日，宜修启寿斋。”

“是月初二、十六、十八、十九日，拔白生黑。”

《云笈七签》曰：“木瓜善治转筋，病者不必服此，但口呼木瓜二字，其病即瘥。”

《月令纂》曰：“是月初四日，七日八日九日，取枸杞煎汤沐浴，令人不老，肌肤光泽。”

《云笈七签》曰：“是月望后，宜食　桑椹酒，治风热之疾。亦可造膏，用桑椹取汁三斗，白蜜四两，酥油一两，生姜汁二两，以罐先盛椹汁，重汤煮汁到三升，方入蜜、酥、姜汁，再加盐三钱，又煮如膏，磁器收贮。每服一小杯，酒服。大治百种风疾。”

《千金月令》曰：“四月节内，宜服暖，宜食　羊肾粥。其法：先以菟丝子一两，研煮取汁一两，滤净，和面切煮。将羊肾一具切条，葱炒作臛食之，补肾，疗眼暗赤肿。”

“此月宜晚卧早起，感受天地之精气，令人寿长。”

《月令》曰：“四月十五日取浮萍一两，麻黄去根，桂心、附子炮去脐皮，各五钱，捣为末。每用一两药末，入生姜二片，葱头二个，煎至八分，热服，盖暖取汗，治时行热病。”


四月事忌

《摄生月令》曰：“四月为乾，生气在卯，死气在酉，不宜用巳日时，犯月建，百事不吉。”

又曰：“初九、二十五，忌裁制交易。”

《白云杂忌》曰：“是月勿食雉，令人气逆。勿食鲤，能害人。”

《千金方》曰：“勿令韭菜同鸡肉食，暴死者尤不可食，作内疽，生胸臆中。勿食诸物之心，勿大醉，勿食葫，伤人神，损胆气，令人喘悸，胁肋气急。勿食生蒜，伤人。更禁男女同房，忌纯阴用事。葫即葫荽也。
 ”

《云笈七签》曰：“是月八日，不宜远行。宜清心斋沐，必得福庆。”

又曰：“是月忌暴怒伤心，秋必为疟。自夏至至九月，忌食隔宿肉菜之物，忌用宿水洗面漱口。”

孙真人曰：“是月初五日，忌见一切生血，勿食生菜。初八日、十六日，忌嗜欲，犯之夭寿。”

《杨公忌》曰：“是月初七日不宜问疾。”

四月修养法

孟夏之月，天地始交，万物并秀，宜夜卧早起，以受清明之气。勿大怒大泄。夏者，火也，位南方，其声呼，其液汗，故怒与泄为伤元气也。卦值乾，乾者，健也，阳之性，天之象也。君子以自强不息。生气在卯，坐卧行动宜向正东方。

孙真人曰：“是月肝脏已病，心脏渐壮，宜增酸减苦，以补肾助肝，调养胃气。勿受西北二方暴风，勿接阴以壮肾水，当静养以息心火。勿与淫接，以宁其神，以自强不息，天地化生之机。”

《月令》曰：“君子斋戒，处必掩身，毋躁，止声色，毋进御，薄滋味，毋违和，节嗜欲，定心气。”

《内丹秘要》曰：“姤月为一阴始生之月也。阴气方生，喻身中阴符起缩之地。灵丹养成入口中，当驯致其道，遂归丹田，不可慌忙急速。”

《保生心鉴》曰：“五月属火，午火大旺，则金气受伤。古人于是时独宿，淡味，兢兢业业，保养生脏，正嫌火之旺耳。”

《灵剑子》导引法

补心脏坐功之法有二：一势，正坐斜身，用力偏敌如排山势，极力为之，能去腰脊风冷，宣通五脏六腑，散脚气，补心益气。左右以此一势行之。二势，以一手按[image: ]
 ，一手向上，极力如托石，闭气行之，左右同行。去两胁间风毒，治心脏，通和血脉。

陈希夷孟夏二气导引坐功图势

立夏四月节坐功图

运主少阴二气。

时配手厥阴心胞络风木。

坐功：每日以寅卯时闭息瞑目，反换两手抑掣两膝各五七度，叩齿，吐纳，咽液。

治病：风湿留滞，经络肿痛，臂肘挛急，腋肿，手心热，喜笑不休杂症。

小满四月中坐功图

运主少阳三气。

时配手厥阴心胞络风木。

坐功：每日寅卯时正坐，一手举托，一手拄按，左右各三五度，叩齿，吐纳咽液。

治病：肺腑蕴滞邪毒，胸胁支满，心中澹澹大动，面赤鼻赤，目黄，心烦作痛，掌中热诸痛。


五月事宜

《孝经纬》曰：“小满后十五日，斗指丙，为芒种。后十五日，斗指午，为夏至。曰芒种者，言有芒之谷可播种也。夏至者，言万物于此，假大而极至也。”《白虎通》曰：“律蕤宾。蕤者，下也；宾者，敬也，言一阴始生萎靡，阳不资以为用，如宾在外，而不为内主也。”《乐志》曰：“辰为午，午者，长也，大也，言物皆长大也。”《吴子夜四时歌》曰：“是月为郁蒸，为仲暑。”东坡诗曰：“云飞龙御月。”

《玄枢经》曰：“是月天道西北行，作事出行俱宜向西北，吉。”

《荆楚记》曰：“五日，以艾缚一人形悬于门户上以辟邪气。以五采丝系于臂上，辟兵厌鬼，且能令人不染瘟疫。口内常称游光厉鬼四字，知其名则鬼远辟。”

《云笈七签》曰：“五月并十二月晦日，正月中，常宜焚烧　杀鬼丹。方：

鬼箭　蜈蚣　牛黄　野葛　雄黄　雌黄　硃砂　黎芦　鬼比目　桃仁　乌头　附子　半夏　硫黄　巴豆　犀角　鬼臼　麝香　白术　苍术各等分


共二十味，为末，用菵草汁为丸，否用糊汁亦可，丸如鸡子大，每焚一丸，百邪皆灭。

《道藏》灵宝辟瘟丹方

苍术一斤
 　降香四两
 　雄黄二两
 　硃砂二两
 　硫黄一两
 　硝石一两
 　柏叶八两
 　菖蒲根四两
 　丹参二两
 　桂皮二两
 　藿香二两
 　白芷四两
 　桃头四两，五月五日午时收
 　雄狐粪二两
 　蕲艾四两
 　商陆根二两
 　大黄二两
 　羌活二两
 　独活二两
 　雌黄一两
 　赤小豆二两
 　仙茅二两
 　唵叭香无亦可免


以上二十四味，按二十四气，为末，米糊为丸，如弹子大，火上焚烧一丸。

太仓公避瘟丹方太仓公乃齐之神医淳于意也


凡官舍旅馆，久无人到，积湿积邪容易侵入，制此爇之，可以远此。宜于五六月，终日焚之，可以避瘟远邪。

苍术一斤
 　台芎八两
 　黄连八两
 　白术八两
 　羌活半斤
 　川芎四两
 　草乌四两
 　细辛四两
 　柴胡四两
 　防风四两
 　独活四两
 　甘草四两
 　藁本四两
 　白芷四两
 　香附子四两
 　当归四两
 　荆芥四两
 　天麻四两
 　官桂四两
 　甘松四两
 　干姜四两
 　三奈四两
 　麻黄四两
 　牙皂四两
 　芍药四两
 　麝香三分


上为末，煮红枣肉为丸，如弹子大。每用一丸焚烧。

《千金月令》曰：“是月取浮萍阴干，和雄黄些少，烧烟去蚊。火烧枣子安床下，辟狗蚤。”

《纂要》曰：“五月五日采艾，治百病。”

《琐碎录》曰：“五日，硃砂写荼字倒贴，辟蛇蝎；写白字倒贴柱上，辟蚊虫。写仪方二字倒贴亦妙。”

又曰：“午时将灯草浸油内，望太阳咒曰：天上金鸡吃蚊子脑髓液。念七遍，吸太阳气吹于灯草上，夜点灯草，照蚊皆去。”

吕公曰：“五日午时，韭菜地上，面东不语，取蚯蚓泥藏之。即蚯蚓粪也，圆如碎珠，粒粒成块，即此物也。
 遇鱼骨鲠喉，用此少许擦咽喉外皮，即消。”

《广惠方》曰：“五日，取晚蚕蛾装一节竹筒内，开眼处封贮，待其干死。遇竹木刺伤者，以些少涂之，即出。更有别用，如此方可收得。”

《杂记》曰：“以青蒿草捣汁，和石灰作饼子，阴干收起，遇刀斧伤者，涂之立效，愈后无痕。又一方：采百草头，捣汁，和石灰作块子，凿大桑树上一孔，纳灰饼在内，待百日后取出，曝干为末，傅金疮，神效。”

“五月五日宜合　紫金锭、保生锭子，治小儿疾。方在医书录。内府此日用雄黄研末，少加朱砂，收真蟾酥作杵，阴干。凡遇恶毒初起，以唾磨搽，微痛，立消。”

《琐碎录》曰：“五日，取鳖爪著衣领中，令人不忘。”

《千金方》曰，“五日日未出时，取东向桃枝刻作小人形，著衣领中，令人不忘。”

《养生杂忌》曰：“病目者以红绢盛榴花拭目，弃之，谓代其病。凡红物皆可。”

又云：“五日，取莴苣菜原窠或叶置厨柜内，不生蛀虫。置毛褐衣内亦妙。”

《千金方》云：“五日，取葵子微炒为末，患淋者食前温酒服一钱，立愈。”

又云：“取鲤鱼枕骨烧灰，治久痢如神。”

《云笈七签》：“五月一日取枸杞煎汤沐浴，令人不老不病。五日以兰汤沐浴亦可。初四初七初八日沐浴，吉。”

《玄枢经》曰：“初九日沐浴，令人长命。”

高子曰：五月五日午时，修合药饵者，以天罡此时正塞鬼户。《斗柄诀》以月月尝加戌，五月每日戌时天罡指午，亥时指未，自未轮转。五日午时，正指艮宫，为鬼户也。故用此时合药甚效，又为天中之节。

《养生论》曰：“五月五日宜合　截疟鬼哭丹。用上好白砒五钱，研细入铁铫内，以寒水石一两为末围定，然后以磁碗盖定，用湿纸作条封碗合缝，炭火炙铫，烟出薰纸条黄色即止。取放纸上，置泥地出火气一时，取研为细末。入冰片一分，麝香一分，共研，蒸饼为丸，桐子大，朱砂为衣。每服一丸，临发日，神前香炉上薰过，朝北，井花水吞下。忌食鱼面生冷十日，永不再发。合时不令妇女孝服人见。妇人有病，令丈夫捻入口中吞下，立效，又不吐泻，真妙剂也。”

《简易方》曰：“用独蒲蒜同真飞丹捣和为丸，圆眼大，治疟。临发，用一丸，井花水面东吞服，即愈。”

《保生月录》：“是月十一日天仓开，宜入山修道。”

《简易方》曰：“疫气时行，用管仲置水缸内，食水不染。十二月除夕同此。”

《本草》云：“五日取露草百种，阴干，烧为灰，以井水炼成膏，再用严醋和为饼子，腋下挟之，干即换去。五遍，能治腋下臭气，又能抽出一身中疮积毒气。挟完，即以小便洗腋下干净，最效。”

《救民方》曰：“中风牙紧，不能下药，用冰片、天南星，五日午时合起。遇病以指蘸药擦大牙，左右二三十擦，口自能开，方下别药治之。”

《长生要录》曰：“五月五日有雨，急破竹一二株，内有神水沥，和獭肝为丸，治心腹积聚。”

又曰：“是日取葛根为末，疗金疮断血，除疟。取猪牙烧灰，治小儿惊痫，并涂蛇伤。”又云：“取蝙蝠倒挂晒干，和官桂、薰陆香烧之，避蚊。”

《家塾事亲》曰：“巳丑卯辰日祀灶以猪首，吉。五月朔日，不宜出钱财。”

《万氏家抄》曰：“五日，取虾蟆晒干收起，纸包红绢袋盛，疟发，早男左女右臂上挂带，勿令知之，立愈。”

《礼仪志》：“夏至浚井能改水。朱索缚柳杞桃，结印为门户饰，可止恶气。”

“十三日，竹醉日，可移竹，易活。夏至淘井，可去瘟疫。”“五月五日取冢上泥并砖石一块回家，以小瓶盛埋门外阶下，合家不患时症。”

《抱朴子》曰：“五日，硃书赤灵着心前，辟兵去瘟，去百病。此即治百病符也。”正月元日佩即此符。

赤灵符式



《本草》云：“五日采苋菜加马齿苋为末，等分，产妇服之易产。”

《云笈七签》曰：“五日，不可见血物。”

《博济方》云：“五日午时，或腊月三十日，收猪心血，同黄丹、乳香相和为丸，鸡豆大，以红绢盛挂门上。如有产妇子死腹中者，令酒磨一丸，即下。”

“五月取桃仁一百个，去皮尖，研细，入黄丹二钱，丸如桐子大，治疟。发日，面北用温酒或井花水吞下三丸即绝。”

《琐碎录》：“五日清晨，取白矾一块，自早晒至晚，收之。百虫咬伤，以些少涂之即止，又能消毒。取独蒜，不分瓣蒜也，捣烂涂面皮手脚，一年不生恶疮，及冬月不作冻疮，神验。不可多擦。”

《卫生方》云：“五日，收百草头晒干为细末，用纸包收起。临用取一撮白纸封好，用红布绢拴定，令患疟人以眼按臂，面北，男左女右系臂上股，勿令病人知为何物，极有应验。”

又曰：“五日，采蜀葵花赤白二色，收起阴干。赤者治妇人赤带，白治白带。”

又曰：“取鸡肠草阴干，烧灰，治积年恶疮，极效。采无花果阴干，治咽喉诸疾。”

《云笈七签》曰：“五日午时，取天落水磨硃写一龙字，明年若又雨，取水磨墨写一龙字，如钱大，二字合作一小丸。妇人难产，乳香汤吞之；生出，男左女右手中握字丸即下。如次年无雨，前字无用矣。每年须写百字以济人。”

《本草图经》曰：“五月收杏去核，自朝蒸之，至午而止。以微火烘之收贮，少加糖霜可食。驻颜，故有　杏金丹之说。不宜多食。”

“五日午时，饮　菖蒲雄黄酒，避除百疾而禁白虫。”

《琐碎录》曰：“五日并夏至日，有患嗓臭者，于日未出时，汲井花水一盏，作三嗽，吐门阃里，如此三十日，口臭永除矣。”

《吕公岁时记》曰：“夏至一阴生，宜服饵制过硫黄，以折阴气。”

《千金方》曰：“五月二十七日宜服　五味子汤。取五味子一合，捣，置小瓶中，以百滚汤入蜜少许，即封口，置火边良久乃服，生津止渴。”

“二十日采小蒜曝干，治心烦痛，解诸毒，又治小儿丹疹。”

“夏至后宜浚井改水，以去瘟病。”

“是月十六日、二十日，宜拔白。”

《洛阳记》：“午日造术羹艾酒，以花丝楼阁插鬓赠遗，造辟瘟扇。”

《文昌杂录》曰：“端午日走马，谓之藉柳。”

《保生余录》曰：“五月取萤火虫二七枚，撚白发能黑。”

《千金方》曰：“多采苍耳阴干，置大瓮中，能避恶气。若有时疫发生，即取为末，举家服之，不染。若病胀满，心闷发热，即服此。又能杀三尸九虫。”

《救民易方》曰：“五月五日、六月六日、九月九日采豨签草，即白花菜是也，去根、花并子净，用茎叶入甑，九蒸九曝，层层洒酒与蜜水，蒸完极香。为末，蜜丸皂角子大。每服五七丸，米汤下。服至百日，去周身瘫痪风疾，口眼歪斜，涎痰壅塞，久卧不起。又能明目，白发变黑，筋力强健，效不可言。”

《万氏家抄》曰：“五日午时采鸡肠草，晒干为末、齿痛热肿者，擦之立愈。”《千金月令》曰：“五日取瓦上青苔或百草霜，入盐漱口，效。或水煮羊蹄根，或醋煮川椒，俱能治齿百疾。”

《灵宝经》曰：“是月五日，可修续命斋。”

《太上净明御瘟经略》曰：“天地无私，陶铸万物，本无善恶，世人自私，故生灾祸。饮食不忌，服炼不时，善既无闻，过则可述。司罚之神，得而窥测，布此毒气，一及成疾。不悟愆尤，不能保护，反怨道咎师，其疾愈甚。大凡四时调养，务在得中，服药吐纳以生正气。我有神符，使其佩服，合免斯难。兼有秘咒，每日能斋而诵之，神将日夜护卫，瘟毒百神皆知其为太上弟子，畏而敬之。诵至百遍，百鬼头破脑裂而散。咒曰：唵[image: ]
 乌可切
 暮秖音只
 混[image: ]
 音马
 [image: ]
 音吕
 [image: ]
 音歆
 。

《九天高明大使神功妙济真君驱瘟遣疫消灾真符》：书符以朱书黄素，左手五雷诀，右手举笔，咒曰：洞天赤文，丹灵曜虚，驱瘟摄毒，奉命天书，金箓玉简，嵬鬼悉驱，太上有敕，元君安居，急急如太虚紫清律令敕。”

《北极黑煞天丁五方杀瘟神符》：书符须澄心静虑，存自己精气神三者，上与北斗三台星合，一元真气入笔，默诵咒曰：魁[image: ]
 魋[image: ]
 魓[image: ]
 魒尊帝星君律令敕。七遍，每符一道，诵咒七遍，令病家至诚贴之。

法用天罡日制白杨木板五块，长一尺五寸，阔三寸六分，小尺，朱书后符五道于上。凡人家瘟疫传染不绝，以此安镇宅中五方，或钉壁上，病除乃烧五符。出《道藏·北极驱瘟真经》。

辟瘟符式

中方右部天丁主杀中方戊己黄瘟之鬼神符

东方上部天丁主杀东方甲乙青瘟之鬼神符

南方中部天丁主杀南方丙丁赤瘟之鬼神符

西方下部天丁主杀西方庚辛白瘟之鬼神符

北方左部天丁主杀北方壬癸黑瘟之鬼神符



天罡日立成

正月巳日　二月子日　三月未日　四月寅日　五月酉日六月辰日　七月亥日　八月午日　九月丑日　十月申日　十一月卯日　十二月戌日


五月事忌

“五月用事，不宜用午，犯月建，百事不吉。”

“十五、二十五日，忌裁衣交易。”

《经》曰：“五月初五、初六、初七、十五、十六、十七、二十五、二十六、二十七日为之九毒，戒夫妇容止。勿居湿地，以招邪气。勿露卧星月之下。”

《问礼俗》云：“五月俗称恶月。”按《月令》仲夏阴阳交，生死之分，君子节嗜欲，勿任声色。

《金匮要略》云：“勿食韭菜，令人乏力，损目。勿食生菜。”

《酉阳杂俎》曰：“五月蜕精神，不可上屋，令人魂魄不安。”

《太平御览》：“《异苑》曰：五月勿晒床荐席。”

《月令图经》：“勿食浓肥，勿食煮饼。可食温暖之物。”

《千金方》云：“勿食獐鹿马各兽肉，伤人神气。”

《本草》云：“勿食山泽中水，勿食木成核果，勿食蛇鳝，勿食羊蹄。”

《保生心鉴》：“是月勿下枯井及深阱中，多毒气。先以鸡毛探之，若毛下旋舞者，即是有毒，不可下也。”

《济世方》曰：“五月不可多食茄子，损人动气。茄属土耳。”

《岁时记》曰：“勿食菘菜，发皮肤风痒。”

《保生月录》曰：“茉莉花勿置床头，引蜈蚣，当忌。李子不可与蜜、雀肉同食，损五脏。”

《千金方》曰：“小儿不可弄槿花，惹病痁。槿为疟子花。五月勿食鲤，多发风。勿食其脑。鲤鲊不可同小豆藿、桂、猪肝同食，损人。”

《类摘良忌》云：“江鱼即黄鱼也，不可与荞麦食，令人失音。枇杷不可同炙肉热面同食，令人患热发黄。桃子不可与鳖同食。”

《便民图纂》曰：“甜瓜沉水者杀人，多食，阴下作痒生疮。患脚气，食之永不愈。双蒂者杀人，且此物不可与油饼同食。”

五月修养法

仲夏之月，万物以成，天地化生，勿以极热，勿大汗，勿曝露星宿，皆成恶疾。忌冒西北之风，邪气犯人。勿杀生命。是月，肝脏已病，神气不行，火气渐壮，水力衰弱，宜补肾助肺，调理胃气，以顺其时。卦值姤，姤者，遇也，以阴遇阳，以柔遇刚之象也。生气在辰，宜坐卧向东南方。

孙真人曰：“是月肝脏气休，心正旺，宜减酸增苦，益肝补肾，固密精气。卧早起早，慎发泄，五日尤宜斋戒静养，以顺天时。”

《保生心鉴》曰：“午火旺则金衰，于时当独宿，淡滋味，保养生脏。”

《养生纂》曰：“此时静养毋躁，止声色，毋违天和，毋幸遇，节嗜欲，定心气。可居高明，可远眺望，可入山林，以避炎暑，可坐台榭空敞之处。”

《灵剑子》导引法

常以两手合掌，向前筑去，臂腕如此七次，淘心脏风劳，散关节滞气。

陈希夷仲夏二气导引坐功图势

芒种五月节坐功图

运主少阳三气。

时配手少阴心君火。

坐功：每日寅卯时，正立仰身，两手上托，左右力举各五七度，定息叩齿，吐纳咽液。

治病：腰肾蕴积虚劳，嗌干心痛欲饮，目黄胁痛，消渴善笑，善惊善忘，上咳，吐下，气泄，身热而脘痛，心悲，头项痛，面赤。

夏至五月中坐功图

运主少阳三气。

时配少阴心君火。

坐功：每日寅卯时跪坐，伸手义指屈指，脚换踏左右各五七次，叩齿，内清吐浊咽液。

治病：风湿积滞，腕膝痛，臑臂痛，后廉痛厥，掌中热痛，两肾内痛，腰背痛，身体重。


六月事宜

《孝经纬》曰：“夏至后十五日，斗指午，为小暑。后十五日斗指未，为大暑。小大者，就极热之中分为大小，初后为小，望后为大也。律林钟，林者，众也，万物成熟，种类众多。”《乐志》曰：“月辰为未，未者，味也，万物向成，咸有味也。”《要纂》曰：“六月为徂暑。”

《玄枢》曰：“是月天道东行，作事出行俱宜向东，吉。”

“其月遇土旺，戊日祭中霤之神。”

是月宜饮乌梅酱、木瓜酱、梅酱、豆蔻汤以去渴。方俱见前。

三伏日宜服　肾沥汤。治男子虚羸、五劳七伤、风湿脏虚、耳聋目暗。方：

干地黄六分
 　黄芪六分
 　茯苓六分
 　五味子四分
 　羚羊角四分
 　桑螵蛸三两，炙
 　地骨皮一两
 　桂心一两
 　门冬五分，去心


磁石一钱三分
 打碎，水洗，令黑汁出尽为止。羊肾二个，猪肾亦可，去脂膜，切如柳叶，以水四升，先煮去水升半，即掠去水上肥沫及肾滓，取汁煎诸药，澄清去滓，分为三服。三伏日各服一料，随人加减亦可。忌食大蒜、生葱、冷陈滑物。空心平旦服之。

《养生杂纂》曰：“老人气弱，当夏之时，纳阴在内，以阴弱之腹，当肥冷之物，则多成泄泻，一伤真气，卒难补复。不宜燥热补药，惟用平补温和之剂，如八味丸之类，以助元气。”

《云笈七签》曰：“六月六日，沐浴斋戒，绝其营俗。”

《关西旧俗志》曰：“六月六日，取水收起，净瓮盛之，一年不臭。用以作醋酱腌物，一年不坏。”

《真诰》曰：“十九日、廿四日拔白，永不生。”又云：“初三、初四、十八、廿八日拔白亦可。”

《四时纂要》曰：“是月初一日、初七、初八、二十一日沐浴，去疾禳灾。”

《七签》曰：“是月二十七日，取枸杞煎汤沐浴，至老不病。”

《荆楚记》：“六月伏日，宜作汤饼食之，名为辟恶。”

旧俗曰：“造酱用三伏黄道日浸豆，黄道日拌黄，用草乌五七个，切作四片，撒上，其蛆尽死。”

《农桑撮要》曰：“是月剩饭，用苋菜盖之，过夜不馊。”

《山居四要》曰：“养鱼池中，是月宜纳二神守以护鱼。”

“治水泻百病，用乌蔺子六月六日同面炒黄，等分为末，米饮调服二钱。”

《琐碎录》曰：“宜食苦荬，以益心气。”

《家塾事亲》曰：“西瓜性温，熟者可食，解暑，名白虎汤。”

《千金月令》云：“是月可食乌梅酱止渴。方用乌梅捣烂，加蜜适中，调汤微煮饮之。水泻渴者，以梅加砂糖、姜米饮之，不渴。”

《便民图纂》曰：“六月六日，用井花水，以白盐淘于水中作卤，新锅仍煎作白盐，以此盐擦牙毕，以水吐手心内洗眼，虽老犹能灯下读书。”

《抱朴子·养生书》云：“三伏内用甘草一钱，好明白滑石六钱，为末，和水饮之，名　六一散，令人免中暑泄泻。”

三伏内服　十味香薷饮方：

香薷数年陈者，一两
 　人参　陈皮　白术炒
 　白扁豆炒
 　茯苓　黄芪　木瓜　厚朴姜汁浸
 　甘草各五钱


共为饮片，水煎停冷服之。或为细末，水调一二钱服。

三伏时，用门冬、五味子、人参泡汤代茶，谓之　参麦散。消渴生津。

《济世仁术》曰：“六月极热，可用扇急扇手心，则五体俱凉。”

《抱朴子》曰：“三伏中，用黄芪、茯苓煎膏，入甘草末二分，以井凉水调服。治谵狂，大消暑热毒气。”

又方：　木瓜酱，用木瓜十两，去皮细切，以汤淋浸，加姜片一两，甘草二两，紫苏十两，盐一两。每用些少泡汤，沉之井中，候极冷饮之。

又方：　梅酱吃水方，用黄熟梅十斤，蒸烂去核，将肉秤有几斤，每斤加盐三钱，加紫苏干者一两，干姜丝二钱，甘草三钱，搅匀，日中大晒，待红黑色收起。用时，加白豆仁、檀香些少，饴糖调匀，和水服，最解暑渴。

又，　桂酱、沉香熟水，俱载《饮食笺》内。

《琐碎录》曰：“暑月不可露卧，勿沐浴当风，慎贼邪之气侵人。”

又曰：“其月无冰，不可以凉水阴冷作冰饮。水热生涎者勿饮，能杀人。”

《玄枢经》：“是月勿斩伐草木，勿动土，勿举大事，以摇养气。”

《养生仁术》曰：“勿专用冷水浸手足，防引起狂邪之风犯之，令人疯病，体重气短，四肢无力。”

《食治通说》：“夏月不宜饮冷，何能全断？但勿宜过食冷水与生硬果、油腻、甜食，恐不消化，亦不宜多饮汤水。人能自慎，省食煎炒、咸腊、炙煿之物，自然津液常满，何必戒饮。”

《便民纂》曰：“途中一时中暑身死者，不可用冷水灌沃，急就道上取热土，填于死者脐上成堆，中间拨开作一孔，令人撒尿浇入脐孔。次用生姜、大蒜捣烂，热汤送下，即活。”

《琐碎录》曰：“暑月瓮坛大日晒热，不可即取盛装饮食，恐收暑气。”

《杨公忌》曰：“初三日不宜问疾。”

《灵宝经》曰：“六月六日，宣修清暑斋。”

六月事忌

《月令》曰：“六月选用日时，不宜用未，犯月建，百事不利。初一日，忌经营。初十、二十日，忌交易裁衣。”

《仙志戒》曰：“六月六日，忌取土开掘。”

《四时纂要》曰：“三伏日不可嫁娶，伤夫妇，不吉。”

《云笈七签》曰：“六月二十四日，忌远行，水陆俱不可往。”

《四时纂》曰：“是月勿饮山涧泽水，令人患瘕。”

《千金方》曰：“勿食韭，令人目昏。勿食羊肉，伤人神气。勿食野鸭鹜鸟，勿食雁，勿食茱萸，勿食脾。乃是季月，土旺在脾故也，俱宜戒之。”

《云笈七签》曰：“六月勿食羊血，伤人神魂，少志健忌。勿食生葵，必成水瘕，且为犬啮，终身不瘥。”


六月修养法

季夏之月，发生重浊，主养四时，万物生荣，增咸减甘，以滋肾脏。是月肾脏气微，脾脏独旺，宜减肥浓之物，益固筋骨。卦值遁，遁者，避也，二阴浸长，阳当避也，君子庄矜自守。生气在巳，坐卧宜向南方。

孙真人曰：“是月肝气微弱，脾旺，宜节约饮食，远声色。此时阴气内伏，暑毒外蒸，纵意当风，任性食冷，故人多暴泄之患。切须饮食温软，不令太饱，时饮粟米温汤、豆蔻熟水最好。”

《内丹秘诀》曰：“建未之月，二阴之卦，是阴气渐长，喻身中阴符，离去午位，收敛而下降也。”

《灵剑子》导引法

端身正坐，舒手指，直上反拘。三举，前屈，前后同行。至六月半后用之。去腰脊脚膝痹风，散膀胱邪热。

陈希夷季夏二气导引坐功图势

小暑六月节坐功图

运主少阳三气。

时配手太阴脾湿土。

坐功：每日丑寅时，两手踞地，屈压一足，直伸一足，用力掣三五度，叩齿，吐纳咽液。

治病：腿膝腰髀风湿，肺胀满，嗌干，喘咳，缺盆中痛，善嚏，脐右小腹胀引腹痛，手挛急，身体重，半身不遂偏风，健忘，哮喘，脱肛，腕无力，喜怒不常。

大暑六月中坐功图

运主太阴四气。

时配手太阴肺湿土。

坐功：每日丑寅时，双拳踞地，返首向肩引作虎视，左右各三五度，叩齿，吐纳咽液。

治病：头项胸背风毒，咳嗽上气，喘渴烦心，胸膈满，臑臂痛，掌中热，脐上或肩背痛，风寒汗出，中风，小便数欠，淹泄，皮肤痛及麻，悲愁欲哭，洒淅寒热。

脾神图

经曰脾旺于卯季附心下故图列于夏后

神名常在，字魂庭。脾之状如神凤，主藏魂，象如覆盆，色如缟映黄。正掩脐上近前，横覆于胃。脉出于隐白。

隐白，左足大指端侧去甲角如韭叶。

脾脏四季旺论

脾脏属中央土，旺于四季，为黄帝，神肖凤形，坤之气，土之精也。脾者，裨也，裨助胃气。居心下三寸，重一斤二两，阔三寸，长五寸。脾为心子，为肺母，外通眉阙，能制谋意辩，皆脾也。口为之宫，其神多嫉。脾无定形，主土阴也。妒亦无准，妇人多妒，乃受阴气也。食熟软热物，全身之道也。故脾为五脏之枢，开窍于口，在形为颊，脾脉出于隐白，脾乃肉之本意处也。谷气入于脾，于液为涎，肾邪入脾则多涎。六腑，胃为脾之腑，合为五谷之腑也。口为脾之官，气通则口知五味，脾病则口不知味。脾合于肉，其荣唇也，肌肉消瘦者，脾先死也。为中央，为季夏，日为戊己，辰为丑辰未戌，为土。其声宫，其色黄，其味甘，其嗅香，心邪入脾则恶香也。脾之外应中岳，上通镇星之精。季夏并四季各十八日，存镇星黄气入脾中，连于胃上，以安脾神。脾为消谷之腑，如转磨然，化其生而入于熟也。脾不转则食不消也，则为食患。所以脾神好乐，乐能使脾动荡也。故诸脏不调则伤脾，脾脏不调则伤质，质神俱伤，则人之病速也。人当慎食硬物，老人尤甚。不欲食者，脾中有不化食也。贪食者，脾实也；无宿食而木喜食者，脾虚也；多惑者，脾不安也，色憔悴者，脾受伤也；好食甜者，脾不足也；肌肉鲜白滑腻者，是脾无病征也。肺邪入脾则多歌，故脾有疾当用呼，呼以抽其脾之疾也。中热亦宜呼以出之。当四季月后十八日，少思屏虑，屈己济人，不为利争，不为阴贼，不与物竞，不以自强，恬和清虚，顺坤之德而后全其生也。逆之则脾肾受邪，土木相克，则病矣。


修养脾脏法

当以夏季之月朔旦，并三季后十八日，正坐中宫，禁气五息，鸣天鼓二十四通，注曰：鸣天鼓者，以两手抱脑后，用中食二指起复互换，各二十四下。
 吸坤宫黄气入口，十二吞之，以补呼之损也。

相脾脏病法

脾热者，鼻赤黄而肉臛；脾虚，则腹胀鸣，成溏痢，食不消化。脾风，则多汗恶风，体上游风习习，四肢无力，举动懈怠，不思饮食，足不能行，脚下胀痛。脾恶湿，食苦以燥之。又云：脾病欲缓，食甜以补之，苦以泻之。脾病，当脐下有动气，按之牢若痛，苦逆气，小肠急痛下泄，足重胫寒，两胁胀满，时作呕吐，气满充心，四肢浮肿，宜服诃　梨勒丸。

干地黄一钱
 　牡丹皮一钱
 　薯蓣八分
 　泽泻八分
 　茯苓八分
 　川芎八分
 　山茱萸九分
 　干姜三分
 　诃梨勒皮十分
 　荜拨三分


上为末，炼蜜为丸，如桐子大。空心，地黄汤下二十丸。

六气治脾法

治脾脏吐纳用呼法，以鼻渐引长气以呼之。病脾大呼三十遍，细呼十遍。呼时须撮口出之，不可开口。能去冷气、壮热、霍乱，宿食不化，偏风麻痹，腹内结块。数数呼之，相次勿绝，疾退即止，过度则损。损则吸以补之，法具前。

脾脏四季食忌

六月勿食吴茱萸，令人患赤白痢。四季勿食脾、肝、羊血。脾病，宜食米、枣、葵，禁酸味。

脾脏导引法六月行之


可大坐，伸一脚，以两手向前反掣三五度。又跪坐，以两手据地回视，用力作虎视，各三五度，能去脾家积聚风邪毒气，又能消食。

夏时逸事

洗笔池

三吴长洲葑溪孔里，有洗笔池，是宣圣南游遗迹，池中水尚黑，内种白荷。每年池中间黑荷一朵，是圣迹之奇也。至今在潇洒张郎旧居园中。（据弦雪居本补入。）

入水避暑

葛仙翁每大醉，夏炎热，入深水底，八月乃出，以能伏气故耳。

河朔夏饮

袁绍在河朔，至夏大饮，以避一时之暑，号为河朔饮。

高卧北窗

陶潜于夏日，高卧北窗之下，清风飒至，自谓羲皇上人。

避暑凉棚

长安人每至暑月，以锦结为凉棚，设坐具为避暑会。

造百索粽

唐岁时节物，五月有百索粽。

捕蝇虎蟾蜍佩

五月五日，捕蝇虎杵拌豆，豆自踊跃，可以击蝇。取万岁蟾蜍，头有角，目赤，颔下有丹书八字者，五月五日收之，阴干佩带，可以避五兵。

九子粽

粽名极多，有九子粽，王沂公诗云“争传九子粽”，章简公诗云“九子粘蒲玉粽香”是也。

射粉团

唐时都中，端午日造粉团角黍入盘中，以小弓架矢射之，中者取饮。

菖蒲酒

端午日，以菖蒲生山涧中一寸九节者，或屑或切以浸酒，章诗云：“菖华泛酒尧樽绿。”

五彩线

五月，以五色线系臂，名曰续命缕，又曰长命缕，可以辟除不祥，五兵五鬼。


蒲人艾虎

端午日，以菖蒲根刻作小人或葫芦形，佩以辟邪，王诗“旋刻菖蒲要避邪”。五日，以艾为小虎，或剪彩为小虎，贴以艾叶，内人争相戴之，故章诗云：“玉燕钗头艾虎轻。”

斗草浴兰

五日踏百草，又作斗百草之戏，章诗云：“今朝斗草得宜男。”五日蓄兰以为浴，《楚骚》曰：“浴兰汤兮沐芳华。”章诗云：“兰芽翠釜汤。”

凫　车

南方竞渡，使舟轻利，谓之飞凫，又曰水车，章诗：“瑶津亭下竞凫车。”古诗云：“兰汤备浴传荆俗，水马浮江吊屈魂。”

伏闭不出

《汉官仪》曰：“伏日万鬼行，故尽日闭户，不涉他事。”

暑饮碧筒

袁绍与刘松，三伏时尽日饮酒，以避一时之暑。魏郑公暑饮，取大荷叶，以指甲去叶心，令与大柄通，屈茎轮菌如象鼻，传席间噏之，名碧筒酒。

琢冰山

杨氏子弟，每以三伏琢冰为山，置于宴席左右，酒酣各有寒色。

分龙节

池俗，以五月二十九日、三十日为分龙节，雨则多水。闽人以夏至后分为龙雨，各有方。杭俗以五月二十日为分龙。

樱笋厨

《岁时记》以四月十五日后，通谓之樱笋厨，陈诗云：“春事无多樱笋来。”

临水宴

李少师与客饮宴，暑月临水，以荷为杯满酌，不尽则重饮，无日不大欢。

霹雳酒

《醉乡》云：“暑月大雷霆时，收雨水淘米酿酒，名霹雳酒。”

寒筵冰

《酉阳编》云：“盛夏取大水晶如拳块，置釜中，新汲水煮千沸，以小口大肚瓶盛汤，以油绵密封其口，勿令泄气。复以重汤煮瓶千沸，急沉井底，平旦出之，破瓶，冰已结矣。”

壬癸席

《河东备录》云：“取猪毛刷净，命工织以为席，滑而且凉，号曰壬癸席。”

澄水帛

同昌公主一日大会，暑热特甚，命取澄水帛，以水蘸之，挂于堂中，满坐皆思挟纩。长八九尺，细明可鉴，中有龙涎，故能消暑。

冰丝茵

唐有老人，遇老妪持旧茵，以半千售之。有波斯国人见之，曰：“此是冰蚕所织，暑月置之坐旁，满坐皆凉。”酬以千万。

招凉辟暑

《拾遗记》曰：“黑蚌千年生珠，盛暑握之生凉，名招凉珠，可以辟暑。”唐延学士讲《易》，赐辟暑犀，章诗云：“已持犀辟暑，更有草迎凉。”《酉阳编》曰：“迎凉草碧色，而干似苦竹，叶细如杉，虽若干枯，未尝凋落，盛暑挂之门户，其凉风自至。”

白龙皮

《剧谈》：“李德裕夏日邀同列饮，延入小室，开樽如坐高秋，出则火云烈日。询其私信，云：‘此日以金盆水渍白龙皮，置坐右，皮自新罗僧得于海中者。’”

溜激凉风

《唐书》：“拂菻之国盛暑，乃引水潜流，上通屋宇，机制巧密，惟闻屋上泉鸣，俄见四檐飞溜，悬波如瀑布，激气生凉。”

七井生凉

霍仙别墅，一室之中开七井，皆以镂雕之盘覆之。夏月坐其上，七井生凉，不知暑气。

按辔木阴

姚崇暑月袗[image: ]
 ，乘小驷，按辔木阴，顿忘烦溽。

读随树阴

魏伯起夏日坐板床，随逐树阴，讽读累年，床为之锐。

浮瓜沉李

魏文帝与吴质书云：“浮甘瓜于清泉，沉朱李于寒水。”杜诗云：“翠瓜碧李沉玉瓮。”


踏草竞渡

《岁时记》：“五日，士人踏百草，作斗草之戏，以拯屈三闾之溺。”

辟兵续命

五月五日，集五采缯，谓之辟兵；合五色丝系之臂，谓之续命。

劳酒荐瓜

《汉书》：“田家伏腊，烹羊炮酒以自劳。”《月令》：“初伏，荐麦瓜于祖祢。”

环炉交扇

《新论》：“王仲都夏日环炉火，不言热而身不汗。谢公暑月虽伏，当风交扇，犹沾汗流离。”

啸风嗽雾

王粲《大暑赋》曰：“仰庭熠而啸风。”王度《扇铭》：“服[image: ]
 嗽云雾。”

避暑感凉

魏许使刘松辈三伏之时，昼夜酣饮极醉，以为避暑饮。傅咸作《感凉赋》曰：“夏日困于炎暑，旬日不过自凉，以时之凉，作感凉会。”

寺院浴佛

四月八日为佛诞辰，诸寺院各有浴佛会，僧尼竞以小盆贮铜像，浸以糖果之水，覆以花棚，铙鼓交迎，遍往邸第富室，以小杓浇灌佛身，以求施利。是日，西湖作放生会，舟楫之盛，略如春时，小舟竞卖龟鱼螺蚌，售以放生。

开煮迎新

宋时点检所，以四月开煮，每库各用匹帛书库名高品，以长竿悬之，谓之布牌。以木床、铁擎为仙佛鬼神之类，架空飞动，谓之台阁。杂剧百剧之外，又为渔父习闲，竹马出猎，效八仙故事。并命妓家女使花巾裹头，为酒家保。更有花裹五熟盘架、放生笼养等，各库争为新好。库妓之琤琤者，皆珠翠盛妆，销金红背，绣鞯宝勒，乘以骏骑，各有皂衣黄号私身数对，开导前行，后执罗扇衣笈。浮浪闲客，随逐其后。少年狎客，簇盘饤，持杯争劝。马首金钱彩缎，沾及舆从。都人习以为常，不以为怪。所经之地，高楼远阁，绣幕如云，累足骈肩，真所谓万人海也。

高子夏时幽赏十二条


苏堤看新绿

三月中旬，堤上桃柳新叶，黯黯成阴，浅翠娇青，笼烟惹湿。一望上下，碧云蔽空，寂寂撩人，绿侵衣袂。落花在地，步蹀残红，恍入香霞堆里，不知身外更有人世。知己清欢，持觞觅句，逢桥席赏，移时而前，如诗不成，罚以金谷酒数。

东郊玩蚕山

初成蚕箔，白茧团团，玉砌银铺，高下丛簇，丝联蓓蕾，俨对雪峤生寒，冰山耀日。时见田翁称庆，邻妇相邀。村村挝鼓赛神，缲车煮茧，仓庚促织，柳外鸣梭；布谷催耕，桑间唤雨。清和风日，春服初成，歌咏郊游，一饱菜羹麦饭。因思王建诗“已闻邻里催织作，去与谁人身上着”之句，罗绮遍身，可不念此辛苦。

三生石谈月

中竺后山，鼎分三石，居然可坐，传为泽公三生遗迹。山僻景幽，云深境寂，松阴树色，蔽日张空，人罕游赏。炎天月夜，煮茗烹泉，与禅僧诗友，分席相对，觅句赓歌，谈禅说偈。满空孤月，露浥清辉，四野清风，树分凉影。岂俨人在冰壶？直欲谈空玉宇，寥寥岩壑，境是仙都最胜处矣。忽听山头鹤唳，溪上云生，便欲驾我仙去，俗抱尘心，萧然冰释。恐朝来去此，是即再生五浊欲界。

飞来洞避暑

灵鹫山下，岩洞玲珑，周回虚敞，指为西域飞来一小岩也。气凉石冷，入径凛然。洞中陡处，高空若堂，窄处方斗若室，俱可人行无碍顶处。三伏熏人，燎肌燔骨，坐此披襟散发，把酒放歌，俾川鸣谷应，清泠洒然，不知人世今为何月。顾我[image: ]
 绤，不胜秋尽矣。初入体凉，再入心凉，深入毛骨俱凉哉。人间抱暑焦烁，虽啖冰雪不解，而严冬犹然者，勿令知此清凉乐国。

压堤桥夜宿

桥据湖中，下种红白莲花，方广数亩，夏日清芬，隐隐袭人。霞标云彩，弄雨欹风，芳华与四围山色交映，携舟卷席，相与枕藉乎舟中。月香度酒，露影湿衣，欢对忘言，俨对净友抵足，中宵清梦，身入匡庐莲社中矣。较与红翠相偎，衾枕相狎者何如哉？更愿后期，与君常住净土。

湖心亭采莼

旧闻莼生越之湘湖，初夏思莼，每每往彼采食。今西湖三塔基旁，莼生既多且美。菱之小者，俗谓野菱，亦生基畔，夏日剖食，鲜甘异常，人少知其味者。余每采莼剥菱，作野人芹荐，此诚金波玉液，清津碧荻之味，岂与世之羔烹兔炙较椒馨哉？供以水蔌，啜以松醪，咏《思莼》之诗，歌《采菱》之曲，更得乌乌牧笛数声，渔舟欸乃相答，使我狂态陡作，两腋风生。若彼饱膏腴者，应笑我辈寒淡。


湖晴观水面流虹

湖山遇雨，残月烘云，峦霭浮浮，林铺翠湿，浴晴鸥鹭争飞，拂袂荷风荐爽。忽焉长虹亘天，五色炽焰，影落湖波，光彩浮濯。乍骇蛟腾在渊，晃荡上下，水天交映，烁电绝流，射日蒸霞，似夺颓丸晚色。睥睨静观，景趣高远，不觉胸中习气，欲共水天吞吐。此岂丰城伏剑，时为幽人一剖璞中蕴色？

山晚听轻雷断雨

山楼一枕晚凉，卧醉初足，倚栏长啸，爽豁凝眸。时听南山之阳，殷雷隐隐，树头屋角，鸠快新晴，唤妇声呼部部矣。云含剩雨，犹着数点飘摇，西壁月痕，影落湖波溶漾。四山静寂，兀坐人闲，忽送晚钟，一清俗耳。渔灯万盏，鳞次比来，更换睫间幽览，使我眼触成迷，意触冥契，顿超色境胜地。

乘露剖莲雪藕

莲实之味，美在清晨，水气夜浮，斯时正足。若日出露晞，鲜美已去过半。当夜宿岳王祠侧，湖莲最多。晓剖百房，饱啖足味。藕以出水为佳，色绿为美，旋抱西子一湾，起我中山久渴，快赏旨哉！口之于味何甘哉？况莲德中通外直，藕洁秽不可污，此正幽人素心，能不日茹佳味？

空亭坐月鸣琴

夏日山亭对月，暑气西沉，南薰习习生凉，极目遥山，盘郁冰镜，两湖隐约，何来钟磬？抱琴弹月，响遏流云。高旷抚《秋鸿出塞》，清幽鼓《石上流泉》，《风雷引》可避炎蒸，《广寒游》偏宜清冷，乐矣山居之吟，悲哉楚些之曲，泠然指上《梅花》，寒彻人间烦愤矣。噫！何能即元亮无弦之声，得尘世钟期之所哉？宜正音为之绝响。

观湖上风雨欲来

山阁五六月间，风过生寒，溪云欲起，山色忽阴忽晴，湖光乍开乍合。浓云影日，自过处段段生阴，云走若飞，故开合甚疾。此景静玩，可以忘饥。顷焉风号万壑，雨横两间，骇水腾波，湖烟泼墨，观处心飞神动，诚一异观哉！有时龙见，余曾目睹龙体，仅露数尺，背抹螺青，腹闪珠白，矫矫盘盘，滃云卷雨，湖水奔跳，奋若人立，浪花喷瀑，自下而升，望惊汩急漂疾，澎湃汹涌，移时乃平。对此水天浑合，恍坐洪濛，空中楼阁飞动，不知身在何所。因思上古太素简朴无华，是即雨中世界，要知一切生灭本空，何尔执持念根，不向无所有中解脱？

步山径野花幽鸟

山深幽境，夏趣颇多。当残春初夏之时，步入林峦，松枝交映。遐观远眺，曲径通幽。野花隐隐生香，而嗅味恬淡，非檀麝之香浓；山禽关关鼓舌，而清韵闲雅，非笙簧之声巧。此皆造化机局，娱目悦心，静赏无厌。时抱焦桐，向松阴石上，抚一二雅调，萧然景会幻身，是即画中人物。远听山村茅屋傍午鸡鸣，伐木丁丁，樵歌相答。经丘寻壑，更出世外几层。此景无竞无争，足力所到，何地非我传舍？又何必与尘俗恶界，区区较尺寸哉？


四时调摄笺　秋卷

秋三月调摄总类

《礼记》：“西方曰秋，秋者，愁也。愁之以时，察守义也。”《太元经》曰：“秋者，物皆成象而聚也。”《管子》曰：“秋者，阴气始下，故万物收。”《淮南子》曰：“秋为矩，矩者，所以方万物也。”《汉律志》曰：“少阴者，西方也。西者，迁也，阴气迁落，万物[image: ]
 子由切
 敛，乃成熟也。”当审时节宣，调摄以卫其生。

立秋，金相；秋分，金旺；立冬，金休；冬至，金废；立春，金囚；春分，金死；立夏，金殁；夏至，金胎，言金孕于火土之中也。

臞仙月占主疾

七月，甲子日忌雷，多暴疾；晦日忌风，主多痛。

八月，秋分后忌多霜，主病。

九月，忌行夏令，主多鼽嚏。

秋月气数主属之图

秋曰三秋、九秋、白藏气白而藏万物也、素秋、素商、高商。

天曰旻天愍物之凋零也。

风曰商风、商[image: ]
 、素风、凄风、高风、凉风、悲风、清风、谢风。

景曰朗景、澄景、清景。

时曰凄辰、霜辰。

节曰素节、商节。

草曰衰草、白草。

木曰疏木、哀林、霜柯、霜林、疏林。

肺神图

神名皓华，字虚成。肺之状为虎，主藏魄，象如悬磬，色如缟映红。

生心上，对胸有六叶。

脉出于少商。少商，右手大指端内侧去甲二分许陷之中。

肺脏秋旺论

肺属西方金，为白帝神，形如白虎，象如悬磬，色如缟映红。居五脏之上，对胸，若覆盖然，故为华盖。肺者，勃也，言其气勃郁也。重三斤三两，六叶两耳，总计八叶。肺为脾子，为肾母，下有七魄，如婴儿，名尸狗、伏尸、雀阴、吞贼、非毒、阴秽、辟臭，乃七名也。夜卧及平旦时，叩齿三十六通，呼肺神及七魄名，以安五脏。鼻为之宫，左为庚，右为辛。在气为咳，在液为涕，在形为皮毛也。上通气至脑户，下通气至脾中，是以诸气属肺，故肺为呼吸之根源，为传送之宫殿也。肺之脉出于少商，又为魄门。久卧伤气，肾邪入肺则多涕，肺生于右为喘咳。大肠为肺之府，大肠与肺合，为传泻行导之府。鼻为肺之官，肺气通则鼻知香臭。肺合于皮，其荣毛也，皮枯而发落者，肺先死也。肺纳金，金受气于寅，生于己，旺于酉，病于亥，死于午，墓于丑，为秋，日为庚辛，为申酉。其声商，其色白，其味辛，其臭腥，心邪入肺则恶腥也。其性义，其情怒。肺之外应五岳，上通太白之精，于秋之旺日，存太白之气入于肺，以助肺神。肺风者，鼻即塞也；容色枯者，肺干也；鼻痒者，肺有虫也；多恐惧者，魄离于肺也；身体黧黑者，肺气微也；多怒气者，肺盛也；不耐寒者，肺劳也，肺劳则多睡。好食辛辣者，肺不足也；肠鸣者，肺气壅也。肺邪自入者，则好哭，故人之颜色莹白者，则肺无病也。肺有疾，用呬以抽之，无故而呬，不祥也。秋三月金旺主杀，万物枯损，故安其魄而存其形者，当含仁育物，施惠敛容，藏阳分形，万物收杀，雀卧鸡起，斩伐草木，以顺杀气，长肺之刚，则邪气不侵。逆之则五脏乖而百病作矣。


相肺脏病法

肺病热，右颊赤，肺病，色白而毛槁，喘咳气逆，胸背四肢烦痛，或梦美人交合，或见花幡、衣甲、日月、云鹤、贵人相临。肺虚则气短，不能调息；肺燥则喉干；肺风则多汗畏风，咳如气喘，旦善暮甚。病气上逆，急食苦以泄之。又曰宜酸以收之，用辛以补之，苦以泻之。禁食寒，肺恶寒也。肺有病，不闻香臭，鼻生息肉，或生疮疥，皮肤燥痒，气盛咳逆，唾吐脓血，宜服排风散。

排风散

用治皮肤疮癣疥癞，气满咳嗽，涕唾稠酽。

人参三钱
 　丹参五分
 　防风三钱
 　天雄三钱，炮
 　秦艽三钱
 　山茱萸三钱
 　沙参二钱
 　虎骨酥炙五钱
 　山药五钱
 　天麻六钱
 　羌活三钱


上为末，食前米饮调服三钱。为丸亦可。

修养肺脏法

当以秋三月朔望旭旦，向西平坐，鸣天鼓七，饮玉泉三，注云：饮玉泉者，以舌抵上腭，待其津生满口，嗽而咽之，凡三次也。
 然后瞑目正心，思吸兑宫白气入口，七吞之，闭气七十息。此为调补神气，安息灵魄之要诀也，当勤行之。

六气治肺法

吐纳用呬，以鼻微长引气，以口呬之，勿使耳闻。皆先须调气令和，然后呬之。肺病甚，大呬三十遍，细呬三十遍，去肺家劳热，气壅咳嗽，皮肤燥痒，疥癣恶疮，四肢劳烦，鼻塞，胸背疼痛。依法呬之，病去即止，过度则损。呬时用双手擎天为之，以导肺经。

肺脏导引法七八九月行之


可正坐，以两手据地，缩身曲脊，向上三举，去肺家风邪积劳。又当反拳捶背上，左右各三度，去胸臆闭气风毒。为之良久，闭目叩齿而起。

黄帝制护命茯苓丸

黄帝曰：“秋三月治病如何？”岐伯曰：“当服　补肾茯苓丸，主治肾虚冷，五脏内伤，头重足浮，皮肤燥痒，腰脊疼痛，心胃咳逆，口干舌燥，痰涎流溢，恶梦遗精，尿血滴沥，小腹偏急，阴囊湿痒，喘逆上壅，转侧不得，心常惊悸，目视茫茫，饮食无味，日渐羸瘦，医不能治，此方奇效。”

茯苓一两
 　防风六钱
 　白术一两
 　细辛三钱
 　山药一两
 　泽泻四钱
 　附子炮，便制，五钱
 　紫菀五钱
 　独活五钱
 　芍药一两
 　丹参五钱
 　桂五钱
 　干姜三钱
 　牛膝五钱
 　山茱萸肉，五钱
 　黄芪一两
 　苦参三钱


上为末，蜜丸，如桐子大。先服每七丸，日再服。

秋季摄生消息论

秋三月，主肃杀。肺气旺，味属辛。金能克木，木属肝，肝主酸。当秋之时，饮食之味宜减辛增酸以养肝气。肺盛则用呬以泄之。立秋以后，稍宜和平将摄。但凡春秋之际，故疾发动之时，切须安养，量其自性将养。秋间不宜吐并发汗，令人消烁，以致脏腑不安，惟宜针灸，下利，进汤散以助阳气。又若患积劳、五痔、消渴等病，不宜吃干饭炙煿并自死牛肉、生鲙、鸡、猪、浊酒、陈臭咸醋、粘滑难消之物，及生菜、瓜果、鲊酱之类。若风气冷病、痃癖之人，亦不宜食。若夏月好吃冷物过多，至秋患赤白痢疾兼疟疾者，宜以童子小便二升，并大腹槟榔五个细剉，同便煎取八合，下生姜汁一合，和收起腊雪水一盅，早朝空心，分为二服，泻出三两行。夏月所食冷物，或膀胱有宿水冷脓，悉为此药祛逐，不能为患。此汤名　承气，虽老人亦可服之，不损元气，况秋痢又当其时。此药又理脚气诸气，悉可取效。丈夫泻后两三日，以韭白煮粥，加羊肾同煮，空心服之，殊胜补药。又当清晨睡醒，闭目叩齿二十一下，咽津，以两手搓热熨眼数多，于秋三月行此，极能明目。又曰：秋季谓之容平，天气以急，地气以明。早卧早起，与鸡俱兴，使志安宁，以缓秋刑。收敛神气，使秋气平。无外其气，使肺气清。此秋气之应，养收之道也。逆之则伤肺，冬为飧泄，奉藏者少。秋气燥，宜食麻以润其燥。禁寒饮并穿寒湿内衣。《千金方》曰：“三秋服黄芪等丸一二剂，则百病不生。”

《金匮要略》曰：“三秋不可食肺。”

《四时纂要》曰：“立秋后，宜服　张仲景八味地黄丸，治男女虚弱百疾，医所不疗者。久服身轻不老。

熟地黄八两
 　薯蓣四两
 　茯苓二两
 　牡丹皮二两
 　泽泻二两
 　附子童便制炮，一两
 　肉桂一两
 　山茱萸四两，汤泡五遍


上为细末，蜜丸，如桐子大。每日空心酒下二十丸，或盐汤下。稍觉过热，用凉剂一二帖以温之。”

《云笈七签》曰：“秋宜冻足冻脑，卧以头向西，有所利益。”

《养生论》曰：“秋初夏末，热气酷甚，不可脱衣裸体，贪取风凉。五脏俞穴皆会于背，或令人扇风，夜露手足，此中风之源也。若觉有疾，便宜服　八味地黄丸，大能补理脏腑，御邪。仍忌三白，恐冲药性。”

“秋三月卧时，头要向西，作事利益。”

《本草》曰：“入秋小腹多冷者，用古时砖煮汁热服之。又用热砖熨肚三五度，瘥。”

《书》曰：“秋气燥，宜食麻以润其燥，禁寒饮食，禁早服寒衣。”

“秋三月，六气十八候，皆正收敛之令，人当收敛身心，勿为发扬驰逞。”

《书》曰：“秋伤于湿，上逆而咳，发为痿厥。”

又曰：“立秋日勿宜沐浴，令人皮肤粗糙，因生白屑。”

又曰：“八月望后少寒，即用微火暖足，勿令下冷。”

《养生书》曰：“秋谷初成，不宜与老人食之，多发宿疾。”


秋三月合用药方

七宝丹

治久患泻痢，疗不瘥者，服之即效。老人反脾泄滑，正宜服此。

附子童便和黄泥炮，五钱
 　当归一两
 　干姜五钱
 　吴茱萸　厚朴姜汁炒
 　花椒各三钱
 　舶上硫黄八钱，此物最少，出倭夷海舡上，作灰涂缝者佳。人不多见，俱以市硫有油者用之。舶硫色如蜜黄，中有金红处，如七月石榴皮色，打开俨若水晶，有光，全非松脆，性如石硬者真。


上七味为末，米醋和成两团，以白面和作外衣，裹药在内，如烧饼包糖一般。文武火煅面熟，去面，捣为末，蜜丸，桐子大。诸痢泻，米汤下二十丸，空心日午服。宿食气痛不消，以姜盐汤下。

摄脾丸

治秋来脏腑虚冷，泄泻不足。

木香　诃子炮去核
 　厚朴生姜汁炒
 　五倍子微炒
 　白术土炒，各等分


上为末，炊粟米饭为丸，桐子大。每服十丸，米饮送下。

葳灵仙丸

治老壮肺气壅滞，涎嗽间作，胃脘痰塞，痞闷不快。

龙脑薄荷一两
 　皂角一斤，不蛀肥者，用河水浸洗，去黑皮，置砂器中揉擦作稠水，去渣筋熬成膏，多少取用
 　葳灵仙洗去土，焙用四两


三味共搜为丸，桐子大。每三十丸，临卧生姜汤下。

保救丹

治秋后发嗽，远年冷嗽，遇秋又发，并劳嗽痰壅。

蛤蚧一个，男取雄腰上一截，女用雌腰下一截
 　地黄熟烂如饴，一钱
 　皂角不蛀的，酥炙，去黑皮，用二定
 　杏仁二钱，童便浸一周时，去皮尖，入蜜炒黄
 　半夏三钱，水煮内不见白
 　五味子二钱
 　丁香三钱


为末，蜜丸，桐子大。食前一服五丸，姜汤下。

二仁膏

治老人膈滞，肺疾痰嗽，又名　生姜汤。

杏仁四两，去皮尖
 　桃仁五钱，去皮
 　生姜六两，去皮切之
 　甘草一钱
 　盐五钱


上以二仁同姜，湿纸裹包研细，入甘草与盐，瓶内收贮，用汤点服。

太上肘后玉经八方

 坤卦西南　风后四扇散

五灵脂三两，延年益命
 　仙灵皮三两，强筋骨
 　松脂二两，去风痫
 　泽泻二两，强肾
 　白术二两，益气力
 　干姜二两，益气
 　生地黄五两，补髓血
 　石菖蒲三两，益心神
 　肉桂二两，补不足
 　云母粉三两，长肌肥白


上药十物，如法捣洗一万杵，炼蜜为丸，桐子大。日三四十丸。

 兑卦正西　夏姬杏金丹

杏子六斗，煮水滚三四沸，放下杏子，以手或棍捶摩，令皮去。大煮半晌，漉起放盆中去核，清汁得若干。取铁锅放糠火上，以羊脂油四斤，擦入釜中，擦之不已，尽此四斤脂为止。下杏釜中熬之，糠火细细不断，三四日药成，如金光五彩色。每服一二匙，服之变老成少，颜色美好，夏姬服之上升。

七月事宜

《孝经纬》曰：“大暑后十五日，斗指坤，为立秋。秋者，揫也，物于此而揫敛也。后十五日，斗指申，为处暑，言渎暑将退，伏而潜处也。律夷则，夷者，伤也；则者，法也，言金气始肃，万物于此凋伤，犹被刑戮之法也。”《晋乐志》：“七月为申，申者，身也，言万物身体皆成就也。时为龙火西颓。”《提要》曰：“七月为兰月。”又曰：“首秋、上秋、兰秋，肇秋。”

“是月也，天道东北行，作事出行宜向东北，吉。不宜用申日，犯月建，作事不吉。”

《白云杂忌》曰：“七日取麻勃一升，并人参半升合蒸，气尽令遍，服一刀圭，令人心地聪明。”

《云笈七签》云：“七日曝皮裘，可以避蛀。”

《家塾事亲》曰：“七日取角蒿置毡褥书籍中，可以避蠹。”《法天生意》云：“又可避蛇。收芙蓉叶可以治肿，干为末，醋调一味敷肿上，可消。”

《常氏日录》曰：“七月上甲日，采枸杞花，八月上酉日治，服之。”又云：“立秋日人未起时，汲井水长幼皆少饮之，却病。”

《法天生意》云：“七日取百合根熟捣，新瓦器盛之，挂于屋内阴干百日，拔白以此掺之，可生黑发。”又云：“是日取蜂窠中蜂蛹子一窠，阴干为末，用蜜调涂，可除面[image: ]
 。”又云：“七日取萤火十四枚，撚白发自黑。”

《常氏日抄》云：“七月采蒺莉子，阴干捣末，食后服，治眼失明。”

《法天生意》曰：“秋三月戊子、己亥、庚子、辛亥，宜炼丹药，宜入山修道。”

《云笈七签》曰：“是月十六日，剪指甲烧灰服之，能灭九虫三尸。”

又曰：“十一日，取枸杞煎汤沐浴，令人不老不病。二十三日沐，令发不白。二十五日沐，令人寿长。”

《千金月令》曰：“七月暑气将伏，宜食稍凉，以为调摄。法用竹叶一把，栀子二个，切碎，用水熬煎，澄清去渣，用淘粳米磨作泔粉服。

神仙饵松实法：“七月，取松卵中仁，去木皮，捣如膏。每服鸡子大一团，日三服。久服身轻，三百日后可行五百里之远。即各山松卵内小子，过七月即暴出无寻矣。非常食北来大松子也。”

竹叶粥：中暑者宜用。竹叶一握，山栀一枚，煎汤去渣，下米煮粥，候熟，下盐花点之。进一二杯即愈。

立秋太阳未升，采楸叶熬膏，搽疮疡，立愈，名　楸叶膏。熬法以叶多方稠。”

又曰：“七月七日采莲花七分，八月八日采藕根八分，九月九日采莲实九分，阴干捣细，炼蜜为丸，服之令人不老。千叶莲服之，令人羽化。”

又曰：“七日取乌鸡血，和三月三日收起之桃花片，为末，涂面，令人莹白如玉。”

又曰：“取赤小豆，男女各吞七粒，令人终岁无病。”

《家塾事亲》曰：“七日取蜘蛛一枚着领中，使人不忘。七日取槐角子熟捣成汁，纳铜钵中晒成膏，捏为鼠屎大，纳肛门内，每日三次，治痔及百疮，大效。”

又曰：“七日取苦瓠白瓤绞汁一合，以醋一升，古钱七个，和匀，以火煎之，令稀稠得所。点入眼眦中，治眼黑暗。”

又“七日采麻花，五月五日收麻叶，捣作炷圆，灸生瘰疬疮上百壮，次烧胡桃松脂研敷即愈。”

《法天生意》曰：“七日采麻花，阴干为末，乌麻油浸，每夜擦上，眉毛脱落者立生。”

“是月二十三日、二十八日拔白，永不再生。”

“七月五日是三会日，宜修迎秋斋。”

《修真指要》：“中元十五日，可修斋谢罪。”

立秋日，用水吞赤小豆十四粒，一秋可免赤白痢疾。

“七夕乞巧，使蜘蛛结万字，造明星酒、同心脍。”

《本草》云：“七月七日采慎火花、苗、叶五两，盐三两，同捣绞汁，治热毒，并小儿痘疹不出，在皮肤内者，以此汁手蘸摩之，日再即出。丹疮亦如此法。”


七月事忌

“七月，日时不宜用申，犯月建，百事不利。初八、二十二，忌裁衣交易。”

“初七日勿想恶事。”

《白云忌》曰：“七月勿食莼，上有蠲虫，害人。勿食韭，损目。”

《千金方》曰：“勿食鹿獐，动气。勿食茱萸，伤神气。”

孙真人曰：“勿食雁，伤人。勿多食菱肉，动气。勿食生蜜，令人暴下霍乱。勿食猪肺，勿多食新姜。”

《法天生意》曰：“立秋后十日，瓜宜少食。”

《月令》云：“立秋勿食煮饼及水溲饼，勿多食猪肉，损人神气。”

《杨公忌》曰：“初一日、二十九日不宜问疾。”

“是月初七为道德腊，十五日为中元，二日戒夫妇入房。”

七月修养法

秋七月，审天地之气，以急正气，早起早卧，与鸡俱起，缓逸其形，收敛神气，使志安宁。卦否，否者，塞也，天地塞，阴阳不交之时也。故君子勿妄动。生气在午，坐卧宜向正南。

孙真人《养生》曰：“肝心少气，肺脏独旺，宜安静性情，增咸减辛，助气补筋，以养脾胃。毋冒极热，勿恣凉冷，毋发大汗，保全元气。”

《灵剑子》导引法

以两手抱头项，宛转回旋俯仰，去胁、肋、胸、背间风气。肺脏诸疾，宜通项脉，左右同正月法。又法：以两手相叉，头上过去，左右伸曳之，十遍。去关节中风气，治肺脏诸疾。

陈希夷孟秋二气导引坐功图势

立秋七月节坐功图

运主太阴四气。

时配足少阳胆相火。

坐功：每日丑寅时正坐，两手托地，缩体闭息，耸身上踊。凡七八度，叩齿，吐纳咽液。

治病：补虚益损，去腰肾积气，口苦，善太息，心胁痛，不能反侧，面尘体无泽，足外热，头痛，颔痛，目锐眥痛，缺盆肿痛，腋下肿，汗出振寒。

处暑七月中坐功图

运主太阴四气。

时配足少阳胆相火。

坐功：每日丑寅时正坐，转头左右举引，就反两手捶背各五七度，叩齿，吐纳咽液。

治病：风湿留滞，肩背痛，胸痛，脊膂痛，胁肋髀膝经络外至胫绝骨外踝前及诸节皆痛，少气，咳嗽，喘渴上气，胸背脊膂积滞之疾。

八月事宜

《孝经纬》曰：“处暑后十五日，斗指庚，为白露，阴气渐重，露凝而白也。后十五日，斗指酉，为秋分，阴生于午，极于亥，故酉其中分也。仲月之节为秋分，秋为阴中，阴阳适中，故昼夜长短亦均焉。律南吕，南者，任也，吕者，助也，言阳气尚有妊，生阴助阳成功也。辰酉，酉者，[image: ]
 也，谓时物皆[image: ]
 缩也。”《提要》曰：“八月为桂月，为仲商。”

《玄枢》曰：“天道东北行，作事出行俱宜向东北，吉。不宜用酉日，犯月建，不吉。”

《荆楚记》曰：“是月初十日，以朱砂点小儿额上，为之天灸，以厌疾也。”

《纂要》曰：“十九日拔白，永不生。初二、初四、十五、二十五同。”

《云笈七签》云：“是月行路间，勿饮阴地流泉，令人发瘴脚软。”

“社日，人家襁褓儿女俱令早起，恐社翁为祟。与春社同。”

《田家五行》曰：“侵晨用磁器收百草头上露，磨浓墨。头痛者点太阳穴，劳瘵者点膏肓之类，谓之天灸。”

《杂纂》曰：“是月采百合，曝干蒸食之，甚益气力。”

《千金月令》曰：“此月可食韭菜、露葵。”

《齐谐记》曰：“八月初一日，作五明囊盛取百草头露以洗眼，眼明。是日可修逐邪斋。”

《述仙记》曰：“八月一日以绢囊承取柏树下露，如珠子，取拭两目，明爽无疾。”

《云笈七签》曰：“是月八日，取枸杞煎汤沐浴，令人不老不病。二十二日沐浴，令人无非祸。”

《纂要》曰：“是月初三日、初七日宜沐浴，令人聪明。二十五日宜浴，却病。”

《图经》曰：“八月楮实子红熟，甲子日采来，水浸去皮瓤。仙方单服其实，水服二钱，服久乃佳。”

又云：“采柏子，晒干为末，服方寸匙，稍增至多。欲绝谷，恣意取饱，渴则饮水，久服延年。”

《云笈七签》曰：“二十五日天仓开，宜入山修道。”


八月事忌

《千金方》曰：“勿食萌芽，伤人神胆，喘悸，胁肋气急。勿多食新姜，勿食生蒜，勿食猪肺，及饴和食，令人发疽。勿食雉肉，勿食猪肚，冬成嗽疾。”

《本草》云：“勿食獐肉，动气。勿食芹菜，恐病瘕，发则似颠，小腹胀。勿食生蜜，勿多食生果，勿食鸡子，伤神。勿食蟹，霜降后方可食。蟹盖中膏内有脑骨，当去勿食，有毒。”

《云笈七签》曰：“起居勿犯贼邪之风。勿多食肥腥，令人霍乱。”

《千金月令》曰：“秋分之日勿杀生，勿用刑，勿处房帷，勿吊丧问疾，勿大醉。君子当斋戒静专以自检。”

“二十九日忌远行，水陆不吉。”

《云笈七签》曰：“是月初八日，勿买布买鞋履附足，大忌。”

《杨公忌》曰：“二十七日不宜问疾。”

八月修养法

仲秋之月，大利平肃，安宁志性，收敛神气，增酸养肝。勿令极饱，勿令壅塞。是月宜祈谢求福。卦观，观者，观也，风在地上，万物兴昌之时也。生气在未，坐卧宜向西南方，吉。

孙真人《摄养论》曰：“是月心脏气微，肺金用事，宜减苦增辛，助筋补血，以养心肝脾胃。勿犯邪风，令人生疮，以作疫痢。十八日，乃天人兴福之时，宜斋戒存想吉事。”

《云笈七签》曰：“是月十五日，金精正旺，宜采铜铁，铸鼎剑。”

《内丹秘要》曰：“观者，四阴之卦也。斗杓是月戌时指酉，以月建酉也。时焉阴佐阳功，以成万物，故物皆缩小，因时而成矣。喻身中阴符过半，降而入于丹田，吾人当固养保元，以筑丹基。”

《灵剑子》导引法

以两手拳脚胫下十余遍，闭气用力为之。此能开胸膊膈气，去胁中气，治肺脏诸疾。行完，叩齿三十六通以应之。

陈希夷仲秋二气导引坐功图势

白露八月节坐功图

运主太阴四气。

时配足阳明胃燥金。

坐功：每日丑寅时正坐，两手按膝，转头推引各三五度，叩齿吐纳咽液。

治病：风气留滞腰背经络，洒洒振寒，苦伸数欠或恶人与火，闻木声则惊，狂，疟，汗出，鼽衄，口喎唇胗，颈肿喉痹，不能言，颜黑，呕，呵欠，狂歌上登，欲弃衣裸走。

秋分八月中坐功图

运主阳明五气。

时配足阳明胃燥金。

坐功：每日丑寅时，盘足而坐，两手掩耳，左右反侧，各三五度，叩齿吐纳咽液。

治病：风湿积滞胁肋腰股，腹大水肿，膝膑肿痛，膺乳气冲，股伏兔[image: ]
 外庶足跗诸痛，遗溺失气，奔响腹胀，髀不可转，腘以结，腨似裂，消谷善饮，胃寒喘满。

九月事宜

《孝经纬》曰：“秋分后十五日，斗指辛，为寒露，谓露冷寒而将欲凝结矣。后十五日，斗指戌，为霜降，气肃露凝结而为霜矣。故云‘驷见而陨霜’。驷，房星也。
 律无射，射者，出也，言阳气上升，万物收藏，无复出也。然随阳而终，当随阴而起，无终已也。辰为戌，戌者，灭也，谓时物皆衰灭也。”《夏小正》曰：“九月纳火。大火，心星也，故九月授衣。”《提要》曰：“九月为霜月、菊月、暮秋、末秋、暮商、季商、眇秋、霜辰、授衣。”

“是月也，天道南行，作事出行俱宜向南，吉。不宜用戌日，犯月建，不吉。”

《风土记》曰：“是月九日，采茱萸插头鬓，避恶气而御初寒。”

“是月二十日，宜斋戒沐浴，其日鸡鸣时沐浴，令人辟兵。二十一日，取枸杞煎汤沐浴，令人光泽不老。二十八日宜沐浴。”

“二十一日天仓开，宜入山修道。”

《千金月令》曰：“宜进　地黄汤。其法取地黄洗净，以竹刀切薄晒干。用时，火焙为末，碾细，冲汤服，煎如茶法。”

《四时纂》曰：“取枸杞子浸酒饮，令人耐老。”

《病仙方》云：“修长生者，保命莫切于豨签草，五月五日、七月七日、九月九日采治。方具五月条内。”

《圣惠方》曰：“甘菊花晒干三升，入糯米一斗，蒸熟，菊花搜拌，如常造酒法，多用细面曲，候酒熟，饮一小杯，治头风旋晕等疾。”

《云笈七签》曰：“是月采白术，蒸曝九次，晒干为末，日服三次，不饥，延年益寿。”

《食疗本草》曰：“此月后宜食野鸭。多年小热疮不愈，食多即瘥。”

“九日采甘菊、茯苓、松柏脂，丸服，令人不老。”

《纂要》曰：“是月宜合三勒浆，过此月则不佳矣。用诃梨勒、毘梨勒、庵摩勒三味和核，捣如麻豆大。用三两，次用蜜一斗，以新汲水二斗调匀，倾瓮中，即下三勒熟搅，密封三四日后开。又搅之，以干净布拭去汗，候发定密封，共三十日方成。味甚美，饮之消食下气。”

《西京记》曰：“九日佩茱萸，饵糕，饮菊花酒，令人寿长。”

《本草》曰：“采太乙余粮，久服不饥，轻身，耐寒暑。”

《吕公记》曰：“九日天明时，以片糕搭儿女头额，更祝曰：愿儿百事俱高。作三声。”

又曰：“九日造迎凉脯、羊肝饼，佩瘿木符。”

《千金方》曰：“是月内于戌地开坎，深二三尺，埋炭五斤，土覆。戌为火之墓地，以禳火灾。炭多可加。”

《真诰》曰：“十六日宜拔白，永不生。”


九月事忌

《千金月令》曰：“是月勿食脾，季月土旺在脾也。”

《云笈七签》曰：“季秋节约生冷以防痢疾。勿食新姜，食之成痼疾。勿食小蒜，伤神损寿，魂魄不安。勿食蓼子。勿以猪肝同饴食，冬成嗽病，经年不瘥。勿食雉肉，损人神气。勿多食鸡，令人魂魄不安。九日勿起动床席，当修延算斋。”

《月忌》曰：“勿食犬肉，伤人神气。勿食霜下瓜，冬发翻胃。勿食葵菜，令食不消化。”

《云笈七签》曰：“是月十八日忌远行。”

《杨公忌》曰：“二十七日不宜问疾。”

九月修养法

季秋之月，草木零落，众物伏蛰，气清，风暴为朗，无犯朗风，节约生冷，以防疠病。二十八日，阳气未伏，阴气既衰，宜进补养之药以生气。卦剥，剥，落也。阴道将旺，阳道衰弱，当固精敛神。生气在申，坐卧宜向西南。

孙真人曰：“是月阳气已衰，阴气大盛，暴风时起，切忌贼邪之风以伤孔隙。勿冒风邪，无恣醉饱。宜减苦增甘，补肝益肾，助脾胃，养元和。”

《灵剑子》导引法

九月十二日已后用，补脾。以两手相叉于头上，与手争力，左右同法行之。治脾脏四肢，去胁下积滞风气，使人能食。

陈希夷季秋二气导引坐功图势

寒露九月节坐功图

运主阳明五气。

时配足太阳膀胱寒水。

坐功：每日丑寅时，正坐，举两臂踊身上托，左右各三五度，叩齿吐纳咽液。

治病：诸风寒湿邪挟胁腋经络动冲头痛，目似脱，项如拔，脊痛腰折，痔，疟，狂，颠痛，头两边痛，头囟顶痛，目黄泪出，鼽衄，霍乱诸疾。

霜降九月中坐功图

运主阳明五气。

时配足太阳膀胱寒水。

坐功：每日丑寅时，平坐，舒两手，攀两足，随用足间力纵而复收五七度，叩齿吐纳咽液。

治病：风湿痹入腰脚，髀不可曲，腘结痛，腨裂痛，项背腰尻阴股膝髀痛，脐反出，肌肉痿，下肿，便脓血，小腹胀痛，欲小便不得，脏毒，筋寒脚气，久痔脱肛。

秋时逸事

风起鳜肥

《海录碎事》：“秋风起而鳜鱼肥，秋当饱鳜。”

围棋争胜

《西京记》曰：“汉宫中，八月四日出北户，竹下对局，胜者终年有福，负者多病。”

彩丝续命

八月四日以彩丝就北辰星下，祝求长命。

菊花称寿

《唐书》：“君臣秋登慈恩浮图，献菊花酒称寿。”

思莼鲈

张季鹰为齐王曹掾，见秋风起，思吴中莼羹菰米鲈鱼鲙，叹云：“人生贵适志，何能羁宦数百里外以要名爵乎？”乃歌曰：“秋风起兮木叶飞，吴江水清鲈鱼肥。”命驾而归。南人作鲙名郎官鲙，因张得名耳。

登南楼

庾亮赏月，登南楼，据胡床，与浩等谈咏竟夕，老子兴趣不浅。

怀故里

王粲观秋月，怀弟妹故里而伤神。


曝犊鼻裈

七月七日法当晒衣。诸阮所晒皆绨锦，咸乃挑犊鼻裈曝于庭，曰：“未能免俗，聊复尔耳。”

晒腹中书

七月七日郝隆曝腹，云：“晒腹中书。”

穿针乞巧

唐天宝中，彩结百丈高楼上，陈花果酒炙，祀牛女，穿针乞巧。

占蛛丝

七夕，妇女陈瓜果祀牛女，次早，以瓜上得蛛网为得巧。

盂兰盆供

七月十五日，目连以百味五果盛盘中，作咒愿以度母。

广陵观涛

枚乘《七发》曰：“八月之望，观涛于广陵之曲江。”

梯云取月

唐太和中，周生有道术，中秋夜与客会，月色方莹，彼云：“我能取月置之怀袂。”因即取箸数百条，绳而驾之，曰：“我梯此取月。”少顷，以手举衣，怀中出月寸许，光色照映，寒入肌骨。

登高避厄

汝南桓景随费长房游，语云：“九月九日汝家有灾，可佩萸登高，饮菊花酒以避，此祸可消。”

佩萸食饵

武帝宫中，九月九日佩萸食饵，饮菊花酒，以期永年。

孟嘉落帽

嘉为桓温参军，九月九日温游龙山，有风至，吹嘉帽落，嘉不知顾。

登戏马台

宋武帝在彭城，九月九日登项羽戏马台。齐高祖登商飙馆，谓之九日台。

摘菊盈把

渊明九日无酒，宅边菊摘盈把而坐望，有白衣送酒，大饮而醉。

赐菊延寿

魏文帝赐钟繇秋菊云：“谨奉一束，以助彭祖之术。”

尚食枣糕

二社重阳，以枣为糕，或加以栗以肉。又《梦华录》曰：“重九，都人以粉面为蒸糕相遗，上插剪彩小旗，糁饤果实如石榴子、栗子、银杏、松子之类。”

满城风雨

《溪堂集》云：“潘邠老有‘满城风雨近重阳’之句。今去重阳四日而雨大作，遂以邠老之句续为三绝，其最云：满城风雨近重阳，无奈黄花恼意香。雪浪翻天迷赤壁，令人西望忆潘郎。”

中元大献

《道经》：“七月望日作玄都大献，花果、旛幢、清[image: ]
 饮食供诸圣众，欲求饿鬼满足，得还人中。”

登山坐湖

登龙山事见前，颜测作《九日北湖诗》云：“亭席敛徂蕙，澄湖泛初兰。”

月帐风帏

《白纻诗》云：“罗帐含月思心伤。”潘岳赋曰：“颈风戾而推帏。”

霜阶风隙

夏侯诗曰：“阶缟缟以受霜。”谢诗云：“秋首风绕隙。”

服黄佩赤

《太清草木方》云：“九日采黄花与茯苓服之，延年。”《西京记》曰：“佩赤茱萸，令人寿长。”

高子秋时幽赏十二条


西泠桥畔醉红树

西泠在湖之西，桥侧为唐一庵公墓，中有枫桕数株，秋来霜红雾紫，点缀成林，影醉夕阳，鲜艳夺目。时携小艇，扶尊登桥吟赏，或得一二新句，出携囊红叶笺书之，临风掷水，泛泛随流，不知飘泊何所，幽情耿耿撩人。更于月夜相对，露湿红新，朝烟凝望，明霞艳日，岂直胜于二月花也？西风起处，一叶飞向尊前，意似秋色怜人，令我腾欢豪举，兴薄云霄，翩翩然神爽哉！何红叶之得我邪？所患一朝枯朽，摧为爨桐，使西泠秋色，色即是空，重惜不住色相，终为毕竟空也。谁能为彼破却生死大劫哉？他日因果，我当作伤时命以吊。


宝石山下看塔灯

保俶为省中第一高塔，七级燃灯，周遭百盏，星丸错落，辉煌烛天，极目高空，恍自九霄中下。灯影澄湖，水面又作一种色相，霞须滉荡，摇曳长虹，夜静水寒，焰射蛟窟。更喜风清湖白，光彩俨驾鹊桥，得生羽翰，便想飞步绳河彼岸。忽闻钟磬，半空梵音，声出天上，使我欲念色尘，一时幻破，清净无碍。

满家巷赏桂花

桂花最盛处，惟两山龙井为多，而地名满家巷者，其林若墉若栉，一村以市花为业，各省取给于此。秋时策蹇入山看花，从数里外便触清馥。入径，珠英琼树，香满空山，快赏幽深，恍入灵鹫金粟世界。就龙井汲水煮茶，更得僧厨山蔬野蔌作供，对仙友大嚼，令人五内芬馥。归携数枝，作斋头伴寝，心清神逸，虽梦中之我，尚在花境。旧闻仙桂生自月中，果否？若问托根广寒，必凭云梯，天路可折，何为常被平地窃去？疑哉！

三塔基听落雁

秋风雁来，唯水草空阔处择为栖止。湖上三塔基址，草丰沙阔，雁多群呼下集，作解阵息所。携舟夜坐，时听争栖竞啄，影乱湖烟，宿水眠云，声凄夜月，基畔呖呖嘹嘹，秋声满耳，听之黯然。不觉一夜西风，使山头树冷浮红，湖岸露寒生白矣。此听不悦人耳，惟幽赏者能共之。若彼听鸡声而起舞，听鹃声而感变者，是皆世上有心人也，我则无心。

胜果寺月岩望月

胜果寺左，山有石壁削立，中穿一窦，圆若镜然。中秋月满，与隙相射，自窦中望之，光如合璧。秋时当与诗朋酒友赓和清赏，更听万壑江声，满空海色，自得一种世外玩月意味。左为故宋御教场，亲军护卫之所，大内要地，今作荒凉僻境矣。何如镜隙，阴晴常满，万古不亏，区区兴废，尽入此石目中，人世搬弄，窃为冷眼偷笑。

水乐洞雨后听泉

洞在烟霞岭下，岩石虚豁，[image: ]
 岈邃窈，山泉别流，从洞隙滴滴，声韵金石。且泉味清甘，更得雨后泉多，音之清泠，真胜乐奏矣。每到以泉沁吾脾，石漱吾齿，因思苏长公云：“但向空山石壁下，受此有声无用之清流。”又云：“不须写入薰风弦，纵有此声无此耳。”我辈岂无耳哉？更当不以耳听以心听。

资岩山下看石笋

资岩在灵隐西壁，山下有石状若笋形，圆削卓立，高可百尺，[image: ]
 岏秀润，凌空插云。更喜四顾山峦，若层花吐萼，皱縠叠浪，巍峨曲折，穿幽透深。林木合抱，皆自岩窦拔起，不土而生。旧传此山韫玉，故腴润若此。但山石间水迹波纹，不知何为有之，亦不知有自何时，岂沧海桑田说也？更爱前后石壁，唐宋游人题名甚多。进此有枫林坞，秋色变幻，种种奇观，窈窕崎岖，不胜腾涉矣。时当把酒鲸吞，倚云长啸，使山谷骇应，增我济胜之力数倍。

北高峰顶观海云

北高峰为湖山第一高处，绝顶环眺，目及数里。左顾澄湖，匣开妆镜，金饼晶莹；右俯江波，绳引银河，玉虬屈曲。前后城郭室庐，郊原村落，渺若片纸画图，鳞次黑白点点耳。雄哉，目中之观哉！时间日晷将西，海云东起。恍见霄雾溟蒙，朝烟霏拂，泄泄萦纡，英英层叠，横截半空，溷合无际，四野晚山，浮浮冥漠矣。即此去地千尺，离俗数里，便觉足蹑天风，著眼处不知家隔何地。矧吾生过客，原无挂碍，何为受彼世缘束缚，不作尘外遐想？

策杖林园访菊

菊为花之隐者，惟隐君子山人家能艺之，故不多见，见亦难于丰美。秋来扶杖，遍访城市林园，山村篱落。更挈茗奴从事，投谒花主，相与对花谈胜，或评花品，或较栽培，或赋诗相酬，介酒相劝，擎杯坐月，烧灯醉花，宾主称欢，不忍执别。暮去朝来，不厌频过，此兴何乐？时乎东篱之下，菊可采也，千古南山，悠悠见之，何高风隐德，举世不见元亮？

乘舟风雨听芦

秋来风雨怜人，独芦中声最凄黯。余自河桥望芦，过处一碧无际，归枕故丘，每怀拍拍。武林唯独山王江泾百脚村多芦。时乎风雨连朝，能独乘舟卧听，秋声远近，瑟瑟离离，芦苇萧森，苍苍蔌蔌，或雁落哑哑，或鹭飞濯濯，风逢逢而雨沥沥，耳洒洒而心于于，寄兴幽深，放怀闲逸。舟中之人谓非第一出尘阿罗汉耶？避嚣炎而甘寥寂者，当如是降伏其心。

保俶塔顶观海日

保俶塔游人罕登其颠，能穷七级，四望神爽。初秋时，夜宿僧房，至五鼓起登绝顶，东望海日将起，紫雾氤氲，金霞漂荡，亘天光彩，状若长横匹练，圆走车轮，或肖虎豹超骧，鸾鹤飞舞，五色鲜艳，过目改观，瞬息幻化，变迁万状。顷焉阳谷吐火，千山影赤，金轮浴海，闪烁荧煌，火镜浮空，朣胧辉映，丹焰炯炯弥天，流光赫赫动地。斯时惟启明在东，晶丸灿烂，众星隐隐，不敢为颜矣。长望移时，令我目乱神骇，陡然狂呼，声振天表。忽听筹报鸣鸡，树喧宿鸟，大地云开，露华影白。回顾城市嚣尘，万籁滚滚生动，空中新凉逼人，凛乎不可留也。下塔闭息敛神，迷目尚为云霞眩彩。

六和塔夜玩风潮

浙江潮汛，人多从八月昼观，鲜有知夜观者。余昔焚修寺中，燃点塔灯，夜午月色横空，江波静寂，悠悠逝水，吞吐蟾光，自是一段奇景。顷焉风色陡寒，海门潮起，月影银涛，光摇喷雪，云移玉岸，浪卷轰雷，白练风扬，奔飞屈折，势若山岳声腾，使人毛骨欲竖。古云：“十万军声半夜潮。”信哉！过眼惊心。因忆当年浪游，身共水天飘泊，随潮逐浪，不知几作泛泛中人。此际沉吟，始觉利名误我不浅。遥见浪中数点浮沤，是皆南北去来舟楫。悲夫二字，搬弄人间，千古曾无英雄打破，尽为名利之梦沉酣，风波自不容人唤醒。


四时调摄笺　冬卷

冬三月调摄总类

《礼记》曰：“北方为冬，冬之为言中也。中者，藏也。”《管子》曰：“阴气毕下，万物乃成。”《律志》曰：“北方，阴也，伏也，阳伏于下，于时为冬。”蔡邕曰：“冬者，终也，万物于是终也。日穷于次，月穷于纪，星回于天，数将几终。君子当审时节宣，调摄以卫其生。”

立冬，水相；冬至，水旺；立春，水休；春分，水废；立夏，水囚；夏至，水死；立秋，水殁；秋分，水胎，言水孕于金矣。

臞仙月占主疾

十月，立冬日忌北风，主殃六畜。

十一月，忌行夏令，主多疥疠之疾。

十二月，朔日忌西风，主六畜疫。忌行春令，主多痼疾。

冬月气数主属图

[image: ]


冬曰玄英、气黑而青英。玄冬、三冬、九冬、安宁。

天曰上天言时无事在上临下
 。

风曰寒风、劲风、严风、朔风、衰风、阴风。

景曰玄景、寒景。

时曰寒辰。

节曰严节。

鸟曰寒鸟、寒禽。

草曰寒卉、黄草。

木曰寒木、寒柯、素木、寒条。

肾神图

[image: ]


神名玄冥，字肓婴。肾之状，玄鹿两头，主藏志。象如圆石子二，色如缟映紫。生对脐，搏着腰脊。左为正肾，配五脏；右为会门，男以藏精，女以系胞。肾脉出于涌泉。涌泉在足之中心。

肾脏冬旺论

《内景经》曰：“肾属北方水，为黑帝。生对脐，附腰脊，重一斤一两，色如缟映紫。主分水气，灌注一身，如树之有根。左曰肾，右名命门，生气之府，死气之庐。守之则存，用之则竭。为肝母，为肺子，耳为之官。天之生我，流气而变谓之精，精气往来谓之神。神者，肾藏其情智。左属壬，右属癸，在辰为子亥，在气为吹，在液为唾，在形为骨。久立伤骨，为损肾也。应在齿，齿痛者，肾伤也。经于上焦，荣于中焦，卫于下焦。肾邪自入则多唾，膀胱为津液之府，荣其发也。”《黄庭经》曰：“肾部之宫玄阙圆，中有童子名十玄，主诸脏腑九液源，外应两耳百液津。”其声羽，其味咸，其臭腐。心邪入肾则恶腐。凡丈夫六十，肾气衰，发变齿动，七十形体皆困，九十肾气焦枯，骨痿而不能起床者，肾先死也。肾病则耳聋骨痿，肾合于骨，其荣在髭。肾之外应北岳，上通辰星之精。冬三月，存辰星之黑气，入肾中存之。人之骨疼者，肾虚也；人之齿多龃者，肾衰也；人之齿堕者，肾风也；人之耳痛者，肾气壅也；人之多欠者，肾邪也；人之腰不伸者，肾乏也；人之色黑者，肾衰也；人之容色紫而有光者，肾无病也；人之骨节鸣者，肾羸也。肺邪入肾则多呻。肾有疾，当吹以泻之，吸以补之。其气智，肾气沉滞，宜重吹则渐通也。肾虚则梦入暗处，见妇人、僧尼、龟鳖、驼马、旗枪、自身兵甲，或山行，或溪舟。故冬之三月，乾坤气闭，万物伏藏，君子戒谨，节嗜欲，止声色，以待阴阳之定。无竞阴阳，以全其生，合乎太清。


相肾脏病法

肾热者，颐赤。肾有病，色黑而齿槁，腹大体重，喘咳汗出，恶风。肾虚则腰中痛。肾风之状，颈多汗，恶风，食欲下，隔塞不通，腹满胀，食寒则泄，在形黑瘦。肾燥，急食辛以润之。肾病坚，急食咸以补之，用苦以泻之。无犯热食，无着暖衣。肾病，脐下有动气，按之牢若痛，苦食不消化，体重骨疼，腰膝膀胱冷痛，脚疼或痹，小便余沥，疝瘕所缠，宜服肾气丸。

肾气丸　干地黄一两
 　薯蓣一两
 　牡丹皮六钱
 　泽泻七钱
 　山茱萸七钱
 　茯苓六钱
 　桂心五钱
 　附子小便炮制，四两


上捣为末，蜜丸，桐子大。空心酒下三四十丸，日再服。

修养肾脏法

当以冬三月，面北向，平坐，鸣金梁七，饮玉泉三，更北吸玄宫之黑气入口，五吞之，以补吹之损。

六气治肾法

治肾脏吐纳用吹法，以鼻渐长引气，以口吹之。肾病，用大吹三十遍，细吹十遍，能除肾家一切冷气、腰疼、膝冷沉重，久立不得，阳道衰弱，耳内虫鸣及口内生疮。更有烦热，悉能去之。数数吹去，相继勿绝，疾瘥则止，过多则损。

肾脏导引法冬三月行之


可正坐，以两手耸托，右引胁三五度，又将手返著膝挽肘，左右同捩身三五度，以足前后踏，左右各数十度。能去腰肾风邪积聚。

黄帝制护命茯苓丸

黄帝曰：“冬三月宜服何药？”岐伯曰：“当服　茯苓丸，主男子五劳七伤，两目迎风泪出，头风项强，回转不得，心腹胀满，上连胸胁，下引腰背，表里彻痛，喘息不得，饮食咳逆，面黄痿瘦，小便淋漓，阴痿不起，临炉不举，足肿腹痛，五心烦热，身背浮肿，盗汗不绝，四肢拘挛，或缓或急，梦寐惊悸，呼吸气短，口干舌燥，状如消渴，急于喜怒，呜咽悲愁，此方治之。

茯苓　山药　肉桂　山茱萸　巴戟　白术　牛膝　菟丝子各一两
 　干姜　细辛　防风　柏子仁　泽泻　牡丹皮各五钱
 　附子童便煮三次，用一两一个的妙


上为细末，蜜丸，桐子大。空心盐汤服七丸，日再服。”

冬季摄生消息论

冬三月，天地闭藏，水冰地坼，无扰乎阳，早卧晚起，以待日光。去寒就温，勿泄及肤，逆之肾伤，春为痿厥，奉生者少。斯时伏阳在内，有疾宜吐，心膈多热，所忌发汗，恐泄阳气故也。宜服酒浸补药，或　山药酒一二杯，以迎阳气。寝卧之时，稍宜虚歇，宜寒极方加绵衣，以渐加厚，不得一顿便多，惟无寒即已，不得频用大火烘炙，尤其损人。手足应心，不可以火炙手，引火入心，使人烦躁。不可就火烘炙食物。冷药不治热极，热药不治冷极，水就湿，火就燥耳。饮食之味，宜减咸增苦，以养心气。冬月肾水味咸，恐水克火，心受病耳，故宜养心。宜居处密室，温暖衣衾，调其饮食，适其寒温。不可冒触寒风，老人尤甚，恐寒邪感冒，多为嗽逆、麻痹、昏眩等疾。冬月阳气在内，阴气在外，老人多有上热下冷之患，不宜沐浴。阳气内蕴之时，若加汤火所通，必出大汗。高年骨肉脆薄，易于感动，多生外疾，不可早出，以犯霜威。早起服醇酒一杯以御寒，晚服消痰凉膈之药，以平和心气，不令热气上涌。切忌房事，不可多食炙煿、肉面、馄饨之类。

《云笈七签》云：“冬月夜卧，叩齿三十六通，呼肾神名以安肾脏，晨起亦然。”《书》云：“冬时，忽大热作，不可忍受，致生时患，故曰：冬伤于汗，春必温病。神名玄真。
 ”

又云：“大雪中跣足做事，不可便以热汤浸洗。触寒而回，寒若未解，不可便吃热汤热食，须少顷方可。”

《金匮要略》曰：“冬夜伸足卧，则一身俱暖。”

《七签》曰：“冬夜卧，被盖太暖，睡觉即张目吐气，以出其积毒，则永无疾。”

又曰：“冬卧头向北，有所利益。宜温足冻脑。”

“冬夜漏长，不可多食硬物并湿软果饼。食讫，须行百步摩腹法，摇动令消，方睡。不尔，后成脚气。”

《本草》云：“惟十二月可食芋头，他月食之发病。”

《千金方》曰：“冬三月宜服药酒一二杯，立春则止。终身常尔，百病不生。”

《纂要》曰：“　钟乳酒方，服之补骨髓，益气力，逐寒湿。其方：用地黄八两，巨胜子一升，熬捣烂。牛膝四两，五加皮四两，地骨皮四两，桂心二两，防风二两，仙灵皮三两。钟乳粉五两，甘草汤浸三日，更以牛乳一碗，将乳石入瓷瓶浸过，于饭上蒸之。乳尽倾出，暖水淘尽碎研。右诸药为中末，用绢囊盛浸好醇酒三斗坛内，五日后可取服之。十月初一日服起，至立春日止。”

“冬气寒，宜食黍，以热性治其寒，禁炙饮食并火焙衣服。”

“冬三月，六气十八候皆正养脏之令，人当闭精塞神，以厚敛藏。”

《琐碎录》曰：“冬月勿以梨搅热酒饮，令人头旋，不可支吾。”

《金匮要略》曰：“冬三月，勿食猪羊等肾。”

《七签》曰：“冬夜不宜以冷物铁石为枕，或焙暖枕之，令人目暗。”

《本草》曰：“冬月不可多食葱，令人发疾。”


冬三月合用药方

陈橘丸

治大肠风燥气秘等疾。

陈橘皮去白，一两
 　槟榔五钱
 　木香五钱
 　羌活五钱
 　青皮五钱
 　枳壳麸炒，五钱
 　不蛀皂角两挺，去皮酥炙黄
 　郁李仁去皮尖炒黄，一两
 　牵牛炒，二两


上为末，研细，蜜丸，如桐子大。每服二十丸，食前姜汤下，未利，加至三十丸，以大便通利为度。

搜风顺气牵牛丸

治热涌滞不快，大肠秘结，热毒生疮。

牵牛二两，饭蒸
 　木通一两
 　青橘一两，去穰
 　桑皮一两
 　赤芍一两，炒
 　木香五钱


上为末，蜜丸，桐子大。酒下十五丸，至二十丸止。妇人血气，醋汤下。

解老人热秘方

大附子一个八九钱重者
 烧过存性，研为末，每服一钱，热酒下。

太上肘后玉经八方

 乾卦西北　天地父母七精散

竹实三两，九蒸九曝，主水气日精
 　地肤子四两，太阴之精，主肝明
 目
 　黄精四两，戊己之精，主脾脏
 　蔓菁子三两，九蒸九晒，主邪鬼，明目
 　松脂三两，炼令熟，主风狂脾湿
 　桃胶四两，五木之精，主鬼忤
 　巨胜五两，五谷之精，九曝


上为末，炼蜜为丸。每服二三十丸，妙不可述。

 坎卦正北　南狱真人赤松子枸杞煎丸

枸杞子根三十斤，取皮，九蒸九曝，捣为粉。取根骨清水煎之，添汤煮去渣，熬成膏，和粉为丸，桐子大。每服三五十丸，寿增无算。

十月事宜

《孝经纬》曰：“霜降后十五日，斗指乾，为立冬。冬者，终也，万物皆收藏也。后十五日，斗指亥，为小雪。天地积阴，温则为雨，寒则为雪。时言小者，寒未深而雪未大也。律应钟，钟者，动也，言物应阳而动下藏也。辰亥，亥者，劾也，言时阴气劾杀万物也。”《西京杂记》曰：“十月为正阴，曰阴月。”《纂要》曰：“上冬”。

“是月天道南行，作事出行宜正南方，吉。不宜用亥日，犯月建，不吉。”

“十六日天仓开，宜入山修道。”

又曰：“初十日、十三日宜拔白。”

《五行书》曰：“是月亥日食饼，令人无病。”

是月宜进　枣汤，其方取大枣去皮核，于文武火上反复焙香，然后泡作汤服。

《摄生图》曰：“初一日宜修成福斋。初五日修三会斋，勿行谴责。”

《四时纂要》：“　逐瘟方：地黄八两，巨胜子一升，二物熬烂。牛膝、五加皮、地骨皮各四两，官桂、防风各二两，仙灵皮三两，用牛乳五两，同甘草汤浸三日，以半升同乳拌仙灵皮，磁瓶盛入炊食上蒸之，待其牛乳尽出，方以暖水淘净，碎如麻豆，同前药细剉，入布袋盛之，浸于二斗酒中。五日后取看，味重取去药渣。十月朔饮至冬至日止。忌葱蒜臭物。”

“决明子，主治青盲，目淫肤赤、白膜、痛泪，又疗唇口青色。十月十日采，阴干，百日可服。”

又云：“是月取枸杞子，清水洗净，沥干研烂，以细布袋盛，榨出汁水，去渣，慢火熬膏，勿令粘底。候少稠，即以瓦器盛之，蜡纸密封，勿令透气。每朝酒调一二匙服之，夜卧再服。百日轻身壮气，耳目聪明，须发乌黑。”

“冬三月，戊寅、己卯、癸酉、辛巳、丁亥及壬丙戊癸，宜炼丹药。”

是月宜服　枣汤、钟乳酒、枸杞膏、地黄煎等物，以养和中气。方俱在前。

《云笈七签》曰：“十月十四日，取枸杞煎汤沐浴，令人光泽不病。初一日十八日并宜沐浴，吉。”

“冬至日阳气归内，腹宜温暖，物入胃易化。”

《修真指要》曰：“十五日下元吉辰，可修谢过斋。”

《经验方》：是月上亥日，采枸杞子二升，采时面东，再捣生地黄汁三升，以好酒五升同搅匀，三味共收磁瓶内，封密三重，浸二十一日，安置。立春前三日，每早空心饮一杯，至立春后，须发皆黑，补益精气，轻身无比。忌食萝卜。

《太清草木方》云：“槐子乃虚星之精，是月上巳日，采而吞之，每服二十一粒。去百病，长生通神。”

“是月宜食芋，无碍”

十月事忌

“是月初一、十四日，忌裁衣交易。”

《白云忌》：“十月忌食猪肉，发宿气。且亥为猪肖，宜忌之，人能终身忌之，其有益于人自多，《本草》考之可见。”

《千金方》：“十月勿食椒，伤血脉。勿食韭，令人多涕唾。勿食霜打熟菜，令人面上无光。勿食獐肉，动气。勿食猪肾，十月肾旺也，不令死气入肾。”

又曰：“是月夫妇戒同寝，忌纯阴用事。”

“是月勿戴暖帽，使脑受冻则无眩晕之疾。”

《法天生意》云：“十月初四，勿责罚人，故刑官是日罢刑，大忌。”

“是月二十五日，不宜问疾。”

“是月初一日为民岁腊，十五日为下元，二日戒夫妇入房。”

“二十日忌远行。”


十月修养法

孟冬之月，天地闭藏，水冻地坼。早卧晚起，必候天晓，使至温畅，无泄大汗，勿犯冰冻雪积，温养神气，无令邪气外入。卦坤，坤者，顺也，以服健为正，故君子当安于正以顺时也。生气在酉，坐卧宜向西方。

孙真人《修养法》曰：“十月心肺气弱，肾气强盛，宜减辛苦以养肾气。毋伤筋骨，勿泄皮肤，勿妄针灸，以其血涩，津液不行。十五日宜静养获吉。”

《内丹秘要》曰：“玄阴之月，万物至此归根复命，喻我身中阴符穷极，寂然不动，反本复静。此时塞兑垂帘，以神光下照于坎宫，当夜气未央，凝神聚气，端坐片时，少焉神气归根，自然无中生有，积成一点金精。盖一人之一身，元气亦有升降，子时生于肾中，此即天地一阳初动，感而遂通，乃复卦也。自此后，渐渐升至泥丸，午时自泥丸下降于心，戌亥归于腹中。此即天地六阴穷极，百虫闭关，草木归根，寂然不动，乃坤卦也。静极复动，循环无端，其至妙又在坤复之交，一动一静之间，即亥末子初之时。《阴符经》曰：“自然之道静，故天地万物生。”养生者当顺其时而行，坤、复二卦之功，正在十月之间。

阳不生于复而生于坤，阴中生阳，实为产药根本。”

《灵剑子》导引法

以两手相叉，一脚踏之，去腰脚拘束，肾气冷痹，膝中痛诸疾。

又法：正坐，伸手指缓拘脚指五七度，治脚气诸风注气，肾脏诸毒气，远行脚痛不安，并可治之，常行最妙。

陈希夷孟冬二气导引坐功图势

立冬十月节坐功图

运主阳明五气。

时配足厥阴肝风木。

坐功：每日丑寅时，正坐，一手按膝，一手捝肘，左右顾，两手左右托三五度，吐纳叩齿咽液。

治病：胸胁积滞虚劳邪毒，腰痛不可俛仰，嗌干，面尘脱色，胸满呕逆，飧泄，头痛，耳无闻，颊肿，肝逆面青，目赤肿痛，两胁下痛引小腹，四肢满闷，眩冒，目瞳痛。

[image: ]


小雪十月中坐功图

运主太阳终气。

时配足厥阴肝风木。

坐功：每日丑寅时，正坐，一手按膝，一手捝肘，左右争力各三五度，吐纳叩齿咽液。

治病：脱肘风湿热毒，妇人小腹肿，丈夫[image: ]
 疝狐疝，遗溺闭癃，血睾，肿睾，疝，足逆寒，胻善瘈，节时肿，转筋阴缩，两筋挛，洞泄，血生胁下，喘，善恐，胸中喘，五淋。

十一月事宜

《孝经纬》曰：“小雪后十五日，斗指壬，为大雪，言积阴为雪，至此栗烈而大矣。后十五日斗指子，为冬至，阴极而阳始至，日南至，渐长至也。”《白虎通》曰：“始律黄钟何？黄，中色也。钟，动也，言阳气动于黄泉之下，欲养万物也。”《乐志》曰：“辰子，子者，孳也，言阳气至此更滋生也。”《吕氏》曰：“仲冬为畅月。”

《月纂》：“天道东南行，作事出行宜向东南，吉。”

“冬至日阳气归内，腹中热，物入胃易消化。”

《纂要》曰：“共工氏子不才，以冬至日死，为疫鬼，畏赤小豆，是日以赤小豆煮粥厌之。”

《月令》曰：“君子斋戒慎处，必检身心。身欲宁，去声色，禁嗜欲，安形性，事欲静，以待阴阳之所定。凡此以微阳方生，阴未退，听阴阳相争而未定，故君子当斋戒以待之。凡事与夏至同。此又当谨之至者，彼只止言节，此只却言禁，盖仲夏之阴犹微，而此时之阴犹盛。阴微则盛阳未至于甚伤，阴盛则微阳当在于善保。故坤复之月宜静摄为最。”

《七签》曰：“是月初十日，取枸杞叶煎汤洗浴，至老光泽。十五、十六日，俱宜沐浴。”

《千金月令》曰：“是月可服补药，不可饵大热之药，宜早食，宜进宿熟之肉。”

又曰：“至日，于北壁下厚铺草而卧，以受元气。”

《纂要》曰：“是月初十日，宜拔白发。”

《五经通义》曰：“至后阳气始萌，阴阳交精，万物始成，气微在下，不可动泄。”

《保生心鉴》曰：“子月，火气潜伏闭藏，以养其本然之真，而为来春发生升动之本。此时若戕贼之，至春升之际，下无根本，阳气轻浮，必有温热之病。”

《简易方》：“冬至日钻燧取火，可免瘟疫。”

《仙经》曰：“十一日天仓开，宜入山修道，修启福斋。”

《岁时杂记》：“至日，以赤小豆煮粥，合门食之，可免疫气。”

“冬至煎糖彩珠，戴一阳巾。”


十一月事忌

《纂要》曰：“是月勿食龟鳖肉，令人水病。勿食陈脯，勿食鸳鸯，令人恶心。勿食生菜，发宿疾。勿食生韭，多涕唾。勿食黄鼠，损神气。勿食虾蚌带甲之物，勿食獐肉，动气。勿食火焙食物。”

《翰墨全书》曰：“是月二十五日为掠剩大夫忌，勿犯交姤，凶。至后十日，夫妇当戒容止。”

《纂要》曰：“是月十二日、二十二日，忌裁衣交易。”

《千金翼》曰：“冬至后庚辛日，不可交合，大凶。”

又曰：“勿枕冷石铁物，令人目暗。”

又曰：“初四日勿责谴下人，大忌。”

又曰：“十一日不可沐浴，勿以火炙背。”

又曰：“勿食螺蛳螃蟹，损人志气，长尸虫。”

《云笈七签》曰：“二十日不宜远行。二十日不可问疾。不用子日，犯月建，作事不吉。”

《礼仪志》曰：“至日钻燧取火，可止瘟病。是日勿多言，当闭关静坐，以迎一阳之生，不可用作。”

《云笈七签》曰：“仲冬肾气旺，心肺衰，宜助肺安神，调理脾胃。无乖其时，勿暴温暖，勿犯东南贼邪之风，令人多汗，腰脊强痛，四肢不通。”

十一月修养法

仲冬之月，寒气方盛，勿伤冰冻，勿以炎火炙腹背，毋发蛰藏，顺天之道。卦复，复者，反也，阴动于下，以顺上行之义也。君子当静养以顺阳生。是月生气在戌，坐卧宜向西北。

孙真人《修养法》：“是月肾脏正旺，心肺衰微，宜增苦味，绝咸，补理肺胃，闭关静摄，以迎初阳，使其长养，以全吾生。”

是月也，一阳来复，阳气始生，喻身中阳气初动，火力方微，要不纵不拘，温温柔柔，播施于鼎中。当拨动顶门，微微挈之，须臾火力炽盛，逼出真铅。气在箕斗东南之乡，火候造端之地。

《灵剑子》导引法

以一手托膝，反折一手抱头，前后左右为之，凡三五度，去骨节间风，宣通血脉，膀胱、肾脏之疾。

陈希夷仲冬二气导引坐功图势

大雪十一月节坐功图

运主太阳终气。

时配足少阴肾君火。

坐功：每日子丑时，起身仰膝，两手左右托，两足左右踏，各五七次，叩齿咽液吐纳。

治病：足膝风湿毒气，口热舌干，咽肿上气，嗌干及肿，烦心心痛，黄疸肠癖，阴下湿，饥不欲食，面如漆，咳唾有血，渴喘，目无见，心悬如饥，多恐常若人捕等症。

冬至十一月中坐功图

运主太阳终气。

时配足少阴肾君火。

坐功：每日子丑时，平坐，伸两足，拳两手按两膝，左右极力三五度，吐纳叩齿咽液。

治病：手足经络寒湿，脊股内后廉痛，足痿厥，嗜卧，足下热，脐痛，左胁下背肩髀间痛，胸中满，大小腹痛，大便难，腹大颈肿，咳嗽，腰冷如冰及肿，脐下气逆，小腹急痛泄，下肿，足胻寒而逆，冻疮，下痢，善思，四肢不收。

十二月事宜

《孝经纬》曰：“冬至后十五日，斗指癸，为小寒。阳极阴生乃为寒，今月初寒尚少也。后十五日斗指丑，为大寒，至此栗烈极矣。律大吕，吕者，拒也，言阳气欲出，阴拒之也。”《乐志》曰：“辰丑，丑者，纽也，言终始之际，以纽结为名也。”《纂要》曰：“十二月曰暮冬，曰杪冬、涂月、暮节、暮岁、穷稔、穷纪。”

《月纂》曰：“天道西行，作事出行俱宜向西。不宜用丑日，犯月建，作事不吉。”

《黑子秘录》：“是月癸丑日造门，盗贼不能进。”

《琐碎录》曰：“腊月子日，晒荐席，能去蚤虱。”

又曰：“是月取猪脂四两，悬于厕中，入夏一家无蝇。”

“二十四日床底点灯，谓之照虚耗也。”

“二十四日取鼠一头，绕在于子地上埋之，永无鼠耗。”

《本草图经》云：“取活鼠，用油煎为膏，敷汤火疮，灭瘢疵，极良。”

《玄枢》曰：“除日以合家头发烧灰，同脚底泥包投井中，咒曰：敕令我家眷属，竟年不害伤寒，辟却五瘟疫鬼。”

《七签》曰：“除夜枸杞汤洗浴，令人不病。初一、初二、初八、十三日、十五、二十日沐浴，去灾悔，吉。”

“除日，掘宅四角各埋一大石为镇宅，主灾异不起。”

“是日取圆石一块，杂以桃核七枚埋宅隅，绝疫鬼。”

“除夜取椒二十一粒，勿与人言，投于井中，以绝瘟疫。”

“其夜，家奉神佛前，并主人卧室燃灯达旦，主家宅光明。攒火围炉，合家共坐，以助阳气。”

“除夜宜烧　辟瘟丹，并家中所余杂药焚之，可辟瘟疫。可焚苍术。”方见五月。

《农桑撮要》曰：“腊八日，收鳜鱼烧存性，研细，用酒调服。治小儿斑疹不出，即发。更安悬厕上，不生虫。”

《法天生意》云：“初七、初十、十八、二十日，拔白发。”

又云：“除夜有行瘟使者降于人间，以黄纸朱书‘天行已过’四字贴于门额，吉。”

《便民要纂》曰：“大寒早出，含酥油于口中，则耐寒。”

《食物本草》云：“雪水甘寒，收藏能解天行时疫，一切热毒。”

“是月收雄狐胆，若有人暴亡未移时者，急以温水研灌些少，入喉中即活。移时，即无及矣。当预备之。”

“是月取青鱼胆阴干，如患喉闭及骨鲠者，以此胆少入口中，咽津即解。”

《家塾事亲》曰：“是月取猪板油脂背阴挂，能治诸般疮疥，敷汤火良。”

又法：取猪脂一升，入磁瓮中，加鸡子白十枚，水银二钱，封瓮，埋亥地上一百日，取治痈疽，极良。

又曰：“是月，取皂角烧为末，留起，遇时疫，早起以井花水调一钱服之，效。”

《岁时杂记》：“腊月，宜合　茵陈丸料，时疫瘟[image: ]
 、山峦瘴气等症。岭表行客，可常随带。

茵陈四两
 　大黄五两
 　豉心五合炒令香
 　恒山三两
 　桃核仁三两炒
 　芒硝三两
 　杏仁三两，去皮尖
 　鳖甲二两，酒醋涂炙
 　巴豆一两，去皮膜。去油，炒，另研


共为末，蜜丸，桐子大。初得时，三日内旦服五丸，或利或吐、汗。若否，再加一丸。久不觉，即以热汤饮促之。老小以意酌服。黄病痰癖，时气伤寒，痎疟发痫，服之无不瘥者。治瘴气如神，赤白痢亦效。春初一服，一年不病。收瓶，以腊封口，置燥处。忌食苋菜、芦笋。”


屠苏方

大黄十六铢
 　白术十五铢
 　桔梗十五铢
 　蜀椒十五铢去目
 　桂心十八铢去皮
 　乌头六铢去皮脐
 　菝葜十二铢，一方加防风一两


上七味[image: ]
 咀，红绢囊盛之，除日沉井中，至泥底。正月朔旦，取药囊置酒中，煎数沸，取起，东向饮之，从小至大，一家无疫。以药渣投井中，每岁饮之，可长年无病。

《田家五行》云：“十二月二十五日，夜煮赤豆粥合家食之，出外者留之，名曰口数粥，能祛瘟鬼。”

《负喧杂录》：“是月二十四日，取井花水，平旦初汲者，浸乳香数块，至元旦五鼓，暖令温。从小饮乳香一豆大，咽水三口，则一年不染时疫。”

《多能鄙事》曰：“是月取乌鸦一二只，入瓶泥封固，烧为末。治一切痨瘦、骨蒸、咳嗽。米饮调下二钱，良。”

《内景经》曰：“腊八日修百福斋。二十八日修迎新斋。是月初六日天仓开，宜入山修道。”

《琐碎录》：“腊月晨起，以蒸饼卷猪脂食之，终岁不生疮疥。久服肌体光泽。”

《法天生意》云：“川乌炒黄，绢袋盛装酒浸，服少许，可疗头风。”

十二月事忌

《千金方》：“是月勿食猪，脾旺在四季故耳。”

“是月勿歌舞，犯者凶。勿食生韭，勿食霜烂果菜，勿食蚌蟹鳖虾鳞虫之物，勿食獐肉，勿食牛猪[image: ]
 肉，勿食生椒，勿食葵菜，大抵与十一月忌同。勿犯大雪，勿伤筋骨，勿妄针刺。”

《月忌》：“二十一日不可问疾。初七日不宜水陆远行，凶。初九日、二十五日，忌裁衣交易。”

《琐碎录》曰：“除夜勿嗔骂奴仆，并碎器皿，仍不可大醉。八日名王侯腊，忌夫妇入房。”

十二月修养法

季冬之月，天地闭塞，阳潜阴施，万物伏藏，去冻就温，勿泄皮肤大汗，以助胃气。勿甚温暖，勿犯大雪。宜小宣，勿大全补。众阳俱息，勿犯风邪，勿伤筋骨。卦临，临者，大也，以刚居中，为大亨而利于贞也。生气在亥，坐卧宜向西北。

孙真人曰：“是月土旺，水气不行，宜减甘增苦，补心助肺，调理肾脏，勿冒霜雪，勿泄津液及汗。初三日宜斋戒静居，焚香养道，吉。”

《灵剑子》导引法

以两手耸上，极力三五遍，去脾脏诸疾不安，依春法用之。

陈希夷季冬二气导引坐功图势

小寒十二月节坐功图

运主太阳终气。

时配足太阴脾湿土。

坐功：每日子丑时，正坐，一手按足，一手上托，挽首互换，极力三五度，吐纳叩齿嗽咽。

治病：荣卫气蕴食即呕，胃脘痛，腹胀，哕疟，食发中满，食减善噫，身体皆重，食不下，烦心，心下急痛，溏瘕泄，水闭黄疸，五泄注下五色，大小便不通，面黄口干，怠惰嗜卧，心下痞，苦善饥善味，不嗜食。

大寒十二月中坐功图

运主厥阴初气。

时配足太阴脾湿土。

坐功：每日子丑时，两手向后，踞床跪坐，一足直伸，一足用力，左右各三五度，叩齿漱咽吐纳。

治病：经络蕴积诸气，舌根强痛，体不能动摇，或不能卧，强立，股膝内肿，尻阴臑胻足皆痛，腹胀肠鸣，飧泄不化，足不收行，九窍不通，足胻肿若水胀。


冬时逸事

腊八日粥

腊月八日，东京作浴佛会，以诸果品煮粥，谓之腊八粥，吃以增福。

灶中点灯

都人以酒糟抹于灶门之上，谓之醉司命。点灯灶心，谓之照虚耗。

馈岁别岁

苏公诗云：“为欢恐无具，假物不论货。富人事华靡，珠绣光翻坐。贫者愧不能，微贽出舂磨。”言彼此相送产物，以为馈岁。又子瞻诗云：“人行犹可复，岁行那可追？已逐东流水，赴海归无时。东邻酒初熟，西舍彘亦肥。且为一日欢，毋为穷年悲。”以酒相欢，谓之别岁。

守岁分岁

子瞻诗略云：“儿童强不睡，拍手夜欢哗。晨鸡且莫唱，更鼓畏惨挝。坐久灯烬落，起看北斗斜。明年岂无年，心事恐蹉跎。”故大小饮酒相欢，除夕坐以待旦，谓之守岁。范至能诗略云：“奉祠席撤夜未艾，饮福之余即分岁。地炉火暖苍术香，饤盘果饵如蜂房。小儿但喜新年至，头角长成添意气。老翁把杯心茫然，增年翻是减吾年。荆钗劝酒仍祝愿，但愿尊前且强健。”合室大小除夕叙饮欢宴，谓之分岁。

藏钩之戏

《风土记》：“腊日，叟妪各随其侪，分为二曹，以较胜负。始于钩弋夫人事也。”

火山香焰

隋主除夕设火山数十，焚沉香数车，香闻数十里。

砚炉暖盒

天宝间有一砚炉，曲尽其巧。寒冬置砚炉上，不冻。玄天罡女授张无颇暖金盒，寒时出此，一室暄热。

辟寒香

外国进香，大寒焚之，必减衣拒热。

却寒帘

咸通年，赐公主却寒之帘。

捏凤炭

杨国忠用炭屑捏成双凤，冬日暖于炉中，以白檀铺底，香霭一室。

炷暖香

云溪僧舍，冬月客至，焚暖香一炷，满室如春。故詹克爱诗云：“暖香炷罢春生室，始信壶中别有天。”

煮建茗

逸人王休与僧道交，冬月，取冰之精莹者，烹建茗以供。

妓围肉阵

申王冬月，以妓密围坐侧以御寒。杨家选妾肥大者，行列于后，谓之遮风肉阵。

暖寒会

王元宝大雪时，令童仆扫雪，开具酒宴迎宾，谓之暖寒会。

三余足学

冬为岁余，故冬月可就问学。《汉书》东方朔云：“三冬文史足。”

寻梅烹雪

孟浩然寻梅，陶縠烹雪，风致自佳。

书物候风

《左传》云：“凡分至启闭，必书云物为备故也。”《灸经》曰：“至日风从南来，名为虚贼，伤人。”

谐律度晷

冬至始致八能之士，以调律历。至日度晷景，候钟律，权土炭，效阴阳也。

爱日履霜

《左传》曰：“冬日可爱。”又曰：“履霜坚冰，君子知戒。”

凿冰爨燧

《诗》云：“一之日，凿冰冲冲。”《淮南子》曰：“孟冬之月，招摇指亥，爨松燧火。”

高子冬时幽赏十二条


湖冻初晴远泛

西湖之水，非严寒不冰，冰亦不坚。冰合初晴，朝阳闪烁，湖面冰澌琼珠，点点浮泛。时操小舟，敲冰浪游，观冰开水路，俨若舟引长蛇，晶莹片片堆叠。家僮善击冰爿，举手铿然，声溜百步，恍若星流，或冲激破碎，状飞玉屑，大快寒眼，幽然此兴，恐人所未同。扣舷长歌，把酒豪举，觉我阳春满抱，白雪知音，忘却冰湖雪岸之为寒也。旧闻戒涉春冰，胸中不抱惧心，又何必以涉冰为戒？


雪霁策蹇寻梅

画中春郊走马，秋溪把钓，策蹇寻梅，莫不以朱为衣色，岂果无为哉？似欲妆点景象，与时相宜，有超然出俗之趣。且衣朱而游者，亦非常客，故三冬披红毡衫，裹以毡笠，跨一黑驴，秃发童子挈尊相随。踏雪溪山，寻梅林壑，忽得梅花数株，便欲傍梅席地，浮觞剧饮，沉醉酣然，梅香扑袂，不知身为花中之我，亦忘花为目中景也。然寻梅之蹇，扣角之犊，去长安车马，何凉凉卑哉？且为众嗤，究竟幸免覆辙。

三茅山顶望江天雪霁

三茅乃郡城内山高处，襟带江湖，为胜览最欢喜地。时乎积雪初晴，疏林开爽，江空漠漠寒烟，山回重重雪色。江帆片片，风度银梭，村树几家，影寒玉瓦。山径人迹板桥，客路车翻缟带。樵歌冻壑，渔钓冰蓑。目极去鸟归云，感我远怀无际。时得僧茶烹雪，村酒浮香，坐傍几树梅花，助人清赏更剧。

西溪道中玩雪

往年因雪霁，偶入西溪，何意得见世外佳景。日虽露影，雪积未疏，竹眠低地，山白排雪，风回雪舞，扑马嘶寒，玉堕冰柯，沾衣生湿。遥想梅开万树，目乱飞花，自我人迹远来，踏破瑶街十里，生平快赏，此景无多。因念雪山苦行，妙果以忍得成，吾人片刻冲风，更想护炉醉酒，噫，恣欲甚矣！虽未能以幽冷摄心，亦当以清寒炼骨。

山头玩赏茗花

两山种茶颇蕃，仲冬花发，若月笼万树，每每入山寻茶胜处，对花默共色笑，忽生一种幽香，深可人意。且花白若剪云绡，心黄俨抱檀屑，归折数枝，插觚为供，枝梢苞萼，颗颗俱开，足可一月清玩。更喜香沁枯肠，色怜青眼，素艳寒芳，自与春风姿态迥隔。幽闲佳客，孰过于君？

登眺天目绝顶

武林万山，皆自天目分发，故《地钤》有“天目生来两乳长”偈。冬日木落，作天目看山之游。时得天气清朗，烟云净尽，扶策蹑巅，四望无际。两山东引，高下起伏，屈曲奔腾，隐隐到江始尽，真若龙翔凤舞。目极匹练横隔，知为钱塘江也。外此茫茫，是为东海。几簇松筠，山僧指云：“往宋王侯废冢。”噫！山川形胜，千古一日，曾无改移，奈何故宫黍离，陵墓丘壑，今几变迁哉？重可慨也。

山居听人说书

老人畏寒，不涉世故，时向山居曝背，茅檐看梅初放，邻友善谈，炙糍共食，令说宋江最妙回数，欢然抚掌，不觉日暮。吾观道左丰碑，人间铭颂，是亦《水浒传》耳，岂果真实不虚故说？更惜未必得同此传，世传人口。

扫雪烹茶玩画

茶以雪烹，味更清冽，所谓半天河水是也。不受尘垢，幽人啜此，足以破寒。时乎南窗日暖，喜无觱发恼人，静展古人画轴，如《风雪归人》、《江天雪棹》、《溪山雪竹》、《关心雪运》等图，即假对真，以观古人摹拟笔趣。要知世景画图，俱属造化机局，即我把图，是人玩景，对景观我，谓非我在景中？千古尘缘，孰为真假，当就图画中了悟。

雪夜煨芋谈禅

雪夜偶宿禅林，从僧拥炉，旋摘山芋，煨剥入口，味较世中美甚，欣然一饱。因问僧曰：“有为是禅，无为是禅，有无所有，无非所无，是禅乎？”僧曰：“子手执芋是禅，更从何问？”余曰：“何芋是禅？”僧曰：“芋在子手，有耶？无耶？谓有何有？谓无何无？有无相灭，是为真空非空，非非空空无所空，是名曰禅。执空认禅，又着实相，终不悟禅。此非精进力到，得慧根缘，未能顿觉。子曷观芋乎？芋不得火，口不可食，火功不到，此芋犹生。须火到芋熟，方可就齿舌消灭。是从有处归无，芋非火熟，子能生嚼芋乎？芋相终在不灭，手芋嚼尽，谓无非无，无从有来，谓有非有，有从无灭。子手执芋，今着何处？”余时稽首慈尊，禅从言下唤醒。

山窗听雪敲竹

飞雪有声，惟在竹间最雅，山窗寒夜，时听雪洒竹林，淅沥萧萧，连翩瑟瑟，声韵悠然，逸我清听。忽尔回风交急，折竹一声，使我寒毡增冷。暗想金屋人欢，玉笙声醉，恐此非尔所欢。

除夕登吴山看松盆

除夕，惟杭城居民家户架柴燔燎，火光烛天，挝鼓鸣金，放炮起火，谓之松盆。无论他处无敌，即杭之乡村，亦无此胜。斯时抱幽趣者，登吴山高旷，就南北望之，红光万道，炎焰火云，巷巷分岐，光为界隔。聒耳声喧，震腾远近，触目星丸，错落上下，此景是大奇观。幽立高空，俯眺嚣杂，觉我身在上界。

雪后镇海楼观晚炊

满城雪积，万瓦铺银，鳞次高低，尽若堆玉。时登高楼凝望，目际无痕，大地为之片白。日暮晚炊，千门青烟四起，缕缕若从玉版纸中，界以乌丝阑画，幽胜妙观，快我冷眼。恐此景亦未有人知得。


起居安乐笺　上卷

高子曰：吾生起居，祸患安乐之机也。人能安所遇而遵所生，不以得失役吾心，不以荣辱萦吾形，浮沉自如，乐天知命，休休焉无日而不自得也，是非安乐之机哉？若彼偃仰时尚，奔走要途，逸梦想于燕韩，驰神魂于吴楚，遂使当食忘味，当卧忘寝，不知养生有方，日用有忌，毒形蛊心，枕戈蹈刃，祸患之机乘之矣，可不知所戒哉？余故曰：“知恬逸自足者，为得安乐本；审居室安处者，为得安乐窝；保晨昏怡养者，为得安乐法；闲溪山逸游者，为得安乐欢；识三才避忌者，为得安乐戒；严宾朋交接者，为得安乐助。加之内养得术，丹药效灵，耄耋期颐，坐跻上寿，又何难哉？”录古成说，间附己意为编，笺曰《起居安乐》。

恬逸自足条

序古名论

罗鹤林曰：“唐子西诗云：‘山静似太古，日长如小年。’余家深山之中，每春夏之交，苍藓盈阶，落花满径，门无剥啄，松影参差，禽声上下。午睡初足，旋汲山泉，拾松枝，煮苦茗啜之。随意读《周易》、《国风》、《左氏传》、《离骚》、《太史公书》、及陶杜诗，韩苏文数篇。从容步山径，抚松竹，与麛犊共偃息于长林丰草间，坐弄流泉，漱齿濯足。既归竹窗下，则山妻稚子作笋蕨，供麦饭，欣然一饱。弄笔窗间，随大小作数十字，展所藏法帖、笔迹、画卷纵观之，兴到则吟小诗，或草《玉露》一两段，再烹苦茗一杯。出步溪边，邂逅园翁溪友，问桑麻，说粳稻，量晴校雨，探节数时，相与剧谈一晌。归而倚杖柴门之下，则夕阳在山，紫绿万状，变幻顷刻，恍可入目。牛背笛声，两两来归，而月印前溪矣。味子西此句，可谓妙绝。然此句妙矣，识其妙者盖少。彼牵黄臂苍，驰猎于声利之场者，但见‘滚滚马头尘，匆匆驹隙影’耳，乌知此句之妙哉？人能真知此妙，则东坡所谓‘无事此静坐，一日是两日，若活七十年，便是百四十’，所得不已多乎？”

延叔坚曰：“吾昧爽栉梳，坐于客堂，朝则诵羲文之易，虞夏之书，历公旦之典礼，览仲尼之春秋。夕则逍遥内阶，咏诗南轩，百家众氏，投闲而作，洋洋乎其盈耳，焕烂乎其溢目，纷纷欣兮其独乐也。当此之时，不知天之为盖，地之为舆；不知世之为人，己之有躯。虽渐离击筑，旁若无人；高凤读书，不知暴雨，方之于吾，未足况也。”

仲长统曰：“凡游帝王之门者，欲以立身扬名耳。而名不常存，人生易灭，优游偃仰，可以自娱，欲卜居清旷，以乐其志。论之曰：‘使居有良田广宅，背山临流，沟池环匝，竹木周布，场圃筑前，果园树后。舟车足以代步涉之难，使令足以息四体之役。养亲有兼珍之膳，妻孥无苦身之劳。良朋萃至，则陈酒肴以娱之；嘉时吉日，则烹羔豚以奉之。踌躇畦苑，游戏平林，濯清泉，追凉风，钓游鲤，弋高鸿，风于舞雩之下，咏归高堂之上。安神闺房，思老氏之玄虚；呼吸精和，求至人之仿佛。与达者数子，论道讲书，俯仰二仪，错综人物。弹《南风》之雅操，发清商之妙曲，逍遥一世之上，睥睨天地之间，不受当时之责，永保性命之期。如是则可以凌霄汉，出宇宙之外矣。岂羡夫入帝王之门哉？”

秦子敕曰：“昔尧优许由，非不弘也，洗其两耳；楚聘庄周，非不广也，执竿不顾。得曝背陇亩之中，诵颜氏之箪瓢，咏原宪之蓬户，时翱翔兮林泽，与沮溺为等俦。听玄猿之悲吟，察鹤鸣于九皋，身安为乐，无忧为福。处空虚之名，居不灵之龟，知我者希，则我贵矣。斯乃得志之秋，何困苦之戚也邪？”

王右军既去官，与东土人士营山水弋钓之娱，又与道士许迈共修服食，遍采名药，不远千里，游东土中诸郡名山，泛沧海，叹曰：“我卒当以乐死。”

陶元亮曰：“少学琴书，偶爱闲静，开卷有得，便欣然忘食。见树交荫，时鸟变声，亦复欢然有喜。常言五六月中，北窗下卧，遇凉风暂至，自谓羲皇上人。”

陶弘景爱山水，每经涧谷，必坐卧其间，吟咏盘桓不能自已。谓门人曰：“吾见朱门广厦，虽识其华乐，而无欲往之心。望高崖，瞰大泽，虽知此难立，恒欲就之。且永明中求禄，得辄差舛，若不尔，岂得为今日之事？”岂惟身有仙相，亦缘势使之然。

萧大圜曰：“留侯追踪于赤松，陶朱成术于辛文，良有况乎？智不逸群，行不高物，而欲辛苦一生，何其僻也！岂如知足知止，萧然无累，北山之北，弃绝人间，南山之南，超逾世网？面修原而带流水，倚郊甸而枕平皋，筑蜗舍于丛林，构环堵于幽薄。近瞻烟雾，远睇风云，藉纤草以荫长松，结幽兰而援芳桂，仰翱禽于百仞，俯泳鳞于千寻。果园在后，开窗以卧花卉；蔬圃居前，坐檐而看灌亩。二顷以供[image: ]
 粥，十亩以给丝麻。侍儿三五，可充纴织，家僮数四，足代耕耘。沽酪牧羊，协潘生之志，畜鸡种黍，应庄叟之言。获菽寻氾氏之书，露葵征尹君之录。烹羔豚而介春酒，迎伏腊而俟岁时。披良书，探至颐，歌纂纂，唱呜呜。可以娱神，可以散虑。有朋自远，扬[image: ]
 古今，田畯相过，剧谈稼穑，斯亦足矣，乐不可支。永保性命，何畏忧责？”

王摩诘雅喜奉佛，居常蔬食，不茹荤血。得宋之问蓝田别墅，在辋口，辋水周于舍下，竹洲花坞。与道友裴迪，浮舟往来，弹琴赋诗，啸咏终日。在京师，日饭数十名僧，以玄谈为乐。斋中无所有，唯茶铛酒臼，经案绳床而已。

乐天云：“洛城内外六七十里间，凡观寺丘墅，有泉石花竹者靡不游，人家有美酒鸣琴者靡不过，有图书歌舞者靡不观。自居守洛川，洎布衣家以宴游召者，亦时时往。每良辰美景，或雪朝月夕，好事者相过，必为之先拂酒罍，次开箧诗。酒酣，乃自援琴，操宫声，弄《秋思》一遍。”

乐天《庐山草堂记》云：“堂中设木榻四，素屏二，漆琴一张，儒道佛书各数卷。乐天既来为主，仰观山，俯听泉，旁睨竹树云石，自辰及酉，应接不暇。俄而物诱气随，外适内和，一宿体宁，再宿心恬，三宿后，颓然嗒然，不知其然而然矣。”

醉吟先生宦游三十载，将退居洛下，所居有池五六亩，竹数千竿，乔木数千株，台榭舟船，具体而微。与嵩山僧如满为空门友，平泉客韦楚为山水友，彭城刘梦得为诗友，皇甫朗之为酒友，每一相遇，欣然忘归。

苏子美答韩持国曰：“此伏腊稍足，居室稍宽，无应接奔走之劳，耳目清旷，不设机关以待人，心安闲而体舒放。三商而眠，高舂而起，静院明窗，罗列图史琴樽以自娱。有兴则泛小舟，出盘阊二门，吟啸览古于江山之间，渚茶野酿，足以消忧，莼鲈稻蟹，足以适口。又多高僧隐君子，佛庙绝胜，家有林园，珍花奇石，曲池高台，鱼鸟留连，不觉日暮。”

阮孝绪著《高隐传》：“言行超逸，名氏勿传，为上品；始终不耗，名姓可录，为中品；挂冠人世，栖心尘表，为下品。”

“归去来兮，田园将芜胡不归？既自以心为形役，奚惆怅而独悲？悟已往之不谏，知来者之可追，实迷途其未远，觉今是而昨非。舟摇摇以轻扬，风飘飘而吹衣。问征夫以前路，恨晨光之熹微。日欲暮也。
 乃瞻衡宇，载欣载奔。僮仆欢迎，稚子候门。三径就荒，松菊犹存。携幼入室，有酒盈樽。引壶觞以自酌，眄庭柯以怡颜，倚南窗以寄傲，审容膝之易安。园日涉以成趣，门虽设而常关。策扶老以流憩，时矫首而遐观。云无心以出岫，鸟倦飞而知还。景翳翳以将人，抚孤松而盘桓。归去来兮！请息交以绝游，世与我而相违，复驾言兮焉求？悦亲戚之情话，乐琴书以消忧。农人告余以春及，将有事于西畴。或命巾车，或棹孤舟，既窈窕以寻壑，亦崎岖而经丘。木欣欣以向荣，泉涓涓而始流。善万物之得时，感吾生之行休。已矣乎，寓形宇内复几时，曷不委心任去留？胡为乎，遑遑欲何之？富贵非吾愿，帝乡不可期。怀良辰以孤往，或植杖而耘耔，登东皋以舒啸，临清流而赋诗。聊乘化以归尽，乐夫天命复奚疑！”

太医孙景初，自号四休居士，山谷问其说，四休答曰：“粗茶淡饭饱即休，补破遮寒暖即休，三平四满过即休，不贪不妒老即休。”山谷曰：“此安乐法也。少欲者，不伐之家也；知足者，极乐之国也。四休家有三亩园，花木郁郁，客来煮茗，谈上都贵游人间可喜事，或茗寒酒冷，宾主相忘。其居与余相望，暇则步草径相寻，作小诗遗家僮歌之，以侑酒茗。诗曰：‘大医诊得人间病，安乐延年万事休。’又曰：‘无求不着看人面，有酒可以留人嬉。欲知四休安乐法，听取山谷老人诗。’”

山谷四印云：“我提养生之四印，居家所有更赠君。百战百胜，不如一忍；万言万当，不如一默。无可拣择眼界平，不藏秋毫心地直。我肱三折得此医，自觉两踵生光辉。蒲团日静鸟吟时，炉熏一炷试观之。四休四印，老少富贫，无量无边，普同供养。”

倪正父《锄经堂》述五事：“静坐第一，观书第二，看山水花木第三，与良朋讲论第四，教子弟读书第五。”

齐斋十乐云：“读义理书，学法帖字，澄心静坐，益友清谈，小酌半醺，浇花种竹，听琴玩鹤，焚香煎茶，登城观山，寓意弈棋。十者之外，虽有他乐，吾不易矣。”

邵康节吟曰：“年老逢春雨乍晴，雨晴况复近清明。天低宫殿初长日，风暖林园未啭莺。花似锦时高阁望，草如茵处小车行。东君见赐何多也，况复人间久太平。”又云：“尧夫非是爱吟诗，诗是尧夫志喜时。明著衣冠为士子，高谈仁义作男儿。敢于世上明开眼，肯向人间浪皱眉。六十七年无事日，尧夫非是爱吟诗。”《击壤集》一编，老人怡神悦目，时可吟玩。公喜饮酒，命之曰太和汤，饮不过多，不喜太醉。其诗曰：“饮未微酡，自先吟哦，吟哦不足，遂及浩歌。”所寝之室，名安乐窝，冬暖夏凉，遇有睡思则就枕。其诗曰：“墙高于肩，室大如斗，布被暖余，藜藿饱后。气吐胸中，充塞宇宙。”闻人说人之善，就而和之，又从而喜之，语曰：“乐见善人，乐闻善事，乐道善言，乐行善意。”晚教二子以六经，家素业儒，口未尝不道儒言，身未尝不蹈儒行。其诗曰：“羲轩之书，未尝去手；尧舜之谈，未尝离口。当中和天，同乐易友。吟自在诗，饮欢喜酒。百年升平，不为不偶；七十康强，不为不寿。”老境从容，孰有如康节者乎？

陶彭泽性嗜酒，家贫不能常得。亲旧知其如此，或置酒招之，造饮辄醉而退，曾不吝情去留。环堵萧然，不蔽风日，短葛穿结，箪瓢屡空，晏如也。

陶弘景书曰：“偃蹇园巷，从容郊邑，守一介之志，非敢蔑荣嗤俗，自致云霞。盖任性灵而直往，保无用以得闲。垅薪井汲，乐有余欢，切松煮术，此外何务。”

谢灵运《逸民赋》曰：“有酒则舞，无酒则醒，不明不晦，不昧不类。萧条秋首，兀我春中，弄琴明月，酌酒和风。御清风以远路，拂白云而峻举，指寰中以为期，望系外而延伫。”又曰：“推天地为一物，横四海于寸心。超尘埃以贞观，何落落此心胸。”

徐勉曰：“冬日之阳，夏日之阴，良辰美景，负杖蹑履，逍遥自乐。临池观鱼，披林听鸟，浊酒一杯，弹琴一曲，求数刻之乐，庶几居常以待终。”

谢[image: ]
 不妄交接，门无杂宾，有时独醉，曰：“入吾室者，但有清风；对吾饮者，惟有浩月耳。”

歌者袁绹，尝从子瞻与客游金山。适中秋，天宇四壁，一碧无际，江流倾涌，月色如昼，遂共登金山妙高台，命绹歌其《水调歌头》曰：“明月几时有？把酒问青天。”歌罢，公自起舞。

伯伦肆意放荡，以宇宙为狭，常乘鹿车，携一壶酒，使人荷锸随之。云：“死便掘地以埋。”土木形骸，遨游一世。

谢几卿性通脱，遇乐游宴，不得醉而还，因诣道边酒垆，停车褰幔，与车前三驺对饮。观者如堵，几卿自若。

陈暄嗜酒沈湎，兄子秀忧之，致书讽谏。暄答云：“昔周伯仁渡江惟三日醒，吾不以为少。郑康成一饮三百杯，吾不以为多。吾尝譬酒犹水也，可以济舟，亦可以覆舟。故江咨议有言：‘酒犹兵也，兵可千日而不用，不可一日而不备。酒可千日而不饮，不可一饮而不醉。’美哉江公，可与共论酒矣。何水曹眼不识杯盅，吾口不离瓢杓，汝宁与何同日而醒，与吾同日而醉乎？正言其醒可及，其醉不可及也。速营糟丘，吾将老焉。尔无多言，非尔所及。”

司空图预为寿藏，故人来者，引之圹中，赋诗对酌。人或难之，图曰：“达人大观，幽显一致，非止暂游此中，公何不广哉？”布衣鸠杖，出则以女家人鸾台自随。岁时村社会集，图必造之，与野老同席，曾无傲色。

韩熙载肆情坦率，不持名检，伎乐殆以百数，所得月俸，尽散诸姬。熙载敝衣芒屦，作瞽者，持独弦琴，俾舒雅执板挽之，随房乞食为乐。

子瞻在儋耳，因试笔，尝自书云：“吾始至南海，环视天水无际，凄然伤之，曰：‘何时得出此岛邪？’已而思之，天地在积水中，九州在大瀛海中，中国在少海中，有生孰不在岛者？覆盆水于地，芥浮于水，蚁附于芥，茫然不知所济。少焉水涸，蚁即径去，见其类，出涕曰：‘几不复与子相见。’岂知俯仰之间，有方轨八达之路乎？念此可为一笑。”

潇洒张郎构一芦轩，铭曰：“吾轩之中，并无长物。织芦成瓦，纸帐为屏。墙不御风，窗不掩月。相对二子，刈书是悦。勤儿课，摹古帖。有茶则饮，有香则焚。衲衣素餐，家风甚拙。闭门谢客，不知世故，吾性自别。”有漫草诗云：“林畔阑珊处，泥垣浸碧濠，性歧延客寡，室陋涤尘劳。玄学扬雄辨，经翻刘向骚。食瓢家俸短，睡起日偏高。”（此条据弦雪居本补入。）

《绝交书》云：“但愿守陋巷，教养子孙，时与亲旧叙阔，陈说平生，浊酒一杯，弹琴一曲，志愿毕矣。”

又云：“闻道士遗言，饵术黄精，令人寿永，意甚信之。游山泽，观鱼鸟，心甚乐之。一行作吏，此事俱废，安能舍其所乐，而从其所惧哉？”

王逸少曰：“夫人之相与俯仰一世，或取诸怀抱，悟言一室之内；或因寄所托，放浪形骸之外。虽取舍万殊，静躁不同，当其欣于所遇，暂得于己，快然自足，不知老之将至。及其所之既倦，情随事迁，感慨系之矣。悲夫！”

《闲游赞》曰：“荫映崖流之际，偃息琴书之侧，寄心松竹，取乐鱼鸟，则澹泊之愿，于是毕矣。”

韩退之曰：“穷居而闲处，升高而望远，坐茂树以终日，濯清泉以自洁。采于山，美可茹；钓于水，鲜可食。起居无时，惟适所安。与其有誉于前，孰若无毁于后；与其有乐于身，孰若无忧于心。穷居荒凉，草树茂密，出无驴马，因与人绝，一室之内，有以自娱。”

《澄怀录》曰：“长松怪石，去墟落不下一二十里，鸟径缘崖，涉水于草莽间数四，左右两三家相望，鸡犬之声相闻。竹篱茅舍，芜处其间，兰菊艺之，临水时种梅柳，霜月春风，自有余思。儿童婢仆，皆布衣短褐，以给薪水，酿村酒而饮之。案有杂书《庄周》、《太玄》、《楚词》、《黄庭》、《阴符》、《楞严》、《圆觉》数十卷而已。杖藜蹑屐，往来穷谷大川，听流水，看激湍，鉴澄潭，步危桥，坐茂林，探幽壑，升高峰，顾无乐而死乎？”

《杂志》曰：“居闲胜于居官，其事不一，其最便者，尤于暑月见之。自早烧香食罢，便可搔首，衩袒裙靸从事，藤床竹几，高枕北窗，清风时来，反患太凉，挟策就枕，困来熟睡。晚凉浴罢，杖履逍遥，临池观月，乘高取风，采莲剥芡，剖瓜雪藕，白醪三杯，取醉而适，其为乐殆未可以一二数也。”

曾南丰曰：“宅有桑麻，田有粳[image: ]
 ，而渚有蒲莲。弋于高，以追凫雁之上下；缗于深，而逐鳣鲔之潜泳。吾所以衣食其力，而无愧于心也。息有乔木之繁荫，藉有丰草之幽香。登山而凌云，览天地之奇变；弄泉而乘月，遗氛埃之溷浊。此吾取其怠倦而乐于自遂也。”

东坡云：“岁行尽矣，风雨凄然，纸窗竹屋，灯火青荧，时于此有少趣。”

诚斋曰：“鸟啼花落，欣然有会于心。遣小奴，挈瘿樽，沽白酒，嚼一梨花磁盏，急取诗卷，快读一过以咽之，萧然不知在尘埃间也。”

又曰：“因葺旧庐，疏渠引泉，周以花木，日哦其间。故人过逢，瀹茗弈棋，杯酒淋浪，殆非尘中有也。”

水心曰：“上下山水，穿幽透深，弃日留夜，拾其胜会，向人铺说，无异好声美色。”

又曰：“松竹迷道，庭花合围，著山人衣，曳杖夹书行吟，宾送日月于林茜中。凡故畴新亩，廪假进退，抱膝长啸，婚嫁有无，皆落莫恍惚若梦中事。闻名胜士，欣然迎至，共食淡面，为语儒佛二氏所以离合见性命真处，如水中盐味，非有非无。”

李太白诗：“清风明月不用一钱买。”《赤壁赋》曰：“惟江上之清风，与山间之明月，耳得之而为声，目遇之而成色，取之无禁，用之不竭，是造物之无尽藏也。”东坡之意，盖自太白诗句中来。夫风月不用钱买，而取之无禁，太白、东坡之言信矣。然而能知清风明月为可乐者，世无几人。清风明月，一岁之间，亦无几日。就使人知此乐，或为俗事相夺，或为病苦障碍，欲享之有不能者。有闲居无事，遇此清风明月不用钱买，又无人禁，而不知此乐者，是自生障碍也。

陶潜性真率，贵贱造之者，有酒辄设。潜若先醉，便语客曰：“我醉欲眠，君且去。”

刘含度性虚远，有气调，风流跌宕，名高一时。尝云：“不须名位，所须衣食。不用身后之誉，惟重目前所见。”

梁忠烈世子性爱林泉，特好散逸。论曰：“吾尝梦为鱼，因化为鸟。方其梦也，何乐如之？及其觉也，何忧斯类，良由吾之不及鱼鸟远矣。故鱼鸟飞浮，任其志性，吾之进退，长在掌握。举首惧触，摇足恐堕，使吾终得与鱼鸟同游，则去世如脱屣耳。”

裴中立不信数术，每语人曰：“鸡猪鱼蒜，逢着则吃；生老病死，时至则行。”


高子漫谈

高子曰：古云：“得一日闲方是福，做千年调笑人痴。”又云：“人生无百年，长怀千岁忧。”是为碌碌于风尘，劳劳于梦寐者言耳。吾生七尺，岂不欲以所志干云霄，挟剑寒星斗耶？命之所在，造化主宰之所在也，孰与造化竞哉？既不得于造化，当安命于生成，静观物我，认取性灵，放情宇宙之外，自足怀抱之中，狎玩鱼鸟，左右琴书。外此何有于我？若彼潜形，追鹿豕，浪游乐志，共烟霞沉醉。洁身者乃负甑而逃，抱道者以图形为耻。岂果不以华彩为荣，甘以寂寞为乐哉！是皆不得于造化，意富贵之畏人，不如贫贱之肆志，故能弃众人之所取，取众人之所弃耳。味无味于虚无之渊，忘无忘于玄冥之府，身居尘俗，志横两间，居在山林而神浮八极，何能使生为我酷，形为我毒，身为我桎梏，乃踽踽凉凉，为造物哂哉？乐恬逸者，当与把臂作謦咳语。

高子自足论

高子曰：居庙堂者，当足于功名；处山林者，当足于道德。若赤松之游，五湖之泛，是以功名自足；彭泽琴书，孤山梅鹤，是以道德自足者也。知足者，虽富贵不艳于当时，芳声必振于千古；否则不辱于生前，必灾祸于没世。故足之于人，足则无日而不自足，不足则无时而能足也。又若迫于饥寒，困于利达者，谓人可以胜天，乃营营于饱暖声华。孰知此命也，非人也，命不足于人，人何能足我也？故子房之高蹈遐举，功盖千古；少伯之灭迹潜踪，名铸两间。渊明嗜酒，人未病其沉酣；和靖栽梅，世共称其闲雅。是皆取足于一身，无意于持满，能以功名道德为止足，故芳躅共宇宙周旋，高风同天地终始耳。人能受一命荣，窃升斗禄，便当谓足于功名；敝裘短褐，粝食菜羹，便当谓足于衣食；竹篱茅舍，荜窦蓬窗，便当谓足于安居；藤杖芒鞋，蹇驴短棹，便当谓足于骑乘；有山可樵，有水可渔，便当谓足于庄田；残卷盈床，图书四壁，便当谓足于珍宝；门无剥啄，心有余闲，便当谓足于荣华；布衾六尺，高枕三竿，便当谓足于安享；看花酌酒，对月高歌，便当谓足于欢娱；诗书充腹，词赋盈编，便当谓足于丰赡。是谓之知足常足，无意于求足未足者也。足果可以力致幸求哉？我故曰：能自足于穷通者，是得浮云富贵之夷犹；能自足于取舍者，是得江风山月之受用；能自足于眼界者，是得天空海阔之襟怀；能自足于贫困者，是得箪瓢陋巷之恬淡；能自足于辞受者，是得茹芝采蕨之清高；能自足于燕闲者，是得衡门泌水之静逸；能自足于行藏者，是得归云倦鸟之舒徐；能自足于唱酬者，是得一咏一觞之旷达；能自足于居处者，是得五柳三径之幽闲；能自足于嬉游者，是得浴沂舞雩之潇洒。若此数者，随在皆安，无日不足，人我无竞，身世两忘，自有无穷妙处，打破多少尘劳。奈何舍心地有余之足，而抱意外无妄之贪，果何得哉？似亦愚矣。观彼进功名于百尺，弃道德于方寸，日汲汲于未足，如金张贵逞，终蹈身灾；石邓财雄，卒罹族灭，君子可不以水月镜花为幻，好谦恶盈为戒哉？又若鄙陋者，原石火顷炎，冰山乍结，即便心思吞象，目无全牛，务快甲第云连，金珠山积，举世莫与之比，欲犹未满，此正所谓不知足者也。吾知棘林之驼，粘壁之蜗，是皆此辈耳。其与留有余不尽以还造化者何如哉？

居室安处条

序古名论

《天隐子》曰：“吾谓安处者，非华堂邃宇，重裀广榻之谓也。在乎南面而坐，东首而寝，阴阳适中，明暗相半。屋无高，高则阳盛而明多；屋无卑，卑则阴盛而暗多。故明多则伤魄，暗多则伤魂。人之魂阳而魄阴，苟伤明暗，则疾病生焉。此所谓居处之室，尚使之然，况天地之气，有亢阳之攻肌，淫阴之侵体，岂可不防慎哉？修养之渐，倘不法此，非安处之道。术曰：吾所居室，四边皆窗户，遇风即阖，风息即开。吾所居座，前帘后屏，太明即下帘以和其内映，太暗则卷帘以通其外耀。内以安心，外以安目。心目皆安，则身安矣。明暗尚然，况太多事虑，太多情欲，岂能安其内外哉？”

高太素隐商山，起六馆，曰春雪未融馆，清夏晚云馆，中秋午月馆，冬日方出馆，暑簟清风馆，夜阶急雨馆。各制一铭。

神隐曰：“草堂之中，竹窗之下，必置一榻。时或困倦，偃仰自如，日间窗下一眠，甚是清爽。时梦乘白鹤游于太空，俯视尘壤，有如蚁垒。自为庄子，梦为蝴蝶，入于桃溪，当与子休相类。”又曰：“草堂之中，或草亭僻室，制为琴室，地下埋一大缸，缸中悬一铜钟，上以石墁，或用板铺，上置琴砖或木几弹琴，其声空朗清亮，自有物外气度。”

东坡守汝阴，作亭以帷幕为之，世所未有。其制若亭，四围柱架穿插成之。装起则以帷幕围之，拆束则揭而他往。其铭略云：“乃作新亭，檐楹栾梁，凿枘交设，合散靡常。不由仰承，清幄四张。我所欲往，十夫可将。与水升降，除地布床。”又云：“岂独临水？无适不臧。春朝花郊，秋夕月场，无胫而趋，无翼而翔。敝又改为，其费易偿。榜曰择胜，名实允当。”又观子由继作四言诗，内云：“视身如传，苟完不求。山盘水嬉，习气未瘳。风有翠帷，雨有赤油。匪车匪舟，亦可相攸。”则晴用布帷，雨用油幕可知。

唐子西云：“有轩数间，松竹迷道，庭花合围，值堂屋之后，人事之所不及，宾游之所不至。往往独坐于此，解衣盘礴，箕踞胡床之上，含毫赋诗，曝背阅书，以释忽忽之气自妙。”

《山家清事》云：“择故山滨水地，环篱植荆，间栽以竹，余丈，植芙蓉三百六十，入芙蓉二丈，环以松梅，入此余三丈。重篱外，芋栗羊枣桃李，内植梅。结屋前茅后瓦，入阁名尊经，藏古今书。左塾训子，右道院迎宾。进舍三：寝一，读书一，治药一。后舍二：其一储酒、谷，列山具农具；一安仆役庖湢。婢一，童一，园丁二。前鹤屋养鹤，后犬一二足，驴四蹄，牛四角。客至具蔬食酒核，暇则读书课农圃，毋苦吟以安天年。”

潘岳《闲居赋》曰：“太母在堂，览止足之分，庶浮云之志，筑室种树，逍遥自得。池沼足以渔钓，舂税足以代耕。灌园鬻蔬，供朝夕之膳；牧羊酤酪，俟伏腊之费。凛秋暑退，熙春寒往，微雨新晴，六合清朗。太君升轻轩，御板舆，远览王畿，近周家园。席家筵，列子孙，柳垂阴，车结轨，或宴于林，或禊于汜。昆弟斑白，儿童稚齿，称万寿以献觞，咸一惧而一喜。寿觞举，慈颜和，浮杯乐饮，丝竹骈罗，顿足起舞，抗音高歌。人生安乐，孰知其他？”

王子猷尝暂寄人空宅，便命种竹。或曰：“暂住，何烦尔主？”王啸咏良久，指竹曰：“何可一日无此君？”

柳子厚曰：“把荷锸，决溪泉，为圃以给茹。其隙则浚池沟，艺树木，行歌坐钓，望青天白云，以此为适，亦是老死亡戚戚者。”

孙公仲益曰：“新宅落成，市声不入耳，俗轨不至门。客至共坐，青山当户，流水在左，辄谈世事，便当以大白浮之。”

懿代崇佛法，迎佛骨至，起“不思议堂”以奉之。

杜祁公别墅起薝蔔馆，室形亦六，器用亦六角，以象薝花之六出焉。

陶学士曰：“余衔命渡淮，入广陵界，维舟野次，纵步至一村圃，有碧芦方数亩。中隐小室，榜曰‘秋声馆’，时甚爱之，不知谁家别墅，意主人亦雅士也。”

宜春城中有堆阜，郡人谓之袁台，地属李致。致有文驰声，众为筑室于袁台，取登东山而小鲁之义，榜为“小鲁轩”。

宣城何子华，有古橙四株，面橙建堂，榜曰“剖金”。霜降橙熟，开樽洁馔，与众共之。

陈犀罢司农少卿，省女兄于姑苏。适上元夜观灯，车马喧腾，目夺神醉，叹曰：“涉冰霜，泛烟水，乍见此高明世界，遂觉神朗。”顿还旧馆。

武陵儒者苗彤，事园池以接宾客，建“野春亭”，内中杂植山野花草，五色错杂。

李愚语人曰：“予夙夜在公，不曾漫游华胥国，意欲于洛阳买水竹处，作蝶庵，谢事居之。庵中当以庄周为开山第一祖，陈抟配食。若忙者，难为主籍供职。”

王震为国子博士，好观雨中浮沤疏稠出没，每雨，就四阶狭拥处，寓目而心醉焉。张麟瑞戏之曰：“公宜以此亭名曰醉沤。”


居处建置

煴　阁

南方暑雨时，药物、图书、皮毛之物皆为霉溽坏尽。今造阁，去地一丈有多，阁中循壁为厨二三层，壁间以板弭之，前后开窗，梁上悬长笐，物可悬者，悬于笐中，余置格上。天日晴明，则大开窗户，令纳风日爽气。阴晦则密闭，以杜雨湿。中设小炉，长令火气温郁。又法：阁中设床二三，床下收新出窑炭实之。乃置画片床上，永不霉坏，不须设火。其炭至秋供烧，明年复换新炭。床上切不可卧，卧者病喑，屡有验也。盖火气所烁故耳。

清秘阁　云林堂

阁尤胜，客非佳流，不得入。堂前植碧梧四，令人揩拭其皮。每梧坠叶，辄令童子以针缀杖头，亟挑去之，不使点污，如亭亭绿玉。苔藓盈庭，不容人践，绿褥可爱。左右列以松桂兰竹之属，敷纡缭绕。外则高木修篁，郁然深秀。周列奇石，东设古玉器，西设古鼎尊罍，法书名画。每雨止风收，杖履自随，逍遥容与，咏歌以娱。望之者，识其为世外人也。

观雪庵

长九尺，阔八尺，高七尺，以轻木为格，纸布糊之，以障三面。上以一格覆顶面，前施帏幔，卷舒如帐。中可四坐，不妨设火食具，随处移行，背风帐之，对雪瞻眺，比之毡帐，似更清逸。施之就花，就山水，雅胜之地，无不可也。谓之行窝。

松　轩

宜择苑囿中向明爽[image: ]
 之地构立，不用高峻，惟贵清幽。八窗玲珑，左右植以青松数株，须择枝干苍古，屈曲如画，有马远、盛子昭、郭熙状态甚妙。中立奇石，得石形瘦削，穿透多孔，头大腰细，袅娜有态者，立之松间，下植吉祥、蒲草、鹿葱等花，更置建兰一二盆，清胜雅观。外有隙地，种竹数竿，种梅一二，以助其清，共作岁寒友想。临轩外观，恍若在画图中矣。

高子书斋说

高子曰：书斋宜明净，不可太敞。明净可爽心神，宏敞则伤目力。窗外四壁，薜萝满墙，中列松桧盆景，或建兰一二，绕砌种以翠云草令遍，茂则青葱郁然。旁置洗砚池一，更设盆池，近窗处，蓄金鲫五七头，以观天机活泼。斋中长桌一，古砚一，旧古铜水注一，旧窑笔格一，斑竹笔筒一，旧窑笔洗一，糊斗一，水中丞一，铜石镇纸一。左置榻床一，榻下滚脚凳一，床头小几一，上置古铜花尊，或哥窑定瓶一。花时则插花盈瓶，以集香气；闲时置蒲石于上，收朝露以清目。或置鼎炉一，用烧印篆清香。冬置暖砚炉一。壁间挂古琴一，中置几一，如吴中云林几式佳。壁间悬画一。书室中画惟二品，山水为上，花木次之，禽鸟人物不与也。或奉名画山水云霞中神佛像亦可。名贤字幅，以诗句清雅者可共事。上奉乌思藏[image: ]
 金佛一，或倭漆龛，或花梨木龛以居之。上用小石盆一，或灵壁应石，将乐石，昆山石，大不过五六寸，而天然奇怪，透漏瘦削，无斧凿痕者为佳。次则燕石，钟乳石，白石，土玛瑙石，亦有可观者。盆用白定官哥青东磁均州窑为上，而时窑次之。几外炉一，花瓶一，匙箸瓶一，香盒一，四者等差远甚，惟博雅者择之。然而炉制惟汝炉，鼎炉，戟耳彝炉三者为佳。大以腹横三寸极矣。瓶用胆瓶花觚为最，次用宋磁鹅颈瓶，馀不堪供。壁间当可处，悬壁瓶一，四时插花。坐列吴兴笋凳六，禅椅一，拂尘、搔背、棕帚各一，竹铁如意一。右列书架一，上置《周易古占》，《诗经旁注》，《离骚经》，《左传》，林注《自警》二编，《近思录》，《古诗纪》，《百家唐诗》，王李诗，《黄鹤补注》，《杜诗说海》，《三才广记》，《经史海篇》，《直音》，《古今韵释》等书。释则《金刚钞义》，《楞严会解》，《圆觉注疏》，《华严合论》，《法华玄解》，《楞伽注疏》，《五灯会元》，《佛氏通载》，《释氏通鉴》，《弘明集》，《六度集》，《莲宗宝鉴》，《传灯录》。道则《道德经新注指归》，《西升经句解》，《文始经外旨》，《冲虚经四解》，《南华经义海纂微》，《仙家四书》，《真仙通鉴》，《参同分章释疑》，《阴符集解》，《黄庭经解》，《金丹正理大全》，《修真十书》，《悟真》等编。医则《黄帝素问》，《六气玄珠密语》，《难经脉诀》，《华佗内照》，《巢氏病源》，《证类本草》，《食物本草》，《圣济方》，《普济方》，《外台秘要》，《甲乙经》，《朱氏集验方》，《三因方》，《永类钤方》，《玉机微义》，《医垒元戎》，《医学纲目》，《千金方》，丹溪诸书。闲散则《草堂诗余》，《正续花间集》，《历代词府》，《中兴词选》。法帖，真则《钟元常季直表》，《黄庭经》，《兰亭记》。隶则《夏丞碑》，《石本隶韵》。行则《李北海阴符经》，《云麾将军碑》，《圣教序》。草则《十七帖》，《草书要领》，《怀素绢书千文》，《孙过庭书谱》。此皆山人适志备览，书室中所当置者。画卷旧人山水、人物、花鸟，或名贤墨迹，各若干轴，用以充架。斋中永日据席，长夜篝灯，无事扰心，阅此自乐，逍遥余岁，以终天年。此真受用清福，无虚高斋者得观此妙。


茅　亭

以白茅覆之，四构为亭，或以棕片覆者更久。其下四柱，得山中带皮老棕本四条为之，不惟淳朴雅观，且亦耐久。外护阑竹一二条，结于苍松翠盖之下，修竹茂林之中，雅称清赏。

桧柏亭

植四老柏以为之，制用花匠竹索结束为顶成亭，惟一檐者为佳，圆制亦雅，若六角二檐者俗甚。桂树可结，罗汉松亦可。若用蔷薇结为高塔，花时可观，若以为亭，除花开后，荆刺低垂，焦叶蟊虫，撩衣刺面，殊厌经目，无论玩赏。

圜　室

臞仙曰：圜室之制，人各不同，予所志者，取法于天地范围之理，上圆下方。经一丈有二，中隔前后二间，前间开日月圆窍于东西，以通日月之光，后间于顶上孔开窗撑放，以取天门灵气。艮上塞户，令不通达，以闭鬼户之意。此余所制也。

九　径

江梅、海棠、桃、李、橘、杏、红梅、碧桃、芙蓉，九种花木，各种一径，命曰三三径。诗曰：“三径初开是蒋卿，再开三径是渊明。诚斋奄有三三径，一径花开一径行。”

茶　寮

侧室一斗，相傍书斋，内设茶灶一，茶盏六，茶注二，馀一以注熟水。茶臼一，拂刷、净布各一，炭箱一，火钳一，火箸一，火扇一，火斗一，可烧香饼。茶盘一，茶橐二，当教童子专主茶役，以供长日清谈，寒宵兀坐。煎法另具。

药　室

用静屋一间，不闻鸡犬之处，中设供案一，以供先圣药王。分置大板桌一，光面坚厚，可以和药。大铁碾一，石磨一，小碾一，乳钵大小二，[image: ]
 音纛
 筒一，用以捣珠末不飞。春臼一，大小中稀筛各一，大小密绢筛各一，棕扫帚一，净布一，铜镬一，火扇一，火钳一，大小盘秤各一，药柜一，药箱一。葫芦瓶罐，此药家取用无算，当多蓄以备用。凡在药物所需，俱当置之。药室平时密锁，以杜不虞，此又君子所先。

高子花榭诠评

高子曰：欧阳公示谢道人种花诗云：“深红浅白宜相间，先后仍须次第栽。我欲四时携酒赏，莫教一日不花开。”余意山人家得地不广，开径怡闲，若以常品花卉植居其半，何足取也。四时所植，余为诠评：牡丹谱类，数多佳本，遇目亦少。大红如山茶石榴色者，寓形于图画有之，托根于土壤未见。他如状元红、庆云红、王家红、小桃红，云容露湿，飞燕新妆。茄紫、香紫、胭脂楼、泼墨紫，国色烟笼，玉环沉醉。尺素、白剪绒，水晶帘卷，月露生香。御衣黄、舞青霓、一捻红、绿蝴蝶，玳瑁阑开，朝霞散彩。数种之外，无地多栽。芍药在广陵之谱，三十有奇，而余所见，亦惟数种。金带围、瑞莲红、冠群芳，衣紫涂朱，容闲红拂。千叶白、玉逍遥、舞霓白、玉盘盂，腻云软玉，色艳绿珠。粉绣球、紫绣球，俗名麻叶粉团。
 欢团霞脸，次第妆新。碧桃、单瓣白桃，潇洒霜姿，后先态雅。垂丝海棠、铁梗海棠、西府海棠、木瓜海棠、白海棠，含烟照水，风韵撩人。玉兰花、辛夷花，素艳清香，芳鲜夺目。千瓣粉桃、俗名二色桃。
 绯桃、俗名苏州桃花，瓣如剪绒，非绛桃也。若绛桃，恶其开久色恶。
 大红单瓣桃，玄都异种，未识刘郎。千瓣大红重台石榴、千瓣白榴、干瓣粉红榴、千瓣鹅黄榴、单瓣白粉二色榴，西域别枝，堪惊博望。紫薇、粉红薇、白薇，紫禁漏长，卧延凉月。金桂、月桂，四时开，生
 子者。
 广寒高冷，云外香风。照水梅、花开朵朵下垂。
 绿萼梅、玉蝶梅、磬口腊梅，黄色如蜜，紫心，瓣如白梅少大，曾于洪宣公山亭见之，其香扑人。今云腊梅者，皆荷花瓣也，仅免狗英。
 月瘦烟横，腾吟孤屿。粉红山茶、千瓣白山茶、大红滇茶、大如茶盏，种出云南。
 玛瑙山茶、红黄白三色伙作堆，心外大瓣，朱砂红色
 宝珠鹤顶山茶，中心如馒，丛簇可爱，若吐白须者，不佳。
 霞蒸雪酿，沉醉中山。大红槿、千瓣白槿，残秋几朵，林外孤芳。茶梅花、小朵，粉红，黄心。开在十一月各花净尽之时，得此可玩。
 茗花，香清，插瓶可久可玩。
 冷月一枝，斋头清供。我之所见，调亦可同，倘人我好恶不侔，用舍惟人自取。若彼草花百种，横占郊原，兹为品题，分为三乘。花之丰采不一，况栽成占地无多，种种剪裁，当与兼收并蓄，更开十径，醉赏四时。

高子草花三品说

高子曰：上乘高品，若幽兰、建兰、蕙兰、朱兰、白山丹、黄山丹、剪秋罗、二色鸡冠、一花中分紫白二色，同出一蒂。
 黄莲、千瓣茉莉、红芍、千瓣白芍、玫瑰、秋海棠、白色月季花、大红佛桑、台莲，花开落尽，莲房中每颗仍发花瓣。
 夹竹桃花、单瓣水仙花、黄萱花、黄蔷薇、菊之紫牡丹、白牡丹、紫芍药、银芍药、金芍药、蜜芍药，金宝相、鱼子兰、菖蒲花、夜合花。以上数种，色态幽闲，丰标雅淡，可堪盆架高斋，日共琴书清赏者也。

中乘妙品，若百合花、五色戎葵、此宜多种。余家一亩中收取花朵一二百枝。此类形色不同，共有五十多种，能作变态，无定本也。
 白鸡冠、矮鸡冠、洒金凤仙花、四面莲、迎春花、金雀、素馨、山矾、红山丹、白花荪、紫花荪、吉祥草花、福建小栀子花、黄蝴蝶、鹿葱、剪春罗、夏罗、番山丹、水木樨、闹阳花、石竹、五色罂粟、黄白杜鹃、黄玫瑰、黄白紫三色佛桑、金沙罗、金宝相、丽春木香、紫心白木香、黄木香、荼[image: ]
 、间间红、十姊妹、铃儿花、凌霄、虞美人、蝴蝶满园春、含笑花、紫花儿、紫白玉簪、锦被堆、双鸳菊、老少年、雁来红、十样锦、秋葵、醉芙蓉、大红芙蓉、玉芙蓉。各种菊花、甘菊花、金边丁香、紫白丁香、萱花、千瓣水仙、紫白大红各种凤仙、金钵盂、锦带花、锦茄花、拒霜花、金茎花、红豆花、火石榴、指甲花、石崖花、牵牛花、淡竹花、蓂荚花、木清花、真珠花、木瓜花、滴露花、紫罗兰、红麦、番椒、绿豆花。以上数种，香色间繁，丰采各半。要皆栏槛春风，共逞四时妆点者也。

下乘具品，如金丝桃、鼓子花、秋牡丹、缠枝牡丹、四季小白花，又名接骨草、史君子花、金豆花、金钱花、红白郁李花、缫丝花、莴苣花、扫帚鸡冠花、菊之满天星、枸杞花、虎茨花、茨菇花、金灯、银灯、羊踯躅、金莲、千瓣银莲、金灯笼、各种药花、黄花儿、散水花、槿树花、白豆花、万年青花、孩儿菊花，缠枝莲、白苹花、红蓼花、石蝉花。以上数种，铅华粗具，姿度未闲，置之篱落池头，可填花林疏缺者也。

以上种种，是皆造物化机，撩人春色，分布寰宇。吾当尽植林园，以快一时心目，无愧欧公诗教可也。


高子盆景说

高子曰：盆景之尚，天下有五地最盛：南都，苏、淞二郡，浙之杭州，福之浦城，人多爱之。论值以钱万计，则其好可知。但盆景以几桌可置者为佳，其大者列之庭榭中物，姑置勿论。如最古雅者，品以天目松为第一，惟杭城有之，高可盈尺，其本如臂，针毛短簇，结为马远之欹斜诘曲，郭熙之露顶攫拿，刘松年之偃亚层叠，盛子昭之拖拽轩翥等状，栽以佳器，槎牙可观，他树蟠结，无出此制。更有松本一根二梗三梗者，或栽三五窠，结为山林排匝，高下差参，更多幽趣。林下安置透漏窈窕昆石、应石、燕石、腊石、将乐石、灵壁石、石笋，安放得体。时对独本者，若坐冈陵之巅，与孤松盘桓；其双本者，似入松林深处，令人六月忘暑。除此五地，所产多同，惟福之种类更夥。若石梅一种，乃天生形质，如石燕石蟹之类，石本发枝，含花吐叶，历世不败，中有美者，奇怪莫状。此可与杭之天目松为匹，更以福之水竹副之，可充几上三友。水竹高五六寸许，极则盈尺，细叶老干，潇疏可人，盆上数竿，便生渭川之想，亦盆景中之高品也。次则枸杞之态多古，雪中红子扶疏，时有雪压珊瑚之号，本大如拳，不露做手。又如桧柏耐苦，且易蟠结，亦有老本苍柯，针叶青郁，束缚尽解，若天生然，不让他本，自多山林风致。他如虎茨，余见一百兵家有二盆，本状笛管，其叶十数重叠，每盆约有一二十株为林，此真元人物也。后为俗人所败。又见僧家元盆，奇古作状，宝玩令人忘餐，竟败豪右。美人蕉盈尺上盆，蕉旁立石，非他树可比。此须择异常之石，方惬心赏。他如榆樁、山冬青、山黄杨、雀梅、杨婆奶、六月雪、铁梗海棠、樱桃、西河柳、寸金罗汉松、娑罗松、剔牙松、细叶黄杨、玉蝶梅、红梅、绿萼梅、瑞香桃、绛桃、紫薇、结香、川鹃、李杏、银杏、江西细竹、素馨、小金橘、牛奶橘，冬时累累朱实，至春不凋。小茶梅、海桐、缨络柏、树海棠、老本黄杨，以上皆可上盆。但木本奇古，出自生成为难得耳。又如深山之中，天生怪树，种落崖窦年深，木本虽大，树则婆娑，曾见数本，名不可识，似更难得。又如菖蒲之种有六：金钱、牛顶、台蒲、剑脊、虎须、香苗。看蒲之法，妙在勿令见泥与肥为上，勿浇井水，使叶上有白星，坏苗。不令日曝，勿冒霜雪，勿见醉人油手，数事为最。种之昆石、水浮石中，欲其苗之苍翠蕃衍，非岁月不可。往见友人家有蒲石一圆，盛以水底，其大盈尺，俨若青璧。其背乃先时拳石种蒲，日就生意，根窠蟠结，密若罗织，石竟不露，又无延蔓，真国初物也。后为腥手摩弄，缺其一面，令人怅然。大率蒲草易看，盆古为难。若定之五色划花，白定绣花、划花，方圆盆以云板脚为美，更有八角圆盆，六角环盆，定样最多，奈无长盆。官窑哥窑圆者居多，绦环者亦有，方则不多见矣。如青东磁，均州窑，圆者居多，长盆亦少。方盆菱花葵花制佳，惟可种蒲。先年蒋石匠凿青紫石盆，有扁长者，有四方者，有长方四入角者，其凿法精妙，允为一代高手。传流亦少，人多不知。又若广中白石紫石方盆，其制不一，雅称养石种蒲，单以应石置之，殊少风致。亦有可种树者。又如旧龙泉官窑盈三二尺大盆，有底冲全者，种蒲可爱。若我朝景陵茂陵，所制青花白地官窑方圆盆底，质细青翠，又为殿中名笔图画，非窑匠描写，曾见二盆上芦雁，不下绢素。但盆惟种蒲者多，种树者少也。惟定有盈尺方盆，青东磁间或有之。均州龙泉有之，皆方而高深，可以种树。若求长样，可列树石双行者绝少。曾见宣窑粉色裂纹长盆，中分树水二漕，制甚可爱。近日烧有白色方圆长盆甚多，无俟他求矣。其北路青绿泥窑，俗恶不堪经眼。更有烧成兔子、蟾蜍、刘海、荔枝、党仙，中间一孔种蒲，此皆儿女子戏物，岂容污我仙灵？见之当破其坦腹，为菖蒲脱灾。山斋有昆石蒲草一具，载以白定划花水底，大盈一尺三四，下制川石数十子，红白交错，青绿相间，日汲清泉养之，自谓斋中一宝。

高子拟花荣辱评

高子曰：花之遭遇荣辱，即一春之间，同其天时，而所遇迥别。故余述花雅称为荣，凡二十有二：其一、轻阴蔽日，二、淡日蒸香，三、薄寒护蕊，四、细雨逞娇，五、淡烟笼罩，六、皎月筛阴，七、夕阳弄影，八、开值清明，九、傍水弄妍，十、朱栏遮护，十一、名园闲静，十二、高斋清供，十三、插以古瓶，十四、妖歌艳赏，十五、把酒倾欢，十六、晚霞映彩，十七、翠竹为邻，十八、佳客品题，十九、主人赏爱，二十、奴仆卫护，二十一、美人助妆，二十二、门无剥啄。此皆花之得意春风，及第逞艳，不惟花得主荣，主亦对花无愧，可谓人与花同春矣。其疾憎为辱，亦二十有二：一、狂风摧残，二、淫雨无度，三、烈日销烁，四、严寒闭塞，五、种落俗家，六、恶鸟翻衔，七、蓦遭春雪，八、恶诗题咏，九、内厌赏客，十、儿童扳折，十一、主人多事，十二、奴仆懒浇，十三、藤草缠搅，十四、本瘦不荣，十五、搓捻憔悴，十六、台榭荒凉，十七、醉客呕秽，十八、药坛作瓶，十九、分枝剖根，二十、虫食不治，二十一、蛛网联络，二十二、麝脐薰触。此皆花之空度青阳，芳华憔悴，不惟花之寥落主庭，主亦对花增愧矣。花之遭遇一春，是非人之所生一世同邪？


家居种树宜忌

《地理心书》曰：“人家居止种树，惟栽竹四畔青翠郁然，不惟生旺，自无俗气。东种桃柳，西种柘榆，南种梅枣，北种奈杏为吉。”又云：“宅东不宜种杏，宅南北不宜种李，宅西不宜种柳。中间种槐，三世昌盛；屋后种榆，百鬼退藏。庭前勿种桐，妨碍主人翁。屋内不可多种芭蕉，久而招祟。堂前宜种石榴，多嗣，大吉。中庭不宜种树取阴，栽花作阑，惹淫招损。”《阴阳忌》云：“庭心种树名闲困，长植庭心主祸殃。大树近轩多致疾，门庭双枣喜加祥。门前青草多愁怨，门外垂柳更有妨。宅内种桑并种槿，种桃终是不安康。”

选择黄历台历二说

高子曰：家居选择，似不可缓，然而日者成书颇烦，无俟余为撮概，惟《奇门》、《演禽》二书最为卜筮紧要，每有异验，余深知之。惜乎浩阔无容举略，今之黄历台历内有二事，人不多识，特揭以明之。

黄历每月下有某日日传娵訾之次，当用甲丙庚壬时，此为四大吉时也，百凡用之至吉。但十二时中曾无甲时丙时，其说云何？娵訾者，正月亥将也，为之月将。其十二时俱逆行，自亥始。正月虽过一二十日，其将未交，惟看历上正月下某日日传娵訾之次，方作正月论。已先之日，俱作十二月将算。交月之后，每日用时，甲取寅卯二时之中各半用之，是吉时也。丙取巳午之中，庚取申酉，壬取亥子是也。又如二月戌将降娄，当用艮巽坤乾四时，艮取丑寅二时之中各半，巽取辰巳，坤取未申，乾取戌亥是也。三月酉将大梁过传，当用癸乙丁辛四时，癸取子丑，乙取卯辰，丁取午未，辛取酉戌是也。四月申将实沉将换，而用时又以甲丙庚壬，三项实轮，无变法也。五月未将鹑首，六月午将鹑火，七月巳将鹑尾，八月辰将寿星，九月卯将大火，十月寅将析木，十一月丑将星纪，十二月子将玄枵，每月惟以黄历月建下考之。须记虽过二月，还用正月将选择，是最紧要。

又如京师台历，每日下有义字、专字、伐字、制字、宝字，其五字何也？此为奇门选日诀也。假如甲子日，子水生甲木，下生上也，为义。乙丑日，乙木克丑土，上克下也，为制。戊辰日，上下无犯，为专。庚午日，午火克庚金，下克上也，为伐。丁丑日，丁火生丑土，上生下也，为宝。故用日当以五字消息用之。大率宝、义为上吉，专为平，制、伐为凶也。特述以备参考。

居处生旺凶吉宜忌

《保生要录》曰：“人之家室，土厚水深，居之不疾，故人居处随其方所，皆欲土厚水深。土欲坚润而黄，水欲甘美而清。常坐之处，极令四面周密，勿令少有细隙，致风得入，壁间风峻，人不易知，其伤人最重，初时不觉，久能中人。夫风者，天地之气也，能生成万物，亦能损人，有正有邪故耳。初入腠理，渐至肌肤，内传经脉，达于脏腑，传变既深，为患不小。故云：避风如避箭。盛暑所居两头通屋，巷堂夹道，风回凉爽，其为害尤甚，养生者当更慎之。”

《黄帝宅经》曰：“阳宅即有阳气抱阴，阴宅即有阴气抱阳。阴阳之宅者，即龙也。阳宅龙头在亥，尾在巳；阴宅龙头在巳，尾在亥。其状在龙者，阳龙赤，阴龙青，各有命坐，切忌犯也。
 凡从巽向乾，从午向子，从坤向艮，从酉向卯，从戌向辰，移转为阳。已上移转及上官所住，不计远近，悉入阳也。
 从乾向巽，从子向午，从艮向坤，从卯向酉，从辰向戌，移转为阴。已上移转悉名入阴。
 故福德之方，动依天道、天德、月德，生气到其位，即修令清洁阔厚，即一家获安，荣华富贵。天之福德者，宅之财命也。财命既壮，何愁不荣，故须勤修。
 再入阴入阳，是名无气。三度重入阴阳，谓之无魂。四入谓之无魄。魂魄既无，即家破逃散，子孙绝灭也。连犯不止，即绝门灭嗣，此之谓也。
 若一阴阳往来，即合天道，自然吉昌之象也。”

又云：“其宅乃穷，急翻故宫。宜拆刑祸方舍，却益福德方也。翻宅平墙，可以销殃。”宅之行年不利，或口舌疾病等事，即宜翻刑祸之方，添益福德。改移墙壁，即灾消祸灭，致大吉昌也。


又云：“刑祸之方缺复荒，福德之方连接长，吉也。刑祸之方墙宜薄，屋宜低，荒芜无事。福德之方及墙屋宜连接，高朗壮实也。
 刑祸之方缩复缩，犹恐灾殃往相逐。福德之方拓复拓，子子孙孙受荣乐。刑祸之方戒侵拓也，不得太缩，缩即气不足，不足则损财禄，不吉。福德之方宜戒侵拓，亦不得太过，太过即成福会，至微不消，厚福所临也。凡事足太过，所侵拓之数过于本宅，名曰太过。”


又云：“宅中姓上吉利地，不得破损与污秽。西北天门紧要方，勿安粪土与牛厮。”又云：“宅有五虚，令人贫耗；五实，令人富昌。宅大人少，一虚；门面大，内窄小，二虚；墙院不完整，三虚；井灶不一处，四虚；宅地多屋少，庭院广阔，五虚。宅少人多，一实；宅大门小，二实；墙院周完，三实；宅地相停，四实；宅水沟东南流，五实。”又云：“勿以接木为柱，及自死树为柱，皆不祥。”

又云：“宅乃渐昌，勿弃室堂。不得因富就改造也。
 不衰莫移，是为受殃。舍居就广，未必有欢；计口半造，必得寿考。言宅不宜广也。”


每年逐月有生气死气之位，修生气者，福德来集，言月生气与天道月德合其吉路也。犯死气之方者，立见祸殃。

逐月生死二气所主方位

正月生气在子癸　死气在午丁
 　二月生气在丑艮　死气在未坤


三月生气在寅甲　死气在申庚
 　四月生气在卯乙　死气在酉辛


五月生气在辰巽　死气在戌乾
 　六月生气在巳丙　死气在亥壬


七月生气在午丁　死气在子癸
 　八月生气在未坤　死气在丑艮


九月生气在申庚　死气在寅甲
 　十月生气在酉辛　死气在卯乙


十一月生气在戌乾　死气在辰巽
 　十二月生气在亥壬　死气在巳丙


逐月土气所冲方位

《宅经》曰：“凡修筑垣墙，连造宅舍，土气所冲之方，人家即有灾殃，宜依法禳之，吉。”

正月土气冲丁未方，二月冲坤，三月冲壬亥，四月冲辛戌，五月冲乾，六月冲寅甲，七月冲癸丑，八月冲艮，九月冲丙巳，十月冲辰乙，十一月冲巽，十二月冲甲庚。以上当细看之，犯必有灾。

天道吉方此法人多不知，故表出于此。


子午年坤艮
 　丑未年甲庚
 　寅申年乙辛


卯酉年乾巽
 　辰戌年丙壬
 　巳亥年丁癸


人道吉方

子午年乾巽
 　丑未年丙壬
 　寅申年丁癸


卯酉年坤艮
 　辰戌年甲庚
 　己亥年乙辛


利道吉方

子午卯酉年乙卯
 　寅申丑未年丙壬


辰戌巳亥年甲庚


月天道方

正七月乙辛
 　二八月乾巽
 　三九月丙壬


四十月丁癸
 　五十一月坤艮
 　六十二月甲庚


月人道方

正七月丁癸
 　二八月坤艮
 　三九月丙壬


四十月丁癸
 　五十一月坤艮
 　六十二月甲庚


月生气方

正月子
 　二月丑
 　三月寅
 　四月卯
 　五月辰


六月巳
 　七月午
 　八月未
 　九月申
 　十月酉


十一月戌
 　十二月亥


起造工匠魇镇解法

《臞仙》曰：“凡梓人造房，瓦人覆瓦，石人甃砌，五墨绘饰，皆有魇镇咒诅。其建造之初，必先祭造方隅土木之神，其祭文曰：兹者建造屋宇，其木泥石绘画之人所有魇镇咒诅，不出百日，乃使自受其殃。预先盟于群灵，则灾祸无干于我，使彼自受，而我家宅宁矣。造船者亦如此例。梓人最忌倒用木植，必取生气，根下而稍上。其魇者倒用之，使人家不能长进，作事颠倒。解法以斧头击其木曰：倒好倒好，住此宅内，世世温饱。

又若造前梁，临上乃移为后梁，魇曰：前梁调后梁，必定先死娘。卯眼内放竹楔者，魇曰：榫卯放竹，不动自哭。使人家屋内常有哭声。有刻人像书咒于身，以钉钉于屋上，钉眼令瞎，钉耳令聋，钉口令哑，钉心令有心疾，钉门使房主不得在家，令出门，钉之终不得安居屋内。如钉床以竹钉十字钉之，或画人形纸符于内，使卧床之人疾病不安。此梓人魇镇之大略。解之之法，其屋既成，用水一盆，使家人各执柳枝蘸水绕屋洒之，咒曰：木郎木郎，远去他方，作者自受，为者自当，所有魇镇，与我无妨，急急一如太上律令敕。则无患矣。

如瓦匠魇，有合脊中放土人船伞之类，或壁中置一匙一箸，曰：只许住一时，其家便破。如甃砌门限，阶基之下用荷叶包饭于下，以箸十字安在上，令有呕噎之疾。有砌灶用木刻人，以瓦刀朝其寝，或向厅堂，使其刀兵相杀。石匠凿人形置磉上，又画匠彩梁俱有魇镇咒，说破无妨。凡木匠魇人，必插木[image: ]
 在首，不令插之，即不灵矣。”


起居安乐笺　下卷

晨昏怡养条

序古名论

书室修行法：心闲手懒，则观法帖，以其可作可止也。手心俱闲，则写字作诗文，以其可以兼济也。心手俱懒，则坐睡，以其不强役于神也。心不甚定，宜看诗及杂短故事，以其易于见意，不滞于久也。心闲无事，宜看长篇文字，或经注，或史传，或古人文集，此甚宜于风雨之际及寒夜也。又曰：手冗心闲则思；心冗手闲则卧；心手俱闲，则著作书字；心手俱冗，则思早毕其事，以宁吾神。

胡昭曰：“目不欲视不正之色，耳不欲听污秽之声，鼻不欲向膻腥之气，口不欲尝毒辣之味，心不欲谋欺诈之事。反此辱身损寿。”

青牛道士曰：“勿过乐，乐人不寿。但莫强为力所不能举物。从朝至暮，常有所为，使外体不息，觉劳即止，止复为之，此与导引无异耳。”

《枕中方》曰：“怡养之道：勿久行，久坐，久卧，久言。不强饮食，亦忘忧苦愁哀。饥即食，渴乃饮，食止行百步，夜勿食多。凡食后行走，约过三里之数，乃寝。”

崔寔《箴》曰：“动不肆勤，静不宴逸，有疾归天，医无能恤。太上防疾，其次萌芽，腠理不蠲，骨髓奈何？”

《搜神记》曰：“天清地宁，人物营营，名利奔迫，喜怒交争。思永厥寿，弥丧其生，何不寡欲，端守尔精？”

《家语》曰：“人有三死，而非其命也，乃自取也。夫寝处不时，饮食不节，劳逸过度，三者疾共杀之。”

《通天论》曰：“气味辛甘发散为阳，酸苦涌泄为阴。”是以一身之中，阴阳运用，五行相生，莫不由于饮食也。若少年之人，真元气壮，失于饥饱，伤于生冷，以根本强盛，未易为患。其高年之人，真气耗竭，五脏衰弱，全在饮食以生气血。若生冷无节，饥饱失宜，调停无度，动成疾患。但人之疾病，未有不因八邪而感，八邪者，风寒暑湿饥饱劳逸也。居常之食，大抵宜在温热熟软，忌是粘硬生冷。每朝宜进平补下元药一服，女人平补血海药。无燥热者，方可以猪羊肾作米粥一杯以压之。诸品粥皆可。食后行走一二百步，令运动消散。饮食不可顿饱，频频而食，使脾胃易化，谷气长存。恐顿饱伤脾，不能消纳，遂成疾病。无疾不宜服药，只宜调停饮食，自然无患矣。

《养老新书》曰：“人为万物中一物也，不能逃天地之数，若天癸数穷，则精血耗竭，神气浮弱，反同小儿，全藉将护，以助衰晚。若遇水火兵寇非横惊怖之事，必先扶持老人于安处避之，不可喧忙惊动。高年之人，一遭大惊，便致冒昧，因生余疾。凡丧葬凶祸，不可令吊；疾病危困，不可令问；悲哀忧愁之事，不可令人报知。秽污臭败，不可令食；粘硬毒物，不可令餐；弊漏卑湿，不可令居；卒风暴雨，不可令冒；烦暑燠热，不可令中；动作行步，不可令劳；暮夜之食，不可令饱；阴雾晦瞑，不可令饥；假借鞍马，不可令乘；偏僻药饵，不可令服；废宅欹宇，不可令入；坟园冢墓，不可令游；危险之地，不可令行；涧渊之水，不可令渡；暗昧之室，不可令孤；凶祸远报，不可令知；轻盈女婢，不可令亲；家缘冗事，不可令营。若此事类颇多，不克备举，但人子悉意深虑，过为之防，稍不便于老人者，皆宜忌之，以保长年。常宜游息精蓝，崇尚佛教，使神识趣向，一归善道。此养老之奇术也。”

《癸辛志》曰：“饱食缓行初睡觉，一瓯新茗侍儿煎。脱巾斜倚绳床坐，风送水声来枕边。”裴晋公诗也。
 “细书妨老读，长簟惬昏眠。取快且一息，抛书还少年。”半山翁诗也
 。“相对蒲团睡味长，主人与客两相忘。须臾客去主人睡，一枕西窗半夕阳。”陆放翁诗也。
 “读书已觉眉棱重，就枕方欢骨节和。睡去不知天早晚，西窗残日已无多。”僧有规诗也。
 “老读文书兴易阑，须知尘冗不如闲。竹床瓦枕虚堂上，卧看江南雨后山。”吕荣阳诗也。
 “纸屏石枕竹方床，手倦抛书午梦长。睡起莞然成独笑，数声渔笛在沧浪。”蔡持正诗也。
 余习懒成癖，每遇暑昼，必须偃息。客有嘲孝先者，即哦此以自解。但苦枕热，展转数四，后见前辈言荆公嗜睡，夏月当用方枕，睡久气蒸枕热，则转一方冷处。此非真知睡味，未易语此也。

孝先曰：“花竹幽窗午梦长，此中与世暂相忘。华山处士如容见，不觅仙方觅睡方。”睡亦有方。希夷意谓息魂离神不动也。《遗教经》云“乃有烦恼毒蛇睡在汝心，毒蛇既出，乃可安眠”之谓。近世西山蔡季通有《睡诀》云：“睡侧而屈，睡觉而伸，早晚以时，先睡心，后睡眼。”晦翁以为此古今未发之妙。

高子怡养立成

高子曰：恬养一日之法：鸡鸣后睡醒，即以两手呵气一二口，以出夜间积毒。合掌承之，搓热，擦摩两鼻旁，及拂熨两目五七遍。更将两耳揉捏扯拽，卷向前后五七遍。以两手抱脑后，用中食二指弹击脑后各二十四。左右耸身舒臂，作开弓势，递互五七遍后，以两股伸缩五七遍。叩齿，漱津满口，作三咽，少息。因四时气候寒温，酌量衣服，起服白滚汤三五口，名太和汤。次服平和补脾健胃药数十丸。少顷进薄粥一二瓯，以蔬菜压之。勿过食辛辣及生硬之物。起步房中，以手鼓腹行五六十步。或往理佛，焚香诵经，念佛作西方功德。或课儿童学业，或理家政。就事欢然，勿以小过动气，不得嗔叫用力。杖入园林，令园丁种植蔬菜，开垦沟畦，芟草灌花，结缚延蔓，斫伐横枝，毋滋冗杂。时即采花插瓶，以供书斋清玩。归室宁息闭目，兀坐定神。顷就午餐，量腹而入，毋以食爽过多，毋求厚味香燥之物以烁五内。食毕，饮清茶一二杯，即以茶漱齿，凡三吐之，去牙缝积食。作气起，复鼓腹行百余步而止。或就书室，作书室中修行事。或接客谈玄，说闲散话。毋论是非，毋谈权势，毋涉公门，毋贪货利。或共客享粉糕面食一二物，啜清茗一杯，忌食水团粽子油炸坚滞腻滑等食。起送客行，或共步三二百步归，或昼眠起，或行吟古诗，以宣畅胸次幽情，能琴者抚琴一二操。时自酌量身服，寒暖即为加减，毋得忍寒不就增服。于焉杖履门庭林薄，使血脉流通。时乎晚餐，量腹饥饱，或饮酒十数杯，勿令大醉，以和百脉。篝灯冬月看诗，或说家。一二鼓始就寝，主人晏卧，可理家庭火盗生发。睡时当服消痰导滞利膈和中药一剂。心头勿想过去未来，人我恶事，惟以一善为念，令人不生恶梦。时或心神不宁，常多梦魇，当以硃砂三钱，作红绢袋盛之，置发顶内，或以麝脐毛壳置枕内厌之。或临卧时口诵婆删婆演帝二十一遍，绝梦魇更验。想此为主夜之神讳也。房中暗灯上置茶汤令暖，以供不时之需。榻前时焚苍术诸香，勿令秽污，以辟不祥。夏月不可用水展席，冬月不可以火焙衣，二事甚快一时，后日疾作不浅。老人衰迈，冬月畏寒，可以锡造汤婆注热水，用布囊包以避湿，先时拥被团簇，临睡甚暖，又可温足，且远火气。此吾人一日安乐之法，无事外求之道，况无难为，人能行之，其为受福，实无尽藏也。是非养寿延年之近者欤？毋以近而忽之，道不在远，此之谓耳。


怡养动用事具

二宜床

式如常制凉床，少阔一尺，长五寸，方柱四立，覆顶当做成一扇阔板，不令有缝。三面矮屏，高一尺二寸作栏。以布漆画梅，或葱粉洒金亦可。下用密穿棕簟。夏月内张无漏帐，四通凉风，使屏少护汗体，且蚊蚋虫蚁无隙可入。冬月，三面并前两头作木格七扇，糊以布骨纸面，先分格数凿孔，俟装纸格以御寒气。更以冬帐闭之，帐中悬一钻空葫芦，口上用木车顶盖，钻眼插香入葫芦中，俾香气四出。床内后柱上钉铜钩二，用挂壁瓶。四时插花，人作花伴，清芬满床，卧之神爽意快。冬夏两可，名曰二宜。较彼雕銮蜔嵌，金碧辉映者，觉此可久。

无漏帐

帐制幔天罩床，此通式也。孰知夏月蚊蚋缘下而上，虽闭如无。余所制帐有底，罩帐之下，如缀顶式，以粗布为之，纫其三面，前余半幅下垂，张于床内，上下四方，无隙可漏，何物得侵？夏月以青苎为之，吴中撬纱甚妙。冬月以白厚布，或厚绢为之。上写蝴蝶飞舞，种种意态，俨存蝶梦余趣。或用纸帐作梅花，似更清雅。

竹　榻

以斑竹为之，三面有屏，无柱，置之高斋，可足午睡倦息。榻上宜置靠几，或布作扶手协坐靠墩。夏月上铺竹簟，冬用蒲席。榻前置一竹踏，以便上床安履。或以花梨、花楠、柏木、大理石镶，种种俱雅，在主人所好用之。

石　枕

枕制不一，即石枕，虽宋磁白定居多。有尸枕，亦旧窑者，长可一尺，古墓中得之，甚不可用。有特烧为枕者，长可二尺五寸，阔六七寸者。有东青磁锦上花者，有划花定者，有孩儿捧荷偃卧，用花卷叶为枕者。此制精绝，皆余所目击，南方一时不可得也。有用磁石为枕，如无大块，以碎者琢成枕面，下以木镶成枕，最能明目益睛，至老可读细书。有菊枕，以甘菊作囊盛之，置皮枕、凉枕之上，覆以枕席，睡者妙甚。

女廉药枕神方

用五月五日，七月七日取山林柏木，锯板作枕，长一尺三寸，高四寸，以柏心赤者为之。盖厚四五分，工制精密，勿令走气，又可启闭。盖上钻如粟米大孔三行，行四十孔，凡一百二十孔，内实药物二十四品，以按二十四气。计用飞廉、薏苡仁、款冬花、肉苁蓉、川芎、当归、白芷、辛夷、白术、藁本、木兰、蜀椒、官桂、杜蘅、柏实、秦椒、干姜、防风、人参、桔梗、白薇、荆实、[image: ]
 芜、白蘅、各五钱，外加毒者八味以应八风，乌头、附子、藜芦、皂角、菵草、矾石、半夏、细辛，上总三十二物，各五钱，[image: ]
 咀为末，和入枕匣装实，外用布囊缝好。枕过百日，面有光泽；一年，体中风疾一切皆愈，而且身香；四年，发白变黑，齿落更生，耳目聪明，神方秘验。此方乃女廉以传玉青，玉青传于广成子，圣圣相传，不可轻忽。常以密袱包盖，勿令出气。

蒲花褥

九月采蒲略蒸，不然生虫，晒燥，取花如柳絮者，为卧褥或坐褥。皆用粗布作囊盛之，装满，以杖鞭击令匀，厚五六寸许，外以褥面套囊，虚软温燠，他物无比。春时后，去褥面出囊，炕燥收起，岁岁可用。

隐　囊

榻上置二墩，以布青白斗花为之，高一尺许，内以棉花装实，缝完，旁系二带以作提手。榻上睡起，以两肘倚墩小坐，似觉安逸，古之制也。

靠　背

以杂木为框，中穿细藤如镜架然，高可二尺，阔一尺八寸，下作机局，以准高低。置之榻上，坐起靠背，偃仰适情，甚可人意。


靠　几

以水磨为之，高六寸，长二尺，阔一尺有多。置之榻上，侧坐靠肘，或置熏炉、香盒、书卷，最便三物。吴中之式雅甚，又且适中。

芦花被

深秋采芦花装入布被中，以玉色或蓝花布为之。仍以蝴蝶画被覆盖，当与庄生同梦。且八九月初寒覆之，不甚伤暖。北方无用，不过取其轻耳。

纸　帐

用藤皮茧纸缠于木上，以索缠紧，勒作皱纹，不用糊，以线折缝缝之。顶不用纸，以稀布为顶，取其透气。或画以梅花，或画以蝴蝶，自是分外清致。

倚　床

高尺二寸，长六尺五寸，用藤竹编之，勿用板，轻则童子易抬。上置倚圈靠背如镜架，后有撑放活动，以适高低。如醉卧、偃仰观书并花下卧赏俱妙。

短　榻

高九寸，方圆四尺六寸，三面靠背，后背少高。如傍置之佛堂、书斋闲处，可以坐禅习静，共僧道谈玄，甚便斜倚，又曰弥勒榻。

藤　墩

蒲墩止宜于冬月，三时当置藤墩，如画上者，甚有雅趣。否则近日吴兴所制板面竹凳，坚实可坐。又如八角水磨小凳，三角凳，俱入清斋。吴中漆嵌花蜔圆凳，当置之金屋，为阿娇持觞介主之用。

书　枕

臞仙制，用纸三大卷，状如碗，品字相叠，束缚成枕，头枕上卷，每卷缀以朱签牙牌，下垂，一曰太清天箓，一曰南极寿书，一曰蓬莱仙籍。用以枕于书窗之下，便作一梦清雅。

袖　炉

焚香携炉，当制有盖透香，如倭人所制漏空罩盖漆鼓熏炉，似便清斋焚香，炙手熏衣，作烹茶对客常谈之具。今有新铸紫铜有罩盖方圆炉，式甚佳，以之为袖炉，雅称清赏。

蒲石盆

书斋蒲石之供，夜则可收灯烟，晓取垂露润眼，此为至清具也。须择美石上种蒲草，得有旧石，种蒲年远，青葱郁然者妙绝。盛以官哥均州定窑方圆盆中，养以河水。天落水时，令出见天日，夜受风露，则草石长青。若置之书斋，尘积蒲叶山石，则憔悴弊矣，须常念之。

仙　椅

臞仙云：默坐凝神运用，须要坐椅宽舒，可以盘足后靠。椅制：后高扣坐身作荷叶状者为靠脑，前作伏手，上作托颏，亦状莲叶。坐久思倦，前向则以手伏伏手之上，颏托托颏之中，向后则以脑枕靠脑，使筋骨舒畅，血气流行。

隐　几

以怪树天生屈曲若环带之半者为之，有横生三丫作足为奇，否则装足作几，置之榻上，倚手顿颡可卧。《书》云“隐几而卧”者，此也。余见友人吴破瓢一几，树形皱皮，花细屈曲奇怪，三足天然，摩弄莹滑，宛若黄玉。此老携以遨游，珍惜若宝，此诚稀有物也。今以美木取曲为之，水摩光莹，亦可据隐。此式知者甚少，庙中三清圣像，环身有若围带，即此几也，似得古制。近日塑像，去其半矣。

梅花纸帐

即榻床外立四柱，各柱挂以铜瓶，插梅数枝。后设木板约二尺，自地及顶，欲靠以清坐。左右设横木，可以挂衣。角安斑竹书贮一，藏画三四，挂白塵拂尘一。上作一顶，用白楮作帐罩之，前安踏床，左设小香几，置香鼎燃紫藤香。榻用布衾，菊枕，蒲褥，乃相称“道人还了鸳鸯债，纸帐梅花醉梦间”之意。古云：“千朝服药，不如一夜独宿。”倘未能了雨云业，能不愧此铁石心。当亟移去寒枝，毋令冷眼偷笑。

滚　凳

涌泉二穴，人之精气所生之地，养生家时常欲令人摩擦。今置木凳，长二尺，阔六寸，高如常，四桯镶成。中分一档，内二空，中车圆木二根，两头留轴转动，凳中凿窍活装。以脚踹轴滚动，往来脚底，令涌泉穴受擦，无烦童子，终日为之便甚。

蒲　墩

以蒲草为之，高一尺二寸，四面编束细密，且甚坚实。内用木车坐板，以柱托顶，久坐不坏。蒲团大经三尺者，席地快甚。吴中置者，精妙可用。

如　意

古人以铁为之，防不测也，时或用以指画向往，后有雕竹为之。近得天生树枝，摩作如意，精巧入神。复得竹鞭树枝，屈结如意，肖生而柄亦天成，不事琢磨，无一毫斧凿痕，执之光莹如玉，其坚比铁，惜不多得。


竹　钵

钵盂持以饮食，道家方物。旧有瘿木为瓢，内则灰漆。近制取深山巨竹，车旋为钵，光洁照人。上刻铭字，填以大青，真物外高品。

禅　椅

禅椅较之长椅，高大过半，惟水摩者为佳。斑竹亦可。其制惟背上枕首横木阔厚，始有受用。

禅　衣

琐哈喇绒为之，外红里黄，其形似胡羊毛片，缕缕下垂，用布织为体。其用耐久，来自西域，价亦甚高，惟都中有之，似不易得。今以红褐为外，黄[image: ]
 为里，中絮茧绵，坐以围身，亦甚温暖不俗。

佛　堂

内供释伽三身，或一佛二菩萨像，或供观音乌思藏[image: ]
 金之佛。价虽高大，其金[image: ]
 甚厚，且慈容端整，结束得真，印结趺跏，妙相具足，宛如现身。人能供理，亦增善念。案头以旧磁净瓶献花，净碗酌水，列此清供。昼爇印香，夜燃石灯，稽首焚修，当得无量庄严功德。

禅　灯

高丽石者为佳，角者绝不可用。有日月二石，惟月灯在在有之，日灯百无一二。月灯灼以油火，其光白莹，真如初月出海。其日灯得火内照，一室皆红，晓日东升，不是过也。有小者尤更可爱，价亦倍高。

钟　磬

得古铜汉钟，声清韵远，旧灵壁石磬，色黑性坚者各一，悬之佛堂，焚香敲击，以清俗耳。故诗有云：“数声钟磬是非外，一个闲人天地间。”是真有得于闲者。老人身闲，当以此声为快心悦耳。

念　珠

以菩提子为上。近有检匀细子，琢磨如玉，持念轻便，甚可人意。有玉制者，有龙充造者，云是龙鼻骨磨成，色黑，嗅之微有腥香。有以檀香车入菩提子中孔，著眼引绳，谓之灌香子。世庙初，惟京师一人能之，价定一分一子为格，余曾得之，果绝技也。又见宋人以玉碾骷髅，钻通六窍，贯线作记。有红色玛瑙者，亦如此制。又见西方细腻红者，内作铜管，外作佛字，管外用朱砂调塑为珠，绳引铜心，往来若珊瑚然。又西番硝子烧珠，质青，每粒四面白菊黄心花朵，其精巧独擅。取天然者，有大金刚子，小金刚子，小者贵甚。草子用久如漆，玛瑙、琥珀、金珀、水晶、人顶骨，以傍宗眼血实色红者为佳，枯黑为下，珊瑚恶甚。车琚椰子珠，作扁样，紫檀乌木棕竹车者，亦雅。珠上记念，有宋做玉降魔杵五供养，天生小葫芦一寸长者为奇。鹅眼钱，海巴五台灵光石，白定窑烧豆大葫芦，玉制界刀斧子，鳌鱼转轮子，皆挂吊珠上，作记念千万数也。宣德成化时，有番僧入贡，进献小轮子如榧状，外塑花巧，色具红黄，中藏小经一卷制成，用作念珠记总，此最相宜。先年极多，今不可得矣。又见番僧携至佩经，或皮袋、或漆匣上，有番篆花样文字，四方三寸，厚寸许，匣外两旁为耳，系绳佩服。余曾开匣视之，经文朱书，其细密精巧，中华不及。此真梵王物也，当佩服持珠，作人间有发僧，坐卧西风黄叶中，捧念西方大圣，较之奔逐利名，哀哀寒暑者，自觉我辈闲静。

圣腊烛方

槐角子二斤，八月收
 　白胶香一斤
 　硫黄四两
 　先将角子捣烂，将胶香化开，入角子一同熬烂。次下硫黄，用槐条搅，用小指大竹筒，长七八寸，将三物灌入，阴干，去其竹筒，每条可点一二十日。

圣灯方

浮萍六月收
 　瓦松六月收
 　远志　黄丹　蛤粉各一两
 　为细末，每油一两，入药一钱，点灯可照一月。

印香供佛方并图


斋室中烧香，不可一日无者。其法另具。若印香供佛，其为印模，有焚一日者，有焚六时者，其香料随造，但料重则香。余所制方如左，亦内府旧方，少损益耳。

梦觉庵妙高香方共二十四味，按二十四气，用以供佛。


沉速四两
 　黄檀四两
 　降香四两
 　木香四两
 　丁香六两
 　乳香四两
 　检芸香六两
 　官桂八两
 　甘松八两
 　三赖八两
 　姜黄六两
 　玄参六两
 　丹皮六两
 　丁皮六两
 　辛夷花六两
 　大黄八两
 　藁本八两
 　独活八两
 　藿香八两
 　茅香八两
 　白芷六两
 　荔枝壳八两
 　马蹄香八两
 　铁面马牙香一斤
 　淮产末香一斤
 　入炒硝一钱
 　有此二物引火，且焚无断灭之患。大小香印四具，图附如后。

四印如式，印旁铸有边阑提耳，随炉大小取用。先将炉灰筑实，平正光整，将印置于灰上，以香末锹入印面，随以香锹筑实空处。多余香末细细锹起。无少零落。用手提起香印，香字以落炉中，若稍欠缺，以香末补之。焚烧可以永日，小者亦一二时方灭。伴经史，供佛坐，不可少也。

焚供天地三神香方

昔有真人燕济，居三公山石窑中，苦毒蛇猛兽邪魔干犯，遂下山改居华阴县庵栖息。三年，忽有三道者投庵借宿，至夜，谈三公山石窑之胜。内一人云：“吾有奇香，能救世人苦难，焚之道得自然玄妙，可升天界。”真人得香，复入山中，坐烧此香，毒蛇猛兽悉皆遁默。忽一日，道者散发背琴，虚空而来，将此香方凿于石壁，乘风而去。题名　三神香，能开天门地户，通灵达圣，入山可驱猛兽，可免刀兵，可免瘟疫，久旱可降甘雨，渡江可免风波。有火，焚烧；无火，口嚼从空喷于起处，龙神护助。静心修合，无不灵验。

[image: ]
长春永寿香印图

福寿香印图

寿算绵长香印图



沉香　乳香　丁香　白檀　香附　藿香各二钱
 　甘松二钱
 　远志一钱
 　藁本三钱
 　白芷三钱
 　玄参二钱
 　零陵香　大黄　降真　木香　茅香　白及　柏香　川芎　三赖各二钱五分


用甲子日攒和，丙子捣末，戊子和合，庚子印饼，壬子入合收起，炼蜜为丸，或刻印作饼，寒水石为衣。出入带入葫芦为妙。


臞仙异香方

沉香　檀香各一两
 　冰片　麝香各一钱
 　棋楠香　罗合　榄子　滴乳香各五钱


九味为末，炼蔗浆合和为饼，焚之以助清气。

难消炭

灶中烧柴，下火取出，坛闭成炭，不拘多少，捣为末。用块子石灰化开，取浓灰和炭末加水调成。以猫竹一筒，劈作两半，合脱成[image: ]
 ，晒干，烧用终日不消。

兽　炭

细骨炭十斤，铁屎块十斤，用生芙蓉叶三斤，合捣为末。糯米粥和成剂，塑作麒麟狮子之形，晒干，每燃一枚，三日不灭。如不用以灰掩之。

留宿火法

好胡桃一枚，烧半红埋热灰中，三五日不灭。

香橼盘橐

香橼出时，山斋最要一事。得官哥二窑大盘，或青东磁龙泉盘，古铜青绿旧盘，宣德暗花白盘，苏麻尼青盘，朱砂红盘，青花盘，白盘，数种以大为妙，每盘置橼廿四头，或十二三者，方足香味，满室清芬。其佛前小几上，置香橼一头之橐，旧有青东磁架，龙泉磁架最多，以之架玩，可堪清供。否则以旧人珠雕茶橐亦可，惟小样者为佳。

插瓶花法

插梅瓶中，置硫一钱，以热汤插之。芙蓉、牡丹、芍药、蜀葵、萱草，俱用大滚汤插之，紧塞瓶口，则不焦能开。插莲以泥塞摘断孔内，先入瓶底，后方加水养之。插栀子将剪断处敲碎，加盐些少于瓶，加水养之则开。兹录草草，后有备细条目。


溪山逸游条

序古名论

陶弘景曰：“山川之美，自古共谈。高峰入云，清流见底，两岸石壁，五色交辉，青林翠竹，四时备美。晓雾将歇，猿鸟乱鸣，夕日欲颓，沉鲤竞跃。实为欲界之仙都，自康乐以来，未有语其奇者。”

羊祜乐山水，每风景佳日，必登岘山，言咏终日。常语从事曰：“自有宇宙，便有此山，由来贤达胜士，登此远望，如我与卿者多矣，皆湮没无闻，使人悲伤。如百岁后有知，魂魄犹应登此。”

刘歊隐居求志，尤爱山水，登危履险，必尽幽遐，人莫能及。人皆叹其有济胜之具。

李白登华山落雁峰，曰：“此山最高，呼吸之气，想通帝座，恨不携谢朓惊人诗来，搔首问青天耳。”

象耳山有李白留题，曰：“夜来月下卧醒，花影零乱，满人襟袖，疑如濯魄于冰壶中也。”

柳子厚曰：“上高山，入深林，穷回溪，幽泉怪石，无远不到。到则披草而坐，倾壶而醉。醉则更相枕以卧，意有所极，梦亦同趣。”

张衡赋曰：“仲春令月，时和气清，原隰郁茂，百草滋荣。王雎鼓翼，仓庚哀鸣，交颈颉颃，关关嘤嘤。于焉逍遥，聊以娱情。于时曜灵俄景，继以望舒，极盘游之至乐，虽日夕以亡劬。”

简文入华林园曰：“会心处不必在远，翳然林泉，便自有濠濮间想也。不觉鸟兽禽鱼，自来亲人。”

东坡曰：“江山风月，本无常主，闲者便是主人。”

王摩诘夜登华子冈，辋水涟漪，与月上下，他山远火明灭。林外深巷，寒犬吠声如啸。村墟夜舂，复与疏钟相间。此时独坐，童仆静默。每思曩昔，携手赋诗，当待春仲，卉木蔓发，轻[image: ]
 出水，白鸥矫翼，露湿青皋，麦雉朝[image: ]
 ，倘能从我游乎？

韩持国为守，每春到，常日设十客之具于西湖，事委僚吏，即造湖上，有士大夫过即邀之，坐满九客而止，即与乐饮终日。曾存之问曰：“无乃有不得已者乎？”公曰：“汝少年安知，吾老矣，未知复有几春？若待可与饮者而后从之，吾之为乐无几，而春亦不吾待矣。”

臞仙曰：“江上一蓑，钓为乐事，钓用轮竿，竿用紫竹，轮不欲大，竿不宜长，但丝长则可钓耳。豫章有丛竹，其节长又直，为竿最佳。竿长七八尺，敲针作钩，所谓“一勾掣动沧浪月，钓出千秋万古心”，是乐志也，意不在鱼。或于红蓼滩头，或在青林古岸，或值西风扑面，或教飞雪打头，于是披蓑顶笠，执竿烟水，俨在米芾《寒江独钓图》中。比之严陵渭水，不亦高哉！”

又曰：“河内置一小舟，系于柳根阴处。时乎闲暇，执竿把钓，放乎中流，可谓乐志于水。或于雪霁月明，桃红柳媚之时，放舟当溜，吹箫笛以动天籁，使孤鹤乘风唳空。或扣舷而歌，饱餐风月，回舟返棹，归卧松窗，逍遥一世之情，何其乐也！”

许椽好游山水，体便登陟。人云许非徒有胜情，实有济胜之具。

王子敬云：“从山阴道上行，山川自相映发，使人应接不暇。若秋冬之际，尤难为怀。”

《澄怀录》云：“每遇胜日，有好怀抱，袖手吟古人诗足矣。青山秀水，眼到即可舒啸，何必居篱落下，后为己物。”

又曰：“每登高冈，步邃谷，延留宴坐，见悬崖瀑流，古木垂萝，[image: ]
 闲岑寂之处，终日忘返。”

《锄经堂志》曰：“登高山，下观城市如蚁垤，不知其间几许人往来奔走，如蜂酿蜜，如蝇争血，从高望之，真可一笑。山之高于城市能几何？已自如此，况真仙在太虚中，下视尘土，又何翅蚁垤乎哉？”

谢皋羽曰：“天地间云岚木石，崇丘绝壑，足以发奇潜老，多人迹所不到。故畴人静者，得与世相忘，而自乐其乐，恒专己而不让，至鹑衣蒙垢，土面蓬首，独甘心焉。”

越人王冕，当天大雪，赤脚上潜岳峰，四顾大呼曰：“遍天地皆白玉合成，使人心胆澄彻，便当仙去。”

高子游说

高子曰：时值春阳，柔风和景，芳树鸣禽，邀朋郊外踏青，载酒湖头泛棹。问柳寻花，听鸟鸣于茂林；看山弄水，修禊事于曲水。香堤艳赏，紫陌醉眠。杖钱沽酒，陶然浴沂舞风；茵草坐花，酣矣行歌踏月。喜[image: ]
 [image: ]
 之睡沙，羡鸥凫之浴浪。夕阳在山，饮兴未足；春风满座，不醉无归。此皆春朝乐事，将谓闲学少年时乎？夏月则披襟散发，白眼长歌，坐快松楸绿阴，舟泛芰荷清馥，宾主两忘，形骸无我。碧筒致爽，雪藕生凉。喧卑避俗，水亭一枕来薰；疏懒宜人，山阁千峰送雨。白眼徜徉，幽欢绝俗，萧骚流畅，此乐何多？秋则凭高舒啸，临水赋诗，酒泛黄花，馔供紫蟹。停车枫树林中，醉卧白云堆里。登楼咏月，飘然元亮高闲；落帽吟风，不减孟嘉旷达。观涛江渚，兴奔雪浪云涛；听雁汀沙，思入芦花夜月。萧骚野趣，爽朗襟期，较之他时，似更闲雅。冬月则杖藜曝背，观禾刈于东畴；策蹇冲寒，探梅开于南陌。雪则眼惊飞玉，取醉村醪；霁则足蹑层冰，腾吟僧阁。泛舟载月，兴到郯溪，醉榻眠云，梦寒玄圃，何如湖上一蓑，可了人间万事。四时游冶，一岁韶华，毋令过眼成空，当自偷闲寻乐。已矣乎！吾生几何？胡为哉每怀不足？达者悟言，于斯有感。山人游具，聊备如左。

游　具

竹　冠

制惟偃月、高士二式为佳，他无取焉。间以紫檀黄杨为之亦可，近取瘿木为冠，以其形肖微似，以此束发，终少风神。若带唐巾汉巾，可以簪花。汉巾之制，去唐式不远，前摺较后两旁少窄三四分，顶角少方。二制之外，皆非山人家所取。但五岳真形图，人当佩带，入山可拒虎狼，寻壑可远魑魅。今以唐巾玉圈取作方式篆图琢成，带之甚雅，且圈非徒设。五岳图有二三篆法，惟《道藏经》所载似真，图具后幅。


披云巾

踏雪当制臞仙云巾，或缎或毡为之。扁巾方顶，后用披肩半幅，内絮以绵，或托以毡。可避风寒，不必风领暖帽作富贵态也。

道　服

不必立异，以布为佳，色白为上，如中衣四边延以缁色布亦可。次用茶褐布为袍，缘以皂布，或绢亦可。如禅衣非兜罗绵，以红褐为之。月衣之制，铺地俨如月形，穿起则如披风道服。二者用以坐禅，策蹇披雪避寒，俱不可少。

文　履

用白布作履，如世俗之鞋。用皂丝绦一条，约长一尺三四许，折中交屈之，以其屈处缀履头近底外取起，出履头一二分而为二。复缀其余绦，于履面上双交，如旧画图，分其两稍缀履口两边缘处，是为[image: ]
 。于牙底相接处，用一细丝绦，周围缀于缝中，是为[image: ]
 。又以履口纳足处，周围缘以皂绢，广一寸，是为纯。又于履后缀二皂带以系之，如世俗鞋带，是为綦。如黑履，则用皂布为之，而以白或蓝为[image: ]
 [image: ]
 纯綦是也。

道　扇

其扇有二：有纸糊者，有竹编者。近日新安置扇，其竹篾如纸，编织细密，制度精佳。但不宜漆，轻便可携，何扇胜此？纸糊如此式样亦佳，但得竹根紫檀妙柄为美。旧有鹅毛扇，即羽扇也。但无能者制度精致，今制似不堪执。

拂　尘

古有红拂麈尾，红拂乃富贵家用物，毋论麈尾，似不易得。近有以天生竹边如灵芝如意形者，斫为拂柄，甚雅。其拂惟以长棕为之，不必求奇，以白尾为妙。余有万岁藤一小枝，玲珑透漏，俨肖龙形，制为拂柄，可快披拂。

云　舄

以蓑草及棕为之，云头如芒鞋。或以白布为鞋，青布作高挽云头，鞋面以青布作条，左右分置，每边横过六条，以象十二月意。后用青云，口以青缘，似非尘土中着脚行用，当为山人济胜之具。

竹　杖

惟合竹为佳，有以之字竹、方竹、老竹鞭为之者，亦雅。近日以荆木如杖形者，原其上有双枝厚根处，雕为双芝，摩滑如玉，亦可人意。得有三代商嵌金银碧[image: ]
 古铜鸠鸟杖头，须用棕竹为杖。余见有全身[image: ]
 金银者，形亦古甚，下有铜管，亦三代物也，制甚可爱，得此全副，老人受用无量。外此用万岁藤、藜藿为杖，形虽奇怪，此为老衲行具，恐非山人家扶老也，姑置不取。

瘿　杯

取木之瘿肖杯者，琢磨成杯式，惟三种为最：桃杯，莲杯，芝杯。余所藏三杯，克肖真形。其外种类甚伙且奇，要之，适用无如三者。

瘿　瓢

有形如芝者，有如瓠者，山人家携带用以饮泉。大不过五六寸，而小者半之。惟以水磨其中，布擦其外，光彩如漆，明亮烛人，虽水湿不变，尘污不受，庶入精妙鉴赏。

斗　笠

其制有二：一名云笠，以细藤作笠，方广二尺四寸，以皂绢蒙之，缀檐以遮风日。一名叶笠，以竹丝为之，上以檞叶细密铺盖，甚有道气。二物贵在轻便。

葫　芦

有天生一寸小葫芦，最可人意，用以缀为衣纽，又可悬于念珠，价高不甚多见，惟京师有之。若用杖头挂带盛药者，二三寸葫芦亦妙。其长腰鹭鹚葫芦，可悬药篮左畔，似不可少。

药　篮

即水火篮也。制有佳者，惟远红漆为佳。内实应验方药、膏药，以便随处济人，山童携之，亦多物外风致。近有藤丝编者不佳，以大毛竹车旋者太重。

棋　篮

围棋罐子，近日永嘉以藤编为罐，制巧用坚，虽堕地触石，曾无损裂。外以藤编为篮，携此一罐，其轻便可爱，诚游具中一妙品也。书室中不宜有此。

诗筒葵笺

白乐天与微之常以竹筒贮诗，往来赓唱，故和靖诗云“带斑犹恐俗，和节不妨山”之句。既有诗，可无吟笺？许判司远以葵笺见惠，绿色而泽，入墨觉有精采。询其法，乃采带露蜀葵叶研汁，用布揩抹竹纸上，伺少干，用石压之。许尝有诗云：“不采倾阳色，那知恋主心？”不独便于山家，且知葵藿倾阳之意。


韵　牌

余刻诗韵上下二平声为纸牌式，名曰韵牌。每韵一叶，总三十叶。山游分韵，人取一叶，吟以用韵，似甚便览。近有四韵，刻已备矣。恐山游水泛，无暇作长篇仄韵，此余始作意也。

叶　笺

余作叶笺三种，以蜡板砑肖叶纹，用剪裁成，红色者肖红叶，绿色者肖蕉叶，黄色者肖贝叶，皆取闽中罗纹长笺为之，此亦山人寄兴岑寂所为。若山游偶得绝句，书叶投空，随风飞扬，泛舟付之中流，逐水浮沉，自有许多幽趣。

坐　毡

花时席地，每用鹿皮为之，人各一张，奈何毛脱不久。以蒲团、棕团坐之甚佳。余意挟青毡一条，临水傍花处，展地共坐，更便卷舒携带耳。

衣　匣

以皮护杉木为之，高五六寸，盖底不用板幔，惟布里皮面，软而可举，长阔如毡包式，少长一二寸。携于春时，内装绵夹便服，以备风寒骤变。夏月装以夹衣。秋与春同。冬则绵服暖帽围项等件。匣中更带搔背、竹钯，并铁如意，以便取用。

便　轿

入山用之，如今市中俗云兜轿式也。但坐身凉簟两旁，用铜或铁打成桥梁，双钩下[image: ]
 凉簟两头，钩上作眼待[image: ]
 ；杠上用铜制二[image: ]
 下垂，作窍以受铜钩，对眼用[image: ]
 钉住，如悬挂然。人坐其上，背靠杠上圈围，不惟安适，且上山下山，如履平地，以其机关常平故耳。何有前扑后仰之患？扛子得有闽产紫荆木为之，轻细而坚，愈重愈力，他木俱不胜也。

轻　舟

用以泛湖棹溪，形如刬船，长可二丈有余，头阔四尺，内容宾主六人，僮仆四人。中仓四柱结顶，幔以篷簟，更用布幕走檐罩之。两旁朱栏，栏内以布绢作帐，用蔽东西日色，无日则悬钩高卷。中置桌凳。后仓以蓝布作一长幔，两边走檐，前缚中仓柱头，后缚船尾钉两圈处，以蔽僮仆风日，更着茶炉，烟起惚若图画中一孤航也。舟惟底平，用二画桨，更佳。

叠　桌

二张，一张高一尺六寸，长三尺二寸，阔二尺四寸，作二面折脚活法，展则成桌，叠则成匣，以便携带，席地用此抬合，以供酬酢。其小几一张，同上叠式，高一尺四寸，长一尺二寸，阔八寸，以水磨楠木为之，置之坐外，列炉焚香，置瓶插花，以供清赏。

提　盒

余所制也，高总一尺八寸，长一尺二寸，入深一尺，式如小厨，为外体也。下留空，方四寸二分，以板匣住，作一小仓，内装酒杯六，酒壶一，箸子六，劝杯二。上空作六格，如方盒底，每格高一寸九分。以四格，每格装碟六枚，置果肴供酒觞。又二格，每格装四大碟，置鲑菜供馔箸。外总一门，装卸即可关锁，远宜提，甚轻便，足以供六宾之需。

提　炉

式如提盒，亦余制也。高一尺八寸，阔一尺，长一尺二寸，作三撞。下层一格，如方匣，内用铜造水火炉，身如匣方，坐嵌匣内。中分二孔，左孔炷火，置茶壶以供茶。右孔注汤，置一桶子小镬有盖，顿汤中煮酒。长日午余，此镬可煮粥供客。傍凿一小孔，出灰进风。其壶镬迥出炉格上太露不雅，外作如下格方匣一格，但不用底以罩之，便壶镬不外见也。一虚一实共二格，上加一格，置底盖以装炭，总三格成一架，上可[image: ]
 关，与提盒作一副也。

备具匣

余制以轻木为之，外加皮包厚漆如拜匣，高七寸，阔八寸，长一尺四寸。中作一替，上浅下深，置小梳匣一，茶盏四，骰盆一，香炉一，香盒一，茶盒一，匙箸瓶一。上替内小砚一，墨一，笔二，小水注一，水洗一，图书小匣一，骨牌匣一，骰子枚马盒一，香炭饼盒一，途利文具匣一，内藏裁刀、锥子、挖耳、挑牙、消息肉叉、修指甲刀锉、发刡等件，酒牌一，诗韵牌一，诗筒一，内藏红叶各笺以录诗，下藏梳具匣者，以便山宿。外用关锁以启闭，携之山游，似亦甚备。

酒　尊

注酒远游，古有窑器甚佳，铜提次之，近以锡造者恶甚。余意磁者负重，铜者有腥，不若蒲芦作具，内用坚漆，挟之远游，似甚轻便。山游当与已上三物，束以二架，共作一肩，彼此助我逸兴。


提盒式　提炉式　匏樽式

五岳图四式具后


上五岳图二式，一出《道藏》，一出唐镜模下，不特制为唐巾玉圈用之，当以此用黄素朱书，裱作小卷，长可三四寸，饰以轴带，挂之杖头，与葫芦作伴。山人持以逸游，谓非负图先生辈欤。其所当佩，说如《藏经》云。

《藏经》曰：“五岳之神，分掌世间人物，各有攸属。如泰山乃天帝之孙，群灵之府，为五岳祖，主掌人间生死贵贱修短。衡岳主掌星象分野，水族鱼龙。嵩岳主掌土地山川，牛羊食啗。华岳主宰金银铜铁，飞走蠢动。恒岳主掌江河淮济，四足负荷等事。”《抱朴子》曰：“修道之士，栖隐山谷，须得五岳真形图以佩之，则山中魑魅虎虫、一切妖毒皆莫能近。”汉武帝元封三年七月七日，受之西王母，流布人间。后太初年中，李充自称冯翊人，三百岁，荷草器负图遨游，武帝见之，封负图先生。故世人能佩此图，渡江海，入山谷，夜行郊野，偶宿凶房，一切邪魔、魑魅魍魉、水怪山精悉皆隐遁，不敢加害。家居供奉，横恶不起，祯祥永集云。故此图不独用为佩轴，家居裱成画图安奉亦可。

太极樽，以匾匏为之，竖起，上凿一孔，以竹木旋口，粘以木足。坚以漆布，内以生漆灌之，凡二次。酒贮不朽，且免沁湮，以络携游，便甚。

[image: ]


葫芦樽用大小二匏为之，中腰以竹木旋管为筍，上下相联，坚以布漆。顶开一孔如上式，但不用足。口上开一小孔，并盖子口透穿，横插铜销，用小锁闭之，以慎疏虞。上同此制。

[image: ]
道藏经五岳真形图

镜背五岳形图




三才避忌条

天时诸忌

圣人曰：“勿怨天。”又曰：“君子敬天之威，则省其过咎而改之。”故吾人起居，不知三才避忌，必犯灾害，何以能安乐哉？故人当勿指天为证，勿怒视日月星辰。行住坐卧莫裸体，以亵三光。勿对三光濡溺，勿月下欢淫，勿唾流星，勿久视云汉。大风大雨大雷大雪大露不可出行，当静坐敬畏。勿嗔怨风雨，勿指虹霓。重雾三日必大雨，未雨不可出行。雷鸣勿仰卧，远出触寒而归，勿面向火，勿就吃热食。衣湿汗即脱，勿开口喝冷。大寒大暑勿可出入。伏热者勿骤饮水，冲寒者勿骤饮汤，勿渎寒而寝。日出则出，日入则入，朝出莫饥，暮息莫饱。朔不可泣，晦不可歌。此天时避忌之要略也。

地道诸忌

坤主厚载，万物生成，人赖以生，敢不寅畏，以亵地灵。勿以刀杖怒掷地，勿轻掘地，深三尺即有土气，伤人。勿裸卧地上。入深山当持明镜以行，使精魅不敢近。入山念仪方二字以却蛇，念仪康二字以却虎，念林兵二字以却百邪。入山至山脚，先退数十步方上山，山精无犯。入山将后衣裾摺三指挟于腰，蛇虫不敢近。渡江河朱书禹字，吉。写土字于手心，下船无恐怖。深山流出冷水不可饮，水有沙虫处不可浴。有水弩虫处不可渡，虫射人影即死。先以物击水，虫散方可渡。行热勿以河水洗面。陂湖水有小影，是鱼秧勿食。井水沸起者勿食，屋漏勿误食，冢井中有毒勿食。凡浊水要急饮，入杏仁泥，少搅十数次，即可饮。夏月冰勿多食，莫贪一时之快，久则成疾。此地忌之大略也。

人事诸忌

人为万物之灵，有生之所当重者也，岂可不以生我者为急，乃以贼我者为务也？遵生者，当知所重。五脏喜香洁，恶腥膻，食必择可。勿搔首披发覆面。肝恶风，心恶热，肺恶寒，脾恶湿，肾恶渗。发不可误入鲊食。甲寅日割指甲，甲午日割脚指甲，此为三尸游处，故以斩除之。不可向北唾，犯魁星。唾远损气，唾多损神。汗出毛孔，勿令扇风，恐为风中。凡汗之所出，本于五脏，饮食饱热，汗出于胃，饱甚胃满，故汗出于胃也。惊悸夺精，汗出于心，惊夺心精，神气浮越，阳内薄之，故汗出于心也。持重远行，汗出于肾，骨劳气越，肾复过疲，故持重远行，汗出于肾也。疾走恐惧，汗出于肝，暴役于筋，肝气疲极，故疾步恐惧，汗出于肝也。摇动劳苦，汗出于脾，动作用力，谷精四布，脾化水谷，故汗出于脾也。故劳伤汗出成病。勿令汗入饮食，食后以纸撚入鼻，引嚏数次，令人气通，明目化痰。勿强忍大小便，勿努力大小便。夜间宜开眼出溺。行走勿语，行远乘马勿回顾，伤神。行远常存魁星在头上。夜行宜数叩齿，鬼神畏齿声也。夜行及冥卧，心中惧者，当存日月光，入我明堂中，百邪自散。勿久行，伤肝；勿久立，伤骨；勿久坐，伤肉。勿跂床悬脚，勿竖膝坐。大树下不可坐，防阴气伤人。坐卧莫当风。冷石不可坐，成疝。日晒热石不可坐，生疮。鸡鸣时叩齿三十六遍，舌舐上腭，待神水满口，漱而咽之，口诵四海神名三遍，止鬼辟邪，令人无疾。东海神阿明，南海祝良，西海巨乘，北海禺强。早起食生姜以辟秽气，下床先左脚，吉。嗽齿勿用棕刷，败齿。夜半勿哭泣，勿对北詈[image: ]
 ，勿卒惊呼，勿恚怒，令神魂不安。勿大乐，使气飞扬；勿多笑，伤脏；多喜，令人妄错昏乱。食勿语，寝勿言。勿多念，内志恍惚。勿多思，神怠。勿思虑，伤心。勿久卧，伤气。勿头向北，春夏向东，秋冬向西。夜卧防床头有隙进风。夜眠勿以脚悬高处。卧勿开口，以泄真气。勿以手压心口，令人梦魇。勿尸卧，勿以笔画人面为戏，使魂不认尸，多致死者。勿露卧。睡醒觉热，勿饮水又睡。凡梦勿语人。勿燃烛照寝，令人神魂不安。人卧忽不醒，勿急以灯照之，杀人。就黑暗处，以指甲掐其人中，或口咬大拇指甲处，而唾其面。勿当风沐浴，勿沐发未干即寝。勿冷水洗沐，饥勿浴，饱忌沐。洗头不可用冷水，成头风。勿沐浴同日，沐者，洗头，浴者，澡身也。有眼疾不可浴。午后勿洗，头汗出勿洗，沐浴无常，不吉。当考之《月令》沐浴日，吉。旦起勿开眼洗面，勿以大热汤漱口，凡有脚汗，勿入水洗。凡夏至后丙丁日，冬至后庚辛日，不宜交合。大月十七日，小月十六日，此名毁败日，不宜交合。大喜大怒，男女热病未好，阴阳等疾未愈，并新产月经未净，俱不可交合。勿醉饱入房。勿每月二十八日交合，人神在阴。帐幕内忌燃烛行房。凡本命甲子庚申不可入房。雷电风雨不可交合。此为人事之忌大略耳，人能谨而戒之，心获安乐，无诸疾苦，再加调和饮食，餐服药饵，百年之寿，人皆可至，幸毋忽之。


宾朋交接条

序古名论

《白虎通》曰：“朋友之道有四，近则正之，远则称之，乐则思之，患则死之。”

《扬子法言》曰：“朋而不心，面朋也；友而不心，面友也。”

《家语》曰：“夫内行不修，身之罪也；行修而名不彰，友之罪也。故君子入则笃行，出则友贤。”

《礼记》曰：“君子之交淡如水，小人之交甘若醴。君子淡以成，小人甘以坏。”

《汉书》曰：“李德公所交，皆舍短取长，好成人之美。时荀爽、贾彪，虽俱知名，而不相能，德公并交二子，情无适莫，世称其正。”

胡质曰：“古人之交也，取多知其不贪，奔北知其不怯，闻流言而不信，故可终也。”

祢衡，字正平，少与孔文举作尔汝之交。时衡未二十，而文举已五十余矣。

荀巨伯远看友人疾，值胡贼攻郡，友人语伯曰：“吾且死矣，子可去。”伯曰：“远来视之，今有难而舍之去，岂伯行耶？”贼既至，谓伯曰：“大军至此，一郡俱空，汝何人独止耶？”伯曰：“友人有疾，不忍委之，宁以己身代友人之命。”贼闻斯言，异之，乃相谓曰：“我辈无义之人，而入有义之国。”乃偃而退，一郡获全。

山涛与嵇、阮一面，契若金兰。山妻韩氏觉涛与二人异常交，问之，涛曰：“当年可以为友者，惟此二人。”妻曰：“负羁之妻，亦亲观赵狐，意欲窥之，可乎？”涛曰：“可。”他日二人来，劝涛止之宿，具酒食，妻穿墙视之，达旦忘返。涛入曰：“二人何如？”曰：“君子致不如正当以识度耳。”涛曰：“伊辈亦以我识度为胜。”

晋王越镇海昌，以王安期为记室参军，雅相知重。敕世子毘曰：“学之所益者浅，体之所安者深。闲习礼度，不如式瞻仪形；讽味遗言，不如亲承音旨。王参军人伦之表，汝其师之！”

齐太原孙伯翳，家贫，尝映雪读书，放情物外，栖志丘壑，与王令君亮，范将军为莫逆之交。王范既相二朝，欲以吏职相处，伯翳曰：“人生百年，有如风烛，宜怡神养性，琴酒寄情，安能栖栖役曳若此？嵇康所不堪，予亦未能也。”

梁王绎博览群书，才辩冠世，不好声色，爱重名贤，与裴子野，萧子云布衣交。白居易与元相国稹友善，以诗道著名，号元白。《集》内有哭元相诗云：“相看掩泪俱无语，别有伤心事岂知？想得咸阳原上树，已抽三丈白杨枝。”

许棠久困名场。咸通末，马戴佐大同军幕，棠往谒之，一见如旧识。留连数月，但诗酒而已，未尝问所欲。忽一旦大会宾友，命使者以棠家书授之。棠惊愕，莫知其来。棠启缄密视久之，乃是言马戴已潜遣一价恤其家矣。其用情周渥，人所不及如此。

《风土记》曰：“越俗性率朴，初与人交有礼，封土坛，祭以犬鸡，祝曰：‘卿乘车，我带笠，他日相逢下车揖；我步行，卿乘马，后日相逢卿当下。’”

自昔士之闲居野处者，必有同道同志之士相与往来，故有以自乐。渊明诗曰：“昔欲居南村，非为卜其宅，闻多素心人，乐与数晨夕。”又云：“邻曲时来往，抗言谈往昔。奇文共欣赏，疑义相与析。”则南村之邻，岂庸庸之士哉？杜少陵与朱山人诗曰：“相近竹参差，相过人不知。幽花欹满径，野水细通池。归客村非远，残尊席更移。看君多道气，从此数追随。”李太白与范居士诗曰：“忽忆范野人，闲园养幽姿。”又云：“还倾三五酌，自咏猛虎词。近作十日欢，远为千载期。风流自簸荡，谑浪偏相宜。”观此则朱山人、范居士者，可为非常流矣。

周益公尝访杨诚斋于南溪之上，留诗云：“杨监全胜贺监家，赐湖岂比赐书华？回环自辟三三径，顷刻能开七七花。门外有田供伏腊，望中无处不烟霞。却惭下客非摩诘，无画无诗只漫嗟。”诚斋续贺相欢，好事者绘以为图。诚斋题曰：“平叔曾过魏秀才，何如老子致元台？苍松白石青苔径，也不传呼宰相来。”诚斋长嗣东山先生，以集英殿修撰致仕家居，年八十。曾云巢年尤高，尝携茶袖诗访伯子，其诗云：“褰衣不待履霜回，到得如今也乐哉。泓颖有时供戏剧，轩裳无用任尘埃。眉头犹自怀千恨，兴到何如酒一杯？知道华山方睡觉，打门聊伴茗奴来。”伯子和诗亦佳，其风味不减前二老也。二老相访，高谊如此。

古延方士　湖州东林沈东老，能酿十八仙白酒。一日有客自号回道人，长揖于门，曰：“知公白酒新熟，远来相访，愿求一醉。”公见其风骨秀伟，跫然起迎。徐观其碧眼有光，与之语，其声清圆，于古今治乱、老庄浮图氏之理，无所不通，知其非尘埃人也。因出酒器十数于席间，曰：“闻道人善饮，欲以鼎先为寿，如何？”公曰：“饮器中钟鼎为大，屈卮螺杯次之，梨花蕉叶最小，请戒侍人，次第速斟，当为公自小至大以饮之。”笑曰：“有如顾倩之食蔗，渐入佳境也。”又约周而复始，常易器满斟于前，笑曰：“所谓杯中酒不空也。”回公兴至即举杯，命东老鼓琴，回公浩歌以和之。又欲以围棋相娱，止奕数子，辄拂去，曰：“只恐棋终烂斧柯。”回公自日中至暮，已饮数斗，无酒色。东老欲有所叩，回公曰：“闻公自有黄白之术，未尝妄用，且笃于孝义，又多阴功，此余今日来寻而将以发之也。”东老因叩长生轻举之术，回公曰：“四大假合之身，未可离形而顿去。”东老摄衣起谢，有以喻之。回公曰：“此古今所谓第一最上极则处也。”饮将达旦，瓮中所酿，止留糟粕，而无余沥。回公曰：“久不游浙中，今日为公而来，当留诗以赠。然吾不学世人用笔。”乃就劈席上石榴，画字题于庵壁。其色微黄而渐加黑。其诗曰：“西邻已富忧不足，东老虽贫乐有余。白酒酿来缘好客，黄金散尽为收书。”已而告别。东老启关，送至舍西，天渐明矣，握手并行，至舍西石桥，回公即先度乘风而去，莫知所终。

古延名衲　成都一僧，诵《法华经》甚专，虽经兵乱，卒不能害。忽一仙仆至，云：“先生请师诵经。”引行过溪岭数重，烟岚中一山居。仆曰：“先生老病起晚，请诵至《宝塔品》见报，欲一听之。”至此果出，野服杖藜，两耳垂肩。焚香听经罢，入不复出。以藤盘、竹箸，秫饭一盂，枸菊数瓯，无盐酪，美若甘露，得衬钱一环。仆送出路口，问曰：“先生何姓名？”仆于僧掌中书‘孙思邈’三字，僧大骇，仆遽失之。三日，山中寻求，竟迷旧路，归视衬资，乃金钱一百文也。由兹一饭，身轻无疾，天禧中僧一百五十岁，后隐不见。

李东谷曰：“君子以文会友，以友辅仁。友之者，友其德也。当亲密之时，握手论心，必使君臣、父子、兄弟、夫妇之伦，粹然一出于正，此交友第一义也。夫何世变日薄，友道扫地，惟酒馔追随，有无周济，秽言相谑，术数相胜。于规圆便利，谄谀取容，此妾妇耳，非友也。啖以濡沫，甘效奔走，此奴隶耳，非友也。恐少有撄拂，而取疏远，故随事苟徇而[image: ]
 亲密。乘人父子之睚眦，即导之以不慈不孝；乘人兄弟之阋墙，即导之以不悌不恭；乘人夫妇之反目，即导之以不琴不瑟。谬引古今，眩乱是非，指鹿为马，以鸟为鸾，皆此辈也。取友又当以此自鉴，毋为人欺，毋过责于此辈，远而敬之，以为友道戒。”

又曰：“‘故旧不遗，则民不偷，’世俗薄，故旧衰。友人平日同笔砚，同出处，同贫贱，同患难，相与相爱，不啻骨肉。一旦得志，视若路人，因而多以忘旧为憾。此特不能理遣耳。宜如何？若故人死亡而终身不相接，足矣。故友道难乎其振哉！”

林可山《山林交盟》曰：“山林交与市朝异，礼贵简，言贵直，所尚贵清。善必相荐，过必相规，疾病必相救药，书启必直言事。初见用刺，不拘服色，主人肃入，序至称呼以兄及表，不以官讲。闻必实言所知所闻事。有父母，必备刺拜报谒同，自后传入，一揖，坐。诗文随所言，毋及外事、时政异端。饮馔随所具会，次坐序齿，不以贵贱僧道易。饮随量，诗随意，坐起自如，不许逃席。乏使令，则供执役。请必如期，无速客，例有干，实告。及归，不必谢。凡涉忠孝友爱事，当尽心。毋慢嫉前辈，须接引后学，以追古风。贵介公子有志于古道，必不骄人以自满。苟非其人，不在兹约。凡我同盟，愿如金石。”


高子交友论

高子曰：《毛诗序》云：“自天子以至庶人，未有不须友道以成者也。”但今之世，友道日偷，交情日薄，见则握手相亲，背则反舌相诋，何人心之不古乃尔？此辈自薄，非薄我也。不知诋我以悦他人，他人有心亦防尔诋。自己展转猜忌，智巧百出，视友道为路尘，宜管鲍陈雷之绝世也。吾意初与人交，深情厚貌，不易洞晓，何术以知其心地之善恶，情性之邪正也？但以吾心之美恶邪正以交其人，彼虽奸险，欲伺我隙，我无隙可伺，彼将奈何？彼虽贪婪，欲窥我败，我无败可窥，彼将奈何？与之谈，必先以仁义，彼之愚我邪我之言，勿听也。与之饮，必敬以酒食，彼之诱我乱我之事，勿行也。我无私，彼将何以行其私？我无好，彼将何以投吾好？自防谨密，则郛郭坚完，外操矛盾，何以祸我？但今之人自作恶业丑行，始欲人协己谋，取必与，乃厚人若骨肉，虽父母妻子不若也。苟所谋幸成，则人必挟我，求不遂，即变交好为寇仇，非金帛货殖不解也。果人祸我？抑果自祸而然耶？人心孰不乐为善？但以正感正，以邪感邪，邪正分于应感，岂果人人皆小人，而世无君子耶？道谊之在天下，亦未全灭也，但千百中一二耳，奈何移君子之道谊，而近全于市人，在在有之也。此又何说哉？近辈有与胜己者谈，不问其言之是非、[image: ]
 [image: ]
 是赞，听彼大言不惭。与不若己者谈，不论其言之可否，[image: ]
 [image: ]
 是诋，愧彼缄言似讷。逐使过无从知，善无从进，直谅之道，三益之友，淹没无闻矣。夫贵者能以直友为可重，则事功日进，而望誉日隆。富者能以直友为可宝，则家业日昌，而声名日著。奈何对贵者而言直，不惟交疏，且目为妄人；语富者而言直，不惟友薄，且名为恶客。求其德贤者而亲之，耻佞人而远之者，几人哉？非富贵之高品，不能自别也。但以直自居，以道自重者，是果为妄人？又果为恶客？乃曲誉取怜，求为富贵交耶？借得贵者一顾盼，所荣几多？富者一[image: ]
 饫，所饱几日？靡靡焉以直道自委，甘心效奴隶之恭、妾媵之媚以悦人哉！古者贵择交，且交以心，匪交以面也；交不能择，友不以心，是诚面交矣，何能久且敬哉？故君子宁寡交以自全，抱德以自重，乃鄙泛交以求荣，趣附以自贱也。又若一辈，与富者交，惟欲利其利；与贵者交，惟欲利其势。使世人不以势利横胸中，不以智巧谋径路，则人人圣贤矣，又何慕富之德，贵之贤，乃委身于白日，相从于朱门哉？即其口食自足于一朝，家将何物供厨烟于三炊？人当以此心谅人之心，勿以世道求古之道，则交全而谊厚矣。他如同门同业，一贵一贫，在贵者当念其穷，勿以路人视故人，分所有以周急，厚道也。在穷者亦当安其穷，勿羡人以怨人，希所有以自足，亦厚道也。奈何贵者不古，而穷者不明？昧此二者，何得于友耶？举世皆尔尔，果何人为丈夫哉？交情乃见矣。彼山人词客，迈德弘道，贲于丘园，抱河岳之灵，而飘然浪游，欲出与寰宇为友者，此正吾人所欲交与游，愿闻其艺而甘心焉者。惜乎今之时同调者罕其人，而朱门无容辙，遂使诸君冥心物外，介然绝俗，高枕岩阿，而无意海宇，使中原意气，化作秋云，尚友之心，不得圆满如意，是一恨也。彼堪舆诸家，欲兆我先知富贵祸福之机者，皆高贤也。奈老人无意于荣枯，何能从人起朽骨而辟山灵，转灾年而为福日，汲汲乎逐高贤之脚舆力骑哉？敢谢所闻，而且从吾之僻也。余寡交，自少及老无几人，皆余社友也。况性不能附人就事成苟合，追复古道虽拳拳，奈何世之凉德往往耳。吾于友道重有感于今日，安得大执金刚如达摩西来，化度友道，使复古敦素，顿脱一切业心恶劫，共欢无我无人法界，证上菩提？此余第一大愿。


延年却病笺　上卷

高子曰：生身以养寿为先，养身以却病为急。《经》曰：“我命在我，不在于天，昧用者夭，善用者延。”故人之所生，神依于形，形依于气，气存则荣，气败则灭，形气相依，全在摄养。设使形无所依，神无所主，致殂谢为命尽，岂知命者哉？夫胎息为大道根源，导引乃宣畅要术。人能养气以保神，气清则神爽；运体以却病，体活则病离。规三元养寿之方，绝三尸九虫之害。内究中黄妙旨，外契大道玄言，则阴阳运用，皆在人之掌握，岂特遐龄可保？即玄元上乘，罔不由兹始矣。噫！顾人之精进如何。余录出自秘经，初非道听迂说，读者当具天眼目之，毋云泛泛然也。编成笺曰《延年却病》。

序古名论

《金匮妙录》曰：“凡欲求长生却病，大法有三：一保精，二行气，三服饵。凡此三事，亦各有法，不得真传，卒难得遇也。故保精之术，列叙百数，服饵之方，略有千种，皆以勤劳不强为务。夫行气可治百病，可祛瘟疫，可禁邪魅，可止疮血，可居水中，可辟饥渴，可延年命。其大要旨，胎息而已。胎息者，不以口鼻为之，如在胞胎之中，则以成道。”

又曰：“道以精为宝，施与人则生人，留于己则生身。生身求度世，名在于仙位。生人即功遂，功遂而身退。身退陷俗已为剧，何况妄施而废弃？弃损不觉多，久废老而坠。天地有阴阳，阴阳人所贵。所贵合于道，但当慎无费。”

《玄禾》曰：“志者气之神也，气者体之充也。善者遂其生，恶者丧其形。故行气之法，少食自节，心定自安，志坚自通，意专自达，久则神矣。若人服气者，日午后至子时前，为死气，不可服。惟酉时日近明净，不为死，亦可服也。冬三月子时寒，夏三月午时热，二时俱不可服气。若腹中寒，午气可服，腹热，子气亦可服也。”

真人曰：“天道盈缺，人事多屯，居处屯危，不能自慎，而鲜有成。”故养性之士，不知自慎之方，未可与论养生服气之道。故向道者，以自慎为第一事。

太清中黄胎脏论略

内养形神除嗜欲，

心不动摇，六腑如烛。常修此道，形神自足。

专修静定身如玉。

内绝所思，外绝所欲。

一者上虫居脑宫，

《洞神玄诀》曰：“上虫居上丹田，脑心也，其色白而青，名彭居。使人好嗜欲凝滞，学道之人宜禁制之。”

万端齐起摇子心。常思饮膳味无穷，想起心生若病容。

学道者，不得内行扶身，却为三虫所惑乱也。

二者中虫住明堂，

《洞神玄诀》曰：“中虫名彭质，其色白而黄，居中丹田。使人贪财，好喜怒，浊乱真气。”

遣子魂梦神飞扬。或香或美无定方，或进或退难守常。精神恍惚似猖狂，令子坐卧败谷粮，子若知之道自昌。

怡然不易，其道自成也。

三者下尸居腹胃，

下尸，其色白而黑，居下丹田，名彭矫。使人爱衣服，耽酒好色。

令子淡泊常无味。

若常守淡泊，三尸既亡，永无思虑矣。

静则心孤多感思，挠则心烦怒多起。

服气未通，被三尸虫较力，或多怒，或多悲思，或多嗜滋味。

使人邪乱失情理，子能守之三虫弃。

得见五牙九真气，

五牙为五行气，生子五脏中。

五牙咸恶辛酸味。

若五味不绝，五脏灵气不生，终不断思欲想。

为有三虫镇随子，尸鬼坐待汝身死，何得安然不惊畏。

三尸之鬼，常欲人早终，在于人身中求人罪状，每至庚申日白于司命。若不惊不惧，不早修炼形神，使年败气衰，形神枯悴，纵使志若松筠，亦复无成矣。

劝子将心舍烦事，

静持心神，止舍烦务。

超然自得烟霞志。

超然洞悟，烟霞之畅，在乎目前。

咸美辛酸五脏病，津味入牙昏心境。

但是五味入牙，皆通于两眼之穴，散沾于百脉之内。

致令六腑神气衰，百骸九窍不灵圣。

九仙真气常自灵，三虫已死复安宁。

由子运动呼吸生，

神气若足，呼吸运动，兴起云雾，自然得成，隐化无滞。

居在丹田内荧荧。

服气成者，居在丹田中，凝结若鸡子，炳焕，肌肤坚白，筋骸清劲。

地府除籍天录名，坐察阴司役神明，内合胎仙道自成。

入胎息至五百息，当入异境，地籍除名，三天录仙；至千息，魂游上境。

胎息真仙食气得，却闭真气成胎息。

服气二百日，五脏虚疏，方可学入胎息，准九天五神。《经》云：“先须密室无风，厚软毡席，枕高四指，才与身平。求一志人，同心为道侣，然后捐舍心识，握固仰卧，情无所得，物无所牵，灵气渐开，心识怡然。初闭息，经十息至五十息，至百息，只觉身从一处，如在一房中。只要心不动移，凡一日一夜十二时，都一万三千五百息。”故《太微升玄经》云：“气绝曰死，气闭曰仙，魄留守身，魂游上天。”至百息后，魂神当见其魄，缘是阴神常不欲人生耳。

羽服彩霞何所得，皆自五脏生云翼。

蝉为饮气乘露，故生羽翼；人服元气，而天衣不碍于体。

五脏真气芝苗英，

《太华受经》曰：“元气含化，布成六根，吉凶受用，应行相从。内气为识，胎气为神，子能胎息，复还童婴。反魂五脏之始，先布于水，内有六府，外应六根。”

肝主东方其色青。

《五纬经》曰：“肝主于木，生于水，克之于土，来自东方，其色苍。”当存想青气出之于左胁，但六时思之不辍，当见此气如青云。用此气可治一切人热疾，时行臃肿，疥癣急嗽。但观病人疾状，量其浅深，想此气攻之，无不愈者。如观病人肝色枯悴，不可治也。

子但闭固千息经，青气周流色自成。

胎息经千息为内养，此气青色，当自凝结。

心主南方其色赤，服之千息赤色出。

《五纬经》曰：“心主于火，生之于木，克之于金，来自南方，其色赤。”每日午时，想赤气在心，大如鸡子，渐渐自顶而出自散。咒曰：南方丙丁，赤龙居停，阴神避位，阳官下迎。思之必至，用之必灵。如此三咒之。能常行此气，存想五十日不阙，当为赤气，如火光自见。用此气可治人一切冷病。当用气攻之，若病人面色带青，即不治。

肺主西方其色白，服之千息白色极。

《五纬经》曰：“肺主于金，生之于土，克之于木，来自西方，其色白。”每至丑时，存想肺间有气，状如白珠，其光渐渐上注于眉间。后乃咒曰：西方庚辛，太微玄真，内应六府，化为肺神。见于无上，游于丹田，固护我命，用之成仙。急急如律令。存念一遍。如此四十九日，肺中有气如白云自见。此气照地下一切宝物，及察人善恶。如寒，用心气，缘是火气。如热，用肾气，缘是水气。不辨用气，即无效也。

脾主中央其色黄，服之千息黄色昌。

《五纬经》曰：“脾主于土，生之于火，克之于水。”闭气千息，不敢伏藏，存想黄气，但一念一想，不限时节，亦无咒。其脾藏存之四十九日，自见此气。已后能用，可能自蔽形影。

肾主北方其色黑，服之千息黑色得。

《五纬经》曰：“肾主于水，生之于金，克之于火。”此五牙神气，但至五更初，各存想气色都出于顶上讫，即止。亦不假一一别存想，只是较迟，满百日，方有效验也。

驱役万灵自有则，

服气，心志正，兼行内行，内外相扶，一年后应，是人间鬼怪精魅，及土地神祇并不敢藏隐。所到去处，地界神祇随卫道者，阴司六籍善恶具知。

乘服彩霞归太极。

《胎息伏阴经》曰：“内息无名，唯行想成，若不行戒，行入胎息，未得合神。”《太微灵隐书》曰：“凡人入胎息，游人间，行尸解术，随物所化，故有托衣衾所化者。”常以庚辛日，取庚时，于一净室内，焚名香一炉于所卧床头。又须设几案，上著香炉，下著所拄龙杖及履鞋等物，尽安置于头边。身衣不解，以衾盖之，首西而卧，自念身作死人。当阴念此咒七遍，咒曰：太一玄冥，受生白云，七思七召，三魂随迎，代余之身，掩余之形，形随物化，应化而成。此存念一食间，但依寻常睡如常，存念之起一食久，辄不得与人语。若与人语，其法不成。如此常行四十九日，渐渐成法。后要作，不问行住坐卧，阴念此咒七遍，随手捉物，身便别处去，众人只见所把之物，身以死矣。后却见物，还归本形。此法即可以下界助身，不可以便行非法之事，大须护慎。其法大须隐默，若卧在床上，但以被覆身，隐念一遍，便却出入，只见所卧衾被是身，不见被形。若于财色留心，当为神理销折矣。

九行空门至真路，大道不与人争怒。动息能持勿暂停，阴神返照神常助。

持心不息，其道易成。

诸行无心是实心，因心运得归天去。

无心之心，因心运心。虽无有心，还因心有。

除苟无心是谓真，

众事曰苟，无事曰除。除心上念，万行归余。

自随胎息入天门。

胎息以善行为要机，无念为至路。

玄元正理内藏身，无曲潜形体合真。

《洞玄经》曰：“心无曲，万神足。”

三部清虚元气固，六腑翻成百万神。

三元静，六腑调，真气归于真形，二理相合。五脏六腑诸神共有百万，自然相和应也。

大肠之府主肺堂，

肺为首三焦之主。

中有元神内隐藏。

《太明经》曰：“大肠主肺也，鼻柱中央为候色也，元气自足，其神当见。”

肾府当明内宫女，外应耳宅为门户。

《内神经》曰：“精主肾，肾为后宫内宫列女主。耳，肾之官，承气于耳。左肾为壬，右肾为癸，循环两耳门，内有元神，守自都管，兼主志。”凡人好嗔怒，即伤肾，伤肾即失志，俱丧元神。故道者忌嗔怒。

膀胱两府合津门，气海循环为要路。

膀胱是两府气，肾合膀胱，乃受津之府，上应于舌根也，津液往来，常润肥泽。舌岸以应两膀胱气，若少不润，服气人未成，当欲少语，以养津也。语多即口干，难用气也。中有神，其神常抱无贪之行，故道者不贪，志合神理。

子当自见内神章，终身不泄神常助。


幻真先生服内元气诀

进取诀第一

凡欲服气，先须高燥净空之处。室不在宽，务在绝风隙，常令左右烧香。床须厚软，脚令稍高，衾被适寒温，冬令稍暖尤佳，枕高三寸余，令与背平。每至半夜后生气时，或五更睡醒之初，先吹出腹中浊恶之气一九口止。若要细而言之，则亦不在五更，但天气调和，腹中空则为之。先闭目叩齿三十六下，以警身神毕，以手指捏目大小眦，兼按鼻左右，旋耳及摩面目，为真人起居之法。更随时加之导引，以宣畅关节，乃以舌拄上腭，撩口中内外，津液候满口则咽之，令下入胃存，胃神承之。如此三，止。是谓漱咽灵液，灌溉五脏，面乃生光。此后去就，大体略同。便兀然放神，使心如枯木，空身若委衣，内视反听，万虑都遣，然后淘之。每事皆闭目握固，唯临散气之时则展指也。夫握固所以闭关防而却精邪，凡初服气之人，气道未通，则不可握固。待至百日，或半年，觉气通畅，掌中汗出，则可握固。《黄庭经》曰：“闭塞三关握固停，漱咽金醴吞玉英。遂至不食三虫亡，久服自然得兴昌。”

转气诀第二

诀曰：凡人五脏，亦各有正气，夜卧闭息，觉后欲服气，先须转令宿食消，故气得出，然后始得调服。其法：闭目，握固，仰卧，倚两拳于乳间，竖膝举背及尻。闭气则鼓气海中气，使自内向外，轮而转之，呵而出之，一九或二九止，是曰转气。毕则调之。

调气诀第三

诀曰：鼻为天门，口为地户，则鼻宜纳之，口宜吐之，不得有误。误则气逆，气逆乃生疾也。吐纳之际，尤宜慎之。亦不使自耳闻。调之或五，或七，至九，令平和也，是曰调气。毕则咽之，夜睡则闭之，不可口吐之也。

咽气诀第四

诀曰：服内气之妙，在乎咽气。世人咽外气以为内气，不能分别，何其谬哉？吐纳之士，宜审而为之，无或错误耳。夫人皆禀天地之元气而生身，身中自分元气而理，每因咽及吐纳，则内气与外气相应，自然气海中气随吐而上，直至喉中。但候吐极之际，则辄闭口，连鼓而咽之，令郁然有声汩汩，然后男左女右而下，纳二十四节，如水沥沥分明闻之也。如此则内气与外气相顾，皎然而别也。以意送之，以手摩之，令速入气海。气海，脐下三寸是也，亦谓之下丹田。初服气人，上焦未通，以手摩之，则令速下。若流通，不摩亦得。一闭口，三连咽，止。干咽号曰云行。一漱口咽，取口中津咽，谓之雨施。初服气之人，气未流行，每一咽则旋行之，不可遽至三连咽也。候气通畅，然后渐渐加之，直至于小成也。一年后始可流通，三年功成，乃可恣服。新服气之人，既未通，咽或未下，须一咽以为候。但自郁然有声，汩汩而下，直入气海。

行气诀第五

诀曰：下丹田近后二穴，通脊脉，上达泥丸。泥丸，脑宫津名也。每三连咽，则速存下丹田，所得内元气，以意送之，令入二穴。因想见两条白气，夹脊双引，直入泥丸，熏蒸诸宫，森然遍下，毛发、面部、头项、两臂及手指，一时而下，入胸，至中丹田。中丹田，心宫神也。灌五脏，却历入下丹田，至三里，遍经[image: ]
 、膝、胫、踝，下达涌泉。涌泉，足心是也。所谓分一气而理，鼓之以雷霆，润之以风雨是也。只如地有泉源，非雷霆腾鼓，无以润万物。人若不回荡浊恶之气，则令人不安。既有津液，非堪漱咽，须堪溉灌。五脏发于光彩，终不能还精补脑，非交合则不能泝而上之。咽服内气，非吐纳则不能引而用之。是知回荡之道，运用之理，所以法天则地。想身中浊恶结滞，邪气瘀血，被正气荡涤，皆从手足指端出去，谓之散气。则展手指，不须握固。如此一度，则是一通。通则无疾，则复调之。以如使手，使手复难，鼓咽如前闭气，鼓咽至三十六息，谓之小成。若未绝粒，但至此常须少食，务令腹中旷然虚静。无问坐卧，但腹空则咽之。一日通夕至十度，自然三百六十咽矣。若久服气息，顿三百六十咽，亦谓之小成。一千二百咽，谓之大成，谓之大胎息。但闭气数至一千二百息，亦是大成，然本色无精光。又有炼气、闭气、委气、布气，并诸诀要，具列于文，同志详焉。

炼气诀第六

诀曰：服气炼形，稍暇入室，脱衣散发，仰卧展手，勿握固，梳头令通，垂席上布之，则调气咽之。咽讫，便闭气候极，乃冥心绝想，任气所之通理，闷即吐之，喘息即调之，候气平，又炼之，如此十遍即止。新服气之人未通，有暇渐加一至十，候通渐加至二十至五十即令遍身汗出。如有此状，是其效也。安志和气，且卧勿起冲风，乃却老延年之良术耳。但要清爽时为之，气昏乱欲睡，慎勿为也。常能勤行，四肢烦闷不畅亦为之，不必每日，但要清爽时为也。十日五日，亦不拘也。《黄庭经》曰：“千灾已消百病痊，不惮虎狼之凶残，亦以却老年永延。”

委气诀第七

诀曰：夫委气之法，体气和平，身神调畅，无问行住坐卧，皆可为之。但依门户调气，或身卧于床，或兀然而坐，无神无识，寂寂沉沉，使心同太空，因而调闭，或十气二十气，皆通。须任气，不得与意相争。良久，气当从百毛孔中出，不复吐也。纵有，十分无二也。复调复为，能至数十息以上弥佳。行住坐卧皆可为之。如此勤行，百关开通，颜色光泽，神爽气清，长如新沐浴之人。但有不和则为之，亦当清泰也。《黄庭经》云：“高拱无为魂魄安，清净神见与我言。”


闭气诀第八

诀曰：忽有修养乖宜，偶生疾患，宜速于密室依服气法，布手足讫，则调气咽之。念所苦之处，闭气想注，以意攻之。气极则吐之，讫，复咽，相继依前攻之，气急则止，气调复攻之。或二十至五十攻，觉所苦处汗出通润即止。如未损，即每日夜半，或五更，昼日，频作以意攻及。若病在头面手足，但有疾之处则攻之，无不愈者。是知心之使气，甚于使手，有如神助，功力难知也。

布气诀第九

诀曰：凡欲布气与人疗病，先须依前人五脏所患之处，取方面之气布入前人身中。令病者面其本方，息心净虑，始与布气。布气讫，便令咽气，鬼贼自逃，邪气永绝。

六气诀第十

诀曰：六气者，嘘、呵、呬、吹、呼、嘻是也。五气各属一脏，余一气属三焦也。呬属肺，肺主鼻，鼻有寒热不和，及劳极，依呬吐纳。兼理皮肤疮疥，有此疾则依状理之，立愈也。呵属心，心主舌，口干舌涩气不通，及诸邪气，呵以去之。大热，大开口呵，小热，小开口呵，仍须作意，是宜理之。呼属脾，脾主中宫，如微热不和，腹胃胀满，气闷不泄，以呼气理之。吹属肾，肾主耳，腰肚冷，阳道衰，以吹气理之。嘘属肝，肝连目，论云：肝盛则目赤，有疾作，以嘘气理之。嘻属三焦，三焦不和，嘻以理之。气虽各有所理，但五脏三焦，冷热劳极，风邪不调，都属于心。心主呵，呵所理诸疾皆愈，不必六气也。

调气液诀第十一

诀曰：人食五味，五味各归一脏，每脏各有浊气，同出于口。又六气三焦之气，皆凑此门，众秽并投，合成浊气。每睡，觉熏熏气从口而出，自不堪闻，审而察之，以知其候。凡口中焦干，口苦舌涩，咽频无津，或咽唾喉中痛，不能食，是热极状也，即须大张口呵之。每咽必须闭户出之，十呵二十呵，即鸣天鼓，或七或九，以舌搅华池而咽津，复呵，复咽，令热气退，止。但候口中清水甘泉生，即是热退五脏凉也。若口中津液冷淡无味，或呵过多，心头汪汪然，饮食无味，不受水，则是冷状也，即当吹以温之，如温热法，伺候口美心调，温即止。《黄庭经》云：“玉池清水灌灵根，审能行之可长存。”又云：“漱咽灵液灾不干。”

食饮调护诀第十二

诀曰：服气之后，所食须有次第。可食之物有益，不可食之物必有损。损宜永断，益乃恒服。每日平旦，食少许淡水粥，或胡麻粥，甚益人，理脾气，令人足津液。日中淡面、馎饦及饼并佳。乍可馁，慎勿饱，饱则伤心，气尤难行。凡热面、萝卜、椒、姜羹切忌，咸酸辛物宜渐渐节之。每食毕，即须呵出口中食毒浊气，永无患矣。服气之人，肠胃虚净，生冷、酸滑、粘腻、陈硬、腐败难消之物不可食。若偶然食此等之物一口，所在处必即微痛，慎之。不可冲生产死亡，并六畜一切秽恶不洁之气，并不可及门，况近之耶！甚不宜正气。如不意卒逢以前诸秽恶，速闭气上风，闭目速过，便求一两杯酒荡涤之。觉气入腹不安即须调气，逼出浊气，即咽纳新气，以意送之，当以手摩之，则便吞椒及饮一两盏酒令散矣。服气一年，通气；二年，通血实；三年功成，元气凝实，纵有触犯，无能为患。日服千咽，不足为多，返老还童，渐从此矣。气化为津，津化为血，血化为精，精化为髓，髓化为筋。一年易气，二年易血，三年易脉，四年易肉，五年易髓，六年易筋，七年易骨，八年易发，九年易形，即三万六千真神，皆在身中，化为仙童，号曰真人矣。勤修不怠，则关节相连，五脏牢固。《黄庭经》云：“千千百百自相连，一一十十似重山。”是内气不出，外气不入，寒暑不侵，刀兵不害，升腾变化，寿同三光也。

幻真注解胎息经

胎从伏气中结，

脐下三寸为气海，亦为下丹田，亦为玄牝。世人多以口鼻为玄牝，非也，口鼻即玄牝出入之门。盖玄者水也，牝者母也。世人以阴阳气相感，结于水母，三月胎结，十月形体具，而能生人。修道者常伏其气于脐下，守其神于身内，神气相合，而生玄胎；玄胎既结，乃自生身，即为内丹，不死之道也。

气从有胎中息。

神为气子，气为神母，神气相逐，如形与影。胎母既结，即神子自息，即元气之不散。

气入身来谓之生，神去离形谓之死。

《西升经》云：“身者，神之舍；神者，身之主也。主人安静，神即居之；主人躁动，神即去之。神去气散，安可得生？是以人耳目手足，皆不能自运，必假神以御之。学道养生之人，常拘其神以为神主，主既不去，宅岂崩坏也。”

知神气可以长生，固守虚无以养神气。

《道经》云：“我命在我，不在天地。天地所患，人不能知。至道能知，而不能行。知者但能虚心绝虑，保气养精，不为外境爱欲所牵，恬淡以养神气，即长生之道毕矣。”

神行即气行，神住即气住。

所谓意是气马，行止相随，欲使元气不离玄牝，即先拘守至神。神不离身，气亦不散，自然内实，不饥不渴也。

若欲长生，神气相注。相注者，即是神气不相离。《玄纲》云：“锱铢阳气不灭不为鬼，纤毫阴气不尽不为仙。”元气即阳气也，食气即阴气也。当减食节欲，使元气内运，元气若壮，即阴气自消。阳壮阴衰，则百病不作，神安体悦，可觊长生矣。

心不动念，无来无去，不出不入，自然常住。

神之与气，在母腹中本是一体之物，及生下为外境爱欲所牵，未尝一息暂归于本。人知此道，当泯绝情念，勿使神之出入去来能不忘，久而习之，神自住矣。

勤而行之，是真道路。

修真之道，备尽于斯，圣人之言，其可忘乎？凡胎息用功后，关节开通，毛发疏畅，即但鼻中微微引气，相从四肢百毛孔中出，往而不返也。后气续到，但引之而不吐也。切切于徐徐，虽云引而不吐，所引亦不入于喉中，微微而散，如此内气亦下流散矣。


胎息铭解

三十六咽，一咽为先，吐唯细细，纳唯绵绵，坐卧亦尔，行立坦然。戒于喧杂，忌以腥膻。假名胎息，实曰内丹。非只治病，决定延年。久久行之，名列上仙。

高子曰：上《胎息诀》与后《李真人十六字诀》相同。但此条每于半夜子后，或丑寅时候，冬月恐子时严寒，夏月恐午时太热，故冬以寅时，夏以酉时，亦不为败时。初起如此，习久坐下即是子午，何必因时？初起握固，以脚后跟曲转，顶住玉茎柯根，使精气固定，手趺足盘以行其气。务依此铭，一咽一吐，皆从鼻窍中出入。出声宜细，不令有声闻之于耳。三十六咽数毕，舒伸四肢，鼻引清气，亦勿咽入喉中，只昂头引向遍体四肢，以手足徐徐伸缩而导引之。凡腹中气转哕上，亦勿使之直放口中出，往亦用昂头，徐徐舒伸手足，导而引之，使气遍转四肢。凡行持间忽遇此气转动上达，皆如此以导引之。余则日得空闲，即以唐李真人十六字行之，自然不饥不渴，如常饮食一般，不可厌倦间断。久久行之，功不尽述。

胎息诗赞

气本延年药，心为使气神。能知行气诀，便可作真人。

唐李真人长生十六字妙诀

一吸便提，气气归脐。一提便咽，水火相见。

上十六字，仙家名曰十六锭金，乃至简至易之妙诀也。无分于在官不妨政事，在俗不妨家务，在士商不妨本业，只于二六时中，略得空闲，及行住坐卧，意一到处，便可行之。口中先须嗽及三五次，舌搅上下腭，仍以舌抵上腭，满口津生，连津咽下，汩然有声。随于鼻中吸清气一口，以意会及心目寂地，直送至腹脐下一寸三分丹田元海之中，略存一存，谓之一吸。随用下部轻轻如忍便状，以意力提起使归脐，连及夹脊双关肾门，一路提上，直至后顶玉枕关，透入泥丸顶内。其升而上之，亦不觉气之上出，谓之一呼。一呼一吸，谓之一息。气既上升，随又似前汩然有声咽下，鼻吸清气，送至丹田，稍存一存，又自下部如前轻轻提上，与脐相接而上。所谓气气归脐，寿与天齐矣。凡咽下，口中有液愈妙，无液亦要汩然有声咽之。如是一咽一提，或三五口，或七九，或十二，或二十四口，要行即行，要止即止。只要不忘，作为正事，不使间断，方为精进。如有风疾，见效尤速。久久行之，却病延年，形体变，百疾不作，自然不饥不渴，安健胜常。行之一年，永绝感冒痞积、逆滞不和、痈疽疮毒等疾，耳聪目明，心力强记，宿疾俱瘳，长生可望。如亲房事，欲泄未泄之时，亦能以此提呼咽吸，运而使之归于元海，把牢春汛，不放龙飞，甚有益处。所谓造化吾手，宇宙吾心，妙莫能述。

《修真至要》曰：“精根根而运转，气默默而徘徊，神混混而往来，心澄澄而不动。”又曰：“身外有身，未为奇特。虚空粉碎，方是全真。”可谓至言。

胎息秘要歌诀

闭气歌诀

忽然身染疾，非理有损伤。敛意归闲室，脱身卧本床。仰眠兼握固，叩齿与焚香。三十六咽足，丹田气越常。随心连引到，损处最为良。汗出以为度，省求广利方。

布气与他人攻疾歌诀

修道久专精，身中胎息成。他人凡有疾，脏腑审知名。患儿向王气，澄心意勿轻。传真气令咽，使纳数连并。作念令其损，顿能遣患情。鬼神自逃循，病得解缠萦。

六气歌诀


病瘥即止，不可过，过即败气


一曰呬。呬法最灵应须秘，外属鼻根内关肺。寒热劳闷及肤疮，以斯吐纳无不济。

二曰呵。呵属心王主其舌，口中干涩身烦热。量疾深浅以呵之，焦腑疾病自消灭。

三曰呼。呼属脾神主其土，烦热气胀腹如鼓。四肢壅闷气难通，呼而理之复如故。

四曰嘘。嘘属肝神主其目，赤翳昏昏泪如哭。都缘肝热气上冲，嘘而理病更神速。

五曰吹。吹属肾脏主其耳，腰膝冷多阳道萎。微微纵气以吹之，不用外边求药饵。

六曰嘻。嘻属三焦有疾起，三焦所有不和气。不和之气损三焦，但使嘻嘻而自理。


调理津液歌诀

人因食五味，壅滞闭三焦。热极苦涩盛，冷多淡水饶。便将元气疗，休更问壶瓢。热随呵自退，冷宜吹始消。口中频漱咽，津液自然调。若得如斯妙，冷热可无交。

服气饮食所宜歌诀

修道欲得见真的，庖馔之中堪者吃。淡粥朝餐渴自消，油麻润喉足津液。就中粳米饭偏宜，淡面馎饦也相益。好酒饮时勃气消，生椒服之百病息。食前宜咽六七咽，以食为主是准则。饭了须呵三五呵，免教毒气烦胸臆。

服气饮食杂忌歌诀

密室避风隙，高床免鬼吹。藏精身有益，保气命无亏。喜怒情须戢，利名心可灰。真神兼本属，禽兽及虫鱼。此等血肉食，皆能致食危。荤茹既败气，饥饱也如斯。生硬冷须慎，酸咸辛不宜。雨云风罢作，雷电晚休为。萝卜羹须忌，白汤面勿欺。更兼避热食，瓜果勿委随。陈臭物有损，死生秽无裨。须防咽入腹，服气勿多疑。

休粮歌诀

千日功夫如不辍，心中渐得尸虫灭。更教充实三丹田，转得坚牢百骨节。只欲思惟断食因，懒将品味加餐啜。腹虚即咽下脐轮，元气便将为休绝。饱即宁心勤守中，饥来闭咽忘言说。如斯励力久成功，方信养生在秘诀。岂并凡常服药人，终朝修炼无休歇。营营药力尽成空，矻矻忍饥守不彻。争似常服太和精，便能清净生光悦。如贪外美乱正元，百疾临身自尪劣。

慎守歌诀

精气切须坚慎守，益身保命得长久。人多嗜欲丧形躯，谁肯消除全永寿。未病忧病病难成，已灾去灾灾遣否？临终始解惜危身，不及噬脐身已朽。胎息纵然励力修，欲情不断也殃咎，阴丹体得道方全，如此之人还鲜有。

九载功变歌诀

气并血脉共肉髓，筋骨发形依次起。欲遣衰老却童华，一年一变九载矣。

先端坐澄定，闭目息气，然后鸣天鼓四八通，以舌掠上唇外九遍，次掠下唇外九遍，又掠上唇里九遍，又掠下唇里九遍。即上唇外为南方，下唇外为北方，上唇里为东方，下唇内为西方，即以舌柱为中方。待津满口，即数努两腮内气二十一遍，微从鼻出些子便咽。咽时须喉中鸣，即汩汩也。想津气入下丹田，如此三遍五遍。又咽时须俟气出便咽也。

治万病坐功法

凡治诸病，病在喉中胸中者，枕高七寸；病在心下者，枕高四寸；病在脐下者，去枕。以口出气，鼻纳气者，名曰泻。闭口温气咽之者，名曰补。欲引头病者，仰头。欲引腰脚病者，仰足十指。欲引胸中病者，俛足十指。欲引去腹中寒热诸所不快者，皆闭气。胀腹欲息者，须以鼻息，已，复为，至愈乃止矣。

——平坐伸腰、脚、两臂，展手据地，口徐吐气，以鼻纳之。除胸中肺中之痛。咽气令温，闭目行也。

——端坐伸腰，以鼻纳气闭之，自前后摇头各三十次。除头虚空花，天旋地转之疾。闭目摇之。

——将左胁侧卧，以口吐气，以鼻纳之。除积聚心下不快之证。

——端坐伸腰，徐以鼻纳气，以右手持鼻摇，目昏若泪出者，去鼻中息。亦治耳聋，亦除伤寒头痛之疾。皆当以汗出为度。

——正偃卧，以口徐出气，以鼻纳之。除里急。饱食后小咽，若咽气数至十，令温为度。若气寒者，使人干呕腹痛，可用鼻纳气咽之七，至十至百，则大填腹内，除邪气补正气也。

——右胁侧卧，以鼻纳气，以口小吐气数至十，两手相摩，热以摩腹，令其气下出之。除两胁皮肤痛闷之疾，愈即止。

——端坐伸腰，直上展两臂，仰两手掌，以鼻纳气闭之，自极七息，名曰蜀王台。除胁下积聚之疾。

——覆卧去枕，竖立两足，以鼻纳气四，复以鼻出之四。若气出之极，令微气再入鼻中，勿令鼻知。除身中热，及背痛之疾。

——端坐伸腰，举左手仰其掌，却，右手同。除两臂及背痛之疾，气结积聚之病。

——端坐，以两手相叉抱膝，闭气鼓腹二七，或三七，气满则吐，以气通畅为度。行之十年，老有少容。

——端坐伸腰，左右倾侧，闭目，以鼻纳气。除头风。自极七息，止。

——端坐伸腰，鼻纳气数十为度。除腹中饮食满饱。若快则止，未便者复为之。若腹中有寒气亦为之。

——端坐，使两手如张弓势，满射数四。可治四肢烦闷背急。每日，或时为之，佳。

——端坐伸腰，举左手仰掌，以右手承右胁，以鼻纳气，自极七息。除瘀血阻气等，并皆治之。

——端坐伸腰，举右手仰掌，以左手承左胁，以鼻纳气，自极七息。除胃寒，食不变则愈。

——两手却据，仰头，自以鼻纳息，因而咽之数十。除热，身中伤死肌肉等，治之而愈。

——正偃卧，端展足臂，以鼻纳气，自极七息，摇足三十而止。除胸足中寒，周身痹厥逆嗽。

——偃卧，屈膝，令两膝头内向相对，手翻两足，伸腰，以鼻纳气，自极七息。除痹疼热痛，两[image: ]
 不遂。

——平坐，两手抱头宛转上下，名为开胁。身体昏沉不通畅者，并皆治之愈。

——踞坐，伸右脚，两手抱左膝头，伸腰，以鼻纳气，自极七息。除难屈伸，及拜起[image: ]
 中痛瘀痹等病，并皆治之。

——踞坐，伸左足，两手抱右膝，伸腰，以鼻纳气，自极七息，展左足著外。除难屈伸，及拜起[image: ]
 中疼。一本云：除风，并目晦耳聋。

——正偃卧，直两手捻胞所在，令如油囊裹丹。阴下湿，小便难倾，小腹重不快。若腹中热，但口出气，鼻纳之数十，止。亦不须小咽之。若腹中不热者，行七息，以温气咽之十，止。

——覆卧，傍视两踵，伸腰，以鼻纳气，自极七息。除脚中弦痛转筋及脚酸痛。

——踞坐，两手抱两膝头，以鼻纳气，自极七息。除腰痹背痛。

——偃卧，展两[image: ]
 两手，令两踵相向，亦鼻纳气，自极七息。除死肌及足[image: ]
 寒疼之疾。

——偃卧，展两手、两[image: ]
 、左膀、两足踵，以鼻纳气，自极七息。除胃中有食不消、苦呕之疾。

——踞坐伸腰，以两手引两踵，以鼻纳气，自极七息，向两膝头者。除身痹呕逆之疾。

——偃卧，展两手两足，仰足指，以鼻纳气，自极七息。除腹中弦急切痛。

——偃卧，左足踵拘右足拇指，以鼻纳气，自极七息。除厥疾。若人脚错踵不拘[image: ]
 指，依法行之。

——偃卧，以右足踵拘左足[image: ]
 指，以鼻纳气，自极七息。除周身痹。

——病若在左，端坐伸腰，右视目，以鼻纳气，极而吐之数十，止。闭目而作。

——若病在心下积聚者，端坐伸腰，向日仰头，徐以鼻纳气，因而咽之，三十而止。开目而作。

——若病在右，端坐伸腰，左视目，以鼻徐纳气而咽之数十，止。

《元阳经》云：“常以鼻纳气，含而漱之，舌撩唇齿咽之，一日夜得千咽者，大佳。当少饮食，多即气逆，逆则百脉闭，百脉闭则气不行，气不行则疾病生。”

《太上三尸中经》曰“：人之生也，皆寄形于父母胞胎，饱味于五谷精气。是以人之腹中，各有三尸九虫，为人大害。常以庚申之日上告天帝，以记人之造罪，分毫奏录，欲绝人生籍，减人录命，令人速死。死后魂升于天，魄入于地，唯三尸游走，名之曰鬼，四时八节企其祭祀。祭祀不精，即为祸患，万病竞作，伐人性命。上尸名彭倨，在人头中，伐人上分，令人眼暗发落，口臭面皱齿落。中尸名彭质，在人腹中，伐人五脏，少气多忘，令人好作恶事，[image: ]
 食物命，或作梦寐倒乱。下尸名彭矫，在人足中，令人下关骚扰，五情湧动，淫邪不能自禁。此尸形状似小儿，或似马形，皆有毛，长二寸，在人身中。人既死矣，遂出作鬼，如人生时形象，衣服长短无异。此三尸。九虫种类群多，蛔虫长四寸五寸，或八寸，此虫贯心人死。白虫长一寸，相生甚多，长者五寸，躁人五脏，多即杀人，兼令人贪食烦满。肺虫令人多咳嗽，胃虫令人吐呕不喜，膈虫令人多涕唾，赤虫令人肠鸣虚胀，蜣虫令人动止劳剧则生恶疮颠痴、痈[image: ]
 疽痿、癣疥痫癞，种种动作，人身中不尽有之。亦有少者，其中有十等，就中妇人最多也。其虫凶恶，好污人新衣，极患，学道欲调去之即可矣。凡至庚申日兼夜，不卧守之若晓，体倦少伏床。数觉莫令睡熟，此尸即不得上告天帝。”又《太上律科》云“：庚申日，北帝开诸罪门，通诸鬼神诉讼，群魔并集，以司天下兆人及诸异类善恶之业，随其功过多少，赏劳谪过，毫分不遗。”经曰：三守庚申，即三尸震恐。七守庚申，三尸长绝。乃精神安定，体室长存，五神恬静，不复骚扰，不迷不惑，不乱不淫，瞋怒平息，真灵卫佐，与天地相毕。每夜卧之时，叩齿三七，以左手抚心上，呼三尸名，使不敢为害耳。


符绝三尸秘法符并朱书


《太上》曰：“三尸九虫能为万病，病人夜梦战斗，皆此虫也。可用桃板为符，书三道埋于门[image: ]
 下即止矣。每以庚申日书带之，庚子日吞之，三尸自去矣。常以六庚日书姓名安元命箓中，三尸不敢为患也。”

符式如后

书符之法，须闭目存想金光自空中圆焰如火，取来吹入笔中，书符无不应验。

此符消九虫，当以六庚日服符、以白纸竹纸硃书服。每庚皆如之，惟庚申书之不限多少。从庚申日早朝服止，次庚午日又服一道，值六庚勿失，虫皆不贯五脏，人身无病也。敕符咒曰：“日出东方，赫赫堂堂，某服神符，符卫四方。神符入腹，换胃荡肠，百病除愈，骨体康强。千鬼万邪，无有敢当，知符为神，知道为真。吾服此符，九虫离身，摄录万毒，上升真人。”

三宝归身要诀

《蕊珠洞微》曰：“息之出也，天地盗我元阳之气。息之入也，我盗天地之气。若能真人潜渊，心息相依以归根，则息息盗天地之气矣。”

魏伯阳曰：“耳目口三宝，闭塞勿发通。”这三件如何唤作三宝？如此郑重？盖耳乃精窍，目乃神窍，口乃气窍。若耳逐于声，精从声耗而不固；目荡于色，神从色散而不凝；口发言语，气从言走而不聚，安得打成一片，以为丹基？如此紧要，岂得不谓之三宝？修生之人，不于此三宝关键，收舍向里，无有是处。

今人精从下流，气从上散，水火各背，不得凝结，皆是此心使然。心苟爱念不生，此精必不下流；忿念不生，此气必不上炎。一念不生，万虑澄寂，即水火自然交媾矣。本来面目，虽无念虑，常常灵湛者也。若一向虚静去了，则此灵涣散，所谓顽空，亦谓之痴痴者，不灵之谓也。所以佛有贪、嗔、痴三戒也。贪即欲也，嗔即忿也。欲与忿，水火不媾之源也。无贪嗔，斯定；不痴，斯慧矣。慧以培定，定以资慧，定慧相忘，道斯成矣。

服五牙法

凡服气皆先行五牙以通五脏，然后依常法乃佳。

东方青色，入通于肝，开窍于目，在形为脉。

南方赤色，入通于心，开窍于舌，在形为血。

中央黄色，入通于脾，开窍于口，在形为肉。

西方白色，入通于肺，开窍于鼻，在形为皮。

北方黑色，入通于肾，开窍于耳，在形为骨。

肺为五脏之华盖，第一，肺居心上，对胸，有六叶，色如缟映红。肺脉出于少商。左手大指之端内侧，去爪甲二分许，陷者之中。


心居肺下肝上，对鸠尾下一寸，色如缟映绛。心脉出于中冲。左手中指之端，去爪甲之二分许，陷者之中。


肝在心下，少近后，右四叶，左三叶，色如缟映绀。肝脉出于大敦。左足大指端，乃三毛之中。


脾正掩脐上，近前，横覆于胃，色如缟映黄。脾脉出于隐白。左足大指端侧，去爪甲角如韭叶。


左肾右肾，前对脐，搏著腰脊，色如缟映紫。左为正肾，以配五脏。右为命门，男以藏精，女以系胞。肾脉出于涌泉。左足心陷之中。


凡服五牙之气者，皆宜思入其脏，使其液宣通，各依所主。既可以周流形体，亦可以治疗疾病。服青牙者，思气入肝中，见青气氤氲，青液融融分明。良久，乃见足大敦之气，循股而至，会于脉中，流散诸脉，上通于自然。次服诸方，仍宜以丑后澡漱冠服，入别室焚香，坐向其方，静虑澄心，注想而为之。四方同此服法。


养五脏五行气法

春以六丙之日时加巳，食气百二十，助于心，令心胜肺，无令肺胜肝，此养肝之义也。

夏以六戊之日时加未，食气百二十，以助脾胜肾，不伤于心也。

季月以六庚之日时加申，食气百二十，以助肺，令肺胜肝，不伤于脾也。

秋以六壬之日时加亥，食气百二十，以助肾，令肾胜心，不伤于肺也。

冬以六甲之日时加寅，食气百二十，以助肝，令肝胜脾，不伤于肾也。

此法，是五行食气之要，明时各有九，凡一千八十。食气各以养脏，周而复始，不相克，精心为之。

服气有三膈说

凡人腹中有三膈处：一、心有膈。初学服气者，觉心下胃中气满，是一膈也。但少食，惟以咽气存想，充关而下，自能通也。二、生脏下有膈。亦须以上法减食，或口咬甘草并桂些少以通之。三、下丹田有膈。须固志，如上法以通之，或服蜀椒一二百粒，自然气周通行身中矣。咽气须干咽，不得和唾，亦须用出息咽之。若用入息，恐生风入，当用心也。

凡咽气，喉中深咽，不得浅，浅即发嗽。

凡初服气，气未固，腹中作泄，勿令有此，以意运令散，或以药食治之。

凡服气，得脐、丹田常满。叫唤读书，终日对人语言，气力不少，出入行步无倦怠也。

凡服气人不可过劳，劳即损气。仍须时常行步，使气下行。

凡服气者，小便黄赤不碍，行之日久，自然如常。

凡人饮酒食肉，一时虽勇健，百病易生，瘴疠蛊毒，逢即被伤。若服元气，久而行之，诸毒不能伤，一切疫病不能染。如能坚持，自知其妙。

服日气法

平旦伺日初出，乃对日，坐立任意，叩齿九通，心呼日魂、珠景、照韬、绿映、回霞、赤童、玄炎、飙象。仍冥目握固，存日中五色流霞皆来接身，下至两足，上至头顶。又令光霞中有紫气，如目童，累数十重，与五色俱来，入口吞之，四十五咽气。又咽液九过，叩齿九通。微祝曰：“赤炉丹气，圆天育精，刚以受柔，炎水阴英。日辰元景，号曰大明，九阳齐化，二烟俱生。凝魂和魄，五气之精，中生五帝，乘光御形。探飞以虚，掇根得盈。首巾龙盖，披朱带青，辔乌流玄，霞映上清。赐书玉简，金阁刻名，服食朝华，与真合灵，飞仙太微，上升紫庭。”再拜而止。

服月精法

伺月初出，对月，坐立任意，叩齿十通，心呼月魄暧萧、芬艳、翳寥、婉虚、灵兰、郁华、结翘、淳金、清莹、炅容、台标。仍冥目握固，存月中五色流精皆来接身，下至两足，上至头顶。又令光精中有黄气，如目童，累数十重，与五色俱来，入口吞之，五十咽气。又咽液十过，叩齿十通。微祝曰：“黄青玄晖，元阴上气，散蔚寒飙，条灵敛胃。灵波兰颖，挺濯渟器，月精夜景，玄官上贵。五君夫人，各保母位，赤子飞入，婴儿续至。迴阴三合，光玄万方，和魂制魄，五胎流通。乘霞飞精，逸虚于东，首结灵云，景华招风。左带龙符，右腰虎章，凤羽朱帔，玉珮金珰，骞树结阿，号曰木王。神蟆控根，有亏有充，明精内映，玄水吐梁。赐书玉札，刻名灵房，服食月华，与真合同，飞仙紫薇，上朝太皇。”再拜。若天阴，可于寝室存之。山林中旦夕恒行。


拘三魂法

其日夕卧，去枕，向上伸足，交手心上，瞑目，闭气三息，叩齿三通。存心有赤气如鸡子，从内仰上，从目中出，外转大覆，身实成火，烧身周币，内外洞彻如一。觉体中小热，叩齿三通。呼爽灵、胎光、幽精三神急住。因微祝曰：“太微玄宫，中黄始青，内炼三魂，胎光安宁。神宝玉室，与我俱生，不得妄动，监者太灵。若欲飞行，唯得诣太极上清；若欲饥渴，唯得饮徊水玉精。”

制七魄法

其日夕卧，向上伸足，两手掌掩两耳，当使指端接交颈中。
 瞑目，闭气七过，叩齿七通。上下叩数遍为一通。
 存鼻中，端有白气如小豆，须臾渐大，冠身九重，忽又各变成天兽。两青龙在两目中，两白虎在两鼻孔中，头皆向外。朱雀在心上，向人口。苍龟在左足下，灵蛇在右足下，头亦向上。玉女著玄锦衣，两手各把火光当耳门。
 如此良久，咽液七遍，叩齿七通。呼尸狗、伏矢、雀阴、吞贼、非毒、除秽、臭肺。又微祝曰：尸狗以下七神名也。
 “素气九迴，制魄却奸。天兽守门，娇女执关。炼魄和柔，与我相安，不得妄动，看察形源。若汝饥渴，听饮月黄日丹。”


斋见不祥之物

凡进斋入室见不祥之物者，常念北帝咒，南向叩齿三下。咒曰：“二象回倾，玄一之精，七灵护命，上诣三清。双皇驱除，赫奕罗兵，三十万人，侍卫神营，巨兽百万，威摄千精，挥剑逐邪，馘落魔灵。神伯所咒，千妖灭形。”毕，又叩齿三十六通。

治急病法

凡受三五法，在存识三天贞名、三司贞名，有急灾困病，大唤三天名，密呼三师名，即灾病皆消。

上清微天贞名防中


中禹余天贞名元


下大赤天贞名德丘


（上三天贞名也。）

左天上贞名[image: ]
 ，即天字也。


右玄老贞名众，即人字也。


中央太上贞名[image: ]
 ，即地字也。


（上三师名。）

反舌塞喉法

凡守一者，身神常安。若体中不宁，当反舌塞喉，漱汩醴泉满口，咽之，讫。又如前咽液无数，觉宁乃止。止而未宁，重复为之。须臾之间，不宁之疴，即应廓散，自然除也。当时有效。

制三尸日

凡甲寅、庚申之日，是三尸鬼竞乱精神之日也，不可与夫妻同室寝食，可慎之。甲寅日可割指甲，甲午日可割脚甲，此是三尸游处，故以割除，以制尸魄也。

寝室卧时祝法

凡人卧，床常令高，则地气不及，鬼吹不干。鬼气侵人，常因地气而逆上耳。人卧室宇，当令洁盛，盛则受灵气，不洁则受故气。故气之乱人室宇者，所为不成，所依不立。一身亦尔，当数沐浴洁净。

《黄素四十四方经》云：“夜寝欲合眼时，以手抚心三过，闭目微咒曰：‘太灵九宫，太乙守房，百神参位，魂魄和同，长生不死，塞灭邪凶。’咒毕而寝。此名九宫隐祝寝魂之法。常能行之，使人魂魄安宁，永获贞吉。”

耳鸣咒

耳神娇女云耳鸣，外使入也，如钟声以闻九宫。鸣者常掩耳而咒曰：“赤子在宫，九真在房，清听神命，亦察不祥。太乙流火，以灭万凶。”

合气治病真符诀法

斗印：喔吸吽。斗讳：魑[image: ]

 。吸南方气入笔，病在外，自中出；病在内，自外入。吸病人气搁笔放吹去。

身中三宝精气神，子能炼之可长生。九窍固兮神归腹，元神一举升昆仑。要识归根复命处，下手之初须定意。以我之气合彼气，我病去兮彼病去。

服日月光芒法

凡存心中有日象，大如钱，在心中，赤色有光芒，从心中上出喉，至齿间即不出，却回还胃中。如此良久，临目存见心中胃中分明，乃吐气，讫，咽液三十九过，止。一日三为之，日出时，食时，日中时行之。一年除疾，五年身有光彩，十八年得道，日中行无影，辟百邪千灾之气。常存日在心，月在泥丸中，昼服日，夜服月。

服月法：存月光芒白色，从脑中下入喉，芒亦至齿而咽入胃。一云，常存月，一日至十五日以前服，十五日以后不服。月减光芒，损天气，故即止也。

恶梦吉梦祝

太素真人教始学者辟恶梦法，若数遇恶梦者，一曰魄妖，二曰心试，三曰尸贼，此乃厌消之方也。若梦觉以左手捻人中二七过，叩齿二七通，微祝曰：“大洞真玄，长炼三魂，第一魂速守七魄，第二魂速守泥丸，第三魂受心节度，速启太素三元君。向遇不祥之梦，是七魄游尸来协邪源。急召桃康护命，上告帝君，五老九真各守体门黄阙，神师紫户将军把钺握铃，消灭恶精。返凶成吉，生死无缘。”毕，若又卧，必获吉应，而造为恶梦之气，则受闭于三关之下也。

明耳目诀

《真诰》曰：“求道要先令目明耳聪，为事主也。且耳目是寻真之梯级，综灵之门户，得失系之，而立存亡之辨也。”今抄经相示，可施运用之道。日常以手按两眉后小穴中三九过，又以手心及指摩两目颧上，以手旋耳，行三十过，唯令数无时节也。毕，辄以手逆乘额三九过，从眉中始，以入发际中，仍须咽液，多少无数。如此常行，耳目清明，二年可夜书。眉后小穴为上元六合之府，化生眼晖，和莹精光，长映彻瞳，保炼目神，是真人坐起之上道也。

存日月诀

青牛道士口诀：“暮卧存日在额上，月在脐下，上辟千鬼万邪，致玉童玉女来降，万祸伏走。”甚秘验也。


服食灵药忌

女仙程伟妻曰：“服食灵药，勿食血物，使三尸不得去。干肉可耳。”《凤纲诀》曰：“道士有疾内视心，使生火以烧身及疾处，存之要精如仿佛，疾即愈。凡痛处加其火，必验也。”以意火攻之。


思三台厌恶法

上台虚精
 　中台六淳。又作六停
 　下台曲生


上三台内讳，知者众恶悉除，诸善备至。

凡于静房端坐，思三台覆头，次思两肾气从胸中出与三台相连。久久思毕，二七叩齿，二鼻微微内气，闭口，满便咽之。咽毕乃咒曰：“节荣节荣，愿乞长生，太玄三台，常覆我形。出入行来，万神携营，步之五年，仙骨自成；步之七年，令药皆精；步之十年，上升天庭。”

步台日

正月三日　二月二日　五月五日　九月九日　十月二十六日

厌恶梦咒

若人梦寤不真，魄协百气以校其心，欲伺我神之间伏也。每遇梦恶，但北向启太上大道君，具言其状，不过四五则自消绝也。

《青童君口诀》曰：“夜遇恶梦非好，觉当即返枕而咒曰：‘太灵玉女，侍真卫魂，六宫金童，来守玉门。化恶返善，上书三元，使我长生，乘景驾云。’毕，咽液七过，叩齿七通而更卧。如此四五，亦自都绝也。”此咒亦返恶梦而更吉祥也。

行路畏恐法

凡行来畏恐，常鸣天钟于左齿三十六通，先闭气左嘘之，叱叱五通。常行之，辟精邪恶物不祥之气。常夜寝临欲眠时，以手抚心，叩齿三通，闭目微咒曰：“太灵九宫，太一守房，百神参位，魂魄和同。长生不死，塞灭邪凶。”咒毕而寝。此名为九宫隐咒寝魂之法，常能行之，使人魂魄安宁，常保吉祥。

守庚申捷法

存头中有太上老君泥丸真人，著远游冠子，服玄袍，坐于冥光帐中，下视口目耳鼻，清涤气，谓之上一，拘上部之魂。心中有太上帝绛宫真人，著九阳冠，服丹南逸景之袍，坐于朱陵帐中，下视四体情状，肝脾胆肾皆令清洁如五色玉，谓之中一，拘四肢之邪精。存脐内有太黄老君黄真人，二人戴十灵之冠，服黄罗之袍，坐于黄绵帐中，下视脾肠之孔窍，皆令分明如素，谓之下一，拘肠胃，制骸魄。于是三尸无从得动也。

太上真人除三尸七魄要诀

以春乙卯日，夏丙午日，秋庚申日，冬壬子日，冥目卧时，先捣朱砂、雄黄、雌黄三分等，细罗之，绵裹如枣大，以塞鼻中。此谓消三尸炼七魄之道，秘法勿令有知者。明日日中时，以东流水浴毕，更整饰床席，三尸服新衣，洗除鼻中绵裹，及扫洒寝席床下，通令所止一室洁净，便安枕卧，闭气握固良久，微咒曰：“天道有常，改故易新。上帝吉日，沐浴为真。三气消尸，朱黄合魂，宝炼七魄，元与我亲。”咒毕，此道是消炼尸秽之上法，改真新形之要诀，四时唯各取一日为吉。

赵先生曰：“欲除三尸九虫之法，常以月建之日夜半子时，密出庭中，正东向，平体正气，叩齿三十六通讫，举头小仰，即复下头小俯，因咽液二七过，又双前却两手二七遍，首后却，授手为之，窍咒曰：‘南昌君五人，官将百二十人，为某除三尸伏尸，将某周游天下，过度灾厄。’语讫，徐徐左回还卧。行之三尸消灭。若月中有重建者，为修之法，欲得斋戒独住，不欲人杂错，务令寂静，勿使人知之，及六畜鸟兽并无声为妙。此法易行，无恍惚之患。”

老君去尸虫方

贯众五分，杀伏虫
 　白雀庐十二分，杀蛔虫
 　蜀漆三分，杀白虫
 　芜荑五分，杀肉虫
 　雷丸五分，杀赤虫
 　僵蚕四分，杀鬲虫
 　厚朴五分，杀肺虫
 　狼牙子四分，杀胃虫
 　石蚕五分，杀蜣虫


上九件，炒微香为末，蜜丸桐子大。轻粉一分，调浆服五丸，日三服。已后，淡白汤加至十丸，三十日见效，百日病愈，众虫俱尽灭，须至诚服之，无不效也。甲子日为之。

左洞真经按摩导引诀

高子曰：人身流畅，皆一气之所周通。气流则形和，气塞则形病。故《元道经》曰：“元气难积而易散，关节易闭而难开。”人身欲得摇动，则谷气易消，血脉疏利。仙家按摩导引之术，所以行血气，利关节，辟邪外干，使恶气不得入吾身中耳。《传》曰：“户枢不蠹，流水不腐。”人之形体，亦犹是也。故延年却病，以按摩导引为先。

夜半子候

少阳之气生于阴分，修生之士于子时修炼。古人一日行持始于子，一岁功用起于复。一阳之月是也，即今之十一月。


转胁舒足

《混元经》曰：“戌亥子三时，阴气生而人寐，寐则气滞于百节。养生家睡不厌缩，觉不厌伸。故阳始生则舒伸转掣，务令荣卫周流也。”

鼓腹淘气

《淘气诀》：“闭目仰面，举腰脊，鼓气海中气，使内外转，吐而去之，不使耳闻，一九二九止。若五脏三焦壅，即以六气治之，所谓嘘呵呼呬吹嘻是也。嘘属肝，呵属心，呼属脾，呬属肺，吹属肾，嘻属三焦，导引家不经师授，大月从嘘为顺行，小月从嘻为逆行，以理推之，不应如是。大扺六字泻而不补，但觉壅即行，本脏疾已即止，岂可逐日行之。古人言：六气不出不可过，过则伤正气。”


导引按[image: ]


踊身令起，平身正坐，两手叉项后，仰视举首，左右招摇，使项与手争。次以手扳脚，稍闭气，取太冲之气。太冲穴在大指本节后二寸，骨罅间陷者。
 左挽如引弓状，右挽亦如之。令人精和血通，风气不入。久能行之，无病延年。

捏目四眦

《太上三关经》云：“常以手按目近鼻之两眦，闭气为之，气通即止。终而复始，常行之，眼能洞见。”又云：“导引毕，以手按目四眦三九遍，捏令见光明。”是检眼神之道。久为之，得见灵通也。

摩手熨目

捏目四眦毕，即用两手侧立，摩掌如火，开目熨睛数遍。

对修常居

《内景经》云：“常以两手按眉后小穴中二九，一年，可夜作细书。亦可于人中密行之，勿语其状。眉后小穴为上元六合之府，主化生眼晕，和莹精光，长珠彻瞳，保炼月精，是真人坐起之道。”紫微夫人曰：“仰和天真，俯按山源。天真是两眉之角，山源是鼻下人中也。两眉之角，是彻视之津梁；鼻下人中，是引灵之上房。”

俯按山源

紫微夫人云：“俯按山源，是鼻下人中之本侧，在鼻下小谷中也。”楚庄公时，市长宋来子洒扫一市，常歌曰：“手为天马，鼻为山源。”每经危险之路，庙貌之间，心中有疑忌之意者，乃先反舌内向，咽津一二遍毕，以左手第二第三指，捏两鼻孔下人中之本，鼻中隔孔之内际也。鼻中隔孔之际，一名山源，一名鬼井，一名神池，一名魂台。捏毕，因叩齿七遍，又以手掩鼻。手按山源，则鬼井闭门；手薄神池，则邪根分散；手临魂台，则玉真守关。鼻下山源，是一身之武津，真邪之通府。守真者，所以遏万邪，在我运摄云耳。

营治城郭

《消魂经》云：“耳欲得数按抑，左右令无数，使人听彻。所谓营治城郭，名书皇籍。”

击探天鼓

天鼓者，耳中声也。举两手心紧掩耳门，以指击其脑户，常欲其声壮盛，相续不散。一日三探，有益下丹田。或声散不续，无壮盛者，即元气不集也，宜整之。

拭摩神庭

《真诰》云：“面者神之庭，发者脑之华。心悲则面焦，脑火则发素。”《太素丹经》云：“一面之上，常欲得两手摩拭之使热，高下随形，皆使极匝，令人面色有光泽，皱斑不生。行之五年，色如少女。所谓山泽通气，勤而行之，手不离面，乃佳也。”《颍阳书》云：“发宜多栉，齿宜数叩，液宜常咽，气宜常炼，手宜在面。此五者，所谓子欲不死修昆仑也。”

上朝三元

《真诰》云：“顺手摩发，如理栉之状，使发不白，以手乘额上，谓之手朝三元，固脑坚发之道也。头四面以手乘顺就结，唯令多也。于是头血流散，风湿不凝。”

下摩生门

《黄庭经》云：“两部水王对生门。”生门者脐也。闭内气，鼓小腹令满，以手摩一周天三十六度。

栉发去风

《谷神诀》：“凡梳头勿向北，梳欲得多，多则去风。多过一千，少不下数百，仍令人数之。”《太极经》云：“理发欲向王地栉之，取多而不使痛，亦可令侍者栉也。于是血液不滞，发根常坚。”

运动水土

《真诰》云：“食勿过多，多则生病。饱慎便卧，卧则心荡。学道者当审之。”《登真秘诀》云：“食饱不可睡，睡则诸疾生。”但食毕须勉强行步，以手摩两胁上下良久，又转手摩肾堂令热，此养生家谓之运动水土。水土即脾肾也，自然饮食消化，百脉流通，五脏安和。《养生论》云：“已饥方食，才饱即止。申未之间，时饮酒一杯，止饥代食。酒能淘荡阴滓，得道之人，熟谷之液皆所不废。”酒能炼人真气，灵剑子《服气经》云：“酒后行气易通，然不可多及吐，反有所损。”

太上混元按摩法

两手捺[image: ]
 ，左右捩肩二七遍，左右扭身二七遍。两手抱头，左右扭腰二七遍。

左右摇头二七遍。一手抱头，一手托膝，三折，左右同。两手托头三举之。一手托头，一手托膝，从下向上三遍，左右同。两手攀头下向，三顿足。两手相捉头上过，左右三遍。

两手相叉，托心前，推却挽来三遍，著心三遍。

曲腕，筑肋，挽肘，左右亦三遍。左右挽，前后拔，各三遍。舒手挽项，左右三遍。

反手著膝，手挽肘，覆手著膝上，左右亦三遍。手摸眉，从上至下使遍，左右同。两手空拳筑三遍。外振手三遍，内振三遍，覆手振亦三遍。两手相叉反复搅，各七遍。摩扭指三遍。

两手反摇三遍，两手反叉，上下扭肘无数，单用十呼。两手上耸三遍，下顿三遍。

两手相叉头上过，左右伸肋十遍。两手拳，反背上掘脊，上下亦三遍。掘，指之也。

两手反捉，上下直脊三遍。覆掌搦腕，内外振三遍。

覆掌前耸三遍。覆掌两手相叉交横三遍。覆手横直即耸三遍。若有手患冷，从上打至下，得热便休。

舒左脚，右手承之，左手捺脚，耸上至下，直脚三遍。右手捺脚亦尔。前后捩足三遍。左捩足，右捩足，各三遍。前后却捩足三遍。

直脚三遍，扭[image: ]
 三遍，内外振脚三遍。若有脚患冷者，打热便休。

扭[image: ]
 ，以意多少。顿脚三遍。却直三遍。

虎据，左右扭肩三遍。推天托地左右三遍。左右排山，负山拔木，各三遍。

舒手直前，顿伸手三遍。舒两手两膝，亦各三遍。

舒脚直反，顿伸手三遍。捩内脊各三遍。


天竺按摩法

两手相捉，扭捩如洗手法。

两手浅相叉，翻覆向胸。

两手相捉，共按[image: ]
 ，左右同。

两手相重，按[image: ]
 ，徐徐捩身，左右同。

以手如挽五石力弓，左右同。

作拳向前筑，左右同。

如托石法，左右同。

作拳却顿，此是开胸，左右同。

大坐，斜身偏欹如排山，左右同。

两手抱头，宛转[image: ]
 上，此是抽胁。

两手据地，缩身曲脊，向上三举。

以手反捶背上，左右同。

大坐，伸两脚，即以一脚向前虚掣，左右同。

两手据地回顾，此是虎视法，左右同。

立地，反拗身三举。

两手急相叉，以脚踏手中，左右同。

起立，以脚前后虚踏，左右同。

大坐，伸两脚，用相当手勾所伸脚著膝中，以手按之，左右同。

上十八势，但逐日能依此三遍者，一月后，百病除，行及奔马，补益延年，能食，眼明，轻健，不复疲乏。

婆罗门导引十二法

第一，龙引。以两手上托，兼似挽弓势，左右同。又叉手相捉头上过。

第二，龟引。峻坐，两足如八字，以手托膝行摇动。又左顾右顾，各三遍。

第三，麟盘。侧卧，屈手承头，将近床脚，屈向上，傍髀展上，脚向前拗，左右同。

第四，虎视。两手据床，拔身向背后视，左右同。

第五，鹤举。起立，徐徐返拗引颈，左右挽，各五遍。

第六，鸾趋。起立，以脚徐徐前踏，又握固，以手前后策，各三遍。

第七，鸳翔。以手向背上相捉，低身，徐徐宛转，各五遍。

第八，熊迅。以两手相叉，翻覆向胸臆，抱膝头上，宛转各三遍。

第九，寒松控雪。大坐，手据膝，渐低头，左右摇动，徐徐回转，各三遍。

第十，冬柏凌风。两手据床，或低或举，左右引，细拔回旋，各三遍。

第十一，仙人排天。大坐，斜身偏倚，两手据床如排天，左右同。

第十二天，凤凰鼓翅。两手交捶膊并连臂，反捶背上连腰脚，各三。数度为之，细拔回旋，但取使快为主，不得过度，更至疲顿。

擦涌泉穴说

其穴在足心之上，湿气皆从此入。日夕之间，常以两足赤肉，更次用一手握指，一手摩擦，数目多时，觉足心热，即将脚指略略动转，倦则少歇。或令人擦之亦得，终不若自擦为佳。

擦肾腧穴说

张成之为司农丞监史同坐。时冬严寒，余一二刻间，两起便溺。问曰：“何频数若此？”答曰：“天寒自应如是。”张云：“某不问冬夏，只早晚两次。”余谂之曰：“有导引之术乎？”曰：“然。”余曰：“旦夕当北面。”因暇专往叩请，荷其口授。曰：“某先为家婿，妻弟少年遇人有所得，遂教小诀：临卧时坐于床，垂足解衣，闭气，舌拄上腭，目视顶门，仍提缩谷道，以手摩擦两肾腧穴，各一百二十次，以多为妙。毕即卧。如是三十年，极得力。”归禀老人，老人行之旬日，云：“真是奇妙。”亦与亲旧中笃信者数人言之，皆得效验。

针灸百病人神所忌考

百忌历载：人神所在，四时十干十二支十二时各有住处，不止黄历后闻一月三十日也。针灸治疾者，当慎择用之，毋为庸医所误。


春在左胁　夏在脐　秋在右胁　冬在腰间

十干日人神所忌：

甲日不治头
 　乙日不治喉
 　丙日不治肩
 　丁日不治心
 　戊日不治腹
 　己日不治脾
 　庚日不治腰
 　辛日不治膝
 　壬日不治胫
 　癸日不治足


十二支日人神所在：

子日在目
 　丑日在腰
 　寅日在胸
 　卯日在脾胃
 　辰日在足
 　巳日在手
 　午日在心
 　未日在头手
 　申日在头背
 　酉日在肩
 　戌日在面
 　亥日在头项


十二时人神所在：

子时在足
 　丑时在头
 　寅时在目
 　卯时在面上
 　辰时在项
 　巳时在手
 　午时在胸
 　未时在肚腹
 　申时在心
 　酉时在背
 　戌时在腰
 　亥时在两足


男子针灸忌除日，妇女针灸忌破日。


延年却病笺　下卷

高子三知延寿论

色欲当知所戒论

高子《三知论》曰：人生孰不欲倚翠偎红，沉酣曲蘖，明眸皓齿，溺快衾绸？何知快乐之悦吾心，而祸害因之接踵矣。故庄生曰：“人之大可畏者，衽席之间不知戒者过也。”故养生之方，首先节欲，欲且当节，况欲其欲而不知所以壮吾欲也，宁无损哉？夫肾为命门，为坎水，水热火寒，则灵台之焰藉此以灭也。使水先枯竭，则木无以生，而肝病矣。水病则火无所制，而心困矣。火焰则土燥而脾败矣。脾败则肺金无资，五行受伤，而大本以去，欲求长生，其可得乎？嗟夫！元气有限，人欲无穷，欲念一起，炽若炎火。人能于欲念初萌，即便咬钉嚼铁，强制未然。思淫逸之所，虎豹之墟也，幽冥之径也。身投爪牙而形甘嚅啮，无云智者勿为，虽愚者亦知畏惧。故人于欲起心热之际，当思冰山在前，深渊将溺。即便他思他涉以遏其心，或行走治事以避其险，庶忍能戒心，则欲亦可免。此为达者言也。平居当熟究养生之理，守静之方，秉慧剑截断尘缘，举法眼看破幻影。无为死可以夺吾生，清静恬淡，悉屏俗好；勿令生反速就其死，定性存诚，务归正道。俾仙不悮我，而我不悮身，久住长年，不为妄诞。然余所论，人孰不曰嚼过饭也。余亦知为熟谈，但人知为嚼过饭，而不知饭所当食；知此谈为熟，奈何熟此谈而不行？所以百日沉疴，经年枕席，芳华凋谢，早岁泉扃。皆由厌常谈而希平地可仙，薄浅近而务谈说高远，于尔身心，果何益哉？徒云自哄自己，毕竟终无一成。吾岂欲人人知予言有本耶？聊自信耳。因录诸经法言，觉彼色欲知戒，俾得天元之寿。

黄帝曰：“一阴一阳之谓道，偏阴偏阳之谓疾。阴阳不和，若春无秋，若冬无夏。因而和之，是为圣度。圣人不绝和合之道，贵于闭密，以守天真。”

素女曰：“人年六十，当秘精勿泄。若气力尚壮，不可强忍；久而不泄，致生痈疾。”

老君曰：“情欲出于五内，魂定魄静，生也；情欲出于胸臆，精散神惑，死也。”

全元起曰：“乐色不节则精耗，贪妒不止则精散。圣人爱精重施，则髓满骨坚。”

《仙经》曰：“无劳尔形，无摇尔精，归心寂静，可以长生。”又曰：“道以精为宝，宝持宜闭密。施人则生人，留己则生己。结婴尚未可，何况空废弃？弃损不竟多，衰老命已矣。”故人肝精不固，目眩无光；肺精不交，肌肉消瘦；肾精不固，神气减少；脾精不固，齿发衰白，疾病随生，死亡随至。”

《书》曰：“服丹石以快欲，肾水枯燥，心火如焚，五脏干烈，大祸立至。勿大醉入房，勿燃烛入房，勿远行疲乏入房，勿忍小便入房，勿带疮毒疾病未瘥入房。”

孙真人曰：“大寒、大热、大风、大雨、大雾、大雷，日月薄蚀，星辰之下，神佛之前，更忌元旦、三元、五腊、每月朔望，庚申本命，春秋二分、二社，五月九毒日，每月二十八日人神在阴，四月十月纯阴用事，皆不可犯，否则损神，不惟父母受伤，生子亦不仁不孝，戒之戒之。”

高子曰：寡欲者，无伺时日之戒，而自无欲；多欲者，虽律以时日，而一日不能无欲。若尽如太上五百戒中，犯者减算除年，则人寿尽夭亡矣。故立教太严，使人反不知信。然而立教之意，戒人节欲，借时日以惧之耳。余于多戒中仅取以上数条，此大不可犯者为戒。善养生者，当知所恐惧，而无犯此数者。

高子曰：色欲知戒者，延年之效有十：

阴阳好合，接御有度，可以延年。

入房有术，对景能忘，可以延年。

毋溺少艾，毋困倩童，可以延年。

妖艳莫贪，市妆莫近，可以延年。

惜精如金，惜身如宝，可以延年。

勤服药物，补益下元，可以延年。

外色莫贪，自心莫乱，可以延年。

勿作妄想，勿败梦交，可以延年。

少不贪欢，老能知戒，可以延年。

避色如仇，对欲知禁，可以延年。


身心当知所损论

高子曰：吾人一身，所藉三宝具足。足则形生，失则形死。故修养之道，保全三者，可以长年。夫人一日之中，一家之事，应接无穷，而形劳百拙，起居不知节宣，万感不令解脱，乃恣意行为，尽力动荡，不知五脏六腑之精，所当珍惜，以养吾形；六欲七情之伤，所当远避，以安吾体。恃年力之壮，乃任意不以为劳，何知衰朽之因，死亡之速，由此而致？令人发槁形枯，蚕眠蝟缩，欲求金石以起吾生，草木以活吾命，有是理哉？故当日用起居，喜怒哀乐，行住坐卧，视听笑谈，逐发戒谨，则身无所损，元气日充，精神日足，彭铿比年，嵩乔同寿，敢曰迂妄以自欺哉？当与同志者，共守此道。因录诸经法言，觉彼身心之损，俾得地元之寿。

《素问玄珠》曰：“起居不节，用力过度，则脉络伤。伤阳则衄，伤阴则下。”

《庄子》曰：“人有畏影恶迹，而走以避之，举足愈数而迹愈多，走愈疾而影不离，自以为尚迟，疾走不休，绝力而死。不知处阴以休影，处静以息迹，愚亦甚矣！”

《书》云：“凡人于外事，勇于敢则杀，勇于不敢则活。盖敢于有为即杀身，不敢有为则活其身也。久行伤筋劳于肝，久立伤骨损于肾。故行不疾走，立不至疲。大雾不宜远行，宜饮酒一杯以出。久坐伤肉，久卧伤气。坐勿背日，勿当疏风。卧间闭口，使真元不失，邪气不入。”

《淮南子》曰：“大喜坠阳，故喜勿极，极则伤魄，魄伤则狂，使意不存而皮革焦。忿怒则气逆，大怒破阴，悲哀动中则伤魂，魂伤则狂妄，而阴缩拘挛。”

庚桑曰：“全汝形，抱汝生，毋使汝思虑营营。故外不劳形于事，内无思想之患，则形体不弊，精神不散，可以延年。”

《灵枢经》曰：“内伤忧恐则气上逆，六输不通，血凝不散，津液渗漏，恍惚不宁，四肢不耐。恐惧不解则精伤，骨酸瘈疭。五脏失守。惊则心无所倚，神无所归。故临危冒险则魂飞，戏狂禽逸兽则神恐。”

《老子》曰：“知足不辱，知止不殆。”心有所憎勿深憎，当运心于平等；心有所爱勿溺爱，不令偏颇而改正。不然损性伤神。

《老子》曰：“五色令人目盲，五音令人耳聋。”心之神发乎目，久视则伤心。肾之精发乎耳，久听则伤肾。

《书》曰：“疑惑不已，则心无所主，正气不行，外邪来干，失寐忘寝，昏昏默默，渐成虚劳。”

《书》曰：“谈笑以惜精气为本，笑多则肾转腰疼。行走勿语，伤气。语多则住而再语。故老君曰。塞其兑，闭其门，终身不勤；开其兑，济其事，终身不救。”

真人曰：“常习不唾地，有则含以咽之，使人精气常留，面目光彩。故曰：‘远唾不如近唾，近唾不如不唾。’又曰：‘津液者，吾身之宝，宝聚则为富翁，宝散则为贫客。’”

《闲览》曰：“目疾切忌洗浴，令人目盲。饱食沐发，冷水并热泔洗头，冷水濯足，皆令人头病。炊汤隔宿洗体成癣，洗面无光，作甑哇疮。”

真人曰：“发宜多栉，手宜在面，齿宜数叩，津宜常咽，气宜常炼，五者修昆仑之法。”

《书》曰：“大小二便勿强闭忍，忍小便成淋，忍大便成痔。或涩或滑，又勿过度，皆伤气害生，为祸甚速。”

《书》曰：“罗绮成于天蚕，制造出自人力，勿轻剪裁，以为华美，以折福寿。春冰未泮，当下厚上薄，养阳收阴。大暑宜脱汗衣，勿冒风触。冬日之衣，急脱急着，棉衣不可顿加，稍暖又宜暂脱。北方语曰：若要安乐，不脱不着。南方语曰：若要安乐，频脱频着。”

高子曰：身心知损者，延年之效二十：

四时顺摄，晨昏护持，可以延年。

三光知敬，雷雨知畏，可以延年。

孝友无间，礼义自闲，可以延年。

谦光辞让，损己利人，可以延年。

物来顺应，事过心宁，可以延年。

人我两忘，勿竞炎热，可以延年。

口勿妄言，意勿妄想，可以延年。

勿为无益，常慎有损，可以延年。

行住量力，勿为形劳，可以延年。

坐卧顺时，勿令身怠，可以延年。

悲哀喜乐，勿令过情，可以延年。

爱憎得失，揆之以义，可以延年。

寒温适体，勿侈华艳，可以延年。

动止有常，言谈有节，可以延年。

呼吸精和，安神闺房，可以延年。

静习莲宗，敬礼贝训，可以延年。

诗书悦心，山林逸兴，可以延年。

儿孙孝养，僮仆顺承，可以延年。

身心安逸，四大闲散，可以延年。

积有善功，常存阴德，可以延年。


饮食当知所损论

高子曰：饮食所以养生，而贪嚼无忌，则生我亦能害我，况无补于生，而欲贪异味，以悦吾口者，往往隐祸不小。意谓一菜，一鱼，一肉，一饭，在士人则为丰具矣，然不足以充清歌举觞，金匏银席之宴。但丰五鼎而罗八珍，天厨之供亦隆矣，又何俟搜奇致远，为口腹快哉？吾意玉瓒琼苏与壶浆瓦缶，同一醉也；鸡跖熊蹯与粝饭藜蒸，同一饱也。醉饱既同，何以侈俭各别？人可不知福所当惜。况《物理论》曰：“谷气胜元气，其人肥而不寿。”养性之术，当使谷气少，则病不生矣。谷气且然，矧五味餍饫，为五内害哉？吾考禽兽谷食者宜人，此世之常品是也。若远方珍品，绝壑野味，恐其所食多毒，一时尚珍，其于人之脏腑宜忌，又未可晓。悦口充肠，何贵于此？故西方圣人，使我戒杀茹素，岂果异道者哉？人能不杀则性慈而善念举，茹素则心清而肠胃厚，无嗔无贪，罔不由此。即宣尼恶衣恶食之戒，食无求饱之言，谓非同一道耶？余录诸经法言，觉彼饮食知忌，俾得人元之寿。

《内经》曰：“谨和五味，骨正筋柔，气血以流，腠理以密，长有天命。酸多伤脾，肉[image: ]
 而唇揭；咸多伤心，血凝而色变；甘多伤肾，骨病而齿败；苦多伤肺，皮槁而毛落；辛多伤肝，筋急而爪枯。”凡食，先欲得食热食，次食温暖食，次冷食。食热温食讫，如无冷食者，即吃冷水一两咽，甚妙。若能恒记，即是养性之要法也。凡食，欲得先微吸取气咽一两咽，乃食，主无病。真人言：热食伤骨，冷食伤脏。热勿灼唇，冷勿痛齿。食讫踟蹰，长生。饱食勿大语。大饮则血脉闭，大醉则神散。春宜食辛，夏宜食酸，秋宜食苦，冬宜食咸。此皆助五脏，益血气，辟诸病。食酸咸甜苦不得过分。春不食肝，夏不食心，秋不食肺，冬不食肾，四季不食脾，如能不食此五脏，尤顺天理。燕不可食，入水为蛟。蛇所吞亦不宜杀之。饱食讫即卧，成病，背疼。

饮酒不宜多，多即吐，吐不佳。醉卧不可当风，亦不可用扇，皆损人。白蜜勿合李子同食，伤五内。醉不可强食，令人发痈疽，生疮。醉饱交接，小者令人面皯咳嗽，大则不幸伤绝脏脉，损命。

凡食欲得恒温暖，宜入易消，胜于习冷。

凡食皆熟胜于生，少胜于多。饱食走马，成心痴。饮水勿急咽之，成气病及水癖。人食酪勿食酢，变为血痰及尿血。食热食汗出勿洗面，令人失颜色，面如虫行。食热食讫，勿以醋浆漱口，令人口臭及血齿。马汗息及马尾毛入食中亦能害人。鸡兔犬肉不可合食。烂茅屋上水滴浸宿脯，名曰郁脯，食之损人。

孙真人曰：“久饥不得饱食，饱食成癖病。饱食夜卧失覆，多霍乱死。时病新瘥，勿食生鱼，成痢不止。食生鱼勿食乳酪，变成虫。食兔肉勿食干姜，成霍乱。人食肉，不用取上头最肥者，必众人先目之食，食者变成结气及疰疠。凡食皆然。”

《参赞书》云：“凡空腹勿食生果，令人膈上热，骨蒸作痈[image: ]
 。铜器盖食，汗出落食中，食之发疮，肉疽。触寒未解，食热食亦作刺风。饮酒，热未解，勿以冷水洗面，令人面发疮。饮食勿沐发，沐发令人作头风。荞麦和猪肉食，不过三顿成热风。干脯勿置秫米瓮中，食之闭气。干脯火烧不动，出火始动，擘之筋缕相交者，食之患人或杀人。羊脾中有肉如珠子者，名羊悬筋，食之患癫痫。诸湿食不见形影者，食之成疰，腹胀。暴疾后不用饮酒，膈上变热。”

《食忌》云：“凡新病瘥，不可食生枣、羊肉、生菜、损颜色，终身不复，多致死，膈上热蒸。凡食热脂饼物，不用饮冷醋、浆水，善失声若咽。生葱白合蜜食害人，切忌。干脯得水自动，杀人。曝肉作脯不肯燥，勿食。羊肝勿合椒食，伤人心。胡菰合羊肉食之，发热。”

《延命录》曰：“饮以养阳，食以养阴。食宜常少，亦勿令虚。不饥强食则脾劳，不渴强饮则胃胀。冬则朝勿令虚，夏则夜勿令饱。饱食勿仰卧，成气痞。食后勿就寝，生百疾。凡食，色恶者勿食，味恶者勿食，失饪不食，不时不食，父母并自己生肖犯者勿食。露食勿食。藏物不密者勿食。物色异常者勿食。三厌勿食。鱼无肠胆勿食。异形勿食。菌有毛、背无文者勿食。闭口椒勿食。饮馔上有细白末子并黑细末子者勿食。炙[image: ]
 承热勿食。藏物作气勿食。铜器盖物勿食。旋作生酢勿食。兽禽脑子勿食。六畜自死勿食。果实双仁勿食。肉块自动者勿食。鸡心勿食。蹄爪带毛者勿食。凡禽六指三足四距者勿食。凡卵上有八字痕者勿食。种种生物，或月令当忌，或五脏相反，或宜或忌者，座右当置《食鉴本草》，以为日用口食考证，无俟琐缀。饮酒食肉，名曰痴脂，忧狂无恒。食良药，五谷充悦者，名曰中士，犹虑疾苦。食气，保精存神，名曰上士，与天同年。”

高子曰：饮食知忌者，延年之效有十八：

蔬食菜羹，欢然一饱，可以延年。

随时随缘，无起谋念，可以延年。

毋好屠宰，冤结生灵，可以延年。

活烹生割，心惨不忍，可以延年。

闻声知苦，见杀思痛，可以延年。

禽羞兽品，毋过远求，可以延年。

勿食耕牛，勿食三义，可以延年。

勿尚生醢，勿饱宿脯，可以延年。

勿耽曲糵，致乱天性，可以延年。

惧动刀砧，痛燔鼎镬，可以延年。

椒馨五味，勿毒五官，可以延年。

鸟衔鼠盗，勿食其遗，可以延年。

为杀勿食，家杀勿食，可以延年。

闻杀勿食，见杀勿食，可以延年。

勿以口食，巧设网阱，可以延年。

勿以味失，笞责烹调，可以延年。

一粥一菜，惜所从来，可以延年。

一颗一粒，不忍狼藉，可以延年。


最上一乘妙道

最上一乘无上至真妙道，以太虚为鼎，太极为炉，清净为丹基，无为为丹母，性命为铅汞，定慧为水火。窒欲惩忿为水火交，情性合一为金木并，洗心涤虑为沐浴，存诚定意为固济。戒定慧为三要，中为玄关，明心为应险，见性为凝结。三元混一为圣胎，性命打成一片为丹成，身外有身为脱胎，打破虚空为了当。此最上一乘之妙，至士可以行之，功满德隆，直超圆顿，形神俱妙，与道合真。

八段锦导引法图

闭目冥心坐，冥心盘跌而坐。
 握固静思神。叩齿三十六，两手抱昆仑。叉两手向项后，数九息勿令耳闻，自此以后出入息皆不可使耳闻。
 左右鸣天鼓，二十四度闻。移两手心掩两耳，先以第二指压中指，弹击脑后，左右各二十四次。
 微摆撼天柱，摇头左右顾，肩膊随转动二十四，先须握固。
 赤龙搅水津。赤龙者舌也，以舌搅口齿并左右颊，待津液生而咽。
 漱津三十六，一云鼓嗽。
 神水满口匀。一口分三咽，所嗽津液分作三口，作汩汩声而咽之。
 龙行虎自奔。液为龙，气为虎。
 闭气搓手热，以鼻引清气闭之，少顷，搓手急数令热极，鼻中徐徐乃放气出。
 背摩后精门。精门者，腰后心摩毕，收外肾也，合手手握固。
 尽此一口气，再闭气也。
 想火烧脐轮。闭口鼻之气，想用心即用后火下烧丹田，觉热极法。
 左右辘轳转，俯首摆撼两肩三十六，想火自丹田透双关入脑户。鼻引精气，闭少顷间。
 两脚放舒伸。放直两脚。
 叉手双虚托，叉手相交，向上托空三次或九次。
 低头攀脚频，以两手向前攀脚心十二次，乃收足端坐。
 以候逆水上，候口中津液生，如未生再用急搅取水同前法。
 再漱再吞津。如此三度毕，神水九次吞。谓再漱三十六，如前口分三咽，乃为九也。
 咽下汩汩响，百脉自调匀。河车搬运讫，摆肩并身二十四次，再转辘轳二十四次。
 发火遍烧身。想丹田火自下而上遍烧少身体，想时口鼻皆闭气顷。
 邪魔不敢近，梦寐不能昏。寒暑不能入，灾病不能迍。子后午前作，造化合乾坤。循环次第转，八卦是良因。

诀曰：其法于甲子日，夜半子时起首，行时口中不得出气，唯鼻中微放清气。每日子后午前，各行一次，或昼夜共行三次，久而自知。蠲除疾病，渐觉身轻，能勤苦不怠，则仙道不远矣。

高子曰：以上名八段锦法，乃古圣相传，故为图有八。握固二字，人多不考，岂特闭目见自己之目，冥心见自己之心哉？趺坐时，当以左脚后跟曲顶肾茎根下动处，不令精窍漏泄云耳。行功何必拘以子午，但一日之中，得有身闲心静处，便是下手所在，多寡随行。若认定二时，忙迫当如之何？入道者，不可不知。

八段锦坐功图

[image: ]


叩齿集神图势

叩齿集神三十六，两手抱昆仑，双手击天鼓二十四

上法先须闭目冥心盘坐，握固静思，然后叩齿集神，次叉两手向项后数九息，勿令耳闻，乃移手各掩耳，以第二指压中指，击弹脑后左右各二十四次。

摇天柱图势

左右手摇天柱各二十四。

上法先须握固乃摇头左右颈肩膊随动二十四

舌搅漱咽图势

左右舌搅上腭三十六漱，三十六分作三口如硬物咽之，然后方得行火。

上法以舌搅口齿并左右颊，待津液生方漱之，至满口方咽之。

摩肾堂图势

两手摩肾堂三十六，以数多更妙。

上法闭气搓手令热后，摩肾堂如数，毕，仍收手握固，再闭气想用心火下烧丹田，觉热极即用后法。

单关辘轳图势

左右单关辘轳各三十六。上法须俯首摆撼左肩三十六次，右肩亦三十六次。

左右辘轳图势

双关辘轳三十六。

上法两肩并摆撼至三十六数，想火自丹田透双关入脑户，鼻引清气，后伸两脚。

左右按顶图势

两手相搓，当呵五呵后叉手托天按顶各九次。

上法两手相叉向上托空三次或九次。

钩攀图势

以两手如钩向前攀双脚心十二次，再收足端坐。

上法以两手向前攀脚心十二次，乃收足端坐，候口中津液生，再漱再吞，一如前数，摆肩并身二十四，及再转辘轳二十四次，想丹田火自下而上遍烧身体，想时口鼻皆须闭气少顷。

陈希夷左右睡功图

陈希夷左睡功图

调和真气五朝元，心息相依念不偏。

二物长居于戊己，虎龙蟠结大丹圆。 [image: ]


右睡功图

肺气长居于坎位，肝气却向到离宫。

脾气呼来中位合，五气朝元入太空。


去病延年六字诀


其法以口吐鼻取。


总　诀

此行六字功夫秘要诀也。非此，六气行不到于本经，以此导之，若引经耳，不可不知。

肝若嘘时目睁精，肺知呬气手双擎。

心呵顶上连叉手，肾吹抱取膝头平。

脾病呼时须撮口，三焦客热卧嘻宁。

吹肾气诀

肾为水病主生门，有疾尪羸气色昏。

眉蹙耳鸣兼黑瘦，吹之邪妄立逃奔。

呵心气诀

心源烦躁急须呵，此法通神更莫过。

喉内口疮并热痛，依之目下便安和。

嘘肝气诀

肝主龙涂位号心，病来还觉好酸辛。

眼中赤色兼多泪，嘘之立去病如神。

呬肺气诀

呬呬数多作生涎，胸膈烦满上焦痰。

若有肺病急须呬，用之目下自安然。

呼脾气诀

脾宫属土号太仓，痰病行之胜药方。

泻痢肠鸣并吐水，急调呼字免成殃。

嘻三焦诀

三焦有病急须嘻，古圣留言最上医。若或通行去壅塞，不因此法又何知？

四季却病歌诀

春嘘明目木扶肝，夏至呵心火自闲。

秋呬定收金肺润，肾吹唯要坎中安。

三焦嘻却除烦热，四季长呼脾化餐。

切忌出声闻口耳，其功尤胜保神丹。

养心坐功法

时正坐，以两手作拳，用力左右互相虚筑，各六度，又以一手按腕上，一手向上拓空如重石。又以两手相叉，以脚踏手中各五六度。能去心胸间风邪诸疾。关气为之良久，闭目，三咽，三叩齿而止。

养肝坐功法

时正坐，以手两相重，按[image: ]
 下，徐捩身，左右各三五度。又以两手拽相叉，翻覆向胸三五度。此能去肝家积聚风邪毒气，馀如上。

养胆坐功法

时平坐，合两脚掌，昂头，以两手挽脚腕起，摇动，为之三五度。以两手拓地，举身努腰脊三五度。能去胆家之风毒邪气。馀如上止。下同。

养脾坐功法

时大坐，伸一脚，屈一脚，以两手向后反掣，各三五度。又行跪坐，以两手据地，回头用力虎视，各三五度。能去脾脏积聚风邪，喜食。

养肺坐功法

时正坐，以两手据地，缩身曲脊，向上三举，去肺家风邪积劳。又行反拳捶脊上，左右各三五度。此法去胸臆间风毒。闭气为之良久，闭目咽液，三叩齿为止。

养肾坐功法

时正坐，以两手止从耳左右引胁三五度，可挽臂向空抛射，左右同，[image: ]
 身三五度。更以足前后逾，左右各十数度。能去腰肾膀胱间风邪积聚。馀如上法。

凡欲修养，须静室焚香，顺温凉之宜，明燥湿之候。每夜半后生气时，或五更睡觉，先呵出腹内浊气，或一九止，或五六止，定心闭目，叩齿至十六通，以集心神。然后以拇指背拭目大小眦九过，兼按鼻左右七过。以两手摩令极热，闭口鼻气，然后摩面，不计遍数，为真人起居法。次以舌拄上腭，漱口中内外津液满口，作三咽下，令入胃中存，胃神承之。如此作为，是三度九咽，庶得灌溉五脏，光泽面目，极有效验，不可轻忽。余意六字之法，某脏有病，当以某字治之，不必俱行，恐伤无病之脏，当酌量以行可也。然呵字一法，心脏热者，秋冬睡醒，当呵出三五口，以去五脏壅气，此又不可废者。


心书九章

此至真妙道，人能熟玩精思，仙阶可步，矧延年却病云乎？此下三录，皆紫府南宫极玄妙语。

赵古蟾曰：“三教之道，同一心地，法门有三，学儒者，学此而已；修仙者，修此而已；参禅者，参此而已。舍此心而他求，所谓旁蹊曲径耳，苦己劳形，终无所成。学者倘即是书，反复玩味，其理自明。其理既明，当继之以力行。力行不倦，则三教圣贤之阃域，可造进而无疑矣。然是书也，岂但为初学之士发哉？

原心章第一

八万四千法门，同归方寸。故首题原心章。

夫心，先天地而独存，历事变而不朽，先际无始，后际无终。廓彻圆通，灵明虚湛，所谓体也。不疾而速，不行而至，所谓用也。造物无方，灵变莫测，所谓神也。五常百行之所由始，万物万事之所由终，所谓道也。夫人未生之初，体用混融，万殊一致，虽不可得名状，心非无也。既生之后，如月当空，随水现形，各各禀受，无欠无余，圣智非增，凡愚非损，心非始有。心之静，性也；动，情也；动而不止，欲也。性情欲三者，同出而异名也。性固善，情欲一萌，而有恶焉。情动欲萌，智诱物化，物化不已，心存无几。溺于染缘，移于习气，染习既深，昧其本真矣。圣智善返，则为圣智；凡愚忘返，则为凡愚。圣智凡愚之分，返与不返耳。返，固善也，不返，忘也，悲夫！

究竟章第二

既知道心，便当究竟。故次之以究竟章。

道也者，心也，日用常行之谓也。于眼曰视，于耳曰听，于鼻曰嗅，于口曰言，于手曰举，于足曰履。饥则思食，渴则思饮；冬则思裘，夏则思葛。行住坐卧，苦乐逆顺，无往而非道之所寓，特昧性而不知耳。凡是数端，日用常行之大者，当究竟体认，果何为哉？苟知其所以然，则与道思过半矣。

实证章第三

究竟此理，以悟为期。故次之以实证章。

学贵实证，道贵实悟。学非实证，口耳文字之谓也；道非实悟，情识意解之谓也。夫欲实证实悟，当坚其信心，确其素志，既坚且确，无难焉。盖大道虚无，不可名状，无声色接于耳目，可以见闻；无法度授与学者，可以造进，贵在自证自悟耳。非坚其信心，确其素志，而能坐进是道者，未之有也。所谓实证实悟者，非枯坐灰心，以待其悟，当于日用常行之间，常常体认，常常提撕，力到功深，自有所得。自得之妙，如获拱璧，如归大家，如大梦之初醒，如积冰之已泮，其乐不可云喻矣。儒家所谓寻仲尼颜子乐处者，乐此者也；禅宗所谓禅悦法喜者，悦此者也；道教所谓当此之时喜极难言者，喜此者也。学道参禅，不得其真，而自谓实证实悟者，是自诬也。自诬可乎？既得实证实悟，见得亲切，认得的当，通身手眼，全体金刚，一切处所，皆知下落，才到此地位，便得实证实悟的道理，尽情贬向无生国里。切不可执为奇特，如此方有门分相应。所以古人道：“认着依前还不足。”若也认着执着依前，只在妄想情识中，未免又被识神搬弄，引入阴界中去，展转轮迥，无所休息，学者切宜慎之。

破幻章第四

既得实证实悟，当识破万幻，庶不为万事所累。故次之以破幻章。

一切世间，皆同幻化，以有形，故不能长久。草木禽兽之脆，蜎飞蠕动之微，固其宜也。至大者天地，至坚者金石，成住坏空，皆不能免，况于人乎？若不明此身是幻，以五尺有限之躯，与天地间无涯事物相酬应，加以功名利禄富贵声色，互相煎迫，精神气血，阴消阳耗而不知觉，毋怪乎渥然如丹也为枯槁，黟然如黑者星星矣。一旦亡形弃质，同于臭腐，虽亲于妻子，亦掩鼻而不敢近，睥睨而不敢视，禽兽不若也。当此之时，不审平生所好所尚，果能与生死敌乎？夫惟不敢敌，随业流转，轮于诸趣，生已复死，死已复生，生死相继，备受诸苦，如循环然，无有休息。是以至人知一切物为幻，一切物如梦，一切法如空花阳焰，一切有为如镜中像，如水中月。以是故尘视珠玉，铢视轩冕，以声色如粪壤，等生死如浮沤。其应物也，如鉴空衡平，妍媸轻重，来则应之，不来勿求。过则化之，既化勿留。能转于物，不为物所转。能应于事，不为事所应。以其生也，由太虚而来，故同太虚无滞碍。及其死也，复归太虚。噫，彼圣人者，果何为而然哉？识破万幻，不染诸缘，君子以是知其然也。

安分章第五

能识万幻，当知一切皆有数定，则不生希求之心。

故次之以安分章。

富贵贫贱寿夭，分也；生死祸福荣辱，数也。一饮一啄之微，莫不皆然。从生至死，一定而不可易也。安其分，则不为富贵贫贱寿夭之所累；知其数，则不为生死祸福荣辱之所怵。然虚无所累，静无所怵，故静极而虚，可以入道也欤？人之荣生也，以有幻体，故不得不为也。苟达，不为亦达；不达，多为亦奚以为？然则奈何？曰：“无为无不为，斯可矣。”


神气章第六

论性不论气不备，论气不论性不明。故次之以神气章。

神者，性也，首章言之详矣。然性之说有二：有天地之性，有气质之性。父母未生以前，即天地之性，万殊一本者也。父母既生之后，即气质之性，一本万殊者也。天地之性善，气质之性恶，善恶混同，以其禀二五之气，有刚柔缓急之不同，所以然也。非性之咎，善反之，则天地之性焉。为气之说亦有二：有天地之气，有父母之气。天地之气，真气也；父母之气，凡气也。盖人生母腹中，受父精母血而成其朕兆，所谓凡气也。混合空洞，帝真九气，而全其体段，所谓真气也。自一气生胞，二气生胎，第三禀长灵明仙之气而生魂，性始来寄。以体段未具，而未能灵。迨乎四气生魄，五气生五脏，第六禀高真冲和之气而生灵，体段始具。具则能动，动则初生，初生性灵，至九月气足，十月胎圆，然后降生。上丹田为性根，下丹田为命蒂。白玉蟾真人曰：“人生在母腹中，其脐蒂与母脐蒂相连，母呼亦呼，母吸亦吸。及乎降诞，剪去脐蒂，然后各自呼吸。而受父母一点凡气，则栖于下丹田中，而寄体于肾。下丹田者，又名玄关，前对脐，后对肾，居脐肾中间，其连如环，广一寸三分。周围有八窍，前后二窍，以应乾坤，上通泥丸，下彻涌泉；旁六窍以应坎离震巽兑艮六卦，以通六腑。一身之气，皆萃于此，如水之朝东，辐之辏毂也。故下丹田为命之基，其性即泥丸，而寄体于心。泥丸者，在人之首，明堂之间，六合之内，是谓顶门。故世称顶门为囟门也。囟即性也，囟开皆知夙世姻缘等事，合则忘之矣，故泥丸谓之性根。能知性根命蒂，始可言修炼也。天地之气亦有二：人未生之前，谓之先天，又谓之母气。其为气也，至大至刚，充塞天地，周流六虚，昼夜不息。人才受胎，便禀此气，谓之后天，又谓之子气，谓之日月发生之气。即前所谓混合空洞，帝真九气是也。其实一气耳。其气充塞人之腔子里，每日遇子时，斗柄指地，先天之气随斗柄从九地之下发生，周流六虚，造化万物。子时，非人间之子时也，二六时中，常常收视返听，顿觉身中暖气冲然，即其候也。”《丹经》云：“精生有时，时至神知，百刻之中，切忌昏迷。”天地之气既生，则人身之子气，以类感类，亦由涌泉上升丹田，点化凡气，以成人身之造化。故曰：“形者，神气之舍；神者，形气之主。形气非神，块然一物。”呜呼！神非形气，茫然无归。呜呼！寄神，性也，寄气，命也，二者不可偏废。修性而不修命，紫阳所谓精神属阴，宅舍难固，未免常用迁徙之法。修命而不修性，释氏所谓炼气精粹，寿可千岁。若不明正觉三昧，报尽还来，复入诸趣。所以先儒曰：“论性不论气不备，论气不论性不明，要知性为主，气次之。”是书也，予故以原心章首之。混合神气，仙家谓之炼金丹。形，喻之鼎器；气，喻之药物；神，喻之火候。忘机绝念，收视返听，使精、神、魂、魄、意五者不漏，固鼎器也。昼牝夜玄，摄心一处，终日默默，如愚如痴，采药物也。惺惺不昧，了了常知，神不外驰，其气自定，调火功也。是以圣人忘形养气，忘气养神，忘神养虚，形神俱妙，与道合真。彼所谓忘者，非若槁木死灰墙壁瓦砾，懵然无知之谓也。若必口诀，动而复静，静而复动。必有事焉而勿正，心勿忘，不游于外，老氏之忘也。胸次间常灵豁豁地不忘怀，不管带，释氏之忘也。夫是谓之真忘。若夫虚化神，神化气，气化形，死矣。是谓众人。

修幻章第七

神气，真也，形气，幻也。假幻以修真，真乃坚固。故次之以修幻章。

世之学佛者，率以形同幻化而不顾，且鄙学仙者为有为，自甘一向沉滞空寂，流为顽空，世缘既尽，坐脱立亡，遂指为奇特耳。殊不知此理乃先圣之所哂，为上祖师之所不取。如九峰虔侍者语一第座：“汝若会先师意，吾一一依先师礼待之。”问答凡数反，皆不契。座曰：“汝妆香来，炉烟起处，若不脱去，是不会先师意。”侍者抚其背曰：“坐忘立忘，即不无，若论先师意，未梦见在。”昔有一僧，依一长者安禅入定，衣服饮食，卧具医药，悉以资给，如是数年。密遣一婢往视之，挑戏之馀，凝然不动。顾谓婢曰：“枯木倚寒岩，三冬无暖气。”婢持此语，归告长者，长者乃呵其僧曰：“养汝数年，犹作这般见解。”斥而去之，正坐沉空滞寂之病也。达摩只履西归，普化摇铃升天，此岂沉空滞寂者所能为耶？又如大通智胜佛，十劫坐道场，佛法不现前，不得成佛道。于是跏趺坐，身心寂不动，遍历十小劫，已得成佛道。所以释迦称赞诸佛世尊一大事，因缘甚深，难解，不可妄传与人，惟佛与佛，乃能证知。舍利佛等诸大弟子闻佛所说，深自克责，自谓空法得证，已得寂灭之乐，不复妄志，求阿耨多罗三藐三菩提。今日那知寂灭非真寂灭也。设使不闻佛法最上一乘秘密之藏，终止于空法而已。故圭堂曰：“世尊末年说法华，所以再发重关之秘五千，退席者，乃重关前事，入法华者，乃重关后事也。”如如居士曰：“饶伊大通大彻，担板只见一边。直须大法明了，方晓教外别传。”圭堂、如如此理，岂无深意焉？盖佛法季运世皆以存神运气，揠苗助长之说，指为教外别传，簧鼓后学。颖团不破，遂以修仙法为有为而不为，甘心于沉空滞寂之域，不知侬家自有修仙显诀，特为寻常而不究竟者耳。从上祖禅师立坐禅一法，以授徒众，至今丛林行焉，可谓暗合妙道。不然，何以使之厚铺坐褥，宽解衣带，端身直脊，唇齿相着，舌拄上腭，微开其目，常视鼻端？盖厚铺坐褥者，使形体不倦也；宽解衣带者，使气不住也；端身直脊者，使理通达，气不窒塞也；唇齿相着，舌拄上腭者，使重楼无浩浩而去之患也；微开其目者，使不坐在黑土之下也，又以去昏病也。祖师为人可为指出修仙之法，不过如是。盖佛家之说，隐而不露，使学者默而会之，忽然契合，一拨便转。所以续佛慧者常多。道家之说虽显易晓，未免以文字传之，反涉支离，适以启学者疑，所以了性命者，常不多见也。佛则谓之慧命，仙则谓之性命，其实一也，特所从言之异耳。安得圆机之士，与语仙佛之道耶？


静通章第八

功夫次第于此章，静则动，动则通，通则久，久则变化无穷焉。故次之以静通章。

天地之外曰太虚，又曰太无，总谓之虚无，又谓之虚空，以其无心故也。故虚则能容，无则变化，是以物各付物，事各付事，形各付形，气各付气，使天地自相覆载，日月自相运行，阴阳自升降，寒暑自往来，四时自推迁，五气自顺布，飞潜动植，自形自包，虚空一何容心焉，此虚空所以长且久也。天地大虚空，入身小虚空，人身不能与天地同其久者，以有心，故不能虚无。若能虚无其心，神自来归，气自来复，始可言修持之法。当先谨言语，其次节饮食，再次省睡眠。此三者，修仙修佛之关键也。何为而然哉？老子曰：“玄牝之门，为天地根，绵绵若存，用之不勤。”玄牝者，神气之根蒂也；口鼻者，神气之门户也。出息入息，长收缓放，使之绵绵，归根复命，以养神气。故先之以谨言语。紫阳曰：“道自虚无生一气，便从一气产阴阳。”人日用发生之气，每凭虚而生，人才虚腹，便思饮食，所以养其气也。其气既生，不能归源，则随色声香味喜怒哀乐耗散之矣。故次以节饮食。简庵德禅师曰：“学道之士，如鸡抱卵，使暖气相续；才有间断，赚他性命。”人若贪睡，则神离于气，气无所主，奔溃四逸，欲望凝结，其可得乎？故次之以省睡眠。然后固鼎采药之方，坐禅修幻之法，次第而行之。则外之先天母气下降，而内之后天子气上升，俱会于中田，点化凡气，日久月深，凡气炼尽，真气充实。其气油然而生，莫之能御，自双关深入泥丸，与神交姤，所谓追二气于黄道，会三姓于玄宫。交姤之后，仍化为甘露，自玄膺而下，复入中宫。一升一降，成其造化也。但要此一动一静，然后相应，不然则药物耗散，火候差失，所谓毫发差殊不作丹也。此皆出于自然，不可以存神运气，揠苗助长之说，同日而语。以要言之，动极生静，静极生动，一动一静，互为其用而已，如天地之妙。其动也辟，其静也翕，不辟则不翕，不翕则不辟，辟兮翕焉，造化之无穷焉。若静定功夫既极，则元阳之气自生。《道德经》曰：“致虚极，守静笃，万物并作，吾以观其复。”《法华经》云：“身心寂不动，为求无上道。”《古德》云：“直须大死一回，绝后再生。”斯言尽之矣。气之生也，乾坤震动，山岳撼摇，龙虎争驰，火风相击，往来三宫，自升自降。盖气之始升，则为冬至，一阳生于六阴之下，其卦为复[image: ]
 。阳气渐长，阴气渐消，故为丑，其卦为临[image: ]
 。于寅，其卦为泰[image: ]
 。于卯，其卦为大壮[image: ]
 。节属春分，木旺在卯，真气薰蒸，是为沐浴。于辰，其卦为夬[image: ]
 。于已，其卦为纯乾[image: ]
 。六阳既极，一阴生于六阳之下，其卦为姤[image: ]
 。阴气渐长，阳气渐消，故为未，其卦为遁[image: ]
 。于申，其卦为否[image: ]
 。于酉，其卦为观[image: ]
 。节属秋分，金旺为酉，真气薰蒸，是为沐浴。于戌，其卦为剥[image: ]
 。于亥，其卦为坤[image: ]
 。六阴既极，复变为一阳，一升一降，无暂休息。二分二至，晦朔弦望，五行四时，二十四气，三百六十五度，攒簇于一刻之中。一刻之功夫，故有一年之节候，一年三万六千刻，刻刻要调和卯酉，外可以夺三万年之数。此与天地造化，默相符命，亦非执图泥象之比。当此之时，气脉调和，精神爽快，俨如浴之方起，睡之正酣，夫妇之欢会，子母之留恋，神抱其气，气抱其神，日积月累，打成一片，阴尽阳纯，遂成真人。逮夫脱胎神化，身外有身，聚则成形，散则成风，去来无碍，隐显莫测，造化不能留，阴阳不能拘，鬼神莫能测，蓍龟莫能知，逍遥无何有之乡，而与太虚同体矣。

以上三章专论性命。

戒行章第九

形乃宅舍，心乃主人，若戒行缺，则藩篱破矣。故次之以戒行章。

欲了向上事，须先持戒，次修功行。持戒者，目无妄视，耳无妄听，口无妄言，身无妄动。以卑自居，以谦自持，彼以恶来，我以善受，贪嗔痴爱，人我是非，一切放下。此其大略。修功行者，见人饥寒，思拯济之；见人疾病，思救疗之；见人忿争，思解释之，凡可以为人方便者，皆随力而为之。力有不及，常劝人为。此其大略。苟持戒而不修功行，是厚于待己，薄于待人，则有外魔。修功行而不持戒，是优于利人，劣于利己，则有内魔。内魔外魔，皆道之障。所以古者学道之士，初发道心，便持戒行，日用二六时中，未常枉用其心。朝炼夕磨，不记岁月，成与不成，亦无取必。及其功圆行满，神气亦壮，自然感召巨眼宗匠以点化之，一言半句，便跻寿域，非一朝一夕之故也。今之学者，不思体质凡陋，根器浅劣，且无寸功片行以及于人，又无涵养功夫，贪嗔痴爱，人我是非，勃不可遏。见古人之成，如是之易，我成如是之难，遂萌妄想，侥幸点化。欲以积年耗散之气，累岁昏乱之神，成就于片饷之间，以求出世之道，愚亦甚矣！正谓点石成金，蒸沙作饭之理也。及其无成，反生谤黩。噫，可悲也夫！紫阳曰：“若非积行修阴德，动有群魔作障缘。”斯言尽矣。

《天隐子》曰：“神仙，人也，在乎修我灵气，勿为世俗沉沦，遂我自然，勿为邪见凝滞，则功成矣。”旨哉言乎！

至道玄微七论要诀

丹鼎第一

丘真人曰：“大包天地，小不容针，乃先天之物，性命之根蒂也。在脐肾之间，一曰前。
 大肠之左，有一玄谷，性命始于此，呼吸出焉，受胎之所。”

铅汞第二

精气中含灵谓之铅，元神一念；感通有情谓之汞，应物之神。


真铅真汞第三至此铅汞一矣。


气无升降息定谓之真铅，念无生灭神凝谓之真汞。息有一毫之未定，形非我有，散而归阴，非真铅也。念有一毫之散乱，神不纯阳，散入鬼趣，非真汞也。非夙有灵骨，岂能至此？

作用成丹第四

铅汞相投，合而成丹。铅汞二物，同生于一。金生水，铅生银也；水生木，银生砂也；木生火，砂生汞也。火不自生，则归之于木；木不自生，则归之于水；水不自生，则归之于金。运汞投铅之秘旨，在于忘情。情忘则性复，性复则归虚。呼吸皆在于此。呼之根，吸之蒂，是谓玄牝之门。人能虚心定息，任其自然，守固此处，久而纯熟。十月数足而成丹，即所谓婴儿也。即是我一灵真性，纯阳而不离，非是果有一婴儿，只是一灵无杂念，如婴儿之无外想，是太乙含真气也。数足之后，灵验异常。

火候第五

人心之动，昼则心窍皆开，阳也，辟一户而谓之乾；人心之定，夜则心窍皆合，阴也，辟一户而谓之坤。阳动阴静，阴静阳生。阳动则精神舒畅，阴静则昏睡僵伏，此人间常情也。古人以交媾神气为进火，十二时中只一时，言一日之间，行住坐卧，自然而然，凝神入气穴，便是进火，便是子时。一坐定阳气生，即身中子时。所谓冬至不在子，夏至不在午，言下手时，便是冬至一阳生，即火候也。只如子时定息，不出不入，神凝，不生不灭，打成一片，非动非静，非阴非阳。以此功夫冶炼空气全胎，集天地之造化，亦如冬至之时，万物皆凋，外若可伤，然生意归根，而胚胎万物，无穷之生意，蕴于此矣。

造化第六

忘五官之用，息内外之机，忘中不忘，自然而然。不动中间，默默守聚，杳冥之际，恍惚之中，打成一片，只在脐肾之间。十二时中，用功不断，十月功夫，夺天地之大数。古仙妙用，在乎抽添。念动而散，出乎卯门，法当抽回，使念静息定。或昏而睡，入乎酉门，法当添起，调息奋迅。太极真人有诗曰：“散时行坤道，土虚晦其光。收聚光。
 昏时起巽风，调息任自然。”试问：“如何见得纯阳而成丹？”曰：“念念更无念，对境自相忘。不睡安有梦？神灵觉异常。”神凝者，想梦自消。

坎离之旨第七


二灵只是一灵，魂出则魄入，魂入则魄出也。


人之道，首者，乾之体也；腹者，坤之体也。昼行乾道，内之一灵，升而为乾宫之用，一阴入乎二阳之中，离也。夜行坤道，外之一灵，降而为坤宫之用，一阳入乎二阴之中，坎也。故圣人以神气归空，合而为一，使坎离既济于中宫，为之交媾。曰：“坎离与乾坤，四象分体用。坎离既交媾，乾坤体不动。体全阴阳纯，太极气氤氲。戊己本属土，土位据中尊。至中守正位，虚无道所寄。性情复归虚，丹成仙诏至。”

[image: ]
 坤以一为乾宫，生三女，离居中，阴数六。

[image: ]
 乾以一为坤宫，生三男，坎居中，阳数九。

[image: ]
 坎宫之阳升而流戊。阳土五。

[image: ]
 离宫之阴降而就己。阴土十。

上坎离交媾之图，鹤林子受。

内丹三要论

玄　牝

《悟真篇》云：“要得谷神常不死，须凭玄牝立根基。真精既返黄金室，一颗明珠永不离。”夫身中一窍，名曰玄牝。受气以生，实为府神。三元所聚，更无分别。精神魂魄，会于此穴。乃金丹还返之根，神仙凝结圣胎之地也。古人谓之太极之蒂，先天之柄，虚无之系，造化之源，混沌之根，太虚之谷。归根窍，复命关，戊己门，庚辛室，甲乙户，西南乡，真一处，中黄宫，丹元府，守一坛，偃月炉，朱砂鼎，龙虎穴，黄婆舍，铅炉土釜，神水华池，帝乙神室，灵台绛宫，皆一处也。然在身中而求之，非心非肾，非口非鼻，非肝非肺，非脾非胃，非脐轮，非尾闾，非膀胱，非谷道，非两肾中间一穴，非脐下一寸三分，作明堂泥丸，作关元气海。然则果何处也？曰：“我得妙诀，名曰规中，一意不散，结成胎仙。”《参同契》云：“真人潜深渊，浮游守规中。”此其所也。《老子》曰：“多言数穷，不如守中。”正在乾之下，坤之上，震之西，兑之东，坎离水火交媾之乡。人之一身，天地之正中，八脉九窍，丝络联接，虚间一穴，空悬黍米，不依形而立，惟体道而生。似有似无，若亡若存，无内无外，中有乾坤。《易》曰：“黄中通理，正位居体。”《书》曰：“惟精惟一，允执厥中。”《度人经》曰：“中理五气，混合百神。”崔公《入药镜》曰：“贯尾闾，通泥丸。”纯阳曰：“穷取生身受气初。”平叔曰：“劝君穷取生身处，元气之所由生，真息之所由起。”白玉蟾又谓之念头动处。修丹之士，真息一作气。
 不住，则神化无基矣。且此一窍，先天而生，后天相接，先后二气，总为混沌。杳杳冥冥，其中有精，非常精也；恍恍惚惚，其中有物，非常物也。天得之以清，地得之以宁，人得之以灵。

谭真人曰：“开一作辟
 浩气之门，所以收其根；知元神之囊，所以韬其光。若蚌内守，若石内藏，所以为珠玉之房，皆直指也。然此一窍，亦无边傍，更无内外，若以形体色相求之，则又大成错谬。故曰：不可执于无为，不可形于有作，不可泥于存想，不可着于持守。圣人法象，见诸丹经。或谓之圆高中起，状如蓬壶，关闭致密，神运其中；或谓之状如鸡子，黑白相扶，纵广一寸，以为始初，弥历十月，脱出其胞；或谓之其白如绵，其连如环，中广一寸二分，包一身之精粹。此固明示玄关之要，显露造化之机。学者苟不探其玄，不顺其奥，用功之时，便守之以为蓬壶，存之以为鸡子，想之以为连环模样，若此形状，执着一作有。
 为有，一作无。
 存无入妄，岂不大可笑邪？要之玄关一窍，玄牝之门，乃神仙聊指造化之机耳。”

玉溪子曰：“似是而非，除却自身安顿，着落何处去？然其中体用权衡，本自不殊。如以乾坤法天地，坎离配日月是也。”《参同契》曰：“混沌相交接，权舆树根基。经营养鄞鄂，凝神以成躯。则神气有所收藏，魂魄不致散乱，回光返照便归来，造次不离常在此。”其诗曰：“经营鄞鄂体虚无，便握元神里面居。息往息来无间断，圣胎成就合元初。”玄牝之旨，备于斯矣。抑又论之，杏林曰：“一空玄关窍，三关要路头。忽然轻运动，神水自周流。”又云：“心下肾上处，肝西肺左中，非肠非胃府，一气自流通。”今曰玄关一窍，玄牝之门，在人一身天地之中正造化，固吻合乎此。然愚常审思其说，大略初明，尤未得为直指。天下秘道，流传人间，太上慈悲，必不肯靳。愚敢漏泄天机，指出玄关一窍，的的大意，冒禁相付，使骨相合仙之士，一见豁然，心领神会，密而行之，句句相应。是书在处，神物护持，若业重福薄，于道无缘，自不邂逅斯诀。虽及见之，忽而不敬，亦不过瞽之文章，聋之钟鼓耳。玄之又玄，彼安知其然？《密语》曰：“径寸之质，以混三才，在脐之上，约以三指，仿佛其内，谓之玄关，不可以有心守，不可以无心求。以有心守之，终莫之有；以无心求之，愈见其无，若何可也？盖用志不分，乃可凝神。但澄心绝虑，调息令匀，寂然常照，勿使昏散，候气安和，凝神入定于此。定中观照内景，才若意到，其兆即萌，便觉一息从规中起，混混续续，兀兀腾腾，存之以诚，听之以心，六根安定，胎息凝凝，不闭不数，任其自然。静极而嘘，如春沼鱼；动极而反，如百虫蛰，氤氲开阖，其妙无穷。如此少时，便须忘气合神，一归混沌，致虚之极，守静之笃，心不动念，无去无来，不出不入，湛然常住，是谓真人之息以踵。踵者，其息深深之义，神气交感，此其候也。前所谓元气之所由生，真息之所由起。此意到处，便见造化；此息起处，便见玄关。非高非下，非左非右，不前不后，不偏不倚。人一身天地之中，正此处也。采取在此，交媾在此，烹炼在此，沐浴在此，温养在此，结胎在此，脱体在此。今若不分明说破，学者必妄意猜度，非太过则不及矣。”紫阳曰：“饶君聪慧过颜闵，不遇真师莫强猜。纵有丹经无口诀，教君何处结灵胎？”然此窍阳舒阴惨，本无正形，意到即开。开阖有时，百日立基，养成气母，虚室生白，自然见之。黄帝三月内视，盖此道也。自脐下肠胃之间，则谓之酆都地狱，九幽都司，阴境积结，真阳不居。故灵宝炼度诸法，存想此为幽关，岂修炼之所哉？学者试思之。


药　物

古歌曰：“借问因何有我身？不离精气与元神。我今说破生身理，一粒玄珠是嫡亲。”夫神与气精，三品上药，炼精成气，炼气化神，炼神合道，此七返九还之要道也。红铅墨汞，木液金精，朱砂水银，白金黑锡，金公姹女，离女坎男，苍龟赤蛇，火龙水虎，白雪黄芽，交梨火枣，金乌玉兔，乾马坤牛，日精月华，天魂地魄，水乡铅，金鼎汞，水中金，火中木，阴中阳，阳中阴，黑中白，雄中雌，异名多象，皆譬喻也。然则果何谓之药物？曰：“修丹之要，在乎玄牝。欲立玄牝，先固本根。”本根之本，元精是也。精即元气所化也，故精气一也。以元神居之，则三者聚为一也。杏林驿道人曰：“万物生皆死，元神死复生。以神居气内，丹道自然成。”施肩吾先生曰：“气是添年药，心为使气神。若知行气主，便是得仙人。”若精虚则气竭，气竭则神逝。《易》曰：“精气为物，游魂为变。”欲复命归根，不亦难乎？玉溪子曰：“以元精未化之元气而点化至神，则神有光明，而变化莫测矣，名曰神仙。”是皆明身中之药物，非假外物而为之也。然而产药有川源，采药有时节，制药有法度，入药有造化，炼药有火功。昔闻之师曰：“西南之乡，土名黄庭，恍惚有物，杳冥有精，分明一味水中金，但向华池仔细寻。此产药之川源也。垂帘塞兑，窒欲调息，离形去智，几于坐忘，劝君终日默如愚，炼成一颗如意珠。此采药之时节也。天地之先，无根灵草，一意制度，产成至宝，大道不离方寸地，功夫细密要行持。此制药之法度也。心中无心，念中无念，注意规中，一气还祖，息息绵绵无间断，行行坐坐转分明。此入药之造化也。清净药材，密意为元，十二时中，气炼火煎，金鼎常令汤用暖，玉炉不要火教寒。此炼药之火功也。”大抵玄牝为阴阳之源，神气之宅。神气为性命之药，胎息之根。胎息为呼吸之祖，深根固蒂之道。胎者乃藏神之府，息者乃化胎之源。胎因息生，息因胎住，胎不得息胎不成，息不得胎神无主。原夫人之未生，漠然太虚，父母媾精，其兆始见，一点初凝，一念是也。纯是性命混沌，三月玄牝立焉。玄牝既立，系如瓜蒂。婴儿在胎，暗注母气，母呼亦呼，母吸亦吸。凡百动荡，内外相感，何识何知？何明何晓？天之气混之，地之气混之，人之气混之，但有一息焉。及期而育，天翻地覆，人惊胞破，如行大巅失足之状，头悬足撑而出之，大叫一声，其息即忘，故随性随情，不可拘也。况乳以沃其心，巧以玩其目，爱以牵其情，欲以化其性，浑然天真散之，物者皆是矣。胎之一息，无复再守也。神仙教人修炼，必欲返其本而复其初，重生五脏，再立形骸，无质生质，结成圣胎。其诀曰：“专气致柔，能如婴儿。除垢止念，静心守一。外想不入，内想不出。终日混沌，如在母腹。”神定以会乎气，气和以合乎神，神即气而凝，气炼神而住，于寂然大休歇之场，恍惚无何有之乡，灰心冥冥，注意一窍，如鸡抱卵，似鱼在渊，呼至于根，吸至于蒂，绵绵若存，再守胎中之一息也。守无所守，其息自住。得此息住，泯然若无。离心于心，无所存注，杳冥之内，但觉虚空之中，灵为造化之主宰，时节若至，妙理自彰。药既生矣，火斯出焉。故采药之时，谓之坎离合；火出之际，谓之乾坤交。其坎离之合也，则万象内攒于丹鼎，在乎立基，百日之间见之。其乾坤之交也，则一点下降于黄庭，在乎立基，百日之后见之。当此之时，身心混融，与虚空等，亦不知神之为气，亦不知气之为神，亦不知天地何如，亦不知我为甚物。如太虚之未分，如三才之未露，浑沦凝结之未凿，动静阴阳之未形，忽然一点灵光，朗如虚空生白之状。似此奇妙，非存想，非作为，自然而然，吾亦不知其所以然而然。《经》云：“一物含五采，永作仙人禄。”一作药。
 此金液大还丹也。岂凡朱凡汞，五金八石所可同日而语哉？还返之理至矣尽矣。若不悟信，舍玄牝而立根基，外神气而求药物，不结自然之胎息，而妄行火候，弃本趋末，逐妄迷真，天弗之鉴，吾末如之何也已。

火　候

古歌曰：“圣人传药不传火，从来火候少人知。”夫所谓不传者，非秘而不传也。盖采时谓之药，药之中有火焉；炼时谓之火，火之中有药焉。能知药而收火，则定里见丹成，自有不待传而知者矣。诗曰：“药物阳内阴，火候阴内阳。会得阴阳理，火药一处详。”此其义也。后人惑于丹经，不能顿悟，闻有二十四气，七十二候，二十八宿，六十四卦分野，日月合璧，海潮升降，长生三昧，阳文阴武等说，必欲穷究何者为火，何者为候，疑心一生，种种作相，虽得药物之真，懵然不敢烹炼。殊不知真火本无候，大药不计斤。玉蟾云：“火本南方离卦，离属心。心者神也，神即火也，气即药也。神不乱，气归神，以火炼药而成丹者，即是以神驭气而成道也。”其说如此分明直截，夙无仙骨，诵为空言，当面错过，深可叹息。然火候口诀之要，尤当于真息中求之。盖息从心起，心静息调，息息归根，金丹之母，《玉帝心印经》所谓：“回风混合，百日功灵”者此也。《入药镜》所谓“起巽风，运坤火，入黄房，成至宝”者此也。海蟾翁所谓“开阖乾坤造化枢，锻炼一炉真日月”者此也。丹阳子所谓“神火夜煮铅汞髓，老龙吞尽祝融魂”者此也。何则？真人潜深渊，浮游守规中，必以神驭气，以气定息，橐籥之开阖，阴阳之升降，呼吸出入，任其自然，专气致柔，含光默默，行住坐卧，绵绵若存。如妇人之怀孕，如小龙之养珠，渐采渐炼，渐凝渐结，功夫纯料，打成一片。动静之间，更宜消息，念不可起，念起则火炎；意不可散，意散则火冷。但使其无过不及，操舍得中，神气相抱，一意冲和，包裹混沌，斯谓之火。种种相续，丹鼎常温，无一息之间断，无毫发之差殊。如是炼之，一刻有一刻之周天也；如是炼之，百日谓之立基；如是炼之，十月谓之胎仙。以至元海阳生，水中火起，天地循环，造化反复，皆不离乎一息也。况所谓沐浴温养，进退抽添，其中皆密合天机，潜符造化，初不容吾力焉。无子午卯酉之法，无晦朔弦望之节，无冬至夏至之分，无阴火阳符之别。若言其时，则一日内十二时，意所到皆可为。若言其妙，则一刻之功夫，自有一年之节候。一年之功夫，可夺天地三万六千年之气数。要知“慢守药炉看火候，但安神息任天然”，此平叔之的言也。“昼夜屯蒙法自然，何用孜孜看火候”，此高象仙之确论也。噫！圣人传药不传火之旨，尽于斯矣。若谓之药自药，火自火，则吾不知也。

神无方，气无体。夫所谓玄关一窍者，不过使神识气，使气归根，回光返照，收拾念头之法耳。玉溪子曰“以正心诚意为中心柱子”者，是也。夫所谓药物火候者，亦皆譬喻耳。盖大道之要，自然而然，不假造作，凡属心思意为者皆非也。但要知人身中自有个主张造化底。且道只令何者为主？若能知此以静为本，以定为机，一斡旋顷，天机自动，不规中而自规中，不胎息而自胎息，药不求生而自生，火不求出而自出，莫非自然之妙用，岂待吾存想持守，若己劳形，心知之，意为之，然后为道哉？究竟到此可以忘言矣。明眼者以为何如？谨再识于篇末。


导引却病歌诀

水潮除后患

平明睡醒时，即起端坐，凝神息虑，舌舐上腭，闭口调息，津液自生，渐至满口，分作三次，以意送下。久行之，则五脏之邪火不炎，四肢之气血流畅，诸疾不生，永除后患，老而不衰。

诀曰：

津液频生在舌端，寻常漱咽下丹田。于中畅美无凝滞，百日功灵可驻颜。

起火得长安

子午二时，存想真火自涌泉穴起，先从左足行上玉枕，过泥丸，降入丹田，三遍。次从右足亦行三遍。复从属闾起又行三遍。久久纯熟，则百脉流通，五脏无滞，四肢健而百骸理也。

诀曰：

阳火须知自下生，阴符上降落黄庭。周流不息精神固，此是真人大炼形。

梦失封金匮

欲动则火炽，火炽则神疲，神疲则精滑而梦失也。寤寐时调息神思，以左手搓脐二七，右手亦然，复以两手搓胁，摇摆七次，咽气纳于丹田，握固，良久乃止。屈足侧卧，永无走失。

诀曰：

精滑神疲欲火攻，梦中遗失致伤生。搓摩有诀君须记，绝欲除贪是上乘。

形衰守玉关

百虑感中，万事劳形，所以衰也。返老还童，非金丹不可。然金丹岂易得哉？善摄生者，行住坐卧，一意不散，固守丹田，默运神气，冲透三关，自然生精生气，则形可以壮，老可以耐矣。

诀曰：

却老扶衰别有方，不须身外觅阴阳。玉关谨守常渊默，气足神全寿更康。

鼓呵消积聚

有因食而积者，有因气而积者，久则脾胃受伤，医药难治。孰若节饮食，戒嗔怒，不使有积聚为妙。患者当以身闭息，鼓动胸腹，俟其气满，缓缓呵出。如此行五七次，便得通快即止。

诀曰：

气滞脾虚食不消，胸中膨闷最难调。徐徐呵鼓潜通泰，疾退身安莫久劳。

兜体治伤寒

元气亏弱，腠理不密，则风寒伤感。患者端坐盘足，以两手紧兜外肾，闭口缄息，存想真气自尾闾升过夹脊，透泥丸，逐其邪气，低头屈抑如礼拜状，不拘数，以汗出为度，其疾即愈。

诀曰：

跏趺端坐向蒲团，手握阴囊意要专。运气叩头三五遍，顿令寒疾立时安。

叩齿牙无疾

齿之有疾，乃脾胃之火薰蒸。每侵晨睡醒时，叩齿三十六遍，以舌搅牙龈之上，不论遍数，津液满口，方可咽下，每作三次乃止。及凡小解之时，闭口咬牙，解毕方开，永无齿疾。

诀曰：

热极风生齿不宁，侵晨叩嗽自惺惺。若教运用常无隔，还许他年老复钉。

升观鬓不斑

思虑太过，则神耗气虚，血败而斑矣。要以子午时握固端坐，凝神绝念，两眼令光上视泥丸，存想追摄二气，自尾闾间上升下降，返还元海，每行九遍。久则神全，气血充足，发可返黑也。

诀曰：

神气冲和精自全，存无守有养胎仙。心中念虑皆消灭，要学神仙也不难。


运气除眼翳

伤热伤气，肝虚肾虚，则眼昏生翳，日久不治，盲瞎必矣。每日睡起时，趺坐凝息，塞兑垂帘，将双目轮转十四次，紧闭少时，忽然大睁，行久不替，内障外翳自散。切忌色欲，并书细字。

诀曰：

喜怒伤神目不明，垂帘塞兑养元精，精生气化神来复，五内阴魔自失惊。

掩耳去头旋

邪风入脑，虚火上攻，则头目昏旋，偏正作痛，久则中风不语，半身不遂，亦由此致。治之须静坐升身闭息，以两手掩耳折头五七次，存想元神逆上泥丸，以逐其邪，自然风邪散去。

诀曰：

视听无闻意在心，神从髓海逐邪氛。更兼精气无虚耗，可学蓬莱境上人。

托踏应轻骨

四肢亦欲得小劳，譬如户枢终不朽。熊鸟演法，吐纳导引，皆养生之术也。平时双手上托，如举大石，两足前踏，如履平地，存想神气，依按四时嘘呵二七次，则身轻体健，足耐寒暑。

诀曰：

精气冲和五脏安，四肢完固骨强坚。虽然未得刀圭饵，且住人间作地仙。

搓涂自美颜

颜色憔悴，所由心思过度，劳碌不谨。每晨静坐闭目，凝神存养，神气充赡，自内达外，以两手搓热，拂面七次，仍以嗽津涂面，搓拂数次。行之半月，则皮肤光润，容颜悦泽，大过寻常矣。

诀曰：

寡欲心虚气血盈，自然五脏得和平。衰颜仗此增光泽，不羡人间五等荣。

闭摩通滞气

气滞则痛，血滞则肿，滞之为患，不可不慎。治之须澄心闭息，以左手摩滞七七遍，右手亦然。复以津涂之。勤行七日，则气血通畅，永无凝滞之患。修养家所谓干沐浴者，即此义也。

诀曰：

荣卫流行不暂休，一才凝滞便堪忧。谁知闭息能通畅，此外何须别讨求。

凝抱固丹田

元神一出便收来，神返身中气自回。如此朝朝并暮暮，自然赤子产真胎。此凝抱之功也。平时静坐，存想元神入于丹田，随意呼吸，旬日丹田完固，百日灵明渐通，不可或作或辍也。

诀曰：

丹田完固气归根，气聚神凝道合真。久视定须从此始，莫教虚度好光阴。

淡食能多补

五味之于五脏，各有所宜，若食之不节，必致亏损，孰若食淡谨节之为愈也。然此淡亦非弃绝五味，特言欲五味之冲淡耳。仙翁有云：“断盐不是道，饮食无滋味。”可见其不绝五味。淡对浓而言，若膏粱过度之类，如吃素是也。

诀曰：

厚味伤人无所知，能甘淡薄是吾师。三千功行从此始，天鉴行藏信有之。

无心得大还

大还之道，圣道也。无心者，常清常静也。人能常清静，天地悉皆归，何圣道之不可传，大还之不可得哉？清静《经》已备言之矣，修真之士，体而行之，欲造夫清真灵妙之境，若反掌耳。

诀曰：

有作有为云至要，无声无臭语方奇。中秋午夜通消息，明月当空造化基。


饮馔服食笺　上卷

高子曰：“饮食，活人之本也”。是以一身之中，阴阳运用，五行相生，莫不由于饮食。故饮食进则谷气充，谷气充则血气盛，血气盛则筋力强。脾胃者，五脏之宗，四脏之气皆禀于脾，四时以胃气为本。由饮食以资气，生气以益精，生精以养气，气足以生神，神足以全身，相须以为用者也。人于日用养生，务尚淡薄，勿令生我者害我，俾五味得为五内贼，是得养生之道矣。余集首茶水，次粥糜、蔬菜，薄叙脯馔醇醴、面粉糕饼果实之类，惟取实用，无事异常。若彼烹炙生灵，椒馨珍味，自有大官之厨，为天人之供，非我山人所宜，悉屏不录。其他仙经服饵，利益世人，历有成验诸方，制而用之有法，神而明之在人，择其可饵，录之以为却病延年之助。惟人量己阴脏阳脏之殊，乃进或寒或热之药，务令气性和平，嗜欲简默，则服食之力，种种奏功。设若六欲方炽，五官失调，虽饵仙方，终落鬼籍，服之果何益哉？识者当自商[image: ]
 。编成笺曰《饮馔服食》。

序古诸论

真人曰：“脾能母养余脏，养生家谓之黄婆。司马子微教人存黄气，入泥丸，能致长生。太仓公言安谷过期，不安谷不及期。以此知脾胃全固，百疾不生。江南一老人，年七十三岁，壮如少者。人问所养，无他术，平生不习饮汤水耳，常人日饮数升，吾日减数合，但只沾唇而已。脾胃恶湿，饮少胃强，气盛液行，自然不湿，或冒热远行，亦不念水。此可谓至言不烦。”

“食饮以时，饥饱得中，水谷变化，冲气融和，精血以生，荣卫以行，脏腑调平，神智安宁。正气充实于内，元真通会于外，内外邪沴，莫之能干，一切疾患，无从而作也。”

“饮食之宜，当候已饥而进食，食不厌熟嚼；仍候焦渴而引饮，饮不厌细呷。无待饥甚而食，食勿过饱；时觉渴甚而饮，饮勿太频。食不厌精细，饮不厌温热。”

太乙真人《七禁文》其六曰：“美饮食，养胃气。”彭鹤林曰：“夫脾为脏，胃为腑，脾胃二气，互相表里。胃为水谷之海，主受水谷，脾为中央，磨而消之，化为血气，以滋养一身，灌溉五脏。故修生之士，不可以不美其饮食。所谓美者，非水陆毕备，异品珍馐之谓也。要在乎生冷勿食，粗硬勿食。勿强食，勿强饮。先饥而食，食不过饱；先渴而饮，饮不过多。以至孔氏所谓‘食[image: ]
 而[image: ]
 ，鱼馁而肉败不食’等语。凡此数端，皆损胃气，非惟致疾，亦乃伤生。欲希长年，此宜深戒。而亦养老奉亲，与观颐自养者之所当知也。”

黄山谷云：“烂蒸同州羔，灌以杏酪食之，以匕不以箸。南都拨心面，作槐芽温淘，糁以襄邑抹猪炊。共城香稻，荐以蒸子鹅。吴兴庖人斫松江鲈鲙，继以庐山康王谷水烹，曾坑斗品。少焉，解衣仰卧，使人诵东坡赤壁前后赋，亦足以一笑也。”此虽山谷之寓言，然想象其食味之美，安得聚之以奉老人旨甘？

东坡《老饕赋》云：“庖丁鼓刀，易牙烹熬，水欲新而釜欲洁，火恶陈而薪恶劳。九蒸暴而日燥，百上下而汤鏖。尝项上之一脔，嚼霜前之两螯。烂樱珠之煎蜜，滃杏酪之蒸羔。蛤半熟以含酒，蟹微生而带糟。盖聚物之夭美，以养吾之老饕。婉彼姬姜，颜如李桃。弹湘妃之玉瑟，鼓帝子之云璈。命仙人之萼绿华，舞古曲之郁轮袍。引南海之玻璃，酌凉州之葡萄。愿先生之耆寿，分余沥于两髦。候红潮于玉颊，惊暖响于檀槽。忽累珠之妙曲，抽独茧之长缫。悯手倦而少休，疑吻燥而当膏。倒一缸之雪乳，列百柁之琼艘。各眼滟于秋水，咸骨碎于春醪。美人告去，已而云散，先生方兀然而禅逃。响松风于蟹眼，浮雪花于兔毫。先生一笑而起，渺海阔而天高。”

吴郡鲈鱼鲙。八九月霜下时，收鲈三尺以下，劈作脍，浸洗，布包沥水令尽，散置盘内。取香柔花叶相间，细切，和脍拌令匀。霜鲈肉白如雪，且不作腥，谓之金齑玉脍，东南佳味。

《杂俎》曰：“名食有萧家[image: ]
 馄，漉去其汤不肥，可以瀹茗。庾宗粽子，白莹如玉。韩约作樱桃[image: ]
 [image: ]
 ，其色不变，能造冷胡突，鲙鳢鱼臆连，蒸鹿獐皮索饼。将军曲良翰能为鲈鬃驼峰炙。”

何胤侈于味，食必方丈，后稍去，犹食白鱼[image: ]
 腊糖蟹。钟[image: ]
 议曰：“[image: ]
 之就腊，骤于屈伸；蟹之将糖，躁扰弥甚。仁人用意，深怀恻怛。至于车螯、蚶蛎，眉目内缺，惭浑沦之奇；唇吻外缄，非金人之慎。不荣不悴，曾草木不若；无声无臭，与瓦砾何异？故宜长充庖厨，永为口实。”

后汉茅容，字季伟，郭林宗曾寓宿焉。及明旦，容杀鸡为馔，林宗意为己设，既而容独以供母，自与林宗共蔬藿同饭。林宗因起拜之，曰：“卿贤乎哉！”后竟以孝成德。

《苕溪渔隐》曰：“东坡于饮食，作诗赋以写之，往往皆臻其妙，如《老饕赋》、《豆粥诗》是也。”《豆粥诗》云：“江头千顷雪色芦，茅檐出没晨烟孤。地碓舂糠光似玉，沙瓶煮豆软如酥。我老此身无着处，卖书来问东家住。卧听鸡鸣粥熟时，蓬头曳履君家去。”又《寒具诗》云：“纤手搓来玉数寻，碧油煎出嫩黄深。夜来春睡无轻重，压扁佳人缠臂金。”寒具，乃捻头也。出《刘禹锡嘉话》。过子忽出新意，以山芋作玉糁羹，色香味皆奇绝。天酥陀则不可知，人间绝无此味也。诗云：“香似龙涎仍酽白，味如牛乳更全清。莫将北海金齑鲙，轻比东坡玉糁羹。”诚斋《菜羹诗》亦云：“云子香抄玉色鲜，菜羹新煮翠茸纤。人间脍炙无此味，天上酥陀恐尔甜。”

宋太宗命苏易简讲《文中子》，有杨素遗子食经“羹藜含糗”之说，上因问：“食品何物最珍？”对曰：“物无定味，适口者珍。臣止知齑汁为美。臣忆一夕寒甚，拥炉痛饮，夜半吻燥，中庭月明，残雪中覆一齑盂，连咀数根，臣此时自谓上界仙厨鸾脯凤胎殆恐不及。屡欲作《冰壶先生传》纪其事，因循未果也。”上笑而然之。

唐刘晏五鼓入朝，时寒，中路见卖蒸胡处，热气腾辉，使人买以袍袖包裙褐底啖，谓同列曰：“美不可言。”“此亦物无定味，适口者珍”之意也。

倪正父思云：“鲁直作《食时五观》，其言深切，可谓知惭愧者矣。余尝入一佛寺，见僧持戒者，每食先淡吃三口，第一，以知饭之正味。人食多以五味杂之，未有知正味者，若淡食，则本自甘美，初不假外味也。第二，思衣食之从来。第三，思农夫之艰苦。此则《五观》中已备其义。每食用此为法，极为简易。且先吃三口白饭，已过半矣，后所食者，虽无羹蔬，亦可自了，处贫之道也。”

王逢原《思归赋》云：“吾父八十，母发亦素，尚尔为吏，夐焉遐路。嗷嗷晨乌，其子反哺，我岂不如，郁其谁诉？惟秋之气，惨栗感人，日兴愁思，侧睇江滨。忆为童子，当此凛辰，百果始就，迭进其珍。时则有紫菱长腰，红芡圆实，牛心绿蒂之柿，独包黄肤之栗。青芋连区，乌[image: ]
 五出。鸭脚受彩乎微核，木瓜镂丹而成质。青乳之梨，[image: ]
 壶之橘。蜂蛹腌鹾，榠楂渍蜜。膳馐则有[image: ]
 [image: ]
 野雁，泽凫鸣鹑。清江之膏蟹，寒水之鲜鳞。冒以紫姜，杂以茭首。觞浮萸菊，俎荐菁韭。坐溪山之松篁，扫门前之桐柳。僮仆不哗，图书左右。或静默以终日，或欢颜以对友。信吾亲之所乐，安闾里其滋久。切切余怀，欲辞印绶，固非效渊明之褊心，耻折腰于五斗。”


茶 泉 类

论茶品

茶之产于天下多矣！若剑南有蒙顶石花，湖州有顾渚紫笋，峡州有碧涧明月，邛州有火井思安，渠江有薄片，巴东有真香，福州有柏岩，洪州有白露，常之阳羡，婺之举岩，丫山之阳坡，龙安之骑火，黔阳之都濡高株，泸州之纳溪梅岭。之数者，其名皆著。品第之，则石花最上，紫笋次之，又次则碧涧、明月之类是也。惜皆不可致耳。若近时虎丘山茶，亦可称奇，惜不多得。若天池茶，在谷雨前收细芽，炒得法者，青翠芳馨，嗅亦消渴。若真岕茶，其价甚重，两倍天池，惜乎难得，须用自己令人采收方妙。又如浙之六安，茶品亦精，但不善炒，不能发香而色苦，茶之本性实佳。如杭之龙泓（即龙井也），茶真香，天池不能及也。山中仅有一二家，炒法甚精。近有山僧焙者亦妙，但出龙井者方妙。而龙井之山，不过十数亩，外此有茶，似皆不及，附近假充，犹之可也。至于北山西溪，俱充龙井，即杭人识龙井茶味者亦少，以乱真多耳。意者，天开龙井美泉，山灵特生佳茗以副之耳。不得其远者，当以天池龙井为最。外此，天竺灵隐为龙井之次。临安、于潜生于天目山者，与舒州同，亦次品也。茶自浙以北皆较胜，惟闽广以南，不惟水不可轻饮，而茶亦宜慎。昔鸿渐未详岭南诸茶，乃云岭南茶味极佳，孰知岭南之地，多瘴疠之气，染着草木，北人食之，多致成疾，故当慎之。要当采时，待其日出山霁，雾瘴山岚收净，采之可也。茶团茶片皆出碾硙，大失真味。茶以日晒者佳甚，青翠香洁，更胜火炒多矣。

采　茶

团黄有一旗一枪之号，言一叶一芽也。凡早取为茶，晚取为荈。谷雨前后收者为佳，粗细皆可用。惟在采摘之时，天色晴明，炒焙适中，盛贮如法。

藏　茶

茶宜箬叶而畏香药，喜温燥而忌冷湿。故收藏之家，以箬叶封裹入焙中，两三日一次。用火当如人体温，温则去湿润，若火多，则茶焦不可食矣。

又云：以中坛盛茶，十斤一瓶，每年烧稻草灰，入大桶，茶瓶坐桶中，以灰四面填满，瓶上覆灰筑实。每用拨灰开瓶，取茶须少，仍复覆灰，再无蒸坏。次年换灰为之。

又云：空楼中悬架，将茶瓶口朝下放，不蒸原蒸，自天而下，故宜倒放。

若上二种芽茶，除以清泉烹外，花香杂果，俱不容入。人有好以花拌茶者，此用平等细茶拌之，庶茶味不减，花香盈颊，终不脱俗。如橙茶、莲花茶，于日未出时，将半含莲花拨开，放细茶一撮，纳满蕊中，以麻皮略絷，令其经宿。次早摘花倾出茶叶，用建纸包茶，焙干。再如前法，又将茶叶入别蕊中，如此者数次，取其焙干收用，不胜香美。

木樨、茉莉、玫瑰、蔷薇、兰蕙、橘花、栀子、木香、梅花皆可作茶。诸花开时，摘其半含半放蕊之香气全者，量其茶叶多少，摘花为拌。花多则太香而脱茶韵，花少则不香而不尽美，三停茶叶一停花，始称。假如木樨花，须去其枝蒂及尘垢虫蚁，用磁罐，一层花，一层茶，投间至满，纸箬絷固，入锅，重汤煮之，取出待冷，用纸封裹，置火上焙干收用。诸花仿此。

煎茶四要

一择水　凡水泉不甘，能损茶味，故古人择水最为切要。山水上，江水次，井水下。山水，乳泉漫流者为上，瀑涌湍激勿食，食久令人有颈疾。江水，取去人远者。井水，取汲多者，如蟹黄浑浊咸苦者，皆勿用。若杭湖心水，吴山第一泉，郭璞井，虎跑泉，龙井，葛仙翁井，俱佳。

二洗茶　凡烹茶，先以热汤洗茶叶，去其尘垢冷气，烹之则美。

三候汤　凡茶须缓火炙，活火煎。活火，谓炭火之有焰者。当使汤无妄沸，庶可养茶。始则鱼目散布，微微有声；中则四边泉涌，累累连珠；终则腾波鼓浪，水气全消，谓之老汤。三沸之法，非活火不能成也。最忌柴叶烟熏煎茶，若然，即《清异录》云五贼六魔汤也。

凡茶少汤多则云脚散，汤少茶多则乳面聚。

四择品　凡瓶要小者，易候汤，又点茶注汤相应。若瓶大啜存停久，味过则不佳矣。茶铫、茶瓶，磁砂为上，铜锡次之。磁壶注茶，砂铫煮水为上。《清异录》云：“富贵汤，当以银铫煮汤，佳甚，铜铫煮水，锡壶注茶次之。”

茶盏惟宣窑坛盏为最，质厚白莹，样式古雅，有等宣窑印花白瓯，式样得中，而莹然如玉。次则嘉窑心内茶字小盏为美。欲试茶色黄白，岂容青花乱之？注酒亦然。惟纯白色器皿为最上乘品，馀皆不取。


试茶三要

一涤器　茶瓶茶盏茶匙生[image: ]
 （音星），至损茶味，必须先时洗洁则美。

二熁盏　凡点茶，先须熁盏令热，则茶面聚乳，冷则茶色不浮。

三择果　茶有真香，有佳味，有正色。烹点之际，不宜以珍果香草杂之。夺其香者，松子、柑橙、莲心、木瓜、梅花、茉莉、蔷薇、木樨之类是也。夺其味者，牛乳、番桃、荔枝、圆眼、枇杷之类是也。夺其色者，柿饼、胶枣、火桃、杨梅、橙橘之类是也。凡饮佳茶，去果方觉清绝，杂之则无辨矣。若欲用之，所宜核桃、榛子、瓜仁、杏仁、榄仁、栗子、鸡头、银杏之类，或可用也。

茶　效

人饮真茶，能止渴消食，除痰少睡，利水道，明目益思，出《本草拾遗》。
 除烦去腻。人固不可一日无茶，然或有忌而不饮。每食已，辄以浓茶漱口，烦腻既去，而脾胃不损。凡肉之在齿间者，得茶漱涤之，乃尽消缩，不觉脱去，不烦刺挑也。而齿性便苦，缘此渐坚密，蠹毒自已矣。然率用中茶。出苏文。


茶具十六器

收贮于器局供役苦节君者，故立名管之，盖欲归统于一，以其素有贞心雅操，而自能守之也。

商象古石鼎也，用以煎茶。
 归洁竹筅帚也，用以涤壶。
 分盈杓也，用以量水斤两。
 递火铜火斗也，用以搬火。
 降红铜火箸也，用以簇火。
 执权准茶称也，每杓水二斤，用茶一两。
 团风素竹扇也，用以发火。
 漉尘茶洗也，用以洗茶。
 静沸竹架，即《茶经》支腹也。
 注春磁瓦壶也，用以注茶。
 运锋[image: ]
 果刀也，用以切果。
 甘钝木砧墩也。
 啜香磁瓦瓯也，用以啜茶。
 撩云竹茶匙也，用以取果。
 纳敬竹茶橐也，用以放盏。
 受污拭抹布也，用以洁瓯。


总贮茶器七具

苦节君煮茶作炉也，用以煎茶，更有行者收藏。
 建城以箬为笼，封茶以贮高阁。
 云屯磁瓶，用以杓泉以供煮也。
 乌府以竹为篮，用以盛炭，为煎茶之资。
 水曹即磁缸瓦缶，用以贮泉，以供火鼎。
 器局竹编为方箱，用以收茶具者。
 外有品司竹编圆橦提盒，用以收贮各品茶叶，以待烹品者也。


论泉水

田子艺曰：“山下出泉，为蒙稚也。物稚则天全，水稚则味全。”故鸿渐曰山水上。其曰乳泉石池慢流者，蒙之谓也。其曰瀑涌湍激者，则非蒙矣。宜戒人勿食。

混混不舍，皆有神以主之，故天神引出万物，而《汉书》三神山岳其一也。

源泉必重，而泉之佳者尤重。余杭徐隐翁尝为余言，以凤凰山泉，较阿姥墩百花泉，便不及五泉，可见仙源之胜矣。

山厚者泉厚，山奇者泉奇，山清者泉清，山幽者泉幽，皆佳品也。不厚则薄，不奇则蠢，不清则浊，不幽则喧，必无佳泉。

山不停处，水必不停。若停，既无源者矣，旱必易涸。

石　流

石，山骨也；流，水行也。山宣气以产万物，气宣则脉长，故曰山水上。《博物志》曰：“石者，金之根甲，石流精以生水。”又曰：“山泉者，引地气也。”

泉非石出者必不佳。故《楚辞》云：“饮石泉兮荫松柏。”皇甫曾《送陆羽》诗：“幽期山寺远，野饭石泉清。”梅尧臣《碧霄峰茗》诗：“烹处石泉佳。”又云：“小石冷泉留早味。”诚可为赏鉴者矣。

泉往往有伏流沙土中者，挹之不竭，即可食。不然，则渗潴之潦耳，虽清勿食。

流远则味淡，须深潭停蓄以复其味，乃可食。

泉不流者，食之有害。《博物志》曰：“山居之民，多瘿肿疾。”由于饮泉之不流者。

泉涌出曰[image: ]
 。在在所称珍珠泉者，皆气盛而脉涌耳，切不可食。取以酿酒，或有力。

泉悬出曰沃，暴溜曰瀑，皆不可食。而庐山水帘，洪州天台瀑布，皆入水品，与陆《经》背矣。故张曲江《庐山瀑布》诗：“吾闻山下蒙，今乃林峦表。物性有诡激，坤元曷纷矫？默然置此去，变化谁能了？”则识者固不食也。然瀑布实山居之珠箔锦幕也，以供耳目，谁曰不宜？

清　寒

清，朗也，静也，澂水之貌。寒，冽也，冻也，覆水之貌。泉不难于清，而难于寒。其濑峻流驶而清，岩奥阴积而寒者，亦非佳品。

石少土多，沙腻泥凝者，必不清寒。

蒙之象曰果行，井之象曰寒泉。不果则气滞而光不澄，不寒则性燥而味必啬。

冰，坚水也，穷谷阴气所聚，不泄则结而为伏阴也。在地英明者惟水，而冰则精而且冷，是固清寒之极也。谢康乐诗：“凿冰煮朝餐。”《拾遗记》：“蓬莱山冰水，饮者千岁。”

下有石硫黄者，发为温泉，在在有之。又有共出一壑，半温半冷者，亦在在有之，皆非食品。特新安黄山朱砂汤泉，可食。《图经》云：黄山旧名黟山，东峰下有朱砂汤泉，可点茗。春色微红，此则自然之丹液也。”《拾遗记》：“蓬莱山沸水，饮者千岁。”此又仙饮。

有黄金处，水必清；有明珠处，水必媚；有子鲋处，水必腥腐；有蛟龙处，水必洞黑，美恶不可不辨也。


甘　香

甘，美也；香，芳也。《尚书》：“稼穑作甘。”黍甘为香，黍惟甘香，故能养人，泉惟甘香，故亦能养人。然甘易而香难，未有香而不甘者也。

味美者曰甘泉，气芳者曰香泉，所在间有之。泉上有恶木，则叶滋根润，皆能损其甘香，甚者能酿毒液，尤宜去之。

甜水，以甘称也。《拾遗记》：“员峤山北，甜水绕之，味甜如蜜。”《十洲记》：“元洲玄涧，水如蜜浆，饮之与天地相毕。”又曰：“生洲之水，味如饴酪。”

水中有丹者，不惟其味异常，而能延年却疾，须名山大川，诸仙翁修炼之所有之。葛玄少时为临沅令，此县廖氏家世寿，疑其井水殊赤，乃试掘井左右，得古人埋丹砂数十斛。西湖葛井，乃稚川炼丹所在。马家园后淘井，出石瓮，中有丹数枚，如芡实，啖之无味，弃之。有施渔翁者，拾一粒食之，寿一百六岁。此丹水，尤不易得。凡不净之器，切不可汲。

煮茶得宜，而饮非其人，犹汲乳泉以灌蒿莱，罪莫大焉。饮之者一吸而尽，不暇辨味，俗莫甚焉。

灵　水

灵，神也。天一生水而精明不淆，故上天自降之泽，实灵水也。古称上池之水者非欤？要之皆仙饮也。大瓮收雨水、雪水，下放鹅子
 石十数块，经年不坏。藏黄梅用栗炭三四寸许烧红，投淬水中，不生跳虫。
 灵者，阳气胜而所散也。色浓为甘露，凝如脂，美如饴，一名膏露，一名天酒是也。

雪者，天地之积寒也。《汜胜书》雪为五谷之精。《拾遗记》“穆王东至大[image: ]
 之谷，西王母来进[image: ]
 州甜雪”，是灵雪也。陶谷取雪水烹团茶，而丁谓《煎茶诗》：“痛惜藏书箧，坚留待雪天。”李虚己《建茶呈学士》诗：“试将梁苑雪，煎动建溪春。”是雪尤宜茶饮也。处士列诸末品，何邪？意者以其味之燥乎？若言太冷，则不然矣。

雨者，阴阳之和，天地之施，水从云下，辅时生养者也。和风顺雨，明云甘雨，《拾遗记》“香云遍润，则成香雨”，皆灵雨也，固可食。若夫龙所行者，暴而淫者，旱而冻者，腥而墨者，及檐溜者，皆不可食。潮汐近地，必无佳泉，盖斥卤诱之也。天下潮汐，惟武林最盛，故无佳泉。西湖山中则有之。

扬子，固江也，其南泠则夹石停渊，特入首品。余尝试之，诚与山东无异。若吴淞江，则水之最下者也，亦复入品，甚不可解。

井　水

井，清也，泉之清洁者也；通也，物所通用者也；法也、节也，法制居人，令节饮食，无穷竭也。其清出于阴，其通入于淆，其法节由于得已。脉暗而味滞，故鸿渐曰：“井水下。”其曰“井取汲多”者，盖汲多则气通而流活耳，终非佳品。养水取白石子入瓮中，虽养其味，亦可澄水不淆。

高子曰：井水美者，天下知钟泠泉矣，然而焦山一泉，余曾味过数四，不减钟泠。惠山之水，味淡而清，允为上品。吾杭之水，山泉以虎跑为最，老龙井、真珠寺二泉亦甘。北山葛仙翁井水，食之味厚。城中之水，以吴山第一泉首称，予品不若施公井、郭婆井二水清冽可茶。若湖南近二桥中水，清晨取之烹茶，妙甚，无伺他求。

汤品类三十二种


青脆梅汤

用青翠梅三斤十二两，生甘草末四两，炒盐一斤，生姜一斤四两，青椒三两，红干椒半两，将梅去核擘开两片。大率青梅汤家家有方，其分两亦大同小异。初造之时，香味亦同，藏至经月，便烂熟如黄梅汤耳。盖有说焉：一者青梅须在小满前采，捶碎核，去仁，不得犯手，用干木匙拨去，打拌亦然。捶碎之后，摊在筛上，令水略干。二用生甘草。三用炒盐，须待冷。四用生姜，不经水浸，擂碎。五用青椒，旋摘晾干。前件一齐炒拌，仍用木匙抄入新瓶内，止可藏十余盏汤料者，乃留些盐掺面，用双重油纸紧扎瓶口。如此，方得一脆字也。梅与姜或略犯手切作丝亦可。

黄梅汤

肥大黄梅蒸熟去核净肉一斤，炒盐三钱，干姜末一钱半，紫苏二两，甘草、檀香末随意，拌匀，置磁器中晒之，收贮，加糖点服。夏月调水更妙。

凤池汤

乌梅去仁留核一斤，甘草四两，炒盐一两，水煎成膏。

一法：各等分三味，杵为末，拌匀，实按入瓶。腊月或伏中合，半年后焙干为末，点服。或用水煎成膏亦可。

橘　汤

橘一斤，去壳与中白穰膜，以皮细切，同橘肉捣碎，炒盐一两，甘草一两，生姜一两，捣汁和匀。橙子同法。曝干，密封。取以点汤服之，妙甚。


杏　汤

杏仁不拘多少，煮，去皮尖，浸水中一宿。如磨绿豆粉法，挂去水，或加姜汁少许，酥蜜点。又，杏仁三两，生姜二两，炒盐一两，甘草为末一两，同捣。

茴香汤

茴香、椒皮六钱，炒盐二钱，熟芝麻半升，炒面一斤，同为末，热滚汤点服。

梅苏汤

乌梅一斤半，炒盐四两，甘草二两，紫苏叶十两，檀香半两，炒面十二两，均和点服。

天香汤

白木穉盛开时，清晨带露，用杖打下花，以布被盛之，拣去蒂萼，顿在净器内，新盆捣烂如泥，榨干甚，收起。每一斤，加甘草一两，盐梅十个，捣为饼，入磁坛封固。用沸汤点服。

暗香汤

梅花将开时，清旦摘取半开花头连蒂，置磁瓶内，每一两重，用炒盐一两洒之，不可用手漉坏。以厚纸数重，密封置阴处。次年春夏取开，先置蜜少许于盏内，然后用花二三朵置于中，滚汤一泡，花头自开，如生可爱，冲茶香甚。一云蜡点花蕊阴干，如上加汤亦可。


须问汤

东坡居士歌括云：“二钱生姜干用。
 一升枣，干用，去核。
 二两白盐炒黄。
 一两草，炙去皮。
 丁香木香各半钱，酌量陈皮一处捣。去白。
 煎也好，点也好，红白容颜直到老。”

杏酪汤

板杏仁用三两半，百沸汤二升浸盖，候冷即换沸汤。如是五度了，逐个掐去皮尖，入小砂盆内细研。次用好蜜一斤，于铫子内炼三沸，看滚掇起，候半冷，旋倾入杏泥，又研。如是旋添入研和匀，以之点汤服。

凤髓汤

润肺，疗咳嗽。

松子仁　胡桃肉汤浸去皮，各用一两。
 　蜜半两

上件研烂，次入蜜和匀。每用，沸汤点服。

醍醐汤

止渴生津。乌梅一斤，捶碎，用水两大碗同熬作一碗，澄清，不犯铁器。
 缩砂二两，研末
 　白檀末一钱
 　麝香一字
 　蜜三斤
 　将梅水、缩砂、蜜，三件一处，于砂石器内熬之，候赤色为度。冷定，入白檀、麝香。每用一二匙点汤服。

水芝汤

通心气，益精髓。

干莲实一斤，带皮炒极燥，捣罗为细末
 　粉草一两，微炒


上为细末，每二钱入盐少许，沸汤点服。莲实捣罗，至黑皮如铁不可捣，则去之。世人用莲实去黑皮，多不知也。此汤夜坐过饥气乏，不欲饮食，则饮一盏，大能补虚助气。昔仙人务光子服此得道。

茉莉汤

将蜜调涂在碗中心抹匀，不令洋流。每于凌晨，采摘茉莉花三二十朵，将蜜碗盖花，取其香气熏之。午间去花，点汤甚香。

香橙汤

宽中，快气，消酒。

大橙子二斤，去核，切作片子，连皮用
 　生姜一两，切半分片子焙干
 　檀香末半两
 　甘草末一两
 　盐三钱


上二件，用净砂盆内碾烂如泥。次入白檀末、甘草末，并和作饼子，焙干，碾为细末。每用一钱，沸汤点服。

橄榄汤

止渴生津。

百药煎一两
 　白芷一钱
 　檀香五钱
 　甘草炙五钱


上件捣为细末，沸汤点服。

豆蔻汤

治一切冷气，心腹胀满，胸膈痞滞，哕逆呕吐，泄泻虚滑，水谷不消，困倦少力，不思饮食。出《局方》。


肉豆蔻仁一斤，面裹煨
 　甘草炒，四两
 　白面炒，一斤
 　盐炒，二两
 　丁香枝梗只用枝五钱


上为末，每服二钱，沸汤点服。食前服，妙。

解酲汤

中酒后服。

白茯苓一钱半
 　白豆蔻仁五钱
 　木香三钱
 　橘红一钱半
 　莲花青皮一分
 　泽泻一钱
 　神曲一钱，炒黄
 　缩砂三钱
 　葛花半两
 　猪苓去黑皮，一钱半
 　干姜一钱
 　白术二钱


上为细末和匀，每服二钱，白汤调下。但得微汗，酒疾去矣。不可多食。


木瓜汤

除湿，止渴，快气。

干木瓜去皮净，四两
 　白檀五钱
 　沉香三钱
 　茴香炒，五钱
 　白豆蔻五钱
 　缩砂五钱
 　粉草一两半
 　干生姜半两


上为极细末，每用半钱，加盐，沸汤点服。

无尘汤

水晶糖霜二两
 　梅花片脑二分


上将糖霜乳细罗过，入脑子再碾匀。每用一钱，沸汤点服。不可多，多则人厌也。

绿云汤

食鱼不可饮此汤。

荆芥穗四两
 　白术二两
 　粉草二两


上为细末，入盐，点用。

柏叶汤

采嫩柏叶，线系垂挂一大瓮中，纸糊其口，经月取用。如未甚干，更闭之，至干，取为末，如嫩草色。不用瓮，只密室中亦可，但不及瓮中者青翠。若见风则黄矣。此汤可以代茶夜话，饮之尤醒睡。饮茶多则伤人，耗精气，害脾胃，柏叶汤甚有益。又不如新采洗净，点更为上。

三妙汤

地黄、枸杞实，各取汁一升，蜜半升，银器中同煎，如稀饴。每服一大匙，汤调、酒调皆可。实气养血，久服益人。

干荔枝汤

白糖二斤
 　大乌梅肉五两，用汤蒸去涩水
 　桂末少许
 　生姜丝少许
 　甘草少许


上将糖与乌梅肉等捣烂，以汤调用。

清韵汤

缩砂末三两
 　石菖蒲末一两
 　甘草末五钱


入盐少许，白汤点用。

橙　汤

橙子五十个
 　干山药末一两
 　甘草末一两
 　白梅肉四两


上捣烂，焙干，捏成饼子，白汤用。

桂花汤

桂花焙干为末，四两
 　干姜少许
 　甘草少许


上为末，和匀，量入盐少许，贮磁罐中，莫令出气。时常用，白汤点服。

洞庭汤

陈皮去皮，四两
 　生姜四两


上将姜与橘皮同腌一宿，晒干。入甘草末六钱，白梅肉三十个，炒盐五钱，和匀，沸汤点用。

木瓜汤又方


木瓜十两
 　生姜末二两
 　炒盐二两
 　甘草末二两
 　紫苏末十两


上五味和匀，沸汤点用。手足酸，服之妙。

又一方：加缩砂二两为末，山药末三两，消食，化气，壮脾。

参麦汤

人参一钱
 　门冬六分
 　五味三分


入小罐，煎成汤服。

绿豆汤

将绿豆淘净下锅，加水，大火一滚，取汤停冷，色碧，食之解暑。如多滚则色浊，不堪食矣。

熟水类十二种


稻叶熟水

采禾苗晒干，每用，滚汤入壶中，烧稻叶带焰投入，盖密。少顷，泻服香甚。

橘叶熟水

采取晒干，如上法泡用。

桂叶熟水

采取晒干，如上法泡用。

紫苏熟水

取叶，火上隔纸烘焙，不可翻动，候香收起。每用，以滚汤洗泡一次，倾去，将泡过紫苏入壶，倾入滚水。服之能宽胸导滞。


沉香熟水

用上好沉香一二小块，炉烧烟，以壶口覆炉，不令烟气旁出。烟尽，急以滚水投入壶内，盖密。泻服。

丁香熟水

用丁香一二粒，捶碎，入壶，倾上滚水。其香郁然，但少热耳。

砂仁熟水

用砂仁三五颗，甘草一二钱，碾碎入壶中，加滚汤泡上。其香可食，甚消壅隔，去胸膈郁滞。

花香熟水

采茉莉、玫瑰，摘半开蕊头，用滚汤一碗，停冷，将花蕊浸水中，盖碗密封。次早用时，去花，先装滚汤一壶，入浸花水一二小盏，则壶汤皆香霭可服。

檀香熟水

如沉香熟水方法。

豆蔻熟水

用豆蔻一钱，甘草三钱，石菖蒲五分，为细片，入净瓦壶，浇以滚水，食之如味浓，再加热水可用。

桂　浆

官桂一两，为末
 　白蜜二碗
 　先将水二斗煮作一斗多，入磁坛中，候冷，入桂、蜜二物，搅三百余遍。初用油纸一层，外加绵纸数层，密封坛口五七日，其水可服。或以木楔坛口密封，置井中三五日，冰凉可口。每服一二杯，祛暑解烦，去热生凉，百病不作。

香橼汤

用大香橼不拘多少，以二十个为规，切开，将内瓤以竹刀刮出，去囊袋并筋收起。将皮刮去白，细细切碎，笊篱热滚汤中焯一二次，榨干收起，入前瓤内。加炒盐四两，甘草末一两，檀香末三钱，沉香末一钱，不用亦可，白豆仁末二钱和匀，用瓶密封，可久藏。每用以箸挑一二匙，冲白滚汤服。胸膈胀满、膨气，醒酒化食，导痰开郁，妙不可言。不可多服，恐伤元气。

粥糜类三十八种


芡实粥

用芡实去壳三合，新者研成膏，陈者作粉，和粳米三合，煮粥食之。益精气，强智力，聪耳目。

莲子粥

用莲肉一两，去皮煮烂细捣，入糯米三合，煮粥食之。治同上。

竹叶粥

用竹叶五十片，石膏二两，水三碗煎至二碗。澄清去渣，入米三合煮粥，入白糖一二匙食之。治膈上风热，头目赤。

蔓菁粥

用蔓菁子二合，研碎，入水二大碗，绞出清汁，入米三合煮粥。治小便不利。

牛乳粥

用真生牛乳一钟，先用粳米作粥，煮半熟，去少汤，入牛乳，待煮熟盛碗，再加酥一匙食之。

甘蔗粥

用甘蔗榨浆三碗，入米四合煮粥，空心食之。治咳嗽虚热，口燥，涕浓，舌干。

山药粥

用羊肉四两烂捣，入山药末一合，加盐少许，粳米三合，煮粥食之。治虚劳骨蒸。

枸杞粥

用甘州枸杞一合，入米三合，煮粥食之。

紫苏粥

用紫苏研末，入水取汁。煮粥将熟，量加苏子汁，搅匀食之。治老人脚气。须用家苏方妙。


地黄粥

十月内生新地黄十余斤，捣汁，每汁一斤，入白蜜四两，熬成膏，收贮封好。每煮粥三合，入地黄膏三二钱，酥油少许。食之滋阴润肺。

胡麻粥

用胡麻去皮，蒸熟，更炒令香。用米三合，淘净，入胡麻二合研汁同煮，粥熟加酥食之。


山栗粥

用栗子煮熟，揉作粉，入米煮粥食之。

菊苗粥

用甘菊新长嫩头丛生叶，摘来洗净，细切，入盐，同米煮粥食之，清目宁心。

杞叶粥

用枸杞子新嫩叶，如上煮粥，亦妙。

薏苡粥

用薏仁淘净，对配白米煮粥，入白糖一二匙食之。

沙谷米粥

用沙谷米拣净，水略淘，滚水内下，一滚即起，庶免作糊。治下痢甚验。

芜蒌粥

用砂罐先煮赤豆烂熟，候煮米粥少沸，倾赤豆同粥再煮食之。

梅　粥

收落梅花瓣，净，用雪水煮粥，候粥熟，下梅瓣，一滚即起，食之。

荼[image: ]
 粥

采荼[image: ]
 花片，用甘草汤焯过，候粥熟同煮。又采木香花嫩叶，就甘草汤焯过，以油盐姜醯为菜。二味清芬，真仙供也。

河祇粥

用海鲞煮烂，去骨细拆，候粥熟同煮，搅匀食之。

山药粥

用淮山药为末，四六分配米煮粥食之，甚补下元。

羊肾粥

枸杞叶半斤，米三合，羊肾两个碎切，葱头五个，干者亦可。同煮粥，加些盐味食之，大治腰脚疼痛。

麋角粥

用煮过胶的麋角霜作细末，每粥一盏，入末一钱，盐少许食之，治人下元虚弱。

鹿肾粥

用鹿肾二个，去脂膜，切细，入少盐，先煮烂，入米三合煮粥，治气虚耳聋。一方，加苁蓉一两，酒洗去皮，同肾入粥煮，亦妙。

猪肾粥

用人参二分，葱白些少，防风一分，俱捣作末，同粳米三合，入锅煮半熟。将猪肾一对去膜，预切薄片，淡盐腌顷刻，放粥锅中，投入再莫搅动，慢火更煮良久。食之能治耳聋。

羊肉粥

用烂羊肉四两，细切，加人参末一钱，白茯苓末一钱，大枣二个，切细黄芪五分，入粳米三合，入好盐三二分，煮粥食之，治羸弱，壮阳。

扁豆粥

白扁豆半斤，人参二钱，作细片，用水煎汁，下米作粥食之，益精力，治小儿霍乱。

茯苓粥

茯苓为末，净一两，粳米二合，先煮粥熟，下茯苓末同煮起食，治欲睡不得睡。

苏麻粥

真紫苏子、大麻子各五钱，水洗净，微炒香，同研如泥，取汁，将二子汁化汤煮粥。治老人诸虚结久，风秘不解，壅聚膈中，腹胀恶心。

竹沥粥

如常煮粥，以竹沥下半瓯食之，能治痰火。

门冬粥

麦门冬生者洗净，绞汁一盏，白米二合，薏苡仁一合，生地黄绞汁二合，生姜汁半盏。先将苡仁、白米煮熟，后下三味汁，煮成稀粥。治翻胃呕逆。

萝卜粥

用不辣大萝卜，入盐煮熟，切碎如豆，入粥将起，一滚而食。

百合粥

生百合一升切碎，同蜜一两窨熟，煮粥将起，入百合三合同煮，食之妙甚。


仙人粥


何首乌，赤者为雄，白者为雌，大者为佳。


采大者，不可犯铁，竹刀刮去皮，切成片收起。每用五钱，砂罐煮烂，下白米三合煮粥。

山茱萸粥作面亦可。


采去皮，捣研为泥粉。每用一盏，入蜜二匙，同炒令凝，揉同粥搅食。

乳　粥

用肥人乳，候煮粥半熟，去汤，下入乳汁代汤，煮熟置碗中，加酥油一二钱旋搅，甘美，大补元气。无酥亦可。

枸杞子粥

用生者研如泥，干者为末。每粥一瓯，加子末半盏，白蜜一二匙，和匀，食之大益。

肉米粥

用白米先煮成软饭。将鸡汁，或肉汁，虾汁汤调和清过。用熟肉碎切如豆，再加茭笋，香荩，或松穰等物，细切，同饭下汤内，一滚即起，入供以咸菜为过，味甚佳。

绿豆粥

用绿豆淘净，下汤锅多水煮烂。次下米，以紧火同熬成粥，候冷食之，甚宜夏月。适可而止，不宜多吃。

口数粥

十二月二十五日夜，用赤小豆煮粥，同绿豆法。一家大小分食，若外出夜回者，亦留与吃，谓之口数粥，能除瘟疫，辟厉鬼。出《田家五行》。

果实粉面类

藕　粉

法取粗藕，不限多少，洗净切断，浸三日夜，每日换水，看灼然洁净，漉出捣如泥浆，以布绞净汁，又将藕渣捣细，又绞汁尽，滤出恶物。以清水少和搅之，然后澄去清水，下即好粉。

鸡头粉

取新者，晒干，去壳，捣之成粉。

栗子粉

取山栗切片，晒干，磨成细粉。

菱角粉

去皮，如治藕法取粉。

姜　粉

以生姜研烂绞汁澄粉，用以和羹。

葛　粉

去皮，如上法取粉。开胃，止烦渴。

茯苓粉

取苓切片，以水浸去赤汁，又换水浸一日，如上法取粉。拌米煮粥，补益最佳。

松柏粉

取叶，在带露时采之。经隔一宿，则无粉也。取嫩叶捣汁澄粉，如嫩草郁葱可爱。

百合粉

取新者，捣汁，如上法取粉。干者可磨作粉。

山药粉

取新者，如上法，干者可磨作粉。

蕨　粉

作饼食之甚妙。有治成货者。

莲子粉

干者可磨作粉。

芋　粉

取白芋，如前法作粉。紫者不用。

蒺藜粉

臼中捣去刺皮，如上法取粉。轻身去风。

栝蒌粉

去皮，如上法取粉。

茱萸面

取粉如上法。

山药拨鱼

白面一斤，好豆粉四两，水搅如调糊。将煮熟山药研烂，同面一并调稠。用匙逐条拨入滚汤锅内，如鱼片，候熟以肉汁食之。无汁，面内加白糖可吃。

百合面

用百合捣为粉，和面搜为饼。为面食亦可。

以上诸粉，不惟取为笼造，凡煮粥俱可配煮。凡和面，用黑豆汁和之，再无面毒之害。


脯鲊类五十种


千里脯

牛羊猪肉皆可，精者一斤，浓酒二盏，淡醋一盏，白盐四钱，冬三钱，茴香、花椒末一钱，拌一宿，文武火煮，令汁干，晒之。妙绝，可安一月。

肉　鲊名柳叶鲊


精肉一斤，去筋，盐一两，入炒米粉些少，多要酸。肉皮三斤，滚水焯，切薄丝片，同精肉切细拌，用箬包，每饼四两重。冬天灰火焙三日用，盖上留一小孔。夏天一周时可吃。

捶　脯

新宰圈猪带热精肉一斤，切作四五块，炒盐半两，搙入肉中，直待筋脉不收，日晒半干，量用好酒和水，并花椒、莳萝、橘皮，慢火煮干，碎捶。

火　肉

以圈猪方杀下，只取四只精腿，乘热用盐。每一斤肉盐一两，从皮擦入肉内，令如绵软。以石压竹栅上，置缸内二十日，次第三番五次用稻柴灰一重间一重叠起，用稻草烟熏一日一夜，挂有烟处。初夏，水中浸一日夜，净洗，仍前挂之。

腊　肉

肥嫩[image: ]
 猪肉十斤，切作二十段，盐八两，酒二斤，调匀，猛力搙入肉中，令如绵软。大石压去水，晾十分干，以剩下所腌酒调糟涂肉上，以篾穿挂通风处。又法：肉十斤，先以盐二十两，煎汤澄清取汁，置肉汁中。二十日取出，挂通风处。一法：夏月盐肉，炒盐擦入匀，腌一宿挂起。见有水痕，便用大石压去水干，挂风中。

炙　鱼

[image: ]
 鱼新出水者，治净，炭上十分炙干收藏。一法：以[image: ]
 鱼去头尾，切作段，用油炙熟，每段用箬间，盛瓦罐内，泥封。

水腌鱼

腊中，鲤鱼切大块，拭干，一斤用炒盐四两擦过，腌一宿，洗净晾干。再用盐二两，糟一斤拌匀，入瓮，纸箬泥封涂。

蟹　生

用生蟹剁碎，以麻油先熬熟，冷，并草果，茴香，砂仁，花椒末，水姜，胡椒，俱为末，再加葱、盐、醋，共十味，入蟹内拌匀，即时可食。

鱼　鲊

鲤鱼、青鱼、鲈鱼、鲟鱼皆可造。治去鳞肠，旧筅帚缓刷去脂腻腥血，十分令净，挂当风处一二日，切作小方块。每十斤用生盐一斤，夏月一斤四两，拌匀，腌器内。冬二十日，春秋减之。布裹石压，令水十分干，不滑不韧。用川椒皮二两，莳萝、茴香、砂仁、红豆各半两，甘草少许，皆为粗末，淘净白粳米七八合炊饭，生麻油一斤半，纯白葱丝一斤，红曲一合半，捶碎。以上俱拌匀，磁器或水桶按十分实，荷叶盖竹片扦定，更以小石压在上，候其自熟。春秋最宜造，冬天预腌下作坯可留。临用时旋将料物打拌。此都中造法也。[image: ]
 鱼同法，但要干方好。

肉　鲊

生烧猪羊腿，精批作片，以刀背匀捶三两次，切作块子，沸汤随漉出，用布内扭干。每一斤入好醋一盏，盐四钱，椒油、草果、砂仁各少许。供馔亦珍美。

大[image: ]
 肉

肥嫩在圈猪约四十斤者，只取前腿，去其脂，剔其骨，去其拖肚净。取肉一块，切成四五斤块，又切作十字，为四方块。白水煮七八分熟，捞起停冷，搭精肥切作片子，厚一指。净去其浮油，水用少许，厚汁放锅内，先下熝料，次下肉，又次淘下酱水，又次下原汁烧滚，又次下末子细熝料在肉上，又次下红曲末，以肉汁解薄，倾在肉上，文武火烧滚令沸，直至肉料上下皆红色，方下宿汁。略下盐，去酱板，次下虾汁，掠去浮油，以汁清为度。调和得所，顿热用之。其肉与汁，再不下锅。

豉汁鹅同法，但不用红曲，加些豆豉擂在汁内。

捉清汁法：以原去浮油，用生虾和酱捣在汁内，一边烧火，使锅中一边滚起泛来，掠去之。如无虾汁，以猪肝擂碎，和水倾入代之。三四次下虾汁，方无一点浮油为度。

留宿汁法：宿汁，每日煎一滚，停倾少时，定清方好。如不用，入锡器内，或瓦罐内，封盖，挂井中。

用红曲法：每曲一酒盏许，隔宿酒浸令酥，研如泥，以肉汁解薄下。粗熝料方：用官桂、白芷，良姜等分，不切完用。细熝料方：甘草多用，官桂、白芷、良姜、桂花、檀香、藿香、细辛、甘松、花椒、缩砂、红豆、杏仁等分，为细末用。

凡肉汁要十分清，不见浮油方妙。肉却不要干枯。


带冻盐醋鱼

鲜鲤鱼切作小块，盐腌过酱，煮熟收起。却下鱼鳞及荆芥同煎滚，去渣，候汁稠，调和滋味得所。锡器密盛置井中，或水上，用浓姜醋浇。

瓜　齑

酱瓜、生姜、葱白、淡笋干，或茭白、虾米、鸡胸肉，各等分，切作长条丝儿，香油炒过供之。

水鸡干

治净大水鸡，汤中煮浮即捞起，以石压之，令十分干，收。

算条巴子

猪肉精肥各另切作三寸长条，如算子样，以砂糖、花椒末、缩砂末，调和得所，拌匀，晒干蒸熟。

臊子蛤蜊

用猪肉，精肥相半，切作小骰子块，和些酒，煮半熟，入酱。次下花椒、砂仁、葱白、盐、醋，和匀。再下绿豆粉，或面，水调下锅内作腻，一滚盛起。以蛤蜊先用水煮去壳，排在汤鼓子内，以臊子肉浇供。新韭、胡葱、菜心、猪腰子、笋、茭白同法。

炉焙鸡

用鸡一只，水煮八分熟，剁作小块。锅内放油少许，烧热，放鸡在内略炒，以旋子或碗盖定，烧极热，醋酒相半，入盐少许烹之，候干再烹。如此数次，候十分酥熟，取用。

蒸鲥鱼

鲥鱼去肠，不去鳞，用布拭去血水，放荡锣内。以花椒、砂仁、酱擂碎，水洒葱拌匀其味和蒸，去鳞供食。

酥骨鱼

大鲫鱼治净，用酱水、酒少许，紫苏叶大撮，甘草些少，煮半日，候熟供食。

川猪头

猪头先以水煮熟，切作条子，用砂糖、花椒、砂仁、酱拌匀。重汤蒸炖煮烂，剔骨扎缚作一块。大石压实，作膏糟食。

酿肚子

用猪肚一个，治净，酿入石莲肉，洗擦苦皮十分净白，糯米淘净，与莲肉对半，实装肚子内，用线扎紧煮熟，压实候冷切片。煮熟肚子，将纸铺地放上，用好醋喷肚，用钵盖上，少顷取食，如此肚肉皆可食。


夏月腌肉法

用炒过热盐擦肉令软匀，下缸内石压一夜，挂起。见水痕，即以大石压干，挂当风处，不败。

腌猪舌牛舌法

每舌一斤用盐八钱，一方用五钱，好酒一碗，川椒、莳萝、茴香、麻油少许，细切葱白，腌五日，翻三四次，索穿挂当风处阴干，纸装盛藏煮用。

风鱼法

用青鱼、鲤鱼，破去肠胃。每斤用盐四五钱，腌七日取起，洗净拭干。鳃下切一刀，将川椒、茴香，加炒盐，擦入鳃内并腹外里，以纸包裹，外用麻皮扎成一个，挂于当风之处。腹内入料多些方妙。

肉生法

用精肉切细薄片子，酱油洗净，入火烧红锅爆炒，去血水微白即好。取出切成丝，再加酱瓜、糟萝卜、大蒜、砂仁、草果、花椒、橘丝、香油，拌炒肉丝。临食加醋和匀，食之甚美。

鱼酱法

用鱼一斤，切碎洗净后，炒盐三两，花椒一钱，茴香一钱，干姜一钱。神曲二钱，红曲五钱，加酒和匀，拌鱼肉，入磁瓶封好，十日可用。吃时，加葱花少许。

糟猪头蹄爪法

用猪头蹄爪煮烂去骨，布包摊开，大石压扁实落一宿，糟用甚佳。

酒发鱼法

用大鲫鱼破开，去鳞、眼、肠胃，不要见生水，用布抹干。每斤用神曲一两、红曲一两，为末，拌炒盐二两，胡椒、茴香、川椒、干姜各一两，拌匀，装入鱼空肚内，加料一层，共装入坛内，包好泥封。十二月内造了，至正月十五后开。又翻一转，入好酒浸满，泥封，至四月方熟取吃。可留一二年。


酒腌虾法

用大虾，不见水洗，剪去须尾。每斤用盐五钱，腌半日，沥干，入瓶中，虾一层，放椒三十粒，以椒多为妙。或用椒拌虾装入瓶中亦妙。装完，每斤用盐三两，好酒化开，浇入瓶内，封好泥头。春秋五七日即好吃，冬月十日方好。

湖广鲊法

用大鲤鱼十斤，细切丁香块子，去骨并杂物。先用老黄米炒燥碾末，约有升半，配以炒红曲升半，共为末听用。将鱼块称有十斤，用好酒二碗，盐一斤，夏月用盐一斤四两，拌鱼腌磁器内。冬腌半月，春夏十日。取起洗净，布包榨十分干。以川椒二两，砂仁一两，茴香五钱，红豆五钱，甘草少许，为末，麻油一斤八两，葱白头一斤，先合米曲末一升，拌和纳坛中，用石压实。冬月十五日可吃，夏月七八日可吃。吃时再加椒料米醋为佳。

水炸肉又名擘烧


将猪肉生切作二指大长条子，两面用刀花界如砖阶样。次将香油、甜酱、花椒、茴香拌匀。将切碎肉揉拌匀了，少顷，锅内下猪脂熬油一碗，香油一碗，水一大碗，酒一小碗，下料拌匀，以浸过为止。再加蒜榔一两，蒲盖闷，肉酥起锅。食之如无脂油，要油气故耳。

清蒸肉

用好猪肉煮一滚，取净方块，水漂过，刮净，将皮用刀界碎。将大小茴香、花椒、草果、官桂，用稀布包作一包，放荡锣内，上压肉块，先将鸡鹅清过好汁调和滋味浇在肉上，仍盖大葱、腌菜、蒜榔入汤锅内，盖住蒸之。食时，去葱蒜菜并包料食之。

炒羊肚儿

将羊肚洗净，细切条子。一边大滚汤锅，一边热熬油锅。先将肚子入汤锅，笊篱一焯，就将粗布扭干汤气，就火急落油锅内炒。将熟，加葱花、蒜片、花椒、茴香、酱油、酒、醋调匀，一烹即起，香脆可食。如迟慢，即润如皮条，难吃。

炒腰子

将猪腰子切开，剔去白膜筋丝，背面刀界花儿。落滚水微焯，漉起，入油锅一炒，加小料葱花、芫荽、蒜片、椒、姜、酱汁、酒、醋，一烹即起。

蛏　鲊

蛏一斤，盐一两，腌一伏时，再洗净控干，布包石压，加
 熟油五钱
 　姜、橘丝五钱，
 盐一钱
 ，葱丝五分
 ，酒一大盏，饭糁一合磨米
 拌匀，入瓶泥封，十日可供。鱼鲊同。

又风鱼法

每鱼一斤，盐四钱
 ，加以花椒、砂仁、葱花、香油、姜丝、橘细丝，腌压十日，挂烟熏处。

糖炙肉并烘肉巴


猪肉去皮骨，切作二寸大片。将砂糖少许，去气息酱、大小茴香、花椒拌肉。见日一晾即收。将香油熬熟，下肉盖定。勿烧火，以酥为度。肉巴，用精嫩切条片，盐少腌之，后用椒料拌肉，见日一晾，炭火铁床上炙之，食。

酱蟹、糟蟹、醉蟹三法

香油入酱油内，亦可久留不砂。又法：糟、醋、酒、酱各一碗，蟹多，加盐一碟。又法：用酒七碗，醋三碗，盐二碗，醉蟹亦妙。炭一块，则蟹膏不沙。以白芷一钱入醉蟹，则膏结实。恐有药气，不佳。


晒虾不变红色

虾用盐炒熟，盛箩内，用井水淋洗，去盐晒干，色红不变。

煮鱼法

凡煮河鱼，先放水下烧，则骨酥。江海鱼先调滚汁下锅，则骨坚也。

煮蟹青色、蛤蜊脱丁

用柿蒂三五个，同蟹煮，色青。用枇杷核内仁，同蛤蜊煮，脱丁。

造肉酱法

精肉四斤，去筋骨，酱一斤八两，研细盐四两，葱白细切一碗，川椒、茴香、陈皮各五六钱，用酒拌各料并肉如稠粥，入坛封固，晒烈日中十余日。开看干，再加酒，淡，再加盐。又封以泥，晒之。

黄雀鲊

每只治净，用酒洗拭干，不犯水。用麦黄、红曲、盐、椒、葱丝，尝味和为止。却将雀入扁坛内，铺一层，上料一层，装实。以箬盖篾片扦定，候卤出，倾去，加酒浸，密封久用。

治食有法条例

洗猪肚用面，洗猪脏用砂糖，不气。煮笋入薄荷，少加盐，或以灰，则不敛。糟蟹坛上，加皂角半锭，可留久。洗鱼滴生油一二点，则无涎。煮鱼下末香，不腥。煮鹅下樱桃叶数片，易软。煮陈腊肉将熟，取烧红炭投数块入锅内，则不油敛气。煮诸般肉，封锅口，用楮实子一二粒同煮，易烂又香。夏月肉单用醋煮，可留十日。面不宜生水过，用滚汤停冷过之。烧肉忌桑柴火。酱蟹、糟蟹、忌灯照，照则沙。酒酸，用赤小豆一升，炒焦，袋盛入酒坛中则好。

染坊沥过淡灰，晒干，用以包藏生黄瓜、茄子，至冬月可食。用松毛包藏橘子，三四月不干，绿豆藏橘亦可。

五月以麦面煮成粥糊，入盐少许，候冷，倾入瓮中，收新鲜红色未熟桃，纳满瓮中，封口，至冬月如生。蜜煎黄梅，时换蜜，用细辛放顶上，不生小虫。用腊水同薄荷一握，明矾少许，入瓮中，投浸枇杷、林檎、杨梅于中，颜色不变，味凉可食。


饮馔服食笺　中卷

家蔬类

皆余手制，曾经知味者笺入，非漫录也。或传有不同，悉听制度。

配盐瓜菽

老瓜嫩茄，合五十斤。每斤用净盐二两半，先用半两腌瓜茄一宿，出水。次用橘皮五斤，新紫苏连根三斤，生姜丝三斤，去皮杏仁二斤，桂花四两，甘草二两，黄豆一斗煮，酒五斤，同拌入瓮，合满捺实。箬五层，竹片捺定，箬裹泥封，晒日中。两月取出，入大椒半斤，茴香、砂仁各半斤，匀晾晒在日内，发热乃酥美。黄豆须拣大者，煮烂以麸皮罨熟，去麸皮，净用。

糖蒸茄

牛奶茄嫩而大者，不去蒂，直切成六棱。每五十斤，用盐一两拌匀，下汤焯令变色，沥干，用薄荷、茴香末夹在内，砂糖二斤，醋半钟，浸三宿，晒干，还卤直至卤尽茄干，压扁收藏之。

蒜　梅

青硬梅子二斤，大蒜一斤，或囊剥净，炒盐三两，酌量水煎汤，停冷浸之。候五十日后，卤水将变色，倾出再煎其水，停冷浸之，入瓶。至七月后食，梅无酸味，蒜无荤气也。

酿　瓜

青瓜坚老而大者，切成两片，去穰，略用盐，出其水。生姜、陈皮、薄荷、紫苏，俱切作丝，茴香炒，砂仁，砂糖拌匀，入瓜内。用线扎定成个，入酱缸内。五六日取出，连瓜晒干收贮。切碎了晒。

蒜　瓜

秋间小黄瓜一斤，石灰、白矾汤焯过，控干，盐半两，腌一宿。又盐半两，剥大蒜瓣三两，捣为泥，与瓜拌匀，倾入腌下水中。熬好酒醋浸，着凉处顿放。冬瓜、茄子同法。

三煮瓜

青瓜坚老者，切作两片，每一斤用盐半两，酱一两，紫苏、甘草少许。腌伏时，连卤夜煮日晒，凡三次。煮后晒，至雨天留甑上蒸之，晒干收贮。

蒜苗干

蒜苗切寸段一斤，盐一两，腌出臭水。略晾干，拌酱糖少许，蒸熟，晒干收藏。

藏　芥

芥菜肥者，不犯水，晒至六七分干，去叶。每斤，盐四两，腌一宿。取出，每茎扎成小把，置小瓶中，倒沥尽其水，并前腌出水同煎取清汁，待冷，入瓶封固，夏月食。

绿豆芽

将绿豆冷水浸两宿，候涨换水淘两次，烘干。预扫地洁净，以水洒湿，铺纸一层，置豆于纸上，以盆盖之。一日两次洒水，候芽长。淘去壳，沸汤略焯，姜醋和之，肉炒尤宜。

芥　辣

二年陈芥子，研细水调，捺实碗内，韧纸封固。沸汤三五次泡出黄水，覆冷地上，顷后有气，入淡醋解开，布滤去渣。又法：加细辛二三分，更辣。

酱佛手香橼梨子

梨子带皮入酱缸内，久而不坏。香橼去穰酱皮，佛手全酱，新橘皮、石花、面筋，皆可酱食，其味更佳。

糟茄子法

五茄六糟盐十七，更加河水甜如蜜。茄子五斤，糟六斤，盐十七两，河水两小碗拌糟，其茄味自甜。此藏茄法也，非暴用者。又方：中样晚茄，水浸一宿，每斤用盐四两，糟一斤，亦妙。

糟姜方

姜一斤，糟一斤，盐五两，拣社日前可糟，不要见水，不可损了姜皮。用干布擦去泥，晒半干后，糟、盐拌之，入瓮。

糖醋瓜

用六月伏旋摘白生瓜，以五十斤为率，破作两片，去其练，切作寸许大，厚三分三刀块子。然后将箩盛于水，洗净，每十斤用盐五两，缸内盐之，约一个时翻转，再过半时沥起，摊在芦席上，猛日中晒令半干。先切橘皮丝、姜丝、花椒皮、炒盐筛净，将好醋下锅煎沸。每十斤用醋二十二两五钱，好砂糖十两，入盐醋内，倾于器中，候冷，将瓜干姜椒等，入醋拌匀。过宿翻转，又一宿再翻后收藏。只要泡洗器具干净，断水迹，向阴处收藏。


素麸鲊

用好麸六七个，扯如小指大条子，称五斤，入汤内煮三四沸，捺在筲箕内，带热榨干。先焙莳萝、茴香共半合，碾碎，不可细了。拣花椒片小半合，赤曲米大半合，以汤泡软。披葱头须半碗，杏仁一合许，去皮尖，擂碎，用酒调荡，熬油二两于锅内，候熟住火。先倾杏仁入油沸过，次下麸及料物，用铁铲频翻三四转，尝其咸淡，逐渐笊于器中。将温赤曲旋渗入捺实，以荷叶盖上，用竹片拴定，以石压之，三四个时辰可用。

又笋鲊方

春间取嫩笋，剥尽，去老头，切作四分大、一寸长块，上笼蒸熟，以布包裹，榨作极干，投于器中，下油用。制造与麸鲊同。

糟萝卜方

萝卜一斤，盐三两，以萝卜不要见水揩净，带须半根晒干。糟与盐拌过，次入萝卜又拌过，入瓮。此方非暴吃者。

做蒜苗方

苗用些少盐腌一宿，晾干，汤焯过，又晾干。以甘草汤拌过，上甑蒸之，晒干入瓮。

三和菜

淡醋一分，酒一分，水一分，盐、甘草调和其味得所。煎滚下菜，姜丝、橘皮丝各少许，白芷一二小片掺菜上，重汤顿，勿令开，至熟食之。

暴　齑

菘菜嫩茎，汤焯半熟，扭干，切作碎段。少加油略炒过，入器内，加醋些少，停少顷食之。

胡萝卜菜

取红细胡萝卜切片，同切芥菜，入醋略腌片时，食之甚脆。仍用盐些少，大小茴香、姜、橘皮丝同醋共拌，腌食。

胡萝卜鲊俗名红萝卜也


切作片子，滚汤略焯，控干，入少许葱花、大小茴香、姜、橘皮丝、花椒末、红曲研烂，同盐拌匀，腌一时，食之。

又　方

白萝卜、茭白生切，笋煮熟，三物俱同此法作鲊，可供。

晒淡笋干

鲜笋猫儿头，不拘多少，去皮，切片条，沸汤焯过，晒干收贮。用时，米泔水浸软，色白如银。盐汤焯，即腌笋矣。

蒜　菜

用嫩白冬菜切寸段。每十斤用炒盐四两，每醋一碗，水二碗，浸菜于瓮内。

做瓜法

用坚硬生瓜，切开去穰，揩干，不要犯水，切三角小块。以十斤为率，用盐半斤，放在大盆内浸一宿，明早以麻布袋之，用石压干。莳萝、茴香、花椒、橘皮、紫苏、生姜各五钱，俱切丝，和瓜拌匀。好砂糖十两，以醋三碗碾糖极烂，以磁器盛之。把在日中晒，频翻转，以汁尽为度，干则入瓶收贮。

淡茄干方

用大茄洗净，锅内煮过，不要见水擘开，用石压干，趁日色晴，先把瓦晒热，摊茄子于瓦上，以干为度。藏至正二月内，和物匀食，其味如新茄之味。

十香咸豉方

生瓜并茄子相半，每十斤为率，用盐十二两，先将内四两腌一宿，沥干。生姜丝半斤，活紫苏连梗切断半斤，甘草末半两，花椒拣去梗核碾碎二两，茴香一两，莳萝一两，砂仁二两，藿叶半两，如无亦罢。先五日，将大黄豆一升煮烂，用炒麸皮一升，拌罨做黄子，待熟过筛去麸皮，止用豆豉。用酒一瓶，醋糟大半碗，与前物共和打拌。泡干净瓮入之，捺实。用箬四五重盖之，竹片廿字扦定，再将纸箬扎瓮口，泥封，晒日中，至四十日取出，略晾干，入瓮收之。如晒可二十日，转过瓮，使日色周遍。

又造芥辣法

用芥菜子一合，入擂盆研细，用醋一小盏，以水和之。再用细绢挤出汁，置水缸凉处。临用时，再加酱油醋调匀，其辣无比，其味极妙。

芝麻酱方

熟芝麻一斗，捣烂，用六月六日水煎滚晾冷，用坛调匀，水淹一手指，封口。晒五七日后，开坛，将黑皮去后，加好酒酿糟三碗，好酱油三碗，好酒二碗，红曲末一升，炒绿豆一升，炒米一升，小茴香末一两和匀，过二七日后用。

盘酱瓜茄法

黄子一斤，瓜一斤，盐四两，将瓜擦原腌瓜水拌匀。酱黄每日盘二次，七七四十九日入坛。


干闭瓮菜

菜十斤，炒盐四十两，用缸腌菜，一皮菜，一皮盐，腌三日，取起菜，入盆内揉一次，将另过一缸，盐卤收起听用。又过三日，又将菜取起，又揉一次，将菜另过一缸，留盐汁听用。如此九遍完，入瓮内，一层菜上，洒花椒、小茴香一层，又装菜，如此紧紧实实装好，将前留起菜卤，每坛浇三碗，泥起，过年可吃。

撤拌和菜

将麻油入花椒，先时熬一二滚收起。临用时，将油倒一碗，入酱油、醋、白糖些少，调和得法，安起。凡物用油拌的，即倒上些少拌吃，绝妙。如拌白菜、豆芽，水芹，须将菜入滚水焯熟，入清水漂着。临用时，榨干拌油方吃，菜色青翠不黑，又脆可口。

水豆豉法

将黄子十斤，好盐四十两，金华甜酒十碗。先日用滚汤二十碗，充调盐作卤，留冷淀清听用。将黄子下缸，入酒、入盐水，晒四十九日，完，方下大小茴香各三两
 ，草果五钱
 ，官桂五钱
 ，木香三钱
 ，陈皮丝一两
 ，花椒一两
 ，干姜丝半斤
 ，杏仁一斤
 ，各料和入缸内，又晒又打三日，将坛装起，隔年吃方好，蘸肉吃更妙。

倒纛菜

每菜一百斤，用盐五十两腌了，入坛装实。用盐卤调毛灰如干面糊，口上摊过封好，不必草塞。

辣芥菜清烧

用芥菜，不要落水，晾干软了，用滚汤一焯就起，笊篱捞在筛子内晾冷。将焯菜汤晾冷，将筛子内菜用松盐些少撒拌入瓶，后加晾冷菜卤浇上，包好安顿冷地上。

蒸干菜

将大棵好菜择洗干净，入沸汤内焯五六分熟，晒干。用盐、酱、莳萝、花椒、砂糖、橘皮同煮极熟，又晒干，并蒸片时，以磁器收贮。用时，着香油揉，微用醋，饭上蒸食。

鹌鹑茄

拣嫩茄切作细缕，沸汤焯过，控干。用盐、酱、花椒、莳萝、茴香、甘草、陈皮、杏仁、红豆，研细末，拌匀，晒干，蒸过收之。用时，以滚汤泡软，蘸香油炸之。

食香瓜茄

不拘多少，切作棋子，每斤用盐八钱，食香同瓜拌匀，于缸内腌一二日，取出控干。日晒，晚复入卤水内，次日又取出晒。凡经三次，勿令太干，装入坛内用。

糟瓜茄

瓜茄等物，每五斤，盐十两，和糟拌匀。用铜钱五十文，逐层铺上，经十日取钱，不用别换糟，入瓶收久，翠色如新。

茭白鲊

鲜茭切作片子，焯过，控干。以细葱丝，莳萝、茴香、花椒、红曲研烂，并盐拌匀，同腌一时食。藕梢鲊同此造法。

糖醋茄

取新嫩茄切三角块，沸汤漉过，布包榨干，盐腌一宿，晒干。用姜丝、紫苏拌匀，煎滚糖醋泼浸，收入磁器内。瓜同此法。

糟　姜

社前取嫩姜，不拘多少，去芦擦净。用酒和糟盐拌匀入磁坛中，上加砂糖一块，箬叶扎口，泥封。七日可食。

腌盐菜

白菜削去根及黄老叶，洗净控干。每菜十斤，用盐十两，甘草数茎，以净瓮盛之，将盐撒入菜丫内，摆于瓮中，入莳萝少许，以手按实。至半瓮，再入甘草数茎，候满瓮，用砖石压定。腌三日后，将菜倒过，扭去卤水，于干净器内另放。忌生水。却将卤水浇菜内。候七日，依前法再倒，用新汲水淹浸，仍用砖石压之。其菜味美香脆。若至春间食不尽者，于沸汤内焯过，晒干收之。夏间将菜温水浸过，压干，入香油拌匀，以磁碗盛于饭上蒸过食之。

蒜冬瓜

拣大者去皮穰，切如一指阔。以白矾、石灰煎汤焯过，漉出控干。每斤用盐二两，蒜瓣三两，捣碎，同冬瓜装入磁器，添以熬过好醋浸之。

腌盐韭法

霜前拣肥韭无黄梢者，择净，洗，控干。于磁盆内铺韭一层，糁盐一层，候盐、韭匀铺尽为度。腌一二宿，翻数次，装入磁器内，用原卤，加香油少许尤妙。或就韭内腌小黄瓜，小茄儿，别用盐腌去水，韭内拌匀收贮。

造谷菜法

用春不老菜苔，去叶洗净，切碎如钱眼子大，晒干水气，勿令太干。以姜丝炒黄豆瓣，每菜一斤，用盐一两。入食香相停，揉回卤性，装入罐内，候熟随用。


黄芽菜

将白菜割去梗叶，只留菜心，离地二寸许，以粪土壅平，用大缸覆之。缸外以土密壅，勿令透气。半月后取食，其味最佳。黄芽韭、姜芽、萝卜芽、川芎芽，其法亦同。

酒豆豉方

黄子一斗五升，筛去面令净，茄五斤，瓜十二斤，姜筋十四两，橘丝随放，小茴香一升，炒盐四斤六两，青椒一斤，一处拌入瓮中，捺实。倾金花酒或酒娘，淹过各物两寸许，纸箬扎缚，泥封。露四十九日，坛上写东西字记号，轮晒日满，倾大盆内，晒干为度，以黄草布罩盖。

红盐豆

先将盐霜梅一个，安在锅底下，淘净大粒青豆盖梅。又在豆中作一窝，下盐在内。用苏木煎水，入白矾些少，沿锅四边浇下，平豆为度。用火烧干，豆熟，盐又不泛而红。

五美姜

嫩姜一斤，切片，用白梅半斤，打碎，去仁，入炒盐二两拌匀，晒三日。次入甘松一钱，甘草五钱，檀香末二钱又拌，晒三日收用。

腌芥菜每菜十斤，用盐八两为则。


十月内，采鲜嫩芥菜，切碎，汤焯，带水捞于盆内，与生莴苣、熟麻油、芥花、芝麻、盐，拌匀，实于瓮内。三五日吃，至春不变。

食香萝卜每萝卜十斤，用盐八两腌之。


切作骰子大，盐腌一宿，日中晒干，切姜、橘丝、大小茴香，拌匀，煎滚热醋浇上。用磁瓶盆盛，日中晒干收贮。

糟萝卜茭白笋菜瓜茄等物

用石灰、白矾煎汤，冷定，将前物浸一伏时，将酒滚热泡糟，入盐，又入铜钱一二文，量糟多少加入，腌十日取起。另换好糟，入盐酒拌入坛内收贮，箬扎泥封。

五辣醋方

酱一匙，醋一钱，白糖一钱，花椒五七粒，胡椒一二粒，生姜一分，或加大蒜一二蒲，更妙。

野蔌类

余所选者，与王西楼远甚，皆人所知可食者，方敢录存，非王所择，有所为而然也。

黄香萱

夏时采花洗净，用汤焯，拌料可食。入熝素品，如豆腐之类极佳。凡欲食此野菜品者，须要采洗洁净，仍看叶背心科小虫，不令误食。先办料头，每醋一大酒盅，入甘草末三分，白糖霜一钱，麻油半盏和起作拌菜料头。或加捣姜些少，又是一制。凡花菜采来，洗净，滚汤焯起，速入水漂一时，然后取起榨干，拌料供食，其色青翠，不变如生，且又脆嫩不烂，更多风味。家菜亦如此法。他若炙煿作齑，不在此制。

甘菊苗

甘菊花春夏旺苗，嫩头采来，汤焯如前法食之。以甘草水和山药粉拖苗油炸，其香美佳甚。

枸杞头

枸杞子嫩叶及苗头，采取如上食法，可用以煮粥更妙。四时惟冬食子。

菱　科

夏秋采之，去叶去根，惟留梗上圆科，如上法熟食亦佳，糟食更美。野菜中第一品也。

莼　菜

四月采之，滚水一焯，落水漂用。以姜醋食之亦可。作肉羹亦可。

野苋菜

夏采熟食，拌料炒食俱可，比家苋更美。

野白荠

四时采嫩者，生熟可食。

野萝卜

菜似萝卜，可采根苗熟食。

蒌　蒿

春初采心苗，入茶最香，叶可熟食。夏秋茎可作齑。

黄连头

即药中黄连，采头，盐腌晒干，入茶最佳，或以熟食亦美。


水芹菜

春月采取，滚水焯过，姜醋麻油拌食，香甚。或汤内加盐焯过，晒干，或就入茶供亦妙。

茉莉叶

茉莉花嫩叶采洗净，同豆腐熝食，绝品。

鹅脚花

采单瓣者可食，千瓣者伤人。汤焯，加盐拌料，亦可熝食，如入瓜齑炒食俱可。春时食苗。

栀子花一名薝蔔。


采花洗净，水漂去腥，用面入糖盐作糊，花拖油炸食。

金豆儿即决明子。


采豆汤焯，可供茶料，香美甘口。

金雀花

春初采花，盐汤焯，可充茶料拌料，亦可供馔。

紫花儿

花叶皆可食。

香春芽

采头芽，汤焯，少加盐，晒干，可留年余。以芝麻拌供。新者可入茶。最宜炒面筋食，佳。熝豆腐素菜，无一不可。

蓬　蒿

采嫩头，二三月中方盛，取来洗净，加盐少腌，和粉作饼，油炸，香美可食。

灰苋菜

采成科，熟食、煎炒俱可。比家苋更美。

桑菌柳菌

俱可食，采以同素品熝食。

鹅肠草粗者是。


采，可焯熟拌料食之。

鸡肠草

同上食。

绵絮头

色白，生田埂上，采洗净，捣如绵，同粉面作饼食。

荞麦叶

八九月采初出嫩叶，熟食。

西洋太紫

七八月采叶熝豆腐，妙品。

蘑　菇

采取晒干，生食作羹，美不可言。素食中之佳品也。

竹　菇

此更鲜美，熟食无不可者。

金莲花

夏采叶梗浮水面，汤焯，姜、醋、油拌食之。

天茄儿

盐焯供茶，姜醋拌供馔。

看麦娘

随麦生垅上，春采熟食。

狗脚迹

生霜降时，叶如狗脚，采以熟食。

斜　蒿

三四月生，小者全科可用，大者摘嫩头，汤中焯过，晒干。食时，再用汤泡料拌食之。

眼子菜

六七月采，生水泽中，青叶紫背，茎柔滑细，长数尺，采以汤焯，熟食。

地踏叶

一名地耳，春夏中生雨中，雨后采。用姜醋熟食。日出即没而干枝。


窝螺荠

正二月采之，熟食。

马齿苋

初夏采，沸汤焯过，晒干，冬用旋食。

马兰头

二三月丛生，熟食，又可作齑。

茵陈蒿即青蒿儿。


春时采之，和面作饼炊食。

雁儿肠

二月生，如豆芽菜，熟食，生亦可食。

野茭白菜

初夏生水泽旁，即茭芽儿也，熟食。

倒灌荠

采之熟食。亦可作齑。

苦麻苔

三月采，用叶，捣和面作饼食之。

黄花儿

正二月采，熟食。

野荸荠

四时采，生熟可食。

野绿豆

叶茎似绿豆而小，生野田，多藤蔓，生熟皆可食。

油灼灼

生水边，叶光泽，生熟皆可食。又可腌作干菜蒸食。

板荞荠

正二月采之，炊食。三四月不可食矣。

碎米荠

三月采，止可作齑。

天藕儿

根如藕而小，炊熟作藕菜，拌料食之。叶不可食。

蚕豆苗

二月采为茹，麻油炒，下盐酱煮之，少加姜葱。

苍耳菜

采嫩叶，洗焯，以姜盐苦酒拌食，去风湿。子可杂米粉为糗。

芙蓉花

采花，去心蒂，滚汤泡一二次，同豆腐少加胡椒，红白可爱。

葵　菜比蜀葵丛短而叶大，性温。


采叶，与作菜羹同法食。

丹桂花

采花，洒以甘草水，和米舂粉作糕。清香满颊。

莴苣菜

采梗，去叶去皮，寸切，以滚汤泡之，加姜油糖醋拌之。

牛蒡子

十月采根，洗净，煮毋太甚，取起捶碎扁压干。以盐、酱、萝、姜、椒、熟油诸料拌，浸一二日收起，焙干。如肉脯味。

槐角叶

采嫩叶细净者，捣为汁，和面作淘，以醯酱为熟齑食。

椿树根

秋前采根，捣筛，和面作小面块，清水煮服。

百合根

采根瓣，晒干，和面作汤饼蒸食。甚益气血。

栝蒌根

深掘大根，削皮至白，寸切，水浸，一日一换。至五七日后收起，捣为浆末。以绢滤其细浆粉，候干为粉，和粳米为粥，加以乳酪，食之甚补。


雕菰米

雕菰，即今胡[image: ]
 也。曝干，砻洗造饭，香不可言。

锦带花

采花作羹，柔脆可食。

菖　蒲

石菖蒲、白术，煮，为末，每一斤用山药三斤，炼蜜水和入面内，作饼蒸食。

李　子

取大李子，剜去核，用白梅、甘草，泡滚汤焯之，以白糖和松子、榄仁研末填入，甑上蒸熟食之。

山芋头

采芋为片，用榧子煮过去苦，杏仁为末，少加酱水或盐和面，将芋片拖煎食之。

东风荠即荠菜也。


采荠一二斤，洗净，入淘米三合水三升、生姜一芽头，捶碎，同入釜中和匀，上浇麻油一蚬壳，再不可动，以火煮之。动则生油气也。不着一些盐醋。若知此味，海陆八珍皆可厌也。

玉簪花

采半开蕊，分作二片，或四片，拖面煎食。若少加盐、白糖，入面调匀拖之，味甚香美。

栀子花又一法再录。


采半开花，矾水焯过，入细葱丝、大小茴香、花椒、红曲、黄米饭研烂，同盐拌匀，腌压半日食之。用矾焯过，用蜜煎之，其味亦美。

木　菌

用朽桑木、樟木、楠木，截成一尺长段，腊月扫烂叶，择肥阴地，和木埋于深畦，如种菜法。春月用米泔水浇灌，不时菌出，逐日灌以三次，即大如拳。采同素菜炒食，作脯俱美。木上生者，且不伤人。

藤　花

采花洗净，盐汤洒拌匀，入甑蒸熟，晒干，可作食馅子，美甚。荤用亦佳。

江　荠

生腊月，生熟皆可食。花时勿食，但可作齑。

商　陆

采苗茎洗净，蒸熟，食加盐料。紫色者味佳。

牛　膝

采苗如剪韭法，可食。

湖　藕

采生者，截作寸块，汤焯，盐腌去水。葱油少许，姜橘丝、大小茴香、黄米饭研烂，细拌，荷叶包压，隔宿食之。

防　风

采苗可作菜食，汤焯，料拌，极去风。

芭　蕉

蕉有二种，根粘者为糯蕉，可食。取根，切作手大片子，灰汁煮令熟，去灰汁。又以清水煮，易以二次，令灰味尽。取压干，以盐、酱、大小茴香、花胡椒、干姜、熟油，研拌蕉根，入缸钵中腌一二日，取出少焙，略敲令软。食之，全似肥肉。

水　菜

状似白菜，七八月间生田头水岸，丛聚色青。汤焯，酱煮可食。

莲　房

取嫩去皮子并蒂，入灰煮，又以清水煮去灰味，同蕉脯法焙干，石压令扁，作片食之。

苦益菜即胡麻。


取嫩叶作羹，大甘脆滑。

松花蕊

采，去赤皮，取嫩白者，蜜渍之，略烧令蜜熟，勿太熟，极香脆美。

白　芷

采嫩根，蜜渍糟藏皆可食。

防风芽

采嫩芽如胭脂色者，如常菜料拌食之。


天门冬芽

川芎芽，水藻芽，牛膝芽，菊花芽，荇菜芽，同上拌料熟食。

水　苔

春初采嫩者，淘择令极净，更要去沙石虫子，以石压干，入盐、油、花椒，切韭芽同拌入瓶，再加醋、姜，食之甚美。又可油炒，加盐酱亦善。

蒲芦芽

采嫩芽切断，以汤焯，布裹压干，加料如前作鲊，妙甚。

凤仙花梗

采梗肥大者，去皮，削令干净，早入糟，午间食之。

红花子

采子，淘去浮者，碓内捣碎，入汤泡汁。更捣更煎汁，锅内沸，入醋点住，绢挹之。似肥肉，入素食极精。

金雀花

春初开，形状金雀，朵朵可摘。用汤焯，作茶供。或以糖霜、油、醋拌之，可作菜，甚清。

寒豆芽

用寒豆淘净，将蒲包趁湿包裹，春冬置炕旁近火处，夏秋不必，日以水喷之，芽出，去壳洗净，汤焯，入茶供。芽长作菜食。

黄豆芽

大黄豆如上法，待其出芽些少许，取起，淘去壳，洗净煮熟，加以香荩、橙丝、木耳、佛手、柑丝拌匀，多著麻油、糖霜，入醋拌供，美甚。

酝造类

此皆山人家养生之酒，非甜即药，与常品迥异，豪饮者勿共语也。

桃源酒

白曲二十两，剉如枣核，水一斗浸之，待发。糯米一斗，淘极净，炊作烂饭，摊冷。以四时消息气候，投放曲汁中，搅如稠粥，候发。即更投二斗米饭，尝之，或不似酒，勿怪。候发，又二斗米饭，其酒即成矣。如天气稍暖，熟后三五日，瓮头有澄清者，先取饮之，纵令酣酌，亦无伤也。此本武陵桃源中得之，后被《齐民要术》中采缀编录，皆失其妙，此独真本也。今商议以空水浸米尤妙。每造，一斗水煮取一升，澄清汁浸曲，俟发。经一日，炊饭候冷，即出瓮中，以曲麦和，还入瓮中。每投皆如此。其第三第五，皆待酒发后，经一日投之。五投毕，待发定讫，一二日可压，即大半化为酒。如味硬，即每一斗蒸三升糯米，取大麦蘖曲一大匙，白曲末一大分，熟搅和，盛葛布袋中，纳入酒甏，候甘美，即去其袋。然造酒北方地寒，即如人气投之，南方地暖，即须至冷为佳也。

香雪酒

用糯米一石，先取九斗，淘淋极清，无浑脚为度。以桶量米准作数，米与水对充，水宜多一斗，以补米足，浸于缸内。后用一斗米，如前淘淋，炊饭埋米上，草盖覆缸口二十余日。候浮，先沥饭壳，次沥起米，控干炊饭，乘热，用原浸米水澄去水脚。白曲作小块二十斤，拌匀米壳蒸熟，放缸底。如天气热，略出火气。打拌匀后，盖缸口，一周时打头耙，打后不用盖。半周时，打第二耙。如天气热，须再打出热气。三耙打绝，仍盖缸口候熟，如用常法。大抵米要精白，淘淋要清净，杷要打得热气透则不致败耳。

碧香酒

糯米一斗，淘淋清净，内将九升浸瓮内，一升炊饭。拌白曲末四两，用[image: ]
 埋所浸米内，候饭浮，捞起。蒸九升米饭，拌白曲末十六两。先将净饭置瓮底，次以浸米饭置瓮内，以原淘米浆水十斤，或二十斤，以纸四五重密封瓮口。春数日，如天寒，一月熟。

腊　酒

用糯米二石，水与酵二百斤足称，白曲四十斤足称，酸饭二斗，或用米二斗起酵，其味浓而辣。正腊中造煮时，大眼篮二个，轮置酒瓶在汤内，与汤齐滚，取出。

建昌红酒

用好糯米一石，淘净，倾缸内，中留一窝，内倾下水一石二斗。另取糯米二斗煮饭，摊冷，作一团放窝内。盖讫，待二十余日饭浮，浆酸，漉去浮饭，沥干浸米。先将米五斗淘净，铺于甑底，将湿米次第上去，米熟，略摊气绝，翻在缸内中盖下，取浸米浆八斗、花椒一两，煎沸，出锅待冷。用白曲三斤，捶细，好酵母三碗，饭多少如常酒放酵法，不要厚了。天道极冷放暖处，用草围一宿。明日早，将饭分作五处，每放小缸中，用红曲一升，白曲半升取酵，亦作五分。每分和前曲饭同拌匀，踏在缸内，将余在熟尽放面上盖定。候二日打扒。如面厚，三五日打一遍，打后，面浮涨足，再打一遍，仍盖下。十一月，二十日熟；十二月，一月熟；正月，二十日熟。余月不宜造。榨取澄清，并入白檀少许，包裹泥定。头糟用熟水随意副入，多二宿便可榨。


五香烧酒

每料糯米五斗，细曲十五斤，白烧酒三大坛，檀香、木香、乳香、川芎、没药各一两五钱，丁香五钱，人参四两，各为末。白糖霜十五斤，胡桃肉二百个，红枣三升，去核。先将米蒸熟，晾冷，照常下酒法，则要落在瓮口缸内，好封口。待发，微热，入糖并烧酒、香料、桃枣等物在内，将缸口厚封，不令出气。每七日开打一次，仍封，至七七日，上榨如常。服一二杯，以腌物压之，有春风和煦之妙。

山芋酒

用山药一斤，酥油三两，莲肉三两，冰片半分，同研如弹。每酒一壶，投药一二丸，热服有益。

葡萄酒

法用葡萄子取汁一斗，用曲四两，搅匀，入瓮中封口，自然成酒，更有异香。又一法：用蜜三斤，水一斗，同煎，入瓶内，候温入曲末二两，白酵二两，湿纸封口，放净处。春秋五日，夏三日，冬七日，自然成酒，且佳。行功导引之时，饮一二杯，百脉流畅，气运无滞，助道所当不废。

黄精酒

用黄精四斤，天门冬去心三斤，松针六斤，白术四斤，枸杞五斤，俱生用，纳釜中。以水三石煮之一日，去渣，以清汁浸曲，如家酝法。酒熟，取清任意食之。主除百病，延年，变须发，生齿牙，功妙无量。

白术酒

白术二十五斤，切片，以东流水二石五斗，浸缸中二十日，去滓，倾汁大盆中，夜露天井中五夜，汁变成血，取以浸曲作酒，取清服，除病延年，变发坚齿，面有光泽，久服延年。

地黄酒

用肥大地黄切一大斗，捣碎，糯米五升作饭，曲一大升，三物于盆中揉熟，相匀倾入瓮中泥封。春夏二十一日，秋冬须二十五日。满日开看，上有一盏绿液，是其精华，先取饮之；余以生布绞汁如饴，收贮，味极甘美，功效同前。

菖蒲酒

取九节菖蒲生捣绞汁五斗。糯米五斗，炊饭。细曲五斤，相拌令匀，入磁坛密盖二十一日即开。温服，日三服之。通血脉，滋荣卫，治风痹、骨立、萎黄，医不能治。服一剂，百日后，颜色光彩，足力倍常，耳目聪明，发白变黑，齿落更生，夜有光明，延年益寿，功不尽述。

羊羔酒

糯米一石，如常法浸浆。肥羊肉七斤，曲十四两，杏仁一斤，煮去苦水。又同羊肉多汤煮烂，留汁七斗，拌前米饭，加木香一两同酝，不得犯水。十日可吃，味极甘滑。

天门冬酒

醇酒一斗，用六月六日曲末一升，好糯米五升，作饭。天门冬煎五升，米须淘讫，晒干，取天门冬汁浸。先将酒浸曲，如常法，候熟，炊饭适寒温用，煎汁和饭，令相入投之。春夏七日，勤看勿令热，秋冬十日熟。东坡诗云“天门冬熟新年喜，曲米春香并舍闻”是也。

松花酒

三月取松花如鼠尾者，细剉一升，用绢袋盛之。造白酒熟时，投袋于酒中心，井内浸三日，取出，漉酒饮之。其味清香甘美。

菊花酒

十月采甘菊花，去蒂，只取花二斤，择净入醅内搅匀，次早榨，则味香清冽。凡一切有香之花，如桂花、兰花、蔷薇，皆可仿此为之。

五加皮三骰酒

法用五加根茎、牛膝、丹参、枸杞根、金银花、松节、枳壳枝叶，各用一大斗，以水三大石，于大釜中煮取六大斗，去滓澄清水，准几水数浸曲，即用米五大斗炊饭，取生地黄一斗，捣如泥，拌下。二次用米五斗炊饭，取牛蒡子根，细切二斗，捣如泥，拌饭下。三次用米二斗炊饭，大蓖麻子一斗，熬捣令细，拌饭下之。候稍冷热，一依常法。酒味好，即去糟饮之。酒冷不发，加以曲末投之。味苦薄，再炊米二斗投之。若饭干不发，取诸药物煎汁热投。候熟去糟，时常饮之，多少常令有酒气。男女可服，亦无所忌。服之去风劳冷气，身中积滞宿疾，令人肥健，行如奔马，巧妙更多。

曲　类

造酒美恶，全在曲精水洁。故曲为要药。若曲失其妙，酒何取焉？故录曲之妙方于后。

白　曲

白面一担，糯米粉一斗，水拌，令干湿调匀，筛子格过，踏成饼子，纸包挂当风处，五十日取下，日晒夜露。每米一斗，下曲十两。

内府秘传曲方

白面一百斤，黄米四斗，绿豆三斗。先将豆磨去壳，将壳簸出，水浸放置一处听用。次将黄米磨末入面，并豆末和作一处，将收起豆壳浸水，倾入米面豆末内和起。如干，再加浸豆壳水，以可捻成块为准。踏作方曲，以实为佳，以粗桌晒六十日，三伏内做方好。造酒每石入曲七斤，不可多放，其酒清冽。

莲花曲

莲花三斤，白面一百五十两，绿豆三斗，糯米三斗，俱磨为末，川椒八两，如常造踏。

金茎露曲

面十五斤，绿豆三斗，糯米三斗为末踏。

襄陵曲

面一百五十斤，糯米三斗磨末，蜜五斤，川椒八两。

红白酒药

用草果五个，青皮、官桂、砂仁、良姜、茱萸、光乌，各二斤，陈皮、黄柏、香附子、苍术、干姜、甘菊花、杏仁，各一斤，姜黄、薄荷各半斤，每药料共称一斤，配糯米粉一斗，辣蓼二斤或五斤，水姜二斤捣汁，和滑石末一斤四两，如常法罨之。上料更加毕拨、丁香、细辛、三奈、益智、丁皮、砂仁各四两。

东阳酒曲

白面一百斤，桃仁三斤，杏仁三斤，草乌一斤，乌头三斤去皮，可减去其半，绿豆五升煮熟，木香四两，官桂八两，辣蓼十斤，水浸七日。沥母藤十斤，苍耳草十斤二桑叶包，
 同蓼草三味，入锅煎煮绿豆。每石米内，放曲十斤，多则不妙。

蓼　曲

用糯米不拘多少，以蓼捣汁，浸一宿，漉出，以面拌匀，少顷，筛出浮面，用厚纸袋盛之，挂通风处。夏月制之，两月后可用。以之造酒，极醇美可佳。


饮馔服食笺　下卷

甜食类五十八种


起糖卤法


凡做甜食，先起糖卤，此内府秘方也。


白糖十斤，或多少任意，今以十斤为率。
 用行灶安大锅，先用凉水二杓半，若杓小糖多，斟酌加水在锅内，用木耙搅碎，微火一滚，用牛乳另调水二杓点之。如无牛乳，鸡子清调水亦可。但滚起即点，却抽柴息火，盖锅闷一顿饭时，揭开锅，将灶内一边烧火，待一边滚，但滚即点。数滚如此点之，糖内泥泡沫滚在一边，将漏杓捞出泥泡，锅边滚的沫子又恐焦了，将刷儿蘸前调的水频刷。第二次再滚的泥泡聚在一边，将漏杓捞出。第三次用紧火将白水点滚处，沫子、牛乳滚在一边聚。一顿饭时，沫子捞得干净，黑沫去尽，白花见方好。用净绵布滤过入瓶。凡家伙俱要洁净，怕油腻不洁。故凡做甜食，若用黑沙糖，先须不拘多少，入锅煎大滚，用细夏布滤过，方好作用。白糖霜预先晒干方可。

炒面方

白面要重罗三次，将入大锅内，以木耙炒得大熟，上桌，轱轳捶碾细，再罗一次，方好作甜食。凡用酥油，须要新鲜，如陈了，不堪用矣。

松子饼方

松子饼，计一料：酥油六两，白糖卤六两，白面一斤。先将酥油化开，温入瓦盒内，倾入糖卤擦匀。次将白面和之，揉擦匀净，置桌上擀平，用铜圈印成饼子，上栽松仁，入拖盘熯燥用。

面和油法

不拘斤两，用小锅，糖卤用二杓，随意多少酥油，下小锅煎过，细布滤净，用生面随手下，不稀不稠，用小耙儿炒至面熟方好。先将糖卤熬得有丝，棍蘸起视之，可斟酌倾入油面锅内打匀，掇起锅，乘热泼在案上，擀开，切象眼块。

松子海啰[image: ]
 方核桃仁，瓜仁同用。


糖卤入小锅，熬一顿饭时，搅冷，随手下炒面，后下[image: ]
 碎松子仁搅匀。案上抹酥油，泼在案上擀开，切象眼块子。凡切块，要乘温切，若冷硬，难切恐碎。

白闰方

糖卤少加酥油同熬，炒面随手下，搅匀，上案擀开，切象眼块子。若用铜圈印之，即为甘露饼。

雪花酥方

油下小锅化开滤过，将炒面随手下，搅匀，不稀不稠，掇锅离火，洒白糖末下在炒面内，搅匀和成一处，上案擀开，切象眼块。

芟什麻方

糖卤下小锅熬至有丝。先将芝麻去皮晒干，或微炒干，研成末，随手下在糖内，搅匀和成一处，不稀不稠。案上先洒芝麻末使不沾，乘热泼在案面上，仍著芝麻末使不沾。轱轳捶擀开，切象眼块。

黄闰方

家常亦同。黑沙糖滤过，同糖卤一处熬，蜂蜜少许，熬成晾冷，随手下炒面。案上仍着酥油，擀开，切象眼块。

薄荷切方

薄荷晒干，碾成细末。将糖卤下小锅熬至有丝，先下炒面少许，后下薄荷末，和成一处。案上先洒薄荷末，乘热上案，面上仍用薄荷末，擀开，切象眼块。

一窝丝方


用细石板上一片，抹熟香油，又用炒面罗净，预备。


糖卤下锅熬成老丝，倾在石板上。用切刀二把，转遭掠起，待冷将稠，用手揉拔扯长，双摺一处，越拔越白。若冷硬，于火上烘之。拔至数十次，转成双圈。上案却用炒面放上，二人对扯，顺将炒面随手倾上，扯拔数十次，成细丝，却用刀切断分开，绾成小窝。其拔糖上案时，转折成圈，扯开又转折成圈，如此数十遭，即成细丝。

酥儿印方

用生面搀豆粉同和，用手擀成条，如箸头大，切二分长，逐个用小梳掠印齿花收起。用酥油锅炸熟，漏杓捞起来，热洒白沙糖细末搅之。

荞麦花方

先将荞麦炒成花，量多少，将糖卤加蜂蜜少许，一同下锅，不要动，熬至有丝，略大些，却将荞麦花随手下在锅内，搅匀，不要稀了。案上铺荞麦花，使不沾，将锅内糖花泼在案上擀开，切象眼块。


羊髓方

用羊乳子或牛乳子半瓶，搀水半盅，入白面三撮，滤过下锅，微微火熬之，待滚，随手下白沙糖，或糖霜亦可。然后用紧火，将木耙打一会，看得熟了，再滤过入壶，倾在碗内入供。

黑闰方

黑沙糖熬过，滤净，与糖卤对半相搀，下锅熬一顿饭时。将酥油半瓯在内共熬一回，用炒面随手加花椒末少许和成一块，上案擀开，切象眼块。

洒孛你方

用熬麽古料熬成，不用核桃。舀上案，摊开，用江米末围定，铜圈印之，即是洒孛你。切象眼者，即名白糖块。

椒盐饼方

白面二斤，香油半斤，盐半两，好椒皮一两，茴香半两，三分为率，以一分纯用油椒盐、茴香和面为穰，更入芝麻粗屑尤好。每一饼夹穰一块，捏薄入炉。又法：用汤与油对半，内用糖与芝麻屑并油为穰。

酥饼方

酥油四两，蜜一两，白面一斤，抻成剂，入印作饼上炉。或用猪油亦可，蜜二两尤妙。

风消饼方

用糯米二升，捣极细为粉，作四分，一分作饽，一分和水作饼，煮熟，和见在二分。粉一小盏，蜜半盏，正发酒醅两块，白饧用炖熔开，与粉饼擀作春饼样薄皮，破不妨，熬盘上煿过，勿令焦，挂当风处。遇用，量多少入猪油中炸之，炸时用箸拨动。另用白糖炒面拌和得所，生麻布擦细，糁饼上。

又一方：只用细熟粉少许同煮，擀扯摊于筛上，晒至十分干。凡粉一斗，用芋末十二两。此法简妙。

肉油饼方

白面一斤，熟油一两，羊猪脂各一两，切如小豆大。酒二盏，与面搜和，分作十剂，擀开，裹精肉，入炉内煿熟。

素油饼方

白面一斤，真麻油一两，搜和成剂，随意加沙糖馅，印脱花样，炉内炕熟。

雪花饼方

用十分头罗雪白面，蒸熟十分白色。凡用面一斤，猪油六两，香油半斤，将猪脂切作骰子块，和少水，锅内熬烊，莫待油尽，见黄焦色，逐渐笊出。未尽再熬，再笊。如此则油白，和面为饼。底熬盘上，略放草柴灰，面铺纸一层，放饼在熯上。

芋饼方

生芋奶捣碎，和糯米粉为饼，油煎。或夹糖豆沙在内亦可，或用椒、盐、糖，拌核桃、橙丝俱可。

韭饼方

带膘猪肉作臊子，油炒半熟。韭生用，切细，羊脂剁碎，花椒、砂仁、酱拌匀。擀薄饼两个，夹馅子熯之。荠菜同法。

白酥烧饼方

面一斤，油二两，好酒醅作酵，候十分发起即用，揉令十分似芝麻糖者。如前法，每面一斤，糖二两，可做十六个，熯。

黄精饼方

用黄精蒸熟者，去衣须，和炒熟黄豆，去壳捣为末，加白糖卤揉为团，作饼食，甚清。

卷煎饼方

饼与薄饼同，馅用猪肉二斤，猪脂一斤，或鸡肉亦可，大概如馒头馅，须多用葱白或笋干之类，装在饼内，卷作一条，两头以面糊粘住，浮油煎令红焦色，或只熯熟，五辣醋供。素馅同法。

糖榧方

白面入酵，待发，滚汤搜成剂，切作榧子样。下十分滚油炸过，取出，糖面内缠之。其缠糖与面对和成剂。

肉饼方

每面一斤，用油六两。馅子与卷煎饼同，拖盘熯，用饴糖煎色刷面。

油[image: ]
 儿方

面搜剂包馅作[image: ]
 儿，油煎熟。馅同肉饼法。

麻腻饼子方

肥鹅一只，煮熟去骨，精肥各切作条子。用焯熟韭菜、生姜丝、茭白丝，焯过木耳丝、笋干丝，各排碗内。蒸熟麻腻并鹅汁，热滚浇饼，似春饼稍厚而小，每卷纳前味食之。

五香糕方

上白糯米，和粳米二六分，芡实干一分，人参、白术、茯苓、砂仁总一分，磨极细筛过，用白沙糖滚汤拌匀，上甑。粉一斗，加芡实四两，白术二两，茯苓二两，人参一两，砂仁一钱，共为细末，和之，白糖一升拌入。



松糕方

陈粳米一斗，砂糖三斤。米淘极净烘干，和糖，洒水入臼舂碎。于内留二分米拌舂，其粗令净。或和蜜，或纯粉，则择去黑色米。凡蒸糕须候汤沸，渐渐上粉，要使汤气直上，不可外泄，不可中阻。其布宜疏，或稻草摊甑中。

裹蒸方

糯米蒸软熟，和糖拌匀，用箬叶裹作小角儿再蒸。

凡用香头法

沙糖一斤，大蒜三囊，大者切三分，带根葱白七茎，生姜七片，麝香如豆大一粒，置各件瓶底。次置糖在上，先以花箬扎之，次以油单纸封，重汤内煮周时，经年不坏。临用，旋取少许，便香。

煮砂团方

沙糖入赤豆，或绿豆，煮成一团。外以生糯米粉裹作大团蒸，或滚汤内煮亦可。

粽子法

用糯米淘净，夹枣、栗、柿干、银杏、赤豆。以茭叶或箬叶裹之。一法：以艾叶浸水裹，谓之艾香粽子。凡煮粽子，必用稻柴灰淋汁煮，亦有用些许石灰煮者，欲其茭叶青而香也。

玉灌肺方

真粉、油饼、芝麻、松子、胡桃、茴香，六味拌和成卷，入甑蒸熟，切作块子，供食美甚。不用油，入各物粉或面同拌蒸，亦妙。

臊子肉面方

猪肉嫩者，去筋皮骨，精肥相半，切作骰子块。约量水与酒，煮半熟，用胰脂研成膏，和酱倾入。次下香椒、砂仁，调和其味得所。煮水与酒不可多。其肉先下肥，又次下葱白，不可带青叶。临锅调绿豆粉作糨。

馄饨方

白面一片，盐三钱，和如落索面。更频入水搜和为饼剂，少顷操百遍，摘为小块，擀开，绿豆粉为饽，四边要薄，入馅其皮坚。膘脂不可搭在精肉，用葱白先以油炒熟，则不荤气。花椒、姜末、杏仁、砂仁、酱，调和得所，更宜笋菜，炸过莱菔之类，或虾肉、蟹肉、藤花、诸鱼肉，尤妙。下锅煮时，先用汤搅动，置竹篠在汤内，沸，频频洒水，令汤常如鱼津样滚，则不破，其皮坚而滑。

水滑面方

用十分白面，揉搜成剂，一斤作十数块，放在水内，候其面性发得十分满足，逐块抽拽下汤煮熟。抽拽得阔薄乃好。麻腻，杏仁腻、咸笋干、酱瓜、糟茄、姜、腌韭、黄瓜丝作齑头。或加煎肉尤妙。

到口酥方

用酥油十两，白糖七两，白面一斤，将酥化开倾盆内。入白糖和匀，用手揉擦半个时辰，入面和作一处令匀。擀为长条，分为小烧饼，拖炉微微火熯熟食之。

柿霜清膈饼方

用柿霜二斤四两，橘皮半斤，桔梗四两，薄荷六两，干葛二两，防风四两，片脑一钱，共为末。甘草膏和作印饼食。一方：加川百药煎一两。

鸡酥饼方

白梅肉十两，麦门冬六两，白糖一斤，紫苏六两，百药煎四两，人参二两，乌梅二两，薄荷叶四两，共为末。甘草膏和匀，为饼或丸，上加白糖为衣。

梅苏丸方

乌梅肉二两，干葛六钱，檀香一钱，紫苏叶三钱，炒盐一钱，白糖一斤。

上为末。将乌梅肉研如泥和料，作小丸子用。

水明角儿法

白面一斤，用滚汤内逐渐撒下，不住手搅成稠糊，分作一二十块，冷水浸至雪白，放桌上拥出水。入豆粉对配，搜作薄皮，内加糖果为馅。笼蒸食之，妙甚。

造粟腐法

罂粟和水研细，先布后绢滤去壳，入汤中如豆腐浆，下锅令滚，入绿豆粉搅成腐。凡粟二分，豆粉一分。芝麻同法。

麸　鲊

麸切作细条一斤，红曲末染过，杂料物一升，笋干、红萝卜、葱白，皆用丝，熟芝麻、花椒二钱，砂仁、莳萝、茴香各半钱，盐少许，香油熟者三两，拌匀供之。用各物拌之下油锅炒为齑亦可。

煎　麸

上笼麸坯，不用石压，蒸熟切作大片。料物、酒、酱，煮透晾干，油锅内浮煎用之。


神仙富贵饼

用白术一斤，菖蒲一斤，米泔水浸，刮去黑皮，切作片子。加石灰一小块同煮，去苦水曝干。加山药四斤，共为末，和面对配，作饼蒸食。或加白糖同和，擀作薄饼，蒸熯皆可。自有物外清香富贵。

造酥油法

用牛乳下锅滚一二沸，倾在盆内。候冷定，面上结成酪皮。将酪皮锅内煎油出，去粗，倾碗内，即是酥油。

光烧饼方

烧饼，每面一斤，入油两半，炒盐一钱，冷水和搜，轱辘捶研开，[image: ]
 上煿待硬，缓火内烧熟用，极脆美。

复炉烧饼法

核桃肉退去皮者一斤，剁碎，入蜜一斤。以炉烧酥油饼一斤为末，拌匀，捏作小团。仍用酥油饼剂包之，作饼，入炉内烧熟。

糖薄脆法

白糖一斤四两，清油一斤四两，水二碗，白面五斤，加酥油、椒、盐、水少许，搜和成剂，擀薄如酒盅口大。上用去皮芝麻撒匀，入炉烧熟，食之香脆。

酥黄独方

熟芋切片，用杏仁、榧子为末，和面拌，酱拖芋片，入油锅内炸食，香美可人。

高丽栗糕方

栗子不拘多少，阴干去壳，捣为粉。三分之一加糯米粉拌匀，蜜水拌润，蒸熟食之。以白糖和入，妙甚。

荆芥糖方

用荆芥细枝扎如花朵，蘸糖卤一层，蘸芝麻一层，焙干用。

花红饼方

用大花红，批去皮，晒二日，用手压扁。又晒，蒸熟收藏。硬大者方好。须用刀花作瓜棱。

豆膏饼方

大黄豆炒去皮，为末，入白糖、芝麻、香头，和匀为印饼食之。

法制药品类二十四种


法制半夏

开胃健脾，止呕吐，去胸中痰满，兼下肺气。

半夏八两，圆白者，切二片
 　晋州绛矾四两
 　丁皮三两
 　草豆蔻二两
 　生姜五两，切成片


上件，洗半夏去滑，焙干。三药粗锉，以大口瓶盛。生姜片，前药一处用好酒三升浸，春夏三七日，秋冬一月，即取出半夏，水洗焙干，余药不用。不拘时候，细嚼一二枚，服至半月，咽喉自然香甘。

法制橘皮

《日华子》云：“皮暖，消痰止嗽，破癥瘕痃癖。”

橘皮半斤，去穰
 　白檀一两
 　青盐一两
 　茴香一两


上件四味，用长流水二大碗同煎，水干为度。拣出橘皮，放于磁器内，以物覆之，勿令透气。每日空心，取三五片细嚼，白汤下。

法制杏仁

疗肺气咳嗽，止气喘促，腹脾不通，心腹烦闷。

板杏一斤，滚灰水焯过，晒干，麸炒熟，炼蜜，拌杏仁匀，用下药末拌
 　茴香炒
 　人参　缩砂仁各二钱
 　粉草三钱
 　陈皮三钱
 　白豆蔻　木香各二钱


上为细末。拌杏仁令匀，每用七枚，食后服之。

酥杏仁法

杏仁不拘多少，香油炸，焦糊色为度。用铁丝结作网兜，搭起候冷定，食极脆美。

法制缩砂

消化水谷，温暖脾胃。

缩砂十两，去皮，以朴硝水浸一宿，晾干，以麻油焙燥香熟为度
 　桂花　粉草各一钱半，以上共碾为末


上件，和匀为丸，遇酒食后，细嚼。

醉乡宝屑

解酲，宽中，化痰。

陈皮四两
 　缩砂四钱
 　红豆一两六钱
 　粉草二两四钱
 　生姜　丁香一钱，锉


葛根三两，以上共
 [image: ]
 咀
 　白豆蔻一两，锉
 　盐一两
 　巴豆十四粒，
 不去皮壳，用铁丝穿


上件，用水二碗煮，耗干为度，去巴豆，晒干。细嚼，白汤下。


木香煎

木香二两，捣罗细末，用水三升，煮至二升。入乳汁半升，蜜二两，再入银石器中，煎如稀面糊，即入罗过粳米粉半合。又煎，候米熟稠硬，擀为薄饼，切成棋子，晒干为度。

法制木瓜

取初收木瓜，于汤内焯过，令白色，取出放冷。于头上开为盖子，以尖刀取去穰了，便入盐一小匙，候水出，即入香药：官桂、白芷、藁本、细辛、藿香、川芎、胡椒、益智子、砂仁，上件药捣为细末，一个木瓜，入药一小匙。以木瓜内盐水调匀，更曝，候水干，又入熟蜜令满，曝，直候蜜干为度。

法制虾米

虾米一斤，去皮壳，用青盐、酒炒。酒干，再添再炒，香熟为度。真蛤蚧，青盐酒炙酥脆为度。茴香，青盐酒炒，四两。净椒皮四两，青盐酒炒，不可过。浊煮酒约二升，用青盐调和为制。上先用蛤蚧、椒皮、茴香三味制虾米，以酒尽为度。候香熟，取上件和前三味一并拌匀，再用南木香粗末二两同和，乘热入器，罨四围封固，候冷取用。每一两空心盐酒嚼下。益精壮阳，不可尽述。

香茶饼子

孩儿茶、芽茶四钱，檀香一钱二分，白豆蔻一钱半，麝香一分，砂仁五钱，沉香二分半，片脑四分，甘草膏和糯米糊搜饼。

法制芽茶

芽茶二两一钱作母，豆蔻一钱，麝香一分，片脑一分半，檀香一钱，细末，入甘草内缠之。

透顶香丸

孩儿茶、芽茶各四钱，白豆蔻一钱半，麝香五分，檀香一钱四分，甘草膏子丸。

硼砂丸

片脑五分，麝香四分，硼砂二钱，寒水石六两，甘草膏丸，朱砂四钱为衣。

山楂膏

山东大山楂刮去皮核，每斤入白糖霜四两，捣为膏，明亮如琥珀。再加檀屑一钱，香美可供。又可久放。

甘露丸

百药煎一两，甘松、诃子各一钱二分半，麝香半分，薄荷二两，檀香一钱六分，甘草末一两二钱五分，水拨丸，晒干，用甘草膏子入麝香为衣。

咸杏仁法

用杏仁连皮，以秋石和汤作卤，微拌，火上炒香燥，食之亦妙。

香橙饼子

用黄香橙皮四两，加木香、檀香各三钱，白豆仁一两，沉香一钱，荜澄茄一钱，冰片五分，共捣为末，甘草膏和成饼子入供。

莲子缠

用莲肉一斤，熟煮去皮心，拌以薄荷霜二两、白糖二两裹身，烘焙干入供。杏仁、榄仁、核桃，可同此制。

法制榧子

将榧子用磁瓦刮黑皮净，用薄荷霜、白糖熬汁，拌炒香燥入供。

法制瓜子

燕中大瓜子，用秋石化卤拌炒香燥入供。

橄榄丸

百药煎五钱，乌梅八钱，木瓜、干葛各一钱，檀香五分，甘草末五钱，甘草膏为丸，晒干用。

法制豆蔻

白豆蔻一两六钱，脑子一分，麝香半分，檀香七分五厘，甘草膏，豆蔻作母，脑麝为衣。

又制橘皮

塘南橘皮二十两，盐煮过。茯苓四钱，丁皮四钱，甘草末七钱，砂仁三钱，共为末，拌皮焙干入供。

煎甘草膏子法

粉草一斤，锉碎，沸汤浸一宿，尽入锅内满，用水煎至半，滤去渣，扭干取汁。再入锅，慢火熬至二碗。换大砂锅，炭火慢熬至一碗，以成膏子为度。其渣减水煎三两次，取入头汁内并煎。

升炼玉露霜方

用真豆粉半斤，入锅火焙无豆腥。先用干净龙脑薄荷一斤，入甑中，用细绢隔住，上置豆粉，将甑封盖，上锅蒸至顶热甚，霜已成矣。收起粉霜，每八两配白糖四两，炼蜜四两，拌匀，捣腻，印饼或丸。含之消痰降火，更可当茶，兼治火症。


服食方类

高子曰：余录神仙服食方药，非泛常传本，皆余数十年慕道精力，考有成据，或得经验，或传老道，方敢镌入。否恐误人。知者，当着慧眼宝用。

服松脂三法

采上白松脂一升，即今之松香
 　桑灰汁一石


先将灰汁一斗，煮松脂半干，将浮白好脂漉入冷水，候凝，复以灰汁一斗煮之，又取如上。两人将脂团圆扯长数十遍，又以灰汁一斗煮之，以十度煮完，遂成白脂。研细为末，每服一匙，以酒送下，空心，近午、晚日三服。服至十两不饥，夜视目明，长年不老。

又一法

以松脂一斤八两，用水五斗煮之，候消去浊滓，取清浮者投冷水中。如此投煮四十遍，方换汤五斗，又煮。凡三次，一百二十遍止，不可率意便止。煮成脂味不苦为度。其软如粉，同白茯苓为粉，同炼脂乘软丸如豆大。每服三十丸，九十日止。久当绝谷，自不欲饮食矣。

又一蒸法

上白松脂二十斤为一剂，以大釜中著水，釜上加甑。甑中先用白茅铺密，上加黄山土一寸厚，筑实，以脂放上，以物密盖，勿令通气。灶用桑柴燃之，釜中汤干，以热水旋添，蒸一炊久，乃接取脂入冷水中，候凝，又蒸。如此三遍，脂色如玉，乃止。每用白脂十斤，松仁三斤，柏子仁三斤，甘菊五升，共为细末，炼蜜为丸，桐子大。每服十丸，粥汤下。日三服或一服，百日以上不饥，延年不老，颜色莹润。

服雄黄三法

透明雄黄三两，闻之不臭，如鸡冠者佳
 ，次用甘草、紫背天葵、地胆、碧棱花各五两
 四味为末，入东流水，同雄黄煮砂罐内三日，漉出，捣如粗粉。入猪脂内蒸一伏时，洗出，又同豆腐内蒸，如上二次。蒸时，甑上先铺黄山泥一寸，次铺脂蒸黄，其毒去尽，收起成细粉。每黄末一两，和上松脂二两，为丸，如桐子大。每服三五丸，酒下。能令人久活延年，发白再黑，齿落更生，百病不生，鬼神呵护，顶有红光。无常畏不敢近，疫疠不惹，特余事耳。

又制雄法

用明雄二两，
 先将破故纸四两、杏仁四两、
 枸杞四两、
 地骨皮四两
 、甘草四两
 ，用水二斗，煎至一斗，去渣留汁。又取灶上烟筒内黑流珠四两，山家灶中百草霜四两，同雄一处研细，倾入药汁内熬干。入羊城罐内，上水下火打四炷香取出，冷定收起。每用以治心疾风痹，并膈气咳嗽，每服一分，效。

又一法

以黄入鸭肚煮三日夜，取黄用者。

服椒法陈晔括为之歌。


“青城山老人，服椒得妙诀，年过九十余，貌不类期耋。再拜而请之，忻然为我说：蜀椒二斤净，拣去梗核，及闭口者净称。
 解盐六两洁。其色青白，龟背者良。细研。
 掺盐慢火煮，煮透滚菊末。掺盐在椒上，用滚汤泡过椒五寸许，经宿，以银石器慢火煮，止留椒汁半盏。扫干地，铺净纸，倾椒在纸上，覆以新盆，封以黄土。经宿，取置盆内。将干菊花末六两，拌滚令匀，更洒所余椒汁。然后摊于筛子内晾干。菊须花小、色黄、叶厚、茎紫、气香、味甘、名曰甘菊，蕊可作羹者为真。阴干为末。
 初服十五丸，早晚不可辍。每月渐渐增，累之至二百。初服之月，早十五，晚如之。次月早晚各二十粒。第三月，增十粒，至二百粒止。
 盐酒或盐汤，任君意所啜。服及半年间，胸膈微觉塞。每日退十丸，还至十五粒。俟其无碍时，数复如前日，服半年后，觉胸膈间横塞如有物碍，即每日退十粒，至十五粒止。俟其无碍，所服仍如前。
 常令气薰蒸，否则前功失。须始终服之，令椒气早晚薰蒸。如一日不服，则前功俱废矣。
 饮食蔬果等，并无所忌节。一年效即见，容颜顿悦泽。目明而耳聪，乌须而黑发。补肾轻腰身，固气益精血。椒温盐亦温，菊性去烦热。四旬方可服，服之幸毋忽。逮至数十年，功与造化埒。耐老更延年，不知几岁月。四十岁方可服，若四十岁服至老，只如四十岁人颜容，此其验也。
 嗜欲若能忘，其效尤卓绝。我欲世人安，作歌故怛切。”

服豨莶法

豨莶俗名火杴草，春生苗叶，秋初有花，秋末结实。近世多有单服者，云甚益元气。蜀人服之法：五月五日，六月六日，九月九日，采其叶，去根茎花实，净洗曝干。入甑，层层洒酒与蜜，蒸之。如此九过则已，气味极香美。熬捣筛，蜜丸服之，云治肝肾风气，四肢麻痹，骨间疼，腰膝无力，亦能行大肠气。张垂崖进呈表云：“谁知至贱之中，乃有殊常之效，臣吃至百服，眼目轻明，至千服，髭鬓乌黑，筋力矫健，效验多端。”陈书林《经验方》叙述甚详，疗诸疾患，各有汤使。今人采服，一就秋花成实后，和枝取用，洒酒蒸曝，杵臼中舂为细末，炼蜜为丸服之。


服桑椹法

桑椹利五脏关节，通血气，久服不饥。多收晒干，捣末，蜜和为丸。每日服六十丸，变白不老。取黑椹一升，和蝌蚪一升，瓶盛封闭悬屋东头，尽化为泥，染白如漆。又取二七枚，和胡桃二枚，研如泥，拔去白发，填孔中，即生黑发。出《本草拾遗》。


鸡子丹法

养鸡雌雄纯白者，不令他鸡同处。生卵扣一小孔，倾去黄白，即以上好旧坑辰砂为末，朱砂有毒，选豆瓣旧砂，豆腐同煮一日，为末。
 和块入卵中，腊封其口。还令白鸡抱之，待雏出药成，和以蜜，服如豆大。每服二丸，日三进，久服长年延算。

苍龙养珠万寿紫灵丹

丹法：入深山中，选合抱大松树，用天月德金木并交日上，腰凿一方孔，方圆三四寸者，入深居松之中，止。孔内下边凿一深凹。次选上等旧坑辰砂一斤，明透雄黄八两，共为末，和作一处，绵纸包好，外用红绢囊裹缝封固，纳松树中空处，以茯苓末子填塞完满。外截带皮如孔大楔子敲上，用黑狗皮一片，钉遮松孔。恐有灵神取砂，令山中人看守。取松脂升降灵气，将砂雄养成灵丹。入树一年后，夜间松上有萤火光，二年渐大，三年光照满山。取出二末，再研如尘，枣肉为丸，如梧子大。先以一盘献祝天地神祇，后用井花水清晨服一二十丸，一月后，眼能夜读细书，半年，行若奔马。一年之后，三尸消灭，九虫遁形。玉女来卫，六甲行厨，再行阴功积德，地仙可位。松乃苍龙之精，砂乃赤龙之体，得天地自然升降水火之气而成丹，非人间作用，其灵如何。

九转长生神鼎玉液膏

白术气性柔顺而补，每用二斤，秋冬采之，去粗皮
 　赤术即苍术也。性刚雄而发，每用十六两，同上。


二药用木石臼捣碎，入缸中，用千里水浸一日夜，山泉亦好。次入砂锅煎汁一次，收起，再煎一次。绢滤渣净，去渣，将汁用桑柴火缓缓炼之，熬成膏，磁罐盛贮封好，入土埋一二日出火气。用天德日服，三钱一次，白汤调下，或含化俱可。久服轻身延年，悦泽颜色，忌食桃李、雀、蛤、海味等食。更有加法，名曰“九转”。

二转加人参三两，煎浓汁二次熬膏，入前膏内。
 名曰长生神芝膏。

三转加黄精一斤，煎汁熬膏，加入前膏内。
 名曰三台益算膏。

四转加茯苓、远志，去心，各八两熬膏，加入前膏。
 名曰四仙求志膏。

五转加当归八两，酒洗熬膏和前膏内。
 名曰五老朝元膏。

六转加鹿茸、麋茸，各三两、研为末熬膏和前膏内。
 名曰六龙御天膏。

七转加琥珀，红色如血者佳。饭上蒸一炊为细末，一两，和前膏内。
 名曰七元归真膏。

八转加酸枣仁，去核净肉八两，熬膏和前膏内。
 名曰八神卫护膏。

九转加柏子仁，净仁四两，研如泥，加入前膏内。
 名曰九龙扶寿膏。

丹用九法加入，因人之病而加损故耳。又恐一并炼膏，有火候不到，药味有即出者，有不易出者，故古圣立方，必有妙道。

玄元护命紫芝杯

此杯能治五劳七伤，诸虚百损，左瘫右痪，各色风疾，诸邪百病。昔有道人王进服之，临死，见二鬼排闼视立久之而去。后梦一人语之曰：“道者当死，昨有无常二鬼来拘，因公服丹砂之灵，四面红光，鬼不能近而去。过此，公寿无量。”此道后活三百余岁仙去。

用明净朱砂一斤半，先取四两入水火阳城罐，打大火一日一夜，取出研细。又加四两，如此加添打火六次足，共为细末。将打火铁灯盏改打一铁大酒杯样，摩光作塑，悬入阳城罐内。铁杯浑身贴以金箔五层厚，罐内装砂，口上加此杯盏，打大火三日夜，铁盏上面，时加水擦，内结成杯在于塑上，取下。每用好明雄三厘，研入朱杯内，冲热酒服。二杯一次，收杯再用，妙不尽述。

《太清经》说神仙灵草菖蒲服食法

法用三月三日，四月四日，五月五日，六月六日，七月七日，八月八日，九月九日，十月十日，采之。须在清净石上水中生者，仍须南流水边者佳，北流者不佳。采来洗净，细去根上毛须令尽，复以袋盛之，浸净水中，去浊汁硬头，薄切，就好日色曝干，杵罗为细末。择天德黄道吉日合之。和法：用陈糯米水浸一宿，淘去米泔，砂石盆中研细末，火上煮成粥饮。将前蒲末和搜，须多手为丸，免得干燥难丸。丸如梧桐子大，晒干，用盒收贮。初服十丸一次，嚼饭一口，和丸咽下。后用酒下，便吃点心更佳。百无所忌，惟身体觉暖，用秦艽一二钱煎汤，待冷饮之即定，盖以艽为使也。服至一月，和脾消食；二月，冷疾尽除；百日后，百疾消灭。其功镇心益气，强志壮神，填髓补精，黑发生齿。服至十年，皮肤细滑，面如桃花，精邪不干，永保长生度世也。

神仙上乘黄龙丹方

赤石脂十两
 　黄牛肉汁三大升
 　明乳香一斤
 　白蜜一斤
 　甘草末三两
 　白粳米三斗五升，分作五分炊药，以熟为度


上六味，将赤石脂为末，以生绢夹袋子盛贮于泔水盆内浸半日。以手揉搓药袋，摆在水中，澄底石末刮下，纸上控干。取净细末五两，入银盒内盛之，无银盒用青白磁圆盒亦可。第一次，须初七八日淘米七升，上甑，以药盒安米中炊之，以饭熟为度。收去盒盖，星辰下露一宿。第二次，以月望前后，如上炊饭七升，蒸盒，夜露月明中一宿。第三次，以二十四日前后早晨，依前法炊饭七升，将盒安内蒸之，去盖，晒于日中，取足日月星三光之气。第四次，先将牛乳汁三升入砂锅，炭火逼令如鱼眼沸，下乳香末，候化，入前三次蒸过赤石脂末，倾牛乳汁内，用柳条搅匀，倾在乳钵内细研，复入原蒸盒内。又用七升米炊之，将盒安置米中，米熟取起。第五次，以蜜二斤入砂锅内，慢火逼之如鱼眼滚起，将蒸过盒内药物倾入蜜内，用柳木不住手搅匀。入甘草末三两同熬，带湿便住。再用米七升入甑，安盒入米中蒸之，饭熟取起。以盒入水盆内，浸盒底半日，不令水入盒内，取起，以净器收贮。初服，选天月德黄道吉日，清晨空心，焚香面东七拜，好酒调下一匙。此乃稀世延年仙丹，无金石之毒，亦无误生之理。服食之后，乃得四气调和，百骸舒畅，功妙无穷。但许度人，不得索利，则效乃神速。此丹服之旬余，自觉脏腑通快，精神清爽，凡风劳冷气一切难病，悉皆除去。若服两料，则寿延百岁。凡人须养脾，脾养则肝荣，肝荣则心壮，心壮则肺盛，肺盛则元藏实，元藏实则根本固。是为深根固蒂，长生久视妙道，在此药中得矣，岂寻常之药物也哉？合药器用如下：

大小银盒锅二具小容五六两药盒子有盖者，大容五斗，磁锅有银绝妙。


新瓦盆三个，盛一斗豆者。

木甑一个，容斗饭者。

盖甑盆一只，新锅灶一副，乳钵一个，竹木匙大小二个，柳木锹三五把，小笊篱一把，柴用一百斤。


枸杞茶

于深秋摘红熟枸杞子，同干面拌和成剂，擀作饼样，晒干，研为细末。每江茶一两，枸杞子末二两，同和匀，入炼化酥油三两，或香油亦可。旋添汤搅成膏子，用盐少许，入锅煎熟饮之，甚有益及明目。

益气牛乳方

黄牛乳最宜老人，性平，补血脉，益心气，长肌肉，令人身体康强润泽，面目光悦，志不衰。故人常须供之，以为常食，或为乳饼，或作乳饮等，恒使恣意充足为度。此物胜肉远矣。

铁瓮先生琼玉膏

此膏填精补髓，肠化为筋，万神俱足，五脏盈溢，发白变黑，返老还童，行如奔马。日进数服，终日不食亦不饥，开通强志，日诵万言，神识高迈，夜无梦想。服之十剂，绝其欲，修阴功成地仙矣。一料分五处，可救五人痈疾；分十处，可救十人痨疾。修合之时，沐浴至心，勿轻示人。

新罗参二十四两，去芦
 　生地黄一十六斤，取汁
 　白茯苓四十九两，去皮
 　白沙蜜十斤，炼净


上件，人参、茯苓为细末用。蜜生绢滤过，地黄取自然汁，捣时不用铜铁器，取汁尽，去滓。用药一处拌和匀，入银石器或好磁器内，用净纸二三十重封闭。入汤内，以桑柴火煮三昼夜，取出，用蜡纸数重包瓶口，入井中去火毒。一伏时取出，再入旧汤内煮一日，出水气，取出，开封，取三匙作三盏，祭天地百神，设拜至诚端心。每日空心酒调一匙头服。原方如此，但痨嗽气盛，血虚肺热者，不可用人参。

地仙煎

治腰膝疼痛，一切腹内冷病，令人颜色悦泽，骨髓坚固，行及奔马。

山药一斤
 　杏仁一升，汤泡去皮尖
 　生牛乳二斤


上件，将杏仁研细，入牛乳和山药拌绞取汁，用新磁瓶密封，汤煮一日。每日空心酒调服一匙头。

金髓煎

延年益寿，填精补髓，久服发白变黑，返老还童。

枸杞子不拘多少，采红熟者


上用无灰酒浸之，冬六日，夏三日，于砂盆内研令极细，然后以布袋绞取汁，与前浸酒一同慢火熬成膏，于净磁器内封贮，重汤煮之。每服一匙，入酥油少许，温酒调下。

天门冬膏

去积聚风痰癫疾，三虫伏尸，除瘟疫，轻身益气，令人不饥，延年不老。

天门冬不以多少，去皮去心、根须洗净


上件捣碎，布绞取汁，澄清滤过，用磁器、砂锅，或银器，慢火熬膏。每服一匙，空心，温酒调下。

不畏寒方

取天门冬、茯苓为末，或酒或水调服之。每日频服，大寒时汗出单衣忘冷。

服五加皮说

舜尝登苍梧，曰：“厥金玉香草。”即五加皮也，服之延年。故曰：“宁得一把五加，不用金玉满车；宁得一斤地榆，不用明月宝珠。”昔鲁定公母，单服五加皮酒，以致延生。如张子声、杨始建、王叔才、于世彦等皆古人，服五加皮酒，房室不绝，皆寿考多子。世世有服五加皮酒，而获年寿者甚众。出东华真人《煮石经》。


服松子法

不以多少，研为膏，空心温酒调下一匙。日三服，则不饥渴；久服，日行五百里，身轻体健。


服槐实法

于牛胆中渍浸百日，阴干。每日吞一枚，百日身轻，千日白发自黑，久服通明。

服莲花法

七月七日采莲花七分，八月八日采莲根八分，九月九日采莲子九分，阴干食之，令人不老。

服食松根法

取东行松根，剥取白皮，细锉曝燥，捣筛，饱食之，可绝谷，渴则饮水。

服食茯苓法

茯苓削去黑皮，捣末，以醇酒于瓦器中渍令淹足。又瓦器覆上，密封泥涂。十五日发，当如饵食造饼，日三，亦可屑服方寸匕。不饥渴，除病延年。

服食术法

于潜术一石，净洗捣之，水二石，渍一宿，煮减半。加清酒五升，重煮，取一石绞去滓，更微火煎熬。纳大豆末二升，天门冬末一升，搅和丸如弹子。旦服三丸，日一，或山居远行代食。耐风寒，延寿无病。此崔野子所服法。天门冬去心皮也。

服食黄精法

黄精细切一石，以水二石五升，一云六石，微火煮，旦至夕，熟出使冷，手擂碎，布囊榨汁煎之。滓曝燥捣末，合向釜中煎熬，可为丸如鸡子。服一丸，日三服，绝谷，除百病，身轻体健，不老。少服而令有常，不须多而中绝。渴则饮水云。此方最佳，出《五符》中。

又　法

取黄精捣捩，取汁三升，若不出，以水浇榨取之。生地黄汁三升，天门冬汁三升，合微火煎减半。纳白蜜五斤，复煎，令可丸，如弹丸。日三服，不饥美色。亦可止榨取汁三升，汤上煎可丸。日服如鸡子大一枚，再服三十日，不饥，行如奔马。天门冬去心皮。

服食葳蕤法

常以二月九日，采叶切干治，服方寸匕，日三。亦依黄精作饵法服之。导气脉，强筋骨，治中风，跌筋结肉，去面皱，好颜色，久服延年神仙。

服食天门冬法

干天门冬十斤，杏仁一升，捣末，蜜搜，服方寸匕，日三夜一。甘始所服，名曰仙人粮。

服食巨胜法

胡麻肥黑者，取无多少，簸治蒸之，令热气周遍如炊顷，便出曝，明旦又蒸曝，凡九过，止。烈日亦可一日三蒸曝，三日凡九过。燥讫，以汤水微沾，于臼中捣使白。复曝燥，簸去皮，熬使香，急手捣下粗筛，随意服，日二三升。亦可以蜜丸如鸡子大，日服五枚。亦可饴和之，亦可以酒和服。稍稍自减，百日无复病，一年后身面滑泽，水洗不着肉。五年，水火不害，行及奔马。

神仙饵蒺藜方

蒺藜一石，常以七八月熟，收之。采来曝干，先入臼舂去刺，然后为细末。每服二匙，新水调下，日进三服，勿令断绝，服之长生。服一年后，冬不寒，夏不热。服之二年，老返少，头白再黑，齿落更生。服至三年，身轻延寿。

神仙服槐子延年不老方

常以十月上巳日，取在新磁器内盛之，以盆合其上，密泥勿令走气。三七日开取，去皮。从月初，日服一粒，以水下，日加一粒，直至月半，却减一粒为度。终而复始，令人可能夜看细书，久服此，气力百倍。

辟谷住食方

秫米一斗，麻油六两炒，冷
 　盐末　川姜　小椒各等分，十两
 　蔓菁子三升
 　干大枣五升


上六味，为细末。每服一大匙，新水调下，日进三服。如饥渴，渐有力，　如吃诸般果木茶汤任意。不可食肉，大忌也。食品大忌有八：

走死的马，饮杀的驴，胀死的牛，红眼的羊，

自死的猪，有弹的鳖，怀胎的兔，无鳞的鱼。

古书云：“皆不可食之。若食之者，生百疾也。”

辟谷避荒方

永宁二年二月十七日，黄门侍郎刘景先表言：“臣遇太白山隐士得此方，臣闻京师米粮大贵，宜以此济之。令人不饥，耳目聪明，颜色光泽。如有诳妄，臣一家甘受刑戮。四季用黑豆五升，净洗后，蒸三遍，晒干去皮。又用大火麻子三升，汤浸一宿，漉出晒干，胶水拌晒，去皮，淘净，蒸三遍，碓捣。次下黄豆，共为细末，用糯米粥合成圆，如拳大，入甑蒸。从夜至子住火，至寅取出，于磁器内盛，盖不令风干。每服三块，但饱为度，不得食一切物。第一顿，七日不饥；第二顿，七七日不饥；第三顿，三百日不饥，容颜佳胜，更不憔悴。渴即研火麻子浆饮，更滋润脏腑。若要重吃物，用葵子三合，杵碎，煎汤饮，开导胃脘，以待冲和，无损。”此方勒石汉阳军大别山太平兴国寺。


紫霞杯方此至妙秘方。


此杯之药，配合造化，调理阴阳，夺天地冲和之气，得水火既济之方。不冷不热，不缓不急，有延年却老之功，脱胎换骨之妙。大能清上补下，升降阴阳，通九窍，杀九虫，除梦泄，悦容颜，解头风，身体轻健，脏腑和同。开胸膈，化痰涎，明目，润肌肤，添精，蠲疝坠。又治妇人血海虚冷，赤白带下。惟孕妇不可服。其余男妇老少，清晨，热酒服二三杯，百病皆除，诸药无出此方。用久杯薄，
 以糠皮一碗，坐杯于中，泻酒取饮。若碎破，每取杯药一分，研入酒中充服，以杯料尽，再用另服。


真珠一钱
 　琥珀一钱
 　乳香一钱
 　金箔二十张
 　雄黄一钱
 　阳起石一钱
 　香白芷一钱
 　朱砂一钱
 　血竭一钱
 　片脑一钱
 　潮脑一钱，倾杯方入
 　麝香七分半
 　甘松一钱
 　三赖一钱
 　紫粉一钱
 　赤石脂一钱
 　木香一钱
 　安息一钱
 　沉香一钱
 　没药一钱


制硫法：用紫背浮萍于罐内，将硫磺以绢袋盛，悬系于罐中，煮滚数十沸，取出候干，研末十两，同前香药入铜杓中，慢火熔化。取出，候火气少息，用好样银酒盅一个，周围以布纸包裹，中开一孔，倾硫磺于内，手执酒盅旋转，以匀为度，仍投冷水盆中，取出。有火症者勿服。

升玄明粉法

好净皮硝五斤，皂角半斤，白萝卜十数斤，切片，用水大半坛，煮滚十数次，漉出萝卜勿用，仍切萝卜再煮。如此三四次，以萝卜无咸味为度。再用稀绢滤去渣，以锅盛之，露一宿。次日锅中皆牙硝，取出以绵纸袋盛裹，悬于当风去处，自化成粉。夏月，每粉一两，用甘草末一钱和之。每服一钱，沸汤调下。大能解暑热，化顽结老痰，从后泻出，痰火圣药。

河上公服芡实散方

干鸡头实去壳
 　忍冬茎叶拣无虫污新肥者，即金银花也
 　干藕各一斤


上三味为片段，于甑内炊熟，曝干，捣罗为末。每日食后，冬汤夏水服一钱匕。久服益寿延年，身轻不老，悦颜色，壮肌肤，健脾胃，去留滞。功妙难尽，久则自知。

服天门冬法

取天门冬二斤，熟地黄一斤，捣罗为末，炼蜜为丸，如弹子大。每服三丸，以温酒调下，日三服。久服强骨髓，驻容颜，去三尸，断谷轻身，延年不老，百病不生。若以茯苓等分为末同服，天寒单衣汗出。忌食鲤鱼并腥膻之物。

服藕实茎法

味甘平寒无毒，主补中养神，益气力，除百病。久服，轻身耐老，不饥延年。一名水芝。《丹药性论》云：“藕汁亦单用，味甘，能消淤血不散。节捣汁，主口鼻吐血不止，并皆治之。”又云：“莲子性寒，主五脏不足，伤中气绝，利益十二经脉血气。生食微动气，蒸食之良。又，熟，去心为末，蜡蜜和丸。日服十丸，令人不饥。此方仙家用尔。”陈藏器云：“荷鼻味苦平，无毒，主安胎，去恶血，留好血。血痢，煮服之即止。荷叶并蒂及莲房，主血胀腹痛，产后胎衣不下，酒煮服。又，食野菌毒，用水煮服。”藕粉，水云深处曾制，取粗者，洗净捣烂，布绞取汁，以密布再滤过，澄去上清水。如汁稠难澄，添水搅即成为粉。服之，轻身延年。

服朱砂雄黄杯法

碾好辰砂为细末，白蜡溶开，入砂，倾入酒盅内，如前法取起成杯。有宁心安神，延年益寿之功。用雄黄者，亦如此法。有解毒辟百虫之力。恐二杯皆不如紫霞杯之妙也。

神仙巨胜丸方

轻身壮阳，却老还童，去三尸，下九虫，除万病。

巨胜酒浸一宿，九蒸九曝
 　牛膝酒浸切焙
 　巴戟天去心
 　天门冬去心焙
 　熟干地黄焙
 　柳桂去粗皮
 　酸枣仁　覆盆子　菟丝子酒浸别捣焙干
 　山萸　远志去心
 　菊花　人参　白茯苓去黑皮。各一两


上一十四味，拣择净，捣罗为末，炼蜜为丸，如梧桐子大。每服，空心温酒下二十丸。服一月，身轻体健，万病不侵。

服柏实法

古于八月，合取柏房曝之令坼，其子自脱。用清水淘取沉者，控干，轻椎取仁，捣罗为细末。每服二钱匕，酒调下，冬月温酒下。早晨、日午、近晚各一服，稍增至四五钱。加菊花末等分，蜜丸如梧桐子大。每服十丸、二十丸，日三服，酒下。

服食大茯苓丸方

白茯苓去黑皮
 　茯神抱木者，去木
 　大枣　桂去粗皮，各一两
 　人参　白术　远志去心炒黄
 细辛去苗叶
 　石菖蒲一寸九节者，米泔浸三日，日换泔浸，碎切曝干，各十二两
 　甘草八两，水蘸擘破炙
 　干姜五两，炮裂


上十一味，捣罗为末，炼蜜黄色，掠去沫，停冷拌和为丸，如弹子大。每服一丸，久服不饥不渴。若曾食生菜、果子，食冷水不消者，服之立愈。五脏聚积气逆，心腹切痛，结气腹胀，吐逆不下食，生姜汤下。羸瘦，饮食无味，酒下。但服之，去万病，令人长生不老。合时须辰日辰时，于空室中，衣服洁净，不得令鸡犬、妇人、孝子见之。


李八伯杏金丹方

取肥实杏仁五斗，以布袋盛，用井花水浸三日。次入甑中，以帛覆之，上铺黄泥五寸，炊一日，去泥取出，又于粟中炊一日，又于小麦中炊一日。压取油五升，澄清，用银瓶一只，打如水瓶样，如无银者，用好砂罐为之。入油在内，不得满。又以银圆叶可瓶口大小盖定，销银汁，灌固口缝，入于大釜中，煮七复时，常拨动，看油结，打开取药入器中，火消成汁，倾出放冷，其色如金。后入臼中捣之，堪丸，即丸如黄米大。空心，旦暮酒下，或用津液下二十丸。久服保气延年，发白变黑，能除万病。

轻身延年仙术丸方

苍术米泔浸，夏秋三日，春七日，去皮洗净，蒸半日，作片焙干，石臼捣为末，炼蜜为丸，如梧桐子大。每日早晨，日午，酒下五十丸。

枸杞煎方

采枸杞子，不拘多少，去蒂，清水净洗，漉出控干。用夹布袋一枚，入枸杞子在内，于净砧上碓压，取自然汁，澄一宿，去清，石器内慢火熬成煎，取出，磁器内收。每服半匙头，温酒调下。明目驻颜，壮元气，润肌肤，久服大有益。如合时天色稍暖，其压下汁，更不用经宿。其煎熬下三两年并不损坏。如久远服，多煎下亦无妨也。

保镇丹田二精丸方

用黄精去皮
 　枸杞子各二斤


上二味，各八九月间采取。先用清水洗黄精一味令净，控干，细剉，与枸杞子相和，杵碎，拌令匀，阴干，再捣罗为细末，炼蜜为丸，如梧桐子大。每服三五十丸，空心、食前温酒下。常服助气固精，补镇丹田，活血驻颜，长生不老。

万病黄精丸方

用黄精十斤净，洗蒸令烂熟
 　白蜜三斤
 　天门冬三斤，去心蒸令烂熟


上三味，拌和令匀，置于石臼内捣一万杵。再分为四剂，每一剂再捣一万杵，过烂取出，丸如梧桐子大。每三十丸，温酒服下，日三，不拘时服。延年益气，治疗万病，可希仙位。

却老七精散方

用茯苓（天之精）三两
 　地黄花（地之精）　桑寄生（木之精）各二两
 　菊花（月之精）一两三分
 　竹实（日之精）　地肤子（星之精）　车前子（雷之精）各一两三分


上七种，上应日月星辰，欲合药者，以四时旺相日，先斋戒九日，别于静室内焚香修合捣罗为细散。每服三方寸匕，以井花水调下，面向阳服之。须阳日一服，阴日二服，满四十九日，即能固精延年，却除百病，聪明耳目，甚验。地黄花须四月采，竹实似小麦，生蓝田竹林中。

去三尸灭百虫美颜色明耳目雄黄丸

用雄黄透明如鸡冠，不杂石，捣罗一两


松香采明净纯白者，水中煮一二炊，将浮起者取用，如前法


上二物和匀，杵为丸，弹子大。每早酒下一丸。服十日，三尸百虫自下出，人面紫黑气色皆除。服及一月，百病自瘥。常须清净，勿损药力。

高子论房中药物之害

高子曰：自比觉泥水之说行，而房中之术横矣。因之药石毒人，其害可胜说哉？夫人之禀受父母精血，厚者其生壮，即多欲尚可支；薄者其生弱，虽寡欲犹不足。故壮者恣欲而毙者有之，未有弱者恣欲而寿者矣。饮食男女，人之大欲也，不可已亦不可纵。纵而无厌，疲困不胜，乃寻药石以强之，务快斯欲，因而方人术士得以投其好，而逞其技矣。构热毒之药，称海上奇方：入于耳者，有耳珠丹；入于鼻者，有助情香；入于口者，有沉香合；握于手者，有紫金钤；封于脐者，有保真膏、一丸金、蒸脐饼、火龙符；固于腰者，有蜘蛛膏、摩腰膏；含于龟者，有先天一粒丹；抹其龟者，有三厘散、七日一新方；缚其龟根者，有吕公绦、硫磺箍、蜈蚣带、宝带、良宵短、香罗帕；兜其小腹者，有顺风旗、玉蟾裩、龙虎衣；搓其龟者，有长茎方、掌中金；纳其阴户者，有揭被香、暖炉散、窄阴膏、夜夜春；塞其肛门者，有金刚楔。此皆用于皮肤，以气感肾家相火，一时坚举，为助情逸乐。用不已，其毒或流为腰疽，聚为便痈；或腐其龟首，烂其肛门。害虽横焰，尚可解脱，内有一二得理，未必尽虎狼也。若服食之药，其名种种，如：桃源秘宝丹、雄狗丸、闭精符之类颇多。药毒误入，十服九毙，不可救解，往往奇祸惨疾，溃肠裂肤。前车可鉴，此岂人不知也？欲胜于知，甘心蹈刃。观彼肥甘醇厚，三餐调护，尚不能以月日起人癯瘠，使精神充满；矧以些少丸末之药，顷刻间致痿阳可兴，疲力可敌，其功何神？不过仗彼热毒，如蛤蚧、海马、狗肾、地龙、麝脐、石燕、倭硫、阳起、蜂房、蚁子之类，譬之以烈火灼水，燔焰煎煿，故肾脏一时感热而发，岂果仙丹神药，乃尔灵验效速也耶？保生者，可不惕惧以痛绝助长之念！客曰：“某某者，每用某药，今以寿考，何子之泥也？”余曰：“是诚有之也。但外用者十全二三，内服者无一全于十百。若内若外，岂真无异术者哉？何能得其异传？况比觉为大道旁门，得阴阳之妙用，率归正脉。其说匪徒淫姤快欲之谓。人之一身，运用在于任督二脉。督为阳父，任为阴母。尾闾、夹脊为督脉之关，中脘、膻中为任脉之窍。任气聚于气海，督气聚于泥丸。故阴阳升降，吸即升也，起于脐；呼即降也，转于脑。其行气交会，行之至肛门，紧提则气会；行之至地户，紧闭则气交。真气一降，则天气入交于地根，得土则止；真气一升，则谷气出接于天根，逢土则息。此为阴阳大窍，其理最显最密，所谓性与命相守，神与气相依者此耳。故《经》曰：‘神驭气，气留形，不须别药可长生。如此朝朝并暮暮，自然精满谷神存。’生死要关，须知穷此妙境，为吾生保命大药，乃于金石虎狼，求全造化神灵，其谬失不既多乎？吾重为死不知害者感也！”


燕闲清赏笺　上卷

高子曰：心无驰猎之劳，身无牵臂之役，避俗逃名，顺时安处，世称曰闲。而闲者匪徒尸居肉食，无所事事之谓。俾闲而博弈樗蒲，又岂君子之所贵哉？孰知闲可以养性，可以悦心，可以怡生安寿，斯得其闲矣。余嗜闲，雅好古，稽古之学，唐虞之训；好古敏求，宣尼之教也。好之，稽之，敏以求之，若曲阜之舄，歧阳之鼓，藏剑仑鼎，兑戈和弓，制度法象，先王之精义存焉者也，岂直剔异搜奇，为耳目玩好寄哉？故余自闲日，遍考钟鼎卣彝，书画法帖，窑玉古玩，文房器具，纤细究心。更校古今鉴藻，是非辩正，悉为取裁。若耳目所及，真知确见，每事参订补遗，似得慧眼观法。他如焚香鼓琴，栽花种竹，靡不受正方家，考成老圃，备注条列，用助清欢。时乎坐陈钟鼎，几列琴书，帖拓松窗之下，图展兰室之中，帘栊香霭，栏槛花研，虽咽水餐云，亦足以忘饥永日，冰玉吾斋，一洗人间氛垢矣。清心乐志，孰过于此？编成笺曰《燕闲清赏》。

叙古鉴赏

《洞天清录》云：“人生世间，如白驹之过隙，而风雨忧愁，辄三之二，其间得闲者，才十之一耳。况知之而能享者，又百之一二。于百一之中，又多以声色为乐，不知吾辈自有乐地。悦目初不在色，盈耳初不在声。明窗净几，焚香其中，佳客玉立相映，取古人妙迹图画，以观鸟篆蜗书，奇峰远水；摩挲钟鼎，亲见商周。端砚涌岩泉，焦桐鸣佩玉，不知身居尘世，所谓受用清福，孰有逾此者乎？”

《长庆集》云：“堂中设木榻四，素屏二，琴一张，儒道佛书各数卷。乐天既来为主，仰观山，俯听泉，旁睨竹树云石，自辰及酉，应接不暇。俄而物诱气随，外适内和。一宿体宁，再宿心恬，三宿后，颓然吟然，不知其然而然。”

《澄怀集》云：“江南李建勋，尝蓄一玉磬尺余，以沉香节按柄扣之，声极清越。客有谈及猥俗之语者，则起击玉磬数声，曰：‘聊代清耳。’一竹轩，榜曰：‘四友’。以琴为峄阳友，磬为泗滨友，《南华经》为心友，湘竹为梦友。”

周公谨邀赵子固，各携所藏书画，放舟湖上，相与评赏。饮酣，子固脱帽，以酒晞发，箕踞歌《离骚》，旁若无人。薄暮入西泠，掠孤山，舣舟茂树间，指林麓最幽处，瞪目绝叫，曰：“此洪谷子、董北苑得意笔也。”邻舟惊叹，以为真谪仙人。其鉴赏如此。

太宗酷好书法，有大王真迹三千六百纸，率以一丈二尺为一轴，宝惜者，独《兰亭》为最，置于坐右，朝夕观赏。偶一日，附耳语高宗曰：“吾千秋万岁后，与吾《兰亭》将去也。”及奉讳，用玉匣贮之，藏于昭陵。

陶贞白隐贝都山，尝宝蓄二刀，一曰善胜，一曰宝胜，往往飞去。人望之，如二条青蛇。

唐李德裕，尝有一老叟引五六辈舁巨桑请谒，出见，叟曰：“此木某宝之三世矣，某年耄，感公之德，闻公好奇异，是以献耳。木中有奇宝，须得洛匠斫之。”后解为二琵琶，槽内生白鸽二，羽翼嘴足，巨细毕备。解释厚薄不中，一面鸽失一翼。全者已进，其一今在民间。

李卫公宝一方竹杖，来自大宛国，坚实而正方，节眼须牙，四面对出。因赠甘露寺僧，重其道行。一日，再过浙右，问僧曰：“竹杖无恙否？”僧曰：“已规圆而漆之矣。”公嗟惋弥日。

伪蜀词人文谷诣刘光祚，刘方约二道士看桃核杯。二道士至，取杯出视之，阔尺余，文采灿然，真蟠桃核也。刘曰：“余少年游华岳，逢一道士赠者，宝之有年矣。”座上二道士，一出白石圆子，上有文采，如二童子引仙人，眉发悉备，云为麻姑洞中得之。一出石，阔一寸，长二寸五分，上隐蟠龙，鳞角爪鬣俱全，云为巫峡中得之。文谷喜曰：“何幸一日尽睹二奇物。”

隋仆射苏威，有镜精好，日月蚀几分，镜亦如之。威以左右所污，不以为意。他日，月蚀其半，其镜亦半昏，始宝藏之。后柜中有声如雷，寻之，乃镜声也。

隋末，广州好事僧有三宝：一曰《右军兰亭》，二曰神龟，以铜为之，腹受一升，以水贮之，四足能行，随在去之。三曰如意，以铁为文，光明洞彻，色如水晶。

欧阳率更出见古碑，索靖所书，驻马观之，良久而去数步，后下马伫立，疲则布毯坐观，因宿其旁，三日而后去。

阎立本至荆州，视张僧繇旧迹，曰：“定虚得名耳。”明日又往，曰：“犹是近代佳手。”明日又往，曰：“名下定无虚士。”坐卧观之，留宿其下，十日不能去。

曹公作欹床，卧以视书。六朝人作隐囊，柔软可倚。备此为赏识之具。

《沧浪集》云：“耳目清旷，不设机关以待人，心安闲而体舒放。三商而眠，高舂而起，静院明窗之下，罗列图史琴尊自娱。家有园林，珍花奇石，曲池高台，鱼鸟留连，不觉日暮。”

赵子固，宋诸王孙，家藏图书钟鼎宝玩甚富，亦善绘事。后得五字不损本《兰亭》于霅州，喜甚，乘夜回嘉兴。棹至升山，大风覆舟，子固立浅处，手持《兰亭》，示人曰：“帖已在此，馀不足以介意。”因题卷尾曰：“性命可轻，至宝是宝。”

米元章少负英声，以恩补校书郎，迁太学博士。东坡云：“清雅拔俗之文，超迈入神之学，何时见之，以洗瘴毒？儿子得《宝月赋》，琅然一诵，老夫卧听未毕，蹶然而起，恨二十年相从，知元章不尽。此赋当过古人，不论今世也。”后爱京口溪山之胜，遂定居焉。作庵城东，自号海岳。喜蓄书画古玩，尤为黄太史所重。平生好石，见有瑰奇秀溜者，则取袍笏拜之，呼为石丈云。


叙古宝玩诸品

《十洲记》：“周穆王时，西域献昆吾割玉刀及夜光常满杯。刀切玉如泥。杯是白玉之精，光明夜照。冥夕出杯于中庭，向天，比明而水汁已满杯中矣。汁甘而香美，斯实灵人之器。”

周灵王起昆阳台，渠胥国来献玉骆驼，高五尺。琥珀凤凰，高六尺。火齐镜，高三尺，暗中视物如昼，向镜则见影应声。

西域折股国，能为飞车，从风远行。记里有鼓，车上木人执槌，行一里击鼓一槌。

战国时，有人盗王子乔墓，惟一剑存。欲取，剑作龙吟，俄飞上天。

吴王得越三剑：一曰鱼肠，二曰盘郢，三曰湛卢。方丈山有龙场，龙斗于此，膏血如流水，色黑，着地坚凝如漆，有紫光，用作宝器。

越王得昆吾之金，铸八剑：一名掩日，指日日昏。金，阴物也，阴胜阳灭故耳。二名断水，划水开而不合。三名转魄，指月则蟾兔为之侧转。四名悬翦，飞鸟游虫，触刃如截。五名惊鲵，以之泛海，鲸鲵远遁。六名灭魂，挟之夜游，魑魅潜迹。七名却邪，用止妖祟。八名真刚，以之切玉，如削土木。以应八方之气。

汉时，西国献吉光裘，入水数日不濡，入火不焦。

汉武时，西毒国献连环羁，以白玉制之，玛瑙石为勒，白琉璃为鞍，置暗室中，其光如昼。

汉武桂宫有四宝：七宝床，杂宝案，杂宝屏，杂宝帐，谓之四宝宫。

西渠王献玉箱、瑶杖各一件，后殉武帝。

元稹秋夕登黄鹤楼，遥见江湄有光若星，因得渔人钓鲤，剖之得二小镜，大如钱。二面相合，背有双龙隐起，鳞甲悉具。元薨，镜亦亡去。

令狐绹有铁筒，径不及寸，长四寸。内取出一小卷，日中视之，乃九《经》并足，其纸即蜡蒲团，其文精妙莫述。又倾其中，有轻绡一匹，长四丈，称之才及半两，似非人世所造。

贞阳观有天降炉，自天而下，高三尺。下一盘，盘内出莲花一枝，十二叶，每叶隐出十二属。盖上有一仙人，戴远游冠，披紫霞衣，仪容端美，左手支颐，右手垂膝，坐一小石。石上有花竹流水松桧之状，雕刻奇古，非人所能，且多神异。南平王取去复归，名曰瑞炉。

处士皇甫玄有一避尘针，以巾插针，可令一身无尘。针金色。试之者带巾针跃马尘中，人马无染一点。

刺史沈攸之，厩中群马惊嘶，令人伺之，见一白驹，以绿绳系腹，直从外入，复去，直入内阁。检内人，惟爱妾冯月华臂上一玉马，以绿丝穿之，置枕边，夜去晓还。试看之，足有泥污。

邴浪于九田山见赤鸡，鸣如笙竽。射之，入石缝中。凿石，得一赤玉鸟。

唐玄宗有玉龙子，开元中旱，帝密投之龙池，俄而云雾暴起，风雨骤作。

天宝初，安思顺进五色玉带。

李国辅有迎凉草，干似苦竹，夏堂设之，风凉自至。有凤首木，高一尺，而刻如鸾凤，虽严冬之时，高堂大厦中，和煦如春。《十洲记》云：“二物皆火林国产也。”

德宗幸兴废宫，于复壁间得软玉鞭，屈之则首尾相就，舒之则径直如绳。

陆大钧从子妻夜寝，闻有啁啾斗声。既觉，枕下得二玉猪，大数寸，刻像妙甚。实之枕中，财货日增。

贞观初，林邑献火珠，状如水晶。睿宗赐大安国寺水珠，如石，一片赤色，夜有微光。掘地一尺埋之，水溢可给千人。

汉宫积草池中有珊瑚，高一丈二尺，一本三柯，上有四百六十三条。

吴孙权掘地得白玉如意，所执处刻龙虎纹，长二尺七寸。

贺真如五宝八宝。五之一曰玄黄天符。形如笏，长八寸，阔三寸，上圆下方，有孔，黄玉也，避人间兵疫邪厉。二曰玉鸡。羽毛悉备。王者以孝治天下则现。三曰谷璧。白玉为之，径五寸，其文粟粒。王者得之，五谷丰稔。四曰王母玉环。二枚，亦白玉也，径六寸，好倍于常。五宝空中照光皆射日，不知所极。八宝之一曰如意宝珠。大如鸡卵，明如满月。二曰红靺鞨。大如巨粟，烂若朱樱，视之则碎，触之则坚。三曰琅玕，其形如环，四分缺一。四曰玉印。大如半手，其文如鹿陷印中，著物形现。五曰采桑钩。二枚，长五六寸，其细如箸，若金银铜制。六曰雷公石。二枚，斧形，长四寸，如青玉。八宝置之日中，白气烛天，暗室光明如月。

魏河间王有赤玉卮，水晶钵，玛瑙碗。

新罗国献万佛山，雕沉檀珠玉以为之，其大者盈寸，小者几分。其佛首有如米如菽者，眉目口耳螺髻毫相悉具。辫金玉水精为幡盖流苏，庵植薝葡罗等树，以百宝为楼阁殿台。其状虽微，形势飞动。前有行道僧数千，下有紫金钟三寸，蒲牢衔之。击钟则行道僧礼拜至地，其中隐隐有声，盖钟响处是关捩也。虽以万佛名山，其数不可胜计。

海外贡重明枕，长一尺二寸，高六寸，洁白类水晶。中有楼台形，有十道士，持香执简，循环无已。

刘耀夜居，忽有二童子入跪，曰：“管涔使小臣谒赵皇帝。”献剑二口，置拜而去。以烛照之，剑长二尺，光泽异常，背有铭曰：“神剑服御除众毒。”耀服之，随变五色。

范椎奴牧牛，涧中获二鲤，化成铁，用以为刀。对大石嶂祝曰：“鲤鱼变化，冶成双刀，石嶂破者，为有神灵。”砍之，石裂。

秦嘉有盘龙镜、韩寿香，名为避恶生香。

刘表有酒器三：曰伯雅，容七升。
 仲雅，容六升。
 季雅。容五升。雅，酒器也。


李适之有酒器九品：蓬莱盏、海川螺、舞仙杯、匏子卮、幔卷荷、金蕉叶、王蟾儿、醉刘伶、东溟漾。蓬莱盏上有三山，注酒以山没为限。舞仙杯有关捩，酒满则仙人起舞，瑞香球子浮出杯外。

仙家有三宝：有碧瑶杯、红蕤枕、紫玉函。

刘守章赠洪崖先生扬雄铁砚、四皓鹿角枕。卞敬家有无患枕。

舜作五明扇。石虎作莫难扇，又有象牙桃枝扇，子建九华扇。张融有道士赠以白羽麈尾扇。夏昶作雪香扇。

汉有翠羽扇、云母扇、孔雀扇、九华扇、五明扇、回风扇。

陶贞白有雀尾炉。唐内库有七宝砚炉，至冬寒砚冻，放上即化，不用火炭。

咸通，开昌公主下嫁，有金菱银栗、内藏珍物。
 连珠帐、却寒帘、犀丝簟牙席、蠲忿犀如意、白玉九鸾钗、辟邪香。韦侍御赠杜甫内人夜飞蝉。

武帝赐于阗青钱砚，辽西麟角笔，南越侧理纸。唐赐宰相张文蔚龙鳞月砚、宝相枝。笔也。


开元初，罽宾国贡上清珠，光照一室，内有仙人玉女摇动，水旱兵革之灾，虔视无不克验。

廉郊池上弹琴，荷池中跃跳方铁一片，有知音击之，名蕤宾铁也。

安禄山献明皇有玉鱼凫雁。

杨贵妃制绿玉磬。佛楼国有青玉钵盂，受三斗许，厚可二分。咸阳宫有青玉灯檠，高七尺。孙文台有青玉鞍。魏王得一石，胡人识为宝母。真腊国献万年蛤，夜光如月，积雪不化。偶得金牛。祥符中铸金龟，赐近臣。穆王至昆仑，有银烛。嵇昌蓄采星盆，夏月渍果倍冷。蒲泽国献蔽日帘，可以却暑。宝玩中有琉璃瓶、珊瑚玦、女珊瑚、青螺卮、五色文玉环、金博山炉、琥珀枕、玛瑙驱、云母屏、九龙台灯、百枝灯、蓝田磬、照夜玑、琐子帐、紫玉笛，皆汉唐奇货。

司空图隐中条，以松枝为笔，曰幽人笔。

房次律弟子金图，十二岁时，手持水玉数珠，光洁照人。

唐彦猷作红丝砚，自号为天下第一。

郭从义掘地，得绿玉四方小杵臼，四角，有胡人坐顶，旁有篆文：“仙台秘府小中臼。”元自诚有抵鹊盆，色类珉，夏月浸果，果水皆寒，冬月不冻。郭江洲有占景盘，以铜为之，上出细管，插花，可留十余日不败。孙总监千金市绿玉一块，嵯峨如山，命工治之，作博山炉，顶上暗出香烟，名不二山。白乐天诗云：“银花不落从君劝。”不落，酒器。
 有水晶不落。汉隐帝有小摩尼数珠。冯夫人有葡萄镜。杜光庭有骄龙杖，红如猩血，重若玉石，似非竹木，传为仙人所遗。葛溪铁工制剪，凿字曰二仪刀，交股屈环，遇物如风。又有地中掘得金鹿银麕，乃曹奴人献天子于洋水之物。又有银[image: ]
 金狗之类，皆古赂夷人之物。若小铜猪狗牛羊等十二肖形，亦墓中物也。

《西湖志》云：“高宗幸张俊，其所进御物，有狮蛮乐仙带、池面玉带、玉鹘兔带、玉璧环、玉素盅子、玉花高脚盅子、玉枝梗瓜、玉瓜杯、玉东西杯、玉香鼎、玉盆、玉古剑[image: ]
 二十七件，玉犀牛合、白玻璃元盘、玻璃花瓶、玻璃枕、玛瑙物二十件，龙文鼎、商彝、高足彝、商父彝、周盘、周敦、周举罍、兽耳周罍、汝窑酒瓶二对，有御宝画曹霸《五花[image: ]
 》，冯瑾《霁烟长景》，易元吉写生《花》，黄居宝《竹雀》，吴道子《天王》，张萱《丛竹》，边鸾《萱草山鹧》，黄荃《鹧鸪萱草》，宗妇曹氏《蓼岸》，杜庭睦《明皇斫脍图》。有赵昌《踯躅鹌鹑》，梅竹思《踯躅母鸡》，杜霄《扑蝶》，巨然《岚锁翠峰》，徐熙《牡丹》，易元吉写生《枇杷》，董源《夏山早行》，李煜《林泉渡水人物》，荆浩《山水》，吴元俞《紫气星》，皆珍品也。”

欧阳通善饰文房，其命藏砚石室曰紫方馆，贝光曰发光地菩萨，研滴曰金小相，镇纸曰小连城千钧史，界尺曰由准氏，笔曰畦宗郎君，槽曰半身龙，裁刀曰治书奴。

宝晋斋有天成砚山、玉蟾蜍，皆希世奇珍。

古有神物，如禹鼎知兴废。《瑞应图》宝鼎，不爨自沸，不炊自热，不汲自满，不举自藏。吴明国贡常燃鼎。虢州铁镬，大数围。丁谖作九层博山炉，上铸禽兽自动。勃海贡玛瑙柜，长三尺。南昌国贡大玳瑁盆，容十斛。又贡紫磁盆，可容五斗，举之轻若鸿毛。中朝有铜澡盆，夜有人扣，与长乐钟声相应。汉武帝赐樱桃以赤瑛盘，与桃一色。周益公有鹤飞盏，注酒则鹤飞，干则就灭。唐青玉枕，冬暖夏凉，醉者睡之即醒，梦者游仙。孙太医玉罗汉屏，种种飞动。汉宣帝有玉八角升，西夷之贡，水浇无暑，火逼无寒。唐有十二时盘，用之随时转换物象，子鼠换丑牛之类。天帝流光爵，置之日中，则光气烛天。南海有虾头杯，陈思王有鹊尾杓，欲劝者呼之，即指其人。王肃造铜鼠丸，昼夜自转。南中有风狸杖，用指禽兽自毙，取食随指如意。含诓县东岸有圣鼓杖，舟中有之，波浪不敢冲激。徐凤缩节杖，如笔管，二十年每年生一节，后每年减一节。郭休有夜明杖，朱色，夜杖有光。柳真龄宝一铁拄杖，宛转天成，行则微响。明皇有虹蜺屏，赐贵妃，上刻美人，夜能下屏歌舞。马弋山有紫茭席，冬温夏凉。秦始皇驱山铎，击之，声如霹雳。内库有青酒杯，纹乱如丝，其薄如纸，以酒注，温然有暖气，少如沸汤，名自暖杯。龟兹国进一枕如玛瑙，枕之则十洲三岛、四海五湖尽入梦中，名游仙枕。虢国夫人有夜明枕，光照一室，无事灯烛。田父得照室玉，王莽有灭癜玉，取玉锤碎，涂癜即灭。唐顺宗时，西域进龙虎玉，一方为虎，置之山岩，百兽慑伏；一圆为龙，置之水中，浪卷虹蜺。扶余国有火玉，色赤，可以燃鼎。尧时于河洛中得方尺玉板，上图天地之形，得金璧之瑞，文字记造化之始。禹游龙门，神授玉简，游东海，得碧色玉圭，楚州献玉印。伯颜至于阗国，凿井得玉佛，高四尺，照之，筋骨脉络俱见。魏武后有玉钵，相盛，转而不脱，为西域鬼作。唐肃宗赐李辅国香玉避邪，形高一尺五寸，奇巧无比，香闻数里，入衣经年不灭。唐度宗朝有十二玉棋子，以按十二时字，置水中，逐时浮出不爽。苏威有应日镜，日蚀几分，则镜面昏处如之。唐有瑞英帘，人在帘内影之，则遍身有光，艳异夺目。韩王元嘉有铜鹤樽，酒满其腹则正立，酒浅则倾覆。长安殿角上有铜雀，能鸣。沈传师得玉马，能嘶。杨光欣有玉龙，腹中贮水，口泻有笙簧声。楚渔得禹支祁锁。唐翰林院有索铃，河北用兵，铃动索铃自鸣。周世宗应气瓦，二十四片，应气敲之，窦仪辨之不讹。长陵有铜驼，生毛，毛上生花。郫县有铜马，能嘶。长州倅厅有铜龟，背上应时现文。李子长造木囚，置苇上，理囚狱，不差则木囚伏，否则木囚奋起。周穆王有火齐镜。灵王时有月镜，其白如月。汉高祖有表里镜，可见五内。舞溪石窟有方镜，始皇号为照骨镜。荀讽有铁镜。隋王度有照疾镜，疫病照之即愈。张敌得一镜，照之，终身无病，名无疾镜。黄巢三方镜，能见三方。唐秦淮镜，照人五脏。天宝时有水心镜，七岁大旱，镜中龙口吐烟即雨。唐有夷则镜，得之井中。燧铜镜，向日则火生，以艾就之则燃。任中宣有飞精镜，后为神人持去。王宗寿有铁镜，不明，一日发光，因见市一青衣小儿欣然来回，曰：“铁镜神物，当还。”竟持去。王幼临造方丈镜，照见人马。有百里镜，可照百里，即献吕蒙正镜也。秦宁县耕夫得镜，照之，病热者心骨生寒，故名生寒镜。世有透光镜，以镜承日光，则镜铭二十字，壁上了了分明。知来镜，照之，则见前途吉凶。谯亳有镜，以手循之，中心铮然有声，名曰响镜。史良姊有宝镜，能见妖魅。有道士持魇魅镜，狐狸草木为祟，照之即见本形。如剑，若颛顼腾空剑，指兵则胜，匣中常鸣。楚王太阿剑，一挥则三军流血。汉高祖赤霄剑。后主有镇山剑。宋青春有青龙剑。唐德宗有火精剑，夜有光明。朱善存家有芝烟剑，太平则芝生。胡识破山剑。钱塘闻人绍有灵宝剑。

以上种种，皆宇宙间神奇秘宝，终为造化收拾，安得流落尘世？虽曰兵火变迁，恐亦于此无恙。古云玩物丧志，此非丧志物也，用录以广闻见。

图画神异，若汉刘褒《北风图》，见者皆寒。《云汉图》，见者皆热。王善画《六马滚尘图》，后竟失去。唐有《龙水图》，将练为服，釜中二龙飞去。周益公画《岳州图》，谯楼时时换牌。赵颜得画女障，能下障与颜为妻生子。韦叔文画马，未色，岳神索之，改名而第。赵浍画《儿啼图》，僧夜闻儿哭，诘浍，以笔作乳，点入儿口，遂止。冯绍正画龙未终，见白气就庑檐出，入池中，雷雨大作。廉广画《二鬼兵图》，一夕风雨，鬼兵交战。张僧繇画佛，夜间发光。信州画罗汉，能飞动。王元俊画扇壁上，客至，遂携去。曹不兴画屏，污墨点，即添作蝇，孙权视为真蝇，用手拂去。镇江兴国寺，苦鸽宿粪污佛，张僧繇于两壁画鹰鹞，鸽再勿入。云光寺有《七鸽图》于西壁未完，其一云为飞去。长兴成山寺，壁画猿鹤，长能飞走。顾光宝画狮绝疟，狮口有血淋漓。何尊师画猫，则鼠潜避。石恪画飞鼠，张之，则鼠不入室。杨子华画马，夜有蹄啮嘶声。韩干画马，神人来索。唐吴道子恶僧，画驴壁间，一夜，僧房家具踏破无留。吴画《五龙图》，天欲大雨，即生烟雾。张藻一手双笔，画二木枝，一枯一荣。贾秋壑遇一道人画莲，风来则莲叶摇动。此皆神妙莫测，不可晓也。要皆古人元气所钟，以侔造化。


论古铜色

高子曰：曹明仲《格古论》云：“铜器入土千年者，色纯青，如翠；入水千年者，则色绿如瓜皮，皆莹润如玉；未及千年，虽有青绿而不莹润。”此举大概，未尽然也。若三代之物，迄今何止千年，岂尽莹润而青绿各纯者也？若云入土则青，入水则绿，其水银色并褐色黑漆古者，此又埋于何地者也？凡三代之器，入土年远，近山冈者多青，山气湿，蒸郁而成青；近河源者多绿，水气卤，浸润而成绿。余见一物，乃三代款识，半身水浸，年远，水痕涸溢数层，此为入水无疑，而色乃纯青。其着水潭底方寸，少黄绿色，则水土之说，岂尽然哉？余思铸时，铜质清莹不杂者，多发青；质之浑杂者，多发绿。譬之白金，成色足者，作器纯白，久乃发黑；不足色者，久则发红发绿。此论质不论制，理可推矣。他如古墓中近尸者，作水银色，然水银色亦分二种，有银色，有铅色，惟镜居多。古者尸以水银为殓，彼世死者以镜相遗，殓者即以镜殉，取照幽冥之义。故铜质清莹者，先得水银沾染，年久入骨，满背成银，千古亮白，谓之银背。其有先受血水秽污，始受水银浸入，其铜质原杂，则色如铅，年远色滞，谓之铅背。其有半水银，半青绿，朱砂堆者，先受血肉秽腐其半，日久酿成青绿，其半净者，乃染水银。故一镜之背，二色间杂也。今之镜，以银背为上，铅背次之，青绿又次之。又若铅背埋土年远，遂变纯黑，谓之黑漆背。此价又高，而此色甚易为假。至有古铜鼎鼐尊彝，亦有水银色者，何也？此在墓中得水银散漫之气，沾染而成，故惟一角，一耳，一旁有之。或地近生水银处，亦成此色。所以鼎彝无全身水银色者，而钟磬则万无一二也。上古铜器，以质厚为佳，年既久远，土锈侵骨，质已松脆，厚者尚有受用，薄者若少击搏，不破即裂。又如无青绿而纯紫褐色者，曹明仲以为人间流传之色，非也。三代之物，因入土沉埋，后人方得集以传世。若云三代流传到今，方有此色，何能在世数千年不为兵燹销烁，破损沉沦者耶？此等器皿，出自高阜古冢，砖宫石室，燥地秘藏，又无水土侵剥，又无尸气染惹，列之石案间，惟地气蒸润，且原制精美光莹，变为褐色，纯一不杂。故鼎彝居多，而小物并秦汉物，褐色绝少。近见褐色上有青绿点子，乃出土之后，人以咸酸之味侵染乃尔，非透骨绿色。故褐色上有云头片，芝麻点，朱砂斑，并绿翠雨雪点者，此为传世物也。非传世上三五千年，始成褐色。故古铜以褐色为上，水银黑漆鼎彝为次，青绿者又次之也。若得淳青绿，一色不杂，莹若水磨，光彩射目者，又在褐色之上。宣庙喜仿褐色，故宣铜此色为多。凡铜器出自三代，不惟青绿莹润，其质，其制，其花纹款识，非后人可能仿佛，自不容伪。若明仲云必三代之物，方有朱砂斑，此大误矣。宋元之物，亦有大片朱斑，若鱼子者更多，盖受人血气侵染，便成朱斑。亦有二三层堆叠者，刀刮摩擦不可泯也，岂尽三代物哉？不可不考。

论新旧铜器辨正

三代之器，钟鼎居多，且大容升斗。虽有商质周文之说，然质者未尝不文，文者未尝不质。其质者，制度尚象，款识规模，铸法工巧，何文如之？其文者，雕篆虽细，文理不繁，[image: ]
 嵌虽工，而矩度浑厚，质亦在也。夏嵌用金银细嵌云雷纹，片用玉与碧[image: ]
 剜嵌，美甚。曹云商无嵌法，非也。商亦有之，惟多金银片，而少云雷丝嵌细法。今之巧匠，伪造夏商[image: ]
 嵌者，以金银之色，古今所同，可以伪为。而玉与碧[image: ]
 碾法、土锈似不容假。近乃搜索古冢遗弃环、佩、充珥、[image: ]
 、珈、琫、珌等物，裁为方圆规制，以嵌彝鼎，今人眼生。虽识者，必曰：“此古琢玉石，岂非三代物哉？”每得高值。孰知古嵌一物，周身无一处完整，非剥落即为青绿锈结遮掩，或隐或露之妙，古雅出自天然。若今嵌，必凿完全片段，或嵌或遗，状土剥落，方以法蜡遮饰，何待目力？人可手辨。唐天宝时，有局铸花纹，细密可爱，全尚华藻，于三代之制，或改为锦地，或改夔龙为螭，或改雷纹为方胜，或易篆款为隶书、真书，于上古淳朴之意大左。更恨质薄，取便一时，无意千古。近有青绿朱砂堆积瓶壶器皿，内有水锈烂孔，或锄击篾裂，后人收拾，以药补缀，持诱市值。此皆唐时局铸物也，原非伪造。古铸，工匠精细，拨蜡清楚，纹内地子光滑，即转角方圆深窍，有如刀锤雕刻，花地爽朗，周身如一，并无砂眼欠缺、分地不匀之病。夫款为制度规式，识为纪功铭篆，故三代钟鼎阴识字，有百十之多。即薛尚功刻钟鼎篆二十卷，其篆文可考。若汉唐以下，即阳识矣，而铭亦不古。间有阴识，亦非钟鼎古文篆法。盖阳识刻印印蜡，为之甚易，阴识以蜡剔起字画，翻砂成阴，为之甚难，少有不到，字画泯灭，其精神摩弄，后迥不及。故秦汉之物不及三代，唐宋之物不及秦汉也。然秦汉不及三代，唐宋不及秦汉者，非人力不到，而质料不精。但秦汉之匠拙，而不善模三代之精工，唐宋之匠巧，而欲变三代之程式，所谓世代不及，伤拙伤巧故也。孰知愈巧愈拙，愈工愈失，敦朴古雅，三代之不可及也。反谓己能胜之，改式改纹，务尚形似，所谓丑妇效颦，愈逞丑态耳。近有真正民间之器，无功可纪，原无识文，今以刀刻钟鼎相似篆文，磨熟刀痕，加以药饰，反失真趣，赏鉴家入手即洞识矣，可弄愚者。我朝宣庙铜器，甚有精者，制度亦雅，摩弄极工。然多小物，如百折彝炉、乳炉，雨雪点金片贴铸戟耳彝炉，石榴足者，更佳。赤金霞片小元鼎炉，象头鬲炉，五供养细腰橐盘，[image: ]
 金双螭箸，架香合匙瓶，蟠螭镇纸种种，精甚。大如鼎炉、角端兽炉、方耳壶、商从尊，精美可爱，模式古雅，惜不多见。其底识文，用扁方印子，阳铸大明宣德年制，真书字画完整，印地光滑，蜡色可爱。他如判官耳鸡腿脚扁炉，翻环六棱面铸[image: ]
 金番字花瓶，四方直脚炉，翻环元瓶，盖凿钱文漏空桶炉，皆下品也。宣铸多用蜡茶、[image: ]
 金二色。蜡茶以水银浸擦入肉薰洗为之。[image: ]
 金以金铄为泥，数四涂抹，火炙成赤，所费不赀，岂民间可能仿佛？但宣铜花纹者甚少。余在京师，仅见一二商鼎式者，腰花甚佳。后此，景泰、成化年间亦有此色。彝炉用两狮头为耳，复用赤金厚片作云鸟形贴铸，其底识无印文，惟用药烧景泰年制等字，隐隐在内。初玩不辨，较之宣庙，迥不及矣。


论新铸伪造

近日山东、陕西、河南、金陵等处，伪造鼎彝壶觚尊瓶之类，式皆法古，分寸不遗，而花纹款识，悉从古器上翻砂，亦不甚差，但以古器相形，则迥然别矣。虽云摩弄取滑，而入手自粗；虽妆点美观，而气质自恶。其伪制法：铸出，剔摩光净，或以刀刻纹理缺处，方用井花水调泥矾浸一伏时，取起烘热，再浸再烘，三度为止，名作脚色。候干，以硇砂、胆矾、寒水石、硼砂、金丝矾各为末，以青盐水化净，笔蘸刷三两度，候一二日洗去，干又洗之。全在调停颜色、水洗功夫，须三五度方定。次掘一地坑，以炭火烧红令遍，将酽醋泼下坑中，放铜器入内，仍以醋糟罨之，加土覆实，窑藏三日取看，即生各色古斑，用蜡擦之。要色深者，用竹叶烧烟薰之。其点缀颜色，有寒温二法，均用明乳香，令人口嚼涩味去尽，方配白蜡熔和。其色青，以石青投入蜡内。绿用四支绿，红用朱砂。温用蜡多，寒则乳蜡相半。以此调成，作点缀凸起颜色。其堆叠用卤锈针砂，其水银色以水银砂锡涂抹鼎彝边角上，以法蜡颜色罩盖，隐露些少，以愚隶家。用手揩摩，则香腥触鼻，洗不可脱。或做成入卤咸地内埋藏一二年者，似有古意。又若三代秦汉时物，或落一足，或堕一耳，或伤器体一孔一缺者，此非伪造。近能作冷冲，热冲，冷焊，软铜冲法，古色不变。惟热冲者色较他处少黑。若用铅补并冷焊者，悉以法蜡填饰器内，以山黄泥调稠遮掩，作出土状态。此实古器，惟少周全，较之伪物远甚。又等屑凑旧器破败者，件件皆古，惟做手乃新，谓之改锹。余在京师，见有二物，一子父鼎，小而可用，花纹制度，人莫不爱。其伪法，以古壶盖作肚，屑凑古墓碎器飞龙脚焊上，以旧鼎耳作耳，造成一炉，非真正物也。一方亚虎父鼎，内外水银，无一痕纹片，初议价值百金，制在五寸，适用可玩，人争售之。余玩再三，识其因古水银方镜破碎，截为方片，四面冷焊，屑凑古炉耳脚，制成工巧，可谓精绝。余一识破，众以为然，后竟不知何去。若此做手，技妙入神。元时杭城姜娘子、平江王吉二家铸法，名擅当时。其拨蜡亦精，其炼铜亦净，细巧锦地花纹，亦可入目。或作[image: ]
 金，或就本色，传之迄今，色如蜡茶，亦为黑色，人多喜之。因其制务法古，式样可观。但花纹细小，方胜、龟纹、回纹居多。平江王家铸法亦可，炼铜莹净，拨蜡精细，但制度不佳，远不如姜。近日淮安铸法古鎏金器皿，有小鼎炉、香鸭等物，做旧颇通，人不易识。入手腻滑，摩弄之功，亦非时日计也。外此有大香猊、香鹤铜人、烛台、香球、酒炉、投壶、百斤兽盖香炉、花瓶、火盆等物，此可补古所无，亦为我朝铸造名地。

论宣铜倭铜炉瓶器皿

古无铜小香炉，即《博古图》，为帝王收藏，仅有一二遗式。后有小鼎炉、兽炉、博山炉，高二寸许者，不知汉唐人何用，想亦墓中物也。亦有中样鼎炉，兽面脚桶炉，止可清供，不堪焚香手玩。近有潘铜打炉，名假倭炉。此匠幼为浙人，被虏入倭，性最巧滑，习倭之技，在彼十年。其凿嵌金银倭花样式，的传倭制。后以倭败还省，在余家数年，打造如倭尺，内藏十件文具，折叠剪刀，古人未有。其铜合子、途利筒、彝炉、花瓶，无一不妙，此真倭物也。故其初出价高，炼铜[image: ]
 金，凿嵌金银，花巧精妙，与倭无二。若近日吴歙之制，较潘似胜，但制度花巧，与古人彝鼎之义，殊无取法。又如以黄铜去腥，假名钩金，打造方圆鼎炉、彝炉，花纹以《博古图》为式，外抹金叶。此等置之何地，惟可作神佛供也。初年，潘铜似不可得，有则宝之，后世必有好尚之者。外如倭人凿铜细眼罩盖薰炉，亦美。更有[image: ]
 金香盘，口面四旁坐以四兽，上用凿花透空罩盖，用烧印香，雅有幽致。又若酒铫、水罐、吸水小铜中丞、抹金铜提、盔铠、腰刀、枪剑，五供养莲花架，紫铜汤壶、小钹、小塔、罐罩合，槟榔合、石灰罐、刮锈铜刡、海螺鼻铜镜、铜鼓、供献盘橐碟子、凿花金钱、散花银钱、凿银细花卷段、凿金大小戒指，上嵌奇石，种种精妙，不能悉数。无地不有机巧，信哉！近日吴中伪造细腰小觚、敞口大觚、方圆大尊、花素短觯、雨雪金点戟耳彝炉、细嵌金银碧[image: ]
 鼎炉、香奁、牺尊、团螭镇纸、细嵌天鹿辟邪象罐、水银青绿古镜、二寸高小汉壶、方瓶、[image: ]
 金观音弥勒，种种色样，规式可观，自多雅致。若出自徐守素者，精致无让，价与古值相半。其质料之精，摩弄之密，功夫所到，继以岁月，亦非常品忽忽成者。置之高斋，可足清赏。不得于古，具此亦可以想见上古风神，孰云不足取也？此与恶品非同日语者，鉴家当共赏之。

论古铜器具取用

上古铜物存于今日，聊以适用数者论之。鼎者，古之食器也，故有五鼎三鼎之供。今用为焚香具者，以今不用鼎供耳。然鼎之大小有两用，大者陈于厅堂，小者置之斋室。方者以飞龙脚文王鼎为上赏。兽吞直脚亚虎父鼎，商召父鼎，周花足鼎，光素者如南宫鼎为次赏。若周象簠鼎，腹壮而膀脚肖鸡腿，又如百乳鼎者，皆下品也。方之小者，有周王伯鼎，单从鼎，周丰鼎，又若方四五寸许，青绿或[image: ]
 金小方鼎，式法文王王伯鼎制者，可宜书室薰燎，皆唐之局铸、元姜娘子铸也。纹片精美，制度可观。其圆鼎三兽面者，如商父乙鼎、父己鼎、父癸鼎、若癸鼎。圆腹者，若商子鼎、秉仲鼎、象形饕餮鼎、立戈季[image: ]
 鼎。光素者，如商鱼鼎、周益鼎、素腹鼎。口下微束者，若商乙毛鼎、蝉纹鼎、父甲鼎、公非鼎。敞口者，如飞龙脚子父鼎。皆可入上赏。圆之小者，如周大叔鼎、垂花鼎、周[image: ]
 鼎、唐三螭鼎，俱堪入清供，但式少大雅耳。他如瓜腹鸡腿方耳环耳敞口鼎炉，俱不堪玩，为下品也。彝炉式如周[image: ]
 彝、父辛彝、商虎首彝、百折彝，方者如己酉彝，奇者如百乳彝，皆堪为堂上焚具。他如彝、敦、鬲、炉等件，虽古不堪清供。如得商母乙鬲、周蔑敖鬲、饕餮鬲、周师望敦、兕敦、翼敦，亦可充堂中几筵之供。以上式载《博古图》中，可以按图索视。卮者，古酒器也。义取上穷而危，知节则无危矣，寓戒之之意。其制如盂，双耳外乘，又如腰腹翼耳，俗云人面杯者是也。杯亦古酒器也，以牛首为制，加以笼络，亦戒贪逸之意。《诗》云：“酌彼兕觥”，以牛角为之。
 制以此耳。今之杯制不一，而独无此式。匜者，矫口坦腹，一把捏手，或三足，或圆足，如鸭形者是也，古人以为盥洗注水之具。今俗以卮为匜，以匜为卮，名金银酒器者，误矣。盘洗二器，盘深而洗浅。盘用以承弃水，内有铭篆者，有招耳上冲者，有盘内种种海兽者。或用三蹲螭为足，或雷纹圆足者，又名彝盘，俗指为歃血盘，非也，今可用作香橼盘。其洗用以盥手，故纹用双鱼，用菱花。有三乳足者，有圆足者，旁有兽面翻环者，今用以注水，为几筵主宾酬酢涤器，似得古人遗意。又有似洗而双把作掇手者，名杆，亦可作洗用。觚、尊、兕，皆酒器也。三器俱可插花。觚尊口敞，插花散漫，不佳，须打锡套管，入内收口，作一小孔，以管束花枝，不令斜倒。又可注滚水，插牡丹芙蓉等花，非此，花不可久。古之壶瓶，用以注酒。观《诗》曰：“清酒百壶。”又曰：“瓶之罄矣。”若古素温壶，口如蒜榔式者，俗云蒜蒲瓶，乃古壶也，极便注滚水，插牡丹芍药之类，塞口最紧，惟质厚者为佳。他如粟纹四环壶、方壶、匾壶、弓耳壶，俱宜书室插花。以花之多寡，合宜此五器分置。若周之蟠螭瓶、螭首瓶，俗云观音瓶者，今之酒壶，全用此式。更变汉之麟瓶，形若瓠子稍弯，背有提把。此瓶也。俗例为瓠子壶类，误矣。另有瓠壶，取《诗》云“酌之以匏”之义。今以此瓶注水，灌溉花草，雅称书室育蒲养兰之具。周有蟠虬瓿、鱼瓿、罂瓶，与上蟠螭、螭首二瓶，俱可为多花之用。又若今之杖头用鸠，老人多咽，鸠能治咽之义。故三代有鸠鸟杖头，周身金银[image: ]
 嵌。又见有飞鸠杖头，周身[image: ]
 金，用以作棕竹杖饰，妙甚。若汉之蟠龙蟠螭杖头，形若瓜槌，此便不如三代之雅。若汉之编钟，小而有韵者，颇宜书斋清响，但得宫商二音为最。古之布钱，有金嵌字者，可作界画轴用。小样提卣，可作糊斗。如伯盏[image: ]
 盘，季姜盂两耳杯，制小，可作砚旁笔洗。镜为人所必用，若秦陀、光背，质厚无纹，极有受用。次如银背海兽，蒲桃荔枝，五岳图形，十二生肖，宝花云龙十二符，四灵三瑞，三神八卫，六花浮水，七乳四乳，十六花蟠螭龙凤雉马等背俱妙。须用清莹如水，分毫不杂，俗谓面无打搅，轮转周圆，形影不改为贵。又有如钱小镜，光背花背，面无瘢痕，更有满背嵌金嵌银片子散花小镜，极可人意，价亦高贵，似不易得。携具用之，山游寺宿，亦不可少。鉴赏以大径尺外圆镜，并三寸以上，至如钱小镜，为上格。其它五七寸者，次之。菱花八角方镜，悉不取也。轩辕球镜，可作卧榻前悬挂，未必远邪，聊取意耳。古铜腰束绦钩甚多，有盈尺长者，其制不一。有金银碧[image: ]
 嵌者，有片金商者，有等用兽面为肚者，皆三代物也。他如羊头钩，螳螂捕蝉钩，[image: ]
 金者，皆秦汉物也。无可用处，书室中以之悬壁，挂画，挂剑，挂尘拂等用，甚雅。若雁足灯、凤龟灯、有柄行灯，用以秉烛。驼灯、羊灯、犀灯，用以燃油。此皆文具一器。又如盈尺浅盘，有三足者，制极精雅，乃古之承盏盘也。盏如圆盂，有耳环掇手，此汉物也。古彝皆有舟，舟即今之承盏盘也，往往有此，且纹色甚佳，今用为香橼橐具，别无取用。每有虾蟆蹲螭，其制甚精，古人何用？今以镇纸。又有大铜伏虎，长可七八寸，重有三二斤者，亦汉物也。此皆殉葬之器，今以压书。余得一砚炉，长可一尺二寸，阔七寸，左稍低，铸方孔透火炙砚；中一寸许稍下，用以暖墨搁笔；右方置一茶壶，可茶可酒，以供长夜客谈。其铭曰：“蕴离火于坤德兮，回阳春于坚冰。释淘泓于冻凌兮，沐清泚于管城。”是以三冬之业，不可一日无此于灯檠间也。凡此数者，岂皆吾人所不当急，而为玩物例哉？书斋清赏，藉此悦心，当与同调鉴家品藻。


论汉唐铜章

古之铜章，后先出土者，何止千万？即顾氏《印薮》，犹云未备。余先三入燕市，收有千方，十年之值，高下迥异。向无官私之别，今则分王侯伯长为官印，而价值倍于往时，以姓氏为私印，价则较常亦倍矣。官私之内，又多珍尚，有玉，有金，有银，有玛瑙、琥珀、宝石，有磁烧官、哥、青东三窑为多。凡此印章，面用斗钮，间有以鹿为钮，以瓦为钮者。其铜章之钮，以龟，以螭，以辟邪，以驼，以凫，以虎，以坛，以兔，以瓦，以鱼，以钱，以覆斗，以环，以四连环，以亭，以鼻，以异兽，以鹿，以羊，以马，以狻蜺猊，以豸。钮用[image: ]
 金，涂金，细错金，银商金。而制度之妙，有如一方六面皆文，子母一套。母则钮铸母兽，子则子兽套成，如母抱子。内中或三方有文。余得一印，子母二套，三印俱文，此又官私之中值之最上者也，亦不多得。其镌玉之法，用力精到，篆文笔意，不爽丝发，此必昆吾刀刻也。即汉人双钩碾玉之法，亦非后人可拟。故玉章、宝章更为鉴家珍重。古人印文，姓氏之外，字及小字，即乳讳也。
 别无闲散道号，家世名位，引用成语，惟臣某印。汉之君臣关防奏启，扣以小印。又如封之一字，古亦无之，后人创始古之白记，即封字意也。曾见一印文曰：“某氏私记，宜身致前，迫事无闲，愿君自发，封完印信。”此唐宋印也，汉人无此等语。即单字，象形禽鸟、龙虎、双螭、芝草，圆印有之。“子孙永宝”、“宜尔子孙”、“子孙世昌”等印为闲文矣。汉之官印，似有印箱佩带。余得一铜箱，高寸八分，方寸五分，制若今之官印匣同，前后铸有合扇锁钮事件，旁有鼻耳，可贯绳索携佩，箱外青绿莹然，内藏子母印章一套，此亦小铜器中一奇物也。近日关中洛下利徒翻铸假印，夥入真正，以愚收藏。若军司马王任日利，不一而足，且不易辨。今之刻拟汉章者，以汉篆刀笔自负。至有好奇，刻损边旁，残缺字画，谓有古意，可发大噱。即《印薮》六秩内，无十数伤损印文。即有伤痕，乃入土久远，水锈剥蚀，或贯泥沙，剔洗损伤，非古文有此。欲求古意，何不法古篆法刀法，而乃法其后人损伤形似？此又近日所当辨正。若诸名家，自无此等。又如青田石中有灯光石，莹洁如玉，照之真若灯辉，近更难得，价亦踊贵。内有点污者，不佳。外此有白石，有红黄青黑等石，又有黑白间色，红黄间色，温润坚细，可作图书。旧人喜刻此石为钮，若鬼功球钮。余曾见有自外及内，大小以渐滚动，总十二层，至中小球如绿豆止，不知何法刻成，真鬼功也。吾杭旧有刻钮称最者，惟岑东云、沈葑湖二人，极工雕模。岑更善于连环，三五层叠，并奇异锦纹套挽等钮，其刻文亦高于沈，而沈之刻文不足取也。后有效者，甚乏古雅意趣。此亦印章中一善技也，故并录之。若闽中牙刻人马为钮者，是为印章疽毒，虽工何为？

刻玉章法

王心鲁云：“刻玉之法，别无药物烘炙诡异。”并引用陶隐居《蟾酥昆吾刀说》：“余之所受，惟用真正花钢，煅而为刀，阔五分，厚三分，刀口平，磨取其平尖锋头为用。将新旧玉章篆文，以木制架钤定，用刀随文镌之，一刀勿入，再锲一刀，多则三锲，玉屑起矣。但勿可以力胜，胜则滑而难刻。运刀以腕，更置砺石于旁，时时磨刀，使锋芒坚利，无不胜也。”余见心鲁刻玉精妙，俨若汉章。且此君仿《季直表》，细书并篆文亦佳，故具载之。

论官哥窑器

高子曰：论窑器必曰柴、汝、官、哥，然柴则余未之见，且论制不一，有云“青如天，明如镜，薄如纸，声如磬”，是薄磁也。而曹明仲则曰：“柴窑足多黄土。”何相悬也？汝窑，余尝见之，其色卵白，汁水莹厚如堆脂然，汁中棕眼，隐若蟹爪，底有芝麻花细小挣钉。余藏一蒲芦大壶，圆底，光若僧首，圆处密排细小挣钉数十，上如吹埙收起，嘴若笔帽，仅二寸，直槊向天，壶口径四寸许，上加罩盖，腹大径尺，制亦奇矣。又见碟子大小数枚，圆浅瓮腹，磬口，泑足底有细钉。以官窑较之，质制滋润。官窑品格，大率与哥窑相同，色取粉青为上，淡白次之，油灰色，色之下也。纹取冰裂鳝血为上，梅花片墨纹次之，细碎纹，纹之下也。论制如商庚鼎、纯素鼎、葱管空足冲耳乳炉、商贯耳弓壶、大兽面花纹周贯耳壶、汉耳环壶、父己尊、祖丁尊，皆法古图式进呈物也。俗人凡见两耳壶式，不论式之美恶，咸指曰：“茄袋瓶也。”孰知有等短矮肥腹无矩度者，似亦俗恶。若上五制，与[image: ]
 姬壶样，深得古人铜铸体式，当为官窑第一妙品，岂可概以茄袋言之？又如葱管脚鼎炉、环耳汝炉、小竹节云板脚炉、冲耳牛奶足小炉、戟耳彝炉、盘口束腰桶肚大瓶、子一觚、立戈觚、周之小环觚、素觚、纸槌瓶、胆瓶、双耳匙箸瓶、笔筒、笔格、元葵笔洗、桶样大洗、瓮肚盂钵、二种水中丞、二色双桃水注、立瓜、卧瓜、卧茄水注、扁浅磬口橐盘、方印色池、四入角委角印色池、有纹图书戟耳彝炉、小方蓍草瓶、小制汉壶、竹节段壁瓶，凡此皆官哥之上乘品也。桶炉、六棱瓶、盘口纸槌瓶、大蓍草瓶、鼓炉、菱花壁瓶、多嘴花罐、肥腹汉壶、大碗、中碗、茶盏、茶托、茶洗、提包茶壶、六棱酒壶、瓜壶、莲子壶、方圆八角酒[image: ]
 、酒杯、各制劝杯、大小圆碟、河西碟、荷叶盘浅碟、桶子箍碟、绦环小池、中大酒海、方圆花盆、菖蒲盆底、龟背绦环六角长盆、观音弥勒、洞宾神像、鸡头罐、楂斗、圆砚、箸搠、二色文篆隶书象棋子、齐箸小碟、螭虎镇纸，凡此皆二窑之中乘品也。又若大双耳高瓶、径尺大盘、夹底骰盆、大撞梅花瓣春胜合、棋子罐、大扁兽耳彝敦、鸟食罐、编笼小花瓶、大小平口药坛、眼药各制小罐、肥皂罐、中果盒子、蟋蟀盆内中事件、佛前供水碗、束腰六脚小架、各色酒案盘碟，凡此皆二窑之下乘品也。要知古人用意，无所不到，此余概论如是。其二窑烧造种种，未易悉举，例此可见。所谓官者，烧于宋修内司中，为官家造也。窑在杭之凤凰山下，其土紫，故足色若铁，时云紫口铁足。紫口，乃器口上仰，泑水流下，比周身较浅，故口微露紫痕。此何足贵？惟尚铁足，以他处之土咸不及此。哥窑烧于私家，取土俱在此地。官窑质之隐纹如蟹爪，哥窑质之隐纹如鱼子，但汁料不如官料佳耳。二窑烧出器皿，时有窑变，状类蝴蝶禽鱼麟豹等象，布于本色，泑外变色，或黄黑，或红绿，形肖可爱。是皆火之文明幻化，否则理不可晓，似更难得。后有董窑、乌泥窑，俱法官窑，质粗不润，而泑水燥暴，溷入哥窑，今亦传世。后若元末新烧，宛不及此。近年诸窑美者，亦有可取，惟紫骨与粉青色不相似耳。若今新烧，去诸窑远甚。亦有粉青色者，干燥无华，即光润者，变为绿色，且索大价愚人。更有一种复烧，取旧官哥磁器，如炉欠足耳，瓶损口棱者，以旧补旧，加以泑药，裹以泥合，入窑一火烧成，如旧制无异。但补处色浑而本质干燥，不甚精采，得此更胜新烧。奈何二窑如葱脚鼎炉，在海内仅存一二，乳炉、花觚，存计十数，彝炉或以百计，四品为鉴家至宝。无怪价之忘值，日就增重，后此又不知凋谢如何。故余每得一睹，心目爽朗，神魂为之飞动，顿令腹饱。岂果耽玩痼僻使然？更伤后人闻有是名，而不得见是物也，慨夫！


论定窑

高子曰：定窑者，乃宋北定州造也。其色白，间有紫，有黑，然俱白骨，加以泑水，有如泪痕者为最。故苏长公诗云：“定州花磁琢如玉。”其纹有画花，有绣花，有印花纹三种，多用牡丹、萱草、飞凤时制。其所造器皿，式多工巧，至佳者，如兽面彝炉、子父鼎炉、兽头云板脚桶炉、胆瓶、花尊、花觚，皆略似古制，多用己意，此为定之上品。余如盒子，有内子口者，有内替盘者，自三四寸以至寸许，式亦多甚。枕有长三尺者，制甚可头。余得一枕，用哇哇手持荷叶覆身叶形，前偃后仰，枕首适可，巧莫与并。瓶式之巧百出，而碟制万状。余有数碟，长样两角如锭翘起，旁作四折。又如方式四角耸若莲瓣，而旁若莲卷。或中作水池，旁作阔边，可作笔洗、笔觇。此皆上古所无。亦烧人物，仙人哇子居多。而兜头观音、罗汉、弥勒像貌形体眉目衣折之美，克肖生动。其小物，如水中丞，各色瓶罐，自五寸以至三二寸高者，余见何止百十，而制无雷同。更有灯檠，大小碗[image: ]
 、酒壶，茶注，式有多种，巧者俱心思不及。其水注，用蟾蜍，用瓜茄，用鸟兽，种种入神。若巨觥、承盘、卮匜、盂[image: ]
 、柳斗、柳升、柳巴、其编条穿线模塑，丝毫不断。又如菖蒲盆底，大小水底，尽有可观。更有坐墩式雅花囊，圆腹口坦如橐盘，中孔径二寸许，用插多花。酒囊圆腹敞口如一小碟，光浅，中穿一孔，用以劝酒。式类数多，莫可名状，诸窑无与比胜。虽然，但制出一时工巧，殊无古人遗意。以巧惑今则可，以制胜古则未也。如宣和政和年者，时为官造，色白质薄，土色如玉，物价甚高。其紫黑者亦少，余见仅一二种。色黄质厚者，下品也。又若骨色青溷如油灰者，彼地俗名后土窑，又其下也。他如高丽窑，亦能绣花，盏瓯式有可观。但质薄而脆，色如月白，甚不佳也。近如新烧文王鼎炉，兽面戟耳彝炉，不减定人制法，可用乱真。若周丹泉，初烧为佳，亦须磨去满面火色，可玩。若玉兰花杯虽巧，似入恶道，且轮回甚速。又若继周而烧者，合炉，桶炉，以锁子甲球、门锦龟纹穿挽为花地者，制作极工，不入清赏，且质较丹泉之造远甚。元时，彭君宝烧于霍州者，名曰霍窑，又曰彭窑。效古定折腰制者，甚工。土骨细白，凡口皆滑，惟欠润泽，且质极脆，不堪真赏，往往为牙行指作定器，得索高资，可发一哂。

论诸品窑器


龙泉窑　章窑　古磁　吉州窑　建窑　均州窑　大食窑　玻璃窑


定窑之下，而龙泉次之。古宋龙泉窑器，土细质薄，色甚葱翠，妙者与官窑争艳，但少纹片紫骨铁足耳。其制若瓶、若觚、若蓍草方瓶、若鬲炉、桶炉、有耳束腰小炉。菖蒲盆底有圆者、八角者、葵花菱花者。各样酒[image: ]
 骰盆，其冰盘之式，有百棱者，有大圆径二尺者，外此与菖蒲盆式相同。有深腹单边盥盆，有大乳钵，有葫芦瓶，有酒海，有大小药瓶，上有凸起花纹，甚精。有坐鼓高墩，有大兽盖香炉，烛台花瓶，并立地插梅大瓶，诸窑所无，但制不甚雅，仅可适用。种种器具，制不法古，而工匠亦拙。然而器质厚实，极耐磨弄，不易茅蔑。行语，以开路曰蔑，损失些少曰茅。
 但在昔，色已不同，有粉青，有深青，有淡青之别。今则上品仅有葱色，馀尽油青色矣。制亦愈下。有等用白土造器，外涂泑水翠浅，影露白痕，此较龙泉制度，更觉细巧精致，谓之章窑。因姓得名者也。有吉州窑，色紫与定相似，质粗不佳。建窑器多[image: ]
 口碗盏，色黑而滋润，有黄兔毫斑滴珠大者为真，但体极厚，薄者少见。有大食窑，铜身，用药料烧成五色，有香炉、花瓶、盒子之类，窑之至下者也。又若玻璃窑，出自岛夷，惟粤中有之。其制不一，奈无雅品，惟瓶之小者有佳趣。他如酒盅、高罐、盘盂、高脚劝杯等物，无一可取。色有白缠丝、鸭绿天青、黄锁口，三种俱可观，但不耐用耳，非鉴赏佳器。若均州窑，有朱砂红、葱翠青，俗谓莺哥绿、茄皮紫。红若胭脂，青若葱翠，紫若墨黑。三者色纯，无少变露者，为上品。底有一二数目字号为记。猪肝色，火里红，青绿错杂，若垂涎色，皆上三色之烧不足者，非别有此色样。俗即取作鼻涕涎、猪肝等名，是可笑耳。此窑惟种蒲盆底佳甚。其他如坐墩炉盒，方瓶罐子，俱以黄沙泥为坯，故器质粗厚不佳，杂物人多不尚。近年新烧此窑，皆以宜兴沙土为骨，泑水微似，制有佳者，但不耐用，俱无足取。

论饶器新窑古窑

古之饶器，进御用者，体薄而润，色白花青，较定少次。元烧小足印花，内有枢府字号者，价重且不易得。若我明永乐年造压手杯，坦口折腰，沙足滑底，中心画有双狮滚球，球内篆书“永乐年制”四字，细若粒米，为上品；鸳鸯心者，次之；花心者，又其次也。杯外青花深翠，式样精妙，传用可久，价亦甚高。若近时仿效，规制蠢厚，火底火足，略得形似，殊无可观。宣德年造红鱼把杯，以西红宝石为末，图画鱼形，自骨内烧出凸起，宝光鲜红夺目。若紫黑色者，火候失手，似稍次矣。青花如龙松梅茶把杯、人物海兽酒把杯、朱砂小壶、大碗，色红如日，用白锁口。又如竹节把罩盖澛壶小壶，此等发古未有。他如妙用种种，惟小巧之物最佳，描画不苟。而炉、瓶、盘、碟最多，制如常品。若罩盖扁罐、敞口花尊、蜜渍桶罐，甚美，多五彩烧色。他如心有坛字白瓯，所谓坛盏是也，质细料厚，式美足用，真文房佳器。又等细白茶盏，较坛盏少低，而瓮肚釜底线足，光莹如玉，内有绝细龙凤暗花，底有“大明宣德年制”暗款，隐隐橘皮纹起，虽定磁何能比方，真一代绝品，惜乎外不多见。又若坐墩之美，如漏空花纹，填以五色，华若云锦。有以五彩实填花纹，绚艳恍目。二种皆深青地子。有蓝地填画五彩，如石青剔花，有青花白地，有冰裂纹者，种种样式，似非前代曾有。成窑上品，无过五彩蒲萄[image: ]
 口扁肚把杯，式较宣杯妙甚。次若草虫可口子母鸡劝杯、人物莲子酒盏、五供养浅盏、草虫小盏、青花纸薄酒盏、五彩齐筋小碟、香盒、各制小罐，皆精妙可人。余意青花成窑不及宣窑，五彩宣庙不如宪庙。宣窑之青，乃苏浡泥青也，后俱用尽，至成窑时，皆平等青矣。宣窑五彩，深厚堆垛，故不甚佳。而成窑五彩，用色浅淡，颇有画意。此余评似确然允哉！

世宗青花五彩二窑，制器悉备。奈何饶土入地渐恶，较之二窑往时，代不相侔。有小白瓯，内烧茶字，酒字，枣汤姜汤字者，乃世宗经箓醮坛用器，亦曰坛盏，制度质料，迥不及茂陵矣。嘉窑如磬口馒心圆足外烧三色鱼扁盏，红铅小花盒子，其大如钱，二品亦为世珍。小盒子花青画美，向后恐官窑不能有此物矣，得者珍之。


论藏书

高子曰：藏书以资博洽，为丈夫子生平第一要事。其中有二说焉：家素者，无资以蓄书；家丰者，性不　喜见书。故古人因贫，日就书肆邻家读者有之，求其富而好学者，则未多见也。即有富而好书，不乐读诵，务得善本，绫绮装饰，置之华斋，以具观美，尘积盈寸，经年不识主人一面，书何逸哉？噫，能如是，犹胜不喜见者矣。藏书者，无问册帙美恶，惟欲搜奇索隐，得见古人一言一论之秘，以广心胸未识未闻，至于梦寐嗜好，远近访求，自经书子史，百家九流，诗文传记，稗野杂著，二氏经典，靡不兼收。故常景耽书，每见新异之典，不论价之贵贱，以必得为期，其好亦专矣。故积书充栋，类聚分门，时乎开函摊几，俾长日深更，沉潜玩索，恍对圣贤面谈，千古悦心快目，何乐可胜？古云开卷有益，岂欺我哉？不学无术，深可耻也。又如宋元刻书，雕镂不苟，较阅不讹，书写肥细有则，印刷清朗。况多奇书，未经后人重刻，惜不多见。佛氏医家，二类更富。然医方一字差误，其害匪轻，故以宋刻为善。海内名家，评书次第，为价之重轻。若坟典、六经、《骚》、《国》、《史记》、《汉书》、《文选》为最，以诗集百家次之，文集道释二书又其次也。宋人之书，纸坚刻软，字画如写，格用单边，间多讳字，用墨稀薄，虽着水湿，燥无湮迹，开卷一种书香，自生异味。元刻仿宋单边，字画不分粗细，较宋边条阔多一线，纸松刻硬，用墨秽浊，中无讳字，开卷了无嗅味。有种官券残纸背印更恶。宋板书刻，以活衬竹纸为佳，而蚕茧纸、鹄白纸、藤纸固美，而存遗不广。若糊褙宋书则不佳矣。余见宋刻大板《汉书》，不惟内纸坚白，每本用澄心堂纸数幅为副，今归吴中，真不可得。又若宋板遗在元印，或元补欠缺，时人执为宋刻元板。遗至国初，或国初补欠，人亦执为元刻。然而以元补宋，其去犹未易辨，以国初补元，内有单边双边之异，且字刻迥然别矣，何必辩论？若国初慎独斋刻书，似亦精美。近日作假宋板书者，神妙莫测。将新刻模宋板书，特抄微黄厚实竹纸，或用川中茧纸，或用糊扇方帘绵纸，或用孩儿白鹿纸，筒卷用棰细细敲过，名之曰刮，以墨浸去臭味印成。或将新刻板中残缺一二要处，或湿霉二五张，破碎重补。或改刻开卷一二序文年号。或贴过今人注刻名氏留空，另刻小印，将宋人姓氏扣填两头。角处或妆茅损，用砂石磨去一角。或作一二缺痕，以灯火燎去纸毛，仍用草烟熏黄，俨状古人伤残旧迹。或置蛀米柜中，令虫蚀作透漏蛀孔。或以铁线烧红，锤书本子，委曲成眼，一二转折，种种与新不同。用纸装衬绫锦套壳，入手重实，光腻可观，初非今书仿佛，以惑售者。或扎夥囤，令人先声指为故家某姓所遗。百计瞽人，莫可窥测，多混名家，收藏者当具真眼辨证。

论历代碑帖

高子曰：论古书法，有三十六种，又唐玄度论有十体，韦绩纂书列为五十六种，僧梦英又作十八体，书何纷纷多也？此好奇者引证传闻，搜剔怪诞，兼以臆说附会，立为名目，且内多重复。今人学书，于大小篆书，八分隶书，草楷行书，工此数者而精之足矣，何必多求？但诸体书法，传之世间亦少，虽欲求工，无式可拟，拟而无法，出自杜撰，反为大方耻也。凡帖莫不祖自《淳化阁帖》，而《阁帖》亦本秦汉晋唐碑刻，故有祖石，刻本用便观览。即如《阁帖》之外，有：

《绛帖》宋潘思旦，以《淳化帖》增入别帖，摹于山西绛州，计二十卷，北纸北墨，极有精神，帖比《淳化》高二字。


《潭帖》庆历间，僧希白重摩刻于潭州，风韵和雅，血肉停匀，形势俱圆，颇乏峭健之气。


《秘阁续帖》元祐中，哲宗除《淳化帖》外，增刻他帖于秘阁，谓之《续帖》。


《淳化祖石刻》后主命徐铉以所藏法帖勒石，名《升元帖》。在《淳化》前，故名祖刻。


《太清楼帖》大观年中，徽宗以《淳化帖》考选数帖，重刻于太清楼下，模自蔡京，恣意草率，笔偏手纵，无复古意。赖刻手精工，犹胜他帖。


《淳熙秘阁续帖》孝宗刻于石禁，两续帖相去不远，工夫精致，肥而多骨，乃失之粗，遂少风韵。


《戏鱼堂帖》元祐间，刘次庄以《淳化帖》，除去篆题年月，增入释文，摹于临江官署。在翻刻中，颇有骨格，淡墨拓尤佳。


《星凤楼帖》赵彦约刻于南康，曹士冕重摹于南宋。赵刻精善不苟，曹刻清而不秾，亚于太清楼帖。


《宝晋斋帖》绍兴年间，曹之格刻于无为州学，在诸帖中为最下。米
 元章又云：“羲之七帖，有云烟卷舒翔动之气。”


《百一帖》宋王曼庆刻，笔意清遒，雅有胜趣，刻手不精。


《利州帖》宋庆元中，刘次庄重刻于益昌，其释文字画稍大。


《黔江帖》宋秦子明刻于长沙，载入黔江，即《僧宝月古帖》十卷。


《东库帖》世传潘氏以石本帖二十卷分为二，绛州公库得其上十卷，绛守重刻下十卷以足之。靖康兵火俱失，金又重刻，天渊矣。


《武陵帖》较诸帖中所增最多。中有《黄庭经》，他本所无，博而不精，殊无可取。


《赐书堂帖》宋宣公绶刻于山阳，有古钟鼎识文绝妙，但二王帖俱不精，石已不存。


《一百十七种兰亭帖》宋理宗内府所藏，装褫作十册，希世之宝也。


《甲秀堂帖》宋庐江李氏刻，前有王颜书，多诸帖未见，后有宋人书亦多。今吴中有重模本，亦有可观。


《二王帖》宋许提举刻于临江，模勒极精。


《群玉堂帖》宋韩侂胄刻，所载前代遗迹最多，后有宋人书。


《蔡州帖》蔡州重摹《绛帖》上十卷。出于临江《潭帖》之上。


《彭州帖》重刻历代法帖，不甚精采，纸类北纸。


《鼎帖》石硬，而刻手不精，虽博而无古意。


《钟鼎帖》宋薛尚功编次钟鼎卣彝古铜器铭二十卷，刻于九江府库，临摹极工，甚有古意。今多聊便抄录作十卷，以市于人。


《四声隶韵》书法极工，略似妩媚。传云石刻于琉球，其拓法纸色绝佳。


《玉麟堂帖》宋吴琚模刻，秾而不精，多杂米家笔法。


以上诸帖，存者十无一二矣。《阁帖》翻本，以泉州为佳，宋拓《泉帖》亦不可得。泉州今刻，何啻天渊哉？又如周国所刻东书堂模刻《阁帖》，而增入《兰亭叙》文，并宋人书，尚有雅趣。近复翻刻，其去周国又远甚矣。他如《濯锦堂帖》十卷，拓法刻手不佳。《宝贤堂》十二卷，模刻亦工，不快众议。近如吴中潘氏顾氏所刻《阁帖》，较时本为佳。吴人又重模刻，乱真矣。又见南都新刻《阁帖》，书林称善。近复有翻本，纷杂迨甚。先年曾见书客舒伯明辈翻刻《阁帖》一种，极其精善，但少自然，欲求逼真故耳。惜乎止拓数册，而毁其刻板。将故纸蝉翅拓法，假宋《阁帖》，每册得售百金，虽大赏鉴家亦堕术内。毁板之意，欲人不得指以为新，而无迹可比方耳。又见一帖，不知何刻，其编次之法，似甚得理，以帝王之帖作一帙，以宣尼古篆作历代名臣法书之首，以五卷内王坦之、王凝之、智永、诸王列于献之帖后，乃诸帖所未见者。古今碑刻传布海内何啻千万，而《格古要论》中以两都十三省碑刻款列为博，似亦窄矣。余向游燕中，时与王麟洲、梁浮山诸老，夥拓西山并内近碑刻，计余所得，大小约有二三百种，尚云未尽。即《法华》七卷，俱有碑刻。以此计之，天下可胜数哉？吾人学书，当自上古诸体名家所存碑文，兼收并蓄，以备展阅。求其字体形势，转侧结构，若鸟兽飞走，风云转移，若四时代谢，二仪起伏，利若刀戈，强若弓矢，点摘如山颓雨骤，而纤轻如烟雾游丝，使胸中宏博，纵横有象，庶学不窘于小成，而书可名于当代矣。余以《书谱》所评历代神品、妙品、名家碑刻录以备考。

《草书要领》五卷，集晋草书，为初学法。
 《草韵》三种，各五卷，宋元刻，吴中重摹。



周秦汉碑帖

周石鼓文史籀篆


峄山碑

章帝草书帖

蔡邕夏承碑

九疑山碑

边韶墓碑

仙人唐君碑

韩明府修孔子庙器碑

尧母祠碑

秦泰山碑李斯篆


朐山碑

秦誓诅楚文

郭有道碑

石经隶书

师宜官八分书

张公庙碑

刘耀井阴碑

北岳碑

郭香察隶华山碑

张平子墓铭崔子玉书


魏碑帖

钟元常贺捷表

文皇哀册文

刘玄州华岳碑

太飨碑

受禅碑

上尊号碑

吴碑帖

王增恕延陵季子二碑

吴国山碑

晋碑帖

王右军兰亭记

黄庭经

乐毅论

集王圣教序

北岳醮告文

洛神赋较大令书稍大


大草书兰亭恐非真迹


集右军书绛州重修夫子庙堂碑

集右军书摄山寺碑智永集


兴福寺碑集书

平西将军墓铭

杨承源碑集羲之、欧阳询、褚遂良等书


羊祜岘山碑

包府君碑

笔阵图

金刚经僧怀仁集右军行书


草书心经

周府君碑

东方朔颂

集右军书牡丹诗

告墓文

裴[image: ]
 碑

临钟繇宣示帖

集右军书梁思楚碑

改高楼碑

王涣之陀罗尼经幢

集右军书建福寺三门碑

宋齐梁陈碑帖

宋文帝神道碑

齐倪桂金庭观碑

齐南阳寺隶书碑

梁陶弘景瘗鹤铭

梁茅君碑张泽书


刘灵正堕泪碑

魏齐周碑帖

魏裴思顺教戒经

后周大宗伯唐景碑欧阳询书


天柱山铭

北齐王思诚八分蒙山碑

肖子云章草出师颂

隋碑帖

隋薛道衡书朱厂碑

魏瑗书上方寺舍利塔铭

虞世南书阴圣道场碑

张公谨书龙藏寺碑

史陵书禹庙碑

开皇三年刻兰亭记绝妙诸本


唐碑帖

唐太宗书魏征碑

云麾将军碑

僧智永真草千文

玄度十八体书

李阳冰篆先侍郎碑

郎官帖

入市诗

圣母帖

藏真律公二帖

虞世南宝昙塔铭

破邪论

褚遂良文皇哀册

临圣教序

小楷阴符经

小楷度人经

李邕书李思训碑

卢府君碑

陀罗尼经

僧亚栖千文

张旭草书千文

僧怀素三种草书千文

自叙帖

心经

褚河南忠臣像赞

夫子庙堂碑

龙藏寺碑

临摹兰亭、枯树帖

蔡孝子墓表

草书阴符经

紫阳观碑

真草千文

李怀琳绝交书

于志宁十八学士像赞隶书

颜真卿元次山碑

中兴颂

草书千文

李含光碑

五言诗圆寂上人


争坐帖稿

东方朔画赞

放生池碑

颜母陈夫人墓碑

娑罗树碑

秦望山碑

岳麓寺碑

李梦征篆教兴颂

九成宫醴泉铭

虞恭公碑

真书千文

鄱阳铭

唐太宗屏风帖

唐太宗李[image: ]
 碑

唐玄宗隶书孝经

李阳冰篆书千文

城隍庙碑

李晟碑

武侯祠堂记

唐明皇书金仙公主碑

龙兴寺四绝碑李华撰，张从申书，李阳冰篆，法慎师书额。


虞世南龙马图赞

史惟则隶书千文

薛稷升仙太子碑

摩崖碑

北岳庙碑

戒坛记

祭伯文

麻姑仙坛记

家庙碑

多宝寺碑

干禄字帖

李北海阴符经

曹娥碑

臧怀庇碑

开元寺碑

欧阳率更化度寺碑

皇甫君碑

小楷心经

金兰帖

欧阳率更梦奠帖

韩择木荐福寺碑

择木八分书臧希沈碑

欧阳通道因禅师碑

谦卦爻辞

柳公权玄秘塔铭

薛平碑

玄度八分书崔守成碑

欧阳询千文

薛稷周封中岳碑

孙过庭书谱

牛僧孺隶书陀罗尼经

欧阳通益州碑

索靖出师表

白鹤禅师墓灵记隶书

智永草书兰亭记

僧行敦书遗教经

王维书寿州紫极宫记

柳公绰诸葛庙堂碑

熊君重修先师庙碑隶书

褚遂良乐毅论

李北海荆门行


宋碑帖

苏长公书韩文公庙碑

马券

王郎帖

表忠观碑

金刚经

黄涪翁书狄梁公碑

书评行书

大江东去词

米元章章君表

山水歌

龙井记

天马赋

蔡端明书东园记

阅古堂记

严陵祠堂记

周越草书千文

葛刚正续千文

姜夔续书谱

袁正己摩利支天经

冉宗闵宣庙门碑

醉翁亭记

鱼枕冠记

归去来辞

洋州园池三十首

楚颂帖

此君轩歌

晚游池塘诗

食时五观帖

穹窿山赋

壮怀赋

行书千文

昼锦堂记

荔枝谱

白从矩宣师庙碑

僧梦英篆书字源千文十八体书

陶谷抄高僧传

佛印牛颂

朱晦翁富贵有余乐诗

元碑帖

鲜于太常进学解

夔子山白石篇

宋仲温竹谱

赵松雪小楷度人经

乐毅论

佑圣观碑

番阳君庙碑

沈山寺碑

行书千文

玄元十子像赞

小楷千文

临兰亭帖

金丹四百字

赵仲穆义田记

雪庵头陀茶榜

王翼篆四书

宋燧小楷不自弃文

吴志淳千文

僧讷草书千文

行书千文

清风岭诗

七姬权厝志

黄庭经

七观帖

兰亭十三跋

行书道德经

东岳行宫碑

大字千文

真草千文

洞玄经

行书归去来辞

春夜桃李园宴记

乐善堂集赵诸帖

吴衍篆阴符经

宋克书杜出塞九首

周伯温四体千文

颜辉小楷孝经

张即之金刚经

以上诸帖，概举行世者言之。余所目及而宋拓今拓各半。但玩物流传，铜玉耐久而多，书帖易败而少。而宝珠玉者似多，宝金石文者更少。兼之兵火销烁，人世变迁，岂容片纸。砥砺尘磨，其中幸存一二，散落人间，好之者力或不足，不知者用以覆瓿，此又劫会业逢，不知灾害其几，何能得聚古人于一堂，与之心谈手执，接丰采于几案？故聚玩鉴家，以宋书宋帖为第一最上珍品。今人幸得一二，当宝过金玉，斯为善藏。余向曾见《开皇兰亭》一拓，有周文矩画《肖翼赚兰亭图》卷，定武肥瘦二本，并褚河南《玉枕兰亭》四帖，宝玩终日，恍入兰亭社中，饮山阴流觞水，一洗半生俗肠，顿令心目爽朗。

论帖真伪纸墨辨正

高子曰：法帖真伪，一时入手，少不用心着眼即不能辨。观唐肖诚伪为古帖以示李邕，曰：“此右军书也。”邕忻然曰：“是真物也。”诚以实告邕，再视曰：“果欠精神耳。”北海且然，况下者乎？南纸坚薄，极易拓墨，北纸松厚，不甚受墨。故北拓如薄云之过青天，以其北用松烟，墨色青浅，不和油蜡，故色淡而文皱，非夹纱作蝉翅拓也。南拓用烟和蜡为之，故色纯黑，面有浮光。今之赝帖，多用油蜡拓者，间有效法松烟墨拓，色似青浅，而敲法入石太深，字有边痕，用墨深浅不匀，浓处若乌云生雨，浅者如白虹跨天，殊乏雅趣。惟取眼生，以惑蒙[image: ]
 。古帖受裱数多，历年更远，其墨浓者，坚若生漆，且有一种不可称比异香，发自纸墨之外。若以手揩墨色，纤毫无染；兼之纸面光采如砑，其纸年久质薄，触即脆裂，侧勒转折处，并无沁墨水迹侵染字法。今之浓墨拓者，以指微抹，满指皆黑。其古帖纸色面有旧意，原人摩弄积久，自然陈色，故面古而背色长新，以古纸坚厚不湮。今之赝拓，大率以川扇纸、竹纸用挂灰炉烟沥和水染成古色，表里湮透，两面如一。若以一角揭试，薄者即裂，厚者性健不断。如古帖不然，薄者揭之，坚而不裂，以受糊多耳；厚者反破碎莫举，以年远糊重，纸脆故也。此俱以形似求之。若以字法刻手，过目翻阅，虽宋拓之妍丑即别，矧赝拓可愚人哉？虽然，近有吴中高手，赝为旧帖，以坚帘厚粗竹纸，皆特抄也，作夹纱拓法，以草烟末香烟薰之，火气逼脆本质，用香和糊若古帖臭味，全无一毫新状，入手多不能破。其智巧精采，反能夺目，鉴赏当具神通观法。

兰亭边旁考异

永字无画，发笔处微转折。和下口字下横笔稍出。岁字有点在之下戈口之右。年字悬笔上凑顶。流字内乙字处就回笔，不作点。在字左人反剔。是字下疋，凡三转不断。事字脚，斜拂不挑。欣字欠右一笔，作章草发笔状，不是捺。抱字已开口。亦大矣，亦字是四点。兴感字，戈边是直作一笔，不是一点。未尝不字，反挑脚处有一阙。殊字挑脚带横。趣字波略少卷向上。

上举此以观《兰亭》，恐亦不大失眼。

五字损本者，乃“湍流带右天”五字损伤也。

宋景定咸淳间，贾似道命客参较诸本异同，择其字之尤精者，辑成一帖。用良工王用和刻之，经年始成，此本后有悦生堂印，甚可宝也。


论古玉器

高子曰：玉以甘黄为上，羊脂次之。以黄为中色，且不易得，以白为偏色，时亦有之故耳。今人贱黄而贵白，以见少也。然甘黄如蒸粟色佳，焦黄为下。甘青色如新柳，近亦无之。余见甘黄玉马，长四寸，神气如生，甘青羊头钩、螭玦、素璁等物，色娇可爱。余得一旧物残缺者，制为五岳巾圈、蟾钮二物，甚佳。碧玉色如菠菜深绿为佳。有细墨洒点，有淡白间杂者次之。墨玉如漆者佳，西蜀有石类之。红玉色如鸡冠者可贵。三玉世不多见，都中亦宝重之。绿玉类碧色少深，翠中有饭糁者佳。外此七种，皆不足取矣。上古用玉珍重，似不敢亵。故制圭以封诸侯，制璧以祀天帝，制黄琮以祀地祗，制璋如半圭用赤以礼南方，制琥如虎以礼西方，制璜如半璧用玄以礼北方。若璁珩双璜衡牙，佩之饰也；琫珌鹿卢，剑之饰也。若指南人蚩托轴辂饰诸具，弁星蚩牛环、螳螂钩、辘轳环、螭彘、蟠螭环、商头钩、双螭钩、玉套管、璩环、带钩、拱璧，皆王侯舆服之饰也。琉珥杂佩，步摇、笄珈、玉[image: ]
 、玉琀、琼华璪玉，皆后宫夫人之饰也。又如以玉作六瑞、宝玺、冈卯、明珰、玉鱼、玉碗、卮匜、带围、弁饰、玉辟邪图书等物，何重如之？后此失古用玉意矣。自唐宋以下，所制不一。如管笛、凤钗、乳络、龟鱼、帐坠、哇哇树、石炉顶、帽顶、提携袋挂、压口方圆细花带板、灯板、人物神像、炉瓶钩钮、文具器皿、杖头、杯盂、扇坠、梳背、玉冠、簪珥、绦环、刀把、猿马牛羊犬猫花朵种种玩物，碾法如刻，细入丝发，无隙败矩，工致极矣，尽矣。宋工制玉，发古之巧，形后之拙，无奈宋人焉。不特制巧，其取用材料亦多心思不及。若余见一尺高张仙，其玉绺处，布为衣折如画。又一六寸高玄帝像，取黑处一片为发，且自额起，面与身衣纯白，无一点杂染。又一子母猫，长九寸，白玉为母，身负六子，有黄黑为玳瑁者，有纯黑者，有黑白杂者，有黄者，因玉玷污，取为形体扳附眠抱诸态，妙用种种佳绝。又一墨玉大玦，全身地子灵芝俱黑，而双螭腾云卷水，皆白玉身尾，初非勉强钮捏。又若玛瑙蜩蝉，黑首黄胸，双翅浑白明亮。又一弥勒，以红黄缠丝，取为袈裟，以黑处为袋，面肚手足纯白。种种巧用，余见大小数百件皆然，近世工匠，何能比方？然汉人琢磨，妙在双钩碾法，宛转流动，细入秋毫，更无疏密不匀。交接断续，俨若游丝白描，曾无滞迹。若余见汉人巾圈，细碾星斗，顶撞圆活。又见螭虎云霞，层叠穿挽，圈子皆实碾双钩，若堆起飞动，但玉色土蚀殆尽，缀线二孔，已锈其一，此岂后人可拟？要知巾圈非唐人始也。又若冈卯有方者，六棱者，其钩字之细，其大小图书碾法之工，宋人亦自甘心。其制人物、螭玦、钩环并殉葬等物，古雅不烦，无意肖形而物趣自具，尚存三代遗风。若宋人则刻意模拟，求物象形，徒胜汉人之简，不工汉人之难。所以双钩细碾，书法卧蚕，则迥别矣。汉宋之物，入眼可识。至若古玉，存遗传世者少，出土者多，土锈尸侵，似难伪造。古之玉物，上有血侵，色红如血，有黑锈如漆，做法典雅，摩弄圆滑，谓之尸古如玉物上蔽黄土，笼罩浮翳，坚不可破，谓之土古。余见一玉玦，半裹青绿，此必墓中与铜器相杂，沾染铜色乃耳，亦奇物也。余有定窑二瓶，周身亦有青绿，似同此故。近日吴中工巧，模拟汉宋螭玦钩环，用苍黄杂色边皮葱玉，或带淡墨色玉，如式琢成，伪乱古制，每得高值。孰知今人所不能者，双钩之法，形似稍可伪真，钩碾何法拟古？识者过目自别，奚以伪为？今时玉材较古似多。西域近出大块劈爿玉料，谓之山材。从山石中锤击取用，原非于阗昆冈。西流砂水中天生玉子，色白质干，内多绺裂，俗名江鱼绺也。恐此类不若水材为宝。有种水石，美者白能胜玉，内有饭糁点子，可以乱真。及如宝定石、茅山石、阶州石、巴璞、嘉璞、宣化璞、忠州石、莱州石、阿不公石、梳妆楼肖子石，俱能混玉。但少温润水色，当细别之。又如古之异玉器具，如寒玉鱼、温玉棋子、紫玉笛、紫玉九雏钗、五色玉环、玉膏、灭斑玉、火玉、玉瓮、紫玉函，此皆天地间秘宝。今入何处？多在内帑，否归仙府，令后世徒知有此名耳，奇哉！

论剔红倭漆雕刻镶嵌器皿

高子曰：宋人雕红漆器，如宫中用盒，多以金银为胎，以朱漆厚堆至数十层，始刻人物、楼台、花草等像，刀法之工，雕镂之巧，俨若画图。有锡胎者，有蜡地者，红花黄地，二色炫观。有用五色漆胎刻法，深浅随妆露色，如红花绿叶，黄心黑石之类，夺目可观，传世甚少。又等以朱为地刻锦，以黑为面刻花，锦地压花，红黑可爱。然多盒制，而盘匣次之。盒有蒸饼式、河西式、蔗段式、三撞式、两撞式、梅花式、鹅子式，大则盈尺，小则寸许，两面俱花。盘有圆者、方者、腰样者，有四入角者，有绦环样者，有四角牡丹瓣者。匣有长方、四方、二撞、三撞四式。元时有张成、杨茂二家，技擅一时，但用朱不厚，漆多翘裂。若我朝永乐年果园厂制，漆朱三十六遍为足。时用锡胎木胎，雕以细锦者多。然底用黑漆针刻“大明永乐年制”款文，似过宋元。宣德时制同永乐，而红则鲜妍过之。器底亦光黑漆，刀刻“大明宣德年制”六字，以金屑填之。其盘盒大小，制同宋元。然多丫髻瓶、茶橐、劝杯、茶瓯、穿心盒、拄杖、扇柄、砚匣等物。民间亦有造者，用黑居多，工致精美。但几架、盘盒、春撞各物有之，若四五寸香盒，以至寸许者，绝少。云南以此为业，奈用刀不善藏锋，又不磨熟棱角，雕法虽细，用漆不坚，旧者尚有可取，今则不足观矣。有伪造者，矾朱堆起雕镂，以朱漆盖覆二次，用愚隶家，不可不辨。穆宗时，新安黄平沙造剔红，可比园厂，花果人物之妙，刀法圆滑清朗。奈何庸匠网利，效法颇多，悉皆低下，不堪入眼。较之往日，一盒三千文价，今亦无矣，何能得佳？金陵之制亦然，国初有杨埙描漆、汪家彩漆，技亦称善。余家藏有一二物件，真胜他器。漆描用粉，数年必黑。而杨画《和靖观梅图》屏，以断纹，而梅花点点如雪，其用色之妙可知。宣德有填漆器皿，以五彩稠漆，堆成花色，磨平如镜，似更难制，至败如新，今亦甚少。有漂霞砂金，蜔嵌堆漆等制，亦以新安方信川制为佳。如效砂金倭盒，胎轻漆滑，与倭无二，今多伪矣。漆器惟倭称最，而胎胚式制亦佳。如圆盒以三子小盒嵌内，至有五子盒，七子九子盒，而外圆寸半许，内子盒肖莲子壳，盖口描金，毫忽不苟。小盒等重三分，此何法制？方匣有四子匣，六子九子匣。箱有衣箱，文具替箱，有簪匣，有金边红漆三替撞盒，有洒金文台手箱、涂金妆彩屏风、描金粉匣、笔匣，贴金扇匣、洒金木铫角盥桶子罩盒，有罩盖箱，罩盖大小方匣。有书橱之制，妙绝人间。上一平板，两旁稍起，用以搁卷。下此空格盛书，旁板镂作绦环，洞门两面[image: ]
 金铜滚阳线。中格左作四面板围小橱，用门启闭，[image: ]
 金铜铰，极其工巧。右旁置倭龛神像。下格右方，又作小橱，同上规制，较短其半。左方余空，再下四面虎牙如意勾脚。其圆转处，悉以[image: ]
 金铜镶阳线钤制，两面圆浑如一，曾无交接头绪，此亦仅见。有金银片嵌光顶圆盒、蔗段盒、结盒、腰子盒、腰子砚匣。有秘阁，有一枝瓶，有酒注，[image: ]
 金铜镶口嘴。有折酒盂，上如大盏漏空，坐嵌一橐，以橐盖大碗，碗外泥金花彩，用之折酒，可免溅渍。有大小碟碗，红如渥丹。有描彩嵌金银片子酒盘。有都丞盘，内有倭石砚、水注、刀锥、拂尘等件。有铅镶口盖扁小方匣，有笔筒，有茶橐，有漆龛观音，准提马哈喇等佛。有小圆香撞三层四层者。有挂吊腰子香撞五格三格者。有八角茶盘，有茶杯，有尖底劝杯，有铜罩被熏，有镜匣。有金银蜔嵌山水禽鸟倭几，长可二尺，阔尺二寸余，高三寸者。有高二尺香几，面以金银蜔嵌《昭君图》，精甚。种种器具，据所见者言之，不能悉数。而倭人之制漆器，工巧至精极矣。又如雕刻宝嵌紫檀等器，其费心思工本，亦为一代之绝。但可取玩一时，恐久则胶漆力脱，或匣有润燥伸缩，似不可传。宁取雕刻，传摩可久。况今之镶嵌，在在皆是也，与周初制，何天渊隔也，价亦低下。然雕刻之神，若宋人王刘九者，镌刻青田石、楚石等类寿星、洞宾、观音、弥勒、神像，岂特肖生？相对色笑，俨欲谈吐，岂后人可能仿佛？又如蜔壳镌刻观音普陀坐像，山水树石，视若游丝白描，目不能以逐发数识。即观音身披法服，有六种锦片，无论螺壳深洼，即平地物件，亦难措手。又若刻画诸天罗汉，经面牙板，并翻经牙签，种种精细，工夺天巧。后有效者，罕能得其妙处。又若我明宣德年间，夏白眼所刻诸物，若乌榄核上，雕有十六哇哇，状米半粒，眉目喜怒悉具。又如荷花九鸶，飞走作态，成于方寸小核，可称一代奇绝。传之久远，人皆宝藏，堪为住世一物，去镶嵌何如？嗣后有鲍天成、朱小松、王百户、朱浒崖、袁友竹、朱龙川、方古林辈，皆能雕琢犀象、香料、紫檀图匣、香盒、扇坠、簪钮之类，种种奇巧，迥迈前人。若方之取材工巧，别有精思。如方所制瘿瓢、竹拂、如意、几杖，其就物制作，妙用入神，亦称我朝妙技。近之仿效倭器，若吴中蒋回回者，制度造法，极善模拟，用铅钤口，金银花片蜔嵌树石，泥金描彩，种种克肖，人亦称佳。但造胎用布稍厚，入手不轻，去倭似远。闽中牙刻人物，工致纤巧，奈无置放处，不入清赏。


燕闲清赏笺　中卷

论　　画

高子曰：画家六法三病，六要六长之说，此为初学入门诀也，以之论画，而画斯下矣。余所论画，以天趣、人趣、物趣取之。天趣者，神是也；人趣者，生是也；物趣者，形似是也。夫神在形似之外，而形在神气之中，形不生动，其失则板，生外形似，其失则疏。故求神气于形似之外，取生意于形似之中。生神取自远望，为天趣也。形似得于近观，为人趣也。故图画张挂，以远望之，山川徒具峻削，而无烟峦之润；林树徒作层叠，而无摇动之风；人物徒肖，尸居壁立，而无语言顾盼、步履转折之容；花鸟徒具羽毛文彩，颜色锦簇，而无若飞若鸣、若香若湿之想，皆谓之无神。四者无可指摘，玩之俨然形具，此谓得物趣也。能以人趣中求其神气生意运动，则天趣始得具足。如唐人之画，余所见吴道子《水月观音》大幅、描法妆束，设色精采，宝珠缨络，摇动梵容，半体上笼白纱袍衫，隐隐若轻绡遮蔽，复加白粉细锦缘边，无论后世，即五代宋室，去唐亦远。余所见诸天菩萨之像，何能一笔可仿？其满幅一月，月光若黄若白，中坐大士，上下俱水，鹄首以望，恍若万水滂湃，人月动摇，所谓神生画外者此也。又若阎立本《六国图》，其模写形容，肖诸丑类，状其醉醒歌舞之容，异服野处之态，种种神生，得自化外。又见阎大幅《四王图》，其君臣俯仰威仪，侍从朝拱端肃，珍奇罗列，种种生辉，山树槎丫，层层烟润。色求形似，而望若堆叠，以指摩之，则薄平绢素。又如李思训《骊山阿房宫图》，山崖万叠，台阁千重，车骑楼船，人物云集，悉以分寸为工，宛若蚁聚，逶迤远近，游览仪形，无不纤备。要知画者神具心胸，而生自指腕，一点一抹，天趣具足。故能肖百里于方寸，图万态于毫端，松杉历乱，峰石嶙峋，且皴染崖壑数层，勾勒树叶种种。曹明仲何见，以为山水古不及今？客云：此乃文内翰家物。又如周昉《美人图》，美在意外，丰度隐然，含娇韵媚，姿态端庄，非彼容冶轻盈，使人视之，艳想目乱。又如周之白描《过海罗汉》、《龙王请斋》卷子，细若游丝，回还无迹。其像之睛若点漆，作状疑生，老俨龙钟，少似飞动。海涛汹涌，展卷神惊；水族骑擎，过目心骇。岂直徒具形骸，点染纸墨云哉？又见边鸾花草昆虫，花若摇风，袅娜作态，虫疑吸露，飞舞翩然，草之偃亚风动，逼似天成，虽对雪展图，此身若坐春和园囿。又如戴嵩《雨中归牧》一图，上作线柳数株，丝丝烟起，以墨洒细点，状如针头，俨若一天暮蔼，灵雨霏霏，竖子跨牛，奔归意急。此皆神生状外，生具形中，天趣飞动者也。故唐人之画，为万世法。然唐人之画，庄重律严，不求工巧，而自多妙处，思所不及。后人之画，刻意工巧，而物趣悉到，殊乏唐人天趣浑成。若彼丘文播、扬宁、韦道丰、僧贯休、阎立德、弟立本、周昉、吴道玄、韩求、李祝、朱瑶辈，此为人物神手，模拟逼真，生神妙足，设色白描，各臻至极。其山水如李思训、子昭道、卢鸿、王摩诘、荆浩、胡翼，张僧繇、关同辈，笔力遒劲，立意高远，山环水蟠，树烟峦霭，墨沐淋漓，神气生旺。花鸟如钟隐、郭权辉、施璘、边鸾、杜霄、李逖、黄筌子、居寀，皆设色类生，展布有法。花之容冶露滴，鸟之掀翥风生，此皆权夺化工，春归掌握者也。又如韩干之马，戴嵩、张符之牛，僧传古之龙，韩太尉之虎，袁义之鱼，皆极一时独技，生意奔逸，气运骞腾，神迥蠢动之外，虽临摹未能仿佛。若宋之孙知微、僧月蓬、周文矩、李遵、梁楷、马和之、僧梵隆、苏汉臣、颜次平、徐世荣、盛师颜、李早、李伯时、顾闳中，皆工于人物，而得其丰神精爽者也。如郭忠恕、许道宁、米友仁、赵千里、郭熙、李唐、高克明、孙可元、刘松年、李嵩、马远、马逵、夏珪、楼观、胡瓘、朱怀瑾、范宽、董源、王晋卿、陈珏、朱锐、王廷筠、李成、张舜民，此皆工于山水，得其泉石高风者也。如杨补之、丁野堂、李迪、李安忠、吴炳、毛松、毛益、李永年、崔白、马永忠、单邦显、陈可久、僧希白、刘兴祖、徐世昌、徐荣、赵昌、赵大年、王凝、马麟，此皆工于花鸟，得其天机活泼者也。若宋高宗之山水竹石，文湖州、苏长公、毛信卿、吴心玉之竹石枯木，阎士安之野景树石，张浮休之烟村，此皆天籁动于笔锋，渭川波入砚沼，挥洒万竿，云蒸雾变，置之高斋，绿阴满堂，清风四坐，岂彼俗工可容措手？又如陈所翁之龙，钱光甫之鱼，朱绍宗、刘宗古之猫犬，皆得一物骨气运动，状其形似，名擅一时。此余因目所及，聊述数辈。若叙其全，当自画谱[image: ]
 签求之，非余所谓清赏要略。余自唐人画中，赏其神具面前，故画成神足。而宋则工于求似，故画足神微。宋人物趣，迥迈于唐，而唐之天趣，则远过于宋也。今之评画者，以宋人为院画，不以为重，独尚元画，以宋巧太过而神不足也。然而宋人之画，亦非后人可造堂室，而元人之画，敢为并驾驰驱。且元之黄大痴，岂非夏李源流？而王叔明亦用董范家法，钱舜举乃黄筌之变色，盛子昭乃刘松年之遗派。赵松雪则天分高朗，心胸不凡，摘取马和之、李公麟之描法，而得刘松年、李营丘之结构。其设色则祖刘伯驹、李嵩之浓淡得宜，而生意则法夏珪、马远之高旷宏远。及其成功，而全不类此数辈，自出一种温润清雅之态，见之如见美人，无不动色。此故迥绝一代，为士林名画，然皆法古，绝无邪笔。元画如王黄二赵子昂、仲穆。
 倪瓒之士气，陈仲仁、曹知白、王若水、高克恭、顾正之、柯九思、钱逸、吴仲圭、李息斋、僧雪窗、王元章、肖月潭、高士安、张叔厚、丁野夫之雅致。而画之精工，如王振朋、陈仲美、颜秋月、沈秋涧、刘耀卿、孙君泽、胡廷辉、臧祥卿、边鲁生、张可观，而闲逸如张子政、苏大年、顾定之、姚雪心辈，皆元之名家，足以擅名当代则可，谓之能过于宋，则不可也。其松雪、大痴、叔明，宋人见之，亦能甘心，服其天趣。今之论画，必曰士气。所谓士气者，乃士林中能作隶家画品，全用神气生动为法，不求物趣，以得天趣为高，观其曰写而不曰描者，欲脱画工院气故耳。此等谓之寄兴，取玩一世则可，若云善画，何以比方前代，而为后世宝藏？若赵松雪、王叔明、黄子久、钱舜举辈，此真士气画也。而四君可能浅近效否？是果无宋人家法，而泛然为一代雄哉？例此可以知画矣。


画家鉴赏真伪杂说

高子曰：米元章云，好事家与赏鉴家，自是两等家。多资蓄，贪名好胜，遇物收置，不过听声，此谓好事。若鉴赏家，天资高明，多阅传录，或自能画，或深知画意，每得一图，终日宝玩，如对古人，声色之奉不能夺也，名曰真赏。然看画之法，须着眼圆活，勿偏己见，必细玩古人命笔立意委曲妙处，不能潦草涉略。论山有起伏转换，水有隐显源流。林木求其深邃蓊郁，而深浅分明。人物观其睹面凝眸，而顾盼相属。四时之景，要分朝暮阴晴，烟云动荡。花鸟之态，须观欹风含露，宿食飞鸣。次及牛马昆虫，鱼龙水族，无一不取神气生动，天趣焕然笔墨之外，斯不失为真赏。若专以形似取之，则市街贴壁卖画，尽有克肖人物花草猫狗之图，何取于古？且古人之画，岂特不可以形似物迹求也？当无笔迹留滞，方见天趣，如书之藏锋始妙。松雪诗云：“石如飞白木如籀，写竹应须八法通。”正谓是也。且好画不宜多裱，裱多失神，亦不可洗，更不可剪去破碎边条，当细细补足，令人宝惜古画，岂特宝若金玉？即如宋人去此不远，画之在世流传便少，无论唐时五代，藏画之家，当自检点，不恤勤烦，乃收藏至要。画之失传，其病有五：古画年远，纸绢已脆，不时舒卷，略少局促，即便折损，破碎无救，此失传之一。童仆不识收卷有法，即以两手甲抓画卷起，不顾边齐，以轴干着力紧收，内中绢素碎裂，此失传之二。或遭屋漏水湿，鼠啮猫溺，梅雨霉白，不善揩抹，即以粗布擦摩，逐片破落，此失传之三。或出示俗人，不知看法，即便手托画背，起就眼观，绢素随折，或挂画忽慢，以致堕地折裂，再莫可补，虽贴衬何益？此失传之四。或遭兵火水溺，岁苦流移，此失传之五。有等败落子孙，无识妇女，不知宝藏，堆积朽腐；或儿女痴顽，用笔涂写，或灯下看玩，以致油污透骨；或偶堕烛烧损，或挂当风狂起，吹断刮裂。甚矣！古画难存，类此种种。古人名画，更少对轴。若高尚士夫之画，适兴偶作，天趣生动，人即宝传。何能有对？若高斋精舍，岂容四轴张挂？即对轴亦少雅致。世以无名人画，即填某人款字，深可笑也。画院进呈卷轴，皆有名大家，俱不落款，何必见牛指戴，见马指韩？又岂如《格古论》云：“无名人画，多有佳者。”若云无名决无好画，无名款者，皆御府画也。古有善画花草者，多不落墨，以色点染，自有一种精神生意。又若粉本，即旧人画稿，草草不经意处，乃其天机偶发，生意勃然，落笔趣成，多有神妙，当宝藏之。唐人纸则硬黄短帘，绢则丝粗而厚，有捣熟者，有四尺阔者。宋绢则光细若纸，揩摩如玉，夹则如常。更有阔五六尺者，名曰独梭纸，用鹄白澄心堂居多。宋画迄今，其丝性消灭，更受糊多，无复坚韧，以指微跑，则绢丝如灰堆起，表里一色。若今时绢素，以药水染旧，无论指跑丝丝露白，即刀刮亦不成灰。此古今绢素之辨，似不容伪。又如元绢，有独梭者，与宋相似，有宓家机绢皆妙。古画落墨着色，深入绢素，矾染既多，精采迥异。其花草红若初旸，绿如碧瑱，粉则腻滑如玉，黑则点墨如漆。伪者虽极力摩拟，而诸色间有相似，惟红不可及。且求其入绢深厚，则不能矣，神采索然。又如古人之画，愈玩愈佳，笔法圆熟，用意精到，以人趣仿模物趣，落笔不凡，而天趣发越。今人之画，人趣先无，而物趣牵合，落笔粗庸，入眼不堪玩赏，何用伪为？宋人临摹唐朝五代画片，神采如出一手，秘府多宝藏之。今人临画，惟求影响，多用己意，随手苟简，虽极精工，先乏天趣，妙者亦板。近如吴中莫乐泉临画，亦称当代一绝。我朝名家，可宋可元者，亦不乏人。高品如文衡山、沈石田、陈白阳、唐伯虎、文汶水、王仲山、钱叔宝、文伯仁、顾亭林、孙雪居、沈青门，风神俊逸，落笔脱尘，或隶或行，各有天趣。元之二赵、王黄，可与并美。如戴文进工山水人物神像，雅得宋人三昧，其临摹仿效宋人名画，种种逼真。其生纸著色，开染草草，效黄子久、王叔明等画，较胜二家。如商喜、李在、周东村、仇十洲，山水人物之妙，上轶宋人刘范诸辈。又如边景昭、吕廷振、林以善、张秋江、沈士容、王牧之、陈宪章、俞江村、周少谷辈，花鸟竹石，亦得宋之徐黄家法。他如谢廷循、上官伯达、金文鼎、金汝清、姚公绶、王孟端、夏仲昭、王舜耕、陈大章、许尚文、吴伟、苏致中、叶原静、谢时臣、朱子朗、朱鹿门、夏葵、夏芷、石锐、倪端诸辈，皆我明一代妙品。士夫画家，各得其趣。若郑颠仙、张复阳、钟钦礼，蒋三松、张平山、汪海云，皆画家邪学，徒逞狂态者也，俱无足取。

赏鉴收藏画幅

高子曰：收蓄画片，须看绢素纸地完整不破，清白如新，照无贴衬，此为上品。面看完整，贴衬条多，画神不失，此为中品。若破碎零落，片片凑成，杂缀新绢，以色旋补，虽为名画，亦不入格，此下品也。完整中价之低昂，又以山水为上，人物小者次之，花鸟竹石又次之，走兽虫鱼又其下也。册叶卷子同一论法。又如神佛图像，其品不同。如宋元并我朝人画佛像名家，多就山水树石中，或坐或行，或倚石凭树，画法不板，烟云流润，神气俨临，为上品也。其他三尊并列，鬼从狰狞，或登宝座，诸神卫护者，止可为侍奉香火，非流传品也。又如假造佛像画片，以绢捣熟，以香烟沥并灶烟屋梁挂尘煎汁染绢，其色虽旧，或黄或淡黑，可愚隶家。孰知古绢一种传玩旧色，嗅之异香可掬，岂人伪可到？古绢碎裂，俨状鱼口，横联数丝，再无直裂。今之伪者，不横即直，乃以刀刮指甲划开丝缕，坚韧不断，触目即辨。藏画之法，以杉板作匣，匣内切勿油漆糊纸，反惹霉湿。又当常近人气，或置透风空阁，去地丈余便好。一遇五月八月之先，将画幅幅展玩，微见风日，收起入匣，用纸封口，勿令通气，过此二候方开，可免霉白。又若以名画张挂，多则三五日一换收起，挂久恐为风湿侵损质地。若绢素画，尤不可以久挂。如前《起居笺》内煴阁藏画之法甚佳。古画不可卷紧，恐伤绢地。单条短轴，作横面开关门扇匣子，画直放入，轴顶贴签，细开某画，甚便取看。又如宋人绣画，山水人物，楼台花鸟，针线细密，不露边缝。其用绒止一二丝，用针如发细者为之，故多精妙。设色开染，较画更佳。以其绒色光彩夺目，丰神生意，望之宛然，三趣悉备。女红之巧，十指春风，迥不可及。元人之绣，便不及宋，以其用绒粗肥，落针不密，且人物禽鸟用墨描画眉目，不若宋人以绒绣眉目，瞻眺生动，此宋元之别，以其眉目辨也。故宋绣山水亦不多得，元人花鸟尚可一二见耳。宋人刻丝山水人物花鸟，每痕剜断，所以生意浑成，不为机经掣制。今人刻丝，是织丝也，与宋元之作迥异。故宋刻花鸟山水，亦如宋绣，有极工巧者。余意刻丝虽远不及绣，若大幅舞裀，自有富贵气象。元刻迥不如宋矣。大率一代之物，不及一代，凡事皆然，何止此也？人能以画自工，明窗净几，描写景物，或睹佳山水处，胸中便生景象，布置笔端，自有天趣。如名花折枝，观其生趣，花态绰约，叶梗转折，向日舒笑，迎风欹斜，含烟弄雨，初开残落，种种态度，写入采素，不觉学成便得出人头地。若不以天生活泼者为法，徒窃纸上形似，三趣无一得也，终为俗品。古之高尚士夫，如李公麟、范宽、李成、苏长公、米家父子辈，靡不画臻神妙。是以大雅君子，于画收藏赏鉴，不可不学一二名笔。


论　　砚

高子曰：砚为文房最要之具。古人以端砚为首，端溪有新旧坑之分。旧坑石色青黑，温润如玉，上生石眼，有青绿五六晕，而中心微黄，黄中有黑点，形似鸲鹆之眼，故以鸲鹆名砚。眼分三种，晕多晶莹者，谓之活眼；有眼朦胧，晕光昏滞者，谓之泪眼；虽具眼形，内外焦黄无晕者，谓之死眼。故有“泪不如活，死不如泪”之评。又以眼在池上者，名曰高眼，为佳；生下者，为低眼，次之。惟北岩之石有眼，余坑有无相间。或有七眼，三五眼，如星斗排联者，或十数错落，上下四旁生者。或有白点如粟，贮水方见隐隐，扣之无声，磨墨亦无声，为下岩之石，今则绝无，有则希世之珍也。上岩中岩之石，皆灰色而紫如猪肝，总有一眼，晕少形大，如雄鸡眼，扣之摩之俱有声，质亦粗砺。即今之端石是也。欧阳公以端之子石为佳，以子石生大石中，为石之精，其发墨光润，贮水不耗，为可贵耳。古有端石贡砚，无眼，其细腻发墨，色青光润，此必下岩石也。想贡砚在宋，官司取多，不暇剪裁取眼故耳。贵在发墨，何取于眼？无眼者，但不入于俗眼，鉴家何碍？歙石出龙尾溪者，其石坚劲发墨，故前人多用之。以金星为贵，石理微粗，以手磨之，索索有锋芒者，尤佳。歙溪罗纹，如罗之纹，细润如玉；刷丝如发之密，金银间刷丝，亦细密；眉子即蛾眉也
 。如甲痕，为旧坑四种石也，色俱青黑。其新坑者，罗纹如萝菔纹，刷丝每条相去一二分，眉子或长一二寸。金星新旧坑石色虽淡青，质并粗糙。银星新旧坑同。故歙石有龙尾、金星、蛾眉、角浪、松文等名。有种湖广沅州出石，深黑，亦有小眼。广人取归作砚，名曰黑端。沅人取作犀牛、鱼、龟、荷叶、八角等式。[image: ]
 溪石淡青色，内深紫而带红，极细润，用久光甚，有黄脉相间，俗号紫袍金带。有伪造者，以药凿嵌成之，自有痕迹。洮河绿石，色绿微蓝，其润如玉，发墨不减端溪下岩，出陕西，河深甚难得也。今名洮者，俱[image: ]
 石之皮，乃长沙山谷中石，光不发墨。广东万州悬岩金星石，色黑如漆，光润如玉，以水润之，则金星自见，干则无迹，极能发墨，用久不退，在歙之上，端之下岩石可并也。浙之衢石，黑者亦佳，多不发墨。他如黑角砚、红丝砚、黄玉砚、褐色砚、紫金砚、鹊金墨玉石砚，皆出山东。水晶砚发墨如歙。蔡州白石砚、浮盖山仙石砚、丹石砚、唐州唐石砚，宿州宿石砚、吉州紫石砚、淄州黄金砚、金雀石砚、青州石末砚、熟铁砚、紫金石砚，用不发墨。青石砚、蕴玉石砚、戎石绛石砚、淮石砚、宁石砚、宣石砚、吉石砚、夔石砚，如漆发墨。明石砚、万州磁洞石砚、相州铜雀瓦砚、未央宫瓦头砚、柳州柳石砚，出龙壁下；成州成石砚，出栗亭。泸砚、潍砚、南剑州鲁水砚、宿州乐石砚、虢州澄泥砚、登州驼基岛石砚、归州大陀石砚、江西宁府陶砚、形肖铜雀。
 高丽砚、上凿花巧。
 梁公砚、银砚、铜砚、砖砚、漆砚、蚌砚、磁砚，砚之出处不可胜纪。众砚中龙尾发墨，池水积久不干。端溪美恶俱能发墨，中有受水燥湿之别，罗纹过于龙尾。铜雀砚沉水千年，原质亦细，故易发墨而不甚燥，亦不坏笔，他则无足议也。唐之澄泥砚，品为第一，惜乎传少而今人罕见。古之名砚，如陈省躬有仙翁砚，陶谷有两池圆砚，名曰璧友。和鲁公有雪方池砚，周彬公友人有金棱玉海砚，徐阐之有小金成砚，宣城有四环鼓砚，李后主有生水砚，内有黄石子，子在则水，无子则涸。孙之翰有呵水砚、一呵水流。丁晋公有水砚，一泓墨水，盛暑不干。刘义叟造瓦砚。丁宝臣绿石砚，即绿豆端也。
 谓之玉堂新制，送王介甫，故介甫诗有“玉堂新制世争传，况是蛮溪绿石镌”之句。苏长公砚，铭曰：“千夫挽绠，百夫运斤。篝火下锤，以致斯珍。”此言下岩端石在宋亦难采取如此，况后数百年矣，何能易得？若余所见砚有百方，皆名砚也，不能一一悉记，举其可宝者言之。如端溪天成七星砚、绿端石砚、玉兔朝元砚、子石砚、三角子石砚、天成白玉风字砚、汉碧玉圭砚、唐澄泥八角大砚、未央宫砖头砚、德寿殿犀纹石砚、天潢砚、龙尾石筒瓦小砚、洮河绿石砚、银丝石砚、古瓦莺砚、灵壁山石砚、龙尾石段砚、兴和砖砚、石渠瓦砚、豆斑石砚，此皆砚之极少而至精妙者。图其形体，共海内鉴家赏之。噫！有砚存笥，如范乔之遗子者，能几人哉？人能贱金玉而宝砚石者，又几人哉？况佳砚之不得其主，又不知其几矣。他如沉于深渊，掩于厚土，毁于兵燹，败于颠覆，灾于记算之旁，困于学究之侧，其几又何胜于千百计也，惜哉！

涤藏砚法

佳砚，池水不可令干，每日易以清水，以养石润。不可一日不涤，若用二三日不涤，墨色差减。涤者不可磨去墨锈，此为古砚之征。涤以皂角清水为妙，滚水不可涤砚。以半夏切平擦砚，极去宿墨。以丝瓜瓤涤洗，总不如莲房壳，收起以水浸软涤砚，去垢起滞，又不伤砚。不可以毡片故纸揩抹，恐毡毛纸屑以混墨色。大忌滚水磨墨，茶亦不可。新墨初用，胶性并棱角未伏，不可重磨，恐伤砚质。冬月当预藏佳砚，以粗砚用之，可以敌冻。寒时以火炙冰，当用四角挣炉，架火砚上，微暖逼之，或用砚炉亦可。得青州熟铁砚用之甚宜。春夏二时，霉溽蒸湿，使墨积久，则胶泛滞笔，又能损砚精采，须频涤之。以文绫为囊，韬避尘垢，藏之笥匣，不可以砚压砚，以致伤损。砚之佳者，最为难得，今所尚者，未必佳品。人俱贵耳贱目，以愚隶家。彼所为宝，岂真宝哉？又不可以不察。


奇　砚　图二十方


后砚图，皆余十年间南北所见，或在世家，或在文客，或落市肆，重索高资。鉴家未见，按图未必尽许为奇。即内中一二易得之石，亦异常品。故余赏其诸砚质之坚腻，琢之圆滑，色之光采，声之清泠，体之厚重，藏之完整，传之久远，岂世俗所谓砚哉？海内必有见者，见则必以余为藻鉴的确。余虽未博，目中见此为佳，第恐沉殁，图志不忘。愧余笔拙，未尽形容。若为浮借，余素不善。

天成七星研

此为黑青端石，上有七眼列如七星，次第不爽毫发，背有四眼，名曰天然七星。砚后有铭数十字，长可八寸，阔三寸有余。

玉兔朝元研

此为细罗纹，刷丝歙石，圆径六寸，高一寸五分，面有葱色兔月二像，巧若画成，更无凹凸以凑形似，真五代前物也。名曰玉兔朝元研。傍刻“建中靖国元年改制”，下刻篆书：“一拳石兮呈祥，俾翰墨兮增光，出煨烬兮不败，伊苏民分其昌。张九成识”。又二行云：“子子孙孙，永古用之”。

子石研

天生石子，长五寸零，高厚寸五分，傍有小凹，四面光润可爱，其色紫黑发墨，此端石也。后有隐然鸲鹆眼迹二字“子石”。

三角子石研

天成三角石子砚，方广四寸许，厚寸许，名曰三角子石砚，其色青黑，光腻发墨，乃龙尾石也。

[image: ]


天成风字玉研

混成苍玉一块，如风字形，方广七寸，厚二寸，上平下瓦空起，插手磨处微凹。虽巧匠琢磨，无此周致。人或疑其假借处有之，然而出水皮色纹理，毫忽不破，中含粉葱美玉，岂人工可与力哉。天巧如此，令人玩不忍释。

碧玉圭研

此碧玉圭形，长七寸许，厚一寸，四面土秀黄剥，缠满隙处，并后露半体，乃波菜绿色，为绝品碧玉。上有水池，四面光莹。此诚秦汉物也。

古瓦[image: ]
 研

此古片瓦之半，就形琢为莺研，其制甚佳。质细而坚，半厚半薄。长七寸阔四寸。尾上有“元章”二字，上扣米氏印章。

天然龙尾石段研

此龙尾石块，为天生形制，无可容墨，后人琢平底面，四傍皆天生石纹如图。长六寸、阔三寸，中厚一寸有多，下有“乌主”二字。

八稜澄泥研

此唐之澄泥研也。以泥水澄莹，烧而为研，品研以为第一，因其质细如石，用坚如玉故耳。方广九寸，厚二寸。下有篆字：“明理宣迹平水图璧建武庚子”，共十二字。上水池皆海水波浪，中跃鲤奔马二物，刻法精妙刀痕隐然，真稀世物也。

石渠阁瓦研

此瓦砚背篆“石渠阁瓦”四字。研上有铭。质坚声清，扣之如玉。长一尺阔六寸，厚一寸。后傍又书云：“嘉靖五年改制”。下有小印。

德寿殿犀纹石研

此为天生，石面俨肖犀纹，毫无雕琢，亦且平整，中开瓶式，[image: ]
 水用墨。后刻“德寿殿”字，下有御押。长八寸阔四寸，厚一寸许。大印文曰：“德寿殿书宝”。

天潢研

此古歙石中段横截，白色如玉，俨若天潢，四面皆然。高三寸许，长九寸，阔可五寸。下有插手空处。

豆斑石研

此歙之豆班石也。高寸许，长七寸，阔三寸余。色微黄绿。满面豆瓣，大小不等，有数晕者，有绿色黄沉香色者，光腻细滑，形色可爱。

洮河绿石研

此洮河绿石砚也。光细如玉，无少差异，惟不及玉之坚耳。色如新绿，葱翠可爱。以之方碧，碧沉而深；以之方莱，莱淡而不艳。真研中宝也。

灵壁山石研

此灵壁石山，面平如画形，可以受墨，傍背皆天生皱纹。长七寸许，高三寸，上尖中肥下敛，置之几上甚稳。

龙尾石筒瓦研

此龙尾石研。琢如筒瓦之形，面上铭刻如图，下有“万卷楼”三篆字。长六寸，阔三寸，高二寸有多。石色青墨如玉。

未央宫砖头研

此未央宫砖头研也。色黄黑，形如肾。长六寸，阔四寸，厚一寸。扣之声清而坚。上有“海天初月”四字。建安十五年　长条阳字

绿端石研

此绿端石研。背有周幼海铭，上篆“绿玉”二字，长七寸，厚二寸，阔五寸，色温然如玉，扣之铿然。

绿玉

于斯翁，传辇毂。取妙友，赞清穆。搜粤池，剖结绿。慎砥砺，华翰牍。宣素悰，沛玄沐。绵世守，衍芬郁。吴郡周天球铭。

兴和砖研

此魏时砖研。质细声坚，扣之如金石然。长九寸，厚二寸许，阔四寸。色黄淡如沉香。背一方内篆“大魏兴和年造”。又一方有异兽奋翼者，止半其形，想砖大而得其半也。

银丝石研

此银丝石研。长五寸，阔寸半，高一寸许。石色如漆，上有银丝纹如画，横经石中。温润如玉，呵气成水，砚谱不录。此必歙石龙尾石类也，纹甚可爱。

高似孙砚笺诸式

凤池砚　　玉堂砚　　玉台砚　　蓬莱砚　　圭砚

辟雍砚　　房相砚　　郎官砚　　风字砚　　鼎砚

人面砚　　曲水砚　　八棱砚　　四直砚　　院砚

莲叶砚　　马蹄砚　　凤池砚　　圆池砚　　天砚

玉环砚　　舍人砚　　水池砚　　大师砚　　蟾砚

东坡砚　　都堂砚　　内相砚　　葫芦砚　　[image: ]
 砚

只履砚　　双履砚　　月池砚　　方池砚　　笏砚

斧形砚　　飘砚　　　璧砚

续　砚　式

琴砚　　鹰扬砚　　莺砚　　　山字砚　　太极砚

箕砚　　汉壶砚　　凤嗉砚　　松段砚　　山石砚

论　　墨

高子曰：古之尚墨，若徐铉墨名月团，价值三万。唐玄宗墨名龙香，剂致墨精幻形。李廷珪龙纹墨、双脊墨，千古称绝。汉时，月给尚书令渝糜大墨。范丞相一墨，表曰“五剑堂造”，里曰“天关第一煤”。金章宗苏合油烟墨，后欲得之者，以黄金倍易，无可觅处。景焕墨，名香璧副墨子。五代时，有朱君得柴珣小墨，韩熙载化松堂墨，名玄中子，麝香月龙煤。张遇造易水贡墨，怀民遗东坡墨，名青烟煤。又如供堂墨、渊云墨，兑州陈朗墨。元有潘云谷墨、松丸墨、狻猊墨、松烟墨、九子墨、鱼吐墨、天雨墨、阳山石墨、化堑墨、浮提国金壶墨、雷公墨。又若仲将之墨，一点如漆等类，皆古名墨也。若今世所尚，以罗小华为最，罗之墨固善矣。余所见国初查文通龙忠迪墨、碧天龙气墨、水晶宫墨、新安方正牛舌墨。石青填字赤金为衣者，苏眉阳幼年所制，祖李遗法卧蚕小墨。世宗时，邵格之墨，如方于鲁、寥天一、九玄、三极、国宝、非烟等墨，亦皆精品。前如汪中山翰史，初时制墨，质之佳美，不亚罗墨。其精品，以豆瓣楠为匣，内用朱漆，签以中款，表曰太极、两猊、三猿、四象、五雀、六马、七鹇、八仙、九鸶、十鹿，皆以鸟兽取义。又有玄香太守小长墨四种：一曰彘文，二曰卧蚕，三曰亚字，四曰玉阶。有客卿四种小元墨：曰太极，曰八卦，曰圆璧，曰琼楼。有松滋侯四种小方墨；一亚字，二维文，三九云，四螭环。有墨挺墨柱。余先得其数种试之，质轻烟紫，可谓九玄三极矣，似在罗上，其神品也。今人所见，皆其次品，式样虽一，而墨质不佳。又如二十八宿元墨，更其下矣。故名即湮没不传。至后墨印尚存，而墨质愈下，特为中山表焉。余为典客时，高丽使者馈墨，上有梅花印纹，其墨色甚黑而浓厚。以余论之，墨之妙用，质取其轻，烟取其青，嗅之无香，磨之无声，新砚新水，磨若不胜。言不可用刀磨也。
 忌急，急则热，热则沫生。用则旋砚，砚无久停，尘埃污墨，胶力泥凝。用过则濯，墨积勿盈。藏久胶宿，墨用乃精。用墨之法，无出余数语也。若治墨之精，模式之巧，方于鲁所刻《墨谱》，似尽善也。奇哉！方之墨哉！客曰：“墨惟适用足矣，何以奇为？”噫，匪好奇也，墨品精者，不特于今为佳，存于后世更佳。不特词翰藉美于今，更藉传美于后。若晋唐之书，宋元之画，传数百年，墨色如漆，书画神气，赖墨以全。若墨之下品，用浓见水则沁散湮污，用淡重褙则神气索然，未及数年，墨迹以脱。由此观之，则墨之为用，果好奇也？知此则可与言墨矣。故李廷珪诗云：“赠尔乌玉玦，清泉砚须洁。避暑悬葛囊，临风度梅月。”其宝惜可知。又云：“墨藏石灰中，过梅不霉。”是亦一法。

附朱墨法

法用好辰砂一两三，红朱二两，用秦皮水煮胶，清浸七日夜，倾去胶之清水。于日色渐渐晒至干湿得所，以墨印印之，砚中研用甚佳。一法：以花朱同藤黄磨点。成嘉年内朱砂墨妙甚。


论　　纸

高子曰：上古无纸，用汗青者，以火炙竹，令汗出取青，易于作书。至汉蔡伦始制纸，为万世利也。初捣鱼网为纸，曰网纸；以布作者，曰麻纸；以树皮作者，曰谷纸。蜀有凝光纸，云蓝笺，花叶纸，十色薛涛笺，名曰蜀笺。有侧理纸，松花纸，流沙纸，彩霞金粉龙凤纸，绫纹纸，短帘白纸，硬黄纸，布纸，缥红纸，青赤绿桃花笺，藤角纸，缥红麻纸，桑根纸，六合笺，鱼子笺，苔纸。建中年，有儿女青纸，卯纸。宋有澄心堂纸，蜡黄藏经笺，白经笺，碧云春树笺，有龙凤印边三色内纸。有印金团花并各色金花笺纸，有藤白纸，研光小本纸。李伪主造会府纸，长二丈，阔一丈，厚如缯帛数重。陶谷家藏有鄱阳白数幅，长如匹练。有西山观音帘纸，鹄白纸，蚕茧纸，竹纸，大笺纸。元有黄麻纸，铅山纸，常山纸，英山纸，临川小笺纸，上虞纸。又若子邑之纸，妍妙辉光，皆世称也。今之楚中粉笺，松江粉笺，为纸至下品也，一霉即脱。陶谷所谓化化笺，此尔。止可用供溷材，一化也；货之店中，包面药果之类，二化也。甚言纸之不堪用者，类此。若今之大内细密洒金五色粉笺，五色大帘纸，洒金笺。有等白笺，坚厚如板，两面砑光，如玉洁白。有印金花五色笺纸。又若磁青纸，如缎素，坚韧可宝，多用写泥金字经。有等蓝色者，薄而不佳。高昌国金花笺，亦有五色，有描金山水图者。高丽有绵茧纸，色白如绫，坚韧如帛，用以书写，发墨可爱。有等皮纸，用以为帘，为雨帽，为书夹，坚厚若油为之，中国所无，亦奇品也。近日可用作书者，吴中无纹洒金笺纸为佳。松江近日谭笺，不用粉造，以荆川帘纸褙厚，砑光，用蜡打各色花鸟，坚滑可类宋纸。又新安新造仿宋藏经笺纸亦佳。吴中近亦为之，但不如宋笺抄成坚韧，如缎帛有性，数百载流传，尚有揭开受用。若今仿效者，纸性终脆，久霉糊懈必松。时尚花边格子白鹿笺，用以作柬、写诗甚便，其式余家有数十种。但白鹿纸以绿子水并槐黄水微煎印者雅甚，以青以红，俱不佳也。又如蜡砑五色笺，亦以白色、松花色、月下白色罗纹笺为佳，余色不入清赏。两人砑者精美，又不坏板。若用水湿一纸，以润十纸砑者不佳。然以白蜡砑者受墨，蜜蜡者遇墨成珠，描写不上，深可恨也。并录以供鉴赏。

造葵笺法

五六月戎葵叶，和露摘下，捣烂取汁。用孩儿白鹿坚厚者裁段，葵汁内稍投云母细粉、明矾些少，和匀，盛大盆中，用纸拖染，挂干，或用以砑花，或就素用。其色绿可人，且抱野人倾葵微意。

染宋笺色法

黄柏一斤，捶碎，用水四升，浸一伏时，煎熬至二升止，听用。橡斗子一升，如上法煎水听用。胭脂五钱，深者方妙，用汤四碗，浸榨出红。三味各成浓汁，用大盆盛汁。每用观音帘坚厚纸，先用黄柏汁拖过一次，复以橡斗汁拖一次，再以胭脂汁拖一次。更看深浅加减，逐张晾干，可用。

染纸作画不用胶法

纸用胶矾作画，殊无士气，否则不可着色。开染法：以皂角捣碎，浸清水中一日，用沙罐重汤煮一炷香，滤净调匀，刷纸一次，挂干。复以明矾泡汤，加刷一次，挂干。用以作画，俨若生纸。若安藏三二月用，更妙。拆旧裱画卷绵纸作画甚佳，有则宜宝藏可也。

造捶白纸法

法取黄葵花根捣汁，每水一大碗，入汁一二匙，搅匀，用此，令纸不粘而滑也。如根汁用多则反粘，不妙。用纸十幅，将上一幅刷湿，又加干纸十幅，累至百幅无碍。纸厚，以七八张相隔，薄则多用不妨。用厚板石压纸，过一宿揭起，俱润透矣。湿则晒干，否则平铺石上，用打纸捶敲千余下，揭开，晒十分干。再叠压一宿，又捶千余捶，令发光与蜡笺相似方妙。余尝制之甚佳，但跋涉耳。

造金银印花笺法

用云母粉，同苍术、生姜、灯草煮一日，用布包揉洗，又用绢包揉洗，愈揉愈细，以绝细为佳。收时，以绵纸数层，置灰缸上，倾粉汁在上，湮干。用五色笺，将各色花板平放，次用白芨调粉，刷上花板，覆纸印花纸上，不可重拓，欲其花起故耳，印成花如销银。若用姜黄煎汁，同白芨水调粉，刷板印之，花如销金。二法亦多雅趣。

造松花笺法

槐花半升，炒焦赤，冷水三碗煎汁。用云母粉一两，矾五钱，研细，先入盆内。将黄汁煎起，用绢滤过，方入盆中搅匀拖纸，以淡为佳。文房用笺，外此数色，皆不足备。


论　　笔

高子曰：蒙恬创笔，以枯木为管，以鹿毛为柱，以羊毛为被。所谓毫者，非今之竹兔也。故制笔之法，桀者居前，毳者居后，强者为刃，软者为辅。参之以苘，束之以管，固以漆液，泽以海藻。濡墨而试，直中绳，勾中钩，方圆中规矩，终日握而不败，故曰笔妙。柳帖云：“近蒙寄笔，出锋太短，伤于劲硬。所要优柔，出锋须长，择毫须细，管不在大，副切须齐。齐则波切有凭，管小则运动有力，毛细则点画无失，锋长则洪润自由。”笔之玄枢，当尽于是。故《笔偈》曰：“圆如锥，捺如凿，只得入，不得却。”言缚笔须紧，不令一毛吐出，即不堪用。又曰：“心柱硬，覆毛薄，尖似锥，齐似凿。”故伯英之笔，穷神尽意，子云称之。汉末一笔之匣，雕以黄金，饰以和玉，缀以隋珠，文以弱翠。非文犀之桢，必象之管，丰狐之柱，秋兔之翰，则古人重笔之意殷矣。南朝有姥，善作笔，用胎发为心。开元中，笔匠名铁头，能莹管如玉。今俱失传。右军《笔经》曰：“诸郡毫，惟中山兔肥而毫长，可先用人发杪数十茎，杂青羊毛并兔毳，裁令齐，以麻纸裹枝根，令治。次取上毫，薄布柱上，令柱不见。”此皆古人格论。若今之为笔，所贵在毫，东郡以青羊毛为之，雉尾为盖，五色可观。有用丰狐毛、虎毛、鼠须、羊毛、麝毛、羊须、胎发造者，皆不如兔毫为佳。香狸毫次之。兔以崇山绝壑中者毫足。秋毫取健，冬毫取尖，春夏之毫则不堪矣。笔以尖齐圆健为德，毫坚则尖，毫多则色紫而齐。用苘贴衬得法，则毫束而圆。用以纯毫，附以香狸，角水得法，则用久而健，此外无法。今人毫少而狸苘倍之，笔不耐写，岂笔之咎哉？为不用料耳。余取杭人旧制笋尖笔桩最佳，后因湖州扎缚笔头为细腰葫芦样制，杭亦效之，最为可恨。初写似细，宜作小书，用后腰散，便成水笔，即为弃物。杭笔不如湖笔得法，湖笔又以张天锡为最，惜乎近无传其妙者。然画笔向以杭之张文贵首称，而张亦不妄传人。今则分而为三，美恶无准，世业不修，似亦可惜。扬州之中管鼠心画笔，用以落墨白描，佳绝。水笔亦妙。古之王者，以金管、银管、班管为笔纪功，其重笔如此。向有牙管、玳瑁管、玻璃管、镂金管、绿沉漆管及棕竹花梨紫檀管等，此何意耳？以其为可贵耳。如持用何？惟取竹之薄标者为管，笔之妙用尽矣，又何尚焉？冬月以纸帛衣管，以避寒者，似亦难用，悉不取也。收笔以十月正二月收者为佳妙。笔书后，即入笔洗中，以去滞墨，则毫坚不脆，可耐久用。然须洗完，即加笔帽，免挫笔锋。收笔以黄连调轻粉蘸笔头，候干收之，则笔不蛀而毫纯。又法：川椒、黄柏煎汤，磨松烟染笔藏之，亦可远蛀。古人重笔，用败则葬。故赵光逢濯足襄汉溪上，见一方砖，上题：“髡友退锋郎，功成鬓发霜，冢头封马鬣，不敢负恩光。”后题独孤贞节立。砖上积有苔痕。此盖好事者葬笔所在。

论文房器具

高子曰：文房器具，非玩物等也。古人云：“笔砚精良，人生一乐。”余以所见评之如左：

文　具　匣

匣制三格，有四格者，用提架总藏器具。非为观美，不必镶嵌雕刻求奇，花梨木为之足矣。亦不用竹丝蟠口镶口，费工无益，反致坏速。如蒋制倭式，用铅钤口者佳甚。

砚　　匣

用古砚一方，以豆瓣楠紫檀为匣，或用花梨亦可。砚不在大，适中为美，可入藏匣。再备朱砚一匣，故《砚谱》有双履制者，为便二色用也。砚以端歙为佳，或用白端石为朱砚者，不耐久用，沾染不落，亦得旧石一方为副始佳。

笔　　格

有玉为山形者，为卧仙者，有珊瑚者，有玛瑙者，有水晶者，有刻犀者，匪直新制，旧做亦多。有宣铜[image: ]
 金双螭挽格，精甚。余见哥窑五山三山者，制古色润。又见白定卧花哇哇，莹白精巧。旧玉子母六猫，长七寸，以母横卧为坐，以子猫起伏为格，真奇物也，目中罕见。有古铜十二锋头为格者，有铜螭起伏为格者。余见友人有一老树根，蟠曲万状，长止七寸，宛若行龙，鳞甲爪牙悉备，摩弄如玉，此诚天生笔格。余斋一石，蟠曲状龙，不假斧凿，亦奇物也。可架笔三矢。

笔　　床

笔床之制，行世甚少。余得一古鎏金笔床，长六寸，高寸二分，阔二寸余，如一架然，上可卧笔四矢。此以为式，用紫檀乌木为之亦佳。

笔　　屏

宋人制有方玉、圆玉花板，内中做法肖生，山树禽鸟人物，种种精绝。此皆古人带板、灯板，存无可用，以之镶屏插笔，觉甚相宜。大者长可四寸，高三寸，余斋一屏如之，制此似无弃物。有大理旧石，俨状山高月小者，东山月上者，万山春霭者，皆余目见，初非扭捏，俱方不盈尺，天生奇物，宝为此具，作毛中书屏翰，似亦得所。

水　　注

有玉为圆壶方壶者，其花纹甚工。又见吴中陆子冈制白玉辟邪，中空贮水，上嵌青绿石片，法古旧形，滑熟可爱。有玉蟾蜍注，拟宝晋斋旧式者。古铜有青绿天鸡壶，有金银片嵌天鹿，妙甚。有半身鸬鹚杓，有[image: ]
 金雁壶，其类生无二，以两足立地，口中出水。有江铸眠牛，以牧童骑跨作注管。磁有官哥方圆水壶，有立瓜卧瓜壶，有双桃注，有双莲房注，有笔格内贮水两用者，有牧童卧牛者，有方者。定窑之注奇甚，有枝叶缠绕瓜壶，有蒂叶茄壶，有驼壶，又可格笔。有蟾注，有青东磁天鸡壶，底有一窍者。宣窑五采桃注、石榴注、双爪注，采色类生。有双鸳注，有鹅注，工致精极，俱可入格。


笔　　洗

铜有古[image: ]
 金小洗，有青绿小盂，有古小釜，有小卮、匜。其五物，原非此制，今用作洗。玉有钵盂洗，长方洗，玉环洗，或素或花，工巧拟古。磁有官哥圆洗，葵花洗，磬口圆肚洗，有四卷荷叶洗，有卷口蔗段洗，有绦环洗，有长方洗，类多，但以粉青纹片朗者为贵。古龙泉有双鱼洗，有菊瓣洗，有钵盂洗，百折洗。定窑有三箍圆桶洗，梅花洗，有中盏作洗，边盘作笔觇者。有绦环洗，有方池洗，有柳斗圆洗，有圆口瓜棱洗，菊瓣洗，惟定洗多甚。宣窑有鱼藻洗，有葵瓣洗，有磬口洗，有鼓样青剔白螭洗。近人多以洗为杯，孰知厚卷口而扁浅者，洗也，岂杯有此制？外此新作商银流金铜洗。诸窑假均州紫绿二色洗，与水中丞，多甚，制亦可观，俱不入格。

水　中　丞

铜有古小尊罍，其制有敞口、圆腹、细足，高三寸许，墓中葬物，今用作中丞者。余有古玉中丞，半受血浸，圆口瓮腹，下有三足，大如一拳，精美特甚，古人不知何用。近有陆琢玉水中丞，其碾兽面锦地，与古尊罍同，亦佳器也。磁有官哥瓮肚圆者，有钵盂小口式者，有瓜棱肚者。青东磁有菊瓣瓮肚圆足者，定有印花长样如瓶，但口敞可以贮水者，有圆肚束口三足者，有古龙泉窑瓮肚周身细花纹者，有宣铜雨雪沙金制法古铜瓿者，样式美甚。近有新烧均窑，俱法此式，奈不堪用。

砚　　山附二图


砚山始自米南宫，以南唐宝石为之，图载《辍耕录》，后即效之，不知此石存否？大率砚山之石，以灵壁、应石为佳，他石纹片粗大，绝无小样曲折、屼峰森耸峰峦状者。余见宋人灵壁砚山，峰头片段，如黄子久皴法，中有水池，钱大，深半寸许，其下山脚生水，一带色白而起磥砢，若波浪然，初非人力伪为，此真可宝。又见一将乐石砚山，长八寸许，高二寸，四面米粞包裹，而峦头起伏作状，此更难得。他如应石，近有佳者，天生四面，不加斧凿，透漏花皱俱好，但少层叠峦头、水池深邃，望之一拳石也。又若燕中西山黑石，状俨应石，而崪屼巉岩，纹片皱裂过之，可作砚山者为多，但石性松脆，不受激触，多以此乱应石。有伪为者，将旧砖雕镂如宝晋斋式，用锥凿成天生纹片，用芡实浸水煮如墨色，持以愚人，每得重价。然以刀刮山底，砖质即露。有等好事者，以新应石、肇庆石、燕石加以斧凿修琢岩窦，摩弄莹滑，名曰砚山，观亦可爱。

灵壁石砚山图、将乐石砚山图附。

[image: ]


灵壁研山

山色淡青，峰峦四起，邃有二层，中一水池大若小钱，深可半寸，为天生成。傍一小池高二寸八分，长六寸，厚二寸许，下有元章二字。

山足天生水波一带若浸山于中，其水脚色白黄相映，四面皆然。

将乐研山

色白如米粞磥砢两面皆然，长八寸，高二寸许，峦头五起，下簇小孔二三，似亦奇矣。

印　色　池

印色池以磁为佳，而玉亦未能胜也，故今官哥窑者贵甚。余见二窑印池，方者尚有十数，四八角并委角者，仅见一二，色亦不佳。余斋有三代玉方池，内外土锈血侵四裹，不知何用，今以为古玉文具中印池，似甚合宜。又见定窑方池，佳甚，外有印花纹，此亦少者。有陆子冈做周身连盖滚螭白玉印池，工致侔古，今多效制。近日新烧有盖白定长方印池，并青花白地纯白磁者，此古未有，当多蓄之。且有长六七寸者，佳甚。

印　色　方

麻油二斤
 　牙皂角三个
 　蓖麻仁半斤，去壳取仁捣烂
 　花椒四十粒，取色不变
 　藤黄一钱，取不落色
 　明矾五分，取其发亮
 　黄柏五分，助色
 　黄蜡五分
 　白蜡五分
 　胡椒三十五粒
 　辰砂二两
 　二红二两
 水花朱四两


上件，先将麻油同麻子熬数滚，再下皂角二椒，熬至滴水成珠，方下蜡矾等物，取起，去渣，用蕲艾为骨，加三朱，拌红为度。


雅尚斋印色方

京师蓖麻油，较菜油价贱，取回坛装，埋土内三二年用，色白如冰。每用斤数，大日内翻晒至熟，次下黄蜡一钱，白矾末一钱，白芨末二钱，金箔沙细五十片，入瓶听用。将旧坑豆瓣朱砂研至极细，用水飞过三五次，去黄标与末后砂脚，只用中间水飞细者，入粗碗中，用烧酒倾入，微火煮一炷香。随其色变酒干，取起将朱又研如面，方和前油，拌艾入匣，愈久愈红，不变黑色。油取晒熟，至久不干。其胚用真正蕲艾，搓揉百次，仍煮数遍，务去黑星，一点不存，如绵絮然方用。此至妙秘法，刻同鉴家共之。

糊　　斗

用铜者为佳，以便出洗。有古铜小提卣，如一拳大者，上有提梁索股，有盖，盛糊可免鼠窃。又有古铜圆瓮，肚如酒杯式，下乘方座，且体厚重，不知古人何用，今以为糊斗似宜。有建窑外黑内白长罐，定窑圆肚并蒜蒲长罐，俱可作糊斗。又见哥窑方斗如斛，中置一梁，亦可充此。又见古铜三箍长桶，下有三足，高二寸许，甚宜盛糊。

法　糊　方

白面一斤，浸三五日，候酸臭作过，入白芨面五钱，黄蜡三钱，白芸香三钱，石灰末一钱，官粉一钱，明矾二钱。用花椒一二两，煎汤去椒。投蜡、矾、芸香、石灰、官粉熬化，入面作糊，粘褙不脱。又法：飞面一斤，入白芨末四两，楮树汁调，亦妙。

镇　　纸

有古铜青绿虾蟆虚置铜座，重有斤余，又有虎蹲铜坐，一塑铸者，乃上古物也。且见必成对，压纸妙甚。有古铜坐卧哇哇亦佳。有古铜蹲螭、眠龙，有鎏金辟邪、卧马，有大铜虎，遍身青绿，重三二斤者，用以压书。玉有古彘，古人用以挣肋殉葬者，每见二条。有白玉猎狗，有卧螭，有大样坐卧哇哇，有玉兔、玉牛、玉马、玉鹿、玉羊、蟾蜍、日月玛瑙石鼓、柏枝玛瑙蹲虎、水晶石鼓、酒黄水晶眠牛、捧瓶玻斯，其做法精妙如画，皆宋物也。有哥窑蟠螭，有青东磁狮鼓，白定哇哇，狻猊。余自燕中得玉蟾二枚，其背斑点如洒墨，色同玳瑁，无黄晕，俨若虾蟆背状，肚下纯白，其制古雅肖生，用为镇纸，摩弄可爱。又见红绿玛瑙二大蟹，可谓绝奇。有白玉玛瑙辟邪，长三四寸者，皆镇纸佳品。

压　　尺

有玉作尺，余见长二尺，厚六分，阔一寸五分者。人云“尺璧为宝”，然玉有径二三尺者一时可见，有二尺长玉如意，三尺六寸长玉剑，皆奇货也。有玉碾双螭尺，有以紫檀乌木为之，上用古做蹲螭玉带、抱月玉走兽为钮者。又见倭人[image: ]
 金银压尺，古所未有。尺状如常，上以金[image: ]
 双桃银叶为钮，面以金银[image: ]
 花，皆绦环细嵌，工致动色。更有一窍透开，内藏抽斗，中有刀锥、镊刀、指锉、刮齿、消息挖耳剪子，收则一条，挣开成剪。此制何起？岂人心思可到。谓之八面埋伏，尽于斗中收藏，非倭其孰能之？余以此式令潘铜仿造，亦妙，潘能得其真传故耳。论尺无过此者。有金银石嵌秘阁、界尺、图匣、文具等物，终是不雅。有竹嵌尺傍四转，内以黄杨、乌木、紫檀、象牙，挽嵌如意，形制虽工，久则必败。

图　书　匣

有宋剔红三撞者，二撞者，有罩盖者。新剔红黑二种，亦有二撞者，但方匣居多。有填漆者，有紫檀雕镂镶嵌玉石者，有古人玉带板，灯板镶匣面者。有倭匣，四子、六子、九子，每子匣内，藏以汉人玉章一方，或藏银章，替下藏以宝石琥珀、官窑青东磁、旧人图书，为传玩佳品。若常用，以豆瓣楠为佳。新安制有堆漆描花蜔嵌图匣，精者可爱，近日市者恶甚。又如黑漆描花方匣，何文如之？亦堪日用。

秘　　阁

秘阁有以长样古玉璏为之者甚多，而雕花紫檀者，亦常有之。近有以玉为秘阁，上碾螭文、卧蚕、梅花等样，长六七寸者，有以竹雕花巧人物为之者，亦佳。而倭人黑漆秘阁，如圭圆首方下，阔二寸余，肚稍虚起，恐惹字墨，长七寸，上描金泥花样，其质轻如纸，此为秘阁上品。

贝　　光

多以贝螺为之，形状亦雅，但手把稍大，不便用使。余得一古玉物，中如大钱，圆泡高起半寸许，旁有三耳可贯，不知何物，余用为贝光，雅甚。又见红玛瑙制为一桃，稍扁，下光砑纸，上有桃叶枝梗，此亦为砑而设。水晶玉石，当仿为之。

裁　　刀

姚刀之外，无可入格。余有古刀笔一把，青绿裹身，上尖下环，长仅盈尺。古人用以杀青为书，今入文具，似极雅称。近有崇明裁刀，亦佳。

书　　灯

用古铜驼灯、羊灯、龟灯，诸葛军中行灯、凤龟灯，有圆灯盘。定窑有三台灯檠，宣窑有两台灯檠，俱堪书室取用。又见青绿铜荷一片，檠驾花朵坐上，想取古人金荷之意，用亦不俗。古有烛奴，即今铸波斯作烛台者是也，似不堪供。

笔　　觇

有以玉碾片叶为之者。古有水晶浅碟，亦可为此。惟定窑最多扁坦小碟，宜作此用，更有奇者。


墨　　匣

以紫檀乌木豆瓣楠为匣，多用古人玉带花板镶之。亦有旧做长玉螭虎人物嵌者为最，有雕红黑漆匣亦佳。

腊　　斗

古人用以炙蜡缄启，铜制，颇有佳者，皆宋元物也。今虽用糊，当收以备数。

笔　　船

有紫檀乌木细镶竹蔑者，精甚。有以牙玉为之者，亦佳。此与直方并用，不可缺者。

琴　　剑

琴为书室中雅乐，不可一日不对清音居士谈古。若无古琴，新琴亦须壁悬一床。无论能操或不善操，亦当有琴。渊明云：“但得琴中趣，何劳弦上音。”吾辈业琴，不在记博，惟知琴趣，贵得其真。若亚圣操《怀古吟》，志怀贤也；《古交行》、《雪窗夜话》，思尚友也。《漪兰阳春》，鼓之宣畅布和；《风入松》、《御风行》，操致凉飔解愠。《潇湘水云》、《雁过衡阳》，起我兴薄秋穹；《梅花三弄》、《白云操》，逸我神游玄圃。《樵歌》、《渔歌》，鸣山水之闲心；《谷口引》、《扣角歌》，抱烟霞之雅趣。词赋若《归去来》、《赤壁赋》亦可以咏怀寄兴。清夜月明，操弄一二，养性修身之道，不外是矣。岂以丝桐为悦耳计哉？自古各物之制，莫不有法传流，独铸剑之术，不载典籍，故今无剑客，而世少名剑。以剑术无传，且刀便于剑，所以人知佩刀而不知佩剑也。吾辈设此，总不能用以御暴敌强，亦可壮怀志勇。不得古剑，即今之宾剑，如云南制者，悬之高斋，俾丰城隐气，化作紫电白虹，上烛三台斗垣，令荧荧夜光，烁彼[image: ]
 枪彗孛，不敢横焰逞色，岂果迂哉？

香　　几

书室中香几之制有二：高者二尺八寸，几面或大理石，岐阳玛瑙等石；或以豆瓣楠镶心，或四入角，或方，或梅花，或葵花，或慈菰，或圆为式；或漆，或水磨诸木成造者，用以搁蒲石，或单玩美石，或置香橼盘，或置花樽，以插多花，或单置一炉焚香，此高几也。若书案头所置小几，惟倭制佳绝。其式一板为面，长二尺，阔一尺二寸，高三寸余，上嵌金银片子花鸟，四簇树石。几面两横，设小档二条，用金泥涂之。下用四牙、四足，牙口[image: ]
 金铜滚阳线镶钤，持之甚轻。斋中用以陈香炉、匙瓶、香盒，或放一二卷册，或置清雅玩具，妙甚。今吴中制有朱色小几，去倭差小，式如香案，更有紫檀花嵌，有假模倭制，有以石镶，或大如倭，或小盈尺，更有五六寸者，用以坐乌思藏[image: ]
 金佛像佛龛之类，或陈精妙古铜官哥绝小炉瓶，焚香插花，或置三二寸高天生秀巧山石小盆，以供清玩，甚快心目。

书斋清供花草六种入格

春时用白定哥窑、古龙泉均州鼓盆，以泥沙和水种兰，中置奇石一块。夏则以四窑方圆大盆，种夜合二株，花可四五朵者，架以朱几，黄萱三二株，亦可看玩。秋取黄蜜二色菊花，以均州大盆，或饶窑白花圆盆种之。或以小古窑盆，种三五寸高菊花一株，旁立小石，上几。冬以四窑方圆盆，种短叶水仙单瓣者佳。又如美人蕉，立以小石，佐以灵芝一颗，须用长方旧盆始称。六种花草，清标雅质，疏朗不繁，玉立亭亭，俨若隐人君子。置之几案，素艳逼人，相对啜天池茗，吟本色古诗，大快人间障眼。外此，无多可入清供。

论　　香

高子曰：古之名香，种种称异。若蝉蚕香，交趾所贡，唐禁中呼
 为瑞龙脑。
 茵犀香，西域献，汉武帝用之煮汤，辟疠。
 石叶香，魏时题腹国贡，状云母，辟疫。
 百濯香，孙亮四姬四气，衣香，百濯不落。
 凤髓香，穆宗藏真岛，焚之崇礼。
 紫述香，《述异记》云：又名麝香草。
 都夷香，《洞冥记》云：香如枣核，食之不饥。
 荼芜香，香出波弋国中，侵地则土石皆香。
 辟邪香，瑞麟香，金凤香，皆异国所贡，公主乘出，挂玉香囊中，则芬馥满路。
 月支香，月支国进，如卵，烧之辟疫，百里焚香，九月不散。
 振灵香，《十洲记》云：窟州有树如枫叶，香闻数百里。
 返魂香、五名香，马精香，返生香，却死香，尸埋地下者，闻之即活。
 千亩香，《述异记》云：以林名香。
 馥齐香，出波斯国，香气入药，治百病。
 龟甲香，《述异》云：即桂香之善者。
 兜末香《本草拾遗》曰：武帝西王母降烧是香。
 沉光香，《洞冥记》云：涂魂国贡，烧之有光。
 沉榆香，黄帝封禅焚之。
 蘅芜香，李夫人受汉武帝。
 百蕴香远条馆祈子，焚以降神。
 月麟香，元宗爱妾号裹里春。
 辟寒香，焚之可以辟寒。
 龙文香，武帝时外国进香。
 千步香，南郡所贡。
 熏肌香，薰人肌骨，百病不生。
 九和香，《三洞珠囊》曰：玉女擎玉炉焚之。
 九真香，清水香，沉水香皆昭仪上姐飞燕香也。
 罽宾国香，杨牧席间焚香，上如楼台之状。
 拘物头花香，拘物头国进，香闻数里。
 升霄灵香，唐赐紫尼，焚之升遐。
 祗精香，出涂魂国，焚之，鬼魅畏避。
 飞气香，《三洞》曰：真人所烧。
 金[image: ]
 香，金日
 [image: ]
 造，香薰衣，以辟胡气。
 五枝香，烧之十日，上彻九重之天。
 千和香，峨嵋山孙真人焚之。
 兜楼婆香，《楞严经》云：浴处焚之，其炭猛烈。
 多伽罗香，多摩罗跋香，释氏会安曰：即根香、藿香
 大象藏香，因龙斗而生，若烧一丸，兴大光明，味如甘露。
 牛头旃檀香，《华严经》曰：从离垢出以涂身。
 羯布罗香，《西域记》云：树如松，色如冰雪。
 须曼那华香，阇提华香，青赤莲香，华树香，果树香，拘鞞陀罗树香，曼陀罗香，殊沙华香，出《法华经》。
 明庭香，明天发日香，出胥池寒国。
 迷迭香，出西域，焚之去邪。
 必栗香，《内典》云：焚去一切恶气。
 木蜜香，焚之辟恶。
 [image: ]
 车香，《本草》云：焚之去蛀，辟臭病。
 刀圭第一香，昭宗赐崔胤一粒，焚之，终日旖旎。
 干[image: ]
 香，江西山中所出。
 曲水香，香盘印文，似曲水像。
 鹰嘴香，番牙与舶主赠香，焚之辟疫。
 乳头香，曹务光理赵州，用盆焚，云财易得，佛难求。
 助情香，明皇宠妃，含香一粒，助情发兴，
 筋力不倦。
 夜酣香，迷楼所焚。
 水盘香，出舶上，上刻山水佛象。
 都梁香，《荆州记》云：都梁山上有水，水中生之。
 雀头香，荆襄人谓之莎草根。
 龙鳞香，[image: ]
 香之薄者，其香尤胜。
 白眼香，和香用之。
 平等香，僧人货香于市，无贵贱贫富皆一价也，故云。
 山水香，王旭奉道士于山中，月给焚香，谓之山水香。
 三匀香，三物煎成，焚之有富贵气，香亦清妙。
 伴月香，徐铉月夜露坐焚之，故名。
 此皆载之史册，而或出外夷，或制自宫掖，其方其料，俱不可得见矣。余以今之所尚香品评之：妙高香、生香、檀香、降真香，京线香，香之幽闲者也。兰香、速香、沉香，香之恬雅者也。越邻香、甜香、万春香、黑龙挂香，香之温润者也。黄香饼、芙蓉香、龙涎饼、内香饼，香之佳丽者也。玉华香、龙楼香，撒馥兰香，香之蕴藉者也。棋楠香、唵叭香、波律香，香之高尚者也。幽闲者，物外高隐，坐语道德，焚之可以清心悦性。恬雅者，四更残月，兴味萧骚，焚之可以畅怀舒情。温润者，晴窗拓帖，挥麈闲吟，篝灯夜读，焚以远辟睡魔，谓古伴月可也。佳丽者，红袖在侧，密语谈私，执手拥炉，焚以薰心热意，谓古助情可也。蕴藉者，坐雨闭关，午睡初足，就案学书，啜茗味淡，一炉初爇，香霭馥馥撩人，更宜醉筵醒客。高尚者，皓月清宵，冰弦戛指，长啸空楼，苍山极目，未残炉爇，香雾隐隐绕帘，又可祛邪辟秽。黄暖阁、黑暖阁、官香、纱帽香，俱宜爇之佛炉。聚仙香、百花香、苍术香、河南黑芸香，俱可焚于卧榻。客曰：“诸香同一焚也，何事多歧？”余曰：“幽趣各有分别，薰燎岂容概施？香僻甄藻，岂君所知？悟入香妙，嗅辨妍媸。曰余同心，当自得之。”一笑而解。


焚香七要

香炉

官哥定窑，岂可用之？平日，炉以宣铜、潘铜、彝炉、乳炉，如茶杯式大者，终日可用。

香盒

用剔红蔗段锡胎者，以盛黄黑香饼。法制香磁盒，用定窑或饶窑者，以盛芙蓉、万春、甜香。倭香盒三子五子者，用以盛沉速兰香、棋楠等香。外此香撞亦可。若游行，惟倭撞带之甚佳。

炉灰

以纸钱灰一斗，加石灰二升，水和成团，入大灶中烧红，取出，又研绝细，入炉用之，则火不灭。忌以杂火恶炭入灰，炭杂则灰死，不灵，入火一盖即灭。有好奇者，用茄蒂烧灰等说，太过。

香炭墼

以鸡骨炭碾为末，入葵叶或葵花，少加糯米粥汤和之，以大小铁塑捶击成饼，以坚为贵，烧之可久。或以红花楂代葵花叶，或烂枣入石灰和炭造者，亦妙。

隔火砂片

烧香取味，不在取烟。香烟若烈，则香味漫然，顷刻而灭。取味则味幽，香馥可久不散，须用隔火。有以银钱明瓦片为之者，俱俗，不佳，且热甚，不能隔火。惟用玉片为美，亦不及京师烧破沙锅底，用以磨片，厚半分，隔火焚香，妙绝。烧透炭墼，入炉，以炉灰拨开，仅埋其半，不可便以灰拥炭火。先以生香焚之，谓之发香，欲其炭墼因香爇不灭故耳。香焚成火，方以箸埋炭墼，四面攒拥，上盖以灰，厚五分，以火之大小消息，灰上加片，片上加香，则香味隐隐而发，然须以箸四围直搠数十眼，以通火气周转，炭方不灭。香味烈，则火大矣，又须取起砂片，加灰再焚。其香尽，余块用瓦盒收起，可投入火盆中，薰焙衣被。

灵灰

炉灰终日焚之则灵，若十日不用则灰润。如遇梅月，则灰湿而灭火。先须以别炭入炉暖灰一二次，方入香炭墼，则火在灰中不灭，可久。

匙箸

匙箸惟南都白铜制者适用，制佳。瓶用吴中近制短颈细孔者，插箸下重不仆，似得用耳。余斋中有古铜双耳小壶，用之为瓶，甚有受用。磁者如官哥定窑虽多，而日用不宜。

香　　方

高子曰：余录香方，惟取适用，近日都中所尚，鉴家称为奇品者录之。制合之法，贵得料精，则香馥而味有余韵，识嗅味者，知所择焉可也。

玉华香方

沉香四两
 　速香黑色者，四两
 　檀香四两
 　乳香二两
 　木香一两
 　丁香一两
 　郎台六钱
 　唵叭香三两
 　麝香三钱
 　冰片三钱
 　广排草三两，出交趾者妙
 　苏合油五两
 　大黄五钱
 　官桂五钱
 　黄烟即金颜香，二两
 　广陵香用叶，一两


上以香料为末，和入合油揉匀，加炼好蜜再和如湿泥，入磁瓶，锡盖蜡封口固，烧用二分一次。

聚仙香方

黄檀香一斤
 　排草十二两
 　沉速香各六两
 　丁香四两
 　乳香四两，另研
 　郎台三两
 　黄烟六两，另研
 　合油八两
 　麝香二两
 　榄油一斤
 　白芨面十二两
 　蜜一斤


以上作末为骨，先和上竹心子，作第一层，趁湿又滚。

檀香二斤
 　排草八两
 　沉速香各半斤
 为末，作滚第二层，成香，纱筛晾干。都中自制，每香万枝，工银二钱，竹棍万枝，工银一钱二分，香袋紫龙力纸，每百足数五钱。

沉速香方

沉速五斤
 　檀香一斤
 　黄烟四两
 　乳香二两
 　唵叭香三两
 麝香五钱
 　合油六两
 　白芨面一斤八两
 　蜜一斤八两
 和成滚棍。

黄香饼方

沉速香六两
 　檀香三两
 　丁香一两
 　木香一两
 　黄烟二两
 乳香一两
 　郎台一两
 　唵叭三两
 　苏台油二两
 　麝香三钱
 　冰片一钱
 　白芨面八两
 　蜜四两
 和剂，用印作饼。


印　香　方

黄熟香五斤
 　速香一斤
 　香附子　黑香　藿香　零陵香　檀香　白芷各一两
 　柏香二斤
 　芸香一两
 　甘松八两
 　乳香一两
 　沉香二两
 　丁香一两
 [image: ]
 香四两
 　生香四两
 　焰硝五分
 共为末，入香印印成焚之。

万春香方

沉香四两
 　檀香六两
 　结香　藿香　零陵香　甘松各四两
 茅香四两
 　丁香一两
 　甲香五钱
 　麝香　冰片各一钱


用炼蜜为湿膏，入磁瓶封固，焚之。

撒馥兰香方

沉香三两五钱
 　冰片二钱四分
 　檀香一钱
 　龙涎五分
 　排草须二钱
 　唵叭五分
 　撒馥兰一钱
 　麝香五分
 　合油一钱
 　甘麻然二分
 榆面六钱
 　蔷薇露四两
 　印作饼烧，佳甚。

芙蓉香方

沉香一两五钱
 　檀香一两二钱
 　片速三钱
 　冰脑三钱
 　合油五钱
 　生结香一钱
 　排草五钱
 　芸香一钱
 　甘麻然五分
 　唵叭五分
 丁香二分
 　郎台二分
 　藿香二分
 　零陵香二分
 　乳香一分
 　三奈一分
 　撒馥兰一分
 　榄油一分
 　榆面八钱
 　硝一钱
 和印或散烧。

龙楼香方

沉香一两二钱
 　檀香一两三钱
 　片速五钱
 　排草二两
 　唵叭二分
 　片脑二钱五分
 　金银香二分
 　丁香一钱
 　三奈二钱四分
 　官桂三分
 　郎台三分
 　芸香三分
 　甘麻然五分
 　榄油五分
 　甘松五分
 藿香五分
 　撒馥兰五分
 　零陵香一钱
 　樟脑一钱
 　降香二分
 　白豆蔻二分
 　大黄一钱
 　乳香三分
 　硝一钱
 　榆面一两二钱
 　印饼。散用蜜和，去榆面。

黑香饼方

用料四十两，加炭末一斤　蜜四斤
 　苏合油六两
 　麝香一两
 白芨半斤
 　榄油四斤
 　唵叭四两


先炼蜜熟，下榄油化开，又入唵叭，又入料一半，将白芨打成糊，入炭末，又入料一半，然后入苏合、麝香，揉匀印饼。

炒　　香

近以苏合油拌沉速，入火微炙，收起，乘热以冰末撒上，入瓶收用，谓之法制。其香气比常少浓，反失沉速天然雅味，恐知香者不取。

日用诸品香目

棋楠香，有糖结，有金丝结。糖结锯开，上有油若饴糖，焚之，初有羊膻微气。糖结黑白相间，黑如墨，白如糙米。金丝者，惟色黄，上有绺若金丝。惟糖结为佳。
 黑角沉香，质重，劈开如墨色者佳，不在沉水，好速亦能沉也。
 片速香，俗名鲫鱼片，雉鸡斑者佳。有伪为者。亦以重实为美。
 唵叭香，一名黑香，以软净色明者为佳。手指可捻为丸者，妙甚。惟都中有之。
 铁面香、生香，俗名牙香。以面有黑烂色者为铁面香，纯白不烘焙者为生香。其生香之味妙甚。在广中价亦不轻。
 降真香紫实为佳，茶煮出油，焚之。
 黄檀香，黄实者佳，茶浸，炒黄去腥。
 白胶香，有如明条者佳。
 茅山细梗苍术，句容茅山产，如猫粪者佳。
 兰香，以鱼子兰蒸低速香，牙香块者佳。近以末香滚竹棍蒸者，恶甚。
 安息香，都中有数种，俗名总曰安息。其最佳者，刘寉所制越邻香、聚仙香、沉速香三种。百花香即下矣。
 龙挂香，有黄黑二品，黑者价高，惟内府者佳，刘寉所制亦可。
 甜香，惟宣德年制者清远味幽可爱。燕市中货者，坛黑如漆，白底上有烧造年月，每
 坛二斤三斤。有锡罩盖罐子一斤一坛者，方真。今亦无之矣。近名诸品，合和香料，皆自甜香改易头面，别立名色云耳。
 芙蓉香，刘寉制妙。
 万春香，内府香。
 龙楼香，内府香。
 玉华香，雅尚斋制也。
 黄暖阁、黑暖阁刘寉制佳。
 黄香饼，王镇住东院所制，黑沉色无花纹者，佳甚。伪者色黄，恶极。
 黑香饼都中刘寉二钱一两者佳。前门外李家印各色花巧者亦妙。
 河南黑芸香，短束城上王府者佳。
 京线香。前门外李家二分一分一束者佳甚。


金猊玉兔香方

用杉木烧炭六两，配以栗炭四两，捣末，加炒硝一钱，用米糊和成揉剂。先用木刻狻猊、兔子二塑，圆混肖形，如墨印法，大小任意。当兽口处，开一斜入小孔，兽形头昂尾低是诀。将炭剂一半，入塑中作一凹，入香剂一段，再加炭剂筑完，将铁线针条作钻，从兽口孔中搠入，至近尾止，取起晒干。狻猊用官粉涂身周遍，上盖黑墨。兔子以绝细云母粉胶调涂之，亦盖以墨。二兽俱黑，内分黄白二色。每用一枚，将尾就灯火上焚灼，置炉内，口中吐出香烟，自尾随变色样。金猊从尾黄起，焚尽，形若金妆，蹲踞炉内，经月不败，触之则灰灭矣。玉兔形俨银色，甚可观也。虽非大雅，亦堪幽玩。其中香料美恶，随人取用。或以前印香方取料，和以榆面为剂，捻作小指粗段，长八九分，以兽腹大小消息，但令香不露出炭外为佳。更有金蟾吐焰，紫云捧圣，仙立云中，种种杂法，内多不验。即金蟾一方，不堪清赏，故不录。

香都总匣

嗜香者，不可一日去香。书室中，宜制提匣，作三撞式，用锁钥启闭，内藏诸品香物，更设磁盒磁罐、铜盒、漆匣、木匣，随宜置香，分布于都总管领，以便取用。须造子口紧密，勿令香泄为佳。俾总管司香出入紧密，随遇爇炉，甚惬心赏。


论　　琴

高子曰：琴者，禁也，禁止于邪，以正人心。故记曰：“君子无故不去琴瑟。”孔门之瑟，今则绝响，信可贵矣。古人鼓琴，起风云而来玄鹤，通神明而阜民财者，以和感也。今徒存其器，古意则亡。欧阳公云“器存而意不存”者，此耳。夫和而鸣者声也，参叙相应者韵也。韵中成文，谓之为音。故音之哀乐、邪正、刚柔、喜怒，发乎人心，而国之理乱，家之废兴，道之盛衰，俗之成败，听于音声可先知也，岂他乐云乎？知琴者，以雅音为正。按弦须用指分明，求音当取舍无迹。运动闲和，气度温润，故能操高山流水之音于曲中，得松风夜月之趣于指下，是为君子雅业，岂彼心中无德，腹内无墨者，可与圣贤共语？世人悦于听乐，而无味于琴者，悦其声之淫耳。乐用七音而二变，与宫徵联用，故声淫而悦耳。琴用五音，变法甚少，且罕联用他调，故音虽雅正，不宜于俗。然弹琴惟三声，散声、按声、泛声是也。泛声应徽取音，不假按抑，得自然之声，法天之音，音之清者也。散声以律吕应于地，弦以律调次第，是法地之音，音之浊声也。按声抑扬于人，人声清浊兼有，故按声为人之音，清浊兼备者也。今人不究意旨，不亲明师，不讲谱法，不娴手势，遂使声之曲折，手之取音，缓急失宜，起伏无节，知声而不知音，运指而不运意，奚取弹为？有等务尚花巧急骤，夸奇逞高，不求法度准绳之中，有敷畅悠扬之妙，操多散声，以类箜篌，巧取按声，以同筝阮，大失雅音，重可笑耳。孰知散按间出，清以泛声，谓得中道。今之俗弹，更易不常，变朴为浇，求异于人，不知法古，是为抱琵琶而同伶人，岂古圣贤所谓修身养性，理其天真意哉？

臞仙琴坛十友

冰弦　玉轸　轸函　玉足　绒剅　琴荐　锦囊　琴床　琴匣　替指以鹤翎造，火烙为之。


五音十二律应弦合调立成

弦　一二三四五六七

黄钟　律　黄太姑林南黄清太清


音　宫商角徵羽少宫少商


右调弦按徽，以五音调法，慢三即慢角调也。黄清云者，黄钟之轻清音也。如少宫少商之意，后例此。

弦　一二三四五六七

大吕　律　太夹仲夷无大清夹清


音　宫商角徵羽少宫少商


右调弦按徽同黄钟。

弦　一二三四五六七

太簇　律　太姑蕤南应太清姑清


音　宫商角徵羽少宫少商


右调按弦徽同黄钟。

弦　一二三四五六七

夹钟　律　黄夹钟林无黄清夹清


音　宫商角徵羽少宫少商


右弦以十徽应四，紧七应散二，紧五以十徽应七，紧三以十徽应五，即今之清商调也。

弦　一二三四五六七

姑洗　律　太姑蕤夷应太清姑清


音　羽宫商角徵少羽少宫


右调按同夹钟

弦　一二三四五六七

仲吕　律　黄太仲林南黄清太清


音　徵羽宫商角少徵少角


右按调即今五音调法。

弦　一二三四五六七

蕤宾　律　太夹蕤夷无太清夹清


音　徵羽宫商角少徵少羽


右按调同仲吕。

弦　一二三四五六七

林钟　律　太姑林南应太清姑清


音　徵羽宫商角少徵少羽


右调按同仲吕

弦　一二三四五六七

夷则　律　黄夹仲夷无黄清太清


音　角徵羽宫商少角少徵


右以夹钟弦紧四，以十应二，即今慢宫调也。

弦　一二三四五六七

南宫　律　太姑蕤南应太清姑清


音　角徵羽宫商少角少徵


右调按徵同夷则。

弦　一二三四五六七

无射　律　黄太仲林无黄清太清


音　商角徵羽宫少商少角


右以仲吕弦加紧五，以十一徽应七，即今蕤宾调也。蕤宾自有正律，以无射为蕤宾，俗名也。

弦　一二三四五六七

应钟　律　太夹蕤夷应太清夹清


音　商角徵羽宫少商少角


右调按同无射。律有八十四调。琴该正调六十，变音二十四。是以按弦取声，不可立调。

古琴新琴之辨

高子曰：琴惟仲尼、列子二式为古制，余皆后世式样。凡观古琴，先观漆水。漆光退尽，俨若乌玉，按之坚莹如水，上发断纹，肖梅花纹者为最，牛毛纹者次之，蛇腹纹者为下品也，且易伪为。伪法：以火逼热，以雪罨上，随暴成裂，俨若蛇腹，寸许相去一条。或以鸡子清入灰作琴，用甑蒸之，悬于风日燥处，亦能断纹，少细。又伪作牛毛断者，以数针划丝，复以发磨。然伪者以手摩之，裂纹有痕。真者有纹可见，而拂之则无。次观合缝无隙，不散，断纹过肩，此漆灰琴也。若上下有纹，两旁光漆者，此开而复合，重漆补者，此料灰琴也，似非全完。次观琴材，以桐面梓底者为上，纯桐者次之，桐面杉底者又次之。琴取桐为阳木，梓为阴木，木用阴阳，取其相配，以召和也。然古人纯用桐木之意，亦取桐之阳面为面，阴面为底，以分阴阳。恐梓性纽裂，不用为底，故以桐木向日者，沉之水中，其阳面向上，背阴者向下，阳浮阴沉，反复不易，取上为阳为面，用下为阴为底，是亦法阴阳也。故琴有阳材者，旦浊而暮清，晴浊而雨清。阴材者，旦清而暮浊，晴清而雨浊也。次取九德：一曰奇，轻松脆滑是也。轻谓材轻；松谓声透；脆谓声之清美，老桐木也；滑谓声之泽润，近水材也。二曰古，淳淡中有金石韵也。三曰透，年虽久远，胶漆不败，清亮而不咽塞。四曰静，谓无[image: ]
 飒以乱正声。五曰润，谓发声不燥，韵长不绝。六曰圆，谓声韵浑然而不破散。七曰清，谓声如风中铎也。八曰匀，谓七弦无三实四虚之病。九曰芳，谓愈弹愈发，久无乏声。此九德也。外此又须左不按浮，右不抗指，音清不空，音实不洪，而无扑[image: ]
 ，身无垂翘，伏手可弹，落指音发，此美琴也。虽售高资，亦不可舍。近有铜琴、石琴，以紫檀乌木为琴者，皆失琴旨，虽美何取？《毛诗》云：“椅桐梓漆，爱伐琴瑟。”其意何居？又如百衲琴者，亦近制也。偶得美材，短不堪用，因而裁成片段，胶漆缀长，非好奇也。今仿制者，以龟纹锦片，错以玳瑁、象牙、香料、杂木，嵌骨为纹，铺满琴体，名曰宝琴。与广中滇南蜔嵌琵琶何异？更可笑也。求古不得，如我明高腾、朱致远、惠桐冈、祝公望，诸家造琴中，有精美可操，纤毫无病者。奈何百十之中，始得一二？若祝海鹤之琴，取材斫法，用漆审音，无一不善，更是漆色黑莹，远不可及。其取蕉叶为琴之式，制自祝始。余得其一，宝惜不置，终日操弄，声之清亮，伏手得音，莫可逾美，何异古琴。且价今重矣，真者近亦难得。


琴谱取正

琴师之善者，传琴传谱。而书谱之法，在琴师亦有讹者。一画之失，指法即左，以讹传讹，久不可正，琴调遂失真矣。故琴非谱不传，谱非真，反失其传也。近世以宁藩《神奇秘谱》为最。然须得初刻大本，臞仙命工校订，点画不讹，是为善谱，可宝。若翻刻本，不足观矣。又如《风宣琴谱》亦可。外此，何止数十家刻谱，无不讹者。余自燕中得故家琴谱，抄录精细，调法俱善，欲刻未得。若欲求谱勾剔字法全备，并手势形象飞动，在臞仙所刻《太古遗音》一书，最为精到。奈坊中仅存翻本，使人恨不多见。臞仙留心音律，无不穷奇索隐，若词曲之《太和正音谱》，按律正腔，知音孰能过之？宜乎琴谱之精，莫之与并也。

琴窗杂记计十五条


弹琴取古郭公砖，上有象眼花纹，方胜花纹，出自河南郑州者佳。用镶琴台，长过琴一尺，高二尺八寸，阔容三琴，以坚漆涂之。弹琴于上，其声泠泠可爱。或以玛瑙石、南阳石、永石镶者亦佳。

古琴无声者，以布囊炒热砂罨之，冷即又换。或以甑蒸之，令汗出透，悬当风处吹干，其声如旧。琴无新旧，宜置卧床内，以近人气为佳。

琴弦久而不鸣者，绷定，以桑叶捋之，鸣亮如初。

蓄琴不论寒暑，不可挂风露并日色中。可于屋内不近墙壁暖处悬之，则声不涩滞，琴无变病。

唐有雷张越三家，制琴擅名，其龙池凤沼，有舷，余处悉洼，令关声不散。宋有琴局，制有定式，谓之官琴，余悉野斫。后以京中樊氏、路氏琴为第一。

余在都中见一琴台，以锡为池于台中，置水蓄鱼，上以水晶板为面，其鱼戏水藻，俨若出听，诚为世所稀有，其价亦高。余一见后，不知何去，令人念之耿耿。天下奇货，信不易得。

挂琴不可近墙并泥壁之处，恐惹湿润，则琴不发声。惟宜近纸格板壁，当风透气处挂之。加以囊盛，以远尘垢。入匣则不用囊。

梅月，须先将琴入匣中锁闭，以纸糊口，不令湿霉着琴。琴匣之制，亦贵窄小，止可容琴，不使有空摇动为佳。

抱琴，当语僮仆，勿令横抱，恐触物伤损，护轸焦尾直抱，头上尾下无失。

露下弹琴，不可久坐，不惟润弦，抑且伤人。且阳材鼓之有声，阴材则无声矣。

弹琴须先盥手，手洁则弦不受污。夏月惟宜早晚，午则不可，非惟汗溽，恐太燥脆弦。

焚香鼓琴，惟宜香清烟细，如水沉生香之类，则清馥韵雅，若他合和艳香，不入琴供。

对月鼓琴，须在二更人静，万簌无声始佳。对花，宜共岩桂、江梅、茉莉、薝蔔、建兰、夜合、玉兰等花，香清色素者为雅。临水弹琴，须对轩窗池沼，荷香扑人，或竹边林下，清漪芳沚，俾微风洒然，游鱼出声，自多尘外风致。

琴用金徽玉轸，不为之华。然玉轸有花则易转，素不受污。若用紫檀犀角者，可避损失。然金徽每为琴灾，不若莹白螺蜔者，灯前月下，取音了然，观亦不俗。若横之膝上，对月则光彩射目，似更宜人。膝上鼓琴，惟纯熟小操则可，否亦不能。

养鹤要略

高子曰：鹤，仙禽也。于物为多寿，感于阳，故鸣于子。雄则声闻数里，雌则声下而不扬。华亭下沙之鹤，盖自海东飞集于下沙，非华产也。相鹤但取标格奇古，唳声清亮，颈欲细而长，足欲瘦而节，身欲人立，背欲直削。声横则类鹳鹜，劲肥则类鹅雁矣。观其隆鼻短口则少眠，高脚疏节则多力，顶若朱红则善鸣，眼露赤色则视远，回翎亚膺则体轻，龟背鳖腹则善产，凤翼雀尾则善飞，轻前重后则善舞，洪髀纤趾则善步。蓄之者可以共清高，助清兴。当居以茅庵，邻以池沼，饲以鱼谷鳅鳝，勿以熟食饱其肠胃，使乏精采而尘倦仙骨。欲教以舞，俟其饥馁，置食于空野，使童子拊掌欢颠，摇手起足以诱之，彼则奋翼而唳，逸足而舞矣。习之既熟，一闻拊掌，即便起舞，谓之食化。空林别墅，何可一日无此忘机清友？闻鹤粪可以化石成灰。鹤有长水石自随，故能蓄鱼于沟渎不涸。且能千年，一变苍色，再变黄玄，百年之后，则脱硬羽而生柔毛，色白鲜洁，真异类也。而青松白石之下，更宜此君。


燕闲清赏笺　下卷

瓶花三说

瓶花之宜

高子曰：瓶花之具有二用，如堂中插花，乃以铜之汉壶，大古尊罍，或官哥大瓶如弓耳壶，直口敞瓶，或龙泉蓍草大方瓶，高架两旁，或置几上，与堂相宜。折花须择大枝，或上茸下瘦，或左高右低，右高左低，或两蟠台接，偃亚偏曲，或挺露一干中出，上簇下蕃，铺盖瓶口，令俯仰高下，疏密斜正，各具意态，得画家写生折枝之妙，方有天趣。若直枝蓬头花朵，不入清供。花取或一种两种，蔷薇时即多种亦不为俗。冬时插梅必须龙泉大瓶，象窑敞瓶，厚铜汉壶，高三四尺以上，投以硫黄五六钱，砍大枝梅花插供，方快人意。近有饶窑白磁花尊，高三二尺者，有细花大瓶，俱可供堂上插花之具，制亦不恶。若书斋插花，瓶宜短小，以官哥胆瓶、纸槌瓶、鹅颈瓶、花觚、高低二种八卦方瓶、茄袋瓶、各制小瓶、定窑花尊、花囊、四耳小定壶、细口扁肚壶、青东磁小蓍草瓶、方汉壶、圆瓶、古龙泉蒲槌瓶、各窑壁瓶。次则古铜花觚、铜觯、小尊罍、方壶、素温壶、匾壶，俱可插花。又如饶窑宣德年烧制花觚、花尊、蜜食罐、成窑娇青蒜蒲小瓶、胆瓶、细花一枝瓶、方汉壶式者，亦可文房充玩。但小瓶插花，折宜瘦巧，不宜繁杂，宜一种，多则二种，须分高下合插，俨若一枝天生二色方美。或先凑簇象生，即以麻丝根下缚定插之。若彼此各向，则不佳矣。大率插花须要花与瓶称，花高于瓶四五寸则可。假若瓶高二尺，肚大下实者，花出瓶口二尺六七寸，须折斜冗花枝，铺散左右，覆瓶两旁之半则雅。若瓶高瘦，却宜一高一低双枝，或屈曲斜袅，较瓶身少短数寸似佳。最忌花瘦于瓶，又忌繁杂。如缚成把，殊无雅趣。若小瓶插花，令花出瓶，须较瓶身短少二寸，如八寸长瓶，花只六七寸方妙。若瓶矮者，花高于瓶二三寸亦可，插花有态，可供清赏。故插花挂画二事，是诚好事者本身执役，岂可托之僮仆为哉？客曰：“汝论僻矣，人无古瓶，必如所论，则花不可插耶？”不然，余所论者，收藏鉴家积集既广，须用合宜，使器得雅称云耳。若以无所有者，则手执一枝，或采满把，即插之水钵壁缝，谓非爱花人欤？何俟论瓶美恶？又何分于堂室二用乎哉？吾惧客嘲熟矣，具此以解。

瓶花之忌

瓶忌有环，忌放成对，忌用小口瓮肚瘦足药坛，忌用葫芦瓶。凡瓶忌雕花妆彩花架，忌置当空几上，致有颠覆之患。故官哥古瓶，下有二方眼者，为穿皮条缚于几足，不令失损。忌香烟灯煤熏触，忌猫鼠伤残，忌油手拈弄，忌藏密室，夜则须见天日。忌用井水贮瓶，味咸，花多不茂，用河水并天落水始佳。忌以插花之水入口，凡插花水有毒，惟梅花、秋海棠二种毒甚，须防严密。

瓶花之法

牡丹花　贮滚汤于小口瓶中，插花一二枝，紧紧塞口，则花叶俱荣，三四日可玩。芍药同法。一云：以蜜作水，插牡丹不悴，蜜亦不坏。

戎葵　凤仙花　芙蓉花凡柔枝花。
 以上皆滚汤贮瓶，插下塞口，则不憔悴，可观数日。

栀子花　将折枝根捶碎，擦盐，入水插之，则花不黄。其结成栀子，初冬折枝插瓶，其子赤色，俨若花蕊，可观。

荷花　采将乱发缠缚折处，仍以泥封其窍，先入瓶中至底，后灌以水，不令入窍。窍中进水则易败。

海棠花　以薄荷包枝根水养，多有数日不谢。

竹枝瓶底加泥一撮。
 　松枝，灵芝同吉祥草，俱可插瓶。

后录四时花纪，俱堪入瓶，但以意巧取裁。花性宜水宜汤，俱照前法。幽人雅趣，虽野草闲花，无不采插几案，以供清玩。但取自家生意，原无一定成规，不必拘泥。灵芝，仙品也。山中采归，以箩盛置饭甑上蒸熟晒干，藏之不坏。用锡作管套根，插水瓶中，伴以竹叶、吉祥草，则根不朽。上盆亦用此法。


冬间插花，须用锡管，不坏磁瓶，即铜瓶亦畏冰冻，瓶质厚者尚可，否则破裂。如瑞香、梅花、水仙、粉红山茶、腊梅，皆冬月妙品。插瓶之法，虽曰硫黄投之不冻，恐亦难敌。惟近日色南窗下置之，夜近卧榻，庶可多玩数日。

一法：用肉汁去浮油，入瓶插梅花，则萼尽开而更结实。

四时花纪

牡丹、芍药、建兰、菊花四种品类数多，栽培不易，俱录全谱，当按谱栽植，以供佳赏。

瓯　兰　花三种


三种惟杭城有之，花如建兰，香甚。一枝一花，有紫花黄心，有白花黄心者。紫若胭脂，白如羊脂，花甚可爱。出法华山。采其原墩者，种背阴处可活。开花紫白者，名荪，叶较兰稍阔。

玉　兰　花

花未开者，浇以粪水，则花大而香。其瓣择洗精洁，拖面麻油煎食。牡丹新落瓣亦可煎食、蜜浸。古名木兰。

迎　春　花

春首开花，故名。每于花放时移栽，土肥则茂，[image: ]
 牲水灌之，则花蕃。二月中旬分种。


杏　　花

本有梅杏、沙杏之分，根生最浅。以大石压根，则花盛果结。核种。

桃　　花十种


桃花平常者，亦有粉红、粉白、深粉红三色。其外有单瓣大红，千叶红桃之变也。单瓣白桃，千叶碧桃之变也。有绯桃，俗名苏州桃花，如剪绒者，比诸桃开迟，而色可爱。有瑞仙桃花，色深红，花密。有绛桃，千瓣，有二色桃，色粉红，花开稍迟。千瓣极雅。

山　矾　花

生杭之西山，三月着花，细小而繁，香馥甚远，故俗名七里香。

笑　靥　花

花细如豆，一条千花，望之若堆雪。然无子可种，根窠丛生，茂者数十条，以原根劈作数墩，分种易活。

蝴　蝶　花

草花，俨若蝶状，色黄，上有赤色细点，阔叶，秋时分种。

金　茎　花一云即黄蝴蝶花。


金茎花如蛱蝶，风过，花如飞舞摇荡，妇人采之为饰。谚曰：“不戴金茎花，不得入仙家。”

紫　荆　花

花碎而繁，色浅紫，每花一蒂，若柔丝相系，故枝动，朵朵娇颤不胜。俗名怕痒，是指此耳。亦以根分。

李　　花

有青霄李、御黄李，李之上品也。若紫粉小青，皆下品也。有麦李，红甚，麦熟而实可食矣。俱花小而蕃。

映　山　红

本名山踯躅，花类杜鹃，稍大，单瓣色浅。若生满山顶，其年丰稔，人竞采之。外有紫、粉红二色。

鹿　葱　花

花俨蜨蝶，三大圆瓣而三小尖瓣，色葱藕色，中心白地，红黄点点。摇风弄影，丰韵可人，根枝丛发。

莴　苣　花

俗名金盏花也。色金黄，细瓣，攒簇肖盏。当春初即开，独先众花。

金　雀　花

春初开黄花，甚可爱，俨状飞雀。且可采以滚汤着盐焯过，作茶供一品。

粉　团　花二种


麻叶花开小而色边紫者为最。其白粉团，即绣球花也，宜种牡丹台处，与牡丹同开，用为衬色，甚佳。俱用八仙花种于盆内，削去半边，架起就接。

蔷　薇　花同类七种。


有大红、粉红二色，喜屏结。肥不可多。脑生莠虫，以煎银店中炉灰撒之，则虫尽毙。正月初剪枝，长尺余，扦种。以下数种类此花。可蒸茶。

宝　相　花

花较蔷薇朵大，而千瓣塞心，有大红、粉色二种。

十　姊　妹

花小，而一蓓十花，故名。其色自一蓓中分红、紫、白、淡紫四色，或云色因开久而变。有七朵一蓓者，名七姊妹云。花甚可观，开在春尽。

金　沙　罗

似蔷薇，而花单瓣，色更红艳夺目。

黄　蔷　薇

色蜜花大，亦奇种也。剪条扦种，近广于昔。态娇韵雅，蔷薇上品。

金　钵　盂

似沙罗而花小，夹瓣如瓯，红鲜可观。

间　间　红

花似蔷薇，色红瓣短，叶差小于薇。

羊　踯　躅

生诸山中，花大如杯盏，类萱，黄色。羊食，生疾若痫。

梨　　花二种


有香臭二种。其梨之妙者，花不作气，醉月欹风，含烟带雨，潇洒丰神，莫可与并。


郁　李　花二种


有粉红、雪白二色，俱千叶，花甚可观，如纸剪簇成者。子可入药。

玫　瑰　花二种


出燕中，色黄，花稍小于紫玫瑰。种紫玫瑰多不久者，缘人溺浇之即毙。种以分根则茂，本肥多悴，黄亦如之。紫者，干可作囊，以糖霜同捣，收藏，谓之玫瑰酱。各用俱可。

丽　春　花

罂粟类也。其花单瓣，瓣常飞舞，俨如蝶翅扇动，亦草花中之妙品也。

锦　带　花

花开蓓蕾可爱，形如小铃，色粉红而娇，植之屏篱，可折供玩。

木　香　花三种


花开四月。木香之种有三：其最，紫心白花，香馥清润，高架万条，望若香雪。其青心白木香、黄木香二种，皆不及也。亦以剪条插种，不甚多活。以条扳入土中，一段壅泥，俟月余根长，自本生枝外剪断，移栽可活。

棠　棣　花

花若金黄，一叶一蕊，生甚延蔓，春深与蔷薇同开，可助一色。

辛　夷　花

花如莲，外紫内白，蕊若笔尖，故名木笔。一名望春，俗名猪心。本可就接玉兰。

紫丁香花

木本，花如细小丁香，而瓣柔色紫，蓓蕾而生，接种俱可。自是一种，非瑞香别名。

野蔷薇花二种


色有雪白、粉红二种，采花拌茶，疟病烹食即愈。

大朵，色白，千瓣而香，枝梗多刺。诗云：“开到荼[image: ]
 花事尽。”为当春尽时开耳。外有蜜色一种。

荼[image: ]
 花二种


金丝桃花

花如桃，而心有黄须，铺散花外，若金丝然。亦以根下劈开分种。

海　棠　花七种


海棠有铁梗，色如朱红，有木瓜粉色，有西府。有树海棠二种，一紫、一白。有垂丝海棠，吐丝美甚，冬至日，用糟水浇，则来春花盛。若秋海棠，娇冶柔软，真同美人倦妆。此品喜阴，一见日色即瘁。九月收枝上黑子，撒于盆内地上，明春发枝，当年有花。老根过冬者，花发更茂。

缫　丝　花

花叶俨似玫瑰，而色浅紫无香，枝生刺针，时至煮茧，花尽开放，亦以根分。

结　香　花

花色鹅黄，较瑞香稍长，花开无叶，花谢叶生。枝极柔软，多以蟠结上盆，香色俱无可取。

枳　壳　花


药花颇有可观者，若萎蕤、绿豆之类，不能悉载。


花细而香，闻之破郁结，篱旁种之，实可入药。

橙　　花

花细而白，香清可人，以之蒸茶，向为龙虎山进御绝品。园林种之，可收作此，橙用更多。

红　蕉　花二种



上盆短蕉，即芭蕉新出者，掘起根蒲，上用油簪脚横刺二眼，即不长高，可玩。


种自东粤来者，名美人蕉。其花开若莲，而色红若丹，中心一朵，晓生甘露，其甜如蜜。即常芭蕉亦开黄花，至晓，瓣中甘露如饴，食之止渴。

海　桐　花

花细白如丁香，而嗅味甚恶，远观可也。

金　钱　花俗名夜落金钱。


出自外国，梁时外国进，花朵如钱，亭亭可爱。昔鱼弘以此赌赛，谓得花胜得钱，可谓好之极矣。

史君子花

花如海棠，柔条可爱，夏开一簇，葩艳轻盈。作架植之，蔓延若锦。

杜　鹃　花三种


有蜀中者佳，谓之川鹃，内十数层，色红甚。出四明者，花可二三层，色淡，总名杜鹃。喜阴恶肥，天旱以河水浇之，树阴下放置则茂，叶色青翠可观。有黄白二色，奇甚。


茉　莉　花二种


有千叶，初开时花心如珠。有单瓣者。喜肥，以米泔水浇之，则花开不绝。或皮屑浸水浇之亦可。又云宜粪，但须加土壅根为妙。惟难过冬，若天色作寒，移置南窗下，每日向阳，至十分干燥，以水微湿其根。或以朝南屋内泥地上，掘一浅坑，将花缸存下，以缸平地，上以蔑笼罩花，口旁以泥筑实，无隙通风，此最妙法也。至立夏前，方可去罩。盆中周遭去土一层，以肥土填上，用水浇之，芽发，方灌以粪。次年，和根取起，换土栽过，无不活者。如此收藏，多年可延。又云，卖花者，惟欲花瘁，其中有说。夏间收回，即换土种之，去其故土。砻糠亦是一法。

凌　霄　花

蔓生，花黄，用以蟠绣大石，似亦可观。花能堕胎。

吉祥草花

吉祥草，易生，不拘水土中石上俱可种，惟得水为佳。用以伴孤石、灵芝，清甚。花紫，蓓生，然不易发。如家居种之，有花似云吉祥。

真珠兰花

真珠兰，色紫，蓓蕾如珠，花开成帚，其香甚秾。以之蒸牙香、棒香，名曰兰香者，非此不可。广中极甚，携至南方，则不花矣。又名鱼子兰。

月　季　花二种


俗名月月红。凡花开后，即去其蒂，勿令长大，则花随发无已。二种虽雪中亦花，有粉白色者，甚奇。月季非长春，另是一种，按月发花，色相妙甚。

秋牡丹花

草本，遍地延蔓，叶肖牡丹，花开浅紫黄心，根生分种。

朱兰蕙兰二种


花开肖兰，色如渥丹，叶阔而柔，粤种。蕙叶细长，一梗八九花朵，嗅味不佳，俗名九节兰也。

练　树　花

苦练，发花如海棠，一蓓数朵，满树可观。

挂　　兰二种


产浙之温台山中，岩壑深处，悬根而生。故人取之，以竹为络，挂之树底，不土而生。花微黄，肖兰而细，不可缺水，时当取下，水中浸湿又挂，亦奇种也。闽粤一种红花黄边紫粉心者，美甚。


淡　竹　花

花开二瓣，色最青翠，乡人用绵收之，货作画灯，青色并破绿等用。

金　灯　花二种


花开一簇五朵，金灯色红，银灯色白，皆蒲生，分种。

紫罗兰花

草本，色紫翠如鹿葱花。秋深分本栽种，四月发花可爱。

四　季　花

花小，叶细，色白，午开子落，自三月开至九月。其枝叶捣汁，可治跌打损伤，又名接骨草。剖根分种。

剪秋罗花五种


花有五种，春夏秋冬罗，以时名也。春夏二罗，色黄红，不佳。独秋冬红深色美。亦在春时分种，喜肥则茂。又一种，色金黄，美甚，名金剪罗。

含　笑　花

产广东，其花如兰，形色俱肖，花开不满，若含笑然，随即凋落。余初得自广中，仅高二尺许，今作拱把之树矣，且不惧冬。

紫　薇　花五种


紫色之外，有大红色，有白色，有粉红色，有茄色。

石　榴　花八种


燕中有千瓣白，千瓣粉红，千瓣黄。大红者，比他处不同，中心花瓣如起楼台，谓之重台石榴花，头颇大，而色更深红。余曾四种俱带回杭，至今芳郁。有四色单瓣。

莲　　花六种


红白之外，有四面莲，千瓣四花。两花者，名并蒂，总在一蕊发出。有台莲，开花谢后，莲房中复吐花英，亦奇种也。有黄莲。又云以莲子磨去顶上些少，浸靛缸中，明年清明取起种之，花开青色。有此法而未试。

佛　桑　花四种


有大红，有粉红，有黄，有白，四色，自四月开至十月方止。花之可爱，妙莫与比。但无法可令过冬，是大恨也。


罂　粟　花三种


罂粟，千瓣五色。虞美人，瓣短而娇。满园春，夹瓣飞动。俱以子种，在八月中秋日下土，宜大肥，则明年夏月花茂，否不及矣。亦宜盖以毛灰，免令虫食其子。

夹竹桃花

花如桃，叶如竹，故名。然恶湿而畏寒，十月初，宜置向阳处放之，喜肥，不可缺壅。

玉　簪　花二种


春初移种肥土中则茂。其花瓣拖面入少糖霜，煎食，香清味淡，可入清供。紫者花小，叶上黄绿间道，喜水，分种盆石栽之，可玩。

盆种荷花

老莲子装入鸡卵壳内，将纸糊好，开孔，与母鸡混众子中同伏，候雏出，取开收起莲子。先以天门冬为末，和羊毛角屑，拌泥安盆底，种莲子在内，勿令水干，则生叶，开花如钱大，可爱。

指　甲　花

生杭之诸山中，花小如蜜色而香甚。用山土移上盆中，亦可供玩。

栀　子　花三种


有三种：有大花者，结山栀，甚贱。有千叶者，有福建矮树栀子，可爱，高不盈尺。梅雨时，随时剪扦肥土，俱活。

火石榴花三种


上盆小株，花多色红，有粉红、白色三种，甚可人目。然无他，法以其嫩头长出即摘去，烈日当午，以水浇之则花茂肯发。是即大株分本。外有细叶一种亦佳。

慈　菰　花

水中种之，每窠花挺一枝，上开数十朵，色香俱无，惟根至秋冬取食，甚佳。

鼓　子　花

花开如拳，不放，顶幔如缸鼓式，色微蓝可观，又可入药。

孩儿菊花

花小而紫，不甚美观。但其嫩头柔软，置之发中衣带，香可辟汗作气，夏月一种佳草。有二种，梗紫者，香甚。

紫　花　儿

遍地丛生，花紫可爱，柔枝嫩叶，摘可作蔬。春时子种。

夜　合　花二种


红纹香淡者，名百合；蜜色而香浓，日开夜合者，名夜合，分二种。根可食，一年一起，取其最大者供食，小者用肥土排之，则春发如故。

番山丹花

有二种：一名番山丹，花大如碗，瓣俱卷转，高可四五尺。一种花如朱砂，本止盈尺，茂者一干两三花朵，更可观也。亦须每年八九月分种方盛。

石　竹　花二种


石竹二种：单瓣者名石竹，千瓣者名洛阳花。二种俱有雅趣，亦须每年起根分种则茂。

红　豆　花

花开一穗十蕊，累累下垂，色妍桃杏。其叶瘦如芦，亦可观也。

戎　　葵即蜀葵。


出自西蜀，其种类似不可晓。地肥善灌，花有五六十种奇态，而色有红、紫、白、墨紫、深浅桃红、茄紫，杂色相间。花形有千瓣，有五心，有重台，有剪绒，有细瓣，有锯口，有圆瓣，有五瓣，有重瓣种种，莫可名状。但收子以多为贵，八九月间锄地下之，至春初，删其细小茸杂者另种，余留本地，不可缺肥，五月繁华，莫过于此。

红　　麦

麦种，花妙如剪，子大于麦数倍，色红可爱。

钱　　葵即锦茄花。


花叶如葵，稍矮而丛生，花大如钱，止有粉间深红一色，开亦耐久。

萱　　花三种　俗名鹅脚花。


有三种：单瓣者可食，千瓣者食之杀人。惟色如蜜者，香清叶嫩，可充高斋清供，又可作蔬食之，不可不多种也。且春可食苗，夏可食花，比他花更多二事。

山　丹　花三种


花如朱红，外有黄色、有白色花者二种称奇。亦在春时分种。

双　鸾　菊

草本，挺生，花开多甚，每朵头若尼姑帽。然折去此帽，内露双鸾并首，形似无二，外分二翼一尾，天巧之妙，何肖生物至此？根可入药，名曰乌头。春分根种。


芙　蓉　花四种


有数种，惟大红千瓣、白千瓣、半白半桃千瓣、醉芙蓉，朝白午桃红，晚改大红者，佳甚。不必分根，在十一月中，将嫩条剪下，砍作一尺一条，向阳地上掘坑埋之，仍以土掩，至正月后，起条，遍插水边林下，无不活者。当年即花。

蓼　　花

花开蓓蕾而细，长二寸，枝枝下垂，色粉红可观，惟水边更多，故俗名水红花也。花叶用以煎汁，洗脚风痒良。

金　凤　花六种


金凤花，有重瓣、单瓣，红、白、粉红、紫色、浅紫如蓝，有白瓣上生红点凝血，俗名洒金，六色。花开，一落即去其蒂，则花茂，与月季同法。其子可收入药，作种。

十　样　锦四种


十样锦，枝头乱叶有红、紫、黄、绿四色，故名，其雁来红，以雁来而色娇红。老少年，至秋深脚叶深紫而顶红。少年老，顶黄而叶绿。收子撒于耨熟肥土中，加毛灰盖之，恐防蚁食，二月中即生。

鸡　冠　花四种


鸡冠有扫帚鸡冠，有扇面鸡冠，有紫白同蒂，名二色鸡冠。扇面者，以矮为佳；帚样者，以高为趣。然下子时，撒高则高，撒低则低也。若三色鸡冠，一朵同蒂，色分紫、白、粉红，亦奇种也。俱收子种。

金银莲花二种


湖中甚多，园林盆泥蓄水种之，但取二色重台者可爱。

缠枝牡丹花

柔枝倚附而生，花有牡丹态度，甚小。缠缚小屏，花开烂然，亦有雅趣。

木　樨　花四种


有四种，金黄花、白花、黄花，结子；四季花，惟金桂为最。叶边如锯齿而纹粗者，其花香甚。灌以猪粪则茂，蚕沙壅之亦可。

槿　　花二种


篱槿，花之最恶者也。其种外有千瓣白槿，大如劝杯。有大红、粉红千瓣，远望可观，即南海朱槿那提槿也。且插种甚易。

水木樨花

花色如蜜，香与木樨同味，但草本耳。亦在二月分种。一名指田，同叶捣加矾泥染指，红于凤仙叶。


秋　葵　花

色蜜心紫，秋花，朝暮倾阳，此葵是也。秋尽，收子移种。子可食。

白　菱　花

木本，花如千瓣菱花，叶同栀子，一枝一花，叶托花朵，七八月开。色白如玉，可爱，亦接种也。

茗　　花

即食茶之花。色月白而黄心，清香隐然。瓶之高斋，可为清供佳品。且蕊在枝条，无不开遍。

茶　梅　花

开十一月中，正诸花凋谢之候，花如鹅眼钱，而色粉红，心黄，并且耐久，望之雅素。无此，则子月虚度矣。

梅　　花七种


寻常红白之外，有五种。如绿萼，蒂纯绿而花香，亦不多得。有照水梅，花开朵朵向下。有千瓣白梅，名玉蝶梅。有单瓣红梅，有练树接成墨梅。皆奇品也，种种可观。

腊　梅　花三种


今之狗英腊梅，亦香。但腊梅惟圆瓣如白梅者佳，若瓶一枝，香可盈室。余见洪忠宣公山庭有之，后竟灭殁。今之圆瓣腊梅，皆如荷花瓣者，瓣有微尖，仅免狗英则可。客云：“楚中荆襄产者最佳。”想忠宣宅中，亦得自彼处，故今不复见也。

山　茶　花六种



别名甚多，以可观玩，世所广者录之。


如磬口，外有粉红者，十月开，二月方已。有鹤顶茶，如碗大，红如羊血，中心塞满如鹤顶，来自云南，名曰滇茶。有黄红白粉四色为心，而大红为盘，名曰玛瑙山茶，花极可爱，产自浙之温郡。有白宝珠，九月发花，其香清可嗅。

番　　椒

丛生白花，子俨秃笔头，味辣色红，甚可观。子种。

水　仙　花二种


有二种：单瓣者，名水仙。千瓣者，名玉玲珑。又以单瓣者名金盏银台。因花性好水，故名水仙。单者，叶短而香，可爱，用以盆种上几。其法云：五月不在土，六月不在房，栽向东篱下，花开朵朵香。五月取起，以人溺浸一月，六月近灶处置之，七月种，则有花。甚不然也，余曾为之无验。且杭之近江水处，菜户成林种者，无枝不花，未尝用此法也。惟土近卤咸则花茂。

瑞　香　花四种


有紫花，名紫丁香。有粉红者，名瑞香。有白瑞香。有绿叶黄边者，名金边瑞香。惟紫花叶厚者香甚。他如桂林有象蹄花，似卮，叶小。
 枸那花，夏开淡红。
 白鹤花，花如鹤立。
 上元花，上元时开。
 似茶花，清香素色。
 俱名花，惜不可得。


结子可观盆种树木二十二种


百花之外，更有结子花草，青红蓓蕾，可移盆中蟠簇，虽严冬不凋者，有二十二种，俱堪斋头清玩，并录附之。外此，他省所产更多，未见者不录。

虎　　茨

产杭之萧山，白花红子，而子性甚坚，虽严冬厚雪，不能败也。畏日色，百年者只高二三尺，不甚易活。

枸　杞　子

诸山中有之，老本虬曲可爱，结子红甚，点点若缀，雪中可观。

地　珊　瑚

产凤阳诸郡中，藤本，其子红亮，克肖珊瑚，状若笔尖下悬，不畏霜雪。初青后红，收子可种。又名海风藤子，未详。

茅　藤　果

藤本，亦可移植盆中，结缚成盖。其子红甚，柔挂累累，甚可人目。

雪　下　红

一种，藤本，生子类珠，大若芡实，色红如日，粲粲下垂，积雪盈颗，似更有致，故名。

野　葡　萄

生诸山中，子细如小豆，色紫，蓓蕾而生，状若葡萄，蟠之高树，悬挂可观。

山　栀　子

大叶栀子花，至秋结子，俨状蔷薇花，蕊经霜由黄而红，盆种插瓶，可助十一月中无花之趣。

金　灯　笼

草本，结子俨若灯笼，薄衣为罩，内包红子，大若龙眼。去衣看子俱可。

无　花　果

木本，不花生果，状若林檎，色青可久。收果阴干烧灰，治痢甚良。

羊　婆　奶

木本，细叶，其子状乳头，累累而生，入口酸甜可食，色带青紫。

阑　天　竹

生诸山中，叶俨似竹，生子枝头，成穗，红如丹砂，经久不脱，且耐霜雪。植之庭中，可避火灾，甚验。

金　豆　橘

橘种，生子状蚕豆，秋深颗颗若金，树小子多，清玩妙品，可入糖蜜供食。

牛　奶　橘

生子俨同牛奶，秋时结实，看至明年三月，子尚垂金不落。收入蜜食，生可食皮。

金　弹　橘

橘种，子生若弹丸而色红。冬残，收以充供。

天　茄　儿

草本，状若茄子差小，色青，长寸许。熟时采，以盐汤焯过，可供茶品，甚佳。

平　地　木

高不盈尺，叶色深绿，子红甚，若棠梨下缀，且托根多在瓯兰之旁，岩壑幽处，似更可佳。

霸　王　树

产广中，本肥，状生如掌，色翠绿，上多米色点子，叶生顶上，称为奇树可也。


锦　荔　枝

草本藤蔓，种盆结缚成盖，生果若荔枝稍大，色金红，肉甜可食，子入药用。

盆种小葫芦

以葫芦秧种小盆，得土甚浅，至秋结子，形仅寸许，择其周正者，止留一枚，垂挂可观。霜后收干佩带，用为披风钮子，有物外风致。但难于成功，亦难美好，为可恨也。

青　珊　瑚

产广中，结实如瑚珊钩，色青翠可玩。

铁　　树

产广中，色俨类铁，其枝丫穿结，甚有画意。又闻有铁树花，叶密而花红，想又一种也，未见。

大　葫　芦

先春，以肥类壤土，堆叠尺厚，将大葫芦子种入土内，相去三四寸埋一二粒。待苗长三五尺时，选本粗一株作主，次将旁株去皮一片，两株结缚，若就花法，以泥涂封。稍长，去其一苗留本。又将旁株再就，以三根株并作一株。延蔓，则三本之力归一苗矣。其结实成形，又悉删去众多，止留壮者一枚，至秋成实，大比寻常数倍。用作酒尊，携带山游，诚物外清品。宜多种之，择其形似完整可用。

花竹五谱

高子曰：花品若牡丹、芍药、兰、竹、菊类，俱有全谱，即余所编菊谱，名曰《三径怡闲录》是也。不能全举以烦卷帙，聊述诸谱切要并种花杂说，录为山人园圃日考。不敢云备，要亦不外是也，艺花者当自取栽。

牡丹花谱

种牡丹子法

六月时候，看花上结子微黑，将暴开口者，取置向风处晾一日，以瓦盆拌湿土盛起。至八月取出，以水浸试，沉者开畦种之，约三寸一子，待来春当自得花。

牡丹所宜

牡丹宜寒恶热，宜燥恶湿。根窠喜得新土则旺，惧烈风炎日。栽宜宽敞向阳之地，为牡丹所宜。

种植法

栽宜八月社前，或秋分后三两日，若天气尚热，迟迟亦可。将根下宿土缓缓掘开，勿伤细根，以渐至近。每本用白敛细末一斤，一云硫黄脚末二两，猪脂六七两拌土，壅入根窠，填平，不可太高，亦不可筑实脚踏。填土完，以雨水或河水浇之，满台方止。次日土低凹，又浇一次，填补细泥一层。若初种不可太密，恐花时风鼓，互相抵触，损花之荣，此为种花之法也。其种子落地，直至春芽发叶长，是子活矣。六月须备箔遮，夜则受露，二年八月，移栽别地则茂。此护子法也。

分花法

拣大墩茂盛花本，八九月时，全墩掘起，视可分处剖开，两边俱要有根易活。用小麦一握，拌土栽之，花茂。此分花法也。

接花法

芍药肥大，根如萝卜者，择好牡丹枝芽，取三四寸长，削尖扁如凿子形，将芍药根上开口插下，以肥泥筑紧，培过一二寸，即活。又以单瓣牡丹种活，根上去土二寸许，用砺刀斜去一半，择千叶好花嫩枝头，有三五眼者一枝，亦削去一半，两合如一，用麻缚定，以泥水调涂，麻外仍以瓦二块合围，填泥，待来春花发，去瓦以草席护之，茂即有花。此接花法也。

灌花法

灌花须早，地凉不损根枝。八九月，五日一浇积久雨水为妙。立冬后，三四日一浇粪水，十一月后，爬松根土，以宿粪浓浇一次二次，余浇河水。春分后不可浇水，待谷雨前，又浇肥水一次。且浇不宜骤，六月暑中，不可浇水。旱则以河水黑早浇之，不可湿了枝叶。北方土厚，不宜粪浇，亦不宜井水。此浇花法也。

培养法

八九月时，用好土根上如前法培壅一次，比根高二寸，须隔二年一培。谷雨时，设簿遮盖日色雨水，勿令伤花，则花久。花落，即前花枝嫩处一二寸，六月时亦须设簿，勿令晒损花芽。冬以草荐遮雪。此培养法也。

治疗法

冬至前后，以钟乳粉和硫黄一二钱，掘开泥培之，则花至来春大盛。种时以白敛拌土，欲绝蛴螬土蚕食根。有蛀眼处，以硫黄末入孔，杉木削针针之，虫毙。若有空眼处，折断捉虫，亦一法耳。此为治疗法也。

牡丹花忌

北方地厚，忌灌肥粪、油[image: ]
 肥壅；忌触麝香、桐油、漆气；忌用热手搓摩摇动；忌草长藤缠，以夺土气，伤花；四旁忌踏实，使地气不升；忌初开时，即便采摘，令花不茂；忌人以乌贼鱼骨针刺花根，则花弊凋落。此牡丹之所忌也。

古亳牡丹花品目

黄类

御衣黄千叶，色似黄葵。
 淡鹅黄初开微黄，色如新鹅黄，后渐白。平头。闻有太真黄，未见。


大红类

大红舞青猊千叶楼子，胎短花小，中出五青瓣，宜向阳。
 石榴红千叶楼子，胎类王家红。
 曹县状元红千叶楼子，宜成树背阴。
 金花状元红大瓣，平头，微紫，每瓣上有黄须，故名宜阳。
 王家大红千叶楼子，胎红而长，尖微曲，宜阳。
 大红剪绒千叶平头，其瓣如剪。
 大红绣球花类王家红，叶微小。
 大红西瓜穰千叶楼子，宜阴。
 小叶大红千叶，头小难开。
 金丝大红平头，不甚大，每瓣上有金丝毫，谓之金钱红。
 朱砂红千叶楼子，宜阴。
 映日红千叶楼子，细瓣，宜阳。
 锦袍红千叶平头。
 羊血红千叶平头，易开。
 九蕊珍珠红千叶，花中有九蕊。
 石家红千叶平头，不甚紧。
 七宝冠千叶楼子，难开，又名七宝旋心。
 醉胭脂千叶楼子，茎长，每开头垂下，宜阳。



桃红类

魏红千叶
 　大叶桃红千叶楼子，宜阴。
 桃红舞青猊千叶楼子，中出五青瓣。河南名睡绿蝉，宜阳。
 寿安红平头黄心，有粗细叶二种，粗者香。
 寿春红千叶平头，胎瘦小，宜阳。
 殿春芳千叶楼子，开迟。
 醉桃仙千叶，花外白内红，难开，宜阴。
 美人红千叶楼子。
 皱叶桃红千叶楼子，叶圆而皱，难开，宜阴。
 梅红平头千叶，深桃红。
 莲蕊红千叶楼子，瓣似莲。
 海天霞千叶平头，开大如盘，宜阳。
 桃红西瓜穰千叶楼子，胎红而长，宜阳。
 翠红妆千叶楼子，难开，宜阴。
 陈州红千叶楼子。
 桃红西番头难开，宜阴。
 桃红线千叶。
 四面镜有旋瓣。
 桃红凤头千叶，花高大。
 娇红楼台千叶，浅红，桃红，宜阴。
 轻罗红千叶。
 浅娇红千叶楼子。
 花红绣球千叶，细瓣，开圆如球。
 娇红色如魏红，不甚千叶。
 醉娇红千叶，微红。
 出茎红桃千叶，大尺余，其茎长二尺许。
 西子红千叶，开圆如球，宜阴。
 紫玉千叶，白瓣，中有红丝纹，大尺许。
 海云红千叶，色红如朝霞。


粉红类

玉芙蓉千叶楼子，成树则开，宜阴。
 素鸾娇千叶楼子，宜阴。
 玉兔天香二种，一早开，头微小，一晚开，头极大，中出二瓣如兔耳。
 醉杨妃二种，一千叶楼子，宜阳，一平头，极大，不耐日色。
 赤玉盘千叶平头，外白内红，宜阴。
 回回粉西施细瓣楼子，外红内粉红。
 水红球千叶丛生，宜阴。
 粉西施千叶，甚大，宜阴。
 醉西施千叶，开久，露顶。
 观音面千叶，开紧，不甚大，丛生，宜阳。
 粉娇娥千叶，白色带浅红，即腻粉妆。
 西天香开早，初甚娇，三四日则白矣。
 彩霞红千叶平头。
 玉楼春千叶，多雨盛开。
 鹤翎红千叶。
 醉春容色似玉芙蓉，开头差小。
 醉玉楼千叶，色白起楼。
 一百五千叶，过清明即开。又名满园春。
 合欢花千叶，一茎两朵。未见。
 倒晕檀心千叶，外深红，近萼反浅白。
 肉西施千叶楼子。
 三学士千叶三色。


紫类

紫舞青猊千叶，中出玉青瓣。
 腰金紫千叶，有黄须一围。
 叶底紫千叶，茎短，叶覆其花。
 即黑紫千叶楼子，色类黑葵。
 丁香紫千叶楼子。
 瑞香紫千叶大瓣。
 平头紫千叶，大径尺。
 徐家紫千叶，花大。
 茄花紫千叶楼子，又名藕丝合。
 紫姑仙千叶楼子，大瓣。
 紫绣球千叶，花圆。
 紫罗袍千叶，又名茄色楼。
 紫重楼千叶，难开。
 紫云芳千叶，多丛。
 驼褐裘千叶楼子。大瓣，色类褐衣，宜阴。
 淡藕丝千叶楼子，淡紫色，宜阴。
 烟笼紫千叶，浅淡交映。


白类

白舞青猊千叶楼子，中出五青瓣。
 玉重楼千叶楼子，宜阴。
 万卷书千叶，花瓣皆卷筒，又名波斯头，又名玉玲珑。一种千叶桃红，亦同名。
 无瑕玉千叶。
 水晶球千叶，粉白。
 白剪绒千叶平头，瓣上如锯齿，又名白缨络，难开。
 绿边白千叶，杂有绿色。
 羊脂玉千叶楼子，大瓣。
 庆天香千叶，粉白。
 玉天仙千叶，粉白。
 玉绣球千叶。
 玉盘盂千叶平头，大瓣。
 莲香白千叶平头，瓣如莲花，香亦如之。
 青心白千叶，心青。
 伏家白千叶。
 凤尾白千叶。
 迟来白千叶。
 金丝白千叶，白色。
 平头白千叶，盛者大尺许，难开，宜阴。
 佛头青千叶楼子，大瓣，群花谢后始开，瓣有绿色。汴名绿蝴蝶，西名鸭蛋青。


芍　药　谱

《本草》一名黑牵夷。《韩诗》曰：“芍药，离草也。”《诗》曰：“伊其相谑，赠之以芍药。”牛亨问曰：“将离，相赠以芍药者，何也？”董子答曰：“芍药一名可离，将别故赠之。亦犹相招，赠之以文无，故文无一名当归。”芍药荣于仲春，华于孟夏。《传》曰“惊蛰之节后二十有五日，芍药荣”是也。《素问》王冰注：“雷乃发声，之下有芍药荣。”芍药，香草，制食之毒者，莫良于芍药，故独得药之名。所谓“芍药之和，具而食之。”岑楼慎氏曰：“句出《子虚赋》。”
 草谓之荣，与此不同。况今芍药四月始荣，故知其伪也。其华有至千叶者，俗呼小牡丹。今群芳中牡丹品第一，芍药品第二，故世谓牡丹为花王，芍药为花相，又或以为花王之副也。

崔豹《古今注》云：“芍药有二种，有草芍药，有木芍药。木者花大而色深，俗呼为牡丹，非也。”安期生服炼法云：“芍药有二种，有金芍药，有木芍药。金者色白多脂，木者色紫多脉。”此则验其根也。即赤芍，白芍之分云。


种法

种法：以八月起根去土，以竹刀剖开，勿伤细根。先壤猪粪和砻糠、黑泥入盆，分根栽种，勿密，更以人粪灌之，来春花发极盛。然须三年一分，俱以八月为候，所谓芍药洗脚是也。

培法

种后以十一二月用鸡粪和土培之，仍渥以黄酒一度，则花能改色。开时须以竹条扶之，不令倾侧。有雨则以簿遮蔽，免速零落。勿犯铁器。

修法

每至花谢后，用剪剪去残枝败叶，勿令讨力，使元气归根。九月十月时，出根洗时，去老梗腐黑之根，易以新壤肥土栽之。三二年一分，不分则病。分频，花小而不舒。花之繁盛，色之浅深，皆出培壅剖根之力。

芍药名考

孔常父云：“唐诗人如卢仝、杜枚、张祐之徒，皆居广陵日久，未有一语及芍药者。”是花品未有若今日之盛也。

芍药花谱，总别四十二种，其色则世传以黄者为贵，余皆下品也。君子谓此花独产于广陵者，为得风土之正，亦犹牡丹之品，洛阳外无传焉。宋刘攽《扬州芍药谱》，凡三十一种：

冠群芳　　赛群芳　　宝妆成　　尽天工

晓妆新　　点妆红　　叠香英　　积娇红

以上皆上品也。

醉西施　　道妆成　　掬香琼　　素妆残

试梅妆　　浅妆匀　　醉娇红　　凝香英

妒娇红　　缕金囊　　怨春红　　妒鹅黄

蘸金香　　试浓妆

以上皆中品也。

宿妆殷　　取次妆　　聚香丝　　簇红丝

效殷妆　　会三英　　合欢芳　　拟绣鞯

银含棱

以上皆下品也。

孔武仲《扬州芍药谱》，凡四十种：

御衣黄　　　　　　青苖黄楼子　　尹家二色黄楼子

绛州紫苖黄楼子　　圆黄　　硖石黄　　鲍家黄

石壕黄　　　　　　道士黄　　　　寿州青苖黄楼子

黄丝头　　　　白缬子　　　　金线楼子　　　金系腰

沔池红　　　　红缬子　　　　胡家缬　　　　玉楼子

玉逍遥　　　　红楼子　　　　青苖旋心　　　赤苖旋心

二色红　　　　杨家花　　　　茅山紫楼子　　茅山冠子

柳浦冠子　　　软条冠子　　　当州冠子　　　红丝头

绯多叶　　　　多叶鞍子　　　髻子（此条高氏原本所列错误百出，改不胜改，《能改斋漫录》卷十五载孔《谱》，共三十三种。）


《广陵志芍药谱》，凡三十种：

御爱红　　御衣黄　　玉盘盂　　玉逍遥

红都胜　　紫都胜　　观音红　　包金紫

黄楼子　　尹家黄　　黄寿春　　出群芳

莲花红　　瑞莲红　　霓裳红　　柳浦红

茅山红　　延州红　　缀珠红　　玉板缬

玉冠子　　红冠子　　紫鲙盘　　小紫球

镇淮南　　倚栏娇　　单绯　　　胡缬玉楼子

粉缘子　　红旋心见《维扬志》



菊　花　谱

高子曰：菊谱，海内传有数种，其种植相去不过一二诀法不同，其名花何彼此之不侔也？在杭之种菊者，有以花之旧名，好奇更易，惟紫白牡丹、金银芍药四名不变耳。若蜜芍药，又云蜜鹤翎，若宝相、褒姒、西施互相指是，似可笑耳。今以古本旧谱，摘其要略，以备采择。名则不能随人鼓舌，争执是否，姑存其旧，以俟赏识。若余所著《三径怡闲录》中，其说似无遗漏，惜乎刻者所传不广，亦无缮本，为可惜耳。

分苗法

凡菊开后，宜置向阳，遮护冰雪，以养其元。至谷雨时，将根掘起，剖碎，拣壮嫩有根者单种。有秃白者，亦可种活，但要去其根上浮起白翳一层，以干润土种筑实。不可雨中分种，令湿泥着根，则花不茂。分早不宜，一云正月后即可分矣。

和土法

土宜畦高，以远水患。宽沟，以便水流。取黑泥，去瓦砾。用鸡鹅粪和土，在地铺五七寸厚。插苗上盆，则去旧土，易以新土。每年须换一番，则根株长大，花朵丰厚，否则必瘦削矣。

浇灌法

种后，早晚用河水、天落水浇活，苗头起，暂止。待长五七寸长，用粪汁浇一次。再用[image: ]
 鸡鹅毛汤，带毛用缸收贮，待其作秽不臭后，取浇灌，则花盛，而上下叶俱不脱。夏月日未出时，每早宜浇根洒叶，每雨后三二日，即以浓粪浇一次。花至豆大，连浇粪水二次，花放时一次，则花大而丰厚耐久。

摘苗法

四五月间，每雨后菊长乱苗，每株即摘去正头，使分枝而上。若枝本瘦者，止摘一次，七八月茂者，再摘一次。每枝下小枝，俱用摘去。

删蕊法

八月初时，菊蕊已生如小豆大，每头必有四五，须耐心用指甲剔去旁生，留中一蕊。更看枝下旁出蕊枝，悉令删去，则花大。如剔伤中蕊，则不长矣。

捕虫法

初种活时，有细虫穿叶，微见白路萦回，可用指甲刺死。又有黑小地蚕啮根，早晚宜看。四月，麻雀作窠，啄枝衔叶宜防。又防节眼内生蛀虫，用细铁线透眼杀虫。五月间，有虫名菊牛，有钳，状若萤火，雨过后，菊头忽折，可于三四寸上寻看，去其折枝，不然和根毙矣。又于六七月后，生青虫，难见，须在叶下见有虫粪如蚕沙，即当去之。又有钻节蟊虫，去之，泥涂其节。

扶植法

谚云：“未种菊，先扦竹。”菊苗长至三四寸长，即立小细竹一枝于旁，以棕线宽缚令直。否则风雨欹斜，花长屈曲。

雨旸法

黄梅溽雨，其根易烂。雨过，即用预蓄细泥封培，又生新根，其本益固。夏日最恶，若能覆蔽，秋后叶终青翠。过此二时，方可言花矣。

接菊法

接菊以罨[image: ]
 根，或小花菊本接看，如接树法。恐亦不佳。

菊之名品

御袍黄　　太师红　　绿芙蓉　　赤金盘

琼芍药　　金芍药　　蜜芍药　　紫牡丹

白牡丹　　黄牡丹　　红牡丹　　病西施

黄西施　　赛西施　　醉西施　　白西施

醉杨妃　　剪霞绡　　合蝉菊　　赛杨妃

太真红　　太真黄　　状元红　　状元黄

玉宝相　　金宝相　　鹤顶红　　紫玉莲

佛座莲　　胜金莲　　金佛莲　　西番莲

太液莲　　锦芙蓉　　玉芙蓉　　金芙蓉

粉雀舌　　蜜雀舌　　紫苏桃　　黄叠罗

白叠罗　　一捧雪　　青心白　　莺羽黄

金络索　　玉玲珑　　紫霞觞　　瑞香紫

蘸金盘　　相袍红　　僧衣褐　　火炼金

黄茉莉　　白茉莉　　黄蔷薇　　荔枝红

胜绯桃　　胜琼花　　琥珀盘　　黄鹤翎

紫鹤翎　　白鹤翎　　玛瑙盘　　一捻红

金凤仙　　玉蝴蝶　　锦云红　　白粉团

紫粉团　　粉鹤翎　　金锁口　　银锁口

锦丝桃　　粉丝桃　　紫绒球　　檀香球

白绒球　　蜜绒球　　殿秋香　　黄绣球

剪金球　　象牙球　　木红球　　锦绣球

水晶球　　晚黄球　　十采球　　粉绣球

大金球　　小金球　　银纽丝　　二色杨妃

红万卷　　黄万卷　　粉万卷　　二色西施

锦牡丹　　粉褒姒　　紫褒姒　　出炉金、银二名


锦褒姒　　白褒姒　　红牡丹　　蜡瓣西施

缕金妆　　蘸金白　　洒金红　　劈破玉

海云红　　锦雀舌　　金孔雀　　红剪绒

紫剪绒　　黄剪绒　　白剪绒　　无心对有心

邓州白　　邓州黄　　福州紫　　锦心绣口

宾州红　　黄都胜　　顺胜紫　　大小金铃

锦丁香　　金纽丝　　吕公袍　　黄白木香菊

麝香黄　　波丝菊　　试梅妆　　紫袍金带

粉蜡瓣　　白蜡瓣　　黄罗伞　　金盏银台

紫罗伞　　红罗伞　　玉盘盂　　垂丝粉红

桃花菊　　芙蓉菊　　石榴红　　金章紫绶

玉楼春　　海棠春　　紫罗袍　　凤友鸾交

观音面　　玉堂仙　　头陀白　　黄五九菊

玉连环　　倚阑娇　　金带围　　四面镜白菊

玉带围　　五月白　　缠枝菊　　五月翠菊

白佛顶　　黄佛顶　　九炼金　　六月菊名滴露。


玉指甲　　红荔枝　　紫荔枝　　七月菊名铁钱。


金荔枝　　银荔枝　　锦荔枝　　白五九菊

紫金铃　　红粉团　　黄粉团　　楼子佛顶

紫粉团　　红傅粉　　双飞燕　　黑菊

胜绯桃　　荷花球　　紫万卷　　甘菊

蓝菊


兰　　谱

叙兰容质第一

陈梦良　色紫，每干十二萼，花头极大，为众花之冠。至若朝晖微照，晓露暗湿，则灼然腾秀，亭然露奇，敛肤傍干，团圆四向，婉媚娇绰，伫立凝思，如不胜情。花三片，尾如带彻青，叶三尺，颇觉弱黯。然而绿背虽似剑脊，至尾棱则软薄斜撒，粒许带缁。最为难种，故人希得其真。

吴兰

色深紫，有十五萼，干紫荚红，得所养则歧而生，至有二十萼。花头差大，色映人目，如翔鸾翥凤，千态万状。叶则高大刚毅劲节，苍然可爱。

潘花

色深紫，有十五萼，干紫，圆匝齐整，疏密得宜。疏不露干，密不簇枝，绰约作态，窈窕逞姿，真所谓艳中之艳，花中之花也。视之愈久，愈见精神，使人不能舍去。花中近心所，色如吴紫，艳丽过于众花，叶则差小于吴。峭直雄健，众莫能及，其色特深。

仙霞

乃潘氏西山于仙霞岭得之，故更以为名。

赵十四

色紫，有十五萼，初萌甚红。开时若晚霞灿日，色更晶明。叶深红者，合于沙上，则劲直肥耸，超出群品。亦云赵师博，盖其名也。

何兰

紫色中红，有十四萼，花头倒压，亦不甚绿。

品外之奇

金棱边

色深紫，有十二萼，出于长泰陈家，色如吴花，片则差小，干亦如之，叶亦劲健。所可贵者，叶自尖处分二边，各一线许，直下至叶中处，色映日如金线。其家宝之，犹未广也。

白兰甲

济老

色白，有十二萼，标致不凡，如淡妆西子，素裳缟衣，不染一尘。叶似施花，更能高一二寸。得所养则歧而生，亦号一线红。

灶山

有十五萼，色碧玉，花枝开，体肤松美，颙颙昂昂，雅特闲丽，真兰中之魁品也。每生并蒂，花干最碧，叶绿而瘦薄。开生子，蒂与苦荬菜叶相似，俗呼为绿衣郎。

黄殿讲

号为碧玉干西施，花色微黄，有十五萼，合并干而生，计二十五萼，或并于根。美则美矣，每根有萎叶，朵朵不起。细叶最绿肥厚，花头似开不开，干虽高而实瘦，叶虽劲而实柔，亦花中之上品也。

李通判

色白，十五萼，峭特雅淡，追风浥露，如泣如诉，人爱之。或类郑花，则减一头地位。

叶大施

花剑脊最长，真花中之上品，惜乎不甚劲直。

惠知客

色白，有十五萼，赋质清癯，团簇齐整，或向背娇柔瘦润，花英淡紫，片尾凝黄。叶虽绿茂，细而观之，但亦柔弱。

马大同

色碧而绿，有十二萼，花头微大，间有向上者，中多红晕。叶则高耸，苍然肥厚。花干劲直，及其叶之半，亦名五晕丝，上品之下。

郑少举

色白，有十四萼，莹然孤浩，极为可爱。叶则修长而瘦，散乱，所谓蓬头少举也。亦有数种，只是花有多少，叶有软硬之别，白花中能生者，无出于此。其花之资质可爱，为百花之翘楚者。

黄八兄

色白，有十二萼，善于抽干，颇似郑花，惜乎干弱不能支持，叶绿而直。

周染

花色白，十二萼，与郑花无异，但干短弱耳。

夕阳红

花八萼，花片凝尖，色则凝红如夕阳返照。

观堂主

花白，有七萼，花聚如簇，叶不甚高。可供妇女时妆。

名弟

色白，有五六萼，花似郑，叶最柔软，如新长叶则旧叶随换，人多不种。

弱脚

只是独头兰，色绿，花大如鹰爪，一干一花，高二三寸，叶瘦，长二三尺。入腊方花，薰馥可爱，而香有余。

鱼[image: ]
 兰

十二萼，花片澄澈，宛如鱼[image: ]
 ，采而沉之水中，无影可指，叶颇劲绿，此白兰之奇品也。

品兰高下第二

余尝谓天下凡几山川，而支派源委，于人迹所不至之地，其间山坳石潭，斜谷幽窦，又不知其几何？多迈古之修竹，矗之危木，云烟覆护，溪涧盘旋，万萝蔽道，阳晖不烛，泠然泉声，磊乎万状，堤圮之异，则所产之多，人贱之蔑如也。倏然轻采于樵牧之手，而见骇然，识者从而得之，则必携持登高冈，涉长途，欣然不惮其劳，中心之所好者，不能以集凝而置之也。其地近城百里，浅小去处，亦有数品可取，何必求诸深山穷谷？每论及此，往往启识者虽有不韪之诮，毋乃地迩而气殊，叶萎而花蠹，或不能得培植之三昧者耶？是故花有深紫，有浅紫，有深红，有浅红，与夫黄、白、绿、碧、鱼[image: ]
 、金棱边等品，是必各因其地气之所种而然，意亦随其本质而产之耶？抑其皇穹储精，景星庆云，随光遇物而流形者也？噫，万物之殊，亦天地造化施生之功，岂余可得而轻议哉？窍尝私合品第而数之，以谓花有多寡，叶有强弱，此固其因所赋而然也。苟惟人力不到，则多者从而寡之，强者又从而弱之，使夫人何以知兰之高下，其不误人者几希？呜呼！兰不能自异而人异之耳。故必执一定之见物品藻之则，有淡然之性在，况人均一心，心均一见，眼力所至，非所诬也。故紫花以陈梦良为甲，吴、潘为上品。中品则赵十四、何兰、大张青、蒲统领、陈八斜、淳监粮。下品则许景初、石门红、小张青、肖仲和、何首座、林仲、孔庄观成。外则金棱边，为紫花奇品之冠也。白花则济老、灶山、施花、李通判、惠知客、马大同为上品。所谓郑少举、黄八兄、周染为次。下品夕阳红、云峤、朱花、观堂主、青蒲、名弟、弱脚、王小娘者也。赵花又为品外之奇。


天下养爱第三

天不言而四时行、百物生者何？盖岁分四时，生六气。合四时而言之，则二十四气以成其岁功，故凡穹壤者皆物也。不以草木之微，昆虫之细，而必欲各遂其性者，则在乎人因以气候而生全之者也。被动植者，非其恩乎？及草木者，非其人乎？斧斤以时入山林，数罟不入污池，又非其能全之者乎？夫春为青帝，回驭阳气，风和日暖，蛰雷一震，而土脉融畅，万汇丛生，其气则有不可得而掩者。是以圣人之仁，则顺天地以养万物，必欲使万物得遂其本性而后已。故为台太高则冲阳，太低则隐风，前宜面南，后宜背北，盖欲通南熏而障北吹也。地不必旷，旷则有日；亦不可狭，狭则蔽气。右宜近林，左宜近野，欲引东日而被西阳。夏遇炎烈则荫之，冬逢冱寒则曝之。下沙欲疏，疏则连雨不能淫；上沙欲濡，濡则酷日不能燥。至于插引叶之架，平护根之沙，防蚯蚓之伤，禁蝼蚁之穴，去其莠草，除其丝网，助其新篦，剪其败叶，此则爱养之法也。其余一切窠虫族类，皆能蠹害，并可除之。所以封植灌溉之法，详载于后。

坚性封植第四

草木之生长，亦犹人焉。何则？人亦天地之物耳。闲居暇日，优游逸豫，饮膳得宜。以兰而言之，且一盆盈满，自非六七载莫能至此。皆由夫爱养之念不替，灌溉之功愈久，故根与壤合，然后森郁雄健，敷畅繁丽其叶，盖有得于自然而然者。合焉欲分而拆之，是裂其根茎，易其沙土，况或灌溉之失时，爱养之乖宜，又何异于人之饥饱？则燥湿干之，邪气乘间入其荣卫，则不免侵损，所谓向之寒暑适宜，肥瘦得时者，此岂一朝一夕之所能仍旧者也？故必于寒露之后，立冬以前而分之，盖取万物得归根之时，而其叶则苍，根则老故也。或者于此时分一盆吴兰，吝其盆之端正，则不忍击碎，因剔出而根已伤，暨三年培植，犹至困踣，于今深以为戒。欲分其兰，而须用碎其盆，务在轻手击之，亦须缓缓解拆其交互之根，勿使有拔断之失。然后逐篦丛取出积年腐芦头，只存三季者，每三篦作一盆。盆底先用沙填之，即以三篦丛之，互相枕藉，使新篦在外，作三方向，却随其花之好肥瘦沙土，从而种之。盆面则以少许瘦沙覆之，以新汲水一勺以定其根。更有收沙晒之法，此乃又分兰之至要者。尚预于未分前半月取土，筛去瓦砾之类，曝令干燥。或欲适肥，则宜于淤泥沙，可用使粪夹和晒之，俟干，或复湿，如此十度，视其极燥，更须筛过，随意用。盖沙乃久年流聚，杂居阴湿之地，而兰之骤尔分拆失性，假以阳物助之，则来年丛篦自长尔，与旧叶比肩，此其效也。夫苟不知收晒之宜，用彼积掩之沙，或惮披曝，必至羸弱而黄叶者有之，篦之不发者有之。积有日月，不知体察，其失愈甚。候其已觉，方始涤根易沙，加意调护，翼其能复，不亦后乎？抑又知其果能复焉，如其稍可全活，有几何时后而获遂本质邪？故为深叹惜之。因并为之言曰：与其于既损之后，而欲复全生意，宁若于未分之前，而必欲全其生意，岂不省力？今逐品所宜沙土开列于后。

陈梦良

用黄净无泥瘦沙种，而忌用肥，恐有腐烂之失。

吴兰

潘兰　用赤沙泥。

何兰

蒲统领　大张青　金棱边　各用黄色粗沙和泥，更添些少赤沙泥种为妙。

陈八斜

淳监粮　肖仲弘　许景初　何首座　林仲　孔庄观成　乃下品，任意用沙。

济老

施花　惠知客　马大同　郑少举　黄八兄　周染宜沟壑中黑沙泥，和粪壤种之。

李通判

灶山　郑伯善　鱼[image: ]
 用山下流聚沙泥种之。

夕阳红

以下诸品，则任意栽种。此封植之概论也。

灌溉得宜第五

夫兰自沙土出者，各有品类，然亦因其土地之宜而生长之。故地有肥瘦，或沙黄土赤而瘠。有居山之巅，山之冈，或近水，或附石，各依而产之，要在度其本性何如尔，不可不谓其无肥瘦也。苟性不能别白，何者当肥，何者当瘦，强出己见，混而肥之，则好膏腴者，因得所养之法，花则转而繁，叶则雄而健。所谓好瘦者，不因肥而腐败，吾未之信也。一阳生于子，荄甲潜萌，我则注而灌溉之，使蕴诸中者，稍获强壮。迨夫萌英迸沙，高未及寸许，从便灌之，则戢然而卓簪。暨南熏之时，长养万物，又从而[image: ]
 润之，则修然而高，郁然而苍，若者精于感遇者也。秋八月之交，骄阳方炽，根叶失水，欲老而黄，此时当以濯鱼肉水或秽腐水浇之。过时之外，合用之物，随宜浇注，使之畅茂，亦以防秋风肃杀之患。故其叶弱，拳拳抽出，至冬至而极。夫人分兰之次年不发花者，盖恐泄其气，则叶不长尔。凡善于养花，切须爱其叶，叶耸则不虑其花不发也。

紫花

陈梦良，极难爱养，稍肥，随即腐烂。贵用清水浇灌则佳也。

潘兰，虽未能受肥，须以茶清沃之，冀得其本生地土之性。

吴花，看来亦好肥，种当灌溉，以一月一度。

赵花、何兰、大张青、蒲统领、金棱边，半月一用其肥则可。

淳监粮、肖仲和、许景初、何首座、林仲、孔庄观成，纵有太过不及之失，亦无大害。于用肥之时，当时沙土干燥，遇晚方始灌溉，候晓，以清水碗许浇之，使肥腻之物，得以下积其根，广新来未发，发篦自无勾蔓逆上散乱盘盆之患。更能预以瓮缸之属，储蓄雨水，积久色绿者，间或灌之，而其叶则勃然挺秀，濯然而争茂，盈台簇槛，列翠罗青，纵无花开，亦见雅洁。

白花

济老、施花、惠知客、马大同、郑少举、黄八兄、周染，爱肥，一任灌溉。

李通判、灶山、郑伯善，肥在六之中，四之下。又朱兰亦如之。

鱼[image: ]
 兰，质不莹洁，不须以秽腻之物浇之。

夕阳红、云峤、青蒲、观堂主、名弟、弱脚，肥瘦任意，亦当观其沙土之燥，晚则灌注，晓则清水浇之，储蓄雨水沃之，令其色绿为妙。

惠知客等兰，用河沙嵌去泥尘，夹粪盖泥种，底用粗沙和粪方妙。

郑少举，用粪盖泥和，便晒干种之，上面用红泥覆之。

灶山，用粪壤泥及河沙，内用草鞋屑铺四围种之，累试甚佳。大凡用轻松泥皆可。

济老、施花，用粪及小便浇泥摊晒，用草鞋屑围种。


种兰奥诀

分种法

分种兰蕙，须至九月节气方可分栽。十月时候，花已胎朵，不可分种。若见雪霜大寒，尤不可分栽，否必损花。

栽花法

花盆先以粗碗或粗碟覆之于盆底，次用桴炭铺一层，然后用肥泥薄铺炭上栽之，糁泥壅根如法。栽时不可以手捺实，否则根不舒畅，叶不长发，花亦不繁茂矣。干湿依时用水浇灌。

安顿浇灌法

春二三月，无霜雪，安放花盆在露天，四面皆得浇水，日晒不妨。逢十分大雨，恐坠其叶，则以小绳束起。如连三四日，须移避暑通风处。四月至八月，须用疏密得所篾篮遮护，容见日气，最要通风。

梅天忽逢大雨，须移花盆向背日处。若逢大雨过，又逢日晒，盆内热水则荡害叶，亦损根。花开时，若枝上花蕊多，候开次有未开一两蕊头，便可剪去。若留开尽，则夺了来年花信。

九月，看花干处，用水浇灌，则不可湿，而又怕湿，或用肥水培灌一两番不妨。冬十月、十一月、十二月及正月，不浇不妨。最怕霜雪，须用密篮遮护，安顿朝阳有日照处，南窗檐下极美。花盆毕竟两三日一番旋转，取其日晒均匀，则开时四面皆有花。若晒一面，则一处有之。

浇水法

用河水，或池塘水，或积留雨水最佳。其次，用溪涧水，切不可用井水。大抵井水性阴，恐致冻损。浇时须于四畔匀灌，不可从上浇下，恐坏其叶也。四月若有梅雨，不必浇，若无雨，浇。五月至，须是早起五更，日未出时浇一番，至晚黄昏浇一番。又须看花干湿，则不必浇十分湿，恐烂根。

种花肥泥法

栽兰用泥。不管四时，收蕨菜草待枯，于空地铺放，以山泥薄覆草上，复再铺草于泥上，又将泥覆，如此相间三四层，则发火煨之。却用粪入前土，稍干，又以粪浇入。如此又数次，安放闲处，听栽时用。或用拾旧草鞋，积浸水粪中，日久拌黄泥烧过，又用大粪浇，放空地，尽令雨打日照，两三月过，收起听栽，亦佳。

去除虮虱法

肥水浇花，必有虮虱在叶底，恐坏叶则损花。如生此虫，即研大蒜和水，以白笔蘸拂洗叶上干净，其虫自无。

杂法

盆下有窍，不可着泥地安顿，恐蚯蚓从孔中潜入，损侵花根。蚁穴亦忌，犹须防之。

盆须架起，庶令风从底入，以得透气为佳，又免蚯蚓蚁虫之患。

兰之壮者，有二三十萼，弱者只有五六萼，或种时无肥泥故也。必须及时换泥，如法栽过，以获茂盛耳。

欲分，直须交过九月节气始可。如迟至十月中，又非其节也。分时须度其根之易分，不可不察。其交互甚者，浑擗折之，非惟分种不盛，抑亦断送其天年也。

寻常盆面并实，则用竹片挑剔泥松，又不可拨损了根。

叶紫红，恐因受霜打以致耳，急须移向南檐背霜雪处安顿，则仍复自青。

叶黄，惟用苦茶浇之。最忌春雪，一点着叶，则一叶毙矣。可将鸡鹅[image: ]
 汤，用缸盛贮，待其作臭，去毛浇之。或以皮屑浸水，或以洗鱼腥水浇之，绝妙。

培兰四戒

春不出，宜避春之风雪。
 夏不日，避炎日之销烁。
 秋不干，宜常浇也。
 冬不湿。宜藏之地中，不当见水成冰。


雅尚斋重订逐月护兰诗诀

正月相宜置坎方，好将枝叶趁阳光。更须避冷藏檐内，勿使春风雪打伤。

二月须令竹作栏，风摧叶变鹧鸪班。庭前移进还移出，避雪迎阳护更难。

三月新条出旧丛，此时却更怕西风。提防地湿多生虱，根下休教壅着浓。

四月盆泥日晒焦，微微着水灌根苗。先须皮浸河池水，煎过浓茶亦可浇。

五月新抽叶更青，树阴竹底架高檠。须防蚁穴根窠下，老叶凋残尽莫惊。

六月骄阳暑正炎，青青新叶怕烦煎。却宜树底并遮箔，清晓须教水接连。

七月虽然暑渐消，更须三日一番浇。却防蚯蚓伤根本，肥水还令和溺调。

八月西风天气凉，任他风雨又何妨。便浇粪水能肥叶，鸡粪壅根花更香。

九月将残防早霜，阶前南向好安藏。若生白蚁兼黄蚁，叶洒鸡油庶不伤。

十月阳生暖气回，明年花蕊已胚胎。玉茎不露须培土，盆满秋深急换栽。

子月庭中宜向阳，更宜笼罩土埋缸。若还在外根须湿，干燥须知叶要黄。

腊月风高冰雪寒，却宜高卧竹为龛。直教二月阳和日，梦醒教君始出关。


竹　　谱

《竹谱》曰：“竹之品类六十有一，述其常品记之。”《志林》云：“竹有雌雄，雌者多笋。”故种竹半择雌者。物不逃于阴阳，可不信欤？凡欲识雌雄，当自根上第一枝观之，双枝是雌，即出笋，若独枝者是雄。冬至前后各半月，不可种植。盖天地闭塞而成冬，种之必死。若遇火日及西南风，则不可，花木亦然。凡种竹处，当积土令稍高于旁地二三尺，则雨潦不侵损，钱塘人谓之竹脚。竹有醉日，即五月十三日也，《齐民要术》谓之竹醉日，《岳州风土记》谓之龙生日。种竹以五月十三日为上，是日遇雨尤佳。一云用辰日，山谷所谓“根须辰日[image: ]
 ，笋看上番成。”又一云宜用腊月，杜少陵诗：“东林竹影薄，腊月更宜栽。”予观谚云：“栽竹无时，雨过便移，多留宿土，须记南枝。”则三说皆拘也。又法：三两竿作一本移种，其根自相扶持，尤易活也。凡竹与菊，根皆长向上，添泥覆之为佳。竹留三去四，盖三年留，四年者伐去。竹以五月前血忌日，三伏内及腊月斫者，不蛀。竹之滋泽，春发于枝叶，夏藏于干，冬归于根。如冬伐竹，经日一裂，自首至尾不得全完。夏伐之最佳，但鞭皆烂，然要好竹，非盛夏伐之不可。七八月尚可。自此滋泽归根，而不中用矣。《说文》：“竹节曰约。”古云：“渭川千亩竹，其人与千户侯等。”《史记》：“竹得风，其体夭屈，谓之竹笑。”竹笋，陆佃云：“字从旬从日，包之日为笋，解之日为竹。”又曰：“字从竹从旬，旬内为笋，旬外为竹也。”其上番下番，言竹有上番下番，即今言大番小番也。番，去声，谓大年生笋多，小年生笋少也。杜诗：“会须上番看成竹。”蔡梦弼注不知此义，乃云上番音上筤，蜀名竹丛曰林筤，误之甚矣。既不识竹，又不识诗，真瞎子也，何以注为？非万玉主人，不知此妙。

竹复死曰[image: ]
 。观《山海经》曰：“竹生花，其年便枯。”竹六十年易根，易根必花，结实而枯死。实落复生，六年而成町。子作蕙，似小变。其治法：于初米时，择一竿稍大者，截去近根三尺许，通其节，以粪实之则止。又一种法：先将竹斫去本，止留二三寸，填土硫黄在管内，覆转，根反居上，用土覆之，当年生笋。又《种竹诀》曰：“深种浅种，稀种密种，谓之四法。深种者，土要培厚；浅者，以墩置地上种之，不必掘潭；稀者，每墩排开；密者，须择竹丛三五枝一墩者移来。”此亦巧妙语，乃善种法也。

蕲竹

蕲竹，黄州府蕲州出，以色莹者为箪，节疏者为笛，带须者为杖。唐韩愈诗：“蕲州笛竹天下知，郑君所宝尤瑰奇。携来当昼不得卧，一府争看黄琉璃。”

斑竹湘妃竹


斑竹甚佳，即吴地称湘妃竹者，其斑如泪痕。杭产者不如。亦有二种，出古辣者佳，出陶虚山中者次之。土人裁为箸，甚妙。余携数竿回，乃陶虚者，故不甚佳。

方竹

澄州产方竹，杭州亦有之，体如削成，劲挺可堪为杖，亦不让张骞筇竹杖也。其隔州亦出。大竹数丈。

孝竹

杭产孝竹，冬则笋生丛外，以卫母寒；夏则笋生丛内，以凉母热。其竹干可作钓竿，丛生可爱。

黄金间碧玉竹

杭产，竹身金黄，每节直嵌翠绿一条，不假人为，出自天巧也。

碧玉间黄金竹

杭产，竹身全绿，每节直嵌金黄一条，亦天成也。二竹绝妙。

雪竹

广西产者，斑大而色红如血，有晕。

钹竹

西蜀所产，下有尺许花纹可爱，即邛竹也。

棕竹

广之东西咸产之，叶如棕榈，畏寒，不宜于南。

桃竹俗名桃丝竹也。


古姚有之，似棕竹而花纹粗质松，色淡于棕竹。

紫竹

杭产，色紫黑，可作笙箫笛管，诸用俱可，故雅尚者多蓄之。

异竹十一种

涕竹

南荒有涕竹，长数百丈，围三丈六七尺，厚八九寸，可以为船。其笋甚美，可疗疮疠。

棘竹

一名笆竹，节皆有棘数十，种为丛，南夷种以为城，坚不可攻。或自崩根出，大如酒瓮，纵横相承，状如缲车。食之，人发尽落。

 竹

 竹，皮薄而空，径不余二寸，皮上有粗，可为锉子，锉甲利胜于铁。若钝，以浆水浇之，如旧快利。

 竹

 大如脚指，腹中白幕拦隔，状如湿面，将成而筒皮未落，辄有细虫，啮处成赤迹，似绣画可爱。

慈竹

夏月经雨，滴汁下地，生蓐似鹿角，色白，食之下痢。

筋竹

南方以为茅刃，笋未成竹，堪为弩弦。

百叶竹

一枝百叶，有毒。

桃枝竹

东官有芜地，西接大海，有长州，多桃枝竹，缘岸而生。

瘿竹

东洛近溪，忽有竹生瘿，大如李。

罗浮竹

罗浮有巨竹万千竿，连至岩谷，围二丈有余，有三十九节，节二丈许。南人以竹为甑，类见之矣。

童子寺竹

唐李卫公言：“北都童子寺，有竹一窠，才长数尺。相传其寺纲，每日报竹平安。”


灵秘丹药笺　上卷

高子曰：食药者，可以长年，仙经论之矣。故羲皇嚅药制医，治人百疾，自华扁诸家，复遗方书，以利天下后世，好生之德，何无量哉！今人天真散失，幻体空虚，不思补髓填精，斡旋造化，长年将无日矣。悲欤！余幼病羸，复苦瞆眼，癖喜谈医。自家居客游，路逢方士，靡不稽首倾囊，以索奇方秘药，计今篇篇焉盈卷帙矣。即余自治羸疾顿壮，朦疾顿明，用以治人，应手奏效。神哉，药之方欤！余宝有年，计所征验，不可枚举。兹不自秘，并刻以助遵生一力。他若条分疾病，次备方药，当执之专科，无问是编。所冀智者原病合方，心运妙用，宝以护命，兼以活人，则方寸即为寿域，岂不胜彼宝金玉而甘心泉壤者哉？录成笺曰《灵秘丹药》。

丹　药

秘传龙虎石炼小还丹


余生平酷嗜方药，屡获奇效，故信愈笃，而好益专。兹丹始焉得之终南王师，燕中复遇至人，参同秘诀。今不自私，录以济人，见者幸勿视以肉眼。



夫龙虎石者，乃人元造化之至宝也。自轩辕皇帝所传制炼之丹方，后钟吕二仙再修接命之秘法，盖求延生之术。惟童真未破，不假他力，而径自还丹，已破河车，必得至药而复全性命。龙虎即男女之法象，男女乃阴阳之妙化也。阴阳未漓，其体浑然，故能感召天地氤氲之气，盗夺日月磅礴之精。其气充塞五脏，遍历诸经，溢之于内，为气为血，渗之于外，为水为膏。圣人以法术而采取，用以施水火既济之功，运周天还返之妙，炼成黄芽白雪，玉液金英。火炼味咸，水飞味淡，其体不一，其色不定。饵阳炼则补益真阴，饵阴炼则强壮元阳，返本还元，归根复命。单服散片，而顺络调经，扶衰救老；合服群丹，而祛除百病，起死回生。致真气而日益日盛，使诸阴而时剥时消，自然身轻体健，返老还童，百日成功，千期轻举，实大丹之根基，乃人元之上药也。但无德之人，终身难遇。若夙有仙风道骨者，得遇此道，屏除六欲，绝弃贪嗔，济贫拔苦，广积阴行。凡人不问老少男女，五劳七伤，诸虚百损，遗精白浊，喘嗽风瘫，妇人崩漏，子宫久冷，不成胎孕，小儿诸疾，并皆服之，无有不治。然须缓缓服久自效。钦蒙御赐诗曰：“采取须龙虎，烹炼合阴阳，服之三二载，肌肤自荣光。”钦此谨录成帙，珍藏世宝云。

取龙虎水法

龙属木，虎属金，即童男童女。取之时，谨择有五种不男，五种者，生逮变半渎也。生者，外肾不举；逮者，声雄皮粗；变者，腥膻狐臭；半者，黄瘦多病；渎者，疥癞疮疽。五种不女，罗纹股交脉也。罗者，阴户上有横骨；纹者，狐臭体气；股者，实女也；交者，声雄发粗，皮肤粗糙，无颜色；脉者，疮疾病患，残疾。二鼎器，务择眉清目秀，满月之相，三停相等，唇红齿白，发黑声清，肌肤细润，年方十二三岁至十五六未破者。用黍稷稻粱、红豆、红枣，犽猪、鲫鱼等味，与彼食之。忌葱、蒜、韭、薤，五荤三厌，秽污二水。戒喧哗戏谑，手舞足蹈，恐耗散精华。取之时，先调百日，十月起，三月止，置磁缸，或磁坛，于静处收贮，以盖盖之，积至二三石，听候炼用。

阴炼二法

将前积取二水，置磁缸三四口，或五六口，于静通沟去处。每缸止放五分龙虎水，加井水五分，下明矾二两，白术二两，松柏叶各二两，取杨柳棍三四茎一扎，顺搅千余下，盖之勿动。勤看，待水澄清去盖，慢慢滗去清水。又加井水满缸，以绢罗滤去渣滓，又搅三二百转，盖之，澄清，又尽滗去清水。仍加井水又滤，又搅，又滗，如此十余次，直待水香为止。候水尽，用米筛二三个，内铺薄绵纸，将浑龙虎石取入筛纸上，待水干，移在日色处，以竹刀画成骨牌路，晒干，如粉之白，即是阴炼龙虎石。用磁盒收贮，合药。此石能补心生精，养血之至药也。

又一法

将积下的龙虎水，照前安半缸，加井水半缸，令九分满。另用皂角一斤，煎水一桶，加白矾四两在内，听用。取南桑，北榆，东槐，西柳，中松，各一枝，共扎成一握，搅前缸龙虎水千余转，点皂角白矾水二三碗，勿动，待他澄清，滗去清水，再加井水令满。仍入皂角白矾水二三碗，再搅四五百转。待澄清，滗去清水，再加井水令满，搅浑用空缸一口，以瓢连忙淘入空缸内，剩泥脚二三碗不用，复搅百十转，澄清水，仍加清水，搅浑。乘浑连忙又淘入空缸内，又剩泥脚不用。又澄，又滗去清水，又加井水，又搅浑，又淘过，又剩脚。如此十余次，方滗水尽，用净灰半缸，按实，上铺绢一方，绢上铺纸，将浑秋石倾在纸上阴干。亦将竹刀画成骨牌路，晒干，即是阴炼，收用。

河　炼　法

将前积收二水，照前阴炼置器，一样炼法。只是置净器积二水不过夜，一日一炼，不用井水，取南流东流河水，依前法，多加河水飞炼，晒干，比阴炼上等洁白。此河炼石丹方，用乳膏丸服，能消痰止嗽，专治痨嗽，大有功效。


阳炼二法

择露天空地，砌灶二眼，坐东朝西，安三尺二、二尺四锅二口。锅近处，安缸四口，积下龙虎水二缸，或三缸。方洗净锅锈，先于大锅内入五瓢，灶内慢火粗熬至起沫，以笊篱撇去油沫，直待熬至不起沫，方起过小锅内细熬。大锅内仍添二三瓢，又熬去沫，又起过小锅来。如此少少渐添渐起，直待前积二水熬尽。大锅住火，只在小锅内慢慢火熬，用铲刀不住手铲，待水干成膏。上用一小锅小缸合住锅口，周围用泥封固严密，止留一孔出水气尽，孔内飞出金星青气，急以泥封孔眼。缸底用湿布一方，不可水大，但常以水润之。小火烧至锅底紫色，退火，冷定，过夜。第二日，先去口泥净，揭开，升缸上的已汞灵药，红黑白各色者，另收听用，另打黄芽。将锅内黑膏子铲起，另入一口小锅内，用砖架起大火烧，待黑烟尽，连锅通红，退火晾冷，酌量下井水，或露泉等水尤妙，烧滚。先将净缸一口于室内，止安竹筛，筛内铺纸，滤滴清水入缸，筛内黑渣不用。将滤下清水，看如水清碧，就磁盘煎出净石来。如略有些黄色，还用前小锅煎干，再煅一火，晾冷，仍下水煎滚，照前淋入缸内。直看淋下的水，如井水一般清碧，方以磁盘用砖支住，徐徐添炭火，煎前淋的水滚，以竹铲不住手铲，直待前煎铲焙干，略带潮，取出，倾在纸上晒干，似雪之白。此是阳炼之法。

又一法

锅煎，法同前。火用桑柴，直煎至水尽，铲焙成黑粉末。先用阳城罐十数，外用纸筋泥固了，阴干，将末装入固济罐内。上用铁灯盏坐口，以铁丝缠纽，周围用盐泥封固严密，炭火炙干。于地下用钉三个钉地，离四指高，坐药罐于钉上，周围用砖砌成百眼炉。先下底火，徐徐添至平口，盏内徐徐添水，勿令干了，打火三炷香尽，退火，冷定，去铁线开看。升盏上的另收，打黄芽。罐内的秋石取出，碾为末，加露水煎。待末化，照前用筛子置于磁盆上。筛内先铺生绢一方，次铺纸二层，将煎滚的水倾入筛纸内，滤滴入盆内，去黑渣不用。将淋下清水，用银锅煎干成白秋石。再添露水煎，直待石化了，仍换纸于筛内，再淋再煎，如此九次。丹诀云：“九熬九打似冰霜，去卤除膻为上药。”将石收贮银器内，或磁罐内，用黄蜡封口，坠入井中，去火毒，三日取出。每日空心白滚水服三五分。此石是人身五行化生，以法炼成三阳之气，服之能补肾中真水，最壮丹田之元气，实人元之丹也。

乳炼秋石奇方

童便二桶。用皂角十二两，水九碗，煎至三碗，倾入便内。用桃柳枝搅打便水二千余下，淀清，倾去浊脚。次将杏仁十两打碎，煎汁三碗，倒在便内，又如前搅打二千余下，去清留浊。又将猪脂油十二两熬成汁，去滓，倾入便内，又搅千余下，浮膜倾去，又淀清。将人乳汁用滚汤泡成块，倾入便内，再搅如前。又淀一日，倾去清水，下底浊粉浆水用木杓盛起，倾桑皮纸上。先将毛灰一缸，作一沉窝，将桑皮纸放灰上，以渗便水，纸上干白腻粉，即成秋石矣。不可动摇，晒一二日，磁瓶收起。每秋石一两，入柿霜三钱同和。每用，白滚汤调服一二分起，至七八分止，空心时服。此粉益寿延年，返元还本，发白变黑，百疾不生。不必配药，谓之乳炼法也。

取秋石冰片法

将前熬黑粉内打淋出的清碧秋石水，或十碗或五七碗，装入大白磁罐内。于冬至后数九天，埋露天地下，盖口严密，勿令撒土在内。冻七日后取出，扫土净，揭去盖，将秋石水倾出另器内。其淡秋石如冰，俱结在罐底，铲取出，放白磁盘内晒干。其味甜淡。用银器收贮。早晚空心服之，能清痰降火，补气生津之妙药。

炼伏火黄芽法

用前积下的龙虎石三四斤，将露水再煮烹，再淋，再打火九次，直炼得如白玉相似，方用阳城罐量盛半斤大的，外用猪毛泥固谨，晒干，收抹净，罐内约装秋石半斤在内，坐入明炉内，风匣大火化开成清汁，方用前缸上收的已汞点上，以白点白，以红点红，以黑点黑，即成伏火黄芽。待汁清，取出冷定，成一白玉陀。其色难定，或如玉，或金色，或白中带红，或黑色。丹书云：“其白容易得，一黑最难求。”所以分有五色，以应五形，内滋五脏，实乃养生之至药也。郑思远诀曰：“淮南炼秋石，黄蒂发金花，秋石原非石，金花不是花。花从秋里得，石向春中葩。子母同一处，如住仙人家。秋石是真铝，金花号黄芽。黄芽非别物，内象取精华。”

取秋石汞花法

将磁盘煎取龙虎石时，看煎至六分干时，滚起圆泡，急将银茶匙挑起，放白绵纸上晒干，银器收贮。此汞花最是轻清先天之药。服之令人肌肤莹光，身体壮健，其功无比。

炼黄芽法

将前初炼秋石，锅熬成黑膏时，缸合升取的已汞灵药，先拣置小白罐口如钱大者，用猪毛泥固济，阴干。将灵汞五钱，或一两，装入罐内。口用白破碟底相成圆钱，坐口上，以铁线扎紧，盐泥封固缜密，用火炙干口。地下钉钉三个，离地二指高，将药罐坐上。用砖砌百眼炉，先用底火慢慢烧四寸香，渐渐加至小半肚火一炷香，口上用新笔涂水湿盖，香尽去火，冷定，开出，其黄芽升在罐盖上，起下如金色一饼。此乃是龙虎初弦至美之气，名曰金花，又曰黄芽。服之令人五脏化生先天精气元神，祛除百病，消化痰涎，自保长生也。

炼白雪法

亦将已汞灵药，照取黄芽法一样封固，打火。盖黄芽初阳之气，易走易飞，宜火小。火小，色变轻黄，即黄芽。白雪乃二阳之气，比黄芽火候略加大些，其药自然变白。此黄白造化，乃天地阴阳人元自然变化，非人功力所为也。火足冷定，将下一饼如白玉之象，亦是龙虎至英之气，名曰白英，又号白雪。服之令人自然三田生气，五脏添华，百病不生，诸痰永息，精神壮，而病自安矣。


取冬冰法

将炼龙虎石时取清碧之水，用茶盅十个，各盛半碗在内，于数九天摆在露下。次日早，水面俱结冰，以小刀贴碗周围，轻轻画离碗边，挑取出轻放大冰盘内，晒干，即如春饼样的圆冰花。令人清晨将些须入口噙化，生津化痰，其功甚效。

至妙晒炼干秋石法


此石乃人之精气结成，岂容见火烧炼以伤生气？惟此法乃得人元至妙大理最上一乘。


择僻静去处筑一台，高三尺三寸，上置缸五口，积龙虎水五满缸，于三伏天露晒，遇风雨盖之。晒至半缸，并成三缸，仍晒仍露，至只得二三斗之数，方取不见水的新砖十二个，浸入水内一夜，第二日取出晒干，至晚又浸，如此直待水通干了为止。寻一幽阴静室，打扫洁净，地下喷水湿，以竹劈成篾片，稀铺湿地上。将浸的砖侧摆篾上，上用筐盖，周围泥封口缝，荫七日开看。其砖上生出秋石如白玉苗，一二寸长，轻扫下来收在银器内。将前砖照前仍取五七次，直待不生为止。此炼法不经水火，不泄元灵，惟仗日精月华煅炼，亦得助气添灵。如服此石，比水火煅者，加功效过半矣。

混元球制取甜秋石法

于僻静露天去处，置缸三五口，积满龙虎水。于三伏天，日晒夜露，遇风雨盖之，天晴去盖，直晒至水耗，只存至大半缸。将混元球十数个浸入内，盖之勿动，直过冬待至第二年三伏天，方取出球来，于日中晒。伏尽，剖破其球，内生白雪玉英。其味甘美，极能补心血，化老痰。浸球的缸底，亦结生如冰相似，亦取出晒干，另合药用。功亦同前。

炼真土法

炼真土时，须于秋分后，取山东东三府地方的人中黄，拣择成颗粒方圆者为妙，成稀片者不用。采取四五担，就于本地方寻净地方下，做木榔头一个，翻打碎，晒极干，用火煨过成灰，略存性，方入蒲包，装载回来。取河水煎滚，先将煅过的人中黄入缸内，将滚水冲泡搅打均匀。待冷，用筛子，内铺粗布，将水淋过，渣不用。将淋的人中黄水，用锅于露天砌灶煎干，连锅煅紫色，待烟尽，退火冷定。仍入秋露水再煎滚，水仍以筛子内铺绵纸一层，将水乘热淋滴过，方换净锅再煎干，铲出真土，始装入固济阳城罐内，灯盏固口，盐泥封紧，入地炉内。大火打三炷香，香尽退火，冷定取开。将真土仍用露水再煎滚，再用纸隔过，再煎干，再入阳城罐，打三炷香，冷定取出，复碾，复煎，复淋，复打火，如此九次。取出真土如冰如雪，香甘味美。收贮存后，配合龙虎石养成丹丸。服之令人脾胃壮健，精神倍加，百病不生，诸疾永息。所谓“真土制真铅，真铅擒真汞，真汞归真土，身心寂不动。”即此义也。

取红铅法

须择十三四的美鼎，谨防五种破败不用。务选眉清目秀，齿白唇红，肌肤细腻，三停相等好鼎，算他生年月日起，约至五千四十八日之前后，先看两腮如花，额上有光，身热无喘，腰膝酸疼困倦，即时癸将降矣。先备绢帛，或用羊胞做成橐籥，或用金银打的偃月器式，候他花开，即与系合阴处，令他于椅凳上平坐，不可欹侧。如觉有经，取下再换一副。多余处用绢帛夹展更换，收入磁盒内，待经尽同制。古法五千四十八日，近有十三而来，有十六七而至，何也？皆因受父母精血厚薄，难以期定。如得年月日应法，乃是真正至宝，为接命上品之药。如前后不等，只作得首铅初次，金铅二次，红铅三次，以后皆属后天红铅，只宜配合药，不宜单服食。既明采取德候，制伏三腥五浊，必须仔细修炼，方成至宝。

制红铅法

将乌梅一斤，煎水一桶，去梅晾冷，取得红铅或器或帛俱入梅水内洗下。用梅水时，看红铅如只有一个，只用梅水三碗，或多或少，随意加减，不可太过，不可不及。梅水洗下来的铅，再加井水，或河水，用大磁盆令装满，以棍搅数十转，用盖盖之勿动。待水清，轻滗去水，将坠下的铅仍加水，又打又澄，如此七次，或九次，数足滗去水，只剩得浑浆水一碗或半碗。取净灰用盆盛贮，中剐一孔，量容多少，以轻绢铺着灰上，绢上铺纸，把铅浆倾入纸上，荫水尽方取于日色处晒干。此即是制腥膻垢之法，方可入药配合服之，专主助血，其功甚大。

制首经至宝法

将取的五千四十八日真正初经，或器或帛，以一碗新解童便洗下，兑清水十碗，进矾一钱，搅百十转，澄定，滗去清水；再换清水十碗，仍打澄清，滗去清水净。加首生男娇乳一盅，同入金器内，纸糊三四遭，放在日色中晒三日。或用泥封口，入灰缸内，小顶火养三日，取出为末。再用乳熬膏子为丸，一个鼎的分作九丸，或十五丸，用辰砂为衣。择甲子、庚申日，清静身心，于子时更衣焚香服三丸，以无灰酒或乳送下。服后静坐片时，存神定意。如觉身热时，取头生乳一盅服下，静坐即解。

制灵铅法

将前取红铅，或器或帛，量多少用烧酒一大碗洗下，旋转百遭，置于静处，待酒澄清，慢慢滗去酒，存住红铅。加酒一碗，仍打转澄清，滗去酒，始加清水逐去酒味。待水清，滗水尽，将铅倾入大磁盘晒干，其铅胎色不变，如牛黄样，不泄元灵之气。将此铅配金乳粉合成丸丹，每日五更用酒吞服五分，自觉身轻体健，效不可述。丹书云：“先补气，后补血，补得丹田温温热。上至顶门泥丸宫，下至脚板涌泉穴，一身四大俱补通，致使精神无露泄。”诚哉是言也。盖未服红铅之初，先行服气之法，既服其气，须补其血，不可偏废。夫血为荣，气为卫，荣卫调和，自然长生也。


制金乳粉法

制乳粉时，先择美鼎。先看婴童肥白有精神者，此是气血盛，而乳可用。亦须头生，年方二八、三七才可。取下一碗或半碗，对露水匀平，搅百遭，过夜，其乳自分。滗去水，将乳入磁盘晒干，碾细成粉，积得半斤听用。

制乳酥法

取乳之法同前，看乳有一碗，下舶上硫半分，搅匀，放在饭上蒸熟，取出晾冷，乳面上结一层如豆腐皮，挑起晒干，即乳酥。配红铅、淡秋石作丸服。

炼乳膏法

取乳不拘多少，用银锅以砖支住，用灰火慢慢煎熬，用银茶匙不住手搅，将周围边上俱用茶匙刮下来，不然焦了，不中用。只宜慢火，若火大，其膏尽黑。熬至七分干时，以砖垫起，离火尺余高，将药烘干，只用九分干为止。色黄白为上，粉红次之，如黑不用。

取梅子三法

梅子者，乃先天混沌纯一至真元英之气所结，包一身之精粹，最难得之者也。如取之时，先寻黄婆，调择美鼎之法具于前篇。惟得黄婆，调理鼎器，不许喧哗歌舞，恐伤真气，不妄食五荤煎炒，以致动火，有耗精血，皆难成也。如鸡之抱卵，龙之养珠，勿摇勿动，朝夕谨慎。此鼎与取首铅、虎水不同，务要身形端正，气血均平，于十三岁以上调理起，算他生年数至五千四十日，看他天应星红光满面，地应潮发火烧身，急以纸入阴户探看，如得黄水，癸将动矣。此真是候也，与彼橐籥系上，癸水一至，急取橐籥内看，癸中如有一点粉红色之结硬者，即是梅子，忙将朱砂末穿衣，置于金银器内贮，勿令泄气，不然化作黄水矣。如癸水中寻觅不见，令彼黄婆看，彼花丛内有血丝缠裹，以中指挑断择取出来，同前穿衣。至第二日清晨，用乳香煎汤服之，便觉精神昏闷，五体不收，浑身气喘体汗，急命黄婆取蟠桃酒服之以解其躁。过此一番，百病蠲除，延寿一纪。

又取法

照前看鼎，癸若动时，急将宝珠丹与鼎服之，良久，命鼎骑坐空穴，将橐籥与托住虎穴，额上轻拍数掌，其药即降矣。如降时，仍同前用朱砂穿衣，银盒收贮。如不降，再服。

宝珠丹方：

麝香当门子一粒
 　朝脑五分
 　紫梢花一钱，去梗
 　大力子一钱
 　丁香一钱
 　红花一钱
 　急性子五分
 　斑蟊一对，去翅足
 　红娘子一对，去翅足
 　上九味，碾为细末，每服半分，无灰酒送下。

又一法

亦要看鼎器将近五千四十八数，或前或后，但身中觉热，面赤，癸将至矣。命黄婆使彼俯伏，两脚尖着地，脚跟抵住肛门，黄婆以中指拨开花丛，见一红星如樱桃者，即是红梅，急以星剑摘取下来，配合淡龙虎石滚圆，外用朱砂或金箔穿衣，用银盒收贮听用。此乃是生擒活取之法也，其功甚妙，其气甚全，只好仔细，不可造次也。

取后天月月一枝花法

此丹须是后天，亦禀父母元气精血所结，人得服之，亦能却病。既无病扰，岂不延生？采择之法，亦择无败美鼎，又要经调，不调者不用。看他前月经从某日时到，次月其日预备器物，令彼骑坐，置一空穴将器抵住虎穴，待经一来取出，经中有一成粒者，如枸杞样，急以雄黄、朱砂末温养，银器收贮。服用，酒送下。如不服，存后配合混元丹服。此丹比梅子难得，但十八九、二十上下不拘，已破未破俱各有之。每月服二三粒，使元气不败，精神不耗，服久令人生子。如要交合，百战百胜，其效甚速。

诗曰：月月一枝花，阴山是我家。有人认得我，还丹即是他。诗乃人人通知，其法不易轻传，得知者慎勿蹉过，殷勤采取而服之，自保长生也。

取黍米金丹法

择童男童女各年方二八，像皆不干于五种破败，俱要清秀，合于美鼎，男要精通，女要经行。令彼交合，如得成孕，当以黍稷稻粱、犽猪、鲫鱼与彼食之，不可妄食五荤煎炒之物，务要调理得中。待到八个月上下，看他两乳胀大，有红脉聚于乳头，药将熟矣。先用银打成二小罐，急与彼合住两乳，系在主腰内紧合，不时取看，恐有走失。如取下一粒黍粒之大，或似金汁色黄异香，急用朱砂末合成一丸，或分三丸，银盒收贮。择黄道吉日，煎乳香汤服之，即得解形换骨，永得长生。收此丹时全要仔细，如落地即入地不见，如见太阳即化成气而去矣，戒之戒之！

制何首乌法

取天坛王屋山的何首乌，不拘多少，如有十斤，用黑豆一斗，先以盐水浸药与豆，半日捞起，共入蒸笼内蒸三炷香，取出晒干。如此三次，去水加酒浸透，照前蒸三次，后加蜜水拌之，蒸三次，共九次。每一次三炷香，数足晒干，去豆。将何首乌研成细末，收贮，听候后配药用。盖何首乌得天地五行正气，包含五色，所以滋养五脏。外皮黑滋肾水，内红丝补心血，中心黄健脾胃，皮内青益肝气，内含白消肺痰。与常不同，草木中之圣药也。


制茯苓法

择云南来的外黄内白结实好茯苓，不拘多少，用刀削去外面粗皮，[image: ]
 咀成豆，水浸一夜。第二日上磨磨细，以罗筛滤去皮膜，多加水漂打，转澄清水，仍搅打三五次，滗去水尽。用洗净白包袱一个，吊起四角，将茯苓粉起在包袱内，滴水干，方取入盘内。加人乳拌匀晒干，再加乳，又晒，如此一月或半月，方捣为极细末，用磁器收贮，听候配药用。茯苓性温平，味苦，气清淡，能安魂魄，除惊悸，补肝气，益心血，利水道，通神明，大有奇功，为中焦之圣药也。

制莲子粉法

取莲肉不拘多少，先以水浸胀，洗去红皮，择去心，连水磨成浆。以绢袋扭去渣，将粉加水漂去涩，水待清，滗水尽，亦起在包袱内，滴水尽，方晒干，再捣成末，以磁器贮收听用。盖莲粉性温，味甜，气薄，能补中益气。壮心神，消水谷，除惊悸，实肌肤，为补中之圣药也。

制芡实法

取硬壳鸡头打去壳，捣成粉，方着水漂，待清，滗去水。将粉入盘中晒干，再捣为末，收贮。芡实性平味薄，气微清，补中气，调胃气，益心血，壮元阳，乃助中之圣药也。

制熟地黄法

将淮庆熟地黄不拘多少，先用酒洗净，入笼蒸一炷香，取出晒干。再用酒拌润，仍入笼蒸一炷香。如此拌九次，取出乘润捣千余下，分小饼晒干。再捣再晒，为末，收贮听用。熟地黄性温，味甜，气厚，得酒制而补诸经之虚，益肝经之血，能润肺经之水，注心经之液，为补中血虚之圣药也。

制人参法

择好孩儿黄拣参结实者，用蜜水润软，绢袋盛贮，入酒米饭内蒸三次，晒干，为细极末听用。人参性微热，味苦，气微厚，能润肺生津，补诸虚不足，生气生脉，乃药中之圣药也。

制川椒法

择鲜红开口者用，闭口者不用。将粗纸衬锅底，微火炒脆，碾为细末，用纸铺地下去火毒一夜，方收听用。椒乃通气之物，去寒气，通滞气，清心明目，大有奇功也。

制小茴香法

将茴香择去梗末净，不拘多少，微火同盐炒令香熟，筛去盐，为末，亦用纸铺地下去火毒一夜，收起听用。茴香乃下部之药，极能益肾水，和中气，助正蠲邪，其功甚大。

河炼龙虎丸

河炼龙虎石一斤
 　首经至宝三钱
 　金乳粉一两


上将三味共为细末，放大冰盘内，用乳膏兑红枣肉和匀，入木臼内捣千余下如胶相似，取出丸如桐子大，先用朱砂滚身，次用金箔穿衣，晒干，用磁器收贮。于每日五更时，或乳或莲肉汤吞服一钱五分，临晚酒服一钱。此河炼乃阴阳纯粹之精，因感物而渗泄于外，以法而采炼成丹，服之令人心血调而肺气伸，故痰火见之而消化，喘嗽见之而平伏，永无劳咳之患。

阴炼龙虎五精丸治劳瘵虚弱。


用龙虎石五两
 　金乳粉五两
 　红铅二两
 　白茯苓二两五钱


莲粉一两六钱
 　芡实粉一两
 　地骨皮一两


上七味，共合一处，用乳膏为丸，梧桐子大，金箔为衣，晒干，用磁瓶收贮。每日早取头生男乳吞服一钱，日进三服，加至一钱五分。服之七日，痰消火息，喘咳即止；服之半月，病觉苏醒；服之一月，大病即安。如常阳事虚举，以花头小鸡阴干为末服之，阳即不举。服药时忌牛羊茶醋、房劳等事。服此五精丸，先除去夙疾，以致脾壮，五脏安和，气血充溢，百病不侵，后服小还丹，始得延年益寿，住世长生也。

阳炼龙虎五精丸

用阳炼龙虎石五两，金之精
 　茯苓二两，木之精
 　莲肉粉一两，水之精
 　椒末一两，火之精
 　小茴香一两，土之精


上将五味各拌匀，入大磁盘内，外加乳粉二两，人乳五钱，飞罗面打糊为丸，如梧桐子大。每日起更时分，无灰好酒吞服三十六粒。此药专补肾经，生精气，益真水。盖肾居北，属水，天一生水，水为万物之先，故为人一身之根本。医经曰：“万物有根则生，无根则息。”先服河炼清痰火，次服阴炼滋心血，再服阳炼壮元阳，阳壮生阴精，精旺产真气，气盛育元神。精气神全，病从何生？老子云：“神不外游精不泄，气不散兮别无诀。若还四象入中央，不怕灵丹不自结。”此谓至言也。既得复全之方，再服至药，长生不老在我矣。

二炼龙虎五精丸

用阳炼龙虎石二两三钱
 　阴炼龙虎石二两七钱
 　茯苓一两五钱


何首乌末七两
 　莲粉五钱
 　芡实粉一两
 　红铅一两
 　金乳粉二两


上将八味各捣末，入大磁盘内，每日加头生男乳一茶盅拌湿，晒二七日，又加梨汁晒七日足，加红枣肉同入木石臼内捣千余下，令和软，方取出丸如梧桐子大，先用朱砂末滚身，次将金箔为衣，晒干，入磁罐收贮，勿令泄气。亦常取出亮照干，不可霉了。每日早五更，乳酒顿热服一钱，临睡时半饥半饱，用莲肉煎汤服五分。此药服之半月，身内如有风寒暑湿之气，自然消除。服至一月，故病除根。服之百日，五脏生精。至一年，返老还童。先服五精丸，将身中故病旧患并皆扫荡，使五脏六腑调和，精神壮茂，而长寿可期矣。


龙虎小灵丹

用阴炼龙虎石八两为末，入大磁盘内，于夏至日晒起，每日调入人乳，日晒夜露，遇天阴收藏，每月入红铅一个，同晒直至中秋，受过天地金旺之气，于二十后方碾为末，约称一斤之重为止。如分两多少，则是配合不均，致气血有不平矣。用乳膏和匀，略加些须枣肉捣软，丸如绿豆大。于每日五更时分，用乳酒均兑顿热服三十六丸，静坐片时，使心血下降，肾气上升，气血交通，阴阳畅运，诸邪逃遁，道气常存矣。复有歌诀于后。

歌诀曰：神仙发秘机，济世功无比，只此小灵丹，妙夺阴阳理。先天龙虎石，道合乾坤髓，半斤阴阳精，配入首男乳。日夜曝中天，却从夏至始，月月入红铅，直至中秋止。色如桃花鲜，喷鼻甘香美，日服一分半，送下华池水。传至生天经，初服人如醉，服之至七日，体热何足畏。时进蟠桃酒，藉以滋灵气，渐至一年余，顿觉超凡类。肌体润且温，延年历人世。此丹尚未服，大丹安敢饵。四体俱属阴，服丹阳填髓，先言积阴功，功成幸相遇。非人莫乱传，妄泄天机罪。拱持三光前，运自华池水，寅初服一粒，仰叩神天地。此歌即是秘妙口诀，非人勿示，慎之慎之！

小　还　丹

用阴炼龙虎石一斤
 　首经至宝二两


上将二味各为细末，共和一处，以大磁盘盛住，从夏至日起手，每日加人乳一碗调拌均匀，放置高阁去处，日晒夜露，第二日早研碎，又拌乳，日日如此。一月进鲜红铅一个，制入于内，同晒同露，直晒至八月十五日，天地金旺之时，受过了月华神水，复入梨汁三五次，方晒干为末。用乳膏、红枣肉捣和令软，丸如梧桐子大，外用金箔穿衣，阴干磁罐收贮。不问老少，每日半夜子时，分乳酒对半顿热吞服一钱，念长生得道天尊九声，静坐一时方睡。初服觉热，天明取人乳一盅服之，其热自退，服久不觉。此小还丹即前小灵丹是也，一日一钱，半年该三十六两，所谓一斤淡石，每日晒积乳共重二斤，外将红铅四两，共重二斤四两，只可一人服，不可缺了，每年晒一次。此药服之一年，百病不生，阴阳和畅。服之二年，行步轻健，肌肤荣光。服之三年，发白返黑，齿落更生。服之一纪，住世永年，永作地仙也。今将口授诀歌并注于后。

歌曰：夏至一阴生，昼夜当天立。

日餐金乌精，夜食玉兔液。

夏至乃五月节中也，一阴生于五阳之下，是为木火通明之时。此时乘天地感畅之机，揽阴阳宣理之气，于是昼承日之精，夜吸月之液，是以日为真火，月为真水，水火滋养形中生气矣。餐食者，精光交休之义。其法以前扫起霜，于夏至一阴生之后，以磁盘盛贮，昼则照于日以餐乌精，夜则鞠明于月以食兔髓。此不论晓夜，当天露立，自然日月精华贯彻药也。

歌曰：半斤四两乳，相配成戊己。

更有月月红，照月加于里。

乳者，血气之聚也，婴儿服之，可以滋养肌体，荣腴经脉，况配灵质灌溉日月精华，有不充饫人之荣卫乎。故两情相孚，则阴阳之精华感合；阴血作乳，则彼此之神气共处。是乳成戊己二土，犹言媒聘传道，使天之日月精液，人之男女灵质，皆有系属而不游散也。月月红者，实女首经红铅也。逐月加增，则精液交驰而一气感应于虚灵也。其法以前霜每剂半斤，加入净乳，渐加同晒，干再加，约共干一十二两，是半斤霜，四两乳，乃为足也。待至一月，则进红铅一次，进之三月三次，为三进红铅矣。

歌曰：莫辞劳苦心，炼至中秋日，

色如桃花鲜，入口甘且美。

修至灵质，不加勤劳，莫能聚精；餐精服液，不加辛勤，莫能会神。故聚精会神，皆禀人之苦心，则是人心意内外两通，专志不违，天人协化也。但炼至中秋，可以息功，其故何也？火灭生土，天之令也。土旺金盛，候之全也。其取义曰秋石，盖拟诸此也。色如桃花者，灵药可服之验也。入口甘美者，其味滋益之征也。其法愈精而金土愈旺，故有斯功焉。其法前餐食乌兔之霜，禀和乳经之药，自五月中气，心专志决，如法炼至八月中秋，昼夜劳心，不可辞苦，直候色如桃花，甘美充腴，乃为灵药之成矣。

歌曰：服之寿命长，彭祖兹可比。

名曰小还丹，秘之莫妄语。

药灵质美，久服自可益寿；五行精爽，饵之宁不延年。故彭祖永命，可以同途。甚言药物益命之极，此乃人元配合，以类交养，则其以精益精，以气益气，以神益神之妙，故曰小还丹焉。不比他方金石草木之类，故戒莫妄语，以泄中和之秘。其法以前通灵之药，用磁罐收藏封固，以备不时启服。每日服三分，醇酒送下。

先天服食阴炼龙虎金丹

用龙虎二石八两，先天元气
 　蟠桃仙酒后天真铅
 　首经至宝二两，先天真铅
 　乳香二两，黄婆通引
 　冰片一钱，明目通窍
 　朱砂　缠身安镇心身
 　金箔穿衣安魂正魄
 　日晒夜露取真水真火


上将各味俱制成粉，放磁盘内，择鸡犬不到静处置一木架，于黄道吉日起手，每日加乳拌潮，日晒夜露四十九日，以乳香为黄婆，合和铅汞三家相见，昼夜受日精月华之灵，比真阴真阳，即真火候也。古云：自有天然真火候，不须柴炭及吹嘘。每遇天阴收藏。此药受了日月精华，已成真丹砂，加乳膏捣和为丸，如绿豆大，先用朱砂缠身，次与金箔穿衣，晒干收贮。专治男女五劳七伤，诸虚百损，身体瘦弱，咳嗽吐痰，不思饮食，夜梦鬼交遗精，妇人小儿一切杂症，并皆服之。每日侵晨五分，热酒送下。

诗曰：东方青龙西白虎，南是朱雀北玄武，

黄婆会合入中央，乌兔煅炼名真火。

四十九日变通灵，金衣为丸润丹府。

空心热酒服五分，益寿延年似彭祖。


罗浮真人三家相见秋石方

先取向阳黄土八斗，背阴黑土八斗，拌匀，用缸八口，每缸二斗盛贮，每日用童男女便，渐渐添渗入土内四十九日，日晒夜露，日足方止。将土造成一器，外方内虚圆，合在一处，铁线扎紧封口，径要三寸六分厚。用三钉钉于地下，一尺六寸高，周围砖砌定，用炭火四围均匀，先文后武，打三炷官香，冷定取开，内生白雪如琼玉之状，取入银神室内埋土出火毒九日，乳为丸。每日服一分，加至二三分，白汤送下。久服筋强力壮，百病皆无，胜补药百倍也。

仙传秋石配合十精五子丸

用阳炼龙虎石十两
 　阴炼龙虎石六两，二药炼法具前
 　人参当归身酒洗
 　葫芦巴微炒
 　芡实　莲花蕊微焙
 　鹿茸酒洗，炙酥黄
 　仙灵脾叶　苍术米泔水浸炒
 　枸杞子酒浸晒干。以上十味十精药
 　菟丝子酒浸蒸七次
 　巨胜子焙
 　车前子酒浸炒
 　柏子仁取肉。以上五味五子之药，各二两
 　沉香一两
 　粉草一两
 　辰砂五钱，水飞极细，三味升降之药
 　加白铅一两。即人乳也


上将众药均兑分两，用红枣肉加蜜捣合为丸，如梧桐子大，每服一百丸，白汤送下，日进三服。服至百日，百病消除，身体轻健，效难口述也。

龙虎合配五气丹法

盖秋石延命之术，乃上古神仙留传秘法也。其妙不外乎阴阳真一交媾而成，非心志之专，而遇明师授受之真，又乌能夺造化之机，而延寿命于无疆也哉！噫，今之学仙者，徒以金石草木修制成丹而望延寿，不知皆异类之物，岂得与人相契乎。盖人禀天地真一之气，凭阴阳纯粹之精感合而成，非阴阳不能变化，非真一不能还元，经云竹破须将竹补，又云取将坎位中心实，点化离宫腹内阴，岂得他物而同类乎？予因成化癸卯南游，遇仙师尹真人传授内丹秘诀，兼示以三峰真人人元配合五气接命还丹方。法先制服五气，筑补完全，次会合三元，结成还丹，方得超凡入圣。红铅，真阳铅也；秋石，真阴汞也；乳酥，即真土也，铅汞得土而丹成，精气得神而会合，故饵之者寿可延而仙可期也。今将五气丹药具后。

阴炼秋石八两
 　红铅四两
 　人乳粉四两
 　牛乳粉四两
 　酥油四两


以上五味俱制成粉，和匀，用布裹定，绵缠缚谨听用。将糯米三斗浸一夜，次日上甑蒸，将前药埋在米中，照常蒸熟，冷定取出药来。将饭用小曲拍成浮米酒，用瓶十二个装满。前药丸成三百六十丸，择吉日服，每日用酒一盅吞服一粒，酒药俱按三百六十火候周天之数也。此药符合天机造化，其妙难述，不可轻泄。

益容仙丹

淡秋石五两，味淡，补先天之元气
 　白硼砂二两五钱，止嗽化痰，生津，益元气
 　片脑一钱一分，荡诸邪，明目通窍
 　薄荷五两，清润头目，消化老痰
 　柏子肉五钱，清和咽隔
 　牛黄五分，除邪去热，明目清心
 　哈芙蓉二分，温暖丹田，除痰止嗽
 　甘松五钱，开胃苏脾，通气和血
 　腽肭脐五分，酥炙，补胃暖腰，回阳助精
 　朱砂一两五钱，水飞细末穿衣，安魂除烦
 　粉草一斤，去皮，调和药性
 　熬膏，合药为丸，和诸药性，善解百毒。将前九味各为细末，粉草膏子为丸，如绿豆大，朱砂穿衣。每日不拘早晚，将一丸入口噙化，以致津液满口，咽下丹田，浇灌诸经各络。气到处自然辅正除邪，能使肌肤光润，久服，则百病不生，万邪归正。

诗曰：神仙留下济人丹，安魂定魄驻容颜。

宽胸顺气神凝静，化痰止嗽暖丹田。

生津消渴甘露降，透窍明目返本源。

每用一丸常噙化，益寿延年世上仙。

先天真一丹

此丹乃大茅君授与二茅君、三茅君地仙长生仙药，诀曰：上品神仙药，先天真一丹，每朝吞百粒，却老返童颜。能转周身气，神功内返还，华池灌神水，滴滴注玄关。阴符调火候，默默自抽添，至诚修炼服，管汝寿齐天。

用白虎首经粉九鼎
 　阴炼秋石四两
 　乳粉四两
 　干山药四两
 　石涧菖蒲九节，四两，五月五日采取
 　茅山苍术四两，米泔水浸，去粗皮
 　甘州枸杞三两
 　珍珠一两
 　旱莲子草二两
 　菊花蕊一两
 　甘草一两


上各味制成细末，炼蜜为丸，如绿豆大。每服六七十丸，加至百丸，空心白滚水下。

《道藏》斑龙黑白二神丹

鹿茸二两，酥炙
 　陈皮二两
 　当归四两，酒洗净
 　地黄八两，取汁为膏
 　茯神二两，人乳制
 　钟乳粉一两，水飞用
 　人参四两
 　柏子仁二两
 　枸杞子二两
 　麦门冬一两
 　生地黄汁一碗
 　白术二两
 　沉香五钱


上为末，炼蜜为丸，如桐子大。每服五六十丸，秋石汤下。治虚损怯证，五劳七伤，气血俱虚，颜色憔悴，无不治之。服之美颜色，和五脏，壮精神，美须发，补羸瘦，功莫能述。

长生斑龙飞步丹

用上全方，加上白胶二两
 　紫河车一具，首生男子为佳
 　腽肭脐一两


绿毛小龟肉一个，同河车煮以桑柴文武火成糜，连汁用。捣和前药末，再入人乳汁一碗，同膏和丸，如桐子大。每服五六十丸，治虚损痿症。


经验苍术丸又名铅汞丸


苍术一斤半，取膏入药，四两。

其性燥而辛烈，去内外之湿，引药行于表里。而煎为膏者，所以变其质，似由伊尹放太甲于桐，为善以成济世之功也。用糯米泔浸日半，捞起刮去粗皮见白，晒干。又将童便浸日半，捞起，清水洗净，晒干。又煮酒浸日半，晒干。仍用糯米泔澄清煮术，以烂为度。然后于陈米饭上蒸，一层饭一层术，要取谷气为佳。饭上用荷叶盖定，不泄谷气尤妙。晒干，研细末入药。

黄柏　刮去粗皮八两，制炒为末入药，六两。

其性虽寒，非芩连之可比。黄柏能通肾，以泻膀胱之火，火动则水不宁，所以用之者，泻火而宁肾水也。锉碎，用酒浸三日，要反复浸，取出晒干。将蜜拌黄柏，用荷叶铺扎棱起水面，上摊黄柏荷叶上蒸一次。仍将蜜拌，再蒸，再晒，如此三次，用纸铺锅底，黄柏摊纸上烘茶褐色为度。研细末入药。

知母　去皮，六两。

其性润，而老年并虚弱之人火易动，津液受克而常涸，所以用此，专补肾水，盖能制烈火之故也。锉碎，用酒浸三日，去酒晒干，隔纸炒焙，研细末入药。

枳实　四两

老年并虚弱之人，火最易动，津液受克而化为痰，或平日膏粱之积而成痰。盖枳实非他辈之可比。且半夏化痰，其性燥烈，而服之反渴，渴增则贪饮矣。愈饮愈湿，受外邪而痰愈结也。贝母去四种痰，能表而不能里。南星虽曰去痰，能上而不能下，因风可用。今枳实之功，不可胜计。锉碎与麸皮同炒茶褐色，去麸皮，研末入药。

白术　四两

大能补脾。老年并虚弱之人，胃火必盛，而食善消，愈消愈食，则脾岂有不损？则食不能克化，而用庸削之剂，则反伤脾，脾胃受伤，是无本矣，岂能安乎？然必用此以补脾，似由修武备而御寇也。锉碎，用纸铺锅底，将麸皮拌白术摊纸上，不住手拨焙，闻其药味无面气为度。研末入药。

当归　五两

其性温，四等治：血流者能止，凝者能行，虚者能补，气者能和。老年并虚弱之人，火旺水衰，血必受伤，或流或止，或凝或行，何不用此以和之？用酒浸洗，锉碎，晒干，研末入药。

熟地黄　四两。

老年并虚弱之人，诸血最虚，皆由心之耗而肝之枯也。是以四肢血怠，足不能履，手不能持，耳不能听，目不能视，肠不能通，而多结也。所以用此剂，以补一身血衰也。用酒洗，锉碎，研末入药。

干山药　四两。

其性温平，主肠中补虚，除阴热邪气，益气力，长肌肉，治头风，止腰痛，补心肺不足，润皮毛，主治泄精健忘。锉碎，晒干，研末入药。

白茯苓　刮去粗皮，净三两。

其性去湿，利小便，调胃气，伐肾邪，泻火。久服安魂养神，延年益寿，而无消渴之患。锉碎，晒干，将纸铺锅底，用麸皮拌药摊纸上，不住手拨焙，至药无味为度，研末入药。

防风　去芦，五两。

老年并虚弱之人，血皆损少，则腠理不密，贼风易入，必用其驱出之。盖防风之性，威而不猛。锉碎，晒干，隔纸焙干燥，研末入药。

真铅　四两。阴分之上药，即人乳，多以此代铅。

其铅乃取室女，天真未丧，欲心未动而自然来者，得纯阴之正，移阴补阳，自然而然者，其功不可胜言。倘人不待时，急取阴分之上药代之，用亦不减于真铅也。用少年妇人乳二碗。其乳者，血之化也。阴分之上则为乳，阴分之下则为血。所以用此者，以血补血。老年并虚弱之人，身血必衰，此药之正所谓布衣破而补以布也。将面入乳中调匀，打糊丸药用。

真汞　四两，即秋石也。

其性咸，能入肾，而用童便煎者，盖因元气之未泄，而纯阳之未丧，煅炼而成，所以补元气。老弱之人，精气必损，须用此药滋补。研末入药。

上将各药细末拌匀，用乳二碗入面，打糊拌药，杵匀，丸如桐子大，晒干收贮。日渐服之，每服五六十丸，淡盐汤空心下。此药服之，专治诸虚百损，身体倦怠，气虚中满，不进饮食，遍身风湿麻痹，眼目昏花，腰痛头晕，手足欠顺，行履艰辛，虚怯痰火，遗精白浊，小便不利，胎前产后，赤白带下。有恶疾者，服此玄妙，无疾者服此，强筋骨，悦肌肤，驻颜色，健脾胃，进饮食，添精补髓，益寿延年，其功不可尽述，宝之，宝之。

度　世　丹

如有人抱一切危疾，及瘫痪痛楚，久在床枕，旦暮清心服之，戒其嗜欲，能安神志，定魂魄，顺五脏，和六腑，添智慧，乌髭须，通脉络，除劳损，续绝补败。盖此药禀天地中和之气，不燥不热，可以长服。如有恶疾，肢体不安，行步艰辛，饮食少进，或寤寐不安，或痛连筋骨，或十生九死，服之是疾皆除，驻悦颜色，滋润肌肤，聪明耳目，四肢强健，延年益智，功效不可具述。

枸杞子　　《仙经》云：“此药是荧之精，益血海，足筋骨，补气安神。”

甘菊花　　是木之精，服之聪明耳目，去寒湿手软，利九窍，通三焦。去萼用。

远　志　　治胃膈痞闷，去忧邪，润肌肤，壮筋骨。用头捶破，取去心。

车前子　是镇星之精，益胃，安魂魄，驻颜，去夜惊妄想。

生地黄　　用干者，去芦。《仙经》云：“是太阴之精，开心神，去邪，养脾胃荣卫之神。”

巴　戟　　《仙经》云：“是黄金之精，去心痰，补血海，轻身延年。”

覆盆子　是神水之精，助阳轻身，安五脏之神。

白　术　是太阳之精，能正气吐逆，消食，化痰湿，养荣卫。

肉苁蓉　　择有肉者，其药一百年一生，入小肠，补下元。酒浸七日。

石菖蒲　　细小九节者，能升智慧，添神明，暖下元，补虚，减小便。

菟丝子　酒浸七昼夜，晒干，炒令黄色为度。

牛　膝　治湿脚气，腰膝疼痛。去芦，用酒浸七日。

细　辛　疗百病，顺气，益血海。去苗用。

续　断　治五劳七伤。

何首乌　性温无毒。

地骨皮　去土。

上各用本土所生，逐件择洗，各等分，捣为细末，炼蜜和丸，桐子大。每服三十丸，空心温酒送下。服一月，百病不生，服一年至二年，返老还童，颜貌若莲花，是病皆除。原是仙人之术，信之信之。


神仙不老丸

养荣卫，润三焦，滑肌肤，去邪气恶蛊等疾。《选奇方》云：“予幼年勤瘁，衰不待耳，方三十而白发生，自是时时摘去，四十九则不胜芟矣，乃听其自然。未几遭丧天之惨，罹哭子之忧，心志凋耗，白者益多，余者益黄。久之，忽遇金华山张先生，谓予曰：‘子今半百，容貌衰甚，可以为门户计，进补治气血以强色身之药乎？’慨然传一方。会初得之异人，拜而受之，遂合服。逾百日，觉前时之白者黄者皆返黑矣。见者以为异，予遂名之曰神仙不老丸。其药品，予概括为诗曰：

不老神仙功效殊，驻颜全不费功夫。

人参牛膝川巴戟，蜀地当归杜仲扶。

一味地黄生熟用，菟丝柏子石菖蒲。

更添枸杞皮兼子，细末蜜丸桐子如。

早午临眠三次服，盐汤温酒任君哺。

忌餐三白并诸血，能使髭乌发亦乌。

用人参　团结重实，上党者佳。去芦，焙干，称二两。

枸杞子　色红润者，去蒂，酒浸一宿，焙干，二两。

菟丝子　以水漂去浮，取沉者，酒蒸焙干，二两。

石菖蒲　去毛节，米泔浸一宿，节密者称一两。

柏子仁　色红新者，去壳，取仁一两，细研，临时入和药内。

川牛膝　长而润者，去芦，酒浸一宿，焙干，一两半。

杜　仲　刮去粗皮，捣碎，生姜拌炒断丝，一两半。

地骨皮　色黄者，刮皮浮净，秤一两。

地　黄　　以水浸，重者用，以浮者捣取汁，浸沉者，蒸透焙干，如是三次。色黑者，味甘熟，秤一两。又用生沉者一两，酒浸。各用竹刀切，忌铁器。

川当归　拣大者，去芦头，二两。

川巴戟　　用黑色紫沉大穿心者，不用色黄细者，捶去心，酒浸，焙，一两。

上件拣选精制如法，勿晒，用慢火焙干，若太燥则失药味。待干，即于风前略吹，令冷热相激。燥净秤，碾为细末，炼蜜，择火日搜和于大臼内，捣千金捶，丸如桐子大。每日空心午时临卧服，每服七十丸，温酒盐汤任下。忌食葱白，韭白，芦菔，真粉，及藕、诸般血。盖诸血能破血，又解药力。若三白误食，亦无他说，止令人髭发不变黑耳。大能安养荣卫，补益五脏，调和六腑，滋充百脉，润泽三焦，活血助气，添精实髓。是最要节色欲，使药力效之速也。

松黄颐寿丹

松香一斤，嫩白莹净者，碾为末，筛过，去渣。用新汲水十余碗，砂锅内桑柴火煮一炷香，不住手搅，冷定，倾出苦水，仍换新水，更煮更搅，如此十四五次，直待水煮不苦为度。再用白酒四五碗，亦煮一炷香，冷定，取出晒干，碾为细末。熟地黄半斤，淮庆肥大者，拣去不黄不用，浸蒸烂捣成膏。乌梅肉六两，安吉者佳，焙干，碾为末。

上三味，和成一处，捣和匀，如干散难丸，加酒打面糊少许和之，易丸为度。如桐子大，每服三五十丸，茶酒白汤任下，食前服。服药时，忌豆腐。制药不可犯铁器。

大 补 阴 膏

安心神，健脾胃，滋肺金，补元气。

茯　神　二两，去皮心。最能安神定志。

远　志　二两，去梗，炒干用。

人　参　　五钱，去芦。能开心明目，养精通神，治脾胃，阳气充足。

白　术　　四两，切片，水洗去油，晒干。能除胃中湿热，健脾胃。

茯　苓　二两，去皮，补虚定悸。

橘　红　一两五钱，去白。主下气宽中，消痰止嗽。

贝　母　　一两五钱，姜汤煮过。能止嗽，疗烦渴，安五脏，散胸中郁结。

甘　草　　三钱，炙，去皮。主补三焦元气，和消药毒，养血补胃。

紫　菀　一两，洗去土。补虚，止渴，安五脏。

阿　胶　一两，蛤粉炒成珠。能养血除嗽。

五味子　五钱，能明目，补胃，益肺金。

当归身　三两，酒洗。能和血补血。

生地黄　一两五钱，酒洗。能凉血补血，滋肾水。

白芍药　二两，炒，益津液。

熟地黄　　一两五钱，酒洗，蒸九次，晒九次。大补血，壮肾，善补须发。

天门冬　一两五钱，去心，能保肺气。

麦门冬　一两五钱，去心。能保肺气，令人肥健。

菟丝子　二两，水洗去土，晒干。能添精补髓。

枸杞子　三两，蒸焙干。能明目延年。

黄　柏　二两，去皮　盐水炒干。能补滋肾水。

山茱萸　二两，汤浸。

知　母　一两，盐水炒干。能补肾水，凉心火。

原方内用有款花一两，桑皮一两，柴胡一两五钱，山药二两，后进呈许堂改除。上切片，用井花水二十四碗，入鲜姜四两二钱，核桃肉，圆眼肉，枣肉，莲肉，各二十四个，乌梅肉十二个，春浸半日，夏不浸，秋浸一日，冬浸一日夜。于静室内，用炭火煎至药汁五碗，去药渣。用好蜂蜜二十四两，煎一滚，用纸渗去面上沫，入前药同煎，至滴水不散为度。用磁罐盛，白纸封口，放水盘中，露罐口七日去火毒，取出。每日空心服，白滚汤调下三茶匙。忌食羊肉。


益元七宝丹

用何首乌　　赤白各一斤，用米泔水浸一日　竹刀刮去皮，打块如棋子大。另有制法具前。


牛　膝　　八两，同前何首乌，用黑豆五升，木甑沙锅蒸三次，晒三次，为末，加盐一二钱同浸。

枸杞子　八两，酒浸洗净，晒干为末。

茯　苓　　赤白各一斤，赤者用牛乳浸，白用人乳浸，俱一宿，晒干为末。

菟丝子　八两，酒浸三日，晒干为末。

破故纸　八两，炒干为末。

当　归　八两，酒浸一宿，晒干为末。

上七味　各不犯铁器，炼蜜为丸，如弹子大。日进三丸，早晨空心酒下，午后姜汤下，临卧盐汤下。初服三日，小便杂色，是去五脏中杂病。至二七日唇红，口生津液，再不夜起。三七日，体健身轻，两颧红润。至一月，鼻头酸，是诸风百病皆去。四十九日，目视光明，两手火热，精气通实，发白返黑，齿落更生，阳事强健，丹田如火，行走如飞，气力加倍。非人不可轻泄，乃神仙秘方。

补胃瑶台雪方

莲肉二十两，去心为粉
 　土白术十两，麸炒去麸用
 　陈皮二两
 　白茯苓二两
 　苡仁八两
 　芡实十两
 　山药八两
 　砂仁一两
 　川椒一两五钱，炒去汗，为末


以上同和，入白糖二斤，和匀，每早白滚汤调服三二钱。开胃进饮食，脾家圣药也，宝之！宝之！

紫　霞　丹

治痰涌咳嗽，伤酒解酲，或口有秽气，津苦舌干，凉膈平胃，解愠安神，又为清喉要药。

朱砂四两，一半为衣
 　官硼砂五钱
 　沉香一钱
 　桂花一钱
 　青木香一钱
 　细芽茶二钱
 　诃子一钱
 　白豆仁一钱
 　金钱薄荷四钱
 　冰片三分
 　百药煎一钱
 　玄明粉二钱


上为细末，拣大甘草四两，煎汁为丸，如小豆大，朱砂为衣。入口一粒一次，噙化。

延龄聚宝酒

用何首乌　四两，去皮，赤白兼用。

生地黄　四两，鲜嫩肥者。勿犯铁器。

天门冬　二两，去心。

槐角子　四两，炒黄色。十一月十一日采。

石菖蒲　二两。

干菊花　四两，只用花　枝叶不用。

五加皮　二两，用真正的。

苍　术　二两，米泔浸一宿，竹刀去皮毛。茅山的好。

枸　杞　二两，去蒂，研碎。甘州生者。

黄　精　二两，用鲜的。

细　辛　二两，洗净。

白　术　二两，极白者，油黄者不用。

防　风　二两，去芦。

人　参　二两，去芦。

茯　苓　四两，鲜嫩者。

熟　地　四两，忌铁器。

麦门冬　二两，去心。

莲　蕊　四两。

桑椹子　四两，黑紫者。

苍耳子　二两，炒，扬去刺。

肉苁蓉　二两，黄酒浸，去鳞。

沙苑白蒺藜　二两，炒，去刺。

天　麻　二两，如牛角者。

甘　草　二两，用大者，炙，去皮。

牛　膝　二两，去须。

杜　仲　二两，姜汁浸一宿，炒去丝。

当　归　二两，鲜嫩者。

上各味，照方择净，称定分两足，务要真正药材，切为咀片，装入生绢袋内。用无灰高黄酒一大坛，盛九斗十斗大坛方可，将药装入坛，春浸十日，夏浸七日，秋浸七日，冬浸十四日。将药酒每五更空心服三小盅，还卧片时，午间再服三盅尤妙。用酒，忌生冷，生葱，生韭，腥，无益之事少干，无益之物少吃，白萝卜常忌。致诚服者，自有功效。若服一日，歇二三日，不依前法，取效鲜矣。夜间还服二三次。予年三十九岁服起，于六十四岁，须发如漆，齿落更生，精神百倍，耳目聪明，比前大不同矣。此方不轻系身命养生至宝。仍将药渣晒干研末，炼蜜为丸，如桐子大。每服五十丸，空心无灰酒下。


延寿酒药仙方一名养寿丹


专治男妇远年近日诸虚百损，五劳七伤，左瘫右痪，偏正头风，口眼歪斜，半身不遂，语言謇涩，筋脉拘挛，手足顽麻，浑身疮疥，肠风痔漏，紫白癜风，寒湿脚气，膀胱疝气，十膈五噎，身体羸瘦，腰腿疼痛，四肢无力，皮肤生疮，耳聋眼昏，下部虚冷，诸般淋沥。妇人经脉不调，脐腹疼痛，胁背膨胀，黄瘦面肌，口苦舌干，呕逆恶心，饮食无味，四肢倦怠，神鬼惊悸，夜多盗汗，时发潮热，月事或多或少，或前或后，心中闷塞不通，结成瘕块，时作刺痛，或子宫积冷，气毒虚败，赤白带下，渐成虚瘵，并皆治之。此药方互相制服，其和暖香甘，能追百病。常服补脾，养丹田，和气血，壮筋骨，益精髓，身体轻健，明眼目，安五脏，定魂魄，润肌肤，返老还童，延年益寿，其功不可尽述。

当归去芦
 　人参去芦
 　白茯苓去皮
 　草乌去皮
 　乌药　杏仁去皮尖
 　何首乌去皮
 　川椒去目
 　川乌去皮尖
 　五加皮　肉苁蓉去鳞
 　枸杞子　砂仁以上各五钱净
 　木香　牛膝去芦
 　枳壳去穰
 　干姜火炮
 　虎骨酥炙黄色
 　川芎　香附子炒去毛
 　香白芷　厚朴姜汁浸
 　陈皮去白
 　白术炒
 　独活　羌活　麻黄去节
 　官桂去皮
 白芍药　半夏姜汁浸
 　生地　熟地　天麦门冬去心
 　五味子　防风　细辛拣净，醋酒洗，去芦
 　沉香　苍术米泔浸，去皮
 　小茴香盐炒黄，以上各三钱
 　破故纸酒浸微炒
 　核桃仁汤浸去皮
 　甘草火炙，三味各一两净
 　红枣肉　酥油二味各半斤
 　白沙糖一斤


上将前药用细绢袋盛之，用烧酒一大坛，浸药三日，放在大锅内，用汤浸坛，煮两个时辰，取起，掘一坑，埋三日出水毒，取出。每日用酒一小盅。病在上，食后服；病在下，空心服。饮酒毕后，将药渣晒干，碾为细末，用好花烧酒打糊为丸，如梧桐子大。每服三十五丸，空心好酒下。

罗真人延寿丹

治男子五劳七伤，诸虚不足，阴痿，气弱无力，心肾不交，精神欠爽，小便频数，腰膝疼痛；妇人赤白带下，起居倦怠，脚冷麻痹，不能久立，肾气不和，脐腹疼痛，经水愆期，无孕。常服此药，阴阳升降无偏，充实肌肤，填精补髓，精神倍长，强壮筋骨，悦颜色，固真气，和百脉，正三焦，乌须发，坚齿牙，耳目聪明，老能轻健。斯药之效，何可尽述。至五日，体自轻健；至十日，精神倍爽；半月之后，气力壮雄，二十四日后，眼目清朗，语音响亮；一月之余，饮食大进，颜色红润，步履轻健，冬月手足常暖。此药不热不燥，老幼并皆可服，乃仙方也，慎勿轻传。

干山药一两，去皮
 　人参一两，去芦
 　白茯苓一两，去皮
 　川牛膝一两，酒浸
 　杜仲一两，姜制去丝
 　龙骨一两
 　川续断一两，去芦
 　鹿茸一两
 　当归一两，酒浸洗
 　山药苗一两
 　北五味一两
 　熟地黄一两，酒浸
 　石菖蒲一两
 　楮实子一两，去穰
 　破故纸一两，炒
 　麦门冬一两，去心
 　辽枸杞五钱


如下元虚冷，加鹿茸五钱　附子五钱

上为极细末，择天气晴和，拣选好日，以酒糊为丸，如梧桐子大。每服五十丸，或六七十丸，淡淡盐汤送下。修合之日，须忌妇人鸡犬之类。日进二服，亦可大有功效也。

草　还　丹补益


夫草还丹者，不用金石，不加燥热，不伤五脏，只系草药为用，全在制度之妙。将水火无穷之术，夺丹砂烧炼之功，大壮脾胃，进美饮食。盖脾属中央之土，乃五脏之主，当先调养。五脏俱虚，百病由此而生。此药益精髓，固元阳，轻腰膝，安五脏，通九窍，令人耳目聪明。有一老人年七十之上，服此药，悦颜色，乌须发，固齿牙，夜能书细字，延年益寿，乃仙家之良剂，平补大有神效。

苍术四两，用酒、醋、米泔水、盐各浸一两
 　茴香一两，新者
 　破故纸一两，酒浸一宿
 　川楝子一两
 　木香　牛膝　葫芦巴　地龙　山药　枸杞　茯苓　川山甲各一两


上件，晒干为细末，好酒糊为丸，如桐子大。每服三十五丸，温酒送下，盐汤亦可，空心服，以干物压之，使力行百步，日进二服。

草　灵　丹

此药延年益寿，添精补髓，乌须发，固齿牙，强筋骨，壮气血，返老还童。冬月服之，腮面如噀血，行步轻飞。七十老人，诚心服饵，健若少年。别有奇功，不行尽述。服之一月，乃见其效。如要试验，拌饭与白犬食之，一月变成黑犬，此其验也。老人服至十日，便不夜起。服药者，不可赖此频行房事。忌黑羊肉鹁鸽，桃李果子，恐减药力，保而慎之。不热不燥，亦无飞走金石药味。过一月，耳目聪明，发白再黑，不可轻忽。

真川椒四两，去目炒出汗
 　白茯苓一两，去皮炒
 　川乌一两，去皮脐
 　茴香二两，盐炒
 　苍术四两，酒浸焙干
 　甘草二两，粉者，去皮炙
 熟地三两，酒浸
 　山药三两


上为细末，炼蜜为丸，如桐子大。每服三十丸至四五十丸，空心温酒下，以干物压之。

固　真　丹


同上方。加首经一次，鹿跑草一两。


回阳无价至宝丹

用川楝子取肉，二两
 　川牛膝一两
 　熟地黄　蛇床子　川山甲　肉苁蓉　茯神　巴戟　五味子各一两
 　乳香三钱
 　沉檀香各五钱
 　鹿茸　仙灵脾　甘草各五钱
 　人参一两
 　破故纸五钱
 　大茴香一两
 　泽泻一两
 　乌药二两
 　菟丝子五钱
 　凤眼草二钱
 　槟榔一两
 　葫芦巴　莲心各五钱


上为细末，炼蜜为丸，如梧桐子大。每服三十丸，空心好酒下。治五劳七伤，四肢无力，下元虚冷，夜梦遗精，阳痿等症。

神仙紫霞杯

昔宋英宗皇帝，朝暮思想，恳祷祝告上苍愿祈降子。忽一日，有一道者，身穿草衣，头挽双髻，腰悬药葫芦，携一水火篮，手执龙虎首拄杖，偶至玉阶。群臣云：“这道人不知从何入朝，冲入金门。”奏道：“吾乃蓬莱到此，因陛下祈子恳切，贫道闻知，奏奉蟠桃延年益寿九转紫霞杯，乞陛下允纳。”帝曰：“此酒此杯，是何仙术？从何而至？”道云：“此是纯阳真人曾庆蟠桃会，贺王母仙酒杯，陛下饮服。”帝曰：“有何益于朕？”道者曰：“但令宫妃有子。”帝闻甚喜，着光禄寺筵宴奉赏。道者曰：“道人不用筵赏。”传下酒杯去，化一道青光，灼然而去。帝稽首叩谢，故得子之多。

偈曰：

蓬莱仙赐紫霞杯，九转灵丹药更奇。

万病尽消身体健，还童返老似婴儿。

硫黄八两
 　雄黄五钱
 　乳香三钱
 　没药三钱
 　辰砂五钱
 　血竭二钱
 　沉香二钱
 　麝香三钱
 　檀香三钱
 　降香一两
 　牙香二两
 　茅香一两
 　人参　附子　川乌　川芎　当归　肉桂　破故纸　肉苁蓉　黄精　白芷　枸杞　芍药

上[image: ]
 咀，入油煎。先用油一斤，浸诸药三二日。熬煎药焦黑色，滤去渣，再复油锅化溶硫黄，再倾出上面清油，却将锅底硫黄倾入盆内，洗去泥土砂石，仍将原油化硫黄。周而复始，三次。又倾出上面油，存黄，另倾出称，每硫黄一两，用铜杓化开，入前麝香末三分，搅匀。先以小酒杯一个，用纸封口紧，中开一孔，将化开硫黄药倾入酒杯内，一荡做酒杯一个。如此倾做数个，冷定，酌酒。做法如浇响糖相似。

沉香内补丸

能除百病，补诸虚，健脾胃，进饮食，添精补髓，延年益寿，服之年余，身轻体健，妇人服之尤妙。

沉香五钱
 　广木香五钱
 　乳香　没药各三钱
 　人参五钱
 　母丁香三钱
 　石燕一对，烧红醋浸
 　海马一对，酥炙
 　鹿茸五钱，酥炙
 　仙灵脾五钱，酥炙
 　穿山甲五钱，灰炒
 　韭子五钱
 　八角茴香五钱
 　木通一两，炒
 　小茴香一两，炒黄
 　甘菊花五钱，盐炒
 　川楝子酒浸一宿，去皮核，一两
 　蛇床子一两
 　白茯苓一两
 　大附子一个，炮去皮
 　川椒一两，去目
 　枸杞一两
 　麝香少许
 　葫芦巴入羊肠内酒煮，一两
 　丁香五钱


上为细末，酒糊丸，如梧桐子大。每服三十丸，空心温酒下，仍以干物压之。忌生冷、腐粉、鱼腥、诸血四十九日。又，洗药用紫梢花、松节、皮硝三味煎水，每日温洗之。


灵秘丹药笺　下卷

治痰症方

秘传紫府青津丸治虚实痰火神方。


用女贞实　　四两，用芩连水浸一夜，次日蒸晒，如法三遍。白石膏　四两，煅过，研细，用嫩桑叶四五斤，煎汁，取净汁一碗，煮干，再用紫苏四两，荆芥一两，煎清汁，再待干，听用。

知　母　　四两净，咀片，分四处，人乳，童便，青盐拌润过一宿，生用一分，俱微火炒。

黄　柏　四两净，照前四制如法。

白芍药　一两，用桑皮煎水，煮干听用。

贝　母　二两，姜矾水煮干听用。

杏　仁　二两，去皮尖，青盐水煮干听用。

天门冬　二两，去心，切细，微火炒干。

麦门冬　二两，去心，微火焙干。

人　参　　一两，切大片，用好酒拌润一宿。取白酒曲末炒热，下人参微炒干听用，去曲。

茯　神　二两，去皮心，人乳拌润一夜。次日，火焙干，听用。

黄　芪　一两，切片，蜜水拌润一宿，炒干。

糖球肉　五钱，去参芪之滞腻。

当　归　一两，酒洗晒干，切片，酒拌润一宿，炒用。

陈　皮　一两，去白，炒用。

百　合　二两，姜汤泡过，焙干听用。

上共十六味，各制精微分两，和一处，再焙大燥，为极细末。取梨汁半斤，炼蜜一斤，为丸如桐子大。每服三钱，早晚白滚汤送下。制伏相火，滋养真阴，津润肺腑，上降心火，下生肾水。清热化痰，火降水升，令人无病矣。

论痰治法

经曰：“百病皆生于痰。痰之本，水也，原于肾。痰之动，湿也，主于脾。脾主湿，每恶湿。湿生痰，寒又生湿。”故古人用二陈汤，为治痰通药。其中半夏味辛燥湿，以齐地者良。若不制以为曲，恐其太燥；若制曲无法，亦鲜奏功。凡治痰病，必须制曲，具法于后。齐半夏，即山东所产大个麻点半夏也。


半夏曲法

每用齐半夏，选极大者一斤，水浸二三日，以透心去灰为度。用生姜自然汁一茶盏，同煅白矾四两煎化，将半夏为粗末，拌匀，晒干听用。

治风痰，用猪牙皂角半斤，水四碗，煎二碗。

治脾胃湿痰及火痰，用竹沥或荆沥拌。

治老痰，胶痰，诸药不效者，用霞天膏一碗，先拌半夏晒干，后入竹沥为曲。霞天膏方具后幅。


上俱用楮叶纸封，如造酒曲法，置檐风处。

清气涤痰丸

健脾胃，化痰涎，宽胸膈，进饮食。

半夏曲　照前法，随症用一斤。

牛胆南星十两
 　橘红　楂肉　瓜蒌仁去油
 　枳实　萝卜子炒
 　茯苓　白术　黄连各八两
 　香附用青盐二两水浸炒
 　枯黄芩微炒
 　甘草　真紫苏子各六两
 　好沉香二两
 　白芥子三两


上为细末，竹沥为丸，如梧桐子大。每服一钱五分，食远或临睡服。

老痰，加天门冬四两，青礞石二两，硝煅。若阴虚火盛，当滋阴降火为主，兼服前药。

霞天膏方

此倒仓法遗意也。用此制半夏曲，或入丸药中，能令老痰自大便出，且不损元气，不伤脾胃。凡治胶结老痰，非此不效。

黄牯牛肉，用纯黄无病、肥泽、一二岁者，净腿肉十二斤，切指顶大，用长流水，以大铜锅煮之。旋加沸汤，当令水淹肉五六寸，掠去浮沫，煮肉烂如泥，去渣。将肉汁以细布滤入小铜锅内，用桑柴文武火候，不住手搅如稀溏，滴水不散，色如琥珀为度。每肉十二斤，可取膏一斤，磁罐盛之，冬月制用。

白　玉　丹

专治久痰嗽。

天花粉一斤，用清水浸洗，刮去粗皮，切片晒干，磨细末。筛过极细末，将绢袋盛，用清水中洗出浆，出渣，澄清换水，如此五七遍，去苦，晒干取十二两。用河南真绿豆粉，水漂三五次，晒干，取四两。二味共一斤，用苏州薄荷叶一斤，入瓶内，层层间隔，封瓶口，入锅内隔水煮三炷香为制。取起冷定，开瓶，筛去叶，留粉听配。

白檀香　白石英　白硼砂各五钱
 　白豆蔻　玄明粉各一两
 　白石膏二两煅
 　柿霜三两
 　白糖霜八两


共为细末，和前粉一处，入瓶。每次取二匙噙化。消止痰咳，开胃滋阴，降火醒酒，清心明目，解渴，大有神效。

法制清金丹

治痰火咳嗽，生津止渴，消食顺气，调中。用广陈皮，拣红者，净米泔水洗，略去白，锉大片晒干，一斤。先用枳壳四两，去穰净，用水六碗浸一宿，煎浓汁二碗，拌橘皮浸透一夜，次日蒸透晒干。

二次，用甘草三两，去皮，照前煎汤浸蒸晒干。

三次，用款冬花，去芦梗净，四两，用水照前煎浸蒸晒。

四次，用桔梗，去芦净，四两，用水照上浸一夜，浓煎汁二碗，去渣，加白硼砂，玄明粉，青盐各四钱，入汁化开，照前拌酒，浸一夜，蒸透晒干。

五次，用竹沥浸拌，照前蒸晒。

六次，用梨汁浸拌，照前蒸晒。

七次，用姜汁、萝卜汁浸拌，照前蒸晒。

加沉香三钱
 　檀香三钱
 　山楂米一两


百药煎一钱
 　细茶一两
 　乌梅肉一两


白硼砂五钱
 　五味五钱
 　人参一两


天花粉一两
 　薄荷叶一两
 　半夏一两，姜汁炒


共为细末，加白糖霜十两，炼熟蜜十两，和匀。入臼捣千杵，印成饼。临卧，或有痰火涎嗽时，含咽。大能降火清气，化痰止嗽，消食宽中。


造百药煎法

五倍子，不拘多少，敲如豆瓣大，拣净，用白酒糟拌匀，置暖处，候发过，不涩味酸为度。晒干，研末听用。

神　化　丹

马兜铃　水芹菜　旋覆花　酱瓣菜各半斤，俱生活用
 　薄荷八两
 　五倍子五两


上将六味捣末成饼，安七日，白毛出了。又采生的四样，捣烂绞汁，拌前饼子，又捣千余下。如此四十九次，方用半分，入舌上闭口噙化，神效。

太　极　霜

用黑铅打作二三分厚片，成圆球盒子两半个，焊作一球。用童男童女尿，浸一百日，久浸不妨。用时，将球切开，铅球内白霜刮下，每二三分，其痰立下。如试以霜加吐出痰上，痰化成水为验。

治痰快气消隔食神方

山东半夏一斤洗
 　南星一斤，去皮
 　生姜一斤
 　皂角一斤，切碎
 　白矾一斤


五味用水煮至南星心内无白点为度，去皂角不用，将姜切碎，同南星、半夏晒干，或用火焙，每味净一斤，配后药。

青皮去穰
 　陈皮去白
 　萝卜子炒另研
 　苏子炒
 　神曲炒
 　香附子姜汁煮，去毛
 　麦芽炒
 　干葛　杏仁去皮尖另研
 　山楂以上各半斤


上与前药三斤，一处研为细末，以生姜自然汁浸，蒸饼为丸如桐子大。每服五六十丸，临睡茶酒服。

治顽痰不化方

用石青一两，石绿半两，俱研绝细末，水飞二物，以饼糊为丸。每服十丸，温汤下，吐痰一二碗，不妨。

九炼玄明粉法

将玄明粉炼出，再加梨汁煮一次，童男童女便煮一次，甘草煮一次，海粉煮一次，藕汁煮一次，生半夏捣汁煮一次，连前一次，共九炼也。消痰神药。

神　水　方

用出山铅打片，十斤作二十片，如法悬缸上，下锅，用好酒好醋各十斤熏蒸，取气水服一二匙，治痰神妙。

取　水　方

用上下一缸合封，上缸另铅片，下缸贮酒醋。用柴火煨十二炷香，中用一磁盘架托铅片，收铅上滴水用之是法。

痰中欲绝吹鼻散

用大茶子一颗，糯米七粒，共为细末，以些少吹入鼻中，吐出稠痰数碗，病者即醒。

眼目症方

女　贞　膏

用点远近烂眩，风翳障眼，绝妙。

黄连　黄芩　黄柏　黄芪　连翘　薄荷　山栀　山豆根各三两


用冬青叶一篮，清水净洗。菊花，千里光花，密蒙花，用常流水，同前药一处煎浓汁，去渣再熬，下白蜜少许，成膏听配。

炉甘石　三两煅过，为细末，以水飞五七次。净末一两。

大朱砂　熊胆　血竭各五厘
 　乳香　没药各一分
 　珍珠　琥珀　牛黄　冰片　麝各一分
 　硼砂三分
 　石蟹一钱，蜜煅
 　胡黄连一钱五分
 　白丁香一分


共为细末，投入膏内搅匀，入罐塞口。每用，银簪脚挑药些少，点眼两眦，一日三次，神效。

千金秘授保睛丸

治远年近日风眼羞明，白花生翳疼痛，黑花蟹睛珠破，胬肉扳睛赤肿，倒睫拳毛，眩烂痒涩，打伤，小儿痘疹入眼，迎风冷热泪下，瘀血血贯，七十二症无不治之。能补肾治肝，去风散血，顺气除昏，升降水火，祛内外障。

羚羊角二两五钱
 　乌犀二两
 　白珠二两
 　鹿茸二两，酒浸焙
 　海蛤二两，煅
 　人参三两
 　天竺黄二两五钱
 　陈皮三两
 　菖蒲三两
 　茯苓四两，去筋
 　当归三两
 　琥珀二两
 　云母石一两六钱
 　石膏二两
 秦皮二两
 　芍药四两，浸酒一宿
 　沉香一两
 　扁豆四两
 　苍术三两，酒浸曲炒
 　细茶四两
 　菊花三两
 　天门冬二两五钱，去心
 　生地八两
 　川芎三两
 　麦门冬五两，去心
 　地肤子二两
 　石斛三两
 　巴戟三两，去心酒炒
 　熟地八两
 　井泉石二两
 　柴胡二两五钱
 　车前子二两
 　菟丝子三两
 　肉苁蓉三两，酒浸洗
 　龙胆草二两
 　木香二两半
 　细辛二两五钱
 　草决明二两
 　薏苡仁五钱
 　掩闾子二两五钱
 　五味子三两
 　黄连三两
 　远志二两五钱，去心
 　苍耳子三两
 　防风二两
 　黄芪二两五钱
 　泽泻二两
 　玄参二两
 　白蒺藜二两，去刺炒
 　牛蒡子二两
 　砂仁二两
 　木通二两五钱，炒
 　香附子二两
 　连翘三两
 　仙灵脾一两五钱
 　谷精草三两
 　旋覆花二两
 　知母二两五钱
 　威灵仙二两
 　桔梗三两
 　黄芩三两，酒炒
 　山茱萸六两
 　枳实二两
 　麻黄一两五钱
 　酸枣仁五钱
 　牡荆三两
 　款冬花二两五钱，炒
 　秦椒二两
 　诃子二两
 　木贼二两，酒浸炒
 　蒲黄一两五钱
 　山药八两
 　侧柏叶二两五钱，焙
 　枸杞六两，酒焙
 　密蒙花六两
 　夏枯草二两五钱，炒
 　蔓荆子二两，炒
 　葶苈子二两，炒
 　石决明四两，煅
 　蕤仁二两，去油
 　青葙子一两五钱
 　黄柏八两，盐酒炒
 　牛膝二两，酒浸
 　甘草二两五钱，炒
 　百部二两五钱，去蒂炒
 　山冬青子二两
 　豆蔻一两五钱


上为末，炼蜜为丸，每丸一钱五分，外用辰砂为衣。药计共八十八味。

去障翳，米泔水温服。睛暗青盲，当归汤下。气障赤肿，木香汤下。血虚昏暗以下七十二症，俱薄荷汤下。小儿痘子入眼，谷精草汤下。


明目补养四神丸

用甘州枸杞四斤，分为四分，好酒洗净。

一斤用川椒四两同炒，去椒不用。

一斤生芝麻四两同炒，芝麻不用。

一斤小茴香四两同炒，茴香不用。

一斤好薄荷四两同炒，薄荷不用。

炒过放地上出火气，加生地黄、熟地黄、白茯苓、白术、菊花各四两，炼蜜为丸，如桐子大。每服五六十丸，无灰酒，或盐汤俱可下。

秘传煎药加减妙方

用当归　川芎　柴胡　枳壳　羌活　独活　前胡　桔梗黄连　甘草　甘菊　薄荷　水二碗煎服，加灯心三十根。

外有加减法附。

有泪多，加独活　薄荷

内痒，加防风　荆芥

血贯，加青葙子　草决明

有翳，加木贼　蝉蜕　石决明火煅
 　白蒺藜

春间发，加龙胆草　生地黄

眼痛头疼，加黄芩酒炒
 　蔓荆子

胃火，加石膏。

神　妙　膏

用甘草　羌活　细辛　黄连　贝母　菊花　当归　枳壳大黄　白芷　生地　防风　荆芥　木贼　黄芩　川芎　苍术猪苓　泽泻　白术　薄荷　桔梗　石斛　赤芍药　蔓荆子　草决明　牛蒡子　青葙子　菟丝子　车前子　夏枯草　地骨皮

将羊脑炉甘石四两，用一袋盛了，用前三十二味药，入水煮三昼夜。次取起去药，将石入乳汁浸之。又用磁器上盖一碗，打火半炷香，恐亦不必，止用石细研如面。

点　火　眼

炼就炉甘石一两，入熊胆三分，冰片二分，朱砂三分，点之。

点云翳眼

炼就炉甘石一两，入硼砂一钱，胆矾五分，海螵蛸一分，槟榔一分，鹰粪二分，同研，点之。

点攀睛胬肉

炼就炉甘石一两，加硼砂二钱，胆矾五分，海螵蛸二分，真珠二分，琥珀二分，麻雀粪二分，冰片一分，辰砂二分，槟榔二分，点之。

洗　眼　方

一，以桑灰调热汤，澄清洗之。

一方：立冬日，采桑叶一百二十片。每遇后开日期，用桑煎汤不常洗之。如闰月之年，先年多采十片，照前月日期洗之。洗眼之日，须忌荤酒，斋戒，神妙。

正月初五日　二月初一日　三月初五日　四月初八日　五月初五日　六月初七日　七月初八日　八月初八日　九月三十日　十月初十日　十一月初十日　十二月初一日

魏斗蓬点眼方　扫霞散

用炉甘石一两，销银罐打火，以童便淬七次，烧七次，以罐盛埋入土，出火毒九日。

石燕子三钱，以醋淬七次，同上埋法。

硇砂一钱，乳汁制。

硼砂二钱
 　飞丹五钱
 　黄连三钱
 　乳香三钱
 　没药三钱
 　熊胆二钱
 　冰片六分
 　麝香六分
 　珍珠三钱
 　珊瑚三钱
 　血竭二钱
 　归须三钱五分
 　石蟹二钱
 　轻粉二钱五分
 　白丁香三钱


共十八味，如要去翳，加磁砂五分
 ，海螵蛸五分


吹鼻六圣散

川芎　雄黄　石膏　乳香　没药各一钱
 　盆硝五钱


共为细末。更治赤眼，冷泪，头风，耳中疼痒，鼻塞声重，牙疼。口先含水，用管吹药一二分入鼻，吐水，半晌即愈。

风症方

青　金　锭

治男女中风痰厥，牙关紧急，不得口开，难以进药，并双蛾喉闭，不能言者，小儿惊风，痰迷不省。将此药一锭，取井花凉水磨化，用绵纸蘸药汁，滴入鼻孔，进喉内。痰响，取出风痰，一刻得生。见效如神，百发百中。

玄胡索三钱
 　麝香一分
 　青黛六厘
 　牙皂十四枚，火煅


共研极细末，清水调做锭，重五分，阴干听用。

金　弹　子

治诸风，左瘫右痪，手足顽麻，半身不遂，口眼歪斜，寒湿筋骨疼痛，偏坠疝气等症。

天麻　升麻　草乌　防风　荆芥　石斛　细辛　半夏　白芷　羌活　甘草　秦艽　川芎　苍术　僵蚕　蝉蜕　全蝎　蜂房　乌药　当归　风藤　乳香　没药　朱砂　雄黄　金银花　两头尖　何首乌　石菖蒲各五钱
 　木香三钱
 　麝香二钱


共为细末，听用。麻黄去节二斤，紫背浮萍八两，共用水煎浓，去渣，再熬膏，和匀为丸，圆眼大，金箔为衣。每服一丸，葱姜煎酒送下。


神秘浸酒方

治左瘫右痪，半身不遂，口眼歪斜，一切诸风疼痛不可忍者，治之如神。

何首乌一两
 　石菖蒲一两
 　生地黄七钱
 　明天麻七钱
 　白附子五钱
 　白茯苓五钱
 　苍耳子一两，炒研细
 　五灵脂五钱，炒
 　牛膝七钱
 　天南星七钱，姜汁炒
 　二蚕砂五钱，炒
 　当归七钱
 　苍术五钱，米泔水浸炒
 　半夏七钱，姜汁炒
 　红花五钱
 　光草乌末五钱
 　陈皮五钱，去白
 　防风五钱
 　汉防己五钱
 　芍药五钱
 　甘草三钱
 　黄柏五钱
 　木瓜七钱
 　川芎五钱
 　桑树上络藤一两


上[image: ]
 咀，以布袋盛悬入坛内，无灰好酒一斗，瓶口封固，重汤水煮五炷香。不拘时服，饮醉为妙。

金刀如圣散

治男妇诸风瘫痪，半身不遂，口眼歪斜，腰膝痛，手足麻顽，言涩步艰，遍身疮癣疥癞，上攻头目，耳内蝉鸣，痰涎肤痒，偏正头风，不问新旧，及破伤风，脚跟反张，蛇犬咬伤，金疮湿疮，并宜服之。

石斛一两
 　川乌　草乌　苍术各四两
 　甘草三两
 　人参五钱
 　荆芥　何首乌　川芎　白芷　细辛　当归　防风　麻黄　全蝎　天麻　藁本各五钱
 　两头尖二钱


上为细末。每服五分或一钱，临睡酒调服。不可饮酒，忌一切发风热物。觉身麻痒，是药之效也。

追风逐湿遇仙膏

治风湿骨节疼痛，或痰核肿痛，皮肤麻木燥痒，一切风疾等症，神效。

豨莶草　海风藤　大半夏　蓖麻子　麻黄　川乌　草乌　南星　羌活　桂枝各四两
 　独活　细辛　玄参　当归　荆芥　金银花各一两


以上用真香油七斤，葱汁、生姜汁各二碗半，共油浸前药一宿，用铜锅文武火熬煎，药色不易黑，必待滴油色黑，去渣。每药油一斤，下飞过好丹九两，候成膏，再加白水煮过松香一斤，黄蜡一斤，化搅匀，气温方入。

没药　乳香　木香　轻粉　胡椒各四两
 　白芥子一斤


五味研为细末，入膏内。如牙疼，不用轻粉。每膏一斤，入蟾酥五钱，厚纸缎绢摊贴，肉痒出冷汗方去。

活　络　丹

治风湿诸痹，肩臂腰膝筋骨疼痛，口眼㖞斜，半身不遂，行步艰难，筋脉拘挛，一切风疾。能清心明目，宽膈，宣通气血。年过四十，当预服十数丸，至老不生风疾。年过六十者不宜服之。

白花蛇二两，酒浸焙
 　乌梢蛇五钱，酒浸焙
 　细辛二两
 　全蝎十枚，去尾尖
 　麻黄二两，去节
 　川芎二两
 　血竭七钱五分，研细
 　两头尖二两，酒洗
 　没药一两
 　防风二两五钱
 　地龙五钱，去土
 　丁香五钱
 　赤芍药一两
 　葛根一两五钱
 　犀角五钱
 　朱砂一两，研细
 　白僵蚕一两，炒
 　玄参一两
 　草豆蔻二两
 　牛黄一钱五分
 　官桂二两
 　虎胫骨一两，酥炙
 　威灵仙一两五钱
 　藿香二两
 　黑附子一两，去皮炮
 　川羌活二两
 　白芷二两
 　败龟板一两，酥炙
 　当归一两五钱
 　熟地二两
 　何首乌二两
 　安息香一两
 　青皮一两
 　天竺黄一两
 　麝香五钱，另
 　人参一两
 　冰片一钱五分，另
 　乳香一两，另
 　天麻二两
 　甘草二两，炙
 　骨碎补一两
 　黄连一两
 　白豆仁一两
 　乌药一两
 　香附一两
 　茯苓一两
 　黄芩二两
 　松香五钱
 　白术一两
 　大黄一两
 　木香一两
 　沉香一两


上为细末，炼蜜为丸，如弹子大，金箔为衣。每服一丸，茶酒服之。病在上，食后服；病在下，食前服。以四物汤服之，尤妙。

定　风　丸

治半身不遂，日夜疼痛不绝声者。

川乌　附子　草乌　俱生姜煮过用一两五钱
 　川椒一两


共为细末，酒糊为丸，绿豆大。每服九丸，不可多服，日进三次，空心酒吃。

骊　龙　珠

治风中百症。

白花蛇五钱，酥油炙
 　番木鳖一个，酥炙
 　半夏一钱五分
 　虎胫骨一两，酥炙
 　麻黄三钱，去节
 　乳香三钱
 　寒水石四两，盐泥固火煅红
 　孩儿茶一钱五分
 　没药三钱


酒糊为丸，弹子大，放铅盒内，起白毛，取出揩毛。遇患，将一丸灯上烧烟起，为末，好酒送下。大汗如雨，不可见风，汗干即愈。

妙　应　膏

用肉桂　军姜　川乌　草乌　羌活　独活　南星　当归　白芷　赤芍药　白附子　紫荆皮　石菖蒲各一两


以上十四味，用水二十碗，煎至十碗留起。渣再煎，用水十碗至三碗，去渣，将汁共熬成膏。次将透明松香二斤，捣碎，筛过，再用姜汁，葱汁，蒜汁，米醋，好酒各一碗，将松香搅入锅内，成丝后下药汁膏，慢火熬至琥珀样。又将油二斤，另熬土木鳖、蓖麻子、巴豆净肉各三两，煎至黑色，待冷，将渣研碎，入油内再煎，滴水成珠，下飞丹八两，将熬松香膏倾入，搅匀煎至黑色即起。少温，下乳没各四两，牙皂末三两，片脑二钱，磁器内收贮，水浸去毒。贴痞，摊膏时加阿魏、麝香少许，余不用。

胜　金　丹出《道藏》


用朱砂三两，研
 　雌黄一两五钱
 　硫黄五钱


二黄研如泥，用桑柴灰淋汁于锅中。投二黄化熔，入朱末同熬化，搅匀，再入灰汁，旋添旋煮三日三夜。药在锅内有泣声，刮起，取药入铁鼎内，以文武火逼干阴气，方加鼎楔，盐泥固济如法。用炭火三十斤，煅至火剩三四斤即止。待冷开看，药成一片在底，凿取如白银，研如粉。用甘草、余甘子二味同药，砂锅内煮一日，出火毒，取起，研，用米饭为丸，如绿豆大。每日空心冷椒汤服三丸至五丸，主治一切风疾，半身不遂，口不收敛，身转不得。服五钱即愈。忌羊血。


寒症方

此为概方，若感寒求汗用之，否不可执。

通真救苦丹

专治伤寒表里内外，虚实反变发汗妙方。

当归　赤芍药各二两
 　甘草　麻黄各四两，去节
 　春夏加石膏五钱，煅
 　秋冬加官桂五钱


共为极细末，用热酒浸三日，用细绢袋滤去渣，再二三遍滤为度。阴干听配。朱砂　雄黄各五钱，用水飞过二三次，共和匀，醋糊为丸，芡实大。急用一丸，加雄黄末五分，凉水送下，看燃香有一寸余，出汗为度。

如喉干，霍乱症，服一丸，神效。如毒蛇虫所伤，服一丸，再将一丸为末，涂伤处。

避瘟疫冷饮子出《道藏经》


茴香三分，夏用根，冬用子
 　远志三分，去心
 　附子两颗，炮
 　桑螵蛸二十枚，炙
 　泽泻二分
 　萆薢三分
 　苁蓉三分


共罗为末，分作二贴。大羊肾一具，去脂膜，用水一碗半煎，露一宿。空心冷服，每季吃四帖。能辟瘟疫时灾，兼补下元。

合　掌　膏

治急症伤寒，不省人事者。不消服药。

川乌　草乌　斑蟊　巴豆　细辛　胡椒　明矾　干姜　麻黄

各等分，共为细末。每一次用三钱，好醋一匙打糊为丸，核桃大。安在患人手心，两手合扎紧，夹在腿裆内，以被盖暖，出汗为度。如醒，去药，就用黄泥水洗手。

痨症方

御沟金水方

治男女烧骨痨，干血痨，童子痨，昼夜不退热，至紧不肯服药者。此水不比寻常，真有斩将夺旗之功。

用黄篾箩八个，要二尺高，取山上无垢净泥黄土，装八个箩内，磁钵八个盛住。取童便七桶，倾入七箩土内淋下，上以井花水催下，共倾在一箩土内。如淋少，再用清水催。前七箩淋下水，又加上一箩内，待他一夜，净淋下水三五碗，以磁瓶盛住，外以井水养之。但遇此症，待口中作渴，要茶汤吃之时，将此水半杯服之即安。至重不消三次即愈。

龙香犀角丸

治吐血痨症。

熟地黄一两，酒浸捣极细
 　生地黄一两，酒浸
 　山药一两
 　天门冬一两，去心
 　麦门冬一两，去心
 　犀角一两
 　真京墨一两，煅存性
 　牡丹皮一两
 　五味子一两
 　鳖甲一两，酒制
 　胡黄连一两


上为细末，炼蜜为丸，如桐子大。每服七十丸，空心白滚汤送下。

止嗽琼珠膏

用粟壳三两，去盖筋穰
 　桑皮七钱
 　贝母八钱
 　五味五钱
 　玄参七钱
 　薄荷五钱
 　陈皮六钱
 　桔梗六钱
 　甘草四钱


上为极细末，炼蜜为丸，如弹子大。每服一丸，临睡白滚汤下。

乳　升　丹

治女人虚痨。

香附一斤，童便浸炒黄色
 　当归一两五钱，酒洗
 　红花一两
 　川芎一两五钱，酒洗
 　三棱一两，醋炒
 　生地二两
 　白芍药一两五钱
 　牡丹皮二两
 　蕲艾四两
 　草豆仁一两，麸皮炒
 　玄胡索一两五钱
 　枳壳二两
 　青皮一两，麸皮炒
 　山楂肉四两，炒
 　乌药二两，炒
 　紫苏子一两五钱
 　萝卜子二两，炒
 　蓬术一两，醋炒
 　熟地二两，酒二碗熬膏
 　砂仁一两五钱，炒


共为细末，醋糊为丸。每服二钱，艾醋汤不拘时服。

蒸脐秘妙方

治五痨七伤，诸虚百损，万病脱除。

麝香五钱
 　丁香三钱
 　青盐四钱
 　乳香三钱
 　木香三钱
 　雄黄三钱
 　五灵脂五钱
 　小茴香五钱
 　没药　虎骨　蛇骨　龙骨　朱砂各五钱
 　人参　大附子　胡椒各七钱
 　白附子五钱
 　夜明砂五钱，透肺补不足


上药十八味为末，听用。次要蕲艾作灸壮，槐皮一片，如大钱，盖药面，取其不走药味。每用看人脐孔深浅，先将麝香填一二厘入脐中，次将药填实，上用荞麦面和匀，作箍，照脐眼少大，圈转按实在脐四围，再将药填其中，令满着实。次用银簪脚，插脐中药上数孔，次盖槐皮。皮上以艾壮灸烧，至一百二十壮为止，浑身热汗，百病皆散矣。如汗不出，再灸。灸后保养月余，不见风寒、油腻、生冷一月。一年四次蒸脐，百病消除。久嗽久喘，吐血寒劳，遗精白浊，阳事不起，下元冷弱，痰火等疾，妇人赤白带下，久无子嗣，俱可灸，只不用麝香为妙。此仙方也。


噎膈症方

鹳　肝　丹

治翻胃膈食。每用老鹳鸟一只，用肝胵二件，即肚中肝与胃也。
 切作薄片，新瓦上焙燥，不可焦了，为末。将老黄米煮粥，和丸如桐子大。每服七丸，不效，加十四丸至二十一丸。再不效者，胃绝矣，不必再医。

回　生　散

治隔食隔气神方。

急性子一两　同硇砂三分，水二盅，煮干听用。

朱砂五钱
 　雄黄五钱
 　硼砂三钱
 　沉香三钱
 　木香五钱
 　丁香三钱
 　麝香一钱


上各为极细末。每服三分，火酒送下，立效。

虎　肚　散

厚朴姜炒三遍
 　陈皮各二两
 　茯苓　甘草炙
 　人参各一两
 　苍术米泔水浸炒，换姜汁炒，四两净
 　虎肚

肚灰与药对配。炙虎肚有法：用新瓦两片合肚，固定两头，火不可猛，逼如银色，不可焦了，入药。

再　生　丹

治翻胃吐食、隔气痰火如神。

急性子五钱
 　知母五钱
 　硼砂五钱
 　枯矾三钱
 　五灵脂三钱
 　雄黄二钱
 　硇砂三分
 　郁金二钱五分
 　青盐二钱
 　麝香一钱
 　古石灰五钱，炒黄色


取十二月初八日，或十二月内，可收黄牛胆一斤。前药共为细末，将胆汁拌成不干不湿，如鼠粪样，装入胆内，阴干听用。如患者，不拘男女，每服一分二厘止，烧酒送下。若遇痰火，蜜水调服。

泻痢症方

闸　板　丹

巴豆二十四颗，去尽油
 　杏仁二十四粒，去皮尖
 　乳香三钱
 　没药三钱


先用飞丹水飞净六两，好黄蜡二两，熔化，入各药为丸，如黄豆大。每服一丸。红痢，甘草汤下；白痢，姜汤下；水泻，米汤下。

治赤白痢仙方

五月五日，取黄鳝数斤，将烧酒洗湿，穿尾吊起，晒干。后取黄麻头、莲房壳二物，晒干为末，听用。每用鳝末一钱，麻末五分对配，大人吃一钱，小者七八分，酒下。

治噤口痢三方

用山药　薏苡仁　石莲子

上三味为末，白汤调三五服，即思食，愈。

又方

加莲肉亦可。

又一方人虚用此方。


人参三钱
 　黄连三钱
 　莲肉三钱


共为末，煎服。

痔漏症方

八仙聚会丹八方


一熏洗方

用五味　朴硝　枳壳　白芷　陈皮　细辛　黄柏　水杨柳根　黄连各五钱


上用水七碗，煎至六碗，盛坛内，以痔坐坛口，着实熏之，待汤温，洗患处。后吃二方


二败毒散

用当归　芍药　川芎　甘草　木鳖子　山栀　连翘　熟地　防风　金银花　荆芥　陈皮　枳壳　全蝎　穿山甲　僵蚕　蝉蜕　皂角子各一钱
 　朴硝　蜈蚣一条去头脚
 　大黄各三钱
 　水二盅，煎一盅，空心服，少下泻粪则效。


三　搽　药

用白矾一两
 　蟢儿白衣十六个


上二味，共飞过为细末搽之。飞过，煅成枯矾。蟢衣成炭。


四　油　药

用酥合油五分
 　熊胆五分


头生鸡子三个，去清，煎成油，三味匀和敷之。

五　药　水

用片脑一分
 　朴硝五分
 　橄榄核烧成炭，五钱
 　熊胆三分
 　蜗牛螺肉十余个


肉捣烂，同前药入磁罐内，以水浇上，满罐，浸一宿。取去水，以药敷痔。五方同用，无不断根者。至妙！至妙！

六治外痔方

用乡村食百草鹅，杀取胆汁调孩儿茶，敷一二次即愈。

七治血痔方

用皂荚同本身头发，烧烟于坛内，坐上熏之。再用花椒、葱叶煎汤洗之，即效。

八治外痔方

若肛门外有痔碍者，用刘寄奴，一名九里光，取自然汁煎如蜜为度。入孩儿茶　苦参各一钱
 　轻粉三分
 　血竭五分
 　没药五分


六味作末，和前膏内，一日三次搽之，止痛立消，大有神效。

治漏四奇方

用莲花蕊　当归　五倍子各一两
 　乳香　没药各一钱五分
 　黑牵牛　白牵牛各一两
 　土朱名板儿朱二钱


共为末，重者五钱，轻者三钱，五鼓时，用肉汁汤调服，再用好酒一盅，打下虫来，或烂肉出来，方验，再吃煎药。

枳壳二钱
 　黄芪　当归　川芎　生地各一钱
 　条黄芩　槐角　黄连　升麻各六七分


水煎，食远服。

其二　坐收功药


用皮硝一斤
 　明矾八两
 　龙骨一两
 　土朱五钱
 　樟脑五钱
 　乳香一两
 　没药一两
 　血竭五钱
 　海螵蛸一两


以绢袋盛装，将臀坐袋上，三炷香即好。

其三　丸药


用莲花蕊一钱
 　龟甲一钱
 　珠子五分
 　犀角三钱
 　羚羊角二钱
 　麝香三分
 　重者加牛黄二钱


好酒糊丸，好酒吞下三十丸。忌房事。

其四　熏药


用蝉蜕　姜黄　升麻　蜂房　象牙末各一两
 　木香　乳香　没药　血竭　胡黄连各五钱
 　皮硝　地骨皮　梧桐皮各三钱


以上煎汤熏洗。

仙　螺　膏

治痔漏脏毒成三五孔出水方。

用广胶一两，入干葛一钱，炒成黄珠为末，空心热酒服二钱，止血。如有脓，用管仲一两，火酒浸炒为末，茯神一两为末。

上为末，空心热酒服二钱。有孔，用蝉蜕、白芷捣烂，将孔塞满。再用大田螺一个，入片脑一分，即化为水，用鹅毛搽疮口即收。再用搽药。

搽　药　方

用珠子一分，
 入豆腐内，纸包火煅为末。

冰片五厘
 　象牙末五分
 　血竭五分
 　乳香五分
 　没药五分
 　海螵蛸去壳，五分
 　龙骨火煅尿浸，五分
 　轻粉三分
 　定粉火煅黄，五分


共为末，干搽立效。

少　阳　丸治痔漏。


童子血余灰即发烧灰
 　新鹿角灰　败龟板灰各二两
 　蝉蜕酒洗浸，一两
 　乳香　没药各五钱


共为细末，黄蜡二两五钱，白蜡五钱，二味匀溶和为丸，绿豆大。每服三十丸，酒下。

痈疽疖毒症方

化毒消肿方

治诸恶疮发背，疔肿等症。

明乳香三钱
 　椿根白皮五钱
 　芝麻一钱


上为末，水二盅，煎三五滚。热服，拥被汗出即解。

牙　消　散

用狗大牙炒焦黑，研为末。先将葱煎汤洗疮，用炒牙末掺上。能治发背如神，真秘方也。

千金内托里散

用当归　连翘各一钱五分
 　赤芍药　白芷　川芎　羌活　黄连各一钱
 　甘草五分
 　桔梗　皂角用刺
 　川山甲火煅，各一钱
 　人参　官桂各七分


太医欲去后二味，即无效矣。水二盅，加酒一碗煎。分上下服之。


飞龙夺命丹

用蟾酥二钱，酒化
 　血竭一钱
 　乳香二钱
 　没药二钱
 　雄黄三钱
 　轻粉五分
 　胆矾一钱
 　麝香五分
 　铜绿二钱
 　寒水石一钱
 　朱砂一钱为衣
 　冰片三分，有无俱可


蜗牛二十一个
 　天龙一条，即蜈蚣。去头足。金黄头黄肚黑肚为雌者，背肥壮为雄者，用；其细者，红头白不用。


上为末，将蜗牛研为丸，如绿豆大。蜗牛少，不够和药，以酒打糊为丸。每服二丸，将葱白口内嚼烂，吐手心内，包药二丸，用热老酒吞下。以衣被盖暖，睡一二个时辰，再吃热酒尽醉，药力发，热汗出即愈。如未好时，可再服二丸。

箍药三方

黄狗下颔一付烧灰存性，二两
 　蚕豆末一两
 　白蔹一两


上三味，合为末，以米醋调匀，涂疮留顶，初发者消，已发者，黄水流尽即愈。其愈后，仍须服中流一壶方，庶免后患。方亦秘传神验也。

又　　方

用川乌　黄柏

等分为末，猪胆调围四周，止留中一空出气。

又　　方

用当归　黄柏　羌活

等分为细末，疮初起，将鹭鸶藤擂汁，调敷疮之四围，自然收小，出毒水。不可掩了疮头，恐毒气不出为害也。

活命饮至妙之药，病起当急饮之，即可解也，屡验。


治一切痈疽发背，肿毒诸恶疮。初起，一服即散；已成疮，即有顶；成脓，易溃。其效不可具述。

穿山甲用蛤粉炒黄色
 　甘草节　真没药　赤芍药　防风　香白芷各六分
 　天花粉　贝母　皂角刺各八分
 　当归尾　乳香各一钱
 　陈橘皮　金银花须四年陈者，各三钱


以上药，共作一剂，用无灰好酒三茶盅，入瓦罐内，煎四五滚，取出渣，滤去滓，温服药汤，以尽为度。疮在腰上，食后服；疮在腰下，空心服。能饮酒者，服药酒后，再饮三两杯无药的清酒尤妙，最行药势。

忍　冬　丸

忍冬即金银花，一名老翁须，一名左转藤。开时，摘取花数斤，晒干听用。临时将晒干花一斤，同粉草二两，共为细末，无灰酒打面糊为丸，酒下八十丸。不拘时服，每日服三次。

如闲常无事，摘取金银花四斤，趁湿水洗净，入石臼中杵烂。置大瓦罐内，入井花水三碗，无灰酒三碗，调稀，煎十余沸，药性出，取下。生布滤去渣，汁入罐，再煎成膏，滴水不散。又将一斤焙干，同粉草二两，共为细末。取膏掺入末内，以酒打面糊和，入石臼中杵一二百下，丸如绿豆大。食远，酒下八九十丸。此药得酒良，不饮酒者，百沸汤下。

凡人将发痈疽毒，半年前或一年前，必常常自觉口干，或作渴思饮茶并水，或食已即饥，名为中消。倘有此症，后发背，必难治疗。急须每日服忍冬丸不次，如是加念久服，可免发背。纵不免，必可治疗。

凡人未发背时，不作渴；正发背时，亦不甚渴。乃发背得痊后，慎勿自谓无恙，仍须服忍冬丸，每日夜各一次。服至百日后，觉自身饥饱如常，津液不竭，方止。

七　厘　散

治五痈。

雄黄一钱
 　白滑石三钱
 　共为细末听用。巴豆三钱，去油
 　杏仁三钱，去皮尖油
 　二味槌千下听用。真轻粉一钱二分


研细末，用人乳和为一丸，外用面皮包，入锅内，甘草水蒸半炷香，面熟取出。去面就热和前四味槌为丸，卜子大。每服七厘，或一分，空心姜汤送下，二服即愈。

治对口神方

用天茄叶带茎子采来，同生姜三片捣烂，按疮上，早晚一换，三日即愈。天茄即曰牵牛也，其子无包，先青后黑。


麦饭石围散

白色麦饭石二两，此石如饭团块子，出湖广，并各名山中。用一斤，盛铁器中，入大火煅红，取出，陈米醋淬，共十次。

白敛一两，去皮洗净
 　鹿角灰四两


用新带顶骨角截断，水浸三日，每日换水，炭火煨红，急取出，以物盖罨成炭为末。共捣为末，用陈米醋入砂锅内调匀如稠酱，不可太稀。用文武火熬，以槐枝不住手搅，候药起鱼眼泡，勿令尘污。入磁瓶收好，入井水顿三五日，以出火气。每用将猪蹄汤洗净疮处，以抿脚挑膏涂搽患处，止留一头，以出毒气。此膏涂之，不惟痛痒皆除，更生一番快乐。但令腐肉落尽，脓水并黑子嵌疮内者，一一脱尽，不留一点，是疮少瘥候，方以神异膏贴之。敛口太早，恐生余毒，要发，切宜慎之。

神异膏方

用玄参五钱，不见铁
 　绵黄芪三两
 　全蛇蜕五钱，盐水洗焙
 　杏仁一两，去尖
 　黄丹一两
 　男子乱发洗净焙干，五钱
 　大蜂窠眼多者佳，净锉一两


用真芝麻油一斤，同男子乱发入锅中，慢火熬至发枯成油，方入杏仁，候色黑，滤去渣。换一铜锅，倾油入内，方置玄参、黄芪，慢火熬一时，取起放地上。待火气少缓，放入蜂房、蛇蜕，将槐枝不住手搅。再小火熬至紫黄色，去渣，待冷，又入黄丹，又放火上，以微火熬，不住手搅千余下，候药油色变，滴水成珠，方好。取起倾入水中三日退火气，入磁瓶收贮。此膏火候要紧，火大不惟坏药，恐伤人眼目。至紧！至紧！

爬口蜈蚣方

土中大蛤蟆一个，剥全身癞皮，盖贴疮口。于蟆皮上，用针将皮刺数孔，以出毒气。痈疮得此，自觉安静恬愉，且能爬住疮口，不令长大，又可免蜈蚣闻香来侵之患矣。神妙！神妙！


乌须发方

乌须内补人仁丸

人参五钱
 　砂仁　沉香　木香　槐角子　生地酒洗
 　桑椹　熟地各五钱
 　山药去皮
 　茯苓　川椒去目
 　枸杞　大茴香酒洗
 　旱莲草　甘草　苍术各一两，米泔水浸三日，去皮，盐炒用
 　何首乌四两，用黑豆拌蒸七次，取起。首乌先以竹刀切碎，去头用，勿见铁器


上为末，炼蜜为丸，如桐子大。盐酒下。忌食萝卜。服此药者，不惟须发皆乌，其固元保真之妙，不可尽述。

猿猴上树方

取黑牯牛胆一个，入槐子一两，焙
 　五倍子炒焦去烟，一两
 　石榴皮五钱，焙
 　白矾一钱


共为细末，装胆内，扎口吊起，阴干十四日。先将铅打一罐，将胆内药物尽倾入罐，去胆皮。再加核桃油一小盏，桑霜三钱，麝香一分，搅入胆药内，封罐，重汤煮一炷香取起。须白，用肥皂汤洗洁，以猪脬，或鸡食袋、油纸包手指蘸药捻须下半节，不必近根，自然上去，其黑如漆。胆用十二月取者为佳。

神妙美髯方

黑铅四两，入硫三钱，炒为黑末
 　五倍子用好酒炒为黑末
 　铜末子用米醋炒七次，成黑末，二味不拘多少，听用


每料用炒铅三分
 　倍子末一钱
 　铜末五分
 　白矾一钱五分
 　铜青一分
 　硇砂一分
 　诃子五分


共为细末，用酸石榴皮煎水，调成膏子，如黑漆。搽之神妙。

口齿症方

定　痛　散

珍珠末三钱
 　石膏一钱
 　冰片一分
 　硝石五分
 　孩儿茶即乌丁泥，一钱
 　硼砂五分
 　朱砂五分


上为末，擦痛处，立止。

痛牙汩口方

藜芦二钱
 　枯矾　防风　梧桐律　肥油松柴节　干姜　白术　甘草各一钱
 　细辛　蛇床子　川椒各二钱，蜀府者妙
 　炒香附三钱


上为末，煎稠汁，入酒一杯，乘温暖汩口一二遍，立愈。

黑　铅　丹

用出山黑铅一斤，将二蚕沙炒成末，外加青盐六两
 　槐角子六两，炒为末
 　没石子四两
 　升麻二两
 　石膏八两
 　香附子四两，炒焦黑


先将柳木作槌，擂炒铅、沙成灰末，加药六味，共为末，铅盒收起。每日擦牙，乌须发，坚齿牙，妙用莫述。擦过须含半晌，以酒汩出更妙。否则用汤亦可。

神秘擦牙方

旱莲草捣汁，一斤
 　何首乌一斤，切片，黑豆蒸二次
 　青盐六两，水洗炒
 　北细辛　白芷各五钱
 　软石膏八两，火煨
 　桑寄生四两
 　黑豆一升


上为末，每日侵晨、夜晚擦牙。黑须发，去邪风，功效甚多。

擦牙乌金散

葡萄二斤，焙干为末
 　石膏一斤
 　当归焙
 　细辛　没石子各二两
 　甘草三两
 　三赖三两
 　白芷四两
 　青盐四两，化开，去泥脚，入花椒二两，煮干去椒


上为末，入磁罐收起。每于临睡擦齿，徐徐咽下，方能固齿去风，真神药也。

治口疮牙涌方

白矾一钱
 　硼砂一钱


研中末子，用大红枣三个，去核装入，火烧烟尽为炭。枣子入药时，以湿纸包好。烧过存性，为细末，加朱砂五分，冰片三分共为末。指蘸擦牙，存一二时，温水汩尽吐出，坚牙去风，除虫定痛。


时疮症方

擦　摩　膏

用广中番打马，并包吃槟榔欧叶，二物各五钱，碾为细末。疮初起时，将末子擦摩手心脚心，须不住擦之，三五日后，疮焦隐去，妙不可述。

煎药神方

用土黄连五钱
 　穿山甲一钱
 　皂角刺一钱
 　天花粉一钱
 　何首乌一钱
 　川芎一钱五分
 　白芷八分
 　当归八分
 　僵蚕一钱五分
 　牛膝二钱
 　苦参一钱
 　荆芥一钱
 　防风一钱
 　甘草五分


上为末，和一处，分作十包，听用。再取硬饭块六十两，木臼内捣碎，分作十包。再用猪腹中胰子五个，去油，作五次用，每次煮一胰子，用水四碗，煎至二碗，分作两日用。

每用硬饭块一包，入砂罐，同水五碗煎至三碗，去渣，入前药末一包，再煎半晌。后入猪胰汤一碗，煨火熬至三碗，作三次。空心服，药尽疮愈，更无后患。此疮神方，无出于此。

治时疮肿块方不可增减，服之有验。


当归须一两
 　淮生地一两
 　皂角四钱
 　冷饭块四十两
 　牛膝一两
 　甘草四钱


分作十帖煎服。忌食茶与牛肉。

时疮初发三日褪光方

用豆腐四两，中心开孔，入官粉二钱，作一盘，不用盐料，锅上蒸熟。先将葱头少煨，嚼下后，吃蒸熟豆腐完，尽量吃烧酒一二杯，棉被暖盖，不通一线风处卧，出臭汗一身，人不可近，务令汗出尽为妙。如要便溺，尽撒床中不妨，欲避风耳，不可起倒。汗后三日，遍身俱光。好后，疤痕吃酒不红，此亦奇矣。有以二十一枣去核，每入官粉一分，略蒸食之，亦如前妙。

时疮结毒方

牛黄三分
 　琥珀一钱
 　人中白即人粪煅焦黑，三钱
 　粉霜二钱
 　雄黄三钱
 　朱砂二钱
 　乳香三钱
 　没药三钱
 　川归二钱
 　牙皂炙去皮，一钱
 　槐花炒，一两
 　白芷三钱，酒洗
 　丁香春夏一钱五分，秋冬三钱
 　南木香一钱


上为末，酒糊丸，如萝卜子大。初服五丸，五日后，加作七丸，又五日，加作九丸，又五日，七丸，五丸，减下，用冷饭团甘草煎汤吞下，其消如神。

下疳疮方

全　形　散

番木鳖子一个，煅成灰
 　冰片二厘


上共为细末，搽一二次即愈。

紫　金　散

粪碱煅过，一钱
 　血竭一钱
 　茄皮烧灰味恶，用五分


上为细末，搽上，妙甚。

青　黄　散

血竭一钱
 　雄黄一钱
 　铜青四厘
 　胆矾四厘


上为末，掺上收水，五六日即愈。舒伯明验方，妙不可言。

疳疮蛀梗二方此历验神方。


二蚕茧烧灰五分，出蛾过方用
 　枯矾五分
 　五倍子一大个
 　红绢方圆三寸一块，烧灰
 　孩儿茶一钱
 　轻粉二钱


上共为末，用酸浆水、葱白、花椒，煎汤洗搽，神妙无敌。

又　一　方

用黄狗脑盖骨烧灰为末，每两加雄黄二钱，糯米浸水，煎花椒汤洗之，搽上即愈。

三虫神解散

二蚕绵烧灰，一钱
 　竹蛀末一钱
 　壁蟢儿窠白衣烧灰存性，一钱


共为细末，散上，妙甚。

疮肿症方

黄　龙　膏

用藤黄茶磨稀汁，专治无名肿毒，露顶涂之一二层，立愈。

白　龙　膏

白及一两
 　五倍子炒，五钱
 　白蔹三钱


共为末，醋调。各样肿症，或腿或臂，俱可治之。


神效赤金锭

焰硝八两
 　黄丹一两
 　皂矾一两
 　雄黄五分
 　朱砂五分


共为细末，陆续投于铁锅内，熬成膏，用茶匙挑在板上，成条用之。治一切无名肿毒，恶疮初起，水磨涂之。

治眼目昏花，赤肿火眼，点眼两角，即效。

治乳蛾喉闭，口中噙化五分。

治蛇蝎咬伤，涂之，立止疼痛。

治黄水疮、漆疮、绞肠痧、急心疼，点眼角，即愈。

治疔背诸毒三方

老鸦藤枝根捣自然汁，用热酒冲服半碗，其渣即按毒上，神妙。

一方：鸟不宿带枝叶取来捣汁，加米醋一小盏，先吃蟾酥丸三粒，后吃此汁，用棉被盖出汗即愈。鸟不宿，树名，枝上有刺。


一方：广陈皮用口嚼烂，按毒上，疼甚，疼过即愈。

治乳痈方

夜明砂　瓜蒌炒
 　阿魏

共为末，饭和丸，酒吞下。

治白火瘅三方

一方：取蟑螂虫，新瓦上焙干为末，白汤吃一二个，即效。

一方：万年青捣汁服，愈。山冬青小叶子捣汁服之，亦妙。

一方：陈白鲞头捣为细末，水调敷患处，粗渣煎汤洗之，妙。

龙虎卫生膏

专治一切恶疮顽癣，痔漏多年，病久不能料理者。以此治之，无不效验。

当归一两
 　黄连二两
 　黄芪　黄芩　枳壳　乌药　大枫子各一两
 　防风二两
 　草乌二两
 　血余二两
 　青藤　木通　木鳖子　苦参　香附子　桑皮各一两五钱


先将十六味为粗片，入麻油二斤，炒焦枯，滤去药片，入后药。

松香四两
 　虎骨酥炙为末，二两
 　龙骨一两五钱
 　朱砂三钱
 　赤石脂一两五钱
 　密陀僧二两五钱


以上为细末，入油内，再加黄蜡三两入油内，搅匀。又加乳香、没药、轻粉末，各五钱，孩儿茶末一两，再搅，慢火熬至滴水成珠为度。取起，摊膏贴之，无不神应。此乃山东路中老道所传，真至宝也。

治肥疮疳疮方

伏龙肝灶心泥也，一两
 　飞矾五钱，火煅，水飞
 　消风散一两，合成药名


共为末，油调搽疮，湿糁上，即愈。

治疮口久不收敛方

猫头骨　狗头骨

上烧灰，各等分为末。净洗，干糁即收。

日抄客谈经验奇方

有闻随记，多寡不齐，不便类聚，用者择之。

治血山崩漏方

火漆不拘多少，入无油锅熔化，炒黄黑色，黑烟尽，白烟起，退火取起，研为极细末。每服三钱，空心好酒调服即安。至重不消三服。

内消瘰疬方

用鼠粪七钱
 　大枫子五钱
 　巴豆三钱


共捣细，入大鲫鱼肚内，用纸包缚住，再用黄泥封固，如法煅炼。烟净取出，冷定，研末，米糊为丸，如绿豆大。每服二钱，空心酒下，十日全愈。

大　金　丹

治痰火翻膈，中风湿痰，虚损怯症。

牛黄　珍珠　冰片　麝香　犀角　狗宝　羚羊角　孩儿茶以上各五钱
 　血竭　朱砂　鸦片各三钱
 　琥珀　珊瑚　沉香　木香　白檀香各三钱
 　金箔五帖，存一半为衣


共为细末，用人乳汁为丸，如芡实大，金箔为衣。每服一丸，不拘时，用梨汁送下。

紫　袍　散

治咽喉十八种病症。

石青　青黛　朱砂　白硼砂各一钱
 　山豆根二钱
 　人中白煅
 胆矾　玄明粉各五分
 　冰片二分


共为细末，入罐，塞口。急用二三厘入咽喉，即愈。

刀　疮　药

用降香节　白松脂各一两
 　血竭一钱五分
 　没药五分
 　文蛤五钱，炒


共为末，掩伤处，即愈。

麻　木　药

用蟾酥一钱
 　半夏　闹羊花各六分
 　胡椒　川乌各一钱八分
 　荜拨二钱


上为末，每吃半分，好酒下。要大开刀，加白酒药一丸。


隔　纸　膏

治湿毒顽疮、臭烂臁疮。先以韭菜煎汤，洗净患处。

熬化净猪油一两
 　黄占五钱
 　白占五钱
 　轻粉二钱
 　黄柏二钱，胆炙
 　珍珠一钱五分
 　官粉三钱
 　赤石脂一钱，煅


共为细末，先将前三味熔化，再下细末，为隔纸膏贴。

小儿泻痢不服药

用土木鳖半个
 　母丁香四粒
 　麝香一分五厘


共为细末，吐津调为丸，如芡实大。纳一丸脐内，外用不拘，小膏药贴之，立止。

回　燕　膏

专贴瘰疬痰核。

穿山甲　全蝎　白芷　黄连　黄柏　黄芩　当归各二两
 　生地　赤芍药各一两
 　官桂　海藻各四两
 　番木鳖一两


以麻油一斤四两，共熬枯黑，去渣，下飞丹十两，黄蜡七钱，白占三钱，粉心二两，收成膏药，投入水浸，加细药。

乳香　没药　阿魏　轻粉各六钱
 　麝香二钱
 　血竭四两
 　燕窝泥一两
 　雄黄　朱砂各二钱
 　雄鼠屎一两五钱


共为极细末，筛过，将膏药取起熔化，离火下细药搅匀，依疬大贴之，三日即消。如熬炼须择选日期净室，忌鸡犬女人。此药又能贴诸般恶毒。

治偏坠方

牡蛎一两，烧酒煅七次
 　良姜一两，酒炒


共为细末，津调手心内，上加薄绵纸一张。按药在手，将药膏手掩在阴子上一时，放开再吃药。

用吴茱萸二两，汤泡七次
 　山茱萸二两，去核
 　橘核一两，炒
 　川　楝子肉三两
 　益智仁一两，炒
 　小茴香一两，炒
 　玄胡索一两五钱
 　巴戟一两五钱，去骨
 　青皮一两五钱
 　茅山苍术五钱，炒
 　木香三钱
 　沉香二钱


上为末，炼蜜为丸，空心盐汤下。

治伤寒神通散

危急发狂，并大小便不通，有食腹痛。

朱砂一钱
 　雄黄五分
 　沉香一钱
 　木香一钱五分
 　巴豆一钱，去油
 　郁金一两


共为末，每服六厘或半分，看人大小，以七厘作为一服为止，更不可多。茶送下。

治疔疮方

一人胁下生一疔疮，用黄麻梗中虫一条，焙干为末，酒调服下如神，其疔化为水。此虫须先收下，以葱管中藏之。

回天起死丸宜十二月修合。


治痘疮，根窠不红，黑陷灰白，塌损蛇皮垂死者，只要有气，无不活者。取好辰砂四两，用荔枝核捶碎，煎汤浓稠，悬胎煮砂五炷香，取起为末。每一两，入天灵盖三钱。制天灵盖用麝香三钱，搽拌入小泥釜中，盐泥封固，烧红，冷定。用白面四两，兔血为丸，绿豆大。每服一二丸，酒浆下，即得回生。真神方也。

治远年风癣擦药方

用番打马广东来者，三钱
 　珍珠一钱
 　冰片一钱
 　雄黄六分
 　轻粉三钱
 　枯矾一两
 　胆矾三钱
 　水银五钱
 　信五分，煅
 　川大黄二两
 　孩儿茶五钱
 　大枫子一百个，火焙


上为末，用麻油调擦手足骨节。

又内解煎药方

用当归六钱
 　人参一钱五分
 　防风六钱
 　荆芥六钱
 　牛膝三钱
 　连翘三钱
 　木通四钱
 　皂角四钱
 　山栀六钱
 　羌活六钱
 　甘草二钱
 　薏苡仁二钱
 　白藓皮六钱
 　生地黄四钱
 　熟地黄五钱


以上分作七帖，水煎，食前服。

治癣妙方

用川槿皮一两
 　斑蟊二钱
 　木鳖子一两
 　槟榔三钱
 　樟脑一钱
 　枯矾一钱
 　硫黄一钱
 　麝香二分


共为末，用烧酒，春秋二日，冬三日，夏一日，蘸搭搽癣疮上，略疼些，三日除根。

治癣七攻散

木鳖子四大个
 　水银　轻粉　白生矾　川椒各五分
 　人言五厘


共为末，用猪脂油调和擦之。

千里不饮水不渴方

用白蜜一两二钱
 　甘草一两
 　薄荷一两
 　乌梅一两，肉
 　白茯苓三两五钱
 　干葛一两
 　盐白梅一两
 　何首乌二两五钱，蒸


共为末，蜜丸，芡实大。

行路不吃食自饱方

芝麻一升
 　红枣一升
 　糯米一升


共为末，蜜丸，如弹子大。每吃一丸，水下，一日不饥。

治痘疹黑陷不起

用狗蝇七个，擂碎，和醅酒娘调服，即愈。


治痘疮攻目坏眼

用蛇蜕一条，净冼焙燥，加天花粉等分为末，入羊肝内，以麻布包缚煮食，妙。

神验续骨丸

用腊月猪板油十两
 　白蜡炼过，半斤
 　飞丹四两，水飞
 　自然铜煅醋淬七次，四两
 　白矾十二两
 　密陀僧四两，研
 　麒麟竭一两
 　没药　乳香　辰砂各一两


上十味，先用锅内熬油，次下蜡，将锅离火放地上，入密陀僧、飞丹、自然铜，搅匀。小火再煎，滴水成珠，方下矾、竭、乳、没、砂，用杨柳枝不住手搅匀，待凝，丸如弹子大，笋壳衬垫。每遇跌折伤重者，用一丸，再加猪油些少，火上化开涂伤处，以油纸包缚。甚者，以灯草裹了，用竹片夹绑。再用一丸分作小丸，滚热葱酒吞下，痛止。若再痛，再服，痛定乃止。骨折者，两次即愈。如齿痛者，一贴牙根立止。

守仙五子丸方

治服金石药毒作垂死，服之可生十之八九。如服金石之药而未发者，亦当服之。

余甘子　覆盆子　菟丝子　五味子　车前子各五两


上捣如面。二三月，取枸杞茎叶，捣汁二大碗，拌前药令干，拌尽。七八月，再取莲子草，捣汁一大升，拌药令干。后用杏仁一大升，用好酒研汁五大升，银砂器内煎，无苦味，加生地黄汁半升，真酥五两，鹿角胶五两，共杏仁汁煎溶，下前五子末。急用柳条搅匀，众手丸如梧桐子大。每日酒服三四十丸。忌猪肉、韭、芥、萝卜。服之百日，金石毒除，金丹之气流通五内，润泽血肉，万毒悉消，须鬓返黑，老者还童。皆因制其阴阳二性，彼此相备也。

华盖丹黑须发方

此黑须发妙药。用出山黑铅三斤，打作片子，用铁锤打铅片如方条，以绳穿之。用净瓶盛米醋一斗，将铅片悬挂醋内，以纸密封瓶口，泥头。七日后开看，取铅片上起有白霜，用竹片鹅翎刮下。又封又刮，三四次后，铅片须换，又浸醋，两次一换。取霜一两，入冰片半分，研如粉，天露水为丸，梧桐子大。每夜口含一丸，不语自化，能变白返黑，一生不白。白者，二十日后复黑，光润。又能延年益寿，除热毒风气，筋骨疼痛。一生忌大蒜，再不可吃。

辟　寒　丹辟寒气，省棉衣。


用雄黄　赤石脂粘舌者佳
 　丹砂光明者
 　干姜

各等分为末，蜜同白松香末为丸，如桐子大。酒下四丸，服十日止。不着棉衣，赤身可行水内。

辟　暑　丹

用雌黄研，水飞
 　白石脂水飞
 　丹砂研细，黄泥裹烧如粉
 　磁石捣水飞去赤


各等分，人乳同白松香化为丸，小豆大，空心汤下四丸。服三两后，夏月可衣裘褐，炎气不侵。二方仙传，颇有神验。

治牙日用妙方

用川椒一两
 　北细辛一两
 　百部一两
 　雄黄五钱
 　青盐一两
 　白盐一两


装入荔枝壳内，大火化为一个白块，取起研碎，同前五味为末，早暮擦齿，永绝疼痛。

大解不通方

用松仁　八达杏仁　榧子米泔水浸一日
 　核桃　柏子仁

各等分，白糖霜和为饼子吃，即通。

治老人小解秘涩方老人有此，即是病也。


用人参　白术　牛膝　茯苓　陈皮　山楂　当归　白芍药各一钱
 　甘草五分


加生姜三片，煎服。春加川芎，夏秋加黄芩、门冬，冬加干姜。如更短，倍加当归。

三子养亲汤

用苏子　萝卜子　白芥子

上炒香，泡汤，随意服。

开胃炒面方

用白面五斤
 　茴香二两
 　姜末三两
 　杏仁八两
 　枸杞八两
 　核桃八两
 　芝麻八两


上研为末，白汤点服。

食柏叶百草救荒方

尝柏叶百草，饱肚不饥，避难绝食，当以此自保。

杜仲一斤，去皮醋浸一宿，焙干为末
 　荆芥穗一斤，为末
 　薄荷八两
 　白茯苓一斤，去皮为末
 　甘草一斤，去皮


上蜜丸，小指大。将柏叶或百草芽洗净，和药入口内细嚼为妙。

遗精白浊奇方


白浊一月系精，往后皆痰汁也，故当以此治之。


用山栀子三钱，炒黑焦色，用水二盅，煎至一大盅，取起。先将蚯蚓新瓦上炒燥为末，每称二钱，调栀子水服。久病，不过三服即愈。

消绵花肿块破烂仙方

用五爪葱一名胡葱
 　每取四两，加盐二钱，捣烂，摊为三四分厚饼，贴在疮上，以绢条缚住即愈，如神。


解中蛊并中百物毒方

医书中，惟此方最少，揭以备用。

解中云贵广西诸处蛊毒药方　造毒之家，每以正月元日、二月二日、三月三日，计月为之。毒有五种，皆马兜铃根三两，分三处，每煎一服，空心，以吐为止，不吐再吃。

解中百蛊验方　用白鸡、白鸭，刺出热血，不拘多少，乘热服之即解。

白鸽热血治中毒吐血者良。
 　小麦面用二合，作二服，冷水调下，半日即解。
 　甘草煎浓汁服吐出稠痰即愈，欲死者即效。
 　大麦芽煎汤服之，亦效。
 　胡荽根捣汁和酒服可解。
 　蝟皮烧炭，用二钱研末，治中毒吐血者。
 　升麻用二三钱为末，山中溪涧水调下，解中毒吐血。


解中砒霜毒方

郁金为末，二钱，入蜜少许调服。
 　升麻浓煎汁冷服。
 　杏仁连皮捣碎为末，以米汤、好醋调服，一吐即愈。
 　酱汁调水服一盏即解。
 　寒水石、绿豆末、蓝根研为末，生捣和水调服。
 　地泥浆水调铅粉服一碗即解。
 　白芷为末，水调服一二钱即解。


解中巴豆毒食中巴豆作泻伤人者，浓煎黄连汁服一二盅即解。


解中地荩灵芝菌毒

防风为片，煎汤候冷，灌之即效。
 　白鲞头煎汤灌之。
 　地浆泥水饮三四盏妙。
 　橄槛捣为泥服多效。


解中百毒

砂仁末　生韭菜捣汁
 　靛青三味调服。
 　石菖蒲末　白矾末，二味等分，新汲水调服
 　葱　麦门冬三味捣服。
 　淡豆豉　雄黄明者，酒调服一钱。
 　生麻油吃一二盏吐出恶水效。


解中一时感冒天地毒气，入腹肿胀作痛毒。

犀角为末一钱
 　升麻一钱
 　麝香三分，共为末，水调服


解中山峦瘴气毒

犀角一钱
 　羚羊角镑为末，一钱
 　雄黄一钱
 　麝香三分，共为末，水调服。


解中飞丝毒　紫苏叶嚼之立效。

解中百药毒

横纹甘草作片细嚼，久吃有效。
 　荸荠取根，调靛青汁同服，效。
 蚕子纸出过蚕的故纸烧灰，研服一钱，冷水下。中毒面青腹胀吐血者，服之立活。　
 白扁豆　大豆　小豆单用一味，水调服，一吐即好。
 　白矾末一两，水调灌耳内、鼻中，灌后口内出黑血，不要惊怕，其毒即解。


解服药饵过多，生出毒病。头肿如斗，唇裂流血，或心中饱闷，或撮脐痛者是也。
 　黑豆　绿豆各半升，煎浓汤呷之，豆仍嚼吃完。
 　或用葛粉　铅粉　靛青　地泥浆水　豉汁　干姜　饴糖　黄连看病寒热，服过何药多了，以前药之冷热，只一味以解之。


解服风瘫病药过多心多闷乱，不省人事者。


米醋半盏灌入口中，效。
 　甘草煎汁和
 　生姜自然汁，二味调服
 螺青细研，山泉水调服


解生漆侵入作疮毒

花椒叶生用煎汤洗
 。鸡子黄调涂效。
 　白菘菜捣汁渣解。


解中酒毒

大黑豆一二升，煎汁服。
 　生螺捣汁服。
 　荜澄茄捣末。
 　葛花三种俱能解酒毒。


解饮食百毒觉得心中异常烦闷，作胀作疼者。


苦参捣汁饮之，吐出食物，即解。


解中禽鸟鱼鳖等毒

五倍子　白矾各等分，调水服。
 　后五种俱可解。　马鞭捣汁服。
 　大黄一钱，煎汤服。
 　生芦根捣汁服。
 　朴硝一钱，水调服。
 　橘皮煎汤服。


解中螃蟹毒

生藕捣汁服。
 　干蒜蒲捣汁服。　
 紫苏浓煎汤服。


又方　食冬瓜亦妙。

解中食斑鸠过多毒

生扁豆为末，温汤调服。
 　葛粉水调服。
 　生田螺肉捣汁服。


解中鸟兽中箭药死者毒　用大豆煮汁，入盐少许，服之效。


解中狗肉毒　杏仁三两，连皮研，温汤调服，吐出为妙。


解中牛肉毒　猪牙烧灰，水调服。有服之生疔疮者，用菊花根水煎服，以菖蒲研烂，酒调服，取汗，效。


解中驴马肉毒　生芦根捣汁服，再用根煎汤洗浴，效。


解中鸡子毒　米醋饮三四日即解。


解中食鸭毒　糯米淘泔水温热服一二盏效。


解中六畜毒　壁泥水调服。
 　白扁豆烧炭
 　黄柏末，共用水调服。


解中食花椒毒　即时气闷欲绝，以冷水一碗，即解。


解中果菜毒　甘草　苋母　铅粉等分水调服。
 　童便一二盏
 服亦解。


解中野芋毒　土浆水解。
 　瓜毒。瓜皮煎汤，盐少许服。
 　柑子毒柑皮煎汤，入盐少许服。


解中诸物毒　用白矾一钱，细茶一钱，井水调服，以吐出为妙。


四方珍异药品名色

四方珍异药品治病，人多不见，即见亦不知治法，揭开于下，以便取用。

锦地萝，形如橄榄更大，周身皱纹。治中食毒，嚼一二钱吞下。痈疽发背未成毒者，水调涂上即散。病者先嚼一二钱，酒吞下，方涂药上。

勾金皮　治无名恶毒。醋磨涂，毒肿即消。牙痛，以皮塞牙缝中，即定。又治咽喉乳蛾，每用三五厘，细嚼咽下。

乜金藤　性温无毒之物，治男女中风，痰迷心窍，半身不遂，左瘫右痪，不省人事，痰涎上壅，攻心作咽。用一钱，白汤磨下，神效。小儿急慢惊风，大者五分，小者一二分，白汤磨下，效。

木腰子　如猪腰无二，出广中，用醋磨厚涂，百毒肿疮即消。

三七根　止血圣药也。近日有活种，闽广带回者，家中亦有此种。叶如野蒿，花黄而小，极易生。鲜者，采叶捣烂，跌打破碎者，按上，立止血疼，过三二日即愈，又不溃烂，真神草也。收叶，干作末，亦可治吐血，衄血上冲者，皆宜佐以治药服之。其功效备开于后：

治刀斧箭伤血出不止者，嚼少许罨上即止。


治妇人血崩看年远近，研一二钱，白酒调服。吃后，四物汤加三七五分，煎服。


治吐血用一钱或五分，自嚼，米汤下，或用人参五分，煎服。


治肠风下血用四物汤，加三七五分煎服，或空心，用五分调酒服。


治杖疮瘀血用一二钱，嚼烂罨在破上，再服一二钱，免血攻心。


治产后血涌用一二钱研细，水调服，即止。


治跌打青肿不消者，用一钱，嚼细涂患处即愈。


治害眼十分重者，用少许，水磨调点眼眶内即消。


治赤白痢疾用一二钱为末，米泔水调服。


治虎狼蛇咬用一二钱为末，酒调服，嚼少许涂患处，妙。


治受下蛊毒先吃少许，毒即返出。


治一切疮毒痈疽疼不止者，用一二钱为末，水调涂之，立效。



翠蛇儿

形如曲蟮，长可五六寸，蟠旋作圈，用以治疖毒痈疽良。

香鼠

形如鼠，仅长寸许，出云南，用治疝，甚验。

缅茄儿

用以抹眼眶，去火毒，又能解百毒。形如大栗，上有罩帽，如画皮样。水磨，涂治牙疼效。

鹿跑草

形似僵蚕，粗细不一，两头一委一尖，长一二寸，皮色淡紫，中白，甚不易得。凡雄鹿一淫百雌倦弊，即倒如死状。雌者跑此与食，食毕，跃起如故。曾有得而服者，其补益功神异常，真圣药也。奈何不可得也。

透骨草

亦远方之物，形如牛膝，以之治疗热毒良。

马金囊

状如木瓜，内包数十子，俨似松子。治疗难产及横生倒养者，嚼一二粒，冷水下，即顺生，神效。

人鱼

状如兽，人声，四足。食之治疫疠时症良。

貘皮

身黄黑，人寝其皮，避瘟邪。

阿罗鱼

一首十身，如犬吠。食之疗痈疽。亦可御火。

珠鳖

状如肺，六目六足，腹内有珠，食之治时病。

 鱼

状如牛，陆居，蛇尾，冬死夏生，食之治肿。

蟒胆

出云南孟养，巨蟒有足，胆解诸毒。

耳鼠

状如鼠，兔首麋耳，如犬鸣。食之治不昧，可御百毒。

白[image: ]
 鸡

文首，白翼，黄足，食之治嗌痛。

 肉

状如狸，五尾，食之治瘴气。

不死草

出柳州，高一二尺，状如茅。食之延年，可避蝇咬。夏月置盘餐中，食物不腐。

鳞蛇胆

出安南，较蚺蛇胆少大。磨治牙痛，效。春冬在水，夏秋在山，足下有鳞，黄色者佳。

石油

出缅甸，石缝中流出，臭恶不可闻，色黑，可涂疖毒无名恶疮，效。

神黄豆

出云南近西，治痘疹，未发将发时，连壳焙燥，用豆细研，水服，再无不救。少者无，多者减。又治疮毒，如前服之亦愈。

拳黄鸡子

一名水萝卜。治霍乱吐泻，治疟亦效。每用一钱，嚼碎，水饮下，效。

青鱼胆

出广中，真者，水磨点眼痛，如神。

山豆根

出广中者佳，治咽喉痛肿难食，口中噙化即愈。

瓦矢实

出撒儿罕地，如蒿。其实食之，治气疾。香可避蠹。

琐琐葡萄

形如胡椒，味极甘美，痘疹隐下不发者，食之即起，性热之物也。


又考
 勾金皮

治冷心气疼与疟疾。俱用酒磨半分服，效。

乜金藤

治牙痛，用半分，咬痛处，良。中毒药，用半分煎汤服，即解。

玄龟

鸟首虺尾，音如水泻声，佩之可以治聋。

蚺蛇胆

廷杖者，先用酒磨一钱服之，不伤人，即打后食之亦妙。

祛身上生虱法

口吸北方气一口，吹于笔尖，写三五寸长黄纸上“钦深渊默漆”五字，置之床席衣领间，可辟虱虫。似有理也，人身大虱以一置之台上，将虱头朝北，决不北行，惟走三方，虽百次亦不北向也。此法甚合虱性。

治五脏虫法

五脏生虫，四脏皆从人身中上行，易治，惟肺虫下行，殊难料理。考之医秘，当用水獭爪烧灰为末，再加治虫之药，于每月初四、十六二日，肺虫上行，以此日治之方效。


尘外遐举笺

历代高隐姓氏

总一百人

高子曰：《易》云：“不事王侯，高尚其事。”《诗》云：“皎皎白驹，在彼空谷。”此指遁世无闷而独善其身者也。士君子不得志于兼济，当坚贞以全吾形，保其余年，而林皋自足，迈德弘道，而不受尘鞅，以乐其志。外是则硁硁以类沽名，嚣嚣焉心将安所用哉？故余生平景仰峻德高风，神交心与，而梦寐不置者，上录人外高隐，凡百人焉。意取或隐居以求其志，或去危以图其安，或曲避以守其道，或庇物以全其清。或垢俗避喧，或审时敛迹，大或轻天下而细万物，小或安苦节而甘贱贫，扇箕山之风，鼓洪崖之志，侃侃高论，风教后人者，咸录以尚友千古。俾后之隐草莽者，当知甘心畎亩，而道不可以斯须去身；憔悴江潭，而行不可使靡焉同俗。杖履山水，歌咏琴书，放浪形骸，狎玩鱼鸟。出虽局于一时，而处则蹈彼千仞。如是则心无所营，而神清气朗，物无容扰，而志逸身闲，养寿怡生，道岂外是？余录是编，而笺曰《尘外遐举》。

披　　衣


余录虽始自披衣，如《高士传》名次，其中增损更多。悉从诸史，并杂集汇选参入。然非道德贞纯，言行卓绝，玉辉冰洁，岳峙川渟者，悉屏不录。观者当自得之。


披衣，尧时人也。尧之师曰许由，许由之师曰啮缺，问道乎披衣。披衣曰：“若正汝形，一汝视，天和将至；摄汝知，一汝度，神将来舍。德将为汝美，道将为汝居。汝曈焉如新生之犊，而无求其故。”言末卒，啮缺睡寐。披衣大悦，行歌去之，曰：“形若槁骸，心若死灰，真其实知，不以故自持，媒媒晦晦，无心而不可与谋。彼何人哉？”

王　　倪

王倪问道焉，啮缺曰：“子知物之所同是乎？”曰：“吾恶乎知之？”“子知子之所不知邪？”曰：“吾恶乎知之？”“然则物无知邪？”曰：“吾恶乎知之？虽然，尝试言之，庸讵知吾所谓知之非不知邪？庸讵知吾所谓不知之非知邪？且吾尝试问乎汝，民湿寝则腰疾偏死，鳅然乎哉？木处则惴栗恂惧，猿猴然乎哉？三者孰知正处？民食刍豢，麋鹿食荐，蝍且甘带，鸱鸦嗜鼠，四者孰知正味？猿猵狙以为雌，麋与鹿交，鳅与鱼游。毛嫱丽姬，人之所美也，鱼见之深入，鸟见之高飞，麋鹿见之决骤，四者孰知天下之正色哉？自我观之，仁义之端，是非之涂，樊然淆乱，吾恶能知其辩？”啮缺曰：“子不知利害，则至人固不知利害乎？”王倪曰：“至人神矣，大泽焚而不能热，河汉冱而不能寒，疾雷破山，暴风振海而不能惊。若然者，乘云气，骑日月而游乎四海之外，死生无变于己，而况利害之端乎？”

巢　　父

巢父者，尧时隐人也。山居不营世利，年老，以树为巢而寝其上，故时人号曰巢父。尧之让许由也，由以告巢父，巢父曰：“汝何不隐汝形，藏汝光？若非吾友也。”击其膺而下之。由怅然不自得，乃过清泠之水，洗其耳，拭其目，曰：“向闻贪言，负吾之友矣。”遂去，终身不相见。

许　　由

许由，字武仲，阳城槐里人也。为人据义履方，邪席不坐，邪膳不食。后隐于沛泽之中，尧让天下于许由，曰：“日月出矣，而爝火不息，其于光也，不亦难乎？时雨降矣，而犹浸灌，其于泽也，不亦劳乎？夫子立而天下治，而我犹尸之，吾自视缺然，请致天下。”许由曰：“子治天下，天下既已治也，而我犹代子，吾将为名乎？名者，实之宾也，吾将为宾乎？鹪鹩巢于深林，不过一枝，鼹鼠饮河，不过满腹，归休乎君，予无所用天下为。庖人虽不治庖，尸祝不越樽俎而代之矣。”不受而逃去。啮缺遇许由，曰：“子将奚之？”曰：“将逃尧。”曰：“奚谓邪？”曰：“夫尧知贤人之利天下也，而不知其贼天下也，夫唯外乎贤者知之矣。”由于是遁耕于中岳，颍水之阳，箕山之下，终身无经天下色。尧又召为九州长，由不欲闻之，洗耳于颍水滨。时其友巢父牵犊欲饮之，见由洗耳，问其故。对曰：“尧欲召我为九州长，恶闻其声，是故洗耳。”巢父曰：“子若处高岸深谷，人道不通，谁能见子？子故浮游欲闻，求其名誉，污吾犊口。”牵犊上流饮之。许由没，葬箕山之巅，亦名许由山，在阳城之南十余里。尧因就其墓，号曰“箕山公神”，以配食五岳，世世奉祀，至今不绝也。

善　　卷

善卷者，古之贤人也。尧闻得道，乃北面师之，及尧受终之后，舜又以天下让卷。卷曰：“昔唐氏之有天下，不教而民从之，不赏而民劝之，天下均平，百姓安静，不知怨，不知喜。今子盛为衣裳之服，以眩民目；繁调五音之声，以乱民耳；丕作皇韶之乐，以愚民心。天下之乱，从此始矣，吾虽为之，其何益乎？予立于宇宙之中，冬衣皮毛，夏衣[image: ]
 葛。春耕种，形足以劳动；秋收敛，身足以休食。日出而作，日入而息，逍遥于天地之间，而心意自得，吾何以天下为哉？悲夫，子之不知予也！”遂不受，去入深山，不知其处。

壤　　父

壤父者，尧时人也。帝尧之世，天下太和，百姓无事，壤父年八十余，而击壤于道中。观者曰：“大哉帝之德也！”壤父曰：“吾日出而作，日入而息，凿井而饮，耕田而食，帝何德于我哉！”


蒲　衣　子

蒲衣子者，舜时贤人也，年八岁而舜师之。啮缺问于王倪，四问而四不知，啮缺因跃而大喜，行以告蒲衣子。蒲衣子曰：“而乃今知之乎？有虞氏不及泰氏，有虞氏其犹藏仁以要人，亦得人矣，而未始出于非人。泰氏其卧徐徐，其觉于于，一以己为马，一以己为牛，其知情信，其德甚贞，而未始入于非人也。”后舜让天下于蒲衣子，蒲衣子不受而去，莫知所终。

小　臣　稷

小臣稷者，齐人也，抗厉希古，桓公凡三往而不得见。公叹曰：“吾闻布衣之士不轻爵禄，则无以助万乘之主；万乘之主不好仁义，则无以下布衣之士。”于是五往乃得见焉。桓公以此能致士，为五霸之长。

商　　容

商容，不知何许人也，有疾。老子曰：“先生无遗教以告弟子乎？”容曰：“将语子。过故乡而下车，知之乎？”老子曰：“非谓不忘故耶？”容曰：“过乔木而趋，知之乎？”老子曰：“非谓其敬老耶？”容张口曰：“吾舌存乎？”曰：“存。”曰：“吾齿存乎？”曰：“亡。”“知之乎？”老子曰：“非谓其刚亡而弱存乎？”容曰：“嘻，天下事尽矣。”

庚　桑　楚

庚桑楚者，楚人也，老聃弟子，偏得老聃之道，遂卜居畏垒之山。其居三年，畏垒大壤。畏垒之民相与言曰：“庚桑子之始来，吾洒然异之，今吾日计之而不足，岁计之而有余，庶几其圣人乎？子胡不相与尸而祝之，社而稷之乎？”庚桑子闻之，南面而不释然，弟子异之。庚桑子曰：“弟子何异于予？夫春气发而百草生，正得秋而万宝成，夫春与秋岂无得而然哉？天道已行矣。吾闻至人尸居环堵之室，而百姓猖狂，不知所如往，今以畏垒之细民，而窃窃焉欲俎豆予于贤人之间，我其杓之邪？吾是以不释于老聃之言。”

老　莱　子

老莱子者，楚人也，当时世乱，逃世耕于蒙山之阳。莞葭为墙，蓬蒿为室，枝木为床，蓍艾为席，饮水食菽，垦山播种。人或言于楚王，王于是驾至莱子之门，莱子方织畚。王曰：“守国之政，孤愿烦先生。”老莱子曰：“诺。”王去，其妻樵还，曰：“子许之乎？”老莱曰：“然。”妻曰：“妾闻之，可食以酒肉者，可随而鞭捶；可拟以官禄者，可随而[image: ]
 钺。妾不能为人所制者。”妻投其畚而去，老莱子亦随其妻至于江南而止。曰：“鸟兽之毛，可绩而衣，其遗粒足食也。”仲尼尝闻其论，而蹙然改容焉。著书十五篇，言道家之用，人莫知其所终也。

林　　类

林类者，魏人也，年且百岁。底春披裘拾遗穗于故畦，并歌并进。孔子适卫，望之于野，顾谓弟子曰：“彼叟可与言者，试往讯之。”子贡请行，逆之陇端，面之而叹曰：“先生曾不悔乎？而行歌拾穗。”林类行不留，歌不辍，子贡叩之不已，乃仰而应曰：“吾何悔邪？”子贡曰：“先生少不勤行，长不竞时，老无妻子，死期将至，亦有何乐而行歌乎？”林曰：“少不勤行，长不竞时，故能寿若此；老无妻子，死期将至，故能乐若此。”子贡曰：“寿者，人之情，死者，人之恶，子以死为乐，何也？”林类曰：“死之与生，一往一返，故死于是者，安知不生于彼？故吾知其不相若矣，吾又安知营营而求生，非惑乎？亦又安知吾今之死，不愈昔之生乎？”子贡闻之，不喻其意，还以告夫子。夫子曰：“吾知其可与言，果然。”

荣　启　期

荣启期者，不知何许人也，鹿裘带索，鼓琴而歌。孔子游于泰山，见而问之曰：“先生何乐也？”对曰：“吾乐甚多，天生万物，唯人为贵，吾得为人矣，是一乐也。男女之别，男尊女卑，故以男为贵，吾既得为男矣，是二乐也。人生有不见日月，不免襁褓者，吾既已行年九十矣，是三乐也。贫者，士之常也；死者，民之终也。居常以待终，何不乐也？”

荷　　蒉

荷蒉者，卫人也，避乱不仕，自匿姓名。孔子击磬于卫，时荷蒉过孔氏之门，曰：“有心哉，击磬乎？”既而曰：“硁硁乎，莫己知也，斯已而已矣，深则厉，浅则揭。”孔子闻之，曰：“果哉，蔑之难矣！”

长沮　桀溺

长沮、桀溺者，不知何许人也，耦而耕。孔子过之，使子路问津焉，长沮曰：“夫执舆者为谁？”子路曰：“是孔子。”曰：“是鲁孔丘欤？”曰：“是也”。“是知津矣。”问于桀溺，曰：“子为谁？”曰：“为仲由。”曰：“是鲁孔丘之徒欤？”对曰：“然。”曰：“滔滔者，天下皆是也，而谁以易之？且而与其从避人之士，岂若从避世之士哉？”耰而不辍。子路以告孔子，孔子怃然曰：“鸟兽不可与同群，吾非斯人之徒而谁与？天下有道，丘不与易也。”

陆　　通

陆通，字接舆，楚人也，好养性，躬耕以为食。楚昭王时，通见楚政无常，乃佯狂不仕，故时人谓之楚狂。孔子适楚，楚狂接舆游其门，曰：“凤兮凤兮，何如德之衰也！来世不可待，往世不可追也。天下有道，圣人成焉；天下无道，圣人生焉。方今之有，仅免刑焉。福轻乎羽，莫之知载；祸重乎地，莫之知避。已乎！已乎！临人以德；殆乎！殆乎！画地而趋。迷阳！迷阳！无伤吾行。吾行却曲，无伤吾足。山木，自寇也；膏火，自煎也。桂可食，故伐之；漆可用，故割之。人皆知有用之用，而莫知无用之用也。”孔子下车，欲与之言，趋而避之，不得与之言。楚王闻陆通贤，遣使者持金百镒，车马二驷，往聘通，曰：“王请先生治江南。”通笑而不应。使者去，妻从市来，曰：“先生少而为义，岂老违之哉？门外车迹何深也？妾闻义士非礼不动，妾事先生，躬耕以自食，亲绩以为衣，食饱衣暖，其乐自足矣，不如去之。”于是夫负釜甑，妻戴纴器，变名易姓，游诸名山。食桂栌实，服黄菁子，隐蜀峨眉山，寿数百年，俗传以为仙云。


曾　　参

曾参，字子舆，南武城人也，不仕而游，居于卫。缊袍无表，颜色肿哙，手足胼胝，三日不举火，十年不制衣，正冠而缨绝，捉襟而肘见，纳履而踵决，曳[image: ]
 而歌，天子不得臣，诸侯不得友。鲁哀公贤之，致邑焉。参辞不受，曰：“吾闻受人者常畏人，与人者常骄人。纵君不我骄，我岂无畏乎？”终不受。后卒于鲁。

颜　　回

颜回，字子渊，鲁人也，孔子弟子。贫而乐道，退居陋巷，曲肱而寝。孔子曰：“回，来！家贫居卑，胡不仕乎？”回对曰：“不愿仕。回有郭外之田五十亩，足以给[image: ]
 粥；郭内之圃十亩，足以为丝麻；鼓宫商之音，足以自娱；习所闻于夫子，足以自乐，回何仕焉？”孔子愀然变容，曰：“善哉！回之意也。”

原　　宪

原宪，字子思，宋人也，孔子弟子，居鲁。环堵之室，茨以生草。蓬户不完，桑以为枢，而瓮牖二室，褐以为塞，上漏下湿，匡坐而弹琴。子贡相卫，结驷连骑，排藜藿，入穷闾，巷不容轩，来见原宪。原宪韦冠[image: ]
 履，杖藜而应门。子贡曰：“嘻，先生何病也？”宪应之曰：“宪闻之，无财谓之贫，学道而不能行谓之病。若宪贫也，非病也。夫希世而行，比周而友，学以为人，教以为己，仁义之慝，车马之饰，宪不忍为也。”子贡逡巡而有惭色，终身耻其言之过也。

汉阴丈人

汉阴丈人者，楚人也。子贡适楚，过汉阴，见丈人为圃，入井抱瓮而灌，用力甚多，而见功寡。子贡曰：“有机于此，后重前轻，挈水若抽，其名为槔，用力寡而见功多。”丈人作色而笑曰：“闻之吾师，有机械者，必有机事；有机事者，必有机心。机心存于胸中，则纯白不备；纯白不备，则神生不定。神生不定者，道之所不载也。吾非不知，羞而不为也。”子贡愕然惭，俯而不对。有间，丈人曰：“子奚为者邪？”曰：“孔丘之徒也。”丈人曰：“子非夫博学以拟圣智，独弦歌以卖名声于天下乎？汝方将忘汝神气，堕汝形骸，而何暇治天下乎？子往矣！勿妨吾事。”子贡卑陬失色，顼顼然不自得，行三十里而后愈。

壶丘子林

壶丘子林者，郑人也，道德甚优，列御寇师事之。初，御寇好游，壶丘子曰：“御寇好游，游何所好？”列子曰：“游之乐所玩无。故人之游也，观其所见；我之游也，观其所变。”壶丘子曰：“御寇之游，固与人同，而曰固与人异。凡所见亦恒见其变，玩彼物之无物，不知我亦无。故务外游，不知务内观。外游者，求备于物；内观者，取足于身。取足于身，游之至也；求备于物，游之不至也。”于是列子自以为不知游，将终身不出，居郑国四十年，人无识者。

老　商　氏

老商氏者，不知何许人也，列御寇师焉，兼友伯高子而进于其道。尹生闻之，从列子居数月，不省舍，因间，请蕲其术者，十反而十不告。尹生怼而请辞，列子又不命。尹生退数月，意不已，又往从之。列子曰：“汝何去来之频？”尹生曰：“曩章戴有请于子，子不我告，固有憾于子，今复脱然，是以又来。”列子曰：“曩吾以汝为达，今汝之鄙至此乎？姬将告汝所学于夫子矣。自吾之学也，三年之后，心不敢念是非，口不敢言利害，始得老商一盼而已。五年之后，心庚念是非，口庚言利害，老商始一解言而笑。七年之后，从心之所念，庚无是非；从口之所言，庚无利害，老商始引吾并席而坐。今汝居先生之门，曾未洽时，履虚乘风，其可得乎？”

列　御　寇

列御寇者，郑人也，隐居不仕。郑穆公时，子阳为相，专任刑法，列御寇乃绝迹穷巷，面有饥色。或告子阳曰：“列御寇，盖有道之士也，居君之国而穷，君无乃为不好士乎？”子阳闻而悟，使官载粟数十乘而与之，御寇出见使者，再拜而辞之。入见其妻，妻望之而拊心曰：“妾闻为有道之妻子，皆得佚乐，今有饥色，君过而遗先生食，先生不受，岂非命也哉？”御寇笑曰：“君非自知而遗我也，以人之言，而遗我粟。至其罪我也，又且以人之言，此吾所以不受也。”居一年，郑人杀子阳，其党皆死，御寇安然独全。终身不仕，著书八篇，言道家之意，号曰列子。

庄　　周

庄周者，宋之蒙人也，少学老子，为蒙县漆园吏，遂遗世自放不仕，王公大人皆不得而器之。楚威王使大夫以百金聘周，周方钓于濮水之上，持竿不顾，曰：“吾闻楚有神龟，死二千岁矣，巾笥而藏之于庙堂之上，此龟宁无为留骨而贵乎？宁生曳尾塗中乎？”大夫曰：“宁掉尾塗中耳。”庄子曰：“往矣，吾方掉尾于塗中。”或又以千金之币迎周为相，周曰：“子不见郊祭之牺牛乎？衣以文绣，食以刍菽，及其牵入太庙，欲为孤豚，其可得乎？”遂终身不仕。


段　干　木

段干木者，晋人也，少贫且贱，心志不遂，乃治清节，游西河，师事卜子夏与田子方。李克、翟璜、吴起等居于魏，皆为将，唯干木守道不仕。魏文侯欲见，就造其门，段干木逾墙而避文侯。文侯以客礼待之，出，过其庐而轼，其仆问曰：“干木，布衣也，君轼其庐，不已甚乎？”文侯曰：“段干木，贤者也，不移势利，怀君子之道，隐处穷巷，声驰千里，吾敢不轼乎？干木先乎德，寡人先乎势；干木富乎义，寡人富乎财。势不若德贵，财不若义高。”又请为相，不肯，后卑己固请见，与语，文侯立倦不敢息。夫文侯名过齐桓公者，盖能尊段干木，敬卜子夏，友田子方故也。

公　仪　潜

公仪潜者，鲁人也，与子思为友。穆公因子思而致命，欲以为相。子思曰：“公仪子此所以不至也。君若饥渴待贤，纳用其谋，虽蔬食饮水，汲亦愿在下风。如以高官厚禄为钓饵，而无信用之心，公仪子智若鲁者可也，不尔，则不逾君之庭。且臣不佞，又不能为君操竿下钓，以伤守节之士。”潜竟终身不屈。

黔娄先生

黔娄先生者，齐人也，修身清节，不求进于诸侯。鲁恭公闻其贤，遣使致礼，赐粟三千钟，欲以为相，辞不受。齐王又礼之以黄金百斤，聘为卿，又不就。著书四篇，言道家之务，号黔娄子，终身不屈，以寿终。

陈　仲　子

陈仲子者，齐人也。其兄戴为齐卿，食禄万钟，仲子以为不义，将妻子适楚，居于陵，自谓於陵仲子。穷不苟求，不义之食不食。遭岁饥，乏粮三日，乃匍匐而食井上李实之虫者，三咽而能视。身自织履，妻擘[image: ]
 以易衣食。楚王闻其贤，欲以为相，遣使持金百镒，至於陵聘仲子。仲子入谓妻曰：“楚王欲以我为相，今日为相，明日结驷连骑，食方丈于前，意可乎？”妻曰：“夫子左琴右书，乐在其中矣。结驷连骑，所安不过容膝；食方丈于前，所甘不过一肉。今以容膝之安，一肉之味，而怀楚国之忧，乱世多害，恐先生不保命也。”于是出谢使者，遂相与逃去，为人灌园。

渔　　父

渔父者，楚人也。楚乱乃匿名隐钓于江滨。楚顷襄王时，屈原为三闾大夫，名显于诸侯，为上官靳尚所谮，王怒，放之江滨，被发行吟于泽畔。渔父见而问之曰：“子非三闾大夫欤？何故至斯？”原曰：“举世混浊，而我独清，众人皆醉，而我独醒，是以见放。”渔父曰：“夫圣人不凝滞于万物，故能与世推移。举世混浊，何不扬其波汩其泥？众人皆醉，何不哺其糟啜其醨？何故怀瑾握瑜，自令放为？”乃歌曰：“沧浪之水清，可以濯吾缨，沧浪之水浊，可以濯吾足。”遂去深山，自闭匿，人莫知焉。

四　　皓

四皓者，皆河内轵人也，或在汲。一曰东园公，二曰角里先生，三曰绮里季，四曰夏黄公，皆修道洁己，非义不动。秦始皇时，见秦政虐，乃退入蓝田山，而作歌曰：“莫莫高山，深谷逶迤；晔晔紫芝，可以疗饥。唐虞世远，吾将何归？驷马高盖，其忧甚大。富贵之畏人，不如贫贱之肆志。”乃共入商雒，隐地肺山，以待天下定。及秦败，汉高闻而征之，不至。深自匿终南山，不能屈己。

黄　石　公

黄石公者，下邳人也。遭秦乱，自隐姓名，时人莫知者。初，张良易姓为长，自匿下邳，步游沂水圮上，与黄石公相遇。未谒，黄石公故坠履圮下，顾谓良曰：“孺子取履。”良素不知诈，愕然，欲殴之，为其老人也，强忍，下取履，因跪进焉。公以足受，笑而去，良殊惊。公行里所还，谓良曰：“孺子可教也。后五日平明，与我期此。”良愈怪之，复跪曰：“诺。”五日平旦，良往，公怒曰：“与老人期，何后？又后五日早会。”良鸡鸣往，公又先在，复怒曰：“何后也？后五日早会。”良夜半往。有顷，公亦至，喜曰：“当如是。”乃出一编书与良曰：“读是则为王者师矣。后十三年，孺子见济北谷城山下黄石。即我矣。”遂去不见。

鲁二征士

鲁二征士者，皆鲁人也。高祖定天下，即皇帝位，博士叔孙通白征鲁诸儒三十余人，欲定汉仪礼。二士独不肯行，骂通曰：“天下初定，死者未葬，伤者未起，而欲起礼乐。礼乐所由起，百年之德而后可举，吾不忍为公所为，公所为不合古，吾不行。公往矣，无污我。”通不敢致而去。

田　　何

田何，字子庄，齐人也。自孔子授《易》，五传至何。及秦禁学，以《易》为卜筮之书，独不禁，故何传之不绝。汉兴，田何以齐诸田徙杜陵，号曰杜田生，以《易》授弟子东武王、同子仲，洛阳周王孙，丁宽，齐服生等皆显当世。惠帝时，何年老家贫，守道不仕，帝亲幸其庐以受业，终为《易》者宗。

披　裘　公

披裘公者，吴人也。延陵季子出游，见道中遗金，顾而睹之，与公曰：“取彼金。”公投[image: ]
 瞋目拂手而言曰：“何子居之高而视之卑？吾披裘而负薪，岂取遗金者哉？”季子大惊，既谢而问其姓名，曰：“何足语姓名？”


刘[image: ]
 之

晋刘[image: ]
 之，字子骥。桓冲到其家，[image: ]
 之于树条桑。使者致命，[image: ]
 之曰：“使君既枉驾光临，宜先诸家君。”冲闻大愧，乃造其父。[image: ]
 之被短褐与冲话言，父使[image: ]
 之自持浊酒蔬菜供宾。冲命厨人代之，父曰：“若使从者代，非野人之意也。”冲请[image: ]
 之为长史，固辞。

江上渔父

江上有一渔父乘船，知伍子胥奔吴急，乃渡之。胥既渡，解剑值百金与父，父曰：“楚国之法，得伍子胥者爵执圭，岂徒百金剑邪？”不受，一笑刺舟而去。

安丘望之

望之少恬静，不求仕进，号安丘丈人。成帝欲见不得，以其道德深重，常师事焉。望之不以见重为高，日愈损退，为巫医于民间，著《老子章句》。

胡　　宿

胡宿，字武平，气宇高爽，议论清新。仁恕诚悫，出于自然。平生守道，不以进退为意。在文馆二十余年，语后进曰：“富贵贫贱，莫不有命，士人当修己俟命，毋为造物所嗤。”

朱　桃　椎

朱桃椎，成都人，淡薄绝俗，被裘曳索，结庐山中。常织芒履置道上，见者曰：“此居士履也。”以米茗置其处易之。

吴　隐　之

吴隐之，字处默，介立有清操，日晏饫菽，担石无储。与韩康伯邻居，康伯母，殷氏也，谓康伯曰：“汝掌铨衡，必举此辈。”后为广州刺史。酌贪泉诗曰：“古人云此水，一歃怀千金。试使夷齐饮，终当不易心。”及归，妻刘氏赍沉香一片，隐之见之，即投之于湖。

杜　　林

杜林，字伯山，博治多闻，时称通儒。初客河西，拘于隗嚣，而不屈节。弟成卒，嚣听其持丧归，而遣刺客杨贤遮杀之。贤见林身推鹿车，自载弟丧，叹曰：“我虽小人，何忍杀义士？”因亡去。

管　　宁

管宁字幼安，少与华歆同席读书。门外有乘轩者过，歆弃书遽往观之，宁耻之而割席，曰：“子非吾友也。”又尝与歆共锄菜地，遇金，宁挥锄不顾，歆则捉而掷之。汉魏之际，居辽东二十年，匿畏藏光，喜遁养浩。魏明帝安车蒲轮，束帛加璧聘之，宁不受。家贫好学，一藜床五十年，当膝处皆穿。

赵　　抃

赵抃，字阅道。气宇清逸，人不见其喜愠，自号知非子。宋至和中为侍御史，弹劾不避贵戚，京师号为铁面御史。初任成都，以一琴一鹤自随。及其再任，屏去琴鹤，止有苍头执事。公平生日所为事，夜必衣冠露香，拜首告天，若不可告者，不敢为也。元丰初，告老退居于衢，有溪石松竹之胜，与山僧野老游，不复有轩冕志矣。故其诗曰：“轩外长溪溪外山，卷帘空旷水云间。高斋有问如何答？清夜安眠白昼闲。”

夏　　统

夏统，字仲御，会稽人，隐身不仕。母病笃，诣洛市药。会上巳，洛中王公并至，浮桥车乘如云，统视之蔑如也。贾充引船与语，其应如响，劝之仕，俯而不答。充曰：“卿能作乡土地间曲乎？”曰：“昔曹娥投水，国人哀之，为作河女之章。伍子胥以忠投海，国人哀之，为作小海唱。今欲歌之。”于是以足扣舷，引声清激，大风应至，云雨交集。充令妓女盛服绕船三匝，统危坐如故，若无所闻。充怅然曰：“此吴儿木肠石心也。”

元　德　秀

德秀，号鲁山。房琯叹曰：“见紫芝眉宇，使人名利之心都尽。”天下高其行。缃帙满架，柴车而行，卒惟枕履箪瓢而已。生六十，未尝见女色焉。

裴　　休

裴休，字公美，兄弟皆塾，昼诵经，夜著书，终年不出户。有馈鹿者，诸生共荐之，休不食，曰：“蔬食犹不足，今一啖肉，后何以继？”

裴　　坦

裴坦，性简俭。其子娶杨收女，器用皆犀玉。坦命持去，曰：“殃我家矣。”

颜　　含

颜含，字弘都，有操行。郭璞过舍，欲为之筮。含曰：“年在天，位在人，修己而天不与者，命也；守道而人不知者，性也。自有性命，无劳蓍龟。”

裘　万　顷

裘万顷，字元量，不乐仕进，以荐者召为司直。在朝赋诗云：“新筑书堂壁未干，马蹄催我上长安。儿时只道为官好，老去方知行路难。千里关山千里念，一番风雨一番寒。何如静坐茅檐下，翠竹苍梧仔细看。”遂促归。


范　　式

范式，字巨卿，张劭，字元伯，二人相友善。劭卒，式梦劭呼曰：“巨卿，吾以某日某时死矣，子能为我一及于葬乎？”式即驰赴。未至而丧已发，将至圹，柩不肯进，其母抚之曰：“元伯岂有望耶？”移时，见有素车白马，号哭而来，其母曰：“必巨卿也。”式因执绋引，柩乃前。

郭　延　卿

郭延卿者，西京人也，少与张文定公、吕文穆公游，以文行称于乡闾。张吕作相，更荐之，延卿不就。葺幽亭，艺花木自娱，足迹不及城市。年八十余。钱文僖惟演时留守西京，通判谢绛，掌书记尹洙，推官欧阳修，皆一时闻人也。一日，惟演率僚属出郭往游，去其居一里许，屏骑从访之，不告以名氏，延卿欣然接之，道服对谈而已。延卿笑曰：“陋居罕有过从，而平日所见之人，亦无诸君者，老夫甚惬，愿少留，花下小酌。”于是以陶尊果蔌以进。惟演喜其野逸，为满引不辞。既而吏揖于前，报曰：“申牌。”府吏牙兵已满庭中矣。延卿徐曰：“公等何官而从吏之多若此也？”洙曰：“留守相公也。”延卿笑曰：“不图相国肯访野人。”遂相与大笑。又曰：“诸公尚能饮否？”惟演欣然从之，盘无少加于前，而谈笑自若。日入辞去，延卿送之门，顾曰：“老病不能造谢，希勿讶也。”惟演辈登车，茫然自失。翌日，语僚属曰：“此真隐者也，彼视富贵为何等物也？”叹息累日不止。

挚　　峻

挚峻，字伯陵，京兆长安人也。少治清节，与太史令司马迁交好，峻独退身修德，隐于[image: ]
 山。迁既亲贵，乃以书劝峻进曰：“迁闻君子所贵乎道者三：太上立德，其次立言，其次立功。伏惟伯陵材能绝人，高尚其志，以善厥身，冰清玉洁，不以细行荷累其名，固已贵矣，然未尽太上之所由也。愿先生少致意焉。”峻报书曰：“峻闻古之君子料能而行，度德而处，故悔吝去其身。利不可以虚受，名不可以苟得。汉兴以来，帝王之道，于斯始显。能者见利，不肖者自屏，亦其时也。《周易》：‘大君有命，小人勿用。’徒欲偃仰从容，以游余齿耳。”峻之守节不移如此。迁居太史官，为李陵游说，下腐刑，果以悔吝被辱。峻遂高尚不仕，卒于[image: ]
 。[image: ]
 人立祠，号曰[image: ]
 居士，世奉祀之不绝。

成　　公

成公，成帝时人，自隐姓名，常诵经，不交世利，时人号曰成公。成帝出游，问之，成公不屈节。上曰：“朕能富贵人，能杀人，子何逆朕？”成公曰：“陛下能贵人，臣能不受陛下之官；陛下能富人，臣能不受陛下之禄；陛下能杀人，臣能不犯陛下之法。”上不能折，使郎二人就受政事十二篇。

宋　胜　之

宋胜之者，南阳安众人也，少孤，年五岁失父母，家于谷城聚中，孝慕甚笃，聚中化之，少长有礼。胜之每行，见老人担负，辄以身代之，猎得禽兽，尝分肉与有亲者。贫依娣居，数岁，乃至长安受《易》，通明，以信义见称。从兄褒为东平内史，遣使召之，胜之曰：“众人所乐者，非胜之愿也。”乃去，游太原，从郇越牧羊，以琴书自娱。丞相孔光闻而就太原辟之，不至。元始三年，病卒于太原。

张　仲　蔚

张仲蔚者，平陵人也。与同郡魏景卿俱修道德，隐身不仕。明天官博物，善属文，好诗赋。常居穷素，所处蓬蒿没人，闭门养性，不治荣名。时人莫识，惟刘龚知之。

严　　遵

严遵，字君平，蜀人也，隐居不仕。常卖卜于成都市，日得百钱以自给。卜讫，则闭肆下帘，以著书为事。扬雄少从之游，屡称其德。李强为益州牧，喜曰：“吾得君平为从事足矣。”雄曰：“君可备礼与相见，其人不可屈也。”王凤请交，不许。蜀有富人罗冲者，问君平曰：“君何以不仕？”君平曰：“无以自发。”冲为君平具车马衣粮，君平曰：“吾病耳，非不足也。我有余而子不足，奈何以不足奉有余？”冲曰：“吾有万金，子无担石。乃云有余，不亦谬乎？”君平曰：“不然，吾前宿子家，人定而役未息，昼夜汲汲，未尝有足。今我以卜为业，不下床而钱自至，犹余数百，尘埃厚寸，不知所用，此非我有余而子不足邪？”冲大惭。君平叹曰：“益我货者损我神，生我名者杀我身，故不仕也。”时人服之。

彭城老父

彭城老父者，楚之隐人也。见汉室衰，乃自隐修道，不治名利，至年九十余。王莽时，征故光禄大夫龚胜，欲为太子师友，祭酒耻事二姓，莽迫之，胜遂不食而死。莽使者及郡守以下会敛者数百人。老父痛胜以名致祸，乃独入哭胜甚悲，既而曰：“嗟乎！薰以香自烧，膏以明自销，龚先生竟夭天年，非吾徒也。”哭毕而趋出，众莫知其谁也。

向　　长

向长，字子平，河内朝歌人也。隐居不仕，性尚中和，好通《老》、《易》。贫无资食，好事者更馈焉，受之取足而反其余。王莽大司空王邑辟之连年，乃至，欲荐之于莽，固辞乃止。潜隐于家，读《易》至损益卦，喟然叹曰：“吾已知富不如贫，贵不如贱，但未知死何如生耳。”建武中，男女娶嫁既毕，敕断家事：“勿相关，当如我死也。”于是遂肆意与同好北海禽庆，俱游五岳名山，竟不知所终。


严　　光

严光，字子陵，会稽余姚人也。少有高名，同光武游学。及帝即位，光乃变易姓名，隐遁不见。帝思其贤，乃物色求之。后齐国上言，有一男子，披羊裘钓泽中。帝疑光也，乃遣安车玄[image: ]
 聘之，三反而后至。车驾即日幸其馆，光卧不起，帝即卧所抚其腹曰：“咄咄子陵，不可相助为理邪？”光又眠不应。良久，乃张目而言曰：“昔唐尧著德，巢父洗耳，士故有志，何至相迫乎？”帝曰：“子陵，我竟不能下汝邪？”于是，升舆叹息而去。复引光入，论道旧故，相对累日，因共偃卧。除为谏议大夫，不屈，乃耕于富春山。后人名其钓处为严陵濑焉。建武十七年后，复特征不至，年八十终于家。

东海隐者

东海隐者，不知何许人也，汉故司直王良之友。建武中，良以清节征用，历位至一年，复还。友不肯见，而让之曰：“不有忠信奇谋，而取大位，自知无德，曷为致此，而复遽去，何往来屑屑不惮烦也？”遂拒良，终身不纳，论者高之。

梁　　鸿

梁鸿，字伯鸾，扶风平陵人也。遭乱世，受业太学，博览不为章句。学毕，乃牧豕上林苑中。曾误遗火，延及他舍，鸿乃寻所烧者，问所失去，悉以豕偿之。其主犹以为少，乃又以身居作，执勤不懈。邻家耆老见鸿非庸人，乃共责让主人，而称鸿长者。于是始敬异焉，悉还其豕，鸿不受而去。归乡里，势家慕其高节，多欲女之，鸿并绝不娶。同县孟氏有女，状丑，择对不嫁。父母问其故，女曰：“欲得贤如梁伯鸾者。”鸿闻而聘之。及嫁，始以装饰入门，七日而鸿不答。妻乃下请，鸿曰：“吾欲裘褐之人，可与俱隐深山者尔，今乃衣绮缟，傅粉墨，岂鸿所愿哉？”妻曰：“以观夫子之志耳，妾自有隐居之服。”乃更为四椎髻，著布衣，操作而前。鸿大喜曰：“此真梁鸿妻也，能奉我矣。”字之曰德曜孟光。居有顷，乃共入霸陵山中，以耕织为业。咏诗书，弹琴以自娱。仰慕前世高士，而为四皓以来二十四人作颂。因东出关，过京师，作《五噫》之歌。肃宗求鸿不得，乃易姓运期，名耀，字候光，与妻子居齐鲁之间。有顷，又去适吴，居皋伯通庑下，为人赁舂。每归，妻为具食，举案齐眉。伯通察而异之，乃方舍于家。鸿潜闭著书十余篇。疾，且告主人曰：“昔延陵季子，葬于嬴博之间，不归乡里，慎勿令我子持丧归去。”及卒，伯通等为求葬地于吴要离冢旁。

高　　恢

高恢，字伯达，京兆人也，少治老子经，恬虚不营世务。与梁鸿善，隐于华阴山中。及鸿东游，思恢，作诗曰：“鸟嘤嘤兮友之期，念高子兮仆怀思，想念恢兮爰集兹。”二人遂不复相见。恢亦高抗匿耀，终身不仕焉。

韩　　康

韩康，字伯休，京兆霸陵人也。常游名山采药，卖于长安市中，口不二价者三十余年。时有女子买药于康，怒康守价，乃曰：“公是韩伯休邪？乃不二价乎？”康难曰：“我欲避名，今区区女子皆知有我，何用药为？”遂遁入霸陵山中。博士公车连征不至，桓帝时，乃备玄[image: ]
 安车以聘之。使者奉诏造康，康不得已，乃佯许诺，辞安车，自乘柴车，冒晨先发。至亭，亭长以韩征君当过，方发人牛修道桥，及见康柴车幅巾，以为田叟也，使夺其牛，即释驾与之。有顷，使者至，知之，欲奏杀亭长。康曰：“老子与之，非夺也，亭长何罪？”乃止。康因中路逃去，以寿考终。

台　　佟

台佟，字孝威，魏郡邺人也。不仕，隐武安山中峰，凿穴而居，采药。自建业初，中州辟不就。魏郡刺史执枣栗为贽见佟，语良久，刺史曰：“孝威居身如此，甚苦如何？”佟曰：“佟幸得保终正性，存神养和，不屏营于世事以劳其精，除可欲之志，恬淡自得，不苦也。如明使君绥抚牧养，夕惕匪忒，反不苦邪？”遂去，隐逸终身不见。

丘　　

丘，字季春，扶风人也。少有大材，自谓无伍，傲世不与俗人为群。郡守召，始见，曰：“明府欲臣邪？友邪？师耶？明府所以尊宠人者，极于功曹；所以荣禄人者，已于孝廉。一极一已，皆所不用也。”郡守异之，遂不敢屈。

矫　　慎

矫慎，字仲彦，扶风茂陵人也。少慕松乔导引之术，隐遁山谷，与南郡太守马融，并州刺史苏章，乡里并时，然二人纯远不及慎也。汝南吴苍甚重之，因遗书以观其志曰：“盖闻黄老之言，乘虚入冥，藏身远遁；亦有理国养人，施于为政。至如登山绝迹，神不著其证，人不睹其验，吾从先生欲其可者，于意何如？昔伊尹不怀道以待尧舜之君，方今明明，四海开辟，巢许无为，箕山夷齐，悔入首阳，足下审能骑龙弄凤，翔嬉云间者，亦非狐兔燕雀所敢谋也。”慎不答。年七十余，竟不肯娶。后忽归家，自言死日，及期果卒。后人有见慎于敦煌者，故前世异之，或云神仙焉。慎同郡马瑶，隐于汧山，以兔罝为事，所居俗化，百姓美之，号马牧先生焉。

法　　真

法真，字高卿，扶风郿人也。学无常家，博通内外图典，关西号为大儒，弟子自远而负笈，尝数百人。真性恬静寡欲，不涉人间事。太守请见之，真乃幅巾诣谒。太守曰：“昔鲁哀公虽为不肖，而仲尼称臣。太守虚薄，欲以功曹相屈，光赞本朝，何如？”真曰：“以明府见待有礼，故敢自同宾末，若欲吏之，真将在北山之北，南山之南矣。”太守戄然不敢复言。凡辟公府贤良，皆不就。同郡田羽荐真曰：“处士法真，体兼四业，学穷典奥，幽居恬泊，乐以忘忧，将蹈老氏之高踪，不为玄[image: ]
 屈也。臣愿圣朝就加衮职，必能唱清庙之歌，致来仪之凤矣。”会顺帝西巡，羽又荐之，帝虚心欲致，前后四征。真曰：“吾既不能遁形远世，岂饮洗耳之水哉？”遂深自隐绝，终不降屈。友人郭正称之曰：“法真名可得闻，身难得见，逃名而名我随，避名而名我追，可谓百世之师者矣。”乃共刊石颂之，号曰玄德先生。年八十九，中平五年以寿终。


汉滨老父

汉滨老父者，不知何许人也。桓帝延熹中，幸竟陵，过云梦，临沔水，百姓莫不观者，有老父独耕不辍。尚书郎南阳张温异之，使问曰：“人皆来观，老父独不辍，何也？”老父笑而不答。温下道百步，自与言。老父曰：“我野人也，不达斯语。请问天下乱而立天子邪？理而立天子邪？立天子以父天下邪？役天下以奉天子邪？昔圣王宰世，茅茨采椽，而万人以宁；今子之君，劳人自纵，逸游无忌，吾为子羞之，子何忍欲人观之乎？”温大惭。问其姓名，不告而去。

徐　　穉

徐穉，字孺子，豫章南昌人也。少以经行高于南州，桓帝时，汝南陈蕃为豫章太守，因推荐穉于朝廷，由是五举孝廉贤良，皆不就；连辟公府，不诣，未尝答命。公薨，辄身自赴吊。太守黄琼亦尝辟穉，至琼薨，归葬江夏。穉既闻，即负笈徒步豫章三千余里，至江夏琼墓前致酹而哭之。后公车三征不就，以寿终。

郭　　太

郭太，字林宗，太原人也。少事父母，以孝闻。身长八尺余，家贫，郡县欲以为吏，叹曰：“丈夫何能执鞭斗筲哉？”乃辞母，与同县宗仲至京师，从屈伯彦学《春秋》。博洽无不通，又审于人物，由是名著于陈梁之间。步行遇雨，巾一角垫，众人慕之，皆故折巾角。士争往从之，载策盈车。凡太知之于无名之中六十余人，皆先言后验。以母丧归，徐穉来吊，以生刍一束顿太庐前而去。太曰：“此必南州高士徐孺子也。诗不云乎？‘生刍一束，其人如玉，’吾不堪此喻耳。”

申　屠　蟠

申屠蟠，字子龙，陈留外黄人也。少有名节。同县缑氏女玉为父报仇，外黄令梁丑欲论杀玉。蟠时年十五，为诸生，进谏曰：“玉之节义，足以感无耻之孙，激忍辱之子，不遭明时，尚当表旌庐墓，况在清听而不加哀矜？”丑善其言，乃为谳得减死论，乡人称之。蟠父母卒，哀毁思慕，不饮酒食肉十余年。遂隐居，学治《京氏易》，《严氏春秋》，《小戴礼》，三业先通，因博贯五经，兼明图纬。学无常师，始与济阴王子居同在太学，子居病困，以身托蟠。蟠即步负其丧至济阴，遇司隶从事于河巩之间，从事义之，为符传护送蟠，蟠不肯，投传于地而去。事毕还家。前后凡蒲车特征，皆不就。年七十四，以寿终。

袁　　闳

袁闳，字夏甫，汝南人也。筑室于庭中，闭门不见客。旦暮于室中向母礼拜，虽子往亦不得见也。子亦向户拜而去。首不著巾，身无单衣，足著木履，母死不列服位。公车两征不诣。范滂美而称之曰：“隐不违亲，贞不绝俗，可谓至贤矣。”

姜　　肱

姜肱，字伯淮，彭城广戚人也，家世名族，兄弟三人，皆孝行著闻。肱年最长，与二弟仲海、季江同被卧，甚相亲友，及长各娶，兄弟相爱，不能相离。肱习学五经，兼明星纬。弟子自远方至者三千余人，声重于时。凡一举孝廉，十辟公府，九举有道，至孝贤良，公车三征，皆不就，仲季亦不应征辟。建宁二年，灵帝诏征为犍为太守，肱得诏，乃告其友曰：“吾以虚获实，遂籍声价，盛明之世，尚不委质，况今政在私门哉？”乃隐身遁命，乘船浮海，使者追之不及。再以玄[image: ]
 聘，不就。即拜太中大夫，又逃不受诏。名振于天下。年七十七。卒于家。

郑　　玄

郑玄，字康成，北海高密人也。八世祖崇，汉尚书。玄少好学，长八尺余，须眉美秀，姿容甚伟。习《孝经》、《论语》兼通《京氏》、《公羊春秋》、《三正历》、《九章算术》，《周官》、《礼记》、《左氏春秋》。大将军何进辟玄，州郡迫胁，不得已而诣。进设几杖之礼以待玄，玄以幅巾见进，一宿而逃去。公府前后十余辟，并不就。

任　　安

任安，字定祖。少好学，隐山不营名利，时人称安曰任孔子。连辟不就，建安中读《史记·鲁连传》，叹曰：“性以洁白为治，情以得志为乐，性治情得，体道而不忧。彼弃我取，与时而无争。”遂终身不仕，时人号为任征君云。

庞　　公

庞公者，南郡襄阳人也，居岘山之南，未尝入城府，夫妻相敬如宾。荆州刺史刘表延请不能屈，乃就候之曰：“夫保全一身，孰若保全天下乎？”庞公笑曰：“鸿鹄巢于高林之上，暮而得所栖；鼋鼍穴于深渊之下，夕而得所宿。夫趣舍行止，亦人之巢穴也，且各得其栖宿而已，天下非所保也。”因释耕于垄上，而妻子耘于前。表指而问曰：“先生苦居畎亩，而不肯官禄，后世何以遗子孙乎？”庞公曰：“世人皆遗之以危，今独遗之以安，虽所遗不同，未为无所遗也。”表叹息而去。后遂携其妻子登鹿门山，因采药不反。


焦　　先

焦先，字孝然，世莫知其所出也，或言生汉末。乃魏受禅，常结草为庐于河之湄，独止其中。冬夏袒不着衣，卧不设席，又无草蓐，以身亲土，其体垢污皆如泥滓，不行人间。或数日一食，行不由邪径，目不与女子迕视，口未尝言，虽有警急，不与人语。后野火烧其庐，先因露寝，遭冬雪大至，先袒卧不移，人以为死，就视如故。后百余岁卒。

陶　　潜

陶潜，字渊明，或云字深明，名元亮。浔阳柴桑人，晋大司马侃之曾孙也。少有高趣，宅边有五柳树，故尝著《五柳先生传》云：“先生不知何许人，不详姓字。闲静少言，不慕荣利。好读书，不求甚解，每有会意，欣然忘食。性嗜酒，而家贫不能恒得，亲旧知其如此，或置酒招之，造饮辄尽，期在必醉，既醉而退，曾不吝情去留。环堵萧然，不蔽风日，短褐穿结，箪瓢屡空，晏如也。常著文章自娱，颇示己志，忘怀得失，以此自终。”其自序如此，盖以自况，时人谓之实录。义熙末，征为著作佐郎，不就。江州刺史王弘欲识之，不能致也。潜尝往庐山，弘令潜故人庞通之，持酒具于半道栗里要之。潜有脚疾，使一门生二儿举篮舆，及至，欣然便共饮酌。俄顷，弘至，亦无忤也。先是，颜延之为刘柳后军功曹，在浔阳与潜情款，后为始安郡，经过潜，每往必酣饮至醉。弘欲要延之一坐，弥日不得。延之临去，留二万钱与潜，潜悉送酒家，稍就取酒。尝九月九日无酒，出宅边菊丛中坐，久之，逢弘送酒至，即便就酌，醉而后归。潜不解音声，而畜素琴一张，每有酒适，辄抚弄以寄其意。贵贱造之者，有酒辄设，潜若先醉，便语客：“我醉欲眠卿可去。”其真率如此。郡将候潜，逢其酒熟，取头上葛巾漉酒，毕，还复著之。

宗　　炳

宗炳，字少文，南阳人也。武帝辟为主簿，不起。问其故，答曰：“栖丘饮谷三十余年，岂可于王门折腰作趋走吏乎！”武帝善其对而止。少文妙善琴书图画，精于言理，每游山水，往辄忘归。兄臧为南平太守，逼与俱还，乃于江陵三湖立宅，闲居无事。好山水，爱远游，西陟荆巫，南登衡岳，因结宇衡山，欲怀尚平之志。有疾还江陵，叹曰：“老疾俱至，名山恐难遍睹，唯澄怀观道，卧以游之。”凡所游履，皆图之于室，谓人曰：“抚琴动操，欲令众山皆响。”古有《金石弄》，为诸桓所重，桓氏亡，其声遂绝，唯少文传焉。文帝遣乐师杨观就受之。

孔　淳　之

孔淳之，字彦深，鲁人，居会稽郯县。性好山水，每有所游，必穷其幽遐，或旬日忘归。尝游山，遇沙门释法崇，因留共此，遂停三载。法崇叹曰：“缅想人外三十年矣，今乃倾盖于兹，不觉老之将至也。”及淳之还，乃不告以姓。除著作佐郎，太尉参军，并不就。与征士戴颙、王弘之及王敬弘等，共为人外之游。又申以婚姻，敬弘以女适淳之子尚，遂以乌羊系所乘车辕，提壶为礼，至则尽欢共饮，迄暮而归。或怪其如此，答曰：“固亦农夫田父之礼也。”时会稽太守谢方明苦要之，不能致，使谓曰：“苟不入吾郡，何为入吾郭？”淳之笑曰：“潜游者不识其水，巢栖者非辨其林，飞沉所至，何问其主？”终不肯往。元嘉初，复征为散骑侍郎，乃逃于上虞县界，家人莫知所在。

陶　弘　景

陶弘景，字通明，秣陵人也。幼有异操，年四五岁，恒以荻为笔，画灰中学书。至十岁，得葛洪《神仙传》，昼夜研寻，便有养生之志。谓人曰：“仰青云，睹白日，不觉为远矣。”神仪明秀，朗目疏眉，细形，长额，耸耳。右膝有数十黑子，作七星文。读书万余卷，一事不知以为深耻。善琴棋，工草隶，朝请虽在朱门，闭影不交外物，唯以披阅为务，朝仪故事多所取焉。家贫，求宰县不遂。永明十年，脱朝服，挂神武门，上表辞禄，诏许之。赐以束帛，敕所在月给茯苓五斤，白蜜三斤，以供服饵之需。景为人圆通谦谨，出处冥会，心如明镜，遇物便了，言无烦舛，有亦随觉。永元初，更筑三层楼，弘景处其上，弟子居其中，宾客至其下，与物遂绝，唯一家僮得至其所。本便马善射，晚皆不为，唯听吹笙而已。物爱松风，庭院皆植松，每闻其响，欣然为乐。有时独游泉石，望见者以为仙人。性好著述，尚奇异，顾惜光景，老而弥笃。尤明阴阳五行，风角星算，山川地理，方圆产物，医术本草。所著《学苑百卷》、《孝经论语集注》、《帝代年历》、《本草集注》、《效验方》、《肘后百一方》、《古今州郡记》、《图象集要》及《玉匮记》、《七曜新旧术疏》、《占候合丹法式》，皆秘密不传；及撰而未讫，又十部，唯弟子得之。卒年八十五，谥贞白先生。

马　　枢

马枢，字要理，扶风人。六岁能诵《孝经》、《论语》、《老子》，及长，博极经史，尤善佛经，及《周易》、《老子》，义分派别，转变无穷，论者拱默听受而已，纶甚嘉之。寻遇侯景之乱，刺史王纶举兵援台城，乃留书二万卷付枢，枢肆志寻览，殆将周遍，乃喟然叹曰：“吾闻贵爵位者，以巢由为桎梏；爱山林者，以伊吕为管库。束名实，则刍芥柱下之言；玩清虚，则糠秕席上之说。稽之笃论，亦各从其好也。比求志之士，望涂而息，岂天之不惠高尚，何山林之无闻甚乎？”乃隐于茅山，有终焉之志。陈元嘉元年，文帝征为度支尚书，辞不应命。枢少属乱离，凡所居处，盗贼不入，依托者，常数百家。目精洞黄，能视暗中物。有白燕一双，巢其庭树，驯狎檐庑，时至几案，春来秋去，几三十年。


孙　　登

孙登，字公和，汲郡人，无家属，于郡北山为土窟居之。好读《易》，抚一弦琴。性无恚怒，人或投诸水中，欲观其怒，登既出，便大笑。尝住宜阳山，有作炭人见之，知非常人，与语，登亦不应。文帝闻之，使阮籍往观，既见，与语亦不应。嵇康又从之游，三年问其所图，终不答。康将别，谓曰：“先生竟无言乎？”登乃曰：“子识火乎？火生而有光，而不用其光，果在于用光。人生而有才，而不用其才，果在于用才。故用光在乎得薪，所以保其耀；用才在乎识真，所以全其年。今子才多识寡，难乎免于今之世矣。子无求乎？”康不能用，果遭非命。乃作幽愤诗曰：“昔惭柳下，今愧孙登。”竟不知其所终。

董　　京

董京，字威辇，不知何郡人。初与陇西计吏俱至洛阳，被发而行，逍遥吟咏。常宿白社中，孙楚时为著作，数就社中与语。后数年遁去，莫知所之。于其寝处，惟有一石竹子，及诗二篇。其一曰：“乾道刚简，坤体敦密。芒芒大素，是则是述。末世流奔，以文代质。悠悠世事，孰知其实？逝将去此，至虚归我，自然之室。”又曰：“孔子不遇时，彼感麟，麟乎麟乎，胡不遁世以存真？”

范　　乔

范乔，字伯孙，陈留外黄人。年二岁时，祖馨临终抚乔首曰：“恨不见汝成人。”因以所用砚与之。至五岁，祖母以告乔，乔便执砚涕泣。九岁请学，在同辈之中，言无媟辞。光禄大夫李铨尝论扬雄才学优于刘向，乔以为向定一代之书，正群籍之篇，使雄当之，故非所长。遂著《刘扬优劣论》，文多不载。乔前后辟举，皆不就。初，乔邑人腊夕盗斫其树，人有告者，乔佯不闻，邑人愧而归之。乔往喻曰：“卿节日取柴，欲与父母相欢娱耳，何以愧为？”外黄令高顾叹曰：“诸士大夫未有不及私者，而范伯孙恂恂率道，名讳未尝经于官曹，士之贵异，于今而见。”元康八年卒。

鲁　　褒

鲁褒，字元道，南阳人。好学多闻，以贫素自立。元康之后，纲纪大坏，褒伤时之贪鄙，乃隐姓名，而著《钱神论》，略曰：“钱之为体，有乾坤之象，内则其方，外则其圆。其积如山，其流如川；动静有时，行藏有节；市井便易，不患耗折。难折象寿，不匮象道，故能长久，为世神宝。亲之如兄，字曰孔方。失之则贫弱，得之则富昌。无翼而飞，无足而走。解严毅之颜，开难发之口。钱多者处前，钱少者居后。钱之为言泉也，无远不往，无幽不至。京邑衣冠，疲劳讲肄，厌闻清谈，对之睡寐，见我家兄，莫不惊视。钱之所祐，吉无不利，何必读书，然后富贵？由此论之，谓为神物。无德而尊，无势而热，排金门而入紫闼，谚曰：钱无耳，可使鬼。凡今之人，惟钱而已。”盖疾时者共传其文。褒不仕，莫知所终。

郭　　文

郭文，字文举，河内人也。少爱山水，尚嘉遁，每游山林，弥旬忘返。父母终，服毕不娶，辞家游名山，恒著鹿裘葛巾，采竹叶木实贸盐以自供，食有余谷，辄恤穷匮。王导闻其名，遣人迎之。既至，置之西园。温峤尝问：“先生安独无情乎？”文曰：“情由忆生，不忆故无情。”一旦忽求还山，及苏峻反，人皆以为知机。卒，葛洪、庾阐并为作传，赞颂其贤云。

翟　　庄

翟庄，字祖休，浔阳人。少以孝友著名，耕而后食。惟以弋钓为事。及长，不复猎，或问：“渔猎同是害生之事，而先生止去其一，何哉？”庄曰：“猎自我，钓自物，未能顿尽，故吾先节其甚者。且夫贪饵吞钩，岂我哉？”时人以为知言。晚节亦不复钓，端居荜门，命征，并不就，卒。

宋　　纤

宋纤，字令艾，敦煌人。少有远操，沉靖不与世交，居于酒泉南山，弟子受业三千余人，不应州郡辟命。时太守杨宜，画其像于阁上，出入视之，作颂曰：“为枕何石？为漱何流？身不可见，名不可求。”酒泉太守马岌具威仪，鸣饶鼓，造焉，纤高楼重阁，拒而不见。岌叹曰：“名可闻，而身不可见；德可仰，而形不可睹。吾今而后，知先生人中之龙也。”铭诗于石壁，曰：“丹崖百丈，青壁万寻，奇木蓊郁，蔚若邓林。其人如玉，维国之琛。室迩人遐，实劳我心。”年八一，笃学不倦，卒谥曰玄虚先生。

王　　绩

王绩，字无功，绛州人。性简放，不喜拜揖。兄通，隋末大儒也，聚徒河汾间，仿古作六经，又为《中说》。有奴婢数人种黍，春秋酿酒，养凫雁，莳药草自供。以《周易》、《老子》、《庄子》置床头，他书罕读也。游北山东皋著书，自号东皋子。绩之任，以醉失职，乡人靳之，靳，居折反。
 托无心子以见趣，曰：“无心子居越，越王不知其大人也，拘之仕，无喜色。越国法：秽行者不齿。俄而无心子以秽行闻，王黜之，无愠色。退而适茫荡之野，过动之邑，而见机士。机士抚髀髀，部祁反。
 曰：‘嘻，子贤者而以罪废邪？’无心子不应。机士曰：‘愿见教。’‘子闻蜚廉氏马乎？一者朱鬣白毳，龙骼凤臆，骼，古伯反。
 骤驰如舞，终日不释辔，而以热死。一者垂头昂尾，驼颈貉膝，蹄啮善蹶，弃诸野，终年而肥。’夫凤不憎山栖，龙不羞泥蟠，君子不苟洁以罹患，不避秽而养精也。”其自处如此。

孙　思　邈

孙思邈，京兆人，通百家说，善言老子、庄周。思邈于阴阳推步医药无不善。孟诜、卢照邻等有恶疾，不可为，感而问曰：“高医愈疾，奈何？”答曰：“天有四时五行，寒暑迭居，和为雨，怒为风，凝为霜雪，张为虹霓，天常数也。人之四肢五脏，一觉一寐，觉，古孝反。
 吐纳往来，流为荣卫，彰为气色，发为音声，人常数也。阳用其形，阴用其精，天人之所同也。失则蒸生热，否生寒，结为瘤赘，瘤音留。赘，之芮反。
 陷为痈疽，奔则喘乏，渴则焦槁，发乎面，动乎形。天地亦然，五纬缩赢，孛彗飞流，其危证也。寒暑不时，蒸否也。石立土踊，是其瘤赘。山崩土陷，是其痈疽。奔风暴雨，是其喘乏。川渎竭涸，是其焦槁。高医导以药石，救以砭剂。砭，甫廉反。
 圣人和以至德，辅以人事。故体有可愈之疾，天有可振之灾。”照邻曰：“人事奈何？”曰：“心为之君。君尚恭，故欲小。《诗》　曰：‘如临深渊，如履薄冰。’小之谓也。胆为之将，以果决为务，故欲大。《诗》曰：‘赳赳武夫，公侯干城。’大之谓也。仁者静，地之象，故欲方。《传》曰：‘不为利回，不为义疚。’方之谓也。智者动，天之象，故欲圆。《易》曰：‘见机而作，不俟终日。’圆之谓也。”复问养性之要，答曰：“天有盈虚，人有屯危，不自慎，不能济也。故养性必先知自慎也。慎以畏为本，士无畏，则简仁义；农无畏，则堕稼穑；工无畏，则慢规矩；商无畏，则货不殖；子无畏，则忘孝；父无畏，则废慈；臣无畏，则勋不立；君无畏，则乱不治。是以太上畏道，其次畏天，其次畏物，其次畏人，其次畏身。忧于身者，不拘于人；慎于小者，不惧于大；戒于近者，不侮于远。如此，则人事毕矣。”卒年百岁。


田　游　岩

田游岩，京兆人。永徽时，高宗初。
 补太学生。罢归，入太白山，母及妻皆有方外志。后入箕山，居许由冢旁，自号许由东邻。频召不出。高宗幸嵩山，亲至其门，游岩野服出拜，仪止谨朴。帝谓曰：“先生比得佳否？”答曰：“臣所谓泉石膏肓肓，呼光反。
 烟霞痼疾者也。”

吴　　筠

吴筠，字贞节，华阴人。通经谊，性高鲠，不耐沉浮于时，去居嵩山。玄宗遣使召见，与语甚悦，敕待诏翰林，献《玄纲》三篇。帝尝问道，对曰：“深于道者，无如《老子》五千文，其余徒丧纸札耳。”复问神仙冶炼法，对曰：“此野人事，积岁月求之，非人主宜留意。”筠每开陈，皆名教世务，以微言讽，天子重之。恳求还嵩山，诏为立道馆。大历中卒。

潘　师　正

潘师正，贝州人，居逍遥谷。高宗幸东都，召见问所须，对曰：“茂松清泉，臣所须也，既不乏矣。”帝尊异之，诏即其庐作崇唐观。时太常献新乐，帝更名《祈仙望仙翘仙曲》。卒年九十八，谥体玄先生。

司马承祯

司马承祯，字子微，洛州人。事潘师正，传辟谷、导引术，无不通，师正异之。曰：“我得陶隐居正一法，逮今四世矣。”因辞去，遍游名山，庐天台，山在会稽。
 不出。睿宗召至，问其术，对曰：“为道日损，损之又损，以至于无为。夫心目所知见，每损之尚不能已，况攻异端而增智虑哉？”帝曰：“治身则尔，治国若何？”对曰：“国犹身也，故游心于淡，合气于漠，与物自然，而无私焉，则天下治。”帝嗟叹曰：“广成之言也。”以三体写《老子》，刊正文句，卒年八十九。

杜生五郎

阳翟县有杜生者，不知其名，邑人但谓之杜五郎。所居去县三十五里，惟屋两间，其前空地丈余。杜生不出篱门，已三十年矣。黎阳尉曾访之，问其不出门之因，其人指门前一桑曰：“十五年前，亦曾此下纳凉，但无用于时，偶不出耳。”问其为生，曰：“日惟与人择日，及卖一药，以供[image: ]
 粥。后，子能耕，自此食足。择日卖药，一切不为。”又问平日何所为，曰：“端坐耳。”问：“颇观书否？”曰：“二十年前曾观《净名经》，爱其议论，今已忘之，并书亦不知所在久矣。”气韵闲旷，言辞清简，有道之士也。盛寒，但布袍草履，室中枵然一榻而已。

张　志　和

张志和，字子同，婺州金华人，始名龟龄。母梦枫生腹上而产。志和以亲既丧，不复仕，居江湖，自称烟波钓徒，著《玄真子》，亦以自号。有韦诣者，为撰《内解》。志和又著《太易》十五篇，其卦三百六十五。兄鹤龄，恐其遁世不还，为筑室越州东郭，茨以生草，椽栋不施斤斧，豹席棕[image: ]
 。[image: ]
 ，居勺反。
 每垂钓，不设饵，志不在鱼也。观察使陈少游往见，为终日留，表其居曰“玄真坊”。以门隘，为买地，大其闳，号“回轩巷”。先是门阻流水，无梁，少游为构之，人号大夫桥。帝尝赐奴婢各一，志和配为夫妇，号渔童樵青。陆羽尝问孰为往来者，对曰：“太虚为室，明月为烛，与四海诸公共处，未尝少别，何有往来？”颜真卿为湖州刺史，志和来谒，真卿以舟敝陋，请更之。志和曰：“愿为浮家泛宅，往来苕霅间，”苕音条，霅，直甲反。水名，在吴兴。
 辩捷类如此。善图山水，酒酣或击鼓吹笛，舐笔辄成，舐，甚尔反。
 尝撰《渔歌》，宪宗图真，求其歌，不能致。李德裕称志和隐而有名，显而无事，不穷不达，严光之比云。

陆　　羽

陆羽，字鸿渐，复州人。不知所生，或言有僧得诸水滨，畜之。既长，以《易》自筮得渐，“鸿渐于陆，其羽可用为仪”。乃以陆为氏，名而字之。肃宗上元初，更隐苕溪，自称桑苎翁。阖门著书，或独行野中，诵诗击木，徘徊不得意，或恸哭而归，故时谓接舆也。贞元末卒。羽嗜茶，著经三篇，言茶之原之法之具尤备，天下益知饮茶矣。

陆　龟　蒙

陆龟蒙，字鲁望，少高放，通六经大义，尤明《春秋》。有田数百亩，屋三十楹，田苦下，雨潦则与江通，故常苦饥，身畚锸薅刺无休时。薅，乎毛反。除田草。
 或讥其劳，答曰：“尧舜霉瘠，霉音眉。霉，垢腐貌。
 禹胼胝，彼圣人也，吾一褐衣，敢不勤乎？”嗜茶，置园顾渚山下，岁取租茶，自判品第。又不喜与流俗交，虽造门不肯见。不乘马，升舟设蓬席，赉束书、茶灶、笔床、钓具往来，时谓江湖散人，或号天随子，甫里先生。自比涪翁，渔父，涪音浮。
 江上丈人。后以高士召，不至。李蔚素与善，及当国，召拜拾遗，诏方下，龟蒙卒。

徐　　则

徐则，东海人，幼沈静，寡嗜欲。受业于周弘正，精于议论，声擅都邑，遂怀栖隐之操。杖策入缙云山，常服巾褐。又入天台山，因绝谷养性，所食惟松水而已。太傅徐陵为之刊山立颂。初，在缙云山，太极真人徐君降之曰：“汝年出八十，当为王者师，然后得道也。”晋王广镇扬州，知其名，手书召之，则谓门人曰：“徐君之言，信而有征。”其后尸解。柳[image: ]
 赞之曰：“可道非道，常道无名，上德不德，至德无盈。玄风扇矣，而有先生。留符告君，化杖飞声。永思灵迹，曷用摅情？时披素绘，如临赤城。”


方剂索引

《中医临床必读丛书》是为了适应国家中医药管理局“优秀中医临床人才研修项目”而组织全国著名中医专家学者整理出版的，所选之105种古籍，多为历代医家推崇，向为医家视为“医门之柱石”，尊为“必读”经典著作，在中医学发展的历史长河中，占有重要的学术地位，自2005年相继出版以来，颇受中医界广泛关注和好评，先后多次重印发行。

为便于读者研习和收藏，根据读者的迫切要求和中医专家学者的建议，我们在已出版的105种中医经典著作中，优中选优，精选出30种最受读者欢迎的古籍，编为《中医临床必读丛书（典藏版）》。

其装帧形式在保持上版风格的基础上，以精装版面世，在版式上也为了方便读者而重新设计。

《中医临床必读丛书（典藏版）》的整理工作遵循以下原则：①本次选出的古籍为临床上最为常用、最有收藏价值者；②力求原文准确，每种医籍均以中医文献专家遴选的珍本善本为底本，严加校勘，反复审核，确保原文精准无误；③原则上只收原文，不作校记和注释，旨在使读者在研习之中渐得旨趣，体悟真谛；④每种古籍撰有导读，介绍该书的作者生平、成书背景、学术特点，对临床的指导意义以及学习方法和临证运用方法等内容，提要钩玄，以启迪读者；⑤原文中俗体字、异体字、避讳字予以径改，不作校注。

另书后附有病证名索引、药名索引、方剂索引，便于读者学习和查阅。

期待本套丛书的出版，能真正起到读古籍、筑根基、做临床、提疗效的作用，有助于中医临床人才的培养和成长，以推动我国中医药事业的发展与创新。

序

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视“悟性”的提高，医理与易理相通，重视易经相关理论的学习；还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在“做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的“学术思想”应是高层次的成就，是锲而不舍长期坚持“读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新；学术思想必有理论内涵指导临床实践，能以提高防治水平；再者学术思想不应是一病一证一法一方的诊治经验与心得体会。如金元大家刘完素著有《素问玄机原病式》，自述“法之与术，悉出《内经》之玄机”，于刻苦钻研运气学说之后，倡“六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。SARS流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是“读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此“读经典做临床”具有重要的现实意义。

值得指出，培养临床中坚骨干人才，造就学科领军人物是当务之急。在需要强化“读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高“悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的矛盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之“大一”与极微无内之“小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义；有学者从分子水平寻求直接调节整体功能的物质，而突破靶细胞的发病机制；有医生运用助阳化气，通利小便的方药能同时改善胃肠症状治疗幽门螺杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的“金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，把研修项目精选的20种古典医籍予以出版，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去“做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。

导　读

清·唐宗海《血证论》是中医血证专书和血证诊治之典籍。对血证的分类条理清晰，其理论认识独到，所列方药疗效卓著。该书向为医家所重视，为中医临床各科人员和有志于血证者不可不读的重要参考书。该书虽经多次再版刊印，却依然供不应求，此次再版，即为满足广大读者的迫切需要。

一、《血证论》及其作者

《血证论》为清·唐宗海（1851—1908）［注］
 著，成书于1884年。唐氏，字容川，四川彭县人，进士及第，晚清著名医家。早年缘于其父体弱多病而立志习医。后来其父患吐血、下血证，照各书施治无效，名医也无良法，遂着意探索血证诊治。曾遍览方书，深得《内经》、仲景书之旨，在此基础之上，研讨组合方药，“用治血证，十愈七八”，著成“理足方效”的《血证论》一书，弥补了此前血证理论和临床诊治的空白。该书一经问世，各地即重复刊印，仅百年间就有版本二十余种，足证明人们对该书的重视及其对后世影响之大。唐氏又为中国医学史上“中西汇通派”代表人物之一，认为中西医各有所长，主张汇通中西。其著作除本书外，尚有《中西汇通医经精义》《金匮要略浅注补正》《伤寒论浅注补正》《本草问答》等。以上诸书与《血证论》合称《中西汇通医书五种》。

《血证论》全书共分八卷。卷一为总论，分述阴阳水火气血、男女异同、脏腑病机、脉证生死、用药宜忌、本书补救论等；卷二论述血上干证治，诸如吐、呕、咯、唾、咳血，等血证计十四条；卷三为血外渗证治，有诸如汗血、血箭、血痣等七条；卷四为血下泄证治，有诸如便血、便脓、尿血等六条；卷五为血中瘀证治，有诸如瘀血、蓄血、血臌等五条；卷六为失血兼见诸证，有痨瘵、咳嗽、发热等四十余条；卷七与卷八，编列出本书应用的方剂计二百余首，并附以方解。

二、《血证论》的主要学术特点及对临床的指导意义

1.专论血证

中医学书籍浩如烟海，但有关血证，前人少有专著。该书以“血证论”命名，标题鲜明，主题突出，其专为血证立论，可谓独树一帜。该书卷一总论血证机理，余卷分述各种血证表现、鉴别和治疗。其对血证理论的论述详而有要；对血证的分类，条理清晰；对血证的治疗，则有法有方，有药有量，有方解，有加减。该书弥补了此前血证诊疗的空缺，问世以来，已成为医者治疗血证的必读之书。

2.创新血证理论和治疗法则，学术价值甚高

（1）该书强调血证与水火气血、脏腑功能的密切关系。称“人之一身，不外阴阳，而阴阳二字，即是水火，水火二字，即是气血，水即化气，火即化血”，认为水火气血相互维系，相互资生制约，提出气水同病、同治和血火同病、同治的思想（《血证论·阴阳水火气血论》）。认为调气是治疗血证的关键，提出“治血必治气”，尤其需要调理脾胃之气；又认为血证的病机特点是“气盛即是火旺”，“火为血之魂，火升故血升，火降即血降”，提出治火即是治血，泻火即是止血等治疗思路。

（2）突破世人仅重视脾阳之偏见，创立脾阴学说（《血证论·阴阳水火气血论》）。认为脾阴与脾阳，相互依存，相互为用。作者一改前人崇尚温补脾阳的治疗观点，善以润燥、益血之法滋补脾阴，认为（血证）当补阳者，十之二三，当补阴者，十之八九，体现了脾阴论的独特学术思想。

（3）总结出止血、消瘀、宁血、补血等治疗血证的四步之法。正如作者所说，“四者乃通治血证之大纲”。出血之初，止血能治标救急，“存得一分血，便保得一分命”；出血既止，溢出之血不能复还经脉，从而成为瘀血，消瘀可以减少各种变证的发生；宁血可杜绝血证复发；补血有收功之效。四步治法，环环相扣，深得中医理论标本缓急、虚实补泻之真谛，用治血证，焉能不效。

总之，该书“血火同病”“火升故血升”“脾阴论”等思想是对血证机理中肯而全面的认识；其提出的治火即是治血、泻火即是止血、“治血必治气”、治血需滋补脾阴等治疗原则，对后世治疗血证具有重要的指导意义；其创立的血证四步治法业已成为近现代各种出血证的经典治法。

3.所载方药简洁实用，具有极高临床实用价值

唐氏特别善用前人经典处方，如《血证论》全书用到仲景小柴胡汤者达60余处。其在对仲景泻心汤治疗血证的分析中，认为“泻心即是泻火，泻火即是止血”，可谓一言中的。唐氏学古人而不拘泥于古人，在应用前人成方时能根据个人的学术观点和临床实际需要，加以变通化裁。如将炙甘草汤去桂枝、加白芍；将四君子汤加黄精、山药、玉竹；将小柴胡汤去半夏、加花粉等用于血证的治疗，即体现了重视脾阴的学术思想。

《血证论》所载方剂临床疗效卓著，多数至今仍然为中医人员所常用，或被制成各种剂型的成药应用于临床。这些方药不仅用于中医学传统疾病，而且常常被拓展用于治疗现代医学疾病，如人们用泻心汤改制成三黄片，治疗上消化道出血、高血压；用当归芦荟汤制成丸剂治疗血小板减少症、慢性粒细胞性白血病等，均获得相当成功。

唐氏从其重视气、阴的学术思想出发，用药多寒凉清火、甘寒养阴、甘凉清补，特别善用当归、人参、大黄、麦冬、白芍、山药等药。《血证论》中用到当归的方剂有53首，占全书方剂的25%，用到人参的方剂有47首。其对常用药物有独到见解，如说人参，“世以人参补气，便认为阳药，不知人参柔润甘寒，乃滋养中宫津液之药……世人不知气为水之所化，而以气属阳，妄指参为阳药”；对于大黄，作者认为泻心汤“全在大黄降气即以降血”，认为大黄“逆折而下”，能“破瘀逐陈”，称其“既是气药，又是血药，止血而不留瘀，尤为妙药”，是治血证“真圣药也”。作者的很多认识为当今无数临床所证实，例如上消化道出血多由气逆，且多出血与瘀血并见，大黄既止血又活血，目前已成为人们治疗上消化道出血最常用的主要药物，无论单用或复方应用，均有良好效果。

三、如何学习应用《血证论》

1.重点阅读该书的核心内容

《血证论》一书的核心内容包括：卷一总论中“阴阳水火气血论”，为血证理论之基础，体现了中医学血证的提纲和作者关于血证的基本观点。卷二“吐血”“咳血”“鼻衄”，卷四“便血”“尿血”“经血”，卷五“瘀血”“经闭”等，为血证诸病的代表类型。熟读这些内容，可以举一反三，触类旁通，有利于对全书的理解和掌握。

2.把握该书的主要学术观点和治法特点

该书的主要学术观点表现为：①水火气血互生互用，水火气血均与血证密切相关；②调气、治水、降火、补泻脏腑等是治疗血证的总则；③血证多虚，宜在辨证基础上分别补脾、补肾、补阳、补阴。若能充分理解作者以上学术观点，即为掌握了该书的真髓，也即掌握了诊治血证的锁钥。

该书独创的止血、消瘀、宁血、补血等四大治法和步骤，为作者临床经验之结晶，为通治血证的治法纲领，具有极大的实用价值，需要读者认真学习并很好把握。

3.充分认识辨证论治是该书的重要基础

该书充分体现中医学辨证论治规律的运用，将辨病和辨证结合认识血证，在此基础上提出相应治疗措施。如咳血病名下，分为实咳、虚咳、痰咳、气咳、骨蒸咳、痨虫咳等多种证候类型。其中实咳，更又细分外感风寒、内受温暑湿热、胃火上炎、肝火逆上、内伤肺胀、痰加瘀血等类型，书中分述它们的临床表现、病理机制、选用方药及加减变化。只有完全掌握各种血证的不同证型，由此而选方和加减用药，方为掌握了血证诊治的要领。

4.熟练掌握该书方剂

该书所列方剂，多为临床常用有效名方，不仅可用于血证，更可广泛用于其他杂证，需要熟练掌握。不仅需要记忆方中药物组成，更需要仔细分析作者对方剂的认识，深刻领会诸方功效和证候特点，掌握药物加减的着眼点。在此基础上，才能根据具体病人的不同病情，灵活变通应用，做到用其方，而不泥其药。

5.正确看待该书的观点和经验

该书作者曾说“是书为血症说法，与杂症不同，泥此书以治杂症固谬，若执杂症以攻此书，尤谬”，其目的在于告诫读者，勿以该书套用普通杂证，或以认识杂症的观点评价此书。同时，该书多用凉药、润药，少用热药、燥药，是缘于辨证论治的需要，因“血症宜凉者多”，血虚者多，而非作者偏爱。

总之，《血证论》乃中医学血证诊治方面为数不多的专著，主题明确，立论有据，方药效彰，极为实用。该书尤

为血证专科、妇科、伤科医生所必备。其他如医学专业高年级学生，也有必要阅读此书，以拓宽知识领域，丰富相关知识，为将来的临床工作奠定坚实基础。


魏武英　李佺


2017年1月


［注］有关唐宗海生卒年月，有多种说法。除本《导读》所说年代之外，另有王孟侠等认为是1848—1899年（《唐容川传闻琐记》）；北京中医学院等认为是1862—1918年（北京中医学院编《中国医学史》、中国中医研究院等主编《中医大辞典·医史文献分册》）；还有人据刘光第《衷圣斋诗集·送唐容川大令宗海之任来宾》推算认为是1845—1896年。




整理说明

《血证论》于公元1884年一经问世，旋即受到众多医家的高度重视，仅历百年，版本即达二十余种。除首版清光绪十年甲申（1884）刻本外，尚有光绪十六年庚寅（1890）刻本，光绪十九年癸巳（1893）湖北郧县署重刻本，光绪二十年甲午（1894）申江褒海山房石印本，光绪三十二年丙午（1906）善成堂重校本，光绪三十四年戊申（1908）上海千顷堂石印本。民国年间及建国以来，全国各大书局和上海、广州、北京等各大出版社均有刊行。影响之大，刊印之频，为近代医书所少见，足见其在人们心中的地位。

本次整理校对《血证论》，依人民卫生出版社1990年本（见人卫社1990年10月版《血证论》点校本）为参照本，并作以下变动：

1.本书原为繁体字竖排版，本次出版将繁体字一律改为规范的简体字，同时将竖排改为横排版。

2.对原书中需要修改校正的内容，均径行改正，一般不再加注解，不出校记。

3.异体字不再保留原貌，统一改为现行简体字。如“癉”改为“疸”，“蚘”改为“蛔”。

4.对原书中明显的错字，直接改正。如“疲恭”（有版本写为“疲茶”），因与文理、医理不通，故根据文义改为“疲乏”。

5.本次整理，尽量规范中药名用字，如将白“芨”改为白“及”；旋“复”花改为旋“覆”花；“苧”麻改为“苎”麻等。

6.土瓜根汤一方，原书中脱失剂量，现根据该方原始出处《金匮要略》，在各药名后增加剂量“三钱”。

7.四神丸一方，诸药原已各具剂量，故将“各等分”几字删除。

8.肾着汤一方，书中本无药物剂量，有些版本（如上海科技1977年版）加“各等分”几字。考虑方中附子、白术、甘草、红枣诸药等分并不相宜，故仍按主校本缺剂量，并加注予以说明。

9.将书中所用方剂按笔画为序，附于书后。便于读者查阅。


魏武英　李　佺



2017年1月



血证论原序

先君子体羸善病，故海早岁即习方书，有恙辄调治之。癸酉六月，骤得吐血，继复转为下血。查照各书，施治罔效；延请名宿，仍无确见，大约用调停之药以俟病衰而已。因此遍览方书，每于血证，尝三致意。时，里中人甚诩乡先辈杨西山先生所著《失血大法》，得血证不传之秘，门下抄存，私为鸿宝。吾以先君病，故多方购求，仅得一览。而其书议论方药究亦未能精详，以之治病，卒鲜成效。乃废然自返，寝馈于《内经》、仲景之书，触类旁通，豁然心有所得，而悟其言外之旨，用治血证，十愈七八。今先君既逝，而荆妻冯氏又得血疾，亲制方剂，竟获安全。慨然曰：大丈夫不能立功名于天下，苟有一材一艺，稍足补救于当时，而又吝不忍传，陋哉。爰将失血之证，精微奥义，一一发明，或伸古人所欲言，或补前贤所未备，务求理足方效，不为影响之谈。书成，自顾而转憾悟道不早，不能延吾父之寿也。然犹幸此书之成可以救天下后世也。时：

光绪十年岁在甲申重九后一日容川唐宗海自序


凡例

一、血证自古绝少名论，故是书条分缕析，务求精详。间有烦文冗字，意取明显，故不删削。

一、时贤论及血证，率多影响。是书独从《内》《难》、仲景探源而出，发挥尽致，实补唐以下医书之所不逮。故除引经之外，余无采录。亦间有一二暗合者，皆系偶同，并非掠美。识者鉴之。

一、是书分别门类，眉目极清。即不知医者，临时查阅，无不了然，最便世用之书。

一、是书议论多由心得，然其发明处，要皆实事实理，有凭有验，或从古圣引伸，或从西法参得，信而有徵之说也，并非杜撰可比。

一、是书单为血证说法，与杂证不同。幸勿执彼例此，亦幸勿以此议彼。

一、是书单论血证，外有中西医判六经方证通解两书，嗣出始于杂证，推阐无遗，容后刊出再求赏析。

血证论一卷

阴阳水火气血论

人之一身，不外阴阳，而阴阳二字即是水火，水火二字即是气血。水即化气，火即化血。何以言水即化气哉？气著于物，复还为水，是明验也。盖人身之气，生于脐下丹田气海之中，脐下者肾与膀胱，水所归宿之地也。此水不自化为气，又赖鼻间吸入天阳，从肺管引心火下入于脐之下，蒸其水，使化为气。如《易》之坎卦，一阳生于水中，而为生气之根。气既生，则随太阳经脉布护于外，是为卫气，上交于肺，是为呼吸，五脏六腑，息以相吹，只此一气而已。然气生于水，即能化水，水化于气，亦能病气。气之所至，水亦无不至焉。故太阳之气，达于皮毛则为汗，气挟水阴而行于外者也。太阳之气上输于肺，膀胱、肾中之水阴，即随气升腾而为津液，是气载水阴而行于上者也。气化于下，则水道通而为溺，是气行水亦行也。设水停不化，外则太阳之气不达，而汗不得出，内则津液不生，痰饮交动，此病水而即病气矣。又有肺之制节不行，气不得降，因而癃闭滑数，以及肾中阳气不能镇水，为饮为泻，不一而足，此病气即病水矣。总之，气与水本属一家，治气即是治水，治水即是治气。是以人参补气，以其生于北方，水中之阳，甘寒滋润，大生水津，津液充足，而肺金腴润。肺主气，其叶下垂以纳气，得人参甘寒之阴，内具阳性，为生气化水之良品，故气得所补益焉。即如小柴胡，仲景自注云：上焦得通，津液得下，胃气因和。是通津液，即是和胃气。盖津液足，则胃上输肺，肺得润养，其叶下垂，津液又随之而下，如雨露之降，五脏戴泽，莫不顺利，而浊阴全消，亢阳不作，肺之所以制节五脏者如此。设水阴不足，津液枯竭，上则痿咳，无水以济之也；下则闭结，制节不达于下也；外则蒸热，水阴不能濡于肌肤也。凡此之证，皆以生水为治法，故清燥救肺汤生津以补肺气，猪苓汤润利以除痰气，都气丸补水以益肾气。即如发汗，所以调卫气也，而亦戒火攻以伤水阴，故用白芍之滋阴，以启汗原；用花粉之生津，以救汗液。即此观之，可知滋水即是补气。然补中益气汤、六君子、肾气丸是皆补气之方也，何以绝不滋水哉？盖无形之水阴，生于下而济于上，所以奉养是气者也，此水则宜滋；有形之水质，入于口而化于下，所以传道是气者也，此水则宜泻。若水质一停，则气便阻滞，故补中汤用陈、术以制水，六君子用苓、半以利水。肾气丸亦用利水之药以佐桂、附，桂、附以气药化水，苓、泽即以利水之药以化气。真武汤尤以术、苓利水为主。此治水之邪即以治气，与滋水之阴即以补气者，固并行而不悖也。且水邪不去，则水阴亦不能生，故五苓散去水邪，而即能散津止渴，并能发汗退热，以水邪去则水阴布故也。然水阴不滋，则水邪亦不能去，故小柴胡通达津液，而即能下调水道。总见水行则气行，水止则气止。能知此者，乃可与言调气矣。何以言火即化血哉？血色，火赤之色也。火者，心之所主，化生血液以濡周身。火为阳而生血之阴，即赖阴血以养火，故火不上炎，而血液下注，内藏于肝，寄居血海，由冲、任、带三脉行达周身，以温养肢体。男子则血之转输无从觇验，女子则血之转输月事时下。血下注于血海之中，心火随之下济，故血盛而火不亢烈，是以男子无病而女子受胎也。如或血虚，则肝失所藏，木旺而愈动火，心失所养，火旺而益伤血，是血病即火病矣。治法宜大补其血，归、地是也。然血由火生，补血而不清火，则火终亢而不能生血，故滋血必用清火诸药。四物汤所以用白芍，天王补心汤所以用二冬，归脾汤所以用枣仁，仲景炙甘草汤所以用寸冬、阿胶，皆是清火之法。至于六黄汤、四生丸则又以大泻火热为主，是火化太过，反失其化，抑之即以培之，清火即是补血。又有火化不及而血不能生者，仲景炙甘草汤所以有桂枝以宣心火，人参养荣汤所以用远志、肉桂以补心火，皆是补火生血之法。其有血寒血痹者，则用桂枝、细辛、艾叶、干姜等禀受火气之药以温达之，则知治火即是治血。血与火原一家，知此乃可与言调血矣。夫水、火、气、血固是对子，然亦互相维系，故水病则累血，血病则累气。气分之水阴不足，则阳气乘阴而干血；阴分之血液不足，则津液不下而病气。故汗出过多则伤血，下后亡津液则伤血，热结膀胱则下血，是水病而累血也。吐血咳血必兼痰饮，血虚则精竭水结，痰凝不散。失血家往往水肿，瘀血化水亦发水肿，是血病而兼水也。盖在下焦，则血海膀胱同居一地；在上焦，则肺主水道，心主血脉，又并域而居；在躯壳外，则汗出皮毛，血循经脉，亦相倚而行，一阴一阳互相维系。而况运血者即是气，守气者即是血。气为阳，气盛即为火盛；血为阴，血虚即是水虚。一而二，二而一者也。人必深明此理，而后治血理气，调阴和阳，可以左右逢源。又曰：血生于心火而下藏于肝，气生于肾水而上主于肺，其间运上下者，脾也。水火二脏，皆系先天，人之初胎，以先天生后天，人之既育，以后天生先天，故水火两脏，全赖于脾。食气入胃，脾经化汁，上奉心火，心火得之，变化而赤，是之谓血。故治血者，必治脾为主，仲景炙甘草汤皆是此义。以及大黄下血，亦因大黄秉土之色，而大泄地道故也；地黄生血，亦因地黄秉土之润，而大滋脾燥故也。其余参、芪运血统血，皆是补脾。可知治血者必以脾为主，乃为有要。至于治气，亦宜以脾为主。气虽生于肾中，然食气入胃，脾经化水，下输于肾，肾之阳气，乃从水中蒸腾而上。清气升而津液四布，浊气降而水道下行。水道下行者，犹地有江河，以流其恶也。津液上升者，犹土膏脉动，而雨露升也。故治气者必治脾为主。六君子汤和脾利水以调气，真武汤扶脾镇水以生气，十枣、陷胸等汤攻脾夺水以通气，此去水邪以补气之法也。又有水津不灌，壮火食气，则用人参滋脾以益气，花粉清脾以和气。凡治气者，亦必知以脾为主，而后有得也。李东垣治病以气为主，故专主脾胃，然用药偏于刚燥。不知脾不制水固宜燥，脾不升津则宜滋，气分不可留水邪，气分亦不可无水津也。朱丹溪治病以血为主，故用药偏于寒凉。不知病在火脏宜寒凉，病在土脏宜甘缓也。此论不专为失血立说，然治血者必先知之，而后于调气和血，无差爽云。


男女异同论

参看经血胎产门

世谓男子主气，女子主血，因谓男子血贵，女子血贱。并谓男子之血与女子不同，而不知皆同也。其不同者，女子有月信，男子无月信，只此不同而已矣。夫同是血也，何以女子有月信，而男子无月信哉？盖女子主血，血属阴而下行，其行也，气运之而行也。女子以血为主，未常不赖气以运血。气即水化，前论已详。气血交会之所，在脐下胞室之中，男子谓之丹田，女子谓之血室，则肝肾所司，气与血之总会。气生于水而化水，男子以气为主，故血入丹田，亦从水化，而变为水。以其内为血所化，故非清水，而极浓极稠，是之谓肾精。女子之气，亦仍能复化为水，然女子以血为主，故其气在血室之内，皆从血化，而变为血，是之谓月信。但其血中仍有气化之水液，故月信亦名信水。且行经前后，均有淡色之水，是女子之血分，未尝不借气分之水，以引动而运行之也。知此，则知男子之精属气属水，而其中未尝无血无火；且知女子之经属血属火，而其中未尝无气无水。是以男子精薄，则为血虚；女子经病，则为气滞也。问曰：男子主气，女子主血，其中变化，诚如兹之所云矣。而女子何以必行经，男子何以不行经？答曰：经血者，血之余也。夫新故乘除，天地自然之理，故月有盈亏，海有潮汐。女子之血，除旧生新，是满则溢，盈必亏之道。女子每月则行经一度，盖所以泄血之余也。血主阴而下行，所以从下泄而为经血也。至于男子，虽无经可验，然亦必泄其余。男子以气为主，气主阳而上行，故血余不从下泄而随气上行，循冲、任脉上绕唇颐，生为髭须，是髭须者，即所以泄血之余也。所以女子有月信，上遂无髭须，男子有髭须，下遂无月信。所主不同，升降各异，只此分别而已矣。义出《内经》，非创论也。世谓男女血迥不同，岂知变化之道哉？夫必明气血水火变化运行之道，始可治气血水火所生之病。女子要血循其常，男子亦要血循其常。若血失常道，即为血不循经。在女子虽无崩带，亦不受胎；男子虽无吐衄，亦不荣体。至失常之至，则女子未有不崩带，男子未有不吐衄者也。故女子血贵调经，男子亦贵调经。但男子吐衄，乃上行之血，女子崩带，乃下行之血，不可例论耳。然使女子吐衄，则亦与男子无殊；男子下血，则亦与崩带无异。故是书原非妇科，而于月经胎产尤为详悉，诚欲人触类引伸，于治血庶尽神欤。

又曰：女子胞中之血，每月一换，除旧生新，旧血即是瘀血，此血不去，便阻化机。凡为医者，皆知破血通经矣，独于男女吐衄之证，便不知去瘀生新之法。抑思瘀血不行，则新血断无生理，观月信之去旧生新可以知之。即疮科治溃，亦必先化腐而后生肌，腐肉不化，则新血亦断无生理。且如有脓管者，必烂开腐肉，取去脓管而后止。治失血者，不去瘀而求补血，何异治疮者不化腐而求生肌哉。然又非去瘀是一事，生新另是一事也。盖瘀血去则新血已生，新血生而瘀血自去，其间初无间隔。即如月信下行，是瘀去也，此时新血已萌动于血海之中，故受孕焉，非月信已下多时然后另生新血也。知此，则知以去瘀为生新之法，并知以生新为祛瘀之法。生血之机有如此者，而生血之源，则又在于脾胃。经云：中焦受气取汁，变化而赤是为血。今且举一可见者言之，妇人乳汁，即脾胃饮食所化，乃中焦受气所取之汁也；妇人乳子，则月水不行，以此汁既从乳出，便不下行变血矣。至于断乳之后，则此汁变化而赤，仍下行而为经血。人皆知催乳须补脾胃，而不知滋血尤须补脾胃。盖血即乳也，知催乳法便可知补血法。但调治脾胃，须分阴阳。李东垣后，重脾胃者但知宜补脾阳，而不知滋养脾阴。脾阳不足，水谷固不化；脾阴不足，水谷仍不化也。譬如釜中煮饭，釜底无火固不熟，釜中无水亦不熟也。予亲见脾不思食者，用温药而反减，用凉药而反快。予亲见催乳者，用芪、术、鹿茸而乳多。又亲见催乳者，用芪、术、鹿茸而乳转少，则以有宜不宜耳。是故宜补脾阳者，虽干姜、附子转能生津；宜补脾阴者，虽知母、石膏反能开胃。补脾阳法，前人已备言之，独于补脾阴古少发明者。予特标出，俾知一阴一阳，未可偏废。

补脾阴以开胃进食，乃吾临证悟出，而借《伤寒论》存津液三字为据，此外固无证据也。书既成，后得泰西洋人医法五种，内言胃之化谷乃胃汁化之，并有甜肉汁、苦胆汁皆入肠胃化谷。所谓汁者，即予所谓津液也。西医论脏腑，多言物而遗理，如此条者实指其物，而尚不与理相背，适足以证予所论，故并志之。


脏腑病机论

脏腑各有主气，各有经脉，各有部分，故其主病，亦各有见证之不同。有一脏为病，而不兼别脏之病者，单治一脏而愈；有一脏为病，而兼别脏之病者，兼治别脏而愈。业医不知脏腑，则病原莫辨，用药无方，乌睹其能治病哉。吾故将脏腑大旨，论列于后，庶几于病证药方，得其门径云。

心者，君主之官，神明出焉。盖心为火脏，烛照事物，故司神明，神有明而无物，即心中之火气也。然此气非虚悬无着，切而指之，乃心中一点血液，湛然朗润，以含此气，故其气时有精光发见，即为神明。心之能事，又主生血，而心窍中数点血液，则又血中之最精微者，乃生血之源泉，亦出神之渊海。血虚则神不安而怔忡，有瘀血亦怔忡。火扰其血则懊[image: ]
 。神不清明，则虚烦不眠，动悸惊惕。水饮克火，心亦动悸。血攻心则昏迷、痛欲死，痰入心则癫，火乱心则狂。与小肠相为表里，遗热于小肠，则小便赤涩。火不下交于肾，则神浮梦遗。心之脉上挟咽喉，络于舌本，实火上壅为喉痹，虚火上升则舌强不能言。分部于胸前，火结则为结胸，为痞，为火痛；火不宣发则为胸痹。心之积曰伏梁，在心下，大如臂，病则脐上有动气。此心经主病之大旨也。

包络者，心之外卫。心为君主之官，包络即为臣，故心称君火，包络称相火，相心经宣布火化，凡心之能事皆包络为之。见证治法，亦如心脏。

肝为风木之脏，胆寄其间，胆为相火，木生火也。肝主藏血，血生于心，下行胞中，是为血海。凡周身之血，总视血海为治乱。血海不扰，则周身之血无不随之而安。肝经主其部分，故肝主藏血焉。至其所以能藏之故，则以肝属木，木气冲和条达，不致遏郁，则血脉得畅。设木郁为火，则血不和。火发为怒，则血横决，吐血、错经、血痛诸证作焉。怒太甚则狂，火太甚则颊肿面青，目赤头痛。木火克土，则口燥泄痢，饥不能食，回食逆满，皆系木郁为火之见证也。若木挟水邪上攻，又为子借母势，肆虐脾经，痰饮、泄泻、呕吐、头痛之病又作矣。木之性主于疏泄，食气入胃，全赖肝木之气以疏泄之，而水谷乃化。设肝之清阳不升，则不能疏泄水谷，渗泻中满之证在所不免。肝之清阳，即魂气也，故又主藏魂。血不养肝，火扰其魂，则梦遗不寐。肝又主筋，瘈[image: ]
 囊缩，皆属肝病。分部于季胁少腹之间，凡季胁少腹疝痛，皆责于肝。其经名为厥阴，谓阴之尽也。阴极则变阳，故病至此，厥深热亦深，厥微热亦微。血分不和，尤多寒热并见。与少阳相表里，故肝病及胆，亦能吐酸呕苦，耳聋目眩。于位居左，多病左胁痛，又左胁有动气。肝之主病，大略如此。

胆与肝连，司相火，胆汁味苦，即火味也。相火之宣布在三焦，而寄居则在胆腑。胆火不旺，则虚怯惊悸。胆火太亢，则口苦呕逆，目眩耳聋，其经绕耳故也。界居身侧，风火交煽，则身不可转侧，手足抽掣。以表里言，则少阳之气，内行三焦，外行腠理，为荣卫之枢机。逆其枢机，则呕吐胸满。邪客腠理，入与阴争则热，出与阳争则寒。故疟疾，少阳主之。虚劳骨蒸亦属少阳，以荣卫腠理之间不和，而相火炽甚故也。相火挟痰，则为癫痫。相火不戢，则肝魂亦不宁，故烦梦遗精。且胆中相火如不亢烈，则为清阳之木气，上升于胃，胃土得其疏达，故水谷化；亢烈则清阳遏郁，脾胃不和。胸胁之间骨尽处，乃少阳之分，病则其分多痛，经行身之侧，痛则不利屈伸。此胆经主病之大略也。

胃者，仓廪之官，主纳水谷。胃火不足则不思食，食入不化，良久仍然吐出。水停胸膈，寒客胃中，皆能呕吐不止。胃火炎上，则饥不能食，拒隔不纳，食入即吐。津液枯竭，则成隔食，粪如羊屎。火甚则结硬，胃家实则谵语。手足出汗，肌肉潮热，以四肢肌肉皆中宫所主故也。其经行身之前，至面上，表证目痛鼻干，发痉不能仰。开窍于口，口干咽痛，气逆则哕。又与脾相表里，遗热于脾，则从湿化，发为黄疸。胃实脾虚，则能食而不消化。主燥气，故病阳明，总系燥热。独水泛水结，有心下如盘等证，乃为寒病。胃之大略，其病如此。

脾称湿土，土湿则滋生万物，脾运则长养脏腑。胃土以燥纳物，脾土以湿化气。脾气不布，则胃燥而不能食，食少而不能化。譬如釜中无水，不能熟物也。故病隔食，大便难，口燥唇焦，不能生血，血虚火旺，发热盗汗。若湿气太甚，则谷亦不化，痰饮、泄泻、肿胀、腹痛之证作焉。湿气挟热，则发黄发痢，腹痛壮热，手足不仁，小水赤涩。脾积名曰痞气，在心下如盘。脾病则当脐有动气。居于中州，主灌四旁，外合肌肉。邪在肌肉则手足蒸热汗出，或肌肉不仁。其体阴而其用阳，不得命门之火以生土，则土寒而不化，食少虚羸。土虚而不运，不能升达津液，以奉心化血，渗灌诸经。经云：脾统血，血之运行上下，全赖乎脾。脾阳虚则不能统血，脾阴虚又不能滋生血脉。血虚津少，则肺不得润养，是为土不生金。盖土之生金，全在津液以滋之。脾土之义有如是者。

肺为乾金，象天之体，又名华盖，五脏六腑受其覆冒。凡五脏六腑之气，皆能上熏于肺以为病。故于寸口肺脉，可以诊知五脏。肺之令主行制节，以其居高，清肃下行，天道下际而光明，故五脏六腑皆润利而气不亢，莫不受其制节也。肺中常有津液润养其金，故金清火伏。若津液伤，则口渴气喘，痈痿咳嗽，水源不清而小便涩，遗热大肠而大便难。金不制木则肝火旺，火盛刑金则蒸热、喘咳、吐血，痨瘵并作。皮毛者，肺之合也。故凡肤表受邪，皆属于肺。风寒袭之，则皮毛洒淅；客于肺中，则为肺胀，为水饮冲肺。以其为娇脏，故畏火，亦畏寒。肺开窍于鼻，主呼吸，为气之总司。盖气根于肾，乃先天水中之阳，上出鼻，肺司其出纳。肾为水，肺为天，金水相生，天水循环。肾为生水之源，肺即为制气之主也。凡气喘咳息，故皆主于肺。位在胸中，胸中痛属于肺。主右胁，积曰息贲，病则右胁有动气。肺为之义，大率如是。

肾者水脏，水中含阳，化生元气，根结丹田，内主呼吸，达于膀胱，运行于外则为卫气。此气乃水中之阳，别名之曰命火。肾水充足，则火之藏于水中者，韬光匿彩，龙雷不升，是以气足而鼻息细微。若水虚则火不归元，喘促虚劳，诸证并作，咽痛声哑，心肾不交，遗精失血，肿满咳逆，痰喘盗汗。如阳气不足者，则水泛为痰，凌心冲肺，发为水肿，腹痛奔豚，下利厥冷，亡阳大汗，元气暴脱。肾又为先天，主藏精气，女子主天癸，男子主精。水足则精血多，水虚则精血竭。于体主骨，骨痿故属于肾。肾病者，脐下有动气。肾上交于心，则水火既济，不交则火愈亢。位在腰，主腰痛。开窍于耳，故虚则耳鸣耳聋。瞳人属肾，虚则神水散缩，或发内障。虚阳上泛，为咽痛颊赤。阴虚不能化水，则小便不利。阳虚不能化水，小便亦不利也。肾之病机，有如此者。

膀胱者，贮小便之器。经谓：州都之官，津液藏焉，气化则能出矣。此指汗出，非指小便。小便虽出于膀胱，而实则肺为水之上源，上源清，则下源自清。脾为水之堤防，堤防利，则水道利。肾又为水之主，肾气行，则水行也。经所谓气化则能出者，谓膀胱之气载津液上行外达，出而为汗，则有云行雨施之象。故膀胱称为太阳经，谓水中之阳，达于外以为卫气，乃阳之最大者也。外感则伤其卫阳，发热恶寒。其经行身之背，上头项，故头项痛，背痛，角弓反张，皆是太阳经病。皮毛与肺合，肺又为水源，故发汗须治肺，利水亦须治肺，水天一气之义也。位居下部，与胞相连，故血结亦病水，水结亦病血。膀胱之为病，其略有如此。

三焦，古作膲，即人身上下内外相联之油膜也。唐、宋人不知膲形，以为有名而无象。不知《内经》明言，焦理纵者，焦理横者。焦有文理，岂得谓其无象。西洋医书斥中国不知人有连网，言人饮水入胃，即渗出走连网而下，以渗至膀胱，膀胱上口，即在连网中也。中国《医林改错》一书，亦言水走网油而入膀胱。观剖牲畜，其网油中有水铃铛，正是水过其处，而未入膀胱者也。此说近出，力斥旧说之谬，而不知唐、宋后，古膲作焦，不知膜油即是三焦，是以致谬。然《内经》明言：三焦者，决渎之官，水道出焉。与西洋医法、《医林改错》正合。古之圣人何尝不知连网膜膈也哉。按两肾中一条油膜，为命门，即是三焦之源。上连肝气、胆气及胸膈，而上入心为包络。下连小肠、大肠。前连膀胱，下焦夹室，即血室、气海也。循腔子为肉皮，透肉出外，为包裹周身之白膜，皆是三焦所司。白膜为腠理，三焦气行腠理，故有寒热之证。命门相火布于三焦，火化而上行为气，火衰则元气虚，火逆则元气损；水化而下行为溺，水溢则肿，结则淋。连肝胆之气，故多挟木火。与肾、心包相通，故原委多在两处，与膀胱一阴一阳，皆属肾之府也，其主病可知矣。

小肠，受盛之官，变化出焉。上接胃府，下接大肠。与心为表里，遗热则小水不清。与脾相连属，土虚则水谷不化。其部分，上与胃接，故小肠燥屎多借胃药治之。下与肝相近，故小肠气痛多借肝药治之。

大肠司燥金，喜润而恶燥。寒则滑脱，热则秘结，泄痢后重，痔漏下血。与肺相表里，故病多治肺以治之。与胃同是阳明之经，故又多借治胃之法以治之。

以上条例，皆脏腑之性情部位，各有不同，而主病亦异。治杂病者宜知之，治血证者亦宜知之。临证处方，分经用药，斯不致南辕北辙耳。


脉证死生论

医者，所以治人之生者也，未知死，焉知生，知死之无可救药，则凡稍有一毫之生机，自宜多方调治，以挽回之。欲辨死生，惟明脉证。高士宗以吐血多者为络血，吐血少者为经血。谓吐多者病轻，吐少者病重。而其实经散为络，络散为孙络，如干发为枝，枝又有枝，要皆统于一本也。以经络之血分轻重，实则分无可分。《医旨》又谓：外感吐血易治，内伤吐血难疗。《三指禅》谓：齿衄最轻，鼻衄次之，呕吐稍重，咳、咯、唾血为最重。谓其病皆发于五脏，而其血之来最深，不似呕吐之血，其来出于胃间，犹浅近也。此如仲景近血、远血之义，以此分轻重，于理尚不差谬。第鼻衄、呕吐血，虽近而轻，而吐衄不止，亦有气随血脱，登时即死者。咳、咯、唾血虽远而重，亦有一哈便出，微带数口，不药可愈者，仍不可执以定死生矣。夫载气者，血也，而运血者，气也，人之生也，全赖乎气，血脱而气不脱，虽危犹生。一线之气不绝，则血可徐生，复还其故，血未伤而气先脱，虽安必死。以血为魄，而气为魂，魄未绝而魂先绝，未有不死者也。故吾谓定血证之死生者，全在观气之平否。吐血而不发热者易愈，以荣虽病而卫不病，阳和则阴易守也。发热者难治，以血病气亦蒸，则交相为虐矣。吐血而不咳逆者易愈，咳为气呛，血伤而气不呛，是肾中之水，能纳其气以归根，故易愈。若咳不止，是血伤火灼，肾水枯竭，无以含此真气，故上气咳逆为难治，再加喘促，则阳无所附矣。大便不溏者，犹有转机，可用滋阴之药，以养其阳。若大便溏，则上越下脱，有死无生。再验其脉，脉不数者易治，以其气尚平；脉数者难治，以其气太疾。浮大革数而无根者，虚阳无依；沉细涩数而不缓者，真阳损失，皆为难治。若有一丝缓象，尚可挽回，若无缓象，或兼代散，死不治矣。凡此之类，皆是阴血受伤而阳气无归，故主不治。若阴血伤而阳气不浮越者，脉虽虚微迟弱，亦不难治。但用温补，无不回生。盖阳虚气弱者易治，惟阴虚气不附者为难治。所谓血伤而气不伤者，即以气之不伤，而知其血尚未尽损，故气犹有所归附，而易愈也。气之原委，吾于水火血气论已详言之，参看自见。

用药宜忌论

汗、吐、攻、和，为治杂病四大法，而失血之证，则有宜不宜。伤寒过汗伤津液，吐血既伤阴血，又伤水津，则水血两伤，恭然枯骨矣。故仲景于衄家严戒发汗，衄忌发汗，吐、咯可知矣。夫脉潜气伏，斯血不升，发汗则气发泄。吐血之人，气最难敛，发泄不已，血随气溢，而不可遏抑，故虽有表证，只宜和散，不得径用麻、桂、羌、独。果系因外感失血者，乃可从外表散。然亦须敛散两施，毋令过汗亡阴。盖必知血家忌汗，然后可商取汗之法。至于吐法，尤为严禁。失血之人，气既上逆，若见有痰涎，而复吐之，是助其逆势，必气上不止矣。治病之法，上者抑之，必使气不上奔，斯血不上溢。降其肺气，顺其胃气，纳其肾气，气下则血下，血止而气亦平复。血家最忌是动气，不但病时忌吐，即已愈后，另有杂证，亦不得轻用吐药，往往因吐便发血证。知血证忌吐，则知降气止吐，便是治血之法。或问，血证多虚，汗吐且有不可，则攻下更当忌矣。予曰：不然。血之所以上者，以其气腾溢也，故忌吐、汗再动其气。至于下法，乃所以折其气者。血证气盛火旺者十居八九，当其腾溢而不可遏，正宜下之以折其势。仲景阳明证有急下以存阴法，少阴证有急下以存阴法。血证火气太盛者最恐亡阴，下之正是救阴，攻之不啻补之矣。特下之须乘其时，如实邪久留，正气已不复支，或大便溏泻，则英雄无用武之地，只可缓缓调停，纯用清润降利，以不违下之之意，斯得法矣。至于和法，则为血证之第一良法。表则和其肺气，里者和其肝气，而尤照顾脾肾之气。或补阴以和阳，或损阳以和阴，或逐瘀以和血，或泻水以和气，或补泻兼施，或寒热互用，许多妙义，未能尽举。四法之外，又有补法，血家属虚劳门，未有不议补者也，即病家亦喜言补。诸书重补者，尤十之八九，而不知血证之补法亦有宜有忌。如邪气不去而补之，是关门逐贼；瘀血未除而补之，是助贼为殃。当补脾者十之三四，当补肾者十之五六。补阳者十之二三，补阴者十之八九。古有补气以摄血法，此为气脱者说，非为气逆者说。又有引火归原法，此为水冷火泛者立说，非为阴虚阳越者立说。盖失血家如火未发，补中则愈。如火已发，则寒凉适足以伐五脏之生气，温补又足以伤两肾之真阴，惟以甘寒，滋其阴而养其阳，血或归其位耳。血家用药之宜忌，大率如是。知其大要，而后细阅全书，乃有把握。

本书补救论

世之读朱丹溪书者，见其多用凉药，于是废黜热药，贻误不少，而丹溪不任咎也。盖丹溪之书，实未尝废热药。世之读陈修园书者，见其多用热药，于是废黜凉药，为害尤多，而修园不任咎也。盖修园之书，实未尝废凉药。两贤立论，不过救一时之偏，明一己之见。世之不善读者，得其所详，忽其所略，岂知两贤所略，亦曰人所已详，吾固不必详焉耳，初何尝废黜不言哉。即如予作此书，亦多用凉药，少用热药，然非弃热药而不用，特以血症宜凉者多，非谓血症全不用热药也。予于每条当用热药者，未尝不反复言之，慎毋误读是书，而有偏重凉药之弊。总在分别阴阳，审证处方，斯无差忒。又予是书为血症说法，与杂症不同，泥此书以治杂症固谬，若执杂症以攻此书，尤谬。读吾书者，未知流弊若何，吾且为此论，先下一针砭。


血证论二卷

吐　　血

平人之血，畅行脉络，充达肌肤，流通无滞，是为循经，谓循其经常之道也。一旦不循其常，溢出于肠胃之间，随气上逆，于是吐出。盖人身之气游于血中，而出于血外，故上则出为呼吸，下则出为二便，外则出于皮毛而为汗。其气冲和，则气为血之帅，血随之而运行；血为气之守，气得之而静谧。气结则血凝，气虚则血脱，气迫则血走，气不止而血欲止不可得矣。方其未吐之先，血失其经常之道，或由背脊走入膈间，由膈溢入胃中。病重者其血之来，辟辟弹指，漉漉有声；病之轻者，则无声响。故凡吐血，胸背必痛，是血由背脊而来，气迫之行，不得其和，故见背痛之证也。又或由两胁肋走油膜入小肠，重则潮鸣有声，逆入于胃，以致吐出。故凡失血，复多腰胁疼痛之证。此二者，来路不同，治法亦异。由背上来者，以治肺为主；由胁下来者，以治肝为主。盖肺为华盖，位在背与胸膈，血之来路，既由其界分溢出，自当治肺为是。肝为统血之脏，位在胁下，血从其地而来，则又以治肝为是。然肝、肺虽系血之来路，而其吐出，实则胃主之也。凡人吐痰、吐食，皆胃之咎。血虽非胃所主，然同是吐证，安得不责之于胃。况血之归宿，在于血海，冲为血海，其脉丽于阳明，未有冲气不逆上，而血逆上者也。仲景治血以治冲为要，冲脉丽于阳明，治阳明即治冲也。阳明之气，下行为顺，今乃逆吐，失其下行之令，急调其胃，使气顺吐止，则血不致奔脱矣。此时血之原委，不暇究治，惟以止血为第一要法。血止之后，其离经而未吐出者，是为瘀血。既与好血不相合，反与好血不相能，或壅而成热，或变而为痨，或结瘕，或刺痛，日久变证，未可预料，必亟为消除，以免后来诸患，故以消瘀为第二法。止吐消瘀之后，又恐血再潮动，则需用药安之，故以宁血为第三法。邪之所凑，其正必虚，去血既多，阴无有不虚者矣。阴者阳之守，阴虚则阳无所附，久且阳随而亡，故又以补虚为收功之法。四者乃通治血证之大纲，而纲领之中，又有条目，今并详于下方云。


一止血

其法独取阳明。阳明之气，下行为顺，所以逆上者，以其气实故也。吐血虽属虚证，然系血虚非气虚。且初吐时，邪气最盛，正虽虚而邪则实。试思人身之血，本自潜藏，今乃大反其常，有翻天覆地之象，非实邪与之战斗，血何从而吐出哉。故不去其邪，愈伤其正，虚者益虚，实者愈实矣。况血入胃中，则胃家实，虽不似伤寒证，以胃有燥屎为胃家实，然其血积在胃，亦实象也。故必亟夺其实，釜底抽薪，然后能降气止逆，仲景泻心汤主之。血多者，加童便、茅根；喘满者，加杏仁、厚朴；血虚者，加生地、当归；气随血脱不归根者，加人参、当归、五味、附片；有寒热者，加柴胡、生姜，或加干姜、艾叶，以反佐之。随证加减，而总不失其泻心之本意，则深得圣师之旨，而功效亦大。盖气之源在肾，水虚则气热；火之源在心，血虚则火盛。火热相搏则气实，气实则逼血妄行。此时补肾水以平气，迂阔之谈也；补心血以配火，不及之治也。故惟有泻火一法，除暴安良，去其邪以存其正。方名泻心，实则泻胃，胃气下泄，则心火有所消导，而胃中之热气，亦不上壅，斯气顺而血不逆矣。且大黄一味，能推陈致新，以损阳和阴，非徒下胃中之气也。即外而经脉、肌肤、躯壳，凡属气逆于血分之中，致血有不和处，大黄之性，亦无不达。盖其药气最盛，故能克而制之，使气之逆者，不敢不顺。既速下降之势，又无遗留之邪，今人多不敢用，惜哉。然亦有病之轻者，割鸡焉用牛刀？葛可久十灰散亦可得效，义取红见黑即止之意，其妙全在大黄降气即以降血。吐血之证，属实证者十居六七，以上二方，投之立效。然亦有属虚属寒者，在吐血家十中一二，为之医者不可不知也。虚证去血太多，其证喘促昏溃，神气不续，六脉细微虚浮散数，此如刀伤出血，血尽而气亦尽，危脱之证也，独参汤救护其气，使气不脱，则血不奔矣。寒证者，阳不摄阴，阴血因而走溢，其证必见手足清冷，便溏遗溺，脉细微迟涩，面色惨白，唇口淡和。或内寒外热，必实见有虚寒假热之真情，甘草干姜汤主之，以阳和运阴血，虚热退而阴血自守矣。然血系阴汁，刚燥之剂乃其所忌。然亦有阳不摄阴者，亦当用姜、附也。上寒下热，芩、连、姜、附同用亦有焉。以上数法，用之得宜，无不立愈。其有被庸医治坏，而血不止者，延日已久，证多杂见，但用以上诸方，未能尽止血之法，审系瘀血不行，而血不止者，血府逐瘀汤主之。火重者加黄芩、黄连；痰多者加云苓、瓜霜；咳逆加杏仁、五味、寸冬；盗汗身热加青蒿、冬桑叶、黄柏、牡蛎；喘者加杏仁、苏子；身痛、胸腹满、大便闭为瘀结，加大黄。如欲求详，参看痰瘀劳热等门，乃尽其治。又有审病之因，而分别以止其血者，治法尤不厌详。因于酒及煎炒厚味之物者，其证脉数滑，口干燥，胸中烦热，大小便不利，宜用白虎汤加茵陈、炒栀、大黄、藕节治之。因于外感者，先见头痛，恶寒发热，脉浮而紧者，为寒犯血分，外束闭而内逆壅，是以吐血，麻黄人参芍药汤治之。若脉浮而数者为伤风，风为阳邪，宜小柴胡汤加荆芥、防风、当归、白芍、丹皮、蒲黄、知母、石膏、杏仁治之。若因瘟疫，外证颇似伤寒，而内有伏热攻发，口舌苔白，恶热羞明，小便短赤，大便浊垢，心中躁烦，脉见滑数，宜升降散加桃仁、丹皮、花粉、生地、前仁、石膏、杏仁、甘草治之，犀角地黄汤亦治之。若因于暑，则发热心烦，暑者，湿热二气合化之名也，以清热利湿为主，升降清化汤加防己、木通、前仁治之，病轻者去大黄。因于怒气逆上，血沸而吐者，宜丹栀逍遥散加青皮、牡蛎、蒲黄、胆草治之。气火太甚者，则用当归芦荟丸以平其横决。因于劳倦困苦饥饱不匀，以及忧思抑郁，心神怔忡，食少气短，吐血虚烦者，宜用归脾汤主之，中土虚寒者加煨姜，虚热者加柴胡、山栀。因于跌打损伤以及用力努挣，而得失血之证者，法宜补气以续其绝，消瘀以治其伤，四物汤加黄芪、人参、续断、桃仁、红花、陈酒、童便治之。因于色欲过度，阴虚火旺，其证夜则发热，盗汗梦交，耳鸣不寐，六脉细数芤革，宜地黄汤加蒲黄、藕节、阿胶、五味治之。止血之法，此其大略，如欲变化而尽善，非参透全书，不能丝丝入彀。总而论之，血之为物，热则行，冷则凝，见黑则止，遇寒亦止。故有用热药止血者，以行血为止血，姜、艾等是也。有用凉水止血者，或用急流水，或用井华水，取冷则凝之义，芩、连诸药，亦即冷止之义。有用百草霜、京墨、十灰散等以止血者，取见黑则止之义。黑为水之色，红为火之色，水治火故止也。此第取水火之色，犹能相克而奏功，则能知水火之性，以消息用药，何血证难治之有。又有用咸以止血者，童便、马通、扬尘水之类，此《内经》咸走血之义。童便尤能自还神化，服制火邪以滋肾水，大有功用，故世医云，服童便者百无不生，不服童便者百无不死。本人小便，清晨每服一碗，名回龙汤。各种随笔，赞回龙汤之妙者，甚伙，病家皆所当服也。顾止血之法虽多，而总莫先于降气，故沉香、降香、苏子、杏仁、旋覆、枳壳、半夏、尖贝、厚朴、香附之类皆须随宜取用。而大黄一味，既是气药，即是血药，止血而不留瘀，尤为妙药。识得诸法，其于止血之用，思过半矣。夫所谓止血者，非徒止其溢入胃中之血，使不吐出而已也。盖大吐之时，经脉之血，辐辏而至，其溢入胃中者，听其吐可也，下可也，即停留胃中，亦与糟粕无异，固无大害也。独动于经脉之中而尚未溢出者，若令溢出则不可复返矣，惟急止之，使犹可复还经脉，仍循故道复返而为冲和之血。所谓止血者，即谓此未曾溢出，仍可复还之血，止之使不溢出，则存得一分血，便保得一分命，非徒止已入胃中之死血已耳。今医动言止血，先要化瘀，不知血初吐时，尚未停蓄，何处有瘀？若先逐瘀，必将经脉中已动之血尽被消逐，则血愈枯而病愈甚，安能免于虚损乎。惟第用止血，庶血复其道，不至奔脱尔，故以止血为第一法。


二消瘀

血既止后，其经脉中已动之血，有不能复还故道者，上则着于背脊胸膈之间，下则着于胁肋少腹之际，着而不和，必见疼痛之证。或流注四肢，则为肿痛。或滞于肌腠，则生寒热。凡有所瘀，莫不壅塞气道，沮滞生机，久则变为骨蒸、干血、痨瘵，不可不急去之也。且经隧之中，既有瘀血踞住，则新血不能安行无恙，终必妄走而吐溢矣，故以去瘀为治血要法。用花蕊石散，令瘀血化水而下，且不动五脏真气，为去瘀妙药。如无花蕊石，用三七、郁金、桃仁、牛膝、醋炒大黄，亦有迅扫之功。顾旧血不去，则新血断然不生，而新血不生，则旧血亦不能自去也。譬如诸君子之道不长，则小人之道亦不消。须知瘀血之去，乃新血日生，瘀血无处可留，迫之不得不去，故或化而走小便，或传而入大肠。花蕊石化血从小便去，醋黄散下血从大便去。但能去瘀血，而不能生新血，不知克敌者存乎将，祛邪者赖乎正，不补血而去瘀，瘀又安能尽去哉。治法宜用圣愈汤以补血，加桃仁、丹皮、红花、枳壳、香附、云苓、甘草补泻兼行，瘀既去而正不伤，治瘀之法大旨如是。然亦有宜用温药者，《内经》曰：血者喜阴而恶寒，寒则涩而不流，温则消而去之。且有热伏阴分，凉药不效，而宜用从治之法，以引阳出阴者，方用仲景柏叶汤，为寒凝血滞之正治，亦瘀血伏于阴分之从治法也。然三药纯温，设遇火烈之证非其所宜，或略加柔药调之，则合四物汤用，又有合泻心汤用者，则直以此反佐之也。以上通论治瘀之法，而瘀血着留在身，上下内外又各有部分不同，分别部居，直探巢穴，治法尤百不失一。审系血瘀上焦，则见胸、背、肩、膊疼痛，麻木，逆满等证，宜用血府逐瘀汤或人参泻肺汤加三七、郁金、荆芥，使上焦之瘀一并廓清。血瘀中焦，则腹中胀满，腰胁着痛。带脉绕脐一周，下连血室，女子以系胎，男子以束体，乃血之管领也。凡血证，未有带脉不病者，今瘀血滞于其分，则宜去之以安带脉。带脉在中焦脾之部分，即从脾治之，观仲景肾着汤，可知治脾即是治带。带有瘀血，宜用甲己化土汤加桃仁、当归、姜黄主之。腰痛甚者加鹿角尖；胁腹痛甚者加蒲黄、灵脂。血瘀下焦，腰以下痛，小腹季胁等处胀满，是血瘀肝之部分，或积胞中血海为痛，宜归芎失笑散主之。大便闭结者均加大黄。仲景逐瘀大剂，则有抵当汤、桃仁承气汤数方，皆苦寒大破下，为治瘀能事。亦有当用温药下之者，生化汤及牛膝散主之。本女科治产后恶露及胞衣不下之方，余谓男女虽异，其血则同，同是下焦瘀血，故借用其方往往有验。且下焦原系阴分，上焦之瘀多属阳热，每以温药为忌，下焦之瘀多属阴凝，故产妇喜温而忌寒，以其血在下焦也。知此，则知以温药治下焦瘀血尤为合宜，然亦须审系寒凝乃用温药，若血室热，则仍是桃仁承气之证。又有瘀血流注，四肢疼痛肿胀者，宜化去瘀血，消利肿胀，小调经汤加知母、云苓、桑皮、牛膝治之。又有瘀血客于肌腠，阻滞荣卫，发寒发热，似疟非疟，骨蒸盗汗，咳逆交作，用小柴胡汤加当归、桃仁、丹皮、白芍主之。寒甚者再加芥穗、细辛；热甚者再加花粉、粉葛、青蒿、知母；咳有痰火加瓜霜、杏仁、寸冬、五味、云苓、知母；水饮上冲加葶苈子。盖小柴胡原是从中上疏达肝气之药，使肝气不郁，则畅行肌腠，而荣卫调和，今加去瘀之品则偏于去瘀，凡瘀血阻滞荣卫者用之立验。总而论之，血瘀于脏腑之间者，久则变为干血，化为痨虫。血瘀于躯壳之间者，或病偏枯，或化痈脓。血瘀于肌腠之间者，则变骨蒸，毛发焦折，肢体瘦削。一切不治之证，总由不善去瘀之故，凡治血者，必先以去瘀为要，另详瘀血门。


三宁血

吐既止，瘀既消，或数日间，或数十日间，其血复潮动而吐者，乃血不安其经常故也。必用宁之之法，使血得安乃愈。其法于止吐消瘀中已寓厥治。然前药多猛峻以取效，乃削平寇盗之术，尚非抚绥之政，故特将宁血旨意，重加发明，以尽其用。有外感风寒以致吐血，止后，荣卫未和，必有身痛、寒热等证，香苏饮加柴胡、黄芩、当归、白芍、丹皮、阿胶治之。有胃经遗热，气燥血伤而血不得安者，其证口渴哕气，恶闻人声，多躁怒，闻木音则惊，卧寐烦而不安，犀角地黄汤主之。重则合白虎汤大清大凉以清胃热。轻则只用甘露饮以生胃津而血自愈。有因肺经燥气，气不清和，失其津润之制节，而见喘逆咳嗽等证，以致其血牵动，清燥救肺汤主之。火甚加犀角，血虚加生地，痰多加尖贝润燥宁血，为肺痿等证之良方。葛可久《十药神书》专医虚损失血，用保和汤亦佳，润肺利气，平燥解郁。前方清纯，此方活动，随宜取用，血自安静而不动矣。有因肝经风火，鼓动煽炽而血不能静者，则见口苦咽干，目眩耳鸣，胁痛逆气，躁怒决裂，骨蒸妄梦，以逍遥散平剂和之。审系肝经风气鼓动而血不宁者，再加桑寄生、僵蚕、玉竹、枣仁、牡蛎、青蒿，此从仲景白头翁汤得来。仲景治产后血痢，取白头翁平木熄风。盖肝为藏血之脏，风气散而不藏则必平之使安，而从血乃得安也。又或肝火偏胜，横决而不可遏，致令血不能藏者，则宜加阿胶、山栀、胆草、胡黄连、前仁、牛膝、青皮、牡蛎。当归芦荟丸尤破泻肝火之重剂，但不如逍遥散加减之稳。又有冲气上逆，其证颈赤头晕，火逆上气，咽喉不利，乳下动脉辟辟弹指，颈上动脉现出皮肤。冲脉原不上头项，咽干者，以冲为血海属肝，因肝脉而达于咽也。颈脉动面赤色者，以冲脉丽于阳明，冲气逆则阳明之气随逆故也。《内经》谓冲为气街，又谓冲为血海，气逆血升，此血证之一大关键也，故仲景治血以治冲为要，麦门冬汤主之。陈修园谓去粳米加白蜜尤能滋补其阴，予谓治冲脉独取阳明。仲景既引其端，后人亦即当扩而充之。审其冲阳太旺者，知母、枳壳、白芍、煅石膏均可加入，以清折之。栀子、黄芩、木通、前仁、牛膝利阳明之水者尤可加入，以分消之，此冲脉之气上合阳明之治法也。然冲为气街，气根于肾，血海即丹田，肾气之所藏也。若冲脉挟肾中虚阳上逆喘急者，宜用四磨汤调纳逆气，是仲景桂苓甘草五味汤意。但仲景用桂枝化膀胱之寒水，谓气从少腹上冲咽喉，面热如醉，或热流于两股，或小便难而昏冒，忽上忽下，如电光之闪灼无定，乃阴盛格阳而阳气飞越，故以辛温化之。今系失血，阴气既伤，再用桂枝，岂不犯阳盛则毙之戒，故用沉香代桂以纳浮阳，而即用人参以滋阴，沉香直走下焦，乌药治膀胱肾间之气。冲为血海，居膀胱肾间之地，治阳明者治其末，治膀胱肾间者是治其本也。若肾中阴气大虚，而冲阳不能安宅，则用四磨汤加熟地、枣皮、山药、五味、枸杞子滋阴配阳以安之。若其人素有水饮，格阳于上，因而动血者，仲景桂苓甘草五味汤又为对证。第其方与血证本不相关，可加当归、白芍、丹皮、阿胶，或用苏子降气汤利痰降气，以靖冲逆，或用小柴胡汤加龙骨、牡蛎以导冲逆。桂苓、苏子汤是治痰饮以治冲之法，小柴胡又是清火以治冲之法。本方治热入血室，血室者，肝之所司也，冲脉起于血室，故又属肝，治肝即是治冲。血室在男子为丹田，在女子为子宫，其根系于右肾，肾中真阳寄于胞中，为生气之根，乃阴中之阳，肝木得之，发育条达，是为相火。其火如不归根即为雷龙之火。龙骨、牡蛎乃阳物而能蛰藏，取其同气以潜伏阳气，此尤治冲脉更进一层之法，合小柴胡，大有清敛相火之功。若肾经阴虚，阳无所附，雷龙之火上腾者，用二加龙骨汤加阿胶、麦冬、五味以引归其宅亦妙。肾气丸、麦味地黄汤皆可酌用，二方一以温药化气，一以阴药滋降。肾居冲脉之下，又为冲脉之根，安肾气即是安冲气，冲气安而血海宁，自不至于潮上矣。总而论之，血之所以不安者，皆由气之不安故也，宁气即是宁血。以上所论各气治法，亦云详备，在临证者细审处之。


四补血

邪之所凑，其正必虚。不独补法是顾虚，即止血消瘀，用攻治法，亦恐其久而致虚，故亟攻之，使邪速去，以免其致虚耳。但彼时虽恐其虚，而犹未大虚，故以去邪为急。若延日已久，未有不虚怯者。即血既循经，一如平人，而前次所吐之血，已属有去无回，其经脉脏腑，又系血所走泄之路，非用封补滋养之法乌能完全。补法不一，先以补肺胃为要。肺为华盖，外主皮毛，内主制节，肺虚则津液枯竭，喘嗽、痿燥诸证作焉。因其制节不得下行，故气上而血亦上，未有吐血而不伤肺气者也。故初吐必治肺，已止尤先要补肺，用辛字润肺膏，滋补肺中阴液。肺既津润，则其叶下垂，气泽因之得以下降，利膀胱，传大肠，诸窍通调，五脏受益。如肺叶枯焦，不能覆下，则翘举而气亦上逆，不得卧息，外应皮毛不荣，下则二便不调，足痿肠燥，百病俱生，惟此膏润津，为痿燥良剂。近人黄坤载所立地魄汤，补土生金，补金生水，于补肺之法颇得。平时代茶，可用生脉散，黄芪糯米汤加阿胶、麦冬，尤能充补肺脏，凡此皆滋补肺阴，为失血必有之证治也。而陈修园谓血虽阴类，运以阳和，心肺之阳一宣，如日月一出，爝火无光，诸般邪热俱除，血自不扰，而循经矣。故又有温补肺阳之法，用保元汤甘温除大热，使肺阳布[image: ]
 ，阴翳自消；设有痰饮咳嗽者，加五味、杏仁，或用六君汤加炮姜、五味。《内经》云：形寒饮冷则伤肺。上二方为形寒者立补肺之法。凡阳虚生外寒及浊阴干上焦者，用以扶肺之阳，洵属良剂。然失血之人多是阴虚，若执甘温除大热之说，妄投此等药料，鲜不致误。故年来从修园法者，能医杂证，而不能医虚劳，以其偏于补阳故也。第以理论之，原有气不摄血之义，故什百之中，亦有一二宜补阳者，因并列其方，使人参观，以尽其变。心为君火，主生血，血虚火旺，虚烦不眠，怔忡健忘，淋遗秘结，神气不安，用天王补心丹启肾之水，上交心火，火不上炎，则心得所养。心经水火不相济者，以此补水宁心。若不关水虚，但由本脏之血虚火旺者，则但用养血清心之药而已。朱砂安神丸泻心火，补心血，并安心神，凡怔忡、昏烦、不寐之证，皆可治之。若心阳不收，汗出惊悸，以及心火不下交于肾，而为梦遗、溺赤等证者，随用上二方，再加龙骨、牡蛎、枣仁、莲心、浮麦等以敛戢之，此为心经血虚火旺之大法。其有心经火虚，不能生血，瘦削悸怯，六脉细弱，宜用人参养荣汤，补脾胃以补心。《内经》云：中焦受气取汁，变化而赤是为血。是汤补心化血以奉周身，名养荣者，专主以阳生阴，和畅荣血。凡气血两虚，变见诸证，皆可服也。然女人血崩及产后亡血过多，均以温补为主，因其血下泻，属于脱证故也。至于吐血，乃血脉奋兴，上干阳分，是为逆证，宜温补者最少。然亦有阳不统阴，暴脱大吐，阴亡而阳亦随亡者，温补又为要法。甚矣，医者辨证不可不详，而用药不可执一也。故近日从丹溪者专用苦寒，从修园者专用温药，皆是一弊。脾主统血，运行上下，充周四体，且是后天，五脏皆受气于脾，故凡补剂，无不以脾为主。思虑伤脾，不能摄血，健忘怔忡，惊悸盗汗，嗜卧少食，大便不调等证，归脾汤统治之。脾虚发热，加丹皮、炒栀，兼肺气燥者，加麦冬、五味，胀满而水谷不健运者，加陈皮、煨姜，或加阿胶以滋血，或加柴胡、贝母以解郁，或加鱼胶以固血，独于熟地不可加入，以碍其统摄运行之用。盖此乃以阳生阴，以气统血之总方，不似四物、六味以阴益阴也。且脾与肝肾，滋阴之法亦各不同，若脾阴虚，脉数身热，咽痛声哑，《慎柔五书》用养真汤，煎去头煎，只服二、三煎，取无味之功以补脾，为得滋养脾阴之秘法。杨西山专主甲己化土汤亦颇简当，而人参、花粉尤滋生津液之要药。世但知砂、半、姜、蔻为扶脾进食之要药，不知脾阳不足不能熏化水谷者，砂、半、姜、蔻自系要药，若脾阴不足，津液不能融化水谷者，则人参、花粉又为要药。试观回食病，水谷不下，由于胃津干枯，则知津液尤是融化水谷之本。近日西洋医法书传中国，与《内经》之旨多有牴牾，实则《内经》多言其神化，西洋多滞于形迹。以《内经》之旨通观之，神化可以盖形迹。然西人逐迹细求，未尝无一二通于神化者也。《内经》之旨，谓脾主消磨水谷，肝胆之气寄在胃中，以疏泄水谷。西医则云，谷入于胃，有甜肉汁来注以化之，又苦胆汁注于小肠以化之，与胃津合并化其谷食。《内经》所言化谷以气，西医所言化谷以汁，有此气，自有此汁。今人读《内经》，不知经文举精以盖粗，竟至得用而遗体，反不若西医逐迹以求，尚知谷食之化在于汁液也。但西医有此论而用药不经，不足为训。吾于滋胃汁每用甘露饮、清燥养荣汤、叶氏养胃汤；滋脾汁用人参固本汤、炙甘草汤去桂枝加白芍；滋胆汁用小柴胡汤去半夏加花粉，生津化谷，以折衷中西之医法，而为补养脾阴要义。知此，庶可补李东垣《脾胃论》之所不足。若果脾阳不旺，不能磨化水谷者，则用六君子加香、砂以燥之。如欲专意填补，则仲景小建中汤尤胜，补阳致阴，为虚劳圣方。今即不能恪遵，但得其意，则于归脾、六君、补中益气诸方，可以变化神奇，用收广效。归脾汤从建中汤重浊处用意，补中汤从建中汤轻清处用意。第此方，桂枝阳燥，与血证有宜不宜，用者审之。如命门真火不能生土，吐利厥冷，阴火上冲，头面赤色、恶心逆满，用正元丹温补少火，而又无壮火食气之虞，是能得小建中之遗意者也。葛可久白凤膏，化平胃散之燥变为柔和，又用酒送，取五谷之精合诸药以养脾胃，治饮食不进，发热劳倦，和血顺气，功效最大。肝为藏血之脏，血所以运行周身者，赖冲、任、带三脉以管领之，而血海胞中，又血所转输归宿之所，肝则司主血海，冲、任、带三脉又肝所属，故补血者总以补肝为要。李时珍谓肝无补法，盖恐木盛侮土，故为此论。不知木之所以克土者，肝血虚则火扰胃中，肝气虚则水泛脾经，其侮土也如是，非真肝经之气血有余也。且世上虚劳，多是肝虚，此理自东垣《脾胃论》后，少有知者。肝血虚，则虚烦不眠，骨蒸梦遗，宜四物汤加枣仁、知母、云苓、柴胡、阿胶、牡蛎、甘草敛戢肝魂，滋养肝血，清热除烦，为肝经阴虚滋补之法。又有肝经气虚，脏寒魂怯，精神耗散，桂甘龙牡汤以敛助肝阳，阳虚遗精，惊悸等证宜之，独与失血未尽合宜，以其纯用气分药故也。仁熟散用血分药较多，温润养肝血，功与炙甘草汤相近。若肝之血不畅和，亦可用滑氏补肝散，以酸味补肝体，以辛味补肝用，妙独活一味，借风药以张其气，若去独活加桑寄生则又有宁息风气之妙，方意实从逍遥散套出。但此方气味厚，俱纯于补肝，逍遥散气味较薄，故纯于和肝。凡肝有郁火，胸胁刺痛，头眩心悸，颊赤口苦，寒热盗汗，少食嗜卧，无不治之。又有肝经血脉大损，虚悸脉代者，法宜大生其血，宜仲景炙甘草汤，大补中焦，受气取汁，并借桂枝入心，化赤为血，使归于肝，以充百脉，为补血第一方。世医补血，而不得血之化源，虽用归、地千石无益。果参透此旨，则归脾汤之用远志、枣仁，是入心理血之源也，逍遥散之用丹、栀，是入心清血之源也。从此一隅三反，自有许多妙用。肾为水脏，上济君火，则水火既济，上交肺金，则水天一气，水升火降，不相射而相济，安有不戢自焚之患。设水阴之气虚而火热之气亢，喘咳蒸灼，痰血痨瘵均作矣。凡人后天之病，久则及于先天，寇深矣。若之何？凡治虚者不可以不早也，地黄汤主之，补肾之阴而兼退热利水，退热则阴益生，利水则阴益畅。盖膀胱化气，有形之水气下泄，则无形之水阴，如露上腾而四布矣。以济君火，则加枸杞、元参；以输肺金，则加生脉散；火甚者再加黄柏、知母。如小便清和，无痰气者，只须专意滋肾，左归饮多服为佳。回龙汤滋阴降火，同气相求，视无情草木尤胜。如阴虚火旺，足痿筋焦，骨蒸头晕，用丹溪大补阴丸滋阴潜阳，以苦寒培生气，较地黄汤更优。以上补肾阴法。又有宜补肾阳者，肾为水脏而内含阳气，是为命火，此火上泛则为雷龙之火，下敛则为元阳之气。引雷龙之火以归根，则无上热下寒，头晕腰痛，肿喘癃闭之证，用肾气丸从阴化阳，补火济水以治之，再加牛膝、车前或黄柏、知母，更能利水折火。如不须化水但须补阳者，则用黄氏天魂汤，是从仲景附子汤套出，虽不及附子汤力量之厚，较附子汤药尤纯和。血家忌刚燥，间有宜补元阳者，亦以此等为佳。夫肾中之阳达于肝，则木温而血和，达于脾，则土敦而谷化。筋骨强健，手足不清冷，卫气固，不恶寒，皆肾阳足故也。然肾水赖阳以化，而肾阳又赖水封之，此理不可偏废。补肾者所宜细求，以上所论补法，轻重进退，各有法度，非如张景岳辈多集补药而已也。总而论之，血证属虚劳门，故宜滋补，第恐瘀邪未清，骤用补法，则实以留邪为患，而正气反不受益。历见干血痨瘵等证，皆系医人横用滋补，以致旧血不去，新血不生。不知旧血客于经络脏腑之间，如木之有蛀，不急去之，非木死其蛀不止也，故仲景治干血，用大黄䗪虫丸。夫既成虚痨之证，而内有干血，犹须峻药去之。则其虚未成者，更不可留邪为患。故实证断不可用补虚之方，而虚证则不废实证诸方，恐其留邪为患也。或虚中实证则攻补兼用，或十补一攻，在医者之善治焉。


以上所论，吐血始终治法略备，惟于兼证变证不及详言，另立门类，缕分条析，查证治者，可以[image: ]
 考而得之。


呕　　血

吐血者，其血撞口而出，血出无声。呕血者，血出有声，重则其声如蛙，轻则呃逆，气不畅遂而已。同是血出口中，治与吐血无异。但吐无声而呕有声，证既小异，而治法若不加详，安能丝丝入彀。以轻重论，则吐轻而呕重。吐则其气尚顺，呕则其气更逆也。以脏腑论，吐血其病在于胃，呕血其病在于肝。何以言之？盖肝木之气主于疏泄脾土，而少阳春生之气又寄在胃中，以升清降浊为荣卫之转枢。故《伤寒论》少阳为病，有干呕、呕吐不止之病，是少阳转枢不利，清气遏而不升，浊气逆而不降也。《金匮》呕涎沫、头痛、胸满者，吴茱萸汤主之，取吴萸降肝之浊气，肝气降而呕自止，是肝木失其疏泄之常，横肆侮土，故成呕逆，主用吴茱萸降肝之浊气，肝气不逆，则呕止矣。由此观之，可知凡呕皆属肝胆，而血又肝之所司，今见呕血之证，断以调肝为主。诸家皆言呕血出于肝，而未详其理，吾故旁引《金匮》、《伤寒》以证明之。但《金匮》、《伤寒》之呕，乃杂病之呕，属于气分者也，而失血之呕，则专主血分，治法自有不同耳。

先干呕，然后呕血，呕血后仍发干呕者，皆少阳之逆气也，用大柴胡汤加蒲黄、丹皮、桃仁、当归治之。呕血既止，再服小柴胡汤以调和荣卫，转枢表里，上焦得通，津液得下，胃气因和，呕哕自止，血自安静而不上潮矣。然肝胆相连，胆病未有不及肝者，丹栀逍遥散可并治之。

但呕不吐，属少阳，呕吐兼有，属肝经。肝气善怒，其火最横。观《伤寒论》肝气侮肺名曰纵，刺期门；肝气侮脾名曰横，刺期门。皆取刺法以泻之，则知肝气怒逆而为呕逆，尤宜攘除肝火，不可纵敌为患。今本仲景刺法之意，变用汤药，宜当归芦荟丸加丹皮、蒲黄。凡发怒呕血，以及肝气横逆，其证恶闻人声，欲死不欲生，欲按剑杀人及惊狂骂詈，不认亲疏，皆肝经无情之火，非此大剂不能歼除。若此时因循，延至日久，病气未衰，正气先衰，虚中挟实，不攻不愈，欲攻不堪，是犹宋用贾似道，养奸为患，至国促而始去之，晚矣。若审其病稍轻者，但须凉肝血，调胃气，则呕血自止，犀角地黄汤加柴胡、枳壳，服后血止，再服逍遥散加阿胶、牡蛎、香附以收功。

有平时呕酸呕苦，以及失血之后，常呕酸苦者。呕酸是湿热，试观夏月热汤过夜，则变为酸味，便知呕酸是湿热。呕苦是相火，胆寄相火，胆汁苦，故相火之味能变胃津使苦。宜借用左金丸，再加血分药以治血分为宜。盖此二药，辛苦降泄，治血药中以为引导尤效。

呕血止后，如肝胆火旺，血虚烦躁、颊赤口渴、胸胁刺痛、发热盗汗、魂梦不安，此乃相火内炽，欲作骨蒸痨瘵，宜柴胡清骨散以治之。如兼咳嗽，喉间作痒，乃肝肺之气不相调协，宜用四逆散、香苏饮，再加杏仁、枳壳、枯芩、知母、当归、白芍治之。如觉喉中常若有气哽塞，善哕气打呃者，乃肝与心之气不畅故也，香苏饮加柴胡、薄荷、射干、牛蒡子、尖贝、当归、旋覆花治之。逍遥散尤通治肝经之要药，加减得宜，皆能应手而取效也。

呕虽属于肝胆，然亦未有不关胃府者也，胃气逆上治法已详吐血门。今并为医者补言之，凡血证带呕者，但治其血，血止而呕自止。凡呕证带血者，有如回食病，呕后见血水，此胃逆血枯，难治之证，大半夏汤、麦门冬汤治之，玉女煎加蒲黄、麻仁亦效。四物汤加甘草、寸冬、枳壳、茯苓、藕汁、萝卜汁、生姜、荆竹油，皆清利胃气，养血止呕之药。

此篇论血，单以呕血论，然失血证未有单见一证而不兼见诸证者。今欲详其条目，不得不分门立说。至于用方，则须参考诸证而变化之。若拘守一门，以求方治，岂不胶柱鼓瑟。


咯　　血

咯血者，痰带血丝也。昔人谓咯血出于心，谓心主血脉，咯出血丝象血脉之形故也。又谓咯血出于肾，盖肾主五液，虚火上升，则水液泛上，凝而为痰。然第吐痰已也，而何以又带血丝哉？盖肾气下行，则水出膀胱，今肾经之气不化于膀胱，而反载膀胱之水上行为痰。膀胱者胞之室，膀胱之水随火上沸，引动胞血随之而上，是水病兼病血也。观女人先发水肿然后断经者，名曰水分，是水病而连累胞血之一证。又观《伤寒论》热结膀胱，其血自下。夫热结膀胱是水病也，而即能惹动胞中之血从小便而下，又水病兼动胞血之一证也。据此，可知水泛为痰，而亦能牵引胞血矣。古法但谓咯血出于肾，而未能发明，致庸劣者竟谓其血出于肾脏，非也。所谓咯血出于肾者，乃肾气不化于膀胱，水沸为痰，而惹动胞血之谓也。此论从古未经道及，而予从《伤寒》悟出，千虑一得，不容自秘，医者知此则可知治咯之法，并可知治痰之原矣。仲景猪苓汤，化膀胱之水而兼滋其血，最为合法，再加丹皮、蒲黄以清血分，凡痰之原，血之本，此方兼到。或用地黄汤加旋覆花、五味、天冬、寸冬、蒲黄。火甚者，用大补阴丸加海粉、牛膝、云苓、丹皮、蛤蚧。凡此数方，皆主利痰立法，是就肾主咯血之说，以出治也。肾水化于膀胱，故泻膀胱即是泻肾。膀胱与血室同居一地，膀胱之水不泛，则自不动血室之血矣。数方皆治膀胱，兼治血室，故效。

夫痰为肾之所主，血实心之所主也。况水火互根，肾病及心，心病亦及肾。其有心经火旺，血脉不得安静，因而带出血丝，咳逆、咽痛者，导赤饮加黄连、丹皮、血余、蒲黄、天冬、寸冬、尖贝、茯苓治之。地骨皮散加茯苓、射干、旋覆花、牛膝，太平丸亦治之。以上数方，皆就咯血出于心之说以立法。心主血脉，部居胸中，与肺为近，肺气咳逆犹易牵动心部之血，故痰咳者，往往带出血丝，治血丝以心为主。肺为水之上源，水不清而凝为痰，痰不降而牵动血，治肺之痰，又是治咯血捷法。盖痰血之来，虽由心肾，而无不关于肺者也。太平丸为治肺通剂，紫菀散、保和汤皆善能涤除肺痰，补泻兼到。另参咳血、唾血门，可尽其治。


唾　　血

脾主消磨水谷，化生津液，津液腾溢，水阴四布，口中清和，湛然如露。是以终日不饮而口不渴，亦终日闭口而唾不生。惟脾之津液，不能清和散布，于是凝聚而为唾，是唾者，脾不摄津之故也。知脾不摄津而唾津，则知脾不摄血而唾血矣。唾津其常耳，而唾血则又甚焉。盖津乃气分之阴液，其源即在胃中，凝而为唾，其来既近，其伤不多。至于唾血，则出于阴分。《内经》云：脾为阴中至阴，盖五脏俱属阴经，而脾独名太阴，以其能统主五脏，而为阴之守也。其气上输心肺，下达肝肾，外灌溉四旁，充溢肌肉，所谓居中央，畅四方者如是。血即随之，运行不息，所谓脾统血者，亦即如是。世医不识统血之义，几指脾为贮血之器，岂不愚哉。脾能统血，则血自循经而不妄动。今其血走泄胃中，为唾而出，是脾之阴分受病，而失其统血之常也。审系脾经火重，唇口干燥，大便秘结，脉滑实者，宜用泻心汤加当归、生地、白芍、花粉、寸冬、枳壳、蒲黄、甘草。若是脾经阴虚，脉细数，津液枯，血不宁者，麦冬养荣汤加蒲黄、阿胶，甲己化土汤加生地、花粉、人参、寸冬、藕节、侧柏叶、莱菔汁、枳壳，皆滋利脾阴之要药。如或七情郁滞，脾经忧虑，伤其血而致唾血者，以脾主思虑，故每因思虑而伤脾阴，睡卧不宁，怔忡劳倦，饮食不健，宜用归脾汤以补心脾，再加阿胶、柴胡、炒栀、棕灰、血余以解郁火，清血分，此治脾兼治心，心脾为思虑所伤者应手而效。又凡脾经忧抑，则肝木之气遏于脾土之中，不能上达，故清阳不升，郁为内热，不须清热，但解其郁，郁升而火不遏矣，逍遥散主之。

脾土阴而用阳，脾经阴虚火郁者，上法略备。又有脾之阳气不旺，无以统运阴血，心战脉弱，四肢清冷，饮食不健，自汗身热者，用归脾汤补脾之阳以生血，人参养荣汤、正元丹皆治之。

亦有清晨唾血，每早初醒，血液满口，唾出即净，明晨又唾，乃卧后血不归经，溢出口中。实证则由肝不藏血，必有头痛、口渴、便闭之证，用当归芦荟丸治之；虚证则由脾不统血，必有怔仲、虚烦不眠等症，用归脾汤加丹皮、山栀、棕灰、五味治之，此证与肾虚齿衄相似，宜参看之。

高士宗曰：偶然唾血，一哈便出者，不药可愈，谓其血近胃，如先血后便为近血一般，故不药可愈。吾谓亦宜少用清味之药，可服甲己化土汤加银花、竹茹、莱菔汁。丹溪又谓唾血皆属于肾，是混唾、咯为一证，而以肾血之来，其路最深，其证最重，用保命生地散治之。吾谓先唾痰水，唾久然后唾血者，此血来路远，其证深，可用丹溪法治之。然亦有丹溪法所不能治者，即吾所定诸方，亦有不能尽治，别参吐、咳诸门，自有治法，勿谓予论之不备也。


咳　　血

肺主气，咳者气病也。故咳血属之于肺。肺之气，外合于皮毛而开窍于鼻，外证鼻塞，皮毛固闭则其气反而内壅，呛出喉间，发为咳嗽，此外因之咳也。肺之气下输膀胱，转运大肠，通调津液，而主制节。制节下行则气顺而息安，若制节不行，则气逆而咳，此内因之咳也。夫外因之咳，不过其窍闭塞，肺气不得达于肤表，于是内奔喉间而为咳，其于肺之本体，固未常受伤也。至于内因之咳，则由于制节不行之故。盖肺为金体，其质轻清，肺中常有阴液冲养其体，故肺叶下垂，如天道下际，其气泽之下降，亦如雨露之下滋。因之膀胱通，大便调，五脏六腑之气皆得润利而不壅遏，肺气通调之益也。设肺中阴液不足，被火克刑，则为肺痿。肺叶焦举不能下垂，由是阴液不能垂之下注，肺中之气，乃上逆而为咳。此内因之咳，难治之证也。以上二者乃肺之本病，自致咳嗽者也。又有为他脏所干，而亦咳嗽者，则以肺为华盖，诸脏皆居其下，故他脏痰饮火气皆能上熏冲射，使肺逆咳。故《内经·咳嗽论》详别脏腑而总言之曰：聚于胃，关于肺。病虽由于他脏，而皆关于肺，此肺之所以主咳嗽也。人必先知咳嗽之原，而后可治咳血之病。盖咳嗽固不皆失血，而失血则未有不咳嗽者。或外感失血，病由皮毛，内合于肺，自应咳嗽。或由胃中积热，火盛乘金，气上而咳。或由肝之怒火，上逆而咳。此失血之实证，必致咳嗽者也。或由阴虚火旺，肺失清肃之令，痿燥作咳。或挟脾经忧郁，心经虚火，以致咳嗽。或肾经阴虚，阳气不附，上越而咳。此失血之虚证，不免咳嗽者也。又有痰咳，界在半虚半实之间。又有气咳，属在虚多实少之证。或先咳而后失血，或先失血而后咳，或暂咳即愈，或久咳不止，种种不一，必细推究之，而于失血虚劳，庶得调治之法。

一实咳：外感风寒，先见头痛、恶寒发热等证。仲景云：咳而喘息有音，甚则吐血者，用麻黄汤。李东垣师其意，用麻黄人参芍药汤。可见咳嗽吐红之证，多有因外感者，古法用麻黄，乃劫病之剂，且是气分之药，于血分尚少调治。须知咳固气病，然使不犯血分，又何缘而失血也哉？故必以兼顾血分为宜。《医宗金鉴》用苏子降气汤，予则用小柴胡汤加紫苏、荆芥、当归、白芍、丹皮、杏仁，于气分、血分两兼治之，最得和表清里之法。火重秘结者，加酒军；恶寒无汗者，加麻黄；胸胁腰背刺痛胀满者，为有瘀血，再加桃仁、红花。盖小柴胡为通利三焦，治肺调肝，和荣卫之良方，加减得宜，左宜右有，凡血家兼有表证者，以此方为主，极为妥当。普明子止嗽散亦可用，但药力薄，不堪治重病。如咳嗽轻，带血少者，又须用此轻剂以调之，斯为中病而不致太过。止血者，再加蒲黄、藕节；清火者，再加枯芩、寸冬；降痰，加尖贝、茯苓；降气，加杏仁、枳壳；补血，加当归、生地。凡上两方，及加减之法，皆为新病咳血而设。其有外感既久，陈寒入肺，久咳喘满，因而失血者，乃咳嗽气逆，牵动诸经之火以克肺金，肺气亦能牵动胸背脉络之血随咳而出。是病虽生于寒，而实因寒动火，治法但温其寒，益动其火，宜清火疏寒，面面俱到，斯不差爽。用千金麦门冬汤，并小柴胡加苏子、冬花。盖寒中包火者，宜小柴胡加减以清郁火。火中伏寒者，宜千金麦门冬汤以搜陈寒，或用细辛代麻黄再加黑姜、五味，尤去肺寒要药。但血证多忌刚燥，更合枯芩、寸冬、玉竹、瓜霜以柔之，用去火中伏寒，庶几调剂得法。然而寒在肺中，久亦变从火化，既化为火，便当专治其火，兼温其寒，是犹抱薪救火矣。以上所论，外感风寒，变为咳血，此证最多，医者误治，往往酿成痨瘵，慎之慎之。此外又有内受温暑湿热者，亦能攻发而为咳血。其证身热口渴，小便不利，胸腹烦满，与外感风寒相似。治宜专清其里，忌发其表。盖此病皆袭人口鼻，侵人脉络，伏留肠胃膜原之间，不似伤寒从肤表入者，故但用清里之药，不可发表，以张病势。里清则表自和，咳血自止，人参泻肺汤治之。若其人素嗜厚味，胃火炎上作咳者，用犀角地黄汤加麦冬、五味、杏仁、枳壳、藕节。又或肝经怒火逆上，侮肺作咳，则用柴胡梅连散加青皮、牡蛎、蒲黄、丹皮、生地。又有热邪激动水气，水上冲肺，咳逆不得卧，或其人面目浮肿者，仲景谓之风水，用越婢汤。血家风火相动，激水气上升者，毋庸以麻桂发表。平肝风宜柴胡、白芍、桑寄生、僵蚕、青蒿、荆芥、薄荷之属，清肺火宜枯芩、知母、石膏、天、麦冬，清肝火宜胆草、黄柏，清心火宜黄连、炒栀，治激动冲上肺中之水宜葶苈、苡仁、防己、桔梗、杏仁、云苓，合此数品药，以求方治，其于风火激动水气冲肺，肺胀咳嗽之证，乃为合宜。盖仲景越婢汤是治外感肺胀之法，吾所论者，乃血证内伤肺胀之法。吾曾治数人，有用泻白散合葶苈泻肺汤而效者，有用二陈汤和知母、石膏、荆芥、薄荷、防己、木通而效者，有用小柴胡加荆芥、紫苏、杏仁、防己、木通、寸冬、兜铃而效者。又丹溪云：此证多系痰挟瘀血，碍气为病，若无瘀血，何致气道如此阻塞，以致咳逆倚息而不得卧哉，用四物汤加桃仁、诃子、青皮、竹沥、姜汁治之。丹溪此论，洵中病情。盖失血之家所以有痰，皆血分之火所结而成。然使无瘀血，则痰气有消容之地，尚不致喘息咳逆而不得卧也。血家病此，如徒以肺胀法治之，岂不南辕北辙。丹溪此论，可谓发矇振聩，第其用四物汤加减，于痰瘀两字未尽合宜。予谓可用通窍活血汤加云苓、桔梗、杏仁、桑皮、全皮、尖贝，小柴胡加当归、桃仁、丹皮、云苓尤妥。此皆血家咳嗽属实证者，再参兼证咳嗽条更详。

一虚咳：肺为娇脏，无论外感内伤，但一伤其津液，则阴虚火动，肺中被刑，金失清肃下降之令，其气上逆，嗽痰咳血，变为肺痿重病，吐白沫如米粥，咽痛声哑，皮毛洒淅，恶寒憎热，皆金损之证，不易治也。此病无论寒久变火，火郁似寒，总以《十药神书》保和汤治之。盖肺金火甚，则煎熬水液而为痰，水液伤，则肺叶不能腴润下垂，其在下之肝肾，气又熏之，肺叶焦举，不能制节，故气逆为咳，气愈逆，痰愈滞，所以久咳不止也。此方润肺涤痰，止血和气，无论寒久变火，火郁似寒，痰血痿燥等证，皆统治之。凡由外伤变作虚咳劳证者，以此方为第一。又有肺中阴虚，本脏气燥，生痰带血，发为痿咳，以及失血之后，肺燥成痿，痰凝气郁，久咳不止，此乃内伤所致，不必治其余病，但补其肺，诸病自愈。用清燥救肺汤，甘凉滋润以补胃阴而生肺金，肺金清润，则火自降，痰自祛，气自调，咳自止。血枯加生地，火甚加犀角，痰多加贝母，带血加蒲黄。以上二方，于肺经虚火治法綦详。失血之人，多是阴虚火旺，照上治法者，十居八九，亦有一二属肺经虚寒者。《内经》云：形寒饮冷则伤肺，肺恶寒，多涎唾上气。仲景用甘草干姜汤治之。然《金匮》自言遗溺小便数，所以然者，以上虚不能制下故也，则明见有虚冷遗溺之实据，乃用甘草干姜以温之。且其脉必沉弦迟微，痰必清稀泛溢，不似清燥、保和二汤所治，故主温药。吾谓可用六君子为主，再加当归、白芍、炮姜、五味，则于止咳止血皆宜。脾经虚寒，痰动咳嗽者，此方亦宜。若脾经虚火，生痰带血，则宜逍遥散加寸冬、藕节、蒲黄。若肝经虚火生痰带血，亦宜逍遥散加丹皮、山栀、五味。又有肾经虚火生痰带血者，另详唾血、咯血门。肝肾虚证，均详吐血门降冲气条，并详见六卷咳嗽门。

一痰咳：肺中痰饮实热，气逆而咳血者，扬汤止沸，不如釜底抽薪，泻肺丸主之。夫咳血之证，未有不与痰为缘者，人身之气以运血，人身之血即以载气。血少则气多不能载之，壅于内而为热，热则水津被灼，煎熬成痰，是以火旺则痰盛，痰盛则滞气之往来，气阻则壅积，而益生其热，故痰甚而火益旺。此时补虚则助邪，此时逐邪则重虚，是惟攻补兼用，庶几两得其治。先用《十药神书》消化丸，临卧用饴糖拌吞以攻其实，即噙化太平丸以补之，攻补兼施，为除暴安良之妙法。时医但事滋补，岂不误了多人。若病家兢业不敢用消化丸者，可用二陈汤以初解之，二陈降气利水，为祛痰通剂。若欲兼利肺气加杏仁、苏子、桑皮。咳逆倚息不得卧者，为水饮冲肺，肺叶不得下降，加葶苈、大枣；若火甚者，加瓜蒌霜、黄芩、老连；火轻者，加寸冬、知母；兼理风寒，加柴胡、荆芥、防风；兼理血分，加当归、白芍、丹皮、桃仁。上方皆是去实痰之治法。又有虚痰，乃肺经阴虚，燥气生痰，粘着喉间，滞涩声音，喘咳发热，脉细数者，不宜渗利再伤水津，但宜滋润以生津，津生则痰豁，宜保和汤、清燥救肺汤、紫菀散。如喉中有痰核、气核梗塞不得吞吐者，为梅核证，乃心火凝痰，宜豁痰丸加牛蒡子。香苏饮加桔梗、枳壳、尖贝、云苓、旋覆、甘草亦治之。又有胃中痰气动膈，证见胸胁逆满，咳喘哕呃者，失血家往往有之，宜用礞石滚痰丸治之。若胃中气虚挟痰饮者，宜旋覆代赭石汤。兼治血分则加当归、白芍、苏木，兼治火热则加寸冬、枯芩。哕呃详六卷，兹论痰咳，未及备载。痰咳之证，又有肝气上逆，干犯肺经，挟痰滞气以致咳嗽，其证口苦头痛，颊赤多怒，两胁作痛，宜温胆汤加青皮、白芥、柴胡、炒栀。若肝火横决怒逆者加姜黄、大黄；若肝经虚火郁而生痰，宜用丹栀逍遥散加龙骨、牡蛎、阿胶、贝母。夫痰饮之病，其标在肺，其本在肾，肾水上泛，是为痰饮，痰饮冲肺，乃生咳嗽，故治痰饮，以肾为主。肾经阳虚不能镇水，水气泛上振寒喘咳者，用真武汤加细辛、干姜、五味。若肾水因寒而动，上凌心火，心悸喘咳，虚阳上浮，咽痛面热，宜用苓桂术甘汤加细辛、五味，温寒利水。然此乃单为痰饮立法。血家阴虚阳亢，多忌刚燥，往往以此等药剂为忌，即系肾阳不能化水，以致便短、喘咳，痰饮上干，亦只宜肾气丸，从阴化阳，温而不烈。此方自宋、元来，莫不珍为至宝，谓失血虚痨，上热下寒，阳浮于外，阴孤于内，唯此方引阳入阴，用药神妙。顾肾阳虚浮者，此方诚为至宝。若肾阴虚浮者，此方又非所宜。夫失血之人，浮热昏烦，痰喘咳嗽，多是真阴内虚，阳无所守。究阳之所以不守，实由阴虚使然，非阳虚也。径投此方，阴未生而阳愈亢，名为以阳生阴，实则以阳促阴也。如果上热下寒、外阳内阴之证，则尺脉必微弱，大小便必溏泄，手足必清冷，即渴欲饮，亦是饮一溲二，乃用此方最为神效。设纯是阴虚，则此方又不宜用，即欲以阳生阴，亦只可少用桂、附以反佐之。如滋肾丸知、柏各五钱，而桂只五分，借以从阳引阴耳，岂可多用桂、附，而助阳以敌阴哉。若是肾中阴虚，火上水升，凝滞为痰，则宜猪苓汤主之。地黄汤加麦冬、五味、旋覆、阿胶、杏仁、蛤蚧、牛膝，亦仲景猪苓汤意，而滋补之功尤多，参看咯血门更详。

一气咳：无痰无血，但是气呛作咳，乃失血家真阴虚损，以致肺气不敛，肾气不纳，其病至重，最为难治。审其由肺气不敛者，其人不能仰卧，卧则气逆而咳，咳则心下煽动，或肺叶偏枯，则侧卧一边，翻身则咳不休，俱宜用清燥救肺汤加百合、五味、琥珀、钟乳石以镇补肺金。金得保养，则能覆下收敛，而气自不咳。审其由肾气不纳者，其人短气喘息，阴火上冲，两颧发赤，咽喉不利。仲景谓：失血脉数，发热而咳者，不治。即谓此阳不附阴，气不归元之重证，六味丸加沉香、五味、寸冬、磁石以滋补镇纳之，使气既吸引归肾，而肾水滋生，又有以封镇其气，则气自不咳逆矣。或用肾气丸加寸冬、五味、牛膝，借桂、附以引气归原。陈修园谓肺肾不交，水天俱虚，用二加龙骨汤加阿胶、寸冬、五味子。予按肾气丸、二加龙骨汤皆是肾阳虚、肺阴虚，上热下寒之治法也。若肺肾之阳俱虚，元气不支，喘息困惫者，则宜用保元汤加五味，上二方又不恰切。若肺肾之阴俱虚者，上三方俱不中肯。失血家气喘咳逆者，多是阴虚。气生于肾而主于肺，肺阴足则气道润而不滞，肾阴足则气根蓄而内涵。惟肺阴不足，是以气燥而咳，肾阴不足，是以气浮而咳，此乃肺肾阴虚不交之证，治宜参麦地黄汤及三才汤，以滋二脏之阴。纳肺气则加百合、五味、钟乳石；纳肾气则加磁石、沉香、五味。此外又有冲气上逆之治法说，详吐血及六卷咳嗽门。

一骨蒸咳：失血证久咳不止，发热盗汗，世谓之骨蒸劳咳，乃肝之血分夹有瘀滞癥结，则肝气郁而不和，肝寄相火，肝气即相火也。相火内行三焦，外行腠理，血分无瘀滞则腠理无阻，是以相火往来，温养肌肉，而不遏抑。故肌肉不寒冷，相火温之也，而亦不发热，相火不遏郁之故也。观妇人经水不调，每遇行经必发寒热，为血分瘀滞所致。则知失血骨蒸，为血分瘀滞，郁遏相火而使然也，小柴胡汤清理之。若延日既久，发热咳嗽不止，恐成痨瘵者，用团鱼丸疏理肺气，滋利肝血，攻补兼用，方法最善。

一痨虫咳：心中郁郁微烦，面色乍赤乍白，喉中痒不可耐，咳嗽不止，不知香臭，宜用月华丸调肺杀虫治之。究虫之生，乃由瘀血停聚，热蒸湿腐，又被肝风煽动，是以化生痨虫。既变成虫，则从虫治之，而亦须兼去瘀血以除其根，清湿热以涤其源，息风木以靖其机，聚毒药以杀其类，此方数法兼备，于治痨虫已得大概，另详痨虫门，参看自知。

又有肺痈咳嗽吐脓血者，另详吐脓门。

又有食积之火，冲肺作咳，其火多在五更流入肺中而咳。此病不关血分，然虚人往往有之，随用小柴胡、逍遥散加山楂、神曲、麦芽、莱菔子、炒栀、寸冬。黄昏咳嗽，为阳将入阴，浮火不能内敛，入肺而咳，宜用五味子、川文蛤、兜铃等治之。

其余杂血咳嗽，不关血证者，自有方书可查，兹不具论。


鼻　　衄

鼻为肺窍，鼻根上接太阳经脉，鼻孔下夹阳明经脉，内通于肺，以司呼吸，乃清虚之道与天地相通之门户，宜通不宜塞，宜息不宜喘，宜出气不宜出血者也。今乃衄血何哉？《金匮》谓热伤阳络则衄血，热伤阴络则便血。阴络者，谓躯壳之内，脏腑油膜之脉络，内近肠胃，故主便血。阳络者，谓躯壳之外，肌肉皮肤脉络之血，从阳分循经而上，则干清道而为衄也。然则阳络者，太阳阳明之络脉也。盖太阳阳明，统主人身躯壳之外，阳络之血，伤于太阳者，由背上循经脉，至鼻为衄。仲景所谓春夏发太阳者是也。伤于阳明者，由胸而上，循经至鼻，仲景所谓秋冬发阳明者是也。今分两条论之。

太阳主开，春夏阳气本应开发，若一郁闭，则邪气壅而为衄，其证鼻塞头痛，寒热昏愦。或由素有郁热，应春夏升发之令而动，或由风瘟暑疫，攻发而动。又有伤寒失汗，邪无出路，因由血分泄而为衄，此名红汗，乃邪欲自愈，医者不可不知。然即红汗论之，可知太阳之气不得泄于皮毛，则发为红汗，即可知太阳之热不得发越于外者，必逼而为鼻衄也。皮毛者肺之合，太阳之气，外主皮毛，内合于肺，鼻又为肺之窍，欲治太阳之衄者，必以治肺为主。观《伤寒论》治太阳用麻杏理肺，则知治肺即治太阳矣。法宜清泻肺火，疏利肺气，肺气清则太阳之气自清，而衄不作矣。风寒外来，皮毛洒淅无汗者，麻黄人参芍药汤。如肺火壅盛，头昏痛气喘，脉滑大数实者，人参泻肺汤加荆芥、粉葛、蒲黄、茅根、生地、童便。久衄血虚，用丹溪止衄散加茅花、黄芩、荆芥、杏仁。以上数方，鼻塞者，俱加麝香、黄连。盖风寒杂证，鼻塞多是外寒闭之，此证鼻塞者尤多，乃是内火壅之，如用羌活则鼻愈塞矣，故用黄连、麝香以开火之闭。衄血既止，宜多服止衄散原方及六味地黄汤以收功。又有肾经虚火浮游上行，干督脉经而衄血者，必见腰痛项脊痛，头昏足厥冷等证。所以然者，肾经虚火上行故也。宜用止衄散去黄芪加碎补、牛膝、续断、粉葛、鹿角尖、童便、元参治之。盖督脉丽于太阳，故以治太阳者兼治督脉。亦犹冲脉丽于阳明，而以治阳明者兼治冲脉也。太阳为少血之经，督脉乃命元之主，其血均不可损，衄止后即宜用地黄汤加天冬、阿胶、血余、五味以补之。

阳明主合，秋冬阴气，本应收敛，若有燥火伤其脉络，热气浮越，失其主合之令，逼血上行，循经脉而出于鼻。其证口渴气喘，鼻塞孔干，目眩发热，或由酒火，或由六气之感，总是阳明燥气合邪而致衄血。盖阳明本气原燥，病入此经，无不化而为燥，治法总以平燥气为主，泻心汤加生地、花粉、枳壳、白芍、甘草。或用犀角地黄汤加黄芩、升麻，大解热毒。鼻衄止后，宜用玉女煎加蒲黄以滋降之，再用甘露饮多服以调养之，肆饮梨胶、藕汁、莱菔汁、白蜜等，皆与病宜。

以上两条，治法各异，然鼻总系肺经之窍，血总系肝经所属，故凡衄家，目必昏黄。仲景云：目黄者衄未止，目了慧者，其衄已止。以肝开窍于目，血扰肝经，故目黄也，治宜和肝。而其血犯肺窍出，又宜和肺。今且不问春夏，不分秋冬，总以调治肝肺为主，生地黄汤治之。服后衄止，再服地骨皮散以滋之。盖不独衄血宜治肝肺，即一切吐咯，亦无不当治肝肺也。肝主血，肺主气，治血者必调气，舍肝肺而何所从事哉。

又凡衄血，久而不止，去血太多，热随血减，气亦随血亡矣。此如刀伤血出不止，则气亦随亡，而血尽则死也，急用独参汤救之。手足冷，气喘促，再加附子以引气归根。如其人鼻口黑黯，面目茄色，乃血乘肺脏之危候，缓则不救，二味参苏饮治之。此等危证，在所不治，用参苏饮，亦理应如是救济耳，其效与否，非敢期必。

按病在肠胃者，药到速；病在经脉者，药到缓。衄血病在经脉，兼用外治法亦能取急效，用十灰散塞鼻并吞咽十灰散，为极稳妥；或用人爪甲煅为末，吹鼻止衄；或用壁钱窠塞鼻，取其脉络以维护之。龙骨吹鼻，能干结血孔免衄；白矾吹鼻，性走窜截血。醋和土敷阴囊，囊为肝所属，肝主血，敷囊以收敛肝气，则肝血自止。上病取下，治尤有理。鳝血滴鼻中；鳖血点鼻；温水浸足，使热气下引；捆病人中指；用湿纸贴脑顶，熨斗熨纸令干，乃烫熨取火之法。数者或效或不效，备录其方，以资采择。

衄家不可发汗，汗则额陷，仲景已有明禁。以此例推，可知一切血证均不宜发汗，医者慎之。

虽与吐咳诸证不同，然其为血一也。宜参看各门，庶治之百不失一。


脑　　衄

脑衄者，口鼻俱出血也，乃鼻衄血多，溢从口出，非别有一道来血也，亦非真从脑髓中来，此不过甚言鼻衄之重，而因名之曰脑衄耳。盖吐血多者，血每呛入鼻中，故衄血多者，血亦溢入口中。治法用白纸折十余叠，打湿贴脑顶，用熨斗熨令热气蒸腾，其衄自止，此乃因脑衄之名，望文生义而出。熨脑止衄之法，非探本之治，故有效有不效。其实脑衄，只鼻衄之甚者耳。宜照鼻衄分经用药，乃不致循名失实。

脑衄治法与鼻衄同，但脑衄出血既多，易成虚证，宜参苏饮，用人参以补之，用苏木以行之。如衄甚不止，身热脉浮，喘促足厥者，乃气随血泄，阴脱阳亡，急危之候也。宜独参汤加附子稠煎，服后得睡，汗不出，热稍退，气稍息，则命根乃定。此等虚脱之证，血家最少而最危，勿因其少而误用凉泻。

目　　衄

白珠黑珠均无出血之窍，目下眼皮只有泪窍，乃阳明经脉所贯注。《春秋传》称蔡哀侯之泪尽，继之以血，则是血自泪窍出也。阳明脉起于承泣穴，泪窍出血，乃阳明燥热所攻发，犀角地黄汤加归尾、赤芍、银花、白芷、粉葛、牛膝、石膏、草梢治之。如风热重，大便闭者，通脾泻胃汤治之。阳明之脉，绕络于目，故凡治目多治阳明。吾尝观《审视瑶函》外障目翳诸方，共一百零，而用大黄者七十余方，可知泻阳明胃经之热，是治目疾一大法门。治目衄者，可以类推，凡白虎汤、甘露饮、玉女煎均治阳明方，医者审虚实先后而用之，罔不奏效。

夫目虽阳明经所属，而实肝所开之窍也，血又肝之所主，故治目衄，肝经又为要务，地骨皮散加柴胡、炒栀、益母草及丹栀逍遥散治之。谨按病发于肝者，多是怒逆之气火，耳鸣口苦，胸胁刺痛，宜从肝治之。可用上二方及当归芦荟丸、龙胆泻肝汤治之。病发阳明者，发热口渴，目干鼻干，大便燥结，宜从阳明法治之。

小眼角乃少阳经脉所络，原无出血之窍，少阳相火随经脉而出，冲动肝经血分则生血筋，窜入瞳珠，及胬肉长出，亦见流血，但不多耳，宜小柴胡加青皮、当归、红花、胆草、丹皮，外用杏仁、白矾、铜绿点之。

大眼角乃太阳经脉所络，名睛明穴。太阳气血充足，眼角内结赤肉如珠。有大眼角内不起肉珠者，乃太阳之气不足故也。太阳经有风热，则大眼角生血筋胬肉，或微渗血点，外治总以血筋胬肉之法治之。内服防风通圣散去麻黄、大黄、芒硝，再服防风归芎汤调之。点药如上。

以上两条，均非目衄正病，以其起血筋，亦系血分为病，故兼及之。此书为血说法，其有目疾膜翳等项，均有眼科专书，尽多可采，兹不具论。


耳　　衄

耳中出血谓之耳衄。肾开窍于耳，而肾脉却不能上头，肾与心交，假心之府小肠之脉，上贯于耳，为司听之神所居。其形如珠，皮膜包裹真水，是为神之所出，声之所入，内通于脑，为空虚之府，他物不得而扰之。即或肾虚，阴火上冲则为耳鸣，神水不足则为耳聋，亦断无血从此出者。其有血从耳出者，则以足少阳胆脉绕耳前后，手少阳三焦之脉入耳。相火旺，挟肝气上逆，及小肠相火内动，因得挟血妄行。或因瘟疫躁怒，火气横行，肆走空窍，衄出于耳。总系实邪，不关虚劳。治法总宜治三焦、胆、肝与小肠经，自无不愈。小柴胡汤加五苓散统治之。分治肝、胆，宜龙胆泻肝汤；治三焦，柴胡梅连散；治小肠，宜导赤饮加黄芩、黄连、薄荷、川芎。三经皆司相火，治法大抵相同。愈后皆宜常服六味地黄汤补水济火。

外治法：用十灰散吹耳中。麝香、龙骨末和吹耳中。壁钱窠烧灰吹入。燕窝泥涂耳前后。

齿　　衄

齿虽属肾，而满口之中皆属于胃，以口乃胃之门户故也。牙床尤为胃经脉络所绕，故凡衄血，皆是胃火上炎，血随火动，治法总以清理胃火为主。

胃中实火，口渴龈肿，发热便闭，脉洪数者，通脾泻胃汤加蒲黄、藕节治之。如大便不闭者，不须下利，但用清凉解之，犀角地黄汤加昱根、贯众、枳壳、莱菔汁。

胃中虚火，口燥龈糜，其脉细数，血不足者，宜甘露饮加蒲黄以止衄，玉女煎引胃火以下行，兼滋其阴。

以上两条，所论齿龈虚实，二证均属于火。有火中挟风者，宜加防风、白芷。火中挟湿者，宜加防己、木通。

亦有肾虚火旺，齿豁血渗，以及睡则流血，醒则血止者，皆阴虚血不藏之故，统以六味地黄汤加牛膝、二冬、碎补、蒲黄。上盛下虚，火不归元，尺脉微弱，寸脉浮大者，加桂、附。

外治之法：宜用冷水漱口，取血遇冷则凝之义。醋漱，取酸以收之之义。百草霜糁、十灰散糁，取血见黑则止，亦以清降其火，火降则血降也。枯矾、五倍子、蚯蚓同为末糁，更能固牙。

舌　　衄

舌乃心之苗。观小儿吐舌、弄舌、木舌、重舌，皆以去心经风火为主，则知舌衄皆是心火亢盛，血为热逼而渗出也。治法总宜清泄心火，导赤饮加老连、大力、连翘、蒲黄、牛膝、元参治之。舌肿胀，衄血多者，为火太盛，泻心汤主之。心烦神昏者，安神丸加童便、血余灰治之。夫舌虽心之苗，然口乃胃之门户，舌在口中，胃火熏之，亦能出血。大便秘者，玉烛散加银花治之。口渴兼发热者，竹叶石膏汤加蒲黄、藕节治之。舌本乃肝脉所络，舌下渗血，肝之邪热，四物汤加桃仁、红花、炒栀、丹皮、牛膝、赤苓。重则宜用当归芦荟丸、龙胆泻肝汤。盖舌衄虽同，而此外所见之证，必显有分别，故分心、胃、肝三经治之，非强为区别也。

外治之法，与齿衄同。

大　　衄

大衄者，九窍出血之名也。此非疫疠，即中大毒。人身只此九窍，而九窍皆乱，危亡之证，法在不治。惟有猝然惊恐，而九窍出血者，可用朱砂安神丸加发灰治之。


零　　腥

零腥者，吐出星点，黄白色，细如米粟，大如豆粒，气极腥臭，杂在涎唾之中，而非涎唾。乃吐血之后，血分瘀热所化，或未吐血之前，血分之热化为星点，先吐星点，后乃吐血，总系血分瘀热变化而成。治宜清热化血，降气消痰，以其似痰，必假痰气而生故也。在未吐血之前而见零腥者，总以降气消痰为主，盖此时血尚未动，但当治其气分，气分清而零腥自除，豁痰丸治之，小柴胡汤亦治之。在既吐血之后，而零腥见者，总以清热化血为主，以其在吐血之后，乃瘀血壅热而出，故宜兼治瘀血，太平丸治之，生地黄散亦治之。此证古书不载，吾临证往往遇之，因撰其名，而论列之，以补血证之缺。

吐　　脓

脓者，血之变也。血不阻气，气不战血，则血气调和，疮疖不生。血滞气则凝结为痛，气蒸血则腐化成脓。躯壳外者易治，至于吐脓，则出于脏腑之内，其证最危。在中焦以下则便脓，在中焦以上则吐脓。夫人身之气，乃水所化，气即水也，故血得气之变蒸亦化而为水。不名曰水，而名曰脓者，以其本系血质，虽化为水，而较水更浓也。当其未化，则仍是血，消瘀则脓自不生。及其既化，则同于水，逐水则脓自排去。

一肺痈：乳上第三根肋骨间，名肺募穴，隐隐疼痛，食豆而香，是痈将成。仲景云：风舍于肺，其人则咳，口干喘满、咽燥不渴，时时吐浊沫，时时振寒。热之所过，血为之凝滞，蓄结痈脓，吐如米粥。始萌可救，脓成则死。谓重者肺坏而死，若肺不坏，亦有可救。故仲景又曰：口中辟辟燥咳，胸中隐隐作痛，脉数而实，喘不得卧，鼻塞不闻香臭者，葶苈大枣泻肺汤主之。吐脓如米粥者，甘桔汤主之。仲景此论，非谓除此二方别无治法，不过分别未成脓者当泻实，已成脓者当开结，指示两条门径，使人知所从事。且曰以此汤主之，明明有加减之法，见于言外。余因即泻实开结二义，推而广之，其未成脓者用通窍活血汤加麻黄、杏仁、石膏、甘草，从表以泻之；无表证者，用人参泻肺汤加葶苈、大枣，从里以泻之；如病势猛勇，急须外攘内除，则用防风通圣散。三方力量，雄厚于仲景泻实之法，庶尽其量。如识力不及，只用甘桔汤加荆芥、薄荷、杏仁、黄芩，亦许免疚，然而无功。其已成脓者，急须将脓除去，高者越之，使从口出，用千金苇茎汤，或用瓜蒂散加冬瓜仁、桃仁、苡仁、栀子，或用白散加黄连、瓜蒌，皆取在膈上则吐，使脓速去，以免久延为患。白散尤能吐能下，加升麻、郁金以助其吐下之机，再加黄芩、瓜蒌以解其火更善。如只须下泻，不宜涌吐，则合甘桔、泻肺二汤，再如赤豆芽、苡仁、防己、瓜蒌、杏仁、知母、枳壳，使从下降，或用桔梗宁肺汤补泻兼行。如此则于仲景开结之法，庶尽其妙。惟收口之法，仲景未言，然亦可以义例求也。诸疮生肌，皆用温补，肺为金脏，温则助火刑金，只宜清敛以助金令，使金气足而肺自生，人参清肺汤治之，后服清燥救肺汤以收功。

一脾胃痈：与肺痈治法略同。但肺痈多由外感风邪而成，故有发表之法。脾胃痈则由湿热酒毒、七情之火内蕴而成，故无发表之法。胃痈初起，中脘穴（在脐上四寸）必隐隐作痛；脾痈初起，章门穴（在脐上二寸旁开六寸）必隐隐作痛。二病皆食豆而香，其证寒热如疟，皮肤甲错，腹满咽干，治宜攻热下血，热去而血不停，更自何地酿为痈脓哉。故凡内痈脓未成者，以夺去瘀热为主，丹皮汤治之。脓已成者，以排脓为主，脓即水也，逐水即是排脓，赤豆苡仁汤治之。脓血既去之后，则脏腑空虚，见火象者，人参固本汤加黄芪、茯苓以清补之。若现虚寒之象，则用六君子汤加黄芪、当归、煨姜以温补之。方外有方，视其所兼之证，随宜用之，笔楮难尽。

此外，如胸、背、腰、胁、肝、膈、大小肠，凡有瘀热壅血，均能成痈，总以丹皮汤主之。近上焦者，去芒硝加葶苈、黄芪、桔梗、荆芥、甘草。中下焦者加姜黄。余详便脓门。

此书原专论血证，所以兼及内痈者，以痈脓之病皆由血积而成。知血之变痈脓，即可知血之能为干血，能变痨虫。知内痈之生寒热，即可知血证之郁热矣。但痈脓之证，系血家实积，与失血虚证有异，然不以此反观合勘，亦无以尽血证之情伪。


血证论三卷

汗　　血

汗者，气分之水，其源出于膀胱。《内经》云：膀胱者，州都之官，津液藏焉，气化则能出矣。膀胱之气，从三焦行腠理，充肌肉，达于皮毛，以卫外为固。阳气卫外，百邪不入，故其经称为太阳也。其有盛暑天气，亢阳蒸动膀胱水气，腾布于外则发为汗，此犹天之有雨，阳布阴和，自然无病。有时外感风寒，皮毛疏泄，发热汗出者，乃太阳之气为邪所病，不能卫外，故汗得泄出。其有心、胃、肝、脾热湿之病亦令汗出者，此犹土润溽暑，亦能蒸作云雨也。又有亡阳自汗者，则由膀胱肾中之元阳脱泄，故其水阴之气，随而奔溢，散涣不收。气为水之所化，水即气也，汗即水也，气脱外泄，故汗出也。知此，则知汗出气分，不出血分矣。然汗虽出于气分，而未尝不与血分相关，故血分有热亦能蒸动气分之水，而为盗汗。盖血气阴阳，原互根互宅，阴分之血盛，则阳分之水阴自然充达，阳分之水阴足以布护灌濡，则阴分之血愈为和泽，而无阳乘阴之病矣。若阳分之水阴不足，则益伤血之阴，故伤寒汗出过多，则虚烦不寐，以其兼伤血分之阴，心主血分，血分之阴伤，则心气为之不宁矣。又有伤寒，即当从汗而解，今不得汗，乃从鼻衄而愈，其衄名为红汗。盖阳分之邪宜挟阳分之水发而外出，今既不能外出，乃乘阴分之血从鼻衄出，名为红汗，是为阳邪干阴之一验。故古谓阳乘阴则吐衄，知阳乘阴而内逆者发为吐衄，则知阳乘阴而外泄者发为皮肤血汗矣。血者心之液也，皮毛者肺之合也。治法宜清心火，火清则阳不乘阴，兼治肺金，肺调则皮毛不泄，凉血地黄汤加桑皮、地骨皮、蝉蜕、百合、蒲黄治之。血虚火甚者，当归六黄汤治之。气虚血少者，当归补血汤加桑皮、地骨皮、丹皮、蝉蜕、棕灰、黄芩、秦皮治之。外用石灰散扑之，仿仲景汗出不止，用温粉扑法之意也，或用桃花散扑之亦可。

皮毛者，肺之合也。汗出皮毛，故汗血宜治肺金，以敛皮毛，人参清肺汤加蒲黄最宜。血者，肝之所司也。肝火亢烈，逼血妄行，宜当归芦荟丸从内以攻治之。喻嘉言治女子经血闭而周身汗出者，谓是阴分之热泄出阳分，用此方破经血，即以苦坚止汗。汗血同源，若肝火亢甚而汗血者，借用此方尤为合法。

胃火亢甚亦能汗血，以胃主肌肉，热蒸肌肉，故令汗血，宜竹叶石膏汤加蒲黄、蝉蜕、丹皮、全皮治之，犀角地黄汤亦治之。

总论曰，汗者阳分之水，血者阴分之液，阴与阳原无间隔，血与水本不相离，故汗出过多则伤血，下后亡津液则伤血，热结膀胱则下血，是水病而不离乎血者也。吐血、咳血必兼痰饮，血虚则口渴而津液不生，失血家往往水肿，瘀血化水亦发为肿，是血病而不离乎水者也。故衄血家不可再发汗，以血病则阴液既虚，不可发汗再伤气分之水，以致阳分之液亦虚也。又先水肿再吐血者，不治，以水病不可重伤其血也。观小柴胡调津液而即治热入血室，观桃仁承气破血结而即治小便不利，皆是治水即以治血，治血即以治水。盖在下焦，则血海、膀胱同居一地；在上焦，则肺主水道，心主血脉；在躯壳外，则汗出皮毛，血循经脉，一阴一阳皆相联属，吾于水火血气论已详言之。人必深知此理，而后知治血理气，调阴和阳之法，可以左右逢源。

血　　箭

从毛孔中流出一条血来，有似箭之射出，故名血箭。由心肺火盛，逼血从毛孔中出。治宜清心火以除血出之源，凉血地黄汤加蒲黄。又宜泻肺火以敛皮毛之气，使毛孔不渗泻，则血自止，泻白散加生地、蝉蜕、百合、五倍子、黄芩、蒲黄、杏仁、白及。心肺兼治，宜用生地黄散。

血出过多，昏愦不省人事者，与吐衄血脱气散无异，宜独参汤加附片、蒲黄，当归补血汤、十全大补汤皆可择用。

外治法：水调桃花散敷血孔则血止，或用京墨磨醋搽，或用石灰散干糁，花蕊石散糁均效。


血　　痣

血痣初起，其形如痣，渐大如豆，触破时长流血水，此由肝经怒火郁血凝聚而成，内服丹栀逍遥散及凉血地黄汤。

触破流血者，用花蕊石散糁之，血止后用田螺散枯其本痣，另用生肌药收口。未触破、未流血者，古无治法，吾拟用虻虫为末，姜醋调搽，郁金、三棱磨醋搽，真琥珀擦热，每日数次，内服之药如上。

血　　瘙

癣疥血点，血疙瘩，一切皮肉赤痒，名色不一，今统称之曰血瘙，皆由血为风火所扰。火甚则起点，起疙瘩；风甚则生虫，生痒。火甚赤痛者，凉血地黄汤加荆芥、蝉蜕、红花、杏仁治之；风甚作痒者，和血消风散治之。知血瘙之病，则凡一切火游丹、漆疮、风丹，诸治法总不外是，兼热者色白或流黄水，照上二方加苍术、赤苓。兼寒者或青黯硬肿，加桂尖。

外用银花、陈艾、川椒、食盐煎水洗。另搽大枫丹，油调最妙。

疮　　血

疮者，血所凝结而成者也，或是寒凝，或是热结，或是风肿，或是湿郁，总是凝聚其血而成。初起总宜散血，血散则寒、热、风、湿均无遗留之迹矣。其继则调脓化毒，此即吐脓条内所言瘀血化脓之义。治宜托里，使气达疮。所以蒸血成脓，盖疮之成由于血结，脓之成亦由血化，血何以能化成脓，得气之蒸而腐化成脓也。气即是水，吾已论之屡矣。惟其气即是水，故血随气化亦变为水，不名为水而名脓，以其由血所化，较水更浓耳。毒既化脓，自不内攻，方其未溃，气虚者难于蒸化，及其既化，虽气实者亦随脓渗泄，而转为气虚矣。法宜固元以大补其气。此与本书内证原不干涉，然同是血病，故兼论之，以互相发明。盖气迫血，则逆而为吐衄；血滞气，则凝而为疮疽。气迫血者，宜破气以和血；血滞气者，宜破血以和气。故吐衄宜补血，血旺则气平；诸疮宜补气，气旺则血行也。至于既穿溃后，则躯壳已有破损，与壅闭之证迥别。试看针功，刺期门泻汗，刺肺俞泻气，以一针之孔尚能大泻脏气，况溃脓之孔甚大，其能大泻内气可知矣。故凡溃后宜大补元气，不似吐衄，乃气盛血虚，只宜滋血以平气，而不宜助气以动血也。然疮溃之余，亦有瘀热未清者，亦不得骤用温补。吐血之后，亦有元阳大虚者，又不得拘守清凉。故吐血家，审其血亡而气亦随亡，与阳气不能摄血者，十全、养荣、归脾、参附等汤亦所宜用。疮家溃后，固为必需之方，而亦有余毒未尽，诸上方又其所忌，医者不容执一。

诸疮内治，初起肿硬，总宜散血，仙方活命饮主之。恶寒无汗加麻黄，发热心烦加老连、石膏，大便燥结加大黄。疮肉顽梗黯滞，乃阴证结毒无气以发之也，加桂枝尖、生姜、大枣。疮内平塌不起，以及走散，恐毒内攻，加黄芪、大枣、生姜。盖血凝于气分之际，血行则气行，故以破血为主，是善调气之法也。若吐衄，则是气乘乎血分之内，气降则血降，当以破气为主。一内一外，反观自知。

诸疮调脓，宜以托里消毒散为主。盖血既凝而不化，则须补气以与之战，使蒸腾腐化，托令速溃。以疮乃血凝气分之病，惟恐气不足以化之，故宜补气而制血。若吐衄，则是气乘血分，惟恐气逆而血升，故宜平气以调血，与此不同。

诸疮既溃，属于虚损，宜固元以益气，内补黄芪汤主之。又审脓干者，其气虚，盖气既是水，气不足，故水少而干，且气既不足，则不能送脓外出，故留滞而结脓管，黄芪建中汤重加银花、赤豆芽、当归治之。若脓清者是血虚，脓为血所化，血少故脓清，当归补血汤主之，炙甘草汤加黄芪亦治之，养荣汤亦治之。

又曰，溃后属虚，然亦有瘀未化尽者，仍不得峻补以留毒，内服托里消毒散，外用乌金膏化之。此如失血虚中夹瘀，亦不得关门逐贼，溃久而仍有脓管者，尤宜用乌金膏化之。若徒生其口，内毒攻发，终不愈也。此如干血痨，内有干血，非去其干血而新血亦不能生，皆虚中夹实。治血则虚虚，补虚则实实，未易疗治，只得攻补兼施，以尽人事。

又曰，吐血止后，宜补血以调气，疮疽溃后，宜补气以生血。吐衄在血分，气实血虚也，疮疽在气分，血实气虚也。

外治之法：消肿宜远志膏，用远志酒煮捣敷，及金黄散。化腐去瘀宜巴豆炒黑研点，名乌金膏，田螺捻子亦佳。生肌宜乳香、没药为末，名海浮散，再加珍珠，化腐生肌散亦佳。

治疮之法，此不足以尽之，兹不过举外证以勘内证，明于诸疮之血，而吐衄之血乃愈明。


创　　血

刀伤出血与吐衄不同，刀伤乃平人被伤出血，既无偏阴偏阳之病，故一味止血为要，止得一分血，则保得一分命。其止血亦不分阴阳，有以凉药敷上而血止者，桃花散是也；有以热药敷上而血止者，黑姜灰是也。不似吐衄出于偏阴偏阳之病气，故吐衄家止血，必以治病气为主，病气退，斯吐衄亦退，与刀伤迥不同也。然刀伤二、三日后，则亦与吐衄略同，有瘀血肿痛者宜消瘀血，刀口敷花蕊石散，肿处用乳香、没药、麝香、三七、葱白捣敷。瘀血消散则痛肿自除，内服黎洞丸治之。

刀伤去血过多，伤其阴分，证见心烦、发热、口渴，法宜补气以生血，血足津生则不渴矣，圣愈汤加枣仁、花粉、儿茶、乳香、没药、甘草。此在吐衄，则宜补血而抑气，以内证系血分之气，不可使气乘血也。刀伤乃是气分之血，故宜补气以生血，气达患处乃能生肌，气充肌肤乃能行血，与治内证者不同。其有气虚不能统血，气寒不能生血者，则宜八珍、养荣、参附等汤以固气者固血，吐血家亦间用此等药物。然刀伤之血，在气分，皮肤尤卫气所统，破其皮肤，气先漏泄，故以补气为主。若内证吐血属阴分，血伤而气未伤，故以补血为主。医者须分别内外，而知其同中之异，异中之同，则得之矣。

客问刀伤何以善于冒风？答曰：人之所以卫外者，全赖卫气，卫气生于膀胱，达于三焦，外循肌肉，充于皮毛，如室之有壁，宅之有墙，外邪不得而入也。今既破其皮肉，是犹壁之有穴，墙之有窦，揖盗而招之入也。是以刀伤更易外感，病见发热头痛，牙关紧闭，吐痰抽掣，角弓反张，皆是卫气为病，所不同者，多一出血证而已。治法列后。

无汗者为风中挟寒，闭其皮毛，宜用小柴胡汤加荆芥、防风、紫苏。盖小柴胡乃治热入血室之方，凡外邪干血分者，小柴胡汤皆能疏理而和解之，加宣助卫气之药，则偏治卫气而主发汗矣。破伤风治法如是，即失血家虚人感伤，以及产后伤寒治法，皆可参知。若刀伤去血过多不可再发汗者，宜当归地黄汤，即四物汤加去风之药，以补血而驱邪也。失血家吐血过多与产后去血过多而复得感冒之症者，与此治法无异，皆宜先滋其血以助汗源，后宣其气以解外邪。

有汗者为风中挟热，沸出肌肉之间，法宜清散其热，当归芎黄汤加僵蚕、蝉蜕，若兼便结者加大黄治之。此即《伤寒论》发热汗出用白虎汤，燥结者用承气汤之意。医者得其意而变化之，自有许多法门。

夫刀伤，气分之血病也。故邪在表者，从气分以发之；邪在里者，从气分以夺之；邪在半表半里者，从气分以和之。兼用血药斡旋其间，血调而气亦调，气调而血愈治矣。若失血家乃血中之气病也，故有感冒则但取调血，而兼用气分之药以斡旋之，与此同而不同。

凡是刀伤冒风，宜僵蚕、蝉蜕捣和葱白敷之，力能拔风消肿，神效。

刀伤溃烂与疮同治，此即吐脓条内，所谓瘀血变化成脓之说也。血凝不散为气所蒸，则化而成脓。血者阴也，气者阳也，阴从阳化，故脓似水。以气之所化，即为水也，而又非水者，则以其为血所化，仍不失血之本质，故稠浊似水，实则水与血交并而成形者也。故凡去脓之药，即是去水之药，而提脓之药，又即是干水之药。内服八珍汤加苡仁、木通，六君子汤加当归、赤豆芽治之。外敷化腐生肌散，提脓加龙骨，生肌加珍珠。

此举刀伤之血，与吐衄之血较论其义，务期血证互勘而明。其于刀伤治法固未详也，然其理已具，识者鉴之。


跌　打　血

跌打折伤一切，虽非失血之正病，而其伤损血脉，与失血之理固有可参，因并论之。凡跌打已破皮出血者，与刀伤治法无异，外用花蕊石散敷之，内服化腐生肌散，血止瘀去而愈。如流血不止者，恐其血泻尽则气散而死。去血过多，心神不附，则烦躁而死，宜用当归补血汤加枣仁、人参、朱砂、白蜡、茯神、甘草治之，外用人参为末，珍珠、血竭、象皮末糁之。如亡血过多，烦躁口渴，发热头晕等证，宜大补其血，圣愈汤加枣仁、麦冬、柴胡、花粉、丹皮、朱砂，或用独参汤亦可。此条可悟失血过多阴虚发渴之理。凡跌打未破皮者，其血坏损，伤其肌肉则肿痛，伤其肋骨则折碎，在腰胁间则滞痛。伤重者制命不治，不制命者，凡是疼痛皆瘀血凝滞之故也。无论接骨逐瘀，总以黎洞丸去大黄加续断、脆蛇治之。外用自然铜、官桂、没药、乳香、桂枝、大黄、斑蝥、䗪虫酒调敷之自效。若是已伤之血流注结滞，着而不去者，须逐去之，否则或发为吐血，或酿作痈脓，反为难治，宜当归导赤汤下之。若已发吐血，便从吐血法治之。若已发痈脓，便从痈脓法治之。

跌打最危险者，则有血攻心肺之症。血攻心者，心痛欲死，或心烦乱，或昏迷不醒人事，归芎散加乳香、没药治之，失笑散亦治之。此与产妇血攻心、血迷心治法略同。血攻肺者，面黑胸胀，发喘作渴，乃气虚血乘肺也。妇科治产后气虚，瘀血入肺，面如茄色，急用参苏饮救之，《金鉴》载跌打血乘肺者亦用此方。所谓乘肺，非第乘肺之气分而已，乃是血干肺脏之危候。肺为清虚之府，其气能下行以制节诸脏，则气顺而血自宁，其气不顺则血干气分而为吐衄。今其血直干肺脏，较之干气分者为更危殆，急用人参以补肺，肺得补则节制行而气下降，使血亦随气而下，再用苏木以行血，血气顺行，或可救于万一。夫如此危候，仍不外清金保肺以助其制节，则凡一切血症，其当清金保肺以助其制节，举可知矣。第肺虚而制节不行者，则宜人参以保肺；肺实而制节不行者，则宜葶苈以泻肺；肺寒而制节不行者，则宜姜、半以温肺；肺热而制节不行者，则宜知、芩以清肺。一切血证，治肺之法，均可从此隅反。

跌打后有作呕者，以损伤之人受惊发怒，肝气无有不动者也。肝木伤肺，是以发呕，小柴胡汤加丹皮、青皮、桃仁治之。

跌打后有咳衄喘逆者，乃血蕴于气分之中，宜十味参苏饮以疏发其气，气散则血散，与内伤咳衄者不同。内伤咳血是气蕴于血分之中，若发其气，愈鼓动其血而不宁矣，故以清理其血为主，二者须对看。

内有瘀血则发渴，血虚亦发渴。有瘀血者，身痛便结，玉烛散治之。血虚发渴者，心烦不寐，盗汗身热，竹叶石膏汤加生地治之。凡失血发渴者，可以类推。

跌打损伤既愈之后，有遇节候，或逢阴雨或逢湿热，伤处每作疼痛，甚则作寒作热，此乃瘀血着而未去，留伏经络之间，不遇天气节候，其身中运行之气，习惯而不相惊，一遇天气节候蒸动，则不能安然内伏，故作痛也。宜小调经汤、小温经汤、通脉四逆汤随其上下内外，以分治之。


血证论四卷

便　　血

大肠者，传导之官，化物出焉。谓大肠下脾胃之化物，为中宫作传导之官，故呼为地道，乃宫中之出路也。其经与肺相表里，肺为清金，大肠即为燥金。在五行本属一家，故诊脉者，可于肺部诊大肠焉。大肠之所以能传送者，全赖于气。气者肺之所主，不独大肠赖肺气之传送，即小便亦赖肺气以化行，此乃肺金制节之能事。而大肠之气化，金道又与之合，故治病者多治肺也。大肠位居下部，又系肾之所司，《内经》云：肾开窍于二阴。又曰：肾为胃关。故必肾阴充足，则大肠腴润。厥阴肝脉又绕后阴，肠与胞室又并域而居，故肝经与肠亦相干涉。是以大肠之病，有由中气虚陷，湿热下注者；有由肺经遗热，传于大肠者；有由肾经阴虚，不能润肠者；有由肝经血热，渗漏入肠者，乃大肠与各脏相连之义也。但病所由来，则自各脏而生，至病已在肠，则不能复还各脏。必先治肠以去其标，后治各脏以清其源，故病愈而永不发矣。

一先血后便为近血，谓其血即聚于大肠，去肛门近，故曰近血。此有两等证治：一为脏毒下血，一为肠风下血。

脏毒者，肛门肿硬，疼痛流血，与痔漏相似。仲景用赤豆当归散主之，取赤豆芽以疏郁，取当归以和血。赤豆性能利湿，发芽赤色，则入血分，以为排解之用；当归润滑养血，以滋大肠，则不秘结。仲景略示其端，以为治脏毒者，必须利湿热，和血脉也，非谓此二药外，别无治脏毒之法。吾即此药引而伸之，若大肿大痛，大便不通者，宜解毒汤。取防风、枳壳等疏理其气，即赤豆芽义也；取大黄、赤芍等滑利其血，即仲景用当归之义也。若大便不结，肿痛不甚者，不须重剂，用四物汤加地榆、荆芥、槐角、丹皮、黄芩、土茯苓、地肤子、苡仁、槟榔治之。四物汤即仲景用当归养血之义，所加诸药，即仲景用赤豆芽以疏利湿热而解血郁也。仲景但用养血疏郁，今恐湿热难解，故兼用清药。欲止血者，兼服石灰散亦可。

脏毒久不愈者，必治肝胃。血者肝所司，肠者胃之关，胃若不输湿热于肠，从何而结为脏毒哉？肝之血分如无风火，则亦不迫结肛门矣。治胃宜清胃散加银花、土茯苓、防己、黄柏、苡仁、车前子升清降浊，使阳明之湿热不再下注，则脏毒自愈。治肝者宜龙胆泻肝汤、逍遥散。

又有肺经遗热传于大肠而久不愈者，必见寸脉浮数洪涩。口渴溺黄，咳逆等病。方用人参清肺汤，取乌梅、粟壳酸涩之品，以收敛肺气，而余药安肺，肺自不遗热与肠矣。若去此二味，而用薄荷、桔梗以代之，则又义取解散，在人变化耳。

肠风者，肛门不肿痛，而但下血耳。脏毒下血多浊，肠风下血多清。仲景书无肠风之名，然《伤寒论》云：太阳病，以火攻之，不得汗，其人必躁，到经不解，必圊血。太阳病下之脉浮滑者，必下血。两条皆谓太阳外邪内陷而下血。又云：阳明病，下血谵语者，为热入血室。《厥阴篇》云：若厥而呕，胸胁烦满者，其后必便血。此即今所谓肠风下血之义。夫肠居下部，风从何而袭之哉？所以有风者，外则太阳风邪，传入阳明，协热而下血；内则厥阴肝木，虚热生风，风气煽动而血下。风为阳邪，久则变火，治火即是治风。凡治肠风下血，总以清火养血为主，火清血宁而风自熄矣。《寿世保元》用槐角丸统治之，而未明言其义。吾谓此方，荆、防治太阳阳明传入之风，乌梅、川芎治肝木内动之风，余药宁血清火，以成厥功，宜其得效。然而外风协热，宜得仲景葛根黄连黄芩汤之意，使内陷之邪，上升外达，不致下迫，斯止矣。治病之法，高者抑之，下者举之，吐衄所以必降气，下血所以必升举也。升举非第补中益气之谓，开提疏发，皆是升举，葛根黄连黄芩汤加荆芥、当归、柴胡、白芍、槐花、地榆、桔梗治之。若肝经风热内煽而下血者，必见胁腹胀满，口苦多怒，或兼寒热，宜泻青丸治之，逍遥散、小柴胡均可加减出入。谨按，肝风所以能下血者何也？肝主血，血室又居大肠膀胱之间，故热入血室，有小便下血之证，内有积血，有大便黑色之证。盖肝血上干，从浊道则吐，从清道则衄。肝血下渗，从清道则尿血，从浊道则下血。肝为风木之脏，而主藏血，风动血不得藏，而有肠风下血之症。上数方力足平之，或用济生乌梅丸亦妙，以乌梅敛肝风，以僵蚕息肝风，风平火熄，而血自宁矣。然肝风动血，宜得仲景白头翁汤之意，以清火消风较有力量，或四物汤合白头翁汤兼补其血。治风先治血，血行风自灭，此之谓也。如无白头翁，则择柴胡、青蒿、白薇代之，桑寄生得风气而生，代白头翁更佳。又曰肝经之横，以肺经不能平木故也，肺与大肠又相表里，借治肺经，亦隔治之一法。虚者人参清肺汤，实者人参泻肝汤。

凡肠风脏毒，下血过多，阴分亏损，久不愈者，肾经必虚，宜滋阴脏连丸启肾阴以达大肠最妙，六味丸加苁蓉、槐角皆宜。

一先便后血为远血，谓其血在胃中，去肛门远，故便后始下，因名远血，即古所谓阴结下血也，黄土汤主之。黄土名汤，明示此症系中宫不守，血无所摄而下也。佐以附子者，以阳气下陷，非此不能举之；使黄芩者，以血虚则生火，故用黄芩以清之。仲景此方，原主温暖中宫，所用黄芩乃以济附子之性，使不燥烈，免伤阴血。普明子谓此症必脉细无力，唇淡口和，四肢清冷，用理中汤加归、芍，或归脾汤、十全大补汤。时医多用补中益气汤以升提之，皆黄土汤之意，凡中土不能摄血者，数方可以随用。但仲景用温药，兼用清药，知血之所以不宁者，多是有火扰之。凡气实者则上干，气虚者则下陷。今医但用温补升提之药，虽得治气虚之法，而未得治血扰之法。予即仲景之意，分别言之。若阴虚火旺，壮火食气，脾阴虚而肺气燥，失其敛摄之制者，人参清肺汤治之。若肝经怒火，肺经忧郁，以致血不藏摄者，归脾汤加炒栀、麦冬、阿胶、五味，或用丹栀逍遥散加阿胶、桑寄生、地榆，此即黄土汤主用黄芩之义也。若系虚损不足，下血过多，脾气不固，肾气不强，面色萎黄，手足清厥，六脉微弱虚浮者，宜大补肝、脾、肾三经。人参养荣汤补脾，胶艾四物汤加巴戟、甘草补肝，断红丸补肾，此即黄土汤主用附子之义也。能从此扩而充之，自有许多变化，岂楮墨间所能尽者。

予按此证与妇人崩漏无异，女子崩中属虚陷，此病亦属虚陷。女子崩中属虚寒，而亦兼有虚热者；男子此证亦属虚寒，而亦兼有虚热者。盖女子之血有经，男子之血亦有经。同是离经之血下泄而出，故病情相类也。但所出之窍，各有不同。崩漏出前阴，故多治肝以和血室；便血出后阴，故兼治肺肾以固肠气。肾主下焦，主化气上升，肾足则气不下陷。肺与肠相表里，肺气敛则肠气自固。医者能知此理，而又参用女子崩中之法，可以尽其调治。

又按此证与吐衄同是血病，然一则其气上行，一则其气下行，故虚实治法，略有不同。


便　　脓

此证有二：一是内痈，一是痢疾。

一内痈在上、中焦者，其脓已溃，呕吐而出。在下焦者，或少腹痈、小肠痈、胁痈、肝痈，脓血均从大便泻出。初起时，其部分必隐隐刺痛胀满，脉沉滑数，甚则痛如刀锥。欲病此者，未有口不发渴，大凡血积均应发渴，痈初起血已凝聚，故应发渴。此时急夺其血，则不酿为脓，以免溃烂之险，用丹皮汤加乳香、没药、柴胡、荆芥、山甲治之。如血已化脓，便宜排脓，赤豆苡仁汤逐水即是排脓。溃后属虚，宜补养生肌，八珍汤主之。参看吐脓门自详。

客问积血何以变而成脓？答曰：血者阴之质也，随气运行，气盛则血充，气衰则血竭，气着则血滞，气升则血腾。故血之运气运之，即瘀血之行亦气之行。血瘀于经络脏腑之间，即无足能行，亦无门可出，惟赖气运之，使从油膜达肠胃，随大便而出，是气行而血自不留也。若气不运之，而反与相结，气为血所郁则痛，血为气所蒸则化为脓。今举外证比例，凡气盛者疮易托化，气虚者疮难托化。气即水也，气至则水至，故血从气化，则从其水之形而变为脓，刀伤粘水，亦从水而化脓。水即气之质，血从气化，有如此者，是故闪跌血积，得气化之，则肿处成脓，不得气化之，则肿处仍是血。以知血从气，气运血，凡治血者必调气，使气不为血之病，而为血之用，斯得之矣。

一痢症便脓者，其症里急后重，欲便不便，或白或赤，或赤白相半，或下痢垢浊，皆非脓而似脓者也。夫胃肠之中，除却糟粕，只微有脂膏水液而已。膏脂属血分，水液属气分，病气分则水混而为白痢，病血分则血扰而为赤痢，气血交病，则赤白相半。由何处酿成真脓而从大便泄出哉？有之，则毒聚肠胃，将肠胃膏脂血肉蒸化为脓。或下如烂瓜，或如屋漏水，此腐肠溃胃之危候，与痈疮之腐烂无异，此非寻常治痢之法所能克也。吾今借仲景之法证之，乃得有胆有识之术。仲景云：阳明病，脉数下不止，必协热而便脓血。少阴病，下痢便脓血者，可刺。厥阴病，脉数而渴者，必圊脓血，以有热故也。此虽无方，然曰可刺，曰有热故也。已示人泻湿清热之法。防风通圣散去麻黄、芒硝，加赤豆、防己，为表里泻实之大剂，地榆散为清热之通剂。仲景又曰：少阴病，下利便脓血者，桃花汤主之。此汤温涩，似与可刺、有热之说大相径庭，不知病久则热随脓血而泻，实变为虚，观痈脓溃后属虚损，则知便脓血久而属虚症。譬之天时，其初则酷暑流金，转瞬而凉飚振落，衣夏葛者，不得不换冬裘矣。况肠胃血液既化为脓，恐其滑脱，故主桃化汤温涩填补之。一服愈，余勿服者，仲景意谓此乃急时涩脱之法，止后便当涤除余病，无以涩伤气，无以燥伤阴也。盖脓血乃伤阴之病，故一时权宜，而少用干姜，后仍不可多服也。吾推其意，审其病后有虚热者，逍遥散、归脾汤加柴胡、山栀、寸冬、花粉，此祖桃花汤用糯米之意。审其病后有虚寒者，六君子加当归、炒干姜、白芍，或人参养荣汤皆可，此祖桃花汤用干姜之意。成无己注桃花汤，谓阳证内热，则溢出鲜血，阴证内寒，则下紫血如豚肝。是明以桃花汤为治阴证之方。惟即鲜血分阴阳，未能的确，盖色不足凭。凡痢证，须审脉微沉迟，手足厥冷，腹痛喜按，唇淡口和为阴证，附子理中汤加当归、白芍、木香，此乃补桃花汤所不逮者矣。消渴口热，胸腹胀满，坚实拒按为热证，则用三一承气汤，此乃可尽仲景有热可刺之能事矣。

至于寻常红白，则不须如此重剂。病在水分者，痢下白浊，此如暑雨不时，行潦汙涨，是湿甚而伤气也。审其脉数，身热口渴者为热湿，宜清利之，四逆散合猪苓汤去阿胶，再加厚朴、老连、枯芩、黄柏。审其脉沉弦迟，口不渴，手足清冷者为寒湿，胃苓汤加煨姜。有食积者，均再加麦芽、神曲、山楂、莱菔子。白痢之故，总是水不清之故，水即气也，吾于水火论已详言之。故调气即是治水，导水须于上源，调气以肺为主，是治肺乃清水之源，即是调气之本。细思此病发于秋时，秋乃肺金主气，金不清肃，是以水浊气滞而为痢。知此理，则知迫注者肺之肃，不通者金之收也。人参泻肺汤以导其滞，小柴胡加花粉、杏仁、枳壳、桑皮、茯苓、知母、桔梗以和之，人参清肺汤以收功。此乃专为治肺立法，示医者以法门，使知所从事，非临证必用此方也。且病无单见，未有肺病而余脏不病者，故临证时尚须变化。病在血分者，则痢下纯红，口渴便短，里急后重。脉滑大者，地榆散加酒军、枳壳、厚朴、前仁、泽泻。脉细数者，不必下之，但用原方。若血黯黑，脉迟，手足冷者，属虚寒，黄土汤治之。红痢之故，总是血分为病，血生于心火而下藏于肝，肝木内寄相火，血足则能济火，火平则能生血，如火太旺，则逼血妄行，故血痢多痛如刀锥，乃血痛也。肺金当秋，克制肝木，肝不得达，故郁结不解而失其疏泄之令，是以塞而不通，调肝则木火得疏泄，而血分自守。达木火之郁，宜小柴胡去半夏加当归、白芍，白头翁汤或四物汤加蒲黄、五灵脂、延胡索、黄柏、龙胆草、黄芩、柴胡、桑寄生。肝风不扇则火熄，钩藤、青蒿、白头翁、柴胡、桑寄生皆清风之品，僵蚕、蝉蜕亦能祛风。肝气不遏则血畅，香附、槟榔、橘核、青皮、沉香、牡蛎皆散利肝气之品，茯苓、胆草、秦皮、枯芩又清肝火之品，当归、生地、阿胶、白芍又滋肝血之品，桃仁、地榆、五灵脂、川芎又行肝血之品，知理肝之法，而治血痢无难。肝藏血，即一切血证一总不外理肝也。各书痢证门，无此论说，予从各书旁通会悟而出，实先从吾阴阳水火血气论得其原委。故此论精确，不似他书捉影。客曰：凡泻泄皆脾胃所主，痢亦泄泻之类，何以不主脾胃哉？答曰：渗泻、洞泻诚属脾胃，故《内经》曰：长夏善病洞泻寒中，以长夏为脾主气故也。痢发则多在秋天，而其情理脉证亦与洞泻不同，虽关于脾胃，而要以肝肺为主，乃得致病之源。

噤口者，下痢不食，是火热浊攻，胃气被伤而不开。各书俱遵丹溪，用石莲汤。《金鉴》谓内热盛，上冲心作呕噤口者，用大黄、黄连好酒煎服以攻之。按肠胃所以能食者，以胃有津液，清和润泽，是以思食。西洋医虽滞于迹，亦间有可信处，言谷入于胃，即有胃津注之，将谷浑化如糜，常探胃津搅饭，顷刻亦化为糜。据此论说，则胃之思食，全是胃津使然。试观犬欲得肉，则涎出于口，此涎即欲食之本也。人之胃津，其思食之情亦类乎此。今胃为邪热浊气所攻踞，其清和之津，尽化而为浊滞，下注于大肠则为痢，停聚胃中则拒不纳食。丹溪石莲汤虽知清火补胃，然石莲是莲米有黑壳者，今医用石莲子，不知何物，断不可用。即莲米性亦带涩，痢证宜滑以去着，涩乃所忌，且胃中浊滞，非洗涤变化不为功。此方虽寒热未差，然未能洗涤其滞，变化其浊，非起死回生之方也。清温败毒饮、竹叶石膏汤、人参白虎汤、麦冬养荣汤出入加减，庶可以洗胃变津，为开胃进食之良法。至呕不食，《金鉴》用二黄好酒，取其峻快以攻逆，然治逆洵为得法，而不知化生胃津，终未得进食之本也。吾意以为宜用大柴胡汤加石膏、花粉、人参，则攻逆生津，开胃进食，两面俱到，治噤口者，从无此论。吾今悟出切实之理，为斯人大声疾呼，海始欲以文章报国，今己自分不能，庶几发明此道，稍有补于斯民欤。

查对各书言痢证者，说法不一。张景岳主温，朱丹溪主凉，喻嘉言主发汗、利水，陈修园主寒热合治，皆有至理。景岳谓夏月贪凉，过食生冷，至秋伏阴内动，应时而为下痢，佐关煎治之。此即仲景下利不止，用四逆汤、桃花汤之意，乃虚寒治法，然必须有虚寒实据乃用此法。朱丹溪谓湿热蒸灼，气血为粘腻，用黄连解毒汤，是即仲景白头翁汤意也。此类最多，然必有热证之实据，乃用此法。喻嘉言谓宜从汗先解其外，外邪内陷而为痢，必用逆流挽舟之法，引其邪而出于外，人参败毒散主之。此即仲景协热下痢，用葛根黄连黄芩汤之意。第仲景升发邪气，兼清其热，而喻则辛温升散，未能两面俱到。即如仲景白头翁汤，亦取白头翁能升达其气，知开提疏发，为治下迫后重之良方。喻嘉言自以逆流挽舟独得其秘，而未能根柢仲景，是以得半遗全。吾拟用柴胡汤去半夏加花粉、当归、白芍、枳壳、粉葛，自谓升发清降，两得其治。喻氏又谓若邪热已奔迫大肠者，毋庸更从外解，急开支河，从小便而顺导之，《金匮》紫参汤、诃黎勒散主之。此即仲景利不止者，当利其小便之意。大清凉散药彻内外最有力。从高原导水，使不浸渍肠胃，拟用甘桔汤加桑皮、杏仁、枳壳、防己、木通、石膏、云苓、苡仁、柴胡、薄荷、生姜、白芍治之。斯于喻氏发表利水之法，或更有发明。陈修园谓此证有脏寒腑热，胃寒肠热之辨，仲景泻心汤择用如神。余谓寒热合病，必有寒热兼见之实证，不得笼统言之，而混用寒热杂方也。即如仲景乌梅丸所治之证，消渴，气上冲心，心中疼热，饥不欲食，此热证之实据也。食即吐蛔，下之痢不止，此寒证之实据也。惟其有此腑热脏寒之实据，故用乌梅丸，兼寒热治之。又如仲景生姜泻心汤所治之证云：心下痞硬，干噫食臭，此火证也；胁下有水气，腹中雷鸣，此水病也。惟其有此火在胃中，水在肠间之实据，故用生姜泻心汤治之。初头硬，大便后半溏者，此胃中有寒，肠中有热，陈修园拟用理中汤加大黄，此皆有寒热兼见之实据。医者辨证必如是之严，而后用药处方，不失铢黍。以上四家治法，合而用之而治痢不虞束手矣。

黄坤载曰：人之大便，所以不失其常者，以肺主传送，而肠不停，肝主疏泄，而肛不闭。宜用参、术以助肺之传送，用桂枝以助肝之疏泄，此黄氏论大便秘结之语也。吾从此语旁通之，而因得痢证之原。以知痢者，肺气传送太力，故暴注大肠，肝气郁而不疏，故肛门闭塞，欲便不便，而为逼胀。此从黄氏之论推求之，而痢证迫而不通之故，诚可识矣。第桂枝、参、术，与痢证不合。痢证肺气之奔迫，以其火热暴注也。故《伤寒论》饮食入胃，即下痢清水完谷者，乃肺之传送太急，热之至也，宜急下之。据此则治奔迫者，当以清火为主，人参清肺、泻肺二汤治之。肝气不得疏泄，亦由木郁为火，结而不畅，桂枝温木，是益其火，得毋虑不戢自焚乎。观仲景白头翁汤用秦皮、白头翁以凉达肝木，四逆散里急后重者，加薤白以疏郁，则知助肝疏泄之法矣，当归芦荟丸、泻肝汤、丹栀逍遥散加减治之。至于和肝调肺，止奔迫，解郁闭，一方而肝肺并治者，自古无之。余拟用白头翁汤加石膏、知母、杏仁、桔梗、枳壳、槟榔、柴胡、麦芽、当归、白芍、甘草治之。轻剂则用小柴胡加归、芍、杏仁、桔梗、枳壳、槟榔、麦芽、花粉调和肺肝，则肺气不迫注，肝气得开利矣。又或肝气欲泄而下注，肺气欲收而不开，故痢多发于秋。秋金肺气闭而不开，肝气决裂而不遏，是以迫痛，此又从黄氏之义，另翻一解，而各书均不载者也。治宜甘桔汤加白芍，以桔梗开提肺气，以白芍平治肝木。本此意以为加减，则鳖甲、龙胆草、青皮、秦皮、芦荟皆平肝之药；当归、生地、桃仁、五灵脂、延胡索皆治肝经血分之药；黄芩、麦门冬、桑皮、知母皆清肺之药；枳壳、贝母、杏仁、陈皮皆肺经调气之药。随宜致用，变化在人，乌有不治之痢哉。

调血则便脓自愈，调气则后重自除，此二语为千古治痢之定法，而亦相沿治痢之套法耳。盖泛言调血，则归、芍、地榆用尽而不效，泛言调气，而陈皮、木香多服而无功。不知木香、陈皮乃调脾气之药，痢虽脾病，而其所以逼迫者，肝肺之咎也，知调肝肺，则善调气矣。血乃血海所总司，血海居大肠之间，故痢症脐下极痛者，必有脓血，痛不甚者无脓血，以脐下血海之血痛故也，知理血海，则善治血矣。

普明子谓痢证多兼食积，宜用枳壳、厚朴、大黄，轻则用山楂、神曲、莱菔子、麦芽，此论最浅而中肯。

久痢不止，肺气下泄，则魄随之陷，而魄脱则死。肺藏魄，治宜调补肺气，人参清肺汤以固之。如寒滑者，桃花汤治之。仲景诃黎勒散即是清肺固脱之方。四神丸、乌梅丸皆是桃花汤之义。方难尽举，升提固涩，总须分寒热用药，斯无差爽。

休息痢者，止而复作，乃固涩太早，留邪在内，故时复发作。治宜按上治痢之法，视何经见证，则用何经之药，以消除其邪，伏邪既去而痢自不作。如羊脂、白蜜、黄连末服，不过取滑去着，寒去火之义。尤未若视其邪所发见之情，而分经用药，更为对证。

又补论曰，凡噤口痢，上噤下痢，法宜和中，此与霍乱对看自明。霍乱上吐下泻，必以和中而愈，则知噤口痢，上噤下痢，亦必以和中而愈。第霍乱是中寒而发，为上下俱脱之证，法主理中汤以温之。噤口痢上闭下滞，其为中热可知，热结于中，上下不开，和中之法，宜反理中汤诸药，以寒凉治之，生姜泻心汤去干姜为宜，人参白虎汤亦佳。


尿　　血

膀胱与血室并域而居，热入血室则蓄血，热结膀胱则尿血。尿乃水分之病，而亦干动血分者，以与血室并居，故相连累也。其致病之由，则有内外二因。

一外因，乃太阳、阳明传经之热结于下焦。其证身有寒热，口渴腹满，小便不利，溺血疼痛，宜仲景桃仁承气汤治之，小柴胡汤加桃仁、丹皮、牛膝亦治之。

一内因，乃心经遗热于小肠，肝经遗热于血室。其证淋秘割痛，小便点滴不通者呼赤淋，治宜清热。治心经遗热，虚烦不眠，或昏睡不醒，或舌咽作痛，或怔忡懊[image: ]
 ，宜导赤饮加炒栀、连翘、丹皮、牛膝。治肝经遗热，其证少腹满，胁肋刺痛、口苦耳聋，或则寒热往来，宜龙胆泻肝汤加桃仁、丹皮、牛膝、郁金。

尿血治心与肝而不愈者，当兼治其肺。肺为水之上源，金清则水清，水宁则血宁。盖此证原是水病累血，故治水即是治血，人参泻肺汤去大黄加苦参治之，清燥救肺汤加藕节、蒲黄亦治之。

以上结热之证，其血溺出，皆有淋滴不通之象，乃尿血之实证也。此外又有虚证，溺出鲜血，如尿长流，绝无滞碍者，但当清热滋虚，兼用止血之药，无庸再行降利矣。盖前阴有二窍：一为水窍，一为血室之窍。血窍在女子，则为胎孕之门。血窍在男子，则为施精之路。故女子血室之血，能由此崩漏而下，男子血室之血，亦能由此走泄而出。是以血尿之虚证与女子崩漏之证无异，宜用四物汤加减治之。肝如郁火者，加丹皮、炒栀子、柴胡、阿胶、芥灰；心经血虚火旺者，加黄连、阿胶、血余；脾气虚寒不能摄血者，四肢清冷，脉微迟，面黯淡，加鱼鳔、黄芪、人参、艾叶、黑姜、甘草、五味治之；房劳伤肾，加鹿胶、海螵蛸、烧裆散治之。又有肺虚，不能制节其下，以致尿后渗血者，审系肺阴虚，则兼气逆、痰咳、口渴等证，人参清肺汤主之。若肺阳虚，不能治下，则必有遗溺足冷，水饮喘嗽之证，甘草干姜汤治之。


经　　血

妇科已有专书，然男女血本同源，故并论之。经云：女子二七而天癸至，任脉通，太冲脉盛，月事以时下，故能有子。天癸者，谓先天肾中之动气，化生癸水。至者，谓至于胞中也。水为阳气所化，阳倡而阴必随之。血者阴也，冲任主之，故应癸水，而即输血于胞中。血之应水而下，是谓以阴从阳，有如妻之从夫。冲任两脉，皆起胞中，上属阳明，阳明乃后天水谷之海，居中宫冲戊土。

化气取汁，变赤为血，随冲任两脉以下合癸水，是谓戊与癸合，男女皆然。男子主气，故血从水化而为精；女子主血，故血从水化而为经。血是男子之精，水中有血，女子之经，血中有水，故行经前后俱有水浆可验。夫此水乃肾中冲阳之气所生，气亢则水竭，而血不濡，热证于是乎生矣。气寒则水冷，而血不运，寒证于是乎生矣。故凡调血，先须调水，调水即是调气。气生于肾，而主于肺。血生于胃，而藏于肝，以血海为肝之部分。肺金司气之制节，又为水之上源，调血调水，人当知所从事矣。故或调气中之水以滋血，或调血中之气而利水，是女子调经之法，即凡为血证之治法，学者宜鉴观之。

血热者，水之不足也，因见行经趱前，发热口渴诸证。四物汤加天冬、麦冬、黄芩、花粉、柴胡、阿胶、牛膝等药以滋水者濡血，或用六味地黄汤以滋肺肾，亦能启水之源，此以滋水为养血之法也。血寒者，水不温也，因见经水后期，黯淡清冷之状，以及凝滞疼痛兼作。四物汤加茯苓、甘草、桂枝、黑姜、附子等药，以温水者行气，气行则血行也。血虚者，行经太少，以及干枯淡薄，诸虚证犹杂出难言。审系肾中天癸之水不足者，必骨热气逆，足痿脉数，子宫干涩，经血前后均无浆水，宜左归饮加菟丝、龟版、阿胶、麦冬、五味、苁蓉，以滋天癸之水。审系胃虚，阳明冲任之血不足者，经水必淡，只有水浆，而少鲜血，宜炙甘草汤、养荣汤酌而用之，以补生血之源，而血虚可治矣。

血滞者，瘀血阻滞，因见身疼腹胀，寒热带漏，散经闭经诸证，总是瘀血阻滞其气。若无瘀血，则经自流通，安行无恙，何缘而错杂变乱哉。凡此之类，故总以去瘀为要，四物汤加元胡、桃仁、香附、乳香、没药主之。有热加黄芩、黄连；有寒加干姜、附片。王清任血府逐瘀汤、膈下逐瘀汤皆宜。瘀血之甚者，非仲景土瓜根、下瘀血等汤不治，另详瘀血门。

总而论之，血气二者，原不相离，血中有气，气即是水，吾于本条及水火气血论已详言之。知此，则知瘀血阻滞者，乃血阻其气，是血之咎，故破散其血而气自流通，桃仁、丹皮、五灵脂等在所必用。血分有热者，乃气分之水不足以濡血，故令血热，用栀、芩等以泻火，泻火即是滋水也。血分有寒者，乃气分之水，水凝湿滞而不化，故濡滞不流通也。吴茱萸、细辛、桂枝、艾叶以温水者温血，水温则气和，气和则血和。观此，可知男子瘀血，热结寒凝，治法与此皆无异矣。观于生天癸以生血之法，则知男子滋肾养血之法；观于补阳明以补血之原，则知男子补血之原矣；观于滋肺以养血之法，则知男子生津以养血之法。以至血热而水凝为痰，血虚而水溢为汗，同类异情，无不毕见。

崩　　带

妇人面色青黄，肢体消瘦，心战腰酸，时下浊物，其物黄、赤、青、白、黯黑并下，是带脉之血伤损而成，故名曰带证。古法又分白浊一条，谓带下是带脉为病，其色汙杂。白浊则是心、脾、肾三经为病，其色纯白，而所用之方，仍相仿佛，其实同一病也，皆是带脉为病。吾谓指明曰：白浊五带，所下似血非血，乃胞中之水也。此水清则为天癸，以济经血，前论详矣。此水浊则为白浊，为五带。水浊而血因以浊矣，盖带脉下系胞宫，中束人身，居身之中央，属于脾经。脾经土气冲和，则带脉宁洁，而胞中之水清和，是以行经三日后即有胞水。黄明如金，是肾中天癸之水，得带脉脾土之制，而见黄润之色，乃种子之的候，无病之月信也。若脾土失其冲和，不能制水，带脉受伤，注于胞中，因发带证，白浊汙杂，治宜和脾以利水，治脾即是治带，治带即治水也。观肾着汤，用白术治腰痛如带五千钱者，肾着名汤，明言是肾中水邪着于带脉，故从脾治之，以土治水，而带脉自愈矣。即此可知女子带证是水不清，浊证仍是水不清，不必强分，总以和脾利水为主，胃苓汤主之。夹热者去桂枝加黄芩、黄连、黄柏，夹寒者加细辛、吴萸。夫脾土郁蒸，湿气腐化，变生五带，赤白汙浊，理脾解郁，宜逍遥散加防己、木通主之。热加丹皮、栀子、黄柏，寒加台乌、艾叶、砂仁。以上所论虽未尽带浊之治，然已得法门，学者推而广之，遇热证则硝、黄、甘遂未必非宜，遇寒证则参、术、芪、附尤所必用，以及寒热错杂，皆可随证制方。有纸笔不能尽传者，在医师之自悟也。

崩漏者，非经期而下血之谓也。少者名曰漏下，多则名为血崩，行经而去血过多，如水之流不能止者，亦是血崩，古名崩中。谓血乃中州脾土所统摄，脾不摄血，是以崩溃，名曰崩中，示人治崩必治中州也。月经名曰信水，以五行惟土主信，土旺则月水有信，土虚则失信而漏下，甚则崩中矣。治法总以治脾为主，或劳倦伤脾，或思虑、饥饱伤脾，脾虚不摄，宜用归脾汤加艾叶、阿胶、灶心土。大虚者，宜十全大补汤加阿胶、续断、升麻、炮姜、枣仁、山萸肉，再用鱼肚、鹿角霜、莲米、姜、盐炖食以调养之。黄芪、糯米、当归煎服，亦大补气血。六君子、养荣汤、炙甘草汤皆脾经补益之药，可以加减用之。凡是崩中，此为正治。又有治肝以治脾之贼者，肝经怒火妄动，木郁克土，火扰而血不宁，其人善怒、头痛，口苦目眩，胁腹胀满，六脉弦数，与脾经虚寒之证显有不同，宜归脾汤加丹皮、栀子、柴胡、白芍、麦冬、五味子，补脾土，清肝火两面俱到，或用丹栀逍遥散加牡蛎、阿胶、蒲黄。

谨按，带漏虽是水病，而亦有夹瘀血者，以血阻气滞，因生带浊，小调经汤随寒热加减治之。崩中虽是血病，而实则因气虚也，气下陷则水随而泻，水为血之倡，气行则水行，水行则血行。宜服补气之药，以升其水，水升则血升矣，补中益气治之。

合崩带观之，一是水病，一是血病，女子男子皆有血与水之病，宜通观之。


产　　血

妇人胎中有血衣以裹儿，血衣之下又有水衣以衬垫之。将产则胎水先破，水衣先下，然后血衣破而儿生，儿生之后血衣乃下。世谓水衣垫胎，水衣既行则其胎颠坠，是以儿出，此乃着迹之论，未得其所以然也。夫胎产之事乃关气化，岂犹什物之衬垫悬坠所可拟者。吾谓指出其理曰：天地之大，总是以阳统阴，人身之生，总是以气统血。气乃肾中水化之阳，故气着于物还复为水，吾是以有气即是水之论。妇人怀子，垫胎之水衣即气也，胎乃气载举之，气即是水，故水垫其胎，实则气载其血也。将产之时，水衣先行，气下行故水下行，水行实则气行也，气既下行则其胎血自随之而下。血之从气又如妻之从夫，岂有气行而血不行者哉。故胎之未生，气载之，胎之将产，气运之。知此，则知护胎者必调气，催生者必行气。而治一切血证皆宜治气，均可于此悟出。

将产之时，腰腹大痛者，以气欲行而血未行，血阻其气，而气必欲迫之使行，故令大痛。此必初胎初产之妇，血道新开，碍气之行，故其痛极甚，或数产之妇，内有瘀血阻滞其气，故令大痛。若壮妇身无瘀血，则将产时微痛而已，或微胀而已。盖其气行而血随之下，血道既是熟路，又无瘀血阻滞，何痛之有？其极痛而胎不下者，催生之法，总宜行血，不使阻滞其气，则气下而胎随以下，佛手散主之。交骨不开者，加败龟板及妇人油发烧灰，义总取于活血，血活则气通，胎顺而自生矣。

既产之后，身痛腰痛。恶血不尽，阻滞其气，故作痛也。盖离经之血，必须下行不留，斯气无阻滞，自不作痛，又能生长新血。若瘀血不去，则新血不生，且多痛楚，宜归芎失笑散及生化汤治之。夫产后百脉空虚，亟宜补血，而犹力主去瘀者，瘀血不去，则新血断无生理，吾于男女异同论已详言之。虽产后大虚仍以去瘀为急，去瘀正为生新计也。吐衄家须去瘀血，观此益信。

产后血晕，由血随气上，迷乱心神，故眼前生花，甚者闷绝口噤，神昏气冷。有下血过多而晕者属虚，但昏闷烦乱而已，法当补血，宜炙甘草汤及八珍汤加枣仁、龙骨、朱砂、丹皮。有下血少而晕者，乃恶露上抢于心，心下满急，神昏口噤，绝不知人，法当破血，宜当归、延胡索、血竭、没药、荆芥穗，京墨煅红，醋淬，童便引。血晕之证，吐衄家间亦有之，医者不可不知。

产后血崩，乃荣气空虚不能摄血归经，大剂归脾汤主之。如兼汗出气喘者，乃是血脱气散之危证，参附汤加阿胶、熟地、茯苓、甘草以救之。然又有怒气伤肝，肝气横决，血因不藏者，归脾汤加炒栀子、阿胶、艾叶、柴胡，逍遥散加阿胶、牡蛎、棕炭、炒栀、莲叶、香附皆宜。

败血干肺，口鼻黑色，面如茄色，或发鼻衄，乃气逆血升之危候，或则喘息，或咳逆欲死，总缘肺虚不能制节其下，是以下行之血得以上干，宜参苏饮主之。鼻衄加杏仁，喘咳加五味，吐衄家血干肺脏者亦与此同。

败血干心，心气闭塞，舌强不语，神昏谵语，如见鬼状，宜归芎失笑散加龙脑、朱砂、血竭、没药治之，牛膝散加枣仁、琥珀、熟地、人参皆宜。

败血干脾，则呕逆腹胀，不能饮食，生化汤加半夏、茯苓、枳壳、厚朴。如发为水肿，是血从水化而变为水，与血变为脓无异。既从水化则从水治之，五苓散加蒲黄、丹皮以利之。

总之，血以下行为顺，上行为逆。知产血上逆之为病，则愈知吐衄之血上逆为病也。但吐衄与产血，其病原不同，故治法亦异。此外尚有数证，乃产后多有之证，亦与吐衄义可参观，因连类及之，条列如下：

产后喘促，最危之候，因荣血暴竭，卫气无依，为血脱气散之证，宜参附汤饮之，四磨汤亦可。若因败血乘肺，气喘目黑，鼻起烟煤者，是为肺气将绝之证，参苏饮治之。二证，一是肾气虚脱而阳上越，一是肺气虚竭而血上乘。两方皆主人参，大生水津，水者气之母也，方主补气，故用人参以滋水，滋水即是补气。而阳上越者，佐附子以引之归根；血上干者，佐苏木以速之下降，诚产后救危之良方。男子血气脱绝之证，亦不能外此义也。

产后汗出，身微似汗者吉。盖产后血虚，微汗则气来就血，阳来和阴，汗者气分之水也，产后血不足而气有余，故微泄其气以与血配，最吉之兆。若阴虚于内，阳浮于外，濈濈汗出，是为自汗，与微汗有别，法宜补阴而引阳，圣愈汤加附子、五味、麦冬、龙骨治之。若大汗亡阳，其汗如水之流，乃元气脱散，气即水也，气脱故大汗，非大剂参附汤不能回阳。又有但头汗出，至颈而还者，乃血不得其和，气因郁而上蒸，故但头汗，仲景谓之郁冒，用小柴胡汤解之。盗汗阴虚者，当归六黄汤治之。此与吐衄家汗出诸证有相通处，宜参观之。

产后发热，因阴血暴伤，阳无所附，四物汤加炮姜，从阴引阳，为正治之法。若头痛恶寒而发热者属外感，不当作寻常伤寒治之，惟宜用四物汤加荆芥、柴胡、葱白，和血解表而愈。又有停食发热者，必见胀闷、嗳气、呕哕等证，异功散加山楂、神曲、麦芽、厚朴、生姜治之。若因瘀血壅滞而发热者，必见身腹等处刺痛之证，生化汤治之。若去血过多，烦躁口渴，面赤身热者，当归补血汤治之。若阴虚阳无所附，孤阳外越而发热者，急进参附汤救之。《金鉴》此条，于产后发热虚实之证略备，与男子亡血发热者，治法相同。但亡血是血上行，产后是血下行，一逆一顺，其间略有不同耳。

产后杂证犹多，所举数条，皆与吐血之证有互相发明者，其余不及备载，另有产科诸书可查。

又补论曰：产后气下泄，故多脱证。吐血气上逆，故少脱证。吐血之脱证皆宜降，产后之脱证则宜升，此绝不同。


血证论五卷

瘀　　血

吐衄便漏，其血无不离经。凡系离经之血，与荣养周身之血已暌绝而不合。其已入胃中者，听其吐下可也。其在经脉中而未入于胃者，急宜用药消除，或化从小便出，或逐从大便出，务使不留，则无余邪为患。此血在身，不能加于好血，而反阻新血之化机，故凡血证总以去瘀为要。世谓血块为瘀，清血非瘀，黑色为瘀，鲜血非瘀，此论不确。盖血初离经，清血也，鲜血也，然既是离经之血，虽清血鲜血，亦是瘀血。离经既久，则其血变作紫血。譬如皮肤被杖，血初被伤，其色红肿，可知血初离经，仍是鲜血。被杖数日，色变青黑，可知离经既久，其血变作紫黑也。此血在经络之中虽已紫黑，仍是清血，非血块也，是以能随气运行，走入肠胃，吐下而出。设在经络之中，即是血块，如何能走入肠胃耶？至于血块，乃血入肠胃，停留片时，立即凝结。观宰割猪羊，滴血盆中，即时凝结，便可知矣。故凡吐衄，无论清凝鲜黑，总以去瘀为先。且既有瘀血，便有瘀血之证，医者按证治之，无庸畏阻。瘀血攻心，心痛头晕，神气昏迷，不省人事，无论产妇及吐衄家，有此证者乃为危候，急降其血，而保其心，用归芎失笑散加琥珀、朱砂、麝香治之，或归芎汤调血竭、乳香末亦佳。

瘀血乘肺，咳逆喘促，鼻起烟煤，口目黑色，用参苏饮保肺去瘀，此皆危急之候。凡吐血即时毙命者，多是瘀血乘肺，壅塞气道。肺虚气促者，此方最稳。若肺实气塞者，不须再补其肺，但去其瘀，使气不阻塞，斯得生矣。葶苈大枣汤加苏木、蒲黄、五灵脂、童便治之。

瘀血在经络脏腑之间，则周身作痛。以其堵塞气之往来，故滞碍而痛，所谓痛则不通也。佛手散加桃仁、红花、血竭、续断、秦艽、柴胡、竹茹、甘草，酒引，或用小柴胡加归、芍、丹皮、桃仁、荆芥，尤通治内外之瘀，方义较稳。

瘀血在上焦，或发脱不生，或骨膊胸膈顽硬刺痛，目不了了，通窍活血汤治之，小柴胡汤加归、芍、桃仁、红花、大蓟亦治之。

瘀血在中焦，则腹痛胁痛，腰脐间刺痛着滞，血府逐瘀汤治之，小柴胡汤加香附、姜黄、桃仁、大黄亦治之。

瘀血在下焦，则季胁、少腹胀满刺痛，大便黑色，失笑散加醋军、桃仁治之，膈下逐瘀汤亦稳。

瘀血在里则口渴，所以然者，血与气本不相离，内有瘀血，故气不得通，不能载水津上升，是以发渴，名曰血渴。瘀血去则不渴矣。四物汤加枣仁、丹皮、蒲黄、三七、花粉、云苓、枳壳、甘草，小柴胡汤加桃仁、丹皮、牛膝皆治之。温经汤以温药去瘀，乃能治积久之瘀，数方皆在酌宜而用。

瘀血在腠理，则荣卫不和，发热恶寒。腠理在半表半里之间，为气血往来之路，瘀血在此，伤荣气则恶寒，伤卫气则恶热，是以寒热如疟之状，小柴胡汤加桃仁、红花、当归、荆芥治之。

瘀血在肌肉，则翕翕发热，自汗盗汗。肌肉为阳明所主，以阳明之燥气而瘀血相蒸郁，故其证象白虎，犀角地黄汤加桃仁、红花治之，血府逐瘀汤加醋炒大黄亦可治之也。

瘀血在经络脏腑之间，则结为癥瘕。瘕者，或聚或散，气为血滞，则聚而成形，血随气散，则没而不见。方其既聚，宜以散气为解血之法，九气丸治之。在胸膈上者加桔梗、枳壳、瓜蒌、生姜、甘草；在右者加苏子、桑皮、陈皮；在左者加青皮、牡蛎、当归；在中焦大腹者加厚朴、枳壳、防己、白芍、甘草；在小腹下者加橘核、小茴、荔核、槟榔、川楝子、灵脂。气散则血随而散，自不至于结聚矣。至其既散之后，则又恐其复聚，宜以调血为和气之法。此时瘕气既散，处于血分之中，但一调血，则气自和，而不复聚矣。逍遥散加丹皮、香附治之，归脾汤加柴胡、郁金子亦治之。癥者，常聚不散，血多气少，气不胜血故不散，或纯是血质，或血中裹水，或血积既久亦能化为痰水，水即气也。癥之为病，总是气与血[image: ]
 [image: ]
 而成，须破血行气，以推除之，元恶大憝，万无姑容。即虚人久积，不便攻治者，亦宜攻补兼施，以求克敌。攻血质宜抵当汤、下瘀血汤、代抵当丸。攻痰水宜十枣汤。若水血兼攻，则宜大黄甘遂汤或秘方化气丸。外治法，贴观音救苦膏。

瘀血在经络脏腑之间，与气相战斗，则郁蒸腐化而变为脓，另详吐脓、便脓、疮脓门，兹不再赘。

瘀血在经络脏腑之间，被气火煎熬，则为干血。气者，肾中之阳，阴虚阳亢，则其气上合心火，是以气盛即是火盛。瘀血凝滞，为火气所熏则为干血，其证必见骨蒸痨热，肌肤甲错，皮起面屑，名为干血痨。病至此者，十治二三，仲景大黄[image: ]
 虫丸治之。盖既系干血，便与气化隔绝，非寻常行血之品所能治也，故用诸虫啮血之物，以消蚀干血。瘀血不去，新血且无生机，况是干血不去，则新血断无生理，故此时虽诸虚毕见，总以去干血为主也。如胆识不及，可以滋补之药送下此丸，亦调停之一术。

瘀血在经络脏腑之间，被风气变化，则生痨虫。气者，肾水之所化也，故气动即为湿。风者，肝阳之所生也，故风动即为热。湿蒸热煽，将瘀血变化为虫，是为痨虫。此犹之草腐为萤，谷飞为虫也。其辨法：面色乍赤乍白，乍青乍黄，唇口生疮，声嗄咽痒，烦梦不宁，遗精白浊，发焦舌燥，寒热盗汗，口出秽气，不知香味，喜见人过，常怀忿怒，梦见亡先，惊悸咳逆，或腹中有块，或脑后两边有小结核，或食豆而香；又用乳香熏其手背，帕覆手心，须臾毛长至寸许；每日平旦精神尚好，日午向后，四肢微热，面无颜色，皆是痨虫之候也，月华丸主之。多食鳗鱼肉，既有滋补，又善杀痨虫。或用鳗鱼骨烧黑，鳖甲炒为末，煎人参、当归、白芍、白薇汤送下，补虚杀虫，相辅而行。若专事杀虫，金蟾丸亦可间服，金线蛙烧服亦妙。黑猫杀取肝焙干为末，月初五更空心服，大能杀除痨虫，可代獭肝。獭爪为末酒下，痨虫居肺叶间，咯血声嘶者，皆能治之。

痨虫乃血化之虫，最为灵异，其人死后，虫为妖孽，传染家人，为传尸痨。杀三人者，其虫不治。传尸之证，与其所感之病人无异，《金鉴》谓宜服传尸将军丸，方载《丹溪心法》中。今查《丹溪心法》不载此方，然以将军名丸，其主用大黄可知。夫传尸虫孽袭染人身，亟宜除去，故主攻下，亦如仲景攻干血法，以免留邪为患也。此虫一传人身，便能聚积人身之血以为窠囊，食息生育，变化无穷，吾谓可用移尸灭怪汤，杀其虫而夺其血，斯无遗留之邪矣。

以上二证，大便不溏泻者尚可攻治，溏泻者不能任药，必死。


蓄　　血

蓄血者，或伤寒传经之邪，或温疫时气之邪，传于血室之中，致周身之血皆为邪所招致而蓄聚胞中。小腹胀痛，其人或寒或热，昼日明了，夜则谵语，甚则发狂，呼叫打骂，《内经》所谓血在上喜忘，血在下如狂是也。癫犬咬伤，毒聚胞中，故令发狂，皆属蓄血之证。仲景抵当汤治之，桃仁承气汤亦治之。若胆识不及，可用膈下逐瘀汤加大黄。若血犹未结，但是热入血室，夜则谵语，用小柴胡汤加桃仁、丹皮治之。

血　　臌

附血肿

血臌之证，胁满小腹胀满，身上有血丝缕，烦躁漱水，小便赤，大便黑，腹上青筋是也。医书俱云是妇人之病，唯喻嘉言谓男子恒有之。面色萎黄，有蟹爪纹路，脉虽虚极，而步履如故，多怒善忘，口燥便秘，胁胀腹痛，迨胀之既成，腹大如箕，遂不可救。东南最多，所以然者，东海饶鱼盐，鱼者甘美之味，多食令人热中。盐者咸苦之味，其性偏于走血。血为阴象，初与热合，不觉其病，日久月增，中焦冲和之气，亦渐为热矣，气热则结，而血不流矣。于是气居血中，血裹气外，一似妇人受孕者然，至弥月时，腹如抱瓮。推而言之，凡五方之膏粱厚味，椒姜桂糈，成热中者，皆其类也。治之之法，以六君子汤加干姜、川芎、防己为末，陈米、荷叶煎汤泛丸，白汤下，执中央以运四旁法也。

谨按喻氏之论，其言血臌之原，最为详确。惟所主之方，与气热则结而血不流之说未能吻合。盖六君子与所加之药，于治痰臌为宜，且须寒饮，方为切合。如论所谓，宜用清和理气之品，攻剂代抵当丸主之，和剂丹栀逍遥散加姜黄、香附治之。诸书皆用桃奴散或琥珀散治之。第两方用温药，亦血因寒凝之剂，与喻氏所论又有不同，医者审证择用可也。

又有石瘕肠覃，状如怀子，腹日以大，月事以时下者为肠覃，以寒客于肠外，气病而血不病也，宜橘核丸主之。月事不以时下者为石瘕，乃寒气客于子门，子门闭塞，恶血当下不下，衄以留止，故成石瘕，是气病而血亦病也。宜琥珀散、桃奴散治之，后服温经汤。

单腹胀者为血臌。若四肢皆胀，或先从四肢肿起，其色红者，谓之血肿。亦有不红者，血从水化而为水，故不红也。或得于吐衄之后，瘀血化水而肿。或得于妇人经水不行，血化为水而肿。既化为水，则兼治水，五皮饮加当归、白芍、蒲黄、丹皮、桃仁治之，或用干漆、雄黄，醋丸，麦芽汤下亦可。

又凡臌胀浮肿，俱要分阴证阳证。阴证脉沉涩弦紧，必有寒痰诸证，宜中满分消汤加桃仁。阳证脉数口渴，便短气逆等证，宜小柴胡汤加知母、石膏、防己、丹皮、桃仁、猪苓、茯苓、车前子治之。另详六卷肿胀门。


经　　闭

妇女经闭有四：一寒证，一热证，一实证，一虚证。

寒闭者，积冷结气，经水断绝。至有历年，胞门为寒所伤，经络凝坚，阴中掣痛，少腹恶寒，上引腰脊，绕脐寒疝；或瘀血不行，留为石瘕，皆霜凝冰结之象也。用温经汤主之，或用温药下之，附子理中汤加当归、桃仁、大黄、细辛、牛膝、肉桂，生化汤下之尤稳。经通之后，再服肾气丸收功。

热证者，胞为血室，血室为肝之所司，肝火横逆，从胞脉上迫于心肺。心肺之气，不得下通，则发寒热，头晕耳鸣，烦躁多怒，咳逆气上。治宜平其肝火，使肺气得下降，心血得下注，斯经通矣。当归芦荟丸加桃仁以攻之，丹栀逍遥散加桃仁以和之。又曰：冲任两脉起于胞中，上属阳明，若胞中火逆，随冲任两脉上冲，头晕颊赤，咽喉不利，发热口渴，咳逆喘息，此乃胞气上逆，合于阳明之气，而为躁动之证。法宜从阳明以折冲逆，使火下降，斯经通矣，玉烛散治之。如脾胃素虚，不便攻治者，玉女煎加桃仁、丹皮治之。《金匮》麦门冬汤尤能逆折冲气。数方皆从阳明降气，使气下达胞中，则经自通。又有从肾中引气下行，以通经之法，用六味地黄汤加知、柏、牛膝、前仁，此又引冲气下行隔治之法。

实证经闭者，妇人少腹如敦状，小便微难而不渴，此为水与血结在血室也，大黄甘遂汤主之。又仲景曰：妇人伤寒中风，经水适断，胸胁满，如结胸之状，谵语者，此为热入血室也，小柴胡汤主之。妇人经闭，藏坚癖不止者，中有干血，湿热腐变，化出白物，矾石末纳入阴户。吾谓可用土瓜根汤加黄柏、防己治之。又或小腹结痛，大便黑色，小便不利，明知血欲行而不肯利下，宜抵当汤主之，时方可用膈下逐瘀汤。

虚证经闭者，或因失血过多，面与爪甲之色俱浅淡黄白。血既从上而脱，更何从再注胞中，以为经水哉。治法宜止其吐衄之血，使其下行，再补其虚，则血生而气顺，下注胞中，斯经得通矣。四物汤加牛膝、枳壳、降香、郁金、血余、童便、茯苓、甘草、阿胶。或因过淫精竭，肾中天癸之水不至胞中，则不能引动冲脉之血，是为阳不倡阴，水不化血，宜滋补其水，以益天癸，左归饮主之，三才汤亦主之。或因生产过多，伤血血枯，圣愈汤主之。或室女血枯，名为童痨。室女正当血盛之时，而乃经少血枯，以致骨蒸肌热，面色枯白，两颧发赤，懒于饮食，皮干消瘦，咳嗽喘息，此宜大滋其血之化源，使血骤生，而诸病乃退，炙甘草汤主之。又或妇人女子，不得隐曲，心念不遂，脾气抑郁，以致胃病，不思饮食，倦怠少神，怔忡健忘，脾不化汁，心不化赤，是血虚而无经水。血虚则生内热，肌肉干瘦，如风之消物，故又名风消，其证难治，宜归脾汤主之。血虚则火盛无制，心乘肺金，金气不行，不能运布，水津留于胸中，津液尽化为痰，咳嗽不已，日久成痨，经所谓传为息贲，则不能治，谓喘息也。都气丸加人参、麦冬、枣仁、五味子、钟乳石治之，天王补心丹亦治之，保和丸、清燥救肺汤皆可借治息贲，叶氏养胃汤加熟地、五味、云苓亦佳。

经血原委，已于四卷详言之，兹特就经闭大略，出其证治，化裁通变之用，则存乎其人而已。

末段所论生血之法，男女略同，治血证者须切究之。

胎　　气

妇人以血养胎，血或不足，或不和，于是有胎气诸证，此与本书血证不涉，然亦血分中事，不类而类，因并论以启人之悟。

孕妇胎中，只有水血二者而已。水即是气，故生产时，水衣先至，后下血衣，行经时亦先下浆水，后下鲜血。水者气之所化，气属阳，血属阴，水先乎血，是为阳先乎阴也。故行经也，必天癸之水，至于胞中，而后冲任之血应之，亦至胞中，于是月事乃下。其受胎也，亦必天癸先交，而冲血后聚，故不曰男女媾血，而曰男女媾精。精者，水与血混合之名也，既成胎后，肾中之阳气，则化水以养胎，胃中之水谷，则取汁化血，从冲任两脉下注胞中以养胎。胎中水足，则血不燥，胎中血足，则气不亢。水血调合，则胎孕无病，所以有病者，皆水与血不和之故。胎病多端，吾且斩断葛藤，但就水血二者立法，可以通一毕万矣。

恶阻者何也？胎中之水火，上逆入胃故也。冲任乃胞脉，皆上属于阳明，阳明之气，下行为顺，今因有胎，子宫收闭，冲气不得下泄，转而上逆，挟胞中之水，以干胃土，则为痰水上溢，因而呕吐。治宜调胃利痰，二陈汤加枳壳、砂仁、生姜、藿香治之，香砂六君子汤亦治之。水降则气降，胃得安而不呕吐矣。又或胞气上逆，上合阳明燥气而为火，亦致吐逆，呕苦呕酸，哕气拒食，胎塞于下，气逆于上，多生火证。故世谓胎前不宜热药，以此之故，法宜清胃降火，小柴胡汤主之，麦门冬汤亦治之。

子呛者何也？胎中之水火上干于肺故也。养胎全赖水与血二者，若水不足以濡血，则血燥；血不足以济水，则气热；燥热相合，是为胎火。胎火循冲脉而上，干犯肺金，则咳喘交作，两颊发赤，咽喉不利，气呛咳嗽，故名子呛。仲景麦门冬汤治之，时方玉女煎加五味子亦妙。方中牛膝正取其降冲逆。半夏降冲逆，降水也；牛膝降冲逆，降火也，皆以堕胎之药安胎，用之得宜，正无畏缩。又有胎中之水，上泛为痰，冲肺作咳，以致子呛者，于法又宜去水，苏子降气汤、六君子汤加五味、炮姜、细辛治之。若是水火兼动而致咳嗽，宜泻白散加杏仁、瓜蒌霜、白前、黄芩、枳壳、甘草，或葶苈大枣泻肺汤治之，但葶苈猛，不可多用。

孕妇少腹痛，仍分水分、血分两端。在水分者，膀胱之气不能化水，则子脏胀满，水不得泄，必见小便短涩，胀喘诸证。审是热结不行者，导赤散加山栀、防己以清之。审系寒结而阳气不化者，五苓散治之，取其水利，则少腹之痛自止，橘核丸加茯苓亦治之。在血分者，胞为肝肾所司，肝阳不达于胞中，则胞血凝滞而痛，四物汤加艾叶、香附、阿胶、小茴。肾阳不达于胞室，则胎冷痛，上连腰脊，四物汤加杜仲、故纸、台乌、艾叶。此名胞阻，谓胞中阴血与阳气阻隔也，重则用肾气丸，轻则用胶艾四物汤。

血与水皆阴也，水为先天阳气所化之阴液，血为后天胃气所化之阴汁。肾阴又转赖胃之水津而生，胃气又实藉肾之生阳而旺。今有肾中之生阳不足者，脉弦发热，愈胀而下坠，腹痛恶寒，子宫欲开。仲景用附子汤治之，保肾之阳以扶胃气，此补阳法也。又有胃中之水津不足者，则子脏干燥，悲伤欲哭，像如神灵所凭，数欠伸。所以然者，以肾水不足，冲血不足无所润养。肾水在下，则为胞中之天癸，在上则为口中之津液。脏燥，则肺金不得津液之润养，故肺主悲伤。欠伸者，明系肾病。如神所凭者，血燥则心不化液，而神无守也。甘麦大枣汤滋肾之阴，从冲任以输水于肾，而肾阴因藉以生，此补阴法也。视此二条，一切滋阴补阳之法，可以贯通。

胎漏，亦分水与血二证。下血者属血热，因其火甚，故逼血妄行，宜四物汤加阿胶、炒栀子、侧柏叶、黄芩。下水者，或如豆汁，下至升许，名曰孤浆，去水太多，则胎干枯，必倚而坠。水即气也，惟其气泄是以水泄，黄芪、糯米浓煎，补而滋之；茅根、白术、人参、鹿角霜、桑螵蛸、白银，酒水煎服亦佳。

再按血统于脾而藏于肝，肝主疏泄，故漏血，治以归脾汤加柴胡、山栀、阿胶，于法尤合。水生于肾而制于肺，肺气不纳故漏水。今观肺中虚寒，不能制下，则小便遗溺，可知肺气不纳，所以漏水之理矣。宜用白术、人参、海螵蛸、龙骨、牡蛎、百合、诃子、苎根、白银。

子淋者，小便淋沥。亦分水淋、血淋二者。水淋病在膀胱，胀闭涩滞，宜五淋散加木通、泽泻。血淋者，病在血室，阴中割痛，下滴血点，四物汤加苁蓉、茅根、藕节、条芩、赤苓、草梢。

子悬者，胎气上逼，悬塞心胸。亦分水分、血分二者。水分之病，由于气虚，水泛为痰，壅凑其胎，浊气上逆，脉必沉滑迟弱，六君子汤加枳壳、紫苏、腹毛、川芎、香附治之。血分之病，由于血虚，胎中厥阴肝经相火上僭，举胎上逼。宜小柴胡合四物汤，再加云苓、黄连、黄柏，六味丸加牛膝、麦冬以引之使下，亦高者抑之之义，毋畏牛膝之堕胎也。

又按子悬之证，有孕七八月，产母血虚，胎无所养，上行求食者，但用下降之药不能治也。宜大补其血，炙甘草汤去桂枝，加淮药、枣仁治之。圣愈汤加白术、云苓、甘草亦治之，甘麦大枣汤皆宜。又当美其饮食，用当、芪、参、山药、白芷、芡实、猪蹄炖服最佳。

子气者，水肿也。胞与膀胱并域而居，胞宫为胎所站，侵逼膀胱，以致膀胱之水不能化行；亦由膀胱之气化先有不足，故能为胎所用，五苓散主之。若是胎火乘肺，化源不清，以致便短水肿者，去桂枝加知母、麦冬、黄芩、杏仁、防己治之。

子烦者，血虚也。血者心之所生，血足则心不烦。胎既耗血，胎中之火又上与心火相合，火扰其心，是以虚烦不能眠，酸枣仁汤治之，朱砂安神丸亦治之。

子眩者，气分之痰也。其证目眩头晕，皆由胎水上逆为痰之所致，二陈汤加紫苏、枳壳、杏仁、姜汁、竹沥治之。

子痫者，血分之风也。其证忽然昏冒，卒倒无知，手足抽掣，过时则醒，口噤反张，乃孕妇血虚，风邪入肝之所致。法宜补血祛风，四物汤加钩刺、防风、茯神、桑寄生、独活、羚羊角，逍遥散、小柴胡皆可借治。

小便不通者，气不足也。气化则水能出，今小便点滴不通，是胞系下压其溺窍故也。究其所以下压溺窍之故，则因肾气不足，不能举胎而上，此名转胞，宜肾气丸主之。又或胃气不足，不能升提其胎，补中益气汤主之。

大便不通者，血不足也。孕妇之血足则无病。血既不足，则供胎犹未能给，更何能分给诸脏，是以必现口渴、咳逆、发热、大便不通等证。治宜滋生其血，血足则大便自通，四物汤加杏仁、麻仁、苁蓉、菟丝子治之，逍遥散加麻仁、枳壳、厚朴亦治之。

总而论之，胎气不和者，皆是水分之病，调水则气自和。胎火太旺者，皆是血分之病，调血则火自熄。能知水火血气之故，则治胎不难，治失血之证亦不难，即治杂证更无所难。

此书为失血说法，胎气一门，皆连类而及之者。然胎病之发，尤水火血气之显然者，能参透此条，则于水火血气四字，自无隐匿之情。其他胎病，有未备录者，另有胎产之书可查。


血证论六卷

痨　　瘵

痨瘵之证，咯血痰嗽，遗精泄泻，潮热盗汗，瘦削疲倦，梦与鬼交，或梦亡先，喜见人过，常怀忿怨，平旦病减，午后病增，发热心烦，口燥鼻干，脸红唇赤，骨蒸肺痿，咽痛失音，若泻不止则不治矣。其原得于酒色伤损，以及失血之后，瘀血郁热化生痨虫，蚀人脏腑之精血，变生诸般怪证。病人死后，虫气传染家人，名曰传尸，又名尸疰，谓其自上注下，见证与前死之人相似故也。辨虫之法，或腹中有块，或脑后两边有小结核。或用乳香熏手背，以帛覆手心，良久手上出毛长寸许，白黄者可治，红者稍难，青黑者死。若熏手无毛，非痨虫证也。又或用真安息香，烧烟吸之，不嗽者非传尸，烟入即嗽，真传尸也。痨虫之形，或似蜣螂，或似红丝马尾，或似虾蟆蝟鼠，或似鞠面，或有足无头，或有头无足，或化精血归于元气之内。若传至三人者，其虫灵怪不可治。凡用药治虫，勿令病者知之，恐虫觉悟，难取下也。

夫痨虫何由而生哉？木必先腐，而后虫生之。人身亦必先有瘀血，虚热郁蒸，乃生痨虫。虫者，风木之气所化，人身肝主风，木又主藏血，肝脏之血若有瘀积，是犹木之先腐也，于是肝脏之风气，郁遏蒸煽，将瘀血化生为虫。既化为虫，即从虫治之，宜天灵盖散治之。然天灵盖不易得，且不宜用，可用虎头骨代，或金蟾丸亦可。余每用干漆、明雄、川椒、楝根皮、白颈蚯蚓、升麻、郁金共为末，白汤五更时服，其虫不吐即下，义固取于杀虫，而尤在干漆、郁金兼治瘀血，以痨虫是瘀血所化，杀虫是治其标，去瘀是治其本也。诸书但言杀虫，而不知虫之所自生，宜乎未得其治也。吾为指出，痨虫是瘀血所化，治瘀血是治其本也。《辨证录》用移尸灭怪汤治痨虫传尸，方以去瘀为主，故效。

痨虫之生，由瘀血所化。而痨虫既生，蚀人精血，人之正气日以消耗，不治其虚，但杀其虫，病终不能愈也，月华丸主之，义取补虚，而去瘀杀虫兼施，其治乃万全之策。鳗鱼肉常食亦佳，或鳗鱼骨、鳖甲、知母、山茱萸、柴胡、当归、青黛、桃枭为丸，人参汤下，亦攻补兼行之术。

又凡湿热积痰，皆能生虫，与小儿疳虫无异，用金蟾丸即愈，不比血化之虫灵怪难治也。

既杀虫后，但当滋补其虚。阴虚者十居八九，琼玉膏主之，加黄柏、知母、紫河车更佳。阳虚者十之二三，六君子汤主之。


咳　　嗽

杂病咳嗽，另有方书可查，未及备论。兹所论者，虚痨失血之咳嗽也。失血家，十有九咳。所以然者，肺为华盖，肺中常有津液，则肺叶腴润，覆垂向下，将气敛抑，使其气下行。气下则津液随之而降，是以水津四布，水道通调，肝气不逆，肾气不浮，自无咳嗽之病矣。血者火化之阴汁，津者气化之水液，二者本相济相养。水不济火则血伤，血不养气则水竭。水竭则津不润肺，血伤则火来克金。金被火克，不能行其制节，于是在下之气始得逆上。气既逆上，则水津不能随气下布，凝结为痰。在下之水邪，又得随气而升泛为水饮，皆致咳嗽。吾于咳血门已详论之，兹复条列如下，以便查核。

一肺脏津虚，火气乘之，致成燥咳，气呛痰涩，或带血丝，久成肺痿，清燥救肺汤治之。

一痰火凝结，咳逆发渴，喉中痰滞者，由于津液不散，阻塞气道，治宜清利其痰，滋养其津，紫菀散主之。

一水饮冲肺，咳逆倚息不得卧者，由于失血之人，肝经风火太盛，激动其水，上冲肺。卧则肺叶张，水饮愈冲，是以不得卧息，葶苈大枣泻肺汤治之。吾每用二陈汤治饮，加苏子、柴胡、白芥子、黄芩、石膏、杏仁、荆芥、薄荷、枇杷叶，风火兼治尤效。此与杂病咳嗽因寒动水者有异。因寒动水以致水饮冲肺者，宜小青龙及真武汤。血证咳嗽，多是内动风火，激水而上，青龙、真武等又其所忌，医者辨之。

夫虚劳咳嗽，原于火克金，水乘肺，而切究其故，则病皆在于胃。胃为水谷之海，化生津血，血不足则火旺，津不生则肺燥，水气不化，则饮邪上干。治胃火，宜白虎汤加生地、百合、五味子，或玉女煎。治胃痰，宜滚痰丸、指迷茯苓丸，轻者用豁痰丸。治胃中水饮，宜二陈汤加苏子、白芥子、防己、枳壳、杏仁、生姜；若水饮挟火者，加柴胡、黄芩、当归、白芍。

《内经》云：五脏六腑皆有咳嗽，而无不聚于胃，关于肺，上条分肺胃治已详。兹有一方，可以统治肺胃者，则莫如小柴胡汤。肺火盛加麦冬，心火盛加黄连、当归，肝火盛加当归、胡黄连。黄昏咳嗽，为火浮于肺，加五倍子、五味子以敛之；五更咳嗽，为食积之火，至寅时流入肺经，加莱菔子；痰凝气滞者，加瓜蒌霜、旋覆花、杏仁、桔梗、射干、川贝母；水饮上冲者，加葶苈子、桑白皮、细辛、五味子；有寒加干姜、云茯苓。若兼外感，发热恶寒，鼻塞头痛而咳嗽者，宜小柴胡汤加荆芥、紫苏、杏仁、薄荷。盖小柴胡能通水津，散郁火，升清降浊，左宜右有，加减合法，则曲尽其妙。

又有痰血作咳，其证咳逆依息而不能卧，与水饮冲肺之证相似。盖人身气道，不可有塞滞。内有瘀血则阻碍气道，不得升降，是以壅而为咳。气壅即水壅，气即是水故也。水壅即为痰饮，痰饮为瘀血所阻，则益冲犯肺经，坐立则肺覆，瘀血亦下坠，其气道尚无大碍，故咳亦不甚。卧则瘀血翻转，更为阻塞，肺叶又张，愈难敛戢，是以依息不得卧也。若仍照水饮冲肺，用葶苈大枣汤，是得治饮之法，而未得治瘀之法矣。须知痰水之壅，由瘀血使然，但去瘀血则痰水自消，宜代抵当丸加云茯苓、法半夏，轻则用血府逐瘀汤加葶苈、苏子。又有咳嗽侧卧一边，翻身则咳益甚者，诸书皆言侧卧一边乃失血咳嗽不治之证，而不知仍是瘀血为病。盖瘀血偏著一边，以一边气道通，一边气道塞。气道通之半边可以侧卧，气道塞之半边，侧卧则更闭塞，是以翻身则愈加咳逆也，宜血府逐瘀汤加杏仁、五味子主之。侧卧左边者，以左边有瘀血，故不得右卧也，右卧则瘀血翻动，益加壅塞，宜加青皮、鳖甲、莪术以去左边之瘀血。侧卧右边者，以右边有瘀血，故不得左卧也，宜加郁金、桑皮、姜黄，以去右边之瘀血。凡此瘀血咳嗽之证，诸书少言及者，朱丹溪略引其端，亦未声明，吾于临证有悟，不惜大声疾呼者，正欲起死人而肉白骨，岂敢秘而不传哉。

又有冲气咳逆者，以冲脉起于血海，循行而上丽于阳明。血海受伤，则冲脉气逆，上合阳明，而为火逆燥咳之证，麦门冬汤主之，玉女煎亦治之，二方皆从阳明以抑冲气之颠，使不逆也。

又有冲气挟肝经相火上乘肺金者，其证目眩口苦，呛咳数十声不止，咳牵小腹作痛，发热颊赤，宜四物汤合左金丸，再加人尿、猪胆汁、牡蛎、五味治之。盖血室为肝之所司，冲脉起于血室，故肝经之火得缘冲气而上。小柴胡汤加五味子、青皮、龙骨、牡蛎、丹皮、地骨皮亦治之，重者加胡黄连。

冲脉本属肝经，然其标在阳明，而其根则在于肾。盖冲脉起胞中，而肾气即寄在胞中，肾中之气上于肺而为呼吸，亦借冲脉之路以上循入肺，是以脐旁冲脉之穴，谓之气街。《内经》又明言冲为气街，冲脉之与肾经交合者如是。是以冲脉每挟肾中之虚火，上逆而咳，喘促咽干，两颧发赤，宜猪苓汤加五味子、知母、牛膝、黄柏、熟地、龟板，或麦味地黄汤以安之，三才汤加铁落以镇之，或大补阴丸合磁朱丸加五味以吸冲气，使归于肾，则不咳逆矣。又有胞中之水内动，冲气挟水上逆而咳者，其证上热下寒，龙雷火升，面赤浮肿，头晕咽痛，发热心悸，大便反滑，腰痛遗溺，桂苓甘草五味汤治之，肾气丸亦治之。参看吐血、咳血门更详。

咳嗽之病，其标在肺，其本在肾。血家咳嗽，尤多生于肾虚。肾者，气之根也。肾经阴虚则阳无所附，气不归根，故浮喘咳逆，宜三才汤加五味子、沉香。陈修园用二加龙骨牡蛎汤加阿胶、麦冬、五味子。其附子须少用，只作引导耳。余每用知柏地黄汤少加五味子、肉桂以为报使，常服都气丸亦佳。又有肾经阳虚，不能化水，腰痛便短，气喘咳逆者，肾气丸加五味治之。更有肾水泛上，脾土不制而为水饮咳嗽者，乃属五饮杂病，非失血家应有之证，自有各书可查，兹不赘及。


发　　热

吐血家脉静身凉，不药可愈，以阴虽亏而阳犹不亢，阴与阳尚得其和，故易愈也。或身有微热，皮毛似汗，此为阳来求阴，水来就血，亦可自愈。所谓发热者，与身有微热不同。

失血家阳气郁于血分之中，则身热郁冒，但头汗出。身热者，火闭于内而不得达于外故也。但头汗出者，火性炎上，外有所束，则火不能四达，故愈炎上，而头汗也。治法宜解其郁，使遍身微汗，则气达于外，而阳不乘阴，热止血亦治矣。此如盛暑遏热，得汗而解，小柴胡汤主之。

又有瘀血发热者，瘀血在肌肉，则翕翕发热，证象白虎，口渴心烦，肢体刺痛，宜当归补血汤合甲己化土汤加桃仁、红花、柴胡、防风、知母、石膏，血府逐瘀汤亦治之。瘀血在肌腠，则寒热往来，以肌腠为半表半里，内阴外阳，互相胜复也，宜小柴胡汤加当归、白芍、丹皮、桃仁、荆芥、红花治之，桃奴散加黄芩、柴胡亦治之。瘀血在腑，则血室主之，证见日晡潮热，昼日明了，暮则谵语，以冲为血海，其脉丽于阳明，故有阳明燥热之证，桃仁承气汤治之，小柴胡汤加桃仁、丹皮、白芍亦治之。瘀血在脏，则肝主之，以肝司血故也。证见骨蒸痨热，手足心烧，眼目青黑，毛发摧折，世以为难治之证，而不知瘀血在肝脏使然，宜柴胡清骨散加桃奴、琥珀、干漆、丹皮治之。

以上所论，皆属血家发热之实证也。又有发热之虚证，分血虚、水虚两类，另条如下：

血虚者，发热汗出，以血不配气，则气盛而外泄也。或夜则发热，以夜主血分故也，或寅卯时即发热，以寅卯属少阳，肝血既虚，则少阳之相火当寅卯旺时而发热，地骨皮散加柴胡、青蒿、胡黄连、云茯苓、甘草治之。又或胞中之火，因血不足，上合阳明燥气，日晡潮热者，犀角地黄汤治之。

水虚者，水为气之所化，水津不足，则气热，皮毛枯燥，口咽生疮，遗精淋秘，午后发热，大补阴丸以补水济火。或清燥救肺汤，从肺胃以生水津，水足以濡血，则阳气不亢，燥热自除。五蒸汤亦统治之。

复有阴虚于内，阳浮于外而发热者，须大补其阴，而复纳其阳。故产后发热用四物汤加黑姜，失血发热亦可用之。火重者，再加芩、连。若肾阴不足，真阳外浮，发热喘促者，是为阴不恋阳，阳不入阴，宜从阴引阳，用二加龙骨汤加五味子、麦门冬、阿胶，或三才汤加盐炒肉桂少许、桑叶、云苓、白芍、虫草、山茱萸、牛膝、五味子、知母、沉香、龟板。此外又有食积发热者，手足心腹热，胸满哕呃，大便不调，日晡及夜发烦，宜枳壳、厚朴、大黄消去之，则不壅热矣。勿谓虚人无实证也。

厥　　冷

杂病四肢厥冷，为脾肾阳虚不能达于四末，四逆汤主之。若失血之人，而亦间有发厥者，则多是热邪内陷，伏匿在里，外见假寒，身如冷水，目昏神暗，脉伏不见，或冷一阵，反而发热，或厥数日反发热数日。其厥多热少者，是阳极似阴，热之至也；厥少热深者，是伏热犹得发泄，热尚浅也。此即《伤寒论·厥阴篇》所谓热深厥亦深，热微厥亦微是矣。盖厥阴肝经，内寄胆火，病则火伏阴中而为厥，火出阳分则反热。发热固是火甚，发厥则火伏于内而更盛矣。先宜治其伏火，使火得发，转厥为热，次乃更清其热，斯可愈耳。若误认为杂病发厥，而用热药，是促其命也。其辨法，杂病之厥，吐痢不止，脉脱气微，有寒无热。伏火之厥，则厥后微露热形，口不和，便不溏，小便不清，心中疼热，烦躁不宁，恶明喜暗，渴欲得饮，吐衄随厥而发，皆现真热假寒之象，先以清化汤合升降散攻其伏热，或当归芦荟丸攻之，次以五蒸汤清之。厥止热不退者，再用大补阴丸、地黄汤以滋阴。发厥之证，又有寒闭于外，而火不得发者，用仲景四逆散加荆芥、老连、枯芩。审其阳陷于内而不出者，白头翁汤以清达之，升阳散火汤以温发之，二方酌宜而行。

血家发热，固多是真热假寒，然亦有真寒者。去血太多，气随血泄，以致中气怯而不旺，元气损而不足，四肢厥冷，不思饮食，大便溏泻，此乃虚则生寒之证，法宜温补，十全大补汤、参附汤、养荣汤随宜用之。


寒　　热

发热恶寒，多是外感伤其荣卫，伤荣则寒，伤卫则热，平人治法，须用麻桂发散。失血皆阴血大亏，不可再汗，以耗其气分之水液，只可用小柴胡汤加荆芥、防风、紫苏、杏仁、薄荷、前胡、葛根等以和散之，免犯仲景血家忌汗之戒也。若不关外感，系本身荣卫不和，发为寒热，似疟非疟者，不可作疟治之，只用小柴胡或逍遥散和其荣卫而愈。又有瘀血作寒热者，其身必有刺痛之处，血府逐瘀汤治之。此与杂病寒热有异，医者须知。

出　　汗

汗者，气分之水也。血虚则气热，故蒸发其水，而出为汗。但头汗出，身不得汗者，乃阳气内郁，冒于上而为汗，以小柴胡汤解其郁，则通身得汗而愈。蒸蒸汗出者，乃血虚气盛，沸溢为汗，宜用白虎汤加当归、蒲黄、虫退治之。手足濈濈汗出者，以胃中或有瘀血食积，四肢为中州之应，火热中结，故应手足汗出也，宜玉烛散加枳壳、厚朴以攻之，结去而汗自止矣。睡中盗汗者，睡则气归血分，血不足则气无所归，故气泄而汗出，宜当归六黄汤治之，或地骨皮散加枣仁、知母、茯苓、五味子、黄芪、黄柏。

以上所论，皆失血家阴血内虚，阳气遏发之病。亦有阴阳两虚，自汗盗汗者，宜归脾汤加麦冬、五味子，或当归六黄汤加附子。

又有大汗亡阳者，在杂病亡阳则单属阳虚，失血家大汗亡阳则兼是阴虚，阳无所附，非大剂参附汤不能回阳，继用独参汤养之而愈。

此论血家出汗，与杂证出汗有别，参看汗血发热门更详。

发　　渴

血虚则发渴，有瘀血则发渴，水虚亦发渴。

血虚发渴者，血为阴，气为阳，血少则气多，阳亢无阴汁以濡之，故欲饮水也，法宜补血，血足则气不热矣，圣愈汤加天冬、花粉治之，或当归补血汤加花粉、苎麻根、玉竹、麦冬。

瘀血发渴者，以津液之生，其根出于肾水，水与血，交会转运，皆在胞中，胞中有瘀血则气为血阻，不得上升，水津因不能随气上布，但去下焦之瘀，则水津上布，而渴自止，小柴胡加丹皮、桃仁治之，血府逐瘀汤亦治之。挟热蓄血者，桃仁承气汤治之。夹寒瘀滞者，温经汤治之。

水虚发渴者，以肺胃之水津不足，是以引水自救。水津虽由水谷所化，而其气实发源于肾中。肾中天癸之水，至于胞中，循气街，随呼吸而上于肺部，肺金司之，布达其气，是以水津四布，口舌胃咽，皆有津液，而不渴也。若肾中之水不足，则不能升达上焦，是以渴欲饮水，宜启下焦之阴，以滋津液，地黄汤加人参、麦冬、诃子，或左归饮加儿茶、人参、玉竹，三才汤加知母治之。夫水津虽生于肾，而实布于肺，又有肾中之水津本足，而肺金郁滞，不能散布，以致水结为痰，咽干口渴，宜小柴胡汤通上焦之滞，使肺气通调，则水津四布矣。又曰：津液虽生于肾，布于肺，而实赖胃中水谷以滋其化源。胃中燥结，则津不生，三一承气汤治之；胃中蕴热，则津不生，玉泉散治之；胃经肌热，则津液被灼，人参白虎汤治之；胃中虚热，则津不生，麦冬养荣汤治之。

上分三条，皆失血多有之证，与杂病消渴水停不化，津气不升者不同，参看可也。水停不化，当用五苓、真武等汤。


心　　烦

烦者，心不安也。心为火脏，化生血液，转赖血液以养其火，故心字篆文即是倒火，火降则心宁也。失血家亡血过多，心火失其滋养，故多发烦。火太甚者，舌上黑苔，夜不能寐，黄连阿胶汤主之。心中懊[image: ]
 者，以火不得宣，故郁而不乐也，宜栀子豉汤加连翘、桔梗、大力、生地、远志、老连、草梢治之。若火不甚而血太虚者，心中了戾不得，是为虚烦，归脾汤加朱砂、麦冬、炒栀子治之，逍遥散加龙骨、枣仁亦治之。仲景酸枣仁汤尤为治烦要药。若烦而兼躁，手足妄动，此为虚中夹实，内有燥屎，必见二便不调，发热口渴，脉数有力等证，在伤寒为承气证，在失血家，须兼顾其虚，宜玉烛散或用玉女煎加元明粉。烦躁之极，循衣摸床，小便利者，阴尚未尽，犹可救一二，小便不利，死不治矣。此与阴躁不同，阴躁不烦而但躁，且必现阴寒可据之证，须细辨之。

又有产后血虚，心烦短气者，虽同是心烦，然产血下行，气多虚脱，其血之虚，皆由于气虚，故心烦而必兼短气，宜归脾汤、当归补血汤、养荣汤等以补气者生血，而心烦自愈。至吐血家，则其气上逆，多是气实血虚，证见心烦，尤血不养心之甚者也，若再补其气，则气益甚，而血益虚，心愈不得其安矣，治宜补血清火，朱砂安神丸治之。须参看卧寐、怔忡、惊悸门。

卧　　寐

附梦寐

卧者，身着席，头就枕之谓也。寐者，神返舍，息归根之谓也。不得卧寐之证，杂病犹少，失血家往往有之。

不得卧有二证：一是胃病，一是肺病。

胃病不得卧者，阴虚则邪并于阳，烦躁不卧，此与《伤寒论·阳明篇》微热喘冒不得卧者，为胃有燥屎之义同，三一承气汤治之。若无燥结，但系烦热者，竹叶石膏汤、白虎汤治之。兼理血分，则宜用玉烛散、玉女煎。又有胃中宿食，胀闷不得卧者，越鞠丸加山楂、麦芽、莱菔子。盖阳明主合，和其胃气，使得还其主合之令，斯能卧矣。

肺病不得卧者，肺为华盖，立则叶垂，卧则叶张。水饮冲肺，面目浮肿，咳逆倚息，卧则肺叶举而气益上，故咳而不得卧，葶苈大枣泻肺汤攻去其水，则得卧矣，或二陈汤加干姜、细辛、五味子，温利水饮亦可。若是火逆之气挟痰上冲者，则又宜水火兼泻，痰甚者，消化丸主之；火甚者，滚痰丸主之；平剂则宜二陈汤加柴胡、瓜蒌、黄芩、旋覆花、杏仁、姜汁、竹沥，保和汤亦治之。若无痰饮，但是火气上冲者，其人昼日不咳，卧则咳逆，气不得息，乃肺痿叶焦，卧则肺叶翘举，气随上冲，呛咳不已，宜清燥救肺汤加生地黄、瓜蒌根、百合、五味子以敛之，再加钟乳石以镇降之。且肺之津生于肾中，如肾水不能上济上焦，冲气逆上，咳不得卧者，当从肾治之，六味丸加参麦散，再加牛膝以引气下行，加磁石以吸金气，使归于根。

不寐之证有二：一是心病，一是肝病。

心病不寐者，心藏神，血虚火妄动则神不安，烦而不寐，仲景黄连阿胶汤主之。阴虚痰扰神不安者，猪苓汤治之。一清火，一利水。盖以心神不安，非痰即火，余每用朱砂安神丸加茯苓、琥珀或用天王补心丹。

肝病不寐者，肝藏魂，人寤则魂游于目，寐则魂返于肝。若阳浮于外，魂不入肝则不寐，其证并不烦躁，清睡而不得寐。宜敛其阳魂，使入于肝，二加龙骨汤加五味子、枣仁、阿胶治之。又或肝经有痰，扰其魂而不得寐者，温胆汤加枣仁治之。肝经有火，多梦难寐者，酸枣仁汤治之，或滑氏补肝散去独活加巴戟，四物汤加法夏、枣仁、虫草、龙骨、夜合皮亦佳。

又按魂虽藏于肝，而昼游于目，目在面部，乃肺胃之所司。肺胃之气扰而不静，亦能格魂于外，使不得返也，宜生地黄、百合、麦冬、知母、枳壳、五味子、白芍、甘草、枣仁、天花粉、茯苓治之，人参清肺汤亦治之。又有虚悸恐怖不寐之证，仁熟散治之。思虑终夜不寐者，归脾汤加五味治之。须参看怔忡烦悸门。

又有昏沉多睡之证，在杂病为邪入阴分，在失血虚劳，乃血脱之后，元气不支，是以昏睡，如汗出气喘，危急之候也，参附汤救之。寤属阳，故不寤为阳虚，人参养荣汤亦治之。若身体沉重，倦怠嗜卧者，乃脾经有湿，平胃散加猪苓、泽泻治之，六君子汤加防己、薏苡仁，补中益气汤亦治之。此论多睡，多是阳虚，然亦有胆经火甚，而多昏睡者，龙胆泻肝汤治之。

梦乃魂魄役物，恍有所见之故也。魂为病，则梦女子、花草、神仙、欢喜之事，酸枣仁汤治之。魄为病，则梦惊怪、鬼物、争斗之事，人参清肺汤加琥珀治之。梦中所见，即是魂魄，魂善魄恶，故魂梦多善，魄梦多恶。然魂魄之所主者神也，故安神为治梦要诀，益气安神汤治之。又有痨虫生梦，照痨虫法治之。又有梦而遗精，详遗精门。

再按，睡而恶明喜暗者，火邪也。侧卧不得转身者，少阳之枢机不利也。侧卧一边者详咳嗽门。


喘　　息

人不喘息，则气平静，血何由随之吐出哉？故失血家，未有不喘息者。有实喘，有虚喘。实喘之证有二，一是郁闭，一是奔迫。郁闭者气不达于外，而壅郁于内也。失血家阳来乘阴，此证为多。伤寒喘息者，用麻桂发之。血家忌汗，又忌升发以动其血，与伤寒开郁闭之法不同，宜小柴胡汤加杏仁，以转枢外达，使腠理通，荣卫和，斯达气于外，不壅于内而为喘矣。如果有外感闭束，不得不疏解者，宜香苏饮加杏仁、枯芩、甘草；或千金麦门冬汤，借麻黄以解外，而兼用清里之药，不致过汗亡阴，乃为调剂得宜。奔迫者，上气喘息，由于气盛于下而逆于上，失血家火盛逼血，往往其气粗贲，宜大泻其火，火平则气平，用厚朴、枳壳、大黄，使地道通，气下泻则不上逆矣。若内有瘀血，气道阻塞，不得升降而喘者，亦宜上三味加当归、白芍、桃仁、丹皮治之。若是痰气阻塞者，清化丸主之。若小便闭者，下窍塞，故上窍壅也，宜五淋散加防己、枳壳、杏仁、桑白皮、葶苈子。

虚喘亦有二证：一是肺虚，一是肾虚。肺虚作喘者，以肺居上焦，制节五脏，开窍于鼻，以通外气，以敛内气。血虚则火盛津伤，肺叶痿而不下垂，故气不得降，喘息鼻张，甚则鼻敞若无关阑，乃肺痿之重证也。生津补肺，宜清燥救肺汤；兼治郁火痰滞者，宜保和汤或太平丸。吾谓肺叶下坠，宜兼用镇敛之法，三才汤合生脉散再加百合、五倍子、白及、花粉、杏仁、川贝母、钟乳石治之。又有喘息由于鼻窒不通者，以肺中之火郁闭鼻管，故气并于口而为喘也，太平丸加麝香，即是上通鼻窍之妙药。与伤寒鼻塞有异，毋误治也。

肾虚喘息者，以气之根源于肾。失血家，火甚水枯，不能化气，是以气短而喘，咳逆喘息，颊赤咽干，宜大补阴丸加牛膝、五味以潜降之。若是阴虚，阳无所附，气不归根者，地黄汤合生脉散加磁石、牛膝、沉香，以滋纳之。若小水不化，兼腰痛者，乃是肾中之阳不能化气，宜肾气丸治之，参附汤加五味、茯苓亦可。

上系肺肾分治之法，如欲兼而治之，即从诸方化裁可也。此外如苏子降气汤、四磨汤，皆肺肾兼治，但未能照顾血证，用者须知加减。

又曰：中宫虚则气少，人参主之；中宫实则气粗，大黄主之。

呃　　哕

久病闻呃为胃绝，须审脉证断之，不得但据呃逆，遂断其死也。失血家气不顺利，多有呃逆。新病形实者，为伏热攻发，火性炎上，气逆而呃，清热导气，宜三物汤或柴胡梅连散加枳壳、槟榔。若膈间有痰闭滞者，宜滚痰丸、指迷茯苓丸。又有瘀血阻滞而发呃者，必见刺痛逆满之证，大柴胡汤加桃仁、丹皮、苏木治之，血府逐瘀汤亦治之。若久病发呃，形虚气弱者，为胃中空虚，客气动膈，所谓客即痰火气也。治痰气宜旋覆代赭石汤，或二陈汤加丁香、枳壳。治火气宜玉女煎加旋覆花、赭石、柿蒂，或用梅连散加柿蒂、枳壳、五味子。俗治呃逆但用丁香、柿蒂。丁香性温降痰，柿蒂性寒清火，二物骑墙之见，故多不效，须分寒热用之。

哕者，吐气也。血家气盛，此证最多，其治法与呃逆同。惟有伤食，胃中壅塞而发哕者，宜越鞠丸加旋覆花、枳壳、莱菔子。

以上皆治胃之法。而心气不舒，亦有发呃哕者。常见人有抑郁，心气不畅，则胸中喉间常如有物哽塞，时发哕呃，不得快利，治法当清其心，调其气，宜二陈汤加黄连、连翘、牛蒡子、桔梗、瓜蒌霜、当归、川贝母治之。余详痰饮门。


痰　　饮

痰饮之证，已详于咳血、咯血、咳嗽诸条。兹因失血诸人，无不兼痰饮者，故更言之，不惮烦复。

痰饮者，水之所聚也。人身饮食之水，由口入，由膀胱出，肺气布散之，脾气渗利之，肾气蒸化之，是以泻而不留也。此水不留，则无饮邪矣。人身津液之水，生于肾中，寄居胞室，随气而上，布于肺经，是为津液。津液散布，则不凝结而为痰矣。

上焦血虚火盛，则炼结津液，凝聚成痰。肺为之枯，咳逆发热，稠粘滞塞，此由血虚不能养心，则心火亢甚，克制肺金，津液不得散布，因凝结而为痰也，豁痰丸治之，二陈汤加黄连、黄芩、柴胡、瓜蒌霜亦治之，玉女煎加茯苓、白前、旋覆花或保和丸以滋肺。胃为燥土，燥气甚则津结为痰，指迷茯苓丸主之；顽痰壅塞者，滚痰丸治之。

痰粘喉中哽塞不下者，名梅核气证。仲景用七气汤，理气除痰。血家病此，多兼郁火，宜指迷茯苓丸加甘草、桔梗、紫苏、香附子、旋覆花、薄荷、射干、瓜蒌霜、牛蒡子。余按咽中乃少阴脉所绕，心经火甚往往结聚成痰，发为梅核，宜甘桔汤加射干、山栀子、茯神、连翘、薄荷，再用生半夏一大枚切片，醋煮三沸，去半夏入麝香少许，冲前药服。又冲脉亦挟咽中，若是冲气上逆，壅于咽中而为梅核，必见颊赤气喘等证。审其挟水饮而上者，桂苓甘草五味汤治之；审其挟痰火而上者，猪苓汤加海粉、瓜蒌霜、旋覆花治之。

夫痰为津液所凝，而津液之生原于肾。下焦血虚气热，津液不升，火沸为痰，猪苓汤、地黄汤加川贝母、五味子、麦冬、旋覆花、款冬花、海粉、牛膝、白前、龙骨、牡蛎、黄柏、知母等药。

饮由水气停蓄，其责在于膀胱。若膀胱之水因寒上泛，胸腹漉漉有声，喉中潮响，咳嗽哮吼等，此为土不治水，肺受其惫，通用二陈汤治之，六君子汤、真武汤、小青龙汤治之。

按失血之人，由于阴虚火旺，少病寒饮者。即或咳吐涎水，审其脉滑数，心烦热者，仍是火盛水溢，火逆之至，是以水逆之甚也。其治法清火泻水，兼而行之，宜葶苈大枣泻肺汤、消化丸及二陈汤加芩、连、柴胡、白前根。参看咳嗽诸条乃详。

痞　　满

附积聚、癥瘕

心下为阳明之部分，乃心火宣布其化之地。君火之气，化血下行，随冲脉以藏于肝，即从心下而起。肾水之阳，化气上行，随冲脉以交于肺，由肺散布以达肌肤，亦从心下而出。盖此地为阳明中土，乃水火血气，上下往来之都会也。火降血下，气升水布，则此地廓然。设若火不降，则血不下，而滞于此矣。设若气不布，则水不散，而结于此矣。观《伤寒论》治心下痞满之证，用泻心汤以泻火，用十枣汤以泻水，甘草泻心汤、生姜泻心汤水火兼泻。五苓散解水结，柴胡汤解火结，可知此地须水升火降，斯为既济之形。设上火下水，阻于中宫，遂成天地否象，故名曰痞。血家火浮于上，与水不交，往往见痞满之象。审系火气不得下降者，泻心汤治之，或加生附子以开其痞。审系膀胱水中之阳，逆于心下不得外出者，以小柴胡汤转其枢机，而水火皆通达矣。如水火交结，轻者为结胸，小结胸汤主之；重者为陷胸，大陷胸汤治之。若单是水气结聚者，二陈汤、枳术丸治之。今医但知停食痞满，而不知痞满之证，不一而足，此外尚有胸痹等证，皆未论列。兹所论者，乃失血家兼有之证也。凡遇以上诸证，再能酌加当归、地黄、川芎、赤芍、丹皮等，以照顾血证，斯为面面俱到。

又有积聚之证，或横亘心下，或盘踞腹中，此非凝痰，即是裹血，通以化滞丸主之。凝痰用清茶送下，裹血用醋酒送下，无论脐上脐下，左右兼治。又凡在脐下多是血积，抵当丸治之。

又有癥瘕见于脐下，或见或没为瘕，常见不没为癥。癥宜膈下逐瘀汤、抵当丸；瘕宜橘核丸。

按痞满者胸膈间病，积聚者大腹之病，癥瘕者下焦之病，统以真人化铁汤加吴萸治之，统以逍遥散和之。另详瘀血门。


肿　　胀

肿胀者，水病也，气病也。失血家往往水肿气肿，抑又何哉？盖以血之与气，水之与火，互相倚伏，是二是一。吾于水火血气论及调经去痰诸条已言之，兹复不惮烦劳曰：气即水也，血中有气即有水，故肌肉中有汗，口鼻中有津，胞中有水，是水与血，原并行不悖。失血家，其血既病，则亦累及于水。水蓄胞中，则为尿结；水淫脾胃，则为胀满；水浸皮肤，则为水肿。治法：皮肤水肿者，宜从肺治之，以肺主皮毛故也。肺为水之上源，肺气行则水行，宜泻白散加杏仁、桔梗、紫苏、茯苓，五皮饮亦治之。大腹胀满者，宜从脾治之，补土利水，则水行而土敦，胃苓汤主之，六君子汤加苡仁、防己亦主之。胞中水结，小腹胀满者，五苓散治之，猪苓汤亦治之。诸水又皆肾之所主，肾气化，则上下内外之水俱化，宜六味地黄丸。

以上所举之方，皆平剂也，医者又须审别阴阳，随加寒热之品，乃能奏效。审其口渴溺赤，喜凉脉数者，为阳水，则知、柏、芩、连、山栀、石膏、天冬、麦冬可加入。审其口和溺清，喜热脉濡，为阴水，则桂、附、干姜、吴萸、细辛可加入。失血家阳水居多，阴水最少，医者须临时细审。

又有瘀血流注亦发肿胀者，乃血变成水之证。此如女子胞水之变血，男子胞血之变精，疮科血积之变脓也。血既变水，即从水治之。宜照上所举诸方，分寒热加减，再加琥珀、三七、当归、川芎、桃奴、蒲黄，以兼理其血，斯水与血源流俱治矣。古称妇人错经而肿者，为水化为血，名曰水分。经水闭绝而肿者，为血化为水，名曰血分。其实治法，总宜从水治之，方证加减，举不外此也。观于妇人水分血分之说，则知血家所以多肿胀者，亦是水分血分之病也。此与杂证水肿有别，勿妄用舟车丸及消水圣愈汤等。另详血臌门。

怔　　忡

俗名心跳。心为火脏，无血以养之则火气冲动，是以心跳，安神丸清之，归脾汤加麦冬、五味子以补之。凡思虑过度及失血家去血过多者，乃有此等虚证，否则多挟痰瘀，宜细辨之。

心中有痰者，痰入心中，阻其心气，是以心跳动不安，宜指迷茯苓丸加远志、菖蒲、黄连、川贝母、枣仁、当归治之，朱砂安神丸加龙骨、远志、金箔、牛黄、麝香治之。

又有胃火强梁，上攻于心而跳跃者，其心下如筑墙然，听之有声，以手按其心下，复有气来抵拒，此为心下有动气。治宜大泻心胃之火，火平则气平也，泻心汤主之，或玉女煎加枳壳、厚朴、代赭石、旋覆花以降之，再加郁金、莪术以攻之，使血、气、火三者皆平，自不强梁矣。


惊　　悸

悸者，惧怯之谓。心为君火，君火宣明则不忧不惧，何悸之有。心火不足则气虚而悸；血不养心则神浮而悸。仲景建中汤治心气虚悸，炙甘草汤治心血不足而悸。今则以养荣汤代建中，以归脾汤代炙甘草，一治气虚，一治血虚。又有饮邪上干，水气凌心，火畏水克而悸者，桂苓甘术汤治之。失血家多是气血虚悸，水气凌心者绝少。又曰正虚者，邪必凑之。凡是怔忡、惊悸、健忘、恍惚，一切多是痰火沃心，扰其神明所致，统用金箔镇心丸主之。

惊者，猝然恐惕之谓。肝与胆连，司相火。君火虚则悸，相火虚则惊。盖人之胆壮则不惊，胆气不壮，故发惊惕，桂枝龙骨牡蛎甘草汤治之。恐畏不敢独卧者，虚之甚也，仁熟散治之。又凡胆经有痰，则胆火上越，此胆气不得内守，所以惊也，温胆汤加龙骨、牛黄、枣仁、琥珀、柴胡、白芍治之。复有阳明火盛，恶闻人声，闻木音则惊者，此《内经》所谓气并于阳，故发惊狂者也，乃肝胆木火脾土。法宜大泻阳明之火，大柴胡汤治之，当归芦荟丸亦治之。血家病惊，多是阳明火盛，病虚惊者，亦复不少，用以上诸方须兼顾血证，以尽其化裁，勿执桂甘龙牡等汤而不知宜忌也。

健　　忘

健忘者，适然而忘其事，尽心力思量不来，凡所言行，往往不知首尾，病主心脾二经。盖心之官则思，脾之官亦主思，此由思虑过多，心血耗散而神不守舍；脾气衰惫而意不强，二者皆令人猝然忘事也。治法必先养其心血，理其脾气，以凝神定志之剂补之。亦当处以幽闲之地，使绝其思虑，则日渐以安也，归脾汤主之。若心经火旺者，是火邪扰其心神，治宜清火宁心，天王补心丹治之。亦有痰涎留于心包，沃塞心窍，以致精神恍惚，凡事多不记忆者，宜温胆汤合金箔镇心丹治之，朱砂安神丸加龙骨、远志、菖蒲、茯神、炒黄丹亦治之。失血家心脾血虚，每易动痰生火，健忘之证尤多。又凡心有瘀血，亦令健忘，《内经》所谓血在下如狂，血在上喜忘是也。夫人之所以不忘者，神清故也。神为何物，即心中数点血液湛然朗润，故能照物以为明。血在上则浊蔽而不明矣。凡失血家猝得健忘者，每有瘀血，血府逐瘀汤加郁金、菖蒲，或朱砂安神丸加桃仁、丹皮、郁金、远志。

恍　　惚

附癫狂、见鬼

大病伤寒之后，欲食不食，欲卧不卧，欲行不行，精神恍惚，若有鬼神附其体中者，名曰百合病。谓百脉一宗，合致其病。肺主百脉，肺魄不宁，故病如此。诸多恍惚，未尽名状，必见溺赤脉数之证，乃肺金受克之验也，仲景用生地、百合、滑石治之。此专言杂病余邪为患者也。失血家阴脉受伤，凡是恍惚不宁皆百合病之类，总宜清金定魄为主，清燥救肺汤加百合、茯神、琥珀、滑石、生地、金箔治之，地魂汤亦治之，或琼玉膏加龙骨、羚羊角、百合，或人参清肺汤加百合、滑石。

大凡夜寐不宁者，魂不安也。魂为阳，夜则魂藏而不用，魂不能藏，故夜梦寐不宁。寤时恍惚者，魄不安也。魄为阴，寤时而阴气不足，故恍惚不定。治魂以肝为主，治魄以肺为主，二者对勘自明。然恍惚、惊悸、惑乱、怔忡、癫狂，皆是神不清明之证。人身有魂魄，而所以主是魂魄者，则神也。故凡诸证，总以安神为主。安神丸、金箔镇心丹治之。

语言错乱为癫，多由丧心失魄，痰迷心窍所致，统以金箔镇心丹治之。怒骂飞走为狂，由于火邪逼迫，心神迷乱，四肢躁扰，滚痰丸治之。

见鬼者，癫狂之类也。阳明病，胃有燥屎，则目中见鬼，宜三一承气汤下之。失血家瘀血在内，亦谵语见鬼，以其同为实邪，故俱能扰目之明也，桃仁承气汤治之。


晕　　痛

伤寒杂病头晕痛者，风寒也。血家晕痛，则多是痰火，误用发散药，鲜不增剧。

痰气上攻，头目沉重昏花，兀兀欲吐，首如裹物，右手脉实，阴雨增痛，是痰候也。二陈汤加防风、川芎、黄芩、薄荷、细辛、石膏治之。病重者，消化丹治之。

火逆晕痛者，烦渴引饮，见火增剧，掉头更痛，口苦嗌干，溺赤便闭，左手脉数，是火症也，大柴胡汤治之，当归芦荟丸亦治之，轻则小柴胡汤加菊花。

以上所论皆晕痛之实证。又有晕痛之虚证，须分晕与痛之两门，而后施治有别也。肝虚则头晕，《内经》云：诸风掉眩，皆属于肝。肝血不足则生风，风主动，故掉眩。失血之人，血虚生风者多，逍遥散加川芎、青葙子、夏枯草治之。或但滋肝脏，以为息风之本，左归饮加牛膝、巴戟天、杭菊花、细辛、枸杞。肾虚则头痛，《内经》所谓头痛颠疾，下虚上实，过在少阴是也，六味地黄丸加细辛、葱白、麝香治之。若是肾厥头痛，乃肾中浊阴上逆于头，上实下虚，手足厥冷，宜肾气丸加细辛、葱白。此证之痛，连齿入脑，与寻常微痛者不同，血家头痛似此者少，宜用六味丸者多。

又曰：头晕、痛虽是两病，失血之人，往往兼见二证。由于血虚，则风动而晕，火动而痛。吾谓不分晕、痛，亦不分治肝、治肾，总以四物汤加元参、枸杞、肉苁蓉、玉竹、天麻、细辛、知母、黄柏、山茱萸、牛膝。

眼　　目

附目黄、出火、见鬼、昏花

眼为肝窍，又阳明脉络所绕，故其为病，皆肝胃两经之咎。

眼珠黄者，在胃经属湿热，甚则通身皆黄，小便必然不利，宜五苓散加茵陈、栀子、秦皮、黄柏、知母治之。在肝经是瘀热，仲景云：衄家目黄者，衄未止，是血中有热故也。凡是血热者，其目多黄，四物汤加柴胡、黄芩、丹皮、苏木、茵陈、红花治之。目珠红亦是瘀血，治与上同。

目中出火者，一是胃火亢甚，必兼口渴身热等证，犀角地黄汤加石膏、天花粉、金银花、枳壳治之；一是肝火外越，必兼口苦耳鸣等证，当归芦荟丸治之。

目中见鬼者，一是胃有燥屎，目神昏花，三一承气汤治之；一是肝经血室蓄有瘀热，夜则谵语，大柴胡汤加桃仁、牡丹皮治之。

目运者，肝之风火也，观羊角风可悟，宜小柴胡汤加当归、白芍、防风、菊花治之。眼花者，肾之阴虚，瞳神属肾，客热犯之，时见黑花，或成五色，宜地黄汤加枸杞、朱砂、磁石、肉苁蓉、石决明、元参、知母、细辛治之。

又有阳虚，血大吐后，目光散大，不能见者，必小便多也，宜肾气丸。

以上所举，皆血家间有之病，其余目疾，非血家兼有者，不赘。

耳　　病

陈修园曰，肾开窍于耳，而肾脉却不上头，肾与心交，假道于心腑小肠之脉，以入耳中，名曰听宫，为司听之神所居，其形如珠，皮膜包裹真水。若真水破，而耳立聋，有为大声所震而聋者，皮膜破也，或聋或不聋者，心肾不交也，宜磁朱丸以交心肾。有先耳鸣而后聋者，肾虚不能闭藏阴气，窒塞于阳窍也，宜六味丸去丹皮加磁石、五味、龟板，令阴气自盛于本宫，不触于阳窍而愈。若外感暴聋，总不外少阳一经，足少阳胆脉绕耳轮，手少阳三焦脉入于耳，邪气壅塞，听宫为其所掩，宜逍遥散去白术加黄芩、半夏、生姜、竹黄、羚羊角、玉竹治之。风火交煽，宜防风通圣散；肝火炽甚，宜当归芦荟丸；尺脉弱者，宜桂附地黄丸；尺脉数者，宜大补阴丸。俱加磁石、菖蒲、肉苁蓉。神而明之，存乎其人，非笔楮所能尽。

按上陈修园说最明，但又有久病之人，以及产妇，中宫大虚，不能堵塞肝肾之气，以致虚火上冲，而发耳鸣者，虽系胆与肾中之火，却要填补脾胃，以堵塞之，归脾汤加柴胡、山栀子、鱼鳔、莲子、五味子治之，四君子汤加莲米、芡实、薏苡仁、黄精、白芍、淮山药亦治之。


口　　舌

五脏六腑皆秉气于胃，五脏六腑之气亦皆发见于胃。口者，胃之门户，故五脏六腑之气皆见于此。口苦是胆热，小柴胡汤加黄连治之。口甘是脾热，甲己化土汤加天花粉、茵陈蒿、炒栀子、茯苓、枳壳、厚朴、黄芩、石膏治之。口酸是湿热，观炎天羹肉过夜则酸，便知酸是湿热所化，葛根黄连黄芩汤加防己、茵陈、木通、滑石、花粉、云苓治之，或苍术、黄柏、黄连、吴茱萸亦治之。口咸是脾湿，润下作咸，脾不化水故咸也，二陈汤加旋覆花、藿香、白芍、檀香、吴茱萸治之，胃苓汤亦治之，或六味地黄汤加旋覆花、牛膝、白前根，从肾中化水，纳之下行，以隔治之。口淡是胃虚，六君子汤随寒热加减治之。口涩是风热，通圣散去芒硝、大黄治之。口麻是血虚，圣愈汤加薄荷治之。口臭是食积之火，平胃散加山楂、神曲、麦芽、黄芩、石膏治之。口中糜烂是膀胱遗热于小肠，热气不得下泄，故糜及于口，导赤散加天花粉、天门冬、麦门冬、金银花、灯芯、车前子、栀子治之。喉腥是肺火痰滞，泻白散合甘桔汤再加射干、马兜铃、黄芩、杏仁、川贝母、天冬、麦冬、百合、瓜蒌霜治之。总而论之，口乃胃之门户，总以治胃为主，宜分舌热，用甘露饮、平胃散加减治之。

舌为心之苗而居口中，脏腑之气发见于口者，多着于舌，故即舌苔，可以诊知脏腑诸病。伤寒邪在表者，舌无苔；在半表半里者，舌乃有苔；入里则苔结矣。故凡有苔，皆系内证。苔白为湿热，小柴胡汤加花粉、石膏、滑石、木通治之。苔黄为燥热，犀角地黄汤加知母、石膏、天花粉、大黄、枳壳治之。黑苔芒刺为实热，大承气汤治之。若苔黑而舌滑润者，乃水极似火，真寒假热之证，四逆汤加猪胆汁、人尿、葱白治之。血家虚火，又宜地黄汤加肉桂、牛膝、五味子、龙骨以引导之。

又凡舌肿舌裂，痛疮等证，均是心脾火毒，泻心汤治之，大清凉散亦治之。若舌根木强或舌短缩者，皆是少阴经风邪内动，阴火上腾之候，地黄饮子加羚羊角治之。

上所论口舌诸证，血家间亦有之，要宜以血证为主，参以上各法，斯为本末兼权之术。

咽　　喉

咽喉为肺之关，胃之门，少阴心脉之所络，肝经冲脉之所夹，凡此四经，皆血之所司也，故失血家往往有咽痛之证。凡咽痛而声不清利者，为肺火。肺主气，气管中痛，故声不清利，甘桔汤加马兜铃、黄芩、杏仁、川贝母、黄连、麦冬、百合、薄荷治之。凡咽痛而饮食不利者，胃火也。胃上口为食管，食管痛故饮食不利，白虎汤加金银花、大黄、桔梗、枳壳治之。咽喉作痛，而上气颊赤者，肝经冲脉逆上之火也，宜玉女煎加旋覆花、射干，再用盐炒安桂少许以引火下行。喉中塞肿及溃烂，皆是少阴心经之火，宜泻心汤加豆根、牛蒡子、桔梗、甘草、薄荷、细辛、胆南星、牛黄治之。肿塞者，外用人爪甲、鸡内金、急性子，全蝎合巴豆炒过，去巴豆，再加火硝、硼砂、冰片、胆矾、青黛、黄连、枯矾吹上，吐痰血即愈。溃烂者，外用雄黄、黄连、珍珠、桑螵蛸、寒水石、牛黄、硼砂、麝香吹之。又有梅核证，在痰饮门参看。

再按血家咽痛，多是肺胃虚火及冲脉火逆，吾于咳嗽诸条言之甚详。痨虫蚀咽见声音门，宜参汇。


声　　音

失血家初病失音，多是风火。声音者，肺之所主，肺金清朗则声音显明。失血家，肺金阴虚，为火所克，肺窍不通，鼻塞声闭。若系外感闭其气者，宜小柴胡汤加杏仁、桔梗、荆芥、薄荷治之。若是肺中实热，壅遏其窍而声音闭者，人参泻肺汤治之。又有津液干枯，肺痿叶焦，声音嘶小者，乃失血之虚弱证，人参清肺汤、清燥救肺汤治之。常用白蜜、川贝母、人参、胡桃、百合蒸服。又有痨虫居于肺间，啮坏肺脏，金蚀不鸣，喉中痒咳，喘热难已，此为痨瘵难治之证，宜百部、人参、明雄、獭爪、白及、百合、蚕砂、麝香、桔梗、甘草、獭肝、鳗鱼骨治之。又凡痨瘵而咽喉破烂者均在不治。总宜上方，外用珍珠、人参、牛黄、明雄吹之。

夫声音者，气所从出也。气根于肾，故声音之出，实由肾生，气不归元则咳愈甚，气愈乏而声愈干，宜以都气丸主之，加人参、沉香、诃子，肾气丸亦治之。

腹　　痛

血家腹痛多是瘀血，另详瘀血门。然亦有气痛者，以失血之人，气先不和，是以血不平而吐衄。但血家气痛与杂病气痛有别。杂病气痛则痛之甚，血家气痛不大甚，但觉胸腹之中不得和畅，有郁滞结聚之形，宜逍遥散加姜黄、香附子、槟榔、天台乌药治之。再参瘀血痞满门更详。

痹　　痛

身体不仁，四肢疼痛，今名痛风，古曰痹证。虚人感受外风，客于脉分则为血痹。仲景用黄芪五物汤，以桂枝入血分，行风最效。失血家血脉既虚，往往感受外风发为痹痛，或游走不定，或滞着一处，宜黄芪五物汤重加当归、丹皮、红花。如血虚火旺之人，风中兼火，外风痹证，内见便短、脉数、口渴等证，则不宜桂枝之辛温，宜四物汤加防风、柴胡、黄芩、丹皮、血通、秦艽、续断、羚羊角、桑寄生、玉竹、麦冬治之。血虚生风，往往而然，当归、红花、荆芥，酒水煎服。瘀血窜走四肢，亦发疼痛，证似血痹。惟瘀血之痛多如锥刺，脉不浮，不拘急，此略不同，另详瘀血门。

又有周痹脚气，痰湿走注者，皆系杂证，此不具论。

痿　　废

痿者，足废不能行之谓，分五痿治之。心气热则脉痿，筋纵而不任地，天王补心丹加丹皮治之。肝气热为筋痿，则筋急而挛，四物汤加羚羊角、续断、山茱萸、黄柏、地骨皮治之。脾气热为肉痿，胃干而渴，肌肉不仁，四物汤加人参、山药、黄芩、黄柏、泽泻、云苓治之。肾气热则骨痿，腰脊不举，地黄汤及大补阴丸治之。肺气热则津痿，不能灌溉于足，疲乏不行，清燥救肺汤治之。以上治法，虽分五脏，而总系阴虚热灼，筋骨不用之所致。欲热之退莫如滋阴，欲阴之生莫如独取阳明。阳明者，五脏六腑之海，主润宗筋，宗筋主束骨而利机关。阳明虚则宗筋纵，带脉不引，故足痿不用也，宜琼玉膏加玉竹、煅石膏、石斛、花粉、珍珠、竹茹治之，玉女煎加犀角亦治之。然痿废之原虽在于胃，而其病之发见则在于筋骨，凡虎骨、龟板、鹿筋、猪脊髓、牛骨髓、狗脊、骨碎补、牛膝、苡仁、枸杞子、菟丝子、续断皆可加入，以为向导。

痿证与脚气有异，切不可误用风药。


遗　　精

世谓上吐血下遗精其病不治，谓其上逆下竭，立见消耗也。然病此者，但未沉久，犹可图治。盖遗精失血，虽是两病，其实一而已矣。精者肾中阳气所化，乃天一所生之癸水也。女子十四，则癸水至于胞中，而冲任两脉即通，将心火所化之血，转输入胞，与癸水交合，水从血化，是为月信。男子十六，则癸水亦至于胞中，而冲任两脉亦输血入胞，与癸水合，血从水化，是谓之精。胞者精之舍，即血之室也。吐衄者是胞中血分之病，遗精者是胞中水分之病。血与水，上下内外，皆相济而行，吾已言之屡矣。故病血者，未尝不病水，病水者，亦未尝不病血也。是以吐血多兼痰饮，瘀血亦变水肿，淋秘亦有下鲜血者，以血与水原相倚伏耳。精者水之所化，遗精者水病也，而又吐衄是血亦病也。先吐血而后遗精是血病累及于水，先遗精而后吐血是水病累及于血。治法无论先后，总以治肝为主。胞宫乃肝之所司，精与血皆藏于此。治血者必治胞，治精者亦必治胞，胞为肝所司，故皆以治肝为主，肝寄相火，气主疏泄，火炽气盛，则上吐血而下遗精，地骨皮散加柴胡、胡黄连、知母、黄柏、牡蛎、龙骨、茯苓、蒲黄、血余治之，丹栀逍遥散加阿胶、龙骨、牡蛎、蒲黄以平之。吐血甚而遗精轻者，以治吐血为主，生地黄散加金樱子、牡蛎治之。遗精甚而吐血轻者，以遗精为主，地黄汤加血余、龙骨、牡蛎治之。

仲景治遗精，有用天雄附子法，肾气不纳，心火不下交于肾有用肉桂法，皆阳虚之证也。若失血家，则多是火遗，即心肾不交，亦是水不济火。其为梦遗，十之八九，盖肝经火旺，则魂不内守，恍惚有见。亦有无梦而遗，仍属相火之甚者，火甚则神不清，是以昏沉迷闷，不觉精之走失，此较有梦而遗者，其火更甚，毋得误认为阳虚之证也，大补阴丸加生枣仁、牡蛎、龙骨、茯神治之。若气不摄精者，其人必见虚寒之伏，不徒以有梦无梦为别也。

淋　　浊

淋者小便短数，淋沥不通之谓也。单病此者，自有诸书可考。血家病此，特其兼见者耳。然二便为消息之门户，若一闭塞，则上、中焦不得消息，故《伤寒论》有言急下者，有言当利其小便者，有言有小便则生，无小便则死者，无一不吃紧于此。此水病也，水与血相为倚伏，吾已言之屡屡。单病血不病水者易愈，以水调，则其血虽病，犹有水以濡之也。若病血而又累及于水，则上而喘咳，外而肿热，下而淋浊，均不能免。水病则无以濡血，而血证亦因以难愈矣。吾于尿血、肿咳诸条，已详言之，可以参看。

血家病淋，多是肺痿。肺主制节，下调水道。肺痿则津液不流，气不得下，而制节不达于州都，是以小便不利，宜生地、百合、天花粉、知母、杏仁、桑白皮、滑石、桔梗、猪苓、阿胶、甘草梢治之。

血家血虚火旺，心遗热于小肠，不能泌别清浊，则小便赤短淋沥，导赤饮加炒栀子、车前子、黄连、白芍、灯芯。

脾土不化亦能壅湿，使小水不利，五苓散治之，湿中挟热者，去桂尖加茵陈蒿、防己、黄柏、炒栀子。

前阴属肝，肝火怒动，茎中不利，甚则割痛，或兼血淋，宜龙胆泻肝汤加肉苁蓉，或地黄汤加肉苁蓉、黄柏、车前子治之。若血淋，则加地榆、蒲黄。

肾为水脏，膀胱为水府。肾中阴虚，水源枯竭，则小便不化，知柏地黄汤少加肉桂以反佐之。若是阳虚不能化水者，金匮肾气丸治之。

以上分别脏腑施治，即三焦为决渎之义也。陈修园用五淋散统治三焦，吾谓不如分别上中下，而又各区脏腑以施治，尤为精细。

浊者小水不清，或白或黄，或青或赤，此如暑天，洪水泥潦之类，乃湿热为之也。湿甚用胃苓汤加黄芩、黄连、黄柏、白芍治之；热甚用茵陈蒿、栀子、黄柏、秦皮、木通、车前子、防己、甘草梢治之。

又有败精为浊者，或由思淫不遂，或由淫而精停，宜萆薢分清饮加鹿角屑、桑螵蛸、白芍、肉苁蓉治之。

又有中气虚弱，小便滴在地上即变色者，宜六君子、归脾汤治之。


便　　闭

二便皆脾胃之出路。小便是清道属气，大便是浊道属血。失血家，血虚便燥，尤其应得，四物汤加麻仁主之。血燥者加桃仁、酒军，气燥者加杏仁、枳壳，风燥者加皂角仁、白芷、防风，火燥者宜加枳壳、厚朴、大黄、芒硝。大肠乃胃之关门。胃为燥土，若胃有燥屎而不下者，其责不在大肠而在胃，其证口渴，手足潮热或发谵语，三一承气汤下之，或四物汤加麻仁、枳壳、厚朴、大黄以滋降之。

又小便数而不禁，大便反闭者，名为脾约。谓脾津下泄，无以润肠故也，仲景用脾约丸治之。丹溪谓宜清肺燥，肺清则小水有制，而脾得灌溉，宜用清燥救肺汤治之。

肾开窍于二阴。肾虚阴不足，无以润肠者，宜左归饮加黑芝麻、肉苁蓉治之。

肺与大肠相表里。肺遗热于大肠则便结，肺津不润则便结，肺气不降则便结。肺遗热者，人参泻肺汤治之；肺津不润者，清燥救肺汤治之；肺气不降者，清燥救肺汤合四磨汤，再重加杏仁或少加葶苈子治之。与便血条合看自明。

此外又有瘀血闭结之证。或失血之后血积未去；或跌打损伤，内有瘀血，停积不行，大便闭结；或时通利仍不多下，所下之粪又带黑色。腹中时时刺痛，口渴发热，脉带涩象，宜用桃仁承气汤治之，或失笑散加杏仁、桃仁、当归、白芍。

泻　　泄

失血虚劳最忌泻泄，以脾胃败坏不能任药，且少纳谷，胃气将绝故也。杂病泻泄，用参、术、姜、苓，应手取效。此则姜、术补胃转伤其阴，下咽之后立见喘热，竟成枯骨矣。然使用滋阴之药，则脾已泄泻，益阴则愈动其泻，势必土崩不救矣。病至此者，吾莫如之何也已，拟用黄土汤，作调停之计，效否不敢必也。

以上所论，乃虚极胃将绝之泻也，如非胃气将绝之泻，便当按证治之，毋得误断其死，以恐骇病人。

湿泻者，如水倾下，肠鸣身重，其腹不痛，胃苓汤主之。

风泄者，大便不聚，或带清血，八珍汤加粉葛、丹皮、防风、白芷。

寒泄者，腹中切痛，雷鸣鸭溏，下痢清白色，附子理中汤主之，六君子汤加姜、附亦治之。

暑泄者，烦渴尿赤，暴泻如水，越鞠丸加香薷、粉葛根、连翘、车前子、牛蒡子、白芍、黄连、扁豆、枳壳、厚朴、生姜、藿香。

飧泄者，米谷不化，香砂六君子治之。此与暴注完谷为肺气迫下者不同。暴注则水与谷，食入即下为热迫，三一承气汤。

食积泄者，泻后痛减，臭如抱坏鸡子，噫气作酸。失血虚人，停食作泻者尤多，宜逍遥散或小柴胡汤加山楂、神曲、麦芽、莱菔子治之，越鞠丸、平胃散皆治之。

又有泄血泄痢者，另详便血门。

又有肾泄，五更作泄，一名晨泄。乃色欲过度，足冷气虚所致，宜四君子汤加熟地黄、枸杞子、菟丝子、巴戟天、杜仲、破故纸、肉豆蔻、五味子、山茱萸治之，猪肾一枚加故纸、小茴香、青盐烧服亦可。


饮　　食

水谷入胃，其浊者为渣滓，下出幽门，达大小肠而为粪，以出于谷道，其清者倏然而化，依脾气而上升于肺，其至清而至精者，由肺而灌溉乎四体，为汗液、津唾，助血脉，益气力，为生生不息之运用也。其清中之浊者，下入膀胱而为溺，此虞天民《医学正传》所论，其言水谷消化之道甚明，故全录之。凡食不化者，责之于脾，六君子汤主之。水不化者，责之于肺，二陈汤加防己、桑皮、桔梗、木通治之。消渴者，肺火也，甘露饮加花粉治之。消谷者胃火也，白虎汤加黄连、人参、枳壳、厚朴、生地黄治之。饮一溲二为下消，肾虚也，肾气丸主之。食入即吐为火逆，泻心汤加生姜、竹沥治之。但用水漱口，而不欲饮者，多是经脉中有瘀血，宜四物汤加红花、血通、干漆、冰片、葱白、桃仁治之。食入良久，翻胃吐出，或不化而飧泄者为脾不磨食，六君子汤加肉豆蔻、破故纸、吴茱萸、五味子治之。

夫人之所以能化食思食者，全赖胃中之津液，吾于总论已详言之。有津液则能化食，能纳食，无津液则食停不化。观停食病，食入反吐，粪如羊屎，可知无津液则食不能化之故矣。观禁口痢，咽干津竭，食不得下，可知无津液则食不能纳之故矣。痢证噤口者，另详便血门。膈食不化，以及血虚津枯，不思饮食者，宜用左归饮加天花粉、人参、玉竹、党参、莲米、白芍、芝麻治之。

一凡平人内伤饮食，多是中寒洞泄，治宜理中汤、平胃散以温燥之。若失血之人，内伤饮食，则反多壅实生热之证，往往手足潮热，口干气逆，冲脉作咳。若用温燥之药，不惟饮食不化，且更加壅热矣，用小柴胡汤加枳壳、厚朴、大黄，轻则加莱菔子、麦芽，越鞠丸加减亦治之。

感　　冒

血家最忌感冒，以阴血受伤，不可发汗故也。然血家又易感冒，以人身卫外之气生于太阳膀胱，而散布于肺，血家肺阴不足，壮火食气，不能散达于外，故卫气虚索，易召外邪，偶有感冒，即为头痛、寒热、身痛等证。若照常人治法，而用麻、桂、羌、独愈伤肺津，肺气益索而不能达，不惟涸血分之阴，愈以助气分之邪矣。治惟和解一法，为能补正祛邪，宜先生其津，使津足而火不食气，则肺气能达于皮毛，而卫气充矣。次宜疏理其气，使血分和则不留邪为患，而外邪自解矣，宜小柴胡汤加杏仁、荆芥、防风、紫苏主之。口渴，加花粉，去半夏；身痛，加粉葛根；内动痰火者，再加茯苓、旋覆花；内动寒水者，另用苏子降气汤治之。

外感风寒客于肺中，外证已退，久咳不愈者，失血家往往有之，宜千金麦门冬汤，其麻黄捣茸蜜炙，变峻为缓，以搜陈寒。寒客肺中，久则变而为热，故用此方。或小柴胡加苏子、薄荷、细辛，亦与麦门冬汤仿佛。

感冒甚重，传变为热者，宜照伤寒法治之，清热攻里，可以任量，惟失血家不得轻用吐法，戒之。

失血之人有状似感冒而实非感冒者，由于肺痿气虚，时时洒淅恶寒，鼻塞流清涕，乃金被火克，内壅外闭，卫气不布之故。只宜清养肺金，毋得妄用发散，以张火焰也。太平丸补散兼行以治之，千金麦门冬汤、小柴胡汤皆宜。小柴胡汤通上焦之津液，以调和荣卫，尤平稳而神奇。

痉　　掣

附拘急

痉者角弓反张，掣者手足抽扯，拘急者头勾足局，肘膝相构。伤寒中风，凡遇此等，分三面治之，失血家亦宜分三面施治，而用药略有不同，眉列如下。

角弓反张者，太阳经病也。无汗用葛根汤，有汗用桂枝加葛根汤。血家病此，多是血燥生风，筋灼而挛，麻桂皆其所忌，前方不中与也。宜四物汤加葛根、防风、荆芥、独活、羚羊角、桑寄生、续断、杏仁治之。

手足抽掣，口目斜引者，少阳经病也。伤寒中风，用大秦艽汤，此方风药虽多，尚兼滋补。血家病此，亦可借用，再加阿胶、羚羊角、人参、天花粉，以柔润熄风，则与血家更宜。面前拘急属阳明经，伤寒中风，得此者，三一承气汤治之。血家得此为阳明津液大虚，筋为之缩，法宜大生津液，玉女煎加天花粉、玉竹、葛根、竹茹、人参、麦门冬、白芍、枳壳治之。

又曰：肝主筋，肝病则惊骇、筋挛。今且不必缕分，总以治肝为主，四物汤加羚羊角、酸枣仁、木瓜、荆芥、黄芩治之。

此乃血家发痉之治法，非通治诸痉之法，读者须知。


暑　　疫

暑者，湿热合气之谓也。热蒸则湿动，湿郁则热遏，湿热合化，是为暑气，月令所谓土润溽暑，此之谓矣。热甚则心烦口渴，脉数溺赤；湿甚则泄痢肿满，喘急闭闷。病状不一，总系热湿二气而已。血家阴虚，湿热之邪尤易感受，宜统以大清凉饮治之。湿甚者再加防己，虽不能尽暑之治法，然本此方以推广之，可以得变通之妙。

又有阴暑，实非暑也。乃夏月伏阴内动之寒证，毋循名而失实。疫者，四时不正恶戾臭秽之气，触人为病，病气又能传染，是名曰疫。沉冬则无，夏秋常有。其气触人皆从口鼻而入，内伏脏腑之中。发作则壮热头痛，变疟动痢，狂躁肿急，不一其形。虽有外证，不得发表，但解其里，则表气自和，清瘟败毒饮加酒大黄治之。血家阴虚，疫邪易发，故并言之。另有瘟疫专书，详明者多，宜细查阅，此第举其大意耳。

食　　复

失血家，胃气清和，津液自生，火自降，痰自顺，而病亦自愈矣。若伤饮食，则中宫壅滞，气与火不得顺利，上冲于肺则为咳嗽，外蒸肌肉则发热，内郁于心则为烦。由是血不得宁，因之复发，名为食复，宜甲己化土汤加枳壳、厚朴、炒栀子、麦芽为主。咳者加紫菀、麦冬、五味子、杏仁；发热者加石膏、知母；心烦者加黄连、当归；腹痛者加酒大黄；已动血者加桃仁、苏木，或用逍遥散照上加减法，亦调和胃气之善方，小柴胡汤亦可。仲景治食复，言有宿食者，皆主芍药、大黄，义取二物力能推荡。盖宿食不去，不独阻新食之进，且伤气壅邪，转生诸疾。故主大黄以速去之，以免伤其正气，胜楂、曲之功千万。医者须知此理，临证庶有胆识。

夫失血之人所以易于停食者，多是胃中有热，贪多饮食，既食之后，脾津枯少，不能糜烂消化，是以易于停食，宜四君子汤加黄精、山药、玉竹、天花粉、麦芽、白芍、生地黄、枸杞子、当归、麦冬、山楂、萝菔汁煎服。此等治法，但读东垣《脾胃论》者，断不能知。

劳　　复

附怒复

静则气平而生阴，动则气躁而生阳，烦热喘咳，随之而作。失血病因劳动而复发者十之五六，亟宜调息瞑目，以收敛浮动之气，使阴生阳秘，而血乃不复动矣，人参固本汤加蒲黄、苏木治之。烦热甚者，宜用地骨皮散加炒栀子、蒲黄。喘咳甚者，宜人参清肺汤治之，或三才汤加五味子、云茯苓、沉香、甘草，清燥救肺汤亦治之。血复止后，多饮独参汤，熟睡以息之。

怒复者，怒气伤肝，相火暴发，而血因奋兴，当归芦荟丸以泻之，龙胆泻肝汤以清之，丹栀逍遥散以和之，小柴胡汤加牡蛎、青皮以抑之。血潮不止者，泻心汤加当归、白芍、沉香、香附子、降真香以止之，十灰散用香附子、槟榔、童便醋调服以止之。去血过多，则阴愈伤，阳愈亢，怒气愈不能平，宜当归、人参、沉香、香附子、生地黄、五味子以大补之，少与之食，以消息之。

总之，失血之人，戒劳更要戒怒。《医学考辨》有戒怒诗云：病家误，戒忿怒，忿怒无非些小故，血随气上不循经，犹如轻车就熟路。吾临血证多矣，每有十剂之功败于一怒。病家自误，医士徒劳，堪发一叹。


时　　复

时复者，谓血家春夏得病，至次年春夏复发；秋冬得病，至次年秋冬其病复发，值其时而仍病，故曰时复。夫人身五脏六腑，与天之气运呼吸相通，原是一体，故天之阴阳能媾人之疾病。其实非天病人也，乃人身气血先有偏盛，故感天气之偏盛而病遂作焉。

血家病得于春者，乃肝经血虚火旺，春木之气内通于肝，肝经感木气，而风动火发，故值春时，旧病复发。其已发吐血者，宜地骨皮散加蒲黄、黄芩、龙胆草、杏仁、柴胡、荆芥、醋炒大黄治之。尚未发作者，须服五味逍遥散加牡蛎、阿胶、龙骨、香附子、五味子，或用左归饮加阿胶、龟板、牡蛎、五味子以滋养之，使肝肾阴足，则火伏而不动矣。凡冬日春时得血病者，均宜用此法以养肝肾，使阳气封谧而不泄，斯病不发矣。又凡肝经火动者，必先有热蒸口苦，魂梦不宁诸证，柴胡清骨散亦治之。

失血之病得于夏者，乃心经火旺，次逢夏月复发，宜泻心汤加丹皮、蒲黄、生地黄、木通、甘草梢、降香、牛膝。其未发时，若见烦热，即宜预服生地黄散以遏止之，或天王补心丹以养之。又按夏月暑盛，病多发于阳明，以阳明主燥热，暑热相合故多属阳明。病在阳明者，口渴身热，烦躁便闭，恶闻人声，脉势洪大。以此为辨，其吐出之血亦必甚多，宜犀角地黄汤加葛根、金银花、知母、蒲黄、大黄、枳壳。若尚未动血，初觉发热口渴者，玉女煎加蝉蜕、秦皮、茵陈、枳壳，或先服甘露饮以养胃阴，免动燥气。

秋乃金令，肺气主之。凡失血家至秋时皮毛收敛，未能秘密，往往外合风气，内壅热邪，发咳动血，尤为容易，病家医家，皆须善为调理，庶可补天再造也。若是秋时得病，是病本得于肺，次逢秋月，本脏不润，复发痿燥而咳血者，清燥救肺汤加生地、蒲黄治之，人参清肺汤加紫菀、当归、蒲黄亦可。葛可久太平丸既滋肺阴，兼清风痰，尤治肺良方。若肺气郁而不布，卫阳不外达，津液不下降，皮毛洒淅，寒热作咳者，宜小柴胡加荆芥、防风、桔梗、杏仁、蒲黄、苏木、瓜蒌根、麦冬、桑皮、全皮、枇杷叶治之。风寒客于肺中，久咳不止者，宜千金麦门冬汤，其麻黄捣茸炙过，以搜陈寒，或重用太平丸重加薄荷，亦和散之法。

冬令属水，肾气主之，此时阴气坚凝，则阳气潜藏，龙雷不作。若阴气不足，则阳气不潜，况此时阳气皆入于内，人身阴虚者，既多内热，加以阳气入内，两热相合，致失冬令寒热之象，此与冬行夏令无异，是以火迫血动而复发也。治法宜滋肾阴，泄内热，使其阴凝阳秘，复成为大冬之令，斯病愈矣。已动血者，玉女煎加蒲黄、丹皮、苏木，继服大补阴丸、六味丸以收功。乘其未发，先用麦味地黄汤滋之。火之不藏，如三冬不雪，腊月鸣雷。潜纳阳气皆可加龙骨、牡蛎，吾于冲脉言之甚详，须参看。

凡物有根者，适时必发。失血何根？瘀血即其根也。故凡复发者，其中多伏瘀血，以及遇节气，遇阴雨而即蒸热发动者，均是瘀血为病，宜血府逐瘀汤加干漆、桃奴治之，或用仲景大黄䗪虫丸少少与之。此理须知，方不为血证所瞒。

房　劳　复

血之运行，听命于气。气乃先天肾水之中一点生阳，静而复动，化生精血。若以房劳伤其精血，则水虚而火发，气动而血升，乌在其病之不发乎，宜都气丸加麦冬、龟鹿胶治之。火盛者，大补阴丸加鹿胶、桑螵蛸、海螵蛸治之，或加味虎潜丸脾肾兼治，或三才汤加桑螵蛸、秋石、海粉、黄柏、紫梢花治之。失血之人，以养息为第一，若不忌房劳，是自促命期，于医何咎。


附：抱儿痨论

世谓妇人有胎，复得咳嗽，发热骨蒸，或吐血，或梦交，名为抱儿痨。其胎不能孕满十月，或七、八月，或五、六月，胎便萎堕，儿不长成。其母坐产之后，不得满月，定然废命。古书不见名论，俗医又无治法，世皆以死证目之，而死者果相接踵，良可哀也。夫妇人怀孕，其气血既结养胞胎，又加以病，再耗其气血，一身之气血无多，那堪两件消耗，是以其胎不能长养，而母被胎困，又受病侵，双斧伐枯树，不死何待。顾其受命之重，诚如所云，而果得治法，何难起死回生哉。吾妻病此，亲手调治，竟得保全，始知抱儿痨之所以不起者，失治之咎耳。夫妇人血和，然后有子，血病于是胎病，治之之法，总视其证，有时以安胎为主，胎安则母自安，有时以治病为主，病去则胎自固。据其见证，照病用药，自无不愈者也。大旨此病，世皆谓为极虚之证，而不知此病多是实邪。何以言之，盖人身除肠胃中，皆不可有物塞碍。是以针砭刺穴，停住片时，即能堵塞其气。况胎乃顽然一大物，塞于下部则气实而喘，气逆而呕，气盛而为火，皆以其壅塞故也。夫人之怀孕，不啻藏珍，而胎之病人，有如积块，是以怀孕之脉，沉分搏指，亦与下焦积块之脉相似。第积块攻而通之，则实邪去而人安，胎则无攻通之法，是以不便施治。然有逆实之证，亦须消息，以补兼攻，斯不至留病为患。盖必摆脱一切拘禁，而后可救皆不能救之死证。《内经》云：有故无殒也。则知不拘禁例，一意治病为安胎最上之法。故抱儿痨，吐血逆满，不须顾胎，直宜凉血泄瘀，丹皮、桃仁皆所不忌，瘀血既去，则不壅热，去旧生新，胎反得新血之养。若气逆火甚，非寻常杏仁、枳壳、枯芩等药所能治者，酒炒大黄亦间可用。又凡此病，皆胎气壅于下部，反而上熏肺金，直当其气，故治抱儿痨以保养肺金为第一要法，清燥救肺汤、紫菀散主之。痰凝气阻，咳逆不休者，豁痰丸治之。水饮冲肺，肺胀咳嗽，不得卧息者，葶苈大枣泻肺汤主之。桔梗宁肺汤补泻兼行，保和汤多补少泻，皆宜酌用。此病发于胞中，其本在下，清理肺金不过治标之法耳。然胎在下部，既不能攻治其本，则不得不重治其标，保助肺金，以敌病气，虽病气上熏，亦无碍也。且肺为华盖，位虽居上，而通调水道，下输膀胱，又主制节，下达大肠。肺调则大肠不滞，气得从大肠而泄，则胎虽阻之，而上熏之势亦稍杀矣。肺调则小水通利，气得从小水而泄，则胎中之气，亦得从小水泄下。盖膀胱者，胞之室，膀胱畅则胞气可借之得舒，而上熏之热亦少杀矣。若大便燥结者，急宜用清燥救肺汤加火麻仁、白芍、肉苁蓉、枳壳、厚朴、当归治之。若小便不利者，急宜用清燥救肺汤加草梢、生地、木通、防己、知母、桑皮治之。且小便出膀胱，属太阳经，主皮毛；大便出大肠，属阳明经，主肌肉。二经调达，则肌肉皮毛之气皆清理而不滞，自不发寒蒸热矣。第皮毛肌肉之属气分者，既可以免，而腠理之热属血分者，并不关于二经。人身腠理之气，乃三焦所司，三焦属相火，内寄于肝胆，而下藏于胞室。今胞室既为胎所占，则相火上壅而为呕吐，失血者往往而然。相火之气循经外达，壅于腠理则生寒热，甚则骨蒸。推原其故，以胞室为胎所占，相火不得任意游行，是以壅遏。此时不能夺去其胎，只得清泄胞中之气，使相火有所泄，斯不致大壅耳，宜四物汤加黄柏、知母、赤茯苓、泽泻、山萸肉、甘草梢、肉苁蓉，此是治胞室以滋相火之本也。外用小柴胡汤以和其腠理。蒸热之甚者，可用清骨散以泻之，此是治少阳以清相火之标也。是时胞宫不便重治，只合多清少阳以重治其标，即不痊愈，而亦杀其病气矣。如欲胞室腠理面面兼治，则宜四物汤合柴胡清骨散治之。夫抱儿痨之病根虽在胞，而其受病则在于肺。惟其肺金津虚，无以转输于下，是以胞中之水火，皆得泛上而为病。无论咳热诸证，总宜大滋其肺，使肺津得调，肺气得降，则胞中之水火虽欲上逆而亦不为害，救肺汤、紫菀散、太平丸、保和汤、人参清肺汤、阿胶泻白散可常服之。第胞宫之水火上逆，则病见肺，而水火之实，又实根于肾中。胞宫之相火，肾中之阳也，胞宫之水阴，天癸之水也。须极力滋补其肾，使水化则不为痰，阴足则不动火，此为正本清源之治。肾中阴虚而火动者，则水结为痰、为咳、为肿、为淋闭、骨蒸，地黄汤加杏仁、五味子、麦冬、桑皮、黄柏、知母以清之。肾中阳虚不化水者，则水停为饮、为咳、为肿、为淋闭，清谷不化，宜地黄汤加故纸、杜仲、艾叶、附片、台乌药、沉香、木通以温其阳。若肾中痰火上逆之至，喘咳不止，胎亦上逼，照上用六味地黄汤加龙骨、牡蛎、钟乳石、牛膝、半夏、五味子、麦门冬、川贝母治之。此坠降之药，各书俱云堕胎，然无病之胎固忌此等，今既有肾气逆上之病，高者抑之，有病受坠而下之，乃适当其胎之正位，胎反其位而不上逼，何堕之有。至于气逆之极，发动吐血，呕咳呃哕，诸般上逆之证，宜降气者，枳壳、厚朴、葶苈子、槟榔任量而施；宜降火者，酒大黄、胡黄连、知母、黄柏、龙胆草随宜取用亦所不妨。况乎胎中吐血，多因素有瘀血阻滞胎气，两不相容，是以动血。欲去瘀血，凡桃仁、丹皮、五灵脂、红花、延胡索等皆宜用之。若徒守拘禁，与养痈成患无异。医者果能破除俗见，而参透其所以然，于治抱儿痨，何难起死回生哉。

又曰，用药虽不必徒守拘禁，然亦须审病，中病而止。勿毫无顾忌而不知轻重也，慎之。

产母之所以系胎者，带脉也。带脉解则胎坠矣。若见腰痛之证，则早用当归、白术、熟地、淮山药、杜仲、故纸、山萸肉、龟胶、黄柏、黄芪、知母、菟丝子、甘枸杞、续断、云茯苓治之。其余带脉治法，详经血、产血门。产母既病抱儿痨，困惫之极，胎不能保，则亦无须存胎，但以安保产母为急，归芎汤加人参、糯米、苎根、阿胶听其安可也，堕亦可也。胎既下后，但照正产，按法治之，去瘀生新，自无不愈。

再按抱儿痨，产前已大虚耗，一旦产后，必见险危之证，较之寻常正产更宜预防。一汗出不止，独参汤救之，浮热脉大者加附子以引阳入阴。此虽胎前常病，火燥而至，是阳气欲脱，不得仍照火燥治法，四物汤加炮姜，亦是从阴引阳之法，皆可审用。一喘促为气脱之候，参附汤加五味、沉香治之。一血崩为血脱之候，归脾汤加血余灰、棕灰、海螵蛸、鱼胶治之。亦有怒动肝火而血崩者，归脾汤加柴胡、栀子治之。此三危证，正产有之，病抱儿痨者在所必有，医家、病家皆宜预防。

夫胎前属实热，产后属虚寒，平人大抵然也。至于病抱儿痨者，胎前之病，无一非热，至于产后，则不尽虚寒。盖胎前已病阴虚，而产后去血过多，其阴愈虚，发热发咳，尤属痿燥之极，若徒守产后宜温补之说，鲜不促命，宜左归饮加阿胶、天花粉、百部、人参、麦门冬、玉竹、五味子治之。骨蒸咳逆者，团鱼丸治之。阴虚火动挟水饮而上干者，四物汤合二陈汤，再加柴胡、黄芩、姜汁、竹沥、竹黄、胆南星、金箔、牛黄治之。其余杂证均照产科治法，自无不愈。兹所论者乃抱儿痨，产后之治法，与正产略异，然亦第举其端，尚待医士扩而充之。

一凡治抱儿痨，必先熟吾书中经血、胎血、产血诸门，而于各女科又有参酌，庶克有济。

一凡抱儿痨，须在初病时即行调治。治或未愈而用药不错，庶几产后可以治愈。如不知治法，则产后必亡，医家、病家两宜慎之。

以上所论抱儿痨治法，已具大略。而内中又或加外感，则宜照血家感冒之法加减治之；或加内伤，则宜照血证饮食诸法加减治之；或添怒气而病增，则宜照怒复条内所用诸药治之；或加房劳而病剧，则宜照房劳复条内所用诸药治之。法外有法，难以笔传。


血证论七卷

仲景泻心汤

大黄酒炒，二钱
 　黄连三钱
 　黄芩四钱


心为君火，化生血液。是血即火之魄，火即血之魂。火升故血升，火降即血降也。知血生于火，火主于心，则知泻心即是泻火，泻火即是止血。得力大黄一味，逆折而下，兼能破瘀逐陈，使不为患。此味今人多不敢用，不知气逆血升，得此猛降之药，以损阳和阴，真圣药也。且非徒下胃中之气而已，即外而经脉、肌肤，凡属气逆于血分之中者，大黄之性，亦无不达。盖其气最盛，凡人身气血凝聚，彼皆能以其药气克而治之，使气之逆者，不敢不顺。今人不敢用，往往留邪为患，惜哉！方名泻心，乃仲景探源之治。能从此悟得血生于心，心即是火之义，于血证思过半矣。

十灰散

大蓟　小蓟　茅根　棕皮　侧柏　大黄　丹皮　荷叶　茜草　栀子各等分


上药烧存性为末，铺地出火气，童便酒水随引。黑为水之色，红见黑即止，水胜火之义也，故烧灰取黑。得力全在山栀之清，大黄之降，火清气降，而血自宁。余药皆行血之品，只借以向导耳。吹鼻止衄，刃伤止血，皆可用之。

独参汤

人参二两

浓煎，细咽，熟睡。取养胃之阴，安护其气，气不脱则血不奔矣。世以人参补气，便认为阳药，不知人参柔润甘寒，乃滋养中宫津液之药。人之真气，生于肾中，全赖水阴含之，出纳于肺，又赖水津以濡之。故肾中水阴足，则气足而呼吸细，肺中之水津足，则气足而喘息平。人参滋补中宫之津液，上布于肺，下输于肾，故肺肾之气，得所补益。世人不知气为水之所化，而以气属阳，妄指参为阳药。幸陈修园力辨其诬，然修园谓壮火食气，参泻壮火故补气，其说犹有隔膜，尚未识气即是水之理。吾于总论言之甚详，须知气即是水，而人参之真面乃见。


甘草干姜汤

甘草三钱，炙
 　干姜二钱，炮
 　五味子一钱


甘草炙过，纯于补中；干姜变黑，兼能止血。二药辛甘合化，扶阳气以四达，血自运行而不滞矣。惟五味收敛肺气，使不上逆，以止气者止血，凡阳虚脾不摄血者，应手取效。但血系阴汁，亏血即是亏阴。刚燥之剂，往往忌用，必审其脉证，果系虚寒者，始可投此方。

四物汤

当归四钱
 　生地四钱
 　川芎二钱　
 白芍三钱


柯韵伯曰：心生血，肝藏血。故凡生血者，则究之于心；调血者，当求之于肝也。是方乃肝经调血之专剂，非心经生血之主方也。当归和血，川芎活血，芍药敛血，地黄补血。四物具生长收藏之用，故能使荣气安行经邃。若血虚加参、芪，血结加桃仁、红花，血闭加大黄、芒硝，血寒加桂、附，血热加芩、连。欲行血去芍，欲止血去芎。随宜加减，则不拘于四物矣。如遇血崩、血晕等证，四物不能骤补，而反助其滑脱，又当补气生血，助阳生阴长之理。盖此方能补有形之血于平时，不能生无形之气于仓卒。能调阴中之血，而不能培真阴之本。韵伯此论，虽有不足于四物，然谓四物为肝经调血之专剂，则深知四物之长者矣。盖肝主藏血，冲任血海，均属于肝，故调血者，舍四物不能为功。

白虎汤

石膏一两
 　知母五钱
 　甘草二钱
 　粳米一撮


四药甘寒，生胃阴，清胃火。阳明燥热得此，如金飚夕起，暑酷全消，故以秋金白虎名汤，乃仲景伤寒阳明之正方。借治血症，脉洪大、发热、口渴者，尤有捷效。

佛手散即归芎汤。


当归五钱
 　川芎三钱


酒水各半煎服。辛以行气，温以行血，有汁能生血。二味为活血行血之要药。

失笑散

蒲黄三钱
 　五灵脂五钱


蒲生水中，花香行水，水即气也，水行则气行，气止则血止。故蒲黄能止刀伤之血，灵脂气味温行以行血。二者合用，大能行血也。

大柴胡汤

柴胡三钱
 　半夏三钱
 　白芍三钱
 　黄芩三钱
 　枳壳二钱
 　大黄钱半
 　生姜三钱
 　大枣三枚


黄芩一味清表里之火，姜、枣、柴胡使邪从表解，半夏、白芍、枳壳、大黄使邪从里解。乃表里两解之剂，而用里药较多。后之双解散、通圣散，皆从此套出。借治血症，或加表药，或加血药，可以随宜致用。

逍遥散加丹栀名丹栀逍遥散
 。

柴胡三钱
 　当归四钱
 　白芍三钱
 　白术三钱
 　云苓三钱
 　甘草钱半
 　薄荷一钱
 　煨姜三钱
 　丹皮三钱
 　栀子二钱


此治肝经血虚火旺，郁郁不乐。方用白术、茯苓助土德以升木，当归、白芍益荣血以养肝，薄荷解热，甘草缓中，柴、姜升发，木郁则达之，遂其曲直之性，故名之曰逍遥。如火甚血不和者，加丹皮、山栀清理心包。心包主火与血，为肝之子，为火之母，治心包之血，即是治肝之血，泻心包之火，即是泻肝之火，以子母同气故也。

当归芦荟汤

当归一两　胆草一两　芦荟五钱　青黛五钱　栀子一两
 　黄连一两
 　黄柏一两
 　黄芩一两
 　大黄五钱
 　木香二
 钱半
 　麝香五分


旧用神曲糊丸，姜汤送下。借治血病，用酒丸，童便下，尤佳。人身惟肝火最横，每挟诸经之火，相持为害。方用青黛、芦荟、胆草直折本经之火，芩、连、栀、柏、大黄分泻各经之火。火盛则气实，故以二香以行气。火盛则血虚，故君当归以补血。治肝火决裂者，惟此方最有力量，莫嫌其多泻少补也。


地黄汤

熟地一两
 　山药五钱
 　山萸肉五钱
 　茯苓三钱
 　丹皮三钱
 　泽泻三钱


陈修园谓：人之既生，以后天生先天，全赖中宫输精及肾，而后肾得补益。谓此方非补肾正药，然肾经水虚火旺者，实不可离。方取熟地以滋肾水。而又恐肝木盗水之气，故用山萸以养肝之阴，补子正以实母也。再用山药补脾土，启水津以给肾。用丹皮清心包，泻火邪以安肾。庶几肾中之水得以充足。特虑有形之水质不化，则无形之水津亦不能生，尤妙茯苓、泽泻化气利水，以泻为补，虽非生水之正药，而实滋水要药。

花蕊石散

花蕊石煅为末
 ，每服三钱


男用酒调服，女用醋水服。瘀血化水而下。按此药独得一气之偏，神于化血。他药行血皆能伤气，此独能使血自化，而气不伤，真去瘀妙品。

柏叶汤

侧柏叶三钱
 　炮姜钱半
 　艾叶三钱
 　马通二两


热气藏伏于阴分，逼血妄行不止。用姜、艾宣发其热，使行阳分，则阴分之血无所逼而守其经矣。柏叶属金，抑之使降。马为火畜，同气相求，导之使下，则余烬之瘀，一概蠲去。此为热伏阴分从治之法。乃久吐不止，一切寒温补泻，药几用尽，因变一法，以从治之。凡遇热证，用之须慎。若系寒凝血滞者，则无不宜。马通汁，即马粪泡水，无马通，以童便代之。

人参泻肺汤

人参三钱
 　黄芩三钱
 　栀子三钱
 　枳壳二钱
 　甘草一钱
 　连翘一钱
 　杏仁三钱
 　桔梗二钱
 　桑皮三钱
 　大黄一钱
 ，酒炒
 　薄荷一钱


葶苈大枣泻肺汤，是泻肺中之水，此方是泻肺中之火。肺体属金，不自生火，皆由心火克之，胃火熏之也。故用栀子、连翘以泻心火，黄芩、大黄以泻胃火。肺为火郁，则皮毛洒淅，用薄荷以发之。肺金不清，则水道不调，用桑皮以泄之。火盛即是气盛，用枳、桔、杏仁以利之。而人参、甘草又补土生金以主持之。补泻兼行，调停尽善，实从葶苈大枣汤套出，变泻水为泻火之法。凡上焦血滞痰凝，因火所致者，均可随证加减。

甲己化土汤

白芍五钱
 　甘草三钱


杨西山《失血大法》，以此为主方，而极赞其妙。其实芍药入肝，归、芎、桃仁善去旧血以生新血，佐黑姜、炙草引三味入于肺肝，生血利气，为产后之圣药。各书多改炙草为益母草，不知益母乃凉血利水之药。此方取其化血即能生血，如益母草，焉有生血之功，与方名相左。吾以为治红痢，尿血，或可用之，若此方断不可用。

牛膝散

牛膝三钱
 　川芎钱半
 　蒲黄三钱
 　丹皮三钱
 　桂心三钱
 　当归四钱


当归、川芎、蒲黄、丹皮四药和血，桂枝辛温以行之，牛膝下走以引之。用治下焦瘀血，温通经脉，无不应验。方义亦浅而易见。

桃仁承气汤

桃仁五钱
 　大黄二钱
 　芒硝三钱
 　桂枝二钱


桂枝禀肝经木火之气，肝气亢者，见之即炽，肝气结者，遇之即行，故血证有宜有忌。此方取其辛散，合硝、黄、桃仁，直入下焦，破利结血、瘀血去路，不外二便，硝、黄引从大便出，而桂枝兼化小水，此又是一层意义。

小调经汤

当归三钱
 　赤芍三钱
 　没药二钱
 　琥珀二钱
 　桂枝二
 钱
 　细辛五分
 　麝香少许


当归补血；赤芍行血；树脂似人之血，没药为树脂所结，故能治结血；琥珀乃树脂所化，故能化死血。四药专治瘀血，亦云备矣，而又恐不能内行外达也，故领以辛、桂、麝香，使药性无所不到，而内外上下，自无伏留之瘀血。所以不循经常者，多是瘀血阻滞，去瘀即是调经。


小柴胡汤

柴胡八钱
 ，川产为真
 　黄芩三钱
 　半夏三钱
 　大枣三枚
 　人参二钱
 　甘草一钱
 　生姜二钱


此方乃达表和里，升清降浊之活剂。人身之表，腠理实营卫之枢机；人身之里，三焦实脏俯之总管。惟少阳内主三焦，外主腠理。论少阳之体，则为相火之气，根于胆腑。论少阳之用，则为清阳之气，寄在胃中。方取参、枣、甘草以培养其胃，而用黄芩、半夏降其浊火，柴胡、生姜升其清阳。是以其气和畅，而腠理三焦，罔不调治。其有太阳之气，陷于胸前而不出者，亦用此方。以能清里和中，升达其气，则气不结而外解矣。有肺经郁火，大小便不利，亦用此者。以其宣通上焦，则津液不结，自能下行。肝经郁火，而亦用此，以能引肝气使之上达，则木不郁，且其中兼有清降之品，故余火自除矣。其治热入血室诸病，则尤有深义。人身之血，乃中焦受气取汁变化而赤，即随阳明所属冲任两脉，以下藏于肝。此方非肝胆脏腑中之药，乃从胃中清达肝胆之气者也。胃为生血之主，治胃中，是治血海之上源。血为肝之所司，肝气既得清达，则血分之郁自解。是正治法，即是隔治法。其灵妙有如此者。

犀角地黄汤

犀角钱半
 　生地五钱
 　白芍三钱
 　丹皮三钱


犀牛土属，而秉水精；地黄土色，而含水质。二物皆得水土之气，能滋胃阴，清胃火，乃治胃经血热之正药。然君火之主在心，故用丹皮以清心。相火所寄在肝，故用白芍以平肝。使君相二火，不凑集于胃，则胃自清而血安。

甘露饮

天门冬三钱
 　麦门冬三钱
 　生地黄三钱
 　熟地黄三钱
 　黄芩三钱
 　枳壳一钱
 　石斛三钱
 　茵陈三钱
 　甘草一钱
 　枇杷叶二片
 ，去毛


陈修园曰：胃为燥土，喜润而恶燥，喜降而恶升。故用二地、二冬、石斛、甘草润以补之，枇杷、枳壳降以顺之。若用连、柏之苦，则增其燥。若用芪、术之补，则虑其升。即有湿热，用一味黄芩以折之，一味茵陈以渗之足矣。盖以阳明之治，重在养津液，方中地、冬等药，即猪苓汤用阿胶以育阴意也；茵陈、芩、枳，即猪苓汤用滑、泽以除垢意也。

清燥救肺汤

人参一钱
 　甘草一钱
 　黑芝麻一钱
 　石膏二钱
 ，煅
 　阿胶一钱
 　杏仁一钱
 ，去皮尖
 　麦冬二钱
 　枇杷叶炙
 ，一片
 　桑叶冬
 ，三钱


喻嘉言曰：诸气[image: ]
 郁之属于肺者，属于肺之燥也，而古今治气郁之方，用辛香行气，绝无一方治肺之燥者。诸呕喘痿之属于上，亦属于肺之燥也。而古今治法，以痿呕属胃经，以喘属肺，是则呕与痿属之中下，而惟喘属上矣，所以亦无一方及于肺之燥也。即喘之属于肺者，非行气，即泄气，间有一二用润剂，又不得肯綮。今拟此方，名清燥救肺，大约以胃为主，胃土为肺金之母也。其天冬、知母，能清金滋水，以苦寒而不用，至苦寒降火之药，尤在所忌。盖肺金自至于燥，所存阴气不过一线，倘更以苦寒下其气，伤其胃，尚有生理乎。诚仿此增损，以救肺燥变生诸证，庶克有济。

保和汤

甘草二钱
 　阿胶三钱
 　百合三钱
 　知母三钱
 　贝母三钱
 　五味子一钱
 　天冬三钱
 　麦冬三钱
 　桔梗三钱
 　薄荷一钱
 　饴糖三钱
 　薏苡仁三钱
 　马兜铃二钱


肺经之津足，则痰火不生，而气冲和。若津不足，则痰凝火郁，痿咳交作，而气失其和矣。方用饴糖、甘草、阿胶补胃以滋肺津，复加清火、祛痰、敛浮、解郁之品，凡以保护肺金，使不失其和而已。葛可久此方，虽不及救肺汤之清纯，然彼以滋干为主，此以清火降痰为主。各之用意不同，无相诋訾。


麦门冬汤

麦冬二两
 　半夏六钱
 　人参四钱
 　甘草四钱
 　粳米一盏
 　大枣十二枚


参、米、甘、枣四味，大建中气，大生津液，胃津上输于肺，肺清而火自平，肺调而气自顺。然未逆未上之火气，此固足以安之，而已逆已上之火气，又不可任其迟留也。故君麦冬以清火，佐半夏以利气。火气降则津液愈生，津液生而火气自降，又并行而不悖也。用治燥痰咳嗽，最为对症。以其润利肺胃，故亦治隔食。又有冲气上逆，挟痰血而干肺者，皆能治之。盖冲脉起于胞中，下通肝肾，实则丽于阳明，以输阳明之血，下入胞中。阳明之气顺，则冲气亦顺，胞中之血与水，皆返其宅，而不上逆矣。此方与小柴胡合看更明，小柴胡是从胃中引冲气上行，使火不下郁之法，此方是从胃中降冲气下行，使火不上干之法。或去粳米加蜜，更滋润。

四磨汤

人参　乌药　槟榔　沉香

等分磨水煎服，治上气喘急。取人参滋肺，以补气之母；取沉香入肾，以纳气之根；而后以槟榔、乌药从而治之。泻实补虚，洵为调纳逆气之妙法。盖肺为阳，而所以纳气下行者，全赖阴津，故用人参以生津。肾为阴，而所以化气上行者，全赖真阳，故用沉香以固阳，为其沉水，故能直纳水中之阳也。

桂苓五味甘草汤

桂枝尖三钱
 　云茯苓四钱
 　炙甘草二钱
 　五味子一钱


此治肾中水气腾溢，阴火上冲，面赤咽痛，咳逆诸病。桂、苓抑水下行，水行即是气行。然逆气非敛不降，故以五味之酸敛其气。土厚则阴火自伏，故以甘草之甘补其中也。

苏子降气汤

苏子三钱
 　半夏二钱
 　当归三钱
 　陈皮二钱
 　前胡二钱
 　厚朴一钱
 　沉香一钱
 　甘草一钱
 　生姜三片


气即水也，水凝则为痰，水泛则为饮，痰饮留滞，则气阻而为喘咳。苏子、生姜、半夏、前胡、陈皮宣除痰饮，痰饮去而气自顺矣。然气以血为家，喘则流荡而忘返，故用当归以补血。喘则气急，故用甘草以缓其急。出气者肺也，纳气者肾也，故用沉香之纳气入肾，或肉桂之引火归元为引导。

肾气丸

熟地黄八钱
 　山萸肉四钱
 　山药四钱
 　云茯苓四钱
 　泽泻四钱
 　牡丹皮五钱
 　川附片三钱
 　肉桂二钱


肾为水藏，而其中一点真阳，便是呼吸之母。水足阳秘，则呼吸细而津液调。如真阳不秘，水泛火逆，则用苓、泽以行水饮，用地、萸以滋水阴，用淮药入脾以输水于肾，用丹皮入心以清火安肾。得六味以滋肾，而肾水足矣。然水中一点真阳，又恐其不能生化也，故用附子、肉桂以补之。若加牛膝，便具引火归元之功。若加知、柏，又治上热下寒之法。如去桂、附，加麦冬、五味，则纯于滋阴，兼治肺金。

辛字润肺膏

羊肺一具
 ，洗
 　杏仁四钱
 　柿霜五钱
 　真酥五钱
 　真粉三钱
 　白蜜五钱


为末，搅匀入肺中，炖熟食。真粉即上白花粉。真酥即上色羊乳，如无，以黑芝麻捣烂代之。方取肺与肺同气，而用诸润药，以滋补之。义最浅而易见，然方极有力可用。

琼玉膏

生地一斤，汁
 　白蜜一斤
 　人参八两
 　云苓十二两


生地汁合白蜜入磁瓶内，云苓、人参为末，和匀，放水中煮三昼夜，悬井中一昼夜，取起，仍煮半日，白汤化服。为润利肺经之妙剂。

生脉散

人参三钱
 　麦门冬三钱
 　五味子七粒


人参生肺津，麦冬清肺火，五味敛肺气，合之酸甘化阴，以清润肺金，是清燥救肺汤之先声。


保元汤

人参三钱
 　黄芪三钱
 　黑枣三钱
 　炙甘草二钱
 　煨姜三片


草与黑枣，大补中土，再加煨姜以温之，黄芪以鼓之，人参以滋之。总使土气冲和，上生肺金，肺阳布护，阴翳自消，一切寒怯虚悸之症自除。此为温补肺阳法，与上滋肺阴法，为一寒一热之对子。

六君子汤

人参三钱
 　白术三钱
 　云苓三钱
 　甘草二钱
 　陈皮三钱
 　半夏三钱


四君子，补胃和中，加陈皮、半夏以除痰气。肺之所以有痰饮者，皆胃中之水不行，故尔冲逆，治胃中即是治肺。

天王补心丹

当归三钱
 　熟地黄五钱
 　生地黄三钱
 　远志一钱
 　人参三钱
 　丹参三钱
 　天门冬三钱
 　麦门冬三钱
 　元参三钱
 　桔梗钱半
 　酸枣仁三钱
 　柏子仁三钱
 　云茯苓三钱
 　五味子一钱


陈修园曰：心字篆文，只是一倒火耳。火不欲炎上，故以生、熟地补水，使水上交于心，以元参、丹参、二冬使火下交于肾，又佐参、苓以和心气，当归以生心血，枣仁以安心神，远志以宣其滞，五味以收其散，更假桔梗之浮为向导。心得所养，而何有健忘、怔忡、津液干枯、舌疮、秘结之苦哉。

朱砂安神丸

朱砂一钱
 　黄连三钱
 　生地三钱
 　当归三钱
 　甘草二钱


朱砂之重以镇怯；黄连之苦以清热；当归之辛以嘘血；更取甘草之甘，以制黄连之太过；地黄之润，以助当归所不及。合之养血清火，安镇心神。怔忡、昏烦、不寐之症，可以治之。

人参养荣汤

人参三钱
 　黄芪三钱
 ，炙
 　白术三钱
 　甘草钱半
 　当归三钱
 　熟地四钱
 　大枣三枚
 　生姜三片
 　远志一钱
 　桂心一钱
 　陈皮二钱
 　白芍三钱
 　云苓三钱
 　五味子一钱


此方即中焦取汁，奉心化赤以为血之义。参、芪、术、草、大枣大补中焦。中焦谷化则汁益生，故加陈皮以化谷。中焦水停则谷不化，故加姜、苓以别水。水谷既化，中焦之汁自生矣，再用归、地多汁以引其汁，凡系妇人催乳，用此足矣。若必令其奉心化血，则宜加芍、味以敛之，使荣行脉中，而不外散；加桂心、远志启导心火，以助其化赤之令。补中者，开血之源也，导心者，化血之功也；敛脉者，成血之用也。此心火不足之治法，与炙甘草汤、建中汤相近。

归脾汤

白术三钱
 　黄芪三钱
 　茯神三钱
 　人参三钱
 　远志钱半
 　木香一钱
 　甘草二钱
 ，炙
 　枣仁三钱
 　当归三钱
 　桂圆五枚
 ，去壳


心主生血，脾主统血。养荣汤以治心为主，归脾汤以治脾为主。心血生于脾，故养荣汤补脾以益心。脾土生于火，故归脾汤导心火以生脾。总使脾气充足，能摄血而不渗也。

养真汤

人参三钱　白术三钱
 　云苓三钱
 　甘草钱半
 　山药三钱
 　莲米三钱
 　麦冬三钱
 　五味八分
 　黄芪三钱
 　白芍三钱


煎去头煎，只服二、三煎，取燥气尽去，遂成甘淡之味。盖土本无味，无味即为淡，淡即土之正味也。此方取淡以养脾，深得其旨。

小建中汤

桂枝三钱
 　白芍四钱
 　甘草二钱
 　红枣三枚
 　生姜三片
 　饴糖一两


虚劳里急诸不足者，五脏阴精阳气俱不足也。故用姜、桂辛温以生阳，用芍、饴酸甘以生阴，大枣、甘草纯甘以补中，使中宫建立，则阳气化而上行，阴气化而下降。细按此方，乃健胃滋脾，以阳生阴之法。归脾汤从此方重浊处套出，补中汤从此方轻清处套出。


正元汤

人参附子汁煮
 　黄芪川芎酒煮
 　山药干姜煮
 　白术陈皮煮
 　云苓肉桂煮
 　甘草台乌煮
 ，各等分


六药为末，盐汤下。取火烈之品，治平和之药。雄烈之味既去，诚为温补少火之驯剂。

白凤膏

黑嘴白鸭一只
 　大枣一升
 　苍术　陈皮　厚朴　甘草各三两


上四味为末，纳枣内，入鸭腹中，陈酒煮烂，食鸭肉。将枣阴干，随用参汤、白汤化服。鸭乃血肉之品，其性滋阴，酒为五谷之精，其性和阳。合诸药养脾胃，大收纯和之效。

桂枝甘草龙骨牡蛎汤

桂枝三钱
 　甘草二钱
 　龙骨三钱
 　牡蛎三钱


肝寒魂怯，用辛温镇补之品，以扶肝而敛魂。心阳上越，肾阳下泄，此方皆可用之。

滑氏补肝散

枣仁三钱
 　熟地四钱
 　白术三钱　
 当归三钱　
 山茱萸三钱
 　山药三钱
 　川芎一钱
 　木瓜一钱
 　独活一钱
 　五味子五分


肝体阴而用阳，此以酸甘补肝体，以辛甘补肝用。加独活者，假风药以张其气也。顾欲其气之鼓荡者，则用独活；欲其气之温敛者，则用巴戟；欲其气之清平者，则用桑寄生；欲其气之疏达者，则用柴胡、白头翁。诸药皆治风之品，轻重不同，在人用之得宜。

炙甘草汤一名复脉汤
 。

人参二钱
 　地黄二两六钱
 　麦冬八钱
 　阿胶二钱
 　芝麻五钱
 　炙草四钱
 　大枣三枚
 　桂枝三钱
 　生姜三钱
 　清酒一两


此方为补血之大剂。乡先辈杨西山此方亟戒加减，惜未能言明其义。余按此方，即中焦受气取汁，变化而赤是为血之义。姜、枣、参、草，中焦取汁。桂枝入心化气，变化而赤。然桂性辛烈，能伤血，故重使生地、麦冬、芝麻以清润之，使桂枝雄烈之气，变为柔和，生血而不伤血。又得阿胶潜伏血脉，使输于血海，下藏于肝。合观此方，生血之源，导血之流，真补血之第一方，未可轻议加减也。时方养荣汤，亦从此套出。第养荣汤较温，此方多用生地、麦冬，则变为平剂，专滋生血脉。若催乳则无须桂枝。若去桂加枣仁、远志，则更不辛烈。若加丹皮、桃仁，则能清心化血。加炒栀，又是清心凉血之剂。加五味，则兼敛肺金。此虽加减，而仍不失仲景遗意，又何不可。

大补阴丸

熟地八钱
 　知母三钱
 　黄柏三钱
 　龟板四钱


苦寒之品，能大伐生气，亦能大培生气。盖阴虚火旺者，非此不足以泻火滋阴。夫人之生气，根于肾中，此气全赖水阴含之。若水阴不足，则阳气亢烈，烦逆痿热。方用知、柏折其亢，龟板潜其阳，熟地滋其阴。阴足阳秘，而生气不泄矣。

四物汤为生血和血之通剂
 。

生地四钱
 　白芍三钱
 　川芎二钱
 　当归三钱


四君子汤

人参三钱
 　白术四钱
 　云苓四钱
 　甘草二钱


异功散

即四君子汤加陈皮二钱。

八珍汤

即上二方合用也。气血双补之平剂。

十全大补汤

即八珍汤加黄芪、肉桂。为温补气血之大剂。

当归补血汤

黄芪一两
 　当归五钱


此方以气统血，气行则血行。外充皮肤则盗汗、身热自除，内摄脾元则下血、崩漏能止。


柴胡清骨散

柴胡三钱
 　青蒿三钱
 　秦艽三钱
 　白芍三钱
 　丹皮三钱
 　地骨皮三钱
 　鳖甲三钱
 　知母二钱
 　黄芩二钱
 　甘草一钱
 　童便少许
 　胡黄连一钱


肝为藏血之脏，又司相火，血足则火温而不烈，游行三焦，达于腠理，莫不得其温养之功。若血虚火旺，内则烦渴淋闭，外则骨蒸汗出，皆肝经相火之为病也。方用骨皮、知母、枯芩、胡黄连、童便大清相火；而又恐外有所郁，则火不能清也，故用柴胡、青蒿、秦艽以达其郁；又恐内有所结，则火不能清也，故用白芍、丹皮、鳖甲，以破其结；佐甘草一味以和诸药。务使肝经之郁结解，而相火清，较逍遥散更优。

保命生地散

生地五钱
 　熟地三钱
 　枸杞三钱
 　地骨皮三钱
 　黄芪四钱
 　白芍三钱
 　甘草二钱
 　黄芩二钱
 　天门冬三钱


方取黄芪、甘草入脾统血，余药清润肺肾，以治血之源流，或血止后，用此调养亦宜。

猪苓汤

猪苓三钱
 　泽泻三钱
 　云苓三钱
 　滑石三钱
 　阿胶三钱


此方专主滋阴利水。凡肾经阴虚，水泛为痰者，用之立效。取阿胶润燥，滑石清热，合诸药皆滋降之品，以成其祛痰之功。痰之根源于肾，制肺者治其标，治肾者治其本。

导赤散

生地黄四钱
 　木通二钱
 　甘草梢三钱
 　竹叶心三钱


季楚重曰：泻心汤用黄连，所以治实邪，责木之有余，泻子以清母也。导赤散用地黄，所以治虚邪，责水之不足，壮水以治火也。

麻黄人参芍药汤

麻黄一钱
 　桂枝三钱
 　黄芪三钱
 　人参三钱
 　炙草一钱
 　当归三钱
 　白芍三钱
 　麦冬三钱
 　五味子一钱


麻黄、桂枝从外发表，黄芪、草、参从内托里，使内犯之邪，皆从外出，自不至乘阴而吐衄矣。然既乱之血，又不可以不治也，故用当归、白芍以和之，麦冬、五味以清之。又按麻、桂力能发表，表解而血自止，是善用麻、桂之功，非麻、桂自能止血也。况仲景于吐血、衄血，皆忌发汗，用此方者，须审其的由外感，非此不解，然后一投即应。设忌发汗而反汗之，又误用麻、桂之过，麻、桂亦不任咎也。

止嗽散

桔梗三钱
 　荆芥三钱
 　紫菀广三钱
 　百部广三钱
 　白前三钱
 　陈皮三钱
 　甘草一钱


普明子制此方，并论注其妙，而未明指药之治法。余因即其注而增损之曰：肺体属金，畏火者也，遇热则咳，用紫菀、百部以清热；金性刚燥，恶冷者也，遇寒则咳，用白前、陈皮以治寒；且肺为娇脏，外主皮毛，最易受邪，不行表散，则邪气流连而不解，故用荆芥以散表。肺有二窍，一在鼻，一在喉，鼻窍贵开而不贵闭，喉窍贵闭而不贵开。今鼻窍不通，则喉窍启而为咳，故用桔梗以开鼻窍。此方温润和平，不寒不热，肺气安宁。

千金麦门冬汤

麦冬三钱
 　桔梗二钱
 　桑皮三钱
 　半夏二钱
 　生地三钱
 　紫菀三钱
 　竹茹三钱
 　麻黄一钱
 　五味一钱
 　生姜三片
 　甘草一钱


风寒客于肺中，引痰生火，故用桔梗、桑皮、半夏、生姜，以利除痰饮，用生地、紫菀、竹茹、麦冬、五味，以清敛火气。然陈寒不除，则痰火旋去而旋生，故以麻黄一味，搜剔陈寒。惟甘草则取调诸药而已。凡寒中包火，火中伏寒，皆能治之。

柴胡梅连散

柴胡三钱
 　人参三钱
 　黄芩三钱
 　甘草一钱
 　黄连一钱
 　白芍三钱
 　当归三钱


柴胡汤、逍遥散，各半成方，而重在黄连一味，较二方尤擅清火之功。心者肝之子，黄连泻心，实则泻其子。


甘桔汤

甘草三钱
 　桔梗三钱


葶苈大枣泻肺汤

葶苈炒香
 ，捣
 ，三钱
 　大枣擘破
 ，五枚


先圣用药，泻必兼补，故无弊，即如此两方。桔梗以开达肺气，凡咽痛、肺痈排脓，皆主用之，而必君以甘草，以土生金，助其开达之势。葶苈苦寒，力能降泄肺中之气，火热壅肺，水饮冲肺，皆能随其实而泻之，而必君以大枣，使邪去而正不伤。得此意者，可以知配合之义。

保和丸

知母三钱
 　贝母三钱
 　天门冬三钱
 　款冬花三钱
 　天花粉三钱
 　薏苡仁三钱
 　五味子一钱
 　甘草一钱
 　马兜铃三钱
 　生地黄三钱
 　紫菀三钱
 　百合三钱
 　阿胶三钱
 　当归三钱
 　紫苏二钱
 　薄荷一钱
 　百部三钱
 　饴糖二两
 　生姜三钱


此方药味虽多，而实以润肺清火为主。凡是虚劳咳血，皆肺中阴津不足，火热乘之使然。火壅于内，则皮毛固闭，洒淅而恶寒，易招外感。火盛则水津凝滞，胶结为痰，而气愈不得息，痿咳所以不愈也。方用饴、胶、地、归、百合、百部、甘草、紫菀、花粉、款冬，大生津液以润肺。五味、天冬、知母以清肺火。犹恐外寒闭之，则火郁而不清，故佐以姜、苏、薄荷，以疏解其郁。痰饮滞之，则火阻而不降，故用贝母、苡仁以导利其滞。郁解滞行，火清肺润，咳嗽愈而痿燥除。无论寒久变火，火郁似寒，诸证皆能治之。《十药神书》载此方加减甚详。余谓此方药味已多，如再加减，便杂而无功。对证之方甚伙，何须执此一方，苦苦加减，便欲医尽诸病耶。为末，饴糖丸服。

泻肺丸

瓜蒌霜三钱
 　贝母三钱
 　半夏三钱
 　郁金二钱
 　葶苈三钱
 ，炒
 　杏仁三钱
 　黄连二钱
 　黄芩三钱
 　大黄钱半
 　甘草一钱


肺部痰火血气壅滞不降，用此方解泄破下，力量最大。是从人参泻肺汤、葶苈大枣、半夏泻心、小结胸等汤割取而成，又加郁金，大破血分。药虽猛峻，然果遇实证，非此不克。

消化丸

礞石三钱
 ，煅
 　明矾二钱
 　牙皂一钱
 　云苓三钱
 　陈皮一钱
 　枳壳一钱
 　枳实一钱
 　南星一钱
 ，生
 　沉香一钱
 　半夏一钱，生
 　薄荷一钱
 　黄芩二钱
 　神曲二钱
 　姜汁一钱
 　饴糖三钱


为末，神曲、姜汁为丸。卧时饴糖拌吞，仰卧则药流入肺，去痰除根。痰即水也，寒郁之，气阻之，火凝之，是以胶粘潮溢而不能去也。此方以燥降坠利去水为主，而用薄荷以散寒，用黄芩以清火，尤妙。明矾入浊水而能清，牙皂入污垢而能去，二物合用，为涤除痰涎之妙品。诸药猛峻，故用饴糖以缓之。葛可久法，服后即服太平丸以补之。可知泻实亦宜补虚。然遇实证，慎毋畏而不用也。

太平丸

天门冬二钱
 　麦门冬二钱
 　款冬花二钱
 　知母二钱
 　杏仁二钱
 　熟地黄三钱
 　生地黄三钱
 　川黄连一钱
 　当归三钱
 　阿胶二钱
 ，蛤粉炒
 　蒲黄二钱
 　京墨五分
 　桔梗二钱
 　薄荷一钱
 　麝香少许


炼蜜为丸弹子大。食后，薄荷汤化下一丸。义取润肺清金，豁痰止血。诸药显而易见，惟黄连一味，是泻心之药，心者肺之贼，泻心即是清肺，乃隔治之法。麝香一味，是透窍之药，肺者气之窍，通窍即所以安肺，是从治法。仲景《金匮》，亦有上焦得通，津液得下之语。盖上焦通，则津液不凝为痰，下降而火亦随降。葛可久制方，原未证诸仲景，而其义有可通，故引证之。第此方治肺，取滋利宣统，上焦虚枯滞涩者皆宜，若下焦阴虚则大不宜。盖下焦之病宜敛藏，用宣通法，又其所忌。

二陈汤

半夏三钱
 　陈皮三钱
 　茯苓三钱
 　甘草二钱


此方为去痰除饮之通剂。痰之本，水也，茯苓治水，以治其本。痰之动，湿也，茯苓渗湿以镇其动。其余半夏降逆，陈皮顺气，甘草调中，皆取之以为茯苓之佐使耳。故仲景书，凡痰多者，俱加茯苓；呕者，俱加半夏。今人不穷古训，以半夏为去痰专品，不知半夏非不去痰，而辛降之气最甚，究属降气之主。故凡用药，不可失其真面也。


紫菀散

紫菀三钱
 　人参二钱
 　知母二钱
 　贝母二钱
 　桔梗二钱
 　茯苓三钱
 　阿胶二钱
 　五味一钱
 　甘草一钱


肺痿咳痰，取参、草、胶、菀，以滋补肺阴，又用知母以清其火，五味以敛其气，桔梗、贝母、茯苓以利其痰。火、气、痰三者俱顺，则肺愈受其益。此较保和汤、救肺汤，又在不清不浊之间，用方者随宜择取。

礞石滚痰丸

礞石三钱
 　黄芩三钱
 　大黄三钱
 　沉香三钱


痰者，水之所结也。肺胃火盛，煎灼其水，则凝而为痰，与饮同主于水。而饮则动于寒，故清而不稠；痰则熬以火，故粘而难下。王隐君制此方，用黄芩清肺中无形之火，用大黄泻胃中实积之火，此治痰先清火，所以治其源也。然痰本水湿所成，故佐以礞石之悍燥以除水。痰之所留，气即阻而不利，故用沉香以速降之。二黄得礞石、沉香，则能迅扫直攻老痰巢穴，浊垢之处，而不少留，此滚痰之所由名也。为末，水丸，姜汤下，仰卧，忌饮食半日。若喉间粘壅，乃病药相拒，少顷药力到自愈。方虽猛峻，然顽痰变见诸怪证，非此不治。

旋覆代赭石汤

人参三钱
 　甘草二钱
 　半夏三钱
 　生姜三钱
 　大枣五枚
 　赭石三钱，煅
 　旋覆花三钱，炙


此方治哕呃，人皆知之，而不知呃有数端，胃绝而呃不与焉。一火呃，宜用承气汤。一寒呃，宜理中汤加丁香、柿蒂。一瘀血滞呃，宜大柴胡加桃仁、丹皮。此方乃治痰饮作呃之剂，与诸呃有异，不得见呃即用此汤也。方取参、草、大枣以补中，而用生姜、旋覆以去痰饮，用半夏、赭石以镇逆气。中气旺，则痰饮自消，痰饮清，则气顺，气顺则呃止。治病者，贵求其本，斯方有效，不为古人所瞒。兼火者，可加寸冬、枯芩。兼寒者，可加丁香、柿蒂。痰多者，一加茯苓。盖既得其真面，然后可议加减。

温胆汤

半夏三钱
 　云苓三钱
 　陈皮二钱
 　甘草钱半
 　竹茹三钱
 　枳壳钱半


二陈汤为安胃祛痰之剂。竹茹以清膈上之火，加枳壳以利膈上之气。总求痰气顺利，而胆自宁，温之实清之也，用治痰气呕逆为宜。

真武汤

白术三钱
 　茯苓三钱
 　白芍三钱
 　生姜三钱
 　附子炮
 ，三钱


水饮者，肾之所主也。肾阳化水，则水下行而不泛上，故用附子入肾补阳，以为镇管水气之主。制水者土也，用苓、术以防之。白芍苦降，从其类以泻之。生姜辛散，循其末而宣之。合之宣泻防制，水有所宰，而自不动矣。故取此方真武水神以名汤。

苓桂术甘汤

茯苓五钱
 　桂枝三钱
 　白术五钱
 　甘草三钱
 ，炙


甘草、白术填中宫以塞水，茯苓以利之，桂枝以化之，水不停而饮自除，治水气凌心大效。盖桂枝补心火，使下交于肾；茯苓利肾水，使不上凌心。其实茯苓是脾药，土能治水，则水不克火也；桂枝是肝药，化水者肝，为肾之子，实则泻其子，而肝又主疏泄，故有化水气之功。补心火者，虚则补其母，肝为心火之母，而桂又色赤入心也。发汗亦用桂枝，借木气之温，以散布外达也。其降冲逆，亦用桂枝者，以冲脉下属于肝，内通于肾，桂枝温肝气以引之，化肾水以泄之。凡下焦寒水攻发，冲阳上浮者，往往佐苓、夏以收功。须知桂枝其色赤，其气温，纯得水火之气，助火化水是其所长。如无寒水，而用之发热动血，阳盛则毙，仲景已有明戒，不可不凛，失血之家，尤宜慎用。或曰，仲景炙甘草汤是补血药，而亦未尝忌用桂枝，何也？曰：此正仲景慎于用桂枝处。方义以中焦取汁，变赤为血，不得不用桂枝助心火以化赤。然即恐桂枝伤血，故用桂极少，而用麦冬、地黄极多，以柔济刚，用桂而能制桂。仲景如此之慎，可知失血家，不可轻用桂也。


二加龙骨汤

龙骨三钱
 ，煅
 　牡蛎三钱
 　白薇三钱
 　附子钱半
 ，炮
 　白芍三钱
 　甘草一钱
 　大枣三枚
 　生姜三片


此方乃清散上焦，温补下焦之药。方用甘、枣从中宫以运上下；姜、薇清散，使上焦之火不郁；附、芍、龙、牡温敛，使下焦之火归根。合观其方，以温为正治，以清为反佐。真寒假热，虚阳上浮为对证。陈修园极赞其妙，今人不察，往往误用，惜哉。

团鱼丸

川贝母　知母　前胡　柴胡各五钱　团鱼重十二两

同煮，先取肉汁食之，次将药渣焙干为末，鱼骨煮汁，丸梧子大，麦冬汤下。团鱼乃甲虫之长，能破肝之癥结，肉亦带酸，入肝养阴，合清利痰火，疏理凝滞之品。凡肝经血郁、气郁、火郁、痰郁，以致骨蒸咳嗽者，此丸力能治之。盖此丸以调肝者利肺，金木交和，则血气清宁，痨瘵不作。

月华丸

天门冬三钱
 　麦门冬三钱
 　生地黄三钱
 　山药二钱
 　百部三钱
 　川贝母三钱
 　云茯苓五钱
 　白菊花二钱
 　沙参三钱
 　阿胶三钱
 　三七二钱
 　桑叶三钱
 　獭肝一具


獭肝随月变形，每月生一叶，正月则合为一叶，以其变化不测，而性又能杀虫，凡痨虫隐伏幻怪者，亦以此幻怪之物治之，乃自古相传之灵药。方名月华，实以此药命名。而虫所由生，则由于瘀血所变，故用三七以化瘀。血之所以化虫者，又由于痰热所蒸，故用余药润利，以清痰火。但取杀虫，则獭肝一味已足。但取消瘀，则三七一味已足。而必多其品物者，攻补兼行，标本兼治，乃为全胜之师也。

生化汤

当归三钱
 　川芎二钱
 　黑姜一钱
 　桃仁三钱
 　甘草一钱
 　益母草三钱


血瘀能化之，则所以生之也。产后多用。

止衄散

生地五钱
 　白芍三钱
 　黄芪三钱
 ，炙
 　赤苓三钱
 　当归三钱
 　阿胶二钱


生地凉血，当归和血，白芍降血，阿胶秉阿水潜行地中之性，能潜伏血脉，此最易见者也。妙在黄芪运气摄血，则血不外泄。赤苓渗水利气，则引血下行。但黄芪一味，气虚者得之，则鼓动充满，而血得所统矣。设气实者得之，以水济水，以涂附涂，气益横决，愈逼血妄行矣。此用方者，所以贵有加减。

生地黄散

生地五钱
 　川芎钱半
 　黄芩三钱
 　侧柏叶三钱
 　桔梗二钱
 　栀子二钱
 　蒲黄三钱
 　阿胶二钱
 　白茅根三钱
 　丹皮三钱
 　白芍三钱
 　甘草钱半
 　童便一杯
 　莱菔汁一杯


此方以治肝为主，以肝主血故也。而亦兼用心肺之药者，以心主火，治火必先治心。肺主气，降气必先清肺。为凉血止血之通剂。方义虽浅而易效。

地骨皮散

生地黄三钱
 　当归三钱
 　川芎一钱
 　白芍三钱
 　牡丹皮三钱
 　地骨皮三钱


柯韵伯曰：阴虚者阳凑之，故热。仲景言：阴弱则发热，阳气陷入阴中，必发热。然当分三阴而治之。阳邪陷入太阴脾部，当补中益气汤，以升举之，清阳复位，而火自熄也。若陷入少阴肾部，当六味地黄丸，以对待之，壮水之主，而火自平也。陷入厥阴肝部，当地骨皮饮以凉补之，血有所藏，而火自安也。四物汤为肝家滋阴调血之剂，加地骨皮清志中之火以安肾，补其母也；加牡丹皮清神中之火以凉心，泻其子也。二皮凉而不润，但清肝火，不伤脾胃，与四物加知、柏之苦寒者不同。故逍遥散，治肝火之郁于本脏者也，木郁达之，顺其性也。地骨皮饮，治阳邪之陷于肝脏者也，客者除之，勿纵寇以遗患也。二者皆肝家得力之剂。

归脾汤

白术三钱
 　黄芪三钱
 　茯神三钱
 　人参三钱
 　远志一钱
 　木香一钱
 　枣仁二钱
 　龙眼三枚
 ，去壳
 　当归四钱
 　炙草二钱


回龙汤

每自己小便，每去头尾，接用一碗乘热服。化血清火，自还神化，为血证妙药。与秋石不同，万勿服秋石。


血证论八卷

玉女煎

熟地五钱
 　石膏三钱
 　知母三钱
 　麦冬三钱
 　牛膝三钱


陈修园力辟此方之谬，然修园之所以短于血证者即此。可见，夫血之总司在于胞室，而胞宫冲脉上属阳明。平人则阳明中宫化汁变血，随冲脉下输胞室。吐血之人，胞宫火动气逆，上合阳明，血随而溢。咳嗽不休，多是冲阳上合阳明，而成此亢逆之证。方用石膏、冬、母以清阳明之热，用牛膝以折上逆之气，熟地以滋胞宫之阴。使阳明之燥平，冲脉之气息，亢逆之证乃愈矣。景岳制此方，曾未见及于此，修园又加贬斥，而王士雄以为可治阴虚胃火齿痛之证，皆不知此方之关冲脉，有如是之切妙也。麦门冬汤治冲逆，是降痰之剂，此方治冲逆，是降火之剂。

圣愈汤

即四物汤加黄芪、人参。

参苏饮

人参五钱
 　苏木四钱


治吐衄产后，跌打损伤，瘀血干肺，鼻起烟煤，面目茄色。盖谓肺金气足，则制节下行，血不独不能犯肺脏，而亦不能犯肺之气分也。今不独干犯气分，瘀血上行，并真犯肺脏。血者肝木所司，金气将绝，木乃敢侮之；肺气已敝，血乃得乘之。方取苏木秉肝木之气，色赤味咸以破血，是治肝以去肺之贼；而急用人参生津，调肺以补气，使肺气一旺，则制节自行，而血不得犯之矣。


参附汤

人参一两
 　附子八钱


人之元气，生于肾而出于肺。肺阴不能制节，肾阳不能归根，则为喘脱之证。用附子入肾以补阳气之根，用人参入肺以济出气之主，二药相济，大补元气。气为水之阳，水即气之阴。人参是补气之阴，附子是补水之阳。知此，则知一切补气之法。

通脾泄胃汤

黄柏三钱
 　元参三钱
 　防风三钱
 　大黄一钱
 　知母三钱
 　炒栀子三钱
 　石膏三钱
 　茺蔚三钱


此方乃通治眼目外瘴之方，借治目衄亦宜。方取诸品清热泻火，使火不上熏，则目疾自除。而防风一味，独以去风者治火，火动风生，去风则火势自熄。茺蔚一味，又以利湿者清热，湿蒸热遏，利湿则热气自消。

通窍活血汤

赤芍三钱
 　川芎一钱
 　桃仁三钱
 　红花一钱
 　老葱三钱
 　生姜三片
 　大枣三枚
 　麝香少许
 　黄酒一杯


大枣、姜、葱，散达升腾，使行血之品，达于巅顶，彻于皮肤。而麝香一味，尤无所不到，以治巅顶胸背、皮肤孔窍中瘀血，诚有可取。王清任《医林改错》论多粗舛，而观其一生所长，只善医瘀血，此汤亦从小调经套来，故可采。

防风通圣散

大黄钱半
 　芒硝三钱
 　防风三钱
 　荆芥二钱
 　麻黄一钱
 　炒栀子三钱
 　白芍三钱
 　连翘一钱
 　川芎一钱
 　当归三钱
 　甘草一钱
 　桔梗二钱
 　石膏三钱
 　滑石三钱
 　薄荷一钱
 　黄芩三钱
 　白术三钱


吴鹤皋曰：防风、麻黄，解表药也，风热之在皮肤者，得之由汗而泄。荆芥、薄荷，清上药也，风热之在巅顶者，得之由鼻而泄。大黄、芒硝，通利药也，风热之在肠胃者，得之由后而泄。滑石、栀子，水道药也，风热之在决渎者，得之由溺而泄。风注于膈，肺胃受邪，石膏、桔梗，清肺胃药也。而连翘、黄芩，又所以祛诸经之游火。风之为患，肝木主之，川芎、归、芍，和肝血也。而甘草、白术，所以和胃气而健脾。此方除硝、黄名双解散，谓表里两解，营卫俱和也。本方名通圣散，极言功用之妙耳。余按此方，治表里实热、外无汗，内便坚之症。无论何证，通治一切，亦不但治中风也。

千金苇茎汤

苇茎五钱
 　苡仁三钱
 　桃仁三钱
 　瓜瓣即冬瓜仁
 ，三钱


瓜蒂散

甜瓜蒂三钱
 　赤小豆三钱


为末，香豉汤下。上二方皆取破泄宣吐，虚人量服。

白散方

川贝母三钱
 　巴豆炒黑
 ，一钱
 　桔梗三钱


共为末服一字，在膈上则吐，在膈下则泻。不泻，进热粥；泻不止，进冷粥。

人参清肺汤

人参三钱
 　阿胶二钱
 　地骨皮三钱
 　知母三钱
 　乌梅三枚
 　甘草一钱
 ，炙
 　大枣三枚
 　桑白皮三钱
 　粟壳一钱
 　杏仁三钱


治肺虚咳嗽喘急，吐血下血等症。方取参、草、大枣补土生金，以保定其肺，阿胶、知母佐其滋润，骨皮、桑皮泻其火热。肺为司气之脏，肺中清润，则气自下降，而得其敛藏之性，痰血不得干之也。再用杏仁以利之，乌梅、粟壳以收之，总使肺得其制节，斯无诸病矣。此与太平丸、保和汤、紫菀散、人参泻肺、清燥救肺诸汤相为表里，用者可以推类尽致。

宁肺桔梗汤

桔梗二钱
 　贝母三钱
 　当归三钱
 　瓜蒌霜三钱
 　黄芪四钱
 　枳壳一钱
 　甘草一钱
 　防己二钱
 　百合三钱
 　桑白皮三钱
 　苡仁三钱
 　知母三钱
 　五味子一钱
 　地骨皮三钱
 　杏仁三钱
 　葶苈子二钱
 　生姜三钱


治肺痈，无论已溃未溃，及肺胀等症。补泻兼行，使痰火、血气、脓水俱从下泄，而肺以安宁。


丹皮汤

丹皮三钱
 　瓜蒌三钱
 　桃仁三钱
 　朴硝二钱
 　大黄一钱


内痈，乃热毒结血而成，毒去，其血热亦随去。瓜蒌以解气结，桃仁、丹皮以破血结，硝、黄兼下气血之结，结除而痈自去矣。

赤豆薏苡汤

赤豆芽三钱
 　苡仁三钱
 　防己二钱
 　甘草一钱


脓者，血化为水也。故排脓之法，总不外破血利水。赤豆芽入血分以疏利之，助其腐化；苡仁、防己，即从水分排逐其脓；甘草调数药，使得各奏其效。此为治痈脓大法门，方难尽载，从此可以类推。

人参固本汤

人参三钱
 　熟地三钱
 　生地三钱
 　白芍三钱
 　天冬三钱
 　五味五分
 　知母二钱
 　陈皮三钱
 　麦冬三钱
 　炙草一钱


此方滋养肺胃，兼输肾水。名曰固本，谓胃为肺之本，肺为肾之本，而肾又为生气之本。三脏互相灌溉，则根本固，而虚热清，蒸热、咳喘、回食诸证自然不生。

当归六黄汤

生地五钱
 　熟地三钱
 　黄连二钱
 　黄芩三钱
 　黄柏二钱
 　黄芪五钱
 　当归三钱


陈修园曰：阴虚火扰之汗，得当归、地黄之滋阴，又得黄连、黄芩之泻火，则蒸汗之本治矣。此方之妙，全在苦寒，寒能胜热，而苦复能坚之。又恐过于苦寒，伤其中气，中者阴之守也，阴虚则火愈动，火愈动则汗愈出。尤妙在大苦大寒队中，倍加黄芪，领苦寒之性，尽达于表，以坚汗孔，不使留中为害。谨按修园此论皆是。惟言黄芪领苦寒之性，尽达于表，不使留中为害，则差毫厘。盖药之救病，原于偏寒偏热。治偏寒偏热之病，自必用偏寒偏热之药。此方大治内热，岂寒凉之药能尽走皮肤，而不留中者乎，况黄芪是由中以托外之物，非若麻黄直透皮毛，而不留中也。吾谓内热而蒸为汗者，此为对症。如果外热，而内不利寒凉药者，则归脾汤、当归补血汤加减可也。

凉血地黄汤

生地四钱
 　当归三钱
 　甘草钱半
 　黄连二钱
 　炒栀子一钱
 　元参三钱
 　黄芩二钱


此方纯是凉心。血者，心之所生，凉心即是凉血。

田螺捻子

田螺三枚
 　冰片五分
 　白砒五分
 　硇砂一钱


捣和米糊为捻子，能化腐去瘀肉，枯血痣用处少。

仙方活命饮

穿山甲三片
 　皂荚刺一钱
 　当归尾二钱
 　甘草节一钱
 　乳香二钱
 　金银花二钱
 　赤芍药二钱
 　天花粉二钱
 　没药二钱
 　防风三钱
 　贝母二钱
 　白芷二钱
 　陈皮二钱
 　黄酒少许


此方纯用行血之药，加防风、白芷，使达于肤表，加山甲、皂刺，使透乎经脉。然血无气不行，故以陈皮、尖贝，散利其气。血因火而结，故以银花、花粉，清解其火。为疮症散肿之第一方，诚能窥及疮由血结之所以然，其真方也。第其方乃平剂，再视疮之阴阳，加寒热之品，无不应手取效。

托里消毒散

皂荚刺二钱
 　甘草二钱
 　桔梗二钱
 　白芷三钱
 　川芎一钱
 　黄芪三钱
 　金银花三钱
 　当归三钱
 　白芍三钱
 　白术三钱
 　人参三钱
 　云苓三钱


疮之结肿，血凝也。疮之溃脓，血化为水也。夫血与毒，结而不散故凝，凝则气阻而为痛。欲去其凝，仍是以气制之，使气与血战，以阳蒸阴，则阴血从阳化而为水。水即气也，气化则为水，此化脓之说也。是方四君、黄芪大补中气，而以解毒和血之品，佐其变化，为助气战血之大剂。本此意以加减进退，则得之矣。

麦冬养荣汤

人参三钱
 　麦冬三钱
 　五味一钱
 　当归三钱
 　白芍三钱
 　生地三钱
 　知母二钱
 　陈皮三钱
 　黄芪三钱
 　甘草一钱


壮火食气，则气热而血失所养，故用麦冬、知母以清火。火清气平，则阳不乘阴，血于是安，故亦名养荣。人参养荣汤，所以用远志、桂尖者，助心火以化血。此汤所以用知母、寸冬者，清胃火以宁血也。


大枫丹

大枫子肉三钱
 　土硫黄二钱
 　枯矾一钱
 　明雄二钱


共为末，过灯油，调搽癣痒各疮。

黎洞丸

三七一钱
 　大黄一钱
 　阿魏一钱
 　儿茶一钱
 　竹黄一钱
 　血竭三钱
 　乳香三钱
 　没药三钱
 　雄黄二钱
 　羊血心血
 ，二钱
 　冰片少许
 　麝香少许
 　牛黄三分
 　藤黄二分


消瘀定痛，降气止血。各药气味形质，皆精气所结，非寻常草木可比，故能建大功。

当归地黄汤

当归五钱
 　熟地四钱
 　川芎一钱
 　白芍三钱
 　防风三钱
 　白芷三钱
 　藁本二钱
 　细辛五分


治风先治血，血行风自灭。无论热风寒风，风总属阳。天地之噫气，常以肃杀而为心，犯人血分，则为痛为肿，为强硬。血行，则风在血分者，随之而行，故治风先治血也。方取四物汤，补血以为祛邪之本，而加祛风之药，以令邪外出，法浅而易效。头目顶脊诸风，可以治之。

防风芎归汤

生地五钱
 　当归三钱
 　川芎一钱
 　甘草一钱
 　防风三钱


补血祛风，药无多而义易见，加减得宜，尤效。

化腐生肌散

儿茶一钱
 　乳香二钱
 　没药二钱
 　血竭二钱
 　三七一钱
 　冰片少许
 　麝香少许


去瘀血，即是化腐之法。干水，即是提脓之法。活血，即是生肌之法。方主化腐去瘀。欲提脓者，加枯矾、龙骨，欲生肌者，加珍珠、人参。识透立方之意，则加减可以随人。

乌梅丸

黄柏二钱
 　黄连八钱
 　桂枝二钱
 　附子二钱
 　细辛二钱
 　当归二钱
 　花椒二钱
 　人参二钱
 　乌梅十枚
 　干姜三钱


共为末，蜜捣千椎为丸，米饮下。温肝敛木，化虫止利，真神方也。

橘核丸

橘核三钱
 　吴萸二钱
 　香附三钱
 　楝子三钱
 　楂核三钱
 　荔核三钱
 　小茴二钱


共为细末，寒食面为丸，淡盐汤送下。治小腹疝痛结气等证。

当归导滞汤

大黄一钱
 　当归三钱
 　麝香少许
 　丹皮三钱
 　桃仁三钱
 　红花一钱
 　白芍三钱
 　乳香三钱
 　没药三钱
 　生地三钱
 　桂枝三钱
 　柴胡二钱
 　黄芩三钱
 　枳壳一钱
 　甘草一钱


跌打损伤，内外瘀血，以此汤行之。此通窍活血、桃仁承气、小柴胡、小调经诸汤之义，参看自明，不须赘说。

十味参苏饮

人参三钱
 　紫苏三钱
 　半夏三钱
 　云苓三钱
 　陈皮二钱
 　桔梗二钱
 　前胡二钱
 　葛根二钱
 　枳壳一钱
 　甘草一钱
 　生姜三片


肺之气生于胃，故用甘草、人参补胃生津以益肺。肺气旺则能上行，外达内输，下降而不郁矣。故凡治肺之方，类以人参为主，然能补津生气，而不能治气之郁也。风寒外束，则气蕴于内，不能上行外达，故用紫苏、前胡、粉葛、生姜以发散之。痰饮内停，则气逆于上，不能内输下降，故用夏、苓、桔、枳、陈皮以渗降之。合计此方，乃疏散风寒，降利痰水之平剂。而咳血、衄血、气喘之症及跌打血蕴气分，皆借用之。亦借疏利之功，使郁滞去，而血自不遏。

玉烛散

生地五钱
 　当归三钱
 　川芎二钱
 　白芍三钱
 　朴硝二
 钱
 　大黄一钱
 　生姜三片


治跌打瘀血、发渴、身痛、便闭。取四物以补调其血，而朴硝、大黄逐瘀去闭。妙在生姜一味，宣散其气，使硝黄之性不徒直下，而亦能横达，俾在外在内之瘀一并廓清。


竹叶石膏汤

淡竹叶五钱
 　石膏五钱
 　人参二钱
 　甘草一钱
 　麦冬三钱
 　半夏二钱
 　生姜三片
 　粳米四钱


口之所以发渴者，胃中之火热不降，津液不升故也。方取竹叶、石膏、麦冬以清热，人参、甘草、粳米以生津。妙在半夏之降逆，俾热气随之而伏；妙在生姜之升散，俾津液随之而布。此二药在口渴者，本属忌药，而在此方中，则转能止渴，非二药之功，乃善用二药之功也。

黄土汤

灶心土三钱
 　甘草一钱
 　白术三钱
 　熟地三钱
 　黄芩二钱
 　阿胶二钱
 　附子钱半
 ，炮


血者，脾之所统也。先便后血，乃脾气不摄，故便行气下泄，而血因随之以下。方用灶土、草、术健补脾土，以为摄血之本。气陷则阳陷，故用附子以振其阳。血伤则阴虚火动，故用黄芩以清火。而阿胶、熟地又滋其既虚之血。合计此方，乃滋补气血，而兼用温清之品以和之，为下血崩中之总方。古皆目为圣方，不敢加减。吾谓圣师立法，指示法门，实则变化随宜。故此方热证可去附子再加清药，寒证可去黄芩再加温药。

赤豆当归散

赤豆芽三钱
 　当归三钱


此治先血后便，即今所谓脏毒，与痔疮相似，故用当归以活血。用赤豆色赤入血分，发芽则能疏利血中之结，使血解散，则不聚结肛门。赤豆芽又能化血成脓，皆取其疏利之功。痈脓故多用之，俱用浆水服。

解毒汤

大黄一钱
 　黄连三钱
 　黄芩三钱
 　黄柏二钱
 　栀子炒
 ，三钱
 　赤芍二钱
 　枳壳一钱
 　连翘一钱
 　防风三钱
 　甘草一钱


解毒者，谓解除脏毒也。脏毒由火迫结在肛门，故用泄火之药极多。其用赤芍者，兼行其血，血行则火无所着。用枳壳者，兼行其气，气行则火自不聚。而火势之煽，每扶风威，故以防风去风以熄火。且防风上行外达，使火升散，则不迫结肛门。此即仲景白头翁汤之意。

清胃散

生地三钱
 　当归三钱
 　丹皮三钱
 　黄连二钱
 　升麻一钱
 　甘草一钱


方治脏毒，义取清火。而升麻一味，以升散为解除之法，使不下迫，且欲转下注之热，使逆挽而上，不复下注。目疾口舌之风火，亦可借其清火升散以解。升麻与葛根黄芩汤相仿。

槐角丸

槐角三钱
 　地榆二钱
 　黄连一钱
 　黄芩三钱
 　黄柏三钱
 　生地三钱
 　当归三钱
 　川芎一钱
 　防风二钱
 　荆芥二钱
 　侧柏二钱
 　枳壳二钱
 　乌梅三枚
 　生姜一钱
 ，汁


世谓肠风下血，问肠何以有风？则以外风由肺伤入大肠，内风由肝煽动血分。方用清火和血之药，亦系通治血病之泛法。惟防风，生姜以祛外来之风，乌梅、荆芥以治内动之风，为肠风立法。本于仲景白头翁及葛根诸汤之意。

葛根黄连黄芩汤

葛根三钱
 　黄连二钱
 　黄芩三钱
 　甘草一钱


治协热下痢便血等症。用芩、连以清热，用葛根升散。使下陷之邪仍达于上，出于表，则不迫协于下矣。喻嘉言治痢心得，逆流挽舟之法，仲景此汤，实该其意。能从此变化，而治痢思过半矣。

龙胆泻肝汤

木通一钱
 　泽泻二钱
 　柴胡二钱
 　车前子三钱
 　生地黄三钱
 　甘草钱半
 　当归三钱　
 黄芩三钱
 　炒栀子二钱
 　龙胆草二钱



泻青丸

龙胆草三钱
 　大黄一钱
 　川芎一钱
 　当归三钱
 　羌活二钱
 　炒栀子二钱
 　防风二钱
 　竹叶一钱


济生乌梅丸

僵蚕三钱
 　乌梅五枚
 　醋丸。

脏连丸

熟地五钱
 　山萸三钱
 　山药三钱
 　云苓三钱
 　泽泻三钱
 　丹皮三钱
 　黄连二钱


入猪大脏肠内，同糯米蒸熟，去米，捣肠与药为丸，淡盐汤下。

断红丸

鹿茸三钱
 　附子二钱
 　当归五钱
 　续断三钱
 　黄芪五钱
 　阿胶三钱
 　侧柏叶三钱
 　醋丸

地榆散

地榆三钱
 　当归四钱
 　白芍三钱
 　黄芩三钱
 　黄连钱半
 　炒栀子二钱
 　犀角一钱
 　薤白二钱


地榆治下血，薤白治后重逼胀，余药乃凉血常品。

四逆散

川柴胡三钱
 　枳壳二钱
 　白芍三钱
 　甘草钱半


四肢厥冷，谓之四逆。仲景四逆汤，皆用温药，乃以热治寒之正法。至四逆散，则纯用清疏平和之品，亦能治四肢厥冷者何也，盖虚寒固有四逆症，亦有热遏于内，不得四达，而亦四逆者。实热内伏，热深厥亦深，非芩、连、大黄不克。虚热内伏，非玉烛散、玉女煎不退。若是腠理不和，遏其阳气，则但用四逆散。枳壳、甘草解中土之郁，而白芍以调其内，柴胡以达于外，斯气畅而四肢通，自不冷厥矣。此汤与小柴胡转输外达相似，又疏平肝气，和降胃气之通剂，借用处尤多。

五苓散

白术三钱
 　云苓三钱
 　猪苓三钱
 　泽泻三钱
 　桂枝三钱


仲景此方，治胸满发热，渴欲饮水，小便不利。而用桂枝入心以化胸前之水结，余皆脾胃中州之药。使中上之水，得通于下则小便利，散于上则口渴除，达于外则身热解。今遇小便不利，便用五苓散，虽取桂入膀胱化气，然桂实心肝之药，火交于水，乃借治法，不似附子、台乌本系膀胱正药也。且阴水可用，而阳水绝不可用。

平胃散

厚朴二钱
 　陈皮二钱
 　苍术三钱
 　甘草钱半


胃苓汤即此合五苓散也。

石莲汤

人参钱半
 　黄芩三钱
 　黄连二钱
 　石莲即莲米有黑壳者
 ，三钱


胃火甚，则拒格不纳食。用芩、连以清火，用人参、石莲以补胃。故治噤口不食。

大清凉散

木通一钱
 　泽兰二钱
 　车前子三钱
 　甘草梢一钱
 　白　僵蚕三钱
 　金银花二钱
 　蝉蜕五钱
 　全蝎一钱
 　川黄连二钱
 　炒栀子三钱
 　五味子五钱
 　龙胆草二钱
 　当归三钱
 　生地三钱
 　天门冬三钱
 　麦门冬三钱
 　牡丹皮三钱
 　黄芩三钱
 　知母三钱
 　黄酒三钱
 　蜂蜜三钱
 　童便一杯
 　泽泻三钱


诸药清热利水，使瘟毒伏热从小便去。妙三虫引药及酒达于外，使外邪俱豁然而解，是彻内彻外之方。

左归饮

熟地八钱
 　山药三钱
 　枸杞三钱
 　甘草钱半
 　茯苓四钱
 　山萸三钱


《难经》谓：左肾属水，右肾属火。景岳此方，取其滋肾水，故名左归。方取枣皮酸以入肝，使子不盗母之气。枸杞赤以入心，使火不为水之仇。使熟地一味，滋肾之水阴。使茯苓一味，利肾之水质。有形之水质不去，无形之水阴亦不生也。然肾水实仰给于胃，故用甘草、山药从中宫以输水于肾。景岳方多驳杂，而此亦未可厚非。

血府逐瘀汤

当归三钱
 　生地三钱
 　桃仁三钱
 　红花一钱
 　枳壳一钱
 　赤芍三钱
 　柴胡二钱
 　桔梗二钱
 　川芎一钱
 　牛膝二
 钱
 　甘草一钱


王清任著《医林改错》，论多粗舛，惟治瘀血最长。所立三方，乃治瘀活套方也。一书中惟此汤歌诀，血化下行不作痨句，颇有见识。凡痨所由成，多是瘀血为害，吾于血症诸门，言之綦详，并采此语以为印证。


膈下逐瘀汤

五灵脂三钱
 　当归三钱
 　川芎一钱
 　桃仁三钱
 　赤芍二钱
 　乌药二钱
 　牡丹皮三钱
 　元胡二钱
 　甘草一钱
 　香附三钱
 　红花一钱
 　枳壳一钱


王清任立方，即当、芎失笑散意。治中下焦瘀血可用。王清任极言瘀血之证最详，而所用药则仍浅近，然亦有可用云。

土瓜根汤

桂枝三钱
 　白芍三钱
 　土瓜根三钱
 [image: ]
 虫三钱


大黄甘遂汤

大黄二钱
 　甘遂一钱
 　阿胶三钱


大黄下血，甘遂下水，君阿胶滋水与血以补之，泻不伤正。水血交结者，须本此法治之。

代抵当汤

大黄一钱，酒炒
 　莪术一钱
 　山甲珠三片
 　红花一钱
 　桃仁三钱
 　丹皮三钱
 　当归三钱
 　牛膝二钱
 　夜明砂三钱


山甲攻血。夜明砂是蚊被蝙蝠食后所化之粪，蚊食人血，蝙蝠食蚊，故粪能去血，啮死血。余药破下，务使瘀血不留。

化滞丸

巴豆一钱
 ，去油
 　三棱二钱
 　莪术二钱
 　青皮一钱
 　陈皮一钱
 　黄连三钱
 　半夏三钱
 　木香二钱
 　丁香一钱


蜜丸。攻一切寒热气滞之积。

大黄[image: ]
 虫丸

大黄一钱
 　黄芩二钱
 　甘草一钱
 　桃仁三钱
 　杏仁三钱
 　白芍二钱
 　干漆一钱
 　虻虫一钱
 　水蛭三钱

 虫二钱
 　蛴螬二钱
 　地黄二钱


蜜丸酒服，治干血痨。旧血不去，则新血断不能生。干血痨，人皆知其极虚，而不知其补虚正是助病，非治病也。必去其干血，而后新血得生，乃望回春。干血与寻常瘀血不同，瘀血尚可以气行之，干血与气相隔，故用啮血诸虫以蚀之。

金蟾丸

干虾蟆三钱
 　胡黄连二钱
 　鹤虱二钱
 　雷丸二钱
 　芦荟二钱
 　肉豆蔻二钱
 　苦楝根二钱
 　芜荑二钱
 　雄黄二钱


治小儿疳虫，男子湿热所生之痨虫，以此杀之。夫痨虫有二，血化之虫，灵怪难治，必用鳖甲、鳗鱼、獭肝、百部、麝香诸灵药，而再加和血之品，以除其根，乃能克之。湿热之虫蠢而易治，用此方，即仿乌梅丸之意，而妙在干虾蟆，雄黄亦灵药，故治虫最效。

白头翁汤

白头翁三钱
 　甘草二钱
 　阿胶三钱
 　青皮三钱
 　黄连三钱
 　黄柏三钱


清风火，平肝治痢。

移尸灭怪汤

山萸肉三钱
 　人参三钱
 　当归三钱
 　虻虫一钱
 　水蛭一钱
 　晚蚕沙三钱
 　乳香三钱


蜜丸。日服三次，共重一两，七日而传尸之虫灭迹。夫痨虫者，瘀血所化也，死而传染家人，亦染于血分，聚血为巢，生子蚀血。故虻虫、水蛭下血即能下虫，此乃治虫之根，而蚕沙、乳香、枣皮又以味杀之，人参、当归则助正气以祛邪，为攻补兼施之法。《辨证奇闻》论，皆循末忘本，惟此丸能知血化为虫之所以然，而其自注却未能及此，毋亦象罔乃得元珠哉。

紫参汤

紫参三两
 　甘草八钱


先煮紫参，后入甘草，温服。

当归四逆汤

当归三钱
 　白芍三钱
 　桂枝二钱
 　细辛一钱
 　生姜三钱
 　大枣四枚
 　木通一钱


治手足痹痛寒冷。


抵当汤

大黄二钱
 　桃仁三钱
 　虻虫三钱
 　水蛭三根


琥珀散

琥珀一钱
 　三棱一钱
 　莪术一钱
 　丹皮二钱
 　官桂一钱
 　延胡索一钱
 　乌药一钱
 　当归三钱
 　赤芍三钱
 　生地三钱
 　刘寄奴三钱


方主行气下血，使经通而石瘕去。

叶氏养胃汤

麦冬三钱
 　扁豆三钱
 　玉竹一钱
 　甘草一钱
 　沙参三钱
 　桑叶三钱


清平甘润，滋养胃阴。在甘露饮救肺汤之间。

脾约丸

麻仁三钱
 　白芍三钱
 　大黄一钱
 　枳壳一钱
 　厚朴二钱
 　杏仁三钱


为末，蜜丸。润利大便。

三物汤

厚朴二钱
 　枳壳一钱
 　大黄一钱


附子汤

附子五钱
 ，炮
 　人参三钱
 　白术三钱
 　云苓三钱
 　白芍三钱


此仲景温肾之主剂。附子色黑大温，能补肾中之阳。肾阳者，水中之阳。泄水之阳者，木也，故用白芍以平之；封水之阳者，土也，故用白术以填之。水中之阳，恐水邪泛溢则阳越，茯苓利水，俾阳不因水而泛，阳斯秘矣。水中之阳，若无水津以养之，则阳不得其宅，故用人参以生水津，使养阳气，阳得所养，阳斯冲矣。六味、左归补肾阴以养气之法，都气丸所以得名也。附子汤、肾气丸，补肾阳以生气化气之法。

栀子豆豉汤

栀子五钱
 　淡豆豉五钱


服后得吐为快。

甘麦大枣汤

大枣五枚
 　甘草三钱
 　小麦五钱


三药平和，养胃生津化血。津水血液，下达子脏，则脏不燥，而悲伤太息诸证自去。此与麦门冬汤，滋胃阴以达胞室之法相似，亦与妇人乳少，催乳之法相似。乳多即是化血之本，知催乳法，则知此汤生津润燥之法。

桃奴散

肉桂一钱
 　五灵脂三钱
 　香附子三钱
 　砂仁一钱
 　桃仁三钱
 　延胡索三钱
 　桃奴三钱
 　雄鼠屎一钱


三一承气汤

芒硝三钱
 　大黄二钱
 　枳壳钱半
 　厚朴二钱
 　甘草一钱


攻下火结之通剂。

都气丸

熟地五钱
 　山药三钱
 　云苓三钱
 　丹皮三钱
 　山萸肉三钱
 　泽泻三钱
 　五味子一钱


人身呼吸之气，司于肺而实根于肾，此气乃肾中一点真阳，而深赖肾中之水阴充足，涵阳气而潜藏于下，故气出口鼻，则有津液。气着于物，则如露水，以气从水中出，水气足，故气亦带水阴而出。其纳入于肾也。有水封之，而气静秘，故肾水足者，其气细。龙能蛰，龟能息，世传仙术，有五龙蛰，有龟息，皆是敛气之法，即皆是保养肾水之法。气者水之所化，吾故有气即是水之论。此丸用六味地黄汤，补水以保其气，利水以化其气，加五味收敛以涵蓄其气，则气自归元，而不浮喘，名曰都气，谓为气之总持也。肾气丸为阳不足者立法，此丸为阴不足者立法，而皆以气得名。盖一是补阳以化气，一是补阴以配气。

补中益气汤

黄芪三钱
 　人参三钱
 　炙草一钱
 　白术三钱
 　当归三钱
 　陈皮一钱
 　升麻一钱
 　柴胡二钱
 　生姜三钱
 　大枣三枚


柯韵伯曰：阳气下陷阴中，谷气不盛，表症颇同外感。用补中之剂，得发表之品，而中益安。用益气之剂，赖清气之品，而气益倍，此用药相须之妙也。是方也，用以补脾，使地道卑而上行。亦可以补心肺，损其肺者，益其气，损其心者，调其营卫也。亦可以补肝，木郁则达之也。惟不宜于肾，阴虚于下，不宜升，阳虚于下者，更不宜升也。


清燥养荣汤

知母三钱
 　花粉三钱
 　当归三钱
 　白芍三钱
 　生地三钱
 　陈皮二钱
 　甘草一钱
 　灯心一钱


大魂汤

甘草二钱
 　桂枝三钱
 　茯苓三钱
 　干姜一钱
 　人参三钱
 　附子二钱


火为阳，而阳生于肝脾，脾陷而肝木不生，温气颓败，则阳无生化之源，此方补之。

豁痰丸

当归三钱
 　知母二钱
 　天花粉三钱
 　白前根三钱
 　麦冬三钱
 　枳壳一钱
 　杏仁三钱
 　瓜蒌霜三钱
 　荆竹沥三钱
 　桔梗二钱
 　射干三钱
 　云苓三钱
 　石斛三钱
 　甘草一钱


轻清润降，为治痰妙法。

烧裆散

取近阴处裩裆，方寸许，烧灰存性为末，开水送下。女病取男，男病取女。以阴头微肿则愈。治阴阳易反，男女相传各病。

三才汤

天冬五钱
 　人参三钱
 　地黄五钱


清化汤　升降散

僵蚕三钱
 　蝉蜕七个
 　姜黄二钱
 　大黄一钱
 　金银花一钱
 　白芍二钱
 　泽兰二钱
 　陈皮一钱
 　元参三钱
 　胆草二钱
 　黄芩二钱
 　当归三钱
 　黄连钱半
 　栀子二钱
 　生地三钱
 　柴胡二钱
 　甘草一钱


前四味名升降散，去姜黄、大黄名清化汤。均用白蜜陈酒冲服。凡温疫里热等症，用此汤去伏热、清邪毒、生津养血。

玉泉散

天花粉三钱
 　粉葛根三钱
 　麦门冬三钱
 　生地黄四钱
 　五味子五分
 　甘草钱半


方取甘寒滋润，生胃津以止渴。妙葛根升达，使水津上布。

清心饮

当归三钱
 　生地三钱
 　白芍二钱
 　莲心三钱
 　连翘心一钱
 　茯神二钱
 　枣仁三钱
 　甘草节一钱
 　麦冬三钱
 　川贝母一钱
 　竹叶心一钱
 　龙骨三钱


心血虚，有痰火不卧寐，用此药清补之最妙。

地黄饮

安桂五分
 　附子一钱
 　苁蓉二钱
 　茯苓三钱
 　地黄三钱
 　麦冬三钱
 　五味五分
 　远志一钱
 　菖蒲一钱
 　枣皮三钱
 　巴戟三钱
 　石斛三钱
 　薄荷一钱


勿久煎，即取服之。

黄连阿胶汤

黄连二钱
 　黄芩二钱
 　白芍三钱
 　阿胶三钱
 　鸡子黄二枚


煎成待温，入鸡子黄搅匀服。治心烦不寐，大清心火，生心中之阴液以安神，仲景之大剂也。

仁熟散

柏子仁三钱
 　熟地四钱
 　枸杞三钱
 　五味子一钱
 　山萸肉三钱
 　桂心二钱
 　人参三钱
 　茯神三钱
 　菊花一钱
 　枳壳一钱


酒服治肝胆虚，恐畏不敢独卧。并补心以实其子，则肝胆益旺。而菊花散风以宁之，枳壳和胃以安之，又是闲中一子。

清瘟败毒散

石膏八钱
 　知母三钱
 　生地五钱
 　犀角一钱
 　黄连三钱
 　栀子三钱
 　桔梗三钱
 　黄芩三钱
 　赤芍三钱
 　元参三钱
 　连翘二钱
 　丹皮三钱
 　甘草一钱
 　竹叶三钱


酸枣仁汤

枣仁四钱
 　甘草一钱
 　知母三钱
 　茯神五钱
 　川芎一钱


清火和血安神，则能寐矣。


甘草泻心汤

甘草二钱
 　黄芩三钱
 　人参三钱
 　干姜二钱
 　半夏三钱
 　黄连三钱
 　大枣三枚


胃虚不能调治上下，水寒上逆，火热不得下降，结而为痞。用姜、半以折水，用芩、连以清火，而参、枣、甘草以从中和之。

生姜泻心汤

生姜三钱
 　半夏三钱
 　甘草二钱
 　人参三钱
 　黄芩二钱
 　干姜二钱
 　黄连三钱
 　大枣三枚


桂苓甘草五味汤

桂枝三钱
 　茯苓四钱
 　五味一钱
 　甘草二钱


小结胸汤

黄连二钱
 　半夏三钱
 　瓜蒌八钱


大陷胸汤

大黄三钱
 　芒硝二钱
 　甘遂一钱


左金丸

吴茱萸一钱
 　川黄连六钱


病左胁痛及呕酸苦者，肝火也。以金平木，清火生金，其理至妙。

萆薢分清饮

菖蒲二钱
 　草梢三钱
 　乌药二钱
 　益智一钱
 　青盐少许


地魄汤

甘草一钱
 　半夏三钱
 　麦冬三钱
 　芍药三钱
 　五味子一钱
 　元参三钱
 　牡蛎三钱


清君相之火，降肺胃之逆，益水敛神而生津，此补阴法也。

葛根汤

葛根三钱
 　麻黄一钱
 　白芍三钱
 　桂枝二钱
 　甘草一钱
 　大枣三枚
 　生姜三片


风寒中太阳经，背项痛发痉者，皆以此汤为主。盖麻、桂为太阳发表之通剂，加葛根则能理太阳筋脉之邪。

大秦艽汤

生地三钱　熟地三钱　川芎一钱　当归三钱　白芍三钱
 　白术三钱
 　云苓三钱
 　甘草一钱
 　秦艽二钱
 　羌活二钱
 　独活钱半
 　防风三钱
 　白芷二钱
 　细辛五分
 　黄芩三钱


越鞠丸

苍术三钱
 　香附三钱
 　川芎二钱
 　神曲三钱
 　炒栀子三钱


十枣汤

大戟一钱
 　芫花一钱
 　甘遂一钱
 　大枣十枚


共为末，大枣十枚煎浓汤送下一字，下水饮如神。

四神丸

故纸四钱
 　吴萸三钱
 　肉蔻三钱
 ，去油
 　五味一钱


为末，蜜丸。治脾肾虚泻。

金箔镇心丹

胆南星一钱
 　朱砂三钱
 　琥珀三钱
 　竹黄三钱
 　牛黄五分
 　珍珠一钱
 　麝香少许
 　金箔一钱


蜜丸，金箔为衣，薄荷汤下。治癫痫、惊悸、怔忡，一切痰火之疾。

黄芪五物汤

即桂枝汤加黄芪。

五蒸汤

人参三钱
 　生地三钱
 　石膏三钱
 　知母二钱
 　粉葛根三钱
 　黄芩二钱
 　甘草一钱
 　竹叶三钱
 　梗米三钱
 　小麦三钱
 　赤茯苓三钱


五蒸之名，一曰骨蒸，二曰脉蒸，三曰皮蒸，四曰外蒸，五曰内蒸。统以此方治之。

益气安神汤

当归三钱
 　茯苓三钱
 　生地三钱
 　麦冬三钱
 　枣仁三钱
 　远志一钱
 　人参三钱
 　黄芪三钱
 　甘草一钱
 　胆南星三钱
 　黄连二钱
 　竹叶三钱
 　生姜三片
 　大枣三枚


醋黄散

大黄一钱
 　郁金子一钱
 　降香一钱
 　三七一钱
 　当归三钱
 　牛膝二钱


均用醋炒为末，酒、童便冲服。下瘀止血。


小青龙汤

桂枝三钱
 　麻黄二钱
 　干姜三钱
 　白芍三钱
 　细辛五分
 　半夏三钱
 　五味一钱
 　甘草一钱


温散寒水，外去风寒，内泻水饮之大剂。

九气丸

姜黄三钱
 　香附四钱
 　甘草二钱


通治气不和作痛。

香苏饮

香附子二钱
 　紫苏三钱
 　陈皮二钱
 　甘草一钱
 　葱白二根
 　生姜三片


发表轻剂。

指迷茯苓丸

茯苓五钱
 　风化硝三钱
 　半夏三钱
 　枳壳一钱


肾着汤

白术　红枣　甘草　附子

天灵盖散

天灵盖檀香水洗
 ，酥炙
 ，三钱
 　槟榔二钱
 　阿魏一钱
 　麝香少许
 　安息香一钱
 　甘遂一钱
 　朱砂一钱


上为末，用桃枝、柳枝、桑根皮、榴根皮、葱白、薤白、童便煎汤送下三钱，忍吐待下。子时服，巳时当下痨虫，更进一服除根。如泻不止，用龙骨、黄连末，白汤下以止之，白粥补之。如不用天灵盖，以虎头骨代之，再加鳗鱼骨，是尤理得心安。

黄连解毒汤

黄连三钱
 　黄芩三钱
 　黄柏二钱
 　栀子三钱


通治三焦之热，内外证加减随宜。

五皮饮

陈皮　茯苓皮　姜皮　桑皮　大腹皮

各等分煎服。

泻白散

地骨皮三钱
 　生桑皮三钱
 　糯米四钱


肺为火克，以此生金，清火利水，水清火自降矣。

五淋散

山栀子三钱
 　车前子三钱
 　当归尾三钱
 　甘草一钱


心遗热于小肠，结而为淋，以此清心、平肝、利水。

四逆汤

干姜三钱
 　附子三钱
 　甘草一钱


胆肾阳虚，四肢逆冷，下利不止，以此温之。

小温经汤

当归三钱
 　白芍二钱
 　阿胶三钱
 　川芎一钱
 　人参三钱
 　丹皮三钱
 　麦冬三钱
 　半夏二钱
 　吴萸一钱
 　生姜一钱
 　桂枝二钱
 　甘草一钱


此为调经第一方。行血消瘀，散寒降痰，温利而不燥烈，为去瘀之妙药。

理中汤

白术三钱
 　人参三钱
 　干姜二钱
 　甘草一钱


霍乱吐泻腹痛，中土虚寒，以此温补之。

人参败毒散

人参二钱
 　羌活二钱
 　独活一钱
 　柴胡二钱
 　前胡二钱
 　枳壳一钱
 　桔梗二钱
 　川芎一钱
 　云苓二钱
 　甘草一钱


散寒发汗，兼利痰饮。


方剂索引

序

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视“悟性”的提高，医理与易理相通，重视易经相关理论的学习；还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在“做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效、诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的“学术思想”应是高层次的成就，是锲而不舍长期坚持“读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新；学术思想必有理论内涵指导临床实践，能以提高防治水平；再者学术思想不应是一病一证一法一方的诊治经验与心得体会。如金元大家刘完素著有《素问玄机原病式》，自述“法之与术，悉出《内经》之玄机”，于刻苦钻研运气学说之后，倡“六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。SARS流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是“读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此“读经典做临床”具有重要的现实意义。

值得指出，培养临床中坚骨干人才，造就学科领军人物是当务之急。在需要强化“读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高“悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的矛盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之“大一”与极微无内之“小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义；有学者从分子水平寻求直接调节整体功能的物质，而突破靶细胞的发病机制；有医生运用助阳化气，通利小便的方药能同时改善胃肠症状治疗幽门螺旋杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的“金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，把研修项目精选的20种古典医籍予以出版，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去“做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。

导　读

《素问病机气宜保命集》，金·刘完素撰，成书于南宋孝宗淳熙十三年丙午（金大定二十六年，即公元1186年），初刊于南宋理宗淳佑十一年辛亥（1251），是阐述刘氏临床经验及阐发其学术观点之作，乃寒凉派著作之一。此书是中医临床、科研、教学工作者重要的参考书籍之一。

一、《素问病机气宜保命集》与作者

本书作者刘完素，名完素，字守真，自号通玄处士，河北省河间市人，故世称“刘河间”，并以“河间”名重天下，乃金元四大医学家之首。约生于北宋徽宗宣和二年庚子（1120）至南宋宁宗庆元六年庚申（1200）之间，享年80岁左右。刘氏自“二十有五，志在《内经》，日夜不辍，殆至六旬”。数十年的刻苦研习，加之其丰富的临床实践，终于“目至心灵，大有开悟”，使其于《内经》，尤其是其中的五运六气，深有灵悟，洞悉运气有常有变及对发病之影响。根据《素问》病机十九条，加之北方地高天寒，“其民淳朴，习于勤苦，兼以饮食醇[image: ]
 ，久而蕴热”，病则因“寒包火”而病热者居多的客观实际情况，强调火热为病，力倡“六气皆从火化”，力辟《局方》用药燥热之偏。主张辛凉解表，泄热益阴，善用寒凉药物，“尊之经，断自我”，创制凉血解毒、泄热益阴“奇而妥”之方剂，以应火热之疾。“左右逢源，百发百中”，自成一家。从而创立了祖国医学著名的火热学说，成为金元四大医学家之一。这一学说，不仅造福了当代，且对后世影响深远，为明清之季温病学说的形成，奠定了理论基础。

为伸己说，刘氏将其数十年的临床心得及其中医理论方面的灵悟，记而述之，勒成一部，而成《素问病机气宜保命集》一书。其理法方药，与刘氏所撰之《素问玄机原病式》《素问要旨论》《黄帝素问宣明论方》等一脉相承，互为羽翼，是研习刘氏学说的必读之书。

本书撰成之后，刘氏因“此集非崖略之说，盖得轩岐要妙之旨，故用之可以济人命，舍之无以活人生，得乎心髓”，所以“秘之[image: ]
 笥，不敢轻以示人，非绝仁人之心，盖圣人之法，不遇当人（适合承业之人），未易授示”，而未公诸于世。明·[image: ]
 仙曰：“始守真靳惜无传，至胡元宪宗（铁木真之孙，蒙古大汗蒙哥，公元1251年至1259年在位，庙号宪宗）元年辛亥，乃宋理宗淳佑十一年也，相去六十五年矣，大卤（太原）焉政亨（杨威）谓天下之宝，当与天下共之，不可泯也，乃锓诸梓人”，“使先生之道，出于茆茨荆棘（民间）中”，而初刻传世。历代刻刊及现代排印本较多，据《全国中医图书联合目录》等记载，有十余种版本存世。

据史料所载，刘氏医著甚丰，自撰及门人、私淑者编撰的著述，除本书外，还有《素问要旨论》《黄帝素问宣明论方》《素问玄机原病式》《伤寒直格》《伤寒标本心法类萃》《三消论》《河间伤寒心要》《刘河间伤寒医鉴》《河间刘先生十八剂》《治病心印》《素问药注》和《保童秘要》等。因年移代革，灾害兵燹，后4种已失传，诚为憾事。海内现存的前9种，20世纪80年代初，被卫生部列入重点中医古籍整理出版规划，并定为国家级中医科研项目下达给在下，余率同道，收集海内所存之重要版本及孤本（如《素问要旨论》清刻本等），精校细勘，历时5年，圆满完成此辑校工作，名之曰《河间医集》，人民卫生出版社已于1998年1月出版。此书乃首次将刘氏海内所存的医著，经精校细勘、精当训释而集成者，医界同仁及广大读者，如欲全面了解刘氏的生平事迹，学术思想，医学建树，阅之即得。

二、主要学术观点及对临床的指导意义

本书分上、中、下三卷，共三十二篇。上卷九篇，名之曰原道论、原脉论、摄生论、阴阳论、察色论、伤寒论、病机论、气宜论、本草论。分别对天人合一、病机、运气、诊法、治则、药物及养生等进行了深入地探讨，特别对风热湿火燥寒六气外感、肝心脾肺肾五脏之主气木火土金水偏盛而内伤所致疾病之病机，进行了详尽深入的探讨。旁征博引，深入浅出，阐发《素问》之幽隐，彰显《素问》之真谛，既对中医理论进行了深入剖析，又对中医临床有很大的指导价值。中、下两卷，共二十三篇，其中病论二十二篇，名之曰中风论、疠风论、破伤风论、解利伤寒论、热论、内伤论、疟论、吐论、霍乱论、泻痢论、心病论、咳嗽论、虚损论、消渴论、肿胀论、眼目论、疮疡论、瘰疬论、痔病论、妇人胎产论（附带下论）、大头论（附雷头风、附耳论）、小儿斑疹论，药略一篇（附针法、附诸吐方法）。病论每篇均为对该病先论述，后处方，内容宏富，多有阐发，读之对该病的原始要终，理法方药，一目了然，极有利于学者之临床。如泻痢论，刘氏曰：“论曰：脏腑泻痢，其证多种，大抵从风、热、湿论。是知寒少而热多，寒则不能久也，故曰暴泻非阳，久泻非阴。论曰：春宜缓形，形动则肝木乃荣，反静密，则是行秋令，金能制木，风气内藏，夏至则火盛而金去，独火木旺，而脾土损矣，轻则飧泄，身热，脉洪，谷不能化，重则下痢，脓血稠粘，皆属于火。经曰：溲而便脓血，知气行而血止也，宜大黄汤下之，是为重剂，黄芩芍药汤，为之轻剂，是实则泄其子，木能自虚，而脾土实矣。故经曰：春伤于风，夏必飧泄，此逆四时之气，人所自为也。有自太阴受湿，而多水泄虚滑，微满身重，不知谷味。假令春，宜益黄散补之，夏宜泻之。法云宜补、宜和、宜止，假令和，则芍药汤是也，止则诃子汤是也。久则防变，而为脓血。轻则传肾，谓之贼邪，故难愈。若先痢而后滑，谓之微邪，故宜痊。此皆脾土受湿，天行为也，虽圣智不能逃。……故法曰：后重则易下，腹痛则宜和，身重则除湿，脉弦则去风，血脓稠粘，以重药竭之，身冷自汗，以毒药温之，风邪内缩，宜汗之则愈，鹜溏为利，当温之。又云：在表者发之，在里者下之，在上者涌之，在下者竭之，身表热者内疏之，小便涩者分利之。又曰：盛者和之，去者送之，过者止之。《兵法》云：避其来锐，击其惰归，此之谓也。……黄芩芍药汤，治泻痢腹痛，或后重身热，久而不愈，脉洪疾者，及下痢脓血稠粘。黄芩、芍药各一两，甘草五钱。右为粗末，每服半两，水一盏半，煎至一盏，滤清，温服，无时。如痛，则加桂少许。……大黄汤……芍药汤……白术黄芪汤……防风芍药汤……白术芍药汤……苍术芍药汤……苍术防风汤……苍术地榆汤……。”可见刘氏对此证之论述本之《素问》，旁纳诸大家之经验，以尽其美。治法灵活，随证而施，切合病情。处方列二十八首之多，以便学者随证选方。由此可见刘氏医术精湛、临床经验精深之一斑。药略列临床常用药一百零九味及其主治，简练易记，切于临床。

三、如何学习《素问病机气宜保命集》

学习刘氏此书，当与《素问》对照学习。此书与刘氏所撰之《素问要旨论》《素问玄机原病式》《黄帝素问宣明论方》等一脉相承，互为羽翼，应互相参照学习，以便理解其深蕴，而为我所用。此书虽一脉相承地阐扬刘氏的火热观点，但其处治则非概用寒凉，汗、吐、下、和、温、清、消、补诸法，该用何法用何法，该用何方用何方。可见刘氏作为一代医宗，虽强调其火热论点，善用寒凉方药，但不偏执，以病为转移，此乃其所以为大家也。刘氏虽力辟《局方》燥热之偏，然并非一律排斥，如咳嗽论水煮金花丸方后语曰：“《局方》中川芎丸、防风丸皆可用也”，白术丸方后语曰：“《局方》中防己丸亦可用”等等，也是刘氏以病为本者。

整理说明

《素问病机气宜保命集》，又名《素问玄机气宜保命集》《病机气宜保命集》《素问保命集》《素问病机》，简称《保命集》，金·刘完素撰，成书于南宋孝宗淳熙十三年丙午（金大定二十六年，即公元1186年），初刊于南宋理宗淳佑十一年辛亥（1251），早已失传。海内现存之版本，据《全国中医图书联合目录》等记载，有正脉本、吴本、怀德堂本等。其中以正脉本（明万历二十九年辛丑吴勉学校刻的《古今医统正脉全书》所含之《素问病机气宜保命集》刻本）为优，因之此次整理，以正脉本为底本，其内容不删节，不改篇，以保持本书之原貌。

此次整理做了以下工作：

1.底本中确系明显的错字、讹字、俗字、别字及笔画小误者（如日月曰混淆，己已巳不分等），均予径改，不出校记。

2.底本错讹脱衍，需辨明者，则据校本改正或增删，一般不出注说明，可改可不改者，一般不改。

3.刘氏引用他书之文献，多有删节或缩写改动。凡不失原意者，置之不论，以保持本书原貌；出入较大或错讹者，均据其出处改正，一般不出注说明。

4.对原文的异体字、通假字、古今字一律径改不出注文。

5.本书原为繁体竖排版，本次出版，将繁体字一律改为规范的简体字，同时将竖排版改为横排版，故原书方剂中“右件……”一律径改为“上件……”。

笔者才疏学浅，孤陋寡闻，虽经悉心校勘，不遗余力，然谬误之处，仍在所难免。敬盼大家同道，广大读者，不吝赐教，加以斧正。此书但能对读者了解刘氏学术建树，研究刘氏学术思想、临床造诣有所帮助，则余愿足矣。

自　序

夫医道者，以济世为良，以愈疾为善。盖济世者，凭乎术，愈疾者，仗乎法，故法之与术，悉出《内经》之玄机，此经固不可力而求，智而得也。况轩岐问答，理非造次，奥藏金丹，宝典深隐，生化玄文，为修行之经路，作达道之天梯。得其理者，用如神圣，失其理者，似隔水山。其法玄妙，其功深远，固非小智所能窥测也。若不访求师范，而自生穿凿者　徒劳皓首耳。

余二十有五，志在《内经》，日夜不辍，殆至六旬。得遇天人，授饮美酒，若橡斗许，面赤若醉。一醒之后，目至心灵，大有开悟，衍其功疗，左右逢原，百发百中。

今见世医，多赖祖名，倚约旧方，耻问不学，特无更新之法，纵闻善说，反怒为非。呜呼！患者遇此之徒，十误八九，岂念人命死而不复生者哉！仁者鉴之，可不痛欤！以此观之，是未知阴阳之道，况木极似金，金极似火，火极似水，水极似土，土极似木。故经曰：亢则害，承乃制，谓己亢极，反似胜己之化。俗流未知，故认似作是，以阳为阴，失其本意。经所谓诛罚无过，命曰大惑。医徒执迷，反肆谤识，纵用获效，终无了然之悟，其道难与语哉！

仆见如斯，首述玄机，刊行于世者，已有《宣明》等三书。革庸医之鄙陋，正俗论之舛讹，宣扬古圣之法则，普救后人之生命。今将余三十年间信如心手，亲用若神，远取诸物，近取诸身，比物立象，直明真理，治法方论，裁成三卷，三十二论，目之曰《素问病机气宜保命集》。此集非崖略之说，盖得轩岐要妙之旨，故用之可以济人命，舍之无以活人生。得乎心髓，秘之箧笥，不敢轻以示人。非绝仁人之心，盖圣人之法，不遇当人，未易授尔。后之明者，当自传焉。


时大定丙午闰七月中元日河间刘完素守真述



王连环词

圣号连环，法明《素问》、三坟中，别是奇绝。义如渊海，理若丘山，万法千机，下手处全无半捻。包藏天地，斡运阴阳，造化形质，极救羸劣。三卷九篇，其间终始，圣心难为与决。披寻数载，造奥寻真，似水底浸捞明月。君休笑饶贤，惠期颜闵，才压苏黄，无师匠亦难提挈。

细寻思，皇天不负苦学人。近来遇明师，敲开玉结，才见玄中玄，天外法。只此是全身诀自从会得，凡骨投入仙胎，似地囚反登天阙，换尽心腹意气，从今别始觉灵台皎洁。

幼年之岁，造《原病》《宣明》《要旨》《直格》，略明轩岐。发明圣心玄妙，具在《病机》中。书就深藏囊箧，待百年之后，自有高人，恁待宣扬圣策。此至精至微之道，休与俗人谈，除对知音说。


素问病机气宜保命集序

天兴末，予北渡，寓东原之长清。一日，过前太医王庆先家，于几案间得一书，曰《素问病机气宜保命集》。试问之，乃刘高尚守真先生之遗书稿也。其文则出自《内经》中，摭其要而述之者。朱涂墨注，凡三卷，分三十二门，门有资次，合理契经。如原道则本性命之源，论脉则尽死生之说，摄生则语存神存气之理，阴阳则讲抱元守一之妙，病机则终始有条有例，治病之法，尽于此矣。本草则驱用有佐有使，处方之法，尽于此矣。至于解伤寒，论气宜，说曲尽前圣意。读之使人廓然有醒悟，恍然有所发明，使六脉、十二经、五脏、六腑、三焦、四肢，目前可得而推见也。后二十三论，随论出证，随证出方，先后加减，用药次第，悉皆蕴奥，精妙入神。尝试用之，十十皆中，真良医也，虽古人不过是也，虽轩岐复生，不废此书也。然先生有序，序己行藏，言幼年已有《直格》《宣明》《原病式》三书，虽义精悫，犹有不尽圣理处，今是书也复出，与前三书相为表里，非日后之医者龟镜欤！至如平昔不治医书者得之，随例验证，度己处药，则思亦过半矣。予谓是书，虽在农夫、工贩、缁衣、黄冠、儒宗，人人家置一本可也。若己有病，寻阅病源，不至乱投汤剂，况医家者凭者哉！

惜哉！先生卒，书不世传，使先生之道，窃入小人口，以为已尽者有之。予悯先生道，屏翳于茆茨荆棘中，故存心精较，今数年矣。命工镂版，拟广世传，使先生之道出于茆茨荆棘中，亦起世膏肓之一端也。


岁辛亥正月望日大卤杨威序



重刻保命集序

粤自轩岐而下，数千载间，虽有跗缓卢扁之于前，其道不行其后。后之学者，如盲执炬，夜行穷谷，其道愈失矣。

然医道漂没已久，天固生守真刘通玄于河间。素有奇遇，得天人之旨，而能尽其术，乃撰《宣明》等书，一十七万余言，开导后学。年几六十，再遇异人，授以玄酝一橡斗许，一醉乃醒，豁然有悟，复撰是书。自谓穷理尽性，精微至要，莫出乎是也。

盖医之所以为医者，必先知其人之所以为人之道。人与天地一，故体天之道以察四时，因地之理以审百病。其神圣工巧、格物致知之理，不在乎药，而在乎医之何如耳。尝闻鹖冠子曰：昔者伊尹医殷，吕望医周，奚生医秦，申麃医郢，原季医晋，陶朱医越，夷吾医齐。故魏文侯有曰：管子用政行医，术以扁鹊之道，桓公其霸乎，其说有自矣。今是书也，其摄生之法，与夫修齐之道理无二，歧道同一轨，大有益于医道也。后之学者，诚能推究其理，审乎病源，体乎天道，顺乎地利，以治其疾，将有囿于寿域者也。

缘是书者，金世宗大定二十六年丙午守真所撰之书也，时在宋孝宗淳熙十三年焉。始守真靳惜无传，至胡元宪宗元年辛亥，乃宋理宗淳祐十一年也，相去六十五年矣。大卤焉政亨谓天下之宝，当与天下共之，不可泯也，乃锓诸梓人乎。

古版毁于兵燹，不存久矣。世无其传，今命工重刊。既完，必用序以纪其实，姑书于篇端云。

或曰：不书中国之正，朔用金虏之正者何？曰：当宋季也，河间为金虏所有，而用之故也。


岁在宣德辛亥三月初二日

卷　上

原道论第一

经曰：观天之道，执天之行，尽矣。盖天一而地二，北辨而南交，入精神之运以行矣。拟之于象，则水火也，书之于卦，则坎离也。两者相须，弥满六合，物物得之，况于人乎。

盖精神生于道者也，是以上古真人，把握万象，仰观日月，呼吸元气，运气流精，脱骨换形，执天机而行六气，分地纪而运五行，食乳饮血，省约俭育，日夜流光，独立守神，肌肉若一，故能寿敝天地，无有终时，此其道生之要也。

夫道者，能却老而全形，安身而无疾。夫水火，用法象也，坎离，言交变也，万亿之书，故以水为命，以火为性。土为人，人为主性命者也，是以主性命者在乎人，去性命者亦在乎人，养性命者亦在乎人。何则？修短寿夭，皆自人为。故经曰：精神内守，病安从来。又曰：务快其心，逆于生乐。所以然者，性命在乎人。故人受天地之气，以化生性命也。是知形者，生之舍也，气者，生之元也，神者，生之制也。形以气充，气耗形病，神依气位，气纳神存。修真之士，法于阴阳，和于术数，持满御神，专气抱一，以神为车，以气为马，神气相合，可以长生。故曰：精有主，气有元，呼吸元气，合于自然，此之谓也。智者明乎此理，吹嘘呼吸，吐故纳新，熊径鸟伸，导引按[image: ]
 ，所以调其气也。平气定息，握固凝想，神宫内视，五脏昭彻，所以守其气也。法则天地，顺理阴阳，交媾坎离，济用水火，所以交其气也。神水华池，含虚鼓漱，通行营卫，入于元宫，溉五脏也。服气于朝，闭息于暮，阳不欲迭，阴不欲覆，练阴阳也。以至起居适晏，出处协时令，忍怒以全阴，抑喜以全阳，泥丸欲多栉，天鼓欲常鸣，形欲常鉴，津欲常咽，体欲常运，食欲常少。眼者，身之鉴也，常居欲频修。耳者，体之牖也，城廓欲频治。面者，神之庭也，神不欲覆。发者，脑之华也，脑不欲减。体者，精之元也，精不欲竭。明者，身之宝也，不欲耗。补泻六腑，淘练五精，可以固形，可以全生，此皆修真之要也。故修真之要者，水火欲其相济，生土金欲其相养。是以全生之术，形气贵乎安，安则有伦而不乱，精神贵乎保，保则有要而不耗。故保而养之，初不离于形气精神。及其至也，可以通神明之出。神明之出，皆在于心，独不观心为君主之官，得之所养，则血脉之气王而不衰，生之本，无得而摇也，神之变，无得而测也。肾为作强之官，得所养，则骨髓之气荣而不枯，蛰封藏之本，无得而倾也，精之处，无得而夺也。

夫一身之间，心居而守正，肾下而立始，精神之居此宫，不可太劳，亦不可竭。故精太劳则竭其属，在肾可以专涩之也，神太用则劳其脏，在心静以养之，唯精专然后可以内守。故昧者不知于此，欲拂自然之理，谬为求补之术，是以伪胜真，以人助天，其可得乎！


原脉论第二

大道之浑沦，莫知其源，然至道无言，非立言无以明其理，大象无形，非立象无以测其奥。道象之妙，非言不明，尝试原之。脉者，何也？非气非血，动而不息，营行脉中，卫行脉外。经曰：脉者，血之府也。自《素问》而下，迄于今，经所不载，无传记而莫闻其名焉。然而玄机奥妙，圣意幽微，虽英俊明哲之士，非轻易可得而悟也。

夫脉者，果何物乎？脉者有三名，一曰命之本，二曰气之神，三曰形之道，经所谓天和者是也。至于折一肢，瞽二目，亦不为害生，而脉不可须叟失，失则绝命害生矣。

经曰：春弦、一曰长。
 夏洪、一曰钩。
 秋毛、一曰涩。
 冬石，一曰沉。
 此言正脉，同天真造化之元气也。巡于春夏秋冬，木火金水之位，生长收藏，参和相应，故禀二仪而生，不离于气，故于脉有生死之验。经曰：脉者，血之府也，如世之京都州县，有公府廨署也。国因置者，所以禁小人为非道也。今府不立，则善者无以伸其枉，恶者无以罚其罪，邪正混同，贤愚杂处，而乱之根也。经曰：五运阴阳者，天地之道也，万物之纲纪，变化之父母，生杀之本始，神明之府也。既阴阳为神明之府，脉为血之府，而明可见焉。血之无脉，不得循其经络部分，周流于身，滂派奔迫，或散或聚，气之无脉，不能行其筋骨脏腑上下，或暴或蹶。故经曰：出入废则神机化灭，升降息则气立孤危，故气化则物生，气变则物易，气盛则物壮，气弱则物衰，气绝则物死，气正则物和，气乱则物病，皆随气之盛衰而为变化也。脉字者，从肉、从永、从爪、从血，四肢百骸，得此真元之气，血肉筋骨爪发荣茂，可以倚凭而能生长也。长久永固之道，故从肉、从永者是也，从爪、从血者，巡之如水，分流而布遍周身，无所不通也。《释名》：脉，幕也，如幔幕之遮覆，幕络一体之形导，太一真元之气也。元气者，在气非寒、非热、非暖、非凉，在脉者非弦、非洪、非涩、非沉，不为气而浮沉，不为血而流停，乃冲和自然之气也，故春温、夏热、秋凉、冬寒。所以然者，为元气动而不息，巡于四方，木火水金之位，温凉寒暑之化，生生相续，新新不停，日月更出，四序迭迁，脉不为息。故人有身形之后，五脏既生，身中元气即生焉。故春弦、夏洪、秋毛、冬石，此四时之气也，而脉者，乃在其中矣。《道经》曰：视之不见，听之不闻，搏之不得，迎之不见其首，随之不见其后，此如脉之谓也。又云：埏埴以为器，当其无，有器之用，故有之以为利，无之以为用。又曰：吾不知名，字之曰道，强为之名，曰大，斯立脉之名之本意也。故道者万物之奥，脉者百骸之灵，奥灵之妙，其道乃同。

元气者，无器不有，无所不至，血因此而行，气因此而生。故营行脉中，卫行脉外，瞻之在前，忽然在后，而不匮者，皆由于脉也。分而言之，曰气、曰血、曰脉，统而言之，唯脉运行血气而已。故经曰：血气者，人之神，不可不谨养也。

阴阳别论曰：所谓阳者，胃脘之阳也，此阳者，言脉也，胃者，土也。脉乃天真造化之气也，若土无气，则何以生长收藏，若气无土，何以养化万物，是无生灭也，以平人之气常禀于胃。《正理论》曰：谷入于胃，脉道乃行，阴阳交会，胃和脉行。人禀天地之候，故春胃微弦曰平，但弦而无胃曰死，夏胃微钩曰平，但钩而无胃曰死，长夏微软曰平，但弱而无胃曰死，秋胃微毛曰平，但毛而无胃曰死，冬胃微石曰平，但石而无胃曰死。

阴者，真脏也，见则为败，败则必死。五脏为阴，肝脉至，中外急，如循刀刃，责责然，如按琴弦，心脉至，坚而搏，如循薏苡仁，累累然，肺脉至，大而虚，如以毛羽中人皮肤，肾脉至，搏而绝，如以指弹石，辟辟然，脾脉至，弱而乍数乍疏。夫如此脉者，皆为脏脉独现而无胃脉，五脏皆至悬绝而死。故经曰：别于阳者，知病忌时，别于阴者，知生死之期。故人性候，躁急怀促，迟缓软弱，长短大小，皮坚肉厚，各随其状，而脉应之。

常以一息四至为准者，言呼出心与肺，吸入肾与肝。五者，胃兼主四旁，在呼吸之间也。数则为热，迟则为寒，如天之春秋二分，阴阳两停，昼夜各得五十度。自此添一遭则热，减一遭则寒，脉之妙道，从此可知矣。或如散叶，或如燃薪，或如丸泥，或如丝缕，或如涌泉，或如土颓，或如偃刀，或如转索，或如游鱼，假使千变万化，若失常者，乃真元之气离绝，五脏六腑不相管辖，如丧家之狗，元气散失，而命绝矣。

经曰：积阳为天，积阴为地，阳化气，阴成形，此言一气判而清浊分也。元气者，天地之本，天和者，血气之根。华佗云：脉者，谓血气之先也。孔子曰：天不言而四时行焉，百物生焉，而脉亦如之。又，经曰：自古通天者，生之本，皆通乎天气也。通天者，谓通元气天真也，然形体者，假天地之气而生，故奉生之气，通计于天。禀受阴阳，而为根本，天地合气，命之曰人。天气不绝，真灵内属，动静变化，悉与天通。

《易》云：乾坤成列，而易立乎其中矣，故天地之体，得易而后生，天地之化，得易而后成。故阳用事则春生夏长，阴用事则秋收冬藏，寒往则暑来，暑往则寒来，始而终之，终而复始，天地之化也，而易也默然于其间，而使其四序，各因时而成功。至于寒不凌暑，暑不夺寒，无愆阳伏阴之变，而不至于大肃大温，故万物各得其冲和之气，然后不为过而皆能中节也。

《道经》曰：万物负阴而抱阳，冲气以为和，百姓日用而不知，斯脉之道也。故脉不得独浮沉、独大小、独盛衰，独阴阳。须可沉中有浮，浮中沉，大中有小，小中有大，盛中有衰，衰中有盛，阴中有阳，阳中有阴，充塞一身之中，盈溢百骸之内，无经络不有，无气血不至，养筋骨毛发，坚壮腻泽，非心非肾，非肝非脾，五脏之盛，真气固密，不为邪伤。若忧愁思虑，饥饱劳逸，风雨寒暑，大惊卒恐，真气耗乱，气血分离，为病之本。噫！夫万物之中，五常皆备，审脉之道，而何独无五常邪！

夫仁固卫一身，充盈五脏，四肢百骸，皆得荣养，无冲和之气，独真脏脉现，则死矣。生则不现，死则独现，好生恶死，此仁之谓也。分布躯体，和调气血，贵之在头目耳鼻，贱之在蹠臀阴篡，不得上而有，不得下而无，无所不至，此义之谓也。长人脉长，短人脉短，肥人脉沉，瘦人脉浮，大人脉壮，小人脉弱，若长人短，短人长，肥人浮，瘦人沉，大人弱，小人壮，夫如此者，皆不中理而为病，此礼之谓也。现在寸，则上病，现在关，则中病，现在尺，则下病，五脏有疾，各有部分，而脉出现，不为潜藏伏匿，一一得察有余不足，而愈其病，此智之谓也。春弦、夏洪、秋毛、冬石，太阳之至，其脉沉，太阴之至，其脉大而长，少阴之至，其脉浮，阳明之至，其脉涩而短，少阳之至，其脉钩，厥阴之至，其脉弦。四序不失其期，六气为常准者，此信之谓也。非探颐索隐，钩深致远，学贯天人，旁通物理者，未能达于此矣。


摄生论第三

论曰：《内经》谓法于阴阳，和于术数，饮食有节，起居有常，不妄作劳，故能形与神俱，而尽终其天年，度百岁乃去。今时之人，不然也，以酒为浆，以妄为常，醉以入房，以欲竭其精，以耗散其真，不知持满，不时御神，务快其心，逆于生乐，起居无节，故半百而衰也。具饮食起居，乃人生日用之法，从恣不能知节，而欲传精神服天气者，不亦难乎！又，经曰：饮食自倍，肠胃乃伤，起居如惊，神气乃浮。是以圣人春木旺，以膏香助胃，夏火旺，以膏腥助肺，金用事，膳膏臊以助肝，水用事，膳膏膻以助心，所谓因其不胜而助之也。故饮食之常，保其生之要者，五谷、五果、五畜、五菜也。脾胃待此而仓廪备，三焦待此而道路通，营卫待此以清以浊，筋骨待此以柔以正。故经云：盖五味相济，斯无五宫之伤，所以养其形也。

虽五味为之养形，若味过于酸，肝气以津，脾气乃绝，味过于咸，大骨气劳，短肌，心气抑，味过于甘，心气喘满，色黑，肾气不衡，味过于苦，脾气不濡，胃气乃厚，味过于辛，筋脉沮弛，精神乃央，所谓失五味之常，而损其形也。王冰注曰：味有伦，缘脏有偏绝，此之谓也。

饮食者，养其形，起居者，调其神。是以圣人春三月，夜卧早起，被发缓形，见于发陈之时，且曰以使志生，夏三月，夜卧早起，无厌于日，见于蕃秀之时，且曰使志无怒，使气得泄，秋三月，早卧早起，与鸡俱兴，见于容平之时，收敛神气，且曰使志安宁，以应秋气，冬三月，早卧晚起，去寒就温，见于闭藏之时，且曰使志若伏若匿，若有私意，若己有得，此顺生长收藏之道。春夏养阳，秋冬养阴，顺四时起居法，所以调其神也。经所谓逆于春气，则少阳不生，肝气内变，逆于夏气，则太阳不长，心气内洞，逆于秋气，则太阴不收，肺气焦满，逆于冬气，则少阴不藏，肾气独沉，此失四时之气，所以伤其神也。智者顺四时，不逆阴阳之道，而不失五味损益之理，故形与神俱久矣，乃尽其天年而去。与夫务快其心，逆于生乐者，何足与语此道哉！故圣人行之，贤者佩之，岂虚语哉！

阴阳论第四

论曰：天地者，阴阳之本也，阴阳者，天地之道也，万物之纲纪，变化之父母，生杀之本始，神明之府也。故阴阳不测谓之神，神用无方谓之圣，倘不如此，谓天自运乎，地自处乎，岂足以语造化之全功哉！

大哉乾元，万物资始，至哉坤元，万物资生，所以天为阳，地为阴，水为阴，火为阳。阴阳者，男女之血气，水火者，阴阳之征兆，惟水火既济，血气变革，然后刚柔有体，而形质立焉。经所谓天覆地载，万物悉备，莫贵乎人。人禀天地之气生，四时之法成，故人生于地，悬命于天。

人生有形，不离阴阳，盖人居天之下，地之上，气交之中，不明阴阳，而望延年，未之有也。何则？苍天之气，不得无常也，气之不袭，是谓非常，非则变矣。王注曰：且苍天布气，尚不越于五行，人在气中，岂不应于天道。《左传》曰：违天不祥。系辞云：一阴一阳谓之道。《老子》曰：万物负阴而抱阳，故偏阴阳谓之疾。

夫言一身之中，外为阳，内为阴，气为阳，血为阴，背为阳，腹为阴，腑为阳，脏为阴，肝心脾肺肾五脏皆为阴，胆胃大肠小肠膀胱三焦六腑皆为阳。盖阳中有阴，阴中有阳，岂偏枯而道哉。

经所谓治病者必求其本，是明阴阳之大体，水火之高下，盛衰之补泻，远近之大小，阴阳之变通。夫如是，唯达人可知也。


察色论第五

论曰：声合五音，色合五行，声色符人，然后定立脏腑之荣枯。若滋荣者，其气生，如翠羽、鸡冠、蟹腹、豚膏、乌羽是也，枯夭者，其气败，如草兹、衃血、枳实、枯骨、如炲是也。至于青赤见于春，赤黄见于夏，黄白见于长夏，白黑见于秋，黑青见于冬，是谓五脏之生者，以五行之相继也。得肝脉色见青白，心脉色见赤黑，脾脉色见黄青，肺脉色见白赤，肾脉色见黑黄，是谓真脏之见者，以五行相克也。若乃肺风而眉白，心风而口赤，肝风而目青，脾风而鼻黄，肾风而肌黑，以风善行而数变故尔。肝热而左颊赤，肺热而右颊赤，心热而颜赤，脾热而鼻赤，肾热而颐赤，以诸热皆属火故尔。以至青黑为痛，黄赤为热，青白为寒，以九气不同故尔。鼻青为腹水，黑为水气，白为无血，黄为寒，赤为风，鲜明为留饮，而五色取决于此故尔。

然审病者，又皆以真脾之为本。盖真脾之黄，是谓天之气，五色又明，病虽久而面黄必生者，以其真气外荣也。此数者，虽皆成法，然自非心清见晓于冥冥，不能至于此，故五色微诊，可以目察，尤难。《难经》曰：望而知之谓之神，为见五色于外，故决死生也。

伤寒论第六

论曰：夫热病者，皆伤寒之类也，或愈或死，止于六七日间。若两感于寒者，必不免于死。经所谓人所伤于寒者，则为病热，热虽甚不死。盖伤寒者，非杂病所比，非仲景孰能明于此，故张仙公深得玄机之理趣，达六经之标本，知汗下之浅深。若投汤剂，正与不正，祸福影响，何暇数日哉！然仲景分三百九十法，一百一十三方，其证有六，其治有四。

经云：一日巨阳受之，其脉尺寸俱浮。二日阳明受之，其脉尺寸俱长。三日少阳受之，其脉尺寸俱弦。四日太阴受之，其脉尺寸俱沉。五日少阴受之，其脉尺寸俱微缓。六日厥阴受之，其脉尺寸俱沉涩。其太阳病者，标本不同，标热本寒，从标则太阳发热，从本则膀胱恶寒。若头项痛，腰脊强，太阳经病也，故宜发汗。其阳明病者，虽从中气，标阳本实，从标则肌热，从本则谵语。若身热目痛鼻干，不得卧，阳明经病，故宜解肌。太阳传阳明，非表里之传。若谵语，从本为实，故宜下便。王注曰：以阳感热。其少阳病者，标阳本火，从标则发热，从本则恶寒，前有阳明，后有太阴。若胸胁痛而耳聋，往来寒热，少阳经病，故宜和解。其太阴病者，标阴本湿，从标则身目黄，从本则腹满而嗌干。太阴经病，故宜泄满下湿，从其本，治其标。少阴病者，标阴本热，从标则爪甲青而身冷，从本则脉沉实而发渴。若口燥舌干而渴，少阴经病，故宜温标下本。其厥阴病者，故厥阴之中气宜温也。若烦满囊缩，厥阴经病，故为热，宜苦辛下之。故经曰：所谓知标知本，万举万当，不知标本，是谓妄行。又曰：各通其脏，乃惧汗泄，非宜之谓也。故明斯六经之标本，乃知治伤寒之规矩，此所谓证有六也。且如发汗，桂枝、麻黄之辈，在皮者，若汗而发之，葛根、升麻之辈，因其轻而扬之法也。承气、陷胸之辈，下者因而竭之法也。泻心、十枣之辈，中满泄之法也。瓜蒂、栀豉者，高者因而越之法也。故明此四治之轻重，可为了伤寒之绳墨，此之谓其治有四也。若明六经四法，岂有发黄、生斑、蓄血之坏证，结胸、痞气之药过。

《内经》所谓：未满三日，可汗而已，其满三日，可泄而已。故仲景曰：太阳病，脉浮紧，无汗，身疼痛，八九日不解，表证仍在，当发其汗，宜麻黄汤，少阴病，得之二三日，口燥咽干者，急宜大承气下之，孰敢执于三四日汗泄之定法也！是以圣人书不尽言，言不尽意，说其大概，此之谓也。

经所谓发表不远热，攻里不远寒，余自制双解、通圣辛凉之剂，不遵仲景，法桂枝、麻黄发表之药，非余自炫，理在其中矣。故此一时，彼一时，奈五运六气有所更，世态居民有所变，天以常火，人以常动，动则属阳，静则属阴，内外皆扰，故不可峻用辛温大热之剂，纵获一效，其祸数作。岂晓辛凉之剂，以葱白、盐豉，大能开发郁结，不惟中病，令汗而愈，免致辛热之药攻表不中，其病转甚。发惊狂，衄血，斑出，皆属热药所致，故善用药者，须知寒凉之味，况兼应三才造化通塞之理也。故经所谓：不知年之所加，气之盛衰，虚实之所起，不可以为工矣。

大抵杂病者，气之常也，随方而异，其治不同，卒病者，气之异，其治则同，其愈则异。昔黄帝兴四方之问，岐伯举四治之能，故伤寒之法备矣哉。

大矣哉！若视深渊，如迎浮云，莫知其际。是以知发表攻里之药性，察标本虚实之并传，量老少壮弱之所宜，劳逸缓急之禀性，切脉明阴阳之部分，详证知邪之浅深，故可宜会通之法矣。《内经》曰：谨熟阴阳，无与众谋，此之谓也。


病机论第七

论曰：察病机之要理，施品味之性用，然后明病之本焉。故治病不求其本，无以去深藏之大患。故掉眩收引，[image: ]
 郁肿胀，诸痛痒疮疡，皆根于内。

夫百病之生也，皆生于风寒暑湿燥火，以知化之变也。经言：盛者泻之，虚者补之，余锡方士，而方士用之，尚不能十全，余欲令要道必行，桴鼓相应，犹拨刺雪汙，工巧神圣，可得备闻。《灵枢经》曰：刺深而犹可拨，汙深而犹可雪。《庄子》曰：雪，犹洗也。岐伯曰：审察病机，无失气宜，此之谓也。

黄帝曰：愿闻病机何如？岐伯对曰：诸风掉眩，皆属于肝。少虑无怒，风胜则动。肝者，罢极之本，魂之居也，其华在爪，其充在筋，以生血气，其味酸，其色苍，为将军之官，谋虑出焉，为阴中之少阳，通于春气，其脉弦。王注曰：肝有二布叶，一小叶，如木甲拆之状，故经所谓其用为动。乃木之为动，火太过之，政亦为动。盖火木之主暴速，所以掉眩也。掉，摇也，眩，昏乱也，旋运皆生风故也。是以风火皆属阳，阳主动。其为病也，胃脘当心痛，上支两胁，隔咽不通，食饮不下。甚则耳鸣眩转，目不识人，善暴僵仆，里急软戾，胁痛呕泄。甚则掉眩巅疾，两胁下痛引少腹，令人善怒也。虚则目职[image: ]
 [image: ]
 ，而无所见，耳无所闻，善恐，如人将捕之。凡病肝木风疾者，以热为本，以风为标，故火本不燔，遇风冽乃焰。肝本不甚热，因金衰而旺，肺金不胜心火，木来侮于金，故诸病作矣。其为治也，燥胜风。王注曰：风自木生，燥为金化，风余则治之以燥，肝胜治之以清凉。清凉之气，金之气也，木气之下，金气承之。又曰：风淫于内，治以辛凉。肝欲散，急食辛以散之。故木主生荣而旺春，其性温，故风大则反凉而毁折，是兼金化制其木也。故风病过极，而反中外燥涩，是反兼金化也。故非为金制，其本自甚则如此。中风偏枯者，由心火暴胜，而水衰不能制，则火实克金，金不能平木，则肝木胜而兼于火热，则卒暴僵仆。凡治消瘅、仆击、偏枯、痿厥、气满、发肥，贵膏粱之疾也。故此脏气平则敷和，太过则发生，不及则委和。

诸痛痒疮疡，皆属于心。静则神明，热胜则肿。心者，生之本，神之变也，其华在面，其充在血脉，为阳中之太阳，通于夏气，其脉钩，其味苦，其色赤，为君主之官，神明出焉，此阳中之阳也。王注曰：心形如未敷莲花，中有七空，以导引天真之气，神明之宇也。经所谓其用为躁，火性躁动，其明于外，热甚火赫，烁石流金，火之极变也。燔焫山川，旋反屋宇，火之灾眚也。故火非同水，水智而火愚，其性暴速。其为病也，当胸中热，嗌干，右胠满，皮肤痛，寒热，咳喘，唾血，血泄，鼽衄，嚏呕，溺色变。甚则疮疡胕肿，肩背臑缺盆中痛，疡疹，身热，惊惑，恶寒战栗，谵妄，衄蔑，语笑，疮疡血流，狂妄目赤，胸中痛，胁下痛，背膺肩甲间痛，两臂痛。虚则胸腹大，胁下与腰背相引而痛。其为治法，以寒胜热。王注曰：小热之气，凉以和之。大热之气，寒以取之。甚热之气，汗以发之。发之不尽，逆治之。治之不尽，求其属以衰之。又曰：壮水之主，以制阳光。经曰：气有多少，病有盛衰，治有缓急，方有大小，此之谓也。是以热淫于内，治以咸寒，佐以甘苦，以酸收之，以苦发之。心欲耎，急食咸以软之。君火之下，阴精承之，火气之下，水气承之，是故火主暴虐，故燥万物者，莫熯乎火。夏月火热极甚，则天气熏昧，而万物反润，以水出液，林木津流，及体热极，而反汗液出，是火极而反兼水化。俗以难辨认，以是作非，不治已极，反攻旺气，是不明标本，但随兼化之虚象，妄为其治，反助其病，而害于生命多矣。故此脏平则升明，太过则赫曦，不及则伏明。王注曰：百端之起，皆自心生。

诸湿肿满，皆属脾土。味和气化，湿胜则濡泄。脾者，仑廪之本，营之居也，名曰器，能化糟粕，转味而入出者也，其华在唇，其充在肌，其味甘，其色黄，故为仓廪之官，又名谏议之官，五味出焉，此至阴之类，通于土气，为阴中之至阴脾也，其脉缓。王注曰：脾形象马蹄，内包胃脘，象土形也。其用为化，兼四气聚散，复形群品，以主溉灌肝心肺肾，不主四时，寄旺四季，经所谓善不可见，恶不可见也。其变骤注，其灾霖溃。其为病也，胕肿骨痛，阴痹，按之不得，腰脊头颈痛，时眩，大便难，阴器不用，饥不欲食，咳唾则有血，积饮痞膈，中满，霍乱吐下，肌肉痿，足痿不收，行善瘛，呕吐，泄注下。王注曰：脾热则生，虚则腹满肠鸣飧泄。食不化者，有胃之寒者，有胃之热者。色白，澄澈清冷，皆属寒，色黄，水赤混浊，皆属于热。故仲景曰：邪热不杀谷，火性疾速，此之谓也。其为治也，风胜湿。湿自土生，风为木化，土余则制之以风，湿盛治之以燥。故湿伤肉，湿胜则濡泄，甚则水闭胕肿。王注曰：湿为水，水盛则肿，水下形肉已消。又曰：湿气为淫，皆为肿满，但除其湿，肿满自衰。若湿气在上，以苦吐之，湿气在下，以苦泻之，以淡渗之。治湿之法，不利小便，非其治也。故湿淫所胜，平以苦热，佐以酸辛，以苦燥之，以淡泄之。若湿上甚而热，治以苦温，佐以甘辛，以汗为故而止。湿淫于内，治以苦热，佐以酸淡，以苦燥之，以淡泄之，脾苦湿，急食苦以燥之。又曰：土气之下，木气承之。《本草》曰：燥可去湿，桑白皮、赤小豆之属。王注曰：半身以上，湿气有余，火气复郁，所以明其热能生湿。经云：风寒在下，燥热在上，湿气在中，火游行其间，是以热之用矣。故土主湿霒云雨而宏静，风热极甚，则飘骤散落，是反兼风化，制其土也。若热甚土自壅，燥去其湿，以寒除热。脾土气衰，以甘缓之。所以燥泄、积饮、痞膈、肿满、湿热、干涸、消渴，慎不可以温药补之，故积温成热，性之温，乃胜气之药也。故此脏喜新而恶陈，常令滋泽，无使干涸。土平则备化，太过则敦阜，不及则卑监。

诸气[image: ]
 郁，病痿，皆属于肺金。常清气利，燥胜则干。肺者，气之本，魄之处也，其华在毛，其充在皮，其味辛，其色白，而为相傅之官，治节出焉，为阴中之少阴，通于秋气，其脉毛。王注曰：肺之形象，有二布叶，一小叶，中有二千四空，行列以布，分诸藏清浊之气。经所谓其用为固，其变肃杀，其[image: ]
 苍落。其为病也，骨节内变，左胠胁痛，寒清于中，感而疟，大凉革候，咳，腹中鸣，注泻鹜溏，咳逆，心胁满，引少腹，善暴痛，不可反侧，嗌干，面塵色恶，腰痛，丈夫[image: ]
 疝，妇人少腹痛，浮虚，鼽，尻阴股髀腨胻皆痛，皴揭。实则喘咳逆气，肩背痛，汗出。虚则少气，不能报息，耳聋，嗌干。其为治也，热胜燥。燥自金生，热为火化，金余则制之以火，肺胜则治之以苦。又曰：金气之下，火气承之，燥淫于内，治以苦温，佐以苦辛，以苦下之。若肺气上逆，急食苦以泄之。王注曰：制燥之胜，必以苦温。故受干病生焉。是以金主于秋而属阴，其气凉，凉极天气清明而万物反燥，故燥若火，是金极而反兼火化也，故病血液衰也。燥金之化极甚，则烦热气郁，痿弱而手足无力，不能收持也。凡有声之病，应金之气。故此脏平气则审平，太过则坚成，不及则从革。

诸寒收引，皆属于肾水。能养动耗，寒胜则浮。肾者主蛰，封藏之本，精之处也，其华在发，其充在骨，其味咸，其色黑，为作强之官，技巧出焉，为阴中之阴，通于冬气，其脉石。王注曰：肾脏有二，形如豇豆，相并而曲附于膂筋，外有脂裹，里白表黑，主藏精。故《仙经》曰：心为君火，肾为相火，是言在肾属火而不属水也。经所谓膻中者，臣使之官，喜乐出焉，故膻中者，在两乳之间，下合于肾水，是火居水位，得升则喜乐出焉。虽君相二火之气，论其五行造化之理，同为热也。故左肾属水，男子以藏精，女了以系胞，右肾属火，游行三焦，盛衰之道由于此。故七节之傍，中有小心，是言命门相火也。经所谓其变凝冽，其[image: ]
 冰雹。其为病也，寒客心痛，腰腿痛，大关节不利，屈伸不便，若厥逆痞坚，腹满寝汗。实则腹大胫肿，喘咳身重，汗出憎风。虚则胸中痛，大小腹痛，清厥，意不乐。王注曰：大小腹，大小肠也，此所谓左肾水发痛也。若夫右肾命门相火之为病，少气，疮疡，疥癣，痈肿，胁满，胸背首面四肢浮肿，腹胀呕逆，瘛疭，骨痛，节有动，注下，温疟，腹中暴痛，血溢，流注精液，目赤心热。甚则瞀昧，暴喑，胸闷懊[image: ]
 ，嚏呕，疮疡，惊躁，喉痹，耳鸣，呕涌，暴注，[image: ]
 瘛，暴死，瘤气，结核，丹熛，皆相火热之胜也。其为治也，寒胜热，燥胜寒。若热淫于内，治以咸寒，火淫所胜，治以咸冷。故相火之下，水气承之，如寒淫于内，治以甘热，佐以甘辛，寒淫所胜，平以辛热。又曰：肾苦燥，急食辛以润之，肾欲坚，急食苦以坚之。故水本寒，寒急则水冰如地，而能载物，水发而雹雪，是水寒亢极，反似克水之土化，是谓兼化也。所谓寒病极者，反肾满也。左肾不足，济之以水，右肾不足，济之以火。故此脏平则静顺，不及则涸流，太过则流衍。

诸厥固泄，皆属于下。厥谓气逆，固谓禁固，则肝肾失守，失守则不能禁固，出入无度，燥湿不恒，故气下则愈也。经所谓厥气上行，满脉去形。

诸痿喘呕逆，皆属于上。肺者，脏之长也，为心之华盖，故肺热叶焦，发痿躄，是气郁不利，病喘息而呕也。呕谓呕酸水，火气上炎之象也，胃膈热甚，则为呕也。若衰火之炎，痿躄则愈，利肺之气，喘息自调也，道路开通，呕吐则除。凡病呕涌溢食，皆属火也。王注曰：内格呕逆，食不得入，是有火也。经所谓三阳有余，则为痿易。王注曰：易，有变常用，自痿弱无力也。故此者，热之明矣。

诸热瞀瘛，皆属于火。热气胜，则浊乱昏昧也。瞀，示乃昏也。经所谓病筋脉相引而急，名曰瘛者，故俗谓之搐是也。热胜风抟，并于经络，故风主动而不宁，风火相乘，是以热，瞀瘛而生矣。治法，祛风涤热之剂，折其火势，瞀瘛可立愈。若妄加灼火，或饮以发表之药，则死不旋踵。

诸禁鼓栗，如丧神守，皆属于火。禁栗惊惑，如丧神守，悸动怔忪，皆热之内作。故治当以治火，制其神守，血荣而愈也。

诸痉项强，皆属于湿。寒湿同性，水火同居，故足太阳膀胱经属水而位下，所以湿可伤也。其脉起目内皆，上额，交于巅上，其支别从巅入络于脑，还出下项，故主项强。太阳表中风，加之以湿客于经中，内挟寒湿，则筋脉抽急，故痉，项强而不柔和也。此太阳寒湿，当详有汗无汗，治以流湿祛风，兼发表而愈也。

诸逆冲上，皆属于火。冲，攻也，火气炎上，故呕涌溢，食不下也。

诸胀腹大，皆属于热。肺主于气，贵乎通畅，若热甚则郁于内，故肿胀而腹大。是以火主长而高茂，形现彰显，升明舒荣，皆肿之象也。热去而见自利也。

诸躁狂越，皆属于火。火实则四肢实，而能登高也。故四肢者，诸阳之本。经所谓阴不胜阳，则脉流薄疾，病乃狂，是以阳盛则使人妄语骂詈，不避亲疏，神明之乱也。故上善若水，下愚若火，此之谓也。治之以补阴泻阳，夺其食，则病已。

诸暴强直，皆属于风。暴，虐而害也，强，劲有力而木不柔也，乃厥阴风木势甚而成。王注曰：阳郁于内，而阴行于外。《千金》曰：强直为风，治以泻火补金，木能自平也。

诸病有声，鼓之如鼓，皆属于热。腹胀大而鼓之有声如鼓者，热气甚则然也。经所谓热甚则肿，此之类也。是以热气内郁，不散而聚，所以叩之如鼓也。诸腹胀大而鼓之，皆为里证，何以明之？仲景曰：少阴病，腹胀，不大便者，急下之，宜大承气汤。所谓土坚胜水则干，急与大承气汤下之，以救肾水。故知无寒，其热明矣。

诸病胕肿，疼酸惊骇，皆属于火。胕肿，热甚，内则阳气滞故也。疼酸，由火实制金，不能平木，则木旺而为酸，酸者，肝之味也。故经所谓二阳一阴发病，主惊骇。王注曰：肝主惊，然肝主之原，其本也，自心火甚则善惊，所以惊则心动不宁也。故火衰木平，治之本也。

诸转反戾，水液浑浊，皆属于热。热气燥，烁于筋，故筋转而痛应，风属于肝也。甚则吐不止，暍热之气，加之以泄，湿胜也。若三气杂，乃为霍乱。仲景曰：呕吐而利，名为霍乱。故有干霍乱，有湿霍乱。得其吐利，邪气得出，名湿霍乱也，十存八九，若不得吐利，挥霍撩乱，邪无由出，名曰干霍乱，十无一生者。皆以冒暑中热，饮食不节，寒热气不调，清浊相干，阴阳乖隔，则为此病。若妄言寒者，大误矣。故热则小便浑而不清，寒则洁而不浊，井水煎沸，则自然浑浊也。

诸病水液，澄澈清冷，皆属于寒。水液，为寒病也，故水清净，其气寒冷，水谷不化而吐利，其色白而腥秽，传化失常，食已不饥。虽有邪热不杀谷而不饥者，无倦而常好动，其便色黄而酸。王注曰：寒者，上下所出，及吐出溺出也。又法曰：小寒之气，温以和之。

诸呕吐酸，暴注下迫，皆属于热。流而不腐，动而不蠹，故吐呕酸者，胃膈热甚，则郁滞于气，物不化而为酸也。酸者，肝木之味。或言吐酸为寒者，误也。暴注者，注泄也，乃肠胃热而传化失常，经所谓清气在下，则生飧泄。下迫者，后重里急，窘迫急痛也，火性急速，而能造物故也，俗云虚坐弩责而痛也。

诸涩枯涸，干劲皴揭，皆属于燥。涩枯者，水液气衰少，血不荣于皮肉，气不通利，故皮肤皴揭而涩也。及甚，则麻痹不仁。涸干者，水少火多。系辞云：燥万物者，莫熯乎火。故火急热甚，水液干而不润于身，皮肤乃启裂，手足有如斧伤，而深三二分者，冬月甚而夏月衰。故法曰：寒能收敛，收敛则燥涩皴揭，热能纵缓，纵缓则滋荣润泽，皆属燥金之化也。王注曰：物之生滑利，物之死枯涩。其为治也，宜开通道路，养阴退阳，凉药调之，营血通流，麻木不仁、涩涸干劲皴揭皆得其所，慎无服乌附之药。

经所谓金木水火土，运行之数，寒暑燥湿火风，临御之化，不失其道，则民病可调。凡受诸病者，皆归于五行六气胜复盛衰之道矣。王注曰：人生有形，不能无患，既有其患，亦常有逃，生化出阴阳者也。故曰：谨守病机，各司其属，有者求之，无者求之，盛者责之，虚者责之，必先五胜，疏其血气，令得调达，而致和平，此之谓也。


气宜论第八

论曰：治病必明六化分治，五味五色所主，五脏所宜，五行之运行数，六气之临御化，然后明阴阳三才之数。故数之可数者，人中之阴阳也，然所合之数，可得见也。夫阴阳者，数之可十，推之可万，故天地阴阳者，不以数推，以象之谓也。

经曰：丹天之气，经于牛女戊分，黅天之气，经于心尾己分，苍天之气，经于危室柳鬼，素天之气，经于亢氐昴毕，玄天之气，经于张翼娄胃。所谓戊己分者，奎壁角轸，则天地之门户也。是以将前三数与天象，俱明始终之六气，所司之高下，在泉浅深之胜复，左右之间同与不同，三纪太过不及之理，故可分天地之化产，民病之气宜矣。

经所谓太阳司天之政，故岁宜苦以燥之温之。阳明司天之政，故岁宜以辛苦汗之清之散之，又宜以咸。少阳司天之政，故岁宜以咸宜辛宜酸，渗之泄之，渍之发之，观气寒温，以调其气。太阴司天之政，故岁宜以苦燥之温之，甚者发之泄之，不发不泄，则温气外溢，肉溃皮坼，而水血交流。少阴司天之政，故岁宜咸以软之，而调其土，甚则以苦发之，以酸收之，而安其下，甚则以苦泄之。厥阴司天之政，故岁宜以辛调之，以咸润之。必折其郁气，先资其化原，是以迎而夺之，王气之法也。

故云：六气者余，用热远热，用温远温，用寒远寒，用凉远凉，食宜同法，此其道也。故王注曰：夏寒甚则可以热犯热，不甚则不可犯也。若有表证，若有里证，故法云发表不远热，攻里不远寒。不发不攻，而犯寒犯热，使寒热内贼，其病益甚，故无者生之，有者甚之。所以不远热则热至，不远寒则寒至。其寒至，则坚痞、腹痛急、下利之病生矣，热至，则身热、吐下、霍乱、痈疽、疮疡、瞀昧、昏郁、注下、[image: ]
 瘛、肿胀、呕吐、鼽血、衄血、头痛、骨节变、肉痛、血溢、血泄、淋[image: ]
 之病生矣。王注曰：食已不饥，吐利腥秽，亦寒之疾也，暴喑冒昧，目不识人，躁扰狂越，谵语骂詈，惊[image: ]
 ，亦热之病也。

故经所谓无失天信，无逆气宜，无赞其胜，无赞其复，是谓至也。傥不知斯，寒热内贼，失气之宜，因不知四时五行，因加相胜，释邪攻正，绝人长命，术不通经，为粗工之戒。是以六气上司九宫，中司九元，下司九宣。三数俱明，各分主客，胜复淫治，克伐主病，岁物气味之厚薄。故经所谓气味有厚薄，性用有躁静，治保有多少，力化有浅深。故少阳在泉，寒毒不生，太阳在泉，热毒不生，故其气专，其味正，少阴在泉，寒毒不生，太阴在泉，燥毒不生，此所谓天化地产。故天地气合，六节分而万物生矣。经所谓谨察病机，无失气宜。病机者，寒暑燥湿风火，金木水火土，万病悉自而生矣。故谨察病机之本，得治之要者，乃能愈疾。亦常有不明六气五行之所宜，气味厚薄之所用，人身为病之所由，而能必获其效者，尟矣哉！


本草论第九

论曰：流变在乎病，主治在乎物，制用在乎人，三者并明，则可以语七方十剂。宣、通、补、泻、轻、重、涩、滑、燥、湿，是十剂也，大、小、缓、急、奇、偶、复，是七方也。是以制方之体，欲成七方十剂之用者，必本于气味生成，而成方焉。

其寒热温凉四气者，生乎天，酸苦辛咸甘淡六味者，成乎地。气味生成，而阴阳造化之机存焉。是以一物之中，气味兼有，一药之内，理性不无。故有形者谓之味，无形者谓之气。若有形以无形之治，喘息昏昧乃生，无形以有形之治，开肠洞泄乃起。

经所谓阴味出下窍，阳气出上窍。王注曰：味有质，故下流便泻之窍，气无形，故上出呼吸之门。故阳为气，阴为味，味归形，形归气，气归精，精归化，精食气，形食味。王注曰：气化则精生，味化则形长，是以有生之人，形精为本。故地产养形，形不足者温之以气，天产养精，精不足者补之以味，形精交养，充实无亏，虽有奇疾，弗能为害。故温之以气者，是温之以肺，补之以味者，是补之以肾。

是以人为万物之灵，备万物之养，饮和食德，以化津液，以淫筋脉，以行营卫。故经所谓阴之所生，本在五味。气味合而服之，以补精益气，所以为全生之术。故五畜五菜五果，甘苦酸辛咸，此为补养之要也。何则？谷入于口，而聚于胃，胃为水谷之海，喜谷而恶药，药之所入邪，不若谷气之先达，故治病之法，必以谷气为先。是以圣人论真邪之气者，谓汗生于谷，不归于药石，辨死生之候者，谓安谷则生。过期不惟数于五脏，凡明胃气为本，以此知五味能养形也。虽毒药攻邪，如国之用兵，盖出于不得已也。是以圣人发表不远热，攻里不远寒。辛甘发散为阳，酸苦涌泄为阴。故辛散、酸收、甘缓、苦坚、咸软，随五脏之病证，施药性之品味，然后分奇偶大小缓急之制也。

故奇偶者，七方四制之法，四制者，大小缓急也。所谓气有多少，病有盛衰，治有缓急，方有大小。故大小者，君一臣二，奇之制也，君二臣四，偶之制也，君二臣三，奇之制也，君二臣六，偶之制也。又曰：奇方云君一臣二、君二臣三，偶方云君二臣四、君二臣六。所以七方者，四制之法，奇偶四制。何以明之？假令小承气、调胃承气，为奇之小方也，大承气、抵当汤，为奇之大方也，所谓因其攻下而为之用者如此。桂枝、麻黄，为偶之小方，葛根、青龙，为偶之大方，所谓因其发而用之者如此。

经所谓近者奇之，远者偶之，身之表者为远，身之里者为近。汗者不以奇，下者不以偶，不以者，不用也。故补上治上制以缓，补下治下制以急，急则气味厚，缓则气味薄。故味厚者为阴，薄为阴之阳，为味不纯粹者也。故味所厚，则泄之以下，味所薄，则通气者也。王注曰：味厚则泄，薄则通，气厚者为阳，薄者为阳之阴，故附子、干姜，味甘温大热，为纯阳之药，为气厚者也，丁香、木香，味辛温平薄，为阳之阴，气不纯粹者也。故气所厚则发热，气所薄则发泄，经曰薄则发泄，厚则发热。王注曰：阴气润下，故味薄则发泄，阳气炎上，故气厚则发热。味薄为阴少，故通泄，气薄为阳少，故汗出。是以论气味之薄厚，合奇偶之大小。肾肝位远，数多则其气缓，不能速达于下，必大剂而数少，取其[image: ]
 急可以走下也。心肺位近，数少则其气急，不能发散于上，必小剂而数多，取其气宜散可以补上也。王注曰：肺服九，心服七，脾服五，肝服三，肾服一，乃五脏生成之常数也。

若奇之不去，则偶之，是谓重方也。偶之不去，则反佐以取之，是谓寒热温凉反从其病也。王注曰：是以圣人反其佐以同其气，令声气应合，复令寒热参合，使其终异而始同，燥润而败坚刚，强必折，柔脆自消尔。故逆者正治，从者反治，从少从多，观其可也。仲景曰：少阴病，下利而脉微者，与白通汤。利不止，厥逆无脉者，干呕烦者，白通加猪胆、人尿。王注曰：若调寒热之逆，冷热必行，则热物冷服，下咽之后，冷体其消，热性便发，由是病气随愈，呕秽皆除，情且不违，而致大益。此加人尿、猪胆汁咸苦寒物于白通汤热剂中，要其气相从，可去格拒之寒也。经所谓热因热用，寒因寒用，塞因塞用，通因通用，必伏其所主，而先其所因，其始则同，其终则异，可使破积，可使溃坚，可使气和，可使必已，此之谓也。若病所远而中道气味乏者，食而过之，无越其制度。王注曰：假令病在肾，而心之气味饲而冷，是仍急过之，不饲以气味，肾药凌心，心腹益衰。与上下远近例同。是以圣人治上不犯下，治下不犯上，和中上下俱无犯。故经所谓诛罚无过，命曰大惑，此之谓也。

有中外不相从，治其主病，皆论标本，不令妄攻也。故从所来者为本，其所受者为标。是以内者内调，外者外治，内者调之不言其治，外者治之不言其调。经所谓上淫于下，所胜平之，外淫于内，所胜治之，此之谓也。若从内之外盛于外，先调其内而后治其外，从外之内而盛于内者，先治其外而后调其内。王注曰：皆谓先除其根底，后削其条也。是故病发有余，本而标之，后治其标。故仲景曰：伤寒，医下之，续得下利清谷，身疼痛者，急当救里，身疼痛，清便自调者，急当救表，救里四逆汤，救表宜桂枝汤。故里不足，必先救之，清便自调，知里气已调，然后急与桂枝汤以救表，是谓病发本而标之，先治其本，后治其标，此以寒为本也。故知标本者，万举万全，不知标本，是谓妄行，此之谓也。

虽《本草》曰：上药一百二十种为君，应天，中药一百二十种为臣，应人，下药一百二十种为使，应地，若治病者，特谓此三品之说，末也。经所谓有毒无毒，所治为主，适其小大为制也。故主病者为之君，佐君者为之臣，应臣者为之使，非上中下三品之谓也。王注曰：但能破积愈疾，解急脱死，即为良方，非必要以先毒为是，后毒乃非，有毒为是，无毒为非，必量病轻重大小之常也。帝曰：三品何谓也？岐伯曰：所以明善恶之殊贯也。是以圣人有毒无毒，服自有约。故病有新久，方有大小，有毒无毒，宜合常制矣。

大毒治病，十去其六，常毒治病，十去其七，小毒治病，十去其八，无毒治病，十去其九，谷肉果菜，食养尽之，无使过之，伤其正也。不尽，行复如法。王注曰：法，谓前四约也。余病未尽，然再行之，毒之大小，如约而止，必无大过矣。是以上古圣人谓：重身之毒，有故无殒，衰其大半而止。故药之性味，本以药治疾，诚能处以中庸，以疾适当，且如半而止之，亦何疑于攻治哉，此之谓也。

故非调气而得者，治之奈何？有毒无毒，何先何后？愿闻其道。王注曰：夫病生类，其有四焉。一者，始因气动，而内有所成，为积聚、癥瘕、瘤气、瘿起、结核、癫[image: ]
 之类是也。二者，始因气动，而外有所成者，为痈肿、疮疡、痂疥、疽痔、掉瘛、浮肿、目赤、熛胗、胕肿、痛痒之类是也。三者，不因气动，而病生于内，为留饮、避食、饥饱、劳损、宿食、霍乱、悲恐喜怒、想慕忧结之类是也。四者，不因气动，而病生于外，为瘴气、贼魅、蛊毒、蜚尸、鬼击、冲薄、随坠、风寒暑湿、斫射刺割捶扑之类是也。如此四类者，有独治内而可愈，大小承气、陷胸、抵当、三花、神佑、藏用之类是也。有兼治内而愈者，大小柴胡、通圣、洗心、凉膈、黄连解毒之类是也。有独治外而愈者，善应膏、拔毒散、点眼生肌之类是也。有兼治外而愈者，拨云散、苦参散、千金内托散之类是也。有先治内、后治外而愈者，熛胗、丹毒、疮疡、疹麸痘之类，悉因三焦相火，热甚于内，必先疏启其中，凉苦寒之剂，荡涤脏腑，或以砭射、敷扫、涂抹于外者是也。有先治其外、后治其内而愈者，伤寒、刺割、破伤，皆因风寒之邪从外之内，先以发散其外，发之不已，量其浅深峻泄之。有齐毒而攻击者，暴病、大小便不利、胎死、坚积、满胀之类是也。有复无毒而调引者，痰滞、气痞、胃虚、脾弱、气不往来，以通经利其气之药之类是也。方法所施，或胜或复，寒者热之，热者寒之，温者清之，散者收之，抑者散之，燥者润之，急者缓之，刚者软之，衰者补之，强者泻之，坚者削之，留者攻之，客者除之，劳者温之，温养也。
 结者散之，燥者濡之，损者益之，补也。
 逸者行之，劳者动之，惊者平之，平，常也，常见常闻。
 上之，吐之，下之，泄之，磨之，灸之，浴之，薄之，劫之，燔之，针劫其下。
 开之，发之。适可为故，各安其气，必清必净，则病气衰去，归其所宗，此治之大体也。是以圣人法无定体，体变布施，药不执方，合宜而用。故论言：治寒以热，治热以寒，而方士不能废绳墨而更其道也。

有病热者，寒之而热，有病寒者，热之而寒，二者皆在，新病复起，奈何治？诸寒之而热者，取之以阴，热之而寒者，取之以阳，所谓求其属也。王注曰：谓治之而病不衰退，反因热寒而随生寒热，病之新也。谓其益火之原，以消阴翳，壮水之主，以制阳光，故曰求其属也。夫取心者，不必齐以热，取肾者，不必齐以寒，取但益心之阳，寒亦通行，若强肾之阴，热之犹可。此论五味所归五脏，寒热温凉之主也。

呜呼！圣人之道久塞，而后之人独不能之也。王注曰：言少可以贯多，举浅可以料深，何法之明也如此！故非圣人之道，孰能至于是耶。是以治病之本，须明气味之厚薄，七方十剂之法也。方有七，剂有十，故方不七不足以尽方之变，剂不十不足以尽剂之用。方不对病，非方也，剂不蠲疾，非剂也。今列而论之。

七方者，大、小、缓、急、奇、偶、复。大方之说有二，一则病有兼证，而邪不专，不可以一二味治之，宜君一臣三佐九之类是也，二则治肾肝在下而远者，宜分两多而顿频服之是也。小方之说有二，一则病无兼证，邪气专一，可以君一臣二小方治之也，二则治心肺在上而迫者，宜分两微而频频少服之，亦为小方之治也。缓方之说有五，有甘以缓之为缓方者，为糖、蜜、甘草之类，取其恋膈也，有丸以缓之为缓方者，盖丸之比汤、散药力宣行迟故也，有品味群[image: ]
 之缓方者，盖药味众多，各不能骋其性也，有无毒治病之缓方者，盖药性无毒，则功自缓也，有气味薄而缓方者，药气味薄，则常补于上，比至其下，药力既已衰，为补上治上之法也。急方之说有四，有急病急攻之急方者，如心腹暴痛，前后闭塞之类是也，有急风荡涤之急方者，谓中风不省口噤是也，取汤剂荡涤，取其易散，而施攻速者是也，有药有毒之急方者，如上涌下泄，夺其病之大势者是也，有气味厚之急方者，药之气味厚者，直趣于下，而力不衰也，谓补下治下之法也。奇方之说有二，有古之单行之奇方者，为独一物也，有病近而宜用奇方者，为君一臣二、君二臣三，数合于阳也，故宜下，不宜汗也。偶方之说有二，有两味相配而为偶方者，盖两方相合者是也，有病远而宜用偶方者，君二臣四、君四臣六，数合于阴也，故宜汗，不宜下也。复方之说有二，有二三方相合之为复方者，如桂枝二越婢一汤之类是也，有分两匀同之复方者，如胃风汤各等分之类是也。又曰：重复之复，二三方相合而用也。反覆之覆，谓奇之不去则偶之是也。

十剂者，宣、通、补、泻、轻、重、涩、滑，燥、湿。宣者，郁而不散为壅，必宣剂以散之，如痞满不通之类是也。《本草》曰：宣可去壅，必宣剂以散之，如姜、橘之属攻其里则宣者，上也。泄者，下也。涌剂，则瓜蒂、栀豉之类是也。发汗通表亦同。通，留而不行为滞，必通剂以行之，如水病、痰癖之类也。《本草》曰：通可去滞，通草、防己之属攻其内则通者，行也，甘遂、滑石、茯苓、芫花、大戟、牵牛、木通之类是也。补，不足为弱，必补剂以扶之，如气形羸弱之类是也。《本草》曰：补可去弱，人参、羊肉之属攻其里则补养也。经所谓言而微，终日乃复言者，此夺气也。故形不足，温之以气，精不足，补之以味。是以膏粱致疾，药石蠲疾，五谷五畜能补善养也。泻，有余为闭，必泄剂以逐之，如腹胀、脾约之类是也。《本草》曰：泄可去闭，即葶苈、大黄之属。经所谓浊气在上，则生[image: ]
 胀，故气不施化，而郁闭不通。所以葶苈、大黄味苦大寒，专能泄热去湿下气。仲景曰：趺阳脉浮而涩，浮则胃气强，涩则小便数，浮涩相抟，大便则难，其脾为约。故约束津液，不得四布，苦寒之剂，通塞润燥，而能泄胃强也。轻，实则气壅，欲其扬也，如汗不发而腠密，邪胜而中蕴，必轻剂以扬之。《本草》曰：轻可去实，麻黄、葛根之属。经所谓邪在皮者，汗而发之，其实者，散而泄之。王注曰：阳实则发散。重，怯则气浮，欲其镇也，如丧神守，而惊悸气上，厥逆癫疾，必重剂以镇之。《本草》曰：重可去怯，即磁石、铁粉之属。经所谓厥成为癫疾，故惊乃平之，所以镇涎也。故使其物体之重，则下涎而用之也。涩，滑则气脱，欲其收敛也，如开肠洞泄，便溺遗失，必涩剂以收之。《本草》曰：涩可去脱，则牡蛎、龙骨之属，如宁神、宁圣之类是也。滑，涩则气着，欲其利也，如便难、内闭，必滑剂以利之。《本草》曰：滑可去着，即冬葵、榆皮之属。滑能养窍，故润利也。燥，湿气淫胜，肿满脾湿，必燥剂以除之。《本草》曰：燥可去湿，即桑白皮、赤小豆之属。所以湿甚于上，以苦吐之，淡以泄之是也。湿，津耗为枯，五脏痿弱，营卫涸流，必湿剂以润之。《本草》曰：湿可去枯，即紫石英之属，故痿弱者用之。王注曰：心热甚则火独光，火炎上，肾之脉常不行，令火盛而上炎用事，故肾脉亦随火炎烁而逆上行也。阴气厥逆，火复内焰，阴上隔阳，下不守位，心气通脉，故生脉痿。是故腕枢纽如折去而不相提挈，胫筋纵缓而不能任用故也，可下数百行而愈。

故此十剂七方者，乃太古先师设绳墨而取曲直，何叔世方士出规矩以为方圆？王注曰：呜呼！人之死者但曰命，不谓方士愚昧而杀之邪。是以物各有性，以谓物之性有尽也，制而用之，将使之无尽，物之用有穷也，变而通之，将使之无穷。夫惟性无尽，用无穷，故施于品剂，以佐使斯人，其功用亦不可一而足也。于是有因其性而为用者，有因其所胜为制者，有气同则相求者，有气相克则相制者，有气有余而补不足者，有气相感则以意使者，有质同而性异者，有名异而实同者。故蛇之性上窜而引药，蝉之性脱而退翳，[image: ]
 饮血而用以治血，鼠善穿而用以治漏，所谓因其性而为用者如此。弩牙速产，以机发而不括也，杵糠下噎，以杵筑下也，谓因其用为使者如此。萍不沉水，可以胜酒，独活不摇风，可以治风，所谓其所胜而为之用制也如此。麻木壳而治风，水豆壳而治水，所谓气相同则相求者如此。牛土畜，乳可以止渴疾，豕水畜，心可以镇恍惚，所谓因其气相克则相制也如此。熊肉振羸，兔肝明目，所谓因其气有余补不足也如此。鲤之治水，鹜之利水，所谓因其气相感则以意使者如此。蜂蜜成于蜂，蜜温而蜂寒，油本生于麻，麻温而油寒，兹同质而异性也。[image: ]
 芜生于芎[image: ]
 ，蓬蔂生于覆盆，兹名异而实同者也。所以如此之类，不可胜举。

故天地赋形，不离阴阳，形色自然，皆有法象。毛羽之类，生于阳而属于阴。鳞介之类，生于阴而属于阳。空青法木，色青而主肝。丹法火，色赤而主心。云母法金，色白而主肺。磁石法水，色黑而主肾。赤石脂法土，色黄而主脾。故触类而长之，莫不有自然之理也。

欲为医者，上知天文，下知地理，中知人事。三者俱明，然后可以愈人疾病。不然，则如无目夜游，无足登涉，动致颠殒，而欲愈疾者，未之有也。故治病者，必明天地之道理，阴阳更胜之先后，人之寿夭生化之期，乃可以知人之形气矣。王注曰：不明天地之理，又昧阴阳之候，则以寿为夭，以夭为寿，难尽上圣救生之道心，明经脉药石之妙，犹未免世中之诬斥也。明乎医者，幸详究焉。


卷　中

中风论第十

论曰：经云风者百病之始，善行而数变。行者，动也。风本生于热，以热为本，一风为标，凡言风者，热也。叔和云：热则生风，冷生气，是以热则风动，宜以静胜其躁，是养血也。治须少汗，亦宜少下。多汗则虚其卫，多下则损其营，汗下各得其宜，然后易治。经虽有汗下之戒，而有中脏中腑之说。中腑者，宜汗之，中脏者，宜下之。此虽合汗下，亦不可过也。仲景曰：汗多则亡阳，下多则亡阴，亡阳则损其气，亡阴则损其形。经曰：血气者，人之神，不可不谨养也。初谓表里不和，须汗下之，表里已和，是易治之，在经也。其中腑者，面加五色，有表证，脉浮而恶寒，拘急不仁，或中身之后，或中身之前，或中身之侧，皆曰中腑也，其治多易。中脏者，唇吻不收，舌不转而失音，鼻不闻香臭，耳聋而眼瞀，大小便秘结，皆曰中脏也，其治多难。

经曰：六腑不和，留结为痈，五脏不和，九窍不通，若外无留结，内无不通，必知在经也。初证既定，宜以大药养之。当顺时令而调阴阳，安脏腑而和营卫，察病机，审气宜，而少有愈者。若风中腑者，先以加减续命汤，随证发其表。若风中脏者，则大便多秘涩，宜以三化汤，通其滞。表里证已定，别无他变，故以大药和治之。大抵中腑者多着四肢，中脏者多滞九窍，虽中腑者，多兼中脏之证。至于舌强失音，久服大药，能自愈也。有中风湿者，夏月多有之，其证身重如山，不能转侧，宜服除湿去热之药治之，不可用针，可用灸。

今具六经，续命汤通治八风、五痹、痿厥等疾。以一岁为总，以六经为别，春夏加石膏、知母、黄芩，秋冬加桂、附。又于六经，别药随证细分加减。自古名医，不能越此。

凡觉中风，必先审六经之候，慎勿用大热药乌、附之类。故阳剂刚胜，积火燎原，为消狂疮肿之属，则天癸竭而营卫涸，是以中风有此诫。故经所谓邪风之至，疾如风雨。《易》曰：挠万物者，莫疾乎风。若感之浅者，留于肌肤，感之深者，达于骨髓。盖祸患之机，藏于细微，非常人之豫见，及其至也，虽智者不能善其后，是以圣人之教下，皆谓之虚邪贼风，避之有时。故中风者，俱有先兆之证，凡人觉大拇指及次指麻木不仁，或手足不用，或肌肉蠕动者，三年内必有大风。经曰：肌肉蠕动，名曰微风，宜先服八风散、愈风汤、天麻丸各一料为效。故手大指次指，手太阴、阳明经，风多着此经也，先服祛风涤热之剂，辛凉之药，治内外之邪，是以圣人治未病，不治已病。又曰：善治者治皮毛，是止于萌芽也。故初成获愈，固久者伐形，是治病之先也。

中风之人，如小便不利，不可以药利之。既得自汗，则津液外亡，小便自少，若利之，使营卫枯竭，无以制火，烦热愈甚，当候热退汗止，小便自行也。兼此证，乃阳明，大忌利小便，须当识此。中风之人，能食者。凡中风，多能食，盖甲己化土，脾盛，故能食。因是多食，则脾气愈盛，土克制肾水，水亏，则病增剧也。病宜广服药，不欲多食，病能自愈。中风多食者，风木也，盛则克脾，脾受敌，求助于食，经曰：实则梦与，虚则梦取是也。当泻肝木，治风安脾，脾安则食少，是其效也。中风之人，不宜用龙、麝、犀、珠，譬之提铃巡于街，使盗者伏而不出，益使风邪入于骨髓，如油入面，莫能出也，此之类焉。若痰潮不省，昏愦不知人事，宜用药下其痰涎。故风者，乃百病之长，庸可忽诸。


小续命汤

麻黄去节
 　人参　黄芩　芍药　防己　桂枝　川芎　甘草各一两　
 防风一两半　
 附子半两　
 杏仁一两


上除附子、杏仁外，捣为粗末，后入二味，令匀，每服五七钱，水一盏半，生姜五片，煎至一盏，去滓，稍热服，食前。

凡中风，不审六经之加减，虽治之，不能去其邪也。《内经》云：开则淅然寒，闭则热而闷，知暴中风邪，宜先以加味续命汤随证治之。

中风无汗恶寒，麻黄续命主之。

麻黄　防风　杏仁

依本方添加一倍。宜针太阳、至阴、出血。
 昆仑、阳[image: ]
 。

中风有汗恶风，桂枝续命主之。

桂枝　芍药　杏仁

依本方添加一倍。宜针风府。

已上二证，皆太阳经中风也。

中风无汗，身热，不恶寒，白虎续命主之。

石膏　知母一料中各加二两
 　甘草

依本方加一倍。

中风有汗，身热，不恶风，葛根续命主之。

葛根二两
 　桂枝　黄芩

依本方加一倍。宜针陷谷，刺厉兑。针陷谷去阳明之贼，刺厉兑者，泻阳明经之实热也。

已上二证，皆阳明经中风也。

中风无汗，身凉，附子续命主之。

附子加一倍
 　干姜加二两
 　甘草加三两


宜刺隐白穴，去太阴之贼也。

此证，太阴经中风也。

中风有汗，无热，桂枝续命主之。

桂枝　附子　甘草

依本方加一倍。宜针太溪。

此证，少阴经中风也。

中风，六经混淆，系之于少阳、厥阴，或肢节挛痛，或麻木不仁，宜羌活连翘续命主之。小续命八两，加羌活四两、连翘六两。

古之续命混淆，无六经之别。今各分经疗治，又分经针刺法。厥阴之井大敦，刺以通其经，少阳之井绝骨，灸以引其热，是针灸同众法，治之大体也。

中风，外无六经之形证，内无便溺之阻格，知血弱不能养筋，故手足不能运动，舌强不能言语，宜养血而筋自柔，大秦艽汤主之。

大秦艽汤

秦艽三两
 　甘草二两
 　川芎二两　
 当归二两　
 白芍药二两
 　细辛半两
 　川羌活　防风　黄芩各一两　
 石膏二两
 　吴白芷一两　
 白术一两
 　生地黄一两
 　熟地黄一两　
 白茯苓一两
 　川独活二两


上十六味，剉，每服一两，水煎，去渣，温服，无时。如遇天阴，加生姜七八片煎。如心下痞，每两加枳实一钱，同煎。

中风，外有六经之形证，先以加减续命汤随证治之，内有便溺之阻格，复以三化汤主之。

三化汤

厚朴　大黄　枳实　羌活各等分


上剉如麻豆大，每服三两，水三升，煎至一升半，终日服之。以微利为度，无时。

法曰：四肢不举，俗曰瘫痪。故经所谓太过则令人四肢不举。又曰：土太过，则敦阜。阜，高也，敦，厚也，既厚而又高，则令除去。此真所谓膏粱之疾，非肝肾经虚。何以明之？经所谓三阴三阳发病，为偏枯痿易，四肢不举。王注曰：三阴不足，以发偏枯，三阳有余，则为痿易。易为变易常用，而痿弱无力也。其治则泻，令气弱阳衰，土平而愈，或三化汤、调胃承气汤，选而用之。若脾虚，则不用也。经所谓土不及则卑陷。卑，下也，陷，坑也，故脾病四肢不用。四肢皆禀气于胃，而不能至经，必因于脾，乃得禀受也。今脾不能与胃行其津液，四肢不能禀水谷气，日以衰，脉道不利，筋骨肌肉皆无气以生，故不用焉。其治，可补，十全散、加减四物，去邪留正。


愈风汤

中风证，内邪已除，外邪已尽，当服此药，以行导诸经，久服大风悉去。纵有微邪，只从此药加减治之。然治病之法，不可失其通塞，或一气之微汗，或一旬之通利，如此为常治之法也。久则清浊自分，营卫自和。如初觉风动，服此不致倒仆。

羌活　甘草　防风　蔓荆子　川芎　细辛　枳壳　人参　麻黄　甘菊　薄荷　枸杞子　当归　知母　地骨皮　黄芪　独活　杜仲　吴白芷　秦艽　柴胡　半夏　前胡　厚朴　熟地黄　防己各二两
 　茯苓　黄芩各五两
 　石膏四两
 　芍药三两　
 生地黄　苍术各四两
 　桂枝一两。以上三十三味，通七十八两


上锉，每服一两，水二盏，煎至一盏，去渣，温服。如遇天阴，加生姜煎，空心一服，临卧再煎药柤服。俱要食远服。空心一服，噀下二丹丸，为之重剂，临一服，噀下四白丹，为之轻剂，重以安神，轻以清肺。假令一气之微汗，用愈风汤三两、麻黄一两，均作四服，一服生姜五片，空心服，以粥投之，得微汗则佳。如一旬之通利，用愈风汤三两、大黄一两，亦均作四服，如前煎，临卧服，得利则妙。常服之药，不可失四时之转。如望春大寒之后，加半夏二两，通四两，柴胡二两，通四两，人参二两，通四两，谓迎而夺少阳之气也。初夏之月半，加石膏二两，通六两，黄芩二两，通七两，知母二两，通四两，谓迎而夺阳明之气也。季夏六月，加防己二两，通四两，白术二两，茯苓三两，谓胜脾土之湿也。初秋大暑之后，加厚朴二两，通四两，藿香二两，桂一两，通二两，谓迎而夺太阴之气也。霜降之后，望冬，加附子一两，桂一两，通二两，当归二两，通四两，谓胜少阴之气也。得春减冬，四时类此。虽立法于四时之加减，又宜临病之际，审病之虚实热寒，土地之宜，邪气之多少。

此药具七情六欲四气，无使五脏偏胜，及不动于营卫。如风秘服之，永不燥结。如久服之，则能自调。初觉风气，便能服此药及新方中天麻丸各一料，相为表里，治未病之圣药也。及已病者，更宜常服。无问男子妇人及小儿惊[image: ]
 搐、急慢惊风等病，服之神效。如解利四时伤风，随四时加减法。又疗脾肾虚，筋弱，语言难，精神昏愦，及治内弱风湿。内弱者，乃风湿火炎，体重者，乃风湿土余。内弱之为病，或一臂肢体偏枯，或肥而半身不随，或恐而健忘，喜以多思。故思忘之道，皆精不足也，是以心乱则百病生，心静则万病悉去。故此能安心养神，调阴阳，无偏胜，及不动营卫。

四白丹

能清肺气，养魄。谓中风者，多昏冒，气不清利也。

白术半两　
 白芷一两
 　白茯苓半两
 　白檀一两半
 　人参半两
 　知母三钱
 　缩砂仁半两
 　羌活二钱半
 　薄荷三钱半
 　独活二钱半
 　防风　川芎各五钱
 　细辛二钱
 　甘草五钱
 　甜　竹叶二两　
 香附子五钱，炒
 　龙脑半钱，另研
 　麝香一字，另研
 　牛黄半钱
 　藿香一钱半


上件二十味，计八两六钱三字，为细末，炼蜜为丸，每两作十丸，临卧嚼一九，分五七次嚼之。上清肺气，下强骨髓。

二丹丸

治健忘，安神定志和血，内安心神，外华腠理。

丹参一两半
 　丹砂二钱，为衣
 　远志去心，半两
 　茯神一两
 　人参五钱
 　菖蒲五钱
 　熟地黄一两半
 　天门冬一两半，去心
 　甘草一两


上为细末，炼蜜为丸，如桐子大，每服五十丸至一百丸，空心，食前。常服，安神定志。一药清肺，一药安神，故清中清者，归肺以助天真，清中浊者，坚强骨髓，血中之清，荣养于神，血中之浊，荣华腠理。

如素有痰，久病中风，津液涌溢在胸中，气所不利，用独圣散吐之，后用利气泻火之剂。本方在后。

泻清丸

治中风自汗，昏冒，发热，不恶寒，不能安卧，此是风热，烦躁。

当归　龙胆　川芎　栀子　羌活　大黄　防风各等分

上为细末，炼蜜为丸，如弹子大，每服一丸，竹叶汤化下。


天麻丸


系新方中。


天麻三两，酒浸三日，曝干，秤
 　牛膝六两，同上浸
 　当归十两　
 杜仲七两，炒，去丝
 　玄参六两
 　羌活十两
 　萆薢六两，别碾为细末，秤
 　生地黄十六两
 　附子一两


上为细末，炼蜜为丸，如桐子大，常服五七十丸，病大至百丸，空心，食前温酒或白汤下。平明服药，至日高饥则止服药。大忌壅塞，失于通利，故服药半月，稍觉壅微，以七宣丸轻疏之，使药再为用也。

牛膝、萆薢治筋骨，杜仲使筋骨相着，天麻、羌活利风之圣药，当归、地黄养血，能和营卫，玄参主用，附子佐之行经也。

独圣散

治诸风膈疾，诸[image: ]
 痰涎津液涌溢。杂病亦然。

瓜蒂一两


上锉如麻豆大，炒令黄色，为细末，每服量虚实久新，或三钱药末、茶一钱、酸齑汁一盏调下。

若用吐法，天气晴明，阴晦无用。如病卒暴者，不拘于此法。吐时，辰巳午前，故《内经》曰：平旦至日中，天之阳，阳中之阳也。论四时之气，仲景曰：大法春宜吐，是天气在上，人气亦在上。一日之气，卯辰寅候也，故宜早不宜夜也。先令病人隔夜不食，服药。不吐，再用热齑水投之。

如吐风[image: ]
 病者，加全蝎半钱，微炒。如有虫者，再用狗油五七点、雄黄末一钱，甚者加芫花末半钱，立吐，其虫出。如湿肿满者，加赤小豆末一钱。

故此不可常用，大要辨其虚实，实则瓜蒂散，虚则栀子豉汤，满加厚朴，不可一概用之。吐罢，服降火利气安神定志之剂。

治风[image: ]
 病不能愈者，从厚朴丸。宜春秋加添，外又于每一料中加人参、菖蒲、茯神（去术）各一两半。上以厚朴丸春秋加添法和剂服饵。厚朴丸方，在吐论中。

防风通圣散

防风　川芎　当归　芍药　大黄　芒硝　连翘　薄荷　麻黄不去节。各半两
 　石膏　桔梗　黄芩各一两
 　白术　山栀子　荆芥穗各二钱半
 　滑石三两
 　甘草二两


上为粗末，每服一两，生姜同煎，温服，日再服。

劳汗当风，寒薄为齇，郁乃痤。劳汗出于玄府，脂液所凝，去芒硝、倍加芍药、当归，发散玄府之风，当调其营卫，俗云风刺。或生瘾疹，或赤或白，倍加麻黄、盐豉、葱白，出其汗，麻黄去节，亦去芒硝。咸走血而内凝，故不能发汗。罢，依前方中加四物汤、黄连解毒，三药合而饮之，日二服。故《内经》曰：以苦发之，谓热在肌表，连内也。小便淋闭，去麻黄，加滑石、连翘，煎药汤，调木香末二钱。麻黄主表，不主于里，故去之。腰胁痛，走注疼痛者，加硝石、当归、甘草，一服各二钱，调车前子末、海金沙各二钱。《内经》曰：腰者，肾之府。破伤风者，如在表，则辛以散之，在里，则苦以下之，无散之。汗下后，通利血气，祛逐风邪，每一两内加荆芥穗、大黄各二钱，调全蝎末一钱、羌活末一钱。诸风潮搐，小儿急慢惊风，大便秘结，邪热暴甚，肠胃干燥，寝汗咬牙，上窜睡语，筋转惊悸，肌肉蠕动，每一两加大黄二钱、栀子二钱，调茯苓末二钱，如肌肉蠕动，调羌活末一钱。故经曰：肌肉蠕动，命曰微风。风伤于肺，咳嗽喘急，每一两加半夏、桔梗、紫菀各二钱。如打扑伤损，肢节疼痛，腹中恶血不下，每一两加当归、大黄各三钱半，调没药、乳香末各二钱。解利四时伤寒，内外所伤，每一两内加益元散一两、葱白十茎、盐豉一合、生姜半两，水一碗，同煎至五七沸，或煎一小碗，令冷，服一半，以箸探之，即吐，吐罢后，服一半，稍热服，汗出立解。如饮酒中风，身热，头痛如破者，加黄连须二钱、葱白十茎，依法立愈，慎勿用桂枝、麻黄解之。头旋脑热，鼻塞，浊涕时下，每一两加薄荷、黄连各二钱半。《内经》曰：胆移热于脑，则辛[image: ]
 鼻渊。鼻渊者，浊涕下不已也。王注曰：胆移热于脑，胆液下澄，则为浊涕，下不已，如水泉，故曰鼻渊也。此为足太阳脉与阳明脉俱盛也。如气逆者，调木香末一钱。


疠风论第十一

《内经》曰：疠风者，有营气热胕，其气不清，故使鼻柱坏而色败，皮肤疡溃，故先风寒客于脉而不去，名曰疠风。又曰：脉风成于疠，俗云癞病也。故治法云：大风，骨节重，须眉堕，名曰大风，刺肌肉，病故汗出百日。王注曰：泄卫气之怫热，刺骨髓，汗出百日，泄营气之怫热，凡三百日，须眉生而止针。怫热屏退，阴气内复，故多汗出，须眉生也。

先桦皮散，从少至多，服五七日后，灸承浆穴七壮。灸疮轻，再灸，疮愈，停灸。后服二圣散，泄热，祛血中之风邪。戒房室三年。

针灸药止述类象形，此治肺风之法也，然非止肺脏有之。俗云鼻属肺，而病发于肺端而言之。不然，如此者，既鼻准肿赤胀，但为疮之类，乃谓血随气化，既气不施化，则血聚矣，血既聚，使肉腐烂而生虫也。谓厥阴主生五虫，厥阴为风木，故木生五虫。盖三焦相火，热甚而制金，金衰，故木来克侮，经曰：侮，胜也。宜泻火热利气之剂，虫自不生也。法云：流水不腐，户枢不蠹，此之谓也。故此疾，血热明矣。当以药缓疏泄之，煎《局方》内升麻汤，下钱氏内泻青丸，余各随经言之。故病风者，阳气先受伤也。

桦皮散

治肺脏风毒，遍身疮疥，及瘾疹搔之成疮。又治面风刺，及妇人粉刺。

桦皮四两，烧灰
 　荆芥穗二两
 　甘草半两，炙
 　杏仁二两，去皮尖，用水一碗，于银器内熬去水一半，放令干
 　枳壳四两，去穰，用炭火烧，于湿纸上令冷


上件除杏仁外，余药为末，将杏仁别研细，次用诸药令均，磁盒放之，每服三钱，食后温酒调下。

二圣散

治大风疠疾。

大黄半两
 　皂角刺三钱，烧炭


上，将皂角刺一二斤烧灰研细，煎大黄半两，汤调下二钱，早服，中煎升麻汤下泻青丸，晚服二圣散。此数等之药，皆为缓疏，泻血中之风热也。

七圣散《局方》中、
 七宣丸《局方》中
 ，皆治风壅邪热，润利大肠，中风、风[image: ]
 、疠风大便秘涩，皆可服之。此方，《局方》中。
 治法曰：虽诃子味苦涩而能止脏腑，此利药中用诃子，令大黄、枳实缓缓而推陈，泄去邪气，若年老风秘涩者，乃津液内亡也，故不可用峻剂攻之。《内经》：年四十而气自半也，起居衰矣。年五十，体重，耳目不聪明矣。年六十，阴痿，气大衰，九窍不利，下虚上实，涕泣出矣。故曰知之则强，不知则老。举世皆言年老之人无热俱虚，岂不明年四十而阴气自半，故阴虚阳盛明矣。是以阴虚其下，阳甚于上，故上实下虚，此理明矣。

破伤风论第十二

论曰：夫风者，百病之始也。清静则腠理闭拒，虽有大风苛毒，而不能为害也。故破伤风者，通于表里，分别阴阳，同伤寒证治。闾阎往往有不知者，只知有发表者，不知有攻里者，和解者。此汗、下、和之法也，亦同伤寒证。有在表者，有在里者，有半在表有半在里者。在里宜下，在表宜发汗，在表里之间宜和解。然汗下亦不可过其法也，又不可妄意处治，各通其脏脉，免汗泄之非宜也。

故破伤风者，从外至内，甚于内者，则病也。此因卒暴伤损，风袭其间，传播经络，至使寒热更作，身体反强，口噤不开，甚者邪气入脏，则分汗下之治。诸疮不瘥，营卫虚，肌肉不生。疮眼不合者，风邪亦能外入于疮，为破伤风之候。故诸疮不瘥，举世皆言着灸为上，是为热疮，而不知火热客毒逐经诸变，不可胜数。微则发热，甚则生风而搐，或角弓反张，口噤目斜。皆因疮郁结于营卫，不得宣通而生。亦有破伤不灸而病此者，疮着白痂，疮口闭塞，气虽通泄，故阳热易为郁结而热甚，则生风也。

故表脉浮而无力，太阳也，脉长而有力者，阳明也，脉浮而弦小者，少阳也。太阳宜汗，阳明宜下，少阳宜和。若明此三法，而治不中病者，未之有也。


羌活防风汤

治破伤风，邪初传在表。

羌活　防风　川芎　藁本　当归　芍药　甘草各一两
 　地榆　华细辛各二两


上[image: ]
 咀，每服五七钱，水一盏半，同煎至七分，去滓，热服，不拘时候。量紧慢加减用之，热则加大黄二两，大便秘则加大黄一两，缓缓令过。

白术防风汤

若服前药之过，有自汗者，宜服此药。

白术一两
 　防风二两
 　黄芪一两


上[image: ]
 咀，每服五七钱，水一盏半，煎至一盏，去滓，温服，不拘时候。脏腑和而有自汗，可用此药。

破伤风，脏腑秘，小便赤，自汗不止者，因用热药，汗出不休，故知无寒也。宜速下之，先用芎黄汤三二服，后用大芎黄汤下之。

芎黄汤

川芎一两
 　黄芩六钱
 　甘草二钱


上[image: ]
 咀，每服五七钱，水一盏半，同煎至七分，去柤，温服，不拘时候。三服即止，再用下药。

大芎黄汤

川芎一两
 　羌活　黄芩　大黄各二两

 咀，依前煎服。宜利为度。

发表雄黄散

雄黄一钱　
 防风二钱
 　草乌一钱


上为细末，每服一字，温酒调下。里和，至愈可服，里不知，不可服。

蜈蚣散

蜈蚣一对
 　鳔五钱
 　左盘龙五钱，炒，烟尽为度。野鸽粪是也


上件为细末，每服一钱，清酒调下。治法依前。里和至愈可服，有里证，不可服。次当下之，用前蜈蚣散四钱，烧饭为丸，如绿豆大，每服一丸，渐加至六七丸，清酒调蜈蚣散少许送下，宣利为度。

内外风去，可常服羌活汤，缓缓而治，不拘时候服。羌活汤者，治半在表半在里也。

羌活汤

羌活　菊花　麻黄　川芎　防风　石膏　前胡　黄芩　细辛　甘草　枳壳　白茯苓　蔓荆子各一两
 　薄荷半两
 　吴白芷半两

 咀，每服五钱，水一盏半，入生姜五片，同煎至一盏，去渣，稍热服，不拘时候。日进二服。

防风汤

治破伤风同伤寒表证未解入里，宜急服此药。

防风　羌活　独活　川芎各等分

 咀，每服五钱，水一盏半，煎至七分，去滓，温服。二三服后，宜调蜈蚣散，大效。

蜈蚣散

蜈蚣一对
 　鳔三钱


上为细末，用防风汤调下。

如前药解表不已，觉转入里，当服左龙丸微利。看大便硬软，加巴豆霜服之。

左龙丸

左盘龙五钱，炒
 　白僵蚕　鳔炒。各五钱
 　雄黄一钱


上为细末，烧饼为丸，如桐子大，每服十五丸，温酒下。

如里证不已，当于左龙丸末一半内入巴豆霜半钱，烧饼为丸，如桐子大，每服一丸，同左龙丸一处合服。每服药中加一丸，如此渐加，服至利为度。

若利后更服后药，若搐痓不已，亦宜服。后药，羌活汤也。


羌活汤

羌活　独活　防风　地榆各一两

 咀，每服五钱，水一盏半，煎至一盏，去滓，温服。如有热，加黄芩。有涎，加半夏。

若病日久，气血渐虚，邪气入胃，宜养血为度。

养血当归地黄散

当归　地黄　芍药　川芎　藁本　防风　白芷各一两
 　细辛五钱

 咀，依前煎服。

雄黄散

治表药。

天南星三钱
 　半夏　天麻各五钱
 　雄黄二钱半


上为细末，每服一钱，温酒调下。如有涎，于此药中加大黄，为下药。

地榆防风散

治破伤中风，半在表半在里，头微汗，身无汗。不可发汗，宜表里治之。

地榆　防风　地丁香　马齿苋各等分


上件为细末，每服三钱，温米饮调下。

白术汤

治破伤风，大汗不止，筋挛搐搦。

白术　葛根各一两
 　升麻　黄芩各半两
 　芍药二两
 甘草二钱半

 咀，每服一两，水一盏半，煎至一盏，去滓，温服，不拘时候。

江鳔丸

治破伤风，惊而发搐，脏腑秘涩，知病在里，可用江鳔丸下之。

江鳔半两，剉，炒
 　野鸽粪半两，炒
 　雄黄一钱　
 　白僵蚕半两
 　蜈蚣一对
 　天麻一两


上件为细末，又将药末作三分，用二分，烧饼为丸，如桐子大，朱砂为衣，后将一分，入巴豆霜一钱，同和，亦以烧饼为丸，如桐子大，不用朱砂为衣，每服朱砂为衣者二十丸，入巴豆霜者一丸，第二服二丸，加至利为度，再服朱砂为衣药，病愈止。

没药散

治刀箭所伤，止血定痛。

定粉一两
 　风化灰一两
 　枯白矾三钱，另研
 　乳香半钱
 没药一字。各研


上件各研为细末，同和均，再研，掺之。

解利伤寒论第十三

论曰：伤寒之法，先言表里，及有缓急。三阳表当急里当缓，三阴表当缓里当急。又曰：脉浮当汗，脉沉当下。脉浮汗急而下缓，三阳表也，脉沉下急而汗缓，三阴里也。麻黄汤谓之急，麻黄附子细辛汤谓之缓。《内经》云：有渍形以为汗，为汗之缓，里之表也，又曰：在皮者，汗而发之，为汗之急，表之表也。急汗者太阳，缓汗者少阴，是脏腑之输应也。假令麻黄附子细辛汤，是少阴证始得，发热脉沉，里和无汗，故渍形以为汗，假令麻黄汤，是太阳证，头项痛，腰脊强，脉浮无汗，里和是也，在皮者汗而发之也。经曰：治主以缓，治客以急，此之谓也。

麻黄汤

麻黄去节，五钱
 　桂枝三钱
 　甘草二钱，炙
 　杏仁去皮尖，炒，二十个

 咀，都作一服，水煎，去滓，温服。

假令得肝脉，其外证善洁，面青，善怒，其三部脉俱弦而浮，恶寒，里和，谓清便自调也，麻黄汤内加羌活、防风各三钱，谓肝主风，是胆经受病。大便秘，或泄下赤水无数，皆里不和也。假令得心脉，其外证面赤，口干，善笑，其尺寸脉俱浮而洪，恶寒，里和，谓清便自调也，麻黄汤内加黄芩、石膏各三钱，谓心主热，是小肠受病也。假令得脾脉，其外证面黄，善噫，善怒，善思，善味，尺寸脉俱浮而缓，里和，恶寒，麻黄汤内加白术、防己各五钱，谓脾主湿，是胃经受病也。假令得肺脉，其外证面白，善嚏，悲愁不乐，欲哭，其尺寸脉俱浮而涩，里和，恶寒，麻黄汤内加桂枝、生姜各三钱，谓肺主燥，是大肠受病也。假令得肾脉，其外证面黑，善恐，其尺寸脉俱浮，里和，恶寒，麻黄汤内加附子、生姜，谓肾主寒，是膀胱受病也。已上五证，皆表之表，谓在皮者，急汗而发之也，皆腑受病。

表之里者，下之当缓。谓随脏表证外显，尺寸脉俱浮，而复有里证。谓发热饮水，便溺赤涩，或泄下赤水，按之内实，或痛，麻黄汤去麻黄、杏仁，余随脏。凡加药同煎，作五服，每下一证。初一服，加大黄半钱，邪尽则止。未尽，第二服，加大黄一钱。邪未尽，第三服，加大黄一钱半。如邪未尽，又加之，邪尽则止。此所谓先缓而后急，是表之里证，下之当缓也。


麻黄附子细辛汤

麻黄半两，去根节
 　细辛半两，去苗土
 　附子一钱二分半，炮制，去皮脐

 咀，都作一服，水煎，去滓，温服。

假令得肝脉，其内证满闭，淋溲，便难，转筋，其尺寸脉俱沉而弦，里和，恶寒，肝经受病，麻黄附子细辛汤内加羌活、防风各三钱。假令得心脉，其内证烦心，心痛，掌中热而哕，其尺寸脉俱沉，里和，恶寒，心经受病，加黄芩、石膏各三钱。假令得脾脉，其内证腹胀满，食不消，怠惰嗜卧，其尺寸脉俱沉，里和，恶寒，脾经受病，加白术、防己各三钱。假令得肺脉，其内证喘咳，洒淅寒热，其尺寸脉俱沉，里和，恶寒，肺经受病，加生姜、桂枝各三钱。假令得肾脉，其内证泄如下重，足胫寒而逆，其尺寸脉俱沉，里和，恶寒，肾经受病，更加附子、生姜各三钱。已上五证，里之表也，宜渍形以为汗，皆脏受病也。

里之里者，下之当急。谓随脏内证已显，尺寸脉俱沉，复有里证者。谓大小便秘涩，或泄下赤水，或泻无数，不能饮食，不恶风寒，发热，引饮，其脉俱沉，或按之内实而痛。此谓里实，宜速下之，麻黄附子细辛汤内去麻黄、附子，余随脏。凡加药内，分作三服，每下一证。初一服，加大黄三钱，邪尽则止。如邪未尽，再一服，加大黄二钱。又未尽，第三服，加大黄一钱。此先急而后缓，谓里之里也，当速下之也。

通解利伤寒，不问何经所受，皆能混然解之，谓不犯各经之受病。虽不解尽，亦无坏证。

羌活汤

羌活二两
 　防风一两
 　川芎一两
 　黄芩一两
 　细辛三钱半
 　甘草一两，炒
 　黑地黄一两，炒
 　白术三两。如无，用苍术，
 加一两

 咀，每服五七钱，水二盏，煎至一盏，无时，温服清。如觉发热引饮，加黄芩、甘草各一两。更随证加。

头痛恶风，于白术汤一两内加羌活散三钱，都作一服。

羌活散

羌活一两半
 　川芎七钱
 　细辛根二钱半


如身热，依前加石膏汤四钱。

石膏汤

石膏二两
 　知母半两
 　白芷七钱


如腹中痛者，加芍药散三钱。

芍药散

芍药二两
 　桂枝五钱


如往来寒热而呕，加柴胡散二钱半。

柴胡散

柴胡根一两
 　半夏五钱，洗


加生姜煎。如心下痞，加枳实一钱。如有里证，加大黄，初一服一钱，次二钱，又三钱，邪尽则止。

论曰：有汗不得服麻黄，无汗不得服桂枝，然春夏汗孔疏，虽有汗，不当用桂枝，宜用黄芪汤和解，秋冬汗孔闭，虽无汗，不当用麻黄，宜用川芎汤和解。春夏有汗，脉乃微而弱，恶寒者，乃太阳证秋冬之脉也，亦宜黄芪汤，无汗，亦宜川芎汤。秋冬有汗，脉盛而浮，发热身热者，乃阳明证春夏之脉也，亦宜黄芪汤，无汗，亦宜川芎汤。大抵有汗者皆可用黄芪汤，无汗者皆可用川芎汤。


黄芪汤

有汗则可止也。

黄芪　白术　防风各等分

 咀，每服五七钱至十余钱，或半两一两，水煎，温服清。汗多，恶风甚者，加桂枝。

川芎汤

无汗则可发也。

川芎　白术　羌活各等分

 咀，同黄芪汤煎法，稍热服。恶寒甚，则尺寸脉浮大，加麻黄。

法云：五脏之脉，寸关尺也，今止言尺寸，阴阳也。如阳缓而阴急，表和而里病，阴缓而阳急，里和而表病也。

若伤寒食少发渴，只可和胃止渴，不可大凉药止之。然恐凉药止之，损着胃气，必不能食也。

和胃白术汤

白术　茯苓

起卧不能，谓之湿，身重是也，小柴胡汤、黄芩芍药汤。起卧不安，眠睡不稳，谓之烦，栀豉汤、竹叶石膏汤。解利四时伤寒，混解六经，不犯禁忌。

大白术汤

白术二两
 　防风　羌活　川芎各一两
 　黄芩五钱
 　细辛三钱
 　白芷一两半
 　石膏二两
 　知母七钱
 　甘草五钱或一两
 　枳实五钱，去穰


上为粗末，每服半两，水一盏半，煎至一盏，温服清。未解，更一服。两服药滓，又作一服。春倍防风、羌活，夏倍黄芩、知母，季夏雨淫，倍白术、白芷，秋加桂枝五钱，冬加桂枝八钱或一两。

立夏之后至立秋、处暑之间伤寒者，身多微凉，微有自汗，四肢沉重，谓之湿温，又谓之湿淫，宜苍术石膏汤。

苍术石膏汤

苍术半两
 　石膏三钱
 　知母一钱半
 　甘草一钱


上剉细，同和均，都作一服，水二盏，煎至一盏，温服清。谓内有湿热也，多不欲饮水。

如身热脉洪，无汗多渴者，是热在上焦，积于胸中，宜桔梗散治之。

桔梗散

薄荷　黄芩　甘草　山栀各一钱
 　桔梗半两
 　连翘二钱


上剉，每服五钱或七钱，称半两，水煎，加竹叶。如大便秘结，加大黄半钱。

热论第十四

论曰：有表而热者，谓之表热也。无表而热者，谓之里热也。有暴发而为热者，乃久不宣通而致也。有服温药过剂而为热者。有恶寒战栗而热者。盖诸热之属者，心火之象也。王注曰：百端之起，皆自心生，故上善若水，下愚若火。治法曰：少热之气，凉以和之。大热之气，寒以取之。甚热之气，则汗发之。发之不尽，则逆治之。治之不尽，求其属以衰之。故曰：苦者以治五脏，五脏属阴而居于内，辛者以治六腑，六腑属阳而在于外，故内者下之，外者发之。又宜养血益阴，其热自愈，此所谓不治而治也。故不治谓之常治，治之不治，谓之暴治。经所谓诸寒而热者取之阴，诸热而寒者取之阳，此所谓求其属也。王注曰：益火之原，以消阴翳，壮水之主，以制阳光，此之谓也。

病有暴热者，病在心肺，有积热者，病在肾肝。暴热者，宜《局方》中雄黄解毒丸，积热者，《局方》中妙香丸。暴热上喘者，病在心肺，谓之高喘，木香金铃子散。上焦热而烦者，牛黄散。脏腑秘者，大黄牵牛散。上焦热，无他证者，桔梗汤。有虚热，不能食而热者，脾虚也，宜以厚朴、白术、陈皮之类治之。有实热，能食而热者，胃实也，宜以栀子黄芩汤或三黄丸之类治之，郁金、柴胡之类亦是也。有病久憔悴，发热盗汗，谓五脏齐损，此热劳骨蒸病也。瘦弱虚烦，肠澼下血，皆蒸劳也。宜养血益阴，热能自退，当归、生地黄或钱氏地黄丸是也。


木香金铃子散

治暴热，心肺上喘不已。

大黄半两
 　金铃子　木香各三钱
 　轻粉少许
 　朴硝二钱


上为细末，柳白皮汤调下三钱或四钱，食后服。以利为度，喘止即止。

牛黄散

治上焦热而烦，不能睡卧。

栀子半两
 　大黄半两
 　郁金半两
 　甘草二钱半


上为细末，每服五钱，水煎，温服，食后。微利则已。

大黄牵牛散

治相火之气游走脏腑，大便秘结。

大黄一两
 　牵牛头末，五钱


上为细末，每服三钱，有厥冷，用酒调三钱，无厥冷而手足烦热者，蜜汤调下，食后。微利为度。此谓不时而热者，湿热也。

地黄丸

治久新憔悴，寝汗发热，五脏齐损，瘦弱虚烦，肠澼下血，骨蒸，痿弱无力，不能运动。

熟地黄一两　
 山茱萸四钱
 　干山药四钱
 　牡丹皮　白茯苓　泽泻各三钱


上为细末，炼蜜为丸，如桐子大，每服五十丸，空心温酒送下。

如烦渴，皮肤索泽，食后煎服防风饮子，空心服地黄丸。

防风当归饮子

柴胡　人参　黄芩　甘草各一两
 　大黄　当归　芍药各半两
 　滑石三钱


上为粗末，每服五钱，水一盏半，生姜三片，同煎至七分，去滓，温服。如痰实咳嗽，加半夏。

如大便黄，米谷完出，惊惧，溺血淋闭，咳血衄血，自汗，头痛，积热肺痿，后服大金花丸。

大金花丸

黄连　黄柏　黄芩　山栀子各等分


上为细末，滴水为丸，如小豆大，每服一百丸，温水下，日二三服。或大便实，加大黄。自利不用大黄。如中外有热者，作散，剉，名解毒汤。或腹满呕吐，欲作痢者，每服半两，解毒汤中加半夏、茯苓、厚朴各三钱，生姜三片。如白脓下痢后重者，加大黄三钱。

凉膈散加减附于后。


连翘　山栀子　大黄　薄荷叶　黄芩各半两
 　甘草一两半
 　朴硝二钱半


上件为粗末，每服半两，水一盏半，煎至一盏，去滓，入蜜一匙，微煎，温服。咽嗌不利，肿痛，并涎嗽者，加桔梗一两、荆芥穗半两。咳而呕者，加半夏二钱半，生姜煎。如鼻衄呕血者，加当归、芍药、生地黄各半两。一料内。
 如淋闭者，加滑石四两、茯苓一两。

或闭而不通，脐下状如覆碗，痛闷不可忍者，乃肠胃干涸，膻中气不下。故经所谓膀胱者，州都之官，津液藏焉，气化则能出矣。故膻中者，臣使之官，名三焦相火，下合右肾，为气海也。王注曰：膀胱，津液之府，胞内居之，小腹处间毛内，藏胞器者。得气海之气旋化，则溲便注下，气海之不及，则[image: ]
 涩不通，故不得便利也。先用沉香、木香各三钱，酒调下，或八正散，甚则宜上涌之，令气通达，小便自通，经所谓病在下，上取之。王注曰：热攻于上，不利于下。气盛于上，则温辛散之，苦以利之可也。

当归承气汤

当归　大黄各一两
 　甘草半两
 　芒硝九钱


上剉如麻豆大，每服二两，水一大碗，入生姜五片、枣十枚，同煎至半碗，去滓，热服。

若阳狂，奔走骂詈，不避亲疏，此阳有余阴不足，大黄、芒硝去胃中实热，当归补血益阴，甘草缓中，加生姜、枣，胃属土，此引至于胃中也，经所谓微者逆之，甚者从之，此之谓也，以大利为度。微缓，以瓜蒂散加防风、藜芦吐，其病立愈。后调法，洗心散、凉膈散、解毒汤等药调治之。


牛黄膏

治热入血室，发狂，不认人者。

牛黄二钱半
 　朱砂　郁金　牡丹皮各三钱
 　脑子甘草各一钱


上为细末，炼蜜为丸，如皂子大，新汲水化下。

治暴热者，《局方》中雄黄解毒丸。治久热者，《局方》中妙香丸。治虚劳骨蒸，烦热下血者，钱氏地黄丸。治虚热不能食者，脾虚也，宜以厚朴、白术、陈皮之类治之。治实热能食者，胃实也，宜以栀子、黄芩或三黄丸之类治之，郁金、柴胡亦可。治表热恶寒而渴，白虎汤也。治肤如火燎而热，以手取之不甚热，为肺热也，目白睛赤烦躁，或引饮，独黄芩一味主之，水煎。两胁下肌热，脉浮弦者，柴胡饮子主之。两胁肋热，或一身尽热者，或日晡肌热者，皆为血热也，四顺饮子主之。夜发热，主行阴，乃血热也，四顺、桃核承气选用。当视其腹痛、血刺痛与有表、入里、腹中转矢气、燥结之异，昼则明了，夜则谵语。四顺饮子与桃核承气相似，不可不辨也。发热，虽无胁热，亦为柴胡证。昼则行阳二十五度，气也，大抵柴胡，夜则行阴二十五度，血也，大抵四顺饮子。

内伤论第十五

论曰：人之生也，由五谷之精，化五味之备，故能生形。经曰：味归形，若伤于味，亦能损形。今饮食反过其节，肠胃不能胜，气不及化，故伤焉。经曰：壮火食气，气食少火，壮火散气，少火生气。痹论曰：饮食自倍，肠胃乃伤，或失四时之调养，故能为人之病也。

经曰：气口紧而伤于食，心胸满而口无味，与气口同。气口者，乃脾之外候，故脾胃伤则气口紧盛。夫伤者，有多少，有轻重。如气口一盛，脉得六至，则伤于厥阴，乃伤之轻也，槟榔丸主之。气口二盛，脉得七至，则伤于少阴，乃伤之重也，煮黄丸、厚朴丸主之。气口三盛，脉得八至，则伤于太阴，[image: ]
 塞闷乱，甚则心胃大痛，兀兀欲吐，得吐则已，俗呼食迷风是也。经曰：上部有脉，下部无脉，其人当吐，不吐则死，宜吐之，以瓜蒂散，如不能，则无治也。经曰：高者因而越之，下者引而竭之是也。

槟榔丸

槟榔一钱半
 　陈皮去白，一两
 　木香二钱半
 　牵牛头末，半两


上为细末，醋糊为丸，如桐子大，每服十五丸至二十丸，米饮下，生姜汤亦可。

煮黄丸

雄黄一两，另研
 　巴豆五钱，生用，去皮，研烂，入雄黄末


上二味再研，入白面二两，同再和研均，滴水为丸，如桐子大，每服时先煎浆水令沸，下药二十四丸，煮三十沸，捞入冷浆水中，沉冰冷，一时下二丸，一日二十四时也。
 加至微利为度，浸药水送下。此药治胁下痃癖痛如神。

瓜蒂散

瓜蒂三钱
 　赤小豆三钱


上为细末，温水调，一钱，以吐为度。

如伤之太重，备急丸、独行丸，皆急药也。

金露丸

治天行时疾，内伤饮食，心下痞闷。

大黄二两
 　枳实五钱，麸炒
 　牵牛头末，二两
 　桔梗二两


上为细末，烧饼为丸，如桐子大，每服三五十丸，食后温水下。如常服十丸二十丸，甚妙。

枳实丸

治气不下降，食难消化。常服进食逐饮。

枳实五钱，麸炒
 　白术一两


上为细末，烧饼为丸，如桐子大，每服五十丸，米饮下。

治饮食不化，心腹胀闷，槟榔丸主之。如甚则脇肋虚胀，煮黄丸主之。治气不下降，饮食难消，金露丸主之。


疟论第十六

经曰：夏伤于暑，秋必病疟，盖伤之浅者近而暴发，伤之重者远而痎疟。痎者，久疟也。是知夏伤于暑，湿热闭藏，而不能发泄于外，邪气内行，至秋而发为疟也。

初不知何经受之，随其动而取之。有中三阳者，有中三阴者。大抵经中邪气，其证各殊，同伤寒论之也。故《内经》曰：五脏皆有疟，其治各别。在太阳经者，谓之风疟，治多汗之。在阳明经者，谓之热疟，治多下之。在少阳经者，谓风热疟，治多和之。此三阳经受病，皆谓之暴疟，发在夏至后、处暑前，此乃伤之浅者，近而暴也。在阴经则不分三经，总谓之湿疟，当从太阴经，则不分其病发在处暑后、冬至前，此乃伤之重也，远而为痎疟。痎者，老也，故谓之久疟。气居西方，宜毒药疗之。

疟之为疾，因内积暑热之气，不能宣泄于外，而为疟也。当盛夏之时，能食寒凉之物，而助阴气者，纵使有暑热之气，微者自消矣，更时复以药疏利脏腑，使邪气自下。《内经》曰：春食凉，夏食寒，秋食温，冬食热，是谓春夏养阳，秋冬养阴。人能于饮食起居之间，顺四时之气而行之，邪气何由得生也！

治疟病，处暑前，头痛项强，脉浮，恶风有汗，桂枝羌活汤。

桂枝羌活汤

桂枝　羌活　防风　甘草炙。各等分


上为粗末，每服半两，水一盏半，煎至一盏，温服清，迎发而服之。如吐者，加半夏曲等分。

治疟病，头痛项强，脉浮，恶风无汗者，麻黄羌活汤。

麻黄去节
 　羌活　防风　甘草炙。各半两


同前煎服。如吐者，加半夏曲等分。

治疟，如前病证，而夜发热者，麻黄桂枝汤主之。

麻黄桂枝汤

麻黄一两，去节
 　甘草炙，三钱
 　桃仁三十个，去皮尖
 　黄芩五钱
 　桂枝三钱


上五味，同为细末，依前服。

桃仁味苦甘辛，肝者血之海，血聚则肝气燥，经所谓肝苦急，急食甘以缓之，故桃仁散血缓肝。谓邪气深远而入血，故夜发，乃阴经有邪，此汤发散血中风寒之剂。

治疟病，身热目痛，热多寒少，脉长，睡卧不安，先以大柴胡汤下之，微利为度。如下过，外微邪未尽者，宜服白芷汤，以尽其邪。

白芷汤

白芷一两
 　知母一两七钱
 　石膏四两


上为粗末，同前煎服。

治疟，无他证，隔日发，先寒后热，寒少热多，宜桂枝石膏汤。

桂枝石膏汤

桂枝五钱
 　石膏　知母各一两半
 　黄芩一两


上为粗末，分作三服，每服水一盏，同前煎服。

间日者，邪气所舍深也。

治疟，寒热大作，不论先后，皆太阳阳明合病也，谓之大争。寒作则必战动，经曰热胜而动也，发热则必汗泄，经曰汗出不愈，知为热也。阳盛阴虚之证，当内实外虚，不治必传入阴经也，桂枝芍药汤主之。

桂枝芍药汤

桂枝三钱
 　黄芪　知母　石膏　芍药各一两


上为粗末，每服五七钱至半两，水煎，如前药服之。

寒热转大者，知太阳阳明少阳三阳合病也，宜桂枝黄芩汤和之。


桂枝黄芩汤

柴胡一两二钱
 　黄芩四钱半
 　人参　甘草各四钱半
 半夏四钱
 　石膏　知母各五钱　
 桂枝二钱


上为粗末，依前服之。

服药已，如外邪已罢，内邪未已，再诠下药。从卯至午时发者，宜以大柴胡、承气汤下之。从午至申时发者，知其邪在血也，宜以桃核承气汤下之。前项下药，微利为度，以小柴胡汤彻其微邪之气。立秋之后及处暑前发疟，渐瘦，不能食者，谓之痎疟，此邪气深远而中阴经，为久疟也。

治久疟，不能饮食，胸中郁郁如吐，欲吐不能吐者，宜吐则已，当以藜芦散、雄黄散吐之。

藜芦散

大藜芦末，半钱


温齑水调下，以吐为度。

雄黄散

雄黄　瓜蒂　赤小豆各一钱


上为细末，每服半钱，温齑水调下，以吐为度。

治秋深久疟，胃中无物，又无痰癖，腹高而食少，俗谓疟气入腹，宜苍术汤主之。

苍术汤

苍术四两
 　草乌头一钱　
 杏仁三十个


上为粗末，都做一服，水三升，煎至一半，均作三服，一日服尽，迎发而服。

《局方》中七宣丸，治疟之圣药也。《局方》中神效饮子，乃疟疾之圣药也，又名交结饮子。

从酉至子时发者，或至寅时，知邪气在血也，宜桃核承气汤下之。微利后，宜调治之，在桂枝黄芩汤条下。

吐论第十七

论曰：吐有三，气、积、寒也，皆从三焦论之。上焦在胃口，上通于天气，主纳而不出。中焦在中脘，上通天气，下通地气，主腐熟水谷。下焦在脐下，下通地气，主出而不纳。是故上焦吐者，皆从于气，气者，天之阳也，其脉浮而洪，其证食已暴吐，渴欲饮水，大便燥结，气上冲而胸发痛，其治也，当降气和中。中焦吐者，皆从于积，有阴有阳，食与气相假，为积而痛，其脉浮而弱，其证或先痛而后吐，或先吐而后痛，法当以毒药去其积，槟榔、木香行其气。下焦吐者，皆从于寒，地道也，其脉沉而迟，其证朝食暮吐，暮食朝吐，小便清利，大便秘而不通，治法当以毒药通其闭塞，温其寒气，大便渐通，复以中焦药和之，不令大便秘结，而自愈也。

治上焦气热上冲，食已暴吐，脉浮而洪，宜先和中，桔梗汤。

桔梗汤

桔梗一两
 　半夏曲二两
 　陈皮一两，去白
 　枳实一两，麸炒
 　白茯苓一两，去皮
 　白术一两半
 　厚朴一两，姜制，炒香


上[image: ]
 咀，每服一两，水一盏，煎至七分，取清，温服，调木香散二钱，隔夜空腹食前服之。三服之后，气渐下，吐渐止，然后去木香散，加芍药二两、黄耆一两半，每料中扣算加上件分两，依前服之，病愈则已。如大便燥结，食不尽下，以大承气汤去硝微下之，少利为度，再服前药补之。如大便复结，又依前，再微下之。

木香散

木香　槟榔各等分


上为细末，煎药调服。

治暴吐者，上焦气热所冲也。

经曰：诸呕吐酸，暴注下迫，皆属于火，脉洪而浮，荆黄汤主之。

荆黄汤

荆芥穗一两
 　人参五钱
 　甘草二钱半
 　大黄三钱


上为粗末，都作一服，水二盏，煎至一盏，去滓，调槟榔散二钱，空心服。


槟榔散

槟榔二钱
 　木香一钱半
 　轻粉少许


上为细末，用前药调服。如为丸，亦可用水浸蒸饼为丸，如小豆大，每服二十丸，食后服。

治上焦吐，头发痛，有汗，脉弦，青镇丸主之。

青镇丸

柴胡二两，去苗
 　黄芩七钱半
 　甘草半两
 　半夏汤洗，半两
 　青黛二钱半
 　人参半两


上为细末，姜汁浸蒸饼为丸，如桐子大，每服五十丸，生姜汤，食后服。

白术汤

治胃中虚损，及痰而吐者。

半夏曲半两
 　白术一钱
 　槟榔二钱半
 　木香一钱
 　甘草一钱
 　茯苓二钱


上六味，同为细末，每服二钱，煎生姜汤调下。

食前吐而食，脉弦者，肝盛于脾而吐，乃由脾胃之虚，宜治风安脾之药。

金花丸

半夏汤洗，一两
 　槟榔二钱
 　雄黄一钱半


上为细末，姜汁浸蒸饼为丸，如桐子大，小儿另丸，生姜汤下，从少至多，渐次服之，以吐止为度。

羁绊于脾，故饮食不下。

紫沉丸

治中焦吐食，由食积为寒气相假，故吐而痛，宜服之。

半夏曲三钱　
 乌梅二钱，去核
 　代赭石三钱
 　杏仁一钱，去皮尖
 　丁香二钱
 　缩砂仁三钱
 　沉香一钱
 　槟榔二钱
 　木香一钱
 　陈皮三钱
 　白豆蔻半钱
 　白术一钱
 　巴豆霜半钱，另研


上为细末，入巴豆霜，令均，醋糊为丸，如黍米大，每服五十丸，吐愈则止。小儿另丸。

治小儿食积，吐食亦大妙。

一法：治翻胃吐食，用橘皮一个，浸少时，去白，裹生姜一块，面裹，纸封，烧令熟，去面，外生姜为三番，并橘皮煎汤，下紫沉丸一百丸，一日二服。得大便通，至不吐，则止。此主治寒、积、气皆可。

治呕吐，腹中痛者，是无积也。胃强而干呕有声无物，脾强而吐食，持实击强，是以腹中痛矣。

木香白术散

木香一钱
 　白术半两
 　半夏曲一两
 　槟榔二钱
 　茯苓半两
 　甘草四钱


上为细末，浓煎芍药生姜汤，调下一二钱。

有积而痛，手按之愈痛。无积者，按之不痛。

治下焦吐食，朝食暮吐，暮食朝吐，大便不通，宜附子丸。

附子丸

附子炮，五钱
 　巴豆霜一钱
 　砒一豆许


上同研极细，熔黄蜡为丸，如桐子大，每服一二丸，冷水送下，利则为度。后更服紫沉丸，常服不令再闭。

厚朴丸

主反胃吐逆，饮食噎塞，气上冲心，腹中诸疾。加法在后。乌头减半更妙。

厚朴二两半
 　黄连二两半
 　紫菀去苗土
 　吴茱萸汤洗七次
 　菖蒲　柴胡去苗
 　桔梗　皂角去皮弦子，炙
 　茯苓去皮
 　官桂刮
 　干姜炮。各二两
 　人参二两
 　川乌头炮制，去皮脐，二两半
 　蜀椒二两，去目、闭口者，微炒出汗


上为细末，入巴豆霜一两，和均，炼蜜和为丸剂，旋丸，桐子大，每服三丸，渐次加至以利为度，生姜汤下，食后临卧服。

此药治疗，与《局方》温白丸同，及治处暑以后秋冬间脏腑下利，大效。春夏再加黄连二两，秋冬再加厚朴二两。治风[image: ]
 病，不能愈者，从厚朴丸，依春秋加添外，又于每料中加人参、菖蒲、茯苓各一两半。又，依前法和剂为服饵，治翻胃。

又，大便不通者，是肠胜胃也，服《局方》中厚朴丸一二百丸。如大便秘，用后药。

附子半两
 　巴豆二枚
 　砒一豆许


上为极细末，生姜糊为丸，如绿豆大，每服一丸，白汤下。


霍乱论第十八

论曰：医之用药，如将帅之用兵。《本草》曰：良医不能以无药愈疾，犹良将无兵不足以胜敌也，故用药如用兵。转筋霍乱者，治法同用兵之急，不可缓也。

故吐泻不止者，其本在于中焦。或因渴大饮，或因饮而过量，或饥而饱甚，或湿内甚，故阴阳交而不和，是为吐泻。仲景曰：邪在上焦则吐，邪在下焦则泻，邪在中焦则既吐且泻，此为急病也。然吐利为急，十死其一二，如挥霍撩乱，而不得吐泻，此名干霍乱，必死！法曰：既有其入，必有其出，今有其入而不得其出者，否也，塞也。

故转筋吐泻者，其气有三，一曰风，二曰火，三曰湿。吐为暍热也。王注曰：炎热薄烁心之气也，火能炎上，故吐也。泻为湿也。叔和云：湿多成五泄。《内经》曰：湿胜则濡泻。又曰：风胜则动，筋属肝而应于风木，故脚转筋，燥急也。《内经》曰：诸转反戾，水液混浊，皆属于热。

故仲景治法曰：热多，欲饮水，五苓散，寒多，不饮水者，理中丸。凡觉此证，或先五苓、益元、桂苓甘露饮，乃吐泻之圣药也，慎无与粟米粥汤，谷入于胃，则必死！《本草》曰：粟米味咸，微寒，无毒，主养胃气，去脾胃中热，益气。霍乱者，脾胃极损，不能传化，加以粟米，如人欲毙，更以利刀锯其首，岂有能生者耶！如吐泻多时，欲住之后，宜微以粥饮，渐渐养之，以迟为妙。

半夏汤

治霍乱转筋，吐泻不止。

半夏曲　茯苓　白术各半两
 　淡桂二钱半
 　甘草炙，二钱半


上为细末，渴者凉水调下，不渴者温水调下，不拘时候服。

五苓散

白术　茯苓　木猪苓各一两
 　泽泻二两半
 　桂枝一两


上为细末，冷水调下，或水煎三沸，冷服亦得。

理中丸

白术　人参　干姜　甘草各等分


上为细末，炼蜜为丸，如弹子大，每服一丸，冷水化下。

如吐泻不止，身出冷汗，无脉者，可服后泻痢论中浆水散，兼桂枝汤、白术汤皆可服。后痢门中药，亦可选用。

凡霍乱，不可饮热白米粥，饮之死，必不救，切须慎之！


泻痢论第十九

论曰：脏腑泻痢，其证多种，大抵从风、湿、热论。是知寒少而热多，寒则不能久也，故曰暴泻非阳，久泻非阴。

论曰：春宜缓形，形动则肝木乃荣，反静密，则是行秋令，金能制木，风气内藏，夏至则火盛而金去，独火木旺，而脾土损矣。轻则飧泄，身热，脉洪，谷不能化，重则下痢，脓血稠黏，皆属于火。经曰：溲而便脓血，知气行而血止也，宜大黄汤下之，是为重剂，黄芩芍药汤，为之轻剂。是实则泄其子，木能自虚，而脾土实矣。故经曰：春伤于风，夏必飧泄，此逆四时之气，人所自为也。有自太阴经受湿，而为水泄虚滑，微满身重，不知谷味。假令春，宜益黄散补之，夏宜泻之。法云：宜补、宜和、宜止。假令和，则芍药汤是也，止则诃子汤是也。久则防变，而为脓血，脾经传肾，谓之贼邪，故难愈。若先痢而后滑，谓之微邪，故易痊。此皆脾土受湿，天行为也，虽圣智不能逃。口食味，鼻食气，从鼻而入，留积于脾，而为水泻。有厥阴经动，下利不止，其脉沉而迟，手足厥逆，涕唾脓血，此为难治，宜麻黄汤、小续命汗之。法曰：谓有表邪缩于内，当散表邪而愈。有暴下无声，身冷自汗，小便清利，大便不禁，气难布息，脉微呕吐，急以重药温之，浆水散是也。故法云：后重则宜下，腹痛则宜和，身重则除湿，脉弦则去风，血脓稠黏，以重药竭之，身冷自汗，以毒药温之，风邪内缩，宜汗之则愈，鹜溏为利，当温之。又云：在表者发之，在里者下之，在上者涌之，在下者竭之，身表热者内疏之，小便涩者分利之。又曰：盛者和之，去者送之，过者止之。《兵法》云：避其来锐，击其惰归，此之谓也。

凡病泄而恶风寒，是太阴传少阴，土来克水也，用除湿，白术、茯苓安脾，芍药、桂、黄连破血也，火邪不能胜水也。太阴经不能传少阴，而反火邪上乘肺经而痢，必白脓也，加黄连、当归之类。又，里急后重，脉大而洪实，为里热而甚蔽，是有物结坠也，若脉浮大甚，不宜下。虽里急后重，而脉沉细弱者，谓寒邪在内而气散也，可温养而自愈。里急后重，闭者，大肠经气不宣通也，宜加槟榔、木香，宣通其气。如痢或泻而呕者，胃中气不和也。上焦不和，治以生姜、橘皮，中焦不和，治以芍药、当归、桂、茯苓，下焦不和，寒，治以轻热，甚以重热药。大便虚秘涩，久不愈，恐太阴传少阴，多传变为痢。太阴传少阴，是为贼邪，先以枳实厚朴汤，以防其变。若四肢懒倦，小便少或不利，大便走，沉困，饮食减，宜调胃去湿，白术、芍药、茯苓三味，水煎服。以白术之甘，能入胃而除脾胃之湿，芍药之酸涩，除胃中之湿热，四肢困，茯苓之淡泄，能通水道走湿，此三味，泄痢须用此。如发热恶寒，腹不痛，加黄芩为主。如未见脓而恶寒，乃太阴欲传少阴，加黄连为主，桂枝佐之。如腹痛甚者，加当归，倍芍药。如见血，加黄连为主，桂、当归佐之。如烦躁，或先白脓后血，或发热，或恶寒，非黄芩不止，上部血也。如恶寒脉沉，或腰痛，或血痢，脐下痛，非黄连不能止，此中部血也。如恶寒脉沉，先血后便，非地榆不能止，此下部血也。如便脓血相杂，而脉浮大，慎不可以大黄下之，下之必死，谓气下竭也，而阳无所收也。凡阴阳不和，惟可以分阴阳药治之。又云：暴泄非阳，久泄非阴。大便完谷下，有寒有热者，脉疾，身多动，音声响亮，暴注下迫，此阳也，寒者，脉沉而细疾，身不动作，目睛不了了，饮食不下，鼻准气息者，姜附汤主之。若身重，四肢不举，术附汤主之。

黄芩芍药汤

治泄利腹痛，或后重身热，久而不愈，脉洪疾者，及下痢脓血稠黏。

黄芩　芍药各一两
 　甘草五钱


上为粗末，每服半两，水一盏半，煎至一盏，滤清，温服，无时。如痛，则加桂少许。


大黄汤

治泄痢久不愈，脓血稠黏，里急后重，日夜无度，久不愈者。

大黄一两


上细剉，好酒两大盏，同浸半日许，再同煎至一盏半，去大黄，将酒分为二服，顿服之。利止一服，如未止，再服，以利止为度。服芍药汤以和之，痢止再服黄芩芍药汤和之，以彻其毒也。

芍药汤

下血调气。经曰：溲而便脓血，气行而血止，行血则便自愈，调气则后重自除。

芍药二两
 　当归　黄连各半两
 　槟榔二钱
 　木香二钱
 　甘草二钱，炙
 　大黄三钱
 　黄芩半两
 　官桂一钱半

 咀，每服半两，水二盏，煎至一盏，食后温服清。如血痢，则渐加大黄。如汗后脏毒，加黄柏半两，依前服。

白术黄芪汤

眼前药，痢虽已除，犹宜此药和之。

白术一两
 　黄芪七钱
 　甘草三钱

 咀，均作三服，水一盏半，煎至一盏，去滓，温服之。

防风芍药汤

治泄痢飧泄，身热脉弦，腹痛而渴，及头痛微汗。

防风　芍药　黄芩各半两

 咀，每服半两或一两，水三盏，煎至一盏，滤清，温服。

治太阴脾经受湿，水泄注下，体微重微满，困弱无力，不欲饮食，暴泄无数，水谷不化，先宜白术芍药汤和之，身重暴下，是大势来，亦宜和之。

白术芍药汤

白术一两
 　芍药一两
 　甘草五钱


上剉，每服一两，水二盏，煎至一盏，滤清，温服。

如痛甚者，宜苍术芍药汤。

苍术芍药汤

苍术二两
 　芍药一两
 　黄芩半两


上剉，每服一两，加淡味桂半钱，水一盏半，煎至一盏，温服清。

如脉弦，头微痛者，宜苍术防风汤。

苍术防风汤


上使。


苍术　防风各二两


上剉，同前煎服。

如下血者，宜苍术地榆汤。

苍术地榆汤


下使。


苍术二两
 　地榆一两


上剉，同前煎服。

已上证，如心下痞，每服加枳实一钱。如小便不利，每服各加茯苓二钱。

如腹痛渐已，泻下微少，宜诃子散止之，经云大势已去，而宜止之。

诃子散

诃子一两半
 　木香半两
 　黄连三钱
 　甘草三钱


上为细末，每服二钱，以白术芍药汤调下。如止之不已，宜归而送之也，诃子散加厚朴一两，竭其邪气也。

虚滑久不愈者，多传变为痢疾，太阴传少阴，是为鬼邪，先以厚朴枳实汤，防其传变。

厚朴枳实汤

厚朴一两
 　枳实一两
 　诃子一两，半生半熟
 　木香半两
 　黄连二钱
 　甘草三钱，炙
 　大黄二钱


上为细末，每服三五钱，水一盏半，煎至一盏，去滓，温服。

浆水散

治暴泄如水，周身汗出，一身尽冷，脉微而弱，气少而不能语，其甚者，加吐。此谓急病，治之宜以此。

半夏二两，汤洗
 　附子半两，炮
 　干姜五钱
 　良姜二钱半
 　桂枝五钱
 　甘草五钱，炙


上为细末，每服三五钱，浆水二盏，煎至一盏，去滓，热服，甚者三四服，微者三服。

太阳经动下利，为鹜溏，大肠不能禁固，卒然而下，成小泊光色，其中或有硬物，欲起而又下，欲了而不了，小便多清，此寒也，宜温之，春夏桂枝汤，秋冬白术汤。


桂枝汤

桂枝　白术　芍药各半两
 　甘草二钱，炙


上剉，每服半两，水一盏，煎至七分，去滓，取清，宜温服之。

白术汤

白术　芍药各三钱
 　干姜半两，炮
 　甘草二钱，炙


上剉为粗末，如前煎服之。甚者，去干姜，加附子三钱，辛能发也。

治厥阴经动为泻利者，寸脉沉而迟，手足厥逆，下部脉不至，咽喉不利，或涕唾脓血，泻痢不止者，为难治，宜升麻汤或小续命汤以发之。法曰：谓表邪缩于内，故下痢不止，当散表邪于四肢，布于络脉外，无其邪，则脏腑自安矣。

诸泻利入胃，名曰溢饮，滑泄，渴能饮水，水下复泻，而又渴，此无药证，当灸大椎。

诸泻利久不止，或暴下者，皆太阴受病，故不可离于芍药。若不受湿，不能下利，故须用白术。是以圣人立法，若四时下痢，于芍药、白术内，春加防风，夏加黄芩，秋加厚朴，冬加桂、附。然更详外证寒热处之，如里急后重，须加大黄，如身困倦，须加白术，如通身自汗，逆冷，气息微，加桂、附以温之，如或后重，脓血稠黏，虽在盛冬，于温药内亦加大黄。

诸下利之后，小便利而腹中虚痛不可忍者，此谓阴阳交错不和之甚也，当服神效越桃散。

神效越桃散

大栀子三钱
 　高良姜三钱


上和均，每服三钱，米饮或酒调下，其痛立效。

治大便后下血，腹中不痛，谓之湿毒下血，宜服黄连汤。

黄连汤

黄连去须
 　当归各半两
 　甘草三钱，炙

 咀，每服五钱，水一盏，煎至七分，食后温服。

治大便后下血，腹中痛者，谓热毒下血，当服芍药黄连汤。

芍药黄连汤

芍药　当归　黄连各半两
 　大黄一钱
 　桂淡味，半钱
 　甘草二钱，炙

 咀，每服半两，同前煎服。如痛甚者，调木香、槟榔末一钱服之。

治久病肠风，痛痒不任，大便下血，宜服地榆汤。

地榆汤

苍术去皮，四两
 　地榆二两

 咀，每服一两，水一盏，煎至七分，食前。多服除根。

治湿泻，茯苓汤。

茯苓汤

白术一两
 　茯苓去皮，七钱半

 咀，水煎一两，食前服。食入而泻，谓胃中有宿谷也，当加枳实五钱。酒入而泻，湿热泻也，加黄芩五钱。

治寒积痢，男子妇人小儿皆不问，赤白或清痢如水，不后重者，寒也。经云：澄澈清冷，皆属于寒。皆为虚寒中有积，宜附子、巴豆之类下之，见利则愈，空心服。

治泻利久，脏腑不止，虚滑，谷不化，用苍术汤下桃花丸。

苍术汤

苍术二两
 　防风一两


上剉为细末，用水一碗，煎至一大盏，绞清汁，下桃花丸八十丸，立愈。

如小便涩少，以五苓散下桃花丸或赤白石脂丸，小便利则愈。

太阳为协热利，凉膈散主之。阳明为痼瘕，进退大承气汤主之，《珍珠囊》中有。少阳风气自动，其脉弦，大柴胡汤主之。太阴湿胜濡泻，不可利而可温，四逆汤主之。少阴蛰封，不动禁固，可涩，赤石脂丸、干姜汤主之。厥阴风泄，以风治风，小绩命汤、消风散主之。

治下痢脓血，里急后重，日夜无度，导气汤。


导气汤

芍药一两
 　当归五钱
 　大黄　黄芩各一钱半
 　黄连　木香各一钱
 　槟榔一钱


上为末，每服三五钱，水一盏，煎至七分，去滓，温服。如未止，再服，不后重，则止。

杂例

溲而便脓血者，大肠泄也。脉五至之上洪者，宜以七宣丸。如脉平者，立秋至春分，宜香连丸，春分至立秋，宜芍药檗皮丸。四季通用，宜加减平胃散、七宣丸之类。后宜服此药，去其余邪，兼平胃气。

芍药蘗皮丸

芍药　黄蘗各等分


上为细末，醋糊为丸，如桐子大，每服五七十丸至二百丸，温水下，食前服。

加减平胃散

白术　厚朴　陈皮各一两
 　甘草七钱
 　槟榔三钱
 　木香三钱
 　桃仁　黄连　人参　阿胶各半两
 　白茯苓去皮，半两


上为细末，同平胃散煎服。血多，加桃仁。泄，加黄连。小便涩，加茯苓。气不下，后重，加槟榔、木香。腹痛，加芍药、甘草。脓，加阿胶。湿，加白术。脉洪，加大黄。

四时以胃气为本，久下血痢，则脾虚损，而血不流于四肢，入于胃中为血，宜滋养脾胃则愈。

夫五泄之病，其治法各不同者，外证各异也。胃泄者，饮食不化，色黄，承气汤下。脾泄者，腹胀满，泄注，食即呕吐逆，建中及理中汤。大肠泄者，食已窘迫，大便色白，肠鸣切痛，干姜附子汤。小肠泄者，溲便脓血，少腹痛，承气汤。大瘕泄者，里急后重，数至圊而不能便，足少阴是也，茎中痛，急利小便。此五泄之病也。胃、小肠、大瘕三证，皆清凉饮子主之，其泄自止，后厥阴、少阴二证，另有治法。厥阴证，加甘草，谓主茎中痛，是肝也，《内经》曰：肝苦急，急食甘以缓之。少阴证，多里急后重，故加大黄，令急推过，物去则轻矣，《内经》曰：因其重而减之。又曰：在下者，引而竭之。又有太阴、阳明二经证，当进退大承气汤主之。太阴证，不能食，当先补而后泻之，乃进药法也，先煎厚朴半两，俱依本方加制，水一盏半，煎至一半服之。若三两服后未已，胃有宿食不消，又加枳实二钱，同煎服。三两服，泄又未已，如稍加食，尚有热毒，又加大黄三钱推过，泄止住药。如泄未止，谓肠胃有久尘垢滑黏，加芒硝半合，宿垢去尽，则愈矣。阳明证，能食是也，当先泻而后补，谓退药法也。先用大承气汤五钱，水一盏，依前法煎至七分，稍热服。如泄未止，去芒硝。后稍热退，减大黄一半，煎两服。如热气虽已，其人必腹满，又减去大黄，枳实厚朴汤，又煎三两服。如是腹胀满退，泄亦自愈，后服厚朴汤数服而已。

又，寒热水泄之例于后。泄者，一也，总包五法，谓之六义，曰六解。《难经》有五泄，叔和云湿多成五泄，仲景解四经，泄利有不可汗、有不可下者，可吐、可灸者。仲景随经，自言之：假令渴，引饮者，是热在膈上。水多入，则下膈，入胃中。胃经本无热，不胜其水，名曰水恣，故使米谷一时下。此证当灸大椎三五壮，立已，乃泻督也。如用药，乃使车前子、雷丸、白术、茯苓之类，可选用之，五苓散也可。又有寒泄者，大腹满而泄。又有鹜溏者，是寒泄也。鸭溏者，大便如水，中有少结粪者是也。如此者，当用升麻、附子、干姜之类是也。

又，法曰：泄有虚实寒热。虚则无力，黏衣，不便已泄出，谓不能禁固也。实则数至圊而不能便，俗云虚坐努责是也，里急后重，皆依前法，进退承气汤主之。一说，《素问》云：春伤于风，夏必飧泄。又云：久风为飧泄者，乃水谷不化而完出尔，非水入胃而成此证，非前水恣也。此一证，不饮水而谷完出，名曰飧泄，治法于后。先以宣风散导之，出钱氏方中四味者是也，后服苍术防风汤。


苍术防风汤

苍术去皮，四两
 　麻黄去根节，四两
 　防风去
 [image: ]

 苗，五钱


上为粗末，每服一两，生姜七片，水二盏，煎至一盏，去滓，温服。

泄止后，服椒术丸。

椒术丸

苍术二两
 　小椒一两，去目，炒


上为极细末，醋糊为丸，如桐子大，每服二十丸或三十丸，食前温水下。一法，恶痢久不愈者，加桂。如小儿病，丸如黍米大。

地榆芍药汤

治泻利脓血，乃至脱肛。

苍术一两
 　地榆二两
 　卷柏三两
 　芍药三两


上[image: ]
 咀，每服一两，水一大盏半，煎至一半，温服。病退药止。

五泄乃分三节，初说暴，次说中，后说久泄，此说在《难经·二十二难》。是三节内包十五法，初以暴药，中以的对证药后，疾得中也，末治久泄法，仲景论厥阴经治法是也。

治久泄法，先进缩煎小续命汤，是发其汗，使邪气不能以外侵于内，然后治其利。秋冬间下利，风吐论中加减厚朴丸，大效。

凡脏腑之秘，不可一例治疗。有虚秘，有实秘，胃实而秘者，能饮食，小便赤，当以麻仁汤、七宣丸之类主之，胃虚而秘者，不能饮食，小便清利，厚朴汤主之。

厚朴汤

厚朴姜制，五两
 　白术五两
 　半夏二两
 　枳实一两，炒
 　陈皮去白，二两
 　甘草二两，炙


上为粗末，每服三五钱，水一盏半，生姜五片、枣三枚，煎至一盏，去滓，温服，空心。

实秘者，物也。虚秘者，气也。

平胃丸

治病久虚弱，厌厌不能食，而脏腑或秘或溏。此胃气虚弱也，当服和中消痰去湿，及厚肠胃，进饮食。

厚朴一两
 　白术一两二钱
 　陈皮八钱，去白
 　木香一钱
 　生半夏汤洗，一两
 　槟榔二钱
 　枳实五分
 　甘草三钱，炙


上为细末，姜汁浸蒸饼为丸，桐子大，每服三五十丸，生姜汤或温水下。

心痛论第二十

论曰：诸心痛者，皆少阴厥气上冲也。有热厥心痛者，身热足寒，痛甚则烦躁而吐，额自汗出，知为热也，其脉洪大。当灸太溪及昆仑，谓表里俱泻之，是谓热病汗不出，引热下行，表汗通身而出者，愈也。灸毕，服金铃子散，痛止，服枳术丸，去其余邪也。有大实心中痛者，因食时受气，卒然发痛，大便或秘久而注，闷，心胸高起，按之愈痛，不能饮食。急以煮黄丸利之，利后以藁本汤去其余邪。有寒厥心痛者，手足逆而通身冷汗出，便利溺清，或大便利而不渴者，气微力弱，急以术附汤温之。寒厥暴痛，非久病也，朝发暮死，当急救之。是知久痛无寒，而暴痛非热。

治热厥心痛，或发或止，久不愈者，当用金铃子散。

金铃子散

金铃子　玄胡各一两


上为细末，每服三钱，酒调下。


煮黄丸

大实心痛。

雄黄一两，研
 　巴豆五钱，去皮，生用，研细，入雄黄末内


上再研二味，白面二两同和，再研均，滴水丸如桐子大，每服时，先煎浆水令沸，下药二十四丸，煮一二十沸，捞入冷浆水，沉冷，一时服二丸，一日二十四丸，加至以利为度，用浸药水送下。

此治胁下痃癖痛，如神！

治大实心痛，大便已利，宜藁本汤，彻其余毒。

藁本汤

藁本五两
 　苍术一两


上为粗末，每服一两，水二盏，煎至一盏，温服清。

治寒厥暴痛，脉微气弱，宜术附汤。

术附汤

附子一两，煮，去皮脐，细切半两　
 　白术一两
 　甘草二两，炙


上为粗末，入附子，令均，每服三钱，水一大盏半，入生姜五片、枣一枚（劈破），同煎至一盏，去滓，温服，食前。

此药又治风湿相抟，身重痛烦，不能转侧，不呕不渴，大便坚硬，小便自利，及风虚而目眩重者，不知食味，嗳气。补中，助阳气，止自汗。

治男子妇人心经搐热，如痫病状，宜服妙香丸。风痫者，煎羌活为引，下妙香丸。血痫，当归汤引下。

刺心痛者，列之于后。真心痛，手足青至节，痛甚，旦发夕死，夕发旦死。心痛腹胀，涩涩然大便不利，取足太阴。心痛引腰脊，欲呕，刺足少阴。心痛引少腹，满，上下无常处，便溺难，刺足厥阴。心痛短气，刺手太阴。心痛，当九节刺之，立已，不已，上下求之，得之则已，按经三法。心痛与背相接，善恐，如从后触其心，伛偻者，肾心痛也，先刺绝骨、昆仑，不已，刺合谷。心痛腹胀胸满，心尤痛者，胃心痛也，刺大都、太白二穴。心痛如锥刺，乃脾心痛也，刺然谷、太溪。心痛苍然如死状，终日不得休息，乃肝心痛，取行间、太冲。心痛卧若徒居，心痛间，动作益痛甚者，其色不变，此肺心痛也，刺鱼际、太渊。宣通气行，无所凝滞，则病愈也。

太溪穴，足少阴肾经，土也，为输，在足内踝后跟骨上陷中，可灸三壮、五七壮，此泻厥热心痛。昆仑，足太阳膀胱经，水也，在足外踝后跟骨上陷中，可灸三壮或五七壮，亦可泻厥热心痛。


卷　下

咳嗽论第二十一

论曰：咳谓无痰而有声，肺气伤而不清也。嗽是无声而有痰，脾湿动而为痰也。咳嗽谓有痰而有声，盖因伤于肺气，动于脾湿，咳而为嗽也。

脾湿者，秋伤于湿，积于脾也，故《内经》曰：秋伤于湿，冬必咳嗽。大抵素秋之气宜清，频反动之，气必上冲而为咳，甚则动于脾湿，发而为痰焉。是知脾无留湿，虽伤肺气，而不为痰也。有痰，寒少而热多。

故咳嗽者，非专主于肺而为病，以肺主皮毛而司于外，故风寒先能伤之也。《内经》曰：五脏六腑皆能令人咳，非独肺也，各以其时主之而受病焉，非其时，各传而与之也。所病不等，寒暑燥湿风火六气，皆令人咳嗽。唯湿病痰饮入胃，留之而不行，上入于肺，则为咳嗽。假令湿在于心经，谓之热痰，湿在脾经，谓之风痰，湿在肺经，谓之气痰，湿在肾经，谓之寒痰。

所治不同，宜随证而治之。若咳而无痰者，以辛甘润其肺。故咳嗽者，治痰为先，治痰者，下气为上，是以南星、半夏，胜其痰而咳嗽自愈，枳壳、陈皮，利其气而痰饮自除。咳而能食者，大承气汤微下之，少利为度。咳而不能食者，厚朴汤治之。夏月嗽而发热者，谓之热痰嗽，小柴胡四两加石膏一两、知母半两用之。冬月嗽而发寒热，谓之寒嗽，小青龙加杏仁服之。然此为大例，更当随证随时加减之，量其虚实。此治法之大体也。蜜煎生姜汤、蜜煎橘皮汤、烧生姜、胡桃，此者皆治无痰而嗽者，当辛甘润其肺故也。如但用青陈皮药，皆当去白。《本草》云：陈皮味辛，理上气，去痰气滞塞，青皮味苦，理下气，二味俱用，散三焦之气也。故《圣济》云：陈皮去痰，穰不除即生痰。麻黄发汗，节不去而止汗。

水煮金花丸

治风痰热咳嗽，其脉弦，面青，四肢满闷，便溺秘涩，心多躁怒。

南星　半夏各一两，生用
 　天麻五钱
 　雄黄三钱
 　白面三两
 　寒水石一两，烧存性


上为细末，滴水为丸，每服五七十丸至百丸，煎浆水沸，下药煮，令浮为度，漉出，淡浆水浸，另用生姜汤下。或通圣加半夏，及《局方》中川芎丸、防风丸皆可用也。

小黄丸

治热痰咳嗽，脉洪面赤，烦热心痛，唇口干燥，多喜笑，宜小黄丸。

南星汤洗
 　半夏洗。各一两
 　黄芩一两半


上为细末，生姜汁浸，蒸饼为丸，桐子大，每服五十丸至七十丸，食后姜汤下。及小柴胡汤中加半夏亦可。

白术丸

治湿痰咳嗽，脉缓面黄，肢体沉重，嗜卧不收，腹胀而食不消化，宜白术丸。

南星　半夏俱汤洗，各一两
 　白术一两半


上为细末，面糊为丸，桐子大，每服五七十丸，生姜汤下。及《局方》中防己丸亦可用。

玉粉丸

治气痰咳嗽，脉涩面白，上喘气促，洒淅恶寒，愁不乐，宜服之。

南星　半夏俱洗，各一两
 　官桂去皮，一两


上为细末，面糊为丸，如桐子大，每服五七十丸，生姜汤下，食后。及《局方》中防己丸亦可。玉粉丸加减在后。心下痞者，加枳实五钱。身热甚者，加黄连五钱。体重者，加茯苓一两。气上逆者，加葶苈五钱。喘促者，加人参、桔梗各五钱。浮肿者，加郁李仁、杏仁各五钱。大便秘者，加大黄五钱。

双玉散

治痰热而喘，痰涌如泉。

寒水石　石膏各等分


上为细末，煎人参汤调下三钱，食后服。


治痰千[image: ]
 汤

半夏生，末，二两
 　大皂角去皮弦，半两，剉


上同于绢袋中盛之，用水三升，生姜七大片，同煎至一半，以手操洗之，取清汁，分作三服，食后并服。二服效。

防风丸

治痰嗽，胸中气不清利者。枳术丸亦效。

防风半两
 　枳壳半两，去穰，麸炒
 　白术一两


上为细末，烧饼为丸，每服五七十丸，生姜汤下。

天麻丸

天麻一两
 　半夏　南星各一两
 　雄黄少许


上以白面二两，滴水为丸，如桐子大，每服五十丸至百丸，煎淡浆水令沸，下药，煮十余沸，漉出，食前生姜汤下。

利膈丸

主胸中不利，痰嗽喘促，利脾胃壅滞，调秘泻藏，推陈致新，消进饮食，治利膈气之胜药也。

木香一钱半
 　槟榔一钱半
 　人参三钱
 　当归二钱
 　藿香一钱半
 　大黄酒浸，焙，一两
 　厚朴姜制，三两
 　枳实一两，炒
 　甘草三钱，炙


上为细末，滴水为丸，如桐子大，每服三五十丸，食后。诸饮皆下。

款气丸

治久嗽痰喘，肺气浮肿。

青皮去白
 　陈皮去白
 　槟榔　木香　杏仁去皮尖
 　郁李仁去皮
 　茯苓　泽泻　当归　茂炮
 　马兜铃　苦葶苈以上各三两
 　人参　防己各五钱
 　牵牛取头末，一两


上为细末，生姜汁、面糊为丸，如桐子大，每服一二十丸，加至五七十丸，生姜汤下，食后服。

玉粉丸

治痰结咽喉不利，语音难出。

半夏洗，五钱
 　草乌一字，炒
 　桂一字，炙


上同为末，生姜汁浸，蒸饼为丸，如鸡头大，每服一丸，至夜含化。多岁不愈者亦效。

枳壳汤

治久痰，胸膈不利者，多上焦发热。

枳壳麸炒，去穰，二两
 　桔梗三两
 　黄芩一两半


上同剉，每日早用二两半，水三盏，煎至二盏，匀作三服，早时一服，中时一服，临卧时一服。三日七两半药服尽，服生半夏汤。

生半夏汤

半夏不以多少，洗七遍，切作片子


上，每服称三钱，水一盏半，入生姜五大片，同煎至一盏，和滓，食后服，一日三二服。服三日毕，再服枳术丸，尽其痰为度。论曰：先消胸中气，后去膈上疾，再服枳术丸，谓首尾合，尽消其气，谓令痰不复作也。

清镇丸

治热嗽。

小柴胡汤内加人参一倍、青黛半两。

上为细末，面糊为丸，如桐子大，每服五十丸，生姜汤下。

半夏丸

治因伤风而痰作喘逆，兀兀欲吐，恶心欲倒。

半夏二两，汤洗，切
 　雄黄研，三钱


上同为末，生姜汁浸，蒸饼为丸，桐子大，每服三十丸，生姜汤下。已吐，加槟榔三钱。

白术散

治夏暑大热，或醉饮冷，痰湿滑，膈不利。

白术　茯苓　半夏洗
 　黄芩各等分


上为粗末，每服五钱至七钱，水二盏，入生姜十片，煎至一盏，去滓，调陈皮末一钱、神曲末一钱，食后服。

法曰：大热大饮，盖酒味热而引饮冷，冷与热凝于胸中不散而成湿，故痰作矣。甚者宜吐之，吐后服五苓、甘露胜湿去痰之剂。

白术汤

治痰潮上如涌泉，久不可治者。

白术　白茯苓　半夏等分


上为末，每服半两，病大者一两，水二盏，生姜七片，煎至一盏，取清，调神曲末二钱，顿服之。病甚者，下玉壶丸一百丸，大效，永除根。

天冬丸

治妇人喘，手足烦热，骨蒸寝汗，口干引饮，面目浮肿。

天门冬十两，去心，称
 　麦冬去心，八两
 　生地黄三斤，取汁为膏子


上二味为末，膏子和丸，如桐子大，每服五十丸，煎逍遥散送。逍遥散中去甘草，加人参。或服王氏《博济方》中人参荆芥散亦可。如面肿不已，经曰面肿曰风，故宜汗，麻黄、桂枝可发其汗，后服柴胡饮子，去大黄。

论曰：治脏者，治其俞，治腑者，治其合，浮肿者，治其经。治俞者，治其土也，治合者，亦治其土也，如兵家围魏救赵之法也。


虚损论第二十二

论曰：虚损之疾，寒热因虚而感也。感寒则损阳，阳虚则阴盛，损自上而下，治之宜以辛甘淡，过于胃，则不可治也。感热则损阴，阴虚则阳盛，故损自下而上，治之宜以苦酸咸，过于脾，则不可治也。

自上而损者，一损损于肺，皮聚而毛落，二损损于心，血脉虚少，不能荣养脏腑，妇人月水不通，三损损于胃，饮食不为肌肤。自下而损者，一损损于肾，骨痿不能起于床，二损损于肝，筋缓不能自收持，三损损于脾，饮食不能消克。论曰：心肺损而色蔽，肾肝损而形痿，谷不能化而脾损。感此病者，皆损之病也。渐渍之深，皆虚劳之疾也。

四君子汤

治肺损而皮聚毛落，益气可也。

白术　人参　黄芪　茯苓各等分


上为粗末，每服五六钱至十钱，水一盏，煎至七分，去滓，食远温服。

八物汤

治心肺虚损，皮聚而毛落，血脉虚损，妇人月水衍期，宜益气和血。

白术　人参　黄芪　茯苓　川芎　熟地黄　当归　芍药各等分


上为粗末，每服五七钱，水一盏，煎至七分，去滓，食后温服。

十全散

治心肺虚损及胃，饮食不为肌肤，宜益气和血调饮食。

白术　人参　黄芪　茯神　桂枝　熟地黄　当归　芍药　川芎　甘草各等分


上为末，加生姜、枣同煎，水一大盏，药五钱，煎至七分，食前，日三服。

金刚丸

治肾损，骨痿不能起于床，宜益精。

萆薢　杜仲炒，去丝
 　苁蓉酒浸
 　菟丝子酒浸。各等分


上为细末，酒煮猪腰子为丸，每服五七十丸，空心酒下。

牛膝丸

治肾肝虚损，骨痿不能起于床，筋缓不能收持，宜益精缓中。

牛膝酒浸
 　萆薢　杜仲炒，去丝
 　苁蓉酒浸
 　防风　菟丝子　白蒺藜各等分
 　桂半之


上为细末，酒煮猪腰子捣丸，桐子大，空心酒下五七十丸。

煨肾丸

治肾肝损及脾损，谷不化，宜益精缓中消谷。

牛膝　萆薢　杜仲　苁蓉　菟丝子　防风　白蒺藜　胡[image: ]
 巴　破故纸各等分
 　桂半之


上和剂，服饵如金刚丸法。腰痛不起者，甚效。

黑地黄丸加五味子，名肾气丸，治阳盛阴虚，脾肾不足，房室虚损，形瘦无力，面多青黄，而无常色，宜此药养血益肾。

肾气丸

苍术一斤，米泔浸
 　熟地黄一斤
 　川姜冬一两，夏五钱，春七钱
 　五味子半斤


上为细末，枣肉为丸，如桐子大，每服一百丸至二百丸，食前米饮下，或酒。治血虚又痔，甚效。

经曰：肾苦燥，急食辛以润之，开腠理，致津液，通气。五味子味酸，故酸收之。此虽阳盛，不燥热，乃是五藏虚损于内，故可益血收气也。此药类象神品药也。

治阳虚阴盛，心肺不足，宜八味丸。若形体瘦弱无力，多困倦怠，阴阳先损，夏月地黄丸，春秋宜肾气丸，冬月宜八味丸。


消渴论第二十三

论曰：消渴之疾，三焦受病也，有上消、中消、肾消。上消者，上焦受病，又谓之膈消，肺也，多饮水而少食，大便如常，或小便清利，知其燥在上焦也，治宜流气润燥。中消者，胃也，渴而饮食多，小便黄，经曰热能消谷，知热在中，法云宜下之，至不欲饮食则愈。肾消者，病在下焦，初发为膏淋，下如膏油之状，至病成而面色黧黑，形瘦而耳焦，小便浊而有脂，治法宜养血以肃清，分其清浊，而自愈也。

法曰：上燥而渴，辛甘而补，用润肺，故可用蜜煎生姜汤，大器顿之，时时呷之。法云：心肺之病，莫厌频而少饮。《内经》云：补上治上宜以缓。又曰：辛以润之，开腠理，致津液，津液通则肺气下流，故气下火降而燥衰矣，其渴乃止。又，经曰：二阳结为消。王注曰：二阳结于胃及大阳，俱热也。肠胃燥热，则善消水谷。用甘辛降火之剂，黄连末一斤，生地黄自然汁、白莲花藕自然汁、牛乳各一斤，熬成膏子，黄连末为丸，如桐子大，每服三十丸，少呷温水送下，日进十服，渴病立止。

治上焦膈消而不欲多食，小便清利，宜小柴胡汤，或加白虎汤，或钱氏方中地骨皮散内加芍药、黄芪、石膏、黄芩、桔梗之类是也。

人参石膏汤

治膈消，上焦烦渴，不欲多食。

人参半两
 　石膏一两
 　知母七钱
 　甘草四钱


上为粗末，每服五钱至七钱，水煎，食后温服。

顺气散

治中消，热在胃而能食，小便赤黄。

厚朴姜制，一两
 　大黄四两
 　枳实二钱，炒


上剉，每服五钱，水煎，食远服。微利之为效，不可多利。服此药渐渐利之，不欲多食则愈。

茴香散

治肾消病，下焦初病，小便如油膏。

茴香炒
 　苦楝炒


上为细末，每服二钱，食前服。

八味丸

治肾消大病。

加减法：本方内倍加山药外，桂、附从四时加减。假令方内桂、附一两，春各用三钱，夏用一钱，秋用五钱，冬全用一两。

珍珠粉丸

治白淫，梦泄，遗精及滑出而不收。

黄檗一斤，于新瓦上烧令通赤为度
 　真蛤粉一斤


上为细末，滴水丸如桐子大，每服一百丸，空心酒下。

法曰：阳盛乘阴，故精泄也，黄檗降火，蛤粉咸而补肾阴也。又治思想无穷，所愿不得之证。

竹笼散

治消渴。

五灵脂　黑豆去皮脐


上等分，为细末，每服三钱，冬瓜汤调下，无冬瓜，苗叶皆可，日二服。小渴，二三服效。渴定，不可服热药，唯服八味丸，去附子，加五味子。

肿胀论第二十四

《灵枢·胀论》云：帝问岐伯胀形如何？岐伯曰：夫心胀者，烦心短气，卧不安。肺胀者，虚满而喘咳。肝胀者，胁下满而痛引小腹。脾胀者，善哕，四肢烦悗，体重，不能胜衣，卧不安。肾胀者，腹满引背央央然，腰髀痛。六腑胀：胃胀者，腹满，胃脘痛，鼻闻焦臭，妨于食，大便难。大肠胀者，肠鸣而痛濯濯，冬日重感于寒，则飧泄食不化。小肠胀者，小腹[image: ]
 胀，引腰而痛。膀胱胀者，小腹气满而气癃。三焦胀者，气满于皮肤中，轻轻然而不坚。胆胀者，胁下痛胀，口苦，善太息。又，水胀篇云：帝问岐伯水胀何如？答曰：水始起也，目窠上微肿，如新卧起之状，其颈脉动，时咳，阴股间寒，足胫肿，腹乃大，其水已成矣。以手按其腹，随手而起，如裹水之状，此其候也。

帝曰：肤胀何如？岐伯曰：肤胀者，寒气客于皮中，[image: ]
 [image: ]
 然不坚，腹大，身尽肿，皮厚，按其腹，窠而不起，腹色不变，此其候也。鼓胀何如？答曰：腹胀，身皆大，大与肤胀等也，色苍黄，腹筋起，此其候也。肠覃何如？答曰：寒气客于肠外，与卫相抟，气不得荣，因有所系，辟而内着，恶气乃起，瘜肉生。其始生也，大如鸡子，稍以益大，至其成，如怀子状，久者离岁，按之则坚，推之则移，月事以时下，此其候也。石瘕何如？答曰：石瘕生于胞中，寒气客于子门，子门闭塞，气不通，恶血当泻不泻，衃以留止，日久益大，状如怀子，月事不时，皆生于女子，可导而下。帝曰：肤胀、鼓胀可刺耶？岐伯曰：先泻其胀之血络，复调其经，刺去其血络可也。经云：平治权衡，去菀陈莝，开鬼门，洁净府。平治权衡者，察脉之浮沉也。去菀陈莝者，疏涤肠胃也。开鬼门、洁净府者，发汗利小便也。又，鼓胀之病，治以鸡屎醴也。

《名医》云：其肿，有短气不得卧，为心水，两胁痛，为肝水，大便鸭溏，为肺水，四肢皆肿，为脾水，腰痛足冷，为肾水，口苦咽干，为胆水，乍虚乍实，为大肠水。各随其经络，分其内外，审其脉证而别之。夫有风水、皮水、石水、黄汗，归各脏以论之。风合归肝，皮合归肺，黄汗归脾，石水归肾。风水脉浮，必恶风，皮水脉亦浮，按下没指，石水脉沉，腹满不喘，黄汗脉沉迟，发热而多涎，久而不愈，必致痈脓。水肿脉浮带数，即是虚寒潜止其间，久必沉伏，沉伏则阳虚阴实，为水必矣，要知水脉必沉是也。论曰：脉出者死，与病不相应也。诸唇黑则伤肝，缺盆盈平则伤心，脐出则伤脾，足平则伤肾，背平则伤肺，此五者，必不可疗也。

治法云：腰以上，宜发汗，腰以下，利小便。钱氏论虚实腹胀，实则不因吐泻、久病之后，亦不因下利。胀而喘急闷乱，更有痰，有热及有宿食不化而胀者，宜服大黄丸、白饼子、紫霜丸下之。更详认大小便，如俱不通，先利小便，后利大便。虚则久病、吐泻后，其脉微细。肺主目胞，胞虚肿，手足冷，当先服塌气丸，后服异功散及和中丸、益黄散温其气。因于气肿者，橘皮煎丸。因于湿为肿，煎防己黄芪汤调五苓散。因于热为肿者，服八正散。又一法，燥热于肺为肿者，乃绝水之原也，当清肺除燥，水自生矣，于栀豉汤中加黄芩。如热在下焦，阴消，使气不得化者，当益阴，则阳气自化也，黄檗、黄连是也。

五脉论五水灸法：青水灸肝井，赤水灸心荥，黄水灸脾俞，白水灸肺经，黑水灸肾合。

妇人蛊胀无脉，烧青丸，五皮散亦是。

论诸蛊胀者有二，肿若从胃，则旦食而不能夜食，旦则不胀而夜则胀者也，若水肿证，濡泄者是也。《内经》曰：蛊胀之病，治以鸡屎醴，酒调服。

水肿之病，当开鬼门，洁净府也，白茯苓汤，治变水。


白茯苓汤

白茯苓　泽泻各二两
 　郁李仁二钱


上[image: ]
 咀，作一服，水一碗，煎至一半，常服无时，从少至多服。或煎得，澄入生姜自然汁在内，和面或作粥饭，作常食。

五七日后，觉胀下再中，以白术散。

白术散

白术　泽泻各半两


上为细末，每服三钱，煎茯苓汤调下。或丸亦可，服三十丸。

末治之药，服黄芪芍药建中之类，以调养之。平复后，忌房室、猪、鱼、盐、面等物。

治水气蛊胀，洁净府，楮实子丸。

楮实子丸

楮实子一斗，水二斗，熬成膏子
 　白丁香一两半
 　茯苓三两，去皮


上二味，为细末，同楮实子膏为丸，如桐子大，不计丸数，从少至多，服至小便清利及腹胀减为度。

后服中治药、末治药、调养药，疏启其中。忌甘、苦、酸、补。其下五补七宜。

取穴法：治肿治其经，治金火也。井、荥、输、经，阴经金也，金、木、水、火，阳经火也。

治肿，木香散。

木香散

木香　大戟　白牵牛各等分


上为细末，每服三钱，猪腰子一对，劈开，掺药在内，烧熟，空心服之。如左则塌左，右则塌右。

如水肿不能全去，于腹上涂甘遂末在绕脐满腹，少饮甘草水，其肿便去也。

治水肿，蝼蛄，去头尾，与葡萄心同研，露七日，曝干，为细末，淡酒调下。暑月湿，用尤佳。又方：枣一斗，锅内入水，上有四指，用大戟并根苗盖之遍，盆合之，煮熟为度，去大戟不用，旋旋吃无时。尽枣，绝愈，神效！

眼目论第二十五

论曰：眼之为病，在腑则为表，当除风散热，在脏则为里，宜养血安神。暴发者为表而易治，久病者在里而难愈。除风散热者，泻青丸主之，养血安神者，定志丸，妇人，熟地黄丸是也。或有体肥气盛，风热上行，目昏涩者，槐子散主之，此由胸中浊气上行也。重则为痰厥，亦能损目。常使胸中气清，无此病也。又有因目疾服药多而损气者，久之眼渐昏弱，乍明乍暗，不欲视物，此目少血之验也，熟干地黄丸、消风散、定志丸相须而养之。或有视物不明，见黑花者，此谓之肾气弱也，宜补肾水，驻景丸是也。或有暴失明者，谓眼居诸阳之会也，而阴反闭之，此风邪内满，当有不侧之疾也。翳膜者，风热重而有之，或癍入眼，此肝气盛而发在表也。翳膜已生，在表明矣，当发散而去之。反疏利，则邪气内蓄，为翳则深也。邪气未定，谓之热翳而浮，邪气一定，谓之冰翳而沉。邪气牢而深者，谓之陷翳，当以焮发之物，使其邪气再动，翳膜乃浮，辅之退翳之药，则能自去也。病久者，不能速效，当以岁月除之。


散热饮子

治眼赤，暴发肿。

防风　羌活　黄芩　黄连各一两


上剉，每服半两，水二盏，煎至一盏，食后温服。如大便秘涩，加大黄一两。如痛甚者，加当归、地黄。如烦躁，不能眠睡，加栀子一两。

川芎散

治风热上冲，头目眩，热肿及胸中不利。

川芎　槐子各一两


上为细末，每服三钱，如胸中气滞不利，生姜汤调，目疾茶调。风热上攻，[image: ]
 咀一两，水煎，食后服。

地黄汤

治眼久病，昏涩因发，而久不愈者。

防风　羌活　黄芩　黄连　地黄　当归　人参　茯神各等分


上为粗末，每服五七钱，水一盏半，煎至一盏，去滓，温服，食后。

槐子散

槐子　黄芩　木贼　苍术各等分


上为细末，茶清调下，食后。

治眼生翳膜，及癍入眼，焮赤已过者，泻青丸主之，当半减大黄。如大便秘，焮气未定，依方服之。

治冰翳久不去者，羚羊角散主之。

羚羊角散

羚羊角　升麻　细辛各等分
 　甘草半之


上为细末，一半为散，一半蜜为丸，如桐子大，每服五七十丸，以羚羊角散下之，食后临卧米泔水煎服。

桔梗丸

治太阳经卫虚血实，肿赤睑重，头中湿淫，肤脉睛痛，肝风盛，眼黑，肾虚。

桔梗一斤
 　牵牛头末，三两


上二味为末，炼蜜为丸，桐子大，每服四五十丸，加至百丸，食前温水下，日二服。

金丝膏

点眼药。

生姜四两，取汁
 　白沙蜜一斤，炼，去滓
 [image: ]
 猪胆汁三钱
 　黄连四两，捶，用水一斗浸，煎取五升


上先煎黄连水，后人姜汁，次入蜜，同煎，去沫净，次入下项药末。

脑子四钱
 　麝香三钱

 砂四钱
 　硼砂三钱
 　轻粉五钱
 　熊胆四钱
 　青盐三钱


上极细末，搅匀，熬令稀膏，点眼。

救苦丸

治眼暴赤，发嗔，痛不可忍者。

黄连一两
 　当归二钱
 　甘草一钱


上同剉细，新汲水半碗浸一宿，以慢火熬，约至一半，以绵滤去滓，以净为妙，用火再熬作稠膏子为度，摊在碗上倒合，以物盖之，用熟艾一大弹子许，底下燃之，用艾熏膏子，艾尽为度，再入下项药。

朱砂一钱，飞
 　脑子半钱
 　乳香　没药等分


上同研极细末，入黄连膏内，搜和丸，如粟米大，每用二丸，点眼大角内，仰面卧，药化则起。

宣毒散

治眼发赤肿，毒气侵睛，胀痛。

盆硝　雄黄　乳香　没药各等分


上为极细末，以少许鼻内[image: ]
 之。

宣风散

治眼风毒发肿，鼻中欲嚏，嚏多大损而生疮。

川芎　甘菊各二钱
 　乳香　没药各一钱


上和匀，再研极细，以少许鼻内[image: ]
 之。

目能远视不能近视，《局方》中定志丸，目能近视不能远视，万寿地芝丸。

万寿地芝丸

生姜四两，焙
 　天门冬四两，去心
 　枳壳二两，去穰，炒
 　甘菊二两


上为细末，炼蜜为丸，如桐子大，茶清或温酒下一百丸，食后。此药能愈大风热。

洗眼药

诃子三两
 　黄丹四两
 　蜜八两
 　柳枝四十寸


上以河水两碗，熬至半碗，热水化洗之，石器内熬。

治眼赤瞎，以青埿蛆，不以多少，掏净晒干，末之，令害眼人仰卧，合目，用药一钱，散在眼上。须臾药行，待少时去药，赤瞎亦无。

治倒睫，无名异，末之，掺卷在纸中，作捻子，点着到药处，吹杀，以烟熏睫，自起。


疮疡论第二十六

论曰：疮疡者，火之属，须分内外，以治其本。《内经》曰：膏粱之变，足生大疔，其原在里，发于表也，受持如虚，言内结而发诸外。未知从何道而出，皆是从虚而出也。假令太阳经虚，从背而出，少阳经虚，从鬓而出，阳明经虚，从髭而出，督脉经虚，从脑而出。又，经曰：地之湿气，感则害人，皮肤筋脉其在外，盛则内行。若其脉沉实，当先疏其内，以绝其原也。其脉浮大，当先托里，恐气伤于内。有内外之中者，邪气至甚，遏绝经络，故发痈肿。经曰：营气不行，逆于肉理，乃生痈疽。此因失托里，及失疏通，又失和营卫也。

治疮之大要，须明托里、疏通、行营卫三法。托里者，治其外之内，疏通者，治其内之外，行营卫者，治其中也。内之外者，其脉沉实，发烦躁，内无焮赤痛，其邪气深于内也，故先疏通，以绝其原。外之内者，其脉浮数，焮肿在外，形证外显，恐邪气极而内行，故先托里。内外之中者，外无焮恶之气，内亦脏腑宣通，知其在经，当和营卫也。用此三法之后，虽未差，必无变证，亦可使邪气峻减而易痊愈。故经曰：诸痛疡疮，皆属心火。又曰：知其要者，一言而终，不知其要，流散无穷。

针灸法曰：凡疮疡可灸刺者，须分经络部分，血气多少，俞穴远近。若从背而出，当从太阳五穴，随证选用，或刺或灸，泄其邪气，凡太阳，多血少气，至阴、通谷、束骨、昆仑、委中。从鬓而出者，当从少阳五穴，随证选用，少阳少血多气，窍阴、夹溪、临泣、阳辅、阳陵泉。从髭而出者，当从阳明五穴，随证选用，阳明多血多气，厉兑、内庭、陷谷、冲阳、解溪。从脑而出者，初觉脑痛不可忍，且欲生疮也，脑者髓之海，当灸刺绝骨，以泄邪气。髓者，舍也，故脉浮者，从太阳经，依前选用，脉长者，从阳明经，依前选用，脉弦者，从少阳经，依前选用。

论曰：诸经各有井荥俞经合，井主心下满及疮色青，荥主身热及疮赤色，俞主体重节痛，疮黄色，经主咳嗽寒热，疮白色，合主气逆而泄，疮黑色。随经病而有此证者，或宜灸宜针，以泄邪气。经曰：邪气内蓄，则肿热，宜砭射之也。《内经》曰：夫癖气之急者，宜以针开除之。气盛血聚者，宜石而泄之。王注曰：石，砭也，可以破大痈，出脓，今以排针代之。凡疮疡已觉微漫肿硬，皮肉不变色，脉沉不痛者，当外灸之，引邪气出而方止。如已有脓水者，不可灸，当刺之。浅者，亦不可灸。经曰：陷者灸之。如外微觉木硬而不痛者，当急灸之，是邪气深陷也。漫者不可灸，慎之！

诸病疡疮，如呕者，是湿气浸于胃也，药中宜倍加白术服之。

内疏黄连汤

治呕哕心逆，发热而烦，脉沉而实，肿硬木闷，而皮肉不变色，根深大，病在内，脏腑秘涩，当急疏利之。

黄连　芍药　当归　槟榔　木香　黄芩　山栀子　薄荷　桔梗　甘草以上各一两
 　连翘二两


上除槟榔、木香二味为细末外，并剉，每服一两，水一盏半，煎至一盏，先吃一二服。次每服加大黄一钱，再服加二钱，以利为度。

如有热证，止服黄连汤。大便秘涩，加大黄。觉无热证，少煎内托复煎散，时时服之。如实无热，及大小便通，止服复煎散。稍有热证，却服黄连汤，秘则加大黄。如此内外皆通，营卫和调，则经络自不遏绝矣。

治肿焮于外，根盘不深，形证在表，其脉多浮，痛在皮肉，邪气盛则必侵于内，急需内托，以救其里也，服内托复煎散。


内托复煎散

地骨皮　黄芪　芍药　黄芩　白术　茯苓　人参　柳桂味淡者
 　甘草　防己　当归以上各一两
 　防风二两

 咀，先煎苍术一斤，用水五升，煎至三升，去术滓，入前药十二味，再煎至三四盏，绞取清汁，作三四服，终日服之。又煎苍术滓为汤，去滓，依前煎服十二味滓。此除湿，散郁热，使胃气和平。如或未已，再作半料服之。若大便秘及烦热，少服黄连汤。及烦热已过，却服复煎散半料。如此，使营卫俱行，邪气不能内侵也。

治诸疮疡，脏腑已行，如痛不可忍者，可服当归黄芪汤。并加减在后。

当归黄芪汤

当归　黄芪　地黄　地骨皮　川芎　芍药等分

上[image: ]
 咀，每服一两，水一碗，煎至五分，去滓，温服。如发热者，加黄芩。烦热，不能卧者，加栀子。如呕，是湿气侵胃也，倍加白术。

膏药方

好芝麻油半斤
 　当归半两
 　杏仁四十九个，去皮
 　桃柳枝各四十九条，长四指


上，用桃柳二大枝，新绵一叶包药，系于一枝上，内油中，外一枝，搅于铁器内，煎成，入黄丹三两，一处熬，水中滴成不散如珠子为度。

治金丝疮，一云红丝瘤，其状如线，或如绳，巨细不等，经所谓丹毒是也，但比熛毒不甚广阔。人患此疾，头手有之，下行至心则死，下有之，上往亦然。当于疮头截经而刺之，以出血，后嚼萍草根涂之，立愈。

苦杖散

治从高坠下，涎潮昏冒，此惊恐得也。

苦杖不以多少


上为细末，热酒调下。如产后瘀血不散或聚血，皆治之。

夺命散

治疔疮。

乌头尖　附子底　蝎梢　雄黄各一钱
 　蜈蚣一对
 　[image: ]
 砂　粉霜　轻粉　麝香　乳香各半钱
 　信二钱半
 　脑子少许


上为细末，先破疮，出恶血毕，以草枝头将纸带入于内，以深为妙。

木香散

治疮难消，不能作脓，痛不止。

地骨皮一两，去上皮
 　木香半两
 　穿山甲二钱半，炙黄
 　麝香一字


上为细末，酒调下三钱。及小儿斑后生痈，米饮调下，效如神。

治疔疮，毒气入腹，昏闷不食。

紫花地丁　蝉壳　贯众各半两
 　丁香　乳香各一钱


上为细末，每服二钱，温酒调下。

治恶疮有死肉者，及追脓。

白丁香　轻粉　粉霜　雄黄　麝香各一钱
 　巴豆三个，去油


上同研细，新饭和作锭子用之。

如神三生散

治诸疮疼痛，不变肉色，漫肿光色，名曰附骨痈。

露蜂房　蛇蜕皮　头发洗净。各等分


三味烧灰存性，研细，酒调，三钱。

治膀胱移热于小肠，上为口糜，好饮酒人，多有此疾，当用导赤散、五苓散各半两，煎服。

半夏散

治少阴口疮。若声绝不出者，是风寒遏绝，阳气不伸也。

半夏一两，制
 　桂一字
 　草乌头一字


上同煎一盏水，作二服，其效如神。

甘矾散

治太阴口疮。

生甘草一寸
 　白矾一栗子大


上噙化，咽津。

乳香散

治赤口疮。

乳香　没药各一钱
 　白矾飞，半钱
 　铜绿少许


为细末，掺用。


没药散

治白口疮。

没药　乳香　雄黄各一钱
 　轻粉半钱
 　巴豆霜少许


上为细末，干掺。

诸疮疡痛，色变紫黑者，回疮，金银花汤。

金银花汤

金银花连衣，二两
 　黄芪四两
 　甘草一两


上三味剉细，酒一升，入瓶内，闭口，重汤内煮三二时，取出，去滓，放温服之。

诸疮肿已破未破，焮肿甚，当归散主之。

当归散

当归　黄芪　栝蒌　木香　黄连各等分


上为粗末，煎一两服。如痛而大便秘，加大黄三钱。

乳香散

治疮口痛大者。

寒水石烧，一两
 　滑石一两
 　乳香　没药各五分
 　脑子少许


上各研细，同和匀，少掺疮口上。

雄黄散

治诸疮有恶肉不能去者。

雄黄一钱，研
 　巴豆一个，去皮，研


上二味同研如泥，入乳香、没药少许，再研细，少上，恶肉自去也。

木香散

治疮口久不敛。

木香　槟榔各一钱
 　黄连二钱


上为细末，掺上。如痛，加当归一钱，贴之，自收敛。

又方

小椒去目，炒黑色，一钱，另研
 　定粉一两
 　风化石灰五钱
 　白矾二钱半，飞过
 　乳香　没药各一钱


上为细末，掺疮口上。

针头岁

治疮疡焮肿木硬。

蟾酥　麝香各一钱


上同研极细，以乳汁调和泥，入磁盒内盛，干不妨，每用以唾津调，拨少许于肿处，更以膏药敷之。毒气自出，不能为疮，虽有疮亦轻。

瘰疬论第二十七

夫瘰疬者，经所谓结核是也。或在耳前后，连及颐颔，下连缺盆，皆为瘰疬，或在胸及胸之侧，下连两胁，皆为马刀，手足少阳主之。此经多气少血，故多坚而少软，脓白而稀，如泔水状。治者，求水清可也。如瘰疬生去别经，临时于铜人内随其经络部分对证之穴灸之，并依经内药用之。独行而小者，为结核。续数连结者，为瘰疬。形表如葛者，为马刀。

连翘汤

治马刀。

连翘二斤
 　瞿麦一斤
 　大黄三两
 　甘草一两

 咀，每用一两，水二盏，煎至一盏半，早食后一时服。

在项两边，是属少阳经，服药十余日后，可于临泣穴灸五七壮，服药不可住了，至六十日，决效。

有一方，加大黄，不用甘草，更加贝母五两、雄黄七分、槟榔半两，同末，热水调下三五钱。

文武膏


桑椹也。
 治瘰疬。

文武实二斗，黑熟者


上以布袋取汁，银石器中熬成薄膏，白汤点一匙，日三服。

痔疾论第二十八

论曰：手阳明大肠，名曰害蜚。蜚，虫也。
 六元正纪大论：阳明又曰司杀府，手阳明属金。
 大肠名害蜚，谓金能害五虫。又曰：司杀府，谓金主杀。既有此二名，何以自生虫？盖谓三焦相火盛，能制阳明金，故木来相侮。《内经》曰：侮，谓胜己也。木主生五虫。叔和云：气主生于脾脏傍，大肠疼痛阵难当，渐觉稍泻三焦热，莫漫多方立纪纲。此言饮酒，多食热物，脾生大热，而助三焦气盛，火能生土也。当泻三焦，火热退，使金得气，而反制木，木受制，则五虫不生，病自愈矣。

苍术泽泻丸

苍术四两，去皮
 　泽泻二两
 　枳实二两
 　地榆一两
 　皂子二两，烧存性


上为细末，烧饭为丸，桐子大，每服三十丸，食前酒或米饮下。

又方

川乌炮
 　古石灰等分


依前丸服。

淋洗药

天仙子　荆芥　小椒　蔓荆子各等分


上以水煎，洗。

黑地黄丸，治痔之圣药也，在虚损门下有方。


妇人胎产论第二十九

论曰：妇人童幼，天癸未行之前，皆属少阴，天癸既行，皆从厥阴论之，天癸已绝，乃属太阴也，治胎产之病，从厥阴经者，是祖生化之源也。厥阴与少阳为表里，故治法无犯胃气及上二焦，为三禁，不可汗，不可下，不可利小便。发汗者，同伤寒下早之证，利大便，则脉数而已动于脾，利小便，则内亡津液，胃中枯燥。制药之法，能不犯三禁，则营卫自和，营卫和而寒热止矣。外则和于营卫，内则调于清便，先将此法为之初治，次后详而论之，见证消息，同坏证伤寒，为之缓治。

或小便不利，或大便秘结，或积热于肠胃之间，或已成痿，或散血气，而为浮肿，盖产后多门，故同伤寒坏证。如发渴，用白虎，气弱则黄芪，血刺痛而用以当归，腹中痛而加之以芍药。以上例证，不犯三禁，皆产后之久病也。凡产后暴病，禁犯不可拘也。如产后热入血室者，桃仁承气、抵当汤之类是也。胃坚燥者，大承气，不可以泄药言之。产后，世人多用乌金四物，是不知四时之寒热，不明血气之虚实，盲然一概用药。如此而愈加增剧，是医人误之耳。大抵产病天行，从增损柴胡，杂病从加添四物，然春夏虽从柴胡，秋冬约同四物，药性寒热，病证虚实，不可不察也。

四物汤，常病服饵，四时各有增损，今俱增损于后，春倍川芎，一曰春，二曰脉弦，三曰头痛
 。夏倍芍药，一曰夏，二曰脉洪，三曰泄。
 秋倍地黄，一曰秋，二曰脉涩，三曰血虚。
 冬倍当归。一曰冬，二曰脉沉，三曰寒而不食。
 此常服，顺四时之气，而有对证不愈者，谓失其辅也。春防风四物，加防风，倍川芎。
 夏黄芩四物，加黄芩，倍芍药。
 秋天门四物，加天门冬，倍地黄。
 冬桂枝四物，加桂枝，倍当归。
 此四时常服，随证用之也。如血虚而腹痛，微汗而恶风，四物加芪、桂，谓之腹痛六合。如风虚眩运，加秦艽、羌活，谓之风六合。如气虚弱，起则无力，尩然而倒，加厚朴，陈皮，谓之气六合。如发热而烦，不能安卧者，加黄连、栀子，谓之热六合。如虚寒脉微，气难布息，不渴，清便自调，加干姜、附子，谓之寒六合。如中湿，身沉重无力，身凉微汗，加白术，茯苓，谓之湿六合。此妇人常病及产后病通用之药也。

治妇人虚劳，《局方》中，谓之首尾六合者。如大圣散下熟地黄丸，是治无热虚劳，专其养也。中道药，牡丹煎丸，空心食前，人参荆芥散，临卧食后，是治有热虚劳药也。

枳壳汤

治妇人怀胎腹胀。

枳壳三两，炒
 　黄芩一两


上为粗末，每服半两，水一盏半，煎一盏，去滓，温服。

治产前胀满，身体沉重，枳壳汤中加白术一两。

治产前寒热，小柴胡汤中去半夏，谓之黄龙汤。


二黄汤

治怀孕胎漏。

生地黄　熟地黄各等分


上为细末，加白术，枳壳汤调下一两，日二服。

地黄当归汤

治有孕胎痛。

当归一两
 　熟地黄二两


上为粗末，作一服，水三升，煎至升半，去滓，顿服。

束胎丸

白术　枳壳去穰，炒。等分


上为末，烧饭为丸，如桐子大，每月一日食前服三五十丸，温热水下，胎瘦易生也。服至产前已。

产间药，治胎衣不下，或子死腹中，或血冲上昏闷，或血暴下，及胞干而不能产者，宜服半夏汤。

半夏汤

半夏曲一两半
 　桂十一钱半，去皮
 　大黄五钱
 　桃仁三十个，去皮尖，炒


上为细末，先服四物汤三两，服次，服半夏汤三两，生姜三片，水一盏，煎去三分，食后。

如末效，次服下胎丸。

下胎丸

半夏生
 　白敛各半两


上为细末，滴水为丸，如桐子大，食后用半夏汤下三二丸，续续加至五七丸。

如有未效者，须广大其药，榆白皮散主之。又不效，大圣散主之。有宿热人，宜服人参荆芥散。

产后药，治产后经水过适断，感于异邪，手足牵搐，咬牙昏冒，宜增损柴胡汤。

增损柴胡汤

柴胡八钱　
 黄芩四钱半
 　人参三钱
 　半夏三钱
 　石膏四钱
 　知母三钱
 　黄芪五钱
 　甘草四钱，炙


上为粗末，每服半两，生姜五片、枣四个，水一盏半，煎至一盏，温服清，无时。

前证已去，次服秦艽汤，去其风邪。

秦艽汤

秦艽八钱
 　人参三两
 　防风四钱半
 　芍药半两
 　柴胡八钱
 　黄芩四钱半
 　半夏三钱
 　甘草四钱，炙


上为粗末，每服五七钱，水一盏，煎至七分，温服清，无时。

二三日经水复行，前证退，宜服荆芥散，小柴胡小料中加荆芥穗五钱、枳壳五钱（麸炒，去穰），同小柴胡汤煎服。

二三日后，宜正脾胃之气，兼除风邪，宜服防风散。

防风散

苍术四两
 　防风三两
 　当归一两半
 　羌活一两半


上为粗末，每服一二两，水三盏，煎至一盏半，取清，续续常服，无时。

凡胎前之药，无犯胎气。产后变化，并同伤寒。杂证，尽从加减四物汤。

治产后腹大坚满，喘不能卧，白圣散。

白圣散

樟柳根三两
 　大戟一两半
 　甘遂一两，炒


上为极细末，每服二三钱，热汤调下，取大便宣利为度。此药主水气之圣药也。

治产后风气在表，面目四肢浮肿，宜加减《局方》中七圣丸，每服二十九，白汤下，日加三四丸，以利为度。如浮肿喘嗽，加木香，槟榔倍之，谓气多浮则肿。如头目昏冒，加羌活、川芎，谓风多也。如只浮肿，依七圣丸本方服之。

治产后日久虚劳，虽日久而脉浮疾者，宜服三元汤。

三元汤

柴胡八钱
 　黄芩　人参　半夏洗
 　甘草炙。
 以上各三钱
 　芍药　熟地黄　当归各一钱半
 　川芎三分


上为粗末，同小柴胡汤煎服。

如日久虚劳，微有寒热，脉沉而虚者，宜柴胡四物汤。


柴胡四物汤

川芎　熟地黄　当归　芍药各一两半
 　柴胡八钱
 　人参　黄芩　甘草　半夏曲以上各三钱


上为粗末，同四物煎服。

如日久虚劳，针灸、小药俱不效者，宜服三分散。

三分散

白术　茯苓　黄芪　川芎　芍药　熟地黄　当归各一两
 　柴胡一两六钱
 　黄芩六钱　
 　半夏六钱
 　甘草六钱
 　人参二两六钱


上为粗末，每服一两，水一盏，煎至半盏，温服清，日一服。

产后虚劳，不能食，宜十全散。

十全散

白术　茯苓　黄芪各二两
 　人参　川芎　芍药　熟地黄　当归各一两
 　桂一两半
 　甘草一两半，炙


上剉如麻豆大，每服半两，水一盏半，入生姜五片、枣三枚，同煎至七分，空心食前温服清。

凡虚损病者，浅深治有次第，虚损论中详论之。

治产后诸风，痿挛无力，血风汤。

血风汤

秦艽　羌活　防风　白芷　川芎　芍药　当归　地黄　白术　茯苓各等分


上为细末，一半炼蜜为丸，如桐子大，一半散，温酒调下丸子五七十九，甚妙。

治产后诸积，不可攻，当养阴去热，其病自退，宜服芍药汤。

芍药汤

芍药一斤
 　黄芩　茯苓各六两


上三味为粗末，每服半两，水煎，日三服，去滓，温服。

黑白散

治产后儿枕大痛。

乌金石烧红，酒淬七遍，另为细末
 　寒水石烧存性，末


上二味，各等分，另顿放，临服各抄末一钱半，粥饮汤下。痛止便不可服，未止，再服，大效。

桃花散

治产后不烦而渴。

新石灰一两
 　黄丹半钱


上为细末，渴时冷浆水调一钱服。

紫金丹

治产后冲胀，胸中有物状，是噎气不降。

代赭石　磋[image: ]
 石各等分


上为细末，醋糊为丸，如桐子大，每服三五十丸，酒下。胸中痛，以当归汤下。久服治血癖。

又方：

代赭石一两
 　桃仁三钱，炒，去皮尖
 　大黄五钱


上为细末，薄荷水糊为丸，如桐子大，每服三五十丸，温水下，无时。

治脐腹痛不可忍，四物汤一两，加玄胡三钱半。

治血癖腹痛及血刺腰痛，四物汤细末二两，加酒煮玄胡细末三两，每服三钱，酒调下。

治血运血结，血聚于胸中，或偏于小腹，或偏于胁肋，四物汤四两，倍当归、川芎，加鬼箭、红花、玄胡各一两，同为末，如四物汤煎服，取清，调没药散服之。

没药散

虻虫一钱，去足羽，炒
 　水蛭一钱，炒
 　麝香　没药三钱


上为细末，煎前药调服。血下痛止，只服前药。

加减四物汤

治产后头痛，血虚痰癖寒厥，皆令头痛。

羌活　川芎　防风　香附子炒
 　白芷以上各一两
 　石膏二两　
 细辛二钱
 　当归五钱
 　熟地黄一两
 　甘草五钱
 　苍术一两六钱，去皮


上为粗末，每服一两，水煎服，无时。如有汗者，是气弱头痛也，方中加芍药三两、桂一两半，加生姜煎。如痰癖头痛，加半夏三两、茯苓一两半，加生姜煎。如热厥头痛，又加白芷三两、石膏三两、知母一两半。寒厥头痛，加天麻三两、附子一两半，生姜煎。

荆芥散

治产后风虚血眩，精神昏昧。

荆芥穗一两三钱
 　桃仁五钱，去皮尖，炒


上为细末，温水调服三钱。微喘，加杏仁去皮尖，炒
 、甘草炙
 各三钱。


立效散

治产前证，胎不动，如重物下坠，腹冷如冰。

川芎　当归各等分


上为粗末，每服称三钱，水二盏，煎至一盏，去滓，食前服。

枳壳汤

治妇人胎漏，及因事下血。

枳壳半两
 　黄芩半两
 　白术一两


上为粗末，每服五七钱，水一盏，煎至七分，食前空心服。

治妇人筋骨痛及头痛，脉弦，憎寒如疟，宜服风六合汤，四物汤四两，加羌活、防风各一两。

治妇人血气上冲，心腹胁下闷，宜服气六合汤，四物汤四两，加木香、槟榔各半两。

治妇人脐下冷，腹痛，腰脊痛，宜服玄胡六合汤，四物汤内加玄胡、苦楝炒
 ，各一两。

治妇人气充经脉，月事频并，脐下痛，宜服芍药六合汤，四物汤内倍加芍药。

治妇人月事欲行，脐腹绞痛，宜服八物汤，四物内加玄胡、苦楝各一两，槟榔、木香各半两。

治妇人经水过多，别无余证，四物内加黄芩、白术各一两。

治妇人经水涩少，四物内葵花煎。

治妇人虚劳气弱，喘嗽胸满，宜服气六合汤，四物汤内加厚朴一两制
 、枳实半两炒
 。

以上煎法，并同四物服之。

四物主治法：熟地黄，补血，如脐下痛，非熟地黄不能除，此通肾经之药也。川芎，治风，泻肝木，如血虚头痛，非川芎不能除去，此通肝经之药也。芍药，和血理脾，治腹痛，非芍药不能除，此通脾经之药也。当归，和血，如血刺痛，非当归不能除，如刀刺状，此通心经之药也。以上四味治法，如显一证，于四物汤内各加二味用之。如小腹痛，四物汤四两，加延胡索、苦楝各一两。经水暴多，四物四两，加黄芩一两。如腹痛者，只加黄连，如夏月用，不去黄芩。经水如黑豆水，加黄连、黄芩各一两。如经水少而血色和者，四物四两，加熟地黄、当归各一两。如经水适来、适断，往来寒热者，先服小柴胡，以去其寒热，后以四物汤调治之。如寒热不退，勿服四物，是谓变证，表邪犹存，不能效也，依前论中变证，随证用药调治之。

治妇人血积，增四物汤，四物汤内加广术、京三棱、桂、干漆，皆以法制，各加一两，如四物煎服。

治妇人产后，血昏血崩，月事不调，远年干血气皆治之，名曰红花散。

红花散

干荷叶　牡丹皮　当归　红花　蒲黄炒


上各等分，为细末，每服半两，酒煎，和滓，温服。如衣不下，另末，榆白皮煎汤调半两，立效。

治妇人恶物不下。

当归炒　
 芫花炒


上为细末，酒调三钱。

又，好墨，醋淬，末之，小便、酒调下，妙。

又，治胎衣不下，蛇退皮，炒焦，细末，二钱，酒调下。

生地黄散

诸见血，无寒，衄血、下血、吐血、溺血，皆属于热，但血家证，皆宜服此药。

生地黄　熟地黄　枸杞子　地骨皮　天门冬　黄芪　芍药　甘草　黄芩

上各等分，同剉，每服一两，水一盏半，煎至一盏，去滓，温服。脉微身凉恶风，每一两加桂半钱，吐血者多有此证。

麦门冬饮子

治衄血不止。

麦门冬　生地黄

上等分，剉，每服一两，煎服。

又，衄血，先朱砂、蛤粉，次木香、黄连。

大便结，下之，大黄、芒硝、甘草、生地黄。溏软，栀子、黄芩、黄连可选用。


附带下论

论曰：赤者，热入小肠，白者，热入大肠，原其本也，皆湿热结于脉，故津液涌溢，是为赤白带下。本不病，缘五脉经虚，结热屈滞于带，故女子脐下[image: ]
 痛而绵绵，阴器中时下也。

故《内经》曰：任脉为病，男子内结七疝，女子带下瘕聚。王注曰：任脉自胞上，过带脉，贯于脐上，故男子内结七疝，女子带下。带脉起于季胁章门，如束带状，今湿热冤结不散，故为病也。经曰：脾传之肾，病名曰瘕疝，小腹冤热而痛，出白，一名曰蛊，所以为带下，冤屈也。冤，结也，屈，滞而病热不散。先以十枣汤下之，后服苦楝丸，大玄胡散调下之，热去湿除，病自愈也。

如女子不月，泻心火，血自下也。《内经》曰：二阳之病发心脾，有不得隐曲，故女子不月。其传为风消。王注曰：大肠胃发病也，心脾受之。心主血，心病则血不流，脾主味，脾病则味不化，味不化则精不足，故其证不月。精血已亏，则风邪胜而真气愈消也。又，经曰：月事不来者，胞脉闭也。胞脉属于心而络于胞中，今气上迫，心气不得下通，故月事不来。先服降心火之剂，后服《局方》中五补丸，后以卫生汤治脾养血也。

苦楝丸

治妇人赤白带下。

苦楝碎，酒浸
 　茴香炒
 　当归

上等分，为细末，酒糊为丸，如桐子大，每服三五十丸，空心，酒下。

腰腿疼痛，四物汤四两，加羌活、防风各一两。

卫生汤

当归　白芍药各二两
 　黄芪三两
 　甘草一两


上为粗末，每服半两，水二盏，煎至一盏，去滓，温服，空心。如虚者，加人参一两。

大头论第三十

夫大头病者，是阳明邪热太甚，资实少阳相火而为之也。多在少阳，或在阳明，或传太阳，视其肿势在何部分，随经取之。湿热为肿，木盛为痛，此邪见于头，多在两耳前后先出，皆主其病也。治之大不宜药速，速则过其病，所谓上热未除，中寒复生，必伤人命。

此病是自外而之内者，是血病，况头部分受邪，见于无形迹之部，当先缓而后急。先缓者，谓邪气在上，着无形迹之分部，既着无形，无所不至，若用急剂速下，过其病，难已。虽用缓药，若急服之，或食前，或顿服，皆失缓体，则药不能得除病，当徐徐浸渍无形之邪也。或药性味形体拟象，皆要不离缓体是也。后急者，谓缓剂已泻，邪气入于中，是到阴部，染于有形质之所，若不速去，则损阴也。此终治却为客邪，当急去之，是治客以急也。且治主当缓者，谓阳邪在上，阴邪在下，各本家病也，若急治之，不能解纷，而益乱也，此故治主当缓。治客以急者，谓阳分受阴邪，阴分受阳邪，此客气，急除去之也。

假令少阳、阳明为病，少阳为邪，出于耳之前后也，阳明为邪者，首大肿是也。先以黄芩黄连甘草汤，通炒过，剉，煎，少少不住服。或剂毕，再用大黄煨
 、鼠黏子新瓦上炒香
 ，煎药成，去滓，内芒硝，俱各等分，亦时时呷之，无令饮食在前。得微利及邪气已，只服前药。如不已，再同前次第服之，取大利。邪气已即止。如阳明渴者，加石膏，如少阳渴者，加栝蒌根。阳明行经，升麻、芍药、葛根、甘草，太阳行经，羌活、防风之类。


附雷头风

夫治雷头风者，诸药不效，为与证不相对也。夫雷头风者，震卦主之，震仰盂，故予制药内加荷叶，谓象其震之形，其色又青，乃述类象形也。当煎《局方》中升麻汤。

升麻汤

升麻一两　
 苍术一两
 　荷叶一个，全者


上为细末，每服五钱，水一盏，煎至七分，温服，食后。或烧全荷叶一个，研细，调煎药服，亦妙。

附耳论

论曰：耳者，盖非一也，以窍言之是水也，以声言之金也，以经言之，手足少阳俱会其中也。有从内不能听者，主也，有从外不能入者，经也。有若蝉鸣者，有若钟声者，有若火[image: ]
 状者，各随经见之，其间虚实不可不察也。

假令耳聋者，肾也，何以治肺？肺主声。鼻塞者，肺也，何以治心？心主臭。如推此法，皆从受气为始。肾受气于巳，心受气于亥，肝受气于甲，肺受气于寅，脾正四季。此法皆长生之道也。

小儿斑疹论第三十一

论曰：斑疹之病，其状各异。疮发焮肿于外，属少阳三焦相火，谓之斑，小红，靥行于皮肤之中不出者，属少阴君火也，谓之疹。

凡显斑证者，若自吐泻者，慎勿治，则多吉，谓邪气上下皆出也。大凡斑疹，首尾皆不可下，恐妄动而生变，此谓少阳通表，宜和之也。当先安其里以解毒，次微发之。安里解毒者，谓能安和五脏，防风汤是也。如大便不秘，次微发之。微发之药，钱氏方甚多，宜选用之。如大便过秘，微利之，当归丸，枣变百祥丸是也。初知是斑疹，若便发之，令斑并出，小儿难禁，是使别生他证也。首尾不可下者，首曰上焦，尾曰下焦。若已吐利，不可下也，便宜安里药三五服。能食，大便秘者，内实，宜微疏利之。若内虚而利者，宜安里药三五服。末后一服，调微发之药服之。大抵用安里之药多，发表之药少。秘则微疏之，邪气不并出，能作番次，使小儿宜禁也。

身温者顺，心凉者逆，则宜服防风汤以和之。

防风汤

防风一两
 　地骨皮　黄芪　芍药　枳壳　荆芥穗　牛蒡子以上各半两


上为细末，温水调下。或为粗末，煎服二三钱，更妙。

治大便秘而内实，能食，宜当归丸。

当归丸

当归五钱　
 黄连二钱半
 　大黄二钱　
 甘草一钱，炙


先将当归熬作膏子，入药三味为丸，渐冷服，十丸。

枣变百祥丸

治斑疹大便秘结。

大戟去骨，一两
 　枣三个，去核


上二味，用水一碗，煎至水尽为度，占大戟不用，将枣焙干，可和剂，旋丸，从少至多，以利为度。

五脏病，各有所见证，热则从心，寒则从肾，嗽而气上则从肺，风从肝，泻从脾。假令泻，见嗽而气上，脾肺病也，泻白散、益黄散合而服之，又宜黄芩厚朴汤、白术厚朴汤。谓脾苦湿，肺苦燥，气则上逆也，其证先泻，又兼面色黄，肠鸣呦呦者是也。如口渴热多者，当服厚朴汤，不渴热少者，当服白术厚朴汤。其他五脏，若有兼证，皆如此类。然更详后说，四时经移用药。

假令春分前，风寒也，宜用地黄、羌活、防风，或地黄丸及泻青丸相兼服之。春分后，风热也，宜用羌活、防风、黄芩、或泻青丸，用导赤散下之。立夏后，热也，用三黄丸、导赤散。夏至后，湿热也，宜导赤散、泻黄散合而服之，或黄芩、甘草、白术、茯苓之类，为胜湿热之药。立秋后，宜用益黄散、泻白散、陈皮，厚朴、人参、木香之类。秋分后，用泻白散。立冬之后，地黄丸主之，谓肾不受泻也。

大凡小儿斑疹已发，有疮有声音者，乃形病气不病也，无疮无声音者，乃气病形不病也，有疮而无声音者，是形气俱病也。后一证，当清利肺气，八风汤或凉膈散，大黄、芒硝亦可，或如圣汤加大黄，或八味羌活汤加大黄。此是春时发斑，谓之风斑耳。

疮疹者，《内经》云：诸痛痒疮疡，皆属心火。斑子者，是相君行令，三焦真阳气所作也。若气入肺，变脓胞，入肝为水，胞自病为斑。心乃君火，入于皮，作瘾疹。为肺主皮毛，心不害肺金，此乃君之德也。

未疮而发搐，为外感风邪，内发心热而发搐，用茶汤下解毒丸，或犀角地黄汤主之。已发便稠密，形势如针头者，当轻发其表，凉其内，连翘升麻汤主之。若斑已发，稠密甚而微喘，饮水，有热证，当以去风药微下之。若出不快，清便自调，知为在表不在里，当微发之，升麻葛根汤主之。若有干黑陷，身不大热，大小便涩，则知热在内，当煎大黄汤下宣气散。身表大热者，表证未罢，不可利大便。若斑疹已出，见少热，小便不利者，当利小便。已发后，有余毒不散，为复有身热、痈疮之类，当用解毒之药。


药略第三十二


附针法


羌活

治肢节痛，太阴经风药也。

防风

疗风通用。

甘草

和中，调诸药。

肉桂

通气，助阳。

桂枝

闭汗和表。

麻黄

发太阳、太阴经汗。

桃仁

滋血破血。

黄芩

泻肝气。

雄黄

去风。

白芷

治正阳明头痛。

知母

泄肾火，助阴。

石膏

泻肺火，是阳明大凉药。

半夏

去痰。

柴胡

治少阳、厥阴寒热往来。

芍药

止脾痛，安太阴。

人参

补气，和中。

瓜蒂

治湿在头，去中脘痰涎，吐药。

赤豆

利小便。

杏仁

润肺除嗽。

苍术

温中，去湿，强肾。

草乌头

热行经。

南星

治风痰须用。

天麻

治头风。

神曲

消食强胃。

白术

与苍术同功。

陈皮

益气。

枳实

治心下痞。

枳壳

利胸中气，消痞。

黄连

泄心火。

白茯苓

止泻，利小便，太阴经药。

苦葶苈

泻肺火。

桔梗

治咽喉痛，利肺气。

大黄

泄实热。

厚朴

治胀满，厚肠。

黄芪

止汗，治诸气虚不足。

槟榔

破气，下行。

荆芥

清利头目。

乌梅肉

助脾收胃饮食。

沉香

益气和神。

肉豆蔻

治大肠肠滑。

附子

补命及心火。

朴硝

寒咸去燥。

栀子

除烦，利气，行小便。

当归

补三阴血不足。

川芎

太阳头痛。

地黄

补肾真阴不足，脐下痛。

萆

补肾不足。

杜仲

壮腰壮筋骨两全。

牛膝

补筋，益脾。

苁蓉

益阳道及命门火衰。

沙苑蒺藜

补肾水，益阴。

破故纸

补命门不足。

五味子

补五脏气不足。

巴豆

去湿痰，过药。

细辛

少阴头痛，不足。

升麻

阳明经和解药。

蛇蜕

去皮肤风燥。


茴香

利小便，补肾，去湿寒，助阳。

苦楝子

去小肠痛。

广茂

去积聚。

干姜

益气和中。

生地黄

凉血。

没药

除血痛，和血之圣药也。

地榆

治下部有血。

泽泻

治少阴不渴而小便不利，及膀胱中有留垢。

土　黑　平　甘　中

火　白　凉　苦　重

水　黄　温　咸　轻

木　赤　热　酸　实

金　青　寒　辛　虚

形　色　性　味　体

真　深　急　厚　润

假　浅　缓　薄　枯

轻、枯、虚、薄、缓、浅、假，宜上，厚、重、实、润、深、真、急，宜下，其中平者，宜中，余形色性味，皆随脏腑所宜，此处方用药之大概耳。知者用心，则思过半矣。

流注针法

心痛，脉沉，肾经原穴，弦，肝经原穴，涩，肺经原穴，浮，心经原穴，缓，脾经原穴。腰痛，身之前，足阳明原穴，冲阳
 。身之后，足太阳原穴，京骨
 。身之侧，足少阳原穴。丘墟。


针之最要：两胁痛，针少阳经丘墟。心痛，针少阴经太溪、涌泉及足厥阴经原穴。腰痛不可忍，针昆仑及刺委中出血。太阴喘满痰实，口中如胶，针太溪穴。哕呕无度，针手厥阴大陵穴。头痛不可忍，针足厥阴、太阳经原穴。热无度，不可止，刺陷谷穴出血。骨热不可治，前板齿干燥，当灸骨会大椎。小腹疝痛，当利刺厥阴肝经太冲穴。血不止，鼻衄，大小便皆血，血崩，当刺足太阴井隐白。喉闭，刺少阳手足井，并刺少商及足太阴井。大烦热，昼夜不息，刺十指间出血，谓之八关大刺。目疾睛痛，欲出赤，大刺八关。百节疼痛，实无所知，三棱针刺绝骨出血。眼大眦痛，刺手太阳井穴少泽。小眦痛，刺足少阳井穴关冲。阴头中痛，不可忍者，卒疝也，妇人阴中痛，皆刺足厥阴井大敦穴。

《素问》五气五行稽考：珞[image: ]
 子云：天元一气，定侯伯之迁荣，盖论元气也。许负曰：木瘦、金方、火尖、水肥、土厚，盖论五行以元气为根，富贵寿夭系之。由有尩羸而寿考，亦有壮盛而暴亡。元气固藏，则尩羸而无害，及其散慢，则壮盛而愈危，是以元气为根本，五行为枝叶。

夫元气者，兑之位也，元始之祖，先天地生，圆而无隙，寂而不动，感而遂通，虚而生神，乾体成焉。乾为天，天一生水，故一水二火三木四金五土，五行形焉。四方之民，均受元气，一也，及其生焉，各类五行，形体殊异。是故西北之人金水，象金方水肥，人方正肥厚，东南之人木火，象木瘦火尖，人多瘦长尖小，北人肥，南人瘦，理宜然也。北人赋性沉厚，体貌肥，上长下短，头骨大，腰骨小，此本体也。若光明磊落，机见疾速，腰背丰隆者，元气固藏，富贵寿考，坎中藏真火，升真水而为雨露也。南人赋性急暴，体貌尖瘦，下长上短，头骨扁，腰骨软，此本体也。若宽大度，机谋详缓，脑额圆耸，元气固藏，富贵寿考，离中藏真水，降真火而为利气也。又有南人似北，北人似南人，不富则贵。以此推之，要在察元气，观五行，分南北，定寿夭，则攻守有方，调养有法，不妄药人也。亦犹有刑漕，总其权使，执法者不私，巡禁者申具禁，使出涂者不扰，朝庭在于上，明赏罚于百官，施力气于万民，故君得以尊，无为而治，天下和平，灾害不生。君臣和于上，百官和于朝，万民和于下，庶物和于野，驯而行之，千万年计也。医者明方术，制法度，以疗民病。养性之药，防其渐也，犹巡尉也。治病之药，咸其毒，犹守令也。保命之药，济其弱，犹漕宪也。延年之药，防其危，犹朝庭也。良工总其要，明虚实于三部，调和气于百骸，故心得以宁，神得以清，则四大和平，疾患不生。神气和于上，五脏和于中，步履和于下，脉络和于体，驯而行之，不死之道也。

人之生也，自幼而壮，自壮而老，血气盛衰，其各不同，不可一概治之。六岁至十六岁者，和气如春，日渐滋长，内无思想之患，外无爱慕之劳，血气未成，不胜寒暑。和之违也，肤腠疏薄，易为感冒。和之伤也，父母爱之，食饮过伤。其治之之道，节饮食，适寒暑，宜防微杜渐，行巡尉之法，用善性之药，以全其真。二十岁至五十岁，和气如夏，精神鼎盛，内有思想之患，外有爱慕之劳，血气方刚，不畏寒暑。和之违也，劳伤筋骨，冒犯八邪。和之伤也，以酒为浆，醉以入房。其治之之道，辨八邪八劳，宜行守令之法，宜治病之药，当聝其毒，以全其真。五十岁至七十岁者，和气如秋，精耗血衰，血气凝泣，思虑无穷，形体伤惫。和之违也，百骸疏漏，风邪易乘。和之伤也，风雨晦明，饮食迟进。其治之之道，顺神养精，腑和脏行，宪漕之权，施赈济之法，守令内恤，巡尉外护，宜保命之药，以全其真。七十岁至百岁者，和气如冬，五脏空洞，犹蜕之蝉，精神浮荡，筋骨沮弛。和之违也，触物易伤，衣饮厚薄。和之伤也，大寒振凓，大暑煎燔。其治之之道，餐精华，处奥庭，行相傅之道，燮理阴阳，周流和气，宜延年之药，以全其天真。如是则调御中节，治疗得阴阳协和，营卫流畅，凡厥有生，同跻寿域矣乎。


附诸吐方法

仲景云：伤寒三四日，邪气未传于里，其邪气在上，用瓜蒂散吐而瘥，岂可俟其汗。又云：伤寒六七日，胸中微痞，不能言，懊[image: ]
 昏眩，无下证，仲景用栀子豉汤吐之，立可。

又，忽然中风，不知人事，亦不出汗，喉中呷[image: ]
 之声，用稀涎散吐之亦可。

又，有小儿惊风潮搐，手足掣缩，用验命散吐之。

又云：风头痛，经云若不吐涎，久则瞽目而不治，用瓜蒂散吐之，三吐而瘥。

又，暴[image: ]
 ，风涎上壅，咽嗌不利，用茶调散吐之。

又，阳[image: ]
 久不愈，未成痴[image: ]
 ，用导涎散吐之。又，阴[image: ]
 ，用二圣散吐之。

又，膏粱之人，食物多食生脍，胸中不下，化虫伏于胸中，胸膈不快，噎食不下，用藜芦散吐之。

又，久病患胁痛，诸药莫能治，用独圣散加蝎稍半钱吐之。

诸[image: ]
 不时发作，不知人事，用半生半熟汤吐之。

暗风病，久病不差，发过如故，用郁金散吐之。

痎疟久不差，发寒热无时，用常山散吐之。

蛟龙瘕痛，腹胀如蛊，用球糖散吐之。

人初患伤食，或用冷，心腹闷乱，身热，见食则啘，用赤小豆散吐之。

妇人筋挛骨痛，用神应散吐之。或曰：筋病吐之为何？答曰：木郁达之。所谓达者，令其条达也。

或又有打扑坠堕，先吐之，用金花散，后下之，用承气汤。盖承者，顺也。

偏枯证，半身不遂是也，用追风散吐之。

须风后有目疾，眼有半明，可救之，用防风汤吐之。

小儿上喘，朝热，先用郁金散吐之，后用镇亭散下之，立效。

治癫狂病，久不已，用三圣散吐之，后大下之。

风，掉摇强直，不知人事，便用悬豆膏，涎出，立效。

胸膈满闷皆痛，或臂痛，可先用祛风汤吐之，后服乌药散。

疠风，或疮疡恶疮，便用三圣散吐之，后服苦参丸。

诸厥、气厥、中风，不省人事，便用神圣散鼻内灌之，吐出涎，立效。

破伤风，牙关紧急，角弓反张，便与神圣散吐之，后汗之、下之，效，三法俱用之。

又，有人患咬龙瘕痛，久不愈，欲死，用毬糖散吐之。吐出其物，形如蜥蜴，长七八寸，立可。

吐法者，上古高医用之。今庸下之流，止看诸方，不知治法，不识病源，即不行圣人之法，去圣远矣，可不恐欤！

治黄肿诗曰：白酒煎飞面，青矾百草霜，依方炮制作，消却几多黄。

绿矾四两
 　五倍子　百草霜各一两
 　木香二钱


上为细末，用酒煎，飞面为丸，如梧桐子大，每服五丸，空心酒下，二三服。

又方

平胃散四两
 　青矾二两


醋糊为丸，米饮下。

又方

平胃散　乌沉汤各四两
 　青矾二两


酒糊为丸。

又方

好川当归四两，用附子酒浸七日
 　青矾四两，制，煅赤色
 ，成朱子，为细末
 　百草霜一两。同研细用


当归酒同研细为丸，如梧桐子大，每服五丸至七丸。

服后一月黄去，立效。此方祖传七世。

茯苓散

治诸气肿。

芫花醋水炒
 　泽泻　郁李仁　甜葶苈　汉防己　藁本各二钱半
 　陈皮去白
 　白茯苓　白槟榔　瞿麦各半两
 　滑石　大戟各七钱半


上为细末，每服一钱，浓煎，桑白皮汤空心调下，取下碧录水如羊脂即效。如未尽，隔日又服。肿消不服。忌食盐一百日。

治疬疮方：

烂至胸前，两腋下有块，如茄子大，或牵至两肩上，四五年不能痊者，并皆治之，其验如神。常州府武进县朱守仁传。其项不能回顾，数日减可。减可始看疮烂破胸前者，用荆芥根下段，剪碎，煎沸，待温，洗疮。良久看疮破处紫黑，用针刺，一一出血，再洗，三四次洗。用真芝麻油，将樟脑和雄黄为细末，用油调，鸡翎扫疮上，以出水下。次日再洗，乃用前药扫三日。又用韭菜地上蚯蚓粪，五更早晨收，作圆虎口大，用炭火上烧，煅红，取出，净碾为末，每一丸添乳香、没药、轻粉各半钱少些，穿山甲九片，煅红色，为末，用芝麻油调敷患处，其妙如神！千金漏芦汤，加心槟榔。

点眼神效紫金膏

轻粉　雄黄　铜青　川芎　龙脑　麝香　黄连　[image: ]
 砂　明砂各三钱
 　没药一钱
 　炉甘石二两
 　童便制，七分
 　黄丹二两
 　白丁香二分
 　青盐　海螵蛸　当归　乳香　血竭以上各五钱
 　朱砂三钱


先将十九味乳制，极细无声，白砂蜜一斤，先将黄连末熬后，下炉甘石、黄丹前，用槐枝搅，不住手，煎如紫色，用磁器盛，用油纸七片封口，窑土内去火，十日方用，神效！


中药方剂索引

出版者的话

清代陆九芸曾云：“读书而不临证，不可以为医；临证而不读书，亦不可以为医。”读经典是中医治学之根柢，也是医学必由之径。

人民卫生出版社中医古籍出版工作，自20世纪50年代至今，六十余载风雨岐黄路，在全国中医药专家的关注与支持下，一直砥砺前行。先后出版了影印本、校点本、校注本、校释本等多种古籍著作，其中获国家科技奖、国家图书奖等多种奖项。历经几代人的积淀，取得了丰硕成果。

《中医临床必读丛书》是为了适应国家中医药管理局“优秀中医临床人才研修项目”而组织全国著名中医专家学者整理出版的，所选之105种古籍，多为历代医家推崇，向为医家视为“医门之柱石”，尊为“必读”经典著作，在中医学发展的历史长河中，占有重要的学术地位，自2005年相继出版以来，颇受中医界广泛关注和好评，先后多次重印发行。

为便于读者研习和收藏，根据读者的迫切要求和中医专家学者的建议，我们在已出版的105种中医经典著作中，优中选优，精选出30种最受读者欢迎的古籍，编为《中医临床必读丛书（典藏版）》。

其装帧形式在保持上版风格的基础上，以精装版面世，在版式上也为了方便读者而重新设计。

《中医临床必读丛书（典藏版）》的整理工作遵循以下原则：①本次选出的古籍为临床上最为常用、最有收藏价值者；②力求原文准确，每种医籍均以中医文献专家遴选的珍本善本为底本，严加校勘，反复审核，确保原文精准无误；③原则上只收原文，不作校记和注释，旨在使读者在研习之中渐得旨趣，体悟真谛；④每种古籍撰有导读，介绍该书的作者生平、成书背景、学术特点，对临床的指导意义以及学习方法和临证运用方法等内容，提要钩玄，以启迪读者；⑤原文中俗体字、异体字、避讳字予以径改，不作校注。

另书后附有病证名索引、药名索引、方剂索引，便于读者学习和查阅。

期待本套丛书的出版，能真正起到读古籍、筑根基、做临床、提疗效的作用，有助于中医临床人才的培养和成长，以推动我国中医药事业的发展与创新。

序

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视“悟性”的提高，医理与易理相通，重视易经相关理论的学习；还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在“做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的“学术思想”应是高层次的成就，是锲而不舍长期坚持“读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新；学术思想必有理论内涵指导临床实践，能以提高防治水平；再者学术思想不应是一病一证一法一方的诊治经验与心得体会。如金元大家刘完素著有《素问玄机原病式》，自述“法之与术，悉出《内经》之玄机”，于刻苦钻研运气学说之后，倡“六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。SARS流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是“读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此“读经典做临床”具有重要的现实意义。

值得指出，培养临床中坚骨干人才，造就学科领军人物是当务之急。在需要强化“读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高“悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的矛盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之“大一”与极微无内之“小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义；有学者从分子水平寻求直接调节整体功能的物质，而突破靶细胞的发病机制；有医生运用助阳化气，通利小便的方药能同时改善胃肠症状治疗幽门螺旋杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的“金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，把研修项目精选的20种古典医籍予以出版，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去“做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。

导　读

《儒门事亲》是金代著名医家张子和的名著，是一部中医理论与临床实践紧密结合的著作。金元时代是中国医学史上的闪光时代，所谓“医之门户分于金元”。张子和为金元四大医家之一，攻下派的一代宗师，要了解金元医学体系，理解攻邪存正的临床方法和意义，本书是必读之书。同时本书也是从事中医理论研究和中医临床工作者的重要参考书。

一、《儒门事亲》与作者

1.《儒门事亲》的形成

《儒门事亲》今可见的是十五卷本，其形成过程较长。

（1）《儒门事亲》命名本，亦即前面三卷本，为张子和亲自撰写的内容，是集中反映张氏学术思想和医疗经验的代表作部分，文词最精，论证平达，是全书精华，学术重点所在。

（2）其他门人的记录，包括讲学内容、临床病案，所用方剂，汇集的古人经验方。出自学术继承人的手笔。

（3）刘河间《三消论》（今第十三卷），是麻知几搜求遗书所得，并加以润色后收入子和著作之中。因为张氏之学深得刘河间影响，是刘氏学术传人，故被收入其中，亦反映张子和学术思想之渊源。

三卷本末曾单独刊行。而十四卷本则至元中统三年（宋·景定三年，1262年）才正式刊行，此时张氏已辞世三十多年。明·嘉靖二十年（1541）邵辅（伯崖）再据元刊十四卷本改易刊行，并补入《三消论》，至此《儒门事亲》则正式成为十五卷本。之后《医统正脉全书》再据以刊行，遂广为流传，直至如今。

2.作者张子和

张子和（1156—1228），名从正，自号戴人，是中国医学史上一位风格独特，超群脱俗的杰出人物，为金元医学之发展与创新作出了卓越贡献。他毕生从事“攻邪存正”研究，论病首重邪气，治病祛邪为先，主张祛邪则元气自复，擅用汗、吐、下三法，后世誉之为金元四大医家之一，与刘完素、李东垣、朱丹溪齐名。他出身医学世家。少年习医，由父授业，后又深得刘完素学术影响，对儒学十分重视，因而书名为《儒门事亲》。他先后从医50多年，医术高超，“起疾救死多取效”，因而在金·兴定中期曾被朝廷诏补太医之职，可是他为人豪放豁达，颇有名士气质，又不肯卑躬屈膝、马前唱喏，因此很快辞职，之后常住寺中，时游江河，过游逸隐士生活，从而接受了一些道家思想影响，并反映在《儒门事亲》内容之中。《儒门事亲》内容多在游逸生活阶段形成。

张子和的贯里，在《儒门事亲》及我国医史文献中有多种记载，分别有“睢州考城”“宛州”“陈州”“郜城”等，比较统一的说法是前者，据史料考证，更确切一点应该是现在的兰考县与民权县之间是其故乡，其他则是久居之地及游逸行医之地，或因时代不同建置辖属变更或易名而已。

二、主要学术特点及其对临床指导意义

张子和《儒门事亲》，内容广泛，涉及临床各科，体列各别，有立论、评论、辩论、病案治法、方药等等。综观其学术特点成就，一是系统的病因发病学观点，二是积累丰富的临床治验、方药及创新。

1.病因发病学

病因发病学观点，是张氏《儒门事亲》的学术亮点。张氏认为人体发病皆由邪气所致，病的虚实变化、病程长短、病情轻重皆与邪气有关，因而要治愈疾病就必先攻邪，邪去则正复。这是张氏病因发病学观点的学术思想核心，是运用汗、吐、下三法的理论依据，从而确立了“论病首重邪气，治病先论攻邪”的诊治疾病总原则。可以概括为“病因邪生、证由邪定、邪去正安”。

张氏根据病邪的由来分为三种，分别称为“天邪”“地邪”“人邪”，认为天之六气为天邪，天邪发病在乎上；地之六气为地邪，地邪发病在乎下；人之六味为人邪，人邪发病在乎中。感邪不同则病位不一、证候各别，治疗则要因势利导，所谓“处之者三，出之者亦三”，从而为汗、吐、下三法的运用初步确定了适应范围，即在表者用汗，在下者用下，在上者用吐。

张氏又把诸药物、诸治法统于三法之中，如“辛、甘发散，淡渗泄，酸、苦、咸涌泄。发散者归于汗，涌泄者归于吐，泄者归于下。渗为解表归于汗，泄为利小便归于下。”又如把引涎、追泪、嚏气等凡上行者皆并为吐法；把针、灸、蒸、薰、按摩等凡能解表者皆并为汗法；把催生、下乳、通经、逐水、泄气等凡下行者皆并为下法等。因此张氏断然提出“三法可以兼众法”的结论，并说“圣人止有三法，无第四法也”。可见张氏运用的汗、吐、下三法远远超出了《伤寒论》开创的三法范围，突破了六经辨证治疗的常规用药规律。

张氏祛邪三法之中，以下法最多，不论杂病、伤寒，皆有使用，而汗法多用于外感，吐法则多用于奇难杂证。他治郁证则强调吐法和下法，所谓“吐之令其条达”。他据此治愈了一些情志性疾病，说明他用吐、下治病方法至精至熟。

张氏极力主张养生用食补，治病用药攻，反对滥用补药。认为使用三法旨在抑强平亢，所以要攻字当头，夺字为先，但必须中病即止。饮食调养，五味贵和，不可偏胜，否则则增气为祸。这是他攻邪存正思想的另一侧面，也是他补偏救弊的意识反映。

张氏的病因发病学思想，还据《素问》“百病皆生于气”的理论，又据刘河间之说，认为情志性疾病与“心”有关，所谓“五志所发，皆从心造……，以平心火为主。”他又据五行生克制胜之理，提出了“九气疾病更相为治”观点，“悲可以治怒……喜可以治悲……恐可以治喜……怒可以治思……思可以治恐”，并以此观点指导心理治疗，改变病人心理病理状态，从而取得良好效果。书中记述了一些相关病案，说明张氏极有卓见，既继承前贤理论，又丰富自己内容，读后备感新颖。

2.临床经验与方药

张氏积累的临床经验和所收集的方药，是极为丰富的。《治病百法》中介绍的各病证治，比较确切灵活，概述了诊治百病理论方法；《十形三疗》中，收录了以汗、吐、下为治的病案139例，多数辨证独特，方药简单，而疗效显著；《三法六门》中，收集了张氏所用三法特异方剂和治疗风寒暑湿燥火六气病证及调治方剂。一些方剂已作化裁，说明张氏尊古而不泥古。《世医神效方》中，汇集了前哲各种经验方药，复方单方皆俱，简便实用，体例虽不统一，却说明了张氏重视收集经验方药的苦心。

还值得一提的，在诸多论病、论治、论方的病案中，不少联系运用了《内经》《难经》的内容，运用了运气学说的观点。他收集的病案涉及了内、外、妇、儿、五官各科，有急救，取咽中异物，心理治疗等等。可见张氏医学造诣之深，学识之广，又有创见，故能独树攻邪治病一帜，技盖群芳，超尘脱俗，自成一家。

3.学术评价概略

张氏既精通医学，又尊崇儒学，也涉及道学。他的学术思想和方法是逆唐宋医家崇尚使用古方补药的遗风而上的，又自傲孤芳于世，因而其所论多补偏救弊之说，遣方给药特殊，自然会褒扬者有之，贬谤者亦有之。褒扬者有认为其学识无一不穷其极，有认为开辟了温病学说先河，为温病学说形成提供了理论和实践的基础。因之载入了《金史·方技传》的史册。贬谤者则讥其偏执。《四库全书·目录提要》有较客观评价：“……病情万状，各有所宜，当攻不攻与当补不补，厥弊维均，偏执其法固非，竟斥其法亦非也……概以峻利施治……未明从正本意耳。”这是平正之评论。至于书中一些“符咒”、“辟谷方”之类，反映道家思想成分，可能与接近寺堂有关，也有麻知几润色影响成分，不全是张氏学术本意，读者应以中医基础理论为本，择善而从。

三、如何学习应用《儒门事亲》

《儒门事亲》是一部理论与实践兼备的医书，其形成过程较为复杂，又出自多人手笔，而作者又是医、儒、道兼识之士，加之正式刊行时作者早已辞世，因而阅读本书应着重几点。

1.要发现学术思想脉络

作者的学术特色，每反映于其代表著作之中，不然就难以被后人誉之为“大家”。张子和之所以被后世誉为攻邪派的一代宗师，金元四大医家之一，除了其治病中敢于多用攻邪的汗、吐、下三法取效之外，更主要的是他在实践中形成了一套独特的理论，并以此理论来指导和总结自己的诊治行为，且为友人、门人和部分后人所认同接受。具体说是，他把病因发病规律、治疗法则、用药和治法联系起来，形成了他的学术思想脉络，可概之为邪气致病的病因发病学观点——三邪理论观点——以通为用观点——五志七情病从心发观点。他的这些观点，多有一定学术渊源。如能用心求读《儒门事亲》，均可从书中内容发现。如不注意这些，就不会理解他的医史地位，不会理解医史对他学术的高度评价，甚至对他一般诊治方法和效果不可理喻，或误认为鲁妄作为和侥幸取效。

2.要启迪思维，勇于实践

学习为了致用。张子和继承发展了《伤寒论》开创的汗、吐、下三法，而且使用范围和经验却远远超过前人，尤其是下法和吐法。但是后人使用三法尤其是吐法治疗重病的实践却相对较少，原因诸多。其实不少急症和重症的治疗，可从三法中得到借鉴和启迪。近三十多年来，不少中西医结合治疗急腹症，诸如急性阑尾炎、胆囊炎、胰腺炎、肠梗阻等，取得了累累硕果，从理论来说是受到攻下法启迪的。笔者常遇一些不同病症的高热病人，或疮疖肿痛，高血压等，如病势较急，或病程较长，病情较重，在辨证用药的同时，适当“通下”，通大便，利小便，则可收到较为明显的效果。对于部分急性肾功能衰竭病者，使用十枣散攻水，肾功能可迅速改善。至于发汗消水肿、发汗治痛风、发汗治皮疹，则更是临床所常见。因而对张氏的汗、吐、下三法这份宝贵的医学文化遗产，有进一步发掘研究的价值。希望读者，尤其是从事临床的读者，能从书中得到启迪，结合自己实际，在辨证基础上，认真实践，勇于实践，加强责任心，探索经验，总结提高，可望得到预料的成果，对“三法”的实践将有所突破与创新。

张氏在本书内容中，还收集了大量的经验方药，其中有用法，有制法，有复方，有单方，也有大量的各科病例病案，因此可以根据读者自己从事工作的需要，去从中发现，取用或仿效，丰富治疗方法，提高自己水平。

可以概括地说，本书全面反映了张氏学术思想及其有关的经验内容。从学术理论来说，张氏的学术思想理论着重在一、二、三卷，要探求其理论者，则多在此求之。其后则多为讲学记录或诊病记录，这些内容体例，有些不太统一，但某些内容却很有价值，而且从中还可发现张氏医学的敬业精神及创新之胆识。最后一卷则纯属民间搜求积集的方和药，又可见张氏及其门人有“海纳百川”的胸怀，并不惟我独尊的科学态度。这些内容也值得参考。

整理说明

一、整理出版的背景和旨意

《儒门事亲》初刊至今已流传990多年，曾多作改易增补，方成近年所见版本面貌，现在可查知的版本有22种以上，而版本的质量和价值自有高下不同。9年前国家统一部署，专门组织人力，经过精选版本，审慎校勘整理，人民卫生出版社精印出版发行，名为《子和医集》，其中绝大部分内容即是《儒门事亲》，其版本质量空前提高，成为《儒门事亲》的当代最佳版本，但是尚属繁体字本，为了适应年轻读者，与时俱进，今又在上述繁体字本基础上，再作繁体字改为简化字的文字加工等精心处理，自然也有重新校核及修正的过程，经过这次新校新改出版的简体字版本。有望成为新的最佳版本，更能适应年轻读者的识读需求。

二、版本的选择和处理

根据1959年《中医图书联合目录》所载书目，《儒门事亲》有22种不同版本，而尽可能找到的只有12种版本，在编校《子和医集》过程中已对这些版本进行了对比选择，从而决定底本、校本，至今尚认为这些版本可靠，质量较高，故仍依用不改。

1.明·嘉靖辛丑（1541）本（称嘉靖本）

明·万历辛丑（1601）《医统正脉全书·儒门事亲》本（称医统本）。

上述的嘉靖本为医统本的祖本，而医统本则保存较为优良。

2.日本正德元年（1711）渡边氏洛阳松下睡鹤轩刊本的翻印本称（日本本）。此版本已被用来校正《中国医学大成·儒门事亲》大东版重印本及《儒门事亲》单行铅印本。

3.清·乾隆四十三年（1778）校上的官定收藏文献《四库全书·儒门事亲》的手抄本，是文渊阁藏本的影印本（称四库本）。

4.《子和医集·儒门事亲》1994年人民卫生出版社出版的校注本。因其经过精校精注，对已往所见版本已取长补短，已据对校、本校、他校、理校的四校原则，校正了本书内容，对讹误、脱文、衍文、倒文、存疑等分别作出了据改、据补、据删、乙转、出注存疑等处理。是当前的最佳最新最有代表的版本。

三、整理所作的工作

1.繁体字改为简体字。对所有繁体字进行核实，改成规范的简化字。对于医学特殊含义的繁体字，如改为简化字则难以表达原义的，则保留繁体，如“癥”，是指体腔内硬实难移难散的肿块，属于此类的则不改。

2.随着直排改横排，所有表示“前面”“上面”概念的“右” 字，一律径改为“上”字，概不加注。

3.某些一字多写的字，统一为常用写法的字，如濇、澀、涩，统一写为“[image: ]
 ”。

某些药名有多种写法的，统一为常用写法，如“班猫”“斑蝥”，统一写为“斑蝥”。均不加注。

4.《子和医集·儒门事亲》所出注的据改、据补、据删、据乙转、出注存疑的校注内容，概不再出注。对一般的释义注，已尽量删减，但有些比较特殊的注释仍然加注，如“佛袈裟”（胎盘），则出注。

5.对《子和集集·儒门事亲》中个别内容仍作修正，如卷十二的五积散中的“官桂、芷壳”，改为“官桂、枳壳”，并出注。

6.书末加方剂索引。


邓铁涛　赖畴　吴伟



2017年1月



重刊儒门事亲序

是书也，戴人张子和专为事亲者著。论议渊微，调摄有法。其术与东垣、丹溪并传。名书之义，盖以医家奥旨，非儒不能明；药品酒食，非孝不能备也。故曰：为人子者，不可不知医。予幼失怙，慈亲在堂，逾七望八，滫髓既具，未尝不防以药物，每虑当有所馈，委之时医，恐为尽道之累，将欲遍阅方书，诸家著述繁杂，窃为是皇皇者数载矣。近得是书，如获宝璐，执是以证，何虑臆说之能惑！惜其板久失传，本多亥豕之讹。因付儒医闻忠，校订锓梓，与世之事亲者共云。


嘉靖辛丑三月戊子复元道人邵辅序

卷一　儒门事亲

儒门事亲一

七方十剂绳墨订　一

方有七，剂有十，旧矣。虽有说者，辨其名而已，敢申昔人已创之意而为之订。夫方者，犹方术之谓也。《易》曰：方以类聚。是药之为方，类聚之义也。或曰：方，谓五方也。其用药也，各据其方，如东方濒海卤斥，而为痈疡；西方陵居华食，而多[image: ]
 腄赘瘿；南方瘴雾卑湿，而多痹疝；北方乳食，而多藏寒满病；中州食杂，而多九疸、食痨、中满、留饮、吐酸、腹胀之病。盖中州之地，土之象也，故脾胃之病最多。其食味、居处、情性、寿夭，兼四方而有之。其用药也，亦杂诸方而疗之，如东方之藻带，南方之丁木，西方之姜附、北方之参苓，中州之麻黄、远志，莫不辐辏而参尚，故方不七，不足以尽方之变；剂不十，不足以尽剂之用。剂者，和也；方者，合也。故方如瓦之合，剂犹羹之和也。方不对病，则非方；剂不蠲疾，则非剂也。七方者，大、小、缓、急、奇、偶、复也；十剂者，宣、通、补、泻、轻、重、滑、[image: ]
 、燥、湿也。

夫大方之说有二，有君一臣三佐九之大方，有分两大而顿服之大方。盖治肝及在下而远者，宜顿服而数少之大方；病有兼证而邪不专，不可以一、二味治者，宜君一臣三佐九之大方。王太仆以人之身三折之，上为近，下为远。近为心肺，远为肾肝，中为脾胃。胞[image: ]
 胆亦有远近。以予观之，身半以上，其气三，天之分也；身半以下，其气三，地之分也；中脘，人之分也。又手之三阴阳，亦天也，其气高；足之三阴阳，亦地也，其气下；戊己之阴阳，亦人也，其气犹中州。故肝之三服，可并心之七服；肾之二服，可并肺之七服也。

小方之说亦有二，有君一臣二之小方，有分两微而频服之小方。盖治心、肺及在上而近者，宜分两微而少服而频之小方，徐徐而呷之是也。病无兼证，邪气专，可一、二味而治者，宜君一臣二之小方。故肾之二服，可分为肺之九服及肝之三服也。

缓方之说有五。有甘以缓之之缓方，糖、蜜、枣、葵、甘草之属是也。盖病在胸膈，取甘能恋也。有丸以缓之之缓方，盖丸之比汤散，其气力宣行迟故也。有品件群众之缓方，盖药味众，则各不得骋其性也。如万病丸，七、八十味递相拘制也。有无毒治病之缓方，盖性无毒则功自缓矣。有气味薄之缓方，盖药气味薄，则长于补上治上；比至其下，药力已衰。故补上治上，制之以缓。缓则气味薄也。故王太仆云：治上补上，方若迅急则上不任而迫走于下。制缓方而气味厚，则势与急同。

急方之说有四。有急病急攻之急方，如心腹暴痛，两阴溲便闭塞不通，借备急丹以攻之。此药用不宜恒，盖病不容俟也。又如中风牙关紧急，浆粥不入，用急风散之属亦是也。有汤散荡涤之急方，盖汤散之比丸，下咽易散而施用速也。有药性有毒之急方，盖有毒之药能上涌下泄，可以夺病之大势也。有气味厚药之急方。药之气味厚者，直趣于下而气力不衰也。故王太仆云：治下补下，方之缓慢则滋道路而力又微，制急方而气味薄，则力与缓等。

奇方之说有二。有古之单方之奇方，独用一物是也。病在上而近者，宜奇方也。有数合阳数之奇方，谓一、三、五、七、九，皆阳之数也，以药味之数皆单也。君一臣三，君三臣五，亦合阳之数也。故奇方宜下不宜汗。

偶方之说有三。有两味相配之偶方，有古之复方之偶方。盖方之相合者是也。病在下而远者，宜偶方也。有数合阴阳之偶方，谓二、四、六、八、十也，皆阴之数也。君二臣四，君四臣六，亦合阴数也。故偶方宜汗不宜下。

复方之说有二。方有二方三方相合之复方，如桂枝二越婢一汤。如谓胃承气汤方，芒硝、甘草、大黄，外参以连翘、薄荷、黄芩、栀子以为凉膈散。是本方之外，别加余味者，皆是也。有分两均剂之复方，如胃风汤各等分是也。以《内经》考之，其奇偶四则，反以味数奇者为奇方，味数偶者为偶方。下复云：汗者不以奇，下者不以偶。及观仲景之制方，桂枝汤，汗药也，反以五味为奇；大承气汤，下药也，反以四味为偶。何也？岂临事制宜复有增损者乎？考其大旨，王太仆所谓汗药如不以偶，则气不足以外发；下药如不以奇，则药毒攻而致过。必如此言，是奇则单行、偶则并行之谓也。急者下，本易行，故宜单；汗或难出，故宜并。盖单行则力孤而微，并行则力齐而大。此王太仆之意也。然太仆又以奇方为古之单方，偶为复方。今此七方之中，已有偶又有复者，何也？岂有偶方者，二方相合之谓也；复方者，二方四方相合之方欤！不然，何以偶方之外，又有复方者欤？此“复”字，非重复之“复”，乃反复之“复”。何以言之？盖《内经》既言奇偶之方，不言又有重复之方，惟云奇之不去则偶之，是为重方。重方者，即复方也。下又云：偶之不去，则反佐以取之。所谓寒热温凉，反从其病也。由是言之，复之为方，反复，亦不远《内经》之意也。

所谓宣剂者，俚人皆以宣为泻剂，抑不知十剂之中，已有泻剂。又有言宣为通者，抑不知十剂之中，已有通剂。举世皆曰：春宜宣，以为下夺之药，抑不知仲景曰：大法春宜吐。以春则人病在头，故也。况十剂之中，独不见涌剂，岂非宣剂即所谓涌剂者乎！《内经》曰：高者因而越之，木郁则达之。宣者，升而上也，以君召臣曰宣，义或同此。伤寒邪气在上，宜瓜蒂散。头痛，葱根豆豉汤。伤寒懊[image: ]
 ，宜栀子豆豉汤。精神昏愦，宜栀子厚朴汤。自瓜蒂以下，皆涌剂也，乃仲景不传之妙。今人皆作平剂用之，未有发其秘者。予因发之，然则为涌明矣。故风[image: ]
 中风，胸中诸实痰饮，寒结胸中，热蔚化上，上而不下，久则嗽喘、满胀、水肿之病生焉，非宣剂莫能愈也。

所谓通剂者，流通之谓也。前后不得溲便，宜木通、海金沙、大黄、琥珀、八正散之属；里急后重，数至圊而不便，宜通因通用。虽通与泻相类，大率通为轻，而泻为重也。凡痹麻蔚滞，经隧不流，非通剂莫能愈也。

所谓补剂者，补其不足也。俚人皆知山药丸、鹿茸丸之补剂也，然此乃衰老下脱之人，方宜用之。今往往于少年之人用之，其舛甚矣。古之甘平、甘温、苦温、辛温，皆作补剂，岂独硫磺、天雄然后为补哉！况五脏各有补泻，肝实泻心，肺虚补肾。《经》曰：东方实，西方虚，泻南方，补北方。大率虚有六：表虚、里虚、上虚、下虚、阴虚、阳虚。设阳虚则以干姜、附子；阴虚则补以大黄、硝石。世传以热为补，以寒为泻，讹非一日。岂知酸苦甘辛咸，各补其脏。《内经》曰：精不足者，补之以味。善用药者，使病者而进五谷者，真得补之道也。若大邪未去，方满方闷，心火方实，肾水方耗，而骤言鹿茸、附子，庸讵知所谓补剂者乎！

所谓泻剂者，泄泻之谓也。诸痛为实，痛随利减。《经》曰：实则泻之。实则散而泻之。中满者，泻之于内。大黄、牵牛、甘遂、巴豆之属，皆泻剂也。惟巴豆不可不慎焉。盖巴豆其性燥热，毒不去，变生他疾。纵不得已而用之，必以他药制其毒。盖百千证中，或可一、二用之。非有暴急之疾，大黄、牵牛、甘遂、芒硝足矣。今人往往以巴豆热而不畏，以大黄寒而反畏，庸讵知所谓泻剂者哉！

所谓轻剂者，风寒之邪，始客皮肤，头痛身热，宜轻剂消风散，升麻、葛根之属也。故《内经》曰：因其轻而扬之。发扬，所谓解表也。疥癣痤疿，宜解表，汗以泄之，毒以熏之，皆轻剂也。故桂枝、麻黄，防风之流亦然。设伤寒冒风，头痛身热，三日内用双解散及嚏药解表出汗，皆轻剂之云尔。

所谓重剂者，镇缒之谓也。其药则朱砂、水银、沉香、水石、黄丹之伦，以其体重故也。久病咳嗽，涎潮于上，咽喉不利，形羸不可峻攻，以此缒之。故《内经》曰：重者因而减之。贵其渐也。

所谓滑剂者，《周礼》曰：滑以养窍。大便燥结，小便淋涩，皆宜滑剂。燥结者，其麻仁、郁李之类乎。淋涩者，其葵子、滑石之类乎。前后不通者，前后两阴俱闭也，此名曰三焦约也。约，犹束也。先以滑剂润养其燥，然后攻之，则无失矣。

所谓涩剂者，寝汗不禁，涩以麻黄根、防己；滑泄不已，涩以豆蔻、枯白矾、木贼、乌鱼骨、罂粟壳。凡酸味亦同乎涩者，收敛之意也。喘嗽上奔，以虀汁、乌梅煎宁肺者，皆酸涩剂也。然此数种，当先论其本，以攻去其邪，不可执一以涩，便为万全也。

所谓燥剂者，积寒久冷，食已不饥，吐利腥秽，屈伸不便，上下所出水液，澄澈清冷，此为大寒之故。宜用干姜、良姜、附子、胡椒辈以燥之。非积寒之病，不可用也。若久服，则变血溢、血泄、大枯大涸、溲便癃闭、聋瞽痿弱之疾。设有久服而此疾不作者，慎勿执以为是，盖疾不作者或一、二，误死者百千也。若病湿者，则白术、陈皮、木香、防己、苍术等，皆能除湿，亦燥之平剂也。若黄连、黄柏、栀子、大黄，其味皆苦。苦属火，皆能燥湿。此《内经》之本旨也。而世相违久矣。呜呼！岂独姜附之俦，方为燥剂乎？

所谓湿剂者，润湿之谓也。虽与滑相类，其间少有不同。《内经》曰：辛以润之。盖辛能走气，能化液故也。若夫硝性虽咸，本属真阴之水，诚濡枯之上药也。人有枯涸皴揭之病，非独金化为然。盖有火以乘之，非湿剂莫能愈也。


指风痹痿厥近世差玄说　二

风痹痿厥四论，《内经》言之详矣。今余又为之说，不亦赘乎！曰：非赘也。为近世不读《内经》者，指其差玄也。夫风痹痿厥四证，本自不同，而近世不能辨，一概作风冷治之、下虚补之，此所以旷日弥年而不愈者也。夫四末之疾，动而或劲者为风，不仁或痛者为痹，弱而不用者为痿，逆而寒热者为厥。此其状未尝同也。故其本源又复大异。风者，必风热相兼；痹者，必风湿寒相合；痿者，必火乘金；厥者，或寒或热，皆从下起。今之治者，不察其源，见其手足亸曳，便谓之风。然《左传》谓风淫末疾，岂不知风、暑、燥、湿、火、寒六气，皆能为四末之疾也哉！敢详条于左，有意于救物者，试择焉可也。

夫风之为状，善行而数变。《内经》曰：诸风掉眩，皆属肝木。掉摇眩运，非风木之象乎？纡曲劲直，非风木之象乎？手足掣颤，斜目[image: ]
 口，筋急挛搐，瘈疭惊痫，发作无时，角弓反张，甚则吐沫，或泣或歌，喜怒失常，顿僵暴仆，昏不知人，兹又非风木之象乎？故善行而数变者，皆是厥阴肝之用也。夫肝木所以自甚而至此者，非独风为然。盖肺金为心火所制，不能胜木故也。此病之作，多发于每年十二月，大寒中气之后，及三月四月之交，九月十月之交。何以言之？大寒中气之后，厥阴为主气，巳亥之月，亦属厥阴用事之月，皆风主之时也。故三月四月之交，多疾风暴雨，振拉摧拔，其化为冰雹。九月十月之交，多落木发屋之变。故风木郁极甚者，必待此三时而作。凡风病之人，其脉状如弓弦而有力，岂敢以热药投之，更增其势哉！

今人论方者，偶得一方，间曾获效，执以为能。著灸施针，岂由病者！巧说病人，使从己法，不问品味刚柔，君臣轻重，何脏何经，何部何气，凡见风证偏枯，口眼[image: ]
 斜，涎潮昏愦，便服灵宝、至宝、清心、续命等药。岂知清心之杂以姜桂，灵宝之乱以起石、硫磺，小续命汤藏以附子！惟夫至宝，其性尚温。《经》曰：风淫于内，治以辛凉。如之何以金石大热之药，以治风耶？有以热治热者，一之为甚，其可再乎？故今之刘河间自制防风通圣散、搜风丸之类，程参政祛风丸、换骨丹，用之者获效者多矣。而谤议百出，以诬其实。余尝见《内经·气交变论》中言五郁之法，郁极则为病。况风病之作，仓卒之变生。尝治惊风痫病，屡用汗、下、吐三法，随治随愈。《内经》中明有此法。五郁中木郁达之者，吐之令其条达也。汗者是风随汗出也。下者是推陈致新也。此为汗、下、吐三法也。愈此风病，莫知其数。如之何废而不用也？余恐来者侮此法，故表而出之。昔项开完颜氏风病，搐，先右臂并右足，约搐六、七十数。良久，左臂并左足亦搐六、七十数，不瘥，两眼直视，昏愦不识人。几月余，求治于余。先逐其寒痰三、四升；次用导水禹功丸、散，泄二十余行；次服通圣散辛凉之剂，不数日而瘥，故书此以证之。

夫痹之为状，麻木不仁，以风湿寒三气合而成之。故《内经》曰：风气胜者为行痹。风则阳受之，故其痹行，旦剧而夜静。世俗莫知，反呼为走注疼痛虎咬之疾。寒气胜者为痛痹。寒则阴受之，故其痹痛，旦静而夜剧。世俗不知，反呼为鬼忤。湿气胜者为著痹。湿胜则筋脉皮肉受之，故其痹著而不去，肌肉削而著骨。世俗不知，反呼为偏枯。此疾之作，多在四时阴雨之时，及三月九月，太阳寒水用事之月，故草枯水寒为甚。或濒水之地，劳力之人，辛苦失度，触冒风雨，寝处津湿，痹从外入。况五方七地，寒暑殊气，刚柔异禀，饮食起居，莫不相戾。故所受之邪，各有浅深。或痛或不痛，或仁或不仁，或筋屈不能伸，或引而不缩。寒则虫行，热则纵缓，不相乱也。皮痹不已，而成肉痹。肉痹不已，而成脉痹。脉痹不已，而成筋痹。筋痹不已，而成骨痹。久而不已，内舍其合。若脏腑俱病，虽有智者，不能善图也。凡病痹之人，其脉沉[image: ]
 。

今人论方者，见诸痹证，遽作脚气治之。岂知《内经》中本无脚气之说。或曰：诸方亦有脚气统论，又有脚气方药，若止取《素问》，则诸方皆非耶！曰：痹病以湿热为源，风寒为兼，三气合而为痹。奈何治此者，不问经络，不分脏腑，不辨表里，便作寒湿脚气，乌之、附之、乳之、没之，种种燥热攻之，中脘灸之，脐下烧之，三里火之，蒸之、熨之、汤之、炕之，以至便旋[image: ]
 滞，前后俱闭，虚燥转甚，肌肤日削，食饮不入，邪气外侵，虽遇扁、华，亦难措手。若此者何哉？胸膈间有寒痰之故也。痹病本不死，死者医之误也。虽亦用蒸之法，必先涌去其寒痰，然后诸法皆效。《内经》曰：五脏有俞穴，六腑有合穴。循脉之本分，各有所发之源，以砭石补之，则痹病瘳。此其《内经》中明白具载，如之何不读也？陈下酒监魏德新，因赴冬选，犯寒而行。真气元衰，加之坐卧冷湿，食饮失节，以冬遇此，遂作骨痹。骨属肾也。腰之高骨坏而不用，而胯似折，面黑如炭，前后廉痛。痿厥嗜卧，遍问诸医，皆作肾虚治之。余先以玲珑灶熨蒸数日，次以苦剂，上涌讫寒痰三、二升。下虚上实，明可见矣。次以淡剂，使白术除脾湿，令茯苓养肾水，责官桂伐风木。寒气偏胜，则加姜、附，否则不加，又刺肾俞、太谿二穴，二日一刺。前后一月，平复如故。仆尝用治伤寒汗下吐三法，移为治风痹痿厥之法，愈者多矣。

痿之为状，两足痿弱，不能行用。由肾水不能胜心火，心火上烁肺金。肺金受火制，六叶皆焦，皮毛虚弱，急而薄著，则生痿躄。躄者，足不能伸而行也。肾水者，乃肺金之子也。令肾水衰少，随火上炎。肾主两足，故骨髓衰竭，由使内太过而致然。至真要大论云：诸痿喘呕皆属于上者，上焦也。三焦者，手少阳相火也。痿、喘、呕三病，皆在膈上，属肺金之部分也。故肌痹传为脉痿；湿痹不仁，传为肉痿；髓竭足躄，传为骨痿；房室太过为筋痿，传为白淫。大抵痿之为病，皆因客热而成。好以贪色，强力过极，渐成痿疾。故痿躄属肺，脉痿属心，筋痿属肝，肉痿属脾，骨痿属肾，总因肺受火热，叶焦之故。相传于四脏，痿病成矣。直断曰痿病无寒。故痿之作也，五月、六月、七月，皆其时也。午者，少阴君火之位；未者，湿土庚金伏火之地；申者，少阳相火之分。故痿发此三月之内，以为热也。故病痿之人，其脉浮而大。

今之行药者，凡见脚膝痿弱，难于行步，或一足不伸，便作寒湿脚气治之。骤用乌、附、乳、没、自然铜、威灵仙之类，燔针、艾火、汤煮、袋蒸，痿弱转加，如此而死，岂亦天乎！夫治痿与治痹，其治颇异。风寒湿痹，犹可蒸汤灸燔，时或一效。惟痿用之转甚者，何也？盖以痿肺热为本，叶焦而成痿，以此传于五脏，岂有寒者欤？若痿作寒治，是不刃而杀之也。夫痿病不死，死者用药之误也。陈下一武弁宋子玉，因驻军息城，五、六月间，暴得痿病。腰胯两足，皆不任用，躄而不行，求治于予。察其两手，脉俱滑之而有力。予凭《内经》火淫于内，治以咸寒，以盐水越其隔间寒热宿痰。新者为热，旧者为寒，或宿食宿饮在上脘者，皆可涌之。宿痰既尽，因而下之，节次数十行，觉神志日清，饮食日美，两足渐举，脚膝渐伸。心降肾升，便继以黄连解毒汤，加当归等药，及泻心汤、凉膈散、柴胡饮子，大作剂煎，时时呷之。《经》曰治心肺之病最近，用药剂不厌频而少；治肾肝之病最远，用药剂不厌顿而多。此法人皆怪之。

然余治痿，寻常用之，如拾遗物。予若以此诳人，其如获罪于天何？此宋子玉之证，所以不得不书也。且示信于来世。故《内经》谓治痿之法，独取阳明经。阳明经者，胃脉也，五脏六腑之海也，主润养宗筋。宗筋主束骨，束骨在脐下阴毛际上是也。又主大利机关。机关者，身中大关节也，以司曲伸。是以阳明虚则宗脉纵，宗脉纵则六脉不伸，两足痿弱。然取阳明者，胃脉也，胃为水谷之海。人之四季，以胃气为本。本固则精化，精化则髓充，髓充则足能履也。阴阳应象论曰：形不足者，温之以气；精不足者，补之以味。味者，五味也。五味调和，则可补精益气也。五味、五谷、五菜、五果、五肉，五味贵和，不可偏胜。又曰：恬淡虚无，真气从之；精神内守，病安从来？若用金石草木补之者，必久而增气，物化之常。气增而久，夭之由也。所以久服黄连、苦参者，而反化为热。久服热药之人，可不为寒心哉！余尝用汗、下、吐三法，治风痹痿厥，以其得效者众，其敢诬于后人乎！

厥之为状，手足及膝下或寒或热也。举世传脚气寒湿之病，岂知《内经》中无脚气之说！王太仆亦云：本无脚气，后世广饰方论而立此名。古之方谓厥者，即今所谓脚气者也。然厥当分两种，次分五脏。所谓两种者，有寒厥，亦有热厥。阳气衰于下则为寒厥，阴气衰于下则为热厥。热厥为手足热也，寒厥为手足寒也。阳经起于足指之表，阴经起于足心之下。阳气胜，足下热；阴气胜，足下寒。又曰：阳主外而厥在内，阴主内而厥在外。若此者，阴阳之气，逆而上行故也。夫春夏则阳多阴少，秋冬则阴壮阳衰。人或恃赖壮勇，纵情嗜欲于秋冬之时，则阳夺于内，精气下溢，邪气上行。阳气既衰，真精又竭，阳不荣养，阴气独行，故手足寒，发为寒厥也。人或醉饱入房，气聚于脾胃，主行津液，阴气虚，阳气入，则胃不和，胃不和则精气竭，精气竭则四肢不荣。酒气与谷气相搏，则内热而溺赤，气壮而慓悍。肾气既衰，阳气独胜，故手足热，发而为热厥也。

厥，亦有令人腹暴满不知人者，或一、二日稍知人者，或卒然闷乱无觉知者，皆因邪气乱，阳气逆，是少阴肾脉不至也。肾气微少，精血奔逸，使气促迫，上入胸膈，宗气反结心下，阳气退下，热归阴股，与阴相助，令身不仁。又五络皆会于耳中。五络俱绝，则令人身脉皆动，而形体皆无所知，其状如尸，故曰尸厥。有涎如拽锯声在喉咽中，为痰厥；手足搐搦者，为风厥；因醉而得之，为酒厥；暴怒而得之，为气厥；骨痛爪枯，为骨厥；两足指挛急，屈伸不得，爪甲枯结，为臂厥；身强直如椽者，为肝厥；喘而[image: ]
 者，狂走攀登，为阳明厥。皆气逆之所为也。

今人见兹厥者，皆谓之[image: ]
 著掠著，此是何等语也！非徒其名之谬，因其名之谬而乖其实也。既言[image: ]
 著、中著、掠著，必归之风，此清心、灵宝、至宝，又为先驱矣！鼻中嗅药，身上焫火，岂知厥之为病，如前所说者耶！顷西华季政之病寒厥，其妻病热厥，前后十余年。其妻服逍遥十余剂，终无寸效。一日命余诊之，二人脉皆浮大而无力。政之曰：吾手足之寒，时时渍以热汤，渍而不能止；吾妇手足之热，终日以冷水沃而不能已者，何也？余曰：寒热之厥也。此皆得之贪饮食，纵嗜欲。遂出《内经·厥论》证之。政之喜曰：《内经》真圣书也，十余年之疑，今而释然，纵不服药，愈过半矣！仆曰：热厥者，寒在上也；寒厥者，热在上也。寒在上者，以温剂补肺金；热在上者，以凉剂清心火。分处二药，令服之不辍。不旬日，政之诣门谢曰：寒热之厥皆愈矣。其妻当不过数月而有娠，何哉？阴阳皆和故也。凡尸厥、痿厥、风厥、气厥、酒厥，可一涌而醒，次服降心火、益肾水、通血和气之药，使粥食调养，无不瘥者。若其余诸厥，仿此行之。慎勿当疑似之间，便作风气，相去邈矣。


立诸时气解利禁忌式　三

春之温病，夏之热病，秋之疟及痢，冬之寒气及咳嗽，皆四时不正之气也。总名之曰伤寒。人之劳役辛苦者，触冒此四时风寒暑湿不正之气，遂成此疾。人之伤于寒也，热郁于内，浅则发，早为春温。若春不发，而重感于暑，则夏为热病。若夏不发，而重感于湿，则秋变为疟痢。若秋不发，而重感于寒，则冬为伤寒。故伤寒之气最深。然而伤寒及温热，但发必先发热恶寒，头项痛，腰脊强者，一日在太阳经故也。《内经》中虽言一日太阳者，传受常也。亦有太阳证至了不传者，止可汗之，如升麻汤、解肌汤、逼毒散、五积散之类，发散则愈也。盖病人热甚，更以辛温，则病必转加。今代刘河间先生自制辛凉之剂，以通圣、益元散相合，各五、七钱，水一中碗，入生姜十余片，葱须头二十余根，豆豉一撮，同煎至五、七沸，去滓，分作二服，先以多半服之，顷以钗股于喉中探引，尽吐前药。因其一涌，腠理开发，汗出周身，复将余药温热而服之，仍以酸醋辛辣浆粥投之，可以立愈。

解利伤寒湿温热病，治法有二。天下少事之时，人多静逸，乐而不劳。诸静属阴，虽用温剂解表发汗，亦可获愈。及天下多故之时，荧惑失常，师旅数兴，饥馑相继，赋役既多，火化大扰，属阳，内火又侵，医者不达时变，犹用辛温，兹不近于人情也。止可用刘河间辛凉之剂，三日以里之证，十痊八、九。予用此药四十余年，解利伤寒、温热、中暑、伏热，莫知其数，非为炫也，将以证后人之误用药者也。

予尝见世医，用升麻、五积解利伤寒、温疫等病，往往发狂谵语、衄血泄血、喘满昏瞀、懊[image: ]
 闷乱、劳复。此数证，非伤寒便有此状，皆由辛温之剂，解之不愈，而热增剧以致然也。凡解利伤寒时气疫疾，当先推天地寒暑之理，以人参之。南陲之地多热，宜辛凉之剂解之；朔方之地多寒，宜辛温之剂解之。午未之月多暑，宜辛凉解之。子丑之月多冻，宜辛温解之。少壮气实之人，宜辛凉解之。老耆气衰之人，宜辛温解之。病人因冒寒食冷而得者，宜辛温解之；因役劳冒暑而得者，宜辛凉解之。病人禀性怒急者，可辛凉解之；病人禀性和缓者，可辛温解之。病人两手脉浮大者，可辛凉解之；两手脉迟缓者，可辛温解之。如是之病，不可一概而用。偏热、寒凉及与辛温，皆不知变通者。夫地有南北，时有寒暑，人有衰旺，脉有浮沉，剂有温凉，服有多少，不可差玄；病人禁忌，不可不知。

昔有人春月病瘟，三日之内，以驴车载百余里。比及下车，昏瞀不知人，数日而殂。又有人饮酒过伤，内外感邪，头痛身热，状如伤寒。三、四日间，以马驮还家，六、七十里，到家百骨节皆痛，昏愦而死。此余亲睹。若此之类，不容更述。假如瘟病、伤寒、热病、中暑、冒风、伤酒，慎勿车载马驮，摇撼顿挫大忌。夫动者，火之化；静者，水之化也。静为阴，动为阳；阳为热，阴为寒。病已内扰，又复外扰，是为至扰。奈人之神，讵能当之？故远行得疾者，宜舟泛床抬，无使外扰，故病不致增剧。

又若伤寒、时气、瘟病，尝六、七日之间不大便，心下坚硬，腹胁紧满，止可大小承气汤下之。其肠胃积热，慎勿用巴豆、杏仁性热大毒之药。虽用一、二丸下之，利五、七行，必反损阴气，涸枯津液，燥热转增，发黄、谵语、狂走、斑毒、血泄、闷乱。轻者为劳复，重者或至死。间有愈者幸矣！不可以为法。故伤寒新愈之人，慎勿食猪、鱼、杂果、酽酒、湿面及沐浴、房室事。如犯，病必再发。爱其身者，不可不慎。

又如正、二、三月，人气在上，瘟疫大作，必先头痛，或骨节疼，与伤寒、时气、冒暑、风湿及中酒之人，其状皆相类。慎勿便用巴豆大毒之药治之。元光春，京师翰林应泰李屏山，得瘟疫证，头痛身热，口干，小便赤涩。渠素嗜饮，医者便与酒癥丸，犯巴豆利十余行。次日，头痛诸病仍存，医者不识，复以辛温之剂解之，加之卧于暖炕，强食葱醋汤，图获一汗。岂知种种客热，叠发并作，目黄斑生，潮热血泄，大喘大满，后虽有承气下之者，已无及矣！至今议者纷纷，终不知热药之过，往往独归罪于承气汤。用承气汤者，不知其病已危，犹复用药，学经不明故也。良可罪也。然议者不归罪于酒癥丸者，亦可责也。夫瘟证在表不可下，况巴豆之丸乎！巴豆不已，况复发以辛温之剂乎！必有仲尼方明冶长之非罪，微生高之非直。终不肯以数年之功，苦读《内经》，但随众好恶，为之毁誉。若此者，皆妄议者也。不真知其理，遽加毁誉，君子之所不取。

以予论之，凡伤寒之气有六禁。初病之时，甚似中酒伤食者，禁大下之，一禁也。当汗之时，宜详时之寒暑，用衾衣之厚薄，禁沐浴之火炕、重被、热粥、燔针，二禁也。当汗之时，宜详解脉之迟数，用辛凉之剂，禁妄用热药，三禁也。当下之时，宜审详证下之药，禁巴豆银粉丸方，四禁也。远来之病人，禁车载马驮，五禁也。大汗之后，禁杂食、嗜欲、忧思、作劳，六禁也。故凡有此者，宜清房凉榻，使不受客热之邪；明窗皓室，使易见斑出黄生之变。病者喜食凉，则从其凉；喜食温，则从其温。清之而勿扰，休之而勿劳。可辛温则辛温解之，可辛凉则辛凉解之。所察甚微，无拘彼此。欲水之人，慎勿禁水。但饮之后，频与按摩其腹，则心下自动。若按摩其中脘，久则必痛。病人获痛，复若有水结，则不敢按矣。止当禁而不禁者，轻则危，重则死；不当禁而禁者，亦然。今之士大夫，多为俗论先锢其心，虽有正论，不得而入矣。昔陆象先尝云：天下本无事，庸人扰之为烦耳！余亦曰：正气本乱，庸医扰之为剧耳！


疟非脾寒及鬼神辨　四

夫疟，犹酷疟之疟也。以夏伤酷暑而成，痎疟也。又有[image: ]
 疟，连岁不已，此肝经肥气之积也，多在左胁之下，状如覆杯，是为[image: ]
 疟，犹[image: ]
 也。久而不已，令人瘦也。《内经》既以夏伤于暑而为疟，何后世之医者，皆以脾寒治之？世医既不知邪热蓄积之深为寒战，遂为寒战所惑，又不悟邪热入而后出于表，发为燥渴，遂为交争所惑。相传以姜、附、硫磺、平胃、异功散、交解饮子治之，百千之中，幸其一效。执以为是，至使父子弟兄相传。及其疟之甚者，则归之祟怪，岂可不大笑耶！《内经》拘于鬼神者，不可与言至德。何世俗之愚而难化也？又或因夏日饮冷过常，伤食生硬瓜果梨枣之属，指为食疟，此又非也。岂知《内经》之论则不然。夏伤于暑，遇秋之风，因劳而汗，玄府受风，复遇悽怆之水，风闭而不出，舍于肠胃之外，与荣卫并行，昼行于阳，夜行于阴。邪热浅，则连日而作；邪热深，则间日而作。并入于里则热，并入于表则寒。若此而论，了不干于脾。

后世论药，如此之差互也。以时言之，治平之时，常疟病少；扰攘之时，常疟病多。治平之时，虽用砒石、辰砂有毒之药治之，亦能取效。缘治平之时，其民夷静，故虽以热攻热，亦少后患。至于扰攘之时，其民劳苦，不可遽用大毒大热之药。若以热攻热，热甚则转为吐血、泄血、痈疽、疮疡、呕吐之疾。盖扰攘之时，政令烦乱，徭役纷冗，朝戈暮戟，略无少暇，内火与外火俱动。在侯伯官吏尤甚，岂可与夷静之人同法而治哉？余亲见泰和六年丙寅，征南师旅大举，至明年军回，是岁瘴疠杀人，莫知其数。昏瞀懊[image: ]
 ，十死八九，皆火之化也。次岁疟病大作，侯王官吏上下皆病。轻者旬月，甚者弥年。夫富贵之人，劳心役智，不可骤用砒石大毒之药，止宜先以白虎汤加人参、小柴胡汤、五苓散之类，顿服立解。或不愈者，可服神佑丸减用神芎等。甚者可大、小承气汤下之，五、七行或十余行，峻泄夏月积热暑毒之气。此药虽泄而无损于脏腑，乃所以安脏腑也。次以桂苓甘露散、石膏知母汤、大小柴胡汤、人参柴胡饮子，量虚实加减而用之。此药皆能治寒热往来、日晡发作。与治伤寒，其法颇同。更不愈者，以常山散吐之，无不愈者。

余尝用张长沙汗、下、吐三法，愈疟极多。大忌错作脾寒，用暴热之药治之。纵有愈者，后必发疮疽、下血之病，不死亦危。余自先世授以医方，至于今日，五十余年，苟不谙练，岂敢如是决也！又尝观《刺疟论》五十九刺，一刺则衰，再刺则去，三刺则已。会陈下有病疟二年不愈者，止服温热之剂，渐至衰羸，命予药之。余见其羸，亦不敢便投寒凉之剂，乃取《内经·刺疟论》详之，曰：诸疟不已，刺十指间出血。正当发时，余刺其十指出血，血止而寒热立止，咸骇其神。余非炫术，窃见晚学之人，不考诰典，谬说鬼疾，妄求符箓，祈祷辟匿，法外旁寻，以致病人迁延危殆。

疟病，除岚瘴一、二发必死，其余五脏六腑疟皆不死，如有死者，皆方士误杀之也。或曰：汝言疟因于暑者，春发之疟，亦伤暑乎？余曰：此疟最深。何哉？暑伏于秋冬而不发，至春始发。此疟之深者。《内经·气交变大论》：岁火太过，炎暑流行，金肺受邪。启玄子云：火不以德，邪害于肺金也。故金肺先病。以金气不及，故为病。又经曰：岁火太过，大热先发，故民病疟，少气咳喘、血溢、血注下、嗌燥、耳聋、中热、肩背热。上应荧惑星，见则山泽潘燎，雨乃不降，烁石消金，涸泉焦草，火星大而明见。注曰：火无德令，纵热害金；水复制心，故心火自病。荧惑见则酷法大，故疟常与酷吏之政并行，或酷政行于先，而疟气应于后，或疟气行于先，而酷政应于后。昔人有诗云：大暑去酷吏。此言虽不为医设，亦于医巫之旨，有以暗相符者也。以前人论疟者，未尝及于此，故予发之。及知圣人立疟之名，必有所谓云。


小儿疮疱丹[image: ]
 瘾疹旧弊记　五

儿之在母腹也，胞养十月，蕴蓄浊恶热毒之气，非一日，及岁年而后发，虽至贵与至贱，莫不皆然。轻者稀少，重者稠密。皆因胞胎时所感。浊恶热毒之气有轻有重。非独人有此疾，凡胎生血气之属，皆有蕴蓄浊恶热毒之气。有一、二岁而发者，有三、五岁至七、八岁而作者，有年老而发丹熛瘾疹者，亦有伤寒中温毒而发斑者，亦有阳毒发斑者。斑有大小，色有轻重。大者为阴，小者为阳，均是热也。但色重赤者热深，色轻红者热浅。

凡治者，轻者因而扬之，重者因而减之。《内经》曰：少阳客胜则丹疹外发，及为丹熛。手少阳者，三焦少阳相火也。启玄子云：是五寅五申之岁，即少阳相火司天故也。他岁亦有之。但《内经》独明疮疹者，少阳相火之所为也。俗呼曰斑疹伤寒，此言却有理。为此证时，与伤寒相兼而行，必先发热恶寒，头项痛，腰脊强。从太阳传至四、五日，熛疹始发，先从两胁下有之，出于胁肋，次及身表，渐及四肢。故凡小儿疮疱丹熛瘾疹，皆少阳相火客气胜也。《内经》曰：诸痛痒疮疡，皆属心火。岂有寒乎？故治疮疱，与治伤寒时气同法。初觉头痛身热恶寒，此小儿初发疮疱之候也。其脉息皆浮大而有力，亦与伤寒、时气、冒风、惊风、宿乳，一概难辨。

宜先解之，有二法。遇亢阳炎热之时，以辛凉解之；遇久寒凝冽之时，以辛温解之。辛凉之剂者，凉膈、通圣之类是也；辛温之剂者，升麻、葛根之类是也。此二法慎勿互用之。既用此二法之后，次以白虎汤加人参冷服之，勿辍。盖防疮疹发喘，喘者必死，人参止喘故也。或云立秋之后，不宜服白虎汤者，非也。假如秋深发疟，疟者中暑而得之，白虎大解暑毒，既有白虎汤证，岂可间以秋冬乎？疮疱、瘾疹、丹熛，皆是火之用也，是肺金之不及也。故曰白虎汤加人参，一日不可缺也。

疮疱熛疹，或出不均，大小如豆黍。相亲见其不齐也，相天之寒温，以蝉壳烧灰，抄半字或一字，以淡酒调少许饮之。大人以淡酒温调之，不半日则均齐。如或用百祥丸、紫草饮子皆可服之。俗以酒醋薰之者，适足增其昏瞀耳！至六、七日，疱疹出全，可调胃、凉膈下之，同调理伤寒法。或言疮疹首尾俱不可下者，此朱奉议公之言也。适足使人战战兢兢，而不敢用药也。钱仲阳之用百祥丸，其间有大戟，岂奉议公独不见耶！自奉议公斯言一出，死者塞路矣！

子家其亲属故旧小儿，有患疮疱，黑陷腹内喘者，余以白虎汤加人参，凉膈散加当归、桔梗，连进数服，上灌下泄，昼夜不止。又使睡卧于寒凉之处，以新水灌其面目手足，脓水尽去。盖四肢者，诸阳之本也。儿方为疮疱外燔，沃以寒水，使阴气循经而入，达于心肺，如醉得醒，是亦开昏破郁之端也。如此救活者，岂啻千数！夫疮疱黑陷，喘而满者，十死八、九，若依此法，尚能活其六七，何世医与病家至今犹未悟也？

近年，子之庄邻，沿蔡河来往之舟，常舣于此。一日，舟师偶见败蒲一束，沿流而下，渐迫舟次，似闻啼声而微。舟师疑其人也，探而出之。开视之，惊见一儿，四、五岁许，疮疱周匝，密不容隙，两目皎然，饥而索食，因以粥饱。其舟师之妻怒曰：自家儿女，多惹疮疱传染，奈何私料此儿？沿蔡河来，其流缓，必不远。持儿一鞋，逆流而上，遍河之人，皆曰无此儿。行且二十里，至一村落，舟师高唱曰：有儿年状如许，不知谁是疮疱病死，弃之河中，今复活矣！闻酒邸中，饮者喧哗。有人出曰：我某村某人也，儿四、五岁，死于疮疱。舟师出其鞋以示之，其父泣曰：真吾儿也！奔走来视，惊见儿活，大痛流涕。拜谢舟师，喜抱儿归，今二十余岁矣！此儿本死，得水而生。

伏谂来者，疮疱之疾，热耶寒耶？经曰：诸痛痒疮疡，皆属心火。启玄子注云：心寂则痛微，心燥则痛甚。百端之起，皆自心生。疮疱之疾，岂有寒欤？余承医学于先人，阅病多矣。苟诳后人，罪将安逃？诚如此法，则原上之丘。以疮疱而死者，皆误杀人也。故疗小儿，惟钱仲阳书中可采者最多。但其方为阎孝忠所乱，有识者宜择而取之。


证妇人带下赤白错分寒热解　六

君子非好与昔人辨以要誉也。盖昔人有一误，流为千百世之祸者，苟不证其非，虽曰谦让，其如人命何？如精选《圣惠方》二十三卷，论妇人赤白带下云：妇人带下者，由劳神过度，损动经血，致令身虚，受于风冷，风冷入于脬络，传其血之所成也。又有《巢氏》内篇四十四卷，论任脉为经之海，其任之为病，女子则为带下。手太阳为小肠之经也，手少阴为心之经也。心为脏，主于里，小肠为腑，主于表。二经之血，在于妇人，上为乳汁，下为月水，冲任之所统也。冲任之脉，既起于脬内，阴阳过度，则伤脬络，故风邪乘虚而入于脬中，损冲任之经，伤太阳、少阳之血，致令脬络之间，秽与血相兼带而下，冷则多白，热则多赤。二家之说皆非也。

夫治病当先识经络。《灵枢》十二经中，有是动之病，有所生之病。大经有十二，奇经有八脉。言十二经之外，复有此八道经脉也。十二经与八道经脉，通身往来。经络共二十道，上下流走，相贯周环，昼夜不息，与天同度。自手太阴肺经起，行阳二十五度，行阴亦二十五度，复会于太阴肺经也。然此十二道经络，上下周流者，止一十九道耳！惟带脉起少腹侧季胁之端，乃章门穴是也。环身一周，无上下之源，络脬而过，如束带之于身。《难经》曰：带之为病，溶溶如坐水中。冲任者，是经脉之海也。循腹胁，夹脐傍，传流于气冲，属于带脉，络于督脉。督脉者，起于关元穴。任脉者，女子在养胎孕之所。督脉乃是督领妇人经脉之海也。冲、任、督三脉，同起而异行，一源而三歧，皆络带脉。冲、任、督三脉，皆统于篡户，巡阴器，行廷孔、溺孔上端。冲、任、督三脉，以带脉束之。

因余经上下往来，遗热于带脉之间。热者，血也。血积多日不流，火则从金之化。金曰从革而为白，乘少腹间冤热，白物滑溢，随溲而下，绵绵不绝，多不痛也。或有痛者则壅碍，因壅而成痛也。《内经》曰：少腹冤热，溲出白液。冤者，屈滞也。病非本经，为他经冤抑而成此疾也。冤，一作客。客，犹寄也。遗客热于少腹，久不去，从金化而为白。设若赤白痢，赤者新积也，从心火；白者旧积也，从肺金。故赤白痢，不可曲分寒热，止可分新旧而治之。假如痈疖，始赤血，次溃白脓，又岂为寒者哉！而病者未信也，此今之刘河间常言之矣！皆云寒多则白，以干姜、赤石脂、桃花丸治痢，虽愈，后必生血疾。如白带下病，径以白芍药、干姜，白带虽愈，则小溲必不利。治泻痢与治带下，皆不可骤用峻热之药燥之。燥之则内水涸，内水涸则必烦渴，烦渴则小溲不利，小溲不利则足肿面浮，渐至不治。

《内经》曰：思想无穷，所愿不得，意淫于外，入房太甚，发为筋痿。淫衍白物，如精之状，男子因溲而下，女子绵绵而下。《左传》曰：少男惑长女，风落山之象，是为惑蛊之疾。其文三虫同皿曰蛊。乃是思慕色欲，内生后蚀，甚不可便用燥热之药攻之。渐至形削羸瘦脉大者，必死而不救。且赤白痢者，是邪热传于大肠，下广肠出赤白也。带下者，传于小肠，入脬经下赤白也。据此二证，皆可同治湿法治之。先以导水、禹功，泻讫，次以淡剂降心火，益肾水，下小溲，分水道，则自愈矣！

顷顿丘一妇人，病带下，连绵不绝，白物或来，已三载矣。命予脉之，诊其两手脉，俱滑大而有力，得六、七至，常上热口干眩运，时呕醋水。余知其实有寒痰在胸中，以瓜蒂散，吐讫冷痰三、二升，皆醋水也，间如黄涎，状如烂胶。次以浆粥养其胃气，又次用导水、禹功以泻其下，然后以淡剂渗泄之药，利其水道，不数日而愈。

余实悟《内经》中所云：上有病，下取之；下有病，上取之。又：上者下之，下者上之。然有此法，亦不可偏执，更宜详其虚实而用之。故知精选《圣惠方》带下风寒之言，与《巢氏》论中赤热白寒之说，正与《难》、《素》相违。予非敢妄论先贤，恐后学混而不明，未免从之而行也。如其寡学之人，不察病人脉息，不究病人经脉，妄断寒热，信用群方暴热之药，一旦有失，虽悔何追？呜夫！人命一失，其复能生乎？赤白痢与赤白带下，皆不死人。《内经》帷肠澼便血，血温身热者死。赤白带下，白液白物，蛊病肾消，皆不能死人。有死者，药之误也。


霍乱吐泻死生如反掌说　七

巢氏，先贤也。固不当非，然其说有误者，人命所系，不可不辨也。今之医者，家置本以为绳墨。呜夫！何今之人信《巢氏》，而不信《素问》也？此予不得不为之说。且《巢氏》论霍乱吐泻，皆由温凉不调，阴阳清浊，二气相干，致肠胃之间，变而为霍乱。寒气客于脾则泻，寒气客于胃则吐。亦由饮酒食肉，腥脍生冷过度。或因居处坐卧湿地，当风取凉，风之气归于三焦，传于脾胃，脾胃得冷，水谷不消，皆成霍乱。其名有三：一曰胃反，胃气虚逆，反吐饮食；二曰霍乱，言其病挥霍之间，便致撩乱也；三曰晡食变逆者也。霍乱者，脉必代。又云：七月间食蜜，令人暴下霍乱。此皆巢氏霍乱之论也。予以为不然。

夫医之治病，犹书生之命题。如秋伤于湿，冬生咳嗽，是独以湿为主，此书生之独脚题也。风湿暍三气合而成霍乱，吐泻转筋，此犹书生之鼎足题也。风者，风木也，内应足厥阴肝木；湿者，雨化也，内应于足太阴脾土；暍者，火热也，内应于手少阴心火。此风湿暍三气之所生也。《内经》曰：土气之下，木气乘之。是肝木乘脾土也。又曰：厥阴所至为胁痛、呕泄，少阳所至为呕涌。注云：食不下也。太阴所至为中满、霍乱吐下，太阴所至为濡化也。注云：湿化也。又曰：太阴所至为湿生，终为注雨。故转筋者，风主肝，肝主筋，风急甚，故转筋也。吐者，暍也。火主心，心主炎上，故呕吐也。泄注者，土主湿，湿主脾，湿下注，故泄注也。此三者，岂非风湿暍，如书生鼎足题耶？脾湿，土气为风木所克，土化不行矣！亢无雨，火盛过极，土怒发焉。极则为雷霆、骤雨、烈风。盖土气在上，木气乘之故也。是以大水横流，山崩岸落，石迸沙飞，岂非太阴湿土怒发之象耶？故人病心腹满胀，肠鸣而为数便，甚则心痛胁[image: ]
 ，呕吐霍乱，厥发则注下胕肿身重。启玄子云：已以病证，皆脾热所生也。乃知巢氏所论，正与《素问》、启玄子相违。

故《内经》治法，病急则治其标，缓则治其本。先可用淡剂流其湿，辛凉以退其风，咸苦以解其暍，冰水以救其内涸，大忌食粟米粥，饮者立死。伟哉，王冰之言！脾热一句，可以为方。世俗止知取其头巾而濯之，以饮其水，亦取黑豆、皂矾。头垢寒凉，然近似终不足以制其甚也。又有以寒水沃其手足者，大非也。四肢已厥，更以寒水沃之，则益厥矣！曷若以寒水沃其心之为愈也？

泰和间，余亲见陈下广济禅院，其主僧病霍乱，一方士用附子一枚及两者，干姜一两（炮），水一碗，同煎，放冷服之。服讫，呕血而死。顷合流镇李彦甫，中夜忽作吐泻，自取理中丸而服之。医者至，以为有食积，以巴豆下之。三、五丸药亦不动，至明而死。可不哀哉！遂平李仲安，携一仆一佃客，至郾城，夜宿邵辅之书斋中，是夜仆逃。仲安觉其时也，骑马与佃客往临颖急追之。时七月，天大热，炎风如箭，埃尘幔天，至辰时而还。曾不及三时，往返百二十里。既不获其人，复宿于邵氏斋。忽夜间闻呻呼之声，但言救我，不知其谁也。执火寻之，乃仲安之佃客也。上吐下泄，目上视而不下，胸胁痛不可动摇，口欠而脱臼，四肢厥冷。此正风湿暍三者俱合之证也。其婿曾闻余言，乃取六一散，以新汲水剉生姜而调之，顿服半升，其人复吐，乃再调半升，而令徐服之，良久方息。至明又饮数服，遂能调养，三日平复而去。呜呼！若此三人，其生死岂不如反掌哉？彼世医往往以谓六一散治得其病，此无学之辈也。可胜恨哉！


目疾头风出血最急说　八

《内经》曰：目得血而能视。此一句，圣人论人气血之常也。后世之医，不达其旨，遂有惜血如金之说。自此说起，目疾头风诸证，不得而愈矣。何以言之？圣人虽言目得血而能视，然血亦有太过不及也。太过则目壅塞而发痛，不及则目耗竭而失睛。故年少之人多太过，年老之人多不及。但年少之人，则无不及，但年老之人，其间犹有太过者，不可不察也。

夫目之内眦，太阳经之所起，血多气少。目之锐眦，少阳经也，血少气多。目之上网，太阳经也，亦血多气少。目之下网，阳明经也，血气俱多。然阳明经起于目两傍，交鼻[image: ]
 之中，与太阳、少阳俱会于目。惟足厥阴肝经，连于目系而已。故血太过者，太阳、阳明之实也；血不及者，厥阴之虚也。故血出者，宜太阳、阳明。盖此二经血多故也。少阳一经，不宜出血，血少故也。刺太阳、阳明出血，则目愈明，刺少阳出血，则目愈昏。要知无使太过不及，以血养目而已。此《内经》所谓目得血而能视者，此也。

凡血之为物，太多则益，太少则枯。人热则血行疾而多，寒则血行迟而少，此常理也。至于目者，肝之外候也。肝主目，在五行属木。然木之为物，太茂则蔽密，太衰则枯瘁。蔽密则风不疏通，故多摧拉；枯瘁则液不浸润，故无荣华。又况人之有目，如天之有日月也。人目之有翳，如日月之有云雾也。凡云之兴，未有不因蒸腾而起者。虽隆冬之时，犹且然耳，况于炎夏之时乎！

故目暴赤肿起，羞明隐[image: ]
 ，泪出不止，暴寒目瞒，皆工艺之所为也。夫目之五轮，乃五脏六腑之精华，宗脉之所聚。其气轮属肺金，肉轮属脾土，赤脉属心火，黑水神光属肾水，兼属肝木，此世俗皆知之矣。及有目疾，则又不知病之理，岂知目不因火则不病，何以言之？气轮变赤，火乘肺也；肉轮赤肿，火乘脾也；黑水神光被翳，火乘肝与肾也；赤脉贯目，火自甚也。能治火者，一句可了。故《内经》曰：热胜则肿。

治火之法，在药则咸寒，吐之下之。在针则神庭、上星、囟会、前顶、百会。血之翳者，可使立退；痛者，可使立已；昧者，可使立明；肿者，可使立消。惟小儿不可刺囟会，为肉分浅薄，恐伤其骨。然小儿水在上，火在下，故目明。老人火在上，水不足，故目昏。《内经》曰：血实者宜决之。又《经》曰：虚者补之，实者泻之。如雀目不能夜视及内障，暴怒大忧之所致也。皆肝主目。血少，禁出血，止宜补肝养肾。至于暴赤肿痛，皆宜以[image: ]
 针刺前五穴出血而已。次调盐油以涂发根，甚者虽至于再、至于三可以也，量其病势平为期。少白可黑，落发可生，有此神验，不可轻传。人年四十、五十，不问男女，目暴赤肿，隐[image: ]
 难开者，以三棱针刺前顶百会穴，出血大妙。至如年少，发早白落，或白屑者，此血热而太过也。世俗止知发者，血之余也，血衰故耳。岂知血热而寒，发反不茂！肝者，木也。火多水少，木反不荣。火至于顶，炎上之甚也，大热病汗后，劳病之后，皆发多脱落，岂有寒耶？故年衰火胜之人，最宜出血。但人情见出血，皆不悦矣！岂知出血者，乃所以养血也。凡兔、鸡、猪、狗、酒、醋、湿面、动风生冷等物，及忧忿劳力等事，如犯之则不愈矣！惟后顶、强间、脑户、风府四穴，不可轻用针灸，以避忌多故也。若有误，不幸令人喑，固宜慎之。其前五穴，非徒治目疾，至于头痛腰脊强，外肾囊燥痒，出血皆愈。凡针此勿深，深则伤骨。唐甄权尤得出血之法。

世俗云：热汤沃眼十日明。此言谬之久矣！火方乘目，更以热汤沃之，两热相搏，是犹投贼以刃也。岂知凉水沃之，暂[image: ]
 而久滑；热水沃之，暂滑而久[image: ]
 ！不然，曷以病目者忌沐浴？或曰：世俗皆言凉水沃眼，血脉不行。余闻大笑之。眼药中用黄连、硼砂、朴硝、龙脑、熊胆之属，皆使人血脉不行耶？何谬之甚也！又若头风之甚者，久则目昏。偏头风者，少阳相火也，久则目束小。大肠闭涩者，目必昏，何也？久病滑泄者，目皆明，惟小儿利久，反疳眼昏。盖极则反，与此稍异，其余皆宜出血而大下之。余尝病目赤，或肿或翳，作止无时，偶至亲息帅府间，病目百余日，羞明隐[image: ]
 ，肿病不已。忽眼科姜仲安云：宜上星至百会，速以[image: ]
 针刺四、五十刺，攒竹穴、丝竹穴上兼眉际一十刺，反鼻两孔内，以草茎弹之出血。三处出血如泉，约二升许。来日愈大半，三日平复如故。余自叹曰：百日之苦，一朝而解，学医半世，尚缺此法，不学可乎？惟小儿疮疱入眼者，乃余热不散耳。止宜降心火，泻肝风，益肾水，则愈矣。若大人目暴病者，宜汗、下、吐。以其血在表，故宜汗；以其火在上，故宜吐；以其热在中，故宜下。出血之与发汗，名虽异而实同，故录《铜人》中五穴照用。


过爱小儿反害小儿说　九

小儿初生之时，肠胃绵脆，易饥易饱，易虚易实，易寒易热，方书旧说，天下皆知之矣！然《礼记·曲礼》及《玉符潜诀论》所云，天下皆不知。《曲礼》云：童子不衣裘裳。《说》云：裘大温，消阴气。且人十五岁成童，尚不许衣裘，今之人养稚子，当正夏时，以绵夹裹腹，日不下怀，人气相蒸，见天稍寒，即封闭密室，睡毡下幕，暖炕红炉，使微寒不入，大暖不泄。虽衰老之人，尚犹不可，况纯阳之小儿乎！然君子当居密室，亦不当如是之暖也。《玉符潜诀论》云：婴儿之病，伤于饱也。今人养稚子，不察肠胃所容几何，但闻一声哭，将谓饥号，急以潼乳纳之儿口，岂复知量，不吐不已。及稍能食，应口辄与。夫小儿初生，别无伎俩，惟善号泣为强良耳！此二者，乃百病之源也。

小儿除胎生病外有四种：曰惊，曰疳，曰吐，曰泻。其病之源止有二：曰饱，曰暖。惊者，火乘肝之风木也；疳者，热乘脾之湿土也；吐者，火乘胃膈，甚则上行也；泻者，火乘肝与大肠而泻者也。夫乳者，血从金化而大寒，小儿食之，肌肉充实。然其体为水，故伤乳过多，反从湿化。湿热相兼，吐痢之病作矣！医者不明其本，辄以紫霜进食比金白饼之属，其中皆巴豆、杏仁。其巴豆大热有大毒，杏仁小热有小毒。小儿阳热，复以热毒之药，留毒在内，久必变生。故刘河间先生，以通圣、凉膈、神芎、益元治之，皆无毒之药。或曰：此大人所服之药，非小儿所宜也。余闻笑曰：大人小儿，虽年壮不同，其五脏六腑，岂复殊耶？大人服多，小儿服少，其实一也。故不可下者宜解毒，可下者宜调胃泻心。然有逐湿为之方者，故余尝以牵牛、大黄、木通三味，末之为丸，以治小儿诸病皆效。盖食乳小儿，多湿热相兼故也。今之医者，多以此药谤予，彼既不明造化，难与力辩，故予书此方，以俟来世知道者。

然善治小儿者，当察其贫富贵贱治之。盖富贵之家，衣食有余，生子常夭；贫贱之家，衣食不足，生子常坚。贫家之子，不得纵其欲，虽不如意而不敢怒，怒少则肝病少；富家之子，得纵其欲，稍不如意则怒多，怒多则肝病多矣！夫肝者，木也，甚则乘脾矣。又况贫家无财少药，故死少；富家有财多药，故死多。故贫家之育子，虽薄于富家，其成全小儿，反出于富家之右。其暗合育子之理者有四焉：薄衣、淡食、少欲、寡怒，一也；无财，少药，其病自痊，不为庸医热药所攻，二也；在母腹中，其母作劳，气血动用，形得充实，三也；母既作劳，多易生产，四也。此四者，与富家相反也。

俚谚曰：儿哭即儿歌，不哭不偻[image: ]
 。此言虽鄙，切中其病。世俗岂知号哭者，乃小儿所以泄气之热也。《老子》曰：终日号而不嗄。余尝授人以养子之法，儿未坐时，卧以赤地，及天寒时，不与厚衣，布而不绵。及能坐时，以铁铃木壶杂戏之物，连以细绳，置之水盆中，使一浮一沉，弄之有声。当炎暑之时，令坐其傍，掬水弄铃，以散诸热。《内经》曰：四肢者，诸阳之本也。手得寒水，阴气达于心中，乃不药之药也！余尝告于陈敬之，若小儿病缓急无药，不如不用庸医，但恐妻妾怪其不医，宜汤浸蒸饼令软，丸作白丸，给其妻妾，以为真药，使儿服之，以听天命，最为上药。忽岁在丙戌，群儿皆病泄泻，但用药者皆死，盖医者不达湿热之理，以温燥行之，故皆死。惟陈敬之不与药，用余之言，病儿独存。噫！呜呼！班固真良史，尝曰：有病不治得中医。除暴得大疾病服药者，当谨熟阴阳，无与众谋。若未病之前，从予奉养之法，亦复不生病。纵有微疾，虽不服药可也。


服药一差转成他病说　十

《语》云：子之所慎：斋、战、疾。又曰：丘未达，不敢尝。此言服药不可不畏慎也。然世有百十年相袭之弊，至今不除者，敢略数一、二，使后车改辙，不蹈前覆。夫伤寒、温疫、时气、中暑、风温、风疟，与中酒伤食者，其初相类，此最误人。或先一日头痛，曾伤酒便归过于酒，曾伤食便归过于食。初觉满闷，医者不察其脉，不言其始，径用备急丹、缠积丹、软金丸、酒癥丸。此药犯巴豆，或出油不尽，大热大毒，走泄五、七行，或十余行。其人必津液枯涸，肠胃转燥，发黄瘀热，目赤口干，恍惚潮热，昏愦惑狂，诸热交作，如此误死者，不可胜举。若其人或本因酒食致过，亦能头痛身热，战栗恶寒。医者不察其脉，不究其原，反作伤寒发之，桂枝、麻黄、升麻之属，以汗解之。汗而不解，转转疑惑，反生他证。如此误死者，可胜计哉？

又如久病咳嗽，形体羸瘦，食饮减少，日轻夜剧，医者不察，便与乌梅、罂粟壳、紫菀、枯矾。如此峻攻，嗽疾未除，[image: ]
 滞之病作矣。嗽加之[image: ]
 ，饮食弥减，医者不察，更以热剂养胃，温剂和脾，致令头面汗出，燥热潮发，形容瘦瘁，涎液上出，流如涌泉。若此死者，不可胜数。

又如妇人产余之疾，皆是败血恶物，发作寒热，脐腹撮痛，乳潼枯涸，食饮稍减。医者不察，便谓产后血出数斗，气血俱虚，便用温热之剂，养血补虚，止作寒治，举世皆然。岂知妇人之孕，如天地之孕物也。物以阴阳和合而后生，人亦以阴阳和合而后孕。偏阴偏阳，岂有孕乎？此与禾黍瓜果之属何异哉！若水旱不时，则华之与实俱痿落矣！此又与孕而不育者复何异哉？七月立秋后十八日，寸草不结者，犹天寒故也。今妇人妊娠，终十月无难而生，反谓之寒，何不察其理之甚也！窃譬之治砖者，炎火在下，以水沃其窑之巅，遂成砖矣。砖既出窑，窑顿寒邪？世俗竟传黑神散之属，治产后一十八证，非徒其不愈，则经脉涸闭，前后淋闭，呕吐嗽痰，凡百热证生矣！若此误死者，不可计之。曷若四物汤与凉膈散停对，大作汤剂而下之，利以数行，恶物俱尽，后服淡甘之剂自愈矣！

又如小儿腹满，喘嗽，痰涎不利，医者不察，便用白饼子之属。夫白饼子，巴豆大热有大毒，兼用腻粉，其后必生口疮、上喘咳嗽、呕吐、不嗜饮食之疾。然此治贫家小儿，犹或可效，膏粱之家，必生他病，又何疑哉！又如泻利之疾，岁岁有之。医者不察，便用圣散子之属，干姜、赤石脂、乌梅、罂粟壳、官桂、石榴皮、龙骨、牡蛎之属，变生小便癃闭，甚者为胀，又甚者，水肿之疾生矣！间有愈者，病有微者也，甚则必不愈矣。

又如人病停饮，或因夏月伤冷过多，皆为脾胃客气有余也。宜逐而去之。医者不可以为脾衰而补之，则痞者更痞，满者更满。复有巴豆丸下之者，病虽少解，必不嗜食，上燥之病生矣！

又如人因闪肭，膝、髁、肘、腕大痛，医者不察，便用[image: ]
 针出血，如未愈者，再三刺血。出血既多，遂成跛躄。《内经》曰：足得血而能步。血尽安得步哉？若余治闪肭则不然，以禹功散，或通经二、三钱下，神佑丸或除湿丹百余丸，峻泻一、二十行，则痛出当痒发。痛属夏，痒属秋，出则夏衰矣！此五行胜复之理也。

故凡腰胯胁痛，杖疮落马，坠堕打扑，莫不同然。盖此痛得之于外，非其先元虚元弱。古人云：痛随利减。宜峻泻一、二十行毕。但忌热酒，可一药而愈。勿谓峻泻，轻侮此法。昔有齿痛，连月不止，以铁铃钮取之，血不止而死。又有人因上下齿痛，凡治痛者辄取，不数年，上下齿尽。至五十岁，生硬之物，皆不能食。夫上下齿痛，皆由手足阳明二经风热甚而痛矣！可用大小承气汤、藏用丸、祛风丸等药泻之，则痛自当止。《内经》曰：诸痛痒疮疡，皆属心火。启玄子云：百端之起，皆自心生。心者，火也。火生土之故也。出牙之误，不可不知。又如治水肿痛者，多用水银、轻粉、白丸子大毒之药下之。水肿未消而牙齿落，牙齿落而不进食，水尽而立毙。复有人于两足针之，水出如泉，水尽亦毙矣！


卷二　儒门事亲

儒门事亲二

偶有所遇厥疾获[image: ]
 记　十一

余昔过夏邑西，有妇人病腹胀如鼓，饮食乍进乍退，寒热更作而时吐呕，且三年矣。师觋符呪，无所不至，惟俟一死。会十月农隙，田夫聚猎，一犬役死，磔于大树根盘，遗腥在其上。病妇偶至树根，顿觉昏愦，眩瞀不知人，枕于根侧，口中虫出，其状如蛇，口眼皆具，以舌舐其遗腥。其人惊见长虫，两袖裹其手，按虫头极力而出之，且二尺许，重几斤。剖而视之，以示诸人。其妇遂愈，虫亦无名。此正与华元化治法同，盖偶得吐法耳。

又有一书生，疟，间日一作。将秋试，及试之日，乃疟之期。书生忧甚，误以葱蜜合食，大吐涎数升，瘀血宿食皆尽，同室惊畏。至来日入院，疟亦不发，亦偶得吐法耳。

正隆间有圣旨，取汴梁诸匠氏。有木匠赵作头，铁匠杜作头，行次失路，迷至大宅乞宿，主人不纳，曰：家中有人重病，不敢纳君。杜作头绐曰：此赵公乃汴梁太医之家，今蒙上司见召，迷路至此，盖病者当愈，而遇此公也。主人默而入，良久复出，将邀二人入室。与之食已，主人起请曰：烦太医看病何如？赵见而笑曰：一药可愈。二人窃议曰：来时所携熟药，寄他车上，此中实无，奈何？杜曰：此甚易耳！潜出门，得牛粪一块，作三十粒，下以温水。少顷，病人觉胸中如虫行，一涌而出，状若小蜣蜋一、二升。以手探之，又约一升，顿觉病去。明日主人出谢曰：百岁老人，未尝见此神效之药也。礼饯二人，遂归。呜呼！此二子，小人也。欲苟一时之寝，遂以秽物治人。亦偶得吐法耳。

又有一妇，病风痫，从六、七岁因惊风得之。自后三二年，间一二作，至五七年，五七作。逮三十余岁至四十岁，日作或一日十余作。以至昏痴健忘，求死而已。会兴定岁大饥，遂采百草而食，于水濒采一种草，状若葱属，泡蒸而食之。食讫，向五更觉心中不安，吐涎如胶，连日不止，约一二斗，汗出如洗。初昏困，后三日，轻健非曩之比。病去食进，百脉皆和。省其所食，不知何物。访问诸人，乃憨葱苗也。憨葱苗者，《本草》所谓藜芦苗是也。《图经》云：藜芦苗吐风病。此亦偶得吐法耳！

又有一妇，年三十余，病滑泄经年，皆云虚中有积。以无忧散，五七日一服，至二十服不效。又服缠积丹、软金丸诸药，皆不效。其人服药愈速，病势愈甚，食饮日减。人或谓曰：此休息痢也。宜灸中脘及左右穴，脐下气海及膀胱穴，以三里引之。每年当冬至日、夏至日灸之。前后仅万余壮。忽门外或者曰：此病我屡识，盖大伤饮之故。即目桃花正开，俟其落时，以长棘针刺之，得数十萼，勿犯人手，以白面和作饼子，文武火烧，令熟，嚼烂，以米饮汤下之。病人如其言服之，不一二时，泻如倾，前后泻六七日，仅数百行，昏困无所知觉，惟索冷水，徐徐而饮。至六、七日，少省。尔后，食日进，神日昌，气血日和。不数年，生二子。此人本不知桃花萼有取积之神效，亦偶得泻法耳！

余昔过株林，见一童子，误吞铜铁之物，成疾而羸，足不胜身。会六、七月，淫雨不止，无薪作食，过饥数日。一旦，邻牛死，闻作葵羹粳饭，病人乘饥顿食之。良久，泻注如倾，觉肠中痛，遂下所吞之物。余因悟《内经》中肝苦急，食甘以缓之。牛肉、大枣、葵菜，皆甘物也，故能宽缓肠胃，且肠中久空，又遇甘滑之物，此铜铁所以下也。亦偶得泻法耳！

顿有老人，年八十岁。脏腑涩滞，数日不便，每临后时，目前星飞，头目昏眩，鼻塞腰痛，积渐食减。纵得食，便结燥如弹。一日，友人命食血藏葵羹、油渫菠薐菜，遂顿食之，日日不乏。前后皆利，食进神清。年九十岁，无疾而终。《图经》云：菠菜寒利肠胃。芝麻油炒而食之，利大便。葵宽肠利小溲。年老之人，大小便不利，最为急切。此亦偶得泻法耳！

昔一士人赵仲温，赴试暴病，两目赤肿，睛翳不能识路。大痛不任，欲自寻死。一日，与同侪释闷，坐于茗肆中，忽钩牕脱钩，其下正中仲温额上，发际裂长三四寸，紫血流数升。血止自快，能通路而归。来日能辨屋脊，次见瓦沟，不数日复故。此不药不针，误出血而愈矣。夫出血者，乃发汗之一端也。亦偶得出血法耳！

呜呼！世人欲论治大病，舍汗、下、吐三法，其余何足言哉！此一说，读之者当大笑耳。今之医者，宜熟察之可也。人能谨察其真中之误，精究其误中之真，反复求之，无病不愈。余之所以书此者，庶后之君子，知余之用心非一日也。又有病目不睹者，思食苦苣，顿顿不阙。医者以为有虫。曾不周岁，两目微痛，如虫行。大眦渐明，俄然大见。又如北方贵人，爱食乳酪、牛酥、羊、生鱼脍、鹿脯、猪腊、海味甘肥之物，皆虫之萌也。然而不生虫者，盖筵会中多胡荽、芜荑、酱卤汁，皆能杀九虫。此二者，亦偶得服食法耳。智者读此，当触类而长之。


攻里发表寒热殊途笺　十二

有一言而可以该医之旨者，其惟发表攻里乎！虽千枝万派，不过在表在里而已矣。欲攻其里者，宜以寒为主；欲发其表者，宜以热为主。虽千万世，不可易也。《内经》言之详矣。今人多错解其旨，故重为之笺。

发表不远热，攻里不远寒。此寒热二字，谓六气中司气之寒热。司气用寒时，用药者不可以寒药；司气用热时，用药者不可以热药，此常理也。惟攻里发表则反之。然而攻里发表，常分作两涂。若病在表者，虽畏日流金之时，不避司气之热，亦必以热药发其表，若病在里者，虽坚冰积雪之时，不避司气之寒，亦必以寒药攻其里。所谓发表者，出汗是也；所谓攻里者，涌泄是也。王太仆云：汗、泄、下痢，皆以其不住于中也。夫不住其中，则其药一去不留，虽以寒药犯司气之寒，热药犯司气之热，亦无害也。若其药留而不出，适足以司气增邪。是谓不发不攻，寒热内贼，其病益甚，无病者必生病，有病者必甚。若司气用寒之时，病在表而不在里，反以寒药冰其里，不涌不泄，坚、腹满、痛急、下痢之病生矣。若司气用热之时，病在里而不在表，反以热药燥其中，又非发汗，则身热、吐下霍乱、痈疽疮痒、瞀郁、注下、[image: ]
 瘈、肿胀、呕吐、鼽衄、头痛、骨节攀、肉痛、血泄、淋闭之病生矣。以此知非热不能解表，非寒不能攻里，是解表常宜热，攻里常宜寒。若反此法，是谓妄造。今之用药者，以荆黄汤解表，以姜桂药攻里，此与以水济水，以火济火何异哉？故非徒不效，轻者危，甚者死。

夫《本草》一书，不过酸、苦、甘、辛、咸、淡六味而已。圣人既以辛甘发散为阳，酸苦涌泄为阴，又以咸味涌泄为阴，淡味渗泄为阳。是辛甘淡三味以解表，酸苦咸三味以攻里。发表与渗泄，非解表而何？涌泄，非攻里而何？此二者，圣人之法尽矣，蔑以加矣。然则医之法，果多乎哉？攻里以寒，解表以热而已矣。虽然，表病而里不病者，可专以热药发其表；里病而表不病者，可专以寒药攻其里；表里俱病者，虽可以热解表，亦可以寒攻里。此仲景之大小柴胡汤，虽解表亦兼攻里，最为得体。今之用药者，只知用热药解表，不察里之已病，故前所言热证皆作矣。医者不知罪由己作，反谓伤寒变证，以诬病人，非一日也。故刘河间自制通圣散加益元散，名为双解。千古之下，得仲景之旨者，刘河间一人而已。然今之议者，以为双解不可攻里，谤议纷纭，坐井小天，诚可憾也！岂知双解煎以葱须豆豉，涌而汗之，一剂立雪所苦，纵不全瘥，亦可小瘳，向所谓热证，亦复不作。俟六经传毕，微下而已。今医者不知其济物无穷之功，乃妄作损胃无穷之谤。愤刘河间有能医之名，设坚白之论，以求世誉。孰肯剖璞一试，而追悔和氏之刖足哉！余之所以屡书此者，叹知音之难遇也。

近者，余之故人某官，不欲斥言其名，因病头项强，状类伤寒，服通圣散，虽不得其法，犹无害也。医者见其因通圣散也，立毁其非仲景之药也。渠不察其热已甚矣，复以辛热发之，汗出不解，发黄血泄，竟如前所言。后虽以承气下之不能已。又复下之，至绝汗出，其脉犹搏击。然余亲见其子，言之甚详。至今士大夫，皆不知辛热一发之过也，独归罪于通圣散。呜呼！甚矣，道之难明也！

顷，余之旧契，读孟坚《汉书·艺文志》，载五苦六辛之说，而颜师古辈皆无注解。渠特以问余。余顾其《内经》诸书中，亦不见其文。既相别矣，乘蹇且十里外，飒然而悟，欲复回以告。予之旧契已归且远，乃令载之以示来者。夫五者，五脏也。脏者，里也。六者，六腑也。腑者，表也。病在里者属阴分，宜以苦寒之药涌之泄之；病在表者属阳分，宜以辛温之剂发之汗之。此五苦六辛之意也。颜师古不注，盖阙其疑也。乃知学不博而欲为医难矣。余又徐思五积六聚，其用药亦不外于是。夫五积在脏，有常形，属里，宜以苦寒之药涌之泄之；六聚在腑，无常形，属表，宜以辛温之药发之汗之。与前五苦六辛亦合。亦有表热而可用柴胡之凉者，犹宜热而行之；里寒而可用姜附之热者，犹宜寒而行之。余恐来者不明《内经》发表功里之旨，故并以孟坚五苦六辛之说，附于卷末。


汗下吐三法该尽治病诠　十三

人身不过表里，气血不过虚实。表实者里必虚，里实者表必虚；经实者络必虚，络实者经必虚，病之常也。良工之治病者，先治其实，后治其虚，亦有不治其虚时。粗工之治病，或治其虚，或治其实，有时而幸中，有时而不中。谬工之治病，实实虚虚，其误人之迹常著，故可得而罪也。惟庸工之治病，纯补其虚，不敢治其实，举世皆曰平稳，误人而不见其迹，渠亦自不省其过，虽终老而不悔。且曰：吾用补药也，何罪焉？病人亦曰：彼以补药补我，彼何罪焉？虽死而亦不知觉。夫粗工之与谬工，非不误人，惟庸工误人最深，如鲧湮洪水，不知五行之道。夫补者人所喜，攻者人所恶，医者与其逆病人之心而不见用，不若顺病人之心而获利也，岂复计病者之死生乎？呜呼！世无真实，谁能别之？今余著此吐汗下三法之诠，所以该治病之法也，庶几来者有所凭藉耳。

夫病之一物，非人身素有之也。或自外而入，或由内而生，皆邪气也。邪气加诸身，速攻之可也，速去之可也，揽而留之，可乎？虽愚夫愚妇，皆知其不可也。及其闻攻则不悦，闻补则乐之。今之医者曰：当先固其元气，元气实，邪自去。世间如此妄人，何其多也！夫邪之中人，轻则传久而自尽，颇甚则传久而难已，更甚则暴死。若先论固其元气，以补剂补之，真气未胜而邪已交驰横骛而不可制矣。惟脉脱下虚，无邪无积之人，始可议补。其余有邪积之人而议补者，皆鲧湮洪水之徒也。今予论吐汗下三法，先论攻其邪，邪去而元气自复也。况予所论之法，识练日久，至精至熟，有得无失，所以敢为来者言也。

天之六气，风、暑、火、湿、燥、寒；地之六气，雾、露、雨、雹、冰、泥；人之六味，酸、苦、甘、辛、咸、淡。故天邪发病，多在乎上；地邪发病，多在乎下；人邪发病，多在乎中。此为发病之三也。处之者三，出之者亦三也。诸风寒之邪，结搏皮肤之间，藏于经络之内，留而不去，或发疼痛走注，麻痹不仁，及四肢肿痒拘挛，可汗而出之。风痰宿食，在膈或上脘，可涌而出之。寒湿固冷，热客下焦，在下之病，可泄而出之。《内经》散论诸病，非一状也；流言治法，非一阶也。《至真要大论》等数篇，言运气所生诸病，各断以酸、苦、甘、辛、咸、淡以总括之。其言补，时见一、二。然其补，非今之所谓补也。文具于补论条下，如辛补肝，咸补心，甘补肾，酸补脾，苦补肺。若此之补，乃所以发腠理、致津液、通血气。至其统论诸药，则曰：辛、甘、淡三味为阳，酸、苦、咸三味为阴。辛、甘发散，淡渗泄，酸、苦、咸涌泄。发散者归于汗，涌者归于吐，泄者归于下。渗为解表，归于汗；泄为利小溲，归于下，殊不言补。乃知圣人止有三法，无第四法也。

然则圣人不言补乎？曰：盖汗、下、吐，以若草木治病者也；补者，以谷、肉、果、菜养口体者也。夫谷、肉、果、菜之属，犹君之德教也；汗、下、吐之属，犹君之刑罚也。故曰：德教，兴平之粱肉；刑罚，治乱之药石。若人无病，粱肉而已；及其有病，当先诛伐有过。病之去也，粱肉补之，如世已治矣，刑措而不用，岂可以药石为补哉？必欲去大病大瘵，非吐、汗、下未由也已。然今之医者，不得尽汗、下、吐法，各立门墙，谁肯屈己之高而一问哉？且予之三法，能兼众法。用药之时，有按有[image: ]
 ，有揃有导，有减有增，有续有止。今之医者，不得予之法，皆仰面傲笑曰：吐者，瓜蒂而已矣；汗者，麻黄、升麻而已矣；下者，巴豆、牵牛、朴硝、大黄、甘遂、芫花而已矣。既不得其术，从而诬之。予固难与之苦辩，故作此诠。

所谓三法可以兼众法者，如引涎、漉涎、嚏气、追泪。凡上行者，皆吐法也。炙、蒸、熏、渫、洗、熨、烙、针刺、砭射、导引、按摩。凡解表者，皆汗法也。催生下乳，磨积逐水，破经泄气。凡下行者，皆下法也。以余之法，所以该众法也。然予亦未尝以此三法遂弃众法，各相其病之所宜而用之。以十分率之，此三法居其八、九，而众所当才一、二也。或言《内经》多论针而少论药者，盖圣人欲明经络。岂知针之理，即所谓药之理。即今著吐、汗、下三篇，各条药之轻重寒温于左。仍于三法之外，别著《原补》一篇，使不预三法。恐后之医者泥于补，故置之三篇之末，使用药者知吐中有汗，下中有补，止有三法。《内经》曰：知其要者，一言而终。是之谓也。


凡在上者皆可吐式　十四

夫吐者，人之所畏，且顺而下之，尚犹不乐，况逆而上之，不悦者多矣。然自胸已上，大满大实，痰如胶粥，微丸微散，皆儿戏也。非吐，病安能出？仲景之言曰：大法春宜吐。盖春时阳气在上，人气与邪气亦在上，故宜吐也。涌吐之药，或丸或散，中病则止，不必尽剂，过则伤人。然则四时有急吐者，不必直待春时也。但仲景言其大法耳。今人不得此法，遂废而不行。试以名方所记者略数之。如仲景《伤寒论》中，以葱根白豆豉汤，以吐头痛；栀子厚朴汤，以吐懊[image: ]
 ；瓜蒂散，以吐伤寒六、七日，因下后腹满无汗而喘者。如此三方，岂有杀人者乎？何今议予好涌者多也！又如孙氏《千金方》风论中散方，往往皆效。近代《本事方》中稀涎散，吐膈实中满、痰厥失音、牙关紧闭、如丧神守。《万全方》以郁金散吐头痛、眩运、头风、恶心，沐浴风。近代《普济方》以吐风散、追风散，吐口噤不开、不省人事；以皂角散吐涎潮。《总录》方中，以常山散吐疟。孙尚方以三圣散吐发狂，神验方吐舌不正。《补亡篇》以远志去心，春分前服之，预吐瘟疫。此皆前人所用之药也，皆有效者，何今之议予好涌者多也！

惟《养生必用方》言如吐其涎，令人跛躄。《校正方》已引风门中碧霞丹为证，予不须辨也。但《内经》明言：高者越之。然《名医录》中，惟见太仓公、华元化、徐文伯能明律用之，自余无闻，乃知此法废之久矣。今予骤用于千载寂寥之后，宜其惊且骇也。惜乎黄帝、岐伯之书，伊挚、仲景之论，弃为闲物。纵有用者，指为山野无韵之人，岂不谬哉？予之用此吐法，非偶然也。尝见病之在上者，诸医尽其技而不效，余反思之，投以涌剂，少少用之，颇获征应。既久，乃广访多求，渐臻精妙，过则能止，少则能加。一吐之中，变态无穷，屡用屡验，以至不疑。

故凡可吐令条达者，非徒木郁然。凡在上者，皆宜吐之。且仲景之论，胸上诸实郁而痛不能愈，使人按之，及有涎唾，下痢十余行，其脉沉迟，寸口脉微滑者，此可吐之，吐之则止。仲景所谓胸上诸实，按之及有涎唾者，皆邪气在上也。《内经》曰：下痢脉迟而滑者，内实也；寸口脉微滑者，上实也。皆可吐之。王冰曰：上盛不已，吐而夺之。仲景曰：宿食在上脘，当吐之。又如宿饮酒积在上脘者，亦当吐之。在中脘者，当下而去之。仲景曰：病人手足厥冷，两手脉乍结，以客气在胸中，心下满而烦，欲食不能食者，知病在胸中，当吐之。余尝用吐方，皆是仲景方，用瓜蒂散，吐伤寒头痛；用葱根白豆豉汤，以吐杂病头痛；或单瓜蒂，名独圣，加茶末少许，以吐痰、饮食；加全蝎梢，以吐两胁肋刺痛、濯濯水声者。《内经》所谓湿在上，以苦吐之者，其是谓欤。

今人亦有窃予之法者，然终非口授，或中或否，或涌而不能出，或出而不能止。岂知上涌之法，名曰撩痰。撩之一字，自有擒纵卷舒。顷有一工，吐陈下一妇人，半月不止，涎至数斗，命悬须臾，仓皇失计，求予解之。予使煎麝香汤，下咽立止。或问麝香何能止吐？予谓之曰：瓜苗闻麝香即死。吐者，瓜蒂也，所以立解。如藜芦吐者不止，以葱白汤解之；以石药吐者不止，以甘草、贯众解之；诸草木吐者，可以麝香解之。以《本草》考之，吐药之苦寒者，有豆豉、瓜蒂、茶末、栀子、黄连、苦参、大黄、黄芩；辛苦而寒者，有郁金、常山、藜芦；甘苦而寒者，有地黄汁；若而温者，有木香、远志、厚朴；辛苦而温者，有薄荷、芫花；辛而温者，有谷精草、葱根须；辛而寒者，有轻粉；辛甘而温者，有乌头、附子尖；酸而寒者，有晋矾、绿矾、[image: ]
 汁；酸而平者，有铜碌；甘酸而平者，有赤小豆；酸而温者，有饭浆；酸辛而寒者，有胆矾；酸而寒者，有青盐、白米饮；辛咸而温者，有皂角；甚咸而寒者，有沧盐；甘而寒者，有牙硝；甘而微温且寒者，有参芦头；甘辛而热者，有蝎梢。凡此三十六味，惟常山、胆矾、瓜蒂有小毒，藜芦、芫花、轻粉、乌附尖有大毒，外二十六味，皆吐药之无毒者。各对证擢而用之。此法宜先小服，不满，积渐加之。

余之撩痰者，以[image: ]
 股、鸡羽探引；不出，以[image: ]
 投之；投之不吐，再投之；且投且探，无不出者。吐至昏眩，慎勿惊疑。《书》曰：若药不瞑眩，厥疾弗瘳。如发头眩，可饮冰水立解。如无冰时，新汲水亦可。强者可一吐而安，弱者可作三次吐之，庶无损也。吐之次日，有顿快者，有转甚者，盖引之而吐未平也。俟数日，当再涌之。如觉渴者，冰水、新水、瓜、梨、柿及凉物，皆不禁。惟禁贪食过饱硬物、干脯难化之物。心火既降，中脘冲和，阴道必强，大禁房劳、大忧、悲思。病人既不自责，众议因而噪之，归罪于吐法，起谤其由此也。故性行刚暴、好怒喜淫之人，不可吐；左右多嘈杂之言，不可吐；病人颇读医书，实非深解者，不可吐；主病者不能辨邪正之说，不可吐；病人无正性，妄言妄从，反复不定者，不可吐；病势巇危，老弱气衰者，不可吐；自吐不止，亡阳血虚者，不可吐；诸吐血、呕血、咯血、衄血、嗽血、崩血、失血者，皆不可吐。吐则转生他病，浸成不救，反起谤端。虽恳切求，慎勿强从，恐有一失，愈令后世不信此法，以小不善累大善也。必标本相得，彼此相信，真知此理，不听浮言，审明某经某络，某脏某腑，某气某血，某邪某病，决可吐者，然后吐之，是予之所望于后之君子也。庶几不使此道湮微，以新传新耳。


凡在表者皆可汗式　十五

风寒暑湿之气，人于皮肤之间而未深，欲速去之，莫如发汗。圣人之《刺热》五十九刺，为无药而设也。皆所以开玄府而逐邪气，与汗同。然不若以药发之，使一毛一窍，无不启发之为速也。然发汗亦有数种。世俗止知惟温热者为汗药，岂知寒凉亦能汗也。亦有薰渍而为汗者，亦有导引而为汗者，如桂枝汤、桂枝麻黄各半汤、五积散、败毒散，皆发汗甚热之药也；如升麻汤、葛根汤、解肌汤、逼毒散，皆辛温之药也；如大柴胡汤、小柴胡汤、柴胡饮子，苦寒之药也；如通圣散、双解散、当归散子，皆辛凉之药也。故外热内寒宜辛温，外寒内热宜辛凉。平准所谓导引而汗者，华元化之虎、鹿、熊、猴、鸟五禽之戏，使汗出如傅粉，百疾皆愈。所谓薰渍而汗者，如张苗治陈廪丘，烧地布桃叶蒸之，大汗立愈。又如许胤宗治许太后感风不能言，作防风汤数斛，置于床下，气如烟雾。如其言，遂愈能言。此皆前人用之有验者。

以《本草》校之，荆芥、香白芷、陈皮、半夏、细辛、苍术，其辛而温者乎；蜀椒、胡椒、茱萸、大蒜，其辛而大热者乎；生姜，其辛而微温者乎；天麻、葱白，其辛而平者乎；青皮、薄荷，其辛苦而温者乎；防己、秦艽，其辛而且苦者乎；麻黄、人参、大枣，其甘而温者乎；葛根、赤茯苓，其甘而平者乎；桑白皮，其甘而寒者乎；防风、当归，其甘辛而温者乎；附子，其甘辛而大热者乎；官桂、桂枝，其甘辛而大热者乎；厚朴，其苦而温者乎；桔梗，其苦而微温者乎；黄芩、知母、枳实、地骨皮，其苦而寒者乎；前胡、柴胡，其苦而微寒者乎；羌活，其苦辛而微温者乎；升麻，其苦甘且平者乎；芍药，其酸而微寒者乎；浮萍，其辛酸而寒者乎。凡此四十味，皆发散之属也。

惟不善择者，当寒而反热，当热而反寒，此病之所以变也。仲景曰：大法春夏宜汗。春夏阳气在外，人气亦在外，邪气亦在外，故宜发汗。然仲景举其略耳。设若秋冬得春夏之病，当不发汗乎？但春夏易汗而秋冬难耳！凡发汗欲周身[image: ]
 [image: ]
 然，不欲如水淋漓，欲令手足俱周遍汗出一、二时为佳。若汗暴出，邪气多不出，则当重发汗，则使人亡阳。凡发汗中病则止，不必尽剂。要在剂当，不欲过也。此虽仲景调理伤寒之法，至于杂病，复何异哉？且如伤寒，麻黄之类，为表实而设也；桂枝汤之类，为表虚而设也；承气汤为阴虚而设也；四逆汤为阳虚而设也。表里俱实者，所谓阳盛阴虚，下之则愈；表里俱虚者，所谓阴盛阳虚，汗之则愈也。所谓阳为表而阴为里也。如表虚亡阳，发汗则死。发汗之法，辨阴阳，别表里，定虚实，然后汗之，随治随应。

设若飧泄不止，日夜无度，完谷下出，发汗可也。《内经》曰：春伤于风，夏生飧泄。此以风为根，风非汗不出。昔有人病此者，腹中雷鸣泄注，水谷不分，水便[image: ]
 滞，皆曰脾胃虚寒故耳。豆蔻、乌梅、罂粟壳、干姜、附子，曾无一效；中脘脐下，灸已数十，燥热转甚，小溲涸竭，瘦削无力，饮食减少。命予视之。余以谓《应象论》曰：热气在下，水谷不分，化生飧泄；寒气在上，则生[image: ]
 胀。而气不散，何也？阴静而阳动故也。诊其两手脉息，俱浮大而长，身表微热。用桂枝麻黄汤，以姜枣煎，大剂，连进三服，汗出终日，至旦而愈。次以胃风汤，和平脏腑，调养阴阳，食进病愈。

又贫家一男子，年二十余，病破伤风，搐，牙关紧急，角弓反张。弃之空室，无人问者，时时呻呼。余怜其苦，以风药投之。口噤不能下，乃从两鼻窍中灌入咽喉，约一中碗，死中求生。其药皆大黄、甘遂、牵牛、硝石之类。良久，上涌下泄，吐且三、四升，下一、二十行，风搐立止，肢体柔和，旦已自能起。口虽开，尚未能言。予又以桂枝麻黄汤三两，作一服，使啜之，汗出周匝如洗，不三日而痊。

又如小儿之病，惊风搐搦，涎潮热郁，举世皆用大惊丸、抱龙丸、镇心丸等药。间有不愈者，余潜用瓜蒂、赤小豆等分，共为细末，以猪胆汁浸，蒸饼为丸，衣以螺青或丹砂，以浆水、乳汁送之。良久，风涎涌出一、两杓，三、五日一涌，涌三、五次。渐以通圣散稍热服之，汗[image: ]
 [image: ]
 然，病日已矣。

顷又治一狂人。阴不胜其阳，则脉流薄厥，阳并乃狂。《难经》曰：重阳者狂，重阴者癫。阳为腑，阴为脏，非阳热而阴寒也。热并于阳则狂，狂则生寒；并于阴则癫，癫则死。《内经》曰：足阳明有实则狂，故登高而歌，弃衣而走，无所不为，是热之极也。以调胃承气，大作汤，下数十行。三、五日，复上涌一、二升。三、五日，又复下之。凡五、六十日，下百余行，吐亦七、八度。如吐时，暖室置火，以助其热，而汗少解，数汗方平。

又治一酒病人，头痛、身热，恶寒，状类伤寒。诊其脉，两手俱洪大，三、两日不圊。余以防风通圣散约一两，用水一中碗，生姜二十余片，葱须根二十茎，豆豉一大撮，同煎三、五沸，去滓，稍热分作二服。先服一服多半。须臾。以[image: ]
 股探引咽中，吐出宿酒，酒之香味尚然，约一、两杓，头上汗出如洗。次服少半，立愈。《内经》曰：火郁发之。发为汗之，令其疏散也。

又尝治一税官，病风寒湿痹，腰脚沉重，浮肿，夜则痛甚。两足恶寒，经五、六月间，犹绵胫靴足。腰膝皮肤，少有跣露，则冷风袭之，流人经络，其痛转剧，走注上下，往来无定。其痛极处，便挛急而肿起，肉色不变，腠理间如虫行。每遇风冷，病必转增，饮食转减。肢体瘦乏，须人扶掖，犹能行立。所服者，乌、附、姜、桂，种种燥热；燔针着灸，莫知其数。前后三年，不获一愈。一日，命予脉之，其两手皆沉滑有力。先以导水丸、通经散各一服，是夜泻三十余行，痛减半。遂渐服赤茯苓汤、川芎汤、防风汤。此三方在《宣明论》中，治痹方是也。日三服，煎七、八钱，[image: ]
 [image: ]
 然汗出。余又作玲珑灶法薰蒸，血热病必增剧。诸汗法古方亦多有之，惟以此发汗者，世罕知之。故余尝曰：吐法兼汗，良以此夫！


凡在下者皆可下式　十六

下之攻病，人亦所恶闻也。然积聚陈茎于中，留结寒热于内，留之则是耶？逐之则是耶？《内经》一书，惟以气血通流为贵；世俗庸工，惟以闭塞为贵。又止知下之为泻，又岂知《内经》之所谓下者，乃所谓补也。陈茎去而肠胃洁，癥瘕尽而荣卫昌，不补之中，有真补者存焉。然俗不信下之为补者，盖庸工妄投下药，当寒反热，当热反寒，未见微功，转成大害，使聪明之士，亦复不信者，此也。

所以谓寒药下者，调胃承气汤泄热之上药也；大、小桃仁承气，次也；陷胸汤，又其次也；大柴胡又其次也。以凉药下者，八正散泄热兼利小溲；洗心散抽热兼治头目；黄连解毒散，治内外上下蓄热而不泄者；四物汤凉血而行经者也；神芎丸解上下蓄热而泄者也。以温药而下者，无忧散下诸积之上药也；十枣汤下诸水之上药也。以热药下者，煮黄丸、缠金丸之类也。急则用汤，缓则用丸，或以汤送丸，量病之微甚，中病即止，不必尽剂，过而生愆。

仲景曰：大法秋宜泻。谓秋则阳气在下，人气与邪气亦在下，故宜下。此仲景言其大概耳。设若春夏有可下之疾，当不下乎？此世之庸工跼蹜迁延，误人大病者也。皆曰：夏月岂敢用过药泻脱胃气？呜呼！何不达造化之甚也！《内经》称土火之郁，发四时之气，以五月先取化源，泻土补水。又曰：土郁则夺之。王太仆注云：夺，谓下之。令无壅碍也。然则于五月先防土壅之发，令人下夺，《素问》之言非欤？然随证不必下夺，在良工消息之也。予所以言此者，矫世俗，期不误大病、暴病者耳。故土郁之为夺，虽大承气汤亦无害也。试举大承气之药论，大黄苦寒，通九窍，利大小便，除五脏六腑积热；芒硝咸寒，破痰，散热，润肠胃；枳实苦寒为佐使，散滞气，消痞满，除腹胀；厚朴辛温，和脾胃，宽中通气。此四味虽为下药，有泄有补，卓然有奇功。刘河间又加甘草以为三一承气，以甘和其中，最得仲景之秘也。余尝以大承气改作调中汤，加以姜枣煎之。俗见姜枣，以为补脾胃而喜服，不知其中有大黄、芒硝也。恶寒喜暖取补，故自古及今，天下皆然。此《内经》之法抑屈而不伸者也。此药治中满痞气、不大便者，下五、七行，殊不困乏，次日必神清气快，膈空食进。《内经》曰：脾为之使，胃为之市。人之食饮酸咸甘苦百种之味，杂凑于此，壅而不行，荡其旧而新之，亦脾胃之所望也。况中州之人，食杂而不劳者乎！中州，土也，兼载四象，木、金、水、火，皆聚此中。故脾胃之病，奈何中州之医，不善扫除仓廪，使陈茎积而不能去也。犹曰：我善补。大罪也。此药有奇功，皆谓服之便成伤败，乃好丹而非素者也。

或言：男子不可久泄，妇人不可久吐。何妄论之甚也！可吐则吐，可下则下，岂问男女乎？大人小儿，一切所伤之物在胃脘，如两手脉迟而滑者，内实也，宜下之。何以别乎？盖伤宿食者恶食，伤风者恶风，伤寒者恶寒，伤酒者恶酒，至易辨也。故凡宿食在胃脘，皆可下之，则三部脉平。若心下按之而硬满者，犹宜再下之。如伤寒大汗之后，重复劳发而为病者，盖下之后热气不尽故也，当再下之。若杂病腹中满痛不止者，此为内实也。《金匮要略》曰：痛而腹满，按之不痛为虚，痛者为实。《难经》曰：痛者为实。腹中满痛，里壅为实，故可下之，不计杂病、伤寒，皆宜急下之。宜大承气汤，或导水丸，或泄水丸等药，过十余行。如痛不已，亦可再服，痛已则止。至如伤寒大汗之后，发热、脉沉实，及寒热往来，时时有涎嗽者，宜大柴胡汤加当归，煎服之，下三、五行，立愈。产后慎不可作诸虚不足治之，必变作骨蒸寒热，饮食不入，肌肤瘦削，经水不行。《经》曰：寒则衰饮食，热则消肌肉。人病瘦削，皆粗工以药消烁之故也。呜呼！人之死者，岂为命乎！《难经》曰：实实虚虚。损不足而益有余，如此死者，医杀之耳！至如目黄、九疸、食劳，皆属脾土，可下之，宜茵陈蒿汤。或用导水丸、禹功散，泻十余行，次以五苓散、桂苓甘露散、白术丸等药，服之则愈矣。或腰脚胯痛，可用甘遂粉二、三钱，以[image: ]
 猪腰子薄枇七、八片，掺药在内，以湿纸包数重，文武火烧熟，至临卧细嚼，以温酒或米饮汤调下。至平明，见一、二十行，勿讶。意欲止泻，则饮水或新水顿服之，泻立止。次服通经和气定痛乌金丸、蹁马丹之类则愈矣。《内经》有不因气动而病生于外者，大仆以为瘴气贼魅、虫毒、蜚尸鬼击、冲薄坠堕、风寒暑湿，斫射剥割、撞扑之类。至如诸落马堕井、打扑闪肭损折、汤沃火烧、车碾大伤、肿发焮痛、日夜号泣不止者，予寻常谈笑之间，立获大效。可峻泻三、四十行，痛止肿消。乃以通经散下导水丸等药。如泻水少，则可再加汤剂泻之。后服和血消肿散毒之药，病去如扫。此法得之睢阳高大明、候德和。使外伤者，不致癃残跛躄之患。余非敢掩人之善，意在救人耳。

曾有邻人，杖疮发作肿痛。焮及上下，语言错乱，时时呕吐，数日不食，皆曰不救。余以通经散三、四钱，下神佑丸百余丸，相并而下，间有呕出者，大半已下膈矣！良久，大泻数行，秽不可近，脓血、涎沫、瘀毒约一、二斗，其病人困睡不省一日一夜。邻问予，予曰：喘息匀停，肿消痛减，故得睡也。来旦语清食进，不数日痊。救杖疮欲死者，四十年间二、三百，余追思举世杖疮死者，皆枉死也。自后，凡见冤人被责者，急以导水丸、禹功散大作剂料，泻惊涎一、两盆，更无肿发痛焮之难。如导水丸、禹功散泄泻不动，更加之通经散、神佑丸泻之。泻讫，须忌热物，止可吃新汲水一、二顿。泻止立愈。至如沉积多年羸劣者，不可便服陡攻之药，可服缠积丹、三棱丸之类。《内经》曰：重者，因而减之。若人年老衰弱，有虚中积聚者，止可五日一服万病无忧散。故凡积年之患，岂可一药而愈？即可减而去之。

以《本草》考之，下之寒者，有戎盐之咸，犀角之酸咸，沧盐、泽泻之甘咸，枳实之苦酸，腻粉之辛，泽漆之苦辛，杏仁之苦甘。下之微寒者，有猪胆之苦。下之大寒者，有牙硝之甘，大黄、瓜蒂、牵牛、苦瓠子、兰汁、牛胆、羊蹄根苗之苦，大戟、甘遂之苦甘，朴硝、芒硝之苦辛。下之温者，有槟榔之辛，芫花之苦辛，石蜜之甘，皂角之辛咸。下之热者，有巴豆之辛。下之辛凉者，有猪羊血之咸。下之平者，有郁李仁之酸，桃花萼之苦。右三十味，惟牵牛、大戟、芫花、皂角、羊蹄根、苦瓠子、瓜蒂有小毒，巴豆、甘遂、腻粉，杏仁之有大毒，余皆无毒。

设若疫气，冒风中酒，小儿疮疹，及产后潮热，中满败血，勿用银粉、杏仁大毒之药，下之必死，不死即危。且如槟榔、犀角、皂角皆温平，可以杀虫透关节，除肠中风火燥结。大黄、芒硝、朴硝等咸寒，可以治伤寒热病，时气瘟毒，发斑泻血，燥热发狂，大作汤剂，以荡涤积热。泽泻、羊蹄苗根、牛胆、兰叶汁、苦瓠子亦苦寒，可以治水肿遍身、腹大如鼓、大小便不利及目黄、湿毒、九疸、食痨、疳虫、食土生米等物，分利水湿，通利大小便，荡涤肠胃间宿谷相搏。又若备急丸，以巴豆、干姜、大黄三味，蜜和丸之，亦是下药。然止可施于辛苦劳力、贫食粗辣之辈，或心腹胀满、胁肋刺痛、暴痛不住。服五、七丸，或十丸，泻五、七行以救急。若施之富贵城郭之人则非矣。此药用砒石治疟相类，止可施之于贫食之人。若备急丸，治伤寒风温，中酒冒风，及小儿疮疹，产后满闷，用之下膈，不死则危。及夫城郭之人，富贵之家，用此下药，亦不死则危矣！奈何庸人畏大黄而不畏巴豆，粗工喜巴豆而不喜大黄？盖庸人以巴豆性热而不畏，以大黄性寒而畏，粗工以巴豆剂小而喜，以大黄剂大而不喜，皆不知理而至是也。岂知诸毒中，惟巴豆为甚。去油匮之蜡，犹能下后使人津液涸竭，留毒不去，胸热口燥，他病转生，故下药以巴豆为禁。

余尝用前十余药，如身之使臂，臂之使手。然诸洞泄寒中者，不可下，俗谓休息痢也。伤寒脉浮者，不可下。表里俱虚者，不宜下。《内经》中五痞心证，不宜下。厥而唇青，手足冷，内热深者，宜下；寒者，不宜下。以脉别之。小儿内泻，转生慢惊及两目直视，鱼口出气者，亦不宜下。若十二经败甚，亦不宜下。止宜调养，温以和之。如下则必误人病耳！若其余大积大聚，大病大秘、大涸大坚，下药乃补药也。余尝曰：泻法兼补法，良以此夫！


推原补法利害非轻说　十七

《原补》一篇，不当作，由近论补者，与《内经》相违，不得不作耳。夫养生当论食补，治病当论药攻。然听者皆逆耳，以予言为怪。盖议者尝知补之为利，而不知补之为害也。论补者盖有六法：平补、峻补、温补、寒补、筋力之补、房室之补。以人参、黄耆之类为平补，以附子、硫黄之类为峻补，以豆蔻、官桂之类为温补，以天门冬、五加皮之类为寒补，以巴戟、肉苁蓉之类为筋力之补，以石燕、海马、起石、丹砂之类为房室之补。此六者，近代之所谓补者也。若施之治病，非徒功效疏阔，至其害不可胜言者。

《难经》言东方实，西方虚，泻南方，补北方。此言肝木实而肺金虚，泻心火，补肾水也。以此论之，前所谓六补者，了不相涉。试举补之所以为害者。如疟，本夏伤于暑，议者以为脾寒而补之，温补之则危，峻补之则死。伤寒热病下之后，若以温辛之药补之，热当复作，甚则不救。泻血，血止之后，若温补之，血复热，小溲不利，或变水肿。霍乱吐泻，本风湿暍合而为之，温补之则危，峻补之则死。小儿疮疱之后，有温补之，必发痈肿焮痛。妇人大产之后，心火未降，肾水未升，如黑神散补之，轻则危，甚则死。老人目暗耳聩，肾水衰而心火盛也，若峻补之，则肾水弥涸，心火弥盛。老人肾虚，腰脊痛，肾恶燥，腰者肾之府也，峻补之则肾愈虚矣。老人肾虚无力，夜多小溲。肾主足，肾水虚而火不下，故足痿；心火上乘肺而不入脬囊，故夜多小溲。若峻补之，则火益上行，脬囊亦寒矣！老人喘嗽，火乘肺也，若温补之则甚，峻补之则危。停饮之人不可补，补则痞闷转增。脚重之人不可补，补则胫膝转重。

男子二十上下而精不足，女子二十上下而血不流，皆二阳之病也。时人不识，便作积冷极惫治之，以温平补之。夫积温尚成热，而况燔针于脐下，火灸手足腕骨？《内经》本无劳证，由此变而为劳。烦渴，咳嗽涎痰，肌瘦，寒热往来，寝汗不止，日高则颜赤，皆以为传尸劳，不知本无此病，医者妄治而成之耳。夫二阳者，阳明也，胃之经也。心受之则血不流，脾受之则味不化。故男子少精，女子不月，皆由使内太过。故隐蔽委屈之事，各不能为也。惟深知涌泻之法者能治之。又如春三月，风伤于荣，荣为血，故阴受之。温伤于卫，卫为气，故阳受之。初发之后，多与伤寒相似，头痛，身热，口干，潮热，数日不大便，仲景所谓阴阳俱浮，自汗出，身重，多眠睡，目不欲开者是也。若以寒药下之，则伤脏气；若以温药补之，则火助风温，发黄发斑，温毒热增剧矣！风温外甚，则直视、潮热、谵语、寻衣撮空、惊惕而死者，温补之罪也。《内经》虽言：形不足者，温之以气；精不足者，补之以味。气属阳，天食人以五气；血属阴，地食人以五味者，戒乎偏胜，非便以温为热也。又若《经》云：损者补之，劳者温之。此温乃温存之温也，岂以温为热哉！又如虚则补其母，实则泻其子者，比欲权衡之得其平也。又乌在燔针壮火，炼石烧砒，硫、姜、乌、附，然后为补哉！所谓补上欲其缓，补下欲其急者，亦焉在此等而为急哉！自有酸、苦、甘、辛、咸、淡，寒、凉、温、热、平，更相君、臣、佐、使耳。所谓平补者，使阴阳两停，是谓平补。奈时人往往恶寒喜温，甘受酷烈之毒，虽死而不悔也。可胜叹哉！

余用补法则不然。取其气之偏胜者，其不胜者自平矣。医之道，损有余，乃所以补其不足也。余尝曰：吐中自有汗，下中自有补，岂不信然？余尝用补法，必观病人之可补者，然后补之。

昔维阳府判赵显之，病虚羸，泄泻褐色，乃洞泄寒中证也，每闻大黄气味即注泄。余诊之，两手脉沉而软，令灸水分穴一百余壮，次服桂苓甘露散、胃风汤、白术丸等药，不数月而愈。

又息城酒监赵进道，病腰痛，岁余不愈，诊其两手脉，沉实有力。以通经散下五、七行，次以杜仲去粗皮，细切，炒断丝，为细末，每服三钱，猪腰子一枚，薄批五、七片，先以椒盐淹，去腥水，掺药在内，裹以荷叶，外以湿纸数重封，以文武火烧熟，临卧细嚼，以温酒送下。每旦以无比山药丸一服，数日而愈。

又相台盐酒岳成之，病虚滑泻，日夜不止，肠鸣而口疮，俗呼为心劳口疮，三年不愈。予以长流水，同姜枣煎五苓散五、七钱，空心使服之，以治其下；以宣黄连与白茯苓去皮，二味各等分为末，以白面糊为丸，食后，温水下三、五十九，以治其上，百日而愈。

又汝南节度副使完颜君宝，病脏毒，下衃血，发渴，寒热往来，延及六载，日渐瘦弱，无力，面黄如染。余诊其两手脉沉而身凉，《内经》寒以为荣气在，故生可治。先以七宣丸下五、七行，次以黄连解毒汤加当归、赤芍药，与地榆散同煎服之，一月而愈。

若此数证，余虽用补，未尝不以攻药居其先，何也？盖邪未去而不可言补，补之则适足资寇。故病蠲之后，莫若以五谷养之，五果助之，五畜益之，五菜充之，相五脏所宜，毋使偏倾可也。凡药有毒也，非止大毒、小毒谓之毒，虽甘草、苦参，不可不谓之毒，久服必有偏胜。气增而久，夭之由也。是以君子贵流不贵滞，贵平不贵强。卢氏云：强中生百病。其知言哉！人惟恃强，房劳之病作矣。何贵于补哉？以太宗、宪宗高明之资，犹陷于流俗之蔽，为方士燥药所误；以韩昌黎、元微之犹死于小溲不通、水肿。有服丹置数妾，而死于暴脱；有服草乌头如圣丸，而死于须疮；有服乳石、硫黄，小溲不通；有习气求嗣，而死于精血；有嗜酒而死于发狂见鬼；有好茶而为癖。乃知诸药而不可久服，但可攻邪，邪去则已。近年运使张伯英病宿伤，服硫黄、姜、附数月，一日丧明。监察陈威卿病嗽，服钟乳粉数年，呕血而殒。呜呼！后之谈补者，尚监兹哉！


证口眼[image: ]
 斜是经非窍辨　十八

口眼[image: ]
 斜者，俗工多与中风掉眩证一概治之，其药则灵宝、至宝、续命、清心、一字急风乌犀铁弹丸，其方非不言治此病也，然而不愈者何也？盖知窍而不知经，知经而不知气故也。何谓知窍而不知经？盖人之首有七窍，如日月五星七政之在天也。故肝窍目，目为肝之外候；肺窍鼻，鼻为肺之外候；心窍舌，舌无窍，心与肾合而寄窍于耳。故耳与舌，俱为心之外候。俗工止知目病归之肝，口病归之脾，耳病归之肾，舌病归之心，更无改张。岂知目之内眦，上下二网，足太阳及足阳明起于此；目之锐眦，足少阳起于此，手少阳至于此；鼻之左右，足阳明、手阳明侠乎此；口之左右，亦此两经环乎此。故七窍有病，不可独归之五脏，当归之六阳经也。余曰：俗工知窍而不知经者，此也。

何谓知经而不知气？盖世之谈方药者，不啻千万世，不过坚执《本草》性味，其知十二经所出所入，所循所环，所交所合，所过所注，所起所会，所属所络，所上所下，所侠所贯，所布所散，所结所绕，所抵所连，所系所约，所同所别，千万人中，或见一、二名明，可谓难其人矣！然而不过执此十二经，便为病本，将阳经为热，阴经为寒，向《本草》中寻药，药架上捡方而已矣。病之不愈，又何讶焉？岂知《灵枢经》曰：足之阳明，手之太阳，筋急则口目为僻。此十二经及受病之处也，非为病者也。及为病者，天之六气也。六气者何？风、暑、燥、湿、火、寒是也。故曰：俗工知经而不知气者，此也。

然则口目[image: ]
 斜者，此何经也？何气也？足之太阳，足之阳明，左目有之，右目亦有之；足之阳明，手之阳明，口左有之，口右亦有之。此两道也。《灵枢》又言：足阳明之筋，其病颊筋。有寒则急引颊移口，热则筋弛纵，缓不胜收，故僻。是左寒右热，则左急而右缓；右寒左热，则右急而左缓。故偏于左者，左寒而右热；偏于右者，右寒而左热也。夫寒不可径用辛热之剂，盖左中寒则逼热于右，右中寒则逼热于左，阳气不得宣行故也。而况风者，甲乙木也。口、眼、阳明，皆为胃土。风偏贼之，此口目之所以僻也，是则然矣。

七窍惟口目[image: ]
 斜，而耳鼻独无此病者，何也？盖动则风生，静则风息，天地之常理也。考之《易》象，有足相符者。震、巽主动，坤、艮主静。动者皆属木，静则皆属土。观卦者，视之理也。视者，目之用也。目之上网则眨，下网则不眨。故观卦上巽而下坤。颐卦者，养之理也。养者，口之用也。口之下颌则嚼，上颔则不嚼，故颐卦上艮而下震。口目常动，故风生焉；耳鼻常静，故风息焉。当思目虽斜，而目之眦眶未尝斜；口之[image: ]
 ，而口之辅车未尝[image: ]
 。此经之受病，非窍之受病明矣！而况目有风轮，唇有飞门者耶！

余尝治此证，未尝用世俗之药。非故与世参商，方凿圆枘，自然龃龉者。过颖，一长吏病此，命予疗之。目之斜，灸以承泣；口之[image: ]
 ，灸以地仓，俱效。苟不效者，当灸人迎。夫气虚风入而为偏，上不得出，下不得泄，真气为风邪所陷，故宜灸。《内经》曰：陷下则灸之。正谓此也，所以立愈。

又尝过东杞，一夫亦患此，予脉其两手，急数如弦之张，甚力而实，其人齿壮气充，与长吏不同，盖风火交胜。余调承气汤六两，以水四升，煎作三升，分四服，令稍热啜之，前后约泻四、五十行，去一、两盆；次以苦剂投之解毒，数服，以升降水火，不旬日而愈。《脉诀》云：热则生风。若此者，不可纯归其病于窗隙之间而得，亦风火素感而然也。盖火胜则制金，金衰则木茂，木茂则风生。若东杞之人，止可流湿润燥。大下之后，使加餐通郁为大。

《灵枢》虽有马膏桂酒双涂之法，此但治其外耳！非治其内也。今人不知其本，欲以单服热水，强引而行之，未见其愈者也。向之用姜、附、乌、桂、起石、硫黄之剂者，是耶？非耶？


疝本肝经宜通勿塞状　十九

疝有七，前人论者甚多。非《灵枢》、《素问》、《铜人》之论，余皆不取。非余好异也，但要穷其原耳。七疝者何？寒疝、水疝、筋疝、血疝、气疝、孤疝、[image: ]
 疝，是谓七疝。俗工不识，因立谬名，或曰膀胱，或曰肾冷，或曰小肠气，小儿曰偏气。立名既谬，并丧其实。何哉？盖医者既断为膀胱、肾冷、小肠气，又曰虚寒所致。其药之用也，不鹿茸、巴戟，则杜仲、苁蓉；不附子、乌头，则干姜、官桂；不楝实、[image: ]
 香，则金铃、补骨脂。朝吞暮饵，曾无殊效。三、二十年，牢不可去。间因微病，稍似开通。执此微芒，浸成大错。标既不除，本必归甚。处处相传，曾无觉者。

岂知诸疝，皆归肝经。其奈通流，归之小肠脬囊。夫膀胱水府，专司渗泄。小肠水道，专主通流。肾为少阴，总统二水。人之小溲，自胃入小肠，渗入膀胱。膀胱者，脬囊也。气化则水出茎端，此常道也。及其为疝，乃属足厥阴肝经。盖环阴器而上入小腹者，足厥阴肝经也。夫肝肾皆属于下，与冲、任、督相附。然《灵枢经》言足厥阴肝经病，则有遗溺、癃闭、狐疝，主肾与膀胱、小肠三经。则不言疝，是受疝之处，乃肝之部分也。且《内经》男子宗筋，为束骨之会也。而肝主筋，睾者，囊中之丸。虽主外肾，非厥阴环而引之，与玉茎无由伸缩。在女子则为篡户。其内外为二：其一曰廷孔，其二曰窈漏。此足厥阴与冲、任、督之所会也。《灵枢》言足厥阴之经筋聚于阴器，其病伤于寒则阴缩入，伤于热则纵挺不收。治在行水清阴气。故阳明与太阴、厥阴之筋，皆会于阴器。惟厥阴主筋，故为疝者，必本之厥阴。《灵枢》又言足厥阴之别名曰蠡沟，去内踝五寸，别走少阳，循胫上睾，结于茎。其病气逆，睾肿卒疝。实则挺长，虚则暴痒，取之所别矣。岂非厥阴为受病之处耶？《灵枢》又言邪在小肠，连睾系，属于肾，贯肝络肺，结心系。气盛厥逆，上冲肠胃，熏肝，散于肓，结于脐。故取之肓原以散之，刺太阴以平之，取厥阴以下之，取巨虚、下臁以去之，按其所过之经以调之。此其初，虽言邪在小肠，至其治法，必曰取厥阴以下之，乃知诸疝关于厥阴，可以无疑。

以脉考之，《素问》云：厥阴滑为狐疝，少阳滑为肺风疝，太阴滑为脾风疝，阳明滑为心风疝，太阳滑为肾风疝，少阴滑为肝风疝。凡此六疝，虽见于他脉中，皆言风疝者，足厥阴肝经之气也。《灵枢》亦曰：心脉微滑为心疝，肝脉滑甚为[image: ]
 癃，肾脉滑甚为癃[image: ]
 。凡此三脏脉之疝，亦以滑为疝也。《素问》又云：脉大急，皆为疝。心脉滑，传为心疝；肺脉沉，传为肺疝。三阴急为疝，三阳急为瘕。王太仆云：太阳受寒，血凝为瘕；太阴受寒，气聚为疝。此言太阴受寒，传之肝经也。可以温药逐之，不可以温药补之。若补之者，是欲病去而强挽留之也。历考《素问》，三阳为病，发寒热，其传为[image: ]
 疝。此亦言膀胱非受病之处，必传于厥阴部分，然后为疝也。又言病在少腹，腹痛，不得大小便，病名曰疝。得之寒，言脉急者曰疝瘕，少腹痛。凡言少腹者，岂非厥阴之部分耶？又言脾风传胃，名曰疝瘕。此谓非肝木不能为风气，名曰厥疝。盖脾土虚而不能制水，又为肝木所凌也。又言督脉为冲疝，盖厥阴与冲、任、督，俱会于前阴也。岂不明哉！至如运气中，又言岁太阳在泉，寒淫所胜，民病少腹控睾。盖寒客于小肠膀胱，则肝木缩而不得伸行，母传之子也。阳明司天，燥淫所胜，丈夫[image: ]
 疝，妇人少腹痛，此言肝气不得上行，为金所抑，鬼贼故也。又言太阴在泉，土胜则寒气逆满，食饮不下，甚则为疝。此亦言寒客太阴湿土，土不胜水，水传之肝经也。

又尝遍阅《铜人》俞穴，亦相表里，如背上十三椎俞。肝经言寒疝，腹部中行。惟阴交一穴，言寒疝，任脉之所发也；关元一穴，言暴疝，小肠之募，足三阴、任脉之会也；中极一穴，言疝瘕，膀胱之募，亦足三阴、任脉之会也；曲骨一穴，言[image: ]
 疝，任脉、足厥阴之会也。其腹部第三行肓腧二穴，言寒疝，冲脉、足少阴之会也；四病上穴，言疝瘕，冲任脉、足少阴肾之会也。其腹部第三行大巨二穴，言[image: ]
 疝，足阳明脉气之所发也。气冲二穴，言[image: ]
 疝，茎中痛，两丸寒痛，亦足阳明脉气之所发也。其腹部第四行，府合二穴，言疝痛，足六阴、厥阴、阴维之交会也，亦太阴部三阴、阳明支别也。冲门二穴，言阴疝，足太阴、厥阴之会也。其在胁者，五枢二穴，言寒疝，阴邪上入少腹，带脉下三寸也。其在足六经者，足厥阴穴十名，言疝者七，谓大敦、行间、太冲、中封、蠡沟、中都、曲泉。足少阳穴十四名，言疝者一，谓丘墟穴也。足太阴穴十一名，言疝者一，谓阴陵泉也。足阳明穴十五名，言疝者一，谓阴市穴也。足少阴穴十名，言疝者五，谓然谷、大谿、照海、交信、筑宾也。足太阳穴十八名，言疝者二，谓金门、合阳也。由是言之，惟厥阴言疝独多，为疝之主也。其余经穴，虽亦治疝，终非受疝之地，但与足厥阴相连耳。或在泉寒胜，木气挛缩，禁于此经；或司天燥胜，木气抑郁于此经；或忿怒悲哀，忧抑顿挫，结于此经；或药淋外固闭，尾缩精壅于此经，其病差别如此。

不知世间之药多热补，从谁而受其方也？信其方，则《素问》、《灵枢》、《铜人》皆非也；信《素问》、《灵枢》、《铜人》，则俗方亦皆非也。不知后之君子，以孰为是。呜呼！余立于医四十余岁，使世俗之方，人人可疗，余亦莫知敢废也。识练日久，因经识病，然后不惑。且夫遗溺闭癃，阴痿脬痹，精滑白淫，皆男子之疝也，不可妄归之肾冷。血涸不月，月罢腰膝上热，足躄，嗌干，癃闭，少腹有块，或定或移，前阴突出，后阴痔核，皆女子之疝也。但女子不谓之疝，而谓之瘕。若年少而得之，不计男子妇人，皆无子。故隐蔽委曲之事，了不干脬肾小肠之事，乃足厥阴肝经之职也。奈俗方止言脬、肾、小肠，殊不言肝木一句，惑人甚矣！且肝经，乙木也。木属东方，为心火之母也。凡疝者，非肝木受邪，则肝木自甚也，不可便言虚而补之。《难经》所谓东方实，西方虚，泻南方，补北方，此言泻火，木自平、金自清、水自旺也。

昔审言为蔡之参军也，因坐湿地，疝痛不可堪，诸药莫救。余急以导水丸、禹功散，泻三十余行，肿立消，痛立减。又项关一男子，病卒疝暴痛不任，倒于街衢，人莫能动，呼予救之。余引经证之，邪气客于足厥阴之络，令人卒疝，故病阴丸痛也。余急泻大敦二穴，大痛立已。夫大敦穴者，乃是厥阴之二穴也。殄寇镇一夫，病[image: ]
 疟发渴，痛饮蜜浆，剧伤冰水，医者莫知泻去其湿，反杂进姜、附，湿为燥热所壅，三焦闭溢，水道不行，阴道不兴，阴囊肿坠，大于升斗。余先以导水百余丸，少顷，以猪肾散投之，是夜泻青赤水一斗，遂失痛之所在。近颖尾一夫，病卒疝，赤肿大痛，数日不止，诸药如水投石。余以导水一百五十丸，令三次咽之。次以通经散三钱，空腹淡酒调下。五更，下脏腑壅积之物数行，痛肿皆去。不三日，平复如故。《内经》曰：木郁则达之。达，谓吐也，令条达。肝之积，本当吐者，然观其病之上下，以顺为贵，仲景所谓上宜吐、下宜泻者，此也。敢列七疝图于左，以示后之君子，庶几有所凭藉者焉。

寒疝，其状囊冷，结硬如石，阴茎不举，或控睾丸而痛。得于坐卧湿地，或寒月涉水，或冒雨雪，或卧坐砖石，或风冷处使内过劳。宜以温剂下之。久而无子。

水疝，其状肾囊肿痛，阴汗时出，或囊肿而状如水晶，或囊痒而燥出黄水，或少腹中按之作水声。得于饮水醉酒，使内过劳，汗出而遇风寒湿之气，聚于囊中，故水多，令人为卒疝。宜以逐水之剂下之。有漏针去水者，人多不得其法。

筋疝，其状阴茎肿胀，或溃或脓，或痛而里急筋缩，或茎中痛，痛极则痒，或挺纵不收，或白物如精，随溲而下，久而得于房室劳伤，及邪术所使。宜以降心之剂下之。

血疝，其状如黄瓜，在少腹两傍、横骨两端约中，俗云便痈。得于重感春夏大燠，劳动使内，气血流溢，渗入脬囊，留而不去，结成痈肿，脓少血多。宜以和血之剂下之。

气疝，其状上连肾区，下及阴囊，或因号哭忿怒，则气郁之而胀，怒哭号罢，则气散者是也。有一治法，以针出气而愈者。然针有得失，宜以散气之药下之。或小儿亦有此疾，俗曰偏气。得于父已年老，或年少多病，阴痿精怯，强力入房，因而有子，胎中病也。此疝不治，惟筑宾一穴针之。

狐疝，其状如瓦，卧则入小腹，行立则出小腹入囊中。狐则昼出穴而溺，夜则入穴而不溺。此疝出入，上下往来，正与狐相类也。亦与气疝大同小异。今人带钩钤是也。宜以逐气流经之药下之。

[image: ]
 疝，其状阴囊肿缒，如升如斗，不痒不痛者是也。得之地气卑湿所生，故江淮之间，湫塘之处，多感此疾。宜以祛湿之药下之。女子阴户突出，虽亦此类，乃热则不禁固也。不可便谓虚寒而[image: ]
 之、燥之、补之。本名曰瘕。宜以苦下之，以苦坚之。王冰云：阳气下坠，阴气上争，上争则寒多，下坠则筋缓，故睾垂纵缓，因作[image: ]
 疝也。

以上七疝，下去其病之后，可调则调，可补则补，各量病势，勿拘俗法。《经》所谓阴盛而腹胀不通者，[image: ]
 癃疝也，不可不下。


五虚五实攻补悬绝法　二十

虚者补之，实者泻之，虽三尺之童，皆知之矣。至于五实五虚，岂可与泛泛虚实用药哉？《内经》明言其状，如俗工不识何？此二证所以见杀于委靡之手也。坐视人之死，犹相夸曰吾药稳，以诳病家。天下士大夫亦诚以为然，以诳天下后世，岂不怪哉！夫一身犹一国也，如寻邑百万围昆阳，此五实证也；故萧王亲犯中原而笃战。如河内饥而又经火灾，此五虚证也；故汲黯不避矫诏而发仓。此可与达权知变者论，不可与贪常嗜琐者说也。故曰：庸人误天下，庸工误病人，正一理也。

《内经》曰：五实者死，五虚者亦死。夫五实者，谓五脏皆实也；五虚者，谓五脏皆虚也。腑病为阳，易治而鲜死；脏病为阴，而难治多死。经明言，脉盛、皮热、腹胀、前后不通、闷瞀者，五实也。脉盛为心，皮热为肺，腹胀为脾，前后不通为肾，闷瞀为肝，五脏皆实之证也。五虚者反是，脉细、皮寒、气少、泻利前后、饮食不入者，五虚也。脉细为心，皮寒为肺，气少为肝，泄利前后为肾，饮食不入为脾，此五脏皆虚之证也。夫五实为五脏俱太过，五虚为五脏俱不及。《内经》言此二证皆死，非谓必死也，谓不救则死，救之不得其道亦死也。其下复言：浆粥入胃则虚者活，身汗后利则实者活。此两证自是前二证之治法也。后人不知是治法，只作辨验生死之断句，直谓病人有此则生，无此则死。虚者听其浆粥自入胃，实者听其自汗、自利，便委之死地，岂不谬哉！夫浆粥入胃而不注泄，则胃气和。胃气和则五虚皆实也，是以生也。汗以泄其表，利以泄其里，并泄则上下通，上下通则五实皆启矣，是以生也。此二证异常，却不宜用。班氏所谓有病不服药之言，盖其病大且笃故也。

余向日从军于江淮之上，一舟子病，予诊之，乃五实也。余自幼读医经，尝记此五实之证，竟未之遇也。既见其人，窃私料之，此不可以常法治，乃可大作剂而下之。殊不动摇，计竭智穷，无如之何，忽忆桃花萼丸，顿下七、八十丸，连泻二百余行，与前药相兼而下，其人昏困，数日方已。盖大疾之已去，自然卧憩。不如此，则病气无由衰也。徐以调和胃气之药，[image: ]
 粥日加，自尔平复。

又尝过呜鹿邸中，闻有人呻吟声息，瘦削痿然无力。余视之，乃五虚也。余急以圣散子，二服作一服。此证非三钱、二钱可塞也。续以胃风汤、五苓散等药，各大作剂，使顿服，注泻方止，而浆粥入胃。不数日，而其人起矣。

故五虚之受，不加峻塞不可得而实也。彼庸工治此二证，草草补泻，如一杯水，救一车薪之火也。竟无成功，反曰：虚者不可补，实者不可泻。此何语也？吁！不虚者强补，不实者强攻，此自是庸工不识虚实之罪也。岂有虚者不可补，实者不可泻之理哉？予他日又思之，五实证，汗、下、吐三法俱行更快；五虚证，一补足矣！今人见五实证，犹有塞之者，见五虚者，虽补之而非其药。本当生者，反钝滞迁延，竟至于死耳！夫圣散子有干姜，寻常泻利勿用，各有标本；胃风、五苓有桂，所以温经散表，而分水道。圣散子之[image: ]
 燥，胃风、五苓之能分，皆辛热、辛温之剂也。俗工往往聚讪，以予好用寒凉，然予岂不用温补？但不遇可用之证也。[image: ]
 [image: ]
 谤喙，咸欲夸己以标名，从谁断之？悲夫！


卷三　儒门事亲

儒门事亲三

喉舌缓急砭药不同解　二十一

咽与喉，会厌与舌，此四者同在一门，而其用各异。喉以呼气，故喉气通于天；咽以咽物，故咽气通于地；会厌与喉，上下以司开阖，食下则吸而掩，气上则呼而出。是以舌抵上腭，则会厌能闭其咽矣。四者相交为用，阙一则饮食废而死矣，此四者乃气与食出入之门户最急之处。故《难经》言七冲门，而会厌之下为吸门。及其为病也，一言可了。一言者何？曰火。《内经》曰：一阴一阳结，谓之喉痹。王太仆[image: ]
 云：一阴者，手少阴君火，心主之脉气也；手少阳相火，三焦之脉气也。二火皆主脉，并络于喉。气热则内结，结甚则肿胀，肿胀甚则痹，痹甚而不通则死矣。

夫足少阴，循喉咙，侠舌本，少阴上侠咽，此二者诚是也。至于足阳明，下人迎，循喉咙。足太阴，侠咽，连舌本。手太阳，循咽，下鬲。足厥阴，循喉咙之后。此数经皆言咽喉，独少阳不言咽喉。

而《内经》言：一阴一阳结，谓之喉痹，何也？盖人读十二经，多不读《灵枢经》，经别十一篇具戴十二经之正，其文云：足少阳之正，绕髀，入毛际，合于厥阴，别者入季胁间，循胸里，属胆，散之，上肝，贯心，从上侠咽，出颐颔，散于面，系目系，合少阳于外眦也。又手心主之正，别下渊腋三寸，入胸中，别属三焦，出循喉咙，出耳后，合少阳完骨之下。是手少阳三焦之气与手心主少阴之气相合而行于喉咙也。推十二经，惟足太阳别项下，其余皆凑于喉咙。然《内经》何为独言一阴一阳结为喉痹？盖君、相二火独胜，则热结正络，故痛且速也。余谓一言可了者，火是也。故十二经中言嗌干、嗌痛、咽肿、颔肿、舌本强，皆君火为之也，惟喉痹急速，相火之所为也。

夫君火者，犹人火也；相火者，犹龙火也。人火焚木其势缓，龙火焚木其势速。《内经》之言喉痹，则咽与舌在其间耳，以其病同是火，故不分也。后之医者，各详其状，强立八名，曰单乳蛾、双乳蛾、单闭喉、子舌胀、木舌胀、缠喉风、走马喉闭。热气上行，结薄于喉之两旁，近外肿作，以其形似，是谓乳蛾，一为单，二为双也。其比乳蛾差小者，名闭喉。热结于舌下，复生一小舌子，名曰子舌胀。热结于舌中，舌为之肿，名曰木舌胀，木者，强而不柔和也。热结于咽，项肿绕于外，且麻且痒，肿而大者，名曰缠喉风。喉痹暴发暴死者，名走马喉痹。此八种之名虽详，若不归之火，则相去远矣。

其微者，可以咸软之；而大者，以辛散之。今之医者，皆有其药也，如薄荷、乌头、僵蚕、白矾、朴硝、铜绿之类也。至于走马喉痹，何待此乎？其生死人反掌之间耳。其最不误人者，无如砭针出血，血出则病已。《易》曰：血去惕出。良以此夫。昔余以治一妇人木舌胀，其舌满口，诸药不愈，余以[image: ]
 针小而锐者砭之五、七度，肿减，三日方平，计所出血几至盈斗。又治一男子缠喉风，肿，表里皆作，药不能下，余以凉药灌于鼻中，下十余行，外以拔毒散傅之，阳起石烧赤，与伏龙肝各等份，细末，每日以新水扫百遍，三日热始退，肿始消。又尝治一贵妇喉痹。盖龙火也，虽用凉药，而不可使冷服；为龙火，宜以火逐之。人火者，烹饪之火是也。乃使爆于烈日之中，登于高堂之上，令侍婢携火炉，坐药铫于上，使药常极热，不至大沸，通口时时呷之，百余次，龙火自散。此法以热行寒，不为热病扞格故也。

大抵治喉痹，用针出血最为上策，但人畏针，委曲傍求，瞬息丧命。凡用针而有针创者，宜捣生姜一块，调以热白汤，时时呷之，则创口易合。《铜人》中亦有灸法，然痛微者可用，病速者恐迟则杀人。故治喉痹之火，与救火同，不容少待。《内经》：火郁发之。发，谓发汗，然咽喉中岂能发汗，故出血者，乃发汗之一端也。后之君子，毋执小方，而曰吾药不动脏腑，又妙于出血，若幸遇小疾而获功，不幸遇大病而死矣。毋遗后悔矣。


五积六聚治同郁断　二十二

先贤说五积六聚甚明，惟治法独隐。其言五积，曰肝之积，名曰肥气，在左胁下，如覆杯，有头足，久不已，令人发咳逆、[image: ]
 疟，连岁不已者，是也。心之积，名曰伏梁，起于脐上，大如臂，上至心下，久不已，令人烦心。脾之积，名曰痞气，在胃脘，覆大如盘，久不已，令人四肢不收，发黄疸，饮食不为肌肤，俗呼为食劳黄也。肺之积，名曰息贲，在右胁下，大如覆杯，久不愈，令人洒淅寒热，喘嗽，发肺痈。肾之积，名曰贲豚，发于少腹，上至心下，若豚状，或上或下无时，久不已，令人喘逆，骨痿，少气。此五积之状，前贤言之岂不分明！

遍访医门，人人能道，及问治法，不过三棱、广茂、干漆、硇砂、陈皮、礞石、巴豆之类。复有不明标本者，又从而补之，岂有病积之人大邪不出而可以补之乎？至于世之磨积、取积之药，余初学医时，苦曾用之，知其不效，遂为改辙，因考《内经》，骤然大悟。《内经》曰：木郁则达之，火郁发之，土郁夺之，金郁泄之，水郁折之。王太仆曰：达，谓吐；发，谓汗；夺，谓下；泄，谓利小便；折，谓折其冲逆。此五者，五运为司天所制，故立五法，与五积若不相似然。

盖五积者，因受胜己之邪，而传于己之所胜，适当旺时，拒而不受，复还于己者，胜己者不肯受，因留结为积。故肝之积，得于季夏戊己日；心之积，得于秋庚辛日；脾之积，得于冬壬癸日；肺之积，得于春甲乙日；肾之积，得于夏丙丁日。此皆抑郁不伸而受其邪也，岂待司天克运然后为之郁哉！且积之成也，或因暴怒、喜、悲、思、恐之气，或伤酸、苦、甘、辛、咸之食，或停温、凉、热、寒之饮，或受风、暑、燥、寒、火、湿之邪。其初甚微，可呼吸按导方寸大而去之。不幸而遇庸医，强补而留之，留而不去，遂成五积。

夫肥气者，不独气有余也，其中亦有血矣，盖肝藏血故也。

伏梁者、火之郁也，以热药散之则益甚，以火灸之则弥聚。况伏梁证有二，名同而实异，不可不详焉。其一伏梁，上下左右皆有根，在肠胃之外，有大脓血，此伏梁义同肚痈；其一伏梁，身体髀、股、胻皆肿，环脐而痛，是为风根。不可动，动则为水溺[image: ]
 之病。此二者，《内经》虽言不可动，止谓不可大下，非谓全不可下，恐病去而有害。

痞气者，举世皆言寒则痞，《内经》以为湿则痞。虽因饮冷而得，其阳气为湿所畜，以热攻之则不散，以寒攻之则湿去而寒退矣。

息贲者，喘息愤而上行也。此旧说也。余以谓贲者，贲门也。手太阴之筋，结胸里而贯贲，入贲下，抵季胁，其病支转筋，痛甚则成息贲。手心主结于臂，其病胸痛息贲。又云：肺下则居贲迫肝，善胁下痛；肝高则上支贲，两胁[image: ]
 为息贲。若是言之，是积气于贲而不散。此《灵枢》说五脏处，言此贲自是多，故予发之。

贲豚者，贲，与“奔”同。《铜人》言：或因读书得之。未必皆然也。肾主骨，此积最深难疗，大忌吐涌，以其在下，此宜下之。

故予尝以独圣散吐肥气，揃以木架，必燠室中，吐兼汗也。肝之积，便言风也，吐出数升后，必有血一、二滴，勿疑病，当然也，续以磨积之药调之。尝治伏梁，先以茶调散吐之兼汗，以禹功、导水夺之，继之以降火之药调之。又尝治痞气，万举万全，先以瓜蒂散吐其酸苦黄胶腥腐之物三、二升，次以导水、禹功下二、三十行，末以五苓淡剂等药调之。又尝治息贲，用瓜蒂散，不计四时，置之燠室中，更以火一炉，以助其汗。吐、汗、下三法齐行，此病不可逗留，久则伤人。又尝治贲豚，以导水通经，三日一下之，一月十下，前后百行，次用治血化气磨积之药调之。此积虽不伤人，亦与人偕老。

若六聚之物，在腑属阳而无形，亦无定法，故此而行之，何难之有？或言余之治积太峻，予曰：不然。积之在脏，如陈茎之在江河，且积之脏，中间多着脂膜曲折之处，区臼之中。陈茎之在江河，不在中流，多在汀湾洄薄之地，遇江河之溢，一漂而去。积之在脏，理亦如之。故予先以丸药驱逐新受之食，使无梗塞，其碎着之积，已离而未下，次以散药，满胃而下。横江之筏，一壅而尽。设未尽者，以药调之。惟坚积不可用此法，宜以渐除。

《内经》曰：坚者削之。今人言块癖是也。因述九积图，附于篇末，以俟来哲，知余用心独苦。久矣，而世无知者。

食积，酸心、腹满，大黄、牵牛之类。甚者，礞石、巴豆。

酒积，目黄、口干，葛根、麦蘖之类。甚者，甘遂、牵牛。

气积，噫气、痞塞，木香、槟榔之类。甚者，枳壳、牵牛。

涎积，咽如拽锯，朱砂、腻粉之类。甚者，瓜蒂、甘遂。

痰积，涕唾稠粘，半夏、南星之类。甚者，瓜蒂、藜芦。

癖积，两胁刺痛，三棱、广茂之类。甚者，甘遂、蝎梢。

水积，足胫胀满，郁李、商陆之类。甚者，甘遂、芫花。

血积，打扑肭瘀、产后、不月，桃仁、地榆之类。甚者，蝱虫、水蛭。

肉积，[image: ]
 瘤、核疬，腻粉、白丁香，砭刺出血。甚者，硇砂、信石。

九积皆以气为主，各据所属之状，而对治之。今人总此诸药，并为一方，曰可治诸积，大谬也。吾无此病，焉用此药？吾无彼病，焉用彼药？十羊九牧，何所适从，非徒无益，而又害之。


斥十膈五噎浪分支派疏　二十三

病派之分，自巢氏始也；病失其本，亦自巢氏始也。何者？老子曰：少则得，多则惑。且俗谓噎食一证，在《内经》苦无多语，惟曰三阳结谓之膈。三阳者，谓大肠、小肠、膀胱也；结，谓结热也。小肠热结，则血脉燥；大肠热结，则后不圊；膀胱热结，则津液涸；三阳既结，则前后闭塞。下既不通，必反上行，此所以噎食不下，纵下而复出也。谓胃为水谷之海，日受其新，以易其陈，一日一便，乃常度也。今病噎者，三日、五日，或五、七日不便，是乖其度也，亦明矣。岂非三阳俱结于下，广肠枯涸，所食之物，为咽所拒，纵入太仓，还出咽嗌。此阳火不下，推而上行也。故经曰：少阳所至为呕涌。溢食不下，此理岂不晓然。又《气厥论》云：肝移寒于心，为狂、膈中。阳气与寒相薄，故膈食而中不通，此膈阳与寒为之也，非独专于寒也。《六节脏象》又云：人迎四盛以上为格阳。王太仆云：阳盛之极，故膈拒而食不得入。正理论曰：格则吐逆。故“膈”亦当为“格”。

后世强分为五噎，谓气、忧、食、思、劳也，后世又分为十膈、五噎，其派既多，其惑滋甚。

人之溢食，初未必遽然也，初或伤酒食，或胃热欲吐，或冒风欲吐。医氏不察本原，火里烧姜，汤中煮桂，丁香未已，豆蔻继之；荜拨未已，胡椒继之。虽曰和胃，胃本不寒；虽曰补胃，胃本不虚。设如伤饮，止可逐饮；设如伤食，止可逐食。岂可言虚，便将热补？《素问》无者，于法犹非。

素热之人，三阳必结，三阳既结，食必上潮，医氏犹云胃寒不纳，燔针钻肉，炷艾灼肌，苦楚万千。三阳热结，分明一句，到了难从。不过抽薪，最为紧要，扬汤止沸，愈急愈增。岁月弥深，为医所误。人言可下，退阳养阴，张眼吐舌，恐伤元气，止在冲和，闭塞不通，经来无路。肠宜通畅，是以肠鸣，肠既不通，遂成噎病。

世传五噎宽中散，有姜有桂；十膈散，有附有乌。今予既斥其方，信乎可否？以听后贤。或云忧恚气结，亦可下乎？余曰：忧恚磐礴，便同火郁，太仓公见此皆下。法废以来，千年不复。今代刘河间治膈气噎食，用承气三汤，独超近代。今用药者，不明主使，如病风狂嘻嘻，不及观其效，犹昧本原，既懒问咨，妄兴非毁。

今予不恤，姑示后人。用药之时，更详轻重，假如闭久，慎勿陡攻。纵得攻开，必虑后患。宜先润养，小着汤丸，累累加之，开扃自透。其或咽噎上阻涎痰，轻用苦酸，微微涌出。因而，治下药势易行，设或不行，蜜盐下导，始终勾引，两药相通，结散阳消，饮食自下。莫将巴豆耗却天真，液燥津枯，留毒不去。人言此病，曾下夺之，从下夺来，转虚转痞，此为巴豆，非大黄、牵牛之过。

箕城一酒官，病呕吐，逾年不愈，皆以胃寒治之，丁香、半夏、青、陈、姜、附种种燥热，烧锥燎艾，莫知其数，或少愈，或复剧，且十年，大便[image: ]
 燥，小便赤黄，命予视之。予曰：诸痿喘呕，皆属于上。王太仆云：上，谓上焦也。火气，炎上之气，谓皆热甚而呕。以四生丸，下三十行，燥粪肠垢何啻数升，其人昏困一、二日，频以冰水呷之，渐投凉乳酪、芝麻饮，时时咽之，数日外大啜饮食，精神气血如昔，继生子，至五旬而卒。


饮当去水温补转剧论　二十四

留饮，止证也，不过蓄水而已。王氏《脉经》中派之为四：痰饮、悬饮、支饮、溢饮。《千金方》又派之为五饮。皆观病之形状而定名也。今予皆不论此，论饮之所得。其来有五：有愤郁而得之者，有困乏而得之者，有思虑而得之者，有痛饮而得之者，有热时伤冷而得之者。饮证虽多，无出于此。

夫愤郁而不得伸，则肝气乘脾，脾气不化，故为留饮。肝主虑，久虑而不决，则饮气不行。脾主思，久思而不已，则脾结，故亦为留饮。人因劳役远来，乘困饮水，脾胃力衰，因而嗜卧，不能布散于脉，亦为留饮。人饮酒过多，肠胃已满，又复增之，脬经不及渗泄，久久如斯，亦为留饮。因隆暑津液焦涸，喜饮寒水，本欲止渴，乘快过多，逸而不动，亦为留饮。人若病饮者，岂能出此五者之外乎？

夫水者，阴物也。但积水则生湿，停酒则生燥，久则成痰。在左胁者，同肥气；在右胁者，同息贲。上入肺则多嗽，下入大肠则为泻，入肾则为涌，水濯濯如囊浆，上下无所之。故在太阳则为支饮，皆由气逆而得之。故湿在上者，目黄面浮；在下者，股膝肿厥；在中者，支满痞隔痰逆。在阳不去者，久则化气；在阴不去者，久则成形。

今之用方者，例言饮为寒积，皆用温热之剂以补之燥之。夫寒饮在中，反以热药从上投之，为寒所拒。水湿未除，反增心火；火既不降，水反下注。其上焦枯，其下焦寒栗。《内经》曰：出入废则神机化灭，升降息则气立孤危。渠不信夫！况乎留饮下无补法。气方隔塞，补则转增。岂知《内经》所谓留者攻之，何后人不师古之甚也！且以白术参苓饮者，服之尚加闭塞；况燔针艾火，其痞可知。前人处五饮丸三十余味，其间有矾石、巴豆、附子、乌头，虽是下攻，终同燥热，虽亦有寒药相参，力孤无援。故今代刘河间依仲景十枣汤，制三花神佑丸，而加大黄、牵牛。新得之疾，下三、五十丸，气流饮去。

昔有病此者，数十年不愈，予诊之，左手脉，三部皆微而小；右手脉，三部皆滑而大。微小为寒，滑大为燥。余以瓜蒂散，涌其寒痰数升，汗出如沃，次以导水禹功，去肠胃中燥垢亦数升，其人半愈，然后以淡剂，流其余蕴，以降火之剂，开其胃口，不逾月而痊。

夫黄连、黄柏，可以清上、燥湿，黄芪、茯苓，可以补下、渗湿。二者可以收后，不可以先驱。复未尽者，可以苦葶苈、杏仁、桑白皮、椒目逐水之药，伏水皆去矣。

夫治病有先后，不可乱投。邪未去时，慎不可补也。大邪新去，恐反增其气，转甚于未治之时也。

昔河内有人病饮，医者断为脾湿，以木香、牵牛二味散之，下十余行，因绐病人复变散为丸，又下十余行；复变丸为散，又十余行，病者大困，睡几一昼夜，既觉，肠胃宽润，惟思粥食少许，日渐愈。虽同断为湿，但补泻不同，其差至此。

《内经》曰：岁土太过，雨湿流行，肾水受邪，甚则饮发中满。太阳司天，湿气变物，水饮内畜，中满不食。注云：此年太阴在泉，湿监于地，病之原始，地气生焉。少阴司天，湿土为四之气，民病鼽衄饮发。又土郁之发，民病饮发，注下、跗肿、身重。又太阴所至，为积、饮、痞、隔。又太阴所至，蓄满。又太阴之胜与太阴之复，皆云饮发于中。以此考之，土主湿化不主寒，水主寒化不主湿。天多黔雨，地有积潦，皆以为水。在《内经》属土。冰霜凝冱，风气凄凛，此水之化也。故曰：丑未，太阴湿土；辰戌，太阳寒水。二化本自不同，其病亦异。夫湿土太过，则饮发于中，今人以为脾土不足，则轩岐千古之书可以乎，不可以乎？


嗽分六气毋拘以寒述　二十五

嗽与咳，一证也。后人或以嗽为阳，咳为阴，亦无考据。且《内经·咳论》一篇纯说嗽也，其中无咳字，由是言之，咳即嗽也，嗽即咳也。《阴阳应象大论》云：秋伤于湿，冬生咳嗽。又《五脏生成篇》云：咳嗽上气。又《诊要经终》云：春刺秋分，环为咳嗽。又《示从容篇》云：咳嗽烦冤者，肾气之逆也。《素问》惟以四处连言咳嗽，其余篇中止言咳，不言嗽，乃知咳、嗽一证也。或言嗽为别一证，如《伤寒》书中说：咳逆，即咽中作梯磴之声者是也。此一说非《内经》止以嗽为咳。《生气通天论》云：秋伤于湿，上逆而咳。与《大象论》文义同，而无嗽字。乃知咳即是嗽明矣。余所以若论此者，孔子曰：必也正名乎。

嗽之为病，自古归之肺，此言固不易也。《素问》言：肺，病喘咳逆。又曰：咳嗽上气，厥在胸中，过在手太阴、阳明。《灵枢》十二经，惟太阴肺经云：肺胀满，膨膨而喘咳，他经则不言。《素问·咳论》虽言五脏六腑皆有咳，要之止以肺为主。《素问》言：皮毛者，肺之合也，皮毛先受邪气。注云：邪，谓寒气。《经》又曰：邪气以从其合也。其寒饮食入胃，从脾脉上至于肺则肺寒，寒则内外合邪，因而客之，则为肺咳。后人见是言，断嗽为寒，更不参较他篇，岂知六气皆能嗽。

人若谓咳止为寒耶？何以岁火太过，炎暑流行，金肺受邪，民病咳嗽？岁木不及，心气晚治，上胜肺金，咳而鼽。从革之纪，金不及也，其病嚏咳；坚成之纪，金太过也。上徵与正商同，其病咳。少阳司天，火气下临，肺金上从，咳、嚏、衄；少阳司天，火淫所胜，咳、唾血、烦心；少阳司天，主胜，则胸满、咳；少阳司天之气，热郁于上，咳逆呕吐。三之气，炎暑至，民病咳呕；终之气，阳气不藏而咳。少阳之复，枯燥烦热，惊、瘈、咳、衄，甚则咳逆而血泄。少阴司天，热气生于上，清气生于下，寒热凌犯而生于中，民病咳喘。三之气，天政布，大火行，余火内格，肿于上，咳喘，甚则血溢。少阴司天，客胜，则鼽嚏，甚则咳喘。少阴之复，燠热内作，气动于左，上行于右，咳、皮肤痛，则入肺，咳而鼻渊。若此之类，皆生于火与热也，岂可专于寒乎？

谓咳止于热与火耶？厥阴司天，客胜，则耳鸣、掉眩，甚则咳。若此之类，乃生于风，岂可专于热与火也？

谓咳专于风耶？太阴司天，湿淫所胜，咳唾则有血。太阴之复，湿变乃举，饮发于中，咳喘有声。若此之类，乃生于湿，岂可专于风也？

谓咳止于湿耶？金郁之发，民病咳逆、心胁痛。岁金太过，燥气流行，肝木受邪，民病咳、喘逆，逆甚而呕血。阳明司天，金火合德，民病咳嗌。阳明司天，燥淫所胜，咳、腹中鸣。阳明司天，清复内余，则咳、衄、嗌塞、心膈中热、咳不止，而目出血者，死。阳明之胜，清发于中，嗌塞而咳。阳明之复，清气大举，咳、哕、烦心。若此之类，皆生于燥，岂可专于湿也？

谓咳止于燥耶？太阳司天，客气胜，则胸中不利，出清涕，感寒则咳。若此之类，乃生于寒，岂可专于燥也？

又肺风之状，多汗恶风，色皏然白，时咳，短气，昼夜则差，夜暮则甚，亦风咳也。劳风，咳出青黄涕，其状如脓，大如弹丸，亦风咳也。有所亡失，所求不得，则发肺鸣，鸣则肺热叶焦，亦热咳也。阳明厥逆，喘咳身热，亦热咳也。一阳发病，少气善咳，亦火咳也。喘咳者，水气并于阳明，亦湿咳也。风水，不能正偃，则咳，亦湿咳也。肾气，腹大、胫肿、喘咳、身重，亦湿咳也。脾痹者，四肢懈堕，发咳、呕、汗，上为大寒，亦寒咳也。

咳之六气，固然可以辨。其六者之状：

风乘肺者，日夜无度，汗出，头痛，涎痰不利，非风咳之云乎？

热乘肺者，急喘而嗽，面赤，潮热，手足寒，乳子亦多有之，非暑咳之云乎？

火乘肺者，咳喘上壅，涕唾出血，甚者七窍血溢，非火咳之云乎？

燥乘肺者，气壅不利，百节内痛，头面汗出，寒热往来，皮肤干枯，细疮燥痒，大便秘[image: ]
 ，涕唾稠粘，非燥咳之云乎？

寒乘肺者，或因形寒冷饮，冬月坐卧湿地，或冒冷风寒，秋冬水中感之，嗽急而喘，非寒咳之云乎？

其法治也，风之嗽，治以通圣散加半夏，大人参半夏丸，甚者汗之。暑之嗽，治以白虎汤、洗心散、凉膈散，加蜜一匙，为呷之。火之嗽，治以黄连解毒汤、洗心散、三黄丸，甚者，加以咸寒大下之。湿之嗽，治以五苓散、桂苓甘露散及白术丸，甚者，以三花神佑丸下之。燥之嗽，治以木香葶苈散、大黄黄连阿胶丸，甚者，以咸寒大下之。寒之嗽，治以宁神散、宁肺散，有寒痰在上者，以瓜蒂散越之。

此法虽已几于万全，然老幼强弱虚实肥瘦不同，临时审定，权衡可也。病有变态，而吾之方亦与之俱变，然则枯矾、乾姜、乌梅、罂粟壳，其误人也不为少矣！

呜呼！有人自幼咳嗽，至老不愈而亦不死者，余平生见此等无限。或小年咳嗽，不计男女，不数月而殒者，亦无限矣。夫宁神、宁肺散，此等之人，岂有不曾服者哉！其不愈而死者，以其非寒嗽故也。彼执款冬花、佛耳草至死不移者，虽与之，割席而坐可也。曹魏时，军吏李成，苦咳嗽，昼夜不寐，时吐脓血，华佗以谓咳之所吐，非从肺来，以苦剂二钱匕，吐脓血二升余而瘥。若此之嗽，人不可不知也。


九气感疾更相为治衍　二十六

天以气为焘，地以气以持。万物盈乎天地之间，咸以气而生。及其病也，莫不以气而得。且风之气，和平而璺启；热之气，暄而舒荣；火之气，炎暑而出行；湿之气，埃溽而员盈；燥之气，清劲而凄怆；寒之气，寒气而归藏。此六气时忙，司化之常也。

及其变，风之气，飘怒而反大凉；热之气，大暄而反寒；火之气，飘风燔燎而反霜凝；湿之气，雷霆骤注而反烈风；燥之气，散落而反湿；寒之气，寒雪霜雹而反白埃。此六气之变也。

故天久寒则治之以暑，天久凉则治之以暄，天久晦则治之以明，天久晴则治之以雨。

夫天地之气常则安，变则病。而况人禀天地之气，五运迭侵于其外，七情交战于其中。是以圣人啬气，如持至宝；庸人役物，而反伤大和。此轩岐所以论诸痛皆因于气，百病皆生于气。遂有九气不同之说。

气，本一也，因所触而为九。所谓九者，怒、喜、悲、恐、寒、暑、惊、思、劳也。其言曰：怒则气逆，甚则呕血及飧泄，故气逆上矣。王太仆曰：怒则阳气逆上，而肝木乘脾，故甚则呕血及飧泄也。

喜则气和志达，荣卫通利，故气缓矣。

悲则心系急，肺布叶举，而上焦不通，荣卫不散，热气在中，故气消矣。

恐则精却，却则上焦闭，闭则气还，还则下焦胀，故气不行矣。王太仆云：恐则伤精，却上而不下流，下焦阴气亦回环而不散，故聚而胀也。然上焦固禁，下焦气还，故气不行也。《新校正》云：不行，当作“下行”。

寒则腠理闭，气不行，故气收矣。王太仆云：身凉则卫气沉，故皮肤之理及渗泄之处皆闭密而气不流行，卫气收敛于中而不散也。

炅则腠理开，荣卫通，汗大出，故气泄矣。王太仆云：人在阳则舒，在阴则惨，故热则肤腠开发，荣卫大通，津液而汗大出也。

惊则心无所依，神无所归，虑无所定，故气乱矣。

劳则喘息，汗出，内外皆越，故气耗矣。王太仆云：疲劳役则气奔速，故喘息。气奔速则阳外发，故汗出。内外皆踰越于常纪，故气耗损也。

思则心有所存，神有所归，正气留而不行，故气结矣。王太仆云：系心不散，故气亦停留。

此《素问》之论九气，其变甚详，其理甚明。然论九气所感之疾则异，惟论呕血及飧泄，余皆不言。惟《灵枢》论思虑、悲哀、喜乐、愁忧、盛怒、恐惧而言其病。其言曰：知者，知养生也，必顺四时而适寒暑，和喜怒而安居处，节阴阳而和柔刚，如是则辟邪不至，而长生久视。是故怵惕思虑则伤神，神伤则恐惧流淫而不止。因悲哀动中者，竭绝而失生。喜乐者，神荡散而不藏。愁虑者，气闭塞而不行。盛怒者，神迷惑而不治。恐惧者，神荡惮而不收。

心，怵惕思虑而伤神，神伤则恐惧自失，破[image: ]
 脱肉，毛瘁色夭，死于冬。

脾，忧愁而不解则伤意，意伤则恍乱，四肢不举，毛瘁色夭，死于春。

肝，悲哀动中则伤魂，魂伤则狂忘，不精不正，当人阴缩而挛筋，两胁不举，毛瘁色夭，死于秋。

肺，喜乐无极则伤魄，魄伤则狂，狂者，意不存人，皮革焦，毛瘁色夭，死于夏。

肾，盛怒不止则伤志，志伤则喜忘其前，腰脊不可俛仰屈伸，毛瘁色夭，死于季夏。恐惧不解则伤精，精伤则骨痿厥，精时自下。

是故五脏主藏精者也，不可伤，伤则失守而阴虚，虚则无气，无气则死矣。

《灵枢》论神、意、魂、魄、志、精所主之病，然无寒、暑、惊、劳四证。余以是推而广之。

怒气所至，为呕血，为飧泄，为煎厥，为薄厥，为阳厥，为胸满、胁痛。食则气逆而不下，为喘、渴、烦心，为消瘅，为肥气，为目暴盲，耳暴闭，筋解，发于外为疽痈。

喜气所至，为笑不休，为毛发焦，为内病，为阳气不收，甚则为狂。

悲气所至，为阴缩，为筋挛，为肌痹，为脉痿，男为数溲血，女为血崩，为酸鼻辛[image: ]
 ，为目昏，为少气不足以息，为泣，为臂麻。

恐气所至，为破[image: ]
 脱肉，为骨酸痿厥，为暴下绿水，为面热肤急，为阴痿，为惧，而脱颐。

惊气所至，为潮涎，为目睘，为口[image: ]
 ，为痴痫，为不省人，为僵仆，久则为痛痹。

劳气所至，为咽噎病，为喘促，为嗽血，为腰痛、骨痿，为肺鸣，为高骨坏，为阴痿，为唾血，为瞑视，为耳闭，男为少精，女为不月，衰甚则溃溃乎若坏都，汩汩乎不可止。

思气所至，为不眠，为嗜卧，为昏瞀，为中痞，三焦闭塞，为咽嗌不利，为胆瘅呕苦，为筋痿，为白淫，为得后于气，快然如衰，为不嗜食。

寒气所至，为上下所出，水液澄澈清冷，下痢清白，吐、痢腥秽，食已不饥，坚痞腹满急痛，癥瘕颓疝，屈伸不便，厥逆禁固。

炅气所至，为喘、呕、吐酸，暴注下迫，转筋，小便浑浊，腹胀大，而鼓之有声如鼓，疮疽疡疹，瘤气结核，吐下霍乱，瞀郁肿胀，鼻窒鼽衄，血溢血泄，淋闭，身热恶寒，甚则瞀瘈，目昧不明，耳鸣或聋，躁扰狂越骂詈，惊骇禁栗，如丧神守，气逆冲上，嚏腥涌溢，食不下，跗肿疼酸，暴喑、暴注，暴病暴死。

凡此九者，《内经》有治法，但以五行相胜之理治之。

夫怒伤肝，肝属木，怒则气并于肝，而脾土受邪，木太过则肝亦自病。

喜伤心，心属火，喜则气并于心，而肺金受邪，火太过则心亦自病。

悲伤肺，肺属金，悲则气并于肺，而肝木受邪，金太过则肺亦自病。

恐伤肾，肾属水，恐则气并于肾，而心火受邪，水太过则肾亦自病。

思伤脾，脾属土，思则气并于脾，而肾水受邪，土太过则脾亦自病。

寒伤形，形属阴，寒胜热则阳受病，寒太过则阴亦自病。

炅伤气，气属阳，热胜寒则阴受病，热太过则阳亦自病。

凡此七者，更相为治。故悲可以治怒，以怆恻苦楚之言感之；喜可以治悲，以谑浪亵狎之言娱之；恐可以治喜，以迫遽死亡之言怖之；怒可以治思，以污辱欺罔之言触之；思可以治恐，以虑彼志此之言夺之。凡此五者，必诡诈谲怪，无所不至，然后可以动人耳目，易人视听，若胸中无材器之人，亦不能用此五法也；炅可以治寒，寒在外者，以淬针[image: ]
 熨烙灸，汤而汗之，寒在内者，以热食温剂平之；寒可以治炅，炅在外者，以清房凉榻薄衣，以清剂汗之，炅在内者，以寒饮寒剂平之。

惟逸可以治劳。《经》曰：劳者温之。温，谓温存而养之。今之医者，以温为温之药，差之久矣。岐伯曰：以平为期，亦谓休息之也。

惟习可以治惊。《经》曰：惊者平之。平，谓平常也。夫惊以其忽然而遇之也，使习见习闻则不惊矣。

此九者，《内经》自有是理，庸工废而不行。今代刘河间治五志，独得言外之意，谓五志所发，皆从心造，故凡见喜、怒、悲、惊、思之证，皆以平心火为主。

至于劳者，伤于动，动，便属阳；惊者，骇于心，心便属火。二者亦以平心为主。今之医者，不达此旨，遂有寒凉之谤，群聚而[image: ]
 之，士大夫又从而惑之，公议何时而定耶？

昔余治一书生，劳苦太过，大便结燥，咳逆上气，时喝喝然有音，唾呕鲜血，余以苦剂解毒黄连汤，加木香、汉防己，煎服，时时啜之，复以木香槟榔丸，泄其逆气，不月余而痊。余又尝以巫跃妓抵，以治人之悲结者。余又尝以针下之时，便杂舞，忽笛鼓应之，以治人之忧而心痛者。余尝击拍门窗，使其声不绝，以治因惊而畏响，魂气飞扬者。余又尝治一妇人，久思而不眠，余假醉而不问，妇果呵怒，是夜困睡。又尝以酸枣仁丸治人多忧，以白虎汤不计四时调理人之暑。余又以无忧散，泻人冬月得水中寒痹，次以麻黄汤数两作一剂，煎以枣姜，热服，汗出而愈。如未愈者，以瓜蒂散涌之，以火助其汗。治寒厥亦然。余尝治大暑之病，诸药无效，余从其头数刺其痏，出血立愈。余治此数者，如探囊然。

惟劳而气耗、恐而气夺者为难治。喜者少病，百脉舒和故也。昔闻山东杨先生，治府主洞泄不已，杨初未对病人，舆众人谈日月星晨躔度及风云雷雨之变，自辰至未，而病者听之而忘其圊。杨尝曰：治洞泄不已之人，先问其所好之事，好碁者与之碁，好乐者与之笙笛，勿辍。又闻庄先生者，治以喜乐之极而病者，庄切其脉，为之失声，佯曰：吾取药去。数日更不来，病者悲泣，辞其亲友曰：吾不久矣。庄知其将愈，慰之。诘其故，庄引《素问》曰：惧胜喜。此二人可谓得玄关者也。然华元化以怒郡守而几见杀，文挚以怒齐王而竟杀之，千万人中仅得一、二人而反招暴祸。若乃医，本至精至微之术，不能自保，果贱技也哉？悲夫！


三消之说当从火断　二十七

八卦之中，离能烜物；五行之中，惟火能焚物；六气之中，惟火能消物。故火之为用，燔木则消而为炭，焚土则消而为伏龙肝，炼金则消而为汁，煅石则消而为灰，煮水则消而为汤，煎海则消而为盐，干汞则消而为粉，熬锡则消而为丹。故泽中之潦，涸于炎晖；鼎中之水，干于壮火。

盖五脏，心为君火正化，肾为君火对化；三焦为相火正化，胆为相火对化。得其平，则烹炼饮食，糟粕去焉；不得其平，则燔灼脏腑，而津液竭焉。故入水之物，无物不长；入火之物，无物不消。

夫一身之心火，甚于上，为膈膜之消；甚于中，则为肠胃之消；甚于下，为膏液之消；甚于外，为肌肉之消。上甚不已，则消及于肺；中甚不已，则消及于脾；下甚而不已，则消及于肝、肾；外甚不已，则消及于筋骨。四脏皆消尽，则心始自焚而死矣。

故《素问》有消瘅、消中、消渴、风消、膈消、肺消之说。消之证不同，归之火则一也。故消瘅者，众消之总名；消中者，善饥之通称；消渴者，善饮之同谓。惟风消、膈消、肺消，此三说不可不分。

风消者，二阳之病。二阳者，阳明也。阳明者，胃舆大肠也。心受之，则血不流，故女子不月；脾受之，则味不化，故男子少精，皆不能成隐曲之事。火伏于内，久而不已，为风所鼓，消渴肠胃，其状口干，虽饮水而不咽，此风热格拒于贲门也。口者，病之上源，故病如是。又经曰：二阳结谓之消。此消乃肠胃之消也。善食而瘦者，名曰食[image: ]
 ，此消乃肌肉之消也。

膈消者，心移热于肺，传为膈消。王太仆云：心肺两间，中有斜膈膜，下际内连横膈膜。故心移热于肺，久久传化，内为膈热。消渴多而饮者，此虽肺金受心火之邪，然止是膈消，未及于肺也，故饮水至斗亦不能止。其渴也，其状多饮而数溲，或不数溲变为水肿者，皆是也。此消乃膈膜之消也。

肺消者，心移寒于肺，肺主气，经曰：饮食入胃，游溢精气，上输于脾，脾之精气，上归于肺，通调水道，下输膀胱，水精四布，五经并行，以为常也。《灵枢》亦曰：上焦如雾，中焦如沤，下焦如渎。今心为阳火，先受阳邪，阳火内郁，火郁内传，肺金受制，火舆寒邪皆来乘肺，肺外为寒所薄，气不得施；内为火所燥，亢极水复，故皮肤索泽而辟著，溲溺积湿而频并，上饮半升，下行十合，故曰：饮一溲二者，死。

膈消不为寒所薄，阳气得宣散于外，故可治；肺消为寒所薄，阳气自溃于中，故不可治。此消乃消及于肺脏者也。又若脾风传之肾，名曰疝瘕，少腹冤热而痛，出白液，名曰蛊。王太仆云：消烁脂肉，如虫之蚀，日渐损削。此消乃膏液之消也。故后人论三焦，指以为肾消，此犹可治。久则变瘈，不救必死。此消乃消及于肾脏者也。

夫消者必渴。渴亦有三：有甘之渴，有石之渴，有火燥之渴。

肥者令人内热，甘者令人中满，其气上溢，转为消渴。经又曰：味厚者发热。《灵枢》亦曰：咸走血，多食之人渴。咸入于胃中，其气上走中焦，注于肺，则血气走之。血与咸相得，则凝干而善渴。血脉者，中焦之道也。此皆肥甘之渴。

夫石药之气悍，适足滋热，与热气相遇，必内伤脾，此药石之渴也。

阳明司天，四之气，嗌干引饮，此心火为寒水所郁故然焉；少阳司天，三之气，炎暑至，民病渴；太阳司天，甚则渴而欲饮，水行凌火，火气郁故然。少阴之复，渴而欲饮，少阳之复，嗌络经槁，渴引水浆，色变黄赤。又伤寒五日，少阴受之，故口燥舌干而渴。肾热病者，苦渴数饮。此皆燥热之渴也。

故膏粱之人，多肥甘之渴、石药之渴；藜藿奔走之人，多燥热之渴。二者虽殊，其实一也。故火在上者，善渴；火在中者，消谷善饥；火在上中者，善渴多饮而数溲；火在中下者，不渴而溲白浊；火偏上中下者，饮多而数溲。此其别也。

后人断消渴为肾虚，水不胜火则是也。其药则非也，何哉？以八味丸治渴，水未能生而火反助也。此等本不知书，妄用王太仆之注：益火之源，以消阴翳；壮水之主，以制阳光。但益心之阳，寒热通行；强肾之阴，热之犹可。岂知王太仆之意，以寒热而行之也。肾本恶燥，又益之以火可乎？

今代刘河间自制神芎丸，以黄芩味苦入心，牵牛、大黄驱火气而下，以滑石引入肾经。此方以牵牛、滑石为君，以大黄、黄芩为臣，以芎、连、薄荷为使，将离入坎，真得《黄庭》之秘旨也。而又以人参白术汤，消痞丸、大人参散、碧玉鸡苏散，数法以调之，故治消渴最为得体。

昔有消渴者，日饮数升，先生以生姜自然汁一盆，置之密室中，具罂杓于其间，使其人入室，从而锁其门，病人渴甚，不得已而饮汁尽，渴减。《内经》辛以润之之旨。《内经》治渴，以兰除其陈气，亦辛平之剂也。先生之汤剂，虽用此一味，亦必有傍药助之。初虞世曰：“凡渴疾，未发疮疡，便用大黄寒药利其势，使大困大虚自胜；如发疮疡，脓血流漓而飧此，真俗言也。故巴郡太守凑三黄丸能治消渴。余尝以膈数年不愈者，减去朴硝，加黄连一升，大作剂，以长流千里水煎五、七沸，放冷，日呷之数百次。以桂苓甘露散、白虎汤、生藕节汁、淡竹沥、生地黄汁，相间服之，大作剂料，以代饮水，不日而痊。

故消渴一证，调之而不下，则小润小濡，固不能杀炎上之势；下之而不调，亦旋饮旋消，终不能沃膈膜之干；下之调之，而不减滋味，不戒嗜欲，不节喜怒，病已而复作。能从此三者，消渴亦不足忧矣。

况《灵枢》又说：心脉滑为善渴。经又曰：滑者阳气胜。又言：五脏脉，心脉微小为消瘅。又言：五脏脆为消瘅。又言：消瘅之人，薄皮肤，而目坚固以深，长冲直扬，其心刚，刚者多怒，怒则气逆上，胸中蓄积，血气逆留，[image: ]
 皮充肌，血脉不行，转而为热，热则消肌肤，故为消瘅。又言：五脏皆柔弱者，善病消瘅。夫柔弱者，必有刚强。刚强者多怒，柔弱者易伤也。

余以是遂悟，气逆之人非徒病消渴。若寒薄其外，亦为痈肿、少气、狂、膈中、肺消、涌水者；热客其脏，则亦为惊、衄、膈消、柔[image: ]
 、虚肠澼；若客其腑，则为癃、溺血、口糜、伏瘕为沉、食[image: ]
 、辛[image: ]
 、鼻渊、衄、衊、瞑目。盖此二十一证，皆在《气厥论》中。经曰：诸逆冲上，皆属于火。一言可了，善读书者，以是求之。


虫[image: ]
 之生湿热为主诀　二十八

《巢氏》之衍九虫、三[image: ]
 ，详矣。然虫之变不可胜穷，要之皆以湿热为主，不可纯归三气虚与食生具。《巢氏》之衍九虫也，曰：伏、蚘、白、肉、肺、胃、弱、赤、蛲。

伏虫，长四分，群虫之主也。

蚘虫，长一尺，亦有长五、六寸。其发动则腹中痛，发作肿聚，往来上下，痛有休息，亦攻心痛，口喜吐涎，及吐清水，贯伤心则死，诊其脉，腹中痛，其脉法当沉弱，今脉反洪大，是蚘虫也。

白虫，长一寸，相生子孙转大，长四、五尺，亦能杀人。

寸白虫，色白，形扁小，因饮白酒，以桑枝贯牛肉炙食之，并生粟所成，又云食生鱼后即饮乳酪亦生。其发动则损人精气，腰脚疼，此虫长一尺，则令人死。

肉虫，状如烂杏，令人烦满。

肺虫，状如蚕，令人咳嗽。

胃虫，状如虾蟆，令人呕逆、吐、喜哕。

弱虫，状如瓜瓣，又名鬲虫，令人多唾。

赤虫，状如生肉，动则腹鸣。

蛲虫，至微，形如菜虫，居胴肠中，多则为痔，极则为癞，因以疮处，以生痈、疽、癣、瘘、疠、[image: ]
 、疥、龋。

虫无故不为人患，亦不尽有，有亦不必尽多，或偏无无者。此诸虫依肠胃之间，若人脏腑气实，则不为害，虚则侵蚀，随其虫之动能变成诸疾也。

三[image: ]
 者，湿[image: ]
 ，由脾胃虚，为水湿所乘，腹内虫动，侵蚀成[image: ]
 。若上唇生疮，是虫蚀五脏，则心烦懊；若下唇生疮，是虫蚀下部，则肛门烂开。

心[image: ]
 者，因虚而动，攻食心，谓之心[image: ]
 。

疳[image: ]
 者有五，曰白、赤、蛲、[image: ]
 、黑。凡五疳，白者轻，赤者次，蛲者又次，[image: ]
 者又次，黑者最重，皆从肠里上食咽喉、齿龈，并生疮，下至谷道伤烂，下利脓血，呕逆，手足心热，腰脚痛，嗜卧。秋冬可，春夏甚。

《巢氏》之论虫[image: ]
 为病之状固详矣，然虫之变此数者，天地之间，气之所至，百虫争出。如厥阴所至，为毛化。其应春，其虫毛，其畜犬；其应夏，其虫羽，其畜马；其应长夏，其虫倮；其应秋，其虫介，其畜鸡；其应冬，其虫鳞，其畜彘。

其畜犬、鸡，其虫毛、介；其畜彘，其虫羽、鳞；其畜牛、犬，其虫倮、毛；其畜鸡、羊，其虫介、羽；其畜彘、牛，其虫鳞、倮。

其脏肝、脾，其虫毛、介；其脏心、肺，其虫羽、鳞；其脏脾、肾，其虫倮、毛；其脏肺、肝，其虫介、羽；其脏肾、心，其虫鳞、倮。

地气制己胜，天气制胜己。天制色，地制形。色者，青、黄、赤、白、黑；形者，毛、羽、倮、介、鳞。其生也，胎、卵湿化；其成也，跂行飞走。

故五气、五味根于中，五色、五类形于外。而有一岁之中，互有胜复。故厥阴司天，毛虫静，羽虫育，介虫不成；居泉，毛虫育，倮虫耗，羽虫不育。

少阴司天，羽虫静，介虫育，毛虫不成；居泉，羽虫育，介虫耗不育。

太阴司天，倮虫静，鳞虫育，羽虫不成，居泉，倮虫育，鳞虫不成。

少阳司天，羽虫静，毛虫育，倮虫不成；居泉，羽虫育，介虫耗，毛虫不育。

阳明司天，介虫静，羽虫育，介虫不成；居泉，介虫育，毛虫耗，羽虫不成。

太阳司天，鳞虫静，倮虫育；居泉，鳞虫耗，倮虫不育。如风胜，则倮虫不滋。

此之类也，皆五行之相克也。惟湿复则鳞见于陆，为湿土相克，水长则反增。水鳞虽多，然见于陆，则反当死，故不同也。

切《巢氏》言，脾胃虚而为水湿所乘者，非也，乃脾胃大甚，热为水湿多也。以《玄珠》考之，虫得木之气乃生，得雨之气乃化，以知非厥阴风木之气不生，非太阴湿土之气不成，岂非风木主热，雨泽主湿所致耶？

故五行之中皆有虫，惟金之中其虫寡，冰之中无虫。且诸木有蠹，诸果有螟，诸菜有虫，诸菽有蚄，五谷有螟、螣、蝥、[image: ]
 。麦朽蛾飜，粟破虫出，草腐而萤、蚊，粪积而蝣、蛴。若此者，皆木之虫也。

烈火之中有鼠，烂灰之中有蝇。若此者，皆火之虫也。

土中盘蛇，坯中走蚓，穴蚁墙蝎，田蝼、崖蜴。若此者，皆土之虫也。

科[image: ]
 孕于古池，蛭马跃于荒湫，鱼满江湖，蛟龙藏海。若此者，皆水中之虫也。

昔有冶者，碎一破釜，将入火炉，其截断处窠臼中有一虫，如米中虫，其色正赤。此釜烹饪不啻千万，不知何以生了？不可晓，亦金火之气也。

惟冰之中未尝见虫焉。北方虽有冰鼠，止是食冰，非生于冰也。

乃知木、火属春、夏，湿土属季夏，水从土化，故多虫；金从秋气，冰从冬气，故无虫焉。

若以生物有被，麴有麴虫，酱有酱虫，醯有醯虫，饮食停久皆有虫。若以为动物不生虫，如户枢不蠹之类，然动劳之人亦有虫，岂有不动者耶！且文籍衣服，故不阅不衣而不蠹，然非经季夏阴注，或暴干不待冷纳于笥中，亦不生虫蠹也。或瓮傍地湿，鼠妇来明，墙下壤干，狗蚤居中，岂均生于湿耶！盖蚤虽不生于湿，亦有生于冬。热则虫生，寒则不生，理故然也。

夫虫之所居，必于脾胃深处。药之所过，在于中流，虫闻药气而避之，群者安得取之？予之法，先令饥甚，次以槟榔、雷丸为引，予别下虫药，大下十数行，可以搐而空。[image: ]
 上张子政用此法，下虫数百，相衔长丈余。

若夫疮久而虫蛆者，以木香槟榔散，傅之神良。别有坠蛆之药，皆具方中，此不具陈也。


补论　二十九

予幼岁留心于医，而未尝见其达者。贞佑间，自沃来河之南，至顿丘，而从游张君仲杰之县舍，得遇太医张子和先生诲仲杰以医，而及于游公君宝暨不肖。猗欤大哉！先生之学，明妙道之渊源，造化之根本，讲五运之抑郁发越，六气之胜复淫郁，定以所制之法，配以所宜之方，准绳既陈，曲直自正，规矩既设，方圆自成。先生之学，其学者之准绳规矩欤！虽为人，天师可也。望而知之，以尽其神；闻而知之，以尽其圣；问而知之，以尽其工；切而知之，以尽其巧。何假饮上池之水而照见人五脏乎。一目而无余矣。

至约之法，其治有三；所用之药，其品有六。其治三，则汗、下、吐；其品六，则辛、甘、酸、苦、咸、淡也。虽不云补，理实具焉。予恐人之惑于补而莫解之，故续“补说”于先生汗、下、吐三论之后。我辈所当闻，医流所当观，而人之所当共知也。

予考诸经，检诸方，试为天下好补者言之。夫人之好补，则有无病而补者，有有病而补者。

无病而补者谁欤？上而缙绅之流，次而豪富之子。有金玉以荣其身，刍豢以悦其口，寒而衣裘，暑则台榭，动则车马，止则裀褥，味则五辛，饮则长夜，醉饱之余，无所用心，而因致力于床第，以欲竭其精，以耗散其真，故年半百而衰也。

然则奈何以药为之补矣？或咨诸庸医，或问诸游客。庸医以要用相求，故所论者轻，轻之则草木而已，草木则苁蓉、牛膝、巴戟天、菟丝之类，游客以好名自高，故所论者重，重之则金石而已，金石则丹砂、起石、硫黄之类。

吾不知此为补也。而补何脏乎？以为补心耶？而心为丁火，其经则手少阴，热则疮疡之类生矣；以为补肝耶？肝为乙木，其经则足厥阴，热则掉眩之类生矣；脾为己土，而经则足太阴，以热补之，则病肿满；肺为辛金，而经则手太阴，以热补之，则病愤郁。心不可补，肝不可补，脾不可补，肺不可补，莫非为补肾乎？人皆知肾为癸水，而不知经则子午君火焉。补肾之火，火得热而益炽；补肾之水，水得热而益涸。既炽其火，又涸其水，上接于心之丁火，火独用事，肝不得以制脾土，肺金不得以制其肝木。五脏之极，传而之六腑；六腑之极，遍而之三焦。则百病交起，万疾俱生，小不足言，大则可惧，不疽则中，不中则暴喑而死矣。以为无病而补之者所得也。

且如有病而补之者谁欤？上而仕宦豪富之家，微而农、商、市、庶之辈，呕而补，吐而补，泄而补，痢而补，疟而补，咳而补，劳而补，产而补。呕吐，则和胃丸、丁沉煎；泻痢，豆蔻丸、御米壳散；咳，不五味则宁神散；劳，不附桂则山药；产，不乌金则黑神。吾不知此为补果何意耶？殊不知，呕得热而愈酸，吐得热而愈暴，泄得热而清浊不分，痢得热而休息继至，疟得热而进不能退，咳得热而湿不能除，劳得热而火益烦，产得热而血愈崩。盖如是而死者八、九，生者一、二。死者枉，生者幸。幸而一生憔悴之态。人之所不堪也，视其寒用热以补之矣。若言其补，则前所补者，此病何如？

予请为言补之法，大抵有余者损之，不足者补之，是则补之义也。阳有余而阴不足，则当损阳而补阴；阴有余而阳不足，则当损阴而补阳。热则芒硝、大黄，损阳而补阴也；寒则干姜、附子，损阴而补阳也。岂可以热药而云补乎哉！而寒药亦有补之义也。经曰：因其盛而减之，因其衰而彰之。此之谓也。或曰：形不足者，温之以气；精不足者，补之以味。执此温补二字，便为温补之法，惟用温补之药。且温补二字，特为形、精不足而设，岂为病不病而设哉！虽曰温之，止言其气；虽曰补之，止言其味，曷尝言热药哉！

至于天之邪气，感则害人五脏，实而不满，可下而已；水谷之寒热，感则害人六腑，满而不实，可吐而已；地之湿气，感则害人皮肉筋脉，邪从外入，可汗而已。然发表不远热，而无补之意。

人之所禀，有强有弱。强而病，病而愈，愈而后必能复其旧矣；弱而病，病而愈，愈而后不必复其旧矣。是以有保养之说。然有是说，热药亦安所用哉？慎言语、节饮食是矣。以日用饮食言之，则黍、稷、禾、麦之余，食粳者有几？鸡、豚、牛、羊之余，食血者有几？桃、杏、李、梅之余，食梨者有几？葱、韭、薤、蒜之余，食葵者有几？其助则姜、桂、椒、莳，其和则盐、油、醯、酱，常而粥羹，别而焦炒，异而烧炙，甚则以五辣生鲊。而荐酒之殽，以姜、醋、羹羊。而按酒之病，大而富贵，比此尤甚；小而市庶，亦得以享。此吾不知何者为寒，何物为冷，而以热药为补哉？日用饮食之间，已为太过矣。

尝闻人之所欲者，生；所恶者，死。今反忘其寒之生，甘于热之死，则何如？由其不明《素问》造化之理、《本草》药性之源，一切委之于庸医之手。医者曰：寒凉之药，虽可去疾，奈何脏腑不可使之久冷，脾胃不可使之久寒，保养则固，可温补之。是宜斯言，方脱诸口，已深信于心矣，如金石之不可变，山岳之不可移，以至于杀身而心无少悔。呜呼！医者之罪，固不容诛，而用之者，亦当分受其责也。病者之不悔，不足怪也，而家家若是，何难见而难察耶！人惟不学故耳。

亦有达者之论，以《素问》为规矩准绳，以《本草》为斤斧法则矣，其药则寒凉，其剂则两，其丸则百。人之闻者，如享美馔而见蛆蝇，惟恐去之不亟也。何哉？而所见者丘垤，及见谈泰山则必骇，不取唾而远则幸矣，尚敢冀其言之能从乎！兹正之所以难立，而邪之所以易行也，吾实忧之，且天下之不知。过不在天下而已，在医流尚不知，何责于天下哉？噫！春秋之法，责贤不责愚。所谓我辈者，犹且弃道学之本源，而拘言语之末节，以文章自富，以谈辨自强，坐而昂昂，立而行行，阔其步，翼其手，自以为高人而出尘表，以天下聪明莫己若也，一旦疾之临身，矒然无所知，茫若搏风之不可得，迷若捕影之不可获，至于不得已，则听庸医之裁判。疾之愈，则以为得人；不愈，则以为疾之既极，无可奈何，委之于命，而甘于泉下矣。呜呼！实与愚夫殆去相远，此吾所以言之喋喋也。然而未敢必其听之何如耳！虽然吾之说非止欲我辈共知，欲医流共知，欲天下共知也。我辈共知，医流共知，天下共知，惬吾之意，满吾所望矣。


水解　三十

余昔访灵台间太史，见铜壶之漏水焉，太史召司水者曰：此水已三环周，水滑则漏迅，漏迅则刻差，当易新水。余划然而悟曰：天下之水，用之灭火则同，濡槁则同，至于性从地变，质与物迁，未尝罔焉。故蜀江濯锦则鲜，济源烹楮则[image: ]
 。南阳之潭渐于菊，其人多寿；辽东之涧通于参，其人多发。晋之山产矾石，泉可愈痘；戎之麓伏硫黄，汤可浴疠。杨子宜荈，淮菜宜醪，沧卤能盐，阿井能胶。澡垢以污，茂田以苦。瘿消于藻、带之波，痰破于半夏之洳。冰水咽而霍乱息，流水饮而癃闭通。雪水洗目而赤退，咸水濯肌而疮干。菜之以为[image: ]
 ，铁之以为浆，麴之以为酒，檗之以为醋。千派万种，言不容尽。

至于井之水也，尚数名焉，况其他者乎！及酌而倾，曰倒流；出[image: ]
 未放，曰无根；无时初出，曰新汲；将旦首汲，曰井华。夫一井之水，而功用不同，岂烹煮之间将行药势独不择夫水哉！

昔有患小溲闭者，众工不能瘥，予易之长川之急流，取前药而沸之，一饮立溲，元畴闻之曰：精乎哉论也！近读《灵枢经》，有半夏汤治不瞑，以流水千里者八升，扬之万遍，取其清五升，炊以苇薪火，正与此论合。乃知子和之于医，触一事一物皆成治法，如张长史草书妙天下，得之公孙剑器，用心亦劳矣。后之用水者，当以子和之言为制。余于是乎作水解。


卷四　儒门事

治病百法一

风　一

夫风者，厥阴风木之主也。诸风掉眩，风痰风厥，涎潮不利，半身不遂，失音不语，留饮飧泄，痰实呕逆，旋运，口[image: ]
 ，搐搦，僵仆，目眩，小儿惊悸，狂妄，胃脘当心而痛，上支两胁，咽膈不通，偏正头痛，首风沐风，手足挛急。肝木为病，人气在头。

防风通圣散　防风天麻汤　防风汤　祛风丸　排风汤　小续命汤　消风散

暑　二

夫暑者，为少阴君火之主也。诸痛痒疮疡，痈疽肿毒，及胃烦热，嗌干咳喘，唾血泄血，胕肿，肩胛皆内痛，心痛，肺胀，腹胀，郁闷。风温病，多发风伤于荣、温伤于卫。血为荣，气为卫。其脉两手多沉，自汗出，身重，多睡必鼾。三日以里，且宜辛凉解之，或辛温解之。如不已，表证未罢，大不可下，如下则胃中虚空。四日之外，表热入里，则谵语、口干、发疹、潮热，直视、失溲者，十死八九。肺金为病，人气在胸。及小儿疮疹、丹熛，但发人气在腹。

白虎汤　桂苓甘露散　化痰玉壶丸　益元散　玉露散　石膏散


湿　三

夫湿者，为太阴湿土之主也。诸湿肿满，霍乱泄注，胕肿，骨痛，及腰、膝、头、项痛，风痹，痿厥，唾有血，心悬如饥。热痛始作，三阳受之。一日太阳，二日阳明，三日少阳。可汗而已。如四日太阴，五日少阴，六日厥阴，可下而已。或七日不愈再传，至十三日，大邪皆去，六经悉和则愈矣。肾水为病。

五苓散　葶苈木香散　白术木香散　益元散　大橘皮汤　神助散　桂苓白术丸

火　四

夫火者，少阳相火之主也。诸暴死，发热恶寒，痛病大作，传为水肿，面黄身痿，泄注脓血，赤白为利，痈肿疽毒，丹熛疡疹，小儿疳泻，腹胀，暴下如水，心胸中热，甚则鼽衄，胸胁皆痛，耳聋，口苦，舌干，与脏毒下血，米谷不化，肠鸣切痛，消渴上喘。肺金为病。

凉膈散　黄连解毒汤　泻心散　神芎丸　八正散　调胃散　调胃承气汤

燥　五

夫燥者，是阳明燥金之主也。诸气愤郁，肠胃干涸，皮肤皴揭，胁痛，寒疟，喘咳，腹中鸣，注泄鹜溏，胁肋暴痛，不可反侧，嗌干面尘，肉脱色恶，及丈夫癫疝，妇人少腹痛，带下赤白，疮疡痊愈，喘咳潮热，大便[image: ]
 燥，及马刀挟瘿之疮。肝木为病。

神功丸　脾约丸　麻仁丸　润体丸　四生丸

寒　六

夫寒者，是太阳寒水之主也。诸寒冷湿痹，肘臂挛急。秋湿既多，寒咳为嗽，痰厥心痛，心中澹澹大动。胸、胁、胃脘痛，不可食，食已不饥，吐利腥秽，屈伸不便，上下所出不禁，目盲，坚痞，色炲，渴而饮冷，积水，足浮肿，囊缩，四肢冷，爪甲青。心火为病。

姜附汤　四逆汤　二姜汤　术附汤　大己寒丸　理中汤

解利伤寒　七

人冒风时气、温病、伤寒，三日以里，头痛、身热、恶寒，可用通圣散、益元散各五、七钱，水一大碗，入生姜十余片、葱白连须十余茎、豆豉一撮，同煎三、五沸，去滓，稍热，先以多半投之，良久，用钗子于咽喉中探引吐了，不宜漱口，次用小半，亦稍热投之，更用葱醋酸辣汤投之，衣被盖覆，汗出则愈矣。如遇世乱，《内经》曰：岁火太过，炎暑流行，火气太盛，肺金受邪，上应荧惑。大而明现。若用辛凉之剂解之，则万举万全也。若遇治世人安，可用升麻汤、葛根汤、败毒散，辛温之剂解之，亦加葱根白、豆豉，上涌而表汗。《内经》曰：因其轻而扬之。扬者，发扬也。吐、汗，发扬寒热之邪。既吐汗之后，必大将息，旬日之后，其邪不复作也。

又一法，或于无药之处，可用酸[image: ]
 汁一大碗，煎三、五沸，去菜汁，猛服讫，少间，用钗子咽喉中，探引吐了，如此三次，后煎葱酸辣汤投之，以衣被盖覆，汗出则解。《内经》曰：酸苦涌泄为阴。涌者，吐也。伤寒三日，头痛身热，是病在上也。在上者，固宜涌之。然后以淡浆粥养之，一、二日则愈矣。

又一法，可用不卧散解之，于两鼻内[image: ]
 之，连嚏喷三、二十次，以衣被盖覆。用此药时，当于暖室中。嚏罢，以酸辣浆粥投之，汗出如洗。嚏喷者，同吐法也。此法可与双解散为表裏也。

又有导引一法，可于一闲处用之。先教病人盘脚而坐，次用两手交十指攀脑后风池、风府。二穴乃是风门也。向前叩首，几至于地，如此连点一百二十数。急以葱醋粥辛辣汤投之，汗出立解。

伤寒、温疫、时气、冒风、中暑，俱四时不正之气也。人若初感之，皆头痛、恶寒、身热及寒热往来、腰脊强，是太阳经受之也。《内经》曰：可先治外而后治内。先用生姜、葱白、豆豉煎双解散，上涌及汗出则解。如不解者，至五、六日，或不大便，喘满，谵语，实热，两手脉沉，可用调胃、大、小承气汤下之。慎不可用银粉、巴豆霜、杏仁、芫花热药，下之则必死。此先治外而後治内也。如大汗之后，慎不可食葵羹、藿菜、羊、猪、鸡、犬、鱼、兔等肉。惟不先明，必致重困，后必难治也。伤寒七、八日，发黄、有斑、潮热、腹满者，或痰实作止，虽诸承气下过者，仲景曰：寸口脉浮滑者，可用瓜蒂散吐之。然伤寒寸口脉浮滑者可用，杂病寸口脉沉者可吐。叔和云：寸脉沉兮胸有痰。启玄子曰：上盛不已，吐而夺之是也。


风　八

夫中风失音、闷乱、[image: ]
 斜口眼，《内经》曰：风之为病，善行而数变。故百病皆生于风也。可用三圣散吐之。如不省人事，牙关紧闭，粥菜不能下者，煎三圣散，鼻内灌之，吐出涎，口自开也。次服通圣散、凉膈散、大人参半夏丸、桂苓甘露散等。大忌鸡、猪、鱼、兔、酒、醋、荞、面动风引痰之物。吐痰之法，在方论中。

头风眩运，手足时复麻痹，胃脘发痛，心腹满闷，按之如水声，可用独圣散吐之。吐讫，可服辛凉清上之药。仲景曰：此寒痰结于胸中之致然也。

痹　九

夫大人、小儿，风寒湿三气合而为痹。及手足麻木不仁者，可用郁金散吐之。吐讫，以导水丸、通经散泄之。泄讫，以辛温之剂发散，汗出，则可服当归、芍药，乳、没行经和血等药。如不愈，则便不宜服此等药。

痿　十

夫男女年少，面黄，身热，肌瘦，寒热往来如疟，更加涎嗽不止，或喘满面浮，此名曰肺痿，可用独圣散吐之。吐讫，次用人参柴胡饮子、小柴胡饮子，加当归桂苓甘露散之类。《内经》曰：男女之病皆同也。男子精不足，是味不化也，女子血不流，是气不用也。又曰：形不足者，温之以气，精不足者，补之以味。是也。

厥　十一

夫厥之为病，手足及膝下或寒或热也。举世传为脚气寒湿之病，岂知《内经》中本无脚气。阳气衰于下则为寒厥，阴气衰于下则为热厥。热厥为手足热，寒厥为手足寒也。阳经起于足指之表，阴经起于足心之下。阳气胜则足下热，阴气胜则足下寒。热厥者，寒在上也；寒厥者，热在上也。寒在上者，以温剂补肺金，热在上者，以凉剂清心火则愈矣。

若尸厥、痿厥、风厥、气厥、酒厥，可以涌而醒，次服降火益水、和血通气之药，使粥食调养，无不瘥者。若其余诸厥，仿此行之，慎勿当疑似之间便作风气。相去邈矣。

[image: ]
 　十二

夫[image: ]
 病，不至于目瞪如愚者，用三圣散投之。更用大盆一个，于暖室中，令汗、下、吐三法俱行。次服通圣散，百余日则愈矣。至于目瞪愚者，不可治。《内经》曰：神不得守，谓神乱也。


疟　十三

夫富贵膏粱之人病疟，或间日，或频日，或作热，或作寒，或多寒少热，或多热少寒，宜以大柴胡汤下之，下过三、五行，次服白虎汤、玉露散、桂苓甘露散之类。如不愈者，是积热大甚，宜以神芎藏用丸、三花神佑丸、调胃承气汤等药，大作剂料下之，下讫，以长流水煎五苓散服之，或服小柴胡汤数服亦可。如不愈，复以常山散吐之，后服凉膈散、白虎汤之类必愈矣。大忌热面及羊肉、鸡、猪、鱼、兔等物，如食之，疟疾复作，以至不救。

贫贱[image: ]
 荛之人病疟，以饮食疏粝、衣服寒薄、劳力动作，不可与膏粱之人同法而治。临发日，可用野夫多效方、温脾散治之，如不愈，用辰砂丹治之则愈矣。如服药讫，宜以长流水煎白虎汤、五苓散服之。不宜食热物及燥热之药，以疟疾是伤暑伏热之故也。《内经》曰：夏伤于暑，秋必痎疟。可不信哉！忌物同前。

泄利　十四

夫大人小儿暴注，泻水不已，《内经》曰：注下也。注下者，水利也，火运太过之病，火主暴逆之故也。急宜用水调桂苓甘露散、五苓散、益元散，或以长流水煎过，放冷服则愈。慎不可骤用罂粟壳、干姜、豆蔻、圣散子之类。纵泻止则肠胃不通，转生他疾。止可以分阴阳、利水道而已。

疳利　十五

夫病疳利，米谷不化，日夜无度，腹中雷鸣，下利完谷出，可用导水丸、禹功散。泻讫一、二日，可服胃风汤。不愈，则又可与桂枝麻黄汤，发汗则愈矣。《内经》曰：久风入中，为肠澼飧泄。启玄子云：风在肠中，上薰于胃，所食不化而出。又云：飧泄者，是暮食不化也。又经云：春伤于风，夏必飧泄。故可汗而愈，《内经》曰：风随汗出，痛随利减。若服豆蔻、罂粟壳之类，久而不辍，则变为水肿，以成不救也。

脏毒下血　十六

夫脏毒下血，可用调胃承气汤加当归。泻讫，次用芍药蘖皮丸、黄连解毒汤，五苓、益元各停调下，五、七钱服之。《内经》曰：肠澼便血何如？答曰：澼者，肠间积水也。身热则死，寒则生。热为血气败，故死；寒为荣气在，则生。七日而死者，死于火之成数也。

下利脓血　十七

夫下利脓血，腹痛不止，可用调胃承气汤，加生姜、枣煎，更下藏用七、八十丸，量虚实加减。泻讫，次用长流水调五苓散五、七钱，或加灯心煎调下亦得，调益元散五、七钱亦可。大忌油腻一切热物则愈矣。

水泄不止　十八

夫男子、妇人，病水湿泻注不止，因服豆蔻、乌梅、姜、附峻热之剂，遂令三焦闭[image: ]
 ，水道不行，水满皮肤，身体痞肿，面黄腹大，小便赤[image: ]
 ，两足按之陷而复起。《内经》曰：诸湿肿满，皆属脾土。可用独圣散吐之。如时月寒凉，宜于暖室不透风处，用火一盆，以借火力出汗。次以导水禹功散，量虚实，泻十余行，湿去肿减则愈矣。是汗、下、吐三法齐行。既汗、下、吐讫，腑脏空虚，宜以淡浆粥养肠胃二、三日，次服五苓散，益元同煎，灯心汤调下。如势未尽，更宜服神助散，旧名葶苈散。可以流湿润燥，分阴阳，利小便。不利小便，非其法也。既平之后，宜大将息。忌鱼、盐、酒、肉、果木、房室等事。如此三年则可矣。如或不然，决死而不救也。


痔漏肿痛　十九

夫痔漏肿痛，《内经》曰：因而大饱，筋脉横解，肠澼为痔。痔而不愈，变而为漏。同治湿法而治之，可先用导水丸、禹功散，泻讫，次服枳壳丸、木香槟榔丸，更加以葵羹、菠菜、猪羊血等，通利肠胃。大忌房室，鸡、鱼、酒、醋等物勿食之。

霍乱吐泻　二十

夫霍乱吐泻不止者，可用五苓散、益元散各停，冰水调下五、七钱。如无冰水，可用新汲水调下桂苓甘露散、玉露散、清凉饮子，调下五、七钱，或香薷汤调下五、七钱亦可。如无已上诸药，可服地浆三、五盏亦可。地浆者，可于净地掘一井子，用新汲水一桶，并于井子，搅令浑，候澄清。连饮三、五盏，立愈。大忌白术汤、姜、桂、乌、附种种燥热之药，若服之则必死矣。《巢氏》云：霍者，挥霍而成疾；乱者，阴阳乱也。皆由阴阳清浊二气相干故也。

大便[image: ]
 滞　二十一

夫老人久病，大便[image: ]
 滞不通者，可服神功丸、麻仁丸、四生丸则愈矣。时复服葵菜、菠菜、猪羊血，自然通利也。《内经》云：以滑养窍是也。此病不愈，令人失明也。

五种淋沥　二十二

夫大人小儿病沙石淋，及五种淋沥、闭癃，并脐腹痛，益元散主之，以长流水调下。八正散、石苇散，依方服用。此三药皆可加减服之。

酒食不消散　二十三

夫一切冷食不消，宿酒不散，亦同伤寒、身热、恶寒、战栗、头项痛、腰背强。及两手脉沉，不可用双解，止可用导饮丸五、六十丸，量虚实加减，利五、七行。所伤冷食、宿酒，若推尽则头痛等病自愈也。次以五苓散、生姜、枣，长流水煎服，五、六服。不可服酒癥、进食丸，此药皆犯巴豆，有热毒之故也。

酒食所伤　二十四

夫膏粱之人，起居闲逸，奉养过度，酒食所伤，以致中脘留饮，胀闷、痞膈醋心，可服木香导饮丸以治之。

夫蒭荛之人，饮食粗粝，衣服寒薄，劳役动作，一切酒食所伤，以致心腹满闷，时呕酸水，可用进食丸治之。


沉积水气　二十五

夫一切沉积水气，两胁刺痛，中满不能食，头目眩者，可用茶调散。轻涌讫，冷涎一、二升，次服七宣丸则愈矣。木香槟榔丸、导饮丸亦妙。不可用巴豆、银粉等药。

诸积不化　二十六

夫诸积不化，可服无忧散，每月泻三、五次。可用桂苓白术丸散、妙功丸。大忌生、硬、粘、滑、动风、发热等物。

骨蒸热劳　二十七

夫男子、妇人，骨蒸热劳，皮肤枯干，痰唾稠粘，四肢疼痛，面赤唇干，烦躁睡卧不宁，或时喘嗽、饮食少味、困弱无力、虚汗黄瘦等疾。《内经》曰：男子因精不足而成，女子因血不流而得也。可先以茶调散，轻涌讫，次以导水禹功散，轻泻三、两行，后服柴胡饮子、桂苓甘露散、搜风丸、白术调中汤、木香槟榔丸、人参犀角散之类，量虚实选而用之。如咯血、吐血、便血，此乃亡血也，并不宜吐，吐之则神昏。《内经》曰：血者，人之神也。故亡血则不宜吐。慎不可服峻热姜、附之药，若服之，则饮食难进，肌肉消削，转成危笃也。

五劳之病，乃今人不明，发表攻里之过也。大忌暑月于手腕、足外踝上着灸。手腕者，阳池穴也，此穴皆肌肉浅薄之处，灸疮最难痊。可及胸，次中脘、脐下、背俞、三里等穴，或有灸数十者，及以燔针，终无一效，病人反受苫，可不思之！

劳疾多馋，所思之物，但可食者宜《食疗本草》而与之菠菜、葵羹、冰水凉物，慎不可禁，以图水谷入胃，脉道乃行也。若过忌慎，则胃口闭；胃口闭，则形必瘦。形瘦脉空，乃死亡候也。诸劳皆可仿此。

虚损　二十八

夫病人多日，虚损无力，补之。以无比山药丸则愈矣。

上喘中满　二十九

夫上喘，中满，醋心，腹胀，时时作声，痞气上下，不能宣畅。叔和云：气壅三焦，不得昌是也。可用独圣散吐之，吐讫，次用导水禹功，轻泻三、五行。不愈，更以利膈丸泻之，使上下宣通，不能壅滞。后服平胃散、五苓散、益元散、桂苓甘露散、三和散，分阴阳、利水道之药则愈。

一切涎嗽　三十

夫富贵之人，一切涎嗽，是饮食厚味，热痰之致然也。先用独圣散吐之，吐讫可服人参散、通圣散加半夏，以此止嗽。更服大人参半夏丸，以之化痰也。大忌酸、咸、油腻、生、硬、热物也。


咳嗽　三十一

夫贫难之人咳嗽，内外感风冷寒湿之致然也。《内经》曰：秋伤于湿，冬生咳嗽。可服宁神散、宁肺散加白术之类则愈矣。忌法同前。

咳逆　三十二

夫男子、妇人咳逆，俗呼曰忔忒，乃阴阳不和也。乃伤寒亦有咳逆者。并可用既济散治之。忌寒热物，宜食温淡物，以养胃气耳。

风痰　三十三

夫风痰、酒痰，或热在膈上，头目不清，涕唾稠粘，或咳嗽上喘，时发潮热，可用独圣散吐之，吐讫可服搜风丸、凉膈散之类。《内经》曰：流湿润燥是也。

咯血衄血嗽血　三十四

夫男子、妇人，咯血、衄血、嗽血、咳脓血，可服三黄丸、黄连解毒汤、凉膈散，加桔梗、当归，大煎剂料，时时呷之。《内经》曰：治心肺之病最近，药剂不厌频而少，时时呷之者是也。

消渴　三十五

夫三消渴，《内经》曰：三消渴者，肺消、膈消、风消也。上以缫丝煮茧汤，澄清，顿服之则愈。或取生藕汁，顿服之亦愈矣。

雷头　三十六

夫雷头癞子，乃俗之谬名也。此疾是胸中有寒痰，多沐之致然也。可以茶调散吐之。吐讫冷痰三、二升，次用神芎丸，下三、五行，然后服愈风饼子则愈矣。雷头者，是头上赤、肿、核，或如生姜片、酸枣之状。可用[image: ]
 针刺而出血，永除根本也。

头痛不止　三十七

夫头痛不止，乃三阳之受病也。三阳者，各分部分。头与项痛者，是足太阳膀胱之经也；攒竹痛，俗呼为眉棱痛者是也；额角上痛，俗呼为偏头痛者，是少阳经也，如痛久不已，则令人丧目。以三阳受病，皆胸膈有宿痰之致然也。先以茶调散吐之，后以香薷散、白虎汤投之则愈。然头痛不止，可将葱白须豆豉汤吐之，吐讫，可服川芎、薄荷辛凉清上，搜风丸、香芎散之类。仲景曰：葱根豆豉，亦吐伤寒头痛。叔和云：寸脉急而头痛是也。

两目暴赤　三十八

夫两目暴赤，发痛不止，可以长流水煎盐汤吐之，次服神芎丸、四物汤之类。《内经》曰：暴病皆属火也。又曰：治病有缓急，急则治其标，缓则治其本。标者，赤肿也；本者，火热也。以草茎鼻中，出血最妙。


目肿　三十九

夫目暴赤肿痛，不能开者，以清金散鼻内搐之。鼻内出血更捷。

病目经年　四十

夫病赤目，经年不愈者，是头风所加之，令人头痛。可用独圣散、八正散之类。赤目肿作，是足厥阴肝经有热。利小便能去肝经风热也。

风冲泣下　四十一

夫风冲泣下者，俗呼风冷泪者是也。《内经》曰：太阳经不禁固也。又曰：热则五液皆出。肝热，故泪出。风冲于外，火发于内，风火相搏，由此而泣下也。治之以贝母一枚，白腻者，胡椒七粒，不犯钢铁，研细，临卧点之，愈。

风蛀牙疼　四十二

夫风蛀牙疼，久不愈者，用针插巴豆一枚，于灯焰上燎，烟未尽急存性，于牙窝根盘上熏之则愈。

口疮　四十三

夫大人、小儿口疮，唇紧，用酸浆水洗去白痂，临困点绿袍散。如或不愈，贴赴筵散。又不愈，贴铅白霜散则愈。

喉闭　四十四

夫男子、妇人喉闭，肿痛不能言，微刺两手大拇指，去爪甲如韭叶，是少商穴。少商，是肺金之井穴也。以[image: ]
 针刺血出立愈。如不愈，以温白汤口中含漱。以热导热也。

瘿　四十五

夫瘿囊肿闷，稽叔夜《养生论》云：颈如险而瘿，水土之使然也。可用人参化瘿丹，服之则消也。又以海带、海藻、昆布三味，皆海中之物，但得二味投之于水瓮中，常食亦可消矣。

背疽　四十六

夫背疮初发，便可用藏用丸、玉烛散，大作剂料，下脏腑一、二十行，次以[image: ]
 针于肿焮处乱刺出血，如此者三，后以阳起石散傅之。不可便服内托散，内犯官桂，更用酒煎。男子以背为阳，更以热投热，无乃太热乎！如疮少愈，或疮口未合，疮痂未敛，风痒时作，可服内托散，以避风邪耳。


瘰疬　四十七

夫人头目有疮肿、瘰疬，及胸臆胠胁之间，或有疮痂肿核不消，及有脓水不止，可用沧盐一、二两，炒过，以长流水一大碗，煎，放温，作三、五次，顿服讫，候不多时，于咽喉中探引，吐涎三、二升，后服和血通经之药，如玉烛散、四物汤之类是也。《内经》曰：咸味涌泄为阴。涌者，吐也；泻者，泄也。《铜人》曰：少阳起于目锐眦，行耳后，下胁肋，过期门。瘰疬结核，马刀挟瘿，是少阳胆经多气少血之病也。

便痈　四十八

夫便痈者，乃男子之疝也，俗呼为便痈，言于不便处害一痈，故名便痈也。便痈者，谬名也，《难》、《素》所不载也。然足厥阴肝之经络，是气血行流之道路也。冲、任、督脉，亦属肝经之旁络也。《难经》曰：男子有七疝是也。便痈者，血疝也。治之以导水丸、桃仁承气汤，或抵当汤投之。同淤血不散而治，大作剂料，峻泻一、二十行，次以玉烛散，和气血、通经络之类则是也。世之多用大黄牡蛎而已。间不愈者，是不知和血通经之道也。

恶疮　四十九

夫一切恶疮，久不愈者，以木香槟榔散贴之则愈。

下疳　五十

夫下疳久不愈者，俗呼曰臊疳是也，先以导水禹功，先泻肝经，外以木香散傅之，日上三、两度，然后服淡粥，一、二日则止。


卷五　儒门事亲

治病百法二

疮疖瘤肿　五十一

夫大人疮疖，小儿赤瘤，肿发之时，疼痛不止。《内经》曰：夫诸痛痒疮疡，皆生于心火。可用一咒法禁之。法者是心法。咒曰：

龙鬼流兮诸毒肿，痈疮脓血甚被痛，

忘心称意大悲咒，三唾毒肿随手消。

上一气念咒三遍，望日月灯火取气一口，吹在疮肿、丹瘤之上，右手在疮上虚收虚撮三次，左手不动，每一气念三遍，虚收虚撮三次，百无禁忌。如用之时，心正为是。此法得于祖母韩氏，相传一百余年，用之救人，百发百中。若不食荤酒之人，其法更灵。病疮肿者，大忌鸡、猪、鱼、兔发热动风之物。此法不得轻侮。无药处可用之。


疮肿丹毒　五十二

夫大人、小儿，疮肿、丹毒，发热疼痛不止者，又有一法：面北端，想北海雪浪滔天，冰山无际，大寒严冷之气，取此气一口，吹在疮肿处，立止。用法之人，大忌五辛之菜，五厌之肉。所病之人，切忌鸡、猪、鱼、兔、酒、醋、湿面等物。无药之处，可用此法救之。

冻疮　五十三

夫冻疮者，因寒月行于冰雪中而得之。有经年不愈，用陂野中净上曝干，以大蒜捣如泥，和土捏作饼子，如大观钱厚薄，量疮口大小而贴之。泥饼子上，以火艾灸之，不计艾壮数多少，以泥干为度。去干饼，以换湿饼，贴定灸之，不问灸数多少。有灸一、二日者，直至疮痂内觉痒，微痛，是冻疮活也。然后，不含浆水澄清，用鸡翎一、二十茎，缚作刷子，于疮口上洗净。以此而洗之后，肌肤损痛也，用软帛拭干。次用木香槟榔散傅之。夏月医之大妙。

金疮　五十四

夫一切刀箭所伤，有刀箭药，用风化石灰一斤，龙骨四两，二味为细末，先于端四日采下刺蓟菜，于端午日四更，合杵臼内，捣和得所，团作饼子，若酒[image: ]
 ，中心穿眼，悬于背阴处，阴干，捣，罗为细末，于疮口上掺贴。亦治里、外臁并诸疮肿，大效。

又有咒法，咒曰：

今日不祥，正被物伤，一禁不疼，二禁不痛。

三禁不脓不作血，急急如律令奉敕摄。

又每念一遍，以右手收一遍，收在左手中。如此七遍，则放手吹去。却望太阳取气一口，吹在所伤处。如阴晦夜间，望北斗取气亦得。所伤之人，大忌鸡、猪、鱼、兔、酒、醋、热面动风之物，如食之，则疮必发。

又一法：默想东方日出，始取气一口；日出一半，取气一口；日大圆满，取气一口，吹在所伤之处，如此三次则止。用法之人，并无所忌；所伤之人，禁忌同前。可于无药之处用之。

误吞铜铁　五十五

夫误吞铜铁，以至羸瘦者，宜用肥猪豚与葵菜羹，同飧数顿，则铜铁自然下也，神验。如不食荤腥者，宜以调胃承气汤，大作其剂，下之亦可也。

鱼刺麦芒　五十六

夫鱼刺、麦芒、一切竹木签刺咽喉，及须发惹伴在咽嗌中不能下者，《内经》曰：不因气动而病生于外。可用《道藏经》一咒法治之。咒曰：

吾请老君东流顺，老君奉敕摄摄，摄法毒水，吾托大帝尊，不到称吾者，各各现帝身。

急急如律令奉敕摄。

一气念遍，又以左手屈中指、无名指，作三山印，印上坐净水一盏；右手掐卯文，作金枪印。左手在下，右手在上；左手象地，右手象天，虚挽虚卓，九次为定。左足横，右足竖，作丁字立。如作法时，望日月灯火，取气一口，吹在盏内。此法百无禁忌。用法之时，以正神气是也。如所伤物下，不可便与米汤、米饭吃，恐米粒误入疮口中，溃作脓也。姑以拌面羹，养以数日可也。


蛇虫所伤　五十七

夫犬咬、蛇伤，不可便贴膏药及生肌散之类，谓毒气不出也。《内经》曰：先治内而后治外可也。当先用导水丸、禹功散，或通经，泻十余行，即时痛减肿消。然后用膏药生肌散傅贴。愈。此是先治内而治外之法也。

杖疮　五十八

夫一切虫兽所伤，及背疮肿毒，杖疮焮发，或透入里者，可服木香槟榔丸七、八十丸至百丸，或百五十丸至二百丸，生姜汤下，过五、七行。量虚实加减则可矣。

禁蝎　五十九

夫禁蝎，有一咒法。咒曰：

玉女传仙摄，敕斩蛜蜥灭。

上如有蝎螫之人来求治者，于蝎螫处望，而取气一口，默念七遍，怒着作法，吹在蝎螫处。《内经》曰：蜂虿之毒，皆属于火。可用新水一盆浸之，如浸不得处，速以手帛蘸水搭之，则痛止也。用法之人，大忌五厌肉。

落马坠井　六十

夫一切男子、妇人落马坠井，因而打扑，便生心恙，是痰涎发于上也。《内经》曰：不因气动而病生于外。可用三圣散，空心吐讫。如本人虚弱疲瘁，可用独圣散吐之。吐讫，可服安魂宁魄之药，定志丸、酸枣仁、茯神之类是也。

妇人月事沉滞　六十一

夫妇人月事沉滞，数月不行，肌肉不减，《内经》曰：此名为瘕为沉也。沉者，月事沉滞不行也，急宜服桃仁承气汤加当归，大作剂料服，不过三服立愈。后用四物汤补之。更可用《宣明方》槟榔丸。

血崩　六十二

夫妇人年及四十以上，或悲哀太甚，《内经》曰：悲哀太甚则心系急，心系急则肺布叶举，而上焦不通，热气在中。故经血崩下。心系者，血山也。如久不愈，则面黄肌瘦，慎不可与燥热之药治之。岂不闻血得热而流散。先以黄连解毒汤，次以凉膈散、四物汤等药，治之而愈。四物者，是凉血也，乃妇人之仙药也。量虚实加减，以意消息用之。

腰胯疼痛　六十三

夫妇人腰胯疼痛，两足麻木、恶寒喜暖者，《内经》曰：乃是风寒湿痹。先可服除湿丹七、八十丸，量虚实以意加减。次以禹功散投之，泻十余行清冷积水、青黄涎沫为验。后以长流水，同生姜、枣煎五苓散服之，风湿散而血气和也。


头风眩运　六十四

夫妇人头风眩运，登车乘船亦眩运，眼[image: ]
 、手麻、发退、健忘、喜怒，皆胸中有宿痰使然也。可用瓜蒂散吐之。吐讫，可用长流水煎五苓散、大人参半夏丸，兼常服愈风饼子则愈矣。

经血暴下　六十五

夫妇人年及五十以上，经血暴下者。妇人经血，终于七七之数。数外暴下，《内经》曰：火主暴速。亦因暴喜、暴怒、忧结惊恐之致然也。慎不可作冷病治之，如下峻热之药则死；止可用黄连解毒汤，以清于上，更用莲壳灰、棕毛，以渗于下，然后用四物汤加玄胡散，凉血和经之药是也。

赤白带下　六十六

夫妇人赤白带下，或出白物如脂，可服导水丸、禹功散，或单用无忧散，量虚实加减。泻讫，次用桂苓丸、五苓散、葶苈木香散，同治湿、治泻法治之。或用独圣散上涌亦可也。室女亦可。

月事不来　六十七

夫妇人月事不来，室女亦可，《内经》曰：月事不来者，是胞脉闭也。胞脉者，属火，而络于脬中，令气上迫肺，心气不得下通，故月事不来也。可用茶调散吐之。吐讫，可用玉烛散、当归散，或三和汤、桂苓白术散、柴胡饮子，量虚实选而用之。降心火，益肾水，开胃进食，分阴阳，利水道之药是也。慎勿服峻热之药，若服之，则变成肺痿、骨蒸潮热、咳嗽咯脓、呕血而喘、小便[image: ]
 滞、寝汗不已，渐至形瘦脉大，虽遇良医，亦成不救。呜呼！人之死者，岂为命耶？

妇人无子　六十八

夫妇人年及二、三十者，虽无病而无子，经血如常，或经血不调，乃阴不升、阳不降之故也。可独圣散，上吐讫冷痰三、二升。后用导水丸、禹功散，泻讫三、五行，及十余行。或用无忧散，泻十余行。次后吃葱醋白粥三、五日。胃气既通，肠中得实，可服玉烛散，更助以桂苓白术丸、散。二药是降心火、益肾水，既济之道。不数月而必有孕也。

若妇人有癃闭、遗溺、嗌干之诸证，虽服药、针灸，而不能孕也。盖冲、任、督三脉之病，故不治也。表证见内证及《热论》中。

小产　六十九

夫妇人半产，俗呼为小产也。或三月，或四、五、六月，皆为半产，已成男女故也。或因忧、恐、暴怒、悲哀太甚，或因劳力、打扑伤损，及触风寒，或触暴热。不可用黑神散、乌金散之类。内犯干姜之故。止可用玉烛散、通经散、汤之类是也。


大产　七十

夫妇人大产，十月满足降诞者是也。或脐腰痛，乃败血恶物之致然也。举世便作虚寒，以燥热治之，误人多矣。《难经》曰：诸痛为实。实者，热也。可用导水丸、禹功散，泻五、七行，慎不可便服黑神散、乌金散燥之。同半产治之则可矣。

产后心风　七十一

夫妇人产后心风者，则用调胃承气汤一、二两，加当归半两，细剉，用水三、四盏，同煎，去滓，分作二服，大下三、五行则愈。如不愈，三圣散吐之。

乳汁不下　七十二

夫妇人有本生无乳者，不治。或因啼哭、悲、怒、郁结，气溢闭塞，以致乳脉不行。用精猪肉清汤，调和美食，于食后调益元散五、七钱，连服三、五服，更用木梳梳乳，周回百余遍，则乳汁自下也。

又一法：用猪蹄汤调和美味服之，乳汁亦下。合用熟猪蹄四枚食之，亦效。

又一法：针肩井二穴，亦效。

产后潮热　七十三

夫妇人产后一、二日，潮热，口干，可用新汲水调玉露散，或冰水调服之亦可。或服小柴胡汤加当归，及柴胡饮子亦可。慎不可作虚寒治之。

乳痈　七十四

夫乳痈发痛者，亦生于心也，俗呼曰吹乳是也。吹者，风也。风热结薄于乳房之间，血脉凝注，久而不散，溃腐为脓也。可用一法禁之。咒曰：

谨请东方护司族，吹奶是灰奶子。

上用之时，当先问病人曰：甚病？病人答曰：吹奶。取此气一口，但吹在两手坎字文上，用大拇指紧捏定，面北立，一气念七遍，吹在北方，如此者三遍。若作法时，以左右二妇人，面病人立，于病乳上痛揉一、二百数，如此亦三次，则愈。

双身大小便不利　七十五

夫妇人双身，大小便不利者，可用八正散，大作剂料，除滑石，加葵菜子煎服。《内经》曰：膀胱不利为癃。癃者，是小便闭而不通也。如八正散加木香，取效更捷。经曰：膀胱气化则能出。然后服五苓散，三、五服则愈矣。

双身病疟　七十六

夫双身妇人病疟，可煎白虎汤、小柴胡、柴胡饮子等药。如大便结硬，可用大柴胡散，微溏过，不可大吐泻。恐伤其孕也。《内经》曰：夏伤于暑，秋必病疟。


双身伤寒　七十七

夫双身妇人，伤寒时气，温疫头痛身热，可用升麻散一两，水半碗，大煎剂料，去滓，分作二服，先一服，吐了；后一服，不吐。次以长流水，加生姜、枣，煎五苓散，热啜之，汗出尽，头痛立止。

身重喑痖　七十八

夫妇人身重九月，而喑痖不能言者，是脬之络脉不相接也，则不能言。经曰：无治也。虽有此论，可煎玉烛散二两，水一碗，同煎至七分，去滓，放冷，入蜜少许，时时呷之，则心火下降，而肺金自清，故能作声也。

怀身入难　七十九

夫妇人怀身，入难月，可用长流水调益元散，日三服，欲其易产也。产后自无一切虚热、血气不和之疾。如未入月，则不宜服也，以滑石滑胎故也。

眉炼　八十

夫小儿眉炼，在面曰眉炼，在耳曰辄耳，在足曰靴痈。此三者，皆谬名也。《内经》曰：诸痛痒疮疡，皆属心火。乃心火热盛之致然也。可用[image: ]
 针刺之而出血，一刺不愈，当再刺之，二刺则必愈矣。《内经》云：血实者，宜决之。决者，破其血也。眉炼者，不可用药傅之。其疮多痒则必爬，若药入眼则眼必损矣。

牙疳　八十一

夫小儿牙疳，牙疳者，齿龋也。龋者，是牙龂腐烂也。上、下牙者，是手、足阳明二经也。或积热于内，或服银粉、巴豆大毒之药，入于肠胃，乳食不能胜其毒，毒气循经而上，至于齿龂。齿龂牙缝，为嫩薄之分，反为害也。可以麝香玉线子治之。乳母临卧，当服黄连解毒汤一服，疳病则愈。

夜啼　八十二

夫小儿夜啼不止者，当用灯花一枚，研细，随乳汁下。并三服，则每服用灯花一枚。服罢此药，于净室中卧一、两日，则止也。

丹瘤　八十三

夫小儿丹瘤，浮赤走引，或遍身者，乃邪热之毒在于皮肤。以磁片撤出血则愈。如不愈，则以拔毒散，扫三、二十度，必愈矣。《内经》曰：丹熛赤瘤，火之色也，相火之病是也。

疳眼　八十四

夫小儿疳，[image: ]
 眼，数日不开者，乃肝木风热之致然也。可调服凉膈散数服，眼开而愈。


身瘦肌热　八十五

夫小儿身瘦肌热，面黄腹大，或吐泻，腹有青筋，两胁结硬，如碗之状，名乳痈癖，俗呼曰奶脾是也。乳痈，得之绵帛太厚，乳食伤多。大热则病生肌，大饱则必伤于肠胃。

生于肌表者，赤眼、丹瘤、疥癣、痈疖、眉炼、赤白口疮、牙疳宣烂，及寒热往来。此乳母抱不下怀，积热薰蒸之故，两手脉浮而数也。伤于肠胃者，吐泻惊疳，哽气腹胀，肌瘦面黄，肚大筋青，喜食泥土，揉鼻窍，头发作穗，乳瓣不化，此皆大饱之致然也。久而不愈，则成乳痈。两手脉沉而紧也，此其辨也。已上诸证，皆乳母怀抱奉养过度之罪。

癖之疾，可以丁香化痹散，取过数服，牛黄通膈丸、甘露散、益黄散等药磨之。如不愈者，有揉脾一法。咒曰：

日精月华，助吾手法，敕斩减消，驱毒敕摄。

上用法之人，每念一遍，望日取气一口，吹在手心，自揉之。如小儿病在左臂上，用法之人亦左手揉之；在右臂，以右手揉之。亦吹在乳脾上，令母揉之。男孩儿，用单日；女孩儿，用双日。大忌风雨、阴晦、产妇、孝子见之。用法之时，宜于日中前，晴明好日色则可矣。

大小便不利　八十六

夫小儿大小便不通利者，《内经》曰：三焦约也。约者，不行也。可用长流水煎八正散，时时灌之，候大小便利即止也。

久泻不止　八十七

夫小儿久泻不止者，至八，九月间，变为秋深冷痢，泄泻清白，时腹撮痛，乳瓣不化，可用养脾丸。丸如黍米大，每服二、三十丸，米饮下，日三服则愈。若治[image: ]
 荛之儿，万举万全；富家，且宜消息。

通身浮肿　八十八

夫小儿通身浮肿，是水气肿也。小便不利者，通小便则愈。《内经》曰：三焦闭隘，水道不行。水道不行，水满皮肤，身体痞肿，是风乘湿之症也。可用长流水加灯心，煎五苓散，时时灌之。更于不透风暖处频浴。汗出则肿消，肿消则自愈。内外兼治故也。

发惊潮搐　八十九

夫小儿三、五岁时，或七、八岁至十余岁，发惊潮搐，涎如拽锯，不省人事，目瞪喘急，将欲死者，《内经》曰：此皆得于母胎所授。悸惕怕怖，惊骇恐惧之气，故令小儿轻者为惊吊，重者为痫病风搐，为腹中积热，为脐风。已上证候，可用吐涎及吐之药。如吐讫，宜用朱、犀、脑、麝清凉坠涎之药。若食乳之子，母亦宜服安魂定魄之剂，定志丸之类。如妇人怀孕之日，大忌惊忧悲泣。纵得子，必有诸疾。

拗哭不止　九十

夫小儿拗哭不止，或一、二日，或三、四日，乃邪祟之气凑于心，拗哭不止也。有《藏经》一法：以绵绢带缚手足，讫，用三姓妇人净驴槽，卧小儿于其中，不令旁人知而觑之。候移时，则拗哭自止也。


身热吐下　九十一

夫小儿身热、吐、下，腹满、不进乳者，可急用牛黄通膈丸，下过四、五行则愈。

风热涎嗽　九十二

夫小儿风热涎嗽，可用通圣加半夏，多煎，少少服之。不过三、五日愈。

水泻不止　九十三

夫小儿水泻不止，可服五苓与益元各停，用新水调下一、二钱，不拘时服。

疮疥风癣　九十四

夫小儿疮疥风癣，可用雄黄散，加芒硝少许，油调傅之。如面上有疮癣，不宜擦药，恐因而入眼则损目矣。

甜疮　九十五

夫小儿甜疮，久不愈者，俗呼曰香疮是也，多于面部两耳前。有一法：令母口中嚼白米成膏，子临卧涂之，不过三、五上则愈矣。小儿并乳母皆忌鸡、猪、鱼、兔、酒、醋动风发热之物。如治甜指亦可。

白秃疮　九十六

夫小儿白秃疮者，俗呼为鸡粪秃者是也，可用甜瓜蔓龙头，不以多少，河水浸之一宿，以砂锅熬，取极苦汁，滤去瓜蔓，以文武慢火，熬成如稀饧状，盛于磁器中。可先剃头，去尽疮痂，死血出尽，着河水洗净，却用熬下瓜蔓膏子一水盏，加半夏末二钱、生姜自然汁一、两匙、狗胆一枚，同调，不过三、两上立可。大忌鸡、猪、鱼、兔动风发热之物。

疟疾不愈　九十七

夫疟疾连岁不愈者，可用咒果法治之。果者，谓桃、杏、枣、梨、栗是也。咒曰：

吾从东南来，路逢一池水，水里一条龙，九头十八尾，问伊食甚的，只吃疟病鬼。

上念一遍，吹在果子上，念七遍，吹七遍在上，令病人于五更鸡犬不闻时，面东而立，食讫，于净室中安困。忌食瓜果、荤肉热物。此法十治八九，无药处可救人。

腰痛气刺　九十八

夫一切男子、妇人，或因咳嗽一声，或因悲哭啼泣，抬舁重物，以致腰痛气刺，不能转侧，及不能出气者，可用不卧散嚏之，汗出痛止。如不食，可用通经散、导水丸，泻十余行。泻讫，服乌金丸、和血丹，痛减则止矣。

赤瘤丹肿　九十九

夫小儿有赤瘤丹肿，先用牛黄通膈丸泻之，后用阳起石扫傅，则丹毒自散。如未散，则可用[image: ]
 针砭刺出血而愈矣。

疮疱瘾疹　一百

夫小儿疮疱瘾疹，趺疮丹熛等疾，如遇火运胜时，不可便用升麻汤解之。升麻汤者，是辛温之剂。止可用辛凉之剂解之。太平之时，可用辛温之剂发散，后便可用凉膈加当归、白虎汤、化斑汤、玉露散煎服之。甚者，解毒汤、调胃承气汤投之。古人云：疮疡者，首尾俱不可下。此言误人久矣。岂不闻扬汤止沸，釜底抽薪。《内经》曰：五寅、五申岁多发此病。此病少阳相火之岁也。少阳客气胜，丹熛、疮疱、瘾疹之疾生矣。又《内经》曰：诸痛痒疮疡，皆属于心火。由是言之，皆明心生，不可用辛温之剂发散，以致热势转增，渐成脏毒下血，咬牙搐搦，为大热之证明矣。如白虎汤加人参，凉膈加桔梗、当归，不论秋冬，但有疮疱之症，便可使用。亦且疮疱、瘾疹、丹熛、趺疮者，是天之一气以伤人也。且如疮疱、瘾疹，以少为吉，以稠为凶。稀少者，不服药而自愈；稠密者，以寒凉药舍死而治之，十痊其一二。敝家亲眷相知，信服此药，获效多矣。


卷六　儒门事亲

十形三疗一

风　形

因惊风搐　一

新寨马叟，年五十九，因秋欠税，官杖六十，得惊气成风搐，已三年矣。病大发则手足颤掉，不能持物，食则令人代哺，口目张睒，唇舌嚼烂，抖擞之状，如线引傀儡，每发市人皆聚观，夜卧发热，衣被尽去，遍身燥痒，中热而反外寒，久欲自尽，手不能绳，倾产求医，至破其家，而病益坚。

叟之子，邑中旧小吏也。以父母病[image: ]
 戴人，戴人曰：此病甚易治，若隆暑时，不过一涌，再涌，夺则愈矣，今已秋寒，可三之，如未，更刺腧穴必愈。先以通圣散汗之，继服涌剂，则痰一、二升，至晚，又下五、七行，其疾小愈。待五日，再一涌，出痰三、四升，如鸡黄，成块状，如汤热。叟以手颤不能自探，妻以代探。咽嗌肿伤，昏愦如醉，约一、二时许稍稍省。又下数行，立觉足轻颤减，热亦不作，足亦能步，手能巾栉，自持匙筋。未至三湧，病去如濯。病后但觉极寒。戴人曰：当以食补之，久则自退。盖大疾之去，卫气未复，故宜以散风导气之药，切不可以热剂温之，恐反成他病也。


风搐反张　二

吕君玉之妻，年三十余，病风搐，目眩，角弓反张，数日不食。诸医皆作惊风、暗风、风[image: ]
 治之，以天南星、雄黄、天麻、乌、附用之，殊无少效。戴人曰：诸风掉眩，皆属肝木。曲直动摇，风之用也。阳主动，阴主静，由火盛制金，金衰不能平木，肝木茂而自病。先涌风痰二、三升，次以寒剂下十余行，又以[image: ]
 针刺百会穴，出血二杯愈。

飧泄　三

赵明之，米谷不消，腹作雷鸣，自五月至六月不愈，诸医以为脾受大寒，故并与圣散子、豆蔻丸，虽止一、二日，药力尽而复作。诸医不知药之非，反责明之不忌口。戴人至而笑曰：春伤于风，夏必飧泄。飧泄者，米谷不化，而直过下出也。又曰：米谷不化，热气在下，久风入中。中者，脾胃也。风属甲乙，脾胃属戊己，甲乙能克戊己，肠中有风，故鸣。经曰：岁木太过，风气流行，脾上受邪，民病飧泄。诊其两手，脉皆浮数，为病在表也，可汗之。直断曰：风随汗出。以火二盆，暗置床之下，不令病人见火，恐增其热。绐以入室，使服涌剂，以麻黄投之，乃闭其户，从外锁之，汗出如洗。待一时许，开户，减火一半。须臾汗出，泄亦止。

因风鼻塞　四

常仲明，常于炎暑时风快处披露肌肤以求爽，为风所贼，三日鼻窒，虽坐于暖处少通，终不大解。戴人使服通圣散，入生姜、葱根、豆豉同煎，三、两服，大发汗，鼻立通矣。

风痰　五

常仲明之子，自四岁得风痰疾，至十五岁转甚，每月发一、两次，发必头痛，痛则击数百拳，出黄绿涎一、两盏方已。比年发益频，目见黑花，发作昏不知人，三、四日方省。诸医皆用南星、半夏化痰之药，终无一效。偶遇戴人于[image: ]
 水之南乡，戴人以双解散发汗，次以苦剂吐痰，病去八、九，续以分剂平调，自春至秋，如此数次，方获全瘥。

癞　六

朱葛解家病癞疾，求治于戴人，戴人辞之：待五、六月间，可治之时也，今春初尚寒，未可服药，我已具行装到宛丘，待五、六月制药。朱解家以为托辞。后戴人果以六月间到朱葛，乃具大蒜、浮萍等药，使人召解家曰：药己成矣，可来就治。解为他药所惑，竟不至。戴人曰：向日我非托也，以春寒未可发汗，暑月易发汗。《内经》论治癞疾，自目眉毛再生，针同发汗也。但无药者，用针一汗，可抵千针。故高俱奉采萍歌曰：不居山兮不在岸，采我之时七月半；选甚瘫风与痪风，些小微风都不算；豆淋酒内下三丸，铁幞头上也出汗。噫！文士相轻，医氏相疾。文士不过自损，医氏至于害人。其解家之谓与！

阳夏张主簿，病癞十余年，眉须皆落，皮肤皴濇如树皮。戴人断之曰：是，有汗者可治之，当大发汗，其汗出当臭，其涎当腥。乃置燠室中，遍塞风隙，以三圣散吐之。汗出周身，如卧水中。其汗果粘臭不可闻，痰皆腥如鱼涎，两足心微有汗。次以舟车丸、浚川散，大下五、七行，如此数次乃瘳。


手足风裂　七

阳夏胡家妇，手足风裂，其两目昏漫。戴人曰：厥阴所至为璺。又曰：鸣紊启坼，皆风之用。风属木，木郁者达之。达，谓吐也。先令涌之。继之调胃承气汤加当归，泻之立效。

胃脘痛　八

一将军病心痛不可忍。戴人曰：此非心痛也，乃胃脘当心痛也。《内经》曰：岁木太过，风气流行，民病胃脘当心而痛。乃与神祐丸一百余粒，病不减。或问曰：此胃脘有寒，宜温补。将军素知戴人明了，复求药于戴人。戴人复与神祐丸二百余粒，作一服，大下六、七行，立愈矣。

搐搦　九

黄如村一叟，两手搐搦，状如拽锯，冬月不能覆被。适戴人之舞阳，道经黄如，不及用药，针其两手大指后中注穴上。戴人曰：自肘已上皆无病，惟两手搐搦，左氏所谓风淫末疾者，此也。或刺后谿，手太阳穴也，屈小指握纹尽处，是穴也。

面肿风　十

南乡陈君俞，将赴秋试，头项遍肿连一目，状若半壶，其脉洪大。戴人出视《内经》：面肿者风。此风乘阳明经也，阳明气血俱多。风肿宜汗，乃与通圣散，入生姜、葱根、豆豉，同煎一大盏，服之，微汗。次日以草茎鼻中，大出血，立消。

惊风　十一

戴人常曰：小儿风热惊搐，乃常病也。当搦时，切戒把捉手足。握持大急，必半身不遂也。气血偏胜，必痹其一臂，渐成细瘦，至老难治。当其搐时，置一竹簟，铺之凉地，使小儿寝其上，待其搐，风力行遍经络，茂极自止，不至伤人。

风温　十二

阳夏贺义夫，病伤寒，当三日以里，医者下之，而成结胸，求戴人治之。戴人曰：本风温证也，不可下，又下之太早，故发黄结胸，此已有瘀血在胸中，欲再下之，恐已虚，唯一涌可愈，但出血，勿惊。以茶调、瓜蒂散吐之，血数升，而衄且噎逆，乃以巾捲小针，而使枕其刃，不数日平复。


风水　十三

张小一，初病疥，爬搔，变而成肿，喘不能食，戴人断为风水。水得风而暴肿，故遍身皆肿。先令浴之，乘腠理开发，就燠室中，用酸苦之剂，加全蝎一枚，吐之。节次用药末，至三钱许，出痰约数升，汗随涌出，肿去八、九分。隔一日，临卧，向一更来，又下神祐丸七十余粒，三次咽之。至夜半，动一行，又续下水。煮桃红丸六十丸，以麝香汤下，又利三、四行。后二、三日，再以舟车丸、通经散及白术散以调之，愈。

又

曹典吏妻，产后忧恚抱气，浑身肿，绕阴器皆肿，大小便如常，其脉浮而大，此风水肿也。先以[image: ]
 水撩其痰。以火助之发汗，次以舟车丸、浚川散泻数行。后四、五日方用苦剂，涌讫，用舟车丸、通经散，过十余行。又六日，舟车、浚川复下之。末后用水煮桃红丸四十余丸，不一月如故。前后涌者二，泻凡四，通约百余行。当时议者，以为倒布袋法耳。病再来，则必死。世俗只见尘市货药者用银粉、巴豆，虽肿者暂去，复来必死，以为惊俗。岂知此法乃《内经》治郁之玄。

兼此药皆小毒。其毒之药，岂有反害者哉！但愈后忌慎房室等事。况风水不同从水无复来之理。

小儿风水　十四

郾之营兵，秋家小儿，病风水，诸医用银粉、粉霜之药，小溲反濇，饮食不进，头肿如腹，四肢皆满，状若水晶。家人以为勉强，求治于戴人。戴人曰：此证不与壮年同。壮年病水者，或因留饮及房室，此小儿才七岁，乃风水证也，宜出汗。乃置燠室，以屏帐遍遮之，不令见火。若内火见外火，必昏愦也。使大服胃风汤而浴之。浴讫，以布单重覆之，凡三、五重，其汗如水，肿乃减五分，隔一、二日，乃依前法治之。汗出，肿减七分，乃二汗而全减。尚未能食，以槟榔丸调之。儿已喜笑如常日矣。

肾风　十五

桑惠民病风，面黑色，畏风不敢出，爬搔不已，眉毛脱落作癞，医三年。一日，戴人到棠溪，来求治于戴人。戴人曰：非癞也。乃出《素问·风论》曰：肾风之状，多汗恶风，面庞然浮肿，脊痛，不能正立，其色炲。今公之病，肾风也，宜先刺其面，大出血，其血当如墨色，三刺血变色矣。于是下针，自额上下[image: ]
 针，直至颅顶，皆出血，果如墨色。偏肿处皆针之，惟不针目锐皆外两旁。盖少阳经此，少血多气也。隔日又针之，血色乃紫。二日外又刺，其血色变赤。初针时，痒；再刺，则额觉痛；三刺，其痛不可任。盖邪退而然也。待二十余日，又轻刺一遍，方已。每刺必以水洗其面血。十日黑色退，一月面稍赤，三月乃红白。但不服除根下热之药，病再作。戴人在东方，无能治者。

劳风　十六

戴人见一男子，目下肿如卧蚕状，戴人曰：目之下，阴也；水，亦阴也。肾以为水之主，其肿至于目下故也。此由房室交接之时，劳汗遇风，风人皮腠，得寒则闭，风不能出，与水俱行，故病如是。不禁房则死。

中风　十七

高评事中风，稍缓，张令涌之，后服铁弹丸。在《普济》加减方中。或问张曰：君常笑人中风服铁弹丸，今以用之，何也？张曰：此收后之药也，今人用之于大势方来之时，正犹蚍蜉撼大树，不识次第故也。


暑　形

中暑　十八

小郑，年十五，田中中暑，头痛，困卧不起。戴人以双解散汗之，又以米醋汤投之，未解。薄晚又以三花神祐丸大下之，遂愈。

又

张叟，年七十一，暑月田中，因饥困伤暑，食饮不进，时时呕吐，口中常流痰水，腹胁作痛，医者概用平胃散、理中丸、导气丸，不效，又加针灸。皆云胃冷，乃问戴人，戴人曰：痰属胃，胃热不收，故流痰水，以公年高，不敢上涌。乃使一筋探之，不药而吐之痰涎一升，次用黄连清心散、导饮丸、玉露散以调之。饮食加进，惟大便秘，以生姜大枣煎，调承气汤一两，夺之遂愈。

[image: ]
 疟　十九

故息城一男子，病疟，求治于戴人。诊两手脉，皆沉伏而有力，内有积也，此是肥气。病者曰：左胁下有肥气，肠中作痛，积亦痛，形如覆杯，间发止，今已三年，祈禳避匿，无所不至，终不能疗。戴人曰：此[image: ]
 疟也。以三花神祐丸五、七十丸，以冷水送，过五、六行，次以冷水止之。冷主收敛故也。湿水既尽，一、二日，煎白虎汤，作顿啜之。疟犹不愈，候五、六日吐之，以常山散，去冷痰涎水六、七次，若翻浆。次以柴胡汤和之，间用妙功丸磨之，疟悉除。

火　形

马刀　二十

襄陵马国卿，病左乳下二肋间期门穴中发痈，坚而不溃，痛不可忍。医疡者皆曰乳痈，或曰红系漏，或曰觑心疮，使服内托散，百日又服五香连翘汤，数月皆无验。国卿偃偻而来，求治于戴人，遇诸市。戴人见之曰：此马刀痈也，足少阳胆经之病。出《灵枢》十二经，以示之，其状如马刀，故曰马刀，坚而不溃。乃邀之于食肆中，使食水浸汤饼。国卿曰：稍觉缓。次日，先以沧盐上涌，又以凉剂涤去热势，约数十行，肿已散矣。

又

朱葛黄家妾，左胁病马刀痈，憎寒发痛，已四、五日矣。戴人适避暑于寺中。来乞药。戴人曰：此足少阳胆经病也，少血多气，坚而不溃，不可急攻，当以苦剂涌之。以五香连翘汤托之，既而痛止，然痈根未散。有一盗医过，见之曰：我有妙药，可溃而为脓，不如此，何时而愈？既[image: ]
 毒药，痛不可忍，外寒内热，呕吐不止，大便黑色，食饮不下，号呼闷乱，几至于死。诸姑惶惧，夜投戴人。戴人曰：当寻元医者，余不能治。其主母亦来告，至于再三。戴人曰：胁间皮薄肉浅，岂可轻用毒药！复令洗出，以凉剂下之，痛立止，肿亦消也。


项疮　二十一

戴人在西华，寄于夏官人宅。忽项上病一疮，状如白头疮，肿根红硬，以其微小不虑也。忽遇一故人见邀，以羊羔酒饮，鸡、鱼、醢、蒜皆在焉。戴人以其故旧不能辞，又忘其禁忌，是夜，疮疼痛不可忍，项肿及头，口发狂言，因见鬼神。夏君甚惧，欲报其家，戴人笑曰：请无虑，来日当平。乃以酒调通经散六、七钱，下舟车丸百余粒，次以热面羹投之，上涌下泄，一时齐作，合去半盆。明日日中，疮肿已平。一、二日肿消而愈。夏君见，大奇之。

代指痛　二十二

麻先生妻，病代指，痛不可忍。酒调通经散一钱，半夜大吐，吐毕而痛减。余因叹曰：向见陈五曾病此，医以为小虫伤，或以草上有毒物，手因触之。迁延数月，脓尽方已。今日观之，可以大笑。

瘰疬　二十三

一妇人，病瘰疬，廷及胸臆，皆成大疮，相连无好皮肉，求戴人疗之。戴人曰：火淫所胜，治以咸寒。命以沧盐吐之。一吐而着痂，次用凉膈散、解毒汤等剂，皮肉乃复如初。

咽喉肿塞　二十四

一妇人，病咽喉肿塞，浆粥不下数日，肿不退，药既难下，针亦无功。戴人以当归、荆芥、甘草煎，使热漱之，以冷水拔其两手，不及五、六日，痛减肿消，饮食如故。咽喉之病甚急，不可妄用针药。

舌肿　二十五

南邻朱老翁，年六十余岁，身热，数日不已，舌根肿起，和舌尖亦肿，肿至满口，比元舌大二倍。一外科以燔针刺其舌两旁下廉泉穴，病势转凶，将至颠[image: ]
 。戴人曰：血实者宜决之。以[image: ]
 针磨令锋极尖，轻砭之。日砭八、九次，血出约一、二盏，如此者三次，渐而血少，痛减肿消。夫舌者，心之外候也，心主血，故血出则愈。又曰：诸痛痒疮疡，皆属心火。燔针、艾火，是何义也？

腰胯痛　二十六

戴人女童，冬间自途来，面赤如火，至[image: ]
 阳，病腰胯大痛，裏急后重，痛则见鬼神。戴人曰：此少阳经也，在身侧，为相火。使服舟车丸、通经散，泻至数盆，病犹未瘥，人皆怪之，以为有祟。戴人大怒曰：驴鬼也！复令调胃承气汤二两，加牵牛头末一两，同煎服之。大过数十行，约一、二缶，方舍其杖策，但发渴。戴人恣其饮水、西瓜、梨、柿等。戴人曰：凡治火，莫如冰水，天地之至阴也。约饮水一、二桶，犹觉微痛。戴人乃刺其阳陵穴，以伸其滞，足少阳胆经之穴也。自是方宁。女童自言此病每一岁须泻五、七次，今年不曾泻，故如是也。常仲明悟其言，以身有湿病，故一岁亦泻十余行，病始已。此可与智者言，难与愚者论也。


狂　二十七

一叟，年六十，值徭役烦扰，而暴发狂，口鼻觉如虫行，两手爬搔，数年不已。戴人诊其两手脉，皆洪大如[image: ]
 绳，断之曰：口为飞门，胃为贲门。曰口者，胃之上源也；鼻者，足阳明经起于鼻，交[image: ]
 之中，旁纳太阳，下循鼻柱，交人中，环唇，下交承浆，故其病如是。夫徭役烦扰，便属火化，火乘阳明经，故发狂。故经言，阳明之病，登高而歌，弃衣而走，駡詈不避亲疏。又况肝主谋，胆主决，徭役迫遽，则财不能支，则肝屡谋而胆屡不能决，屈无所伸，怒无所泄，心火[image: ]
 礴，遂乘阳明金，然胃本属土，而肝属木，胆属相火，火随木气而入胃，故暴发狂。乃命置燠室中，涌而汗出，如此三次。《内经》曰：木郁则达之，火郁则发之。良谓此也。又以调胃承气汤半斤，用水五升，煎半沸，分作三服，大下二十行，血水与瘀血相杂而下数升，取之乃康。以通圣散调其后矣。

痰厥　二十八

夫病痰厥，不知人，牙关紧急，诸药不能下，候死而已。戴人见之，问侍病者：口中曾有涎否？曰：有。戴人先以防风、藜芦煎汤，调瓜蒂末灌之，口中不能下，乃取长蛤甲磨去刃，以纸裹其尖，灌于右鼻窍中，啯然下咽有声，后灌其左窍亦然。戴人曰：可治矣。良久涎不出，遂以砒石一钱，又投之鼻中。忽偃然仰面，似觉有痛，斯[image: ]
 吐哕，吐胶涎数升，颇腥。砒石，寻常勿用，以其病大，非如此莫能动，然无瓜蒂亦不可便用，宜消息之。大凡中风涎塞，往往止断为风，专求风药、灵宝、至宝，误人多矣。刘河间治风，舍风不论，先论二火。故令将此法实于火形中。

滑泄乾呕　二十九

麻先生妻，当七月间，病脏腑滑泄，以去湿降火之药治之，少愈，后腹胀及乳痛，状如吹乳，头重壮热，面如渥丹，寒熟往来，嗌乾呕逆，胸胁痛不能转侧，耳鸣，食不可下，又复泻。余欲泻其火，脏腑已滑数日矣；欲以温剂止利，又禁上焦己热，实不得其法。使人就诸葛寺，礼请戴人。比及戴人至，因检刘河间方，惟益元散正对此证，能降火解表，止渴利小溲，定利安神。以青黛、薄荷末，调二升，置之枕右，使作数次服之。夜半，遍身出冷汗如洗，元觉足冷如冰，至此足大暖，头顿轻，肌凉，痛减，呕定，利止。及戴人至，余告之已解。戴人曰：益元固宜此。是少阳证也，能使人寒热遍剧；他经纵有寒热，亦不至甚。既热而有利，不欲再下，何不以黄连解毒汤服之？乃令诊脉。戴人曰：娘子病来，心常欲痛哭为快否？妇曰：欲如此，余亦不知所谓。戴人曰：少阳相火，凌烁肺金，金受屈制，无所投告，肺主悲，但欲痛哭而为快也。麻先生曰：余家诸亲无不敬服。脉初洪数有力，自服益元散后已平，又闻戴人之言，使以当归、芍药，以解毒汤中味数服之，大瘥矣。

笑不止　三十

戴人路经古毫，逢一妇，病喜笑不止，已半年矣，众医治者，皆无药术矣，求治于戴人。戴人曰：此易治也。以沧盐成块者二两，余用火烧，令通赤，放冷研细，以河水一大碗，同煎至三、五沸，放温，分三次啜之，以钗探于咽中，吐出热痰五升。次服大剂黄连解毒汤是也。不数日而笑定矣。《内经》曰：神有余者，笑不休。此所谓神者，心火是也。火得风而成焰，故笑之象也。五行之中，惟火有笑矣。


隔食中满　三十一

遂平李官人妻，病咽中如物塞，食不下，中满，他医治之不效。戴人诊其脉曰：此痰隔也。《内经》曰：三阳结为隔。王启玄又曰格阳，云阳盛之极，故食格拒而不入。先以通经散越其一半，后以舟车丸下之，凡三次，食已下。又以瓜蒂散再越之，健啖如昔日矣。

目盲　三十二

戴人女童，至西华，目忽暴盲不见物。戴人曰：此相火也，太阳阳明气血俱盛。乃刺其鼻中、攒竹穴与顶前五穴，大出血，目立明。

小儿悲哭不止　三十三

夫小儿悲哭，弥日不休，两手脉弦而紧。戴人曰：心火甚而乘肺，肺不受其屈，故哭。肺主悲。王太仆云：心烁则痛甚，故烁甚悲亦甚。今浴以温汤，渍形以为汗也。肺主皮毛，汗出则肺热散矣。浴止而啼亦止，仍命服凉膈散，加当归、桔梗，以竹叶、生姜、朴硝同煎服，泻膈中之邪热。

小儿手足搐搦　三十四

李氏一小儿，病手足搐搦，以示戴人。戴人曰：心火胜也，勿持捉其手，当从搐搦，此由乳母保抱太极所致。乃令扫净地，以水洒之，乾，令复洒之，令极湿，俛卧儿于地上，良久，浑身转侧，泥涴皆满，仍以水洗之，少顷而瘥矣。

目赤　三十五

李民范，目常赤。至戊子年火运，君火司天，其年病目者往往暴盲，运火炎烈故也。民范是年目大发，遂遇戴人，以瓜蒂散涌之，赤立消。不数日又大发。其病之来也，先以左目内眥赤发牵睛，状如舖麻，左之右，次锐眥发，亦左之右，赤贯瞳子，再涌之又退。凡五次，交亦五次，皆涌，又刺其手中出血，及头上鼻中皆出血，上下中外皆夺，方能战退，然不敢观书及见日。张云：当候秋凉，再攻则愈。火方旺而在皮肤，虽攻其里无益也，秋凉则热渐入里，方可擒也，惟宜暗处闭目，以养其神水。暗与静，属水；明与动，属火。所以不宜见日也。盖民范因初愈后曾冒暑出门，故痛连发不愈。如此涌泄之后，不可常攻，使服黍粘子以退翳，方在别集中矣。

沙石淋　三十六

酒监房善良之子，年十三，病沙石淋，已九年矣。初因疮疹余毒不出，作便血。或告之，令服太白散。稍止，后又因积热未退，变成淋闭，每发则见鬼神，号则惊邻。适戴人客邓墙寺，以此病请。戴人曰：诸医作肾与小肠病者，非也。《灵枢》言足厥阴肝之经，病遗溺闭癃。闭，谓小溲不行；癃，为淋沥也。此乙木之病，非小肠与肾也。木为所抑，火来乘之，故热在脬中。下焦为之约，结成沙石，如汤瓶煎炼日久，熬成汤硷。今夫羊豕之脬，吹气令满，常不能透，岂真有沙石而能漏者耶！以此知前人所说，服五石丸散而致者，恐未尽然。《内经》曰：木郁则达之。先以瓜蒂散越之，次以八正散加汤硷等，分顿啜之，其沙石自化而下。

又

屈村张氏小儿，年十四岁，病约一年半矣。得之麦秋，发则小肠大痛，至握其峻，跳跃旋转，号呼不已，小溲数日不能下，下则成沙石，大便秘濇，肛门脱出一、二寸，诸医莫能治。闻戴人在朱葛寺避暑，乃负其子而哀请戴人。戴人曰：今日治，今日效，时日在辰巳间矣。以调胃承气，仅一两，加牵牛头末三钱，汲河水煎之，令作三、五度咽之。又服苦末丸，如芥子许六十粒，日加晡，上涌下泄，一时齐出，有脓有血。涌泻既觉定，令饮新汲水一大盏，小便已利一、二次矣。是夜凡饮新水二、三十遍，病去九分，止哭一次，明日困卧如醉，自晨至暮，猛然起走索食，与母歌笑自得，顿释所苦，继与太白散、八正散等，调一日，大瘥。恐暑天失所养，留五日而归。戴人曰：此下焦约也，不吐不下，则下焦何以开？不令饮水，则小溲何以利？大抵源清则流清者是也。

又

柏亭刘十三之子，年六岁，病沙石淋。戴人以苦剂三涌之，以益肾散三下之，立愈。


膏淋　三十七

鹿邑一阀阅家，有子二十三岁，病膏淋三年矣。乡中医不能治，往京师遍访，多作虚损，补以温燥，灼以针艾，无少减。闻戴人侨居[image: ]
 东，见戴人。曰：惑蛊之疾也，亦曰白淫，实由少腹寃热，非虚也，可以涌以泄。其人以时暑，惮其法峻，不决者三日。浮屠一僧曰：予以有暑病，近觉头痛。戴人曰：亦可涌，愿与君同之，毋畏也。于是涌痰三升，色如墨矾汁，内有死血并黄绿水，又泻积秽数行，寻觉病去。方其来时，面无人色，及治毕，次日面如醉。戴人虑其暑月路远，又处数方，使归，以自备云。

二阳病　三十八

常仲明病寒热往来，时咳一、二声，面黄无力，懒思饮食，夜多寝汗，日渐变削，诸医作虚损治之，用二十四味烧肝散、鹿茸、牛膝，补养二年，口中痰出，下部转虚。戴人断之曰：上实也。先以涌剂吐痰二、三升，次以柴胡饮子，降火益水，不月余复旧。此症名何？乃《内经》中曰二阳病也。二阳之病发心脾，不得隐曲。心受之，则血不流，故女子不月；脾受之，则味不化，故男子少精。此二证名异而实同。仲明之病，味不化也。

小儿面上赤肿　三十九

黄氏小儿，面赤肿，两目不开，戴人以[image: ]
 针刺轻砭之，除两目尖外，乱刺数十针，出血，三次及愈。此法，人多不肯从，必欲治病，不可谨护。

头热痛　四十

丹霞僧病头痛，常居暗室，不敢见明。其头热痛，以布圜其头上，置冰于其中，日易数次，热不能已，诸医莫识其证，求见戴人。戴人曰：此三阳蓄热故也。乃置炭火于暖室中，出汗、涌、吐，三法并行，七日方愈。僧顾从者曰：此神仙手也。

劳嗽　四十一

驰口镇一男子，年二十余岁，病劳嗽数年，其声欲出不出。戴人问曰：曾服药否？其人曰：家贫未尝服药。戴人曰：年壮不妄服药者易治。先以苦剂涌之，次以舟车、浚川大下之，更服重剂，果瘥。

一田夫，病劳嗽，一涌一泄，己减大半。次服人参补肺汤，临卧更服槟榔丸以进食。

又

东门高三郎，病嗽一年半，耳鸣三月矣。嗽脓血，面多黑点，身表俱热，喉中不能发声。戴人曰：嗽之源，心火之胜也。秋伤于湿，冬生咳嗽。冬水既旺，水湿相接，隔绝于心火，火不下降，反而炎上，肺金被烁，发而为嗽，金煅既久，声反不发。医者补肺肾，皆非也。戴人令先备西瓜、冰雪等物，其次用涌泄之法，又服去湿之药，病日已矣。


劳嗽咯血　四十二

[image: ]
 阳刘氏一男子，年二十余岁，病劳嗽咯血，吐唾粘臭不可闻，秋冬少缓，春夏则甚，寒热往来，日哺发作，状如[image: ]
 疟，寝汗如水。累服麻黄根、败蒲扇止汗，汗自若也。又服宁神散、宁肺散止嗽，嗽自若也。戴人先以独圣散涌其痰，状如鸡黄，汗随涌出，昏愦三日不省，时时饮以凉水，精神稍开，饮食加进，又与人参半夏丸、桂苓甘露散服之，不经数日乃愈。

吐血　四十三

岳八郎，常日嗜酒，偶大饮醉吐血。近一年，身黄如橘，昏愦发作，数日不省，浆粥不下，强直如厥，两手脉皆沉细。戴人视之曰：脉沉细者，病在里也，中有积聚。用舟车丸百余粒，浚川散五、六钱，大下十余行，状如葵菜汁，中燥粪，气秽异常。忽开两目，伸挽问左右曰：我缘何至此？左右曰：你吐血后数日不省，得戴人治之乃醒。自是五、六日必以泻，凡四、五次，其血方止，但时咳一、二声，潮热未退，以凉膈散，加桔梗、当归，各称二两，水一大盂，加老竹叶，入蜜少许，同煎去滓，时时呷之。间与人参白虎汤，不一月复故。

呕血　四十四

棠谿李民范，初病嗽血，戴人以调胃汤一两，加当归，使服之，不动，再以舟车丸五、六十粒，过三、四行，又呕血一碗。若庸工则必疑。不再宿，又与舟车丸百余粒，通经散三、四钱，大下之，过十余行，己愈过半。仍以黄连解毒汤，加当归，煎服之，次以草茎鼻中，出血半升。临晚，又用益肾散，利数行乃愈。

因药燥热　四十五

高烁巡检之子，八岁，病热，医者皆为伤冷，治之以热药攻矣。欲饮水，水禁而不与。内水涸竭，烦躁转生，前后皆闭，口鼻俱干，寒热往来，嗽咳时作，遍身无汗。又欲灸之，适遇戴人。戴人责其母曰：重裀厚被，暖炕红炉，儿已不胜其热矣，尚可灸乎？其母谢以不明。戴人令先服人参柴胡饮子，连进数服，下烂鱼肠之类，臭气异常，渴欲饮水。听其所欲，冰雪凉水连进数杯，节次又下三、四十行，大热方去。又与牛黄通膈丸，复下十余行，儿方大痊。前后约五十余行，略无所困。冰雪水饮至一斛。向灸之当何如哉？

肺痈　四十六

武阳仇天祥之子，病发寒热，诸医作骨蒸劳治之，半年，病愈甚，以礼来聘戴人。戴人往视之，诊其两手脉，尺寸皆潮于关。关脉独大，戴人曰：痈象也。问其乳媪，曾有痛处否？乳媪曰：无。戴人令儿去衣，举其两手，观其两胁下，右胁稍高，戴人以手侧按之，儿移身乃避之，按其左胁则不避。戴人曰：此肺部有痈也，非肺痈也，若肺痈已吐脓矣，此不可动，止可以药托其里，以待自破。家人皆疑之，不以为然。服药三日，右胁有三点赤色。戴人连辞云：此儿之病，若早治者，谈笑可已，今己失之迟，然破之后，方验其生死矣，若脓黄赤白者，生也；脓青黑者，死也。遂辞而去，私告天祥之友李简之曰：数月之后，即此儿必有一症也，其症乃死矣。肺死于巳，至期而头眩不举，不数日而死也。其父曰：群医治之断为骨蒸证，戴人独言其肺有痈也，心终疑之。及其死，家人辈以火焚其棺，既燃，天祥以杖破其胁下，果出青黑脓一碗。天祥仰天哭曰：诸医误杀吾儿矣！


痿　四十七

宛丘营军校三人，皆病痿，积年不瘥。腰已下肿痛不举，遍身疮赤，两目昏暗，唇乾舌燥，求疗于戴人。戴人欲投泻剂，二人不从，为他医温补之药所惑，皆死。其同病有宋子玉者，俄省曰：彼已热死，我其改之！敬邀戴人。戴人曰：公之疾，服热药久矣，先去其药邪，然后及病邪，可下三百行。子玉曰：敬从教。先以舟车丸、浚川散，大下一盆许。明日，减三分。两足旧不仁，是日觉痛痒。累至三百行，始安。戴人曰：诸痿独取阳明。阳明者，胃与大肠也。此言不止谓针也，针与药同也。

口疮　四十八

一男子，病口疮数年，上至口，中至咽嗌，下至胃脘，皆痛，不敢食热物。一涌一泄一汗，十去其九。次服黄连解毒汤，不十余日皆释。

虚劳　四十九

西华束茂之，病虚劳，寝汗，面有青黄色，自膝以下冷痛无汗，腹中燥热。医以姜附补之，五晦朔不令饮水，又禁梳头，作寒治之。请于戴人，戴人曰：子之病，不难愈，难于将护，恐愈后阴道转茂，子必不慎。束生曰：不敢。戴人先以舟车丸、浚川散，下五、七行。心火下降，觉渴，与冰水饮之，又令澡浴，数日间面红而泽。后以河水煮粥，温养脾胃。河水能利小溲。又以活血当归丸、人参柴胡散、五苓散、木香白术散调之，病大瘥，寝汗皆止，两足日暖，食进。戴人常曰：此本肺痹，当以凉剂。盖水之一物，在目为泣，在皮为汗，在下为小溲，谷多水少为常，无水可乎？若禁饮水必内竭，内竭则燥热生焉。人若不渴，与水亦不肯饮之矣。束生既愈，果忘其戒，病复作。戴人已去，乃殂。

心痛　五十

酒官杨仲臣，病心气痛。此人常好饮酒，初饮三、二杯必奔走，跛懒两足，三、五十次，其酒稍散，方能复席，饮至前量。一醉必五、七次，至明呕青黄水，数日后变鱼腥臭，六、七日始安。戴人曰：宜涌。乃吐虫一条，赤黄色，长六、七寸，口目鼻皆全，两目膜瞒，状如蛇类，以盐淹干示人。

伤寒极热　五十一

戴人之仆，常与邻人同病伤寒，俱至六、七日，下之不通。邻人已死。仆发热极，投于井中，捞出，以汲水贮之，槛，使坐其中。适戴人游他方，家人偶记戴人治法，曰：伤寒三下不通，不可再攻，便当涌之。试服瓜蒂散，良久，吐胶涎三碗许，与宿食相杂在地，状如一帚，顿快。乃知世医杀人多矣。戴人之女童，亦尝吐。一吏伤寒，吐讫，使服太白散、甘露散以调之。


失笑　五十二

戴人之次子，自出妻之后，日瘦，语如瓮中。此病在中也。常捻第三指失笑，此心火也。约半载，日饮冰雪，更服凉剂。戴人曰：恶雪则愈矣。其母惧其大寒。戴人骂曰：汝亲也，吾用药如鼓之应桴，尚恶凉药，宜乎世俗之谤我也。至七月，厌冰不饮，病日解矣。

赤目　五十三

安喜赵君玉，目暴赤肿，点洗不退。偶思戴人语曰：凡病在上者皆宜吐，乃以茶调散涌之。一涌赤肿消散。君玉叹曰：法之妙，其[image: ]
 如此！乃知法不远，人自远法也。

目[image: ]
 五十四

青州王之一子，年十余岁，目赤多泪，众工无效。戴人见之曰：此儿病目睘，当得之母腹中被惊。其父曰：妊娠时在临清被围。戴人令服瓜蒂散加郁金，上涌而下泄，各去涎沫数升。人皆笑之，其母亦曰：儿腹中无病，何吐泻如此？至明日，其目耀然爽明。李仲安见而惊曰：奇哉此法救人！其日又与头上出血，及眉上鼻中皆出血。吐时，次用通经散二钱、舟车丸七十粒。自吐却少半。又以通经散一钱投之。明日又以舟车丸三十粒投之，下十八行，病更不作矣。

疱后呕吐　五十五

河门刘光济之子，才二岁，病疱，后呕吐发昏，用丁香、豆蔻之类，不效。适麻先生寄其家，乃谓光济曰：余有小方无毒，人皆知之，公肯从乎？光济曰：先生之言必中于理，何敢不从。麻先生曰：刘河间常言，凉膈散可治疮疱，张戴人用之如神，况《内经》言少阳所至为呕涌。少阳者，相火也，非寒也。光济欣而从之。此日利二行。适王德秀自外入，闻其利之也，乃曰：疮疱首尾不可下。麻自悔其多言，业也已然，姑待之。比至食时，下黄涎一合。日午问之，儿已索游于街矣。

热厥头痛　五十六

彭吴张叟，年六十余岁，病热厥头痛，以其用涌药，时已一月间矣。加之以火，其人先利脏腑，年高身困，出门见日而仆不知人，家人惊惶，欲揉扑之，问戴人，戴人曰：大不可扰，续与西瓜、凉水、蜜雪，少顷而苏。盖病人年老涌泄，目脉易乱，身体内有炎火，外有太阳，是以自跌，若是扰之，便不救矣，惟安定神思，以凉水投之，待之以静，静便属水，自然无事。若他医必惑，足以知戴人之谙练。

产前喘　五十七

武安胡产祥之妻，临难月病喘，以凉膈散二两、四物汤二两、朴硝一两，分作二服，煎令冷服之。一服病减大半，次又服之，病痊效矣。产之后第六日，血迷，又用凉膈散二两、四物汤三两、朴硝一两，都作一服，大下紫黑水，其人至今肥健。戴人常曰：孕妇有病，当十月、九月内，朴硝无碍；八月者当忌之；七月却无妨，谓阳月也。十月者，已形成矣。


血崩　五十八

孟官人母，年五十余岁，血崩一载，佥用泽兰丸、黑神散、保安丸、白薇散补之，不效。戴人见之曰：天癸已尽，本不当下血。盖血得热而流散，非寒也。夫女子血崩，多因大悲哭。悲甚则肺叶布，心系为之恐，血不禁而下崩。《内经》曰：阴虚阳搏之为崩。阴脉不足，阳脉有余，数则内崩，血乃下流，举世以虚损治之，莫有知其非者。可服大剂。大剂者，黄连解毒汤是也。次以拣香附子二两，炒，白芍二两，焙，当归一两，焙，三味同为细末，水调下，又服槟榔丸，不拘日而安。

妇人二阳病　五十九

一妇，月事不行，寒热往来，口干，颊赤，喜饮，旦暮闻咳一、二声。诸医皆云经血不行，宜虻虫、水蛭、干漆、[image: ]
 砂、元清、红娘子、没药、血竭之类，惟戴人不然，曰：古方中虽有此法，奈病人服之必脐发痛，饮食不进。乃命止药，饮食稍进。《内经》曰：二阳之病发心脾。心受之则血不流，故女子不月。既心受积热，宜抑火升水，流湿润燥，开胃进食。乃涌出痰一、二升，下泄水五、六行。湿水上下皆去，血气自行沸流，月事不为水湿所隔，自依期而至矣。亦不用虻虫、水蛭之类有毒之物，如用之，则月经纵来，小溲反闭，他证生矣。凡精血不足，当补之以食，大忌有毒之药。偏胜而成夭阏。

月闭寒热　六十

一妇，年三十四岁，经水不行，寒热往来，面色痿黄，唇焦颊赤，时咳三、两声，向者所服之药黑神散、乌金丸、四物汤、烧肝散、鳖甲散、建中汤、宁肺散，针艾百千，病转剧。家人意倦，不欲求治。戴人悯之。先涌痰五、六升，午前涌毕，午后食进，余证悉除。后三日复轻涌之，又去痰一、二升，食益进。不数日，又下通经散，泻讫一、二升。后数日，去死皮数重，小者如麸片，大者如苇膜。不一月，经水行，神气人康矣。

恶寒实热　六十一

一妇，身冷脉微，食沸热粥饮，六月重衣，以狐帽蒙其首，犹觉寒，泄注不止，常服姜、附、硫黄燥热之剂，仅得平和；稍用寒凉，其病转增，三年不愈。戴人诊其两手脉，皆如[image: ]
 绳有力，一息六、七至。《脉诀》曰：六数七极热生多。以凉布搭心，次以新汲水淋其病处，妇乃叫杀人，不由病者，令人持之，复以冷水淋其三、四十桶，大战汗出，昏困一、二日，而向之所恶皆除。此法华元化已曾用，拂无知者。

遇寒手热　六十二

常仲明之妻，每遇冬寒两手热痛。戴人曰：四肢者，诸阳之本也，当夏时散越而不痛，及乎秋冬，收敛则痛。以三花神佑丸大下之，热遂去。


呕逆不食　六十三

柏亭王论夫，本因丧子忧抑，不思饮食。医者不察，以为胃冷，血燥之剂尽用之。病变呕逆而瘦，求治于戴人。一视，涌泄而愈。愈后忘其禁忌，病复作，大小便俱秘，脐腹撮痛，呕吐，不食。一日，大小便不通十有三日，复问戴人。戴人曰：令先食葵羹、菠菱菜、猪羊血，以润燥开结，次与导饮丸二百余粒，大下结粪。又令恣意饮冰水数升，继搜风丸、桂苓白术散以调之。食后，服导饮丸三十余粒。不数日，前后皆通，药止，呕定，食进。此人临别，又留润肠丸，以防复结；又留涤肠散，大闭则用之。凡服大黄、牵牛四十余日，方瘳。论夫自叹曰：向使又服向日热药，已非今日人矣。一僧问，戴人云：肠者，畅也，不畅何以？此一句尽多。

痤疖　六十四

一省掾，背项常有痤疖，愈而复生。戴人曰：太阳，血有余也。先令涌泄之。次于委中以[image: ]
 针出紫血，病更不复作也。

牙痛　六十五

泽州李继之，忽病牙痛，皱眉不语。栾景先见之曰：何不药也？曰：牙痛药。曰：曾记张戴人云：阳明经热，有余也，宜大下之。乃付舟车丸七十粒。服毕，遇数知交，留饮，强饮热酒数杯。药为热酒所发，尽吐之，吐毕而痛止。李大笑曰：戴人神仙也。不三、五日又痛，再服前药百余粒，大下数行，乃愈。

淋　六十六

戴人过息城，一男子病淋，戴人令顿食咸鱼，少顷大渴。戴人令恣意饮水，然后以药治淋，立通。淋者，无水，故[image: ]
 也。

口臭　六十七

赵平尚家，一男子，年二十余岁，病口中气出臭如发厕，虽亲戚莫肯与对语。戴人曰：肺金本主腥，金为火所炼，火主焦臭，故如是也。久则成腐，腐者肾也。此极热则反兼水化也。病在上，宜涌之。先以茶调散，涌而去其七分，夜用舟车丸、浚川散，下五、七行，比旦而臭断。呜呼！人有病口臭而终其老者，世讹以为肺系偏，而与胃相通，故臭。妄论也。

湿　形

疝　六十八

汝南司侯李审言，因劳役王事，饮水坐湿地，乃湿气下行，流入脬囊，大肿，痛不可忍。以金铃川栋等药，不效。求治于戴人，曰：可服泄水丸。审言惑之。又数日，痛不可堪，竟从戴人。先以舟车丸、浚川散，下青绿沫十余行，痛止。次服茴香丸、五苓以调之，三日而肿退，至老更不作。夫疝者，乃肝经也。下青沫者，肝之色也。


水疝　六十九

律科王敏之，病水疝。其法在于寒形中。

留饮　七十

郭敬之，病留饮四日，浮肿不能食，脚肿连肾囊，痛。先以苦剂涌之，后以舟车丸、浚川散泻之，病去如拾遗。

又棠溪张凤村一田叟，姓杨，其病呕酸水十余年，本留饮，诸医皆以燥剂燥之，中脘、脐、胻，以火艾、燔针刺之，疮未尝合。戴人以苦剂越之，其涎如胶，乃出二、三升，谈笑而愈。

黄疸　七十一

蔡寨成家一重子，年十五岁，病疸一年，面黄如金，遍身浮肿，乏力，惟食盐与焦物。戴人以茶调散吐之，涌涎一盂。临晚又以舟车丸七、八十粒，通经散三钱，下四五行。待六、七日，又以舟车丸、浚川散，下四、五行。盐与焦物，见而恶之，面色变红。后再以茶调散涌之，出痰二升，方能愈矣。

又

一男子作赘，偶病疸，善食而瘦，四肢不举，面黄无力。其妇翁欲弃之，其女子不肯，曰：我已生二子矣，更适他乎？妇翁本农者，召婿意欲作荣，见其病甚，每日辱诟。人教之饵胆矾丸、三棱丸，了不关涉，针灸、祈禳，百无一济。戴人见之，不诊而疗，使服涌剂，去积痰宿水一斗，又以泄水丸、通经散，下四、五十行不止。戴人命以冰水一盂，饮之立止。次服平胃散等，间服槟榔丸五、七日，黄退，力生。盖脾疸之证，湿热与宿谷相搏故也。俗谓之金劳黄。

又

朱葛周、黄、刘三家，各有仆病黄疸。戴人曰：仆役之职，饮食寒热，风暑湿寒，寻常触冒也，恐难调摄，虚费治功。其二家留仆于戴人所，从其饮饵；其一仆不离主人执役。三人同服苦散以涌之，又服三花神佑丸下之，五日之间，果二仆愈，而一仆不愈。如其言。

黄病　七十二

菜寨一女，病黄，遍身浮肿，面如金色，困乏无力，不思饮饵，惟喜食生物泥煤之属。先以苦剂蒸饼为丸，涌痰一碗，又舟车丸、通经散，下五、七行，如墨汁。更以导饮丸，磨食散气。不数日，肌肉如初。

病发黄　七十三

安喜赵君玉，为掾省日病发遍身黄，往问医者。医云：君乃阳明证。公等与麻知几皆受训于张戴人，是商议吃大黄者，难与论病。君玉不悦，归，自揣无别病，乃取三花神佑丸八十粒，服之不动，君玉乃悟曰：予之湿热盛矣！此药尚不动。以舟车丸、浚川散作剂，大下一斗，粪多结者。一夕黄退。君玉由此益信戴人之言。


水肿　七十四

南乡张子明之母，极肥，偶得水肿，四肢不举。戴人令上涌、汗而下泄之，去水三、四斗。初下药时，以草贮布囊，高支两足而卧，其药之行。自腰以上，水觉下行；自足以上，水觉上行。水行之状，如蛇走隧，如线牵，四肢森然凉寒，会于脐下而出。不旬日间，病大减，余邪未尽。戴人更欲用药，竟不能从其言。

涌水　七十五

李七，老，病涌水证，面黄而喘，两足皆肿，按之陷，而腹起行则濯濯有声，常欲饮水，不能睡卧。戴人令上涌，去痰而汗之，次以舟车丸、浚川散下之，以益肾散复下之，以分阴阳利水道之剂复下之，水尽皆瘥。

停饮肿满　七十六

涿郡周敬之，自京师归鹿邑，道中渴，饮水过多，渐成肿满。或用三花神佑丸，惮其太峻；或用五苓散分利水道，又太缓，淹延数旬，终无一效。盖粗工之技，止于此耳！后手足与肾皆肿，大小便皆秘[image: ]
 。常仲明求治于戴人。戴人令仲明付药，比及至，已殁矣。戴人曰：病水之人，其势如长川泛溢，欲以杯勺取之，难矣！必以神禹决水之法，斯愈矣。

湿痹　七十七

常仲明病湿痹，五、七年矣。戴人令上涌之后，可泻五、七次。其药则舟车、浚川、通经、神佑、益肾，自春及秋，必十余次方能愈。公之病，不必针灸，与令嗣皆宜涌，但腊月非其时也，欲候春时，恐予东适，今姑屏病之大势，至春和时，人气在上，可再涌之，以去其根。卒如所论矣。

又

一衲子，因阴雨卧湿地，一半手足皆不随，若遇阴雨，其病转加。诸医皆作中风偏枯治之，用当归、芍药、乳香、没药、自然铜之类，久反大便[image: ]
 ，风燥生，经岁不已。戴人以舟车丸下三十余行，去青黄沫水五升，次以淡剂渗泄之，数日，手足皆举。戴人曰：夫风寒湿之气，合而成痹。水痹得寒而浮蓄于皮腠之间，久而不去，内舍六腑。曰：用去水之药可也。水湿者，人身中之寒物也。寒去则血行，血行则气和，气和则愈矣。

又

息帅，病腰股沉痛，行步坐马皆不便。或作脚气寒湿治之，或作虚损治之，乌、附、乳、没，活血壮筋骨之药，无不用之。至六十余日，目赤上热，大小便[image: ]
 ，腰股之病如故。戴人诊其两手，脉皆沉迟。沉者，为在里也。在里者，泄之，以舟车丸、浚川散各一服，去积水二十余行。至早晨服[image: ]
 白粥一、二顿。与之马，已能矍铄矣。

又

棠溪李十八郎，病腰脚大，不伸，伛偻蹩躄而行，已数年矣，服药无效，止药却愈。因秋暮涉水，病复作。医氏使服四斤丸。其父李仲安乃乞药于戴人。戴人曰：近日服何药？仲安曰：四斤丸。曰：目昏赤未？其父惊曰：目正暴发。戴人曰：宜速来，不来则丧明。既来则策杖而行，目肿无所见。戴人先令涌之。药忽下走，去二十行，两目顿明，策已弃矣。比再涌泄，能读官历日。调至一月，令服当归丸，健步而归家矣。

又

息城边校白公，以隆暑时饮酒，觉极热，于凉水池中渍足，使其冷也，为湿所中，股膝沉痛。又因醉卧湿地，其痛转加，意欲以酒解痛，遂以连朝而饮，反成赤痛，发间止，且六十年。往往断其寒湿脚气，以辛热治之，不效。或使服神芎丸，数服，痛微减。他日复饮，疾作如前，睾囊痒湿，且肿硬，脐下似有物，难于行，以此免军役，令人代之。来访戴人，戴人曰：余亦断为寒湿，但寒则阳火不行，故为痛；湿则经坠有滞，故肿。先以苦剂涌之，次以舟车丸百余粒、浚川散四、五钱，微一、两行。戴人曰：如激剂尚不能攻，何况于热药补之乎？异日，又用神佑丸百二十丸、通经散三、四钱，是用仅得四行。又来日，以神佑丸八十丸投之，续见一、二行。又次日，服益肾散四钱、舟车丸百余粒，约下七、八行。白公已觉膝睾寒者暖、硬者软、重者轻也，肿者亦退，饮食加进。又以涌之，其病全瘳。临别，又赠之以疏风丸，并以其方与之。此公以其不肯妄服热药，故可治也。


屈膝有声　七十八

岭北李文卿，病两膝膑屈伸有声剥剥然。或以为骨鸣，戴人曰：非也，骨不戛焉能鸣？此筋湿也，湿则筋急。有独缓者，缓者不鸣，急者鸣也。若用予之药，一涌一泄，上下去其水，水去则自无声矣。李文卿从其言，既而果然矣。

白带　七十九

息城李左衙之妻，病白带如水，窈满中绵绵不绝，秽臭之气不可近，面黄食减，已三年矣。诸医皆云积冷，起石、硫黄、姜、附之药，重重燥补，污水转多，常以[image: ]
 日易数次。或一药，以木炭十斤，置药在钳锅中，盐泥封固，三日三夜炭火不绝，烧令通赤，名曰火龙丹。服至数升，污水弥甚。[image: ]
 艾烧针，三年之间，不可胜数。戴人断之曰：此带浊水，本热乘太阳经，其寒水不可胜，如此也。夫水自高而趋下，宜先绝其上源，乃涌痰水二、三升，次日下沃水十余行。三遍，汗出周身。至明旦，病人云：污已不下矣。次用寒凉之剂，服及半戴，产一子。《内经》曰：少腹[image: ]
 热，溲出白液。带之为病，溶溶然若坐水中，故治带下同治湿法、泻痢，皆宜逐水利小溲。勿以赤为热，白为寒。今代刘河间书中言之详矣。

湿嗽　八十

赵君玉妻，病嗽，时已十月矣。戴人处方六味：陈皮、当归、甘草、白术、枳壳、桔梗。君玉疑其不类嗽药。戴人笑曰：君怪无乌梅、罂粟囊乎？夫冬嗽，乃秋之湿也。湿土逆而为嗽。此方皆散气除湿，解急和经。三服帖然效矣。

泻儿　八十一

一妇，年三十四岁，夜梦与鬼神交，惊怕异常，及见神堂阴府、舟楫、桥梁，如此一十五年，竟无娠孕。巫祈觋祷，无所不至，钻肌灸肉，孔穴万千。黄瘦发热引饮，中满足肿，委命于天。一日，苦请戴人。戴人曰：阳火盛于上，阴火盛于下。鬼神者，阴之灵；神堂者，阴之所；舟楫、桥梁，水之用。两手寸脉，皆沉而伏，知胸中有痰实也。凡三涌、三泄、三汗，不旬日而无梦，一月而有孕。戴人曰：余治妇人，使有娠，此法不诬。

湿癣　八十二

一女子，年十五，两股间湿癣，长三、四寸，下至膝，发痒，时爬搔，汤火俱不解，痒定，黄赤水流，痛不可忍。灸[image: ]
 熏揲，硫黄、[image: ]
 茹、白僵蚕、羊蹄根之药，皆不效。其人姿，性研巧，以此病不能出嫁，其父母求疗于戴人。戴人曰：能从余言则瘥。父母诺之。戴人以[image: ]
 针磨，令尖快，当以痒时，于癣上各刺百余针。其血出尽，煎盐汤洗之。如此四次，大病方除。此方不书以告后人，恐为癣药所误。湿淫于血，不可不砭者矣。

又

蔡寨成家童子，一岁，病满腹胸湿癣，每爬搔则黄水出，已年矣。戴人先以苦末作丸上涌。涌讫，次以舟车丸、浚川散，下三、五行，次服凉膈加朴硝，煎成，时时呷之，不数日而愈。


湿[image: ]
 疮　八十三

颖皋韩吉卿，自髀至足生湿[image: ]
 疮，大者如钱，小者如豆，痒则搔破，水到则浸淫，状类虫行袴袜，愈而复生，[image: ]
 痕成凹，一余年不瘥。戴人哂之曰：此湿[image: ]
 疮也，由水湿而得，故多在足下。以舟车、浚川，大下十余行，一去如扫。渠素不信戴人之医，至此大服。

泄泻　八十四

古郾一讲僧，病泄泻数年，丁香、豆蔻、干姜、附子、官桂、乌梅等燥热，燔针、烧脐、[image: ]
 脘，无有阙者。一日，发昏不省，檀那赠纸者盈门。戴人诊其两手脉，沉而有力。《脉诀》云：下利脉微小者，生；脉洪浮大者，无瘥。以瓜蒂散涌之，出寒痰数升。又以无忧散泄其虚中之积及燥粪，仅盈斗。次以白术调中汤、五苓散、益元散。调理数日，僧已起矣。非术精识明，谁敢负荷如此！

洞泄　八十五

一讲僧，显德明，初闻家遭兵革，心气不足，又为寇贼所惊，得脏腑不调。后入京，不伏水土，又得心气，以至危笃。前后三年，八仙丸、鹿茸丸、烧肝散皆服之，不效，乃求药于戴人。戴人曰：此洞泄也，以谋虑久不决而成。肝主谋虑，甚则乘脾，久思则脾湿下流。乃上涌痰半盆，末后有血数点，肝藏血故也。又以舟车丸、浚川散，下数行，仍使澡浴出汗。自尔日胜一日。常以胃风汤、白术散调养之，一月而强，食复故矣。

又

李德卿妻，因产后病泄一年余，四肢瘦乏，诸医皆断为死证。当时戴人在诸葛寺，以舟戴而乞治焉。戴人曰：两手脉皆微小，乃痢病之生脉。况洞泄属肝经，肝木克土而成。此疾亦是肠澼。澼者，肠中有积水也。先以舟车丸四、五十粒，又以无忧散三、四钱，下四、五行。寺中人皆骇之，病羸如此，尚可过耶！众人虽疑，然亦未敢诮，且更看之。复导饮丸，又过之。渴则调以五苓散。向晚，使人伺之，已起，而缉床前后，约三、四十行。以胃风汤调之，半月而能行，一月而安健。由此阖寺服，德卿之昆仲咸大异之。

又

刘德源，病洞泄逾年，食不化，肌瘦力乏，行步欹倾，面色黧黑。举世治痢之药皆用之，无效。适戴人治[image: ]
 阳，往问之。戴人乃出示《内经》洞泄之说。虽不已疑，然畏其攻剂。夜焚香祷神曰：某以病久不瘥，欲求治于戴人，戴人以谓宜下之，欲不从，戴人名医也；欲从之，形羸如此，恐不任药，母已老矣，无人侍养来日，不得已[image: ]
 服药，神其相之。戴人先以舟车丸、无忧散，下十余行，殊不困，已颇喜食。后以槟榔丸，磨化其滞。待数日，病已大减。戴人以为去之未尽，当以再服前药，德源亦欣然请下之。又下五行，次后数日，更以苦剂越之，往问其家，彼云：已下村中收索去也。忽一日入城，面色极佳，语言壮健，但怪其跛足而立，问何故如此，德源曰：足上患一疮。戴人曰：此里邪去而于外，病痊之后，凡病皆如此也。

大便少而频　八十六

太康刘仓使，病大便少而频，日七、八十次，常于两股间悬半枚瓠芦，如此十余年。戴人见之而笑曰：病既频而少，欲通而不得通也，何不大下之？此通因通用也，此一服药之力。乃与药，大下三十余行，顿止。

暑泄　八十七

殷辅之父，年六十余，暑月病泄泻，日五、六十行。自建碓镇来请戴人于陈州。其父喜饮，二家人辈争止之。戴人曰：夫暑月年老，津液衰少，岂可禁水，但劝之少饮。比及用药，先令速归。以绿豆、鸡卵十余枚，同煮，卵熟取出，令豆软，下陈粳米作稀粥，搅令寒，食鸡卵以下之，一、二顿，病减大半。盖粳米、鸡卵，皆能断痢。然后制抑火流湿之药，调顺而方愈。

腹满面肿　八十八

萧令，腹满，面足皆肿，痰黄而喘急，食减。三年之间，医者皆尽而不验。戴人以瓜蒂散涌之，出寒痰三、五升，以舟车丸、浚川散下之，青黄涎沫几半缶，以桂苓白术散、五苓散调之，半月复旧矣。


卷七　儒门事亲

十形三疗二

燥　形

臂麻不便　八十九

郾城梁贾人，年六十余，忽晓起梳发，觉左手指麻，斯须半臂麻，又一臂麻，斯须头一半麻，此及梳毕，从胁至足皆麻，大便二、三日不通。往问他医，皆云风也。或药或针，皆不解。求治于戴人，戴人曰：左手三部脉皆伏，比右手小三倍，此枯[image: ]
 痹也。不可纯归之风，亦有火燥相兼。乃命一涌、一泄、一汗，其麻立已。后以辛凉之剂调之，润燥之剂濡之，惟小指、次指尚麻。戴人曰：病根已去，此余烈也，方可针谿谷。谿谷者，骨空也。一日睛和，往针之，用《灵枢》中鸡足法，向上卧针，三进三引讫，复卓针起，向下卧针，送入指间皆然。手热如火，其麻全去。昔刘河间作《原病式》，常以麻与[image: ]
 同归燥门中，真知病机者也。


大便燥结　九十

戴人过曹南省亲，有姨表兄病大便燥[image: ]
 ，无他证，常不敢饱食，饱则大便极难，结实如针石，或三、五日一如圊，目前星飞，鼻中血出，肛门连广肠痛，痛极则发昏，服药则病转剧烈。巴豆、芫花、甘遂之类皆用之，过多则困，泻止则复燥。如此数年，遂畏药性暴急不服，但卧病待尽。戴人过，诊其两手脉息俱滑实有力，以大承气汤下之，继服神功丸、麻仁丸等药，使食菠菱葵菜，及猪羊血作羹，百余日充肥，亲知见骇之。呜呼！粗工不知燥分四种：燥于外，则皮肤皱揭；燥于中，则精血枯涸；燥于上，则咽鼻焦干；燥于下，则便溺结闭。夫燥之为病，是阳明化也，水液寒少，故如此然。可下之，当择之药之。巴豆可以下寒；甘遂、芫花可下湿；大黄、朴硝可以下燥。《内经》曰：辛以润之，咸以软之。《周礼》曰：以滑养窍。

孕妇便结　九十一

戴人过东杞，一妇人病大便燥结，小便淋[image: ]
 ，半生不娠，惟常服疏导之药，则大便通利，暂废药，则结滞。忽得孕，至四、五月间，医者禁疏导之药，大便依常为难，临圊则力努，为之胎坠。凡如此胎坠者三。又孕，已经三、四月，弦望前后，溲溺结[image: ]
 ，甘分胎陨，乃访戴人。戴人诊其两手脉俱滑大。脉虽滑大，以其且妊，不敢陡攻，遂以食疗之，用花碱煮菠菱葵菜，以车前子苗作茹，杂猪羊血作羹，食之半载，居然生子，其妇燥病方愈。戴人曰：余屡见孕妇利脓血下迫，极努损胎，但同前法治之，愈者莫知其数也。为医拘常禁，不能变通，非医也，非学也，识医者鲜，是难说也。

偏头痛　九十二

一妇人年四十余，病额角上、耳上痛，俗呼为偏头痛。如此五、七年，每痛大便燥结如弹丸，两目赤色，眩运昏[image: ]
 ，不能远视。世之所谓头风药、饼子风药、白龙丸、芎犀丸之类，连进数服，其痛虽稍愈，则大便稍秘，两目转昏[image: ]
 。其头上针灸数千百矣，连年著灸，其两目且将失明，由病而无子。一日问戴人，戴人诊其两手脉急数而有力，风热之甚也。余识此四、五十年矣，遍察病目者，不问男子妇人，患偏正头痛，必大便[image: ]
 滞结硬，此无他。头痛或额角，是三焦相火之经及阳明燥金胜也，燥金胜乘肝，则肝气郁，肝气郁，则气血壅，气血壅，则上下不通，故燥结于里。寻至失明。治以大承气汤，令河水煎三两，加芒硝一两，煎残顿令温，合作三、五服，连服尽。荡涤肠中垢滞结燥，积热下泄如汤，二十余行。次服七宣丸、神功丸以润之，菠菱葵菜，猪羊血为羹以滑之。后五、七日、十日，但遇天道睛明，用大承气汤，夜尽一剂，是痛随利减也。三剂之外，目豁首轻，燥泽结释，得三子而终。

腰胯痛　九十三

一男子六十余，病腰、尻、脊、胯皆痛，数载不愈昼静夜躁，大痛往来，屡求自尽天年，且夕则痛作，必令人以手槌击，至五更鸡鸣则渐减，向曙则痛止，左右及病者皆作神鬼阴谴、白虎啮。朝祷暮祝，觋巫、僧道、禁师至则其痛以减。又梦鬼神战斗相击。山川神庙，无不祭者，淹延岁月，肉瘦皮枯，饮食减少，暴怒日增，惟候一死。有书生曰：既云鬼神、虎啮、阴谴之祸，如此祷祈，何无一应？闻陈郡有张戴人，精于医，可以问其鬼神白虎与病乎。彼若术穷，可以委命。其家从之。戴人诊其两手脉皆沉滞坚劲，力如张[image: ]
 ，谓之曰：病虽瘦，难于食，然腰、尻、脊、胯皆痛者，必大便坚燥。其左右曰：有五、七日，或八、九日，见燥粪一、两块，如弹丸，结硬不可言，曾令人剜取之，僵下一、两块。浑身燥痒，皮肤皱揭，枯[image: ]
 如麸片。戴人既得病之虚实，随用大承气汤，以姜枣煎之，加牵牛头末二钱。不敢言是泻剂，盖病者闻暖则悦，闻寒则惧，说补则从，说泻则逆。此弊非一日也，而况一齐人而傅之，众楚人咻之乎！及煎成，使稍热咽之，从少至多，累至三日，天且晚，脏腑下泄四、五行，约半盆。以灯视之，皆燥粪燥痹块，及淤血杂脏，秽不可近。须臾痛减九分，昏睡，鼻息调如常人。睡至明日将夕，始觉饥而索粥，温凉与之，又困睡一、二日，其痛尽去。次令饮食调养，日服导饮丸、甘露散、滑利便溺之药，四十余日乃复。呜呼！再传三十六虎书，三十六《黄经》，及小儿三十六吊，谁为之耶？始作俑者，其无后乎！古人以医为师，故医之道行；今之人以医辟奴，故医之道废。有志之士，耻而不学。病者亦不择精粗，一概待之。常见官医迎送长吏，马前唱诺，真可羞也。由是通今博古者少，而师传遂绝。《灵枢经》谓：刺与汙虽久，犹可拔而雪；结与闭虽久，犹可解而决去。腰脊胯痛者，足太阳膀胱经也。胯痛，足少阳胆经之所过也。《难经》曰：诸痛为实。《内经》曰：诸痛痒疮疡，皆属心火。注曰：心寂则痛微，心躁则痛甚。人见巫觋、僧道、禁师至，则病稍去者，心寂也。然去其后来者，终不去其本也。古之称痛随利减，不利则痛何由去？病者既痊，乃寿八十岁。故凡燥证，皆三阳病也。


寒　形

因寒腰强不能屈伸　九十四

北人卫德新，因之析津，冬月饮寒则冷，病腰常直不能屈伸，两足沉重，难于行步，途中以床舁递，程程问医，皆云肾虚。以苁蓉、巴戟、附子、鹿茸皆用之。大便反秘，潮热上周，将经岁矣。乃乞拯于戴人，戴人曰：此疾十日之效耳！卫曰：一月亦非迟。戴人曰：足太阳经血多，病则腰似折，腘如结，[image: ]
 如裂，太阳所至，为屈伸不利。况腰者肾之府也，身中之大关节。今既强直而不利，宜咸以软之，顿服则和柔矣。《难经》曰：强力入房肾伤而髓枯，枯则高骨乃坏而不用。与此用同。今君之证，太阳为寒所遏，血坠下滞腰间也。必有积血，非肾也。节次以药，可下数百行，约去血一、二斗，次以九曲玲珑灶蒸之，汗出三、五次而愈。初蒸时至五日问曰：腹中鸣否？德新曰：未也。至六日觉鸣，七日而起，以能揖人。戴人曰：病有热者勿蒸，蒸则损人目也。

寒疝亦名水疝　九十五

律科王敏之病寒疝，脐下结聚如黄瓜，每发绕腰急痛不能忍。戴人以舟车丸、猪肾散，下四、五行，觉药绕病三、五次而下，其泻皆水也。猪肾、甘遂皆苦寒。经言以寒治寒，万举万全。但下后忌饮冷水及寒物，宜食干物，以寒疝本是水故也。即日病减八分，食进一倍。又数日，以舟车丸百余粒，通经散四、五钱，服之利下。候三、四日，又服舟车丸七、八十粒，猪肾散三钱，乃健步如常矣。

一僧病疝，发作冷气上贯齿，下贯肾，紧若绳挽两睾，时肿而冷。戴人诊两手脉细而弱，断之曰：秋脉也。此因金气在上，下伐肝木，木畏金抑而不伸，故病如是。肝气[image: ]
 礴，不能下荣于睾丸，故其寒实非寒也。木受金制，传之胃土，胃为阳明，故上贯齿，病非齿之病。肝木者，心火之母也，母既不伸，子亦屈伏，故下冷而水化乘之。经曰：木郁则达之，土郁则泄之。令涌泄四次，果觉气和，睾丸痒而暖。戴人曰：气已入睾中矣。以茴香、木茂之药，使常服之，首尾一月而愈。

感风寒　九十六

戴人之常谿也，雪中冒寒，入浴重感风寒，遂病不起。但使煎通圣散单服之，一、二日不食，惟渴饮水，亦不多饮，时时使人捶其股，按其腹，凡三、四日不食。日饮水一、二十度，至六日，有谵语妄见，以调胃承气汤下之，汗出而愈。戴人常谓人曰：伤寒勿妄用药，惟饮水最为妙药，但不可使之伤，常令揉散，乃大佳耳。至六、七日，见有下证，方可下之，岂有变异哉！奈何医者禁人饮水，至有渴死者。病人若不渴，强与水饮亦不肯饮耳。戴人初病时，鼻塞声重，头痛，小便如灰淋汁。及服调胃承气一两半，觉欲呕状，探而出之，汗出[image: ]
 [image: ]
 然，须臾下五、六行，大汗一日乃瘳。当日饮冰水时，水下则痰出，约一、二碗。痰即是病也，痰去则病去也。戴人时年六十一。

冻疮　九十七

戴人女童，足有寒疡，俗云冻疮。戴人令服舟车丸、浚川散，大下之，其疮遂愈。人或疑之，戴人曰：心火降则寒消，何疑之有？


寒痰　九十八

一妇人心下脐上结硬如斗，按之如石，人皆作病胎。针灸毒药，祷祈无数，如捕风然。一日，戴人见之，曰：此寒痰。诊其两手寸脉皆沉，非寒痰而何！以瓜蒂散吐之，连吐六、七升，其块立消过半。俟数日后再吐之，其涎沫类鸡黄，腥臭特殊，约二、三升。凡如此者三。后以人参调中汤、五苓散调之，腹已平矣。

泻利恶寒　九十九

东门一男子，病泻痢不止，腹鸣如雷，不敢冷坐，坐则下注如倾。诸医例断为寒证，干姜、官桂、丁香、豆蔻之属，枯矾、龙骨，皆服之矣。何针不燔，何艾不炷，迁延将二十载矣。一日问于戴人，戴人曰：两手寸脉皆滑，余不以为寒，然其所以寒者，水也。以茶调散，涌寒水五、七升；无忧散，泄积水数十行。乃通因通用之法也。次以五苓散淡剂，渗泄利之道；又以甘露散止渴。不数日而冷食寒饮皆如故。此法王启玄稔言之矣，柰无人用之哉！

内伤形

因忧结块　一百

息城司候，闻父死于贼，乃大悲哭之，罢，便觉心痛，日增不已，月余成块状，若覆杯，大痛不住。药皆无功，议用燔针炷艾，病人恶之，乃求于戴人。戴人至，适巫者在其傍，乃学巫者，杂以狂言，以谑病者，至是大笑不忍，回面向壁。一、二日，心下结块皆散。戴人曰：《内经》言忧则气结，喜则百脉舒和。又云喜胜悲。《内经》自有此法治之，不知何用针灸哉！适足增其痛耳。

病怒不食　一百一

项关令之妻，病怒不欲食，常好叫呼怒骂，欲杀左右，恶言不辍，众医皆处药，几半载尚尔。其夫命戴人视之，戴人曰：此难以药治，乃使二娼各涂丹粉，作伶人状，其妇大笑。次日又令作角觝，又大笑。其旁常以两个能食之妇，夸其食美，其妇亦索其食，而为一[image: ]
 之。不数日怒减食增，不药而瘥。后得一子。夫医贵有才，若无才，何足应变无穷。

不寐　一百二

一富家妇人，伤思虑过甚，二年不寐，无药可疗。其夫求戴人治之，戴人曰：两手脉俱缓，此脾受之也，脾主思故也。乃与其夫以怒而激之，多取其财，饮酒数日，不处一法而去。其人大怒汗出，是夜困眠，如此者八、九日不寤，自是而食进，脉得其平。

惊　一百三

卫德新之妻，旅中宿于楼上，夜值盗劫人烧舍，惊堕床下，自后每闻有响，则惊倒不知人。家人辈蹑足而行，莫敢冒触有声，岁余不痊。诸医作心病治之，人参、珍珠及定志丸皆无效。戴人见而断之曰：惊者为阳，从外入也，恐者为阴，从内出。惊者为自不知故也，恐者自知也。足少阳胆经属肝木。胆者，敢也。惊怕则胆伤矣。乃命二侍女执其两手，按高椅之上，当面前下置一小几，戴人曰：娘子当视此。一木猛击之，其妇大惊，戴人曰：我以木击几，何以惊乎？伺少定击之，惊也缓。又斯须连击三、五次；又以杖击门；又暗遣人画背后之窗，徐徐惊定而笑曰：是何治法？戴人曰：《内经》云惊者平之。平者，常也。平常见之，必无惊。是夜使人击其门窗，自夕达曙。夫惊者，神上越也。从下击儿，使之下视，所以收神也。一、二日，虽闻雷亦不惊。德新素不喜戴人，至是终身厌服，如有人言戴人不知医者，执戈以逐之。


儿寐不寤　一百四

陈州长吏一小儿，病寐而不寤。一日，诸医作睡惊治之，或欲以艾火灸之，或以大惊丸及水银饼子治之。其父曰：此子平日无疾，何骤有惊乎？以子之病乃问于戴人。戴人诊其两手脉皆平和，戴人曰：若惊风之脉，当洪大而强，今则平和，非惊风也。戴人窃问其乳母，尔三日前曾饮醉酒否？遽然笑曰：夫人以煮酒见饷，酒味甚美，三饮一罂而睡。陈酒味甘而恋膈，酒气满，乳儿亦醉也。乃剉甘草、干葛花、[image: ]
 砂仁、贯众，煎汁使饮之，立醒。

孕妇下血　一百五

刘先生妻，有娠半年，因伤损下血，乞药于戴人。戴人诊之，以三和汤（一名玉烛散）、承气汤、四物汤对停，加朴硝煎之。下数行，痛如手拈，下血亦止。此法可与智识高明者言，高梁之家，慎勿举似，非徒骇之，抑又谤之。呜乎！正道难行，正法难用，古今皆然。

收产伤胎　一百六

一孕妇，年二十余，临产召稳媪三人，其二媪极拽妇之臂，其一媪头抵妇之腹，更以两手拔其腰，极力为之，胎死于腹，良久乃下，儿亦如血，乃稳媪杀之也。岂知瓜熟自落，何必如此乎！其妇因兹，经脉断闭，腹如刀剜，大渴不止，小溲秘绝。主病者禁水不与饮，口舌枯燥，牙齿黧黑，臭不可闻，食饮不下，昏愦欲死。戴人先以冰雪水，恣意饮之，约二升许，痛缓渴止。次以舟车丸、通经散，前后五、六服，下数十行，食大进。仍以桂苓甘露散、六一散、柴胡饮子等调之，半月获安。

又一妇人临产，召村妪数人侍焉。先产一臂出，妪不测轻重拽之，臂为之断，子死于腹，其母面青身冷，汗[image: ]
 [image: ]
 不绝，时微喘呜呼。病家甘于死。忽有人曰：张戴人有奇见，试问之。戴人曰：命在须臾，针药无及。急取秤钩，续以壮绳，以膏涂其钩，令其母分两足，向外偃坐，左右各一人，脚上立足，次以钩其死胎，命一壮力妇，倒身拽出死胎，下败血五、七升，其母昏困不省，待少顷，以冰水灌之，渐咽二口，大醒食进。次日，四物汤调血，数日方愈。戴人常曰：产后无他事，因侍妪非其人，转为害耳。

怀恐胁痛　一百七

洛阳孙伯英，因诬狱，妻子被系，逃于故人。是夜觉胃胁痛，托故人求药，故人曰：有名医张戴人适在焉，当与公同往。时戴人宿酒未醒，强呼之，故人曰：吾有一亲人病，欲求诊。戴人隔窗望见伯英曰：此公伏大惊恐。故人曰：何以知之？戴人曰：面青脱色，胆受怖也。后会赦乃出，方告戴人。


背疽　一百八

一富家女子，十余岁，好食紫樱，每食即二、三斤，岁岁如此，至十余年。一日潮热如劳，戴人诊其两手脉，皆洪大而有力，谓之曰：他日必作恶疮肿毒，热上攻目，阳盛阴脱之证。其家大怒，不肯服解毒之药，不一、二年，患一背疽如盘，痛不可忍。其女忽思戴人曾有是言，再三悔过，请戴人。戴人以[image: ]
 针绕疽晕刺数百针，去血一斗。如此三次，渐渐痛减肿消，微出脓而[image: ]
 。将作痂时，使服十补内托散乃痊。终身忌口，然目亦昏，终身无子。

肺痈　一百九

舞水一富家，有二子，长者年十三岁，幼者十一岁，皆好顿食紫樱一、二斤，每岁须食半月。后一、二年，幼者发肺痈，长者发肺痿，相继而死。戴人常叹曰：人之死者，命耶？天耶？古人有诗：爽口味多终作疾。真格言也。天生百果，所以养人，非欲害人，然富贵之家，失教纵欲，遂至于是。

咽中刺塞　一百十

戴人过[image: ]
 阳，强家一小儿，约五、六岁，同队小儿以蜀黍秸相击，逆芒倒刺于咽中，数日不下粥药，肿大发。其家告戴人，戴人命取水，依《道经》中呪水法，以左手屈中指及无名指，作三山印，坐水盏于其上；右手掐卯文，是金枪印，脚踏丁字立；望太阳或灯火，取气一口，吹在净水盏中，呪曰：吾取老君东流顺，老君奉敕摄去毒水，吾托大帝尊，所到称吾者，各各现帝身，急急如律令。摄念七遍，吹在盏中，虚搅卓，三次为定。其儿咽水下咽，曰：我可也。三、五日肿散。乃知法亦有不可侮者。

误吞物咽中　一百十一

一小儿误吞一钱，在咽中不下，诸医皆不能取，亦不能下，乃命戴人。戴人熟思之，忽得一策，以净白表纸令卷实如箸，以刀纵横乱割其端，作鬅鬠之状。又别取一箸，缚针钩于其端，令不可脱，先下咽中，轻提轻抑，一探之，觉钩入于钱窍，然后以纸卷纳之咽中，与钩尖相抵，觉钩尖入纸卷之端，不碍肌肉，提之而出。

肠[image: ]
 下血　一百十二

棠谿乐彦刚，病下血，医者以药下之，默默而死。其子企，见戴人而问之曰：吾父之死，竟无人知是何证。戴人曰：病剉其心也。心主行血，故被剉则血不禁。若血温身热者死，火数七，死必七日。治不当下，若下之，不满数。企曰：四日死。何谓痛剉心？戴人曰：智不足而强谋，力不足而强与，心安得不剉也。乐初与邢争屋，不胜，遂得此病。企由是大服，拜而学医。

水肿睾丸　一百十三

霍秀才之子，年十二岁，睾丸一旁肿膇。戴人见之曰：此因惊恐得之。惊之为病，上行则为呕血，下则肾伤而为水肿。以琥珀通经散，一泻而消散。


伏惊　一百十四

上渠卜家一男子，年二十八岁，病身弱，四肢无力，面色苍黄，左胁下、身侧上下如臂状，每发则痛无时，食不减，大便如常，小便微黄，已二、三载矣。诸医计穷，求戴人治之。视其部分，乃足厥阴肝经兼足少阳胆经也。张曰：甲胆乙肝，故青。其黄者，脾也。诊胆脉小，此因惊也。惊则胆受邪，腹中当有惊涎绿水。病人曰：昔曾屯军被火，自是而疾。戴人夜以舟车百五十丸，浚川散四、五钱，加生姜自然汁，平旦果下绿水四、五行。或问：大加生姜何也？答曰：辛能伐木也。下后觉微痛，令再下之，比前药减三之一，又下绿水三、四行，痛止思食，反有力。戴人谓卜曰：汝妻亦当病。卜曰：太医未见吾妻，何以知之？曰：尔感此惊几年矣？卜省曰：当被火时，我正在草堂中熟寐，人惊唤我，睡中惊不能言，火已塞门，我父拽出我火中，今五年矣。张曰：汝胆伏火惊，甲乙乘脾土，是少阳相火乘脾，脾中有热，故能食而杀谷。热虽能化谷，其精气不完，汝必无子，盖败经反损妇人，汝妻必手足热，四肢无力，经血不时。卜曰：吾妻实如此，亦已五年矣。他日门人因观《内经》，言先泻所不胜，次泻所胜之论，其法何如？以问张，张曰：且如胆木乘胃土，此土不胜木也。不胜之气，寻救于子，己土能生庚金，庚为大肠，味辛者为金，故大加生姜使伐木。然先不开脾，土无由行也。遂用舟车丸先通其闭塞之路，是先泻其所不胜。后用姜汁调浚川散大下之，次泻其所胜也。大抵阳干克阳干，腑克腑，脏克脏。

外伤形

孕作病治　一百十五

一妇人，年四十余得孕。自以为年衰多病，故疾复作，以告医氏。医者不察，加燔针于脐两旁，又以毒药攻磨，转转腹痛，食减形羸，已在床枕，来问戴人。戴人诊其脉，曰：六脉皆平，惟右尺洪大有力，此孕脉也。兼择食，为孕无疑。左右皆笑之。不数月，生一女子，两目下各有燔针痕，几丧其明。凡治病妇，当先问娠，不可仓卒矣。

杖疮　一百十六

戴人出游，道经故息城，见一男子被杖，疮痛焮发，毒气入里，惊涎堵塞，牙禁不开，粥药不下，前后月余，百治无功，甘分于死。戴人先以三圣散，吐青苍惊涎，约半大缶；次以利膈丸百余粒，下臭恶燥粪又一大缶；复煎通圣散数钱，热服之，更以酸辣葱醋汤发其汗。斯须汗吐交出，其人活矣。此法可以救冤。

落马发狂　一百十七

一男子落马发狂，起则目瞪，狂言不识亲疏，弃衣而走，骂言涌出，气力加倍，三、五人不能执缚。烧符作醮，问鬼跳巫，殊不知顾，丹砂、牛黄、犀、珠、脑、麝，资财散去，室中潇然。不远二百里，而求戴人一往，戴人以车轮埋之地中，约高二丈许，上安之中等车轮，其辋上罄一穴，如作盆之状，缚狂病人于其上，使之伏卧，以软茵衬之，又令一人于下，坐机一枚，以棒搅之，转千百遭，病人吐出青黄涎沫一、二斗许，绕车轮数匝。其病人曰：我不能任，可解我下。从其言而解之，索凉水，与之冰水，饮数升，狂方罢矣。


太阳胫肿　一百十八

麻先生兄，村行为犬所啮，舁至家，胫肿如罐，坚若铁石，毒气入里，呕不下食，头痛而重，往问戴人。女僮曰：痛随利减。以槟榔丸下之，见两行不瘥。适戴人自舞阳回，谓麻曰：胫肿如此，足之二阴三阳可行乎？麻曰：俱不可行。如是，何不大下之？乃命夜临卧服舟车丸百五十粒，通经散三、四钱。比至夜半，去十四行，肿立消，作胡桃纹，反细于不伤之胫。戴人曰：慎勿贴膏纸，当令毒气出，流脓血水常行。又一日，戴人恐毒气未尽，又服舟车丸百余粒，浚川散三、四钱，见六行。病人曰：十四行易当，六行反难，何也？戴人曰：病盛则胜药，病衰则不胜其药也。六日其脓水尽，戴人曰：脓水行时不畏风，尽后畏风也。乃以愈风饼子，日三服之。又二日，方于生肌散，一传之而成痂。呜呼！用药有多寡，使差别相悬。向使不见戴人，则利减之言非也。以此知知医已难，用医尤难。

足闪肭痛　一百十九

谷阳镇酒监张仲温，谒一庙，观匠者砌露台，高四尺许，因登之。下台或肭一足，外踝肿起，热痛如火。一医欲以[image: ]
 针刺肿出血，戴人急止之，曰：肭已痛矣，更加针，二痛俱作，何以忍也？乃与神佑丸八、九十丸，下二十余行，禁食热物。夜半肿处发痒，痛止，行步如常。戴人曰：吾之此法，十治十愈，不诳后人。

膝肭跛行　一百二十

葛塚冯家一小儿，七八岁，膝被肭跛行，行则痛，数日矣。闻戴人不医，令人问之。戴人曰：小病耳，教来。是夜以舟车丸、通经散，温酒调而下之。夜半涌泄齐行，上吐一碗，下泄半缶。既上床，其小儿为母曰：膝膑痒，不可往。来日使服乌金丸，壮其筋骨，一月疾愈而走矣。

杖疮入水　一百二十一

小渠袁三，因强盗入家，伤其两胻，外臁作疮，数年不已，脓血常涓涓然，但饮冷则疮间冷水浸淫而出，延为湿疮，来求治于戴人。曰：尔中焦当有绿水二、三升，涎数掬。袁曰：何也？戴人曰：当被盗时，感惊气入腹，惊则胆伤，足少阳经也，兼两外[image: ]
 皆少阳之部，此胆之甲木受邪，甲木色青，当有绿水。少阳在中焦如沤，既伏惊涎在中焦，饮冷水，咽为惊涎所阻，水随经而旁入疮中，故饮水则疮中水出。乃上涌寒痰，汗如流水；次下绿水，果二、三升。一夕而痂干，真可怪也。


卷八　儒门事亲

十形三疗三

内积形

伤冷酒　一百二十二

戴人出游，道经阳夏，问一旧友，其人病已危矣。戴人往视之，其人曰：我别无病，三年前，当隆暑时，出村野，有以煮酒馈予者，适村落无汤器，冷饮数升，便觉左胁下闷，渐痛结硬，至今不散，针灸磨药，殊不得效。戴人诊其两手脉俱沉实而有力，先以独圣散吐之，一涌二、三升，色如煮酒，香气不变。后服和脾散、去湿药，五、七日百脉冲和，始知针灸无功，增苦楚矣。

心下沉积　一百二十三

显庆寺僧应公，有沉积数年，虽不卧床枕，每于四更后心头闷硬，不能安卧，须起行寺中，习以为常，人莫知为何病。以药请于戴人，戴人令涌出胶涎一、二升，如黑矾水，继出黄绿水，又下脓血数升。自尔胸中如失巨山，饮饵无算安眠至晓。


茶癖　一百二十四

一缁侣，好茶成癖，积在左胁。戴人曰：此与肥气颇同，然[image: ]
 疟不作，便非肥气。虽病十年，不劳一日，况两手脉沉细，有积故然。吾治无针灸之苦，但小恼一饷，可享寿尽期。先以茶调散，吐出宿茶水数升；再以木如意揃之，又涌数升，皆作茶色；次以三花神佑丸九十余粒，是夜泻二十余行，脓水相兼，燥粪瘀血杂然而下，明日以除湿之剂，服十余日，诸苦悉蠲，神清色莹。

腹胀水气　一百二十五

蹙踘张承应，年几五十，腹如孕妇，面黄食减，欲作水气。或令服黄芪建中汤及温补之剂，小溲涸闭，从戴人疗焉。戴人曰：建中汤，攻表之药也。古方用之攻里，已误也，今更以此取积，两重误也。先以涌剂吐之，置火于其旁，大汗之，次与猪肾散四钱，以舟车丸引之，下六缶，殊不困。续下两次，约三十余行，腹平软健啖如昔。常仲明曰：向闻入言，泻五、六缶，人岂能任。及闻张承应，渠云诚然。乃知养生与攻[image: ]
 ，本自不同，今人以补剂疗病，宜乎不效。

痃气　一百二十六

王亭村一童子，入门状如鞠恭而行。戴人曰：痃气也。令解衣揣之，二道如臂。其家求疗于戴人，先刺其左，如刺重纸，剥然有声而断，令按摩之，立软。其右亦然。观者感嗟异之。或问，曰：石关穴也。

胸膈不利　一百二十七

沈丘王宰妻，病胸膈不利，口流涎沫。自言咽下胃中常雷声，心间作微痛，又复发昏。胸乳之间，灸瘢如棋。化痰利膈等药，服之三载，病亦依然。其家知戴人痰药不损，来求之，一涌而出雪白虫一条，长五、六寸，有口鼻牙齿，走于涎中，病者忿而断之，中有白发一茎。此正与徐文伯所吐宫人发瘕一同。虫出立安。

冷疾　一百二十八

戴人过醮都营中饮，会邻席有一卒说出妻事，戴人问其故，答曰：吾妇为室女，心下有冷积如覆杯，按之如水声，以热手熨之，如水聚，来已十五年矣，恐断我嗣，是故弃之。戴人曰：公勿黜也，如用吾药，病可除，孕可得。卒从之。戴人诊其脉沉而迟，尺脉洪大而有力，非无子之候也，可不逾年而孕。其良人笑曰：诚之。先以三圣散吐涎一斗，心下平软；次服白术调中汤、五苓散；后以四物汤和之。不再月气血合度，数月而娠二子。戴人常曰：用吾此法，无不子之妇。此言不诬矣。

积块　一百二十九

果菌刘子平妻，腹中有块如瓢，十八年矣。经水断绝，诸法无措，戴人令一月之内涌四次，下六次，所去痰约一、二桶，其中不化之物，有如葵菜者，烂鱼肠之状。涌时以木如意揃之。觉病积如刮，渐渐而平。及积之既尽，块痕反洼如臼，略无少损。至是而面有童色，经水既行，若当年少，可以有子。


肥气积　一百三十

阳夏张主簿之妻，病肥气，初和酒杯大，发寒热。十五余年后，因性急悲感，病益甚。惟心下三指许无病，满腹如石片，不能坐卧。针灸匝矣，徒劳力耳，乃敬邀戴人而问之。既至，断之曰：此肥气也，得之季夏戊巳日，在左胁下，如覆杯，久不愈，令人发[image: ]
 疟。[image: ]
 疟者，寒热也。以瓜蒂散，吐之鱼腥黄涎约一、二缶。至夜，继用舟车丸，通经散投之。五更黄涎脓水相半五、六行，凡有积处皆觉痛。后用白术散、当归散、和血流经之药。如斯湧泄，凡三、四次而方愈。

伏瘕　一百三十一

汴梁曹大使女，年既笄，病血瘕数年。太医宜企贤以破血等药治之，不愈。企贤曰：除得陈州张戴人方愈。一日，戴承语至汴京，曹大使乃邀戴人问焉。戴人曰：小肠遗热于大肠为伏瘕，故结硬如块，面黄不月。乃用涌泄之法。数年之疾，不再旬而效。女由是得聘。企贤问谁治之，曹大使曰：张戴人。企贤立使人邀之。

停饮　一百三十二

一妇从年少时，因大哭罢，痛饮冰水困卧，水停心下，渐发痛闷。医氏咸以为冷积，治之以温热剂，及禁食冷物。一闻茶气，病辄内作。如此数年，燎针烧艾，疮孔数千。十余年后，小便赤黄，大便秘闷，两目加昏，积水转甚，流于两胁。世谓水癖，或谓支饮，[image: ]
 、漆、棱、[image: ]
 ，攻磨之药，竟施之矣。食日衰，积日茂，上至鸠尾，旁至两胁及脐下，但发之时，按之如水声，心腹结硬，手不可近者。月发五、七次，甚则欲死，诸药皆厌，二十余年。求戴人发药，诊其脉寸口独沉而迟，此胸中有痰。先以瓜蒂散，湧痰五、七升。不数日，再越痰水及斗。又数日，上湧数升。凡三涌三下，汗如水者亦三，其积皆去。以流湿饮之药调之，月余大瘥。

积气　一百三十三

寄西华县庠山东颜先生，有积二十年，目视物不真，细字不睹，当心如顽石，每发痛不可忍，食减肉消，黑[image: ]
 满面，腰不能直。因遇戴人，令湧寒痰一大盆，如片粉；夜以舟车丸、通经散，下烂鱼肠、葵菜汁七、八行。病十去三、四。以热浆粥投之，复去痰一盆。次日又以舟车丸、通经散，前后约百余行，略无少困。不五、六日，面红[image: ]
 去，食进目明，心中空旷，遂失顽石所在。旬日外来谢。

沉积疑胎　一百三十四

修弓杜匠，其子妇年三十，有孕已岁半矣。每发痛则召侍媪待之，以为将产也，一、二日复故，凡数次。乃问戴人，戴人诊其脉[image: ]
 而小，断之曰：块病也，非孕也。《脉诀》所谓[image: ]
 脉如刀刮竹形，主丈夫伤精，女人败血。治之治法，有病当泻之。先以舟车丸百余粒，后以调胃承气汤加当归、桃仁，用河水煎，乘热投之。三、两日，又以舟车丸、桃仁承气汤，泻青黄脓血，杂然而下。每更衣以手向下推之、揉之则出。后三、二日，又用舟车丸，以猪肾散佐之。一、二日，又舟车丸，通经如前。数服，病十去九。俟睛明，当未食时，以针泻三阴交穴。不再旬，块已没矣。此与隔腹视五脏者，复何异哉！

是胎非积　一百三十五

鬍王之妻，病脐下积块，呕食，面黄肌瘦而不月，或谓之干血气，治之无效。戴人见之曰：孕也。其人不信，再三求治于戴人。与之平药，以应其意，终不肯下毒药。后月到，果胎也。人问何以别之？戴人曰：尺脉洪大也，《素问·阴阳别论》所谓阴搏阳别之脉。


外　积　形

瘤　一百三十六

戴人在西华，众人皆讪以为吐泻。一日，魏寿之与戴人入食肆中，见一夫病一瘤，正当目之上网内眥，色如灰李，下垂覆目之睛，不能视物。戴人谓寿之曰：吾不待食熟，立取此瘤。魏未之信也。戴人曰：吾与尔取此瘤何如？其人曰：人皆不敢割。戴人曰：吾非用刀割，别有一术焉。其人从之，乃引入一小室中，令俛卧一床，以绳束其胻，刺乳中大出血，先令以手揉其目，瘤上亦刺出雀粪，立平出户。寿之大惊。戴人曰：人之有技，可尽窥乎。

胶瘤　一百三十七

郜城，戴人之乡也。一女子未嫁，年十八，两手背皆有瘤，一类鸡矩，一类角丸；腕不能钏，向明望之，如桃胶然。夫家欲弃之。戴人见之曰：在手背为胶瘤，在面者为粉瘤。此胶瘤也。以[image: ]
 针十字刺破，按出黄胶脓三、两匙，立平。瘤核更不再作，婚事复成。非素明者，不敢用此法矣。

瘿　一百三十八

新寨妇人，年四十余，有瘿三瓣。戴人令以咸吐之，三涌、三汗、三下，瘿已半消。次服化瘿之药，遂大消去。夫病在上者，皆宜吐之，亦自有消息之法耳。

痔　一百三十九

赵君玉常病痔，凤眼草、刺猬皮、槐根、狸首之类皆用之。或以干姜作末，涂猪肉炙食之，大便燥结不利，且痛。后数曰，因病黄，大涌泻数次，不言痔作。麻先生偶记而书之。君玉自识戴人之后，痔更不发耳。


卷九　儒门事亲

杂记九门

误中涌法

嗽

张板村鹿子春一小儿，七、八岁，夏月病嗽，羸甚。戴人欲涌之，子春以为儿幼弱，惧其不胜，少难之。一日，因饮酒，家人与之酒，伤多，乃大吐，吐定而嗽止。盖酒味苦，苦属涌剂。子春乃大悟戴人之言也。

疥

货生药焦百善云：有荛夫来买苦参，欲治疥，不识药性缓急，但闻人言可治，浓煎一碗服之，须臾大吐涎一盆，三、二日疥作痂矣。


赤　目

一小儿名德孙，眼发赤，其母买铜绿，欲洗儿目。煎成，家人误与儿饮之，须臾大吐，吐讫立开。

感　风　寒

焦百善偶感风寒，壮热头痛，其巷人点蜜茶一碗，使啜之。焦因热服之，讫，偶思戴人语曰：凡苦味皆能涌。百善兼头痛，是病在上，试以箸探之，毕，其痛立解。

误中寒凉

经　闭

一妇人，年二十余岁，病经闭不行，寒热往来，咳嗽潮热。庸医禁切，无物可食。一日当暑出门，忽见卖凉粉者，以冰水和饮，大为一食，顿觉神清骨健，数月经水自下。

下　血

一男子脏毒下血，当六月间，热不可堪，自甘于死。忽思冰蜜水，猛舍性命，饮一大盂，痛止血住。

痢

一男子，病脓血恶痢，痛不可忍。忽见水浸甜瓜，心酷喜之，连皮食数枚，脓血皆巳。人言下痢无正形，是何言也？人止知痢是虚冷，温之、燥之、[image: ]
 之、截之，此外无术矣。岂知风、暑、火、湿、燥、寒，六者皆为痢，此冰蜜甜瓜所以效也。

临变不惑

涌　法

戴人在西华夏公宅，其仆郑驴病，法当吐。命女僮下药，药失不制，又用之太多，涌之不出，反闷乱不醒，乃告戴人。戴人令以薪实马槽，既平，舁郑驴卧其上，倒垂其头。须臾大吐，吐讫而快。戴人曰：先宜少进，不涌旋加。

西华一老夫病，法当吐，令门人乐景先下药。景先初学，其人不吐，反下走二行，乃告戴人。戴人令取温[image: ]
 汁饮二碗，再下涌药一钱，以鸡翎探之，乃吐。既药行，方大吐，吐讫又安。戴人曰：几用吐药，先以[image: ]
 汁一碗横截之，药既咽下，待少顷，其鸡翎勿令离口。酸苦咸虽能吐人，然不撩何由出也。

李仲安宅，四妇人病同，日下涌剂，置燠室中，火两盆，其一妇人发昏，众人皆惊。戴人笑曰：内火见外火故然。舁之门外，使饮冰雪水，立醒。时正雪晴，戴人曰：热见寒则醒。众由是皆服。非老手谙练，必不能镇众人之惊也。

涌　嗽

杨寿之妻，病嗽十余年，法当吐之，一日不止，以麝香汤止之，夜半犹不定；再止之，明旦颇觉恶心，更以人参汤止之，二日稍宁。自下药凡三，来问戴人，不顾。谓乐景先曰：病久嗽，药已擒病，自然迟解。涌后调理数日乃止。戴人常言：涌后有顿快者，有徐快者。有反闭闷者，病未尽也，有反热者，不可不下也。大抵三日后无不快者。凡下不止者，以冰水解之。凡药热则行，寒则止矣。


当禁不禁　病愈后犯禁而死

孟太亨病肿，既平，当节食及盐、血、房室等。不慎病再，适戴人归家，无救之者，乃死。

郾城董德固，病劳嗽。戴人曰：愈后当戒房事。其病愈，恃其安，触禁而死。死后妻生一子，正当病瘥之日也。董初坚讳，至是乃彰。

一宦家小儿病痢，自郾头车载至朱葛寺，入门而死。戴人曰：有病远行，不可车载马驮。病已扰矣，又以车马动摇之，是为重扰，其即死。

阳夏韩氏，为犬所啮，大痛不可忍，偏痒燥，自庄头载至家，二十里，一夕而死。时人皆不知车之误也。戴人常言：伤寒之后，忌荤肉、房事劳；水肿之后，禁房及油盐滋味等三年；滑泄之后，忌油腻。此三者，决不可不禁也。戴人常曰：病久痞闭，忽得涌泄，气血冲和，心肾交媾，阳事必举，尤切戒房室。元气新至，犯之则病再作，恐罪于涌泄。

不忌反忌

不忌口得愈

一男子，病泄十余年，豆蔻、阿胶、诃子、龙骨、乌梅、枯矾皆用之矣。中脘、脐下、三里，岁岁炙之，皮肉皴槁，神昏足肿，泄如泔水，日夜无度。戴人诊其两手脉沉且微，曰：生也。病人忽曰：羊肝生可食乎？戴人应声曰：羊肝止泄，尤宜服。病人悦而食一小盏许，可以浆粥送之。病人饮粥数口，几半升。续又食羊肝生一盏许。次日泄几七分。如此月余而安。此皆忌口太过之罪也。戴人常曰：胃为水谷之海，不可虚怯。虚怯则百邪皆入矣。或思荤茹，虽与病相反，亦令少食，图引浆粥，此权变之道也。若专以淡粥责之，则病人不悦而食减，久则病增损命，世俗误人矣。

不可忌口

戴人常曰：脏毒，酒毒，下血，呕血，妇人三十已下血闭，六月、七月间脓血恶痢，疼痛不止，妇人初得孕择食者，已上皆不忌口。

高技常孤

戴人常曰：人言我不接众工。戴人曰余岂不欲接人，但道不同，不相为谋。医之善，惟《素问》一经为祖，有平生不识其面者，有看其文不知其义者。此等虽日相亲，欲何说？止不过求一、二药方而已矣。大凡药方，前人所以立法。病有百变，岂可执方！设于富贵之家病者，数工同治，戴人必不能从众工，众工亦不能从戴人，以此常孤。惟书生高士，推者复来，日不离门。戴人又曰：我之术，止可以教，书生不能受，医者忽授。老书生曰：我是书生，岂不知书生？书生固多，许可以易慢？戴人问之曰：彼未尝见予治病，故有是言，若亲见予治病数十人，自反思矣。凡谤我者，皆望风取信于群医之口也。孔子曰：浸润之谮，肤受之愬，不行焉。可谓明也已矣。


群言难正

谤　吐

或言：人有病，不可吐，人身骨节皆有涎，若吐出骨节间涎，令人偏枯。戴人问之曰：我之药止是吐肠胃间久积，或膜肓间宿沫，皆是胃膈中溢出者。夫下与吐一理也，但病有上下，故用药有逆顺耳。

谤　三　法

或言：戴人汗、下、吐三法，欲该天下之医者，非也。夫古人医法未备，故立此三法。后世医法皆备，自有成说，岂可废后世之法而从远古！譬犹上古结绳，今日可废书契而从结绳乎？戴人问之曰：《易》之法虽多，不离八卦五行；刑章虽多，不过笞杖徒流。岐伯曰知其要者，一言而终。然则岐伯亦诳人乎！大抵举纲则简，计目则繁。

谤　峻　药

或言：戴人用医皆峻激，乃《本草》中下品药也，岂可服战！戴人曰：甚矣！人之不读书。《本草》言上药为君，中品为臣，下品为佐使者，所以辨其性刚柔也。《内经》言所谓君臣佐使者，非《本草》中三品之谓也。主治之为君，次君之谓臣，应臣之为佐使。假如大黄能治此病，则大黄为君；甘遂能治此病，则甘遂为君矣。若专以人参、黄耆治人之邪气，此庸工所以常误人命也。李嗣荣言：京中闲人云戴人医杀二妇，遂辞太医之职而去。又有人云：昔曾医杀颕守，私遁而去。麻知几初闻亦疑之，乃载见戴人于颕阳，观其用药百发百中，论议该赡，应变无穷。其所治之疾，则不三、二十年，即十年或五六年，应手辄愈。群医之领袖，无以养生。及其归也，谤言满市，皆曰戴人医杀仓使、耿四而去。时仓使以病卒，与余未尝通姓名。耿四病嗽咯血，曾问戴人，戴人曰：公病消困、不可峻攻，宜以调养。戴人已去，后而卒矣。麻先生乃肖李嗣荣所言皆诬也。凡余所治之病，皆众坏之证，将危且死而治之，死则当怨于戴人。又戴人所论，按经切理，众误皆露，以是嫉之。又戴人治病，多用峻激之药，将愈未愈之间，适戴人去，群医毁之曰：病为戴人攻损，急补之。遂用相反之药，如病愈，则我药可久服。攻疾之药可暂用，我方攻疾，岂欲常服哉！疾去则止药。若果欲养气，五谷、五肉、五菜非上药耶？亦安在枯草死木之根核哉！

病人负德，愈后吝财

南乡刀镊工卫氏，病风，半身无汗，已再中矣。戴人以三法疗之，寻愈。恐其求报，乃绐曰：余夜梦一长髯人，针余左耳，故愈。巫者武媪，年四十，病劳三年，羸瘦不足观，诸医技绝。适五、六月间求治，愿奉白金五两。戴人治之，五、六日而安。止答曰白金三两。乃曰：一道士投我一符，焚而吞之乃痊。如此等人，不可胜计。若病再作，何以求治？至有耻前言而不敢复求治疗，而杀其身者。此所以世之庸工，当正病时，以犀、珠、龙、麝、丁、沉、木、乳，乘其急而巧取之。然君子博爱贤愚，亦不当效若辈也。

同类妒才，群口诬戴人

有扶救之功；如死，我则有攻击之罪。明者不可不察也。麻先生常见他医言戴人能治奇病，不能治常病；能治杂病，不能治伤寒。他日见戴人，问以伤寒事，超然独出仲景言外之意。谓余曰：公慎勿[image: ]
 仲景纸上语，惑杀世人。余他日再读仲景，方省其旨。戴人云：人常见伤寒疫气动时辄避。曰：夫伤寒多变，须朝夕再视，若十人病，已不能给，况阖郡之中，皆亲故人乎！其死生常在六七日之间，稍不往视，别变矣。以此他医咸诮之，以为不能治伤寒。盖未常窥其涯涘，浪为之訾云。


卷十　儒门事亲

撮要图

[image: ]


[image: ]


外有风寒暑湿，属天之四令，无形也。

内有饥饱劳逸，属地之四令，有形也。

一者，始因气动而内有所成者，谓积聚、癥瘕、瘤气、瘿起、结核、狂瞀、癞痫。疏曰：癥，坚也，积也；瘕，气血也。

二者，始因气动而外有所成者，谓痈肿、疮疡、疥癣、疽痔、掉瘈、浮肿、目赤，熛[image: ]
 、[image: ]
 肿、痛痒之类是也。

三者，不因气动而病生于内者，谓留饮、癖食、饥饱、劳损、宿食、霍乱、悲、恐、喜、怒、想慕、忧结之类是也。

四者，不因气动而病生于外者，谓瘴气、贼魅、虫蛇、蛊毒、伏尸、鬼击、冲薄、坠堕、风、寒、暑、湿、斫、射、割、刺之类是也。


风木郁之病

故民病胃脘当心而痛，四肢两胁，咽膈不通，饮食不下。甚则耳鸣眩转，目不识人，善僵仆，筋骨强直而不用，卒倒而无所知也。

暑火郁之病

故民病少气、疮疡、痈肿，胁肋、胸背、首面、四肢[image: ]
 [image: ]
 ，胪胀，疡疿，呕逆，瘈疭，骨痛节疼。及有动，泄注下，温疟，腹中暴痛，血溢流注，精液衰少，目赤心痛。甚则瞀闷懊恼，善暴死也。

湿土郁之病

故民病心腹胀，腹鸣而为数后。甚则心痛、胁[image: ]
 、呕逆、霍乱、饮发注下、[image: ]
 肿、身重，脾热之生也。

燥金郁之病

故民病咳逆，心腹满引少腹，善暴痛，不可反侧，嗌干，面尘色恶，金胜而木病也。

寒水郁之病

故民病寒客心痛，腰椎痛，大关节不利，屈伸不便，善厥，痞坚，腹满，阴乘阳故也。

初　之　气

自大寒至立春、春分，厥阴风木之位，阳用事而气微，故曰少阳得甲子，元头常准。以大寒交初之气，分以六周甲子，以应六气，下傲一月。正月、二月少阳。三阴三阳亦同。

二　之　气

春分至小满，少阴君火之位。阳气清明之间，又阳明之位。

三　之　气

小满至大暑，少阳相火之位。阳气发，万物俱成，故亦云太阳旺。其脉洪大而长，天气并万物、人脉盛衰，造物造化亦同。


四　之　气

大暑至秋分，太阴湿土之位。天气吉感，夏后阴已用事，故曰太阴旺。此三阴三阳与天气标本阴阳异矣。脉缓大而长。燥金旺，紧细短[image: ]
 ，以万物干燥，明可见矣！

五　之　气

秋分至小雪，阳明燥金之位。气衰阴盛，故云金气旺，其脉细而微。

终　之　气

小雪至大寒，太阳寒水之位，阴极而尽，天气所收，故曰厥阴旺。厥者，尽也。

风木肝酸　达针

与胆为表里。东方，木也，色青，外应目，主治血。芍药味酸微寒，泽泻咸平，乌梅酸热。

诸风掉眩，皆属于肝木，主动。治法曰：达者，吐也。其高者，因而越之。可刺大敦，灸亦同。

暑火心苦　发汗

与小肠为表里。南方，火色，外应舌，主血运诸经。大黄苦寒，木香苦温，黄连苦凉，没药苦热。

诸痛痒疮疡，皆属于心火。治法曰：热者汗之，令其疏散也。可刺少冲，灸之亦同。

湿土脾甘　夺针

与胃为表里。中央，土也，色黄，应唇，主肌肉，应四时。蜜甘凉，甘草甘平。

诸湿肿满，皆属于脾土。治法曰：夺者，泻也。分阴阳，利水道。可刺隐白，灸亦同。

燥金肺辛　清针

与大肠为表里。西方，金也，色白，外应皮毛，鼻亦行气。干姜辛热，生姜辛温，薄荷辛凉。

诸气愤郁，皆属于肺金。治法曰：清者，清膈、利小便、解表。可刺少商，灸亦同。

寒水肾咸　折针

与膀胱为表里。北方，水也，色黑，外应耳，主骨髓。牡蛎咸寒，水蛭咸寒。

诸寒收引，皆属于肾水。治法曰：折之，谓抑之，制其冲逆。可刺涌泉，灸亦同。


大寒子上初之气

初之气为病，多发咳嗽、风痰、风厥、涎潮、痺塞、口[image: ]
 、半身不遂、失音、风癫，风中妇人，胸中留饮，两脐腹微痛，呕逆，恶心，旋运，惊悸，狂惕，心风，搐搦，颤掉。初之气病，宜以瓜蒂散吐之，在下泄之。

春分卯上二之气

二之气为病，多发风温、风热。经曰：风伤于阳，湿伤于阴。微头痛，身热发作，风温之候。风伤于卫气也，湿伤于脾气也。是以风温为病，阴阳俱自浮，汗出，身重，多眠鼻息，语言难出。此已上二证，不宜下。若与巴豆、大毒丸药，热证并生，重者必死。二之气病，宜以桂枝麻黄汤发汗而已。

小满巳上三之气

三之气为病，多发热，皆传足经者多矣。太阳、阳明、少阳、太阴、少阴、厥阴。太阳者，发热恶寒，头项痛，腰脊强。阳明者，身热，目疼，鼻干，不得卧。少阳者，胸胁痛，耳聋，口苦，寒热往来而呕。此三阳属热。太阴者，腹满，咽干，手足自温，自利，不渴，或腹满时痛。少阴者，故口燥舌干而渴。厥阴者，腹满，囊缩，喘热闷乱，四肢厥冷，爪甲青色。三之气病，宜以清凉，上温下养。不宜用巴豆丸下之。

大暑未上四之气

四之气为病，多发暑气，头痛、身热、发渴。不宜作热病治，宜以白虎汤。得此病不传染，次发脾泄、胃泄、大肠泄、小肠泄、大瘕泄，霍乱吐泻，下痢及赤白相杂，水谷不分消，肠鸣切痛，面浮足肿，目黄口干，胀满气痞，手足无力。小儿亦如此。四之气病，宜渗泄，五苓散之类。

秋分酉上五之气

五之气为病，多发喘息、呕逆、咳嗽，及妇人寒热往来、[image: ]
 疟、痹、痔、消渴、中满，小儿斑、瘾、疮疱。五之气病，宜以大、小柴胡汤，宜解治表里之类。

小雪亥上终之气

终之气为病，多发风痰，风寒湿痹四肢。秋收多，冬水复旺，水湿相搏，肺气又衰，冬寒甚，故发则收，则痿厥弱，无以运用。水液澄清冷，大寒之疾；积滞瘕块，寒疝，血瘕，凡气之疾。终之气病，宜破积、发汗之类。

肝之经足厥阴风乙木

是动则病腰痛，不可以俛仰，丈夫[image: ]
 疝，妇人少腹肿。甚则嗌干，面尘脱色。是主肝所生病者，胸满、呕逆、飧泄、狐疝、遗溺、闭癃。为此诸病。


胆之经足少阳风甲木

是动则病口苦，善太息，心胁痛，不能转侧。甚则面微有尘，体无膏泽，足外反热，是为阳厥。是主骨所生病者，头痛，颔痛，目内眦痛，缺盆中肿痛，腋下肿，马刀侠瘿，汗出振寒，疟，胸、胁肋、髀、膝外至胫、绝骨、外踝前及诸节皆痛，小指次指不用。为此诸病。

心之经手少阴暑丁火

是动则病嗌干，心痛，渴而欲饮，是为臂厥。是主心所生病者，目黄，胁痛，臑臂内后廉痛厥，掌中热痛。为此诸病。

小肠经手太阳暑丙火

是动则病嗌痛，颔肿，不可以顾，肩似拔，臑似折。是主液所生病者，耳聋，目黄，颊肿，颈、颔、肩、臑、肘、臂外后廉痛。为此诸病。

脾之经足太阴湿己土

是动则病舌本强，食则呕，胃脘痛，腹胀，善噫，得后与气，则快然如衰，身体皆重。是主脾所生病者，舌本痛，体不能动摇，食不下，烦心，心下急痛，溏，瘕泄，水闭，黄疸，不能卧，强立，股膝内肿厥，足大指不用。为此诸病。

胃之经足阳明湿戊土

是动则病洒洒振寒，善呻，数欠，颜黑，至则恶人与火，闻木声则惕然而惊，心欲动，独闭户塞牖而处，甚则欲上高而歌，弃衣而走，贲响腹胀，是为骭厥。是主血所生病者，狂，疟，温滛汗出，鼽衂，口[image: ]
 ，唇胗，颈肿，喉痹，大腹水肿，膝膑肿痛，循膺乳、气冲、股、伏兔、骭外廉、足跗上皆痛，中指不用。气盛则身以前皆热；其有余于胃，则消谷善饥，溺色黄。气不足，则身以前皆寒栗；胃中寒，则胀满。为此诸病。

心包络手厥阴为母血

是动则病手心热，臂肘挛急，腋肿，甚则胸胁支满，心中憺憺大动，面赤目黄，喜笑不休。是主脉所生病者，烦心，心痛，掌中热。为此诸病。

三焦经手少阳为父气

是动则病耳聋，浑浑[image: ]
 [image: ]
 ，嗌肿，喉痹。是主气所生病者，汗出，目锐眦痛，耳后、肩、臑、肘、臂外皆痛，小指次指不用。为此诸病。

大肠经手阳明燥庚金

是动则病齿痛，颈肿。是主津液所生病者，目黄，口干，鼽衂，喉痹，肩前臑痛，大指次指痛不用。气有余，则当脉所过者热肿；虚则寒栗不复。为此诸病。


肺之经手太阴燥辛金

是动则病肺胀满膨脝而喘咳，缺盆中痛，甚则交两手而瞀，此为臂厥。是主肺所生病者，咳，上气喘，渴，烦心，胸满，臑、臂内前[image: ]
 痛厥，掌中热。气盛有余，则肩背痛风寒，汗出，中风，小便数而欠。气虚，则肩背痛寒，少气不足以息，溺色变。为此诸病。

肾之经足少阴寒癸水

是动则病饥不欲食，面如漆柴，咳唾则有血，喝喝，坐而欲起，目[image: ]
 [image: ]
 ，如无所见，心如悬若饥状。气不足，则善恐，心惕惕，如人将捕之，是为骨厥。是主肾所生病者，口热，舌干，嗌肿，上气，嗌干及痛，烦心，心痛，黄疸，肠澼，脊、股内后[image: ]
 痛，痿厥，嗜卧，足下热而痛。为此诸病。

膀胱经足太阳寒壬水

是动则病冲头痛，目似脱，项如拔，脊痛，腰似折，髀不可以曲，腘如结，踹如裂，是为踝厥。是主筋所生病者。痔，疟，狂，癫疾，头囟项痛，目黄泪出，鼽衂，项、背、腰、尻、腘、踹、脚皆痛，小指不用。为此诸病。

风治法：风淫于内，治以辛凉，佐以甘苦，以甘缓之，以辛散之。

防风通圣散　天麻散　防风汤　祛风汤　小续命汤消风散　排风汤

暑治法：热淫于内，治以咸寒，佐以甘苦，以酸收之，以苦发之。

白虎汤　桂苓汤　玉壶丸　碧玉散　玉露散　石膏汤

湿治法：湿淫于内，治以苦热，佐以咸淡，以苦燥之，以淡泄之。

白术木香散　桂苓白术丸　五苓散　葶苈木香散益元散　神助散

火治法：火淫于内，治以咸寒，佐以甘辛，以酸收之，以苦发之。

凉膈散　解毒丸　神功丸　八正散　调胃散　大、小承气汤

燥治法：燥淫于内，治以苦温，佐以甘辛，以辛润之，以苦下之。

神功丸　麻仁丸　脾约丸　润体丸　润肠丸　四生丸　葶苈散

寒治法：寒淫于内，治以甘热，佐以苦辛，以辛散之，以苦坚之。

姜附汤　四逆汤　二姜汤　术附汤　大戊己丸　附子理中汤

六门病证药方

风门独治于内者

防风通圣散　防风天麻丸　防风汤　小续命汤　消风散　祛风丸　承气汤　陷胸汤　神芎丸　大黄丸　备急丹


暑门独治于外者

白虎汤　桂苓甘露散　化痰玉壶丸　益元散　玉露散　石膏散　拔毒散　水澄膏　鱼胆丸　金丝膏　生肌散

湿门兼治于内者

五苓散　葶苈木香散　白术木香散　益元散　大橘皮汤　桂苓白术丸　神助散　大柴胡汤　小柴胡汤　柴胡饮子　防风通圣散　防风当归饮子

火门兼治于外者

凉膈散　黄连解毒汤　泻心汤　神芎丸　八正散　调胃散　调胃承气汤　桂苓汤　麻黄汤　小建中汤　升麻汤　五积散

燥门先治于内后治于外者

神芎丸　脾约丸　麻仁丸　润体丸　四生丸

谓寒药攻其里，大黄兼牵牛之类。

谓热药攻其表，桂枝麻黄升麻之类。

姜附汤　四逆汤　二姜汤　术附汤

寒门先治于外后治于内者：

大已寒丸　理中丸

谓热药攻其表，谓寒药攻其里。

《内经》湿变五泄

六气属天，无形，风、暑、湿、火、燥、寒。

五形湿属戊己，湿入肺经为实。

六味属地，有质，酸、苦、甘、辛、咸、淡。

五脏湿属脾胃，湿入大肠为虚。

胃泄风湿

夫胃泄者，饮食不化，完谷出，色黄，风乘胃也。宜化剂之类。

脾泄暑湿

夫脾泄者，腹胀满，注。实则生呕逆。三证宜和剂、淡剂、甘剂、清剂之类。

大肠泄燥湿

夫大肠泄者，肠鸣切痛。先宜寒剂夺之，次甘剂分其阴阳也。


小肠泄热湿

夫小肠泄者，溲而便脓血，少腹痛。宜寒剂夺之，淡剂甘剂分之。

大瘕泄寒湿

夫里急后重，数至圊而不能便。先宜清剂、寒剂夺之，后以淡剂、甘剂分之。或茎中痛亦同。

金柜十全之法

飧泄：春伤于风，夏必飧泄。暮食不化，亦成飧泄。风而飧泄者，先宜发剂，次宜淡剂、甘剂、分剂之类。

洞泄：春伤于风，邪气留连，乃为洞泄。泻下褐色。治法同上。又宜灸水分穴。湿气在下，又宜以苦剂越之。

洞泄寒中：洞泄寒中，俗呼曰休息痢。洞泄，属甲乙风木，可灸气海、水分、三里，慎勿服峻热之药。小便[image: ]
 则生。足肿，腹胀满者，死于庚辛之日。如尸臭者不治。

霍乱：吐泻，水谷不化，阴阳错乱。可服淡剂，调以冰水，令顿服之则愈。

注下：火气太过，宜凉剂，又宜淡剂，调冰水，令顿服之则愈。此为暴下不止也。

肿蛊：三焦闭[image: ]
 ，水道不行，水满皮肤，身体否肿。宜越剂、发剂、夺剂。

[image: ]
 胀：浊气在上不散，可服木香槟榔丸、青皮、陈皮。属大肠，为浊气逆；肺金，为清气逆。气化则愈矣。

肠鸣：燥湿相搏，为肠鸣；中有湿，亦为肠鸣；火湿相攻，亦为肠鸣。治法同上，治之大效。

支满鹜溏：上满而后泄，下泄而后复上满。治法同上，久则反寒，治法同寒中。如鹜溏而肠寒者亦斯义。风湿亦有支满者。

肠澼：大、小便脓血。治法同上。又宜不二丸、地榆散、驻车丸及车前子等药。次宜淡剂、甘剂、分剂之类。

脏毒：下血。治法同上。又宜苦剂、夺剂，以苦燥之。如酒毒下血同。

大、小便血：大、小便，治法同上。血温身热者死。火之成数，七日而死。如尸臭者不治。

脱肛：大肠热甚也。用酸浆水煎三、五沸，稍热渫洗三、五度，次以苦剂坚之则愈。

广肠痛：治法同上。又大黄牵牛丸、散，夺之法，燥[image: ]
 亦同。痔漏、广肠痛、肠风下血，皆同脏毒治法。

乳痔肠风：必肛门左右有核。《内经》曰：因而饱食，筋脉横解，肠澼为痔。属大肠经，可服枳壳之属。大癖生肠风，乳痔相连。

金柜十全五泄法后论

天之气，一也。一之用，为风、火、燥、湿、寒、暑。故湿之气，一之一也。相乘而为五变，其化在天为雨，在地为泥，在人为脾，甚则为泄。故风而湿，其泄也；胃暑而湿，其泄也；脾燥而湿，其泄也；大肠热而湿，其泄也；小肠寒而湿，其泄也。

大瘕。若胃泄不已，变而为飧泄。飧泄不已，变而为洞泄。洞泄不已，变而为脾泄寒中，此风乘湿之变也。若脾泄不已，变而为霍乱。霍乱不已，变而为注下。注下不已，变而为肿蛊。此暑乘湿之变也。若大肠泄不已，变而为[image: ]
 胀。[image: ]
 胀不已，变而为肠鸣。肠鸣不已，变而为支满鹜溏。此燥乘湿之变也。若小肠泄不已，变而为肠澼。肠澼不已，变而为脏毒。脏毒不已，变而为前后便血。此热乘湿之变也。若大瘕泄不已，变而为脱肛。脱肛不已，变而为广肠痛。广肠痛不已，变而为乳痔、肠风。此寒乘湿之变也。凡此二十五变，若无湿则终不成疾。况脾胃二土，共管中州，脾好饮，脾亦恶湿，此泄之所由生也。

凡下痢之脉，微且小者生，浮大者死。水肿则反是，浮大者生，沉细者死。夫病在里，脉沉；在表，脉浮。里当下之，表当汗之。下痢而脉浮滑，水肿者脉沉细，表里俱受病，故不治也。凡脏血、便血，两手脉俱弦者，死绝；俱滑大者，生。血温身热者死。王太仆则曰：若下血而身热血温，是血去而外逸也，血属火故也。七日而死者，火之成数也。

夫飧泄得之于风，亦汗可愈。或伏惊怖，则胆木受邪，暴下绿水，盖谓戊己见伐于甲木也。婴儿泄绿水，《素问》有婴儿风，理亦如之。洞泄者，飧泄之甚。但飧泄近于洞泄，洞泄久则寒中。温之可也。治法曰：和之则可也，汗之则不可。盖在腑则易治，入脏则难攻。洞泄寒中，自腑而入脏，宜和解而勿争。

水肿之作者，未遽而然也。由湿遍于大肠，小溲自[image: ]
 ，水湿既潴，肿满日倍，面黄腹大，肢体如泥，湿气周身，难专一法。越其高而夺其下，发其表而渗其中；酸收而辛散，淡渗而苦坚；用攻剂以救其甚，缓剂以平其余。如是则孤精得气，独魄反阳，亦可保形，陈莝去而净府洁矣。

彼豆蔻、乌梅、罂粟囊，勿骤用也。设病形一变，必致大误。或通而塞，或塞而通，塞塞通通，岂限一法？世俗止知塞剂之能塞，而不知通剂之能塞者，拘于方也。凡治湿皆以利小溲为主，诸泄不已，宜灸水分穴，谓水谷之所别也。脐之上一寸半，灸五、七壮。腹鸣如雷，水道行之候也。凡湿勿针，《内经》虽云缪刺其处，莫若以张长沙治伤寒法治之。盖泄者，亦四时伤寒之一也。仲景曰：上涌而下泄，表汗而里攻；半在表半在里，则宜和解之；表里俱见，随证渗泄。此虽以治伤寒，其于冶湿也同。仍察脉以视深浅，问年壮以视虚实，所投必如其意矣。

顷，商水县白堤洒监单昭信病飧泄，逾年不愈。此邑刘继先命予药之，为桂枝麻黄汤数两，一剂而愈。因作五泄图，摭《难》、《素》本意，书录于上，刊而行之，诚有望于后之君子。

戴人张子和述已上之图，校改为篇法。


卷十一　儒门事亲

治病杂论

风　论

论曰：人之生也，负阴而抱阳。人居一气，道在其中矣。外有八邪之相荡，内有喜怒之交侵，真气内弱，风邪袭之。风之伤人，或为寒热，或为疼痛，或为偏枯，或为拘挛，其候不一。风者，善行而数变。此乃风者，百病之始，万病之长也。盖内不得通，外不得泄，此谓之病生于变乱也。或失音而昏冒，或口目而[image: ]
 斜，可用三圣散吐之。或不知人事者，或牙关紧急者，粥不能下，不能咽者，煎三圣散，鼻内灌之，吐出涎沫，口自开也。次服无忧散、通解丸、通圣、凉膈、人参半夏丸、桂苓甘露散，消风、散热、除湿、润燥、养液之寒药，排而用之。切忌鸡、猪、鱼、兔、油腻、酒醋、荞面动风之物及引痰之食。

大凡头风眩运，手足麻痹，胃脘发痛，心酸满闷，按之有声，皆因风。风、寒、湿三气杂至，合而为痹也。在上谓之停饮，可用独圣散吐之，吐讫，后服清上辛凉之药，通圣散加半夏之辛。仲景云：此痰结胸中而致也。

大凡风痫病发，项强直视，不省人事，此乃肝经有热也。或有咬牙者，先用葶苈苦酒汤吐之；吐后可服泻青丸下之；次服加减通圣散。显咬牙证，用导赤散治之则愈。如病发者，可用轻粉、白矾、礞石、代赭石、发过米饮调之。经云重剂以镇之。

大凡人病雷头懒干，俗呼之谬名也。头痛昏眩，皆因浴发而得之，即为首风。此因邪风在于胸中，热甚化而为痰，风之所致也。可以茶调散吐之；吐讫，次用藏用丸下之；后可服乌荆丸。若是雷头者，上部多有赤肿结核，或面热无汗。经云：火郁发之，开导之，决之。可用[image: ]
 针出血则愈。《灵枢经》云：夺血者无汗，夺汗者无血。血汗俱荡，岂不妙哉！衰老者，可用凉膈、解毒、消风、散热为治；年壮者，可以荡涤积热，大黄、牵牛，气血宣通，便无壅滞而愈。

凡人患目肿，经年不瘥，俗言头风所注，更加头痛者，岂非头风者欤？此乃足厥阴肝之经、手少阴心之经，兼五脏俱有大热也。可先用通解丸，通利大、小便；大黄越桃饮子。治肝热者，羌活、决明散服之，大有神效，验矣。

凡目有泪出，俗言作冷泪者，非也。《内经》曰：肝液不禁。此大热薰蒸于肝也。热极生风，风冲于外，火发于内，风热相搏，此大泪出也。内外皆治，可以愈也。治外以贝母一枚，白腻者，加胡椒七枚，不犯铜铁，细研，临卧点之。治内者，去风散热之剂，可用当归饮子服之。阳热极甚者，目睛发痛不可忍者，可用四物汤加汉防己、草龙胆，送下神芎丸五、七十丸，利三、五行则愈。

凡人病痰发者，其证不一，盖有五焉。一曰风痰，二曰热痰，三曰湿痰，四曰酒痰，五曰食痰。诸痰在于膈上，使头目不能清利，涕唾稠粘，或咳唾喘满，或时发潮热。可用独圣散吐之；次服加减饮子，或疏风丸，间而服之。《内经》曰：所谓流湿润燥之义也。

凡人但冒风邪、温病，前三日在表，未入于里，其候头项强痛，身热恶风寒，有汗无汗，腰痛不得俛仰。可用益元散五钱、通圣散五钱，相合服之，名曰双解散。用水一大碗，生姜十余片，连须葱白五、七茎，豆豉一撮，煎至三、五沸，去滓，先服大半。良久，以[image: ]
 子探咽喉中，吐出痰涎，不可嗽口，次又服少半投之。如未汗出，更用葱醋酸辣汤再投之，衣被盖覆，汗出则愈矣。《气交变大论》云：岁火太过，炎暑流行。火气太剧，肺金受邪。上应荧惑，大而明现。其病热郁，可用辛凉之剂，万举万全。夫扰攘之世，药宜辛凉以解火。治世人民安静，如用升麻葛根汤、败毒散辛温之剂，亦无加害。亦可加葱白盐豉，上而越之，表而解之。《内经》曰：因其轻而扬之。扬者，发扬也。吐汗之后，宜大将息，旬日之后，不可犯之，犯之其病复作也。

凡伤寒疫疠，一法：若无药之处，可用酸虀汁一大碗，煎三、五沸，去菜叶，饮讫，候少时，用钗子咽喉中探吐，如此三次。再煎葱醋汤投之，衣被盖覆，汗出而瘥。《内经》曰：酸苦涌泄为阴。伤寒三日，头痛身热，病在上，宜涌之。涌后以淡粥养之。

又一法：用凤凰台散，[image: ]
 于鼻内，连嚏二、三十次。[image: ]
 药时坐于暖室中。嚏罢，以浆水粥投之，衣被盖之，汗出而愈。嚏法同吐法用之。

一法导引，若无药处用之。令人盘两足而坐，以两手交十指，攀头后风池、风府二穴，此风之门也。向前仰首，数至于地。如此连折点地一百二十数。急以酸醋白汤投之，汗出即解。

凡男子、妇人、小儿，手足麻痹，肌肉不仁者，风寒湿三气相杂至，合为痹。先用黄芩芍药汤吐之。吐讫，次用通解丸，通经而泻之。泻讫，更用辛甘之剂汗之。汗泻之后，可用当归清凉饮子，兼乌荆丸、除湿丹，和血行经之药则愈矣。

凡人病痰证发者，比前论更多，有三证，显证共成五也。一曰风痰，二曰热痰，三曰湿痰，四曰酒痰，五曰食痰。诸痰在口，上焦毒薰于头者，诸阳之会首也。故令病人头重目[image: ]
 ，涕唾稠粘，或咳嗽喘满，时发寒热，可用赤小豆汤吐之。吐后，各随其证而治之。可服消风去热、导湿化痰者，可服通圣加半夏导气之剂，岂不妙哉！如新暴风痰者，形寒饮冷；热痰者，火盛制金；湿痰者，停饮不散。可服加减连翘饮子、除湿丹、无忧散。亦有酒痰者，解毒三圣丸至之。五者食痰，可用汉防己丸，丹砂选而用之。若依法服之，决有神效。


论火热二门

凡伤寒、中风、温疫、时气、冒暑，感四时不正之气，若邪毒之气，人或感之，始于巨阳受之；二日，阳明受之；三日，少阳受之。前三日在于表，阳也；后三日在于里，阴也。《内经·热论》通谓之伤寒。热病者，言一身之热气也；伤寒者，外感于寒邪也。夫伤寒之寒热者，恶寒为表热里和，故恶寒脉浮大也；发热为里热表和，故发热脉滑实也。可以吐法而解之，用拔雪汤主之，生姜、葱白、豆豉同煎葶苈苦酒汤，上而越之。若病人脉沉实者，或不大便，喘满谵语，不必拘日数，急攻于里，可用通解丸。胃中渴燥者，大承气汤下之。慎不可用银粉、巴豆粉霜、杏仁、芫花热性之药，用之必致危殆。仲景云调理伤寒者，皆在汗下之理。当明表里，无不愈矣！差之毫厘，失之千里，深可慎之。汗下之后，切宜慎口，可服淡粥而养之。不然其病复作。

又论伤寒七、八日，潮热腹满，发黄有斑者，何脏使然？《内经》云：手太阴肺经、足太阴脾经、足阳明胃经、手少阴心经，此四经受病也。仲景云：两寸口脉俱浮滑，胸中有痰攻上者，可用瓜蒂散吐之。吐后随证调治处药。发黄之证，皆因阳明中风，太阳中湿，瘀血与宿谷相搏，令人发黄。煎栀子茵陈蒿汤，调加减五苓散服之，后利小便快者，如皂角色汁，此为效矣。发班者，心经受热，故有此证。详班轻重用药之理，轻者班红，可用越桃饮子；重者班紫，毒气胃中盛也，大青四物汤、玄参升麻汤主之。潮热腹满痛者，谓邪热在胃中也，可以荡涤邪热，流湿润燥，宜急治之。杂病寸口脉沉实者，亦在胸中。有启玄子注云：上盈不愈者，吐而夺之，此病乃瘳矣。班黑者，危而难治也。黄病、血病，问其小便利与不利也，验。又有头痛数日不止者，此乃六阳受病也。手之三阳，从手走至于头；足之三阳，从下走至于上。盖六阳之聚会也。久痛不愈者，令人丧目，以胸膈亦有宿痰故也。先以羌活散涌之，以川芎石膏散、白虎汤，选而服之则愈矣。

又一法：治头痛不愈者，可煎连须葱白豆豉汤，多服之，后吐为效。吐后可服川芎薄荷汤，辛凉之剂，清上之药，疏风丸散之类。仲景云：伤寒头痛，脉寸口急而头痛是也。

凡男子有病，面黄、身热、肌瘦、寒热往来如疟状，更加涎嗽不止，或喘满、面目浮肿者，或身体俱热，或有自汗。《内经》云：病名伤寒夹劳之证也。治之柰何？病在上者，其高者因而越之，可用防己散吐之。吐后，初用通解丸一服；次服人参黄耆散、当归饮子、加减小柴胡汤，择而用之。《内经》谓男女之证皆同，类用其治法也。依此调治，无不取效矣。

凡人病心胸痞闷，不欲饮食，身体壮热，口燥舌干，大小便不利。有一工治之，说下元虚冷，便投暖药十数服，其病不愈。又一医所论与前亦同，又投暖药五、七日，其证转加困弱。请余治之，诊脉而说曰：审问日数、饮食、大小便何似？小便赤色，大便黑色。便言伤寒瘀血之证。初用大黄芍药汤二剂，次服犀角地黄汤二服，后用通经丸一服，换过大便黄色以为效验。此药服十余服，方可病瘥矣。

凡男子、妇人，所显证候，皮肤发热，肌肉消瘦，四肢倦怠，兼有头痛、颊赤、心忪，唇干舌燥，日晡潮热，夜有盗汗，涕唾稠粘，胸膈不利，或时喘嗽，五心烦热，睡卧不安，饮食减少，多思水浆，经脉不通，病名曰何病？《奇病论》曰：女子不月，血滞之病也；男子肾虚，精不足也。凡治此证，降心火，益肾水，此之谓也。可先用通解丸，泻三、二行；次服当归饮子，又用加减五苓散、木香三棱丸、人参黄芪散、犀角散之类，详其虚实，选而用之。若咯脓、咯血，大小便血，但亡血者，不可宣吐，勿服酸辛热物，姜、附之类药，不可不戒慎也。若犯诸亡血之证者，不可发汗，不可温补。脾胃之药若服之，虽进饮食，不生肌肉，此病转加危笃，乃成虚劳之病也。

凡医人不明发表、攻里，乱投汤剂，有误性命，更大忌夏月燔灸中脘、脐下、关元、气海、背俞、三里等。燔灸千百壮者，全无一效，使病者反受其殃，岂不痛哉！虚劳之疾，私嗜肉食、面、辛酸之物，不可食之。但可食者，谨按神农食疗而与之，菠棱葵菜冰水清凉之物不可禁也。且图寒凉滑利肠胃，使气血并无壅碍燥[image: ]
 ，经曰：谷入于胃，脉道乃行；水入于经，其血乃成。若不忌慎，致令病人胃口闭[image: ]
 ，则形体渐瘦，此乃死之由也。诸劳皆仿此。但诸人咯脓血、衄血、大小便血者，可服三黄丸、黄连解毒丸、凉膈散加桔梗、当归、大黄、芍药，犀角地黄汤，大作剂料，时时呷之。《内经》曰所谓邪热伤于肝心之病。依此调治，万举万全矣。

凡人年四十以上，日久多言，以致虚损，面色黧黑，饮食无味，心胸痞闷，四肢倦怠，肌体余热，大、小便不利，治之柰何？《内经》曰：不可热补之。夫男子肾虚，水不足也。凡补虚之剂，多用乌、附、天雄之类，岂知肾恶燥也。女子阴虚，血不足也。凡补虚多以阳剂，是以知阳胜而阴亏也。不可用性热之药补之，空心可服加减八物丸、当归饮子、减桂五苓散。烦渴加益元，名曰淡渗散。更服通解丸，显仁丸亦可服之，大有神效。

凡人有脏毒下血，何谓也？《生气通天论》曰：邪热伤肝，因而大饱，筋脉横解，肠辟为痔。故脓血者，血随热行，参差入于肠胃之间，乃成泻血也。若身体壮热，则为难治；身凉者，可治也。可先调中消血，荡除积血，泻之三、二行。泻后服芍药蘖皮丸、黄连解毒汤、五苓散、益元散各停，新汲水调下五、七钱。甚者，取地黄汁半盏，服之则愈矣。

凡下利脓血，腹痛不止者，何也？诸痛痒皆属于心火也。可用通解丸加减泻之，量其虚实用之。次用消湿散加生姜、大枣、芍药服之。泻讫，又用新水调五苓散服之。

又一法：煎灯心汤调下益元散五、七钱。此病大忌油腻腥荤热物。


湿　热　门

凡吐呕而泻，病名曰何也？《内经·热论》云：此乃转筋霍乱之证也。何气使然？此乃邪气在于中焦，使阴阳二气不能升降。其证心痛而吐，吐则先腹痛而泻，心腹俱痛，则吐泻并作，使致挥霍之间，自然撩乱。此证喜寒凉之物，可用冰水调五苓、益元则愈矣。大忌热物。转筋之病，治之柰何？经曰：劳者温之。温者，温存之意也。

又一法：生姜汤、益元散、白术散、禹功散，加冰沉冷，细细呷之。渴未止者，频频饮之。如无冰，新汲水亦得用之。大忌白粥米汤，桂、附种种之燥药，不可服之，服之必死。如无药处，可服地浆。地浆者，掘地作坑，注新水于其中，搅浑，旋旋取澄清者，饮三、五盏立愈。

凡大人、小儿暴注，水泻不止，《内经》曰：此名暴速注泻。久而不愈者，为涌泄注下。此乃火运太过之病也，火注暴速故也。急宜用新汲水调下甘露饮子、五苓散、天水散。或用井花水煎此药，放冷服之，病即瘥矣。不可用御米壳、干姜、豆蔻、圣散子之类。纵然泻止，肠胃气滞不通，变为腹胀。此法宜分阴阳、利水道，乃为治法之妙也。

《上古天真论》云：一阴一阳之谓道。故男女有阴阳之质不同，则天癸精血之形亦异。阴静而海满血溢，阳动而应合精泄。二者通和，故能有子。《易·系辞》曰：男女搆精，万物化生，人禀天地而成形也。

风　门

凡风中，失音闷乱，口眼[image: ]
 斜。《内经》曰：风之为病，善行而数变。感则害人，有仓卒之变。故百病皆生于风也。可用三圣散鼻内灌之，吐出涎，口自开也。如不省人事，牙关紧闭，粥药不能下者，用此药。如无此证，可三圣散吐之；次服通圣、凉膈、人参半夏丸、桂苓甘露散等。切忌鸡、猪、鱼、兔、酒、醋、荞面，动风之物，引痰之食。吐痰之法在方论中。

凡头风眩运，手足麻痹，胃脘发痛，心腹满闷，按如水声，可用独圣散吐之。吐讫，可用清上辛凉之药。仲景曰：此寒痰结在胸中而致然也。

凡[image: ]
 病，至于呆证者，用三圣散吐之，于暖室中，勿令透风，可以汗、下、吐三法俱行。次服通圣散，百余日则愈矣。

凡雷头懒干，俗呼之谬名也。此疾胸中有寒痰，由多沐之所致也。可以茶调散，吐讫三、二升；次用神芎丸，下讫三、五行；然后服愈风饼子则愈矣。此雷头者，是头上有赤肿结核，或如酸枣状，可用[image: ]
 针，出血则愈。

凡赤目经年不愈，是谓头风所注，更加头痛，可用独圣散吐之；次服洗心散、八正散之类。赤目肿作，是足厥阴肝经有热，用利小便、泻肝经、除风热之寒药则愈矣。

凡风冲泣下，俗呼为冷泪者，谬也。《内经》曰：太阳不能禁固，因风冲于外，火禁于内，风热相搏，由此泣下。《内经》曰：热则五液皆出。热甚则泪出，治之以贝母一枚，白腻者佳，胡椒七枚，不犯铜铁，研细点之临卧。治法曰：风宜辛散，寒宜甘发。气遇寒则凝，血得热则散。凡诸痰在于膈上，使头目不能清利，涕唾稠粘，或咳嗽喘满，时发潮热，可用独圣散吐之；次服搜风丸之类。《内经》曰所谓流湿润燥之义也。

凡冒风、时气、温病、伤寒，三日以里，头痛、身热、恶寒，可用通圣散、益元散各五、七钱，水一大碗，入生姜十余片，连须葱白十余茎，豆豉一撮，同煎三、五沸，去滓，先服多半，良久，以钗子探于咽中，吐了不得漱口；次用少半投之，更用酸辛葱醋汤投之、衣被盖覆，汗出则解。夫扰攘之世，常兴《内经》岁火太过同法。岁火太过，炎暑流行，火气大剧，金肺受邪，上应荧惑，大而明显。若用辛凉之剂解之，万举万全。人民安静，则便同水化，可以升麻汤、葛根汤、败毒散，辛温之剂解之，虽有潮热，亦无加害。亦可加豆豉、葱白，上涌而表汗自出。《内经》曰：因其轻而扬之。扬者，发扬也。吐汗，所以发寒热之邪也。吐汗之后，必大将息。旬日之后，其邪不复作也。

凡大人、小儿，风湿寒三气合而为痹，及手足麻痹不仁。《内经》曰：荣虚卫实，皮肤不仁。痹而不知痒痛，可用蔚金散吐之；次服导水丸，轻寒之药泄之。泄讫，次以辛温之剂，发散汗出。后常服当归、芍药、乌、附行经和血之药则愈矣。

凡风蛀牙疼，久不愈者，用针签巴豆一枚，以灯燎之，烟尽存性，于牙根盘上熏之则愈。

凡泄泻米谷不化，日夜无度，腹中雷鸣，下利完谷，可用导水丸、禹功散泄之。或病人老弱气虚，可用无忧散泄之。再观病势强弱，候一二，可服胃风汤，以治其风。如不愈者，更服桂枝麻黄汤，汗之则愈。《内经》曰：夫风之中，为肠风飧泄。启玄子云：风入胃中，上薰于胃，故食不化而下泄。又云：暮食不化为飧泄。又经云：春伤于风，夏为飧泄。故风宜出汗。肠中鸣者，风以动之，动而有声。慎不可用罂粟、豆蔻、干姜太燥之药。病渐者燥之，去其湿则愈。病甚者攻之，不动反能为害。经曰：其减则渐，其加则甚。可用五苓散去猪苓，加人参散服之。

凡富贵膏粱之家病疟，或间日，或频日发，或热多寒少，或寒多热少。宜大柴胡汤，下过三、五行；次服白虎汤，或玉露散、桂苓甘露散之类。如不愈者，是积热太甚，以神芎、三花神佑丸、调胃承气汤等，大作剂料下之。下后以长流水煎五苓散服之，或服小柴胡亦可。或先以常山散吐之，后服凉膈、白虎之类必愈矣。大忌发热之物，猪、鸡、鱼、兔五辛之物，犯之则再发也。

凡田野贫寒之家病疟，为饮食粗粝，衣服寒薄，劳力动作，不与膏粱同法。临发日可用野夫多效方中温脾散治之。如不愈，服辰砂丹治之，必愈矣。如吃罢此药，以长流水煎白虎汤服之。不服食热物，为疟疾是伤暑伏热故也。《内经》曰：夏伤于暑，秋必病疟。

凡男子、妇人骨蒸热发，皮肤枯干，痰唾稠粘，四肢疼痛，面赤唇焦，盗汗频燥，睡卧不安，或时喘嗽，饮食无味，困弱无力，虚汗黄瘦等证。《内经》曰：男子因精不足，女子因血不流，而得此证。可以茶调散，轻涌讫；次以导水丸、禹功散，轻泻三、五行；后服柴胡饮子、桂苓甘露散、犀角散之类。大搜风丸、白术丸、调中汤、木香槟榔丸、人参散，量虚实选而用之。或咯血、便血、诸亡血者，并不宜吐，不可不知。慎勿服峻热姜、附之药，若服之，饮食难进，肌肉消减，转加危篤。五劳之病，今人不明发表攻里，遂误至此。大忌暑月于手腕、足踝上著灸。以其手足者，诸阳之表起于五指之外，《内经》曰：诸阳发四肢。此穴皆是浅薄之处，灸疮最难痊也。及胸穴、中脘、脐下、背俞、三里等穴，或有灸数百壮者，加以燔针，略无寸效，病人反受苦楚，可不思之？劳疾多馋所思之物，但可食者，宜照《食疗本草》而兴。菠菜、葵羹、冰水凉物，慎不可禁。且因水谷入胃，脉道乃行也。若遇禁则胃口闭而形体渐瘦，而脉大，乃死之候也。诸劳皆效此。

凡病人虚劳，多日无力，别无热证者，宜补之，可用无比山药丸则愈矣。

凡痔漏肿痛，《内经》曰：因而大饱，筋脉横解，肠癖为痔。而不愈，变为漏。痔与漏，其治同法。《至真要大论》云：太阳之胜，凝凛且至，非时水冰，痔疟取法。注云：水气太胜，阳火不行，此言阳火畏水郁而为痔。又，少阴之复，痱疹疮疡，痈疽痤痔。注云：火气内蒸，金气外拒，阳热内郁，故为痱疹疮疡。疹甚亦为疮也。热少则外生痱疹，热多则内结痈痤。小肠有热，则中外为痔。其热复之变，皆病于身后及外侧也。又，《灵枢》云：太阳经虚，则为痔、疟、癫疾。盖水虚则火所乘故也。可先用导水丸、禹功散；泻讫，次服枳壳丸、木香槟榔丸；更以葵羹菠菜，通利肠胃。大忌房室、鸡、鱼、酒、醋、辛热之物。

凡富贵之人痰嗽，多是厚味所致。《内经》云所谓味厚则发热。可服通圣散加半夏以止嗽，更服人参半夏丸以化痰坠涎、止嗽定喘。贫乏之人，多感风冷寒湿。《内经》曰：秋伤于湿，冬生咳嗽。可服宁神散、宁肺散加白术之类。若咳极面赤烦冤半晌者，此火化乘肺也。宜详辨之。

凡大人、小儿，病沙石淋及五种淋涩癃闭，并脐腹痛，益元散主之，以长流水调下。盖因热在膀胱，燥其津液。故俗谓冷淋者，天下之通弊也。五苓散减桂加益元散，名曰淡渗散。

凡两目暴赤痛者，肿不止，睛胀胬肉，结成翳膜，速宜用秆草左右鼻窍内弹之出血，立愈。病甚，人颅上百会穴、揽竹、眉间，皆可出血，则愈矣。口噙水，紧扣衣领，不可便喷水，候血尽，便吐了水。盖暴赤肿痛，肿乃龙火之疾，养成之热也。《难经》曰：目得血而能视。不得已而用之。血化泪，痛而所出。经曰：本病相传，先以治其气。急则治其标，缓则治其本。

又一法：两目赤肿，发痛不止，用长流水煎盐汤吐之；次服神芎丸、四物汤之类。经曰：暴病暴死，皆属于火也。又曰：治病有缓急，急则治其标，缓则治其本。标者，赤肿也；本者，火热也。盐汤咸寒，所以制火。两目赤肿，痛不能开者，以青金散鼻内[image: ]
 之、嚏之，真气上涌，邪气自出矣。

凡大人、小儿口疮唇紧，用酸浆水洗去白痂，临卧贴赴筵散。如不愈，贴铅白霜散必愈矣。

凡妇人、男子，喉闭肿痛不能言者，刺两手大拇指爪甲如韮叶，少商井穴也，以[image: ]
 针浅刺，去血立愈。如不愈，以温血汤口中含漱，是以热导热之法也。

凡头肿痛，瘰疬，及胸臆胠胁之间，或有疮痂肿核不消，及脓水不止，可用沧盐一、二两炒过，以长流水一大碗煎之，放温，作三、五次顿服讫，良久，于咽喉中以钗股探引吐之，去冷痰三、二升；次服和血通经之药。《内经》曰：咸味涌泄为阴。《铜人》记少阳起于目锐眦，行耳后，下胁肋，过期门。瘰疬结核、马刀挟瘿，足少阳胆经多气少血之病也。

凡瘿袋胀闷，《养生论》云：两山挟水，其人多瘿疾。土厚水深，其人多瘿。地势使然也。此可服人参化瘿丹自消。瘿药多用海藻、海带，味属咸寒。

凡背疮初发，便可用藏用丸、玉烛散，大作剂料，下脏腑一、二十行。次用[image: ]
 针于肿焮处，循红晕周匝内密刺三层，出血尽，以温软帛拭去血。甚者，百会、委中皆出，后用阳起散傅之。不可便服十味内托散，其中犯官桂，更用酒煎，男子以背为阳，更以热投热，无乃太热乎！

凡便痈者，谬名也，乃男子血疝也。《难》、《素》所不载，然而是厥阴肝之经络，是血流行之道路也。冲脉、任脉、督脉，亦属肝经之旁络也。《难经》曰：男子七疝。血疝者，乃七疝之一也。治以导水丸、桃仁承气汤，或抵当汤，投之同瘀血法。聚而不散，可以大作剂料，大泻一、二十行；次以玉烛散，和血通经之类是也。世人多用大黄、牡蛎，间有不愈者，是不知和血通经之道也。

凡下疳久不愈者，俗呼曰臊疳。可以导水丸、禹功散，先泻肝经；讫，以木香散傅之，日上三、两度；后服淡粥，一、二日止。

凡一切恶疮，久不愈者，以木香槟榔散贴之则愈矣。凡男子、妇人咳逆，俗呼曰吃忒，乃阴阳不和之故。火欲上行，为寒所抑，寒不胜火，故作凝滞之声。伤寒亦有此证，并宜既济散治之。


湿　门

凡男子、妇人，病水湿泻注不止，因服豆蔻、乌梅、姜、附酸热之剂。经曰：阳气耗减于内，阴精损削于外，三焦闭溢，水道不行。水满皮肤，身体痞肿，面黄腹大，小便赤色，两足按之，陷而不起。《内经》曰：诸湿肿满，皆属脾土。可用独圣散吐之。如时月凉寒，宜于燠室不透风处，用火一盆，藉火力出汗。次以导水、禹功，量病人虚实，泻十余行。湿去肿减则愈矣。是汗、下、吐三法俱行。三法行毕，脏腑空虚，先宜以淡浆粥养肠胃三、两日；次服五苓、益元同煎，或灯心汤调下亦可。如大势未尽，更服神功散，可以流湿润燥，分阴阳，利水道。既平之后，宜大将息。慎忌油、盐、酒、果、房室等事三年，则不复作矣。

凡上喘中满，酸心腹胀，时时作声，痞气上下不能宣畅，叔和云气壅三焦不得昌是也。可用独圣散吐之；次用导水禹功散，轻泻三、四行，使上下无碍，气血宣通，并无壅滞。后服平胃散、五苓散、益元、甘露散，分阴阳，利水道之药则愈矣。

凡老人久病，大便[image: ]
 滞不通者，可服神功丸、麻仁丸，时时服葵羹、菠菜，自然通利也。

凡三消者，《内经》所谓肺消渴等。可取生藕汁服则愈。

寒　门

经曰：寒疡流水，俗呼为冻疮。因冬月行于冰雪中而得此证。或经年不愈者，用坡野中净土[image: ]
 干，以大蒜研如泥土，揑作饼子，如大观钱厚薄，量疮口大小贴之，以火艾加于饼上灸之，不计壮数，以泥干为度。去干饼子，再换湿饼灸，不问多少，直至疮痂觉痛痒，是疮活也。然后口含浆水洗渍，用鸡翎一、二十茎，缚作刷子，于疮上洗刷净。以此洗刷，不致肌肉损伤也。以软帛拭干，次用木香槟榔散傅之。如夏日医之更妙。

内　伤

凡一切冷食不消，宿食不散，亦类伤寒，身热恶寒，战栗头痛，腰脊强。不可用双解散，止可导饮丸、木香槟榔丸五、六十丸，量虚实加减，利五、七行，所伤冷物、宿酒推尽，头痛病自愈矣。次以五苓散，生姜、枣煎，用长流水煎取五、六钱。不可服酒癥丸、进食丸，此药皆犯巴豆，有大毒故也。

凡膏粱之人，起居闲逸，奉养过度，酒食所伤，以致中脘留饮，恶闷、痞膈、醋心，可服木香导饮丸治之。若田野[image: ]
 荛之人，食疏衣薄，动作劳役，若酒食所伤，心腹满闷，醋心，时时吐酸水，可用进食丸，以其胜毒也。病甚者，每月泻三、五次。

凡一切沉积，或有水，不能食，使头目昏眩，不能清利。可茶调散吐之；次服七宣丸、木香槟榔丸。

凡人咳嗽一声，或作悲笑啼泣，抬舁重物，忽然腰痛气刺，不能转侧，或不能出气者，可用不卧散嚏之，汗出痛止。


外伤治法

凡一切刃器所伤，用风化石灰一斤、龙骨四两，二味为细末，先于端四日采下刺蓟菜，于端午日五更合捣，和成团子，中间穿眼，悬于背阴处，阴干，捣，罗为末，于疮上掺贴。亦得里外[image: ]
 疮，并诸杂疮皆效。

凡犬咬、蛇伤，不可便贴膏药及生肌散之类。《内经》云：先治内而后治外可也。先当用导水丸、禹功散之类。可泻惊恐不散毒气。或泻十余行，即时痛减肿消。然后可用膏药、生肌散之类，傅之则愈矣。

凡一切虫兽所伤，及背疮肿毒，杖疮焮发，或透入里者，可服木香槟榔丸七、八十丸，或至百余丸，生姜汤下五、七行，量虚实加减用之。《内经》曰：先治内而后治外是也。

凡落马坠井，因而打扑，便生心恙，是痰涎散于上也。《内经》曰：所谓因气动而病生于外。宜三圣散，空心吐之。如本人虚弱瘦瘁，可用圣独散吐之；后服安魄之药，如定志丸之类，牛黄、人参、朱砂之属。

妇人风门

凡妇人头风眩运，登车乘船，眩运眼[image: ]
 ，手麻发脱，健忘喜怒，皆胸中宿痰所致。可用瓜蒂散吐之；次以长流水煎五苓散、大人参半夏丸。

凡妇人腰胯痛，两脚麻木，恶寒喜暖，《内经》曰：风寒湿合而为痺。先用服除湿丹七、八十丸，量虚实以意加减；次以禹功散投之，泻十余行清冷积水、青黄涎沫为验；后用长流水煎生姜、枣，同五苓散服之。风湿散而气血自和也。

凡妇人乳痈发痛者，亦生于心也，俗呼吹奶是也。吹者，风也。风热结于乳房之间，血脉凝注，久而不散，溃腐为脓。宜用益元散，生姜汤调下，冷服；或新汲水时时呷之，勿辍，昼夜可三、五十次，自解矣。或煎解毒汤顿服之。

火　类　门

凡妇人月事沉滞，数月不行，肌肉渐减。《内经》曰：小肠热已满，移热于大肠，则伏瘕为沉。沉者，月事沉滞不行，故云伏瘕。急宜桃仁承气汤加当归，大作剂料煎服，不过三服立愈。后用四物汤补之。更宜服《宣明》中槟榔丸。

凡妇人血崩，或年及四十已上，或悲哀太甚故然。《内经》曰：悲哀太甚则心系急，心系急则肺举而上焦不通，热气在中，故经云血崩下。心系者，血山也。如久不愈，则面黄、肌热、瘦弱，慎不可以热治之。盖血得热而散，故禁之。宜以当归散等药治之。

凡妇人年五十以上，经脉暴下。妇人经血终于七七之数。数外暴下者，此乃《内经》所谓火主暴速。亦因暴喜、暴怒、忧、愁、惊、恐致然。慎勿作冷病治之。如下峻热药治之必死。止宜黄连解毒汤以清上，更用莲壳；棕毛灰以渗其下，然后用四物汤、玄胡索散，凉血和经之药也。

凡妇人月事不来，室女亦同。《内经》曰谓月事不来，皆是胞脉闭也。胞脉者，属心而络于胞中，令气上通于肺，心下不通，故月事不来也。可用茶调散吐之；次用玉烛散、芎[image: ]
 汤、三和汤、桂苓白术散之类，降心火、益肾水、开胃进食、分阴阳、利水道之药皆是也。慎勿服峻热有毒之药，若服之，变成肺痿，骨蒸潮热，咳嗽咯脓，呕血喘满，小便不利，寝汗不止，渐至形瘦脉大，虽遇良医，亦成不救。呜呼！人之死者，岂命使之然也。凡怀孕妇人病疟，可煎白虎汤、小柴胡、柴胡饮子等药。如大便结硬，可用大柴胡汤下。微利过，不可大吐泻，恐伤其孕也。经曰：夏伤于暑，秋必痎疟。

凡双身妇人伤寒、时气、温疫、头痛身热，可用升麻散一两，水半碗，大作剂料，去滓，分作二服。先服吐了，后一服勿吐。次以长流水加生姜、枣，煎五苓散，热以之。汗尽，其痛立止。

凡妇人双身，大、小便不利，可用八正散，大作剂料，去滑石加葵菜子煎服。经曰：膀胱不利为癃。癃者，小便闭而不通也。如八正散加木香，取效更捷。经曰：膀胱气化则能出焉。然后服五苓散三、五服则愈矣。

凡妇人身重，九月而喑痖不言者，是胞之络脉不相续也，故不能言。经曰：无治也。然有是言，不若煎玉烛散二两，水半碗，同煎至七分，去滓入蜜，放温，时时呷之，令火下降，肺金自清，故声复出也。肺主声音也。

凡妇人难产者，皆因燥[image: ]
 紧[image: ]
 ，故产户不得开通。宜先于降诞之月，自月之日，用长流水调益元散，日三服，产必易。产后亦无一切虚热气血不和之疾。如未入月，则不宜服之，以滑石滑胎故也。

凡妇人大产后，或脐腹腰痛，乃败血恶物之致然也。医者便作虚冷，以燥热药治之，误己久矣。《难经》曰：诸痛为实。实者，热也。可用导水丸、禹功散，泻三、五行，然后以玉烛散，和血通经、降火益水之药治之。独不可便服黑神散、燥热之药。当同半产治之。

凡妇人产后心风者，不可便作风治之，宜调胃承气汤二两，加当归半两，细剉，用水三、四盏，同煎去滓，分作二服，大下三、五行则愈矣。如未愈，以三圣散吐之。盖风狂便属阳。

凡妇人产后一、二日，渐热口干，可用新汲水调玉烛散，或水调甘露散亦妙。勿作虚寒治之。


湿　门

凡妇人赤白带下，或出白物如脂，可服导水丸、禹功散，或单用无忧散，量虚实加减。泄讫，服桂苓散、五苓散、葶苈木香散。同治湿法。或用独圣散上涌亦是。室女白带下，可用茶调散吐之；吐讫，可服导水丸、禹功散泻之；次服葶苈木香散、四物汤、白术散之类则愈矣。治白带者，同泻湿法则是也。妇人有浊污水不止，亦同此法也。

寒　门

凡妇人年二、三十，无病而无子，经血如常，或经血不调者，乃阴不升而阳不降，此上下不得交通，有所滞碍，不能为用故也。可用独圣散，涌讫寒痰二、三升；后用导水丸、禹功散，泄三、五行，或十余行，单用无忧散，泄十余行，见虚寒热虚实用之。次服葱白粥三、五日，胃气宣通，肠中得实，可服玉烛散，更助白术散、茯苓之类。降火益水，既济之道，当不数月而有孕。《内经》曰：妇人有癃、痔、遗溺、嗌干诸证。虽服妙药、针灸，亦不能孕。盖冲脉、督脉、任脉有此病，不能孕故也。

半　产

凡妇人半产，俗呼曰小产。或三、四月，或五、六个月，皆为半产，以男女成形故也。或因忧恐暴怒、悲哀太甚，或因劳力扑打损伤，及触冒暑热。慎勿用黑神散，以其犯热药，恐转生他疾。止宜用玉烛散、和经汤之类。凡妇人天生无乳者，不治。或因啼泣、暴怒、郁结，气血闭塞，以致乳脉不通，用精猪肉清汤，调和美味，于食后调益元散五、七钱，连服三、五服；更用木梳梳乳房周回，则乳汁自下也。

又一法：猪蹄调下益元散，连服之。

又一法：针肩井二穴，长验。

小儿风门

凡小儿三、五岁，或七、八岁，至十余岁，发惊涎潮，搐搦如拽锯，不省人事，目瞪喘急，将欲死者。《内经》曰：此者得之在母胎。胞之所受悸惕、惊骇、恐惧之气，故令小儿轻者为惊风、天吊，重者为[image: ]
 病、风搐。胎中积热者为脐风。已上诸风证，可用吐涎散吐之。吐讫，宜珠、犀、龙、麝，清凉坠痰之药。其食乳子母，皆宜服之。安魂定魄之药，定志丸之类是也。故妇人怀孕之月，大忌悲忧惊怖，纵得子，必有前疾。小儿风热涎嗽者，可以通圣加半夏同煎温服。

凡小儿疳[image: ]
 眼，数日不开，皆风热所致。可服凉膈散，泻肝经风热郁甚。郁结散而自开也。

凡小儿通身浮肿，是风水肿也。小便不通者，宜利小便则愈。《内经》曰：三焦闭塞，水道不利，水满皮肤，身体痞肿，是乘之故。可用长流水加灯心，煎五苓散，时时呷之。更于不透风处浴之，汗出则肿消。一汗减半，再汗减七、八分，三汗消尽。内外俱行也。


二　火　类

凡小儿疮疱瘾疹，麸疮丹熛等疾，如遇火运胜时，荧惑乱行之者，不可便用升麻散解之。升麻汤味辛性温，《内经》曰：积温而成热，是谓重火。止可以辛凉之剂解之。如遇平时，可以辛温。盖平时无事，便同水化，然而更宜审察病机。甚者亦不可以辛温，但发散之后，便以凉膈散加当归，及白虎汤、玉露散煎服之。更甚者，解毒汤、调胃散下之。古人云：癍疹疮疱，首尾俱不可下。皆误矣！岂不闻扬汤止沸，不如抽薪。《内经》曰：五寅五申之岁，多发此病者，盖明相火之所为也。又曰：少阳客气胜，丹疹外发。又曰：诸痛痒疮疡，皆属心火。王太仆又谓：百端之起，皆自心生。岂可便用辛温发散乎！致热势增剧，渐成脏毒下血，咬牙发搐，大热明矣。如白虎加人参、凉膈散加当归、桔梗，勿问秋冬，但见疮疹，用之神良。

凡小儿疮疱瘾疹、麸疮、丹熛、斑毒之后，脏毒下血。《内经》曰：少阳客气胜，则丹熛疮疹发于外也。盖余热不解，故脏毒下血。治以黄连解毒汤、白虎汤、凉膈散，临证选而用之。所谓白虎旧说秋冬勿用，皆误也，但有此证便用之，盖其证属相火故也。大人亦同。

凡小儿丹瘤，浮肿毒赤，走引遍身者，乃邪热之毒也。可用磁片搬出紫血，其病立愈。如不愈者，后用凉膈散加大黄、芒硝，利三、五行为妙。次用拔毒散，扫三、五度必愈矣。经曰：丹熛、赤瘤，火之色也，相火主之。

凡小儿有赤瘤暴肿，可先用牛黄通膈丸泻之，后用阳起石散傅之，则肿毒自消。如不消，可用[image: ]
 针砭刺，血出而愈矣。

凡小儿甜疮，久不愈者，俗呼为香疮是也。多在面部两耳前。一法，令母口中嚼白米成膏，子卧涂之，不过三上则愈矣。小儿并母皆忌鸡、猪、鱼、兔、酒、醋，动风发热之物。如治甜指，亦同此法。

凡小儿面上疮，谓眉炼疮，耳上，谓之辙耳，足上疮，谓靴癣。此三者，一究其本，皆谬名也。经曰：诸痛疮疡，皆属心火。乃血热剧而致然也。或谓：《内经》曰大概，不可使热以为皆然。此不明造化之道也，慎勿妄信。可用[image: ]
 针刺之出血。一刺不愈，当复刺之，再刺不愈，则三刺必愈矣。《内经》曰：血实者决之。眉炼不可用药傅之，以其疮多痒，痒则爬矣，药入眼则目必损矣。

凡小儿牙疳、齿龋者，是龂腐烂也。下牙属手阳明大肠之经，燥金为主；上牙属足阳明胃经湿土，上下是肠胃二经也。或积热于内，或因服银粉、巴豆大毒之药，入于肠胃，乳食不能胜其毒，毒气循经而至于齿龂牙缝嫩薄之分，反内害也。可以麝香玉線子治之，乳母临卧常服黄连解毒汤一服，牙疳病则愈矣。凡小儿身热、吐泻、腹满、不进饮食，可急与牛黄通膈丸，下过四，五行则自愈矣。盖乳食便属水，甚则成湿，以治湿法治之。用燥热之药非也。

凡小儿水泄不止，可用五苓散与益元散各停，用新水调下三、二钱，频服不拘时候。若暴速注下甚者，属火，凉膈、通圣等散治之。用者勿轻，非深于造化者，未易此语。

凡小儿、大人小便不通，《内经》谓三焦约。约者，不行也。可用长流水煎八正散，时时灌之。大、小便利则止。若不因热药所攻而致此者，易治；或因多服热药而燥剧至此者，非惟难治，不幸夭耳。亦可用蜜水调益元散送通膈丸。

凡小儿久泻不止，至八、九月间，变为秋深冷痢者，泄泻清白，时时撮痛，乳癖不化。可用养脾丸如黍米大，每服二、三十丸，米饮送下，日进三服则愈。益黄散亦可用之。

凡治小儿之法，不可用极寒极热之药，及峻补峻泻之剂，或误用巴豆、杏仁、硫黄、腻粉之药。若用此药，反生他病。小儿易虚易实，肠胃嫩弱，不胜其毒。若治之，用分阴阳、利水道最为急，用桂苓甘露散之类。


卷十二　儒门事亲

三法六门

吐　剂

三圣散

防风三两，去芦
 　　瓜蒂三两，剥净碾破，以纸卷定，连纸剉细，去纸，用粗罗子罗过，另放末；将滓炒微黄，次入末一处，同炒黄用
 　　藜芦去苗及心，加减用之。或一两，或半两，或一分。


上各为粗末，每服约半两，以[image: ]
 汁三茶盏，先用二盏煎三、五沸，去[image: ]
 汁；次入一盏煎至三沸，却将原二盏同一处熬二沸，去滓，澄清，放温，徐徐服之，不必尽剂，以吐为度。

瓜蒂散

瓜蒂七十五个
 　赤小豆七十五个
 　人参半两，去芦
 　甘草半两，或二钱五分


上为细末，每服一钱、或半钱、或二钱，量虚实加减用之。空心，[image: ]
 汁调下服之。


稀涎散

猪牙皂角不蛀者，去支弦，秤一两，炙用之
 　绿矾　藜芦半两


上为细末，每服半钱或一、二钱，斡开牙关，浆水调下，灌之。

蔚金散

蔚金　滑石　川芎各半两


上为细末，每服一、二钱，量虚实加减，以[image: ]
 汁调下，空心服之。

茶调散


亦一名二仙散


瓜蒂不以多少
 　好茶中停


上为细末，每服二钱，[image: ]
 汁调下，空心用之。

独圣散

瓜蒂不以多少


上为细末，每服一钱或二钱，[image: ]
 汁调下服之。胁痛加全蝎，头痛加蔚金。

碧云散

治小儿惊风有涎。

胆矾半两
 　铜青一分
 　粉霜一钱
 　轻粉一分


上研为细末，每服一字，薄荷汤调下用之。如中风，用浆水调服。

常山散

常山二两
 　甘草二两半


上为细末，水煎，空心服之。

青黛散

猪牙皂角二个
 　玄胡索一个
 　青黛少许


上为细末，鼻内灌之，其涎自出。

汗　剂

防风通圣散

防风　川芎　当归　芍药　大黄　薄荷　麻黄去根不去节
 　连翘　芒硝已上各半两
 　石膏　黄芩　桔梗已上各二两
 　滑石三钱
 　甘草二两
 　荆芥　白术　山栀子已上各一两


上为粗末，每服五、七钱。水一大盏，生姜三片，煎至七分，去滓热服。如涎嗽，加半夏五钱，生姜制过。

双解散

通圣散与益元散相合，中停，水一钟，生姜、豆豉、葱白同煎。

浮萍散

治癞风。

浮萍一两
 　荆芥　川芎　甘草　麻黄去根，已上各一两。或加当归、芍药


上为粗末，每服一两。水二盏煎至七分，去滓温服。汗出则愈。

升麻汤

升麻去土
 　葛根　芍药　甘草炒，已上各一两


上为粗末，每服三钱。水一盏半，煎至七分，去滓，温服，不拘时候。

麻黄汤

麻黄一两，去根
 　官桂七钱
 　甘草三钱半，炙
 　　杏仁二十二个，去皮尖，麸炒黄色用


上为粗末，每服三钱。水一钟煎至七分，去滓温服，汗出自解。

桂枝汤

桂枝一两
 　茯苓半两
 　芍药一两
 　甘草七钱


上为粗末，每服三钱。水一盏，生姜、枣一同煎，温服。

下　剂

导水丸

大黄二两
 　黄芩二两
 　滑石四两
 　黑牵牛四两，另取头末


加甘遂一两，去湿热腰痛，泄水湿肿满。久病则加。

加白芥子一两，去遍身走注疼痛。

加朴硝一两，退热散肿毒，止痛。久毒宜加。

加郁李仁一两，散结滞，通关节，润肠胃，行滞气，通血脉。

加樟柳根一两，去腰腿沉重。

上为细末，滴水丸梧桐子大，每服五十丸，或加至百丸，临卧温水下。


禹功散

黑牵牛头末四两
 　茴香一两，炒，或加木香一两


上为细末，以生姜自然汁调一、二钱，临卧服。

通经散

陈皮去白
 　当归各一两　甘遂以面包，不令透水，煮百余沸；取出，用冷水浸过，去面，焙干


上为细末，每服三钱，温汤调下，临卧服。

神祐[image: ]
 丸

甘遂依前制用
 　大戟醋浸煮，焙干用
 　芫花醋浸煮，各半两
 　黑牵牛一两
 　大黄一两


上为细末，滴水丸，小豆大，每服五、七十丸，临卧温水下。

琥珀丸

上为前神祐丸加琥珀一两是也。

益胃散

甘遂依前制过用


上为细末，每服三钱，以[image: ]
 猪腰子，细批破，以盐椒等物淹透烂，切。掺药在内，以荷叶裹，烧熟，温淡酒调服。

大承气汤

大黄半两
 　厚朴一两
 　枳实一枚，麸炒
 　芒硝半两


上为粗末，每服三、五钱。水一盏煎至七分，去滓服，以意加减。

小承气汤

大黄　厚朴已上各一两
 　枳实一枚


上为粗末，同前煎服。

调胃承气汤

大黄　甘草炙
 　朴硝已上各半两


上为粗末，每服五、七钱。水一盏煎三、五沸，去滓温服，食后。

桃仁承气汤

桃仁一十二个，去皮尖
 　官桂　甘草　芒硝已上各半两


上剉如麻豆大，每服三、五钱。水一大盏煎至七分，去滓温服。

玉井散

瓜蒌根二两
 　甘遂一两，制用


上为细末，以麝香汤调下三钱，临卧服。

水煮桃红丸

黑牵牛头末半两
 　瓜蒂末二钱
 　雄黄一钱，水飞过用之
 　干胭脂少许


上以黄酒调面为丸，以水煮，令浮熟，取出，冷水拔过，麝香汤水下。

无忧散

黄耆　木通　桑白皮　陈皮已上各一两
 　胡椒　白术　木香各半两
 　牵牛头末四两


上为细末，每服三、五钱。以生姜自然汁调下，食后。

泄水丸


又方：藏用丸一料，加芒硝半两，商陆半两，为末，水丸，依前服之


大戟　芫花　甘遂　海带　海藻　郁李仁　续随子已上各半两
 　樟柳根一两


上为细末，水煮枣肉为丸，如小豆大，每服五、七十丸，水下。

牛黄通膈丸

黑牵牛　大黄　木通已上各半两，各另取末


上为细末，水丸，如黍粒大。量儿大小，三、五十丸或百丸，水下。

四生丸


一名润肠丸


黑牵牛　大黄　朴硝　皂角去皮弦，蜜炙。已上各等分


上为细末，水丸，如梧桐子大，每服七、八十九，食后，温水下。


内托散

大黄　牡蛎已上各半两
 　甘草三钱
 　瓜蒌二个


上为末，水一大盏，煎三、五沸，去滓，露冷服。

藏用丸

大黄　黄芩已上各二两
 　滑石　黑牵牛各四两


上为末，水丸，桐子大，每服五、七十丸。食后，温水下。

神芎丸

藏用丸一料，内加黄连、薄荷、川芎各半两，水丸，桐子大，水下。

进食丸

牵牛一两
 　巴豆三个，去油、心、膜


上为未，水丸，每服二、三十丸，食后，随所伤物送下。

牛黄白术丸

治腰脚湿。

黑牵牛末　大黄已上各二两
 　白术一两


上为末，滴水丸，桐子大，每服三十丸，食前，生姜汤下。要利，加至百丸。

玉烛散

以四物汤、承气汤，朴硝各等分，水煎去滓，食前服之。

三和汤

以四物汤、凉膈散、当归各中停，水煎服。

丁香化癖散

治小儿脾。

白丁香　密陀僧　舶上硫黄已上各一钱
 　硇砂半钱
 　轻粉少许


上研细末，每儿一岁服半钱。男病女乳调，女病男乳调。后用通隔泄。

抵当汤

水蛭十个
 　蝱虫十个，去翅、足、熬
 　大黄一两
 　桃仁七枚，去皮尖，捶


上剉如麻豆，作一服，水二盏煎至七分，去滓温服。

抵当丸

蝱虫五个
 　桃仁六枚
 　大黄三分
 　水蛭五个


上为细末，只作一丸，水一大盏，煮一丸，至七分，顿服之。

十枣汤

紫芫花醋浸煮
 　大戟　甘遂制，已上各等分


上为末，每服半钱，水一盏，枣十枚，同煎，取半盏服。

除湿丹

槟榔　甘遂　威灵仙　赤芍药　泽泻　葶苈已上各
 二两
 　乳香另研
 　没药另研，已上各一两
 　黑牵牛末半两
 　大戟三两，炒
 　陈皮四两，去白


上为细末，面糊和丸，如桐子大，每服三、五十丸，水送下。

利膈丸

牵牛四两，生
 　槐角子一两，炒
 　木香一两
 　青皮一两
 　皂角去皮，酥炙
 　半夏洗，各二两


上为细末，生姜面糊为丸，桐子大，每服四、五十丸，水送下。

三一承气汤

大黄　芒硝　厚朴去皮
 　枳实已上各五两
 　甘草一两


上剉如麻豆大，每服半两。水一大盏，生姜三片，煎至六分，入硝。去滓热服。

大陷胸汤

大黄一两半
 　芒硝一两八钱半
 　甘遂末一字


上为水一盏，煮大黄至八分，去滓，入硝，一沸；下甘遂末，温服。

小陷胸汤

半夏汤洗，一钱五分
 　黄连一分
 　瓜蒌实一枚，用四分之一


上剉麻豆大，水二盏，先煮瓜蒌，至一盏半，下诸药，取八分，去滓，温服。未利，再服。

握宣丸

槟榔　肉桂　干姜　附子　甘遂　良姜　韮子　巴豆已上各等分
 　入硫黄一钱


上为细末，软米和丸，桐子大，早晨先椒汤洗手，放温揩干，用生油少许泥手心，男左女右，磨令热，握一丸，宣一、二行。


风　门

防风通圣散


方在汗门中附


防风天麻散

防风　天麻　川芎　羌活　白芷　草乌头　荆芥　当归焙制
 　甘草　滑石　白附子已上各半两


上为末，热酒化，蜜少许，调药半钱，加至一钱，少时觉药行，微麻为度。如作丸，炼蜜和，弹子大，热酒化下一丸或半丸。

防风汤

防风　麻黄　独活　秦艽去芦
 　黄芩　石膏　当归白术已上各半两


上为粗末，入半夏片子，令搅匀，每服四钱。水二中盏，入生姜七片，煎至一盏，去滓，取清汁六分，入麝香少许，带热食后服。

祛风丸

川乌炮，去皮脐
 　草乌炮
 　天南星
 　半夏姜制
 　　蒸豆粉　甘草　川芎　僵蚕　藿香　苓苓香　地龙去土
 　蝎梢炒，已上各一两
 　川姜半两


上为细末，药末一两，用蒸豆粉一两，以白面二两，滴水和丸，如桐子大，阴干。细嚼，茶清下三、五丸至五、七丸，食后。初服三丸，以渐加之。

排风汤

当归去芦
 　杏仁去皮尖，麸炒
 　防风去芦
 　白藓皮白术　芍药　官桂去粗皮
 　川芎　甘草炒，各三两
 　独活麻黄去节
 　茯苓去皮，各三两


上为粗末，每服三钱。水一盏半，入生姜四片，同煎至八分，去滓，温服，不拘时候。

小续命汤

麻黄去节
 　人参去芦
 　黄芩　芍药　川芎　甘草炙
 　杏仁汤泡，去皮尖，炒
 　防己　官桂去皮
 　防风去芦，各一两
 　附子半两，去皮脐


上除附子、杏仁外，合捣为粗末，后入二味搅匀，每服三钱。水一盏半，生姜五片，煎至一盏，去滓，少热服，食后。

消风散

川芎　羌活去芦
 　人参去芦
 　白茯苓去皮
 　白僵蚕炒
 　蝉壳同上，已上各一两
 　陈皮去白
 　厚朴去粗皮，姜制，已上各一两


上为细末，每服二钱，茶清调下。

川芎散

川芎　荆芥　甘菊　薄荷　蝉壳　蔓精子已上各二两
 　甘草一两，炙


上为细末，茶、酒任下三、二钱，食后服。

搜风丸


一名人参半夏丸


人参　茯苓　南星已上各半两
 　半夏　干生姜　白矾生
 　凝水石已上各一两
 　蛤粉二两
 　薄荷半两
 　藿香半两


上为细末，与藏用丸末各中停，水丸，如豌豆大，每服三十丸，生姜汤送下。

当归川芎散

当归　川芎已上各半两
 　甘草二两
 　黄芩四两
 　薄荷一两
 [image: ]
 砂仁一分


上为细末，温水调下一、二钱。

愈风饼子

川乌半两，炮烈
 　川芎　甘菊　白芷　防风　细辛　天麻　羌活　荆芥　薄荷　甘草炙，已上各一两


上为细末，水浸，蒸饼为剂，捏作饼子，每服三、五饼子，细嚼，茶、酒送下，不计时候。


疏风丸

通圣散一料，加天麻、羌活、独活、细辛、甘菊、首乌各半两。

上为细末，炼蜜和丸，弹子大，朱砂为衣，每服一丸，细嚼，茶、酒下。

通顶散

石膏　川芎　瓜蒂已上各等分
 　藜芦少许


上为细末，鼻内[image: ]
 之。

胃风汤

人参去芦
 　茯苓去皮
 　川芎　官桂　当归　芍药白术

上件各等分为末，每服三钱。水一盏，入陈粟米煎，空心服之。

香芎散

香附子炒
 　川芎　石膏水飞
 　白芷　甘草　薄荷已上各一两
 　川乌半两，炒，去皮脐


上为细末，每服二钱，温酒、茶清调下，无时。

铁弹丸

地龙去土
 　防风　白胶香　没药　木鳖去皮
 　草乌头水浸，炮
 　白芷　五灵脂　当归已上各一两
 　细墨三钱
 　麝香另研
 　乳香另研
 　升麻各二钱


上为末，糯粥丸，弹子大，每服一丸，生姜酒下。

暑门疟附


白虎汤

知母一两半，去皮
 　甘草一两
 　糯米一合
 　石膏四两，乱纹者，另为末


上剉如麻豆大，粳米拌匀。另水一盏，煎至六分，去滓，温服，无时，日三、四服。或眩呕者，加半夏半两，姜汁制过用之。

桂苓甘露散

官桂半两
 　人参　藿香已上各半两
 　茯苓　白术　甘草　葛根　泽泻　石膏　寒水石已上各一两
 　滑石二两
 　木香一分


上为细末，每服三钱，白汤点下，新水或生姜汤亦可用之。

化痰玉壶丸

南星　半夏并生用
 　天麻已上各半两
 　白面三两


上为细末，滴水丸，如桐子大，每服三十丸。用水一大盏，先煎令沸，下药，煮。候浮即熟，漉出放温。别用生姜汤下，不拘时服。

益元散

滑石六两
 　甘草一两


上为细末，每服三钱，蜜调，新水送下。

玉露散

治暑。

寒水石　滑石　石膏　瓜蒌根已上各四两
 　甘草一两


上为细末，每服五钱，新水调下。

石膏散

石膏一两
 　人参去芦
 　甘草炙，各半两


上为细末，新水、蜜水调三钱，生姜汤亦可。

辰砂丹

治疟。

信一钱
 　雄黑豆六十个或二两重


上为细末，朱砂为衣，端午日合，不令鸡、犬、妇人见。每服一丸，无根水下。

温脾丸

信一钱
 　甘草二钱
 　紫河车三钱
 　豆粉四两


上为末，滴水丸，每服半钱，作十丸，临卧，无根水下。

温脾散

紫河车　绿豆已上各一两
 　甘草半两
 　砒一钱，另研


上为细末，后入砒，研匀。每服半钱，新水一盏调下。如是隔日发，直待临睡服药；如频日发，只夜深服。忌荤酒鱼兔等。


湿门嗽附


五苓散

官桂　泽泻　猪苓去黑皮
 　茯苓去皮
 　白术各半两


上为细末，每服二钱，热汤或新水调下。

葶苈木香散

苦葶苈　茯苓去皮
 　猪苓去皮，已上各一分
 　木香半钱
 　泽泻　木通　甘草各半两
 　官桂一分
 　滑石三钱


上为细末，每服三钱，生姜汤调下，食前服。

白术木香散

白术　猪苓　泽泻　赤茯苓各半两
 　木香　槟榔各三钱
 　陈皮二两，去白
 　官桂一钱
 　滑石三两


上为细末，每服五钱。水一盏，生姜三片，同煎至六分，温服，食后。

大橘皮汤

橘皮一两半
 　木香一分
 　滑石六两
 　槟榔三钱
 　茯苓一两
 　猪苓去黑皮
 　泽泻　白术　官桂已上各半两
 　甘草二钱


上为末，每服五钱。水一盏，生姜五片，煎至六分，去滓，温服，食后。

神助散

苦葶苈二两，炒
 　黑牵牛三两半，微炒，取头末用之
 　泽泻二两
 　猪苓二两，去皮
 　椒目半两


上为细末，每服葱白三茎、浆水一盏，煎至半盏，入酒半盏，调药三钱，绝早面东服之。

桂苓白术丸

官桂　茯苓　半夏已上各一两
 　白术　干生姜一分
 　橘皮去白
 　泽泻　黄连各半两
 　黄柏二两


上为末，面糊为丸，如小豆大，每服三、五十丸，姜汤，食后服之。

桂苓白术散

官桂　茯苓　白术已上各半两
 　甘草　泽泻　石膏　寒水石已上各一两
 　滑石二两


上为细末，热汤调三钱，新水、生姜汤亦可。食后服。

白术调中汤

白术　茯苓　橘皮去白
 　泽泻已上各半两
 　甘草一两
 干姜炒
 　官桂[image: ]
 砂仁　藿香已上各一分


上为末，白汤化，蜜少许，调下二钱，无时。炼蜜，每两作十丸，名曰白术调中丸。

宁神散

治嗽。

御米壳二两，蜜炙
 　人参　苦葶苈已上各一两


上为末，入乌梅同煎三、五沸，去滓，稍热服，食后。

宁肺散

御米蜜炒，去穰
 　甘草　干姜　当归　白矾　陈皮已上各一两


上为末，煎[image: ]
 汁，调三钱。

人参补肺散

人参　麻黄去节
 　白术　防己　防风各等分
 　桑白皮倍加


上剉，[image: ]
 咀，以浆水一碗，煎至半。去滓，温服，每用半两，各称过。

白术汤

白术　甘草　当归　陈皮　桔梗　枳壳各等分


上为粗末，水煎，去滓，温服三、五钱。

薏苡仁汤

桔梗一两
 　甘草二两
 　薏苡仁三两


上剉如麻豆大，每服五钱，水煎，入糯米为引，米软为度，食后服之。

益黄散

治小儿痢。

陈皮一两
 　青皮　柯子肉　甘草已上各半两
 　丁香二钱


上为细末，每服二钱，水煎，食前服之。

香连丸

木香　柯子肉面炒
 　黄连炒，已上各半两
 　龙骨二钱


上为细末，饭丸，如黍米大，每服二十丸，米饮汤下。


火　门

凉膈散

大黄一两
 　　连翘四两
 　甘草　黄芩　薄荷　朴硝　山栀已上各一两


上粗末，每服三、五钱。水一盏，入蜜、竹叶，煎三、五沸，去滓，温服，无时。

黄连解毒汤

黄连　黄[image: ]
 　黄芩　大栀子已上各等分


上剉为麻豆大，每服五钱。水二盏，煎至八分，去滓，温服之。

泻心汤

大黄　甘草炙
 　当归　芍药　麻黄　荆芥已上各一两半
 　白术二钱半


上为细末，每服二钱。水一盏，生姜、薄荷少许，同煎至七分，去滓，温服。

八正散

大黄　瞿麦　木通　萹蓄　车前子　甘草　山栀子已上各一两
 　滑石二两
 　加木香一两尤佳。

上为粗末，每服三、五钱。水一盏，入灯心，煎至七分，去滓，温服。

调胃散

治伤寒吐逆，四肢厥冷。

水银　舶上硫黄各半两


上二味，先研硫黄极细，次入水银，同研至深黑，每服一钱，病重者二钱，温米饮调服，不拘时。

三黄丸

大黄　黄芩　黄柏已上各等分


上为末，水丸，每服三十丸，水下。

又方：去黄芩，用黄连。

芍药蘗[image: ]
 皮丸

芍药白者
 　黄柏去皮，各一两
 　当归　黄连各半两


上为末，水丸，桐子大，每服三十丸，水下，食前。

大金花丸

黄连　黄[image: ]
 　黄芩　大黄各等分


上为末，水丸，新水下三十丸。加栀子，减大黄，名栀子金花丸。

清凉饮子

大黄蒸
 　赤芍药　当归　甘草炒，已上各等分


上为末，每服一、二钱。水一盏，煎至七分，去滓，温服，食后，以意加减。

黄连清心汤

凉膈散加黄连半两是也。

犀角散

黄连　大黄　芍药　犀角　甘草各等分


上为粗末，每服五钱。水一盏，煎至七分，去滓，无时，温服之。

黄连木通丸

治心经蓄热，夏至则甚。

黄连二两
 　木通半两


上为末，生姜汁打面糊和丸，每服三十丸，食后，灯心汤下，日三服。

燥　门

神功丸

大黄面裹蒸
 　柯子皮　麻子仁另捣
 　人参去芦，已上各一两


上为细末，入麻子仁，捣，研匀，炼蜜丸，如桐子大，每服二十丸，温水下，或酒、米饮下，食后。临卧，如大便不通，加服。

脾约丸

麻仁一两二钱半
 　枳实麸炒
 　厚朴去粗皮
 　芍药已上各二
 两
 　大黄四两，蒸
 　杏仁去皮尖，炒黄，一两二钱


上为细末，炼蜜为丸，桐子大，每服二十丸，临卧，温水送下。

麻仁丸

郁李仁去皮另捣
 　火麻子仁另捣，二味各二两
 　大黄二两，半生半熟
 　槟榔半两
 　干山药　防风去芦
 　枳壳炒，去穰，七钱半
 　羌活　木香各五钱半


上为细末，入另捣者，三味搅匀，炼蜜丸，如桐子大，每服二十丸至三十丸，温水下，食后。牵牛、滑石。

润体丸

郁李仁　大黄　桂心　黑牵牛　当归　黄[image: ]
 并生用，各半两。
 轻粉少许


上为细末，滴水丸，如桐子大，每服三十丸至四十丸，温水或生姜汤下。


寒　门

姜附汤

干姜二两，另为粗末
 　附子一两，生用，去皮脐，细切


上二味，搅匀，每服三钱。水一盏半，煎至一盏，去滓，温服，食前。

四逆汤

甘草三两
 　干姜半两
 　附子半两，生用，去皮脐，切作片子


上为粗末，每服三、五钱。水一盏半，煎至一盏，去滓，温服，无时。

二姜汤

良姜　干姜炮，二味各三两


上为细末，酒煮糊为丸，桐子大，每服三十丸，空心，米饮汤下。

术附汤

黑附子重一两
 　白术一两半
 　甘草七钱半，炙


上为细末，每服三、五钱。水一盏半，生姜五片，枣二枚，劈破，同煎至一盏，去滓，温服，食后。

大已寒丸

附子炮，去皮脐
 　川乌头炮，去皮脐，作豆大，再炒黄
 　干姜炮制
 　良姜炒
 　官桂去粗皮
 　吴茱萸已上各一两


上为细末，醋糊为丸，桐子大，每服五、七十丸，米饮下，食前。

理中丸

人参去芦
 　白术　干姜　甘草炙
 　附子炮，去皮脐，已上各一两


上为细末，炼蜜为丸，每两作十丸，弹子大，每服一丸，以水一盏化破，煎至七分，稍热，空心服之。

平胃散

厚朴姜制
 　陈皮二味各三两
 　苍术五两，泔浸
 　甘草三两，炒


上为末，每服二钱。水一盏，生姜三片，枣二枚，煎至七分，去滓，食前温服。

养脾丸

干姜炮
 [image: ]
 砂各二两
 　茯苓去皮
 　人参去芦
 　麦蘖炒，各一两
 　白术半两
 　甘草炒，一两半


上为细末，炼蜜为丸，每两作八丸，每服一丸，细嚼，生姜汤下。

兼治于内者

大柴胡汤

柴胡四两
 　　黄芩　　赤芍药各一两半
 　　半夏一两二钱半
 　枳实二钱半
 　大黄一两


上为粗末，入半夏片子，每服三钱。水一盏半，入生姜五片，枣一枚，煎至一中盏，滤去滓，温服，食后。

小柴胡汤

柴胡四两，去芦
 　　黄芩　　人参　　半夏汤洗七次，切片
 　甘草已上各一两半


上为粗末，每服三钱。水一盏半，生姜五片，枣一枚，劈破，同煎至七分，去滓，温服，不拘时候。

柴胡饮子

柴胡　人参　黄芩　甘草　大黄　当归　芍药已上各半两


上为粗末，每服三钱。水一盏，生姜三片，煎至七分，去滓，温服。

防风当归饮子

柴胡　人参　黄芩　防风　甘草　芍药　大黄　当归　滑石已上各一两


上为粗末，每服三、五钱。生姜三片，水一盏，煎至七分，去滓，温服，不拘时候。

白术汤

治孕妇痢、呕、吐血。

白术　黄芩　当归各等分


上为末，每服二、三钱，水煎，食前服。


兼治于外者

桂苓汤、麻黄汤、升麻汤

已上三方在前汗法中附。

五积散

苍术二两四钱
 　桔梗一两四钱
 　枳壳麸炒
 　陈皮二味各六钱
 　白芷　川芎　当归　甘草炙
 　官桂去粗皮
 　半夏汤浸　
 茯苓各三钱
 　麻黄一钱，去节
 　厚朴　干姜各四钱


上除官桂、枳壳别为末外，以慢火炒，令黄色，为末，与官桂等搅匀，每服三钱。水一盏半，入生姜五片，葱白三寸，盐豉七粒，同煎至七分，去滓，温服，无时。

青衿散

治咽喉。

益元散加薄荷、青黛，生蜜丸，如弹子大，噙化。

独治于内者

陷胸汤

大黄二两半
 　芒硝一两八钱半
 　甘遂一字，另为末


上以水三盏，先煮大黄，至一盏，去滓；下芒硝，令沸；次下甘遂末，放温服之。

大黄丸

大黄　黑牵牛　枳壳　木通已上各一两


上为末，滴水为丸，如桐子大，每服三十丸，食后，以生姜汤下。

备急丸

巴豆去皮油
 　大黄　干姜炮，已上各一两


上为细末，炼蜜丸，桐子大，每服三丸，温水下，不拘时服之。

枳壳丸

商枳壳一两，麸炒
 　牵牛头末四两


上为细末，水丸，如桐子大，每服三十丸，食前，温酒或生姜汤下。

莲壳散

治血崩。

棕皮烧灰
 　莲壳烧灰存性，二味各半两
 　香附子三两，炒


上为末，米饮调下三、四钱，食前。

木香槟榔丸

木香　槟榔　青皮　陈皮　广茂烧
 　黄连麸炒，已上各一两
 　黄柏　大黄各三两
 　香附子炒
 　牵牛各四两


上为细末，水丸，如小豆大，每服三十丸，食后，生姜汤送下。

导饮丸

青皮　陈皮　京三棱炮
 　广茂炮
 　黄连　枳壳麸炒，已上各一两
 　大黄　黄[image: ]
 已上各三两
 　香附子炒
 　黑牵牛已上各四两


上为细末，桐子大，用水丸。每服三、五十丸，食后，生姜汤下。


五香连翘散

丁香 青木香 沉香 熏陆香 麝香 木通 连翘桑寄生 独活 升麻 大黄已上各等分


上为粗末，以竹沥煎五、七钱。未利，加大黄。去滓，稍热，以利为度。

四物汤

川芎 当归 熟地黄 芍药已上各等分


上为粗末，每服三、四钱。水一盏，煎三、五沸，去滓，温，空心。加草龙胆、防己，名一醉散，治目暴发；加蒲黄，治娠妇漏血。

当归散

治血崩

当归一两
 龙骨二两，炒赤
 香附子三钱，炒
 棕毛灰五钱


上为末，米饮调三、四钱，空心服。

又一方：当归、白芍药、香附炒
 ，各等分为末，米饮汤调下，食前服。

又当归散

行经。

当归 杜蒺藜各等分


上为末，米饮汤调服，食前。

葛根散

解酒毒。

甘草 干葛花 葛根[image: ]
 砂仁 贯众各等分


上为粗末，水煎三、五钱，去滓服之。

定志丸

柏子仁　人参　茯苓　远志去心
 　茯神　酸枣仁

上为末，酒糊丸，小豆大，每服五、七十丸，生姜汤下。

槟榔丸

槟榔一钱半
 　陈皮一两
 　木香二钱半
 　牵牛半两


上为末，醋糊丸，桐子大，每服三十丸，生姜汤下。

小槟榔丸

枳壳　陈皮　牵牛已上各等分


上为细末，水丸，食后，生姜汤下三、四十丸。

瞿麦散

治酒积。

甘遂半两，制
 　瞿麦　葛根　麦蘖已上各一两


上为末，每服二钱，酒调服。

治气积方

香附子为末，生姜汤调下三、二钱。

独治于外者

青金散

芒硝半钱
 　青黛半钱
 　乳香　没药各少许


上为细末，鼻内[image: ]
 之。

拔毒散

寒水石不以多少，烧令赤


上研为末，以新水调，鸡翎扫痛处。

水澄膏

雄黄水飞，三钱
 　黄连半两
 　蔚金二钱
 　黄柏半两
 　大黄半两
 　黄丹半两，水飞


上为细末，量所肿处用药多少。新汲水半盏，炒药在内，须臾药沉，慢去其澄者，水尽。然后用槐柳枝搅药数百余转，如面糊相似匀，以小纸花子摊药涂肿处，更以鸡翎撩凉水不住扫之。

鱼胆丸

草龙胆　青盐　脑子已上各半两
 　黄连一两，去须
 。　硇砂　南硼砂　麝香　鲤鱼胆已上各二钱


上除草龙胆、鲤鱼胆外，同为细末。先将草龙胆同微研破，以河水三升，浸，春秋二宿，夏一宿，冬三宿。将浸者痛揉极烂，用绢袋滤去滓，于石器内慢火熬成膏子。点于水内不散，用指头捏开有丝，乃膏子成。然后入鱼胆拌匀，将膏和上药件末作剂，丸如粟米，徐徐点可视之。

金丝膏

黄丹　代赭石　玄精石已上各半两
 　炉甘石一两
 ，烧脑子半钱
 　黄连　蕤仁去皮油，二味各三钱
 　白丁香　南硼砂二味各一钱。


上除硼砂、脑子外，同为细末。以河水一升，白砂蜜三两，同熬三、五沸，然后入药末，再熬至半茶盏以上，用绵子滤过，去滓，次入硼砂、脑子，搅匀定，磁器内放，徐徐点眼，大有神效。


生肌散

黄连三钱
 　密陀僧半两
 　干胭脂二钱
 　雄黄一钱
 　菉豆粉二钱
 　轻粉一钱


上为细末，以温浆水洗过，用无垢软帛揾净，药贴之，大有效矣。

赴筵散

五倍子　密陀僧已上各等分


上为细末，先入浆水漱过，干贴。

麝香玉线子

豆粉半两
 　信一钱
 　枯白矾一钱半


上三件同研，入麝香半钱，再研为细末，滴水和于手背上，捻作线。如用时，先以浆水漱了口，用毛翎了缝中净，临卧干贴，或为线子，住于缝中。

化瘿丹

治赘。

海带　海藻　海蛤　昆布已上四味皆焙
 　泽泻炒
 　连翘已上并各等分
 　猪靥羊靥各十枚


上为细末，蜜丸，如鸡头大，临卧噙化一、二丸。

通气丸


同上所治


海藻　海带　昆布　木通　甘草已上各一两
 　诃子　薄荷已上各半两
 　杏仁少许，煮，浸，去皮尖用之


上为细末，炼蜜和丸，每夜噙化一丸，忌油腻物。

又方

海藻　海带　昆布　泽泻　木通　猪靥　羊靥各五枚
 　海蛤　连翘

上为细末，研靥为丸，如鸡头大，每服一丸，临卧噙化下，效。

消毒散

洽喉肿。

当归　荆芥　甘草各等分


上为末，水煎三、五钱，去滓，热漱之。

煮肝散

治雀目。

青蛤粉　夜明砂　谷精草各等分


上为细末，每服五、七钱，猪肝内煮熟，细嚼，茶清下。

枯瘤方

硇砂　粉霜　雄黄已上各二钱
 　轻粉　没药　乳香已上各一钱
 　土黄三钱
 　麝香少许


上为细末，以津调，涂瘤顶，外边歇一韮叶，先花纸贴之，上以小黄膏贴之。

小黄膏

黄柏　黄芩　大黄已上各等分


上为细末，以水调为糊，比前药大一遭，三日一易，至八、九上不取，直候可取。

刀箭药

石灰一斤，陈年者
 　龙骨四两
 　刺蓟一小束


上为末，杵作泥，为饼子，或为散贴，端午日合。

木香槟榔散

木香　槟榔　黄连　乳香　轻粉　密陀僧已上各等分


上为细末，干掺之，先以口噙，浆水洗之。

又方：加黄柏，麝香。

阳起石散

阳起石烧


上研末，新水调涂肿处。

铅白霜散

铅白霜　干胭脂　寒水石已上各等分
 　脑子　轻粉各少许


上为末，掺之。

雄黄散

雄黄　乳香　没药　麝香少许


上为末，量疮大小干贴。

化斑汤

紫草　升麻　甘草炙，各半两


上剉麻豆大，水一盏，糯米二十粒，煎至一盏，去滓，温服。


调　治

无比山药丸

干山药二两
 　肉苁蓉四两，剉，酒浸，焙
 　五味子六两，拣净
 　菟丝子三两，酒浸
 　杜仲三两，去粗皮，炒
 　牛膝一两，酒浸
 　泽泻一两
 　熟地黄干，一两
 　山茱萸一两
 　茯苓去皮，一两
 　巴戟一两，去心
 　赤石脂一两


上为细末，炼蜜和丸，桐子大，每服二、三十丸，食前，温酒下，米饮亦可。

当归丸

当归　香附子炒
 　杜蒺藜　芍药各等分


上为末，酒糊为丸，如小豆大，每服三、五十丸，米饮送下。

香薷汤

香薷五钱，去土
 　厚朴五钱，姜制
 　白扁豆二钱半，生炒


上为末，每服三钱，水一盏，入酒煎，去滓，温服。

石韦散

石韦去毛
 　木通各二两
 　当归　甘草　王不留行已上
 各一两
 　滑石　白术　瞿麦　葵子　芍药已上各三两
 　上为细末，每服二钱，煎小麦汤调下。

妙功丸

京三棱一两，炮
 　川乌四钱，生，去皮
 　大黄一两
 　已上同为细末，好醋半升，熬膏，不破，积水丸。

积水丸

神曲　麦蘖已上各一两
 　干姜二钱，炒裂用
 　巴豆两个。去皮油心
 　半夏半两
 　茴香一两，炒香
 　官桂　牵牛三两，拣净。


上为细末，用膏丸，小豆大，生姜汤下十丸、十五丸，温凉水亦可。以意加减，以利为度。

人参散

石膏　甘草已上各一两
 　滑石四两
 　寒水石二两
 　人参半两


上为末，每服二钱，温水调下，食后。

茴香丸

茴香八两，炒
 　川楝子炒
 　川乌炮，去皮
 　威灵仙洗，去土
 　防风去芦
 　陈皮已上各三两
 　地龙一两，去土，微炒
 　乌药五两
 　赤小豆八两


上为末，酒糊为丸，每服三、五丸，茶、酒下。

七宣丸

大黄湿纸裹煨
 　枳实面炒
 　木香　柴胡去芦
 　柯子皮各五两
 　桃仁六两，炒，去皮尖
 　甘草四两，炒


上为末，炼蜜和丸，如桐子大，每服三十丸，酒下。

人参调中汤

沉香二两
 　木香　白豆蔻一两，用仁
 　甘草一分
 　脑子一钱
 　麝香半钱
 　人参半两


上为细末，每服半钱，用沸汤点服，或入生姜、盐少许，食后服。

乌金散

当归一两
 　自然铜金色者，煅为末，醋熬，一两
 　乌金石铁炭是也，三两
 　大黄一两，童子小便浸用


上为末，每服二钱，红花酒半盏，童子小便半盏，同调下，食前，日二服。

沉香降气丸

沉香　木香[image: ]
 砂仁　白豆蔻仁
 　青皮去白
 　陈皮去白
 　广茂煨
 　枳实麸炒，已上各一两
 　萝白子另末，一两
 　黑牵牛末，二两
 　大黄二两，炒


上为末，生姜汁浸，蒸饼为丸，如桐子大，每服三十丸，橘皮汤下。

枳术丸

治气不下降，胸膈满闷。

枳实麸炒
 　白术各半两


上为细末，烧饭为丸，如桐子大，每服五十丸，诸饮送下。


卷十三　儒门事

刘河间先生三消论

刘河间先生三消论 因在前此书未传于世，恐为沉没，故刊而行之。

《易》言天地，自太虚至黄泉，有六位。《内经》言人之身，自头至足，亦有六位。今余又言人胸腹之间，自肺至肾，又有六位。人与天地，造化五行，同一炉[image: ]
 ，知彼则知此矣。故立天之气，曰金与火；立地之气，曰上与水；立人之气，曰风与火。故金与火合则热而清，水土合则湿而寒，风火合则温而炎。人胸腹之间，亦犹是也。肺最在上，为金主燥；心次之，为君火主热；肝又次之，为风木主温；胆又次之，为相火主极热；脾又次之，为湿土主凉；肾又次之，黄泉，为寒水主寒。故心肺象天，脾肾象地，肝胆象人。不知此者，不可舆论人之病矣。夫土为万物之本，水为万物之元，水土合德，以阴居阴，同处乎下。以立地为气，万物根于地，是故水土湿寒。若燥热阳实，则地之气不立，万物之根索泽，而枝叶枯矣。

《五常政大论》曰：根于中者，命曰神机。是为动物根本在于中也。根本者，脾胃肾也。食入胃，则脾为布化气味，荣养五脏百骸。故酸入肝而养筋膜，苦入心而养血脉，甘入脾而养肌肉，辛入肺而养皮毛，咸入肾而养骨髓。五气亦然。故清养肺，热养心，温养肝，湿养脾，寒养肾也。凡此五味五气，太过则病，不及亦病，惟平则常安矣。故《六节藏象论》曰：五味入口，藏于肠胃。味有所藏，以养五气，气和而生，津液相成，神乃自生。是其理也。

又《太阴阳明论》云：脾病而四肢不用者，何也？岐伯曰：四肢皆禀气于胃，而不得至经，必因于脾胃，乃禀也。今脾病不能为胃行其津液，不得禀水谷气。脾日以衰，脉道不利，筋骨肌肉，皆无气以生，故不用焉。帝曰：脾不主时，何也？岐伯曰：脾者，土也。治中央，常以四时长四脏，各十八日寄治，不得独主于时也。脾脏者，常着胃土之精也。土者，生万物而法天地。故上下至头足，不得独主于时也。

帝曰：脾与胃以膜相连尔，而能行其津液，何也？岐伯曰：足太阴者，三阴也。其脉贯胃、属脾、络嗌，故太阴为之行气于三阴。足阳明者，表也。五脏六腑之海也，亦为之行气于三阳。脏腑各因其经而受气，以益阳明，故为胃行其津液。四肢不得禀水谷，气日以衰，阴道不利，筋骨肌肉，皆无气以生，故不用焉。不用者，谓不能为之运用也。由是观之，则五脏六腑、四肢百骸，皆禀受于脾胃，行其津液，相与濡润滋养矣。后之医者，欲以燥热之剂，以养脾胃，滋土之气，不亦舛乎！况消渴之病者，本湿寒之阴气极衰，燥热之阳气太甚，更服燥热之药，则脾胃之气竭矣。叔世不分五运六气之虚实，而一概言热为实而虚为寒。彼但知心火阳热一气之虚实，而非脏腑六气之虚实也。盖肺本清，虚则温；心本热，虚则寒；肝本温，虚则清；脾本湿，虚则燥；肾本寒，虚则热。假若胃冷为虚者，乃胃中阴水寒气实甚，而阳火热气衰虚也，非胃土湿气之本衰。故当温补胃中阳火之衰，退其阴水寒气之甚。又如胃热为实者，乃胃中阳火实而阴水虚也，故当以寒药泻胃中之实火，而养其虚水。然此皆补泻胃中虚热，水火所乘之邪，非胃为湿者之本。其余例同法。夫补泻脾胃湿土之水气者，润其湿者是补湿，燥其湿者是泻湿，土本湿故也。

凡脏腑诸气，不必肾水独当寒，心火独当热，要知每脏每腑，诸气和同，宣而平之可也。故余尝谓五常之道，阴中有阳，阳中有阴，孤阴不长，独阳不成。但有一物皆备五行，递相济养，是谓和平；交互克伐，是谓衰兴；变乱失常，患害由行。故水少火多，为阳实阴虚而病热也；水多火少，为阴实阳虚而病寒也。其为治者，泻实补虚，以平为期而已矣。故治消渴者，补肾水阴寒之虚，而泻心火阳热之实，除肠胃燥热之甚，济身津液之衰。使道路散而不结，津液生而不枯，气血利而不[image: ]
 ，则病日已矣。况消渴者，本因饮食服饵失宜，肠胃干涸而气液不得宣平；或耗乱精神，过违其度；或因大病，阴气损而血液衰虚，阳气悍而燥热郁甚之所成也。故济众云：三消渴者，皆由久嗜咸物，恣食炙煿，饮酒过度，亦有年少服金石丸散，积久石热结于胸中，下焦虚热，血气不能制石热，燥甚于胃，故渴而引饮。若饮水多而小便多者，名曰消渴；若饮食多而不甚饥，小便数而渐瘦者，名曰消中；若渴而饮水不绝，腿消瘦而小便有脂液者，名曰肾消。如此三消者，其燥热一也，但有微甚耳。

余闻世之方，多一方而通治三消渴者，以其善消水谷而喜渴也。然叔世论消渴者，多不知本。其言消渴者，上实热而下虚冷。上热故烦渴多饮，下寒故小便多出。本因下部肾水虚而不能制其上焦心火，故上实热而下虚冷。又曰：水数一，为物之本，五行之先。故肾水者，人之本，命之元，不可使之衰弱。根本不坚，则枝叶不茂；元气不固，则形体不荣。消渴病者，下部肾水极冷，若更服寒药，则元气转虚，而下部肾水转衰，则上焦心火亢甚而难治也。但以暖药补养元气，若下部肾水得实而胜退上焦火，则自然渴止，小便如常而病愈也。若此之言，正与仲景相反，所以巧言似是，于理实违者也。非从今日之误，误已久哉。

又如蒋氏《药证病原》中论消渴、消中、消肾病曰：三焦五脏俱虚热，惟有膀胱冷似冰。又曰：腰肾虚冷日增重。又曰：膀胱肾脏冷如泉。始言三焦五脏俱虚热，惟有膀胱冷似冰。复言五脏亦冷，且肾脏水冷言为虚，其余热者又皆言其虚。夫阴阳兴衰，安有此理？且其言自不相副，其失犹小。至于寒热差殊，用药相反，过莫大焉。

或又谓：肾与膀胱属水，虚则不能制火。虚既不能制火，故小便多者，愈失之远矣。彼谓水气实者必能制火，虚则不能制火。故阳实阴虚，而热燥其液，小便淋而常少；阴实阳虚，不能制水，小便利而常多。岂知消渴小便多者，非谓此也。何哉？盖燥热太甚，而三焦肠胃之腠理怫郁结滞，致密壅塞，而水液不能渗泄浸润于外，荣养百骸。故肠胃之外燥热太甚，虽复多饮于中，终不能浸润于外，故渴不止。小便多出者，如其多饮，不能渗泄于肠胃之外，故数溲也。

故余尽言《原病式》曰：皮肤之汗孔者，谓泄汗之孔窍也。一名气门者，谓泄气之门户也；一名腠理者，谓气液之隧道纹理也；一名鬼门者，谓幽冥之门也；一名玄府者，谓玄微之府也。然玄府者，无物不有。人之脏腑、皮毛、肌肉、筋膜、骨髓、爪牙，至于万物，悉皆有之，乃出入升降、道路门户也。故《经》曰：出入废则神机化灭，升降息则气立孤危。故非出入，则无以生长壮老已；非升降，则无以生长化收藏。是知出入升降，无器不有。故知人之眼、耳、鼻、舌、身、意、神、识，能为用者，皆由升降出入之通利也。有所闭塞，则不能用也。若目无所见，耳无所闻，鼻不闻香，舌不知味，筋痿骨痹，爪退齿腐，毛发堕落，皮肤不仁，肠胃不能渗泄者，悉由热气怫郁，玄府闭塞，而致津液血脉、荣卫清气不能升降出入故也。各随郁结微甚而有病之大小焉。病在表则怫郁，腠理闭密，阳气不能散越，故燥而无汗，而气液不能出矣。叔世不知其然，故见消渴数溲，妄言为下部寒尔！岂知肠胃燥热怫郁使之然也。予之所以举此，世为消渴之证，乃肠胃之外燥热，痞闭其渗泄之道路，水虽入肠胃之内，不能渗泄于外，故小便数出而复渴。此数句足以尽其理也。

试取《内经》凡言渴者，尽明之矣。有言心肺气厥而渴者，有言肝痹而渴者，有言脾热而渴者，有言肾热而渴者，有言胃与大肠热结而渴者，有言肠痹而渴者，有言小肠瘅热而渴者，有因病疟而渴者，有因肥甘石药而渴者，有因醉饱入房而渴者，有因远行劳倦遇大热而渴者，有因伤害胃干而渴者，有因病热而渴者，有因病风而渴者。虽五脏之部分不同，而病之所遇各异，其归燥热一也。

所谓心肺气厥而渴者，《厥论》曰：心移热于肺，传为膈消。注曰：心热入肺，久而传化，内为隔热，消渴多饮也；所谓肝痹而渴者，《痹论》曰：肝痹者，夜卧则惊，多饮，数小便；如脾热而渴者，《痿论》曰：脾气热，则胃干而渴，肌肉不仁，发为肉痿；所谓肾热而渴者，《刺热论》曰：肾热病者，先腰痛胻酸，苦渴数饮，身热。《热论》曰：少阴脉贯肾，络于肺，系舌本，故口燥舌干而渴。叔世惟言肾虚不能制心火，为上实热而下虚冷，以热药温补肾水，欲令胜退心火者，未明阴阳虚实之道也。夫肾水属阴而本寒，虚则为热；心火属阳而本热，虚则为寒。若肾水阴虚，则心火阳实，是谓阳实阴虚，而上下俱热明矣。故《气厥论》曰肾气衰，阳气独胜。《宣明五气论》曰：肾恶燥，由燥肾枯水涸。《脏气法时论》曰：肾苦燥，急食辛以润之。夫寒物属阴，能养水而泻心；热物属阳，能养火而耗水。今肾水既不胜心火，则上下俱热，奈何以热药养肾水？欲令胜心火，岂不缪哉！

又如胃与大肠热结而渴者，《阴阳别论》：二阳结为之消。注曰：阳结，胃及大肠俱热结也。肠胃藏热，善消水谷。又《气厥论》曰：大肠移热于胃，善食而瘦。《脉要精微论》曰：瘅成为消中，善食而瘦。如肠痹而渴者，数饮而不得中，气喘而争，时发飧泄。夫数饮而不得中，其大便必不停留。然则消渴数饮而小便多者，止是三焦燥热怫郁，而气衰也明矣！岂可以燥热毒药，助其强阳以伐衰阴乎！此真实实虚虚之罪也。夫消渴者，多变聋、盲、疮、癣、痤、痱之类，皆肠胃燥热怫郁，水液不能浸润于周身故也。或热甚而膀胱怫郁，不能渗泄，水液妄行而面上肿也；如小肠瘅热而渴者，《举痛论》曰：热气留于小肠，肠中痛，瘅热、焦渴，则便坚不得出矣。注曰：热渗津液而大便坚矣。

如言病疟而渴者，《疟论》曰：阳实则外热，阴虚则内热。内外皆热，则喘而渴，故欲饮冷也。然阳实阴虚而为病热，法当用寒药养阴泻阳，是谓泻实补衰之道也；如因肥甘石药而渴者，《奇病论》曰：有口甘者，病名为何？岐伯曰：此五气之所溢也，病名脾瘅。瘅为热也，脾热则四脏不禀，故五气上溢也。先因脾热，故曰脾瘅。又《经》曰：五味入口，藏于胃，脾为之行其精气。津液在脾，故令人口甘也。此肥美之所发也。此人必数食甘美而多肥也。肥者令人内热，甘者令人中满，故其气上溢，转而为消渴。《通评虚实论》曰：消瘅、仆击、偏枯、痿厥、气满发逆，肥贵之人、膏粱之疾也。或言人惟胃气为本，脾胃合为表里，脾胃中州，当受温补以调饮食。今消渴者，脾胃极虚，益宜温补，若服寒药，耗损脾胃，本气虚乏而难治也。此言乃不明阴阳寒热、虚实补泻之道，故妄言而无畏也。岂知《腹中论》云：帝曰：夫子数言热中、消中，不可服芳草石药，石药发癫，芳草发狂。注言：多饮数溲，谓之热中；多食数溲，谓之消中。多喜曰癫，多怒曰狂。芳，美味也；石，谓英乳，乃发热之药也。《经》又曰：热中、消中，皆富贵人也。今禁膏粱，是不合其心；禁芳草石药，是病不愈。愿闻其说。岐伯曰：芳草之味美，石药之气悍，二者之气，急疾坚劲，故非缓心和人，不可服此二者。帝曰：何以然？岐伯曰：夫热气慓悍，药气亦然。所谓饮一溲二者，当肺气从水而出也，其水谷之海竭矣。凡见消渴，便用热药，误人多矣。

故《内经》应言渴者皆如是，岂不昭晰欤！然而犹有惑者。诸气过极，反胜也者，是以人多误也。如阳极反似阴者是也。若不明标本，认似为是，始终乖矣。故凡见下部觉冷，两膝如冰，此皆心火不降，状类寒水，宜加寒药，下之三、五次，则火降水升，寒化自退。然而举世皆同执迷，至如《易》、《素》二书，弃如朽坏，良可悲夫！故处其方，必明病之标本，达药之所能，通气之所宜，而无加害者，可以制其方也已。所谓标本者，先病而为本，后病而为标，此为病之本末也。标本相传，先当救其急也。又云：六气为本，三阴三阳为标。盖为病，脏病最急也。又云：六气为胃之本。假若胃热者，胃为标，热为本也。处其方者，当除胃中之热，是治其本也。故六气乃以甚者为邪，衰者为正。法当泻甚补衰，以平为期。养正除邪，乃天地之道也，为政之理、补贱之义也。

大凡治病，明知标本，按法治之，何必谋于众。《阴阳别论》曰：谨熟阴阳，无与众谋。《标本病传论》：知标知本，万举万当；不知标本，是谓妄行。《至真要大论》曰：知标知本，用之不殆；明知逆顺，正行无问。不知是者，不足以言诊，适足以乱经。故《大要》曰：粗工嘻嘻，以为可知，言热未已，寒病复起。同气异形，迷诊乱经，此之谓也。夫标本之道，要而博，小而大，可以言一而知百。言标与本，易而弗损；察本与标，气可令调。明知胜复，为万民式，天之道毕矣。《天元纪大论》曰：至数极而道不惑。可谓明矣。所谓药之功能者，温凉不同，寒热相反，燥湿本异云云，前已言之矣，斯言气也。至于味之功能，如酸能收，甘能缓，辛能散，苦能坚，咸能软。酸属木也，燥金主于散落而木反之。土湿主于缓而水胜之，故能然也。若能燥湿而坚火者，苦也。《易》曰：燥万物者，莫燥乎火。凡物燥则坚也。甘能缓苦急而散结，甘者土也。燥能急结，故缓则急散也。辛能散抑、散结、润燥，辛者金也。金主散落，金生水故也。况抑结散则气液宣行而津液生也。《脏气法时论》曰：肾苦燥，急食辛以润之。开腠理，致津液，通气也。咸能软坚，咸者水也。水润而柔，故胜火之坚矣。此五脏之味也。其为五味之本者，淡也。淡，胃土之味也。胃土者，地也。地为万物之本，胃为一身之本。《天元纪大论》曰：在地为化，化生五味。故五味之本淡也。以配胃土，淡能渗泄利窍。夫燥能急结，而甘能缓之。淡为刚土，极能润燥，缓其急结，令气通行而致津液渗泄也。故消渴之人，其药与食，皆宜淡剂。《至真要大论》曰：辛甘发散为阳，酸苦涌泄为阴，咸味涌泄为阴，淡味渗泄为阳。六者或散或收，或缓或急，或燥或润，或坚或软，所以利而行之，调其气也。

《本草》云：药有三品：上品为君，主养命，小毒，以应天；中品为臣，主养性，常毒，以应人；下品为佐使，主治病，大毒，以应地。不在三品者，气毒之物也。凡此君臣佐使者，所以明药之善恶也。处方之道，主治病者为君，佐君者为臣，应臣之用者为佐使。适其病之所根，有君臣佐使、奇偶小大之制；明其岁政、君臣、脉位，而有逆顺、反正主疗之方。随病所宜以施用，其治法多端，能备所用者，良工也。寒者热之，热者寒之，温者清之，清者温之，结者散之，散者收之，微者逆而制之，甚者从而去之，燥者润之，湿者燥之，坚者软之，软者坚之，急者缓之，客者除之，留者却之，劳者温之，逸者行之，惊者平之，衰者补之，甚者泻之。吐之下之，摩之益之，薄之劫之，开之发之，灸之制之，适足为用。各安其气，必清必净，而病气衰去，脏腑和平，归其所宗。此治之大体也。《阴阳应象大论》曰：治不法天之纪，不明地之理，则灾害至矣。又《六节脏象论》曰：不知年之所加，气之所衰，不可以为功也。

今集诸经验方附于篇末。


神白散

治真阴素被损虚，多服金石等药，或嗜炙煿咸物，遂成消渴。

桂府滑石六两　甘草一两，生用


上为细末，每服三钱，温水调下。或大渴欲饮冷者，新汲水尤妙。

猪肚丸

治消渴、消中。

猪肚一枚
 　　黄连五两
 　　瓜蒌四两
 　　麦门冬四两，去心
 　知母四两。如无，以茯苓代之


上四味为末，纳猪肚中，线缝，安置甑中，蒸极烂熟，就热于木臼中捣，可丸。如硬，少加蜜。丸如桐子大。每服三十九，渐加至四五十丸，渴则服之。如无木臼，于沙盆中用木杵研亦可，以烂为妙矣。

葛根丸

治消渴、消肾。

葛根三两
 　瓜蒌三两
 　铅丹二两
 　附子一两。重者，炮，
 去皮脐用


上四味，捣，罗为细末，炼蜜为丸，如梧桐子大。每服十丸，日进三服。治日饮硕水者。春夏去附子。

胡粉散

治大渴百方疗不瘥者。亦治消肾。

铅丹　胡粉各半两
 　瓜蒌一两半
 　甘草二两半，炙
 　泽泻　石膏　赤石脂　白石脂各半两


上八味，为细末，水服方寸匕，日二服。壮者一匕半。　一年病，　一日愈；二年病，二日愈。渴甚者二服，腹痛者减之。如丸服亦妙。每服十丸，多则腹痛也。

三黄丸

主治男子、妇人五劳七伤，消渴，不生肌肉，妇人带下，手足发寒热者。

春三月：黄芩四两
 　大黄二两
 　黄连四两


夏三月：黄芩六两
 　大黄一两
 　黄连一两


秋三月：黄芩六两
 　大黄二两
 　黄连三两


冬三月：黄芩三两
 　大黄五两
 　黄连二两


上三味，随时加减，捣为细末，炼蜜和丸，如大豆大。每服五丸，日三服。不去者，加七丸，服一月病愈。尝试有验矣。

人参白术散

治胃膈瘅热，烦满不欲食；或瘅成为消中，善食而瘦；或燥郁甚而消渴，多饮而数小便；或热病、或恣酒色、误服热药者，致脾胃真阴血液损虚。肝心相搏，风热燥甚，三焦肠胃燥热怫郁，而水液不能宣行，则周身不得润湿，故瘦瘁黄黑而燥热消渴。虽多饮而水液终不能浸润于肠胃之外，渴不止而便注为小便多也。叔世俗流，不明乎此，妄为下焦虚冷，误死多矣。又如周身风热燥郁，或为目瘴、癣疽、疮疡，上为喘嗽，下为痿痹。或停积而湿热内甚，不能传化者，变水肿腹胀也。

凡多饮数溲为消渴；多食数溲为消中；肌肉消瘦，小便有脂液者为消肾。此世之所传三消病也。虽无所不载，以《内经》考之，但燥热之微甚者也。此药兼疗一切阳实阴虚，风热燥郁，头目昏眩，风中偏枯，酒过积毒，一切肠胃[image: ]
 滞壅塞，疮癣痿痹，并伤寒杂病烦渴，气液不得宣通，并宜服之。

人参　白术　当归　芍药　大黄　山栀子　泽泻已上各半两
 　连翘　瓜蒌根　干葛　茯苓已上各一两
 　官桂木香　藿香各一分
 　寒水石二两
 　甘草二两
 　石膏四两
 　滑石　盆硝各半两


上为粗末，每服五钱。水一盏，生姜三片，同煎至半盏，绞汁。入蜜少许，温服。渐加十余钱。无时，日三服。或得脏腑疏利亦不妨，取效更妙。后却常服之。或兼服消痞丸。似觉肠胃结滞，或湿热内甚自利者，去大黄、芒硝。

人参散

治身热头痛，或积热黄瘦，或发热恶寒，蓄热寒战，或膈痰呕吐，烦热烦渴，或燥湿泻痢，或目疾口疮，或咽喉肿痛，或风昏眩，或蒸热虚汗，肺痿劳嗽，一切邪热变化，真阴损虚，并宜服之。

石膏一两
 　寒水石二两
 　滑石四两
 　甘草一两
 　人参半两


上为细末，每服二钱，温水调下。或冷水亦得。

三消之论，刘河间之所作也。因麻徵君寓汴梁，暇日访先生后裔，或举教医学者，即其人矣。徵君亲诣其家，求先生平昔所著遗书，乃出《三消论》、《气宜》、《病机》三书未传于世者。文多不全，止取《三消论》。于卷首增写六位、脏象二图，其余未遑润色，即付友人穆子昭。子昭乃河间门人穆大[image: ]
 之后也，时觅官于京师，方且告困，徵君欲因是而惠之。由是余从子昭授得一本，后置兵火，遂失其传。偶于乡人霍司承君祥处复见其文，然传写甚误，但依仿而录之，以待后之学者详为刊正云。时甲辰年冬至日，锦溪野老，书续方柏亭东，久亭寺僧悟大师传经验方。

治饮水百杯，尚犹未足，小便如油，或如杏色。服此药三、五日，小便大出，毒归于下，十日永除根本。此方令子和辨过，云是重剂，可用。悟公师亲验过矣。

水银四钱
 　锡二钱，用水银研成砂子
 　牡蛎一两
 　密陀僧一两
 　知母一两
 　紫花苦参一两
 　贝母一两
 　黄丹半两
 　瓜蒌根半斤


上为细末，男子用不生儿猪肚一个，内药；妇人用[image: ]
 猪肚一个，麻线缝之，新瓦一合，绳系一、两遭，米一升，更用瓜蒌根末半斤，却于新水煮熟，取出放冷，用砂盆内，研烂，就和为丸，如猪肚丸法用之。


卷十四　儒门事

治法心要

扁鹊华佗察声色定死生诀要

病人五脏已夺，神明不守，声嘶者死。

病人循衣缝，谵语者，不可治。

病人阴阳俱绝，掣衣撮空，妄言者死。

病人妄语错乱，及不能言者，不治；热病者可治。

病人阴阳俱绝，失音不能言者，三日半死。

病人两目眦有黄色起者，其病方愈。

病人面黄目青者，至期而死，重出在下文。

病人面黄目赤不死，赤如衃血者死。

病人面黄目白者，不死；白如枯骨者死。

病人面黄目黑者，不死；黑如[image: ]
 死。

病人面黑目青者，不死。

病人面目俱黄者，不死。

病人面青目白者，死。

病人面黑目白者，不死。

病人面赤目青者，六日死。

病人面黄目青者，九日必死。是谓乱经。饮酒当风，邪入胃经，胆气妄泄，目则为青，虽天救亦不可生。

病人面赤目白者，十日死；忧、恚、思，心气内索，面色反好急棺椁。

病人面白目黑者，死。此谓荣华已去，血脉空索。

病人面黑目白，八日死。肾气内伤，病因留损。

病人面青目白者，五日死。

病人着床，心痛短气，脾气内竭，后百日复愈；能起彷徨，因坐于地，其上倚床能治此者也。

病人耳目鼻口，有黑色起于入口者，必死。

病人目无精光，若土色，不受饮食者，四日死。

病人目无精光，及牙齿黑色者，不治。

病人耳目及颧颊赤者，死在五日中。

病人黑色，出于额上发际，直鼻脊两颧上者，亦死在五日中矣。

病人黑色出天中，下至上颧上者死。

病人及健人黑色，若白色起，入目及鼻口者，死在三日中矣。

病人及健人面忽如马肝色，望之如青，近之如黑者，必死矣。

病人面黑，直视恶风者，死。

病人面黑唇青者，死。

病人面青唇黑者，死。

病人面黑两胁下满，不能自转反者，死。

病人目不回，直视者，一日死。

病人头目久痛，卒视无所见者，死。

病人阴结阳绝，目睛脱，恍惚者，死。

病人阴阳竭绝，目眶陷者，死。

病人眉系倾者，七日死。

病人口如鱼口，不能复闭，而气出多不反者，死。

病人卧，遗尿不觉者，死。

病人尸臭者，不可治。

肝病皮白，肺之日，庚辛死。

心病目黑，肾之日，壬癸死。

脾病唇青，肝之日，甲乙死。

肺病颊赤目肿，心之日，丙丁死。

肾病面肿唇黄，脾之日，戊己死。

青欲如苍璧之泽，不欲如蓝。

赤欲如帛裹朱，不欲如赭。

白欲如鹅羽，不欲如枯骨。

黑欲如黑漆，不如如炭。

黄欲如罗裹雄黄，不欲如土。

目赤色者，病在心，白在肺，黑在肾，黄在脾，青在肝。黄色不可名者，病在胸中。

诊目病，赤脉从上下者，太阳病也；从下上者，阳明病也；从外入内者，少阳病也。

诊寒热瘰疬，目中有赤脉，从上下至瞳子，见一脉，一岁死；见一脉半，一岁半死；见二脉，二岁死；见二脉半，二岁半死；见三脉，三岁死。

诊牙齿痛，按其阳明之脉来太过者，独热在右，右热；热在左，左热；热在上，上热；热在下，下热。

诊血者，脉多赤多热，多青多痛，多黑多黄，多痹多赤，多黑多青，皆见者，寒热身痛，面色微黄，齿垢，黄爪甲上，黄疸也。安卧少黄赤，脉小而[image: ]
 者，不嗜食。


诊百病死生诀　第七

诊伤寒热盛，脉浮大者生，沉小者死。

伤寒已得汗，脉沉小者生，浮大者死。

温病三四日已下，不得汗，脉大疾者生，脉细小难得者，死不治。

温病穰穰大热，其脉细小者死。《千金》穰穰作时行。


温病下痢，腹中痛甚者，死不治。

温病汗不出，出不至足者，死。厥逆汗出，脉坚强急者生，虚缓者死。

温病二三日，身体热，腹满，头痛，食如故，脉直而疾者，八日死；四五日，头痛腹痛而吐，脉来细强，十二日死；八九日，头不疼，身不痛，目不变，色不变而反利，脉来喋喋，按之不弹手，时时心下坚，十七日死。

热病七八日，脉不软一作喘
 ，不散一作数
 。者，当有喑。喑后三日，温汗不出者死。

热病七八日，其脉微细，小便不利，加暴口燥，脉代，舌焦干黑者死。

热病未得汗，脉盛躁疾，得汗者生，不得汗者难瘥。

热病已得汗，脉静安者生，脉躁者难治。

热病已得汗，大热不去者，亦死。

热病已得汗，热未去，脉微躁者，慎不得刺治。

热病发热，热甚者，其脉阴阳皆竭，慎勿刺，不汗出，必下利。

诊人被风，不仁、痿蹶，其脉虚者生，坚急疾者死。

诊癫病，虚则可治，实则死。

诊癫病，脉实坚者生，脉沉细者死。

又癫疾，脉得大滑者，久而自己，其脉沉小急实，不可疗，小坚急者，亦不可疗也。

诊头痛、目痛，久视无所见者，死。

诊人心腹积聚，其脉坚强急者生，虚弱者死。又实强者生，沉者死；其脉大，腹大胀，四肢逆冷，其人脉形长者死；腹胀满，便血，脉大时绝，极下血，脉小疾者死。

肠澼便血，身热则死，寒则生。

肠澼下白沫，脉沉则生，浮则死。

肠澼下脓血，脉悬绝则死，滑大则生。

肠澼之属，身热，脉不悬绝，滑大者生，悬[image: ]
 者死。以脏期之。

肠澼下脓血，脉沉小留连者生，数疾且大，有热者死。

肠澼筋挛，其脉小细安静者生，浮大紧者死。

洞泄食不化，不得留，下脓血，脉微小者生，紧急者死。

泄注，脉缓时小结者生，浮大数者死。

[image: ]
 蚀阴注，其脉虚小者生，紧急者死。

咳嗽，脉沉紧者死；浮直者、浮软者生；小沉伏匿者死。

咳嗽羸瘦，脉形坚大者死。

咳，脱形发热，脉小坚急者死。肌瘦下脱，形热不去者，必死。

咳而呕，腹胀且泄，其脉弦急欲绝者死。

吐血、衄血，脉滑小弱者生，实大者死。

汗若衄，其脉小滑者生，大躁者死。

吐血脉紧强者死，滑者生。

吐血而咳，上气，其脉数有热，不得卧者死。

上气脉数者死，谓损形故也。

上气喘息低昂，其脉滑，手足温者生；脉[image: ]
 ，四肢寒者，必死。

上气面浮肿，肩息，其脉大，不可治，加利必死。

上气注液，其脉虚宁伏匿者生，坚强者死。

寒气上攻，脉实而顺滑者生，实而逆[image: ]
 者死。《太素》云：寒气在上，脉满实何如？曰：实而滑则生，实而逆则死矣。其形尽满何如？曰：举形尽满者，脉急大坚，尺满而不应，如是者，顺则生，逆则死。何谓顺则生，逆则死？所谓顺者，手足温也，逆者手足寒也。


病瘅，脉实大，病久可治；脉弦小坚急，病久不可治。

消渴，脉数大者生，细小浮短者死。

消渴，脉沉小者生，实坚大者死。

水病，脉洪大者可治，微细不可治。

水病胀闭，其脉浮大软者生，沉细虚小者死。

水病腹大如鼓，脉实者生，虚则死。

卒中恶咯血数升，脉沉数细者死，浮大疾快者生。

卒中恶腹大，四肢满，脉大而缓者生，紧大而浮者死，紧细而微，亦生。

疮，腰脊强急，瘈疭，皆不可治。

寒热瘈疭，其脉代绝者死。

金疮血出太多，其脉虚细者生，数实大者死。

金疮出血，脉沉小者生，浮大者死。

斫疮出血一、二升，脉来大，二十日死。

斫刺俱有病，多少血出不自止者，其脉来大者，七日死，滑细者生。

从高顿仆，内有血，腹胀满，其脉坚强者生，小弱者死。

人为百药所中伤，脉[image: ]
 而疾者生，微细者死，洪大而迟者生。《千金》迟作速。


人病甚而脉不调者，难治；脉洪大者，易瘥。

人内外俱虚，身体冷而汗出，微呕而烦扰，手足厥逆，体不得安静者死，脉实满，手足寒，头热，春秋生，冬夏必死矣。

老人脉微，阳羸阴强者生，脉大而加息者死。阴弱阳强，脉至而代，期月而死。

尺脉[image: ]
 而坚，为血实气虚也。其发病，腹痛逆满，气上行，此为妇人胞中绝伤，有恶血久成结瘕，得病以冬时，黍当赤而死。

尺脉细而微者，血气俱不足；细而来有力者，是谷气不充；病得节辄动，枣叶生而死。此病秋时得之。

左手寸口脉偏动，乍大乍小不齐，从寸至关，关至尺三部之位，其脉动各异不同，其人病仲夏得之，此脉桃花落而死。

右手寸口脉偏沉伏，乍小乍大，朝浮大而暮沉伏，浮大即太过，上出鱼际；沉伏即下不至关中，往来无常，时复来者，榆叶枯落而死。

右手尺部脉，三十动一止，有须臾还，二十动止，乍动乍疎，连连相因，因不与息数相应，其人虽食谷犹不愈，蘩草生而死。

右手尺部脉，四十动而一止，止而复来，来逆如循张弓弦，[image: ]
 [image: ]
 然，如两人共引一索，至立冬死。


病　机

诸风掉眩，皆属于肝。甲乙木也，木郁达之。

诸寒收引，皆属于肾。壬癸水也，水郁泄之。

诸气[image: ]
 郁，皆属于肺。庚辛金也，金郁折之。

诸湿肿满，皆属于脾。戊己土也，土郁夺之。

诸痛痒疮疡，皆属于心。丙丁火也，火郁发之。

诸热瞀瘈，皆属于火。

诸厥固泄，皆属于下。下，谓下焦肝肾气也。夫守司于下，肾之气也。门户束要，肝之气也。故厥、固、泄，皆属下也。厥，谓气逆也。固，谓禁固也。满气逆上行反谓固不禁。出入无度，燥湿不恒，皆由下焦主守也。


诸痿喘呕，皆属于上。上谓上焦心肺气也。炎热薄烁，承热分化，肺之气也。热郁化上，故病属上焦。

诸禁鼓栗，如丧神守，皆属于火。热之内作。

诸痉项强，皆属于湿。太阳伤湿。

诸逆冲上，皆属于火。炎上之性用也。

诸胀腹大，皆属于热。热郁于内，肺胀于上。

诸躁狂越，皆属于火。热盛于胃及四末也。

诸暴强直，皆属于风。阳内郁而阴行于外。

诸病有声，鼓之如鼓，皆属于热。

诸病[image: ]
 肿，疼酸惊骇，皆属于火。

诸转反戾，水液浑浊，皆属于热。反戾筋转也，水液小便也。

诸病水液，澄彻清冷，皆属于寒。上下所出，及吐出、溺出。

诸呕吐酸，暴注下迫，皆属于热。

故《大要》曰：谨守病机，各司其属，有者求之，无者求之；盛者责之，虚者责之。必先五胜，疏其血气，令其调达，而致和平。此之谓也。五胜，谓五行更胜也。

标本运气歌

少阳从本为相火，太阴从本湿上坐；

厥阴从中火是家，阳明从中湿是我；

太阳少阴标本从，阴阳二气相包裹；

风从火断汗之宜，燥与湿兼下之可。

万病能将火湿分，彻开轩岐无缝锁。

辨十二经水火分治法

胆与三焦寻火治，肝和包络都无异；

脾肺常将湿处求，胃与大肠同湿治；

恶寒表热小膀温，恶热表寒心肾炽。

十二经，最端的，四经属火四经湿，

四经有热有寒时，攻里解表细消息。

湿同寒，火同热，寒热到头无两说。

六分分来半分寒，寒热中停真浪舌。

休治风，休治燥，治得火时风燥了。

当解表时莫攻里，当攻里时莫解表，

表里如或两可攻，后先内外分多少。

敢谢轩岐万世恩，争奈醯鸡笑天小。


治　病

不读《本草》，焉知药性；专泥药性，决不识病；假饶识病，未必得法；识病得法，工中之甲。

六　陈

药有六味，陈久为良。狼、茱、半、橘、枳实、麻黄。

十　八　反

《本草》名言十八反，半蒌贝蔹及攻乌，

藻戟遂芫俱战草，诸参辛芍叛藜芦。

运　气　歌

病如不是当年气，看与何年运气同。

只向某年求治法，方知都在《至真》中。

五　不　及

坎一丁三土五中，一七癸九是灾宫，

胜复都来十一位，谁知脏腑与宫同。

断病人生死

《灵枢经》云：人有两死，而无两生。阳气前绝，阴气后竭，其人死，身色必青。阴气前绝，阳气后竭，其人死，身色必赤。故阴竭则身青而冷，阳竭则身赤而温。

四　因

夫病生之类，其有四焉。一者，始因气动而内有所成；二者，始因气动而外有所成；三者，不因气动而病生于内；四者，不因气动而病生于外。

因气动而内成者，谓积聚、癥瘕、瘤气、瘿起、结核、癫[image: ]
 之类是也。

不因气动而病生于内者，谓流饮、澼食、饥饱、劳损、宿食、霍乱、悲恐、喜怒、想慕、忧结之类。

不因气动而病生于外者，谓瘴气、贼魅、虫蛇、蛊毒、蜚食、鬼击、冲薄、坠堕、风寒、暑湿、斫射、刺割、挞朴之类也。

如此四类，有独治内而愈者，有兼治内而愈者；有独治外而愈者，有兼治外而愈者；有先治内后治外而愈者，有先治外后治内而愈者；有须解毒而攻击者，有须无毒而调引者。凡此之类，方法所施，或重或轻，或缓或急、或收或散、或润或燥、或软或坚。方士之用，见解不同，各擅己心，好丹非素，故复问之。

五苦六辛

五苦六辛，从来无解，盖史家阙其疑也。一日，麻征君以此质疑于张先生，先生亦无所应。行十五里，忽然有所悟，欣然迥告于麻征君。以为五苦者，五脏为里，属阴，宜用苦剂，谓酸苦涌泄为阴。六辛者，六腑为表，属阳，宜用辛剂，谓辛甘发散为阳此其义也。征君大服其识见深远，凿昔人不傅之妙。故曰知其要者，一言而终；不知其要者，流散无穷。


卷十五　儒门事

世传神效名方

疮疡痈肿　第一

治蝼蛄疮。

良姜　白芨　沥青已上各等分


上为细末，嚼，芝麻水同熬为膏，入冷水共定，用绯绢片、火熨斗作膏药，贴疮上。

又方

千年石灰 茜根烧灰

上为细末，用水调，鸡翎涂上。

水沉金丝膏

贴一切恶疮。

沥青　白胶已上各一两
 　春秋宜用油，夏宜油蜡二钱半
 　冬宜用油蜡四钱


上件镕开油蜡，下沥青、白胶，用槐枝搅匀，绵子滤过，入冷水中，扯一千余遍。如疮透了，吃数丸。

作剂于疮口填者亦妙。摊纸上贴，勿令火炙。

乳香散

治下疳。

乳香　没药　轻粉　黄丹　龙骨　乌鱼骨　黄连　黄芩　铜绿已上各等分
 　麝香少许


上为细末，先以温浆水洗过，贴疳疮上。

治蛇伤方

上用蒲公英科根，作[image: ]
 ，贴于伤处，用白面膏药贴之大效。


紫金丹

治疔疮。

白矾四两
 黄丹二两


上用银石器，内镕矾作汁，下丹，使银钗子搅之令紫色成也。用文武火，无令太过不及。如有疮，先以周围挑破，上药，用唾津涂上数度着，无令疮干。其疮溃动，取疔出也。兼疮颜色红赤为效。如药末成就，再杵碎，炒令紫色。

治疔疮。

生蜜与隔年葱，一处研成膏。

上先将疮周迴用竹针刺破，然后用疮药于疮上摊之，用绯绢盖覆。如人行二十里觉疔出，然后以热醋汤洗之。

千金托里散

治一切发背疔疮。

连翘一两二钱
 　黄耆一两半
 　厚朴二两
 　川芎一两
 　防风二两
 　桔梗二两
 　白芷一两
 　芍药一两
 　官桂一两
 　木香三钱
 　乳香三钱半
 　当归半两
 　没药三钱
 　甘草一两
 　人参半两


上为细末，每服三钱，用酒一碗，盛煎三沸，和滓温服，膏子贴之。

二圣散

治诸疮肿。

黄丹二两
 　白矾二两，飞


上为细末，每服干掺疮口上，后用保生锭子，捏作饼子贴之。

保生锭子

巴豆四十九个，另研，文武火烧热
 　金脚信二钱
 　雄黄三钱
 　轻粉半匣
 　硇砂二钱
 　麝香二钱


上件为末，用黄蜡一两半化开，药将和成锭子，冷水浸少时，取出，旋捏作饼子，如钱眼大，将疮头拨破，每用贴一饼子，次用神圣膏药封贴。然后服托里散。若疮气透里，危者服破棺散，用神圣膏贴之。

神圣膏药

贴治一切恶疮。

当归半两　没药三钱
 　白芨二钱半
 　乳香三钱
 　藁本半两
 　琥珀二钱半
 　黄丹四两
 　木鳖子五个，去皮
 　胆矾一钱
 　粉霜一钱
 　黄蜡二两
 　白胶三两
 　巴豆二十五个，去皮　
 槐柳枝一百二十条，各长一把
 　清油一斤


上件一处，先将槐柳枝下油内，煮焦取出，次后下其余药物，煮得极焦，亦捞出。却将油澄清，再熬成膏子，用绯绢上摊贴之。

破棺丹

大黄一两半
 　甘草二两
 　荆三棱一两半
 　山栀子二两半
 　牵牛末二两


上为细末，炼蜜为丸，如弹子大，每服半丸。食后酒半盏研化服之。忌冷水。

三圣散

治臁疮、疔疮、搭手背疽等疮。

葱白一斤
 　马苋一斤
 　石灰一斤


上三味，湿捣为团，阴干为细末，贴疮。如有死肉者，宜先用溃死肉药。

溃死肉药方

炊饭尖半两各三等
 ，一等半两，入巴豆二个；一等半两，入巴豆三个；一等半两，入巴豆五个。各燃作白锭子。


上先用二巴豆纳疮；如不溃，再用纳三巴豆；又不溃，用五巴豆者，更用丹砂炒红色，掺疮口，追出清水，其恶肉未尽至；追出赤水，是恶肉尽。更用三圣散贴之，用膏药傅之。

治臁疮久不愈者。

用川乌头、黄[image: ]
 ，各等分为末，用唾津调涂纸上贴之，大有效矣。

治一切恶疮方。

以天茄叶贴之，或为细末贴之，亦妙。

又方

用腊月人中白烧灰，油调，涂疮疥上。

又方

以瓦松不拘多少，阴干为末，先用槐枝葱白汤洗之过，掺之，立效。灸疮久不敛者，更妙。

又方

以蒲公英捣之，贴一切恶疮诸刺。


替针丸

治一切恶疮。

川乌二钱
 　草乌二钱
 　五灵脂二钱
 　轻粉一分
 　粉霜一分


又方

加斑蝥二十个，去足翅用
 　巴豆二十个，去皮用


上将三件为末，研令匀，次入轻粉、粉霜研匀，又入斑蝥、巴豆，以水调糊为锭子。如作散是谓针头散。


悬蒌散

治发背恶疮。

悬蒌一个
 　大黄一两
 　金银花一两
 　当归半两
 　皂角刺一两


上剉碎，用酒一碗，煎至七分，去滓，温服。如有头者，加黍粘子。

治附骨痈及一切恶疮。

当归半两
 　甘草一两
 　山栀子十二个
 　木鳖子一个


上为细末，每服三、五钱，冷酒调服之。

治诸恶疮。

白僵蚕直者
 　大黄二味各等分


上为细末，生姜自然汁与蜜同和为剂，丸如弹子大，每服一丸，细嚼。

治恶疮死肉铤子

巴豆一钱，去皮油
 　五灵脂半两
 　黄丹二钱，飞
 　加枯白矾一钱

上为细末，以糊和丸，铤子入疮内用之。

当归活血散

治疮疡未发出，内痛不可忍，及妇人产前后腹痛。

当归二钱
 　没药一钱半
 　乳香半钱
 　白芍药三钱


疮疡者加人参、木香。妇人加赤芍药。

上为细末，每服一钱。水一中盏，煎至七分，和滓，温服，日二服。妇人酒煎，疮既发不须用。

薰恶疮方

紫花地丁一名米布袋收


上取根晒干，用四个半头砖，垒成炉子，烧着地丁，用络垤砖一枚盖了，使令砖眼内烟出，薰恶疮。出黄水自愈。

治蛇疮。

用蒲公英科根作[image: ]
 ，贴于伤处，用白膏药封之。

接骨散

并治恶疮

金头蜈蚣一个
 　金色自然铜半两，烧红醋淬，研为细末用之
 　乳香二钱，为细末用之
 　铜钱重半两者，取三文或五文，烧红，醋淬研细
 　金丝水蛭一钱半，每个作三截，瓦上煿，去气道为度
 　没药三钱，研细


上为细末，如疮肿处，津调半钱，涂，立止痛。如见得出脓，先用粗药末少许，小油少半匙，同打匀，再入少半匙，再打匀，又入前药接骨散半钱，再都用银钗子打成膏子，用鸡翎扫在疮肿处，立止痛。天明一宿自破便效。如打折骨头并损伤，可用前项接骨散半钱，加马兜铃末半钱，同好酒一大盏，热调，连滓温服。如骨折损，立接定不疼。如不折了，吃了药，立便止住疼痛。此方屡经效验，不可具述。服药觑可以食前服，食后服。又外用接骨药。

陈烂麻根两把，羊耳朵一对
 　乱丝一握，多者更妙


上取肥松节劈碎，约量多少，先放三、两根于新瓦上，都于上外三味，在上烧着存性，就研为末。如生，再烧研为度。后入五灵脂或半两。如疼，入好乳香少许，和药如茶褐色为度。用布条子约缠一遭，先摊小黄米粥匀，上撒上药末匀，缠定折处，上又用软帛三五重，上又竹箄子缠，勒得紧慢得中。初，三日换上一次，再后五日换一次，又七日再换上一次，无有不接者。

赤龙散

消散一切肿毒。

用野卜桃根，红者去粗皮为末，新水调涂肿上，频扫新水。

便痈方


本名血疝。


牡蛎　大黄　甘草已上各半两
 　悬蒌一个


上酒浸，露一宿，服之，以利为度。

又方

冬葵子为末，酒调下三两服。

又方

皂角不蛀者，烧过阴干为末，酒调服，立效。皂角子七个，水调服之亦效。

又方

胡桃七个，烧过阴干，研为末，酒调服之，不过三服，大效。

又方

生蜜、米粉调服，休吃饭，利小便为度。

治疮无头者。

蛇退皮于肿处贴之。

又方

皂角刺烧灰阴干。

上为末，每服三钱，酒调，嚼葵菜子三、五个，前药送下大效。


生肌[image: ]
 疮药

白[image: ]
 　定粉各等分
 　黄丹少许


上同为细末，洗净疮口，干贴之。

治诸疮水度肿者

生白矾末，水调涂之，自消。

接骨药

铜钱半两，醋浸淬，焦烧，研为末
 　木香一钱
 　自然铜一钱　麝香少许

上为极细末，如在上，食后每服三匙头，嚼丁香一枚，乳香一粒，无灰酒一小盏；在下，食前。如不折，其药反出。服罢，其痛不可当，勿疑，待一日，如骨未接，再服如前。老者十余日，少者不过五、七日。

万圣神应丹

出箭头。

莨菪科一名天仙子，取着中一科、根、本、枝、叶、花、实全者佳


上于端午日前一日，持不语。寻见莨菪科言道：先生你却在这里。那道罢，用柴灰自东南为头围了，用木椑子撅取了根周回土。次日端午，日未出时，依前持不语，用镬口一镬，取出土，用净水洗了，不令鸡、犬、妇人见，于净室中以石臼捣为泥，丸如弹子大，黄丹为衣，以纸袋封了，悬于高处阴干。如有人着箭，不能出者，用绯绢盛此药讫，放脐中，用绵裹肚系了。先用象牙末于疮口上贴之，后用前药。如疮口生合，用刀子利开，贴之。

治冻疮。

腊月雀脑子，烧灰研细，小油调，涂冻疮口上。

又方

以正黄[image: ]
 为细末，用乳汁调，涂疮口上。

又方

以山药少许，生，于新瓦上磨为[image: ]
 ，涂疮口上。

治手足裂。

白及，不以多少，为末水调，涂裂处。

治面上疮。

用[image: ]
 子底黑煤，于小油中，以匙打成膏子，摊在纸上，贴疮神效。

治金疮血不止。

用白薇末贴之，立止。

善应膏药

黄丹二斤
 　南乳香另研
 　没药另研
 　当归　木鳖子生用
 　白[image: ]
 生用
 　白矾生用
 　官桂三寸
 　杏仁生
 　白芷已上各一两


新柳枝各长一寸


上除黄丹、乳、没等外，八件用芝麻油五斤，浸一宿，用铁锅内煎，令黄色，药不用，次入黄丹锅内，柳条搅，令黄色，方可掇下。用柳枝搅出大烟，入乳、没匀，令冷，倾在瓷盆内，候药硬，用刀子切作块，油纸裹。

接骨丹

五灵脂一两
 　茴香一钱


上二味为细末，另研乳香为细末，于极痛处掺上，用小黄米粥涂了，后用二味药末掺于上，再用帛子裹了，用木片子缠了。少壮人二日效，老者五、六日见效矣。


治癣如圣丸

黄[image: ]
 　黄芩　黄连　防风已上各半两
 　白僵蚕一两，
 全蝎三分
 　轻粉半钱


上为细末，羊蹄根汁浸，蒸饼为丸，如梧桐子大。每服二、三十丸，嚼羊蹄根汁送下。随病人上下，分食前后。又羊蹄汁涂癣。

治小儿癣杂疮。

白胶香 黄[image: ]
 轻粉

上为细末，羊骨髓调涂癣上。

治瘰疬方。

斑蝥去头、翅、足
 　赤小豆　白僵蚕　苦丁香　白丁香　磨刀泥

上各等分为细末，十岁已上，服一钱；二十岁已上服二钱，五更用新汲水一盏调下，比至辰时见效。女人小便见赤白色三、两次，男子于大便中见赤色、白色为效。当日服白粘粥，不得吃别物，大忌油腻。患三、四年者只一服；七、八年者再一服。

玉饼子

治瘰疠、一切恶疮软疖。

上用白胶一两，瓷器内溶开，去滓，再于溶开后，以萆麻子六十四个，作泥，入胶内搅匀，入小油半匙头，柱点水中，试硬软添减胶油。如得所，量疮大小，以绯帛摊膏药贴之。一膏药可治三、五疖。

又方治瘰疬。

小龙肚肠一条，炮干
 　鳖壳裙[image: ]
 炮
 　川楝子五个
 　牡蛎　大黄　牛蒡子烧，存性
 　皂角子五十个


上为细末，蒸饼为丸，如绿豆大。每服十五丸，食后艾汤下，日三服。

又方

将腊月猫粪，用新瓦两个，合在内，外用盐泥固济，烧成灰，以小油调，涂疮口上。

又方

取小左盘龙，不以多少为末。陈米饭搜和得所，丸如梧桐子大。每服三、五十丸，却用陈米汤送下。

治眉炼头疮。

小麦不以多少，烧令黑色，存性为末。以小油调，涂疮上。

治小儿痜疮。

羊粪熬汤，洗去痂，用屋悬燥，炒罗为末，以小油涂疮上。

圣灵丹

治打扑肭损，痛不可忍者。

乳香三钱，另研
 　乌梅五个，去核，细切，焙干为末
 　白莴苣子二两八钱，炒黄，捣为末
 　白米一捻，另研细末


上再入乳钵内，研数百下，炼蜜为丸如粟大。细嚼，热汤下。病在上，食后；在下，食前。

出靥方

上用荞麦稭一担，不烂者，烧灰存性，入石灰半斤，同灰一齐过，令火减。然后以热水淋灰窝。淋下灰水，用铁器内[image: ]
 ，以撩起搅成膏子，于靥上点自出。或先以草茎刺破亦可。

又方

桑柴灰、石灰，淋汁熬成膏。草茎刺破点，以新水沃之，忌油腻等物。

烧烫火方

多年庙上蚐，与走兽为末，小油调，涂烧汤火疮，效。

又方

生地黄汁，入小油、蜡，同熬成膏，瓷器内盛，用鸡翎扫烫处。

又方

培上青苔，烧灰，小油调，涂烧烫处。

治烧烫方。

生地黄，旋取新者烂捣，取自然汁，入小油、黄蜡少许，银石器中熬成膏子，用鸡翎扫疮上。

又方

血余灰，用腊猪脂调涂。

又方

寒水石，烧过为细末，水调涂之。

枯瘤方

砒　硇砂　黄丹　雄黄　粉霜　轻粉已上各等一钱
 　斑蝥二十个，生用
 　朱砂一钱
 　乳香三钱
 　没药一钱


同研为末，粥糊为丸，捏作棋子样，爆干。先灸破瘤顶，三炷为则，上以疮药饼盖上，用黄[image: ]
 末以水调贴之。数日自然干枯落下。

又方

以铜绿为末，草刺破瘤，掺在上，以膏药涂之。

治头面生瘤子，用蛛丝勒瘤子根，三、二日自然退落。


乳香散

贴杖疮肿痛。

大黄　黄连　黄[image: ]
 　黄芩已上各三钱
 　乳香另研
 　没药另研，已上各一钱
 　脑子少许


上四味为末，后入三味，冷水调匀，摊于绯绢上，贴杖疮上。

治疳疮。

马明退烧灰三钱
 　轻粉少许　乳香少许

上研为细末，先以温浆水洗净，干掺之。

治疳疮久不愈者。

海浮石烧红，醋淬数次
 　金银花

上海石二停，金银花一停，同为细末，每服二钱半。如签茶一般，日用二服。疮在上，食后；在下，食前服。如病一年，服药半年则愈。

泻肺汤 治肺痈喘急，坐卧不安。

桑白皮剉，烧
 　甜葶苈隔纸焙，各一两


上二味为粗末，每服三钱。水一盏，煎至六分，去滓，食后温服，以利为度。

桔梗汤

治肺痈吐脓。

桔梗剉，炒，一两半
 　甘草炙，剉，半两


上为粗末，每服六、七钱。水二盏，煎至半盏，去滓，空心服。须臾，吐脓立愈。

黄[image: ]
 散

治鹏窠徼腰等疮。

黄[image: ]
 　白及　白蔹已上各等分
 　黄丹少许


上为细末，凉水调涂。

口齿咽喉　第二

地龙散

治牙痛。

地龙去土
 　玄胡索　荜拨已上各等分


上为细末，每用一字。用绵子裹，随左右痛，于耳内塞之，大效。

牙宣药

荜拨　胡椒　良姜　乳香另研
 　麝香　细辛　青盐雄黄已上各等分


上为细末，先以温浆水刷净，后用药末于痛处擦，追出顽涎，休吐了，嗽数十次，痛止。忌油腻一、二日。

仙人散


刷牙。


地骨皮二两，酒浸二宿
 　青盐一两
 　黍粘子一两半，炒
 　细辛一两，酒浸


上为细末，入麝香少许，每用一字，临卧擦牙。茶酒嗽，良久吐出。

又方

石膏　细辛　柳椹已上各等分


上为末，擦之。

治牙疳。

米二停
 　盐一停
 　盆碱　麝香少许
 　白矾

上相合，水伴匀，纸包裹，烧黑燋为末，贴疮上立愈。

治牙痛。

口噙冰水一口，用大黄末纸捻，随左右痛处，鼻内[image: ]
 之立止。

又方

韶粉二钱
 　好朱砂一钱


上为末，每用少许，擦痛处。

又方

好红豆二钱
 　花碱少许


上为末，随牙痛处，左右鼻内[image: ]
 之。

又方

华细辛去苗
 　白茯苓去皮
 　川升麻　荜拨　青盐　明石膏　川芎　不蛀皂角去皮、弦，酥炙黄色，已上各等分


上为细末，早晚刷牙，温水漱之，牙痛处更上少许。

又方

以巴豆去皮，用针刺于灯焰上，炙令烟出，薰牙痛处，薰三、五上。

又方

高良姜一块
 　全蝎一只


上为细末，先用酸浆水漱牙，次用药末擦之，流下涎水即愈。

又方 治牙疼。

花碱填牙坑，痛立止。

又方

枯白矾热水漱之。

治走马咽痹。

上用巴豆去皮，以绵子微裹，随左右塞于鼻中，立透。如左右俱有者，用二枚。

又方

用生白矾研细，涂于绵针上，按于喉中立破。绵针，以榆条上用绵缠作枣大是也。

又一法

如左右喉痹，于顶上分左右头发，用手挽拔之，剥然有声立效。此法年幼时常见郑六嫂救人甚多，不得其诀，近与子正话及，方得其传。

又一法

以马勃吹咽喉中，立止。

治喉痹。

大黄 朴硝 白僵蚕

上件同为细末，水煎，量虚实用，以利为度。

口疮方

白矾一两，飞至半两
 　黄丹一两，炒红色放下，再炒紫色为度


上二味为细末，掺疮上立愈。


目疾证　第三

治倒睫拳毛

将穿山甲以竹箄子刮去肉，用羊腰窝脂去皮膜，仍将穿山甲于炭上炙令黄色，用脂擦去山甲上。如此数遍，令酥为末，随左右眼噙水，鼻内[image: ]
 一字，一月余见效。

又方

木鳖子三个，干炒
 　　木贼一百二十节
 　地龙二条，去土
 　赤龙爪一百二十个，则勾刺针也


上为细末，摘去倒睫，每日以纸捻蘸药[image: ]
 之，一日三、五次。

又方

穿山甲炮
 　地龙去皮
 　蝉壳　五倍子已上各等分


上为细末，如用药时，先将拳毛摘尽，后用药一字，随左右鼻内[image: ]
 之，次日目下如线样微肿是验也。

贴赤眼。

取青泥中蛆，淘净[image: ]
 干为末，赤眼上干贴之，甚妙。

贴赤瞎。

炉甘石二两
 　密陀僧一两
 　黄连　朴硝

上方，先将黄连用水熬成汁，入童子小便，再同熬，后下硝，又熬少时，用火煅炉甘石红，黄连汁内淬七次，与密陀僧末同为末，临卧贴之。

贴赤眼。

铜绿　轻粉　牙硝　脑子少许
 　麝香

上为细末，干贴之。

截赤眼方。

黄连　绿矾　杏子　甘草　铜绿各等分


上为粗末，水煎洗，甚效。

碧霞丹

治赤眼暴发，并治赤瞎。

铜绿 白土 芒硝

上件各分为末，丸如皂子大，每用白汤研化一丸，洗之立效。

汾州郭助教家神圣眼药


蕤仁一两
 　金精石二两
 　银精石二两
 　炉甘石四两烧
 赤石脂一两
 　滑石二两
 　密陀僧二两
 　高良姜三两
 　秦皮一两
 　黄丹一两，飞过
 　铜绿三钱
 　硇砂三钱
 　硼砂一钱半
 　乳香三钱
 　盆硝少用
 　青盐　脑子　麝香已上并少用之


上用东流水三升，先入蕤仁，次下余味等，白沙蜜一斤熬至二升，以线绢细滤过澄清，入前药搅之，匀点大效。

视星膏

白沙蜜一斤，拣去蜜滓，可秤十四两
 　密陀僧一两，金色者研极细，水淘可得六、七钱
 　新柳算子四两，去皮心，半干半炒


上用腊雪水五升，与蜜溶调入药，与柳算子同贮于瓷瓶中，以柳木塞瓶口，油绢封勒，于黑豆锅中熬。从朝至暮，仍用柳棒阁瓶，防倾侧。用文武火另添一锅，豆水滚下，旋于另锅中取水添之，熬成，用重绵滤净却入瓶中，用井水浸三、两日，埋在雪中更妙。频点为上。

复明膏

治外障

白丁香腊月收者尤佳，水飞，秤八钱
 　拣黄连一两
 　防风去芦，剉一指许，一两
 　新柳枝方一寸者，三片


上好四味，用新水一升半，雪水更妙。春秋两三时，冬月一宿，以银石器内，熬至六分，滤去滓，另用蜜一斤，密陀僧研极细末，三字入蜜，搅匀另熬，以无漆匙撩点，下蜜中急搅，候沸汤定，一人搅蜜，一人旋又搅药汁，都下在内搅匀，再熬三、两沸，色稍变，用新绵三两，重滤去滓，盛器内，点眼如常。本方每药半合，用片脑一麦粒大，不用亦可。


锭子眼药

黄丹一两，飞
 　黄蘖半两，去皮
 　黄连半两，去须
 　枯白矾半两
 　炉甘石半两，用黄连制
 　铜绿半两
 　硇砂三钱
 　川乌三钱，炮
 干姜二钱　　蝎稍一钱
 　　信半钱，火烧
 　　乳香少许
 　没药少许


上为细末，入豆粉四两，浇蜜和就，如大麦许铤子。于眼大眦头，待药化泪出为效。

治冷泪目昏。

密蒙花　甘菊花　杜蒺藜　石决明　木贼去节
 　白芍药　甘草各等分


上为细末，茶清调下一钱，服半月后，加至二钱。

又方

干姜肥者为末，每用一字，浸汤点洗。

又方

贝母一枚，腻白者，胡椒七粒，为末点之。

单治目昏。

荆芥穗　地骨皮　楮实已上各等分


上为细末，炼蜜为丸，桐子大，每服二十丸，米汤下。

治一切目昏。

川椒一斤，微炒，捣取椒红，约取四两
 　甘菊花四两，末之
 　生地黄一斤，取新者杵作泥极烂


上将地黄泥，与前药末同和作饼子，透风处阴干。再为末，以蜜为丸，如梧桐子大，每服三十丸，食后茶清送下。

洗眼黄连散

当归　赤芍药　黄连　黄柏各等分


上细剉，以雪水或甜水浓煎汁热洗，能治一切风毒赤目。

诸物入眼中。

好墨清水研，倾入眼中，良久即出。

点攀睛瘀肉。

黄丹一两二钱，水飞过，候干
 　白矾一两，银器内化成汁


上将白矾，于银器内化成汁，入黄丹末在内，以银匙儿搅匀。更入乳香、没药各一钱，慢火不住手搅，令枯干为粉，候冷研极细，熟绢罗过。后入鹰条一钱半，血竭二分，麝香少许，轻粉三分，粉霜二分，共研极匀如粉，再以熟绢罗过，细末点之，大有神效。

青金散

芒硝一两
 　螺青　没药　乳香已上各少许


上为细末，每用少许，鼻内[image: ]
 之。

治雀目。

真正蛤粉炒黄色为细末


上油蜡就热和为丸，如皂子，纳于猪腰子中，麻缠，蒸熟食之，可配米粥。

头面风疾　第四

治[image: ]
 [image: ]
 风刺方

苦参一斤
 　红芍药　冬瓜二味各四两
 　玄参一两


上为末，每用一字，用手洗面上。

猪蹄膏

洗面上[image: ]
 药。

上用猪蹄一副，刮去黑皮，切作细片，用慢火熬如膏粘，用罗子滤过，再入锅内，用蜜半盏。又用：白芷黑豆去皮
 　瓜蒌一个
 　白及　白蔹　零陵香　藿香各一两
 　鹅梨二个，细切


上将七味为末，同梨入药一处，再熬，滴水不散方成。以绢滤过，临卧涂面，次日用浆水洗面。

治面风。

益母草灰，面汤和，烧七遍，洗面用之。

治面[image: ]
 黑斑点方。

白附子一两
 　白芨　白蔹　密陀僧　胡粉　白茯苓已上各等分


上为细末，洗净，临卧以乳汁调一钱，涂面，但洗光净，牛乳亦可。

治头风。

苦丁香　川芎　藜芦各等分


上为细末，噙水，鼻内[image: ]
 之。


芎黄汤

治头目眩运。

大黄　荆芥穗　贯芎　防风已上各等分


上为粗末，大作剂料，水煎，去滓服之，以利为度。

耳聋方

萆麻子五十个，去皮


上与熟枣一枚，同捣，丸如枣子大，更入小儿乳汁就和，每用一丸。绵裹，纳于聋耳内，觉热为度，一日一易。如药难丸，日中曝干。

又方

口噙甘草一枚，耳中塞二块，用绵裹，立通。

脑宣方

皂角不蛀者，去皮、弦、子，蜜炙捶碎，水中揉成浓汁，熬成膏子，鼻内[image: ]
 之，口中咬箸，良久，涎出为度。

治耳底方。

以枯白矾为末，填于耳中，立效。

治鼻中肉蝼蛄。

赤龙爪　苦丁香已上各三十个
 　苦葫芦子不以多少
 　麝香少许


上为末，用纸捻子点药末用之。

胑臭方

乌鱼骨三钱
 　枯白矾三钱
 　密陀僧一钱


上为末，先用浆水洗臭处，后用药末擦之。

又方

密陀僧不以多少，研细，先以浆水洗臭处，干擦。

乌头药

细针沙炒
 　荞面炒，已上各一盏
 　大麦亦同
 　酽醋半升，与前二味打糊


凡用先使皂角水热洗净时，前二味糊稀稠得所，于髭鬓上涂之均匀，先用荷叶包，次用皮帽裹之。

三、五时辰，用温浆水洗了，却收取元针沙，其髭发净后，用黑药涂之。

黑药方

没食子　石榴皮　干荷叶另捣，已上各一两
 　五倍子柯子皮　百药煎　金丝矾　绿矾另研，旋点诸药


上将七味为细末，炒熟面五、六匙，入好醋打面糊，和药末，再涂髭须，又用荷叶封裹，后用皮帽裹之，三、五时间，洗净甚黑。若更要黑光，用猪胆浆水泽洗，如鸦翎。

又方

酸石榴　五倍子　芝麻叶

上同杵碎，用绢袋盛之，于铁器内水浸，掠发自黑。

治大头病兼治喉痹方歌曰：

人间治疫有仙方，一两僵蚕二大黄，

姜汁为丸如弹大，井花调蜜便清凉。

又法

以砭针刺肿处，出血立效。

治时气。

马牙硝　寒水石　黍粘子　鬼臼　川大黄　鬼箭草已上各等分
 　脑子少许


上六味为细末，用新井花水一盏，药末一、二钱，入脑子吃。外一半留用，新水得稠，鸡翎扫在肿处，有风凉处坐。


解利伤寒　第五

双解丸

巴豆六个，去皮油
 　天麻二钱半
 　胭脂少许


上将巴豆、天麻为末，滴水丸，如秫米大，胭脂为衣。一日一丸，二日二丸，三日三丸。已外不解，先吃冷水一口，后用热水下。如人行十里，以热汤投之。

又一法

无药处可用两手指相交，紧扣脑后风府穴，向前礼百余拜，汗出自解。

又一法

适于无药处，初觉伤寒、伤食、伤酒、伤风。便服太和汤、百沸汤是。避风处先饮半碗，或以[image: ]
 汁亦妙。

以手揉肚，觉恍惚，更服半碗；又用手揉至恍惚，更服。以至厌饫，心无所容。探吐、汗出则已。

不卧散

川芎一两半
 　石膏七钱半
 　藜芦半两，去土
 　甘草二钱半，生


上为细末，口噙水，鼻内各[image: ]
 之。少时，吃白汤半碗，汗出解之。

川芎汤

解利一切伤寒。

川芎　藁本　苍术

上三件为细末，沸汤点三钱。须臾，觉呕逆便解，如不解，再服之。

诸腰脚疼痛　第六

皂角膏

上用醇酒二大碗，皂角一斤，去皮、弦，捣碎。熬至一半，沸去滓。再用前汁，入银石器熬为膏子，随痛处贴之。

治腰脚疼痛方。

天麻　细辛　半夏已上各二两


上用绢袋二个，各盛药三两，煮熟，交互熨痛处，汗出则愈。

牛黄白术丸

治腰脚湿。

黑牵牛　大黄各二两
 　白术一两


上为细末，滴水丸桐子大，每服三十丸，食前生姜汤下。如要快利，加至百丸。

妇人病证　第七

如圣丹

治妇人赤、白带下，月经不来。

枯白矾　蛇床子已上各等分


上为末，醋打面糊丸，如弹子大，以胭脂为衣，绵子裹，纳于阴户。如热极再换。

诜诜丸

疗妇人无子。

当归　熟地黄已上各二两
 　玄胡索　泽兰已上各一两半
 　川芎　赤芍药　白薇　人参　石斛　牡丹皮已上各一两


上为末，醋糊为丸。每服五十丸，桐子大。空心酒下。

当归散

治月经欲来前后腹中痛。

当归以米醋，微炒
 　玄胡索生用
 　没药另研
 　红花生用


上为末，温酒调下二钱服之。

治产妇横生。

萆麻子三十个


研烂，妇人顶上剃去发少许，以上药涂之。须臾觉腹中提正，便刮去药，却于脚心涂之，自然顺生也。

治血崩。

蚕砂，不以多少。

上为末，每服三、五钱，热酒调下服。

又方

管仲去须，剉碎。

或用酒醋煎三钱，煎至七分，去滓温服，一服立止。


当归散

治血崩。

当归一两
 　龙骨一两，烧赤
 　香附子三钱，炒
 　棕毛灰半两


上为细末，空心，米饮调下三、四钱。忌油腻，鸡、猪、鱼、兔等物。

莲壳散

干莲蓬烧灰存性
 　棕榈皮及毛各烧灰，已上各半两
 　香附子二钱，炒


上为细末，每服三、四钱，空心米饮汤调下服之。

治妇人血枯。

川大黄

上为末，醋熬成膏，就成鸡子大，作饼子，酒磨化之。

三分散

治产后虚劳，不进饮食，或大崩后。

白术　茯苓　黄耆　川芎　芍药　当归　熟、干地黄已上各一两
 　柴胡　人参已上各一两六钱
 　黄芩　半夏洗切
 　甘草炙，已以各六钱


上为粗末，每服一两，水一大盏煎至半盏，去滓温服，日二服。

治产后恶物上潮痞结，大小便不通。

芒硝　蒲黄　细墨各等分


上为末，用童子小便半盏，水半盏，调下服之。

治妇人产后虚弱，和血通经。

当归一两，焙
 　芍药二两
 　香附子三两，炒


上为细末，每服一、二钱，米饮调下，服之无时。

治妇人产后恶物不出，上攻心痛。

赤伏龙肝灶底焦土研细


用酒调三、五钱，泻出恶物立止。

治娠妇下痢脓血及咳嗽。

白术　黄芩　当归各等分


上为末，每服三、五钱，水煎，去滓，食前。加桑皮止嗽。

百花散

治妇人产中咳嗽。

黄[image: ]
 　桑白皮用蜜涂，慢火炙黄色为度。二味各等分


上为细末，每服一、二钱。水一盏，入糯米二十粒，同煎至六分。以款冬花烧灰六钱，搅在药内同调，温服之。

治妇人吹妳。

以桦皮烧灰存性，热酒调下三钱，食后服之。

又方

马明退烧灰，五钱
 　轻粉三钱
 　麝香少许


上为细末，每服二钱，热酒调下服之。

又方

以皂角烧灰，蛤粉和，热酒将来调数字，下得喉咙笑呵呵。

又方

以淘米木杓上砂子七个，酒下。以吹帚枝透乳孔，甚妙。

咳嗽痰涎　第八

九仙散

九尖萆麻子叶三钱
 　飞过白矾二钱


上用猪肉四两，薄批，棋盘利开掺药。二味荷叶裹，文武火煨热，细嚼，白汤送下后，用干食压之。

止嗽散

半夏一两半，汤洗七次
 　枯白矾四两


上二味为末，生姜打面糊和丸，桐子大，每服三、二十丸，空心温酒送下。

八仙散

款冬花　佛耳草　甘草　钟乳　鹅管石　白矾　官桂　井泉石已上各等分


上为细末，每服三钱，水煎服之。又一方掺咽喉中。



三才丸

治嗽。

人参　天门冬去心
 　熟、干地黄已上各等分


上为细末，炼蜜为丸，如樱桃大，含化服之。

三分茶

茶二钱
 　蜜二两
 　荞麦面四两


上以新水一大碗，约打千余数，连饮之。饮毕，良久，下气，不可停，人喘自止。

石膏汤

治热嗽。

石膏乱文者，一两
 　人参半两，去芦
 　甘草半两，炙


上为末，每服三钱，新水或生姜汁，蜜调下亦可。

三生丸

治嗽。

胡桃仁一两
 　生姜一两，去皮，细切
 　杏仁一两


上二味，同研为泥，就和作剂，可得十三、四丸，临卧烂嚼一丸，可数服即止。

化痰延寿丹

天麻半两　枸杞子二两半
 　白矾一两半，半生半熟
 　半夏一两半，汤洗七次用
 　干生姜一两半
 　人参一两


上为细末，好糯酒拌匀，如砂糖，用蒸饼剂蒸熟，去皮，杵臼捣四、五十杵，便丸，如干，入酒三点，丸如小豆大。每服三、五十丸，生姜汤下。

半夏汤

治哕欲死者。

半夏一两，洗
 　生姜二两


上二味细切，水二盏，煎至八分，去滓，作二服，食后。

治肺痿喘嗽。

汉防己

上为细末，每服三钱，浆水一盏，同煎至七分，和滓温服之。

治年高上气喘促，睡卧难禁。

上萝卜子，捣、罗为末，白汤浸调五、七钱，食后服之。或炒、或用糖蜜作剂，为丸服之。

麻黄汤

治因风寒、衣服单薄致嗽。

麻黄不去节
 　甘草生用
 　杏仁生用


上为粗末，每服三、二钱，水煎，食后温服。

心气疼痛　第九

失笑散

治急心痛，并男子小肠气。

五灵脂半两
 　蒲黄半两，炒


上为末，每服三钱，醋半盏，煎二沸，再入水半盏，再煎二沸。空心，食前，和滓温服之。

又方

醋一盏，加生白矾一小块，如皂子大，同煎至七分，温服立愈。

又方

高良姜半两
 　山栀子半两
 　蔚金半两


又方

以新嫩槐枝一握，切去两头，水二盏，煎至一盏，去滓，分作二服，热服之。

又方

没药　乳香　姜黄　玄胡索已上各等分


上为末，每服三钱，水煎，食后服之。

小肠疝气　第十

抽刀散

川楝子一两，破四分，巴豆三个，同炒黄色，去巴豆用之
 　茴香一两，盐炒黄色，去盐用之


上为细末，每服三钱。葱白酒调下，空心服之。

治阴痛不可忍。

吴茱萸二两，洗七遍，焙干，微炒
 　槟榔一两
 　茴香一两


上为细末，醋糊为丸，热酒送下十丸，食前服之。

治偏肿。

茴香 甘遂

上二味，各等分为末，酒调二钱，食前服之。

又方

巴戟去心
 　川楝炒
 　茴香炒


上等分为末，温酒调二钱，服之。

治小儿疝气肿硬。

地龙不去土


为末，唾津调，涂病处。

治小肠气痛。

全蝎一两
 　茴香一两，炒黄


上为细末，醋糊和丸，如梧桐子大。如发时，每服五、七十丸，温酒送下，食前服之。

治小便浑浊如精之状。

没药　木香　当归已上各等分


上为末，以刺棘心自然汁为丸，如梧桐子大。每服五、七丸，食前，盐汤下。

治小便频，滑数不禁。

知母　黄[image: ]
 已上各等分


上剉碎，酒浸透，炒微黄为末，水丸，梧桐子大。如服药前一日休吃夜饭，来日空心，立服，米饮汤下一百丸。只用一服，效。后吃淡白粥一顿。


荡疝丹

川楝子炒
 　茴香炒
 　破故纸炒，已上各半两
 　黑牵牛二
 钱
 　青皮　陈皮已上各三钱
 　广茂四钱
 　木香四钱


上八味为细末，用好酒打面糊为丸，如梧桐子大。空心，食前，温酒下三十丸。

灸疝法

放疝边竖纹左右交弦，灸七壮。

肠风下血　第十一

神应散

治肠风痔漏。

牛头角腮一只，酌中者
 　猪牙皂角七锭
 　穿山甲四十九片，或圆取，或四方取，或一字取之
 　猬皮一两
 　蛇退皮一条


上五味锤碎，盛在小口磁器内，盐泥固定，日中曝干，瓶口微露出烟，用文武火烧红，赤烟微少，取出放冷为细末。如服药日，先一日临卧，细嚼胡桃仁半个如糊，用温醇糯酒一盏送下，不语便睡。至次日交五更服药。验病年月远近，或秤三钱、五、七钱，用水半大碗，醇糯酒半大盏，相合，热，和药服之。至辰时再服。

又一服，再依前服药，不须用胡桃仁。久病不过七服。忌油腻、鱼、鳖、鸡、兔、猪、犬等物，大有神效。

温白丸

治脏毒下血。

椿根白皮凡引者去粗皮，酒浸，晒干服


上为末，枣肉为丸，如梧桐子大，每服三、五十丸，淡酒送，或酒糊丸。

治脱肛痔瘘。

胡荽子一升
 　乳香少许
 　粟糠半升或一升


上先泥成炉子，止留一小眼，可抵肛门大小，不令透烟火，薰之。

治脱肛。

蔓陀罗花子　莲壳一对
 　橡碗十六个


上捣碎，水煎三、五沸，入朴硝热洗，其肛自上。

治痔漏下血不止。

紫皮蒜十个，独科者妙
 　大椒六十个
 　豆豉四两


上捣烂为泥丸，弹子大，空心细嚼一丸，盐汤下，日进三服，效。

治痔漏。

白牵牛头末四两
 　没药一钱


上同为细末，如欲服药，先一日不食晚饭，明日空心，将[image: ]
 猪精肉四两，烧令香熟，薄批，掺药末在内，裹之，渐又细嚼食尽，然后用宿蒸饼压之。取下脓血为效。量病大小虚实，加减服之。忌油腻、湿面、酒色，三日外不忌。一服必效。或用淡水煮肉熟，用上法亦可。又云：服前一日，不食午饭并夜饭，明日空心用之。

又方

黑白牵牛一合，炒黄为末，猪肉四两切碎，炒熟与药未搅匀，只作一服，用新白米饭三、二匙压之，取下白虫为效。

又坐药

黑鲤鱼鳞二、三甲，以薄编[image: ]
 裹，如枣柱样。纳之，痛即止。


净固丸

治痔漏下血、痒痛。

槐花炒
 　枳壳去穰，已上各一两


上为细末，醋糊为丸，如梧桐子大，每服二十丸。米饮汤下。空心，食前，十服见效。

黄连贯众散

治肠风下血。

黄连　鸡冠花　贯众　大黄　乌梅已上各一两
 　甘草三钱，炙
 　枳壳炮
 　荆芥已上各一两


上为细末，每服二、三钱，温米饮调服，食前。

槐荆丸

治痔漏。

荆芥、槐花等分为末，水煎一大碗，服丸亦可为之。

又方

豆豉炒
 　槐子炒，各等分


上为末，每服一两，水煎，空心下。

薰渫药

凤眼草 赤皮葱 椒

三味捣粗，同浆水滚过，坐盆，令热气薰痔，但通手渫之。如此不过三次愈矣。

小儿病证　第十二

治小儿脾疳

芦荟 使君子已上各等分

上为细末，米饮调下一、二钱，服之。

玉箸散

治小儿马脾风。

甘草一寸，煎水
 　甘遂末一字


上同油、蜜、生姜，银钗儿搅。调下后，用冷水半盏，调夺命散。

夺命散

治小儿胸膈喘满。

槟榔　大黄　黑牵牛　白牵牛各等分，皆当各半，生熟用之


上为细末，蜜水调服之。

治小儿斑疮入眼。

麸炒蒺藜炙甘草，羌活防风等分捣，每服二钱浆水下，拨云见日直到老。

治疮疹黑陷。

铁脚威灵仙一钱，炒末
 　脑子一分


上为末，用温水调下服之。取下疮痂为效。

治小儿黄瘦腹胀。

干鸡粪一两
 　丁香末一钱


上为末，蒸饼为丸，如小豆大。每服二十丸，米汤下。

黄连散

治小儿头疮。

川黄连　黄[image: ]
 去粗皮用
 　草决明　轻粉已上各等分


上为细末，用生小油调药，于疮上涂之立愈。

治斑疮倒压方。

胡桃一个，烧灰存性
 　干胭脂三钱


上为末，用胡荽煎酒调下一钱，服之。

又方

人牙烧灰存性，研入麝香少许，每服三钱，温酒调下少许，服之不拘时。

又方

小猪儿尾尖，取血三、五点，研入脑子少许，新水调下，食后与服之。

又方

人中白，腊月者最佳，通风处，以火煅成煤。水调三、五钱，陷者自出。

消毒散

治疮疹已、未出，咽喉肿痛。

牛蒡子二两，炒
 　甘草半两，剉，炒
 　荆芥一分


上为粗末，每服三钱。水一盏半，煎至七分，去滓温服，不拘时。

治小儿斑疮入眼

猪悬蹄甲二两，甘锅内盐泥固齐，烧焦为末用
 　蝉壳二两，去土，取末一两
 　羚羊角镑为细末，研之用


上二味为末，研入羚羊角细末一分，拌匀，每用一字。百日外儿服半钱，三岁已上服三钱，新水或温水调下，日三、四服，夜一、二服。一年已外，则难治之。

又方 透耳药

朱砂一钱
 　粉霜八分


上研为细末，水调少许，用匙杓头倾一两点于耳内中。后用。

白菊花　菉豆皮　谷精草　夜明砂

上四味为末，用米泔半碗，熬成去滓，入干柿十余个，再同熬。每日吃三、两个，仍饮煮干柿汤。

又方　治小儿斑疮入眼。

朱砂　脑子　水银　麝香已上各等分


上四味，研为细末，用水银调，滴入耳中。


发斑药

珠子七个，研碎，用新水调匀服之。

破伤风邪　第十三阴毒伤寒亦附于此


辰砂夺命丹

凤凰台　川乌头生，已上各二钱
 　麝香少许
 　朱砂少许


上为细末，枣肉和为丸，如弹子大，朱砂为衣，鳔酒送下。量病人年甲虚实，加减用之。小儿半丸，以吐为度。不止，以葱白汤解之。

治破伤风。

病人耳塞并爪甲上刮末，唾津调，涂疮口上，立效。无疮口者难用。

治破伤风。

乌梢尾一个
 　两头尖四个
 　全蝎四个


上三味为细末，另用石灰五升，柴灰五升，沸汤五升，淋灰水澄清，下药熬之。铁锅器内搅成膏子。如稠，用唾津调。先用温浆水洗净疮口，后涂药。即时药行，吐黄水一日，以新水漱口即愈。

又方

天南星半生半熟
 　防风去芦，二味各等分


上为末，清油调，涂疮上，追去黄水为验。

又方

白芷生用
 　草乌头尖生用，去皮。二味等分


上为末，每用半钱，冷酒一盏，入葱白少许，同煎服之。如人行十里，以葱白、热粥投之，汗出立愈。甚者不过二服。

又方

蜈蚣散

蜈蚣头　乌头尖　附子底　蝎稍四味各等分


上为细末，每用一字或半字，热酒调下。如禁了牙关，用此药斡开灌之。

治阴毒伤寒破伤风。

草乌头七个，文武火烧熟，去牙头
 　麝香半钱
 　朱砂一钱


上为细末，每服一字，以热酒调下，食前服之，汗出为度。忌猪、兔、鱼、鳖、[image: ]
 羖肉。

治阴毒病者

用芥末，以新水调膏药，贴脐上。汗出为效。

又方

牡蛎、干姜末，新水调涂，手心握外肾。汗出为效。


诸风疾证　第十四

不老丹

治一切诸风。常服乌髭注颜，明目延年。

苍术四斤米泔水浸软，竹刀子刮去皮，切作片子。内一斤，用椒三两，去白，炒黄，去椒；一斤，盐三两，炒黄，去盐；一斤，好醋一升，煮汁尽；一斤，好酒一升，
 [image: ]

 令汁尽
 　何首乌二斤，米泔水浸软，竹刀子刮去皮，切作片子。用瓦甑蒸。先铺黑豆三升，干枣二升，上放何首乌。上更铺枣二升，黑豆三升，用炊单复著，上用盆合定。侯豆枣香熟，取出不用枣豆
 　地骨皮去粗皮，重二斤


上件于石臼内，捣为细末，后有椹汁，搜和，如软面剂相似。瓷盆内按平。上更用椹汁，药上高三指，用纱绵帛覆护之。昼取太阳，夜取太阴。使干再捣，罗为细末。炼蜜和丸，如梧桐子大。空心，温酒下六十丸，忌五辛之物。

四仙丹

春甲乙采杞叶，夏丙丁采花，秋庚辛采子，冬壬癸采根皮。

上为末，以桑椹汁为丸，每服五十九。茶清酒任下。

起死神应丹

治瘫痪、四肢不举、风痹等疾。

麻黄去根节，河水五升，熬，去滓，可成膏子五斤
 　白芷二两
 　桑白皮二两
 　苍术二两，去皮
 　甘松二两，去土川芎三两
 　苦参三两半
 　加浮萍二两


已上各为细末，用膏子和丸，如弹子大。每服一丸，温酒一盏化下。临卧服之。微汗出，勿虑。如未安，隔三、二日再服，手足即时软快。及治卒中风邪，涎潮不利，小儿惊风，服之立效。

愈风丹

芍药　川芎　白僵　蚕炒　桔梗　细辛去叶
 　羌活已上各半两
 　麻黄去节
 　防风去芦
 　白芷　天麻　全蝎炙
 ，已上各一两
 　甘草三钱
 　南星半两，生姜制用
 　朱砂半两为衣


上为末，炼蜜丸，如弹子大。每服一丸，细嚼，茶酒吞下。

香芎散

治偏正头风。

贯芎　香附子炒
 　石膏乱纹者良，水飞
 　白芷　甘草薄荷已上各一两
 　一方川乌头半两，炮去脐皮用之


上为细末，每服二钱，温酒或茶清调下，服之。

妙功十一丸

治[image: ]
 。

丁香　木香　沉香　乳香　麝香　荆三棱炮
 　广茂炮
 　黑牵牛微炒
 　黄连　雷丸炒
 　鹤虱炒
 　胡黄连　黄芩　大黄焙
 　陈皮　青皮　雄黄　熊胆　甘草炙，各二钱半
 　赤小豆三百六十粒煮
 　白丁香直尖者，三百六十个
 　轻粉四钱
 　巴豆七粒


上二十三味，为细末，赤小豆烂煮研泥，同荞面打糊，和作十一丸，朱砂为衣，阴干。服时水浸一宿，化一丸，大便出，随病各有形状，取出为验。或作化一番，不可再服。曾经火灸者不治。远年愈效。

朱砂滚涎散

治五[image: ]
 。

朱砂水飞
 　白矾生用
 　赤石脂　硝石已上各等分


上同为细末，研蒜膏如丸，绿豆大，每服三十丸，食后，荆芥汤下。

又方

朱砂不以多少，水飞，研为细末。

上用猪心血浸，蒸饼为丸，如绿豆大，每服二十丸。空心，金银汤下之。

治诸风疥癣及癞。

浮萍一两
 　荆芥　川芎　甘草　麻黄已上各半两
 　或加芍药　当归

上为粗末，每服一两。水一碗，入葱白根、豆豉，同煎至一半。无时服，汗出为度。

治癞涂眉法。

半夏生用
 　羊粪烧，已上各等分


上为末，生姜自然汁调涂。

五九散

治癞。

地龙去土
 　蝉壳　白僵蚕　凌霄　全蝎已上各等九个


上同为末，只作一服。热酒调下，浴室中汗出粘臭气为效。

苦参散

治疠风。

苦参取头末秤二两
 　猪肚一个


上以苦参末掺猪肚内，用线缝合，隔宿煮软，取出洗去元药。先不吃饭五顿，至第二日，先饮新水一盏，后将猪肚食之。如吐了，再食之。食罢，待一、二时，用肉汤调无忧散五、七钱，取出小虫一、二万为效。后用皂角一斤，不蛀者，去皮弦及子，捶碎，用水四碗，煮至一碗，用生绢滤去滓，再入苦参末搅，熟稀面糊膏子相似。取出放冷，后入余药余药相和。药附后：

何首乌二两
 　防风一两半
 　芍药五钱
 　人参三钱
 　当归一两，焙


上为细末，入皂角膏子为丸，如桐子大。每服三、五十丸，温酒或茶清送下。不拘时候，日进三服。后用苦参、荆芥、麻黄，煎汤洗冷。


水肿黄疸　第十五

治通身黄肿。

瓜蒂焙干，三、四钱


上为细末，每用半字，于鼻内吹上。日一度，并吹三日。如不愈，后用黄芩末之，煎汤五钱下。

治蛊气。

取环肠草，不以多少，曝干，水煎，利小便为度。

治黄疸面目遍身如金色。

瓜蒂一十四个
 　母丁香一个
 　黍米四十九粒


上先捣瓜蒂为末，次入二味，同为细末，每用半字。夜卧，令病人先噙水一口，两鼻内各半字。吐了水，令病人便睡。至夜或明日，取下黄水，旋用熟帛揾了。直候取水定，便服黄连散。病轻者五日，重半月。

黄连散

治黄疸大小便秘[image: ]
 壅热。

黄连三两
 　　川大黄一两，剉碎，醋拌，炒过用之
 　　黄芩　甘草炙，各一两


上为细末，每服二钱，食后，温水调下，一日三服。

治水肿，不利小便，非其法也。故《内经》云：湿气在上，以苦吐之；湿气在下，以苦泻之。吐泻后，长服益元散加海金沙，煎以长流水服之，则愈矣。大忌脚膝上针刺出水，取一时之效，后必死矣。尤忌房室、湿面、酒、醋、盐味，犯之必死。

木通散

治水肿。

海金沙　舶上茴香　巴戟　大戟　甘遂　芫花　木通　滑石　通草已上各等分


上为细末，每服三钱，以大麦面和作饼子，如当二钱大。烂嚼，生姜汤送下。

下痢泄泻　第十六

治痢。

紫菀　桔梗　赤芍药　白术已上各等分


上为细末，每服三、五钱。细切，羊肝拌之，作面角儿烧服之。后用白汤送下，食前。

治痢。

杜蒺藜炒，碾为末
 ，酒调下，三两服。

香豉丸

治痢。

蒜为泥
 　豉为末


上二味相和作丸，如梧桐子大。米饮汤下五、七十丸，食前服之。

治大人、小儿吐泻腹胀、胸膈痞闭。

五灵脂　青皮　陈皮　硫黄　芒硝已上各等分


上将硝、黄于铫子内，以文武火熔开，用匙刮聚，自然结成砂子，取出研碎，与前三药同末，面糊为丸，如菉豆大；小儿麻子、黄米大，每服二十九。量虚实加减，米饮汤送下，无时。

又方治泻。

车前子不以多少。

上为细末，每服二钱，米饮汤调下服之。水谷分，吐泻止。


诸杂方药　第十七

治消渴。

拣黄连二两，八九节者良


上剉如[image: ]
 咀，以水一碗，煎至半碗，去滓顿服，立止。

百日还丹

佛茄子　樟柳根已上各等分


为末，枸杞汁和丸，如鸡头大。每服十丸，新水送下。

酒癥[image: ]
 丸

巴豆十六个
 　全蝎十五个
 　雄黄一块
 　白面五两


上为末，滴水丸，如豌豆大，每一丸。如痛饮者二丸。

立应丸

治脏腑泄痢脓血不止，腹中疼痛。

干姜一两，炮，另末
 　百草霜一两
 　巴豆连皮，一两炒用
 　杏仁一两，同巴豆和皮炒黑色，杵为泥后入霜研用


上用黄蜡四两，溶开蜡，次入前四味，用铁器搅匀，旋丸桐子大。每服三、五丸，甘草汤下。白痢用干姜汤下，食前。若水泻，温水下。

反胃

黄[image: ]
 末热酒调三、五钱，食后服之。

治小便多。滑数不禁
 。

金刚骨为末，以好酒调下三钱，服之。

又方

白茯苓去黑皮
 　干山药去皮，白矾水内湛过，慢火焙干用之


上二味各等分，为细末，稀米饮调下服之。

治卒淋痛。

芫花散三钱
 　茴香二钱，微炒黄色


上为细末，水煎服之。

治趼方。

以水调白面，稀稠得所，糊趼上以纸封之，明日便干。如不曾破者，剥去面便行。

治大便秘。

生麻子不以多少，研烂，水调服之。

坐剂 治大便久秘，攻之不透者，用之。

又用蜜，不计多少，慢火熬令作剂，稀则粘手，硬则脆。稀稠得所，堪作剂。搓作剂样，如枣核大，粗如筋，长一寸许。蘸小油，内于肛门中。坐良久自透。有加盐少许，以《素问》咸以软之。

交加饮子

治久疟不已，山岚瘴气。

肉豆蔻十一个，面裹烧一个
 　草豆蔻二个，同上法用厚朴二寸，一半生用，一半熟用，生姜汁制过用
 　甘草二寸半，一半生用，一半炙用
 　生姜二块，如枣，纸裹煨过，半生半熟


上为末，每服分一半，水一碗，银石器内煎至一大盏，去滓温服，发日，空心。未愈，则再服。

天真丸

补虚损。

佛袈裟，男用女，女用男，以新水四担，洗尽血水，以酒煮烂为泥。

葳灵仙一两
 　当归半两
 　缩砂　莲子肉三两，炒熟
 　干地黄一两，酒浸
 　广茂半两
 　甘草二两
 　牡丹皮一两
 　牛膝一两，酒浸
 　木香半两
 　白术一两
 　白茯苓一两


上为细末，与君主同捣，罗为细末，酒浸蒸饼为丸，如梧桐子大。每服三、五十丸，三进日服。

取雕青

水蛭，取阴干为末，先以白马汗擦青处，后用白马汗调药涂之。

治蚰蜒入耳中。

上用猫尿灌耳中，立出，取猫尿，用盆盛猫，以生姜擦牙大妙。

又方

黑驴乳灌耳中，亦出。

又方

以湿生虫研烂，涂于耳边自出。


辟谷绝食　第十八

辟谷方

大豆五升洗净，蒸三遍，去皮为细末
 　大麻子五升，汤浸一宿，漉出，蒸三遍，令口开，去皮为细末用
 　糯米五升，淘净，同白茯苓一处蒸熟用之
 　白茯苓五两，去皮，同上糯米一处蒸熟为用


右将麻仁末一处捣烂如泥，渐入豆黄末，同和匀便团如拳大。再入甑蒸，从初更着火，至半后夜住火，至寅时出甑，午时曝干，捣为末服之，以饱为度。不得吃一切物，用麻子汁下。第一顿，一月不饥；第二顿，四十日不饥；第三顿，一千日不饥；第四顿，永不饥。颜色日增，气力加倍。如渴，饮麻仁汁，转更不渴，滋润五脏。若待吃食时分，用葵菜子三合为末，煎汤放冷服之。取其药如后。初间吃三、五日白米稀粥汤，少少吃之；三日后，诸般食饮无避忌。此药大忌欲事。

又方

茯苓饼子

白茯苓四两为末
 　头白面一、二两


上同调水煎，饼面稀调，以黄蜡代油煿成煎饼，蜡可用三两。饱食一顿便绝食。至三日觉难受，三日后，气力渐生，熟菓芝麻汤、米饮凉水微用些，小润肠胃，无令涸竭。开食时，用葵菜汤，并米饮稀粥，少少服之。

又方

保命丹

人参五两
 　麻子仁二两，炒，去皮
 　干地黄　瓜蒌子炒
 　菟丝子酒浸，已上各二两
 　生地黄　干大枣各三两
 　大豆黄一升，煮，去沫
 　黑附子一两生用，一两炮，去皮用之
 　白茯苓　茯神　地骨皮去粗皮
 　蔓精子煮熟用
 　杏仁去皮尖，炒
 　麦门冬炒，去心用
 　地肤子蒸七遍
 　黍米作粉
 　粳米作粉
 　白糯米作粉
 　天门冬去心
 　车前子蒸
 　侧栢叶煮三遍，已上各二两五钱


上同为细末，各拣选精粹者，腊月内合者妙。他时不可合，日月交蚀不可合。如合时，须拣好日，净室焚香，志心修合，勿令鸡犬妇人见。又将药末用蜡一斤半，滤去滓，白蜜一斤，共二斤半。一处溶开和匀，入臼，杵二千下，微入酥油，丸如梧桐子大。每服十丸，服至五日，如来日服药，隔宿先吃糯米一顿，粳米白面皆可。次日空心，用糯米粥饮送下。如路行人服，遇如好食吃不妨。要止便止。如吃些小蒸饼，烂嚼咽，或干果子，以助药力，不吃更妙。忌盐醋，日后退下药来，于长流水中洗净，再服。可百年不饥矣。


儒门事亲后序　跋

医道之大尚矣，其上医国，其下医人，而身之所系，抑岂小哉！观抱朴子之《金柜》，《肘后》，其用心以亦精矣，功亦溥矣，久矣。邵君柏崖，以玉牒之亲存，以于天下后世，乃以是书命愚机之寿诸梓，以广其传，功岂在抱朴子下哉！愚不学，恐成后人之诮，幸柏崖之去，然日夜是惧，不敢语尽以力。至于根彻鄙奥，剧谬辩非，尚俟后之君子。

嘉靖十九年岁次庚子孟冬朔日，钱唐者相闻忠机于南圃陋室中。

出版者的话

清代陆九芸曾云：“读书而不临证，不可以为医；临证而不读书，亦不可以为医。”读经典是中医治学之根柢，也是医学必由之径。

人民卫生出版社中医古籍出版工作，自20世纪50年代至今，六十余载风雨岐黄路，在全国中医药专家的关注与支持下，一直砥砺前行。先后出版了影印本、校点本、校注本、校释本等多种古籍著作，其中获国家科技奖、国家图书奖等多种奖项。历经几代人的积淀，取得了丰硕成果。

《中医临床必读丛书》是为了适应国家中医药管理局“优秀中医临床人才研修项目”而组织全国著名中医专家学者整理出版的，所选之105种古籍，多为历代医家推崇，向为医家视为“医门之柱石”，尊为“必读”经典著作，在中医学发展的历史长河中，占有重要的学术地位，自2005年相继出版以来，颇受中医界广泛关注和好评，先后多次重印发行。

为便于读者研习和收藏，根据读者的迫切要求和中医专家学者的建议，我们在已出版的105种中医经典著作中，优中选优，精选出30种最受读者欢迎的古籍，编为《中医临床必读丛书（典藏版）》。

其装帧形式在保持上版风格的基础上，以精装版面世，在版式上也为了方便读者而重新设计。

《中医临床必读丛书（典藏版）》的整理工作遵循以下原则：①本次选出的古籍为临床上最为常用、最有收藏价值者；②力求原文准确，每种医籍均以中医文献专家遴选的珍本善本为底本，严加校勘，反复审核，确保原文精准无误；③原则上只收原文，不作校记和注释，旨在使读者在研习之中渐得旨趣，体悟真谛；④每种古籍撰有导读，介绍该书的作者生平、成书背景、学术特点，对临床的指导意义以及学习方法和临证运用方法等内容，提要钩玄，以启迪读者；⑤原文中俗体字、异体字、避讳字予以径改，不作校注。

另书后附有病证名索引、药名索引、方剂索引，便于读者学习和查阅。

期待本套丛书的出版，能真正起到读古籍、筑根基、做临床、提疗效的作用，有助于中医临床人才的培养和成长，以推动我国

中医药事业的发展与创新。

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视“悟性”的提高，医理与易理相通，重视易经相关理论的学习；还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在“做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效、诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的“学术思想”应是高层次的成就，是锲而不舍长期坚持“读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新；学术思想必有理论内涵指导临床实践，能以提高防治水平；再者学术思想不应是一病一证一法一方的诊治经验与心得体会。如金元大家刘完素著有《素问玄机原病式》，自述“法之与术，悉出《内经》之玄机”，于刻苦钻研运气学说之后，倡“六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。非典型传染性肺炎（SARS）流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是“读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此“读经典做临床”具有重要的现实意义。

值得指出，培养临床中坚骨干人才，造就学科领军人物是当务之急。在需要强化“读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高“悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的矛盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之“大一”与极微无内之“小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义；有学者从分子水平寻求直接调节整体功能的物质，而突破靶细胞的发病机制；有医生运用助阳化气，通利小便的方药能同时改善胃肠症状治疗幽门螺杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的“金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，先从研修项目中精选70余种陆续刊行，为进一步扩大视野，续增的品种也是备受历代医家推崇的中医经典著作，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去“做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。

导　读

《景岳全书》是一本大型的综合性中医著作，自问世以来，反复刊刻，广为流传，备受推崇。后世许多医家都把它作为学习中医知识的重要读本，同时也把它作为临床实用的治病指南。时至今日，《景岳全书》无论是在学术上还是在指导临床上，仍然具有十分重要的参考价值。

一、《景岳全书》与作者

张景岳（1563～1640），名介宾，字会卿，号景岳，别号通一子。浙江绍兴人。14岁时跟随其父张寿峰游于京师，从京师名医金英（梦石）学医，尽得其传。他广览群书，于天文、地理、兵法、象数、堪舆、音律等无不通晓。黄宗羲《张景岳传》称：“是以为人治病，沉思病原，单方重剂，莫不应手霍然。一时谒病者辐辏其门，沿边大帅，皆遣金弊至之。”58岁时回故里定居，专心著述。几乎是在他生命的最后时刻，终于完成了记录他从事研究中医的学术成果和治病经验的《景岳全书》。书成后不久，张景岳即与世长辞。60年后，即清康熙三十九年（1700年），书稿由张景岳的外孙林日蔚带到广东，由时任广东布政使的鲁超主持刊刻，全书才得以问世。

《景岳全书》共64卷，100余万字，包括传忠录、脉神章、伤寒典、杂证谟、妇人规、小儿则、痘疹诠、外科钤、本草正、新方八阵、古方八阵以及妇人、小儿、痘疹、外科古方等部分。将中医基本理论、诊断辨证、内妇儿外各科临床、治法方剂、本草药性等内容囊括无遗，全面而精详，切合临床应用。加上全书体例严密，文笔流畅，所以一经问世，便大受欢迎。历史上反复刊刻，使现存《景岳全书》的不同版本达40余种，可见其流传之广泛，影响之深远。除初刊本外，《景岳全书》的主要版本有：康熙四十九年（1710年）贾棠校刻本，康熙五十二年（1713年）查礼南校刻本（1958年上海卫生出版社即据查本影印发行），1991年人民卫生出版社校注本等。

二、主要学术特点及对临床的指导意义

《景岳全书》所体现的学术思想十分丰富，既对中医固有的学术进行了较全面地总结，又提出了许多新的见解。无论是论述前人的学术思想还是张景岳自己的见解，都是紧紧围绕治疗疾病这一主题，因而具有指导临床的重要意义。

1.强调阳气的重要性，注重温补

张景岳在学术上的主要特点之一是反复强调人体正气的重要性，在阴阳两个方面更加重视人体的阳气。他针对朱丹溪“阳常有余，阴常不足”之说，提出了“阳非有余，阴亦不足”的论点，并在《景岳全书》中设专篇进行了讨论。在他的《内经附翼·大宝论》中也有对阳气重要性的专门论述，可参见。他认为：“难得而易失者，惟此阳气，既失而难复者，亦惟此阳气。”“阳主生，阴主杀，凡阳气不充，则生意不广……凡万物之生由乎阳，非阳能死物也，阳来则生，阳去则死矣。”这一思想对临床的指导意义就在于要善于运用扶正补虚的方法来治疗疾病，而在具体使用补法时又要注重温补。张景岳说：“虚实之治，大抵实能受寒，虚能受热，所以补必兼温，泻必兼凉。”“虚弱者，理宜温之补之，补乃可用于常”。所以，补法是治疗疾病最重要的方法之一。运用补法的原则有两条：其一，只要是无实证可据，就可以兼用补法；其二，只要是无热证可据，就可以兼用温法。景岳在运用前人补益方剂的基础上，依据自己的学术见解和临证经验，创制了如温补元阴元阳的左归饮、右归饮、左归丸、右归丸，温补五脏气血的五福饮，温补精血的大营煎，升阳举陷的举元煎等著名的温补方剂。这些方剂，至今仍为临床所常用，并往往能取得良好的疗效。

2.重视命门水火，善补元阴元阳

张景岳的命门学说是阴阳五行、精气学说和命门理论的有机结合。他认为命门即生命之源。命门为真阴之脏，命门所藏的元精为“阴中之水”，元精所化的元气为“阴中之火”，命门藏精化气，兼俱水火。而命门水火是脏腑的化源，命门元阴元阳的亏损是脏腑阴阳病变的根本。景岳善于调整阴阳，其“阴中求阳”、“阳中求阴”的阴阳互济理论与治疗大法，一直为后世医家所推崇。景岳根据其“阴以阳为主”、“阳以阴为基”，“阴阳之气，本同一体”的理论，创立了“扶阳不忘补阴，补阴不离扶阳”的立方用药大法。正如他所言：“善补阳者，必于阴中求阳，则阳得阴助，而生化无穷；善补阴者，必于阳中求阴，则阴得阳升，而源泉不竭”。“善治精者，能使精中生气”，“善治气者，能使气中生精”。“阴阳互根”的基本思想，贯穿于景岳辨证论治的全过程，并最终落实到方剂的组成之中。纵观景岳新方，凡补益剂，无一不体现出阴阳、水火、精气并补这一法则。如右归饮、右归丸，虽然目的在于温补元阳以治命门火衰，但仍然必用大量填精补水之药，以使阴阳相互滋生而生化无穷、源泉不竭。

3.治病必求其本，用药贵在精一

景岳反复强调治病求本的重要性，他说：“万事皆有本，而治病之法，尤惟求本为首务。”所谓本，即是起病之因，不外乎虚实寒热表里。而疾病往往是复杂的，多有六者兼见，此时，“惟于虚实二字，总贯乎前之四者，尤为紧要当辨也。盖虚者本乎元气，实者由乎邪气。元气若虚，则虽有邪气不可攻，而邪不能解，则又有不得不攻者，此处最难下手。但当察其能胜攻与不能胜攻，或宜以攻为补，或宜以补为攻，而得其补泻于微甚可否之间，斯尽善矣。”景岳立法，总以固护人体生机为原则，遣方用药以准确辨证为依据。他说：“故凡施治之要，必须精一不杂，斯为至善。与其制补以消，孰若少用纯补以渐而进之为愈也；与其制攻以补，孰若微用纯攻自一而再之为愈也。”时人亦言其为人治病，“单方重剂，莫不应手霍然”。景岳论药贵精专，还含有在必要之时大剂用药的含义。他指出：“若安危在举动之间，即用药虽善，若无胆量勇敢而药不及病，亦犹杯水车薪……。”他说：“若新暴之病，虚实既得其真，即当以峻剂直攻其本，拔之甚易，若逗留畏缩，养成深固之势，则死生系之”。主张在病本既得的前提下，大胆用药，“但用一味为君，二三味为佐使，大剂进之，多多益善”。又说：“夫用多之道何在？在乎必赖其力，而料无害者，即放胆用之。性缓者可用数两，性急者亦可数钱。”如此量大力专之剂，也体现了景岳用治贵在精一的观点。

4.敢于不循旧说，提出新知灼见

景岳通过对固有的中医理论和前人经验的全面考察，在许多方面都提出了具有重要学术意义与临床价值的新见解。如中风一证，古人皆以外风或内风立论，其治法以祛风为主。景岳继承和发展了河间、东垣、丹溪诸先贤关于中风的学说，明确提出在中风之外应立“非风”一名。既名非风，则与风邪无涉，“盖其形体之坏，神志之乱，皆根本伤败之病。”所以在治法上就应当以“培补元气”为主，发展了中医中风学说。余如对三消、肿胀、血证、湿证、痰饮等病的论述，都有许多新知灼见，极具参考价值。景岳不仅善于化裁古方，又常别具匠心，另辟蹊径，自创新方。在他的《新方八阵》中，有不少方剂都是取法于古方，并结合自家经验，加减而得。其化裁古方，不囿于古人窠臼，常常举一反三，别出新意。如左归饮（丸）、右归饮（丸），系由六味地黄丸、金匮肾气丸化裁而来。景岳继承了前人用地黄丸、肾气丸分治水火的学术思想，并认为“治水治火，皆从肾气，此正重在命门，而阳以阴为基也。”故左归饮（丸）、右归饮（丸）补阳不忘滋阴，养阴而不离扶阳。又因补益命门真阴，纯补尚嫌不足，岂可再用渗利，故于原方中去泽泻，使药力精专，取效更速。他提出了“补阴不利水，利水不补阴，而补阴之法不宜渗”的学术观点，使地黄丸、肾气丸的化裁别出新意。又如，四逆汤本为仲景回阳救逆之剂，对于兼有阴液内竭者，仲景又立四逆加人参汤。景岳以之为法，立四味回阳饮、六味回阳饮及四维散三方。东垣补中益气汤用于劳倦内伤，虚人感冒，景岳以山药、熟地易陈皮、黄芪，取名为补阴益气煎，用治阴虚外感之证。总之，《新方八阵》所列方剂，立法严谨，正如景岳所说“其中有心得焉，有经验焉，有补古之未备焉。”只要用之得当，疗效明显。

三、如何学习应用《景岳全书》

《景岳全书》部头大、内容丰富，要全面理解与掌握并不容易。所以，要学习和应用好《景岳全书》就必须有恒心和毅力，坚持不懈，必有收获。但读书也要讲究方法，如果方法得当，就能取得事半功倍的效果。在此为读者提出下面几点建议，以期对学习和应用《景岳全书》有所帮助。

1.了解全书概况，把握全书结构

通过阅读全书序跋、凡例、目录等，概略了解全书的著书原由、写作经过、主要学术思想、内容、特点、价值等，把握全书的总体结构与著作体例，这是进一步学习和应用《景岳全书》的基础。因全书内容广泛，几乎涉及中医学所有领域。如果要通读一遍，需耗费大量的时间和精力，其益处自不必言，但即使是通读两三遍，也难以保证能够熟练运用全书内容去解决临床中遇到的各种问题。所以，首先需要的是了解全书的概况和熟悉全书的结构，然后根据需要，分清主次，有重点地学习全书的有关内容，以便更有效地解决实际问题。

2.理论部分与临床部分并重，融会贯通全书的学术思想

中医理论与临床密不可分，只有系统地了解了中医理论，才能有效地指导临床实践；也只有通过不断地临床实践，才能加深对中医理论的理解。《景岳全书》正是理论与临床相结合的典范。全书各部分内容既相对独立，又相互联系，阅读学习时应前后参看。书中《传忠录》专门论述了中医基本理论，是中医学的核心，同时也反映了作者的基本医学思想。在学习这部分内容时，重点在于理解和领会中医的基本思想，掌握辨证方法。《脉神章》专门讲中医的脉学，介绍了各家脉法。因为脉诊是中医诊断的主要手段，阅读这部分内容，重点是在理解脉学理论的基础上了解脉与证的关系，掌握诊脉方法。同时，还应了解中医脉学发展的历史以及诸家脉法的异同。《伤寒典》专门论述了中医外感热病的病因病理、诊断辨证及治法方药，将《内经》《伤寒论》及后世诸家对伤寒病的认识融会在一起，为我们学习和掌握伤寒病的理论和临床提供了极大方便。《杂证谟》是全书分量最重的部分，它简直就是一部“中医内科全书”。其编排体例是以病为纲，病名之下大略列“经义”、“论证”、“论治”、“述古”、“辨古”、“列方”等项，各病种下所列内容多寡不同。学习这部分内容时，不能贪多求快，应结合临床，反复参看，准确地掌握每一病种的诊断辨证和理法方药。妇人、小儿、麻疹、痘疹、外科等部分的学习方法与《杂证谟》相似。本草与方剂内容可以采用先随意浏览，再根据需要进行查阅，在实际应用中逐步熟悉和掌握。

3.广泛参考其他书籍，加深对景岳学术的理解

中医学在长期的发展过程中形成了大量的专门文献，《景岳全书》仅仅是其中一种，所谓沧海之一粟。张景岳是在参考了以往大量文献的基础上，才写成了《景岳全书》。我们在学习本书各部分内容时，应当参考一些其他相关文献（包括张景岳本人的其他著作），以加深对景岳学术的理解。譬如，我们学习《传中录》中关于虚实寒热表里、标本、藏象等论述时，可适当参考《黄帝内经》的相关内容。学习命门等论述时，可适当参考《难经》、《医贯》等相关内容。学习“辨河间”、“辨丹溪”时，可参考《素问玄机原病式》、《格致余论》等相关内容。同时，还应参考景岳的《内经图翼》、《内经附翼》等。学习《伤寒典》应参考仲景《伤寒论》及后世注家。这样就能较为全面深入地弄明白中医的基本理论问题，也才能更深入地理解景岳的学术思想。

4.结合临床，学以致用

读书与临证是学习中医的两条必由之路，历史上有成就的医家无不是在充分汲取前人经验的基础上通过自身的临证实践，逐步达到一定的高度。我们学习《景岳全书》也应当采取读书与临证相结合的方法，将书本上景岳的学术与经验用于指导临床实践并在实践中进行检验，带着临证时遇到的问题从书中去寻找解决的方法，如此反复，就能不断提高我们的理论水平，丰富自己的临床经验。

整理说明

《景岳全书》是明代著名医家张景岳穷毕生精力写成的医学巨著，在祖国医学的发展历程中占有重要地位，是我们学习中医理论和治病经验的重要参考书。为了满足广大中医学习者和中医工作者的需要，我们对《景岳全书》进行了认真整理，主要采用了以下整理原则和方法：

一、此次整理采用原书初刊本（鲁超刻本）为底本，以贾棠刻本、查礼南刻本为校本，对书中有疑义之处，择其善者而从之。

二、整理中对原书引文进行了大量他校，凡引文有明显错误之处均据原书予以改正。如“膝者脚之府”改为“膝者筋之府”，“肩脾”改为“肩胛”等。书中引用《内经》篇名有误的均据原书予以改正。

三、书中通假字、古今字予以保留，对异体字进行了规范。

四、全书采用简化字排印并加用标点符号。个别繁简字如“癥、症”等，因中医术语使用的习惯而予以保留。书中指前后关系的“右”全部改为“上”。

五、原书方剂名及药名后的序号使用较混乱，如“百一，百，一百一”等，均予以统一。

六、对原书药名进行了规范，如“班猫——斑蠡”等，另如“蓬术”、“钩藤钩”等则予以保留。

七、书后附方剂索引和病症名索引，以便查阅。

鲁　序

人身一小天地也。天地之气，不越阴阳。阴阳和，而后覆载得其清宁，渊岳得其渟峙，以至草木鸟兽咸若。《易》有之，山泽通气，水火不相射，是谓阴阳和之之谓也。所以《易》与天地准，故能弥纶天地之道，而余亦谓医与《易》准，故能神明阖辟之原。人之一身，五脏六腑，四肢百骸备矣，非气不生，非血不行。气血者，阴阳之属也。而医则阴中求阳，阳中求阴，循环无已，从逆得顺，从消得长，从虚得盈，分先后之天，审燥湿之宜，察刚柔之用。二气之说明，则表里虚实，无不洞然于中，斯酌古可以剂今，所谓神而明之，在乎其人，善《易》者，未尝不善医者也。

夫营卫调而后经络顺，阴阳错而后疾病生。轩岐具挽回造化之神功，而《灵枢》《素问》一书，犹日月经天，江河行地，后之人虽穷幽极渺，尚恐理解未明，用违其术。唯仲景张氏、立斋薛氏、丹溪朱氏、东垣李氏诸君，朗悟通神，能窥其奥，皆有著述，为医家指南，以名于淳于、越人之后。而《医宗》、《医录》、《医统》、《拔萃》、《宝镜》诸篇，亦足以羽翼《内经》者，犹之六经而外，诸子百家不可废也。但浩博泛滥，童年习之，皓首而不得其源。倘能探掇精华，不支不漏，灿若云汉，明若列星，俾人披其集而漱涤五脏，练精易形，有所宗旨，斯亦窥《易》简之奥，而具参赞之功者矣。

吾郡张会卿先生，名介宾，自号通一子，于书无所不窥，壮年好谈兵击剑，思有所用于世，筮《易》得天山之遁，遂决意石隐，避世壶中。精轩岐之道，而于生死疑难之际，审呼吸于毫芒，辨浮沉于影响，君臣佐使，无不析其源流，望闻问切，无不穷其窔奥。汇成《景岳全书》一集，列为八阵，中为九宫，前分门，后方剂，去陈言之糟粕，阐前哲之心思，合者参之，疑者剖之，略者补之，诚度世之津梁，卫生之宝诀也。

是书脍炙海内已久，余以不得一见为怅，适林汝晖侄倩携之来粤，如获拱璧。因谓儿辈曰：兹篇宏济之仁，不在良相下，岂一身一家之所敢私哉！特付剞劂，以公诸世，庶不没作者之苦心，而同于长桑禁方之授也夫。

人情莫不欲寿，恒讳疾而忌医。孰知延寿之方，非药石不为功；得病之由，多半服食不审。致庸医之误人，曰药之不如其勿药，是由因噎废食也。原夫天地生物，以好生为心，草木、金石、飞潜、溲渤之类，皆可已病，听其人之自取。古之圣人，又以天地之心为己心，著为《素问》、《难经》，定为君臣佐使方旨，待其人善用之。用之善，出为良医，药石方旨，惟吾所使，寿夭荣谢之数，自我操之，如执左券，皆稽古之力也。庸医反是，执古方，泥古法，罔然不知病所自起，为表为里，为虚为实，一旦杀人，不知自反，反归咎于食忌，洗其耻于方册，此不善学者之过也。故曰：肱三折而成良医，言有所试也。不三世不服其药，言有所受之也。假试之知而不行，受之传而不习，己先病矣。己之不暇，何暇于已人之病？是无怪乎忌医者之纷纷也。

越人张景岳，豪杰士也。先世以军功起家，食禄千户。结发读书，不呫呫章句。初学万人敌，得鱼腹八阵不传之秘。仗策游侠，往来燕冀间，慨然有封狼胥、勒燕然之想。榆林、碣石、凤城、鸭江，足迹几遍。投笔弃繻，绝塞失其天险；谈兵说剑，壮士逊其颜色。所遇数奇，未尝俯首求合也。由是落落难偶，浩然归里，肆力于轩岐之学，以养其亲。遇有危证，世医拱手，得其一匕，矍然起矣。常出其平生之技，著为医学全书，凡六十有四卷。语其徒曰：医之用药，犹用兵也。治病如治寇攘，知寇所在，精兵攻之，兵不血刃矣。故所著书，仿佛八阵遗意。古方，经也；新方，权也。经权互用，天下无难事矣。书既成，限于赀，未及流传而殁，遗草属诸外孙林君日蔚。蔚载与南游，初见赏于方伯鲁公，捐赀付梓。板成北去，得其书者，视为肘后之珍，世罕见之。予生平颇好稽古，犹专意于养生家言。是书诚养生之秘籍也，惜其流传不广，出俸翻刻，公诸宇内。善读其书者，庶免庸医误人之咎，讳疾忌医者，毋因噎而废食也可。

我皇上御极五十年，惠政频施，仁风洋溢，民尽雍熙，物无夭札，固无藉于《灵枢》《素问》之书，而后臻斯世于寿域也。虽然，先文正公有言：不为良相，当为良医。乃知有圣君不可无良相，而良医之权又与良相等，医之一道，又岂可忽乎哉！自轩辕、岐伯而下，代有奇人，惟长沙张仲景为最著。厥后，或刘或李或朱，并能以良医名，然其得力处，不能不各循一己之见，犹儒者尊陆尊朱，异同之论，纷纷莫一。

越人张景岳，盖医而良者也。天分既高，师古复细，是能融会乎百家，而贯通乎诸子者。名其书曰全，其自负亦可知矣。他不具论，观其《逆数》一篇，逆者得阳，顺者得阴，降以升为主，此开阴阳之秘，盖医而仙者也。世有以仙为医，而尚不得谓之良哉？而或者曰：医，生道也；兵，杀机也。医以阵名，毋乃不伦乎？不知元气盛而外邪不能攻，亦由壁垒固而侵劫不能犯也。况兵之虚实成败，其机在于俄顷；而医之寒热攻补，其差不容于毫发，孰谓医与兵之不相通哉？若将不得人，是以兵与敌也；医不得人，是以人试药也，此又景岳以阵名篇之微意也。

是书为谦庵鲁方伯任粤时所刻，纸贵五都，求者不易。转运使贾君，明于顺逆之道，精于升降之理，济世情殷，重登梨枣。予于庚寅孟冬，奉天子命，带星就道，未获观其告竣。阅两月，贾君以札见示，《景岳全书》重刻已成，命予作序。余虽不敏，然以先文正公良医良相之意广之，安知昔日之张君足为良医，而异日之贾君不为良相，以佐我皇上万寿无疆之历服耶！故为数语以弁卷首。


闽浙制使沈阳范时崇撰



查　序

天地之道，不过曰阴与阳，二气之相宣，而万物于以发育。人固一物耳，皆秉是气以生，赋以成形，不能无所疵疠，而况物情之相感，物欲之相攻，此疾疚之所由兴，往往至于夭札而莫之拯。有古圣人者起，为斯民忧，调健顺之所宜，酌刚柔之所济，分疏寒暑燥湿之治理，而著之为经。至今读《灵枢》、《素问》诸篇，未尝不叹圣人之卫民生者远也。及览汉史方技传，若仓公、扁鹊之流，多传其治疾之神奇，而其方不著。洎仲景、立斋、丹溪、东垣辈出，多采其精微，勒为成书，以嬗后世。及诸家踵接，各祖所传，同途异趋，即有高识之士，览之茫无津涯，欲求其会归，卒未易得也。

越人张景岳者，少负经世才，晚专于医，能决诸家之旨要，乃著集六十有四卷，以集斯道之大成。其甥林汝晖携之至岭外，为鲁谦庵方伯所赏识，始为之梓行。凡言医之家，莫不奉为法守。后其板浸失，贾青南都运复刊之。寻挟以北归，其行未广。余族子礼南客粤，以其才鸣于时，而尚义强仁，有古烈士之概。慨是书之不广暨也，毅然倡其同志诸君，醵金以授梓人，锓板摹发。会余奉命典试，事竟，礼南从余游，出其书视余，请为弁首。余读其集分八阵，阵列诸科，科次以方，方征诸治，其义简，其法赅，其功用正而神，是为百氏之正轨。而其究盈虚之理数，析顺逆之经权，则又与大《易》相参，而阴阳之道备是矣。学者苟得其体用，随宜而措施，则足以利济群黎，可无夭札之患。且今圣天子方臻仁寿，保合太和，至泽之涵濡，使天下咸登寿域，更得是书而广其术，行之四方，其于天地生物之心，圣人仁民之化，赞襄补益，厥用良多，而礼南诸君乐善之功，亦将与是集共传不朽。


癸巳科广东典试正主考翰林院编修查嗣　撰



林　跋

先外祖张景岳公，名介宾，字会卿。先世居四川绵竹县，明初以军功世授绍兴卫指挥，卜室郡城会稽之东。生颖异，读书不屑章句，韬钤轩岐之学，尤所淹贯。壮岁游燕冀间，从戎幕府，出榆关，履碣石，经凤城，渡鸭绿，居数年无所就。亲益老，家益贫，翻然而归。功名壮志，消磨殆尽。尽弃所学而肆力于轩岐，探隐研神，医日进，名日彰，时人比之仲景、东垣云。苦志编辑《内经》，穷年缕析，汇成《类经》若干卷问世，世奉为金匮玉函者久矣。《全书》者，博采前人之精义，考验心得之玄微，以自成一家之书。首《传忠录》，统论阴阳六气、先贤可否，凡三卷；次《脉神章》，择诸家珍要精髓，以测病情，凡二卷；著伤寒为《典》，杂证为《谟》，妇人为《规》，小儿为《则》，痘疹为《诠》，外科为《钤》，凡四十卷；采药味三百种，人参、附子、熟地、大黄为药中四维，更推参、地为良相，黄、附为良将，凡二卷；创药方，分八阵，曰补，曰和，曰寒，曰热，曰固，曰因，曰攻，曰散，名《新方八阵》，凡二卷；集古方，分八阵，名《古方八阵》，凡八卷；别辑妇人、小儿、痘疹、外科方，总皆出入古方八阵以神其用，凡四卷。共六十四卷，名《景岳全书》。是书也，继往开来，功岂小补哉！以兵法部署方略者，古人用药如用兵也。或云：公生平善韬钤，不得遂其幼学壮行之志，而寓意于医，以发泄其五花八门之奇。余曰：此盖有天焉，特老其才，救世而接医统之精传，造物之意，夫岂其微欤？是编成于晚年，力不能梓，授先君，先君复授日蔚。余何人斯，而能继先人之遗志哉？岁庚辰，携走粤东，告方伯鲁公。公曰：此济世慈航也！天下之宝，当与天下共之。捐俸付剞劂，阅数月工竣。不肖得慰藉先人，以慰先外祖于九原，先外祖可不朽矣。


外孙林日蔚跋

卷之一入集

传忠录上


明 理 一


万事不能外乎理，而医之于理为尤切。散之则理为万象，会之则理归一心。夫医者，一心也；病者，万象也。举万病之多，则医道诚难，然而万病之病，不过各得一病耳。譬之北极者，医之一心也；万星者，病之万象也。欲以北极而对万星，则不胜其对；以北极而对一星，则自有一线之直，彼此相照，何得有差？故医之临证，必期以我之一心，洞病者之一本。以我之一，对彼之一，既得一真，万疑俱释，岂不甚易？一也者，理而已矣。苟吾心之理明，则阴者自阴，阳者自阳，焉能相混？阴阳既明，则表与里对，虚与实对，寒与热对。明此六变，明此阴阳，则天下之病固不能出此八者。是编也，列门为八，列方亦为八。盖古有兵法之八门，予有医家之八阵。一而八之，所以神变化，八而一之，所以溯渊源。故予于此录，首言明理，以统阴阳诸论，详中求备，用帅八门。夫兵系兴亡，医司性命，执中心学，孰先乎此？是即曰传中可也，曰传心亦可也。然传中传心，总无非为斯人斯世之谋耳，故复命为《传忠录》。

阴阳篇二


凡诊病施治，必须先审阴阳，乃为医道之纲领。阴阳无谬，治焉有差？医道虽繁，而可以一言蔽之者，曰阴阳而已。故证有阴阳，脉有阴阳，药有阴阳。以证而言，则表为阳，里为阴；气为阳，血为阴；动为阳，静为阴；多言者为阳，无声者为阴；喜明者为阳，欲暗者为阴。阳微者不能呼，阴微者不能吸；阳病者不能俯，阴病者不能仰。以脉而言，则浮大滑数之类皆阳也，沉微细涩之类皆阴也。以药而言，则升散者为阳，敛降者为阴；辛热者为阳，苦寒者为阴；行气分者为阳，行血分者为阴；性动而走者为阳，性静而守者为阴。此皆医中之大法。至于阴中复有阳，阳中复有阴，疑似之间，辨须的确。此而不识，极易差讹，是又最为紧要，然总不离于前之数者。但两气相兼，则此少彼多，其中便有变化，一皆以理测之，自有显然可见者。若阳有余而更施阳治，则阳愈炽而阴愈消；阳不足而用阴方，则阴愈盛而阳斯灭矣。设能明彻阴阳，则医理虽玄，思过半矣。

——道产阴阳，原同一气。火为水之主，水即火之源，水火原不相离也。何以见之？如水为阴，火为阳，象分冰炭，何谓同源？盖火性本热，使火中无水，其热必极，热极则亡阴，而万物焦枯矣；水性本寒，使水中无火，其寒必极，寒极则亡阳，而万物寂灭矣。此水火之气，果可呼吸相离乎？其在人身，是即元阴元阳，所谓先天之元气也。欲得先天，当思根柢。命门为受生之窍，为水火之家，此即先天之北阙也。舍此他求，如涉海问津矣，学者宜识之。

——凡人之阴阳，但知以气血、脏腑、寒热为言，此特后天有形之阴阳耳。至若先天无形之阴阳，则阳曰元阳，阴曰元阴。元阳者，即无形之火，以生以化，神机是也，性命系之，故亦曰元气；元阴者，即无形之水，以长以立，天癸是也，强弱系之，故亦曰元精。元精元气者，即化生精气之元神也。生气通天，惟赖乎此。《经》曰：得神者昌，失神者亡。即此之谓。今之人，多以后天劳欲戕及先天；今之医，只知有形邪气，不知无形元气。夫有形者，迹也，盛衰昭著，体认无难；无形者，神也，变幻倏忽，挽回非易。故《经》曰：粗守形，上守神。嗟呼！又安得有通神明而见无形者，与之共谈斯道哉。

——天地阴阳之道，本贵和平，则气令调而万物生，此造化生成之理也。然阳为生之本，阴实死之基，故道家曰：分阴未尽则不仙，分阳未尽则不死。华元化曰：得其阳者生，得其阴者死。故凡欲保生重命者，尤当爱惜阳气，此即以生以化之元神，不可忽也。曩自刘河间出，以暑火立论，专用寒凉，伐此阳气，其害已甚；赖东垣先生论脾胃之火必须温养，然尚未能尽斥一偏之谬；而丹溪复出，又立阴虚火动之论，制补阴、大补等丸，俱以黄柏、知母为君，寒凉之弊又复盛行。夫先受其害者，既去而不返；后习而用者，犹迷而不悟。嗟乎！法高一尺，魔高一丈，若二子者，谓非轩岐之魔乎？余深悼之，故直削于此，实冀夫尽洗积陋，以苏生命之厄，诚不得不然也。观者其谅之察之，勿以诽谤先辈为责也，幸甚！

——阴阳虚实。《经》曰：阳虚则外寒，阴虚则内热；阳盛则外热，阴盛则内寒。

——《经》曰：阳气有余，为身热无汗。此言表邪之实也。又曰：阴气有余，为多汗身寒。此言阳气之虚也。仲景曰：发热恶寒发于阳，无热恶寒发于阴。又曰：极寒反汗出，身必冷如冰。此与经旨义相上下。

——《经》曰：阴盛则阳病，阳盛则阴病；阳胜则热，阴盛则寒。

——阴根于阳，阳根于阴。凡病有不可正治者，当从阳以引阴，从阴以引阳，各求其属而衰之。如求汗于血，生气于精，从阳引阴也；又如引火归源，纳气归肾，从阴引阳也。此即水中取火，火中取水之义。

——阴之病也，来亦缓而去亦缓；阳之病也，来亦速而去亦速。阳生于热，热则舒缓；阴生于寒，寒则拳急。寒邪中于下，热邪中于上，饮食之邪中于中。

——考之《中藏经》曰：阳病则旦静，阴病则夜宁；阳虚则暮乱，阴虚则朝争。盖阳虚喜阳助，所以朝轻而暮重；阴虚喜阴助，所以朝重而暮轻，此言阴阳之虚也。若实邪之候，则与此相反。凡阳邪盛者，必朝重暮轻；阴邪盛者，必朝轻暮重。此阳逢阳王，阴得阴强也。其有或昼或夜，时作时止，不时而动者，以正气不能主持，则阴阳盛负，交相错乱，当以培养正气为主，则阴阳将自和矣。但或火或水，宜因虚实以求之。


六变辨三


六变者，表里寒热虚实也。是即医中之关键。明此六者，万病皆指诸掌矣。以表言之，则风寒暑湿火燥感于外者是也；以里言之，则七情、劳欲、饮食伤于内者是也。寒者阴之类也，或为内寒，或为外寒，寒者多虚；热者阳之类也，或为内热，或为外热，热者多实。虚者，正气不足也，内出之病多不足；实者，邪气有余也，外入之病多有余。六者之详，条列如下。

表证篇四


表证者，邪气之自外而入者也。凡风寒暑湿火燥，气有不正，皆是也。《经》曰：清风大来，燥之胜也，风木受邪，肝病生焉；热气大来，火之胜也，金燥受邪，肺病生焉；寒气大来，水之胜也，火热受邪，心病生焉；湿气大来，土之胜也，寒水受邪，肾病生焉；风气大来，木之胜也，土湿受邪，脾病生焉。又曰：冬伤于寒，春必病温。春伤于风，夏生飧泄。夏伤于暑，秋必痎疟。秋伤于湿，冬生咳嗽。又曰：风从其冲后来者为虚风，伤人者也，主杀主害者。凡此之类，皆言外来之邪。但邪有阴阳之辨，而所伤亦自不同。盖邪虽有六，化止阴阳。阳邪化热，热则伤气；阴邪化寒，寒则伤形。伤气者，气通于鼻，鼻通于脏，故凡外受暑热而病有发于中者，以热邪伤气也；伤形者，浅则皮毛，深则经络，故凡外受风寒而病为身热体痛者，以寒邪伤形也。《经》曰：寒则腠理闭，气不行，故气收矣；炅则腠理开，营卫通，汗大泄，故气泄矣。此六气阴阳之辨也。然而六邪之感于外者，又惟风寒为最。盖风为百病之长，寒为杀厉之气。人身内有脏腑，外有经络，凡邪气之客于形也，必先舍于皮毛。留而不去，乃入于孙络；留而不去，乃入于络脉；留而不去，乃入于经脉。然后内连五脏，散于肠胃，阴阳俱感，五脏乃伤，此邪气自外而内之次也。然邪气在表，必有表证，既见表证，则不可攻里，若误攻之，非惟无涉，且恐里虚，则邪气乘虚愈陷也。表证既明，则里证可因而解矣。故表证之辨，不可不为之先察。

——人身脏腑在内，经络在外，故脏腑为里，经络为表。在表者，经络各有六经，是为十二经脉。以十二经脉分阴阳，则六阳属腑为表，六阴属脏为里；以十二经脉分手足，则足经之脉长而且远，自上及下，遍络四体，故可按之以察周身之病；手经之脉短而且近，皆出入于足经之间，故凡诊伤寒外感者，则但言足经不言手经也。然而足之六经，又以三阳为表，三阴为里。而三阳之经，则又以太阳为阳中之表，以其脉行于背，背为阳也；阳明为阳中之里，以其脉行于腹，腹为阴也；少阳为半表半里，以其脉行于侧，三阳传遍而渐入三阴也。故凡欲察表证者，但当分前后左右，而以足三阳经为主。然三阳之中，则又惟太阳一经，包覆肩背，外为周身之纲维，内连五脏六腑之肓腧，此诸阳之主气，犹四通八达之衢也。故凡风寒之伤人，必多自太阳经始。

——足三阴之经皆自脚上腹，虽亦在肌表之间，然三阴主里，而凡风寒自表而入者，未有不由阳经而入阴分也。若不由阳经径入三阴者，即为直中阴经，必连脏矣。故阴经无可据之表证。

——寒邪在表者，必身热无汗，以邪闭皮毛也。

——寒邪客于经络，必身体疼痛，或拘急而酸者，以邪气乱营气，血脉不利也。

——寒邪在表而头痛者，有四经焉。足太阳脉挟于头顶，足阳明脉上至头维，足少阳脉上行两角，足厥阴脉上会于巅，皆能为头痛也。故惟太阴、少阴皆无头痛之证。

——寒邪在表多恶寒者，盖伤于此者必恶此，所谓伤食恶食，伤寒恶寒也。

——邪气在表，脉必紧数者，营气为邪所乱也。

——太阳经脉起目内眦，上顶巅，下项，挟脊行腰腘。故邪在太阳者，必恶寒发热而兼头项痛，腰脊强，或膝腨酸疼也。

——阳明经脉起自目下，循面鼻，行胸腹。故邪在阳明者，必发热微恶寒，而兼目痛鼻干不眠也。

——少阳为半表半里之经，其脉绕耳前后，由肩井下胁肋。故邪在少阳者，必发热而兼耳聋胁痛，口苦而呕，或往来寒热也。

以上皆三阳之表证，但见表证，则不可攻里。或发表，或微解，或温散，或凉散，或温中托里而为不散之散，或补阴助阳而为云蒸雨化之散。呜呼！意有在而言难尽也，惟慧者之心悟之。

——表证之脉。仲景曰：寸口脉浮而紧，浮则为风，紧则为寒，风则伤卫，寒则伤营，营卫俱病，骨节烦疼，当发其汗也。《脉经》注曰：风为阳，寒为阴；卫为阳，营为阴。风则伤阳，寒则伤阴，各从其类而伤也。故卫得风则热，营得寒则痛，营卫俱病，故致骨节烦疼，当发汗解表而愈。

——浮脉本为属表，此固然也。然有邪寒初感之甚者，拘束卫气，脉不能达，则必沉而兼紧。此但当以发热身痛等表证参合而察之，自可辨也。又若血虚动血者，脉必浮大；阴虚水亏者，脉必浮大；内火炽盛者，脉必浮大；关阴格阳者，脉必浮大。若此者，俱不可一概以浮为表论，必当以形气病气、有无外证参酌之。若本非表证，而误认为表，则杀人于反掌之间矣。

——外感寒邪，脉大者必病进，以邪气盛也。然必大而兼紧，方为病进。若先小而后大，及渐大渐缓者，此以阴转阳，为胃气渐至，将解之兆也。

——寒邪未解，脉息紧而无力者，无愈期也。何也？盖紧者，邪气也；力者，元气也，紧而无力，则邪气有余而元气不足也。元气不足，何以逐邪？临此证者，必能使元阳渐充，则脉渐有力，自小而大，自虚而实，渐至洪滑，则阳气渐达，表将解矣。若日见无力而紧数日进，则危亡之兆也。

——病必自表而入者，方得谓之表证；若由内以及外，便非表证矣。《经》曰：从内之外者调其内，从外之内者治其外。从内之外而盛于外者，先治其内而后治其外；从外之内而盛于内者，先治其外而后调其内。此内外先后之不可不知也。

——伤风、中风，虽皆有风之名，不可均作表证。盖伤风之病，风自外入者也，可散之温之而已，此表证也。中风之病，虽形证似风，实由内伤所致，本无外邪，故不可以表证论治，法具本条。

——发热之类，本为火证，但当分辨表里。凡邪气在表发热者，表热而里无热也，此因寒邪，治宜解散；邪气在里发热者，必里热先甚而后及于表也，此是火证，治宜清凉。凡此内外，皆可以邪热论也。若阴虚水亏而为骨蒸夜热者，此虚热也，又不可以邪热为例，惟壮水滋阴可以治之。

——湿燥二气，虽亦外邪之类，但湿有阴阳，燥亦有阴阳。湿从阴者为寒湿，湿从阳者为湿热；燥从阳者因于火，燥从阴者发于寒。热则伤阴，必连于脏；寒则伤阳，必连于经。此所以湿燥皆有表里，必须辨明而治之。

——湿证之辨，当辨表里。《经》曰：因于湿，首如裹。又曰：伤于湿者，下先受之。若道路冲风冒雨，或动作辛苦之人，汗湿沾衣，此皆湿从外入者也；若嗜好酒浆生冷，以致泄泻、黄疸、肿胀之类，此湿从内出者也。在上在外者，宜微从汗解；在下在里者，宜分利之。湿热者宜清宜利，寒湿者宜补脾温肾。

——燥证之辨，亦有表里。《经》曰：清气大来，燥之胜也，风木受邪，肝病生焉。此中风之属也。盖燥胜则阴虚，阴虚则血少，所以或为牵引，或为拘急，或为皮腠风消，或为脏腑干结。此燥从阳化，营气不足，而伤乎内者也。治当以养营补阴为主。若秋令太过，金气胜而风从之，则肺先受病，此伤风之属也。盖风寒外束，气应皮毛，故或为身热无汗，或为咳嗽喘满，或鼻塞声哑，或咽喉干燥。此燥以阴生，卫气受邪，而伤乎表者也。治当以轻扬温散之剂，暖肺去寒为主。


里证篇五


里证者，病之在内在脏也。凡病自内生，则或因七情，或因劳倦，或因饮食所伤，或为酒色所困，皆为里证。以此言之，实属易见。第于内伤外感之间，疑似之际，若有不明，未免以表作里，以里作表，乃致大害，故当详辨也。

——身虽微热，而濈濈汗出不止，及无身体酸疼拘急，而脉不紧数者，此热非在表也。

——证似外感，不恶寒，反恶热，而绝无表证者，此热盛于内也。

——凡病表证，而小便清利者，知邪未入里也。

——表证已具，而饮食如故，胸腹无碍者，病不及里也；若见呕恶口苦，或心胸满闷不食，乃表邪传至胸中，渐入于里也；若烦躁不眠，干渴谵语，腹痛自利等证，皆邪入于里也；若腹胀喘满，大便结硬，潮热斑黄，脉滑而实者，此正阳明胃腑里实之证，可下之也。

——七情内伤，过于喜者，伤心而气散，心气散者，收之养之；过于怒者，伤肝而气逆，肝气逆者，平之抑之；过于思者，伤脾而气结，脾气结者，温之豁之；过于忧者，伤肺而气沉，肺气沉者，舒之举之；过于恐者，伤肾而气怯，肾气怯者，安之壮之。

——饮食内伤。气滞而积者，脾之实也，宜消之逐之；不能运化者，脾之虚也，宜暖之助之。

——酒湿伤阴，热而烦满者，湿热为病也，清之泄之；酒湿伤阳，腹痛泻利呕恶者，寒湿之病也，温之补之。

——劳倦伤脾者，脾主四肢也，须补其中气。

——色欲伤肾而阳虚无火者，兼培其气血；阴虚有火者，纯补其真阴。

——痰饮为患者，必有所本，求所从来，方为至治，若但治标，非良法也。详具本条。

——五脏受伤，本不易辨，但有诸中必形诸外，故肝病则目不能视而色青，心病则舌不能言而色赤，脾病则口不知味而色黄，肺病则鼻不闻香臭而色白，肾病则耳不能听而色黑。

虚实篇六


虚实者，有余不足也。有表里之虚实，有脏腑之虚实，有阴阳之虚实。凡外入之病多有余，内出之病之不足。实言邪气实则当泻，虚言正气虚则当补。凡欲察虚实者，为欲知根本之如何，攻补之宜否耳。夫疾病之实，固为可虑，而元气之虚，虑尤甚焉。故凡诊病者，必当先察元气为主，而后求疾病。若实而误补，随可解救，虚而误攻，不可生矣。然总之虚实之要，莫逃乎脉。如脉之真有力真有神者，方是真实证；脉之似有力似有神者，便是假实证。矧脉之无力无神，以至全无力全无神者哉，临证者万勿忽此。

——表实者，或为发热，或为身痛，或为恶热掀衣，或为恶寒鼓栗。寒束于表者无汗，火盛于表者有疡。走注而红痛者，知营卫之有热；拘急而酸疼者，知经络之有寒。

——里实者，或为胀为痛，或为痞为坚，或为闭为结，或为喘为满，或懊恼不宁，或躁烦不眠。或气血积聚，结滞腹中不散，或寒邪热毒，深留脏腑之间。

——阳实者，为多热恶热；阴实者，为痛结而寒；气实者，气必喘促而声色壮厉；血实者，血必凝聚而且痛且坚。

——心实者，多火而多笑；肝实者，两胁少腹多有疼痛，且复多怒；脾实者，为胀满气闭，或为身重；肺实者，多上焦气逆，或为咳喘；肾实者，多下焦壅闭，或痛或胀，或热见于二便。

——表虚者，或为汗多，或为肉战，或为怯寒，或为目暗羞明，或为耳聋眩运，或肢体多见麻木，或举动不胜劳烦，或为毛槁而肌肉削，或为颜色憔悴而神气索然。

——里虚者，为心怯心跳，为惊惶，为神魂之不宁，为津液之不足，或为饥不能食，或为渴不喜冷，或为张目而视，或闻人声而惊。上虚则饮食不能运化，或多呕恶而气虚中满；下虚则二阴不能流利，或便尿失禁，肛门脱出，而泄泻遗精，在妇人则为血枯经闭，堕胎崩淋带浊等证。

——阳虚者，火虚也，为神气不足，为眼黑头眩，或多寒而畏寒；阴虚者，水亏也，为亡血失血，为戴阳，为骨蒸劳热；气虚者，声音微而气短似喘；血虚者，肌肤干涩而筋脉拘挛。

——心虚者，阳虚而多悲；肝虚者，目[image: ]

 无所见，或阴缩筋挛而善恐；脾虚者，为四肢不用，或饮食不化，腹多痞满而善忧；肺虚者，少气息微而皮毛燥涩；肾虚者，或为二阴不通，或为两便失禁，或多遗泄，或腰脊不可俯仰而骨酸痿厥。

——诸痛之可按者为虚，拒按者为实。

——胀满之虚实。仲景曰：腹满不减，减不足言，当下之；腹满时减，复如故，此为寒，当与温药。夫减不足言者，以中满之甚，无时或减，此实胀也，故当下之；腹满时减者，以腹中本无实邪，所以有时或减，既减而腹满如故者，以脾气虚寒而然，所以当与温药，温即兼言补也。

——《内经》诸篇皆惓惓以神气为言，夫神气者，元气也。元气完固，则精神昌盛，无待言也；若元气微虚，则神气微去；元气大虚，则神气全去，神去则机息矣，可不畏哉？《脉要精微论》曰：夫精明者，所以视万物，别黑白，审长短。以长为短，以白为黑，如是则精衰矣。言而微，终日乃复言者，此气夺也；衣被不敛，言语善恶不避亲疏，此神明之乱也。仓廪不藏者，是门户不要也；水泉不止，是膀胱不藏也。得守者生，失守者死。夫五脏者，身之强也。头者，精明之府，头倾视深，精神将夺矣；背者，胸中之府，背曲肩垂，府将坏矣；腰者，肾之府，转摇不能，肾将惫矣；膝者，脚之府，屈伸不能，行则偻俯，骨将惫矣；骨者，髓之府，不能久立，行则振掉，骨将惫矣。得强则生，失强则死。此《内经》之言虚证也，当察其意。

——虚者宜补，实者宜泻，此易知也。而不知实中复有虚，虚中复有实，故每以至虚之病，反见盛势，大实之病，反有羸状，此不可不辨也。如病起七情，或饥饱劳倦，或酒色所伤，或先天不足，及其既病，则每多身热便闭，戴阳胀满，虚狂假斑等证，似为有余之病，而其因实由不足。医不察因，从而泻之，必枉死矣。又如外感之邪未除，而留伏于经络；食饮之滞不消，而积聚于脏腑；或郁结逆气有不可散，或顽痰瘀血有所留藏，病久致羸，似乎不足。不知病本未除，还当治本，若误用补，必益其病矣。此所谓无实实，无虚虚，损不足而益有余，如此死者，医杀之耳。

附：华元化《虚实大要论》曰：病有脏虚脏实，腑虚腑实，上虚上实，下虚下实，状各不同，宜深消息。肠鸣气走，足冷手寒，食不入胃，吐逆无时，皮毛憔悴，肌肉皱皴，耳目昏塞，语声破散，行步喘促，精神不收，此五脏之虚也。诊其脉，举指而滑，按之而微，看在何部，以断其脏也。又，按之沉、小、微、弱、短、涩、软、濡，俱为脏虚也。饮食过多，大小便难，胸膈满闷，肢节疼痛，身体沉重，头目闷眩，唇口肿胀，咽喉闭塞，肠中气急，皮肉不仁，暴生喘乏，偶作寒热，疮疽并起，悲喜时来，或自痿弱，或自高强，气不舒畅，血不流通，此脏之实也。诊其脉，举按俱盛者，实也。又长浮数疾洪紧弦大，俱曰实也。看在何经，而断其脏也。头疼目赤，皮热骨寒，手足舒缓，血气壅塞，丹瘤更生，咽喉肿痛，轻按之痛，重按之快，食饮如故，曰腑实也。诊其脉，浮而实大者是也。皮肤搔痒，肌肉[image: ]
 胀，食饮不化，大便滑而不止。诊其脉，轻手按之得滑，重手按之得平，此乃腑虚也。看在何经，而正其时也。胸膈痞满，头目碎痛，饮食不下，脑项昏重，咽喉不利，涕唾稠粘，诊其脉，左右寸口沉结实大者，上实也；颊赤心忪，举动颤栗，语声嘶嘎，唇焦口干，喘乏无力，面少颜色，颐颔肿满，诊其左右寸脉弱而微者，上虚也。大小便难，饮食如故，腰脚沉重，脐腹疼痛，诊其左右尺中脉伏而涩者，下实也；大小便难，饮食进退，腰脚沉重，如坐水中，行步艰难，气上奔冲，梦寐危险，诊其左右尺中脉滑而涩者，下虚也。病人脉微涩短小，俱属下虚也。

——本篇虚实证有未尽者，俱详载虚损门，当互察之。


寒热篇七


寒热者，阴阳之化也。阴不足则阳乘之，其变为热；阳不足则阴乘之，其变为寒。故阴胜则阳病，阴胜为寒也；阳胜则阴病，阳胜为热也。热极则生寒，因热之甚也；寒极则生热，因寒之甚也。阳虚则外寒，寒必伤阳也；阴虚则内热，热必伤阴也。阳盛则外热，阳归阳分也；阴盛则内寒，阴归阴分也。寒则伤形，形言表也；热则伤气，气言里也。故火王之时，阳有余而热病生；水王之令，阳不足而寒病起。人事之病由于内，气交之病由于外。寒热之表里当知，寒热之虚实亦不可不辨。

——热在表者，为发热头痛，为丹肿斑黄，为揭去衣被，为诸痛疮疡。

——热在里者，为瞀闷胀满，为烦渴喘结，或气急叫吼，或躁扰狂越。

——热在上者，为头痛目赤，为喉疮牙痛，为诸逆冲上，为喜冷舌黑。

——热在下者，为腰足肿痛，为二便秘涩，或热痛遗精，或溲混便赤。

——寒在表者，为憎寒，为身冷，为浮肿，为容颜青惨，为四肢寒厥。

——寒在里者，为冷咽肠鸣，为恶心呕吐，为心腹疼痛，为恶寒喜热。

——寒在上者，为吞酸，为膈噎，为饮食不化，为嗳腐胀哕。

——寒在下者，为清浊不分，为鹜溏痛泄，为阳痿，为遗尿，为膝寒足冷。

——病人身大热，反欲得近衣者，热在皮肤，寒在骨髓也；身大寒，反不欲近衣者，热在皮肤，热在骨髓也。此表证之辨。若内热之甚者，亦每多畏寒，此当以脉证参合察之。

——真寒之脉，必迟弱无神；真热之脉，必滑实有力。

——阳脏之人多热，阴脏之人多寒。阳脏者，必平生喜冷畏热，即朝夕食冷，一无所病，此其阳之有余也；阴脏者，一犯寒凉，则脾肾必伤，此其阳之不足也。第阳强者少，十惟二三；阳弱者多，十常五六。然恃强者多反病，畏弱者多安宁。若或见彼之强而忌我之弱，则与侏儒观场、丑妇效颦者无异矣。

寒热真假篇 八


寒热有真假者，阴证似阳，阳证似阴也。盖阴极反能躁热，乃内寒而外热，即真寒假热也；阳极反能寒厥，乃内热而外寒，即真热假寒也。假热者最忌寒凉，假寒者最忌温热。察此之法，当专以脉之虚实强弱为主。

——假热者，水极似火也。凡病伤寒，或患杂证，有其素禀虚寒，偶感邪气而然者，有过于劳倦而致者，有过于酒色而致者，有过于七情而致者，有原非火证，以误服寒凉而致者。凡真热本发热，而假热亦发热，其证则亦为面赤躁烦，亦为大便不通，小便赤涩，或为气促，咽喉肿痛，或为发热，脉见紧数等证。昧者见之，便认为热，妄投寒凉，下咽必毙。不知身虽有热，而里寒格阳，或虚阳不敛者，多有此证。但其内证，则口虽干渴，必不喜冷，即喜冷者，饮亦不多，或大便不实，或先硬后溏，或小水清频，或阴枯黄赤，或气短懒言，或色黯神倦，或起倒如狂，而禁之则止，自与登高骂詈者不同，此虚狂也；或斑如蚊迹而浅红细碎，自与紫赤热极者不同，此假斑也。凡假热之脉，必沉细迟弱，或虽浮大紧数而无力无神。此乃热在皮肤，寒在脏腑，所谓恶热非热，实阴证也。凡见此内颓内困等证，而但知攻邪，则无有不死。急当以四逆、八味、理阴煎、回阳饮之类，倍加附子填补真阳，以引火归源，但使元气渐复，则热必退藏，而病自愈。所谓火就燥者，即此义也。故凡见身热脉数，按之不鼓击者，此皆阴盛格阳，即非热也。仲景治少阴证面赤者，以四逆汤加葱白主之。东垣曰：面赤目赤，烦躁引饮，脉七八至，按之则散者，此无根之火也，以姜附汤加人参主之。《外台秘要》曰：阴盛发躁，名曰阴躁，欲坐井中，宜以热药治之。

——假寒者，火极似水也。凡伤寒热甚，失于汗下，以致阳邪亢极，郁伏于内，则邪自阳经传入阴分，故为身热发厥，神气昏沉，或时畏寒，状若阴证。凡真寒本畏寒，而假寒亦畏寒，此热深厥亦深，热极反兼寒化也。大抵此证，必声壮气粗，形强有力，或唇焦舌黑，口渴饮冷，小便赤涩，大便秘结，或因多饮药水，以致下利纯清水，而其中仍有燥粪，及矢气极臭者，察其六脉必皆沉滑有力，此阳证也。凡内实者，宜三承气汤择而用之；潮热者，以大柴胡汤解而下之；内不实者，以白虎汤之类清之。若杂证之假寒者，亦或为畏寒，或为战栗，此以热极于内而寒侵于外，则寒热之气两不相投，因而寒栗，此皆寒在皮肤，热在骨髓，所谓恶寒非寒，明是热证。但察其内证，则或为喜冷，或为便结，或小水之热涩，或口臭而躁烦，察其脉必滑实有力。凡见此证，即当以凉膈、芩连之属助其阴而清其火，使内热既除，则外寒自伏。所谓水流湿者，亦此义也。故凡身寒厥冷，其脉滑数，按之鼓击于指下者，此阳极似阴，即非寒也。

——假寒误服热药，假热误服寒药等证，但以冷水少试之。假热者必不喜水，即有喜者，或服后见呕，便当以温热药解之；假寒者必多喜水，或服后反快而无所逆者，便当以寒凉药解之。


十问篇九


一问寒热二问汗，三问头身四问便，五问饮食六问胸，七聋八渴俱当辨，九因脉色察阴阳，十从气味章神见。见定虽然事不难，也须明哲毋招怨。

上十问者，乃诊治之要领，临证之首务也。明此十问，则六变具存，而万病形情俱在吾目中矣。医之为难，难在不识病本而施误治耳。误则杀人，天道可畏；不误则济人，阴德无穷。学者欲明是道，必须先察此要，以定意见，以为阶梯，然后再采群书，广其知识，又何误焉？有能熟之胸中，运之掌上，非止为人，而为己不浅也，慎之宝之。

一问寒热

问寒热者，问内外之寒热，欲以辨其在表在里也。人伤于寒则病为热，故凡病身热脉紧，头疼体痛，拘急无汗，而且得于暂者，必外感也。盖寒邪在经，所以头痛身疼，邪闭皮毛，所以拘急发热。若素日无疾，而忽见脉证若是者，多因外感。盖寒邪非素所有，而突然若此，此表证也。若无表证而身热不解，多属内伤，然必有内证相应，合而察之，自得其真。

——凡身热经旬，或至月余不解，亦有仍属表证者。盖因初感寒邪，身热头痛，医不能辨，误认为火，辄用寒凉，以致邪不能散。或虽经解散而药未及病，以致留蓄在经，其病必外证多而里证少，此非里也，仍当解散。

——凡内证发热者，多属阴虚，或因积热，然必有内证相应，而其来也渐。盖阴虚者必伤精，伤精者必连脏。故其在上而连肺者，必喘急咳嗽；在中而连脾者，或妨饮食，或生懊恼，或为躁烦焦渴；在下而连肾者，或精血遗淋，或二便失节，然必倏热往来，时作时止，或气怯声微，是皆阴虚证也。

——凡怒气七情伤肝伤脏而为热者，总属真阴不足，所以邪火易炽，亦阴虚也。

——凡劳倦伤脾而发热者，以脾阴不足，故易于伤。伤则热生于肌肉之分，亦阴虚也。

——凡内伤积热者，在癥痞必有形证，在气血必有明征，或九窍热于上下，或脏腑热于三焦。若果因实热，凡火伤在形体而无涉于真元者，则其形气声色脉候自然壮丽，无弗有可据而察者，此当以实火治之。

——凡寒证尤属显然，或外寒者，阳亏于表，或内寒者，火衰于中，诸如前证。但热者多实，而虚热者最不可误；寒者多虚，而实寒者间亦有之。此寒热之在表在里，不可不辨也。

二问汗

问汗者，亦以察表里也。凡表邪盛者必无汗，而有汗者，邪随汗去，已无表邪，此理之自然也。故有邪尽而汗者，身凉热退，此邪去也。有邪在经而汗在皮毛者，此非真汗也。有得汗后，邪虽稍减，而未得尽全者，犹有余邪，又不可因汗而必谓其无表邪也，须因脉证而详察之。

——凡温暑等证，有因邪而作汗者，有虽汗而邪未去者，皆表证也。总之，表邪未除者，在外则连经，故头身或有疼痛；在内则连脏，故胸膈或生躁烦。在表在里，有证可凭。或紧或数，有脉可辨。须察其真假虚实，孰微孰甚而治之。

——凡全非表证，则或有阳虚而汗者，须实其气；阴虚而汗者，须益其精。火盛而汗者，凉之自愈；过饮而汗者，清之可宁。此汗证之有阴阳表里，不可不察也。诸汗详证载伤寒门。

三问头身

问其头可察上下，问其身可察表里。头痛者，邪居阳分；身痛者，邪在诸经。前后左右，阴阳可辨；有热无热，内外可分。但属表邪，可散之而愈也。

——凡火盛于内为头痛者，必有内应之证，或在喉口，或在耳目，别无身热恶寒在表等候者，此热盛于上，病在里也。察在何经，宜清宜降。高者抑之，此之谓也。若用轻扬散剂，则火必上升，而病愈甚矣。

——凡阴虚头痛者，举发无时，是因酒色过度，或遇劳苦，或逢情欲，其发则甚。此为里证，或精或气，非补不可也。

——凡头痛属里者，多因于火，此其常也。然亦有阴寒在上，阳虚不能上达而痛甚者。其证则恶寒呕恶，六脉沉微，或兼弦细，诸治不效，余以桂、附、参、熟之类而愈之，是头痛之有阳虚也。

——凡云头风者，此世俗之混名，然必有所因，须求其本，辨而治之。

——凡眩运者，或头重者，可因之以辨虚实。凡病中眩运，多因清阳不升，上虚而然。如丹溪云无痰不作运，殊非真确之论，但当兼形气、分久暂以察之。观《内经》曰：上虚则眩，上盛则热痛，其义可知。至于头重，尤属上虚。《经》曰：上气不足，脑为之不满，头为之苦倾。此之谓也。

——凡身痛之甚者，亦当察其表里以辨寒热。其若感寒作痛者，或上或下，原无定所，随散而愈，此表邪也。若有定处，而别无表证，乃痛痹之属。邪气虽亦在经，此当以里证视之，但有寒热之异耳。若因火盛者，或肌肤灼热，或红肿不消，或内生烦渴，必有热证相应，治宜以清以寒。若并无热候而疼痛不止，多属阴寒，以致血气凝滞而然。《经》曰：痛者寒气多也，有寒故痛也。必温其经，使血气流通，其邪自去矣。

——凡劳损病剧而忽加身痛之甚者，此阴虚之极，不能滋养筋骨而然。营气惫矣，无能为也。

四问便

二便为一身之门户，无论内伤外感，皆当察此，以辨其寒热虚实。盖前阴通膀胱之道，而其利与不利，热与不热，可察气化之强弱。凡患伤寒而小水利者，以太阳之气未剧，即吉兆也。后阴开大肠之门，而其通与不通，结与不结，可察阳明之实虚。凡大便热结而腹中坚满者，方属有余，通之可也。若新近得解而不甚干结，或旬日不解而全无胀意者，便非阳明实邪。观仲景曰：大便先硬后溏者不可攻。可见后溏者，虽有先硬，已非实热，矧夫纯溏而连日得后者，又可知也。若非真有坚燥痞满等证，则原非实邪，其不可攻也明矣。

——凡小便，人但见其黄，便谓是火，而不知人逢劳倦，小水即黄；焦思多虑，小水亦黄；泻痢不期，小水亦黄；酒色伤阴，小水亦黄。使非有或淋或痛，热证相兼，不可因黄便谓之火，余见逼枯汁而毙人者多矣。《经》曰：中气不足，溲便为之变，又可知也。若小水清利者，知里邪之未甚，而病亦不在气分，以津液由于气化，气病则小水不利也。小水渐利，则气化可知，最为吉兆。

——大便通水谷之海，肠胃之门户也；小便通血气之海，冲任水道之门户也。二便皆主于肾，本为元气之关，必真见实邪，方可议通议下，否则最宜详慎，不可误攻。使非真实而妄逐之，导去元气，则邪之在表者反乘虚而深陷，病因内困者必由泄而愈亏。所以凡病不足，慎勿强通。最喜者小便得气而自化，大便弥固者弥良。营卫既调，自将通达，即大肠秘结旬余，何虑之有？若滑泄不守，乃非虚弱者所宜，当首先为之防也。


五问饮食

问饮食者，一可察胃口之清浊，二可察脏腑之阴阳。病由外感而食不断者，知其邪未及脏，而恶食不思食者可知；病因内伤而食欲变常者，辨其味有喜恶，而爱冷爱热者可知。素欲温热者，知阴脏之宜暖；素好寒冷者，知阳脏之可清。或口腹之失节以致误伤，而一时之权变可因以辨。故饮食之性情所当详察，而药饵之宜否可因以推也。

——凡诸病得食稍安者，必是虚证；得食更甚者，或虚或实皆有之，当辨而治也。

六问胸

胸即膻中，上连心肺，下通脏腑。胸腹之病极多，难以尽悉。而临证必当问者，为欲辨其有邪无邪，及宜补宜泻也。夫凡胸腹胀满，则不可用补，而不胀不满，则不可用攻，此大法也。然痞与满不同，当分轻重。重者胀塞中满，此实邪也，不得不攻；轻者但不欲食，不知饥饱，似胀非胀，中空无物，乃痞气耳，非真满也。此或以邪陷胸中者有之，或脾虚不运者有之。病者不知其辨，但见胃气不升，饮食不进，问之亦曰饱闷，而实非真有胀满，此在疑虚疑实之间。若不察其真确，未免补泻倒施，必多致误，则为害不小。

——凡今人病虚证者极多，非补不可，但用补之法，不宜造次。欲察其可补不可补之机，则全在先察胸腹之宽否何如，然后以渐而进，如未及病，再为放胆用之，庶无所碍。此用补之大法也。

——凡势在危急，难容稍缓，亦必先问其胸宽者乃可骤进。若元气多虚而胸腹又胀，是必虚不受补之证，若强进补剂，非惟无益，适足以招谤耳。此胸腹之不可不察也。

七问聋

耳虽少阳之经，而实为肾脏之官，又为宗脉之所聚。问之非惟可辨虚实，亦且可知死生。凡人之久聋者，此一经之闭，无足为怪，惟是因病而聋者，不可不辨。其在《热论篇》则曰：伤寒三日，少阳受之，故为耳聋。此以寒邪在经，气闭而然。然以余所验，则未有不因气虚而然者。《素问》曰：精脱者耳聋。仲景曰：耳聋无闻者，阳气虚也。由此观之，则凡病是证，其属气虚者什九，气闭什一耳。

——聋有轻重，轻者病轻，重者病重。若随治渐轻，可察其病之渐退也，进则病亦进矣。若病至聋极，甚至绝然无闻者，此诚精脱之证。余经历者数人矣，皆至不治。

八问渴

问渴与不渴，可以察里证之寒热，而虚实之辨，亦从以见。凡内热之甚，则大渴喜冷，冰水不绝，而腹坚便结，脉实气壮者，此阳证也。

——凡口虽渴而喜热不喜冷者，此非火证，中寒可知。既非火证，何以作渴？则水亏故耳。

——凡病人问其渴否，则曰口渴。问其欲汤水否，则曰不欲。盖其内无邪火，所以不欲汤，真阴内亏，所以口无津液。此口干也，非口渴也，不可以干作渴治。

——凡阳邪虽盛，而真阴又虚者，不可因其火盛喜冷，便云实热。盖其内水不足，欲得外水以济，水涸精亏，真阴枯也，必兼脉证细察之。此而略差，死生立判。余尝治垂危最重伤寒有如此者，每以峻补之剂浸冷而服，或以冰水、参、熟等剂相间迭进，活人多矣。常人见之，咸以为奇，不知理当如是，何奇之有？然必其干渴燥结之甚者，乃可以参、附、凉水并进。若无实结，不可与水。

九因脉色辨阴阳

脉色者，血气之影也，形正则影正，形斜则影斜。病生于内，则脉色必见于外，故凡察病者，须先明脉色。但脉色之道，非数言可尽，欲得其要，则在乎阴阳虚实四者而已。四者无差，尽其善矣。第脉法之辨，以洪滑者为实为阳，微弱者为虚为阴，无待言也。然仲景曰：若脉浮大者，气实血虚也。陶节庵曰：不论脉之浮沉大小，但指下无力，重按全无，便是阴证。《内经》以脉大四倍以上为关格，皆属真虚，此滑大之未必为阳也。形色之辨，以红黄者为实热，青黑者为阴寒。而仲景云：面赤戴阳者为阴不足。此红赤之未必为实也。总之，求脉之道，当以有力无力辨阴阳，有神无神察虚实。和缓者，乃元气之来；强峻者，乃邪气之至。病值危险之际，但以此察元气之盛衰，邪正之进退，则死生关系，全在乎此。此理极微，谈非容易，姑道其要，以见凡欲诊病者，既得病因，又必须察脉色，辨声音，参合求之，则阴阳虚实方有真据。否则得此失彼，以非为是。医家之病，莫此为甚，不可忽也。诸所未尽，详后卷脉神章。

十从气味章神见

凡制方用药，乃医家开手作用第一要着，而胸中神见，必须发泄于此。使不知气味之用，必其药性未精，不能取效，何神之有？此中最有玄妙，勿谓其浅显易知，而弗加之意也。余少年时，每将用药，必逐件细尝，既得其理，所益无限。

——气味有阴阳。阴者降，阳者升；阴者静，阳者动；阴者柔，阳者刚；阴者怯，阳者勇；阴主精，阳主气。其于善恶喜恶，皆有妙用，不可不察。

——气味之升降。升者浮而散，降者沉而利；宜升者勿降，宜降者勿升。

——气味之动静。静者守而动者走，走者可行，守者可安。

——气味之刚柔。柔者纯而缓，刚者躁而急；纯者可和，躁者可劫；非刚不足以去暴，非柔不足以济刚。

——气味之勇怯。勇者直达病所，可赖出奇；怯者用以周全，藉其平妥。

——气味之主气者，有能为精之母；主精者，有能为气之根。或阴中之阳者，能动血中之气；或阳中之阴者，能顾气中之精。

——气味有善恶。善者赋性驯良，尽堪择用；恶者气味残狠，何必近之。

——气味有喜恶。有素性之喜恶，有一时之喜恶。喜者相宜，取效尤易；恶者见忌，不必强投。见定虽然事不难，也须明哲毋招怨。

明哲二字，为见机自保也。夫医患不明，明则治病何难哉？而所患者，在人情耳。人事之变，莫可名状，如我有独见，岂彼所知？使彼果知，当自为矣，何藉于我？而每有病临危剧，尚执浅见，从旁指示，曰某可用，某不可用。重之曰太过，轻之言不及，倘一不合意，将必有后言。是当见几之一也。有杂用不专者，朝王暮李，主见不定，即药已相投，而渠不之觉，忽惑人言，舍此慕彼。凡后至者，欲显己长，必谈前短，及其致败，反以嫁谗。是当见几之二也。有病入膏肓，势必难疗，而怜其苦求，勉为举手。当此之际，使非破格出奇，何以济急？倘出奇无功，徒骇人目，事后亦招浮议。是当见几之三也。其或有是非之场，争竞之所，幸灾乐祸，利害所居者，近之恐涉其患。是当见几之四也。有轻医重巫，可无可有，徒用医名，以尽人事。及尚有村鄙之夫，不以彼病为恳，反云为我作兴，吁！诚可叹也。此其相轻孰甚，是当见几之五也。有议论繁杂者，有亲识要功者，有内情不协者，有任性反复者，皆医中所最忌。是当见几之六也。凡此六者，俱当默识，而惟于缙绅之间，尤当加意，盖恐其不以为功而反以为罪，何从辩哉？此虽曰吾尽吾心，非不好生，然势有不我出者，不得不见几进止，此明哲之自治，所必不可少也。


论治篇十


凡看病施治，贵乎精一。盖天下之病，变态虽多，其本则一；天下之方，活法虽多，对证则一。故凡治病之道，必确知为寒，则竟散其寒；确知为热，则竟清其热，一拔其本，诸证尽除矣。故《内经》曰：治病必求其本。是以凡诊病者，必须先探病本，然后用药。若有未的，宁为少待，再加详察。既得其要，用一味二味便可拔之。即或深固，则五六七八味亦已多矣。然虽用至七八味，亦不过帮助之、导引之，而其意则一也，方为高手。

今之医者，凡遇一证，便若观海望洋，茫无定见，则势有不得不为杂乱而用广络原野之术。盖其意谓虚而补之，则恐补之为害，而复制之以消；意谓实而消之，又恐消之为害，而复制之以补。其有最可叹者，则每以不寒不热，兼补兼泻之剂，确然投之，极称稳当，此何以补其偏而救其弊乎？又有以治风治火治痰治食之剂兼而用之，甚称周备，此何以从其本而从其标乎？若此者，所谓以药治药尚未逞，又安望其及于病耶？即使偶愈，亦不知其补之之力，攻之之功也；使其不愈，亦不知其补之为害，消之为害也。是以白头圭匕，而庸庸没齿者，其咎在于无定见，而用治之不精也。使其病浅，犹无大害，若安危在举动之间，即用药虽善，若无胆量勇敢而药不及病，亦犹杯水车薪，尚恐弗济，矧可以执两端而药有妄投者，其害又将何如？耽误民生，皆此辈也，任医者不可不深察焉。

故凡施治之要，必须精一不杂，斯为至善。与其制补以消，孰若少用纯补以渐而进之为愈也；与其制攻以补，孰若微用纯攻自一而再之为愈也。故用补之法，贵乎先轻后重，务在成功；用攻之法，必须先缓后峻，及病则已。若用制不精，则补不可以治虚，攻不可以去实，鲜有不误人者矣。余为是言，知必有以为迂阔而议之者曰：古人用药每多至一二十味，何为精一？岂古人之不尔若耶？是不知相制相使之妙者也，是执一不通而不知东垣之法者也。余曰：夫相制者，制其毒也。譬欲用人奇异之才，而又虑其太过之害，故必预有以防其微，总欲得其中而已。然此特遇不得已之势，间一有之，初未有以显见寻常之法用得其贤，而复又自掣其肘者也。至若相佐相使，则恐其独力难成，而用以助之者，亦非为欲进退牵制而自相矛盾者也。观仲景之方，精简不杂，至多不过数味，圣贤之心，自可概见。若必不得已而用行中之补，补中之行，是亦势所当然。如《伤寒论》之小柴胡汤以人参、柴胡并用，陶氏之黄龙汤以大黄、人参并用，此正精专妙处，非若今医之混用也。能悟此理，方是真见中活泼工夫。至若东垣之方，有十余味及二十余味者，此其用多之道，诚自有意。学者欲效其法，必须总会其一方之味，总计其一方之性。如某者多，某者少，某者为专主，某者为佐使，合其气用，自成一局之性，使能会其一局之意，斯得东垣之心矣。若欲见头冶头，见脚治脚，甚有执其三四端而一概混用，以冀夫侥幸者，尚敢曰我学东垣者哉？虽然，东垣之法非不善也，然余则宁师仲景，不敢宗东垣者，正恐未得其清，先得其隘，其失者岂止一方剂也哉！明者宜辨之。

——《内经》治法。岐伯曰：高者抑之，下者举之；温者清之，清者温之；散者收之，抑者散之；燥者润之，急者缓之；坚者软之，脆者坚之；衰者补之，强者泻之，佐以所利，和以所宜，各安其气，必清必静，则病气衰去，归其所宗。此治之大体。

岐伯曰：寒者热之，热者寒之，微者逆之，甚者从之，坚者削之，客者除之，劳者温之，结者散之，留者攻之，燥者濡之，急者缓之，散者收之，损者益之，溢者行之，惊者平之，上之下之，摩之浴之，薄者劫之，开者发之，适事为故。帝曰：何谓逆从？岐伯曰：逆者正治，从者反治，从少从多，观其事也。帝曰：反治何谓？岐伯曰：热因寒用，寒因热用，塞因塞用，通因通用，必伏其所主，而先其所因。其始则同，其终则异。

岐伯曰：病生于内者，先治其阴，后治其阳，反者益甚；病生于阳者，先治其外，后治其内，反者益甚。

——治病用药，本贵精专，尤宜勇敢。凡久远之病，则当要其终始，治从乎缓，此宜然也。若新暴之病，虚实既得其真，即当以峻剂直攻其本，拔之甚易。若逗留畏缩，养成深固之势，则死生系之，谁其非也？故凡真见里实，则以凉膈、承气；真见里虚，则以理中、十全。表虚则芪、术、建中，表实则麻黄、柴、桂之类。但用一味为君，二三味为佐使，大剂进之，多多益善。夫用多之道何在？在乎必赖其力而料无害者，即放胆用之，性缓者可用数两，性急者亦可数钱。若三五七分之说，亦不过点名具数，儿戏而已，解纷治剧之才，举动固如是乎。

——治病之则，当知邪正，当权重轻。凡治实者，譬如耘禾，禾中生稗，禾之贼也，有一去一，有二去二，耘之善者也；若有一去二，伤一禾矣，有二去四，伤二禾矣。若识禾不的，俱认为稗，而计图尽之，则无禾矣。此用攻之法，贵乎察得其真，不可过也。凡治虚者，譬之给饷，一人一升，十人一斗，日饷足矣；若百人一斗，千人一斛，而三军之众，又岂担石之粮所能活哉？一饷不继，将并前饷而弃之，而况于从中克减乎。此用补之法，贵乎轻重有度，难从简也。

——虚实之治。大抵实能受寒，虚能受热，所以补必兼温，泻必兼凉者，盖凉为秋气，阴主杀也，万物逢之，便无生长，欲补元气，故非所宜。凉且不利于补，寒者益可知矣。即有火盛气虚，宜补以凉者，亦不过因火暂用，火去即止，终非治虚之法也。又或有以苦寒之物，谓其能补阴者，则《内经》有曰：形不足者温之以气，精不足者补之以味。夫气味之相宜于人者，谓之曰补可也，未闻以味苦气劣而不相宜于人者，亦可谓之补也。虽《内经》有曰水位之主，其泻以咸，其补以苦等论，然此特以五行岁气之味据理而言耳。矧其又云麦、羊肉、杏、薤皆苦之类，是则苦而补者也。岂若大黄、黄柏之类，气味苦劣若此，而谓之能补，无是理也。尝闻之王应震曰：一点真阳寄坎宫，固根须用味甘温。甘温有益寒无补，堪笑庸医错用功。此一言蔽之也，不可不察。

——补泻之法。补亦治病，泻亦治病，但当知其要也。如以新暴之病而少壮者，乃可攻之泻之。攻但可用于暂，未有衰久之病而屡攻可以无害者，故攻不可以收缓功；延久之病而虚弱者，理宜温之补之。补乃可用于常，未有根本既伤而舍补可以复元者，故补不可以求速效。然犹有其要，则凡临证治病，不必论其有虚证无虚证，但无实证可据而为病者，便当兼补，以调营卫精血之气；亦不必论其有火证无火证，但无热证可据而为病者，便当兼温，以培命门脾胃之气。此补泻之要领，苟不知此，未有不至决裂败事者。

——治法有逆从，以寒热有假真也，此《内经》之旨也。《经》曰：“逆者正治，从者反治。”夫以寒治热，以热治寒，此正治也，正即逆也；以热治热，以寒治寒，此反治也，反即从也。如以热药治寒病而寒不去者，是无火也，当治命门，以参、熟、桂、附之类，此王太仆所谓益火之源以消阴翳，是亦正治之法也；又如热药治寒病而寒不退，反用寒凉而愈者，此正假寒之病，以寒从治之法也；又如以寒药治热病而热不除者，是无水也，治当在肾，以六味丸之类，此王太仆所谓壮水之主以镇阳光，是亦正治之法也；又有寒药治热病而热不愈，反用参、姜、桂、附、八味丸之属而愈者，此即假热之病，以热从治之法也，亦所谓甘温除大热也。第今人之虚者多，实者少，故真寒假热之病为极多，而真热假寒之病则仅见耳。

——探病之法，不可不知。如当局临证，或虚实有难明，寒热有难辨，病在疑似之间，补泻之意未定者，即当先用此法。若疑其为虚，意欲用补而未决，则以轻浅消导之剂，纯用数味，先以探之，消而不投，即知为真虚矣；疑其为实，意欲用攻而未决，则以甘温纯补之剂，轻用数味，先以探之，补而觉滞，即知有实邪也。假寒者，略温之必见躁烦；假热者，略寒之必加呕恶。探得其情，意自定矣。《经》曰：有者求之，无者求之。又曰：假者反之。此之谓也。但用探之法，极宜精简，不可杂乱。精简则真伪立辨，杂乱则是非难凭。此疑似中之活法，必有不得已而用之可也。

——《医诊治法》有曰：见痰休治痰，见血休治血；无汗不发汗，有热莫攻热；喘生休耗气，精遗不涩泄，明得个中趣，方是医中杰。行医不识气，治病从何据？堪笑道中人，未到知音处。观其诗意，皆言不治之治，正《内经》求本之理耳，诚格言也。至于行医不识气，治病从何据一联，亦甚有理。夫天地之道，阳主气，先天也；阴成形，后天也。故凡上下之升降，寒热之往来，晦明之变易，风水之留行，无不因气以为动静，而人之于气，亦由是也。凡有余之病，由气之实；不足之病，因气之虚。如风寒积滞，痰饮瘀血之属，气不行则邪不除，此气之实也；虚劳遗漏，亡阳失血之属，气不固则元不复，此气之虚也。虽曰泻火，实所以降气也；虽曰补阴，实所以生气也。气聚则生，气散则死，此之谓也。所以病之生也，不离乎气，而医之治病也，亦不离乎气，但所贵者，在知气之虚实，及气所从生耳。近见有浅辈者，凡一临证，不曰内伤外感，则曰痰逆气滞。呵！呵！此医家八字诀也。有此八字，何必八阵，又何必端本澄源以求迂阔哉！第人受其害，恐不无可畏也。


附华氏治法

华元化论治疗曰：夫病有宜汤者，宜丸者，宜散者，宜下者，宜吐者，宜汗者，宜灸者，宜针者，宜补者，宜按摩者，宜导引者，宜蒸熨者，宜暖洗者，宜悦愉者，宜和暖者，宜水者，宜火者，种种之法，岂惟一也？若非良善精博，难为取效。庸下浅识，每致乱投，致使轻者令重，重者令死，举世皆然。

且汤可以涤荡脏腑，开通经络，调品阴阳，祛分邪恶，润泽枯朽，悦养皮肤，养气力，助困竭，莫离于汤也。丸可以逐风冷，破坚癥，消积聚，进饮食，舒营卫，定关窍，从缓以参合，无出于丸也。散者能驱散风邪暑湿之气，摅阴寒湿浊之毒，发散四肢之壅滞，除剪五脏之结伏，开肠和胃，行脉通经，莫过于散也。下则疏豁闭塞，补则益助虚乏，灸则起阴通阳，针则行营引卫，导引可逐客邪于关节，按摩可驱浮淫于肌肉，蒸熨辟冷，暖洗生阳，悦愉爽神，和缓安气。

若实而不下，则使人心腹胀满，烦乱鼓肿；若虚而不补，则使人气血消散，肌肉耗亡，精神脱失，志意皆迷；当汗而不汗，则使人毛孔闭塞，闷绝而终；合吐而不吐，则使人结胸上喘，水食不入而死；当灸而不灸，则使人冷气重凝，阴毒内聚，厥气上冲，分逐不散，以致消减；当针不针，则使人营卫不行，经络不利，邪渐胜真，冒昧而昏；宜导引而不导引，则使人邪侵关节，固结难通；宜按摩而不按摩，则使人淫归肌肉，久留不消；宜蒸熨而不蒸熨，则使人冷气潜伏，渐成痹厥；宜暖洗而不暖洗，则使人阳气不行，阴邪相害。

不当下而下，则使人开肠荡胃，洞泄不禁；不当汗而汗，则使人肌肉消绝，津液枯耗；不当吐而吐；则使人心神烦乱，脏腑奔冲；不当灸而灸，则使人重伤经络，内蓄火毒，反害中和，致不可救；不当针而针，则使人血气散失，机关细缩；不当导引而导引，则使人真气劳败，邪气妄行；不当按摩而按摩，则使人肌肉[image: ]
 胀，筋骨舒张；不当蒸熨而蒸熨，则使人阳气遍行，阴气内聚；不当暖洗而暖洗，则使人湿著皮肤，热生肌体；不当悦愉而悦愉，则使人气停意折，健忘伤志。

大凡治疗，要合其宜，脉状病候，少陈于后：凡脉不紧数，则勿发其汗；脉不实数，不可以下；心胸不闭，尺脉微弱，不可以吐；关节不急，营卫不壅，不可以针；阴气不盛，阳气不衰，勿灸；内无客邪，勿导引；外无淫气，勿按摩；皮肤不痹，勿蒸熨；肌肉不寒，勿暖洗；神不凝迷，勿愉悦；气不奔急，勿和缓。顺此者生，逆此者死耳。

气味篇十
 —

药物众多，各一其性，宜否万殊，难以尽识，用者不得其要，未免多误。兼之本草所注，又皆概言其能，凡有一长，自难泯没。惟是孰为专主，孰为兼能，孰为利于此而不利于彼，孰者宜于补而不宜于攻，学者昧其真性，而惟按图以索骥，所以用多不效，益见用药之难矣。用药之道无他也，惟在精其气味，识其阴阳，则药味虽多，可得其要矣。

凡气味之辨，则诸气属阳，诸味属阴。气本乎天，气有四，曰寒热温凉是也；味本乎地，味有六，曰酸苦甘辛咸淡是也。温热者天之阳，寒凉者天之阴也；辛甘淡者地之阳，酸苦咸者地之阴也。阳主升而浮，阴主沉而降。辛主散，其行也横，故能解表；甘主缓，其行也上，故能补中；苦主泻，其行也下，故可去实；酸主收，其性也敛，故可治泄；淡主渗，其性也利，故可分清；咸主软，其性也沉，故可导滞。用纯气者，用其动而能行；用纯味者，用其静而能守。有气味兼用者，和合之妙，贵乎相成。有君臣相配者，宜否之机，最嫌相左。既曰合宜，尤当知忌，先避其害，后用其利，一味不投，众善俱弃。故欲表散者，须远酸寒；欲降下者，勿兼升散。阳旺者当知忌温，阳衰者沉寒毋犯。上实者忌升，下实者忌秘；上虚者忌降，下虚者忌泄。诸动者再动即散，诸静者再静即灭。甘勿施于中满，苦勿施于假热，辛勿施于热躁，咸勿施于伤血。酸木最能克土，脾气虚者少设。阳中还有阴象，阴中复有阳诀，使能烛此阴阳，则药理虽玄，岂难透彻。

五味所入。《内经》曰：五味入胃，各归所喜。故酸先入肝，苦先入心，甘先入脾，辛先入肺，咸先入肾。久而增气，物化之常也；气增而久，夭之由也。

景岳全书卷之一终


卷之二入集

传忠录中


神气存亡论 十二


《经》曰：得神者昌，失神者亡。善乎神之为义，此死生之本，不可不察也。以脉言之，则脉贵有神。脉法曰：脉中有力，即为有神。夫有力者，非强健之谓，谓中和之力也。大抵有力中不失和缓，柔软中不失有力，此方是脉中之神。若其不及，即微弱脱绝之无力也；若其太过，即弦强真脏之有力也。二者均属无神，皆危兆也。以形证言之，则目光精彩，言语清亮，神思不乱，肌肉不削，气息如常，大小便不脱。若此者，虽其脉有可疑，尚无足虑，以其形之神在也。若目暗睛迷，形羸色败，喘息异常，泄泻不止，或通身大肉已脱，或两手寻衣摸床，或无邪而言语失伦，或无病而虚空见鬼，或病胀满而补泻皆不可施，或病寒热而温凉皆不可用，或忽然暴病，即沉迷烦躁，昏不知人，或一时卒倒，即眼闭口开，手撒遗尿。若此者，虽其脉无凶候，必死无疑，以其形之神去也。

再以治法言之，凡药食入胃，所以能胜邪者，必赖胃气施布药力，始能温吐汗下以逐其邪。若邪气胜，胃气竭者，汤药纵下，胃气不能施化，虽有神丹，其将奈之何哉？所以有用寒不寒，用热不热者；有发其汗而表不应，行其滞而里不应者；有虚不受补，实不可攻者；有药食不能下咽，或下咽即呕者。若此者，呼之不应，遣之不动，此以脏气元神尽去，无可得而使也，是又在脉证之外亦死无疑者。

虽然，脉证之神，若尽乎此，然有脉重证轻而知其可生者，有脉轻证重而知其必死者，此取证不取脉也；有证重脉轻而必其可生者，有证轻脉重而谓其必死者，此取脉不取证也。取舍疑似之间，自有一种玄妙。甚矣，神之难言也，能知神之缓急者，其即医之神者乎！

君火相火论 十三


余向释《内经》，于君火以明、相火以位之义，说固详矣，而似犹有未尽者。及见东垣云：相火者，下焦包络之火，元气之贼也。丹溪亦述而证之。予闻此说，尝掩口而笑，而觉其不察之甚也。由此兴感，因再绎之。

夫《内经》发明火义，而以君、相、明、位四字为目，此四字者，个个着实，是诚至道之纲领，有不可不阐扬其精义者。亦何以见之？盖君道惟神，其用在虚；相道惟力，其用在实。故君之能神者，以其明也；相之能力者，以其位也。明者明于上，为化育之元主；位者位于下，为神明之洪基。此君相相成之大道，而有此天不可无此地，有此君不可无此相也明矣，君相之义，岂泛言哉！

至若五运之分，各职其一，惟于火字独言君相，而他则不及者，何也？盖两间生气，总曰元气，元气惟阳为主，阳气惟火而已。第火之为用，其道最微，请以火象证之。如轻清而光焰于上者，火之明也；重实而温蓄于下者，火之位也。明即位之神，无明则神用无由以著；位即明之本，无位则光焰何从以生？故君火之变化于无穷，总赖此相火之栽根于有地，虽分之则一而二，而总之则二而一者也，此君火相火之辨。凡其为生化，为盛衰，为本末，重轻攸系，从可知矣。人生所赖者惟此，故《内经》特以为言。

然在《内经》，则但表其大义，原无分属之条，惟《刺禁论》曰：七节之傍，中有小心。此固稳然有相火所居之意，故后世诸家咸谓相火寄在命门，是固然矣。然以予之见，则见君相之义，无脏不有，又何以辨之？盖总言大体，则相火当在命门，谓根荄在下，为枝叶之本也。析言职守，则脏腑各有君相，谓志意所出，无不从乎形质也。故凡以心之神，肺之气，脾胃之仓廪，肝胆之谋勇，两肾之伎巧变化，亦总皆发见之神奇，使无其地，何以生此？使地有不厚，何以蓄此？此皆从位字发生，而五脏各有位，则五脏亦各有相，相强则君强，此相道之关系，从可知矣。故圣人特命此名，诚重之也。而后人指之为贼，抑何异耶！此万世之疑窦，故予不得不辨。

或曰：是若谬矣，第彼之指为贼者，亦有深意。盖谓人之情欲多有妄动，动则俱能起火，火盛致伤元气，即所谓元气之贼，如何不可？予曰：此固邪正分歧最当明辨者也。夫情欲之动，邪念也，邪念之火为邪气；君相之火，正气也，正气之蓄为元气。其在身家，譬之产业，贤者能守之，不肖者能荡之，罪与不罪，在子孙之废与不废，镃基何与焉？相火之义亦犹此耳。夫既以相称之。而竟以贼名之，其失圣人之意也远矣。且凡火之贼伤人者，非君相之真火，无论在内在外，皆邪火耳。邪火可言贼，相火不可言贼也。矧六贼之中，火惟居一，何二子独知畏火，其甚如是，而并昧邪正之大义，亦何谓耶？予闻其言，固知其之错认面目矣，不觉因而失笑。

先天后天论 十四


人生于地，悬命于天，此人之制命于天也；栽者培之，倾者覆之，此天之制命于人也。天本无二，而以此观之，则有天之天者，谓生我之天，生于无而由乎天也；有人之天者，谓成我之天，成于有而由乎我也。生者在前，成者在后，而先天后天之义，于斯见矣。故以人之禀赋言，则先天强厚者多寿，先天薄弱者多夭；后天培养者，寿者更寿，后天斫削者，夭者更夭。

若夫骨骼者，先天也；肌肉者，后天也。精神者，先天也；容貌者，后天也。颜色之有辨也，苍者寿而妖者夭，嫩中有苍者吉，苍中有嫩者凶。声音之有辨也，充者寿而怯者夭，虽细而长者吉，虽洪而促者凶。形体之有辨也，坚者寿而脆者夭，身虽羸瘦而动作能耐者吉，体虽强盛而精神易困者凶。动静有辨也，静者寿而躁者夭，性虽若急而急中有和者吉，阳虽若厚而阴中蕴薄者凶。至若少长之辨，初虽绵弱而渐长渐坚者，晚成之征也。气质之辨，少年华丽而易盈易满者，早凋之兆也。是故两天俱得其全者，耆艾无疑也；先后俱失其守者，夭促弗卜也。

若以人之作用言，则先天之强者不可恃，恃则并失其强矣；后天之弱者当知慎，慎则人能胜天矣。所谓慎者，慎情志可以保心神，慎寒暑可以保肺气，慎酒色可以保肝肾，慎劳倦饮食可以保脾胃。惟乐可以养生，欲乐者莫如为善；惟福可以保生，祈福者切勿欺天。但使表里无亏，则邪疾何由而犯，而两天之权不在我乎？故广成子曰：毋劳尔形，毋摇尔精，乃可以长生。至矣哉，两言尽之矣！勿以此为易而忽之。


标本论十五


病有标本者，本为病之源，标为病之变。病本惟一，隐而难明；病变甚多，显而易见。故今之治病者，多有不知本末，而惟据目前，则最为斯道之大病。且近闻时医有云：急则治其标，缓则治其本。互相传诵，奉为格言，以为得其要矣。予闻此说而详察之，则本属不经而亦有可取。所谓不经者，谓以其治标治本对待为言，则或此或彼，乃可相参为用矣。若然，则《内经》曰治病必求其本，亦何谓耶？又《内经》说：夫阴阳、逆从、标本之为道也，小而大，浅而博，可以言一而知百病之为害也。以浅而知深，察近而知远，言标与本，易而勿及。又曰：先病而后逆者治其本，先逆而后病者治其本；先寒而后生病者治其本，先病而后生寒者治其本；先热而后生病者治其本，先病而后生热者治其本；先病而后泄者治其本，先泄而后生他病者治其本。先热而后生中满者治其标，先病而后生中满者治其标，先中满而后生烦心者治其本；小大不利治其标，小大利治其本；先小大不利而后生病者治其本。由此观之，则诸病皆当治本，而惟中满与小大不利两证当治标耳。盖中满则上焦不通，小大不利则下焦不通，此不得不为治标以开通道路，而为升降之所由，是则虽曰治标，而实亦所以治本也。自此以外，若以标本对待为言，则治标治本当相半矣，故予谓其为不经者此也。然亦谓其可取者，则在缓急二字，诚所当辨。然即中满及小大不利二证，亦各有缓急。盖急者不可从缓，缓者不可从急，此中亦自有标本之辨，万不可以误认而一概论也。今见时情，非但不知标本，而且不知缓急。不知标本，则但见其形，不见其情；不知缓急，则所急在病，而不知所急在命。故每致认标作本，认缓作急，而颠倒错乱，全失四者之大义。重命君子，不可不慎察于此。

求本论十六


万事皆有本，而治病之法，尤惟求本为首务。所谓本者，惟一而无两也。盖或因外感者，本于表也；或因内伤者，本于里也；或病热者，本于火也；或病冷者，本于寒也；邪有余者，本于实也；正不足者，本于虚也。但察其因何而起，起病之因，便是病本。万病之本，只此表里寒热虚实六者而已。知此六者，则表有表证，里有里证，寒热虚实，无不皆然。六者相为对待，则冰炭不同，辨之亦异。凡初病不即治，及有误治不愈者，必致病变日多，无不皆从病本生出，最不可逐件猜摸，短觑目前。《经》曰：众脉不见，众凶弗闻，外内相得，无以形先。是诚求本之至要也，苟不知此，必庸流耳。故明者独知所因而直取其本，则所生诸病无不随本皆退矣。

至若六者之中，多有兼见而病者，则其中亦自有源有流，无弗可察。然惟于虚实二字，总贯乎前之四者，尤为紧要当辨也。盖虚者本乎元气，实者由乎邪气。元气若虚，则虽有邪气不可攻，而邪不能解，则又有不得不攻者，此处最难下手。但当察其能胜攻与不能胜攻，或宜以攻为补，或宜以补为攻，而得其补泻于微甚可否之间，斯尽善矣。且常见有偶感微疾者，病原不甚，斯时也，但知拔本，则一药可愈。而庸者值之，非痰曰痰，非火曰火，四路兜拿，茫无真见，而反遗其本。多致轻者日重，重者日危，而殃人祸人，总在不知本末耳。甚矣！医之贵神，神奚远哉！予故曰：医有慧眼，眼在局外，医有慧心，心在兆前。使果能洞能烛，知几知微，此而曰医，医云乎哉？他无所谓大医王矣。

治形论十七


《老子》曰：吾所以有大患者，为吾有身，使吾无身，吾有何患？余则曰：吾所以有大乐者，为吾有形；使吾无形，吾有何乐？是可见人之所有者唯吾，吾之所赖者唯形耳，无形则无吾矣，谓非人身之首务哉。第形之为义，其义甚微，如言动视听，非此形乎？俊丑美恶，非此形乎？勇怯愚智，非此形乎？死生安否，非此形乎？人事之交，以形交也，功业之建，以形建也。此形之为义，从可知也。

奈人昧养形之道，不以情志伤其府舍之形，则以劳役伤其筋骨之形。内形伤则神气为之消靡，外形伤则肢体为之偏废，甚至肌肉尽削，其形可知。其形既败，其命可知。然则善养生者，可不先养此形，以为神明之宅；善治病者，可不先治此形，以为兴复之基乎？虽治形之法，非止一端，而形以阴言，实惟精血二字足以尽之。所以欲祛外邪，非从精血不能利而达；欲固中气，非从精血不能蓄而强。水中有真气，火中有真液，不从精血，何以使之降升？脾为五脏之根本，肾为五脏之化源，不从精血，何以使之灌溉？然则精血即形也，形即精血也，天一生水，水即形之祖也。故凡欲治病者，必以形体为主；欲治形者，必以精血为先，此实医家之大门路也。使能知此，则变化可以无方，神明自有莫测。

然用此之法，无逾药饵，而药饵之最切于此者，不过数味之间，其他如性有偏用者，惟堪佐使而已。亦犹饮食于人，凡可口者，孰无资益，求其纯正无损而最宜于胃气者，则惟谷食，类可见矣。或问余以所宜者，果属何物？余则难以显言之。盖善吾言者，必如醴如饴，而不善吾言者，必反借此为射的，以资口吻之基矣。余故不能显言之，姑发明此义，以俟有心者之自悟。


藏象别论 十八


藏象之义，余所类于经文者不啻详矣。然经有所未及，而同中有不同，及有先同后异者，俱不可以不辨也。夫人身之用，止此血气。虽五脏皆有气血，而其纲领，则肺出气也，肾纳气也，故肺为气之主，肾为气之本也。血者水谷之精也，源源而来，而实生化于脾，总统于心，藏受于肝，宣布于肺，施泄于肾，而灌溉一身。所谓气主嘘之，血主濡之，而血气为人之橐龠，是皆人之所同也。

若其同中之不同者，则脏气各有强弱，禀赋各有阴阳。脏气有强弱，则神志有辨也，颜色有辨也，声音有辨也，性情有辨也，筋骨有辨也，饮食有辨也，劳役有辨也，精血有辨也，勇怯有辨也，刚柔有辨也。强中强者，病其太过，弱中弱者，病其不及，因其外而察其内，无弗可知也。禀赋有阴阳，则或以阴脏喜温暖，而宜姜、桂之辛热；或以阳脏喜生冷，而宜芩、连之苦寒；或以平脏，热之则可阳，寒之则可阴也。有宜肥腻者，非润滑不可也；有宜清素者，惟膻腥是畏也。有气实不宜滞，有气虚不宜破者；有血实不宜涩，有血虚不宜泄者。有饮食之偏忌，有药饵之独碍者。有一脏之偏强，常致欺凌他脏者；有一脏之偏弱，每因受制多虞者。有素挟风邪者，必因多燥，多燥由于血也；有善病湿邪者，必因多寒，多寒由于气也。此固人人之有不同也。其有以一人之禀而先后之不同者，如以素禀阳刚而恃强无畏，纵嗜寒凉，及其久也，而阳气受伤，则阳变为阴矣；或以阴柔而素耽辛热，久之则阴日以涸，而阴变为阳矣。不惟饮食，情欲皆然。病有出入，朝暮变迁，满而更满，无不覆矣，损而又损，无不破矣。故曰：“久而增气，物化之常也；气增而久，夭之由也。”此在经文固已明言之矣。

夫不变者，常也；不常者，变也。人之气质有常变，医之病治有常变。欲知常变，非明四诊之全者不可也。设欲以一隙之偏见，而应无穷之变机，吾知其遗害于人者多矣。故于此篇之义，尤不可以不深察。

天年论十九


夫人之所受于天而得生者，本有全局，是即所谓天年也。余尝闻之岐伯曰：上古之人，其知道者，法于阴阳，和于术数，食饮有节，起居有常，不妄作劳，故能形与神俱，而尽终其天年，度百岁乃去。又尝闻之老子曰：生之徒，十有三；死之徒，十有三；民之生，动之死地，亦十有三。余因此言，乃知失天之畀而不得尽其全者有如是。然则后天之养，其为在人，何以养生家而不以此为首务乎！故常深慨于斯，而直穷其境，则若老氏所云十中之三者，盖亦言其约耳。而三之倍倍，则尤有不忍言者，兹请得而悉之。

夫人生于地，悬命于天，可由此而生，亦可由此而死。故凡天亦杀人，有如寒暑不时，灾荒荐至，或妖祥之横加，或百六之难避，是皆天刑之谓也。地亦杀人，则如旱潦无方，水火突至，或阴毒最以贼人，或危险多能困毙，是皆地杀之谓也。人亦杀人，如争斗伤残，刀兵屠戮，或嫁祸阴谋，或明欺强劫，是皆人祸之得也。凡此三者，十中约去其几。再若三者之外，则凡孽由自作而致不可活者，犹有六焉。何以见之？则如酒色财气，及功名之累，庸医之害皆是也。

有困于酒者，但知米汁之味甘，安思曲檗之性烈，能潜移祸福而人难避也，能大损寿元而人不知也。及其病也，或血败为水，而肌肉为其浸渍，则鼓胀是也；或湿邪侵土，而清浊苦于不分，则泻痢是也；或血不养筋，而弛纵拘挛，甚至眩晕卒倒，则中风是也；或水泛为涎，而满闷不食，甚至脾败呕喘，则痰饮是也。耽而不节，则精髓胡堪久醉，阴血日以散亡，未及中年，多见病变百出，而危于此者不知其几何人矣。

有困于色者，但图娇艳可爱，而不知倾国之说为何，伐命之说为何。故有因色而病者，则或成劳损，或染秽恶，或相思之失心，或郁结之尽命；有因色而死者，则或以窃窥，或以争夺，或以荡败无踪，或以惊吓丧胆。总之，好色之人必多淫溺，乐而忘返，安顾身家？孰知实少花多，岂成瑞物，德为色胜，非薄则邪，未有贪之恋之而不招殃致败。凡受色中之害者，吾又不知其几何人矣。

有困于财者，止知财能养命，岂识财能杀人。故鄙吝者，每以招尤；慢藏者，因多诲盗。奔波不已者，多竭其力；贪得无厌者，常忘其身。顾利不顾义，骨肉为之相残，聚敛尽膏血，贾怨所以致败。盖财本通神，不容朘剥，积则金精祟作，争则罄囊祸生。凡受利中之害者，又不知其几何人矣。

有困于气者，每恃血气之强，只喜人不负我，非骄矜则好胜。人心不平，争端遂起，事无大小，怨恨醉心。岂虞忿怒最损肝脾，而隔食气蛊，疼痛泄泻，厥逆暴脱等疾，犯者即危。又或争竞相倾，公庭遘讼，宁趋势利以卑污，甘受丑凌于奴隶；及被他人之苛辱，既不敢相抗于后，何若亲识之小忿，即涵容少逊于前，终身让路，不失一步，孰得孰失？孰知孰愚？甚至破家荡产，骨肉分离之害，纤须不忍，悔时迟矣。夫气本无形，有何涯际？相谅则无，偏执则有。历观往事，谁直谁非？使不能达观自策，则未免以我之躯，阴受人无申无诉之蚀，而自愚自毙者，又不知其几何人矣。

有困于功名者，谁不有飞腾之念？谁不有功业之期？第既达者，或多鼎足之虞；未济者，每遭盐车之厄。受灯窗寒苦之负，望眼徒穿者有之；忆荣枯今昔之异，热肠为裂者有之。甚至焦思切心，奔趋竭力，荣华杳然，泉壤遽及者有之。慨古伤今，凡受斯枉而湮没无闻，浩气受抑者，又不知其几何人矣。

有困于医者，凡疾苦之望医，犹凶荒之望岁，其恳其切，其念何如。第此中神理，微妙难言，使不有天人之学，绝伦之聪，则何以能闻于无声，见于无迹，直窥乎窈冥之乡，而必得其情乎？使必得其人而后可以言医，则医不易谈，盖可征矣。既难其人，则次乎此者，虽未知神，犹知形迹，此即今之上医也。然此医亦不易得，而舍此之外，则昧者居其八九。庸医多，则杀人亦多，每见其寒热倒施，虚实谬认，一匕之讹，吉凶随应。困者莫知其然，虽死不觉；明公鉴其多误，能无恻心？顾造化大权，本非凡庸所可窥弄；而性命重托，又岂浅辈所宜轻付耶！第彼非无自，盖自《原病式》以来，祖述相传，日以滋甚，醉者不醒，逝者无词，而黎元阴受此害者，盖不知若干若干人矣。而闻者未知其详，犹或未之信也。

由是乘除，则既有前三，又有后六，凡此淘汰之余，而得尽其天年者，果剩其几？吾故曰老氏言十之三者，盖亦言其约耳。兴言及此，诚可为人生之痛哭者也。然徒悲何益？曷亦为人之计乎，则惟上知者有可晓也。虽前之三者，或多出于莫测，则有可避者，有不可避者，即听之天，无不可也。然知者见于未然，而得天者天庇之，得地者地庇之，得人者人庇之。得此三庇，即得生之道也；失此三庇，则失生之道也。人道于此，岂曰尽无其权乎！至于六杀之防，则全由乎我矣。酒杀可避，吾能不醉也；色杀可避，吾能不迷也；财杀可避，吾能不贪也；气杀可避，吾能看破不认真也；功名之杀可避，吾能素其行藏也；庸医之杀可避，吾能相知以豫也。夫如是而培以为善，存以无欺，守以不行险，戒以毋侥幸，则可全收其效矣。孔子曰：毋意，毋必，毋固，毋我。盖示人以无勉强也。广成子曰：毋劳尔形，毋摇尔精，乃可以长生。盖形言其外，精言其内，内外俱全，尽乎道矣。是皆古圣人垂念苍生，至真至极之良方也，可不佩乎？或曰：子言虽是，而实亦近迂，独不见有不识不知而偏跻上寿者，又何人力之足恃耶？余曰：此正所谓其知可及也，其愚不可及也。然予论诚迂矣，倘亦一蒙知者之相顾而咀之识之，或亦可为天年之一助否？


中 兴 论 又十九


试观天地之道，有盈有虚，有消有长，是以日中则[image: ]
 ，月盈则蚀，此即天运之循环，而天亦不能违者，故有先天之说也。先天有定数，君子知命，固当听乎天也；若后天之道，则参赞有权，人力居多矣。何以见之？第就国家之否泰，可证人身之寿夭。虽曰天步多艰，无成不败，然如商周汉晋唐宋相传，国运皆有中兴，人道岂无再振？消长一理，小大皆然，尝闻之康节先生云：一万里区宇，四千年兴亡，五百主肇位，七十国开疆。则此中人事不为不多也，而何以兴复仅见，止此数代，是亦由知道者少，而不知道者之多耳。彼知道者，既以得人，又以得天，得人即所以得天也；不知道者，既不知本，又不知末，既以失之，而终不知其所以失也。至若身命之谋，则举世之人孰不爱命，而每多耽误者，其不知道者亦犹是耳。欲明其道，可无言乎。然言而无证，则人多不信，故借此国运之征，用效遒人之铎。

试论国家之衰也，或以人心之离，或以财用之匮，或以兵戈之残伤，或以优柔之旷废。而人之亨否，无非一理。夫在国曰人心，在人曰神志，故曰：事其神者神去之，休其神者神居之。知生气之主在乎心，此元神之不可不养也。又在国曰财用，在人曰血气。气为阳，阳主神也；血为阴，阴主形也。血气若衰，则形神俱败，此营卫之毫厘当惜也。又在国曰兵戈，在人曰克伐。夫兵者，凶器也；克伐者，危事也。未有日加剥削而不致残伤元气者，此消耗之不可不慎也。又在国曰优柔，在人曰疑贰。今日云姑且，明日云将就，岂不佥云稳当，然致坐失机宜，变生倏忽，又焉知耽搁之大害，此当机之不可不断也。凡此数者，姑亦言其大约。

至若人之大数，则犹有先天后天之体用，而兴亡之应变，则来培来覆，亦莫非人之自为耳。何谓先天？如《内经》曰：人生十岁，血气始通，其气在下，故好走；二十，气血始盛，肌肉方长，故好趋；三十，五脏大定，血脉盛满，故好步；四十，脏腑经脉其盛已定，腠理始疏，故好坐；五十，肝气衰，故目不明；六十，心气衰，故好卧；七十，脾气衰；八十，肺气衰，故言善误；九十，肾气竭；百岁，五脏六腑皆虚，神气皆去，故形骸独居而终矣。此即先天之常度，是即所谓天年也。天畀之常，人人有之，其奈今时之人，自有知觉以来，恃其少壮，何所不为？人生之常度有限，而情欲无穷；精气之生息有限，而耗损无穷，因致戕此先天。而得全我之常度者，百中果见其几？残损有因，惟人自作，是即所谓后天也。然而所丧由人，而挽回之道，有不仍由人者乎？且此非逆天以强求，亦不过复吾之固有。得之则国运人运，皆可中兴，不有明哲，诚难语此；失之则落花流水，逝而罔觉，一衰即已，良可寒心。所以《易》重来复，正为此也。然求复之道，其道何居？盖在天在人，总在元气，但使元气无伤，何虞衰败？元气既损，贵在复之而已。

常见今人之病，亦惟元气有伤，而后邪气得以犯之，故曰：邪之所凑，其气必虚。此客主相持之理，从可知矣。凡虚邪之辨，如情志之消索，神主于心也；治节之不行，气主于肺也；筋力之疲困，血主于肝也；精髓之耗减，骨主于肾也；四肢之软弱，肌肉主于脾也。损其一浅，犹肤腠也；损其二深，犹经络也；损其三四，则连及脏腑矣。当其微也，使不知徙薪牖户，则将为江河，将寻斧柯，恐无及于事矣。故人于中年左右，当大为修理一番，则再振根基，尚余强半。敢云心得，历验已多，是固然矣。然而修理之说，亦岂易言？修国家，良臣不易；修身命，良医亦难。第观从古至今，数千年来，凡得医之全量者为谁？而今则曰：此医也，彼亦医也。又何良医之多也？医难言矣，其毋为良医之所惑。

逆数论二十


予尝读《易》而闻诸夫子曰：数往者顺，知来者逆，是故《易》，逆数也。由是默会其理，而知天人之道得以无穷无息者，无非赖此逆数耳。何也？盖自太极初分，两仪以判，一动一静，阴阳见矣。阴阳之体为乾坤，阴阳之用为水火。乾坤定对待之交易，故一在上而一在下。水火荡流行之变易，故一主降而一主升。夫如是，斯得循环无已。总之而为天道，散之而为人道，而大《易》之义，所以无微不在也。姑无论其他，而但以性理明之，则总由变易之数。夫变易之数，即升降之数也。变易之所以无穷者，降以升为主，是即所谓逆数也。若无此逆，则有降无升，流而不返，而大道如环，何所赖乎？由是逆顺交变，则阳与阴对，热与寒对，升与降对，长与消对，进与退对，成与败对，勤与惰对，劳与逸对，善与恶对，生与死对，凡此一逆一顺，其变无穷。惟从逆者，从阳得生；从顺者，从阴得死。君如不信，第详考伏羲卦气之圆图，其义昭然可见也。观其阳盛之极，自夏至一阴初姤，由五、六、七、八，历巽、坎、艮、坤，天道从西右行，则阳气日降，万物日消者，此皆顺数也，顺则气去，即从阴得死之道也。幸而阴剥之极，自冬至一阳得复，由四、三、二、一，历震、离、兑、乾，天道从东左旋，则阳气日升，万物日盛者，此皆逆数也，逆则气来，即从阳得生之道也。此天道之征，固如是也。

若以人道言之，则人道本乎天道，天心即是人心。第天有阴霾，能蒙日月；人有愚昧，能胜聪明。故每多从顺者，喜其易也，喜其逸也；每多避逆者，畏其难也，畏其劳也。彼大人之见则不然，如尊贵莫若帝王，可以逸矣，可以纵矣，而尧舜之惟微惟危，顾何必谆谆乎在念？智慧莫若圣人，可无劳矣，可无畏矣，而孔子之戒慎恐惧，又何必卷卷乎在心？此无他，惟其代天功，立人极，总知夫顺不可从，从顺则流；逆不可舍，舍逆则退也。由此观之，乃知士而舍逆，则有屈而无伸；农而舍逆，则有种而无获；工而舍逆，则有粗而无精；商而舍逆，则有散而无聚。再由此而推广之，则凡曰修身齐家，凡曰治国平天下，进一步则日以就成，退一步则日以就败，有源有流，其可任其长逝而不思砥柱之良图乎？此人道之攸系，又如是矣。

然言天言人，总言乎生道也。而保生之道，莫先于医，医欲保生，其堪违阳道乎？其堪倍逆数乎？然医贵圆通，安容执滞？非曰尽不从阴也，从阴正以卫阳也；非曰尽不用顺也，用顺亦以成逆也。性命玄关，此为第一。独念有医名丕著之辈，犹然昧此，而妄言左道，留传至今，因致伤生遗害非浅也，谓非轩岐之魔不可也。嗟嗟！有心哉其谁乎？苟非其人，可与谈还悟道矣，傥亦以吾言为然不？


反佐论二一


用药处方有反佐之道者，此轩岐之法旨，治病之微权，有不可不明者。奈何后世医家，每多假借以乱经常，不惟悖理于前，抑且遗害于后，是不可不辨也。观《内经》之论治曰：奇之不去则偶之，偶之不去则反佐以取之。所谓寒热温凉，反从其病也。此其义，盖言病有微甚，亦有真假，先从奇偶以正治，正治不愈，然后用反佐以取之，此不得不然而然也。又《经》曰：微者逆之，甚者从之。又曰：逆者正治，从者反治。此谓以寒治热，以热治寒，逆其病者，谓之正治；以寒治寒，以热治热，从其病者，谓之反治。如以热治寒而寒拒热，则反佐以寒而入之；以寒治热而热拒寒，则反佐以热而入之。是皆反佐之义，亦不得不然而然也。又《经》曰：热因寒用，寒因热用。王太仆注曰：热因寒用者，如大寒内结，当治以热，然寒甚格热，热不得前，则以热药冷服，下嗌之后，冷体既消，热性便发，情且不违，而致大益，此热因寒用之法也；寒因热用者，如大热在中，以寒攻治则不入，以热攻治则病增，乃以寒药热服，入腹之后，热气既消，寒性遂行，情且协和，而病以减，此寒因热用之法也。凡此数者，皆《内经》反佐之义。此外，如仲景治少阴之利，初用白通汤，正治也；继因有烦而用白通加猪胆汁汤，反佐也。其治霍乱吐痢，脉微欲绝者，初用四逆汤，正治也；继因汗出小烦，而用通脉四逆加猪胆汁汤，反佐也。又如薛立斋治韩州同之劳热，余尝治王蓬雀之喉痹，皆其法也。

若今诸家之所谓反佐者则不然，姑即时尚者道其一二以见之。如近代之所宗所法者，谓非丹溪之书乎？观丹溪之治吞酸证，必以炒黄连为君，而以吴茱萸佐之；其治心腹痛证，谓宜倍加山栀子，而以炒干姜佐之，凡此之类，余不解也。夫既谓其热，寒之可也，而何以复用干姜、茱萸？既谓其寒，热之可也，而何以复用黄连、栀子？使其病轻而藉以行散，即或见效，岂曰尽无理？使其病重，人则但见何以日甚，而不知犯寒犯热，自相矛盾，一左一右，动皆掣肘，能无误乎？矧作用如此，则其效与不效，必其莫知所因，而宜热宜寒，亦必从违奚辨。此其见有不真，故持两可，最是医家大病，所当自反而切戒者也。或曰：以热导寒，以寒导热，此理得《内经》反佐之法。人服其善，子言其非，何其左也？余曰：此法最微，此用最妙，子亦愿闻其详乎？当为再悉之。夫反佐之法，即病治之权也。儒者有经权，医者亦经权。经者，日用之常经，用经者，理之正也；权者，制宜之权变，用权者，事之暂也。此经权之用，各有所宜，诚于理势有不得不然，而难容假借者也。药中反佐之法，其亦用权之道，必于正经之外，方有权宜，亦因不得不然而但宜于暂耳，岂果随病处方，即宜用乎？然则何者宜反，何者不宜反？盖正治不效者，宜反也；病能格药者，宜反也；火极似水者，宜反也；寒极反热者，宜反也。真以应真，假以应假，正反之道，妙用有如此也。设无格拒假证，自当正治，何以反为？不当权而用权，则悖理反常；不当反而佐反，则致邪失正，是乌可以混用耶？常观轩岐之反佐，为创经权之道也；后世之反佐，徒开杂乱之门也。至其变也，则泾渭不分者以之，模糊疑似者以之，寒热并用者以之，攻补兼施者以之，甚至广络妄投，十寒一曝，无所不谬，皆相借口。此而不辨，医乎难矣。于戏！斯道失真，其来已久，安得愿闻精一者，与谈求本之道哉！是不能无望于后人也，因笔识其愚昧。以上仲景治法载《伤寒论》，薛立斋治韩州同案在虚损门，余治王蓬雀案在喉痹门。

升阳散火辨 二二


凡治火之法，有曰升阳散火者，有曰滋阴降火者。夫火一也，而曰升曰降，皆堪治火。然升则从阳，降则从阴，而升降混用，能无悖乎？抑何者宜升，何者宜降，而用有辨乎？此千古之疑窦，亦千古之两端，而未闻有达之者。夫火之为病，有发于阴者，有发于阳者。发于阴者，火自内生者也；发于阳者，火自外致者也。自内生者，为五内之火，宜清宜降者也；自外致者，为风热之火，宜散宜升者也。今人凡见火证，无分表里，必曰木火同气，动辄称为风热，多用升阳散火之法。呜呼！此似近理，孰得非之？而不知至理所在，无容混也。

夫风热之义，其说有二：有因风而受热者，有因热而生风者。因风生热者，以风寒外闭而火郁于中，此外感阳分之火，风为本而火为标也；因热生风者，以热极伤阴而火达于外，此内伤阴分之火，火为本而风为标也。《经》曰：治病必求其本。可见外感之火，当先治风，风散而火自息，宜升散不宜清降；内生之火，当先治火，火灭而风自清，宜清降不宜升散。若反而为之，则外感之邪得清降而闭固愈甚，内生之火得升散而燔燎何当。此其内因外因，自有脉证可详辨也。

余阅方书，所见头目、口齿、咽喉、脏腑阴火等证，悉云风热，多以升降并用，从逆兼施，独不虑升者碍降，降者碍升乎？从者忌逆，逆者忌从乎？《经》曰：高者抑之，下者举之，寒者热之，热者寒之。又曰：病生于内者，先治其阴，后治其阳，反者益甚；病生于阳者，先治其外，后治其内，反者益甚。此自不易之正理。故余之立方处治，宜抑者则直从乎降，宜举者则直从乎升，所以见效速而绝无耽延之患，亦不过见之真而取之捷耳。若今人之轻病致重，重病致危，而经年累月，日深日甚，以致不救者，谓非两端之误之也乎？明者于此，最当辨也。


夏月伏阴续论 二三


夏月伏阴在内，此本天地间阴阳消长之正理，顾丹溪特为此论而反乖其义，因以致疑于人。其谓何也？观其所论曰：人与天地同一橐龠。子月一阳生，阳初动也；寅月三阳生，阳初出于地也，此气之升也；巳月六阳生，阳尽出于上矣，此气之浮也。人之腹属地，气于此时，浮于肌表，散于皮毛，腹中虚矣。世言夏月伏阴在内，此阴字有虚之义，若作阴凉看，其误甚矣。且其时阳浮地上，燔灼焚燎，流金烁石，何阴冷之有？若于夏月火令之时妄投温热，宁免实实虚虚之患乎？此丹溪之言虚，是固然矣。若以阴凉二字为误，而夏月禁用温热，此则余所不服也。

何以见之？夫天地之道，惟此阴阳；阴阳之变，惟此消长。故一来则一往，一升则一降，而造化之机，正互藏为用者也。《经》曰：阴主寒，阳主热。又曰：气实者热也，气虚者寒也。此本阴阳之常性也。今既云夏月之阳尽浮于外，则阴伏于内矣，阴盛则阳衰也，非寒而何？阳浮于外，则气虚于中矣，气虚即阳虚也，非寒而何？此固不易之理也。然而尤有显然者，则在井泉之水，当三冬之寒冽，而井泉则温，盛夏之炎蒸，而泉源则冷，此非外寒内热，外热内寒之明验乎？此又岁岁皆然，主气之常候也。至若主气之外，又有客气，而天以五周，地以六备，寒喧递迁，气更应异。如伏明之纪，寒清数举；卑监之纪，风寒并兴；坚成之纪，阳气随阴治化；流衍之纪，寒司物化，天地严凝。太阳司天，寒气下临，寒清时举；太阴司天，地乃藏阴，大寒且至等义，是无论冬夏，皆有非时之气以动为民病者也，又岂因夏月之火令，遂可谓之无寒而禁用温热乎！且伏阴之义，本以阴阳对待，寒热为言，若但以阴字为虚，则夏月伏阴，宜多虚证，冬月伏阳，即无虚矣，岂其然乎？又若夏月宜禁温热，则冬月宜禁寒凉，无待言也。今见四时之病，盛夏每多吐泻，深冬偏见疮疹，诸如此类，岂非冬多内热，夏多中寒乎？总之，夏有热证，亦有寒证，冬有实证，亦有虚证，虽从时从证，贵乎因病制宜。然夏月伏阴之义，此实天人之同气，疾病之玄机，有必不可不察而忽之者也。今若丹溪之论，则于理反悖，而何切于用？即无此论，亦何不可？

近见徐东皋亦述丹溪之说云：夏月无寒，世人不察，而用温热，为世通弊。若谓夏月伏阴，宜服温热，则冬月伏阳，宜服寒凉，然则孟子冬日饮汤，夏日饮冰，亦不足信欤？噫！此公都子之言也，不过借喻内外，原非用析阴阳，而徐氏曲引为证，独不思经文《易》义，傥相背乎？《内经》曰：阴中有阳，阳中有阴。曰：寒极生热，热极生寒。曰：重阴必阳，重阳必阴。曰：相火之下，水气承之；君火之下，阴精承之。曰：此皆阴阳表里内外雌雄相输应也，故以应天之阴阳也。又如《周易》之两仪，有阴必有阳也。两仪而四象，阴阳之中复有阴阳也。在泰之义，则曰内阳而外阴，君子道长，小人道消也；在否之义，则曰内阴而外阳，小人道长，君子道消也。由此观之，则丹溪之论，东皋之引证，皆吾之所不信也，故复为此续论。


阳不足再辨 二四


原天地阴阳之化生，实生民性命之根本，善把握补救之妙用，诚吾道代天之大权。使我于此而见理不真，则加冰用汤，反成戕贼，害有不可胜言者。予自初年，尝读朱丹溪《阳有余阴不足论》，未尝不服其高见；自吾渐立以来，则疑信相半矣；又自不惑以来，则始知其大谬矣。故予于《类经·求正录》中，附有《大宝论》一篇，正所以救其谬也。然常恐见浅言偏，遗殃后世，每怀疑惧，而望正高明者久矣。不意付梓数载，斧削无闻，见信明贤，庶窃自慰。

兹于丙子之夏，始得神交一友，传训数言，询其姓氏，知为三吴之李氏也。诵其《指南》，则曰：阳常有余，阴常不足，此自丹溪之确论，而兹张子乃反谓阳常不足，阴常有余，何至相反若此，而自是其是？岂矫强以自炫欤，抑别有所本欤？姑无劳口吻以辨其孰是孰非，第以人事证之，则是非立见矣。如人自有生以来，男必十六而精始通，女必十四而经始至。及其衰也，男精竭于八八，女血净于七七。凡精血既去而人犹赖以不死者，惟此气耳。夫气为阳，精血阴也。精血之来，既迟在气后，精血之去，又早在气先，可见精已无而气犹在，此非阴常不足，阳常有余之明验乎？以是知先贤之金石本非谬，而后学之轻妄何容易也。予闻此说，益增悲叹。悲之者，悲此言之易动人听，而无不击节称善也。紫可乱朱，莫此为甚。使不辨明，将令人长梦不醒，而性命所系非渺小，是可悲也。悲已而喜，喜之者，喜至道之精微，不经驳正，终不昭明，幸因其说，得启此端而得解此惑，是可喜也。今即李子之言以辨之。

如其以精为阴，以气为阳，本非诬也，第其所觑在眉睫，则未免错认面目，而呼张作李矣。不知精即水也，水即阳也。若以水火言，则水诚阴也，火诚阳也；若以化生言，则万物之生，其初皆水，先天后天，皆本于是，而水即阳之化也。何以见之？如水在五行则生于一天，水在六气则属乎太阳，此水之为阴否？又若精在人身，精盛则阳强，精衰则阳痿，此精之为阴否？再若养生家所重者惟曰纯阳，纯阳之阳，以精言也，精若渗漏，何阳之有，此又精之为阴否？又丹书云：分阳未尽则不死，分阴未尽则不仙。亦言仙必纯阳也，若据李子之说，则但尽泄其精，便成纯阳，学仙之法岂不易乎？诚可叹也！盖李子之见，但见阴阳之一窍，未见阴阳之全体。夫阴阳之道，以纲言之，则位育天地；以目言之，则缕析秋毫。至大至小，无往而非其化也。若以清浊对待言，则气为阳，精为阴，此亦阴阳之一目也。若以死生聚散言，则凡精血之生皆为阳气，得阳则生，失阳则死，此实性命之化源，阴阳之大纲也。

人之生也，譬诸草木。草木之初，其生苗也，继而生枝叶，再而生花实，及其衰也，花实落而枝叶存，以渐而凋也。此草木之盛衰有时，故曰生长化收藏，而候有不同也。人之生也，亦犹是耳，初而生婴孩，继而生精血，再而生子女，及其衰也，精血去而形犹存，以渐而终也，此人生之盛衰亦有其时，故曰生长壮老已，而年有不同也。然则自幼至老，凡在生者，无非生气为之主，而一生之生气，何莫非阳气为之主，而但有初中之异耳。若以人之精至为阴至，岂花果之成，亦草木之阴至耶？而枝叶未凋，即草木之阳在耶？且阳气在人，即人人百岁，亦不过得分内之天年，而今见百人之中，凡尽天年而终者果得其几？此其夭而不及者，皆非生气之不及耶，而何以见阳之有余也？阳强则寿，阳衰则夭，又何以见阳之有余也？难得而易失者，惟此阳气；既失而难复者，亦惟此阳气，又何以见阳之有余也？观《天年篇》曰：人生百岁，五脏皆虚，神气皆去，形骸独居而终矣。夫形，阴也，神气，阳也。神气去而形犹存，此正阳常不足之结局也，而可谓阳常有余乎？

至若精气之阴阳，有可分言者，有不可分言者。可分者，如前云清浊对待之谓也；不可分者，如修炼家以精气神为三宝。盖先天之气，由神以化气化精；后天之气，由精以化气化神。是三者之化生，互以为根，本同一气，此所以为不可分也。故有善治精者，能使精中生气；善治气者，能使气中生精，此自有可分不可分之妙用也。再若寒热之阴阳，则不可不分。盖寒性如冰，热性如炭，冰炭不谋，奚堪妄用？予故曰：精气之阴阳有不可离，寒热之阴阳有不可混，此医家最切之法言也。且精血之阴阳，言禀赋之元气也；寒热之阴阳，言病治之药饵也。今欲以不足之元阳，认作有余而云火，则相习以苦寒之劣物，用为补剂以滋阴。嗟！嗟！牛山有限之生气，果能堪此无穷之阴剥否？哑子吃黄连，无容伸诉者，四百年于兹矣。夫以有望之丹溪言且若此，而矧其他乎？古人云：非圣之书不可读，此其尤甚者也。

然天地阴阳之道，本自和平，一有不平，则灾害至矣。而余谓阳常不足，岂亦非一偏之见乎？盖以丹溪补阴之说谬，故不得不为此反言，以救万世之生气。夫人之所重者，惟此有生，而何以能生，惟此阳气，无阳则无生矣。然则欲有生者，可不以此阳气为宝？即日虑其亏，亦非过也。而余谓阳常不足者，盖亦惜春之杞人耳。苟诚见左，仍望明贤再驳。

小儿补肾论 二五


观王节斋曰：小儿无补肾法。盖小儿禀父精而生，男至十六而肾始充满，既满之后，妄用亏损，则可用药补之。若受胎之时，禀之不足则无可补，禀之原足，又何待于补耶？呜呼，此言之谬，谬亦甚矣！夫二五之精，妙合而凝，精合而形始成，此形即精也，精即形也，治精即所以治形，治形即所以始精也。第时有初中，则精有衰盛。故小儿于初生之时，形体虽成而精气未裕，所以女必十四，男必十六，而后天癸至。天癸既至，精之将盛也；天癸未至，精之未盛也。兹以其未盛而遽谓其无精也可乎？且精以至阴之液，本于十二脏之生化，不过藏之于肾，原非独出于肾也。观《上古天真论》曰：肾者主水，受五脏六腑之精而藏之。此精之所源，其不止于肾也可知矣。王节斋止知在肾，而不知在五脏。若谓肾精未泄不必补肾，则五脏之精，其有禀赋之亏、人事之伤者，岂因其未泄而总皆不必补耶？夫小儿之精气未盛，后天之阴不足也；父母之多欲水亏，先天之阴不足也。阴虚不知治本，又何藉于人为以调其元、赞其化乎？此本原之理，有当深察者如此。

再以小儿之病气论之，凡小儿之病最多者，惟惊风之属。而惊风之作，则必见反张戴眼、斜视抽搐等证，此其为故，总由筋急而然。盖血不养筋，所以筋急；真阴亏损，所以血虚，此非水衰之明验乎？夫肾主五液，而谓血不属肾，吾不信也。肝肾之病同一治，今筋病如此，而欲舍肾水以滋肝木，吾亦不信也。且太阳、少阴相为表里，其经行于脊背而为目之上网，今以反折戴眼之证偏多见于小儿，而谓非水脏阴虚之病，吾更不信也。矧以阳邪亢极，阴竭则危，脏气受伤，肾穷则死，此天根生息之基，尤于小儿为最切。然则小儿之病，其所关于肾气者非眇，而顾可谓小儿无补肾法耶？决不信！决不信！

景岳全书卷之二终


卷之三道集

传忠录下


命门余义 二六　共六条


命门之义，《内经》本无，惟越人云：肾有两者，非皆肾也。左者为肾，右者为命门。命门者，诸神精之所舍，原气之所系，男子以藏精，女子以系胞也。余以其义有未尽，且有可疑，故著有《三焦包络命门辨》，附梓《类经》之末，似已尽其概矣。然而犹有未尽者，恐不足以醒悟后人，兹因再悉其蕴，条列于下。

——命门为精血之海，脾胃为水谷之海，均为五脏六腑之本。然命门为元气之根，为水火之宅，五脏之阴气非此不能滋，五脏之阳气非此不能发。而脾胃以中州之土，非火不能生，然必春气始于下，则三阳从地起，而后万物得以化生。岂非命门之阳气在下，正为脾胃之母乎？吾故曰：脾胃为灌注之本，得后天之气也；命门为化生之源，得先天之气也。此其中固有本末之先后。观东垣曰：补肾不若补脾。许知可曰：补脾不若补肾。此二子之说，亦各有所谓，固不待辨而可明矣。

——命门有火候，即元阳之谓也，即生物之火也。然禀赋有强弱，则元阳有盛衰；阴阳有胜负，则病治有微甚，此火候之所以宜辨也。兹姑以大纲言之，则一阳之元气，必自下而升，而三焦之普濩，乃各见其候。盖下焦之候如地土，化生之本也；中焦之候如灶釜，水谷之炉也；上焦之候如太虚，神明之宇也。下焦如地土者，地土有肥瘠而出产异，山川有厚薄而藏蓄异。聚散操权，总由阳气。人于此也，得一分即有一分之用，失一分则有一分之亏。而凡寿夭生育及勇怯精血病治之基，无不由此元阳之足与不足，以为消长盈缩之主，此下焦火候之谓也。中焦如灶釜者，凡饮食之滋，本于水谷，食强则体壮，食少则身衰，正以胃中阳气，其热如釜，使不其然，则何以朝食午即化，午食申即化，而釜化之速不过如此。观灶釜之少一炬则迟化一顷，增一炬则速化一时，火力不到，则全然不化，即其证也。故脾胃之化与不化，及饮食之能与不能，亦总由阳明之气有强与不强，而阴寒之邪有犯与不犯耳。及其病也，则渐痞渐胀，或隔或呕，或十化其三五，或膨聚而不消，或吞酸嗳腐而食气不变，或腹疼肚痛而终日不饿，或清浊不分，或完谷不化。盖化则无不运行，不化则无不留滞；运行则为气为血，留滞则为积为痰。此其故，谓非胃气之不健乎？而何以不健，谓非火候之无力乎？今见治痞治胀，及治吞酸嗳腐等证，无论是热非热，动辄呼为胃火，余烬其几，尚能堪否？此中焦火候之谓也。上焦如太虚者，凡变化必着于神明，而神明必根于阳气。盖此火生气，则无气不至；此火化神，则无神不灵。阳之在下则温暖，故曰相火以位；阳之在上则昭明，故曰君火以明。是以阳长则阴消，而离照当空，故五官治而万类盛；阳衰则阴胜，而阳为阴抑，故聪明夺而神气减。而凡人之声色动定及智愚贤不肖之有不齐者，何非阳德为之用？此上焦火候之谓也。此以三焦论火候，则各有所司，而何以皆归之命门？不知水中之火，乃先天真一之气，藏于坎中。此气自下而上，与后天胃气相接而化，此实生生之本也。是以花萼之荣在根柢，灶釜之用在柴薪，使真阳不发于渊源，则总属无根之火矣。火而无根，即病气也，非元气也。故《易》以雷在地下而为复，可见火之标在上，而火之本则在下。且火知就燥，性极畏寒，若使命门阴胜，则元阳畏避，而龙火无藏身之地，故致游散不归，而为烦热格阳等病。凡善治此者，惟从其性，但使阳和之气直入坎中，据其窟宅而招之诱之，则相求同气，而虚阳无不归原矣。故曰甘温除火热，正此之谓也。奈何昧者不明此理，多以虚阳作实热，不思温养此火，而但知寒凉可以灭火，安望其尚留生意而不使之速死耶！此实医家第一活人大义，既从斯道，不可不先明斯理。倘三焦有客热邪火，皆凡火耳，固不得不除，而除火何难，是本非正气火候之谓也。学者于此，当深明邪正二字，则得治生之要矣。

命门有生气，即乾元不息之几也，无生则息矣。盖阳主动，阴主静；阳主升，阴主降。惟动惟升，所以阳得生气；惟静惟降，所以阴得死气。故乾元之气，始于下而盛于上，升则向生也；坤元之气，始于上而盛于下，降则向死也。故阳生子中而前升后降，阴生午中而前降后升。此阴阳之歧，相间不过如毛发，及其竟也，则谬以千里，而死生之柄，实惟此毫厘升降之机耳。又如水暖则化气，化气则升无不生也；水寒则成冰，成冰则降无不死也。故肾气独沉，则奉生者少，即此生气之理也。至若人之生气，则无所不在，亦无所不当察。如脏腑有生气，颜色有生气，声音有生气，脉息有生气，七窍有生气，四肢有生气，二便有生气。生气即神气，神自形生，何不可辨？衰者速培，犹恐不生，尚堪伐乎？而况其甚者乎！故明师察此，必知孰者已亏，孰者犹可，孰者能益生气，孰者能损生气，孰者宜先攻病气以保生气，孰者宜先固生气以御病气。务思病气虽如此，生气将如何；见在虽如此，日后将如何。使不有原始要终之明，则皆寸光之流耳。

虽然，此徒以斯道为言也，而斯道之外，犹有说焉。夫生气者，少阳之气也；少阳之气，有进无退之气也。此气何来？无非来自根本；此气何用？此中尤有玄真。盖人生所贵，惟斯气耳，而出入之权在呼吸，斯气数之宝藏也。河车之济在辘轳，实转运之神机也。其进其退，其得其失，总在生息之间，而彭殇之途于斯判矣。经曰：得神者昌，失神者亡。即此生气之谓也。予见遭剥于是者不可胜纪，故特明其义于此。

——命门有门户，为一身巩固之关也。经曰：仓廪不藏者，是门户不要也；水泉不止者，是膀胱不藏也。得守者生，失守者死。又曰：肾者，胃之关也。关门不利，故聚水而从其类也。又曰：北方黑色，入通于肾，开窍于二阴。是可见北门之主，总在乎肾，而肾之政令，则总在乎命门。盖命门为北辰之枢，司阴阳柄，阴阳和则出入有常，阴阳病则启闭无序。故有为癃闭不通者，以阴竭水枯，干涸之不行也；有为滑泄不禁者，以阳虚火败，收摄之无主也。阴精既竭，非壮水则必不能行；阳气既虚，非益火则必不能固，此固其法也。然精无气不行，气无水不化，此其中又有可分不可分之妙用，亦在乎慧者之神悟，有非可以笔楮尽者。

——命门有阴虚，以邪火之偏胜也。邪火之偏胜，缘真水之不足也。故其为病，则或为烦渴，或为骨蒸，或为咳血吐血，或为淋浊遗泄。此虽明是火证，而本非邪热实热之比。盖实热之火其来暴，而必有感触之故；虚热之火其来徐，而必有积损之因，此虚火实火之大有不同也。凡治火者，实热之火可以寒胜，可以水折，所谓热者寒之也。虚热之火不可以寒胜，所谓劳者温之也。何也？盖虚火因其无水，只当补水以配火，则阴阳得平而病自可愈。若欲去火以复水，则既亏之水未必可复，而并火去之，岂不阴阳两败乎？且苦寒之物，绝无升腾之生气，而欲其补虚，无是理也。故予之治此，必以甘平之剂，专补真阴，此虽未必即愈，自可无害。然后察其可乘，或暂一清解，或渐加温润，必使生气渐来，庶乎脾可健则热可退，肺渐润则嗽渐宁，方是渐复之佳兆，多有得生者。若但知知、柏为补阴，则愈败其肾，而致泄泻食减，必速其殆矣。


误谬论二七


《经》曰：揆度奇恒，道在于一，得一之精，以知死生。此即斯道中精一执中之训也。凡天人之学，总无出此。矧医之为道，性命判于呼吸，祸福决自指端，此于人生关系，较之他事为尤切也。以此重任，使不有此见此识，诚不可猜摸尝试以误生灵。矧立法垂训，尤难苟且。倘一言失当，则遗祸无穷；一剂妄投，则害人不浅，此误之不容不正也。

宾自从斯道，常稽往古，所见轩岐之下，凡明良继出，何代无之？然必欲求其得中者，则舍《灵》、《素》之外，似亦不多其人。盖窃见相传方论，每多失经意、背经旨、断章取义，假借数语以饰一偏之诡说者，比比其然。此总属意见有不到，至理有未明，故各逞胸臆，用示己长，致令斯道失中，大违精一之义。此则医之于人，亦何赖焉！是岂知道本一源，理无二致。自一源而万变，则万变仍归于一；自二致而错乱，则错乱遂其为两。故言外有理，理外亦有言。如理有在而言不能达者，此言外之理也；有可以言而不可以行者，此理外之言也。然理外岂别有言乎？第以疑似之间，加之便佞，则真为伪夺，而道傍之筑，从来有矣。如古之杨墨异端，今之传奇小说，谓皆非理外之言乎？言可假借，则是非乱而强辩出，由是贤者固执，愚者亦固执。如择善固执，则精一之谓，君子时中，则执中之谓，此贤者之固执也。其有言伪而辩，行僻而坚，必不知反，必不可移者，此愚者之固执也。执中者见事之舛，则不得不言，以利害所关，不容已也；邪僻者见人之长，则反诋其短，以鄙陋不伸，不肯已也。千古来是非邪正，每为此害，矧以惟类知类，而当局者亦难其人耳。然此辈虽云偏拗，犹知傍理，自非曳白者所能。其奈此中尚有全不知脉络，而止识皮毛者，亦且嚣嚣，偏能宜俗，是不过见热则用寒，见寒则用热，见外感则云发散，见胀满则云消导，若然者，谁不得而知之？设医止于是，则贱子庸夫皆堪师范，又何明哲之足贵乎？嗟！嗟！朱紫难辨，类多如此。

予因溯源稽古，即自金元以来为当世之所宗范者，无如河间、丹溪矣，而且各执偏见，左说盛行，遂致医道失中者，迄今四百余年矣。每一经目，殊深扼腕，使不速为救正，其流弊将无穷也。兹姑撮其数条，以见倍理之谈，其有不可信者类如此，庶乎使人警悟，易辙无难。倘得少补于将来，则避讳之罪，亦甘为后人而受之矣。

辨 河 间 二八
 共九条


刘河间《原病式》所列病机，原出自《内经·至真要大论》，盖本论详言五运六气盛衰胜复之理，而以病机一十九条总于篇末，且曰：有者求之，无者求之，盛者泻之，虚者补之，令其调达，而致和平。是可见所言病机，亦不过挈运气之大纲，而此中有无之求，虚实之异，最当探察，总惟以和平为贵。故《五常政大论》又详言五运三气之辨，则火之平气曰升明，火之太过曰赫曦，火之不及曰伏明。此虚火实火之辨，则有如冰炭之异，而《内经》不偏不倚之道，固已详明若是。奈河间不能通察本经全旨，遂单采十九条中一七六字，演为二七七字，不辨虚实，不察盛衰，悉以实火言病，著为《原病式》以讫于今。夫实火为病故为可畏，而虚火之病犹为可畏。实火固宜寒凉，去之本不难也；虚火最忌寒凉，若妄用之，无不致死。矧今人之虚火者多，实火者少，岂皆属有余之病，顾可概言为火乎？历观唐宋以前，原未尝偏僻若此。继自《原病式》出，而丹溪得之定城，遂目为至宝，因续著《局方发挥》及阳常有余等论；即如东垣之明，亦因之而曰火与元气不两立。此后如王节斋、戴原礼辈，则祖述相传，遍及海内。凡今之医流，则无非刘朱之徒，动辄言火，莫可解救，多致伐人生气，败人元阳，杀人于冥冥之中而莫之觉也，诚可悲矣！即间有一二特达，明知其非而惜人阳气，则必有引河间之说而群吠之者矣，何从辨哉？矧《病机》为后学之指南，既入其门，则如梦不醒，更可畏也。医道之坏，莫此为甚。此误谬之源，不可不察，故直笔于此，并再辨其略于下。

——河间论吐酸曰：酸者，肝木之味也，由火盛制金，不能平木，则肝木自甚，故为酸也。而俗医主于温和脾胃，岂知经言人之伤于寒也，则为病热云云。

宾谓吐酸吞酸等证，总由停积不化而然。而停积不化，又总由脾胃不健而然。脾土既不能化，非温脾健胃不可也，而尚可认为火盛耶？且妄引经文为证，其谬孰甚？本证别有详辨，具载吞酸门，所当互阅。

——河间论泻痢曰：泻白为寒，青红黄赤黑皆为热也。大法：泻利小便清白不涩为寒，赤色者为热。又完谷不化而色不变，吐利腥秽，澄澈清冷，小便清白不涩，身凉不渴，脉迟细而微者，寒证也；谷虽不化而色变非白，烦渴，小便赤黄而或涩者，热证也。凡谷消化者，无问色及他证便为热也。寒泻而谷消化者，未之有也。或火主疾速，而热盛则传化失常，谷不能化而飧泄者，亦有之矣。又曰：痢为热，热甚于肠胃，怫热郁结而成，或言下痢白为寒者，误也。若果为寒，则不能消谷，何由反化为脓也？如世之谷肉果菜，湿热甚则自然腐烂化为浊水，故食于腹中，感人湿热邪气，则自然溃发，化为脓血也。

据河间此说，似是而非，误人不浅。夫泻白为寒，人皆知也，而青挟肝邪，脾虚者有之，岂热证乎？红因损脏，阴络伤者有之，岂尽热乎？正黄色浅，食半化者有之，岂热证乎？黑为水色，元阳衰者有之，岂热证乎？若此者皆谓之热，大不通矣。且凡泻痢者，水走大肠，小水多涩，水枯液涸，便尿多黄，此黄涩之证未必皆由热也。亡液者渴，亡阴者烦，此烦渴之证未必尽为热也。至如完谷不化，澄澈清冷，诚大寒矣，然人偶有寒邪伤脏，或偶以生冷犯脾，稍失温和即病泻痢者，此本受寒，然未必即大寒证也。且凡脾胃初伤，阳气犹在，何能卒至清冷，遂成完谷不化？若必待清冷不化始云为寒，则阳已大败，又岂无渐寒而遽至若是哉？夫渐寒者，即寒证也。此等证候，犯者极多，若作热治，必用寒凉。夫既以生冷伤于前，复以寒凉败于后，乃至冰坚于霜，而遭其厄者，皆此论之杀之也。再观其前条，则犹云泻白为寒也；观其后条，则又云或言下痢白为寒者误也，然则凡治此者，舍清凉之外，则必无寒证矣。谬甚谬甚！又若寒则不能消谷，及谷化为脓之说，则尤为不妥。夫饮食有时，本当速化，此自胃气之常，人皆赖之以为生也。若化觉稍迟，便是阳虚之病，又何待不能消谷而始为寒乎？矧以所下脓垢，原非谷之所化。盖饮食入胃，凡其神化而归于营卫者，乃为膏血，其不能化而留于肠胃者，惟糟粕耳。此其为精为秽，本自殊途，是以糟粕不能化脓，从可知矣。且垢亦非脓，而实肠脏之脂膏也。何以知之？近有偶病而服硝黄等药者，随泻而下，必有如脓之垢。又或偶患泄泻者，于一二日间，即有此垢，岂热化之脓，其速有如此乎？又如久痢不已，或经年累月不能痊可，而每日所下皆有脓垢者，岂热化之脓，可以久延如此乎？此其非脓也明矣。既知非脓，安得皆云为热？此盖以肠脏受伤，而致膏脂不固，随剥随下，所以如此。若不为之安养脏气，而再用寒凉以治其热，则未有不脏气日败，而必至于死。故今之治痢多危者，率受此害，最当察也。

——河间曰：假如下痢赤白，俗言寒热相兼，其说尤误。岂知水火阴阳寒热者，犹权衡也，一高必一下，一盛必一衰，岂能寒热俱甚于肠胃而同为痢乎？如热生疮疡而出白脓者，岂可以白为寒欤？由其在皮肤之分，属肺金，故色白也；在血脉之分，属心火，故为血疖也；在肌肉，属脾土，故作黄脓；在筋部，属肝木，故脓色带苍；深至骨，属肾水，故紫黑血出也。各随五脏之部而见五色，是谓标也，本则一出于热，但分深浅而以。大法下迫窘痛，后重里急，小便赤涩，皆属燥热，而下痢白者必多有之，然则为热明矣。

据此说，以五色分五脏，其理颇通，若谓本则一出于热，则大不通矣。且五脏之分五色之证，则犹有精义。余因其说，并为悉之。夫泻出于脏，无不本于脾胃。脾胃之伤，以五气皆能犯之。故凡其兼赤者，则脾心证也；兼青者，脾肝证也；兼白者，脾肺证也；兼黑者，脾肾证也；正黄者，本脏证也。若以脾兼心，火乘土也，其土多热，言火可也。以脾兼肝，土受克也，其土多败，非火也；以脾兼肾，水反克也，其土多寒，非火也；以脾兼肺，母气泄也，其土多虚，非火也；本脏自病，脾受伤也，其土多湿，非火也。此兼证之盛衰，其逆顺有如此。且凡脾肾之强者有实热，脾肾之弱者皆虚寒，此脏气之可辨也。矧火本热也，而尚有虚火实火之异；风本阳也，而亦有风热风寒之异；土本乎中气也，而亦有湿热寒湿之异。至于金之寒，水之冷，同归西北之化，则其寒多热少，理所必致，岂可谓五脏之痢，本则一出于热乎？因致寒证之含冤者，此言之不得辞其责也。又赤白义详后丹溪条中。

——河间曰：夫治诸痢者，莫若于辛苦寒药治之，或微加辛热佐之则可。盖辛热能发散开通郁结，苦能燥湿，寒能胜热，使气宣平而已，如钱氏香连丸之类是也。故治诸痢者，黄连、黄柏为君，以至苦大寒，正主湿热之病。

据河间此说，最为治痢之害，又观其所著《药性》，则曰诸苦寒药多泄，惟黄连、黄柏性冷而燥。故自丹溪而后，相传至今，凡治痢者，举世悉用寒凉，皆此说之误也。毋论其他，姑以苦能燥湿一言辨之，则河间之见大左矣。夫五味之理悉出《内经》，《内经》有曰以苦燥之者，盖言苦之燥者也。河间不能详察，便谓是苦皆燥，而不知《内经》之言苦者，其性有二，其用有六。如曰火生苦；曰其类火，其味苦；曰少阳在泉为苦化，少阴在泉为苦化；曰湿淫于内，治以苦热；燥淫于内，治以苦温。是皆言苦之阳也。曰酸苦涌泄为阴；曰湿司于地，热反胜之，治以苦冷；曰湿化于天，热反胜之，治以苦寒。是皆言苦之阴也。此其言性之二也。又曰：以苦发之，以苦燥之，以苦温之，以苦坚之，以苦泄之，以苦下之，此其言用之六也。盖苦之发者，麻黄、白芷、升麻、柴胡之属也；苦之燥者，苍术、白术、木香、补骨脂之属也；苦之温者，人参、附子、干姜、肉桂、吴茱萸、肉豆蔻、秦椒之属也；苦之坚者，续断、地榆、五味、诃子之属也；苦之泄者，栀、柏、芩、连、木通、胆草之属也；苦之下者，大黄、芒硝之属也。夫气化之道，惟阳则燥，惟阴则湿，此不易之理也。岂以沉阴下降有如黄连、黄柏之属者，以至苦大寒之性而犹谓其能燥，有是理乎？是但知苦燥之一言，而不察苦发、苦温、苦坚、苦泄、苦下之五者，抑又何也？凡医中之讹，每有云其然而不知其所以然者，类如此。因致后人治痢，多不分寒热虚实，动以河间之法，及其将危，犹云血色如此，何敢用温？腹痛如此，何敢用补？死而无悟，深可哀也。谁之咎与？谁之咎与？

——河间肿胀条云：肿胀者，热胜则胕肿，如六月湿热太甚而庶物隆盛，则水肿之义明可见矣。

据此说，岂其然乎？夫肿胀发病，因热者固有之，而因寒者尤不少。盖因热者，以湿热之壅，而阴道有不利也；因寒者，以寒湿之滞，而阳气有不化也。故经曰：脏寒生满病。又曰：胃中寒则胀满。是皆轩岐之言也。由此观之，岂胀皆热病耶？且庶物隆盛，乃太和之阳化。以此拟形质之强壮则可，以此拟胕肿之病象，拟亦左矣。

——河间曰：战栗动摇，火之象也。栗，寒栗也。或言寒战为脾寒者，未明变化之道也。此由心火热甚，亢极而战，反兼水化制之，故寒栗也。然寒栗者，由火甚似水，实非兼以寒气也。

据此说，则凡见寒战皆为火证，而何以经曰：阴胜则为寒。又曰：阳虚畏外寒。又曰：阳虚而阴盛，外无气，故先寒栗也。又曰：阳明虚则寒栗鼓颔也。凡此者皆属经言，而河间悉言为火，其然否可知也。

——河间曰：惊者，心卒动而不宁也。所谓恐则喜惊者，恐则伤肾而水衰，心火自甚，故喜惊也。

据此所云，恐则喜惊，恐则伤肾，然经曰：肝气虚则恐。又曰；恐则气下，惊则气乱。夫肝气既虚，肾气既伤，而复见气下气乱，无非阳气受伤之病。阳气既伤，则何由心火遽甚，而惊则皆由火也？即曰恐则伤肾，不能滋养肝木，而肝虚则惊，又何不可？且肾水独衰者有之，岂必水衰即火盛也？今常见惊恐之人，必阳痿遗溺，其虚可知。然因火入心而惊者，固亦有之，未有因恐而惊者，皆可指为火证，则倍理甚矣。

——河间曰：虚妄者，以心火热甚，则肾水衰而志不精一，故神志失常，如见鬼神。或以鬼神为阴，而见之则为阴极脱阳而无阳气者，此妄意之言也。

据此一说，则凡以神魂失守而妄见妄言者，俱是火证，亦不然也。夫邪火盛而阳狂见鬼者固然有之，又岂无阳气太虚而阴邪为鬼者乎？《难经》曰：脱阴者目盲，脱阳者见鬼。华元化曰：得其阳者生，得其阴者死。


辨 丹 溪 二九
 共九条


尝见朱丹溪《阳常有余阴常不足论》，谓人生之气常有余，血常不足，而专以抑火为言，且妄引《内经》阳道实，阴道虚，及至阴虚，天气绝，至阳盛，地气不足等文，强以为证，此诚大倍经旨，大伐生机之谬谈也。何也？盖人得天地之气以有生，而有生之气，即阳气也，无阳则无生矣。故凡自生而长，自长而壮，无非阳气为之主，而精血皆其化生也。是以阳盛则精血盛，生气盛也；阳衰则精血衰，生气衰也。故经曰：中焦受气取汁，变化而赤，是谓血。是岂非血生于气乎？丹溪但知精血皆属阴，故曰阴常不足，而不知所以生精血者先由此阳气。倘精血之不足，又安能阳气之有余？由此虑之，何不曰难成易亏之阳气，而反曰难成易亏之阴气，是何异但知有母而不知有父者乎？故其所立补阴等方，谓其能补阴也，然知、柏止堪降火，安能补阴？若任用之，则戕伐生气而阴以愈亡，以此补阴，谬亦甚矣。及察其引证经文，则何其谬诞。若经曰：阳者，天气也，主外；阴者，地气也，主内。故阳道实，阴道虚。此《太阴阳明论》言脾之与胃生病有异，以阳明主表，太阴主里，凡犯贼风虚邪者，阳受之，阳受之则入六腑，而外邪在表，邪必有余，故曰阳道实也；食饮不节，起居不时者，阴受之，阴受之则入五脏，而内伤脏气，脏必受亏，故曰阴道虚也。此本经以阳主外阴主内，而言阳病多实、阴病多虚有如此，岂以天地和平之阴阳，而谓其阳常有余、阴常不足乎？勉强引证，此一谬也。又经曰：至阴虚，天气绝；至阳盛，地气不足。此《方盛衰论》言阴阳否隔之为病，谓阴虚于下则不升，下不升则上亦不降，是至阴虚，天气绝也；阳亢于上则不降，上不降则下亦不升，是至阳盛，地气不足也。此本以上下不交者为言，亦非阳常有余、阴常不足之谓也。且下二句犹或似之，而上二句云至阴虚，天气绝，则何以为解？此更谬也。以丹溪之通博，而胡为妄引若此，抑为偏执所囿而忘其矫强乎？余陋不自觉，而念切在道，故不能为丹溪讳而摘正于此，犹俟高明之评教。

——丹溪《相火论》曰：五行各一其性，惟火有二，曰君火，人火也；曰相火，天火也。火内阴而外阳，主乎动者也，故凡动皆属火。天主生物，故恒于动，人有此生，亦恒于动，其所以恒于动者，皆相火之所为也。故人自有知之后，五志之火为物所感，不能不动，为之动者，即《内经》五火也。相火易起，五性厥阳之火相扇而妄动矣。火起于妄，变化莫测，无时不有，煎熬真阴，阴虚则病，阴绝则死。

据丹溪此论，则无非阐扬火病而崇其补阴之说也。第于此而浅视之，则若或近理，故易动人。于此而深味之，则意识皆幻，大是误人。余请精绎其义，用解后人之惑何如？盖自一元初肇，两仪继之，则动静于斯乎见，而阳主动，阴主静也。自两仪奠位，而五行布之，则气质各有所主，而火主热，水主寒也。此两仪动静，为五行之先天，先天者，性道也；五行寒热，为两仪之后天，后天者，变体也。先后之理，有可混言者，有不可混言者。其可混者，如火本属阳，即言火为动，若为不可也；其不可混者，以阳为元气之大主，火为病气之变见，而动乃阳之性道，安得以性道为病变，而言凡动皆属火也。即自天人论之，则曰天行健，岂天动即火乎？又曰君子以自强不息，岂人动即火乎？使天无此动则生机息，人无此动则性命去，又何可以火言动乎？若谓之火，则火必宜去，而性亦可去乎？若谓凡动皆属火，则岂必其不动而后可乎？夫以阳作火，词若相似，而理则大倍矣。故在丹溪则曰：阴虚则病，阴绝则死。余则曰：阳虚则病，阳脱则死。此几微疑似中，有毫厘千里之异，临歧者不可不详察也。或曰：子言虽是，第未达丹溪之意耳。如曰五脏各有火，五志激之，其火随起，以致真阴伤，阴绝则死者，岂非因动生火乎？予曰：此或因情欲之思动火者，止有一证，如欲念不遂，或纵欲太过，致动相火而为劳为瘵者，诚有之也。此外而五志之动皆能生火，则不然也。夫所谓五志者，喜怒思忧恐也。经曰：喜伤心，怒伤肝，思伤脾，忧伤肺，恐伤肾。五脏既受此伤，则五火何由而起？又曰：喜则气散，怒则气逆，忧则气闭，思则气结，恐则气下。此五者之性为物所感，不能不动，动则耗伤元气，元气既耗如此，则火又何由而起？故经曰：五脏者，主藏精者也，不可伤，伤则失守而阴虚，阴虚则无气，无气则死矣。是可见脏不可伤，气亦不可伤，未闻伤即为火也。既云为火，必有火证，使无火证，而但以动字敷衍其说，是何异捉影为形，而天下事又何不可马鹿其间乎。且常见五志所伤之人，伤极必生战栗，是盖以元阳不固，神气失守而然。倘遇河间为之和，则又必为战栗皆生于火矣。孰是孰非，其几如此，能不为生民痛哉！

——丹溪《局方发挥》曰：相火之外，又有脏腑厥阳之火，五志之动，各有火起。相火者，此经所谓一水不胜二火之火，出于天造；厥阳者，此经所谓一水不胜五火之火，出于人欲。气之升也，随火炎上，升而不降，孰能御之？

原经文五火之说，乃《解精微论》中言厥病之目无所见也。谓其阳并于上，阴并于下，阴阳不交，所以为厥。厥者，逆也。由其阳逆于上则火不降，阴逆于下则水不升，水既不升，火又不降，而目以一阴之微精，不胜五脏之阳逆，此单言厥逆之为病也如此，岂言火有五而水止一乎？又按二火之说，乃《逆调论》言人有身寒之甚而反不战栗者，名为骨痹。谓其人肾气素胜，以水为事，则肾脂枯而髓不能满，故寒甚至骨也。又以肝为一阳，心为二阳，二脏皆有伏火，则一水不胜二火，所以身虽寒而不冻栗。此单言骨痹之为病也如此，又岂阳常有余之谓乎？若以五火二火尽可引为火证，则如《示从容论》中有云二火不胜三水者，又将何以解之，而何独不引为言耶？试以此问丹溪，其将何以答予。

——丹溪曰：气有余便是火。又曰：五脏各有火，五志激之，其火随起。若诸寒为病，必须身犯寒气，口得寒物，乃为病寒。非若诸火，病自内作，所以气之病寒者，十无一二。

予味丹溪此言，不能不掩卷叹息，岂必气之病寒者十无一二耶？夫气本属阳，阳实者固能热，阳虚者独不能寒乎？故经曰：气实者热也，气虚者寒也。又经曰：血气者，喜温而恶寒，寒则泣不能流，温则消而去之。则其义有可知矣。且今人之气实与气虚者，孰为多寡，则寒热又可知矣。然而何以证之？如心气虚则神有不明，肺气虚则治节有不行，脾气虚则食饮不能健，肝气虚则魂怯而不宁，肾气虚则阳道衰而精少志屈，胃气虚则仓廪匮而并及诸经，三焦虚则上中下俱失其职，命门虚则精气神总属无根。凡此者，何非气虚之类？气虚即阳虚，阳虚则五内不暖而无寒生寒，所以多阳衰羸败之病。若必待寒气寒食而始为寒证，则将置此辈于何地？夫病之所贵于医者，贵其能识生气，是诚医家最大关系，而丹溪全不之察，故无怪其曰：气有余便是火，而余反之曰：气不足便是寒。使其闻余之说，尚不知以为然否。

——丹溪《格致余论》曰：六气之中，湿热为病，十居八九。

据此说，湿热为病十居八九，则无怪乎寒凉之药，亦宜八九矣。此亦大谬之言也。夫阴阳之道，本若权衡，寒往暑来，无胜不复，若偏热如此，则气候乱而天道乖矣。故轩辕帝曰：其德化政令之动静损益皆何如？岐伯曰：夫德化政令灾变不能相加也，胜复盛衰不能相多也，往来大小不能相过也，用之升降不能相无也，各从其动而复之耳。此《气交变大论》之文，岂亦其不足信乎！

——丹溪《夏月伏阴论》曰：若于夏月火令之时，妄投温热，宁免实实虚虚之患乎？或曰：巳月纯阳，于理或通，五月一阴，六月二阴，非阴冷而何？答曰：此阴之初动于地下也。四阳浮于地上，燔灼焚燎，流金烁石，何阴冷之有？

据此一说，则夏月止宜寒凉矣，而何以帝曰：服寒而反热，服热而反寒，其故何也？岐伯曰：治其王气，是以反也。然则丹溪止知治王气，而王气有不可治者，何以不知也？矧春夏之温热，秋冬之寒凉，此四时之主气也；而风寒暑湿火燥，此六周之客气也。故春夏有阴寒之令，秋冬有温热之时，所谓主气不足，客气胜也。所谓必先岁气，无伐天和，亦此谓也。岂丹溪止知有主气，而客气之循环胜复，又何以不知也？然此犹以气令言也。若人之血气阴阳，本自不同，病之表里寒热，岂皆如一？设以夏月得阴证而忌用温热，冬月得阳证而忌用寒凉，则其人能生乎？是丹溪止知时热宜凉，而舍时从证，又何以不知也？观其所论，止言夏月忌温热，不言冬月忌寒凉，何其畏火之见，主火之言，一至于此。

——丹溪《局方发挥》曰：经云暴注下迫，皆属于热。又曰：暴注属于火。又曰：下痢清白属于寒。夫热为君火之气，火为相火之气，寒为寒水之气，属火热者二，属水寒者一，故泻痢一证，似乎属热者多，属寒者少。详玩《局方》，专以热涩为用，若用于下痢清白而属寒者斯可矣。经所谓下迫者，即里急后重之谓也，其病属火，相火所为，其毒甚于热也，投以涩热，非杀之而何？

据此说，以二火一水言泻痢之由，殊未当也。夫《经》言暴注下迫皆属于热者，谓暴泻如注之下迫，非肠癖下痢之谓也。观《太阴阳明论》曰：阴受之则入五脏，下为飧泄，久为肠癖。然肠癖言久，岂同暴注而皆为热乎？且《内经》所言泻痢之证，寒者极多，今于《泄泻门》详列可考，何丹溪俱不引证，而独引二火之说，亦勉强矣。及遍考《内经》，则止有暴注下迫皆属于热一句，并无暴注属于火之文，即或以属火之年有言暴注者，然木金土水之年皆有此证，又何以独言火也？盖其意专在火，故借引经文以证其说，而不知经言二火者，本言六气之理也，岂以泻痢一证为二火乎？观之经曰长夏善病洞泄寒中，何不曰洞泄热中，其义可知，而丹溪何不察也？夫以泻痢为火者，本出河间，而丹溪宗之，故变为此说。戴原礼又宗丹溪，故云：痢虽有赤白二色，终无寒热之分，通作湿热治。自此说相传，遂致诸家方论，无不皆言湿热，而不知复有寒湿矣，其害孰甚？至若《局方》一书，虽云多用热涩，然于实热新邪，岂云皆用此法？观其所载太平丸、戊己丸、香连丸、薷苓汤之类，岂非以寒治热者耶？又若真人养脏汤、大已寒丸、胡椒理中汤之类，皆有可用之法，其中随证酌宜，顾在用之者何如耳，岂《局方》专以热涩为用，而可斥其非耶。且是书之行，乃宋神宗诏天下高医各以效方奏进而成者，此其中或过于粉饰者，料不能无，而真效之方必亦不少。第在丹溪之言火多者，谓热药能杀人，而余察其为寒多者，则但见寒药之杀人耳，明者其深察之。

——丹溪曰：痢赤属血，自小肠来；白属气，自大肠来，皆湿热为本。初得一二日间，元气未虚，必推荡之，此通因通用之法，大承气汤、调胃承气汤。下后看其气病血病而用药，气用参、术，血用四物。痢五日后不可下，脾胃气虚故也。壮实者亦可下。

据此说，以赤白言血气，而分属大肠小肠，其于五行之说则然，而于病情之真则凿矣。盖小肠为心之腑，宜其主血；大肠为肺之腑，宜其主气。然水谷气化于小肠，岂小肠之非气乎？或于粪前而见血，岂大肠之无血乎？观之经曰：血者，神气也。此非赤化于气乎？又曰：白血出者死。此非白亦为血乎？盖白者赤者，无不关乎血气，但其来浅者白，而来深者则赤也。故经曰：阳络伤则血外溢，血外溢则衄血；阴络伤则血内溢，血内溢则后血。此自至理，何其明显，而顾可以小肠大肠分血气哉？然此犹无碍，亦不必深为之辨也。至若初得一二日间，元气未虚，必推荡之，为通因通用法，则此说不可概言矣。盖此证有不宜下者，有必不可下者，岂以一二日间必可推荡耶？若病之可泻者，必其元气本强，积聚多实，则无论寒邪热邪，但得一推，则邪从泻去，而气本无伤，故可泻也。使无此元气，无此胀实，则无可言泻者矣。则强盛之人，随食随化，故饮食不易伤，泻痢不易犯，即有所犯，亦无不随病而随愈也。其有易病者，必其易伤者也，易伤者，必其本弱者也。所以凡患泻痢而有久延难愈者，必其弱者多，而强者少也。是以治宜推荡者，亦不过数十中之一二耳。且体弱之证，亦有不同，有微弱者，有次弱者，有大弱者，此其形气脉息，病因证候，是实是虚，自可明辨。凡见脾肾不足而致泻痢者，则始终皆不可下，若妄用之，则微者必甚，甚者必死，莫可解救。此推荡之不可轻用也，诚见其致误者不少矣。即在丹溪亦曰：余近年涉历，亦有大虚大寒者，不可不知。此丹溪晚年之一隙耳，而亦知前言之过否？

——丹溪《痢疾门·附录》曰：诸有积者，以肚热缠痛推之；诸有气者，以肚如蟹渤验之。究其受病之源，决之对病之剂，大要以散风邪，行滞气，开胃脘为先，不可遽用肉豆蔻、诃子、白术辈以补住寒邪，不可投米壳、龙骨辈以闭涩肠胃。邪得补而愈盛，故变证作，所以日夕淹延而不已也。

据此散风邪，行滞气，开胃脘三法，亦不过言其大概，固未尽也。至若补住寒邪之说，则大有不通，而且最易惑人，为害不浅。夫既受寒邪，即当辨其虚实。然实者必有实证，本不宜补，不宜补而补之，则随补随甚，即显见也，又何待乎变证？若因脏气受伤者，则无非虚证，即宜温补。盖温可以逐寒邪，补以健脾肾。脾肾既健，寒邪既去，则无不速愈，何反有补住之理？又何有变证之说？且温补之法，原不在米壳、龙骨之属，又岂止豆蔻、白术而已乎？若执补住之说而禁用之，则必致虚者日虚而变证百出矣。余所见者，惟寒凉变证之害，不可胜纪，或近则旬日，远则累月经年，终于殒命而后已，未闻有以温补变证而日夕淹延不已者。兹余年出古稀，涉历不少，凡遇人言，率多不分虚实，无不曰补住寒邪，无不曰邪得补而愈盛。正以信之者多，所以害之者甚，因致抱疾之辈，宁受寒凉而死，不愿温补而生。究其所由，实由乎此。嗟！嗟！一言关系，有如是乎！余切悲之，今但反其说曰：以寒遇寒，则留住寒邪；邪得寒而愈甚，理所必然。遭此害者多矣，因特表其义，谨以告诸惑者。

又总原刘、朱二家之说，无非偏执言火，故但见经文有火字，则必引以为证。凡如前列诸条，果亦有一言合经意者否？彼二子者既曰读经，何以不顾上下文，而单扯一句，便可著书妄言，岂谓后世之人都无目耶？抑举世可欺耶？抑性体之有未明耶？谬已甚矣，吾不得为之解也。自二子之说行，而轩岐之受诬亦久矣。何也？以后人之遭毒于亡阳者，必谓轩岐之诲之也。使轩岐再起而见之，能无眦裂而发竖乎？此时医受病之源，实河间创之，而丹溪成之。予为此论，盖一则为后人保生命，一则为轩岐正道统，一则为后生浅学，知识未广，凡初见彼书者，无不信为经训，多致终生受误，害可胜言！欲清其流，必澄其源，故单采二家之略，辨正于此，而有余未尽，诚难悉也。


论时医 三十
 共二十一条


——时医治病，但知察标，不知察本，且常以标本借口，曰急则治其标，缓则治其本，是岂知《内经》必求其本之意？故但见其所急在病，而全不知所急在命，此其孰可缓也？孰当急也？孰为今日之当急，孰为明日之更当急也？缓急既不知，则每致彼此误认，尚何标本为言乎！

——中风证悉由内伤，本无外感。既无外感，必不可散。若过用治风等药，则轻者必重，重者必速死。

——伤寒关系全在虚实二字。实者易治，虚者难治，以其元气本虚，故邪不易解。若治挟虚伤寒，不知托散，而但知攻邪，愈攻则愈虚，愈虚则无有不死。若甚虚者，即微补且无益，而但以治标为主者必死。

——伤寒阳经与阳证不同。阳经者，邪在表也；阳证者，热在里也。若内无实热脉候，而以阳经作阳证，妄用寒凉治其火，因致外内合邪而不可解者，必死。

——痢疾之作，惟脾肾薄弱之人极易犯之。夫因热贪凉，致伤脏气，此人事之病，非天时之病也。今之治痢者，止知治天时之热，不知治人事之寒，何也？矧痢证多在秋深，斯时也，炎暑既消，固不可执言热毒。秋凉日至，又何堪妄用寒凉？凡若此者，既不知人事，又不知天时，失之远矣，害莫甚矣，当因予言而熟思之矣。

——小儿血气未充，亦如苗萼之柔嫩，一或伤残，无不凋谢，故平时最宜培植，不可妄行消导。其或果有食滞胀痛，则宜暂消；果有风寒发热，则宜暂散；果有实热痰火，则宜暂清，此不得不治其标也。舍此之外，如无暴急标病，而时见青黄羸瘦，或腹膨微热，溏泄困倦等证，则悉由脾肾不足，血气薄弱而然。而时医见此，无非曰食积痰火，而但知消导，尤尚清凉，日削日剥，则元气日损，再逢他疾，则无能支矣。此幼科时俗之大病，有不可不察者也。

——小儿痘疹发热，此其正候，盖不热则毒不能透。凡其蒸热之力，即元气之力，故自起至化，自收至靥，无不赖此热力为之主。是诚痘疹之用神，必不可少，亦不必疑者也。惟是热甚而毒甚者，则不得不清火以解其毒。然必有内热真火脉证，方可治以清凉，此不过数十中之一二耳。如无内热，而但有外热，此自痘家正候，必不可攻热以拔元气之力，以伤脾肾之源。奈近代痘科全不知此，但见发热，则无论虚实，开口止知解毒，动手只知寒凉，多致伤脾而饮食日减，及靥时泄泻而毙者，皆其类也。此误最多，不可不察。

——痘疮不起，如毒盛而不可起者，此自不救之证，不必治也。若别无危证而痘不起者，总由元气无力，但培气血，则无有不起。近见痘科凡逢此证，则多用毒药，如桑蚕、穿山甲之类，逼而出之。见者以为奇效，而不知起发非由根本，元气为毒所残，发泄太过，内必匮竭。以此误人，所当切省。

——妇人经脉滞逆，或过期不至，总由冲任不足而然。若不培养血气，而止知通经逐瘀，则血以日涸，而崩漏血枯等证无所不至矣。

——凡情欲致伤，多为吐血失血，及或时发热，此真阴受伤之病。若但知治火，而不知治阴，则阴日消亡而劳瘵反成矣。

——痰证必有所因，是痰本不能生病，而皆因病生痰也。若止知治痰，而不知所以生痰，则痰必愈甚，未有可消而去者也。

——膨满总由脾胃，脾胃虽虚，未必即胀，若但知消导，则中气愈虚，而胀必日甚矣。

——气滞隔塞，总属脾虚不运，故为留滞。若不养脾而但知破气，则气道日亏，而渐成噎膈等病。

——小水短赤，惟劳倦气虚及阴虚之人多有之，若以此类通作火治，而专用寒凉，则变病有不可测矣。

——脉虚证热，本非真火，若作热治，而肆用寒凉，则轻者必重，重者必死。

——病本大虚而治以微补，药不及病，本无济益，若疑为误而改用消伐则死。

——病有缓急，效有迟速，若以迟病而求速效，则未免易医，易医多则高明本少，庸浅极多，少不胜多，事必败矣。

——任医须择贤者，而于危急之际尤不可苟。若彼宵小之辈，惟妄炫己长，好翻人案，不幸遇之，多致淆惑是非，生命所系不浅。

——经曰：人迎盛坚者伤于寒，气口坚盛者伤于食。此本以阳明太阴之脉分言表里，而王叔和以左为人迎，右为气口，因致后人每以左脉辨外感，右脉辨内伤，岂左无内伤，而右无外感乎？谬甚！谬甚！

——经曰：病生于内者，先治其阴，后治其阳，反者益甚；病生于阳者，先治其外，后治其内，反者益甚。

——病人善服药者，闻其气，尝其味，便可觉宜否之优劣，固无待入腹而始知也。独悯乎无识无知者，但知见药服药，而不知药之为药，但知见医求医，而不知医之为医，亦可悲矣。


京师水火说 三一


水火者，养生之本，日用之物，用水火而不察其利病，则适足以伤人，而实人所不知也。故水品分差等，火性言优劣，固非欺我者也。姑无论其他，试以燕京之水火言之。凡水之佳者，得阳之气，流清而源远，气香而味甘；水之劣者，得阴之性，源近而流浊，气秽而味苦。而京师之水则有两种：曰甜水，曰苦水是也。即其甜者亦未甚佳，而其苦者乃为最劣。盖水之味苦者，以其多碱，试取墙间白霜，火之皆燃，水中所有，即此物也，即朴硝也。其性则五金八石皆能消化，因而命名曰硝。故善于推荡积滞，攻破癥坚，凡脾弱之人服之多泄，是所验也。使无其实，而朝夕用之以养生，吾恐人之脏腑，有更非五金八石之可比，其为潜消暗耗，剥人元气于罔觉之中，大有可畏者。或曰：未必然，果若所云，则吾未见斯地之乏人，亦未见斯地之皆病，何子之过虑也？予曰：噫！此正所谓罔觉也。请以寿夭而纪其验，则水土清甘之处，人必多寿，而黄发儿齿者，比比皆然；水土苦劣之乡，暗折天年，而耄耋期颐者，目不多见。虽曰寿乡未必全寿，夭乡未必皆夭，若以强者而滋养得宜，岂不更寿？弱者而饮食不佳，岂不更夭？远者不能概知，第以京师较之吾乡，则其寿夭之殊，不无大有径庭矣。职此之由，谓非水土之使然欤？

又若火之良否，原自不同，故先王取用，四时有异。惟是京师用煤，必不可易。虽用煤之处颇多，而惟京师之煤，气性尤烈，故每熏人至死，岁岁有之，而人不能避者无他，亦以用之不得其法耳。夫京师地寒，房室用纸密糊，人睡火炕，煤多爇于室内，惟其房之最小而最密者，最善害人。其故何也？盖以水性流下，下而不泄，则自下满而上；火性炎上，上而不泄，则自上满而下。故凡煤毒中人者，多在夜半之后，其气渐满，下及人鼻，则闭绝呼吸，昧然长逝，良可慨悯。凡欲避其毒者，惟看房室最密之所，极为可虑，但于顶槅开留一窍，或于窗纸揭开数楞，则其气自透去，不能下满，乃可无虑矣。然总之窗隙不如顶槅，为其透气之速也。设有中其毒者，必气闭声挣，不能自醒，速当呼之，饮以凉水，立可解救。或速令仆地，使其鼻吸地气，亦可解救。然待其急而救疗，恐有迟误而无济于事，孰若预有以防之为愈也。此京师水火之害，举京师而言，则他处可以类推矣。凡宦游京国及客处异地者，不可不知此二说，以为自珍之本。

医非小道记 三二


予出中年，尝游东藩之野，遇异人焉。偶相问曰：子亦学医道耶？医道难矣，子其慎之。予曰：医虽小道，而性命是关，敢不知慎！敬当闻命。异人怒而叱曰：子非知医者也。既称性命是关，医岂小道云哉？夫性命之道，本乎太极，散于万殊。有性命然后三教立，有性命然后五伦生。故造化者，性命之炉冶也；道学者，性命之绳墨也；医药者，性命之赞育也。然而其义深，其旨博，故不有出人之智，不足以造达微妙；不有执中之明，不足以辨正毫厘。使能明医理之纲目，则治平之道如斯而已；能明医理之得失，则兴亡之机如斯而已；能明医理之缓急，则战守之法如斯而已；能明医理之趋舍，则出处之义如斯而已。洞理气于胸中，则变化可以指计；运阴阳于掌上，则隔垣可以目窥。修身心于至诚，实儒家之自治；洗业障于持戒，诚释道之良医。身心人己，理通于一。明于此者，必明于彼；善乎彼者，必善于斯。故曰：必有真人，而后有真知；必有真知，而后有真医。医之为道，岂易言哉！若夫寻方逐迹，龊龊庸庸，椒硫杀疥，葱薤散风，谁曰非医也？而缁衣黄冠，总称释道；矫言伪行，何非儒流？是泰山之与丘垤，河海之与行潦，固不可以同日语矣。又若阴阳不识，虚实误攻，心粗胆大，执拗偏庸，非徒无益而反害之之徒，殆又椒、硫、葱、薤之不若，小道之称，且不可当，又乌足与言医道哉！医道难矣，医道大矣，是诚神圣之首传，民命之先务矣。

吾子其毋以草木相渺，必期进于精神相贯之区，玄冥相通之际，照终始之后先，会结果之根蒂，斯于斯道也，其庶乎为有得矣。子其勉之！予闻是教，惭悚应诺，退而皇皇者数月，恐失其训，因笔记焉。


病家两要说 三三
 一忌浮言
 二知真医


医不贵能愈病，而贵于能愈难病；病不贵于能延医，而贵于能延真医。夫天下事，我能之，人亦能之，非难事也；天下病，我能愈之，人亦能愈之，非难病也。惟其事之难也，斯非常人之可知；病之难也，斯非常医所能疗。故必有非常之人，而后可为非常之事；必有非常之医，而后可疗非常之病。第以医之高下，殊有相悬，譬之升高者，上一层有一层之见，而下一层者不得而知之；行远者，进一步有一步之闻，而近一步者不得而知之。是以错节盘根，必求利器；阳春白雪，和者为谁？夫如是，是医之于医尚不能知，而矧夫非医者？昧真中之有假，执似是而实非。鼓事外之口吻，发言非难；挠反掌之安危，惑乱最易。使其言而是，则智者所见略同，精切者已算无遗策，固无待其言矣。言而非，则大隳任事之心，见几者宁袖手自珍，其为害岂小哉！斯时也，使主者不有定见，能无不被其惑而致误事者鲜矣。此浮言之当忌也。又若病家之要，虽在择医，然而择医非难也，而难于任医，任医非难也，而难于临事不惑，确有主持，而不致朱紫混淆者之为更难也。倘不知此而偏听浮议，广集群医，则骐骥不多得，何非冀北驽群？帷幄有神筹，几见圯桥杰竖？危急之际，奚堪庸妄之误投？疑似之秋，岂可纷纭之错乱？一着之谬，此生付之矣。以故议多者无成，医多者必败。多何以败之？君子不多也。欲辨此多，诚非易也。然而尤有不易者，则正在知医一节耳。

夫任医如任将，皆安危之所关。察之之方，岂无其道？第欲以慎重与否观其仁，而怯懦者实似之；颖悟与否观其智，而狡诈者实似之；果敢与否观其勇，而猛浪者实似之；浅深与否观其博，而强辩者实似之。执拗者若有定见，夸大者若有奇谋。熟读几篇，便见滔滔不竭；道闻数语，谓非凿凿有凭。不反者，临涯已晚；自是者，到老无能。执两端者，冀自然之天功；废四诊者，犹暝行之瞎马。得稳当之名者，有耽搁之误；昧经权之妙者，无格致之明。有曰专门，决非通达。不明理性，何物圣神？又若以己之心度人之心者，诚接物之要道，其于医也，则不可谓人己气血之难符。三人有疑，从其二同者，为决断之妙方，其于医也，亦不可谓愚智寡多之非类。凡此之法，何非征医之道？而征医之难，于斯益见。然必有小大方圆全其才，仁圣工巧全其用，能会精神于相与之际，烛幽隐于玄冥之间者，斯足谓之真医，而可以当性命之任矣。惟是皮质之难窥，心口之难辨，守中者无言，怀玉者不炫，此知医之所以为难也。故非熟察于平时，不足以识其蕴蓄；不倾信于临事，不足以尽其所长。使必待渴而穿井，斗而铸兵，则仓卒之间，何所趋赖？一旦有急，不得已而付之庸劣之手，最非计之得者。子之所慎斋战疾，凡吾侪同有性命之虑者，其勿忽于是焉。

噫！惟是伯牙常有也，而钟期不常有；夷吾常有也，而鲍叔不常有。此所以相知之难，自古若之，诚不足为今日怪。倘亦有因余言而留意于未然者，又孰非不治已病治未病，不治已乱始未乱之明哲乎，惟好生者略察之。

保天吟三四


一气先天名太极，太极生生是为易。易中造化分阴阳，分出阴阳运不息。刚柔相荡立乾坤，剥复夬姤群生植。禀得先天成后天，气血原来是真的。阴阳气固可长生，龙虎飞腾失家宅。造化盅人果几多，谁道些须亦当惜？顾惜天真有两端，人己机关宜辨格。自治但存毋勉强，庄生最乐无心得。为人须慎保天和，岐伯深明无伐克。伐克从来性命仇，勉强分明元气贼。肤切根源未了然，养气修真亦何益？漫将斯语等浮云，道在路旁人不识。余今著此《保天吟》，愿效痴东奉佳客。

景岳全书卷之三终


卷之四道集

脉神章上


《内经》脉义

部 位 一
 部位解见后章


《脉要精微论》曰：尺内两旁，则季胁也，尺外以候肾，尺里以候腹。中附上，左外以候肝，内以候膈；右外以候胃，内以候脾。上附上，右外以候肺，内以候胸中；左外以候心，内以候膻中。前以候前，后以候后。上竟上者，胸喉中事也；下竟下者，少腹腰股膝胫中事也。

脉 度 二


《五十营篇》曰：天周二十八宿，人经二十八脉，周身十六丈二尺，以应二十八宿。漏水下百刻以分昼夜。故人一呼，脉再动，气行三寸；一吸，脉亦再动，气行三寸；呼吸定息，气行六寸；十息，气行六尺；二百七十息，气行十六丈二尺，一周于身；五百四十息，气行再周于身；二千七百息，气行十周于身；一万三千五百息，气行五十周于身。水下百刻，日行二十八宿，漏水皆尽，脉终矣。故五十营备，得尽天地之寿，凡行八百一十丈也。

三部九候 三


《三部九候论》帝曰：愿闻天地之至数，合于人形血气，通决死生，为之奈何？岐伯曰：天地之至数，始于一，终于九焉。一者天，二者地，三者人，因而三之，三三为九，以应九野。故人有三部，部有三候，以决死生，以处百病，以调虚实，而除邪疾。帝曰：何谓三部？曰：有下部，有中部，有上部。部各有三候，三候者，有天，有地，有人也。上部天，两额之动脉；上部地，两颊之动脉；上部人，耳前之动脉。中部天，手太阴也；中部地，手阳明也；中部人，手少阴也。下部天，足厥阴也；下部地，足少阴也；下部人，足太阴也。故下部之候，天以候肝，地以候肾，人以候脾胃之气；中部之候，天以候肺，地以候胸中之气，人以候心；上部之候，天以候头角之气，地以候口齿之气，人以候耳目之气。帝曰：以候奈何？岐伯曰：必先度其形之肥瘦，以调其气之虚实，实则泻之，虚则补之。

按：寸口脉亦有三部九候。三部者，寸关尺也；九候者，三部中各有浮中沉也。察三部可知病之高下，如寸为阳，为上部，主头项以至心胸之分也；关为阴阳之中，为中部，主脐腹胠胁之分也；尺为阴，为下部，主腰足胫股之分也。三部中各有三候，三而三之，是为九候。如浮主皮肤，候表及府；中主肌肉，以候胃气；沉主筋骨，候里及脏。此皆诊家之枢要，当与本篇互相求察也。

七 诊 四


《三部九候论》帝曰：何以知病之所在？岐伯曰：察九候，独小者病，独大者病，独疾者病，独迟者病，独热者病，独寒者病，独陷下者病。

详此独字，即医中精一之义，诊家纲领，莫切于此。今见诸家言脉，悉以六部浮沉，凿分虚实，顾不知病本何在。既无独见，焉得确真？故《宝命全形论》曰：众脉不见，众凶弗闻，外内相得，无以形先。是诚察病之秘旨。必知此义，方可言诊。外有《独论》在后中卷，当参阅之。

六经脉体 五


《平人气象论》曰：太阳脉至，洪大以长。少阳脉至，乍疏乍数，乍短乍长。阳明脉至，浮大而短。

《至真要大论》曰：厥阴之至，其脉弦。少阴之至，其脉钩。太阴之至，其脉沉。少阳之至，大而浮。阳明之至，短而涩。太阳之至，大而长。

按：此二篇之论，盖前言阴阳之盛衰，后分六气之专主，辞若稍异，义实相符。详具《类经·脉色类》第十四篇，所当兼阅。

四时脉体 六


《玉机真脏论》岐伯曰：春脉如弦。春脉者，肝也，东方木也，万物之所以始生也，故其气来，软弱轻虚而滑，端直以长，故曰弦，反此者病。帝曰：何如而反？岐伯曰：其气来实而强，此谓太过，病在外；其气来不实而微，此谓不及，病在中。夏脉如钩。夏脉者，心也，南方火也，万物之所以盛长也，故其气来盛去衰，故曰钩，反此者病。何如而反？曰：其气来盛去亦盛，此谓太过，病在外；其气来不盛，去反盛，此谓不及，病在中。秋脉如浮。秋脉者，肺也，西方金也，万物之所以收成也，故其气来，轻虚以浮，来急去散，故曰浮，反此者病。何如而反？曰：其气来毛而中央坚，两傍虚，此谓太过，病在外；其气来毛而微，此谓不及，病在中。冬脉如营。冬脉者，肾也，北方水也，万物之所以合藏也，故其气来沉以搏，故曰营，反此者病。何如而反？曰：其气来如弹石者，此谓太过，病在外；其去如数者，此谓不及，病在中。帝曰：四时之序，脾脉独何主？岐伯曰：脾脉者土也，孤脏以灌四者也。帝曰：脾之善恶可得见乎？曰：善者不可得见，恶者可见。其来如水之流者，此谓太过，病在外；如鸟之喙者，此谓不及，病在中。

按：本篇中外二字，乃指邪正为言也。盖邪气来于外，元气见于中。邪气之来皆有余，故太过，则病在外；元气之伤惟不足，故不及，则病在中也。又凡脾家有病，必有形见，故恶者可见。若其无病，则阴行灌濡，五脏攸赖，而莫知其然，故善者不可得见，是即所谓胃气也。

《玉机真脏论》曰：所谓逆四时者，春得肺脉，夏得肾脉，秋得心脉，冬得脾脉，其至皆悬绝沉涩者，命曰逆四时。未有脏形，于春夏而脉沉涩，秋冬而脉浮大，名曰逆四时也。

《宣明五气篇》曰：春得秋脉，夏得冬脉，长夏得春脉，秋得夏脉，冬得长夏脉，是谓五邪。皆同命，死不治。


胃 气 七
 又胃气解见后章


《玉机真脏论》曰：脉弱以滑，是有胃气，命曰易治。

《终始篇》曰：邪气来也紧而疾，谷气来也徐而和。

《平人气象论》曰：平人之常气禀于胃，胃者平人之常气也。人无胃气曰逆，逆者死。春胃微弦曰平，弦多胃少曰肝病，但弦无胃曰死；胃而有毛曰秋病，毛甚曰今病，脏真散于肝，肝藏筋膜之气也。夏胃微钩曰平，钩多胃少曰心病，但钩无胃曰死；胃而有石曰冬病，石甚曰今病，脏真通于心，心藏血脉之气也。长夏胃微软弱曰平，弱多胃少曰脾病，但代无胃曰死；软弱有石曰冬病，弱甚曰今病，脏真濡于脾，脾藏肌肉之气也。秋胃微毛曰平，毛多胃少曰肺病，但毛无胃曰死；毛而有弦曰春病，弦甚曰今病，脏真高于肺，以行营卫阴阳也。冬胃微石曰平，石多胃少曰肾病，但石无胃曰死；石而有钩曰夏病，钩甚曰今病，脏真下于肾，肾藏骨髓之气也。胃之大络，名曰虚里，贯膈络肺，出于左乳下，其动应衣，脉宗气也。盛喘数绝者，则病在中；结而横，有积矣；绝不至曰死。乳之下，其动应衣，宗气泄也。

详代脉之义，本以更代为言，如《宣明五气篇》曰脾脉代者，谓胃气随时而更，此四时之代也。《根结篇》曰五十动而不一代者，谓五脏受气之盛衰，此至数之代也。本篇曰但代无胃曰死者，谓代无真脏不死也。由此观之，则凡见忽大忽小、乍迟乍数，倏而更变不常者，均谓之代。自王叔和云：代脉来数中止，不能自还，脉代者死。自后以此相传，遂失代之真义。

《平人气象论》曰：人以水谷为本，故人绝水谷则死，脉无胃气亦死。所谓无胃气者，但得真脏脉，不得胃气也。所谓脉不得胃气者，肝不弦，肾不石也。

凡肝脉但弦，肾脉但石，名为真脏者，以其无胃气也。若肝当弦而不弦，肾当石而不石，总由谷气不至，亦以其无胃气也。此举肝肾而言，则五脏皆然。

六 变 八


《邪气脏腑病形篇》曰：诸急者多寒，缓者多热。大者多气少血，小者气血皆少。滑者阳气盛，微有热；涩者少血少气，微有寒。诸小者，阴阳形气俱不足，勿取以针，而调以甘药也。

按：本篇正文曰：涩者多血少气，微有寒。多血二字，乃传写之误也。观本篇下文曰：刺涩者，无令其血出，其为少血可知。仲景曰：涩者，营气不足，是亦少血之谓。

内外上下 九


《脉要精微论》曰：推而外之，内而不外，有心腹积也。推而内之，外而不内，身有热也。推而上之，上而不下，腰脚清也。推而下之，下而不上，头项痛也。

脉 色 十


《邪气脏腑病形篇》曰：见其色，知其病，命曰明；按其脉，知其病，命曰神；问其病，知其处，命曰工。夫色脉与尺之相应也，如桴鼓影响之不得相失也，此亦本末根叶之出候也，根死则叶枯矣。故知一则为工，知二则为神，知三则神且明矣。色青者，其脉弦也；赤者，其脉钩也；黄者，其脉代也；白者，其脉毛；黑者，其脉石。见其色而不得其脉，反得其相胜之脉，则死矣。得其相生之脉，则病已矣。

人迎气口 十一


《五色篇》雷公曰：病之益甚，与其方衰如何？黄帝曰：外内皆在焉。切其脉口，滑小紧以沉者，病益甚，在中；人迎气大紧以浮者，其病益甚，在外。其脉口浮滑者，病日进；人迎沉而滑者，病日损。其脉口滑以沉者，病日进，在内；其人迎脉滑盛以浮者，其病日进，在外。人迎盛坚者，伤于寒；气口盛坚者，伤于食。

详人迎本足阳明之经脉，在结喉两傍；气口乃手太阴之经脉，在两手寸口。人迎为腑脉，所以候表；气口为脏脉，所以候里。故曰：气口独为五脏主。此《内经》之旨也，所以后世但诊气口，不诊人迎。盖以脉气流经，经气归于肺，而肺朝百脉，故寸口为脉之大会，可决死生，而凡在表在里之病，但于寸口诸部皆可察也。自王叔和误以左手为人迎，右手为气口，且云左以候表，右以候里，岂左无里而右无表乎？讹传至今，其误甚矣。详又见后十六卷劳倦内伤门，及《类经·藏象类》第十一篇。

脉从病反 十二


《至真要大论》帝曰：脉从而病反者，其诊何如？岐伯曰：脉至而从，按之不鼓，诸阳皆然。帝曰：诸阴之反，其脉何如？曰：脉至而从，按之鼓甚而盛也。

脉至而从者，如阳证见阳脉，阴证见阴脉，是皆谓之从也。若阳证虽见阳脉，但按之不鼓，而指下无力，则脉虽浮大，便非真阳之候，不可误认为阳证，凡诸脉之似阳非阳者皆然也。或阴证虽见阴脉，但按之鼓甚而盛者，亦不得认为阴证。


搏坚软散 十三


《脉要精微论》曰：心脉搏坚而长，当病舌卷不能言；其软而散者，当消环自已。肺脉搏坚而长，色不青，当病坠若搏，因血在胁下，令人喘逆；其软而散，色泽者，当病溢饮。溢饮者，渴暴多饮，而易入肌皮肠胃之外也。胃脉搏坚而长，其色赤，当病折髀；其软而散者，当病食痹。脾脉搏坚而长，其色黄，当病少气；其软而散，色不泽者，当病脚胻肿，若水状也。肾脉搏坚而长，其色黄而赤者，当病折腰；其软而散者，当病少血，至令不复也。帝曰：诊得心脉而急，此为何病？岐伯曰：病名心疝。心为牡脏，小肠为之使，故少腹当有形也。帝曰：诊得胃脉何如？曰：胃脉实则胀，虚则泄。

寸口诸脉 十四


《平人气象论》曰：寸口之脉中手短者，曰头痛。寸口脉中手长者，曰足胫痛。寸口脉中手促上击者，曰肩背痛。寸口脉沉而坚者，曰病在中。寸口脉浮而盛者，曰病在外。寸口脉沉而弱，曰寒热及疝瘕、少腹痛。寸口脉沉而横，曰胁下有积，腹中有横积痛。寸口脉沉而喘，曰寒热。脉盛滑坚者，病在外。脉小实而坚者，病在内。脉小弱以涩，谓之久病。脉滑浮而疾者，谓之新病。脉急者，曰疝瘕、少腹痛。脉滑曰风，脉涩曰痹。缓而滑曰热中。盛而紧曰胀。臂多青脉曰脱血。尺脉缓涩，谓之解[image: ]
 。安卧脉盛，谓之脱血。尺涩脉滑，谓之多汗。尺寒脉细，谓之后泄。脉尺粗常热者，谓之热中。

诸脉证十五


《脉要精微论》曰：夫脉者，血之府也。长则气治，短则气病，数则烦心，大则病进，上盛则气高，下盛则气胀，代则气衰，细则气少，涩则心痛。浑浑革至如涌泉，病进而色弊，绵绵其去如弦绝者死。粗大者，阴不足，阳有余，为热中也。来疾去徐，上实下虚，为厥巅疾；来徐去疾，上虚下实，为恶风也。故中恶风者，阳受气也。有脉俱沉细数者，少阴厥也。沉细数散者，寒热也。浮而散者，为眴仆。诸浮不躁者，皆在阳，则为热；其有躁者在手。诸细而沉者，皆在阴，则为骨痛；其有静者在足，数动一代者，病在阳之脉也，泄及便脓血。涩者，阳气有余也；滑者，阴气有余也。阳气有余，为身热无汗；阴气有余，为多汗身寒；阴阳有余，则无汗而寒。按之至骨，脉气少者，腰脊痛而身有痹也。

《阴阳别论》曰：阴阳虚，肠澼死。阳加于阴谓之汗。阴虚阳搏谓之崩。

病治易难 十六


《平人气象论》曰：风热而脉静，泄而脱血脉实，病在中脉虚，病在外脉涩坚者，皆难治，命曰反四时也。

《玉机真脏论》曰：凡治病，察其形气色泽，脉之盛衰，病之新故，乃治之，无后其时。形气相得，谓之可治；色泽以浮，谓之易已；脉从四时，谓之可治；脉弱以滑，是有胃气，命曰易治。形气相失，谓之难治。色夭不泽，谓之难已；脉实以坚，谓之益甚；脉逆四时，为不可治。必察四难而明告之。病热脉静，泄而脉大，脱血而脉实，病在中脉实坚，病在外脉不实坚者，皆难治。

按：此二篇之义，如前篇言病在中脉虚者为难治，后篇言病在中脉实坚者为难治；前言病在外脉涩坚者为难治，后言病在外脉不实坚者为难治，前后若乎相反，何也？盖实邪在中者，脉不宜虚；虚邪在中者，脉不宜实也。阳邪在表者，宜滑而软，不宜涩而坚；外邪方盛者，宜实而大，不宜虚而小也。此中各有精义，或者以其为误，是不达耳。

真脏脉十七


《阴阳别论》曰：脉有阴阳，知阳者知阴，知阴者知阳。凡阳有五，五五二十五阳。所谓阴者，真脏也，见则为败，败必死也。所谓阳者，胃脘之阳也。别于阳者，知病处也。别于阴者，知死生之期。

《玉机真脏论》曰：真肝脉至，中外坚，如循刀刃责责然，如按琴瑟弦，色青白不泽，毛折乃死。真心脉至，坚而搏，如循薏苡子累累然，色赤黑不泽，毛折乃死。真肺脉至，大而虚，如以毛羽中人肤，色白赤不泽，毛折乃死。真肾脉至，搏而绝，如指弹石辟辟然，色黑黄不泽，毛折乃死。真脾脉至，弱而乍数乍疏，色黄青不泽，毛折乃死。诸真脏脉见者，皆死不治也。黄帝问曰：见真脏者死，何也？岐伯曰：五脏者，皆禀气于胃，胃者，五脏之本也；脏气者，不能自致于手太阴，必因于胃气，乃至于手太阴也。故邪气胜者，精气衰也；病甚者，胃气不能与之俱至于手太阴，故真脏之气独见。独见者，病胜脏也，故曰死。

按：此胃气即人之阳气，阳气衰则胃气弱，阳气败则胃气绝矣，此即生死之大本也。所谓凡阳有五者，即五脏之阳也。凡五脏之气，必互相灌濡，故五脏之中，必各兼五气，此所谓五五二十五阳也。是可见无往而非阳气，亦无往而非胃气，无胃气即真脏独见也，故曰死。

关 格 十八


《六节藏象论》曰：人迎一盛，病在少阳，二盛病在太阳，三盛病在阳明，四盛以上为格阳。寸口一盛，病在厥阴，二盛病在少阴，三盛病在太阴，四盛以上为格阴。人迎与寸口俱盛四倍以上为关格，关格之脉羸，不能极于天地之精气则死矣。本篇脉证具载关格门，当详察之。

孕 脉 十九


《平人气象论》曰：妇人手少阴脉动甚者，任子也。

《阴阳别论》曰：阴搏阳别，谓之有子。

《腹中论》帝曰：何以知怀子之且生也？岐伯曰：身有病而无邪脉也。本篇诸义，具详妇人门胎孕条中。

乳子脉二十


《通评虚实论》帝曰：乳子而病热，脉悬小者何如？岐伯曰：手脚温则生，寒则死。帝曰：乳子中风热，喘鸣肩息者，脉如何？曰：喘鸣肩息者，脉实大也，缓则生，急则死。此条详义，具载小儿门。

景岳全书卷之四终


卷之五道集

脉神章中


通一子脉义

脉 神 一


脉者，血气之神，邪正之鉴也。有诸中必形诸外，故血气盛者脉必盛，血气衰者脉必衰，无病者脉必正，有病者脉必乖。矧人之疾病，无过表里寒热虚实，只此六字，业已尽之。然六者之中，又惟虚实二字为最要。盖凡以表证、里证、寒证、热证，无不兼有虚实，既能知表里寒热，而复能以虚实二字决之，则千病万病，可以一贯矣。且治病之法，无逾攻补。用攻用补，无逾虚实。欲察虚实，无逾脉息。虽脉有二十四名，主病各异，然一脉能兼诸病，一病亦能兼诸脉，其中隐微，大有玄秘，正以诸脉中亦兼有虚实之变耳。言脉至此，有神存矣。倘不知要而泛焉求迹，则毫厘千里，必多迷误，故予特表此义。有如洪涛巨浪中，则在乎牢执柁干，而病值危难处，则在乎专辨虚实，虚实得真，则标本阴阳，万无一失。其或脉有疑似，又必兼证兼理，以察其孰客孰主，孰缓孰急，能知本末先后，是即神之至也矣。

部位解二


左寸 心部也，其候在心与心包络。得南方君火之气，脾土受生，肺金受制，其主神明清浊。

右寸 肺部也，其候在肺与膻中。得西方燥金之气，肾水受生，肝木受制，其主情志善恶。

上二部，所谓上以候上也，故凡头面、咽喉、口齿、颈项、肩背之疾，皆候于此。

左关 肝部也，其候在肝胆。得东方风木之气，心火受生，脾土受制，其主官禄贵贱。

右关 脾部也，其候在脾胃。得中央湿土之气，肺金受生，肾水受制，其主财帛厚薄。

上二部居中，所以候中焦也，故凡于胁肋腹背之疾，皆候于此。

左尺 肾部也，其候在肾与膀胱、大肠。得北方寒水之气，肝木受生，心火受制，其主阴气之寿元。

右尺 三焦部也，其候在肾与三焦、命门、小肠。得北方天一相火之气，脾土受生，肺金受制，其主阳气之寿元。

上二部，所谓下以候下也，故凡于腰腹、阴道及脚膝之病，皆候于此。

按：本经曰：上竟上者，胸喉中事；下竟下者，少腹腰股膝胫中事。所以脉之形见上者候上，下者候下，此自然之理也。自王叔和云：心与小肠合于左寸，肺与大肠合于右寸，以至后人遂有左心小肠，右肺大肠之说，其谬甚矣。夫小肠、大肠皆下部之腑，自当应于两尺。然脉之两尺，左为水位，乃真阴之舍也；右为火位，乃元阳之本也。小肠属火，而火居火位，故当配于下之右；大肠属金，而金水相从，故当配于下之左，此亦其当然也。但二肠连胃，气本一贯，故在《内经》亦不言其定处，而但曰大肠、小肠皆属于胃，是又于胃气中，总可察二肠之气也。然凡在下焦脏腑，无不各具阴阳，若欲察下部之阳者，当总在右尺；察下部之阴者，当总在左尺，则尽其要矣。或问曰：何以右尺为阳而属火？曰尺为蛇武之乡，而地之刚居西北，所以手脚之右强于左，是即左阴右阳之义也。此篇尚有详论，具载《类经·求正录》中，所当参阅。

浮脉 举之有余，按之不足。浮脉为阳，凡洪大芤革之属，皆其类也。为中气虚，为阴不足，为风，为暑，为胀满，为不食，为表热，为喘急。浮大为伤风，浮紧为伤寒，浮滑为宿食，浮缓为湿滞，浮芤为失血，浮数为风热，浮洪为狂躁。虽曰浮为在表，然真正风寒外感者，脉反不浮，但其紧数而略兼浮者，便是表邪，其证必发热无汗，或身有酸疼，是其候也。若浮而兼缓，则非表邪矣。大都浮而有力有神者，为阳有余，阳有余则火必随之，或痰见于中，或气壅于上，可类推也。若浮而无力空豁者，为阴不足，阴不足则水亏之候，或血不营心，或精不化气，中虚可知也。若以此等为表证，则害莫大矣。其有浮大弦硬之极，甚至四倍以上者，《内经》谓之关格，此非有神之谓，乃真阴虚极而阳亢无根，大凶之兆也。凡脉见何部，当随其部而察其证，诸脉皆然。

沉脉 轻手不见，重取乃得。沉脉为阴，凡细小、隐伏、反关之属，皆其类也，为阳郁之候。为寒，为水，为气，为郁，为停饮，为癥瘕，为胀实，为厥逆，为洞泄。沉细为少气，为寒饮，为胃中冷，为腰脚痛，为痃癖。沉迟为痼冷，为精寒。沉滑为宿食，为伏痰。沉伏为霍乱，为胸腹痛。沉数为热。沉弦、沉紧为心腹痛，小肠痛。沉虽属里，然必察其有力无力，以辨虚实。沉而实者，多滞多气，故曰下手脉沉，便知是气。气停积滞者，宜消宜攻。沉而虚者，因阳不达，因气不舒。阳虚气陷者，宜温宜补。其有寒邪外感，阳为阴蔽，脉见沉数而紧，及有头疼身热等证者，正属邪表，不得以沉为里也。

迟脉 不及四至者皆是也。迟为阴脉，凡代缓结涩之属，皆其相类，乃阴盛阳亏之候。为寒，为虚。浮而迟者内气虚，沉而迟者表气虚。迟在上，则气不化精，迟在下，则精不化气。气寒则不行，血寒则凝滞。若迟兼滑大者，多风痰顽痹之候；迟兼细小者，必真阳亏弱而然。或阴寒留蓄于中，则为泄为痛；或元气不营于表，则寒栗拘挛。大都脉来迟慢者，总由元气不充，不可妄施攻击。

数脉 五至六至以上，凡急疾紧促之属，皆其类也。为寒热，为虚劳，为外邪，为痈疡。滑数、洪数者多热，涩数、细数者多寒。暴数者多外邪，久数者必虚损。数脉有阴有阳，今后世相传，皆以数为热脉，及详考《内经》，则但曰：诸急者多寒，缓者多热，滑者阳气盛，微有热。曰：粗大者，阴不足，阳有余，为热中也。曰：缓而滑者曰热中。舍此之外，则并无以数言热者。而迟冷数热之说，乃始自《难经》云数则为热，迟则为寒。今举世所宗，皆此说也。不知数热之说，大有谬误，何以见之？盖自余历验以来，凡见内热伏火等证，脉反不数，而惟洪滑有力，如经文所言者是也。至如数脉之辨，大约有七，此义失真，以至相传遗害者，弗胜纪矣。兹列其要者如下，诸所未尽，可以类推。

——外邪有数脉。凡寒邪外感，脉必暴见紧数。然初感便数者，原未传经，热自何来？所以只宜温散。即或传经日久，但其数而滑实，方可言热。若数而无力者，到底仍是阴证，只宜温中。此外感之数，不可尽以为热也。若概用寒凉，无不杀人。

——虚损有数脉。凡患阳虚而数者，脉必数而无力，或兼细小，而证见虚寒。此则温之且不暇，尚堪作热治乎？又有阴虚之数者，脉必数而弦滑，虽有烦热诸证，亦宜慎用寒凉，若但清火，必至脾泄而败。且凡患虚损者，脉无不数，数脉之病，惟损最多，愈虚则愈数，愈数则愈危，岂数皆热病乎！若以虚数作热数，则万无不败者矣。

——疟疾有数脉。凡疟作之时，脉必紧数，疟止之时，脉必和缓，岂作即有火，而止则无火乎？且火在人身，无则无矣，有则无止时也。能作能止者，惟寒邪之进退耳，真火真热，则不然也。此疟疾之数，故不可尽以为热。

——痢疾有数脉。凡痢疾之作，率由寒湿内伤，脾肾俱损，所以脉数但兼弦涩细弱者，总皆虚数，非热数也，悉宜温补命门，百不失一。其有形证多火，年力强壮者，方可以热数论治。然必见洪滑实数之脉，方是其证。

——痈疡有数脉。凡脉数身无热而反恶寒，饮食如常者，或身有热而得汗不解者，即痈疽之候也。然疮疡之发，有阴有阳，可攻可补，亦不得尽以脉数者为热证。

——痘疹有数脉。以邪毒未达也，达则不数矣。此当以虚实大小分阴阳，亦不得以数为热脉。

——癥癖有数脉。凡胁腹之下有块如盘者，以积滞不行，脉必见数。若积久成疳，阳明壅滞，而致口臭、牙疳、发热等证者，乃宜清胃清火。如无火证，而脉见细数者，亦不得认以为热。

——胎孕有数脉。以冲任气阻，所以脉数，本非火也。此当以强弱分寒热，不可因其脉数，而执以黄芩为圣药。

按：以上数脉诸证，凡邪盛者多数脉，虚甚者尤多数脉，则其是热非热，从可知矣。

洪脉 大而实也，举按皆有余。洪脉为阳，凡浮芤实大之属，皆其类也。为血气燔灼，大热之候。浮洪为表热，沉洪为里热，为胀满，为烦渴，为狂躁，为斑疹，为头疼面热，为咽干喉痛，为口疮痈肿，为大小便不通，为动血，此阳实阴虚，气实血虚之候。若洪大至极，甚至四倍以上者，是即阴阳离绝，关格之脉也，不可治。

微脉 纤细无神，柔弱之极，是为阴脉。凡细小虚濡之属，皆其类也，乃血气俱虚之候。为畏寒，为恐惧，为怯弱，为少气，为中寒，为胀满，为呕哕，为泄泻，为虚汗，为食不化，为腰腹疼痛，为伤精失血，为眩运厥逆。此虽气血俱虚，而尤为元阳亏损，最是阴寒之候。

滑脉 往来流利，如盘走珠。凡洪大芤实之属，皆其类也，乃气实血壅之候。乃痰逆，为食滞，为呕吐，为满闷。滑大、滑数为内热，上为心肺、头目、咽喉之热，下为小肠、膀胱、二便之热。妇人脉滑数而经断者为有孕。若平人脉滑而和缓，此自营卫充实之佳兆；若过于滑大，则为邪热之病。又凡病虚损者，多有弦滑之脉，此阴虚然也。泻痢者，亦多弦滑之脉，此脾肾受伤也，不得通以火论。

涩脉 往来艰涩，动不流利，如雨沾沙，如刀刮竹，言其象也。涩为阴脉，凡虚细微迟之属，皆其类也，为血气俱虚之候。为少气，为忧烦，为痹病，为拘挛，为麻木，为无汗，为脾寒少食，为胃寒多呕，为二便违和，为四肢厥冷。男子为伤精，女子为失血，为不孕，为经脉不调。凡脉见涩滞者，多由七情不遂，营卫耗伤，血无以充，气无以畅。其在上则有上焦之不舒，在下则有下焦之不运，在表则有筋骨之疲劳，在里则有精神之短少。凡此总属阳虚，诸家言气多血少，岂以脉之不利，犹有气多者乎？

弦脉 按之不移，硬如弓弦。凡滑大坚搏之属，皆其类也。为阳中伏阴，血气不和，为气逆，为邪胜，为肝强，为脾弱，为痰饮，为宿食，为积聚，为胀满，为虚劳，为疼痛，为拘急，为疟痢，为疝痹，为胸胁痛。《疮疽论》曰：弦洪相搏，外紧内热，欲发疮疽也。弦从木化，气通乎肝，可以阴，亦可以阳。但其弦大兼滑者，便是阳邪；弦紧兼细者，便是阴邪。凡脏腑间胃气所及，则五脏俱安，肝邪所侵，则五脏俱病。何也？盖木之滋生在水，培养在土。若木气过强，则水因食耗，土为克伤；水耗则肾亏，土伤则胃损。肾为精血之本，胃为水谷之本，根本受伤，生气败矣，所以木不宜强也。矧人无胃气曰死，故脉见和缓者吉，指下弦强者凶。盖肝邪与胃气不和，缓与弦强相左，弦甚者土必败，诸病见此，总非佳兆。

芤脉 浮大中空，按如葱管。芤为阳脉，凡浮豁弦洪之属，皆相类也，为孤阳脱阴之候。为失血脱血，为气无所归，为阳无所附，为阴虚发热，为头晕目眩，为惊悸怔忡，为喘急盗汗。芤虽阳脉，而阳实无根，总属大虚之候。

紧脉 急疾有力，坚搏抗指，有转索之状，凡弦数之属，皆相类也。紧脉阴多阳少，乃阴邪激搏之候，主为痛为寒。紧数在表，为伤寒发热，为浑身筋骨疼痛，为头痛项强，为咳嗽鼻塞，为瘴为疟。沉紧在里，为心胁疼痛，为胸腹胀满，为中寒逆冷，为吐逆出食，为风痫反张，为痃癖，为泻痢，为阴疝。在妇人为气逆经滞，在小儿为惊风抽搐。

缓脉 和缓不紧也。缓脉有阴有阳，其义有三：凡从容和缓，浮沉得中者，此自平人之正脉；若缓而滑大者多实热，如《内经》所言者是也；缓而迟细者多虚寒，即诸家所言者是也。然实热者，必缓大有力，多为烦热，为口臭，为腹满，为痈疡，为二便不利，或伤寒温疟初愈，而余热未清者，多有此脉。若虚寒者，必缓而迟细，为阳虚，为畏寒，为气怯，为疼痛，为眩晕，为痹弱，为痿厥，为怔忡健忘，为食饮不化，为骛溏飧泄，为精寒肾冷，为小便频数。女人为经迟血少，为失血下血。凡诸疮毒外证，及中风产后，但得脉缓者皆易愈。

结脉 脉来忽止，止而复起，总谓之结。旧以数来一止为促，促者为热，为阳极；缓来一止为结，结者为寒，为阴极。通谓其为气为血，为食为痰，为积聚，为癥瘕，为七情郁结。浮结为寒邪在经，沉结为积聚在内，此固结促之旧说矣。然以予之验，则促类数也，未必热；结类缓也，未必寒，但见中止者，总是结脉。多由血气渐衰，精力不继，所以断而复续，续而复断。常见久病者多有之，虚劳者多有之，或误用攻击消伐者亦有之。但缓而结者为阳虚，数而结者为阴虚。缓者犹可，数者更剧。此可以结之微甚，察元气之消长，最显最切者也。至如留滞郁结等病，本亦此脉之证应，然必其形强气实，而举按有力，此多因郁滞者也。又有无病而一生脉结者，此其素禀之异常，无足怪也。舍此之外，凡病有不退，而渐见脉结者，此必气血衰残，首尾不继之候，速宜培本，不得妄认为留滞。

伏脉 如有如无，附骨乃见。此阴阳潜伏，阻隔闭塞之候。或火闭而伏，或寒闭而伏，或气闭而伏。为痛极，为霍乱，为疝瘕，为闭结，为气逆，为食滞，为忿怒，为厥逆、水气。凡伏脉之见，虽与沉微细脱者相类，而实有不同也。盖脉之伏者，以其本有如无，而一时隐蔽不见耳。此有胸腹痛剧而伏者，有气逆于经，脉道不通而伏者，有偶因气脱不相接续而伏者，然此必暴病暴逆者乃有之，调其气而脉自复矣。若此数种之外，其有积困延绵，脉本细微而渐至隐伏者，此自残烬将绝之兆，安得尚有所伏？常见庸人诊此，无论久暂虚实，动称脉伏，而破气导痰等剂，犹然任意，此恐其就道稽迟，而复行催牒耳。闻见略具，谅不至此。

虚脉 正气虚也，无力也，无神也。有阴有阳，浮而无力为血虚，沉而无力为气虚，数而无力为阴虚，迟而无力为阳虚。虽曰微濡迟涩之属，皆为虚类，然而无论诸脉，但见指下无神者，总是虚脉。《内经》曰：按之不鼓，诸阳皆然，即此谓也。故凡洪大无神者，即阴虚也。细小无神者，即阳虚也。阴虚则金水亏残，龙雷易炽，而五液神魂之病生焉。或盗汗遗精，或上下失血，或惊忡不宁，或咳喘劳热。阳虚则火土受伤，真气日损，而君相化源之病生焉。或头目昏眩，或膈塞胀满，或呕恶亡阳，或泻痢疼痛。救阴者，壮水之主；救阳者，益火之源。渐长则生，渐消则死。虚而不补，元气将何以复？此实死生之关也。医不识此，尚何望其他焉？

实脉 邪气实也，举按皆强，鼓动有力。实脉有阴有阳，凡弦洪紧滑之属，皆相类也，为三焦壅滞之候。表邪实者，浮大有力，以风寒暑湿外感于经，为伤寒瘴疟，为发热头痛，鼻塞头肿，为筋骨肢体酸疼，痈毒等证。里邪实者，沉实有力，因饮食七情内伤于脏，为胀满，为闭结，为癥瘕，为瘀血，为痰饮，为腹痛，为喘呕咳逆等证。火邪实者，洪滑有力，为诸实热等证。寒邪实者，沉弦有力，为诸痛滞等证。凡其在气在血，脉有兼见者，当以类求。然实脉有真假，真实者易知，假实者易误。故必问其所因，而兼察形证，必得其神，方是高手。


常 变 四


持脉之道，须明常变。凡众人之脉，有素大素小，素阴素阳者，此其赋自先天，各成一局也。邪变之脉，有倏缓倏疾，乍进乍退者，此其病之骤至，脉随气见也。故凡诊脉者，必须先识脏脉，而后可以察病脉；先识常脉，而后可以察变脉。于常脉中可察人之器局寿夭，于变脉中可察人之疾病吉凶，诊家大要，当先识此。

四 诊 五


诊病之法，固莫妙于脉，然有病脉相符者，有脉病相左者，此中大有玄理。故凡值疑似难明处，必须用四诊之法，详问其病由，兼辨其声色，但于本末先后中，正之以理，斯得其真。若不察此，而但谓一诊可凭，信手乱治，亦岂知脉证最多真假，见有不确，安能无误？且常诊者，知之犹易，初诊者，决之甚难，此四诊之所以不可忽也。故《难经》以切居四诊之末，其意深矣。陶节庵亦曰：问病以知其外，察脉以知其内，全在活法二字。乃临证切脉之要诀也，此义惟汪石山言之最详，并附于后卷。

独 论 六


脉义之见于诸家者，六经有序也，藏象有位也，三部九候有则也。昭然若此，非不既详且备矣。及临证用之，则犹如望洋，莫测其孰为要津，孰为彼岸。予于初年，亦尝为此所迷者盖屡屡矣。今而熟察其故，乃知临歧忘羊，患在不得其独耳。兹姑以部位言之，则无不曰心肝肾居左之三部，肺脾命居右之三部，而按部以索脏，按脏以索病，咸谓病无遁情矣。故索部位者，审之寸，则似乎病在心肺也；审之关，则似乎病在肝脾也；审之尺，又似乎病在两肾也。既无无脉之部，又无无病之脉，而病果安在哉？孰是孰非，此难言也。再察其病情，则有如头痛者，一证耳，病本在上，两寸其应也。若以经脏言之，则少阳、阳明之痛，不应在两关乎？太阳之痛，不应在左尺乎？上下无分，此难言也。又如淋遗，一证耳，病本在下，尺中所主也。若气有不摄，病在右寸矣；神有不固，病在左寸矣。源流无辨，此难言也。诸如此类，百病皆然。使必欲以部位言，则上下相关，有不可泥也。使必欲以经脏言，则承制相移，有不可执也。言难尽意，绘难尽神，无弗然矣。是可见诸家之所胪列者，亦不过描摸影响，言此失彼，而十不得一，第觉其愈多愈繁，愈繁愈失，而迷津愈甚矣。故善为脉者，贵在察神，不在察形。察形者，形千形万，不得其要；察神者，惟一惟精，独见其真也。

独之为义，有部位之独也，有脏气之独也，有脉体之独也。部位之独者，谓诸部无恙，惟此稍乖，乖处藏奸，此其独也。脏气之独者，不得以部位为拘也，如诸见洪者，皆是心脉，诸见弦者，皆是肝脉，肺之浮，脾之缓，肾之石；五脏之中，各有五脉，五脉互见，独乖者病。乖而强者，即本脏之有余；乖而弱者，即本脏之不足，此脏气之独也。脉体之独者，如经所云：独小者病，独大者病，独疾者病，独迟者病，独热者病，独寒者病，独陷下者病，此脉体之独也。总此三者，独义见矣。夫既谓之独，何以有三？而不知三者之独，亦总归于独小、独大、独疾、独迟之类，但得其一，而即见病之本矣。故经曰：得一之精，以知死生。又曰：知其要者，一言而终，不知其要，则流散无穷，正此之谓也。

虽然，然独不易言也，亦不难言也。独之为德，为群疑之主也，为万象之源也。其体至圆，其用至活也。欲得之者，犹纵目于泰山之顶，则显者显，隐者隐，固若易中有难也；犹认针于沧海之中，则左之左，右之右，还觉难中有易也。然不有无岐之目，无二之心，诚不足以因彼之独，而成我之独也。故曰独不难知也，而惟恐知独者之难其人也。独自有真也，而又恐伪辩者假借以文其僻也。真独者，兼善成于独善；伪独者，毒己由于独人。独之与毒，音虽若同，而利害则天渊矣。故并及之，以识防于此。

上下来去至止 又六


上下来去至止，此六字者，深得诊家之要，乃滑伯仁所创言者。第滑氏之说，未尽其蕴，此中犹有精义，余并续而悉之。盖此六字之中，具有三候之法。如初诊之先，即当详审上下。上下之义，有升降焉，有阴阳焉，有藏象焉，有补泻焉。上下昭然，则证治条分而经济自见，此初候之不可不明也。及诊治之后，即当详察来去。来去之义，或指下之和气未来，形证之乖气未去，此进退可别矣。或何者为邪气渐去，何者为生气渐来，此消长有征矣。来去若明，则吉凶可辨，而权衡在我，此中候之不可不察也。再统初中之全局，独当详见至止。至止之义，即凡一举一动，当料其势所必至，一闻一见，当思其何所底止，知始知终，庶乎近神矣，此末候之不可不察也。凡此六字之义，其真诊家之纲领乎。故余续之如此，并附滑氏原论于后。滑氏曰：察脉须识上下来去至止六字，不明此六字，则阴阳虚实不别也。上者为阳，来者为阳，至者为阳；下者为阴，去者为阴，止者为阴也。上者，自尺部上于寸口，阳生于阴也。下者，自寸口下于尺部，阴生于阳也。来者，自骨肉之分而出于皮肤之际，气之升也。去者，自皮肤之际而还于骨肉之分，气之降也。应曰至，息曰止也。

胃气解七


凡诊脉须知胃气，如经曰：人以水谷为本，故人绝水谷则死，脉无胃气亦死。又曰：脉弱以滑，是有胃气。又曰：邪气来也紧而疾，谷气来也徐而和。又曰：五味入口，藏于胃，以养五脏气。是以五脏六腑之气味，皆出于胃，而变见于气口。是可见谷气即胃气，胃气即元气也。夫元气之来，力和而缓；邪气之至，力强而峻。高阳生曰：阿阿软若春杨柳，此是脾家脉四季，即胃气之谓也。故凡诊脉者，无论浮沉迟数，虽值诸病叠见，而但于邪脉中，得兼软滑徐和之象者，便是五脏中俱有胃气，病必无害也。何也？盖胃气者，正气也；病气者，邪气也，夫邪正不两立，一胜则一负。凡邪气胜则正气败，正气至则邪气退矣。若欲察病之进退吉凶者，但当以胃气为主。

察之之法，如今日尚和缓，明日更弦急，知邪气之愈进，邪愈进则病愈甚矣；今日甚弦急，明日稍和缓，知胃气之渐至，胃气至则病渐轻矣。即如顷刻之间，初急后缓者，胃气之来也；初缓后急者，胃气之去也。此察邪正进退之法也。至于死生之兆，亦惟以胃气为主。夫胃气中和，王于四季，故春脉微弦而和缓，夏脉微钩而和缓，秋脉微毛而和缓，冬脉微石而和缓，此胃气之常，即平人之脉也。若脉无胃气，即名真脏。脉见真脏，何以当死？盖人有元气，出自先天，即天气也，为精神之父。人有胃气，出乎后天，即地气也，为血气之母。其在后天，必本先天为主持；在先天，必赖后天为滋养。无所本者死，无所养者亦死。何从验之？如但弦、但钩、但毛、但石之类，皆真脏也，此以孤脏之气独见，而胃气不能相及，故当死也。且脾胃属土，脉本和缓，土惟畏木，脉则弦强。凡脉见弦急者，此为土败木贼，大非佳兆。若弦急之微者，尚可救疗，弦急之甚者，胃气其穷矣。


真 辨 八


据《脉法》所言，凡浮为在表，沉为在里，数为多热，迟为多寒，弦强为实，微细为虚，是固然矣。然疑似中尤有真辨，必其关系非小，不可不察也。如浮虽属表，而凡阴虚血少，中气亏损者，必浮而无力，是浮不可以概言表。沉虽属里，而凡表邪初感之深者，寒束皮毛，脉不能达，其必沉紧，是沉不可以概言里。数为热，而真热者未必数，凡虚损之证，阴阳俱困，气血张皇，虚甚者数必甚，是数不可以概言热。迟虽为寒，凡伤寒初退，余热未清，脉多迟滑，是迟不可以概言寒。弦强类实，而真阴胃气大亏，及阴阳关格等证，脉必豁大而弦健，是弦不可以概言实。微细类虚，而凡痛极气闭，营卫壅滞不通者，脉必伏匿，是伏不可以概言虚。由此推之，则不止是也，凡诸脉中皆有疑似，皆有真辨。诊能及此，其必得鸢鱼之学者乎。不易言也！不易言也！

舍 从 辨 九　共三条


凡治病之法，有当舍证从脉者，有当舍脉从证者，何也？盖证有真假，脉亦有真假，凡见脉证有不相合者，则必有一真一假隐乎其中矣。故有以阳证见阴脉者，有以阴证见阳脉者，有以虚证见实脉者，有以实证见虚脉者。此阴彼阳，此虚彼实，将何从乎？病而遇此，最难下手，最易差错，不有真见，必致杀人。矧今人只知见在，不识隐微，凡遇证之实而脉之虚者，必直攻其证，而忘其脉之真虚也；或遇脉之弦大而证之虚者，亦必直攻其脉，而忘其证之无实也。此其故，正以似虚似实，疑本难明，当舍当从，孰知其要。医有迷途，莫此为甚，余尝熟察之矣。大都证实脉虚者，必其证为假实也；脉实证虚者，必其脉为假实也。何以见之？如外虽烦热，而脉见微弱者，必火虚也；腹虽胀满，而脉见微弱者，必胃虚也，虚火虚胀，其堪攻乎？此宜从脉之虚，不从证之实也。其有本无烦热，而脉见洪数者，非火邪也；本无胀滞，而脉见弦强者，非内实也，无热无胀，其堪泻乎？此宜从证之虚，不从脉之实也。凡此之类，但言假实，不言假虚，果何意也？盖实有假实，虚无假虚。假实者，病多变幻，此其所以有假也；假虚者，亏损既露，此其所以无假也。大凡脉证不合者，中必有奸，必先察其虚以求根本，庶乎无误，此诚不易之要法也。

——真实假虚之候，非曰必无，如寒邪内伤，或食停气滞，而心腹急痛，以致脉道沉伏，或促或结一证，此以邪闭经络而然，脉虽若虚，而必有痛胀等证可据者，是诚假虚之脉，本非虚也。又若四肢厥逆，或恶风怯寒，而脉见滑数一证，此由热极生寒，外虽若虚，而内有烦热便结等证可据者，是诚假虚之病，本非虚也。大抵假虚之证，只此二条。若有是实脉，而无是实证，即假实脉也；有是实证，而无是实脉，即假实证也。知假知真，即知所从舍矣。近见有治伤寒者，每以阴脉作伏脉，不知伏脉之体，虽细虽微，亦必隐隐有力，亦必明明有证，岂容任意胡猜，以草菅人命哉！仁者必不然也。

——又有从脉从证之法，乃以病有轻重为言也。如病本轻浅，别无危候者，但因见在以治其标，自无不可，此从证也。若病关脏气，稍见疑难，则必须详辨虚实，凭脉下药，方为切当。所以轻者从证，十惟一二；重者从脉，十当八九，此脉之关系非浅也。虽曰脉有真假，而实由人见之不真耳，脉亦何从假哉！

逆 顺 十　共五条


凡内出不足之证，忌见阳脉，如浮洪紧数之类是也。外入有余之病，忌见阴脉，如沉细微弱之类是也。如此之脉，最不易治。

——凡有余之病，脉宜有力有神，如微涩细弱而不应手者，逆之兆也。凡不足之病，脉宜和缓柔软，若洪大搏击，逆也。

——凡暴病脉来浮洪数实者为顺，久病脉来微缓软弱者为顺。若新病而沉微细弱，久病而浮洪数实者，皆为逆也。凡脉证贵乎相合，设若证有余而脉不足，脉有余而证不足，轻者亦必延绵，重者即危亡之兆。

——经曰：脉小以涩，谓之久病，脉浮而滑，谓之新病。故有余之病，忌见阴脉；不足之病，忌见阳脉。久病忌见数脉，新暴之病而见形脱脉，脱者死。

——凡元气虚败之证，脉有微极欲绝者，若用回阳救本等药，脉气徐徐渐出渐复者，乃为佳兆；若陡然暴出，忽如复元者，此假复也，必于周日之后，复脱如故，是必不治之证。若全无渐复生意者，自不必治。若各部皆脱，而惟胃脉独存者，犹可冀其万一。


脉　要　歌 十一
 从
 《权舆
 》改正


脉有三部，部有三候，逐部先寻，次宜总究。左寸心经火位，脉宜流利洪强；左关肝胆，弦而且长；尺部膀胱，沉静弥良。右寸肺金之主，轻浮充畅为宗；脾胃居于关部，和缓胃气常充；右尺三焦连命，沉滑而实则隆。四时相代，脉状靡同。秋微毛而冬石，春则弦而夏洪。滑而微浮者肺恙，弦中兼细者脾殃。心病则血衰脉小，肝证则脉弦且长。大而兼紧，肾疾奚康？寸口多弦，头面何曾舒泰？关前若紧，胸中定是癥殃。急则风上攻而头痛，缓则皮顽痹而不昌。微是厥逆之阴，数为亏损之阳。滑则痰涎而胸膈气壅，涩缘血少而背膊疼伤。沉是背心之气，洪乃胸胁之妨。若夫关中，缓则饮食必少，滑实胃火煎熬，小弱胃寒逆冷，细微食少膨胀。卫之虚者涩候，气之滞者沉当。左关微涩兮血少，右关弦急兮过劳。洪实者血结之瘀，迟紧者脾冷之殃。至如尺内，洪大则阴虚可凭，或微或涩，便浊遗精。弦者腹痛，伏者食停。滑兮小腹急胀，妇则病在月经。涩兮呕逆翻胃，弦强阴疝血崩。紧兮小腹作痛，沉微必主腰疼。紧促形于寸，此气满于心胸；紧弦见于关，斯痛攻乎腹胁。两寸滑数兮，呕逆上奔；两关滑数兮，蛔虫内啮。心胸留饮，寸口沉潜；脐腹成癥，关中促结。左关弦紧兮，缘筋脉之拘挛；右关沉滑兮，因食积之作孽。

脉有浮沉迟数，诊有提纲大端。浮而无力为虚，有力为邪所搏。浮大伤风兮浮紧伤寒，浮数虚热兮浮缓风涎。沉缓滑大兮多热，沉迟紧细兮多寒。沉健须知积滞，沉弦气病淹淹。沉迟有力，疼痛使然。迟弦数弦兮，疟寒疟热之辨。迟滑洪滑兮，胃冷胃温之衍。数而有痛，恐发疮疡；若兼洪滑，热甚宜凉。阴数阴虚必发热，阳数阳强多汗黄。

脉有七情之伤，而为九气之列。怒伤于肝者，其脉促而气上冲；惊伤于胆者，其气乱而脉动掣。过于喜者伤于心，故脉散而气缓；过于思者伤于脾，故脉短而气结。忧伤于肺兮，脉必涩而气沉。恐伤于肾兮，脉当沉而气怯。若脉促而人气消，因悲伤而心系挈。伤于寒者脉迟，其为人也气收；伤于热者脉数，其为人也气泄。

脉体须明，脉证须彻。浮为虚而表显，沉乃实而里决。滑是多痰，芤因失血。濡散总因虚而冷汗，弦紧其为寒而痛切。洪则躁烦，迟为冷别。缓则风而顽木，实则胀而秘结。涩兮血少而寒，长兮痫而又热。短小元阳必病，坚强患乎满急。伏因痛痹伏藏，细弱真元内伤。结促惟虚断续，代云变易不常。紧急或缘泻痢，紧弦癥痞相妨。数则心烦，大则病进。上盛则气高，下盛则气胀。大是血虚之候，细为气少之恙。浮洪则外证推测，沉弦为内疾斟量。阳芤兮吐衄立至，阴芤兮下血须防。盛滑则外疼可别，实紧则内痛多伤。弱小涩弦为久病，滑浮数疾是新殃。沉而弦紧，痃癖内痛；脉来缓滑，胃热宜凉。长而滑大者酒病，浮而缓豁者湿伤。坚而疾者为癫，迟而伏者必厥。洪大而疾则发狂，紧滑而细为呕哕。脉洪而疾兮，因热结以成痈；脉微而涩兮，必崩中而脱血。阴阳皆涩数，知溲屎之艰难；尺寸俱虚微，晓精血之耗竭。

脉见危机者死，只因指下无神。不问何候，有力为神，按之则隐，可见无根。盖元气之来，力和而缓；邪气之至，力强而峻。弹石硬来即去，解索散乱无绪，屋漏半日而落，雀啄三五而住，鱼翔似有如无，虾游进退难遇。更有鬼贼，虽如平类，土败于木，真弦可畏，是亦危机，因无胃气。诸逢此者，见几当避。

宜忌歌十二


伤寒病热兮，洪大易治而沉细难医；伤风咳嗽兮，浮濡可攻而沉牢当避。肿胀宜浮大，颠狂忌虚细。下血下痢兮，浮洪可恶；消渴消中兮，实大者利。霍乱喜浮大而畏微迟，头疼爱浮滑而嫌短涩。肠癖脏毒兮，不怕沉微；风痹脚痿兮，偏嫌数急。身体中风，缓滑则生；腹心作痛，沉细则良。喘急浮洪者危，咳血沉弱者康。脉细软而不弦洪，知不死于中恶；脉微小而不数急，料无忧于金疮。吐血鼻衄兮，吾不喜其实大；跌扑损伤兮，吾则畏其坚强。痢疾身热而脉洪，其灾可恶；湿病体烦而脉细，此患难当。水泻脉大者可怪，亡血脉实者不祥。病在中兮脉虚为害，病在外兮脉涩为殃。腹中积久而脉虚者死，身表热甚而脉静者亡。

死 脉　歌 十三
 出
 《权舆
 》

雀啄连来三五啄，屋漏半日一点落，鱼翔似有又如无，虾游静中忽一跃，弹石硬来寻即散，搭指散乱为解索，寄语医家仔细看，六脉一见休下药。

景岳全书卷之五终


卷之六道集

脉神章下


《难经》脉义

独取尺寸 一


一难曰：十二经皆有动脉，独取寸口以决五脏六腑死生吉凶之法，何谓也？然，寸口者，脉之大会，手太阴之脉动也。二难曰：脉有尺寸，何谓也？从关至尺是尺内，阴之所治也；从关至鱼际是寸口内，阳之所治也。故分寸为尺，分尺为寸。

脉有轻重 二


五难曰：脉有轻重何谓也？然，初持脉如三菽之重，与皮毛相得者，肺部也。如六菽之重，与血脉相得者，心部也。如九菽之重，与肌肉相得者，脾部也。如十二菽之重，与筋平者，肝部也。按之至骨，举指来疾者，肾部也。故曰轻重也。

阴阳呼吸 三


四难曰：脉有阴阳之法，何谓也？然，呼出心与肺，吸入肾与肝，呼吸之间，脾受谷味也，其脉在中。浮者阳也，沉者阴也，故曰阴阳也。心肺俱浮，何以别之？然，浮而大散者心也，浮而短涩者肺也。肾肝俱沉，何以别之？然，牢而长者肝也，按之濡，举指来实者肾也。脾者中州，故其脉在中，是阴阳之法也。

阴阳虚实 四


六难曰：脉有阴盛阳虚，阳盛阴虚，何谓也？然，浮之损小，沉大实大，故曰阴盛阳虚；沉之损小，浮之实大，故曰阳盛阴虚，是阴阳虚实之盛也。

脉分脏腑 五


九难曰：何以别知脏腑之病耶？然，数者腑也，迟者脏也。数则为热，迟则为寒。诸阳为热，诸阴为寒，故以别知脏腑之病也。

根本枝叶 六


十四难曰：上部有脉，下部无脉，其人当吐，不吐者死。上部无脉，下部有脉，虽困无能为害。所以然者，人之有尺，譬如树之有根，枝叶虽枯槁，根本将自生。脉有根本，人有元气，故知不死。


仲景脉义

辨脉法七


问曰：脉有阴阳，何谓也？答曰：凡脉浮大数动滑，此名阳也；沉涩弱弦微，此名阴也。阴病见阳脉者生，阳病见阴脉者死。

寸口脉微，名曰阳不足，阴气上入阳中，则洒淅恶寒也。尺脉弱，名曰阴不足，阳气下陷入阴中，则发热也。阳脉浮阴脉弱者，则血虚，血虚则筋急也。其脉沉者，荣气之微也；其脉浮而汗出如流珠者，卫气之衰也。寸口脉浮为在表，沉为在里，数为在腑，迟为在脏。若脉浮大者，气实血虚也。

寸口脉浮而紧，浮则为风，紧则为寒，风则伤卫，寒则伤荣，荣卫俱病，骨节烦疼，当发其汗也。

夏月盛热，欲着覆衣，冬月盛寒，欲裸其身，所以然者，阳微则恶寒，阴弱则发热。

寸口脉浮大，而医反下之，此为大逆。浮则无血，大则为寒，寒气相搏，则为肠鸣。医乃不知而反饮冷水，令汗大出，水得寒气，冷必相搏，其人即噎。

诸脉浮数，当发热而反洒淅恶寒，若有痛处，饮食如常者，当发其痈。脉数不时，则生恶疮也。

平脉法八


师曰：脉有三部，道之根源，荣卫流行，不失衡铨。肾沉心洪，肺浮肝弦，此自经常，不失铢分。出入升降，刻漏周旋，水下二刻，一周循环，当复寸口，虚实见焉。变化相乘，阴阳相干。风则浮虚，寒则牢坚，沉潜水滀，支饮急弦，动则为痛，数则热烦，设有不应，知变所缘。三部不同，病各异端，太过可怪，不及亦然。邪不空见，中必有奸，审察表里，三焦别焉。知其所舍，消息诊看，料度脏腑，独见若神，为子条记，传与贤人。

师曰：呼吸者，脉之头也。初持脉，来疾去尺，此出疾入迟，名曰内虚外实也。初持脉，来迟去疾，此出迟入疾，名曰内实外虚也。

师持脉，病人欠者，无病也。脉之呻者，病也。言迟者，风也。摇头言者，里痛也。行迟者，表强也。坐而伏者，短气也。坐而下一脚者，腰痛也。里实护腹如怀卵物者，心痛也。

问曰：人病恐怖者，其脉何状？曰：脉形如循丝累累然，其面白脱色也。人愧者，其何类？曰：脉浮而面色乍白乍赤也。

问曰：脉有残贼，何谓也？曰：脉有弦紧浮滑沉涩，此六者名为残贼，能为诸脉作病也。

问曰：脉有灾怪，何谓也？曰：假令人病，脉得太阳，与形证相应，因为作汤，比还服汤如食顷，病人乃大吐，若下痢，腹中痛。师曰：我前来不见此证，今乃变异，是名灾怪。又问曰：何缘作此吐痢？答曰：或有旧时服药，今乃发作，故名灾怪耳。

肥人责浮，瘦人责沉。肥人当沉今反浮，瘦人当浮今反沉，故责之。

寸脉下不至关为阳绝，尺脉上不至关为阴绝，此皆不治，决死也。若计其余命死生之期，期以月节克之也。

脉病人不病，号曰行尸，以列生气，卒眩仆不识人者，短命则死。人病脉不病，名曰内虚，以无谷神，虽困无苦。

问曰：紧脉从何而来？曰：假令亡汗若吐，以肺里寒，故令脉紧也。假令咳者，坐饮冷水，故令脉紧也。

寸口脉缓而迟，缓则阳气长，其色鲜，其颜光，其声商，毛发长。迟则阴气盛，骨髓生，血满，肌肉紧薄鲜硬。阴阳相抱，营卫俱行，刚柔相搏，名曰强也。

寸口脉浮而大，浮为虚，大为实，在尺为关，在寸为格，关则不得小便，格则吐逆。

寸口脉弱而迟，弱者卫气微，迟者营中寒。营为血，血寒则发热。卫为气，气微者心内饥，饥而虚满，不能食也。

寸口脉弱而缓，弱者阳气不足，缓者胃气有余，噫而吞酸，食卒不下，气填于膈上也。

寸口脉微而涩，微者卫气不行，涩者营气不足。营卫不能相将，三焦无所仰，身体痹不仁。营气不足则烦疼，口难言。卫气虚则恶寒，数欠。三焦不归其部，上焦不归者，噫而酢吞，中焦不归者，不能消谷引食，下焦不归者则遗溲。 酢
 ，古醋字
 。

寸口脉微而涩，微者卫气衰，涩者营气不足。卫气衰面色黄，营气不足面色青，营为根，卫为叶，营卫俱微则根叶枯槁，而寒栗、咳逆、吐腥、吐涎沫也。

寸口脉微，尺脉紧，其人虚损多汗，知阴常在，绝不见阳也。

寸口诸微亡阳，诸濡亡血，诸弱发热，诸紧为寒。诸乘寒者则为厥，郁冒不仁，以胃无谷气，脾涩不通，口急不能言，战而栗也。

问曰：何以知乘腑？何以知乘脏？曰：诸阳浮数为乘腑，诸阴迟涩为乘脏。

《金匮》脉法 九


问曰：寸口脉沉大而滑，沉则为实，滑则为气，实气相搏，气血入脏却死，入腑即愈，此谓卒厥，何谓也？师曰：唇口青，身冷，为入脏即死；身和，汗自出，为入腑即愈。

问曰：脉脱入脏即死，入腑即愈，何谓也？师曰：非为一病，百病皆然。譬如浸淫疮，从口起流向四肢者可治，从四肢流来入口者不可治。病在外者可治，入里者即死。

五邪中人，各有法度，风中于前，寒中于暮，湿伤于下，雾伤于上。风令脉浮，寒令脉急。雾伤皮腠，湿流关节，食伤脾胃，极寒伤经，极热伤络。

夫男子平人，脉大为劳，极虚亦为劳。男子脉浮弱而涩为无子，精气清冷。脉得诸芤动微紧，男子失精，女子梦交。

男子平人，脉虚弱细微者，喜盗汗也。脉沉小迟名脱气，其人疾行则喘喝，手足逆寒，腹满，甚则溏泄，食不消化也。脉弦而大，弦则为减，大则为芤，减则为寒，芤则为虚，虚寒相搏，此名为革。妇人则半产漏下，男子则亡血失精。


滑氏脉义

持 脉 十


凡诊脉，先须识时脉、胃脉与脏腑平脉，然后及于病脉。时脉谓春三月六部中俱带弦，夏三月俱带洪，秋三月俱带浮，冬三月俱带沉。胃脉谓中按得之，脉见和缓。凡人脏腑、胃脉既平，又应时脉，乃无病者也，反此为病。

持脉之要有三，曰举，曰按，曰寻。轻手循之曰举，重手取之曰按，不轻不重，委曲求之曰寻。初持脉，轻手候之，脉见皮肤之间者，阳也，腑也，亦心肺之应也。重手得之，脉附于肉下者，阴也，脏也，亦肝肾之应也。不轻不重，中而取之，其脉应于血肉之间者，阴阳相适，中和之应，脾胃之候也。若委曲寻之而若隐若见，则阴阳伏匿之脉也。

表里虚实 十一


明脉须辨表里虚实四字。表，阳也，腑也，凡六淫之邪袭于经络而未入胃腑及脏者，皆属于表也。里，阴也，脏也，凡七情之气郁于心腹之内，不能散越，及饮食之伤留于腑脏之间不能通泄，皆属于里也。虚者，元气之自虚，精神耗散，气力衰竭也。实者，邪气之实，由正气之本虚，邪得乘之，非元气之自实也。故虚者补其正气，实者写其邪气。经曰：邪气盛则实，精气夺则虚，此大法也。

脉贵有神 十二


东垣曰：不病之脉，不求其神而神无不在也。有病之脉，则当求其神之有无，谓如六数七极，热也，脉中有力，即有神矣，当泄其热。三迟二败，寒也，脉中有力，即有神矣，当去其寒。若数极迟败中不复有力，为无神也，将何所恃耶？苟不知此而泄之去之，神将何以依而为主？故《经》曰：脉者，血气之先，气血者，人之神也。善夫！


附诸家脉义

矫世惑脉辨 十三汪石山


夫脉者，本乎营与卫也，而营行脉之中，卫行于脉之外，苟脏腑和平，营卫调畅，则脉无形状之可议矣。或者六淫外袭，七情内伤，则脏腑不和，营卫乖谬，而二十四脉之名状层出而叠见矣。是故风寒暑湿燥火，此六淫也，外伤六淫之脉，则浮为风，紧为寒，虚为暑，细为湿，数为燥，洪为火，此皆可以脉而别其外感之邪也。喜怒忧思悲恐惊者，此七情也，内伤七情之脉，喜则伤心而脉缓，怒则伤肝而脉急，恐则伤肾而脉沉，悲则气消而脉短，惊则气乱而脉动，此皆可以脉而辨其内伤之病也。然此特举其常，而以脉病相应者为言也。

若论其变，则有脉搏不应病，病不应脉，变出百端，而难一一尽凭乎脉者矣。试举一二言之，如张仲景云：脉浮大，邪在表，为可汗。若脉浮大，心下硬，有热，属脏者，攻之，不令发汗，此又非浮为表邪可汗之脉也。又云：促脉为阳盛，宜用葛根黄芩黄连汤。若脉促厥冷为虚脱，非灸非温不可，此又非浮为阳盛之脉也。又曰：迟脉为寒，沉脉为里。若阳明脉迟，不恶寒，身体濈濈汗出，则用大承气，此又非诸迟为寒之脉矣。少阴病，始得之，反发热而脉沉，宜麻黄细辛汤汗之，此又非沉为在里之脉矣。凡此皆脉难尽凭之明验也。若只凭脉而不问证，未免以寒为热，以表为里，以阴为阳，颠倒错乱，而夭人寿者多矣。是以古人治病，不专于脉，而必兼于审证，良有以也。

奈何世人不明乎此，往往有病讳而不言，惟以诊脉而试医之能否，脉之而所言偶中，便视为良医而倾心付托，其于病之根源，一无所告，药之宜否，亦无所审，唯束手听命于医，因循遂至于死，尚亦不悟，深可悲矣。彼庸俗之人，素不嗜学，固无足怪。奈近世士大夫家，亦未免狃于此习，是又大可笑也。夫定静安虑，格物致知，乃《大学》首章第一义，而虑者，谓虑事精详，格物者，谓穷致事物之理，致知者，谓推极吾之所知。凡此数事，学者必尝究心于此矣。先正又言，为人子者不可不知医，病卧于床，委之庸医，比之不慈不孝。夫望闻问切，医家大节目也，苟于临病之际，惟以切而知之为能，其余三事，一切置而不讲，岂得谓知医乎？岂得为处事精详乎？岂得为穷致事物之理而推极吾之所知乎？

且医之良，亦不专于善诊一节，凡动静有常，举止不妄，存心忠厚，发言纯笃，察病详审，处方精专，兼此数者，庶可谓之良矣。虽据脉言证，或有少差，然一脉所主非一病，故所言未必尽中也。若以此而遂弃之，所谓以二卵而弃干城之将，乌可与智者道哉。姑以浮脉言之，《脉经》云：浮为风，为虚，为气，为呕，为厥，为痞，为胀，为满不食，为热，为内结等类，所主不下数十余病，假使诊得浮脉，彼将断其为何病耶？苟不兼之以望闻问，而欲的知其为何病，吾为戛戛乎其难矣。古人以切居望闻问之后，则于望闻问之间，已得其病情矣，不过再诊其脉，看病应与不应也。若脉与病应，则吉而易医，脉与病反，则凶而难治，以脉参病，意盖如此，曷以诊脉知病为贵哉。夫《脉经》一书，拳拳示人以诊法，而开卷入首便言观形察色，彼此参伍以决死生，可见望闻问切，医之不可缺一也。噫！世称善脉莫过叔和，尚有待于彼此参伍，况下于叔和者乎！故专以切脉言病，必不能不至于误也，安得为医之良？

抑不特此，世人又有以《太素脉》而言人贵贱穷通者，此又妄之甚也。予尝考其义矣，夫太者，始也，初也，如太极、太乙之太。素者，质也，本也，如绘事后素之素。此盖言始初本质之脉也。此果何脉耶？则必指元气而言也。东垣曰：元气者，胃气之别名。胃气之脉，蔡西山所谓不长不短，不疏不数，不大不小，应手中和，意思欣欣，难以名状者是也。无病之人，皆得此脉，以此脉而察人之有病无病则可，以此脉而察人之富贵贫贱则不可。何也？胃气之脉，难以形容，莫能名状，将何以为贵贱穷通之诊乎？窃观其书，名虽太素，而其中论述，略无一言及于太素之义，所作歌括，率多俚语，全无理趣。原其初意，不过托此以为徼利之媒，后世不察，遂相传习，莫有能辨其非者。又或为之语曰：太素云者，指贵贱穷通禀于有生之初而言也，然脉可以察而知之，非谓脉名太素也。予曰：固也，然则太素之所诊者，必不出于二十四脉之外矣。夫二十四脉皆主病，言一脉见则主一病，贫贱富贵何从而察之哉？假如浮脉，其诊为风，使太素家诊之，将言其为风耶？抑言其为贵贱穷通耶？二者不可得兼，若言其为风，则其所知亦不过病也。若遗其病而言其为贵贱穷通，则近而病诸身者尚不能知，安得谓之太素？则远而违诸身者必不能知之也。盖贵贱穷通，身外之事，与身之血气了不相干，安得以脉而知之乎？况脉之变见无常，而天之寒暑不一，故四时各异其脉，必不能久而不变，是以今日诊得是脉，明日诊之而或非，春间诊得是脉，至夏按之而或否。彼太素者，以片时之寻按而断一生之休咎，殆必无是理。然纵使臆则屡中，亦是捕风捉影，仿佛形容，安有一定之见哉？噫，以脉察病尚未不知病之的，而犹待乎望闻问，况能知其他乎？且脉兆于岐黄，演于秦越，而详于叔和，遍考《素》、《难》、《脉经》，并无一字言及此者，非隐之也，殆必有不可诬者耳。巢氏曰：太素者，善于相法，特假太素以神其术耳。诚哉言也，足以破天后世之惑矣。又有善伺察者，以言[image: ]
 人，阴得其实，故于诊按之际，肆言而为欺妄，是又下此一等，无足论也。

虽然，人禀天地之气以生，不能无清浊纯驳之殊，禀之清者，血气清而脉来亦清，清则脉形圆净，至数分明。吾诊乎此，但知其主富贵而已。若曰何年登科，何年升授，何年招财，何年得子，吾皆不得而知矣。禀之浊者，血气浊而脉来亦浊，浊则脉形不清，至数混乱。吾诊此者，但知其主贫贱而已。若曰某时招悔，某时破财，某时损妻，某时克子，吾亦莫得而知矣。又有形浊而脉清者，此谓浊中之清。质清而脉浊者，此谓清中之浊。又有形不甚清，脉不甚浊，但浮沉各得其位，大小不失其等，亦主平稳而无大得丧也。其他言有所未尽，义有所未备，学者可以类推，是则吾之所谓知人者，一本于理而已矣，岂敢妄为之说以欺人哉。噫，予所以著为是论者，盖以世之有言《太素脉》者，靡不翕然称美，不惟不能以理析，又从而延誉于人，纵使其言有谬，又必阴与之委曲影射，此所谓误己而误人者也，果何益之有哉？又有迎医服药者，不惟不先言其所苦，甚至再三询叩，终于默默。至有隐疾而困医者，医固为其所困，不思身亦为医所困矣。此皆世之通患，人所共有，故予不得不详论之，以致夫丁宁之意，俾聋瞽者或有所开发焉。孟子曰：予岂好辨哉，予不得已也。

太素可采之句 十四吴昆


太素之说，固为不经，然其间亦有可采者。如曰：脉形圆净，至数分明，谓之清；脉形散涩，至数模糊，谓之浊。质清脉清，富贵而多善，质浊脉浊，贫贱而多忧。质清脉浊，此为清中之浊，外富贵而内贫贱，失意处多，得意处少也。质浊脉清，此谓浊中之清，外贫贱而内富贵得意处多，失意处少也。若清不甚清，浊不甚浊，其得失相半，而无大得丧也。富贵而寿，脉清而长，贫贱而夭，脉浊而促。清而促者，富贵而夭，浊而长者，贫贱而寿。此皆太素可采之句也。然亦不能外乎《风鉴》，故业太素者，不必师太素，但师《风鉴》，《风鉴》精而太素之说自神矣。至其甚者，索隐行怪，无所不至，是又巫家之教耳。孔子曰：攻乎异端，斯害也已矣，正士岂为之？

太素大要 十五　彭用光


论贵贱，切脉之清浊，论穷通，切脉之滑涩，论寿夭以浮沉，论时运以衰旺，论吉凶以缓急，亦皆仿佛《灵枢》虚实攻补，法天法地法人之奥旨。凡人两手清微如无脉者，此纯阴脉，主贵；有两手俱洪大者，此纯阳脉，主贵。

景岳全书卷之六终


卷之七须集

伤寒典上


经 义 一


《水热穴论》帝曰：人伤于寒而传为热，何也？岐伯曰：夫寒盛则生热也。

《内经》伤寒诸义及诸治法之未备者，俱补载瘟疫门，所当参阅。

伤寒总名 二


黄帝曰：今夫热病者，皆伤寒之类也。又曰：凡病伤寒而成温者，先夏至日为病温，后夏至日为病暑。此皆《内经》之明言也。故凡病温病热而因于外感者，皆本于寒，即今医家皆谓之为伤寒，理宜然也。近或有以温病热病谓非真伤寒者，在未达其义耳。

初诊伤寒法 三


凡初诊伤寒者，以其寒从外入，伤于表也。寒邪自外而入，必由浅渐深，故先自皮毛，次入经络。又次入筋骨，而后及于脏腑，则病日甚矣。故凡病伤寒者，初必发热，憎寒无汗，以邪闭皮毛，病在卫也。渐至筋脉拘急，头背骨节疼痛，以邪入经络，病在营也。夫人之卫行脉外，营行脉中，今以寒邪居之，则血气混淆，经络壅滞，故外证若此，此即所谓伤寒证也。自此而渐至呕吐、不食、胀满等证，则由外入内，由经入腑，皆可因证而察其表里矣。若或肌表无热，亦不憎寒，身无疼痛，脉不紧数者，此其邪不在表，病必属里。凡察伤寒，此其法也。

论 脉 四


伤寒之邪，实无定体，或入阳经气分，则太阳为首，或入阴经精分，则少阴为先。其脉以浮紧而有力无力，可知表之虚实；沉紧而有力无力，可知里之虚实；中而有力无力，可知阴阳之凶吉。诊之之法，当问证以知其外，察脉以知其内，先病为本，后病为标。能参合脉证，而知缓急先后者，乃为上工。

——诊法曰：浮脉为在表。故凡脉见浮紧而数者，即表邪也。再加以头项痛，腰脊强等证，此即太阳经病，当求本经轻重而解散之。

——脉见洪长有力，而外兼阳明证者，即阳明在经之邪也，宜求本经之寒热以散之。

——脉见弦数，而兼少阳之证者，即少阳经半表半里之病，宜和解而散之。

——沉脉为在里，病属三阴，详具后六经证辨中，但沉数有力，是即热邪传里也，若表证深入，而内见大满大实，阳邪热结等证，治当从下也。

——沉紧无力，而外无大热，内无烦渴等病，此阴证也。若或畏寒烦冷，及呕吐、腹痛、泻痢者，此即阴寒直中，治宜温中也。

——脉大者为病进，大因邪气胜，病日甚也；脉渐缓者为邪退，缓则胃气至，病将愈也。此以大为病进，固其然也，然亦有宜大不宜大者，又当详辨。如脉体本大，再加洪数，此则病进之脉，不可当也。如脉体本小，因服药后而渐见滑大有力者，此自阴转阳，必将汗解，乃为吉兆。盖脉至不鼓者，由气虚而然，无阳岂能作汗也。后论汗条中有案，当并阅之。

仲景《伤寒论》曰：脉有阴阳者，何谓也？曰：凡脉浮大数动滑，皆阳也；沉涩弱弦微，皆阴也。诸脉浮数，而发热恶寒，身痛不欲饮食者，伤寒也。若洒淅恶寒，饮食如常，而痛偏一处者，必血气壅遏不通成痈脓也。寸口脉浮为在表，沉为在里，数为在腑，迟为在脏。寸关尺三部，浮沉、大小、迟数同等，虽有寒热不解者，此脉阴阳为和平，虽剧必愈。其脉浮而汗出如流珠者，阳气衰也。脉瞥瞥如羹上珠者，阳气微也。脉萦萦如蜘蛛丝者，阳气衰也。脉绵绵如泻漆之绝者，亡其血也。其脉沉者，荣气微也。若脉浮大者，气实血虚也。脉微缓者，为欲愈也。阳脉浮，阴脉弱者，为血虚，血虚则筋急也。脉微弱而恶寒者，此阴阳俱虚不可更发汗、更吐、更下也。阴证无脉，温之而脉微续者生，暴出者死。阴病见阳脉者生，阳病见阴脉者死。

论曰：寸脉微，名曰阳不足，阴气上入于阳中，则洒淅恶寒也；尺脉微，名曰阴不足，阳气下陷入阴中，则发热也。寸口脉微而涩，微者卫气不行，涩者荣气不足。卫气衰，面色黄，荣气不足，面色青。荣为根，卫为叶，荣卫俱微，则根叶枯槁，而寒栗、咳逆、唾腥、吐涎沫也。

论曰：紧脉从何而来？曰：假令亡汗若吐，以肺里寒，故令脉紧也。假令咳者，坐饮冷水，故令脉紧也；假令下利，以胃中虚冷，故令脉紧也。按：此言紧者，即弦搏不软之谓，盖单言其紧，而无滑数之意，乃阳明胃气受伤之脉，故主为阴寒之证。若紧而兼数，则必以外邪所致。

愚按：浮为在表，沉为在里，此古今相传之法也。然沉脉亦有表证，此阴实阳虚，寒胜者然也；浮脉亦有里证，此阳实阴虚，水亏者然也。故凡欲察表邪者，不宜单据浮沉，只当以紧数与否为辨，方为的确。盖寒邪在表，脉皆紧数，紧数甚者邪亦甚，紧数微者邪亦微。紧数浮洪有力者，邪在阳分，即阳证也；紧数浮沉无力者，邪在阴分，即阴证也。以紧数之脉而兼见表证者，其为外感无疑，即当治从解散。然内伤之脉，亦有紧数者，但内伤之紧，其来有渐，外感之紧，发于陡然，以此辨之，最为切当。其有似紧非紧，但较之平昔，稍见滑疾而不甚者，亦有外感之证，此其邪之轻者，或以初感而末甚者，亦多见此脉，是又不可不兼证而察之也。若其和缓而全无紧疾之意，则脉虽浮大，自非外邪之证。

按：陶节庵曰：夫脉浮当汗，脉沉当下，固其宜也。然其脉虽浮，亦有可下者，谓邪热入腑，大便难也。设使大便不难，岂敢下乎？其脉虽沉，亦有可汗者，谓少阴病，身有热也，设使身不发热，岂敢汗乎？若此之说，可见沉有表，而浮亦有里也。


风寒辨五


凡病伤寒者，本由寒气所伤，而风即寒之帅也。第以风寒分气令，则风主春而东，寒主冬而北；以风寒分微甚，则风属阳而浅，寒属阴而深。然风送寒来，寒随风入，透骨侵肌，本为同气，故凡寒之浅者，即为伤风；风之深者，即为伤寒；而不浅不深，半正半邪之间者，即为疟疾；其有留于经络，而肢体疼痛者，则为风痹。然则伤风也、伤寒也、疟疾、风痹也，皆风寒之所为也。观《灵枢·九宫八风篇》及《岁露论》所载，俱甚言虚邪贼风之为害，《口问篇》言风成为寒热，此皆指风为寒邪也。即如冬伤于寒者，宜乎其为伤寒也，若春夏秋三时之感冒，则孰非因寒，亦孰非因风而入之。故仲景曰：凡伤寒之病，多从风寒得之，始因表中风寒，入里则不消矣，未有温覆而当不消散者，岂非风寒本为同气乎？《内经》曰：谨候虚风而避之。故圣人日避虚邪之道，如避矢石然，邪弗能害，此之谓也，此杜渐防微之道也。

伤寒三证 六


夫伤寒为病，盖由冬令严寒，以水冰地裂之时，最多杀厉之气，人触犯之而即时病者，是为正伤寒，此即阴寒直中之证也。然惟流离穷困之世多有之，若时当治平，民安饱暖，则直中之病少见，此伤寒之一也。其有冬时感寒，不即病者，寒毒藏于营卫之间，至春夏时，又遇风寒，则邪气应时而动，故在春则为温病，在夏则为暑病，是以辛苦之人，春夏多温热病者，皆由冬时触寒所伤，故随气传变，本非即病正伤寒之属，所当因其寒热而随证调治之，此伤寒之二也。又有时行之气者，如春时应暖而反寒，夏时应热而反凉，秋时应凉而反热，冬时应寒而反温，此非其时而有其气，是以一岁之中，长幼之病多相似者，是即时行之病，感冒虚风不正之气，随感随发，凡禀弱而不慎起居多劳倦者多犯之，此伤寒之三也。凡此三者，皆伤寒之属，第其病有不同，治有深浅，苟不能辨，则必致误人。

六经证七


太阳经病，头项痛，腰脊强，发热恶寒，身体痛，无汗，脉浮紧。以太阳经脉由脊背连风府，故为此证，此三阳之表也。

阳明经病，为身热，目疼，鼻干，不眠，脉洪而长。以阳明主肌肉，其脉挟鼻络于目，故为此证，此三阳之里也。

少阳经病，为胸胁痛，耳聋，寒热，呕而口苦，咽干目眩，脉弦而数。以少阳之脉循胁肋，终于耳，故为此证。此二阳三阴之间也，由此渐入三阴，故为半表半里之经。

太阴经病，为腹满而吐，食不下，嗌干，手足自温，或自利腹痛不渴，脉沉而细。以太阴之脉布胃中，络于嗌，故为此证。

少阴经病，为舌干口燥，或自利而渴，或欲吐不吐，或引衣蜷卧，心烦，但欲寐，其脉沉。以少阴之脉贯肾络于肺，系舌本，故为此证。

厥阴经病，为烦满囊缩，或气上撞心，心中疼热，消渴，饥而不欲食，食即吐蛔，下之利不止，脉沉而弦。以厥阴之脉循阴器而络于肝，故为此证。

成无己曰：热邪自太阳传至太阴，则腹满而嗌干，未成渴也；传至少阴，则口燥舌干而渴，未成消也；传至厥阴而成消渴者，热甚能消水故也。凡饮水多而小便少者，谓之消渴。肝居下部，而邪居之，则木火相犯，所以邪上撞心。木邪乘土，则脾气受伤，所以饥不欲食，食即吐蛔。脾土既伤，而往下之，由脾气愈虚，所以痢不止。

正阳明腑病者，由表而传里，由经而入腑也。邪气既深，故为潮热自汗，谵语发渴，不恶寒，反恶热，揭去衣被，扬手掷足，或发斑黄狂乱，五六日不大便，脉滑而实。此实热已传于内，乃可下之。若其脉弱无神，或内无痞满实坚等证，又不可妄行攻下。

仲景曰：尺寸俱浮者，太阳受病也，当一二日发；尺寸俱长者，阳明受病者，当二三日发；尺寸俱弦者，少阳受病也，当三四日发。此三阳皆受病，未入于腑者，可汗而已。尺寸俱沉细者，太阴受病也，当四五日发；尺寸俱沉者，少阴受病也，当五六日发；尺寸俱微缓者，厥阴受病也，当六七日发。此三阴俱受病，已入于腑者，可下而已。

成无己注曰：三阳受邪，为病在表，法当汗解，然三阳亦有便入腑者，入腑则宜下，故云未入于腑者，可汗而已；三阴受邪，为病在里，于法当下，然三阴亦有在经者，在经则宜汗，故云已入于腑者，可下而已。

太阳证似少阴者，以其发热恶寒，而脉反沉也；少阴证似太阳者，以其恶寒脉沉，而反发热也。仲景曰：太阳病，发热头痛，脉反沉，身体疼痛，若不瘥者，当救其里，宜四逆汤；少阴病，始得之，反发热，脉沉者，宜麻黄附子细辛汤。

按：此二证谓病在太阳，其脉当浮，而反沉者，因正气衰弱，里虚而然，故当用四逆汤，此里虚不得不救也；病在少阴，证当无热，而反热者，因寒邪在表，犹未传里，故当用麻黄附子细辛汤，此表邪不得不散也。此二证者，均属脉沉发热，但其有头疼，故为太阳病，无头疼，故为少阴病。第在少阴而反发热者，以表邪浮浅，可以汗解，其反犹轻；在太阳而反脉沉者，以正气衰微，难施汗下，其反为重。由此观之，可见阳经有当温里者，故以生附配干姜，补中自有散意；阴经有当发表者，故以熟附配麻黄，发中亦有补焉。此仲景求本之治，其他从可知矣。


传 经　辨 八
 附合病并病义


伤寒传变，不可以日数为拘，亦不可以次序为拘。如《内经》言一日太阳，二日阳明，三日少阳之类，盖言传经之大概，非谓凡患伤寒者，必皆如此也。盖寒邪中人，本无定体，观陶节庵曰：风寒之初中人也无常，或入于阴，或入于阳，非但始太阳、终厥阴也。或自太阳始，日传一经，六日至厥阴，邪气衰不传而愈者，亦有不罢再传者，或有间经而传者，或有传至二三经而止者，或有始终只在一经者，或有越经而传者，或有自少阳、阳明而入者，或有初入太阳，不作郁热，便入少阴而成真阴证者。所以凡治伤寒，不可拘泥，但见太阳证，便治太阳，但见少阴证便治少阴，但见少阳阳明证便治少阳阳明，此活法也。又有合病、并病之证。曰合病者，两经或三经齐病，不传者为合病。并病者，一经先病未尽，又过一经者，为并病。所以有太阳阳明合病，有太阳少阳合病，有阳明少阳合病，有三阳合病。三阳若与三阴合病，即是两感，所以三阴无合并例也。即仲景亦曰：日数虽多，但见表证而脉浮紧者，犹宜汗之；日数虽少，但见里证而脉沉实者，犹宜下之，诚为不易之论。故不可执定日数，谓一二日宜发表，三四日宜和解，五六日即宜下，若或不知通变，因致误人者多矣。故必真知其表邪未解，则当汗之；真知其胃邪已实，方可下之；真知其阴寒邪胜，自宜温之；真知其邪实正虚，客主不敌，必须补之。但能因机察变，原始要终而纤悉无遗者，方是活人高手。

仲景曰：伤寒一日，太阳受之，脉若静者为不传；颇欲吐，若躁烦，脉数急者，为传也。伤寒六七日，无大热，其人躁烦者，此为阳去入阴故也。伤寒二三日，阳明、少阳证不见者，为不传也。伤寒三日，三阳为尽，三阴当受邪，其人反能食而不呕，此为三阴不受邪也。

阳证阴证辨 九


凡治伤寒，须先辨阳证阴证。若病自三阳不能解散而传入三阴，则寒郁为热，因成阳证。盖其初病，必发热头痛，脉浮紧，无汗，以渐而深，乃入阴经。此邪自阳分传来，愈深则愈热，虽在阴经，亦阳证也，其脉必沉实有力，其证必烦热炽盛，此当攻里，或消或下，随宜而用。若内不有热，安得谓之阳证乎？若初起本无发热头痛等证，原不由阳经所传，而径入阴分者，其证或厥冷，或呕吐，或腹痛泻利，或畏寒不渴，或脉来沉弱无力，此皆元阳元气之不足，乃为真正阴证。经曰：发热恶寒发于阳，无热恶寒发于阴。此以传经不传经而论阴阳也。阴阳之治，又当辨其虚实如下：

——治伤寒，凡阳证宜凉宜泻，阴证宜补宜温，此大法也。第以经脏言阴阳，则阴中本有阳证，此传经之热邪也；以脉证言阴阳，则阳中最多阴证，此似阳之虚邪也。惟阴中之阳者易辨，而阳中之阴者为难知耳。如发热狂躁，口渴心烦，喜冷，饮水无度，大便硬，小便赤，喉痛口疮，声粗气急，脉来滑实有力者，此真阳证也。其有身虽热，而脉来微弱无力者，此虽外证似阳，实非阳证。观陶节庵曰：凡发热面赤烦躁，揭去衣被，唇口赤裂，言语善恶不避亲疏，虚狂假斑，脉大者，人皆不识，认作阳证，殊不知阴证不分热与不热，须凭脉下药，至为切当。不问脉之浮沉大小，但指下无力，重按全无，便是阴脉，不可与凉药，服之必死，急与五积散通解表里之寒，甚者必须加姜附以温之。又曰：病自阳分传入三阴者，俱是脉沉，妙在指下有力无力中分，有力者为阳为实为热，无力者为阴为虚为寒，此节庵出人之见也。然以余观之，大都似阳非阳之证，不必谓其外热、烦躁、微渴、戴阳之类，即皆为阴证也，但见其元阳不足，而气虚于中，虽有外热，即假热耳，设用清凉消耗，则中气愈败，中气既败，则邪气愈强，其能生乎？故凡遇此等证候，必当先其所急。人知所急在病，而不知所急在命，元气忽去，疾如绝弦，呼吸变生，挽无及矣。治例另列后卷。

——伤寒纲领，惟阴阳为最，此而有误，必致杀人。然有纯阳证，有纯阴证，是当定见分治也。又有阴阳相半证，如寒之即阴胜，热之即阳胜，或今日见阴，而明日见阳者有之，今日见阳，而明日变阴者亦有之，其在常人最多此证，盘珠胶柱，惟明哲者之能辨也。然以阴变阳者多吉，以阳变阴者多凶，是又不可不察。

凡病人开目喜明，欲见人，多谈者属阳；闭目喜暗，不欲见人，懒言者属阴。

论曰：夫阳盛阴虚，汗之则死，下之则愈；阳虚阴盛，汗之则愈，下之则死。又曰：桂枝下咽，阳盛则毙；承气入胃，阴盛以亡。按：此阴阳二字，乃以寒热为言也。阳盛阴虚，言内热有余，而外寒不甚也。夫邪必入腑，然后作热，热实于内，即阳盛也，故再用温热以汗之则死矣。阳虚阴盛，言寒邪有余，而蓄热未深也。夫邪中于表，必因风寒，寒束于外，即阴盛也，故妄用沉寒以下之则死矣。所以阳盛者用桂枝则毙，阴盛者用承气则亡。

三阳阳明证 十


仲景曰：病有太阳阳明，有正阳阳明，有少阳阳明，何谓也？答曰：太阳阳明者，脾约是也；正阳阳明者，胃家实是也；少阳阳明者，发汗、利小便，胃中燥烦实，大便难是也。问曰：何缘得阳明病？答曰：太阳病发汗，若下，若利小便，此亡津液，胃中干燥，因转属阳明，内实，大便难，此名阳明也。问曰：阳明病外证云何？答曰；身热汗自出，不恶寒反恶热也。

按：此三阳阳明之证，皆自经传腑，胃家之实证也。曰太阳阳明者，邪自太阳传入于胃，其名脾约，以其小便数，大便硬也；正阳阳明者，邪自阳明本经传入于腑，而邪实于胃也；少阳阳明者，邪自少阳传入于胃也。胃为腑者，犹府库之府，府之为言聚也。以胃本属土，为万物所归，邪入于胃，则无所复传，郁而为热，此由耗亡津液，胃中干燥，或三阳热邪不解，自经而腑，热结所成，故邪入阳明胃腑者，谓之实邪。土气为邪，王于未申，所以日晡潮热者，属阳明也。论曰：潮热者实也，是为可下之证。又曰：潮热者，此外欲解也，可攻其里焉。又曰：其热不潮，不可与承气。此潮热属胃可知也。然潮热虽为可攻，若脉浮而紧，或小便难，大便溏，身热无汗，此热邪未全入腑，犹属表证，仍当和解。若邪热在表而妄攻之，则祸不旋踵矣。

成无己曰：胃为水谷之海，主养四傍，故四傍有病，皆能传入于胃，入胃则更不复传。如太阳病传之入胃，则不更传阳明；阳明病传之入胃，则不更传少阳，少阳病传之入胃，则不更传三阴也。


两 感 十一


病两感于寒者，一日则太阳与少阴表里俱病，凡头痛发热恶寒者邪在表，口干而渴者邪在里；二日则阳明与太阳表里俱病，身热目痛、鼻干不眠的邪在表，腹满不欲食的邪在里；三日则少阳与厥阴表里俱病，耳聋胁痛、寒热而呕者邪在表，烦满囊缩而厥、水浆不入者邪在里。凡两感者，或三日，或六日，营卫不行，脏腑不通，昏不知人，胃气乃尽，故当死也。若此两感，虽为危证，然不忍坐视，其于拯溺救焚之计所不可免，但当细察其证，亦自有缓急可辨。若三阳之头痛身热，耳聋胁痛，恶寒而呕，此在表者，不得不解于外；其三阴之腹满口渴，囊缩谵语，此在里者，不得不和其中。若其邪自外入，而外甚于里者，必当以外为主治，而兼调其内。若其邪因虚袭，而元气不支者，速宜单顾根本，不可攻邪，但使元阳不败，则强敌亦将自解，其庶几乎有可望也。此证变态非常，故不可凿言方治。

按：门人钱祯曰：两感者，本表里之同病，似若皆以外感为言也，而实有未必尽然者，正以外内俱伤，便是两感。今见有少阴先溃于内，而太阳继之于外者，即纵情肆欲之两感也；太阴受伤于里，而阳明重感于表者，即劳倦竭力，饮食不调之两感也；厥阴气逆于脏，少阳复病于腑者，即七情不慎，疲筋败血之两感也。人知两感为伤寒，而不知伤寒之两感，内外俱困，病斯剧矣。但伤有重轻，医有知不知，则死生系之。或谓两感，证之不多见者，盖亦见之不广，而义有未达耳。其于治法，亦在乎知其由而救其本也。此言最切此病，诚发人之未发，深足指迷，不可不录。

表里辨十二


阳邪在表则表热，阴邪在表则表寒；阳邪在里则里热，阴邪在里则里寒；邪在半表半里之间而无定处，则往来寒热。邪在表则心腹不满，邪在里则心腹胀痛；邪在表则呻吟不安，邪在里则躁烦闷乱；邪在表则能食，邪在里则不能食。不欲食者，邪在于表里之间，未至于不能食也。邪在表则不烦不呕，邪在里则烦满而呕。凡初见心烦喜呕，及胸脯渐生痞闷者，邪在表方传里也，不可攻下。凡病本在表，外证悉具，而脉反沉微者，以元阳不足，不能外达也，但当救里，以助阳散寒为上策。前卷传忠录中有辨，当互阅之。

寒热辨十三


邪气在表发热的，表热里不热也，宜温散之；邪气在里发热者，里热甚而达于外也，宜清之。

阳不足，则阴气上入阳中而为恶寒，阴胜则寒也，宜温之；阴不足，则阳气陷入阴中而为发热，阳胜则热也，宜清之。

寒热往来者，阴阳相争，阴胜则寒，阳胜则热也。盖热为阳，寒为阴，表为阳，里为阴，邪之客于表者为寒，邪与阳相争则为寒栗；邪之传于里者为热，邪与阴相争则为热躁；其邪在半表半里之间者，外与阳争则为寒，内与阴争则为热，或表或里，或出或入，是以寒热往来，此半表半里之证也。故凡寒胜者必多寒，热胜者必多热，但审其寒热之势，则可知邪气之浅深也。

经曰：阳微则恶寒，阴弱则发热。

仲景曰：发热恶寒者，发于阳也；无热恶寒者，发于阴也。


论 汗 十四


仲景论曰：寸口脉浮而紧，浮则为风，紧则为寒，风则伤卫，寒则伤荣，荣卫俱病，骨节烦疼，当发其汗也。

曰：三阳皆受病，未入于府者，可汗而已。详见前六经证中。

曰：太阳病，脉浮紧，无汗发热，身疼痛，八九日不解，表证仍在者，此当发其汗。案：此一证，虽以太阳经为言，然阳明、少阳日久不解者，亦仍当汗散，但太阳为三阳之表而主通身之外证，故特举太阳为言也。

曰：太阳病，头痛发热，身疼腰痛，骨节疼痛，恶风无汗而喘者，麻黄汤主之。

曰：脉浮而数者，可发汗，宜麻黄汤主之。

曰：太阳与阳明合病，喘而胸满者，邪在表也，不可下，宜麻黄汤主之。

曰：阳明病，脉浮，无汗而喘者，发汗则愈，宜麻黄汤主之。

曰：太阳病，项背强几几，无汗恶风者，宜葛根汤主之。

曰：太阳与阳明合病者，必自下利，葛根汤主之。

曰：太阳中风，脉浮紧，发热恶寒，身疼痛，不汗出而烦躁者，大青龙汤主之。

曰：太阳病，发热汗出，恶风脉缓者，名为中风。太阳病，头痛发热，汗出恶风者，桂枝汤主之。

曰：太阳病，外证未解，脉浮弱者，当以汗解，宜桂枝汤。

曰：阳明病，脉迟，汗出多，微恶寒者，表证未解也，可发汗，宜桂枝汤。

曰：病如疟状，日晡所发热者，属阳明也。脉浮虚者，当发汗，宜桂枝汤。

曰：太阴病，脉浮者，可发汗，宜桂枝汤。

曰：厥阴证，有下利，腹胀满，身体疼痛者，先温其里，乃攻其表，温里四逆汤，攻表桂枝汤。

曰：下利后，身疼痛，清便自调者，急当救表，宜桂枝汤发汗。案：此以身疼痛者为表证，故当散之。

曰：伤寒发汗解，半日许复烦，脉浮数者，可更发汗，宜桂枝汤主之。

曰：少阴病，始得之，反发热，脉沉者，麻黄附子细辛汤主之。

按：此证脉虽沉而身反热者，正乃阴经之表证也，故宜用此温散。

曰：太阳病不解，转入少阳，胁下硬满，干呕不能食，往来寒热，脉沉紧者，与小柴胡汤。

曰：呕而发热者，小柴胡汤主之。

曰：阳明病，发潮热，大便溏，小便自可，胸胁满者，小柴胡汤主之。

曰：阴证不得有汗，今头汗出，故知非少阴也，可与小柴胡汤。

曰：二阳并病，太阳初得病时，发其汗，汗出不彻，因转属阳明，续自微汗出，不恶寒。若太阳病证不罢者，不可下，下之为逆，如此可小发汗。

按：仲景表汗之条，缕悉尚多，今但述其切要者，凡二十四证，以见其宜否之法，而大意可得也。第其所用汗剂，不曰麻黄，则曰桂枝，此寒邪初感，温散之妙法也。今后人以麻黄、桂枝为异物而不敢用，而复有强为之释者，谓此在仲景乃为隆冬直中阴寒者设耳，而不知四时阴胜之邪，皆最宜者也。呜呼，仲景之下，再无仲景，可见医中之品矣。

——各经表证，凡有汗出不彻者，皆未足言汗。盖邪未尽去，其人必身热不退，而仍觉躁烦，或四体酸疼，坐卧有不安者，以汗出不彻故也。何从知之？但诊其脉紧不退，及热时干燥无汗者，即其证也，仍宜汗之。如果汗透避而热仍不退，或汗后身热愈甚者：是即所谓阴阳交、魂魄离，大凶之兆也。

——凡汗之不彻者，其故有三：如邪在经络筋骨，而汗出皮毛者，此邪深汗浅，卫解而营不解，一不彻也；或以十分之邪，而去五分之汗，此邪重汗轻，二不彻也；或寒邪方去，犹未清楚，遽起露风，而因虚复感，此新旧相踵，三不彻也。凡遇此者，当辨其详，而因微甚以再汗之。

——凡既愈复热者，其故有四：或以邪气方散，胃气未清，因而过食者，是为食复，此其一也；或以表邪方解，原不甚虚，有过慎者，辄加温补，是误补而复，此其二也。若此二者，所谓食入于阴，长气于阳，以致胃气复闭，阳邪复聚而然，表邪既复，仍宜汗也。又或有以新病方瘳，不能调摄，或营伤脾阴，因而复热者，是名劳复，此其三也；或不慎房室，因而再感者，是名女劳复，此其四也。若此二者，所谓阴虚者阳必凑之而然，此则或从补，或从汗，当因变制宜，权其缓急，而治分虚实也。

《论》曰：伤寒差后，更发热者，小柴胡汤主之。脉浮者，宜汗解之；脉沉实者，宜下解之。

——取汗之法，当取于自然，不宜急暴，但服以汤剂，盖令温暖，使得津津微汗，稍令久之，则手足俱周，遍身通达，邪无不散矣。若一时逼之，致使如淋如洗，则急遽间卫气已达，而营气未周。反有不到之处，且恐大伤元气，非善法也。余尝见有子病者，其父母爱惜之甚，欲其速愈，且当温暖之令，覆以重被，犹恐不足，而以身压其上，子因热极呼叫，其父母曰：犹未也，须再出些方好。及许久放起，竟致亡阳而毙之。是但知汗出何妨，而不知汗之杀人，此强发之鉴也。又有邪本不甚，或挟虚、年衰感邪等证，医不能察，但知表证宜解，而发散太过；或误散无效，而屡散不已，因而即被其害者有之；或邪气虽去，遂致胃气大伤，不有饮食，而羸惫不振者有之，此过汗之戒也。凡发汗太过，一时将致亡阳，或身寒而栗，或气脱昏沉等候，速宜煎独参汤一两许饮之，或甚者以四味回阳饮速为挽回，庶可保全，否则恐致不救。

——脉有忌汗者，如《伤寒论》曰：太阳病，发热恶寒，热多寒少，脉微弱者，此无阳也，不可发汗。弦为阳运，微为阴寒，上实下虚，意欲得温。微弦为虚，不可发汗，发汗则寒栗，不能自还。伤寒四五日，脉沉而喘满，沉为在里，不可汗。汗亡津液，必大便难而谵语。少阴病，脉微，不可发汗，以亡阳故也。伤寒，脉微而恶寒者，此阴阳俱虚，不可更发汗，更吐下也。尺脉弱而无力者，切不可汗下。尺中迟者，不可发汗，以荣气不足，血少故也。

景岳子曰：按以上忌汗诸脉，可见仲景大意。故凡治伤寒，但见脉息微弱及沉细无力者，皆不可任意发汗。然欲去外邪，非汗不可，而仲景云脉微弱者不可发汗，夫脉弱非阳，既不可用寒凉，而寒邪在表，又不可用攻下，然则舍汗之外，又将何法以治此表邪乎？不知温中即可以散寒，而强主即可以逐寇，此仲景之意，岂不尽露于言表，而明悟者当心会之矣。且凡病外感而脉见微弱者，其汗最不易出，其邪最不易解，何也？正以元气不能托送，即发亦无汗，邪不能解，则愈发愈虚，而危亡立至矣。夫汗本乎血，由乎营也；营本乎气，由乎中也。未有中气虚而营能盛者，未有营气虚而汗能达者。脉即营之外候，脉既微弱，元气可知，元气愈虚，邪愈不解，所以阳证最嫌阴脉，正为此也。故治此者，但遇脉息微弱，正不胜邪等证，必须速固根本，以杜深入，专助中气，以托外邪，必使真元渐充，则脉必渐盛，自微细而至滑大，自无力而至有神，务令阴脉转为阳脉，阴证转为阳证。斯时也，元气渐充，方是正复邪退，将汗将解之佳兆。故凡治表邪之法，有宜发散者，有宜和解者，有宜调补营卫者。如果邪实而无汗，则发散为宜；有汗而热不除，则和解为宜；元气虚而邪不能退，则专救根本，以待其自解自汗为宜。此逐邪三昧，万全之法也。今有庸流，但见其外，不见其内，每不论证之阴阳，脉之虚实，但知寒凉可以退热，但知发散可以解表，不知元阳一败，则土崩瓦解，立见溃矣。反掌杀人，而终身不悟，是真下愚不移者也。若而人者，亦可谓之医乎？

——证有忌汗者，如《伤寒论》曰：当汗者，下之为逆；当下者，汗之为逆。下利清谷，不可攻表，汗出必胀满，以重亡津液故也；汗家不可发汗；阳虚不得重发汗；衄家不可发汗；亡血家不可发汗；淋家不可发汗，发汗必便血；咽喉干燥者，不可发汗；咽中闭塞，不可发汗，发汗则吐血，气欲绝；身重心悸者，不可发汗；疮家虽身疼痛，不可发汗，发汗则痉；咳而小便利，若失小便者，不可发汗，汗出则四肢厥逆冷；诸动气不可发汗。 动气义详后论下
 。


论 吐 十五


仲景曰：病人手足厥冷，脉乍紧者，邪结在胸中，心中满而烦，饥不能食者，病在胸中，当吐之，宜瓜蒂散；病人手足厥冷，脉乍结，以客气在胸中，心下满而烦，饮食不能入者，病在胸中，当吐之。

曰：病如桂枝证，头不痛，项不强，寸脉微浮，胸中痞硬，气上冲咽喉，不得息者，此为胸有寒也，当吐之，宜瓜蒂散。少阴病，饮食入口则吐，心中温温欲吐，复不能吐，始得之，手足寒，脉弦迟者，此胸中实，不可下也，当吐之。若膈上有寒饮，干呕者，不可吐也，急温之，宜四逆汤。

按：此二节，前节言胸有寒者，谓寒邪也，所以当吐；后节言膈上有寒饮，干呕者，谓中寒也，所以宜温。然则前节之言寒者，言寒邪之实，后节之言寒者，言胃气之虚，均谓之寒，而有虚实之异。实者宜吐，吐则散也；虚而吐之，则胃气愈虚，病必更甚矣。此等要处，最当详察。

曰：病胸上诸实，胸中郁郁而痛，不能食，欲使人按之，而反有涎唾，下利日十余行，其脉反迟，而寸脉微滑，此可吐之，吐之利则止。

曰：太阳病，吐之，但太阳病当恶寒，今反不恶寒，不欲近衣者，此为吐之内烦也。

按：此以太阳证有不当吐而吐者，必邪热乘虚入胃，故致内烦也。

——宿食在上脘者，当吐之。

——凡用吐药，中病即止，不必尽剂也。

——寸脉弱而无力者，切忌用吐。

论 下 十六


《论》曰：三阴皆受病，已入于腑者，可下而已。此详义见前六经证。

曰：脉浮而大，心下反硬，有热属藏者，攻之，不令发汗。

按：此以心下硬而热在藏，即脉虽浮大者，病亦属里，故不宜发汗，而当攻内也。

曰：伤寒不大便六七日，头痛有热者，与承气汤。

按：此以阳明内热而为头痛也，故可攻之。

曰：阳明病，外已解而潮热者，可攻里也，手足濈然而汗出者，此大便已硬也，大承气汤主之。若汗虽多，而微发热恶寒者，表未解也，其热不潮，未可与承气。

曰：阳明病，胃中有燥屎者，可攻之。病人不大便五六日，绕脐痛，烦躁，发作有时者，此有燥屎也。

曰：汗出谵语者，以有燥屎在胃中，此为风也，须下之，宜大承气汤。

曰：阳明病，发热汗多者，热在里也，急下之，宜大承气汤。

曰：阳明病，发汗不解，腹满痛者，邪在里也，急下之，宜大承气汤。

曰：病腹中满痛者，此为实也，当下之。

曰：腹满不减，减不足言，当下之，宜大承气汤。

曰：伤寒六七日，结胸热实，脉沉而紧，心下痛，按之石硬者，或心下至少腹硬满而痛不可近者，大陷胸汤主之。

曰：阳明少阳合病，脉滑而数者，有宿食也，当下之，宜大承气汤。

按：此一条必须兼脉证而察之，盖伤寒之脉滑数者多，若无胀痛等证，未必即为宿食，故不可单据滑数之脉，便认作可攻之证。

曰：若表已解而内不消，非大满，犹生寒热，则病不除也。

按：此一条言若非大满，而犹生寒热者，是表病犹不除也，尚不可下。

曰：若表已解而内不消，大满大实坚，有燥屎，自可徐下之，虽四五日不能为祸也。若不宜下而便攻之，内虚热入，协热遂利，烦躁诸变，不可胜数，轻者困笃，重者必死矣。

按：此一条言外无表证，内有坚满，然后可下，正以见下不宜轻，轻下者，为祸不小也。

曰：太阳病，热结膀胱，其人如狂，血自下，下者愈。若表末解者，不可攻，当先解表。表已解，但少腹急结者，乃可攻之，宜桃仁承气汤。

——凡伤寒当下者，不宜用丸药，以丸药不能涤荡热邪，而但能损正气也。又凡治伤寒热邪传里者，服下药后，仍用盐炒麸皮一升许，将绢包于病人腹上，款款熨之，使药气得热则行，大便必易通也。

——脉有忌下者，如《伤寒论》曰：伤寒脉微而恶寒者，此阴阳俱虚，不可更发汗，更吐，更下也。寸口脉浮大，而医反下之，此为大逆。关脉弱，胃气虚有热，不可大攻之，热去则寒起。尺脉涩弱无力者，不可下。大便硬者当下之，设脉迟缓者不可下，里气不实也。脉虚细者不可下。脉浮者不可下。脉濡而弱，弱反在关，濡反在巅，弦反在上，微反在下。弦为阳运，微为阴寒，上实下虚，意欲得温。微弦为虚，虚者不宜下也。脉浮而大，浮为气实，大为血虚，血虚为无阴，孤阳独下阴部者，医以为热，而复用毒药攻其胃，此为重虚，客阳去有期，必下如污泥而死。脉濡而紧，濡则阳气微，紧则荣中寒。阳微卫中风，发热而恶寒；荣紧胃气冷，微呕心内烦。医谓有大热，解肌而发汗；亡阳虚烦躁，心下苦痞坚。表里俱虚竭，卒起而头眩；客热在皮肤，胀烦不得眠。不知胃气冷？紧寒在关元；当温反下之，安可复追还。脉久数者，非外邪也，不可下之。脉细数者，非实邪也，不可下。结胸证，其脉浮大者，邪未入府也，不可下，下之则死。大抵伤寒最宜慎下，若脉息无力及表证末罢者，不可乱投汤剂，下之为逆。

——证有忌下者，如太阳病外证未解，不可下，下之为逆；太阳与阳明合病，喘而胸满者，邪在表也，不可下；阳明病，若微发热恶寒者，表未解也，不可下；阳明病，潮热，大便初硬后溏者，不可攻；阳明病，腹微满，初头硬，后必溏者，非实热也，不可攻之；阳明病，其热不潮者，未可与承气汤。阳明病，虽有潮热，而大便不硬者，不可与承气汤；不转失气者，其内不坚，慎不可攻也；阳明病，心下硬满者，不可攻，攻之利遂不止者死；硬在心下者，其邪在胸膈，犹未入腑也，故不可攻；脏结无阳证，不往来寒热，其人反静，舌上胎滑者，不可攻也；病欲吐者，不可下；呕多，虽有阳明证，不可攻之。此呕多者，病在上焦，病在上而攻其下，取败之道也。阳明病，若汗多，微发热恶寒者，外未解也，其热不潮，未可与承气汤；湿家下之，额上汗出，微喘，小便不利者死，下利不止亦死；阳明病，不能食，攻其热必哕，所以然者，胃中虚冷故也。以其人本虚，故攻其热必秽。阴强无阳者，虽其大便坚硬，亦不可下，下之则清谷腹满；阴阳俱虚，恶水者，若下之，则里冷，不嗜食，大便完谷出；阳微者不可下，下之则心下痞硬；恶寒者，不可下；小便清利者，火不盛也，不可下；诸四逆厥者，不可下；咽中闭塞者不可下；发汗多，亡阳谵语者不可下；诸虚者不可下，下之则阳虚而生寒。仲景曰：极寒反汗出，身必冷如冰，其有眼睛不慧，语言不休，口虽欲言，舌不得前者皆死。阴虚水亏，虚烦虚躁者不可下，重亡其阴，万无生理矣。


看 目 十七


夫治伤寒须观两目，或赤或黄，赤者为阳证，若兼六脉洪大有力，或躁而渴者，其热必甚，轻则三黄石膏汤，重则大承气之类主之。

——凡目色清白，而无昏冒闪烁之意者，多非火证，不可轻用寒凉。

——眼眵多结者，必因有火。盖凡有火之候，目必多液，液干而凝，所以为眵，即如肺热甚则鼻涕出，是亦目液之类也。

——目睛上视者，谓之戴眼。此属足太阳经之证。盖太阳为目之上网，而与少阴为表里，少阴之肾气大亏，则太阳之阴虚血少，故其筋脉燥急，牵引而上。若直视不转者，尤为凶候。欲治此者，速当以培阴养血为主。今人不知，皆云为风，若用风药，则阴愈虚、血愈燥矣，其有不颠覆者，未之有也。

舌色辨十八


舌为心之官，本红而泽，凡伤寒三四日已后，舌上有苔，必自润而燥，自滑而涩，由白而黄，由黄而黑，甚至焦干，或生芒刺，是皆邪热内传，由浅入深之证也。故凡邪气在表，舌则无苔，及其传里，则津液干燥而舌苔生矣。若邪犹未深，其在半表半里之间，或邪气客于胸中者，其苔不黑不涩，止宜小柴胡之属以和之。若阳邪传里，胃中有热，则舌苔不滑而涩，宜栀子豉汤之属以清之。若烦躁，欲饮水数升者，白虎加人参汤之类主之。大都舌上黄苔而焦涩者，胃腑有邪热也，或清之，或微下之。《金匮要略》曰：舌黄未下者，下之黄自去。然必大便燥实，脉沉有力而大渴者，方可下之。若微渴而脉不实，便不坚，苔不干燥芒刺者，不可下也。其有舌上黑苔而生芒刺者，则热更深矣，宜凉膈散、承气汤、大柴胡之属，酌宜下之。若苔色虽黑滑而不涩者，便非实邪，亦非火证，非惟不可下，且不可清也。此辨舌之概，虽云若此，然犹有不可概论者，仍宜详察如下。

按：伤寒诸书皆云：心为君主之官，开窍于舌。心主火，肾主水，黑为水色，而见于心部，是为鬼贼相刑，故知必死。此虽据理之谈，然实有未然者。夫五行相制，难免无克，此其所以为病，岂因克为病，便为必死？第当察其根本何如也。如黑色连地，而灰黯无神，此其本原已败，死无疑矣。若舌心焦黑，而质地红活，未必皆为死证。阳实者清其胃火，火退自愈，何虑之有？其有元气大损，而阴邪独见者，其色亦黄黑；真水涸竭者，其舌亦干焦，此肾中水火俱亏，原非实热之证。欲辨此者，但察其形气脉色，自有虚实可辨；而从补从清，反如冰炭矣。故凡以焦黑干涩者，尚有非实非火之证。再若青黑少神而润滑不燥者，则无非水乘火位，虚寒证也。若认此为火，而苦寒一投，则余烬随灭矣。故凡见此者，但当详求脉证，以虚实为主，不可因其焦黑，而执言清火也。伤寒固尔，诸证亦然。

新按：余在燕都，尝治一王生，患阴虚伤寒，年出三旬，而舌黑之甚，其芒刺干裂，焦黑如炭，身热便结，大渴喜冷，而脉则无力，神则昏沉。群医谓阳证阴脉，必死无疑。余察其形气未脱，遂以甘温壮水等药，大剂进之，以救其本，仍间用凉水以滋其标。盖水为天一之精，凉能解热，甘可助阴，非若苦寒伤气者之比，故于津液干燥，阴虚便结，而热渴火盛之证，亦所不忌。由是水药并进，前后凡用人参、熟地辈各一二斤，附子、肉桂各数两，冷水亦一二斗，然后诸证渐退，饮食渐进，神气俱复矣。但察其舌黑，则分毫不减，余甚疑之，莫得其解。再后数日，忽舌上脱一黑壳，而内则新肉烁然，始知其肤腠焦枯，死而后活，使非大为滋补，安望再生？若此一证，特举其甚者纪之。此外，凡舌黑用补而得以保全者，盖不可枚举矣。所以凡诊伤寒者，当以舌色辨表里，以舌色辨寒热，皆不可不知也。若以舌色辨虚实，则不能无误，盖实固能黑，以火盛而焦也；虚亦能黑，以水亏而枯也。若以舌黄、舌黑，悉认为实热，则阴虚之证，万无一生矣。

古按：《金镜录》曰：舌见全黑色，水克火明矣，患此者百无一治，治者审之。薛立斋曰：余在留都时，地官主事郑汝东妹婿患伤寒得此舌，院内医士曾禧曰：当用附子理中汤，人咸惊骇而止。及其困甚治棺，曾与其邻复往视之，谓用前药犹有生意。其家既待以死，拚而从之，数剂而愈。大抵舌黑之证，有火极似水者；即杜学士所谓薪为黑炭之意也，宜凉膈散之类以泻其阳；有水来克火者，即曾医士所疗者是也，宜理中汤以消阴霾。又须以老生姜切平，擦其舌，色稍退者可治，坚不退者不可治。

又按：弘治辛酉，金台姜萝辉患伤寒，亦得此舌，手足厥冷，呃逆不止，众医犹作火治，几致危殆，判院吴仁斋用附子理中汤而愈。夫医之为道，有是病必用是药，附子疗寒，其效可数，奈何世皆以为必不可用之药，宁视人之死而不救，不亦哀哉！凡用药得宜，效应不异，不可便谓为百无一治而弃之也。

饮 水 十九


凡伤寒饮水，因内水消竭，欲得外水自救，若大渴欲饮一升，止可与一碗，常令不足，不可太过。若恣饮过量，使水停心下，则为水结胸，留于胃则为噎、为哕，溢于皮肤则为肿，蓄于下焦则为癃，渗于肠间则为利下，皆饮水太多之过也。又不可不与，又不可强与，故曰：若还不与非其治，强饮须教别病生也。

凡阳明病口燥，但欲漱水而不欲咽者，以热在经，而里无热也，必将为衄，不可与凉药。

按：饮水一证，本以内热极而阳毒甚者最其相宜，若似乎止宜实邪，不宜于虚邪也，而不知虚证亦有不同。如阳虚无火者，其不宜水无待言也，其有阴虚火盛者，元气既弱，精血又枯，多见舌裂唇焦，大渴喜冷，三焦如焚，二便闭结等证，使非藉天一之精，何以济燃眉之急？故先宜以冰水解其标，而继以甘温培其本，水药兼进，无不可也。其有内真寒，外假热，阴盛格阳等证，察其元气，则非用甘温必不足以挽回，察其喉舌，则些微辛热又不可以近口。有如是者，则但将甘温大补之剂，或单用人参煎成汤液，用水浸极冷而饮之，此以假冷之味，解上焦之假热，而真温之性，复下焦之真阳，是非用水而实亦用水之意，余用此活人多矣，诚妙之甚者也。惟是假热之证，则证虽热而脉则微，口虽渴而便则不闭者，此而欲水，必不可与，若误犯之，则其败泄元阳，为害不小，有不可不慎也。


三阳阴证辨 二十


足太阳膀胱经病，凡发热头痛，腰脊强，肩背痛，脉浮紧者，是皆太阳证也。若肩背畏寒，恶心欲呕，或眼目无神，不欲见人，喜暗畏明，眼眶酸涩，或喜向壁卧，或戴眼上视，或头倾身痛，甚或颜色清白，隐见青黑，或丹田无力，息短声微，气促而喘，或咽中闭塞，或角弓发痉，或小水清白，或失小便，或小便短赤而内不喜冷，凡脉见浮空无力，或沉紧细弱者，皆太阳合少阴之阴证也。足阳明胃经之病，凡发热，头目痛，不得眠，脉长而数者，本皆阳明证也。若面鼻恶寒，面色清白，或鼻尖冷，口气不热，或唇口青白微黑，或气短声微，鼻息不长，懒于言语，或戴阳面赤，昏沉困倦多眠，或烦躁，面赤身热，虚狂假斑，脉反微细无力，或身虽发热，反欲得衣，或口渴不欲饮水，并水浆不入，或恶寒寒栗，恶心呕逆，或肉瞤心悸，或动气见于胸腹，或四肢无力，身重懒于举动，或手足自冷，或肌肉之间以手按之，殊无大热，或大便不实，自利腹痛，凡脉见浮长无力，或短细结促者，皆阳明合太阴之阴证也。足少阳胆经之病，凡发热，头耳牵痛，胁肋痛，往来寒热，脉见弦数者，本皆少阳证也。若身虽微热，而时作时止，时多畏寒，或耳聋，或头运，或眼目羞涩，或多惊怯恐畏，或呕苦吐酸，或恶心喜暖，或爪青筋急囊缩，或厥逆下利，肠鸣小腹痛，凡脉见弦数无力，而沉细微弱者，皆少阳合厥阴之阴证也。以上乃三阳经之阴证。阴证者，即阳虚之证也，皆大忌寒凉克伐之药，妄用即死。余恐将来复有如李子建之流者，故特揭而出之，用为提醒后人之鉴云。

再论阴证阳证及李子建《伤寒十劝》之害 二一


天地间死生消长之道，惟阴阳二气尽之，而人力挽回之权，亦惟阴阳二字尽之，至于伤寒一证，则尤切于此，不可忽也。第伤寒之阴证阳证，其义有二。所谓二者，曰经有阴阳，证有阴阳也。经有阴阳，则三阳为阳证，三阴为阴证；证有阴阳，则实热为阳证，虚寒为阴证。凡经之阴阳，则有寒有热，故阳经亦有阴证，阴经亦有阳证；证之阴阳，则有假有真，故发热亦有阴证，厥逆亦有阳证。此经自经而证自证，乃伤寒中最要之纲领，不可混也。而今之医流，多不明此，故每致混指阴阳，肆行克伐，杀人于反掌之间，而终身不悟，深为可慨。原其由然，非无所本，盖本于李子建之《伤寒十劝》。十劝之中，惟八劝曰：病已在里，不可发汗；九劝曰：饮水不可过多；十劝曰：病后当忌饮食房劳。凡此三者，皆为得理，然亦人皆知之，无待其为劝矣。此外七劝，则悉忌温补。

如一劝云：伤寒头痛及身热，便是阳证，不可服热药。若此一说，乃悉以阳经之表病，认为内热之阳证，治以寒凉，必杀人矣。观仲景治太阳经伤寒，头痛发热无汗者，用麻黄汤；头痛发热，汗出恶风者，用桂枝汤；太阳病，发热头痛，脉反沉，身体疼痛者，当救其里；用四逆汤；阳明病，脉浮，无汗而喘者，出汗期愈，宜麻黄汤。凡此之类，岂非皆用热药，以治阳经之疼痛发热乎？且凡寒邪之感人，必先入三阳之表，所以为头疼发热等证，使于此时，能用温散，则浅而且易。故岐伯曰：发表不远热，是诚神圣传心之旨，惟仲景知之，故能用温散如此，是岂果阳经之病，便是阳证耶？经证不明，而戒用温热，最妄之谈，此其一也。

又二劝曰：伤寒必须直攻毒气，不可补益。若据此说，则凡是伤寒，尽皆实证，而必无虚证矣，何岐伯曰：邪之所凑，其气必虚。又曰：寒则真气去，去则虚，虚则寒搏于皮肤之间。又观仲景论伤寒之虚证虚脉及不可汗吐下者，凡百十余条。此外如东垣、丹溪、陶节庵辈，所用补中益气、回阳返本、温经益元等汤，则其宜否温补，概可知矣。矧今之人，凡以劳倦七情，色欲过度，及天禀薄弱之流，十居七八。使以此辈一旦因虚感邪，若但知直攻毒气，而不顾元阳，则寇未逐而主先伤，鼠未投而器先破，顾可直攻无忌乎？凡受斯害，死者多矣，妄谈之甚，此其二也。

又三劝曰：伤寒不思饮食，不可服温脾药。据此一说，则凡见伤寒不食者，皆是实热证，而何以仲景有曰：阳明病，不能食，攻其热必哕，所以然者，胃中虚冷故也。又曰：病人脉数，数为热，当消谷引饮，而反吐者，以其发汗，令阳气微，膈气虚，脉乃数也。数为客热，不能消谷，以胃中虚冷故也。又曰：食谷欲呕者，属阳明也，吴茱萸汤主之。若此之类，岂非皆寒证之宜温者耶？但伤寒之热证固不能食，而寒证之不食者尤多，以中寒而不温脾，则元阳必脱而死矣。此妄谈之三也。

又四劝曰：伤寒腹痛，亦有热证，不可轻服温暖药。据所云亦有热证，则寒证居多矣，寒痛既多，则何不曰不可轻服寒凉药，而特以温暖为禁者，何也？独不见仲景之治腹痛，有用真武汤者，有用通脉四逆汤者，有用四逆散加附子者。有曰手足厥冷，小腹满，按之痛者，此冷结膀胱关元也。使以此证而亦忌温暖，则寒在阴分，能无毙乎？此妄谈之四也。

再如五劝之伤寒自利，不可例服补药、暖药、止泻药，六劝之禁用艾火，七劝之手足厥冷，不可例作阴证等说，总属禁热之谈，余亦不屑与之多辨，第拓取圣贤成法，明哲格言，再悉于此，有救将来，是诚今日之急务也。因详考仲景《伤寒论》，见其所列三百九七法，而脉证之虚寒者，一百有余；百十三方，而用人参者二十，用桂附者五十有余。又东垣曰：实火宜泻，虚火宜补。又薛立斋曰：大凡元气虚弱而发热者，皆内真寒而外假热也。凡若此者，岂皆余之杜撰耶？岂子建诸人一无所见耶？若无所见，胡可妄言？若有所见，胡敢妄言？今观彼《十劝》之中，凡禁用温补者，居其八九，而绝无一言戒及寒凉，果何意哉？因致末学认为圣经，遂悉以阴证作阳证，悉以虚证作实证，但知凉泻之一长，尽忘虚寒之大害。夫生民元气足者其几，能堪此潜消暗剥之大盗乎？磋！磋！何物非才，敢言《十劝》，既不能搜罗训典，明析阴阳，又不能揣摩实虚，原终要始，总弗求阳德之亨，全不识冰霜之至。后学者多被所愚，致造终身之孽，无辜者阴受其戮，讵思冤魄可怜。余言及此，能不转慈悲为愤怒，借笔削为箴规，独思深诋先辈，岂出本心，亦以目击多艰，难胜呜咽，实亦有为而云然。盖以久感之余，复有所触，适一契姻，向以中年过劳，因患劳倦发热，余为速救其本，已将复元，忽遭子建之徒，坚执《十劝》以相抗，昧者见其发热，反为左袒，不数剂而遂以有生之徒，置之死地。因并往日见闻，倍加伤惨，诚可痛可恨也。子建、子建，吾知多冤之积于尔者久矣，故悉此论，以解尔此后之冤孽，尔若有知，尚知感否。


论伤寒古法 二二


凡伤寒治法，必当先知经络次序，如一日在太阳，则为发寒、头痛等证；二日在阳明，则为目痛、鼻干、不眠等证；三日在少阳，则为耳聋、胁痛、寒热、口苦等证；四日在太阴，则为腹满自利等证；五日在少阴，则为舌干口燥等证；六日在厥阴，则为烦满囊缩等证，此伤寒传经之大概也。然病有不同，证有多变，故不可以一定之法。凿凿为拘。今人有不知察变者，每按日按经，执方求治，则证多不合，益见其难矣。即如发热、无汗、头痛者，宜于发汗，本太阳经之证治也。然仲景曰：阳明病外证云何？曰：身热，汗自出，不恶寒，反恶热，此阳明之发热也；曰：阳明病，反无汗而小便利，呕而咳，手足厥者，必苦头痛，此阳明之无汗头痛也；曰：伤寒，脉弦细，头痛发热者，属少阳，此少阳之头痛发热也。凡三阳皆为表证，而惟少阳则曰半表半里，不可发汗。然法曰：尺寸俱浮者，太阳受病也；尺寸俱长者，阳明受病也；尺寸俱弦者，少阳受病也，此三经皆受病，未入于府者，可汗而已，岂非少阳亦所当汗乎？此三阳之治，宜乎若此。至于三阴，则亦有若此者，如曰：太阴病，脉浮者，可发汗，宜桂枝汤；曰：少阴病，始得之，反发热，脉沉者，宜麻黄附子细辛汤；曰：厥阴证，下利，腹胀满，身体疼痛者，先温其里，乃攻其表，温里四逆汤，攻表桂枝汤。凡此皆三阴之发热，三阴之当汗者也。至于下证，则惟独少阳为半表半里之经，若下之，恐邪气乘虚内陷，故不可攻，其他五经，皆有下证。由此观之，则三阳何尝无里证，三阴何尝无表证？故善治者，但见表邪未解，即当解表，若表证末解，不可攻里也；但见里证已具，即当攻里，若里证未实，尚宜和解也。或汗或和或下，但当随证缓急而用得其宜，即古今画一之法也。

论十法通变 二三


凡用药处方，最宜通变，不可执滞。观仲景以麻黄汤治太阳经发热头痛，脉浮无汗之伤寒，而阳明病脉浮无汗而喘者亦用之；太阳与阳明合病，喘而胸满者亦用之，此麻黄汤之通变也。又如桂枝汤，本治太阳经发热汗出之中风，而阳明病如疟状，日晡发热，脉浮虚，宜发汗者亦用之；太阳病外证末解，脉浮弱，当以汗解者亦用之；太阴病，脉浮，可发汗者亦用之；厥阴证下利，腹胀满，身疼痛，宜攻表者亦用之，此桂枝汤之通变也。又如小柴胡汤，本治少阳经胁痛干呕，往来寒热之伤寒，而阳明病潮热胸胁满者亦用之；阳明中风，脉弦浮大，腹满胁痛，不得汗，身面悉黄，潮热等证亦用之；妇人中风，续得寒热，经水适断，热入血室如疟状者亦用之，此小柴胡之通变也。由此观之，可见仲景之意，初未尝逐经执方，而立方之意，多有言不能悉者，正神不可以言传也。所以有此法，未必有此证，有此证，未必有此方。即仲景再生，而欲尽踵其成法，吾知其未必皆相合；即仲景复言，而欲尽吐其新方，吾知其未必无短长。吁戏！方乌足以尽变，变胡可以定方，但使学者能会仲景之意，则亦今之仲景也，又何必以仲景之方为拘泥哉？余故曰：用药处方，最宜通变，不当执滞也。虽然，此通变二字，盖为不能通变者设，而不知斯道之理，又自有一定不易之要焉。苟不知要，而强借通变为谈柄，则胡猜乱道，何非经权，反大失通变之旨矣。

麻黄桂枝辨 二四


按：《伤寒论》曰：太阳病，头痛，发热，恶寒，体痛，呕逆，脉阴阳俱紧，无汗而喘者，名为伤寒，麻黄汤主之。曰：太阳病，头痛，发热，汗出，恶风，脉缓者，名为中风，桂枝汤主之。此以无汗脉紧者为伤寒，故用麻黄汤；有汗脉缓者为中风，故用桂枝汤，是其辨也。又论曰：桂枝本为解肌，若其人脉浮紧，发热汗不出者，不可与也，常须识此，勿令误也。然何以又曰：太阳病外证未解，脉浮弱者，当以汗解，宜桂枝汤。阳明病，日晡所发热，脉虚浮者，宜发汗，发汗宜桂枝汤，是岂桂枝为止汗者耶？但麻黄汤无芍药，而用麻黄，桂枝汤无麻黄而用芍药，盖桂枝性散，芍药性敛，以芍药从桂枝则桂枝不峻，以桂枝从芍药则芍药不寒。然以芍药之懦，终不胜桂枝之勇，且芍药能滋调营气，适足为桂枝取汗之助，故桂枝汤亦是散剂，但麻黄汤峻，而桂枝汤缓耳。故凡寒邪深固者，恐服桂枝不能解表，则反以助热，所以脉紧无汗者，宜麻黄不宜桂枝；若脉浮缓有汗，或浮弱者，以其风邪尚浅，宜桂枝不宜麻黄也。此麻黄汤为发表之第一，而桂枝汤则解表之次者也。今时医不能察此，但闻汗不出者，不可与桂枝，便谓桂枝能止汗，误亦甚矣，而不知止汗在芍药不在桂枝也。但桂枝性温，能强卫气，如《内经》曰：阴气有余，为多汗身寒。仲景曰：极寒反汗出者，此亡阳而汗也，助阳乃可以止汗，则正宜用桂枝矣。又《伤寒论》以太阳病无汗脉紧者为伤寒，汗出脉缓者为中风，此风寒之辨也。然大青龙汤证治曰：太阳中风，脉浮紧，发热恶寒，身疼痛，不汗出而烦躁者，大青龙汤主之。是岂非太阳中风亦有脉紧无汗者耶？可见风之与寒，本不相远，但风邪浅而寒邪深耳，浅属阳而深属阴耳。且近见外感寒邪者，率皆伤寒发热脉紧无汗等证，至于中风一证，谓其脉缓有汗，而复发热者，其病本不多见，即有之，亦必外因者少而内因者多也。倘学者以风寒二字及麻黄桂枝二汤，必欲分其阴阳同异而执以为辞，则失之远矣。本门前卷有风寒辨，宜并察之。


论今时皆合病并病 二五


余究心《伤寒》已久，初见合病并病之说，殊有不明，而今始悉之。夫所谓合病者，乃二阳、三阳同病，病之相合者也；并病者，如太阳先病不解，又并入阳明、少阳之类也。观仲景曰：二阳并病，太阳初得病时，发其汗，汗先出不彻，因转属阳明。若太阳病证不罢者，不可下。

按：此云转属阳明，则自太阳而来可知也，云太阳病证不罢，则二经皆病可知也。凡并病者，由浅而深，由此而彼，势使之必然也。此合病并病之义，而不知者皆以此为罕见之证，又岂知今时之病，则皆合病并病耳。何以见之？盖自余临证以来，凡诊伤寒，初未见有单经挨次相传者，亦未见有表证悉罢，止存里证者，若欲依经如式求证，亦未见有如式之病而方治可相符者，所以令人致疑，愈难下手，是不知合病并病之义耳。今列其大略如下：

——合病者，乃两经三经同病也。如初起发热恶寒头痛者，此太阳之证，而更兼不眠，即太阳阳明合病也；若兼呕恶，即太阳少阳合病也。若发热不眠呕恶者，即阳明少阳合病也。若三者俱全，便是三阳合病。三阳合病者，其病必甚。

——三阳与三阴本无合病，盖三阳为表，三阴为里，若表里同病，即两感也。故凡有阴阳俱病者，必以渐相传而至，皆并病耳，此亦势所必至，非合病、两感之谓。

——并病与合病不同，合病者，彼此齐病也；并病者，一经先病，然后渐及他经而皆病也。如太阳先病，发热头痛，而后见目痛、鼻干不眠等证者，此太阳并于阳明也；或后见耳聋胁痛，呕而口苦等证者，此太阳并于少阳也；或后见腹满嗌干等证者，此太阳并于太阴也；或后见舌干口燥等证者，此太阳并于少阴也；或后见烦满囊缩等证者，此太阳并于厥阴也。若阳明并于三阴者，必鼻干不眠而兼三阴之证；少阳并于三阴者，必耳聋呕苦而兼三阴之证。阴证虽见于里，而阳证仍留于表，故谓之并。凡患伤寒，而始终热有不退者，皆表邪之未解耳，但得正汗一透，则表里皆愈，岂非阴阳相并之病乎？今之伤寒率多并病，若明此理，则自有头绪矣。治此之法，凡并病在三阳者，自当解三阳之表，如邪在太阳者，当知为阳中之表，治宜轻清；邪在阳明者，当知为阳中之里，治宜厚重；邪在少阳者，当知为阳中之枢，治宜和解。此虽解表之大法，然余仍有心法，详载新方八略中。故或宜温散，或宜凉散，或宜平散，或宜补中而散，是又于阴阳交错之理有不可不参合而酌用者，皆治表之法也。至于病入三阴，本为在里，如太阴为阴中之阳，治宜微温；少阴为阴中之枢，治宜半温；厥阴为阴中之阴，治宜大温，此阴证之治略也。然病虽在阴，而有兼三阳之并病者，或其邪热已甚，则自宜清火；或其表尚未解，则仍当散邪。盖邪自外入，则外为病本，拔去其本，则里病自无不愈者，此所以解表即能和中也。若表邪不甚，而里证为急，又当先救其里，盖表里之气，本自相关，惟表不解，所以里病日增，惟里不和，所以表邪不散，此所以治里亦能解表也。但宜表宜里，或此或彼之间，则自有缓急先后一定不易之道，而非可以疑似出入者，要在乎知病之薮，而独见其必胜之机耳，此又阴阳并病之治略也。惟是病既在阴，必关于脏，脏气为人之根本而死生系之。故凡诊阴证者，必当细察其虚实，而补泻寒热，弗至倒施，则今时之治要，莫切乎此矣。

治 法 二六


凡治伤寒，不必拘于日数，但见表证，即当治表，但见里证，即当治里，因证辨经，随经施治，乃为良法。若表邪未解，即日数虽多，但有表证而脉见紧数者，仍当解散，不可攻里也；若表邪已轻，即日数虽少，但有里证而脉见沉实者；即当攻里，不可发表也。然此二者，一曰发表，一曰攻里，皆以邪实者为言也。其有脉气不足，形气不足者，则不可言发言攻，而当从乎补矣。但补有轻重，或宜兼补，或宜全补，则在乎明而慧者之用之如法耳。

——伤寒但见发热恶寒，脉紧数，无汗，头项痛，腰脊强，或肢体酸软者，便是表证，不拘日数多寡，即当解散，但于阴阳虚实，不可不预辨也，而于后开汗散方中择宜用之。

——伤寒但见往来寒热，胁痛，口苦而呕，或渐觉耳聋，脉见弦数者，即少阳经半表半里之证，治宜和解，以新方诸柴胡饮及小柴胡汤之类，酌宜用之。然少阳之治有三禁，曰不可汗、吐、下也。

——伤寒如头痛、发热、恶寒表证之类悉除，反见怕热、躁渴谵语、揭去衣被、扬手掷足、斑黄发狂，或潮热自汗、大便不通、小便短赤，或胸腹胀满疼痛，或上气喘促，脉实有力者，即是传里之热证，不拘日数多少，即当清里。如果实邪内结，不得宣通，此必大为涤荡，庶使里通而表亦通也。然必其胸腹胀满，肠胃燥结，而大满大实坚者，乃可攻之。故法曰：痞满燥实坚，五者具而后可下。又曰：下不嫌迟。盖恐内不实而误攻之，则必致不救矣。

——凡治伤寒，如时寒火衰，内无热邪而表不解者，宜以辛温热剂散之；时热火盛而表不解者，宜以辛甘凉剂散之；时气皆平而表不解者，宜以辛甘平剂散之，此解散之要法也。盖人在气交之中，随气而化，天地之气寒则宜辛热，天地之气热则宜辛凉。经文既以冬为伤寒，春为温病，夏为暑病，名既因时而易，则方亦不容不随时而更也。第以凉散之法，当知所辨，必其表里俱有热证，方可兼用清凉；若身表虽热，而内无热证者，此以表邪末解，因寒而为热也，不可妄用凉药。盖恐表寒未除，而内寒复至，以寒遇寒，则凝结不解，必将愈甚。经曰：发表不远热，正此之谓也。且舍时从证，尤为治伤寒紧要之法，此又不可不知常变。

——凡暑热盛行，瘟疫大起，焦渴斑黄，脏腑如火，此则或用寒肃，以清其里，或用寒散，以救其表，但当察表里而酌缓急之宜也。


论虚邪治法 二七


凡伤寒治法，在表者宜散，在里者宜攻，此大则也。然伤寒死生之机，则全在虚实二字。夫邪之所凑，其气必虚，故伤寒为患，多系乘虚而入者。时医不察虚实，但见伤寒，则动曰伤寒无补法，任意攻邪，殊不知可攻而愈者，原非虚证，正既不虚，邪自不能害之，及其经尽气复，自然病退，故治之亦愈，不治亦愈，此实邪之无足虑也。惟是挟虚伤寒，则最为可畏，使不知固本御侮之策，而肆意攻邪，但施孤注，则凡攻散之剂，未有不先入于胃而后达于经，邪气未相及而胃气先被伤矣，即不尽脱，能无更虚？元气更虚，邪将更入，虚而再攻，不死何待？是以凡患伤寒而死者，必由元气之先败，此则举世之通弊也。故凡临证者，但见脉弱无神、耳聋手颤、神倦气怯、畏寒喜暗、言语轻微、颜色青白、诸形证不足等候，便当思顾元气。若形气本虚，而过散其表，必至亡阳；脏气本虚而误攻其内，必至亡阴，犯者必死。即如元气半虚而邪方盛者，亦当权其轻重而兼补以散，庶得其宜。若元气大虚，则邪气虽盛，亦不可攻，必当详察阴阳，峻补中气。如平居偶感阴寒，邪未深入，但见发热身痛，脉数不洪，内无火证，素禀不足者，即当用理阴煎加柴胡，或加麻黄，连进一二服，其效如神，此常用第一方也。此外诸证，如虚在阳分，则当以四柴胡饮、补中益气汤，或八珍汤、理中汤、温胃饮之类，此温中自能发散之治也。若虚在阴分，而液涸水亏，不能作汗，则当用补阴益气煎、三柴胡饮，或三阴煎、左归饮之类，此壮水制阳，精化为气之治也。若阴盛格阳，真寒假热者，则当以大补元煎、右归饮、崔氏八味丸料之类，此引火归原之治也。其有阴盛阳衰之证，身虽发热，而畏寒不已，或呕恶，或泄泻，或背凉如水，或手足厥冷，是皆阳虚之极，必用大温中饮，或理阴煎，不可疑也。若果邪火热甚而水枯干涸者，或用凉水渐解其热。表未解而固闭者，或兼微解，渐去其寒。若邪实正虚，原有主客不敌之势，使但能保定根本，不令决裂，则邪将不战而自解。此中大有玄妙，余常藉此而存活者，五十年来若干人矣，谨书之以为普济者之则。

补中亦能散表 二八


夫补者所以补中，何以亦能散表？盖阳虚者，即气虚也，气虚于中，安能达表？非补其气，肌能解乎？凡脉之微弱无力，或两寸短小而多寒者，即其证也，此阳虚伤寒也。阴虚者，即血虚也，血虚于里，安能化液？非补其精，汗能生乎？凡脉之浮芤不实，或两尺无根而多热者，即其证也，此阴虚伤寒也。然补则补矣，仍当酌其剂量，譬之饮酒者，能饮一勺，而与一升，宜乎其至于困也？使能饮一斗，而与一合，其真蚍蜉之撼大树耳。

寒中亦能散表 二九


夫寒中者所以清火，何以亦能散表？盖阳亢阴衰者，即水亏火盛也，水涸于经，安能作汗？譬之干锅赤裂，润自何来？但加以水，则郁蒸沛然，而气化四达，夫汗自水生，亦犹是也，如前论言补阳补阴者，宜助精气也。此论言以水济火者，宜用寒凉也。盖补者，补中之不足；济者，制火之有余，凡此均能解表，其功若一。而宜寒宜暖，其用不侔，是有不可不辨。

伤寒三表法 三十


伤寒者，危病也；治伤寒者，难事也。所以难者，亦惟其理有不明，而不得其要耳。所谓要者，亦惟正气、邪气二者之辨而已，使能知正气之虚实，邪气之浅深，则尽之矣。夫寒邪外感，无非由表而入里，由表而入者，亦必由表而出之，故凡患伤寒者，必须得汗而后解。但正胜邪者，邪入必浅，此元气之强者也；邪胜正者，其入必深，此元气之弱者也。邪有浅深，则表散有异；正有虚实，则攻补有异，此三表之法所不容不道也。何为三表？盖邪浅者，逐之于藩篱，散在皮毛也；渐深者，逐之于户牖，散在筋骨也；深入者，逐之于堂室，散在脏腑也。故浅而实者宜直散，直散者，宜逐之无难也。虚而深者宜托散，托散者，但强其主而邪无不散也。今姑举其略：如麻黄汤、桂枝汤、参苏饮、羌活汤、麻桂饮之类，皆单逐外邪，肌表之散剂也。又如小柴胡汤、补中益气汤、三柴胡饮、四柴胡饮之类，皆兼顾邪正，经络之散剂也。再如理阴煎、大温中饮、六味回阳饮、十全大补汤之类，皆建中逐邪，脏腑之散剂也。呜呼！以散药而散于肌表经络者，谁不知之，惟散于脏腑则知者少矣；以散为散者，谁不知之，惟不散之散，则玄之又玄矣。余因古人之未及，故特吐其散邪之精义有如此。


伤寒无补法辨 三一


按：伤寒一证，惟元气虚者为最重，虚而不补，何以挽回？奈何近代医流，咸谓伤寒无补法。此一言者，古无是说，而今之庸辈，动以为言，遂致老幼相传，确然深信，其为害也，不可胜纪。兹第以一岁之事言之，如万历乙巳岁，都下瘟疫盛行，凡涉年衰及内伤不足者，余即用大温大补兼散之剂，得以全活者数十余人，使此辈不幸而遭庸手，则万无一免者矣。即余一人，于一年之中，所遇若此，其如岁月之长，海宇之广，凡为无补所杀者，固可胜量哉！

余痛夫枉者之非命，因遍求经传，则并无伤寒无补法之例。必求其由，则推陶节庵有云：伤寒汗吐下后，不可便用参芪大补，使邪气得补，而热愈盛，所谓治伤寒无补法也。此一说者，盖亦本于孙真人之言，云服承气汤得痢瘥，慎不中补也。此其意谓因攻而愈者，本为实邪，故不宜妄用补药，复助其邪耳，初非谓虚证亦不宜补也。此外则有最庸最拙，为万世之害者，莫如李子建之《伤寒十劝》，今后世谬传，实基于此，故余于前论直叱其非，并详考仲景《伤寒论》及诸贤之成法，以申明其义焉。矧今人之患伤寒者，惟劳倦内伤、七情挟虚之类，十居七八，传诵伤寒无补者，十有八九，以挟虚之七八，当无补之八九，果能堪乎？而不知以直攻而死者，皆挟虚之辈也。此在众人，则以传闻之讹，无怪其生疑畏。至若名列医家，而亦曰伤寒无补法，何其庸妄无知，毫不自反，误人非浅，诚可丑可恨者也！其有尤甚者，则本来无术，偏能惑人，但逢时病，则必曰：寒邪未散，何可用补？若将邪气补住，譬之关门赶贼。若此一言，又不知出自何典，乱道异端，尤可恨也！此外又有一辈，曰：若据此脉证，诚然虚矣，本当从补，但其邪气未净，犹宜缓之，姑俟清楚方可用也。是岂知正不能复，则邪必日深，焉能清楚？元阳不支，则变生呼吸，安可再迟？此不知死活之流也。又有一辈，曰：此本虚证，如何不补，速当用人参七八分，但以青、陈之类，监制用之，自然无害。是岂知有补之名，无补之实，些须儿戏，何济安危，而尚可以一消一补，自掣其肘乎？此不知轻重之徒也。即或有出奇言补者，亦必见势在垂危，然后曰：快补快补，夫马到临涯，收缰已晚，补而无济。必又曰：伤寒用参者无不死。是伤寒无补之说益坚，而众人之惑益不可破，虽有仪秦不能辨也。余目睹其受害于此者，盖不可胜纪矣，心切悲之，不得不辩。

夫伤寒之邪，本皆自外而入，而病有浅深轻重之不同者，亦总由主气之有强弱耳。故凡主强者，虽感亦轻，以邪气不能深入也；主弱者，虽轻必重，以中虚不能自固也。此其一表一里，邪正相为胜负，正胜则生，邪胜则死。倘以邪实正虚而不知固本，将何以望其不败乎？矧治虚治实，本自不同，补以治虚，非以治实，何为补住寒邪？补以补中，非以补外，何谓关门赶贼？即曰强寇登堂矣。凡主弱者，避之且不暇，尚敢关门乎？既能关门，主尚强也，贼闻主强，必然退遁，不遁即成擒矣，谓之捉贼，又何不可？夫病情人事，理则相同，未有正胜而邪不却者。故主进一分，则贼退一步，谓之内托，谓之逐邪，又何不可，而顾谓之关门耶？矧如仲景之用小柴胡汤，以人参柴胡并用，东垣之用补中益气汤，以参术升柴并用，盖一以散邪，一以固本，此自逐中有固，固中有逐，又岂皆补住、关门之谓乎？甚矣，一言之害，杀命无穷，庸医之庸，莫此为甚。余不能以口遍传，故特为此辩，使有能广余之说，以活人一命者，必胜念弥陀经多多矣。

徐东皋曰：汉张仲景着《伤寒论》，专以外伤为法，其中顾盼脾胃元气之秘，世医鲜有知之者。观其少阳证，小柴胡汤用人参，则防邪气之入三阴，或恐脾胃稍虚，邪乘而入，必用人参、甘草，固脾胃以充中气，是外伤未尝不内因也。即如理中汤、附子汤、黄连汤、炙甘草汤、吴茱萸汤、茯苓四逆汤、桂枝人参汤、人参败毒散、人参白虎汤、阳毒升麻汤、大建中汤等，未尝不用参术以治外感，可见仲景公之立方，神化莫测。或者谓外伤是其所长，而内伤非所知也，此诚不知公者也。何今世之医，不识元气之旨，惟见王纶《杂著》戒用人参之谬说，执泥不移，乐用苦寒，攻病之标，致误苍生，死于非命，抑何限耶！间有病家疑信相半，两弗之从，但不速其死耳，直以因循，俟其元气自尽，终莫之救而毙者，可谓知乎？况斯世斯时，人物剧繁，禀气益薄，兼之劳役名利之场，甚至蹈水火而不知恤，耽酒色以竭其真，不谓内伤元气，吾弗信也。观其杂病，稍用攻击而脾胃遂伤，甚则绝谷而死者，可以类推矣。

病宜速治 三二


凡人有感冒外邪者，当不时即治，速为调理，若犹豫隐忍，数日乃说，致使邪气入深，则难为力矣。惟小儿女子，则为尤甚。凡伤寒之病，皆自风寒得之，邪气在表，未有温覆而不消散者，若待入里，必致延久。一人不愈，而亲属之切近者，口就其气，气从鼻入，必将传染，此其病之微甚，亦在乎治之迟早耳。故凡作汤液，不可避晨夜，觉病须臾，即宜速治，则易愈矣。仲景曰：凡发汗温服汤药，其方虽言日三服。若病剧不解，当促之，可半日中尽三服，即速治之意也。其或药病稍见不投，但有所觉，便可改易。若其势重，当一日一夜，晬时观之，一剂未退，即当复进一剂，最难者不过三剂，必当汗解。其有汗不得出者，即凶候也。

景岳全书卷之七终


卷之八须集

伤寒典下


温病暑病 三三


温病暑病之作，本由冬时寒毒内藏，故至春发为温病，至夏发为暑病，此以寒毒所化，故总谓之伤寒。仲景曰：发热，不恶寒而渴者，温病也。暑病则尤甚矣。盖暑病者，即热病也，是虽与寒证不同，然亦因时而名，非谓其病必皆热也。此外如夏月中暑者，亦谓之暑病，则又非寒毒蓄留之证，在仲景则名之为中暍。义详《暑证门》，所当参阅。

——温病暑病之治，宜从凉散，固其然也，然必表里俱有热证，方可治用清凉。若值四时寒邪客胜，感冒不正之气，表邪未解，虽外热如火，而内无热证可据者，不得以温暑之名，执以为热而概用凉药。

——冬有非时之暖，或君相客热之令而病热者，名曰冬温。此与冬月正伤寒大异，法宜凉解，此舍时从证也。若夏月有寒者，其宜温亦然。

《素问·刺志论》曰：气盛身寒，得之伤寒；气虚身热，得之伤暑。《伤寒论》曰：脉盛身寒，得之伤寒；脉虚身热，得之伤暑。此二论之言伤寒伤暑者，非即温病暑病之谓，盖单指夏月感触时气者，所当辨其为寒为暑，而寒则宜温，暑则宜清也。身寒者，言受寒憎寒；身热者，言受热发热，非曰身冷者方是伤寒，身热者乃是伤暑也。但此二论，则一曰气盛气虚，一曰脉盛脉虚，词若异而理则一也。故凡察气者，当在形色，察脉者，当在本元，合而观之，则见理精矣。

发 斑 三四


发斑证，轻则如疹子，重则如锦纹。其致此之由，虽分数种，然总由寒毒不解而然。如当汗不汗，则表邪不解；当下不下，则里邪不解；当清不清，则火盛不解；当补不补，则无力不解。或下之太早，则邪陷不解；或以阳证误用温补，则阳亢不解；或以阴证误用寒凉，则阴凝不解。凡邪毒不解，则直入阴分，郁而成热，乃致液涸血枯，斑见肌表，此实毒邪固结，营卫俱剧之证也。但斑有微甚，势有重轻，轻者细如蚊迹，或先红而后黄；重者成粒成片，或先红而后赤。轻者只在四肢，重者乃见胸腹；轻者色淡而隐，重者色紫而显。若见黑斑，或大便自利，或短气，或二便不通，则十死九矣。凡病伤寒，而汗下温清俱不能解，及足冷耳聋，烦闷咳呕者，便是发斑之候。

——成无己曰：大热则伤血，热不散，里实表虚，热邪乘虚出于皮肤而为斑也，慎不可发汗，若汗之，重令开泄，更增斑烂也。自后诸家所述，皆同此说，予则以为不然。盖凡伤寒之邪，本自外而入，深入不解，则又自内而出，此其表里相乘，势所必至，原非表虚证也，但使内外通达，则邪必由表而解矣。即如犀角地黄汤，乃治斑之要药，人知此汤但能凉血清毒，而不知此汤善于解表散邪，若用之得宜，则必通身大汗，热邪顿解，何为不可汗耶？由此言之，则凡脉数无汗，表证俱在者，必须仍从解散。

——凡治发斑，须察表里。如瘟疫不解，热入血室，舌焦、烦热发斑者，犀角地黄汤；内外俱热，阳明狂躁，大渴发斑者，白虎汤，或加人参；阳毒赤斑，狂言见血者，阳毒升麻汤；疫疠发斑，大热而燥者，三黄石膏汤；火郁于经，寒邪不解，脉仍滑数而发斑者，一柴胡饮；阳明外邪，阳毒不解者，升麻汤；脾肾本虚，外邪不解而发斑者，五柴胡饮；阳明表邪不解，温热发斑者，柴胡白虎煎；温热毒盛，咽痛发斑者，玄参升麻汤；阴虚水亏，血热发斑者，玉女煎；阴虚血燥，大热大渴发斑者，归葛饮；内虚外实，阴盛格阳发斑者，大温中饮；太阳阳明恶热，大便秘结，邪毒在腑发斑者，调胃承气汤。

——凡本非阳证，妄用寒凉者，每令泄泻，邪陷不解，予常用大温中饮、理阴煎之类，解寒托邪，始得大汗，汗后邪达，多有见赤斑风饼随汗而出，随出随没，顷刻即愈，活者多人矣。凡寒毒为斑，即此可见，使内托无力，则此毒终无出期，日深日甚，难乎免矣。此理甚微，不可不察。

发 黄 三五


凡发黄黄疸等证，多由湿热。如小水不利，或黄或赤，或小腹胀满不痛，或大便实而渴甚，脉来沉实有力，皆湿热之证。轻则茵陈五苓散，重则茵陈汤，分利小便，清血泻火，则黄自退矣。然黄有阴证及诸治法，俱详黄疸门，宜参用之。

仲景曰：太阳病，脉浮而动数，头痛发热，微盗汗出，而反恶寒者，表末解也，医反下之，则为结胸；若不结胸，但头汗出，小便不利，身必发黄也。曰：阳明病，无汗，小便不利，心中懊[image: ]
 者，身必发黄。阳明病，发热汗出者，此为热越，不能发黄也。但头汗出，身无汗，际颈而还，小便不利，渴饮水浆者，此为瘀热在里，身必发黄，茵陈蒿汤主之。曰：伤寒，脉浮而缓，手足自温者，系在太阴，身当发黄。若小便自利者，不能发黄，至七八日大便硬者，为阳明病也。曰：伤寒，发汗已，身目为黄，所以然者，以寒湿在里不解故也。以为不可下也，于寒湿中求之。伤寒身黄发热者，栀子柏皮汤主之。

孙真人曰：黄疸脉浮者，当以汗解之，宜桂枝加黄芪汤。


发 狂 三六


伤寒发狂，本阳明实热之病，然复有如狂证者，虽似狂而实非狂，此中虚实相反，最宜详辨，不可忽也。凡实热之狂，本属阳明，盖阳明为多气多血之经，阳邪传入胃腑，热结不解，因而发狂。《内经·阳明脉解篇》曰：胃者土也，故闻木音而惊者，土恶木也。其恶火者，热甚则恶火也。其恶人者，以阳明厥则喘而惋，惋则恶人也。其病甚则弃衣而走，登高而歌，或数日不食，或逾垣上屋者，以四肢为诸阳之本，阳盛则四肢实，实则能登高也。其弃衣而走者，以热盛于身也。其妄言骂詈，不避亲疏而歌者，以阳盛为邪也。又曰：阴不胜其阳，则脉流薄疾，并乃狂。又曰：邪入于阳则狂。是皆以阳明热邪上乘心肺，故令神志昏乱若此，此阳狂也。然伤寒病至发狂，是为邪热已极，使非峻逐火邪，则不能已。故但察其大便硬结，或腹满而坚，有可攻之证，则宜以大小承气，或凉膈散、六一顺气汤之类，下之可也。如无胀满实坚等证，而惟胃火致然者，则但以白虎汤、抽薪饮之类，泄去火邪，其病自愈。

——如狂证本非实热发狂，其证亦有轻重。如仲景曰：太阳病不解，热结膀胱，其人如狂。其外证不解者，尚未可攻，当先解外。外已解，但少腹急结者，乃可攻之，宜桃仁承气汤。又曰：太阳病，六七日，表证仍在，脉微而沉，反不结胸，其人如狂者，以热在下焦，少腹当硬满。小便自利者，下其血乃愈，抵当汤主之。

按：此二条，以太阳热邪不解，随经入腑，但未至发狂，故曰如狂。此以热搏血分，蓄聚下焦，故宜下也。

——近见伤寒家则别有如狂之证，古人所未及言者。盖或由失志而病，其病在心也；或由悲忧而病，其病在肺也；或由失精而病，其病在肾也；或由劳倦思虑而病，其病在肝脾也。此其本病已伤于内，而寒邪复感于外，则病必随邪而起矣。其证如狂，亦所谓虚狂也。而虚狂之证，必外无黄赤之色、刚暴之气，内无胸腹之结、滑实之脉，虽或不时躁扰，而禁之则止，口多妄诞，而声息不壮；或眼见虚空，或惊惶不定，察其上则口无焦渴，察其下则便无硬结，是皆精气受伤，神魂不守之证。此与阳极为狂者，反如冰炭，而时医不能察，但见错乱，便谓阳狂，妄行攻泻，必致杀人。凡治此者，须辨阴阳。其有虚而挟邪者，邪在阳分则宜补中益气汤之类，邪在阴分则宜补阴益气煎之类。虚而无邪者，在阳分，则宜四君、八珍、十全大补汤、大补元煎之类；在阴分，则宜四物、六味、左归饮、一阴煎之类。阴虚挟火者，宜加减一阴煎、二阴煎之类；阳虚挟寒者，宜理中汤、回阳饮、八味汤、右归饮之类。此方治之宜，大略如此，而变证之异，则有言不能传者，能知意在言表，则知所未言矣。

——凡身有微热，或面赤戴阳，或烦躁不宁，欲坐卧于泥水中，然脉则微弱无力，此阴证似阳也，名为阴躁。盖以阳虚于下，则气不归原，故浮散于上，而发躁如狂。速当温补其下，命门暖则火有所归，而病当自愈。若医不识此而误用寒凉者，必死。

——发狂，下利谵语者，不治。狂言，反目直视者，为肾绝，死。汗出后辄复热，狂言不食者，死。

风 湿 三七


仲景论曰：太阳病，关节疼痛而烦，脉沉而细者，此名湿痹。其人小便不利，大便反快，但当利其小便。曰：湿家之为病，一身尽痛，发热，身色如熏黄。湿家，其人但头汗出，背强，欲得被覆向火。若下之早则哕，胸满，小便不利，舌上如胎者，以丹田有热，胸中有寒，渴欲得水而不能饮，口燥烦也。湿家下之，额上汗出，微喘，小便不利者死，利下不止者亦死。

《论》曰：风湿相搏，一身尽疼痛，法当汗出而解，值天阴雨不止，医云此可发汗，汗之病不愈者，何也？曰：发其汗，汗大出者，但风气去，湿气在，是故不愈也。若治风湿者，发其汗，但微微似欲汗出者，风湿俱去也。湿家，病身上疼痛，发热面黄而喘，头痛鼻塞而烦，其脉大，自能饮食，腹中和无病，病在头中寒湿，故鼻塞，内药鼻中则愈。病者一身尽疼，发热日晡所剧者，此名风湿，此病伤于汗出当风，或久伤取冷所致也。

《论》曰：伤寒八九日，风湿相搏，身体疼烦，不能自转侧，不呕不渴，脉浮虚而涩者，桂枝附子汤主之。若其人大便硬，小便自利者，桂枝汤去桂加白术主之。风湿相搏，骨节烦疼，掣痛不得屈伸，近之则痛剧，汗出短气，小便不利，恶风不欲去衣，或身微肿者，甘草附子汤主之。

结 胸 三八


仲景曰：病有结胸，其状何如？答曰：按之痛，寸脉浮，关脉沉，名曰结胸也。曰：病发于阳而反下之，热入因作结胸；病发于阴而反下之，因作痞。所以成结胸者，以下之太早故也。曰：结胸，脉浮大者不可下，下之即死。曰：结胸证悉具，烦躁者亦死。

《论》曰：太阳病，脉浮而动数，头痛发热，微盗汗出，而反恶寒者，表未解也，医反下之，胃中空虚，阳气内陷，心下因硬，而为结胸，大陷胸汤主之。曰：太阳病，重发汗而复下之，不大便五六日，舌上燥而渴，日晡所小有潮热，从心下到少腹硬满而痛不可近者，大陷胸汤主之。

按：此二条，皆言太阳表证未解，因误下之而成结胸也。

《论》曰：伤寒五六日，呕而发热者，此柴胡汤证具，而以他药下之，其柴胡证仍在者，当复与柴胡汤，必蒸蒸而振，却发热汗出而解。若心下满而鞭痛者，此为结胸也，大陷胸汤主之。但满而不痛者，此为痞，柴胡不中与之，宜半夏泻心汤。

按：此一条以少阳表证未解，因误下之而为结胸也。

《论》曰：太阳少阳并病，而反下之，成结胸，心下硬，下利不止，水浆不入，其人烦心。

按：此一条，以太阳少阳并病，二经表邪未解，亦因误下而成结胸也。

《论》曰：阳明病，心下硬满者，不可攻之，攻之利遂不止者死，利止者愈。

按：此一条，谓阳明邪气入腑者，必腹满便结，今惟心下硬，以邪气尚浅，未全入腑，故不可攻。此虽非结胸，而实亦结胸之类，盖不由误下，而因阳明之邪渐深也。

《论》曰：伤寒六七日，结胸热实，脉沉而紧，心下痛，按之石硬者，大陷胸汤主之。

按：此一条，不云下早，而云热实，其于六七日，脉沉紧而心下硬痛者，此伤寒传里之实邪，有不因误下而成结胸者，乃伤寒之本病也。

愚按：结胸一证，观《伤寒论》所载，如前数条，凡太阳表邪末解而误下者，成结胸，少阳证亦然，太阳少阳并病者亦然，此不当下而误下之，以致脏气空虚，外邪乘虚内陷。结于胸膈之间，是皆因下而结者也。又曰：伤寒六七日，结胸热实，脉沉而紧，心下痛，按之石硬者，此不因下而邪实渐深，结聚于胸者也；然则结胸一证，有因误下而成者，有不因下而由于本病者。观近代伤寒诸书，云未经下者，非结胸也，岂不谬哉？

——结胸证，观仲景所言，惟太阳少阳二经误下者有之，而阳明一经独无言及者，何也？盖凡病入阳明，胃腑已实，故可下之而无害也。然又曰：阳明病，心下硬满者，不可攻之，攻之利不止者死。此岂非阳明在经表证，邪未入腑者，亦为不可下乎？不惟三阳为然，即三阴之证，其有发热恶寒，表邪未解者，切不可下，最当慎也。

——结胸证治之辨。凡心腹胀满硬痛，而手不可近者，方是结胸；若但满不痛者，此为痞满，非结胸也。凡痞满之证，乃表邪传至胸中，未入于腑，此其将入未入，犹兼乎表，是即半表半里之证，只宜小柴胡之属加入枳壳之类治之，或以本方对小陷胸汤亦妙。今余新方制有柴陈煎及一柴胡饮之类，皆可择而用之也。至于结胸之治，则仲景俱用大陷胸汤主之。然余之见，则惟伤寒本病，其有不因误下，而实邪传里，心下硬满，痛连小腹而不可近，或燥渴谵妄，大便硬，脉来沉实有力者，此皆大陷胸汤所正宜也。其于太阳少阳表邪未解，因下早而致结胸者，此其表邪犹在，若再用大陷胸汤，是既因误下而复下之。此则余所未敢。不若以痞满门诸法，酌其轻重而从乎双解，以缓治之；或外用罨法，以解散胸中实邪，此余之屡用获效而最稳最捷者也。罨法见新方因类第三十。


阴厥阳厥 三九
 附脏厥蛔厥


厥有二证，曰阳厥，曰阴厥也。阳厥者，热厥也，必其先自三阳传入阴分，故其初起，必因头疼发热，自浅入深，然后及于三阴，变为四肢逆冷，或时乍温，其证必便结躁烦，谵语发渴、不恶寒、反恶热，脉沉有力。此以传经热证所化，外虽手足厥冷，内则因于热邪，阳证发厥，故为阳厥，乃阳极似阴也。其证由邪热内结，或伏阳失下之所致也。凡厥微则热亦微，宜四逆散之类；厥甚则热亦甚，宜承气汤之类也。阴厥者，寒厥也，初无三阳传经实热等证，而真寒直入三阴，则畏寒厥冷，腹痛吐泻，战栗不渴，脉沉无力者，此阴寒厥逆，独阴无阳也，故为阴厥。轻则理中汤，重则四逆、回阳等汤主之。

成无己曰：四逆者，四肢不温也。伤寒邪在三阳，则手足必热，传至太阴，手足自温，至少阴则邪热渐深，故四肢逆而不温也。及至厥阴，则手足厥冷，是又甚于逆，故用四逆散，以散其传阴之热证。

《论》曰：诸四逆厥者，不可下之，虚家亦然。成无己注曰：四逆者，四肢不温也；厥者，手足冷也，甚于四逆也。皆阳气少而阴气多，故不可下，虚家亦然。《金匮玉函》曰：虚者十补，勿一泻之。

《论》曰：凡厥者，阴阳气不相顺接，便为厥。厥者，手足逆冷是也。病者手足厥冷，言我不结胸，小腹满，按之痛者，此冷结在膀胱关元也。伤寒发热四日，厥反三日，复热四日，厥少热多，其病当愈。伤寒，厥四日热反三日，复厥五日，其病为进。寒多热少阳气退，故为进也。若厥而呕，胸胁烦满者，其后必便血。

《论》曰：少阴病，下利清谷，里寒外热，手足厥逆，脉微欲绝，身反不恶寒，其人面赤色，或腹痛，或干呕，或咽痛，或利止脉不出者，通脉四逆汤主之。伤寒脉促，手足厥逆者，可灸之。伤寒脉滑而厥者，里有热也，白虎汤主之。手足厥寒，脉细欲绝者，当归四逆汤主之。若其人内有久寒者，宜当归四逆加吴茱萸生姜汤主之。大汗出，热不去，内拘急，四肢疼，又下利厥逆而恶寒者，四逆汤主之。大汗，若大下利而厥逆者，四逆汤主之。病人手足厥冷，脉乍紧者，邪结在胸中，心中满而烦，饥不能食者，病在胸中，当须吐之，宜瓜蒂散。伤寒厥而心下悸者，宜先治水，当服茯苓甘草汤，却治其厥。不尔，水渍入胃，必作利也。下利清谷，里寒外热，汗出而厥者，通脉四逆汤主之。呕而脉弱，小便复利，身有微热，见厥者难治，四逆汤主之。

按：阳厥阴厥，其辨如前，此先哲之大法也。然愚则犹有所辨，如阴厥一证，既无阳证阳脉，而病寒若此，明是阴证，今人但曰中寒者，即其病也。然犯此者无几，知此者无难，治宜温中，无待辨也。惟是阳厥一证，则有不得不辨者。夫厥由三阳所传，是为阳厥，此固然矣，即以传经者言之，又岂尽无阴证乎？故凡病真阳不足者，即阳中之阴厥也；脉弱无神者，即阳中之阴厥也；攻伐清凉太过者，即阳中之阴厥也。四肢为诸阳之本，使非有热结、烦渴、胀实等证，而见厥逆者，皆由阳气不足也。成无己曰：大抵厥逆为阴所主，寒者多矣。又曰：厥为阴之盛也。故凡属挟虚伤寒，则虽自阳经传入者，是亦阳中之阴厥也。阴中之阴者宜温，阳中之阴者，果宜凉乎？学者勿谓其先有头疼发热，但自三阳传至者，便为阳厥，而寒因热用之，则为害不小矣。

——脏厥证。仲景曰：伤寒脉微而厥，至七八日肤冷，其人躁无暂安时者，此为脏厥。脏厥者死，阳气绝也。

——蛔厥证。仲景曰：蛔厥者，其人当吐蛔，今病者静，而复时烦，此为脏寒，蛔上入膈，故烦。须臾复止，得食而呕，又烦者，蛔闻食臭出，其人当自吐蛔。蛔厥者，乌梅丸主之。成无己曰：脏厥者死，阳气绝也。蛔厥虽厥而烦，吐蛔已则静，不若脏厥而躁无暂安时也。病人脏寒胃虚，故宜与乌梅丸温脏安虫。

谵语郑声 四十


论曰：实则谵语，虚则郑声，此虚实之有不同也。夫谵语郑声，总由神魂昏乱而语言不正，又何以分其虚实？但谵语者，狂妄之语也；郑声者，不正之声也。谵语为实，实者邪实也。如伤寒阳明实热，上乘于心，心为热冒，则神魂昏乱而谵妄不休者，此实邪也。实邪为病，其声必高，其气必壮，其脉必强，其色必厉，凡登高骂詈，狂呼躁扰之类皆是也。此之为病，有燥粪在胃而然者，有瘀血在脏而然者，有火盛热极而然者，有腹胀便秘、口疮咽烂而然者。察其果实，即当以三承气，或白虎汤、凉膈散之类治之。郑声为虚，虚者神虚也。如伤寒元神失守，为邪所乘，神志昏沉而错乱不正者，此虚邪也。虚邪为病，其声必低，其气必短，其脉必无力，其色必萎悴，凡其自言自语，喃喃不全，或见鬼怪，或惊恐不休，或问之不应、答之不知之类皆是也。此之为病，有因汗亡阳，因下亡阴而然者，有焦思抑郁，竭尽心气而然者；有劳力内伤，致损脾肾而然者；有日用消耗，暗残中气而然者。凡其或虽起倒，而遏之即止，终不若实邪之难制者，即虚邪也。察其果虚，最忌妄行攻伐，少有差谬，无不即死。治此者，速宜察其精气，辨其阴阳，舍其外证，救其根本，稍迟犹恐不及，而况于误治乎？甚至有自利身寒，或寻衣撮空，面壁啐啐者，尤为逆候。盖谵妄一证，最于虚损者不宜有之。故凡身有微热，脉见洪滑者生；心多烦躁，脉见微弱细急而逆冷者死。所以证逢虚损，而见有谵妄者，即大危之兆，不可不加之意也。


衄 血 四一


杂病衄血，责热在里；伤寒衄血，责热在表。论曰：伤寒小便清者，知不在里，仍在表也，当发其汗；若头痛者，必衄，宜桂枝场。曰：伤寒脉浮紧，不发汗，因致衄者，麻黄汤主之。此以伤寒之衄，为其热不在里，在表而然也。然又论曰：衄家不可发汗。而何以复用桂枝、麻黄等汤？盖衄由乎阴者，以阴虚火动也，故不宜再汗以亡阴；衄由乎阳者，以表邪未解也，故当用桂枝、麻黄以发散。又论曰：太阳病，脉浮紧，发热，身无汗，自衄者愈。此以表邪欲解，不从汗而从血，俗人谓之红汗，所以衄后当愈也。由此观之，则有因衄而愈者，以经通而邪散也；有治衄仍当发散者，以邪之将解未解，而因散其余邪也。治衄之法，于斯可见。若寒气不甚，而用麻黄、桂枝，似属太刚，或易以柴葛之类，自无不可，用者其酌之。

《论》曰：阳明病，口燥但欲漱水不欲咽者，此必衄。盖阳明之脉络于口鼻，今其漱水不欲咽者，以热在经而里无热，故当鼻衄也。

——有动阴血者，又非衄血之谓。论曰：少阴病，但厥无汗而强发之，必动其血，未知从何道出，故或从口鼻，或从目出者，是名下厥上竭。此阴血也，乃为危证。

蓄 血 四二


伤寒蓄血者，以热结在里，搏于血分，留瘀下焦而不行也。论曰：伤寒有热，少腹满，应小便不利，今反利者，为有血也。又曰：太阳病，身黄脉沉结，少腹硬，小便不利者，为无血也。小便自利，其人如狂者，血证谛也。大抵热蓄血分，留结下焦则生狂躁，论曰：热结膀胱，其人如狂者是也。然又有阳明证，其人喜忘，屎虽硬，而大便反快，其色黑者，是亦蓄血之证。故凡诊伤寒，但其少腹硬满而痛，便当问其小便，若小水自利者，知为蓄血之证，盖小水由于气化，病在血而不在气，故小便利而无恙也。血瘀于下者，血去则愈，其在仲景之法，则以抵当汤、抵当丸主之。愚谓但以承气之类，加桃仁、红花以逐之，或其兼虚者，以玉烛散之类下之，则蓄血自去，而病无不除矣。

成无己曰：伤寒衄者，以邪气不得发散，壅盛于经，逼迫于血，因而致衄也。蓄血者，下焦结聚，而不行不散也。血菀于上而吐血者，谓之薄厥，留瘀于下者，谓之蓄血。此由太阳经瘀热在里，搏蓄下焦所致。经曰：太阳病七八日，表证仍在，脉沉而微，反不结胸，其人如狂者，以热在下焦，少腹当硬满，小便自利者，下血乃愈。

热入血室 四三


论曰：阳明病，下血谵语者，此为热入血室，是兼男女而言也。曰：妇人中风，七八日，续得寒热，发作有时，经水适断者，此为热入血室，其血必结，故使如疟状，发作有时，小柴胡汤主之。曰：妇人中风，脉迟身凉，而证如结胸者，当刺期门。曰：妇人伤寒，经水适来，昼日了了，暮则谵语者，无犯胃气及上二焦，必自愈。

按：血室者，即卫任血海也，亦血分也。凡血分之病，有蓄血者，以血因热结而留蓄不行也；有热入血室者，以邪入血分而血乱不调也。故血蓄者，去之则愈；血乱者，调之则安。调之之法，则热者宜凉，陷者宜举，虚者宜滋，瘀者宜行，邪未散者宜解也。然此皆病在下焦，故曰无犯胃气及上二焦，必自愈，是又不可不察。

胸胁腹满 四四


凡邪气自表传里，必先入胸膈，以次渐从胁肋而后入胃，邪气入胃，乃为入腑，是以胸满者犹属表证，胁满则半表半里也。大抵胸胁满者，以邪气初入于里，气郁不行，所以生满，尚未停聚为实，故但从和解，以小柴胡之属则可愈矣。若果实邪在上，留滞不能散者，乃可吐之。华元化曰：四日在胸，吐之则愈。是因邪已收聚而未及散漫者，乃可吐也。在仲景用栀子豉汤，或瓜蒂散之属，栀子豉汤可吐客热，瓜蒂散可吐实痰。其或一时药有不便，余有吐法在新方攻阵中可以代之，或即以和解之药探而吐之，无不可也。

——腹满证，按华元化曰：伤寒一日在皮，二日在肤，三日在肌，四日在胸，五日在腹，六日在胃，入胃即为入腑，入腑即在腹也。若腹虽满而未甚者，犹是未全入腑，不可攻也。然腹满之证，有虚实也，有寒热也，不可一概皆以实论。观《金匮要略》曰：腹满不减，减不足言，当下之。是不减者为实满也。又曰：腹满时减，复如故，此虚寒从下上也，当以温药和之。是或进或退，时或减而时复如故者，本非结聚实邪，此虚满也。大抵腹满之证，本属太阴，若是阳邪，则必咽干烦热，脉实有力；若是阴邪，则必腹满吐食，畏寒自利，脉息无神，可以辨之。实热者可清可攻，虚寒者宜温宜补也。

呕吐哕证 四五


呕者，有声无物；吐者，吐出食物也。呕者有寒有热，吐则皆因胃寒也。凡呕而发热烦闷者，邪热为呕也；呕而吞酸冷咽，涎沫[image: ]

 者，寒邪为呕也。大抵伤寒表邪将传入里，里气相逆则为呕，是以半表半里之邪，其证多呕，若邪全在表，无是证也。凡邪在半表半里者，和之散之，气逆者顺之，有痰者降之，热者清之，寒者温之。《千金》云：呕家多服生姜，此是呕家圣药。然呕家虽有阳明证，不可攻之，盖其气逆在上，而邪未入腑，本非胃实证也。气逆于上而攻其下，下虚则逆气乘之，势必大危，若脉微弱者，乃为尤甚。

凡伤寒三阳传毕，三阴当受邪矣。若其人反能食而不呕，此为邪不入阴，是知邪之传里者，乃致为呕也。观干姜附子汤证治云：不呕不渴者，为里无热。十枣汤证治云：干呕，短气，汗出，不恶寒者，此表解里未和也。即此观之，则凡呕者，知为里证，而兼烦渴者，方为内热也。

仲景《论》曰：食谷欲呕者，属阳明也，吴茱萸汤主之。得汤反剧者，属上焦也。曰：少阴病，吐利，手足厥冷，烦躁欲死者，吴茱萸汤主之。

《论》曰：病人脉数，数为热，当消谷引饮，而反吐者，此以发汗，令阳气微，膈气虚，脉乃数也。数为客热，不能消谷，以胃中虚冷，故吐也。东垣曰：邪热不杀谷，故热邪在胃则不食。

《论》曰：阳明病不能食，攻其热必哕，所以然者，胃中虚冷故也。以其人本虚，故攻其热必哕。若胃中虚冷不能食者，饮水则哕。若膈上有寒饮，干呕者，不可吐也，急温之，宜四逆汤。

《论》曰：伤寒哕而腹满，视其前后，知何部不利，利之则愈。治哕诸法，详呃逆门。


劳力感寒 四六


凡因辛苦劳倦而病者，多有患头痛发热恶寒，或骨腿酸疼，或微渴，或无汗，或自汗，脉虽浮大而无力，亦多紧数，此劳力感寒之证，即东垣云内伤证也，宜补中益气汤，或补阴益气煎，及五福饮等剂为良，所谓温能除大热，即此类也。若或邪盛无汗，脉见洪数而当和解者，即当用新方散阵诸柴胡饮之类主之。

——凡劳力感寒一证，人皆以服役辛苦之人为言，而不知凡为名利所牵，有不自揣，以致竭尽心力而患伤寒者，皆其类也。故凡有形劳而神不劳者，劳之轻者也，若既劳其神，又劳其形，内外俱劳，则形神俱困，斯其甚矣。今人之病伤寒者，率多此类，轻者和解，治宜如前，重者速宜救本，当于后开培补诸方，择而用之，庶乎有济。倘不知其所致之由，而概施混治，但知攻邪，则未有不误人者矣。此即劳倦内伤之类，诸义俱详本门。

虚 证 四七


仲景曰：阳微则恶寒，阳弱则发热，是寒热之有虚也。曰：其人本虚，是以发战，是战汗之皆因虚也。曰：耳聋无闻者，阳气虚也。曰：面赤戴阳者，阴不足也。曰：无阳不能作汗，必身冷而脉迟也。曰：客热不能杀谷，胃中虚冷也。曰：病人脉数，数为热，当消谷引食，而反吐者，此以发汗，令阳气微，膈气虚，脉乃数也。数为客热，不能消谷，以胃中虚冷，故吐也。曰：虚则郑声，以言语乱而不正也。曰：身蜷恶寒而利，因冷气而为厥逆也。曰：尺中脉微，此里虚，须表里实，津液自和，便自汗出愈。曰：脉促厥冷者宜灸，以促脉有非因热也。曰：头疼呕吐之宜温，以头疼之有属阴也。曰：不利而利，发热汗出者；有阴无阳也。曰：少阴脉沉者，汗后热不去，而厥利恶寒者，皆宜急温也。曰：旧有微溏者，不可与栀子汤，以里虚而寒在下也。曰：阳明病，不能食，攻其热必哕，所以然者，胃中虚冷故也。饮之水亦哕也。曰；小便色白者，以下焦之虚寒也。曰：自利不渴者，以脏中之无火也。曰：邪中于阴者，必生内栗，因表气虚而里气不守也。曰：发汗过多，其人叉手自冒心，心下悸而欲得按者，亡其阳也。曰：发汗病不解而反恶寒者，虚故也。曰：脉阴阳俱紧，反汗出者，亡其阳也。

——诸脉有虚证，见前卷。

——忌汗下各有虚证，见前卷。

——表里五脏各有虚实，详卷一传忠录虚实辨中，俱当互阅。

动 气 四八


《论》曰：诸动气者，不可发汗，亦不可下。

按：此动气一证，即筑筑然动于脐旁，及左乳之下曰虚里者，皆其联络者也。考之《难经》，则以脐之上下左右，分心肾肝肺四脏，而各列其证。在《伤寒论》所载亦详。成无己曰：动气者，脏气不治，正气内虚也。虽诸说如此，然皆未尽其要，所以今之医家，多不识此为何证，而且疑为未见此证也。余尝留心察此，所见极多，盖动气之在脐傍者，皆本于下焦之阴分，凡病关格劳损者，多有此证；而尤于瘦薄者易见之。其动之微者，则止于脐傍上下，其动之甚者，则连及虚里心胁，真若舂舂连续，而混身皆振动者。此以天一无根，故气不蓄脏，而鼓动于下，诚真阴不守，大虚之候也。何以验之？但察于呼吸饥饱之顷，可得其征。凡病此者，馁时则动甚，饱时则稍缓；呼出则动甚，吸入则稍缓；但虚甚者动必甚，虚微者动亦微，岂非虚实之明证乎？即在病者，虽常觉其振动，而无疼无痒，尚不知为何故，医家多不以为意，弗能详察，故不知为何病，此动气之不明也久矣。此动气之见于虚损者极多，而见于伤寒者亦不少也。精虚者既不可汗，阴虚者又不可下，仲景但言其禁而不言其治，然则动气之治，岂无法乎？独于霍乱条中云：脐上筑者，肾气动也，用理中丸去术加桂四两以治之。此其意在脾肾，概可知也。然余之治此，则惟直救真阴，以培根本，使其气有所归，无不获效。欲察虚实者，最不可忽此一证，《类经》虚里穴下有详注，当并考之。

战 汗 四九


论曰：脉浮而紧，按之反芤，此为本虚，故当战而汗出也。其人本虚，是以发战，以其脉浮，故当汗出而解。若脉浮大而数，按之不芤，此本不虚，故其欲解，则但汗出而不发战也。

——战与栗异，战由乎外，栗由乎内也。凡伤寒欲解将汗之时，若其正气内实，邪不能与之争，则但汗出自不作战，所谓不战，应知体不虚也。若其人本虚，邪与正争，微者为振，甚则为战，正胜则战而汗解矣。故凡邪正之争于外者则为战，战其愈者也；邪正之争于内者则为栗，栗其甚者也。论曰：阴中于邪，必内栗也。夫战为正气将复，栗则邪气肆强，故伤寒六七日，有但栗不战，竟成寒逆者，多不可救。此以正气中虚，阴邪内盛，正不胜邪，而反为邪气所胜。凡遇此证，使非用大补温热之剂，及艾灼回阳等法，其他焉得而御之。

余尝治一衰翁，年逾七旬，陡患伤寒，初起即用温补，调理至十日之外，正气将复，忽尔作战，自旦至辰，不能得汗，寒栗危甚，告急于余，余用六味回阳饮，入人参一两，姜附各三钱，使之煎服。下咽少顷，即大汗如浴，时将及午，而浸汗不收，身冷如脱，鼻息几无，复以告余。余令以前药复煎与之。告者曰：先服此药，已大汗不堪，今又服此，尚堪再汗乎？余笑谓曰：此中有神，非尔所知也。急令再进，遂汗收神复，不旬日而起矣。呜呼！发汗用此，而收汗复用此，无怪乎人之疑之也。而不知汗之出与汗之收，皆元气为之枢机耳。故余纪此，欲人知阖辟之权，不在乎能放能收，而在乎所以主之者。


头 汗 五十


头汗之证有二：一为邪热上壅，一为阳气内脱也。盖头为诸阳之会，凡伤寒遍身得汗者，谓之热越，若身无汗，则热不得越而上蒸阳分，故但头汗出也。治热蒸者，可清可散，甚者可下，在去其热而病自愈。至若气脱一证，则多以妄下伤阴，或克伐太过，或泄泻不止，以致阴竭于下，则阳脱于上，小水不通，而上见头汗，则大危矣。

《论》曰：伤寒五六日，头出汗，微恶寒，手足冷，心下满，口不欲食，大便难，脉细者，此为阳微结，乃半在里半在外也。脉虽沉紧，不得为少阴病，所以然者，阴不得有汗，今头汗出，故知非少阴也，可与小柴胡汤，得屎而解。曰：伤寒五六日，已发汗而复下之，胸胁满微结，小便不利，渴而不呕，但头汗出，往来寒热，心烦者，此为未解也，柴胡桂枝干姜汤主之。

《论》曰：伤寒十余日，但结胸无大热者，此为水结在胸胁也，但头汗出者，大陷胸汤主之。曰：阳明病，下血谵语者，此为热入血室，但头汗出者，刺期门，随其实而泻之，濈然汗出则愈。

《论》曰：太阳病，医反下之，若不结胸，但头汗出，余处无汗，际颈而还，小便不利，身必发黄也。曰：阳明病，但头汗出，小便不利，必发黄。

《论》曰：湿家下之，额上汗出，微喘，小便不利者死，若下利不止者亦死。

《脉经》曰：阳气上出，汗见于头者，盖阳脱也。

——头汗，脉紧数，有表邪当散者，宜小柴胡汤，或柴胡桂枝干姜汤，及新方诸柴胡饮，俱可酌用。若有火邪，脉洪滑，内多烦热，头汗，当清者，宜人参白虎汤、益元散之类主之。若水结胸，心下满，头汗出者，或大陷胸汤，或小半夏茯苓汤。若便结，腹胀疼痛，头汗者，宜承气汤。若诸虚泄泻，阳脱头汗者，宜速用独参汤，或大补元煎、六味回阳饮等，作急救之，庶可保全。

吐 蛔 五一


凡治伤寒，若见吐蛔者，虽有大热，忌用凉药，犯之必死。盖胃中有寒，阳气弱极，则蛔逆而上，此大凶之兆也。急用炮姜理中汤一服，加乌梅二个，花椒一二十粒，服后待蛔定，然后以小柴胡或补中益气等剂，渐治其余。盖蛔闻酸则静，见苦则安也。仲景曰：病人有寒，复发汗，胃中冷，必吐蛔。蛔厥证见前三九。

腹 痛 五二


陶节庵曰：伤寒腹痛有四，若绕脐硬痛，大便结实，烦渴者，皆属燥屎痛，急用寒药下之。因食积而痛者，治亦同。

——若小腹硬痛，小水自利，大便黑，身目黄者，属蓄血痛，亦用寒剂加行血药，下尽黑物自愈。

——凡伤寒腹中痛甚，但将凉水一盏，与病者饮而试之，若饮水后痛稍可者属热痛，当用凉药清之。以上三条，皆实热痛也，必脉来沉实有力，方是此证，若微弱者，仍当详审，从缓治之。

——若饮水愈加作痛，此为寒痛，当用温药和之。和之不已，而或四肢厥冷，呕吐泻利者，急用热药救之。但须详脉之有力无力，方为良法。

下 利 五三


凡杂证下利，多责于寒，伤寒下利，有寒有热。盖热邪传里，则亦有下利之证，但寒利最多，热利则仅见耳。治者当辨寒热，若误用之，则为害最大。

仲景《论》曰：自利不渴者，属太阴，以其脏有寒故也，当温之，宜服四逆辈。少阴病二三日，至四五日，腹痛，小便不利，下利不止，便脓血者，桃花汤主之。少阴病，吐利，手足厥冷，烦躁欲死者，吴茱萸汤主之。少阴病，下利，白通汤主之。少阴病，二三日不已，至四五日，腹痛，小便不利，四肢沉重疼痛，自下利者，此为有水气，其人或咳，或小便利，或下利，或呕者，真武汤主之。少阴病，下利清谷，里寒外热，手足厥逆，脉微欲绝，身反不恶寒，其人面色赤，或腹痛，或干呕，或咽痛，或利止脉不出者，四逆汤主之。大汗出，热不去，内拘急，四肢疼，下利厥逆而恶寒者，四逆汤主之。下利清谷，不可攻表，汗出必胀满。

按：此诸论，乃皆言寒利之当温也。如所云手足厥逆，恶寒腹痛，脉微欲绝，下利清谷之类，此固阴寒之甚者也。其于疑似之间，则犹有真辨：凡伤寒下利由热邪者，必有烦躁大热，酷欲冷水等证，亦必有洪滑强盛数实等脉，如果表里俱热，方可作火证论治。若其脉虽数而无力，外虽身热而不恶热，内虽渴而不喜冷，此其内本不热而病为下利者，悉属虚寒，治宜四逆汤、理中汤、温胃饮、胃关煎、五苓散之类，酌用可也。或表里寒邪俱甚，则当以麻桂饮相兼用之为最妥。若以寒利作热利，妄用寒凉，再损胃气，则无有不死。

《论》曰：下利，腹胀满，身体疼痛者，先温其里，乃攻其表，温里四逆汤，攻表桂枝汤。

按：此一条，乃言表里俱病而下利者，虽有表证，所急在里，盖里有不实，则表邪愈陷，即欲表之，而中气无力，亦不能散。故凡见下利中虚者，速当先温其里，里实气强，则表邪自解，温中可以散寒，即此谓也。

《论》曰：热利下重者，白头翁汤主之。下利，脉数，欲饮水者，以有热故也，白头翁汤主之。少阴病，下利，六七日，咳而呕渴，心烦不得眠者，猪苓汤主之。

按：此三条，乃言热利之当清也。但既云脉数，又欲饮水，是诚热矣。然寒邪在表，脉无不数，但数而有力者为阳证，数而无力者即阴证矣。泻利亡津，无有不渴，但渴欲饮水，愈多愈快者为阳证。若口虽欲水，而腹不欲咽者，即非阳证矣。此外，如渴欲茶汤者，乃泻渴之当然也，不得悉认为热证。

——凡伤寒表邪未解，脉实滑数，喜冷气壮，内外俱热而下利者，宜柴苓煎主之。

《论》曰：少阴病，自利清水，色纯青。心下必痛，口干燥者，急下之，宜大承气汤。下利，三部脉皆平，案之心下硬者，急下之，宜大承气汤。下利谵语者，有燥屎也，宜小承气汤。

按：此三条，乃言下利之当攻者也。凡伤寒下利者，本非阳明实邪，不当谵语、今既谵语，故知有燥屎当去也。又若少阴下利，心下有痛有硬者，必有所积，故亦当下。

——凡自利家，身凉脉小者为顺，身热脉大者为逆。此以外无表证，而病之在脏者言也。下利，日十余行，脉反实者死。发热，下利至甚，厥不止者死。直视谵语，下利者死。下利无脉，手足厥冷，灸之不温，脉不还者死。少阴病，自利，烦躁不得卧寐者死。大抵下利一证，为脱气至急，五夺之中，惟此为甚。《金匮要略》曰：六腑气绝于外者，手足寒，五脏气绝于内者，利下不禁，脏气既脱，不能治也。


协热下利 五四


仲景曰：若不宜下而便攻之，内虚热入，协热遂利，烦躁，诸变不可胜数，轻者困笃，重者必死矣。太阳病二三日，不能卧，反下之，若利止，必作结胸。未止者，四日复下之，此作协热利也。太阳病，外证末除而数下之，遂协热而利，利下不止，心下痞硬，表里不解者，桂枝人参汤主之。阳明少阳合病，若脉数不解而下不止，必协热而便脓血也。

按：此四条乃皆言表证未除而误下之，因致外热未退。内复作利，故云协热下利，此一热字，乃言表热也，非言内热也。夫协者，协同之协，非挟藏之挟，即表里俱病之谓，故治此者，止有桂枝人参汤一方，其义显然可见。即如成无己《明理论》曰：表邪传里，里虚协热则利，乃亦以表邪为言也。奈何后学不明此义，止因协热二字，每每以表作里，以寒作热，但见作利者，无论表里虚实，即认为内热，便云协热下利。且近有不必误下，而妄用芩连治表热者，表证得寒，热愈不退，乃致下利，或脾胃素弱，逢寒即泄者，皆是此证。既见下利，盖云协热，其谬孰甚？独不观仲景桂枝人参汤，岂治内热之剂乎！寒热倒施，杀人多矣，予因特表于此。

小 便 五五


凡伤寒小便清者，病不在里，仍在表也，当解表发汗。小便利者，病不在气分，而在血分，以小水由于气化也。

阳盛则欲衄，阴虚小便难。

凡病伤寒而小水利者多吉，以内邪不甚也。

仲景曰：阳明病，汗出多而渴者，不可与猪苓汤，以汗多必胃燥，故不可复利小水也。

《论》曰：湿家之为病，一身尽痛，发热，身色如熏黄，其人但头汗出，背强，欲得被覆向火，舌上如胎者，以丹田有热，胸中有寒，渴欲得水而不能饮，此湿痹之候。其人小便不利，大便反快者，但当利其小便。

凡伤寒表证未除，病在阳分者，不可即利小便。盖走其津液，取汗愈难，且恐大便干结也。

死 证 五六


陶节庵曰：凡看伤寒，极要识各经中死证死脉，须一一理会过，免致临病疑惑。但见死证，便当以脉参之，如果有疑，切莫下药，虽至亲浼恳，亦不可治，倘有差失，咎将归于己矣。

——脉浮而洪，身汗如油喘而不休，水浆不入，形体不仁，乍静乍乱，此命绝也；汗出发润，喘而不休，此肺绝也；形如烟煤，直视摇头，此心绝也；唇吻色青，四肢振动，此肝绝也；环口黧黑，冷汗发黄，此脾绝也；溲便遗矢，狂言，反目直视，此肾绝也。

——少阴病，恶寒身蜷而利，手足逆冷者，不治。少阴病，吐利躁烦，四逆者死。少阴病，四逆身蜷，脉不至，不烦而躁者死。少阴病，六七日，息高者死。少阴病至五六日，自利，烦躁不得卧寐者死。少阴病，下利，厥逆无脉，服药后，脉微续者生，脉暴出者死。少阴病，但厥无汗而强发之，必动其血，未知从何道出，或从口鼻，或从目出，是名下厥上竭，为难治。

——阴病见阳脉者生，阳病见阴脉者死。脉纯弦者死。脉阴阳俱虚，热不止者死。脉阴阳俱盛，大汗出，热不解者死。手足逆冷，脉沉细，谵言妄语者死。脉证俱虚而见谵妄者死。伤寒六七日，脉微，手足厥冷，烦躁，灸厥阴，厥不还者死。寸脉上不至关为阳绝，尺脉下不至关为阴绝，此皆不治，决死也。伤寒下利，日十余行，脉反实者死。

——伤寒病，胁下素有痞气，连于脐傍，痛引少腹入阴筋者，此名脏结，死。发热，下利厥逆，躁不得卧者死。发热，下利至甚，厥不止者死，直视谵语，喘满者死，下利者亦死。下利发热者亦死。发热而厥，七日，下利者难治。伤寒六七日，发热而利，汗出不止者死，有阴无阳故也。阳气前绝，阴气后绝者，阴证也，其人死后，身色必青；阴气前绝，阳气后绝者，阳证也，其人死后，身色必赤，腋下温，心下热也。

《金匮要略》曰：六腑气绝于外者，手足寒，五脏气绝于内者，利下不禁。盖伤寒发热，为邪气独甚，若下利至甚，厥不止，此以邪未解，而腑脏之气先绝，故死。

《灵枢·热病篇》曰：热病不可刺者有九：一曰汗不出，大颧发赤，哕者死。二曰泄而腹满甚者死。三曰目不明，热不已者死。四曰老人婴儿，热而腹满者死。五曰汗不出，呕下血者死。六曰舌本烂，热不已者死。七曰咳而衄，汗不出，出不至足者死。八曰髓热者死。九曰热而痉者死，腰折瘛疭齿噤[image: ]
 也。


伤寒逆证赋 五七


伤寒难疗，逆证须知。阳病怕逢阴脉，谵语阴证非宜。乍疏乍数脉之忌，口张目陷舌如煤。干呕出气，骨节痛而呃逆弗已；发斑发黄，大便利而先赤后灰。霍扰躁烦，心下闷而喘胀；腹膨呃逆，下泄利而难溲。四肢厥逆，眼定腹疼如石；内外关格，头汗阳脱溲迟。头连胸痛四肢冷，声哑唇疮狐惑悲。七日已过复大热，喘逆上气脉散危。阴阳易，脉离经而外肾肿，手足挛拳加腹痛。阴阳交，大汗后而热愈甚，躁急狂言食更稀。厥利无脉，灸而不至者肾殆；唇青舌卷，耳聋囊缩者肝离。赤斑黑斑，救五而救一；寻衣撮空，两感者何疑。凡诸汗证，仍当备言：只在头面不遍身，鼻衄不止，口噤肉战多喘促，如油汗圆。当汗无汗，麻黄数剂不能通，尤嫌脉躁；汗后呕吐，水药不入证反剧，言乱目眩。湿家大汗必成痉，风湿与胆皆谵言。犯湿温，则身青面变，耳聋不语名中暍；发少阴，必九窍出血，下厥上竭奚能痊。动气脉迟弱皆忌，风湿和中湿不堪。其诸下利，尤宜细参：热厥利而汗难止，冷厥利而躁不眠；少阳阳明合病，脉弦者负；少阴吐泻无脉，拳厥躁烦。谵语直视而喘满，下利频数而脉坚。脏结者脐痛引阴，白胎下利；除中则厥逆而利，反能食焉。误下湿家之头汗，溲难便利喘加添。体如熏而摇头直视，心神已绝；唇吻青而四肢多汗，肝气不全。肾绝者，直视狂言而遗尿反目；肺绝者，喘无休歇而汗润发颠。虚汗发黄环口黑，非脾经之吉光；孤阳偏胜脉暴出，知阴绝之在先。此伤寒之逆候，勿侥幸以图全。

伤寒治例 五八


汗散类

温散诸方

麻黄汤散一


大温 凡太阳阳明伤寒而阴邪甚者宜此。

桂枝汤散九


大温 凡太阳中风兼寒有汗者宜此。

麻桂饮新散七


大温 凡伤寒初感，邪盛气实者，无论诸经四季，先宜用此。

二柴胡饮新散二


微温 凡邪感三阳，及三阳并病，寒胜者宜此主之。三阴初感者亦可用。

葛根汤散二九


大温 治冬月太阳经伤寒，项背强，无汗恶风者宜此。

五积散散三九


微温 凡感寒邪而阴胜于阳，外有表证，内有呕吐腹痛及寒湿客于经络，筋骨酸疼等证宜此。

十神汤散四十


微温 凡时气、风寒、瘟疫，发热憎寒，头疼咳嗽无汗，当温散者宜此。

麻黄附子细辛汤散三


大温 少阴伤寒，脉沉发热者宜此。

小青龙汤散八


大温 凡伤寒阴胜，表邪不解，及心下有水气，呕哕，咳嗽，发热，小腹满者宜此。

消风百解散散四六


微温 凡四时伤寒，头疼发热，及风寒咳嗽，鼻塞声重者宜此。

柴胡桂枝干姜汤散百十四


微温 伤寒汗下后，但头汗出，寒热往来，邪不解者宜此。

桂枝加黄芪汤散十


大温 黄疸脉浮，当以汗解者宜此。

凉散诸方

一柴胡饮新散一


微凉 凡六经初感，内外俱有热者宜此。

小柴胡汤散十九


微凉 凡邪在少阳，及三阳并病，但属半表半里，往来寒热兼呕者宜此。

九味羌活汤散四四


微凉 凡四时不正之气，风寒感冒，憎寒壮热，头疼身痛者宜此。

柴葛解肌汤散三一


微凉 凡足阳明证，发热脉洪者宜此。

升麻葛根汤散三十


微凉 阳明证具及小儿疫疠疮疹等证宜此。

归葛饮新散十三


次凉 凡阳明温暑，大热大渴，津枯不能作汗者宜此。

六神通解散寒十五


大凉 凡发热头痛，脉洪无汗，三阳伏火而表邪不解者宜此。

柴胡白虎煎新散十二


大寒 凡温病热极，表里不解者宜此。

柴平汤和二三三


微凉 凡温疟身痛，手足沉重，寒热者宜此。

柴芩煎新散十


大凉 凡表邪未解，内外俱热，泄泻不止者宜此。

大青龙汤散七


微寒 凡太阳中风，发热无汗而躁烦者宜此。

升麻汤散百十三


大寒 凡无汗而喘，烦渴发斑者宜此。

四逆散散二八


微凉 凡阳邪亢极，四肢厥逆者宜此。

平散诸方

三柴胡饮新散三


凡肝脾阴虚血少而偶感风寒者宜此。

正柴胡饮新散六


凡气血本无亏损而感冒寒邪者宜此。

柴陈煎新散九


凡感冒风寒，发热而兼咳嗽呕恶者宜此。

参苏饮散三四


凡四时感冒伤寒，头疼发热无汗，及咳嗽声重，往来潮热者宜此。

败毒散散三六


凡四时瘟疫、寒热，身体疼痛及烟瘴之气，或处卑湿脚气者宜此。

升阳散火汤散四一


凡胃虚血虚，因寒邪冷物抑遏阳气以致发热者，宜此发之。

加减小柴胡汤散二二


凡少阳经寒热往来，脉弦腹痛者宜此。

兼补兼散诸方

补中益气汤补三十


凡劳倦伤脾，中气不足，以致外感发热者宜此。

补阴益气煎新补十六


凡邪陷阴中，阴虚不能作汗，身热不退，或往来寒热者宜此。

三柴胡饮新散三


凡肝脾血分微虚而感外邪者宜此。

四柴胡饮新散四


凡脾肺气虚，或劳倦感寒发热者宜此。

五柴胡饮新散五


凡脾肾血气不足而感外邪发热者宜此。

理阴煎新热三


大温 凡真阴不足，或因劳倦感寒，阴虚假热，寒邪不解者，速宜用此。

大温中饮新散八


大温 凡中气虚寒感邪，发热无汗，表不能解者，速宜用此。

调中益气汤补三一


凡风寒湿热所伤，食少体重者宜此。


温中和中类

大温兼补诸方

人参理中汤热一


大温 治太阴即病自利，阴寒腹痛呕吐，中气虚寒，胀满厥逆，疟痢等证。

四逆汤热十四


大温 治伤寒阴证，自利脉沉，身痛而厥。

胃关煎新热九


大温 凡脾胃虚寒，泻利不止者宜此。

桂枝人参汤散十三


大温 伤寒表里不解，协热下利者宜此。

白通汤热百四五


大热 少阴下利者宜此。

桃花汤热百四六


微温 少阴下利脓血者宜此。

真武汤热百四二


大温 少阴伤寒腹痛，或呕或利者宜此。

回阳返本汤热四五


伤寒阴盛格阳，阴极发躁，脉弱无力者宜此。

四味回阳饮新热一


大温 阳脱气虚者宜此。

暖肝煎新热十五


大温 凡肝肾阴寒，小腹疼痛者宜此。

吴茱萸汤热百三七


大热 呕而胸满，吐涎头痛者宜此。

当归四逆汤热二十


微温 伤寒厥逆脉细，下利肠鸣者宜此。

茯苓甘草汤热七五


大温 水停心下，作悸作利者宜此。

甘草附子汤热三一


大热 风湿相搏者宜此。

桂枝附子汤热三十


大热 风湿相搏，筋骨疼痛者宜此。

干姜附子汤热三四


大热 瘴毒阴证，厥逆呕吐，自利汗出者宜此。

华佗救阳脱方热六二


治阴寒直中三阴证。

微温和中诸方

二陈汤和一


微温 凡风寒咳嗽，痰饮呕恶，脾胃不和者宜此。

六君子汤补五


微温 凡脾胃虚弱，或久患疟痢，或呕吐吞酸者宜此。

金水六君煎新和一


微温 凡阴虚受寒，咳呕喘促，吞酸痞满等证宜此。

平胃散和十七


微温 凡寒伤脾胃，心腹胀满，呕恶不思饮食，身体疼痛泻利者宜此。

藿香正气散和二十


微温 凡外感风寒，内停饮食，头疼寒热，吐泻胀满者宜此。

乌梅丸和三二三


微温 吐蛔，蛔厥者宜此。

清理类

清火诸方

抽薪饮新寒三


大寒 凡热邪内蓄之甚者宜此。

徙薪饮新寒四


次寒 凡热邪内蓄，将甚未甚者宜此。

黄连解毒汤寒一


大寒 凡热邪内盛，烦躁狂斑，口渴舌焦，喘满脉洪热甚者宜此。

白虎汤寒二


大寒 凡脉洪大渴，阳明热甚，或中暑虚烦等证宜此。

人参白虎汤寒三


大凉 凡赤斑口燥，烦躁暑热，脉洪大浮虚者宜此。

三黄石膏汤寒十一


大寒 凡疫瘟大热而躁者宜此。

一六甘露散新寒十五


大寒 阳明实热，烦躁斑黄等证宜此。

益元散寒百十二


次寒 凡中暑身热烦渴，小水不利者宜此。

玉女煎新寒十二


大寒 凡阴虚水亏，阳明火盛，烦渴内热者宜此。

阳毒升麻汤散百六十


大凉 凡阳毒赤斑，狂言失血者宜此。

竹叶石膏汤寒五


微寒 阳明汗多而渴，鼻衄喜水，暑热烦躁者宜此。

桂苓甘露饮寒八


微寒 凡伏暑发热烦躁，水道不利者宜此。

黄芩清肺饮寒三八


次寒 肺热小水不利，或便血者宜此。

大连翘饮寒七八


次寒 凡风热热毒，大小便不利，及疮毒丹瘤等证宜此。

普济消毒饮寒十三


大寒 凡疫疠大行，憎寒壮热，头肿目闭，喘渴，咽喉不利，俗名大头瘟、热毒等证宜此。

栀子柏皮汤寒二三


大寒 伤寒身黄，内外俱热者宜此。

白头翁汤寒百八四


大寒 治伤寒热利。

玄参升麻汤外四八


次寒 瘟疫颊腮肿痛，发斑、咽痛者宜此。

小陷胸汤寒十六


微凉 凡小结胸热邪胀满者宜此。

八正散寒百十五


大寒 凡心经蕴热，脏腑秘结，小便赤涩、血淋等证宜此。

解瘟疫热毒法寒二四


清血清便滋阴诸方

犀角地黄汤寒七九


微凉 凡热入血分，吐衄斑黄，及血热血燥，不能作汗，表不解者宜此。

二阴煎新补十


大凉 心经有热，狂笑、烦热、失血者宜此。

加减一阴煎新补九


大凉 凡水亏火盛，烦热动血者宜此。

五苓散和百八二


微温 凡暑热霍乱泄泻，小水不利，湿肿胀满者宜此。

导赤散寒百二二


微凉 心火小肠热秘，小水不利者宜此。

大分清饮新寒五


微寒 凡积热闭结，小水不通、热泻等证宜此。

小分清饮新和十


性平 凡小水不利，湿滞肿胀，泄泻者宜此。

猪苓汤和百八八


微凉 伤寒下后，发热，小便不利者宜此。

清胃诸方

大和中饮新和七


性平 凡邪结胃脘，气逆食滞者宜此。

小和中饮新和八


性平 胸膈胀满，呕恶气滞者宜此。

小半夏茯苓汤和九


微温 膈间有水，呕吐，心下痞者宜此。

半夏泻心汤寒二八


微凉 呕而肠鸣，心下痞者宜此。

吐涌类

独圣散攻百六


凡邪实上焦及痰涎积蓄者宜此。

茶调散攻百七


治同前。

吐剂新攻一


此有二法，便而且易，可随宜用之。

栀子豉汤寒二十


伤寒烦热懊憹，当吐者宜此。


攻下类

峻下诸方

大承气汤攻一


凡阳明、太阴伤寒，及各经实热内结者宜此。

小承气汤攻二


凡病在太阴，无表证，潮热脉实，狂言腹胀者宜此。

调胃承气汤攻三


凡太阳、阳明，不恶寒，反恶热、潮热，邪入腑者宜此。

桃仁承气汤攻四


凡伤寒蓄血证，小腹急痛，大便不通而黑者宜此。

大柴胡汤攻七


凡伤寒表证未除，里证又急，当汗下兼行者宜此。

大陷胸汤攻九


凡结胸胀痛连腹，手足不可近者宜此。

六一顺气汤攻八


凡伤寒热邪传里，便实口燥，狂斑潮热，腹胀酸痛等证，宜用此以代三承气汤。

凉膈散攻十九


凡三焦六经火邪内结不通者宜此。

百顺丸新攻六


凡三焦热秘，邪不解者宜此。

茵陈蒿汤攻三一


谷疸，发热身黄，便结者宜此。

罨结胸法新因三十


攻补兼用诸方

黄龙汤攻二一


凡伤寒热邪传里，当下而气血兼虚者宜此。

玉烛散攻二四


凡血虚有滞而热邪传里、腹胀作痛者宜此。

培补类

峻补诸方

大补元煎新补一


见元气大虚者，虽有寒邪，亦不可攻，必单培根本，正复邪将自散，或真寒假热等证皆宜用此。

大营煎新补十四


此大补元煎之次者也，酌宜用之。

三阴煎新补十一


凡三阴不足及风疟多汗，而正气不复，寒热不止者宜此。

六味回阳饮新热二


凡阴阳大虚，元气将脱者，非此不可。

八珍汤补十九


气血两虚者宜此。

十全大补汤补二十


凡气血两虚，恶寒发热，倦卧眩运，自汗诸虚者宜此。

大建中汤补二三


凡中气不足，厥逆呕吐，虚斑虚火，筋骨疼痛等证宜此。

独参汤补三五


凡气虚气脱，畏闻诸药气味及反胃呕吐垂危者，惟此为宜。

参附汤补三七


凡真阳不足，喘呕呃逆，腹痛厥冷气短者宜此。

参归汤补三八


凡心虚、血虚、盗汗等证宜此。

补阴诸方

一阴煎新补八


凡肾水真阴不足而虚火为邪者宜此。

小营煎新补十五


凡血少阴虚而无火者宜此。

左归饮新补二


凡命门真阴亏损，虽有寒邪不可攻者宜此。

右归饮新补三


凡命门阳衰，或阴盛格阳，感邪不可攻者宜此。

四物汤补八


凡阴虚营弱，病在血分者宜此。

生脉散补五六


凡热伤元气，口渴气短，烦躁倦怠汗出者宜此。

六味地黄丸补百二十


阴虚水亏发热等证宜此。

崔氏八味丸补一二一


凡阴盛格阳，火不归原及真阳虚败等证宜此。

补中诸方

四君子汤补一


凡脾胃虚弱，食少体瘦，疟痢劳倦等证宜此。

五君子煎新热六


凡脾胃气分虚弱而微寒当温者宜此。

五味异功散补四


凡脾胃虚寒，饮食少思，气逆腹满者宜此。

五福饮新补六


凡五脏气血俱虚者宜此为主。

温胃饮新热五


凡中寒呕吐吞酸者宜此。

养中煎新热四


凡中气虚寒，为呕为泄者宜此。

归脾汤补三二


凡脾虚健忘怔仲，少食困倦，疟痢等证宜此。

参苓白术散补五四


凡脾胃虚弱，吐泻食少等证宜此。

参术汤补四十


凡气虚颤掉，泄泻呕吐者宜此。

景岳全书卷之八终


卷之十从集

杂证谟

诸　风

经　义

《九宫八风篇》曰：太一常以冬至之日，居叶蛰之宫四十六日，明日居天留四十六日，明日居仓门四十六日，明日居阴洛四十五日，明日居天宫四十六日，明日居玄委四十六日，明日居仓果四十六日，明日居新洛四十五日，明日复居叶蛰之宫，日冬至矣。常如是无已，终而复始。太一移日，天必应之以风雨，以其日风雨则吉，岁美民安少病矣。先之则多风，后之则多旱。太一在冬至之日有变，占在君；太一在春分之日有变，占在相；太一在中宫之日有变，占在吏；太一在秋分之日有变，占在将；太一在夏至之日有变，占在百姓。所谓有变者，太一居五宫之日，病风折树木，扬砂石，各以其所主占贵贱，因视风所从来而占之。风从其所居之乡来为实风，主生，长养万物；从其冲后来为虚风，伤人者也，主杀主害者。谨候虚风而避之，故圣人日避虚邪之道，如避矢石然，邪弗能害，此之谓也。是故太一入徙，立于中宫，乃朝八风，以占吉凶也。风从南方来，名曰大弱风，其伤人也，内舍于心，外在于脉，气主热。风从西南方来，名曰谋风，其伤人也，内舍于脾，外在于肌，其气主为弱。风从西方来，名曰刚风，其伤人也，内舍于肺，外在于皮肤，其气主为燥。风从西北方来，名曰折风，其伤人也，内舍于小肠，外在于手太阳脉，脉绝则溢，脉闭则结不通，善暴死。风从北方来，名曰大刚风，其伤人也，内舍于肾，外在于骨与肩背之膂筋，其气主为寒也。风从东北方来，名曰凶风，其伤人也，内舍于大肠，外在于两胁腋骨下及肢节。风从东方来，名曰婴儿风，其伤人也，内舍于肝，外在于筋纽，其气主为身湿。风从东南方来，名曰弱风，其伤人也，内舍于胃，外在肌肉，其气主体重。此八风皆从其虚之乡来，乃能病人。三虚相搏，则为暴病卒死。两实一虚，病则为淋露寒热。犯其雨湿之地，则为痿。故圣人避风，如避矢石焉。其有三虚而偏中于邪风，则为击仆偏枯矣。

《岁露论》：黄帝问于少师曰：余闻四时八风之中人也，故有寒暑，寒则皮肤急而腠理闭，暑则皮肤缓而腠理开，贼风邪气因得以入乎？将必须八正虚邪，乃能伤人乎？少师答曰：不然。贼风邪气之中人也，不得以时。然必因其开也，其入深，其内极病，其病人也卒暴；因其闭也，其入浅以留，其病也徐以迟。帝曰：有寒温和适，腠理不开，然有卒病者，其故何也？少师曰：虽平居，其腠理开闭缓急，其故常有时也。人与天地相参也，与日月相应也。故月满则海水西盛，人血气积，肌肉充，皮肤致，毛发坚，腠理却，烟垢著。当是之时，虽遇贼风，其入浅不深。至其月郭空，则海水东盛，人气血虚，其卫气去，形独居，肌肉减，皮肤纵，腠理开，毛发残，焦理薄，烟垢落。当是之时，遇贼风则其入深，其病人也卒暴。帝曰：其有卒然暴死暴病者，何也？少师曰；三虚者，其死暴疾也；得三实者，邪不能伤人也。帝曰：愿闻三虚。曰：乘年之衰，逢月之空，失时之和，因为贼风所伤，是谓三虚。故论不知三虚，工反为粗。帝曰：愿闻三实。少师曰：逢年之盛，遇月之满，得时之和，虽有贼风邪气，不能危之也。帝曰：愿闻岁之所以皆同病者，何因而然？少师曰；此八正之候也。候此者，常以冬至之日，太一立于叶蛰之宫，其至也，天必应之以风雨者矣。风雨从南方来者，为虚风，贼伤人者也。其以夜半至也，万民皆卧而弗犯也，故其岁民少病。其以昼至者，万民懈惰而皆中于虚风，故万民多病。虚邪入客于骨而不发于外，至其立春，阳气大发，腠理开，因立春之日，风从西方来，万民又皆中于虚风，此两邪相搏，经气结代者矣。故逢其风而遇其雨者，命曰遇岁露焉。因岁之和而少贼风者，民少病而少死；岁多贼风邪气，寒温不和，则民多病而死矣。

《八正神明论》：帝曰：星辰八正何候？岐伯曰：星辰者，所以制日月之行也；八正者，所以候八风之虚邪，以时至者也。四时者，所以分春秋冬夏之气所在，以时调之也，八正之虚邪，而避之勿犯也。以身之虚，而逢天之虚，两虚相感，其气至骨，入则伤五脏。工候救之，弗能伤也。故曰：天忌不可不知也。虚邪者，八正之虚邪气也。正邪者，身形若用力汗出，腠理开，逢虚风，其中人也微，故莫知其情，莫见其形。

《阴阳应象大论》曰：风胜则动，热胜则肿，燥胜则干，寒胜则浮，湿胜则濡泻。冬伤于寒，春必温病；春伤于风，夏生飧泄。天气通于肺，地气通于嗌，风气通于肝，雷气通于心，谷气通于脾，雨气通于肾。阳之汗，以天地之雨名之；阳之气，以天地之疾风名之。邪风之至，疾如风雨，故善治者治皮毛，其次治肌肤，其次治筋脉，其次治六腑，其次治五脏。治五脏者，半死半生也。故天之邪气，感则害人五脏；水谷之寒热，感则害于六腑；地之湿气，感则害皮肉筋脉。东方生风，风生木，木生酸，酸生肝，肝生筋，筋生心。神在天为风，在地为木，在体为筋，在脏为肝，在色为苍，在音为角，在声为呼，在变动为握，在窍为目，在味为酸，在志为怒。风伤筋，燥胜风，风胜湿。

《风论》：黄帝问曰：风之伤人也，或为寒热，或为热中，或为寒中，或为疠风，或为偏枯，或为风也，其病各异，其名不同，或内至五脏六腑，不知其解，愿闻其说。岐伯对曰：风气藏于皮肤之间，内不得通，外不得泄。风者善行而数变，腠理开则洒然寒，闭则热而闷，其寒也则衰食饮，其热也则消肌肉，故使人怢栗而不能食，名曰寒热。风气与阳明入胃，循脉而上至目内眦，其人肥则风气不得外泄，则为热中而目黄；人瘦则外泄而寒，则为寒中而泣出。风气与太阳俱入，行诸脉俞，散于分肉之间，与卫气相干，其道不利，故使肌肉愤[image: ]
 而有疡，卫气有所凝而不行，故其肉有不仁也。疠者，有荣气热胕，其气不清，故使鼻柱坏而色败，皮肤疡溃，风寒客于脉而不去，名曰疠风，或名曰寒热。以春甲乙伤于风者为肝风，以夏丙丁伤于风者为心风，以季夏戊己伤于邪者为脾风，以秋庚辛中于邪者为肺风，以冬壬癸中于邪者为肾风。风中五脏六腑之俞，亦为脏腑之风，各入其门户所中，则为偏风。风气循风府而上，则为脑风。风入系头，则为目风眼寒。饮酒中风，则为漏风。入房汗出中风，则为内风。新沐中风，则为首风。久风入中，则为肠风飧泄。外在腠理，则为泄风。故风者百病之长也，至其变化，乃为他病也，无常方，然致有风气也。帝曰：五脏风之形状不同者何？愿闻诊及其病能。岐伯曰：肺风之状，多汗恶风，色皏然白，时咳短气，昼日则差，暮则甚，诊在眉上，其色白；心风之状，多汗恶风，焦绝，善怒吓，赤色，病甚则言不可快，诊在口，其色赤；肝风之状，多汗恶风，善悲，色微苍，嗌干善怒，时憎女子，诊在目下，其色青；脾风之状，多汗恶风，身体怠惰，四支不欲动，色薄微黄，不嗜食，诊在鼻上，其色黄；肾风之状，多汗恶风，面痝然浮肿，脊痛不能正立，其色炲，隐曲不利，诊在肌上，其色黑；胃风之状，颈多汗恶风，食饮不下，鬲塞不通，腹善满，失衣则[image: ]
 胀，食寒则泄，诊形瘦而腹大；首风之状，头面多汗恶风，当先风一日则病甚，头痛不可以出内，至其风日，则病少愈；漏风之状，或多汗，常不可单衣，食则汗出，甚则身汗，喘息恶风，衣常濡，口干善渴，不能劳事；泄风之状，多汗，汗出泄衣上，口中干上渍，其风不能劳事，身体尽痛则寒。

《玉机真脏论》曰：风者百病之长也，今风寒客于人，使人毫毛毕直，皮肤闭而为热，当是之时，可汗而发也。或痹不仁肿痛，当是之时，可汤熨及火灸刺而去之。弗治，病入舍于肺，名曰肺痹，发咳上气。弗治，肺即传而行之肝，名曰肝痹，一名曰厥，胁痛出食，当是之时，可按若刺耳。弗治，肝传之脾，病名曰脾风，发瘅，腹中热，烦心出黄，当此之时，可按可药可浴。弗治，脾传之肾，病名曰疝瘕，少腹冤热而痛，出白，一名曰蛊，当此之时，可按可药。弗治，肾传之心，病筋脉相引而急，病名曰瘛，当此之时，可灸可药。弗治，满十日，法当死。肾因传之心，心即复反传而行之肺，发寒热，法当三岁死。此病之次也。

《金匮真言论》：帝曰：天有八风，经有五风，何谓？岐曰：八风发邪，以为经风，触五脏；邪气发病，所谓得四时之胜者，春胜长夏，长夏胜冬，冬胜夏，夏胜秋，秋胜春，所谓四时之胜也。东风生于春，病在肝，俞在颈项；南风生于夏，病在心，俞在胸胁；西风生于秋，病在肺，俞在肩背；北风生于冬，病在肾，俞在腰股；中央为土，病在脾，俞在脊。故春气者病在头，夏气者病在脏，秋气者病在肩背，冬气者病在四肢。故春善病鼽衄，仲夏善病胸胁，长夏善病洞泄寒中，秋善病风疟，冬善病痹厥。夏暑汗不出者，秋成风疟。

《调经论》曰：风雨之伤人也，先客于皮肤，传入于孙脉，孙脉满则传入于络脉，络脉满则输于大经脉，血气与邪并客于分腠之间，其脉坚大，故曰实。实者外坚充满，不可按之，按之则痛。寒湿之中人也，皮肤不收，肌肉坚紧，荣血泣，卫气去，故曰虚。虚者聂辟气不足，按之则气足以温之，故快然而不痛。

《太阴阳明论》曰：故犯贼风虚邪者，阳受之，阳受之则入六腑，入六腑则身热不时卧，上为喘呼。故阳受风气，阴受湿气。故伤于风者，上先受之，伤于湿者，下先受之。

《生气通天论》曰：风者，百病之始也，清静则肉腠闭拒，虽有大风苛毒，弗之能害，此因时之序也。因于露风，乃生寒热。是以春伤于风，邪气留连，乃为洞泄。夏伤于暑，秋为痎疟。秋伤于湿，上逆而咳，发为痿厥。冬伤于寒，春必温病。四时之气，更伤五脏。

《百病始生篇》：帝曰：夫百病之始生也，皆生于风雨寒暑，清湿喜怒。三部之气，所伤异类，愿闻其会。岐伯曰：三部之气各不同，或起于阴，或起于阳，请言其方。喜怒不节则伤脏，伤脏则病起于阴也；清湿袭虚则病起于下；风寒袭虚则病起于上，是谓三部。至其淫泆，不可胜数。岐伯曰；风雨寒热，不得虚，邪不能独伤人。卒然逢疾风暴雨而不病者，盖无虚，故邪不能独伤人。此必因虚邪之风，与其身形，两虚相得，乃客其形。其中于虚邪也，因与天时，与其身形，参以虚实，大病乃成。气有定舍，因处为名，上下中外，分为三员。是故虚邪之中人也，始于皮肤，皮肤缓则腠理开，开则邪从毛发入，入则抵深，深则毛发立，毛发立则淅然，故皮肤痛。留而不去，则传舍于络脉，在络之时，痛于肌肉，其痛之时息，大经乃代。留而不去，传舍于经，在经之时，洒淅喜惊。留而不去，传舍于输，在输之时，六经不通，四肢则肢节痛，腰脊乃强。留而不去，传舍于伏冲之脉，在伏冲之时，体重身痛。留而不去，传舍于肠胃，在肠胃之时，贲响腹胀，多寒则肠鸣飧泄，食不化，多热则溏出糜。留而不去，传舍于肠胃之外，募原之间，留着于脉，稽留而不去，息而成积。邪气淫泆，不可胜论。帝曰：治之奈何？岐伯曰：察其所痛，以知其应，有余不足，当补则补，当泻则泻，毋逆天时，是谓至治。

《邪气脏腑病形篇》曰：诸阳之会，皆在于面。中人也方乘虚时及新用力，若饮食汗出，腠理开而中于邪。中于面则下阳明，中于项则下太阳，中于颊则下少阳，其中于膺背两胁，亦中其经。虚邪之中身也，洒淅动形。正邪之中人也微，先见于色，不知于身，若有若无，若亡若存，有形无形，莫知其情。

《刺节真邪论》曰：虚邪之中于人也，洒淅动形，起毫毛而发腠理。其入深，内搏于骨则为骨痹，搏于筋则为筋挛，搏于脉中，血闭不通则为痈。搏于肉与卫气相搏，阳胜者则为热，阴胜者则为寒，寒则真气去，去则虚，虚则寒。搏于皮肤之间，其气外发，腠理开，毫毛摇，气往来行，则为痒，留而不去则痹。卫气不行，则为不仁。虚邪偏客于身半，其入深，内居营卫，营卫稍衰，则真气去，邪气独留，发为偏枯。其邪气浅者，脉偏痛。虚邪之入于身也深，寒与热相搏，久留而内着，寒胜其热，则骨疼肉枯，热胜其寒，则烂肉腐肌为脓，内伤骨，内伤骨为骨蚀。

《脉要精微论》曰：风成为寒热。久风为飧泄。脉风成为疠。来徐去疾，上虚下实，为恶风也。故中恶风者，阳受气也。

《寿夭刚柔篇》曰：病在阳者命曰风，病在阴者命曰痹，阴阳俱病命曰风痹。风寒伤形，忧恐忿怒伤气。

《通评虚实论》曰：不从内，外中风之病，故瘦留著也。跖跛，风寒湿之病也。

《平人气象论》曰：面肿曰风。人一呼脉三动，一吸脉三动而躁，尺热曰病温，尺不热脉滑曰病风，脉涩曰痹。

《刺志论》曰：脉大血少者，脉有风气，水浆不入，此之谓也。

《阴阳别论》曰：二阳之病发心脾，其传为风消，其传为息贲者，死不治。二阳一阴发病，主惊骇，背痛，善噫，善欠，名曰风厥。三阳三阴发病，为偏枯痿易，四肢不举。

《五色篇》曰：黄赤为风，青黑为痛，白为寒。黄而膏润为脓，赤甚者为血，痛甚为挛，寒甚为皮不仁。

《评热病论》：帝曰：有病身热汗出烦满，烦满不为汗解，此为何病？岐伯曰：汗出而身热者风也，汗出而烦满不解者厥也，病名曰风厥。巨阳主气，故先受邪，少阴与其为表里也，得热则上从之，从之则厥也。帝曰：治之奈何？曰：表里刺之，饮之服汤。帝曰：劳风为病何如？岐伯曰：劳风法在肺下，其为病也，使人强上冥视，唾出若涕，恶风而振寒，此为劳风之病。帝曰：治之奈何？曰：以救俯仰。巨阳引精者三日，中年者五日，不精者七日，咳出青黄涕，其状如脓，大如弹丸，从口中若鼻中出，不出则伤肺，伤肺则死矣。

《病能论》：帝曰：有病身热解惰，汗出如浴，恶风少气，此为何病？岐伯曰：病名曰酒风。治之以泽泻、术各十分，麋衔五分，合以三指撮，为后饭。

《骨空论》曰：风从外入，令人振寒，汗出头痛，身重恶寒，治其风府，调其阴阳，不足则补，有余则泻。大风颈项痛，刺风府，风府在上椎。大风汗出，灸[image: ]

 在背下侠脊傍三寸所。

《四时气篇》曰：疠风者，素刺其肿上，已刺，以锐针针其处，按出其恶气，肿尽乃止。常食方食，无食他食。

《热病篇》曰：偏枯，身偏不用而痛，言不变，志不乱，病在分腠之间，巨针取之，益其不足，损其有余，乃可复也。痱之为病也，身无痛者，四肢不收，智乱不甚，其言微知，可治，甚则不能言，不可治也。病先起于阳，后起于阴者，先取其阳，后取其阴，浮而取之。风痉身反折，先取足太阳及腘中及血络出血；中有寒，取三里。

《至真要大论》曰：厥阴司天，其化以风。风气大来，木之胜也，土湿受邪，脾病生焉。诸风掉眩，皆属于肝。诸暴强直，皆属于风。

《气交变大论》曰：岁木太过，风气流行，脾土受邪。民病飧泄，食减体重，烦冤，肠鸣，腹支满，上应岁星。甚则忽忽善怒，眩冒巅疾。

《五常政大论》曰：厥阴司天，风气下临，脾气上从，而土且隆，黄起水乃眚，土用革，体重，肌肉萎，食减口爽，风行太虚，云物摇动，目转耳鸣。

《六元正纪大论》曰：厥阴所至，为风府，为璺启。厥阴所至，为风生，终为肃。木郁之发，太虚埃昏，云物以扰，大风乃起，发屋折木，木有变。故民病胃脘当心而痛，上支两胁，膈咽不通，食饮不下，甚则耳鸣眩转，目不识人，善暴僵仆。太虚苍埃，天山一色，或为浊色，黄黑郁若，横云不起，雨而乃发也，其气无常。长川草偃，柔叶呈阴，松吟高山，虎啸岩岫，怫之先兆也。


论古今中风之辨 共三条


夫风邪中人，本皆表证，考之《内经》所载诸风，皆指外邪为言，故并无神魂昏愦，直视僵仆，口眼歪斜，牙关紧急，语言蹇涩，失音烦乱，摇头吐沫，痰涎壅盛，半身不遂，瘫痪软弱，筋脉拘挛，抽搐瘛疭，遗尿失禁等说。可见此等证候，原非外感风邪，总由内伤血气也。夫风自外入者，必由浅而深，由渐而甚，自有表证。既有表证，方可治以疏散。而今之所谓中风者则不然，但见有卒倒昏迷、神魂失守之类，无论其有无表邪，有无寒热，及有无筋骨疼痛等证，便皆谓之中风，误亦甚矣。虽《热病篇》有偏枯一证，曰身偏不用而痛。此以痛痹为言，非今之所谓中风也。《阴阳别论》有曰：三阴三阳发病，为偏枯痿易，四肢不举。此以经病为言，亦非所谓风也。继自越人、仲景，亦皆以外感言风，初未尝以非风言风也。迨至汉末华元化所言五脏之风，则稍与《内经》不同，而始有吐沫，身直口噤，筋急，舌强不能言，手足不遂等说，然犹不甚相远。再自隋唐以来，则巢氏《病源》、孙氏《千金》等方，以至宋元诸家所列风证，日多日详，而是风非风始混乱莫辨而愈失其真矣。故余悉采其要，列证如前，凡《内经》所不言者，皆不得谓之风证。即或稍有相涉，亦必以四诊相参，必其真有外感实邪，方可以风论治，否则误人不小也。

——《难经》曰：伤寒有几，其脉有变否？然。伤寒有五，有中风，有伤寒，有湿温，有热病，有温病，其所苦各不同。

详此《难经》之云中风者，本五种伤寒之一。又仲景曰：太阳病，发热汗出，恶风脉缓者，名为中风。由此观之，可见《内经》之凡言中风者，本以外感寒邪为言也，岂后世以内伤属风等证悉认之为外感中风耶？

——仲景《要略》曰：夫风之为病，当半身不遂，或但臂不遂者，此为痹，脉微而数，中风使然。寸口脉浮而紧，紧则为寒，浮则为虚，寒虚相搏，邪在皮肤；浮者血虚，络脉空虚，贼邪不泻，或左或右，邪气反缓，正气即急，正气引邪，[image: ]
 僻不遂。邪在于络，肌肤不仁；邪在于经，即重不胜；邪入于腑，即不识人；邪入于脏，舌即难言，口吐涎。

观仲景之论中风者如此。其所云半身不遂者，此为痹，乃指痛风之属为言，谓其由于风寒也。再如邪在皮肤，及在络在经入腑入脏者，此谓由浅而深，亦皆以外邪传变为言也。惟[image: ]
 僻吐涎二证，在《内经》诸风并无言及，而仲景创言之，故自唐宋以来，则渐有中经、中血脉、中腑、中脏之说，而凡以内伤偏枯、气脱卒倒、厥逆等证，悉认为中风，而忘却真风面目矣。

论中风属风

风有真风、类风，不可不辨。凡风寒之中于外者，乃为风邪，如《九宫八风篇》之风占病候，《岁露论》之虚风实风，《金匮真言论》之四时风证，《风论》之脏腑中风，《玉机真脏论》之风痹、风瘫，《痹论》、《贼风篇》之风邪为痹，《疟论》、《岁露论》之疟生于风，《评热病论》之风厥、劳风，《骨空论》之大风，《热病篇》之风痉，《病能论》之酒风，《咳论》之感寒咳嗽，是皆外感风邪之病也。其有不由外感而亦名为风者，如病机所云：诸暴强直，皆属于风；诸风掉眩，皆属于肝之类，是皆属风而实非外中之风也。

何以见之？盖有所中者谓之中，无所中者谓之属。夫既无所中，何谓之属？此以五运之气，各有所主，如诸湿肿满，皆属于脾；诸寒收引，皆属于肾，是皆以所属为言，而风之属于肝者，即此谓也。盖肝为东方之脏，其藏血，其主风，肝病则血病而筋失所养，筋病则掉眩强直之类无所不至，而属风之证百出，此所谓皆属于肝，亦皆属于风也。夫中于风者，即真风也；属于风者，即木邪也。真风者，外感之表证也；属风者，内伤之里证也，即厥逆内夺之属也。

夫曰中曰属，此在《内经》固已显然各有所谓，即如年辰之属鼠属牛，岂即为牛为鼠乎？而后世不能明辨，遂致方论混传，表里误治，千古之弊，莫此为甚。第在《内经》则原无真中、类中之分，而王安道始有此论，予甚善之。第惜其辨有未尽，故复述之，以详其说。凡欲明此义者，但当于中风、属风、表证、里证四者之间，默而思之，当自见其真矣。

论河间中风说

河间《原病式》曰：凡人风病，多因热甚，而风燥者，为其兼化，以热为其主也。俗云风者，言末而忘其本也。所以中风瘫痪者，非谓肝木之风实甚而卒中之也，亦非外中于风尔。由乎将息失宜而心火暴甚，肾水虚衰，不能制之，则阴虚阳实而热气怫郁，心神昏冒，筋骨不用而卒倒无所知也。多因喜怒思悲恐五志有所过极而卒中者，皆为热甚故也。若病微则但僵仆，气血流通，筋脉不挛，缓者发过如故。或热气太甚，郁结壅滞，气血不能宣通，阴气暴绝，则阳气后竭而死。

据河间此论，谓非肝木之风，亦非外中之风，由乎将息失宜，此独得之见，诚然善矣，然皆谓为热甚，则不然也。凡将息失宜，五志过极，本属劳伤证也，而劳伤血气者，岂皆火证？又岂无阳虚病乎？经曰：喜怒伤气，寒暑伤形；暴怒伤阴，暴喜伤阳。夫伤阴者，水亏也，伤阳者，火虚也。以虚作火，鲜不危矣。

又河间曰：其中腑者，面加五色，有表证，脉浮而恶寒，拘急不仁，皆曰中腑也，其治多易；中脏者，唇吻不收，舌不转而失音，鼻不闻香臭，耳聋而眼瞀，大小便闭结，皆曰中脏也，其治多难。大抵中腑者多著四肢，中脏者多滞九窍。若风中腑者，先以加减续命汤，随证发其表。若忽中脏者，则大便多秘涩，宜以三化汤通其滞。表里证已定，别无他证，故以大药和治之。

据此云脉浮恶寒，拘急不仁等证，本皆伤寒之类也，何又名为中腑？唇不收，舌不转，失音耳聋等证，本皆厥夺之类也，何又名为中脏？自中脏中腑之说并列为言，而内伤外感之证，斯无辨而混乱矣。且续命汤、三化汤之属，但可以散风寒、攻实热，若所云将息失宜者，岂尚堪治之以此？


论东垣中风说

东垣《发明》曰：阳之气，以天地之疾风名之。此中风者，非外来风邪，乃本气自病也。凡人年逾四旬，气衰之际，或忧喜忿怒伤其气者，多有此疾，壮岁之时无有也；若肥甚者则间有之，亦是形盛气衰而如此耳。治法当和脏腑，通经络，便是治风也。

据东垣年逾四旬气衰之说，其发明病机，切中病情，诚出诸贤之表者，余深服之。然忧喜忿怒伤气者固有此疾，而酒色劳倦伤阴者尤多此疾。何以言之？盖气生于阳，形成于阴。余尝曰：察阳者察其衰与不衰，察阴者察其坏与不坏。夫阳衰则气去，故神志昏乱；阴亏则形坏，故肢体废弛，此衰坏之谓也。所以此病多在四旬之外，正以其渐伤渐败，而至此始见其非外感，而总由内伤可知也。今以气脱形坏之病，顾可谓之风热而散之攻之也否乎？

又东垣曰：中血脉则口眼歪，中腑则肢节废，中脏则性命危，三治各不同。中血脉者，外有六经之形证，则从小续命汤加减；中腑者内有便尿之阻格，宜三化汤等通利之；外无六经之形证，内无便尿之阻隔，宜养血通气，大秦艽汤、羌活愈风汤主之。

据东垣、河间之说，若有同者，若有异者。如云中腑中脏，本皆同也，而东垣又云中血脉，则稍异矣。又如续命汤，在河间则以治腑病，东垣则以治血脉；三化汤在河间用以治中脏，而东垣用以治中腑，则又异矣。此或因证施治，各有所宜，姑无论也。再如河间曰此非肝木之风，亦非外中于风，东垣亦曰非外来风邪，乃本气自病也。夫皆曰非风，而又皆曰中腑中脏，不知所中者为何物，则分明又指为风矣。夫既曰将息失宜，又曰气衰所致，本皆言其虚也，而治法皆用汗下，则分明又作实邪矣。此等名目混乱，泾渭不分，若曰是，若曰非，而含糊于可否之间，因致后学茫然莫知所宗，正以议论日多，不得其要，反滋千古疑窦，深可慨也。至若续命、三化等汤，恐亦非神衰形坏之人所能堪者。故凡读书稽古之士，宜加精究，勿谓古人之法如此，便可执而混用。

论丹溪中风说

丹溪曰：按《内经》以下，皆谓外中风邪，然地有南北之殊，不可一途而论，惟刘河间作将息失宜，水不制火者极是。由今言之，西北二方，亦有真为风所中者，但极少耳；东南之人，多是湿土生痰，痰生热，热生风耳。

据丹溪引《内经》以下皆谓外中风邪之说，不知《内经》之凡言风者，皆以外感为言，原非后世之所谓中风也，观《难经》五种伤寒之意可知矣。而丹溪之言，岂得《内经》之本意乎？至若东南之人，只是湿痰生热，热生风，此仍述河间热甚之说，而非风等证，岂皆热病？即云为痰，又岂无寒痰，而何以痰即生热，热即生风也？且非风则已，是风则南北俱有，若云东南寒少，未必杀人则可，而云风少则不可也。非痰则已，是痰亦南北俱有，若水土之外湿，东南虽多，而奶酪之内湿，则西北尤多也。虽痰之为物，本为湿动，然脾健则无，脾弱则有，而脾败则甚，是可见因病所以生痰，非因痰所以生病也。凡治失其本而欲望病愈者，未之有也。

又丹溪曰：半身不遂，大率多痰，在左属死血与无血，宜四物汤加桃仁、红花、竹沥、姜汁；在右属痰属气虚，宜二陈汤、四君子汤加竹沥、姜汁。

据丹溪此说，若乎近理，故人多信之，而不知其有不然也。夫人身血气，本不相离，焉得以左为血病，右为痰气耶？盖丹溪之意，以为肝属木而位左，肝主血也；肺属金而位右，肺主气也；脾属土而寄位西南，故亦在右，而脾主湿与痰也。然此以五行方位之序，言其理耳，岂曰西无木，东无金乎？且各经皆有左右，五脏皆有血气，即如胃之大络，乃出于左乳之下，则脾胃之气亦出于左，又岂左非脾，右非肝？左必血病，右必痰气乎？然则何以辨之？此惟《内经》以阴阳分血气，以左右言轻重，则至当也。经曰：左右者，阴阳之道路也。又曰：阴胜则阳病，阳胜则阴病。又曰：女子右为逆，左为从；男子左为逆，右为从。夫阳病者，即气病也，气本乎阳，而阴邪胜之则病也；阴病者，即血病也，血本乎阴，而阳邪胜之则病也。从者病轻，男病宜右，女病宜左也；逆者病重，男病畏左，女病畏右也。以此辨之，而再参以脉色，察其病因，则在气在血，或重或轻，斯得其真矣。若谓左必血病，右必痰气，则未免非痰治痰，非血治血，而诛伐无过，鲜不误矣。

论真中风

观刘宗厚《玉机微义》云：余尝居凉州，其地高阜，四时多风少雨，天气常寒，每见中风或暴死者有之，盖折风燥烈之甚也。时洪武乙亥秋八月，大风起自西北，时甘州城外路死者数人，余亦始悟经谓西北之折风伤人，至病暴死之旨不诬，丹溪之言有所本也。吁！医之不明运气、地理、造化、病机之微，而欲行通变之法者，难矣哉！

据此一说，是诚风之杀人也。然风气兼温，虽烈未必杀人，惟带寒威则杀人耳。矧以西北地寒，而塞风起于八月，则寒随风至，寒必彻骨。凡暴露之人，虽曰中风，而不知实中阴寒之毒也。此在强者固能支持，弱者焉得不死！然亦以所遇之异，故特纪。若此方是真中风邪，则亦百十年间始或仅遭一二，而此证之不多见者，从可知矣。此外如贼风虚邪之伤人，则岁岁有之，处处有之，是无非外感之病，未闻有因外感而卒然昏愦致死也。矧今人之所谓中风者，或于寂然无风之时，或于食饮严密之处，素无外感而忽然运仆，忽然偏废，此其是风非风，又可知矣。而尽以风治，其能堪哉？

论续命等汤

按历代相传治中风之方，皆以续命等汤为主，考其所自，则始于《金匮要略》附方中有《古今录验》续命汤，然此必宋时校正之所增，而非仲景本方也。此自隋唐以来，则孙氏《千金方》乃有小续命、大续命、西川续命、排风等汤，故后世宗之，无不以此为中风主治矣。夫续命汤以麻黄为君，而以姜、桂并用，本发散外邪之佳方也。至小续命、大续命、西川续命等汤，则复加黄芩以兼桂、附，虽曰相制，而水火冰炭，道本不同，即有神妙，终非余之心服者。其他无论，独怪乎河间、东垣、丹溪三子者，既于中风门皆言此病非风矣，而何于本门皆首列小续命汤，而附以加减之法曰：无汗恶寒，麻黄续命汤；有汗恶风无热，桂枝续命场；有汗身热不恶寒，白虎续命汤；有汗身热不恶风，葛根续命汤；无汗身凉，附子续命汤。若此诸法，但用治外感则可，用治内伤则不可，而三子之卷卷不舍者，皆此数方，又何前后之言不相应耶？再如大秦艽等汤，在《机要》、《发明》俱云：治中风外无六经之形证，内无便尿之阻隔，如是血弱不能养筋，宜养血而筋自荣，以大秦艽汤、羌活愈风汤主之。夫秦艽汤虽有补血之药，而寒散之剂居其半。夫既无六经之外邪，而用散何为也？既无阻隔之火邪，而用寒何为也？寒散既多，又果能养血气而壮筋骨乎？秦艽汤且不可，愈风汤则尤其不可者也，吾不知用此法者果出何意。


论治中风 共三条


凡治风之法，宜察浅深虚实及中经中脏之辨。盖中经者，邪在三阳，其病犹浅；中脏者，邪入三阴，其病则甚。若在浅不治，则渐入于深；在经不治，则渐入于脏，此浅深之谓也。又若正胜邪者，乃可直攻其邪；正不胜邪者，则必先顾其本，此虚实之谓也。倘不知此，则未有不致败者。

——大风大寒直中三阴致危者，必用《金匮》续命汤去石膏治之。若风寒在经，而头疼恶寒，拘急身痛者，宜麻黄汤、麻桂饮随证加减主之，甚者亦宜续命汤。若头疼有汗恶风者，宜桂枝汤，或五积散。若风邪在经，热多寒少，而为偏枯疼痛发热者，宜大秦艽汤主之，甚者愈风汤亦可。

——风寒诸病，无非外感证也。如轻浅在肺者，则为伤风；稍深在表里之间者，则为疟疾；留连经络者，则为寒热往来；遍传六经，彻内彻外者，则为伤寒、瘟疫；久留筋骨者，则为风痹、痛风，或为偏风；风热上壅者，则为大头时毒；风湿相搏者，则为大风、疠风；浮在肌肤者，则为斑疹、疮毒；感在岭南者，则为瘴气。凡此者皆外感风寒之病，俱有门类，方论具载各条。舍此之外，但无表证者，均不得指为风也。

述古治权变

许胤宗治唐柳太后病风，脉沉欲脱，云服汤药无及矣。即以黄芪、防风煮汤数十斛，置床下熏薄之。是夕果语，更药之而愈。

王克明治庐州王守道风噤不能语，以炽炭烧地热，洒以药汤，置病者于上，须臾小苏。若此二者，以病至垂危，药不能及，亦治风之权变也。

诸风论列方

麻黄汤散一


桂枝汤散九


麻桂饮新散七


愈风汤散五六


排风汤散百五


五积散散二九


续命汤散五一


小续命汤散五二


大续命汤散五三


大秦艽汤和二四五


论外备用方

二丹丸补一五六
 养阴血


黄芪丸补一五五
 虚风


八风散和二百四十
 风邪上盛


省风汤和二三九
 风痰


清心散和二四九
 风痰


琥珀寿星丸和百十三
 风痰


涤痰汤和二四八
 风痰


四白丹和二五四
 清气消风


顺风匀气散和二四二
 行气疏风


薏苡仁汤和二四七
 中风流注


虎骨散和二百五十
 半身不遂


防风通圣散攻十六
 风热便结


三化汤攻二九
 邪实中焦


胃风汤散五七
 虚风面肿


秦艽升麻汤散五五
 阳明中风


地黄散散五八
 阴虚中风


续命煮散散五四
 补虚散风


十味锉散热四九
 血弱身痛


养正丹热一八九
 痰涎上壅


养血当归地黄汤和二四六
 血少
 拘挛


景岳全书卷之十终


卷之十一从集

杂证谟

非　风

论 正 名 共二条


非风一证，即时人所谓中风证也。此证多见卒倒，卒倒多由昏愦，本皆内伤积损颓败而然，原非外感风寒所致，而古今相传，咸以中风名之，其误甚矣。故余欲易去中风二字，而拟名类风，又欲拟名属风。然类风、属风，仍与风字相近，恐后人不解，仍尔模糊，故单用河间、东垣之意，竟以非风名之，庶乎使人易晓，而知其本非风证矣。

——凡诊诸病，必先宜正名。观《内经》诸篇所言风证，各有浅深、脏腑、虚实、寒热之不同，前义已详，本皆历历可考也。若今人之所谓中风者，则以《内经》之厥逆，悉指为风矣，延误至今，莫有辨者。虽丹溪云今世所谓风病，大率与痿证混同论治，此说固亦有之，然何不云误以厥逆为风也？惟近代徐东皋有云：痉厥类风，凡尸厥、痰厥、气厥、血厥、酒厥等证，皆与中风相类。此言若乎近之，而殊亦未善也。使果风厥相类，则凡临是证者，曰风可也，曰厥亦可也，疑似未决，将从风乎？将从厥乎？不知经所言者，风自风，厥自厥也。风之与厥，一表证也，一里证也，岂得谓之相类耶？奈何后人不能详察《经》义，而悉以厥证为风。既名为风，安得不从风治？既从风治，安得不用散风之药？以风药而散厥证，所散者非元气乎？因致真阴愈伤，真气愈失，是速其死矣。若知为厥，则原非外感，自与风字无涉，此名之不可不正，证之不可不辨也。但名得其正，又何至有误治之患！诸厥证义详后《厥逆》本门，当与此门通阅。

论有邪无邪

凡非风等证，在古人诸书，皆云气体虚弱，荣卫失调，则真气耗散，腠理不密，故邪气乘虚而入。此言感邪之由，岂不为善，然有邪无邪，则何可不辨。夫有邪者，即伤寒、疟、痹之属；无邪者，即非风衰败之属。有邪者，必或为寒热走注，或为肿痛偏枯，而神志依然无恙也；无邪者，本无痛苦寒热，而肢节忽废，精神言语倏尔变常也。有邪者，病由乎经，即风寒湿三气之外侵也；无邪者，病出乎脏，而精虚则气去，所以为眩晕卒倒，气去则神去，所以为昏愦无知也。有邪者，邪必乘虚而入，故当先扶正气，但通经逐邪之品不得不用以为佐；无邪者，救本不暇，尚可再为杂用以伤及正气乎！

论肝邪

凡五脏皆能致病，而风厥等证何以独重肝邪，且其急暴之若此也？盖人之所赖以生者，惟在胃气，以胃为水谷之本也。故经云：人无胃气曰死，脉无胃气亦死。夫肝邪者，即胃气之贼也，一胜一负，不相并立。凡此非风等证，其病为强直掉眩之类，皆肝邪风木之化也。其为四肢不用，痰涎壅盛者，皆胃败脾虚之候也。然虽曰东方之实，又岂果肝气之有余耶？正以五阳俱败，肝失所养，则肝从邪化，是曰肝邪。故在《阴阳类论》以肝脏为最下者，正谓其木能犯土，肝能犯胃也。然肝邪之见，本由脾肾之虚，使脾胃不虚，则肝木虽强。必无乘脾之患，使肾水不虚，则肝木得养，又何有强直之虞？所谓胃气者，即二十五阳也，非独指阳明为言也；所谓肾水者，即五脏六腑之精也，非独指少阴为言也。然则真阳败者真脏见，真阴败者亦真脏见，凡脉证之见真脏者，俱为危败之兆。所谓真脏者，即肝邪也，即无胃气也，此即非风、类风之病之大本也。

论气虚

凡非风卒倒等证，无非气脱而然。何也？盖人之生死，全由乎气，气聚则生，气散则死。凡病此者，多以素不能慎，或七情内伤，或酒色过度，先伤五脏之真阴，此致病之本也。再或内外劳伤，复有所触，以损一时之元气；或以年力衰迈，气血将离，则积损为颓，此发病之因也。盖其阴亏于前而阳伤于后，阴陷于下而阳乏于上，以致阴阳相失，精气不交，所以忽尔昏愦，卒然仆倒，此非阳气暴脱之候乎？故其为病而忽为汗出者，营卫之气脱也；或为遗尿者，命门之气脱也；或口开不合者，阳明经气之脱也；或口角流涎者，太阴脏气之脱也；或四肢瘫软者，肝脾之气败也；或昏倦无知，语言不出者，神败于心，精败于肾也。凡此皆冲任气脱，形神俱败而然，故必于中年之后，乃有此证。何今人见此，无不指为风痰而治从消散？不知风中于外，痰郁于中，皆实邪也，而实邪为病，何遽令人暴绝若此？且既绝如此，尚堪几多消散？而人不能悟，良可哀也。观东垣云：气衰者多有此疾，诚知要之言也。奈后人不明其说，但以东垣为主气，又岂知气之为义乎！故凡治卒倒昏沉等证，若无痰气阻塞，必须以大剂参、附峻补元气，以先其急，随用地黄、当归、甘杞之类，填补真阴，以培其本。盖精即气之根，气生于下，即向生之气也。经曰精化为气，即此之谓。舍是之外，他无实济之术矣。虽然，夫以养生失道而病令至此，败坏可知，犹望复全，诚非易也。第治得其法，犹可望其来复，若误治之，则何堪再误哉！


论痰之本

凡非风之多痰者，悉由中虚而然。夫痰即水也，其本在肾，其标在脾。在肾者，以水不归原，水泛为痰也；在脾者，以食饮不化，土不制水也。不观之强壮之人，任其多饮多食，则随食随化，未见其为痰也。惟是不能食者，反能生痰，此以脾虚不能化食，而食即为痰也。故凡病虚劳者，其痰必多，而病至垂危，其痰益甚，正以脾气愈虚，则全不能化，而水液尽为痰也。然则痰之与病，病由痰乎，痰由病乎，岂非痰必由于虚乎？可见天下之实痰无几，而痰之宜伐者亦无几。故治痰者，必当温脾强肾以治痰之本，使根本渐充，则痰将不治而自去矣。治痰诸法见后及详《痰饮》本门。

论经络痰邪

余尝闻之俗传云：痰在周身，为病莫测，凡瘫痪瘛疭、半身不遂等证，皆伏痰留滞而然。若此痰饮，岂非邪类？不去痰邪，病何由愈？余曰：汝知痰之所自乎？凡经络之痰，盖即津血之所化也，使果营卫和调，则津自津，血自血，何痰之有？惟是元阳亏损，神机耗败，则水中无气，而津凝血败，皆化为痰耳。此果痰也，果精血也？岂以精血之外，而别有所谓痰者耶？若谓痰在经络，非攻不去，则必并精血而尽去之，庶乎可也，否则安有独攻其痰，而津血自可无动乎？津血复伤，元气愈竭，随去随化，痰必愈甚，此所以治痰者痰不能尽，而所尽者惟元气也。矧复有本无痰气，而妄指为痰以误攻之者，又何其昧之甚也。故凡用治痰之药，如滚痰丸、清气化痰丸、搜风顺气丸之类，必其元气无伤，偶有壅滞，而或见微痰之不清者，乃可暂用分消，岂云无效？若病及元气，而但知治标，则未有不日用而日败者矣。

论 治 痰 共四条


治痰之法。凡非风初病而痰气不甚者，必不可猜其为痰而妄用痰药，此大戒也。若果痰涎壅盛，填塞胸膈，汤液俱不能入，则不得不先开其痰，以通药食之道。而开痰之法，惟吐为捷，如古方之独圣散、茶调散、稀涎散之属，皆吐痰之剂也。但恐元气太虚，不能当此峻利之物，或但用《新方》之吐法为妥。或用牛黄丸、抱龙丸之类，但使咽喉气通，能进汤饮即止，不可尽攻其痰，致令危困，则最所当慎。以故治痰之法，又必察其可攻与否，然后用之，斯无误也。若其眼直咬牙，肢体拘急，面赤，强劲有力者，虽见昏沉，亦为可治。先用粗箸之类，挖开其口，随以坚实笔杆捦住牙关，乃用淡淡姜盐汤徐徐灌之，然后以中食二指探入喉中，徐引其吐。若指不能入，则以鹅翎蘸汤代指探吐亦可。如是数次，得吐气通，必渐苏矣。然后酌宜可以进药，此治实痰壅滞之法也。

——若死证已具，而痰声漉漉于喉间者，吐亦无益，不必吐也。若痰气盛极而不能吐者，亦不治之证也。又凡形气大虚者，忌用吐法，是皆不可攻者也。

——凡形证已定而痰气不甚，则万勿治痰，但当调理气血，自可渐愈。如果痰涎未清，则治痰之法当分虚实。若气不甚虚，而或寒或湿生痰者，宜六安煎、二陈汤主之。因火为痰者，宜清膈饮及竹沥、童便；火甚者，抽薪饮主之。脾虚兼呕而多痰者，六君子汤，或五味异功散。阴气不足，多痰兼燥而咳者，金水六君煎。阴虚水泛为痰者，六味丸、八味丸酌而用之，或为汤亦妙。脾肾虚寒，不能运化而为痰者，不必兼治痰气，只宜温补根本。若中气虚者，理中汤或温胃饮。阴不足者，理阴煎之类最佳。

——薛立斋曰：若脾气亏损，痰客中焦，闭塞清道，以致四肢百骸发为诸病者，理宜壮脾气为主，兼佐以治痰，则中气健而痰涎自化，非补中益气、参术、二陈之类不能治，最忌行气化痰及倒仓之法。

论寒热证 共二条


凡非风口眼歪斜，有寒热之辨。在经曰：足阳明之筋，引缺盆及颊，卒口僻，急者目不合，热则筋纵，目不开。颊筋有寒则急引颊移口；有热则筋弛纵，缓不胜收，故僻。此经以病之寒热言筋之缓急也。然而血气无亏，则虽热未必缓，虽寒未必急，亦总由血气之衰可知也。尝见有引《内经》之意而曰：偏于左者，以左寒而右热；偏于右者，以右寒而左热，诚谬言也。不知偏左者，其急在左，而右本无恙也。偏右者亦然。故无论左右，凡其拘急之处，即血气所亏之处也。以药治者，左右皆宜从补；以艾治者，当随其急处而灸之。盖经脉既虚，须借艾火之温以行其气，气行则血行，故筋可舒而歪可正也。凡诸灸法，有言左灸右、右灸左者，此亦《内经·缪刺论》之法，从之亦无不可。至若经言寒热，则凡如唇缓流涎，声重，语迟含糊者，是皆纵缓之类。纵缓者多由乎热，而间亦有寒者，气虚故也。歪斜牵引，抽搐反张者，皆拘急之类；拘急者多由乎寒，而间亦有热者，血虚故也。盖经所言者，言理之常，余所言者，言病之变，亦无非理也。使读经不明理，必反害经意矣，故临此证者，不可不加之详审。

——非风瘛疭等证，亦有寒热之辨。观之经曰寒则反折筋急，热则筋弛纵不收，此固其常也。然寒热皆能拘急，亦皆能弛纵，此又不可不知。如寒而拘急者，以寒盛则血凝，血凝则滞涩，滞涩则拘急，此寒伤其营也；热而拘急者，以火盛则血燥，血燥则筋枯，筋枯则拘急，此热伤其营也。又若寒而弛纵者，以寒盛则气虚，气虚则不摄，不摄则弛纵，此寒伤其卫也；热而弛纵者，以热盛则筋软，筋软则不收，不收则弛纵，此热伤其卫也。以此辨之，岂不明析？且或寒或热，必有脉证可据，但宜因证而治之。若病无寒热，则当专治血气无疑矣。

论治血气 共二条


凡非风口眼歪斜，半身不遂，及四肢无力，掉摇拘挛之属，皆筋骨之病也。夫肝主筋，肾主骨，肝藏血，肾藏精，精血亏损，不能滋养百骸，故筋有缓急之病，骨有痿弱之病，总由精血败伤而然。即如树木之衰，一枝津液不到，即一枝枯槁，人之偏废亦犹是也。经曰：足得血而能步，掌得血而能握。今其偏废如此，岂非血气衰败之故乎？临川陈先生曰：医风先医血，血行风自灭。盖谓肝邪之见，本由肝血之虚，肝血虚则燥气乘之，而木从金化，风必随之，故治此者，只当养血以除燥，则真阴复而假风自散矣。若用风药，则风能胜湿，血必愈燥，大非宜也。

——偏枯拘急痿弱之类，本由阴虚，言之详矣。然血气本不相离，故阴中有气，阴中亦有血。何以辨之？夫血非气不行，气非血不化，凡血中无气，则病为纵缓废弛；气中无血，则病为抽掣拘挛。何也？盖气主动，无气则不能动，不能动则不能举矣；血主静，无血则不能静，不能静则不能舒矣。故筋缓者，当责其无气，筋急者，当责其无血。无血者宜三阴煎，或大营煎、小营煎之类主之；无气者宜五福饮、四君子汤、十全大补汤之类主之。其与痿证之不动，痛风之不静者，义稍不同，详列本门。


非风诸证治法 共十二条


凡非风证未有不因表里俱虚而病者也，外病者病在经，内病者病在脏。治此之法，只当以培补元气为主，若无兼证，亦不宜攻补兼施，徒致无益。盖其形体之坏，神志之乱，皆根本伤败之病，何邪之有？能复其元，则庶乎可望其愈。

——初病卒倒，危急不醒，但察其有无死证，如无死证，而形气不脱，又无痰气，但扶定掐其人中，自当渐醒，或以白汤、姜汤徐徐灌之，亦可待其苏醒，然后察证治之。若无痰无气，而息微色白，脉弱暴脱者，急以独参汤或淡姜汤灌之俱可。若其有痰甚者，以前治痰法吐之；其痰不甚，或以白汤调抱龙丸一丸，以暂开其痰；无痰声者不可用。若因气厥昏沉而气壅喘满，气闭不醒者，则用淡姜汤调苏合丸一丸，以暂开其气；若气不壅满者不可用。其有久之不醒，或牙关不能开者，则以半夏或牙皂、细辛之类为末，少许吹入鼻中，有嚏者可治，无嚏者不可治。或以皂荚为末，燃纸烧烟冲入鼻中亦可。

——人于中年之后，多有此证，其衰可知。经云人年四十而阴气自半，正以阴虚为言也。夫人生于阳而根于阴，根本衰则人必病，根本败则人必危矣。所谓根本者，即真阴也。人知阴虚惟一而不知阴虚有二：如阴中之水虚，则多热多燥而病在精血；阴中之火虚，则多寒多滞而病在神气。若水火俱伤，则形神俱弊，难为力矣。火虚者，宜大补元煎、右归饮、右归丸、八味地黄丸之类主之，庶可以益火之源；水虚者，宜左归饮、左归丸、六味地黄丸之类主之，庶可以壮水之主；若气血俱虚，速宜以大补元煎之类，悉力挽回，庶可疗也。凡多热多火者，忌辛温，如参、术、姜、桂之类，皆不宜轻用；多寒多湿者，忌清凉，如生地、芍药、麦冬、石斛之类，皆非所宜。若气虚卒倒，别无痰火气实等证，而或妄言中风，遂用牛黄丸、苏合丸之类再散其气，则不可救矣。

——非风有火盛而病者，即阳证也。火甚者，宜专治其火，以徙薪饮、抽薪饮、白虎汤之类酌而用之。火微者，宜兼补其阴，以一阴煎、二阴煎或加减一阴煎之类主之。凡治火之法，但使火去六七，即当调治其本。然阳盛者阴必病，故治热必从血分，甚者用苦寒，微者用甘凉，欲其从乎阴也。

——非风有寒盛而病者，即阴证也，专宜益火。寒微者，宜温胃饮、八味地黄丸之类主之。寒甚者，宜右归饮、回阳饮、理中汤、四逆汤之类主之。然寒胜者阳必病，故治寒之法，必从气分而从乎阳也。如阳脱寒甚者，仍宜灸关元、气海、神阙，以回其阳气。

——非风眩运，掉摇惑乱者，总由气虚于上而然。经曰：上气不足，脑为之不满，头为之苦倾，目为之苦眩。又曰：上虚则眩。此明训也。凡微觉此证，即当以五福饮之类培其中气；虚甚者，即宜用大补元煎或十全大补汤之类治之，否则，卒倒之渐所由至也。丹溪曰：无痰不作运。岂眩运者必皆痰证耶？此言最为不妥，别有详义，见眩运门。

——非风麻木不仁等证，因其血气不至，所以不知痛痒。盖气虚则麻，血虚则木，麻木不已，则偏枯痿废渐至日增，此魄虚之候也。经曰：痱之为病，身无痛者，四肢不收，智乱不甚，其言微知，可治，甚则不能言，不可治也。此即其类，而但有微甚之辨耳。又经曰：营气虚则不仁，卫气虚则不用，营卫俱虚则不仁且不用，肉如故也。人身与志不相有曰死。亦此类也。故凡遇此证，只宜培养血气，勿得误认为痰。

——夏月卒倒，忽患非风抽搐等证，此火克金、热伤气而然，即今人之所谓暑风也。气虚者宜用参、芪，或十味香薷饮亦可。若水不制火而多烦渴者，宜生脉散或人参竹叶石膏汤。若火独盛者，宜瓜水绿豆饮，或用芩、连之属，暂解其热。若单由伤气而无火者，宜独参汤或四君子汤。若伏阴在内，而阳虚气脱者，必用附子理中汤或六味回阳饮之类，放胆用之，勿谓夏月忌温热，此不达之言也。

——肥人多有非风之证，以肥人多气虚也。何以肥人反多气虚？盖人之形体，骨为君也，肉为臣也。肥人者，柔胜于刚，阴胜于阳者也。且肉以血成，总皆阴类，故肥人多有气虚之证。然肥人多湿多滞，故气道多有不利，若果痰气壅滞，则不得不先为清利，宜于前治痰之法随宜暂用。若无痰而气脱卒倒者，必宜四君、六君，或十全大补汤、大补元煎之类主之。

——非风烦热自汗，小水不利者，不可以药利之。盖津液外泄，小水必少，若再用渗利，则阴水愈竭，无以制火，而躁烦益甚，但使热退汗止，则小水自利也。况自汗者多属阳明之证，亦忌利小便，宜生脉散、一阴煎之类主之；火甚者，宜加减一阴煎。

——非风遗尿者，由肾气之虚脱也，最为危证，宜参、芪、归、术之类补之是矣。然必命门火衰，所以不能收摄，其有甚者，非加桂、附，终无济也。

——尸厥、酒厥、痰厥、气厥、血厥之属，今人皆谓之中风，而不知总属非风也，俱详后厥逆本门。


论用药佐使

凡非风而有兼证者，则通经佐使之法本不可废。盖其脉络不通，皆由血气，血气兼证，各有所因：如因于风者必闭郁，因于寒者必凝涩，因于热者必干涸，因于湿者必塞滞，因于虚者必不运行。诸如此者，皆能阻塞经络，此佐使之法所以亦有不同也。凡风闭者，宜散而通之，如麻黄、桂枝、柴胡、羌活、细辛、白芷之属是也；寒凝者，宜热而通之，如葱、椒、桂、附、干姜之属是也；热燥者，宜凉而通之，如芩、连、栀、柏、石膏、知母之属是也；湿滞者，宜温利而通之，如苍术、厚朴、茵陈、萆薢、五苓之属是也；血滞者，宜活而通之，如芍、归、牛膝、红花、桃仁、大黄、芒硝之属是也；气滞者，宜行而通之，如木香、香附、乌、沉、枳、藿之属是也；痰滞者，宜开而通之，如南星、半夏、牛黄、天竺黄、朱砂、海石、玄明粉之属是也；气血虚弱者，宜温补而通之，如参、芪、归、术、熟地、枸杞、杜仲、牛膝之属是也。凡此通经之法，若乎尽矣，然虚实之异犹当察焉。盖通实者，各从其类，使无实邪而妄用通药，则必伤元气，反为害矣。通虚者，则或阴或阳，尤当知其要也。如参、芪所以补气，而气虚之甚者，非姜、附之佐，必不能追散失之元阳；归、地所以补精血，而阴虚之极者，非桂、附之引，亦不能复无根之生气。寒邪在经，而客强主弱，非桂、附之勇则血脉不行，寒邪不去；痰湿在中而土寒水泛者，非姜、附之暖，则脾肾不健，痰湿不除。此通经之法，大都实者可用寒凉，虚者必宜温热也。但附子之性，刚勇而热，凡阴虚水亏而多热多燥者，自非所宜；若无燥热，但涉阳虚，而诸药有不及者，非此不能达也。古人云：附子与酒同功，义可知矣。今人谓附子有毒，多不敢用，不知制用得宜，何毒之有。此诚奇品，其毋忽之。

辨经脏诸证 共五条


凡非风等证，当辨其在经在脏。经病者轻浅可延，脏病者深重可畏；经病者病连肢体，脏病者败在神气。虽病在经者无不由中，而表里微甚则各有所主，此经脏之不可不辨也。然在经在脏，虽有不同，而曰阴曰阳，则无不本乎气血，但知气血之缓急，知阴阳之亏胜，则尽其善矣。若必曰某脏某经，必用某方某药，不知通变，多失其真。故凡凿执之谈，每有说得行不得者，正以心之所至，口不能宣也，必也知几知微，斯足称神悟之品。

——经病之轻证：皮毛枯涩，汗出，眩运，鼻塞者，肺之经病；血脉不荣，颜色憔悴者，心之经病；肌肉消瘦，浮肿不仁，肉[image: ]
 筋惕，四肢不用者，脾之经病；筋力疲困，拘急掉瘛，胁肋胀痛者，肝之经病；口眼歪斜者，足阳明及肝胆经病；骨弱无力，坐立不能者，肾之经病。

——经病之危证：皮腠冰冷，滑汗如油，畏寒之甚者，肺之经病；舌强不能言者，心肾经病；唇缓口开手撒者，脾之经病；眼瞀昏黑无见，筋痛之极者，肝肾经病；耳聋绝无闻，骨痛之极者，肾之经病；反张戴眼，腰脊如折者，膀胱经病。

——脏病之稍轻证：咳嗽微喘，短气，悲忧不已者，病在肺脏；言语无伦，神昏多笑，不寐者，病在心脏；腹满少食，吐涎呕恶，吞酸嗳气，谵语多思者，病在脾胃；胸胁气逆，多惊多怒者，病在肝胆；少腹疼痛，二便不调，动气上冲，阴痿，呻吟多恐者，病在肾脏。

——脏病之危证：气大急大喘，或气脱失声，色灰白或紫赤者，肺肾气绝；神脱色脱，昏沉不醒，色赤黑者，心脏气绝；痰涎壅极，吞吐不能，呃逆不止，腹胀之极，色青黑者，脾胃气绝；眼闭不开，急躁扰乱，懊恼囊缩，色青灰白者，肝脏气绝；声喑不出，寒厥不回，二便闭不能通，泄不能禁者，肾脏气绝。

不治证

凡非风口开眼闭，手撒遗尿，吐沫直视，声如鼾睡，昏沉不醒，肉脱筋痛之极，发直，摇头上窜，面赤如妆，或头重，面鼻山根青黑，汗缀如珠，痰声漉漉者，皆不治。

——非风之脉，迟缓可生，急数弦大者死。

述 古 共二条
 是皆风门论治
 ，故列于此


华元化曰：风之厥，皆由中于四时不从之气，故为病焉。有瘾疹者，有偏枯者，有失音者，有历节者，有癫厥者，有疼痛者，有聋瞽者，有疮癞者，有胀满者，有喘乏者，有赤白者，有青黑者，有瘙痒者，有狂妄者，皆起于风也。其脉浮虚者，自虚而得之；实大者，自实而得之；弦紧者，汗出而得之；喘乏者，饮酒而得之；癫厥者，自劳而得之；手足不遂，语言謇失者，房中而得之；瘾疹者，自痹湿而得之；历节疼痛者，因醉犯房而得之；聋盲疮癞者，自五味饮食冒犯禁忌而得之。千端万状，莫离于五脏六腑而生矣。

薛立斋曰：前证若因肾虚阴火而肝燥者，宜用六味地黄丸生肾水、滋肝血。若因怒动肝火而血耗者，用四物加柴、栀、丹皮、茯苓以清肝火、生肝血。若因脾经郁结而血耗者，用归脾、四物二汤以补脾气、生肝血。若脾气虚而痰滞者，用二陈加白术、柴胡，健脾以化痰。若因脾虚湿而风痰不利者，用二陈加南星、苍术、防风，胜湿以化痰。若脾经郁而滞者，用归脾汤加柴胡、半夏。若肾经败液为痰者，用六味丸。


灸　法

凡用灸法，必其元阳暴脱及营卫血气不调，欲收速效，惟艾火为良。然用火之法，惟阳虚多寒、经络凝滞者为宜。若火盛金衰，水亏多燥，脉数发热，咽干面赤，口渴便热等证，则不可妄加艾火。若误用之，必致血愈燥而热愈甚，是反速其危矣。

——凡灸法，头面上艾炷宜小不宜大，手足上乃可粗也。又须自上而下，不可先灸下后灸上。

灸非风卒厥危急等证：

神阙：用净盐炒干，纳于脐中今满，上加厚姜一片盖定，灸百壮至五百壮，愈多愈妙。姜焦则易之。或以川椒代盐。或用椒于下，上盖以盐，再盖以姜灸之，亦佳。

丹田、气海：二穴俱连命门，实为生气之海，经脉之本，灸之皆有大效。

灸非风连脏，气塞涎上，昏危不语等证：

百会、风池、大椎、肩井、曲池、间使、足三里。

灸口眼歪斜：

听会灸眼、客主人灸眼、颊车灸口、地仓灸口、承浆灸口、合谷。

灸手足不遂、偏枯等证：

百会、肩髃、曲池、风市、环跳、足三里、绝骨即悬钟。

华元化曰：心风者宜灸心俞，肺风者宜灸肺俞，脾风者宜灸脾俞，肝风者宜灸肝俞，肾风者宜灸肾俞。又治阳脱灸法，见热阵四六。

非风论列方

四君子汤补一


六君子汤补五


金水六君煎新和一


大补元煎新补一


五福饮新补六


五味异功散补四


大营煎新补十四


小营煎新补十五


十全大补汤补二十


四物汤补八


归脾汤补三二


补中益气汤补二十


一阴煎新补八


二阴煎新补十


加减一阴煎新补九


三阴煎新补十一


四逆汤热十四


十味香薷饮和一七一


独参汤补三五


生脉散补五六


六味回阳饮新热二


理中汤热一


理阴煎新热三


温胃饮新热五


左归饮新补二


右归饮新补三


六味丸补百二十


左归丸新补四


右归丸新补五


八味丸补一二一


二陈汤和一


六安煎新和二


白虎汤寒二


抽薪饮新寒三


徙薪饮新寒四


绿豆饮新寒十四


抱龙丸小八五


牛黄丸和三六五


苏合丸和三七一


吐法新攻一


独圣散攻百六


茶调散攻百七


稀涎散攻四三


人参竹叶石膏汤寒五


论外备用方

参附汤补三七


术附汤补四一


《神效》黄芪汤补四八
 麻木


人参膏补一六三


地黄饮子补九九


青州白丸子和百十二
 痰气


三生饮热九四
 痰盛


愈风丹和二七四
 血气受邪


易老天麻丸和二七五
 血虚受邪


交加散和二五二
 血虚经闭


三建汤热四十
 阴厥


神应养真丹和三百十三
 瘫痪


通关散因九八


续断丸和三百六
 脚病


酒浸牛膝丸和三百八
 腰脚无力


调元健步丸和三百十一



下步无力



厥　逆

经 义 并附释义


《脉解篇》曰：内夺而厥，则为喑俳，此肾虚也，少阴不至者，厥也。

详本篇之言厥者，以其内夺，谓夺其五内之精气也。喑，声不能出也；俳，肢体偏废也。今人见此，必皆谓之中风，而不知由于内夺，由于肾虚。盖声出于肺而本乎肾，形强在血而本乎精，精气之本皆主于肾，故少阴不至则为厥。又《调经论》曰：志不足则厥。《本神篇》曰：肾气虚则厥。观此诸论，则非风之义可知矣。故凡治此者，当以前非风证治第三条等法主之。

《调经论》：岐伯曰：气之所并为血虚，血之所并为气虚。帝曰：人之所有者，血与气耳。今夫子乃言血并为虚，气并为虚，是无实乎？岐伯曰：有者为实，无者为虚。今血与气相失，故为虚焉。血与气并，则为实焉。血之与气并走于上，则为大厥，厥则暴死。气复反则生，不反则死。

气并为血虚，血并为气虚，此阴阳之偏败也。今其气血并走于上，则阴虚于下，而神气无根，是即阴阳相离之候，故致厥脱而暴死。复反者轻，不反者甚。此正时人所谓卒倒暴仆之中风，亦即痰火上壅之中风，而不知实由于下虚也。然上实者，假实也，其有甚者，亦宜稍为清理；下虚者，若无实邪可据，则速当峻补其下。

《阳明脉解篇》曰：厥逆连脏则死，连经则生。

观本篇之连经连脏，本以厥逆为言，何其明显平正。盖连经者病在肌表，故轻而生；连脏者病在根本，故重而死。既知此为厥逆，则凡卒倒暴仆等证，其非风也可知，而河间诸公，皆以中腑中脏为言，则是风非风始混乱而莫辨矣。

《大奇论》曰：脉至如喘，名曰暴厥。暴厥者，不知与人言。

《解精微论》曰：厥则目无所见。夫人厥则阳气并于上，阴气并于下。阳并于上，则火独光也；阴并于下，则足寒，足寒则胀也。

详此二论，云脉至如喘者，谓脉之急促如喘，此血气败乱之候，故致暴厥不言，即今人所谓中风不语之属也。云阳并于上，阴并于下，此即上热下寒，水火不交之候，故为目无所见，即中风昏眩之属也。不语者，责在肺肾；昏眩者，责在肝脾。暂见者，气复则生；阴败者，最危之候。俱当按法如前而救其本。

《终始篇》曰：厥逆为病也，足暴清，胸若将裂，肠若将以刀切之，烦而不能食，脉大小皆涩，暖取足少阴，清取足阳明；清则补之，温则泻之。

暴清，即暴冷也。若裂若切，谓其懊恼痛楚，莫可名状，此即所谓躁扰烦乱之中风也。有火者，多温热而脉洪大，宜清阴中之火；有痰者，多喘壅而脉滑实，宜开上焦之痰；无火无痰，多寒凉而脉涩弱，宜补其元气。凡证有若此而兼之昏乱不醒者，此真连脏之甚者也，多不可治。

《生气通天论》曰：阳气者，烦劳则张，精绝，辟积于夏，使人煎厥。阳气者，大怒则形气绝，而血菀于上，使人薄厥。

此云煎厥者，即热厥之类，其因烦劳而病积于夏，亦今云暑风之属也。若见抽搐痰涎卒倒者，当即以前暑风之法治之。薄厥者，急迫相薄之谓，因于大怒，即气厥、血厥之属，治法如后。

《通评虚实论》曰：凡治消瘅仆击，偏枯痿厥，气满发逆，肥贵人则膏粱之疾也。膈塞闭绝，上下不通，则暴忧之病也。暴厥而聋，偏塞闭不通，内气暴薄也。不从内，外中风之病，故瘦留着也。

详此膏粱之疾，即酒色之伤，脾肾之病也；暴忧之病，即悲忧伤肺之属也；内气暴薄，即郁怒伤肝之属也，凡此皆内伤之病。其有不从内，而外中于风者，则必留着经络，故为消瘦痛痹之病。是可见内伤外感之辨，其不可混言有如此。

《逆顺肥瘦篇》曰：夫冲脉者，五脏六腑之海也，五脏六腑皆禀焉。其上者，出于颃颡，渗诸阳，灌诸精。其下者，注少阴之大络，出于气街，循阴股内廉，入腘中，伏行骭骨内，下至内踝之后属而别。其下者，并于少阴之经，渗三阴。其前者，伏行出跗属，下循跗，入大指间，渗诸络而温肌肉。故别络结则跗上不动，不动则厥，厥则寒矣。

详此冲脉之义，则上自头，下自足，后自背，前自腹，凡五脏六腑，十二经脉，无所不禀，故称为五脏六腑十二经脉之海。夫海为百川之宗，凡诸经发源之处，即皆有会合之义，其于通身血气盛衰皆归乎此可知也。然冲脉起于胞中，即其经络之所，亦即其聚蓄之所，故称为血海，亦称为命门，此即所谓根本之宅也。若素纵情欲，以致精气之源伤败于此，则厥脱暴仆等病，亦因于此。不然，则何以忽然仆倒而神形俱败，表里俱残，全无知觉，一至于此，是岂一经一脏之病之所致欤？于此察之，则实由冲脉崩败必无疑矣。故凡治此者，欲舍根蒂而求其济，吾知其必无是理也。冲脉详义具《类经·经络类》第二十七篇注中。

《缪刺论》曰：邪客于手足少阴、太阴、足阳明之络，此五络皆会于耳中，上络左角。五络俱竭，令人身脉皆动，而形无知也，其状若尸，或曰尸厥。剃其左角之发方一寸，燔治，饮以美酒一杯，不能饮者灌之，立已。仍有刺法，详二十七卷耳证门

详此尸厥一证，乃外邪卒中之恶候。凡四时不正之气，及山魔土煞五尸魇魅之属皆是也。犯之者，忽然手足厥冷，肌肤寒栗，面目青黑，精神不守，或口噤妄言，痰涎壅塞，或头旋运倒，不省人事，即名飞尸卒厥，宜用针法，具见本经。若用艾灸，则无如秦承祖灸鬼法及华佗灸阳脱法为妙。凡用药之法，当知邪之所凑，必因气虚，故在本经即以左角之血余，用补五络之脱竭，其义可知。若此危急之际，非用参、附回阳等药，何以挽回？若果邪气壅盛，胸膈不清，则不得不先为开通，然后调理，宜不换金正气散、流气饮、葱姜汤、苏合丸之类酌而主之。

《方盛衰论》：雷公请问：气之多少，何者为逆？何者为从？帝曰：阳从左，阴从右，老从上，少从下。是以气多少，逆皆为厥。问曰：有余者厥耶？答曰：一上不下，寒厥到膝，少者秋冬死，老者秋冬生。气上不下，头痛巅疾，求阳不得，求阴不审，五部隔无征，若居旷野，若伏空室，绵绵乎属不满日。是以少阴之厥，令人妄梦，其极至迷。

此言气逆者，即为厥也。凡阴阳之气，阳从左而升，阴从右而降，故阳病者左为甚，阴病者右为甚，以升者不升，降者不降，而逆其升降之气也。又人之生气，必自下而升，故老人之气已衰于下，而从上者为顺；少壮之气，先盛于下，而从下者为顺。若以老人而神衰于上，其所终之气可知；少壮而形衰于下，其所始之气可知，皆逆候也。及其为病而一上不下，此其根本已亏，故寒厥到膝。少年以阳气方盛，而阳衰若此，故秋冬当死。老人以阳气本衰，而畏寒其常，故秋冬无虑。凡此厥逆之病，谓其阳若非阳，谓其阴若非阴，五脏隔绝，无征可验，若不能终其日者，盖甚言其凋敝难为也。再若人之妄梦而有至迷乱错觉者，此以心肾不交而精神散越，故为厥逆，有至如此，亦总属少阴根本之病。

《厥论》：岐伯曰：阳气衰于下，则为阳厥；阴气衰于下，则为热厥。帝曰：热厥之为热也，必起于足下者何也？岐伯曰：阳气起于足五指之表，阴脉者集于足下，而聚于足心，故阳气胜则足下热也。帝曰：寒厥之为寒也，必从五指而上于膝者何也？曰：阴气起于五指之里，集于膝下而聚于膝上，故阴气胜则从五指至膝上寒，其寒也不从外，皆从内也。寒厥何失而然也？此人者质壮，以秋冬夺于所用，阳气衰不能渗营其经络，阳气日损，阴气独在，故手足为之寒也。热厥何如而然也？酒入于胃，则络脉满而经脉虚，阴气虚则阳气入，阳气入则胃不和，胃不和则精气竭，精气竭则不营其四支也。此人必数醉若饱以入房，气聚于脾中不得散，酒气与谷气相薄，热盛于中，故热遍于身，内热而尿赤也。夫酒气盛而剽悍，肾气日衰，阳气独胜，故手足为之热也。帝曰：厥或令人腹满，或令人暴不知人，或至半日远至一日乃知人者何也？岐伯曰：阴气盛于上则下虚，下虚则腹胀满；阳气盛于上，则下气重上而邪气逆，逆则阳气乱，阳气乱则不知人也。

《厥论》：帝曰：愿闻六经脉之厥状病能也。岐伯曰：巨阳之厥，则肿首头重，足不能行，发为眴仆，呕血善衄。阳明之厥，则癫疾欲走呼，腹满不得卧，面赤而热，妄见而妄言，喘咳身热，善惊衄呕血。少阳之厥，则暴聋颊肿而热，胁痛，胻不可以运，机关不利，腰不可以行，项不可以顾，发肠痈不可治，惊者死。太阴之厥，则腹满[image: ]
 胀，后不利，不饮食，食则呕，不得卧，胻急挛，心痛引腹。少阴之厥，则口干尿赤，腹满心痛，呕变，下泄清。厥阴之厥，则少腹肿痛，腹胀，泾溲不利，好卧屈膝，阴缩肿，胻内热，挛腰痛，虚满前闭，谵言。三阴俱厥，不得前后，使人手足寒，三日死。手太阴厥逆，虚满而咳，善呕沫。手心主、少阴厥逆，心痛引喉，身热，死不可治。手太阳厥逆，耳聋泣出，项不可以顾，腰不可以俯仰。手阳明、少阳厥逆，发喉痹，嗌肿，痉。

详本论之寒厥、热厥，虽皆以手足为言，而实以阴阳之败乱为言也。故寒厥言夺于所用，热厥言因于数醉，正以阴阳之气无不起于手足，故凡厥之将作，则寒热麻痹必先由手足而起，及其甚也，则变出百端，或五脏六腑各有其证如此。然则手足之厥，特其形见之征兆耳，而见微知着，自当因标而虑本也。


伤寒厥逆

仲景曰：伤寒一二日至四五日而厥者，必发热，前热者后必厥，厥深者热亦深，厥微者热亦微。厥应下之而反发汗者，必口伤烂赤。凡厥者，阴阳气不相顺接便为厥。厥者，手足逆冷是也。厥少热多，其病当愈。寒多热少，阳气退，其病为进也。

详此仲景之厥逆，颇与《内经》有异。盖以手足言之，在《内经》则有寒厥热厥之分，在仲景则单以逆冷者为厥。再以邪正言之，在《内经》则论在元气，故其变出百端，而在气在血俱有危证；在仲景则论在邪气，故单据手足，而所畏者则在阴进而阳退也。观成无己曰：厥为阴之盛也，义可知矣。诸伤寒厥逆等证，俱详具《伤寒门》。

论　证

厥逆之证，危证也。盖厥者尽也，逆者乱也，即气血败乱之谓也，故《内经》特重而详言之。如云卒厥、暴厥者，皆厥逆之总名也；如云寒厥、热厥者，分厥逆之阴阳也；如云连经、连脏者，论厥逆之死生也。再若诸经脏腑之辨，亦既详矣。又近世犹有气厥、血厥、痰厥、酒厥、脏厥、蛔厥等证，亦无非本之经义。观《内经》诸论已极明显，奈何后人犹不能察，凡遇此证，则悉识之为中风，竟不知厥逆为何病，而通作风治，害孰甚焉！余深悲之，故于前《非风门》悉力辨正。至于治此之法，即当以前非风证治互相参用，正所以治厥逆也。其有未尽等证，仍列如后条。

论 治 共七条


——寒厥热厥之治：凡寒厥者，必四肢清凉，脉沉微不数，或虽数而无力，或畏寒喜热，引衣自覆，或下利清谷，形证多惺惺。虽此类皆属寒证，然似热非热之证犹多，故凡以手足见厥而脉证俱无实热者，悉寒厥之无疑也。热厥者，必先多热证，脉沉滑而数，畏热喜冷，扬手掉足，或烦躁不宁，大便秘赤，形证多昏冒。凡治此二者，即当以非风门治寒治热之法主之。至若伤寒厥证，其阴其阳，亦当以此法为辨。但伤寒之厥，辨在邪气，故寒厥宜温，热厥可攻也。《内经》之厥，重在元气，故热厥当补阴，寒厥当补阳也。二者之治，不可不察。

——气厥之证有二，以气虚、气实皆能厥也。气虚卒倒者，必其形气索然，色清白，身微冷，脉微弱，此气脱证也，宜参、芪、归、术、地黄、枸杞、大补元煎之属，甚者，以回阳饮、独参汤之类主之。气实而厥者，其形气愤然勃然，脉沉弦而滑，胸膈喘满，此气逆证也。经曰：大怒则形气绝，而血菀于上，即此类也。治宜以排气饮，或四磨饮，或八味顺气散、苏合香丸之类，先顺其气，然后随其虚实而调理之。又若因怒伤气逆，气旋去而真气受损者，气本不实也；再若素多忧郁恐畏，而气怯气陷者，其虚尤可知也，若以此类而用行气开滞等剂则误矣。

——血厥之证有二，以血脱、血逆皆能也。血脱者，如大崩大吐，或产血尽脱，则气亦随之而脱，故致卒仆暴死，宜先掐人中或烧醋炭，以收其气，急用人参一二两煎汤灌之，但使气不尽脱，必渐生矣；然后因其寒热，徐为调理，此所谓血脱益气也。若不知此，而但用血分等药，则几微之气，忽尔散失，阴无所主，无生机矣。其或有用寒凉以止血者，必致败绝阳气，适足以速其死耳。血逆者，即经所云血之与气并走于上之谓，又曰大怒则形气绝而血菀于上之类也。夫血因气逆，必须先理其气，气行则血无不行也，宜通瘀煎或化肝煎之类主之，候血行气舒，然后随证调理。

——痰厥之证，凡一时痰涎壅塞，气闭昏愦，药食俱不能通，必先宜或吐或开以治其标，此不得不先救其急也。但觉痰气稍开，便当治其病本。如因火生痰者，宜清之降之；因风寒生痰者，宜散之温之；因湿生痰者，宜燥之利之；因脾虚生痰者，自宜补脾；因肾虚生痰者，自宜补肾，此痰之不必治也，但治其所以生痰而痰自清矣。然犹有不可治痰者，恐愈攻愈虚，而痰必愈甚也。诸治痰法，见前非风门治痰条中。

——酒厥之证，即经所云热厥之属也。又经云酒风者，亦此类也。凡纵饮无节之人，多有此病。方其气血正盛，力能胜之，不知酒害之何有，及其将衰，则酒之侮人，斯可畏耳。酒病极多，莫知所出，其为酒厥，则全似中风，轻者犹自知人，重者卒尔运倒，忽然昏愦，或躁烦，或不语，或痰涎如涌，或气喘发热，或咳嗽，或吐血，但察其大便干燥，脉实喜冷者，此湿热上壅之证，宜以抽薪饮之类，疾降其火；火之甚者，仍以梨浆饮、绿豆饮之属，更迭进之，以解其毒。此证大忌辛燥等物，务使湿热渐退，神气稍复，然后用补阴等剂，以善其后。其有大便不实，或无火证，而脉见缓弱者，则不宜清火，但以二陈汤、六君子汤，或金水六君煎之类主之。若因酒伤阴，以致脾肾两虚而为厥脱者，非速救本源终无济也。凡患此者，宜终身忌酒，勿使沾唇可也，若不知戒，再犯必难为矣。

——色厥之证有二：一曰暴脱，一曰动血也。凡色厥之暴脱者，必以其人本虚，偶因奇遇，而悉力勉为者有之，或因相慕日久，而纵竭情欲者亦有之，故于事后则气随精去，而暴脱不返。宜急掐人中，仍令阴人搂定，用口相对，务使暖气嘘通，以接其气，勿令放脱，以保其神，随速用独参汤灌之，或速灸气海数十壮，以复阳气，庶可挽回。第以临时慌张，焉知料理，故每致不救。然此以即病者言，所见诚不多也。其有不即病而病此者则甚多也，又何以言之？以其精去于频，而气脱于渐，故每于房欲二三日之后，方见此证，第因其病不在即，故不以此为病，兼之人多讳此，而不知中年之后，多有因此而病者，是皆所谓色厥也，奈时师不能察，而每以中风毙之耳。凡治此者，单宜培补命门，或水或火，当以《非风门》治法第三条者主之。又色厥之动血者，以其血气并走于上，亦血厥之属也，但与大怒血逆者不同，而治法亦有所异。盖此因欲火上炎，故血随气上，必其情欲动极而欲不能遂者有之，或借曲糵以强遏郁火者亦有之。其证则忽尔暴吐，或鼻衄不能禁止，或厥逆，或汗出，或气喘，或咳嗽，此皆以阴火上冲而然。凡治此者，必先制火以抑其势，宜清化饮、四阴煎，或加减一阴煎之类主之。其有阴竭于下，火不归源，别无烦热脉证而血厥不止垂危者，非镇阴煎必不能救，待其势定，然后因证酌治之。

——脏厥、蛔厥二证，皆伤寒证也，并见伤寒门。

述　古

华元化《阳厥论》曰：骤风暴热，云物飞扬，晨晦暮晴，夜炎昼冷，应寒不寒，当雨不雨，水竭土坏，时岁大旱，草木枯悴，江河之涸，此天地之阳厥也。暴壅塞，忽喘促，四肢不收，二腑不利，耳聋目盲，咽干口焦，喉舌生疮，鼻流清涕，颊赤心烦，头昏脑重，双睛似火，一身如烧，素不能者乍能，素不欲者乍欲，登高歌笑，弃衣奔走，狂言妄语，不辨亲疏，发躁无度，饮水不休，胸膈膨胀，腹胁满闷，背疽肉烂，烦溃消中，食不入胃，水不穿肠，骤肿暴满，叫呼昏冒，不省人事，疼痛不知去处，此人之阳厥也。阳厥之脉，举按有力者生，绝者死。

《阴厥论》曰：飞霜走雹，朝昏暮霭，云雨飘摇，风露寒冷，当热不热，未寒而寒，时气淋淫，泉生田野，山摧地裂，土坏河溢，月晦日昏，此天地之阴厥也。暴哑卒寒，一身拘急，四肢拳挛，唇青面黑，目直口噤，心腹满痛，头颔摇鼓，腰脚沉重，语言蹇涩，上吐下泻，左右不仁，大小便滑，吞吐酸绿，悲忧惨戚，喜怒无常者，此人之阴厥也。阴厥之脉，举指弱，按指大者生，举按俱绝者死。一身悉冷，额汗自出者亦死。阴厥之病，过三日勿治。

厥逆论列方

独参汤补二五


大补元煎新补一


六君子汤补五


镇阴煎新热十三


四阴煎新补十二


六味回阳饮新热二


清化饮新因十三


化肝煎新寒十


四味回阳饮新热一


二陈汤和一


排气饮新和六


金水六君煎新和一


通瘀煎新因五


四磨饮和五二


加减一阴煎新补九


苏合香丸和三七一


八味顺气散和二四四


论外备用方

星香汤和二四三
 痰气厥


四逆汤热十四
 寒厥


沉香桂附丸热百十一
 厥冷


三建汤热四二
 阴寒


姜附汤热三二
 厥冷转筋


附子理中汤热二
 虚寒


大已寒丸热百七十
 中寒


养正丹热一八八
 痰厥不降


四逆散散二八
 热厥



伤　风

经　义

《骨空论》曰：风者百病之始也。风从外入，令人振寒，汗出头痛，身重恶寒，治在风府，调其阴阳，不足则补，有余则泻。

《阴阳应象大论》曰：邪风之至，疾如风雨。

《太阴阳明论》曰：阳受风气，阴受湿气。伤于风者，上先受之；伤于湿者，下先受之。

《岁露论》曰：贼风邪气，乘虚伤人。

《八正神明论》曰：正邪者，身形若用力汗出，腠理开，逢虚风，其中人也微，故莫如其情，莫见其形。

《平人气象论》曰：脉滑曰风。

《风论》曰：风气藏于皮肤之间，内不得通，外不得泄。风者善行而数变，腠理开则洒然寒，闭则热而闷，其寒也则衰饮食，其热也则消肌肉，故使人怢栗而不能食，名曰寒热。

《评热病论》曰：劳风法在肺下，其为病，使人强上冥视，唾出若涕，恶风而振寒，此为劳风之病。巨阳引精者三日，中年者五日，不精者七日，咳出清黄涕，其状如脓，大如弹丸，从口中若鼻中出，不出则伤肺，伤肺则死也。此节有说在咳嗽门。

论　证

伤风之病，本由外感，但邪甚而深者，遍传经络，即为伤寒；邪轻而浅者，止犯皮毛，即为伤风。皮毛为肺之合而上通于鼻，故其在外则为鼻塞声重，甚者并连少阳、阳明之经，而或为头痛，或为憎寒发热；其在内则多为咳嗽，甚则邪实在肺而为痰为喘。有寒胜而受风者，身必无汗而多咳嗽，以阴邪闭郁皮毛也；有热胜而受风者，身必多汗，恶风而咳嗽，以阳邪开泄肌腠也。有气强者，虽见痰嗽，或五六日，或十余日，肺气疏则顽痰利，风邪渐散而愈也。有气弱者，邪不易解而痰嗽日甚，或延绵数月，风邪犹在，非用辛温，必不散也。有以衰老受邪，而不慎起居，则旧邪未去，新邪继之，多致终身受其累，此治之尤不易也。盖凡风邪伤人，必在肩后颈根，大杼、风门、肺俞之间，由兹达肺，最近最捷，按而酸处，即其径也。故凡气体薄弱，及中年以后血气渐衰者，邪必易犯，但知慎护此处，或昼坐则常令微暖，或夜卧则以衣帛之类密护其处，勿使微凉，则可免终身伤风咳嗽之患。此余身验切效之法，谨录之以告夫惜身同志者。

论　治

凡伤风咳嗽多痰，或喘急呕恶者，宜六安煎加减治之为最妙，二陈汤多加生姜亦可。若外感风寒，咳嗽多痰，喘急而阴虚血气不足，痰有不活，气有不充，则托送无力，邪不易解，宜金水六君煎，其效如神。若年衰胃弱者，尤宜用之。若伤风兼寒而咳嗽发热者，宜柴陈煎。若时行风邪在肺，咳嗽喘急多痰，而阴寒气甚，邪不易解者，宜小青龙汤，或消风百解散，或金沸草散。若伤风初感，寒热往来，涕唾稠粘，胸膈不快，咳嗽多痰者，参苏饮。若伤风头痛，鼻塞声重，咳嗽者，《局方》神术散，或川芎茶调散。若感风兼湿而头目不清，鼻塞声重者，宜冲和散。若风寒外闭，肢节烦疼，鼻塞声重而内多伏火者，《局方》羌活散。若太阳经伤风，发热，自汗，桂枝汤。

伤风论列方

六安煎新和二


二陈汤和一


金水六君煎新和一


参苏饮散三四


冲和散散八十


消风百解散散四六


桂枝汤散九


柴陈煎新散九


《局方》神术散散六一


小青龙汤散八


金沸草散散八一


《局方》羌活散散八六


川芎茶调散散六四


论外备用方

三拗汤散七八
 鼻塞咳嗽


华盖散散七九
 嗽


景岳全书卷之十一终


卷之十二从集

杂证谟

风　痹

经　义

《痹论》曰：风寒湿三气杂至，合而为痹也。其风气胜者为行痹，寒气胜者为痛痹，湿气胜者为着痹。帝曰：其有五者何也？岐伯曰：以冬遇此为骨痹，以春遇此为筋痹，以夏遇此为脉痹，以至阴遇此为肌痹，以秋遇此为皮痹。帝曰：内舍五脏六腑，何气使然？岐伯曰：五脏皆有合，病久而不去者，内舍于其合也。故骨痹不已，复感于邪，内舍于肾；筋痹不已，复感于邪，内舍于肝；脉痹不已，复感于邪，内舍于心；肌痹不已，复感于邪，内舍于脾；皮痹不已，复感于邪，内舍于肺。所谓痹者，各以其时重感于风寒湿之气也。

《痹论》曰：凡痹之客五脏者，肺痹者，烦满喘而呕；心痹者，脉不通，烦则心下鼓，暴上气而喘，嗌干善噫，厥气上则恐；肝痹者，夜卧则惊，多饮数小便，上为引如怀；肾痹者，善胀，尻以代踵，脊以代头；脾痹者，四肢懈惰，发咳呕汁，上为大塞；肠痹者，数饮而出不得，中气喘争，时发飧泄。胞痹者，小腹膀胱按之内痛，若沃以汤，涩于小便，上为清涕。阴气者，静则神藏，躁则消亡，饮食自倍，肠胃乃伤。淫气喘息，痹聚在肺；淫气忧思，痹聚在心；淫气遗尿，痹聚在肾；淫气乏竭，痹聚在肝；淫气肌绝，痹聚在脾。诸痹不已，亦益内也。其风气胜者，其人易已也。

《痹论》帝曰：痹，其时有死者，或疼久者，或易已者，其故何也？岐伯曰：其入脏者死，其留连筋骨间者疼久，其留皮肤间者易已。帝曰：其客于六腑者何也？曰：此亦其食饮居处，为其病本也。六腑亦各有俞，风寒湿气中其俞，而食饮应之，循俞而入，各舍其腑也。帝曰：痹或痛，或不痛或不仁，或寒或热，或燥或湿，其故何也？曰：痛者，寒气多也，有寒故痛也。其不痛不仁者，病久入深，营卫之行涩，经络时疏，故不痛，皮肤不营，故为不仁。其寒者，阳气少，阴气多，与病相益，故寒也；其热者，阳气多，阴气少，病气胜，阳遭阴，故为痹热。其多汗而濡者，以其逢湿甚也，阳气少，阴气盛，两气相感，故汗出而濡也。帝曰：夫痹之为病，不痛何也？曰：痹在于骨则重，在于脉则血凝而不流，在于筋则屈不伸，在于肉则不仁，在于皮则寒，故具此五者，则不痛也。凡痹之类，逢寒则急，逢热则纵。帝曰：善。

《周痹篇》帝曰：愿闻众痹。岐伯曰：此各在其处，更发更止，更居更起，以右应左，以左应右，非能周也，更发更休也。刺此者，痛虽已止，必刺其处，勿令复起。帝曰：愿闻周痹何如？曰：周痹者，在于血脉之中，随脉以上，随脉以下，不能左右，各当其所。帝曰：刺此奈何？曰：痛从上下者，先刺其下以过之，后刺其上以脱之。痛从上下者，先刺其上以过之，后刺其下以脱之。帝曰：此痛安生？何因而有名？曰：风寒湿气客于外，分肉之间，迫切而为沫，沫得寒则聚，聚则排分肉而分裂也，分裂则痛，痛则神归之。神归之则热，热则痛解，痛解则厥，厥则他痹发，发则如是。此内不在脏，而外未发于皮，独居分肉之间，真气不能周，故命曰周痹。

《长刺节论》曰：病在筋，筋挛节痛，不可以行，名曰筋痹。病在肌肤，肌肤尽痛，名曰肌痹，伤于寒湿。病在骨，骨重不可举，骨髓酸痛，寒气至，名曰骨痹。

《寿夭刚柔篇》曰：病在阳者命曰风，病在阴者命曰痹，明阳俱病命曰风痹。病有形而不痛者，阳之类也；无形而痛者，阴之类也。无形而痛者，其阳完而阴伤之也，急治其阴，无攻其阳；有形而不痛者，其阴完而阳伤之也，急治其阳，无攻其阴。阴阳俱动，乍有形，乍无形，加以烦心，命曰阴胜其阳，此谓不表不里，其形不久。

《五邪篇》曰：邪在肾，则病骨痛阴痹。阴痹者，按之而不得，腹胀腰痛，大便难，肩背颈项痛，时眩。取之涌泉、昆仑，视有血者尽取之。

《五脏生成篇》曰：卧出而风吹之，血凝于肤者为痹，凝于脉者为泣，凝于足者为厥。此三者，血行而不得反其空，故为痹厥也。

《脉要精微论》曰：按之至骨，脉气少者，腰脊痛而身有痹也。

《九针论》曰：八风伤人，内舍于骨解腰脊节腠理之间，为深痹也。故为治，针必长其身，锋其末，可以取深邪远痹。

《四时气篇》曰：着痹不去，久寒不已，卒取其三里。

《玉机真脏论》曰：风寒客于人，使人毫毛毕直，皮肤闭而为热，当是之时，可汗而发也。弗治，病入舍于肺，名曰肺痹，发咳上气。弗治，肺即传而行之肝，病名曰肝痹，一名曰厥，胁痛出食，当是之时，可按若刺耳。

《五脏生成篇》曰：赤脉之至也，喘而坚，诊曰有积气在中，时害于食，名曰心痹，得之外疾，思虑而心虚，故邪从之。白脉之至也，喘而浮，上虚下实，惊，有积气在胸中，喘而虚，名曰肺痹，寒热，得之醉而使内也。青脉之至也，长而左右弹，有积气在心下，支胠，名曰肝痹，得之寒湿，与疝同法，腰痛足清头痛。黄脉之至也，大而虚，有积气在腹中，有厥气，名曰厥疝，女子同法，得之疾使四肢，汗出当风。黑脉之至也，上坚而大，有积气在小腹与阴，名曰肾痹，得之沐浴清水而卧。

《逆调论》帝曰：人身非衣寒也，中非有寒气也，寒从中生者何？岐伯曰：是人多痹气也，阳气少，阴气多，故身寒如从水中出。一水不能胜二火，故不能冻栗，病名曰骨痹。详寒热门


论 证 共二条


风痹一证，即今人所谓痛风也。盖痹者闭也，以血气为邪所闭，不得通行而病也。如《痹论》曰：风气胜者为行痹。盖风者善行数变，故其为痹则走注历节，无有定所，是为行痹，此阳邪也。曰：寒气胜者为痛痹。以血气受寒则凝而留聚，聚则为痛，是为痛痹，此阴邪也。曰：湿气胜者为着痹。以血气受湿则濡滞，濡滞则肢体沉重而疼痛顽木，留着不移，是为着痹，亦阴邪也。凡此三者，即痹之大则也。此外如五脏六腑之痹，则虽以饮食居处皆能致之，然必重感于邪而内连脏气，则合而为痹矣。若欲辨其轻重，则在皮肤者轻，在筋骨者甚，在脏腑者更甚。若欲辨其寒热，则多热者方是阳证，无热者便是阴证。然痹本阴邪，故惟寒者多而热者少，此则不可不察。

观《痹论》曰：风寒湿三气杂至，合而为痹。而《寿天刚柔篇》又曰：在阳者命曰风，在阴者命曰痹。何也？盖三气之合，乃专言痹证之所因也。曰在阳为风，在阴为痹，又分言表里之有殊也。如风之与痹，本皆由感邪所致，但外有表证之见，而见发热头疼等证，或得汗即解者，是皆有形之谓，此以阳邪在阳分，是即伤寒中风之属也，故病在阳者命曰风。若既受寒邪，而初无发热头疼，又无变证，或有汗，或无汗，而筋骨之痛如故，及延绵久不能愈，而外无表证之见者，是皆无形之谓，此以阴邪直走阴分，即诸痹之属也，故病在阴者命曰痹。其或既有表证，而疼痛又不能愈，此即半表半里，阴阳俱病之证，故阴阳俱病者命曰风痹。此所以风病在阳而痹病在阴也。然则诸痹者，皆在阴分，亦总由真阴衰弱，精血亏损，故三气得以乘之而为此诸证。经曰邪入于阴则痹，正谓此也。是以治痹之法，最宜峻补真阴，使血气流行，则寒邪随去。若过用风湿痰滞等药而再伤阴气，必反增其病矣。

风痹治法 共五条


痹因外邪，病本在经，而深则连脏，故其在上则有喘呕，有吐食；在中则为胀满，为疼痛；在下则为飧泄，为秘结诸病，此皆风痹之兼证也。凡见此者，当于各门权其缓急先后而随证治之。

——痹证之风胜者，治当从散，宜败毒散、乌药顺气散之类主之。若以风胜而兼微火者，宜大秦艽汤或九味羌活汤之类主之。

——痹证之寒胜者，但察其表里俱无热证，即当从温治之，宜五积散或小续命汤、甘草附子汤之类主之。若寒甚气虚者，宜《三因》附子汤之类主之。

——痹证之湿胜者，其体必重，或多寒，或多痰，或多汗，皆脾弱阴寒证也。若羌活胜湿汤，乃兼风散湿之剂也；五积散，乃温经散湿之剂也；真武汤，乃温中除湿之剂也；《三因》附子汤，乃补脾燥湿之剂也；调气平胃散，乃行气行湿之剂也；五苓散，乃利水导湿之剂也；二陈汤、六君子汤，乃化痰去湿之剂也。大抵治湿者欲其燥，欲燥者宜从暖。盖脾土喜燥而恶湿，喜暖而恶寒，故温脾即所以治湿也。然又有湿热之为病者，必见内热之证，滑数之脉，方可治以清凉，宜二妙散及加味二妙丸、当归拈痛汤之类主之。其有热甚者，如抽薪饮之类亦可暂用，先清其火而后调其气血。

——风痹之证，大抵因虚者多，因寒者多。惟血气不充，故风寒得以入之；惟阴邪留滞，故经脉为之不利，此痛痹之大端也，惟三气饮及大防风汤之类方能奏效。凡治痹之法，惟此为最。其有宜酒者，即以三气饮浸酒服之亦妙，法见本方。或用易老天麻丸亦可。

历节风痛

历节风痛，以其痛无定所，即行痹之属也。《病源》云：历节风痛是气血本虚，或因饮酒腠理开，汗出当风所致；或因劳倦调护不谨，以致三气之邪遍历关节，与气血相搏，而疼痛非常，或如虎之咬，故又有白虎历节之名。《中藏经》曰：历节疼痛者，因醉犯房而得之。此其概也。大都痛痹之证，多有昼轻而夜重者，正阴邪之在阴分也。其有遇风雨阴晦而甚者，此正阴邪侮阳之证也。或得暖遇热而甚者，此湿热伤阴之火证也。有火者宜从清凉，有寒者宜从温热。若筋脉拘滞，伸缩不利者，此血虚血燥证也，非养血养气不可。凡诸治法，总宜如前。

——凡诸痹作痛者，俱宜用火龙膏贴之。

风痹论列方

六君子汤补五


大防风汤补九八


大秦艽汤和二四五


小续命汤散五二


败毒散散三六


五积散散三九


真武汤热一四三


二陈汤和一


三气饮新热十七


五苓散和一八二


抽薪饮新寒三


二妙散寒一三四


火龙膏外三百二十


《三因》附子汤热二三


甘草附子汤热三一


加味二妙丸寒一三五


易老天麻丸和二七五


当归拈痛汤寒百三十


乌药顺气散散九三


九味羌活汤散四四


调气平胃散和十八


羌活胜湿汤和一七八


论外备用方

大建中汤补二四
 阳虚


愈风丹和二七四
 虚风


活络饮和二六九
 风湿


茯苓丸和百十四
 痰饮痹痛


换骨丹和二七九


史国公浸酒方和二八一


三痹汤和二五八
 血虚气滞


蠲痹汤和二五七
 温经


虎骨散和二五一
 风毒走注


换腿丸和二百八十
 疏邪


桂心散和二六五
 风邪走痛


透经解挛汤和二七一
 去风通经


虎骨酒和三五
 强筋骨


薏仁酒和三百十六
 脚痹


秦艽地黄汤和二六八
 风热血燥


趁痛散和二六七
 行血行气


豨莶丸和二五六


六味茯苓汤和二六一
 痰痹


鸡鸣散和二八五
 风湿流注


白术酒和一八一
 中湿身痛


独活寄生汤和二百七十
 风寒湿痛


续断丸和三百五
 风湿浮肿


续断丹和二五五
 三气


除湿蠲痹汤和二六四
 风湿


湿郁汤和二六六
 风湿


薏仁汤和二四七
 流注


熏洗痛风法和二七三


熏蒸法和二七二


枳实散和二六二
 心痹痛


加味五痹汤和二五九
 五脏痹


人参散和二百六十
 肝痹胁痛


紫苏子汤和二六三
 肺痹胸痛


温中法曲丸热一二五
 脾痹多寒


当归散散丸十一
 肺痹上气


麻黄左经丸散九六
 风邪


半夏左经汤散九七
 风湿流注


大黄左经汤散九八
 闭结


神效左经丸散九五
 三气


虎胫骨丸寒一三七
 湿热


羌活散散八七
 风气


苍术丸寒一三三
 湿热


苦参丸寒一三八
 阴虚风热


熨背散热一二四
 胁背痛


十味锉散热四九
 血弱挛痛


参附渗湿汤热一二二
 寒湿痹痛


龙虎丹热一二六
 走注


芎归散热一二一
 温补行散


愈风燥湿化痰丸和二七六


麻黄杏仁薏苡甘草汤散四
 风湿



汗　证

经　义

《阴阳应象大论》曰：阳之汗，以天地之雨名之。

《宣明五气篇》曰：心为汗。

《阴阳别论》曰：阳加于阴谓之汗。

《评热病论》曰：阴虚者，阳必凑之，故少气时热而汗出也。

《决气篇》曰：津脱者，腠理开，汗大泄。

《骨空论》曰：风从外入，令人振寒，汗出头痛，身重恶寒。大风汗出，灸[image: ]
 [image: ]
 ，[image: ]
 [image: ]
 在背下侠脊傍三寸所。

《金匮真言论》曰：夏暑汗不出者，秋成风疟。

《热论》曰：暑当与汗皆出，勿止。

《生气通天论》曰：因于暑，汗，烦则喘喝，静则多言，体若燔炭，汗出而散。汗出偏沮，使人偏枯。汗出见湿，乃生痤痱。劳汗当风，寒薄为皶，郁乃痤。魄汗未尽，形弱而气烁，穴俞以闭，发为风疟。阳者，卫外而为固也。

《评热病论》曰：人所以汗出者，皆生于谷，谷生于精，今邪气交争于骨肉而得汗者，是邪却而精胜也。复热者，邪气也，汗者，精气也，今汗出而辄复热者，是邪胜也。汗出而脉尚躁盛者死。

《热病篇》曰：热病已得汗出而脉尚躁，喘且复热，喘甚者死。热病已得汗而脉尚躁盛，此阴极之脉也，死；其得汗而脉静者生。热病者脉尚盛躁而不得汗者，此阳极之脉也，死；脉盛躁得汗静者，生。热病而汗且出，及脉顺可汗者，取之鱼际、太渊、大都、太白，泻之则热去，补之则汗出；汗出太甚，取内踝上横脉以止之。

《寒热病篇》曰：臂太阴可汗出，足阳明可汗出。故取阴而汗出甚者，止之于阳；取阳而汗出甚者，止之于阴。

《逆顺篇》曰：无刺熇熇之热，无刺漉漉之汗。

《五禁篇》曰：五禁、五夺、五逆者，皆不可刺。曰：大汗出之后，是三夺也。

《平人气象论》曰：尺涩脉滑，谓之多汗。

《邪气脏腑病形篇》曰：肺脉缓甚为多汗，微缓为痿瘘、偏风，头以下汗出不可止。

《本脏篇》曰：卫气者，所以温分肉，充皮毛，肥腠理，司阖关者也。

《经脉别论》曰：饮食饱甚，汗出于胃；惊而夺精，汗出于心；持重远行，汗出于肾；疾走恐惧，汗出于肝；摇体劳倦，汗出于脾。

《本病篇》曰：醉饱行房，汗出于脾。

《水热穴论》曰：勇而劳甚则肾汗出。所谓玄府者，汗空也。

《举痛论》曰：炅则腠理开，营卫通，汗大泄，故气泄矣。劳则喘息汗出，外内皆越，故气耗矣。

《五变篇》曰：肉不坚，腠理疏，则善病风厥，漉汗。

《痹论》曰：风寒湿三气杂至，合而为痹。其多汗而濡者，此其逢湿甚也，阳气少，阴气盛，两气相感，故汗出而濡也。

《脏气法时论》曰：肺病者，肩背痛，汗出。肾病者，寝汗出，憎风。

《阴阳应象大论》曰：阳胜则身热，腠理闭，喘粗为之俯仰，汗不出而热，齿干以烦冤，腹满死，能冬不能夏。阴胜则身寒汗出，身常清，数栗而寒，寒则厥，厥则腹满死，能夏不能冬。

《脉要精微论》曰：阳气有余，为身热无汗；阴气有余，为多汗身寒；阴阳有余，则无汗而寒。

《营卫生会篇》曰：血之与气，异名同类焉。故夺血者无汗，夺汗者无血，故人有两死而无两生。

《脉要精微论》曰：肺脉软而散者，当病灌汗。

《六元正纪大论》曰：太阳所至，为寝汗痉。

《诊要经终论》曰：太阳之脉，其终也，戴眼，反折瘛疭，其色白，绝汗乃出，出则死矣。

《经脉篇》曰：六阳气绝，则阴与阳相离，离则腠理发泄，绝汗乃出，故旦占夕死，夕占旦死。

论 证 共三条


汗出一证，有自汗者，有盗汗者。自汗者，濈濈然无时，而动作则益甚。盗汗者，寐中通身汗出，觉来渐收。诸古法云：自汗者属阳虚，腠理不固，卫气之所司也。人以卫气固其表，卫气不固，则表虚自汗而津液为之发泄也，治宜实表补阳。盗汗者属阴虚，阴虚者阳必凑之，故阳蒸阴分则血热，血热则液泄而为盗汗也，治宜清火补阴。此其大法，固亦不可不知也。然以余观之，则自汗亦有阴虚，盗汗亦多阳虚也。如遇烦劳大热之类，最多自汗，故或以饮食之火起于胃，劳倦之火起于脾，酒色之火起于肾，皆能令人自汗，若此者，谓非阳盛阴衰者而何？又若人之寤寐，总由卫气之出入，卫气者，阳气也，人于寐时则卫气入于阴分，此其时非阳虚于表者而何？所以自汗、盗汗亦各有阴阳之证，不得谓自汗必属阳虚，盗汗必属阴虚也。然则阴阳有异，何以辨之？曰：但察其有火无火，则或阴或阳，自可见矣。盖火盛而汗出者，以火烁阴，阴虚可知也；无火而汗出者，以表气不固，阳虚可知也。知斯二者，则汗出之要无余义，而治之之法，亦可得其纲领矣。

——汗由血液，本乎阴也。经曰：阳之汗，以天地之雨名之，其义可知。然汗发于阴而出于阳，此其根本则由阴中之营气，而其启闭则由阳中之卫气。故凡欲疏汗而不知营卫之盛衰，欲禁汗而不知橐龠之牝牡，亦犹荡舟于陆而驾车于海耳，吾知其不败不已也。

——汗证有阴阳。阳汗者，热汗也；阴汗者，冷汗也。人但知热能致汗，而不知寒亦致汗。所谓寒者，非曰外寒，正以阳气内虚，则寒生于中而阴中无阳，阴中无阳则阴无所主而汗随气泄。故凡大惊、大恐、大惧，皆能令人汗出，是皆阳气顿消，真元失守之兆。至其甚者，则如病后产后，或大吐大泻失血之后，必多有汗出者，是岂非气去而然乎？故经曰：阴胜则身寒汗出，身常清，数栗而寒，寒则厥，厥则腹满死。仲景曰：极寒反汗出，身必冷如冰。是皆阴汗之谓也。故凡治阴汗者，但当察气虚之微甚。微虚者，略扶正气，其汗自收；甚虚者，非速救元气不可，即姜、桂、附子之属，必所当用。余别有治案，在伤寒门战汗条中。


汗出不治证

凡汗出不治之证有六：一、汗出而喘甚者不治。二、汗出而脉脱者不治。三、汗出而身痛甚者不治。四、汗出发润至颠者不治。五、汗出如油者不治。六、汗出如珠者不治。凡见此类，不得妄为用药。

论 治 共八条


——阳证自汗或盗汗者，但察其脉证有火，或夜热烦渴，或便热喜冷之类，皆阳盛阴虚也，宜当归六黄汤为第一，保阴煎亦妙。其或阴分虽有微火而不甚者，宜一阴煎或加减一阴煎之类主之。其有心火不宁，烦躁出汗者，宜朱砂安神丸、天王补心丹、生脉散之类主之。又有本非阴虚，止因内火熏蒸，血热而多汗者，宜正气汤，或黄芩芍药汤、清化饮之类主之。

——阴证自汗或盗汗者，但察其内无火邪，又无火脉，便是气虚阴证，皆不可妄用凉药以败阳气。若止因气虚而火未衰者，宜三阴煎、参归汤、人参建中汤之类主之。若睡中盗汗而无火者，宜参苓散、独参汤主之。若阳气俱虚者，宜参附汤、大建中汤之类主之。若气虚火衰之甚者，宜大补元煎、六味回阳饮之类主之。

——卫气不固，腠理不密而易汗者，是亦阴证之属，宜黄芪六一汤、玉屏风散、芪附汤之类主之。

——诸病误治，有不当汗而妄汗，或虽当汗而汗之太过者，皆汗多亡阳之证，是亦阴证之属，当察其虚之微甚。微虚者，宜三阴煎、五阴煎、独参汤之类主之；大虚者，非大补元煎、六味回阳饮之类不可。

——湿气乘脾者，亦能作汗。凡证有身重困倦而脉见缓大，声音如从瓮中出者，多属湿证。若热湿胜者，但去其火而湿自清，宜用前阳证之法；寒湿胜者，但助其火而湿自退，宜用前阴证之法。或用玉屏风散、四君子汤、五君子煎之类以健脾土之气，则湿去而汗自收。

——收汗止汗之剂，如麻黄根、浮小麦、乌梅、北五味、小黑豆、龙骨、牡蛎之属，皆可随宜择用。一曰：黄芪得防风而力愈大。一曰：官桂最能实表。

——凡汗出太多不能收者，速宜用五倍子为末，以唾津调填脐中，外用帕帛缚定，过宿即止。或用何首乌为末，填脐缚之，亦止。

——小儿盗汗，虽是常事，在东垣诸公，皆曰不必治之，盖由血气未足也。然汗之太多者，终属气分之虚。余于儿辈见汗之甚者，每以人参一钱许，煎汤与服，当夜即止。正恐他日之强弱未必不由乎此，所以培补之功原不可少。

——病后多汗。若伤寒，若疟疾，凡系外感寒邪，汗出热退而有汗不即止者，此以表邪初解，必由腠理卫气开泄，其汗宜然，即数日旬日亦自无妨，候卫气渐实，汗必自止，无足虑也。若其他杂证，本非外感之解而有自汗盗汗者，乃非所宜，不容不治。

述 古 共二条


《丹溪附录》曰：心之所藏，在内者为血，发外者为汗。盖汗乃心之液，而自汗之证，未有不由心肾俱虚而得之者。故阴虚阳必凑，发热而自汗；阳虚阴必乘，发厥而自汗，皆阴阳偏胜所致也。

立斋曰：若阳气虚弱，汗出不止，肢体倦怠，用芪附汤。上气喘急，盗汗，气短头晕者，用参附汤。肾气虚弱，盗汗发热者，用六味丸。若肾气虚乏，盗汗恶寒者，用八味丸。气血俱虚而盗汗者，用十全大补汤。阳盛阴虚者，当归六黄汤。心肾虚弱者，斑龙丸。

汗证论列方

大补元煎新补一


大建中汤补二五


玉屏风散补五十


四君子汤补一


五君子煎新热六


当归六黄汤寒六五


独参汤补三五


参附汤补三七


十全大补汤补二十


参归汤补三八


芪附汤补四三


人参建中汤补二六


参苓散补五三


生脉散补五六


黄芪六一汤补四九


一阴煎新补八


三阴煎新补十一


六味回阳饮新热二


五阴煎新补十三


保阴煎新寒一


天王补心丹补百八


六味丸补百二十


八味九补一二一


加减一阴煎新补九


清化饮新因十三


正气汤寒六六


黄芩芍药汤寒百九


斑龙丸补一二八


论外备用方

归脾汤补三二


黄芪汤补四五


大补黄芪汤补四七


还少丹补一三五


柔脾汤补七一
 吐衄汗


益阴肾气丸补一二三
 血虚盗汗


三味建中汤补二九


大建中汤补二五
 阴汗


人参养营汤补二一


心肾丸补百十二
 阴虚盗汗


生地黄汤寒六八
 阴火汗


防己黄芪汤和一七六
 风湿汗


《宣明》白术散固三
 虚风


白术散和三十
 自汗盗汗


防风当归汤和二四一
 过汗反张


牡蛎白术散固二
 酒风


牡蛎散固一


金锁正元丹固十八
 遗精汗


秘元丹固三二
 虚寒自汗


麦麸汤固四
 气虚汗


辰砂妙香散固十五
 心虚汗


脚汗牡蛎散因二九四



痉　证

经　义

《至真要大论》曰：诸痉项强，皆属于湿。诸暴强直，皆属于风。厥阴在泉，客胜则大关节不利，内为痉强拘瘛，外为不便；主胜则筋骨繇并，腰腹时痛。

《经筋篇》曰：足太阳之筋病，脊反折，项筋急，肩不举，腋支，缺盆中纽痛，不可左右摇。足少阴之筋病，主痫瘛及痉，在外者不能俯，在内者不能仰，故阳病者腰反折不能俯，阴病者不能仰。经筋之病，寒则反折筋急，热则筋弛纵不收，阴痿不用。阳急则反折，阴急则俯不伸。

《缪刺论》曰：邪客于足太阳之络，令人拘挛背急，引胁而痛。

《骨空论》曰：督脉为病，脊强反折。

《生气通天论》曰：因于湿，首如裹。湿热不攘，大筋软短，小筋弛长，软短为拘，弛长为痿。

《经脉篇》曰：膀胱足太阳也，是动则病冲头痛，目似脱，项似拔，脊痛，腰似折，髀不可以曲，腘如结，踹如裂，是为踝厥。是主筋所生病者。

《气厥论》曰：肺移热于肾，传为柔痉。

《诊要经终论》曰：太阳之脉，其终也，戴眼，反折，瘛疭，其色白，绝汗乃出，出则死矣。

《六元正纪大论》曰：太阳所至，为寝汗痉。

《热病篇》曰：风痉身反折，先取足太阳及腘中及血络出血；中有寒，取三里。热病不可刺者有九，九曰热而痉者死，腰折，瘛疭，齿噤[image: ]
 也。

《厥论》曰：手阳明、少阳厥逆，发喉痹，嗌肿，痉，治主病者。

论 证 共六条


痓之为病，即《内经》之痉病也，以痉作痓，盖传写之误耳。其证则脊背反张，头摇口噤，戴眼项强，四肢拘急，或见身热足寒，恶寒面赤之类皆是也。

仲景曰：太阳之病，发热无汗，反恶寒者，名曰刚痉。太阳病，发热汗出而不恶寒者，名曰柔痓。太阳病，发热脉沉而细者，名曰痉，为难治。太阳病，发汗太多，因致痉。风病，下之则痉，复发汗，必拘急。疮家，虽身疼痛，不可发汗，汗出则痉。

陈无择曰：夫人之筋，各随经络结束于身，血气内虚，外为风寒湿热之所中，则痉。盖风散气，故有汗而不恶寒曰柔痉；寒泣血，故无汗而恶寒曰刚痉。原其所因，多由亡血，筋无所营，故邪得以袭之。所以伤寒汗下过多，与夫病疮人及产后致斯疾者，概可见矣。诊其脉皆沉伏弦紧，但阳缓阴急则久久拘挛，阴缓阳急则反张强直，二证各异，不可不别。

愚谓痉之为病，强直反张病也。其病在筋脉，筋脉拘急，所以反张；其病在血液，血液枯燥，所以筋挛。观仲景曰：太阳病，发汗太多，因致痉；风病，下之则成痉；疮家不可发汗，汗之亦成痉。只此数言，可见病痉者多由误治之坏证，其虚其实可了然矣。自仲景之后，惟陈无择能知所因，曰：多由亡血，筋无所营，因而成痉，则尽之矣，但惜其言之既善而复有未善者。曰：血气内虚，外为风寒湿热所中则痉，斯言不无又误。若其所云，则仍是风湿为邪，而虚反次之。不知风随汗散，而既汗之后，何复言风？湿随下行，而既下之后，何反致湿？盖误汗者必伤血液，误下者必伤真阴。阴血受伤则血燥，血燥则筋失所滋，筋失所滋则为拘为挛，反张强直之病势所必至，又何待风寒湿热之相袭而后为痉耶？且仲景所言，言不当汗而汗也，不当下而下也，汗下既误，即因误治而成痉矣。岂误治之外，必再受邪而后成痉，无邪则无痉哉？此陈氏之言，不惟失仲景之意，而反致后人疑惑，用持两端。故凡今人之治此者，未有不以散风去湿为事，亦焉知血燥阴虚之证，尚能堪此散削否？此不可不为辨察，故余列二子之论于前，以资后学之印证。

——痉证甚多，而人多不识者，在不明其故而鲜有察之者耳。盖凡以暴病而见反张戴眼、口噤拘急之类，皆痉病也。观仲景以汗下为言，谓其误治亡阴所以然也。余因类推，则常见有不因误治，而凡属阴虚血少之辈，不能养营筋脉，以致搐挛僵仆者，皆是此证。如中风之有此者，必以年力衰残，阴之败也；产妇之有此者，必以去血过多，冲任竭也；疮家之有此者，必以血随脓出，营气涸也；小儿之有此者，或以风热伤阴，遂为急惊，或以汗泻亡阴，遂为慢惊，凡此之类，总属阴虚之证。盖精血不亏，则虽有邪干，亦断无筋脉拘急之病，而病至坚强，其枯可知。故治此者，必当先以气血为主，而邪甚者，或兼治邪，若微邪者，通不必治邪。盖此证之所急者在元气，元气复而血脉行，则微邪自不能留，何足虑哉！奈何今人但见此证，必各分门类而悉从风治。不知外感之风，寒邪证也，治宜解散；内生之风，血燥证也，止宜滋补。矧此数者，总由内证，本无外邪，既以伤精败血枯燥而成，而再治风痰，难乎免矣。故笔于此，以明痓证之要。

——仲景言痉止属太阳而不及他经者何也？盖痉必反张，其病在背，背之经络惟太阳、督脉耳，言太阳则督在其中矣，此其义也。然仲景止言其表而未详其里。考《内经》之《经脉篇》曰：足少阴之脉，贯脊属肾，其直者从肾上贯肝膈。《经筋篇》曰：足少阴之筋，循脊内挟膂，上至项，结于枕骨，与足太阳之筋合。又曰：足太阳之筋病，脊反折，项筋急。足少阴之筋病，主痫瘛及痉。阳病者腰反折不能俯，阴病者不能仰。由此观之，则痉之为病，乃太阳、少阴之病也。盖肾与膀胱为表里，膀胱为津液之腑而肾为藏精之脏，病在二经，水亏可知，故治此者，最当以真阴为主。

论 治 共八条


——痉证凡因汗因泻者，其气必虚。微虚者，宜三阴煎、五福饮之类主之。大虚而脉见沉细，阴胜者，宣大营煎、大补元煎、十全大补汤之类主之。

——痉证多汗者，宜三阴煎、参归汤、人参建中汤主之。阳气大虚汗出，或亡阳者，宜参附汤、芪附汤、大补元煎之类主之。若汗出兼火，多热躁者，宜当归六黄汤主之。

——痉因泄泻者，宜胃关煎、温胃饮之类主之。泻止而痉者，宜大营煎、五福饮之类主之。

——痉有兼火者，必脉见洪滑，证见烦热，宜一阴煎或加减一阴煎主之。若火盛之甚，以致阴血涸燥者，不得不先去其火，宜清化饮、保阴煎、玉女煎之类主之。

——痉有表邪未解者，当察其邪之微甚及证之阴阳。若身有微热，脉不紧数者，此微邪也，只补正气，其邪自散，宜五福饮之类主之。若表邪未解，阴虚无汗身热者，宜三柴胡饮、四柴胡饮、补阴益气煎之类主之。若阳气大虚，阴极畏寒，邪不解而痉者，宜大温中饮主之。

——痉有痰盛者，不得不先清上焦。若火盛多痰者，宜用清膈煎、抱龙丸。若多痰无火，宜用六安煎。凡此证候，多属虚痰虚火，因其壅滞，不得不暂为清理，但得痰气稍开，便当调理血气。

——小儿吐泻及多汗之后，妇人产后，诸证大失血之后，凡病中风及疮毒溃脓之后，皆有此证，悉当依前法酌宜治之。

——痉证有兼湿者，当如王海藏治法，详见后条。

述 古 共二条


仲景治太阳之痉，身体强，脉沉迟者，用栝楼桂枝汤取微汗。治刚痉无汗者，用葛根汤。治胸满口噤，卧不着席，脚挛痓齿者，用大承气汤。按：此皆散逐实邪之法，虽此证不多见，然间或有之，则亦不可不知。

王海藏治刚痉，用神术汤加羌活、独活、麻黄；治柔痉，用白术汤加桂心、黄芪。

痉证论列方

大营煎新补十四


五福饮新补六


参归汤补三八


参附汤补三七


芪附汤补四三


白术汤和二六


一阴煎新补八


三阴煎新补十一


保阴煎新寒一


温胃饮新热五


胃关煎新热九


清化饮新因十三


玉女煎新寒十二


大补元煎新补一


十全大补汤补二十


五积散散三九


大温中饮新散八


人参建中汤补二六


清膈煎新寒九


二柴胡饮新散二


当归六黄汤寒六五


神术汤和三九


三柴胡饮新散三


补阴益气煎新补十六


六安煎新和二


四柴胡饮新散四


加减一阴煎新补九


葛根汤散二九


大承气汤攻
 —

栝楼桂枝汤散十二


抱龙丸小八五


论外备用方

防风当归汤和二四一
 过汗反张


景岳全书卷之十二终


卷之十三性集

杂证谟

瘟　疫

经　义

《阴阳应象大论》曰：冬伤于寒，春必温病。

《金匮真言论》曰：夫精者，身之本也。故藏于精者，春不病温。

《热论篇》：帝曰：今夫热病者，皆伤寒之类也，或愈或死，其死皆以六七日之间，其愈皆以十日以上者，何也？岐伯对曰：巨阳者，诸阳之属也，其脉连于风府，故为诸阳主气也。人之伤于寒也，则为病热，热虽甚不死。其两感于寒而病者，必不免于死。帝曰：愿闻其状。岐伯曰：伤寒一日，巨阳受之，故头项痛，腰脊强。二日，阳明受之，阳明主肉，其脉侠鼻，络于目，故身热目疼而鼻干，不得卧也。三日，少阳受之，少阳主胆，其脉循胁络于耳，故胸胁痛而耳聋。三阳经络皆受其病而未入于脏者，故可汗而已。四日，太阴受之，太阴脉循布胃中，络于嗌，故腹满而嗌干。五日，少阴受之，少阴脉贯肾，络于肺，系舌本，故口燥舌干而渴。六日，厥阴受之，厥阴脉循阴器而络于肝，故烦满而囊缩。三阴三阳、五脏六腑皆受病，营卫不行，五脏不通则死矣。其不两感于寒者，七日，巨阳病衰，头痛少愈。八日，阳明病衰，身热少愈。九日，少阳病衰，耳聋微闻。十日，太阴病衰，腹减如故，则思饮食。十一日，少阴病衰，渴止不满，舌干已而嚏。十二日，厥阴病衰，囊纵，少腹微下，大气皆去，病日已矣。帝曰：治之奈何？岐伯曰：治之各通其脏脉，病日衰已矣。其未满三日者，可汗而已；其满三日者，可泄而已。

《热论篇》曰：两感于寒者，病一日则巨阳与少阴俱病，则头痛口干而烦满。二日则阳明与太阴俱病，则腹满，身热不欲食，谵言。三日则少阳与厥阴俱病，则耳聋，囊缩而厥，水浆不入，不知人，六日死。帝曰：五脏已伤，六腑不通，营卫不行，如是之后，三日乃死，何也？岐伯曰：阳明者，十二经脉之长也，其血气盛，故不知人，三日其气乃尽，故死矣。

《热论篇》曰：凡病伤寒而成温者，先夏至日者为病温，后夏至日者为病暑，暑当与汗皆出，勿止。

《热论篇》：帝曰：热病已愈，时有所遗者何也？岐伯曰：诸遗者，热甚而强食之，故有所遗也。若此者，皆病已衰而热有所藏，因其谷气相薄，两热相合，故有所遗也。帝曰：治遗奈何？岐伯曰：视其虚实，调其逆从，可使必已也。帝曰：病热当何禁之？岐伯曰：病热少愈，食肉则复，多食则遗，此其禁也。

《刺热篇》曰：肝热病者，小便先黄，腹痛多卧，身热。热争则狂言及惊，胁满痛，手足躁，不得安卧。庚辛甚，甲乙大汗，气逆则庚辛死。刺足厥阴、少阳。其逆则头痛员员，脉引冲头也。心热病者，先不乐，数日乃热。热争则卒心痛，烦闷善呕，头痛，面赤，无汗。壬癸甚，丙丁大汗，气逆则壬癸死。刺手少阴、太阳。脾热病者，先头重颊痛，烦心，颜青欲呕，身热。热争则腰痛不可用俯仰，腹满泄，两颔痛。甲乙甚，戊己大汗，气逆则甲乙死。刺足太阴、阳明。肺热病者，先淅然厥起毫毛，恶风寒，舌上黄，身热。热争则喘咳，痛走胸膺背，不得太息，头痛不堪，汗出而寒。丙丁甚，庚辛大汗，气逆则丙丁死。刺手太阴、阳明，出血如大豆，立已。肾热病者，先腰痛胻酸，苦渴数饮，身热。热争则项痛而强，胻寒且酸，足下热，不欲言，其逆则项痛员员澹澹然。戊己甚，壬癸大汗，气逆则戊己死。刺足少阴、太阳。诸汗者，至其所胜日汗出也。肝热病者，左颊先赤；心热病者，颜先赤；脾热病者，鼻先赤；肺热病者，左颊先赤；肾热病者，颐先赤。病虽未发，见赤色者刺之，名曰治未病。太阳之脉色荣颧骨，热病也，荣未交，曰今且得汗，待时而已。与厥阴脉争见者，死期不过三日。其热病内连肾，少阳之脉色也。少阳之脉色荣颊前，热病也，荣未交，曰今且得汗，待时而已。与少阴脉争见者，死期不过三日。此一节即言伤寒
 之两感也
 ，详注备载
 《类经
 ·疾病类
 》四十四
 。

《热病篇》曰：热病三日，而气口静、人迎躁者，取之诸阳，五十九刺，以泻其热而出其汗，实其阴以补其不足者。身热甚，阴阳皆静者，勿刺也。其可刺者，急取之，不汗出则泄。所谓勿刺者，有死征也。热病七日八日，脉口动喘而弦者，急刺之，汗且自出，浅刺手大指间。热病七日八日，脉微小，病者溲血，口中干，一日半而死，脉代者，一日死。热病已得汗出而脉尚躁，喘且复热，勿刺肤，喘甚者死。热病七日八日，脉不躁，躁不散数，后三日中有汗，三日不汗，四日死。未曾汗者，勿腠刺之。热病不知所痛，耳聋，不能自收，口干，阳热甚，阴颇有寒者，热在髓，死不可治。热病而汗且出，及脉顺可汗者，取之鱼际、太渊、大都、太白，泻之则热去，补之则汗出。汗出太甚，取内踝上横脉以止之。热病已得汗而脉尚躁盛，此阴脉之极也，死；其得汗而脉静者，生。热病者，脉尚躁盛而不得汗者，此阳脉之极也，死；脉盛躁得汗静者，生。热病不可刺者有九：一曰汗不出，大颧发赤，哕者死；二曰泄而腹满甚者死；三曰目不明，热不已者死；四曰老人婴儿，热而腹满者死；五曰汗不出，呕下血者死；六曰舌本烂，热不已者死；七曰咳而衄，汗不出，出不至足者死；八曰髓热者死；九曰热而痉者死，腰折、瘛疭、齿噤[image: ]
 也。凡此九者，不可刺也。太阳之脉色荣颧骨，热病也，与厥阴脉争见者死，死期不过三日。少阳之脉色荣颊前，热病也，与少阴脉争见者，死期不过三日。本篇刺法未及详录
 ，具载
 《类经
 ·针刺类
 》第四十
 。

《评热病论》：帝曰：有病温者，汗出辄复热，而脉躁疾不为汗衰，狂言不能食，病名为何？岐伯曰：病名阴阳交，交者死也。人所以汗出者，皆生于谷，谷生于精。今邪气交争于骨肉而得汗者，是邪却而精胜也。精胜则当能食而不复热，复热者，邪气也。汗者，精气也。今汗出而辄复热者，是邪胜也。不能食者，精无俾也。病而留者，其寿可立而倾也。且夫《热论》曰：汗出而脉尚躁盛者死。今脉不与汗相应，此不胜其病也，其死明矣。狂言者，是失志，失志者死。今见三死，不见一生，虽愈必死也。

《刺志论》曰：气盛身寒，得之伤寒；气虚身热，得之伤暑。

《论疾诊尺篇》曰：尺肤热甚，脉盛躁者，病温也。其脉盛而滑者，病且出也。

《刺法论》：帝曰：余闻五疫之至，皆相染易，无问大小，病状相似，不施救疗，如何可得不相移易者？岐伯曰：不相染者，正气存内，邪不可干，避其毒气。天牝从来，复得其往，气出于脑，即不干邪。气出于脑，即先想心如日。欲将入于疫室，先想青气自肝而出，左行于东，化作林木；次想白气自肺而出，右行于西，化作戈甲；次想赤气自心而出，南行于上，化作焰明；次想黑气自肾而出，北行于下，化作水；次想黄气自脾而出，存于中央，化作土。五气护身之毕，以想头上如北斗之煌煌，然后可入于疫室。

《水热穴论》：帝曰：夫子言治热病五十九俞，愿闻其处，因闻其意。岐伯曰：头上五行行五者，以越诸阳之热逆也。大杼、膺俞、缺盆、背俞，此八者，以泻胸中之热也。气街、三里、巨虚上下廉，此八者，以泻胃中之热也。云门、髃骨、委中、髓空，此八者以泻四肢之热也。五脏俞傍五，此十者，以泻五脏之热也。凡此五十九穴者，皆热之左右也。帝曰：人伤于寒而传为热，何也？曰：夫寒盛则生热也。


论 证 共二条


经曰：冬伤于寒，春必病温。是温病即伤寒也。然伤寒有四时之不同，如冬感寒邪而即病者，为真伤寒。其有寒毒内侵而未至即病者，必待春温气动，真阴外越，再触寒邪，其病则发，故至春犯寒则发为温病，至夏犯寒则发为热病，亦犹伤气者遇气则作，伤食者遇食则发，其义一也。然而伤寒、瘟疫，多起于冬不藏精及辛苦饥饿之人。盖冬不藏精则邪气乘虚易入，而饥饿劳倦之流则受伤尤甚，故大荒之后，必有大疫，正为此也。但此辈疫气既盛，势必传染，又必于体质虚浊者先受其气，以渐遍传，则又有不待冬寒而病者矣。然此以冬寒主气之为病也，至于客气变迁，岁时不同，故有冬行春令，则应冷反温，夏行冬令，则应热反冷，春秋皆然，是则非其时而有其气，壮者无恙，怯者受伤。是又不止冬寒，而运气不正之害，所当察而慎避者有如此。

——瘟疫本即伤寒，无非外邪之病，但染时气而病无少长率相似者，是即瘟疫之谓。古人有云：瘟证因春时温气而发，乃因郁热自内而发于外，初非寒伤于表也，故宜用辛平之剂，治与正伤寒用麻黄者不同也。此说固若近理，而实有未必然者。盖瘟疫若非表证，则何以必汗而后解？故余于前论中，谓其先受寒邪，再触则发，诚理势之确然也。但其时有寒热，证有阴阳，治阳证热证者，即冬时亦可清解；治阴证寒证者，即春夏亦可温散。谓宜因时者则可，谓非寒伤于表也则不可。

瘟疫脉候

凡病伤寒、瘟疫，脉洪大滑数，而数中兼缓者可治，脉洪大而紧数甚者危。脉虽浮大而按之无力者，宜补兼表。身虽热而脉弱者，当以纯补为主，或兼温散。身大热而脉见沉涩细小，足冷者，难治。瘟病四五日，身热，腹满而吐，脉来细而弦强者，十二日死。瘟病二三日，头痛腹满，脉直而疾者，八日死。瘟病八九日，头身不痛，色不变而利不止，心下坚，脉不鼓，时或大者，十七日死。瘟病汗不出，或出不至下部者死。瘟病下利，腹中痛甚者死。以上死证，言其略耳，诸所未尽，当于《伤寒门》参阅。

治法六要

自古伤寒治法，苦于浩渺，余自考索以来，留心既久，每临编得其法，未必见其病，临病见其证，未必合其方，可见病多变态，执滞难行，惟贵圆通而知其要耳。故余注《类经》，所列伤寒治要有六，曰汗、补、温、清、吐、下。然亦但言其概，而未及其详，今悉诸法于此，用补伤寒之未备者。倘欲求仲景心法，乃当阅伤寒本门，使能彼此参证，则纲举目张，自有包罗贯串之妙，既约且尽，而活人之要，当无出此。

汗有六要五忌

治伤寒之法，余已析其六要，而六要之外，又有五忌者，何也？盖六法之中，惟汗为主，正以伤寒之愈，未有不从汗解者，故法虽有六，汗实统之，而汗外五法，亦无非取汗之法也。然取汗以辛散，此固其常也，而何以五法皆能取汗？六要则已，又何以有五忌之辨也？盖汗由液化，其出自阳，其源自阴。若肌肤闭密，营卫不行，非用辛散，则玄府不开而汗不出，此其一也；又若火邪内燔，血干液涸，非用清凉，则阴气不滋而汗不出，此其二也；又若阴邪固闭，阳气不达，非用辛温，则凝结不开而汗不出，此其三也；又若营卫不足，根本内亏，非用峻补，则血气不充而汗不出，此其四也；又若邪在上焦，隔遮阳道，不施吐涌，则清气不升而汗不出，此其五也；又若邪入阳明，胃气壅滞，不以通下，则浊气不解而汗不出，此其六也。凡此者皆取汗之道，是即所谓六要也。

何谓五忌？盖一曰热在表者，内非实火，大忌寒凉，寒则阴邪凝滞不散，邪必日深，阳必日败，而汗不得出者死；二曰元气本弱，正不胜邪者，大忌消耗，尤忌畏补，消耗则正气日消，不补则邪气日强，消者日消，甚者日甚，而必不能汗者死；三曰实邪内结，伏火内炎者，大忌温补，温则愈燥，补则愈坚，而汗不得出者死；四曰中虚气弱，并忌汗诸条者，大忌发散，散则气脱，气脱而汗不能出，气脱而汗不能收者死；五曰病非阳明实邪，并忌下诸条者，大忌通泻，泻则亡阴，阴虚则阳邪深陷，而汗不得出者死。是即所谓五忌也。能知六要而避五忌，伤寒治法尽于是矣。第假热者多，真实者少，能察秋毫于疑似，非有过人之见者不能也。余之谆谆，其亦颙望于潜心者耳。

汗 散 法 共五条


凡伤寒、瘟疫，表证初感，速宜取汗，不可迟也。故仲景曰：凡发汗服汤药，其方虽言日三服，若病剧不解，当半日中尽三服。如服一剂，病证犹在，当复作本汤服之。至有不肯汗出者，服三剂乃解。若汗不能出者，死病也。此所谓汗不宜迟也。然取汗之法，又当察其元气病气之虚实，若忽尔暴病，表证已具而元气未亏者，但以辛平之剂，直散之可也。若兼杂证，则当察其寒热温凉，酌宜而治，不得但知发散也。又若身虽大热，表证全具而脉见虚弱者，必不易汗，此即当详察补虚法，酌而治之。若不知标本，而概行强散，营竭则死。

——伤寒之宜平散者，以其但有外证，内无寒热，而且元气无亏也，宜以正柴胡饮为主治。此外如十神汤、参苏饮，皆可酌用。若病在阳明者，宜升麻葛根汤。若感四时瘟疫，而身痛发热，及烟瘴之气者，宜败毒散或荆防败毒散。若病在三阳，而头痛鼻塞，项强身痛，咳嗽者，宜神术散。若伤风兼寒，而发热咳嗽者，宜柴陈煎或金沸草散，甚者小青龙汤。

——伤寒之宜温散者，以其寒邪外盛而内无热证，及元气无亏而气清受寒者，皆可从温直散之，宜二柴胡饮为最当。若寒甚表实者，惟麻桂饮为最妙，毋疑畏也。此外如五积散、麻黄汤、桂枝汤、小青龙汤、葛根汤、圣散子之类，皆可酌用。

——伤寒之宜凉散者，以其外热里亦热，必脉证俱阳，而烦渴喜冷，及元气强实者，乃可兼凉兼散，宜一柴胡饮为先，或九味羌活汤、柴葛解肌汤，甚者六神通解散，皆可酌用。若内外俱热，而或为热泻者，宜柴芩煎。若表里俱热而兼斑疹者，宜柴葛煎。

——伤寒之宜兼补兼散者，以营卫不足，血气不充也。用药如用兵，兵进而粮饷不继则兵覆，攻病而元气不继则病覆。故治虚邪之宜散者，必当先本后末，此其最要者也。若寒邪在营，肝脾血少而邪热不退者，宜三柴胡饮或归柴饮。若寒邪在卫，脾肺气虚而表邪不解者，宜四柴胡饮。若脾胃气血不足而邪热不解者，宜五柴胡饮。若邪在半表半里，往来寒热而微见气虚者，宜小柴胡汤。若温暑大热大渴，津枯液涸，阴虚不能作汗者，宜归葛饮。若寒邪深入而阴中阳气不足，或背恶寒者，必难散解，非理阴煎不可。若中气大虚大寒，身热恶寒，或大便溏泄而表邪不能解者，非大温中饮不可。


补 虚 法 共三条


伤寒、瘟疫俱外侮之证，惟内实者能拒之，即有所感而邪不胜正，虽病无害。最畏者，惟内虚之人，正不胜邪，邪必乘虚深入，害莫大矣。故曰伤寒偏打下虚人。且今人虚弱者多，强实者少，设遇挟虚伤寒而不知速救根本，则百无一生。故伤寒书曰：阳证得阴脉者死，正以阴脉即虚证也。此欲辨之，惟脉为主，而参以形证，自无失矣。盖凡遇伤寒外热等证，而脉见微弱浮空，举按无力者，即是虚证，最不易解，最不宜攻。虽欲发汗，汗亦难出，即有微汗，亦不过强逼肤腠之汗，而必非营卫通达之所化。若不顾虚实而逼之太甚，则中气竭而危亡立至矣。

然治虚之法，须察虚实之微甚。若半虚者，必用补为主而兼散其邪；若太虚者，则全然不可治邪，而单顾其本，顾本则专以保命，命得不死，则元气必渐复，或于七日之后，或十四日，甚者二十日之后，元气一胜，邪将不攻自溃，大汗至而解矣。欲知其兆，亦察其脉，但得弱者渐强，小者渐大，弦者渐滑，紧者渐缓，则大汗将通，吉期近矣。

凡用补之法，但察其胸膈何如。若胸腹多滞者未可补，年壮气实者未可补。若气本不实而胸腹无滞，则放胆用之。又若内无热邪而素宜用温，其或气有难行者，则必兼暖胃而后可。盖补得暖而愈行，邪得暖而速散，切不可杂用消耗寒凉，以分温补之力。其或初感寒邪，但见脉证真虚，邪不易散等证，则人参、熟地之类，开手便当速用，愈早愈妙，若或迟疑，则纵寇深入，反成难制。此治虚邪最善之法也。余用此法，活人多矣。

常闻昧者有伤寒忌补之说，不知补者所以补中，是即托里之意。亦以寒邪如盗，其来在外，元气如民，其守在中，足民正所以强中，强中正所以御外，保命玄机，惟此一着，何为补住邪气？庸妄误人，莫此为甚。余因再悉于此，用补伤寒治法之未备，渐用渐熟，方知其妙。自今而后，知必有不惑余言而受余之生者，将无穷矣。

——伤寒精血素弱，或阴中阳气不足，脉细弱而恶寒者，必须大助真阴，则阳从阴出，而表邪自可速解，惟理阴煎加柴胡、麻黄之类，或随证加减用之为最妙。若伤寒于七日八日之后，脉数无力，神昏气倦，或躁扰不宁，散之不可，清之不可，而邪不能解者，只宜理阴煎大剂与之，真回生神剂也。若气血俱虚而邪不能解，只宜平补者，以五福饮为主，而随证加减用之，或大补元煎，或六物煎，或十全大补汤皆可用。若脾胃中气虚弱而邪不能解者，宜四君子汤加减用之。若中气虚弱脾寒，或兼呕恶而邪不解者，宜五君子煎、温胃饮。若劳倦伤脾，寒邪内陷，身热不退，当升散者，宜补中益气汤。若寒邪陷入阴分，血虚不能外达，而当升散者，宜补阴益气煎。若阴虚发热，面赤口渴，烦躁，脉浮洪无力者，宜六味地黄汤大剂与之，一服可愈。凡中气虚寒，表邪不解，或日久畏药，或诸药不效者，只宜独参汤，或浓或淡，或冷或热，随其所好，时时代茶与之，连日勿间，使其营气渐复，则邪气渐退，大有回生之妙，毋勿之也。

——伤寒用补之法与用攻用散者不同。盖攻散所以去实邪，其力竣，其效速，故凡用柴胡、麻黄之类，取效在一二三剂之间，用大黄、芒硝之类，取效在一剂之间，此而不效，必其用之不善，不可多也。至若用补者，所以补虚，其力柔，其功缓，虽于一二剂见效者，亦多有之；若积劳积损，气血虚甚者，欲其复元，诚不易也。但察其服补无碍，或于脉证间略见相投，便是得补之力。故轻者二三剂，重者十余剂，方得见功，而汗出邪退以愈也。若不知此理，而但于一二剂间，未见速效，则必致庸谗起，惑乱生，而全功尽弃矣。此不可不深察也。

温 补 法 共二条


凡治伤寒、瘟疫宜温补者，为其寒邪凝滞，阳不胜阴，非温不能行，非温不能复也。如寒气在经者，以邪在表也，宜用温散，法具如前。寒气在脏者，以阳气虚也，或宜温补，或止温中。然用温之法，但察其外虽热而内无热者，便是假热，宜温不宜凉也；病虽热而元气虚者，亦是假热，宜温不宜凉也。真热者，谁不得而知之，惟假热为难辨耳。病假热者，非用甘温，热必不退，矧真寒者，又在不言可知。大都实证多真热，虚证多假热，故治实者多宜用凉，治虚者多宜用温。真假不识，误人不浅矣。又真寒假热之辨，则实亦有寒，实亦有热，虚亦有寒，虚亦有热，若谓实者皆热，虚者皆寒，则凿而谬矣。但实而寒者，只宜温散，不必滋补；虚而热者，只宜调补，最畏寒凉。盖寒凉无生意而善败元气，若以寒凉治虚证，则热未必退，且暂用则或可，久则无不败脾而危者。既已病热，又不宜寒，则总云假热，本非过也。

——伤寒发热而命门阳虚，或恶寒，或身痛，或呕，或痢，脉弱气虚而表不能解者，必用大温中饮，或理阴煎。若伤寒身热，心肺有寒，或呕哕而咳，或腹满而喘，止有寒邪而无虚者，宜小青龙汤。若阴证伤寒，自利脉沉，身痛发热，腹痛厥逆，但有寒邪而元气无虚者，当用温药，宜四逆汤。若寒在太阴，腹痛吐痢，或胀满厥逆，脾胃虚寒而邪有不解者，宜温胃饮或理中汤。若伤寒一二日，邪在太阳，或在少阴，背恶寒而表不解者，宜附子理阴煎，在仲景则用附子汤。若风寒在表，阴寒在里，外为身热而内则泻痢不能止，或见呕恶，或腹因痢痛者，此其中气下泄，则外邪益陷，必不能解，宜速用胃关煎或大温中饮。凡患伤寒，有阴阳大虚，元气将败而邪不能解者，非六味回阳饮不可。然但有大虚大寒之意，即当用此，若待其败，恐无及矣。凡阴盛隔阳，内真寒而外假热者，其证必头红面赤，或干渴舌焦，或口疮喉痛，或烦喘狂躁，或身热如火，或见虚斑而蚊迹遍身，或发阴黄而尿如金汁，虽其外有此证而脉则微弱不鼓，且或为呕恶，或为泄泻，或背腹畏寒，或气短似喘，或昏睡无知，或惊惶惧怯，或虽热不渴，或言虽谵妄而气促声微，或身虽躁狂而举动无力，禁之则止，是皆内虚外实、真寒假热之证，须用理阴煎，或六味回阳饮、大温中饮、八味地黄汤之类，大剂与之，庶可保全。若虚火上浮，喉痛热躁，不能热饮者，用井水浸药冷与饮之，此用假寒之味以解上焦之假热，真热之性以救下焦之真寒，回阳起死，真神妙之法也。其有血气本虚，用补相便，然温补既多，而病日昏愦，且见烦热难愈者，此其阳邪独亢，阴气不至，而虚中有热也，但改滋阴，以犀角地黄汤加黄芩、麦冬，或一柴胡饮加知母之类，此十补一清之法，一剂即效，其妙如神。医中圆活，最宜知此。


清 利 法 共三条


凡治伤寒、瘟疫宜清利者，非止一端，盖火实者宜清火，气实者宜行气，食滞者宜消食，痰盛者宜化痰，皆所谓清利也。凡此数者，滞去则气行，而表邪自解，然此宜用于邪实等证，而本非虚证之所宜。其有虚中挟实者，不妨少为兼用，此中权度，自有其宜。若病在危急，则毫不容谬，设不当清而妄用之，亦与扑残灯者无异也。

——伤寒火盛者，治宜清解。若热入阳明，烦渴躁热，脉洪便实而邪有不解者，宜柴胡白虎煎，或单用白虎汤、太清饮，或玉泉散。若汗后仍热者，亦宜用之。若伤寒口渴，烦热赤斑，脉洪大而无力者，宜人参白虎汤。若伤寒邪在太阳，发热头痛，脉洪大，表邪未解而内热又甚者，宜一柴胡饮，或三黄石膏汤，或六神通解散。若六经通热，火邪不解，或狂斑烦躁，或头红面赤，口干舌黑，脉洪邪实者，宜抽薪饮，或黄连解毒汤，或加柴胡。若伤寒热入血室，吐血斑黄及血热血燥，不能作汗而邪不解者，宜《局方》犀角地黄汤；热甚者，宜《良方》犀角地黄汤。若热邪闭结血分，大便不通而邪不能解者，宜《拔萃》犀角地黄汤。若少阴水亏，阳明火盛，热渴失血，牙痛便结，脉空作喘而邪不能解者，宜玉女煎。若伤寒阳邪亢盛，血脉不通而四肢厥逆者，谓之热厥，宜四逆散。若暑月时行瘟疫，表里俱热，宜清宜解者，羌活升麻汤。若伤寒热结膀胱而小水不利，火邪不退，或挟热泄泻者，宜大分清饮，或柴芩煎，或益元散。若伤寒实热内蓄，小水不利，而口渴烦热发黄者，宜茵陈饮，或大分清饮。凡瘟疫热甚而烦渴不宁者，宜雪梨浆时时与之，解渴退火最妙，大胜于益元散。冷水禀天一之性，甘而不苦，故大能清热解烦，滋阴壮水。凡火盛水涸，大渴便结，营卫热闭不能作汗者，最宜用之。虽虚证不可用，然亦有当用者，但察其喉口热极，唇舌干焦，大便秘结不通而大渴喜冷者，此阴虚水亏证也，不妨与人参、熟地、桂、附、干姜之属，相间并用，藉以滋阴，其功不小。惟大便不结及微热微渴，劳倦阳虚等证，最不宜用，若妄用之，则多致寒颤而败。

——伤寒兼杂证者，治宜调和、清利。凡伤寒兼风，发热，咳嗽多痰者，宜柴陈煎。若食滞气实，邪结胃脘而表不解者，宜大和中饮加柴胡。若感四时寒湿之气，以致脾胃不和，或呕或吐，或泄泻胀满者，宜平胃散；或寒盛多吐者，宜和胃饮。若外感风寒，内停饮食，头痛寒热，或为吐泻胀满者，宜藿香正气散。若感四时寒湿，发热发黄，身痛脉紧，中寒泄泻，小水不利者，宜柴苓饮；若中无寒而多火者，宜柴苓汤。若外伤暑热，霍乱泄泻，小水不利，腹痛胀满，内阴外阳者，宜五苓散。若外伤寒湿，一身尽痛者，羌活胜湿汤。

吐 法 共二条


凡伤寒宜吐者，必其上焦有滞，或食或痰，结聚胸膈而邪不得散者，当吐也；或寒邪浊气内陷膈间而为痞为痛者，当吐也，盖吐中自有发散之意。若中气虚寒，脉弱无力及气短虚烦不宁者，皆不可吐。凡用吐药，中病即止，不必尽剂。

——古方吐法多用独圣散及茶调散，凡上焦邪滞皆可用之，然不若新吐法为更捷也。又凡诸药皆可吐，只随证用药，煎汤服，少顷探而吐之，则轻重可酌，标本可兼，尤其善也。

下 法 共二条


凡伤寒瘟疫宜下者，必阳明邪实于腑而秘结腹满者乃可下之；或元气索强，胃气素实者，亦可下之。若大便虽数日不行而腹无胀满，及大便无壅滞不通之状，或连日不食而脐腹坦然，软而无碍者，此其阳明胃腑本无实邪，切不可妄下妄导，以泄中气。又如《伤寒门》忌下诸条，必当加意详察，不可误用。盖诸误之害，下为尤甚，不可忽也。今见时医有妄下而亦不致死者，必其元气之素强，能胜攻下者也，若概引为证，必致杀人。

——伤寒邪入阳明，便秘谵语，腹满烦热，脉证俱实者，宜大承气汤或调胃承气汤。若伤寒表证未除，里证又急，表里俱实者，宜大柴胡汤。若三焦六经邪火壅结，大便不通而表邪不解者，宜《局方》凉膈散。若伤寒热邪传里，当下而气血俱虚者，宜陶氏黄龙汤。若伤寒热邪传里而血虚秘结，腹胀作痛，邪不能解者，宜玉烛散。若时气瘟疫遍行，火邪内蓄，三焦实热，大便秘结而邪不能退者，宜五瘟丹。若时行瘟疫发热，火浮于上，胸膈结热者，宜大清丸。凡诸有宜通宜下者，但随证作引，送百顺丸一二三钱，最捷最妙。

瘟疫热毒辨治 共三条


瘟疫本即伤寒，然亦有稍异。以其多发于春夏，且因时气遍行，大小相似，必待日数足，然后得汗而解者，是为瘟疫之证。虽古法云：瘟病在三阳者多，三阴者少，然亦不可拘泥。若见阴证阴脉，是即三阴病也，大宜辨而治之。

——瘟疫之在三阳者，当辨其经。如脉浮头疼，发热身痛者，太阳证也，宜九味羌活汤加减治之。若脉长鼻干，不眠而躁者，阳明病也，宜葛根解肌汤或十味参苏饮加减治之。若脉弦而数，胸胁痛而耳聋，少阳证也，宜小柴胡汤加减治之。按：此三阳之治，乃古方治瘟之大略，然此证寒热虚实，无所不有，仍当察治如前，不可拘也。

——瘟疫初起而头疼身痛，憎寒发热，脉紧数洪滑，而别无他证，先宜正柴胡饮，或败毒散，或十神汤。若瘟疫初起，多阴少阳，脉证无虚者，宜神术散。若瘟疫胸膈满闷，小柴胡加枳实、橘红；热在内者，仍加黄连。若暑月时行瘟疫，表里俱热甚，宜清火解毒者，羌活升麻汤。若瘟疫火盛，脉洪大而热躁甚者，三黄石膏汤。若瘟疫热毒上浮，头面俱肿，目不能开，口干舌燥，咽喉不利者，普济消毒饮。若瘟疫脉洪大，烦躁热渴者，白虎汤；或兼呕吐者，仲景竹叶石膏汤。若瘟疫发狂谵语，脉洪大滑实而大便秘结不通者，大承气汤或鸡子清饮。若瘟疫内外俱有实邪，大便不通，当表里双解者，防风通圣散。若瘟疫病八九日不退而发斑发黄，但脉不虚不浮紧，而腹见痞满者，率可以承气、五苓合服而下之。若瘟疫头身红赤，肢体热甚，烦躁不能当者，宜用解瘟疫热毒法及内饮雪梨浆，或用井花水调玉泉散，俱妙。按以上诸法，乃因时因证，皆阳证实邪之所宜。若瘟疫脉弱无力，或外虽实而内则虚，或口不喜冷，大便不结之类，即非阳证，不得以身热脉数，俱认为火，虽在暑月，如理中汤、理阴煎、大温中饮、大补元煎及前温补诸法，皆当随证必用，此舍时从证之妙法也。矧夏月尤多伏阴，故凡临此证者，必先察阴阳，次辨虚实，则其要也，宜切识之。

徐东皋曰：瘟疫六七日不解，以致热入血室，发黄身如烟熏，目如金色，口燥而热结，以砭针刺曲池出恶血，仍以通圣散兼散兼下，得汗如黄水，粪如黑膏而即愈。按此即北方之所谓打寒也，其法用手捋上膊，使血聚于臂，以帛缚定，乃用箸夹磁锋，击刺肘中曲泽傍之大络，使邪毒随恶血而出，亦最捷之法，穷人用之极效，然非曲池穴也。


大头瘟证治 共三条


大头瘟者，以天行邪毒客于三阳之经，所以憎寒发热，头目颈项或咽喉俱肿，甚至腮面红赤，肩背斑肿，状如蛤蟆，故又名为蛤蟆瘟。大都此证多属风热，然亦有表里虚实之辨。又外科有时毒证，亦即此也，方治具见本门，当参阅用之。

——大头蛤蟆瘟治法：凡病在头目，内火未盛者，先当解散，宜正柴胡饮或败毒散。若时毒咽喉肿痛，内火不甚而便利调和者，葛根牛蒡汤。时毒表里俱热，头目俱肿，宜清宜散者，柴葛煎。若毒在阳明，表里俱热，多头痛鼻干，宜散者，柴葛解肌汤。若时毒三阳热极狂躁，咽喉肿痛，宜清兼散者，栀子仁汤。若时毒遍行，邪热上浮，头面俱肿，咽喉不利者，普济消毒饮。若时毒风热上聚头面，宜升散者，犀角升麻汤。若时气盛行，宜清火解毒者，羌活升麻汤。若时毒血热烦躁，兼赤斑者，犀角散、人参白虎汤。若时毒内外俱实，当双解者，防风通圣散。若时毒掀肿作痛，脉实便秘，宜下者，五利大黄汤，或漏芦升麻汤，或连翘消毒散。若时毒虽盛而外实内虚，脉弱神困，凡诸虚证有据者，必当救里内托，宜参芪托里散或托里消毒散。其有阳虚假热而兼呕恶泄泻者，如六味回阳饮之类，皆所必用，不可疑也。若头项肿甚，疼痛难忍者，宜用清凉救苦散敷之，或取侧柏叶自然汁，调蚯蚓泥敷之。

徐东皋曰：大头蛤蟆之候，因风热湿邪在于高颠之上，宜先用败毒散加羌活、黄芩、酒浸大黄，随病加减，不可峻用降药，虽有硝黄之剂，亦必细细呷之。盖凡治大头瘟者，不宜速攻，若攻之太峻，则邪气之在上者自如，而无过之中气反受其害而伤人也。且头乃空虚之地，既著空虚，则无所不致，所以治法当先缓而后急，则邪伏也。缓治以清热消毒，虚者兼益元气；胃虚食少者，兼助胃气；内实热甚，大便秘结者，以酒浸大黄下之，乃宣热而泄其毒也，此为先缓后急之法。若先从鼻肿，次肿于目，又次肿于耳，渐至头上，络脑后结块则止，不散，必出脓而后愈。又曰：大头瘟，太阳病，发于头上，并脑后下项及目后赤肿者是也，治宜荆防败毒散，羌活、藁本行经。阳明病，发于鼻頞，并目不能开及面部者是也。或内热气喘，口干舌燥，咽喉肿痛不利，脉数大者，普济消毒饮；若内实而热者，防风通圣散间服之。少阳病，发于耳之上下前后，并头角红肿者是也。若发热，或日晡潮热，或寒热往来，口苦咽干，目痛，胸胁满闷者，小柴胡加消毒之药。

伤寒初感治法

凡伤寒初感之治，本与传变者不同。盖凡病伤寒、瘟疫者，无不发热，然初感之时，其邪在表，未经传里，未至郁热，虽身表有热，不过肤腠之寒邪，而内未有火，岂即阳证？斯时也，但用温散，或兼托散，药对其证，无不即愈。奈何时俗之医，一见发热，便认为火，而芩、连、知、柏，开手使用，不知内无实热，何以当此？以寒邪得寒药，而表里俱寒，勾连不解，则日以内传，寒凉妄用，则元阳日败，凡受斯害，死者多矣。此理不明，则既不知表里，又不知先后，终身不省，每致误人，而且敢侈口谈医，其心果亦安乎？

伤寒饮食宜忌 共二条


凡伤寒饮食有宜忌者，有不宜忌者。若病伤寒而食不断者，以邪犹在表，未深入也。及其稍深，而在半表半里之间，则食渐减矣；再入胸膈胃口，则全不食矣。邪既在胃，则胃口不饥，所以伤寒不食者，或十日，或二十日，皆无足虑者，亦以胃气不馁则不败也。第不欲食者，不可强食，强食则助邪；或新愈之后，胃气初醒，尤不可纵食，纵食则食复，此皆大忌也。至有不宜忌者，则如劳倦内伤之人，偶感寒邪，亦必发热，此多以劳伤中气，本非真正伤寒，外邪内陷之病，所以外虽发热，而内则饥馁，每多思食，奈何庸昧之辈，但见发热，则曰饿不死伤寒，不论虚实，一概禁之。常见欲食者，索之不得，而且加以克伐寒凉之药，磋！磋！饥肠受剥，虚者益虚，内外夹攻，苦无所诉，及胃气既脱，反不欲食矣，即欲救之，已无可及。余常治此证，每借食为药，所活多人，而见禁食受毙者，亦已不少，故详言之。若病人时时觉饥而索食者，此其邪不在脏，胃中空虚而然，必不可禁，但不宜纵耳。且因此可察虚实，关系非小，不可忽也。

巢氏曰：凡瘟疫病新差，脾胃尚虚，谷气未复，若作劳妄动伤力，并食猪羊、鸡犬、鱼脍、炙煿、肥腻、生果、面食、硬涩难消之物，停积肠胃，膈闷腹胀，便秘，或大吐大下，重复发热，病作不可救矣。

避 疫 法 共二条


瘟疫乃天地之邪气，若人身正气内固，则邪不可干，自不相染。故避之之法，惟在节欲节劳，或于房室劳倦之后，尤不可近，仍勿忍饥以受其气，皆要法也。至于却邪之法，则如《刺法论》所云：天牝从来，复得其往，气出于脑，即不干邪。盖天牝者，鼻也，鼻受天之气，故曰天牝。气自空虚而来，亦欲其自空虚而去，即天牝从来，复得其往也。正以气通于鼻，鼻通于脑，毒入脑中，则流布诸经，令人相染矣。气出于脑，谓嚏之，或张鼻以泄之，或受气于室，则泄气于外，而大吸精气以易之，则邪从鼻出而毒气自散，此却邪于外之法也。又如想心如日等法，盖胆属少阳，为中正之官，少阳气壮，则脏气赖以俱壮而邪不能入，此强中御邪之法也。凡探亲诊疾，事有不容已者，但知此诸法，则虽入最秽之地，自可保其无虑。一方治天行时气，宅舍怪异，用降真香烧焚，大解邪秽，小儿带之，能解诸邪，最验。一法以福建香茶饼，不时噙口中，大辟伤寒瘴气秽恶。

《医统》曰：男子病，邪气出于口；女人病，邪气出于前阴。其相对坐立之间，必须识其向背，或以雄黄末涂鼻孔中，行动从容，察位而入。凡入病家，此亦医人之不可不知也。


瘟疫论列方

麻桂饮新散七


理阴煎新热三


补中益气汤补三十


麻黄汤散一


桂枝汤散九


补阴益气煎新补十六


参苏饮散三四


十神汤散四十


九味羌活汤散四四


五积散散三九


败毒散散三六


荆防败毒散痘三一


柴葛煎新散十四


葛根汤散二九


柴葛解肌汤散二一


归葛饮新散十三


神术散散六五


升麻葛根汤散三十


归柴饮新散十七


柴陈煎新散九


柴芩煎新散十


羌活升麻汤寒十二


柴芩汤和一九二


柴苓饮新散十一


十全大补汤补二十


圣散子散四三


五瘟丹攻百


六神通解散寒十五


四逆汤热十四


平胃散和十七


六味回阳饮新热二


四逆散散二八


和胃饮新和五


防风通圣散攻十六


五福饮新补六


五苓散和一八二


藿香正气散和二十


六物煎新因二十


一柴胡饮新散一


普济消毒饮寒十三


独参汤补三五


二柴胡饮新散二


人参白虎汤寒三


温胃饮新热五


三柴胡饮新散三


柴胡白虎煎新散十二


胃关煎新热九


四柴胡饮新散四


竹叶石膏汤寒五


理中汤热一


五柴胡饮新散五


三黄石膏汤寒十一


附子汤热二二


正柴胡饮新散六


黄连解毒汤寒一


白虎汤寒二


小柴胡汤散十九


《局方》凉膈散攻十九


太清饮新寒十三


大柴胡汤攻七


解瘟疫热毒法寒二四


玉泉散新寒十五


大补元煎新补一


羌活胜湿汤和一七八


益元散寒百十二


四君子汤补一


葛根牛蒡汤外四五


抽薪饮新寒三


五君子煎新热六


陶氏黄龙汤攻二一


茵陈饮新寒八


大温中饮新散八


调胃承气汤攻三


玉女煎新寒十二


大和中饮新和七


五利大黄汤外入九


犀角散寒一三一


大分清饮新寒五


漏芦升麻汤外九七


雪梨浆新寒十六


小青龙汤散八


连翘消毒散外六一


大青丸攻百二


金沸草散散八一


参芪托里散外五


五烛散攻二四


大承气汤攻一


托里消毒散外二


百顺丸新攻六


独圣散攻百六


栀子仁汤寒十九


清凉救苦散外一三五


茶调散攻百七


鸡子清饮寒十七


犀角升麻汤外四七


吐法新攻一


犀角地黄汤三方
 寒七九
 、八十
 、八一


论外备用方

夺命散补三六
 虚极


芩连消毒散寒十四


陈氏正气散和二二
 风寒
 生冷


景岳全书卷之十三终


卷之十四性集

杂证谟

疟　疾

经　义

《疟论》帝曰：夫痎疟皆生于风，其搐作有时者，何也？岐伯曰：疟之始发也，先起于毫毛，伸欠乃作，寒栗鼓颔，腰脊俱痛，寒去则内外皆热，头痛如破，渴欲冷饮。帝曰：何气使然？曰：阴阳上下交争，虚实更作，阴阳相移也。阳并于阴则阴实而阳虚，阳明虚则寒栗鼓颔也，巨阳虚则腰背头项痛，三阳俱虚则阴气胜，阴气胜则骨寒而痛，寒生于内，故中外皆寒。阳盛则外热，阴虚则内热，外内皆热则喘而渴，故欲冷饮也。此皆得之夏伤于暑，热气盛，藏于皮肤之内，肠胃之外，此荣气之所舍也。此令人汗空疏，腠理闭，因得秋气，汗出遇风，及得之以浴，水气舍于皮肤之内，与卫气并居。卫气者，昼日行于阳，夜行于阴，此气得阳而外出，得阴而内薄，内外相薄，是以日作。帝曰：其间日而作者何也？岐伯曰：其气之舍深，内薄于阴，阳气独发，阴邪内着，阴与阳争不得出，是以间日而作也。帝曰：其作日晏与日早者，何气使然？曰：邪气客于风府，循脊而下，卫气一日一夜大会于风府，其明日日下一节，故其作也晏，此先客于脊背也。每至于风府则腠理开，腠理开则邪气入，邪气入则病作，以此日作稍益晏也。其出于风府，日下一节，二十五日下至骶骨，二十六日入于脊内，注于伏膂之脉，其气上行，九日出于缺盆之中，其气日高，故作日益早也。其间日发者，由邪气内薄于五脏，横连募原也，其道远，其气深，其行迟，不能与卫气俱行，不得皆出，故间日乃作也。帝曰：夫子言卫气每至于风府，腠理乃发，发则邪气入，入则病作。今卫气日下一节，其气之发也，不当风府，其日作者奈何？曰：此邪气客于头项，循膂而下者也，故虚实不同，邪中异所，则不得当其风府也。故邪中于头项者，气至头项而病；中于背者，气至背而病；中于腰脊者，气至腰脊而病；中于手足者，气至手足而病。卫气之所在，与邪气相合则病作，故风无常府，卫气之所发，必开其腠理，邪气之所合，则其府也。帝曰：疟先寒而后热者何也？曰：夏伤于大暑，其汗大出，腠理开发，因遇夏气凄沧之水寒，藏于腠理皮肤之间，秋伤于风，则病成矣。夫寒者阴气也，风者阳气也，先伤于寒而后伤于风，故先寒而后热也。病以时作，名曰寒疟。帝曰：先热而后寒者何也？曰：此先伤于风而后伤于寒，故先热而后寒也，亦以时作，名曰温疟。其但热而不寒者，阴气先绝，阳气独发，则少气烦冤，手足热而欲呕，名曰瘅疟。岐伯曰：夫疟之始发也，阳气并于阴，当是之时，阳虚而阴盛，外无气，故先寒栗也。阴气逆极，则复出之阳，阳与阴复并于外，则阴虚而阳实，故复热而渴。夫疟气者，并于阳则阳胜，并于阴则阴胜，阴胜则寒，阳胜则热。疟者，风寒之气不常也，病极则复。夫疟之未发也，阴未并阳，阳未并阴，因而调之，真气得安，邪气乃亡，故工不能治其已发，为其气逆也。帝曰：攻之奈何？早晏何如？曰：疟之且发也，阴阳之且移也，必从四末始也。阳已伤，阴从之，故先其时坚束其处，令邪气不得入，阴气不得出，审候见之，在孙络盛坚而血者，皆取之，此真往而未得并者也。帝曰：疟不发，其应何如？曰：疟气者，必更盛更虚，当气之所在也，病在阳则热而脉躁，在阴则寒而脉静，极则阴阳俱衰，卫气相离，故病得休，卫气集，则复病也。帝曰：时有间二日或至数日发，或渴或不渴，其故何也？曰：其间日者，邪气与卫气客于六腑而有时相失，不能相得，故休数日乃作也。疟者，阴阳更胜也，或甚或不甚，故或渴或不渴。帝曰：论言夏伤于暑，秋必病疟，今疟不必应者，何也？曰：此应四时者也。其病异形者，反四时也。其以秋病者寒甚，以冬病者寒不甚，以春病者畏风，以夏病者多汗。帝曰：夫病温疟与寒疟，而皆安舍？舍于何脏？曰：温疟者，得之冬中于风，寒气藏于骨髓之中，至春则阳气大发，邪气不能自出，因遇大暑，脑髓烁，肌肉消，腠理发泄，或有所用力，邪气与汗皆出。此病藏于肾，其气先从内出之于外也。如是者，阴虚而阳盛，阳盛则热矣。衰则气复反入，入则阳虚，阳虚则寒矣，故先热而后寒，名曰温疟。帝曰：瘅疟何如？曰：瘅疟者，肺素有热，气盛于身，厥逆上冲，中气实而不外泄，因有所用力，腠理开，风寒舍于皮肤之内，分肉之间而发，发则阳气盛，阳气盛而不衰则病矣。其气不及于阴，故但热而不寒，气内藏于心，而外舍于分肉之间，令人消烁脱肉，故命曰瘅疟。

《至真要大论》帝曰：火热复恶寒发热，有如疟状，或一日发，或间数日发，其故何也？岐伯曰：胜复之气，会遇之时，有多少也。阴气多而阳气少，则其发日远；阳气多而阴气少，则其发日近。此胜复相薄，盛衰之节，疟亦同法。

《金匮真言论》曰：夏暑汗不出者，秋成风疟。

《生气通天论》曰：夏伤于暑，秋为痎疟。魄汗未尽，形弱而气烁，穴俞以闭，发为风疟。


论 证 共四条


疟疾之疾，本由外感，故《内经》论疟无非曰风曰寒，其义甚明。而后世之论，则泛滥不一，总不过约言其末而反失其本，所以议论愈多则病情愈昧矣。有辨在后，所当并察。

凡疟因于暑，人皆知之。不知夏令炎热，此自正气之宜，然而人有畏热者，每多避暑就阴，贪凉过度，此因暑受寒，所以致疟。经曰：夏暑汗不出者，秋成风疟。义可知也。然又惟禀质薄弱，或劳倦过伤者，尤易感邪，此所以受邪有浅深而为病有轻重也。第以病因暑致，故曰受暑，而不知暑有阴阳，疟惟阴暑为病耳。至其病变，则有为寒证者，有为热证者，有宜散者，有宜敛者，有宜温者，有宜清者，其要在标本虚实四字，知此四者而因证制宜，斯尽善矣。其有云伤暑而认暑为火者，有云脾寒而执以为寒者，皆一偏之见，不足凭也。

凡疟发在夏至后，秋分前者，病在阳分，其病浅；发在秋分后，冬至前者，病在阴分，其病深。发在子之后，午之前者，此阳分病也，易愈；发在午之后，子之前者，此阴分病也，难愈。病浅者日作，病深者间日作，若三日四日者，以受邪日久而邪气居于阴分，其病尤深。

凡疟病自阴而渐阳，自迟而渐早者，由重而轻也；自阳而渐阴，自早而渐迟，由轻而重也。凡感邪极深者，其发必迟而多致隔日，必使渐早渐近，方是佳兆。故治此疾者，春夏为易，秋冬为难。

论 治 共十二条


凡疟疾初作，必多寒热，大抵皆属少阳经病，其于初起，当专以散邪为主。若果形气无伤而脉证别无他故者，但宜正柴胡饮或三柴胡饮主之，少者一二剂，多者三四剂，无有不愈。若气体本弱而感邪为疟，即宜四柴胡饮为妙，勿以初起而畏之弗用也。

——治疟当辨寒热，寒胜者即为阴证，热胜者即为阳证。盖有素禀之寒热，有染触之寒热，然必其表里俱有热邪，方是火证。若疟至则热，疟止则退，而内无烦热闭结等证，则不得以火证论治。若内外俱有火证而邪有不散者，一柴胡饮主之。若邪入阳明，内热之甚而邪有未散者，宜柴胡白虎煎。若邪入肝肾而热极动血者，宜柴芩煎。

——疟有寒证，如无虚邪而但以寒邪不能散，或多中寒者，宜二柴胡饮。若以寒胜而兼气虚，邪有不解者，宜四柴胡饮，或补中益气汤加干姜、官桂。若寒甚热少，脉迟而兼背恶寒，或多呕恶泄泻者，必用麻桂饮或大温中饮。

——中气虚弱不能胜邪而邪不能解者，病在脾肺气分，宜补中益气汤、五柴胡饮；若阴虚血液不充而邪不能解者，病在肝肾精分，宜补阴益气煎、归柴饮。此证极多，其效尤捷。若发时其寒如冰，其热如烙，而面赤如脂，渴欲饮水，而热退即不渴者，以六味地黄汤加柴胡、芍药、肉桂，大剂一服即可愈。若元气虚寒之甚，阳不胜阴而邪不能解者，大温中饮。若元气虚甚，或衰老积弱者，则不必兼用攻邪，只当以正气为主，但使元气不败则邪气无有不服，宜大补元煎或十全大补汤之类主之，而又惟休疟饮为最妙。

——疟疾屡散之后，取汗既多而病不能止者，必以过伤正气而正不胜邪，则虽止微邪犹然不息，但使元气之虚者一振，散者一收，则无不顿然愈矣，宜三阴煎、五福饮，或小营煎、休疟饮主之。若有微寒者，宜大营煎或理中汤。若微有火者，宜一阴煎。若多汗不收者，宜五阴煎之类主之。

——疟疾久不能愈者，必其脾肾俱虚，元气不复而然。但察其脉证，尚有微邪不解者，当专以补中益气汤为主。若邪气已尽而疟有不止者，则当专补元气，以八珍汤、十全大补汤，或大补元煎之类主之。若肾阴不足而精不化气者，宜理阴煎最效。若阴邪凝滞而久不愈者，宜于前药加姜、桂、附子。

——疟作而呕吐恶食者，虽曰少阳之邪为呕吐，然实由木邪乘胃所致，但解去外邪，呕当自止，宜柴陈煎，或正柴胡饮加半夏主之。若脾胃气虚而寒邪乘之，则最多呕恶之证，宜温胃饮、理中汤、养中煎之类主之。若虚寒连及命门，火不生土而作呕者，宜理阴煎、右归饮之类主之。若兼食滞而作呕者，必多胀满，宜加陈皮、砂仁、山楂、厚朴之类为佐。若兼火邪者，必多热渴、躁烦、秘结，宜以黄芩、黄连之类为佐。若火在阳明甚者，宜加石膏。若兼寒者，必胃口怕寒，或吞酸，或嗳腐，或恶心，得热稍可者，宜以姜、桂、附子、吴茱萸之类为佐。

——疟疾因劳辄复，连绵不已者，此脾肾虚证。盖肾主骨，肝主筋，脾主四肢，气弱不胜劳苦，所以即发，但补脾肝肾，使其气强则愈，如十全大补汤、八珍汤、补中益气汤，皆可酌用。

——疟疾发散已多，每致阴虚水亏而烦热多渴者，宜以西瓜汁，或雪梨浆，或冷参汤，俱可滋阴截疟。无热者不可强用。

——疟痢并作而脏平邪浅者，宜胃苓汤加柴胡一二钱。若寒湿伤脾而疟痢并作者，宜温胃饮加柴胡，或胃关煎加柴胡亦妙。若湿热伤脾，下及肝肾而暴注热渴，或下纯鲜血者，宜柴芩煎。

——疟邪未清而过食伤脾，以致痞满，连绵不已者，宜大小和中饮加柴胡。若因食而成疟痞者，宜芍药枳术丸及大小和中饮之类调之。若痞成难消者，须灸章门、水道等穴，炷宜稍大，多灸，或连灸二三次，方得全愈。

——古云：治疟之法，凡将发之时与正发之际，慎毋勉强施治，即治亦无效。必待阴阳并极，热平气退之后，然后察而治之，或于未发二三时之先，迎而夺之可也。经曰：夫疟之未发也，阴未并阳，阳未并阴，因而调之，真气得安，邪气乃亡。故工不能治其已发，为其气逆也。按此古法，殊似不然，予近治疟，每迎其锐而击之，最捷最妙，是可见古法之有不必泥者。

论　汗

凡古人治疟之法，若其久而汗多，腠理开泄，阳不能固者，必补敛之；无汗则腠理致密，邪不能解，必发散之。故曰：有汗者要无汗，扶正为主；无汗者要有汗，散邪为主，此大法也。盖疟本外邪，非汗不能解，若不知散解其邪而妄用劫剂，多致胃气受伤，邪不能解，必反难愈。此宜以补剂为主，加减取汗，汗后再加补养可也。若邪在阴分，则下体最难得汗，补药力到，自然汗出至足，方是佳兆。凡病此而邪有未解者，大忌饱食，亦以汗之难易为优劣也。凡寒邪之自外而入者，得汗即解，如伤寒之类皆是也。而惟时瘟时疟之病，则病有浅深之不同。即如病瘟者，虽有大汗而热仍不退；病疟者，屡发屡汗而疟犹未止，此其所感最深，故不能以一二汗而即愈，或通身如洗而犹不能透。若此者，但当察其强弱，仍渐次再汗之，方得邪解，故不可谓汗后必无邪也。此但当以脉之紧与不紧及头身之痛与不痛，寒热之甚与不甚为辨耳。然又有虽已得汗，邪气将解而不守禁忌，或因于劳，或因于欲，或受生冷微邪，或胃气未清，因而过食，随触随发。此其旧邪未尽而新邪又至，缠绵深固，因致留连者，亦必宜仍从汗解，但其宜固宜散，则犹当以酌虚实为首务。


论标本

凡治疟当知标本。予尝言：有标则治标，无标则治本，此最以为治疟之肯綮。何以言之？盖标以邪气言，本以正气言也。夫邪正相争，所以病疟。凡疟之初起，本由邪盛，此当治邪，固无疑也，若或表散已过，或久而不愈，则于邪正之间，有不可不辨矣。盖有邪者，证必猖炽，脉必弦紧，或头疼头痛未除，或汗虽出而未透，凡属形证有余者，即其病虽已久，亦必有表邪之未清也，但觉有微邪，此犹宜兼标为治。若汗出已多，邪解已透，别无实证实脉可据而犹然不愈者，必由正气全虚，或以质弱，或以年衰，故余气有未能却，而真阴有未能静耳，此当专治其本，但使元气既复则无有不愈。设或不明标本，无论有邪无邪而但知攻疟，则害者多矣。予为此说虽因疟而发，然诸病皆同此理，明者当心志之。

论厌疟

凡厌疟之法，今世俗相传多用之，但其有效有不效，人每疑之，而其所以然者，自有的确之妙，则从来人所未知也。盖疟以邪正相争，其感之浅者，乃少阳胆经病也，惟其邪本不甚，则邪正互为胜负。当此时也，亦犹楚汉相持之势，但得一助之者，为楚则楚胜，为汉则汉胜，故不论何物，皆可用以为厌，但使由之，勿使知之，其人恃有所助，则胆气略壮而邪即败矣，此即《内经》移精变气之意也。然必势均力敌者，乃可以一助而胜之，正胜则愈也。若果彼强我弱，势不易制者，则厌必无益。故惟邪轻日作者可厌，而邪深间日者则不能厌，此自理势之使然，无庸惑也。

论 截 疟 共四条


凡截疟之法，方固不少，然亦无必效之方，若以愚见并及治验，则未尝藉于截也。盖有邪者去邪则愈，若散邪既透，解表已过，则但收拾元气而气复即愈，惟能于邪正之间，得其攻补之宜，则无不自愈，此截之最善者也。至如截疟诸方，虽不可执，亦不可无，第有效于此而不效于彼者，亦以人之气血阴阳各有不同故耳。故凡用截药者，亦当察人之强弱而酌以用之，庶乎得效，然亦惟轻者易截，而重者不易截也。兹录诸方于后，亦可备于酌用：截疟常山饮，气血强壮者可用。截疟饮，气分不足者可用。牛膝煎，血分不足者可用。截疟丹，时气多湿者可用。木贼煎，湿痰邪实者可用。何人饮、休疟饮，血气大虚，欲急济者可用。小柴胡汤加常山二钱，截疟如神。追疟饮，凡气血未衰，或屡散之后，用之最效。

丹溪曰：数发之后，便宜截而除之，久则发得中气虚弱，致病邪愈深而难治。世有砒丹等截药，大毒，不可轻用。常山性暴悍，善驱逐，然能伤真气，病人稍虚怯者勿用。

杨仁斋曰：或其人素虚者，慎勿用常山等药。

薛立斋曰：若病势正炽，一二发间，未宜遽截，恐邪气不去，正气反伤耳。若胃气弱者，用寒凉止截，脾胃复伤，必致连绵不已，若非培养元气，决不能愈。每见饮啖生冷物者，病或少愈，多致脾虚胃损，反为难治。若咽酸吐酸，且宜节饮食，其病潮作时，虽大渴亦只姜汤乘热饮之，此亦截疟之良法。凡欲截之，若血气俱虚，用人参、生姜各一两煎服，顿止，不问新久并效。

论似疟非疟

凡似疟非疟之病，虽有往来寒热，而时作时止，本非疟之类也。凡大病后，或产后，或虚损，俱有此证。经曰：阳虚则外寒，阴虚则内热。阴气上入阳中则恶寒，阳气下入阳中则恶热。故凡无外邪而病为寒热者，必属虚证。但虚有阴阳之异，而阳虚者必多寒，阴虚者必多热。阳虚者宜补其阳，如理中汤、十全大补汤加姜、桂、附子之类，此皆人所易知也。惟阴虚之证则最不易辨，盖阴中之水虚者，阴虚也；阴中之火虚者，亦阴虚也。如其津液枯燥，精血耗伤，表里上下，俱多烦热等证，此阴中之水虚也，治宜壮水以配阳，如一阴煎、六味地黄汤或加减一阴煎之类主之。其有倏热往来，或面赤如脂而腹喜热饮，或上热如烙而下冷如冰，或喉口大热而大便不实，此其证虽若热而脉必细微，或虽洪大而浮空无力者，是皆阳气无根而孤浮于上，此阴中之火虚也。治宜益火之本，使之归源，如海藏八味地黄丸或右归饮之类主之。假热退则真寒见，自可因证而治之也。《寒热门》论治尤详，所当并察。

论温疟

温疟一证，在《内经》曰：温疟者，得之冬中于风寒，至春夏阳气大发而为病。此即正伤寒之属也，故仲景《伤寒论》有温疟一证，即此是也。此与夏伤暑而秋为疟者本自不同。当于《伤寒门》酌而治之。

论瘅疟

瘅疟一证，在《内经》曰：肺素有热，气盛于身，发则阳气盛而不衰，故致消烁脱肉者，命曰瘅疟。盖此以阳脏而病阳证也，自与诸疟不同，而治此之法有三：如热邪内蓄而表邪未解者，则当散以苦凉；如热因邪致，表虽解而火独盛者，则当清以苦寒，此皆治其有余也。若邪火虽盛而气血已衰，真阴日耗者，急宜壮水固元，若但知泻火则阴日以亡，必致不救。


论瘴疟

瘴疟一证，惟岭南烟瘴之地有之，盖南方岚湿不常，人受其邪而致病者，因名瘴疟。然瘴出地气，疟由天气，但使内知调摄而外不受邪，则虽居瘴地，何病之有？是可见瘴以地言，而疟即风寒外感之病也。但其甚者，则或至迷困喑哑，乃与常疟为稍异耳。凡治此者，亦总不离寒热虚实及有邪无邪，如前治疟诸法而尽之矣。外如大梁李待诏瘴疟等证，既明且确，详列《瘴气门》，不可不察。

述 古 共八条


仲景曰：疟脉自弦。弦数者多热，弦迟者多寒。

《机要》曰：疟有中三阳者，有中三阴者，其证各殊也。在太阳经谓之寒疟，治多汗之；在阳明经谓之热疟，治多下之；在少阳经谓之风疟，治多和之。此三阳受病，谓之暴疟，发在夏至后、处暑前，乃伤之浅者。在阴经则不分三经，总谓之湿疟，当从太阴经论之，发在处暑后、冬至前，此乃伤之重者。

——古法云：以清脾饮治秋时正疟，随证加减，大效。若胃中有伏痰郁结者，以草果饮，一服可愈。

丹溪曰：邪气深入阴分血分而成久疟者，必当用升发药，自脏而出之于腑，然后自表作汗而解。若用下药，则邪气愈陷而难出矣。

傅氏曰：疟系外邪，当以汗解。或汗不得出，郁而成痰，宜养胃、化痰、发汗，邪气得出，自然和也。

刘宗厚曰：或问：俗以疟为脾寒，何也？曰：此亦有理。盖暑盛阳极，人以伏阴在内，脾困体倦，腠理开发，或因纳凉于水阁木阴及泉水澡浴，而微寒客于肌肉之间，经所谓遇夏气凄沧之水寒迫之是也；或劳役饥饱内伤而即病作，故指肌肉属脾，发则恶寒战栗，乃谓之脾寒耳。实由风寒暑湿之邪郁于腠理，夏时毛窍疏通而不为病，至秋气收敛之际，表邪不能发越，故往来寒热，进退不已，病势如凌虐人之状，所以名疟。即如四时伤寒，十二经皆能为病，古方治法，多兼内伤取效，脾胃和而精气通，则阴阳和解，此实非脾病也。然古人称疟不得为脾寒者，正恐人专于温脾之说，不明造化之源，而失病机气宜之要故也。

立斋曰：大凡疟证，皆因先伤于暑，次感于风，客于营卫之间，腠理不密，复遇风寒，闭而不出，舍于肠胃之外，与营卫并行，昼行于阳，夜行于阴，并则病作，离则病止。并于阳则热，并于阴则寒。浅则日作，深则间日。在气则早，在血则晏。其病热多寒少，心烦少睡者，属心，名曰瘟疟，用柴苓汤。但寒少热，腰疼足冷者，属肾，名曰寒疟，用桂附二陈汤。先寒而后大热，咳嗽者，属肺，名曰瘅疟，用参苏饮。热长寒短，筋脉揪缩者，属肝，名曰风疟，宜小柴胡加乌药、香附。寒热相停，呕吐痰沫者，属脾，名曰食疟，宜清脾饮。若中气虚而间日发者，用补中益气汤。若寒热大作，不论先后，此太阳阳明合病，寒热作则必战，经曰：热胜则动也。发热则必汗泄。又曰：汗出不愈，知内热也。

又曰；凡日久虚疟，寒热不多，或无寒而微热者，若内因胃气虚，用四君加升麻、当归；若脾血虚，用四君加川芎、当归。若中气下陷，用补中益气加茯苓、半夏。大凡久疟，多属元气虚寒。盖气虚则寒，血虚则热，胃虚则恶寒，脾虚则发热，阴火下流则寒热交作，或吐涎不食，战栗泄泻，手足逆冷，皆脾胃虚弱，但补益中气则诸证悉愈。凡人久疟，诸药不效，以补中益气汤内加半夏，用人参一两，煨姜五钱，此不截之截也，一服即愈。若病久者，须大补元气为主，盖养正邪自除也。

徐东皋曰：疟疾多因风寒暑湿而得之，乃天之邪气所伤，当以汗解。故仲景、河间悉用发表之药，但以寒热多少，分经络而治。

辨 古 共四条


陈无择《三因方》云：夫疟备三因，外则感四气，内则动七情，饮食饥饱，房室劳逸，皆能致之。《经》所谓夏伤暑，秋痎疟者，此则因时而叙耳，不可专以此论。外所因证，有寒疟，有温疟，有瘴疟，并同《素问》也。有湿疟者，寒热身重，骨节烦疼，胀满自汗，善呕，因汗出复浴，湿舍皮肤，及冒雨湿也。有牝疟者，寒多不热，但惨戚振栗，病以时作，此则多感阴湿，阳不能制阴也。此五种疟疾，以外感风寒暑湿与卫气相并而成。除瘴疟独热，温疟先热，牝疟无热外，诸疟皆先寒后热。内所因证，病者以蓄怒伤肝，气郁所致，名曰肝疟；以喜伤心，心气耗散所致，名曰心疟；以思伤脾，气郁涎结所致，名曰脾疟；以忧伤肺，肺气凝痰所致，名曰肺疟；以失志伤肾所致，名曰肾疟。所致之证并同《素问》。此五种疟疾，以感气不和，郁结痰饮所致。不内外因，有疫疟者，一岁之间，长幼相似也；有鬼疟者，梦寐不祥，多生恐怖也；有瘴疟者，乍热乍寒，乍有乍无，南方多病也；有胃疟者，饮食饥饱，伤胃而成，世谓食疟也；有劳疟者，经年不瘥，前后复发，微劳不任也；亦有数年不瘥，结成癥癖在腹胁，名曰老疟，亦曰母疟。以上诸证，各有方治，宜择而用之。

愚谓疟疾一证，《内经》言已详尽，无可加矣，而后世议论烦多，反资疑贰，兹举陈氏三因之说，以见其概。如所云湿疟者，因汗出复浴，湿舍皮肤，固一说也。然浴以热汤，避彼风处，则断不致疟，惟冷水相加，疟斯成矣。若然则仍是寒气，即《内经》所云夏遇凄沧水寒之证也。然此犹近似，但宜辨明寒热耳。至若牝疟无热，则《内经》并无此说，惟《金匮要略》曰：疟多寒者，名曰牝疟，蜀漆散主之。亦非曰无热也。若果全无发热而止见寒栗，此自真寒阳虚证耳，别有本门，又安得谓之疟耶？再如内因五脏之疟，在《内经·刺疟论》所言六经五脏之证，不过为邪在何经之辨，原非谓七情所伤便能成疟，而此云所致之证，并同《素问》，则《素问》无此说也。且既云七情所伤，则其虚实大有不同，又岂皆痰饮所致耶？再若不内外因，凡鬼疟梦寐之说，此或以疟邪乱神，因致狂言似鬼者有之，岂鬼祟果能为疟乎？至若胃疟，既云饮食，则明是内伤，且凡先因于疟而后滞于食者有之，未有不因外邪而单有食疟者也。夫病情必有标本，标本误认，治岂无差？窃计陈氏之言，既以三因立论，故不得不敷演其说，而烨然若有可观。不知影响之谈，不但无益于病，而且乱人意见，致令临证狐疑，莫知所从，而每至于害者，皆此之类。

丹溪曰：疟有暑、有风、有湿、有痰、有食积，久发者为老疟，不已者为疟母。风暑之疟，多因夏月在风凉处歇，遂闭汗不能得泄，暑舍于内，故大法当汗之。疟而恶饮食者，必从饮食上得之，当以食治。俗云脾寒，乃因名而迷其实也，苟因饮食所伤而得之，未必是寒，况其他乎？

严用和曰：或乘凉饮冷，当风卧湿，饥饱失时，致脾胃不和，痰积中脘，遂成此疾，所谓无痰不成疟也。

张子和曰：《内经》既以夏伤于暑而为疟，何世医皆以脾寒治之，用姜、附、硫黄之类，甚者归之祟怪，良可笑也。又或因夏月饮食生冷之类，指为食疟，此又非也。岂知《内经》之论则不然，皆夏伤于暑，遇秋风寒而后作也。邪热浅则连日，邪热深则间日，并入于里则寒，并入于表则热，若此论则了不相干于脾也。治平之时，其民夷静，虽用砒石、辰砂有毒之药，以热治热，亦能取效；扰攘之时，其民劳苦，内火与外火俱动，以热攻热，转为泻痢、吐血、疮疡、呕吐之疾，岂与夷静之人同治哉？予尝用张长沙汗吐下三法，愈疟病极多，大忌错作脾寒治之。

愚谓疟疾之作，本由风寒水湿之邪感而致病，亦或有非风非水而衣薄受凉，凡体怯者，皆能为疟。及其病深，则未免因经及脏，因表及里，故有不慎饮食而更甚者，有不慎劳役而增病者，总之无非外邪为之本，岂果因食因痰有能成疟者耶？今观朱丹溪之言，亦以痰食并列，严用和则悉归之痰，盖皆因陈氏之说而殊失《内经》之正意矣。故张子和亦以祟怪为笑，以食疟为非，而云治平扰攘时当分治，是皆有理确见也。独怪其以暑为火，而且谓扰攘之时，其民劳苦，大忌错作脾寒治之而尝用汗吐下三法，恐此言亦属偏见也。念余幸逢明盛，固不知扰攘景象，第以劳苦过伤之人，其虚更甚，又岂无三阳疲损等证，而可俱谓之火，及可尽用三法乎？甚哉立言之难，于此可见，而时中之不易得也如此。


简易方

一方 截疟神效。用常山末二钱，乌梅肉四个，研烂，酒调，临发日早服。

一方 不问新久疟，用常山一两，锉碎，以好酒浸一宿，瓦器煮干为末。每服二钱，水一盏，煎半盏，去滓停冷，五更服之，不吐不泻，效。

一方 治疟神效。用蒜不拘多少，研极烂，和黄丹少许，以聚为度，丸如芡实大。候干，每服一丸，新汲水空心面东吞下。

针灸法

《刺疟论》诸刺法具载本经。

大椎可灸三壮
 三椎骨节间灸亦可愈
 间使可灸


疟疾论列方

柴陈煎新散九


麻桂饮新散七


柴苓汤和一九三


归柴饮新散十七


柴芩煎新散十


理中汤热一


理阴煎新热三


参苏饮散三四


养中煎新热四


温胃饮新热五


大营煎新补十四


小营煎新补十五


五福饮新补六


一阴煎新补八


三阴煎新补十一


五阴煎新补十三


六味丸补百二十


八味丸补一二二


八珍汤补十九


右归饮新补三


胃关煎新热九


胃苓汤和百九十


牛膝煎新因二四


木贼煎新因二六


十全大补汤补二十


何人饮新因二五


草果饮和二二六


补中益气汤补三十


休疟饮新补二九


追疟饮新因又二五


清脾饮和二二五


截疟饮和二二二


补阴益气煎新补十六


一柴胡饮新散一


二柴胡饮新散二


桂附二陈汤热百十四


三柴胡饮新散三


四柴胡饮新散四


六味地黄汤补百二十


正柴胡饮新散六


小柴胡汤散十九


加减一阴煎新补九


四君子汤补一


大补元煎新补一


柴胡白虎煎新散十二


大温中饮新散八


大和中饮新和七


截疟常山饮和二三一


小和中饮新和八


雪梨浆新寒十六


论外备用方

归脾汤补三二


柴平汤和二三三
 湿疟身痛


四兽饮和二二八
 和胃消痰


七宝饮和二二七
 截疟


截疟丹和二百三十


不换金正气散和二一
 寒湿瘴疟


正气散和二三
 脾滞


祛疟饮和二二一
 邪火


藿香正气散和二十
 寒滞


柴葛二陈汤和六
 暑湿


驱疟饮和二百二十
 邪湿


人参养胃汤和二三四
 和胃顺气


万安散和二二二
 实邪初感


常山散和二二九


交加饮子和二三二
 痰食瘴


鳖甲饮和二二四
 久疟疟母


红丸子攻九六
 消食疟


白虎加桂枝汤寒四
 热疟


七枣汤热百十八
 阴疟


扶阳助胃汤热百十五
 中寒



瘴　气

论　证

瘴气惟东南之域乃有之，盖岭南地气卑湿，雾多风少，且以冬时常暖，则阴中之阳气不固，夏时反凉，则阳中之阴邪易伤，故人有不知保重而纵欲多劳者，极易犯之，以致发热头痛，呕吐腹胀等证。盖重者即伤寒，轻者即疟疾，第在岭南病此，则均谓之瘴耳。然阳气外浮之乡，必内多真寒，而外多假热；阴气不固之人，虽外有邪证而内必多虚，此则岭南瘴疫之大概也。但予未经其地，此不过亿度之见耳。及阅诸家之论，最多得理，足征予言之不诬也。谨详录在下，以资择用，庶临证者可无惑，而病此者得所赖矣。又细察诸论，亦已详悉，第病其用补之法犹有未尽，若值内伤虚损之甚而病此将危或难愈者，必以前《瘟疫门》治法参而用之，则庶乎有济。

瘴病所由

凡劳役伤饥之人，皆内伤不足者也，所谓邪气伤虚不伤实，同一理也。观《卫生方》云：北人寓广之地者，或往来广之途者，俱有阴阳相搏之患，然居者十病二三，途者十病八九，正以居者安静，途者劳伤耳。《活人三昧》论瘴疟条云：饮食有节，起居有常，则邪气不能为害。彼道路崎岖，人烟疏阔，水浆不洁，酒炙多腥，饮食起居，未免乖度，况复有阴阳相搏之气乎？故曰：瘴气惟染劳役伤饥之人者此也。又凡居岭南者，必慎起居，节饮食，寡欲清心，虽有岚邪，勿能害也。惟内境不出，则外境不入，此理之自然。其有感而病者，皆不知所慎耳。

大梁李待诏《瘴疟论》

岭南既号炎方，而又濒海，地卑而土薄。炎方土薄，故阳燠之气常泄；濒海地卑，故阴湿之气常盛。二气相搏，此寒热之气所由作也。阳气泄，故冬无霜雪，四时放花，人居其地，气多上壅，肤多汗出，腠理不密，盖阳不反本而然。阴气盛，故晨夕雾昏，春夏淫雨，一岁之间，蒸湿过半，三伏之内，反不甚热，盛夏连雨，即复凄寒，饮食、衣服、药食之类，往往生醭，人居其间，类多中湿，肢体重倦，又多脚气之疾，盖阴常偏胜而然。阴阳之气既偏而相搏，故人亦因之而感受其寒热不齐之病也。又阳燠既泄，则使人本气不坚，阳不下降，常浮于上，故病者多上脘郁闷，胸中虚烦。阴湿既盛，则使人下体多寒，阴不上升，常沉而下，故病者多腰膝重疼，腿足寒厥。予观岭南瘴疾，证候虽或不一，然大抵阴阳各不升降，上热下寒者，十有八九。况人身上本属阳，下本属阴，兹又感此阳燠阴湿不和之气，自多上热下寒之证也。得病之因，正以阳气不固，每发寒热，身必大汗，又复投之以麻黄、金沸、青龙等汤，再发其表，则旋踵受毙；甚者又以胸中痞闷，用利药下之，病人下体既冷，下之则十无一生。若此者，医害之也。

其时余染瘴疾，全家特甚，余悉用温中固下，升降阴阳正气之药，十治十愈。二仆皆病，胸中痞闷烦躁，昏不知人。一云：愿得凉药清膈。余审其证，上热下寒，皆以生姜附子汤冷温服之，即日皆醒，自言胸膈清凉，得凉药而然也，实不知附子也。翌日各与丹朱丸一粒，令空心服之，遂能食粥，然后用正气、平胃等药，自尔遂得平安。更治十数人皆安。盖附子用生姜煎，既能发散，以热攻热，又能导虚热向下焦，除宿冷，又能固接元气。若烦闷者，放冷服之。若病烦躁，不好饮水，反畏冷不能饮者，皆其虚热，非真热也，宜服姜附汤。沈存中治瘴用七枣汤，正与此同，亦一服而愈。有用术附汤而病愈甚，盖术、附相济，能固热气，不能发散，惟附子一味为最妙。或有脉证实非上热下寒而目黄赤者，不可用附子。脉若浮洪而数，寒热往来，无汗，乃小柴胡汤证。若证有可疑，寒热不辨，宜服嘉禾散。若热多者，冷服之。嘉禾散能调中气，升降阴阳，治下虚中满，疗四时瘟疫伤寒，使无变动，虽伤暑及阳证伤寒，服之亦解。若或寒多，服之尤宜。服二三日，即寒热之证自判，然后随证调治之，无不愈者。大抵岭南之地卑湿，又人食槟榔，多气疏而不实，四时汗出，不宜更用汗药，此理甚明。亦有当汗下者，然终不多也，明者察之。

《指迷方·瘴疟论》新安王棐


棐读书之余，留意医学，幸得其传，颇识方脉，就辟入南，研究此证。谓南人凡病，皆谓之瘴，率不服药，惟事鬼神。夫瘴之为病，犹伤寒之病也，岂可坐视而不药耶？每为中医荏苒而致不救者有之。人过桂林以南无医药，且居南方之人，往往多汗，上盈下空，不可用汗吐下三法。其业医者既鲜且庸，或妄用汗吐下者，是谓虚虚。方书皆谓南方天气温暑，地气郁蒸，阴多闭固，阳多发泄，草木水泉皆禀恶气，人生其间，元气不固，感而为病，是为之瘴。轻者寒热往来，正类痎疟，谓之冷瘴。重者蕴热沉沉，昼夜如卧灰火中，谓之热瘴。最重者一病便失音，莫知其所以然，谓之哑瘴。冷瘴必不死，热瘴久而死，哑瘴无不死，此方书之说也。然以愚意观之，所谓哑瘴者，非伤寒失音之证乎？又岂中风失语之证乎？治得其道，亦多可生，安得谓之无不死耶。若夫热瘴，乃是盛夏初秋，茅生狭道，人行其间，热气蒸郁，无林木以蔽日，无水泉以解渴，伏暑至重，因而感疾。或有饮酒而不节者，或食煎炙而积热者，偶成此证。其热昼夜不止，稍迟二三日，则血凝而不可救矣。南中谓之中箭，亦谓之中草子。然有挑草子法，乃以针刺头额及上下唇，仍以楮叶擦舌，皆令出血，徐以草药解其内热，应手而愈，安得谓之久而死耶？至于冷瘴，或寒多热少，或寒少热多，亦有叠日间日之作，及其愈也，疮发于唇，验其证即是外方之疟，本非重病，然每因误治而致祸，亦不可以必不死而忽之。但诊其脉息极微，见其元气果虚，即与附子汤而愈。若误投寒药，所谓承气入胃，阴盛乃亡。若脉洪盛，证候实热，宜服和解药而徐治之。若误投热药，所谓桂枝下咽，阳盛则毙也。要在切脉，审证之虚实寒热治之，无不愈也。人谓岭南水泉草木地气之毒，故凡往来岭南之人，及宦而至者，无不病瘴而至危殆者也。又谓土人生长其间，与水土之气相习，外人入南必一病，但有轻重之异，若久而与之俱化则免矣。此说固若有理，但备之以将养之法，解之以平易之药，决保无病，纵病亦易愈矣。且瘴之为病，土人反重，外人反轻者多，盖土人淫而下元虚，又浴于溪而多感冒，恣食生冷酒馔，全不知节，所以重也。然则病瘴者，不可全咎风土之殊，皆人自失节养，有以致之耳。君子之居是邦也，当慎起居，节饮食，适寒温，晨酒夜食，切忌大过，或有不快，即服正气散一二剂，则脾胃自壮，气血通畅，微邪速散，又何瘴之有？


岭表十说 吴兴章杰


一、岭表之俗食槟榔，甚者日至十数枚。盖瘴疟之作，率因饮食过度，气滞痰结，而槟榔最能下气消食去痰，故人皆狃于近利而暗于远患。此颇类北人之食酪酥，多致肤理缜密，一旦病疫当汗，则塞而不得出。峤南地热，食槟榔故脏气疏泄，若一旦病瘴当攻发，则虚羸而不能堪。所以土人多瘠而色黄，岂全是气候所致？盖亦槟榔为患，殆勿思耳。

二、本草载三人触雾晨行，饮酒者独不病，故北人度岭，率相勉饮酒，而迁客羁士，往往醺酣以自适。且岭外酒价尤廉，贩夫役卒俱得肆饮，咸谓可以辟瘴，殊不知少则益，而多则滋瘴之源也。何以言之？盖南土暑湿，嗜酒则多中湿毒，兼以瘴疟之作，率因上膈痰饮，而酒则尤能聚痰。岭外谚云：莫饮卯时酒，莫食申时饭。诚摄生之要也。可见酒之为物，能辟瘴以生人，亦能滋瘴以害人。然则生也、死也，非酒也，顾在人也。

三、广南每以暑毒为患者，盖一岁之间，暑热过半，使人难避而易犯。凡起居饮食少失节度，则为暑毒所中。道途之间，尤多冒暑，故土人于暑时，相戒勿出。且遐荒之境，道路崎岖，而传舍饮食，皆不如欲，所以自北初至者，皆云不习水土而病，及既还，则又谓之回头瘴。大率得之道路劳倦，冒犯暑气，与夫饮食居处失度也。

四、岭南寒暑之候不常，尤难于调摄，故凡居人与在路者，冬夏之衣皆不可缺，随其气候，速宜增减，缓则致病。又岭外海风异常，稍中人则为病，坐卧易衣，时当慎也。

五、岭外虽以多暑为病，而四时亦有伤寒瘟疫之疾，其类不一，土人不问何疾，悉谓之瘴，治疗多误。或有一岁盛寒，近类中州，而土俗素无蚕绩，冬不衣绵，居室疏漏，户扃不固，忽遭岁寒，则次年瘟疫必兴。医者之治瘟疫，亦当以本法治之，而随其风土气候，与夫人之强弱，酌宜可也。

六、瘴疟之作，多因伏暑伤冷所致，纵非饮食冷物，亦必寒邪感于外，饮食伤于内也。大抵伏暑浅而寒多者易治，伏暑深而热多者难治。近时北医至此，用大柴胡汤治热瘴，须是本气壮实者乃能堪之，如土人久服槟榔，脏气既虚，往往不能服寒药，又能当此峻剂乎？然土人才见发黄，便谓不治之疾，良可哀也。

七、北人之来岭南，婢仆多病瘴气。盖劳役之人，饮食乖度，昼则冒暑，夜多卧地，又凡事不能避忌，故先受其毙。既与之同休戚，宜加意戒之。

八、俚俗有病必召巫觋而祭鬼神，士夫咸笑其信巫不信医，愚谓此可悯恻而不可以笑也。夫民虽至愚，然孰不思趋利避害？况性命所系，晓然易见，若医者能愈人疾，彼何为不用？盖岭外良医甚鲜，药类尤乏，且山谷海屿之民，何从而得医药？所以不免信巫也，岂得已哉。

九、瘴病不一，而土人以哑瘴最为危急，其状初得之即失音，不过一二日即致不救。医家多言为极热所致，或云内蕴热而外为感寒所激。近见北医有用煎生附子一味愈此疾者，得非以热治热，或是发散寒气耶？予尝闻有饮溪涧水中毒，令人失音，则知凡失音者，未必皆瘴也。溪涧水毒，灼然有之，道路多无井泉，而濒江之民与夫山行者，皆饮溪涧之水，岂无邂逅遇毒者？故途人所以多病此，得非是欤。

十、传云岭外多毒草，彘食之而人食其肉者亦毒人，所以北人度岭，多戒食彘。然而岭南能致瘴毒者，非止一端，岂在是耶？顺泉云：岭南之彘，在市井者，食豆与酒糟，在乡村者，食糠与碎米、芋苗，未有食草者。若然，则牛马羊畜之肉，悉皆不可食也，可乎？此其所以不足信也。

回头瘴说

旧传出岭之后，复有回头瘴者，大概与在广而发瘴，及方入广而不伏水土者不异。盖南方阳气常泄，阴气常盛，二气相搏，四时悉有寒热之气，人感之，即作寒热之病。寒则战栗，热则怫郁，多由得汗而解，此广瘴之寒热也。今所谓回头瘴及方入广而不伏水土者，亦不过阴阳相搏，气候不调而感疾耳。岭南天气，冬无霜雪，春寒秋热，气候不齐，或一日而忽然更变，与方外天气大不相侔。今回头瘴者，盖是先受广中之气，复感外方之气，冷热相忤，寒暄不调，遂作阴阳相搏之疾。须度时候之寒热，量元气之厚薄，如出岭于孟冬时者，广尚多暄而少寒，或转北风，或有暴冷，若届途之际，宜服和解散、神术散之类，和脾胃以逐风邪。及至外方，则天寒地冻，将及境之际，可服正气散、人参养胃汤之类，绝旧瘴以御时寒可也。然此四药，亦特筌蹄耳，其实在保躬调养，酌序消详，切不可以得出瘴地而恣欲，此病之所由作也。故所谓回头瘴者，岂虚语哉！

治瘴续说

继洪曰：予寓岭南既久，愈知瘴疾不易用药。若病人身热而复寒，谓之冷瘴，不换金正气散主之。若身热胸痞，或呕，或噎，大便不利者，嘉禾散。若病轻而觉有食积，兼用些少感应丸，无积者不可用，病重者，不可妄用。转利，惟当温中固下。若冬末春初，因寒而作大热者，小柴胡汤。夏月因暑气者，六和汤。若身极热而头极痛，脉数者，为热瘴，宜用南人挑草子法，亦不可不服药。第此证病深，最为难治，盖凉药多不可用，惟宜热药，须得法以用之，如附子汤冷服者是也，然此非工巧以处之则不可。如身热汗不多，头痛未解，或且与和解散。如腰以上极热，腰以下稍凉，胸膈烦渴，腰腿重疼，或大便溏滑，其脉数而按之不实，此阳浮阴闭也，惟李待诏生姜附子汤最妙，凡初病者，以生姜、附子能发散耳。若病经去汗既多，虚烦潮上，则惟恐其不敛不降，宜用熟附、干姜、沉香而冷服之。若便利，则不必沉香。如烦甚，则少加竹茹。渴甚，多加人参、北五味。咳逆，加丁香、淡竹叶。若烦躁而有异象，眩惑，夜不安寝，可略与温胆汤，惟大便利者不可服。若烦渴大作，宜夺命散，或用冷汤，倍加人参、附子。若烦热，大便自利，或小便不涩，不可以赤为热，或膝胫以下稍凉，此乃病邪所激，气血俱虚，表热无以养中，故水热而内虚也，可急服姜附汤之类，及灸气海、足三里。若至四肢厥冷，两足冷甚，头额虚汗，或时咳逆，脉数而促，其证多危，惟以三建汤之属，能敛心液，能壮真阳，可以更生也。又有哑瘴，即热瘴之甚者，医书谓血得寒则凝泣，得热则淖溢，故热瘴面赤，心热，舌破，鼻衄，皆瘴热沸其血上涌所致，故宜用挑草子法。甚则血上塞其心窍，故昏不能言，或但噫噫作声，即哑瘴也。治此者，当散其血，用《局方》黑神散，立见神效。其或涎迷心窍而舌强者亦有之，却非真哑瘴也，及兼风痰之证者，俱当审察而后用治。本论有无稽之方
 ，俱削去不录
 。


药宜预备

居瘴地者，虽曰节慎起居，而防病之药不可不为之备，如人参、附子、干姜、当归、熟地、紫金锭、苏合丸、不换金正气散之类，皆不可须臾离也。从宦兹土，则政事多繁，上下交际；为商往来，则经营贸易，其势不容于自逸，稍觉不快，即宜如法服药以解之。微邪易伏，固不致病也，惟其不能防微，则势必至于渐盛。故曰：不治已病冶未病。此之谓也。

瘴病脉候

两关脉洪大者，热瘴。脉数甚者，为热瘴。脉弦而紧者，为瘴疟。脉浮而紧者，宜解表。脉浮缓者为伤风，其病轻。脉洪数而按之不实者，为阳浮阴闭。脉沉微而弱者，为虚寒。

瘴病愈后将养法

凡瘴病，不发三日后，方可洗手；七日后可洗面；半月后可梳头；一两月后，谨戒房事，能戒百日尤好。又瘴不发后，须吃素粥三日，经五日后，方可以猪脾煮羹，吃软饭；十日后略可吃酒，少用肉羹。但不可食诸般骨汁，若犯之则再发。凡牛羊猪犬鸡鹅诸骨汁，须并忌一月，或两月犹佳。凡犯而再发，必多困笃。

瘴气论列方

麻黄汤散一


桂枝汤散九


金沸草散散八一


和解散和二三五


神术散散六五


不换金正气散和二一


正气散和二三


平胃散和十七


小柴胡汤散十九


嘉禾散和百六十


六和汤和一二七


小青龙汤散八


术附汤补四一


附子汤热二二


生姜附子汤热二三


七枣汤热百十八


姜附汤热三二


人参养胃汤和二三七


三建汤热四二


冷汤热百十九


《局方》黑神散妇五十


夺命散补三六


温胆汤和一二五


承气汤攻一


感应丸攻五四


紫金锭因二百二


苏和丸和三七一


丹朱丸未考


论外备用方

败毒散散三六


圣散子散四二


五味异功散补四


保和汤和一四七
 散邪顺气


槟榔煎和二三六


陈氏家传正气散和二二


屠苏酒和二三七


降椒酒和二三八


理中汤热一


生姜煎热百二十


冷香汤热八二


养胃汤热七十


椒囊法热一九二


干姜附子汤热三四
 阴证发热


二味沉附汤热百十八


福建香茶饼因三百二


瘟疫门诸方皆可酌用

景岳全书卷之十四终


卷之十五性集

杂证谟

寒　热

经　义

《阴阳应象大论》曰：积阳为天，积阴为地。阴静阳躁，阳生阴长，阳杀阴藏。阳化气，阴成形。寒极生热，热极生寒。寒气生浊，热气生清。清气在下，则生飧泄；浊气在上，则生[image: ]
 胀。此阴阳反作，病之逆从也。阳胜则热，阴胜则寒。重寒则热，重热则寒。寒伤形，热伤气。风胜则动，热胜则肿，燥胜则干，寒胜则浮，湿胜则濡泄。喜怒伤气，寒暑伤形。冬伤于寒，春必病温；春伤于风，夏生飧泄；夏伤于暑，秋必痎疟；秋伤于湿，冬生咳嗽。阳胜则身热，腠理闭，喘粗为之俯仰，汗不出而热，齿干以烦冤，腹满，死，能冬不能夏；阴胜则身寒，汗出，身常清，数栗而寒，寒则厥，厥则腹满，死，能夏不能冬。天之邪气，感则害人五脏；水谷之寒热，感则害于六腑；地之湿气，感则害皮肉筋脉。

《天元纪大论》曰：神在天为风，在地为木；在天为热，在地为火；在天为湿，在地为土；在天为燥，在地为金；在天为寒，在地为水。故在天为气，在地成形，形气相感而化生万物矣。

《五运行大论》曰：上下相遘，寒暑相临，气相得则和，不相得则病。

《百病始生篇》曰：风雨寒热，不得虚，邪不能独伤人。

《四气调神论》曰：春气之应，养生之道也。逆之则伤肝，夏为寒变，奉长者少。夏气之应，养长之道也。逆之则伤心，秋为痎疟，奉收者少。秋气之应，养收之道也。逆之则伤肺，冬为飧泄，奉藏者少。冬气之应，养藏之道也。逆之则伤肾，春为痿厥，奉生者少。

《金匮真言论》曰：长夏善病洞泄寒中。

《气交变大论》曰：岁木太过，风气流行，脾土受邪。岁火太过，炎暑流行，金肺受邪。岁土太过，雨湿流行，肾水受邪。岁金太过，燥气流行，肝木受邪。岁水太过，寒气流行，邪害心火。岁木不及，燥乃大行，生气失应。岁火不及，寒乃大行，长政不用。岁土不及，风乃大行，化气不令。岁金不及，炎火乃行，生气乃用。岁水不及，湿乃大行，长气反用。

《宣明五气篇》曰：心恶热，肺恶寒，肝恶风，脾恶湿，肾恶燥，是谓五恶。

《经脉篇》曰：肺所生病者，咳，上气喘渴，烦心胸满，臑臂内前廉痛厥，掌中热。气盛有余则肩背痛，风寒，汗出中风，小便数而欠。气虚则肩背痛寒，少气不足以息，溺色变。大肠所生病者，气有余则当脉所过者热肿，虚则寒栗不复。胃所生病者，气盛则身以前皆热，其有余于胃，则消谷善饥，溺色黄，气不足则身以前皆寒栗，胃中寒则胀满。心所生病者，目黄，胁痛，臑臂内后廉痛厥，掌中热痛。肾所生病者，口热舌干，咽肿上气，嗌干及痛，烦心心痛，黄疸，肠癖，脊股内后廉痛，痿厥嗜卧，足下热而痛。心主所生病者，面赤目黄，喜笑不休，烦心心痛，掌中热。胆所生病者，足外反热，头痛颔痛，目锐眦痛，缺盆、腋下肿痛，马刀侠瘿，汗出振寒，疟。

《气厥论》曰：肾移寒于脾，痈肿少气。脾移寒于肝，痈肿筋挛。肝移寒于心，狂，隔中。心移寒于肺，肺消。肺消者，饮一溲二，死不治。肺移寒于肾，为涌水。涌水者，按腹不坚，水气客于大肠，疾行则鸣濯濯，如囊裹水，水之病也。脾移热于肝，则为惊衄。肝移热于心，则死。心移热于肺，传为鬲消。肺移热于肾，传为柔痉。肾移热于脾，传为虚，肠癖，死不可治。胞移热于膀胱，则癃，溺血。膀胱移热于小肠，鬲肠不便，上为口糜。小肠移热于大肠，为虙瘕，为沉。大肠移热于胃，善食而瘦，又谓之食[image: ]
 。胃移热于胆，亦曰食[image: ]
 。胆移热于脑，则辛[image: ]
 鼻渊。鼻渊者，浊涕下不止也，传为衄衊瞑目。故得之气厥也。

《寿夭刚柔篇》曰：风寒伤形，忧恐忿怒伤气。气伤脏，乃病脏；寒伤形，乃应形；风伤筋脉，筋脉乃应。

《咳论》曰：皮毛者，肺之合也。皮毛先受邪气，邪气以从其合也。其寒饮食入胃，从肺脉上至于肺，则肺寒，肺寒则外内合邪，因而客之，则为肺咳。

《刺志论》曰：气虚身热，此谓反也。气盛身寒，得之伤寒；气虚身热，得之伤暑。气实者，热也；气虚者，寒也。

《调经论》曰：血气者，喜温而恶寒，寒则泣不能流，温则消而去之。帝曰：寒湿之伤人奈何？岐伯曰：寒湿之中人也，皮肤不收，肌肉坚紧，营血泣，卫气去，故曰虚。虚者聂辟，气不足，按之则气足以温之，故快然而不痛。帝曰：阴之生虚奈何？曰：喜则气下，悲则气消，消则脉空虚；因寒饮食，寒气熏满，则血泣气去，故曰虚矣。帝曰：阳虚则外寒奈何？曰：阳受气于上焦，以温皮肤分肉之间，今寒气在外，则上焦不通，上焦不通，则寒气独留于外，故寒栗。帝曰：阴虚生内热奈何？曰：有所劳倦，形气衰少，谷气不盛，上焦不行，下脘不通，胃气热，热气熏胸中，故内热。帝曰：阳盛生外热奈何？曰：上焦不通利，则皮肤致密，腠理闭塞，玄府不通，卫气不得泄越，故外热。帝曰：阴盛生内寒奈何？曰：厥气上逆，寒气积于胸中而不泻，不泻则温气去，寒独留则血凝泣，凝则脉不通，其脉盛大以泣，故中寒。

《刺节真邪论》曰：阳胜者则为热，阴胜者则为寒，寒则真气去，去则虚，虚则寒搏于皮肤之间。虚邪之入于身也深，寒与热相博，久留而内著，寒胜其热，则骨疼肉枯；热胜其寒，则烂肉腐肌为脓，内伤骨，内伤骨为骨蚀。有所结，中于肉，宗气归之，邪留而不去，有热则化而为脓，无热则为骨疽。

《阴阳别论》曰：三阳为病，发寒热。

《脉要精微论》曰：风成为寒热。

《太阴阳明论》曰：故犯贼风虚邪者，阳受之。阳受之则入六腑，入六腑则身热不时卧，上为喘呼。

《风论》曰：黄帝问曰：风之伤人也，或为寒热，或为热中，或为寒中，或为疠风，或为偏枯，或为风也。其寒也则衰食饮，其热也则消肌肉，故使人怢栗而不能食，名曰寒热。风气与阳明入胃，循脉而上至目内眦，其人肥，则风气不得外泄，则为热中而目黄；人瘦则外泄而寒，则为寒中而泣出。

《举痛论》曰：寒则腠理闭，气不行，故气收矣。炅则腠理开，营卫通，汗大泄，故气泄矣。

《气穴论》曰：营卫稽留，卫气营溢，气竭血着，外为发热，内为少气，疾泻无怠，以通营卫，见则泻之，无问所会。邪溢气堕，脉热肉败，营卫不行，必将为脓，内销骨髓，外破大腘，留于节腠，必将为败。积寒留舍，营卫不居，卷肉缩筋，肋肘不得伸，内为骨痹，外为不仁，命曰不足，大寒留于溪谷也。

《脉解篇》曰：阳明所谓洒洒振寒者，阳明者午也，五月盛阳之阴也，阳盛而阴气加之，故洒洒振寒也。

《经筋篇》曰：经筋之病，寒则反折筋急，热则筋弛纵不收，阴痿不用。阳急则反折，阴急则俯不伸。焠刺者，刺寒急也，热则筋纵不收，无用燔针。

《大惑论》曰：人之善饥而不嗜食者，何气使然？岐伯曰：精气并于脾，热气留于胃，胃热则消谷，故善饥；胃气逆上则胃脘寒，故不嗜食也。

《逆调论》帝曰：人身非常温也，非常热也，为之热而烦满者何也？岐伯曰：阴气少而阳气胜，故热而烦满也。帝曰：人身非衣寒也，中非有寒气也，寒从中生者何？曰：是人多痹气也，阳气少，阴气多，故身寒如从水中出。帝曰：人有四肢热，逢风寒如炙如火者，何也？曰：是人者，阴气虚，阳气盛，四肢者，阳也，两阳相得而阴气虚少，少水不能灭盛火而阳独治。独治者，不能生长也，独胜而止耳。逢风而如炙如火者，是人当肉烁也。帝曰：人有身寒，汤火不能热，厚衣不能温，然不冻栗，是为何病？曰：是人者，素肾气胜，以水为事，太阳气衰，肾脂枯不长，一水不能胜两火。肾者水也，而生于骨，骨不生则髓不能满，故寒甚至骨也。所以不能冻栗者，肝一阳也，心二阳也，肾孤脏也，一水不能胜二火，故不能冻栗，病名曰骨痹，是人当挛节也。

《评热病篇》曰：邪气之所凑，其气必虚。阴虚者，阳必凑之，故少气时热而汗出也。小便黄者，少腹中有热也。

《奇病论》曰：肥者令人内热，甘者令人中满，故其气上溢，转为消渴。治之以兰，除陈气也。

《论痛篇》：帝曰：人之病，或同时而伤，或易已，或难已，其故何如？少俞曰：同时而伤，其身多热者易已，多寒者难已。

《五邪篇》曰；邪在肺，则病皮肤痛，寒热，上气喘，汗出，咳动肩背。取之膺中外俞，背三节五节之傍，以手疾按之，快然，乃刺之，取之缺盆中以越之。邪在肝，则两胁中痛，寒中，恶血在内，行善掣节，时脚肿。取之行间以引胁下，补三里以温胃中，取血脉以散恶血，取耳间青脉以去其掣。邪在脾胃，则病肌肉痛。阳气有余，阴气不足，则热中善饥；阳气不足，阴气有余，则寒中肠鸣腹痛；阴阳俱有余，若俱不足，则有寒有热，皆调于三里。

《五癃津液别篇》曰：天暑衣厚则腠理开，故汗出。寒留于分肉之间，聚沫则为痛；天寒则腠理闭，气湿不行，水下留于膀胱，则为溺与气。

《通评虚实论》：帝曰：乳子而病热，脉悬小者何如？岐伯曰：手足温则生，寒则死。帝曰：乳子中风热，喘鸣肩息者，脉何如？曰：喘鸣肩息者，脉实大也，缓则生，急则死。

《脉要精微论》曰：粗大者，阴不足，阳有余，为热中也。沉细数散者，寒热也。诸浮不躁者，皆在阳，则为热。其有躁者，在手。诸细而沉者，皆在阴，则为骨痛；其有静者，在足。阳气有余，为身热无汗；阴气有余，为多汗身寒；阴阳有余，则无汗而寒。推而外之，内而不外，有心腹积也；推而内之，外而不内，身有热也。

《论疾诊尺篇》曰：尺肤热甚，脉盛躁者，病温也。其脉盛而滑者，病且出也。尺肤寒，其脉小者，泄少气。尺肤炬然，先热后寒者，寒热也；尺肤先寒，久大之而热者，亦寒热也。肘所独热者，腰以上热；手所独热者，腰以下热；肘前独热者，肩背热；肘后独热者，膺前热；臂中独热者，腰腹热。肘后粗以下三四寸热者，肠中有虫。掌中热者，腹中热；掌中寒者，腹中寒。鱼上白肉有青血脉者，胃中有寒。尺炬然热，人迎大者，当夺血。尺坚大，脉小甚，少气，悗有加，立死。诊寒热，赤脉上下至瞳子，见一脉一岁死，见一脉半一岁半死，见二脉二岁死，见二脉半二岁半死，见三脉三岁死。

《邪气脏腑病形篇》曰：忧愁恐惧则伤心，形寒寒饮则伤肺，以其两寒相感，中外皆伤，故气逆而上行。帝曰：病之六变奈何？岐伯曰：诸急者多寒，缓者多热，大者多气少血，小者血气皆少，滑者阳气盛，微有热，涩者多血少气，微有寒。

《平人气象论》曰：寸口脉沉而弱，沉而喘，曰寒热。缓而滑曰热中。尺寒脉细，谓之后泄。尺粗常热者，谓之热中。

《经络论》曰：寒多则凝泣，凝泣则青黑；热多则淖泽，淖泽则黄赤。

《皮部论》曰：其色多青则痛，多黑则痹，黄赤则热多，白则寒，五色皆见，则寒热也。邪留于筋骨之间，寒多则筋挛骨痛，热多则筋弛骨消，肉烁[image: ]
 破，毛直而败。

《五色篇》曰：五色奈何：曰：青黑为痛，黄赤为热，白为寒，是为五官。人迎盛坚者，伤于寒。气口盛坚者，伤于食。

《经脉篇》曰：凡诊络脉，脉色青则寒且痛，赤则有热。胃中寒，手鱼之络多青矣。胃中有热，鱼际络赤。其暴黑者，留久痹也。其有赤有黑有青者，寒热气也。其青短者，少气也。

《六元正纪大论》：帝曰：夫子言用寒远寒，用热远热，愿闻何谓远？岐伯曰：热无犯热，寒无犯寒，从者和，逆者病，不可不敬畏而远之，所谓时与六位也。帝曰：余欲不远寒，不远热，奈何？曰：发表不远热，攻里不远寒。帝曰：不发不攻而犯寒犯热何如？曰：寒热内贼，其病益甚。帝曰：愿闻无病者何如？曰：无者生之，有者甚之。帝曰：生者何如？曰：不远热则热至，不远寒则寒至。寒至则坚否腹满，痛急下利之病生矣。热至则身热，吐下霍乱，痈疽疮疡，瞀郁，注下，[image: ]
 瘛，肿胀，呕，鼽衄，头痛，骨节变，肉痛，血溢，血泄，淋闭之病生矣。帝曰：治之奈何？曰：时必顺之，犯者治以胜也。

《师传篇》：岐伯曰：夫治民与自治，未有逆而能治之者也，夫惟顺而已矣。百姓人民皆欲顺其志也。帝曰：顺之奈何？曰：入国问俗，入家问讳，上堂问礼，临病人问所便。帝曰：便病人奈何？曰：中热消瘅则便寒，寒中之属则便热。胃中热则消谷，令人悬心善饥，脐以上皮热。肠中热，则出黄如糜，脐以下皮寒。胃中寒，则腹胀。肠中寒，则肠鸣飧泄。胃中寒，肠中热，则胀而且泄。胃中热，肠中寒，则疾饥，小腹痛胀。

《至真要大论》曰：寒者热之，热者寒之，微者逆之，甚者从之。帝曰：何谓逆从？岐伯曰：逆者正治，从者反治，从少从多，观其事也。帝曰：有病热者，寒之而热；有病寒者，热之而寒，二者皆在，新病复起，奈何治？曰：诸寒之而热者取之阴，热之而寒者取之阳，所谓求其属也。

《八正神明论》曰：天温日明，则人血淖溢而卫气浮，故血易泻，气易行。天寒日阴，则人血凝泣而卫气沉。是以天寒无刺，天温无凝。月生无泻，月满无补，月郭空无治，是谓得时而调之。

《骨空论》曰：灸寒热之法，先灸项大椎，以年为壮数。次灸撅骨，以年为壮数。视背俞陷者灸之。举臂肩上陷者灸之。两季胁之间灸之。外踝上绝骨之端灸之。足小指次指间灸之。腨下陷脉灸之。外踝后灸之。缺盆骨上切之坚动如筋者灸之。膺中陷骨间灸之。掌束骨下灸之。脐下关元三寸灸之。毛际动脉灸之。膝下三寸分间灸之。足阳明跗上动脉灸之。颠上一灸之。犬所啮之处灸之三壮。凡当灸二十九处。伤食灸之，不已者，必视其经之过于阳者，数刺其俞而药之。


论　证

病有寒热者，由阴阳之有偏胜也。凡阳胜则热，以阴之衰也；阴胜则寒，以阳之衰也。故曰：发热恶寒者。发于阳也；无热恶寒者，发于阴也。此寒热之病有不同，而阴阳之不可不察也。又若外来之寒热，由风寒之外感；内生之寒热，由脏气之内伤，此寒热之因有不同，而表里之不可不察也。虽曰阳证多热，阴证多寒，然极热者反有寒证，极寒者亦有热证，此又真假之不可不察也。虽曰外入之邪多有余，内出之邪多不足，然阳盛生外热，阳虚生外寒，阴盛生内寒，阴虚生内热，此又虚实之不可不察也。诸如此者，有证可据，有脉可诊，有因可问。且经文尽发其深秘，已列前条。余有寒热篇，亦悉其证候，具在首卷，及伤寒门，亦有寒热辨，但因此以详求其理，则可尽悉其要，而辨治自无难也。

——寒热真假篇，义详一卷及火证门论虚火条中。

——治法有逆从，论在一卷论治篇中。

论诸寒证治 共五条


凡寒病之由于外者，或由风寒以伤形，或由生冷以伤脏；其由于内者，或由劳欲以败阳，或由禀赋之气弱。若寒自外入者，必由浅及深，多致呕恶胀满，或为疼痛泄泻；寒由内生者，必由脏及表，所以战栗憎寒，或为厥逆拘挛。总之，热者多实，寒者多虚，故凡治寒证者，当兼察其虚而仍察其脏，此不易之法也。

——凡阴毒寒邪直中三阴者，此即伤寒类所谓直中阴经之阴证也。其于仓卒受寒，以致身冷战栗，或四体拘挛，或心肠疼痫，或口噤失音，昏迷厥逆，或吐泻蜷卧，脉来微细，或沉紧无神者，皆其证也。切不可妄用风药，再散其气，但速宜温中，则寒邪自散。轻则理中汤、温胃饮，甚则四逆汤、大温中饮，或附子理阴煎之类主之。其有势在危急，唇青囊缩，无脉者，宜用华佗救阳脱方急治之，或仍灸气海、关元二三十壮，但得手足渐温，脉微出者，乃可生也。一方以胡椒研碎，用滚酒泡服，外用葱盐熨法。一方用黑豆二合炒热，以酒烹入，滚数沸，去豆取酒，服二碗即愈。

——寒中太阴，则中脘疼痛，宜理中汤、温胃饮；寒中少阴，则脐腹疼痛，宜归气饮，或五积散加吴茱萸；寒中厥阴，则少腹疼痛，宜四逆汤、归气饮、暖肝煎。其有寒中三阴而寒滞不散，因致胀满痛甚者，宜暂用排气饮或韩氏温中汤，先散其滞，然后调补之。或用五味沉附汤，或暖肝煎，俱可择用。

——生冷内伤，以致脏腑多寒，或为疼痛，或为呕吐，或为泄泻等证，治法随见各门。又或素禀阳脏，每多恃强，好食生冷茶水，而变阳为阴者，治亦同前。

——禀赋素弱，多有阳衰阴胜者，此先天之阳气不足也。或斫丧太过，以致命门火衰者，此后天之阳气失守也。其证则未冷先寒，或手足清厥，或身为寒栗，或脾胃不健，或肚腹不实，或小水频数，或阳道不壮，或每多恐畏，或眼目少神，是皆阳虚生寒也，治宜温补元气。其微者，宜五君子煎、理阴煎、六气煎、温胃饮、寿脾煎之类，择而用之；其甚者，宜大补元煎、右归饮、右归丸、四味回阳饮、六味回阳饮、海藏八味地黄丸之类主之。其有脾肾虚寒，每多腹痛飧泄、肾泄者，宜九气丹、一气丹，并于《泄泻门》求法治之。

论诸热证治 共四条


凡热病之作，亦自有内外之辨。如感风寒而传化为热，或因时气而火盛为热，此皆外来之热，即伤寒、瘟疫、时毒、痎疟之属也。至若内生之热，则有因饮食而致者，有因劳倦而致者，有因酒色而致者，有因七情而致者，有因药饵而致者，有因过暖而致者，有因阴虚而致者。有偶感而致者，有积累而致者，虽其所因不同，而病候无过表里，故在外者但当察经络之深浅，在内者但当察脏腑之阴阳。凡此诸证，在各门具有方论者，兹不再赘。且热即火也，故治热之法，即当于《火证门》通融用之。其有未尽之义，仍列于后。

——治热之法，凡微热之气，宜凉以和之；大热之气，宜寒以制之；郁热在经络者，宜疏之发之；结热在脏腑者，宜通之利之；阴虚之热者，宜壮水以平之；无根之热者，宜益火以培之。此其中有宜降者，所谓高者抑之也；有宜散者，所谓下者举之也；有相类者，所谓逆者正治也；有相反者，所谓从者反治也。治热之法，不过如此，而鲜有得其善者，岂亦由学力之未至乎？

——五脏之热证有可据者，如肺气上通于鼻，而下主于皮毛；心气上通于舌，而下主于血脉；脾气上通于口，而下主于四肢；胃气上通于头面牙龈，而下主于肌肉；肝气上通于目，而下主于筋节；肾气上通于喉耳，而下主于二阴。而六腑之气，亦可因表里以察之。此皆病在形体也，凡有诸中者必形诸外，故必有热证可据，方可以热论治，医中关系，惟此为最。

——治五脏之热，当察微甚。如心经之微热者，宜二阴煎、安神丸、天王补心丹、导赤散之类，皆可随证酌用；其热甚者，如泻心汤、黄连解毒汤、八正散、《直指》黄芩汤，及犀角地黄汤三方，皆其类也。肺经微热者，宜加减一阴煎、《正传》麦门冬汤、泻白散之类主之；其热甚者，宜黄芩清肺饮、黄芩知母汤之类主之。肝经微热者，宜化肝煎、保阴煎；热甚者，宜加味龙胆泻肝汤、芍药清肝散、七正散。脾胃微热者，清化饮、黄芩芍药汤；阳明热甚者，白虎汤、太清饮、泻黄散、玉泉散。肾经微热者，一阴煎、滋阴八味丸；热甚者，正气汤、丹溪大补阴丸；肾虚兼胃火者，玉女煎。膀胱微热者，五淋散；热甚者，大分清饮、化阴煎。三焦微热者，徙薪饮；热甚者，抽薪饮、大连翘饮、凉膈散、三补丸、大金花丸之类，择宜用之。凡清火退热方论甚多，此亦言其约耳，欲尽其义，当详考寒阵二类。


论寒热往来证治 共三条


凡寒热往来之病，其证有二：盖一以外邪不解而然，一以阳盛阴虚而然。此其一为表证，一为里证，所当辨治，不可紊也。

——寒邪郁伏经络而为寒为热，此似疟非疟之类也，治法虽宜表散，然邪气得以久留者，必其元气之虚而正不胜邪也，故凡治此者，皆当以兼补血气为主。若血分微虚，形气本不甚弱而邪有不解者，三柴胡饮。若火盛血燥而寒热不已者，一柴胡饮。若因劳倦，或气体本弱，或肝脾不足而邪有不净者，四柴胡饮，或五柴胡饮，或补中益气汤。若阳邪陷入阴分，微兼内热而邪有不解者，补阴益气煎。若脾胃阳气不健，中气不暖而邪有不解者，温胃饮。若病久元气大虚而寒热不退者，但当单培元气，不必兼散，宜五福饮、归脾汤，或大补元煎、理阴煎之类，察其阴阳，择而用之。若果阳虚，非用温补不可。

——阴虚阳盛，或阴阳俱虚而为寒热往来者，此以真阴不足，总属虚损之病也。然其阴阳微甚，亦所当辨。如昼则热而夜则静者，此阳邪王于阴分，阳有余也；昼则静而夜则热者，此阳邪陷入阴中，阴不足也。其有昼夜俱热，或兼烦躁多汗而本非外感者，此证虽曰重阳，而实则阴虚之极也。又有下见溏泄，或上见呕恶而潮热夜热者，此元气无根，阳虚之病也。大都阳实者，宜泻其阳，泻阳者，宜用苦寒；阴虚者，宜补其阴，补阴者，宜用甘凉。惟阳虚一证，则身虽有热，大忌寒凉，此则人多不识也。然阴虚则病热，而阴气未竭者，治之犹易；阳虚则病寒，而阳气未竭者，治之亦易。若孤阳无阴，而寒之不可，孤阴无阳，而热之又不可，斯所谓两死之证也，无能为力矣。若阴虚阳盛而寒热往来，或夜热不止者，加减一阴煎。若心经蕴热，火在阳分而烦热往来者，二阴煎。若盗汗不止而夜热者，当归六黄汤。若阴虚血热，崩淋不止而夜热者，保阴煎。若肝火不清，时多郁怒而为烦热者，徙薪饮。若妇人多郁多怒而寒热不止者，加味逍遥散。若三阴亏损，血虚火盛而烦热不止者，地黄膏、三才封髓丹。若男妇小儿，凡脾胃受伤，阳虚火浮而为潮热夜热者，必用理阴煎，或温胃饮，或大补元煎之类，方可保全。此证最多，此治最妙，勿以此为奇谈也。

述　古

华元化曰：人之寒热往来者，其病何也？此乃阴阳相胜也。阳不足则先寒后热，阴不足则先热后寒。又上盛则发热，下盛则发寒。皮寒而躁者阳不足，皮热而躁者阴不足。皮寒而寒者阴盛也，皮热而热者阳盛也。热发于下，则阴中之阳邪也；热发于上，则阳中之阳邪也。寒起于上，则阳中之阴邪也；寒起于下，则阴中之阴邪也。颊赤多言而寒者，阳中之阴邪也；面青多言而热者，阴中之阳邪也；面青多言而寒者，阴中之阴邪也。若不言者，不可治也。阴中之阴中者，一生九死；阳中之阳中者，九生一死。阴病难治，阳病易医。诊其脉候，滑实在上，则阳中之阳也；滑实在下，则阴中之阳也。微弱在上，则阳中之阴也；微弱在下，则阴中之阴也。滑实在中则中热，微弱在中则中寒。寒用热取，热以寒攻，逆顺之法，从乎天地，本乎阴阳也。从之者生，逆之者死。《金匮大要论》曰：夜发寒者从，夜发热者逆；昼发热者从，昼发寒者逆。逆从之道，亦在乎审明。

寒热论列方

四逆汤热十四


理中汤热一


四味回阳饮新热一


温胃饮新热五


暖肝煎新热五


六味回阳饮新热二


寿脾煎新热十六


化肝煎新寒十


补中益气汤补三十


六气煎新因二一


归气饮新热十四


补阴益气煎新补十六


理阴煎新热三


五福饮新补六


韩氏温中汤热入九


归脾汤补三二


五积散散三九


五味沉附汤热百十六


右归饮新补三


右归丸新补五


海藏八味丸补一二一


一气丹新热二二


九气丹新热二三


滋阴八味丸新寒十七


一阴煎新补八


二阴煎新补十


加减一阴煎新补九


玉女煎新寒十二


化阴煎新寒七


当归六黄汤寒六五


白虎汤寒二


泻白散寒四二


加味逍遥散补九三


清化饮新因十三


泻黄散寒五七


天王补心丹补百八


五泉散新寒十五


太清饮新寒十三


三才封髓丹寒一六六


保阴煎新寒一


泻心汤寒二七


华佗阳脱方热四六


抽薪饮新寒三


徙薪饮新寒四


黄连解毒汤寒一


七正散寒百十六


八正散寒百十五


黄芩芍药汤寒百九


五淋散寒百十七


导赤散寒一二二


芍药清肝散寒六一


正气汤寒六六


凉膈散攻十九


黄芩知母汤寒五一


三补丸寒一六二


安神丸寒一四二


黄芩清肺饮寒三八


排气饮新和六


地黄膏寒九一


《直指》黄芩汤寒百七


大温中饮新散八


大补元煎新补一


丹溪大补阴丸寒一五七


五君子煎新热六


大分清饮新寒五


《正传》麦门冬汤寒四四


大连翘饮寒七八


大金花丸攻五五


犀角地黄汤寒八十
 、八十
 ——八二


一柴胡饮新散一


三柴胡饮新散三


四柴胡饮新散四


五柴胡饮新散五


加味龙胆泻肝汤寒六四


论外备用方

人参养营汤补二一


加味归脾汤补三三


调中益气汤补三一
 虚邪


术附汤补四一
 中寒


参附汤补三七
 厥冷


《金匮》大建中汤补二三
 中寒


逍遥散补九二
 血虚发热


圣愈汤补九十
 虚热


八味大建中汤补二五
 阴寒


人参固本丸补百六
 阴虚热


益阴肾气丸补一二五


七味白术散补五五
 虚热渴


柴苓汤和一九二
 寒热泻


藿香正气散和二十
 风寒


龙脑鸡苏丸和三七二
 阴虚烦热


四逆散散二八
 热厥


小柴胡汤散十九


加减小柴胡汤散二二
 寒热腹痛


九味羌活汤散四四
 外邪寒热


退热汤寒九三
 急劳大热


秦艽扶羸汤寒九二
 虚劳


黄芪鳖甲煎寒九十
 虚劳


地骨皮散寒七四
 热渴


《局方》大已寒丸热百七十
 中寒


十补丸热一七一
 肾虚寒


已寒丸热一七一
 冷秘


《元戎》大已寒丸热一七一
 冷秘


四逆汤热十四
 寒厥


附子汤热二二
 背恶寒


附子理中汤热二
 寒厥


温胃汤热十二
 温中


三建汤热四二
 阴寒厥逆


扶阳助胃汤热百十五
 中寒


《保命》柴胡四物汤补十二
 虚劳



暑　证

经　义

《热论》曰：凡病伤寒而成温者，先夏至日者为病温，后夏至日者为病暑。暑当与汗皆出勿止。

《生气通天论》曰：因于暑，汗，烦则喘喝，静则多言，体若燔炭，汗出而散。

《刺志论》曰：气盛身寒，得之伤寒；气虚身热，得之伤暑。

《金匮真言论》曰：夏暑汗不出者，秋成风疟。

《阴阳应象大论》曰：夏伤于暑，秋必痎疟。

论 证 共七条


暑本夏月之热病，然有中暑而病者，有因暑而致病者，此其病有不同，而总由于暑。故其为病，则有阴阳二证：曰阴暑，曰阳暑，治犹冰炭，不可不辨也。阴暑者，因暑而受寒者也。凡人之畏暑贪凉，不避寒气，则或于深堂大厦，或于风地树阴，或以乍热乍寒之时，不谨衣被，以致寒邪袭于肌表，而病为发热头痛，无汗恶寒，身形拘急，肢体酸痛等证。此以暑月受寒，故名阴暑，即伤寒也，惟宜温散为主，当以伤寒法治之也。又有不慎口腹，过食生冷，以致寒凉伤脏而为呕吐、泻痢、腹痛等证，此亦因暑受寒，但以寒邪在内，治宜温中为主，是亦阴暑之属也。阳暑者，乃因暑而受热者也，在仲景即谓之中暍。凡以盛暑烈日之时，或于长途，或于田野，不辞劳苦，以致热毒伤阴，而病为头痛烦躁，肌体大热，大渴大汗，脉浮气喘，或无气以动等证。此以暑月受热，故名阳暑，治宜察气之虚实，火之微甚，或补或清，以固其气。此与阴暑之治，大有不同，若或因暑之名而不分表里，不察阴阳，则误人不浅矣。

——阴暑证，或在于表，或在于里，惟富贵安逸之人多有之，总由恣情任性，不慎风寒所致也；阳暑证，惟辛苦劳役之人多有之，由乎触冒暑热，有势所不容已也。然暑热逼人者，畏而可避，可避则犯之者少；阴寒袭人者，快而莫知，莫知则犯之者多。故凡有病暑者，阳暑不多见，而阴暑居其八九。今之人治暑者，但见发热头痛等证，则必曰此中暑也，而所用无非寒凉，其不达也亦甚矣。

——伤寒之病，虽同为寒邪，而名有不同也；伤暑之名，虽可同为暑邪，而病有不同也。伤寒之名有不同者，在冬之寒，即谓之正伤寒；在春之温，即谓之温病；在夏之暑，即谓之暑病，是温病暑病，亦皆伤寒之别名耳。经曰：冬伤于寒，春必温病。又曰：凡病伤寒而成温者，先夏至日者为病温，后夏至日者为病暑，即此谓也。伤暑之病有不同者，其因暑而感寒者，寒则伤形，即伤寒也；因暑而受热者，热则伤气，即伤暑也，是内伤外感，俱有暑病之不同耳。经曰：气盛身寒，得之伤寒；气虚身热，得之伤暑，即此谓也。盖气盛身寒者，谓身受寒邪而气无苦也，故曰伤寒；气虚身热者，谓身冒暑热，而热伤气也，故曰伤暑。此义人多不解，而谓伤寒者必身寒，则于理不通而大昧经旨矣。

——夏月盛暑之时，必令身有微汗，此养身之道，最得时宜者也，若必使快然无汗，则未免阴胜于阳，多致疾矣。观之经曰暑当与汗皆出勿止，是言暑汗之勿宜止也。又曰，夏暑汗不出者，秋成风疟，是言暑汗不出之为病也。此夏月之汗宜否，益可知矣。

——夏月伏阴续论在前第二卷传忠录中。

——暑有八证：脉虚，自汗，身热，背寒，面垢，烦渴，手足微冷，体重是也。凡治此者，宜调理元气为主，清利次之。

——中暑死者，不可使得冷，得冷便死。只宜以温暖之物，护其脐中，徐徐治之。

论 治 共五条


——阴暑证，凡暑月外感风寒，以致阴邪抑遏阳气，而病为发热头痛，肢体拘急酸疼，无汗恶寒，脉紧等证，此即伤寒之属，治以解散为主，宜正柴胡饮、小柴胡汤，或一、二、三、四柴胡饮之类，酌其寒热虚实，随宜用之。若脉见微细，气体虚弱，不可发汗者，但宜补中气，使元气渐充，则寒邪自散，不必攻邪也，或用补中益气汤主之。若邪感于外而火盛于内，成阳明热甚者，宜柴胡白虎煎之类主之。若寒邪在表未解而六脉微细，背冷恶寒，或呕恶泄泻，内无热证者，此正伏阴在内而邪不易解，虽在暑月，亦速宜温中，如理阴煎、理中汤、大温中饮、麻桂饮之类，皆宜速用，不可疑也，亦不可迟也。若邪盛于外而中不甚虚者，或以五积散。以上诸证有不能尽者，俱宜以伤寒门诸法察而治之。

——阴暑证，凡内伤生冷，致损胃气，而病为腹痛，泄泻，呕吐者，治宜以温中散寒为主。若初受寒邪，停积未散，而脾气未虚者，先宜以抑扶煎、五德丸之类主之。若胃气微虚者，宜佐关煎、五德丸主之。若胃气再虚者，宜温胃饮、理中汤主之。若吐泻已甚，脾肾兼伤，而痛连小腹二阴，或成痢者，宜胃关煎、理阴煎，或九气丹之类主之。若表中寒邪，内伤生冷，表里俱病者，宜兼治之，以和胃饮加柴胡，或温胃饮加柴胡，或新方诸柴胡饮，察虚实而用之。古方用大顺散为温中之总治，亦何足以尽之也。

——阳暑以酷热伤人，本为热证，然阳中又有阴阳，此不可不辨。凡暑热中人者，其气必虚，以火能克金而热伤气也。然热者不可不清，虚者不可不补，但阳中之阳者宜兼乎清。如身热，头痛，烦躁，大渴，大汗，脉洪滑，喜冷水，大便干结，小水赤痛之类，皆阳证也。若气不甚虚而但有火证者，宜白虎汤或益元散主之；或火盛之甚者，惟玉泉散更妙。若汗出脉虚浮，烦渴有火而少气者，宜白虎加人参汤，或仲景竹叶石膏汤、《宣明》桂苓甘露饮之类主之。若眩晕少气，虽烦渴而火不甚者，宜生脉散主之。以上诸法，用治阳中之阳，皆方法之善者。若虽壮热口渴，而脉虚无力，或重按全无，及神困气促者，此脾胃气虚，元阳不足，假火之证，若误用白虎等剂，其危立至。

——凡中暑热者，人皆知为阳证，而不知阳中有阴也。盖外中热邪而内亦热者，此表里俱热，方是阳证，治宜清补如前。若内本无热而因热伤气，但气虚于中者，便有伏阴之象，故凡治暑热之证，最当辨其阴阳虚实。若脉虚无力，或为恶寒背寒，或为呕恶，或为腹痛泄泻，或四肢鼻尖微冷，或不喜凉茶凉水，或息短气促、无力以动之类，皆阳中之阴证也。凡见此类，但当专顾元气，惟宜独参汤，徐徐与之为最妙。若兼微呕恶寒者，宜加煨姜与人参等分主之。再其甚者，则养中煎、理中汤、五君子煎，或五福饮、理阴煎之类，皆当随宜用之。若虚寒之甚，则舍时从证，桂附皆所必用，切不可因暑热之名，而执用寒凉解暑等剂再伐阳气，则变有不可测也。若夏月于盛暑中过于劳倦，因而中暑者，其劳倦既已伤脾，暑热又以伤气，本内伤大虚之候，当专以调补为先，然后察其有火无火，或有邪无邪，而兼治如前可也。

——夏月因暑致病，而医有不知伏阴，误投寒剂，以致吐泻腹痛，或外热内寒，烦躁多渴，状若伤寒，但察其脉微神困，便是阴盛格阳之证，速宜温药以救其内。

——夏月既伤暑热，复伤生冷，外热内寒者，当专以内寒为主，有滞者清其滞，无滞者益其气，但温中理脾，脾气既复而暑无不退也。


论香薷饮

香薷饮乃夏月通用之药饵，常见富贵之家多有备此，令老少时常服之，用以防暑，而不知人之宜此者少，不宜此者多也，若误用之，必反致疾。何也？盖香薷一物，气香窜而性沉寒，惟其气窜，所以能通达上下，而去菀蒸之湿热；惟其性寒，所以能解渴除烦，而清搏结之火邪。然必果属阳脏，果有火邪，果脾胃气强，肥甘过度而宜寒畏热者，乃足以当之，且赖其清凉，未必无益。若气本不充，则服之最能损气；火本非实，而服之乃以败阳。凡素禀阴柔，及年质将半，饮食不健，躯体素弱之辈，不知利害而效尤妄用者，未有不反助伏阴，损伤胃气，而致为吐泻腹痛及阴寒危败等证。若加黄连，其寒尤甚，厚朴破气，均非所宜，用者不可不审。

述 古 共八条


仲景曰：其伤于四时之气，皆能为病。冬时严寒，中而即病者，名曰伤寒。不即病者，寒毒藏于肌肤，至春变为温病，至夏变为暑病。暑病者，热极重于温也。是以辛苦之人，春夏多温热病，皆由冬时触寒所致，非时行之气也。凡时行者，春时应暖而复大寒，夏时应大热而反大凉，秋时应凉而反大热，冬时应寒而反大温，此非其时而有其气，是以一气之中，长幼之病多相似者，此则时行之气也。

曰：太阳中热者，暍是也，其人汗出恶寒，身热而渴，白虎加人参汤主之。太阳中暍者，身热疼痛而脉微弱，此以夏月伤冷水，水行皮中所致也，一物瓜蒂汤吐之。太阳中暍者，发热恶寒，身重而疼痛，其脉弦细芤迟，小便已，洒洒然毛耸，手足逆冷，小有劳，身即热，口开，前板齿燥。若发汗则恶寒甚，加温针则发热甚，数下之则淋甚。

洁古曰：静而得之为中暑，动而得之为中热。中暑者阴证，中热者阳证。

陈无择曰：暑热喜归心，心中之，使人噎闷，昏不知人，入肝则眩晕顽痹，入脾则昏睡不觉，入肺则喘满痿躄，入肾则消渴。凡中暍死者，治之切不可用冷，惟宜温养。道途中无汤，即以热土罨脐中，仍使更溺其土，取以冠于脐上，概可见矣。凡觉中暑，急嚼生姜一大块，水送下。如已迷闷，嚼大蒜一大瓣，水送下；如不能嚼，水研灌之，立醒。

戴氏曰：夏月卒倒，不省人事，名曰暑风。

王节斋曰：治暑之法，清心利小便最好。暑伤气，宜补真气为要。又有恶寒，或四肢逆冷，甚者迷闷不省，而为霍乱吐利，痰滞呕逆，腹痛泻利，此则非暑伤人，乃因暑而自致之病也。以其因暑而得，故亦谓之暑病，治法不同。若吐泻，脉沉微甚者，不可用凉药，可用附子大顺散，或附子理中汤加芍药。若夏月多食冷物及过饮茶水，致伤脾胃，则吐泻霍乱，故治暑药多宜温脾消食，治湿利小便，医者要识此意。

薛立斋曰：按东垣先生云：暑热之时，无病之人，或避暑热，纳凉于深堂大厦得之者，名曰中暑，其病必头痛恶寒，身形拘急，肢节疼痛，烦热无汗，为房室阴寒之气所遏，使周身阳气不得伸越，以大顺散热药主之。若行人或农夫，于日中劳役得之者，名曰中热，其病必苦头痛，躁热恶热，肌热大渴，汗泄懒动，为天热外伤肺气，以苍术白虎汤凉剂主之。若人元气不足，用前药不应，宜补中益气汤主之。大抵夏月阳气浮于外，阴气伏于内，若人饮食劳倦，内伤中气，或酷暑劳役，外伤阳气者多患之，法当调补元气为主，而佐以解暑。若中暑，乃阴寒之证，法当补阳气为主，少佐以解暑，故先哲多用姜、桂、附子之类，此推《内经》舍时从证之良法也。今患暑证殁，而手足指甲或肢体青黯，此皆不究其因，不温补其内，而泛用香薷饮之类所误也。又曰：前证当分别中暑、中暍，脉虚、脉沉。无汗、有汗，发热、不热，作渴、不渴，或泻、不泻，饮寒、饮热，辨其阴阳虚实，不可泛投寒凉之剂。盖谓夏月伏阴在内，古人用附子大顺散之类温补阳气，颇有旨哉。何今人之老弱，至夏月患食少体倦，发热作渴，或吐泻腹痛头痛诸证，反服香薷饮，复伤元气，无不招引暑证，以致不起。至若清暑益气汤内用泽泻、苍术、黄柏之类，必审其果有湿热壅滞，方可用之，否则反致亏损其阴，用当审察。

火　证

经　义

《天元纪大论》曰：君火以明，相火以位。神在天为风，在地为木；在天为热，在地为火；在天为湿，在地为土；在天为燥，在地为金；在天为寒，在地为水。故在天为气，在地为形，形气相感而化生万物矣。天地者，万物之上下也；左右者，阴阳之道路也；水火者，阴阳之征兆也；金木者，生成之终始也。寒暑燥湿风火，天之阴阳也，三阴三阳上奉之；木火土金水火，地之阴阳也，生长化收藏下应之。天以阳生阴长，地以阳杀阴藏。甲己之岁，土运统之；乙庚之岁，金运统之；丙辛之岁，水运统之；丁壬之岁，木运统之；戊癸之岁，火运统之。厥阴之上，风气主之；少阴之上，热气主之；太阴之上，湿气主之；少阳之上，相火主之；阳明之上，燥气主之；太阳之上，寒气主之。所谓本也，是谓六元。

《五运行大论》曰：燥胜则地干，暑胜则地热，风胜则地动，湿胜则地泥，寒胜则地裂，火胜则地固矣。

《六微旨大论》曰：显明之右，君火之位也；君火之右，退行一步，相火治之；复行一步，土气治之；复行一步，金气治之；复行一步，水气治之；复行一步，木气治之；复行一步，君火治之。相火之下，水气承之；君火之下，阴精承之。君位臣则顺，臣位君则逆，所谓二火也。

《至真要大论》曰：少阴司天为热化，在泉为苦化，不司气化，居气为灼化。少阳司天为火化，在泉为苦化，司气为丹化，间气为明化。

《脏气法时论》曰：五行者，金木水火土也，更贵更贱，以知死生，以决成败，而定五脏之气，间甚之时，死生之期也。

《阴阳应象大沦》曰：水为阴，火为阳。壮火之气衰，少火之气壮。壮火食气，气食少火；壮火散气，少火生气。

《逆调论》曰：一水不能胜二火，故不能冻栗，病名曰骨痹，是人当挛节也。详列寒热门。

《解精微论》：雷公请问：哭泣之水所以生，涕所从出也。帝曰：水之精为志，火之精为神，水火相感，神志俱悲，是以目之水生也。帝曰：厥则目无所见。夫人厥则阳气并于上，阴气并于下。阳并于上，则火独光也；阴并于下，则足寒，足寒则胀也。夫一水不胜五火，故目眦盲。是以气冲风，泣下而不止。夫风之中目也，阳气内守于精，是火气燔目，故见风则泣下也。有以比之，夫火疾风生乃能雨，此之类也。

《示从容论》曰：二火不胜三水，是以脉乱而无常也。

《保命全角论》曰：木得金而伐，火得水而灭，土得木而达，金得火而缺，水得土而绝，万物尽然，不可胜竭。

《至真要大论》：帝曰：愿闻病机何如？岐伯曰：诸风掉眩，皆属于肝。诸寒收引，皆属于肾。诸气[image: ]
 郁，皆属于肺。诸湿肿满，皆属于脾。诸热瞀瘛，皆属于火。诸痛痒疮，皆属于心。诸厥固泄，皆属于下。诸痿喘呕，皆属于上。诸禁鼓栗，如丧神守，皆属于火。诸痉项强，皆属于湿。诸逆冲上，皆属于火。诸胀腹大，皆属于热。诸躁狂越，皆属于火。诸暴强直，皆属于风。诸病有声，鼓之如鼓，皆属于热。诸病胕肿，疼酸惊骇，皆属于火。诸转反戾，水液浑浊，皆属于热。诸病水液，澄澈清冷，皆属于寒。诸呕吐酸，暴注下迫，皆属于热。故《大要》曰：谨守病机，各司其属，有者求之，无者求之，盛者责之，虚者责之，盛者泻之，虚则补之，必先五胜，疏其血气，令其调达，而致和平，此之谓也。

论君火相火之病

经曰：君火以明、相火以位，此就火德辨阴阳，而悉其形气之理也。盖火本阳也，而阳之在上者，为阳中之阳，故曰君火；阳之在下者，为阴中之阳，故曰相火，此天地生成之道也。其在于人，则上为君火，故主于心；下为相火，故出于肾。主于心者，为神明之主，故曰君火以明。出于肾者，为发生之根，故曰相火以位。至其为病，则以明者，其化虚，故君火之气，有晦有明；以位者，其化实，故相火之病，能焚能燎。何也？盖化虚者，无形者也，故其或衰或王，惟见于神明，神惟贵足，衰则可畏也；化实者，有形者也，故其为热为寒，必着于血气，确有证据，方可言火也。此其一清一浊，有当辨者如此。然清浊虽二，而气禀则一，故君火衰则相火亦败，此以无形者亏及有形者也；相火炽则君火亦炎，此以有形者病及无形者也。夫生以神全，病惟形见，故火邪之为病，必依于有位有形之相火。所谓邪火者，即所谓凡火也，即所谓燎原之火也，惟不得其正，所以为病，故别以邪火名之，而实非可以君相并言也。故在《内经》则又谓之畏火，正以此火有形，故可畏也。夫病以有形之火，须治以有形之物，故形而火盛者，可泻以苦寒之物；形而火衰者，可助以甘温之物，此以形治形，而治火之道，止于是矣。至若无形之火，则生生息息，窈窈冥冥，为先天之化，为后天之神，为死生之母，为玄牝之门，又岂于形迹之间可能摹拟者哉？故有形之火不可纵，无形之火不可残。有能知火之邪正，而握其盈虚伸缩之权者，则神可全，病可却，而生道在我矣。即吾有形，吾又何患？


论病机火证

观《内经·至真要大论》所列病机，凡言火者五，言热者四，似皆谓之火也。然诸病之见于诸篇者，复有此言热而彼言寒，此言实而彼言虚者，岂果本经之自为矛盾耶？盖诸篇所言，在专悉病情，故必详必尽；在本篇所言，亦不过总言五运六气之大约，原非确指为实火实热也。故于篇末，复以有、无、虚、实四字总结于后，此轩岐之明见万世，正恐后人误以火热二字，悉认为真因，而晓示如此。此其火有虚实，热有真假，从可知矣。余以刘河间《原病式》之谬，故于《类经》惟引经释经，不敢杜撰一言，冀在解人之惑，以救将来之误耳。前三卷中，别有详辨，并《类经》详注，俱当互阅求正。

论 虚 火 共三条


凡虚火证，即假热证也，余于首卷寒热真假篇，已言之详矣。然犹有未尽者，如虚火之病源有二，虚火之外证有四，何也？盖一曰阴虚者能发热，此以真阴亏损，水不制火也；二曰阳虚者亦能发热，此以元阳败竭，火不归源也，此病源之二也。至若外证之四，则一曰阳戴于上而见于头面咽喉之间者，此其上虽热而下则寒，所谓无根之火也；二曰阳浮于外而发于皮肤肌肉之间者，此其外虽热而内则寒，所谓格阳之火也；三曰阳陷于下而见于便溺二阴之间者，此其下虽热而中则寒，所谓失位之火也；四曰阳亢乘阴而见于精血髓液之间者，此其金水败而铅汞干，所谓阴虚之火也，此外证之四也。然证虽有四，而本惟二，或在阴虚，或在阳虚，而尽之矣。第阴虚之火惟一，曰金水败者是也；阳虚之火有三，曰上中下者是也。凡治此者，若以阴虚火盛，则治当壮水，壮水之法，只宜甘凉，不宜辛热；若以阳虚发热，则治宜益火，益火之法，只宜温热，大忌清凉。第温热之效速，每于一二剂间，便可奏功；甘凉之力缓，非多服不能见效也。然清凉之药，终不宜多，多则必损脾胃，如不得已，则易以甘平，其庶几耳。倘甘平未效，则惟有甘温一法，斯堪实济，尚可望其成功。否则，生气之机，终非清凉所能致也。此义最微，不可不察。

——气本属阳，阳气不足，则寒从中生，寒从中生，则阳无所存而浮散于外，是即虚火假热之谓也。而假寒之证，其义亦然。是以虚火实火，亦总由中气之有虚实耳。凡气实于内而为寒者，有如严冬阳伏于下而阴凝于上，故冰雪满地而井泉温暖也；气虚于内而为热者，有如盛夏阴盛于中而阳浮于外，故炎暑逼人而渊源清冷也。天地间理原如此，故不可见热即云热，见寒即云寒，而务察其寒热之本。

——火有虚实，故热有假真，而察之之法，总当以中气为之主，而外证无足凭也。故凡假热之证，本中寒也；假寒之证，本内热也。中寒者，原是阴证；内热者，原是阳证。第以惑者不明，故妄以寒证为假热，热证为假寒，而不知内热者当远热，内寒者当远寒。内有可据，本皆真病，又何假之有？

论五志之火

经曰：天有四时五行，以生长收藏，以生寒暑燥湿风。人有五脏化五气，以生喜怒思忧恐。是即所谓五志也。此五志之化由乎五脏，而五脏之化由乎五行，故在心为喜，心主火也；在肝为怒，肝主木也；在脾为思，脾主土也；在肺为忧，肺主金也；在肾为恐，肾主水也，此五志各有分属，本不可以混言者也。且人有此生，即有此志，使无此志，生亦何为？是生之与志，本不能离，亦不可离。而人于食息之常，孰不以五志为生，亦孰不以五志为用，而未闻以五志之动皆为火也。第或以用志失宜，则未免有伤脏气，故在《内经》则但言五脏之伤，各有所属，五气之伤，各有所病，亦未闻以五志之伤皆云火也。而五火之说，乃始于刘河间，云五志所伤皆热也。丹溪述河间而衍之曰：五志之动，各有火起。刘宗厚又述丹溪而衍之曰：大怒则火起于肝，醉饱则火起于胃，房劳则火起于肾，悲哀动中则火起于肺，心为君主，自焚则死矣。自三子之说行，则似乎五行悉化而为火，理岂然乎？

余尝察五志所伤之人，但见其憔悴日增，未见其俱为热病也。即因志动火者，非曰必无，但伤气者十之九，动火者十之一，又岂五志皆能动火乎？而矧以怒动肝气者，最易伤脾，脾伤者不可以言火也。醉饱能动胃火，胃强者固自无恙，脾弱而致病者，不可以言火也。房劳本动肾火，精去而阳亢者，可以火言，精去而气亦去者，不可以言火也。外如五志之伤，则无非伤气败阳之证，尚可谓之火乎？无火治火，则无有不败者矣。三卷中辨丹溪第二条下仍有一论，当互阅之。

论 火 证 共三条


火为热病，是固然矣。然火得其正，即为阳气，此火之不可无，亦不可衰，衰则阳气之虚也。火失其正，是以邪热，此火之不可有，尤不可甚，甚则真阴伤败也。然阳以元气言，火以病气言，故凡病在元气者，不得以火论。何也？盖人之元气止于充足，焉得有余？既非有余，则何以言火？所谓无形者其化虚，即此是也。惟病在形体者，乃可以察火证，盖其不在气即在血，所谓有形者其化实，即此是也。故凡火之为病，其在外者，必见于皮肉筋骨；其在内者，必见于脏腑九窍。若于形质之间，本无热证可据，而曰此火也，此热也，则总属莫须有之妄谈也。矧如火证悉具，而犹有虚实之殊，真假之异，其可不为详辨乎？若果有火病，则火性急烈，诚可畏也。

然实火止随形质，余因谓之凡火，又谓之邪火。火之为病，病之标耳，洗之涤之，又何难哉？惟虚火之病，则本于元气，元气既虚，而再攻其火，非梃即刃矣。是以诸病之杀人，而尤惟火病为最者，正以凡火未必杀人，而以虚作实，就无不杀之矣，不忍见也。

——凡五脏之火，肺热则鼻干，甚则鼻涕出；肝热则目眵浓；心热则言笑多；脾热则善饥善渴；肾热则小水热痛。凡此之类，宜从清也。诸所不尽，详一卷寒热篇。

——凡察火证，必须察其虚实，虽其元气本虚，然必虚中挟实者，乃为易治。何以见之？如或大便干结，或善饥多食，或神气精明，或声音强壮，而脉见有力，此皆虚中有实也，俱可随证清解之。若或内外俱热而反见溏泄，或饮食少进，或声微气短，诸虚皆见而反不利温补者，此其胃气已败，生意已穷，非吉兆也。


论 治 火 共五条


治实火诸法：凡微热之气，惟凉以和之，宜徙薪饮、四阴煎、二阴煎，或加减一阴煎、黄芩芍药汤、黄芩清肺饮之类，酌宜用之。大热之气，必寒以除之，宜抽薪饮、白虎汤、太清饮、黄连解毒汤、玉泉散、三补丸之类主之。火甚而兼胀满闭结实热者，宜凉膈散、八正散、三黄丸、大金花丸之类主之。凡火盛虚烦干渴，或有热毒难解者，宜用绿豆饮或雪梨浆，间药朝夕饮之，退火解毒最速，且无所伤，诚妙法也。

——郁热之火，宜散而解之。如外邪郁伏为热者，宜正柴胡饮、小柴胡汤，或升阳散火汤之类主之。若郁热在经而为痈疽、为疮疹者，宜连翘归尾煎，或芍药蒺藜煎，或当归蒺藜煎之类主之，或于本门求法治之。此皆火郁发之之谓也。

——虚火之与假热，其气皆虚，本若相类，然阴阳偏胜亦有不同。如阴虚生热者，此水不足以济火也，治当补阴，其火乃息，宜一阴煎、左归饮、左归丸、六味地黄丸之类主之，此所谓壮水之主也。如寒极生热，而火不归源，即阴盛隔阳，假热证也，治宜温补血气，其热自退，宜理阴煎、右归饮、理中汤、大补元煎、六味回阳饮之类主之，此所谓益火之源也，又曰温能除大热也。凡假热之证，以肾阴大虚，则阳无所附而浮散于外，故反多外热，此内真寒外假热也，若非峻补真阴，何以复其元气？元气不复，则必由散而尽矣。但外热既甚，多见口疮舌裂，喉干咽痛，烦渴喜冷等证，而辛热温补之剂，难以入口，故薛立斋治韩州同之劳热，以加减八味丸料一斤，内肉桂一两，煎五六碗，用水浸冰冷与服。此法最善，余因效之，尝以崔氏八味丸料，或右归饮，用治阴虚假热，伤寒及劳热烦渴等证，服后顿退而虚寒悉见，乃进温补，无不愈者，此真神妙法也。

——实火宜泻，虚火宜补，固其法也。然虚中有实者，治宜以补为主，而不得不兼乎清，如加减一阴煎、保阴煎、天王补心丹、丹溪补阴丸之类是也。若实中有虚者，治宜以清为主，而酌兼乎补，如清化饮、徙薪饮、大补阴丸之类是也。凡此虚中之实，实中之虚，本无限则，故不得谓热者必无虚，虚者必无热。但微虚者宜从微补，微热者宜从微清。若热倍于虚，而清之不及，渐增无害也；若虚倍于热而清之太过，则伐及元阳矣。凡治火者，不可不知此义。

——泻火诸药：黄连、栀子泻心肝大肠之火。山栀仁降火从小便出，其性能屈下行。石膏泻肠胃之火，阳明经有实热者，非此不可。黄芩清脾肺大肠之火。黄柏泻肝肾诸经之火。知母清肺胃肝肾之火。地骨皮退阴中之火，善除骨蒸夜热。生地、麦冬清肝肺，凉血中之火。天门冬泻肺与大肠之火。桑白皮、川贝母、土贝母解上焦肺胃之火。柴胡、干葛解肝脾诸经之郁火。龙胆草泻肝肾膀胱之火。槐花清肝肾大肠之火，能解诸毒。芍药、石斛清脾胃之火。滑石利小肠膀胱之火。天花粉清痰止渴，解上焦之火。连翘泻诸经之浮火。玄参清上焦之浮火。山豆根解咽喉之火。胆星开心脾胃脘之痰火。青黛、芦荟、胡黄连泻五脏之疳热郁火。苦参泻疮蚀之火。木通下行，泻小肠之火。泽泻、车前子利癃闭之火。人中白清肝脾肾之阴火。童便降阴中血分之浮火。大黄、朴硝泻阳明诸经实热之火。人参、黄芪、白术、甘草除气虚气脱阳分散失之火。熟地黄、当归、枸杞、山茱萸滋心肾不交阴分无根之火。附子、干姜、肉桂救元阳失位，阴盛格阳之火。凡此治火之法，已若尽之，然亦不过言其筌蹄耳，而神而通之，原不可以笔楮尽也。

述　古

启玄子曰：病之微小者，犹人火也，遇草而焫，遇木而燔，可以湿伏，可以水折，故逆其性气，可以折之攻之。病之大甚者，犹龙火也，得湿而焰，得水而燔，不知其性，以水湿折之，适足以光焰诣天，物穷方止；识其性者，反常之理，以火逐之，则燔灼自消，焰火扑灭矣。

火证论列方

白虎汤寒二


抽薪饮新寒三


徙薪饮新寒四


玉泉散新寒十五


凉膈散攻十九


清化饮新因十三


三补丸寒一六二


三黄丸攻六八


八正散寒百十五


绿豆饮新寒十四


雪梨浆新寒十六


太清饮新寒十三


一阴煎新补八


保阴煎新寒三


理中汤热一


理阴煎新热二


左归饮新补二


左归丸新补四


右归饮新补三


大金花丸攻五五


大补元煎新补一


小柴胡汤散十九


正柴胡饮新散六


大补阴丸寒一八七


六味地黄丸补百二十


加减八味丸外三八


六味回阳饮新热二


升阳散火汤散四一


天王补心丹补百八


丹溪补阴丸寒百六十


黄连解毒汤寒一


连翘归尾煎新因三二


芍药蒺藜煎新因三五


当归蒺藜煎新因三四


论外备用方

凡寒阵所列古方新方俱可酌用

神芎丸攻七二
 　清凉饮子因百三


景岳全书卷之十五终


卷之十六理集

杂证谟

虚　损

经　义

《上古天真论》曰：今时之人，以酒为浆，以妄为常，醉以入房，以欲竭其精，以耗散其真，不知持满，不时御神，务快其心，逆于生乐，起居无节，故半百而衰也。

《阴阳应象大论》曰：年四十而阴气自半也，起居衰矣。

《宣明五气篇》曰：久视伤血，久卧伤气，久坐伤肉，久立伤骨，久行伤筋。

《评热病论》曰：邪之所凑，其气必虚。阴虚者，阳必凑之。

《本神篇》曰：五脏主藏精者也，不可伤，伤则失守而阴虚，阴虚则无气，无气则死矣。

《通评虚实论》曰：邪气盛则实，精气夺则虚。

《经脉别论》曰：勇者气行则已，怯者则著而为病。

《口问篇》曰：邪之所在，皆为不足。故上气不足，脑为之不满，耳为之苦鸣，头为之苦倾，目为之眩。中气不足，溲便为之变，肠为之苦鸣。下气不足，则乃为痿厥心悗。

《逆调论》曰：营气虚则不仁，卫气虚则不用，营卫俱虚，则不仁且不用，肉如故也，人身与志不相有，曰死。

《玉机真脏论》曰：五虚死，五实死。帝曰：愿闻五虚五实。岐伯曰：脉盛，皮热，腹胀，前后不通，闷瞀，此谓五实。脉细，皮寒，气少，泄利前后，饮食不入，此谓五虚。帝曰：其时有生者，何也？曰：浆粥入胃，泄注止，则虚者活；身汗得后利，则实者活。此其候也。

《脉要精微论》曰：得守者生，失守者死。得强者生，失强者死。言而微，终日乃复言者，此夺气也。

《海论》曰：气海有余者，气满胸中，悗息面赤；气海不足，则气少不足以言。血海有余，则常想其身大，怫然不知其所病；血海不足，亦常想其身小，狭然不知其所病。水谷之海有余，则腹满；水谷之海不足，则饥不受谷食。髓海有余，则轻劲多力，自过其度；髓海不足，则脑转耳鸣，胫酸眩冒，目无所见，懈怠安卧。

《卫气篇》曰：下虚则厥，上虚则眩。

《本输篇》曰：三焦者，并太阳之正，入络膀胱，约下焦，实则癃闭，虚则遗溺。

《五癃津液别篇》曰；阴阳不和，则使液溢而下流于阴，髓液皆减而下，下过度则虚，虚故腰背痛而胫酸。

《调经论》曰：心藏神，神有余则笑不休，神不足则悲。肺藏气，气有余则喘咳上气，不足则息利少气。肝藏血，血有余则怒，不足则恐。脾藏肉，形有余则腹胀，泾溲不利，不足则四肢不用。肾藏志，志有余则腹胀飧泄，不足则厥。

《脉解篇》曰：内夺而厥，则为喑俳，此肾虚也。

《决气篇》曰：精脱者耳聋。气脱者目不明。津脱者，腠理开，汗大泄。液脱者，骨属屈伸不利，色夭，脑髓消，胫酸，耳数鸣。血脱者，色白，夭然不泽，其脉空虚，此其候也。

《奇病论》曰：身热如炭，颈膺如格，人迎躁盛，喘息气逆，此有余也。有癃者，一日数十溲，此不足也。太阴脉细微如发者，此不足也。今外得五有余，内得二不足，此其身不表不里，亦正死明矣。

《五禁篇》帝曰：何谓五夺？岐伯曰：形肉已夺，是一夺也；大夺血之后，是二夺也；大汗出之后，是三夺也；大泄之后，是四夺也；新产及大血之后，是五夺也。此皆不可写。

《脏气法时论》曰：肝虚则目[image: ]
 [image: ]
 无所见，耳无所闻，善恐惧如人将捕之。心虚则胸腹大，胁下与腰相引而痛。脾虚则腹满肠鸣，飧泄，食不化。肺虚则少气不能报息，耳聋嗌干。肾虚则胸中痛，大腹小腹痛，清厥，意不乐。

《调经论》曰：气之所并为血虚，血之所并为气虚。有者为实，无者为虚。故气并则无血，血并则无气。今血与气相失，故为虚焉。血之与气并走于上，则为大厥，厥则暴死。气复反则生，不反则死。帝曰：阴之生实奈何？岐伯曰：喜怒不节，则阴气上逆，上逆则下虚，下虚则阳气走之，故曰实矣。帝曰：阴之生虚奈何？曰：喜则气下，悲则气消，消则脉虚空，因寒饮食，寒气熏满，则血泣气去，故曰虚矣。阳虚则外寒，阴虚则内热。

《刺志论》曰：气实形实，气虚形虚，此其常也，反此者病。谷盛气盛，谷虚气虚，此其常也，反此者病。脉实血实，脉虚血虚，此其常也，反此者病。气虚身热，此谓反也。谷入多而气少，此谓反也。谷不入而气多，此谓反也。脉盛血少，此谓反也。脉少血多，此谓反也。夫实者，气入也，虚者，气出也。气实者，热也，气虚者，寒也。

《根结篇》曰：形气不足，病气有余，是邪胜也，急泻之。形气有余，病气不足，急补之。形气不足，病气不足，此阴阳俱不足也，不可刺之，刺之则重不足；重不足则阴阳俱竭，血气皆尽，五脏空虚，筋骨髓枯，老者绝灭，壮者不复矣。形气有余，病气有余，此谓阴阳俱有余也，急泻其邪，调其虚实。故曰：有余者泻之，不足者补之，此之谓也。

《本神篇》曰：故智者之养生也，必顺四时而适寒暑，和喜怒而安居处，节阴阳而调刚柔，如是则僻邪不至，长生久视。


论虚损病源 共十一条


凡劳伤虚损，五脏各有所主，而惟心脏最多。且心为君主之官，一身生气所系，最不可伤，而人多忽而不知也，何也？夫五脏之神皆禀于心，故忧生于心，肺必应之，忧之不已，而戚戚幽幽，则阳气日索，营卫日消，劳伤及肺，弗亡弗已。如经曰：尝贵后贱，虽不中邪，病从内生，名曰脱营。尝富后贫，名曰失精。五气留连，病有所并，暴乐暴苦，始乐后苦，皆伤精气，精气竭绝，形体毁沮。故贵脱势，虽不中邪，精神内伤，身必败亡之类，无非虑竭将来，追穷已往，而二阳并伤，第其潜消暗烁于冥冥之中，人所不觉。而不知五脏之伤，惟心为本，凡值此者，速宜舒情知命，力挽先天。要知人生在世，喜一日则得一日，忧一日则失一日，但使灵明常醒，尚何尘魔敢犯哉！及其既病，而用参、芪、归、术、益气汤之类，亦不过后天之末着耳，知者当知所先也。

——喜因欲遂而发，若乎无伤，而经曰：喜伤心。又曰：暴喜伤阳。又曰：喜乐者，神惮散而不藏。又曰：肺喜乐无极则伤魄，魄伤则狂，狂者意不存人，皮革焦，毛悴色夭，死于夏。盖心藏神，肺藏气，二阳脏也。故暴喜过甚则伤阳，而神气因以耗散。或纵喜无节，则淫荡流亡，以致精神疲竭，不可救药。或偶尔得志，则气盈载满，每多骄恣傲慢，自取败亡，而莫知其然者多矣。然则喜为人所忽，而犹有不可忽者如此。

——思本乎心。经曰：心怵惕思虑则伤神，神伤则恐惧自失，破[image: ]
 脱肉，毛悴色夭，死于冬。此伤心则然也。然思生于心，脾必应之，故思之不已，则劳伤在脾。经曰：思伤脾。又曰：思则心有所存，神有所归，正气留而不行，故气结矣。凡此为病，脾气结则为噎膈，为呕吐，而饮食不能运，食不运则血气日消，肌肉日削，精神日减，四肢不为用，而生胀满泄泻等证，此伤心脾之阳也。夫人孰无思？而苦思难释，则劳伤至此，此养生者所当戒也。然思本伤脾，而忧亦伤脾。经曰：脾愁忧而不解则伤意，意伤则悗乱，四肢不举，毛悴色夭，死于春。盖人之忧思，本多兼用，而心脾肺所以并伤，故致损上焦阳气，而二阳之病发自心脾，以渐成虚劳之证者，断由乎此。

——淫欲邪思又与忧思不同，而损惟在肾。盖心耽欲念，肾必应之，凡君火动于上，则相火应于下。夫相火者，水中之火也，静而守位则为阳气，炽而无制则为龙雷，而涸泽燎原，无所不至。故其在肾，则为遗淋带浊，而水液渐以干枯。炎上入肝，则逼血妄行，而为吐为衄，或为营虚筋骨疼痛。又上入脾，则脾阴受伤，或为发热，而饮食悉化痰涎。再上至肺，则皮毛无以扃固，而亡阳喘嗽，甚至喑哑声嘶。是皆无根虚火，阳不守舍，而光焰诣天，自下而上，由肾而肺，本源渐槁，上实下虚，是诚剥极之象也。凡师尼室女，失偶之辈，虽非房室之劳，而私情系恋，思想无穷，或对面千里，所愿不得，则欲火摇心，真阴日削，遂致虚损不救。凡五劳之中，莫此为甚，苟知重命，慎毋蹈之。

——七情伤肾，恐亦居多。盖恐畏在心，肾则受之，故经曰：恐伤肾。又曰：恐则精却。又曰：恐惧而不解则伤精，精伤则骨酸痿厥，精时自下。余尝诊一在官少年，因恐而致病，病稍愈而阳痿，及其病复，终不可疗。又尝见猝恐者，必阴缩或遗尿，是皆伤肾之征也。然恐固伤肾，而怒亦伤肾。经曰：肾盛怒而不止则伤志，志伤则喜忘其前言，腰背不可以俯仰屈伸，毛悴色夭，死于季夏。是知盛怒不惟伤肝，而肾亦受其害也。

——怒生于心，肝必应之，怒不知节，则劳伤在肝。经曰：怒伤肝。又曰：怒则气逆，甚则呕血及飧泄，故气上矣。盖肝为阴中之阳脏，故肝之为病，有在阴者，有在阳者。如火因怒动而逼血妄行，以致气逆于上，而胀痛、喘急者，此伤其阴者也。又或气以怒伤，而木郁无伸，以致侵脾气陷，而为呕为胀，为泄为痛，为食饮不行者，此伤其阳者也。然随怒随消者，未必致病，脏气坚固者，未必致病，惟先天禀弱，而三阴易损者，使不知节，则东方之实，多致西方之败也。然怒本伤肝，而悲哀亦最易伤肝。经曰：肝悲哀动中则伤魂，魂伤则狂忘不精，不精则不正，当人阴缩而挛筋，两胁骨不举，毛悴色夭，死于秋。盖怒盛伤肝，肝气实也；悲哀伤肝，肝气虚也。但实不终实，而虚则终虚耳，虚而不顾，则必至劳损。而治当察其邪正也。

——惊气本以入心，而实通于肝胆。经曰：惊则心无所依，神无所归，虑无所定，故气乱矣。又曰：东方色青，入通于肝，其病发惊骇。此所以惊能动心，而尤能伤及肝胆。心为君主，固不可伤，而胆以中正之官，实少阳生气所居，故十一脏阳刚之气皆取决于胆，若或损之，则诸脏生气，因皆消索致败，其危立见。尝见微惊致病者，惟养心安神，神复则病自却。若惊畏日积，或一时大惊损胆，或致胆汁泄而通身发黄，默默无言者，皆不可救。胆黄证
 ，论详
 《黄疸门
 》。

——色欲过度者，多成劳损。盖人自有生以后，惟赖后天精气以为立命之本，故精强神亦强，神强必多寿；精虚气亦虚，气虚必多夭。其有先天所禀原不甚厚者，但知自珍，而培以后天，则无不获寿。设禀赋本薄，而且恣情纵欲，再伐后天，则必成虚损，此而伤生，咎将谁委？又有年将未冠，壬水方生，保养萌芽，正在此日，而无知孺子，遽摇女精，余见苞萼未成而蜉蝣旦暮者多矣，良可悲也。此其责不在孺子，而在父师，使不先有明诲，俾知保生之道，则彼以童心，岂识利害？而徒临期恳祷，号呼悲戚，将何济于事哉。

——劳倦不顾者，多成劳损。夫劳之于人，孰能免之，如奔走食力之夫，终日营营，而未闻其劳者，岂非劳乎？但劳有不同耳。盖贫贱之劳，作息有度，无关荣辱，习以为常，何病之有？惟安闲柔脆之辈，而苦竭心力，斯为害矣。故或劳于名利，而不知寒暑之伤形；或劳于色欲，而不知旦暮之疲困；或劳于游荡，而忍饥竭力于呼卢驰骤之场；或劳于疾病，而剥削伤残于无术庸医之手。或为诗书困厄，每缘萤雪成灾；或以好勇逞强，遂致绝筋乏力。总之，不知自量，而务从勉强，则一应妄作妄为，皆能致损。凡劳倦之伤，虽曰在脾，而若与诸劳不同，则凡伤筋伤骨，伤气伤血，伤精伤神，伤皮毛肌肉，则实兼之五脏矣。呜呼！嗜欲迷人，其害至此。此其故，则在但知有彼，而忘其有我耳。广成子曰：无劳女形，无摇女精，乃可以长生。若此二言者，人因其简，故多易之，而不知养生之道，于此八字而尽之矣，顾可以忽之也耶！

——少年纵酒者多成劳损。夫酒本狂药，大损真阴，惟少饮之未必无益，多饮之难免无伤，而耽饮之，则受其害者十之八九矣。且凡人之禀赋，脏有阴阳，而酒之性质，亦有阴阳。盖酒成于酿，其性则热，汁化于水，其质则寒。若以阴虚者纵饮之，则质不足以滋阴，而性偏动火，故热者愈热，而病为吐血、衄血、便血、尿血、喘嗽、躁烦、狂悖等证，此酒性伤阴而然也。若阳虚者纵饮之，则性不足以扶阳，而质留为水，故寒者愈寒，而病为臌胀、泄泻、腹痛、吞酸、少食、亡阳、暴脱等证，此酒质伤阳而然也。故纵酒者，既能伤阴，尤能伤阳，害有如此，人果知否？矧酒能乱性，每致因酒妄为，则凡伤精竭力，动气失机，及遇病不胜等事，无所不至，而阴受其损，多罔觉也。夫纵酒之时，固不虑其害之若此，及病至沉危，犹不知为酒困之若此。故余详明于此，以为纵酒者之先觉云。泄泻
 、肿胀二门俱有酒论
 。

——疾病误治及失于调理者，病后多成虚损。盖病有虚实，治有补泻，必补泻得宜，斯为上工。余见世俗之医，固不知神理为何物，而且并邪正缓急，俱不知之，故每致伐人元气，败人生机。而随药随毙者，已无从诉，其有幸而得免，而受其残剥，以致病后多成虚损而不能复振者，此何以故也？故凡医有未明，万毋轻率，是诚仁人积德之一端也。至若失于调治，致不能起，则俗云：小孔不补，大孔叫冤。苦亦自作之而自受之耳，又何尤焉。


论 证 共四条


凡虚损之由，具道如前，无非酒色、劳倦、七情、饮食所致。故或先伤其气，气伤必及于精；或先伤其精，精伤必及于气。但精气在人，无非谓之阴分。盖阴为天一之根，形质之祖，故凡损在形质者，总曰阴虚，此大目也。若分而言之，则有阴中之阴虚者，其病为发热躁烦，头红面赤，唇干舌燥，咽痛口疮，吐血衄血，便血尿血，大便燥结，小水痛涩等证；有阴中之阳虚者，其病为怯寒憔悴，气短神疲，头运目眩，呕恶食少，腹痛飧泄，二便不禁等证。甚至咳嗽吐痰，遗精盗汗，气喘声喑，筋骨疼痛，心神恍惚，肌肉尽削，梦与鬼交，妇人月闭等证，则无论阴阳，凡病至极，皆所必至，总由真阴之败耳。

然真阴所居，惟肾为主。盖肾为精血之海，而人之生气，即同天地之阳气，无非自下而上，所以肾为五脏之本。故肾水亏，则肝失所滋而血燥生；肾水亏，则水不归源而脾痰起；肾水亏，则心肾不交而神色败；肾水亏，则盗伤肺气而喘嗽频；肾水亏，则孤阳无主而虚火炽。凡劳伤等证，使非伤入根本，何以危笃至此？故凡病甚于上者，必其竭甚于下也。余故曰：虚邪之至，害必归阴；五脏之伤，穷必及肾，穷而至此，吾未如之何也矣。夫所贵乎君子者，亦贵其知微而已。

——凡损伤元气者，本皆虚证，而古方以虚损劳瘵各分门类，则病若有异，亦所宜辨。盖虚损之谓，或有发见于一证，或有困惫于暂时，凡在经在脏，但伤元气，则无非虚损病也。至若劳瘵之有不同者，则或以骨蒸，或以干嗽，甚至吐血吐痰，营卫俱败，尫羸日甚，此其积渐有日，本末俱竭而然。但虚损之虚，有在阴分，有在阳分，然病在未深，多宜温补；若劳瘵之虚，深在阴中之阴分，多有不宜温补者。然凡治虚证，宜温补者，病多易治，不宜温补者，病多难治。此虚劳若乎有异，而不知劳瘵之损，即损之深而虚之甚者耳。凡虚损不愈，则日甚成劳矣，有不可不慎也。

——虚损两颧红赤或唇红者，阴虚于下，逼阳于上也。仲景曰：其面戴阳者，下虚故也。虚而多渴者，肾水不足，引水自救也。喑哑声不出者，由肾气之竭。盖声出于喉，而根于肾。经曰：内夺而厥，则为喑俳，此肾虚也。虚而喘急者，阴虚肺格，气无所归也。喉干咽痛者，真水下亏，虚火上浮也。不眠恍惚者，血不养心，神不能藏也。时多烦躁者，阳中无阴，柔不济刚也。易生嗔怒，或筋急酸痛者，水亏木燥，肝失所资也。饮食不甘，肌肉渐削者，脾元失守，化机日败也。心下跳动，怔忡不宁者，气不归精也。经曰：胃之大络，名曰虚里，出于左乳下，其动应衣，宗气泄也。盗汗不止者，有火则阴不能守，无火则阳不能固也。虚而多痰，或如清水，或多白沫者，此水泛为痰，脾虚不能制水也。骨痛如折者，肾主骨，真阴败竭也。腰胁痛者，肝肾虚也。膝以下冷者，命门衰绝，火不归源也。小水黄涩淋沥者，真阴亏竭，气不化水也。足心如烙者，虚火烁阴，涌泉涸竭也。

——凡阳虚之人，因气虚也。阳气既虚，即不能嚏。仲景曰：欲嚏不能，此人肚中寒。故凡以阳虚之证，而忽见嚏者，便有回生之兆。

论 脉 共三条


虚损之脉，凡甚急、甚数、甚细、甚弱、甚涩、甚滑、甚短、甚长、甚浮、甚沉、甚弦、甚紧、甚洪、甚实者，皆劳伤之脉。然无论浮沉大小，但渐缓则渐有生意。若弦甚者病必甚，数甚者病必危，若以弦细而再加紧数，则百无一生矣。

《要略》曰：脉芤者为血虚，沉迟而小者为脱气。大而无力为阳虚，数而无力为阴虚。脉大而芤者为脱血。平人脉大为劳，虚极亦为劳。脉微细者盗汗。寸弱而软为上虚。尺弱软涩为下虚。尺软滑疾为血虚。两关沉细为胃虚。

《脉经》曰：脉来软者为虚，缓者为虚。微弱者为虚。弦者为中虚。细而弱小者，气血俱虚。

辨　爪

凡劳损之病，本属阴虚，阴虚必血少。而指爪为精血之余，故凡于诊候之际，但见其指爪干黄，觉有枯槁之色，则其发肤营气，具在吾目中矣。此于脉色之外，便可知其有虚损之候，而损之微甚，亦可因之以辨也。

论 治 共七条


病之虚损，变态不同。因有五劳七伤，证有营卫脏腑，然总之则人赖以生者，惟此精气，而病为虚损者，亦惟此精气。气虚者，即阳虚也；精虚者，即阴虚也。凡病有火盛水亏，而见营卫燥津液枯者，即阴虚之证也；有水盛火亏，而见脏腑寒脾肾败者，即阳虚之证也。此惟阴阳偏困所以致然，凡治此者，但当培其不足，不可伐其有余。夫既缘虚损，而再去所余，则两败俱伤矣，岂不殆哉！惟是阴阳之辨，犹有不易，谓其阴阳之中，复有阴阳，其有似阳非阳，似阴非阴者，使非确有真见，最易惑人，此不可不详察也。且复有阴阳俱虚者，则阳为有生之本，而所重者，又单在阳气耳。知乎此，则虚损之治，如指诸掌矣。

——阳虚者多寒，非谓外来之寒，但阳气不足，则寒生于中也，若待既寒，则阳已败矣。而不知病见虚弱，而别无热证者，便是阳虚之候，即当温补元气，使阳气渐回，则真元自复矣。盖阳虚之候，多得之愁忧思虑以伤神，或劳役不节以伤力，或色欲过度而气随精去，或素禀元阳不足而寒凉致伤等，病皆阳气受损之所由也。欲补阳气，惟辛甘温燥之剂为宜，万勿兼清凉寒滑之品，以残此发生之气，如生地、芍药、天麦门冬、沙参之属，皆非所宜，而石斛、玄参、知、柏、芩、连、龟胶之类，则又切不可用。若气血俱虚者，宜大补元煎，或八珍汤，或十全大补汤。五脏俱虚，宜平补者，五福饮。命门阴分不足者，左归饮、左归丸。命门阳分不足者，右归饮、右归丸。气分虚寒者，六气煎。脾肾阴分虚寒，诸变不一者，理阴煎。三焦阳气大虚者，六味回阳饮。气虚脾寒者，一气丹。胃气虚寒者，温胃饮、理中汤。血虚寒滞者，五物煎。

——阴虚者多热，以水不济火而阴虚生热也。此病多得于酒色嗜欲，或愤怒邪思，流荡狂劳，以动五脏之火，而先天元阴不足者，尤多此病。凡患虚损而多热多燥，不宜热食者，便是阴虚之候。欲滋其阴，惟宜甘凉醇静之物。凡阴中有火者，大忌辛温，如干姜、桂、附、破故纸、白术、苍术、半夏之属，皆不可轻用；即如人参、黄芪、枸杞、当归、杜仲之类，是皆阴中有阳，亦当酌宜而用之，盖恐阳旺则阴愈消，热增则水益涸耳。然阴虚者，因其水亏，而水亏者，又忌寒凉，盖苦劣之流，断非资补之物。其有火盛之甚，不得不从清凉者，亦当兼壮水之剂，相机间用，而可止即止，以防其败，斯得滋补之大法。诸治如下：

——虚损夜热，或午后发热，或喜冷便实者，此皆阴虚生热，水不制火也，宜加减一阴煎。若火在心肾，而惊悸失志者，宜二阴煎。若外热不已，而内不甚热，则但宜补阴，不可清火，宜一阴煎，或六味地黄汤。其有元气不足，而虚热不已者，必用大补元煎，庶乎久之自愈。寒热门论治尤详，所当参阅。

——虚损咳嗽，虽五脏皆有所病，然专主则在肺肾。盖肺为金脏，金之所畏者，火也，金之化邪者，燥也，燥则必痒，痒则必嗽，正以肾水不能制火，所以克金，阴精不能化气，所以病燥，故为咳嗽、喘促、咽痛、喉疮、声哑等证。凡治此者，只宜甘凉至静之剂，滋养金水，使肺肾相生，不受火制，则真阴渐复，而嗽可渐愈。火盛者，宜四阴煎加减主之。火微者，宜一阴煎，六味地黄汤，或左归饮。兼受风寒而嗽者，宜金水六君煎。贝母丸治嗽最佳。

——虚损吐血者，伤其阴也，故或吐或衄，所不能免，但当察其有火无火，及火之微甚而治之。凡火之盛者，以火载血上，而脉证之间自有热证可辨。急则治标，此不得不暂用芩、连、栀、柏、竹叶、童便之属，或单以抽薪饮、徙薪饮之类主之。若阴虚而兼微火者，宜保阴煎，或清化饮，或加减一阴煎主之。血止即当养血，不宜过用寒凉也。若无实火而全属伤阴，则阴虚水亏，血由伤动而为吐为衄者，此宜甘纯养阴之品，以静制动，以和治伤，使阴气安静得养，则血自归经，宜一阴煎，六味地黄汤，或小营煎之类主之。若阴虚连肺而兼嗽兼血者，宜四阴煎加减主之。若因劳役，别无火证，心脾肾三阴受伤而动血者，宜五阴煎、五福饮、六味地黄丸之类主之。若阴虚于下，格阳于上，六脉无根而大吐大衄者，此火不归源，真阳失守而然，宜右归饮加减主之，或八味地黄汤亦可。此惟思虑劳倦过伤者，多有此证。若因劳倦而素易呕泻，多有脾不摄血，而为吐血下血者，宜六味回阳饮大加白术主之，万不可用凉药。若大吐大衄，而六脉细脱，手足厥冷，危在倾刻，而血犹不止者，速宜用镇阴煎，其血自止。若血脱至甚，气亦随之，因至厥逆昏愦者，速当益气以固生机，宜六味回阳饮，或四味四阳饮主之，若再用寒凉即死。总之，失血吐血，必其阴分大伤，使非加意元气，培养真阴，而或专用寒凉，则其阴气愈损，血虽得止，而病必日败矣。

——虚损伤阴，本由五脏，虽五脏各有所主，然五脏证治，有可分者，有不可分者。如诸气之损，其治在肺；神明之损，其治在心；饮食肌肉之损，其治在脾；诸血筋膜之损，其治在肝；精髓之损，其治在肾，此其可分者也。然气主于肺，而化于精；神主于心，而化于气；肌肉主于脾，而土生于火；诸血藏于肝，而血化于脾胃；精髓主于肾，而受之于五脏，此其不可分者也。及乎既甚，则标本相传，连及脏腑，此又方之不可执言也。故凡补虚之法，但当明其阴阳升降，寒热温凉之性，精中有气，气中有精之因。且凡上焦阳气不足者，必下陷于肾也，当取之至阴之下。下焦真阴不足者，多飞越于上也，可不引之归源乎？所以治必求本，方为尽善。然余用补之法，则悉在新方八略、八阵中，惟细察之可得其概。其有诸证未备者，如遗精、梦泄、声哑、盗汗，及妇人血枯经断等证，但于各门求之，则无不俱有照应。


辨似损非损

凡似损非损之证，惟外感寒邪者乃有之。盖以外邪初感，不为解散而误作内伤，或用清凉，或用消导，以致寒邪郁伏，久留不散，而为寒热往来，或为潮热咳嗽，其证则全似劳损。若用治损之法以治此证，则滋阴等剂愈以留邪，热蒸既久，非损成损矣，余尝治愈数人，皆其证也。欲辨此者，但当详察表里，而审其致病之由。盖虚损之证，必有所因，而外感之邪，其来则骤。若或身有疼痛，而微汗则热退，无汗则复热，或见大声咳嗽，脉虽弦紧而不甚数，或兼和缓等证，则虽病至一两月，而邪有不解，病终不退者，本非劳损，毋误治也。若寒热往来不止者，宜一二三四五柴胡饮酌宜用之，或正柴胡饮亦可。若兼咳嗽者，柴陈煎。若脾肾气虚而兼咳嗽者，金水六君煎。或邪有未解而兼寒热者，仍加柴胡。

虚损危候

凡虚损既成，不补将何以复？而有不能服人参、熟地及诸补之药者，此为虚不受补，何以望生。若劳损吐血失血之后，嗽不能止，而痰多甚者，此以脾肺虚极，饮食无能化血，而随食成痰，此虽非血，而实血之类也。经曰：白血出者，死。故凡痰之最多最浊者，不可治。

——左右者，阴阳之道路，其有不得左右眠而认边难转者，此其阴阳之气有所偏竭而然，多不可治。

——凡病虚损者，原无外邪，所以病虽至困，终不愦乱。其有患虚证别无邪热，而谵妄失伦者，此心脏之败，神去之兆也，必死。

——劳嗽、喑哑声不能出，或喘急气促者，此肺脏之败也，必死。

——劳损肌肉脱尽者，此脾脏之败也，必死。

——筋为疲极之本，凡病虚损者，多有筋骨疼痛。若痛有至极不可忍者，乃血竭不能荣筋，此肝脏之败也，必死。

——劳损既久，再及大便，泄泻不能禁止者，此肾脏之败也，必死。

述 古 共四条


《难经》曰：损脉之为病奈何？然。一损损于皮毛，皮聚而毛落。二损损于血脉，血脉虚少，不能荣于五脏六腑。三损损于肌肉，肌肉消瘦，饮食不能为肌肤。四损损于筋，筋缓不能自收持。五损损于骨，骨痿不能起于床。反此者，至脉之病也。从上下者，骨痿不能起于床者死；从下上者，皮聚而毛落者死。治损之法，损其肺者，益其气。损其心者，调其营卫。损其脾者，调其饮食，适其寒温。损其肝者，缓其中。损其肾者，益其精，此治损之法也。不能治其虚，安问其余？故曰：实实虚虚，损不足而益有余，此中工之所害也。

宾按：此上损下损之说，其义极精，然有未尽者，犹宜悉也。盖凡思虑劳倦外感等证则伤阳，伤于阳者，病必自上而下也；色欲醉饱内伤等证则伤阴，伤于阴者，病必自下而上也。如经曰：二阳之病发心脾，有不得隐曲，女子不月之类，此即自上而下者也。又经曰：五脏主藏精者也，不可伤，伤则失守而阴虚，阴虚则无气，无气则死矣，此即自下而上者也。盖自上而下者，先伤乎气。故一损损于肺，则病在声息肤腠。二损损于心，则病在血脉颜色。三损损于胃，则病在饮食不调。四损损于肝，则病为瘛疭疼痛。五损损于肾，则病为骨痿、二便不禁。此先伤于阳，而后及乎阴，阳竭于下，则孤阴无以独存，不可为也。自下而上者，先伤乎精。故一损损于肾，则病为泉源干涸。二损损于肝，则病为血动筋枯。三损损于脾，则病为痰涎壅盛。四损损于心，则病为神魂失守。五损损于肺，则病为喘急短气。此先伤乎阴，而后及乎阳，阴竭于上，则孤阳无以独生，不可为也。故曰：心肺损而神衰，肝肾虚而形敝，脾胃损而食饮不归血气。凡明哲之士，则当察所由，而预防其渐，又何虚损之可虑？若待源流俱竭，而后归罪于药之不效，医之不良，此其愚也亦甚矣。

《巢氏病源》曰：夫虚劳者，五劳七伤六极是也。一曰志劳，二曰思劳，三曰心劳，四曰忧劳，五曰瘦劳。又有肺劳者，短气而面浮，鼻不闻香臭。肝劳者，面目干黑，口苦，精神不守，恐畏不能独卧，目视不明。心劳者，忽忽喜忘，大便苦难，或时鸭溏，口内生疮。脾劳者，舌本苦直，不得咽唾。肾劳者，背难以俯仰，小便不利，色赤黄而有余沥，茎内痛，阴囊湿生疮，小腹满急。六极者，一曰气极，令人内虚，五脏不足，邪气多，正气少，不欲言。二曰血极，令人无颜色，眉发落，忽忽喜忘。三曰筋极，令人数转筋，十指爪甲皆痛，苦倦不能久立。四曰骨极，令人酸削，齿苦痛，手足烦疼，不可以立，不欲行动。五曰肌极，令人羸瘦无润泽，饮食不生肌肉。六曰精极，令人少气噏噏然内虚，五脏不足，发毛落，悲伤喜忘。七伤者：一曰大饱伤脾，脾伤善噫，欲卧，面黄。二曰大怒逆气伤肝，肝伤少气，目暗。三曰强力举重，久坐湿地伤肾，肾伤少精，腰背痛，厥逆下冷。四曰形寒寒饮伤肺，肺伤少气，咳嗽，鼻鸣。五曰忧愁思虑伤心，心伤苦惊，喜忘喜怒。六曰风雨寒暑伤形，形伤发肤枯夭。七曰大恐惧不节伤志，志伤恍惚不乐。又曰：七伤者，一曰阴寒，二曰阴痿，三曰里急，四曰精寒，五曰精少，阴下湿，六曰精清，七曰小便苦数，临事不举。

王节斋曰：人若色欲过度，伤损精血，必生阴虚火动之病。睡中盗汗，午后发热，咯咯咳嗽，倦怠无力，饮食少进，甚则痰涎带血，或咳血，吐血，衄血，身热脉沉数，肌肉消瘦，此名劳瘵，最为难治，轻者用药数十服，重者期以岁年。然必须病人惜命，坚心定志，绝房室，息妄想，戒恼怒，节饮食，以自培其根，此谓内外交治，庶可保全。

薛立斋曰：劳瘵之证，大抵属足三阴亏损，虚热无火之证，故昼发夜止，夜发昼止，不时而作，当用六味地黄丸为主，以补中益气汤调补脾胃。若脾胃先损者，当以补中益气汤为主，以六味地黄温存肝肾，多有得生者。若误用黄柏、知母之类，则复伤脾胃，饮食日少，诸脏愈虚，元气下陷，腹痞作泻，则不可救矣。夫衄血吐血之类，因虚火妄动，血随火而泛行，或阳气虚，不能摄血归经而妄行，其脉弦洪，乃无根之火浮于外也。大抵此证多因火土太旺，金水衰涸之际，不行保养，及三冬火气潜藏，不远帏幕，戕贼真元，故至春末夏初，患头疼脚软，食少体热，而为注夏之病。或少有老态，不耐寒暑，不胜劳役，四时迭病，此因气血方长而劳心亏损，精血未满而早为斫丧，故其见证难以名状。若左尺脉虚弱或细数，是左肾之真阴不足也，用六味丸。右尺脉迟软，或沉细而数欲绝，是命门之相火不足也，用八味丸。至于两尺微弱，是阴阳俱虚也，用十补丸。此皆滋其化源也，仍须参前后《发热》、《咳嗽》诸证治之。


附　案

立斋治韩州同色欲过度，烦热作渴，饮水不绝，小便淋沥，大便闭结，唾痰如涌，面目俱赤，满舌生刺，唇裂身热，或身如芒刺而无定处，两足心如烙，左三部脉洪而无伦，此肾阴虚，阳无所附而发于外。盖大热而甚，寒之不寒，是无水也，当峻补其阴。遂以加减八味丸料一斤，用肉桂一两，以水顿煎六碗，冰冷与服。半饷熟睡，至晚又温饮一碗，诸证悉退。翼日，畏寒足冷诸证仍至，是无火也，当补其阳，急与八味丸四剂，诸证俱退。

又治府庠王以道元气素弱，复以科场岁考，积劳致疾，至十二月，病大作，大热，泪出随凝，目赤露胸，气息沉沉欲绝，脉洪大鼓指，按之如无，舌干如刺，此内真寒而外假热也，遂先服十全大补汤。余曰：服此药，其脉当收敛为善。少顷，熟睡，觉而恶寒增衣，脉顿微细如丝，此虚寒之真象也。余以人参一两，加熟附三钱，水煎顿服而安。夜间脉复脱，乃以参二两，熟附五钱仍愈。后以大剂参、术、归身、灸甘草等药调理而愈。

又治一童子，年十四岁，发热吐血，余谓宜补中益气以滋化源，不信，乃用寒凉降火，前证愈甚。或谓曰：童子未室，何肾虚之有？参、术补气，奚为用之？余述丹溪先生曰：肾主闭藏，肝主疏泄，二脏俱有相火，而其系上属于心。心为君火，为物所感，则相火翕然而起，虽不交会，而精已暗耗矣。又褚氏《精血篇》曰：男子精未满而御女以通其精，则五脏有不满之处，异日有难状之疾，正此谓也。遂用补中益气汤及地黄丸而痊。

虚损论列方

大补元煎新补一


五福饮新补六


十全大补汤补二十


左归饮新补二


左归丸新补四


补中益气汤补三十


右归饮新补三


右归丸新补五


回味回阳饮新热一


一阴煎新补八


二阴煎新补十


六味回阳饮新热二


回阴煎新补十二


五阴煎新补十二


六味地黄汤补百二十


理中汤热一


理阴煎新热三


八味地黄汤补一二一


五物煎新因三


六气煎新因二一


加减八味丸补一二二


温胃饮新热五


小营煎新补十五


金水六君煎新和一


镇阴煎新热十三


保阴煎新寒一


加减一阴煎新补丸


一气丹新补二二


十补丸热一七三


八珍汤补十九


抽薪饮新寒三


徙薪饮新寒四


柴陈煎新散丸


贝母丸新和十八


正柴胡饮新散六


诸柴胡饮新散一
 、二
 、三
 、四
 、五


论外备用方

附子理中汤热二
 阳虚


安肾丸热一六七
 下元虚冷


小安肾丸热一六七
 下元虚冷


黑锡丹热一八九
 下元阳虚


黄芪鳖甲煎寒九十
 虚劳烦热


大菟丝子丸固三六


鳖甲地黄汤寒入九
 虚劳烦热


地黄膏寒九一
 滋阴退热


人参平肺汤因一八七
 肾虚声哑


退热汤寒九三
 急劳大热


加味虎潜丸寒一六四
 补虚滋阴


人参五味子汤外一五三


劫劳散妇一二四


三才封髓丹寒一六六
 滋阴降火方


麦门冬汤寒四五
 气热血焦


大补地黄丸寒一五九
 精枯血热


凡补阵所载古方新方俱宜酌用。


劳倦内伤

经　义

《调经论》帝曰：阴虚生内热奈何？岐伯曰：有所劳倦，形气衰少，谷气不盛，上焦不行，下脘不通，胃气热，热气熏胸中，故内热。夫邪之生也，或生于阴，或生于阳。其生于阳者，得之风雨寒暑；其生于阴者，得之饮食居处，阴阳喜怒。

《太阴阳明论》曰：故犯贼风虚邪者，阳受之；饮食不节，起居不时者，阴受之。阳受之则入六腑，阴受之则入五脏。入六腑则身热不时卧，上为喘呼；入五脏，则[image: ]
 满闭塞，下为飧泄，久为肠澼。

《举痛论》曰：劳则气耗。劳则喘息汗出，外内皆越，故气耗矣。

《痹论》曰：阴气者，静则神藏，躁则消亡。饮食自倍，肠胃乃伤。

《本病论》曰：饮食劳倦则伤脾。

论 证 共五条


劳倦一证，即东垣所谓内伤证也。凡疾病在人，有不因外感而受病于内者，则无非内伤。而东垣乃独以饮食失节，劳役不足之病为内伤，其故何也？盖外感内伤，俱有恶寒发热等证，外感寒热者，即伤寒也；内伤寒热者，即劳倦也。伤寒以外邪有余，多宜攻散；劳倦以内伤不足，多宜温补。然此二者，病多相类，最易惑乱，故东垣特用内伤二字，以为外感之别，盖恐以劳倦之伤，作伤寒之治，则必致杀人矣。此其大义，所当先辨。

——内伤之证，东垣以饮食劳倦为言。然饮食之伤有二，而劳倦之伤亦有二，当辨如下。

——饮食内伤之证，凡饥饱失时者，太饥则仓廪空虚，必伤胃气；太饱则运化不及，必伤脾气。然时饥时饱而致病者，其伤在饥，故当以调补为主，是即东垣之所谓也。其有不因饥饱，而惟以纵肆口腹，遂致留滞不化者，当以化滞消食为主，方治当从饮食门。以上饮食二证，一以伤饥不足，一以留滞有余，治当知辨也。

——劳倦内伤之证，有因困倦而忽然发热，或怠惰嗜卧，懒于言语，其脉缓而大，或浮或细，而无外邪者，此即时人之所谓劳发也，单宜温补为主。有因积劳饥饱，致伤脾肾，则最易感邪，而病为发热头痛，脉紧恶寒，类伤寒等证，此内伤外感兼而有之，是即所谓劳力感寒证也。若以此为真伤寒，则既由劳伤，已因不足，是伤寒正治之法不可用也。若以此为非伤寒，则甚至发斑发狂，结胸谵语等证无不有之，而不曰伤寒，则人不服也。观东垣云：大梁受围之后，死者多人，岂俱感风寒者？诚至言也。第为兵革所困者明，为利名所困者暗，故今人多以劳倦，而患伤寒者，无非此类。昧者不知，而妄治殃人，岂其天年之果尽耶？诚可悯也。以上劳倦二证，皆为内伤，而一以无邪，一以有邪，当辨而治也。

——凡饥饱劳倦，皆能伤人。盖人以饮食为生，饮食以脾胃为主，今饥饱不时，则胃气伤矣。又脾主四肢，而劳倦过度，则脾气伤矣。夫人以脾胃为养生之本，根本既伤，焉有不病？而人不知慎，病斯及矣。故有以劳倦致动虚火而病者，有以饥馁致伤中气而病者，或以劳倦之后，加之忍饥，或以忍饥之后，加之劳倦。然而两者之中，则尤以受饥为甚，所以饥时不可临病，饥时不可劳形，饥时不可受寒，饥时不可任性，饥时不可伤精，饥时不可酬应，知此数者，是即却病养生之道也。凡犯此者，岂惟贫贱者为然，而富贵者尤多有之，盖有势不容已，则未免劳心竭力，而邪得乘虚而入者，皆内伤不足之证也。奈时医不能察，无论虚实，悉曰伤寒，但知泻火逐邪及汗吐下三法，不知忘食忘劳，既困于己，再攻再削，又困于医，标本俱竭，其能生乎？余目睹受此害者多矣，恨不一时救正，其如沿习成风，释疑未易，故特演东垣大意，嘱笔于此，用效长夜之灯也，观者其三思焉。

论 治 共四条


凡因劳倦而无外感者，或身虽微热，而脉见缓大无力，全不紧数，或懒言嗜卧，或身常有汗，此即劳发之证，自与外感之头疼，脉紧，筋骨酸痛者不同，治宜以补养为主，气复则愈。虚在阳分者，宜四君子汤、五君子煎。虚在阴分者，三阴煎、五阴煎，或大小营煎。若脾胃中气受伤者，理中汤、养中煎。若血气俱虚者，五福饮、八珍汤，或十全大补汤。

——劳倦饥饱不时，而致寒热往来者，以饥时脏气馁，劳时腠理开，腠理开则邪易感，脏气馁则邪易入，所以饥饱劳倦不慎者，多令人为头痛发热恶寒等证。虽曰此由内伤，而实有外感，虽有外感，而实以内伤。故东垣制补中益气汤，以参、芪、归、术，而加之升、柴，以助生长之气，使胃气上升，则气复于中，而阳达于外，此实和解之良法也。第今人以劳倦伤阴，而精血受病者为尤多，则芪、术之属，亦有不相宜者。兹余复制补阴益气煎，凡阳虚于下，水亏不能作汗，而邪有不解者，此方尤胜之。愚有治脾三方并补中益气汤论，在后饮食门，当参阅之。

——劳倦感邪，以致伤寒，发热，头痛身痛，凡脉紧邪盛者，不得不从解散治之。若虚本不甚，而表邪不解者，宜正柴胡饮。若外邪兼火者，一柴胡饮。外邪兼寒者，二柴胡饮。若气血微虚者，三柴胡饮，或四柴胡饮。其有虚甚而邪不易解者，宜理阴煎，或大温中饮，所不可缓也。

——夏日暑热之时，或于道途，或于田野，过于劳倦，而身体薄弱者，最易伤暑，此亦劳倦之属，论治详暑证门阳暑条中。


辨　脉

东垣曰：古人以脉上辨内外伤于人迎气口，人迎脉大于气口为外伤，气口脉大于人迎为内伤，此辨固是，但其说有所未尽耳。外感风寒皆有余之证，是从前客邪来也，其病必见于左手，左手主表，乃行阳二五度。内伤饮食及饮食不节，劳役所伤，皆不足之病也，必见于右手，右手主里，乃行阴二五度。故外感寒邪，则独左手人迎脉浮紧，按之洪大。紧者，后甚于弦，是足太阳寒水之脉；按之洪大而有力，中见手少阴心火之脉；丁与壬合，内显洪大，乃伤寒脉也。若外感风邪，则人迎脉缓，而大于气口一倍，或两倍、三倍。内伤饮食，则右寸气口脉大于人迎一倍；伤之重者，过在少阴则两倍，太阴则三倍，此内伤饮食之脉。

愚谓东垣发明内伤一证，其功诚为不小，凡其所论，有的确不易者，兹俱详述于后，或稍有疑似者，姑已置之。至若辨脉一条，则有不容不辨者，乃以左为人迎主表，右为气口主里；外感则左手人迎浮紧，内伤则右手气口脉大，此其长中之短也。夫人迎本阳明胃脉，在结喉两旁，气口本太阴肺脉，两手所同称也。迨晋之王叔和不知何所取义，突谓左为人迎，右为气口，左以候表，右以候里，而东垣宗之，故亦以为言，则大谬矣。且内伤外感之分，乃一表一里，不容紊也。如肝肾在左，岂无里乎？肠胃在右，岂非表乎？即如仲景之论伤寒，亦但以浮大为表，沉细为里。历溯仲景之前，以至仓、扁、轩、岐，初未闻有以左右言表里者。迨自叔和之后，则悉宗其谬，而传始讹矣。

即无论六经之表里，而但以亲历所见者言之，如脉见紧数，此寒邪外感也，然未有左数而右不数者。又如所云左大者为风邪，右大者为饮食，则尤其不然。夫人生禀赋之常，凡右脉大者，十居八九，左脉大者，十居一二。若果阳邪在表，则大者更大，岂以右脉本大，而可认为食乎？若饮食在脏，则强者愈强，岂以左脉本强，而可认为寒乎？不知此之大而紧，则彼之小者亦必紧，彼之小而缓，则此之大者亦必缓，若因其偏强而即起偏见，则忘其本体者多矣。故以大小言，则脉体有不同，可以左右分也；若以迟疾言，则息数本相应，不可以左右分也。矧左表右里之说，既非经旨，亦非病征，乌足信哉！

或曰：然则内伤外感何以辨之？曰：六脉俱有表里，左右各有阴阳。外感者，两手俱紧数，但当以有力无力分阴证阳证。内伤者，左右俱缓大，又必以有神无神辨虚邪实邪。然必察左右之常体，以参久暂之病因，斯可得脉证之真。不然，则表里误认，攻补倒施。自叔和至今，凡阴受其殃者，不知几多人矣，此不得不为辨正，以为东垣之一助也。此别有辨，在《类经·藏象类》第十一篇，所当互证。

述 古 共三条


李东垣曰：古之至人，穷阴阳之造化，究乎生死之际，所著《内经》，悉言人以胃气为本。盖人受水谷之气以生，所谓元气、谷气、营气、卫气、清气、春升生发之气，此六者以谷气上行，皆胃气之别称也。使谷气不得升浮，生长之令不行，则无阳以护其营卫，不任风寒，乃生寒热，皆脾胃之气不足所致也。然而与外感风寒之证颇同而理异。内伤脾胃，乃伤其气；外伤风寒，乃伤其形。伤外为有余，有余者泻之；伤内为不足，不足者补之。汗之、下之、吐之、克之，皆泻也；温之、和之、调之、养之，皆补也。内伤不足之病，苟误认作外感有余之病而反泻之，则虚其虚也。《难经》曰：实实虚虚，损不足而益有余，如此死者，医杀之耳。然则奈何？曰：惟当以甘温之剂，补其中，升其阳，甘寒以泻其火则愈。《内经》曰：劳者温之，损者温之。盖温能除大热，大忌苦寒之剂泻胃土耳。今立补中益气汤。

又曰：夫喜怒不节，起居不时，有所劳伤，皆损其气，气衰则火旺，火旺则乘其脾土。脾主四肢，故困热无气以动，懒于言语，动作喘乏，表热自汗，心烦不安。当病之时，宜安心静坐以养其气，以甘寒泻其热火，以酸味收其散气，以甘温补其中气。经言劳者温之，损者温之是也。《金匮要略》曰：平人脉大为劳，虚极亦为劳。夫劳之为病，其脉浮大，手足烦热，春夏剧，秋冬差，以黄芪建中汤治之。此亦温之之意也。

又曰：脾胃受劳役之疾，饮食又复失节，耽病日久，事息心安，饱食太甚，病乃大作。故内伤饮食，则亦恶风寒，是营卫失守，皮肤间无阳以滋养，不能任风寒也。皮毛之绝，则心肺之本亦绝矣。盖胃气不升，元气不至，无以滋养心肺，乃不足之证也。计受病不一，饮食失节，劳役所伤，因而饱食，内伤者极多，外伤者间而有之。举世医者，往往将元气不足之证，便作外伤风寒表实之证，而反治心肺，是重绝其表也，安得不死乎？若曰不然，请以众人之耳闻目见者证之。向者壬辰改元，京师戒严，迨三月下旬，受敌者凡半月，解围之后，都人之不受病者，万无一二，既病而死者，继踵而不绝，都门十有二所，每日各门所送，多者二千，少者不下一千，似此者几三月。此百万人岂俱感风寒外伤者耶？大都人在围城中，饮食失节，劳役所伤，不待言而知。由其朝饥暮饱，起居不时，寒温失所，动经三两月，胃气亏之久矣，一旦饱食太过，感而伤人，而又调治失宜，其死也无疑矣。非惟大梁为然，远在真佑、兴定间，如东平，如太原，如凤翔，解围之后，病伤而死，无不皆然。余在大梁，凡所亲见，有发表者，有以巴豆推之者，有以承气汤下之者，俄而变结胸发黄，又以陷胸汤丸及茵陈汤下之，无不死者。盖初非伤寒，以调治差误，变而似真伤寒之证，皆药之罪也。往者不可追，来者犹可及，辄以生平已试之效，著《内外伤辨论》一篇，推明前哲之余论，历举近事之变故，庶几同志者，审其或中，触类而长之，免后人之横夭耳。

东垣辨气少气盛曰：外伤风寒者，其气壅盛而有余；内伤饮食劳役者，其口鼻中气皆短促不足以息。何以分之？盖外伤风寒者，心肺元气初无减损，又添邪气助之，使鼻气壅塞不利，面赤，其鼻中气不能出，并从口出，但发一言，必前轻后重，其声壮厉而有力者，乃有余之验也。伤风则决然鼻流清涕，其声嗄，其言响如从瓮中出，亦前轻而后重，高揭而有力，皆气盛有余之验也。内伤饮食劳役者，心肺之气先损，为热所伤，热既伤气，四肢无力以动，故口鼻中皆短气少气，上喘懒语，人有所问，十不欲对其一，纵勉强答之，其气亦怯，其声亦低，是其气短少不足之验也。明白如此，虽妇人女子亦能辨之，岂有医者反不能辨之乎？

东垣辨头痛曰：内证头痛，有时而作，有时而止；外证头痛，常常有之，直须传入里实方罢，此内外证之不同也。

劳倦论列方

五福饮新补六


养中煎新热四


八珍汤补十九


理中汤热一


理阴煎新热三


大营煎新补十四


小营煎新补十五


四君子汤补一


五君子煎新热六


大温中饮新散八


一柴胡饮新散一


二柴胡饮新散二


三柴胡饮新散三


正柴胡饮新散六


十全大补汤补二十


补中益气汤补三十


补阴益气煎新补十六


三阴煎新补十一


五阴煎新补十三


论外备用方

人参养营汤补二一


当归黄芪汤补九七
 热渴脉虚



关　格

经　义

《六节藏象论》曰：人迎一盛病在少阳，二盛病在太阳，三盛病在阳明，四盛以上为格阳。寸口一盛病在厥阴，二盛病在少阴，三盛病在太阴，四盛以上为关阴。人迎与寸口俱盛四倍以上为关格。关格之脉羸，不能极于天地之精气，则死矣。

《终始篇》曰：人迎一盛，病在足少阳；一盛而躁，病在手少阳。人迎二盛，病在足太阳；二盛而躁，病在手太阳。人迎三盛，病在足阳明；三盛而躁，病在手阳明。人迎四盛，且大且数，名曰溢阳，溢阳为外格。脉口一盛，病在足厥阴，一盛而躁，在手心主。脉口二盛，病在足少阴，二盛而躁，在手少阴。脉口三盛，病在足太阴，三盛而躁，在手太阴。脉口四盛，且大且数者，名曰溢阴，溢阴为内关，内关不通，死不治。人迎与太阴脉口俱盛四倍以上，命曰关格，关格者，与之短期。以上俱有刺法，详载《类经·针刺类》。

《禁服篇》曰：寸口主中，人迎主外，两者相应，俱往俱来，若引绳大小齐等。春夏人迎微大，秋冬寸口微大，如是者，名曰平人。人迎四倍者，且大且数，名曰溢阳，溢阳为外格，死不治。必审按其寒热，以验其脏腑之病。寸口四倍者，名曰内关，内关者，且大且数，死不治。必审察其本末之寒温，以验其脏腑之病。

《脉度篇》曰：五脏不和则七窍不通，六腑不和则留结为痈。故邪在腑则阳脉不和，阳脉不和则气留之，气留之则阳气盛矣。阳气太盛则阴不利，阴脉不利则血留之，血留之则阴气盛矣。阴气太盛，则阳气不能荣也，故曰关。阳气太甚，则阴气弗能荣也，故曰格。阴阳俱盛，不得相荣，故曰关格。关格者，不得尽期而死也。

论 证 共四条


关格一证在《内经》本言脉体，以明阴阳离绝之危证也，如《六节藏象论》、《终始篇》、《禁服篇》及《脉度》、《经脉》等篇言之再四，其重可知。自秦越人《三难》曰：上鱼为溢，为外关内格。入尺为覆，为内关外格。此以尺寸言关格，已失本经之意矣。又仲景曰：在尺为关，在寸为格，关则不得小便，格则吐逆。故后世自叔和、东垣以来，无不以此相传，而竟置关格一证于乌有矣。再至丹溪，则曰此证多死，寒在上，热在下，脉两寸俱盛四倍以上，法当吐，以提其气之横格，不必在出痰也。愚谓两寸俱盛四倍，又安得为寒在上耶？且脉大如此，则浮豁无根，其虚可知，又堪吐乎？谬而又谬，莫此甚矣。夫《内经》云：人迎四倍，寸口四倍，既非尺寸之谓，而曰吐逆者，特隔食一证耳，曰不得小便者，特癃闭一证耳，二证自有本条，其与关格何涉？数子且然，况其他乎，又安望治此者之无谬哉！

——关格证在《内经》，本以人迎察六腑之阳，寸口察五脏之阴。人迎盛至四倍以上，此阳明经孤阳独见，水不济火也，故曰格阳，格阳者，阴格于阳也。气口盛至四倍以上，此太阴经元阴无主，气不归精也，故曰关阴，关阴者，阳关于阴也。若人迎寸口俱盛至四倍以上，且大且数，此其阳气不藏，故阴中无阳，阴气不升，故阳中无阴，阴阳相离，故名关格也。凡见此者，总由酒色伤肾，情欲伤精，以致阳不守舍，故脉浮气露，亢极如此。此则真阴败竭，元海无根，是亢龙有悔之象，最危之候也。

——《内经》以人迎、寸口并诊关格，今后世诊法，则但取寸口，而不察人迎，似于法有未尽。然寸口为脉之大会，而脉见于彼，未有不见于此者，所以但察气口，则人迎之脉亦可概见。故凡见寸口弦大至极，甚至四倍以上，且大且数者，便是关格之脉，不得误认为火证。余尝诊此数人，察其脉则如弦如革，洪大异常，故云四倍；察其证则脉动身亦动，凡乳下之虚里，脐傍之动气，无不舂舂然、振振然与脉俱应者；察其形气，则上有微喘，而动作则喘甚，肢体无力，而寤寐多慌张。谓其为虚损，则本无咳嗽失血等证；谓其为痰火，则又无实邪发热等证，此关格之所以异也。然惟富贵之人及形体丰肥者，多有此证，求其所因，则无非耽嗜少艾，中年酒色所致，是虽与劳损证若有不同，而实即劳损之别名也。此老成之人所以当知慎也。有喘论在喘证门，互阅可也。

——本经《脉度篇》所云：阴气太盛，则阳气不能荣也，故曰关；阳气太盛，则阴气弗能荣也，故曰格，阴阳俱盛，不能相荣，故曰关格，关格者，不得尽期而死，此举脉证而兼言之也。若以脉言，则如前之四倍者是也；若以证言，则又有阴阳俱盛者，以阳病极于阳分，而阴病极于阴分也。凡阳盛于阳者，若乎当泻，而阴分见阴，有不可泻。阴极于阴者，若乎当补，而阳分见阳，又不可补。病若此者，阳自阳而阳中无阴，阴自阴而阴中无阳，上下否隔，两顾弗能，补之不可，泻之又不可，是亦关格之证也，有死而已。此与真寒假热，真热假寒之证，大有不同，学者当辨其疑似。

论 治 共三条


关格之脉，必弦大至极。夫弦者为中虚，浮大者为阴虚，此肾水大亏，有阳无阴之脉也。治此者，宜以峻补真阴为主，然又当察其虚中之寒热，阴中之阴阳，分别处治，斯尽善也。

——关格证，凡兼阳脏者必多热，宜一阴煎、左归饮、左归丸之类主之。兼阴脏者必多寒，宜大营煎、右归饮、右归丸之类主之。若不热不寒，脏气本平者，宜五福饮、三阴煎及大补元煎之类主之。

——关格证，所伤根本已甚，虽药饵必不可废，如精虚者当助其精，气虚者当助其气，其有言难尽悉者，宜于古今《补阵》诸方中择宜用之。斯固治之之法，然必须远居别室，养静澄心，假以岁月，斯可全愈。若不避绝人事，加意调理，而但靠药饵，则恐一暴十寒，得失相半，终无济于事也。凡患此者，不可不知。

关格论列方

五福饮新补六


大营煎新补十四


大补元煎新补一


一阴煎新补八


三阴煎新补十一


左归饮新补二


左归丸新补四


右归饮新补三


右归丸新补五


景岳全书卷之十六终


卷之十七理集

杂证谟

饮　食

经　义

《平人气象论》曰：平人之常气禀于胃，胃者平人之常气也，人无胃气曰逆，逆者死。人以水谷为本，故人绝水谷则死，脉无胃气亦死。所谓无胃气者，但得真脏脉，不得胃气也。

《营卫生会篇》曰：人受气于谷，谷入于胃，以传于肺，五脏六腑，皆以受气，其清者为营，浊者为卫，营在脉中，卫在脉外。

《五味篇》曰；天地之精气，其大数常出三入一，故谷不入，半日则气衰，一日则气少矣。

《平人绝谷篇》曰：肠胃之中常留谷二斗，水一斗五升；故平人日再后，后二升半，一日中五升，七日五七三五升，而留水谷尽矣。故平人不食饮七日而死者，水谷精气津液皆尽故也。

《六节藏象论》曰：天食人以五气，地食人以五味。五气入鼻，藏于心肺，上使五色修明，音声能彰。五味入口，藏于肠胃，味有所藏，以养五气，气和而生，津液相成，神乃自生。

《刺节真邪论》曰：真气者，所受于天，与谷气并而充身也。

《经脉别论》曰：食气入胃，散精于肝，淫气于筋。食气入胃，浊气归心，淫精于脉，脉气流经，经气归于肺，肺朝百脉，输精于皮毛。毛脉合精，行气于府。府精神明，留于四脏，气归于权衡。权衡以平，气口成寸，以决死生。饮入于胃，游溢精气，上输于脾。脾气散精，上归于肺，通调水道，下输膀胱，水精四布，五经并行，合于四时五脏阴阳，揆度以为常也。

《口问篇》曰：谷入于胃，胃气上注于肺。

《营气篇》曰：营气之道，内谷为宝。谷入于胃，乃传之肺，流溢于中，布散于外，精专者，行于经隧。

《病能论》曰：食入于阴，长气于阳。

《阴阳应象大论》曰：水谷之寒热，感则害于六腑。形不足者，温之以气；精不足者，补之以味。

《五脏别论》曰：胃者水谷之海，六腑之大源也。五味入口，藏于胃以养五脏气。

《至真要大论》曰：五味入胃，各归所喜，故酸先入肝，苦先入心，甘先入脾，辛先入肺，咸先入肾，久而增气，物化之常也。气增而久，夭之由也。详
 《诸气门
 》“治气
 ”条中
 。

《脏气法时论》曰：肝苦急，急食甘以缓之。心苦缓，急食酸以收之。脾苦湿，急食苦以燥之。肺苦气上逆，急食苦以泄之。肾苦燥，急食辛以润之。肝欲散，急食辛以散之。心欲软，急食咸以软之。脾欲缓，急食甘以缓之。肺欲收，急食酸以收之。肾欲坚，急食苦以坚之。

《宣明五气篇》曰：辛走气，气病无多食辛。咸走血，血病无多食咸。苦走骨，骨病无多食苦。甘走肉，肉病无多食甘。酸走筋，筋病无多食酸。

《九针论》曰：病在骨，无食咸。病在血，无食苦。

《五味篇》曰：肝病禁辛，心病禁咸，脾病禁酸，肾病禁甘，肺病禁苦。

《五味论》曰：酸走筋，多食之，令人癃。咸走血，多食之，令人渴。辛走气，多食之，令人洞心。苦走骨，多食之，令人变呕。甘走肉，多食之，令人悗心。

《生气通天论》曰：阴之所生，本在五味，阴之五宫，伤在五味。是故味过于酸，肝气以津，脾气乃绝。味过于咸，大骨气劳，短肌，心气抑。味过于甘，心气喘满，色黑，肾气不衡。味过于苦，脾气不濡，胃气乃厚。味过于辛，筋脉沮弛，精神乃央。是故谨和五味，骨正筋柔，气血以流，腠理以密，如是则骨气以精，谨道如法，长有天命。

《五脏生成篇》曰：多食咸，则脉凝泣而变色。多食苦，则皮槁而毛拔。多食辛，则筋急而爪枯。多食酸，则肉胝[image: ]
 而唇揭。多食甘，则骨痛而发落。

《刺法论》曰：欲令脾实，气无滞，饱无久坐，食无太酸，无食一切生物，宜甘宜淡。

《灵兰秘典论》曰：脾胃者，仓廪之官，五味出焉。

《痹论》曰：饮食自倍，肠胃乃伤。

《太阴阳明论》曰：饮食不节，起居不时者，阴受之。阴受之，则入五脏。详脾胃门。

《本病论》曰：饮食劳倦则伤脾。

《邪气脏腑病形篇》曰：形寒寒饮则伤肺。肾脉微缓为洞，洞者，食入还出。

《刺志论》曰：谷盛气盛，谷虚气虚，此其常也。反此者病。谷入多而气少，此谓反也。谷不入而气多，此谓反也。谷入多而气少者，得之有所脱血，湿居下也。谷入少而气多者，邪在胃及与肺也。

《脉解篇》曰：少阴所谓恶闻食臭者，胃无气，故恶闻食臭也。


论 证 共五条


凡饮食伤脾之证，有寒伤，有热伤，有暂病，有久病，有虚证，有实证。但热者、暂者、实者，人皆易知，而寒者、久者、虚者，人多不识。如今人以生冷瓜果致伤胃气，而为泻、为痢、为痛之类者，人犹以为火证，而治以寒凉者，是不识寒证也。有偶因停滞而为胀，为痛者，人皆知其实也，然脾胃强壮者，即滞亦易化，惟其不能化者，则最有中虚之证。故或以不食亦知饥，少食即作胀；或以无饥无饱，全然不思饮食；或以胃虚兼呕而腹满膨膨；或以火不生土而时食时吐；或中气不化，则胸喉若有所哽，而本非饮食之滞者；或因病致伤胃气，则久不思食，而本非中满之病者。且胃病于暂者于多实，脾病于久者多虚。时医于此，无论邪正久暂，鲜有不用开胃消导等剂，是不知虚证也。盖脾胃之职，原以化食为能，今既不能化食，乃其所能者病，而尚可专意克伐以害其能乎？且凡欲治病，必须先藉胃气以为行药之主，若胃气实者，攻之则去，而疾常易愈，此以胃气强而药力易行也。胃气虚者，攻亦不去，此非药不去病也，以胃虚本弱，攻之则益弱，而药力愈不能行也。若久攻之，非惟药不能行，必致元气愈伤，病必愈甚，尽去其能，必于死矣。矧体质贵贱尤有不同，凡藜藿壮夫及新暴之病，自宜消伐，惟速去为善。若以弱质弱病，而不顾虚实，概施欲速攻治之法，则无不危矣。

——伤食者必恶食。

——素喜冷食者，内必多热，素喜热食者，内必多寒，故内寒者不喜寒，内热者不喜热。然热者嗜寒，多生中寒，寒者嗜热，多生内热，此《内经》所谓久而增气，物化之常也；气增而久，夭之由也。故凡治病养生者，又当于素禀中察其嗜好偏胜之弊。

——饮食致病，凡伤于热者，多为火证，而停滞者少；伤于寒者，多为停滞，而全非火证。大都饮食之伤，必因寒物者居多，而温平者次之，热者又次之。故治此者，不可不察其所因。

——偶病之人，多有非食而疑食者，曰：某日曾食某物或某肉某面，其日即病。医者不论虚实，但闻此言，且见胃口不开，必先治食。夫未病之人，谁有不食？岂必预为停食而待病至者，斯可信其无食乎？及其病也，则或因劳倦，或因风寒，或因七情，病发不测，而且无胀无滞，与食何干？药不对病，而妄行剥削，必反增病，此斯道中之莫须有也。由此推之，则凡无据无证而妄指胡猜者，皆其类也，良可慨矣。

论 治 共十一条


凡治饮食暂伤者，亦当辨虚实。若停滞中焦，或胀或痛者，此实证也，当先去其食，宜大和中饮主之。然去食莫先于理气，又惟排气饮为佳。若所停犹在上焦，莫若用吐为捷法，或用吐剂亦可。若食停下焦，痛极兼胀者，须下而去之，宜神佑丸，或备急丸，或赤金豆。若偶伤生冷或油浊不堪等物，以致吐泻胀痛而邪气实者，宜抑扶煎，若无寒气者，以本方去吴茱萸煎服，或用排气饮、和胃饮俱佳。若痛胀不解者，宜神香散兼用之。

——饮食伤脾而吐泻已甚者，但察其无中满，无腹痛，而惟呕恶不能止，此其食物必已尽去，而以中气受伤，大虚而然。或其人困倦不宁，少气多汗，六脉豁大无神者，宜理中汤、五君子煎，或温胃饮之类主之。若吐甚极虚者，宜四味回阳饮；泻甚极虚者，宜胃关煎。凡大吐大泻之后，多为腹胀，若但外胀而内不觉胀，或恶闻食气，不欲饮食者，皆脾气大虚之候，速宜用前温补诸法调治之。

——凡少年小儿辈，多有纵肆口腹，以致胃气不清，或时微胀，或时疼痛，或膨膨然不思饮食，此皆伤脾而然。而实亦食滞使然也。滞多者，宜和胃饮；滞少者，宜枳术丸，或芍药枳术丸，日渐服之，仍节饮食，自可全愈。

——凡失饥伤饱，损及脾胃，多令人胸膈痞闷，不能消化，饮食少思，口中无味，或嗳气吞酸，神体困倦，此皆脾气受伤，中虚而然，宜木香人参枳术丸，或大健脾丸去黄连主之。其虚甚者，宜理中汤，或温胃饮。若虚在下焦，而阴中无阳，不能生土者，惟理阴煎加减主之为善。

——病后胃口不开，饮食不进者，有二证。盖一以浊气未净，或余火未清，但宜以小和中饮加减主之。一以脾胃受伤，病邪虽去而中气未复，故或有数日不能食，或旬日不能开，或胸喉中若有所哽如梅核气者，此中本无停积，但以阳气未舒，阴翳作滞，胃气太虚，不能运化而然，轻则温胃饮，甚则必加人参、附子，但使阳气得行，则胃口自开也。

——凡饮酒致伤者，多宜除湿利水，若或伤气，亦宜间用人参。然其证有三，不可不辨。一以酒湿伤脾，致生痰逆呕吐，胸膈痞塞，饮食减少者，宜葛花解酲汤、胃苓汤、五苓散之类主之。一以酒热伤阴，或致发热动血者，宜黄芩芍药汤、清化饮、徙薪饮之类主之。一以酒质伤脏，致生泄泻不已，若气强力壮者，惟五苓散、胃苓汤之类，皆可除湿止泻；若因湿生寒，以泻伤阴，致损命门阳气者，非胃关煎及五德丸、九气丹之类不可。

——怒气伤肝，则肝木之气必侵脾土，而胃气受伤，致妨饮食。此虽以肝气之逆，然肝气无不渐散，而脾气之伤，则受其困矣，此所以不必重肝，而重当在脾也。故凡遇此证，但当察其逆滞之有无，如无胁痛胀满等证，则不必疏气，单宜以养脾益气为主，如五味异功散、归脾汤之属是也。或于补养药中少加乌药、青皮、白豆蔻以佐之亦可。

——凡时食时吐，或朝食暮吐等证，详载反胃门。

——善食而瘦者，多因有火，然当察火之微甚。微火者，微清之，如生地、芍药、丹皮、沙参、麦冬、石斛、竹叶、地骨皮、黄芩、知母、细甘草之属是也。若火甚者，或随食随饥，随饮随渴，或肌肤燥热，二便涩结，则石膏、黄连、栀子、黄柏、龙胆草、苦参之属所不可免。此当查其三焦五脏，随所在而治之。然阳盛者阴必虚，如一阴煎、二阴煎、四阴煎之属，皆当择而用也。

——不能食而瘦者，必其脾胃虚弱，不能健运而然，故或为嗳气、吞酸、痞满，不饥等证，宜四君子汤、归脾汤。若兼寒者，宜五君子煎、养中煎、理中汤。其命门火衰者，宜右归饮、右归丸、八味地黄丸之类主之。

——凡喜茶叶，喜食生米者，多因胃有伏火，所以能消此物。余尝以清火滋阴之药愈此者数人，盖察其脉证有火象，故随用随效也。又有喜食炭者，必其胃寒而湿，故喜此燥涩之物，亦当详察脉证，宜以健脾温胃为主。

——食饮所伤，治当从类，如麦芽、神曲能消米面之积；砂仁、厚朴、萝卜子、阿魏能消肉食之积；山楂、枳实能消瓜果之积。凡因湿者，宜治以燥，如半夏、苍术、草果、泽泻之属；因寒者，宜治以热，如姜、桂、吴茱萸、肉豆蔻之属；因热者，宜治以寒，如芩、连、栀子、青皮之属；气滞者，当行其气，宜木香、乌药、香附、白芥子之属；血滞者，当行其血，宜桃仁、红花、苏木、玄胡之属；食聚积坚，行散不易者，宜巴豆、大黄、三棱、蓬术之属。凡治食积所停，古法不过如此。虽然，此不过言其大概耳，至若浅深虚实，贵酌权宜。凡欲攻有形，须从乎味，欲散凝滞，须从乎气，未有气行而食不随者，则此中之气味通变，又自有相济之妙，故不可以胶柱也。

——食停小腹，治案详心腹痛门，当参阅之。


论脾胃三方 共三条


人赖脾胃为养生之本，则在乎健与不健耳。而健脾三方，如洁古之枳术丸，东垣之平胃散及补中益气汤，俱当今之相传以为准绳者也。夫所谓平胃者，欲平治其不平也，此东垣为胃强邪实者设，故其性味从辛、从燥、从苦，而能消、能散，惟有滞、有湿、有积者宜之。今见方家，每以此为常服健脾之剂，动辄用之，而不察可否，其误甚矣。

——洁古枳术丸，以白术为君，脾得其燥，所以能健。然佐以枳实，其味苦峻，有推墙倒壁之功，此实寓攻于守之剂，惟脾气不清而滞胜者，正当用之，若脾气已虚，非所宜也。今人不察，相传为补脾之药，而朝吞暮饵，或以小儿瘦弱而制令常服，则适足以伤其气助其瘦耳，用宜酌也。

——补中益气汤，乃东垣独得之心法。盖以脾胃属土，为水谷之海，凡五脏生成，惟此是赖者，在赖其发生之气运而上行，故由胃达脾，由脾达肺，而生长万物，滋溉一身。即如天地之土，其气皆然。凡春夏之土，能生能长者，以得阳气而上升，升则向生也。秋冬之土，不生不长者，以得阴气而下降，降则向死也。今本方以升柴助生气，以参、芪、归、术助阳气，此东垣立方之意，诚尽善矣。第肺本象天，脾本象地，地天既交，所以成泰。然不知泰之前犹有临，临之前犹有复，此实三阳之元始，故余再制补阴益气煎，正所以助临、复之气，庶乎得根本之道，而足补东垣之未尽也。又补中益气汤之用，原为补中扶阳而设，然补阳之义，则亦有宜否之辨，用者不可不知。如东垣用此以治劳倦内伤发热等证，虽曰为助阳也，非发汗也，然实有不散而散之意，故于劳倦感寒，或阳虚痎疟，及脾气下陷等证，则最所宜也。若全无表邪寒热，而但有中气亏甚者，则升、柴之类大非所宜。何也？盖升、柴之味皆兼苦寒，升、柴之性皆专疏散，虽曰升麻入脾胃，柴胡入肝胆，能引清气上升，然惟有邪者，固可因升而散之，使或无邪，能不因散而愈耗其中气乎。即曰此汤以补剂为主，而惟藉升、柴以引达清气。不知微虚者犹可出入，大虚者必难假借，当此之时，即纯用培补犹恐不及，而再兼疏泄，安望成功？且凡属补阳之剂，无不能升，正以阳主升也，用其升而不用其散，斯得补阳之大法，此中自有玄机，又奚必升柴之是赖乎。故寇宗奭极言五劳七伤之大忌柴胡者，是诚绝类之真见，而李时珍复又非之，余亦何容再辨哉。然理有一定，孰能越之？兹余单揭其要，曰：能散者断不能聚，能泄者断不能补，而性味之苦寒者，亦断非扶阳之物。只此便是断案，而纷纷之议，或可判矣。

故于诸证之中，凡其不宜用此者，则有不可不察。如表不固而汗不敛者，不可用。外无表邪而阴虚发热者，不可用。阳气无根而格阳戴阳者，不可用。脾肺虚甚而气促似喘者，不可用。命门火衰而虚寒泄泻者，不可用。水亏火亢而吐血衄血者，不可用。四肢厥逆而阳虚欲脱者，不可用。总之，元气虚极者，毫不可泄；阴阳下竭者，毫不可升；真火亏败者，毫不可用清凉。今人但知补中益气汤可以补虚，一概尚之，而不知病当紧急，则此时几微关系，判于一举指之间，而纤微不可紊误者，正此类也，余亦安能以笔尽哉，何容再辨哉！

述 古 共四条


王太仆曰：内格呕逆，食不得入，是有火也。病呕而吐，食入反出，是无火也。

李东垣曰：胃中元气盛，则能食而不伤，过时而不饥。脾胃俱旺，则能食而肥；脾胃俱虚，则不能食而瘦。或少食而肥，虽肥而四肢不举，盖脾实而邪气盛也。又有善食而瘦者，胃伏火邪于气分则能食，脾虚则肌肉削，即食[image: ]
 也。脾病则怠惰嗜卧，四肢不收，大便泄泻。脾既病，则不能与胃行津液，故亦从而病焉。大抵脾胃虚弱，阳气不能生长，是春夏之令不行，五脏之气不生。脾病则下流乘肾，土克水，则骨乏无力，是为骨痿，令人骨髓空虚，足不能履地，是阴气重叠，此阴盛阳虚之证。大法云：汗之则愈，下之则死。若用辛甘之药滋胃，当升当浮，使生长之气旺。言其汗者，非正发汗也，为助阳也。

王节斋曰：人之一身，脾胃为主，胃阳主气，脾阴主血；胃司受纳，脾司运化，一纳一运，化生精气，津液上升，糟粕下降，斯无病也。人惟饮食不节，起居不时，损伤脾胃，胃损则不能纳，脾损则不能化，脾胃俱损，纳化皆难，元气斯弱，百邪易侵，而饱闷、痞积、关格、吐逆、腹痛、泻痢等证作矣。故洁古制枳术之丸，东垣发脾胃之论，使人常以调理脾胃为主，后人称为医中王道，厥有旨哉。

薛立斋曰；凡伤食饱闷，痞塞不消，若脾胃素实，止因倍食暴伤而患者，宜用神曲、山楂辈消耗之，否则，当慎也。东垣曰；脾胃之气壮，则多食而不伤，过时而不饥。若脾气虚弱，不能腐化者，宜培补之。若脾胃虚寒者，宜温养之。若命门火衰者，宜温补之。大凡食积痞块，证为有形，所谓邪气盛则实，真气夺则虚，惟当养正则邪积自除矣。虽云坚者削之，客者除之，若胃气未虚，元气尚实，乃可用也。或病久虚羸，或元气素弱者，亦当固本为主，而佐以消导，不然，反致痞满不食，而益其病矣。

又曰：若伤性热之物者，用二陈加黄连、山楂。伤湿面之物者，用二陈加神曲、麦芽。伤米食，用六君加谷糵。伤面食者，用六君加麦芽。伤肉食者，用六君加山楂。伤鱼腥者，用六君加陈皮。伤角黍炊饭者，用六君倍加神曲。若物已消而泻未愈者，此脾胃受伤也，宜用六君子。若饮食减少，食而难化者，属脾胃虚寒也，加炮姜、木香、肉果，不应，加五味、吴茱萸、补骨脂。脾肾虚寒者，须服八味丸，否则，多患脾虚中满之证。其神曲、麦芽，虽助戊土以腐熟水谷，然麦芽一味，余尝以治妇人丧子，乳房胀痛欲成痈者，用一二两炒熟，煎服即消，其破血散气可知矣。丹溪云：麦芽消肾。《妇人良方》云：神曲善下胎。皆克伐之功多，而补益之功少，亦不宜轻用。今有能食难化，而食后反饱者，乃脾气虚弱，不能腐化水谷也。若服清胃、平胃等剂，或加热渴、呕吐、或腹胀、泄泻等证者，乃是脾胃复伤，急用六君子加芍药、木香、炮姜补之。亦有属脾气郁结者，当解郁健脾。若用清凉降火，以致中气虚痞而不食，或食而反出，又以为噎膈，用行气化痰者，必致不救也。


饮食论列方

排气饮新和六


和胃饮新和五


大和中饮新和七


神香散新和二十


抑扶煎新热十一


二陈汤和一


小和中饮新和八


平胃散和十七


养中煎新热四


大健脾丸和八五


理阴煎新热三


理中汤热一


四君子汤补一


五苓散和一八二


胃苓汤和百九十


五君子煎新热六


归脾丸补三二


温胃饮新热五


六君子汤补五


右归饮新补三


右归丸新补五


五味异功散补四


胃关煎新补九


一阴煎新补八


补中益气汤补三十


二阴煎新补十


四阴煎新补十二


四味回阳饮新热一


五德丸新热十八


九气丹新热二三


八味地黄丸补一二一


徙薪饮新寒四


清化饮新因十三


芍药枳术丸新和十六


枳术丸和七九


赤金豆新攻二


葛花解酲汤和一二四


神佑丸攻四八


备急丸攻五二


黄芩芍药汤寒百九


木香人参枳术丸和八二


论外备用方

人参散和一二六
 虚寒


启脾丸和八六
 温胃和滞


养胃进食丸和入九


茯苓饮和九三
 调胃时食


法制陈皮和七十


化滞调中汤和五九
 行滞


健脾散和六二
 温中和胃


大正气散和二四
 暧胃


加味二陈汤和三
 食郁


和中丸和八八
 开胃


消食丸和九十
 行滞


藿香正气散和二十
 寒滞


曲术丸和二百一
 化食


加味枳术丸和八三


龙脑鸡苏丸和三七二
 酒毒


甘露汤热七三
 和胃进食


强中汤热九二
 生冷伤脾


参术健脾汤和六四
 行滞


温胃化痰丸热九八
 寒痰


理中化痰丸热九
 虚痰


丁香茯苓汤热六二
 温胃进食


八味理中丸热七



脾　胃

经　义

《灵兰秘典论》曰：脾胃者，仓廪之官，五味出焉。

《营卫生会篇》曰：人受气于谷，谷入于胃，以传于肺，五脏六腑，皆以受气，其清者为营，浊者为卫，营在脉中，卫在脉外。

《热论》曰：阳明者，十二经脉之长也。

《经脉别论》曰：食气入胃，散经于肝。详前饮食门


《六节藏象论》曰：天食人以五气，地食人以五味。详前饮食门。脾、胃、大肠、小肠、三焦、膀胱者，仓廪之本，营之居也，名曰器，能化糟粕，转味而入出者也。其华在唇四白，其充在肌，其味甘，其色黄，此至阴之类，通于土气。凡十一脏，皆取决于胆也。

《五味篇》曰：谷始入于胃，其精微者，先出于胃之两焦，以溉五脏，别出两行，营卫之道。其大气之抟而不行者，积于胸中，命曰气海，出于肺，循喉咽，故呼则出，吸则入。天地之精气，其大数常出三入一，故谷不入，半日则气衰，一日则气少矣。

《决气篇》帝曰：余闻人有精、气、津液、血、脉，余意以为一气耳，今乃辨为六名，余不知其所以然。岐伯曰：两神相搏，合而成形，常先身生，是谓精。何谓气？岐伯曰：上焦开发，宣五谷味，熏肤，充身，泽毛，若雾露之溉，是谓气。何谓津？岐伯曰：腠理发泄，汗出溱溱，是谓津。何谓液？岐伯曰：谷入气满，淖泽注于骨，骨属屈伸，泄泽，补益脑髓，皮肤润泽，是谓液。何谓血？岐伯曰：中焦受气取汁，变化而赤，是谓血。何谓脉？岐伯曰：壅遏营气，令无所避，是谓脉。黄帝曰：六气者，有余不足，气之多少，脑髓之虚实，血脉之清浊，何以知之？岐伯曰：精脱者，耳聋；气脱者，目不明；津脱者，腠理开，汗大泄；液脱者，骨属屈伸不利，色夭，脑髓消，胫酸，耳数鸣；血脱者，色白，夭然不泽，其脉空虚，此其候也。帝曰：六气者，贵贱何如？岐伯曰：六气者各有部主也，其贵贱善恶，可为常主，然五谷与胃为大海也。

《邪客篇》曰：五谷入于胃也，其糟粕、津液、宗气，分为三隧。故宗气积于胸中，出于喉咙，以贯心脉而行呼吸焉。营气者，泌其津液，注之于脉，化以为血，以营四末，内注五脏六腑，以应刻数焉。卫气者，出其悍气之慓疾，而先行于四末分肉皮肤之间而不休者也。

《平人绝谷篇》曰：平人胃满则肠虚，肠满则胃虚，更实更虚，故气得上下，五脏安定，血脉和，则精神乃居，故神者水谷之精气也。

《动输篇》曰；胃为五脏六腑之海，其清气上注于肺，肺气从太阴而行之，其行也，以息往来，故人一呼脉再动，一吸脉亦再动，呼吸不已，故动而不止。

《五脏别论》帝曰：气口何以独为五脏主？岐伯曰：胃者，水谷之海，六腑之大源也。五味入口，藏于胃，以养五脏气，气口亦太阴也，是以五脏六腑之气味，皆出于胃，而变见于气口。故五气入鼻，藏于心肺，心肺有病，而鼻为之不利也。

《平人气象论》曰：平人之常气禀于胃，胃者，平人之常气也，人无胃气曰逆，逆者死。人以水谷为本，故人绝水谷则死，脉无胃气亦死。所谓无胃气者，但得真脏脉，不得胃气也。所谓不得胃气者，肝不弦，肾不石也。胃之大络，名曰虚里，贯鬲络肺，出于左乳下，其动应衣，脉宗气也。盛喘数绝者，则病在中；结而横，有积矣；绝不至曰死。乳之下其动应衣，宗气泄也。

《玉机真脏论》曰：五脏者皆禀气于胃，胃者五脏之本也。脏气者，不能自致于手太阴，必因于胃气，乃至于手太阴也。故五脏各以其时，自为而至于手太阴也。故邪气胜者，精气衰也。故病甚者，胃气不能与之俱至于手太阴，故真脏之气独见，独见者病胜脏也，故曰死。脾脉者土也，孤脏以灌溉四傍者也。善者不可得见，恶者可见。其来如水之流者，此谓太过，病在外；如鸟之喙者，此谓不及，病在中。太过则令人四肢不举；其不及，则令人九窍不通，名曰重强。脉弱以滑，是有胃气。形气相失，谓之难治；色夭不泽，谓之难已；脉实以坚，谓之益甚；脉逆四时，为不可治。必察四难，而明告之。

《阴阳别论》曰：所谓阴者，真脏也，所谓阳者，胃脘之阳也。别于阳者，知病处也；别于阴者，知死生之期。

《生气通天论》曰：阴之所生，本在五味，阴之五宫，伤在五味。是故味过于酸，肝气以津，脾气乃绝。味过于咸，大骨气劳，短肌，心气抑。味过于甘，心气喘满，色黑，肾气不衡。味过于苦，脾气不濡，胃气乃厚。味过于辛，筋脉沮弛，精神乃央。是故谨和五味，骨正筋柔，气血以流，腠理以密，如是则骨气以精，谨道如法，长有天命。

《阳明脉解篇》帝曰：足阳明之脉病，恶人与火，闻木音则惕然而惊，何也？岐伯曰：阳明者，胃脉也，胃者土也，故闻木音而惊者，土恶木也。阳明主肉，其脉血气盛，邪客之则热，热甚则恶火。阳明厥则喘而惋，惋则恶人。帝曰：或喘而死者，或喘而生者，何也？岐伯曰：厥逆连脏则死，连经则生。帝曰：病甚则弃衣而走，登高而歌，或至不食数日，逾垣上屋，所上之处，皆非其素所能也，病反能者何也？岐伯曰：四肢者诸阳之本也，阳盛则四肢实，实则能登高也。热盛于身，故弃衣而走也。其妄言骂詈。不避亲疏而歌者，阳盛则使人妄言骂詈，不避亲疏而不欲食，不欲食，故妄走也。

《太阴阳明论》帝曰：太阴阳明为表里，脾胃脉也，生病而异者何也？岐伯曰：阴阳异位，更虚更实，更逆更从，或从内，或从外，所从不同，故病异名也。帝曰：愿闻其异状也。岐伯曰：阳者天气也，主外；阴者，地气也，主内。故阳道实，阴道虚。故犯贼风虚邪者，阳受之；饮食不节，起居不时者，阴受之。阳受之则入六腑，阴受之则入五脏。入六腑则身热不时卧，上为喘呼；入五脏则[image: ]
 满闭塞，下为飧泄，久为肠澼。故喉主天气，咽主地气。故阳受风气，阴受湿气。故阴气从足上行至头，而下行循臂至指端；阳气从手上行至头，而下行至足。故曰阳病者上行极而下，阴病者下行极而上。故伤于风者，上先受之；伤于湿者，下先受之。帝曰：脾病而四肢不用何也？岐伯曰：四肢皆禀气于胃，而不得至经，必因于脾乃得禀也。今脾病不能为胃行其津液，四肢不得禀水谷气，气日以衰，脉道不利，筋骨肌肉皆无气以生，故不用焉。帝曰：脾与胃以膜相连耳，而能为之行其津液何也？岐伯曰：足太阴者三阴也，其脉贯胃属脾络嗌，故太阴为之行气于三阴。阳明者表也，五脏六腑之海也，亦为之行气于三阳。脏腑各因其经而受气于阳明，故为胃行其津液。四肢不得禀水谷气，日以益衰，阴道不利，筋骨肌肉无气以生，故不用焉。

《脏气法时论》曰：脾病者，身重，善肌肉痿，足不收，行善瘛，脚下痛；虚则腹满肠鸣，飧泄食不化，取其经，太阴阳明少阴血者。脾苦湿，急食苦以燥之。病在脾，愈于秋，秋不愈，甚于春，春不死，持于夏，起于长夏。禁温食、饱食、湿地、濡衣。脾欲缓，急食甘以缓之，苦泻之，甘补之。

《五邪篇》曰：邪在脾胃，则病肌肉痛。阳气有余，阴气不足，则热中善饥；阳气不足，阴气有余，则寒中肠鸣腹痛；阴阳俱有余，若俱不足，则有寒有热，皆调于三里。

《水热穴论》曰：肾者胃之关也，关门不利，故聚水而从其类也。

《本病论》曰：饮食劳倦即伤脾。

《邪气脏腑病形篇》曰：有所击仆，若醉入房，汗出当风，则伤脾。

《病能论》曰：人迎者胃脉也，逆而盛，则热聚于胃口而不行，故胃脘为痈也。

《经水篇》曰：足阳明，五脏六腑之海也。其脉大，血多气盛，热壮，刺此者不深弗散，不留不泻也。

《痿论》帝曰：论言治痿者独取阳明何也？岐伯曰：阳明者，五脏六腑之海，主润宗筋，宗筋主束骨而利机关也。冲脉者，经脉之海也，主渗灌溪谷，与阳明合于宗筋，阴阳总宗筋之会，会于气街，而阳明为之长，故属于带脉，而络于督脉。故阳明虚则宗筋纵，带脉不引，故足痿不用也。

《本输篇》曰：下三里三寸，为巨虚上廉，复下上廉三寸，为巨虚下廉也；大肠属上，小肠属下，足阳明胃脉也。大肠小肠皆属于胃，是足阳明也。

《玉版篇》曰：人之所受气者，谷也。谷之所注者，胃也。胃者，水谷气血之海也。海之所行云气者，天下也。胃之所出气血者，经隧也。经隧者，五脏六腑之大络也，迎而夺之而已矣。


论脾胃

脾胃为水谷之海，得后天之气也。何也？盖人之始生本乎精血之原，人之既生，由乎水谷之养，非精血无以立形体之基，非水谷无以成形体之壮。精血之司在命门，水谷之司在脾胃，故命门得先天之气，脾胃得后天之气也。是以水谷之海，本赖先天为之主，而精血之海，又必赖后天为之资。故人之自生至老，凡先天之有不足者，但得后天培养之力，则补天之功亦可居其强半，此脾胃之气所关于人生者不小。且先天如朝廷，后天如司道，执政在先天，布政在后天，故人自有生以后，无非后天为之用，而形色动定，一无胃气之不可。故经曰：平人之常气禀于胃，胃者平人之常气也，人无胃气曰逆，逆者死。又曰：人以水谷为本，人绝水谷则死，脉无胃气亦死。正以人之胃气即土气也，万物无土皆不可，故土居五行之中而主于四季，即此义也。

由此推之，则凡胃气之关于人者，无所不至，即脏腑、声色、脉候、形体，无不皆有胃气，胃气若失，便是凶候。如五脏胃气之病，则凡气短气夺而声哑喘急者，此肺之胃败也。神魂失守，昏昧日甚，而畏寒异常者，此心之胃败也。躁扰烦剧，囊缩痉强，而恐惧无已者，此肝胆之胃败也；胀满不能运，饮食不能入，肉脱痰壅而服药不应者，此脾之胃败也。关门不能禁，水泉不能化，热蒸不能退，骨痛之极不能解者，此肾之胃败也。又如五色之有胃气者，无论青红黑白，皆宜兼苍黄明润，若色赤如赭，或如衃血；色青如蓝，或如草滋；色白如盐，或如枯骨；色黄如枳实，或如黄土；色黑如炲，或如地苍，而加之沉晦，是皆五色之胃败也。又如脉象之有胃气者，经曰：脉弱以滑，是有胃气；脉实以坚，谓之益甚；脉逆四时，为不可治。故无论浮、沉、迟、数，皆宜兼见缓滑，方是脉中之胃气。若见但弦、但钩、但毛、但石、但代，或弦搏之极而全无和气，或微渺之极而全无神气，总云真脏之见，是皆五脉之胃败也。不独此也，即如情性气质，亦无不关于胃气，盖土性厚重，而轻薄者少胃气，土色苍固，而夭嫩者少胃气。是可知土气为万物之源，胃气为养生之主，胃强则强，胃弱则衰，有胃则生，无胃则死。

是以养生家必当以脾胃为先，而凡脾胃受伤之处，所不可不察也。盖脾胃之伤于外者，惟劳倦最能伤脾，脾伤则表里相通，而胃受其困者为甚。脾胃之伤于内者，惟思忧忿怒最为伤心，心伤则母子相关，而化源隔绝者为甚，此脾胃之伤于劳倦情志者，较之饮食寒暑为更多也。故经曰：二阳之病发心脾，有不得隐曲，女子不月，其传为风消，其传为息贲者，死不治。再此之外，则脾胃属土，惟火能生，故其本性则常恶寒喜暖，使非真有邪火，则寒凉之物最宜慎用，实所以防其微也。若待受伤，救之能无晚乎？此脾胃之伤于寒凉生冷者，又饮食嗜好之最易最多者也。故昔有柳公度者，善于摄生，或问其致寿之术，则曰：我无他也，但不以气海熟生物，暖冷物，亦不以元气佐喜怒耳。此得善养脾胃之道，所以便能致寿。

故凡欲察病者，必须先察胃气，凡欲治病者，必须常顾胃气，胃气无损，诸可无虑。奈何今之医家习矣不察，初不知元气胃气为何物，动辄止知攻病，开口便云有火，以致败人胃气，绝人谷气者，不可胜纪。殊不知病之与命，孰为重轻？正之与邪，孰为缓急？矧此中的确之用，孰者宜先，孰者宜后，自有标本一定之理，原非可以意凑猜摸者也。世有庸流，每借窃一二成语，东扯西拽，以似为是，偏执惑乱，欺人误人，倘不幸遇之而不能烛其真伪，其亦命之使然乎，悲乎！悲乎！

论东垣《脾胃论》

人以水谷为本，故脾胃为养生之本，惟东垣独知其义，发为《脾胃论》，曰：历观《内经》诸篇而参考之，则元气之充足，皆由脾胃之气无所伤，而后能滋养元气。若胃气之本弱，饮食自倍，则脾胃之气既伤，而元气亦不能充，此诸病之所由生也。因引《内经》之义，如《生气通天论》曰：苍天之气清净，则志意治，顺之则阳气固，虽有贼邪，弗能害也。阳气者，烦劳则张。故苍天之气贵清净，阳气恶烦劳，此病从脾胃生者一也。又引《五常政大论》曰：阴精所奉其人寿，阳精所降其人夭。阴精所奉，谓脾胃既和，谷气上升，春夏令行，故其人寿。阳精所降，谓脾胃不和，谷气下流，收藏令行，故其人夭，此病从脾胃生者二也。又引《六节藏象论》曰：脾、胃、大肠、小肠、三焦、膀胱者，仓廪之本，营之居也，此至阴之类，通于土气。凡十一脏者，皆取决于胆也。夫胆者，少阳春生之气，春气生则万化安，故胆气春升，则余脏从之，胆气不升，则飧泄肠澼不一而起，此病从脾胃生者三也。又引论曰：天食人以五气，地食人以五味。此之谓气者，上焦开发，宣五谷味，熏肤，充身，泽毛，若雾露之溉，是谓气。气或乖错，人何以生？此病从脾胃生者四也。夫内伤脾胃，乃伤其气，外感风寒，乃伤其形。伤其外为有余，有余者泻之；伤其内为不足，不足者补之。内伤不足之病，苟误认作外感有余之病，而反泻之，则虚其虚也。实实虚虚，如此死者，医杀之耳。然则奈何？惟当以辛甘温之剂补其中而升其阳，甘寒以泻其火则愈矣。经曰：劳者温之，损者温之。又曰：温能除大热，大忌苦寒之药。诸如此论，皆东垣独得之见也。

兹察其所谓苍天贵清净，阳气恶烦劳者，此指劳倦之为病也。所谓收藏令行，故其人夭者，此指阴盛阳衰之为病也。所谓春气升则万物安者，此指降则无生之为病也。所谓气或乖错，人何以生者，此指阳气受伤之为病也。东垣此言，其垂惠后世，开导末学之功，诚非小矣。独怪其前论中又有矛盾之谈，如曰饮食失节，寒温不适，脾胃乃伤，此固喜、怒、忧、恐损耗元气，资助心火，心不主令，相火代之，相火者，下焦包络之火，元气之贼也，火与元气不两立，火胜则乘其土位，此所以为病。若此数语，则大见矛盾矣。第观其前四条，则总虑阳气之受伤也，故曰大忌苦寒之药。此一节又云火胜之为病，更当何法以治之？且所云喜、怒、忧、恐损伤元气，资助心火，火胜则乘其土位，此何说也？夫元气既损，多见生阳日缩，神气日消，何以反助心火？脾胃属土，得火则生，何谓火胜则乘其土位？且人之元气，本贵清和，寒固能病，热亦能病。然热伤元气，而因劳动火者，固常有之，此自不得不从清补；若因劳犯寒，而寒伤脾胃者，尤酷尤甚，此可概言为火乎？第热证显而寒证隐，故热证易见而寒证不之觉也；真热证犹易辨，而假热证尤不易辨也。矧元气属阳，火其类也，而热为同气，邪犹可制；阴为阳贼，寒其仇也，而生机被伐，无不速亡，故经云少火生气，未闻少寒生气也。又云避风如避箭，未闻避热如避箭也。由此观之，则何不曰寒与元气不两立，而反云火与元气不两立乎？兹举火字特以为言，致令后生之妄言火者，反尽忘东垣前四条之格言，而单执不两立之说，用为治火之成按，是东垣戒之而反以诲之，此其白璧之瑕，余实不能不为东垣惜也。

及再考东垣之方，如补中益气汤，升阳益胃汤，黄芪人参汤，清暑益气汤等方，每用升、柴，此即其培养春生之意，而每用芩、连，亦即其制伏火邪之意，第以二三分之芩、连，固未必即败阳气，而以五七分之参、术，果即能斡旋元气乎？用是思及仲景，见其立方之则，用味不过三四品，用数每至二三两；且人之气血本大同，疾病多相类，而仲景之方大而简，东垣之方小而杂，何其悬绝一至如此？此其中要必有至道存焉。宾以后学，固不敢直判其孰是孰非，而私心向往，则不能不霄壤于其间也。——脾胃三方，有论在前饮食门。


论治脾胃

脾胃有病，自宜治脾，然脾为土脏，灌溉四傍，是以五脏中皆有脾气，而脾胃中亦皆有五脏之气，此其互为相使，有可分而不可分者在焉。故善治脾者，能调五脏，即所以治脾胃也；能治脾胃，而使食进胃强，即所以安五脏也。今人止知参、苓、枳、术、山楂、麦芽、神曲、厚朴之类，乃为脾胃之药，而不知风寒湿热皆能犯脾，饮食劳倦皆能伤脾，如风邪胜者宜散之，则麻黄、桂枝、柴胡、干葛之类皆是也。寒邪胜者宜温之，则桂、附、干姜、丁香、茱萸之类皆是也。热邪胜者宜寒之，则芩、连、知、柏、栀子、石膏之类皆是也。湿邪胜者宜燥之，则苍术、白术、半夏、猪苓之类皆是也。饮食停积者宜行之，则三棱、蓬术、大黄、芒硝之类皆是也；劳倦内伤者宜补之，则人参、黄芪、白术、杜仲之属皆是也。

然脏腑虽分十一，而同有阴阳，同此血气，矧太阴常多血少气，阳明常多血多气，使此中之血瘀，则承气、抵当之类总属脾胃之药；使此中之血虚，则四物、五物、理阴、五福之类又孰非脾胃之药乎？再若五脏之邪皆通脾胃，如肝邪之犯脾者，肝脾皆实，单平肝气可也；肝强脾弱，舍肝而救脾可也。心邪之犯脾者，心火炽盛，清火可也；心火不足，补火以生脾可也。肺邪之犯脾者，肺气壅塞，当泄肺以苏脾之滞；肺气不足，当补肺以防脾之虚。肾邪之犯脾者，脾虚则水能反克，救脾为主；肾虚则启闭无权，壮肾为先。至若胃司受纳，脾主运化，若能纳而不化，此脾虚之兆易见；若既不能纳，又不能运，此脾胃之气俱已大亏，即速用十全大补、六味回阳等剂尤恐不及，而尚欲以楂、苓、枳、术之类，冀为脾胃之永赖乎？是以脾胃受伤，但使能去伤脾者，即俱是脾胃之药。此中理奥机圆，姑举此以见其概，而随宜应变，诚有非言能尽悉者。且诸药入口，必先入胃而后行及诸经，若妄用相妨相碍等物，亦岂有既入其腑，能不先犯脾胃，而竟走他脏者乎？倘不明此理，而徒执一二成方，曰：此可攻邪，此可健胃，则其胸次可知矣。

述 古 共二条


徐东皋曰：百凡治病，胃气实者，攻之则去，而疾恒易愈。胃气虚者，攻之不去，盖以本虚，攻之则胃气益弱，反不能行其药力，而病所以自如也。非药不能去病，亦以主气不行药力故也。若峻攻之，则元气伤而病益甚，若不知机，攻尽元气则死矣。如虚热者，服寒凉之药而热反甚何也？经曰：服寒而反热者，奈何？岐伯曰：治其王气，是以反也。若胃气不虚，虽有病者，不攻自愈，故中医用药亦常效焉。观夫藜藿野人之病，尝不药自愈可知矣。故曰：治病不察脾胃之虚实，不足以为太医。

又曰：汉张仲景着《伤寒论》，专以外伤为法，其中顾盼脾胃元气之秘，世医鲜有知之者。观其少阳证，小柴胡汤用人参，则防邪气之入三阴，或恐脾胃稍虚，邪乘而入，必用人参、甘草，固脾胃以充元气，是外伤未尝忘内因也。至于阳毒升麻汤、人参败毒散、化斑汤、黄连汤、白通汤、理中汤、炙甘草汤、橘皮汤、五味子汤、栝蒌根汤、建中汤等，未尝不用参芪以治外感，可见仲景公之立方，神化莫测。或者只以外伤是其所长，而内伤非所知也，此诚不知公者也。何今世之医不识元气之旨，惟见王纶《杂著》戒用人参之谬说，执泥不移，乐用苦寒攻病之标，致误苍生，死于非命，抑何恨耶！间有病家疑信相半，两勿之从，亦但不速其死耳，直以因循，俟其元气自尽，终莫之救而致毙者，可谓知乎。况斯世斯时，人物剧繁，禀气益薄，兼之劳役名利之场，甚至蹈水火而不知恤，耽酒色以竭其真，不谓内伤元气，吾弗信也。观其杂病稍用攻击，而脾胃遂伤，甚则绝谷而死者，皆可类推矣。

脾胃论列方

理中汤热一


理阴煎新热三


十全大补汤补二十


四物汤补八


五福饮新补六


建中等汤补二二后


白通汤热一四五


五物煎新因二


栝蒌根汤散百七


化斑汤寒三


橘皮汤和二九八


六味回阳饮新热二


黄连汤寒百三


炙甘草汤热四四


人参败毒散散三六


抵当汤攻三七


五味子汤补五七


阳毒升麻汤散百六


承气汤攻一


小柴胡汤散十九


论外备用方

归脾汤补三二


二陈汤和一


五味异功散补四


煨肾丸补一四六
 能消谷


平胃散和十七


加味四君子汤补二


胃苓汤和百九十


四君子汤补一


加味枳术丸和八三


启脾丸和八六
 行滞


六君子汤补五


养胃进食丸和八九


人参散和二百六十
 虚寒


大健脾丸和八五


藿香正气散和二十
 寒滞


安脾散热六七
 虚寒不化


大七香丸和一三一
 气寒


丁香茯苓汤热六三
 温胃行滞


九宝丹热一四三
 温理脾胃


大半夏汤和十一
 痰饮


藿香安胃散热七一
 脾虚气滞


太和饼小九


参苓白术散补五四


木香人参枳术丸和八二


和中丸和八八
 温脾胃


参术健脾丸和六四
 虚滞


八味汤热一四一
 虚寒气滞


温胃汤热十二
 暖胃和中



眩　运

经　义

《口问篇》曰：上气不足，脑为之不满，耳为之苦鸣，头为之苦倾，目为之眩。

《卫气篇》曰：下虚则厥，下盛则热，上虚则眩，上盛则热痛。

《海论》曰：髓海有余，则轻劲多力，自过其度；髓海不足，则脑转耳鸣，胫酸眩冒，目无所见，懈怠安卧。

《五脏生成篇》曰：徇蒙招尤，目冥耳聋，下实上虚，过在足少阳厥阴，甚则入肝。

《脉要精微论》曰：浮而散者，为眴仆。

《决气篇》曰：精脱者耳聋，气脱者目不明。

《厥论》曰：巨阳之厥，则肿首头重，足不能行，发为眴仆。

《经脉篇》曰：督脉实则脊强，虚则头重，高摇之。五阴气俱绝，则目系转，转则目运；目运者，为志先死；志先死，则远一日半死矣。

《至真要大论》曰：诸风掉眩，皆属于肝。太阳司天，民病善悲，时眩仆。太阳之复，头痛，善悲，时眩仆，食减。

《气交变大论》曰：岁木太过，风气流行，脾土受邪，民病飧泄食减，甚则忽忽善怒，眩冒巅疾。

《六元正纪大论》曰：木郁之发，甚者耳鸣、眩转，目不识人，善暴僵仆。

论 证 共四条


眩运一证，虚者居其八九，而兼火兼痰者，不过十中一二耳。原其所由，则有劳倦过度而运者，有饥饱失时而运者，有呕吐伤上而运者，有泄泻伤下而运者，有大汗亡阳而运者，有眴目惊心而运者，有焦思不释而运者，有被殴被辱气夺而运者，有悲哀痛楚，大叫大呼而运者，此皆伤其阳中之阳也。又有吐血、衄血、便血而运者，有痈脓大溃而运者，有金石破伤，失血痛极而运者，有男子纵欲，气随精去而运者，有妇女崩淋，产后去血而运者，此皆伤其阴中之阳也。再若大醉之后，湿热相乘而运者，伤其阴也；有大怒之后，木肆其强而运者，伤其气也；有痰饮留中，治节不行而运者，脾之弱也，此亦有余中之不足也。至若年老精衰，劳倦日积，而忽患不眠，忽苦眩运者，此营卫两虚之致然也。由此察之，虚实可辨矣。即如《内经》之言，亦无非言虚，而向后世诸家每多各逞臆说，其于病情经义，果相合否？指南若北，后学能无误乎。因摘其尤者，悉之如下。

——河间之论眩运，独取《至真要大论》一句，曰诸风掉眩，皆属肝木，风主动故也。所谓风气甚而头目眩运者，由风木旺，必是金衰不能制木，而木复生火，风火皆属阳，阳主乎动，两动相搏，则为之旋转；故火本动也，焰得风则自然旋转也。此释风木之义，固然似矣，然不知《至真要大论》之言，乃言运气、脏气所属之理，非所以悉眩运之病情也。必若《口问篇》、《卫气篇》、《决气篇》、《经脉篇》、《海论》等义，方为最切最近之论，何河间一无引证，而独言风火二字以该眩运一证，岂无失乎？又若丹溪之论眩运曰：痰在上，火在下，火炎上而动其痰也。此证属痰者多，盖无痰不能作眩；虽因风者，亦必有痰；挟气虚者，亦宜治痰为主，兼用补气降火之药。若据此论，则凡属眩运，无非痰证也。何轩岐之言绝然不及痰饮，而但曰上气不足，头为之苦倾，目为之眩；曰上虚则眩；曰督脉虚则头重，高摇之；曰髓海不足，则脑转耳鸣而眩冒，凡此者，岂皆痰证耶？又若余前章所列诸证，无非眩运之由，亦岂皆痰证耶？故在丹溪则曰：无痰不能作眩，当以治痰为主，而兼用他药。余则曰：无虚不能作眩，当以治虚为主，而酌兼其标。孰是孰非，余不能必，姑引经义以表其大意如此，尚俟明者正之。

——头痛之病，上实证也；头眩之病，上虚证也。故《内经》分别甚明，曰头痛巅疾，上实下虚。又曰上实下虚，为厥巅疾。此以邪气在上，所以为痛，故曰上实也。至若眩运之病，则曰：上气不足，又曰上虚则眩，未闻言上之实也。而后世诸家，如严用和、杨仁斋辈，有曰结而为饮，随气上逆者；有曰疲劳过度，下虚上实者；有曰肾家不能纳气，使诸家气逆奔而上者。即如朱丹溪，亦曰痰在上，火在下，凡此皆言上实也，何与《内经》相反若此，噫！此实后人之不明耳。夫眩运之证，或为头重，或为眼黑，或为脑髓旋转不可以动，求其言实之由，不过为头重者为上实，而不知头本不重于往日，而惟不胜其重者，乃甚于往日耳。上力不胜，阳之虚也，岂上实乎？又何气不归元，及诸气逆奔之有？盖上实者，宜降宜抑，上虚者，最不宜再伐生气，此上实下虚之旨，有不可不辨，而误则害矣。

——头眩有大小之异，总头眩也，于此察之，可得虚实之情矣。何以言之？如今人之气禀薄弱者，无论少壮，或于劳倦，或于酒色之后，或忽有耳鸣如磬，或头眩眼黑，倏顷而止者，乃人所常有之事。至于中年之外，多见眩仆卒倒等证，亦人所常有之事。但忽运而忽止者，人皆谓之头运眼花，卒倒而不醒者，人必谓之中风中痰。不知忽止者，以气血未败，故旋见而旋止，即小中风也。卒倒而甚者，以根本既亏，故遽病而难复，即大头眩也，且必见于中年之外，而较之少壮，益又可知。于此察之，则其是风非风，是痰非痰，而虚实从可悟矣。何今人不识病机，但见眩仆不语等证，无不谓之风痰，而非消即散，吾恐几微之气，有不堪再加铲削矣，深可悲也。


论 治 共三条


——头眩虽属上虚，然不能无涉于下。盖上虚者，阳中之阳虚也；下虚者，阴中之阳虚也。阳中之阳虚者，宜治其气，如四君子汤、五君子煎、归脾汤、补中益气汤。如兼呕吐者，宜圣术煎大加人参之类是也。阴中之阳虚者，宜补其精，如五福饮、七福饮、左归饮、右归饮、四物汤之类是也。然伐下者必枯其上，滋苗者必灌其根。所以，凡治上虚者，犹当以兼补气血为最，如大补元煎、十全大补汤，及诸补阴补阳等剂，俱当酌宜用之。

——眩运证，凡有如前论首条所载病源者，当各因其证求而治之。其或有火者宜兼清火，有痰者宜兼清痰，有气者宜兼顺气，亦在乎因机应变。然无不当以治虚为先，而兼治为佐也。

——古法之治眩运，亦有当察者。丹溪曰：湿痰者，多宜二陈汤。火者加酒芩。挟气虚者，相火也，治痰为先，挟气药降火，如东垣半夏白术天麻汤之类。眩运不可当者，以大黄酒炒为末，茶汤调下。火动其痰，用二陈加黄芩、苍术、羌活，散风行湿。《附录》曰：有早起眩运，须臾自定，日以为常者，正元散下黑锡丹。伤湿头运，肾著汤加川芎，名除湿汤。有痰，青州白丸子。

愚谓古法之治眩运，如半夏白术天麻汤，治脾痰也；二陈汤加黄芩，治热痰也；青州白丸子，治风痰、寒痰也；肾著汤，治湿痰也。此外，如大黄末之治眩运不可当，惟痰火之壅者宜之；黑锡丹之重坠，惟气实于上者宜之。第恐眩运一证，实痰实火者无几，而亦非上盛之病，此古方之有宜否用者，不可不审。

述　古

刘宗厚云：眩运一证，人皆称为上盛下虚所致，而不明言其所以然之故。盖所谓虚者，血与气也；所谓实者，痰涎风火也。原病之由，有气虚者，乃清气不能上升，或汗多亡阳而致，当升阳补气；有血虚者，乃因亡血过多，阳无所附而然，当益阴补血，此皆不足之证也。有因痰涎郁遏者，宜开痰导郁，重则吐下；有因风火所动者，宜清上降火；若因外感而得者，此皆有余之证也。世有所谓气不归元，而用丹药镇坠，沉香降气之法，盖香窜散气，丹药助火，其不归之气岂能因此而复耶？《内经》所谓治病必求其本，气之不归，求其本而用药则善矣。

吐法新案

先君寿峰公少壮时颇好酒，因致酒病，自四旬之外，遂绝戒不饮。后至七旬，因除夜之乐，饮一小杯，而次早眩晕不能起。先君素善吐法，有记在痰饮门，因吐去清痰而眩晕顿愈。原其所由，则一杯之酒何遽为痰，不过以恶酒之脏，而忽被酒气，则真阴清气为之淆乱而然。吐去痰饮，酒气可除，吐能升气，清阳可复，此非治痰而实以治乱耳，故志此以见其义。

眩运论列方

五福饮新补六


七福饮新补七


四君子汤补一


四物汤补八


左归饮新补二


五君子煎新热六


肾著汤热一二九


右归饮新补三


十全大补汤补二十


二陈汤和一


归脾汤补三二


补中益气汤补三十


正元散热五一


圣术煎新热二五


大补元煎新补一


青州白丸子和百十二


黑锡丹热三八九


半夏白术天麻汤和十五


论外备用方

参附汤补三七


术附汤补四一


益气补肾汤补百三
 气虚


玉液汤和九六
 痰运


祛痰丸和百三
 风痰


苓桂术甘汤和三六
 虚痰运


养正丹热一八八
 痰涎上盛


芎术汤热五十
 寒湿眩运


景岳全书卷之十七终


卷之十八理集

杂证谟

怔忡惊恐

经　义

《平人气象论》曰：胃之大络，名曰虚里，贯鬲络肺，出于左乳下，其动应衣，脉宗气也。详前脾胃门
 。

《阴阳应象大论》曰：心在志为喜，肝在志为怒，脾在志为思，肺在志为忧，肾在志为恐。

《金匮真言论》曰：东方色青，入通于肝，其病发惊骇。

《脉解篇》曰：阳明所谓甚则厥，恶人与火，闻木音则惕然而惊者，阳气与阴气相搏，水火相恶，故惕然而惊也。

《举痛论》曰：惊则气乱。惊则心无所倚，神无所归，虑无所定，故气乱矣。

《六元正纪大论》曰：少阴所至，为惊惑，恶寒战栗，谵妄。少阳所至，为惊躁瞀昧暴病。

《五常政大论》曰：委和之纪，其发惊骇。

《至真要大论》曰：少阳之复，大热将至，惊瘛咳衄，心热烦躁。阳明之复，清气大举，甚则入肝，惊骇筋挛。诸病胕肿，疼酸惊骇，皆属于火。

《阴阳别论》曰：二阳一阴发病，主惊骇背痛。

《大奇论》曰：肝脉鹜暴，有所惊骇。二阴急为痫厥，二阳急为惊。脉至如数，使人暴惊，三四日自已。

《阴阳应象大论》曰：肾在志为恐，恐伤肾，思胜恐。

《脏气法时论》曰：肝虚则目无所见，耳无所闻，善恐，如人将捕之。

《举痛论》曰：恐则气下。恐则精却，却则上焦闭，闭则气还，还则下焦胀，故气不行矣。

《本神篇》曰：恐惧者，神荡惮而不收。心怵惕思虑则伤神，神伤则恐惧自失，破腘脱肉，毛悴色夭，死于冬。恐惧而不解则伤精，精伤则骨酸痿厥，精时自下。

《邪气脏腑病形篇》曰：愁忧恐惧则伤心。

《寿夭刚柔篇》曰：忧恐忿怒伤气。

《五脏生成篇》曰：肝气虚则恐，实则怒。

《调经论》曰：神有余则笑不休，神不足则悲。血有余则怒，不足则恐。

论怔忡

怔忡之病，心胸筑筑振动，惶惶惕惕，无时得宁者是也。然古无是名，其在《内经》，则曰：胃之大络，名曰虚里，出于左乳下，其动应衣，宗气泄也。在越人、仲景，则有动气在上下左右之辨，云诸动气皆不可汗下也。凡此者，即皆怔忡之类。此证惟阴虚劳损之人乃有之，盖阴虚于下，则宗气无根，而气不归源，所以在上则浮撼于胸臆，在下则振动于脐旁，虚微者动亦微，虚甚者动亦甚。凡患此者，速宜节欲节劳，切戒酒色；凡治此者，速宜养气养精，滋培根本。若或误认为痰火而妄施清利，则速其危矣。此外伤寒门论下条附有动气辨，宜参证之。

论惊恐

惊有二证，有因病而惊者，有因惊而病者。如东方色青，入通于肝，其病发惊骇，及伤寒阳明证闻木音则惕然而惊之类，此则或因岁火之盛，或因岁木之衰，或因风热之相搏，或因金木之相制，是当察客邪以兼治其标。若因惊而病者，如惊则气乱，而心无所倚，神无所归，虑无所定之类，此必于闻见夺气而得之，是宜安养心神，滋培肝胆，当以专扶元气为主治。此固二者之辨，然总之主气强者不易惊，而易惊者必肝胆之不足者也。故虽有客邪，亦当知先本后标之义。又如惊则气乱，恐则气下，惊恐虽若同类，而不知恐之伤人，尤甚于惊。何也？盖惊出于暂，而暂者即可复；恐积于渐，而渐者不可解，甚至心怯而神伤，精却则阴痿，日消月缩，不亡不已。此非大勇大断者，必不能拔去其病根，徒资药力，不易及也。予尝治暴惊者，十愈其八九；治恐惧者，十不得其一二。

论 治 共三条


凡治怔忡惊恐者，虽有心脾肝肾之分，然阳统乎阴，心本乎肾，所以上不宁者，未有不由乎下，心气虚者，未有不因乎精，此心肝脾肾之气，名虽有异，而治有不可离者，亦以精气互根之宜然，而君相相资之全力也。然或宜先气而后精，或宜先精而后气，或兼热者之宜清，或兼寒者之宜暖，此又当因其病情而酌用之，故用方者宜圆不宜凿也。

——心脾血气本虚，而或为怔忡，或为惊恐，或偶以大惊猝恐而致神志昏乱者，俱宜七福饮，甚者大补元煎。命门水亏，真阴不足而怔忡不已者，左归饮。命门火亏，真阳不足而怔忡者，右归饮。三阴精血亏损，阴中之阳不足而为怔忡惊恐者，大营煎或理阴煎。若水亏火盛，烦躁热渴，而怔忡惊悸不宁者，二阴煎或加减一阴煎。若思郁过度，耗伤心血而为怔忡惊悸者，逍遥饮或益营汤。若寒痰停蓄心下而怔忡者，姜术汤。

——心虚血少，神志不宁而惊悸者，养心汤或宁志丸，或十四友丸。若因惊失志而心神不宁者，宁志膏或远志丸。心血不足，肝火不清，血热多惊者，朱砂安神丸。心神虚怯，微兼痰火而惊悸者，八物定志丸。心气郁滞，多痰而惊者，加味四七汤。痰迷心窍惊悸者，温胆汤或茯苓饮子，甚者朱砂消痰饮。风热生痰，上乘心膈而惊悸者，《简易》济众方。若大恐大惧，以致损伤心脾肾气而神消精却，饮食日减者，必用七福饮、理阴煎，或大营煎，或大补元煎之类酌宜治之，然必宜洗心涤虑，尽释病根，则庶可保全也。

怔忡论列方

七福饮新补七


大营煎新补十四


大补元煎新补一


左归饮新补二


右归饮新补三


加减一阴煎新补九


宁志丸补百十四


远志丸补百十三


八物定志丸补百十七


宁志膏补百十五


养心汤补七九


朱砂安神丸寒一四二


益营汤补九一


温胆汤和一五一


朱砂消痰饮和百


理阴煎新热三


二阴煎新补十


加味四七汤和九八


逍遥饮新因一


姜术汤热八八


《简易》济众方和三五六


十四友丸补百十八


茯苓饮子和九四


论外备用方

归脾汤补三二


人参丸补百五
 固精安神


人参养营汤补二一


开心散补八二


定志丸补百十六
 通心气


秘传酸枣仁汤补八五
 补心气


心肾丸补百十二
 心肾俱虚


归神丹和三五九
 风痰虚惊


加味四君子汤补二
 补脾肺


酸枣仁汤补八四
 清心养心


远志饮子补八九
 温补心气


平补镇心丹补百十
 镇心养心


天王补心丹补百八
 除惊悸


十味温胆汤和一五三
 心虚遗精


龙脑鸡苏丸和三七二
 虚火烦热



不　寐

经　义

《邪客篇》帝曰：夫邪气之客人也，或令人目不瞑不卧出者，何气使然？伯高曰：五谷入于胃也，其糟粕、津液、宗气分为三隧，故宗气积于胸中，出于喉咙，以贯心脉而行呼吸焉。营气者，泌其津液，注之于脉，化以为血，以荣四末，内注五脏六腑，以应刻数焉。卫气者，出其悍气之慓疾，而先行于四末分肉皮肤之间而不休者也。昼行于阳，夜行于阴，常从足少阴之分间，行于五脏六腑。今厥气客于五脏六腑，则卫气独卫其外，行于阳，不得入于阴。行于阳则阳气盛，阳气盛则阳跷陷；不得入于阴，阴虚，故目不瞑。帝曰：善。治之奈何？伯高曰：补其不足，泻其有余，调其虚实，以通其道而去其邪，饮以半夏汤一剂，阴阳已调，其卧立至。

《大惑论》帝曰：病不得卧者，何气使然？岐伯曰：卫气不得入于阴，常留于阳。留于阳则阳气满，阳气满则阳跷盛，不得入于阴则阴气虚，故目不瞑矣。帝曰：病目而不得视者，何气使然？岐伯曰：卫气留于阴，不得行于阳。留于阴则阴气盛，阴气盛则阴跷满，不得入于阳则阳气虚，故目闭矣。帝曰：人之多卧者，何气使然？岐伯曰：此人肠胃大而皮肤湿，而分肉不解焉。肠胃大则卫气留久，皮肤湿则分肉不解，其行迟。夫卫气者，昼日常行于阳，夜行于阴，故阳气尽则卧，阴气尽则寤。故肠胃大，则卫气行留久；皮肤湿，分肉不解则行迟，留于阴也久，其气不清，则欲瞑，故多卧矣。其肠胃小，皮肤滑以缓，分肉解利，卫气之留于阳也久，故少瞑焉。帝曰：其非常经也，卒然多卧者，何气使然？岐伯曰：邪气留于上焦，上焦闭而不通，已食若饮汤，卫气留久于阴而不行，故卒然多卧焉。帝曰：善。治此诸邪奈何？岐伯曰：先其脏腑，诛其小过，后调其气，盛者泻之，虚者补之，必先明知其形志之苦乐，定乃取之。

《口问篇》帝曰：人之欠者，何气使然？岐伯曰：卫气昼日行于阳，夜半则行于阴，阴者主夜，夜者卧。阳者主上，阴者主下。故阴气积于下，阳气未尽，阳引而上，阴引而下，阴阳相引，故数欠。阳气尽，阴气盛，则目瞑，阴气尽而阳气盛，则寤矣。泻足少阴，补足太阳。

《寒热病篇》曰：阴跷、阳跷，阴阳相交，阳入阴，阴出阳，交于目锐眦，阳气盛则瞋目，阴气盛则瞑目。

《卫气行篇》曰：平旦阴尽，阳气出于目，目张则气上行于头，夜行于阴，则复合于目，故为一周。

《营卫生会篇》曰：夜半为阴陇，夜半后而为阴衰，平旦阴尽而阳受气矣。日中为阳陇，日西而阳衰，日入阳尽而阴受气矣。夜半而大会，万民皆卧，命曰合阴，平旦阴尽而阳受气，如是无已，与天地同纪。帝曰：老人之不夜瞑者，何气使然？少壮之人不昼瞑者，何气使然？岐伯曰：壮者之气血盛，则肌肉滑，气道通，营卫之行不失其常，故昼精而夜瞑。老者之气血衰，其肌肉枯，气道涩，五脏之气相搏，其营气衰少而卫气内伐，故昼不精，夜不瞑。

《水热穴论》曰：故水病下为胕肿大腹，上为喘呼，不得卧者，标本俱病。

《评热病论》曰：不能正偃者，胃中不和也。正偃则咳甚，上迫肺也。诸水病者，故不得卧，卧则惊，惊则咳甚也。

《太阴阳明论》曰：犯贼风虚邪者，阳受之；饮食不节，起居不时者，阴受之。阳受之则入六腑，阴受之则入五脏。入六腑则身热不时卧，上为喘呼；入五脏则[image: ]
 满闭塞，下为飧泄，久为肠澼。

《逆调论》曰：不得卧而息有音者，是阳明之逆也，足三阳者下行，今逆而上行，故息有音也。阳明者，胃脉也，胃者六腑之海，其气亦下行，阳明逆不得从其道，故不得卧也。《下经》曰：胃不和则卧不安。此之谓也。夫不得卧，卧则喘者，是水气之客也。夫水者，循津液而流也，肾者水脏，主津液，主卧与喘也。帝曰：人之不得偃卧者何也？岐伯曰：肺者，脏之盖也，肺气盛则脉大，脉大则不得偃卧。

论 证 共三条


不寐证虽病有不一，然惟知邪正二字，则尽之矣。盖寐本乎阴，神其主也，神安则寐，神不安则不寐。其所以不安者，一由邪气之扰，一由营气之不足耳。有邪者多实证，无邪者皆虚证。凡如伤寒、伤风、疟疾之不寐者，此皆外邪深入之扰也；如痰，如火，如寒气、水气，如饮食忿怒之不寐者，此皆内邪滞逆之扰也。舍此之外，则凡思虑劳倦，惊恐忧疑，及别无所累而常多不寐者，总属其阴精血之不足，阴阳不交，而神有不安其室耳。知此二者，则知所以治此矣。

——饮浓茶则不寐，心有事亦不寐者，以心气之被伐也。盖心藏神，为阳气之宅也，卫主气，司阳气之化也。凡卫气入阴则静，静则寐，正以阳有所归，故神安而寐也。而浓茶以阴寒之性，大制元阳，阳为阴抑，则神索不安，是以不寐也。又心为事扰则神动，神动则不静，是以不寐也。故欲求寐者，当养阴中之阳及去静中之动，则得之矣。

——凡治病者，服药即得寐，此得效之征也。正以邪居神室，卧必不宁，若药已对证，则一匕入咽，群邪顿退，盗贼甫去，民即得安，此其治乱之机，判于顷刻；药之效否，即此可知。其有误治妄投者，反以从乱，反以助虐，必致烦恼懊[image: ]
 ，更增不快，知者见几，当以此预知之矣。


论 治 共二条


——无邪而不寐者，必营气之不足也。营主血，血虚则无以养心，心虚则神不守舍，故或为惊惕，或为恐畏，或若有所系恋，或无因而偏多妄思，以致终夜不寐，及忽寐忽醒，而为神魂不安等证，皆宜以养营养气为主治。若思虑劳倦伤心脾，以致气虚精陷，而为怔忡，惊悸，不寐者，宜寿脾煎或归脾汤。若七情内伤，血气耗损，或恐畏伤肾，或惊惧伤胆，神以精亏而无依无寐者，宜五福饮、七福饮，或三阴煎、五君子煎择而用之。若营卫俱伤，血气大坏，神魂无主而昼夜不寐者，必用大补元煎加减治之。若劳倦伤心脾，中气不足，清阳不升，外感不解而寒热不寐者，补中益气汤。若思虑过度，心虚不寐而微兼烦热者，养心汤或酸枣仁汤。若焦思过度，耗心血，动心火，而烦热干渴不寐者，天王补心丹。若心虚火盛，烦乱内热而怔忡不寐者，安神丸。若精血虚耗，兼痰气内蓄，而怔忡夜卧不安者，《秘传》酸枣仁汤；痰盛者，十味温胆汤。凡人以劳倦思虑太过者，必致血液耗亡，神魂无主，所以不寐，即有微痰微火，皆不必顾，只宜培养气血，血气复则诸证自退。若兼顾而杂治之，则十暴一寒，病必难愈，渐至元神俱竭而不可救者有矣。予治周公不寐医案，附后三消门。

——有邪而不寐者，去其邪而神自安也。故凡治风寒之邪必宜散，如诸柴胡饮及麻黄、桂枝、紫苏、干葛之类是也。火热之邪必宜凉，如竹叶石膏汤及芩、连、栀、柏之属是也。痰饮之邪宜化痰，如温胆汤、六安煎、导痰汤、滚痰丸之属是也。饮食之邪宜消滞，如大和中饮、平胃散之属是也。水湿之邪宜分利，如五苓散、五皮散，或加减金匮肾气丸之属是也。气逆之邪宜行气，如排气饮、四磨饮之属是也。阴寒之邪宜温中，如理阴煎、理中汤之属是也。诸如此类，亦略举大概，未悉其详，仍当于各门求法治之。

述　古

徐东皋曰：痰火扰乱，心神不宁，思虑过伤，火炽痰郁，而致不眠者多矣。有因肾水不足，真阴不升，而心阳独亢者，亦不得眠。有脾倦火郁，不得疏散，每至五更，随气上升而发躁，便不成寐，此宜用快脾解郁、清痰降火之法也。有体气素盛，偶为痰火所致不得眠者，宜先用滚痰丸，次用安神丸、清心凉膈之类。有体气素弱，或因过劳，或因病后，此为不足，宜用养血安神之类。凡病后及妇人产后不得眠者，此皆血气虚而心脾二脏不足，虽有痰火，亦不宜过于攻治，仍当以补养为君，或佐以清痰降火之药。其不因病后而不寐者，虽以痰火处治，亦必佐以养血补虚之药，方为当也。

不寐论列方

半夏汤和十四


三阴煎新补十一


补中益气汤补三十


五福饮新补六


七福饮新补七


天王补心丹补百八


归脾汤补三二


寿脾煎新热十六


《金匮》肾气丸补一二四


理中汤热一


理阴煎新热三


十味温胆汤和一五三


养心汤补七九


排气饮新和六


竹叶石膏汤寒六


安神丸寒一四二


四磨饮和五二


五君子汤新热六


六安煎新和二


温胆汤和一五二


大和中饮新和七


平胃散和十七


导痰汤和九一


酸枣仁汤补八四


五苓散和一八二


滚痰丸攻七七


《秘传》酸枣仁汤补八五


五皮散和六七
 、六八


大补元煎新补一


论外备用方

远志汤补八八
 虚烦


益营汤补九一
 心血耗伤


茯苓补心汤补八三
 多烦


圣愈汤补九十
 血虚


酸枣仁汤补八六
 虚热


琥珀多寐丸补百十九
 清心养神



三消干渴

经　义

《阴阳别论》曰：二阳之病发心脾，其传为风消。二阳结谓之消。

《气厥论》曰：心移寒于肺，肺消，肺消者饮一溲二，死不治。心移热于肺，传为鬲消。

《五变篇》曰：五脏皆柔弱者，善病消瘅。

《本脏篇》曰：五脏脆者，皆善病消瘅易伤。

《师传篇》曰：中热消瘅，则便寒。胃中热则消谷，令人悬心善饥。胃中热，肠中寒，则疾饥，小腹痛胀。

《脉要精微论》曰：瘅成为消中。

《玉机真脏论》曰：肝传之脾，病名曰脾风，发瘅，腹中热，烦心出黄。

《通评虚实论》曰：凡治消瘅仆击，偏枯痿厥，气满发逆，肥贵人，则高粱之疾也。帝曰：消瘅虚实何如？岐伯曰：脉实大，病久可治，脉悬小坚，病久不可治。

《邪气脏腑病形篇》曰：心脉、肺脉、肝脉、脾脉、肾脉微小，皆为消瘅。

《腹中论》帝曰：夫子数言热中，不可服高粱芳草石药，石药发瘨，芳草发狂。夫热中消中者，皆富贵人也，今禁高粱，是不合其心，禁芳草石药，是病不愈，愿闻其说。岐伯曰：夫芳草之气美，石药之气悍，二者其气急疾坚劲，故非缓心和人，不可以服此二者。夫热气剽悍，药气亦然，二者相遇，内恐伤脾，脾者土也，而恶木，服此药者，至甲乙日更论。

《奇病论》帝曰：有病口甘者，病名为何？何以得之？岐伯曰：此五气之溢也，名曰脾瘅。夫五味入口，藏于胃，脾为之行其精气，津液在脾，故令人口甘也。此肥美之所发也。肥者令人内热，甘者令人中满，故其气上溢，转为消渴。治之以兰，除陈气也。

《五邪篇》曰：邪在脾胃，则病肌肉痛。阳气有余，阴气不足，则热中善饥。

论 证 共二条


三消之病，三焦受病也。上消者，渴证也，大渴引饮，随饮随渴，以上焦之津液枯涸。古云其病在肺，而不知心、脾、阳明之火皆能熏炙而然，故又谓之膈消也。中消者，中焦病也，多食善饥，不为肌肉，而日加削瘦，其病在脾胃，又谓之消中也。下消者，下焦病也，小便黄赤，为淋为浊，如膏如脂，面黑耳焦，日渐消瘦，其病在肾，故又名肾消也。此三消者，古人悉认为火证，然有实火者，以邪热有余也；有虚火者，以真阴不足也。使治消证而不辨虚实，则未有不误者矣。

——消证有阴阳，尤不可不察。如多渴者曰消渴，善饥者曰消谷，小便淋浊如膏者曰肾消，凡此者，多由于火，火甚则阴虚，是皆阳消之证也。至于阴消之义，则未有知之者。盖消者，消烁也，亦消耗也，凡阴阳血气之属日见消败者，皆谓之消，故不可尽以火证为言。何以见之？如《气厥论》曰：心移寒于肺，为肺消，饮一溲二，死不治。此正以元气之衰，而金寒水冷，故水不化气，而气悉化水，岂非阳虚之阴证乎？又如《邪气脏腑病形篇》言五脏之脉细小者，皆为消瘅，岂以微小之脉而为有余之阳证乎？此《内经》阴消之义固已显然言之，而但人所未察耳。故凡治三消证者，必当察其脉气、病气、形气，但见本元亏竭及假火等证，必当速救根本，以资化源。若但知为火而专务清理，未有不阴阳俱败者矣。

论 治 共五条


凡治消之法，最当先辨虚实。若察其脉证果为实火致耗津液者，但去其火则津液自生，而消渴自止。若由真水不足，则悉属阴虚，无论上中下，急宜治肾，必使阴气渐充，精血渐复，则病必自愈。若但知清火，则阴无以生，而日见消败，益以困矣。

——上消善渴，中消善饥。虽曰上消属肺，中消属胃，然总之火在中上二焦者，亦无非胃火上炎而然，但当微为分别以治之。若二焦果由实火，则皆宜白虎汤主之。若渴多饥少，病多在肺者，宜人参白虎汤主之。若水亏于下，火炎于上，有不得不清者，宜玉女煎，或加减一阴煎之类主之。一云上焦渴是心火刑金所致，宜降火清金，以兰香叶、白葵花、黄柏、知母，少加升麻以引清气上升，而渴自止，此说亦可酌用。

——中消火证，以善饥而瘦，古法直以调胃承气汤及三黄丸之类主之。然既以善饥，其无停积可知，既无停积，则止宜清火，岂堪攻击，非有干结不通等证而用此二剂，恐非所宜。若其果属胃火，别无虚证，则三补丸、玉泉散、白虎汤及抽薪饮之类，皆可择而用也。

——下消证，小便淋浊，如膏如油，或加烦躁耳焦，此肾水亏竭之证，古法用六味地黄丸之类主之，固其宜矣。然以余观之，则亦当辨其寒热滑涩，分而治之，庶乎尽善。若淋浊如膏，兼热病而有火者，宜补而兼清，以加减一阴煎，或补阴丸、大补阴丸，或六味地黄丸加黄柏、知母之类主之。若下消而兼涩者，宜补宜利，以六味地黄丸之类主之。若下焦淋浊而全无火者，乃气不摄精而然，但宜壮水养气，以左归饮、大补元煎之类主之。若火衰不能化气，气虚不能化液者，犹当以右归饮、右归丸、八味地黄丸之类主之。若下焦无火而兼滑者，当以固肾补阴为主，宜秘元煎、固阴煎及苓术菟丝丸之类主之。

——三消证，古人以上焦属肺，中焦属胃，下焦属肾，而多从火治，是固然矣。然以余论之，则三焦之火多有病本于肾，而无不由乎命门者。夫命门为水火之腑，凡水亏证固能为消为渴，而火亏证亦能为消为渴者何也？盖水不济火，则火不归原，故有火游于肺而为上消者，有火游于胃而为中消者，有火烁阴精而为下消者，是皆真阴不足，水亏于下之消证也。又有阳不化气则水精不布，水不得火则有降无升，所以直入膀胱而饮一溲二，以致泉源不滋，天壤枯涸者，是皆真阳不足，火亏于下之消证也。阴虚之消，治宜壮水，固有言之者矣。阳虚之消，谓宜补火，则人必不信。不知釜底加薪，氤氲彻顶，槁禾得雨，生意归巅，此无他，皆阳气之使然也，亦生杀之微权也。余因消证多虚，难堪剥削，若不求其斫丧之因而再伐生气，则消者愈消，无从复矣。故再笔于此，用以告夫明者。


述 古 共六条


《巢氏病源》曰：夫消渴者，渴不止，小便多者是也。由少年服五石诸丸散，积经年岁，石气结于肾中，使人下焦虚热，及至年衰血气减少，不能复制于石，石势独盛，则肾为之燥，故上为饮水，下为小便不禁也。其病变多发痈疽，此因热气留于经络，血涩不行故成痈脓。

陈无择曰：消渴属心，故烦心，致心火散漫，渴而引饮，诸脉软散，皆气实血虚也。消中属脾，瘅热成则为消中。消中复有三：有因寒中，阴胜阳郁，久必为热中。经云：脉洪大，阴不足，阳有余，则为热中。多食数溺为消中。阴狂兴盛，不交精泄，则为强中。病至强中，不亦危矣。消肾属肾，壮盛之时不禁，而纵欲房劳，年长肾衰，多服金石，真气既丧，口干精溢自泄，不饮而利。经云：不渴而小便自利，名曰肾消，亦曰内消。

洁古老人曰：能食能渴者，白虎加人参汤。不能食而渴者，钱氏白术散倍加干葛治之，上中既平，不复传下消矣。前人用药，厥有旨哉。

东垣曰：高消者，舌上赤裂，大渴引饮。《逆调论》云：心移热于肺，传为膈消者是也。以白虎加人参汤治之。中消者，善食而瘦，自汗，大便硬，小便数。叔和所谓口干饮水多，食饥，虚瘅成消中是也，以调胃承气汤、三黄丸治之。下消者，烦躁引饮，耳轮焦，溺如膏，所谓焦烦水易亏，此肾消也，以六味地黄丸治之。《总录》所谓未传能食者，必发痈疽背疮，不能食者，必传中满鼓胀，皆谓不治之证。

丹溪曰：消渴宜养肺降火生血为主。三消者，多属不生津液，宜四物汤为主。上消者，本方加五味子、人参、麦门冬、天花粉，煎入生藕汁、生地黄汁、人乳。饮酒人加生葛汁。中消者，本方加知母、石膏、滑石以降胃火。下消者，本方加黄柏、知母、熟地黄、五味子之类，以滋肾水，当饮澡丝汤代茶。天花粉，消渴神药也。三焦皆禁用半夏，血虚亦忌用，口干咽燥大便难者亦不宜用，汗多者不可用。不已，必用姜盐制之。

徐东皋曰：消渴虽有数者之不同，其为病之肇端，则皆膏粱肥甘之变，酒色劳伤之过，皆富贵人病之，而贫贱者鲜有也。凡初觉燥渴，便当清心寡欲，薄滋味，减思虑，则治可瘳。若有一毫不谨，总有名医良剂，必不能有生矣。

下消不寐新案

省中周公者，山左人也，年逾四旬，因案牍积劳，致成羸疾。神困食减，时多恐惧，自冬春达夏，通宵不寐者凡半年有余，而上焦无渴，不嗜汤水，或有少饮则沃而不行，然每夜必去溺二三升，莫知其所从来，且半皆如膏浊液，尫羸至极，自分必死。及予诊之，察其脉犹带缓，肉亦未脱，知其胃气尚存，慰以无虑。乃用归脾汤去木香及大补元煎之属，一以养阳，一以养阴，出入间用，至三百余剂，计人参二十斤，乃得全愈。此神消于上，精消于下之证也，可见消有阴阳，不得尽言为火。姑纪此一按，以为治消治不寐者之鉴。

三消论列方

白虎汤寒三


玉女煎新寒十二


玉泉散新寒十五


四物汤补八


归脾汤补三二


秘元煎新固一


固阴煎新固二


抽薪饮新寒三


补阴丸寒百六十


左归饮新补二


右归饮新补五


六味丸补百二十


八味丸补一二一


三补丸寒一六二


三黄丸攻六八


大补元煎新补一


大补阴丸寒一五七


人参白虎汤寒三


加减一阴煎新补九


钱氏白术散小七


苓术菟丝丸新固五


调胃承气汤攻三


论外备用方

玉泉丸寒七五
 热渴


益元散寒百十二


龙脑鸡苏散和三七二
 虚火烦渴


生脉散补五六


火府丹寒百二十
 消渴


麦门冬饮子寒四八
 膈消渴


鹿茸丸补一三三
 肾虚消渴


小建中汤补二二
 燥渴


人参养营汤补二一


天花丸和百四
 消渴


五味子汤补五九
 阴虚渴


人参固本丸补百六
 阴虚渴


天花散寒七三


地骨皮散寒七四
 壮热渴


天王补心丹补百八
 干渴


醍醐膏和三五三
 消渴


加减八味丸补一二二


益阴肾气丸补一二三
 阴虚渴


茯苓泽泻汤热七四
 反胃消渴


景岳全书卷之十八终


卷之十九明集

杂证谟

咳　嗽

经　义

《咳论》黄帝问曰：肺之令人咳，何也？岐伯对曰：五脏六腑皆令人咳，非独肺也。帝曰：愿闻其状。岐伯曰：皮毛者肺之合也，皮毛先受邪气，邪气以从其合也。其寒饮食入胃，从肺脉上至于肺则肺寒，肺寒则外内合邪因而客之，则为肺咳。五脏各以其时受病，非其时各传以与之。人与天地相参，故五脏各以治时感于寒则受病，微则为咳，甚则为泄为痛。乘秋则肺先受邪，乘春则肝先受之，乘夏则心先受之，乘至阴则脾先受之，乘冬则肾先受之。肺咳之状，咳而喘息有音，甚则唾血。心咳之状，咳则心痛，喉中介介如梗状，甚则咽肿喉痹。肝咳之状，咳则两胁下痛，甚则不可以转，转则两胁下满。脾咳之状，咳则右胁下痛，阴阴引肩背，甚则不可以动，动则咳剧。肾咳之状，咳则腰背相引而痛，甚则咳涎。帝曰：六腑之咳奈何？安所受病？岐伯曰：五脏之久咳，乃移于六腑。脾咳不已，则胃受之，胃咳之状，咳而呕，呕甚则长虫出。肝咳不已，则胆受之，胆咳之状，咳呕胆汁。肺咳不已，则大肠受之，大肠咳状，咳而遗矢。心咳不已，则小肠受之，小肠咳状，咳而失气，气与咳俱失。肾咳不已，则膀胱受之，膀胱咳状，咳而遗溺。久咳不已，则三焦受之，三焦咳状，咳而腹满，不欲食饮。此皆聚于胃，关于肺，使人多涕唾而面浮肿气逆也。

帝曰：治之奈何？岐伯曰：治脏者治其俞，治腑者治其合，浮肿者治其经。帝曰：善。

《生气通天论》曰：秋伤于湿，上逆而咳。

《阴阳应象大论》曰：秋伤于湿，冬生咳嗽。

《示从容论》曰：咳嗽烦冤者，是肾气之逆也。喘咳者，是水气并阳明也。

《脉解篇》曰：少阴所谓呕咳上气喘者，阴气在下，阳气在上，诸阳气浮，无所依从，故呕咳上气喘也。

《阴阳别论》曰：一阳发病，少气善咳善泄。

《五脏生成篇》曰：咳嗽上气，厥在胸中，过在手阳明、太阴。

《玉机真脏论》曰：秋脉不及，则令人喘，呼吸少气而咳，上气见血，下闻病音。

《刺禁论》曰：刺中肺，三日死，其动为咳。

《评热病论》曰：劳风法在肺下。详后论证条中
 。

《气交变大论》：凡岁火太过，岁金太过，岁水太过，岁木不及等年，俱有咳证。

《五常政大论》：凡审平之纪，从革之纪，坚成之纪，少阳司天等年，俱有咳证。

《至真要大论》：凡少阴司天，太阴司天，少阳司天，阳明司天，阳明之胜，少阴之复，太阴之复，少阳之复，阳明之复，厥阳司天客胜，少阳司天主胜，太阳司天客胜等年，俱有咳证。

《五邪篇》曰：邪在肺则病皮肤痛，寒热，上气喘，汗出，咳动肩背。

《缪刺论》曰：邪客于足少阳之络，令人胁痛不得息，咳而汗出。

论 证 共四条


咳嗽一证，窃见诸家立论太繁，皆不得其要，多致后人临证莫知所从，所以治难得效。以余观之，则咳嗽之要，止惟二证。何为二证，一曰外感，一曰内伤而尽之矣。夫外感之咳，必由皮毛而入，盖皮毛为肺之合，而凡外邪袭之，则必先入于肺，久而不愈，则必自肺而传于五脏也。内伤之嗽，必起于阴分，盖肺属燥金，为水之母，阴损于下，则阳孤于上，水涸金枯，肺苦于燥，肺燥则痒，痒则咳不能已也。总之，咳证虽多，无非肺病，而肺之为病，亦无非此二者而已，但于二者之中，当辨阴阳，当分虚实耳。盖外感之咳，阳邪也，阳邪自外而入，故治宜辛温，邪得温而自散也。内伤之咳，阴病也，阴气受伤于内，故治宜甘平养阴，阴气复而嗽自愈也。然外感之邪多有余，若实中有虚，则宜兼补以散之。内伤之病多不足，若虚中挟实，亦当兼清以润之。大都咳嗽之因，无出于此，于此求之，自得其本，得其本则治之无不应手，又何有巢氏之十咳证，陈氏之三因证，徒致乱人心目而不得其际也，留心者其熟味此意。

——经云：肺之令人咳。又曰：五脏六腑皆令人咳，非独肺也。又曰：皮毛先受邪气，邪气以从其合也。又曰：五脏各以其时受病，非其时各传以与之。然则五脏之咳，由肺所传，则肺为主脏，而五脏其兼者也，故五脏六腑各有其证，正以辨其兼证耳。既有兼证，则亦当有兼治，虽有兼治，然无非以肺为主也，是固然矣。然愚则犹有说焉，则谓外感之咳与内伤之咳，其所本不同，而所治亦异。盖外感之咳，其来在肺，故必由肺以及脏，此肺为本而脏为标也。内伤之咳，先因伤脏，故必由脏以及肺，此脏为本而肺为标也。凡治内伤者，使不知治脏而单治肺，则真阴何由以复，阴不复则咳终不愈。治外感者，使不知治阳而妄治阴，则邪气何由以解，邪不解则嗽终不宁。经曰：治病必求其本，何今人之不能察也？

——劳风证，《内经·评热病论》曰：劳风法在肺下，其为病使人强上冥视，唾出若涕，恶风而振寒，此为劳风之病。巨阳引精者三日，中年者五日，不精者七日，咳出青黄涕，其状如脓，大如弹丸，从口中若鼻中出，不出则伤肺，伤肺则死矣。

宾按：此劳风之证，即劳力伤风证也。盖人之劳者，必毛窍开而汗液泄，所以风邪易入。凡今人之患伤风者，多有此证。故轻者惟三四日，重者五七日，必咳出浊痰如涕而愈者，此即劳风之属也，但以外感之法治之，自无不愈。其有劳之甚者，或内摇其精，或外劳其形，劳伤既甚，精血必亏，故邪不能散，而痰不能出，此即劳损干嗽之类也，所以多不可治。

——外感有嗽，内伤亦有嗽，此一实一虚，治当有辨也。盖外感之嗽，必因偶受风寒，故或为寒热，或为气急，或为鼻塞声重，头痛吐痰，邪轻者，脉亦和缓，邪甚者，脉或弦洪微数。但其素无积劳虚损等证而陡病咳嗽者，即外感证也。若内伤之嗽，则其病来有渐，或因酒色，或因劳伤，必先有微嗽而日渐以甚。其证则或为夜热潮热，或为形容瘦减，或两颧常赤，或气短喉干。其脉，轻者亦必微数，重者必细数弦紧。盖外感之嗽其来暴，内伤之嗽其来徐；外感之嗽因于寒邪，内伤之嗽因于阴虚；外感之嗽可温可散，其治易，内伤之嗽宜补宜和，其治难，此固其辨也。然或其脉证素弱，而忽病外感者有之，或其形体素强，而病致内伤者亦有之，此中疑似，但于病因脉色中细加权察，自有声应可证。若或认之不真，而互谬其治，则吉凶攸系不浅也，最宜慎之。


外感嗽证治 共五条


——外感之嗽，无论四时，必皆因于寒邪，盖寒随时气入客肺中，所以致嗽。但治以辛温，其邪自散，惟六安煎加生姜为最妙。凡属外感，悉宜先以此汤加减主之。若肺脘燥涩，痰气不利，或年老血衰，咳嗽费力者，于本方加当归二三钱。若寒气太盛，或中寒肺气不温，邪不能解者，于此方加北细辛七八分或一钱。若冬月寒盛气闭，邪不易散者，即麻黄、桂枝俱可加用，或用小青龙汤。若伤风见寒，或伤寒见风，而往来寒热，咳嗽不止者，宜柴陈煎主之。若寒邪不甚，痰气不多者，但以二陈汤加减主之，则无有不愈。

——外感之嗽，凡属阴虚少血，或脾肺虚寒之辈，则最易感邪。但察其脉体稍弱，胸膈无滞，或肾气不足，水泛为痰，或心嘈呕恶，饥不欲食，或年及中衰，血气渐弱，而咳嗽不能愈者，悉宜金水六君煎加减主之，足称神剂。若兼阳分气虚，而脉微神困，懒言多汗者，必加人参，勿疑也；若但以脾胃土虚不能生金，而邪不能解，宜六君子汤以补脾肺；或脾虚不能制水，泛而为痰，宜理中汤，或理阴煎、八味丸之类以补土母，皆良法也。

——外感咳嗽而兼火者，必有内热喜冷脉滑等证，亦但以二陈、六安等汤酌加凉药佐之。热微者可加黄芩一二钱，热甚者再加知母、栀子之属。若火在阳明而兼头痛热渴者，惟加石膏为宜。

——外感之证，春多升浮之气，治宜兼降，如泽泻、前胡、海石、栝蒌之属是也。夏多炎热之气，治宜兼凉，如芩、连、知、柏之属是也。秋多阴湿之气，治宜兼燥，如苍术、白术、干姜、细辛之属是也。冬多风寒之气，治宜兼散，如防风、紫苏、桂枝、麻黄之属是也。经言岁气天和，即此之类。然时气固不可不知，而病气尤不可不察，若当其时而非其病，及时证有不相合者，又当舍时从证也。至于各脏之气，证有兼见者，又当随宜兼治，故不可任胶柱之见。

——咳嗽凡遇秋冬即发者，此寒包热也，但解其寒，其热自散，宜六安煎、二陈汤、金水六君煎三方，察其虚实壮老，随宜用之。如果内热甚者，不妨佐以黄芩、知母之类。

内伤嗽证治 共七条


——凡内伤之嗽，必皆本于阴分。何为阴分？五脏之精气是也。然五脏皆有精气，而又惟肾为元精之本，肺为元气之主，故五脏之气分受伤，则病必自上而下，由肺由脾以及于肾；五脏之精分受伤，则病必自下而上，由肾由脾以极于肺，肺肾俱病，则他脏不免矣。所以劳损之嗽，最为难治，正以其病在根本，而不易为力也。病在根本，尚堪治不求本乎？故欲治上者，不在乎上而在乎下；欲治下者，不在乎下而在乎上。知气中有精，精中有气，斯可以言虚劳之嗽矣。

——肺属金，为清虚之脏，凡金被火刑则为嗽，金寒水冷亦为嗽，此咳嗽所当治肺也。然内伤之嗽，则不独在肺。盖五脏之精皆藏于肾，而少阴肾脉从肾上贯肝膈，入肺中，循喉咙，挟舌本，所以肺金之虚，多由肾水之涸，正以子令母虚也。故凡治劳损咳嗽，必当以壮水滋阴为主，庶肺气得充，嗽可渐愈，宜一阴煎、左归饮、琼玉膏、左归丸、六味地黄丸之类择而用之。其有元阳下亏，生气不布，以致脾困于中，肺困于上，而为喘促，为痞满，为痰涎呕恶，为泄泻畏寒，凡脉见细弱，证见虚寒而咳嗽不已者，此等证候，皆不必治嗽，但补其阳而嗽自止，如右归饮、右归丸、八味地黄丸、大补元煎、六味回阳饮、理中汤，劫劳散之类皆当随宜速用，不得因循，以致汲深无及也。

——内伤咳嗽，凡水亏于下，火炎于上，以致火烁肺金，而为干渴烦热，喉痛口疮，潮热便结，喜冷，尺寸滑数等证，则不得不兼清火，以存其水，宜四阴煎，或加减一阴煎、人参固本丸主之。此当与咳血证参酌，其治详见血证门。

——咳嗽声哑者，以肺本属金，盖金实则不鸣，金破亦不鸣。金实者，以肺中有邪，非寒邪即火邪也；金破者，以真阴受损，非气虚即精虚也。寒邪者宜辛宜温，火邪者宜甘宜清，气虚者宜补阳，精虚者宜补阴。大都此证，邪实者，其来暴，其治亦易，虚损者，其来徐，其治亦难。治损之法，当与后干咳证参酌用之。

——内伤虚损之嗽，多不宜用燥药及辛香动气等剂，如六安、二陈之类，皆不可轻用。惟甘润养阴，如乳酥、蜂蜜、百合、地黄、阿胶、麦冬、去皮胡桃肉之类，皆所宜也。

——外邪证多有误认为劳伤而遂成真劳者，此必其人气体柔弱，而医家望之已有成心，故见其发热，遂认为火，见其咳嗽，遂认为劳，不明表里，率用滋阴降火等剂。不知寒邪既已在表，凉药不宜妄投，若外既有寒，而内又得寒，则表里合邪，必致邪留不解，延绵日甚。俗云：伤风不愈变成劳。夫伤风岂能变劳？特以庸医误治而日加清削，则柔弱之人能堪几多清理，久而不愈，不至成劳不已也，此实医之所误耳。故医于此证，最当详察在表在里，及新邪久病等因，脉色形气等辨，辨得其真，则但以六安煎、金水六君煎，或柴陈煎之类，不数剂而可愈矣。医之不精，此其一也。

——干咳嗽证，在丹溪云：火郁之证，乃痰郁火邪在肺中，用苦梗以开之，下用补阴降火，不已则成劳，须用倒仓法。此证多是不得志者有之。愚谓丹溪此说，殊不其然。夫既云不得志，则其忧思内伤，岂痰火病也？又岂苦梗、倒仓所宜攻也？盖干咳嗽者，以肺中津液不足，枯涸而然，此明系内伤亏损，肺肾不交，气不生精，精不化气，所以干涩如此。但其有火无火，亦当辨治。若脏平无火者，止因肺虚，故必先补气，自能生精，宜五福饮之类主之；若脏气微寒者，非辛不润，故必先补阳，自可生阴，宜理阴煎或六君子汤之类主之；若兼内热有火者，须保真阴，故必先壮水，自能制火，宜一阴煎，或加减一阴煎兼贝母丸之类主之。若以此证而但知消痰开郁，将见气愈耗，水愈亏，未免为涸辙之鲋矣。


辨　古

河间曰：咳谓无痰而有声，肺气伤而不清也；嗽是无声而有痰，脾湿动而为痰也；咳嗽谓有痰而有声，盖因伤于肺气，动于脾湿，咳而为嗽也。脾湿者，秋伤于湿，积于脾也，故经曰：秋伤于湿，冬必咳嗽。大抵素秋之气宜清肃，而反动之，气必上冲为咳嗽，甚则动于湿而为痰也。假令湿在肝经，谓之风痰；湿在心经，谓之热痰；湿在脾经，谓之湿痰；湿在肾经，谓之寒痰，宜随证而治之。若咳而无痰者，以辛甘润其肺，如蜜煎生姜汤、蜜煎橘皮汤之属是也。若咳而嗽者，当以治痰为先，治痰者，必以顺气为主，是以南星、半夏胜其痰，而咳嗽自愈；枳壳、陈皮利其气，而痰自下。痰而能食者，大承气汤微下之；痰而不能食者，厚朴汤疏导之，此治法之大体也。

愚观河间此说，谓治嗽当先治痰，因以南星、半夏之属为主，似得治嗽之法矣。此其意谓嗽必因痰，故胜其痰而嗽自愈，则理有不然也。盖外感之嗽，必因风寒，风寒在肺，则肺气不清，所以动嗽，动嗽然后动痰，此风邪痰嗽之本，本于外感，非外感本于痰也。又如内伤之嗽，必因阴虚，阴虚则水涸金枯，所以动嗽，脾虚肾败，所以化痰，此阴虚痰嗽之本，本于内伤，非内伤本于痰也。今曰治嗽当先治痰，岂求本之道乎？然治外感之嗽者，诚惟二陈之属为最效，又何故也？盖南星、半夏、生姜、陈皮、枳壳之类，其味皆辛，辛能入肺，辛能散寒，寒邪散则痰嗽自愈，此正所以治本，而实非所以治痰也。若内伤阴虚之嗽，则大忌辛燥，此辈岂堪轻用哉。经曰：肺欲辛，以辛泻之，此肺实者之宜辛也。又曰：辛走气，气病无多食辛，此肺虚者之忌辛也。气味宜否之理，《内经》妙用如此，河间何以不察，而谓南星、半夏之属但能治痰，岂果治痰之标，便能治嗽之本乎。

述 古 共六条


杨仁斋曰：肺出气也，肾纳气也，肺为气之主，肾为气之本。凡咳嗽引动百骸，自觉气从脐下奔逆而上者，此肾虚不能收气归原，当以地黄丸、安肾丸主之。毋徒从事于肺，此虚则补子之义也。

《衍义》云：有暴嗽服诸药不效，或教之进生料鹿茸丸、大菟丝子丸方愈。有本有标，却不可因其暴嗽而疑骤补之非，所以易愈者，亦觉之早故也。

丹溪曰：咳嗽有风有寒，有痰有火，有虚有劳，有郁，有肺胀。

王节斋曰：因嗽而有痰者，咳为重，主治在肺。因痰而致咳者，痰为重，主治在脾。但是食积成痰，痰气上升，以致咳嗽，只治其痰，消其积，而咳自止，亦不必用肺药以治咳也。

薛立斋曰：春月若因风寒所伤，咳嗽声重头痛用金沸草散。咳嗽声重，身热头痛，用《局方》消风散。盖肺主皮毛，肺气虚则腠理不密，风邪易入，治法当解表兼实肺气，肺有火则腠理不闭，风邪外乘，治宜解表兼清肺火，邪退即止。若数行解散则重亡津液，邪蕴而为肺疽肺痿矣。故凡肺受邪不能输化，而小便短少，皮肤渐肿，咳嗽日增者，宜用六君子汤以补脾肺，六味丸以滋肾水。夏月火热炎上，喘急而嗽，面赤潮热，脉洪大者，用黄连解毒汤；热燥而咳，用栀子仁汤；咳唾有血，用麦门冬汤，俱兼以六味丸，夏月尤当用此，壮肾水以保肺金。夏月心火乘肺，轻则用麦门冬汤，重则用人参平肺散。若上焦实热，用凉膈散；虚热用六君子汤。中焦实热，用竹叶石膏汤，虚热用竹叶黄芪汤。下焦虚热，用六味丸。秋月湿热伤肺，若咳而身热，自汗口干，便赤，脉虚而洪者，用白虎汤。身热而烦，气高而短，心下痞满，四肢困倦，精神短少者，香薷饮。若病邪既去，宜用补中益气加干山药、五味子以养元气，柴胡、升麻各二分，以升生气。冬月风寒外感，形气病气俱实者，宜用麻黄汤之类，所谓自表而入，自表而出。若形气病气俱虚者，宜补其元气，而佐以解表之药。若专于解表，则肺气益虚，腠理益疏，外邪乘虚易入，病愈难愈矣。若病日久，或误服表散之剂，以致元气虚而邪气实者，急宜补脾土为主，则肺金有所养，而诸病自愈。若人老弱，或劳伤元气而患前证，误服麻黄、枳壳、紫苏之类而汗出亡阳者，多患肺痈、肺痿，治失其宜，多致不起。午后嗽者，属肾气亏损，火炎水涸，或津液涌而为痰者，乃真脏为患也，须用六味地黄丸壮肾水滋化源为主，以补中益气汤养脾土，生肺肾为佐。设用清气化痰则误矣。

徐东皋曰：凡咳嗽之人，气体虚弱者，用泻气药多不效，间有效者，亦必复作，若此者，并宜补益而嗽自愈。气体厚者，或系外感，俱宜发散邪气，破滞气而嗽自宁。新咳嗽者，亦宜从实治之也。久咳嗽者，宜从虚治之也，或用涩药以击其惰归，九仙散之属也。凡治咳嗽，当先求病根，伐去邪气，而后可以乌梅、诃子、五味、罂粟壳、款冬花之类。此辈性味燥涩，有收敛劫夺之功，亦在所必用，可一服而愈，然须权其先后而用之。


灸　法

肺俞、俞府、天突、风门各七壮
 ，列缺三壮
 ，乳根三壮


咳嗽论列方

二陈汤和一


六安煎新和二


理中汤热一


麻黄汤散一


厚朴汤和五四


理阴煎新热三


柴陈煎新散九


香薷饮和一六九


白虎汤寒二


一阴煎新补八


四阴煎新补十二


金水六君煎新和一


五福饮新补六


琼玉膏补六十


补中益气汤补三十


左归饮新补二


右归饮新补三


加减一阴煎新补九


左归丸新补四


右归丸新补五


六味回阳饮新热二


六味丸补百二十


八味丸补一二一


人参固本丸补百六


人参平肺散寒三七


地黄丸补百二十


安肾丸热一六七


竹叶石膏汤寒五


劫劳散妇一二四


九仙散固十


凉膈散攻十九


竹叶黄芪汤寒七


小青龙汤散八


六君子汤补五


生料鹿茸丸补一三一


大补元煎新补一


麦门冬汤寒四四


大菟丝子丸固三六


金沸草散散八一


栀子仁汤寒十九


《局方》消风散散四七


大承气汤攻一


黄连解毒汤寒一


贝母丸新和十八


论外备用方

四君子汤补一


生脉散补五六


十全大补汤补二十


宁肺汤补六二
 热嗽


蜜酥煎补六五


凤髓汤补六四
 润肺


五味异功散补四


鹿茸丸补一三一


补肺汤补六一
 劳嗽


杏仁煎和一四二
 喘嗽


杏仁膏和一四三
 咳唾血


橘皮半夏汤和十三


星香丸和百二
 痰嗽


苏子煎和一四一
 润肺


杏仁萝卜子丸和百十九
 痰嗽


杏仁丸和百八
 老人咳嗽


白术汤和二七
 湿痰嗽


人参定喘汤和一三四
 寒喘嗽


前胡散和一四四
 烦热嗽


百花膏和一四五
 嗽血


阿胶散和二百七
 唾血


玉液丸和百六
 消痰火


玉粉丸和百七
 痰嗽


桑皮散散八四
 风热嗽


参苏饮散三四
 风寒


十神汤散四十
 外感


旋覆花汤散八二
 风入肺


二母散寒四九
 肺热


紫菀散寒五三
 肺痿血


黄芩知母汤寒五一
 火嗽


团鱼丸寒九五
 痰热劳嗽


五味子丸固十二
 劫嗽


人参清肺汤寒三六
 肺虚热


三妙汤固九
 久嗽


安眠散固七
 久嗽


加味理中汤热五
 虚寒


润肺丸固十四


百药煎固八
 劫嗽


灵宝烟筒固二六七


嗽烟筒因二六六



喘　促

经　义

《至真要大论》曰：诸气[image: ]
 郁，皆属于肺。诸痿喘呕，皆属于上。诸逆冲上，皆属于火。

《脉解篇》曰：阳明所谓上喘而为水者，阴气下而复上，上则邪客于脏腑间，故为水也。少阴所谓呕咳上气喘者，阴气在下，阳气在上，诸阳气浮，无所依从，故呕咳上气喘也。

《阴阳别论》曰：二阳之病发心脾，其传为息贲者，不治。阴争于内，阳扰于外，魄汗未藏，四逆而起，起则熏肺，使人喘鸣。

《大奇论》曰：肺之雍，喘而两胠满。

《太阴阳明论》曰：犯贼风虚邪者，阳受之。阳受之则入六腑，入六腑则身热不时卧，上为喘呼。

《痹论》曰：心痹者，脉不通，烦则心下鼓，暴上气而喘。肺痹者，烦满喘而呕。淫气喘息，痹聚在肺。肠痹者，数饮而不得出，中气喘争。

《阳明脉解篇》曰：阳明厥则喘而惋，惋则恶人。帝曰：或喘而死者，或喘而生者何也？岐伯曰：厥逆连脏则死，连经则生。

《脉要精微论》曰：肝脉若搏，因血在胁下，令人喘逆。

《逆调论》曰：夫不得卧，卧则喘者，是水气之客也。夫水者，循精液而流也。肾者水脏，主津液，主卧与喘也。

《示从容论》曰：喘咳者，是水气并阳明也。

《玉机真脏论》曰：秋脉不及，则令人喘，呼吸少气而咳，上气见血，下闻病音。

《举痛论》曰：劳则喘息汗出，外内皆越，故气耗矣。寒气客于冲脉，冲脉起于关元，随腹直上，寒气客则脉不通，脉不通则气因之，故喘动应手矣。

《刺禁论》曰：刺缺盆中内陷，气泄，令人喘咳逆。

《五邪篇》曰：邪在肺，则病皮肤痛，寒热，上气喘，咳动肩背。

《缪刺论》曰：邪客于手阳明之络，令人气满胸中，喘息而支胠，胸中热。

《经脉别论》曰：夜行则喘出于肾，淫气病肺。有所堕恐，喘出于肝，淫气害脾。有所惊恐，喘出于肺，淫气伤心。度水跌仆，喘出于肾与骨。当是之时，勇者气行则已，怯者则著而为病也。太阳脏独至，厥喘虚气逆，是阴不足阳有余也。

《平人气象论》曰：颈脉动喘疾咳，曰水。

《经脉篇》曰：肺手太阴也，是动则病肺胀满，膨膨而喘咳。肾足少阴也，是动则病饥不欲食，咳唾则有血，喝喝而喘。

《脏气法时论》曰：肺病者，喘咳逆气，肩背痛，汗出。肾病者，腹大胫肿，喘咳身重。

《调经论》曰：气有余则喘咳上气，不足则息利少气。

《水热穴论》曰：故水病下为胕肿大腹，上为喘呼，不得卧者，标本俱病，故肺为喘呼，肾为水肿，肺为逆不得卧。

《热病篇》曰：热病已得汗出，而脉尚躁，喘且复热，喘甚者死。

论　证

气喘之病，最为危候，治失其要，鲜不误人，欲辨之者，亦惟二证而已。所谓二证者，一曰实喘，一曰虚喘也。此二证相反，不可混也。然则何以辨之？盖实喘者有邪，邪气实也；虚喘者无邪，元气虚也。实喘者气长而有余，虚喘者气短而不续。实喘者胸胀气粗，声高息涌，膨膨然若不能容，惟呼出为快也；虚喘者慌张气怯，声低息短，惶惶然若气欲断，提之若不能升，吞之若不相及，劳动则甚，而惟急促似喘，但得引长一息为快也。此其一为真喘，一为似喘。真喘者其责在肺，似喘者其责在肾。何也？盖肺为气之主，肾为气之根。肺主皮毛而居上焦，故邪气犯之，则上焦气壅而为喘，气之壅滞者，宜清宜破也。肾主精髓而在下焦，若真阴亏损，精不化气，则下不上交而为促，促者断之基也，气既短促，而再加消散，如压卵矣。且气盛有邪之脉，必滑数有力，而气虚无邪之脉，必微弱无神，此脉候之有不同也。其有外见浮洪，或芤大至极，而稍按即无者，此正无根之脉也。或往来弦甚而极大极数，全无和缓者，此正胃气之败也，俱为大虚之候。但脉之微弱者，其真虚易知，而脉之浮空弦搏者，其假实难辨，然而轻重之分，亦惟于此而可察矣。盖其微弱者，犹顺而易医，浮空者，最险而多变，若弦强之甚，则为真藏，真藏已见，不可为也。

虚喘证治 共七条


——凡虚喘之证，无非由气虚耳。气虚之喘，十居七八，但察其外无风邪，内无实热而喘者，即皆虚喘之证。若脾肺气虚者，不过在中上二焦，化源未亏，其病犹浅。若肝肾气虚，则病出下焦而本末俱病，其病则深，此当速救其根以接助真气，庶可回生也。其有病久而加以喘者，或久服消痰散气等剂而反加喘者，或上为喘咳而下为泄泻者，或妇人产后亡血过多，则营气暴竭，孤阳无依而为喘者，此名孤阳绝阴，剥极之候，已为难治，更毋蹈剥庐之戒也。

——虚喘证，其人别无风寒咳嗽等疾，而忽见气短似喘，或但经微劳，或饥时即见喘促，或于精泄之后，或于大汗之后，或于大小便之后，或大病之后，或妇人月期之后而喘促愈甚，或气道噎塞，上下若不相续，势剧垂危者，但察其表里无邪，脉息微弱无力，而诸病若此，悉宜以贞元饮主之，加减如本方，其效如神。此外如小营煎、大营煎、大补元煎之类，俱可择用。经曰：肝苦急，急食甘以缓之，即此之类。若大便溏泄兼下寒者，宜右归饮、右归丸、圣术煎之类主之。

——脾肺气虚，上焦微热微渴而作喘者，宜生脉散主之。或但以气虚而无热者，惟独参汤为宜。若火烁肺金，上焦热甚，烦渴多汗，气虚作喘者，宜人参白虎汤主之。若火在阴分，宜玉女煎主之，然惟夏月或有此证。若阴虚，自小腹火气上冲而喘者，宜补阴降火，以六味地黄汤加黄柏、知母之类主之。

——水病为喘者，以肾邪干肺也。然水不能化而子病及母，使非精气之败，何以至此，此其虚者十九，而间乎虚中挟实，则或有之耳。故凡治水喘者，不宜妄用攻击之药，当求肿胀门诸法治之，肿退而喘自定矣。古法治心下有水气上乘于肺，喘而不得卧者，以《直指》神秘汤主之。但此汤性用多主气分，若水因气滞者用之则可，若水因气虚者，必当以加减《金匮》肾气汤之类主之。

——老弱人久病气虚发喘者，但当以养肺为主。凡阴胜者宜温养之，如人参、当归、姜、桂、甘草，或加以芪、术之属。阳胜者宜滋养之，如人参、熟地、麦冬、阿胶、五味子、梨浆、牛乳之属。

——关格之证为喘者，如《六节藏象论》曰：人迎四盛已上为格阳，寸口四盛已上为关阴，人迎与寸口俱盛四倍已上为关格。此关格之证以脉言，不以病言也。今人之患此者颇多，而人多不知，且近时察脉者不论人迎，惟在寸口，但其两手之脉浮弦至极，大至四倍已上者，便是此证。其病必虚里跳动而气喘不已，此之喘状，多无咳嗽，但觉胸膈舂舂，似胀非胀，似短非短，微劳则喘甚，多言亦喘甚，甚至通身振振，慌张不宁。此必情欲伤阴，以致元气无根，孤阳离剧之候也，多不可治。方论详关格门。

——凡病喘促，但察其脉息微弱细涩者，必阴中之阳虚也；或浮大弦芤，按之空虚者，必阳中之阴虚也。大凡喘急不得卧而脉见如此者，皆元气大虚，去死不远之候，若妄加消伐，必增剧而危，若用苦寒或攻下之，无不即死。


实喘证治 共七条


——实喘之证，以邪实在肺也，肺之实邪，非风寒则火邪耳。盖风寒之邪，必受自皮毛，所以入肺而为喘；火之炽盛，金必受伤，故亦以病肺而为喘。治风寒之实喘，宜以温散；治火热之实喘，治以寒凉。又有痰喘之说，前人皆曰治痰，不知痰岂能喘，而必有所以生痰者，此当求其本而治之。

——凡风寒外感，邪实于肺而咳喘并行者，宜六安煎加细辛或苏叶主之。若冬月风寒感甚者，于本方加麻黄亦可，或用小青龙汤、华盖散、三拗汤之类主之。

——外有风寒，内兼微火而喘者，宜黄芩半夏汤主之。若兼阳明火盛而以寒包热者，宜凉而兼散，以大青龙汤，或五虎汤、越婢加半夏汤之类主之。

——外无风寒而惟火盛作喘，或虽有微寒而所重在火者，宜桑白皮汤，或抽薪饮之类主之。

——痰盛作喘者，虽宜治痰，如二陈汤、六安煎、导痰汤、千缗汤、滚痰丸、抱龙丸之类，皆可治实痰之喘也；六君子汤、金水六君煎之类，皆可治虚痰之喘也。然痰之为病，亦惟为病之标耳，犹必有生痰之本，故凡痰因火动者，必须先治其火；痰因寒生者，必须先治其寒。至于或因气逆，或因风邪，或因湿滞，或因脾肾虚弱，有一于此，皆能生痰，使欲治痰而不治其所以痰，则痰终不能治，而喘何以愈哉。

——气分受邪，上焦气实作喘，或怒气郁结伤肝，而人壮力强，胀满脉实者，但破其气而喘自愈，宜廓清饮、四磨饮、四七汤、萝卜子汤、苏子降气汤之类主之；或阳明气秘不通而胀满者，可微利之。

——喘有夙根，遇寒即发，或遇劳即发者，亦名哮喘。未发时以扶正气为主，既发时以攻邪气为主。扶正气者，须辨阴阳，阴虚者补其阴，阳虚者补其阳。攻邪气者，须分微甚，或散其风，或温其寒，或清其痰火。然发久者气无不虚，故于消散中宜酌加温补，或于温补中宜量加消散。此等证候，当拳拳以元气为念，必使元气渐充，庶可望其渐愈，若攻之太过，未有不致日甚而危者。

述 古 共二条


东垣曰：华佗云盛而为喘，减而为枯；故《活人》亦云：发喘者气有余也。凡看文字，须要会得本意。盛而为喘者，非肺气盛也，喘为肺气有余者，亦非气有余也。气盛当认作气衰，有余当认作不足。肺气果盛，又为有余，则当清肃下行而不喘，以其火入于肺，衰与不足而为喘焉。故言盛者，非言肺气盛也，言肺中之火盛也；言有余者，非言肺气有余也，言肺中之火有余也。故泻肺以苦寒之剂，非泻肺也，泻肺中之火，实补肺气也，用者不可不知。

丹溪曰：喘急者，气为火所郁而为，痰在肺胃间也。有痰者，有火炎者，有阴虚自小腹下起而上逆者，有气虚而致气短者，有水气乘肺者，有肺虚挟寒而喘者，有肺实挟热而喘者，有惊忧气郁肺胀而喘者，有胃络不和而喘者，有肾气虚损而喘者。虽然，未有不由痰火内郁，风寒外束而致之者也。

灸　法

璇玑、气海、膻中、期门。背中骨节第七椎下穴，灸三壮，喘气立已，神效。

喘促论列方

贞元饮新补十九


六安煎新和二


大补元煎新补一


大营煎新补十四


小营煎新补十五


六君子汤补五


右归饮新补三


右归丸新补五


大青龙汤散七


独参汤补三五


神秘汤和一三八


小青龙汤散八


圣术煎新热二五


生脉散补五六


玉女煎新寒十二


萝卜子汤和一三九


二陈汤和一


千缗汤和九五


桑白皮汤寒五二


六味地黄汤补百二十


抱龙丸小八五


导痰汤和九一


廓清饮新和十三


金水六君煎新和一


四七汤和九七


四磨饮和五二


《金匮》肾气丸补一二四


五虎汤和一三六


三拗汤散七八


人参白虎汤寒三


华盖散散七九


滚痰丸攻七七


苏子降气汤和四一


黄芩半夏汤散五十


越婢加半夏汤散九十


论外备用方

参附汤补三七


五味子汤补五七
 喘渴


十全大补汤补二十
 虚喘


蜜酥煎补六五


百合汤和一三五
 浮肿作喘


人参胡桃汤补五九
 喘不得卧


苏子煎和一四一
 润肺喘


定喘汤和一三三
 风寒喘


人参定喘汤和一三四
 寒邪咳喘


黄栝蒌丸和百十八
 痰喘


神秘汤和一三八
 水气喘


苏陈九宝汤散八五
 哮喘


泻白散寒四二
 肺火


双玉散寒七一
 火喘


安眠散固七
 喘不止


葶苈大枣泻肺汤和百四十
 浮肿喘



呃　逆

经　义

《口问篇》帝曰：人之哕者，何气使然？岐伯曰：谷入于胃，胃气上注于肺。今有故寒气与新谷气俱还入于胃，新故相乱，真邪相攻，气并相逆，复出于胃，故为哕。肺主为哕，取手太阴，足少阴。

《宣明五气篇》曰：胃为气逆，为哕为恐。

《杂病篇》曰：哕，以草刺鼻，嚏，嚏而已；无息而疾迎引之，立已；大惊之，亦可已。

《至真要大论》曰：阳明之复，呕吐咳哕。太阳之复，唾出清水，及为哕噫。诸逆冲上，皆属于火。

《宝命全形论》曰：病深者，其声哕。

《邪气脏腑病形篇》曰：心脉小甚为善哕。

《三部九候论》曰：若有七诊之病，其脉候亦败者死矣，必发哕噫。

论 证 共三条


——呃逆一证，古无是名，其在《内经》本谓之哕，因其呃呃连声，故今以呃逆名之，于义亦妥。观《内经》治哕之法，以草刺鼻，嚏，及气息迎引、大惊之类，是皆治呃之法，此哕本呃逆，无待辨也。自孙真人云：遍寻方论无此名，遂以咳逆为哕，因致后世讹传，乃以咳逆、干呕、噫气之类互相淆乱，自唐迄今矣，此名之不可不察，亦不可不正也。

——咳逆之名，原出《内经》，本以咳嗽气逆者为言。如《气交变大论》曰：岁金太过，甚则喘咳逆气。此因喘咳以致气逆，故云咳逆气也。又曰：咳逆甚而血溢。正以咳逆不止，而血随气溢，则病之常也，未闻以呃逆而见血者也。即如《六元正纪大论》云：金郁之发，民病咳逆者，亦是此意，此咳逆之非呃逆亦甚明矣。而今后世诸公，乃悉以哕为咳逆，岂皆未之详察耶？及观丹溪之言，在《纂要》则曰孙真人误以哕为咳逆，是谓哕非咳逆也。在《心法·附录》则曰：咳逆为病，古谓之哕，近谓之呃。此又谓哕即咳逆也。在《呕吐门》则又曰：有声有物谓之呕吐，有声无物谓之哕。此又以干呕为哕也。前后不一，何其自谬若此。再如海藏、河间诸公，有以哕为干呕者，有以咳逆为噫者，总皆谬矣。盖呕即吐之类，但吐而无物者曰呕，呕而有物者曰吐，腹胀嗳气者曰噫，逆气自下而上者亦曰噫，此四者之辨自有正名，顾可纷纷若是乎？兹余析而判之曰：哕者，呃逆也，非咳逆也；咳逆者，咳嗽之甚者也，非呃逆也；干呕者，无物之吐，即呕也，非哕也；噫者，饱食之息，即嗳气也，非咳逆也。后人但以此为鉴，则异说之疑，可尽释矣。

——呃逆证，有伤寒之呃逆，有杂证之呃逆。其在古人则悉以虚寒为言。惟丹溪引《内经》之言，曰：诸逆冲上，皆属于火，病人见此，似为死证，然亦有实者，不可不知。余向见此说，疑其与古人相左，不以为然，盖亦谓此证必属虚寒，何有实热，兹及晚年历验，始有定见，乃知丹溪此言为不诬也。虽其中寒热虚实亦有不同，然致呃之由，总由气逆，气逆于下，则直冲于上，无气则无呃，无阳亦无呃，此病呃之源所以必由气也。欲得其象，不见雨中之雷，水中之浡乎。夫阳为阴蔽，所以为雷而轰轰不已者，此火为雷之本，而火即气也。气为水覆，所以为浡而汩汩不已者，此气为浡之本，而气即阳也。然病在气分，非本一端，而呃之大要，亦惟三者而已，则一曰寒呃，二曰热呃，三曰虚脱之呃。寒呃可温可散，寒去则气自舒也。热呃可降可清，火静而气自平也。惟虚脱之呃，则诚危殆之证，其或免者，亦万幸矣。凡诸治法，当辨如下。

论 治 共九条


——凡杂证之呃，虽由气逆，然有兼寒者，有兼热者，有因食滞而逆者，有因气滞而逆者，有因中气虚而逆者，有因阴气竭而逆者，但察其因而治其气，自无不愈。若轻易之呃，或偶然之呃，气顺则已，本不必治。惟屡呃为患，及呃之甚者，必其气有大逆，或脾肾元气大有亏竭而然。然实呃不难治，而惟元气败竭者，乃最危之候也。

——寒滞为呃者，或以风寒，或以生冷，或其脏气本寒，偶有所逆，皆能致呃，但去其蔽抑之寒，而呃自止，宜橘皮汤、《三因》丁香散，或二陈汤加生姜五七片，或佐关煎，或甘草干姜汤、橘皮干姜汤之类，皆可酌用。若寒之甚者，浆水散，或四逆汤。

——胃火为呃者，其证极多，但察其脉见滑实而形气不虚，胸膈有滞，或大便坚实或不行者，皆其胃中有火，所以上冲为呃。但降其火，其呃自止，惟安胃饮为最妙。余尝治愈多人，皆此证也。

——气逆为哕而兼胀闷者，宜加减二陈汤加乌药，或《宝鉴》丁香柿蒂散，或羌活附子汤，或神香散。

——食滞而呃者，宜加减二陈加山楂、白芥子、乌药之属，或用大和中饮加干姜、木香。

——中焦脾胃虚寒，气逆为呃者，宜理中加丁香汤，或温胃饮加丁香。若因劳倦内伤而致呃逆者，宜补中益气汤加丁香。凡中焦寒甚者，多由脾胃气虚而然，盖脾胃不虚则寒亦不甚，故治寒者，当以脾气为主。若吐痢后胃气微虚，或兼膈热而呃者，宜橘皮竹茹汤；无热者，宜生姜、半夏、丁香、柿蒂、白术、肉桂之类，皆可酌用。

——下焦虚寒者，其肝肾生气之原不能畅达，故凡虚弱之人多见呃逆，正以元阳无力，易为抑遏而然。此呃逆之本，多在肾中，故余制归气饮主之甚效，或用理阴煎加丁香以疏气，妙亦如之。

——凡以大病之后，或以虚羸之极，或以虚损误攻而致呃逆者，此最危之证，察其中虚，速宜补脾；察其阴虚，速宜补肾，如前二条固其法矣，然犹恐不及，则惟大补元煎及右归饮之类，斯其庶几者也。

——呃逆证，凡声强气盛而脉见滑实者，多宜清降；若声小息微而脉见微弱者，多宜温补。


伤寒呃逆 共六条


——凡伤寒之呃，亦无非气逆之病，其有与杂证不同者，如仲景所言则其类也，然犹有未悉及治有未备者，谨略如下：

——伤寒胃中虚冷等证，大约与前杂证相似，悉宜如前以温中等剂治之。或如仲景所言胃中虚冷及饮水则哕等证，当以后条仲景法治之。

——伤寒邪在表者，与里无涉，故无哕证。惟少阳证邪在半表半里之间，则寒热往来，气为邪抑而哕逆者有之矣，宜柴陈煎主之，有寒者加丁香，有火者加黄芩，或小柴胡汤亦可。

——伤寒失下，邪入正阳明，内热之极，三焦干格，阴道不行而上冲作呃者，必宜去火去闭，斯逆气得降而哕乃可愈。然必察邪之微甚，如无坚实胀满等证，而但以干涸燥热者，宜白虎汤，或竹叶石膏汤，或泻心汤凉解之。若果有燥粪，大便闭结，胀满实坚俱全者，宜三承气汤下之。

——伤寒邪有未解，而用温补太过者，则其中焦气逆，最能为哕，惟安胃饮为最妙。若气逆无火者，宜橘皮汤。若兼表邪未解者，宜柴陈煎。

——伤寒误攻，或吐或下，或误用寒凉，以致脾肾胃气大虚大寒而发哕者，大为危候，速当以前杂证温胃、理阴等法调治之，恐迟则无济于事也。

述 古 共三条


仲景曰：阳明病，不能食，攻其热必哕，所以然者，胃中虚冷故也，以其人本虚，故攻其热必哕。伤寒大吐大下之，极虚，复极汗出者，以其人外气怫郁，复与之水，以发其汗，因得哕。所以然者，胃中虚冷故也。阳明病，不大便六七日，恐有燥屎，欲知之法，少与小承气汤。汤入腹中，转失气者，此有燥屎，乃可攻之；若不转失气者，此但初头硬，后必溏，不可攻之，攻之必胀满不能食也。欲饮水者，与水则哕。若胃中虚冷不能食者，饮水则哕。案以上四条，皆言胃之虚寒也。虚寒者既不可攻，亦不可与水，则寒凉之药亦当忌用可知。

论曰：伤寒哕而腹满，视其前后，知何部不利，利之则愈。案此一条，即言哕之实邪也。盖便有不利，则气有不达，下不达则上逆而出。故小便不利者，当利其水；大便不通者，当通其便。

《要略》曰：病人胸中似喘不喘，似呕不呕，似哕不哕，彻心中愦愦然无奈者，生姜半夏汤主之。干呕哕，手足厥者，橘皮汤主之。哕逆者，橘皮竹茹汤主之。

张子和《吐式篇》云：凡病在上者皆宜吐，然自胸以上大满大实，痰如胶漆，微汤微散皆儿戏耳，若非吐法，病安能除？曾见病之在上者，诸医用药尽其技而不效，余以涌剂少少用之，辄获微效。可见吐法必可用于上，宜乎其效之速也。按此吐法亦可治哕者，以其气得伸而郁得散也，故凡气实而郁者，在子和之法亦所宜用。

简易方

一方 治呃逆久不愈，连连四五十声者，用生姜捣汁一合，加蜜一匙，温热服。

一嗅法 治呃逆服药不效者，用硫黄、乳香等分，以酒煎，令患人以鼻嗅之效。一方用雄黄一味，煎酒嗅。

灸　法

两乳穴，治呃逆立止。

取穴法：妇人以乳头垂下到处是穴，男子不可垂者，以乳头下一指为率，与乳头相直骨间陷中是穴。男左女右，灸一处，艾炷如小麦大，着火即止，灸三壮。不止者不可治。

膻中、中脘、气海、三里。

呃逆论列方

二陈汤和一


橘皮汤热五六


四逆汤热十四


安胃饮新寒十一


温胃饮新热五


归气饮新热十四


理阴煎新热三


右归饮新补三


佐关煎新热十


浆水散热一四七


柴陈煎新散九


白虎汤寒二


神香散新和二十


大补元煎新补一


泻心汤寒二七


大和中饮新和七


小和中饮新和八


小柴胡汤散十九


大承气汤攻一


小承气汤攻二


加减二陈汤和二


橘皮干姜汤热五五


甘草干姜汤热五四


生姜半夏汤热五二


橘皮竹茹汤热五八


《三因》丁香散热六十


补中益气汤补三十


羌活附子汤热三五


理中加丁香汤热四


竹叶石膏汤寒五


《宝鉴》丁香柿蒂散热六五


论外备用方

参附汤补三七


柿蒂汤热六六


丁香温中汤热十一
 和胃


养正丹热一八八
 气逆


丁香柿蒂散热六四
 胃寒



郁　证

经　义

《六元正纪大论》帝曰：五运之气，亦复岁乎？岐伯曰：郁极乃发，待时而作也。帝曰：郁之甚者，治之奈何？岐伯曰：木郁达之，火郁发之，土郁夺之，金郁泄之，水郁折之。然调其气，过者折之，以其畏也，所谓泄之。

王太仆曰：木郁达之，谓吐之令其调达。火郁发之，谓汗之令其疏散。土郁夺之，谓下之令无壅碍。金郁泄之，谓渗泄解表利小便也。水郁折之，谓抑之制其冲逆也。

滑氏曰：木性本条达，火性本发扬，土性本冲和，金性本肃清，水性本流通，五者一有所郁，斯失其性矣。达、发、夺、泄、折，将以治其郁而遂其性也。

王安道释此曰：凡病之起，多由于郁。郁者，滞而不通之义。或因所乘而为郁，或不因所乘，本气自病而郁者，皆郁也，岂惟五运之变能使然哉？郁既非五运之变可拘，则达、发、夺、泄、折等法，固可扩而充之，可扩而充，其应变不穷之理也欤。且夫达者，通畅之也。如肝性急，怒气逆，胠胁或胀，火时上炎，治以苦寒辛散而不愈者，则用升发之药，加以厥阴报使而从治之。又如久风入中为飧泄，及不因外风之入，而清气在下为飧泄，则以轻扬之剂举而散之。凡此之类，皆达之之法也。王氏以吐训达，不能使人无疑。以其肺金盛而抑制肝木欤，则泻肺气举肝气可矣，不必吐也；以为脾胃浊气下流而少阳清气不升欤，则益胃升阳可矣，不必吐也。虽然，木郁固有吐之之理，今以吐字总该达字，则凡木郁皆当用吐矣，其可乎哉？至于东垣所谓食塞肺分，为金与土旺于上而克木。夫金之克木，乃五行之常道，固不待物伤而后能也，且为物所伤，岂有反旺之理？若曰吐去其物以伸木气，乃是反为木郁而施治，非为食伤而施治矣。夫食塞胸中而用吐，正《内经》所谓其高者因而越之之义耳，不劳引木郁之说以及之也。四郁皆然。又曰：夫五郁为病，故有法以治之，然邪气久实，正气必损，今邪气虽去，正气岂能遽平乎？苟不平调正气，使各安其位，复其常，于治郁之余，则犹未足以尽治法之妙。故又曰：然调其气。苟调之气犹未服而或过，则当益其所不胜以制之，如木过者当益金，金能制木，则木斯服矣。所不胜者，所畏者也，故曰过者折之，以其畏也。夫制物者，物之所欲也，制于物者，物之所不欲也。顺其欲则喜，逆其欲则恶。今逆之以所恶，故曰所谓泄之。

《阴阳应象大论》曰：东方生风，在志为怒，怒伤肝，悲胜怒。南方生热，在志为喜，喜伤心，恐胜喜。中央生湿，在志为思，思伤脾，怒胜思。西方生燥，在志为忧，忧伤肺，喜胜忧。北方生寒，在志为恐，恐伤肾，思胜恐。

《举痛论》曰：怒则气上，喜则气缓，悲则气消，恐则气下，寒则气收，炅则气泄，惊则气乱，劳则气耗，思则气结。怒则气逆，甚则呕血及飧泄，故气上矣。喜则气和志达，营卫通利，故气缓矣。悲则心系急，肺布叶举，而上焦不通，营卫不散，热气在中，故气消矣。恐则精却，却则上焦闭，闭则气还，还则下焦胀，故气不行矣。寒则腠理闭，气不行，故气收矣。炅则腠理开，营卫通，汗大泄，故气泄矣。惊则心无所倚，神无所归，虑无所定，故气乱矣。劳则喘息汗出，外内皆越，故气耗矣。思则心有所存，神有所归，正气留而不行，故气结矣。

《宣明五气篇》曰：胃为气逆，为哕为恐。胆为怒。精气并于心则喜，并于肺则悲，并于肝则忧，并于脾则畏，并于肾则恐。阳入之阴则静，阴出之阳则怒。

《玉机真脏论》曰：忧恐悲喜怒，令不得以其次，故令人有大病矣。因而喜大虚则肾气乘矣，怒则肝气乘矣，悲则肺气乘矣，恐则脾气乘矣，忧则心气乘矣。

《本神篇》曰：怵惕思虑者则伤神，神伤则恐惧流淫而不止。悲哀动中者，竭绝而失生。喜乐者，神惮散而不藏。忧愁者，气闭塞而不行。盛怒者，迷惑而不治。恐惧者，神荡惮而不收。心怵惕思虑则伤神，神伤则恐惧自失，破[image: ]
 脱肉，毛悴色夭，死于冬。脾忧愁而不解则伤意，意伤则悗乱，四肢不举，毛悴色夭，死于春。肝悲哀动中则伤魂，魂伤则狂妄不精，不精则不正，当人阴缩而筋挛，两胁骨不举，毛悴色夭，死于秋。肺喜乐无极则伤魄，魄伤则狂，皮革焦，毛悴色夭，死于夏。肾盛怒不止则伤志，志伤则喜忘其前言，腰脊不可以俯仰屈伸，毛悴色夭，死于季夏。恐惧而不解则伤精，精伤则骨酸痿厥，精时自下。

《寿夭刚柔篇》曰：忧恐忿怒伤气，气伤脏，乃病脏。

《本病篇》曰：忧愁思虑即伤心。恚怒气逆，上而不下即伤肝。

《邪气脏腑病形篇》曰：愁忧恐惧则伤心，形寒寒饮则伤肺。

《痿论》曰：悲哀太甚则胞络绝，胞络绝则阳气内动，发则心下崩，数溲血也。思想无穷，所愿不得，意淫于外，入房太甚，宗筋弛纵，发为筋痿，及为白淫。

《口问篇》曰：悲哀愁忧则心动，心动则五脏六腑皆摇。

《行针篇》曰：多阳者多喜，多阴者多怒。

《调经论》曰：神有余则笑不休，神不足则悲。血有余则怒，不足则恐。

《本神篇》曰：肝气虚则恐，实则怒。心气虚则悲，实则笑不休。

《疏五过论》曰：尝贵后贱，虽不中邪，病从内生，名曰脱营。尝富后贫，名曰失精，五气留连，病有所并。暴乐暴苦，始乐后苦，皆伤精气，精气竭绝，形体毁沮。暴怒伤阴，暴喜伤阳，厥气上行，脉满去形。故贵脱势，虽不中邪，精神内伤，身必败亡。始富后贫，虽不伤邪，皮焦筋屈，痿躄为挛。

《通评虚实论》曰：膈塞闭绝，上下不通，则暴忧之病也。

《五变篇》曰：目坚固以深者，长冲直扬，其心刚，刚则多怒，怒则气上逆。


论《内经》五郁之治

经言五郁者，言五行之化也，气运有乖和，则五郁之病生矣。其在于人，则凡气血一有不调而致病者，皆得谓之郁证，亦无非五气之化耳。故以人之脏腑，则木应肝胆，木主风邪，畏其滞抑，故宜达之，或表或里，但使经络通行，则木郁自散，是即谓之达也。火应心与小肠，火主热邪，畏其陷伏，故宜发之，或虚或实，但使气得升扬，则火郁自解，是即谓之发也。土应脾胃，土主湿邪，畏其壅淤，故宜夺之，或上或下，但使浊秽得净，则土郁可平，是即谓之夺也。金应肺与大肠，金主燥邪，畏其秘塞，故宜泄之，或清或浊，但使气液得行，则金郁可除，是即谓之泄也。水应肾与膀胱，水主寒邪，畏其凝溢，故宜折之，或阴或阳，但使精从气化，则水郁可清，是即谓之折也。

虽然，夫论治之法固当辨此五者，而不知经语之玄，本非凿也，亦非专治实邪而虚邪不在是也。即如木郁之治，宜于达矣，若气陷不举者，发即达也；气壅不开者，夺即达也；气秘不行者，泄亦达也；气乱不调者，折亦达也。又如火郁之治，当用发矣，若元阳被抑，则达非发乎？脏腑留结，则夺非发乎？肤窍闭塞，则泄非发乎？津液不化，则折非发乎？且夺者挽回之谓，大实非大攻不足以荡邪，大虚非大补不足以夺命，是皆所谓夺也。折者折中之谓，火实则阳亢阴虚，火虚则气不化水，制作随宜，是皆所谓折也。由是观之，可见五者之中，皆有通融圆活之道，第《内经》欲言五法，不得不借五气以发明其用，但使人知此义，则五行之中各具五法，而用有无穷之妙矣，安得凿训其说，以隘人神思耶？学者于此，当默会其意，勿使胶柱，则心灵智慧而无有不通矣。

论　脉

凡郁证之脉，在古人皆以结促止节为郁脉，使必待结促止节而后为郁，则郁证不多见矣，故凡诊郁证，但见血气不顺而脉不和平者，其中皆有郁也。惟情志之郁，则如弦紧、沉涩、迟细、短数之类皆能为之。至若结促之脉，虽为郁病所常有，然病郁者未必皆结促也，惟血气内亏，则脉多间断；若平素不结而因病忽结者，此以不相接续，尤属内虚。故凡辨结促者，又当以有神无神辨之。其或来去有力，犹可以郁证论；若以无力之结促，而悉认为气逆痰滞，妄行消散，则十误其九矣。

论情志三郁证治 共四条


凡五气之郁，则诸病皆有，此因病而郁也；至若情志之郁，则总由乎心，此因郁而病也。第自古言郁者，但知解郁顺气，通作实邪论治，不无失矣。兹予辨其三证，庶可无误，盖一曰怒郁，二曰思郁，三曰忧郁。如怒郁者，方其大怒气逆之时，则实邪在肝，多见气满腹胀，所当平也。及其怒后而逆气已去，惟中气受伤矣，既无胀满疼痛等证，而或为倦怠，或为少食，此以木邪克土，损在脾矣，是可不知培养而仍在消伐，则所伐者其谁乎？此怒郁之有先后，亦有虚实，所当辨治者如此。又若思郁者，则惟旷女嫠妇，及灯窗困厄，积疑任怨者皆有之。思则气结，结于心而伤于脾也。及其既甚，则上连肺胃而为咳喘，为失血，为膈噎，为呕吐；下连肝肾，则为带浊，为崩淋，为不月，为劳损。若初病而气结为滞者，宜顺宜开；久病而损及中气者，宜修宜补。然以情病者，非情不解，其在女子，必得愿遂而后可释，或以怒胜思，亦可暂解；其在男子，使非有能屈能伸，达观上智者，终不易却也。若病已既成，损伤必甚，而再行消伐，其不明也亦甚矣。又若忧郁病者，则全属大虚，本无邪实，此多以衣食之累，利害之牵，及悲忧惊恐而致郁者，总皆受郁之类。盖悲则气消，忧则气沉，必伤脾肺；惊则气乱，恐则气下，必伤肝肾，此其戚戚悠悠，精气但有消索，神志不振，心脾日以耗伤。凡此之辈，皆阳消证也，尚何实邪？使不知培养真元，而再加解散，真与鹭鸶脚上割股者何异？是不可不详加审察，以济人之危也。

——怒郁之治：若暴怒伤肝，逆气未解，而为胀满或疼痛者，宜解肝煎、神香散，或六郁汤，或越鞠丸。若怒气伤肝，因而动火，以致烦热，胁痛胀满或动血者，宜化肝煎。若怒郁不解或生痰者，宜温胆汤。若怒后逆气既散，肝脾受伤，而致倦怠食少者，宜五味异功散，或五君子煎，或大营煎、归脾汤之类调养之。

——思郁之治：若初有郁结，滞逆不开者，宜和胃煎加减主之，或二陈汤，或沉香降气散，或启脾丸皆可择用。凡妇人思郁不解，致伤冲任之源，而血气日亏，渐至经脉不调，或短少渐闭者，宜逍遥饮，或大营煎。若思忆不遂，以致遗精带浊，病在心肺不摄者，宜秘元煎。若思虑过度，以致遗精滑泄及经脉错乱，病在肝肾不固者，宜固阴煎。若思郁动火，以致崩淋失血，赤带内热，经脉错乱者，宜保阴煎。若思郁动火，阴虚肺热，烦渴，咳嗽见血，或骨蒸夜热者，宜四阴煎，或一阴煎酌宜用之。若生儒蹇厄，思结枯肠，及任劳任怨，心脾受伤，以致怔忡健忘，倦怠食少，渐至消瘦，或为膈噎呕吐者，宜寿脾煎，或七福饮；若心膈气有不顺或微见疼痛者，宜归脾汤，或加砂仁、白豆蔻、丁香之类以微顺之。

——忧郁内伤之治：若初郁不开，未至内伤，而胸膈痞闷者，宜二陈汤、平胃散，或和胃煎，或调气平胃散，或神香散，或六君子汤之类以调之。若忧郁伤脾而吞酸呕恶者，宜温胃饮，或神香散。若忧郁伤脾肺而困倦、怔忡、倦怠、食少者，宜归脾汤，或寿脾煎。若忧思伤心脾，以致气血日消，饮食日减，肌肉日削者，宜五福饮、七福饮，甚者大补元煎。


诸郁滞治法

凡诸郁滞，如气、血、食、痰、风、湿、寒、热，或表或里，或脏或腑，一有滞逆，皆为之郁，当各求其属，分微甚而开之，自无不愈。气郁者，宜木香、沉香、香附、乌药、藿香、丁香、青皮、枳壳、茴香、厚朴、抚芎、槟榔、砂仁、皂角之类。血郁者，宜桃仁、红花、苏木、肉桂、延胡、五灵脂、牡丹皮、川芎、当归、大黄、朴硝之类。食郁者，宜山楂、麦芽、神曲、枳实、三棱、蓬术、大蒜、萝卜，或生韭饮之类。痰郁者，宜半夏、南星、海石、栝蒌、前胡、贝母、陈皮、白芥子、玄明粉、海藻、皂角、牛黄、天竺黄、竹沥之类。风郁者，宜麻黄、桂枝、柴胡、升麻、干葛、紫苏、细辛、防风、荆芥、薄荷、生姜之类。湿郁者，宜苍术、白术、茯苓、泽泻、猪苓、羌活、独活之类。寒郁者，宜干姜、肉桂、附子、吴茱萸、荜茇、胡椒、花椒之类。热郁者，宜黄连、黄柏、黄芩、栀子、石膏、知母、龙胆草、地骨皮、石斛、连翘、天花粉、玄参、犀角、童便、绿豆之类。以上诸郁治法，皆所以治实邪也。若阳虚则气不能行，阴虚则血不能行，气血不行，无非郁证，若用前法则愈虚愈郁矣，当知所辨，而参以三法如前，庶无误也。

述 古 共二条


丹溪曰：郁病大率有六，曰：气郁者，胸胁疼痛，脉沉而涩。湿郁者，周身走痛，或关节疼痛，遇阴则发，脉沉而细。热郁者，瞀闷烦心，尿赤，脉沉而数。痰郁者，动则喘息，脉沉而滑。血郁者，四肢无力，能食便血，脉沉而芤。食郁者，嗳酸腹饱，不喜饮食。或七情之邪郁，或寒热之交侵，或九气之怫郁，或两湿之侵凌，或酒浆之积聚，故为留饮湿郁之疾。又如热郁而成痰，痰郁而成癖，血郁而成瘕，食郁而成痞满，此必然之理也。

戴氏曰：郁者，结聚不得发越也，当升不升，当降不降，当变化不得变化，故传化失常而郁病作矣。大抵诸病多有兼郁者，或郁久而生病，或病久而生郁，或用药杂乱而成郁，故凡病必参郁治。

附　案

丹溪治一室女因事忤意，郁结在脾，半年不食，但日食熟菱枣数枚，遇喜，食馒头弹子大，深恶粥饭。予意脾气实，非枳实不能散，以温胆汤去竹茹与之，数十帖而愈。一女许婚后，夫经商二年不归，因不食，困卧如痴，无他病，多向里床坐。此思想气结也，药难独治，得喜可解。不然令其怒，使其木气升发，而脾气自开，木能制土故也。因自往激之，大怒而哭，良久，令解之，与药一帖，即求食矣。予曰：病虽愈，必得喜方已。乃绐以夫回，既而果然，病遂不举。

郁证论列方

六郁汤和一四九


解肝煎新和十一


化肝煎新寒十


越鞠丸和一五四


二陈汤和一


异功散补四


和胃饮新和五


温胃饮新热五


逍遥饮新因一


温胆汤和一五二


归脾汤补三二


五君子煎新热六


五福饮新补六


七福饮新补七


六君子汤补五


一阴煎新补八


四阴煎新补十二


大补元煎新补一


固阴煎新固二


秘元煎新因一


启脾丸和八六


生韭饮和一五一


平胃散和十七


调气平胃散和十八


寿脾煎新热十六


保阴煎新寒一


沉香降气散和四十


大营煎新补十四


神香散新和二十


论外备用方

逍遥散补九二


三加散和六十
 气郁


加味二陈汤和三
 郁


七气汤和四七
 伤气


加味四七汤和九八


《局方》七气汤和五十
 七情郁


景岳全书卷之十九终


卷之二十明集

杂证谟

呕　吐

经　义

《至真要大论》曰：诸痿喘呕，皆属于上。诸逆冲上，皆属于火。诸呕吐酸，暴注下迫，皆属于热。

《脉解篇》曰：太阴所谓食则呕者，物盛满而上溢，故呕也。少阴所谓呕咳上气喘者，阴气在下，阳气在上，诸阳气浮，无所依从，故呕咳上气喘也。

《经脉篇》曰：足太阴之脉，挟咽，连舌本，散舌下；其支者，复从胃，别上膈，注心中。是动则病舌本强，食则呕，胃脘痛，腹胀善噫。足厥阴肝所生病者，胸满呕逆。

《举痛论》曰：寒气客于肠胃，厥逆上出，故痛而呕也。

《六元正纪大论》曰：少阳所至，为呕涌。厥阴所至，为胁痛呕泄。

《邪气脏腑病形篇》曰：胆病者，善太息，口苦，呕宿汁。肝脉缓甚为善呕。肾脉微缓为洞，洞者，食不化，下嗌还出。

《四时气篇》曰：善呕，呕有苦，长太息，心中憺憺，恐人将捕之，邪在胆，逆在胃，胆液泄则口苦，胃气逆则呕苦，故曰呕胆。

《刺禁论》曰：刺中胆，一日半死，其动为呕。

《诊要经终论》曰：太阴终者，腹胀闭不得息，善噫，善呕，呕则逆，逆则面赤。

《五味论》曰：苦走骨，多食之令人变呕。

论 证 共四条


呕吐一证，最当详辨虚实，实者有邪，去其邪则愈；虚者无邪，则全由胃气之虚也。所谓邪者，或暴伤寒凉，或暴伤饮食，或因胃火上冲，或因肝气内逆，或以痰饮水气聚于胸中，或以表邪传里，聚于少阳阳明之间，皆有呕证，此皆呕之实邪也。所谓虚者，或其本无内伤，又无外感，而常为呕吐者，此既无邪，必胃虚也。或遇微寒，或遇微劳，或遇饮食少有不调，或肝气微逆即为呕吐者，总胃虚也。凡呕家虚实，皆以胃气为言，使果胃强脾健，则凡遇食饮必皆运化，何至呕吐？故虽以寒热饥饱大有所伤，亦不能动，而兹略有所触，便不能胜，使非胃气虚弱，何以若此？此虚实之原所当先察，庶不致误治之害。

——凡胃气本虚而或停滞不行者，是又虚中有实，不得不暂从清理，然后可以培补。又或虽有停滞，而中气虚困不支者，是又所急在虚，不得不先顾元气，而略兼清理。此中本末先后，自有确然之理，所以贵知权也。

——呕家虽有火证，详列后条，然凡病呕吐者，多以寒气犯胃，故胃寒者十居八九，内热者十止一二，而外感之呕，则尤多寒邪，不宜妄用寒凉等药，使非真有火证而误用之，胃强者犹或可支，胃弱者必遭其虐。观刘河间曰：胃膈甚则为呕，火气炎上之象也。此言过矣，若执而用之，其害不小。又孙真人曰：呕家圣药是生姜。此的确之见也，胜于河间远矣。

——仲景曰：伤寒呕多，虽有阳明证，不可攻之。此但以伤寒为言也。然以余之见，则不但伤寒，而诸证皆然。何也？盖杂证呕吐，尤非伤寒之比，其在伤寒，则犹有热邪，但以热在上焦，未全入腑，则下之为逆，故不可下也。若杂证之呕吐，非胃寒不能化，则脾虚不能运耳，脾胃既虚，其可攻乎？且上下之病气或无涉，而上下之元气实相依，此呕吐之所以不可攻者，正恐病在上而攻其下，下愈虚则上愈困耳。

虚呕证治 共三条


凡胃虚作呕者，其证不一，当知所辨。若胃脘不胀者，非实邪也。胸膈不痛者，非气逆也。内无热躁者，非火证也。外无寒热者，非表邪也。无食无火而忽为呕吐者，胃虚也。呕吐无常而时作时止者，胃虚也。食无所停而闻食则呕者，胃虚也。气无所逆而闻气则呕者，胃虚也。或身背或食饮微寒即呕者，胃虚也。或吞酸，或嗳腐，时苦恶心，兀兀然，泛泛然，冷咽靡宁者，胃虚也。或因病误治，妄用克伐寒凉，本无呕而致呕者，胃虚也。或朝食暮吐，暮食朝吐，食入中焦而不化者，胃虚也。食入下焦而不化者，土母无阳，命门虚也。凡此虚证，必皆宜补，是固然矣。然胃本属土，非火不生，非暖不化，是土寒者，即土虚也，土虚者，即火虚也，故曰脾喜暖而恶寒，土恶湿而喜燥。所以东垣《脾胃论》特着温补之法，盖特为胃气而设也，庸可忽哉。第在河间则言呕因胃火，是火多实也；兹余言呕因胃寒，是寒多虚也，一热一寒，若皆失中和之论。不知呕因火者，余非言其必无，但因火而呕者少，因寒而呕者多耳，因胃实而呕者少，因胃虚而呕者多耳，故不得不有此辨。

——虚呕之治，但当以温胃补脾为主，宜人参理中汤为正治，或温胃饮、圣术煎、参姜饮之类亦可酌用，或黄芽丸尤为最妙。若胃口寒甚者，宜附子理中汤，或四味回阳饮，或一气丹主之。若虚在阴分，水泛为痰而呕吐者，宜金水六君煎；虚甚者，宜理阴煎，或六味回阳饮。若久病胃虚不能纳谷者，俱当以前法酌治之。若胃气微虚而兼痰者，宜六君子汤主之。

——凡中毒而吐者，当察其所中者何物。盖中热毒而吐者，宜解以苦寒之剂。中阴寒之毒而吐泻不止者，宜解以温热之剂。若因吐泻而脾胃致虚者，非大加温补不可。此证有中寒毒吐泻，治案在后，当并阅之。


实呕证治 共九条


凡实邪在胃而作呕者，必有所因，必有见证。若因寒滞者，必多疼痛。因食滞者，必多胀满。因气逆者，必痛胀连于胁肋。因火郁者，必烦热燥渴，脉洪而滑。因外感者，必头身发热，脉数而紧。如无实证实脉而见呕吐者，切不可以实邪论治。

——寒邪犯胃而作呕者，其证有三：一以食饮寒凉，或误食性寒生冷等物致伤胃气，因而作呕。若果寒滞未散而兼胀兼痛者，宜温中行滞，以大小和中饮、神香散，或二陈汤加姜桂之类主之，或和胃饮亦佳。一以阴寒气令，或雨水沙气及水土寒湿之邪犯胃，因而作呕、作泄。若寒滞未散而或胀或痛者，宜温中散寒，以平胃散、神香散、加减二陈汤、除湿汤、《局方》四七汤、大七香丸之类主之。一以风寒外感，或伤寒，或痎疟，凡邪在少阳，表邪未解而渐次入里，所以外为寒热，内为作呕，盖少阳之经下胸中贯膈而然，此半表半里证也，治宜解表散寒，以柴陈煎、小柴胡汤、正柴胡饮之类主之。若微呕微吐者，邪在少阳。若大呕大吐者，此又邪在阳明，胃家病也，宜二陈汤，或不换金正气散、藿香正气散之类主之。若胃虚兼寒者，惟理中汤、温胃饮之类为宜。

——饮食伤胃而作呕者，如果留滞未消而兼胀痛等证，宜大和中饮、排气饮、神香散之类主之，或启脾丸亦可酌用。如食已消而呕未止者，宜温胃饮主之。

——火在中焦而作呕者，必有火证火脉，或为热渴，或为躁烦，脉必洪数，吐必涌猛，形气声色必皆壮丽。若察其真有火邪，但降其火，呕必自止。火微兼虚者，宜《外台》黄芩汤，或半夏泻心汤。火甚者，宜抽薪饮，或大小分清饮。若暑热犯胃，多渴多呕，气虚烦躁，而火有不清者，竹叶石膏汤。若热甚呕吐不止，而火在阳明兼头痛者，白虎汤，或太清饮，或六一散。若冒暑呕吐而火不甚者，宜香薷饮、或五物香薷饮。此有胃火治案在后。

——痰饮留于胸中，或寒湿在胃，水停中脘而作呕吐者，宜和胃二陈煎，苓术二陈煎，或小半夏加茯苓汤、橘皮半夏汤之类皆可酌用。

——气逆作呕者，多因郁怒，致动肝气，胃受肝邪，所以作呕。然胃强者未必易动，而易动者多因胃虚，故凡治此者，必当兼顾胃气，宜六君子汤或理中汤主之。若逆气未散，或多胀满者，宜二陈汤或橘皮半夏汤之类主之，或神香散亦佳。

——疟痢作呕者，其在疟疾，则以表邪内陷。凡邪在少阳、阳明、太阴者，皆能作呕，但解去表邪，呕必自止。其在痢疾之呕，则多因胃气虚寒。盖表非寒邪无以成疟，里非寒邪无以成痢，而病不知本，尚何医云。二证方论具载本门。

——朝食午吐，午食晚吐，或朝食暮吐，详后反胃门。

一方，治呕吐之极，或反胃，粥汤入胃即吐，垂死者，用人参二两，水一升，煮四合，热服，日再进，兼以人参煮粥食之，即不吐。

吐　蛔

凡吐蛔者，必因病而吐蛔，非因蛔而致吐也，故不必治其蛔，而但治其所以吐，则蛔自止矣。有因胃火而吐蛔者，以内热之甚，蛔无所容而出也，但清其火，火清而蛔自静，轻者抽薪饮，甚者万应丸之属是也。有因胃寒而吐蛔者，以内寒之甚，蛔不能存而出也，但温其胃，胃暖而蛔自安，仲景乌梅丸之属是也。有因胃虚无食而吐蛔者，以仓廪空虚，蛔因求食而上出也。此胃气大虚之候，速宜补胃温中，以防根本之败，如温胃饮、理中汤、圣术煎之属也。以上三者，固皆治蛔之法，然蛔有死者，有活者，若吐死蛔，则但治呕如前可也；若活蛔上出不已，则不得不有以逐之，盖蛔性畏酸畏苦，但加乌梅为佐使，则蛔自伏也。若胃实火盛者，可加苦楝根，或黄连亦善。其有未尽者，俱详列诸虫本门，及后条吐蛔治案中。

治呕气味论

凡治胃虚呕吐，最须详审气味。盖邪实胃强者，能胜毒药，故无论气味优劣，皆可容受；惟胃虚气弱者，则有宜否之辨，而胃虚之甚者，则于气味之间，关系尤重。盖气虚者，最畏不堪之气，此不但腥臊耗散之气不能受，即微香微郁，并饮食之气亦不能受，而其它可知矣。胃弱者，最畏不堪之味，此非惟至苦极劣之味不能受，即微咸微苦并五谷正味亦不能受，而其它可知矣。此胃虚之呕，所以最重气味，使或略有不投，则入口便吐，终无益也。故凡治阳虚呕吐等证，则一切香散、咸酸，辛味不堪等物，悉当以己意相测，测有不妥，切不可用，但补其阳，阳回则呕必自止，此最确之法，不可忽也。

余尝见一沈姓者，素业医，极多劳碌，且年及四旬，因患[image: ]
 疝下坠，欲提使上升，自用盐汤吐法，不知胃虚畏咸，遂致吐不能止，汤水皆呕，如此者一日一夜，忽又大便下黑血一二碗，而脉则微渺如毛，几如将绝。此盖吐伤胃气，脾虚之极，兼以盐汤走血，故血不能摄，从便而下。余令其速用人参、姜、附等剂，以回垂绝之阳，庶乎可疗。忽又一医至曰：诸逆冲上，皆属火也。大便下血，亦因火也，尚堪用参附乎？宜速饮童便，则呕可愈而血亦止矣。其人以为有理，及童便下咽即呕，极不堪名状，呕不止而命随继之矣。呜呼！夫以胃强之人，亦且闻尿欲呕，况呕不能止而复可加以尿乎？此不惟死者堪怜，而妄用若此者尚敢称医，诚可恶可恨也，故笔之于此，并以征气味之证。又别有气味治案，在小儿门呕吐条中，所当参酌。


述 古 共五条


王太仆曰：内格呕逆，食不得入，是有火也；病呕而吐，食入反出，是无火也。

《金匮要略》曰：先呕却渴者，此为欲解。先渴却呕者，为水停心下，此属饮家。呕家本渴，今反不渴者，以心下有支饮故也，此属支饮。问曰：病人脉数，数为热，当消谷引食，而反吐者，何也？曰：以发其汗，令阳微，膈气虚，脉乃数，数为客热，不能消谷，胃中虚冷故也。脉弦者，虚也，胃气无余，朝食暮吐，变为胃反。寒在于上，医反下之，今脉反弦，故名曰虚。病人欲吐者，不可下之。呕而胸满者，茱萸汤主之。呕而吐涎沫，头痛者，茱萸汤主之。呕而肠鸣，心下痞者，半夏泻心汤主之。干呕而利者，黄芩半夏生姜汤主之。诸呕吐谷不得下者，小半夏汤主之。呕吐而病在膈上，后思水者，解，急与之。思水者，猪苓散主之。呕而脉弱，小便复利，身有微热，见厥者难治，四逆汤主之。呕而发热者，小柴胡汤主之。胃反呕吐者，大半夏汤主之。食已即吐者，大黄甘草汤主之。胃反吐而渴欲饮水者，茯苓泽泻汤主之。干呕吐逆，吐涎沫者，半夏干姜散主之。病人胸中似喘不喘，似呕不呕，似哕不哕，彻心中愦愦然无奈者，生姜半夏汤主之。干呕哕，若手足厥者，橘皮汤主之。

朱丹溪曰：胃中有热，膈上有痰者，二陈汤加炒山栀、黄连、生姜。有久病呕者，胃虚不纳谷也，用人参、生姜、黄芪、白术、香附之类。呕吐，朱奉议以半夏、橘皮、生姜为主。刘河间谓呕者，火气炎上，此特一端耳。有痰膈中焦，食不得下者，有气逆者，有寒气郁于胃口者，有食滞心肺之分，新食不得下而反出者，有胃中有火与痰而呕者。呕吐药忌栝蒌、杏仁、桃仁、萝卜子、山栀，皆能作吐。肝火出胃，逆上呕吐者，抑青丸。夏月呕吐不止，五苓散加姜汁。吐虫，用炒锡灰、槟榔末，米饮服。胃中有热者，二陈汤加姜、苓、连。恶心有热，有痰，有虚，皆用生姜入药。

薛立斋曰：若脾胃气虚，而胸膈不利者，用六君子汤壮脾土，生元气。若过服辛热之剂，而呕吐噎膈者，用四君子加芎、归，益脾土以抑阴火。胃火内格，而饮食不入者，用六君子加苓、连，清热养胃。若病呕吐，食入而反出者，用六君子加木香、炮姜，温中补脾。若服耗气之剂，血无所生，而大便燥结者，用四君子加芎、归，补脾生血。若火逆冲上，食不得入者，用四君子加山栀、黄连，清热养血。若痰饮阻滞，而食不得入者，用六君子加木香、山栀，补脾化痰。若脾胃虚寒，饮食不入，或入而不化者，用六君子加木香、炮姜，温补脾胃。更非慎房劳、节厚味、调饮食者，不治，年高无血者，亦不治。

徐东皋曰：胃虚呕吐，恶食不思食，兼寒者恶寒，或食久还吐，或朝食暮吐，暮食朝吐，脉迟而微涩，此皆虚寒者也，宜藿香安胃散、理中汤，甚者，丁香煮散温补。胃中郁热，饮食积滞而呕者，则恶食恶寒，烦闷膈满，或渴喜凉，闻食则吐，服药亦吐，脉洪大而数，此皆实热者也，宜竹茹汤、麦门冬汤清之。若食积多者，用二陈加神曲、麦芽、黄连，保和丸之类消导之。

中寒毒吐泻胀满新案

凡胃寒者多为呕吐，而中寒毒者，又必吐而兼泻。余在燕都，尝治一吴参军者，因见鲜蘑菇肥嫩可爱，令庖人贸而羹之，以致大吐大泻。延彼乡医治之，咸谓速宜解毒，乃以黄连、黑豆、桔梗、甘草、枳实之属连进之，而病益甚，遂至胸腹大胀，气喘，水饮皆不能受，危窘已甚，延救于余。投以人参、白术、甘草、干姜、附子、茯苓之类，彼疑不敢用，曰：腹胀气急，口干如此，安敢再服此药。乃停一日，而病愈剧，若朝露矣。因而再恳，与药如前，彼且疑且畏，而决别于内阃，曰：必若如此，则活我者此也，杀我者亦此也，余之生死，在此一举矣。遂不得已含泪吞之，一剂而呕少止，再剂而胀少杀，随大加熟地黄，以兼救其泻亡之阴，前后凡二十余剂，复元如故。彼因问曰：余本中毒致病，乡人以解毒而反剧，先生以不解毒而反愈者何也？余曰：毒有不同，岂必如黄连、甘、桔之类乃可解耶？即如蘑菇一物，必产于深坑枯井，或沉寒极阴之处乃有之，此其得阴气之最盛，故肥白最嫩也。公中此阴寒之毒，而复解以黄连之寒，其谓之何？兹用姜附，非所以解寒毒乎？用人参、熟地，非所以解毒伤元气乎？然则彼所谓解毒者，适所以助毒也，余所谓不解毒者，正所以解毒也。理本甚明，而人弗能辨，凡诸病之误治者，无非皆此类耳。公顿首愀然叹曰：信哉！使非吾丈，几为含冤之魄矣，祈寿诸梓，以为后人之鉴云。

胃火上冲呕吐新案

金宅少妇，宦门女也，素任性，每多胸胁痛及呕吐等证，随调随愈。后于秋尽时，前证复作，而呕吐更甚，病及两日，甚至厥脱不省如垂绝者。再后延予至，见数医环视，佥云汤饮诸药皆不能受，入口即吐，无策可施。一医云：惟用独参汤，庶几可望其生耳。余因诊之，见其脉乱数甚，而且烦热躁扰，莫堪名状，意非阳明之火，何以急剧若此。乃问其欲冷水否？彼即点首，遂与以半盅，惟此不吐，且犹有不足之状，乃复与一钟，稍觉安静。余因以太清饮投之，而犹有谓此非伤寒，又值秋尽，能堪此乎？余不与辩，及药下咽，即酣睡半日，不复呕矣。然后以滋阴轻清等剂调理而愈。大都呕吐多属胃寒，而复有火证若此者，经曰诸逆冲上，皆属于火，即此是也。自后凡见呕吐，其有声势涌猛，脉见洪数，证多烦热者，皆以此法愈之，是又不可不知也。

吐蛔新案

胡宅小儿，年甫三岁，偶因饮食不调，延幼科诊治，所用之药，无非清火化滞等剂，因而更损胃气，反致呕吐溏泄，复加清利，遂致吐蛔，初止数条，渐至数十条，细如灯草，甚至成团搅结而出，早晚不绝。所下者，亦如之，羸困至极，求治于予。因与温胃饮二三剂，其虫朝夕不止，其多如故。初不识其何所从来，而神化之速，一至如此。乃翁切恳曰：止此一儿，死生在公矣，万望先逐此虫，虫不尽则病日甚，其能生乎。予弗之听，但以前药倍加人参，仍加附子二三剂，而呕吐渐稀，泻亦随止。泻止后乃以理阴煎、温胃饮出入间用，十余日而虫渐少，一月余而饮食进，肌肉生，复元如故矣。其翁积诚称谢，因问曰：小豚之病诚然危矣，令何以不治虫，不治呕泻，而三者俱愈，可闻教乎？予曰：公之所畏者，虫也；予之所畏者，胃气也。且凡逐虫之药，无有不伤胃气者，向使胃气再伤，非惟不能逐虫，而命必随之矣，其害孰甚。故保生之权，全在知本知末，但使脾胃日强，则拔去化虫之源，而三病同归一得矣，尚何虫泻之敢横哉。闻者叹服，因附著案于此。

又一王宅少妇，年未二旬，素喜瓜果生冷，因常病心腹疼痛，每发必数日不食；后及二旬之外，则每发必至吐蛔。初吐尚少，自后日甚日多，每吐必一二十条，每发必旬日不食。所经诸医，但知攻虫，旋去旋生，百药不效。予为诊视脉证，并察病因，知其伤于生冷，以致脾胃虚寒，阴湿气聚，故为此证。使不温养脾胃，以杜寒湿化生之源，而但事攻虫，虫去复生，终无济也，因制温脏丸与之，药未完而病随愈矣。后因病愈，而少妇任意，仍耽生果，旧病复作，再制丸服，乃得全愈。观此二证，如前之小儿，乃因凉药伤脾，所以生虫；后之女人，乃因生果伤胃，所以生虫，可见阴湿内淫，而脾胃虚寒，是即生虫之由也。故凡治虫之法，但察其别无疳热等证者，悉当以温补脾胃为主。


呕吐论列方

二陈汤和一


理中汤热一


附子理中汤热二


理阴煎新热三


四君子汤补一


加减二陈汤和二


温胃饮新热五


六君子汤补五


金水六君煎新和一


圣术煎新热二五


神香散新和二十


四逆汤热十四


黄芽丸新热二一


四味回阳饮新热一


参姜饮新热八


启脾丸和八六


和胃饮新和五


平胃散和十七


六味回阳饮新热二


五苓散和一八二


橘皮汤和十一
 热五六


和胃二陈煎新和三


一气丹新热二二


除湿汤和一七七


苓术二陈煎新和四


排气饮新和六


茱萸汤热一三七


生姜半夏汤热五二


猪苓散和一二五


竹茹汤和一二一


半夏干姜散热五三


保和丸小三五


万应丸攻九九


茯苓泽泻汤热七四


六一散寒百十二


香藿饮和一六九


五物香薷饮和百七十


白虎汤寒二


太清饮新寒十三


藿香安胃散热七一


抽薪饮新寒三


黄芩汤和一九八


藿香正气散和二十


柴陈煎新散九


抑青丸寒一四九


橘皮半夏汤和十三


大半夏汤和十


小半夏汤和八


半夏泻心汤寒二八


大分清饮新寒五


小分清饮新和十


《局方》四七汤和九七


大和中饮新和七


小和中饮新和八


竹叶石膏汤寒五


小柴胡汤散十九


正柴胡饮新散六


仲景乌梅丸和三二三


麦门冬汤寒四四


丁香煮散热六一


大黄甘草汤攻十三


大七香丸和一三一


不换金正气散和二一


小半夏茯苓汤和九


黄芩半夏生姜汤和十六


温脏丸新热二四


论外备用方

独参汤补三五


参术汤补四十


参苓白术散补五四


参附汤补三七


五味异功散补四


《金匮》大建中汤补二三
 寒上冲


大建中汤补二五
 寒呕


香砂六君汤补七


二术二陈汤和四
 吐清水


益黄散和十九
 脾寒气滞


治中汤热十
 中气不和


茯苓半夏汤和十二
 水气呕


葛花解酲汤和一二四


青州白丸子和百十二


半夏丁香丸和百三十
 寒滞


槟榔煎和二三六
 寒湿瘴


保和汤和一四七
 散邪顺气


丁香半夏丸和一二九
 寒痰


陈皮汤和百二十
 和胃


六和汤和一二七
 和胃


橘半胃苓汤和一九一
 和胃


旋覆花汤散八三
 风痰呕


胃爱散热七十
 虚寒滞


理中加丁香汤热四
 中寒


甘露汤热七三
 和胃


丁附散热六二
 胃寒


丁香温中汤热十一
 和胃


安脾散热六七
 冷痰饮


倍术丸热百四
 饮呕


丁香茯苓汤热六三
 温中行滞


养胃汤热六九
 虚寒气滞


补脾汤热六八
 虚滞


理中化痰丸热九
 虚痰


养正丹热一八八
 气壅不降


八味理中丸热七
 虚寒


五味沉附汤热百十六
 胃寒


吴茱萸汤热一三八
 头痛呕


胡椒理中汤热六
 虚寒


橘皮干姜汤热五五
 胃寒呕


七味人参丸热七二
 虚寒


甘草干姜汤热五四
 脾寒


藿香安胃散热七一
 寒滞


草豆蔻汤热七六
 调气


丁香柿蒂散热六四
 胃寒



霍　乱

经　义

《经脉篇》曰：足太阴厥气上逆，则霍乱。

《气交变大论》曰：岁土不及，民病飧泄、霍乱。

《六元正纪大论》曰：不远热则热至，热至则身热，吐下霍乱。太阴所至，为中满、霍乱、吐下。土郁之发，为呕吐、霍乱。

论 证 共三条


霍乱一证，以其上吐下泻，反复不宁而挥霍撩乱，故曰霍乱，此寒邪伤脏之病也。盖有外受风寒，寒气入脏而病者；有不慎口腹，内伤食饮而病者；有伤饥失饱，饥时胃气已伤，过饱食不能化而病者；有水土气令，寒湿伤脾而病者；有旱潦暴雨，清浊相混，误中沙气阴毒而病者，总之皆寒湿伤脾之证。邪在脾胃，则中焦不能容受，故从上而出则为吐，从下而出则为泻，且凡邪之易受者，必其脾气本柔，而既吐既泻，则脾气不无更虚矣。故凡治霍乱者，必宜以和胃健脾为主。健者，培补之谓，因其邪气已去，而胃气受伤，故非培补不可也。和者，调和之谓，以其胃气虽伤，而邪犹未尽，故非察其邪正，而酌为调和不可也。若其寒少滞多，则但以温平之剂调之可也；若滞因于寒，则非温热之剂不能调也。而诸家有言为火者，谓霍乱之病多在夏秋之间，岂得为之伤寒乎？吁！谬亦甚矣。不知夏秋之交，正多脏寒之病，盖一以盛暑将杀，新凉初起，天人易气，寒之由也；一以酷暑当令，生冷不节，疾病因时寒之动也。人以夏秋之外热易见，而脏腑之内寒难见，故但知用热远热，而不知用寒远寒，见之浅陋，多有如此，此所以多致误也。学者于此，当熟察之。

——转筋霍乱证，以其足腹之筋拘挛急痛，甚至牵缩阴丸，痛迫小腹，最为急候，此足阳明厥阴气血俱伤之候也。观河间曰：转筋，经云反戾也，热气燥烁于筋，则挛瘛而痛，火主燔烁燥动故也。或以为寒客于筋者，误也，盖寒虽主于收引，然止为厥逆、禁固、屈伸不便，安得为转筋也。所谓转者，动也，阳动阴静，热证明矣。丹溪亦曰：转筋属血热。余谓此二子之言，总属一偏之见，不可从也。试以《内经》质之，不有曰：经筋之病，寒则反折筋急，热则筋弛纵不收。此转筋者，谓非反折筋急之病乎，而何以谓之热也？夫所谓转者，以其坚强急痛，有如扭转之状，是谓转筋，今西北方以转字作去声者，即其义也。而河间曰转者，动也，则不为强矣。且凡患转筋者，必于大吐大泻之后，乃有此证，未闻于吐泻之前，而先见转筋者也。若转于吐泻之前而谓之火，犹可云因火而病也，既转于吐泻之后，则上下皆已火去，岂因吐泻而反生火耶？又何以吐泻之前火不转耶？河间其何以解之。盖阳明为五脏六腑之海，主润宗筋，此证以阳明血气骤损，筋急而然，本非火也。观无择陈氏曰：转筋者，以阳明养宗筋，属胃与大肠。今暴吐下，津液顿亡，外感四气，内伤七情，攻闭诸脉，枯削于筋，宗筋失养，必致挛缩，甚则卵缩、舌卷，为难治。此说始为切当，若从河间而作火治，能无误乎？余故曰不可从也。

——夏秋新凉之交，或疾风暴雨，或乍寒乍暖之时，此皆阴阳相驳之际，善养生者，最于此时宜慎，凡外而衣被，内而口腹，宜增则增，宜节则节，略为加意，则却疾亦自不难。其或少有不调，而为微寒所侵，则霍乱吐泻、搅肠腹痛、疟痢之类，顷刻可至，此其所忽者微，而所害者大也。且膏粱与藜藿不同，薄弱与强壮迥异。矧强者犹不可恃强，而弱者顾可以忘弱耶，此自珍者之不可忽也。

论 治 共七条


——霍乱初起，当阴阳扰乱，邪正不分之时，惟宜以姜盐淡汤徐徐与之，令其徐饮徐吐，或以二陈汤探吐之，则吐中自有发散之意。必俟滞浊大出，胃气稍定，乃察其有无泄泻，有无胀满，有无呕恶，以辨邪正虚实，然后随其证而调理之，自无不愈者。但于吐泻扰乱之后，胃气未清，邪气未净之时，凡一切食饮之类，宁使稍迟，切不可急与粥汤，以致邪滞复聚，则为害不小也，不可不慎，亦不可妄用凉药。

——霍乱初起，胃口不清，邪气未净，或痛而呕恶不止，察其邪甚于上者，宜和胃饮、神香散或平胃散，择而用之；邪甚于下者，宜五苓散、胃苓汤，或苓术二陈煎之类主之。

——霍乱无胀无痛，而但呕恶不宁者，此脾胃受伤，虚寒证也。若胃气微虚兼滞者，宜六君子汤，或温胃饮主之。若但虚无滞者，宜理中汤，或五君子煎主之。若虚而无寒者，止用四君子汤，或五味异功散亦可。若虚在阴分，水中无火，因泻而呕恶不已，胸腹膨膨者，必用理阴煎，或去当归加人参主之。若吐利，四肢拘急，脉沉而迟，此脾肾证也，宜四君子加姜、附、厚朴，或理阴煎主之。

——霍乱杂证，凡霍乱后身热不退，脉数无汗者，宜酌其虚实，于前治法中加柴胡主之。寒邪甚者，宜用麻黄。吐痢，脉浮自汗者，宜四君子加桂枝主之。吐痢，头痛身热而渴者，宜五苓散。吐痢因于过食，或瓜果生冷，以致食留不化，遂成痞隔、霍乱者，宜大小和中饮，或六和汤主之。若生冷寒胜者，宜加炮姜、肉桂、吴茱萸之类。《元戎》曰：太阴证，霍乱者，理中加橘红，名治中汤。若吐下心腹作痛，手足逆冷，理中去白术加熟附子，名四顺汤。若吐利后转筋者，理中加火煅石膏一两。

——转筋腹痛者，因胃气暴伤，以致阳明、厥阴血燥筋挛而然。法当养血温经，乃为正治。若邪滞未清者，或先宜和胃饮加肉桂、木瓜主之。若气虚者，宜四君子汤加当归、肉桂、厚朴、木瓜之类。阴虚少血者，宜理阴煎加肉桂、木瓜主之。又治转筋法，男子以手挽其阴，女子以手揪两乳，此《千金》法也。

——干霍乱证，最为危候。其证则上欲吐而不能出，下欲泻而不能行，胸腹搅痛，胀急闷乱，此必内有饮食停阻，外有寒邪闭遏。盖邪浅者易于行动，故即见吐利，邪深者阴阳格拒，气道不通，故为此证。若不速治，多致暴死。宜先用盐汤探而吐之，一以去其滞隔，一以通其清气，但使清气得升，然后浊气得降，从泻而出，斯不致害。药以温中散滞破气等剂，庶乎胃气可舒而邪随以散，宜排气饮加减主之，或神香散，或《局方》七气汤亦可酌用。向余荆人患此，几致不救，有治案在腹痛门。

——霍乱之后，多有烦渴者，此以吐利亡津，肾水干涸，故渴饮欲水，势所必然。但宜温暖调脾以止吐泻，脾气得和，渴将自止；或以独参汤徐徐与之，最妙法也。其有本以阳脏，而因泻亡阴，或见火盛喜冷，内热脉洪者，宜益元散或竹叶石膏汤之类，甘凉以济之，亦无不可。


述 古 共三条


仲景曰：霍乱头痛发热，身疼痛，热多欲饮水者，五苓散主之；寒多不欲水者，理中丸主之。若脐上筑者，肾气动也，去术加桂四两。此下即理中汤加减法。吐多者，去术加生姜三两。下多者，还用术。悸者，加茯苓二两。渴欲得水者，加术足前成四两半。腹中痛者，加人参足前成四两半。寒者，加干姜足前成四两半。腹满者，去术加附子一枚。服汤后，如食顷，饮热粥一升许，微自温，勿发揭衣被。吐痢止而身痛不休者，当消息和解其外，宜桂枝汤小和之。吐利汗出，发热恶寒，四肢拘急，手足厥冷者，四逆汤主之。既吐且利，小便复利而大汗出，下利清谷，内寒外热，脉微欲绝者，四逆汤主之。吐已下断，汗出而厥，四肢拘急不解，脉微欲绝者，通脉四逆加猪胆汁汤主之。吐利发汗，脉平，小烦者，以新虚不胜谷气故也。

《巢氏病源》曰：霍乱吐泻，皆由温凉不调，阴阳淆混，二气相干，致脾胃受伤，变为霍乱。寒气客于脾则泻，客于胃则吐。亦由饮酒食肉腥脍，生冷过度，或因坐卧湿地，当风取凉，使风冷之气归于三焦，传于脾胃，脾胃得冷，水谷不消，皆成霍乱。

陈无择曰：霍乱者，心腹卒痛，呕吐下痢，憎寒壮热，头痛眩运，先心痛则先吐，先腹痛则先泻，心腹俱痛则吐痢并作，甚至转筋入腹，霍乱恶证，无越于斯。盖阴阳反戾，清浊相干，阳气暴升，阴气顿坠，阴阳痞膈，上下奔逸。治之惟宜温暖，更详别三因以调之。外因诸风，则恶风有汗，伤寒则恶寒无汗，冒湿则重著，伤暑则热烦。内因九气所致，郁聚痰涎，痞膈不通，遂致满闷，随其胜复，必作吐痢。不内外因，或诸饱食脍炙，恣饮奶酪冰脯，寒浆旨酒，胃既[image: ]
 胀，脾脏停凝，内郁必发，遂成吐痢，当从不内外因也。

针灸法

刺委中穴出血，或刺十指头出血，皆是良法。今西北人，凡病伤寒热入血分而不解者，悉刺两手、腘中出血，谓之打寒，盖寒随血去，亦即红汗之类也。故凡病受寒霍乱者，亦宜此法治之。今东南人有刮沙之法，以治心腹急痛，盖使寒随血聚，则邪达于外而脏气始安，此亦出血之意也。

霍乱吐泻不止，灸天枢、气海、中脘四穴，立愈。

霍乱危急将死，用盐填脐中，灸二七壮，立愈。

转筋，十指拘挛不能屈伸，灸足外踝骨尖上七壮。

霍乱论列方

四君子汤补一


五君子煎新热六


六君子汤补五


大和中饮新和七


小和中饮新和八


二陈汤和一


神香散新和二十


平胃散和十七


和胃饮新和五


温胃饮新热五


胃苓汤和百九十


五苓散和一八二


四逆汤热十四


理中汤热一


理阴煎新热三


独参汤补三五


六和汤和一二七


排气饮新和六


益元散寒百十二


理中丸热一


桂枝汤散九


五味异功散补四


苓术二陈煎新和四


《局方》七气汤和五十


竹叶石膏汤寒五


四逆加猪胆汁汤热十六


论外备用方

人参散和一二六
 胃寒


缩脾饮和一七三
 暑毒


藿香正气散和二十
 风寒


丁香散和一二八
 气逆


治中汤热十
 中气不和


吴茱萸汤热一三八
 阴暑


木瓜汤热八二
 转筋


大顺散热七七
 寒湿


姜附汤热三二
 厥冷转筋


冷香汤热八一
 生冷滞


霍乱三方热八四


干霍乱二方热八六


养正丹热一八八
 气壅滞


诃子散热八三
 老幼皆宜


四顺附子汤热九六
 阴寒


冷香饮子热八十
 阴暑


《千金》霍乱方热八五


附子粳米汤热七九
 四逆干呕



恶心嗳气

经　义

《宣明五气篇》曰：五气所病，心为噫。

《脉解篇》曰：太阴所谓上走心为噫者，阴盛而上走于阳明，阳明络属心，故曰上走心为噫也。

《经脉篇》曰：足太阴病，则舌本强，食则呕，胃脘痛，腹胀善噫，得后与气，则快然如衰。

《口问篇》曰：人之噫者，何气使然？曰：寒气客于胃，厥逆从下上散，复出于胃，故为噫。

《阴阳别论》曰：二阳一阴发病，主惊骇、背痛、善噫、善欠，名曰风厥。

《痹论》曰：心痹者，脉不通，烦则心下鼓，暴上气而喘，嗌干善噫。

《三部九候论》曰：若有七诊之病，其脉候亦败者死矣，必发哕噫。

《至真要大论》曰：岁厥阴在泉，风淫所胜，民病膈咽不通，食则呕，腹胀善噫，得后与气，则快然如衰，身体皆重。太阳司天，寒淫所胜，民病胸胁胃脘不安，面赤目黄，善噫嗌干，甚则色炲，渴而欲饮，病本于心。少阴之复，燠热内作，外为浮肿，为哕噫。

《四时刺逆从论》曰：刺五脏，中心一日死，其动为噫。

《诊要经终论》曰：太阴终者，腹胀闭不得息，善噫善呕。

恶心证治 共三条
 《内经
 》无恶心之说
 ，凡呕吐证即其类也
 。经义详见本门


恶心证，胃口泛逆，兀兀不宁之病。凡恶心欲吐，口必流涎，咽之不下，愈咽愈恶，而呕吐继之，亦有不呕吐而时见恶心者，然此虽曰恶心，而实胃口之病，非心病也。此证之因，则有寒，有食，有痰饮，有秽气，有火邪，有阴湿伤胃，或伤寒疟痢诸邪之在胃口者，皆得有之，若欲察之，但当察其虚实寒热则尽之矣。盖实邪恶心者，邪去则止，其来速，其去亦速；虚邪恶心者，必得胃气大复，其病方愈。且此证惟虚寒者十居八九，即有实邪呕恶者，亦必其脾气不健，不能运化而然。此所以凡治恶心者，必当知其实中有虚，勿得妄行攻击，而胃气不可不顾也。

——虚寒恶心，其证最多，若非猝暴而常见，或形气不足之辈，悉以胃气弱也。故凡治此者，多宜以温补为主。若脾胃微虚生痰，或兼吞酸嗳腐，咳嗽恶心者，宜六君子汤。若脾肾虚寒，痰滞咳嗽而恶心者，金水六君煎。若脾胃虚寒，或太阴自利腹痛，呕吐恶心者，温胃饮，或理中汤、圣术煎。若脾肾虚寒，上下不能运行，或胀满，或呕吐，或伤寒阴证，寒邪深入三阴，而恶心呕吐不止者，理阴煎或温胃饮。

——实邪恶心，以一时邪滞犯胃，得吐则滞去，滞去则恶心自解。若有余邪，如法治之。若恶心多痰，及风寒咳嗽，或伤生冷，或饮酒过多，脾胃不和者，二陈汤或橘皮半夏汤。若脾胃多滞，或寒湿伤脾恶心者，平胃散。若胃寒多滞，或伤生冷，或寒痰不清，吞酸胀满恶心者，和胃饮或和胃二陈煎。若受秽浊寒邪，胀满腹痛恶心者，调气平胃散。若感冒暑热，火盛烦躁恶心者，仲景竹叶石膏汤。若中药毒或诸毒而恶心者，速宜于诸毒门求法治之。

嗳气证治 共三条


嗳气者，即《内经》之所谓噫也。此实脾胃之气滞，起自中焦而出于上焦，故《经》曰：上走心为噫也。据丹溪曰：嗳气，以胃中有痰有火，愚谓此说未必皆然。盖嗳气多由滞逆，滞逆多由气不行，气逆不行者，多寒少热，可皆谓之火耶？故凡人之饮食太饱者，多有此证，及饮食不易消化者，亦有此证。但太饱作嗳者，此系实滞，治宜行气化食；食不消化，时多虚闷作嗳者，此系胃气虚寒，治宜温补。若痰火作嗳者，亦或有之，但停痰必以胃弱，胃弱多因无火，此当详辨脉证而酌治之也。

——治嗳之法，凡胃虚兼滞而作嗳者，宜十味保和汤，或枳壳散。若胃寒气滞作嗳者，和胃煎。若胃寒生痰，呕恶嗳气者，宜和胃二陈煎。若胃气虚寒，饮食难化，时常虚饱嗳气者，宜温胃饮，或养中煎、理中汤。若脾肾虚寒，命门不暖，阴邪不降，则寒滞上焦而痞满嗳气者，理阴煎加减治之。

——丹溪曰：嗳气以胃中有痰有火，宜用半夏、南星、香附、软石膏、栀子，或汤或丸服。按此治必真有火邪者乃可用，否则恐滞于中而嗳愈甚。

恶心论列方

理中汤热一


温胃饮新热五


金水六君煎新和一


圣术煎新热二五


理阴煎新热三


养中煎新热四


和胃二陈煎新和三


二陈汤和一


和胃饮新和五


橘皮半夏汤和十三


枳壳散和一四六


平胃散和十七


十味保和汤和一四八


六君子汤补五


调气平胃散和十八


竹叶石膏汤寒六


论外备用方

胃爱散热七一


祛痰丸和百三


香砂六君子汤补七


景岳全书卷之二十终


卷之二十一明集

杂证谟

吞　酸

经　义

《至真要大论》曰：诸呕吐酸，暴注下迫，皆属于热。少阳之胜，呕酸善饥。

辨 证 共五条


吐酸一证，在河间言其为热，在东垣言其为寒，夫理有一定，奚容谬异若此，岂理因二子可以易乎，必二子于理有一悖耳。此余之不能无言者，乃以东垣为是，而以河间为非也。何以见之？盖河间之说，实本《内经》，经曰：诸呕吐酸，暴注下迫，皆属于热。故河间《病机》悉训为火，而甚以主寒者为非。不知《内经》此论，乃以运气所属概言病应，非以呕吐注泻皆为内热病也。如果言热，则何以又曰：寒气客于肠胃，厥逆上出，故痛而呕也。又曰：太阳之复，心胃生寒，胸中不和，唾出清水，及为哕噫。此言呕吐之有寒也，岂皆热耶？又曰：太阳之胜，寒入下焦，传为濡泄，此言泄泻之有寒也，岂亦热耶？由此观之，则其此处言热，而彼复言寒，岂非自相矛盾，能无谬乎？不知《内经》之理，圆通详悉，无不周备，故有此言其常而彼言其变者，有此言其顺而彼言其逆者，有此篇未尽而足之他论者，有总言所属而详言所病者，此《内经》之玄，所以不易穷也。故凡善观此者，务宜悟其源流，察其分合，其博也，必烛其为千为万；其约也，必贯其总归一理，夫如是，斯足称明眼人矣。倘不能会其巅末，而但知管测一斑，又乌足以尽其妙哉。矧复有不明宗旨，悖理妄谈，谬借经文证己偏见者，尚难枚举，无暇辨也。兹因二子之论，故并及之，而再悉于下，观者其加正焉。

——辨河间吐酸之论为非。据河间曰：酸者，肝木之味也，由火盛制金，不能平木，则肝木自甚，故为酸也，如饮食热则易于酸矣。或言吐酸为寒者，误也。所以妄言为寒者，但谓多伤生硬粘滑，或伤冷物而为噫酸吞酸，故俗医主于温和脾胃。岂知经言：人之伤于寒也，则为病热。故凡内伤冷物者，或即阴胜阳而为病寒者，或寒热相击而致肠胃阳气怫郁而为热者，亦有内伤生冷而反病热，得大汗，热泄身凉而愈也。若久喜酸而不已，则不宜温之，宜以寒药下之，后以凉药调之，结散热去则气和也。

凡此皆河间之说，余每见之，未尝不反复切叹。观其所言病机，则由火及金，由金及木，由木及脾，所以为酸，若发微谈理，果可转折如此，则指鹿为马，何患无辞？惟其执以为热，故不得不委曲若此。若余言其为寒，则不然也。夫酸本肝木之味，何不曰火衰不能生土，则脾气虚而肝邪侮之，故为酸也，岂不于理更为明切，而何以曲折强解有若是乎。又若《内经》所言人之伤于寒也，则为病热，此言伤寒证寒邪在表，则为三阳之发热，及其传里，则为阳明之内热，岂以内伤冷物而亦云病热者耶？又岂有内伤冷物而可以汗解者耶？即以气血强盛之人，偶伤生冷，久留不去而郁为热者，此以郁久化热，或亦有之，岂果因生冷而反热耶？矧《内经》本以外感言，而河间引以证内伤，谬亦甚矣。此不惟大害轩岐之旨，而致后人执以借口，其害又将何如也。

——辨东垣吐酸之论为是。据《发明》曰：《内经》言诸呕吐酸，皆属于热，此上焦受外来客邪也，胃气不受外邪故呕，仲景以生姜、半夏治之。以杂病论之，呕吐酸水者，甚则酸水浸其心，其次则吐出酸水，令上下牙酸涩不能相对，以大辛热药疗之必减也。酸味者，收气也，西方肺金旺也。寒水乃金之子，子能令母实，故用大咸热之剂泻其子，以辛热为之佐，而泻肺之实，《病机》作热攻之，误矣。盖杂病醋心，浊气不降，欲为中满，寒药岂能治之乎？

此东垣之说也，余谓其最为得理。但其立言太讳，如所云收气及西方金旺，水为金子等义，人有未达，每多忽之。即在丹溪，亦曰东垣不言外得风寒，而作收气立说，欲泻肺金之实，又谓寒药不可治酸，而用安胃汤、加减二陈汤，俱犯丁香，且无治热湿郁积之法，为未合经意也。因考丹溪治法，则用茱莲丸、二陈汤，且曰：宜用炒吴茱萸，顺其性而折之，乃反佐之法也，必用黄连为君以治之。此丹溪之意亦主于热，正与东垣相反，而欲以芩、连治吐酸，则不可不辨也，故余以东垣之说请为之疏焉。

夫所谓收气者，金气也，即秋气也。《内经》曰：秋气始于上。盖阴盛之渐，必始于秋，以阳气之将退也。寒肃之渐，必始于上，以阳气之日降也。其云金旺者，非云肺气之充实，正言寒气之有余也。其云子令母实者，以寒在上焦，则收气愈甚，故治用咸热等剂以泻其子，亦无非扶阳抑阴之道，最切当也。丹溪未达其意，而反以非之，抑又何也。即如丁香气味辛爽无毒，凡中焦寒滞，气有不顺者，最其所宜，又何至以犯字相戒，而使后人畏之如虎耶？盖丹溪但知丁香不可犯，而不知黄连、黄芩又岂吞酸证所宜轻犯者哉？然说虽如此，而说有未尽，则云寒云热，犹不无疑，谨再竟其说如下。

——吐酸证，诸言为热者，岂不各有其说。在刘河间则曰：如饮食热则易酸矣。在戴原礼则曰：如谷肉在器，湿热则易为酸也。又有相传者曰：观之造酒者，凉作则甘，过热则酸，岂非酸由热乎？诸说如此，宛然可信，而欲人不从不可得也，凡诸似是而非者，正以此类。譬之射者，但能不离于前后左右，便云高手，不知犯此四字，尚足以言射乎？而诸家之说，亦犹是耳。

何以见之？盖察病者，当察以理，察理者，当察以真。即如饮食之酸由乎热，似近理矣，然食在釜中，使能化而不能酸者，此以火力强而速化无留也，若起置器中，必久而后酸，此停积而酸，非因热而酸也。尝见水浆冷积既久，未有不酸者，此岂热耶，因不行也。又云造酒者热作则酸，亦似近理，然必于二三日之后，郁热不开，然后成酸，未有热作及时而遂致酸者。且人之胃气，原自天热，所以三餐入胃，俱能顷刻消化，此方是真阳火候之应；若如造酒者，必待竟日而后成，则日不再餐，胃气能无惫乎？若必如冷作之不酸，方云无火，则饮食之化，亦须旬日，此其胃中阳气不已竭乎？是可见胃气本宜暖，稍凉不可也，酒瓮本宜疏，郁闷不可也。故酒瓮之化，亦安能如胃气之速，而胃气之健，又安可同酒瓮之迟乎？此其性理相悬，奚啻十倍，有不待辨也明矣。且人之饮食在胃，惟速化为贵，若胃中阳气不衰，而健运如常，何酸之有？使火力不到，则其化必迟，食化既迟，则停积不行而为酸为腐，此酸即败之渐也。故凡病吞酸者，多见饮食不快，自食有不快，必渐至中满、痞隔、泄泻等证，岂非脾气不强，胃脘阳虚之病，而犹认为火，能无误乎？余向在燕都，尝治一缙绅患此而求治者，余告以寒，彼执为热，坚持造酒之说，以相问难，莫能与辩，竟为芩、连之属所毙，而终不能悟，岂非前说之误之也耶？亦可哀矣。余故曰：人之察理，贵察其真，若见理不真，而疑似固执，以致酿成大害者，无非此类，此似是而非之谈，所以不可不辨也。

——吞酸之与吐酸，证有三种：凡喉间嗳噫，即有酸水如醋浸心，嘈杂不堪者，是名吞酸，即俗所谓作酸也。此病在上脘最高之处，不时见酸，而泛泛不宁者是也。其次则非如吞酸之近，不在上脘，而在中焦胃脘之间，时多呕恶，所吐皆酸，即名吐酸，而渥渥不行者是也。又其次者，则本无吞酸吐酸等证，惟或偶因呕吐所出，或酸或苦，及诸不堪之味，此皆肠胃中痰饮积聚所化，气味每有浊恶如此，此又在中脘之下者也。但其顺而下行，则人所不觉，逆而上出，则喉口难堪耳。凡此三者，其在上中二脘者，则无非脾胃虚寒，不能运化之病，治此者非温不可。其在下脘偶出者，则寒热俱有，但当因证以治其呕吐，呕吐止则酸苦无从见矣。虽然，此亦余之论证，故不得不曲尽其说，若以实理言之，则凡胃强者，何暇及于酸苦，其有酸苦者，必其停积不行而然。此宜随证审察，若无热证热脉可据，而执言湿中生热，无分强弱，惟用寒凉，则未有不误者矣。


论 治 共七条


——治吞酸吐酸，当辨虚实之微甚，年力之盛衰。实者可治其标，虚者必治其本。

——凡胃气未衰，年质壮盛，或寒或食，偶有所积而为酸者，宜用行滞温平之剂，以二陈汤、平胃散、和胃饮之类主之。中气微寒者，宜加减二陈汤，或橘皮汤，甚者宜温胃饮。气微虚者，宜藿香安胃散。此皆治标之法也。

——脾胃气虚，及中年渐弱，而饮食减少，时见吞酸者，惟宜温补脾胃，以理中汤、温胃饮、圣术煎之类主之，切不可用清凉消耗等药。若虚在阴分，下焦不暖，而水邪上泛为酸者，宜用理阴煎最妙。

——丹溪曰：治酸必用吴茱萸，顺其性而折之，乃反佐之法也。不知此实正治，非顺性也。盖其性热，最能暖中下二焦，其味辛苦，最能胜酸涩之味，谓之反佐，见之过矣。

——用黄连为君，以治吐酸，乃丹溪之法也。观其治案，有一人酸块自胸直上咽喉，甚恶，以黄连浓煎，冷，候酸块欲上，与数点饮之即下。盖味苦沉降，故酸得苦而即下，此亦扬汤止沸之法耳。若年壮气强，偶有所积，及酒湿不行，而酸楚上泛者，或用此法，未必即伤胃气，而亦可坠引下行，即权宜用之，亦无不可，然终非治本之道也。若气体略有虚弱，及内伤年衰之辈而患吐酸者，必不可妄用芩连再残阳气，虽暂得苦降之力，而胃气愈伤，则病必日甚，而无可为矣。

——呕吐清水，古法以二术、二陈汤，或六君子汤，本皆正治之法。然余尝治水泛为饮者，觉自脐下上冲而吐水不竭，以理阴煎治之，其妙如神，故此三方皆宜酌用。

——凡肌表暴受风寒，则多有为吞酸者，此其由息而入，则脏气通于鼻，由经而入，则脏俞系于背，故凡寒气一入，则胃中阳和之气被抑不舒，所以滞浊随见，而即刻见酸，此明系寒邪犯胃也。今以讹相传者，皆云肌表得风寒，则内热愈郁，而酸味刺心，何其谬也！夫因郁成热者，必以渐久而成，或一日、或二日，然后郁而为热也。今凡受寒吞酸者，无不随寒而酸，见在即刻，岂即刻便成郁热耶？惟其非热，所以却之之法，亦惟肌表宜温暖，药剂宜香燥，此自寒者热之之正治。而说者必欲执言为热，故尔强解，所谓道在迩而求诸远，凡属谬妄者，何非此类。

述　古

薛立斋曰：吐酸吞酸，大略不同，吐酸者湿中生热，吞酸者虚热内郁，皆属脾胃虚寒，中传末证。故《内经》以为火者，指其病形而言也，东垣以为胃寒者，指其病本而言也。凡患此者，先当辨其吞吐而治，以固本元为主。若服寒凉，复伤胃气，则实实虚虚者矣。复审其脾气虚而饮食不能输化，浊气不能下降者，须用六君子汤补养脾胃为主，少佐越鞠丸以清中。故东垣先生云：邪热不杀谷。若误认为实热，而妄用寒凉，必变败证。

吞酸论列方

二陈汤和一


平胃散和十七


六君子汤补五


温胃饮新热五


和胃饮新和五


加减二陈汤和二


圣术煎新热二五


理中汤热一


理阴煎新热三


二术二陈汤和四


橘皮汤和十一


越鞠丸和一五四


藿香安胃散热七一


论外备用方

曲术丸和百十
 宿食


沉香降气散和四十
 气滞


半夏丁香丸和百三十
 寒滞


茱连丸寒一五三
 湿热


安脾散热六七
 胃寒


丁香茯苓汤热六三
 温胃行滞


倍术丸热百四
 饮



反　胃

论　证

反胃一证，本属火虚，盖食入于胃，使果胃暖脾强，则食无不化，何至复出？今诸家之论，有谓其有痰者，有谓其有热者，不知痰饮之留，正因胃虚而完谷复出，岂犹有热？观王太仆曰：内格呕逆，食不得入，是有火也；病呕而吐，食入反出，是无火也。此一言者，诚尽之矣。然无火之由，则犹有上中下三焦之辨，又当察也。若寒在上焦，则多为恶心，或泛泛欲吐者，此胃脘之阳虚也。若寒在中焦，则食入不化，每食至中脘，或少顷，或半日复出者，此胃中之阳虚也。若寒在下焦，则朝食暮吐，或暮食朝吐，乃以食入幽门，丙火不能传化，故久而复出，此命门之阳虚也。故凡治此者，使不知病本所在，混行猜摸，而妄祈奏效，所以难也。

论 治 共七条


——治反胃之法，当辨其新久，及所致之因。或以酷饮无度，伤于酒湿；或以纵食生冷，败其真阳；或因七情忧郁，竭其中气。总之，无非内伤之甚，致损胃气而然。故凡治此者，必宜以扶助正气，健脾养胃为主。但新病者，胃气犹未尽坏，若果饮食未消，则当兼去其滞，若有逆气未调，则当兼解其郁。若病稍久，或气体禀弱之辈，则当专用温补，不可标本杂进，妄行峻利开导、消食化痰等剂，以致重伤胃气，必致不起也。

——虚在上焦，微寒呕恶者，惟姜汤为最佳，或橘皮汤亦可。若气虚为寒所侵，而恶心呕食者，宜黄芽丸，或橘皮干姜汤之类主之。若寒痰胜者，宜小半夏汤，或大半夏汤之类主之。

——虚在中焦，而食入反出者，宜五君子煎、理中汤、温胃饮、圣术煎之类主之。若胃虚甚者，宜四味回阳饮，或黄芽丸主之。若兼寒痰者，宜六君子汤，或理中化痰丸之类主之。或水泛为痰者，宜金水六君煎主之。若胃不甚寒，而微虚兼滞者，宜五味异功散主之。

——虚在下焦，而朝食暮吐，或食入久而反出者，其责在阴，非补命门以扶脾土之母，则火无以化，土无以生，亦犹釜底无薪，不能腐熟水谷，终无济也。宜六味回阳饮，或人参附子理阴煎，或右归饮之类主之。此屡用之妙法，不可忽也。

——反胃初起，而气体强壮者，乃可先从清理，如二陈汤、橘皮半夏汤之类，皆可清痰顺气。平胃散、不换金正气散、五苓散之类，皆可去湿去滞。半夏干姜散、仲景吴茱萸汤、橘皮汤之类，皆可去寒。然此惟真有邪滞，乃可用之，若病稍久而胃气涉虚者，则非所宜。

——反胃证，多有大便闭结者，此其上出，固因下之不通也。然下之不通，又何非上气之不化乎？盖脾胃气虚，然后治节不行，而无以生血，血涸于下，所以结闭不行，此真阴枯槁证也。必使血气渐充，脏腑渐润，方是救本之治。若徒为目前计，而推之逐之，则虽见暂通，而真阴愈竭矣。故治此之法，但见其阴虚兼寒者，宜以补阳为主，而大加当归、肉苁蓉、韭汁、姜汁之属；阴虚兼热者，宜以补阴为主，而加乳汁、童便、酥油、蜂蜜、豕膏、诸血之属。然此等证治，取效最难，万毋欲速，非加以旬月功夫，安心调理，不能愈也。其有粪如羊矢，或年高病此者，尤为难治。

——反胃由于酒湿伤脾者，宜葛花解酲汤主之。若湿多成热，而见胃火上冲者，宜黄芩汤，或半夏泻心汤之类主之。

述 古 共三条


仲景曰：病人脉数，数为热，当消谷引食，而反吐者，何也？师曰：以发其汗，令阳微，膈气虚，脉乃数，数为客热，不能消谷，胃中虚冷故也。脉弦者，虚也，胃气无余，朝食暮吐，变为胃反。寒在于上，医反下之，今脉反弦，故名曰虚。趺阳脉浮而涩，浮则为虚，涩则伤脾，脾伤则不磨，朝食暮吐，暮食朝吐，宿食不化，名曰胃反。脉紧而涩，其病难治。

《巢氏病源》曰：营卫俱虚，气血不足，停水积饮在胃脘则脏冷，脏冷则脾不磨，脾不磨则宿食不化，其气逆而成反胃也。则朝食暮吐，暮食朝吐，心下牢大如杯，往来寒热。甚者食已即吐，其脉紧而弦，紧则为寒，弦则为虚，虚寒相搏，故食已则吐，名为反胃。

戴原礼曰：翻胃证，血虚者，脉必数而无力；气虚者，脉必缓而无力；气血俱虚者，则口中多出沫，但见沫大出者，必死。有热者脉数而有力，有痰者脉滑数，二者可治。血虚者，四物为主。气虚者，四君子为主。热以解毒为主，痰以二陈为主。

简易方

一方 用甘蔗汁二分，姜汁一分，和匀，每服半碗或一碗，日三服，则止。

一方 用人参，见呕吐门。

灸　法

上脘、中脘、下脘各二七壮
 天枢三七壮


反胃论列方

理中汤热一


温胃饮新热五


橘皮干姜汤热五五


圣术煎新热二五


黄芽丸新热二一


五君子煎新热六


四味回阳饮新热一


六君子汤补五


四君子汤补一


六味回阳饮新热二


右归饮新补三


五味异功散补四


人参附子理阴煎新热三


橘皮汤热五六


小半夏汤和八


金水六君煎新和一


二陈汤和一


大半夏汤和十


理中化痰丸热九


五苓散和一八二


平胃散和十七


橘皮半夏汤和十三


豕膏新因二九


黄芩汤和一九八


半夏泻心汤寒二八


葛花解酲汤和一二四


半夏干姜散热五三


吴茱萸汤热一三七


不换金正气散和二一


论外备用方

独参汤补三五


二汁饮和一二三


丁香半夏丸和一九二
 胃寒


大七香丸和一三一
 寒气


丁附散热六二
 胃寒


茯苓泽泻汤热七四
 反胃渴


甘露汤热七三
 安胃


胃爱散热七十
 虚寒


丁香煮散热六一
 胃寒



噎　膈

经　义

《阴阳别论》曰：一阳发病，其传为隔。三阳结，谓之隔。

《邪气脏腑病形篇》曰：脾脉微急为膈中，食饮入而还出，后沃沫。

《大奇论》曰：胃脉沉鼓涩，胃外鼓大，心脉小坚急，皆隔，偏枯。

《通评虚实论》曰：隔塞闭绝，上下不通，则暴忧之病也。

《风论》曰：胃风之状，颈多汗恶风，食饮不下，膈塞不通，腹善满，失衣则[image: ]
 胀，食寒则泄，诊形瘦而腹大。

《血气形志篇》曰：形苦志苦，病生于咽嗌，治之以甘药。

《本神篇》曰：忧愁者，气闭塞而不行。

《举痛论》曰：恐则精却，却则上焦闭，闭则气还，还则下焦胀，故气不行矣。思则心有所存，神有所归，正气留而不行，故气结矣。

《上膈篇》帝曰：气为上膈者，食饮入而还出，余已知之矣。虫为下膈，下膈者，食晬时乃出，余未得其意，愿卒闻之。岐伯曰：喜怒不适，食饮不节，寒温不时，则寒汁流于肠中，流于肠中则虫寒，虫寒则积聚，守于下管，则肠胃充郭，卫气不营，邪气居之。人食则虫上食，虫上食则下管虚，下管虚则邪气胜之，积聚以留，留则痈成，痈成则下管约。其痈在管内者，即而痛深，其痈在外者，则痈外而痛浮，痈上皮热。帝曰：刺之奈何？曰：微按其痈，视气所行，先浅刺其傍，稍内益深，还而刺之，毋过三行，察其浮沉，以为浅深。已刺必熨，令热入中，日使热内，邪气益衰，大痈乃溃。伍以参禁，以除其内，恬澹无为，乃能行气，后以咸苦，化谷乃下矣。

论 证 共四条


噎膈一证，必以忧愁思虑，积劳积郁，或酒色过度，损伤而成。盖忧思过度则气结，气结则施化不行，酒色过度则伤阴，阴伤则精血枯涸，气不行则噎膈病于上，精血枯涸则燥结病于下。且凡人之脏气，胃司受纳，脾主运化，而肾为水火之宅，化生之本，今既食饮停膈不行，或大便燥结不通，岂非运化失职，血脉不通之为病乎？而运行血脉之权，其在上者，非脾而何？其在下者，非肾而何？矧少年少见此证，而惟中衰耗伤者多有之，此其为虚为实，概可知矣。故凡治此者，欲舍根本而言捷径，又安望其有成功也。

——噎膈、反胃二证，丹溪谓其名虽不同，病出一体，若乎似矣，然而实有不同也。盖反胃者，食犹能入，入而反出，故曰反胃；噎膈者，隔塞不通，食不能下，故曰噎膈。食入反出者，以阳虚不能化也，可补可温，其治犹易；食不得下者，以气结不能行也，或开或助，治有两难，此其轻重之有不同也。且凡病反胃者多能食，病噎膈者不能食，故噎膈之病，病于胸臆上焦，而反胃之病，则病于中下二焦，此其见证之有不同也。所以反胃之治，多宜益火之源以助化功；噎膈之治，多宜调养心脾以舒结气，此其证候既有不同，故诊治亦当分类也。

——噎膈证，多有便结不通者。《内经》曰：三阳结，谓之膈。张子和曰：三阳者，大肠、小肠、膀胱也；结谓热结也。小肠热结则血脉燥，大肠热结则不圊，膀胱热结则津液涸，三阳既结，则前后闭涩，下既不通，必反上行，所以噎食不下，纵下而复出，此阳火不下，推而上行也。

愚按：此说则大不为然。夫结之为义，《内经》原非言热，如本篇曰：阴阳结邪，多阴少阳，曰石水；又《举痛论》曰：思则气结。是岂以结为热耶？且热则流通，寒则凝结，此自阴阳之至理，故凡霜凝冰结，惟寒冽有之，而热则无也，此天道之显然可见者，人身阴阳之理，无非是耳，惟人不能知，所以多误也。矧《内经》之言三阳结者，乃止言小肠膀胱，全与大肠无涉。盖三阳者，太阳也，手太阳小肠也，足太阳膀胱也。小肠属火，膀胱属水，火不化则阳气不行，而传导失职；水不化则阴气不行，而清浊不分，此皆致结之由也。子和不察，而遂以三阳之结尽言为热，以致后世悉传为火，岂理也哉！

然人之病结者，本非一端，盖气能结，血亦能结，阳能结，阴亦能结，余非曰结必皆寒，而全无热也，但阴结阳结证自不同，有不可不辨耳。夫阳结者，热结也，因火盛烁阴，所以干结，此惟表邪传里，及阳明实热者乃有之。然热结者，必有烦渴发热等证，洪大滑实等脉，最易辨也，若下有结闭而上无热证，此阴结耳，安得谓之热耶？盖阴结者，正以命门无火，气不化精，所以凝结于下，而治节不行，此惟内伤血气，败及真阴者乃有之，即噎膈之属是也。夫噎膈之证，人皆知为内伤也，内伤至此，其脏气之健否为何如，而犹云为热，岂必使元阳尽去，而别有生生之道乎？噫！此余之所不解也，不得不辨。

——噎膈证，古人多认为寒。自刘河间治膈气、噎食用承气三汤，张子和以三阳之结尽论为热，且云人之溢食，初未遽然也，或伤酒食，或胃热欲吐，或冒风欲吐，医者不察本原，投下香、桂、胡椒、丁香之属。设如伤酒、伤食，正可攻逐，岂可言虚，便将热补，素热之人，三阳必结，食必上潮。医氏犹云胃寒不纳，燔针灼艾，三阳转结，岁月弥深，遂成噎膈。余味此言，不能无惑。盖噎膈由于枯槁，本非实热之证，承气三汤尚可用乎？此河间之见，有弗确也。矧酒肉过多者，未必遂成噎膈，而噎膈之病，又岂皆素热之人乎？此子和之见，有未然也。

自后丹溪遂承二子之说，而大辟《局方》之非，谓气之初病，或饮食不谨，或外冒风雨，或内感七情，或食味过厚，偏助阳气，积成膈热；或资禀充实，表密无汗，或性急易怒，肝火上炎，以致津液不行。气为之病，或痞，或痛，或噫腐气，或吞酸，或嘈杂，或膨满，不求原本，便认为寒，遽以辛香燥热之剂，投之数帖，时暂得快，以为神方。厚味仍前不节，七情反复相仍，旧病被劫暂开，浊液易于攒聚，或半月，或一月，前病复作。医者不察，犹执为冷，翻思前药，随手得快，颙俟久服可以温脾壮胃，消积行气，以冀一旦豁然。不思胃为水谷之海，清和则能受；脾为消化之器，清和则能运。今反得香热之偏助，劫之而愈，复作复劫，延绵至久而成噎膈，展转深痼，良可哀悯。此丹溪之说也，使后人见之，无不以为至论，即余初年，亦未尝不加钦服，而今则日见其非矣。

何也？试观所叙病原，其有然者，有不然者，顾难缕指而辨也。第以此证而力指为热，能无谬乎？且既云燥热之剂随手得快，则固非无效也，夫燥热已能奏效，岂真火证而燥热能效乎？盖脾土恶湿，故燥之可也，火能生土，故热之亦可也。温燥扶阳，此自脾家正治，而必欲非之，以致后人之疑，似属矫矣。若谓厚味七情，仍前不节，以致愈而复作，此谁之咎也，而亦可归之药误乎？又如脾胃清和，能受能运之说，此实至理，谁不云然？第余之所谓清和者，则与丹溪不同，抑又何也？盖丹溪所言者，惟恐火之盛，余之所言者，惟恐阳之衰，异同若此，人将焉信，请以天人之理证之何如。

夫天人之所同赖者，惟此阳气而已，故经曰：天气清静光明者也。又曰：阳气者，若天与日，失其所则折寿而不彰，故天运当以日光明。由此言之，则六合清和，止此太阳为之用。故阳气胜则温暖光明，而万类咸亨，非清和乎？阴气胜则风霾晦暝，而升沉闭塞，非不清和乎？且春夏万物之盛，非阳盛之化乎？秋冬万物之衰，非阳衰之兆乎？人之所赖以生者，亦惟此耳。故人于饮食，朝入口而午化尽，午入胃而暮化尽，此其中焦之热，亦何异大烹之鼎，必如是者，才是清和，是即平人之常，乃正所为胃气也。使朝食而午不饥，午食而晚不饥，饮食化迟，便是阳亏之候，而矧乎全不能行，全不能化者，医且犹云有火，岂必并此化源尽行扑灭而后可，亦堪嗟矣。

夫天下之理，本无二三，而或是或非，何多朱紫，余每欲言，未尝不知自反，第于最疑处，则不得不呈其丑，又安得轩岐再起，以为我一正哉。尝闻之康节先生曰：欲为天下屠龙手，肯读人间非圣书。其感慨深矣，岂不信然，岂不信然！


论 治 共七条


凡治噎膈，大法当以脾肾为主。盖脾主运化，而脾之大络布于胸膈，肾主津液，而肾之气化主乎二阴。故上焦之噎膈，其责在脾；下焦之闭结，其责在肾。治脾者，宜从温养，治肾者，宜从滋润，舍此二法，他无捷径矣。然泰交之道，天居地下，故必三阳出土，而后万物由之，可见脾土之母，由下而升。褚侍中曰：外病疗内，上病救下，辨病脏之虚实，通病脏之子母。斯言得矣，不可忽也。

——治噎膈之法，凡气血俱虚者，宜五福饮及十全大补汤。脾虚于上者，宜四君子汤。脾虚兼寒者，宜五君子煎。脾肺营虚血燥者，宜生姜汁煎。阴虚于下者，宜左归饮、大营煎。阴中之阳虚者，宜右归饮加当归，或右归丸、八味地黄丸之类，皆治本之法也。

——噎膈初起，微虚者，宜温胃饮加当归、厚朴。如果痰气不清，上焦多滞者，宜二陈汤加厚朴，或六安煎亦可。如气有不顺，或兼胸腹微痛者，宜加减二陈汤暂解之。凡初觉饮食微有不行，而年不甚衰者，宜速用大健脾丸，或木香人参生姜枳术丸，以调脾气为上策，或芍药枳术丸亦可。

——噎膈便结者，但察其无火无滞，而止因血燥阴虚者，宜五福饮或大营煎，加酒洗肉苁蓉二三钱同煎服。或以豕膏渐润其下，而以调脾等剂治其上，最为良法。或多服牛羊乳酥之类，以滋其精液，使之渐润，毋欲速也。如果气血未至甚损，而下焦胀闭之甚者，则不得不为暂通，轻则玉烛散、人参利膈丸，或搜风顺气丸，甚则大黄甘草汤，酌宜用之。

——用温补以治噎膈，人必疑其壅滞，而且嫌迂缓，不知中气败证，此其为甚，使非速救根本，则脾气何由再健？设用温补而噎塞愈甚，则不得不曲为加减，然必须千方百计，务从元气中酌其所宜，庶可保全也。若用补之后，虽或未见功效，但得全无窒碍，便是药病相投。且此病最不易治，既能受补，必须多服，方得渐效，以收全功，不可性急致疑，一暴十寒，以自误也。若急图目前之快，但使行滞开胃，而妄用大黄、芒硝、三棱、莪术、栝蒌、桃仁、滚痰丸之属，非惟不能见效，必致胃气日败，万无生理矣。此徒速其亡，不可不省也。

——诸家治噎，古法用人参、黄芪以补元气，御米、粟米以解毒实胃，竹沥以清痰散结，干姜以温中，生姜以去秽，牛、羊乳以养血润液，当归以润燥，用此数者为主治，其余因证而增减之，俱是良法。凡肥胖之人，鲜有噎证，间或有之，宜用二陈加人参、白术之类。血虚瘦弱之人，用四物合二陈，加桃仁、红花、韭汁、童便、牛羊乳之类。七情郁结而成噎膈者，二陈合香附、抚芎、木香、槟榔、栝蒌、砂仁之类。饮酒人患噎膈，以二陈加黄连、砂仁、砂糖之类。胸膈有热者，加黄连、黄芩、桔梗、栝蒌之类。脾不磨者，加神曲、砂仁、麦芽之类，以助消导。噎膈大便燥结之甚者，必用大黄，或用二陈汤加酒蒸大黄、桃仁以润之，乃急则治标之法也。或用四物汤加桃仁、童便、韭汁，多饮牛羊乳为上策。

按：古人治噎之法大略已尽于此，虽其中有宜有不宜者，亦并录之，以备采择。

丹溪治法云：用童便、韭汁、竹沥、姜汁、牛羊乳，气虚入四君子，血虚入四物。有痰用二陈，入气血等药中用之。切不可用香燥药，宜薄滋味。

噎膈不治证

凡年高患此者多不可治，以血气虚败故也。粪如羊矢者不可治，大肠无血也。吐痰如蟹沫者不可治，脾气败也。腹中疼痛，嘈杂如刀割者不可治，营虚之极，血竭于中也。

述 古 共五条


《巢氏病源》曰：阴阳不和则三焦隔绝，三焦隔绝则津液不利，故令气塞不调，是以成噎。此由忧恚所致。忧恚则气结，气结则不宣流，而使噎塞不通也。

张鸡峰云：噎膈是神思间病，惟内观自养者可治。此言深中病情。

严氏云：五膈五噎，由喜怒太过，七情伤于脾胃，郁而生痰，痰与气搏，升而不降，饮食不下。盖留于咽嗌者，则成五噎；结于胃膈者，则为五膈。其病令人胸膈痞闷，呕逆噎塞，妨碍饮食。治法宜调阴阳，化痰下气，阴阳平匀，气顺痰下，则病无由作矣。

刘宗厚曰：夫治此疾也，咽嗌闭塞，胸膈痞闷，似属气滞，然有服耗气药过多，中气不运而致者，当补气而自运。大便燥结如羊屎，似属血热，然服通利药过多，致血液耗竭而愈结者，当补血润血而自行。有因火逆冲上，食不得入，其脉洪大有力而数者，或痰饮阻滞而脉结涩者，当清痰泄热，其火自降。有因脾胃阳火亦衰，其脉沉细而微者，当以辛香之药温其气，仍以益阴养胃为之主，非如《局方》之惟务燥烈也。若夫不守戒厚味、房劳之人，及年高无血者，皆不能疗也。

陈无择《三因方》曰：五膈者，思忧喜怒悲也。五噎者，忧思气劳食也。思膈则中脘多闷，噎则醋心，饮食不消，大便不利；忧膈则胸中气结，津液不通，饮食不下，羸瘦短气；喜膈则五心烦热，口苦舌疮，倦甚体痹，胸痛引背，食少入；怒膈则胸膈气逆满，噎塞不通，呕则筋急，恶闻食气；悲膈则心腹胀满，咳嗽气逆，腹中雷鸣，绕脐痛，不能食。忧噎，胸中痞满，气逆则呕，食不下；思噎，心悸喜忘，目视[image: ]

 ；气噎，心下痞，噫哕不食，胸背痛，天阴手足冷，不能自温；劳噎，气上膈，胸中塞噎，肢满背痛；食噎，食急多，胸中苦痛，不得喘息。

灸　法

膏肓百壮
 ，以多为佳
 膻中七壮
 中脘七壮
 膈俞七壮
 心俞七壮
 天府七壮
 乳根七壮
 三里三七壮


噎膈论列方

四君子汤补一


五君子煎新热六


十全大补汤补二十


生姜汁煎补九四


五福饮新补六


八味地黄丸补一二一


左归饮新补二


右归饮新补三


加减二陈汤和二


右归丸新补四


大营煎新补十四


人参利膈丸和一六六


温胃饮新热五


大健脾丸和八五


芍药枳术丸新和十六


四物汤补八


六安煎新和二


搜风顺气丸和三四三


二陈汤和一


豕膏新因二九


人参生姜枳术丸和八二


玉烛散攻二四


滚痰丸攻七七


大黄甘草汤攻十三


论外备用方

神香散新和二十
 气膈


五膈散和一五六


五噎散和一五九


五膈宽中散和一五七


十膈散和一五八


利膈丸和一六五
 胸痹


人参利膈丸和一六六


大七香丸和一三一
 寒逆


草豆蔻丸和一六七
 酒膈


人参豆蔻汤和一六一


嘉禾散和百六十
 痰气


紫苏子饮和一六二


补气运脾汤和一六四
 中虚
 气逆


枇杷叶散和一六三
 五噎


木香宽中饮和五五
 行气


胡椒理中汤热六
 胃虚寒


理中汤热一
 中寒


透膈汤攻三十
 逐痰滞


青木香丸攻八六
 气滞痰逆



嘈　杂

论　证

嘈杂一证，或作或止，其为病也，则腹中空空，若无一物，似饥非饥，似辣非辣，似痛非痛，而胸膈懊[image: ]
 ，莫可名状，或得食而暂止，或食已而复嘈，或兼恶心，而渐见胃脘作痛。此证有火嘈，有痰嘈，有酸水浸心而嘈。大抵食已即饥，或虽食不饱者，火嘈也，宜兼清火。痰多气滞，似饥非饥，不喜食者，痰嘈也，宜兼化痰。酸水浸心而嘈者，戚戚膨膨，食少无味，此以脾气虚寒，水谷不化也，宜温胃健脾。又有误用消伐等药，以致脾胃亏损，血少嘈杂，中虚则烦杂不饥，脾弱则食不运化，此宜专养脾胃。总之，嘈杂一证，多由脾气不和，或受伤脾虚而然，所以治此者，不可不先顾脾气。然古人于此，悉以痰火论治，予恐专用寒凉，则胃气虚寒不健者，反以日甚，而渐至恶心、嗳气、反胃、噎膈之类，将由此而起矣。

论 治 共二条


——痰火嘈杂等证，如脾虚微火多痰而嘈杂者，宜和中汤，或三圣丸，或术连丸。若中焦火盛兼痰而嘈杂者，宜软石膏丸。若宿食留饮，痰滞不清而嘈杂者，宜曲术丸。若三焦火盛，湿痰气滞而嘈杂者，宜三补丸加半夏、苍术、香附之类。

——脾胃虚寒嘈杂者，必多吞酸，或兼恶心，此皆脾虚不能运化滞浊而然，勿得认为火证，妄用寒凉等药。若多痰饮，或兼呕恶而嘈杂者，宜二陈汤，或二术二陈汤。若寒痰停蓄胸膈，或为胀满少食而为嘈杂者，宜和胃二陈煎，或和胃饮。若脾胃虚寒，停饮作酸嘈杂者，宜温胃饮，或六君子汤。若脾肾阴分虚寒，水泛为饮，作酸嘈杂者，宜理阴煎，或金水六君煎。

嘈杂论列方

二陈汤和一


和胃饮新和五


六君子汤补五


理阴煎新热三


和中汤寒五八


金水六君煎新和一


温胃饮新热五


三圣丸寒一七一


和胃二陈煎新和三


曲术丸和百十


术连丸寒一七二


二术二陈汤和四


三补丸寒一六二


软石膏丸寒一七三


景岳全书卷之二十一终


卷之二十二心集

杂证谟

肿　胀

经　义

《腹中论》帝曰：有病心腹满，旦食则不能暮食，此为何病？岐伯曰：名为鼓胀，治之以鸡矢醴，一剂知，二剂已。帝曰：其病有复发者，何也？曰：此饮食不节，故时有病也。虽然其病且已时，故当病气聚于腹也。

《经脉篇》曰：足太阴虚则鼓胀。胃中寒则胀满。

《水胀篇》曰：肤胀者，寒气客于皮肤之间，[image: ]

 然不坚，腹大，身尽肿，皮厚，按其腹，窅而不起，腹色不变，此其候也。帝曰：鼓胀何如？岐伯曰：腹胀，身皆大，大与肤胀等也。色苍黄，腹筋起，此其候也。

《胀论》帝曰：脉之应于寸口，如何而胀？岐伯曰：其脉大坚以涩者，胀也。帝曰：何以知脏腑之胀也？曰：阴为脏，阳为腑。帝曰：夫气之令人胀也，在于血脉之中耶，脏腑之内乎？曰：三者皆存焉，然非胀之舍也。夫胀者，皆在于脏腑之外，排脏腑而郭胸胁，胀皮肤，故命曰胀。五脏六腑者，各有畔界，其病各有形状。营气循脉，卫气逆为脉胀，卫气并脉循分为肤胀。心胀者，烦心短气，卧不安。肺胀者，虚满而喘咳。肝胀者，胁下满而痛引小腹。脾胀者，善哕，四肢烦悗，体重不能胜衣，卧不安。肾胀者，腹满引背，央央然腰髀痛。六腑胀：胃胀者，腹满，胃脘痛，鼻闻焦臭，妨于食，大便难。大肠胀者，肠鸣而痛濯濯，冬日重感于寒，则飧泄不化。小肠胀者，少腹[image: ]
 胀，引腰而痛。膀胱胀者，少腹满而气癃。三焦胀者，气满于皮肤中，轻轻然而不坚。胆胀者，胁下痛胀，口中苦，善太息。岐伯曰：卫气之在身也，常然并脉循分肉，行有逆顺，阴阳相随，乃得天和，五脏更始，四时循序，五谷乃化。然后厥气在下，营卫留止，寒气逆上，真邪相攻，两气相搏，乃合为胀也。此下针治之法具详本经。

《阴阳应象大论》曰：浊气在上，则生[image: ]
 胀。

《生气通天论》曰：因于气，为肿，四维相代，阳气乃竭。

《五脏生成篇》曰：腹满[image: ]
 胀，支膈胠胁，下厥上冒，过在足太阴阳明。

《本神篇》曰：脾气实则腹胀。肾气实则胀。

《六元正纪大论》曰：太阴所至为中满，霍乱吐下。太阴所至为重，胕肿。土郁之发，民病心腹胀，胕肿身重。

《至真要大论》曰：诸湿肿满，皆属于脾。诸胀腹大，皆属于热。按：以上诸胀，皆言气之为病也。

《水热穴论》帝曰：少阴何以主肾？肾何以主水？岐伯曰：肾者，至阴也，至阴者，盛水也。肺者，太阴也，少阴者，冬脉也，故其本在肾，其末在肺，皆积水也。帝曰：肾何以能聚水而生病？曰：肾者，胃之关也，关门不利，故聚水而从其类也。故水病下为胕肿、大腹，上为喘呼不得卧者，标本俱病。

《水胀篇》曰：水始起也，目窠上微肿，如新卧起之状，其颈脉动，时咳，阴股间寒，足胫肿，腹乃大，其水已成矣。以手按其腹，随手而起，如囊裹水之状，此其候也。

《五癃津液别篇》曰：阴阳气道不通，四海闭塞，三焦不泻，津液不化，留于下焦，不得渗膀胱，则下焦胀，水溢则为水胀。

《评热病论》曰：诸有水气者，微肿先见于目下也。水者，阴也，目下亦阴也，腹者，至阴之所居，故水在腹者，必使目下肿也。

《经脉篇》曰：胃病则大腹水肿。

《邪气脏腑病形篇》曰：胃病者，腹[image: ]
 胀，胃脘当心而痛，上支两胁，膈咽不通，食饮不下。三焦病者，腹气满，小腹尤坚，不得小便，窘急，溢则水留即为胀。肾脉微大为石水，起脐已下至小腹腄腄然，上至胃脘，死不治。

《宣明五气篇》曰：下焦溢为水。

《逆调论》曰：不得卧，卧则喘者，是水气之客也。夫水者，循津液而流也。肾者水脏，主津液，主卧与喘也。

《阴阳别论》曰：阴阳结斜，多阴少阳，曰石水，少腹肿。三阴结，谓之水。

《汤液醪醴论》帝曰：其有不从毫毛生而五脏阳已竭也，津液充郭，其魄独居，孤精于内，气耗于外，形不可与衣相保，此四极急而动中，是气拒于内而形施于外，治之奈何？岐伯曰：平治于权衡，去宛陈莝，是以微动四极，温衣，缪刺其处，以复其形，开鬼门，洁净府，精以时复，五阳已布，疏涤五脏，故精自生，形自盛，骨肉相保，巨气乃平。

按：以上诸胀，皆言水之为病也。

《太阴阳明论》曰：食饮不节，起居不时者，阴受之；阴受之，则入五脏，则[image: ]
 满闭塞。

《异法方宜论》曰：北方者，其民乐野处而乳食，脏寒生满病。

按：以上二条，乃言饮食之为胀也。


论 证 共四条


肿胀之病，原有内外之分，盖中满者谓之胀，而肌肤之胀者亦谓之胀。若以肿言，则单言肌表，此其所以当辨也。但胀于内者，本由脏病，而肿于外者，亦无不由乎脏病。第脏气之病，各有不同，虽方书所载，有湿热、寒暑、血气、水食之辨，然余察之经旨，验之病情，则惟在气水二字，足以尽之。故凡治此证者，不在气分，则在水分，能辨此二者而知其虚实，无余蕴矣。病在气分，则当以治气为主，病在水分，则当以治水为主。然水气本为同类，故治水者当兼理气，盖气化水自化也；治气者亦当兼水，以水行气亦行也。此中玄妙，难以尽言，兹虽条列如下，然运用之法，贵在因机通变也。

——病在气分者，因气之滞，如气血之逆，食饮之逆，寒热风湿之逆，气虚不能运化之逆，但治节有不行者，悉由气分，皆能作胀。凡气分之病，其色苍，其内坚，其胀或连胸胁，其痛或及脏腑。或倏而浮肿者，阳性急速也。或自上及下者，阳本乎上也。或通身尽肿者，气无不至也。有随按而起者，如按气囊也。然此虽皆气分，而气病有不同，故有气热而胀者，曰诸胀腹大，皆属于热也。有气寒而胀者，曰胃中寒则[image: ]
 胀，曰脏寒生满病也。有气湿而胀者，曰诸湿肿满，皆属于脾也。有气虚而胀者，元气虚也，曰足太阴虚则鼓胀也。有气实而胀者，邪气实也，曰肾气实则胀，曰脾气实则腹胀，曰胃气实则胀也。

凡此虽皆胀病，而治之之要，则全在察其虚实。大都阳证多热，热证多实，阴证多寒，寒证多虚。先滞于内，而后及于外者多实；先肿于表，而渐及于内，或外虽胀而内不胀者多虚。小便红赤，大便秘结者多实；小便清白，大便稀溏者多虚。脉滑有力者多实，弦浮微细者多虚。形色红黄，气息粗长者多实；形容憔悴，声音短促者多虚。年青少壮，气道壅滞者多实；中衰积劳，神疲气怯者多虚。虚实之治，反如冰炭，若误用之，必致害矣。

——病在水分者，以阴胜于阳，而肌肤皆肿，此与气证本有不同。凡水之为病，其色明润，其皮光薄，其肿不速，每自下而上，按肉如泥，肿有分界。盖阴本于下，而浸渍有渐，皆水病之证也。观《水胀篇》言寒气之胀，按其腹，窅而不起；水肿之病，以手按其腹，随手而起，如囊裹水之状，此其候也。然以愚见，乃察之证验，则若与此论相反。盖凡是水证，必按之窅而不起，此其水在肉中，如糟如泥，按而散之，猝不能聚，未必如水囊之比；凡随按随起者，亦惟虚无之气，其速乃然，故辨当若此也。凡欲辨水气之异者，在欲辨其阴阳耳。若病在气分，则阳证阴证皆有之，若病在水分，则多为阴证。何也？盖水之与气，虽为同类，但阳王则气化，而水即为精，阳衰则气不化，而精即为水。故凡病水者，本即身中之血气，但其为邪为正，总在化与不化耳。水不能化，因气之虚，岂非阴中无阳乎？此水肿之病，所以多属阳虚也。然水主于肾，气主于肺，水渍于下，而气竭于上，所以下为肿满，上为喘急，标本俱病，危斯亟矣，此当速救本源，庶保万一。倘以虚喘作实邪，而犹然泄肺，无不败矣。

——少年纵酒无节，多成水鼓。盖酒为水谷之液，血亦水谷之液，酒入中焦，必求同类，故直走血分。经曰：饮酒者，卫气先行皮肤，先充络脉，此之谓也。然血者神气也，血属阴而性和；酒者淫气也，酒属阳而性悍，凡酒入血分，血欲静而酒动之，血欲藏而酒逐之，故饮酒者身面皆赤，此入血之征，亦散血之征也。扰乱一番，而血气能无耗损者，未之有也。第年当少壮，则旋耗旋生，固无所觉，及乎血气渐衰，则所生不偿所耗，而且积伤并至，病斯见矣。故或致血不养筋，则为中风；或致伤脾，则为痰饮、泻痢；或湿热上浮，则为喘、汗、鼻渊；或流于筋骨，则为瘛疭、疼痛；或致动血伤精，则为劳损、吐衄；或致伤肌腐肉，则为烂疮、痔漏；其有积渐日久而成水鼓者，则尤多也。盖酒性本湿，壮者气行则已，酒即血也；怯者着而成病，酒即水也，不惟酒为水，而血气既衰，亦皆随酒而悉为水矣。所以凡治水鼓者，必当以血气为主，而养阴利湿，是诚善矣。

然奈无知少年，初不知畏，而惟酒是耽，此其浸渍已非一日，致令血气天真败极至此，又岂能以旦夕挽回者哉？故于诸鼓之中，则尤以酒鼓为最危难治之证。尝有一杜康之徒，不信余说，云：公为此言，其亦过矣，兹见有某人者，以酒为生，自朝继暮，今年已若干，未闻其病，岂酒果伤人者耶？是不知若人者，惟千百中之一二，而天禀之特出者也。不然，何善饮者如此其多，而寿于饮者仅见其人，则其它之困于此者，从可知矣。使不有斯人之禀，而有斯人之嗜，吾恐其不免于斯矣。

肿胀危候

大凡水肿先起于腹，而后散四肢者可治；先起于四肢，而后归于腹者难治。掌肿无纹者死。大便滑泄，水肿不消者死。唇黑，唇肿，齿焦者死。脐肿突出者死。缺盆平者死。阴囊及茎俱肿者死。脉绝，口张，足肿者死。足胕肿，膝如斗者死。肚上青筋见，泻后腹肿者死。男从身下肿上，女从身上肿下，皆难治。

气分诸胀论治 共八条


凡胀满由于气分者，宜察气之虚实。若胀满在中而不在外者，其病多实，经曰中满者，泻之于内，此之谓也。若果因酒食厚味，气滞脉滑，而大满大实者，宜廓清饮主之；兼胀兼痛，诸药不效者，宜神香散主之。若脏腑胀实而坚痛者，宜承气汤或百顺丸下之，然必年壮力强，素无损伤虚弱等证，而暴见胀满者，方可峻攻，否则，只宜缓治。如果气实于中，而表里俱胀者，宜用蒜瓣以滚汤煮微熟留性，少蘸盐醋，常以佐食，大能破气消滞，亦佳法也。若气胀而兼小水不利者，宜用四苓散，以半熟蒜捣膏丸服，极妙。

——饮食停滞，而致胃口中焦胀满者，宜大小和中饮酌用之。兼痛者，宜排气饮主之。

——怒气逆于中焦，或胀或痛者，宜排气饮、解肝煎之类主之。兼喘胀者，宜四磨饮，或神香散。

——大人小儿，素无脾虚泄泻等证，而忽尔通身浮肿，或小水不利者，多以饮食失节，或湿热所致，宜廓清饮加减主之，或四苓散、胃苓汤之类皆可用；或湿胜者，宜平胃散之类主之。

——脾胃虚寒，中气不健，而三焦胀满者，是为气虚中满。其为证也，必多吞酸嗳腐，恶食恶寒，或常为溏泄，而别无火证火脉者，必属脏寒，此所谓脏寒生满病也，惟宜温补。寒在中焦者，宜温胃饮、理中汤。寒在下焦者，宜理阴煎、八味地黄汤之类主之。

——单腹胀者，名为鼓胀，以外虽坚满，而中空无物，其象如鼓，故名鼓胀。又或以血气结聚，不可解散，其毒如蛊，亦名蛊胀。且肢体无恙，胀惟在腹，故又名为单腹胀，此实脾胃病也。夫脾胃为中土之脏，为仓廪之官，其脏受水谷，则有坤顺之德，其化生血气，则有乾健之功，使果脾胃强健，则随食随化，何胀之有？此惟不善调摄，而凡七情劳倦，饮食房闱，一有过伤，皆能戕贼脏气，以致脾土受亏，转输失职，正气不行，清浊相混，乃成此证。凡治此者，若察其病由中焦，则当以脾胃为主，宜参、芪、白术、干姜、甘草之属主之。若察其病由下焦，则当以命门母气为主，宜人参、熟地、当归、山药、附子、肉桂之属主之。如果气有痞塞，难于纯补，则宜少佐辛香，如陈皮、厚朴、砂仁、香附、丁香、白芥子之属。如或水道不利，湿气不行，则当助脾行湿，而佐以淡渗，如猪苓、泽泻、茯苓之属。若诸药未效，仍当灸治，如后法。以上诸法，大略如此，然病成单鼓，终非吉兆，必其伤败有渐，然后至此，使非尽扫尘务，加意调理，则未有或免者矣。

——治胀当辨虚实。若察其果由饮食所停者，当专去食积；因气而致者，当专理其气；因血逆不通而致者，当专清其血；其于热者寒之，结者散之，清浊混者分利之，或升降其气，或消导其邪，是皆治实之法也。第凡病肿胀者，最多虚证，若在中年之后，及素多劳伤，或大便溏滑，或脉息弦虚，或声色憔悴，或因病后，或因攻击太过，而反致胀满等证，则皆虚损之易见者也。诸如此类，使非培补元气，速救根本，则轻者必重，重者必危矣。若虚在脾肺者，宜四君子汤、归脾汤之类主之。若脾虚兼寒者，宜理中汤、温胃饮、五君子煎。若脾虚兼痰者，宜六君子煎。若肾虚兼痰者，宜金水六君煎。若虚在肝肾者，宜六味地黄汤。若肾虚兼寒者，宜理阴煎，或八味地黄丸，甚者加减《金匮》肾气汤主之。若以虚证而妄行消伐，则百不活一矣。其有果以少壮停滞，或肝强气逆，或时气亢害为邪者，方可直攻其病，但辨之宜详，不可忽也。

——凡外感毒风，邪留肤腠，则亦能忽然浮肿，如东垣所谓八益之邪，自外而入者是也。然其来必速，其证则必有脉紧及头疼骨痛等证，方是外感之候，先宜解散其邪，如正柴胡饮、小柴胡汤、败毒散、参苏饮、葛根葱白汤之类，随宜用之。若风因火炽，而表里俱热者，宜芍药清肝散，或龙胆泻肝汤之类主之。若邪传入里，太阳阳明并病，而胃实热甚，必日晡潮热，大渴引饮者，白虎汤主之。若大实大满，而热结不退者，大承气汤，或百顺丸下之。若少阳阳明并病，寒热往来，满而实者，宜大柴胡汤下之。《五常政大论》曰：下之则胀已，此之类也。


水肿论治 凡七条


凡水肿等证，乃脾肺肾三脏相干之病。盖水为至阴，故其本在肾；水化于气，故其标在肺；水惟畏土，故其制在脾。今肺虚则气不化精而化水，脾虚则土不制水而反克，肾虚则水无所主而妄行，水不归经则逆而上泛，故传入于脾而肌肉浮肿，传入于肺则气息喘急。虽分而言之，而三脏各有所主，然合而言之，则总由阴胜之害，而病本皆归于肾。《内经》曰：肾为胃关，关门不利，故聚水而从其类也。然关门何以不利也？经曰：膀胱者，州都之官，津液藏焉，气化则能出矣。夫所谓气化者，即肾中之气也，即阴中之火也。阴中无阳，则气不能化，所以水道不通，溢而为肿。故凡治肿者必先治水，治水者必先治气，若气不能化，则水必不利，惟下焦之真气得行，始能传化，惟下焦之真水得位，始能分清。求古治法，惟薛立斋先生加减《金匮》肾气汤，诚对证之方也，余屡用之，无不见效。此虽壮水之剂，而实即脾肺肾三脏之正治也。何也？盖肾为先天生气之源，若先天元气亏于下，则后天胃气失其本，而由脾及肺，治节所以不行，是以水积于下，则气壅于上，而喘胀由生，但宜峻补命门，使气复元，则三脏必皆安矣。今论其方：如所用桂、附，以化阴中之阳也；熟地、山药、牛膝，以养阴中之水也；茯苓、泽泻、车前子，以利阴中之滞也。此能使气化于精，即所以治肺也；补火生土，即所以治脾也；壮水通窍，即所以治肾也。此方补而不滞，利而不伐，凡病水肿于中年之后，及气体本弱者，但能随证加减用之，其应如响，诚诸方之第一，更无出其右者。

——证有全由脾肺不足而为肿胀者，治宜以四君、归脾之属为主，固是正治之法，然亦须兼补命门。盖脾土非命门之火不能生，肺气非命门之水不能化。人知土能制水，而不知阳实制阴，人知气化为精，而不知精化为气也，虚则补母，正此之谓。

——凡素禀阳盛，三焦多火，而病为水肿者，其证必烦渴喜冷，或面赤便结，或热而喘嗽，或头面皆肿，或脉见滑实，此湿热相因，阴虚之证也；凡辛香燥热等剂，必所不堪，宜用六味地黄汤加牛膝、车前、麦冬之类，大剂与之。其有热甚者，宜加减一阴煎加茯苓、泽泻、车前、牛膝之类主之。其有虚中挟实，胸膈不清，宜加陈皮、白芥子之类佐之。其有生平不宜熟地者，则单用生地亦可。但此等壮水等剂，必十余服后，方可望效，若先因克伐致虚者，其效尤迟，慎毋欲速，自求伊戚也。

——凡年少纵酒，致为湿热所乘，元气尚强，脉实有力，而不便于温补者，此当逐去湿热，亦能速效。宜禹功散、导水丸、浚川散、三花神佑丸之类，皆可择用。泻后宜薄滋味，戒饮酒，久之方可复元。

古法治肿，大都不用补剂，而多用去水等药，微则分利，甚则推逐，如五苓散、五淋散、五皮散、导水茯苓汤之类，皆所以利水也；如舟车、神佑丸、浚川散、禹功散、十枣汤之类，皆所以逐水也。再如巴豆、朴硝、针砂、滑石、三棱、蓬术、麝香、琥珀、土狗、地龙、田螺、水蛭、鲤鱼、鲫鱼、萝卜子、苏子、商陆、葶苈、杏仁、防已、秦艽、木瓜、瞿麦、通草、厚朴、赤小豆、猪苓、海金砂、五加皮、大腹皮、羌活、独活之类，无非逐水利水之剂，但察其果系实邪，则此等治法，诚不可废，但必须审证的确，用当详慎也。凡今方士所用，则悉皆此类，故能晚服而早通，朝用而暮泻，去水斗许，肿胀顿消，效诚速也。但彼不顾人之虚实，不虑人之死生，惟以见效索谢而去，不知随消随胀，不数日而复，胀必愈甚，苟以年衰积损之证，而复遭此劫，则百无一生矣。

——水肿证，以精血皆化为水，多属虚败，治宜温脾补肾，此正法也。然有一等不能受补者，则不得不从半补，有并半补亦不能受者，则不得不全用分消。然以消治肿，惟少年之暂病则可，若气血既衰，而复不能受补，则大危之候也。故凡遇此辈，必须千方百计，务救根本，庶可保全。尝见有专用消伐而退肿定喘者，于肿消之后，必尫羸骨立，略似人形，多则半年，少则旬日，终无免者。故余之治此，凡属中年积损者，必以温补而愈，皆终身绝无后患。盖气虚者不可复行气，肾虚者不可复利水。且温补即所以化气，气化而全愈者，愈出自然；消伐所以逐邪，逐邪而暂愈者，愈由勉强，此其一为真愈，一为假愈，亦岂有假愈而果愈者哉。

——无论气鼓、水鼓，凡气实可下者，宜用赤金豆，或百顺丸，以渐利之。


新 案 共二条


肿胀之治，凡脾肾虚证，如前论所列薛氏肾气汤者，诚然善矣，然用之之法，犹当因此廓充，不宜执也。向余尝治一陶姓之友，年逾四旬，因患伤寒，为医误治，危在呼吸，乃以大剂参、附、熟地之类，幸得挽回。愈后喜饮，未及两月，忽病足股尽肿，胀及于腹，按之如鼓，坚而且硬，因其前次之病，中气本伤，近日之病，又因酒湿，度非加减肾气汤不可治，遂连进数服，虽无所碍，然终不见效，人皆料其必不可治。余熟计其前后，病因本属脾肾大虚，而今兼以渗利，未免减去补力，亦与实漏卮者何异，元气不能复，病必不能退。遂悉去利水等药，而专用参附理阴煎，仍加白术，大剂与之，三剂而足胫渐消，二十余剂而腹胀尽退，愈后人皆叹服，曰：此证本无生理，以此之胀，而以此之治，何其见之神也。自后凡治全虚者，悉用此法，无一不效。可见妙法之中，更有妙焉，顾在用者之何如耳。塞因塞用，斯其最也，学者当切识此意。

因食滞气痛胀：余尝治一姻家子，年力正壮，素日饮酒，亦多失饥伤饱。一日偶因饭后胁肋大痛，自服行气化滞等药，复用吐法，尽出饮食，吐后逆气上升，胁痛虽止，而上壅胸膈，胀痛更甚，且加呕吐。余用行滞破气等药，呕痛渐止，而左乳胸肋之下，结聚一块，胀实拒按，脐腹隔闭，不能下达，每于戌、亥、子、丑之时，则胀不可当。因其呕吐既止，已可用下，凡大黄、芒硝、棱、莪、巴豆等药，及萝卜子、朴硝、大蒜、橘叶捣罨等法，无所不尽，毫不能效，而愈攻愈胀，因疑为脾气受伤，用补尤觉不便，汤水不入者凡二十余日，无计可施，窘剧待毙，只得用手揉按其处。彼云肋下一点，按着则痛连胸腹，及细为揣摸，则正在章门穴也。章门为脾之募，为脏之会，且乳下肋间，正属虚里大络，乃胃气所出之道路，而气实通于章门。余因悟其日轻夜重，本非有形之积，而按此连彼，则病在气分无疑也。但用汤药，以治气病，本非不善，然经火则气散，而力有不及矣。乃制神香散，使日服三四次，兼用艾火灸章门十四壮，以逐散其结滞之胃气，不三日胀果渐平，食乃渐进，始得保全。此其证治俱奇，诚所难测。本年春间，一邻人陡患痛胀隔食，全与此同，群医极尽攻击，竟以致毙，是真不得其法耳，故录此以为后人之式。

述 古 共五条


仲景曰：腹满不减，减不足言，当下之。腹满时减，复如故，此为寒，当与温药。

华元化曰：人中百病，难疗者莫出于水也。水者肾之制也，肾者人之本也。肾气壮，则水还于肾，肾气虚，则水散于皮。又三焦壅塞，营卫闭格，血气不从，虚实交变，水随气流，故为水病。

丹溪曰：水肿脉多沉，病阳水兼阳证，脉必沉数；病阴水兼阴证，脉必沉迟。若遍身肿，烦渴，小便赤涩，大便闭结，此属阳水。先以五皮散，或四磨饮，添磨生枳壳，重则疏凿饮。若遍身肿，不烦渴，大便溏，小便少不涩赤，此属阴水。宜实脾散，或流气饮主之。

徐东皋曰：经云：脏寒生满病。《脉经》云：胃中寒则胀满。脾为阴中之至阴，故经曰：太阴所至为蓄满。大抵脾湿有余，无阳不能施化，如土之久于雨水，则为泥矣，岂能生化万物？必待和风暖日，湿去阳生，自然生长也。故凡若此者，宜以辛热药治之。又曰：经云下之则胀已，此以湿热饮食有余，脾胃充实者言也。如仲景治伤寒邪入于里，而成腹满坚实，大便秘而不利者，宜以三承气汤下之可也。若因脾虚内寒不足，而气不能运化精微，以成腹满者，故宜以甘温补脾为主，少佐辛热，以行壅滞之气，庶使脾土旺健，胀满运行，斯可愈矣，即经所谓塞因塞用，从治之法耳。医者不察乎此，惟执下之胀已，急于获效，病者苦于胀满，喜行利药，以求通快，不知暂快一时，则真气愈伤，腹胀愈甚，去死不远矣。俗谓气无补法者，以其痞塞似难于补，不思正气虚而不能运行为病，经曰壮者气行则愈是也。又曰：水肿本因脾虚不能制水，水渍妄行，当以参、术补脾，使脾气得实，则自健运而水自行。大抵只宜补中行湿利小便，切不可下，但用二陈加人参、苍白术为主，或佐以黄芩、麦冬、炒栀子以制肝木。若腹胀，少佐厚朴；气不运，加木香、木通；气若陷下，加升麻、柴胡提之，必须补中行湿，加升提之药，能使大便润，小便长。又曰：诸家治水肿，只知导湿利小便，执此一途，用诸去水之药，往往多死。又用导水丸、舟车丸、神佑丸之类大下之，此速死之兆。盖脾气虚极而肿，愈下愈虚，虽劫目前之快，而阴损正气，祸不旋踵。大法只宜补中宫为主，看所挟加减，不尔则死，当以严氏实脾散加减。要知从治、塞因塞用之理，然后可以语水肿之治耳。

孙一奎曰：予在吴下时，有吴生讳震者，博邪士也。一日偶谈及鼓胀，乃诘予曰：鼓有虫，否乎？予卒不敢应，俯思久之，对曰：或有之。《本事方》云：脐腹四肢悉肿者为水，只腹胀而四肢不肿者为蛊，注曰：蛊即鼓胀也。由是参之，古人曾以蛊鼓同名矣，且蛊以三虫为首，岂无旨哉。愚谓鼓胀，即今云气虚中满是也，以其外坚中空，有似于鼓，故以名之；彼蛊证者，中实有物，积聚既久，理或有之。吴生曰：子诚敏也。予堂嫂病鼓三载，腹大如箕，时或胀痛，四肢瘦削，三吴名剂，历尝不瘳。吴俗死者多用火葬，烧至腹，忽响声如炮，人皆骇然，乃见虫从腹中爆出，高二三丈许，烧所之天为昏，俄而坠地，细视之，皆蛔也，不下千万数，大者长尺余，虫腹中复生小虫，多者十五六条，或十数条，或五六条。虫在人腹中蕃息如此，曷不令人胀而死哉！惜乎诸书未有言及者。予闻之，恍然如梦始觉，然犹未亲见其异也。岁万历癸巳，至淮阴，有王乡官者，其子年十六，新娶后腹胀大，按之有块，形如稍瓜，四肢瘦削，发热昼夜不退，已年半矣，医惟以退热消胀之剂投之，其胀愈甚，其热愈炽，喉中两耳俱疮。余诊视之，脉滑数，望其唇则红，其腹则疼，又多嗜肥甘。余思诸凡腹痛者，唇色必淡，不嗜饮食，今其若此，得非虫乎？遂投以阿魏积块丸，服之果下虫数十，大者二，一红一黑，长尺余，虫身红线自首贯尾，虫腹中复有虫，大者数条，小者亦三四条；虫下则热渐减，胀渐消，三下而愈，亦信前闻之不虚也。


针灸法

脾俞治胀
 ，随年壮灸之
 肝俞治胀
 ，灸百壮
 三焦俞治心腹胀满
 ，饮食减少
 ，小便不利
 ，羸瘦少气
 分水治腹胀绕脐结痛
 ，不能食
 。若是水病
 ，尤宜灸之
 神阙主水肿膨胀
 ，肠鸣如水之声
 ，极效
 石门主水肿
 ，水行皮中
 ，小便黄
 足三里主水肿腹胀
 水沟主一切水肿


按：水肿证惟得针水沟，若针余穴，水尽即死，此《明堂》《铜人》所戒也。庸医多为人针分水，误人多矣。若其他穴，或有因针得瘥者，特幸焉耳。大抵水肿禁针，不可为法。

肿胀论列方

廓清饮新和十三


四苓散和一八七


四君子汤补一


神香散新和二十


平胃散和十七


五苓散和一八二


五君子煎新热六


胃苓汤和百九十


二陈汤和一


六君子汤补五


五淋散寒百十七


五皮散和六八


正柴胡饮新散六


参苏饮散三四


排气饮新和六


小柴胡汤散十九


理中汤热一


理阴煎新热三


大和中饮新和七


归脾汤补三二


温胃饮新热五


小和中饮新和八


解肝煎新和十一


实脾散热百四


严氏实脾散热百五


六味汤补百二十


八味汤补一二一


金匮肾气汤补一二四


四磨饮和五二


流气饮和四六


金水六君煎新和一


败毒散散三六


疏凿饮和五三


加减一阴煎新补九


白虎汤寒二


十枣汤攻二八


葛根葱白汤散三二


禹功散攻四一


浚川散攻四二


导水茯苓汤和六二


神佑丸攻四八


导水丸攻七一


芍药清肝散寒六一


舟车丸攻七十


赤金豆新攻二


龙胆泻肝汤寒六三


大柴胡汤攻七


百顺丸新攻六


大承气汤攻一


论外备用方

三和汤和六十
 脾湿肿


健脾散和六三
 和中快气


参术健脾汤和六四
 补脾行滞


当归散和六五
 水气肿


四磨饮和五二
 行气


麻黄附子甘草汤散五风湿


百合汤热一三四
 肿喘


越婢汤散八九
 风水悉肿


麻黄甘草汤散六
 水肿取汗


调胃白术散和三三
 和胃


苏子降气汤和四一
 顺气


人参养胃汤和二三四
 和胃


调气平胃散和十八


七气汤和五一
 积胀


半夏丁香丸和百十三
 气滞


厚朴汤和五四
 气滞


曲柏枳术丸和八一
 食肿


香砂枳术丸和八十
 气胀


木香宽中散和五五
 行气


沉香琥珀丸和六九
 利便


消导宽中汤和五八
 食气滞


人参木香散和五七
 利水


养胃进食丸和八九
 健脾


化滞调中汤和五九
 食滞


导水茯苓汤和六二
 利水


导滞通经汤和六一
 脾湿


木香分气饮和五六
 气湿


当归活血散和六六
 瘀血


槟榔煎和二三六
 瘴气


大正气散和二四
 宽湿中满


温胃汤热十二
 胃寒中满


养胃汤热六九
 虚寒滞


厚朴丸热百六十
 寒滞中满


腹胀方热百六


红丸子热百九十
 消食胀


胡椒理中汤热六
 虚寒


强中汤热九二 生冷伤脾


复元丹热百二 寒滞


沉香桂附丸热百十一
 中寒


感应丸攻五四
 积聚胀痛


透膈汤攻三十
 逐滞消胀


厚朴温中汤热九十
 寒滞


枳实导滞丸攻五七
 清火攻滞


景岳全书卷之二十二终


卷之二十三心集

杂证谟

积　聚

经　义

《百病始生篇》：岐伯曰：风雨寒热，不得虚，邪不能独伤人。卒然遇疾风暴雨而不病者，盖无虚，故邪不能独伤人。此必因虚邪之风，与其身形，两虚相得，乃客其形。是故虚邪之中人也，留而不去，传舍于肠胃之外，募原之间，留着于脉，稽留而不去，息而成积。或著孙脉，或著络脉、或著经脉，或著输脉，或著于伏冲之脉，或著于膂筋，或著于肠胃之募原，上达于缓筋，邪气淫泆，不可胜论。其著孙络之脉而成积者，其积往来上下臂手，孙络之居也，浮而缓，不能句积而止之，故往来移行肠胃之间，水凑渗注灌，濯濯有音。有寒则[image: ]
 胀满雷引，故时切痛。其著于阳明之经，则挟脐而居，饱食则益大，饥则益小。其著于缓筋也，似阳明之积，饱食则痛，饥则安。其著于肠胃之募原也，痛而外连于缓筋，饱食则安，饥则痛。其著于伏冲之脉者，揣之应手而动，发手则热气下于两股，如汤沃之状。其著于膂筋在肠后者，饥则积见，饱则积不见，按之不得。其著于输之脉者，闭塞不通，津液不下，孔窍干壅。帝曰：积之始生，至其已成奈何？岐伯曰：积之始生，得寒乃生，厥乃成积也。帝曰：其成积奈何？岐伯说：厥气生足悗，足悗生胫寒，胫寒则血脉凝涩，血脉凝涩则寒气上入于肠胃，入于肠胃则[image: ]
 胀，[image: ]
 胀则肠外之汁沫迫聚不得散，日以成积。卒然多食饮则肠满，起居不节，用力过度，则络脉伤，阳络伤则血外溢，血外溢则衄血，阴络伤则血内溢，血内溢则后血。肠胃之络伤，则血溢于肠外，肠外有寒汁沫与血相搏，则并合凝聚不得散而积成矣。卒然外中于寒，若内伤于忧怒，则气上逆，气上逆则六输不通，温气不行，凝血蕴里而不散，津液涩渗，著而不去，而积皆成矣。

《奇病论》帝说：病胁下满气逆，二三岁不已，是为何病？岐伯曰：病名息积，此不妨于食，不可灸刺，积为导引服药，药不能独治也。

《邪气脏腑形篇》曰：心脉微缓为伏梁，在心下。肝脉微急为肥气，在胁下若覆杯。肾脉微急为奔豚。

《五脏生成论》曰：赤脉之至也，喘而坚，诊曰有积气在中，时害于食，名曰心痹，得之外疾，思虑而心虚，故邪从之。白脉之至也，喘而浮，上虚下实，惊，有积气在胸中，喘而虚，名曰肺痹，寒热，得之醉而使内也。青脉之至也，长而左右弹，有积气在心下支胠，名曰肝痹，得之寒湿，与疝同法。黄脉之至也，大而虚，有积气在腹中，有厥气，名曰厥疝，女子同法，得之疾使四肢，汗出当风。黑脉之至也，上坚而大，有积气在小腹与阴，名曰肾痹，得之沐浴清水而卧。

《平人气象论》曰：寸口脉沉而横，曰胁下有积，腹中有横积痛。胃之大络，名曰虚里，贯膈络肺，出于左乳下，其动应衣，脉宗气也。结而横，有积矣。

《大奇论》曰：肾脉小急，肝脉小急，心脉小急，不鼓皆为瘕。三阳急为瘕。

《刺热篇》曰：颊下逆颧为大瘕。

《气厥论》曰：小肠移热于大肠，为虙瘕。

《骨空论》曰：任脉为病，女子带下瘕聚。

《卫气篇》曰：新积，痛可移者，易已也；积不痛，难已也。

《腹中论》帝曰：病有少腹盛，上下左右皆有根，此为何病？可治不？岐伯曰：病名伏梁，裹大脓血，居肠胃之外，不可治，治之每切按之致死。帝曰：何以然？岐伯曰：此下则因阴，必下脓血，上则迫胃脘，生膈，侠胃脘内痈，此久病也，难治。居齐上为逆，居齐下为从，勿动亟夺。帝曰：人有身体髀股胻皆肿，环脐而痛，是为何病？岐伯曰：病名伏梁，此风根也。其气溢于大肠而著于肓，肓之原在脐下，故环脐而痛也，不可动之，动之为水溺涩之病。

《六元正纪大论》帝曰：妇人重身，毒之何如？岐伯曰：有故无殒，亦无殒也。大积大聚，其可犯也，衰其大半而止，过者死。

论 证 共四条


积聚之病，凡饮食、血气、风寒之属，皆能致之，但曰积曰聚，当详辨也。盖积者，积垒之谓，由渐而成者也；聚者，聚散之谓，作止不常者也。由此言之，是坚硬不移者，本有形也，故有形者曰积；或聚或散者，本无形也，故无形者曰聚。诸有形者，或以饮食之滞，或以脓血之留，凡汁沫凝聚，旋成癥块者，皆积之类，其病多在血分，血有形而静也。诸无形者，或胀或不胀，或痛或不痛，凡随触随发，时来时往者，皆聚之类，其病多在气分，气无形而动也。故《难经》以积为阴气，聚为阳气，其义即此。凡无形之聚其散易，有形之积其破难，临此证者，但当辨其有形无形，在气在血，而治积治聚，自可得其梗概矣。

——饮食之积。凡暂积者，不过以饮食偶伤，必在肠胃之内，故可行可逐，治无难也。惟饮食无节，以渐留滞者，多成痞积于左胁膈膜之外。盖以胃之大络，名曰虚里，出于左乳下，其动应衣，此阳明宗气所出之道也。若饥饱无伦，饮食叠进，以致阳明胃气一有所逆，则阴寒之气得以乘之，而脾不及化，故余滞未消，乃并肠外汁沫搏聚不散，渐成癥积矣。然其初起甚微，人多不觉，及其既久，则根深蒂固，而药饵难及。今西北小儿多有此疾，而尤于食麫之乡为最，正以面性多滞，而留疾于皮里膜外，所以不易治也。即如妇人血癥气痞，或上或下者，亦多在肠胃之外，募原之间，故当以渐消磨，求法治之。慎毋孟浪欲速，妄行攻击，徒致胃气受伤，而积仍未及，反以速其危也。

——风寒外感之邪，亦能成积。如经曰：虚邪之中人也，留而不去，传舍于肠胃之外，募原之间，留著于脉，息而成积。又曰：病名伏梁，此风根也。由此观之，凡今人以疟后成痞者，是即风寒之属，类可推矣。但疟由风寒，固易知也，而诸积于风，若不相涉。不知饮食之滞，非寒未必成积，而风寒之邪，非食未必成形，故必以食遇寒，以寒遇食，或表邪未清，过于饮食，邪食相搏，而积斯成矣。经曰：虚邪之风，与其身形，两虚相得，乃客其形。信乎致积之由，多由于此，即血癥气痞之由，亦无出于此。然积以寒留，留久则寒多为热，风以致积，积成则证已非风，故治此者，亦但当治其所留，不可发散，以再伤其真气也。惟慎疾者，能知所由而虑之于始，则可为保脾之良策。

——癥痞之积，凡或上或下，或左或右，本无定所，大都血积多在下，而气积、食积，则上自胃脘，下自小腹，凡有留滞，无处不可停蓄。余尝治一食癥结痛者，乃在小腹下右角尖处，自后屡见此证，方知食道之行，必由小腹下右以入广肠，此实人所不知也，别有食停治案在心腹痛门可考。故凡治积聚者，必当详审所因，庶得其确。尝见丹溪之论曰：痞块在中为痰饮，在右为食积，在左为血块。其不能作块，或聚或散者，气也；块乃有形之物，痰与食积死血而成也。愚谓可聚可散者，此气聚无疑也；若以左为血积，右为食积，中为痰饮，则凿矣。即如小儿多有患痞者，必在左肋之下，此无非纵食所致，岂因其在左即为血积，而可攻其血乎？若为左血右食，则右岂无血，而左岂无食乎？不可以为法也。此仍有论在诸风门论丹溪条下，当并阅之。


论 治 共十一条


经曰：坚者削之，留者攻之，结者散之，客者除之，上之下之，摩之浴之，薄之劫之，开之发之，适事为故。

凡积聚之治，如经之云者，亦既尽矣。然欲总其要，不过四法，曰攻，曰消，曰散，曰补，四者而已，详列如下。

——凡积坚气实者，非攻不能去，如《秘方》化滞丸、化铁丹、遇仙丹、感应丸、大硝石丸、三花神佑丸、赤金豆、百顺丸之类，皆攻剂之峻者也。又如三棱丸、胜红丸、阿魏丸、助气丸、红丸子、温白丸之属，皆攻剂之次者也。

——凡不堪攻击，止宜消导渐磨者，如和中丸、草豆蔻丸、保和丸、大小和中饮之类是也。若积聚下之不退，而元气未亏者，但当以行气开滞等剂，融化而潜消之。

——无形气聚，宜散而愈者，如排气饮、神香散、《指迷》七气汤、十香丸、四磨饮之属是也。

——凡积痞势缓而攻补俱有未便者，当专以调理脾胃为主，如洁古之枳术丸乃其宜也。余复因其方而推广之，近制芍药枳术丸，兼肝脾以消膨胀，除积聚，止腹痛，进饮食，用收缓功，其效殊胜于彼。再如大健脾丸、木香人参生姜枳术丸，皆调补脾胃之妙剂，所当择用者也。

——凡脾肾不足，及虚弱失调之人，多有积聚之病。盖脾虚则中焦不运，肾虚则下焦不化，正气不行，则邪滞得以居之。若此辈者，无论其有形无形，但当察其缓急，皆以正气为主。凡虚在脾胃者，宜五味异功散，或养中煎、温胃饮、归脾汤之类主之。虚在肝肾者，宜理阴煎、肾气丸、暖肝煎之类酌而用之。此所谓养正积自除也。其或虚中有滞者，则不妨少加佐使。

——治积之要，在知攻补之宜，而攻补之宜，当于孰缓孰急中辨之。凡积聚未久而元气未损者，治不宜缓，盖缓之则养成其势，反以难制，此其所急在积，速攻可也。若积聚渐久，元气日虚，此而攻之，则积气本远，攻不易及，胃气切近，先受其伤，愈攻愈虚，则不死于积而死于攻矣。此其所重在命，不在乎病，所当察也。故凡治虚邪者，当从缓治，只宜专培脾胃以固其本，或灸或膏，以疏其经，但使主气日强，经气日通，则积痞自消。斯缓急之机，即万全之策也，不独治积，诸病亦然。

——凡坚硬之积，必在肠胃之外，募原之间，原非药力所能猝至，宜用阿魏膏、琥珀膏，或水红花膏、三圣膏之类以攻其外，再用长桑君针法以攻其内。然此坚顽之积，非用火攻，终难消散，故莫妙于灸。余在燕都，尝治愈痞块在左胁者数人，则皆以灸法收功也。

——积久成疳，乃其经络壅滞，致动肝脾阳明之火，故为颊肿、口糜、牙龈臭烂之证。此其在外当用膏药、艾火以破坚顽，在内当用芦荟等丸以清疳热。

——妇人血癥气聚论治，详妇人门。

述 古 共六条


《难经》曰：病有积有聚，何以别之？然。积者，阴气也，聚者，阳气也，故阴沉而伏，阳浮而动。气之所积名曰积，气之所聚名曰聚，故积者，五脏所生，聚者，六腑所成也。积者，阴气也，其始发有常处，其痛不离其部，上下有所终始，左右有所穷处；聚者，阳气也，其始发无根本，上下无所留止，其痛无常处，谓之聚，故以是别知积聚也。又曰：肝之积，名曰肥气，在左胁下，如覆杯，有头足，久不愈，令人发咳，痎疟，连岁不已。心之积，名曰伏梁，起脐上，大如臂，上至心下，久不愈，令人病烦心。脾之积，名曰痞气，在胃脘，覆大如盘，久不愈，令人四肢不收，发黄疸，饮食不为肌肤。肺之积，名曰息贲，在右胁下，覆大如杯，久不已，令人洒淅寒热，喘咳发肺壅。肾之积，名曰贲豚，发于少腹，上至心下，若豚状，或上或下无时，久不已，令人喘逆，骨痿少气。

仲景曰：积者，脏病也，终不移；聚者，腑病也，发作有时，展转痛移，为可治。诸积大法，脉来细而附骨者，乃积也。寸口，积在胸中。微出寸口，积在喉中。关上，积在脐旁。上关上，积在心下。微下关，积在少腹。尺中，积在气冲。脉出左，积在左。脉出右，积在右。脉两出，积在中央，各以其部处之。

愚按：仲景此说固详而善，虽亦疑其太凿，然于理则通，故述于此，亦可以资意见。若以余之历验，则凡病癥癖者，脉必沉紧而疾，如《内经》说微急、小急者，即其脉也。若诊见和缓，则胃气本无恙，终非癖块之脉。

许学士曰：大抵治积，或以所恶者攻之，或以所喜者诱之，则易愈。如硇砂、水银治肉积，神曲、麦芽治酒积，水蛭、虻虫治血积，木香、槟榔治气积，牵牛、甘遂治水积，雄黄、腻粉治涎积，礞石、巴豆治食积，各从其类也。若用群队之药，分其药势，则难取效。须要认得分明是何积聚，兼见何证，然后增减斟量使之，不尔反有所损，要在临时通变也。

洁古云：壮人无积，虚人则有之，脾胃怯弱，气血两衰，四时有感，皆能成积。若遽以磨坚破结之药治之，疾须去而人已衰矣。干漆、硇砂、三棱、大黄、牵牛之类，用时则暂快，药过则依然，气愈消，疾愈大，竟何益哉。故治积者，当先养正，则积自除，譬如满座皆君子，纵有一小人，自无容地而去，但令其真气实，胃气强，积自消矣。实中有积，大毒之剂治之尚不可过，况虚而有积者乎？此治积之一端也，邪正盛衰，固宜详审。

张子和曰：积之始成也，或因暴怒喜悲思恐之气，或伤酸甘辛咸之味，或停温凉寒热之饮，或受风寒暑湿燥火之邪，其初甚微，可呼吸按导，方寸大而去之，故不难也。若久而延之，留滞不去，遂成五积。

徐东皋曰：养正积除，此积之微者也。如脾胃失于健运，而气积、食积之不疏导者，惟养脾胃之正气，而滞积自疏矣。若夫大积大聚，如五积之久而成癥病，坚固不移者，若非攻击悍利之药，岂能推逐之乎？惟虚弱之人，必用攻补兼施之法也。


针灸法

长桑君针积块癥瘕法：先于块上针之，甚者，又于块首一针，块尾一针，讫，以艾灸之，立应。

一法说：凡灸痞者，须灸痞根，无有不效。其法在脊背十三椎下，当脊中点墨记之，此非灸穴，却于墨之两旁各开三寸半，以指揣摸，觉微有动脉，即点穴灸之，大约穴与脐平。多灸左边，或左右俱灸，此即痞根也。或患左灸右，患右灸左，亦效。

——灸穴法：中脘、期门、章门、脾俞、三焦俞、通谷，此诸痞所宜灸者。

积痞在上者，宜灸上脘、中脘、期门、章门之类。积块在下者，宜灸天枢、章门、肾俞、气海、关元、中极、水道之类。凡灸之法，宜先上而后下，脐腹之壮用宜稍大，皆先灸七壮，或十四壮，以后渐次增加，愈多愈妙。以上诸穴皆能治痞，宜择而用之。然犹有不可按穴者，如痞之最坚处，或头、或尾、或突、或动处，但察其脉络所由者，皆当按其处而通灸之，火力所到，则其坚聚之气自然以渐解散，有神化之妙也。第灸痞之法，非一次便能必效，务须或彼或此，择其要者，至再至三，连次陆续灸之，无有不愈者。

积聚论列方

排气饮新和六


养中煎新热四


温胃饮新热五


归脾汤补三二


枳术丸和七九


芍药枳术丸新和十六


四磨饮和五二


十香丸新和十五


木香人参枳丸和八二


理阴煎新热三


神香散新和二十


暖肝煎新热十五


五味异散补四


肾气丸补百二十


保和丸小三五


《指迷》七气汤和五一


温白丸攻六一


和中丸和八七


秘方化滞丸攻五八


助气丸攻六七


三棱丸攻六十


大健脾和八五


胜红丸攻六六


《三因》红丸子攻九六


大和中饮新和七


感应丸攻五四


遇仙丹攻五一


小和中饮新和八


赤金豆新攻二


神佑丸攻四八


草豆蔻丸和一六七


百顺丸新攻六


阿魏丸攻六四


阿魏膏外三一二


大硝石丸攻五六


琥珀膏外一七


三圣膏攻三八


化铁丹攻五九


水红花膏外三一九


芦荟等丸寒一六八后


论外备用方

消食丸和九十
 行滞


枳实丸和八四
 食癖


木香槟榔丸攻五十
 火盛积坚


曲术丸和百十
 宿食


法制陈皮和七十


香砂枳术丸和八十
 气积


白术丸和三七八
 息积


陈曲丸热一六三
 冷积泻痢


曲柏枳术丸和八一
 食积


流气丸和一五五
 逐寒滞


桃仁煎攻三九
 血瘕


枳实导滞丸攻五七
 湿热食积


安脾散热六七
 冷积


三棱散攻三六
 积痞


雄黄圣饼子攻六九
 去积


三棱丸攻三七
 、六十
 血癥食积


神保丸攻五三
 寒积痛


穿山甲散攻四十
 血癥


备急丸攻五二
 寒积


消痞核桃攻八七


守病丸攻六五


红丸子热百九十
 寒食积


熨痞方攻八八


大异香散攻四四
 胀满


加减四物汤妇百十二
 血积



痞　满

经　义

《太阴阳明论》曰：饮食不节，起居不时者，阴受之，阴受之则入五脏，入五脏则[image: ]
 满闭塞。

《生气通天论》曰：味过于甘，心气喘满。味过于苦，脾气不濡，胃气乃厚。

《脏气法时论》曰：脾虚则腹满肠鸣，飧泄，食不化。

《厥论》曰：厥或令人腹满何也？曰：阴气盛于上则下虚，下虚则胀满。

《异法方宜论》曰：脏寒生满病。

《阴阳应象大论》曰：浊气在上，则生[image: ]
 胀。中满者，泻之于内。

《五脏生成篇》曰：腹满[image: ]
 胀，支膈胠胁，下厥上冒，过在足太阴、阳明。

《大惑论》曰：人有善饥而不嗜食者，何气使然？曰：胃气热则消谷，故善饥；胃气逆上，则胃脘寒，故不嗜食也。

《脉解篇》曰：太阴所谓病胀者，阴盛而上走于阳明，阳明络属心，故上走心为噫也。

《经脉篇》曰：胃病则贲响腹胀。脾病则腹胀善噫。心主病则胸胁支满。

《六元正纪大论》曰：太阴所至，积饮痞膈，为中满霍乱吐下。寒气至则坚痞腹满，痛急下利之病生矣。水郁之发，善厥逆，痞坚腹满。木郁之发，病膈咽不通，饮食不下。

《五常政大论》曰：备化之纪，其病痞。卑监之纪，其病留满痞塞。敦阜之纪，其病腹满。太阴司天，胸中不利，心下痞痛。

《气交变大论》曰：岁火不及，民病胁支满。复则病鹜溏腹满，食饮不下。岁水不及，民病腹满。

《至真要大论》曰：太阳司天，民病胸腹满。少阴之胜，腹满痛。太阳之胜，腹满食减。阳明之复，甚则心痛痞满。太阳之复，心痛痞满。

论　证

痞者，痞塞不开之谓；满者，胀满不行之谓。盖满则近胀，而痞则不必胀也。所以痞满一证，大有疑辨，则在虚实二字。凡有邪有滞而痞者，实痞也；无物无滞而痞者，虚痞也。有胀有痛而满者，实满也；无胀无痛而满者，虚满也。实痞实满者，可散可消；虚痞虚满者，非大加温补不可，此而错用，多致误人。

论 治 共四条


——虚寒之痞。凡过于忧思，或过于劳倦，或饥饱失时，或病后脾气未醒，或脾胃素弱之人，而妄用寒凉克伐之剂，以致重伤脾气者，皆能有之，其证则无胀无闷，但不知饥，亦不欲食。问其胸腹胀痞，则曰亦觉有些，而又曰不甚胀。盖本非胀也，止因不欲食而自疑为胀耳。察其脉则缓弱无神，或弦多胃少，察其形则色平气怯，是皆脾虚不运而痞塞不开也。此证极多，不得因其不食，妄用消耗，将至胃气日损，则变证百出矣。治宜温补，但使脾肾气强，则痞满开而饮食自进，元气自复矣。又凡脾胃虚者，多兼寒证，何也？盖脾胃属土，土虚者多因无火，土寒则气化无权，故多痞满，此即寒生于中也。亦有为生冷外寒所侵，而致中寒者，然胃强则寒不能侮，而寒能胜之，总由脾气之弱耳。此义详命门火候论中，当并察之。凡脾胃微虚，而若满非满，食少不化者，宜四君子汤，或异功散。若心脾气虚，或气有不顺者，归脾汤或治中汤。若三阴气血俱虚，治节不行，而不便于温者，宜五福饮。若中焦不暖，或嗳腐，或吞酸而痞满者，非温补不可，宜温胃饮、五君子煎，或理中汤、圣术煎，或参姜饮。若脾肾兼寒，命门不暖，则中焦不化，或腹溏，或胸腹喜暖畏寒，或上下腹俱膨膨，而小水黄涩者，宜理阴煎，甚者宜六味回阳饮。此二药最妙，而实人所罕知也。予尝治金孝廉，以劳倦思虑致伤脾气，别无他证，但绝口久不欲食，遂悉用参、术、归、熟附子、姜、桂、甘草之属，半月始愈。后因病后复不食如此，自分必死，仍用前药，大加姜、附各至三钱而后愈。又一妇人，病后久不食，自言病前曾食牛肉，乞求去此，余佯应之，而培补如前，方得全愈。故凡病如此者，只宜温补，不可行滞。新按
 。

——饮食偶伤，致为痞满者，当察其食滞之有无而治之。凡食滞未消而作痞满，或兼疼痛者，宜大和中饮，或和胃饮加减治之，或枳术丸亦可，甚者神香散。此有治案在肿胀门。若食滞既消，脾气受伤不能运行，而虚痞不开者，当专扶脾气，微者异功散、养中煎，甚者五福饮、温胃饮、圣术煎。若命门母气不足者，治宜如前。若偶食寒凉伤胃，痞满不开，而不可补者，宜和胃饮加山楂、麦芽之类，或用厚朴温中汤。

——实滞之痞，当察其所因而治之。若湿胜气滞而痞者，宜平胃散，或《良方》厚朴汤，或五苓散。若寒滞脾胃，或为痛为痞，而中气不虚者，厚朴温中汤。若脾寒气滞而痞者，和胃饮。若怒气暴伤，肝气未平而痞者，解肝煎。若大便气秘，上下不通而痞者，河间厚朴汤。若胃口停痰而痞者，二陈汤，或橘皮半夏汤。胃寒气滞停痰，痞而兼呕者，加减二陈汤。胶痰不开，壅滞胃口者，药不易化，须先用吐法，而后随证治之。若大便秘结不通，而痞满不开者，宜微利之。

——外邪之痞。凡寒邪感人者，必自表入里，若邪浅在经，未入于腑，则饮食如故，稍深则传入胸次，渐犯胃口，即不能饮食，是亦痞之类也。治此者，但解外邪，而或散或消，或温或补，邪去则胃口自和，痞满自去。此当于伤寒门求法治之。又《伤寒》曰：阳证下之早者，乃为结胸，阴证下之早者，因成痞气。此以邪在表而攻其里，邪在阳而攻其阴，不当下而妄下之，以致邪气乘虚，陷结心下，是误治之害最危者也。实者硬满而痛，是为结胸；虚者满而不痛，是为痞气，宜审别治之。治法详结胸、腹满条中。


述 古 共三条


丹溪曰：痞满与胀满不同，胀满内胀而外亦形，痞则内觉痞闷，而外无胀急之形也。盖由脾气不和，中央痞塞，皆土邪之所为也。有因误下里气虚，邪乘虚而入于心之分为痞者。有不因误下而得之，如中气虚弱，不能运化精微而为痞者。有饮食、痰饮不能施化为痞者。有湿热太甚，邪着心下为痞者。

东垣曰：伤寒痞者，从血中来，从外之内，从无形。杂病痞者，亦从血中来，从内之外，从有形。有形以苦泻之，无形以辛散之。《玉机》云：痞满之病，人皆知气不运也，独东垣以血病言之，谓下多则亡阴而损血，此前人之未论也。世之用气药治痞而不效者，盖不知此理故也。

刘宗厚曰：古方治痞，用黄芩、黄连、枳实之苦以泄之，厚朴、生姜、半夏之辛以散之，人参、白术之甘温以补之，茯苓、泽泻之咸淡以渗之，随其病之所在以调之也。既痞有湿，惟宜上下分消其气，果有内实之证，庶可略与疏导。世人苦于痞塞，喜行利药以求速效，暂时通快，痞若再作，益以滋甚，是皆不察夫下多亡阴之意也。如结胸是实邪，大陷胸汤主之；痞是虚邪，诸泻心汤主之。愚据刘公此论，既云下多亡阴，又云痞是虚邪，诚然善矣，然欲用诸泻心汤以治虚邪，能无失乎？盖未知塞因塞用，别有神化之妙法，而痞满多在脾，尤不可以泻心也。

痞满论列方

二陈汤和一


四君子汤补一


五君子煎新热六


归脾汤补三二


治中汤热十


大和中饮新和七


温胃饮新热五


神香散新和二十


理中汤热一


加减二陈汤和二


圣术煎新热二五


和胃饮新和五


理阴煎新热三


六味回阳饮新热二


平胃散和十七


养中煎新热四


橘皮半夏汤和十三


异功散补四


参姜饮新热八


《良方》厚朴汤和五四


五苓散和一八二


五福饮新补六


河间厚朴汤和三三六


解肝煎新和十一


枳术丸和七九


厚朴温中汤热九十


论外备用方

四君子汤补一


香砂六君汤补七


人参养胃汤和二三四
 和胃


启脾丸和八六
 行滞


大健脾和八五


小半夏茯苓汤和九
 痰痞


嘉禾散和百六十
 气痞


八味理中丸热七
 虚寒


沉香桂附丸热百十一
 中寒


越鞠丸和一五四
 火郁


胡椒理中汤热六
 虚寒


半夏丁香丸和百三十
 气滞


沉香降气散和四十
 气滞


木香宽中散和五五
 行气


藿香正气散和二十
 寒滞


苏子降气汤和四一
 顺气


葛花解酲汤和一二四


贴痞琥珀膏外三一八


熨痞方攻八八


消痞核桃攻八七


木香人参枳术丸和八二


水红花膏外三一九


消痞膏外三一六


景岳全书卷之二十三终


卷之二十四心集

杂证谟

泄　泻

经　义

《金匮真言论》曰：长夏善病洞泄寒中。

《阴阳应象大论》曰：清气在下，则生飧泄；浊气在上，则生[image: ]
 胀。湿胜则濡泄。春伤于风，夏生飧泄。水谷之寒热，感则害人六腑。

《脏气法时论》曰：脾病者，虚则腹满肠鸣，飧泄，食不化。

《百病始生篇》曰：虚邪之中人也，留而不去，传舍于肠胃，多寒则肠鸣飧泄，食不化，多热则溏出糜。

《举痛论》曰：寒气客于小肠，小肠不得成聚，故后泄腹痛矣。怒则气逆，甚则呕血及飧泄，故气上矣。

《经脉篇》曰：脾所生病，心下急痛，溏、瘕泄。肝所生病，胸满呕逆，飧泄、狐疝。

《宣明五气篇》曰：大肠小肠为泄。

《厥论》曰：少阴厥逆，虚满呕变，下泄清。

《太阴阳明论》曰：食饮不节，起居不时者，阴受之，阴受之则入五脏，入五脏则[image: ]
 满闭塞，下为飧泄，久为肠澼。

《阴阳别论》曰：一阳发病，少气善咳，善泄。

《邪气脏腑病形篇》曰：肺脉小甚为泄。肾脉小甚为洞泄。

《脉要精微论》曰：胃脉实则胀，虚则泄。数动一代者，病在阳之脉也，泄及便脓血。久风为飧泄。仓廪不藏者，是门户不要也。水泉不止，是膀胱不藏也。得守者生，失守者死。

《平人气象论》曰：尺寒脉细，谓之后泄。

《玉机真脏论》曰：脉细，皮寒，气少，泄痢前后，饮食不入，此谓五虚。泄而脉大，脱血而脉实，皆难治。

《师传篇》曰：脐以上皮热，肠中热，则出黄如糜。脐以下皮寒，胃中寒，则腹胀；肠中寒，则肠鸣飧泄。胃中寒，肠中热，则胀而且泄。

《论疾诊尺篇》曰：大便赤瓣飧泄，脉小者，手足寒，难已。飧泄，脉小，手足温，泄易已。春伤于风，夏生后泄肠澼。

《咳论》曰：五脏各以治时感于寒则受病，微则为咳，甚则为泄为痛。

《热病篇》曰：泄而腹满甚者死。

《玉版篇》曰：其腹大胀，四末清，脱形，泄甚，是一逆也。腹鸣而满，四肢清，泄，其脉大，是二逆也。咳呕腹胀，且飧泄，其脉绝，是三逆也。

《标本病传论》曰：先病而后泄者治其本。先泄而后生他病者，治其本。

《四时气篇》曰：飧泄，取三阴之上，补阴陵泉，皆久留之，热行乃止。

《气交变大论》曰：岁木太过，民病飧泄食减，体重烦冤，肠鸣腹支满。岁火太过，民病血溢血泄注下。岁土太过，民病腹满溏泄肠鸣，反下甚。岁水太过，上临太阳，病反腹满胀鸣，溏泄，食不化。岁木不及，民病少腹痛，肠鸣溏泄。岁火不及，复则埃郁，病鹜溏腹满，食饮不下，寒中肠鸣，泄注腹痛。岁土不及，民病飧泄，霍乱，体重腹痛。岁金不及，民病血便注下。岁水不及，民病身重濡泄。

《五常政大论》曰：卑监之纪，上角与正角同，其病飧泄，邪伤脾也。发生之纪，上征则其气逆，其病吐利。

《六元正纪大论》曰：不远热则热至，不远寒则寒至，寒至则坚痞腹满，痛急下利之病生矣。热至则身热，吐下霍乱，血溢血泄，淋闭之病生矣。太阴所至为中满霍乱吐下。厥阴所至为胁痛呕泄。少阳所至为暴注。太阳所至为流泄禁止。

《至真要大论》曰：岁少阳在泉，火淫所胜，民病注泄赤白，少腹痛，尿赤，甚则血便。少阴同候。厥阴司天，风淫所胜，民病食则呕，冷泄腹胀，溏泄瘕水闭，病本于脾。少阳司天，火淫所胜，民病泄注赤白。阳明司天，燥淫所胜，民病寒清于中，感而疟，咳，腹中鸣，注泄鹜溏，病本于肝。厥阴之胜，肠鸣飧泄，少腹痛，注下赤白。少阴之胜，腹满痛溏泄，传为赤沃。太阴之胜，湿化乃见，善注泄。阳明之胜，清发于中，左胠胁痛，溏泄。太阳之胜，寒入下焦，传为濡泄。阳明之复，清气大举，甚则心痛痞满，腹胀而泄。诸病水液，澄澈清冷，皆属于寒。暴注下迫，皆属于热。

论 证 共三条


凡《内经》有言飧泄者，有言濡泄者，皆泄泻也；有言肠澼者，即下痢也。然痢之初作，必由于泻，此泻之与痢本为同类，但泻浅而痢深，泻轻而痢重；泻由水谷不分，出于中焦；痢以脂血伤败，病在下焦。在中焦者，湿由脾胃而分于小肠，故可澄其源，所以治宜分利；在下焦者，病在肝肾大肠，分利已无所及，故宜调理真阴，并助小肠之主，以益气化之源。此泻痢之证治有不同，而门类亦当有辨。然病实相关，不可不兼察以为治也。

——泄泻之本，无不由于脾胃。盖胃为水谷之海，而脾主运化，使脾健胃和，则水谷腐熟，而化气化血以行营卫。若饮食失节，起居不时，以致脾于胃受伤，则水反为湿，谷反为滞，精华之气不能输化，乃致合污下降，而泻痢作矣。脾强者，滞去即愈，此强者之宜清宜利，可逐可攻也。脾弱者，因虚所以易泻，因泻所以愈虚，盖关门不固，则气随泻去，气去则阳衰，阳衰则寒从中生，固不必外受风寒而始谓之寒也。且阴寒性降，下必及肾，故泻多必亡阴，谓亡其阴中之阳耳。所以泄泻不愈，必自太阴传于少阴，而为肠澼，肠澼者，岂非降泄之甚，而阳气不升，脏气不固之病乎？凡脾胃气虚而有不升不固者，若复以寒之，复以逐之，则无有不致败者。此强弱之治，大有不同，故凡治此者，有不可概言清利也。

——泄泻之因，惟水火土三气为最。夫水者寒气也，火者热气也，土者湿气也，此泻痢之本也。虽曰木亦能泻，实以土之受伤也；金亦能泻，实以金水同气，因其清而失其燥也。知斯三者，若乎尽矣，然而三者之中，则又惟水火二气足以尽之。盖五行之性，不病于寒则病于热，大都热者多实，虚者多寒。凡湿热之证，必其脉盛形强，声音壮亮，食饮裕如，举动轻捷者，此多阳也。虚寒之证，必其脉息无力，形气少神，言语轻微，举动疲倦者，此多阴也。故必察其因，而于初泻之时，即当辨其有余不足，则治无不愈，而亦不致有误矣。


分利治法 共二条


凡泄泻之病，多由水谷不分，故以利水为上策。然利水之法，法有不同，如湿胜无寒而泻者，宜四苓散、小分清饮之类主之，但欲分其清浊也。如湿挟微寒而泻者，宜五苓散、胃苓汤之类主之，以微温而利之也。如湿热在脾，热渴喜冷而泻者，宜大分清饮、茵陈饮、益元散之类主之，去其湿热而利也。

泄泻之病，多见小水不利，水谷分则泻自止，故曰：治泻不利小水，非其治也。然小水不利，其因非一，而有可利者，有不可利者，宜详辨之。如湿胜作泻而小水不利者，以一时水土相乱，并归大肠而然也。有热胜作泻而小水不利者，以火乘阴分，水道闭涩而然也。有寒泻而小水不利者，以小肠之火受伤，气化无权而然也。有脾虚作泻而小水不利者，以土不制水，清浊不分而然也。有命门火衰作泻而小水不利者，以真阴亏损，元精枯涸而然也。凡此皆小水不利之候。然惟暴注新病者可利，形气强壮者可利，酒湿过度、口腹不慎者可利，实热闭涩者可利，小腹胀满、水道痛急者可利。又若病久者不可利，阴不足者不可利，脉证多寒者不可利，形虚气弱者不可利，口干非渴而不喜冷者不可利。盖虚寒之泻，本非水有余，实因火不足；本非水不利，实因气不行。夫病不因水，而利则亡阴，泻以火虚，而利复伤气，倘不察其所病之本，则未有不愈利愈虚，而速其危者矣。

诸泄泻论治 共九条


——泄泻之暴病者，或为饮食所伤，或为时气所犯，无不由于口腹，必各有所因，宜察其因而治之。如因食生冷寒滞者，宜抑扶煎、和胃饮之属以温之。因湿滞者，宜平胃散、胃苓汤，或白术芍药散以燥之利之。因食滞而胀痛有余者，宜大、小和中饮之属以平之。因气滞而痛泻之甚者，宜排气饮，或平胃散之属以调之。因食滞而固结不散，或胃气之强实者，宜神佑丸、赤金豆、百顺丸之属以行之。凡初感者，病气未深，脏气未败，但略去其所病之滞，则胃气自安，不难愈也。

——凡脾气稍弱，阳气素不强者，一有所伤，未免即致泄泻，此虽为初病，便当调理元气，自非强盛偶伤者之比。如因泻而神气困倦者，宜养中煎，或温胃饮，或圣术煎，或四君子汤，或五君子煎。如微寒兼滞而不虚者，宜佐关煎。若脾虚而微滞者，宜五味异功散。若脾虚而微寒微滞者，宜六味异功煎，或温胃饮。若因饮食不调，忽而溏泻，以渐而甚，或见微痛，但所下酸臭，而颜色淡黄，便是脾虚胃寒不化之证，即宜用五德丸，再甚者，即宜用胃关煎，切勿疑也。

——凡兼真阴不足而为泄泻者，则或多脐下之痛，或于寅卯时为甚，或食入已久，反多不化，而为呕恶溏泻，或泻不甚臭而多见完谷等证。盖因丹田不暖，所以尾闾不固，阴中少火，所以中焦易寒，此其咎在下焦，故曰真阴不足也，本与中焦无涉，故非分利所及也，惟胃关煎一剂，乃为最上之乘。且人之患此者最多，勿谓其为新病而不可用也，勿谓其为年少而未宜用也，觉有是证，即宜是药，剂少功多，攸利非小。但知者见其先，昧者见其后，见其后，恐见之迟矣，所以贵见先也。

——肾泄证，即前所谓真阴不足证也，每于五更之初，或天将明时，即洞泄数次，有经月连年弗止者，或暂愈而复作者，或有痛者，或有不痛者，其故何也？盖肾为胃关，开窍于二阴，所以二便之开闭，皆肾脏之所主。今肾中阳气不足，则命门火衰，而阴寒独盛，故于子丑五更之后，当阳气未复，阴气盛极之时，即令人洞泄不止也。古方有椒附丸、五味子散，皆治此之良方；若必欲阳生于阴，而肾气充固，则又惟八味地黄丸为宜。然余尝用此，则似犹未尽善，故特制胃关煎、一气丹、九气丹、复阳丹之属，斯得其济者多矣，或五味子丸亦佳；其有未甚者，则加五德丸、四神丸，皆其最宜者也。

——凡脾泄久泄证，大都与前治脾弱之法不相远，但新泻者可治标，久泻者不可治标，且久泻无火，多因脾肾之虚寒也。若止因脾虚者，惟四君子汤、参术汤、参苓白术散之属为宜。若脾胃兼寒者，宜五君子煎、黄芽丸、五德丸。若脾气虚寒兼滞闷者，宜六味异功煎、温胃饮、圣术煎。若脾气虚寒之甚，而饮食减少，神疲气倦，宜参附汤、术附汤、十全大补汤。若病在下焦，肾气虚而微热者，宜六味地黄汤；微寒者，宜八味地黄汤，或胃关煎。若脾虚溏泄，久不能愈，或小儿脾泄不止者，止用敦阜糕、粘米固肠糕，亦易见效。若脾胃寒湿而溏泄不止者，苍术丸亦佳。若久泻元气下陷，大肠虚滑不收者，须于补剂中加乌梅、五味子、粟壳之属以固之。

——大泻如倾，元气渐脱者，宜速用四味回阳饮，或六味回阳饮主之。凡暴泻如此者，无不即效；若久泻至此，犹恐无及，盖五夺之中，惟泻最急，是不可见之不早也。倘药未及效，仍宜速灸气海，以挽回下焦之阳气。仍须多服人参膏。

——酒泻证，饮酒之人多有之，但酒有阴阳二性，人有阴阳二脏，而人多不能辨也。夫酒性本热，酒质则寒，人但知酒有湿热，而不知酒有寒湿也。故凡因酒而生湿热者，因其性也，以蘖汁不滋阴，而悍气生热也；因酒而生寒湿者，因其质也，以性去质不去，而水留为寒也。何以辨之？常见人有阳强气充而善饮者，亦每多泄泻，若一日不泻，反云热闷，盖其随饮随泻，则虽泻不致伤气，而得泻反以去湿，此其先天禀厚，胃气过人者也，最不易得，亦不多见。此而病者，是为阳证，不过宜清宜利，如四苓散、大分清饮，或酒蒸黄连丸之类，去其湿热而病可愈也。若阳虚之人，则与此大异。盖脾虚不能胜湿，而湿胜即能生寒，阳气因寒，所以日败，胃气因湿，所以日虚，其证则形容渐羸，饮食渐减，或脉息见弦细，或口体常怯寒，或脐腹常有隐疼，或眩晕常多困倦，或不安于五鼓，或加甚于秋冬，但无热证可据，而常多飧泄者，则总属虚寒也。凡若此者，若不速培阳气，必致渐衰，而日以危矣。

余于四旬之外，亦尝病此数年，其势已窘，因遍求治法，见朱丹溪曰：因伤于酒，每晨起必泻者，宜理中汤加葛根，或吞酒蒸黄连丸。王节斋曰：饮酒便泄者，此酒积热泻也，宜加黄连、茵陈、干姜、木香之属。薛立斋曰：若酒湿未散，脾气未虚，宜用此药分利湿热。若湿热已去，中气被伤，宜用六君调补中气。又曰：酒性大热，乃无形之物，无形元气受伤，当用葛花解酲汤分消其湿。凡此诸论，若已尽之。然朱、王二家之说，则不分寒热，皆用黄连，是但知酒之有热，而不知酒之有寒，乌足凭也，惟薛氏之说，虽亦云酒性大热，而所重在脾，诚若善矣。余因效之，初服葛花解酲汤，不效，继服六君子、补中益气汤，又不效，再服理中以至八味，俱不效。斯时也，计穷力竭，若无再生之望矣，因潜思熟计，料非峻补命门，终无益也。乃自制胃关煎、右归丸、一气丹等方以治其病，仍绝口不饮以杜其源，调理年余，竟得全愈，自后始明性质之理，多得济人。向使己无确见，执信湿热之说，而妄用黄连、干葛清凉分利之剂，则焉望其有今日？即或自用稍迟，则既甚亦难挽矣。

矧今人之病此者最多，而是阴是阳，不可不辨。凡阳盛者，脾强胃健，而气不易夺者也，故治本无难，而泄亦无虑；阳衰者，脾肾既伤，则脱气最易，故宜防其无及，不可不为深虑也。若必以酒为热，则其为古法所误者，诚不少矣。

——气泄证，凡遇怒气便作泄泻者，必先以怒时挟食，致伤脾胃。故但有所犯，即随触而发，此肝脾二脏之病也，盖以肝木克土，脾气受伤而然。使脾气本强，即见肝邪，未必能入，今既易伤，则脾气非强可知矣。故治此者，当补脾之虚而顺肝之气，此固大法也，但虚实有微甚，则治疗宜分轻重耳。如禀壮气实，年少而因气泄泻者，可先用平胃散，或胃苓汤。若肝气未平而作胀满者，宜解肝煎先顺其气。若脾气稍弱者，宜二术煎，或粘米固肠糕，或消食导气饮。若脾气稍寒者，宜抑扶煎、吴茱萸散，或苍术丸。若脾弱居多者，宜温胃饮、圣术煎，或六味异功煎。若既畏此证为患，则必须切戒气怒。

——风泄证，亦当辨其风寒风热而治之。热者，如伤寒外感热利之属是也，宜以伤寒门自利条诸法治之；寒者，以风寒在胃，而脾土受伤，如《内经》所云春伤于风，夏生飧泄之属是也，宜以前温胃理中之法治之。


述 古 共六条


丹溪曰：世俗例用涩药治泻，若泻而虚者，或可用之；若初得之者，必变他证，为祸不小。殊不知泻多因湿，惟分利小水最为上策。

薛立斋曰：凡伤食泻黄，若饮食已消，而泄泻未止，此脾胃之气伤也，宜用五味异功散。若泄泻而腹中重坠，此脾气下陷也，宜补中益气汤。若服克伐之剂，而腹中窄狭，此脾气虚痞也，宜六君子汤。若胁胀、善怒、泻青，此肝乘脾虚也，宜六君加柴胡、升麻、木香。若少食体倦、善噫泻黄，此脾虚色陷也，宜六君加升麻、柴胡。

又立斋曰：凡久泻脾胃虚弱，或作呕，或饮食少思，属脾胃虚弱，用四君子加半夏、木香。或腹痛属脾胃虚寒，用六君加炮姜、木香。大抵此证多由泛用消食利水之剂，损其真阴，元气不能主持，遂成久泻，若非补中益气汤、四神丸滋其本源，后必胸痞腹胀，小水淋沥，多致不起。

又立斋曰：若久泻，肠胃滑泄不禁，但脾胃虚寒下陷者，用补中益气汤加木香、肉豆蔻、补骨脂。若脾气虚寒不禁者，用六君子汤加炮姜、肉桂。若命门火衰而脾土虚寒者，用八味丸。若脾肾俱虚者，用十全大补汤送四神丸。若大便滑痢，小便闭涩，或肢体渐肿，喘嗽唾痰，脾肾气血俱虚，宜用十全大补汤送四神丸，或宜加减《金匮》肾气丸。每见元气既虚，而复用五苓之类，因损真阴，以致前证益甚者，急投《金匮》肾气丸，多有得生者。若反用牵牛、大黄峻剂而通之，是速其危也。

又立斋曰：大凡黄连、枳实虽消停滞，开痞闷，若人脾胃充实，暴患实痞，宜暂用之，若屡患屡服，或脾胃虚痞者，用之则脾胃反伤，而诸证蜂起矣。故东垣先生曰：脾胃实者，用黄连、枳实泻之，虚者，用白术、陈皮补之。

徐东皋曰：大抵诸泄泻证，各宜以类推求，必先分利，后实脾土，益元气，无不全愈。

泄泻论列方

四苓散和一八七


五苓散和一八二


胃苓汤和百九十


平胃散和十七


益元散寒百十二


茵陈饮新寒八


理中汤热一


温胃饮新热五


二术煎新和十二


圣术煎新热二五


胃关煎新热九


佐关煎新热十


十全大补汤补二十


抑扶煎新热十一


养中煎新热四


补中益气汤补三十


参术汤补四十


参附汤补三七


五味异功散补四


敦阜糕新固十


右归饮新补三


右归丸新补四


六味异功煎新热七


解肝煎新和十一


术附汤补四一


四味回阳饮新热一


排气饮新和六


苍术丸新和十七


六味回阳饮新热二


五德丸新热十八


四神丸热一五二


六味地黄汤补百二十


一气丹新热二二


九气丹新热二三


八味地黄汤补一二一


黄芽丸新热二一


复阳丹新热二十


参苓白术散补五四


椒附丸热百十二


人参膏补一六三


白术芍药散和三五


神佑丸攻四八


赤金豆新攻二


葛花解酲汤和一二四


四君子汤补一


百顺丸新攻六


五味子散热一四九


加减《金匮》肾气丸补一
 二四


大和中饮新和七


五君子煎新热六


粘米固肠糕新固七


大分清饮新寒五


小和中饮新和八


消食导气饮和一九七


小分清饮新和十


吴茱萸散热一三九


酒蒸黄连丸寒一七九


论外备用方

归脾汤补三二
 脾虚泄泻


加味六君汤补六
 脾虚


藿香正气散和二十
 风寒


益黄散和十九
 脾寒气滞


茯苓汤和一八九
 湿热


白术芍药汤和三四
 湿泻


渗湿汤和一七四
 寒湿


胃风汤散五七
 风湿


升阳除湿汤和一七九
 调脾


曲术丸和二百一
 暑湿暴泻


戊己丸和二百二
 湿热


猪苓汤和一八九
 发热小水不利


草果散和一九五
 寒痛泄


大七香丸和一三一
 寒气


调胃白术散和三三
 行气和胃


太平丸寒百十九
 热泻


大橘皮汤和一九六
 湿热水泻


橘半胃苓汤和一九一
 补胃和胃


薷苓汤寒百十八
 暑泻


黄芩芍药汤寒八九
 热泻


真人养脏汤和一九四
 调脾


胃爱散热七十
 虚寒


八味汤热一四一
 虚寒滞


八味理中丸热七
 脾胃虚寒


二神丸热百五十
 脾胃虚寒


荜茇丸热一五六
 中寒


附子理中汤热一


浆水散热一四七
 阴毒


九宝丹热一四三
 温补脾胃


吴茱萸汤热一三七
 暑湿受寒


四柱散热一四四
 冷痛泄泻


陈曲丸热一六三
 磨积止泻


附子茴香散热一四八
 暖胃和中


铁刷散热百九
 寒湿泄泻


缩脾丸热一六一
 湿涩


《澹寮》四神丸热一五二
 肾泄


补脾汤热六八
 胃寒


小已寒丸热一六九
 中寒洞泄


五味子丸热一五五
 脾肾泄


养胃汤热六九
 虚寒痛泄


厚朴丸热百六十
 寒滞胀泄


白术圣散子热一三六
 固肠温胃


肉豆蔻丸热一五七
 脏寒滑泄


小安肾丸热一六七
 久泻


诃梨勒丸热一五九
 寒滑


固胀丸固五三
 温补固涩


泄泻经验方固四九



痢　疾

经　义

《通评虚实论》帝曰：肠澼便血何如？岐伯曰：身热则死，寒则生。帝曰：肠澼下白沫何如？岐伯曰：脉沉则生，脉浮则死。帝曰：肠澼下脓血何如？曰：脉悬绝则死，滑大则生。帝曰：肠澼之属，身不热，脉不悬绝何如？曰：滑大者曰生，悬涩者曰死，以脏期之。

《百病始生篇》曰：阳络伤则血外溢，血外溢则衄血；阴络伤则血内溢，血内溢则后血。

《太阴阳明论》曰：食饮不节，起居不时者，阴受之，阴受之则入五脏，入五脏则[image: ]
 满闭塞，下为飧泄，久为肠澼。

《大奇论》曰：脾脉外鼓，沉为肠澼，久自已。肝脉小缓为肠澼，易治。肾脉小搏沉，为肠澼下血，血温身热者死。心肝澼亦下血，二脏同病者可治，其脉小沉涩为肠澼，其身热者死，热见七日死。

《论疾诊尺篇》曰：大便赤瓣飧泄，脉小，手足寒者，难已。飧泄，脉小，手足温，泄易已。春伤于风，夏生后泄肠澼。

《经脉篇》曰：肾所生病为肠澼。

《阴阳别论》曰：阴阳虚，肠澼死。

《气厥论》曰：肾移热于脾，传为虚，肠澼死。

《玉机真脏论》曰：泄而脉大，脱血而脉实，皆难治。

论 证 共二条


痢疾一证，即《内经》之肠澼也。古今方书，因其闭滞不利，故又谓之滞下。其证则里急后重，或垢或血，或见五色，或多红紫，或痛或不痛，或呕或不呕，或为发热，或为恶寒。此证之阴阳虚实，最宜博审详察，庶不致于差失，若见有不确，则大致误人。前泄泻门诸法，本与此通，必互相参酌用之为善。

——痢疾之病，多病于夏秋之交，古法相传，皆谓炎暑大行，相火司令，酷热之毒蓄积为痢，今人所宗，皆此一说。夫痢因于暑而言其为热，岂不宜然，然炎热者，天之常令也，当热不热，必反为灾；因热贪凉者，人之常事也，过食生冷，所以致痢。多见人之慎疾者，虽经盛暑，不犯寒凉，则终无泻痢之患，岂其独不受热乎？此其病在寒邪，不在暑热，病在人事，不在天时，从可知矣。但胃强气实者，虽日用水果之类，而阳气能胜，故不致疾。其次之者，虽未即病，而日用日积，迨夫大火流西，新凉得气，则伏阴内动，乘机而起，故寒湿得以犯脾者，多在七八月之间，此阳消阴长之征，最易见也。再其次者，多以脾肾本弱，则随犯随病，不必伏寒，亦不必待时，尤为易见。夫以生冷下咽，泻痢随起，岂即化而为热乎？奈何近代医流，止见此时之天热，不见此人之脏寒，但见痢证，开口便言热毒，反以寒凉治生冷，是何异雪上加霜乎！俗见相同，死者不可胜言矣。

或曰：然亦有用寒药而愈者何也？曰：以胃强阳盛之人，而得湿成热者，亦有之；以元气壮实，而邪不胜正者，亦有之，此皆可以寒治而愈，亦可以通利而愈，而此辈极少。以胃弱阳虚而因寒伤脏者，此辈极多，若再用寒凉，或妄加荡涤，则无有不死，凡今以痢疾而致死者，皆此类也。观丹溪曰：泻痢一证，属热者多，属寒者少。戴原礼曰：以酷热之毒，至秋阳气始收，火气下降，因作滞下之证，皆大谬之言也，不可信之，因作俚词以志其戒。

俚词曰：夏日多炎，阴邪易入。暑热是主，风寒是客，身不被风，疟从何致？口不受寒，痢从何得？治必求本，轩岐金石。志此微言，可为医则。

论泻痢虚实 共三条


凡治痢疾，最当察虚实，辨寒热，此泻痢中最大关系，若四者不明，则杀人甚易也。

——实证之辨，必其形气强壮，脉息滑实，或素纵口腹，或多胀满坚痛，及年少新病，脾气未损者，方可用治标之法，微者行之，利之，甚者泻之。

——虚证之辨，有形体薄弱者，有颜色青白者，有脉虽紧数而无力无神者，有脉见真弦而中虚似实者，有素禀阳衰者，有素多淡素者，有偶犯生冷者，有偶中雨水阴寒者，有偶因饮食不调者，有年衰脾弱者。以上诸证，凡其素无纵肆，而忽患泻痢，此必以或瓜或果，或饮食稍凉，偶伤胃气而然，果何积之有？又何热之有？总惟脾弱之辈，多有此证。故治此者，只宜温调脾肾，但使脾温则寒去，即所以逐邪也。且邪本不多，即用温补健脾，原无妨碍，不过数剂，自当全愈。切不可妄云补住邪气，而先用攻积、攻滞及清火等药，倘使脾气再伤，则轻者反重，重者必危矣。

论泻痢寒热

凡泻痢寒热之辨，若果是热，则必畏热喜冷，不欲衣被，渴甚饮水，多亦无碍，或小便热涩而痛，或下痢纯血鲜红，脉息必滑实有力，形气必躁急多烦。若热证果真，即宜放手凉解，或兼分利，但使邪去，其病自愈。若无此实热诸证，而泻痢有不止者，必是虚寒，若非温补脾肾，必不能愈，即有愈者，亦必其元气有根，待其来复而然。勿谓虚寒之证，有不必温补而可以愈者，或治痢必宜寒凉，而寒凉亦可无害者，皆见有未真也。

论积垢

凡腹中积聚之辨，乃以饮食之滞，留蓄于中，或结聚成块，或胀满硬痛，不化不行，有所阻隔者，乃为之积，此皆柤粕成形之属，所当逐也。今人不能辨察，但见痢如脓垢者，皆谓之积，不知此非柤粕之属，而实附肠着脏之脂膏，皆精血之属也。无论瘦人、肥人皆有此脂，但肥者脂厚，瘦者脂薄，未有无脂者也。若果无脂，则肠脏之间，岂容单薄赤露，非惟藩篱不固，而且脏必易伤，无是理也。今之凡患泻痢者，正以五内受伤，脂膏不固，故日剥而下。若其脏气稍强，则随去随生，犹无足虑；若脏气至败，剥削至尽，或以久泻久痢，但见血水，及如屋漏水者，此在庸人云：其积聚已无，反称为善，而不知脂膏刮尽则败竭，极危之候也。使今后医家，但识此为脂膏而本非积聚，则安之固之且不暇，而尚敢云攻之逐之，或用苦寒以滑之利之者否？


论五色

凡五色之辨，如下痢脓垢之属，无非血气所化，但白者其来浅，浮近之脂膏也。赤者其来深，由脂膏而切肤络也。下纯血者，多以血为热迫，故随溢随下，此其最深者也。若紫红、紫白者，则离位稍久，其下不速，而色因以变，或未及脉络，此其稍浅者也。若红白相兼者，此又其浅深皆及者也。大都纯血鲜红者多热证，以火性急速，迫而下也；紫红紫白者少热证，以阴凝血败，损而然也；纯白者无热证，以脏寒气薄，滑而然也。然有以无红而亦因热者，此以暴注之类，而非下痢之谓也；有以紫红虽多而不可言热者，此以阴络受伤，而非暴注之比也。若辨黄黑二色，则凡黄深而秽臭者，此有热证，亦有寒证；若浅黄色淡不甚臭，而或兼腥馊气者，此即不化之类，皆寒证也；黑而浓厚大臭者，此焦色也，多有火证；若青黑而腥薄者，此肝肾腐败之色也，犹以为热，其谬甚矣。虽五色之辨，大约如此，然痢之见血者，无非阴络受伤，即或寒或热，但伤络脉，则无不见血，故不可以见血者，必认为热也。凡临此证，当必以脉色、形气、病因兼而察之，庶不致有疑似之误。

论腹痛

凡泻痢腹痛，有实热者，有虚寒者。实热者，或因食积，或因火邪。但食积之痛，必多胀满坚硬，或痛而拒按，此必有所停滞，微者宜行其滞，甚者宜泻而逐之。火邪之痛，必有内热等证，方宜清之利之。然邪实于中者，必多气逆，故凡治痛之法，无论是火是食，皆当以行气为先，但宜察药性之寒热，择而用之可也。虚寒之痛，尤所当辨。盖凡泻痢之痛，多由寒气之在脏也。经曰：痛者，寒气多也，有寒故痛也。又曰：病痛者，阴也。故凡人有过食生冷，或外受寒气，即能腹痛，此可知也。寒在中者，治宜温脾，寒在下者，治宜温肾也。再若虚寒刮痛之义，则人多不知，盖元气不足于内，则虽无外受寒邪，而中气不暖，即寒证也。所以泻痢不能止，饮食不能化，而病有不能愈，正以阳虚多寒也。且泻痢不止，胃气既伤，膏血切肤，安能不痛？此其为痛，乃因剥及肠脏而然。是以痢因于痛，痛因于痢，故凡以寒侵腑脏及脉络受伤，血动气滞者，皆能为痛。但察其不实不坚，或喜揉按，或喜暖熨，或胸腹如饥而不欲食，或胃脘作呕而多吞酸，但无实热等证，则总属虚寒，安得谓痛必因积，积皆实证耶？

凡治虚寒之痛者，速宜温养脏气，不得再加消伐，致令动者愈动，滑者愈滑，必至危矣。若谓诸痛不宜补，必待痛定然后可用，则元气日去，终无定期。尝见一医云：痢疾须过七日，方可用补。而不知六日已死，执迷不悟，愚亦甚矣！但其痛之甚者，当于温补药中稍加木香以顺其气，或多加当归以和其血，俟痛稍减，则当去此二味，盖又恐木香之耗气，当归之滑肠也。若寒在下焦而作痛者，必加吴茱萸，其或痛不至甚，则但以温补脾肾为主，使脾肾渐安，则痛当自止，此不必治其痛也。

论里急后重

凡里急后重者，病在广肠最下之处，而其病本则不在广肠，而在脾肾。凡热痢、寒痢、虚痢皆有之，不得尽以为热也。盖中焦有热，则热邪下迫，中焦有寒，则寒邪下迫，脾肾气虚，则气陷下迫。欲治此者，但当察其所因，以治脾肾之本，则无有不愈。然病在广肠，已非食积，盖食积至此，泻则无留，而所留者，惟下陷之气，气本无形，故虽若欲出而实无所出，无所出而又似欲出，皆气之使然耳。故河间之用芍药汤，谓行血则便自愈，调气则后重除，是固然矣。然调气之法，如气热者凉之则调，气寒者温之则调，气虚者补之则调，气陷者举之则调，必使气和，乃为调气行血之法，其义亦然。若但以木香、槟榔、当归、大黄行血散气之属谓之调和，不知广肠最远，药不易达，而所行所散者，皆中焦之气耳。且气既下陷，而复以行之散之，则气必更陷，其能愈乎？矧痢止则后重自止，未有痢不愈而后重能愈者也，故凡欲治此者，但当以治痢为主。

论大孔肿痛

凡病痢疾，多有大孔肿痛者，其故何也？盖脾胃不和，则水谷之气失其正化，而浊恶难堪之味出诸孔道，此痛楚之不能免也。又若火因泻陷，阳为阴逐，则胃中阳气并逼于下，无从解散，此肿之所由生也。所以痢多则痛多，痢少则痛少，痛与不痛，亦由气之陷与不陷耳。故无论寒痢、热痢，大孔皆能为痛，不能谓痛必由热也。欲治此者，但治其痢，痢止则肿痛自散，亦如后重之法也。自丹溪云：大孔痛因热流于下，木香、槟榔、芩、连加炒干姜主之，是但知火能为肿为痛，亦焉知元阳之下陷也。后人所宗，皆其法也，凡虚寒之辈，其不能堪此亦多矣。

论口渴

凡泻痢之证，必多口渴，今人但见口渴，即认为火，而不知有火者固能渴，无火者亦能渴，此不可不辨也。如火盛于中，则熏脾烁胃，津液耗干，故酷好冰水，多而不厌，愈凉愈快，随饮随消者，此因热而渴，治宜凉也。又如口热作渴，虽欲饮水而饮不能多者，即非真火，不宜凉也。凡口虽干渴喜凉，而复不喜凉者，是即寒聚于中，而无根之火浮戴于上，此最忌寒凉者也。然渴有真渴，有似渴。真渴者，必好茶饮，但以喜热、喜凉，即可辨其寒热。似渴者，干也，非渴也，口虽干而不欲汤饮，则尤非热证可知也。然泻痢之证，因其水泄于下，必津涸于上，故不免于渴，渴而欲饮，正以内水不足，欲得外水以相济也，岂必皆因于火乎？诸如此者，必当详审其有火无火，若火有余者，自当清火，水不足者，自当滋阴，是固然矣。然气为水母，其有气虚不能生水者，不补其母则水不能生，而渴不止也。土为水主，其有脾虚不能约水者，不强其主则水不能蓄，而渴不止也。使能不治其渴而治其所以渴，又何渴病之有？


论小水

凡泻痢之证，小水必多不利，或多黄赤，此其寒热虚实大有关系，不可不察也。若暴注之泻，以其清浊不分，水谷并归于大肠，故水有不利者，惟其暂也。若痢疾之小水，则病本不一，今人但见黄赤不利，无不云其为热，误者多矣。凡因于热者，必其热赤之甚，或多涩痛，或见鲜血，然必上下皆有热证，方是真热，此宜清凉治之。若非真热，则或以中寒而逼阳于下者有之，或以泻痢亡阴而水亏色变者有之，或以下焦阳气不暖而水无以化者有之，或以妄用渗利而泲逼干汁者亦有之。但察其三焦无火，则虽黄虽涩，总皆亡阴亡液之证，不得通以热论，速当培补真阴，乃为良法。《内经》曰：中气不足，溲便为之变。至哉斯言，何今人之不能察也？不独此也，每见有小水清白而兼腹痛者，仍用芩连之类，余则不知其何谓。可恨，可恨！

论阴阳疑似

阴阳之道，即养生治病之本，而人有不易知者，以其有莫测之妙也。夫阴阳之用，欲其相济，不欲其相贼。相济者，相和者也，阴中不可无阳，阳中不可无阴也；相贼者，相害者也，阳贼阴则为焦枯，阴贼阳则为寂灭也。凡诸为病者，无非阴阳相贼，而有失其和耳。盖阴阳之性，阴常喜静而恶动，阳常喜暖而畏寒。及其相贼，则阴畏阳之亢，所以阴遇阳邪，非枯则槁；阳畏阴之毒，所以阳逢阴寇，不走即飞。此阴阳相妒之讥，诚多难测，凡诸病剧而有假真疑似者，即其证也，而尤于伤寒痢疾为最焉。

若今之患痢最甚者，多见上下皆有热证而实非真热者，何以见之？如烦则似热非热，躁则似狂非狂，懊[image: ]
 不宁，莫可名状，此非真阳证也。盖以精血败伤，火中无水，而阴失其静，故烦躁若此也。又如飞者飞于上；走者走于下，飞于上则为口渴、喉疮，或面红身热，走于下则为孔热、孔痛，或便黄、便血，此非实热证也。盖以水火相刑，阳为阴逐，而火离其位，故飞走若此也。今之人，但见此等证候，佥曰察病不离形证，形证之热既已若此，而犹谓之寒，何其妄也。是但知外之有热，而不知内之有寒也，知上下之有热，而不知中焦之有寒也，又岂知烦躁之为阴虚，而飞走之为阳虚也。余言若此，闻者果能信乎？将犹疑乎？疑似之间，犹不可不辨也。

且如肌表皆有热证，本当恶热而反不舍衣被，或脐腹喜暖而宜熨宜按者，此则外虽热而内则有寒也。又如九窍皆有热证，必喜冷饮，然有口欲寒而腹畏之，故凡寒冷下咽，则或增呕恶，或加腹疼，或噎塞不行而反生胀闷，或口舌虽有疮痛而反欲热汤饮者，此则上下虽热而中焦之有寒也。此外，有阳气素弱及脉色少神如前论等证，若止知为火，治以寒凉，其奈内本因寒，而再加以寒，则寒凉入胃，直犯中焦，是外热不相及，而中寒必更甚，故致飞者愈飞，走者愈走，所谓雪上加霜，欲孤阳之不灭，不可得也。故凡治此者，但能引火归原，使丹田暖则火就燥，下原固则气归精，此阴阳颠倒之神理，而或者昧之，迹犹苦海无边，未得其岸，故余悉此，用垂普救之衣钵云。

论 治 共十条


凡治痢之法，其要在虚实寒热，得其要则万无一失，失其要则为害最多，辨论如前，所当熟察。前如泄泻门调治诸法，俱宜酌用。

——生冷初伤，饮食失调，而胃气未损，元气未亏，或为痛、为胀、为暴泻、暴痢等证，而食滞有未清者，宜抑扶煎、五德丸，或平胃散、胃苓汤、五苓散之类，略祛寒滞，愈之极易。

——脾肾虚弱之辈，但犯生冷，极易作痢。无论大人小儿，凡系脾虚致痢，别无实热等证者，先宜佐关煎温其脾气，如或稍深而病及肝肾者，即宜胃关煎为最妙之治，勿以新病畏而弗用也。或五德丸、四神丸之类，俱可间用。

——病痢，凡脾肾俱虚而危剧可畏者，只宜以胃关煎为最，温胃饮次之，或相机间用亦可。或兼用四维散、九气丹、复阳丹，庶可保全也。

——痢疾呕恶，兀兀欲吐，或闻食气即见恶心者，此胃气虚寒不能容受而然，必宜温补安胃，用五君子煎，或六味异功煎、温胃饮、圣术煎之类主之。呕甚者，宜六味回阳饮之属主之。若阴中火虚，气不归原而呕者，宜胃关煎、理阴煎主之。若胃火上冲而致呕吐者，则必有烦热胀满等证，乃可用清凉降火等药，宜大分清饮、益元散之类主之。

——湿热邪盛，而烦热喜冷，脉实腹满，或下痢纯红鲜血者，宜清流饮、黄芩芍药汤，或用香连丸，或用河间芍药汤。热甚者，宜大分清饮，或茵陈饮。此等药，若数剂不效，便当思顾脾肾矣。

——痢有发热者，似乎属火，宜从凉治。然实热之证，反未必发热，惟痢伤精血，阴虚水亏者，则最多为热为躁也。如或虚中有火，脉见有力者，宜加减一阴煎，或保阴煎主之。若脉本无力，全属虚火，则不可治火，单宜壮水补阴，如三阴煎及六味、八味等丸。若阴盛格阳而为外热者，必宜胃关煎及右归饮之属主之。

——痢疾初作，气禀尚强，或因纵肆口腹，食饮停滞，凡有实邪胀痛坚满等证，而形气脉气俱实者，可先去其积，积去其痢自止。宜承气汤，或神佑丸、百顺丸主之，或用赤金豆以微利之，此通因通用，痛随痢减之法也。但此等证候，必须确审然后用之，若以脾肾虚寒致痢，而妄用此药及寒凉克伐等剂，再败元阳者，多致不可解救，最当慎也。

——禁口不食，乃痢疾最危之候，而自古未有明辨。观丹溪云：禁口痢，胃口热甚故也，用黄连、人参煎汁，终日呷之，如吐再吃，但得一呷下咽便好，人不知此，多用温药甘味，此以火济火，以滞益滞也。亦有误服热毒之药犯胃者，当推明而祛其毒。此丹溪之说也。而不知禁口之辨，其义最微，岂皆胃口热甚而总以黄连可治乎？盖噤口者，以食不得入，虽亦有实热证，而惟脾胃虚寒者居多。若因食积胃中而噤口者，其胸腹必有胀满，或见硬痛，此当行滞去积，积滞去而食自入，如青、陈、楂、朴之属是也。有因火郁胃中而噤口者，其脏腑必多炽热，或脉见洪数，此当泻火去热，邪热去而食自入，如芩、连、栀、柏之属是也。凡此者，皆以邪蓄于中，乃噤口之实证也。

然实证无几，而近之病者，每察其胃口，则多无胀满等证，或察其大邪，则亦非实热等证，但见其有出无入，而胃口日穷，精神日败。盖其既无胀满，本非积也，又无真热，本非火也，无积无火而食不能入，其故何也？以脏气不能容受也。不能容受，其故有二：盖一由脾气之弱，故或为呕恶，或为吞酸，或恶闻食气而泛泛不宁，或饥不能食而枵枵待困，此以中焦不运，故食不能入，责在脾也。一由肾气之弱，故命门不能暖，则大肠不能固，小肠不能化，则胃气不能行，此以下焦失守而化源无主，责在肾也。欲健中焦，非人参、白术、干姜、甘草之属不可；欲实下焦，非熟地、附子、吴茱萸、肉桂之属不可。脾肾强而食自入，其理甚明，其应如响，余之活人于此者，不胜纪矣。如丹溪之用黄连，及以火济火，以滞益滞之说，乃悉以实火为言，特一曲之见耳。局人意智，绝人生几，此其关系非小，不得信以为然。

——久痢阳虚，或因服攻击、寒凉药太过，致竭脾肾元神而滑脱不止者，本源已败，虽峻用温补诸药，亦必不能奏效矣。宜速灸百会、气海、天枢、神阙等穴以回其阳，庶或有可望生者。


述 古 共八条


仲景曰：夫六腑气绝于外者，手足寒，上气，脚缩；五脏气绝于内，利不禁，下甚者，手足不仁。下利腹胀满，身体疼痛者，先温其里，乃攻其表。温里宜四逆汤，攻表宜桂枝汤。

《褚氏遗书》曰：阴已耗而复竭之，则大小便牵疼，愈疼则愈欲大小便，愈便则愈疼。

东垣曰：饮食有伤，起居不时，损其胃气，则上升清华之气反从下降，是为飧泄，久则太阴传少阴而为肠澼。里急后重，脓血相杂，数至圊而不能即便者，专用补中益气汤为主，使升降之道行，其痢不治自消矣。里急者，腹中不宽快也，亦有虚坐而大便不行者，皆血虚也，血虚则里急后重。

薛立斋曰：若白痢久，胃弱气虚，数至圊而不能便，或少有白脓者，乃土不生金，肺与大肠气伤而下坠也。当用补中益气汤举其阳气，则阴自降而二便自愈。若饮食不入，发热作渴，势甚危急，用十全大补汤。如不应，送二神丸。若红痢久，胃弱血虚，脾经血热下注而不愈者，用四物加白术、茯苓。若脾经气虚，不能统血而不愈者，用四君加川芎、当归。若中气下陷，不能摄血而不愈者，用补中益气汤。

凡呕吐，食不得下，其或脾胃素有实热，或过食辛辣厚味而暴患者，宜开胃行滞。若胃气虚，隔呕吐者，宜六君加生姜。凡痢，腹痛后重，怕手按腹，或脉洪实者，为积滞闭结，宜疏通之。若腹痛后重，喜手按腹，或脉微细，为阳气虚寒，宜六君、干姜温补脾气。

凡气血虚而作痢，若脾虚血弱者，宜四君子汤。胃虚血弱者，补中益气汤。久病气血俱虚者，八珍汤。若脾气虚寒下陷，补中益气汤加粟壳、姜、桂，如不应，急用附子。若气血虚弱，宜十全大补汤加附子、粟壳。若命门火衰，宜八味丸以补母气。若腹痛作渴，饮汤，手按之而痛稍止者，俱宜温补脾胃。

徐东皋曰：凡痢疾之治，须审病者气体厚薄，曾无通泻及用攻积苦寒之药，脉之有力无力，及正气邪气有余不足，对证施治，未有弗效。今医治痢，多峻用下剂及苦寒太过，鲜有不致误者。况年高与体弱之人，遂致元气虚陷，反不能支。胃气既虚，其痢益甚，有阳虚陷入阴中，则脱血阵阵而下者，医尚谓血痢不已，仍用苦寒，渐至脉绝，四肢厥冷而死者，曷可胜纪。且今人之患痢者，多有脾胃先虚而后积滞，通滞之剂宜酌用也，稍或过之，遂致虚脱，盖有由焉。

附 案 共三条


王海藏治杨帅三朝三大醉，至醒，发大渴，饮冷水冰茶各三杯，遂病，便血约一盆。先用吴茱萸丸，又用平胃五苓各半散，三大服血止。后复为白痢，又与神应丸，四服白痢乃止。或曰：何不用黄连之类以解毒，而反用温热之剂？予曰：若用寒凉，其疾必大变，盖寒毒内伤，复用寒凉，非其治也。况血为寒所凝，浸入大肠而下，得温乃行，所以用温热其血自止。经曰：治病必求其本，此之谓也。胃既得温，其血不凝而自行，各守其乡也。观此治法，可见治血痢者，岂可偏执为热乎？又海藏曰：暑月久血痢，不可用黄连，阴在内也。

《夷坚甲志》云：昔虞丞相自渠川被召，途中冒暑，得泄痢连月，萝壁间有韵语云：暑毒在脾，温气连脚，不泄则痢，不痢则疟。独炼雄黄，蒸饼和药，甘草作汤，服之安乐。别作治疗，医家大错。如方制药，其疾随愈。按：此说颇奇，虽未及用，姑亦录之，以存其法。

《唐太宗实录》云：贞观中，上病气痢，久未痊，服众医药不应，因下诏访问。时金吾长张宝藏曾困此疾，即具疏以乳煎荜茇方。上服之，立效，宣下宰臣与五品官，魏征难之，逾六月不拟。上疾复发，复进之又平。因问左右曰：进方人有功，未见除授，何也？征惧曰：未知文武二吏。上怒曰：治得宰相，不妨授三品，我岂不及汝耶？即命与三品文官，授鸿胪寺卿。其方用牛乳半斤，荜茇三钱，同煎减半，空腹顿服。

痢疾论列方

抑扶煎新热十一


佐关煎新热十


胃关煎新热九


五苓散和一八二


胃苓汤和百九十


温胃饮新热五


平胃散和十七


四逆汤热十四


百顺丸新攻六


四君子汤补一


五德丸新热十八


四神丸热一五一


五君子煎新热六


二神丸热百五十


复阳丹新热二十


六君子汤补五


四维散新热十二


九气丹新热二三


吴茱萸丸热百四十


六味丸补百二十


八味丸补一二一


大分清饮新寒五


理阴煎新热三


右归饮新补三


六味异功煎新热七


四物汤补八


八珍汤补十九


六味回阳饮新热二


三阴煎新补十一


保阴煎新寒一


十全大补汤补二十


桂枝汤散九


神应丸未收


补中益气汤补三十


清流饮新寒六


茵陈饮新寒八


加减一阴煎新补九


香连丸寒百十三


益元散寒百十二


河间芍药汤攻三二


大承气汤攻一


神佑丸攻四八


黄芩芍药汤寒百九


赤金豆新攻二


圣术煎新热二五


论外备用方

归脾汤补三二


大防风汤补九八
 痢后风


十宝汤补九六
 虚寒


大七香丸和一三一
 寒气


戊己丸和二百二
 温热


黄芩半夏生姜汤和十六
 干呕


斗门方和一九九
 毒痢脓血


藿香正气散和二十
 寒滞


真人养脏汤和一九四
 调和


简易八方和二百


大黄汤攻十一
 湿热


木香化滞汤寒百十
 湿热滞


黄芩汤寒百五
 干呕痢


六神丸寒百十四
 食积热痢


黄芪散寒百八
 热赤痢


理中汤热一
 中寒


荜茇丸热一五六
 寒痢


白术圣散子热一三六
 固肠温胃


白通汤热一四五
 少阴痢


桂香丸热一六二
 冷滑不禁


附子茴香散热一四八
 暖胃和中


固肠散固五十
 温固


桃花丸固五六
 冷滑久痢


诃梨勒丸热一五九
 寒滑痢


固肠丸固五三
 温补固涩


大断下丸固五四
 温涩


生地黄汤固五七
 热血痢


涩肠散因二八六
 敷掺


当归黄芪汤补九七
 妊娠下痢


升阳除湿防风汤和百八十
 湿滞


景岳全书卷之二十四终


卷之二十五心集

杂证谟

心腹痛

经　义

《举痛论》：帝曰：愿闻人之五脏卒痛，何气使然？岐伯对曰：经脉流行不止，环周不休，寒气入经而稽迟，泣而不行，客于脉外则血少，客于脉中则气不通，故卒然而痛。帝曰：其痛或卒然而止者，或痛甚不休者，或痛甚不可按者，或按之而痛止者，或按之无益者，或喘动应手者，或心与背相引而痛者，或胁肋与少腹相引而痛者，或腹痛引阴股者，或痛宿昔而成积者，或卒然痛死不知人，少间复生者，或痛而呕者，或腹痛而后泄者，或痛而闭不通者，凡此诸痛，各不同形，别之奈何？岐伯曰：寒气客于脉外则脉寒，脉寒则缩蜷，缩蜷则脉绌急，绌急则外引小络，故卒然而痛，得炅则立止，因重中于寒，则痛久矣。寒气客于经脉之中，与炅气相薄则脉满，满则痛而不可按也，寒气稽留，炅气从上，则脉充大而血气乱，故痛甚不可按也。寒气客于肠胃之间，膜原之下，血不得散，小络急引故痛，按之则血气散，故按之痛止。寒气客于侠脊之脉，则深按之不能及，故按之无益也。寒气客于冲脉，冲脉起于关元，随腹直上，寒气客则脉不通，脉不通则气因之，故喘动应手矣。寒气客于背俞之脉则脉泣，脉搏泣则血虚，血虚则痛，其俞注于心，故相引而痛，按之则热气至，热气至则痛止矣。寒气客于厥阴之脉，厥阴之脉者，络阴器，系于肝，寒气客于脉中则血泣脉急，故胁肋与少腹相引痛矣。厥气客于阴股，寒气上及少腹，血泣在下相引，故腹痛引阴股。寒气客于小肠膜原之间，络血之中，血泣不得注于大经，血气稽留不得行，故宿昔而成积矣。寒气客于五脏，厥逆上泄，阴气竭，阳气未入，故卒然痛死不知人，气复反则生矣。寒气客于肠胃，厥逆上出，故痛而呕也。寒气客于小肠，小肠不得成聚，故后泄腹痛矣。热气留于小肠，肠中痛，瘅热焦渴则坚干不得出，故痛而闭不通矣。帝曰：所谓言而可知者也，视而可见奈何？岐伯曰：五脏六腑固尽有部，视其五色，黄赤为热，白为寒，青黑为痛，此所谓视而可见者也。帝曰：扪而可得奈何？岐伯曰：视其主病之脉，坚而血及陷下者，皆可扪而得也。

宾按：本篇论痛，总计一十三条，所言寒气与炅气相薄，及热气留于小肠闭而不通者，止二条为热证，而其它皆属于寒，则此证之概可知，学者归思所辨矣。

《终始篇》曰：病痛者阴也，痛而以手按之不得者阴也，深刺之。

《痹论》帝曰：内舍五脏六腑，何气使然？岐伯曰：五脏皆有合，病久不去者，内舍于其合也。胞痹者，上腹膀胱按之内痛，若沃以汤，涩于小便，上为清涕。痛者，寒气多也，有寒故痛也。

《骨空论》曰：[image: ]
 络季胁引少腹而痛胀，刺[image: ]
 [image: ]
 。

《调经论》曰：实者外坚充满，不可按之，按之则痛。虚者聂辟，气不足，按之则气足以温之，故快然而不痛。

《平人气象论》曰：寸口脉沉而弱，曰寒热及疝瘕少腹痛。寸口脉沉而横，曰胁下有积，腹中有横积痛。脉急者，曰疝瘕少腹痛。

《邪气脏腑病形篇》曰：心脉微急，为心痛引背，食不下。

《卫气篇》曰：新积痛可移者，易已也；积不痛，难已也。

《厥病篇》曰：厥心痛，与背相控，善瘛，如从后触其心，伛偻者，肾心痛也；厥心痛，腹胀胸满，心尤痛甚，胃心痛也；厥心痛，痛如以锥针刺其心，心痛甚者，脾心痛也；厥心痛，色苍苍如死状，终日不得太息，肝心痛也；厥心痛，卧若徒居，心痛间动则痛益甚，色不变，肺心痛也。真心痛，手足清至节，心痛甚，旦发夕死，夕发旦死。肠中有虫瘕及蛟蛔，心肠痛[image: ]
 作痛，肿聚，往来上下行，痛有休止，腹热喜渴，涎出者，是蛟蛔也。以上皆有刺法，详在本经。

《杂病篇》曰：心痛引腰脊，欲呕，取足少阴；心痛，腹胀啬啬然，大便不利，取足太阴；心痛引背不得息，刺足少阴，不已，取手少阳；心痛引小腹满，上下无常处，便溲难，刺足厥阴；心痛，但短气不足以息，刺手太阴。心痛，当九节刺之，按已刺按之，立已。不已，上下求之，得之立已。

《六元正纪大论》曰：不远热则热至，不远寒则寒至，寒至则坚否腹满，痛急下利之病生矣。土郁之发，甚则心痛胁[image: ]
 ，呕吐霍乱，饮发注下；金郁之发，心胁满引小腹，善暴痛，不可反侧；水郁之发，民病寒客心痛；木郁之发，民病胃脘当心而痛，上支两胁，膈咽不通，食饮不下；火郁之发，民病骨痛，腹中暴痛。

《邪气脏腑病形篇》曰：大肠病者，肠中切痛而鸣濯濯，冬日重感于寒即泄，当脐而痛，不能久立，与胃同候，取巨虚上廉：胃病者，腹[image: ]
 胀，胃脘当心而痛，上支两胁，膈咽不通，食饮不下，取之三里也；小肠病者，小腹痛，腰脊控睾而痛，时窘之后，取之巨虚下廉；膀胱病者，小腹偏肿而痛，以手按之，即欲小便而不得，取委中央。

《五邪篇》曰：邪在肝，则两胁中痛，寒中，恶血在内，行善掣节，时脚肿。邪在脾胃，则病肌肉痛。阳气不足，阴气有余，则寒中肠鸣腹痛。邪在心，则病心痛喜悲，时眩仆。以上俱有刺法在本经。

《经脉篇》曰：脾足太阴之脉，入腹属脾络胃，其支者，复从胃，别上膈，注心中。是动则病舌本强，食则呕，胃脘痛，腹胀善噫，心下急痛，得后与气，则快然如衰。心手少阴之脉，起于心中，出属心系，是动则病嗌干心痛，渴而欲饮。肾足少阴之脉，其支者，从肺出络心。是动则心如悬若饥状，舌干，咽肿，烦心心痛。心主手厥阴之脉，起于胸中，出属心包络。是动则胸胁支满，烦心心痛。胆足少阳之脉，其直者，从缺盆下腋，循胸循胁里。是动则病口苦，善太息，心胁痛不能转侧。


论 证 共四条


凡病心腹痛者，有上中下三焦之别。上焦者，痛在膈上，此即胃脘痛也，《内经》曰胃脘当心而痛者即此。时人以此为心痛，不知心不可痛也，若病真心痛者，必手足冷至节，爪甲青，旦发夕死，夕发旦死，不可治也。中焦痛者，在中脘，脾胃间病也。下焦痛者，在脐下，肝肾大小肠膀胱病也。凡此三者，皆有虚实寒热之不同，宜详察而治之。

——痛有虚实。凡三焦痛证，惟食滞、寒滞、气滞者最多，其有因虫、因火、因痰、因血者，皆能作痛。大都暴痛者多有前三证，渐痛者多由后四证。但虫痛、痰痛多在中焦，火痛则三焦俱有之，血痛则多在下焦，然惟妇人则常有血证，而男子则少也。诸如此类，但察其多滞多逆者方是实证，如无滞逆，则不得以实论也。辨之之法，但当察其可按者为虚，拒按者为实；久痛者多虚，暴痛者多实；得食稍可者为虚，胀满畏食者为实；痛徐而缓，莫得其处者多虚，痛剧而坚，一定不移者为实；痛在肠脏中，有物有滞者多实，痛在腔胁经络，不干中脏而牵连腰背，无胀无滞者多虚。脉与证参，虚实自辨。微实者，宜调不宜攻；大实者，或上或下，非攻不可；纯虚者，或气或血，非大补不可。

——痛证有寒热，误认之则为害不小。盖三焦痛证，因寒者常居八九，因热者十惟一二，观《内经》举痛等论，义可知矣。盖寒则凝滞，凝滞则气逆，气逆则痛胀由生；而热则流通，多不然也。虽热证亦常有痛，然热者必有明辨，如《内经》所言肠中痛而瘅热焦渴，则坚干不得出，闭而不通者，此因燥结热闭，故能作痛，然必有烦热等证，乃因于火，最易见也。今之医家，但见心腹痛证，无问有无寒热，便云诸痛皆属于火，多用寒凉，不知此说出自何典？而彼此讹传，无墨无根，妄亦甚矣。又见丹溪治法云：凡心腹痛者，必用温散，此是郁结不行，阻气不运，故痛也。此说诚是也。然又引《原病式》云：若欲行温散，宁无助火添病也。由是古方多以山栀为主，加热药为向导，或用二陈汤加川芎、苍术，倍加栀子煎服，痛甚者，加炒干姜反佐之，若此议论治法，余则大有不服。夫致病之由，热者自热，寒者自寒，病因火邪，清利自愈，固不必反佐也；病因寒滞，温散自愈，又何为反助火耶？盖寒者热之，热者寒之，此自正治之正理，岂可不论经权，不分从逆，既宜栀子，又宜干姜，概用反佐而治寒犯寒，治热犯热乎？因致后代医流，凡有见不真者，每每借此为成法，而借口反佐，误人于疑似之中者不少矣。故余特为《反佐论》在前二卷中，以尽其义，宜均察也。

——痛证当辨有形无形。无形者痛在气分，凡气病而为胀为痛者，必或胀或止而痛无常处，气聚则痛而见形，气散则平而无迹，此无形之痛也，但宜顺气，气顺则痛自愈矣。有形者痛在血分，或为食积。凡血癥食积而为胀痛者，必痛有常所而胀无休息，不往不来，不离其处者，是有形之痛也。然或食或血，察得所因，乃可攻而去之，此二者之当辨也。

论痛脉

凡诸病之虚实，辨之于脉者皆易，惟心腹痛证，则有大有小，其脉多有难辨。虽滑实有力者，固多实邪，虚弱无神者，固多虚邪，此其常也。然暴痛之极者，每多沉伏、细涩，最似极虚之候。不知气为邪逆，气逆则脉道不行而沉伏异常，此正邪实之脉，然于沉伏之中细察之，必有梗梗然弦紧之意，此必寒邪阻遏阳气者，多有是脉，若火邪作痛则不然也。凡见此者，不得因其细极微极便认为虚脱，妄用补剂，必大误矣。辨此之法，但当察其形气，以见平素之强弱；问其病因，以知新病久病，及何所因而起。大都暴病痛急，而脉忽细伏者多实邪，久病痛缓，而脉本微弱者为虚邪，再以前论虚实之法酌之，以理参而诊之，则万无一失矣。

论 治 共十五条


凡心腹痛证，必须先辨寒热，如无热证热脉，则定非火邪，不得妄用凉药。

凡治心腹痛证，古云痛随利减，又曰通则不痛，此以闭结坚实者为言。若腹无坚满，痛无结聚，则此说不可用也。其有因虚而作痛者，则此说更如冰炭。

——凡痛在上焦者，如因停滞，既痛兼胀，不易行散，而痛极难忍者，欲其滞去速效，无如吐之之妙，宜于《新方》吐法中择而用之。若无停积胀急，而或寒或气，微有凝滞而作痛者，但顺其气，无有不愈。

——胃脘痛证，多有因食、因寒、因气不顺者，然因食因寒，亦无不皆关于气。盖食停则气滞，寒留则气凝，所以治痛之要，但察其果属实邪，皆当以理气为主，宜排气饮加减主之；食滞者兼乎消导，寒滞者兼乎温中，若止因气逆，则但理其气，病自愈矣。其有诸药不效，气结难解者，惟神香散为妙。若气有滞逆，随触随发者，宜用后简易二方最妙。

——下焦小腹痛者，或寒，或热，或食，或虫，或血，或气逆，皆有之。凡闭结者，利之下之，当各求其类而治之。

——寒滞之痛，有因内寒者，如食寒饮冷之类是也，必兼寒兼食，随其宜而治之，如上法可也。有因外寒者，或触冒不时之寒邪，或犯客令之寒气，或受暴雨沙气之阴毒，以致心腹搅痛，或吐或泻，或上不能吐，下不能泻，而为干霍乱危剧等证，总由寒气犯脏，或在上焦，或在中下二焦。凡痛急在上者，用吐最妙；在中在下者，俱宜解寒行滞，以排气饮为主加减治之，或不换金正气散，或和胃饮、平胃散、十香丸之类，皆可择用。其有寒逆之甚者，宜四逆汤、理中汤之类主之。又神香散可解三焦之滞，当随证作引以送之。

——血积之有腹痛者，是即蓄血证也，而血证之属有四：一、伤寒有蓄血证。成无己曰：邪气聚于下焦，则津液不得通，血气不得行，或尿或血，留滞于下，是生胀满而硬痛也。若从心下至少腹硬满而痛，小便利者，则是蓄血之证，此当分而治之。其它证治详义，并见伤寒门。一、妇人有血痛证，详见妇人门。一、跌打损伤有瘀血腹痛证，但去其瘀而痛自愈。凡气血和平者，宜通瘀煎加减治之。其有血滞便结，邪实不通者，宜桃仁承气汤、百顺丸主之；或血虚燥结，便闭不通者，宜玉烛散主之。一、食郁既久而胃脘有瘀血作痛者，生韭饮。

——气血虚寒，不能营养心脾者，最多心腹痛证，然必以积劳积损及忧思不遂者，乃有此病；或心脾肝肾气血本虚而偶犯劳伤，或偶犯寒气及饮食不调者，亦有此证。凡虚痛之候，每多连绵不止，而亦无急暴之势，或按之、揉之、温之、熨之，痛必稍缓。其在心脾胸胁之间者，则或为戚戚，或为慌慌，或似嘈非嘈，或饥劳更甚，或得食稍可，或懊恼无迹，莫可名状，或形色青黄，或脉微气弱，是皆虚寒之证，此非甘温养血，补胃和中不可也，宜大小营煎、理阴煎之类加减主之。若气虚者，必大加人参，阳衰者，必佐以桂、附、干姜。丹溪曰：诸痛不可补气。此惟邪实气滞者当避之，而曰诸痛皆然则谬矣，不可执以为辞也。

——下虚腹痛，必因虚挟寒，或阳虚中寒者乃有之，察无形迹而喜按喜暖者是也，治宜补阴逐寒，必宜理阴煎主之。然男子则间或有之，惟女人则因虚而痛者更多。盖女人有月经带浊之病，所以为异，亦宜理阴煎大剂主之，余用此以活人多矣。若虚中挟滞而血有不行者，惟决津煎为最妙。诸未尽者，详妇人门。凡治心腹痛证，已经攻击涤荡，愈而复作，或再三用之而愈作愈甚，或脉反浮弦虚大者，皆为中虚之候，此当酌其虚实而或兼治邪气，或专补正气。若用补无碍，则当渐进，切不可杂乱妄投，以自掣其肘。但当纯用补药，使脾胃气强，得以运行，则邪气自不能犯，又何疼痛之有？

——火邪热郁者，皆有心腹痛证。如火在上焦，痛而兼胀者，宜于行气导滞药中倍加山栀、黄芩之属以治之；若有痛无胀者，或宜加芍药、生地、麦冬以佐之。若火在下焦者，宜大分清饮或茵陈饮之类主之。然火在上者，必有烦热、焦渴、喜冷等证；火在下者，必有胀热、秘结、淋涩等证，务兼脉证，察其真有火邪，方可治以寒凉，如无火证火脉，则不得妄称为火以误治也。

——虫痛证治，详见诸虫门。

——痰饮停滞胸膈，亦能作痛。凡胸胁膨闷，漉漉有声，或作醋酸心呕恶，或痛连胁背者，皆其证也，宜清膈煎、二陈汤、橘皮半夏汤、《局方》四七汤，及括痰丸、润下丸之类并皆治之。又若东垣草豆蔻丸、丹溪白螺丸，亦皆治痰之剂。若郁痰凝结，消之不去者，非用吐法不能除也。

——阴寒腹痛者，凡男妇有因房室之后中寒而痛极者，此阴寒也。宜先用葱、姜捣烂炒热，或热砖之属熨其脐腹，以解其寒极凝滞之气，然后用理阴煎，或理中汤、四逆汤之类加减治之。其有痛极至危者，须速灸神厥、气海等穴。

——凡胸腹之痛，有无关于内，而在筋骨、皮肉之间者，此邪之在经，不可混作里证。必须详问的确，但当分其或火，或寒，或气，或劳伤，或血滞，或血虚，或有淫疮邪毒留蓄在经，辨其所因，庶不致谬，而治之亦易也。

——大人小儿，或素因口腹不节，致伤脾胃，以后或寒或食，凡有所触即为腹痛，屡发不已，或为胀满、食减等证者，惟芍药枳术丸为最妙，宜加减用之。

——凡胸膈大痛，连及胁背，药不能纳，到口即吐者，此则无论诸药，皆可发吐，因就其势探而吐之，则最易最捷，吐出邪滞积痰，痛可立止。若邪犹未尽，痛犹未止，则可以前药与之，务尽其邪，无不愈者。


述 古 共二条


陈无择云：十二经络，外感六淫，则其气闭塞，郁于中焦，气与邪争，发为疼痛。足厥阴心痛，两胁急，引小腹连阴股相引痛。手心主痛彻背，心烦，掌中热，咽干，目黄赤，胁满；足太阴心痛，腹胀满，涩涩然大便不利，膈闷咽塞；手太阴心痛，短气不足以息，季胁空痛，遗矢无度，胸满烦心；足少阴心痛，烦极，面黑，心悬若饥，胸满，腰脊痛；背输诸经心痛，心与背相引，心痛彻背，背痛彻心；诸腑心痛，难以俯仰，小腹上冲，卒不知人，呕吐泄泻。此皆诸经、诸俞、诸腑涉邪所致，病属外所因。若五脏内动，洎以七情，则其气痞结，聚于中脘，气与血搏，发为疼痛。肝心痛者，色苍苍如死状，终日不得太息；真心痛者，如前经义；脾心痛者，如锥针刺其心腹，蕴蕴然气满；肺心痛者，若从心间起，动作痛益甚，色不变；肾心痛者，与背相控，善瘛，如物从后触其心，身伛偻；胃心痛者，腹痛胸满，不下食，食则不消。皆脏气不平，喜怒忧郁所致，此属内因。饮食劳逸，触忤非类，使脏气不平，痞膈于中，食饮遁注，变乱肠胃，发为疼痛。或饮啖生冷果实，中冷不能消散，结而为积，还食还发，名积心痛。及有脏寒生蛔致心痛者。所谓九种心痛，曰饮、曰食、曰风、曰冷、曰热、曰悸、曰虫、曰注、曰去来痛者，除风热寒属外所因，余皆不内外因。更有妇人恶血入心脾经，发作疼痛，尤甚于诸痛。更有卒中、客忤、鬼击、尸疰，使人心痛，亦属不内外因。

丹溪曰：心痛即胃脘痛，虽日数多，不吃食不死，若痛方止便吃物，还痛，必须三五服药后，方可渐渐吃物。痛甚者，脉必伏，用温药附子之类，不可用参、术。脉弦者是食，宜温散，盖食得寒则凝，得热则化，更用行气，或利药助之，无不愈；脉滑者是痰，痰因气滞而聚，阻碍道路，气不得通而痛，宜导痰解郁。凡痛必用温散，以其郁结不行，阻气不运故也。腹痛以手可重按者属虚，宜参、术、姜、桂之类；手不可按者是实，宜用硝黄下之。肥白人腹痛，多是气虚兼湿痰，宜半夏、人参、二术之类；饮食过伤而腹痛，宜木香槟榔丸下之；如气虚之人伤饮食而腹痛，宜调补胃气并消导药，参、术、山楂、枳实、麦芽、木香、神曲之类。如腹中常有热而痛，此为积热，宜调胃承气汤下之。小腹实痛，用青皮以行其气；小腹因寒而痛，宜桂枝、吴茱萸。脐下忽大痛，人中黑者，多死。心痛，用山栀并劫药止之，若又复发，前药必不效，可用玄明粉一服立止。脉坚实，不大便者，下之。

食停小腹新案

凡腹痛因食者，或因滞物，或因冷物，皆能停积中脘，须用前治食法加减治之，此正法也。然又有食停小腹者，余尝治一上舍，年及三旬，因午刻食水煮面角，将到初更，食及小腹，下至右角间，遂停积不行，而坚突如拳，大如鹅卵，其痛之剧，莫可名状。余为治之，察其明系面积，显而无疑，然计其已入大肠，此正通则不痛之证也，乃与木香槟榔丸，连下二三次，其痛如故。因疑药力之缓，犹未及病，乃更投神佑丸以泻之，又不效。余谓此必药性皆寒，故滞有不行也，因再投备急丸，虽连得大泻，而坚痛毫不为减。斯时也，余计穷矣。因潜测其由，不过因面，岂无所以制之？今既逐之不及，使非借气以行之不可也？且计面毒非大蒜不杀，气滞非木香不行，又其滞深道远，非精锐之响导不能达，乃用火酒磨木香，令其嚼生蒜一瓣，而以香酒送之。一服后，觉痛稍减，三四服后，痛渐止而食渐进，方得全愈。然虽痛止食进，而小腹之块仍在，后至半年许始得消尽。由是知欲消食滞，即大黄、巴豆犹有所不能及，而惟宜行气为先也。且知饮食下行之道，乃必由小腹下右角间，而后出于广肠，此自古无人言及者，故并笔之，用以广人之闻见。

括沙新案

向予荆人，年及四旬，于八月终初寒之时，偶因暴雨后中阴寒沙毒之气，忽于二鼓时，上为呕恶，下为胸腹搅痛，势不可当。时值暮夜，药饵不及，因以盐汤探吐之，痛不为减，遂连吐数次，其气愈升，则其痛愈剧，因而上塞喉嗌，甚至声不能出，水药毫不可入，危在顷刻间矣。余忽忆先年曾得秘传括沙法，乃择一光滑细口磁碗，别用热汤一盅，入香油一二匙，却将碗口蘸油汤内，令其暖而且滑，乃两手覆执其碗，于病者背心轻轻向下刮之，以渐加重，碗干而寒，则再浸再刮，良久，觉胸中胀滞渐有下行之意，稍见宽舒，始能出声。顷之，忽腹中大响，遂大泻如倾，其痛遂减，幸而得活。泻后得睡一饭顷，复通身搔痒之极，随发出疙瘩风饼如钱大者，不计其数，至四鼓而退。愈后细穷其义，盖以五脏之系，咸附于背，故向下刮之，邪气亦随而降。凡毒气上行则逆，下行则顺，改逆为顺，所以得愈。虽近有两臂刮沙之法，亦能治痛，然毒深病急者，非治背不可也。至若风饼疙瘩之由，正以寒毒之气充塞表里，经脏俱闭，故致危剧。今其脏毒既解，然后经气得行，而表里俱散也。可见寒邪外感之毒，凡脏气未调，则表亦不解，表邪未散，则脏必不和，此其表里相关，义自如此，故治分缓急，权衡在人矣。继后数日，一魏姓者，亦于二鼓忽患此证，治不得法，竟至五鼓痛极而毙。遇与不遇，此其所以为命也。

附　案

徐东皋云：匡掌科夫人，年三十余，病胃脘连胸胁痛，日轻夜甚，两寸关脉弦滑有力。诸医以积滞凝寒，用发散及攻下药，继用铁刷散、四磨饮等方，俱不效。后用汤水，皆吐而不纳，经月不食，痛且益甚。予谓其为痰郁明矣，但痛久弱甚，不敢行吐法，奈何？偶一医谓五灵脂、没药素用有效，众皆叹之曰：此药用之多矣。予谓：再用亦无妨，何叹之有？彼用酒调，病者到口便吐，随吐绿痰两碗许，痛即止，遂纳饮食。此盖痰在膈上，攻下之亦不去，必得吐法而后愈。经曰有故无殒，此之谓欤。


简易方

胃脘当心而痛，或气或寒，触而屡发者，用荔枝核烧微焦，每荔枝核一钱加木香七分，共为末，以清汤下一钱许，数服可以除根，屡试神效者。

胸膈胃脘大痛，察有邪滞，连用排气饮及诸药全不见效者，但用牙皂角，以微火烧烟甫尽即取起，为末，用烧酒调送七八分或一钱许，其效如神。亦余试效者。

《兵部手集方》：治久心痛十年五年者，随手效。用小蒜以酽醋煮熟顿服，此后再不发。

治脾痛三方歌：腹胀脾疼怎抵当，椒姜之外有丁香，三般等分罗为末，调入白盐与白汤。水磨乌药治脾疼，每服须教一盏浓，一片陈皮一苏叶，再煎浓服有神功。心与脾疼有妙方，良姜切碎等槟榔，两般同炒研为末，米饮同调服亦良。

食疗方：治五脏冷痛、心腹痛，以胡椒二十一粒，擂碎，热酒服之。

《肘后方》：治心腹俱胀痛，短气欲死，或已绝者，用官桂三两，切碎，以水一升二合，煮八合，去渣，顿服。无桂用姜亦可。

腹痛灸法

内关、中脘、气海、神阙填椒盐灸之、水分、膈俞、脾俞、胃俞。

心腹痛论列方

吐法新攻一


备急丸攻五二


大分清饮新寒五


四逆汤热十四


排气饮新和六


《局方》四七汤和九七


大营煎新补十四


小营煎新补十五


木香槟榔丸攻四九


通瘀煎新因五


神香散新和二十


桃仁承气汤攻四


润下丸和百十七


二陈汤和一


调胃承气汤攻三


清膈煎新寒九


茵陈饮新寒八


括痰丸新和十九


橘皮半夏汤和十三


玉烛散攻二四


十香丸新和十五


芍药枳术丸新和十六


平胃散和十七


生韭饮和一五一


白螺丸和百十五


东垣草豆蔻丸和一六七


和胃饮新和五


理阴煎新热三


神佑丸攻四八


不换金正气散和二一


决津煎新因二


百顺丸新攻六


理中汤热一


论外备用方

荔枝散新因二八
 气痛


赤金豆新攻二
 坚积


木香顺气散和四三
 气滞


归脾汤补三二


游山散和七六
 心脾痛


调气平胃散和十八


参附汤补三七


神佑丸攻五三
 寒积痛


附子茴香散热一四八
 暖胃和中


人参散和一六二
 虚寒


牙皂散新因二七
 结气


藿香安胃散热七一
 寒呕


四磨饮和五二
 行气


强中汤热九一
 生冷伤脾


茱萸四逆汤热十八
 小腹痛


苏合丸和三七一
 气逆心痛


铁刷散热百九
 寒湿积


八味建中汤补二五


乌药散和七四
 血气壅滞


益黄散和十九
 寒滞


《指迷》七气汤和五一
 积痛


手拈散和七五
 气痛


七气汤和四七
 郁


木香调气散和四四
 气滞


八味汤热一四一
 虚寒气滞


调痛散和七二
 气逆


丁香止痛散和七三
 心痛甚


蟠葱散热百十
 寒滞


祛痛散和七一
 心气滞


胡椒理中汤热六
 肺胃虚寒


胃爱散热七十
 虚寒


玄桂丸和七八
 瘀血痛


厚朴温中汤热九十
 逐寒滞


胜金散热百八
 气逆


舒筋散和七七
 跌闪腹痛


丁香茯苓汤热六二
 温行滞


大沉香丸热百十三
 冷气


沉香桂附丸热百十一
 寒气


附子理中汤热三
 虚寒


吴茱萸散热一三九寒湿


木香导气丸因二七八
 小腹气痛


《金匮》大建中汤补二三
 寒痛


大己寒丸热百七
 寒病


小建中汤补二二


事后中寒腹痛因二七八


椒附丸热百十二
 小腹痛


温胃汤热十三
 寒伤脾


冷香丸热八二
 生冷



胁　痛

经　义

《脏气法时论》曰：肝病者，两胁下痛引少腹，令人善怒。心病者，胸中痛，胁支满，胁下痛。

《大奇论》曰，肝雍两胠满，卧则惊，不得小便。

《邪客篇》曰：肝有邪，其气流于两胁。

《热论篇》曰：伤寒三日，少阳受之，少阳主胆，其脉循胁络于耳，故胸胁痛而耳聋。

《刺热篇》曰：肝热病者，热争则狂言及惊，胁满痛，手足躁，不得安卧，刺足厥阴少阳。热病先胸胁痛，手足躁，刺足少阳，补足太阴。

《举痛论》曰：寒气客于厥阴之脉，则血泣脉急，故胁肋与少腹相引痛矣。

《玉机真脏论》曰：风寒客于人，弗治，则病入舍肺。弗治，肺即传而行之肝，名曰肝痹，胁痛出食。春脉不及，则令人胸痛引背，下则两胁胠满。

《五脏生成篇》曰：青脉之至也，长而左右弹，有积气在心下支胠，名曰肝痹。

《脉要精微论》曰：肝脉搏坚而长，色不青，当病堕若搏，因血在胁下，令人喘逆。

《五邪篇》曰：邪在肝，则两胁中痛，寒中，恶血在内，行善掣节，时脚肿，取之行间以引胁下，补三里以温胃中，取血脉以散痛恶血，取耳间青脉，以去其掣。

《咳论》曰：肝咳之状，咳则两胁下痛，甚则不可以转，转则两胠下满。

《缪刺论》曰：邪客于足少阴之络，令人卒痛暴胀，胸胁支满，无积者，刺然骨之前出血，如食顷而已。邪客于足少阳之络，令人胁痛不得息，咳而汗出，刺足小指次指爪甲上与肉交者各一痏。邪客于足太阳之络，令人拘挛背急，引胁而痛，刺之从项始，数脊椎侠脊疾按之，应手如痛，刺之傍三痏，立已。

《骨空论》曰：[image: ]
 络季胁引小腹而痛胀，刺[image: ]
 [image: ]
 。

《邪气脏腑病形篇》曰：肝脉微急为肥气，在胁下若覆杯。胃病者，腹[image: ]
 胀，胃脘当心而痛，上支两胁，膈咽不通，食饮不下，取之三里也。

《奇病论》曰：病胁下满气逆，二三岁不已，病名曰息积，此不妨于食，不可灸刺，积为导引服药，药不能独治也。

《四时刺逆从论》曰：少阳有余，病筋痹胁满。

《厥论》曰：少阳之厥，暴聋颊肿而热，胁痛，胻不可以运。

《腹中论》日：有病胸胁支满者，妨于食，病至则先闻腥臊臭，出清液，先唾血，四支清，目眩，时时前后血。病名曰血枯。此得之年少时，有所大脱血，若醉入房，中气竭，肝伤，故月事衰少不来也，治以乌贼鱼骨丸。

《脉解篇》曰：少阳所谓心胁痛者，言少阳盛也，盛者心之所表也，九月阳气尽而阴气盛，故心胁痛也。

《五脏生成篇》曰：腹满[image: ]
 胀，支膈胠胁，下厥上冒，过在足太阴阳明。

《经脉篇》曰：心所生病者，目黄胁痛。心主手厥阴心包络也，是动则病手心热。甚则胸胁支满，心中憺憺大动。胆足少阳也，是动则病口苦，善太息，心胁痛不能转侧。

《本脏篇》曰：肝小则脏安，无胁下之病；肝大则逼胃迫咽，迫咽则苦隔中，且胁下痛。肝高则上支贲，切胁悗，为息贲。下则带胃，胁下空，胁下空则易受邪。肝坚则脏安难伤；肝脆则善病消瘅易伤。肝端正则和利难伤；肝偏倾则胁下痛也。脾小则脏安；脾大则苦凑[image: ]
 而痛，不能疾行。脾高则[image: ]
 引委胁而痛。胸胁好者肝坚，胁骨弱者肝脆，胁骨偏举者肝偏倾也。

《标本病传论》曰：夫病传者，心病先心痛，一日而咳，三日胁支痛，五日闭塞不通，身痛体重，三日不已死。肺病咳喘，三日而胁支满痛，一日身重体痛，五日而胀，十日不已死。肝病头目眩，胁支满，三日体重身痛，五日而胀，三日腰脊少腹痛，胫酸，三日不已死。肾病少腹腰脊痛，胫酸，三日背膂筋痛，小便闭，三日腹胀，三日两胁支痛，三日不已死。诸病以次相传，皆有死期，不可刺。

《气交变大论》曰：岁木太过，风气流行，民病反胁痛而吐甚；岁火太过，炎暑流行，甚则胸中痛，胁支满，胁痛；岁金太过，燥气流行，肝木受邪，民病两胁下少腹痛，胠胁不可转侧。岁木不及，燥乃大行，民病中清，胠胁痛；岁火不及，寒乃大行，民病胸中痛，胁支满，两胁痛；岁土不及，复则收政严峻，名木苍凋，胸胁暴痛，下引少腹。木不及，其眚东，其肝脏，其病内舍胠胁，外在关节；火不及，其眚南，其脏心，其病内舍膺胁，外在经络；金不及，其眚西，其肺脏，其病内舍膺胁肩背，外在皮毛。

《六元正纪大论》曰：厥阴所至，为胁痛，呕泄。金郁之发，民病咳逆，心胁满，引少腹，善暴痛，不可反侧。木郁之发，民病胃脘当心痛，上支两胁。

《至真要大论》曰：岁厥阴在泉，风淫所胜，民病心痛支满，两胁里急，饮食不下；岁阳明在泉，民病心胁痛不能反侧。厥阴司天，燥所胜，民病胃脘当心而痛，上支两胁，膈咽不通，饮食不下。少阴司天，热淫所胜，民病胸中烦热，右胠满，阳明司天，民病左胠胁痛，心胁暴痛，不可反侧。厥阴之胜，胃脘当心而痛，上支两胁；太阴之胜，病在胠胁。阳明之胜，清发于中，左胠胁痛。阳明之复，清气大来，病生胠胁，气归于左。


论 证 共三条


胁痛之病，本属肝胆二经，以二经之脉皆循胁肋故也。然而心肺脾胃肾与膀胱亦皆有胁痛之病，此非诸经皆有此证，但以邪在诸经，乃致胁肋疼痛。故凡以焦劳忧虑而致胁痛者，此心肺之所传也；以饮食劳倦而致胁痛者，此脾胃之所传也；以色欲内伤，水道壅塞而致胁痛者，此肾与膀胱之所传也。传至本经，则无非肝胆之病矣。至于忿怒疲劳，伤血，伤气，伤筋，或寒邪在半表半里之间，此自本经之病。病在本经者，直取本经；传至他经者，必拔其所病之本，辨其真伪，自无不愈矣。

——胁痛有内伤外感之辨，凡寒邪在少阳经，乃病为胁痛耳聋而呕，然必有寒热表证者，方是外感，如无表证，悉属内伤。但内伤胁痛者十居八九，外感胁痛则间有之耳。

——胁痛有左右血气之辨，其在诸家之说，有谓肝位于左而藏血，肺位于右而藏气，故病在左者为血积，病在右者为气郁；脾气亦系于右，故湿痰流注者，亦在右。执此说，则左岂无气，右无血？食积痰积，岂必无涉于左乎？古无是说，此实后世之谬谈，不足凭也。然则，在气在血，何以辨之？但察其有形无形可知矣。盖血积有形而不移，或坚硬而拒按；气痛流行而无迹，或倏聚而倏散。若食积痰饮，皆属有形之证，第详察所因，自可辨识。且凡属有形之证，亦无非由气之滞，但得气行，则何聚不散？是以凡治此者，无论是血是痰，必皆兼气为主，而后随宜佐使以治之，庶得肯綮之法，无不善矣。

论 治 共三条


——外感证，邪在少阳，身发寒热而胁痛不止者，宜小柴胡汤、三柴胡饮，或河间葛根汤酌宜用之。若外邪未解而兼气逆胁痛者，宜柴胡疏肝散主之。若元气本虚，阴寒外闭，邪不能解而胁痛畏寒者，非大温中饮不可。

——内伤肝胆，气逆不顺而胁痛者，宜排气饮、推气散、沉香降气散、木香调气散之类主之。若郁结伤肝，中脘不快，痛连两胁，或多痰者，宜香橘汤。若暴怒伤肝，气逆胀满，胸胁疼痛者，宜解肝煎。若怒气伤肝，因而动火，胁痛，胀满，烦热，或动血者，宜化肝煎。若气滞胸胁，痛而兼喘者，宜分气紫苏饮。若男子忧郁伤肝，两胁疼痛者，宜枳实散。若男妇肝肾气滞，自下而上，痛连两胁者，宜木通散。若悲哀烦恼，肝气受伤，脉紧胁痛者，枳壳煮散。若因惊气逆，胁痛不已者，桂枝散。若食积作痛，但痛有一条杠起者是也，大和中饮，或用保和丸。若痰饮停伏胸胁疼痛者，导痰汤加芥子。若肝火内郁，二便不利，两胁痛甚者，当归龙荟丸或左金丸。若从高跌堕，血流胁下作痛者，复元活血汤。若妇人血滞，胁腹连痛者，芍药散、决肝煎。若肝脾血虚，或伤肝，寒热胁痛者，逍遥散。若肝肾亏损，胁肋作痛，头眩心跳身痛，或妇人经水不调，经后作痛者，补肝散。

——内伤虚损，胁肋疼痛者。凡房劳过度，肾虚羸弱之人，多有胸胁间隐隐作痛，此肝肾精虚，不能化气，气虚不能生血而然。凡人之气血，犹源泉也，盛则流畅，少则壅滞，故气血不虚则不滞，虚则无有不滞者。倘于此证，不知培气而但知行滞通经，则愈行愈虚，鲜不殆矣。惟宜左归饮、小营煎及大补元煎之类主之。或微有滞者，用补肝散亦可。若忧思过度，耗伤心脾气血，病有如前者，宜逍遥散、三阴煎、七福饮之类主之，或归脾汤亦可。若以劳倦，过伤肝脾气血而病如前者，宜大营煎、大补元煎之类主之。

灸　法

治卒胁痛不可忍者，用蜡绳横度两乳中，半屈绳，从乳斜趋痛胁下，绳尽处灸三十壮，更灸章门七壮、丘墟三壮，可刺入五分。

胁痛论列方

三阴煎新补十一


七福饮新补七


小柴胡汤散十九


逍遥散补九二


归脾汤补三二


三柴胡饮新散三


逍遥饮新因一


推气散和三七七


大温中饮新散八


枳实散和三七六


导痰汤和九一


柴胡疏肝散散百十


香橘汤和三七四


解肝煎新和十一


当归龙荟丸寒一六七


桂枝散攻百十一


化肝煎新寒十


复元活血汤外二百四十


小营煎新补十五


决津煎新因二


左归饮新补二


河间葛根汤散百十二


大营煎新补十四


芍药散妇百三十


补肝散妇九二


沉香降气散和四十


排气饮新和六


木通散攻百十一


大补元煎新补一


木香调气散和四四


左金丸寒一五四


大和中饮新和七


分气紫苏饮和三七五


保和丸小三五


枳壳煮散散百九


论外备用方

柴胡清肝散寒五九
 肝火


栀子清肝散寒六十
 风热


桃仁承气汤攻四
 瘀血


神芎丸攻七三
 风痰


神保丸攻五三
 寒气食积


大黄附子汤攻百十二
 寒积


控涎丹攻八二
 痰


白术丸和三七八
 息积


加味小柴胡汤散二一
 伤寒


木香顺气散和四三
 肝气



腰　痛

经　义

《脉要精微论》曰：腰者，肾之府，转摇不能，肾将惫矣。肾脉搏坚而长，其色黄而赤者，当病折腰。

《邪气脏腑病形篇》曰：肾脉缓甚为折脊。

《五癃津液别篇》曰：五谷之精液和合而为膏者，内渗入骨空，补益脑髓，而下流于阴股。阴阳不和，则使液溢而下流于阴，髓液皆减而下，下过度则虚，虚故背痛而胫酸。

《本神篇》曰：肾盛怒而不止则伤志，志伤则喜忘其前言，腰脊不可以俯仰屈伸。

《经脉篇》曰：足少阴之别，名曰大钟，当踝后绕跟，别走太阳。实则闭癃，虚则腰痛，取之所别也。膀胱足太阳也，是动则病冲头痛，目似脱，项如拔，脊痛腰似折。肝足厥阴也，是动则病腰痛不可以俯仰。

《脉解篇》曰：太阳所谓肿腰脽痛者，正月太阳寅，寅太阳也，正月阳气出在上而气盛，阳未得自次也，故肿腰脽痛也。少阴所谓腰痛者，少阴者肾也，十月万物阳气皆作，故腰痛也。厥阴所谓腰脊痛不可以俯仰者，三月一振，荣华万物，一俯而不可仰也。

《骨空论》曰：督脉为病，脊强反折，腰痛不可以转摇，急引阴卵，刺八髎穴与痛上。八髎在腰尻分间。

《刺腰痛篇》曰：足太阳脉令人腰痛。以下共十七证，各有刺法，具详本篇。

《杂病篇》曰：腰痛，痛上寒，取足太阳阳明；痛上热，取足厥阴；不可以俯仰，取足少阳。

《终始篇》曰：刺诸痛者，其脉皆实。故曰：从腰以上者，手太阴、阳明皆主之；从腰以下者，足太阴、阳明皆主之。病在上者下取之，病在下者高取之，病在头者取之足，病在腰者取之腘。病痛者阴也，痛而以手按之不得者阴也，深刺之。病在上者阳也，病在下者阴也。痒者阳也，浅刺之。

《热论篇》曰：伤寒一日，巨阳受之，故头项痛，腰脊强。

《刺疟篇》曰：足太阳之疟，令人腰痛。足厥阴之疟，令人腰痛。肾疟者，令人洒洒然腰脊痛。先腰脊痛者，先刺郄中出血。

论 证 共三条


腰痛证，旧有五辨：一曰阳不足，少阴肾衰，二曰风痹、风寒、湿着腰痛，三曰劳役伤肾。四曰坠堕损伤。五曰寝卧湿地。虽其大约如此，然而犹未悉也。盖此证有表里虚实寒热之异，知斯六者庶乎尽矣，而治之亦无难也。

腰痛证，凡悠悠戚戚，屡发不已者，肾之虚也；遇阴雨或久坐，痛而重者，湿也；遇诸寒而痛，或喜暖而恶寒者，寒也；遇诸热而痛，及喜寒而恶热者，热也；郁怒而痛者，气之滞也；忧愁思虑而痛者，气之虚也；劳动即痛者，肝肾之衰也。当辨其所因而治之。

——腰为肾府，肾与膀胱为表里，故在经则属太阳，在脏则属肾气，而又为冲任督带之要会。所以凡病腰痛者，多由真阴之不足，最宜以培补肾气为主。其有实邪而为腰痛者，亦不过十中之二三耳。

论 治 共七条


——腰痛之虚证，十居八九，但察其既无表邪，又无湿热，而或以年衰，或以劳苦，或以酒色斫丧，或七情忧郁所致者，则悉属真阴虚证。凡虚证之候，形色必清白而或见黎黑，脉息必和缓而或见细微，或以行立不支而卧息少可，或以疲倦无力而劳动益甚。凡积而渐至者皆不足，暴而痛甚者多有余；内伤禀赋者皆不足，外感邪实者多有余，故治者当辨其所因。凡肾水真阴亏损，精血衰少而痛者，宜当归地黄饮，及左归丸、右归丸为最。若病稍轻，或痛不甚，不甚者，如青娥丸、煨肾散、补髓丹、二至丸、通气散之类，俱可择用。

——腰痛之表证，凡风寒湿滞之邪伤于太阳、少阴之经者皆是也。若风寒在经，其证必有寒热，其脉必见紧数，其来必骤，其痛必拘急兼酸而多连脊背，此当辨其阴阳，治从解散。凡阳证多热者，宜一柴胡饮，或正柴胡饮之类主之；若阴证多寒者，宜二柴胡饮、五积散之类主之。其有未尽，当于《伤寒门》辨治。

——湿滞在经而腰痛者，或以雨水，或以湿衣，或以坐卧湿地。凡湿气自外而入者，总皆表证之属，宜不换金正气散、平胃散之类主之；若湿而兼虚者，宜独活寄生汤主之。若湿滞腰痛而小水不利者，宜胃苓汤，或五苓散加苍术主之。若风湿相兼，一身尽痛者，宜羌活胜湿汤主之。若湿而兼热者，宜当归拈痛汤、苍术汤之类主之；若湿而兼寒者，宜《济生》术附汤、五积散之类主之。

——腰痛有寒热证，寒证有二，热证亦有二。凡外感之寒，宜温散如前，或用热物熨之亦可；若内伤阳虚之寒，治宜温补如前。热有二证，若肝肾阴虚，水亏火盛者，治当滋阴降火，宜滋阴八味煎，或用四物汤加黄柏、知母、黄芩、栀子之属主之。若邪火蓄结腰肾，而本无虚损者，必痛极，必烦热，或大渴引饮，或二便热涩不通，当直攻其火，宜大分清饮加减主之。

——跌扑伤而腰痛者，此伤在筋骨而血脉凝滞也，四物汤加桃仁、红花、牛膝、肉桂、玄胡、乳香、没药之类主之。若血逆之甚而大便闭结不通者，宜《元戎》四物汤主之，或外以酒糟、葱、姜捣烂罨之，其效尤速。

——丹溪云：诸腰痛不可用参补气，补气则疼愈甚；亦不可峻用寒凉，得寒则闭遏而痛甚。此言皆未当也。盖凡劳伤虚损而阳不足者，多有气虚之证，何为参不可用？又如火聚下焦，痛极而不可忍者，速宜清火，何为寒凉不可用？但虚中挟实，不宜用参者有之；虽有火而热不甚，不宜过用寒凉者亦有之。若谓概不可用，岂其然乎？余治一董翁者，年逾六旬，资禀素壮，因好饮火酒，以致湿热聚于太阳，忽病腰痛不可忍，至求自尽，其甚可知。余为诊之，则六脉洪滑之甚，且小水不通而膀胱胀急，遂以大分清饮倍加黄柏、龙胆草，一剂而小水顿通，小水通而腰痛如失。若用丹溪之言，鲜不误矣，是以不可执也。新按

——妇人以胎气、经水，损阴为甚，故尤多腰痛脚酸之病，宜当归地黄饮主之。


述 古 共三条


陈无择曰：肾著之候，其体重，腰冷如水，食饮如故，小便自利，腰以下冷重如带五千钱，治宜疏湿，兼用温散药，肾著汤主之。又渗湿汤亦治肾著。

丹溪治法曰：肾虚腰痛，用杜仲、龟板、黄柏、知母、枸杞、五味之类，猪脊髓丸服；瘀血用补阴丸加桃仁、红花；湿热，苍术、杜仲、黄柏、川芎之类；痰积作痛，二陈汤加南星，加快气药佐之，使痰随气运。腰曲不能伸者，针人中立愈。

徐东皋曰：腰者肾之外候，一身所恃以转移阖辟者也。盖诸脉皆贯通于肾而络于腰脊，肾气一虚，腰必痛矣。除坠伤之外，不涉于虚，其于风寒湿热，虽有外邪，多有乘虚相犯，而驱邪之中，又当有以究其本也。举世之人，每每醉以入房，欲竭其精，耗散其真，务快其心，恬不知养，其不虚者几希。予见房室劳伤肾气，腰脊兼痛，久则髓减骨枯，发为骨痿者有矣，岂直腰痛已哉！养生君子不可以不慎于斯也。甫年少时，常有腰痛及闪挫之病，每服补肾汤丸，仅得不甚而易愈，尚不知房室之害也。予禀性淡于欲事，自壬子以来，多游江湖间，欲渐稀而腰痛亦稀。至辛酉之后，集此书兼视病家，无暇而欲益寡，腰觉强健而绝无痛作之因。可见寡欲之功，优于补剂多矣，并书于此，为君子告焉。

简易方

《太平圣惠方》：治风冷寒痹腰痛。用川乌头三个，生捣为末，少加盐水调，摊于纸帛上，贴痛处，须臾止。

又方：治卒患腰脚疼痛。用杜仲一两，制，水二盅，煎一盅；再用羊肾四枚，细切去脂膜，入药汤，煮熟；次入韭白、盐、花椒、姜、酱、醋作羹，空腹食之，二三次即腰脚倍健。

针 灸 法

灸腰痛不可俯仰，令患人正立，以竹杖拄地，平脐点记，乃以度背，于脊中点记，随年壮灸之。肾俞三壮或七壮，昆仑三壮，委中刺出血治脚腰肿痛
 。

腰痛论列方

青娥丸补一四三


煨肾散和二八二


大分清饮新寒五


四物汤补八


补髓丹补一四一


当归地黄饮新补二十


补阴丸寒百六十


二至丸热一二八


当归拈痛汤寒百三十


左归丸新补四


右归丸新补五


《元戎》四物汤攻二六


二陈汤和一


五积散散三九


滋阴八味煎新寒十七


平胃散和百十七


胃苓汤和百九十


《济生》术附汤补四二


五苓散和一八二


肾著汤热一二九


羌活胜湿汤和一七八


渗湿汤和一七四


一柴胡饮新散一


独活寄生汤和二百七十


苍术汤寒一三三


二柴胡饮新散二


不换金正气散和二一


通气散妇一三一


正柴胡饮新散六


论外备用方

麋茸丸补一三四


加味青娥丸补一四六


滋阴大补丸补一二六


舒筋汤和七七
 跌闪


胡桃汤和二八四
 肾虚


调营活络饮和二八二
 损伤瘀血


芍药散妇一三一
 妇人血滞


生附汤热二四
 寒湿


沉香桂附丸热百十一
 阳虚


景岳全书卷之二十五终


卷之二十六必集

杂证谟

头　痛

经　义

《五脏生成篇》曰：头痛巅疾，下虚上实，过在足少阴巨阳，甚则入肾。心烦头痛，病在鬲中，过在手巨阳、少阴。

《经脉篇》曰：膀胱足太阳也，是动则病冲头痛，目似脱，项如拔。

《脉解篇》曰：阳明并于上，上者则其孙络太阴也，故头痛鼻鼽腹肿也。

《通评虚实论》曰：头痛耳鸣，九窍不利，肠胃之所生也。

《著至教论》曰：三阳独至者，是三阳并至，并至如风雨，上为巅疾，下为漏病。

《脉要精微论》曰：来疾去徐，上实下虚，为厥巅疾。推而下之，下而不上，头项痛也。

《平人气象论》曰：寸口之脉中手短者，曰头痛。

《脉要精微论》曰：厥成为巅疾。[image: ]
 痛，刺手阳明与[image: ]
 之盛脉而出血。[image: ]
 痛刺足阳明曲周动脉，见血立已。不已，按人迎于经，立已。项痛不可俯仰，刺足太阳；不可以顾，刺手太阳也。

《寒热病篇》曰：阳迎头痛，胸满不得息，取之人迎。足太阳有通项入于脑者，正属目本，名曰眼系，头目苦痛取之，在项中两筋间。

《杂病篇》曰：厥，挟脊而痛者至顶，头沉沉然，目[image: ]
 [image: ]
 然，腰脊强，取足太阳腘中血络。

《奇病论》曰：帝曰：人有病头痛以数岁不已，此安得之，名为何病？岐伯曰：当有所犯大寒，内至骨髓，髓者以脑为主，脑逆故令头痛，齿亦痛，病名曰厥逆。帝曰：善。

《厥病篇》曰：真头痛，头痛甚，脑尽痛，手足寒至节，死不治。

论 证 共二条


凡诊头痛者，当先审久暂，次辨表里。盖暂痛者，必因邪气；久病者，必兼元气。以暂病言之，则有表邪者，此风寒外袭于经也，治宜疏散，最忌清降；有里邪者，此三阳之火炽于内也，治宜清降，最忌升散，此治邪之法也。其有久病者，则或发或愈，或以表虚者，微感则发；或以阳胜者，微热则发；或以水亏于下而虚火乘之则发；或以阳虚于上而阴寒胜之则发。所以暂病者当重邪气，久病者当重元气。此固其大纲也，然亦有暂病而虚者，久病而实者，又当因脉因证而详辨之，不可执也。

——头痛有各经之辨。凡外感头痛，当察三阳、厥阴，盖三阳之脉俱上头，厥阴之脉亦会于巅，故仲景《伤寒论》则惟三阳有头痛，厥阴亦有头痛，而太阴少阴则无之。其于辨之之法，则头脑、额颅虽三阳俱有所会，无不可痛，然太阳在后，阳明在前，少阳在侧，此又各有所主，亦外感之所当辨也。至若内伤头痛，则不得以三阳为拘矣。如本经所言，下虚上实，过在于足少阴巨阳；若《厥病篇》所论，则足六经及手少阴少阳皆有之矣。《奇病论》曰：脑者阴也，髓者骨之充也。凡痛在脑者，岂非少阴之病乎？此内证外证之异，所不可不察也。《厥病篇》义详《类经》。

论 治 共五条


——外感头痛，自有表证可察，盖其身必有寒热，脉必紧数，或多清涕，或兼咳嗽，或兼脊背酸痛，或兼项强不可以左右顾，是皆寒邪在经而然，散去寒邪，其痛自止，如川芎、细辛、蔓荆子、柴胡之类，皆最宜也。若寒之甚者，宜麻黄、桂枝、生姜、葱白、紫苏、白芷之类，随其虚实而加减用之。

——火邪头痛者，虽各经皆有火证，而独惟阳明为最。正以阳明胃火，盛于头面而直达头维，故其痛必甚，其脉必洪，其证必多内热，其或头脑振振，痛而兼胀，而绝无表邪者，必火邪也。欲治阳明之火，无如白虎汤加泽泻、木通、生地、麦冬之类，以抑其至高之势，其效最速。至若他经之火，则芍药、天花、芩、连、知、柏、龙胆、栀子之类，无不可择而用之。但治火之法，不宜佐以升散，盖外邪之火，可散而去，内郁之火，得升而愈炽矣，此为忌也。

——阴虚头痛，即血虚之属也，凡久病者多有之。其证多因水亏，所以虚火易动，火动则痛，必兼烦热、内热等证。治宜壮水为主，当用滋阴八味煎、加减一阴煎、玉女煎之类主之。火微者，宜六味地黄丸、四物汤、三阴煎、左归饮之类主之。

——阳虚头痛，即气虚之属也，亦久病者有之。其证必戚戚悠悠，或羞明，或畏寒，或倦怠，或食饮不甘，脉必微细，头必沉沉，遇阴则痛，逢寒亦痛，是皆阳虚阴胜而然，治宜扶阳为主，如理阴煎、理中汤、十全大补汤、补中益气汤之类，皆可择用。或以五福饮、五君子煎加川芎、细辛、蔓荆子之类，以升达阳气，则最善之治也。

——痰厥头痛，诸古方书皆有此名目，然以余论之，则必别有所因，但以头痛而兼痰者有之，未必因痰头痛也。故兼痰者必见呕恶、胸满、胁胀，或咳嗽气粗多痰，此则不得不兼痰治之，宜二陈汤、六安煎、和胃饮、平胃散加川芎、细辛、蔓荆子之类主之。如多痰兼火者，宜用清膈煎，或二陈汤、六安煎加黄芩、天花粉之类主之，火甚者加石膏亦可。如多痰兼虚而头痛者，宜金水六君煎，或六君子汤加芎、辛之类，酌而用之。东垣治痰厥头痛，恶心烦闷，头旋眼黑，气短促，上喘无力，懒言，心神颠倒，目不能开，如在风云中，头苦痛如裂，身重如山，四肢厥冷，不得安卧，如范天騋之妻，因两次下之而致头痛者，用半夏白术天麻汤。


述 古 共三条


《活人书》云：头痛者，阳证也。太阳证头痛，发热恶寒，无汗麻黄汤，有汗桂枝汤。若已发汗，未发汗，头痛如破者，连须葱白汤，不止者，葛根葱白汤；阳明证头痛，不恶寒反恶热，胃实也，调胃承气汤；少阳头痛，小柴胡汤。太阴少阴并无头痛之证。仲景只有厥阴一证，吴茱萸汤。

东垣曰：《金匮真言论》云：东风生于春，病在肝，俞在颈项，故春气者，病在头。又诸阳会于头面，如足太阳膀胱之脉，起于目内眦，上额交巅，上入络脑，还出别下项，病冲头痛。又足少阳胆之脉，起于目锐眦，上抵头角，病则头角额痛。夫风从上受之，风寒伤上，邪从外入，客于经络，令人振寒头痛，身重恶寒，治在风池、风府，调其阴阳，有余则泻，不足则补，汗之则愈，此伤寒头痛也。头痛耳鸣，九窍不利者，肠胃之所生，乃气虚头痛也。心烦头痛者，病在耳中，过在手巨阳少阴，乃湿热头痛也。如气上不下，头痛巅疾者，下虚上实也，过在足少阴、巨阳，甚则入肾，寒湿头痛也。如头半寒痛者，先取手少阳阳明，后取足少阳阳明，此偏头痛也。有真头痛者，甚则脑尽痛，手足寒至节，死不治。有厥逆头痛者，所犯大寒，内至骨髓，髓者，以脑为主，脑逆故令头痛，齿亦痛。凡头痛每以风药治之者，总其大体而言之也。高巅之上，惟风可到，故味之薄者，阴中之阳，乃自地升天者也。然亦有三阴三阳之异。故太阳头痛，恶风，脉浮紧，川芎、羌活、独活、麻黄之类为主；阳明头痛，自汗，发热恶寒，脉浮缓长实者，升麻、葛根、白芷为主；少阳经头痛，脉弦细，往来寒热，柴胡为主；太阴头痛，必有痰疾，体重或腹痛，为痰癖，其脉沉缓，苍术、半夏、南星为主；少阴头痛，三阴三阳经不流行而足寒气逆，为寒厥，其脉沉细，麻黄、附子、细辛为主；厥阴头顶痛，或吐痰沫，厥冷，其脉浮缓，吴茱萸汤主之；血虚头痛，当归、川芎为主；气虚头痛，人参、黄芪为主；气血俱虚头痛，调中益气汤少加川芎、蔓荆子、细辛，其效如神。半夏白术天麻汤，治痰厥头痛药也；清空膏，乃风湿热头痛药也；羌活附子汤，治厥阴头痛药也。如湿气在头者，以苦吐之，不可执方而治。先师尝病头痛，发时两颊青黄，眩运，目不欲闭，懒言，身体沉重，兀兀欲吐。洁古曰：此厥阴太阴合病，名曰风痰，以《局方》玉壶丸治之，更灸侠溪穴即愈。是知方者体也，法者用也，徒执体而不知用者弊，体用不失，可谓上工矣。

立斋曰：久头痛多主于痰，痛甚者乃风毒上攻。有血虚者，有诸经气滞者，有气虚者，有四气外伤者，有劳役所伤者，有可吐者，有可下者，当分虚实寒热兼变而治之。若夫偏正头风，久而不愈，乃内挟痰涎风火，郁遏经络，气血壅滞，甚则目昏紧小，二便秘涩，宜砭出其血以开郁解表。余尝治尚宝刘毅斋，但怒则两太阳作痛，先用小柴胡加茯苓、山栀子，后用六味丸以生肾水而再不发。谭侍御每头痛必吐清水，不拘冬夏，吃姜便止。余作中气虚寒，用六君子、当归、黄芪、炮姜而瘥。商仪部劳则头痛，余作阳虚不能上升，以补中益气汤加蔓荆子而痊。

简易方

硝石散 治风寒入脑，头痛不可当。因九七


一方 用生萝卜汁，仰卧，注两鼻孔，数年之患，一注即愈。

灸　法

神庭、上星、后顶、百会、风池。以上诸穴，随灸一处可愈。

头痛论列方

麻黄汤散一


桂枝汤散九


葛根葱白汤散三二


白虎汤寒二


四物汤补八


连须葱白汤散三三


平胃散和十七


和胃饮新和五


补中益气汤补三十


二陈汤和一


六安煎新和二


十全大补汤补二十


五福饮新补六


玉女煎新寒十二


小柴胡汤散十九


六味地黄汤补百二十


清膈煎新寒九


理中汤热一


五君子煎新热六


滋阴八味煎新寒十七


理阴煎新热三


六君子汤补五


加减一阴煎新补九


三阴煎新补十一


吴茱萸汤热一三七


金水六君煎新和一


左归饮新补二


羌活附子汤热三五


《局方》玉壶丸和百五


调中益气汤补三一


调胃承气汤攻三


半夏白术天麻汤和十五


论外备用方

川芎散散六二
 头风


川芎散散六三
 风热


藿香正气散和二十
 寒滞


十神汤散四十
 感冒


神术汤散三七
 伤寒


川芎茶调散散四六
 风邪上攻


清空膏散七四
 年久风热


都梁丸散七七
 伤风


羌活附子汤散五九
 冬月犯寒


玉壶丸和百五
 风痰


上清散散六九
 吹鼻


羌活胜风汤散六一
 风热


愈风饼子散七五
 头风


菊花散散七一
 风热


旋覆花汤散八三
 风痰昏闷


如圣散散七二
 搐鼻


透顶散散七十
 搐鼻


八般头风散七六
 搐鼻


点头散散七三
 气逆痛


芎芷散散六七
 风热


芎辛导痰汤散六八
 痰厥痛


天香散散六六
 年久头痛


神芎丸攻七二
 肿病秘结


茶调散寒七二
 风热上攻


石膏散寒六九
 阳明风热


双玉散寒七一
 胃火


荆芩散寒七十
 头风


芎术汤热五十
 寒湿痛


三生散热九六
 痰厥痛


吹鼻六神散因四二
 风热


硝石散因九七
 风热吹鼻


当归酒补百四
 血虚痛


黑锡丹热一八九
 下元虚寒



面　病

经　义

《邪气脏腑病形篇》帝曰：首面与身形也，属骨连筋，同血合于气耳。天寒则裂地凌冰，其卒寒或手足懈怠，然而其面不衣何也？岐伯曰：十二经脉，三百六十五络，其血气皆上于面而走空窍，其精阳气上走于目而为睛，其别气走于耳而为听，其宗气上出于鼻而为臭，其浊气出于胃，走唇口而为味。其气之津液皆上熏于面，而皮又厚，其肉坚，故天气甚寒不能胜之也。帝曰：邪气之中人也奈何？岐伯曰：邪之中人高也。身半已上者，邪中之也，身半已下者，湿中之也。诸阳之会，皆在于面。中人也，方乘虚时及新用力，若饮食汗出腠理开，而中于邪。中于面则下阳明，中于项则下太阳，中于颊则下少阳，其中于膺背两胁，亦中其经。面热者，足阳明病。

《五阅五使篇》岐伯曰：五官者，五脏之阅也。脉出于气口，色见于明堂。五官以辨，阙庭必张，乃立明堂。明堂广大，蕃蔽见外，方壁高基，引垂居外，五色乃治，平博广大，寿中百岁。帝曰：愿闻五官。岐伯曰：鼻者肺之官也，目者肝之官也，口唇者脾之官也，舌者心之官也，耳者肾之官也。帝曰：以官何候？岐伯曰：以候五脏。故肺病者喘息鼻张，肝病者眦青，脾病者唇黄，心病者舌卷短、颧赤，肾病者颧与颜黑。帝曰：其常色殆者何如？岐伯曰：五官不辨，阙庭不张，小其明堂，蕃蔽不见，又埤其墙，墙下无基，垂角去外，如是者，虽平常殆，况加病哉。

《五色篇》雷公问于黄帝曰：五色独决于明堂乎？帝曰：明堂者鼻也，阙者眉间也，庭者颜也，蕃者颊侧也，蔽者耳门也，其间欲方大，去之十步，皆见于外，如是者寿必中百岁。雷公曰：官五色奈何？帝曰：青黑为痛，黄赤为热，白为寒，是谓五官。雷公曰：以色言病之间甚奈何？帝曰：其色粗以明、沉夭者为甚，其色上行者病益甚，其色下行如云彻散者，病方已。雷公曰：病小愈而卒死者，何以知之？帝曰：赤色出颧大如母指者，病虽小愈，必卒死。黑色出于庭，大如母指，必不病而卒死。雷公曰：死有期乎？帝曰：察色以言时。庭者首面也。阙上者，咽喉也。阙中者，肺也。下极者，心也。直下者，肝也。肝左者，胆也。下者，脾也。方上者，胃也。中央者，大肠也。挟大肠者，肾也。当肾者，脐也。面王以上者，小肠也。面王以下者，膀胱、子处也。颧者，肩也。颧后者，臂也。臂下者，手也。目内眦上者，膺乳也。挟绳而上者，背也。循牙车以下者，股也。中央者，膝也。膝以下胫也。当胫以下者，足也。巨分者，股里也。巨屈者，膝膑也。此五脏六腑肢节之部也。能别左右，是谓大道，男女异位，故曰阴阳，审察泽夭，谓之良工。沉浊为内，浮泽为外。黄赤为风，青黑为痛，白为寒，黄而膏润为脓，赤甚者为血。痛甚为挛，寒甚为皮不仁。男子色在于面王，为小腹痛，下为卵痛，其圜直为茎痛，高为本，下为首，狐疝[image: ]
 阴之属也；女子在于面王，为膀胱、子处之病，散为痛，搏为聚，方员左右，各如其色形。其随而下至胝为淫，有润如膏状，为暴食不洁。左为左，右为右，其色有邪，聚散而不端，面色所指者也。其色上锐，首空上向，下锐下向，在左右如法。以五色命脏，青为肝，赤为心，白为肺，黄为脾，黑为肾。肝合筋，心合脉，肺合皮，脾合肉，肾合骨也。

《五脏生成篇》曰：凡相五色之奇脉，面黄目青，面黄目赤，面黄目白，面黄目黑者，皆不死也。面青目赤，面赤目白，面青目黑，面黑目白，面赤目青，皆死也。

《脉要精微论》曰：夫精明五色者，气之华也。详后眼目门。

《刺热篇》曰：肝热病者，左颊先赤。心热病者，颜先赤。脾热病者，鼻先赤。肺热病者，右颊先赤。肾热病者，颐先赤。太阳之脉色荣颧骨，热病也，荣未交，曰今且得汗，待时而已。与厥阴脉争见者，死期不过三日。其热病内连肾，少阳之脉色也。少阳之脉，色荣颊前，热病也，荣未交，曰今且得汗，待时而已，与少阴脉争见者，死期不过三日。颊下逆颧为大瘕，下牙车为腹满，颧后为胁痛。颊上者，鬲上也。

《经脉篇》曰：心主所生病者，面赤目黄，喜笑不休，烦心心痛，掌中热。


论 证 共三条


形者气之质，色者神之华，有诸中必形诸外，故但知面中形色之常变，则凡虚实寒热凶吉死生之兆，已可得其七八，而再证以脉，再察以因，则病无遁情矣。凡医之所贵者，在必能无差，欲能无差，在确有真见，使不有独见之明，则何以隔垣能观，而通神明之理？经曰：神乎神，耳不闻，目明心开而志先，慧然独悟，口弗能言，俱视独见，昭然独明，若风吹云，故曰神。又曰：粗守形，上守神。故上古使僦贷季理色脉而通神明，是可见形中之色无难辨也，而色中之神不易言也。学者于此，必能以神会神，斯云神矣，又安能以笔楮尽哉？

——面色之辨，经言已详，诸所未书，犹当兼察也。凡病人面赤，本皆属火，若满面微红而气盛者，此火证无疑也。若病人两颧鲜赤，如指如缕，而余地不赤者，此阴虚也。仲景曰：面戴阳者，下虚故也，妇人尤多见之。病人面红不退者，邪盛病进为难愈。病人面白色者，气虚也，或白兼淡黄而气不足者，必失血也。病人面白有枯色者，血气俱败也，若证有痰火，则尤为难治。病人面青，或兼白者，必阳虚阴胜之病。久病人面转黄苍，此欲愈也。病人面黄润而微赤者，必主湿热。病人面黄而兼青者，此木邪犯土，多不可治。病人面色青苍者，多主疼痛。病难愈而面色如煤不开者，终不吉。平人面色如灰尘，眼下青黑者，必有病至，其病必重。女人面色青者，必肝强脾弱，多怒少食，或经脉不调。女人颧颊鲜红，名曰带桃花，此阴中有虚火，多淫而无子。

——面肿有虚实，肿者为实，浮者为虚。实肿者，或热或痛，乃因风火上炎，此以邪之有余也，脉必紧数，证必寒热。风则散之，火则清之，壅滞秘结则通之利之，邪去而肿自消也。虚浮者，无痛无热而面目浮肿，此或以脾肺阳虚，输化失常，或以肝肾阴虚，水邪泛溢。然浮而就上，其形虚软者，多由乎气；肿而就下，按而成窝者，多由乎水。治气者，须从脾肺，虚则补之，实则顺之；治水者，须从脾肾，虚则化之，实则泻之。然水气虽分上下，而气即水之母，水即气之质，故有相因之化，而亦有相因之治也。凡虚浮在气者，虽曰气虚，然亦有虚实之异，不可执也。盖虚而浮者，多因于脾，此或以劳倦，或以色欲，或以泻痢，或以中寒，而脉必微弱，气必虚馁者是也；实而胀者，多因于胃，或木火炽盛而湿热上浮，或纵酒纵食而阳明壅滞，此其脉必滑数，证必多热者是也。然此证虽浮而不痛不肿，自与前证有异，虚实既辨，则或补或泻，或利或清，所当详酌而为之治也。

论 治 共三条


——凡风热肿痛，此必痄腮、时毒、痈疡之证，论治俱详外科，当察治之，或其甚者，防风通圣散主之。

——面目虚浮，有因色欲过度，阴虚气越而致者，宜六味地黄汤，或八味地黄汤，或加减八味丸；若因劳倦伤脾，气虚不敛而面目虚浮者，宜参苓白术散、归脾汤，或十全大补汤；若因饮酒过度，湿热上聚而面目浮肿者，宜葛花解酲汤，或七味白术散；若因泻痢不止，脾肾气虚而面目浮肿者，宜胃关煎，或温胃饮；若因食饮不节，阳明壅实，二便秘结而头面满胀者，宜廓清饮，惟小儿多有此证，甚者宜木香槟榔丸下之；若阳明实热，胃火上浮，或烦热干渴而头面浮肿者，宜抽薪饮，或白虎汤，或大分清饮利之。

——水肿而浮，或眼下有如卧蚕者，此水气之为病也，论治详肿胀门。

——面鼻粉刺、雀斑诸方，俱列因阵八七之后。

面病论列方

六味汤补百二十


八味汤补一二一


加减八味丸补一二二


归脾汤补三二


温胃饮新热五


葛花解酲汤和一二四


胃关煎新热九


白虎汤寒二


七味白术散小七


廓清饮新和十三


大分清饮新寒五


参苓白术散补五四


抽薪饮新寒三


十全大补汤补二十


防风通圣散攻十六


木香槟榔丸攻五十


论外备用方

玉容散因三百四
 雀斑


硫黄膏因三百五
 面疮赤风


面鼻诸方详
 《因阵
 》六九至一百止



口　舌

经　义

《金匮真言论》曰：中央黄色，故通于脾，开窍于口，藏精于脾，故病在舌本。

《阴阳应象大论》曰：中央生湿，湿生土，土生甘，甘生脾，脾主口。在窍为口。南方生热，热生火，火生苦，苦生心，心主舌。在窍为舌。

《脉度篇》曰：脾气通于口，脾和则口能知五谷矣。心气通于舌，心和则舌能知五味矣。

《五脏别论》曰：五味入口，藏于胃，以养五脏气。

《奇病论》帝曰：有病口甘者，病名为何？何以得之？岐伯曰：此五气之溢也，名曰脾瘅。详三消门。帝曰：有病口苦，取阳陵泉，病名为何？何以得之？岐伯曰：病名胆瘅。夫肝者，中之将也，取决于胆，咽为之使。此人者，数谋虑不决，故胆虚气上溢而口为之苦，治之以胆募俞。

《四时气篇》曰：胆液泄则口苦，胃气逆则呕苦，故曰呕胆。

《邪气脏腑病形篇》曰：胆病者，善太息，口苦，呕宿汁，心下澹澹，恐人将捕之，嗌中吤吤然，数唾，在足少阳之本末，亦视其脉之陷下者灸之，其寒热者取阳陵泉。十二经脉，三六五络，其血气皆上于面而走空窍，其浊气出于胃，走唇舌而为味。

《痿论》曰：肝气热，则胆泄口苦，筋膜干，筋膜干则筋急而挛，发为筋痿。

《热论篇》曰：伤寒四日，太阴受之，太阴脉布胃中，络于嗌，故腹满而嗌干。伤寒五日，少阴受之，少阴脉贯肾络于肺，系舌本，故口燥舌干而渴。

《气厥论》曰：膀胱移热于小肠，鬲肠不便，上为口糜。

《五音五味篇》曰：冲脉任脉，其浮而外者，循腹右上行，会于咽喉，别而络唇口。

《五常政大论》曰：备化之纪，其主口。升明之纪，其主舌。

《五阅五使篇》曰：口唇者，脾之官也；舌者，心之官也。

《六节藏象论》曰：脾胃、大肠、小肠、三焦、膀胱者，仓廪之本，营之居也，名曰器。其华在唇四白，其充在肌，其味甘，其色黄，此至阴之类，通于土气。

《五脏生成篇》曰：脾之合肉也，其荣唇也。

《奇病论》曰：足少阴之脉，贯肾系舌本。

《经脉篇》曰：手阳明，还出挟口，交人中；足阳明，还出挟口，环唇；足太阴，连舌本，散舌下；足少阴，挟舌本。足太阴气绝者，则脉不荣肌肉，唇舌者，肌肉之本也，脉不荣则肌肉软，肌肉软则舌萎、人中满，人中满则唇反，唇反者肉先死，甲笃乙死，木胜土也。足厥阴气绝则筋绝，厥阴者肝脉也，肝者筋之合也，筋者聚于阴器，而脉络于舌本也。故脉弗荣则筋急，筋急则引舌与卵，故唇青舌卷卵缩则筋先死，庚笃辛死，金胜木也。

《诊要经终论》曰：厥阴终者，中热嗌干，善尿心烦，甚则舌卷卵上缩而终矣。

《口问篇》曰：人之自啮舌者，何气使然？此厥逆走上，脉气辈至也。少阴气至则啮舌，少阳气至则啮颊，阳明气至则啮唇矣。视主病者则补之。

《经筋篇》曰：足阳明之筋，引缺盆及颊，卒口僻急者，目不合，热则筋纵，目不开。颊筋有寒则急，引颊移口，有热则筋弛纵缓，不胜收，故僻。

《热病篇》曰，热病不可刺者有九，六曰舌本烂，热不已者死。

论 证 共六条


口舌之病，有疮者，有臭者，有干有渴者，有为苦为酸而诸味不同者，有重舌、木舌而舌间出血及舌胎舌黑者。在各方书多以口病为热证，然其中亦有似热非热及劳伤无火等证，是不可尽归于热，所当察也。

——口舌生疮，固多由上焦之热，治宜清火，然有酒色劳倦过度，脉虚而中气不足者，又非寒凉可治，故虽久用清凉终不见效。此当察其所由，或补心脾，或滋肾水，或以理中汤，或以蜜附子之类反而治之，方可全愈。此寒热之当辨也。

——口苦口酸等证，在《原病式》则皆指为热，谓肝热则口酸，心热则口苦，脾热则口甘，肺热则口辛，肾热则口咸，或口淡者亦胃热也。若据此说，则凡以口之五味悉属火证，绝无虚寒之病矣，岂不谬哉？如口苦者，未必悉由心火，口淡者未必尽因胃热。盖凡以思虑劳倦，色欲过度者，多有口苦舌燥，饮食无味之证，此其咎不在心脾，则在肝肾，心脾虚则肝胆邪溢而为苦，肝肾虚则真阴不足而为燥。即如口淡一证，凡大劳、大泻、大汗、大病之后，皆能令人口淡无味，亦岂皆胃火使然耶？故凡临此者，但察其别无火证火脉，则不宜以劳伤作内热而妄用寒凉，此治有不容误也。

——口渴、口干大有不同，而人多不能辨。盖渴因火燥有余，干因津液不足，火有余者当以实热论，津液不足者当以阴虚论，二者不分，反同冰炭矣。然渴虽云火，而亦有数种当辨者，如实热之渴，火有余也，亡阴之渴，水不足也。故凡于大泻之后，大汗之后，大劳之后，大病之后，新产失血之后，痈疽大溃之后，过食咸味之后，皆能作渴，凡此数者，悉由亡阴亡液，水亏枯涸而然，本非热证，不得误认为火。总之渴而喜冷，脉实便结者，固火证也。其有冷饮入腹则滞沃不行，或口虽作渴而但喜热饮，及脉弱便溏者，皆非火证。矧复有口虽干苦而全然不欲茶汤者，此干也，非渴也，尤属阴虚之候，若作渴治，能无误乎？故治此之法，凡火盛于上者，宜清肺清胃；水亏于下者，宜补脾补肾。若阳虚而阴无以生，气虚而精无以化者，使非水火并济，则何益之有？首卷十问中有渴论，外科有作渴条，当并察其治法。

——口臭虽由胃火，而亦有非火之异。盖胃火之臭，其气浊秽，亦必兼口热口干，及别有阳明火证者是也。若无火脉火证而臭如馊腐，或如酸肨，及胃口吞酸，饮食嗳滞等证，亦犹阴湿留垢之臭，自与热臭者不同，是必思虑不遂及脾弱不能化食者多有之。此则一为阳证，宜清胃火，一为阴证，宜调补心脾，不得谓臭必皆热，以致生他病也。

《医统》曰：七情所郁，及心经热壅，则舌肿满不得息。心热则舌裂而疮，肝热则舌木而硬，脾热则舌涩而胎，肺热则舌强。热甚则舌燥如锯。舌卷囊缩者不治，厥阴绝也。


论 治 共七条


——口疮口苦，凡三焦内热等证，宜甘露饮、徙薪饮主之。火之甚者，宜凉膈散、玄参散主之。胃火盛者，宜竹叶石膏汤、三黄丸之类主之。若心火肝火之属，宜泻心汤、龙胆泻肝汤之类主之。多酒湿热口糜，宜导赤散、大分清饮、五苓散之类主之。若劳伤心脾兼火者，宜二阴煎、清心莲子饮之类主之。若思虑谋为不遂，肝胆虚而口苦者，宜七福饮、理阴煎，或五君子煎之类主之。兼火者，以黄芩、龙胆草之类随宜佐之。凡口疮六脉虚弱，或久用寒凉不效者，必系无根虚火，宜理阴煎、理中汤之类反治之，或用官桂噙咽亦可。

——外治口疮敷药，阴阳散、绿云散、细辛黄柏散、白蚕黄柏散，皆可选用，或临卧时以川黄柏衔口过宿亦妙。若口舌生疮糜烂者，宜冰玉散主之；疳烂者，冰白散。

——口臭由于胃火者，宜清胃饮、升麻黄连丸，或竹叶石膏汤加香薷主之，或《千金》口臭方，皆可内清其火。此外，如丁香丸，《圣惠》口齿方、福建香茶饼之类，亦可暂解其秽。

——舌苔舌黑，虽云火证，然实火虚火皆能为之，凡治此者，但当察脉证，以虚实为主，而再以辨色之法参之，庶可无误。盖实热之黑，必兼红紫干渴，或多芒刺。若沉黑少红而带润滑者，本非实热证也。若其六脉细弱而形困气倦，则又最为虚候，是必寒水乘心，火不归原之病，此不救本，而但知治标，则万无一生矣。此之治法，凡里热未甚而表散有未解者，宜柴胡诸饮之类以解其表；里邪热甚者，宜凉膈散、犀角地黄汤之类以清其内，此治实热之法也。若阴虚火盛而兼有表邪未解者，宜补阴益气煎之类，兼表里而治之。若形气病气俱不足，寒水乘心而虚阳不敛者，必用理阴煎、理中汤，或大补元煎之类以单救其里，自可保其无虞。此治虚火之法也。若舌有白胎，语言蹇涩者，以薄荷、白蜜同姜片蘸而揩擦之。外伤寒门，仍有辨舌五条，当与本门参阅。

——舌上无故出血者，谓之舌衄，此心火之溢也，宜金花煎、圣金散、黄柏散主之，或用《千金》口臭方亦妙。

——重舌、木舌，以舌下肿出如舌，故曰重舌，又谓之子舌；忽肿木而硬者，谓之木舌，皆上焦热壅故也。惟宜砭针刺去其血为上策，及内服清胃降火之剂自愈。若舌忽肿起如猪胞，或硬如木石，不能出声，胀满塞口，则闭闷杀人。但看舌下有如蝼蛄，或如卧蚕者，急于肿处砭去其血，仍用釜底煤不拘多少，以盐、醋调厚敷之，或用井花水调敷亦可，脱去更敷。如不甚者，单以此敷之亦愈。

《正传》治舌肿大塞口，不通饮食经验方，用真蒲黄一味，频刷舌上，其肿自退。若能咽药，即以黄连一味，煎浓汁细细呷之，以泻心经之火则愈。

《医统》治一人舌肿满口，诸药不效，以梅花、冰片为末敷之即消。

针灸法

廉泉治舌下肿
 、口疮
 、舌纵
 、舌根急缩


金津 玉液上二穴
 ，可刺出血


天突 少商

口舌论列方

大补元煎新补一


五君子煎新热六


犀角地黄汤寒七九


大分清饮新寒五


柴胡诸饮新散五方


补阴益气煎新补十六


甘露饮寒十


二阴煎新补十


清心莲子饮寒三二


徙薪饮新寒四


七福饮新补七


龙胆泻肝汤寒六二


理中汤热一


理阴煎新热三


竹叶石膏汤寒六


五花散和一八二


导赤散寒一二二


升麻黄连汤因百十七


玄参散因百一


泻心汤寒二七


细辛黄柏散因一二三


三黄丸攻六八


清胃饮寒五六


白蚕黄柏散因一二四


冰玉散新因四六


凉膈散攻十九
 痘八三


《千金》口臭方因一三三


冰白散新因四七


黄柏散因五五


金花煎因百十二


《圣惠》口齿方因一三四


圣金散因百十一


阴阳散因百二十


福建香茶饼因三百二


绿云散因一二二


丁香丸因百十八


论外备用方

加减八味丸补一二二


《直指》黄芩汤寒百七
 心肺热


硼砂丸因百一十
 噙化


景岳全书卷之二十六终


卷之二十七必集

杂证谟

眼　目

经 义 共三十一条


《五脏生成篇》曰：诸脉者皆属于目。肝受血而能视。

《五阅五使篇》曰：目者，肝之官也。肝病者眦青。

《金匮真言论》曰：东方青色，入通于肝，开窍于目。

《邪气脏腑病形篇》曰：十二经脉，三百六十五络，其血气皆上于面而走空窍，其精阳气上走于目而为睛。

《大惑论》曰：五脏六腑之精气，皆上注于目而为之精，精之窠为眼，骨之精为瞳子，筋之精为黑眼，血之精为络，其窠气之精为白眼，肌肉之精为约束，裹撷筋骨血气之精而与脉并为系，上属于脑，后出于项中。故邪中于项，因逢其身之虚，其入深，则随眼系以入于脑，入于脑则脑转，脑转则引目系急，目系急则目眩以转矣，邪其精，其精所中不相比也则精散，精散则视歧，视歧见两物。目者，五脏六腑之精也，营卫魂魄之所常营，神气之所生也。故神劳则魂魄散，志意乱。是故瞳子、黑眼法于阴，白眼、赤脉法于阳也，故阴阳合传而精明也。目者，心使也，心者，神之舍也，故神精乱而不转，卒然见非常处，精神魂魄，散不相得，故曰惑也。

《脉度篇》曰：跷脉气不荣则目不合。肝气通于目，肝和则目能辨五色矣。

《寒热病篇》曰：足太阳有通项入于脑者，正属目本，名曰眼系，头目苦痛取之，在项中两筋间。入脑乃别，阴跷阳跷，阴阳相交，阳入阴，阴出阳，交于目锐眦，阳气盛则瞋目，阴气盛则瞑目。

《卫气行篇》曰：平旦阴尽，阳气出于目，目张则气上行于头。夜则气行于阴，而复合于目。

《口问篇》曰：心者，五脏六腑之主也；目者，宗脉之所聚也，上液之道也；口鼻者，气之门户也。故悲哀愁忧则心动，心动则五脏六腑皆摇，摇则宗脉感，宗脉感则液道开，液道开故泣涕出焉。液者，所以灌精濡空窍者也，故上液之道开则泣，泣不止则液竭，液竭则精不灌，精不灌则目无所见矣，故命曰夺精。

《解精微论》曰：夫心者，五脏之专精也，目者其窍也，华色者其荣也。是以人有德也，则气和于目，有亡，忧知于色。是以悲哀则泣下，泣下水所由生。夫水之精为志，火之精为神，水火相感，神志俱悲，是以目之水生也。厥则目无所见。夫人厥则阳气并于上，阴气并于下。阳并于上，则火独光也，阴并于下，则足寒，足寒则胀也。夫一水不胜五火，故目眦盲。是以气冲风，泣下而不止。夫风之中目也，阳气内守于精，是火气燔目，故见风则泣下也。有以比之，夫火疾风生乃能雨，此之类也。

《决气篇》曰：气脱者，目不明。

《癫狂篇》曰：狂，目妄见，耳妄闻，善呼者，少气之所生也。

《脏气法时论》曰：肝病者，虚则目[image: ]
 [image: ]
 无所见，耳无所闻，善恐如人将捕之，取其经，厥阴与少阳。

《热病篇》曰：目中赤痛，从内眦始，取之阳跷。目不明，热不已者死。

《缪刺篇》曰：邪客于足阳跷之络，令人目痛从内眦始，刺外踝之下半寸所各二痏，左刺右，右刺左，如行十里顷而已。

《论疾诊尺篇》曰：目赤色病在心，白在肺，青在肝，黄在脾，黑在肾。黄色不可名者，病在胸中。诊目痛赤脉从上下者，太阳病；从下上者，阳明病；从外走内者，少阳病。

《经筋篇》曰：足太阳之筋，支者为目上网；足阳明之筋，上合于太阳，为目下网；足少阳之筋，支者结于目眦为外维；足阳明之筋，引缺盆及颊，卒口僻急者，目不合，热则筋纵，目不开。

《癫狂篇》曰：目眦外决于面者，为锐眦；在内近鼻者，为内眦。上为外眦，下为内眦。

《评热病论》曰：水者阴也，目下亦阴也，腹者至阴之所居，故水在腹者，必使目下肿也。

《脉要精微论》曰：夫精明五色者，气之华也，赤欲如白裹朱，不欲如赭；白欲如鹅羽，不欲如盐；青欲如苍璧之泽，不欲如蓝；黄欲如罗裹雄黄，不欲如黄土；黑欲如重漆色，不欲如地苍。五色精微象见矣，其寿不久也。夫精明者，所以视万物，别黑白，审长短。以长为短，以白为黑，如是则精衰矣。

《五常政大论》曰：赫曦之纪，其病疮疡、血流、狂妄、目赤。阳明司天，燥气下临，肝气上从，胁痛目赤。

《六元正纪大论》曰：少阳司天之政，初之气，候乃大温，其病血溢目赤。三之气，炎暑至，民病热中，喉痹目赤。少阴司天之政，民病目赤眦疡。二之气，阳气布，风乃行，其病淋，目冥目赤，气郁于上而热。三之气，大火行，民病目赤。火郁之发，民病目赤心热，甚则瞀闷懊[image: ]
 ，善暴死。木郁之发，甚则耳鸣眩转，目不识人。

《至真要大论》曰：少阳之胜，目赤欲呕。太阳司天，面赤目黄，善噫。

《气交变大论》曰：岁金太过，燥气流行，肝木受邪，民病两胁下少腹痛，目赤痛眦疡。

《师传篇》曰：肝者主为将，使之候外，欲知坚固，视目小大。目下果大，其胆乃横。

《五脏生成篇》曰：徇蒙招尤，目冥耳聋，下实上虚，过在足少阳厥阴，甚则入肝。凡相五色之奇脉，详前面病门。

《海论》曰：髓海不足，则脑转耳鸣，胫酸眩冒，目无所见，懈怠安卧。

《风论》曰：风气与阳明入胃，循脉而上至目内眦。其人肥则风气不得外泄，则为热中而目黄；人瘦则外泄而寒，则为寒中而泣出。风气循风腑而上，则为脑风，风入系头，则为目风、眼寒。

《经脉篇》曰：五阴气俱绝，则目系转，转则目运，目运者为志先死，志先死则远一日半死矣。

《诊要经终论》曰：太阳之脉，其终也，戴眼反折。详三十七卷死生门。

《三部九候论》曰：目内陷者死。瞳子高者太阳不足，戴眼者太阳已绝，此决死生之要，不可不察也。


论 证 共四条


眼目一证，虽古有五轮八廓及七二证之辨，余尝细察之，似皆非切当之论，徒资惑乱，不足凭也。以愚论之，则凡病目者，非火有余则阴不足耳，但辨以虚实二字，可尽之矣。盖凡病红肿赤痛，及少壮暂得之病，或因积热而发者，皆属之有余。其有既无红肿，又无热痛，而但或昏或涩，或眩运，或无光，或年及中衰，或酒色过度，以致羞明黑暗，瞪视无力，珠痛如抠等证，则无非水之不足也。虚者当补，实者当泻，此固其辨矣，然而实中亦有兼虚者，此于肿痛中亦当察其不足。虚中亦有兼实者，又于衰弱内亦当辨其有余。总之，虚实殊途，自有形气脉色可诊可辨也。知斯二者，则目证虽多，无余义矣。

——眼科有风热之说，今医家凡见火证，无论有风无风，无不称为风热，多从散治，而不知风之为义，最当辨析。夫风本阳邪，然必有外感，方是真风，因风生热者，风去火自息，此宜散之风也。若本无外感，止因内火上炎而为痒为痛者，人亦称为风热，盖木属肝，肝主风，因热极而生风者，热去风自息，此不宜散者也。如果风由外感，必见头痛鼻塞，或为寒热，或多涕泪，或筋骨酸疼而脉见紧数，方可兼散。如无表证，而阴火炽于上者，则凡防风、荆芥、升麻、自芷、细辛、川芎、薄荷、羌活之类，皆不宜用。虽曰亦有芩、连、栀、柏，自能清火，然宜升者不宜降，用散者是也，宜降者不宜升，用清者是也。若用药不精，未免自相掣肘，多致可速者反迟，病轻者反重，耽视日久，而翳障损明，无所不致，又孰能辨其由然哉？此不可不察其阴阳升降之道也。外有《升阳散火辨》在二卷中，亦宜参阅。

——眼目之证，当察色以辨虚实。经曰：黄赤者多热气，青白者少热气。故凡治黄赤者，宜清肝泻火，治青白者，宜壮肾扶阳，此固不易之法也。至于目黄一证，尤宜辨其虚实，不可谓黄者必由热也，盖有实热而黄者，有虚寒而黄者。实热之黄如造曲者然，此以湿热内蓄，郁蒸而成，热去则黄自退，非清利不可也。若虚寒之黄，则犹草木之凋，此以元阳日剥，津液消索而然，其为病也，既无有余之形气，又无烦热之脉证，惟因干涸，所以枯黄。凡此类者，其衰已甚，使非大加温补，何以回生？切不可因其色黄，概执为热，而再加清利，鲜不危矣。

——翳障当分虚实。大都外障者，多由赤痛而成，赤痛不已，则或为努肉，或为瘢[image: ]
 ，此皆有余之证，治当内清其火，外磨其障。若内障者，外无云黯而内有蒙蔽，《纲目》谓其有翳在黑睛，内遮瞳子而然。《龙木论》又云：脑脂流下作翳者，足太阳之邪也；肝风冲上作翳者，足厥阴之邪也。故治法以针言之，则当取三经之俞，如天柱、风府、大冲、通里等穴是也。又闻有巧手妙心，能用金针于黑眼内拨去云翳，取效最捷者，此虽闻之，而实未见其人也。又有所谓内障者，察其瞳子则本无遮隔，惟其珠色青蓝，或微兼绿色，或瞳人散大，别无热壅等证，而病目视不明，或多见黑花等证。此悉由肾气不足，故致瞳子无光，若有所障而内实无障也，治当专补肾水，气虚者尤当兼补其气。又有七情不节，肝气上逆，或挟火邪而为蒙昧不明，若有所障者，虽其外无赤痛，然必睛珠胀闷，或口鼻如烟，此亦有余之证。气逆者先当顺气，多火者兼宜清火；若气不甚滞，火不甚盛，必当滋养肝血。然有余者多暴至，若因循日积者，多不足也，又当以此辨之。

论 治 共六条


——火证眼目赤痛，或肿或涩，或羞明胀闷，凡暴病而火之甚者，宜抽薪饮加减主之。火之微者，宜徙薪饮、黄芩黄连汤之类主之。若阴虚而火盛者，宜加减一阴煎、泻白散、滋阴地黄丸之类主之。若久病不已，或屡发而多火者，宜黄连羊肝丸、明目羊肝丸，或固本还睛丸之类主之。

——真阴不足，本无火证，而但目视无光及昏黑倦视等证，悉由水亏血少而然，宜济阴地黄丸、左归丸之类主之。或兼微火者，宜明目地黄丸、固本还睛丸之类主之。若阴中之阳虚者，宜大补元煎、左归饮、人参养营汤、十全大补汤之类主之。

——风热肿痛之证，察其果有外感，方可从散，宜芎辛散、明目细辛汤、助阳和血汤之类择而用之。若风热相兼者，宜芍药清肝散、当归龙胆汤、蝉花散之类主之。

——翳障遮睛，凡火有未清者，宜蝉花散、八味还睛散之类主之。凡退翳诸药，如白蒺藜、木贼、蜜蒙花、蛇蜕、蝉蜕、青葙子、草决明、石决明、夜明砂之类，皆所宜用。然欲退翳于已成，终属费力，不若早杜其源也。

——点眼诸方，载者固多，然皆不若金露散之为妥也，或用丹砂散亦妙。若火连五脏，热毒深远，而凡过用寒凉点洗者，多致留邪，大非良法。若火邪不甚而暴为赤痛者，用鸡子黄连膏，其效甚捷，或黄连膏。

——目眶岁久赤烂，俗呼为赤瞎是也，当以三棱针刺目眶外出血，以泻湿热而愈。或用洗烂弦风赤眼方，亦妙。


述 古 共七条


龙木禅师论曰：人有双眸，如天之有两曜，乃一身之至宝，聚五脏之精华。其五轮者，应五行，八廓者，应八卦。凡所患者，或因过食五辛，多啖炙煿，热餐面食，饮酒不已，房室无节，极目远视，数看日月，频挠心火，夜读细字，月下观书，抄写多能，雕镂细作，博奕不休，久被烟火，泣泪过多，刺头出血太甚，若此者，俱散明之本。复有驰骋田野，冲冒尘沙，日夜不休者，亦伤目之由。又有少壮之时，不自保惜，逮自四旬，以渐昏蒙。故善卫养者，才至中年，无事常须冥目，勿使他视，非有要事，不宜辄开，则虽老而视不衰。大抵营卫顺则斯疾无由而生，营卫衰则致病多矣。且伤风冷则泪出，虚烦则昏蒙，劳力则眦赤；白肿则肺家受毒，生疮则风热侵肺，黄乃酒伤于脾，血灌瞳人及赤色，俱是心家有热；羞明见红花为肝邪，黑花则肾虚，青花胆有寒，五色花是肾虚有热，不可一概为治。若虚不补而实不泻，亦难收救。然上虚乃肝虚，下虚乃肾虚，肝虚则头晕耳聋目眩，肾虚则虚壅生花，耳作蝉鸣，大宜补肝益肾。其有热泪交流，两睑赤痛，乃肝之热极；迎风有泪，为肾虚客热，凉肝泻肾，必得其宜。至于五脏，各以类推。虚则生寒，实则生热，补泻之用，须在参详，毫厘之差，千里之谬。余则无非有所触动，或大病之后，所患不一。至于暴赤一证，多因泛热冲上，或眠食失时，饱食近火得之，加以劳役失于调摄，过食毒物，变成恶证。医者不源本始，但知暴赤属阳，或以散血之剂，或以凉心之药，纵使退散，遂致脾经受寒，饮食不进，头目虚烦，五脏既虚，因成内障。亦有见其不进饮食，俾更服热药，遂致暴燥热气上攻，昏涩眵泪；或犯盛怒，辛苦重劳，遂生努肉；心气不宁，风热交并，变为攀睛，证状不一，是为外障。又加读书博弈，等劳过度，名曰肝劳，不可但投以治肝之剂，及作他证治之，终于罔效，惟须闭目珍护，不及远视，庶乎疾瘳。

若乎患风疹者，必多眼暗，先攻其风，则暗自去。妇人胎前产后，用药亦须避忌。小儿所患，切宜善治，惟略加淋洗。若披镰针灸，断不可施，犹戒用手频揉，或因兹睛坏，至于莫救。以上诸证，专是科者宜留意焉。

杨仁斋曰：眼者，五脏六腑之精华，如日月丽天而不可掩者也。其大眦属心，其白睛属肺，其乌珠属肝，其上下睑胞属脾，而中之瞳仁属肾。是虽五脏各有证应，然论其所主，则瞳子之关系重焉。何以言之？夫目者，肝之外候也，肝属木，肾属水，水能生木，子肝母肾也，有子母而能相离者哉？故肝肾之气充，则精彩光明，肝肾之气乏，则昏蒙眩晕。若乌轮赤晕，刺痛浮浆，此肝热也；燥涩清泪，枯黄绕睛，此肝虚也；瞳人开大，淡白偏斜，此肾虚也；瞳人集小，或带微黄，此肾热也。一虚一实，以此验之。然肝肾之气，相依而行，孰知心者神之舍，又所以为肝肾之副焉，所谓一而二，二而一者也。何则？心主血，肝脏血，凡血热冲发于目者，皆当清心凉肝，又不可固执水生木之说。夫眼以轻膜裹水，照彻四方，溯源反本，非天一生水，又孰为之主宰乎？

析而论之，则拘急牵飕，瞳青胞白，痒而清泪，不赤不痛，是谓之风眼。乌轮突起，胞硬红肿，眵泪湿浆，里热刺痛，是谓之热眼。眼浑而泪，胞肿而软，上壅朦胧，酸涩微赤，是谓之气眼。其或风与热并，则痒而浮赤；风与气搏，则痒涩昏沉。血热交聚，故生淫肤、粟肉、红缕、偷针之类。气血不至，故有眇视、胞垂、雀眼、盲障之形。淡紫而隐红者为虚热，鲜红而妒赤者为实热。两眦呈露生努肉者，此心热血旺。白睛红膜如伞纸者，此气滞血凝。热证，瞳人内涌，白睛带赤；冷证，瞳人青绿，白睛枯槁。眼热经久，复为风冷所乘则赤烂；眼中不赤，但为痰饮所注则作疼。肝气不顺而挟热，所以羞明；热气蓄聚而伤胞，所以胞合。吁！此外证之大概然尔。然五脏不可阙一，脾与肺独无预何也？曰：白睛带赤，或红筋者，其热在肺；上胞下胞，或目唇间如疥点者，其热在脾。脾主味也，五味之秀养诸中，则精华发见于其外。肺主气也，水火升降，营卫流转，非气孰能使之？前所谓五脏各有五证应者，于此又可推矣。

虽然，眼之为患，多生于热，其间用药，大抵以清心凉肝，调血顺气为先。有如肾家恶燥，设遇虚证，亦不过以当归、地黄辈润养之，则轻用温药不可也，况夫肺能发燥，肝亦好润，古方率用杏仁、柿干、饴糖、沙蜜为佐，果非润益之意乎？至于退翳一节，尤关利害。凡翳起于肺家受热，轻则朦胧，重则生翳。珍珠衣，状如碎米者易散；梅花翳，状如梅花瓣者难消。虽翳自热生，然治法先退翳而后退热者，去之犹易；若先去赤热，则血为之冰，而翳不能去。其有赤眼，与之凉药过多，又且涤之以水，不反掌而冰凝。眼特一团水耳，水性清澄，尤不可规规于点洗。喜怒失节，嗜欲无度，穷役目力，泣涕过伤，冲风凌雾，当暑冒日，不避烟火，饮啖热多，此皆患生于脏腑者也，专恃点洗可乎哉？惟有静坐澄神，爱护目力，放怀息虑，心逸日休，调和饮食以养之，斟酌药饵以平之，明察秋毫，断可必矣。

张子和曰：圣人虽言目得血而能视，然血亦有太过不及也。太过则壅闭而发痛，不及则目耗竭而失明。故年少之人多太过，年老之人多不及，但年少之人则无不及，年老之人间犹有太过者，不可不察也。夫目之内眦，太阳经之所起，血多气少；目之锐眦，少阳经也，血少气多。目之上纲，太阳经也，亦血多气少；目之下纲，阳明经也，血气俱多。然阳明经起于目两旁，交[image: ]
 之中，与太阳少阳俱会于目，惟足厥阴经连于目系而已。故血太过者，太阳阳明之实也，血不及者，厥阴之虚也。故出血者，宜太阳、阳明，盖此二经血多故也。少阳一经不宜出血，血少故也。刺太阳、阳明出血则愈明，刺少阳出血则愈昏，要知无使太过不及，以血养目而已。凡血之为物，太多则溢，太少则枯；人热则血行疾而多，寒则血行迟而少，此常理也。

目者，肝之外候也。肝主目，在五行属木。木之为物，太茂则蔽密，太衰则枯瘁矣。夫目之五轮，乃五脏六腑之精华，宗脉之所聚，其气轮属肺金，肉轮属脾土，赤脉属心火，黑水神光属肾水，兼属肝木，此世俗皆知之矣，及有目疾，则不知病之理。岂知目不因火则不病。何以言之？气轮变赤，火乘肺也；肉轮赤肿，火乘脾也；黑水神光被翳，火乘肝与肾也；赤脉贯目，火自甚也。能治火者，一句可了，故《内经》曰：热胜则肿。凡目暴赤肿起，羞明隐涩，泪出不止，暴寒目瞒，皆大热之所为也。治火之法，在药则咸寒，吐之下之，在针则神庭、上星、囟会、前顶、百会，血之翳者，可使立退，痛者可使立已，昧者可使立明，肿者可使立消。惟小儿不可刺囟会，为肉分浅薄，恐伤其骨。然小儿水在上，火在下，故目明；老人火在上，水不足，故目昏。《内经》曰：血实者宜决之。又曰：虚者补之，实者泻之。如雀目不能夜视及内障，暴怒大忧之所致也，皆肝主目血少，禁出血，止宜补肝养肾。至于暴赤肿痛，皆宜以[image: ]
 针刺前五穴出血而已，次调盐油以涂发根，甚者虽至于再至于三可也，量其病势，以平为期。子和尝自病目，或肿或翳，羞明隐涩，百余日不愈。眼科张仲安云：宜刺上星、百会、攒竹、丝空诸穴上出血，又以草茎纳两鼻中，出血约升许，来日愈大半，三日平复如故，此则血实破之之法也。

李东垣曰：五脏六腑之精气皆禀受于脾，上贯于目。脾者诸阴之首也，目者血脉之宗也，故脾虚则五脏之精气皆失所司，不能归明于目矣。心者，君火也，主人之神，宜静而安，相火代行其令。相火者，胞络也，主百脉，皆荣于目。既劳役运动，势乃妄行，又因邪气所并而损血脉，故诸病生焉。凡医者不理脾胃，乃养血安神，治标不治本，是不明正理也。若概用辛凉苦寒之剂，损伤真气，促成内障之证矣。又东垣曰：能远视不能近视者，阳气不足，阴气有余也，乃气虚而血盛也。血盛者，阴火有余，气虚者，气弱也，此老人桑榆之象也。能近视不能远视者，阳气有余，阴气不足也，乃血虚气盛也。血虚气盛者，皆火有余，元气不足也。火者，元气之贼也。

王海藏曰：目能远视，责其有火，不能近视，责其无水，宜东垣地黄丸主之。目能近视，责其有水，不能远视，责其无火，东垣定志丸主之。

愚谓此二子之说，在东垣以不能近视为阳不足，不能远视为阴不足；在海藏以能远视不能近视，责其有火无水，能近视不能远视，责其有水无火，何二子之言相反也？岂无是非之辨哉？观刘宗厚曰：阳气者，犹日火也，阴气者，金水也。先儒谓金水内明而外暗，日火外明而内暗，此自不易之理也。然则内明者利于近，外明者利于远，故凡不能远视者，必阴胜阳也，不能近视者，必阳胜阴也。由此言之，则海藏是而东垣非矣。若以愚见评之，则但当言其不足，不必言其有余。故曰：不能远视者，阳气不足也；不能近视者，阴气不足也。岂不甚为明显？若东垣以阴气有余，阳气有余，皆谓之火，则能视者皆火病也。海藏云：能近视责其有水，能远视责其有火，则当责者亦是病也。此等议论，余则未敢服膺。

王节斋曰：眼赤肿痛，古方用药，内外不同。在内汤散，则用苦寒辛凉之药以泻其火；在外点洗，则用辛热辛凉之药以散其邪。故点药莫要于冰片，而冰片大辛热，以其性辛甚，故借以拔出火邪而散其热气。古方用烧酒洗眼，或用干姜末、生姜汁点眼者，皆此意也。盖赤眼是火邪内炎，上攻于目，故内治用苦寒之药，是治其本，如锅底之去薪也。然火邪既客于目，从内出外，若外用寒凉以阻逆之，则火郁内攻不得散矣。故点药用辛热而洗眼用热汤，是火郁则发，因而散之，从治法也。世人不知冰片为劫药，而误认为寒，常用点眼，遂致积热入目而昏暗障翳，故云：眼不点不瞎者也。又不知外治忌寒凉，而妄将冷水、冷物、冷药挹洗，致昏瞎者有之。

愚按：节斋之论，甚属有理，然寒凉点眼之法，亦非尽不可用，但用之有宜否耳。盖点以寒凉，用治火也。若火之微者，其势轻，其邪浅，或偶触烟火风热，或素有标病，邪在肤膜之间，而热不深者，即用黄连膏之类，暂为清解，亦可去热，浮热去而目自愈，无不可也。若火之甚者，本于五脏而炽及三阳，欲以一星之寒凉，济此炎炎之盛势，其果能否？此其解热之功毫无所及，而闭热之害惟目受之矣。故凡病火眼之甚者，点以寒凉，痛必连珠，正由火郁而然耳。所以，久点寒凉而不效者，未有不致于坏目。此王节斋之论，有不可不察，而凡治痈疽外证者，亦当并识此义。

薛立斋曰：前证若体倦少食，视物昏花，或饮食劳倦益甚者，脾胃虚也，用补中益气汤。眵多紧涩，赤脉贯睛，或脏腑秘结者，用芍药清肝散。若赤翳布白，畏日羞明，或痛如刺者，上焦风热也，用黄连饮子。若久视生花，畏日，远视如雾者，神气伤也，用神效黄芪汤。大凡午前甚而作痛者，东垣助阳和血汤；午后甚而作痛者，黄连天花粉丸；午后甚而不痛者，东垣益阴肾气丸主之。


针灸法

睛明、风池、太阳、神庭、上星、囟会、百会、前顶、攒竹、丝竹空、承泣、目窗、客主人、承光。以上诸穴，皆可用针，或以三棱针出血。凡近目之穴，皆禁灸。

大骨空穴在手大指第二节尖
 。灸九壮
 ，以口吹火灭
 。

小骨空穴在手小指第二节尖
 。灸七壮
 ，以口吹火灭
 。

上二穴能治迎风冷泪、风眼烂弦等证。

合谷治阳明热郁
 ，赤肿翳障
 ，或迎风流泪
 。灸七壮
 。大抵目疾多宜灸此
 ，永不再发也
 ，亦可针
 。

翳风灸七壮
 。治赤白翳膜
 ，目不明
 。

肝俞灸七壮
 。治肝风客热
 ，迎风流泪
 、雀目
 。

足三里灸之可令火气下降。

明目二间灸


命门灸


水沟可针可灸
 。治目睛直视
 。

手三里灸
 ，右取左
 ，在取右
 。

八关大刺治眼痛欲出
 ，不可忍者
 。须刺十指缝中出血愈
 。

明目论列方

抽薪饮新寒三


大补元煎新补一


明目羊肝丸因二七


徙薪饮新寒四


黄连饮子因二一


黄连天花粉丸因二九


泻白散寒四二


十全大补汤补二十


补中益气汤补三十


芎辛散因十七


人参养营汤补二一


神效黄芪汤补四八


左归丸新补四


固本还精丸因十三


济阴地黄丸因五


右归饮新补三


八味还睛散因十一


滋阴地黄丸因九


蝉花散因二五


加减一阴煎新补九


益阴肾气丸因四


金露散新因四四


助阳和血汤因十六


明目地黄丸因七


丹砂散因三七


当归龙胆汤因二三


明目细辛汤因十八


黄连膏因三三
 、三六


芍药清肝散寒六一


洗烂眼赤眼方因四四


鸡子黄连膏新因四三


黄芩黄连汤因二二


黄连羊肝丸因二八


论外备用方

逍遥散补九二
 目暗


羌活胜风汤散六一
 风热


定志丸补百十六
 不能近视


上清散散六九
 搐鼻


诸眼目方共五二
 方俱在因阵



耳　证

经　义

《阴阳应象大论》曰：北方生寒，在脏为肾，在窍为耳。

《五阅五使篇》曰：耳者，肾之官也。

《金匮真言论》曰：南方赤色，入通于心，开窍于耳。

《生气通天论》曰：故圣人传精神，服天气而通神明，失之则内闭九窍，外壅肌肉，卫气解散。阳不胜其阴，则五脏气争，九窍不通。

《玉机真脏论》曰：脾不及，则令人九窍不通，名曰重强。

《脉度篇》曰：五脏不和，则七窍不通。肾气通于耳，肾和则耳能闻五音矣。

《口问篇》黄帝曰：人之耳中鸣者，何气使然？岐伯曰：耳者宗脉之所聚也，故胃中空则宗脉虚，虚则下溜，脉有所竭者，故耳鸣。补客主人，手大指爪甲上与肉交者也。上气不足，脑为之不满，耳为之苦鸣，头为之苦倾，目为之眩。

《决气篇》曰：精脱者耳聋，液脱者耳数鸣。

《海论》曰：髓海不足，则脑转耳鸣，胫酸眩冒，目无所见，懈怠安卧。

《师传篇》曰：肾者主为外，使之远听，视耳好恶，以知其性。

《癫狂篇》曰：狂，目妄见，耳妄闻，善呼者，少气之所生也。

《脏气法时论》曰：肝病者，虚则目[image: ]
 [image: ]
 无所见，耳无所闻，善恐如人将捕之，取其经，厥阴与少阳。气逆则头痛，耳聋不聪，颊肿，取血者。肺病者，虚则少气不能报息，耳聋嗌干，取其经太阴，足太阳之外，厥阴内血者。

《通评虚实论》曰：暴厥而聋，偏塞闭不通，内气暴薄也。头痛耳鸣，九窍不利，肠胃之所生也。

《五脏生成篇》曰：徇蒙招尤，目冥耳聋，下实上虚，过在足少阳厥阴，甚则入肝。

《经脉篇》曰：小肠手太阳也，是主液所生病，耳聋目黄颊肿。手阳明实则龋聋。三焦手少阳也，是动则病耳聋，浑浑焞焞，嗌肿喉痹。

《脉解篇》曰：太阳所谓耳鸣者，阳气万物盛上而跃，故耳鸣也。所谓浮为聋者，皆在气也。

《热论篇》曰：伤寒三日，少阳受之，少阳主胆，其脉循胁络于耳，故胸胁痛而耳聋。两感者，三日则少阳与厥阴俱病，则耳聋囊缩而厥，水浆不入，不知人，六日死。

《本脏篇》曰：黑色小理者肾小，粗理者肾大。高耳者肾高，耳后陷者肾下。耳坚者肾坚，耳薄不坚者肾脆。耳好前居牙车者肾端正，耳偏高者肾偏倾也。

《气交变大论》曰：岁火太过，耳聋中热。岁金太过，目赤痛，耳无所闻。

《至真要大论》曰：岁太阴在泉，民病耳聋，浑浑焞焞，嗌肿喉痹。少阴司天，客胜则耳聋目冥。厥阴司天，客胜则耳鸣掉眩。少阳司天，客胜则嗌肿耳聋。

《六元正纪大论》曰：少阳所至，为喉痹耳鸣。木郁之发，为耳鸣眩转，目不识人。

《诊要经终论》曰：少阳终者，耳聋百节皆纵，目寰绝系，绝系一日半死。

《邪气脏腑病形篇》曰：十二经脉，三六五络，其血气皆上于面而走空窍，其别气走于耳而为听。

《卫气篇》曰：足少阳之标在窗笼之前。窗笼者，耳也。

《寒热病篇》曰：暴聋气蒙，耳目不明，取天牖。

《杂病篇》曰：聋而不痛者，取足少阳；聋而痛者，取手阳明。

《缪刺论》曰：邪客于手阳明之络，令人耳聋，时不闻音，刺手大指次指爪甲上，去端如韭叶各一痏，立闻；不已，刺中指爪甲上与肉交者，立闻。其不时闻者，不可刺也。耳中生风者，亦刺之如此数，左刺右，右刺左。耳聋，刺手阳明，不已，刺其通脉出耳前者。邪客于手足少阴、太阴、足阳明之络，此五络者皆会于耳中，上络在角。五络俱竭，令人身脉皆动，而形无知也，其状若尸，或曰尸厥。刺其足大指内侧爪甲上，去端如韭叶，后刺足心，后刺足中指爪甲上各一痏，后刺手大指内侧，去端如韭叶，后刺手心主，少阴锐骨之端各一痏，立已；不已，以竹管吹其两耳，剃其左角之发方一寸燔治，饮以美酒一杯，不能饮者灌之，立已。

《厥病篇》曰：耳聋无闻，取耳中听宫也，手太阳穴。耳痛不可刺者，耳中有脓，若有干耵聍，耳无闻也。耳聋，取小指次指爪甲上与肉交者，先取手，后取足。耳鸣，取手中指爪甲上，左取右，右取左，先取手，后取足。

《刺热篇》曰：热病先身重骨痛，耳聋好瞑，刺足少阴，病甚为五十九刺。

《热病篇》曰：热病不知所痛，耳聋不能自收，口干，阳热甚，阴颇有寒者，热在髓，死不治。

《论疾诊尺篇》曰：婴儿病，耳间青脉起者，掣痛。

论 证 共三条


耳聋证，诸家所论虽悉，然以余之见，大都其证有五：曰火闭，曰气闭，曰邪闭，曰窍闭，曰虚闭。凡火闭者，因诸经之火壅塞清道，其证必[image: ]

 熇熇，或胀或闷，或烦或热，或兼头面红赤者是也，此证治宜清火，火清而闭自开也；气闭者，多因肝胆气逆，其证非虚非火，或因恚怒，或因忧郁，气有所结而然，治宜顺气，气顺心舒而闭自开也；邪闭者，因风寒外感，乱其营卫而然，解其邪而闭自开也；窍闭者，必因损伤，或挖伤者，或雷炮之震伤者，或患耵耳溃脓不止而坏其窍者，是宜用开通之法以治之也；虚闭者，或以年衰，或以病后，或以劳倦过度，因致精脱肾亏，渐至聋闭，是非大培根本必不可也。凡此数者，有从外不能达者，其病在经，有从内不能通者，其病在脏，当各随其宜而治之，自无不愈者。然暴聋者多易治，久聋者最难为力也。

——耳聋证，总因气闭不通耳。盖凡火邪、风邪，皆令气壅，壅则闭也；怒则气逆，逆则闭也；窍伤则气窒，窒则闭也；虚则气不充，不充则闭也。凡邪盛气逆而闭者，实闭也；气有不及而闭者，虚闭也。然实闭者少而虚闭者多，且凡属实邪，固令耳窍不通，使果正气强盛，断不至此。惟经气不足，然后邪气得以夺之，此正邪之所凑，其气必虚之谓也。故即系实邪而病至聋闭者，亦无不有挟虚之象，所以凡治此证，不宜峻攻，如古法之用通圣散、神芎丸、凉隔散、木香槟榔丸之属，皆不可轻用，盖恐攻之未必能愈耳，而反伤脾胃，则他变踵至矣。至若治此之法，凡火壅于上者，自宜清降，兼阴虚者，亦宜补阴，此阳证之治也。若无火邪，止由气闭，则或补或开，必兼辛温之剂方可通行，此阴证之治也。然此二者，皆当以渐调理，但无欲速，庶乎尽善。

——耳鸣当辨虚实。凡暴鸣而声大者多实，渐鸣而声细者多虚；少壮热盛者多实，中衰无火者多虚；饮酒味厚，素多痰火者多实，质清脉细，素多劳倦者多虚。且耳为肾窍，乃宗脉之所聚，若精气调和，肾气充足，则耳目聪明；若劳伤血气，精脱肾惫，必至聋聩。故人于中年之后，每多耳鸣，如风雨，如蝉鸣，如潮声者，是皆阴衰肾亏而然。经曰：人年四十而阴气自半。半，即衰之谓也。又以《易》义参之，真象尤切。《易》曰：坎为耳。盖坎之阳居中，耳之聪在内，此其所以相应也。今老人之耳，多见聪不内居，而声闻于外，此正肾元不固，阳气渐涣之征耳。欲求来复，其势诚难，但得稍缓，即己幸矣，其惟调养得宜，而日培根本乎。


论 治 共五条


——火盛而耳鸣耳闭者，当察火之微甚及体质之强弱而清之降之。火之甚者，宜抽薪饮、大分清饮、当归龙荟丸之类主之；火之微者，宜徙薪饮主之。兼阴虚者，宜加减一阴煎、清化饮之类主之；兼痰者，宜清膈饮主之。

——气逆而闭者，宜六安煎加香附、丹皮、厚朴、枳壳之类主之；气逆兼火者，宜加山栀、龙胆草、天花粉之类主之；气逆兼风寒者，加川芎、细辛、苏叶、菖蒲、蔓荆子、柴胡之类主之。

——伤寒外感，发热头痛不解而聋者，当于伤寒门察证治之，邪解而耳自愈也。但伤寒耳聋，虽属少阳之证，然必因虚，所以有之，故仲景亦以为阳气虚也。是以凡遇此证，必当专顾元气，有邪者兼以散邪。且可因耳之轻重以察病之进退，若因治而聋渐轻者，其病将愈；聋渐甚者，病必日甚也。其有聋闭至极而丝毫无闻者，此其肾气已绝，最是大凶之兆。

——虚闭证，凡十二经脉皆有所主，而又惟肝肾为最。若老年衰弱及素禀阴虚之人，皆宜以大补元煎，或左归、右归丸、肉苁蓉丸，或十全大补汤之类主之。若忧愁思虑太过而聋者，宜平补镇心丹、辰砂妙香散之类主之。若阳虚于上者，宜补中益气汤、归脾汤之类主之。凡诸补剂中，或以川芎、石菖蒲、远志、细辛、升麻、柴胡之类，皆可随宜加用。但因虚而闭或已久者，终不易愈耳。

——窍闭证，非因气血之咎而病在窍也，当用法以通之。《外台秘要》治聋法：用芥菜子捣碎，以人乳调和，绵裹塞耳，数易之即闻。《千金方》治耳聋久不效，用大蒜一瓣，中剜一孔，以巴豆一粒去皮膜，慢火炮极熟，入蒜内，用新绵包定塞耳中，三次效。又方：用骨碎补削作条，火炮，乘热塞耳中。又方：治耳聋，用巴豆一粒去心皮，斑猫一枚去翅足，二物合捣膏，绵裹塞耳中，再易，甚验。《经验方》：用巴豆一粒，蜡裹，以针刺孔令透，塞耳中。又古法：以酒浸针砂一日，至晚去砂，将酒含口中，用活磁石一块，绵裹塞耳，左聋塞左，右聋塞右，此导气通闭法也。凡耳窍或损，或塞，或震伤，以致暴聋，或鸣不止者，即宜以手中指于耳窍中轻轻按捺，随捺随放，随放随捺，或轻轻摇动以引其气，捺之数次，其气必至，气至则窍自通矣。凡值此者，若不速为引导，恐因而渐闭而竟至不开耳。

述　古

薛立斋曰：按前证若血虚有火，用四物加山栀、柴胡；若中气虚弱，用补中益气汤；若血气俱虚，用八珍汤加柴胡。若怒便聋而或鸣者，属肝胆经气实，用小柴胡加芎、归、山栀，虚用八珍加山栀。若午前甚者，阳气实热也，小柴胡加黄连、山栀，阳气虚，用补中益气汤加柴胡、山栀；午后甚者，阴血虚也，四物加白术、茯苓。若肾虚火动，或痰盛作渴者，必用地黄丸。经云：头痛耳鸣，九窍不利，肠胃之所生也。脾胃一虚，耳目九窍皆为之病。

简易方

聍耳脓出：明郁散因五八
 、红玉散因五八


流脓方因五九


百虫入耳方因六一


灸　法

上星灸二七壮
 治风聋


翳风灸七壮
 治耳聋痛


合谷灸七壮
 治耳聋


外关

听宫

偏历

肾俞

耳证论列方

抽薪饮新寒三


徙薪饮新寒四


十全大补汤补二十


清化饮新因十三


清膈煎新寒九


补中益气汤补三十


地黄丸补百二十


归脾汤补三二


大分清饮新寒五


加减一阴煎新补九


左归丸新补四


大补元煎新补一


平补镇心丹补百一十


四物汤补八


右归丸新补五


肉苁蓉丸补一五三


辰砂妙香散固十五


八珍汤补十九


六安煎新和二


小柴胡汤散十九


当归龙荟丸寒一六七


论外备用方

柴胡清肝散寒五九
 肝胆火逆


栀子清肝散寒六十
 肝胆风热


耳病诸方详因阵五三至六八止



鼻　证

经　义

《金匮真言论》曰：西方白色，入通于肺，开窍于鼻。

《脉度篇》曰：肺气通于鼻，肺和则鼻能知臭香矣。

《五阅五使篇》曰：鼻者，肺之官也，以候五脏。故肺病者，喘息鼻张。

《邪气脏腑病形篇》曰：十二经脉，三六五络，其血气皆上于面而走空窍，其宗气上出于鼻而为臭。

《本神篇》曰：肺藏气，气舍魄，肺气虚则鼻塞不利少气，实则喘喝胸盈仰息。

《五脏别论》曰：五气入于鼻，藏于心肺，心肺有病，而鼻为之不利也。

《经脉篇》曰：足太阳，实则鼽窒，虚则鼽衄。

《气厥论》曰：胆移热于脑，则辛[image: ]
 鼻渊。鼻渊者，浊涕下不止也，传为衄衊瞑目。

《忧恚无言论》曰：人之鼻洞涕出不收者，颃颡不开，分气失也。

《五色篇》曰：明堂者，鼻也。雷公曰：官五色奈何？黄帝曰：青黑为痛，黄赤为热，白为寒，是为五官，面王以上者，小肠也；面王以下者，膀胱、子处也。鼻准为面王
 ，详前面病门
 。

《解精微论》曰：泣涕者脑也，脑者阴也，髓者骨之充也，故脑渗为涕。

《刺热篇》曰：脾热病者鼻先赤。

《口问篇》曰：人之嚏者，何气使然？岐伯曰：阳气和利，满于心，出于鼻，故为嚏。补足太阳荣眉本，一曰眉上也。口鼻者，气之门户也。

《热论篇》曰：伤寒二日，阳明受之。阳明主肉，其脉侠鼻络于目，故身热目疼而鼻干不得卧也。

《遗篇刺法论》：帝曰：余闻五疫之至，皆相染易。天牝从来，复得其往，气出于脑，即不干邪。天牝
 ，鼻也
 ，鼻受天之气
 ，故曰天牝
 。详十三卷瘟疫门
 。

《五常政大论》曰：审平之纪，其主鼻。少阳司天，咳嚏鼽衄鼻窒，疮疡。太阳司天，鼽嚏，喜悲。少阴司天，嚏鼽衄窒。

《六元正纪大论》曰：阳明所至为鼽衄。

《至真要大论》曰：少阴司天，民病鼽衄嚏呕。少阳司天，甚则鼽衄。太阳司天，鼽衄善悲。少阴之复，烦躁鼽嚏，甚则入肺，咳而鼻渊。

论　证

鼻为肺窍，又曰天牝，乃宗气之道，则实心肺之门户，故《经》曰：心肺有病而鼻为之不利也。然其经络所至，专属阳明，自山根以上，则连太阳、督脉，以通于脑，故此数经之病，皆能及之。若其为病，易窒塞者谓之鼽。时流浊涕而或多臭气者，谓之鼻渊，又曰脑漏。或生息肉而阻塞气道者，谓之鼻齆，及有喷嚏、鼻衄、酒齄、赤鼻之类，各当辨而治之。然总之鼻病无他也，非风寒外感则内火上炎耳。外感者，治宜辛散，内热者，治宜清凉，知斯二者，则治鼻大纲尽乎是矣。

论 治 共六条


——鼻塞证有二：凡由风寒而鼻塞者，以寒闭腠理，则经络壅塞而多鼻鼽嚏，此证多在太阳经，宜用辛散解表自愈，如川芎散、神愈散，及麻黄、紫苏、荆芥、葱白之类皆可择用。若由火邪上炎而鼻塞者，单宜清火。火之微者，多近上焦，出自心肺，清化饮、黄芩、知母之类主之；火之甚者，多出阳明，或微兼头痛，宜竹叶石膏汤、凉膈散之类主之。若风寒兼火者，即防风通圣散之类亦可用。大都常塞者多火，暴塞者多风寒，当以此辨之。

——鼻涕多者，多由于火，故曰：肺热甚则鼻涕出。由此观之，则凡无故多泪及多口涎者，亦多属肝脾之火，皆其类耳。

——鼻渊证，总由太阳督脉之火，甚者上连于脑而津津不已，故又名为脑漏。此证多因酒醴肥甘，或久用热物，或火由寒郁，以致湿热上熏，津汁溶溢而下，离经腐败，有作臭者，有大臭不堪闻者，河间用防风通圣散一两，加薄荷、黄连各二钱以治之。古法有用苍耳散治之者，然以余之见，谓此炎上之火而治兼辛散，有所不宜，故多不见效。莫若但清阴火而兼以滋阴，久之自宁，此即高者抑之之法，故常以清化饮加白蒺藜五钱或一两，苍耳子二三钱。若火之甚者，再以清凉等剂加减用之，每获全愈，或用《宣明》防风汤之意亦可。但此证一见，即宜节戒早治，久则甚难为力也。凡鼻渊脑漏，虽为热证，然流渗既久者，即火邪已去，流亦不止，以液道不能扃固也。故新病者，多由于热；久病者，未必尽为热证，此当审察治之，若执用寒凉，未免别生他病。其有漏泄既多，伤其髓海，则气虚于上，多见头脑隐痛及眩运不宁等证，此非补阳不可，宜十全大补汤、补中益气汤之类主之。又《医学正传》有脑漏秘方，亦可检用。

——鼻齆息肉，阻塞清道，虽鼻为肺窍，而其壅塞为患者，乃经络肌肉之病，此实阳明热滞留结而然。故内治之法，宜以清火清气为主；外治之法，宜以黄白散及《千金》息肉方、雄黄散，或《简易》息肉方之类主之。

——酒齄赤鼻，多以好酒之人，湿热乘肺，熏蒸面鼻，血热而然；或以肺经素多风热，色为红黑而生齄疖者亦有之。内宜凉血清火，外宜硫黄散、白矾散之类主之。

——鼻衄证，详见血证门。

灸　法

囟会灸七壮
 治鼻齆鼻痔


上星三壮
 、七壮
 治浊涕


通天灸七壮
 灸后鼻出鼻积方愈


迎香治鼻塞多涕


人中

风府

百会

风池

大椎

曲差

合谷并治鼻流臭秽


鼻证论列方

川芎散因六九


雄黄散因八四


《宣明》防风汤因七七


凉膈散攻十九
 痘八三


硫黄散因八九


防风通圣散攻十六


苍耳散因七三


清化饮新因十三


补中益气汤补三十


神愈散因七四


《正传》脑漏秘方因七九


十全大补汤补二十


黄白散因八十


《千金》息肉方因八五


竹叶石膏汤寒五六


白矾散因八七


《简易》息肉方因八六


黄芩知母汤寒五一


论外备用方

川芎茶调散散四六
 伤寒鼻塞


羌活胜风汤散六一
 风热鼻塞


面鼻诸方详
 《因阵
 》六九至一百止


景岳全书卷之二十七终


卷之二十八必集

杂证谟

声　喑

经　义

《脉解篇》曰：所谓入中为喑者，阳盛已衰，故为喑也。内夺而厥，则为喑俳，此肾虚也，少阴不至者，厥也。

《经脉篇》曰：手少阴之别，名曰通里，循经入于心中，系舌本，属目系。其实则支隔，虚则不能言，取之掌后一寸，别走太阳也。足阳明之别，名曰丰隆。其别者，循胫骨外廉，上络头项，合诸经之气，下络喉嗌。其病气逆则喉痹瘁喑，实则狂巅，虚则足不收，胫枯，取之所别也。

《腹中论》帝曰：人有重身，九月而喑，此为何也？岐伯对曰：胞之络脉绝也。胞络者系于肾，少阴之脉，贯肾系舌本，故不能言。帝曰：治之奈何？岐伯曰：无治也，当十月复。帝曰：有病膺肿颈痛，胸满腹胀，此为何病？何以得之？岐伯曰：名厥逆。帝曰：治之奈何？岐伯曰：灸之则喑，石之则狂，须其气并，乃可治也。帝曰：何以然？岐伯曰：阳气重上，有余于上，灸之则阳气入阴，入则喑；石之则阳气虚，虚则狂。

《大奇论》曰：胃脉沉鼓涩，胃外鼓大，心脉小急坚，皆隔偏枯，男子发左，女子发右，不喑舌转，可治，三十日起；其从者喑，三岁起；年不满二十者，三岁死。肝脉骛暴，有所惊骇，脉不至若喑，不治自已。

《忧恚无言篇》帝曰：人之卒然忧恚而言无音者，何道之塞，何气出行，使音不彰？愿闻其方。少师曰：咽喉者，水谷之道也；喉咙者，气之所以上下者也；会厌者，音声之户也；口唇者，音声之扇也；舌者，音声之机也；悬雍垂者，声音之关也；颃颡者，分气之所泄也；横骨者，神气所使，主发舌者也。故人之鼻洞涕出不收者，颃颡不开，分气泄也。是故厌小而疾薄，则发气疾，其开阖利，其出气易；其厌大而厚，则开阖难，其出气迟，故重言也。人卒然无音者，寒气客于厌，则厌不能发，发不能下至，其开阖不致，故无音。帝曰：刺之奈何？岐伯曰：足之少阴上系于舌，络于横骨，终于会厌。两泻其血脉，浊气乃辟。会厌之脉，上络任脉，取之天突，其厌乃发也。

《逆调论》曰：不得卧而息有音者，是阳明之逆也。足三阳者下行，今逆而上行，故息有音也。夫起居如故而息有音者，此肺之络脉逆也，络脉不得随经上下，故留经而不行，络脉之病人也微，故起居如故而息有音也。

《宣明五气篇》曰：五邪所乱，邪入于阳则狂，邪入于阴则痹；搏阳则为巅疾，搏阴则为喑。阳入之阴则静，阴出之阳则怒，是谓五乱。

《脉要精微论》曰：心脉搏坚而长，当病舌卷不能言；其软而散者，当消环自已。

《生气通天论》曰：阳不胜其阴，则五脏气争，九窍不通。

《脉度篇》曰：五脏常内阅于上七窍也。五脏不和，则七窍不通。

《邪气脏腑病形篇》曰：心脉涩甚则为喑。

《寒热病篇》曰：暴喑气硬，取扶突与舌本出血。

《宝命全形论》曰：夫盐之味咸者，其气令器津泄；弦绝者，其音嘶败；木敷者，其叶发；病深者，其声哕。人有此三者，是谓坏府，毒药无治，短针无取，此皆绝皮伤肉，血气争黑。

《热病篇》曰：痱之为病也，身无痛者，四肢不收，智乱不甚，其言微知，可治；甚则不能言，不可治也。

《阴阳应象大论》曰：东方生风，在地为木，在脏为肝，在音为角，在声为呼。南方生热，在地为火，在脏为心，在音为徵，在声为笑。中央生湿，在地为土，在脏为脾，在音为宫，在声为歌。西方生燥，在地为金，在脏为肺，在音为商，在声为哭。北方生寒，在地为水，在脏为肾，在音为羽，在声为呻。

论 证 共二条


声音出于脏气，凡脏实则声弘，脏虚则声怯，故凡五脏之病皆能为喑。如以忧思积虑，久而至喑者，心之病也；惊恐愤郁，瘁然致喑者，肝之病也；或以风寒袭于皮毛，火燥刑于金脏，为咳为嗽而致喑者，肺之病也；或以饥饱，或以疲劳，致败中气而喘促为喑者，脾之病也。至于酒色过伤，欲火燔烁，以致阴亏而盗气于阳，精竭而移槁于肺，肺燥而嗽，嗽久而喑者，此肾水枯涸之病也。是五脏皆能为喑者其概如此。然舌为心之苗，心病则舌不能转，此心为声音之主也；声由气而发，肺病则气夺，此气为声音之户也；肾藏精，精化气，阴虚则无气，此肾为声音之根也。经曰：言而微，终日乃复言者，此气之夺也，而况于无声音者乎？是知声音之病，虽由五脏，而实惟心之神、肺之气、肾之精，三者为之主耳。然人以肾为根蒂，元气之所由生也，故由精化气，由气化神，使肾气一亏，则元阳寖弱，所以声音之标在心肺，而声音之本则在肾。观之经云：阳盛已衰，故为喑也，内夺而厥，则为喑俳，此肾虚也。然则肾为声音之根，信非谬矣。

——喑哑之病，当知虚实。实者其病在标，因窍闭而喑也；虚者其病在本，因内夺而喑也。窍闭者，有风寒之闭，外感证也；有火邪之闭，热乘肺也；有气逆之闭，肝滞强也。风闭者可散而愈，火闭者可清而愈，气闭者可顺而愈，此皆实邪之易治者也。至若痰涎之闭，虽曰有虚有实，然非治节不行，何致痰邪若此？此其虚者多而实者少，当察邪正，分缓急而治之可也。内夺者，有色欲之夺，伤其肾也；忧思之夺，伤其心也；大惊大恐之夺，伤其胆也；饥馁疲劳之夺，伤其脾也。此非各求其属而大补元气，安望其嘶败者复完，而残损者复振乎？此皆虚邪之难治者也。然难易之辨固若此，而犹有难易之辨者，则辨其久暂、辨其病因，乃可悉焉。盖暂而近者易，渐而久者难；脉缓而滑者易，脉细而数者难；素无损伤者易，积有劳怯者难；数剂即开者易，久药罔效者难。此外，复有号叫、歌唱、悲哭，及因热极暴饮冷水，或暴吸风寒而致喑者，乃又其易者也。若此者，但知养息，则弗药可愈。是皆所当辨者。


论 治 共七条


——风寒袭于皮毛，则热郁于内，肺金不清而闭塞喉窍，咳嗽甚而声喑者，宜参苏饮、二陈汤、小青龙汤、金水六君煎、三拗汤之类以散之。

——火邪侵肺，上焦热甚而声喑者，宜四阴煎、麦门冬汤主之。心火盛者，二阴煎；胃火上炎者，竹叶石膏汤；肝胆火盛者，柴胡清肝散之类主之；劳瘵痰嗽挟火者，竹叶麦门冬汤主之。

——肝邪暴逆，气闭为喑者，宜小降气汤、润下丸、七气汤之类主之。

——痰气滞逆而为喑者，如二陈汤、六安煎、贝母丸、润下丸之类，皆治标之可用者，或用盐汤探吐之亦可。其有虚痰或痰火之甚者，当于痰饮门参酌治之。

——虚损为喑者，凡声音之病惟此最多，当辨而治之。凡色欲伤阴，病在肾者，宜六味丸、八味丸、左归丸、右归丸、人参平肺汤、大补元煎之类主之，或兼肺火者，宜一阴煎、四阴煎、人参固本丸之类择而用之；凡大惊大恐，猝然致喑者，肝胆受伤也，宜七福饮、五福饮、十味温胆汤、平补镇心丹、定志丸之类主之；凡饥馁疲劳，以致中气大损而为喑者，其病在脾，宜归脾汤、理阴煎、补中益气汤、补阴益气汤、温肾饮之类主之；凡忧思过度，致损心脾而为喑者，宜七福饮、归脾汤之类主之；凡病人久嗽音哑者，必由元气大伤，肺肾俱败，但宜补肺气，滋肾水，养金润燥，其声自出，或略加诃子、百药煎之类，兼收敛以治其标，务宜先本后末，庶可保全。若见其假热而过用寒凉，或见其痰盛而妄行消耗，则未有一免者矣。

——凡患风毒，或病喉痈，病既愈而声则喑者，此其悬雍已损，虽喑无害也，不必治之。

——久病人语不出，心气已绝，不治。

简易方

一方 治失声不出，用萝卜捣自然汁，入姜汁少许，时时细饮之。

一方 用皂角一条去皮子，同萝卜三个煎服，数次声既出。

一方 治无故咽喉声音不出，用橘皮五两，水三升，煮一升，顿服效。

一方 治猝哑，用杏仁三分，去皮煎熬，别杵桂末一分，和捣如泥，每用杏核大一丸，绵裹噙口中。细细咽之，日三夜五。

一方 用密陀僧为极细末，每服一钱，点茶饮之，声即出。

按：上方皆治标之法，凡猝喑轻浅者，亦可取效；若系根本之病，不得概以为用。

声喑论列方

一阴煎新补八


二阴煎新补十


大补元煎新补一


五福饮新补七


补中益气汤补三十


归脾汤补三二


温胃饮新热五


补阴益气煎新补十六


六味丸补百二十


八味丸补一二一


金水六君煎新和一


左归丸新补四


右归丸新补五


人参固本丸补百六


定志丸补百十六


六安煎新和二


柴胡疏肝饮寒五九


二陈汤和一


参苏饮散三四


平补镇心丹补百一十


三拗汤散七八


七气汤和四七


竹叶石膏汤寒六


四阴煎新补十二


润下丸和百十七


人参平肺汤因一八七


理阴煎新热三


麦门冬汤寒四四


十味温胆汤和一五三


华盖散散七九


小青龙汤散八


竹叶麦门冬汤因一八九


贝母丸新和十八


小降气汤和四二


论外备用方

百合丸因一八八
 肺燥嘶声


杏仁煎因一八三
 咳嗽失声


诃子甘桔汤因一七八
 火盛失音


铁笛丸因一九一
 讴歌失音


靛花丸因一八二
 喉风失音



咽　喉

经　义

《忧恚无言篇》曰：咽喉者，水谷之道也，喉咙者，气之所以上下者。详前声喑门
 。

《阴阳别论》曰：一阴一阳结，谓之喉痹。

《厥论》曰：手阳明少阳厥逆，发喉痹嗌肿。

《经脉篇》曰：足阳明之别，上络头顶，合诸经之气，下络喉嗌。其病气逆则喉痹瘁喑。三焦手少阳也，是动则嗌肿喉痹。小肠手太阳也，是动则病嗌痛颔肿。肾足少阴也，是所生病，口热舌干，咽喉上气，嗌干及痛。

《骨空论》曰：督脉为病，嗌干。

《五音五味篇》曰：冲脉任脉皆起于胞中，上循背里，为经络之海。其浮而外者，循腹右上行，会于咽喉，别而络唇口。

《脉解篇》曰：厥阴所谓甚则嗌干、热中者，阴阳相薄而热，故嗌干也。

《奇病论》曰：肝者，中之将也，取决于胆，咽为之使。

《厥病篇》曰：嗌干，口中热如胶，取足少阴。

《杂病篇》曰：喉痹不能言，取足阳明；能言，取手阳明。

《热病论》曰：喉痹舌卷，口中干，烦心心痛，臂内廉痛不可及头，取手小指次指爪甲上，去端如韭叶。

《缪刺论》曰：邪客于手少阳之络，令人喉痹舌卷，口干心烦，刺手中指次指爪甲上，去端如韭叶各一痏。邪客于足少阴之络，令人嗌痛不可纳食，无故善怒，气上走贲上，刺足下中央之脉各三痏。嗌中痛，不能内唾者，刺然骨之前，出血立已。左刺右，右刺左。

《六元正纪大论》曰：少阳司天，三之气，喉痹目赤，善暴死。少阴司天，嗌干肿上。

《至真要大论》云：岁太阴在泉，嗌肿喉痹；太阳在泉，寒淫所胜，民病嗌痛颔肿；太阴之胜，喉痹项强；少阳司天，客胜则丹疹外发，喉痹头痛嗌肿。

论 证 共三条


喉痹一证，在古方书虽有十八证之辨，而古人悉指为相火。然此证虽多由火，而复有非火证者，不可不详察也。盖火有真假，凡实火可清者，即真火证也；虚火不宜清者，即水亏证也；且复有阴盛格阳者，即真寒证也。故《内经》曰：太阳在泉，寒淫所胜，民病嗌痛颔肿，其义即此，何后人之弗究也。

——喉痹所属诸经，凡少阳、阳明、厥阴、少阴皆有此证，具列如前，但其中虚实各有不同。盖少阳、厥阴为木火之脏，固多热证，阳明为水谷之海，而胃气直透咽喉，故又惟阳明之火为最盛。欲辨此者，但察以其情志郁怒而起者，多属少阳厥阴；以口腹肥甘，辛热太过而起者，多属阳明。凡患此者，多宜以实火论治。至若少阴之候，则非此之比。盖少阴之脉络于横骨，终于会厌，系于舌本，凡阴火逆冲于上，多为喉痹。但少阴之火，有虚有实，不得类从火断。若果因实火，自有火证火脉，亦易知也；若因酒色过度，以致真阴亏损者，此肾中之虚火证也，非壮水不可。又有火虚于下，而格阳于上，此无根之火，即肾中之真寒证也，非温补命门不可。凡此诸经不同，而虚实大异，皆后人所罕知者，独《褚氏遗书》有上病察下之说，诚见道之言也。

——咽喉证，总谓之火，则名目虽多，似有不必尽辨者，然亦有不可不辨者，如单乳蛾、双乳蛾，及缠喉风之有不同也。盖肿于咽之两旁者为双蛾，肿于一连者为单蛾，此其形必圆突如珠，乃痈节之类结于喉间，故多致出毒，或宜刺出其血而愈者。若缠喉风则满片红肿，多不成脓，亦不必出血，但使火降，其肿自消。此其所以有异，而治之当有法也。


论 治 共九条


——火证喉痹，悉宜以抽薪饮主之。火不甚者，宜徙薪饮主之。凡肝胆之火盛者，宜以芍药、栀子、龙胆草为主；阳明胃火盛者，宜以生石膏为主；若大便秘结不通，则宜加大黄、芒硝之属，通其便而火自降。凡火浮于上而热结于头面咽喉者，最宜清降，切不可用散风升阳等剂。盖此火由中，得升愈炽。经曰高者抑之，正此之谓，非火郁宜发及升阳散火之义。学者于此，最当体察，勿得误认其面目。凡外治火证肿痛之法，宜以木别子磨醋，用鹅翎蘸搅喉中，引去其痰，或另少和清水，免其太酸，时时呷漱喉中，不可咽下，引吐其痰为更善，漱后以代匙散吹之，仍内服煎药，自无不愈。凡火壅上，而食物之治，最宜雪梨浆、绿豆饮之属为妙。若南方少梨之处，或以好萝卜杵汁，和以清泉，少加玄明粉，搅匀徐徐饮之，既可消痰，亦可清火，凡单双乳蛾，若毒未甚，脓未成者，治之自可消散。若势甚而危者，必须砭出其血，庶可速退。此因其急，亦不得已而用之也。又古法用三棱针刺少商穴出血，云治喉痹立愈。

——阴虚喉痹，其证亦内热口渴喉干，或唇红颊赤，痰涎壅盛，然必尺脉无神，或六脉虽数而浮软无力。但察其过于酒色，或素禀阴气不足，多倦少力者，是皆肾阴亏损，水不制火而然。火甚者，宜滋阴八味煎、加减一阴煎之类主之；火微而不喜冷物，及大便不坚，小便不热者，宜六味地黄汤、一阴煎之类主之；若因思虑焦劳，兼动心火者，宜二阴煎主之。

——格阳喉痹，由火不归元，则无根之火客于咽喉而然，其证则上热下寒，全非火证。凡察此者，但诊其六脉微弱，全无滑大之意，且下体绝无火证，腹不喜冷，即其候也。盖此证必得于色欲伤精，或泄泻伤肾，或本无实火而过服寒凉，以伤阳气者，皆有此证，速宜用镇阴煎为上，八味地黄汤次之，或用蜜附子含咽亦妙。若再用寒凉，必致不救。

——阳虚喉痹，非喉痹因于阳虚，乃阳虚因于喉痹也。盖有因喉痹而过于攻击，致伤胃气者；有艰于饮食，仓廪空虚，亦伤胃气者；又有气体素弱，不耐劳倦而伤胃气者。凡中气内虚，疼痛外逼，多致元阳飞越，脉浮而散，或弱而涩，以致声如鼾睡，痰如拽锯者，此肺胃垂绝之候，速宜挽回元气，以人参一味浓煎，放心徐徐饮之。如痰多者，或加竹沥、姜汁亦可。如迟，多致不救。如作实火治之，则祸如反掌。

——喉癣证。凡阴虚劳损之人，多有此病。其证则满喉生疮，红痛久不能愈，此实水亏虚火证也，宜用前阴虚喉痹之法治之。若多咳嗽肺热，宜以四阴煎之类主之。若满喉生疮，破烂而痛者，宜用牛黄益金散吹敷之，仍内服滋补真阴之剂，自可全愈。

——瘟毒喉痹，乃天行瘟疫之气，其证则咽痛项肿，甚有颈面头项俱肿者。北方尤多此病，俗人呼为蛤蟆瘟，又名颅鹚瘟，亦名大头瘟，此湿热壅盛，最凶之候，宜清诸经之火，或泻阳明之热，当察缓急而治之。东垣有普济消毒饮，专治瘟毒喉痹，百发百中。

——锁喉风证，时人以咽喉肿痛，饮食难入，或痰气壅塞不通者，皆称为锁喉风，而不知真正锁喉风者，甚奇甚急，而实人所未知也。余在燕都，尝见一女子，年已及笄，忽一日于仲秋时，无病而喉窍紧涩，息难出入，不半日而紧涩愈甚。及延余视，诊其脉，无火也；问其喉，则无肿无痛也；观其貌，则面青瞠目不能言语；听其声，则喉窍之细如针，抽息之窘如线，伸颈挣命求救，不堪之状甚可怜也。余见而疑之，不得其解，然意谓风邪闭塞喉窍，非用辛温不能解救，遂以二陈汤加生姜煎而与之，毫忽无效。意复用独参汤以救其肺，然见其势危若此，恐滋怨谤，终亦未敢下手。他医见之，亦但束手而已。如此者，一日夜而殁。后又一人亦如此而殁。若此二人者，余至今莫识其所以病，此终身之疑窦，殊自愧也。然意必肺气竭绝而然，倘再有值此者，恐非独参汤决不能救。故笔诸此，以俟后之君子虚心详酌焉。

——杨梅结毒，有喉间溃烂作痛，久而不愈者，此非喉痹之属，乃杨梅疮毒也，宜仙遗粮汤；甚者，宜以土茯苓煎汤吞五宝丹。

——诸物哽于喉中，或刺或骨，必有锋芒之逆，所以刺而不下。凡下而逆者，反而上之则顺矣，故治此者，当借饮食之势，涌而吐之，使之上出，则如拔刺之捷也。若芒刺既深，必欲推下，非惟理势不能，必且延迟，或食饮既消，无可推送，以致渐肿，则为害非细矣。凡诸骨鲠，或以饧糖一大块，满口吞而咽之；或用韭菜煮略熟，勿切，吞下一束，即裹而下，亦妙。

述 古 共二条


张子和曰：喉痹病，大概痰火所致。急者，宜吐痰后复下之，上下分消而愈；又甚者，以针刺去血，然后用药吐下，此为治之上策。若人畏惧而委曲旁求，瞬息丧命。治喉痹之火，与救火同，不容少待。《内经》曰：火郁发之。发，散也，吐中有发散之义；出血者，亦发散之端也。治斯疾者，毋执缓方、小方而药之，曰吾药王道，不动脏腑。若幸遇疾之轻者而获愈，疾之重者循死矣，岂非误杀也耶？

庞氏曰：伏气之病，古方谓之肾伤寒，谓非时有暴寒中人，毒气伏于少阴经，始初不病，旬月乃发，脉微弱，法当以伤寒治之，非喉痹之病也，次必下利。

愚按：此证亦所尝有，是必以少阴、少阳之火令，太阳之寒令，太阴之湿令，而复兼风寒之邪者，皆有此证，故治此者，不必治喉痹，但治外邪，其喉自愈，即如新方诸柴胡饮及散阵诸方，皆可随宜酌用。


格阳喉痹新案

余友王蓬雀，年出三旬，初未识面，因患喉痹十余日，延余诊视。见其头面浮大，喉颈粗极，气急声哑，咽肿口疮，痛楚之甚。一婢倚背，坐而不卧者累日矣。及察其脉，则细数微弱之甚，问其言，则声微似不能振者，询其所服之药，则无非芩、连、栀、柏之属。此盖以伤阴而起，而复为寒凉所逼，以致寒盛于下而格阳于上，即水饮之类俱已难入，而尤畏烦热。余曰：危哉，再迟半日，必不救矣。遂与镇阴煎，以冷水顿冷，徐徐使咽之，用毕一煎，过宿而头项肿痛尽消如失。余次早见之，则癯然一瘦质耳，何昨日之巍然也。遂继服用五福饮之类，数剂而起，疑者始皆骇服。自后感余再生，遂成莫逆。

虚损喉癣新案

来宅女人，年近三旬，因患虚损，更兼喉癣疼痛，多医罔效。余诊其脉，则数而无力，察其证，则大便溏泄，问其治，则皆退热清火之剂，然愈清火而喉愈痛。察之既确，知其本非实火，而且多用寒凉，以致肚腹不实，总亦格阳之类也。遂专用理阴煎及大补元煎之类出入间用，不半月而喉痛减，不半年而病全愈。

小儿吞钉新案

王氏子，甫周岁，其母以一铁钉与之玩弄，不觉纳之口中，吞入喉间，其父号呼求救。余往视之，但见其母倒提儿足，以冀其出，口鼻皆血，危剧之甚。余晓之曰：岂有倒悬可以出钉而能无伤命者哉？因速令抱正，遂闻啼声。余曰：钉已下咽，不在喉矣。其父曰：娇嫩之脏，安能堪此？但因其哀求之切，不得不允，姑以慰之。然计无从出，而逼索方药，顷刻数四。余只得静坐斋头，潜思熟计，亦无所得，乃取本草一玩，觊启其几。见所载曰：铁畏朴硝。遂得一计，乃用活磁石一钱，朴硝二钱，并研为末，付其父，令以熬熟猪肉加蜜和调药末与之，于申末之顷尽吞之。至次早，其父匍匐阶前曰：昨于三鼓时，忽解下一物，大如芋子，莹如莼菜，润滑无棱，药护其外，拨而视之，则钉在其中矣。持以视余，乃京中钉鞋所用蘑菇钉也。其父索其方，并问其故。余曰：所用者，芒硝、磁石耳，盖硝非磁石不能使药附钉，磁石非硝不能逐钉速出，非油则无以润，非蜜则未必吞，合是四者，则着者着，逐者逐，润者润，同功合力，裹护而出矣，公亦以为然否？其父手额称谢曰：神哉！不可泯也，宜笔记之，以资后人之识焉。

附　案

薛立斋治一妇人，咽间作痛，两月后始溃而不敛，遍身筋骨亦痛，诸药不应。先以土萆薢汤数剂而敛，更以四物汤倍加土茯苓、黄芪，二十余剂，诸证悉愈。又一弥月小儿，先于口内患之，后延于身，年余不愈。以土茯苓为末，乳汁调服，母以白汤调服，月余而愈。又一男子以生广疮，服轻粉稍愈，后复发，又服轻粉稍愈；继后大发，喉腭溃蚀，与鼻相通，臂腿数枚如桃大，溃年余不敛，虚证悉具。投以萆薢汤为主，佐以健脾诸药，月余而安。又一妇人，脸鼻俱蚀，半载不敛，治以前药而愈。

按：此方本治淫疮，味甘而利，善去湿热，和血脉，所以凡诸疮毒，皆宜用之，其效未可尽述。

咽喉论列方

抽薪饮新寒三


徙薪饮新寒四


土萆薢汤外一九九


一阴煎新补八


二阴煎新补十


仙遗粮汤外一九八


五福饮新补六


独参汤补三五


六味地黄汤补百二十


四物汤补八


二陈汤和一


滋阴八味煎新寒十七


绿豆饮新寒十四


理阴煎新热三


加减一阴煎新补九


雪梨浆新寒十六


镇阴煎新热十三


普济消毒饮寒十三


五宝丹外百五


四阴煎新补十二


牛黄益金散因一八五


蜜附子因一八四


代匙散新因四八


大补元煎新补一


八味地黄丸补一二一


论外备用方

甘露饮寒十


加减八味丸补一二二


《直指》黄芩汤寒百七
 心肺热


咽喉诸方详因阵一七五至二百一止



齿　牙

经　义

《上古天真论》曰：女子七岁，肾气盛，齿更发长。三七，肾气平均，故真牙生而长极。丈夫八岁，肾气实，发长齿更。三八，肾气平均，筋骨劲强，故真牙生而长极。五八，肾气衰，发堕齿槁。八八，则齿发去。

《邪客篇》曰：天有列星，人有牙齿。

《五味论》帝曰：苦走骨，多食之，令人变呕，何也？少俞曰：苦入于胃，五谷之气，皆不能胜苦，苦入下脘，三焦之道皆闭而不通，故变呕。齿者，骨之所终也，故苦入而走骨，故入而复出，知其走骨也。

《经脉篇》曰：手阳明之脉，其支者从缺盆上颈贯颊，入下齿中。足阳明之脉，下循鼻外，入上齿中，还出挟口环唇，下交承浆。

《寒热篇》曰：臂阳明有入颃遍齿者，名曰大迎，下齿龋取之。臂恶寒补之，不恶寒泻之。足太阳有入颃遍齿者，名曰角孙，上齿龋取之，在鼻与颃前。方病之时，其脉盛，盛则泻之，虚则补之。骨寒热者，病无所安，汗注不休。齿未槁，取其少阴于阴股之络。齿已槁，死不治。骨厥亦然。

《杂病篇》曰：齿痛，不恶清饮，取足阳明。恶清饮，取手阳明。

论 证 共四条


齿牙之病有三证：一曰火，二曰虫，三曰肾虚。凡此三者，病治各有不同，辨得其真，自无难治之齿病矣。凡火病者，必病在牙床肌肉间，或为肿痛，或为糜烂，或为臭秽脱落，或牙缝出血不止，是皆病在经络。而上牙所属，足阳明也，止而不动；下牙所属，手阳明也，嚼物则动而不休。此之为病，必美酒厚味，膏粱甘腻过多，以致湿热蓄于肠胃，而上壅于经，乃有此证。治宜戒厚味，清火邪为主。虫痛者，其病不在经而在牙，亦由肥甘湿热化生牙虫以致蚀损蛀空，牙败而痛，治宜杀虫为主。湿热胜者，亦宜兼清胃火。肾虚而牙病者，其病不在经而在脏，盖齿为骨之所终，而骨则主于肾也，故曰：肾衰则齿豁，精固则齿坚。至其为病，则凡齿脆不坚，或易于摇动，或疏豁，或突而不实，凡不由虫不由火而齿为病者，必肾气之不足。此则或由先天之禀亏，或由后天之斫丧，皆能致之，是当以专补肾气为主。

——齿有伤于外因者，或以击损，或以跌扑，或勉强咬嚼坚硬等物，久之无不损齿，此岂药之可疗？知者自当慎也。

——种齿法：古有晨昏叩齿之说，虽亦可行，然而谷谷震动，终非尽善之道。余每因劳因酒，亦尝觉齿有浮突之意，则但轻轻咬实，务令渐咬渐齐，或一二次，或日行二三次，而根自固矣。又凡于小解时，必先咬定牙根而后解，则肾气亦赖以摄，非但固精，亦能坚齿。故余年逾古稀而齿无一损，亦大得此二方之力。

——《金丹全书》云：今人漱齿，每以早晨，是倒置也。凡一日饮食之毒，积于齿缝，当于夜晚刷洗，则垢秽尽去，齿自不坏。故云：晨漱不如夜漱。此善于养齿者。今观智者每于饭后必漱，则齿至老坚白不坏，斯存养之功可见矣。

论 治 共六条


——阳明热壅牙痛，宜清胃散、清胃饮之类主之。若火之甚者，宜抽薪饮、太清饮之类主之，皆所以清其源也。若肾阴本虚，胃火复盛，上实下虚而为热渴肿痛者，玉女煎为最妙。

——牙痛外敷之药，惟辛温可以散热，宜细辛煎、丁香散、姜黄散、赴筵散之类主之，然惟二辛煎、三香散为尤妙。

——虫牙蛀空疼痛，宜《瑞竹堂方》韭子汤、巴豆丸、藜芦散，皆可择而用之。

——牙缝出血不止，无非胃火所致，宜以前清胃等药主之。亦有阴虚于下，格阳于上，则六脉微细，全非实热火证。牙缝之血，大出不能止而手足厥冷者，速宜以镇阴煎主之，若误用寒凉，必致不救。

——肾虚牙齿不固，或摇动，或脆弱浮突者，虽宜以补肾为主，然亦当辨其寒热。凡左归丸、六味丸，可壮肾中之阴；右归九、八味丸，可补肾中之阳，须通加骨碎补丸服尤妙。若齿牙浮动脱落，或牙缝出血，而口不臭，亦无痛者，总属阴中之阳虚，宜安肾丸之类主之。

——走马牙疳，牙床腐烂，齿牙脱落。谓之走马者，言其急也，此盖热毒蕴蓄而然。凡病此者，大为凶候。初见此证，速宜内泻阳明之火，兼以绿豆饮常服之；用冰白散、三仙散、麝矾散、北枣丹之类敷之。丹溪曰：用干北枣烧存性，同枯矾为末敷之，神效。

述 古 共二条


《圣惠方》云：热者怕冷水，宜用牙硝、姜黄、雄黄、荆芥等治之。冷者怕热汤，宜用干姜、荜茇等治之。不怕冷热乃风牙，以猪牙皂角、僵蚕、蜂房、草乌治之。有孔者为虫牙，宜雄黄、石灰、沙糖等治之。用药了，皆以温水漱之。

薛立斋曰：齿痛，若因手足阳明经湿热，用东垣清胃散；若因风寒入脑，脑痛齿亦痛，用羌活附子汤；若因思虑伤脾，用归脾汤；若因郁火所致，用越鞠丸；若因酒面炙煿而发，用清胃散；若因饮食伤脾，用六君子汤；若因劳伤元气，用补中益气汤；若因脾胃素弱，用六君子、当归、升麻；若因肾经阴虚，用六味丸；若因肾经阳虚，用八味丸；若阴阳俱虚，用十补丸；若脾肾虚寒，用安肾丸。徐用诚先生云：凡齿痛恶寒热等证，属足、手阳明经；齿摇断脱，属足少阴经；齿蚀肿痛出血，皆胃火所致也，亦有诸经错杂之邪与外因为患者。

附　案

《医统》云：宋汪丞相之宠，好食厚味。一日，热大作，齿间壅出有肉，渐大胀满，口不能闭，水浆不入。一医用生地黄汁一碗，牙皂角数挺，火上炙热，蘸汁令尽，为末，敷壅肉上，随即消缩，不日而愈。

针灸法

足内踝二尖治上牙痛
 ，灸之
 。足三里治上齿痛
 ，灸四十九壮
 。手三间治下齿痛
 ，灸七壮
 。列缺灸七壮
 ，永不发
 。合谷齿龋灸之
 。内庭下牙痛
 ，针灸皆可
 。阳谷治上牙痛
 ，在手外踝骨尖
 ，左灸右
 ，右灸左
 ，十一壮
 ，屡验神效
 。太渊治风牙
 。肩髃七壮
 ，随左右灸之
 。耳垂下尽骨上穴，灸三
 壮
 ，痛即止
 ，如神
 。

一法：治一切牙痛，以草量手中指，至掌后横纹止，将草折作四分，去三留一，于横纹后量臂中，随痛左右灸三壮，即愈。

经验法：于耳前鬓发尖内有动脉处，随痛左右用小艾炷灸五七壮，神效。亦不必贴膏药。如再发，再灸，即可断根。

齿牙论列方

清胃饮寒五六


清胃散寒五四


补中益气汤补三十


抽薪饮新寒三


冰玉散新因四六
 、四七


羌活附子汤散五九


太清饮新寒十三


三仙散因一五四


六君子汤补五


绿豆饮新寒十四


藜芦散因一五一


瑞竹堂方因一四九


归脾汤补三二


三香散新因四九


韭子汤因一四八


麝矾散因一五五


六味丸补百二十


玉女煎新寒十二


丁香散因一四二


八味丸补百十二


镇阴煎新热十三


姜黄散因一六四


左归丸新补四


细辛煎因百四十


赴筵散因一四五


右归丸新补五


二辛煎新因四五


越鞠丸和一五四


十补丸热一七三


北枣丹因一五二


巴豆丸因百五十


安肾丸因一三八


论外备用方

《良方》芦芸丸寒一六八
 疳虫


齿牙诸方详因阵一三五至一七四止


景岳全书卷之二十八终


卷之二十九必集

杂证谟

遗　精

经　义

《上古天真论》曰：上古有真人者，提挈天地，把握阴阳，呼吸精气，独立守神，肌肉若一。故能寿敝天地，无有终时。中古有至人者，淳德全道，和于阴阳，调于四时，去世离俗，积精全神，游行天地之间，视听八远之外。此盖益其寿命而强者也，亦归于真人。其次有圣人者，处天地之和，从八风之理，适嗜欲于世俗之间，无恚嗔之心，行不欲离于世，举不欲观于俗，外不劳形于事，内无思想之患，以恬愉为务，以自得为功，形体不敝，精神不散，亦可以百数。今时之人不然也，以酒为浆，以妄为常，醉以入房，以欲竭其精，以耗散其真，不知持满，不时御神，务快其心，逆于生乐，起居无节，故半百而衰也。夫上古圣人之教下也，皆谓之虚邪贼风，避之有时，恬憺虚无，真气从之，精神内守，病安从来。肾者主水，受五脏六腑之精而藏之，故五脏盛，乃能泻。

《生气通天论》曰：苍天之气清净，则志意治，顺之则阳气固，虽有贼邪，弗能害也，此因时之序。故圣人传精神，服天气，而通神明。失之则内闭九窍，外壅肌肉，卫气解散，此谓自伤，气之削也。阴者，藏精而起亟也；阳者，卫外而为固也。凡阴阳之要，阳密乃固，两者不和，若春无秋，若冬无夏，因而和之，是谓圣度。故阳强不能密，阴气乃绝，阴平阳秘，精神乃治，阴阳离决，精气乃绝。阴之所生，本在五味，阴之五宫，伤在五味。味过于辛，筋脉沮弛，精神乃央。

《金匮真言论》曰：夫精者，身之本也。故藏于精者，春不病温。

《本神篇》曰：天之在我者德也，地之在我者气也，德流气薄而生者也。故生之来谓之精，两精相搏谓之神，随神往来谓之魂，并精而出入者谓之魄。是故怵惕思虑者则伤神，神伤则恐惧流淫而不止。恐惧而不解则伤精，精伤则骨酸痿厥，精时自下，是故五脏主藏精者也，不可伤，伤则失守而阴虚，阴虚则无气，无气则死矣。

《本脏篇》曰：人之血气精神者，所以奉生而周于性命者也。志意者，所以御精神，收魂魄，适寒温，和喜怒者也。志意和则精神专直，魂魄不散，悔怒不起，五脏不受邪矣。

《经脉篇》曰：人始生，先成精，精成而脑髓生。

《邪客篇》曰：心者，五脏六腑之大主也，精神之所舍也，其脏坚固，邪弗能容也。容之则心伤，心伤则神去，神去则死矣。

《平人绝谷篇》曰：血脉和则精神乃居，故神者，水谷之精气也。

《调经》、《本神》等论曰：心藏神，肺藏气，肝藏血，脾藏肉，肾藏精，而成此形。志意通，内连骨髓，而成身形五脏。

《六节藏象论》曰：心者，生之本，神之变也。肾者主蛰，封藏之本，精之处也。

《痿论》曰：肺主身之皮毛，心主身之血脉，肝主身之筋膜，脾主身之肌肉，肾主身之骨髓。

《卫气篇》曰：五脏者，所以藏精神魂魄者也；六腑者，所以受水谷而行化物者也。其气内干五脏，而外络肢节。其浮气之不循经者为卫气，其精气之行于经者为营气。阴阳相随，外内相贯，如环之无端。

《疏五过论》曰：尝贵后贱，虽不中邪，病从内生，名曰脱营。尝富后贫，名曰失精，五气流连，病有所并。暴乐暴苦，始乐后苦，皆伤精神，精气竭绝，形体毁沮。故贵脱势，虽不中邪，精神内伤，身必败亡。

论 证 共三条


梦遗精滑，总皆失精之病。虽其证有不同，而所致之本则一。盖遗精之始，无不病由乎心，正以心为君火，肾为相火，心有所动，肾必应之。故凡以少年多欲之人，或心有妄思，或外有妄遇，以致君火摇于上，相火炽于下，则水不能藏，而精随以泄。初泄者不以为意，至再至三，渐至不已，及其久而精道滑，则随触皆遗，欲遏不能矣。斯时也，精竭则阴虚，阴虚则无气，以致为劳为损，去死不远，可无畏乎。盖精之藏制虽在肾，而精之主宰则在心，故精之蓄泄，无非听命于心。凡少年初省人事，精道未实者，苟知惜命，先须惜精。苟欲惜精，先宜净心。但见伶俐乖巧之人，多有此病，而田野愚鲁之夫，多无此病，其故何也？亦总由心之动静而已，此少年未病之前，所当知也。及其既病而求治，则尤当以持心为先，然后随证调理，自无不愈。使不知求本之道，全恃药饵，而欲望成功者，盖亦几希矣。

遗精之证有九：凡有所注恋而梦者，此精为神动也，其因在心。有欲事不遂而梦者，此精失其位也，其因在肾。有值劳倦即遗者，此筋力有不胜，肝脾之气弱也。有因用心思索过度辄遗者，此中气有不足，心脾之虚陷也。有因湿热下流，或相火妄动而遗者，此脾肾之火不清也。有无故滑而不禁者，此下元之虚，肺肾之不固也。有素禀不足而精易滑者，此先天元气之单薄也。有久服冷利等剂，以致元阳失守而滑泄者，此误药之所致也。有壮年气盛，久节房欲而遗者，此满而溢者也。凡此之类，是皆遗精之病。然心主神，肺主气，脾主湿，肝主疏泄，肾主闭藏。则凡此诸病，五脏皆有所主，故治此者，亦当各求所因也。至若盛满而溢者，则去者自去，生者自生，势出自然，固无足为意也。

——因梦而出精者，谓之梦遗；不因梦而精自出者，谓之滑精。梦遗者，有情，有火，有虚，有溢。有因情动而梦者，有因精动而梦者。情动者，当清其心；精动者当固其肾。滑精者，无非肾气不守而然。若暴滑而兼痛者，则当从赤白浊门论治。


论 治 共八条


——精道滑而常梦常遗者，此必始于欲念，成于不谨，积渐日深，以致肾气不固而然。惟苓术菟丝丸为最佳，其次，则小菟丝子丸、金锁思仙丹之类，皆可择用。

——君火不清，神摇于上，则精遗于下。火甚者，宜先以二阴煎之类清去心火；火不甚者，宜先以柏子养心丸、天王补心丹，或人参丸、远志丸之类收养心气，然后用苓术菟丝丸之类固之。

——相火易动，肝肾多热，而易于疏泄者，宜《经验》猪肚丸为最，或固精丸之类主之。然须察其火之微甚，宜清者亦当先清其火。

——凡思虑劳倦，每触即遗者，但当培补心脾，勿得误为清利。惟寿脾煎，或归脾汤减去木香，或用秘元煎主之，皆其宜也。其有气分稍滞，不堪芪、术者，宜菟丝煎主之，或以人参汤吞苓术菟丝丸亦妙。

——先天素禀不足，元阳不固，每多遗滑者，当以命门元气为主，如左归、右归、六味、八味等丸，或五福饮、固阴煎、菟丝煎之类随宜用之，或《经验》秘真丹亦可酌用。

——湿热下流，火伏阴中而遗者，宜四苓散，或大小分清饮之类主之。

——过服寒凉冷利等药，以致阳气不固，精道滑而遗泄不止者，速当温补脾肾，宜五君子煎、寿脾煎、或右归丸、八味地黄丸、家韭子丸之类主之。

——治遗精之法，凡心火盛者，当清心降火；相火盛者，当壮水滋阴；气陷者，当升举；滑泄者，当固涩；湿热相乘者，当分利；虚寒冷利者，当温补；下元元阳不足，精气两虚者，当专培根本。今人之治遗泄，动以黄柏、知母为君，或专用固本丸、坎离丸之类，不知苦寒之性，极能沉降泻水，肾虚者尤非所宜。肾有补而无泻，此辈亦何裨于肾，而凡用治于非火滑泄者，适足为肾之害耳。

述 古 五条


丹溪曰：梦遗精滑，专主乎热，热则流通，宜滋阴降火。劳神思者，安神养心。久而虚脱者，须兼补药及收涩之药，无有不愈。

薛立斋曰：按前证若肾气不足，用益志汤、金锁正元丹；肝肾虚热者，用六味丸、加味逍遥散；脾虚热者，用六味丸、补中益气汤。凡此悉属不足之证，宜用十全大补汤，或用萆薢分清饮送八味丸。又曰：按前证属足三阴亏损所致，若肝肾虚热者，用四物加柴胡、山栀、山茱萸、山药。脾胃气虚者，用补中益气加山茱萸、山药。思虑伤脾者，兼用归脾汤加山茱萸、山药。肝肾亏损者，六味丸。真阳虚败者，八味丸。心肾不交，用萆薢分清饮。心气虚热者，清心莲子饮。

楼全善《纲目》云：一壮年梦遗白浊，与涩精药益甚，知其郁滞，改用导赤散，大剂服之，遗浊皆止。又一中年梦遗，与涩药勿效，改与神芎丸下之，下后与猪苓丸，遂愈。

徐东皋云：梦遗因心经有火，神思不宁，所以梦与人交而精泄，治当用清心、安神、温胆等剂，加黄连、生地、人参、远志、茯神、枣仁、羚羊角之类。有自遗者，乃气血虚而下脱，有因热而流通者，当分虚实，须用八物汤加龙骨、牡蛎、樗根皮之类。有小便后精出不可禁者，或不小便而自出者，或茎中出而痒痛，常如欲小便者，并宜先服辰砂妙香散，或威喜丸，或分清饮，别以绵裹龙骨同煎，或加五倍子、牡蛎、白茯苓、五味子之属煎服。

王宇泰曰：凡病精泄不禁，自汗头眩，虚极，或寒或热，用补涩之药不效，其脉浮软而散，盖非虚也，亦非房室过度，此无他，心有所睹，因有所慕，意有所乐，欲想方兴，不遂所欲，而致斯疾。既以药补且固，不效，将何以治之？缘心有爱则神不归，意有想则志不宁，当先和营卫，营卫和则心安。次调其脾，脾气和则志舍定，心肾交媾，精神内守，其病自愈。其法用人参三钱，当归一钱，洗焙为末，作三服，糯米饮调下，服毕自汗出而寒热退。若头眩未除，用川芎三钱，人参一钱，焙为末，作三服，沸汤调下。头眩瘥而精不禁者，用芍药半两，丁香三钱，木香三钱，锉散，每服用生姜五片，枣二枚，以水同煎，空心服，即心安神定，精固神悦。

遗精论列方

小菟丝丸固三五


家韭子丸固三四


五君子煎新热六


人参丸补百五


归脾汤补三二


大分清饮新寒五


菟丝煎新固三


寿脾煎新热十六


小分清饮新和十三


远志丸补百十三


固精丸固三十


苓术菟丝丸新固五


秘元煎新固一


秘真丹固二五


金锁思仙丹固十九


固阴煎新固二


二阴煎新补十


金锁正元丹固十八


左归丸新补四


右归丸新补五


补中益气汤补三十


五福饮新补六


八物汤补十九


十全大补汤补二十


六味丸补百二十


八味丸补一二一


天王补心丹补百八


益志汤热一六五


《经验》猪肚丸固四十


逍遥散补九二


四物汤补八


辰砂妙香散固十五


安神丸寒一四二


温胆汤和一五三


柏子养心丸补百十一


威喜丸固四五


导赤散寒一二二


清心莲子饮寒三二


猪苓丸因四八


四苓散和一八七


萆薢分清饮热一六四


神芎丸攻七二


论外备用方

还少丹补一三五


心肾丸补百十二


枸杞子丸补一四二


金樱膏补一百


安肾丸热一六六
 精寒不禁


小安肾丸热一六七
 阴虚梦遗


玉锁丹固二一
 不禁


金锁丹固十七


金锁匙丹固二十
 鬼交梦遗


固真散固二八
 暖下元


三仙丸固四一
 遗滑


金樱丸固二四


固真丸固二七
 久滑


九龙丸固四二


水陆二仙丹固二三


韭子丸固三三
 虚寒漏精


茯菟丸固三八
 思虑伤精


王荆公妙香散固十六
 安神固精



淋　浊

经　义

《至真要大论》曰：诸转反戾，水液浑浊，皆属于热。太阳之胜，阴中乃疡，隐曲不利，互引阴股。

《痿论》曰：思想无穷，所愿不得，意淫于外，入房太甚，宗筋弛纵，发为筋痿，及为白淫。

《口问篇》曰：中气不足，溲便为之变。

《五癃津液别篇》曰：阴阳不和，则使液溢而下流于阴，髓液皆减而下，下过度则虚，虚故腰背痛而胫酸。

《气厥论》曰：胞移热于膀胱，则癃溺血。

《评热病论》曰：小便黄者，少腹中有热也。

《玉机真脏论》曰：冬脉不及，则令人少腹满，小便变。

《经脉别论》曰：饮入于胃，游溢精气，上输于脾，脾气散精，上归于肺，通调水道，下输膀胱，水精四布，五经并行，合于四时五脏阴阳，揆度以为常也。

论 证 共四条


便浊证有赤白之分，有精溺之辨。凡赤者多由于火，白者寒热俱有之。由精而为浊者，其动在心肾。由溺而为浊者，其病在膀胱、肝、脾。

——赤浊之证，有溺之赤色者，有带血而赤者。若见鲜血，则当从血证门溺血条下治之。若溺之黄赤者，此固多有火证，然必赤而痛涩，及别有火脉火证，方可以火证赤浊论治。若或以劳倦过伤，或以久病，或以酒色耗伤真阴，或以素服清凉等药，愈服愈赤，愈见短少，而且无痛涩等证者，此系水亏液涸，全非赤浊之比。经曰：中气不足，溲便为之变，即此类也。但当温补下元，使之气化，水必自清，切不可因小便黄赤，一概皆从火治。

——白浊证，有浊在溺者，其色白如泔浆。凡肥甘酒醴，辛热炙煿之物，用之过当，皆能致浊。此湿热之由内生者也。又有炎热湿蒸，主客时令之气侵及脏腑者，亦能致浊，此湿热之由外入者也。然自外而入者少，自内而生者多。总之，必有热证热脉，方是火证。清去其火，则浊无不愈矣。有浊在精者，必由相火妄动，淫欲逆精，以致精离其位，不能闭藏，则源流相继，淫溢而下，移热膀胱，则溺孔涩痛，清浊并至，此皆白浊之因热证也。及其久也，则有脾气下陷，土不制湿，而水道不清者；有相火已杀，心肾不交，精滑不固，而遗浊不止者，此皆白浊之无热证也。有热者，当辨心肾而清之；无热者，当求脾肾而固之、举之。治浊之法无出此矣。

淋之为病，小便痛涩滴沥，欲去不去，欲止不止者是也，是亦便浊之类，而实浊之甚者。但浊出于暂，而久而不已，则为淋证。其证则或有流如膏液者，或出如砂石而痛不可当者，或有如筋条者，或时为溺血、血条者，此淋之与浊诚有不同。故严氏有五淋之辨，曰气、石、血、膏、劳也。气淋为病，小便涩，常有余沥。石淋，茎中痛，溺如砂石，不得卒出。膏淋，溺如膏出。劳淋，劳倦即发，痛引气冲。血淋，遇热即发，甚则溺血。候其鼻头色黄者，小便难也。大抵此证，多由心肾不交，积蕴热毒，或酒后房劳，服食燥热，七情郁结所致。此严氏之说，固已尽之，然淋之初病，则无不由乎热剧，无容辨矣。但有久服寒凉而不愈者，又有淋久不止，及痛涩皆去，而膏液不已，淋如白浊者，此惟中气下陷，及命门不固之证也。故必以脉以证，而察其为寒、为热、为虚，庶乎治不致误。

论 治 共六条


——热蓄膀胱，溺赤热甚，而或痛或涩者，必当专去其火，宜先用抽薪饮、大分清饮、七正散之类主之。若小水不利，而烦热难解者，惟绿豆饮为最妙。若兼大便燥结者，宜八正散主之。若微热不甚，或热势稍退者，宜加减一阴煎，或导赤散、火府丹、清心莲子饮之类主之。若小水不利者，宜清肺饮子主之。

——溺白证，凡如泔如浆者，亦多属膀胱水道之热，宜导赤散、徙薪饮之类以清之。若无内热而溺白者，多由饮食湿滞，宜小分清饮，或苓术二陈汤减去干姜，以燥之利之。大都湿在肠胃，或在膀胱者，宜二陈汤，或半夏丸，或固元丹之类，皆可择用。若胞气不固，而液浊不清者，此亦败精之属也，宜秘元煎或水陆二仙丹以固之。

——浊在精分者，必因相火妄动，或逆精而然，以致精溺并至。若兼涩痛之甚者，亦宜抽薪饮、大分清饮之类，先去其火，然后再安精气。及其稍久，痛涩俱去，而惟精浊不止者，当用宁心固肾等剂，宜秘元煎、菟丝煎，或人参丸、定志丸、心虚白浊歌之类主之。

——命门虚寒，阳气不固，则精浊时见，而久不能愈者，但当培补命门，宜右归丸、益志汤、石刻安肾丸、八味地黄丸之类主之。若虚本不甚，而胞气微寒不摄者，宜萆薢分清饮主之。

——治淋之法，大都与治浊相同，凡热者宜清，涩者宜利，下陷者宜升提，虚者宜补，阳气不固者宜温补命门，但当以前法通用，无他技也。

——血淋证，若在男子，则凡便血不痛者，即为溺血；血来而痛者，即曰血淋，然无非逆血证耳。治法具详血证门。惟妇人之血淋，则多由冲任经脉之病，大与男子者不同，妇人门另有正条。


述 古 共六条


河间曰：小便浑浊，皆属于热。如夏月天气热则水液浑浊，冬月天气寒则水清洁，水体清而火体浊故也，如清水火煎自浊。

东垣曰：淋证当分在气在血而治之，以渴与不渴为辨。如渴而小便不利，热在上焦气分，肺金主之。宜用淡渗之药，以茯苓、泽泻、琥珀、灯心、通草、车前、瞿麦、萹蓄之类，而清肺金之气，泻其火，以滋水之上源也。不渴而小便不利者，热在下焦血分，肾与膀胱主之。宜用气味俱阴之药，如知母、黄柏、滋肾丸是也。除其热，泄其闭塞，以滋膀胱肾水之下元也。

丹溪曰：淋虽有五，皆属于热，治宜解热利水，以山栀子之类。不可发汗，汗之必便血。又曰：浊主湿热，有痰，有虚。赤属血，白属气。大率皆是湿痰流注，宜燥中宫之湿，用二陈加苍术、白术，燥去其湿。去热宜黄柏、青黛、滑石、山栀。痰盛者，以二陈加南星、蛤粉，神曲糊丸，青黛为衣。虚劳者，不宜峻用寒凉，当用补阴滋肾气。胃弱者，兼用人参，以柴胡、升麻升其胃中之气。附录云：人之五脏六腑俱各有精，然肾为藏精之府，而听命乎心，贵乎水火升降，精气内持。若调摄失宜，思虑不节，嗜欲过度，水火不交，精元失守，由是而为赤白浊之患。赤浊是心虚有热，因思虑得之。白浊肾虚有寒，过于淫欲而得之。其状漩白如油，光彩不定，漩脚澄下，凝如膏糊。治法：赤者，当清心调气；白者，温补下元，又须清上，使水火既济，阴阳叶和，精气自固矣。

薛立斋曰：按前证脾肺虚热者，用补中益气汤送六味丸。肺肾虚热者，用黄芩清肺饮送六味丸。肝肾虚热者，用加味逍遥散送六味丸。劳伤心肾者，清心莲子饮。郁结伤脾者，归脾汤。若郁怒伤肝脾者，加味逍遥散。若心肾虚弱者，小温金散。若思虑伤心肾者，茯菟丸。梦遗、精滑、赤白二浊，治法当互参用之。

徐东皋曰：淋证初作者，主于实热，当利之，八正散之属是也。既利之而不愈，久久而气下陷者，虚也，宜升其气，气升而水自下。升而不愈，必用吐法，吐之而气自升也。痰多者，用二陈汤，先服后吐。痰气闭塞者，用二陈汤加木通、香附探吐。

赵氏曰：肝主小便，若肝经血虚，用四物、山栀。若小便涩滞，或茎中作痛，属肝经湿热，用龙胆泻肝汤。若小便频数，或劳而益甚，属脾气虚弱，用补中益气汤加山药、五味。若小便无度，或淋沥不禁，乃阴挺痿痹也，用六味地黄丸。若小便涩滞，或补而益甚，乃膀胱结热也，用五淋散。若脾肺燥热，不能化生者，黄芩清肺汤。膀胱阴虚，阳无所生者，滋肾丸。膀胱阳虚，阴无所化者，六味丸。若阴痿思色，精不出，茎道涩痛如淋，用加减八味丸料加车前、牛膝。若老人精竭复耗，大小便牵痛如淋，亦用前法温之。如不应，急加附子，多有生者。

淋浊论列方

大分清饮新寒五


小分清饮新和十


小温金散固四三


抽薪饮新寒三


徙薪饮新寒四


加减一阴煎新补九


七正散寒百十六


八正散寒百十五


清心莲子饮寒三二


导赤散寒一二二


火府丹寒百二十


苓术二陈煎新和四


绿豆饮新寒十四


五淋散寒百十七


水陆二仙丹固二三


四物汤补八


清肺饮子和一五三


萆薢分清饮热一六四


二陈汤和一


滋肾丸寒一六三


心虚白浊歌补百一


六味丸补百二十


八味丸补一二一


黄芩清肺饮寒三八


右归丸新补五


半夏丸和三五二


补中益气汤补三十


归脾汤补三二


益智汤热一六五


加减八味丸补一二二


人参丸补百五


菟丝煎新固三


加味逍遥散补九三


定志丸补百十六


茯菟丸固三八


石刻安肾丸热一六八


秘元煎新固一


固元丹固三一


龙胆泻肝汤寒六三


论外备用方

还少丹补一三五


金樱膏补百
 虚带浊


人参固本丸补百六


琥珀散和三四七
 气虚淋浊


地髓汤和三四五
 淋痛


海金砂散寒一七二
 膏淋


五淋散寒百十七
 热淋


牛膝汤寒一二五
 砂淋


《直指》黄芩汤寒百七
 心肺热


秘真丹固二五


五子丸固四六
 浊


莲子六一散固四四
 赤浊


锁精丸固二六
 带浊


威喜丸固四五


家韭子丸固三四
 阳虚久浊


固精丸固二九
 虚滑带浊



遗　尿

经　义

《宣明五气篇》曰：膀胱不利为癃，不约为遗溺。

《五癃津液别篇》曰：天寒则腠理闭，气湿不行，水下留于膀胱，则为溺与气。阴阳不和，则使液溢而下流于阴，髓液皆减而下，下过度则虚，虚故腰背痛而胫酸。

《骨空论》曰：督脉为病，癃、痔、遗溺。

《经脉篇》曰：肝所生病者，遗溺，闭癃。

《痹论》曰：淫气遗溺，痹聚在肾。

《气厥论》曰：心移寒于肺，肺消。肺消者，饮一溲二，死不治。

《脉要精微论》曰：仓廪不藏者，是门户不要也。水泉不止者，是膀胱不藏也。得守者生，失守者死。

《本输篇》曰：三焦者，足少阴太阳之所将，实则闭癃，虚则遗溺。

论 证 共二条


遗溺一证，有自遗者，以睡中而遗失也。有不禁者，以气门不固，而频数不能禁也。又有气脱于上，则下焦不约，而遗失不觉者，此虚极之候也。总之，三者皆属虚证，但有轻重之辨耳。若梦中自遗者，惟幼稚多有之，俟其气壮而固，或少加调理可愈，无足疑也。惟是水泉不止，膀胱不藏者，必以气虚而然。盖气为水母，水不能蓄，以气不能固也，此失守之兆，大非所宜，甚至气脱而遗，无所知觉，则尤其甚者也。此惟非风证及年衰气弱之人，或大病之后多有之。仲景曰：下焦竭则遗溺失禁，此之谓也。

古方书论小便不禁者，有属热属虚之辨。不知不禁之谓，乃以小水太利者为言，皆属虚寒，何有热证。若因热而小水频数，其证则淋沥点滴，不能禁止，而小水必不利，且或多痛涩，方是热证。若然，则自有淋浊门正治之法，盖此非遗失之谓也。倘以虚寒误认为热，而妄投泻火之药，无不殆矣。

论 治 共六条


凡治小便不禁者，古方多用固涩，此固宜然，然固涩之剂，不过固其门户，此亦治标之意，而非塞源之道也。盖小水虽利于肾，而肾上连肺，若肺气无权，则肾水终不能摄，故治水者必须治气，治肾者必须治肺，宜以参、芪、归、术、桂、附、干姜之属为之主，然后相机加以固涩之剂为之佐，庶得治本之道，而源流如度。否则，徒障狂澜，终无益也。余制有巩堤丸方，治无论心脾肺肾之属，皆宜以此为主治。

——脾肺气虚，不能约束水道，而病为不禁者，此其咎在中上二焦，宜补中益气汤、理中汤、温胃饮、归脾汤，或四味回阳饮之类，加固涩等剂主之，如不见效，当责之肾。

——肝肾阳气亏败，则膀胱不藏，而水泉不止，此其咎在命门，宜右归饮、大补元煎、六味回阳饮，甚者，以四维散之类主之。或加固涩为佐亦可，或用《集要》四神丸，或八味地黄丸去泽泻亦可用。

——凡睡中遗溺者，此必下元虚寒，所以不固，宜大菟丝子丸、家韭子丸、五子丸、缩泉丸之类主之。其有小儿从幼不加检束，而纵肆常遗者，此惯而无惮，志意之病也，当责其神，非药所及。或因纵以致不固者，亦当治之如前，宜用猪羊溲脬炙脆煎汤，送下前药更妙。

——凡因恐惧辄遗者，此心气不足，下连肝肾而然，宜大补元煎、归脾汤、五君子煎之类主之。

——古方壮阳固涩等剂，如茴香益智丸、二气丹、固脬丸、秘元丹、牡蛎丸、济生菟丝子丸、固真散，皆可随宜择用。

述　古

薛立斋曰：经云：膀胱不约为遗溺。小便不禁，常常出而不觉也。人之漩溺，赖心肾二气之所传送。盖心与小肠为表里，肾与膀胱为表里，若心肾气亏，传送失度，故有此证，治宜温暖下元，清心寡欲。又有产育不顺，致伤膀胱，若内虚寒者，秘元丹、韭子丸之类；若内虚湿热者，六味地黄丸，或加五味、杜仲、补骨脂；年老者，八味丸。产育收生不谨，损破尿胞者，参术补胞汤加猪羊胞煎之。窃谓肝主小便，若肝经血虚，用四物、山栀。若小便涩滞，或茎中作痛，属肝经湿热，用龙胆泻肝汤。若小便频数，或劳而益甚，属脾气虚弱，用补中益气汤加山药、五味子。若小便无度，或淋沥不禁，乃阴挺痿痹也，用六味地黄丸。若小便涩滞，或补而益甚，乃膀胱热结也，用五淋散。其脾肺燥，不能化生者，黄芩清肺饮。膀胱阴虚，阳无所生者，滋肾丸。膀胱阳虚，阴无所化者，六味丸。若阴痿思色，精不出，茎道涩痛如淋，用加减八味丸料加车前、牛膝。若老人精竭复耗，大小便牵痛如淋，亦用前药，不应，急加附子，多有生者。

遗尿论列方

理中汤热一


温胃饮新热五


四味回阳饮新热一


右归饮新补三


八味丸补一二一


六味回阳饮新热二


四维散新热十二


滋肾丸寒一六三


补中益气汤补三十


归脾汤补三二


固脬丸固六三


大菟丝子丸固三六


二气丹热一八六


五子丸固四六


济生菟丝丸固三七


缩泉丸固六一


五淋散寒百十七


参术补胞汤未收


秘元丹固三二


牡蛎丸固六四


茴香益智丸固六五


固真散固二八


大补元煎新补一


加减八味丸补一二二


家韭子丸固三四


五君子煎新热六


黄芩清肺饮寒八三


龙胆泻肝汤寒六三


《集要》四神丸补一五八


巩堤丸新固九


论外备用方

术附汤补四二
 虚寒


鹿茸丸补一三三
 肾虚多尿


小安肾丸热一六七
 多尿


椒附丸热百十二
 小便频


威喜丸固四五


《局方》安肾丸热一六六
 频数


肾著汤热一二九
 腰冷多尿


猪苓丸固四八
 频数


石刻安肾丸热一六八
 频数


猪肚丸固三九
 小便频数


肉苁蓉丸固六二
 不禁


锁精丸固二六


鸡内金散固二九二
 气虚遗尿


景岳全书卷之二十九终


卷之三十贯集

杂证谟

血　证

经　义

《决气篇》帝曰：何谓血？岐伯曰：中焦受气取汁，变化而赤，是谓血。血脱者，色白，夭然不泽。

《痿论》曰：心主身之血脉。

《五脏生成篇》曰：诸血者皆属于心。人卧血归于肝，肝受血而能视，足受血而能步，掌受血而能握，指受血而能摄。卧出而风吹之，血凝于肤者为痹，凝于脉者为泣涩同
 ，凝于足者为厥。此三者，血行而不得反其空，故为痹厥也。

《调经论》曰：肝藏血。血有余则怒，不足则恐。孙络外溢则经有留血。气血以并，阴阳相倾，气乱于卫，血逆于经，气血离居，一实一虚。血并于阴，气并于阳，故为惊狂。血并于阳，气并于阴，乃为炅中。血并于上，气并于下，心烦惋善怒。血并于下，气并于上，乱而喜忘。血气者，喜温而恶寒，寒则泣不能流，温则消而去之。气之所并为血虚，血之所并为气虚。帝曰：血并为虚，气并为虚，是无实乎？岐伯曰：有者为实，无者为虚，故气并则无血，血并则无气，今血与气相失，故为虚焉。络之与孙脉俱输于经，血与气并，则为实焉。血之与气并走于上，则为大厥，厥则暴死，气复反则生，不反则死。

《平人绝谷篇》曰：血脉和则，精神乃居。

《营卫生会篇》帝曰：夫血之与气，异名同类，何谓也？岐伯曰：营卫者精气也，血者神气也，故血之与气，异名同类焉。故夺血者无汗，夺汗者无血，故人有两死而无两生。

《百病始生篇》曰：卒然多食饮，则肠满，起居不节，用力过度，是络脉伤。阳络伤则血外溢，血外溢则衄血；阴络伤则血内溢，血内溢则后血。

《六元正纪大论》曰：不远热则热至，血溢血泄之病生矣。

《生气通天论》曰：阳气者，大怒则形气绝，而血菀于上，使人薄厥。

《举痛论》曰：怒则气逆，甚则呕血及飧泄，故气上矣。

《气厥论》曰：脾移热于肝，则为惊衄。胞移热于膀胱，则癃尿血。

《刺志论》曰：脉实血实，脉虚血虚，此其常也，反此者病。脉盛血少，此谓反也；脉少血多，此谓反也。谷入多而气少者，得之有所脱血，湿居下也。脉小血多者，饮中热也。脉大血少者，脉有风气，水浆不入，此之谓也。

《脉要精微论》曰：肺脉搏坚而长，当病唾血。肝脉若搏，因血在胁下，令人喘逆。肾脉软而散者，当病少血。

《邪气脏腑病形篇》曰：心脉微涩为血溢。肺脉微急为肺寒热，怠惰，咳唾血。肺脉微滑为上下出血，涩甚为呕血。肝脉大甚为内痈，善呕衄。脾脉微涩为内溃，多下脓血。肾脉微涩为不月。

《示从容论》曰：血泄者，脉急，血无所行也。

《玉机真脏论》曰：秋脉不及则令人喘，呼吸少气而咳，上气见血，下闻病音。

《平人气象论》曰：臂多青脉曰脱血。安卧脉盛谓之脱血。

《阴阳别论》曰：阴虚阳搏谓之崩。

《痿论》曰：悲哀太甚则胞络绝，胞络绝则阳气内动，发则心下崩，数溲血也。

《经脉篇》曰：肾足少阴也，是动则病饥不食，咳唾则有血，喝喝而喘。

《脉解篇》曰：少阴所谓咳则有血者，阳脉伤也，阳气未盛于上而脉满，满则咳，故血见于鼻也。

《厥论》曰：阳明厥逆，喘咳身热，善惊，衄呕血。

《至真要大论》曰：阳明司天，咳不止而白血出者死。

《阴阳别论》曰：结阴者，便血一升，再结二升，三结三升。

《五音五味篇》曰：妇人之生，有余于气，不足于血，以其数脱血也。夫人之常数，太阳常多血少气，少阳常多气少血，阳明常多气多血，厥阴常多气少血，少阴常多血少气，太阴常多血少气，此天之常数也。

《评热病论》曰：月事不来者，胞脉闭也。胞脉者属心而络于胞中，今气上迫肺，心气不得下通，故月事不来也。

《宣明五气篇》曰：咸走血，血病无多食咸。曰：阳病发于血。曰：久视伤血。

《九针论》曰：苦走血，病在血，无食苦。

《五味论》曰：咸走血，多食之，令人渴。

《至真要大论》曰：凡太阳、太阴、少阳、少阴司天在泉之年，皆有见血等证。又《气交变》等论，凡岁火太过及岁金太过不及之年有见血等证。


论 证 共四条


万物生成之道，惟阴与阳，非阳无以生，生者神其化也；非阴无以成，成者立其形也。人有阴阳，即为血气，阳主气，故气全则神王；阴主血，故血盛则形强，人生所赖惟斯而已。然人之初生，必从精始，精之与血，若乎非类，而丹家曰：涕、唾、精、津、汗、血、液，七般灵物总属阴。由此观之，则凡属水类，无非一六所化。而血即精之属也，但精藏于肾，所蕴不多，而血富于冲，所至皆是。盖其源源而来，生化于脾，总统于心，藏受于肝，宣布于肺，施泄于肾，灌溉一身，无所不及。故凡为七窍之灵，为四肢之用，为筋骨之和柔，为肌肉之丰盛，以至滋脏腑，安神魂，润颜色，充营卫，津液得以通行，二阴得以调畅，凡形质所在，无非血之用也。是以人有此形，惟赖此血。故血衰则形萎，血败则形坏，而百骸表里之属，凡血亏之处，则必随所在而各见其偏废之病。倘至血脱，则形何以立，气何所归，亡阴亡阳，其危一也。然血化于气而成于阴，阳虚固不能生血，所以血宜温而不宜寒；阳亢则最能伤阴，所以血宜静而不宜动，此盈虚性用之机，苟能察其精义而得养营之道，又何血病之足虑哉？

——血本阴精，不宜动也，而动则为病；血主营气，不宜损也，而损则为病。盖动者多由于火，火盛则逼血妄行；损者多由于气，气伤则血无以存。故有以七情而动火者，有以七情而伤气者，有以劳倦色欲而动火者，有以劳倦色欲而伤阴者；或外邪不解而热郁于经，或纵饮不节而火动于胃，或中气虚寒则不得收摄而注陷于下，或阴盛格阳，则火不归原而泛溢于上，是皆动血之因也。故妄行于上则见于七窍，流注于下则出乎二阴；或壅瘀于经络，则发为痈疽脓血；或郁结于肠脏，则留为血块血癥；或乘风热，则为斑为疹；或滞阴寒，则为痛为痹，此皆血病之证也。若七情劳倦不知节，潜消暗烁不知养，生意本亏而耗伤弗觉，则为营气之羸，为形体之敝，此以真阴不足，亦无非血病也。故凡治血者，当察虚实，是固然矣。然实中有虚，则于疼痛处有不宜攻击者，此似实非实也；热中有寒，则于火证中有速宜温补者，此似热非热也。夫正者正治，谁不得而知之？反者反治，则吾未见有知之者。矧反证甚多，不可置之忽略也。

——失血于口者，有咽喉之异，盖上焦出纳之门户，惟咽喉二窍而已。咽为胃之上窍，故由于咽者，必出于胃；喉为肺之上窍，故由于喉者，必出于肺。然喉连于肺，而实总五脏之清道。咽连于胃，而实总六腑之浊道，此其出于肺者，人知病在五脏，而不知出于胃者，亦多由乎五脏者也。何也？观《内经》曰：五脏者皆禀气于胃，胃者五脏之本也。然则五脏之气皆禀于胃，而五脏之病独不及于胃乎？今见吐血之证，古人云：呕血者出于胃，而岂知其亦由乎脏也。盖凡胃火盛而大吐者，此本家之病无待言也；至若怒则气逆，甚则呕血者，亦必出于胃脘，此气逆在肝，木邪乘胃而然也；又如欲火上炎，甚则呕血者，亦出于胃脘，此火发源泉，阴邪乘胃而然也。由此观之，则凡五志之火，皆能及胃，而血出于咽者，岂止胃家之病？但咳而出者，必出于喉，出于喉者，当察五脏；呕咯而出者，必出于咽，出于咽者，则五脏六腑皆能及之。且胃以水谷之海，故为多气多血之腑，而实为冲任血海之源，故凡血枯经闭者，当求生血之源，源在胃也；而呕血吐血者，当求动血之源，源在脏也。于此不明，济者鲜矣。

——凡失血等证，身热脉大者难治，身凉脉静者易治。若喘咳急而上气逆，脉见弦紧细数，有热不得卧者，死。

论 治 共八条


凡治血证，须知其要，而血动之由，惟火惟气耳。故察火者，但察其有火无火，察气者，但察其气虚气实，知此四者而得其所以，则治血之法无余义矣。详列如下：

——凡诸口鼻见血，多由阳盛阴虚，二火逼血而妄行诸窍也，悉宜以一阴煎加清降等剂为主治。盖血随气上，则有升无降，故惟补阴抑阳，则火清气降而血自静矣。此治阳盛动血之大法也。

——火盛逼血妄行者，或上或下，必有火脉火证可据，乃可以清火为先，火清而血自安矣。宜芩、连、知、柏、玄参、栀子、童便、犀角、天花粉、生地、芍药、龙胆草之属择而用之。如阳明火盛者，须加石膏；三焦热极或闭结不通者，须加大黄；如热壅于上，火不能降者，于清火药中，须加泽泻、木通、栀子之属导之泄之，则火可降，血可清也。然火有虚实，或宜兼补，或宜兼清，所当酌也。若以假火作真火，则害不旋踵矣。

——气逆于脏，则血随气乱而错经妄行，然必有气逆喘满，或胸胁痛胀，或尺寸弦强等证，此当以顺气为先，宜陈皮、青皮、杏仁、白芥子、泽泻之属主之。有火者，宜栀子、芍药之类兼以平肝；无火者，宜香附、乌药、干姜、郁金之属用行阴滞。然此必气实多逆者，乃堪用此，盖气顺则血自宁也。其或实中有虚，不堪消耗者，则或宜暂用，或酌其佐使，不可拘也。

——凡火不盛，气不逆，而血动不止者，乃其元阴受损，营气失守，病在根本而然。经曰：起居不节，用力过度，则络脉伤。阳络伤则血外溢，血外溢则吐衄；阴络伤则血内溢，血内溢则后血。此二言者，最得损伤失血之源。故凡治损伤无火无气而血不止者，最不宜妄用寒凉以伐生气，又不宜妄用辛燥以动阳气。盖此二者，大非真阴亏损者所宜，而治此之法，但宜纯甘至静之品培之养之，以完固损伤，则营气自将宁谧，不待治血而自安矣。且今人以劳伤而病者多属此证，若不救根本，终必败亡。方列后条，用宜详酌。

——吐血失血等证，凡见喘满、咳嗽及左右腔膈间有隐隐胀痛者，此病在肺也。若胸膈膻中之间觉有牵痛，如缕如丝，或懊[image: ]
 嘈杂有不可名状者，此病在心主包络也。若胸腹膨膨，不知饥饱，食饮无味，多涎沫者，此病在脾也。若胁肋牵痛，或躁扰喘急不宁，往来寒热者，此病在肝也。若气短似喘，声哑不出，骨蒸盗汗，咽干喉痛，动气忡忡者，此病在肾也。若大呕大吐，烦渴头痛，大热不得卧者，此病在胃也。于此而察其兼证，则病有不止一脏者，皆可参合以辨之也。其于治法，凡肺病者，宜清降不宜升浮。心主病者，宜养营不宜耗散。脾病者，宜温中不宜酸寒。肝病者，或宜疏利，或宜甘缓，不宜秘滞。肾病者，宜壮水，宜滋阴，不宜香燥克伐。胃病者，或宜大泻，或宜大补，当察兼证虚实，勿谓阳明证尽可攻也。治血之药，凡为君为臣，或宜专用或宜相兼，病有浅深，方有轻重，其间参合之妙，固由乎人，而性用之殊，当知其类，故兹条列于下：

血虚之治有主者，宜熟地、当归、枸杞、鹿胶、炙甘草之属。

血虚之治有佐者，宜山药、山茱萸、杜仲、枣仁、菟丝子、五味子之属。

血有虚而微热者，宜凉补之，以生地、麦冬、芍药、沙参、牛膝、鸡子清、阿胶之属。

血有因于气虚者，宜补其气，以人参、黄芪、白术之属。

血有因于气实者，宜行之降之，以青皮、陈皮、枳壳、乌药、沉香、木香、香附、瓜蒌、杏仁、前胡、白芥子、海石之属。

血有虚而滞者，宜补之活之，以当归、牛膝、川芎、熟地、醇酒之属。

血有寒滞不化及火不归原者，宜温之，以肉桂、附子、干姜、姜汁之属。

血有乱动不宁者，宜清之和之，以茜根、山楂、丹皮、丹参、童便、贝母、竹沥、竹茹、百合、茅根、侧柏、藕汁、荷叶蒂、柿霜、桑寄生、韭汁、萝卜汁、飞罗面、黑墨之属。

血有大热者，宜寒之泻之，以黄连、黄芩、黄柏、知母、玄参、天花粉、栀子、石膏、龙胆草、苦参、桑白皮、香薷、犀角、青黛、童便、槐花之属。

血有蓄而结者，宜破之逐之，以桃仁、红花、苏木、玄胡、三棱、蓬术、五灵脂、大黄、芒硝之属。

血有陷者，宜举之，以升麻、柴胡、川芎、白芷之属。

血有燥者，宜润之，以奶酪、酥油、蜂蜜、天门冬、柏子仁、苁蓉、当归、百合、胡桃肉之属。

血有因滑者，宜涩之止之，以棕灰、发灰、白芨、人中白、蒲黄、松花、百草霜、百药煎、诃子、五味子、乌梅、地榆、文蛤、川续断、椿白皮之属。

血有涩者，宜利之，以牛膝、车前、茯苓、泽泻、木通、瞿麦、益母草、滑石之属。

血有病于风湿者，宜散之燥之，以防风、荆芥、葛根、秦艽、苍术、白术、半夏之属。

——治血之剂，古人多以四物汤为主，然亦有宜与不宜者。盖补血行血无如当归，但当归之性动而滑，凡因火动血者忌之，因火而嗽，因湿而滑者，皆忌之。行血散血无如川芎，然川芎之性升而散，凡火载血上者忌之，气虚多汗，火不归原者，皆忌之。生血凉血无如生地，敛血清血无如芍药，然二物皆凉，凡阳虚者非宜也，脾弱者非宜也，脉弱身凉，多呕便溏者，皆非宜也。故凡四物汤以治血者，不可不察其宜否之性。


吐血论治 共十三条
 以下凡诸见血者
 ，皆当于此类求其义


——吐血之病当知轻重。凡偶有所伤，而根本未摇者，轻而易治，但随其所伤而宜清则清，宜养则养，随药可愈，无足虑也。惟积劳积损，以致元气大虚，真阴不守者，乃为危证。此惟不慎其初，所以致病于前，倘病已及身而犹不知慎，则未有能善其终者。凡思此者，非加意慎重，而徒恃药力以求免者，难矣。

——吐血咯血，凡因劳损而气虚脉静，或微弦无力，既非火证，又非气逆，而血有妄行者，此真阴内损，络脉受伤而然，惟用甘醇补阴培养脉络，使营气渐固而血自安矣。宜一阴煎、左归饮、六味地黄汤、小营煎之类，酌宜用之。若虚在气分者，宜五福饮或大补元煎为最佳。此等证候，最忌寒凉，亦忌行散，皆非虚损所宜也。

——吐血咯血，凡兼口渴咽痛，躁烦喜冷，脉滑便实，小水赤热等证，此水不济火，阴虚阳胜而然。治当滋阴壮水，微佐清凉，宜二阴煎、四阴煎，或加减一阴煎、生地黄饮子、天门冬丸之类，察其脏气，随宜用之。若热不甚者，惟一阴煎、左归饮，或六味地黄汤之类为宜。凡此证候，大忌辛温，如芎、归、芪、术、杜仲、破故、香附、砂仁、姜、桂之属，皆所当避。

——吐血全由火盛而逼血上行者，宜察火之微甚。火微者，宜《局方》犀角地黄汤或清化饮主之。火暴盛而根本无伤者，宜抽薪饮、徙薪饮，或黄连解毒汤、三黄丸之类主之。若胃火热甚而烦热作渴，头痛，脉滑，气壅，而吐血不止者，宜白虎汤或抽薪饮。若胃火炽盛而兼阴虚水亏者，宜玉女煎。若阳明实热之甚而兼便结，腹胀，气壅不降者，宜《拔萃》犀角地黄汤，或凉膈散，或桃仁承气汤之类主之。然此证不多见，必审知的确，乃可用之，毋孟浪也。凡属火证，皆宜童便。

——饮酒过多而吐血者，宜徙薪饮、清化饮，或葛花解酲汤加黄连、丹皮主之。

——怒气伤肝，动肝火则火载血上，动肝气则气逆血奔，所以皆能呕血。凡肝火盛者，必有烦热脉证，宜芍药、生地黄、丹皮、栀子、泽泻、芩、连之属，降其火而血自清。若肝气逆者，必有胸胁痛满等证，宜芍药、生地黄、青、陈、枳壳、贝母、泽泻之属，行其气而血自清。若火因气逆者，惟化肝煎为宜。其有病虽因怒，而或逆气已散者，不得再加行散以伤真气。或肝火已平，勿得过用苦寒再损元阳。且凡肝气为邪，每多侮土，故常致脾胃受伤及营血失守等证。若察其无胀无火，脉虚神困而血妄行者，此其病伤在脾，治当专理中气，宜五阴煎、五福饮之类主之。或兼火不生土，则理中汤、理阴煎之属皆不可少，勿谓始因怒气而专意伐肝也。

——忧思过度，损伤心脾，以致吐血咯血者，其病多非火证。或常见气短气怯，形色憔悴，或胸怀郁然，食饮无味，或腹虽觉饥而不欲食，或神魂惊困而卧不安，是皆中气亏损不能收摄所致，速宜救本，不得治标，惟五福饮、五阴煎之类为宜。其或气陷而稍滞者，宜归脾汤。若阳分不足者，宜理中汤或理阴煎之类主之。若素多劳倦思虑，或善呕吐，或善泄泻而忽致吐血下血者，此脾虚不能摄血，非火证也，宜六味回阳饮大加白术主之，切不可用清寒等药。

暑毒伤人，多令人吐衄失血，盖暑气通心，火毒刑肺也。然暑既伤心，热又伤气，其人必脉虚气怯，体倦息微，若但知为热而过用寒凉，则气必愈伤，害斯甚矣。此惟生脉散、人参汤之属为宜，若气虚之甚者，当以人参、黄芪并加用之。若火甚而热渴烦闷者，宜人参白虎汤或竹叶石膏汤。若气不甚虚者，宜《局方》犀角地黄汤或枇杷叶散。

——格阳失血之证，多因色欲劳伤过度，以致真阳失守于阴分，则无根虚火浮泛于上，多见上热下寒，或头红面赤，或喘促躁烦而大吐大衄，失血不止。但其六脉细微，四肢厥逆，或小水清利，大便不实者，此格阳虚火证也。速宜引火归原，用镇阴煎或八味地黄汤之类，则火自降而血自安矣。若用寒凉，阳绝则死。

——所吐之血，色黑而黯，必停积失位之血，非由火逼而动也。或面白息微，脉见缓弱，身体清凉者，此必脾肾气虚，不能摄血而然。皆非火证，若用凉血之剂，必致殆矣。《三因方》云：理中汤能止伤胃吐血。以其温中，大能分理阴阳，安和胃气，故当用也。若察其虚在阴分，则又惟理阴煎为最宜。

——暴吐暴衄，失血如涌，多致血脱气亦脱，危在顷刻者，此其内伤败剧而然。当此之际，速宜以气为主。盖有形之血不能即生，无形之气所当急固，但使气不尽脱，则命犹可保，血渐可生，宜急用人参一二两为细末，加飞萝面一钱许，或温水，或井花冷水，随其所好，调如稀糊，徐徐服之，或浓煎独参汤徐服亦可。此正血脱益气，阳生阴长之大法也。

——凡血逆上焦，紫黑成块，或痛或闷，结聚不散者，惟宜行散，或吐出方好。大都治血之法，多忌辛散，恐其能动血也，惟此留滞之血，则不妨用之。如四物汤加香附、肉桂、苏木、红花之属，无不可也，或服韭汁，亦善行瘀血。若火郁不散，致血有留滞者，惟于四物汤加炒山栀，大能清胃脘之血。

——吐血不能止者，惟饮童便最效。或捣侧柏叶，以童便二分，酒一分，和而温饮之，大能止血。


吐血下血 新案


倪孝廉者，年逾四旬，素以灯窗思虑之劳，伤及脾气，时有呕吐之证，过劳即发，余常以理阴煎、温胃饮之属，随饮即愈。一日于暑末时，因连日交际，致劳心脾，遂上为吐血，下为泄血，俱大如手片，或紫或红，其多可畏。急以延余，而余适他往，复延一时名者，云：此因劳而火起心脾，兼以暑令正王而二火相济，所以致此。乃与犀角、地黄、童便、知母之属，药及两剂，其吐愈甚，脉益紧数，困惫垂危。彼医云：此其脉证俱逆，原无生理，不可为也。其子皇惧，复至恳余，因往视之。则形势俱剧，第以素契不可辞，乃用人参、熟地、干姜、甘草四味，大剂与之。初服毫不为动，次服觉呕恶稍止而脉中微有生意，及复加附子、炮姜各二钱，人参、熟地各一两，白术四钱，炙甘草一钱，茯苓二钱，黄昏与服，竟得大睡，直至四鼓，复进之，而呕止血亦止。遂大加温补，调理旬日而复健如故。余初用此药，适一同道者在，见之惊骇，莫测其谓，及其既愈，乃始心服，曰：向始不有公在，必为童便、犀角、黄连、知母之所毙，而人仍归誉于前医，曰：彼原说脉证俱逆，本不可治。终是识高见到，人莫及也。嗟嗟！夫童便最能动呕，犀角、知、连最能败脾，时当二火，而证非二火，此人此证，以劳倦伤脾而脾胃阳虚，气有不摄，所以动血，再用寒凉，脾必败而死矣。倘以此杀人而反以此得誉，天下不明之事类多如此，亦何后从而辨白哉！此后有史姓等数人，皆同此证，予悉用六味回阳饮活之。此实至理，而人以为异，故并纪焉。

吐 血 附案


薛立斋治星士张东谷，谈命时出中庭吐血一二口，云：久有此证，遇劳即发。余意此劳伤肺气，其血必败，视之果然，与补中益气加麦冬、五味、山药、熟地、茯神、远志，服之而愈。翌早请见云：服四物、黄连、山栀之属而倦更甚，得公一匕，吐血顿止，精神如故，何也？曰：脾统血，肺主气，此劳伤脾肺，致血妄行，故用前药健脾肺之气而嘘血归原耳。

吐血述古 共三条


《褚氏遗书》曰：喉有窍，咳血杀人；肠有窍，便血杀人。便血犹可治，咳血不可医。饮溲尿者百不一死，服寒凉者百不一生。血虽阴类，运之者其和阳乎。

愚谓褚氏和阳之说，真玄理之法言，必不可不知也。若溲尿之用，则但于邪热上炎者，藉以降火，是诚善矣。其若伤在脾胃，或阳虚阴胜等证，则大非所宜，勿谓百不一死，可概用也。

杨仁斋曰：血遇热则宣流，故止血多用凉药。然亦有气虚挟寒，阴阳不相为守，营气虚散，血亦错行，所谓阳虚阴必走耳。外必有寒冷之状，法当温中，使血自归于经络，可用理中汤加南木香，或甘草干姜汤，其效甚着。又有饮食伤胃，胃虚不能传化，其气上逆，亦能吐衄，宜木香理中汤、甘草干姜汤通用。

徐东皋论王节斋曰：凡酒色过度，损伤肺肾真阴，咳嗽吐痰，吐、衄、咳、咯血等证，误服参芪等甘温之药，则病日增，世人不识，往往服之，致不救者多矣。噫！此一隅之说，非天下之通论。甫论节斋议论多长，而独短于此。何则？凡诸失血证，因火盛妄行而不宜于甘温者，理固然也，其有虚火体气弱甚者，宁有不用参芪者乎？葛可久治大吐血后用独参汤一味服之，所以治其虚也。经曰：虚者补之。是以臞仙集之，以为《十药神书》。今之治劳怯吐血，立有起死回生之效，然则彼以独参汤者，何其神欤？又如丹溪治一人，年五十，劳嗽吐血，用人参、黄芪、白术、茯苓、百合、阿胶、白芍药、桑白皮、杏仁、贝母、瓜蒌、海石、五味、天冬而愈。又如《局方》人参汤，专治胃弱吐血衄血之证。然则彼皆非欤？大抵用药补泻，宜审人之虚实，则无施不当也，何甘温之必不可用哉！

咳血论治 共二条


凡咳血、嗽血者，诸家皆言其出于肺，咯血唾血者，皆言其出于肾，是岂足以尽之？而不知咳嗽咯唾等血，无不有关于肾也。何也？盖肾脉从肾上贯肝膈，入肺中，循喉咙，挟舌本，其支者从肺出络心，注胸中，此肺肾相联而病则俱病矣。且血本精类，而肾主五液。故凡病血者虽有五脏之辨，然无不由于水亏，水亏则火盛，火盛则刑金，金病则肺燥，肺燥则络伤而嗽血，液涸而成痰，此其病标固在肺，而病本则在肾也，苟欲舍肾而治血，终非治之善者。第肾中自有水火，水虚本不能滋养，火虚尤不能化生，有善窥水火之微者，则洞垣之目无过是矣。

——咳血、嗽血，皆从肺窍中出，虽若同类，而实有不同也。盖咳血者少痰，其出较难；嗽血者多痰，其出较易。咳而少痰者，水竭于下，液涸于上也，亦名干嗽。嗽而多痰者，水泛于上，血化为痰也，亦谓之白血。此二者之治，虽皆宜壮水补阴，凡一阴煎、四阴煎、六味地黄汤、麦门冬汤、天门冬丸、贝母丸之类，皆必用之药也。然干咳者宜加滋润为佐，如天冬、麦冬、百合、柏子仁、茜根之属，或当归亦可酌用；多痰者宜加清降为佐，如贝母、海石、阿胶、竹沥之属，而当归则非所宜也。


咳血辨古

王节斋曰：大抵咳嗽见血，多是肺受热邪，气得热而变为火，火盛而阴血不宁，从火上升，故治宜泻火滋阴，忌用人参等甘温之药。然亦有气虚而咳血者，则宜用人参、黄芪、款冬花等药，但此等证不多耳。

愚意王氏之说，乃多以火证为言，故凡治血因火动而为咳嗽者，则不得不于滋阴药中加清火等剂，如黄芩、桑皮清肺火，黄连清心火，石膏清胃火，栀子、龙胆草清肝火，黄柏、知母清肾火，贝母、瓜蒌、竹叶、枇杷叶润肺化痰。此等治法非不可用，然惟火之偶盛而根本未亏者，则但去其火，自无不愈，若用此法概治劳损，总不过暂解燃眉，终非救本之道。盖凡阴虚生火等证，多以真阴受伤，水亏而然，此其所重在阴，不当在火，若治火太过，则未免脾肾俱败，必致不救，此所以虚火宜补也。且常有过服天冬、生地之类，致伤胃气，不能生金而不愈者；又有妄用黄柏、知母之属，愈损真阴，遏绝生气而不复者，此又伤而复伤，则尤为脾肺肾三阴亏损之害。故凡欲壮水补阴者，无如一阴煎、左归饮，或五阴煎、五福饮、大补元煎、六味地黄丸等方，斯为最妥。其有火本无根，化元失守，或误用寒凉而病及脾肺，则有以寒在上焦而为呕恶，为短气，为眩运者；有以寒在中焦而为膨满，为痰涎，为饮食不运者；有以寒在下焦而为溏泄，为腹痛，为小水不化，为足寒膝冷等证，则理中汤、理阴煎，或右归饮、右归丸、八味地黄丸之类，皆当随证随脏择而用之，勿谓见血者多是肺受热邪，而但知滋阴降火，则必多为人害矣。

衄血论治 共五条


衄血证，诸家但谓其出于肺，盖以鼻为肺之窍也，不知鼻为手足阳明之正经，而手足太阳亦皆至鼻。故仲景曰：太阳病，脉浮紧，发热身无汗，自衄者愈。此太阳之衄也。《原病式》曰：阳热拂郁于足阳明而上热，则血妄行为鼻衄。此阳明之衄也。若以愚见言之，则凡鼻衄之血，必自山根以上，精明之次而来，而精明一穴，乃手足太阳、足阳明、阴阳跷五脉之会，此诸经皆能为衄也。然行于脊背者，无如足太阳为最。行于胸腹者，无如足阳明为最。而尤有其最者，则又惟冲脉为十二经之血海，冲之上俞出足太阳之大抒，冲之下俞会足阳明之气街，故太阳、阳明之至，而冲脉无不至矣，冲脉之至，则十二经无不至矣。所以衄之微者，不过一经之近，而衄之甚者，则甚至数升或至斗许，并通身形色尽脱，又岂特手太阴一经而病至如是耶？临证者不可不察。

——衄血之由，内热者多在阳明经，治当以清降为主。微热者，宜生地、芍药、天冬、麦冬、玄参、丹参，或《局方》犀角地黄汤、生地黄饮子、麦门冬散之类主之。热甚者，宜芩、连、栀、柏，或茜根散、抽薪饮、加减一阴煎；若兼头痛、口渴者，宜玉女煎、白虎汤之类主之。或阳明热极，下不通而火壅于上者，宜《拔萃》犀角地黄汤之类，通其下而上自愈。

——衄血之由外感者，多在足太阳经。观仲景曰：伤寒脉浮紧，不发汗，因致衄者，麻黄汤主之。曰：伤寒不大便，其小便清者，知不在里，仍在表也，当须发汗。若头痛者必衄，宜桂枝汤。成无己曰：伤寒衄者，为邪气不得发散，壅盛于经，逼迫于血，因致衄也。麻黄汤、桂枝汤治衄者，非治衄也，即是发散经中邪气耳。按此论治，则凡伤寒因衄而邪得解者，即所以代汗也，不必治之。若虽见衄血而脉仍浮紧，热仍不退，是必衄有未透而表邪之犹未解耳，故仍宜麻黄、桂枝等汤。然此二汤乃仲景正伤寒之治法，倘病由温热而有未宜于此者，则但于《伤寒门》择散剂之宜者用之，或于余新方中诸柴胡饮随宜用之，自无不可。

——衄血虽多由火，而惟于阴虚者为尤多，正以劳损伤阴，则水不制火，最能动冲任阴分之血。但察其脉之滑实有力及素无伤损者，当作火治如前，若脉来洪大无力，或弦，或芤，或细数无神而素多酒色内伤者，此皆阴虚之证，当专以补阴为主。若有微火者，自当兼而清之，以治其标。若虽见虚热而无真确阳证，则但当以甘平之剂温养真阴，务令阴气完固，乃可拔本塞源，永无后患，如一阴煎、三阴煎、左归饮、六味地黄汤之类，皆必用之剂。如兼气虚者，则五福饮、五阴煎之属，皆当随意用之。

——止衄法：凡衄血甚多不能止者，用蒜一头，捣如泥，作饼如钱大，厚一分许，贴脚心。左衄贴右，右衄贴左，两孔俱出者，左右俱贴，即止。又止衄歌因九四
 、止血方因九三
 、鼻衄蒸法因九五
 、黑神散和二二
 俱可择用。

衄血新案

衄血有格阳证者，以阴亏于下而阳浮于上，但察其六脉细微，全无热证，或脉见浮虚豁大，上热下寒而血衄不止，皆其证也，治宜益火之源。古有八味地黄汤，乃其对证之剂，余复有镇阴煎之制，其效尤捷。盖此证不惟内伤者有之，即伤寒者亦有之，然必其素多斫丧，损及真阴者，乃见此证。余尝治一多欲少年，以伤寒七日之后，忽尔鼻衄，以为将解之兆，及自辰至申，所衄者一斗余，鼻息脉息俱已将脱，身凉如冰，目视俱直，而犹涓涓不绝，呼吸垂危。其父母号呼求救，余急投镇阴煎一剂，衄乃止，身乃温，次加调理而愈。自后凡治此证，无不响应，亦神矣哉。

齿衄舌血论治 共五条


——血从齿缝牙龈中出者，名为齿衄，此手足阳明二经及足少阴肾家之病。盖手阳明入下齿中，足阳明入上齿中，又肾主骨，齿者骨之所终也。此虽皆能为齿病，然血出于经，则惟阳明为最。故凡阳明火盛，则为口臭，为牙根腐烂肿痛，或血出如涌而齿不动摇。必其人素好肥甘辛热之物，或善饮胃强者，多有阳明实热之证，宜内服抽薪饮、清胃散等剂，外以冰玉散敷之。

——阳明实热之甚，大便闭结不通而齿衄不止者，宜调胃承气汤下之。

——肾水不足，口不臭，牙不痛，但齿摇不坚，或微痛不甚，而牙缝时多出血者，此肾阴不固，虚火偶动而然，但宜壮肾，以六味地黄丸、左归丸之类主之。或其阳虚于下而虚火上浮者，宜八味丸、小安肾丸之类主之。

——阴虚有火而病为齿衄者，其证或多燥渴，或见消瘦，或神气困倦，或小水短涩而热，或六脉浮大而豁，此虽阳明有余，而亦少阴不足，宜玉女煎主之。凡属阴虚有火者，则惟此煎为最妙，然必大便多实者，乃可用之。若大便滑泄，或脉细恶寒，下元无火等证，则亦有格阳而然者，当以前吐血条中格阳法治之。

舌上无故出血如缕者，以心脾肾之脉皆及于舌，若此诸经有火，则皆能令舌出血。用蒲黄炒焦为末敷之，或炒槐花为末掺之，或冰玉散敷之亦可。若火之甚者，仍须用汤饮等剂，以清三阴之火。


咯唾痰涎血论治 共三条


——咯血唾血，古皆云出于肾，痰涎之血，云出于脾，此亦未必然也。凡咯血者，于喉中微咯即出，非若咳血、嗽血之费力而甚也。大都咳嗽而出者出于脏，出于脏者其来远；一咯而出者出于喉，出于喉者其来近。其来远者，内伤已甚，其来近者，不过在经络之间。所以凡见咯血、唾血及痰涎中带血者，多无咳嗽发热，气喘骨蒸等证，此其轻重为可知矣。治此之法，凡因火者，亦不过微清脾肺之火，或因劳倦而致者，但为养营补阴，则自无不愈。

——劳损之渐者，必初因酒色劳伤过度，以致痰中或见血丝，此则本于肝脾肾经。当于未咳未嗽之先速为调理，宜生地、熟地、天冬、麦冬、枣仁、茯神、茜根、贝母、甘草之属主之。或有火者，宜加黄柏、知母，仍须加意谨慎，庶无后患，否则必渐甚也。

——清晨初起时，每于痰中有淡紫凝血，或块或片，常见数口者，此多以操心动火，或多思郁，或由过饮，但无咳嗽发热等证，即不足虑，此不过致动络血而然，惟天王补心丹或二阴煎之类最所宜也。

咯血述古

薛立斋曰：若脾经气滞而痰中有血者，宜加味归脾汤。若肝经血热而痰中有血，宜加味逍遥散。若肝肾阴虚而痰中有血，宜六味地黄丸。若过服寒凉而唾痰有血者，宜四君子类。

尿血论治 共五条


凡尿血证，其所出之由有三，盖从尿孔出者二，从精孔出者一也。

——尿孔之血，其来近者，出自膀胱。其证尿时必孔道涩痛，小水红赤不利，此多以酒色欲念致动下焦之火而然。常见相火妄动，逆而不通者，微则淋浊，甚则见血。经曰：胞移热于膀胱则癃而尿血，即此证也。治宜清利膀胱之火，以生地、芍药、牛膝、山栀、黄柏、知母、龙胆草、瞿麦、木通、泽泻等剂，或七正散、大分清饮、五淋散之属，皆所宜也。

——尿孔之血，其来远者，出自小肠。其证则尿孔不痛而血随尿出，或痛隐于脐腹，或热见于脏腑。盖小肠与心为表里，此丙火气化之源，清浊所由以分也。故无论焦心劳力或厚味酒浆，而上中二焦五志口腹之火，凡从清道以降者，必皆由小肠以达膀胱也。治须随证察因，以清脏腑致火之源，宜于寒阵中择方用之。

——精道之血，必自精宫血海而出于命门。盖肾者主水，受五脏六腑之精而藏之，故凡劳伤五脏，或五志之火致令冲任动血者，多从精道而出。然何以辨之？但病在小肠者，必从尿出；病在命门者，必从精出，见于小腹下精泄处觉有酸痛而出者，即是命门之病，而治之之法亦与水道者不同。盖水道之血宜利，精道之血不宜利；涩痛不通者亦宜利，血滑不痛者不宜利也。若果三焦火盛者，惟宜清火凉血为主，以生地、芍药、丹皮、地骨、茜根、栀子、槐花及芩、连、知、柏之类主之，或约阴丸、约阴煎俱可用。若肾阴不足而精血不固者，宜养阴养血为主，左归饮或人参固本丸之类主之。若肾虚不禁，或病久精血滑泄者，宜固涩为主，以秘元煎、苓术菟丝丸、金樱膏、玉锁丹、金锁思仙丹之类主之，或续断、乌梅之属，亦所宜用。若心气不定，精神外驰，以致水火相残，精血失守者，宜养心安神为主，以人参丸、天王补心丹、王荆公妙香散之类主之。若脾肺气虚下陷，不能摄血而下者，宜归脾汤、人参养营汤、补中益气汤、举元煎之类主之。

——血从精道出者，是即血淋之属，多因房劳以致阴虚火动，营血妄行而然。凡血出命门而涩痛者为血淋，不痛者为尿血，好色者必属虚也。

便血论治 共十条


便血之与肠澼，本非同类。盖便血者，大便多实而血自下也；肠澼者，因泻利而见脓血，即痢疾也。观《内经》曰：食饮不节，起居不时者，阴受之。阴受之则入五脏，入五脏则澼满闭塞，下为飧泄，久为肠澼。此可见肠澼之因飧泄，自与便血不同，而治亦有异。且便血有夙疾，而肠澼惟新邪，尤为易辨。今诸书以此类言者，皆误也。兹列便血证治于此，而肠澼之义则在痢疾门。故凡临此证者，必须详察大便之燥泄何如，庶不致疑似误认之谬。然多酒之人，必多溏泄，亦多便血，是又不可因泄而作肠澼也。

——大便下血，多由肠胃之火，盖大肠小肠皆属于胃也。但血在便前者，其来近，近者，或在广肠，或在肛门；血在便后者，其来远，远者，或在小肠，或在于胃。虽血之妄行由火者多，然未必尽由于火也。故于火证之外，则有脾胃阳虚而不能统血者，有气陷而血亦陷者，有病久滑泄而血因以动者，有风邪结于阴分而为便血者。大都有火者多因血热，无火者多因虚滑，故治血者，但当知虚实之要。

——下血因火者，宜清热为主，惟约营煎最佳，次以地榆散、槐花散、黄连丸、槐角丸之类主之。若热在脾胃小肠之间而火之甚者，宜抽薪饮、黄连解毒汤之类主之。若素以肠脏多火而远年近日脏毒下血久不能愈者，宜脏连丸、猪脏丸主之。若大肠风热而血不止者，宜防风黄芩丸主之。

——酒毒湿热结蓄大肠下血者，宜约营煎、聚金丸，或槐角丸之类主之。若但以寒湿而无火下血者，宜二术煎，或四君子汤主之，或葛花解酲汤亦佳。

——脾胃气虚而大便下血者，其血不甚鲜红，或紫色，或黑色，此阳败而然，故多无热证，而或见恶心呕吐。盖脾统血，脾气虚则不能收摄，脾化血，脾气虚则不能运化，是皆血无所主，因而脱陷妄行，速宜温补脾胃，以寿脾煎、理中汤、养中煎、归脾汤，或十全大补汤之类主之。

——气陷不举而血不止者，宜补中益气汤，或寿脾煎、归脾汤主之。若微陷而兼火者，宜东垣加减四物汤主之。若气大虚而大陷者，宜举元煎主之。

——血滑不止者，或因病久而滑，或因年衰而滑，或因气虚而滑，或因误用攻击，以致气陷而滑。凡动血之初，多由于火，及火邪既衰而仍有不能止者，非虚即滑也。凡此之类，皆当以固涩为主，宜胜金丸、香梅丸之类主之。然血滑不止者，多由气虚，宜以人参汤送之尤妙。或以补中益气汤、归脾汤、举元煎、理中汤加乌梅、文蛤、五味子之类主之。若滑甚不能止者，惟玉关丸最佳。

——结阴便血者，以风寒之邪结于阴分而然。此非伤寒之比，盖邪在五脏，留而不去，是谓之结阴。邪内结不得外行，则病归血分，故为便血。经曰：结阴者，便血一升，再结二升，三结三升，正此之谓。此宜外灸中脘、气海、三里以散风邪，内以平胃地榆汤温散之剂主之。

——怒气伤肝，血因气逆而下者，宜化肝煎、枳壳汤之类主之。若逆气散而微有火者，宜黄芩芍药汤主之。若肝邪乘胃，以致脾虚失血者，自无烦热气逆等证，宜从前脾胃气虚证治，不得平肝以再伤脾气也。

——凡因劳倦七情，内伤不足而致大便动血者，非伤心脾，即伤肝肾。此其中气受伤，故有为呕恶痞满者；有为疼痛泄泻者；有为寒热往来，饮食不进者。时医不能察本，但见此证，非云气滞，即云痰火，而肆用寒凉，妄加攻击，伤而又伤，必致延绵日困。及其既甚，则多有大便下紫黑败血者。此胃气大损，脾元脱竭，血无所统，故注泄下行，阳败于阴，故色为灰黑。此危剧证也，即速用回阳等剂犹恐不及，而若辈犹云：今既见血，安可再用温药，必致其毙。吁！受害者殊为可悯，害人者殊为可恨。


便血述古

徐东皋曰：凡下血之人，用凉药多而不愈者，必须加辛味。用辛味而不愈，可用温剂兼升提药，须酒浸酒炒始效。凡久而虚者，当行温散，如四物加升麻、炮干姜之属是也。

血证论列方

一阴煎新补八


二阴煎新补十一


三阴煎新补十一


大补元煎新补一


四阴煎新补十二


四君子汤补一


五阴煎新补十三


五福饮新补六


麦门冬汤寒四四


左归饮新补二


右归饮新补三


麦门冬散补七七


左归丸新补四


右归丸新补五


大分清饮新寒五


小营煎新补十五


生脉散补五六


枇杷叶散和二一六


人参汤补三四


人参丸补百五


天门冬丸和二一三


养中煎新热四


寿脾煎新热十六


小安肾丸热一六七


四物汤补八


归脾汤补三二


加味归脾汤补三三


六味丸补百二十


八味丸补一二一


十全大补汤补二十


举元煎新补十七


镇阴煎新热十三


人参养营汤补二一


理中汤热一


理阴煎新热三


加味四物汤寒九九


白虎汤寒二


五女煎新寒十二


人参白虎汤寒三


约营煎新寒二十


化肝煎新寒十


秘元煎新固一


加减一阴煎新补九


贝母丸新和十八


约阴丸新寒十八


清化饮新因十三


冰玉散新因四六


天王补心丹补百八十


抽薪饮新寒三


徙薪饮新寒四


人参固本丸补百六十


七正散寒百十六


五淋散寒百十七


补中益气汤补三十


凉膈散攻十九


三黄丸攻六八


生地黄饮子寒八四


茜根散寒八五


清胃饮寒五六


加味逍遥散补九三


清胃散寒五四


二术煎新和十二


苓术菟丝丸新固五


玉关丸新固八


玉锁丹固二一


金樱膏补百一


金锁思仙丹固十九


枳壳汤寒一百


香梅丸固五八


王荆公妙香散固十六


地榆散寒九五


槐花散寒九七


黄芩芍药汤寒百九


聚金丸寒一七七


槐角丸寒一七五


平胃地榆汤和二一六


胜金丸固五九


脏连丸寒一七八


防风黄芩丸妇一二三


黄连丸寒百八十


猪脏丸寒一八一


竹叶石膏汤寒五


麻黄汤散一


桂枝汤散九


黄连解毒汤寒一


木香理中汤热四


甘草干姜汤热五四


葛花解酲汤和一二四


调胃承气汤攻三


桃仁承气汤攻五


《局方》犀角地黄汤寒七九


《拔萃》犀角地黄汤寒八一


论外备用方

黄芪汤补六七
 久嗽血


柔脾汤补七一
 虚热吐衄


麦门冬饮子补七三
 吐衄


胃风汤补九五
 湿毒下血


醍醐膏补六六
 咳血


麦门冬饮子补七二
 久吐不愈


地黄散补七十
 衄血


旋神散补七八
 虚劳吐血


五味黄芪散补六八
 嗽血


百花膏和一四五
 嗽血


团参丸补百七
 气虚吐血


加味四君子汤补二
 气虚不摄


侧柏散和二百四
 血涌不止


绿云散和二百十
 吐血不止


龙脑鸡苏丸和三七二
 虚火吐衄


双荷散和二百三
 暴吐血


地黄煎和二百五
 内伤吐血


《简易》黑神散和二一三
 诸失血


发灰散和二一四
 止诸血


阿胶散和二百七
 唾血


杏仁膏和一四三
 干嗽唾血


生韭饮和一五一
 清瘀血


棕灰散和二一五
 便血


除湿和血汤和二一九
 便血


黄连汤寒百四
 湿热下血


地榆丸寒一七四
 血痢下血


小乌沉汤和二一八
 气逆便血


四生丸寒八八
 血热吐衄


小蓟饮子寒百二
 溲血


酒蒸黄连丸寒一七九
 便血


阿胶丸寒一七六
 肠风


生地黄散寒八三
 尿血


四味地榆散寒九六
 热邪下血


枳壳散寒百一
 肝火便血


二神散寒八七
 吐崩下血


乌梅丸固六十
 便血如神


尿血方固六六


椿皮散固五五
 肠风


人参五味子汤外一五三
 虚劳咳血


桃花汤外九四
 逐瘀血


当归丸外一百
 行血利便


外科槐花散外一六九
 肠风


寸金散因百十四
 舌血


劫劳散妇一二四
 唾红


景岳全书卷之三十终


卷之三十一贯集

杂证谟

痰　饮

经　义

《气交变大论》曰：岁土太过，饮发中满，食减。

《五常政大论》曰：太阳司天，湿气变物，水饮内蓄，中满不食。

《六元正纪大论》曰：少阴司天，四之气，民病饮发。太阴所至为积饮，痞隔。土郁之发，为饮发注下。

《至真要大论》曰：岁太阴在泉，民病饮积。岁阳明在泉，民病喜呕，呕有苦。太阴之胜，饮发于中。太阴之复，饮发于中，唾吐清液。太阳之复，唾出清水，及为哕噫。诸病水液，澄澈清冷，皆属于寒。

论 证 共六条


痰饮一证，其在《内经》，止有积饮之说，本无痰证之名，此《内经》之不重痰证，概可知矣。及考痰之为名，虽起自仲景，今后世相传，无论是痰非痰，开口便言痰火，有云怪病之为痰者，有云痰为百病母者，似乎痰之关系，不为不重，而何《内经》之忽之也。不知痰之为病，必有所以致之者，如因风因火而生痰者，但治其风火，风火息而痰自清也；因虚因实而生痰者，但治其虚实，虚实愈而痰自平也；未闻治其痰而风火可自散，虚实可自调者，此所以痰必因病而生，非病之因痰而致也。故《内经》之不言痰者，正以痰非病之本，而痰惟病之标耳。今举世医流，但知百计攻痰，便是治病，竟不知所以为痰，而痰因何而起，是何异引指以使臂，灌叶以救根者乎？标本误认，而主见失真，欲求愈病，难矣难矣。

——痰之与饮，虽曰同类，而实有不同也。盖饮为水液之属，凡呕吐清水，及胸腹膨满，吞酸嗳腐，渥渥有声等证，此皆水谷之余，停积不行，是即所谓饮也。若痰有不同于饮者，饮清澈而痰稠浊，饮惟停积肠胃，而痰则无处不到。水谷不化而停为饮者，其病全由脾胃；无处不到而化为痰者，凡五脏之伤皆能致之。故治此者，当知所辨，而不可不察其本也。

——痰即人之津液，无非水谷之所化，此痰亦既化之物，而非不化之属也，但化得其正，则形体强，营卫充，而痰涎本皆血气；若化失其正，则脏腑病，津液败，而血气即成痰涎。此亦犹乱世之盗贼，何孰非治世之良民，但盗贼之兴，必由国运之病，而痰涎之作，必由元气之病。尝闻之立斋先生曰：使血气俱盛，何痰之有？余于初年，颇疑此言，而谓岂无实痰乎？及今见定识多，始信其然也。何以见之？盖痰涎之化，本由水谷，使果脾强胃健如少壮者流，则随食随化、皆成血气，焉得留而为痰？惟其不能尽化，而十留一二，则一二为痰矣，十留三四，则三四为痰矣，甚至留其七八，则但见血气日削，而痰涎日多矣，此其故正以元气不能运化，愈虚则痰愈盛也。然则立斋之言，岂非出常之见乎。今见治痰者，必曰痰之为患，不攻如何得去？不知正气不行，而虚痰结聚，则虽竭力攻之，非惟痰不可去，而且益增其虚。故或有因攻而遽绝者，或偶尔暂苏而更甚于他日者，皆攻之之误也，又孰知痰之可攻者少而不可攻者多也。故凡将治痰者，不可不先察虚实。

——痰有虚实，不可不辨。夫痰则痰矣，皆若有余，又何有虚实之异？盖虚实二字，全以元气为言，凡可攻者，便是实痰，不可攻者，便是虚痰。何为可攻？以其年力犹盛，血气未伤，或以肥甘过度，或以湿热盛行，或风寒外闭皮毛，或逆气内连肝膈，皆能骤至痰饮，但察形气病气俱属有余者，即实痰也。实痰者何？谓其元气犹实也。此则宜行消伐，但去其痰，无不可也。何为不可攻？则或以形羸气弱，年及中衰者，即虚痰也。或以多病，或以劳倦，或以忧思酒色，致成劳损、非风、卒厥者，亦虚痰也。或脉见细数，脏无阳邪，时为呕恶泄泻，气短声暗等证，但察其形气病气本无有余者，皆虚痰也。虚痰者何？谓其元气已虚也。此则但宜调补，若或攻之，无不危矣。且凡实痰本不多，其来也骤，其去亦速，其病亦易治，何也？以病本不深也。虚痰反多甚，其来则渐，其去则迟，其病亦难治，何也？以病非一日也。是以实痰无足虑，而最可畏者，惟虚痰耳。总之，治痰之法无他，但能使元气日强，则痰必日少，即有微痰，亦自不能为害，而且亦充助胃气。若元气日衰，则水谷津液，无非痰耳，随去随生，有能攻之使尽，而且保元气无恙者，吾不信也。故善治痰者，惟能使之不生，方是补天之手。然则，治此者可不辨其虚实，而欲一概攻之，如王隐君所论，内外百病皆生于痰，悉用滚痰丸之类，其亦但知目前，而不知日后之害哉。

——五脏之病，虽俱能生痰，然无不由乎脾肾。盖脾主湿，湿动则为痰，肾主水，水泛亦为痰，故痰之化无不在脾，而痰之本无不在肾，所以凡是痰证，非此则彼，必与二脏有涉。但脾家之痰，则有虚有实，如湿滞太过者，脾之实也；土衰不能制水者，脾之虚也。若肾家之痰，则无非虚耳。盖火不生土者，即火不制水，阳不胜阴者，必水反侵脾，是皆阴中之火虚也；若火盛烁金，则精不守舍，津枯液涸，则金水相残，是皆阴中之水虚也。此脾肾虚实之有不同者，所当辨也。又若古人所云湿痰、郁痰、寒痰、热痰之类，虽其在上在下，或寒或热，各有不同，然其化生之源，又安能外此二脏？如寒痰湿痰，本脾家之病，而寒湿之生，果无干于肾乎？木郁生风，本肝家之痰，而木强制土，能无涉于脾乎？火盛克金，其痰在肺，而火邪炎上，有不从中下二焦者乎？故凡欲治痰，而不知所源者，总惟猜摸而已耳。

非风门有痰论三篇，所当互阅。


论 治 共七条


——脾胃之痰，有虚有实，凡脾土湿胜，或饮食过度，别无虚证而生痰者，此乃脾家本病，但去其湿滞而痰自清，宜二陈汤为主治，或六安煎、橘皮半夏汤、平胃散、润下丸、滚痰丸之类，皆可择而用之。若胃寒生痰而兼胀满者，宜和胃二陈煎，或兼呕吐而痛者，宜神香散，或为饮食所致，宜加麦芽、神曲、山楂、枳实之类。然脾胃不虚，则虽生痰饮，不过微有留滞，亦必不多，且无大害，惟脾虚饮食不能消化而作痰者，其变最多，但当调理脾胃，使其气强，则自无食积之患，而痰饮即皆血气矣。若脾气微虚，不能制湿，或不能运化而为痰者，其证必食减神倦，或兼痞闷等证，宜六君子汤或五味异功散之类主之，金水六君煎亦妙。若微虚兼寒者，宜苓术二陈煎主之。若脾气大虚，或兼胃寒，呕恶而多痰者，宜六味异功煎、温胃饮、理中汤、圣术煎之类主之。又有劳倦本以伤脾，而疲极又伤肝肾，脾气伤则饮食减少，或见恶心；肝肾伤则水液妄行，或痰饮起自脐下，直冲而上，此脾肾俱伤，命门土母之病也。虽八味地黄丸乃其正治，然无如理阴煎，其效更如神也，或加白术、陈皮亦可。

——肾经之痰，水泛为痰者也，无非虚证。有以肿胀而生痰者，此水入脾经，谓之反克。脏平者，宜六味地黄丸、左归饮之类主之；脏寒者，宜理阴煎、加减《金匮》肾气丸、八味地黄丸之类主之。其或但宜温燥者，则单助脾经，亦能化湿，惟六味异功煎及理中汤、圣术煎俱可酌用。有以虚损而生痰者，此水亏金涸，精不化气，气不化精而然，使不养阴以济阳，则水气不充，痰终不化，水不归源，痰必不宁，宜以左归、右归、六味、八味等丸，酌其寒热而用之。若阴火乘肺，津液干枯，或喉痛，或烦热，或喜冷，或便实，必察其真有火邪而痰嗽不已者，宜四阴煎、一阴煎之类加减主之；若火本非真，则但宜纯补，庶保万全也。

——风寒之痰，以邪自皮毛内袭于肺，肺气不清，乃致生痰，是即伤寒之类，但从辛散，其痰自愈，宜六安煎、二陈汤，甚者小青龙汤之类主之。其有风寒外袭，内兼火邪者，亦可兼用黄芩。若血气兼虚者，不得单用消耗，宜金水六君煎主之。若伤寒见风而兼发热嗽痰者，宜柴陈煎主之，或金水六君煎加柴胡亦妙。

——中风之痰，本非外感，悉由脾肾虚败所致，治痰之法，详载非风门，当与此互察之。

——治痰当分缓急。凡非风等证，其有痰涎壅盛，闭塞上焦而药食不能进者，此不得不先治其痰，以开清道，若痰之甚者，惟用吐法为最妙。若痰气不甚，食饮可进，便当从缓，求其本而治之，不宜妄行攻击，或但以六安煎、二陈汤、润下丸、橘皮半夏汤之类调之为宜。若火盛生痰者，宜清膈煎、抽薪饮之类主之。若类风等证，但察其上焦无滞，或见其神昏困倦，而胸喉之间，气清息平，本不见痰者，切不可疑其为痰而妄用克伐消痰等剂，则无有不败者矣。若杂证势已至剧，而喉中痰声漉漉，随息渐甚者，此垂危之候，不可治也。诸吐痰治痰之法，俱详载非风门痰治条中。

——治痰当知求本，则痰无不清，若但知治痰，其谬甚矣。故凡痰因火动者，宜治火为先；痰因寒生者，宜温中为主；风痰宜散之，非辛温不可也；湿痰宜燥之，非渗利不除也。郁痰有虚实：郁兼怒者，宜抑肝邪；郁兼忧者，宜培肝肺。饮食之痰，亦自不同，有因寒者，有因热者，有因肥甘过度者，有因酒湿伤脾者，此皆能生痰，而其中各有虚实，辨之不可不真也。又如脾虚不能制湿，肾虚不能约水，皆能为痰，此即寒痰之属也；或以脾阴干烁，而液化为胶，或以金水偏枯，而痰本乎血，此即热痰之属也。凡此二者，于痰证中十居八九，是皆虚痰之不可攻者也。又或有过用峻利，以致痰反日甚者，亦皆脾肾受伤之候，治不求本，济者鲜矣。

——诸家治痰之法，多有治其标者，虽不可执，亦不可废也，详列如下：痰因表者汗之法，因里者下之，挟湿者分利之。痰在膈上，必用吐法，泻亦不去。胶固稠浊之痰，必用吐。痰在经络中，非吐不可，吐中就有发散之义。痰在肠胃间，可下而愈，痰在四肢，非竹沥不能达。痰在胁下，非白芥子不能除。痰在皮里膜外，非姜汁、竹沥不能达。热痰火痰，宜青黛、黄芩、天花粉、连翘、石膏，火炎上者，用流金膏。老痰，宜海石、栝蒌、贝母，兼火盛胶固者，节斋化痰丸。实痰火痰，滚痰丸最效，但不宜多用。风痰，用南星、白附子。湿痰，用苍术、白术、半夏、茯苓、泽泻。食积痰，用神曲、山楂、麦芽。酒痰，用天花粉、黄连、白术、神曲，或五苓散、四苓散分利之。痰结核在咽喉，咯唾不出，化痰药中加咸药以软其坚，栝蒌仁、杏仁、海石、朴硝、海藻，佐以姜汁。竹沥导痰，非姜汁不能行经络。荆沥治痰速效，能食者用之。二沥佐以姜汁，治经络之痰最效。痰中带血者，宜加韭汁。海粉，热痰能清，湿痰能燥，坚痰能软，顽痰能消，可入丸药，亦可入煎药。南星、半夏，治风痰、湿痰。石膏坠痰火极效。黄芩治热痰，假其下行也。枳实治痰，有冲墙倒壁之功。五倍子能治老痰，佐以他药，大治顽痰，人鲜知也。天花粉治热痰、酒痰最效。又云：大治膈上热痰。玄明粉治热痰、老痰速效，能降火软坚故也。硝石、礞石，大能消痰结，降痰火。研细末，和白糖，置手心中，以舌[image: ]
 服，甚效。苍术治痰饮成窠囊，行痰极效；又治痰挟瘀血成窠囊者，即神术丸之类。润下丸降痰最妙，可常服。小胃丹，治实痰积饮必用之药，不过二三服而已，虚者不可用之。中气不足之痰，须用参、术；内伤挟痰，必用参、芪、白术之属，多用姜汁传送，或加半夏、茯苓。中焦有痰，胃气亦赖所养，卒不可用峻攻，攻尽则大虚矣。


先君吐法记

先君寿峰公，少壮时，素称善饮，后年及四旬而酒病起，遂得痰饮之疾，多见呕酸胀满，饮食日减，眩晕不支，惊惕恍惚，疾疟等证，相继迭出，百方治痰，弗获寸效。因慕张子和吐法之妙，遂遵而用之。初用独圣散、茶调散及齑汁之类，一吐而稍效，再吐而再效，自此屡用不止，虽诸痰渐退。而元气弗复也。如此年余，渐觉纯熟，忽悟其理，遂全不用药，但于五鼓食消之后，徐徐咽气，因气而提，提不数口而清涎先至，再提之，则胶浊后随。自后凡遇诸疾，无论表里虚实，虽变出百端，绝不服药，但一行吐法，无不即日尽却。后至六旬之外，则一月或半月必行一次，全不惮烦，而鹤发童颜，日增矍铄。

斯时也，宾将弱冠，渐已有知，恐其吐伤，因微谏曰：吐本除痰，岂诸病皆可吐耶？且吐伤元气，人所共知，矧以衰年，能无虑乎？先君曰：吐以治痰，尔所知也，吐治百病，尔知之乎？吐能伤气，尔所知也，吐能生气，尔亦知乎？余当为尔细谈之。夫先哲中之善治痰积者，无如子和之三法，及丹溪之倒仓，在倒仓之法不易行，亦未敢有用之者，惟子和之法，则为人所常用，而取效不为不速，亦不为不多也。今以余法言之，则有不同者矣。盖子和之吐，用药而吐也，药必苦劣，吐必勇猛，势不我由，不能无伤也；余之吐，不用药而吐者也，痰随气行，气因痰至，徐疾自如，有益无损也。子和之法，其用在急，故但攻有余之实痰；余之法，其用在缓，故可兼不足之百病。

夫百病所因，本自不一，何以皆宜于吐？如痰涎壅盛，格塞胃脘，而清道不通者，不得不吐也；积聚痛急，不易行散者，不得不吐也；胶固稠浊，非药所能消者，不得不吐也；痰在经络膜窍，及隐伏难状等痰，其藏深，其蓄远，药所难及者，不得不吐也，此皆人所易知者也。又若风寒外感者，吐能散之；食饮内伤者，吐能清之；火郁者，吐能发越热邪；寒盛者，吐能鼓动阳气；诸邪下陷者，吐有升举之功；诸邪结聚者，吐有解散之力。且人之百病，无非治节不行，吐能达气，气从则无所不从，而何有于病。故凡有奇怪难治之病，医家竭尽其技而不能取效者，必用吐法，方见神功，此又人所罕知者也。

再如生气之说，则不惟人不知，而且必不信，兹余力行身受，始悟其微。盖天地不息之机，总惟升降二气，升本乎阳，生长之道也；降本乎阴，消亡之道也。余之用气，借此升权，可疾可徐，吐纳自然之生意，无残无暴，全收弗药之神功。故凡吐之后，神气必倍王，尔之所见也；阳道必勃然，我之常验也，使非吐能生气，而有能如是乎。盖道家用督，余则用任，所用不同，所归一也，不惟却病，而且延年，余言非谬，尔切识焉。宾奉此教，常习用之，无不效如响应，第不及先君之神妙耳。

忆自轩岐之后，善用吐法者，惟子和一人，若以先君法较之，则其难易优劣，奚啻霄壤？而所谓亘古一人者，当不在子和矣。倘智者见同，则必有踵而行之，而蒙惠将来者，自应不少。第恐百世之下，泯此心传妙道，故详录语训，以为之记，并列其详法于下：

先君行吐之法，每于五鼓睡醒之时，仰卧，用嗳提气，气有不充，则咽气为嗳，随咽随提，痰涎必随气而至，虽以最深之痰，无不可取，但最后出者，其形色臭味，甚有紫黑酸恶不堪言者，所以每吐之后，或至唇肿咽痛，但以凉水一二口漱咽解之。吐毕早膳，悉屏五味，但用淡粥一二碗，以养胃中清气。自四旬之后，绝不用酒，行吐法者，四十余年，所以愈老愈健，寿至八旬之外，独能登山，及灯下抄录古书。后以无病，忽一旦含笑而辟谷，时年八旬二矣。

述 古 论 共八条


仲景《金匮》曰：夫饮有四，何谓也？师曰：有痰饮，有悬饮，有溢饮。有支饮。其人素盛今瘦，水在肠间，沥沥有声，谓之痰饮；饮后水流在胁下，咳唾引痛，谓之悬饮；饮水流行，归于四肢，当汗出而不汗出，身体疼痛，谓之溢饮；咳逆倚息，气短不得卧，其形如肿，谓之支饮。水在心，心下坚筑，短气，恶水不欲饮；水在肺，吐涎沫，欲饮水；水在脾，少气身重；水在肝，胁下支满，嚏而痛；水在肾，心下悸。夫心有留饮，其人背恶寒如掌大。留饮者，胁下痛引缺盆，咳嗽则转甚。胸中有留饮，其人短气而渴，四肢历节痛，脉沉者，有留饮。膈上病痰，满喘咳吐，发则寒热，背痛腰疼，目泣自出，其人振振身[image: ]
 剧，必有伏饮。病人饮水多，必暴喘满。凡食少饮多，水停心下，甚者则悸，微者短气。脉双弦者寒也，皆大下后善虚。脉偏弦者，饮也。肺饮不弦，但苦喘气短。支饮亦喘而不能卧，加短气，其脉平也。病痰饮者，当以温药和之。

陈无择曰：病人百药不效，关上脉伏而大者，痰也。眼皮及眼下如灰烟黑者，痰也。

《活人书》云：中脘有痰，亦令人憎寒发热，恶风自汗，胸膈痞满，有类伤寒者，但头不痛、项不强为异。

《原病式》曰：积饮留饮，积蓄而不散也。水得燥则消散，得湿则不消，以为积饮，土湿主病故也。大略要分湿热、寒湿之因。

张子和曰：凡人病痰证有五：一曰风痰，二曰热痰，三曰湿痰，四曰酒痰，五曰食痰。如新暴风痰者，形寒饮冷；热痰者，火盛制金；湿痰者，停饮不散；酒痰食痰者，饮食过度也。

王节斋曰：津液者血之余，行乎脉外，流通一身，如天之清露，若血浊气浊，则凝聚而为痰。痰乃津液之变，如天之露也。故云痰遍身上下，无处不到，盖即津液之在周身者。津液生于脾胃，水谷所成，浊则为痰，故痰生于脾土也。

薛立斋曰：凡痰火证，有因脾气不足者，有因脾气郁滞者，有因脾肺之气亏损者，有因肾阴虚不能摄水，泛而为痰者，有因脾气虚不能摄涎，上溢而似痰者，有因热而生痰者，有因痰而生热者，有因风寒暑湿而得者，有因惊而得者，有因气而得者，有因酒而得者，有因食积而得者，有脾虚不能运化而生者，有胸中痰郁而似鬼附者，各审其源而治之。

徐东皋曰：脾胃为仓廪，所以纳谷，因脾弱不能运行，致血气失于滋养，故不周流，气道壅滞，中焦不能腐谷，遂停滞而为痰为饮。其变为寒为热，为喘为咳，为呕吐，为反胃，为肿满，为眩运，为风痫，为嗳气，为吞酸嘈杂，为噎膈，为怔忡，为疼痛之类，不可尽状，是皆痰之变病，而其源则出脾湿不流，水谷津液停滞之所致也。


述 古 治 共七条


庞安常云：有阴水不足，阴火上升，肺受火邪，不得清肃下行，由是津液凝浊，生痰不生血者，此当以润剂，如麦门冬、地黄、枸杞之属滋其阴，使上逆之火，得返其宅，则痰自清矣，投以二陈，立见其殆。有肾虚不能纳气归原，原出而不纳则积，积不散则痰生焉，八味丸主之。

吴茭山《诸证辨疑》云：八味丸，治痰之本也。

许学士用苍术治痰成窠囊一边行，极妙。痰挟瘀血，遂成窠囊。

朱丹溪曰：脾虚者，宜清中气以运痰降下，二陈汤加白术之类，兼用升麻提起。二陈汤，一身之痰都治管。如要下行，加引下药，在上加引上药。凡人身上中下有块者多是痰，问其平日好食何物，吐下后方用药。

王节斋曰：痰生于脾胃，宜实脾燥湿。又随气而升，宜顺气为先，分导次之。又气升属火，顺气在于降火。热痰则清之，湿痰则燥之，风痰则散之，郁痰则开之，顽痰则软之，食痰则消之，在上者吐之，在中者下之。又中气虚者，宜固中气以运痰，若攻之太重，则胃气虚而痰愈甚矣。

薛立斋曰：凡痰证饮食少思，或胸膈不利者，此中气虚弱也，宜用补中益气为主，中气既健，其痰自运化。若肾气亏损，津液难降，败浊为痰者，乃真脏之病，宜用六味地黄丸为主。肾气既壮，津液清化，而何痰之有哉？亦有因脾胃亏损，中焦气虚，不能运化而为痰者；亦有因峻厉过度，脾气愈虚，不能运化津液，凝滞而为痰者，凡此皆当健脾胃为主。

又曰：痰者，脾胃之津液，或为饮食所伤，或为七情六淫所扰，故气壅痰聚。盖脾为统血行气之经，气血俱盛，何痰之有？皆由过思与饮食所伤，损其经络，脾血既虚，胃气独盛，是以湿因气化，故多痰也，游行周身，无所不至。痰气既盛，客必胜主，或夺于脾之大络之气，则倏然仆地者，此痰厥也；升于肺，则喘急咳嗽；迷于心，则怔忡恍惚；走于肝，则眩晕不仁，胁肋胀痛；关于肾，不哈而多痰唾；留于胃脘，则呕泻而作寒热；注于胸，则咽痛不利，眉棱骨痛；入于肠，则漉漉有声，散则有声，聚则不利。若脾气虚弱，不能消湿，宜用补中益气汤加茯苓、半夏。若因脾气虚弱，湿热所致，宜用东垣清燥汤。若胃气虚弱，寒痰凝滞者，宜用人参理中汤。若脾胃虚寒而痰凝滞者，宜用理中化痰丸。若脾虚不能运化而痰滞气逆，宜用六君子加木香。若脾胃虚弱而肝木乘侮，宜用六君子加柴胡。若肺气虚弱，不能清化而有痰者，宜六君子加桔梗。头痛，宜用半夏白术天麻汤。若脾肾虚弱，寒邪所乘，以致头痛，宜用附子细辛汤。

又曰：凡治风痰，若肺经风热而生痰者，宜用金沸草散。若风火相搏，肝经风热炽盛而生痰者，宜用牛黄抱龙丸或牛黄清心丸。若肝经血燥而生痰者，宜六味地黄丸。若热盛制金，不能平木而生痰者，宜柴胡栀子散。若中气虚弱，不能运化而生痰者，宜六君、柴胡、钩藤。若肾虚阴火炎上，宜六味丸。

又曰：凡治痰结，有因脾经郁结而伤阴血者，有因肾水亏损而阴火上炎者，有因脾肺火郁而生痰者。治法：若因七情郁结，痰涎滞于喉间者，先用《局方》四七汤调和滞气，后用归脾汤调补脾血。脾火伤血，用加味归脾汤。肾水亏损，用六味地黄丸。肺经郁火，用知母茯苓汤。若妇人患此而兼带下，皆由郁结伤损肝脾，当佐以四七汤，送青州白丸子。此等证候，属脾胃气虚为本，而气滞痰结为末也。古方用十枣汤、控涎丹、神佑丸、滚痰丸、木香、枳实，利膈涤痰，透罗破饮，降气化痰等汤，苏合丸之类，皆形气充实之药也，西北人用之，或有效验，其属虚弱者，必致肚腹胀满而殁。

又曰：痰之为病，若热痰则多烦热，风痰多成瘫痪奇证，冷痰多成骨痹，湿痰多怠惰软弱，惊痰多成心痛癫疾，饮痰多胁痛臂痛，食积痰多成癖块痞满，其为病种种难名。窃谓前证若因肾水虚弱，阴亏难降，使邪水上溢，故多痰唾，宜滋其化源，其痰自消。若因肝木侮脾土而风痰壅滞者，先用南星、半夏清其痰，后用六君子之类调胃气，痰自不至。若概用风药，耗其阳气而绝阴血之源，适足以成其风，益其病也。

又曰：若因脾气亏损，痰客中焦，闭塞清道，以致四肢百骸发为诸病者，理宜壮脾气为主，兼佐以治痰，则中气健而痰涎自化。若倒仓之后而痰反甚，此脾气愈虚，则津液反为痰者，理宜补中益气，非参、术、二陈之类不能治，最忌行气化痰及倒仓之法。

徐东皋曰：严氏云：人之气顺则津液通流，决无痰患。古方治痰，多用汗下温利之法，不若以顺气为先，分导次之。气顺则津液流通，痰饮运下，自小便中出矣。此则严氏亦有所见而然也。《玉机微义》云：顺气特一法耳，要观痰之深浅，有痰积胶固，气道因之而不得顺，宜先逐去积痰，然后气可得顺，岂可专主理气一法？愚谓有理气而痰自顺者，治其微也；有逐痰而气方畅者，治其甚也。二者皆治痰之要也，不可偏废者也。但看痰与气孰轻而孰重，施治有可急而可缓，故曰逐痰理气，有所先后。


痰饮论列方

二陈汤和一


六安煎新和二


加味归脾汤补三三


平胃散和十七


温胃饮新热五


六君子汤补五


理中汤热一


圣术煎新热二五


小青龙汤散八


理阴煎新热三


金沸草散散八一


五苓散和一八二


四苓散和一八七


苏合香丸和三七一


归脾汤补三二


清燥汤寒一三二


和胃二陈煎新和三


一阴煎新补八


四阴煎新补十二


补中益气汤补三十


柴陈煎新散九


十枣汤攻二八


金水六君煎新和一


流金膏攻四五


润下丸和百十六


五味异功散补四


左归饮新补二


滚痰丸攻七七


六味异功煎新热七


左归丸新补四


右归丸新补五


苓术二陈煎新和四


六味丸补百二十


八味丸补一二一


理中化痰丸热九


清膈煎新寒九


抽薪饮新寒三


控涎丹攻八二


神佑丸攻四八


橘皮半夏汤和十三


小胃丹攻七三


抱龙丸小八五


《金匮》肾气丸补一二四


神香散新和二十


节斋化痰丸攻八十


《局方》四七汤和九七


知母茯苓汤外一六一


附子细辛汤散三


柴胡栀子散散二十


牛黄清心丸和三六五


青州白丸子和百十二


半夏白术天麻汤和十五


论外备用方

吐法新攻一


四君子汤补一


八物定志丸补百十七
 安神清痰


术附汤补四一
 寒痰


小半夏汤和八


小半夏茯苓汤和九
 饮


大半夏汤和十一


温胆汤和一五二
 郁痰


十味温胆汤和一五三
 虚痰


四磨饮和五二


小降气汤和四二
 气滞


苓桂术甘汤和三六
 脾气虚寒


星香汤和二四三
 痰逆


星香丸和百二十
 气嗽痰


苏子降气汤和四一
 温中消痰


白术汤和二七
 湿痰


茯苓饮和九三
 吐水


黄芩二陈汤和五
 热痰


千缗汤和九五
 痰喘


茯苓丸和百十四
 化顽痰


加味四七汤和九八
 郁痰


黄瓜蒌丸和百十八
 痰喘


泽泻汤和九九
 支饮眩冒


不换金正气散和二一
 湿痰


导痰汤和九一
 留痰


消饮丸和百一
 寒痰水


丹溪润下丸和百十六
 热痰


五饮汤和九二
 五饮


清心散和二四九
 风痰不开


半夏丁香丸和百三十
 冷气停痰


玉壶丸和百五
 风痰


神术散和百九十
 湿痰


茯苓半夏汤和十二
 水饮


玉液丸和百六
 痰火嗽


祛痰丸和百三
 风痰眩


朱砂消痰饮和一百
 痰迷心窍


玉液汤和九六
 气郁痰


玉粉丸和百七
 气滞痰


琥珀寿星丸和百十三
 风痰


吐痰方攻八四
 痰癖


青礞石丸攻七九
 食积痰


清气化痰丸攻七四
 、七五
 、七六


茶调散攻百七
 吐


犀角丸攻九十
 火痰


辰砂化痰丸攻八一
 化痰止嗽


独圣散攻百六
 吐


参苏饮散三四
 风痰


芎芷香苏散散八八
 风痰


双玉散寒七一
 热痰烦喘


桑白皮散寒五二
 热痰喘


清膈导痰汤寒七六
 胃火痰


三生饮热九四
 风痰


强中丸热九三
 寒痰


半夏干姜散热五三
 寒痰呕


安脾散热六七
 寒痰


倍术丸热一百
 四饮


胡椒理中汤热六
 胃寒


养正丹热一八八
 上壅不降


黑锡丹热一八九
 寒痰上壅


温胃化痰丸热九八
 脾寒气弱


温中化痰丸热九七
 行滞


丁香半夏丸热一百
 冷痰


丁香茯苓汤热六三
 温中行滞


苓桂术甘汤热八七
 支饮


丁香五套丸热百一
 温中


九还金液丹小八八
 风痰



湿　证

经　义

《至真要大论》说：诸湿肿满，皆属于脾。诸痉项强，皆属于湿。太阴司天，其化以湿。湿气大来，土之胜也，寒水受邪，肾病生焉。风气大来，木之胜也，土湿受邪，脾病生焉。湿淫于内，治以苦热，佐以酸淡，以苦燥之，以淡泄之。

《生气通天论》曰：因于湿，首如裹。湿热不攘，大筋软短，小筋弛长，软短为拘，弛长为痿。汗出见湿，乃生痤疿。秋伤于湿，上逆而咳，发为痿厥。

《痹论》曰：风寒湿三气杂至，合而为痹也。湿气胜者，为着痹也。不与风寒湿气合，故不为痹。其多汗而濡者，此其逢湿甚也，阳气少，阴气盛，两气相感，故汗出而濡也。

《百病始生篇》曰：风雨则伤上，清湿则伤下。

《邪气脏腑病形篇》曰：身半已上者，邪中之也；身半已下者，湿中之也。

《太阴阳明论》曰：故阳受风气，阴受湿气。伤于风者，上先受之；伤于湿者，下先受之。

《调经论》曰：寒湿之中人也，皮肤不收，肌肉坚紧，营血泣，卫气去，故曰虚。虚者，聂辟气不足，按之则气足以温之，故快然而不痛。

《刺志论》曰：谷入多而气少者，得之有所脱血，湿居下也。

《脏气法时论》曰：脾苦湿，急食苦以燥之，禁湿地濡衣。

《宣明五气篇》曰：脾恶湿。

《五癃津液别篇）曰：天寒则腠理闭，气湿不行，水下流于膀胱，则为尿与气。

《阴阳应象大论》曰：湿胜则濡泻。秋伤于湿，冬生咳嗽。地之湿气，感则害人皮肉筋脉。

《九宫八风篇》曰：两实一虚，犯其两湿之地，则为痿。

《五常政大论》曰：敦阜之纪，大雨时行，湿气乃用。太阳司天，湿气变物。太阴司天，湿气下临。

《六元正纪大论》曰：辰戌年，太阳司天之政，水土合德，寒湿之气，持于气交，民病寒湿，发肌肉萎，足萎不收，濡泻，血溢。丑未年，太阴司天之政，湿寒合德，黄黑埃昏，民病寒湿，腹满，身[image: ]
 愤，胕肿。太阴所至为湿生，终为注雨。

《痿论》曰：肉痿者，得之湿地也。

《脉要精微论》曰：中盛脏满，气胜伤恐者，声如从室中言，是中气之湿也。

《五运行大论》曰：湿伤肉，风胜湿。

《通评虚实论》曰：蹠跛，寒风湿之病也。

《五色篇》曰：厥逆者，寒湿之起也。

《长刺节论》曰：肌肤尽痛，名曰肌痹，伤于寒湿。

论　证

湿之为病，有出于天气者，雨雾之属是也，多伤人脏气；有出于地气者，泥水之属是也，多伤人皮肉筋脉；有由于饮食者，酒酪之属是也，多伤人六腑；有由于汗液者，以大汗沾衣，不皇解换之属是也，多伤人肤腠；有湿从内生者，以水不化气，阴不从阳而然也，悉由乎脾肾之亏败。其为证也，在肌表则为发热，为恶寒，为自汗；在经络则为痹，为重，为筋骨疼痛，为腰痛不能转侧，为四肢痿弱酸痛；在肌肉则为麻木，为跗肿，为黄疸，为按肉如泥不起；在脏腑则为呕恶，为胀满，为小水秘涩，为黄赤，为大便泄泻，为腹痛，为后重、脱肛、[image: ]
 疝等证。凡肌表经络之病，湿由外而入者也；饮食血气之病，湿由内而生者也。此其在外者为轻，在内者为甚，是固然矣。然及其甚也，则未有表湿而不连脏者，里湿不连经者。此其湿病之变，不为不多，故凡治此者，必当辨表里，察虚实，而必求其本也。

然湿证虽多，而辨治之法，其要惟二，则一曰湿热，一曰寒湿，而尽之矣。盖湿从土化，而分王四季，故土近东南，则火土合气，而湿以化热；土在西北，则水土合德，而湿以化寒。此土性之可以热，可以寒，故病热者谓之湿热，病寒者谓之寒湿。湿热之病，宜清宜利，热去湿亦去也；寒湿之病，宜燥宜温，非温不能燥也，知斯二者，而湿无余义矣。何今之医家，动辄便言火多成热，而未闻知有寒多生湿者，其果何也？岂寒热之偏胜，原当如是耶？抑阴阳之显晦，察有易难也。且夫阴阳之理，本无轩轾，犹权衡也，此而不知，乌云明慧？创一偏之说，以遗患后人，则金元诸公，有不得辞其责者矣。

论 治 共七条


——湿热证，必其证多烦渴，小水赤涩，大便秘结，脉见洪滑实数者，方是热证，治宜清利。如热甚者，宜以清火为主，而佐以分利；热微者，宜以分利为主，而佐以清火，如四苓散、小分清饮，或大分清饮、茵陈饮之类，皆可择而用之。如果湿热之甚，或元气无损而兼秘结不通者，方可或行推荡，若无实结等证，则不宜妄行攻击。

——寒湿证，凡诸病湿而全无热脉热证者，便多寒湿之属。盖水之流湿，本缘同气，惟湿中有火，则湿热熏蒸，而停郁为热；湿中无火，则湿气不化，而流聚为寒。故凡病内湿等证者，多属气虚之人，气属阳，阳虚则寒从中生，寒生则湿气留之，此阴阳之性，理出自然，有不必外中于湿而后为之湿也。此之变病，惟肿胀、泄泻、痰饮、呕吐等证多有之。病之微者，宜温、宜利、宜燥，如五苓散、平胃散、渗湿汤、六味地黄丸之类是也；病之甚者，必用温补，俟阳气渐复，则阴邪始退，如八味丸、理中汤、圣术煎，或佐关煎、胃关煎、薛氏加减《金匮》肾气汤之类，皆当随证加减用之。

——寒湿之气中于外者，此与内生之湿自有不同，宜温而兼散，如五积散、平胃散、加味五苓散、不换金正气散之类主之。

——寒湿之证，凡气令阴寒，及阳气不足之人，多有其证。而丹溪谓六气之中，湿热为病者十居八九，亦言之过矣。

——治湿之法，凡湿从外入者，汗散之；湿在上者，亦宜微汗之；湿在中下二焦，宜疏利二便，或单用淡渗以利小便。

——治湿之法，古人云宜理脾、清热、利小便为上，故曰治湿不利小便，非其治也，此固然矣。然湿热之证，多宜清利，寒湿之证，多不宜利也。何也？盖凡湿而兼寒者，未有不由阳气之虚，而利多伤气，则阳必更虚，能无害乎？但微寒微虚者，即温而利之，自无不可，若大寒大虚者，则必不宜利，此寒湿之证，有所当忌者也。再若湿热之证，亦有忌利者，以湿热伤阴者也。阴气既伤而复利之，则邪湿未清，而精血已耗，如汗多而渴，热燥而烦，小水干赤，中气不足，溲便如膏之类，切勿利之，以致重损津液，害必甚矣。故凡治阳虚者，只宜补阳，阳胜则燥，而阴湿自退；阴虚者，只宜壮水，真水既行，则邪湿自无所容矣。此阴阳二证，俱有不宜利者，不可不察。

——湿证之见，凡黄疸、肿胀、泄泻、痰饮、呕吐、痹痛、淋秘之类，皆有湿证，当于各门详察治之。


述 古 共二条


《金匮要略》曰：太阳病，关节疼痛而烦，脉沉而细缓者，此名湿痹。湿痹之候，小便不利，大便反快，但当利其小便。湿家之为病，一身尽疼，发热，身色如熏黄也。湿家但头汗出，背强，欲得被覆向火，若下之早则哕，或胸满，小便不利，舌上如胎者，以丹田有热，胸上有寒，渴欲得饮而不能饮，则口燥烦也。湿家下之，额上汗出，微喘，小便不利者死，若下利不止者，亦死。风湿相搏，一身尽疼痛，法当汗出而解，值天阴雨不止，医云此可发汗，汗之病不愈者，何也？盖发其汗，汗大出者，但风气去，湿气在，是故不愈也。若治风湿者，发其汗，但微微似欲出汗者，风湿俱去也。

治法曰：湿家身烦疼，可与麻黄加术汤发其汗为宜，慎不可以火攻之。病者一身尽疼，发热，日晡所剧者，名风湿。此病伤于汗出当风，或久伤取冷所致也，可与麻黄杏仁薏苡甘草汤。风湿脉浮身重，汗出恶风者，防己黄芪汤主之。伤寒八九日，风湿相搏，身体疼痛，不能自转侧，不呕不渴，脉浮虚而涩者，桂枝附子汤主之；若大便坚，小便自利者，白术附子汤主之。风湿相搏，骨节疼烦，掣痛不得屈伸，近之则痛剧，汗出短气，小便不利，恶风不欲去衣，或身微肿者，甘草附子汤主之。

陈无择曰：脾虚多病湿，内因酒面积多，过饮汤液，停滞腻物，烧炙膏粱过度，气热熏蒸，浊液不行，涌溢于中，此湿从内作。外因坐卧湿地，雾露阴雨所客，澡浴为风所闭，涉水为湿所郁，郁于表腠则发黄。故经云：地之湿气，感则害人皮肤筋脉，此湿从外生。可见内外所感，皆由脾气虚弱，而湿邪乘而袭之。故曰：壮者气行则愈，怯者着而为病。

湿证论列方

五苓散和一八二


四苓散和一八七


麻黄加术汤散二


平胃散和十七


茵陈饮新寒八


桂枝附子汤热三十


五积散散三九


六味丸补百二十


防己黄芪汤和一七六


胃关煎新热九


佐关煎新热十


白术附子汤热二九


圣术煎新热二五


渗湿汤和一七四


大分清饮新寒五


《金匮》肾气丸补一二四


理中汤热一


小分清饮新和十


甘草附子汤热三十


八味丸补一二一


加味五苓散和一八四


不换金正气散和二一


麻黄杏仁薏苡甘草汤散四


论外备用方

除湿汤和一七七
 身重痛


神术汤和三九
 风湿脉紧


调中益气汤补三一
 湿陷


湿郁汤和二六六
 风湿


败毒散散三六
 风湿


参附渗湿汤热一二二
 寒湿痹


胃苓汤和百九十


活络饮和二七七
 风湿痛


羌活胜湿汤和一七八
 身尽痛


白术汤和二六
 风湿脉缓


肾着汤热一二九
 寒湿腰重


清热渗湿汤寒百十一
 湿热


圣散子散四三
 风湿



黄　疸

经　义

《经脉篇》曰：肾所生病为黄疸。

《玉机真脏论》曰：风者，百病之长也。今风寒客于人，使人毫毛毕直，皮肤闭而为热，当是之时，可汗而发也；或痹不止，肿痛，当是之时，可汤熨及火灸刺而去。弗治，肝传之脾，病曰脾风，发瘅，腹中热，烦心出黄。

《平人气象论》曰：溺黄赤，安卧者，黄疸。已食如饥者，胃疸。目黄者曰黄疸。

《论疾诊尺篇》曰：身痛而色微黄，齿垢黄，爪甲上黄，黄疸也。安卧，小便黄赤，脉小而涩者，不嗜食。宾按：此二条，凡已食如饥者，即阳黄之证；安卧，脉小，不嗜食者，即阴黄之证也。

《通评虚实论》曰：黄疸、暴痛、癫疾、厥狂，久逆之所生也。

论 证 共七条


黄疸一证，古人多言为湿热，及有五疸之分者，皆未足以尽之，而不知黄之大要有四：曰阳黄，曰阴黄，曰表邪发黄，曰胆黄也。知此四者，则黄疸之证无余义矣。丹溪曰：疸不必分五种，同是湿热，如罨曲相似。岂果皆如罨曲可谓之湿热耶？弗足凭也，愚列如下：

——阳黄证，因湿多成热，热则生黄，此即所谓湿热证也。然其证必有身热，有烦渴，或躁扰不宁，或消谷善饥，或小水热痛赤涩，或大便秘结，其脉必洪滑有力。此证不拘表里，或风湿外感，或酒食内伤，皆能致之。但察其元气尚强，脾胃无损，而湿热果盛者，直宜清火邪，利小便，湿热去而黄自退，治此者本无难也。

——阴黄证，则全非湿热，而总由血气之败，盖气不生血，所以血败，血不华色，所以色败。凡病黄疸而绝无阳证阳脉者，便是阴黄。阴黄之病，何以致然？盖必以七情伤脏，或劳倦伤形，因致中气大伤，脾不化血，故脾土之色，自见于外。其为病也，必喜静而恶动，喜暗而畏明，凡神思困倦，言语轻微，或怔忡眩晕，畏寒少食，四肢无力，或大便不实，小水如膏及脉息无力等证，悉皆阳虚之候。此与湿热发黄者，反如冰炭，使非速救元气，大补脾肾，则终无复元之理。且此证最多，若或但见色黄，不察脉证，遂云黄疸同是湿热，而治以茵陈、栀子泻火利水等剂，则无有不随药而毙者。

——表邪发黄，即伤寒证也。凡伤寒汗不能透，而风湿在表者，有黄证；或表邪不解，自表传里，而湿热郁于阳明者，亦有黄证。表邪未解者，必发热身痛，脉浮少汗，宜从汗散；湿热内郁者，必烦热，脉缓滑，多汗，宜从分消清利。若阳明实邪内郁而痞结胀满者，宜先下之，然后清其余热，则自无不愈。

——胆黄证，凡大惊大恐，及斗殴伤者皆有之。尝见有虎狼之惊，突然丧胆而病黄者，其病则骤；有酷吏之遭，或祸害之虑，恐怖不已而病黄者，其病则徐。如南北朝齐永明十一年，有太学生魏准者，因惶惧而死，举体皆青，时人以为胆破，即此之类。又尝见有斗殴之后，日渐病黄者，因伤胆而然，其证则无火无湿，其人则昏沉困倦，其色则正黄如染。凡此数证，皆因伤胆，盖胆伤则胆气败而胆液泄，故为此证。经曰：胆液泄则口苦，胃气逆则呕苦，故曰呕胆，义犹此也。且胆附于肝，主少阳春生之气，有生则生，无生则死，故经曰：凡十一脏，皆取决于胆者，正以胆中生气，为万化之元也。若此诸证，皆以胆伤，胆伤则生气败，生气既败，其能生乎？所以凡患此者，多致不救。然当察其伤之微甚，速救其本，犹可挽回，而炼石补天之权，则操之医之明者。

——黄疸大法，古有五疸之辨，曰黄汗，曰黄疸，曰谷疸，曰酒疸，曰女劳疸。总之，汗出染衣，色如柏汁者，曰黄汗；身面眼目黄如金色，小便黄而无汗者，曰黄疸；因饮食伤脾而得者，曰谷疸；因酒后伤湿而得者，曰酒疸；因色欲伤阴而得者，曰女劳疸。虽其名目如此，然总不出阴阳二证，大多阳证多实，阴证多虚，虚实弗失，得其要矣。

——黄疸难治证：凡寸口无脉，鼻出冷汗，腹膨，形如烟熏，摇头直视，环口黎黑，油汗发黄，久之变黑者，皆难治。

论 治 共五条


——阳黄证，多以脾湿不流，郁热所致，必须清火邪，利小水，火清则溺自清，溺清则黄自退。轻者宜茵陈饮、大分清饮、栀子柏皮汤之类主之。若闭结热甚，小便不利，腹满者，宜茵陈蒿汤、栀子大黄汤之类主之。

——阴黄证，多由内伤不足，不可以黄为意，专用清利，但宜调补心脾肾之虚，以培血气，血气复则黄必尽退，如四君子汤、五君子煎、寿脾煎、温胃饮之类，皆心脾之要药也。若六味丸、八味丸、五福饮、理阴煎，及左归、右归、六味回阳等饮，皆阴中之阳虚者所宜也。若元气虚不至甚，而兼多寒湿者，则以五苓散、四苓散，或茵陈五苓散之属加减用之，亦可。

——伤寒发黄，凡表邪未清，而湿热又盛者，其证必表里兼见，治宜双解，以柴苓汤或茵陈五苓散主之。若内热甚而表邪仍在者，宜柴苓煎主之。若但有湿热内实胀闭等证，而外无表邪者，宜茵陈蒿汤主之。若因内伤劳倦，致染伤寒者，亦多有发黄之证，但察其本无湿热实邪等证，即当以阴黄之法调补治之，或用后韩祗和法亦可。若但知攻邪，则未有不败。故孙真人曰：黄疸脉浮者，当以汗解之，宜桂枝加黄芪汤，此即补虚散邪之法也。外伤寒门别有正条，所当并察。

——胆黄证，皆因伤胆而然，胆既受伤，则脏气之损败可知，使非修缉培补，则必至决裂，故凡遇此等证候，务宜大用甘温，速救元气。然必察其所因之本，或兼酸以收其散亡，或兼涩以固其虚脱，或兼重以镇其失守之神魂，或与开道利害以释其不解之疑畏。凡诸用药，大都宜同阴黄证治法，当必有得生者。若治此证而再加克伐分利，则真如压卵矣。

——治黄之法，本当清湿利小便，然亦多有不宜利者，说详湿证门论治条中。


述 古 共五条


《金匮要略》曰：趺阳脉紧而数，数则为热，热则消谷；紧则为寒，食即为满。尺脉浮为伤肾，趺阳脉紧为伤脾，风寒相搏，食谷即眩，谷气不消，胃中苦浊，浊气下流，小便不通，阴被其寒，热流膀胱，身体尽黄，名曰谷疸。额上黑，微汗出，手足中热，薄暮即发，膀胱急，小便自利，名曰女劳疸。腹如水状不治。心中懊[image: ]
 而热，不能食，时欲吐，名曰酒疸。阳明病，脉迟者，食难用饱，饱则发烦，头眩，小便必难，此欲作谷疸，虽下之，腹满如故，所以然者，脉迟故也。夫病酒黄疸，必小便不利，其候心中热，足下热，是其证也。酒黄疸者，腹满欲吐，鼻燥，其脉浮者，先吐之，脉沉者，先下之。酒疸，心中热，欲吐者，吐之愈。师曰：病黄疸，发热烦喘，胸满口燥者，以病发时火劫其汗，两热所得。然黄家所得，从湿得之，一身尽发热，面黄，肚热，热在里，当下之。脉沉，渴欲饮水，小便不利者，皆发黄。黄疸之病，当以十八日为期，治之十日以上瘥，反剧为难治。疸而渴者，其疸难治；疸而不渴者，其疸可治。发于阴部，其人必呕；阳部，其人振寒而发热也。谷疸之为病，寒热不食，食即头眩，心不安，久久发黄为谷疸，茵陈蒿汤主之。酒黄疸，心中懊[image: ]
 ，或热痛，栀子大黄汤主之。诸病黄家，但利其小便，假令脉浮，当以汗解之，宜桂枝加黄芪汤主之。黄疸病，茵陈五苓散主之。黄疸腹满，小便不利而赤，自汗出，此为表和里实，当下之，宜大黄硝石汤。黄疸病，小便色不变，欲自利，腹满而喘，不可除热，热除必哕。哕者，小半夏汤主之。男子黄，小便自利，当与虚劳小建中汤。

韩祗和云：病人三五日，服下药太过，虚其脾胃，亡其津液，渴饮水浆，脾土为阴湿所加，与邪热相会发黄，此阴黄也，当以温药治之。如两手脉沉细迟，肢体逆冷，皮肤有粟起，或呕吐，舌上有胎，遍身发黄，烦躁，欲于泥水中卧，小便赤少，皆阴候也。故阴黄多以热汤温之，或汤渍布搭其胸腹，或以汤盛瓢中，坐于脐下熨之。其病愈者，曾治赵显宗病伤寒至六七日，因服下药太过致发黄，其脉沉细迟无力，皮肤凉，发躁，欲于泥中卧，喘呕，小便赤涩，先投茵陈橘皮汤，喘呕止；次服小茵陈汤半剂，脉微出，不欲于泥中卧；次日又吸茵陈附子汤半剂，四肢发热，小便二三升，当日中大汗而愈。似此治愈者，不一一录。凡伤寒病黄，每遇太阳或太阴司天岁，若下之太过，往往变成阴黄。盖辰戌太阳寒水司天，水来犯土；丑未太阴湿土司天，土气不足，即脾胃虚弱，亦水来侵犯，多变此证也。

《略例》云：内伤劳役，饮食失节，中州变寒之病生黄者，非伤寒坏之而得，只用建中、理中、大建中足矣，不必用茵陈也。

刘宗厚曰：按一身尽痛而黄者，湿胜在表也；不痛者，病在里也；干燥者，热胜也，故后证皆有表里之分。东垣云：伤寒当汗不汗，即生黄，邪在表者，宜急汗之；在表之里，宜渗利之；在半表里，宜和解之；在里者，宜急下之。若以上诸证，及《略例》云男黄小便自利，当与虚劳小建中汤；若黄色不变，欲自利，腹满而喘，不可除热，除热必哕，宜小半夏汤，皆不必拘于茵陈也。

徐东皋曰：疸证服解利之药，久而不愈，及口淡，怔忡，耳鸣，脚软，憎寒发热，小便浊，皆为虚甚，宜四君子汤吞八味丸，不可强服凉药通利，以致脾气虚弱，肾水枯涸，必至危笃。

黄疸论列方

四苓散和一八七


五苓散和一八二


小建中汤补二二


五福饮新补六


茵陈饮新寒八


大建中汤补二四


左归饮新补二


右归饮新补三


茵陈五苓散和一八五


理中汤热一


理阴煎新热三


茵陈橘皮汤热一三二


温胃饮新热五


寿脾煎新热十六


茵陈附子汤热百三十


六味丸补百二十


八味丸补一二一


六味回阳饮新热二


柴苓汤和一九二


柴芩散新散十


栀子柏皮汤寒二三


大分清饮新寒五


茵陈蒿汤攻三一


栀子大黄汤攻十五


小半夏汤和八


四君子汤补一


大黄硝石汤攻十四


小茵陈汤热一三一


五君子煎新热六


桂枝加黄芪汤散十


论外备用方

养劳汤和三五四
 虚劳疸


加减五苓散和一八三


茵陈四逆汤热十九
 阴黄汗


绿矾丸和三五五
 黄胖


甘露饮寒十
 湿热


犀角地黄汤寒七九
 血热


茵陈汤寒一二八
 湿热


火府丹寒百二十
 消渴


茯苓渗湿汤寒一二九
 湿热


柴胡茵陈五苓散和一八六
 伤寒
 、湿热


景岳全书卷之三十一终


卷之三十二贯集

杂证谟

脚　气

经　义

《太阴阳明论》曰：阳受风气，阴受湿气。伤于风者，上先受之；伤于湿者，下先受之。清湿袭虚，则病起于下；风雨袭虚，则病起于上。

《邪气脏腑病形篇》曰：身半已上者，邪中之也；身半已下者，湿中之也。

《阴阳应象大论》曰：地之湿气，感则害人皮肉筋脉。

《通评虚实论》曰：蹠跛，寒风湿之病也。

《脏气法时论》曰：脾苦湿，急食苦以燥之，禁湿地濡衣。

《调经论》曰：寒湿之中人也，皮肤不收，肌肉坚紧，营血泣，卫气去，故曰虚。虚者聂辟气不足，按之则气足以温之，故快然而不痛。

《五常政大论》曰：太阴司天，湿气下临。

《六元正纪大论》曰：太阳司天之政，民病寒湿，发肌肉萎，足萎不收。太阴司天之政，民病寒湿，腹满，身[image: ]
 愤，胕肿。太阴所至为重，胕肿。

《生气通天论》曰：因于气，为肿，四维相代，阳气乃竭。

《经脉篇》曰：胃病则大腹水肿，膝膑肿痛。足阳明实则狂颠，虚则足不收，胫枯。

《平人气象论》曰：足胫肿曰水。

论 证 共五条


脚气之说，古所无也，自晋苏敬始有此名。然其肿痛麻顽，即经之所谓痹也；其纵缓不收，即《经》之所谓痿也；其甚而上冲，即《经》之所谓厥逆也。逮夫后世，则有类伤寒四证，而以脚气居其一。谓凡头痛发热，身痛便闭，而但见脚膝屈弱无力者，便是脚气。此说太混，予不然之。夫脚气本水湿下壅之病，而实非阳邪外感证也，若诸证之兼见者，则或有之，若以外感之脚软者，便认作脚气，则淆乱意见，大不通也。兹予删诸繁琐，述其节要，法既无遗，庶便理会。

——脚气之证，其初甚微，饮食动作，无不如故，或无他疾而忽得之，或因病后而渐得之，及其病也，则自膝至足，或见麻痹，或见冷痛，或见痿弱，或见挛急，或肿，或不肿，或日渐枯细，或蒸蒸恶热，或洒洒恶寒，或如冰冷，或如火热，或到底能食，或不能食，或有物如指，发自腨肠，而气上冲心，是皆脚气之正病也。其有为发热头痛，寒热往来，或腹内作痛，或见饮食则呕吐，或恶闻食气，或不欲见明，或语言错乱，精神昏愦，是皆脚气之兼证也。大抵此证有缓急，缓者其来渐，或二三月而日甚；急者其来速，或一二日而即起，治之若缓，恐其气上冲心，亦能杀人。

——脚气之因有二：一则自外而感，一则自内而致也。自外而感者，以阴寒水湿雨雾之气，或坐卧湿地，致令湿邪袭人皮肉筋脉，而凡清湿袭虚，则病始于下，致为腿足之病，此外因也；自内而致者，以肥甘过度酒醴无节，或多食奶酪湿热等物，致令热壅下焦，走注足胫，而日渐肿痛，或上连手节者，此内因也。然在古人，谓南方卑湿，病多外因；北方嗜酒酪，病多内因，此固一说。然北方亦有寒湿，南方岂少酒湿，此固不必分南北。其或内或外，凡受邪气，有病始于足而渐致他证者，即脚气之谓也，必察其因而治之，则自无失矣。

——方书以肿为湿脚气，不肿者为干脚气，湿者宜除湿，干者宜行气。

——陈无择曰：脚气不专主一气，亦不专在一经，兼有杂生诸病，未易分别，须寻经络之阴阳，再察脉息之虚实，以为治也。凡自汗、走注者为风胜，无汗、挛急、掣痛者为寒胜，肿满重着为湿胜，烦渴燥热为暑胜。若四气兼中者，但察其多者为胜，分其表里，以施治也。


论 治 共八条


脚气之病，实三气之所为也，然亦有虚实之异。又脚气本为壅疾，古云忌用补剂，然必下元不足及阳明之气有亏者，而后邪气得以犯之，此其中亦有虚证。总之，凡治此者，只因证施治，则万全也。但察其因于表者，以发散为主；因于里者，以疏利为主。外因者多寒湿，宜用温热；内因者多湿热，宜用清凉。若元气本虚，及病久致虚者，必当培补下元，不得以忌补之说为拘也。

——脚气初起，无非湿滞，如无他证兼见而身体重著者，单宜治湿，以分利为主。凡脚膝中湿，或腰腿酸疼，重着肿痛者，宜除湿汤，不问久近干湿，并可用。若脚膝酸软重着，而胃气不清，或见噫气吞酸胀满者，平胃散。若脚气浮肿而兼泄泻者，宜五苓散或胃苓汤。

——寒湿外侵致成脚气者，十居六七，其证疼痛拘挛，恶寒清厥，脉多弦细，治宜以温经除湿为主。是以古人治此之法，大抵热药多，寒药少，故每用麻黄、川乌、桂、附、干姜之属。《内经》曰：湿淫于内，治以苦热。正以乌、附、麻黄走而不守，故能通行经络，干姜、官挂辛甘大热，故能助阳退阴，清湿既除，病无不愈。凡感寒湿雨水，或四气流注，致成脚气，肿痛不可忍者，宜鸡鸣散，如神。若寒湿内侵，阳虚阴盛，胃气不强，经气不行，顽木浮肿，或疼痛不用者，独活汤。若寒邪入腹，喘急疼痛，或筋急上冲闷乱，危急欲绝者，茱萸丸或茱萸木瓜汤。若寒湿在经，血脉不和，腰脚筋骨酸软无力，或拘挛疼痛，脉弱而涩者，酒浸牛膝丸。若寒湿壅肿，气滞不行，或冷或痛者，立效散。若寒湿兼风者，如五积散、小续命汤皆宜用，详具后条。

——湿热内蒸，致成脚气者，多因酒食不节，其证必烦热多渴，脉见滑数，二便或多不利，治宜利湿清火为主。若湿热下壅，足胫肿痛不消者，防己饮加减治之，或苍术黄柏丸，或二妙散，或加味二妙丸，俱妙。若湿热气壅，上冲胸腹，烦渴闷乱，头痛口干者，《活人》犀角散。若湿热流注经络，肢节烦痛，肩背沉重，手足遍身疼痛热肿者，当归拈痛汤。若感冒暑湿，肢节疼痛，身热口渴，小便赤涩，气虚气促者，清暑益气汤。若肝肾阴虚血热，脚瘠疼痛，行止艰难，小水不利者，续断丸。

——脚气有壅滞气逆者，其证必喘满气急，上攻心腹，甚至危急可畏，治宜行滞降气为主。凡脚气上冲心腹，喘急不得眠卧者，紫苏散、槟榔汤，或加减槟榔汤，甚者四磨饮。若脚气喘急，腹满脚肿者，桑白皮散或木通散。若脚气脐下气升，冲心烦闷者，木香散或槟榔散。若脚气心胸壅闷，呕逆多痰不食者，半夏散或紫苏汤。若浮肿，心腹痞闷，小水不利，大腹皮散。

——风湿合邪而为脚气者，其证必兼外感，而或为寒热往来，或为喘咳气急，或流走无常，或筋骨疼痛，治宜以散风除湿，通行经络为主。若感四时风疫风湿，或处阴湿之地，致为脚气痿弱，筋骨疼痛，或寒热往来者，败毒散。若寒热如疟，赤肿疼痛者，加味败毒散。若脚气以风寒湿邪客于经络，而骨髓酸痛不可忍，或遍身疼痛，恶寒呕逆者，五积散，一法加全蝎三个，入酒煎服。若脚气以风湿留滞，而阴寒外闭，表邪不解，或咳嗽喘满寒热者，小青龙汤。若风湿留滞，肢节烦痛，心神壅闭者，大腹子散。《千金》云：若脚气脉大而缓，宜服小续命汤二剂，立瘥。《活人》云：脚气属冷者，以小续命汤，煎成入生姜自然汁服之，最快。若脚气风湿胜，而兼发热咳嗽，肢体疼痛者，芎芷香苏散。若脚气风湿流注，憎寒发热，无汗恶寒者，麻黄左经汤。

——脚气有虚证。凡脾胃肝肾之脉，皆出于足，邪之易入，多有乘虚，故肝虚则筋病，肾虚则骨病，脾虚则肌肉病，胃虚则宗筋病。或以劳欲不节，或以酒湿太过，或以病后失调，凡内有亏损而外有脚气者，无非虚证。此当以调补为主，而兼察四气以治之。若肝肾阴虚，感触四气，而瘫痪顽木，半身不遂，脚膝无力，遍体疼痛者，神应养真丹，或《三因》四斤丸，或虎骨酒，或八味地黄汤。若脾胃大虚，阴寒在下，阳气不行而病脚气者，独活汤、附子八味汤。若精血不足，阴虚于下，气不归精，而脚气上逆冲心者，地黄汤。若脾胃虚寒，兼风湿外邪而成脚气者，风引独活汤，或追毒汤。若脚气以脾肾虚寒而兼咳嗽气逆呕吐者，兼补厚朴汤。

——脚气有实邪。凡壅盛肿痛，而或为闭结，或为胀满者，治宜以疏导通利为主。若风湿壅盛，脚气肿痛，便结腹满者，羌活导滞汤或枳实大黄汤。若四气流注，阳明风热，腰脚肿痛，大小便秘，喘满腹痛者，大黄左经汤。若脚气饮食不消，心下痞闷，腿脚肿痛者，开结导饮丸。


敷熨淋洗

凡脚气肿痛之甚者，可用敷药以散之，或用椒艾囊以温之，或用香散之药煎汤以洗之，如百草煎，及防风、荆芥、威灵仙、艾叶、苍术、蛇床子、当归、乌药之类，皆可用；或单用紫苏，或忍冬藤煎汤淋洗之，俱妙。

禁 忌 共三条


观《活人》等书云，凡脚气服补药，及用汤淋洗者，皆医之所禁也。此亦一偏之说耳。盖补有宜禁者，以邪壅气实者也；淋洗有宜禁者，以水湿汤气之宜避者也。如果下部虚寒，或以病后，或以克伐太过，而脚气不愈者，岂尚堪禁补乎？又若寒邪湿热，壅结不散而为肿为痛者，最宜以辛香疏散之药煎汤蒸洗，则退邪极速，岂禁洗乎？惟是湿热气逆而上冲心腹者，不可骤洗，恐助湿气上升也。此必先降其气，俟其毒止在脚，再行熏洗，自无不利。盖补以补其弱也，洗以逐其滞也，夫何禁之有？

有当禁于未发之先者，如《外台秘要》云：第一忌嗔。嗔则心烦，烦则脚气发。又禁大语，大语则伤气，气伤病亦发。又不得露足当风入水，以冷水洗足，两足胫尤不宜冷，虽暑月当着帛裤，至冬寒加绵，常令两胫及腿温暖，微汗尤佳，依此将息，脚气自消，而无邪气留连之患。夏月腠理开，不宜当风取凉，凉处坐卧，须得劳动关节，令其气畅，此拒邪之法，养生之要也。每食后宜行三五百步，疲倦便止，则脚中恶气随即下散，虽有浮肿，气亦不上也。

孙真人云：古人少有此疾，自永嘉南渡，衣冠之人多有之。此皆湿郁于内所致也。故凡四时之中，皆不得久坐久立湿冷之地，亦不得因酒醉汗出脱衣洗足，当风取凉，皆成脚气。暑月久坐久立湿地，则湿热之气蒸人经络，病发必热，而四肢酸疼，烦闷胕肿寒热，此又山野农夫多有之，以久湿伤于外也。

述　古

杨大受曰：脚气是壅疾，当用宣通之剂，使气不能成壅也，如羌活导滞汤之类，所宜通用。又如苍白术、防己、南星以去湿，羌活、独活、木瓜、槟榔，行气利关节以去壅，佐木通、牛膝以引经，当归、生地黄以和血，此必用之药也。又如东垣拈痛汤之类亦甚捷，余因证之虚实而辨治之，此即通变活法也。

附　案

薛氏治一男子，素有脚气，胁下作痛，发热，头晕呕吐，腿痹不仁，服消毒、护心等药不应，左关脉紧，右关脉弦，此亦脚气也，以半夏左经汤治之而愈。一男子脚软肿痛，发热饮冷，大小便秘，右关脉数，乃足阳明经湿热流注也，以大黄左经汤治之而愈。一妇人肢节肿痛，胫足尤甚，时或自汗，或头痛，此太阳经湿热所致，用麻黄左经汤二剂而愈。一男子两腿肿痛，脉滑而数，此湿痰所致也，先以五苓散加苍术、黄柏，二剂少愈，更以二陈、二术、槟榔、紫苏、羌活、独活、牛膝、黄柏而瘥。夫湿痰之证，必先以行气利湿健中为主，若中气和则痰自消，而湿亦无所容矣。一男子右腿赤肿焮痛，脉沉数，用当归拈痛汤，四肢反痛，乃湿毒壅遏，又况下部药不易达，非药不对证也。遂砭患处，去毒血；仍用前药，一剂顿减，又四剂而消。一妇人患脚气，或时腿肿筋孪，腹作痛，诸药不应，渐至危笃。诸书云：八味丸治足少阴脚气入腹，疼痛上气，喘促欲死者，遂投，一服顿退，又服而愈。凡肾经虚寒之人，多有此患，乃肾乘心，水克火之证，少缓则死不旋踵，宜急服之。一妇人患腿痛不能伸屈，遇风寒痛益甚，诸药不应，甚苦。先以活络丹一丸，顿退，又服而瘳。次年复痛，仍服一丸，亦退大半，更以独活寄生汤，四剂而愈。一男子素有脚气，又患附骨痈作痛，服活络丹一丸，二证并瘥。上舍俞鲁月，素有疝不能愈，因患腿痛，亦用活络丹一丸，不惟腿患有效，而疝亦得愈矣。留都金二守女，患惊风甚危，诸医皆不能救，遂自用活络丹，一丸即愈，且不再作。夫病邪深伏在内，非此药莫能通达，但近代有云此药引风入骨，如油面之说，故后人多不肯服，大抵有是病宜用是药，岂可泥于此言，致病难瘥。

针　灸

凡脚气初觉，即灸患处二三十壮，或用雷火针以导引湿气外出，及饮醪醴以通经散邪，其要法也。若壅既成而邪盛者，必肿痛热甚，一时药饵难散，宜砭去恶血，以消热肿，砭刺之后，以药继之。


脚气论列方

平胃散和十七


五苓散和一八二


当归拈痛散寒百三十


立效散和二八七


茱萸丸和百九


茱萸木瓜汤和二八六


鸡鸣散和二八五


二妙散寒一三四


加味二妙丸寒一三五


除湿汤和一七七


胃苓汤和百九十


苍术黄柏丸寒一三六


五积散散三九


败毒散散三六


加味败毒散外四一


紫苏汤和二百九十


清暑益气汤和一六八


紫苏散和二八九


半夏散和二九九


橘皮汤和二九八


人参散和二九七


芎芷香苏散散八八


槟榔散和二九三


槟榔汤和二九一


防己饮和二八八


加减槟榔汤和二九二


酒浸牛膝丸和三百八


续断丸和三百六


活络丹和二七七


地黄汤和三百二


八味丸补一二一


活人犀角散寒一三一


四磨饮和五二


独活寄生汤和二百七十


风引独活汤散百二


独活汤散八三


小青龙汤散八


虎骨酒和三一五


木通散和二九六


木香散和二九五


《三因》四斤丸补一六一


小续命汤散五二


神应养真丹和三一三


追毒汤散百四


大腹皮散和三百


附子八味汤热三七


椒艾囊和三一七


大腹子散和三百一


兼补厚朴汤散百一


百草煎新因三七


桑白皮散和二九四


麻黄左经汤散九六


开结导饮丸和二七八


羌活导滞汤攻三四


半夏左经汤散九七


枳实大黄汤攻三三


大黄左经汤散九八


论外备用方

鹿茸丸补一三一
 生疮


豨莶丸和二五六


加味四斤丸补百六十
 阴气不足


活络饮和二五六
 风湿


愈风丹和二七四
 养血去风


加减四斤丸补一六一
 肾虚


薏仁酒和三一六
 补阴去湿


换腿丸和二百八十
 风湿


虎骨四斤丸补一五九
 滋阴


胜骏丸和三一二
 养气去邪


降椒酒和二三八
 风湿


易老天麻丸和二七五
 血虚受邪


续断丸和三百六
 凉血去风


沉香汤和三百四
 脚气攻心


神应养真丹和三一三
 滋阴行经


木瓜汤和三百三
 行气


槟苏散外一八八
 风湿流注


史国公浸酒方和二八一


透骨散和三一四
 行经


敷脚气方和三一八


羌活胜湿汤和一七八
 风湿


调元健步丸和三一一
 阴虚湿热


《济生》槟榔汤和二九一
 疏壅


第一麻黄汤散九九
 恶风


第二独活汤散一百
 散风


六物附子汤外三五
 四气流注



痿　证

经　义

《痿论》帝曰：五脏使人痿，何也？岐伯曰：肺主身之皮毛，心主身之血脉，肝主身之筋膜，脾主身之肌肉，肾主身之骨髓，故肺热叶焦，则皮毛虚弱急薄，着则生痿躄也。心气热，则下脉厥而上，上则下脉虚，虚则生脉痿，枢折挈，胫纵而不任地也。肝气热，则胆泄口苦，筋膜干，筋膜干则筋急而变，发为筋痿。脾气热，则胃干而渴，肌肉不仁，发为肉痿。肾气热，则腰脊不举，骨枯而髓减，发为骨痿。

帝曰：何以得之？曰：肺者，脏之长也，为心之盖也，有所失亡，所求不得，则发肺鸣，鸣则肺热叶焦，故曰五脏因肺热叶焦，发为痿躄，此之谓也。悲哀太甚则胞络绝，胞络绝则阳气内动，发则心下崩，数溲血也。故《本病》曰：大经空虚，发为肌痹，传为脉痿。思想无穷，所愿不得，意淫于外，入房太甚，宗筋弛纵，发为筋痿，及为白淫，故《下经》曰：筋痿者，生于肝，使内也。有渐于湿，以水为事，若有所留，居处相湿，肌肉濡渍，痹而不仁，发为肉痿。故《下经》曰：肉痿者，得之湿地也。有所远行、劳倦，逢大热而渴，渴则阳气内伐，内伐则热舍于肾，肾者水脏也，今水不胜火，则骨枯而髓虚，故足不任身，发为骨痿。故《下经》曰：骨痿者，生于大热也。

帝曰：何以别之？曰：肺热者，色白而毛败。心热者，色赤而络脉溢。肝热者，色苍而爪枯。脾热者，色黄而肉蠕动。肾热者，色黑而齿槁。

帝曰：论言治痿者独取阳明，何也？曰：阳明者，五脏六腑之海，主润宗筋，宗筋主束骨而利机关也。冲脉者，经脉之海也，主渗灌溪谷，与阳明合于宗筋。阴阳总宗筋之会，会于气街，而阳明为之长，皆属于带脉，而络于督脉。故阳明虚则宗筋纵，带脉不引，故足痿不用也。

帝曰：治之奈何？曰：各补其荥而通其俞，调其虚实，和其逆顺，筋脉骨肉，各以其时受月，则病已矣。帝曰：善。

《生气通天论》曰：因于湿，首如裹，湿热不攘，大筋软短，小筋弛长，软短为拘，弛长为痿。

《本神篇》曰：精伤则骨酸痿厥，精时自下。

《根结篇》曰：阳明为阖，阖折则气无所止息，而痿疾起矣。故痿疾者，取之阳明，视有余不足。无所止息者，真气稽留，邪气居之也。

《邪气脏腑病形篇》曰：肺脉微缓为痿瘘偏风。脾脉缓甚为痿厥，微缓为风痿，四肢不用，心慧然若无病。肾脉微滑为骨痿，坐不能起，起则目无所见。

论 证 共二条


痿证之义，《内经》言之详矣。观所列五脏之证，皆言为热，而五脏之证，又总于肺热叶焦，以致金燥水亏，乃成痿证，如丹溪之论治，诚得之矣。然细察经文，又曰悲哀太甚则胞络绝，传为脉痿；思想无穷，所愿不得，发为筋痿；有渐于湿，以水为事，发为肉痿之类，则又非尽为火证，此其有余不尽之意，犹有可知。故因此而生火者有之，因此而败伤元气者亦有之。元气败伤，则精虚不能灌溉，血虚不能营养者，亦不少矣。若概从火论，则恐真阳亏败，及土衰水涸者，有不能堪，故当酌寒热之浅深，审虚实之缓急，以施治疗，庶得治痿之全矣。

经曰：湿热不攘，则大筋软短，小筋弛长，软短为拘，弛长为痿。此《内经》言筋病之概，乃举隅之谈，以启人之自反耳，非谓大筋必无弛长，小筋必无软短也。即如痿弱必由于弛长，岂大筋果无涉乎？此经言之意，从可知矣。故于痿证之外，凡遇瘛疭等病，当知拘挛者必由软短，瘫弱者必由弛长，斯得《内经》之意，而于寒热燥湿之辨，亦可得其据矣。

论 治 共二条


——凡痿由湿热，脉洪滑而证多烦热者，必当先去其火，宜二妙散随证加减用之。若阴虚兼热者，宜《正传》加味四物汤、虎胫骨丸，或丹溪补阴丹、滋阴八味丸之类主之。若绝无火证而止因水亏于肾，血亏于肝者，则不宜兼用凉药，以伐生气，惟鹿角胶丸为最善，或加味四斤丸、八味地黄丸、金刚丸之类，俱可择用。若阴虚无湿，或多汗者，俱不宜轻用苍术，盖痿证最忌散表，亦恐伤阴也。

——东垣取黄柏为君，黄芪等补药辅佐，以治诸痿，无一定之方，有兼痰积者，有湿多热多者，有湿热相半者，有挟气者，临病制方，其亦治痿之良法也。


述 古 共四条


丹溪曰：《内经》谓诸痿起于肺热，又谓治痿独取阳明。盖肺金体燥，居上而主气，畏火者也；脾土性湿，居中而主四肢，畏木者也。火能炎上，若嗜欲无节，则水失所养，火寡于畏，而侮所胜，肺得火邪而热矣。木性刚急，肺受热则不能管摄一身，脾伤则四肢不能为用而诸痿作矣。泻南方则肺金清，而东方不实，何脾伤之有？补北方则心火降，而西方不虚，何肺热之有？故阳明实则宗筋润，能束骨而利机关矣。治痿之法，无出于此。虽然天产作阳，厚味发热，凡病痿者，若不淡薄食味，必不能保其全安也。

《纂要》云：湿热，东垣健步丸加燥湿降火之剂：黄柏、黄芩、苍术。湿痰，二陈汤加苍术、白术、黄芩、黄柏之类，入竹沥、姜汁。血虚，四物加苍术、黄柏，下补阴丸。气虚，四君子加苍术、黄芩、黄柏。黄柏、苍术，治痿要药也。已上方治，虽所主有不同，而降火清金，所谓治法之大要，无不同也。

薛立斋曰：痿证多因足三阴虚损，若脾肾不足而无力者，用还少丹；肝肾虚热而足无力者，六味丸，如不应，急用八味丸。

陈无择曰：人身有皮毛、血脉、筋膜、肌肉、骨髓，以成其形，内则有肝、心、脾、肺、肾以主之，若随情妄用，喜怒劳佚，以致内脏精血虚耗，使血脉、筋骨、肌肉痿弱无力以运动，故致痿躄，状与柔风脚气相类。柔风脚气，皆外因风寒，正气与邪气相搏，故作肿苦痛，为邪实；痿由内脏不足之所致，但不任用，亦无痛楚，此血气之虚也。

痿证论列方

二妙散寒一三四


四物汤补八


东垣健步丸和三百十


二陈汤和一


金刚丸补一六二


加味四物汤补十


还少丹补一三五


四君子汤补一


加味四斤丸补百六十


鹿角胶丸补百三十


虎胫骨丸寒一三七


八味地黄丸补一二一


丹溪补阴丸寒百六十


滋阴八味丸新寒十七


六味地黄丸补百二十


论外备用方

煨肾丸补一四六
 骨痿


败毒散散三六
 风湿


地黄饮子补九九


鹿茸丸补一三一
 阴虚弱


清燥汤寒一三二
 湿热


加减四斤丸补一六一


胜骏丸和三一二
 养阴祛邪


虎骨酒和三一五
 强筋骨


滋阴大补丸补一二五
 阴虚


续断丸和三百六
 凉血强筋


牛膝丸和三百七
 肝肾虚


虎骨四斤丸补一五九
 强阴


小续命汤散五二
 风湿


追毒汤散百四
 风湿


酒浸牛膝丸和三百八
 壮筋骨


小安肾丸热一六七
 痿弱


大防风汤补九八
 风湿


加味二妙丸寒一三五
 湿热


石刻安肾丸热一六八
 痿弱


加味四君汤补二


调元健步丸和三一一



阳　痿

经　义

《阴阳别论》曰：二阳之病发心脾，有不得隐曲，女子不月。

《厥论》曰：厥阴之厥，则少腹肿痛，腹胀，泾溲不利，好卧屈膝，阴缩肿。

《痿论》曰：思想无穷，所愿不得，意淫于外，入房太甚，宗筋弛纵，发为筋痿，及为白淫。阳明虚则宗筋纵。

《邪气脏腑病形篇》曰：肾脉大甚为阴痿。微涩为不月，沉痔。

《经筋篇》曰；足太阴之筋病，阴器纽痛，下引脐。足厥阴之筋病，阴器不用，伤于内，则不起；伤于寒，则阴缩入；伤于热，则纵挺不收。

《经脉篇》曰：足厥阴结于茎，气逆则睾肿卒疝，实则挺长，虚则暴痒。

《至真要大论》曰：太阳之胜，隐曲不利，互引阴股。

《本神篇》曰：肝悲哀动中则伤魂，魂伤则狂忘不精，当人阴缩而挛筋，两胁骨不举。恐惧而不解则伤精，精伤则骨酸痿厥，精时自下。

《生气通天论》曰：湿热不攘，大筋软短，小筋弛长，软短为拘，弛长为痿。

《疏五过论》帝曰：凡未诊病者，必问尝贵后贱，虽不中邪，病从内生，名曰脱营。尝富后贫，名曰失精。身体日减，气虚无精，病深无气，洒洒然时惊。病深者，以其外耗于卫，内夺于营，良工所失，不知病情，此治之一过也。凡欲诊病者，必问饮食居处，暴乐暴苦，始乐后苦，皆伤精气，精气竭绝，形体毁沮，暴怒伤阴，暴喜伤阳，厥气上行，满脉去形，愚医治之，不知补泻，不知病情，精华日脱，邪气乃并，此治之二过也。

《阴阳应象大论》曰：北方生寒，在志为恐，恐伤肾，思胜恐。

《宣明五气篇》曰：精气并于肾则恐。

《调经论》曰：血有余则怒，不足则恐。

论 证 共三条


凡男子阳痿不起，多由命门火衰，精气虚冷，或以七情劳倦，损伤生阳之气，多致此证。亦有湿热炽盛，以致宗筋弛缓，而为痿弱者，譬以暑热之极，则诸物绵萎，经云壮火食气，亦此谓也。然有火无火，脉证可别，但火衰者十居七八，而火盛者仅有之耳。

——凡思虑、焦劳、忧郁太过者，多致阳痿。盖阴阳总宗筋之会，会于气街，而阳明为之长。此宗筋为精血之孔道，而精血实宗筋之化源，若以忧思太过，抑损心脾，则病及阳明冲脉，而水谷气血之海，必有所亏，气血亏而阳道斯不振矣。经曰：二阳之病发心脾，有不得隐曲，及女子不月者，即此之谓。

——凡惊恐不释者，亦致阳痿。经曰：恐伤肾，即此谓也。故凡遇大惊卒恐，能令人遗失小便，即伤肾之验。又或于阳旺之时，忽有惊恐，则阳道立痿，亦其验也。余尝治一强壮少年，遭酷吏之恐，病似胀非胀，似热非热，绝食而困。众谓痰火，宜清中焦。余诊之曰：此恐惧内伤，少阳气索，而病及心肾，大亏证也。遂峻加温补，兼治心脾，一月而起，愈后形气虽健如初，而阳寂不举。余告之曰：根蒂若斯，肾伤已甚，非少壮所宜之兆，宜培养心肾，庶免他虞。彼反以恐吓为疑，全不知信，未及半载，竟复病而殁。可见恐惧之害，其不小者如此。新案


论 治 共三条


——命门火衰，精气虚寒而阳痿者，宜右归丸、赞育丹、石刻安肾丸之类主之。若火不甚衰，而止因血气薄弱者，宜左归丸、斑龙丸、全鹿丸之类主之。

——凡因思虑惊恐，以致脾肾亏损而阳道痿者，必须培养心脾，使胃气渐充，则冲任始振，而元可复也，宜七福饮、归脾汤之类主之。然必大释怀抱，以舒神气，庶能奏效，否则徒资药力无益也。其有忧思恐惧太过者，每多损抑阳气，若不益火，终无生意，宜七福饮加桂附枸杞之类主之。

——凡肝肾湿热，以致宗筋弛纵者，亦为阳痿，治宜清火以坚肾，然必有火证火脉，内外相符者，方是其证。宜滋阴八味丸，或丹溪大补阴丸、虎潜丸之类主之。火之甚者，如滋肾丸、大补丸之类俱可用。

述　古

薛立斋曰：按阴茎属肝之经络，肝者木也，如木得湛露则森立，遇酷暑则萎悴。若因肝经湿热而患者，用龙胆泻肝汤以清肝火，导湿热；若因肝经燥热而患者，用六味丸以滋肾水、养肝血而自安。又曰：琼玉膏、固本丸、坎离丸，此辈俱是沉寒泻火之剂，非肠胃有燥热者不宜服。若足三阴经阴虚发热者，久而服之，令人无子。盖损其阳气，则阴血无所生故也，屡验。

简 易 方

一方 治阳事不起，用蛇床子、五味子、菟丝子等分为末，蜜丸，梧子大，每服三五十丸，温酒下，日三服。

阳痿论列方

左归丸新补四


右归丸新补五


金鹿丸补一二七


赞育丹新因十四


七福饮新补七


归脾汤补三二


石刻安肾丸热一六八


虎潜丸寒一六四


琼玉膏补六十


滋阴八味丸新寒十七


固本丸补百六


六味丸补百二十


龙胆泻肝汤寒六三


坎离丸寒一六五


滋肾丸寒一六三


丹溪大补阴丸寒一五七


斑龙丸补一二八


大补丸寒一五五


景岳全书卷之三十二终


卷之三十三贯集

杂证谟

疝　气

经　义

《骨空论》曰：任脉为病，男子内结七疝，女子带下瘕聚；督脉生病，从少腹上冲心而痛，不得前后，为冲疝。

《长刺节论》曰：病在少腹，腹痛不得大小便，病名曰疝，得之寒。刺少腹两股间，刺腰髁骨间，刺而多之，尽炅病已。

《经脉篇》曰：足厥阴肝病，丈夫[image: ]
 疝，妇人少腹肿。肝所生病，为飧泄、狐疝。足厥阴之别，循胫上睾，结于茎，其气逆则睾肿卒疝，实则挺长，虚则暴痒，取之所别也。

《缪刺论》曰：邪客于足厥阴之络，令人卒疝暴痛；刺足大指爪甲上，与肉交者各一痏，左取右，右取左。

《脉解篇》曰：厥阴所谓[image: ]
 疝，妇人少腹肿也。阴亦盛而脉胀不通，故曰[image: ]
 隆疝也。

《阴阳别论》曰：三阳为病，发寒热，其传为[image: ]
 疝。

《经筋篇》曰：足阳明之筋，病[image: ]
 疝，腹筋急。足太阴经之筋，病阴器纽痛，下引脐两胁痛。足厥阴之筋，病阴器不用。伤于内则不起，伤于寒则阴缩入，伤于热则纵挺不收。

《邪气脏腑病形篇》曰：小肠病者，小腹痛，腰脊控睾而痛，时窘之后。

《四时气篇》曰：小腹控睾，引腰脊，上冲心，邪在小肠者，连睾系，属于脊，贯肝肺，络心系。气盛则厥逆，上冲肠胃，熏肝，散于肓，结于脐。

《玉机真脏论》曰：是故风者，百病之长也，弗治，脾传之肾，病名曰疝瘕，少腹冤热而痛，出白，一名曰蛊。

《本脏篇》曰：肾下则腰尻痛，不可以俯仰，为狐疝。

《平人气象论》曰：寸口脉沉而弱，曰寒热及疝瘕少腹痛。脉急者，疝瘕少腹痛。

《脉要精微论》曰：诊得心脉而急，病名心疝，少腹当有形也。

《邪气脏腑病形篇》曰：心脉微滑为心疝引脐，小腹鸣。肝脉滑甚为[image: ]
 疝。脾脉微大为疝气，滑甚为[image: ]
 癃，涩甚为肠[image: ]
 ；微涩为内[image: ]
 ，多下脓血。肾脉滑甚为癃[image: ]
 。

《大奇论》曰：肾脉大急沉，肝脉大急沉，皆为疝。心脉搏滑急为心疝。肺脉沉搏为肺疝。三阳急为瘕，三阴急为疝。

《五脏生成论》曰：青脉之至也，长而左右弹，有积气在心下支胠，名曰肝痹，得之寒，与疝同法。黄脉之至也，大而虚，有积气在腹中，有厥气，名曰厥疝，女子同法。

《四时刺逆从论》曰：厥阴滑则病狐疝风。少阴滑则病肺风疝。太阴滑则病脾风疝。阳明滑则病心风疝。太阳滑则病肾风疝。少阳滑则病肝风疝。

《至真要大论》曰：阳明司天，丈夫[image: ]
 疝，妇人少腹痛。阳明之胜，外发[image: ]
 疝。太阳在泉，民病少腹控睾，引腰脊，上冲心痛。太阳之复，少腹控睾，引腰脊，上冲心。太阴在泉，主胜，甚则为疝。

论 证 共三条


疝气病者，凡小腹睾丸为肿为痛，止作无时者，皆是也。但疝证不一，如《内经》所谓狐疝者，以其出入不常也。有言[image: ]
 疝者，以其顽肿不仁也。有冲疝者，以其自少腹上冲而痛也。有厥疝者，以结气在阴而气逆为疝也。有疝瘕者，以少腹冤热而痛出白，一名曰蛊也。有六经风疝者，如《四时刺逆从论》所言者是也。有小肠疝者，如《邪气脏腑病形篇》所言者是也。凡此七者，总皆疝之为义。然疝之为病，不独男子有之，而妇人亦有之，经曰：有积气在腹中，有厥气，名曰厥疝，女子同法。又曰：厥阴所谓[image: ]
 疝，妇人少腹肿也。至若冲疝、瘕之属，亦皆男妇之所同病者。然惟睾丸之病，独在男子，而他则均当详察也。观张子和曰：夫遗尿、闭癃、阴痿、脬痹、精滑、白淫，皆男子之病也。若血涸不月，月罢腰膝上热，足躄，嗌干，癃闭，少腹有块，或定或移，前阴突出，后阴痔核，皆女子之病也，但女子不谓之疝，而谓之瘕。若年少而得之，不计男子妇人，皆无子。此说诚非谬也。然今人但言男子之疝，而全不知妇人之疝，殊失之矣。

——疝气所属，本非一经。如《内经》所云：任脉为病，男子内结七疝，女子带下瘕聚。督脉生病，从少腹上冲心而痛，不得前后，为冲疝。又曰：脾传之肾，病名曰疝瘕。又曰：三阳为病，发寒热，其传为[image: ]
 疝。又曰：邪在小肠者，连睾系，属于脊。又曰：邪客于足厥阴之络；令人卒疝暴痛。又如心肝脾肺肾五疝之脉，各有所辨，此《素问》言诸经之疝也。又《经筋》等篇言足阳明之筋，病[image: ]
 疝腹筋急。足太阴之筋，病阴器纽痛，下引脐，两胁痛。足厥阴之筋，病阴器不用等义，此《灵枢》言诸经之疝也。自张子和云疝有七，前人论者甚多，其非《灵枢》《素问》《铜人》之言，予皆不取。乃引《灵枢》之论曰：足厥阴之筋，聚于阴器。故阳明与太阴之筋，皆会于阴器，惟厥阴主筋，故为疝者，必本之厥阴。此子和之意，以疝为筋病，而筋主于肝，故谓疝必厥阴，似亦有理，而实则不然。观《内经》诸论之如前者，谓非《灵》《素》之言，而子和皆不可取乎？且筋虽主于厥阴，然散见诸经，即为诸经之筋矣，若病在诸经，固可因筋而废经乎？矧如《厥论》曰：前阴者，宗筋之所聚，太阴阳明之合也。又《痿论》曰：阴阳总宗筋之会，会于气街，而阳明为之长。此亦可以不取乎？然则小腹前阴之经，则厥阴、少阴、太阴、阳明、少阳、太阳，以至冲、任、督脉皆有涉，今考《铜人经》治疝之法，则诸经皆有俞穴，若谓止属厥阴，则诸经皆可废矣。即子和亦历指诸经之穴，谓诸穴虽亦治疝，然终非受疝之地，此说何也？自后丹溪遂因子和之言，谓经有七疝，寒、水、筋、血、气、狐、[image: ]
 也，专主肝经，与肾经无相干。再至戴原礼，又因丹溪之说，云疝本属厥阴之一经，余尝见俗说小肠、膀胱下部气者，皆妄言也。呜呼！此等议论，皆后学逞亿之见，果堪信乎？果堪法乎？医失真传，类多如此，故非《灵》《素》《铜人》之言，余诚不敢取也。今录《铜人》治疝穴法，条列后章，以便后人用证。

——疝气之病，有寒证，亦有热证，然必因先受寒湿，或犯生冷，以致邪聚阴分，此其肇端之始，则未有不因寒湿而致然者。及其病郁既久，则郁而成热者有之，或以阳脏之人，火因邪聚，而湿热相资者亦有之，故在《内经》言疝，则寒热皆有所论。如曰：病在少腹，腹痛，不得大小便，病名曰疝，得之寒。曰：阴亦盛而脉胀不通，故曰[image: ]
 癃疝也。曰：肝痹得之寒湿，与疝同法。曰：太阳、太阴、阳明之胜复，皆有疝气，是皆言疝之寒也。又如曰：脾风传肾，名曰疝瘕，少腹冤热而痛，出白，一名曰蛊。曰：足厥阴之筋，病阴器不用，伤于寒则阴缩入，伤于热则纵挺不收，是皆言疝之热也。此《内经》之言寒言热，未尝偏废者如此。

观丹溪曰：自《素问》而下，皆以为寒，盖寒主收引，经络得寒则引而不行，所以作痛者。然亦有踢冰涉水终身不病此者，无热在内故也。大抵此证始于湿热在经，郁而至久，又得寒气外来，不得疏散，所以作痛，若只作寒论，恐未为备。此丹溪之论如此，故其治多从火而偣用山栀、黄柏之属，余则不能无言也。观《内经》之言疝者如前，原非只作寒论，第言寒者较多于热，亦自疝家之正理，不可易也。矧疝以寒邪入经，所以为痛，及其久也，方为郁热，使其始不受寒，何由致疝，此寒为本而热为标也。若谓始于湿热在经，又得邪气外来，所以作痛，则反以热为本，而寒为标矣，岂其然乎？至若踢冰涉水终身不痛者，此虽有贵贱之分、久暂之异，然必以阳气内实而寒不能犯者有之，若谓无热在内，故寒自不入，又岂其然乎？此致病之因，有不得不辨也。是以《内经》之论，凡至切至当者，胡可弗遵，后世之谈，其多凿多偏者，安庸尽信？

再若治此之法，固不可必其为寒，又不可必其为热，但治初受之邪，必当以温经散寒，行气除湿为主，切不可早用寒凉，致留邪气，则遗害非浅。及其久也，则有始终以寒者，有因寒郁热者，有元阳受伤而虚陷日甚者，但当察其形气病气，因病制方。若果有热证热脉显然外见者，方可治以寒凉。如无热证可据，而执云大抵疝由湿热，则无者生之，有者甚之矣。此习俗之通弊，有不可不鉴也。


论 治 共十一条


凡治疝之法，当察所由，此虽以受寒受湿，因而成疝，然或以色欲，或以劳损，或以郁怒，或以饮食酒湿之后，不知戒慎，致受寒邪，则以阴求阴，流结于冲任血气之海，而下归阴分，遂成诸疝。故其为病，则有遇寒而发者；有郁久成热，遇热而发者；有郁则气逆，遇郁怒而发者；有湿因寒滞，遇湿而发者；有疲极则伤筋，遇劳苦而发者；有虚邪在少阴、厥阴，遇色欲而发者；有饮食之湿在阳明、太阴，遇酒酪而发者，至其久也，则正气陷而不举，邪气留而不去，而为[image: ]
 、为木，难于愈矣。故治此者，必当因其所因，辨而治之，则无不随手可愈，若茫然混然，徒执一偏之见，而至老不寤者，即与之谈，终无益也。

——治疝必先治气，故病名亦曰疝气，非无谓也。盖寒有寒气，热有热气，湿有湿气，逆有逆气，气在阳分则有气中之气，气在阴分则有血中之气。凡气实者，必须破气；气虚者，必须补气。故治疝者，必于诸证之中，俱当兼用气药。

——疝之暴痛或痛甚者，必以气逆，宜先用荔香散。气实多滞者，宜《宝鉴》川楝散，或天台乌药散。非有实邪而寒胜者，宜暖肝煎主之。

——寒疝最能作痛，多因触冒寒邪，或犯生冷所致，凡喜暖畏寒，脉弦细，鼻尖手足多冷，大小便无热之类，皆是也。寒微者，宜荔香散、暖肝煎、肾气丸、神应散、丁香楝实丸之类主之。寒甚者，宜《医林》四神丸、《百一选方》十补丸、胡芦巴丸、沉香桂附丸之类主之。一法以五积散加盐炒吴茱萸、小茴香各一钱，姜五片，葱白五寸同煎，空心热服，大治气痛不可忍。

——热疝大能作痛，凡火邪聚于阴分而为痛者，必有热证热脉，或大便秘结，或小水热闭不通，或为胀为满而烦热喜冷者是也，宜大分清饮，或茵陈饮加茴香、川楝子之类，或以加味通心饮、葵子汤之类主之。又有肾本不虚而肝经湿热火旺，茎中作痛，筋急缩，或痛，或痒，或肿，或挺纵不收，白物如精，随尿而下者，此筋疝也，宜龙胆泻肝汤主之。

——湿疝多为重坠胀满，然亦有痛者，宜以前寒热证参而治之。有不痛而久坠不愈者，是即[image: ]
 疝之属，单宜治湿理气，以加味五苓散，或《局方》守效丸，或苍术散，或三层茴香丸之属主之。一云凡治[image: ]
 疝，非断房事厚味，不能取效。

——疝病遇酒而发者，多因湿热，当先去其湿。湿而热者，大分清饮加茴香、川楝之属。湿兼寒者，宜加味五苓散主之，或以葛花解酲汤加减用之。

——血结少腹间者，是为血疝，但察其非气非食，小腹硬而有形，大便秘结而黑，小水利者，必血积血疝之属，宜桃仁膏，或桃仁煎，或玉烛散之类下之。

——疝遇色欲而发者，是必阴虚之属。若阴虚兼动相火者，宜以六味地黄汤加黄柏、知母、山栀、茴香、川楝之类主之。若阴虚无火，或兼寒痛精虚者，宜理阴煎，或八味地黄汤加茴香、枸杞之类，或用暖肝煎主之。

——疝久者必多虚证，或以元气本虚而偶患者，亦有虚证，或不耐劳苦而微劳即发者，亦有虚证，当以脉证辨之。凡治虚疝，当察其虚在阴分，或在阳分。阴虚者，轻则暖肝煎、八味地黄汤，甚则理阴煎、补阴益气煎之类，酌而用之。阳虚者，宜温胃饮、归脾汤、补中益气汤之类主之。若阳虚至甚者，必用桂、附、椒、姜，或以六味回阳饮之类主之。若虚中挟滞者，宜以前法为主，而加以疏导之药，如川楝、茴香、枳实、山楂、栀子之属，酌其宜而佐用之。

——疝有邪实当下者，详后条张子和论中。

述 古 共八条


《巢氏病源》曰：诸疝者，阴气积于内，复为寒气所加，使营卫不调，气血虚弱，故风冷入其腹内而成疝也。疝者痛也，或小腹痛，不得大小便；或手足厥冷，绕脐痛，自汗；或冷气逆上抢心腹，令心痛；或里急而腹痛，此诸候非一，故云诸疝也。

许学士云：大抵此疾虽因虚得之，不可以虚而骤补。经云：邪之所凑，其气必虚，留而不去，其病则实，故必先涤所蓄之热，然后补之。是以诸方多借巴豆气者，盖谓此也。

刘宗厚云：谨按：疝证虽始为因虚而得，必邪实迫痛而未下者，故当先泻而后补也。至有虚甚迫痛，上为呕逆，或下有遗精者，此邪实正虚之甚矣，此欲不补可乎？但恐补之则无益，泻之则气转陷，幸而获生者鲜矣。

陈无择曰：经说七疝，诸疝等义，更不见名状，但有寒疝、[image: ]
 疝、狐疝而已，唯《大奇论》列五脏脉为五疝者如前。大抵血因寒泣则为瘕，气因寒聚则为疝，但五脏脉理不同，不可不辨。且肾脉本沉，心脉本滑，受寒则急，于理乃是。肝脉本弦，肺脉本涩，并谓之沉，未为了义。又脾不出本脉，但云急为疝，亦文义之缺也。凡云急者，紧也，紧为寒，亦可类推。且贼风入腹亦为疝，冒暑履湿皆能为疝，当随四气改易急字，风则浮弦，暑则洪数，湿则缓细，于理始明。要知疝虽兼脏气，皆外所因也，寒泣、风散、暑郁、湿著、绞刺击搏，无有定处，仓卒之际，痛不堪忍，世人称为横弦、竖弦、膀胱小肠气、贼风入腹等，名义不同，证状则一。

张子和曰：《内经》曰：木郁则达之。达谓吐也，令条达其气也。肝之积，本当吐者，然观其病之上下，以顺为贵，仲景所谓上宜吐，下宜泻者，此也。敢列七疝图于下，以示后之君子，庶几有所凭藉者焉。

寒疝：其状囊冷，结硬如石，阴茎不举，或控睾丸而痛。得于坐卧湿地，或寒月涉水，或冒雨雪，或坐卧砖石，或风冷处使内过劳，宜以温剂下之。久而无子。

水疝：其状肾囊肿痛，阴汗时出，或囊肿而状如水晶，或囊痒而搔出黄水，或少腹中按之作水声。得于饮水醉酒，使内过劳，汗出而遇风寒湿之气，聚于囊中，故水多，令人为卒疝，宜以逐水之剂下之。有漏针去水者，人多不得其法。

筋疝：其状阴茎肿胀，或溃或脓，或痛而里急筋缩，或茎中痛，痛极则痒，或挺纵不收，或白物如精，随溲而下。久而得于房室劳伤及邪术所使，宜以降心之剂下之。

血疝：其状如黄瓜，在少腹两旁，横骨两端约中，俗云便痈。得于重感春夏大燠，劳动使内，气血流溢，渗入脬囊，留而不去，结成痈肿，肿少血多，宜以和血之剂下之。

气疝：其状上连肾区，下及阴囊，或因号哭忿怒，则气郁之而胀，怒哭号罢，则气散者是也。有一治法，以针出气而愈者。然针有得失，宜以散气之药下之。或小儿亦有此疾，俗曰偏气。得于父已年老，或年少多病，阴痿精怯，强力入房，因而有子，胎中病也。此疝不治，惟筑宾一穴灸之。

狐疝：其状如瓦，卧则入小腹，行立则出小腹入囊中。狐昼则出穴而尿，夜则入穴而不尿，此疝出入上下往来，正与狐相类也。亦与气疝大同小异，今人带钩钤是也。宜以逐气流经之药下之。

[image: ]
 疝：其状阴囊肿缒，如升如斗，不痒不痛者是也。得之地气卑湿所生，故江淮之间，湫塘之处，多感此疾，宜以去湿之药下之。女子阴户突出，虽似此类，乃热则不禁固也，不可便谓虚寒而涩之、燥之、补之。本名曰瘕，宜以苦下之，以苦坚之。王太仆曰：阳气下坠，阴气上争，上争则寒多，下坠则筋缓，故睾垂纵缓，因作[image: ]
 疝也。已上七疝，下去其病之后，可调则调，可补则补，各量病势，勿拘俗法。经所谓阴盛而腹胀不通者，[image: ]
 癃疝也，不可不下。

刘宗厚曰：按子和所论，病本经络之原，至为详尽，但七疝名固不同，治法当异；然俱用攻下之法，愚切疑焉。虽钱仲阳亦曰：肝为相火，有泻无补。丹溪有曰：肝只是有余，肾只是不足。夫厥阴一经受疝，宜通勿塞固宜，亦当视其浅深而行之可也，况有邪气客于膀胱、小肠之经者，若干于少阴肾经，则宜通勿塞之法，可例用乎？

愚谓子和七疝之治虽各有不同，然无非用下，则不能无偏。故刘宗厚、徐用诚皆疑而议之，亦谓其太过耳，非谓尽不可用也。再观丹溪之法，则曰治疝大不宜下，是又相左之甚矣。余因考子和治案，如治蔡参军，因坐湿地，疝痛不堪，用导水丸下之而愈。又治一人因疟渴，过饮浆水病疝，医进姜、附，为燥热所壅，以致阴囊重坠，大如升斗，乃先以导水丸，后用猪肤散大下之而愈。又治一夫病卒疝，赤肿大痛，数日不止，诸药如石投水，遂以导水丸，次以通经散，大下之而愈。若此类者，岂皆不可下乎？故但宜酌其虚实缓急，如或为邪热所闭，或以少年暴疾，或以肿硬赤痛之极者，则如导水丸、三花神佑丸、禹功散之类，皆所当用。盖邪盛而急，势不可当，有非行气利水等剂所能及者，则不得不攻，此子和之法，亦自有必不可废者，是不可不察也。

《辨疑录》云：治疝者，每用五苓散内加行气之药，获效者多。按药性，猪苓、泽泻分理阴阳，以和心与小肠之气，白术调脾，并利脐腰间湿及死血，茯苓利膀胱水，桂能伐肝邪，茴香善治小肠之气，金铃子、橘核去膀胱之气，槟榔下气，少加木通以导引小肠之邪，屡用屡验。


诸经治疝灸法

足阳明经：气冲 归来 水道 阴市 大巨 陷谷

足太阴经：冲门 府舍 阴陵泉 三阴交

足少阴经：肓俞 四满 阴谷 筑宾 治小儿胎病 交信太溪 照海 然谷

足厥阴经：急脉 曲泉 中都 蠡沟 中封 太冲 行间大敦

足太阳经：肝俞 次髎 合阳 承山 金门

足少阳经：五枢 肩井 丘墟

督脉：命门 长强

任脉：曲骨 中极 关元 石门 气海 阴交

一法：于关元两旁相去各三寸青脉上，灸七壮即愈。左灸左，右灸右，用验。

一法：令病者合口，以草横量两口角为一折，照此再加二折，共为三折，屈成三角如△样，将上角安脐中心，两角安脐下两旁，当下两角处是穴，左患灸右，右患灸左，左右俱患，即两灸之。艾柱如麦粒，灸十四壮或二十一壮即安。

——阑门穴 在阴茎根两旁各开三寸是穴，针一寸半，灸七壮，治木肾偏坠。按：此即奇俞中泉阴穴。《千金翼》云：在横骨旁三寸，治[image: ]
 卵偏大，灸百壮，三报之。

——外陵穴 在脐左右各开一寸半，灸疝立效，永不再发，屡用屡验。

——风市穴 在膝上七寸外侧两筋间。又取法：令正身平立，直垂两手著腿，当中指尽处陷中是也。针五分，灸七壮。《千金》云：灸百壮，重者五六百壮。治疝气，外肾肿，小肠气痛，腹内虚鸣，此风痹疼痛之要穴。

熨治法

严氏云：用食盐半斤，炒极热，以故帛包熨痛处。

一法用泥葱白一握，置脐中，上用熨斗熨之，或上置艾灼之，妙。或以葱白为一束，去须叶，切为寸厚葱饼，烘热置脐上，仍以熨斗熨之，尤便而妙。

疝论列方

荔香散新因二八


川楝散和三二六


加味通心饮寒三三


暖肝煎新热十五


理阴煎新热三


龙胆泻肝汤寒六三


六味丸补百二十


八味丸补一二一


葛花解酲汤和一二四


温胃饮新热五


肾气丸热一七七


归脾汤补三二


加味五苓散和一八四


玉烛散攻二四


五积散散三九


丁香楝实丸热一七九


苍术散和三二八


葵子汤寒一二四


天台乌药散和三二九


桃仁煎攻三九


桃仁膏和三百三十


茵陈饮新寒八


《百选》十补丸热一七四


神应散热一七五


守效丸和三三一


《医林》四神丸热一五三


神佑丸攻四八


禹功散攻四一


三层茴香丸热一八一


导水丸攻七一


胡芦巴丸热一七八


六味回阳饮新热二


大分清饮新寒五


沉香桂附丸热百十一


补中益气汤补三十


补阴益气煎新补十六


论外备用方

荔核散和三二七
 气疝


祛痛散和七一
 气逆


木香导气丸因二七六


降椒酒和二三八
 风湿


苦楝丸热百八十
 奔豚


加减柴苓汤和一九三
 湿疝寒热


蟠葱散热百一十
 寒滞


羊肉汤热一七六
 寒疝


疝气神方因二七二
 、二七四


去铃丸因二七七


夺命丹热一八二
 阴寒


当归羊肉汤热一七六
 寒疝


川楝丸因二七五
 寒滞


固元丹固三一
 虚寒


湿疝阴丸作痛因二七九



脱　肛

论　证

大肠与肺为表里，肺热则大肠燥结，肺虚则大肠滑脱，此其要也。故有因久泻久痢，脾肾气陷而脱者；有因中气虚寒，不能收摄而脱者；有因劳役吐泻，伤肝脾而脱者；有因酒湿伤脾，色欲伤肾而脱者；有因肾气本虚，关门不固而脱者；有因过用寒凉，降多亡阳而脱者；有因湿热下坠而脱者。然热者必有热证，如无热证，便是虚证。且气虚即阳虚，非用温补多不能效。凡小儿元气不实者，常有此证。故陈自明曰：大肠虚寒，其气下陷，则肛门翻出；或因产努力，其肛亦然，是诚确见之论。

论　治

《内经》曰下者举之，徐之才曰涩可去脱，皆治脱肛之法也。故古人之治此者，多用参、芪、归、术、川芎、甘草、升麻之类以升之补之，或兼用北五味、乌梅之类以固之涩之，仍外用熏洗收涩之药，则无有不愈。凡中气微虚而脱者，宜四君子汤或五味异功散。中寒吐泻而脱者，五君子煎或温胃饮。泻痢不止而滑脱者，胃关煎，或加乌梅、北五味、文蛤、木香之属以佐之。脾虚下陷而脱者，补中益气汤或举元煎。阴虚肝肾不足而下陷者，补阴益气煎。阴中阳虚而脱者，理阴煎或大补元煎。以上诸证，凡虚中挟火，或热赤，或肿痛，宜用补中益气汤加黄连、黄芩、槐花之类加减治之。然必真有火证火脉，方可酌用寒凉，若非实火，则大忌苦寒，以防其沉降败脾也。若妇人产后用力太过，肛门脱出者，宜六物煎加升麻，或用殿胞煎加人参，仍须用温热汤洗而收之。若湿热下坠，疼痛脱肛，甚者，抽薪饮、大分清饮；微者，约营煎。

述　古

薛立斋曰：脱肛属大肠气血虚而兼湿热。凡湿热胜者，升阳除湿汤。血热者，四物加条芩、槐花。血虚者，四物加白术、茯苓。兼痔而痛者，四物加槐花、黄连、升麻。久痢者，补中益气汤加酒炒芍药。中气虚陷者，前汤加半夏、炮姜、五味、茯苓。肾虚者六味丸。虚寒者，八味丸。

简易方

一方 用五倍子末三钱，明矾末二钱，水二碗，煎沸热洗，立收。

一方 治脱肛三五寸者，先用五倍矾汤洗过，次用赤石脂为末，以油纸托上，四围皆掺之，妙。

一方 用桑叶、桃叶煎汤，入矾末，洗之则愈。或以蓖麻子捣膏药贴顶心，则不下脱。

一方 用石灰炒热，以帛包裹，令患人坐其上，冷即易之。

灸脱肛法

长强穴灸三壮
 ，愈
 脐中随年壮
 百会灸三壮
 ，治小儿脱肛


脱肛论列方

四君子汤补一


五君子煎新热六


大补元煎新补一


温胃饮新热五


四物汤补八


大分清饮新寒五


补中益气汤补三十


胃关煎新热九


六物煎新因二十


升阳除湿汤和一七九


举元煎新补十七


六味丸补百二十


五味异功散补四


理阴煎新热三


殿胞煎新因十


八味丸补一二一


补阴益气煎新补十六


抽薪饮新寒三


约营煎新寒二十


论外备用方

缩砂散因二八四
 伏热


伏龙肝散因二八八
 擦敷


真人养脏汤和一九四


蟠龙散因二八七
 擦敷


熏洗熨法因二百八十
 、二八一


参术芎归汤因二八二
 气虚


凉血清肠散因二八三
 血热


诃子人参汤因二八五
 虚陷


景岳全书卷之三十三终


卷之三十四天集

杂证谟

癫狂痴呆

经　义

《宣明五气篇》曰：邪入于阳则狂，邪入于阴则痹。搏阳则癫疾，搏阴则为喑。《生气通天论》曰：阴不胜其阳，则脉流薄疾，并乃狂。阳不胜其阴，则五脏气争，九窍不通。

《调经论》曰：血并于阴，气并于阳，故为惊狂。

《通天篇》曰：太阳之人，多阳而少阴，必谨调之，无脱其阴，而泻其阳。阳重脱者易狂，阴阳皆脱者，暴死不知人也。《本神篇》曰：肝悲哀动中则伤魂，魂伤则狂忘不精。肺喜乐无极则伤魄，魄伤则狂，狂者意不存人。

《脉解篇》曰：太阳所谓甚则狂癫疾者，阳尽在上而阴气从下，下虚上实，故狂癫疾也。阳明所谓病至则欲乘高而歌，弃衣而走者，阴阳复争而外并于阳，故弃衣而走也。

《阳明脉解篇》：帝曰：足阳明之脉病，甚则弃衣而走，登高而歌，或至不食数日，逾垣上屋，所上之处，皆非其素所能也，病反能者何也？岐伯曰：四肢者，诸阳之本也。阳盛则四肢实，实则能登高也。热盛于身，故弃衣欲走也。阳盛则使人妄言骂詈，不避亲疏而不欲食，故妄走也。

《病能论》：帝曰：有病怒狂者，此病安生？岐伯曰：生于阳也。阳气者，因暴折而难决，故善怒也，病名曰阳厥。帝曰：何以知之？岐伯曰：阳明者常动，巨阳少阳不动，不动而动大疾，此其候也。帝曰：治之奈何？曰：夺其食即已。夫食入于阴，长气于阳，故夺其食即已。使之服以生铁落为饮，夫生铁落者，下气疾也。

《通评虚实论》帝曰：癫疾何如？岐伯曰：脉搏大滑，久自已；脉小坚急，死不治。帝曰：癫疾之脉，虚实何如？岐伯曰：虚则可治，实则死。

《大奇论》曰：心脉满大，痫瘛筋挛。肝脉小急，痫瘛筋挛。二阴急为痫厥。

《邪气脏腑病形篇》曰：心脉缓甚为狂笑，微涩为癫疾。肺脉急甚为癫疾。肾脉急甚为骨癫疾。

《奇病论》曰：帝曰：人生而有病癫疾者，病名曰何？安所得之？岐伯曰：病名为胎病。此得之在母腹中时，其母有所大惊，气上而不下，精气并居，故令子发为癫疾也。

《寒热病篇》曰：暴挛痫眩，足不任身，取天柱。

《癫狂篇》曰：癫疾始生，先不乐，头重痛，视举目赤，甚作极已而烦心，候之于颜。取手太阳、阳明、太阴，血变而止。癫疾始作，先反僵，因而脊痛，候之足太阳、阳明、太阴、手太阳，血变而止。癫疾始作，而引口啼呼喘悸者，候之手阳明、太阳，左强者攻其右，右强者攻其左，血变而止。治癫疾者，常与之居，察其所当取之处。病至，视之有过者泻之，置其血于瓠壶之中，至其发时，血独动矣。不动，灸穷骨二十壮。穷骨者，骶骨也。骨癫疾者，[image: ]
 齿诸腧分肉皆满，而骨居，汗出烦悗，呕多沃沫，气下泄，不治。筋癫疾者，身倦挛急大，刺项大经之大杼脉。呕多沃沫，气下泄者，不治。脉癫疾者，暴仆，四肢脉皆胀而纵。脉满，尽刺之出血；不满，灸之挟项太阳，灸带脉于腰相去三寸，诸分肉本输。呕多沃沫，气下泄者，不治。癫疾者，疾发如狂者，死不治。以上俱言癫疾。

狂始生，先自悲也，喜忘苦怒善恐者，得之忧饥，治之取手太阴、阳明，血变而止，及取足太阴、阳明。狂始生少卧不饥，自高贤也，自辩智也，自尊贵也，善骂詈，日夜不休，治之取手阳明、太阳、太阴、舌下少阴，视之盛者，皆取之，不盛，释之也。狂言、惊、善笑、好歌乐、妄行不休者，得之大恐，治之取手阳明、太阳、太阴。狂、目妄见、耳妄闻、善呼者，少气之所生也，治之取手太阳、太阴、阳明，足太阴、头两[image: ]
 。狂者多食，善见鬼神，善笑而不发于外者，得之有所大喜，治之取足太阴、太阳、阳明，后取手太阴、太阳、阳明。狂而新发，未应如此者，先取曲泉左右动脉，及盛者见血，有顷已；不已，以法取之，灸骨骶二十壮。以上俱言狂证。

《长刺节论》曰：病在诸阳脉，且寒且热，诸分且寒且热，名曰狂，刺之虚脉，视分尽热病已止。病初发岁一发，不治，月一发，不治，月四五发，名曰癫病，刺诸分诸脉，其无寒者以针调之，病已止。

《二十难》曰：重阳者狂，重阴者癫；脱阳者见鬼，脱阴者目盲。

《五十九难》曰：狂癫之病，何以别之？然，狂疾之始发，少卧而不饥，自高贤也，自倨贵也，妄笑，好歌乐，妄行不休是也。癫疾始发，意不乐，僵仆直视，其脉三部俱盛是也。

论 证 共二条


癫狂之病，病本不同。狂病之来，狂妄之渐而经久难已；癫病之至，忽然僵仆而时作时止。狂病常醒，多怒而暴；癫病常昏，多倦而静。由此观之，则其阴阳寒热，自有冰炭之异。故《难经》曰：重阳者狂，重阴者癫。义可知也。后世诸家，有谓癫狂之病，大概是热，此则未必然也。此其形气脉气自亦有据，不可不辨察阴阳，分而治之。

——癫即痫也，观《内经》所言癫证甚详，而痫则无辨，即此可知。后世有癫痫、风痫、风癫等名，所指不一，则徒滋惑乱，不必然也。又如《别录》所载五痫，曰马痫、牛痫、猪痫、羊痫、鸡痫者，即今人之谓羊痫、猪痫也，此不过因其声之相似，遂立此名。可见癫痫无二，而诸家于癫证之外，又有痫证，诚属牵强，无足凭也。又《千金方》有风痫、惊痫、食痫，及阴痫、阳痫之说，皆所当辨，并列后条。


论 治 共五条


凡狂病多因于火。此或以谋为失志，或以思虑郁结，屈无所伸，怒无所泄，以致肝胆气逆，木火合邪，是诚东方实证也。此其邪乘于心，则为神魂不守；邪乘于胃，则为暴横刚强。故治此者，当以治火为先，而或痰或气，察其甚而兼治之。若止因火邪，而无胀闭热结者，但当清火，宜抽薪饮、黄连解毒汤、三补丸之类主之。若水不制火而兼心肾微虚者，宜朱砂安神丸，或服蛮煎、二阴煎主之。若阳明火盛者，宜白虎汤、玉泉散之类主之。若心脾受热，叫骂失常，而微兼闭结者，宜清心汤、凉膈散、三黄丸、当归龙荟丸之类主之。若因火致痰者，宜清膈饮、抱龙丸、生铁落饮主之，甚者宜滚痰丸。若三焦邪实热甚者，宜大承气汤下之。若痰饮壅闭，气道不通者，必须先用吐法，并当清其饮食。此治狂之要也。

——癫病多由痰气。凡气有所逆，痰有所滞，皆能壅闭经络，格塞心窍，故发则旋晕僵仆，口眼相引，目睛上视，手足搐搦，腰脊强直，食顷乃苏。此其倏病倏已者，正由气之倏逆倏顺也。故治此者，当察痰察气，因其甚者而先之；至若火之有无，又当审其脉证而兼为之治也。气滞者，宜排气饮、大和中饮、四磨饮，或牛黄丸、苏合丸、《集成》润下丸之类主之。痰盛者，宜清膈饮、六安煎、二陈汤、橘皮半夏汤，或抱龙丸、朱砂滚涎丸之类主之。兼痰兼火者，宜清膈饮、朱砂安神丸、丹溪润下丸之类主之。痰逆气滞之甚者，必用吐法，吐后随证调理之。

——癫痫证无火者多。若无火邪，不得妄用凉药，恐伤脾气，以致变生他证。且复有阴盛阳衰及气血暴脱，而绝无痰火气逆等病者，则凡四君、四物、八珍、十全大补等汤，或干姜、桂、附之类，皆所必用，不得谓癫痫尽属实邪而概禁补剂也。若真阴大损，气不归根，而时作时止，昏沉难愈者，必用紫河车丸，方可效。其有虚中挟奏实，微兼痰火不清而病久不愈者，《集验》龙脑安神丸最得其宜，随证增减，可为法也。

——痴呆证，凡平素无痰，而或以郁结，或以不遂，或以思虑，或以疑贰，或以惊恐，而渐致痴呆，言辞颠倒，举动不经，或多汗，或善愁，其证则千奇万怪，无所不至，脉必或弦或数，或大或小，变易不常，此其逆气在心或肝胆二经，气有不清而然。但察其形体强壮，饮食不减，别无虚脱等证，则悉宜服蛮煎治之，最稳最妙。然此证有可愈者，有不可愈者，亦在乎胃气、元气之强弱，待时而复，非可急也。凡此诸证，若以大惊猝恐，一时偶伤心胆而致失神昏乱者，此当以速扶正气为主，宜七福饮或大补元煎主之。

——小儿无狂证，惟病癫者常有之。凡小儿之病，有从胎气而得者，有从生后受惊而得者，盖小儿神气尚弱，惊则肝胆夺气而神不守舍，舍空则正气不能主，而痰邪足以乱之。故凡治小儿之惊痫，必须先审正气，然后察其病邪，酌宜治之。诸法俱载小儿门，所当详究。

述 古 共四条


《千金方》云：小儿之痫有三，风痫、惊痫、食痫也。风痫缘衣暖汗出，风因入也。初时先屈指如数，乃作。惊痫起于惊悸，大啼乃作。食痫其先不哺乳，而变热后发，或先寒后热者，皆食痫也。又云：病先身热，掣纵，惊啼叫唤，而后发痫，脉浮者为阳痫，病在六腑外，在肌肉，犹易治也；病先身冷，不惊掣，不啼叫，而病发时脉沉者，为阴痫，病在五脏内，在骨髓，难治也。

陈无择云：夫癫痫病，皆由惊动，使脏气不平，郁而生涎，闭塞诸经，厥而乃成。或在母胎中受惊，或幼小感风寒暑湿，或饮食不节，逆于脏气而成。盖忤气得之外，惊恐得之内，饮食属不内外，三因不同，忤气则一。

愚谓此二家之说，虽若切当，然风寒外感，自有表证，饮食内伤，是有里证，俱未必乱神。若此而癫痫为病，则忽尔昏厥，此其病则专在心经，以及肝胆二脏，又非风寒饮食所能顿病若此者。且风痫之义，本以木邪所属为言，亦非外感之谓，即有外感，或有饮食，亦无非因惊因恐相兼为病耳，若以三因并列之，则有未必然也。

张子和曰：肝屡谋，胆屡不决，屈无所伸，怒无所泄，肝木胆火随炎入心，心火炽亢，神不守舍，久逆而成癫狂，一因也；有思虑过多，脾伤失职；心之官亦主思，甚则火炽，心血日涸，脾液不行，痰迷心窍，以致癫狂，二因也。

丹溪曰：大法行痰为主，黄连、南星、瓜蒌、半夏，寻火寻痰，分多少而治，无不愈。有热者，以凉药清其心。有痰者，必用吐法，吐后用东垣安神丸及平肝之药，青黛、柴胡、川芎之类。

简易方

一方：治狂，邪触发无时，披头大叫，但欲杀人，不避水火者，用苦参为末，蜜丸，桐子大，每服五七十丸，白滚汤或清茶送下。

灸　法

间使五壮
 人中用小炷灸之
 骨骶二十壮
 两手足大拇指，以二指并缚一处
 ，灸爪甲角七壮。须于甲肉之半，令其四处着火。

癫狂论列方

抽薪饮新寒三


白虎汤寒二


四君子汤补一


清心汤寒三四


清膈煎新寒九


大补元煎新补一


排气饮新和六


六安煎新和二


大和中饮新和七


抱龙丸小八五


滚痰丸攻七七


紫河车丸小百七


二陈汤和一


三黄丸攻六八


十全大补汤补二十


苏合丸和三七一


牛黄丸和三六五


当归龙荟丸寒一六七


八珍汤补十九


四物汤补八


朱砂安神丸寒一四二


七福饮新补七


玉泉散新寒十五


朱砂滚涎丸攻七八


二阴煎新补十


凉膈散攻十九


橘皮半夏汤和十三


三补丸寒一六二


四磨饮和五二


丹溪润下丸和百十六


服蛮煎新寒十九


吐法新攻一


《集成》润下丸和百十七


生铁落饮寒七七


大承气汤攻一


黄连解毒汤寒一


《集验》龙脑安神丸和
 一四七


论外备用方

正心汤补八一
 心虚主热


宁心丸补百十四
 养心神


辰砂妙香散固十五


抱胆丸和三五七
 惊气结


宁志丸和三百六十
 心风养神


人参琥珀丸和三六一
 养心安神


归神丸和三五九
 神不守舍


神应丹和三六三
 镇惊痰


五痫神应丸和三六四
 风痰


《秘方》半夏丸和三六二
 风痰


辰砂丸和三五八
 痰气结


琥珀寿星丸和百十三
 痰痫


五生丸热九六
 寒痰


犀角丸攻九一
 风痰


牛黄清心丸攻三五
 实热



癃　闭

经　义

《灵兰秘典论》曰：小肠者，受盛之官，化物出焉。三焦者，决渎之官，水道出焉。膀胱者，州都之官，津液藏焉，气化则能出矣。

《宣明五气篇》曰：膀胱不利为癃，不约为遗尿。

《生气通天论》曰：阳不胜其阴，则五脏气争，九窍不通。

《口问篇》曰：中气不足，溲便为之变。

《本输篇》曰：三焦者，足少阴太阳之所将，太阳之别也，并太阳之正，入络膀胱，约下焦，实则闭癃，虚则遗尿。

《奇病论》曰：有癃者，一日数十溲，此不足也。详
 《死生门
 》八
 。

《玉机真脏论》：帝曰：夫子言脾为孤脏，中央土以灌四傍，其太过与不及，其病皆何如？岐伯曰：太过则令人四肢不举，其不及则令人九窍不通，名曰重强。

《气厥论》曰：胞移热于膀胱，则癃，尿血；膀胱移热于小肠，鬲肠不便，上为口糜。

《经脉篇》曰：肝所生病者，遗尿闭癃。足少阴实则闭癃。

《骨空论》曰：督脉为病，癃痔遗尿。

《厥论》曰：厥阴之厥，则少腹肿痛，腹胀泾溲不利，好卧屈膝，阴缩肿，胻内热。

《邪气脏腑病形篇》曰：肾脉微急为沉厥奔豚，足不收，不得前后。

《痹论》曰：肠痹者，数饮而出不得，中气喘争，时发飧泄。胞痹者，少腹膀胱按之内痛，若沃以汤，涩于小便，上为清涕。

《经脉篇》曰：足少阴之别，名曰大盅。实则闭癃，虚则腰痛。

《阴阳类论》曰：二阴一阳，病出于肾，阴气客游于心脘，下空窍，堤闭塞不通，四肢别离。

《至真要大论》曰：太阳之胜，隐曲不利，互引阴股。岁太阴在泉，少腹痛肿，不得小便。

《五常政大论》曰：涸流之纪，其病癃闭，邪伤肾也。

《六元正纪大论》曰：阳明司天之政，民病癃闭。

《标本病传》曰：大小不利者，治其标。

《热病篇》曰：癃，取之阴跷及三毛上及血络出血。

《癫狂篇》曰：内闭不得溲，刺足少阴、太阳与骶上以长针。

论 证 共三条


小水不通，是为癃闭，此最危最急证也。水道不通，则上侵脾胃而为胀，外侵肌肉而为肿，泛及中焦则为呕，再及上焦则为喘，数日不通则奔迫难堪，必致危殆。今人一见此证，但知利水，或用田螺罨脐之法，而不辨其所致之本，无怪其多不治也。

凡癃闭之证，其因有四，最当辨其虚实：有因火邪结聚小肠膀胱者，此以水泉干涸，而气门热闭不通也。有因热居肝肾者，则或以败精，或以槁血，阻塞水道而不通也。若此者，本非无水之证，不过壅闭而然，病因有余，可清可利，或用法以通之，是皆癃闭之轻证也。惟是气闭之证，则尤为危候。然气闭之义有二焉：有气实而闭者，有气虚而闭者。夫膀胱为藏水之腑，而水之入也，由气以化水，故有气斯有水；水之出也，由水以达气，故有水始有尿。经曰：气化则能出矣。盖有化而入，而后有化而出；无化而出，必其无化而入，是以其入其出，皆由气化，此即本经气化之义，非单以出者言气化也。然则水中有气，气即水也；气中有水，水即气也。今凡病气虚而闭者，必以真阳下竭，元海无根，水火不交，阴阳否隔，所以气自气，而气不化水，水自水，而水蓄不行。气不化水，则水腑枯竭者有之；水蓄不行，则浸渍腐败者有之。气既不能化，而欲强为通利，果能行乎？阴中已无阳，而再用苦寒之剂，能无甚乎？理本甚明，何知之者之不多见也？至若气实而闭者，不过肝强气逆，移碍膀胱，或破其气，或通其滞，或提其陷，而壅者自无不去。此治实者无难，而治虚者必得其化，为不易也。故凡临此证，不可不详辨其虚实。

——仲景曰：在尺为关，在寸为格。关则不得小便，格则吐逆。此误认关格之义也，详见关格门。

论 治 共七条


——火在下焦，而膀胱热闭不通者，必有火证火脉及尿管疼痛等证，宜大分清饮、抽薪饮、益元散、玉泉散，及绿豆饮之类以利之。若肝肾实火不清，或遗浊，或见血者，大都清去其火，水必自通，前法俱可通用。

——气闭证，当分虚实寒热而治之。凡气实者，气结于小肠膀胱之间而壅闭不通，多属肝强气逆之证，惟暴怒郁结者多有之，宜以破气行气为主，如香附、枳壳、乌药、沉香、茴香之属，兼四苓散而用之。若气陷于下，药力不能骤及者，当即以此药多服，探吐以提其气，使气升则水自降也。有痰气逆滞不通者，即以二陈汤、六安煎之类探吐之。有热闭气逆者，及以大分清饮探吐之。有气实血虚而闭者，用四物汤探吐之。凡气实等证，无如吐之妙者，譬之滴水之器，闭其上窍，则下窍不通，开其上窍，则下窍必利。盖有升则有降，无升则无降，此理势之使然也。

凡气虚而小便闭者，必以素多斫丧，或年衰气竭者，方有此证，正以气有不化，最为危候，不易治也。然凡病此者，必其有渐，但觉小便短少，或便时费力，便当留心速治，若待其剧，恐无及也。但治此者，亦当辨其脏气之寒热。若素无内热之气者，是必阳虚无疑也。或病未至甚，须常用左归、右归、六味、八味等汤丸，或壮水以分清，或益火以化气，随宜用之，自可渐杜其源。若病已至甚，则必用八味丸料，或加减《金匮》肾气汤大剂煎服，庶可挽回。或疑桂、附辛热，不敢轻用，岂知下元阳气亏甚，得寒则凝，得热则行，舍此二者，更有何物可以直达膀胱而使水因气化也？若气虚下陷，升降不利者，宜补中益气汤主之，或即用此汤探吐之，最妙。若素禀阳脏内热，不堪温补，而小便闭绝者，此必真阴败绝，无阴则阳无以化，水亏证也，治宜补阴抑阳，以化阴煎之类主之。或偏于阳亢而水不制火者，如东垣之用滋肾丸亦可，但此即火证之属耳。

——大小便俱不通者，必先通其大便，小便自通矣，宜八正散之类主之。

——久服桂附之属，以致水亏阳亢而小便不通者，宜解毒壮水，以化阴煎之类主之。甚者，以黄连解毒汤加分利滋阴等药亦可，然尤惟绿豆饮为解毒之神剂。其有因久服阳药，作用过多，火本不盛，单由水亏者，非六味地黄汤大剂滋之不可也。

——服分利既多，而小水愈不通者，此必下竭之证。察其水亏者，必须大补真阴；火虚者，必须峻补阳气，气达水行，其便自调。不可见其假实，恣意疏通，此与榨干汁、泲枯油者何异？致令竭者愈竭，鲜不危矣。

——膀胱无水等证，有因泄泻，水归大肠而小水不通者，此当但治泄泻，泄泻止而水自利也。有因大汗多汗，气从汗泄而小水不利者，此当调治营卫，表气收而小便自利也。有虚劳亡血伤精，水随液去，五内枯燥而小水不利者，此当调补真阴，血气渐充而小水渐利也。凡此数者，皆膀胱无水枯涸之证，水泉既涸，故不可再加分利；内惟泄泻证亦有可分利者，然亦不过十之三耳。诸如此者，当于各门详察治之，皆非有水不通而为癃闭之类也。

——怀妊之妇，每有小便不通者，此以胎气下陷，尿孔被压而然，多以气虚不能举胎所致，宜八珍汤、补中益气汤之类主之。若临盆之际，胎压膀胱而小便不通者，宜以手指托起其胎，则小水自出。


通闭方法

凡治小水闭塞不通，危急之甚，诸药不效者，速寻白菊花根捣烂，用生白酒冲和，取酒汁温而饮之，神效。按：此方或白花者一时难得，即不拘何色，但以家菊根代之，亦必无不效。一法：治膀胱有尿，或因气闭，或因结滞阻塞，不能通达，诸药不效，危困将死者，用猪溲胞一个，穿一底窍，两头俱用鹅翎筒穿透，以线扎定，并缚住下口根下出气者一头，乃将溲胞吹满，缚住上窍，却将鹅翎尖插入马口，解去根下所缚，手捻其胞，使气从尿管透入膀胱，气透则塞开，塞开则小水自出，大妙法也。

——通塞法：凡败精干血，或尿孔结垢，阻塞水道，小便胀急不能出者，令病人仰卧，亦用鹅翎筒插入马口，乃以水银一二钱徐徐灌入，以手逐段轻轻导之，则堵塞皆通，路通而水自出，水出则水银亦从而喷出，毫无伤碍，亦最妙法也。

——熏洗通便法：凡偶有气闭，小水不通，胀急危困之极者，速用皂角、葱头、王不留行各数两，煎汤一盆，令病者坐浸其中，熏洗小腹下体，久之热气内达，壅塞自开，便即通矣。若系妇人，亦可用葱数茎塞阴户中，外加熏洗，其通尤速。

述 古 共三条


易老云：寒在胞中，遏塞不入，热在下焦，填塞不便，须用感北方寒水之化，气味俱阴之药，以除其热，泄其闭塞。

东垣治一人，病小便不利，目睛突出，腹胀如鼓，膝已上坚硬，皮肤欲裂，饮食不下，服甘淡渗利之药皆不效。予曰：疾急矣，非精思不能处。思至半夜，曰：吾得之矣！经曰：膀胱者，津液之腑，必气化而能出焉。多服渗利之药而痛益甚，是气不化也。启玄子云：无阳则阴无以生，无阴则阳无以化。甘淡气薄者皆阳药，独阳无阴，欲化得乎？遂以滋肾丸群阴之剂投之，再服愈。

丹溪曰：小便不通，有气虚，有血虚，有实热，有痰，有湿，有气结下焦。血气干者死。

癃闭论列方

抽薪饮新寒三


四苓散和一八七


八正散寒百十五


益元散寒百十二


玉泉散新寒十五


大分清饮新寒五


化阴煎新寒七


滋肾丸寒一六三


二陈汤和一


六味汤补百二十


八味汤补一二一


补中益气汤补三十


左归饮新补二


右归饮新补三


黄连解毒汤寒一


六安煎新和二


四物汤补八


《金匮》肾气汤补一二四


绿豆饮新寒十四


八味丸补一二一


论外备用方

地髓汤和三四五
 闭痛


疏凿饮和五三
 水闭


人参固本丸补百六
 阴虚


五苓散和一八二


葱白汤和三百五十
 气闭欲死


万全木通汤和三四九
 利便


导赤散寒一二二


七正散寒百十六
 火闭


导水茯苓汤和六二
 闭而肿


葱熨法因二九一


清肺饮子寒四十
 气分热


黄芩清肺饮寒三八
 气热


葵子汤寒一二四
 膀胱热


赤茯苓汤寒一二三
 膀胱热


《直指》黄芩汤寒百七
 心肺热


猪苓汤和一八八
 伤寒下后小便不通


独蒜通便方因二八九


龙胆泻肝汤寒六三
 肝火


十全大补汤补二十


三味牛膝汤寒一二六
 茎痛闭


加味龙胆泻肝汤寒六四


加味逍遥散补九三
 虚热


加味通心饮寒三三
 疝闭


《良方》龙胆泻肝汤寒六二


大连翘饮寒七八
 风热


小便不通方因二百九十



秘　结

经　义

《金匮真言论》曰：北方黑色，入通于肾，开窍于二阴。

《气厥论》曰：膀胱移热于小肠，膈肠不便。

《脉解篇》曰：太阴所谓病胀者，得后与气，则快然如衰也。

《邪气脏腑病形篇》曰：肾脉微急，为不得前后。小肠病者，小腹痛，腰脊控睾而痛，时窘之后。

《五常政大论》曰：涸流之纪，其病痿厥坚下。其病癃闭，邪伤肾也。

《六元政纪大论》曰：不远热则热至，淋闭之病生矣。太阳所至为流泄禁止。燥胜则干。

《至真要大论》曰：太阴司天，病阴痹，大便难，阴气不用，病本于肾。太阳之胜，隐曲不利，互引阴股。少阴之复，隔肠不便。

《宣明五气篇》曰：肾恶燥。

《脏气法时论》曰：肾苦燥，急食以润之，开腠理，致津液通气也。

《杂病篇》曰：厥气走喉而不能言，手足清，大便不利，取足少阴。

论 证 共二条


秘结一证，在古方书有虚秘、风秘、气秘、热秘、寒秘、湿秘等说，而东垣又有热燥、风燥、阳结、阴结之说，此其立名太烦，又无确据，不得其要，而徒滋疑惑，不无为临证之害也。不知此证之当辨者惟二，则曰阴结、阳结而尽之矣。盖阳结者，邪有余，宜攻宜泻者也；阴结者，正不足，宜补宜滋者也，知斯二者，即知秘结之纲领矣。若或疑余之说，而欲必究其详，则凡云风秘者，盖风未必秘，但风胜则燥，而燥必由火，热则生风，即阳结也，岂谓因风而宜散乎？有云气秘者，盖气有虚实，气实者阳有余，阳结也；气虚者阳不足，阴结也，岂谓气结而尽宜破散乎？至若热秘、寒秘，亦不过阴阳之别名耳。再若湿秘之说，则湿岂能秘，但湿之不化，由气之不行耳，气之不行，即虚秘也，亦阴结也。总之，有火者便是阳结，无火者便是阴结，以此辨之，岂不了然？余故曰：凡斯二者，即秘结之纲领也。

——秘结之由，除阳明热结之外，则悉由乎肾。盖肾主二阴而司开阖，故大小便不禁者，其责在肾，然则不通者，独非肾乎？故肾热者宜凉而滋之，肾寒者宜温而滋之，肾虚者宜补而滋之，肾干燥者宜润而滋之。经曰：肾苦燥，急食辛以润之，开腠理，致津液通气也，正此之谓。

论 治 共七条


——阳结证，必因邪火有余，以致津液干燥。此或以饮食之火起于脾，或以酒色之火炽于肾，或以时令之火蓄于脏，凡因暴病，或以年壮气实之人，方有此证。然必有火证火脉，内外相符者，方是阳结。治此者，又当察其微甚。邪结甚者，非攻不可，宜诸承气汤、神佑丸、百顺丸之类主之。邪结微者，宜清凉饮子、《元戎》四物汤，或黄龙汤、玉烛散之类主之。火盛不解者，宜凉膈散、大黄硝石汤、八正散、大分清饮、大金花丸之类主之。火盛水亏，阴虚而燥者，宜丹溪补阴丸、人参固本丸，或六味地黄加黄柏、知母、麻仁之类主之。

——阴结证，但察其既无火证，又无火脉，或其人喜热恶冷，则非阳证可知。然既无邪，何以便结不通？此证有二，则一以阳虚，一以阴虚也。凡下焦阳虚则阳气不行，阳气不行则不能传送而阴凝于下，此阳虚而阴结也。下焦阴虚则精血枯燥，精血枯燥，则津液不至而肠脏干槁，此阴虚而阴结也。故治阳虚而阴结者，但益其火，则阴凝自化，宜右归饮、大补元煎、大营煎之类主之，或以人参、当归数钱煎汤，送右归、八味等丸俱妙。治阴虚而阴结者，但壮其水，则泾渭自通，宜左归饮、左归丸、当归地黄饮、五福饮、六味地黄丸之类主之。二者欲其速行，宜于前法中各加肉苁蓉二三钱，以酒洗去咸，同煎服之，其效尤速。然此等证候，其来有渐，但初觉时，便当加意调理，自无不愈。若待气血俱败，则最难为力，而徒归罪于药之不效，亦何其不智也。以上阴结一证，虽气血之分自当如此，然血虚者，亦必气有不行；气虚者，岂曰血本无恙？大都虚而兼热者，当责其血分；虚而兼寒者，当责其气分，此要法也。第今之世人，但知有热秘，而不知有冷秘，所以《局方》有半硫丸，海藏有已寒丸之类，皆治此之良剂，所当察也。若欲兼温兼补，似不若八味地黄丸及理阴煎之属为更妙。

——大便本无结燥，但连日或旬日欲解不解，或解止些须而不能通畅，及其既解，则仍无干硬，凡此数者，皆非火证，总由七情、劳倦、色欲，以致阳气内亏不能化行，亦阴结之属也。此当详察脾肾，辨而治之。病在脾者宜治中焦，以理中汤、温胃饮、五君子煎、归脾汤、补中益气汤之类主之；病在肾者宜治下焦，以右归饮、大补元煎、八味地黄汤之类主之。

——老人便结，大都皆属血燥。盖人年四十而阴气自半，则阴虚之渐也，此外则愈老愈衰，精血日耗，故多有干结之证。治此之法无他，惟虚者补之，燥者润之而尽之矣。然亦当辨其虚实微甚及有火无火，因其人而调理之可也，凡润燥等剂，如导滞通幽汤、苁蓉润肠丸、搜风顺气丸、东垣润肠丸、《卫生》润肠丸、《元戎》四物汤、三仁丸、百顺丸之类，皆可选用。又豕膏为润燥之神剂，最当随宜用之。其有大虚大热者，宜用前阴阳结治法。许学士治年老虚人便秘，只用火麻仁、苏子仁各半，研取汁服之，更煮粥食之，不必服药而秘愈。

——便闭有不得不通者，凡伤寒杂证等病，但属阳明实热可攻之类，皆宜以热结治法，通而去之。若察其元气已虚，既不可泻，而下焦胀闭又通不宜缓者，但用济川煎主之，则无有不达。

——元气薄弱之人，凡患伤寒杂证，病气不足等病，而有大便不行者，但察其胸腹下焦，若绝无胀实痞塞、急坠欲解等患，此其中本无实邪，即虽十日二十日不解，亦自无妨，切不可因其不便，强为疏导。盖其胃口未开，食饮未进，则全赖中气以为捍御之本，但俟邪气渐退，胃气渐和，则自然通达，无足虑也。若肠脏本无滞碍，而强为通利以泄胃气，遂至主不胜客者有之，邪因而陷者亦有之，此其害受于冥冥之中，而人多不知也。识之！慎之！

——秘结证，凡属老人、虚人、阴脏人，及产后、病后、多汗后，或小水过多，或亡血失血、大吐大泻之后，多有病为燥结者，盖此非气血之亏，即津液之耗。凡此之类，皆须详察虚实，不可轻用芒硝、大黄、巴豆、牵牛、芫花、大戟等药，及承气、神芎等剂，虽今日暂得通快，而重虚其虚，以致根本日竭，则明日之结必将更甚，愈无可用之药矣。况虚弱之辈，幸得后门坚固，最是寿征，虽有涩滞，亦须缓治，但以养阴等剂，渐加调理，则无有不润。故病家医家凡遇此类，切不可性急欲速，以自取其败而致悔无及也。


述 古 共四条


东垣曰：《金匮真言论》云：北方黑色，入通于肾，开窍于二阴。又云：大便难者，取足少阴。夫肾主五液，津液润则大便如常；若饥饱失节，劳役过度，损伤胃气，及食辛热味厚之物而助火邪，耗散真阴，津液亏少，故大便结燥。然结燥之病不一，有热燥，有风燥，有阳结，有阴结，又有老年气虚，津液不足而结燥者。治法云：肾恶燥，急食辛以润之。结者散之。如少阴不得大便，以辛润之，太阴不得大便，以苦泄之。阳结者散之，阴结者温之。仲景曰：小便利而大便硬，不可攻下，以脾约丸润之。食伤太阴，腹满而食不化，腹响然不能大便者，以苦药泄之。如血燥而不能大便者，以桃仁、酒制大黄通之。风结燥而大便不行者，以麻子仁加大黄利之。如气涩而大便不通者，以郁李仁、枳实、皂角仁润之。大抵治病必究其源，不可一概用巴豆、牵牛之类下之，损其津液，燥结愈甚，复下复结，极则以致导引于下而不通，遂成不救。噫！可不慎哉？又曰：凡脏腑之秘，不可一例治，有虚秘，有实秘。实秘者，能饮食，小便赤，麻仁丸、七宣丸之类主之；胃虚而秘者，不能饮食，小便清，厚朴汤主之。盖实秘者，物也；虚秘者，气也。

予观此东垣之法，多从治标。虽未有虚实之辨，而用厚朴汤者，此但以有物无物言虚实，谓有物者当下之，无物者当行其气耳。而于真阴亏损，邪正之虚实，则所未及。此其法固不可废，亦不可泥也。

丹溪曰：古方有脾约证，制脾约丸，谓胃强脾弱，约束津液不得四布，但输膀胱，故小便数而大便难者，曰脾约，与此丸以下脾之结燥，肠润结化，津液入胃而愈。然既曰脾约，必阴血枯槁，内火燔灼，热伤元气。故肺受火邪而津竭，必窃母气以自救；金耗则土受木伤，脾失转输，肺失传送，宜大便秘而难，小便数而无藏蓄也。理宜滋养阴血，使阳火不炽，金行清化，脾土清健，津液入胃，则肠润而通矣。今此丸用之热甚而气实，与西北方人禀之壮实者无有不安；若用之东南方人，与热虽盛而气血不实者，虽得暂通，将见脾愈弱而肠愈燥矣，须知在西北以开结为主，在东南以润燥为主。

王节斋曰：若年高人脾虚血燥，易饥易饱，大便燥难，用白芍药、当归各一两，人参七钱，升麻、炙甘草各四钱，山楂、大麦芽、桃仁去皮尖，另研，各五钱，此老人常服药也。

薛立斋曰：前证属形气病气俱不足，脾胃虚弱，津血枯涸而大便难耳，法当滋补化源。又有脾约证，成无己曰：胃强脾弱，约束津液不得四布，但输膀胱，小便数而大便难者是也，宜用脾约丸。阴血枯槁，内火燔灼，肺金受邪，土受木克，脾肺失传，大便秘而小便数者，宜用润肠丸。此乃病气有余之治法也。经云：脾为至阴己土而主阴。然老弱之人，当补中益气以生阴血。又曰：肾开窍于二阴，大小便也。若肾经津涸者，用六味丸，脾肺气虚者，补中益气汤。脾经郁结者，加味归脾汤。气血虚者，八珍汤。若发热作渴饮冷，用竹叶黄芪汤。若膏粱厚味积热者，加味清胃散。

阳结新案

余尝治一壮年，素好火酒，适于夏月，醉则露卧，不畏风寒，此其食性脏气，皆有大过人者，因致热结三焦，二便俱闭。余先以大承气汤，用大黄五七钱，如石投水。又用神佑丸及导法，俱不能通，且前后俱闭，危剧益甚。遂仍以大承气汤加生黄二两，芒硝三钱，加牙皂二钱，煎服。黄昏进药，四鼓始通，大便通而后小便渐利。此所谓盘根错节，有非斧斤不可者，即此之类，若优柔不断，鲜不害矣。

阴结新案

朱翰林太夫人，年近七旬，于五月时，偶因一跌，即致寒热。群医为之滋阴清火，用生地、芍药、丹皮、黄芩、知母之属，其势日甚。及余诊之，见其六脉无力，虽头面、上身有热，而口则不渴，且足冷至股。余曰：此阴虚受邪，非跌之为病，实阴证也。遂以理阴煎加人参、柴胡，二剂而热退，日进粥食二三碗；而大便以半月不通，腹且渐胀，咸以为虑，群议燥结为火，复欲用清凉等剂。余坚执不从，谓其如此之脉，如此之年，如此之足冷，若再一清火，其原必败，不可为矣。经曰：肾恶燥，急食辛以润之，正此谓也。乃以前药更加姜、附，倍用人参、当归，数剂而便即通，胀即退，日渐复原矣。病起之后，众始服其定见。

秘结论列方

承气汤攻一


黄龙汤攻二一


五君子煎新热六


厚朴汤和三三六


八正散寒百十五


大补元煎新补一


凉膈散攻十九


大营煎新补十四


补中益气汤补三十


理中汤热一


理阴煎新热三


当归地黄饮新补二十


温胃饮新热五


归脾汤补三二


加味归脾汤补三三


左归饮新补二


右归饮新补三


加味清胃饮寒五五


左归丸新补四


五福饮新补六


人参固本丸补百六


济川煎新补二一


豕膏新因二九


《元戎》四物汤攻二六


六味丸补百二十


八味丸补一二一


丹溪补阴丸寒百六十


麻仁丸攻九二


玉烛散攻二四


竹叶黄芪汤寒七


脾约丸攻九三


八珍汤补十九


东垣润肠丸和三百四十


三仁丸和三三八


百顺丸新攻六


大分清饮新寒五


《卫生》润肠汤和三三三


七宣丸攻九四


清凉饮子攻二五


苁蓉润肠丸和三四一


神佑丸攻四八


大金花丸攻五五


导滞通幽汤和三三五


大黄硝石汤攻十四


搜风顺气丸和三四三


论外备用方

三和散和百五十
 气秘


益血丹补一五七
 亡血久虚


人参固本丸补百六
 阴虚


润肠汤和三三三
 血燥


通幽汤和三三四
 燥结痛


半硫丸热一八七
 虚冷秘


皂角散和三三七
 通秘


当归承气汤攻六


十全大补汤补二十
 虚秘


犀角丸攻九十
 痰火秘


益血润肠汤和三四二
 老人便秘


调营活络饮和二八三


大己寒丸热一七一
 寒秘


木香槟榔丸攻五十
 积热秘


芍药清肝散寒六一


当归龙荟丸寒一六七


桃仁承气汤攻四


《圣惠》搜风顺气丸和三四
 四
 血燥热



诈　病

论　证

夫病非人之所好，而何以有诈病？盖或以争讼，或以斗殴，或以妻妾相妒，或以名利相关，则人情诈伪出乎其间，使不有以烛之，则未有不为其欺者。其治之之法，亦惟借其欺而反欺之，则真情自露而假病自瘳矣，此亦医家所必不可少者。

仲景曰：病者向壁卧，闻师到不惊起而盻视，若三言三止，脉之咽唾者，此诈病也。设见脉自和处，或师持其脉病人欠者，皆无病也。但言此病大重，当须服吐下药，针灸数十百处，乃愈。

新 案 共三条


予向同数友游寓榆关，客邸内一友，素耽风月，忽于仲冬一日，谯鼓初闻，其友急叩予户，启而问之，则张皇求救。云：所狎之妓，忽得急证，势在垂危，倘遭其厄，祸不可解。予随往视之，见其口吐白沫，僵仆于地，以手摸之，则口鼻四肢俱冷，气息如绝。陡见其状，殊为惊骇，因拽手诊之，则气口和平，脉不应证。予意其脉和如此，而何以证危如是？第以初未经识，犹不知其为诈也。然沉思久之，则将信将疑，而复诊其脉，则安然如故，如豁然省悟，岂即仲景之说也。遂大声于病妓之傍曰：此病危矣，使非火攻，必不可活；非用如枣如栗之艾，亦不可活；又非连灸眉心、人中、小腹数处，亦不可活。余寓有艾，宜速取来灸之。然火灸尚迟，姑先与一药，使其能咽，咽后少有声息，则生意已复，即不灸亦可。若口不能咽，或咽后无声，当速灸可也。即与一药，嘱其服后即来报我。彼狡奴闻予之言，窃已惊怖，惟恐大艾着身，药到即咽，咽后少顷，即哼声出而徐动徐起矣。予次日问其所以，乃知为吃醢而发也。予闻之大笑，始知姊妹行中奸狡之况有如此。

又予在都中时，一相契金吾公，蓄二妾，其一则燕姬也，有母随之。一日二妾相竞，燕妾理屈，其母助恶，叫跳撒赖，遂至气厥若死。乃令一婢抱持而坐，自暮及旦，绝无苏意。清晨延予疗之。予初入室，见其肉厚色黑，面青目瞑，手撒息微，及诊其脉，则伏渺如脱，亦意其真危也。斯时也，欲施温补，则虑其大怒之后，逆气或有未散；欲加开导，则虑其脉之似绝，虚极有不能胜。踌躇未决，乃请复诊。及入室再见，则不若前次之撒手，而十指交叉，抱腹仰坦于婢者之怀。因疑其前番撒手，今既能叉手，岂他人之所为乎？及著手再诊，则似有相嫌不容之意，而拽之不能动，此更可疑也。因出其不意，卒猛一扯，则顿脱有声，力强且劲。由是前疑始释，谓其将死之人，岂犹力有如是乎？乃思其脉之若此者，或以肉厚气滞，此北人禀赋多有之也。或以两腋夹紧，此奸人狡诈亦有之也。若其面青息微，则怒气使然，自不足怪。识见既定，因声言其危，使闻灸法，以恐胜之。遂先投一剂，到咽即活。次日会公，因询予曰：日昨之病，固料其势必危矣。然谓其为真邪，则何以药甫其唇，而效之峻速有如此？谓其为假耶，则何以能终夜做作，而形证之肖似有如此？昨公所用之药，果亦有何玄秘否？是皆不能无疑也。予曰：予之玄秘，秘在言耳。但使彼惧，敢不速活。经曰：忧可胜怒，正此谓也。是可见人情之巧，其有最难测者皆如此，使昨非再诊而再察之，则予亦几为所诳矣。是以凡遇此类，不可不加之详审。

又一姻戚士子，为宦家所殴，遂卧病旬日，吐血盈盆，因喧传人命，连及多人。延医数辈，见其危剧之状，皆束手远避，防为所累也。最后予往视之，察其色，则绝无窘苦之意，诊其脉，则总皆和缓如常。予始疑之，而继则悟之，因潜语之曰：他可欺也，予亦可欺耶？此尔之血也，抑家禽之血耶？其人愕然，浼予无言。遂为调和，而相衔感而散。又一邻妇，以妒妾作闹，诟夫反目，因而病剧，则咬牙瞪眼，僵厥不苏，若命在呼吸间者。其夫惊惶无措，其妾连遭不堪，浼予救之。则脉非其病，遂用前法治之，愈后其夫感谢，而不知为其所愚也。若此二人，则又人事中之常态，使不有悬朗之鉴，则此中变幻，有以假病而延成真病者，有以小忿而延成大祸者。兹予拂之若振埃，但为人造福，而且可防人之欺，故亦纪之，以资仓卒之急用。


疠　风

经　义

《风论》曰：风气与太阳俱入，行诸脉俞，散于分肉之间，与卫气相干，其道不利，故使肌肉愤[image: ]
 而有疡。卫气有所凝而不行，故其肉有不行也。疠者，有营气热胕，其气不清，故使鼻柱坏而色败，皮肤疡溃，风寒客于脉而不去，名曰疠风。或名曰寒热。

《长刺节论》曰：病大风，骨节重，须眉堕，名曰大风。刺肌肉为故，汗出百日。刺骨髓，汗出百日，凡二百日须眉生而止针。疠风者，素刺其肿上，已刺，以锐针针其处，按出其恶气，肿尽乃止。常食方食，无食他食。

《脉要精微论》曰：脉风成为疠。

论　证

疠风，即大风也。又谓之癞风。俗又名为大麻风。此病虽名为风，而实非外感之风也。实以天地间阴厉浊恶之邪，或受风木之化而风热化虫，或受湿毒于皮毛而后及营卫，或犯不洁，或因传染，皆得生虫。盖虫者，厥阴主之，厥阴为风木，主生五虫也。虫之生也，初不为意，而渐久渐多，遂致不可解救，诚最恶最危最丑证也。又《千金》云：自作不仁极恶之业也，所以最为难治。观孙真人云：尝治数百人，终无一人免于死者。盖无一人能守禁忌故耳。惟一妇人，病愈后又服加减四物汤百余剂，半年之上，方得经行，十分全愈。又，丹溪治五人，亦惟一妇人得免，以贫甚且寡，无物可吃也。外三四人者，越二三年皆复作而死。由此观之，可见此证非得出奇秘方，鲜能取效。故予逢此证，不敢强以为知，而妄施治疗，亦不敢强言治法，以惑后人。至若古人论治之法，亦甚详悉，用之得宜，虽病根未必可拔，而延保余年，夭枉自亦可免。由是遍求诸说，则惟薛立斋《疠疡机要》论列已全，今择其要，并诸论之得理者，详述于下，以为证治之纲领云。

述 古 论 共三条


立斋曰：大抵此证，多由劳伤气血，腠理不密，或醉后房劳沐浴，或登山涉水，外邪所乘，卫气相搏，湿热相火，血随火化而致。故淮扬闽广间多患之。近代先哲云，感天地肃杀恶气所致。其上体先见或多者，毒在上也；下体先见或多者，毒在下也。盖气分受邪则上多，血分受邪则下多，气血俱受则上下齐见。凡眉毛先落者，毒在肺；面发紫泡者，毒在肝；脚底先痛或穿者，毒在肾；遍身如癣者，毒在脾；目先损者，毒在心，此五脏受病之重者也。又一曰皮死，麻木不仁；二曰肉死，针刺不痛；三曰血死，溃烂；四曰筋死，指脱；五曰骨死，鼻柱坏。此五脏受伤之不可治者也。若声哑目盲，尤为难治。又治法当辨本证、兼证、变证、类证、阴阳虚实而斟酌焉。若妄投燥热之剂，脓水淋漓则肝血愈燥，肾水愈枯，相火愈旺，反成败证矣。

——疠疡所患，非止一脏。然其气血无有弗伤，兼证无有弗见，况积岁而发见于外，须分经络之上下，病势之虚实，不可概施攻毒之药，当先助胃壮气，使根本坚固，而后治其疮可也。经云：真气夺则虚，邪气胜则实。凡云病属有余者，当察其元气不足。

《耆婆恶病论》曰：疾风有四百四种，总而言之不出五种，即是五风：一曰黄风，二曰青风，三曰白风，四曰赤风，五曰黑风，其风合五脏，故曰五风。五风生五虫：黄风生黄虫，青风生青虫，白风生白虫，赤风生赤虫，黑风生黑虫，食人五脏。若食人脾，语变声散。食人肝，眉睫堕落。食人心，遍身生疮。食人肺，鼻柱崩倒，鼻中生息肉。食人肾，耳鸣啾啾，或如车行雷鼓之声。若食人皮，皮肤顽痹。食人筋，肢节堕落。五风合五脏，虫生致多，入于骨髓，往来无碍，坏于人身，名曰疾风。疾风者，是疠风之根本也。病之初起，或如针锥所刺，名曰刺风。或如虫走，名曰游风。遍身掣动，名曰[image: ]
 风。不觉痛痒，名曰顽风。肉起如桃李小枣核，从头面起者，名曰顺风。从两脚起者，名曰逆风。如连钱团圆，赤白青乌斑驳，名曰[image: ]
 风。或遍体生疮，或如疥癣，或如鱼鳞，或如榆荚，或痒或痛，黄汁流出，肢节坏烂，为脓为血，或不痒不痛，或起或灭，青黄赤白黑，变易不定。病起之由，皆因冷热不调，流于五脏，通彻骨髓，用力过度，饮食杂秽，房室不节，虚劳动极，汗流遍体，因兹积热于五脏，致生多虫，食人五脏、骨髓、皮肉、筋节，久久败坏，名曰疠风。惟见黑虫者，最为难治，人得此疾，速宜弃家室财物，离妻妾，入山静养疗治，无有不瘥。

述古治法 共八条


薛立斋曰：凡疠疡，当知有变有类之不同，而治法有汗有下，有砭刺攻补之不一。盖兼证当审轻重，变证当察先后，类证当详真伪，而汗、下、砭刺、攻补之法，又当量其人之虚实，究其病之原委而施治之。盖虚者，形气虚也；实者病气实，而形气未必实也。

——疠疡砭刺之法，子和张先生谓：一汗抵千针。盖以砭血不如发汗之周遍也。然发汗即出血，出血即发汗，二者一律。若恶血凝滞在肌表经络者，宜刺宜汗，取委中出血则效。若恶毒蕴结于脏腑，非荡涤其内则不能痊。若毒在外者，非砭刺遍身患处及两臂腿腕，两手足指缝各出血，其毒必不能散。若表里俱受毒者，非外砭内泄，其毒决不能退。若上体多，宜用醉仙散，取其内蓄恶血从齿缝中出，乃刺手指缝并臂腕，以去肌表毒血。若下体多，宜用再造散，令恶血陈虫从谷道中出，仍针指足缝并腿腕，隔一二日更刺之，以血赤为度。如有寒热头痛等证，当大补气血为主。

——疠疡服轻粉之剂，若腹痛去后，兼有脓秽之物，不可用药止之。若口舌肿痛，秽水时流，作渴、发热喜冷，此为上焦热毒，宜用泻黄散。若寒热往来，宜用小柴胡汤加知母。若口齿缝出血，发热而大便秘结，此为热毒内淫，宜用黄连解毒汤。若大便调和，用《局方》犀角地黄汤。若秽水虽尽，口舌不愈，或发热作渴而不饮冷，此虚热也，宜七味白术散。

——疠疡手足腿臂或各指拳挛者，由阴火炽盛，亏损气血，当用加味逍遥散加生地黄，及换肌散兼服。

——疠疡生虫者，以五方风邪翕合，相火制金，金衰不能平木，所以化虫。内食五脏，而证则见于外也。宜用升麻汤送泻青丸，或桦皮散以清肺肝之邪。外灸承浆，以疏阳明、任脉，则风热息而虫不生矣。若肝经虚热者，佐以加味逍遥散、六味地黄丸。

徐东皋曰：经云：汗之则疮已。况癞之为风，尤疮之最恶者。故曰：疠风诸疮热久，热则生风，且疠风尤染肃杀之气而成者，若非汗法，何以去其毒风？所以汗之一法，乃治疠之最要者。其余诸方，次第用之可也。凡患人身上痒甚，盖以风邪气郁，血不荣敷而然，宜四物汤加黄芩、白芷调浮萍末服，发汗而愈。

——疠风灸法。先服桦皮散，自少至多，服五七日，灸承浆穴七壮。灸疮愈后，再灸之。凡三灸之后，服二圣散泄热，祛血中之风邪，时更以升麻汤送下泻清丸为佳。倘年深日久，即以愈风丹、换骨丹等方，详而用之。

——凡大风初起，头面搔痒，更有红紫疹块起者，即可服防风通圣散加苦参、天麻、蝉蜕数十帖，外用七珍汤浴洗，发汗则易愈。大忌五辛荤腥厚味半年，必不再发。


述古变证治法 共三条


立斋曰：一身起疙瘩，搔破脓水淋漓，若寒热往来者，肝经气血虚而有火也。用八珍汤加丹皮、柴胡。寒热内热者，血气弱而虚热也。八珍汤倍加参、术。若恶寒形寒者，阳气虚寒也，用十全大补汤。若肌肤搔如帛隔者，气血不能外荣也，人参养营汤；若面部抓之麻木，气血不能上荣也，补中益气汤；若痿弱筋挛者，血气不能滋养也。补中益气汤佐以六味地黄丸。

——遍身疙瘩，或隐疹搔痒，此风热伤血，用羌活当归散。气虚者，佐以补中益气汤加山栀、钩藤钩。血虚者，佐以加味逍遥散加钩藤钩。若手足皴裂，不问黯白，或于手足腿腕搔起白皮，此风热燥涩也。用清胃散加芍药。

——面赤搔痒，或眉毛脱落，此属肺经风热。用人参消风散、桦皮散。气虚用补中益气汤加天麻、僵蚕。血虚用加味逍遥散加钩藤钩。若面发紫泡，或成块，或眉毛脱落，属肝经风热，先用小柴胡汤加山栀、丹皮、钩藤钩，后用加味逍遥散。凡证属肝经血燥生风者，但宜滋肾水生肝血，则火自息，风自定，痒自止。

兼证治法

——疠疡之有兼证变证，凡如表里脏腑诸病，无不有之，其各治法亦已具悉各门。但有所值，即宜随证参用之，左右逢源，无弗善也，重录资繁，兹不赘及。

解诸毒

——敷砒霜，患处作痛或腐溃者，用湿泥频涂换之。若毒气入腹，胸膈苦楚，或作吐泻，饮冷米醋一二杯即止，多亦不妨。生绿豆末、芝麻油俱可。敷贴雄黄药，闷乱或吐泻，用防己煎汤解之。服辛热药而眉发脱落者，乃肝经血伤而火动，非风也，用四物汤、六味丸，以滋肝血生肾水。服川乌、草乌等药，闷乱流涎，或昏愦呕吐，或出血、吐血，用大豆、远志、防风、甘草，任用一味煎汤解之。大凡服风药过多，皆宜用之，如未应，急用甘草、生姜汁。敷贴巴豆之药，患处作痛，肌肉溃烂，以生黄连为末，水调敷之。若毒入内，吐泻等证，更以水调服一二钱，或大小豆、菖蒲汁，皆可。敷贴藜芦，毒入内，煎葱汤解之。服祛风克伐之药，呕吐少食，胸膈不利，或形气倦怠等证，用六君子汤以补阳气。若烦热作渴，饮食不思，或晡热内热，面赤发热。用四物汤加参、术以生阴血。余从各门治之。

禁　忌

人之患斯疾者，多由嗜欲不谨所致。治斯疾者，速当断戒荤腥盐酱，一切厚味。只宜清心寡欲，绝色忘虑，幽陷林泉，屏弃世务，早早救疗，庶几可活。稍不守禁，每见愈而复作，及致危剧，莫能再救，总以其不守禁忌也。

疠风论列方

醉仙散外二百七十


再造散外二七三


黄连解毒汤寒一


换肌散外二七二


换骨丹和二七九


七味白术散小七


七珍汤外二八三


八珍汤补十九


六味地黄丸补百二十


四物汤补八


二圣散外二六七


十全大补汤补二十


愈风丹外二六六


泻黄散寒五七


补中益气汤补三十


桦皮散外二六八


六君子汤补五


人参消风散散四七


清胃散寒五四


小柴胡汤散十九


人参养营汤补二一


泻青丸寒一五一


防风通圣散攻十六


加味逍遥散补九四三


《局方》犀角地黄汤寒七九


论外备用方

升麻汤外二六九


浮萍散外二七一


白花蛇丸外二七四


皂角散外二七八


雷丸散外二七九


白花蛇膏外二七五


行药方外二七七


硫黄酒外二八二


防风天麻丸外二七六


苦参酒外二八一


乌头汤外二八四


洗疠方外二八六


敷疠方外二八五


黑虎丹外二百八十


景岳全书卷之三十四终


卷之三十五天集

杂证谟

诸　虫

经　义

《厥病篇》曰：肠中有虫瘕及蛟蛔，皆不可取以小针。心肠痛，[image: ]
 作痛肿聚，往来上下行，痛有休止，腹热喜渴，涎出者，是蛟蛔也。以手按聚而坚持之，无令得移，以大针刺之，久持之，虫不动，乃出针也。恲腹[image: ]
 痛，形中上者。

《口问篇》帝曰：人之涎下者，何气使然？岐伯曰：饮食者，皆入于胃，胃中有热则虫动，虫动则胃缓，胃缓则廉泉开，故涎下。补足少阴。

《五癃津液别篇》曰：中热则胃中消谷，消谷则虫上下作，肠胃充郭，故胃缓。胃缓则气逆，故唾出。

《上膈篇》曰：气为上膈者，食饮入而还出。虫为下膈，下膈者，食晬时乃出。详噎膈门


《气交变大论》曰：岁木不及，收杀气行，寒雨害物，虫食甘黄，脾土受邪。岁土不及，复则收政严峻，名木苍凋，虫食甘黄，气客于脾。

《论疾诊尺篇》曰：肘后粗以下三四寸热者，肠中有虫。

《邪气脏腑病形篇》曰：脾脉微滑为虫毒蛔蝎腹热。

论 证 共三条


虫之为病，人多有之，由于化生，诚为莫测。在古方书虽曰由湿、由热、由口腹不节、由食饮停积而生，是固皆有之矣。然以常见验之，则凡脏强气盛者，未闻其有虫。正以随食随化，虫自难存；而虫能为患者，终是脏气之弱，行化之迟，所以停聚而渐致生虫耳。然则或由湿热，或由生冷，或由肥甘，或由滞腻，皆可生虫，非独湿热已也。然以上数者之中，又惟生冷生虫为最。即如收藏诸物，但着生水，或近阴湿，则最易蛀腐，非其义乎？故凡欲爱养小儿，即当节其水果，以防败脾，此实紧要之一端也。至若治虫之法，虽当去虫，而欲治生虫之本以杜其源，犹当以温养脾肾元气为主，但使脏气阳强，非惟虫不能留，亦自不能生也。余制有温脏丸方，最所宜也。

——虫之为病，其类不一，或由渐而甚，或由少而多，及其久而为害，则为腹痛食减，渐至羸瘠而危者有之。凡虫痛证，必时作时止，来去无定，或呕吐青黄绿水，或吐出虫，或痛而坐卧不安，或大痛不可忍，面色或青或黄或白，而唇则红，然痛定则能饮食者，便是虫积之证，速宜逐之。《本事方》云：心虫曰蛔，脾虫曰寸白，肾虫如寸截丝缕，肝虫如烂杏，肺虫如蚕，皆能杀人，惟肺虫为急。肺虫居叶之内，蚀人肺系，故成瘵疾。咯血声嘶，药所不到，治之为难。

论 治 共四条


治虫之剂，凡虫势骤急，上攻心腹作痛者，宜扫虫煎先治其标。若虫积坚固者，宜猎虫丸、遇仙丹、木香槟榔丸、百顺丸之类主之。或稍缓而质弱者，宜芜荑散、化虫散之类主之。丹溪云：打虫方用楝树根、槟榔、鹤虱，夏取汁，冬浓煎饮之。又万应丸最妙。

——治虫之法，按丹溪云：上半月虫头向上，易治，下半月虫头向下，难治，先以肉汁或糖蜜引虫头向上，然后用药。此皆法之善者，然此惟缓治之法耳。然虫证甚急，又安能必待其时乎？且以望前望后辨虫头，亦若渺茫无据。惟先用香饵而虫头可引，岂非望后之治，亦自有法，又何虑其难治也。

徐东皋云：治虫之方固多，而用之者不知其法，则亦不能下虫。如丹溪云虫头向下之时，必须俟其向上，法当行于月半之前也。若虫得食，则不食药，亦不能下虫，而徒泻其虚也。故虽有方，不知其法，则方亦不效。凡欲下虫，必先一日不食，而使虫饥，次早五更用油煎肉，嚼之良久，腹内虫闻肉香，头皆向上而欲食，乃以鸡蛋煎饼和药，嚼而食之，须臾服葱汤或白水，少少以助药力下行，不逾时而虫俱下，甚至数升。然后以白粥补之，随服补剂调理脾胃，而疾可悉愈。

——验治法。昔一人患心腹大痛，或止或作，痛不可忍，凡用去积行气等药，百方不效。但于痛极时须用拳捶之，痛得少止，而旋止旋作，久不能愈，日加困弊，莫测其故。忽一胡僧见之，曰余能治也。遂令病者，先食香饵，继进一丸，打下一硬嘴异虫，遂愈。此因虫啮肠脏，所以痛极，捶之，则五内震动，虫亦畏而敛伏。不捶而虫得自由，所以复作。此亦验虫奇法。故凡见心腹痛证，但用揉按重捻而痛得暂止者，多有因虫而然也。

蛔 虫 共五条


凡诸虫之中，惟蛔虫最多，其逐治之法总若前条。然旋逐旋生，终非善策，欲杜其源，必须温养脾胃，脾胃气强，虫自不生矣。故凡逐虫之后，或于未逐之先，若欲调补脾肾，则如归脾汤、温胃饮、五君子煎、理中汤，或理阴煎之属，皆所宜也。若欲兼虫而治之，则惟温脏丸为最善。凡治虫之法，或攻或补，自有缓急先后之宜，所当详辨，不可任意忽略也。

《巢氏病源》曰：凡腹中痛，其脉法当沉弱，今脉反洪大者，是蛔虫也。

《医余》曰：蛔虫亦九虫之数，人腹中皆有之。小儿失乳而哺早，或食甜食过多，胃虚而热，生虫，令人腹痛恶心，口吐清水，腹上青筋，用火煨使君子与食，以壳煎汤送下，甚妙。然世人多于临卧服之，又无日分，多不验。惟月初四五里五更而服之，至日午前虫尽下，可用温平和胃药调理一二日。凡虫在腹中，月上旬头向上，中旬横之，下旬头向下。故中旬下旬用药则不入虫口，所以不验也。牛马之生子，上旬生者，行在母前，中旬生者，并肩而行，下旬生者，后随之。猫之食鼠亦然。天地自然之理，物皆由之而莫知之。

伤寒门有吐蛔、蛔厥证治。呕吐门有吐蛔治法，并吐蛔治按。肿胀门有孙一奎蛔虫按，俱当参阅。

《外台》用苦楝汤治蛔虫。


寸 白 虫 共三条


此虫长寸许，色白，其状如蛆，母子相生，有独行者，有个个相接不断者，故能长至一二丈。治寸白虫无如榧子煎，其效如神。

《本事方》云：用《良方》锡灰、芜荑、槟榔者极佳。五更服则虫尽下。以此为末，用石榴根煎汁送下三钱，或丸服亦可。

《庚志》云：赵子山，字景高，寓居邵武军天王寺，苦寸白虫为患。医者咸云：是疾当止酒。然以素所耽嗜，欲罢不能。一夕醉于外舍，至夜半口干舌燥，仓卒无汤饮，适见廊庑下有瓮水，月色下照，莹然可掬，即酌而饮之，甚甘如饴，连饮数酌，乃就寝。迨晓虫出盈席，觉心腹顿宽，宿疾遂愈。一家皆惊异，验其所饮，盖寺仆日织草履浸红藤根水也。

小儿疳虫 名曰疳慝


小儿疳慝，亦由饮食过伤，致成疳积，身热腹大，面黄，四肢无力，昏睡，鼻头蚀烂汁臭，齿龈生疮，或下痢黑血，皆腹中有虫故也，宜九味芦荟丸、追虫丸、四味肥儿丸、七味肥儿丸、蟾蜍丸之类主之。虫去之后，仍当调补气血。

应 声 虫 共二条


《泊宅编》云：水州通判听军员毛景得奇疾，每语喉中必有物作声相应。有道人教令诵本草药名，至蓝而默然。遂取蓝捣汁饮之，少顷吐出肉块长一寸余，人形悉具，自后无声。

陈正敏《遁斋闲览》载杨勔中年得异病，每发言应答，腹中有小声效之，数年间其声渐大。有道人见而惊曰：此应声虫也，久不治，延及妻子。宜读本草，遇虫不应者，当取服之。勔如言，读至雷丸，虫无声，乃顿服之，遂愈。后正敏至长沙，遇一丐者亦有是疾，环而观之者甚众。因教服雷丸，丐者亦愈。

九　虫

《千金要方》云：人腹中生虫，大率有九，皆能食人脏腑。一曰伏虫，长四分，群虫之主也。二曰蛔虫，长一尺，生发多则贯心而杀人。三曰白虫，长一寸，子孙相生，其母转大，长至四五丈，亦能杀人。四曰内虫，状如烂杏，令人烦满。五曰肺虫，状如蚕，令人咳嗽。六曰胃虫，状如虾蟆，令人呕吐胃逆喜哕。七曰弱虫，又名膈虫，状如瓜瓣，令人多唾。八曰赤虫，状如生肉，令人肠鸣。九曰蛲虫，致细微，形如菜虫，居广肠之间，多则为痔，剧则为癞，因人疮痍，即生诸痈疽癣瘘、瘑疥龋虫，无所不为，其害匪细。凡此诸虫，大则依附脏腑之间，小则侵蚀肌肤之内。若元气尚实，未为大害，稍有虚损，遂肆其毒，甚至如劳瘵杀人，及传尸疰怪，或应声、溪鼠之类，而非理之可测者多矣。业医者，不可不究其所致之本，及治之之法也。

狐 惑 共二条


仲景曰：狐惑之为病，状如伤寒，默默欲眠，目不得闭，起卧不安，蚀于喉为惑，蚀于阴为狐，不欲饮食，恶闻食臭，其面目乍赤、乍白、乍黑。蚀于上部则声哑，甘草泻心汤主之。蚀于下部则咽干，苦参汤洗之。蚀于肛者，雄黄熏之。愚按：此仲景云狐惑之为病，状如伤寒，则可见本非伤寒也。而后世即以狐惑为伤寒者，岂非误乎！

《千金要方》曰：凡得伤寒及天行热病，腹中有热。又食少，肠胃空虚，三虫行作求食，蚀人五脏及下部。若齿龈无色，舌上尽白，甚者唇里有疮，四肢沉重，忽忽喜眠，当数看其上唇内，有疮唾血，唇内如粟疮者，心内懊[image: ]
 痛闷，此虫在上蚀其五脏；下唇内生疮者，其人喜眠，此虫在下，蚀其下部。人不能知，可服此蚀虫药，不尔，慝虫杀人。又曰：凡患湿慝者，多是热病后，或久泻不止，或有客热结在腹中，或易水土，温凉气着，多生此病。亦有干慝，不甚泻痢，而下部疮痒。不问干湿，久则杀人。凡湿得冷则苦痢，单煮黄连及艾叶、苦参之属，皆可用之。若病人齿龈无色，舌上白者，或喜眠烦愦，不知痛痒处，或下痢，急治下部。不晓此者，但攻其上，不以下部为意，下部生虫，虫蚀其肛，肛烂见五脏便死，烧艾于竹筒熏之。

诸虫方

——传尸劳瘵未甚者，宜早用神授散因二五五
 。

——慝虫内蚀，下部生疮，宜雄黄兑散主之因二五七
 。

——大孔虫痒方因二五八
 。

——银朱烟，用治肤腠诸虫，无不神妙新因五三
 。

诸虫论列方

扫虫煎新和十四


猎虫丸新攻五


芜荑散和三一九


追虫丸攻九七


化虫散攻九八


五君子煎新热六


百顺丸新攻六


苦楝汤攻四七


榧子煎和三二一


甘草泻心汤寒二八


温脏丸新热二四


蟾蜍丸小一二三


四味肥儿丸小百十一


理中汤热一


理阴煎新热三


七味肥儿丸小百十三


温胃饮新热五


归脾汤补三二


九味芦荟丸小百十五


万应丸攻九九


遇仙丹攻五一


木香槟榔丸攻四九


论外备用方

圣效方和三二二
 寸白虫


妙应丸攻一百
 杀虫


《直指》芜荑散和三百二十
 取虫


仲景乌梅丸和三二二
 胃寒吐蛔



诸 毒 附蛊毒


论饮食诸毒

《风俗通》曰：禽兽自死者，俱有毒，不可食。鱼无腮者，有毒，腮大者亦有毒。鳖肚下有红藻纹者，有毒。蟹腹下有毛者，有毒。煮酒初出火者，有毒，江南谓之火头酒，饮之则生痔、溢血。夏月饮食但过宿者，即有毒。夏月酒在铜锡器中过夜，即有毒。铜器盖热食，气上蒸成汗，滴下食中，即有毒。炊汤过宿，饮之有毒，盥洗则生疥。桃、杏仁，双仁者毒，能杀人。果未成核者，俱有毒，令人发疮疖。夏秋果熟落地，虫缘者，有毒，人食之作漏。屋漏水有毒，人食之有胀而死者。用之沐手，则生浸淫之疥，屡验。泽中死水有毒，饮之令人生瘕。汤池中温泉水不可饮，令人胀闷，惟澡浴可以疏风，愈疥癣。盖其泉自硫黄中出，故温也。患疥者，宜饱食入浴之，连日数次，汗透而愈；体虚者，不可轻浴。

解一切饮食诸毒

芝麻油总能解一切饮食诸毒，不可不知。凡造肴馔，必先用真麻油于净锅熬熟，却下肉炒过，然后入清水煮之，则并不犯毒。今徽州、池州地方食牛肉，不论春夏，无日不食，惟制之有方，所以鲜有中毒。但犯一切饮食毒者，即用麻油一二杯饮之，得吐即毒释而无不愈者。

解饮食中毒共有十五方，俱载古方因阵中，自二百七起至二二一止。

善解毒者无如火，盖火能革物之性。

解一切药毒

凡解诸药毒者，宜以荠苨汁、白扁豆汁、绿豆汁、甘草汁、饧糖汁、米糖汁、蚕退纸烧灰，随便用之，俱可解。

凡解毒药汤剂，不可热服，宜凉饮之，盖毒得热而势愈盛也。虽然，此特以热毒为言耳，若解木鳖、菌蕈、黄连、石膏之类以中阴毒者，岂仍避热而犹堪以寒饮乎？此有医案在呕吐门，当兼察之。

解毒药共十四方，俱载古方因阵中，自二二二起至二三五止。

解诸毒通用简易方

一方 雄黄、青黛等分为末，新汲水调服。

一方 拣净土地掘窟，用井水倾入，搅，澄清，多饮则愈。

一方 晋矾、建茶等分为末，新汲水调服三钱，吐即效，不吐再服。

一方 黄连、甘草节二味水煎，凉服，不拘多少。

一方 荠苨、黑豆、甘草[image: ]
 咀，每用一两，水二盏，煎一盏，温服，未效再服。

一方 白扁豆生为末，水调服二三钱。

一方 伏龙肝为细末，凉水调三四钱，搅动服之，吐者，再一服。即灶心土。

解一切虫兽毒

凡虎伤、犬伤、蛇蝎蜈蚣、水蛭之类皆是也，共二十三方，俱载古方因阵中，自二三六起至二五八止。

蛊 毒 共三条


蛊之为毒，中土少见之，世传广奥深山之人，于端午日以毒蛇、蜈蚣、虾蟆三物同器盛之，任其互相吞食，俟一物独存者，则以为蛊，又谓之挑生。凡欲害人，密置其蛊于饮食中，人中其毒，必心腹[image: ]
 痛如有虫啮，吐下皆如烂絮。若不即治，食人五脏而死，亦有十余日而死者。更有缓者，待以数月，气血羸惫，食尽五脏而后死。

一说两广山谷间有草曰胡蔓草，又名断肠草。若人以急水吞之则急死，以缓水吞之则缓死。今见荆楚之地，有曰鼠莽草者，人食之则毒死，意即胡蔓草也。

一说岭南人取毒蛇杀之，以草覆之，以水洒之，数日菌生，取菌为末，酒调以毒人。始亦无患，再后饮酒则毒作而死。其俗淫妇多自合北人，日久情好，又不肯逐人归，乃阴以毒投饮食中，北人归则戒之曰：子去几时还。若从其言，则复以药解之。若过期不往则死矣，名曰定年蛊。北人至彼，宜预防之，须备解毒丹之类，随身勿忘。凡稍觉饮食之后，四大不调，宜即服解药。若不预识其机，备有药饵，恐一时仓卒不救，所谓有备无患，重生者，不可忽也。

验蛊毒法

《遁斋闲览》云：海南鱼有石首，盖鱼枕也。取其石为器，可盛饮食，如遇蛊毒，器必爆裂，其效甚著。闽人制作最精，人但玩其色而鲜有识其用者。

验蛊之法，唾津在净水中，沉则是，浮则非。

又法：口含大豆，中蛊者，豆即胀而皮脱。无蛊者，豆不胀脱。又法：煮鸡蛋一枚，去壳，以银簪一双插入其中，并含入口内，一饮之顷，取视簪卵俱黑，即为中蛊。孙真人曰：凡中蛊者，嚼生黑豆不腥，噙白矾而味反甘者，皆中蛊也。


蛊　证

《直指》云：中蛊之候，面目青黄，力乏身痛，唇口焦干，眉须脱落，烦躁闷瞀，胸腹痞满，肚胀皮坚，腹中切痛如虫啮，又如虫行，唾吐鲜血，小便淋沥，大便脓血，病人所食之物，皆变而为虫，侵蚀脏腑，伤甚则死。死则毒气流注，复染他人，所谓蛊疰。

蛊　脉

脉紧数如钗股弦直而吐甚者，此中蛊毒也，急治之。中蛊脉洪大者，生。微细者，死。

防　蛊

凡入有蛊之乡，所用饮食，但以犀角搅试，有毒则白沫竦起，无沫即无毒也。若自幼时食猫肉者，则毒不能为害。

知禁忌

凡中蛊者，但能记何物之中中毒，须终身再不食此物，犯之则毒作。若用药而愈，自后饮食永不可吃冷，吃冷则蛊毒复生，竟不能救。

反蛊及主法

《卫生》云：凡入蛊乡，见人家门限屋梁绝无灰尘洁净者，其家必蓄蛊，当用心防之。如不得已吃其饮食，即潜于初下箸时，收藏一片在手，尽吃不妨。少顷，却将手藏之物潜埋于人行十字路下，则蛊神反于本家作闹，蛊主必反来恳求。或食时让主人先动箸，或明问主人云：莫有蛊么？以箸筑桌而后食，如是则蛊皆不能为害。此皆验于蛊乡云。

治蛊大法有二

胸膈痛胀，则毒在上焦，宜吐之。法以热水半盏，投入胆矾末五分，通口服，少顷，以鹅翎探吐，毒物出尽自愈。或服升麻汤探而吐之，亦妙。

腹痛胀，为毒在下焦，宜泻之。法以郁金末二钱，米汤调下，空腹取泻，恶毒尽为妙。泻后，以四君子汤，服二三剂调理，慎忌口。

咒语破蛊法

《大藏经》云：治蛊毒、挑生毒有咒法。凡人在外饮食，先默诵咒七遍，其毒自不为害。咒曰：姑苏琢，磨耶琢，吾知蛊毒生四角，父是穹窿穹，母是舍耶女，眷属百千万，吾今悉知汝，摩诃萨，摩诃萨。凡见饮食上有蛛丝便莫吃。又法，每遇所到处，念药王万福七遍，亦可避。

灸蛊毒法

凡灸一切蛊毒，于两足小指尽处，各灸三壮，即有物出。酒中者，随酒出，饮食中者，随饮食出，屡验。

解一切中恶邪鬼祟毒

凡卒时中恶垂死者，宜朱砂丸急服之。方在攻阵百三。

凡遭一切鬼祟、鬼疰等毒者，急与八毒赤丸攻之。方在攻阵百四。

凡中恶心腹胀痛，大便不通，及飞尸鬼击等急证，惟《外台》走马汤最捷最妙。方在攻阵百十三。

治蛊毒方

丹砂丸因二百六十


雄麝散因二五九


万病解毒丹因二百二


七宝丸因二六一


蜜髓煎因二六二


挑生蛊毒简易方因二六五


解毒散因二四四


归魂散因二六三


《三因》解毒丸因二百三


麦面散因二六四


景岳全书卷之三十五终


卷之三十六天集

杂证谟

诸　气

经　义

天地气一


《本神篇》曰：天之在我者德也，地之在我者气也，德流气薄而生者也。详二十九卷遗精门
 。

《天元纪大论》曰：在天为气，在地成形，形气相感而化生万物矣。

《生气通天论》帝曰：夫自古通天者生之本，本于阴阳。天地之间，六合之内，其气九州九窍、五脏、十二节，皆通于天气。其生五，其气三，数犯此者，则邪气伤人，此寿命之本也。苍天之气，清净则志意治，顺之则阳气固，虽有贼邪，勿能害也，此因时之序。故圣人传精神，服天气，而通神明。失之则内闭九窍，外壅肌肉，卫气解散，此谓自伤，气之削也。

《阴阳应象大论》曰：清阳为天，浊阴为地；地气上为云，天气下为雨；雨出地气，云出天气。故清阳出上窍，浊阴出下窍；清阳发腠理，浊阴走五脏；清阳实四肢，浊阴归六腑。惟贤人上配天以养头，下象地以养足，中傍人事以养五脏。天气通于肺，地气通于嗌，风气通于肝，雷气通于心，谷气通于脾，雨气通于肾。六经为川，肠胃为海，九窍为水注之气。以天地为之阴阳，阳之汗，以天地之雨名之；阳之气，以天地之疾风名之。暴气象雷，逆气象阳，故治不法天之纪，不用地之理，则灾害至矣。

《四气调神论》曰：天气，清净光明者也，藏德不止，故不下也。天明则日月不明，邪害空窍，阳气者闭塞，地气者冒明，云雾不精，则上应白露不下。交通不表万物命，故不施，不施则名木多死。恶气不发，风雨不节，白露不下，则菀槁不荣。贼风数至，暴雨数起，天地四时不相保，与道相失，则未央绝灭。惟圣人从之，故身无奇病，万物不失，生气不竭。

《六元正纪大论》帝曰：天地之气，盈虚如何？岐伯曰：天气不足，地气随之。地气不足，天气从之。运居其中而常先也。故上胜则天气降而下，下胜则地气迁而上，多少而差其分。微者，小差；甚者，大差。甚则位易气交易，则大变生而病作矣。

《五常政大论》帝曰：天不足西北，左寒而右凉，地不满东南，右热而左温。故其何也？岐伯曰：阴阳之气，高下之理，大小之异也。东南方，阳也。阳者，其精降于下，故右热而左温。西北方，阴也。阴者，其精奉于上，故左寒而右凉。是以地有高下，气有温凉，高者气寒，下者气热。故适寒凉者胀，适温热者疮。下之则胀已，汗之则疮已，此腠理开闭之常，大小之异耳。

《五运行大论》帝曰：地之为下，否乎？岐伯曰：地为人之下，太虚之中者也。帝曰：凭乎？曰：大气举之也。燥以干之，暑以蒸之，风以动之，湿以润之，寒以坚之，火以温之。故风寒在下，燥热在上，湿气在中，火游行其间，寒暑六入，故令虚而化生也。

《方盛衰论》曰：至阴虚，天气绝；至阳盛，地气不足。阴阳并交，至人之所行。阴阳并交者，阳气先至，阴气后至，是以圣人持诊之道，先后阴阳而持之。

《太阴阳明论》曰：喉主天气，咽主地气。

阴阳气二


《至真要大论》帝曰：愿闻阴阳之三也，何谓？岐伯曰：气有多少，异用也。帝曰：阳明，何谓也？曰：两阳合明也。帝曰：厥阴何也？曰：两阴交尽也。气之相守司也，如权衡之不得相失也。夫阴阳之气，清静则生化治，动则苛疾起，此之谓也。

《生气通天论》曰：阳气者，若天与日，失其所则折寿而不彰。故天运当以日光明。是故阳因而上，卫外者也。阳气者，烦劳则张，精绝，辟积于夏，使人煎厥，目盲不可以视，耳闭不可以听，溃溃乎若坏都，汩汩乎不可止。阳气者，大怒则形气绝而血菀于上，使人薄厥。阳气者，精则养神，柔则养筋。开阖不得，寒气从之，乃生大偻。阴者，藏精而起亟也；阳者，卫外而为固也。阴不胜其阳，则脉流薄疾，并乃狂。阳不胜其阴，则五脏气争，九窍不通。是以圣人陈阴阳，筋脉和同，骨髓坚固，气血皆从。如是则内外调和，邪不能害，耳目聪明，气立如故。故阳强不能密，阴气乃绝。阴平阳秘，精神乃治。阴阳离决，精气乃绝。

《阴阳应象大论》曰：阳化气，阴成形。寒极生热，热极生寒。寒气生浊，热气生清。清气在下，则生飧泄；浊气在上，则生[image: ]
 胀。壮火之气衰，少火之气壮。壮火食气，气食少火。壮火散气，少火生气。阴胜则阳病，阳胜则阴病。阳胜则热，阴胜则寒。重寒则热，重热则寒。寒伤形，热伤气。气伤痛，形伤肿。故先痛而后肿者，气伤形也；先肿而后痛者，形伤气也。年四十，而阴气自半也，起居衰矣。年五十，体重，耳目不聪明矣。年六十，阴痿，气大衰，九窍不利，下虚上实，涕泣俱出矣。故曰：知之则强，不知则老。

《太阴阳明论》曰：阳者，天气也，主外；阴者，地气也，主内。故阳道实，阴道虚。阴气从足上行至头，而下行循臂至指端；阳气从手上行至头，而下行至足。故曰：阳病者，上行极而下；阴病者，下行极而上。详
 《脾胃门
 》。

《终始篇》曰：阴者，主脏；阳者，主腑。阳受气于四末，阴受气于五脏。

《痹论》岐伯曰：阴气者，静则神藏，躁则消亡，饮食自倍，肠胃乃伤。

《阴阳别论》曰：刚与刚，阳气破散，阴气乃消亡。淖则刚柔不和，经气乃绝。

《寒热病篇》曰：足太阳入脑乃别。阴跷、阳跷，阴阳相交。阳入阴，阴出阳，交于目锐眦。阳气盛则[image: ]
 目，阴气盛则瞑目。

《口问篇》曰：阳气尽，阴气盛，则目瞑；阴气尽而阳气盛，则寤矣。

《大惑论》曰：夫卫气者，昼日行于阳，夜行于阴，故阳气尽则卧，阴气尽则寤。

《方盛衰论》曰：雷公请问，气之多少，何者为逆？何者为从？帝曰：阳从左，阴从右，老从上，少从下。


时 气 三


《六元正纪大论》帝曰：四时之气至，有早晏高下左右，其候何如？岐伯曰：行有逆顺，至有迟速。故太过者化先天，不及者化后天。帝曰：愿闻其行何谓也？曰：春气西行，夏气北行，秋气东行，冬气南行。故春气始于下，秋气始于上，夏气始于中，冬气始于标。春气始于左，秋气始于右，冬气始于后，夏气始于前，此四时正化之常。故至高之地，冬气常在，至下之地，春气常在，必谨察之。帝曰：愿闻同化何如？岐伯曰：风温春化同，热曛昏火夏化同，胜与复同，燥清烟露秋化同，云雨昏暝埃长夏化同，寒气霜雪冰冬化同。此天地五运六气之化，更用之盛衰也。

《四气调神论》曰：春三月，此谓发陈，天地俱生，万物以荣，此春气之应，养生之道也。逆之则伤肝，夏为寒变，奉长者少。夏三月，此谓蕃莠，天地气交，万物华实，此夏气之应，养长之道也。逆之则伤心，秋为痎疟，奉收者少。秋三月，此谓容平，天气以急，地气以明。此秋气之应，养收之道也。逆之则伤肺，冬为飧泄，奉藏者少。冬三月，此谓闭藏，水冰地坼，无扰乎阳。此冬气之应，养藏之道也。逆之则伤肾，春为痿厥，奉生者少。逆春气，则少阳不生，肝气内变；逆夏气，则太阳不长，心气内洞；逆秋气，则太阴不收，肺气焦满；逆冬气，则少阴不藏，肾气独沉。夫四时阴阳者，万物之根本也。所以圣人春夏养阳，秋冬养阴，以从其根。故与万物浮沉于生长之门。逆其根，则伐其本，坏其真矣。

《生气通天论》曰：阳气者，一日而主外，平旦人气生，日中而阳气隆，日西而阳气已虚，气门乃闭。是故暮而收拒，无扰筋骨，无见雾露，反此三时，形乃困薄。

《至真要大论》帝曰：分至何如？岐伯曰：气至谓之至，气分谓之分，至则气同，分则气异。所谓天地之正纪也。

《脉要精微论》曰：冬至四十五日，阳气微上，阴气微下；夏至四十五日，阴气微上，阳气微下。阴阳有时，与脉为期，期而相失，如脉所分，分之有期，故知死时。

《顺气一日分为四时篇》帝曰：夫百病者，多以旦慧昼安，夕加夜甚者，何也？岐伯曰：四时之气使然。春生夏长，秋收冬藏，人亦应之。以一日分为四时，朝则为春，日中为夏，日入为秋，夜半为冬。朝则人气始生，病气始衰，故旦慧；日中人气长，长则胜邪，故安；夕则人气始衰，邪气始生，故加；夜半人气入脏，邪气独居于身，故甚也。帝曰：其时有反者何也？曰：是不应四时之气，脏独主其病者，是必以脏气之所不胜时者甚，以其所胜时者起也。

《四时刺逆从论》曰：春气在经脉，夏气在孙络，长夏气在肌肉，秋气在皮肤，冬气在骨髓中。帝曰：敢问其故。岐伯曰：春者，天气始开，地气始泄，冻解冰释，水行经通，故人气在脉。夏者，经满气溢，入孙络受血，皮肤充实。长夏者，经络皆盛，内溢肌中。秋者，天气始收，腠理闭塞，皮肤引急。冬者盖藏，血气在中，内著骨髓，通于五脏。是故邪气者，常随四时之气血而入客也。至其变化，不可为度，然必从其经气，辟除其邪，除其邪则乱气不生。

《金匮真言论》曰：春气者，病在头。夏气者，病在脏。秋气者，病在肩背。冬气者，病在四肢。故春，善病鼽衄。仲夏，善病胸胁。长夏，善病洞泄寒中。秋，善病风疟。冬，善病痹厥。

《营卫生会篇》曰：卫气行于阴二十五度，行于阳二十五度，分为昼夜。故气至阳而起，至阴而止。夜半为阴陇，夜半后而为阴衰，平旦阴尽而阳受气矣。日中为阳陇，日西而阳衰，日入阳尽而阴受气矣。夜半而大会，万民皆卧，命曰合阴。平旦阴尽而阳受气，如是无已，与天地同纪。


运 气 四


《天元纪大论》曰：所以欲知天地之阴阳者，应天之气，动而不息，故五岁而右迁；应地之气，静而守位，故六期而环会。动静相召，上下相临，阴阳相错，而变由生也。天以六为节，地以五为制，五六相合而七百二十气为一纪，凡三十岁；千四百四十气，凡六十岁为一周，不及太过，斯皆见矣。

《六节藏象论》曰：天度者，所以制日月之行也。气数者，所以纪化生之用也。五日谓之候，三候谓之气，六气谓之时，四时谓之岁。五气更立，各有所胜，盛虚之变，此其常也。故春胜长夏，长夏胜冬，冬胜夏，夏胜秋，秋胜春。所谓得五行时之胜，各以气命其脏。帝曰：何以知其胜？岐伯曰：求其至也。皆归始春，未至而至，此谓太过。则薄所不胜而乘所胜也，命曰气淫。至而不至，此谓不及。则所胜妄行而所生受病，所不胜薄之也，命曰气迫。所谓求其至者，气至之时也。谨候其时，气可与期，失时反候，五治不分，邪僻内生，工不能禁也。

《五运行大论》曰：丹天之气经于牛女戊分，黅天之气经于心尾己分，苍天之气经于危室柳鬼，素天之气经于亢氏昴毕，玄天之气经于张翼娄胃。所谓戊己分者，奎壁角轸，则天地之门户也。上下相遘，寒暑相临，气相得则和，不相得则病。东方生风，在气为柔。南方生火，在气为息。中央生湿，在气为充。西方生燥，在气为成。北方生寒，在气为坚。气有余，则制己所胜而侮所不胜；其不及，则己所不胜侮而乘之。己所胜轻而侮之。侮反受邪，侮而受邪，寡于畏也。

《五常政大论》帝曰：太虚廖廓，五运回薄，衰盛不同，损益相从。愿闻平气何如而名？何如而纪也？岐伯曰：木曰敷和，火曰升明，土曰备化，金曰审平，水曰静顺。帝曰：其不及奈何？曰：木曰委和，火曰伏明，土曰卑监，金曰从革，水曰涸流。帝曰：太过何谓？曰：木曰发生，火曰赫曦，土曰敦阜，金曰坚成，水曰流衍。帝曰：其岁有不病，而脏气不应不用者，何也？岐伯曰：天气制之，气有所从也。少阳司天，火气下临，肺气上从，白起金用，草木苏。阳明司天，燥气下临，肝气上从，苍起木用而立，土乃苏。太阳司天，寒气下临，心气上从，而火且明，丹起金乃苏。厥阴司天，风气下临，脾气上从，而土且隆，黄起水乃苏。少阴司天，热气下临，肺气上从，白起金用，草木苏。太阴司天，湿气下临，肾气上从，黑起水变。

《至真要大论》帝曰：五气交合，盈虚更作，余知之矣。六气分治，司天地者，其至何如？岐伯曰：天地之大纪，人神之通应也。厥阴司天，其化以风；少阴司天，其化以热；太阴司天，其化以湿；少阳司天，其化以火；阳明司天，其化以燥；太阳司天，其化以寒。

帝曰：地化奈何？曰：司天同候，间气皆然。帝曰：间气何谓？曰：司左右者，是谓间气也。主岁者，纪岁。间气者，纪步也。帝曰：岁主奈何？曰：厥阴司天为风化，在泉为酸化，司气为苍化，间气为动化。少阴司天为热化，在泉为苦化。不司气化，居气为灼化。太阴司天为湿化，在泉为甘化，司气为黅化，间气为柔化。少阳司天为火化，在泉为苦化，司气为丹化，间气为明化。阳明司天为燥化，在泉为辛化，司气为素化，间气为清化。太阳司天为寒化，在泉为咸化，司气为玄化，间气为藏化。故治病者，必明六化分治，五味五色所生，五脏所宜，乃可以言盈虚病生之绪也。本乎天者，天之气也。本乎地者，地之气也。天地合气，六节分而万物化生矣。故曰：谨候气宜，无失病机，此之谓也。帝曰：气之上下何谓也？岐伯曰：身半以上，其气三矣，天之分也，天气主之。身半以下，其气三矣，地之分也，地气主之。以名命气，以气命处，而言其病。半，所谓天枢也。帝曰：胜复之动，时有常乎？气有必乎？岐伯曰：时有常位，而气无必也。初气终三气，天气主之，胜之常也。四气尽终气，地气主之，复之常也。有胜则复，无胜则否。帝曰：六气之胜，何以候之？岐伯曰：清气大来，燥之胜也。风木受邪，肝病生焉。热气大来，火之胜也。金燥受邪，肺病生焉。寒气大来，水之胜也。火热受邪，心病生焉。湿气大来，土之胜也。寒水受邪，肾病生焉。风气大来，木之胜也。土湿受邪，脾病生焉。所谓感邪而生病也。乘年之虚，则邪甚也。失时之和，亦邪甚也。遇月之空，亦邪甚也。重感于邪，则病危矣。

《六微旨大论》曰：至而至者和。至而不至，来气不及也。未至而至，来气有余也。应则顺，否则逆，逆则变生，变生则病。帝曰：请言其应。岐伯曰：物生其应也。气脉其应也。相火之下，水气承之；水位之下，土气承之；土位之下，风气承之；风位之下，金气承之；金位之下，火气承之；君火之下，阴精承之。帝曰：何也？岐伯曰：亢则害，承乃制，制则生化，外列盛衰，害则败乱，生化大病。帝曰：六气应五行之变何如？岐伯曰：位有始终，气有初中，上下不同，求之亦异也。天气始于甲，地气始于子，子甲相合，命曰岁立。谨候其时，气可与期。岐伯曰：言天者，求之本。言地者，求之位。言人者，求之气交。帝曰：何谓气交？曰：上下之位，气交之中，人之居也。故曰：天枢之上，天气主之；天枢之下，地气主之；气交之分，人气从之，万物由之。帝曰：何谓初中？岐伯曰：初凡三十度而有奇，中气同法。帝曰：初中何也？曰：所以分天地也。初者，地气也。中者，天气也。帝曰：其升降何如？岐伯曰：气之升降，天地之更用也。帝曰：其用何如？曰：升已而降，降者谓天；降已而升，升者谓地。天气下降，气流于地；地气上升，气腾于天。故高下相召，升降相因，而变作矣。岐伯曰：出入废则神机化灭，升降息则气立孤危。故非出入，则无以生长壮老已；非升降，则无以生长化收藏。是以升降出入，无器不有。

《六元正纪大论》帝曰：气至而先后者何？岐伯曰：运太过，则其至先；运不及，则气至后；非太过非不及，则至当时，非是者苏也。岐伯曰：数之始，起于上而终于下，岁半之前，天气主之，岁半之后，地气主之，上下交互，气交主之，岁纪毕矣。故曰：位明气月可知乎。所谓气也，风胜则动，热胜则肿，燥胜则干，寒胜则浮，湿胜则濡泄，甚则水闭胕肿，随气所在，以言其变耳。帝曰：水发而雹雪，土发而飘骤，木发而毁折，金发而清明，火发而曛昧，何气使然？岐伯曰：气有多少，发有微甚。微者当其气，甚者兼其下，征其下气而见可知也。帝曰：五气之发，不当位者，何也？曰：命其差。帝曰：差有数乎？曰：后皆三十度而有奇也。

《气交变大论》岐伯曰：德化者，气之祥。政令者，气之章。变易者，复之纪。灾苏者，伤之始。气相胜者，和。不相胜者，病。重感于邪则甚也。帝曰：善言天者，必应于人。善言古者，必验于今。善言气者，必彰于物。善言应者，同天地之化。善言化言变者，通神明之理。非夫子孰能言至道欤！


经气脏气 五


《天元纪大论》曰：天有五行御五位，以生寒暑燥湿风。人有五脏化五气，以生喜怒思忧恐。

《阴阳应象大论》曰：人有五脏化五气，以生喜怒悲忧恐。故喜怒伤气，寒暑伤形，暴怒伤阴，暴喜伤阳。厥气上行，满脉去形。喜怒不节，寒暑过度，生乃不固。

《本脏篇》曰：五脏者，所以藏精神血气魂魄者也；六腑者，所以化水谷而行津液者也。此人之所以具受于天者也。

《六节藏象论》曰：心者，生之本，神之变也，为阳中之太阳，通于夏气。肺者，气之本，魄之处也，为阳中之太阴，通于秋气。肾者主蛰，封藏之本，精之处也。为阴中之少阴，通于冬气。肝者，罢极之本，魂之居也。为阳中之少阳，通于春气。脾、胃、大肠、小肠、三焦、膀胱者，仓廪之本，营之居也。此至阴之类，通于土气。凡十一脏，皆取决于胆也。

《金匮真言论》曰：东方青色，入通于肝。其味酸，其臭臊。南方赤色，入通于心。其味苦，其臭焦。中央黄色，入通于脾。其味甘，其臭香。西方白色，入通于肺。其味辛，其臭腥。北方黑色，入通于肾。其味咸，其臭腐。

《天年篇》曰：人生十岁，五脏始定，血气已通，其气在下，故好走。二十岁，血气始盛，肌肉方长，故好趋。三十岁，五脏大定，肌肉坚固，血脉盛满，故好步。四十岁，五脏六腑十二经脉皆大盛以平定，腠理始疏，荣华颓落，发颇斑白，平盛不摇，故好坐。五十岁，肝气始衰，肝叶始薄，胆汁始减，目始不明。六十岁，心气始衰，苦忧悲，血气懈惰，故好卧。七十岁，脾气虚，皮肤枯。八十岁，肺气衰，魄离，故言善误。九十岁，肾气焦，四脏经脉虚空。百岁，五脏皆虚，神气皆去，形骸独居而终矣。

《上古天真论》曰：女子七岁，肾气盛，齿更发长。二七而天癸至，任脉通，太冲脉盛，月事以时下，故有子。丈夫八岁，肾气实，发长齿更。二八，肾气盛，天癸至，精气溢泻，阴阳和，故能有子。

《脉度篇》曰：肺气通于鼻，肺和则鼻能知香臭矣。心气通于舌，心和则舌能知五味矣。肝气通于目，肝和则目能辨五色矣。脾气通于口，脾和则口能知五谷矣。肾气通于耳，肾和则耳能闻五音矣。

《五脏生成篇》曰：诸脉者，皆属于目。诸髓者，皆属于脑。诸筋者，皆属于节。诸血者，皆属于心。诸气者，皆属于肺。此四肢八谿之朝夕也。

《海论》曰：人有髓海，有血海，有气海，有水谷之海。胃为水谷之海，冲脉为十二经之海，膻中为气之海，脑为髓之海。得顺者生，得逆者败；知调者和，不知调者害。

《五味篇》曰：胃者，五脏六腑之海也，水谷皆入于胃，五脏六腑皆禀气于胃。其大气之搏而不行者，积于胸中，命曰气海。出于肺，循喉咽，故呼则出，吸则入。

《大惑论》曰：五脏六腑之精气，皆上注于目而为之精。目者，五脏六腑之精也，营卫魂魄之所常营也，神气之所生也。详《眼目门》

《卫气篇》曰：请言气街：胸气有街，腹气有街，头气有街。故气在头者，止之于脑。气在胸者，止之膺与背腧。气在腹者，止之背腧，与冲脉于脐左右之动脉者。气在胫者，止之于气街，与承山踝上以下。

《动输篇》曰：夫四末阴阳之会者，此气之大络也。四街者，气之径路也。故络绝则径通，四末解则气从合，相输如环，莫知其纪，终而复始。

《平人气象论》曰：胃之大络，名曰虚里，脉宗气也。详脾胃门
 。

《邪客篇》帝曰：人有八虚，各何以候？岐伯曰：以候五脏。心肺有邪，其气留于两肘；肝有邪，其气留于两腋；脾有邪，其气流于两髀；肾有邪，其气流于两腘。凡此八虚者，皆机关之室，真气之所过，血络之所游，邪气恶血，固不得住留，住留则伤经络骨节机关，不得屈伸。故病挛也。

《太阴阳明论》曰：四肢皆禀于胃，而不得至经，必因于脾，乃得禀也。详脾胃门
 。

《五脏别论》曰：脑髓、骨、脉、胆、女子胞，此六者，地气之所生也。皆藏于阴而象于地。故藏而不泻，名曰奇恒之府。夫胃、大肠、小肠、三焦、膀胱，此五者，天气之所生也，其气象天，故泻而不藏。此受五脏浊气，名曰传化之府，此不能久留，输泻者也。魄门亦为五脏使，水谷不得久藏。所谓五脏者，藏精气而不泻也，故满而不能实。六腑者，传化物而不藏，故实而不能满也。所以然者，水谷入口，则胃实而肠虚；食下，则肠实而胃虚。故曰实而不满，满而不能实也。

《平人绝谷篇》曰：平人胃满则肠虚，肠满则胃虚，更实更虚。故气得上下，五脏安定，血脉和则精神乃居。

《邪气脏腑病形篇》帝曰：天寒地冰，而其面不衣何也？岐伯曰：十二经脉，三百六十五络，其血气皆上于面而走空窍。详
 《面病门
 》。

《灵兰秘典论》曰：膀胱者，州都之宫，津液藏焉，气化则能出矣。

《忧恚无言篇》帝曰：人之卒然忧恚而言无音者，何道之塞，何气出行，使音不彰？愿闻其方。少师曰：咽喉者，水谷之道也。喉咙者，气之所以上下者也。详声喑门
 。


脉 气 六


《五脏别论》帝曰：气口何以独为五脏主？岐伯曰：胃者，水谷之海，五脏六腑之大源也。五味入口藏于胃，以养五脏气，气口亦太阴也，是以五脏六腑之气味，皆出于胃，变见于气口。故五气入鼻，藏于心肺，心肺有病而鼻为之不利也。

《动输篇》曰：胃为五脏六腑之海，其清气上注于肺，肺脉从太阴而行之，其行也以息往来。详脾胃门
 。

《五十营篇》曰：人一呼，脉再动，气行三寸；一吸，脉亦再动，气行三寸，呼吸定息，气行六寸。详脉神章
 。

《根结篇》曰：一日一夜五十营，以营五脏之精。所谓五十营者，五脏皆受气。持其脉口，数其至也，五十动而不一代者，五脏皆受气。四十动一代者，一脏无气。三十动一代者，二脏无气。二十动一代者，三脏无气。十动一代者，四脏无气。不满十动一代者，五脏无气，予之短期。所谓五十动而不一代者，以为常也，以知五脏之期。予之短期者，乍数乍疏也。

《玉机真藏论》曰：春脉如弦。春脉者，肝也。东方木也，万物之所以始生也。故其气来软弱轻虚而滑。端直以长，故曰弦，反此者病。其气来实而强，此谓太过，病在外。其气来不实而微，此谓不及，病在中。夏脉如钩。详脉神章
 。

《脉要精微论》曰：夫脉者，血之府也，长则气治，短则气病，数则烦心，大则病进，上盛则气高，下盛则气胀，代则气衰，细则气少。详脉神章
 。

《平人气象论》曰：人一呼脉一动，一吸脉一动，曰少气。平人之常气禀于胃，人无胃气曰逆，逆者死。脉无胃气亦死。详脾胃门
 。

形 气 七


《阴阳清浊篇》帝曰：愿闻人气之清浊。岐伯曰：受谷者浊。受气者清。清者注阴，浊者注阳。浊而清者，上出于咽；清而浊者，则下行。清浊相干，命曰乱气。帝曰：夫阴清而阳浊，浊者有清，清者有浊，别之奈何？岐伯曰：气之大别，清者上注于肺；浊者下走于胃。胃之清气，上出于口；肺之浊气，下注于经，内积于海。清者其气滑；浊者其气涩。此气之常也。

《决气篇》帝曰：余闻人有精、气、津、液、血、脉，余意为一气耳，今乃辨为六名，余不知其所以然。岐伯曰：两神相搏，合而成形，常先身生，是谓精。何谓气？曰：上焦开发，宣五谷味，熏肤、充身、泽毛，若雾露之溉，是谓气。何谓津？曰：腠理发泄，汗出溱溱，是谓津。何谓液？曰：谷入气满，淖泽注于骨，骨属屈伸，泄泽，补益脑髓，皮肤润泽，是谓液。何谓血？曰：中焦受气取汁，变化而赤，是谓血。何谓脉？曰：壅遏营气，令无所避，是谓脉。精脱者，耳聋；气脱者，目不明；津脱者，腠理开，汗大泄；液脱者，骨属屈伸不利，色夭，脑髓消，胫酸，耳数鸣；血脱者，色白，夭然不泽，其脉空虚，此其候也。

《卫气失常篇》曰：人有肥、有膏、有肉。膏者多气，多气者热，热者耐寒。肉者多血则充形，充形则平。脂者其血清，气滑少，故不能大。此别于众人者也。

《寿夭刚柔篇》曰：形与气相任则寿，不相任则夭。详生死门
 。

血 气 八


《营卫生会篇》：曰：夫血之与气，异名同类，何谓也？详血
 证门
 。

《五音五味篇》曰：今妇人之生，有余于气，不足于血，以其数脱血也。冲任之脉，不荣口唇，故须不生焉。是故圣人视其颜色，黄赤者，多热气。青白者，少热气。黑色者，多血少气。夫人之常数，太阳，常多血少气。少阳，常多气少血。阳明，常多血多气。厥阴，常多气少血。少阴，常多血少气。太阴，常多血少气。此天数之常也。

《八正神明论》曰：故养神者，必知形之肥瘦，营卫血气之盛衰。血气者，人之神，不可不谨养。

营卫气九


《本脏篇》曰：经脉者，所以行血气而营阴阳，濡筋骨，利关节者也。卫气者，所以温分肉，充皮肤，肥腠理，司关阖者也。

《营卫生会篇》帝曰：人受气于谷，谷入于胃，以传于肺，五脏六腑，皆以受气，其清者为营，浊者为卫，营行脉中，卫行脉外。

《卫气行篇》曰：卫气之行，一日一夜五十周于身，昼日行于阳二十五周，夜行于阴二十五周。是以平旦阴尽，阳气出于目，目张则气上行于头。

《痹论》曰：营者，水谷之精气也，和调于五脏，洒陈于六腑，乃能入于脉也，故循脉上下，贯五脏，络六腑也。卫者，水谷之悍气也，其气剽疾滑利，不能入于脉也。故循皮肤之中，分肉之间，熏于盲膜，散于胸腹。

《禁服篇》曰：审察卫气，为百病母。

《逆调论》曰：营气虚则不仁，卫气虚则不用，营卫俱虚，则不仁且不用。

《生气通天论》曰：营气不从，逆于肉理，乃生痈肿。营行脉中，卫行脉外。


谷 气 十


《营气篇》曰：营气之道，内谷为宝。谷入于胃，乃传之肺，流溢于中，布散于外。精专者行于经隧，常营无已，终而复始，是谓天地之纪。

《邪客篇》曰：五谷入于胃也，其糟粕、津液、宗气，分为三隧。故宗气积于胸中。详脾胃门
 。

《经脉篇》曰：谷入于胃，脉道以通，血气乃行。

《玉版篇》曰：人之所受气者，谷也。谷之所注者，胃也。胃者，水谷气血之海也。详脾胃门
 。

《五味篇》曰：天地之精气，其大数常出三入一。故谷不入，半日则气衰，一日则气少矣。

《平人绝谷篇》曰：神者，水谷之精气也。详死生门
 。

《终始篇》曰：邪气来也，紧而疾；谷气来也，徐而和。

《平人气象论》曰：人以水谷为本。故人绝水谷则死，脉无胃气亦死。详饮食门
 。

《病能论》曰：食入于阴，长气于阳。

《阴阳清浊篇》帝曰：愿闻人气之清浊。岐伯曰：受谷者浊，受气者清。清者注阴，浊者注阳。

气 味 十一


《六节藏象论》曰：天食人以五气，地食人以五味。详脾胃门
 。

《阴阳应象大论》曰：水为阴，火为阳，阳为气，阴为味。味归形，形归气，气归精，精归化，精食气，形食味，化生精，气化形。味伤形，气伤精，精化为气，气伤于味。阴味出下窍，阳气出上窍。味厚者为阴，薄为阴之阳。气厚者为阳，薄为阳之阴。味厚则泄，薄则通。气薄则发泄，厚则发热。气味，辛甘发散为阳，酸苦涌泄为阴。形不足者，温之以气；精不足者，补之以味。

《经脉别论》曰：食气入胃，散精于肝。详脾胃门
 。

《生气通天论》曰：阴之所生，本在五味，阴之五官，伤在五味。是故味过于酸，肝气以津，脾气乃绝；味过于咸，大骨气劳，短肌，心气抑；味过于甘，心气喘满，色黑，肾气不衡；味过于苦，脾气不濡，胃气乃厚；味过于辛，筋脉沮弛，精神乃央。是故骨正筋柔，气血以流，腠理以密，如是则骨气以精，谨道如法，长有天命。

《宣明五气篇》曰：五味所禁，辛走气，气病无多食辛。详饮
 食门
 。

酒 气 十二


《经脉篇》曰：饮酒者，卫气先行皮肤，先充络脉，络脉先盛。故卫气已平，营气乃满，而经脉大盛。

《厥论》曰：酒入于胃，则络脉满而经脉虚。夫酒气盛而剽悍，肾气日衰，阳气独胜。故手脚为之热也。

《营卫生会篇》帝曰：人饮酒，酒亦入胃，谷未熟而小便独先下者，何也？岐伯曰：酒者，熟谷之液也。其气悍以清，故后谷而入，先谷而液出焉。

《论勇篇》帝曰：怯士之得酒，怒不避勇士者，何脏使然？少俞曰：酒者，水谷之精，熟谷之液也。其气剽悍，其入于胃中，则胃胀，气上逆，满于胸中，肝浮胆横。当是之时，固比于勇士，气衰则悔。与勇士同类，不知避之，名曰酒悖也。

邪 气 十三


《刺节真邪论》帝曰：有一脉生数十病者，或痛，或痈，或热，或寒，或痒，或痹，或不仁，变化无穷，其故何也？岐伯曰：此皆邪气之所生也。帝曰：余闻气者，有真气，有正气，有邪气。何谓真气？岐伯曰：真气者，所受于天，与谷气并而充身也。正气者，正风也，从一方来，非实风，又非虚风也。邪气者，虚风之贼伤人也，其中人也深，不能自去。正风者，其中人也浅，合而自去，其气来柔弱，不能胜真气，故自去。虚邪之中人也，洒淅动形，起毫毛而发腠理。其入深，内搏于骨，则为骨痹。搏于筋，则为筋挛。搏于脉中，则为血闭不通，则为痈。搏于肉，与卫气相搏。阳胜者，则为热；阴胜者，则为寒。寒则真气去，去则虚，虚则寒。搏于皮肤之间，其气外发，腠理开，毫毛摇，气往来行，则为痒。留而不去，则为痹。卫气不行，则为不仁。余义详
 《本经
 》。

《通评虚实论》曰：邪气盛则实，精气夺则虚。帝曰：虚实如何？岐伯曰：气虚者，肺虚也。气逆者，足寒也。非其时则生，当其时则死。余脏皆如此。

《评热病论》曰：邪之所凑，其气必虚。

《小针解》曰：夫气之在脉也，邪气在上者，言邪气之中人也高，故邪气在上也。浊气在中者，言水谷皆入于胃，其精气上注于肺，浊溜于肠胃。言寒温不适，饮食不节，而病生肠胃，故曰浊气在中也。清湿在下者，言清湿地气之中人也，必从足始。故曰清气在下也。

《阴阳应象大论》曰：天之邪气，感则害人五脏；水谷之寒热，感则害于六腑；地之湿气，感则害皮肉筋脉。


病 气 十四


《寿夭刚柔篇》曰：风寒伤形，忧恐忿怒伤气。气伤脏，乃病脏；寒伤形，乃应形；风寒伤筋，筋脉乃应，此形气外内之相应也。

《脉要精微论》曰：阳气有余，为身热无汗。阴气有余，为多汗身寒。阴阳有余，则无汗而寒。言而微，终日乃复言者，此夺气也。

《刺志论》曰：气实形实，气虚形虚，此其常也。反此者，病。谷盛气盛，谷虚气虚，此其常也。反此者，病。脉实血实，脉虚血虚，此其常也。反此者，病。气虚身热，此谓反也。谷入多而气少，此谓反也。谷不入而气多，此谓反也。脉盛血少，此谓反也。脉少血多，此谓反也。气盛身寒，得之伤寒。气虚身热，得之伤暑。谷入多而气少者，得之有所脱血，湿居下也。谷入少而气多者，邪在胃及与肺也。脉小血多者，饮中热也。脉大血少者，脉有风气，水浆不入，此之谓也。夫实者，气入也。虚者，气出也。气实者，热也。气虚者，寒也。

《宣明五气篇》曰：五气所病：心为噫，肺为咳，肝为语，脾为吞，肾为欠、为嚏，胃为气逆、为哕、为恐，大肠小肠为泄，膀胱不利为癃，不约为遗溺，胆为怒，是谓五病。五积所并：精气并于心则喜，并于肺则悲，并于肝则忧，并于脾则畏，并于肾则恐，是谓五并。虚而相并者也。五劳所伤：久视伤血，久卧伤气，久坐伤肉，久立伤骨，久行伤筋，是为五劳所伤。

《举痛论》帝曰：余知百病生于气也。怒则气上，喜则气缓，悲则气消，恐则气下，寒则气收，炅则气泄，惊则气乱，劳则气耗，思则气结，九气不同，何病之生？岐伯曰：怒则气逆，甚则呕血及飧泄，故气上矣。喜则气和志达，营卫通利，故气缓矣。悲则心系急，肺布叶举，而上焦不通，营卫不散，热气在中，故气消矣。恐则气却，却则上焦闭，闭则气还，还则下焦胀，故气不行矣。寒则腠理闭，气不行，故气收矣。炅则腠理开，营卫通，汗大泄，故气泄矣。惊则心无所倚，神无所归，虑无所定，故气乱矣。劳则喘息汗出，外内皆越，故气耗矣。思则心有所存，神有所归，正气留而不行，故气结矣。

《举痛论》曰：寒气客于脉外则脉寒，脉寒则缩蜷，缩蜷则脉绌急，绌急则外引小络，故卒然而痛。得炅则痛立止，因重中于寒，则痛久矣。诸寒气等义详心腹痛门
 。

《本神篇》曰：肝气虚则恐，实则怒。脾气虚则四肢不用，五脏不安，实则腹胀泾溲不利。心气虚则悲，实则笑不休。肺气虚则鼻塞不利少气，实则喘喝胸盈仰息。肾气虚则厥，实则胀，五脏不安。必审五脏之病形，以知其气之虚实，谨而调之也。忧愁者，气闭塞而不行。

《口问篇》曰：上气不足，脑为之不满。详虚损门
 。

《生气通天论》曰：因于气，为肿，四维相代，阳气乃竭。俞气化薄，传为善畏，及为惊骇。

《厥论》曰：阳气衰于下，则为寒厥；阴气衰于下，则为热厥。详厥逆门
 。

《逆调论》帝曰：人身非常温也，非常热也，为之热而烦满者，何也？详寒热门
 。

《痹论》曰：风寒湿三气杂至，合而为痹也。详风痹门
 。

《痿论》帝曰：五脏使人痿何也？岐伯曰：肺热叶焦，则皮毛虚弱急薄者，则生痿躄也。心气热，则下脉厥而上，上则下脉虚，虚则生脉痿，枢折挈，胫纵不任地也。详痿证门
 。

《百病始生篇》帝曰：积之始生，至其已成奈何？岐伯曰：积之始生，得寒乃生，厥乃成积也。详积聚门
 。

《评热病论》曰：诸有水气者，微肿先见于目下也。月事不来者，胞脉闭也。胞脉者，属心而络于胞中。今气上迫肺，心气不得下通，故月事不来也。

《至真要大论》曰：诸气[image: ]
 郁，皆属于肺。

《病能论》曰：有病怒狂者，生于阳也。阳气者，因暴折而难决，故善怒也。详癫狂门
 。

《阴阳别论》曰：一阳发病，少气善咳善泄，其传为心掣，其传为隔。

治 气 十五


《五常政大论》曰：必先岁气，无伐天和，无盛盛，无虚虚，而遗人夭殃；无致邪，无失正，绝人长命。

《上古天真论》曰：夫上古圣人之教下也，皆谓之虚邪贼风，避之有时，恬憺虚无，真气从之，病安从来。上古有真人者，提挈天地，把握阴阳，呼吸精气，独立守神，肌肉若一。

《玉机真脏论》曰：凡治病，察其形气色泽，脉之盛衰，病之新故，乃治之。无后其时。形气相得，谓之可治；色泽以浮，谓之易已；脉从四时，谓之可治；脉弱以滑，是有胃气，命曰易治，取之以时。形气相失，谓之难治；色夭不泽，谓之难已；脉实以坚，谓之益甚；脉逆四时，为不可治。必察四难，而明告之。

《疏五过论》曰：凡欲诊病者，必问饮食居处，暴乐暴苦，始乐后苦，皆伤精气，精气竭绝，形体毁沮。治病之道，气内为宝，循求其理，求之不得，过在表里。

《六元正纪大论》曰：司气以热，用热无犯。司气以寒，用寒无犯。司气以凉，用凉无犯。司气以温，用温无犯。间气同其主无犯。异其主则小犯之，是谓四畏。必谨察之。故曰：无失天信，无逆气宜，无翼其胜，无赞其复，是谓至治。

《至真要大论》帝曰：服寒而反热，服热而反寒。其故何也？岐伯曰：治其王气，是以反也。帝曰：不治王气而然者，何也？曰：不治五味属也。夫五味入胃，各归所喜攻。酸先入肝，苦先入心，甘先入脾，辛先入肺，咸先入肾。久而增气，物化之常也；气增而久，夭之由也。审察病机，无失气宜，此之谓也。补上治上制以缓，补下治下制以急。急则气味厚，缓则气味薄。适其至所，此之谓也。

《根结篇》曰：形气不足，病气有余，是邪胜也，急泻之。形气有余，病气不足，急补之。形气不足，病气不足，此阴阳气俱不足也，不可刺之，刺之则重不足，重不足则阴阳俱竭，血气皆尽，五脏空虚，筋骨髓枯，老者绝灭，壮者不复矣。形气有余，病气有余，此阴阳俱有余也，急泻其邪，调其虚实。故曰有余者泻之，不足者补之，此之谓也。

《刺法论》帝曰：五疫之至，皆相染易，如何可得不相移易者？岐伯曰：不相染者，正气存内，邪不可干，避其毒气，天牝从来，复得其往，气出于脑，即不干邪。以上俱经旨。


总论气理 十六


夫人之有生，无非受天地之气化耳。及其成形，虽有五行五志，五脏六腑之辨，而总惟血气为之用。然血无气不行。血非气不化，故经曰：血者，神气也。然则血之与气，诚异名而同类，而实惟气为之主。是以天地间阴阳变迁，运数治乱，凡神神奇奇，作于杳冥莫测之乡者，无非气化之所为。使能知此而气得其正，则何用弗臧。一有违和，而气失其正，则何往弗否？故帝曰：百病生于气也。又近见应震王氏曰：行医不识气，治病从何据？堪笑道中人，未到知音处。旨哉斯言！是实治身治病第一大纲，而后学鲜有知者。且轩岐言气，既已靡遗，奈何久未发明，终将冥讳。故余摭其精微，类述一十五条，详列如前。俾后学得明造化之大源，则因理触机，而拯济无穷，斯见轩岐赞育之恩，与地同矣。时崇祯丙子，后学介宾谨识。

论调气十七


夫百病皆生于气，正以气之为用，无所不至，一有不调，则无所不病。故其在外则有六气之侵，在内则有九气之乱。而凡病之为虚为实，为热为寒，至其变态，莫可名状。欲求其本，则止一气字足以尽之。盖气有不调之处，即病本所在之处也。是为明哲不凡者，乃能独见其处。撮而调之，调得其妙，则犹之解结也，犹之雪污也。污去结解，而活人于举指之间，诚非难也。然而人多难能者，在不知气之理，并不知调之法。即自河间相传以来，咸谓木香槟榔可以调气，陋亦甚矣。夫所谓调者，调其不调之谓也。凡气有不正，皆赖调和。如邪气在表，散即调也；邪气在里，行即调也；实邪壅滞，泻即调也；虚羸困惫，补即调也。由是类推，则凡寒之、热之，温之、清之，升之、降之，抑之、举之，发之、达之，劫之、夺之，坚之、削之，泄之、利之，润之、燥之，收之、涩之，缓之、峻之，和之、安之。正者，正之。假者，反之。必清必静，各安其气，则无病不除。是皆调气之大法也。

此外有如按摩导引、针灸熨洗，可以调经络之气。又如喜能胜忧，悲能胜怒，怒能胜思，思能胜恐，恐能胜喜，可以调情志之气。又如五谷、五果、五菜、五畜可以调化育之气。又春夏养阳，秋冬养阴，避风寒，节饮食，慎起居，和喜怒，可以调卫生之气。及其至也，则精气有互根之用，阴阳有颠倒之施。或以塞之而实以通之，或以启之而实以封之，或人见其有而我见其无，或病若在此反以治彼。惟智者能见事之未然，惟仁人能惜人之固有。若此者，何莫非调之之谓。人能知此，岂惟却病。而凡内而身心，外而庶政，皆可因之而无弗调矣。甚矣，调之为义，其道圆矣！其用广矣！有神有据，无方无隅，有不可以言宣者，言难尽意也。有不可迹拘者，迹难求全也。故余于本门，但援经悉理，不敢执方。盖亦恐一曲之谈，有不可应无穷之变也。倘有所须，则各门具列论治，所当互证酌宜，而无负调和之手，斯于斯道可无愧矣。

述 古 十八
 ，共二条


张子和说：九气之气，如天地之气，常则安，变则病。而况人禀天地之气，五运迭侵于外，七情交战于中。是以圣人啬气，如持至宝。庸人役物，反伤太和。此轩岐之所以谓诸痛皆因于气，百病皆生于气，遂有九气不同之说。气本一也，因所触而为九。怒、喜、悲、恐、寒、炅、惊、思、劳也。怒气所致，为呕血，为飧泄，为煎厥，为薄厥，为阳厥，为胸满胁痛。食则气逆而不下，为喘喝烦心，为消瘅，为肥气，为目盲，为耳闭筋缓；发于外，为痈疽。喜气所致，为笑不休，为毛革焦，为肉病；为阳气不收，甚则为狂。悲气所致，为阴缩，为筋挛，为肌痹，为肺痿；男为溲血，女为血崩；为酸鼻辛[image: ]
 ，为目昏，为少气不能接息，为泣则臀麻。恐气所致，为破腘脱肉，为骨酸痿厥，为暴下清水，为面热肤急，为阴痿，为惧而脱颐。惊气所致，为潮涎，为目睘，为口噤，为痴痫，为不省人事，为僵仆，久则为[image: ]
 痹。思气所致，为不眠，为嗜卧，为昏瞀，为中痞，三焦闭塞，为咽嗌不利，为胆瘅呕苦，为筋痿，为白淫，为得后与气则快然而衰，为不嗜食。寒气所致，为上下所出水液澄澈清冷，下利青白。炅气所致，为喘呕吐酸，暴注下迫。

丹溪曰：气无补法，世俗之误也。气实而壅盛者不必补。内伤劳役，正气虚者，不补而何？若正气虚而不补，是虚而益虚，则脾胃运化纳受皆失其职，阴不升而阳不降，所谓天地不交之否也。经曰：虚者补之，人参、黄芪之属是也。若不审虚实，悉以破气行气之药与之，以天真元气耗绝而死者，医杀之耳。

景岳全书卷之三十六终


卷之三十七天集

杂证谟

死　生

经　义

寿 夭 一


《上古天真论》黄帝问于天师曰：余闻上古之人，春秋皆度百岁，而动作不衰。今时之人，年半百而动作皆衰者，时势异耶？人将失之耶？岐伯曰：上古之人，其知道者，法于阴阳，和于术数，食饮有节，起居有常，不妄作劳，故能形与神俱，而尽终其天年，度百岁乃去。今时之人不然也，以酒为浆，以妄为常，醉以入房，以欲竭其精，以耗散其真，不知持满，不时御神，务快其心，逆于生乐，起居无节，故半百而衰也。

《阴阳应象大论》曰：是以圣人为无为之事，乐恬憺之能，从欲快志于虚无之守。故寿命无穷，与天地终，此圣人之治身也。

《天年篇》帝曰：愿闻人之始生，何气筑为基，何立而为楯，何失而死，何得而生？岐伯曰：以母为基，以父为楯，失神者死，得神者生也。帝曰：人之寿夭各不同，或卒死、或病久，愿闻其道。岐伯曰：五脏坚固，血脉和调，肌肉解利，皮肤致密、营卫之行，不失其常，呼吸微徐，气以度行，六腑化谷，津液布扬，各如其常，故能久长。帝曰：人之寿百岁而死，何以致之？岐伯曰：使道隧以长，基墙高以方，通调营卫，三部三里起，骨高肉满，百岁乃得终。帝曰：其不能终寿而死者，何如？岐伯曰：其五脏皆不坚，使道不长，空外以张，喘息暴疾，又卑基墙，薄脉少血，其肉不石，数中风寒，血气虚，脉不通，真邪相攻，乱而相引，故中寿而尽也。

《五阅五使篇》曰：脉出于气口，色见于明堂。详面病门
 。

《五色篇》曰：明堂者，鼻也。阙者，眉间也。庭者，颜也。蕃者，颊侧也。蔽者，耳门也。其间欲方大，去之十步皆见于外，如是者寿必中百岁。详面病门
 。

《寿夭刚柔篇》曰：形与气相任则寿，不相任则夭。皮与肉相果则寿，不相果则夭。血气经络胜形则寿，不胜形则夭。形充而皮肤缓者则寿，形充而皮肤急者则夭。形充而脉坚大者顺也，形充而脉小以弱者气衰，气衰则危矣。形充而颧不起者骨小，骨小则夭矣。形充而大肉.坚而有分者肉坚，肉坚则寿矣；形充而大肉无分理不坚者肉脆，肉脆则夭矣。墙基卑，高不及其地者，不满三十而死，其有因加疾者，不满二十而死。平人而气胜形者寿，病而形肉脱，气胜形者死，形胜气者危矣。

《五常政大论》曰：阴精所奉其人寿，阳精所降其人夭。帝曰：一州之气，生化寿夭不同，其故何也？岐伯曰：高下之理，地势使然也。崇高则阴气治之，污下则阳气治之。阳胜者先天，阴胜者后天，此地理之常，生化之道也。帝曰：其有寿夭乎？曰：高者，其气寿；下者，其气夭。地之小大异也，小者小异，大者大异。故治病者，必明天道地理，阴阳更胜，气之先后，人之寿夭，生化之期，乃可以知人之形气矣。

神气死证 二


《五常政大论》曰：根于中者，命曰神机，神去则机息。根于外者，命曰气立，气止则化绝。《移精变气论》帝曰：余欲临病人，观死生，决嫌疑，欲知其要，如日月光，可得闻乎？岐伯曰：色脉者，上帝之所贵也，先师之所传也。色以应日，脉以应月，常求其要，则其要也。治之要极，无失色脉，用之不惑，治之大则。得神者昌，失神者亡。帝曰：善。

《邪客篇》曰：心者，五脏六腑之大主也，精神之所舍也，其脏坚固，邪弗能容也。容之则心伤，心伤则神去，神去则死矣。

《营卫生会篇》曰：营卫者，精气也；血者，神气也。血之与气，异名同类焉。故夺血者无汗，夺汗者无血。故人生有两死，而无两生。

《疏五过论》曰：故贵脱势，虽不中邪，精神内伤，身必败亡。

《汤液醪醴论》帝曰：形弊血尽而功不立者何？岐伯曰：神不使也。帝曰：何谓神不使？曰：针石，道也。精神不进，志意不治，故病不可愈。今精坏神去，营卫不可复收。何者？嗜欲无穷，而忧患不止，精神弛坏，营涩卫除，故神去之而病不愈也。病成名曰逆，则针石不能治，良药不能及也。

《逆调论》曰：人生与志不相有，曰死。

阴阳死证 三


《四气调神论》曰：夫四时阴阳者，万物之根本也。所以圣人春夏养阳，秋冬养阴，以从其根，故与万物浮沉于生长之门。逆其根，则伐其本，坏其真矣。故阴阳四时者，万物之终始也，死生之本也。逆之则灾害生，从之则苛疾不起，是谓得道。道者，圣人行之，愚者佩之。从阴阳则生，逆之则死；从之则治，逆之则乱。反顺为逆，是谓内格。

《阴阳应象大论》曰：阳胜则身热，腠理闭，喘粗为之俯仰，汗不出，齿乾以烦冤腹满死，能冬不能夏；阴胜则身寒，汗出身常清，数栗而寒，寒则厥，厥则腹满死，能夏不能冬。

《寿夭刚柔篇》曰：阴阳俱动，乍有形，乍无形，加以烦心，命曰阴胜其阳，此谓不表不里，其形不久。

《阴阳别论》曰：二阳之病发心脾，有不得隐曲，女子不月。其传为风消，其传为息贲者，死不治。

《通天篇》曰：太阳之人，多阳而少阴，必谨调之，无脱其阴而泻其阳。阳重脱者，易狂；阴阳皆脱者，暴死不知人也。

《阴阳二十五人篇》曰：火形之人，似于赤帝，好颜急心，不寿暴死；能春夏不能秋冬。水形之人，似于黑帝，善欺绐人，戮死；能秋冬不能春夏。

《至真要大论》帝曰：六气之复何如？岐伯曰：厥阴之复，甚则入脾。冲阳绝，死不治。少阴之复，甚则入肺，咳而鼻渊。天府绝，死不治。太阴之复，甚则入肾，窍泻无度。太溪绝，死不治。少阳之复，甚则入肺，咳而血泄。尺泽绝，死不治。阳明之复，甚则入肝，惊骇筋挛。太冲绝，死不治。太阳之复，甚则入心，善忘善悲。神门绝，死不治。阳明司天，清复内余，咳不止而白血出者死。乘年之虚，则邪甚也。失时之和，亦邪甚也。遇月之空，亦邪甚也。重感于邪，则病危矣。至而和则平，至而甚则病，至而反者病，至而不至者病，未至而至者病，阴阳易者危，反者死。

《五运行大论》曰：从其气则和，违其气则病，不当其位者病，迭移其位者病，失守其位者危，尺寸反者死，阴阳交者死。先立其年，以知其气，左右应见，然后乃可以言死生之逆顺。


脉色死证 四


《平人气象论》曰：人一呼，脉四动以上曰死，脉绝不至曰死，乍疏乍数曰死。春胃微弦曰平，弦多胃少曰肝病，但弦无胃曰死。人以水谷为本，故人绝水谷则死，脉无胃气亦死。上二条详四卷脉神章
 。死心脉来，前曲后居，如操带钩，曰心死。死肺脉来，如物之浮，如风吹毛，曰肺死。死肝脉来，急益劲，如新张弓弦，曰肝死。死脾脉来，锐坚如鸟之喙，如鸟之距，如屋之漏，如水之流，曰脾死。死肾脉来，发如夺索，辟辟如弹石，曰肾死。

《三部九候论》曰：五脏已败，其色必夭，夭必死矣。形盛脉细，少气不足以息者危。形瘦脉大，胸中多气者死。参伍不调者病。三部九候皆相失者死。上下左右相失不可数者死。中部之候虽独调，与众脏相失者死。中部之候相减者死。目内陷者死。脱肉身不去者死。中部乍疏乍数者死。真脏脉见者胜死。足太阳气绝者，其足不可屈伸，死必戴眼。九候之脉，皆沉细悬绝者为阴，主冬，故以夜半死。躁盛喘数者为阳，主夏，故以日中死。其脉乍数乍疏乍迟乍疾者，日乘四季死。形肉已脱，九候虽调，犹死。若有七诊之病，其脉候亦败者死矣，必发哕噫。脉不往来者死。皮肤著者死。瞳子高者太阳不足，戴眼者太阳已绝，此决死生之要，不可不察也。

《方盛衰论》曰：形弱气虚死。形气有余，脉气不足死；脉气有余，形气不足生。

《玉机真脏论》曰：形气相失，谓之难治；色夭不泽，谓之难已；脉实以坚，谓之益甚；脉逆四时，为不可治。所谓逆四时者，春得肺脉，夏得肾脉，秋得心脉，冬得脾脉，其至皆悬绝沉涩者，命曰逆四时。

《大奇论》曰：胃脉沉鼓涩，胃外鼓大，心脉小坚急，皆鬲偏枯，男子发左，女子发右，不喑舌转，可治，三十日起，其从者喑，三岁起，年不满二十者，二岁死。脉至而搏，血衄身热者死。脉至浮合，浮合如数，一息十至以上，是经气予不足也。微见九十日死。脉至如火薪然，是心精之予夺也，草干而死。脉至如散叶，是肝气予虚也，木叶落而死。脉至如省客，省客者脉塞而鼓，是肾气予不足也，悬去枣华而死。脉至如丸泥，是胃精予不足也，榆荚落而死。脉至如横格，是胆气予不足也，禾熟而死。脉至如弦缕，是胞精予不足也，病善言，下霜而死；不言，可治。脉至如交漆，交漆者左右傍至也，微见三十日死。脉至如涌泉，浮鼓肌中，太阳气予不足也，少气味，韭英而死。脉至如颓土之状，按之不得，是肌气予不足也，五色先见黑白，垒发死。脉至如悬雍，悬雍者浮揣切之益大，是十二俞之予不足也，水凝而死。脉至如偃刀，偃刀者浮之小急，按之坚大急，五脏菀热，寒热独并于肾也，如此其人不得坐，立春而死。脉至如丸滑不直手，不直手者，按之不可得也，是大肠气予不足也，枣叶生而死。脉至如华者，令人善恐，不欲坐卧，行立常听，是小肠气予不足也，季秋而死。

《宣明五气篇》曰：五邪所见，春得秋脉，夏得冬脉，长夏得春脉，秋得夏脉，冬得长夏脉，名曰阴出之阳，病善怒不治，是谓五邪，皆同命，死不治。

《玉版论要篇》曰：色夭面脱，不治，百日尽已。脉短气绝死。病温虚甚死。女子右为逆，左为从；男子左为逆，右为从。易，重阳死，重阴死。

《通评虚实论》曰：气虚者，肺虚也；气逆者，足寒也。非其时则生，当其时则死。帝曰：何谓重虚？岐伯曰：脉气上虚尺虚，是谓重虚。帝曰：何以治之？曰：所谓气虚者，言无常也。尺虚者，行步恇然。脉虚者，不象阴也。如此者，滑则生，涩则死也。帝曰：寒气暴上，脉满而实何如？曰：实而滑则生，实而逆则死。帝曰：脉实满，手足寒，头热，何如？曰：春秋则生，冬夏则死。脉浮而涩，涩而身有热者死。帝曰：其形尽满何如？曰：其形尽满者，脉急大坚，尺涩而不应也。如是者，从则生，逆则死。所谓从者，手足温也；所谓逆者，手足寒也。

《阴阳别论》曰：所谓阴者，真脏也，见则为败，败必死也。所谓阳者，胃脘之阳也。别于阳者，知病处也；别于阴者，知死生之期。三阴俱搏，二十日夜半死；二阴俱搏，十三日夕时死；一阴俱搏，十日平旦死。三阳俱搏且鼓，三日死；三阴三阳俱搏，心腹满，发尽不得隐曲，五日死；二阳俱搏，其病温，死不治，不过十日死。凡持真脉之脏脉者，肝至悬绝急，十八日死；心至悬绝，九日死；肺至悬绝，十二日死；肾至悬绝，七日死；脾至悬绝，四日死。

《玉机真脏论》曰：真肝脉至，中外急，如循刀刃责责然，如按琴瑟弦，色青白不泽，毛折乃死。五脏脉详
 《脉神章
 ·真脏
 》条
 。

《终始篇》曰：脉口四盛，且大且数者，名曰溢阴。溢阴为内关，内关不通，死不治。诸脉俱详关格门
 。

《五脏生成篇》曰：凡相五色之奇脉，面黄目青，面黄目赤，面黄目白，面黄目黑者，皆不死也。面青目赤，面赤目白，面青目黑，面黑目白，面赤目青，皆死也。故色见青如草兹者死，黄如枳实者死，黑如炲者死，赤如衃血者死，白如枯骨者死，此五色之见死也。青如翠羽者生，赤如鸡冠者生，黄如蟹腹者生，白如豕膏者生，黑如乌羽者生，此五色之见生也。

《论疾诊尺篇》曰：诊寒热，赤脉上下至瞳子，见一脉一岁死，见一脉半一岁半死，见二脉二岁死，见二脉半二岁半死，见三脉三岁死。


病传死期 五


《玉机真脏论》曰：五脏受气于其所生，传之于其所胜，气舍于其所生，死于其所不胜，病之且死，必先传行至其所不胜，病乃死。此言气之逆行也，故死。肝受气于心，传之于脾，气舍于肾，至肺而死。脾受气于肺，传之于肾，气舍于心，至肝而死。肺受气于肾，传之于肝，气舍于脾，至心而死。肾受气于肝，传之于心，气舍于肺，至脾而死。此皆逆死也。一日一夜五分之，此所以言死生之旦暮也。帝曰：五脏相通，移皆有次，五脏有病，则各传其所胜。不治，法三月若六月，若三日若六日，传五脏而当死，是顺传所胜之次也。故曰：别于阳者，知病从来；别于阴者，知死生之期。言知至其所困而死。风者，百病之长也。肾传之心，病筋脉相引而急，病名曰瘛，当此之时，可灸可药。弗治，满十日，法当死。肾因传之心，心即复反传而行之肺，发寒热，法当三岁死。

《标本病传论》曰：夫病传者，心病先心痛，一日而咳，三日胁支痛，五日闭塞不通，身痛体重，三日不已死，冬夜半，夏日中。肺病喘咳，三日而胁支满痛，一日身重体痛，五日而胀，十日不已死，冬日入，夏日出。肝病头目眩，胁支满，三日体重身痛，五日而胀，三日腰脊少腹痛胫酸，三日不已死，冬日入，夏早食。脾病身痛体重，一日而胀，二日少腹腰脊痛胫酸，三日背[image: ]
 筋痛小便闭，十日不已死，冬人定，夏晏食。肾病少腹腰脊痛胫酸，三日背[image: ]
 筋痛小便闭，三日腹胀，三日两胁支痛，三日不已死，冬大晨，夏晏晡。胃病胀满，五日少腹腰脊痛胻酸，三日背[image: ]
 筋痛小便闭，五日身体重，六日不已死，冬夜半后，夏日昳。膀胱病小便闭，五日少腹胀腰脊痛胻酸，一日腹胀，一日身体痛，二日不已死，冬鸡鸣，夏下晡。诸病以次相传，如是者，皆有死期，不可刺。间一脏止，及至三四脏者，乃可刺也。

《病传论》曰：大气入脏，腹痛下淫，可以致死，不可以致生。帝曰：大气入脏奈何？岐伯曰：病先发于心，一日而之肺，五日而之脾，三日不已，死，冬夜半，夏日中。病先发于肺，三日而之肝，一日而之脾，五日而之胃，十日不已，死，冬日入，夏日出。病先发于肝，三日而之脾，五日而之胃，三日而之肾，三日不已，死，冬日入，夏早食。病先发于脾，一日而之胃，二日而之肾，三日而之膂膀胱，十日不已，死，冬人定，夏晏食。病先发于胃，五日而之肾，三日而之膂膀胱，五日而上之心，二日不已，死，冬夜半，夏日昳。病先发于肾，三日而之膂膀胱，三日而上之心，三日而之小肠，三日不已，死，冬大晨，夏晏晡。病先发膀胱，五日而之肾，一日而之小肠，一日而之心，二日不已，死，冬鸡鸣，夏下晡。

《气厥论》曰：心移寒于肺，肺消，肺消者饮一溲二，死不治。肝移热于心则死。肾移热于脾，传为虚，肠澼死，不可治。

《阴阳别论》曰：死阴之属，不过三日而死；生阳之属，不过四日而已。所谓生阳死阴者，肝之心谓之生阳，心之肺谓之死阴，肺之肾谓之重阴，肾之肝谓之辟阴，死不治。

岁时死证 六


《九宫八风篇》曰：太一移日，天必应之以风雨，以其日风雨则吉，岁美民安少病矣。因视风所从来而占之：风从其所居之乡来为实风，主生，长养万物；从其冲后来为虚风，主杀主害者。谨候虚风而避之。故圣人日避虚邪之道，如避矢石然，邪弗能害，此之谓也。风从西北方来，名曰折风，其伤人也，内舍于小肠，外在于手太阳脉，脉绝则溢，脉闭则结不通，善暴死。三虚相搏，则为暴病卒死。

《岁露论》帝曰：其有卒然暴病暴死者何也？少师曰：三虚者，其死暴疾也。得三实者，邪不能伤人也。帝曰：愿闻三虚。曰：乘年之衰，逢月之空，失时之和，因为贼风所伤，是为三虚。故论不知三虚，工反为粗。帝曰：愿闻三实。曰：逢年之盛，遇月之满，得时之和，虽有贼风邪气，不能危之也。故诸逢其风而遇其雨者，命曰遇岁露焉。因岁之和，而少贼风者，民少病而少死；岁多贼风邪气，寒温不和，则民多病而死矣。帝曰：虚邪之风，其所伤贵贱何如？候之奈何？曰：正月朔日，太一居天留之宫，其日西北风，不雨，人多死矣。正月朔日，平旦北风，春，民多死。正月朔日，平旦北风行，民病多者，十有三也。正月朔日，日中北风，夏，民多死。正月朔日，夕时北风，秋，民多死。终日北风，大病死者十有六。正月朔日，风从南方来，命曰旱乡，从西方来，命曰白骨，将国有殃，人多死亡。正月朔日，风从东方来，发屋，扬沙石，国有大灾也。正月朔日，风从东南方行，春有死亡。正月朔日，天和温不风，籴贱，民不病；天寒而风，籴贵，民多病。此所以候岁之风，残伤人者也。二月丑不风，民多心腹病。三月戍不温，民多寒热。四月巳不暑，民多瘅病。十月申不寒，民多暴死。诸所谓风者，皆发屋，折树木，扬砂石，起毫毛，发腠理者也。

《本神篇》曰：心怵惕思虑则伤神，神伤则恐惧自失，破腘脱肉，毛悴色夭，死于冬。脾忧愁而不解则伤意，意伤则悗乱，四肢不举，毛悴色夭，死于春。肝悲哀动中则伤魂，魂伤则狂忘不精，不精则不正当人，阴缩而挛筋，两胁骨不举，毛悴色夭，死于秋。肺喜乐无极则伤魄，魄伤则狂，狂者意不存人，皮革焦，毛悴色夭，死于夏。肾盛怒而不止则伤志，志伤则喜忘其前言，腰脊不可以俯仰屈伸，毛悴色夭，死于季夏。恐惧而不解则伤精，精伤则骨酸痿厥，精时自下。是故五脏主藏精者也，不可伤，伤则失守而阴虚，阴虚则无气，无气则死矣。是故用针者，察观病人之态，以知精神魂魄之存亡得失之意，五者以伤，针不可以治之也。

《玉机真脏论》曰：大骨枯槁，大肉陷下，胸中气满，喘息不便，其气动形，期六月死，真脏脉见，乃予之期日。大骨枯槁，大肉陷下，胸中气满，喘息不便，内痛引肩项，期一月死，真脏脉见，乃予之期日。大骨枯槁，大肉陷下，胸中气满，喘息不便，内痛引肩项，身热脱肉破[image: ]
 ，真脏见，十月之内死。大骨枯槁，大肉陷下，肩髓内消，动作益衰，真脏来见，期一岁死，见其真脏，乃予之期日。大骨枯槁，大肉陷下，胸中气满，腹内痛，心中不便，肩项痛身热，破[image: ]
 脱肉，目眶陷，真脏见，目不见人，立死；其见人者，至其所不胜之时则死。急虚身中卒至，五脏绝闭，脉道不通，气不往来，譬于堕溺，不可为期。其脉绝不来，若人一呼五六至，其形肉不脱，真脏虽不见，犹死也。

《三部九候论》曰：寒热病者，以平旦死。热中及热病者，以日中死。病风者，以日夕死。病水者，以夜半死。

《平人气象论》曰：肝见庚辛死。心见壬癸死。脾见甲乙死。肺见丙丁死。肾见戊己死。是谓真脏见皆死。

《气交变大论》曰：岁木太过，风气流行，脾土受邪，上应岁星，冲阳绝者，死不治。岁火太过，炎暑流行，肺金受邪，上应荧惑星，太渊绝者，死不治。岁土太过，雨湿流行，上应镇星，太溪绝者，死不治。岁金太过，燥气流行，肝木受邪，上应太白星，太冲绝者，死不治。岁水太过，寒气流行，邪害心火，上应辰星，神门绝者，死不治。

《六元正纪大论》帝曰：六位之气，盈虚何如？岐伯曰：太少异也。太者之至徐而常，少者暴而亡。木郁之发，甚则耳鸣眩转，目不识人，善暴僵仆。火郁之发，甚则瞀闷懊[image: ]
 ，善暴死。

《六微旨大论》曰：天符为执法，岁位为行令，太一天符为贵人。帝曰：邪之中也奈何？岐伯曰：中执法者，其病速而危；中行令者，其病徐而持；中贵人者，其病暴而死。帝曰：位之易也何如？曰：君位臣则顺，臣位君则逆。逆则其病近，其害速；顺则其病远，其害微。所谓二火也。

《本病论》帝曰：人气不足，天气如虚，人神失守，神光不聚，邪鬼外干，致有夭亡，可得闻乎？岐伯曰：人之五脏，一脏不足，又会天虚，感邪之至也。人忧愁思虑即伤心，又或遇少阴司天，天数不及，此即天气人气同虚也。又遇惊而夺精，汗出于心，因而三虚，神明失守，却遇火不及之岁，有黑尸鬼见之，令人暴亡。人饮食劳倦即伤脾，又或遇太阴司天，天数不及，此即人虚而天虚也。又遇饮食饱甚，汗出于胃，醉饱行房，汗出于脾，因而三虚，脾神失守，却遇土不及之年，即有青尸鬼见之，令人卒亡。人久坐湿地，强力入水即伤肾，因而三虚，肾神失守，却遇水不及之年，有黄尸鬼至，令人暴亡。人或恚怒，气逆上而不下即伤肝，又遇厥阴司天，天数不及，此谓天虚人虚也。又遇疾走恐惧，汗出于肝，神位失守，神光不聚，又遇木不及之年，有白尸鬼见之，令人暴亡也。以上五失守者，天虚而人虚也，神游失守其位，即有五尸鬼干人，令人暴亡也，谓之曰尸厥。此谓得守者生，失守者死；得神者昌，失神者亡。


诸经死证 七


《经脉篇》曰：手太阴气绝则皮毛焦。太阴者，行气温于皮毛者也，故气不荣则皮毛焦，皮毛焦则津液去皮节，津液去皮节则爪枯毛折，毛折者则毛先死，丙笃丁死，火胜金也。手少阴气绝则脉不通，脉不通则血不流，血不流则髦色不泽，故其面黑如漆柴者，血先死，壬笃癸死，水胜火也。足太阴气绝者，则脉不荣肌肉。唇舌者，肌肉之本也。脉不荣则肌肉软，肌肉软则舌萎人中满，人中满则唇反，唇反者肉先死，甲笃乙死，木胜土也。足少阴气绝则骨枯。少阴者，冬脉也，伏行而濡骨髓者也。故骨不濡则肉不能著也，骨肉不相亲则肉软却，肉软却故齿长而垢，发无泽，发无泽者骨先死，戊笃己死，土胜水也。足厥阴气绝则筋绝。厥阴者，肝脉也，肝者筋之合也，筋者聚于阴器而脉络于舌本也。故脉弗荣则筋急，筋急则引舌与卵，故唇青舌卷卵缩则筋先死，庚笃辛死，金胜木也。五阴气俱绝则目系转，转则目运，目运者为志先死，志先死则远一日半死矣。六阳气绝则阴与阳相离，离则腠理发泄，绝汗乃出，故旦占夕死，夕占旦死。

《诊要经终论》帝曰：愿闻十二经脉之终奈何？岐伯曰：太阳之脉，其终也戴眼反折瘛疭，其色白，绝汗乃出，出则死矣。少阳终者，耳聋百节皆纵，目睘绝系，绝系一日半死，其死也色先青白，乃死矣。阳明终者，口目动作，善惊妄言，色黄，其上下经盛，不仁则终矣。少阴终者，面黑齿长而垢，腹胀闭，上下不通而终矣。太阴终者，腹胀闭不得息，善噫善呕，呕则逆，逆则面赤，不逆则上下不通，不通则面黑皮毛焦而终矣。厥阴终者，中热嗌干，善溺心烦，甚则舌卷卵上缩而终矣。此十二经之所败也。

诸病死证 八


《脉要精微论》曰：五脏者，中之守也。言而微，终日乃复言者，此夺气也。衣被不敛，言语善恶不避亲疏者，此神明之乱也。仓廪不藏者，是门户不要也。水泉不止者，是膀胱不藏也。得守者生，失守者死。夫五脏者，身之强也。头者精明之府，头倾视深，精神将夺矣。背者胸中之府，背曲肩垂，府将坏矣。腰者肾之府，转摇不能，肾将惫矣。膝者筋之府，屈伸不能，行则偻附，筋将惫矣。骨者髓之府，不能久立，行则振掉，骨将惫矣。得强则生，失强则死。

《玉版篇》帝曰：诸病皆有逆顺，可得闻乎？岐伯曰：腹胀，身热，脉大，是一逆也。腹鸣而满，四肢清，泄，其脉大，是二逆也。衄而不止，脉大，是三逆也。咳且溲血脱形，其脉小劲，是四逆也。咳，脱形身热，脉小以疾，是五逆也。如是者，不过十五日而死矣。其腹大胀，四末清，脱形，泄甚，是一逆也。腹胀便血，其脉大，时绝，是二逆也。咳溲血，形肉脱，脉搏，是三逆也。呕血，胸满引背，脉小而疾，是四逆也。咳呕腹胀，且飧泄，其脉绝，是五逆也。如是者，不过一时而死矣。

《五禁篇》帝曰：何谓五逆？岐伯曰：热病脉静，汗已出，脉躁盛，是一逆也。病泄，脉洪大，是二逆也。著痹不移，肉破，身热，脉偏绝，是三逆也。淫而夺形，身热，色夭然白，及后下血衃，血衃笃重，是四逆也。寒热夺形，脉坚搏，是谓五逆也。

《玉机真脏论》曰：五实死，五虚死。帝曰：愿闻五实五虚。岐伯曰：脉盛，皮热，腹胀，前后不通，闷瞀，此谓五实；脉细，皮寒，气少，泄利前后，饮食不入，此谓五虚。帝曰：其时有生者何也？岐伯曰：浆粥入胃，注泄止，则虚者活；身汗得后利，则实者活。此其候也。

《宝命全形论》曰：夫盐之味咸者，其气令器津泄；弦绝者，其音嘶败；木敷者，其叶发；病深者，其声哕。人有此三者，是谓坏府，毒药无治，短针无取。

《五色篇》雷公曰：人不病卒死，何以知之？帝曰：大气入于脏腑者，不病而卒死矣。雷公曰：病小愈而卒死者，何以知之？帝曰：赤色出两颧，大如母指者，病虽小愈，必卒死。黑色出于庭，大如母指者，必不病而卒死。

《奇病论》帝曰：有癃者，一日数十溲，此不足也。身热如炭，颈膺如格，人迎躁盛，喘息气逆，此有余也。太阴脉细微如发者，此不足也，其病安在？名为何病？岐伯曰：病在太阴，其盛在胃，颇在肺，病名曰厥，死不治，此所谓五有余二不足也。帝曰：何谓五有余二不足？曰：所谓五有余者，五病之气有余也；二不足者，亦病气之不足也。今外得五有余，内得二不足，此其身不表不里，亦正死明矣。

《阳明脉解篇》曰：阳明厥则喘而惋，惋则恶人。帝曰：或喘而死者，或喘而生者何也？岐伯曰：厥逆连脏则死，连经则生。

《厥论》曰：三阴俱逆，不得前后，使人手足寒，三日死。少阳厥逆，机关不利，腰不可以行，项不可以顾，发肠痈不可治，惊者死。手心主少阴厥逆，心痛引喉，身热，死不可治。详
 《厥逆门
 》。

《通评虚实论》帝曰：消瘅虚实何如？岐伯曰：脉实大，病久可治；脉悬小坚，病久不可治。帝曰：癫疾何如？曰：脉搏大滑，久自已；脉小坚急，死不治。帝曰：癫疾之脉，虚实何如？曰：虚则可治，实则死。帝曰：肠澼便血何如？曰：身热则死，寒则生。肠澼下白沫何如？曰：脉沉则生，脉浮则死。帝曰：肠澼下脓血何如？曰：脉悬绝则死，滑大则生。

《癫狂篇》曰：癫疾者，癫发如狂者，死不治。

《厥病篇》曰：风痹淫泺，病不可已者，足如履冰，时如入汤中，股胫淫泺，烦心头痛，时呕时悗，眩已汗出，久则目眩，悲以喜恐，短气不乐，不出三年死也。真心痛，手足清至节，心痛甚，旦发夕死，夕发旦死。真头痛，头痛甚，脑尽痛，手足寒至节，死不治。

《痹论》帝曰：痹，其时有死者，或疼久者，或易已者，其故何也？岐伯曰：其入脏者死，其留连筋骨间者疼久，其留皮肤间者易已。


伤寒死证 九
 俱详列伤寒瘟疫二门


《热论篇》曰：三阴三阳，五脏六腑皆受病，营卫不行，五脏不通，则死矣。

误治死证 十


《六元正纪大论》曰：大积大聚，其可犯也，衰其大半而止，过者死。

《诊要经终论》曰：凡刺胸腹者，必避五脏。中心者环死，中脾者五日死，中肾者七日死，中肺者五日死，中膈者皆为伤中，其病虽愈，不过一岁死。

《刺禁论》曰：脏有要害，不可不察，肝生于左，肺藏于右，心部于表，肾治于里，脾为之使，胃为之市。膈盲之上，中有父母，七节之傍，中有小心，从之有福，逆之有咎。刺中心，一日死，其动为噫。刺中肝，五日死，其动为语。刺中肾，六日死，其动为嚏。刺中肺，三日死，其动为咳。刺中脾，十日死，其动为吞。刺中胆，一日半死，其动为呕。刺跗上中大脉，血出不止死。刺面中溜脉，不幸为盲。刺头中脑户，入脑立死。刺阴股中大脉，血出不止死。刺臂太阴脉，出血多立死。

《小针解》曰：取五脉者死，言病在中，气不足，但用针尽大泻其诸阴之脉也。取三阳之脉者，唯言尽泻三阳之气，令病人恇然不复也。夺阴者死，言取尺之五里五往者也。夺阳者狂，正言也。所谓五脏之气已绝于内者，脉口气内绝不至，反取其外之病处与阳经之合，有留针以致阳气，阳气至则内重竭，重竭则死矣。其死也无气以动，故静。所谓五脏之气已绝于外者，脉口气外绝不至，反取其四末之输，有留针以致其阴气，阴气至则阳气反入，入则逆，逆则死矣。其死也阴气有余，故躁。

《玉版篇》曰：夫针之与五兵，其孰小乎？能杀生人，不能起死者也。帝曰：愿卒闻之。岐伯曰：经隧者，五脏六腑之大络也，迎而夺之而已矣。帝曰：上下有数乎？曰：迎之五里，中道而止，五至而已，五往而藏之气尽矣，故五五二十五而竭其输矣。此所谓夺其天气者也。帝曰：愿卒闻之。曰：窥门而刺之者，死于家中；入门而刺之者，死于堂上。

痈疽死证 十一


《痈疽篇》《玉版篇》等义，俱详列外科。

绝谷死证 十二


《平人绝谷篇》帝曰：愿闻人之不食，七日而死何也？伯高曰：神者，水谷之精气也。故肠胃之中，常留谷二斗，水一斗五升。故平人日再后，后二升半，一日中五升，七日五七三斗五升，而留水谷尽矣。故平人不食饮七日而死者，水谷精气津液皆尽故也。

乳子死证 十三


《通评虚实论》帝曰：乳子而病热，脉悬小者何如？岐伯曰：手足温则生，寒则死。帝曰：乳子中风热，喘鸣肩息者，脉何如？岐伯曰：喘鸣肩息者，脉实大也，缓则生，急则死。

《论疾诊尺篇》曰：婴儿病，其头毛皆逆上者，必死。

《热病篇》曰：老人婴儿，热而腹满者死。

述 古 十四


华元化曰：不病而五行绝者死。不病而性变者死。不病而暴语妄者死。不病而暴不语者死。不病而喘息者死。不病而强中者死。不病而暴目盲者死。不病而暴肿满者死。不病而大便结者死。不病而暴无脉者死。不病而暴昏冒如醉者死。此内外先尽故也。逆者即死，顺者二年无有生者也。

卷之三十八人集

妇人规上


总论类

妇人九证 一


妇人诸病，本与男子无异，而其有异者，则惟经水胎产之属。故本门亦止列此九证，曰：经脉类，胎孕类，产育类，产后类，带浊类，乳病类，子嗣类，癥瘕类，前阴类。凡此九者，乃其最切之病，不得不另详方论。此外杂证，但与男子相同者，自有各门论治之法，故不以男女分而资赘于此。

论难易二


谚云：宁治十男子，莫治一妇人。此谓妇人之病不易治也。何也？不知妇人之病，本与男子同，而妇人之情，则与男子异。盖以妇人幽居多郁，常无所伸，阴性偏拗，每不可解。加之慈恋爱憎，嫉妒忧恚，罔知义命，每多怨尤。或有怀不能畅遂，或有病不可告人，或信师巫，或畏药饵。故染着坚牢，根深蒂固，而治之有不易耳，此其情之使然也。然尚有人事之难，如寇宗奭引黄帝之论曰：凡治病，察其形气色泽。形气相得，谓之可治；色泽以浮，谓之易已。形气相失，色夭不泽，谓之难治。又曰：诊病之道，观人勇怯、骨肉、皮肤，能知其虚实，以为诊法。故曰：治之要极，无失色脉，此治之大则也。今富贵之家，居奥室之中，处帷幔之内，复有以绵帕蒙其手者，既不能行望色之神，又不能尽切脉之巧。使脉有弗合，未免多问。问之觉繁，必谓医学不精，往往并药不信。不知问亦非易，其有善问者，正非医之善者不能也。望闻问切，欲于四者去其三，吾恐神医不神矣。世之通患，若此最多，此妇人之所以不易也。故凡医家病家，皆当以此为意。

经脉类

经脉之本 三


《上古天真论》曰：女子二七，天癸至，任脉通，太冲脉盛，月事以时下，故有子。盖天癸者，言后天之阴气，阴气足而月事通，是即所为月经也。正以女体属阴，其气应月，月以三旬而一盈，经以三旬而一至，月月如期，经常不变，故谓之月经，又谓之月信。夫经者，常也，一有不调，则失其常度而诸病见矣。然经本阴血，何脏无之？惟脏腑之血皆归冲脉，而冲为五脏六腑之血海，故经言：太冲脉盛，则月事以时下，此可见冲脉为月经之本也。然血气之化，由于水谷，水谷盛则血气亦盛，水谷衰则血气亦衰，而水谷之海，又在阳明。考之《痿论》曰：阳明者，五脏六腑之海，主润宗筋，宗筋主束骨而利机关也。冲脉者，经脉之海也，主渗灌溪谷，与阳明合于宗筋。阴阳总宗筋之会，会于气街，而阳明为之长。是以男精女血，皆由前阴而降。此可见冲脉之血，又总由阳明水谷之所化，而阳明胃气又为冲脉之本也。故月经之本，所重在冲脉，所重在胃气，所重在心脾生化之源耳。其他如七情六淫，饮食起居之失宜者，无非皆心脾胃气之贼。何者当顾，何者当去，学者于此当知所从矣。


经脉诸脏病因 四


女人以血为主，血王则经调，而子嗣身体之盛衰，无不肇端于此。故治妇人之病，当以经血为先。而血之所主，在古方书皆言心主血，肝藏血，脾统血，故凡伤心伤脾伤肝者，均能为经脉之病。又曰：肾为阴中之阴，肾主闭藏；肝为阴中之阳，肝主疏泄。二脏俱有相火，其系上属于心，故心火一动，则相火翕然从之，多致血不静而妄行，此固一说。然相火动而妄行者有之，由火之盛也，若中气脱陷，及门户不固而妄行者亦有之，此由脾肾之虚，不得尽言为火也。再如气道逆而不行者有之，由肝之滞也。若精血败而不行者亦有之，此由真阴之枯竭，其证极多，不得误以为滞也。是固心脾肝肾四脏之病，而独于肺脏多不言及，不知血之行与不行，无不由气。如《经脉别论》云：饮入于胃，游溢精气；上输于脾，脾气散精，上归于肺，通调水道，下输膀胱。水精四布，五经并行。合于四时五行阴阳，揆度以为常也。此言由胃达脾，由脾达肺，而后传布诸经。故血脱者当益气，气滞者当调气，气主于肺，其义可知，是皆诸经之当辨者如此。然其微甚本末，则犹有当辨者。盖其病之肇端，则或由思虑，或由郁怒，或以积劳，或以六淫饮食，多起于心肺肝脾四脏。及其甚也，则四脏相移，必归脾肾。盖阳分日亏，则饮食日减，而脾气胃气竭矣。阴分日亏，则精血日涸，而冲任肾气竭矣。故予曰：阳邪之至，害必归阴；五脏之伤，穷必及肾。此源流之必然，即治疗之要着。故凡治经脉之病，或其未甚，则宜解初病，而先其所因。若其已剧，则必计所归，而专当顾本。甚至脾肾大伤，泉源日涸，由色淡而短少，由短少而断绝，此其枯竭已甚也。昧者无知，犹云积血，而通之破之，祸不旋踵矣。

经不调五


经血为水谷之精气，和调于五脏，洒陈于六腑，乃能入于脉也。凡其源源而来，生化于脾，总统于心，藏受于肝，宣布于肺，施泄于肾，以灌溉一身，在男子则化而为精，妇人则上为乳汁，下归血海而为经脉。但使精气无损，情志调和，饮食得宜，则阳生阴长，而百脉充实，又何不调之有？苟不知慎，则七情之伤为甚，而劳倦次之。又或为欲不谨，强弱相陵，以致冲任不守者，亦复不少。此外则外感内伤，或医药误谬，但伤营气，无不有以致之。凡人有衰弱多病，不耐寒暑，不胜劳役，虽先天禀弱者常有之，然有以气血方长，而纵情亏损，或精血未满，而早为斫伤，致伤生化之源，则终身受害。此未病之先，所当深察而调之者也。若欲调其既病，则惟虚实阴阳四者为要。丹溪曰：先期而至者，血热也；后期而至者，血虚也。王子亨曰：阳太过则先期而至，阴不及则后时而来。其有乍多乍少，断绝不行，崩漏不止，皆由阴阳盛衰所致，是固不调之大略也。然先期而至，虽曰有火，若虚而挟火，则所重在虚，当以养营安血为主。矧亦有无火而先期者，则或补中气，或固命门，皆不宜过用寒凉也。后期而至者，本属血虚，然亦有血热而燥瘀者，不得不为清补，有血逆而留滞者，不得不为疏利。总之，调经之法，但欲得其和平，在详察其脉证耳。若形气脉气俱有余，方可用清用利。然虚者极多，实者极少，故调经之要，贵在补脾胃以资血之源，养肾气以安血之室，知斯二者，则尽善矣。若营气本虚，而不知培养，则未有不日枯而竭者，不可不察也。凡经行之际，大忌寒凉等药，饮食亦然。

初虞世曰：经以月至，有常也。其来过与不及，皆谓之病。若荣血亏损，不能滋养百骸，则发落面黄，羸瘦燥热。燥气盛则金受邪，金受邪则为咳为嗽，为肺痈，为肺痿必矣。但助胃壮气，则荣血生而经自行。若果怒气逆，经闭不行，当用行气破血之剂。

《褚氏遗书·精血篇》曰：男子精未通，而御女以通其精，则五体有不满之处，异日有难状之疾。阴已痿，而思色以降其精，则精不出而内败，小便涩而为淋。精已耗而复竭之，则大小便牵痛，愈痛则愈便，愈便则愈痛。女人天癸既至，逾十年无男子合则不调。未逾十年，思男子合亦不调。不调则旧血不出，新血误行，或渍而入骨，或变而为肿，后虽合而难子。合多则沥枯虚人，产众则血枯杀人。观其精血，思过半矣。

《产宝方·序论》曰：妇人以血为基本，苟能谨于调护，则血气宣行，其神自清，月水如期，血凝成孕。若脾胃虚弱，不能饮食，营卫不足，月经不行，肌肤黄燥，面无光泽，寒热腹痛，难于子息，或带下崩漏。血不流行，则成瘕证。

薛立斋曰：经云：“二阳之病发心脾，有不得隐曲，为女子不月。”故心脾平和，则百骸五脏皆润泽，而经候如常。苟或心脾受伤，则血无所养，亦无所统，而月经不调矣。是故调经者，当理心脾为主。丹溪先生亦曰：先期而至者，血热也；后期而至者，血虚也。窃谓先期而至者，有因脾经血燥，有因脾经郁火，有因肝经怒火，有因血分有热，有因劳役动火。过期而至者，有因脾经血虚，有因肝经血虚，有因气虚血弱。主治之法，脾经血燥者，加味逍遥散。脾经郁滞者，归脾汤。肝经怒火者，加味小柴胡汤。血分有热者，加味四物汤。劳役动火者，补中益气汤。其过期而至者，若脾经血虚，宜人参养营汤。肝经血少，宜六味地黄丸。气虚血弱，宜八珍汤。盖血生于脾，故云脾统血。凡血病，当用苦甘之剂以助其阳气而生阴血，俱属不足也。大凡肝脾血燥，四物汤为主。肝脾血弱，补中益气汤为主。肝脾郁结，归脾汤为主。肝经怒火，加味逍遥散为主。

又曰：胃者卫之源，脾者荣之本。荣出中焦，卫出上焦。卫不足，益之必以辛；荣不足，补之必以甘。甘辛相合，脾胃健而荣卫生，是以气血俱旺也。或因劳心，虚火妄动，月经错行，宜安心补血泻火，此东垣先生治法也。

又曰：人之少有老态，不耐寒暑，不胜劳役，四时迭病。皆因气血方长而劳心亏损，或精血未满而早年斫丧。故其见证，难以名状。若左尺脉虚弱，或细数，是左肾之真阴不足也，用六味丸。右尺脉迟软，或沉细而数欲绝，是命门之相火不足也，用八味丸。至于两尺微弱，是阴阳俱虚，用十补丸。此皆滋其化源也，不可轻用黄柏、知母之类。设或六淫外侵而见证，亦因其气内虚，而外邪溱集耳，尤宜用前药。


调经论外备用方

加味八珍汤妇九四
 　补虚调经


调味养营汤妇九五
 　退热调经


《金匮》胶艾汤妇九三
 　劳伤
 　经血不止


《良方》当归散妇九六
 　妄行不止


四物二连汤妇百十三
 　血虚内热


补肝散妇九二
 　虚弱不调


益阴肾气丸妇一二三
 　血虚不调


丹参散妇九七
 　调经止血


琥珀散妇百二
 　逐瘀通经


白芷散妇一二六
 　固经


《良方》黄龙汤妇八五
 　经后外感


《良方》人参汤妇七七
 　补虚调经


十全大补汤补二十
 　温补气血


六物煎新因二十
 　虚补最妙


血热经早 六


凡血热者，多有先期而至，然必察其阴气之虚实。若形色多赤，或紫而浓，或去多，其脉洪滑，其脏气饮食喜冷畏热，皆火之类也。

治血热有火者，宜清化饮主之。若火之甚者，如抽薪饮之类亦可暂用。但不可以假火作真火，以虚火作实火也。大都热则善流而愆期不止者，如续断、地榆、丹参、茜根、栀子之属皆可用。若微火阴虚而经多早者，治宜滋阴清火，用保阴煎之类主之。所谓经早者，当以每月大概论。所谓血热者，当以通身藏象论。勿以素多不调，而偶见先期者为早；勿以脉证无火，而单以经早者为热。若脉证无火，而经早不及期者，乃其心脾气虚，不能固摄而然。宜大营煎、大补元煎，或五福饮加杜仲、五味子之类主之。此辈极多，若作火治，必误之矣。若一月二三至，或半月，或旬日而至者，此血气败乱之证，当因其寒热而调治之，不得以经早者并论。

血热论外方

《良方》续断汤妇二二


四物二连汤妇百十三


二黄散妇二十


一母丸妇三七


《良方》当归散妇九六


延年益嗣丹妇一三五


《奇效》四物汤妇百十一


子芩散妇一二二


血热经迟 七


血热者经期当早，此营血流利及未甚亏者多有之。其有阴火内烁，血本热而亦每过期限者，此水亏血少，燥涩而然。治宜清火滋阴，以加味四物汤、加减一阴煎、滋阴八味丸之类主之。

血寒经迟 八


凡血寒者，经必后期而至。然血何以寒？血亦惟阳气不足，则寒从中生，而生化失期，是即所谓寒也。至若阴寒由外而入，生冷由内而伤，或至血逆，或为疼痛，是又寒滞之证，非血寒经迟之谓也，当详辨之。

凡阳气不足，血寒经迟者，色多不鲜，或色见沉黑，或涩滞而少，其脉或微或细，或沉弦迟涩，其脏气形气必恶寒喜暖。凡此者，皆无火之证，治宜温养血气，以大营煎、理阴煎之类加减主之。大约寒则多滞，宜加姜、桂、吴茱萸、荜拨之类，甚者须加附子。

血寒论外方

五物煎新因三


乌鸡煎丸妇一四二


增损四物汤妇百十


四神散妇七五


血虚经乱 九


女人血虚者，或迟或早，经多不调。此当察脏气，审阴阳，详参形证脉色，辨而治之，庶无误也。盖血虚之候，或色淡，或涩少，或过期不至，或行后反痛，痛则喜暖喜按，或经后则困惫难支，腰膝如折，或脉息则微弱弦涩，或饮食素少，或形色薄弱。凡经有不调，而值此不足之证，皆不可妄行克削，及寒凉等剂，再伤脾肾，以伐生气，则惟有日甚矣。凡肝脾血虚，微滞微痛者，宜四物汤主之，或加肉桂，或加黄芩，随寒热而用之，自无不可。三阴亏弱，无热无寒，平脏者，宜小营煎、五福饮、六物煎之类主之，此常人最宜之剂。或八珍汤、十全大补汤之类，皆宜择用。三阴亏弱兼阳虚者，宜大营煎、理阴煎之类主之。忧思过度，心脾受伤者，七福饮、归脾汤之类主之。脾土不健，饮食减少，宜燥宜温者，温胃饮、理中汤之类主之。脾土虚陷，不能统摄营气，而为漏为频者，宜五福饮、归脾汤、寿脾煎、秘元煎，或四君子汤加芎归主之。肝虚不能藏血，或多惊惕，或多小腹急痛，宜三阴煎、补肝散之类主之。若阴血虚，水不制火，而邪火盛者，或为夜热盗汗，或为烦渴生痰，是即劳损之渐，速宜调治，用一、二、三、四、五阴等煎，择宜治之，否则恐成血枯也。

肾虚经乱 十


妇人因情欲房室，以致经脉不调者，其病皆在肾经，此证最多，所当辨而治之。凡欲念不遂，沉思积郁，心脾气结，致伤冲任之源，而肾气日消。轻则或早或迟，重则渐成枯闭。此宜兼治心脾肾，以逍遥饮、秘元煎之类主之。若或欲火炽盛，以致真阴日溃者，宜保阴煎、滋阴八味丸之类主之。若房室纵肆不慎者，必伤冲任之流，而肾气不守。治须扃固命门，宜固阴煎、秘元煎之类主之。若左肾真阴不足，而经脉不调者，宜左归饮、左归丸、六味地黄丸之类主之。若右肾真阳不足，而经有不调者，宜右归饮、右归丸、八味地黄丸之类主之。若思郁不解致病者，非得情舒愿遂，多难取效。房室不慎致病者，使非勇于节欲，亦难全恃药饵也。


经期腹痛 十一


经行腹痛，证有虚实。实者或因寒滞，或因血滞，或因热滞。虚者有因血虚，有因气虚。然实痛者，多痛于未行之前，经通而痛自减。虚痛者，于既行之后，血去而痛未止，或血去而痛益甚。大都可按可揉者为虚，拒按拒揉者为实，有滞无滞，于此可察。但实中有虚，虚中亦有实，此当于形气禀质，兼而辨之，当以意察，言不能悉也。

凡妇人经期有气逆作痛，全滞而不虚者，须顺其气，宜调经饮主之。甚者如排气饮之类亦可用。若血瘀不行，全滞无虚者，但破其血，宜通瘀煎主之。若气血俱滞者，宜失笑散主之。若寒滞于经，或因外寒所逆，或素日不慎寒凉，以致凝结不行，则留聚为痛而无虚者，须去其寒，宜调经饮加姜、桂、吴茱萸之类主之，或和胃饮亦可酌用。若血热血燥，以致滞涩不行而作痛者，宜加味四物汤，或用保阴煎去续断加减主之。以上五证，但察其有滞无虚，方是真实，若或兼虚，弗得任行克伐。

凡妇人经行作痛，挟虚者多，全实者少。即如以可按拒按及经前经后辨虚实，固其大法也。然有气血本虚而血未得行者，亦每拒按，故于经前亦常有此证，此以气虚血滞，无力流通而然。但察其形证脉息，凡涉虚弱不足，而经滞作痛者，惟用决津煎、五物煎加减主之，其效如神，或用四神散之类亦可。若痛在经后者，多由血虚，当用大小营煎，随宜加减治之。或四物、八珍俱可用，然必察其寒热虚实以为佐使，自无不效。其有余滞未行者，惟决津煎为妙。凡妇人但遇经期则必作痛，或食则呕吐，肢体困倦，或兼寒热者，是必素禀气血不足，止宜八珍汤、大营煎之类。若虚而寒甚者，宜理阴煎，渐加培补，久必自愈。有因带浊多而虚痛者，亦宜大、小营煎，随其寒热，加佐使主之。

立斋曰：前证若风寒伤脾者，六君加炮姜。思虑伤血者，四物加参术。思虑伤气者，归脾加柴栀。郁怒伤血者，归脾、逍遥兼服。

经痛论外方

温经汤妇百三
 　寒痛


交加散妇百
 　结聚作痛


醋附丸妇百七
 　行膈止痛


牛膝散妇九九
 　通经止痛


姜黄散妇百一
 　逐瘀止痛


当归没药丸妇百六
 　血瘀作痛


玄胡当归散妇九八
 　血逆作痛


琥珀丸妇一三四


崩淋经漏不止 十二


崩漏不止，经乱之甚者也。盖乱则或前或后，漏则不时妄行，由漏而淋，由淋而崩，总因血病，而但以其微甚耳。《阴阳别论》曰：阴虚阳搏谓之崩。《百病始生篇》曰：阳络伤则血外溢，阴络伤则血内溢。故凡阳搏必属阴虚，络伤必致血溢。知斯二者，而崩淋之义及治疗之法，思过半矣。惟是阴虚之说，则但伤营气，无非阴虚而五脏之阴皆能受病，故神伤则血无所主，病在心也。气伤则血无所从，病在肺也。意伤则不能统血摄血，病在脾也。魂伤则不能蓄血藏血，病在肝也。志伤则不能固闭真阴，病在肾也。所以五脏皆有阴虚，五脏皆有阳搏。故病阴虚者，单以脏气受伤，血因之而失守也。病阳搏者，兼以火居阴分，血得热而妄行也。凡治此之法，宜审脏气，宜察阴阳。无火者，求其脏而培之补之。有火者，察其经而清之养之，此不易之良法也。然有火者不得不清，但元气既虚，极多假热，设或不明真假，而误用寒凉，必复伤脾胃，生气日见殆矣。先贤有云：凡下血证，须用四君子辈以收功。又云：若大吐血后，毋以脉认，当急用独参汤救之。厥旨深矣。故凡见血脱等证，必当用甘药先补脾胃，以益发生之气。盖甘能生血，甘能养营，但使脾胃气强，则阳生阴长，而血自归经矣，故曰脾统血。

治崩淋经漏之法，若阴虚血热妄行者，宜保阴煎、加减一阴煎。若火盛迫血妄行而无虚证者，宜徙薪饮、黄芩散，加续断、丹参。若血热兼滑者，宜保阴煎、槐榆散、生地黄汤。若肝经怒火动血者，加味四物汤。若肝经怒火动血，逆气未散者，化肝煎，或保阴煎加减主之。若血有滞逆而妄行者，四物汤、丹参散。若营气不足，血不能调而妄行者，五福饮、四物汤、四君子汤、八珍汤，择宜用之。若脾气虚陷，不能收摄而脱血者，寿脾煎、归脾汤、四君子加芎、归。再甚者，举元煎。若脾肾虚寒，兼呕兼溏泄而畏寒者，理阴煎、五君子煎、理中汤。若阳气大虚脱陷者，四维散。若脾肾阴气不固者，固阴煎、五阴煎、秘元煎。若肝胆气虚，不能藏血者，必多惊恐畏怯，宜五福饮、七福饮、八珍汤。兼阳虚者，仍加姜、桂。若去血过多，血脱气竭者，当速用独参汤提握其气，以防脱绝，或用当归补血汤。若崩淋既久，血滑不禁，宜涩宜固者，龙骨散、如圣散、七灰散之类，同人参兼用之。凡血淋治法，大约如前。但其秽臭脉滑者多火，宜从清凉。若腥臭清寒脉细者多寒，必须温补。其或久病则精去无穷，尾闾易竭，非大加培补不可，惟固阴煎，及十全大补汤之类为宜。

崩淋之病，有暴崩者，有久崩者。暴崩者，其来骤，其治亦易；久崩者，其患深，其治亦难。且凡血因崩去，势必渐少，少而不止，病则为淋。此等证候，未有不由忧思郁怒，先损脾胃，次及冲任而然者。崩淋既久，真阴日亏，多致寒热咳嗽，脉见弦数或豁大等证。此乃元气亏损，阴虚假热之脉，尤当用参、地、归、术甘温之属，以峻培本源，庶可望生。但得胃气未败，受补可救，若不能受补，而日事清凉，以苟延目前，则终非吉兆也。

崩淋病，治有五脏之分，然有可分者，有不可分者。可分者，如心肺居于膈上，二阳脏也，肝脾肾居于膈下，三阴脏也。治阳者宜治其气，治阴者宜治其精，此可分之谓也。然五脏相移，精气相错，此又其不可分者也。即如病本于心，君火受伤，必移困于脾土，故治脾即所以治心也。病本于肺，治节失职，必残及于肾水，故治肾即所以治肺也。脾为中州之官，水谷所司，饷道不资，必五路俱病，不究其母，则必非治脾良策。肝为将军之官，郁怒是病，胜则伐脾，败则自困，不知强弱，则攻补不无倒施。不独此也，且五脏五气，无不相涉，故五脏中皆有神气，皆有肺气，皆有胃气，皆有肝气，皆有肾气。而其中之或此或彼，为利为害，各有互相倚伏之妙。故必悟脏气之大本，其强弱何在？死生之大权，其缓急何在？精气之大要，其消长何在？攻补之大法，其先后何在？斯足称慧然之明哲。若谓心以枣仁、远志，肺以桔梗、麦冬，脾以白术、甘草，肝以青皮、芍药，肾以独活、玄参之类，是不过肤毛之见，又安知性命之道也。诸证皆然，不止崩淋者若此。

妇人于四旬外，经期将断之年，多有渐见阻隔，经期不至者，当此之际，最宜防察。若果气血和平，素无他疾，此固渐止而然，无足虑也。若素多忧郁不调之患，而见此过期阻隔，便有崩决之兆。若隔之浅者，其崩尚轻，隔之久者，其崩必甚，此因隔而崩者也。当预服四物、八珍之类以调之，否则恐其郁久而决，则为患滋大也。若其既崩之后，则当辨其有火无火。有火者，因火逼血，宜保阴煎主之。无火者，因隔而决，或其有滞，当去其故而养其新，宜调经饮先以理之，然后各因其宜，可养则养，用小营煎。可固则固，用固阴煎之类主之。

王叔和曰：五崩何等？曰：白崩者，形如涕；赤崩者，形如绛津；黄崩者，形如烂瓜；青崩者，形如蓝色；黑崩者，形如衃血也。

立斋曰：前证治法，固脾胃亏损，不能摄血归源者，用六君加芎、归、柴胡。若因肝经之火而血下行，用奇效四物汤，或四物加柴、栀、苓、术。若肝经风热而血妄行，用加味逍遥散，或小柴胡加栀、芍、丹皮。若怒动肝火而血沸腾，亦用前药。若脾经郁结而血不归经，用归脾加柴、栀、丹皮。若悲伤胞络而血下崩，用四君加柴、栀、升麻。


附按：

大尹王天成之内，久患崩，自服四物凉血之剂，或作或彻。因怒发热，其血不止，服前药不应，乃主降火，更加胁腹大痛，手足俱冷。余曰：此脾胃虚寒所致。先用附子理中汤，热退痛止。又用济生归脾汤、补中益气汤，崩血顿愈。若泥痛无补法，则误矣。

血崩简易方

一方：治风热血崩，用荆芥穗，灯火烧焦为末，每服一二钱，童便调服。

一方：治血崩，用陈槐花一两，百草霜半两，为末，每服一二钱，烧红秤锤淬酒服。

崩漏论外方

增损四物汤妇百十
 　虚不固摄


一味防风散妇百十五
 　肝经风热血崩


防风黄芩汤妇一二三
 　风热血崩


柏叶散妇一二一
 　虚弱久崩


棕灰散和二一五
 　固涩崩漏


龙脑鸡苏丸和三七二
 　虚火崩淋下血


杀血心痛 十三


陈临川《良方》云：妇人血崩而心痛甚，名曰杀血心痛，由心脾血虚也。若小产去血过多，而心痛甚者亦然。用乌贼鱼骨炒为末，醋汤调下。失血用亦效。

立斋曰：前证若阴血耗散，用乌贼丸收敛之。若瘀血不散，用失笑散行散之。若心血虚弱，用芎归汤补养之。若郁结伤血，用归脾汤调补之。

附案：

一妇人血崩兼心痛三年矣，诸药不应，每痛甚，虚证悉具，面色痿黄。余曰：心主血，盖由去血过多，心无所养，以致作痛，宜用十全大补汤，参术倍之。三十余剂稍愈，百余剂全愈。

愚谓杀血心痛，既由血去过多而心痛甚，明属心无所养，但当专用甘温以养营气，如十全大补汤、大营煎、小营煎、五福饮之类为宜。若失笑散者，惟气滞血逆而用以行之散之则可，必不可以治血虚也。再如乌贼丸，乃《内经·腹中论》用治血枯者，亦恐于血虚心痛未必即效，用者审之。

热入血室 十四


妇人伤寒，或劳役，或怒气，发热，适遇经行，以致热入血室，或血不止，或血不行，令人昼则明了安静，夜则谵语如见鬼状者是也。若热因外邪，由表而入者，宜一柴胡饮，或三柴胡饮，或四柴胡饮，或良方黄龙汤加生地，酌而用之。若或怒或劳，火由内生，其人多汗而无表证者，宜保阴煎、清化饮、当归六黄汤之类加减主之。若病虽渐愈，但元气素弱，而热有未退，血未止者，宜补阴益气煎，或补中益气汤。若脾气素弱，宜归脾汤。血气俱弱者，宜十全大补汤，庶无误矣。若血热多滞者，宜小柴胡汤加丹皮、红花、当归。

辨血色十五


凡血色有辨，固可以察虚实，亦可以察寒热。若血浓而多者，血之盛也；血淡而少者，血之衰也。此固大概之易知者也。至于紫黑之辨，其证有如冰炭，而人多不解，误亦甚矣。盖紫与黑相近，今人但见紫色之血，不分虚实，便谓内热之甚。不知紫赤鲜红，浓而成片成条者，是皆新血妄行，多由内热。紫而兼黑，或散或薄，沉黑色败者，多以真气内损，必属虚寒。由此而甚，则或如屋漏水，或如腐败之宿血，是皆紫黑之变象也。此肝脾大损，阳气大陷之证，当速用甘温，如理阴煎、理中汤、归脾肠、四味回阳饮、补中益气汤之类，单救脾土，则陷者举，脱者固，元气渐复，病无不愈。若尽以紫色作热证，则无不随药而毙矣。凡肠澼、便血之属，无不皆然，学者于此，最有不可忽者。

血枯经闭 十六


《评热病论》曰：月事不来者，胞脉闭也。胞脉者，属心而络于胞中，今气上迫肺，心气不得下通，故月事不来也。

《阴阳别论》曰：二阳之病发心脾，有不得隐曲，女子不月。其传为风消，其传为息贲者，死不治。

《邪气脏腑病形篇》曰：肾脉微涩为不月。

血枯之与血隔，本自不同，盖隔者，阻隔也，枯者，枯竭也。阻隔者，因邪气之隔滞，血有所逆也。枯竭者，因冲任之亏败，源断其流也。凡妇女病损，至旬月半载之后，则未有不闭经者。正因阴竭，所以血枯，枯之为义，无血而然。故或以羸弱，或以困倦，或以咳嗽，或以夜热，或以食饮减少，或以亡血失血，及一切无胀无痛，无阻无隔，而经有久不至者，即无非血枯经闭之候。欲其不枯，无如养营。欲以通之，无如充之。但使雪消则春水自来，血盈则经脉自至，源泉混混，又孰有能阻之者？奈何今之为治者，不论有滞无滞，多兼开导之药，其有甚者，则专以桃仁、红花之类，通利为事。岂知血滞者可通，血枯者不可通也。血既枯矣，而复通之，则枯者愈枯，其与榨干汁者何异？为不知枯字之义耳，为害不小，无或蹈此弊也。此之治法，当与前血虚肾虚二条参而用之。

寇宗奭曰：夫人之生，以血气为本，人之病，未有不先伤血气者。若室女童男，积想在心，思虑过度，多致劳损，男子则神色消散，女子则月水先闭。盖忧愁思虑则伤心，而血逆气竭，神色先散，月水先闭。且心病则不能养脾，故不嗜食。脾虚则金亏，故发嗽。肾水绝则木气不荣，而四肢干萎，故多怒，鬓发焦，筋骨萎。若五脏传遍，则必至于死。此一种于劳中最难治，盖病起于五脏之中，无有已期，药力不可及也。若或自能改易心志，然后用药扶接，如此则可得九死一生。举此为例，其余诸方，可按脉与证而治之。

张氏云：室女月水久不行，切不可用青蒿等凉药。医家多以为室女血热，故以凉药解之，殊不知血得热则行，冷则凝，《养生必用方》言之甚详。此说大有理，不可不知。若经候微少，渐渐不通，手足骨肉烦疼，日渐羸瘦，渐生潮热，其脉微数。此由阴虚血弱，阳往乘之，少水不能减盛火，火逼水涸，耗亡津液。治当养血益阴，慎毋以毒药通之，宜用柏子仁丸、泽兰汤。

立斋曰：夫经水，阴血也。属冲任二脉，主上为乳汁，下为月水。其为患，有因脾胃虚，不能生血而不行者，调而补之。有因脾郁伤血，耗损而不行者，解而补之。有因胃火，血消烁而不行者，清而补之。有因劳伤心，血少而不行者，静而补之。有因怒伤肝，血少而不行者，和而补之。有因肾水亏，不能生肝血而闭者，补脾肺。有因肺气虚，不能行血而闭者，补脾胃。经曰：损其肺者益其气，损其心者调其营卫，损其脾者调其饮食，适其寒温，损其肝者缓其中，损其肾者益其精。审而治之，庶无误矣。五谷入胃，化以为血，以荣四末，内养五脏六腑。若服苦寒之剂，复伤胃气，必致不起。


经闭论外方

通经散攻四五


经脉类论列总方 十七


四君子汤补一


五君子煎新热六


六君子汤补五


四物汤补八


八珍汤补十九


十全大补汤补二十


归脾汤补三二


小营煎新补十五


加味四物汤补九


寿脾煎新热十六


大营煎新补十四


补中益气汤补三十


理阴煎新热三


理中汤热一


附子理中汤热二


保阴煎新寒一


五福饮新补六


补阴益气煎新补十六


五物煎新因三


七福饮新补七


人参养营汤补二一


六物煎新因二十


五阴等煎新补八起至三十止


加减一阴煎新补九


举元煎新补十七


秘元煎新固一


四味回阳饮新热一


固阴煎新固二


逍遥散补九二


加味逍遥散补九三


左归饮新补二


右归饮新补三


当归补血汤补四四


左归丸新补四


右归丸新补五


当归六黄汤寒六五


六味丸补百二十


八味丸补一二一


滋阴八味丸新寒十七


独参汤补三五


十补丸热一七三


奇效四物汤妇百十一


温胃饮新热五


和胃饮新和五


《良方》黄龙汤妇八五


一柴胡饮新散一


三柴胡饮新散三


加味小柴胡汤散二十


四柴胡饮新散四


小柴胡汤散十九


生地黄汤固五七


补肝散妇九二


化肝煎新寒十


调经饮新因四


决津煎新因二


通瘀煎新因五


丹参散妇九七


芎归汤妇四一


如圣散妇百十七


失笑散妇百四


四维散新热十二


四神散妇七五


排气饮新和六


抽薪饮新寒三


徙薪饮新寒四


清化饮新因十三


黄芩散妇一二二


槐榆散妇百十八


龙骨散妇百十六


七灰散妇百十九附绵花子方


乌贼丸妇百九


柏子仁丸妇百八


泽兰汤妇百五


胎孕类

胎 脉 十八


《平人气象论》曰：妇人手少阴脉动甚者，任子也。《阴阳别论》曰：阴搏阳别，谓之有子。《腹中论》曰：何以知怀子之且生也？曰：身有病而无邪脉也。《脉经》曰：尺中之脉，按之不绝，法妊娠也。滑伯仁曰：三部脉浮沉正等，无他病而不月者，妊也。

凡妇人怀孕者，其血留气聚，胞宫内实，故脉必滑数倍常，此当然也。然有中年受胎，及血气羸弱之妇，则脉见细小不数者亦有之，但于微弱之中，亦必有隐隐滑动之象，此正阴搏阳别之谓，是即妊娠之脉有可辨也。又胎孕之脉数，劳损之脉亦数，大有相似。然损脉之数，多兼弦涩，胎孕之数，必兼和滑，此当于几微中辨其邪气胃气之异，而再审以证，自有显然可见者。

凡辨男女之法，自古及今，无不以阴阳二字为纲领，然言多矛盾，悉属疑似，兹余以坎离之象定之，庶得其要。盖坎为天一之卦，坎中满，阳在内也。离为地二之卦，离中虚，阴在内也。得坎象者为男，得离象者为女。所以男脉多沉实，沉实者，中满之象。女脉多浮虚，浮虚者，中虚之象。无论人之老少强弱，脉之部位大小，但因象察象，无不如响之应，然尤于两尺为最也，足称捷法。

《脉诀》云：欲产之妇脉离经，沉细而滑也同名，夜半觉痛应分旦，来日日午定知生。《质疑》谓离经之脉，即歇至者是也，《启蒙》曰：欲产之妇脉离经，离经之脉认分明，其来小大不调匀，或如雀啄屋漏应腰疼腹痛眼生花，产在须臾却非病。

胎 候 十九


巫方氏《颅囟经》云：一月为胞胎，精血凝也。二月为胎，形始成胚也。三月阳神为三魂。四月阴灵为七魄。五月五形分五脏也。六月六律定六腑也。七月睛窍开，通光明也。八月元神具，降真灵也。九月宫室罗布，以定生人也。十月受气足，万象成也。

《五脏论》有耆婆论曰：一月如珠露，二月如桃花，三月男女分，四月形象具，五月筋骨成，六月毛发生，七月游其魂，男能动左手，八月游其魄，儿能动右手，九月三转身，十月受气足。

孙真人曰：凡儿在胎，一月胚，二月胎，三月有血脉，四月形体成，五月能动，六月诸骨具，七月毛发生，八月脏腑具，九月谷入胃，十月百神备则生矣。生后六十日，瞳子成，能咳笑应和人，百五十日，任脉成，能自反复。百八十日，髋骨成，能独坐。二百十日，掌骨成，能扶伏。三百日，髌骨成，能行也。若不能依期者，必有不平之处。

《巢氏病源论》曰：妊娠一月名胎胚，足厥阴脉养之。二月名始膏，足少阳脉养之。三月名始胎，手心主脉养之。当此之时，血不流行，形象如化，未有定仪，因感而变。欲子端正庄严，常口谈正言，身行正事。欲子美好，宜佩白玉。欲子贤能，宜看诗书，是谓外象而内感者也。四月始成其血脉，手少阳脉养之。五月始成其气，足太阴脉养之。六月始成其筋，足阳明脉养之。七月始成其骨，手太阴脉养之。八月始成肤革，手阳明脉养之。九月始成毛发，足少阴脉养之。十月，五脏六腑、关节、人神皆备，此其大略也。

陈临川曰：尝试推巢氏所论云妊娠脉养之理，若足厥阴，肝脉也，足少阳，胆脉也，为一脏一腑，表里之经，余皆如此。且四时之令，必始于春木，故十二经之养，始于肝胆，所以养胎在一月二月。手心主，心胞络脉也，手少阳，三焦脉也，属火而夏旺，所以养胎在三月四月。手少阴手太阳，乃心脉也，以君主之官，无为而尊也。足太阴，脾脉也，足阳明，胃脉也，属土而旺长夏，所以养胎在五月六月。手太阴，肺脉也，手阳明，大肠脉也，属金而旺秋，所以养胎在七月八月。足少阴，肾脉也，属水而旺冬，所以养胎在九月。又况母之肾脏系于胎，是母之真气，子之所赖也。至十月，儿于母腹之中，受足诸脏气脉所养，然后待时而生。此论诚有至理，世更有明之者，亦未有过于巢氏之论矣，余因述其说。

——胎有男女之辨。《易》曰：乾道成男，坤道成女。《颅囟经》曰：三阳所会则生男，三阴所会则生女。葛仙翁曰：男从父气，女从母气。《圣济经》曰：天之德，地之气，阴阳之和，流薄于一体，因气而左动则属阳，阳资之则成男。因气而右动则属阴，阴资之则成女。是以胎有男女，则成有迟速，体有阴阳，则怀有向背。故男动在三月，阳性早也。女动在五月，阴性迟也。女胎背母而怀，故母子腹软。男胎面母而怀，故母之腹硬。此皆得理之谈，所当察也。至若褚氏以精血之先后言男女，《道藏经》以一日、二日、三日、五日得者为男等说，总属臆度渺茫，非有确见也。余不敢遵信，故别有微论，列《子嗣类》。


安 胎 二十


凡妊娠胎气不安者，证本非一，治亦不同。盖胎气不安，必有所因，或虚或实，或寒或热，皆能为胎气之病，去其所病，便是安胎之法。故安胎之方不可执，亦不可泥其月数，但当随证随经，因其病而药之，乃为至善。若谓白术、黄芩乃安胎之圣药，执而用之，鲜不误矣。

——胎气有寒而不安者，其证或吞酸吐酸，或呕恶胀满，或喜热畏凉，或下寒泄泻，或脉多沉细，或绝无火证，而胎有不安者，皆属阳虚寒证，但温其中而胎自安矣，宜用温胃饮、理阴煎之类加减主之。亦当以平素之脏气，察其何如，酌而用之。

——胎气有热而不安者，其证必多烦热，或渴或躁，或上下不清，或漏血溺赤，或六脉滑数等证，宜凉胎饮、保阴煎之类主之。若但热无虚者，如枳壳汤、一母丸、黄芩散之类，皆可择用，清其火则胎自安矣。

——胎气有虚而不安者，最费调停。然有先天虚者，有后天虚者，胎元攸系，尽在于此。先天虚者，由于禀赋，当随其阴阳之偏，渐加培补，万毋欲速，以期保全。后天虚者，由于人事，凡色欲劳倦、饮食七情之类，皆能伤及胎气。治此者，当察其所致之由，因病而调，仍加戒慎可也。然总之不离于血气之虚，皆当以胎元饮为主。若心脾气虚于上者，宜逍遥饮、归脾汤、寿脾煎之类主之。若肝肾不足于下者，宜左归饮、右归饮、固阴煎主之。若气血俱虚者，宜五福饮、八珍汤、十全大补汤之类主之。若脾肾气虚而兼带浊者，宜秘元煎、菟丝煎之类主之。若多呕恶者，当随前证前方，各加二陈汤之类以和之。凡治虚证，贵在随机应变，诚有不可以凿执言者。

——胎气有实滞气滞，凡为恶阻、为胀满而不安者，惟其素本不虚，而或多郁滞者乃有之，但察其所由而开之导之，诸治实者固无难也。呕吐不止者，二陈汤加枳壳、砂仁主之，或用人参橘皮汤亦妙。食滞胀满不安者，小和中饮加减主之。肝气滞逆，胀满不安者，解肝煎主之。怒动肝气兼火者，化肝煎主之。脾肺气滞，上攻作痛者，紫苏饮主之。气滞兼痰者，四七汤、二陈汤加当归主之。气滞兼火，为胀为烦者，枳壳汤、束胎丸之类主之。

王节斋曰：调理妊妇，在于清热养血，白术补脾，为安胎君药，条实黄芩为安胎圣药，清热故也，暑月宜加用之。此一说者，虽若有理，而实有大病，不可不辨也。夫孕之胎气，必随母之脏气，大都阴虚者多热气，阳虚者多寒气，寒之则寒，热之则热者，是为平气。今以十人言之，则寒者居其三，热者居其三，平者居其四，此大较也。若谓受胎之后，必增内热，自与常人不同，则何以治恶阻者必用二陈、六君、生姜、半夏之属而后效？其果增热否乎？故治热宜黄芩，寒则不宜也，非惟寒者不宜，即平气者亦不宜。盖凡今之胎妇，气实者少，气虚者多。气虚则阳虚，而再用黄芩，有即受其损而病者，有用时虽或未觉，而阴损胎元，暗残母气，以致产妇羸困，或儿多脾病者，多由乎此。奈今人不能察理，但以圣药二字认为胎家必用之药，无论人之阴阳强弱，凡属安胎，无不用之，其害盖不少矣。至若白术，虽善安胎，然或用不得善，则其性燥而气闭，故凡阴虚者非可独用，气滞者亦当权宜。是以用药之难，当如盘珠，有不可胶柱而鼓瑟也。

立斋曰：妊娠若元气不实，发热倦怠，或胎气不安，用当归散。因气恼，加枳壳。胸有痞闷，再加苏梗。或作痛，加柴胡。若饮食不甘，或欲呕吐，用六君加紫苏、枳壳。若恶阻呕逆，头眩体倦，用参橘散，未应，用六君子汤。若恶阻呕吐，不食烦闷，亦用参橘散之类。若顿仆胎动，腹痛下血，用胶艾汤，未应，用八珍加胶、艾。若顿仆、毒药，腰痛短气，用阿胶散，未应，煎送知母丸。若顿仆胎伤，下血腹痛，用佛手散，未应，用八珍送知母丸。若心惊胆怯，烦闷不安，名子烦，用竹叶汤。未应，血虚佐以四物，气虚佐以四君。若下血不止，名胎漏，血虚用二黄散，血去多用八珍汤。未应，用补中益气汤。若因事而动，下血，用枳壳汤加生熟地黄。未应，或作痛，更加当归。血不止，八珍加胶艾。若不时作痛，或小腹重坠，名胎痛，用地黄当归汤，未应，加参、术、陈皮。或因脾气虚，用四君加归、地。中气虚，用补中益气汤。若面目虚浮，肢体如水气，名子肿，用全生白术散。未应，用六君子汤。下部肿甚，用补中益气倍加茯苓。或因饮食失宜，呕吐泄泻，此是脾胃亏损，用六君子汤。若足指发肿，渐至腿膝，喘闷不安，或足指缝出水，名水气，用天仙藤散。脾胃虚弱，兼以四君子。内热晡热，兼逍遥散。若小便涩少，或成淋沥，名子淋，用安营散。不应，兼八珍汤。腿足转筋，而小便不利，急用八味丸，缓则不救。若项强筋挛，语涩痰盛，名子痫，用羚羊角散。或饮食停滞，腹胀呕吐，此是脾胃虚弱，而不能消化，用六君子汤。不应，用平胃散加参苓。或胎作胀，或胀作痛，此是脾胃气虚，不能承载，用安胎饮加升麻、白术。不应，用补中益气汤。或脐腹作胀，或小便淋闭，此是脾胃气虚，胎压尿胞，用四物加二陈、参、术，空心服后探吐。药出气定，又服又吐，数次必安。或因劳役所伤，或食煎炒，小便带血，此是血得热而流于胞中，宜清膀胱，用逍遥散。或遗尿不禁，或为频数，此是肝火血热，用加味逍遥散。若胸满腹胀，小便不通，遍身浮肿，名胎水不利，用鲤鱼汤，脾胃虚，佐以四君子。病名同而形证异，形证异而病名同，聊见本方。凡用见证之药不应，当分月经治之。

徐东皋曰：胎有不安而腰疼腹痛，甚则至于下坠者，未必不由气血虚，无所营养而使之然也。夫胎之在腹，如果之在枝，枝枯则果落，固理之自然。妇人性偏恣欲，火动于中，亦能致胎不安，而有坠者，大抵不外乎属虚属火二者之间，清热养血之治尽之矣。此外有二因动胎者，又不可不知也。有因母病动胎者，但疗母病则胎自稳，有因触伤动胎者，当以安胎药二三剂而胎自安。


安胎论外方

茯苓丸妇三九
 　温胃安胎


黄芪汤妇九
 　气虚胎动


七味阿胶散妇八
 　胎动腹痛


泰山盘石散妇三


千金保孕丸妇三六


《良方》白术散妇十一
 　胎热


三味白术汤妇十二
 　胎热心痛


益母地黄汤妇十七
 　跌坠腹痛


钩藤散妇十
 　胎动腹痛


醋附丸妇百七
 　胎滞不安


独圣散妇十八
 　顺气安胎


探胎饮妇十五


肾着汤热一二九
 　妊娠脚肿


当归黄芪汤妇九八
 　妊娠不利


滑胎枳壳散妇二四
 　瘦胎


恶 阻 二一


妊娠之妇，每多恶心呕吐，胀满不食，《巢氏病源》谓之恶阻。此证惟胃气弱而兼滞者多有之。或嗜酸择食，或肢体困倦，或烦闷胀满，皆其候也。然亦有虚实不同，所当辨而治之。

凡恶阻多由胃虚气滞，然亦有素本不虚，而忽受胎妊，则冲任上壅，气不下行，故为呕逆等证。及三月余而呕吐渐止者，何也？盖胎元渐大，则脏气仅供胎气，故无暇上逆矣。凡治此者，宜以半夏茯苓汤、人参橘皮汤之类，随宜调理，使之渐安，必俟及期，方得帖然也。若中脘多痰者，用二陈加枳壳，或用半夏茯苓汤。或饮食停滞作胀者，宜小和中饮加减主之。若气逆作胀者，宜半夏茯苓汤加枳壳、苏梗、香附。若脾胃气虚者，宜五味异功散、六君子汤、人参橘皮汤之类主之。若胃虚兼寒多呕者，宜六味异功煎、温胃饮之类主之。若肝肾阳虚作呕者，宜理阴煎主之。

立斋曰：半夏乃健脾气、化痰滞之主药也。脾胃虚弱而呕吐，或痰涎壅滞，饮食少思，胎不安，必用茯苓半夏汤，倍加白术，以半夏、白术、茯苓、陈皮、砂仁善能安胎气，健脾胃，予常用，验矣。

恶阻论外方

四味白术散妇十三
 　胃虚吐水


茯苓丸妇三九
 　养胃温胃
 ，痞闷
 ，恶食


竹茹汤妇三三
 　清痰止呕


乌附丸妇三五
 　和气养胃


胎气上逼 二二


妊娠将理失宜，或七情郁怒，以致气逆，多有上逼之证。若气逆气实而胀逼者，宜解肝煎。若胃寒气实而逼者，宜和胃饮。若胃火兼滞者，宜枳壳汤。若脾虚兼滞者，宜紫苏饮。如脾虚而气不行者，宜四君子汤，甚者八珍汤。若脾气虚而兼寒者，宜五君子煎。若脾肾虚寒不行者，宜理阴煎。若脾肾气虚兼火者，宜逍遥散，或加黄芩、枳壳、砂仁。若胎死腹中，冷气上逼，呕恶面青者，治如后胎动欲堕条。

一方，治胎气上逼，热痛下血，或烦闷困笃。

用葱二十茎，水浓煮饮之。胎未死即安，胎已死即下。未效再服。若胎动烦躁，唇口青黑，手足厥冷，须用当归汤。

胎 漏 二三


妊妇经血不固者，谓之胎漏。而胎漏之由，有因胎气者，有因病气者。而胎气之由，亦有二焉。余尝诊一妇人，脉见滑数，而别无风热等病，问其经脉，则如常不断，而但较前略少耳。余曰：此必受妊者也，因胎小血盛有余而然。后于三月之外经脉方止。果产一男。故胎妊之妇多有此类。今常见怀胎七八个月而生子，人但以血止为度，谓之不足月。然其受胎于未止之前，至此而足而实，人所不知也。第此等胎气，亦有阴阳盛衰之辨，如母气壮盛，荫胎有余而血之溢者，其血虽漏而生子仍不弱，此阴之强也，不必治之。若父气薄弱，胎有不能全受而血之漏者，乃以精血俱亏，而生子必萎小，此阳之衰也，而亦人所不知也。凡此皆先天之由，若无可以为力者。然栽培根本，岂果无斡旋之道乎？第见有于无之目及转强于弱之手，为不易得，是乌可以寻常语也。至若因病而漏者，亦不过因病治之而已耳。

妊娠血热而漏者，保阴煎、清化饮择而用之。怒动肝火漏血者，保阴煎，甚者化肝煎主之。脾虚不能摄血者，寿脾煎、四君子之类主之。脾虚血热气滞者，四圣散主之。脾肾兼虚者，五阴煎主之。三焦气血俱虚者，五福饮、七福饮之类主之。劳倦伤而动血者，寿脾煎、归脾汤主之。偶因伤触动血者，五福饮、安胎散主之。冲任气虚，不能约制，血滑易动者，固阴煎、秘元煎主之。

立斋曰：前证若因气热，用防风黄芩丸。若因血热，用加味逍遥散。若因血虚，用二黄散。若因血去太多，用八珍汤，未应，补中益气汤。若因肝火，用柴胡清肝散。若因脾火，用加味归脾汤。若因事下血作痛，用八珍汤加阿胶、熟艾。若因脾胃虚弱，用补中益气汤加五味子。若因脾胃虚陷，用前汤，倍用升麻、柴胡。若晡热内热，宜用逍遥散。

胎漏论外方

安胎寄生汤妇十九
 　下血腰痛


当归芍药汤妇十六
 　急痛去血


妊娠卒然下血 二四


妊娠忽然下血，其证有四：或因火热迫血则妄行，或因郁怒气逆则动血，或因损触胎气，胞宫受伤而下血，或因脾肾气陷，命门不固而脱血。凡此皆动血之最者也，不速为调理，则必致堕胎矣。然治此者，必先察其血去之多少，及于血去之后，尤当察其邪之微甚，如火犹未清，仍当清火，气犹未顺，仍当顺气。若因邪而动血，血去而营虚，则速当专顾元气以防脱陷。此中或当治标，或当救本，或当兼标本而调理之，倘不知先后缓急，将恐治标未已，而救本无暇也，当详察之。

若火盛迫血妄行者，当察其火之微甚。火之微者，凉胎饮。稍甚者，徙薪饮。再甚者，保阴煎、子芩散。若肝经有风热而血下者，宜防风黄芩丸。若怒气伤肝，气逆血动而暴至者，宜保阴煎。若气有未顺而胀满者，四七汤、二陈汤，或加芎、归之类。若兼肝火者，宜化肝煎。若触损胎气，胞宫受伤而血下者，宜安胎散、胶艾汤，去血多者，倍加人参。若从高坠下，伤动胎气而下血者，宜益母地黄汤、安胎散，若因惊气虚而陷者，仍加人参。若脾胃素弱，或偶因伤脾下血者，宜寿脾煎、归脾汤。或中气下陷者，补中益气汤。若血虚微热，漏血尿血者，续断汤。以上诸动血证，若去血未多，血无所积，胎未至伤而不止者，宜凉则凉，宜补则补，惟以安之固之为主治。若血已离位，蓄积胞宫，为胀为痛，而余血未出者，欲以留之，有不可得，欲去其血而不伤营气，则惟四物汤大加当归为最宜也。若察其胎气已动，势有难留，则五物煎、决津煎皆切要之药。

一方：治顿仆胎动。用川芎末二钱，酒下二三服，胎生即安，胎死即下。

又方：治同前。用砂仁和皮炒为末，每服二钱，米饮下，腹热即安。


胎动欲堕 二五


妊娠胎气伤动者，凡跌扑，怒气，虚弱，劳倦，药食误犯，房室不慎，皆能致之。若因母病而胎动，但治其母。若因胎动而母病，但安其胎。轻者转动不安，或微见血，察其不甚，速宜安之，用前安胎及卒然下血等法。若腹痛血多，腰酸下坠，势有难留者，无如决津煎、为妥当。若其势甚而舌青面赤，胀满呕恶，或冷气上逼者，儿已死矣。若面青吐沫舌赤，是母死也。若面舌唇吻俱青，口中沫出，是母子俱死也。若胎已死，当速去其胎以救其母，气血虚者，惟用决津煎最妙。如不应而胀痛上逼，势不容缓者，急用平胃散一两，酒水各半煎，投朴硝五钱，热服之，或用朴硝一两，以童便调服，则逐而下矣，下后随证调补之。如无胀急，则但用决津煎加朴硝，则死胎自下。

凡气血衰弱，无以滋养其胎，或母有弱病，度其终不能成者，莫若下之，以免他患，宜桂心散，或下胎小品方。

数堕胎二六


夫胎以阳生阴长，气行血随，营卫调和，则及期而产。若或滋养之机少有间断，则源流不继而胎不固矣。譬之种植者，津液一有不到，则枝枯而果落，藤萎而花坠。故《五常政大论》曰：根于中者，命曰神机，神去则机息。根于外者，命曰气立，气止则化绝。正此之谓也。凡妊娠之数见坠胎者，必以气脉亏损而然。而亏损之由，有禀质之素弱者，有年力之衰残者，有忧怒劳苦而困其精力者，有色欲不慎而盗损其生气者。此外如跌扑饮食之类，皆能伤其气脉，气脉有伤而胎可无恙者，非先天之最完固者不能，而常人则未之有也。且胎怀十月，经养各有所主，所以屡见小产堕胎者，多在三个月及五月七月之间，而下次之堕必如期复然。正以先次伤此一经，而再值此经，则遇阙不能过矣。况妇人肾以系胞，而腰为肾之府，故胎妊之妇最虑腰痛，痛甚则坠，不可不防。故凡畏堕胎者，必当察此所伤之由，而切为戒慎。凡治堕胎者，必当察此养胎之源，而预培其损，保胎之法，无出于此。若待临期，恐无及也。

凡胎孕不固，无非气血损伤之病，盖气虚则提摄不固，血虚则灌溉不周，所以多致小产。故善保胎者，必当专顾血虚，宜以胎元饮为主而加减用之。其次则芍药芎归汤，再次则泰山盘石散或千金保孕丸，皆有夺造化之功，所当酌用者也。又凡胎热者血易动，血动者胎不安，故堕于内热而虚者，亦常有之。若脾气虚而血热者，宜四圣散。肝肾虚而血热者，宜凉胎饮。肝脾虚而血热者，宜固胎煎。又立斋法，治血虚血热、数坠胎者，于调补之外，时值初夏，教以浓煎白术汤下黄芩末二钱，与数十帖，得保而生，亦可法也。此外，凡有他证而胎不安者，当于《安胎》条中酌而治之。

胎不长二七


妊娠胎气本乎血气，胎不长者，亦惟血气之不足耳。故于受胎之后而漏血不止者有之，血不归胎也。妇人中年血气衰败者有之，泉源日涸也。妇人多脾胃病者有之，仓廪薄则化源亏而冲任穷也。妇人多郁怒者有之，肝气逆则血有不调而胎失所养也。或以血气寒而不长者，阳气衰则生气少也。或以血热而不长者，火邪盛则真阴损也。凡诸病此者，则宜补宜固，宜温宜清，但因其病而随机应之，则或以及期，或以过月，胎气渐充，自无不长。惟是年迈血衰而然者，数在天矣，有非可以人力为也。

鬼 胎 二八


妇人有鬼胎之说，岂虚无之鬼气，果能袭人胞宫而遂得成形者乎？此不过由本妇之气质，盖或以邪思蓄注，血随气结而不散；或以冲任滞逆，脉道壅瘀而不行，是皆内因之病，而必非外来之邪，盖即血癥气瘕之类耳。当即以癥瘕之法治之，详见本条。此外如狐魅异类之遇者，则实有所受而又非鬼胎之谓，亦当于癥瘕类求法下之。又凡鬼胎之病，必以血气不足而兼凝滞者多有之，但见经候不调而预为调补，则必无是病。若其既病，则亦当以调补元气为主，而继以去积之药乃可也。然用补之外，而欲于补中兼行者，无如决津煎。欲去其滞而不至猛峻者，无如通瘀煎。既加调补而欲直攻其病者，则夺命丹、回生丹皆可酌用，或以当归、红花煎浓汤，送赤金豆亦妙。

妊娠药禁 二九


蚖斑水蛭及虻虫，乌头附子配天雄，野葛水银并巴豆，牛膝薏苡与蜈蚣，棱莪代赭芫花麝，大戟蛇蜕黄雌雄，牙硝芒硝牡丹桂，槐花牵牛皂角同，半夏南星与通草，瞿麦干姜桃仁通，硇砂干漆蟹甲爪，地胆茅根莫用好。出《便产须知》

妊娠寡欲 三十


妊娠之妇，大宜寡欲，其在妇人多所不知，其在男子而亦多有不知者，近乎愚矣。凡胎元之强弱，产育难易，及产后崩淋经脉之病，无不悉由乎此。其为故也，盖以胎神巩固之日，极宜保护宫城，使不知慎而多动欲火，盗泄阴精，则藩篱由不固而伤，血气由不聚而乱，子女由元亏而夭，而阴分之病亦无不由此而百出矣。此妇人之最宜慎者，知者不可不察。

胎孕类论列总方

四君子汤补一


五君子煎新热六


六君子汤补五


四物汤补八


八珍汤补十九


十全大补汤补二十


五物煎新因三


五阴煎新补十一


补中益气汤补三十


五福饮新补六


七福饮新补七


五味异功散补四


温胃饮新热五


和胃饮新和五


六味异功煎新热七


寿脾煎新热十六


归脾汤补三二


加味归脾汤补三三


逍遥饮新因一


逍遥散补九二


加味逍遥散补九三


左归饮新补二


右归饮新补三


地黄当归汤妇四


凉胎饮新因八


固胎煎新因七


全生白术散妇十四


安胎散妇二


安胎饮妇一


泰山盘石散妇三


胎元饮新因六


安营散妇一二九


千金保孕丸妇三六


理阴煎新热三


固阴煎新固二


茯苓半夏汤和十二


保阴煎新寒一


秘元煎新固一


半夏茯苓汤妇三四


当归散妇九六


当归汤妇五


益母地黄汤妇十七


八味丸补一二二


参橘散妇三二


人参橘皮汤妇三二


续断汤妇二二


菟丝煎新固三


柴胡清肝饮寒五九


阿胶散妇六


胶艾汤妇七


防风黄芩丸妇一二三


佛手散妇四一


决津煎新因二


芍药芎归汤妇四六


束胎丸妇三八


鲤鱼汤妇二六


通瘀煎新因五


化肝煎新寒十


解肝煎新和十一


枳壳汤妇二三


竹叶汤妇二七


二黄散妇二十


清化饮新因十三


子芩散妇一二二


一母丸妇三七


知母丸妇三七


黄芩散妇一二二


徙薪饮新寒四


平胃散和十七


回生丹妇六六


夺命丹妇六五


二陈汤和一


四圣散妇二一


四七汤和九七


紫苏饮妇二八


天仙藤散妇三十


羚羊角散妇三一


桂心散妇五四


赤金豆新攻二


小和中饮新和八


下胎小品方妇五六


景岳全书卷之三十八终


卷之三十九人集

妇人规下


产育类

滑 胎 三二


妊娠滑胎之法，惟欲其坐草之期易而且速，而难易之由，则在血之盈虚，不在药之滑利。盖血多则润而产必易，血亏则涩而产必难，故于未产之前，但宜以培养气血为主，而预为之地，如四物汤、滑胎煎、五福饮、小营煎、八珍汤之类，即皆滑胎之要药。若不知此而过用滑利等物，或产期未近，无火无滞而妄用清火行气，沉降苦寒等药，必皆暗残营气，走泄真阴，多致血亏气陷，反为临期大害。若果肥盛气实者，则紫苏饮、保生无忧散、滑胎枳壳散之类，皆可择用。

催 生 三三


凡妊娠胎元完足，弥月而产，熟落有期，非可摧也。所谓催生者，亦不过助其血气而利导之耳。直待临期，乃可用脱花煎或滑胎煎，随证加减主之。或经日久产，母困倦难生，俱宜服滑胎煎，以助其气血，令儿速生。其有气虚无力，艰于传送者，必用独参汤，随多少接济其力，皆为催生要法。若期未至而妄用行气导血等剂以为催生，亦犹摘方苞之萼，揠宋人之苗耳。

——临盆将产，腹痛已甚，凡催生之药，无如脱花煎，少用肉桂五七分为最稳最妙；若气虚无力者，加人参二三钱，虚甚者，任意加用之。

——催生若水血下多，子道干涩难出者，宜用滑利之物，如猪脂、蜜、酥油、葱白、葵子、牛乳、滑石、榆白皮之类以润之，亦济急之法也。

滑胎催生论外方

达生散妇四十


生化汤妇四十二


加味芎归汤妇四十四
 　难产


《良方》当归汤妇五
 　滑胎
 　催生


《经验》滑石散妇五十二
 　胎
 干难产


佛手散妇四十一


稳 婆 三四


产妇临盆，必须听其自然，弗宜摧逼，安其神志，勿使惊慌，直待花熟蒂圆，自当落矣。所以凡用稳婆，必须择老成忠厚者，预先嘱之，及至临盆，务令从容镇静，不得用法摧逼。余尝见有稳婆忙冗性急者，恐顾此失彼，因而勉强试汤，分之掐之，逼之使下，多致头身未顺而手足先出，或横或倒，为害不小。若未有紧阵，不可令其动手，切记切记！又有生息不顺，及双胎未下之类，但宜稳密安慰，不可使产母闻知，恐惊则气散，愈难生下。又尝见有奸诡之妇，故为哼讶之声，或轻事重报，以显己能，以图酬谢，因致产妇惊疑，害尤非细，极当慎也。

《立斋医案》载一稳婆云：止有一女，于分娩时，适当巡街侍御行牌取我，视其内室分娩，女为此惊吓，未产而死。后见侍御，更以威颜吩咐。迨视产母，胎虽顺而头偏在一边，此时若以手入推正，可保顺生。因畏其威，不敢施手，但回禀云：此是天生天化，非人力所能，因是子母俱不能救。由此观之，可见产时当用静镇自然，而一毫惊恐疑畏有不可使混于其间者。

产 要 三五


凡孕妇临月，忽然腹痛，或作或止，或一二日，或三五日，胎水少来，但腹痛不密者，名曰弄胎，非当产也。又有一月前或半月前，忽然腹痛如欲产而不产者，名曰试月，亦非产也。凡此腹痛，无论胎水来与不来，俱不妨事，但当宽心候时可也。若果欲生，则痛极连腰，乃将产也。盖肾系于腰，胞系于肾故耳。又试捏产母手中指本节，跳动即当产也。此时儿逼产门，谷道挺迸，水血俱下，方可坐草试汤，瓜熟蒂悬，此乃正产之候也。

——产妇腹痛未甚，且须宽心行动，以便儿身舒转。如腰腹痛甚，有产之兆，即当正身仰卧，或起坐舒伸，务宜安静从容，待儿转身向下，其产必顺而且易，最不宜预为惊扰入手，以致产妇气怯，胞破浆干，使儿转身不易，则必有难产之患。

——产女初觉欲生，便须惜力调养，不可用力妄施，恐致临产乏力。若儿方转身而用力太早，则多致横逆，须待顺而临门，一逼自下。若时候未到，用力徒然。

——临产房中，不宜多人喧嚷惊慌，宜闭户，静以待生。

——将产时，宜食稠软白粥，勿令饥渴以乏气力。亦不宜食硬冷难化之物，恐产时乏力，以致脾虚不能消化，则产后有伤食之病。

——产妇产室，当使温凉得宜。若产在春夏，宜避阳邪，风是也。产在秋冬，宜避阴邪，寒是也。故于盛暑之时，亦不可冲风取凉，以犯外邪。又不宜热甚，致令产母头疼面赤。亦不宜人众，若热气熏蒸，亦致前患。其或有热极烦渴而血晕血溢者，亦可少与凉水，暂以解之，然亦不可多用。若冬末春初，余寒尚盛，产室不可无火，务令下体和暖，衣被亦当温厚，庶不为寒气所侵，可免胎寒血滞难产之患。且产后胎元既落，气血俱去，乘虚感邪，此时极易，故不可不慎。

——凡富贵之家，过于安逸者，每多气血壅滞，常致胎元不能转动。此于未产之先，亦须常为运动，庶使气血流畅，胎易转则产亦易矣。是所当预为留意者。

——妊娠将产，不可詹卜问神，如巫觋之徒哄吓谋利，妄言凶险，祷神祗保，产妇闻之，致生疑惧。夫忧虑则气结滞而不顺，多至难产，所宜戒也。

——产时胞浆不下，但只稳守无妨。若胞浆破后，一二时辰不生，即当服催生等药，如脱花煎、滑胎煎，或益母丸之类。盖浆乃养儿之生，浆干不产，必其胎元无力，愈迟则愈干，力愈乏，所以速宜催之。

——产妇与酒，不可多而致醉，凡产前醉则乏力而四肢不用。产后酒多，恐引入血分四肢，致后日有动血，及四肢无力，髓骨酸痛之患。


六逆产三六


一、横生者，以儿方转身，产母用力逼之太早，故致儿身未顺而先露手臂。但令母安然仰卧，稳婆以手徐推儿臂下体，令其正直，复以中指摸其肩，弗使脐带攀系即生。

二、倒生者，因儿未及转身，产母努力，故令儿先露足。令母正卧，以手徐推足入，良久仍推儿身，徐俟转正近门即生。

三、偏生者，因儿未顺生路，产母努力，逼儿头偏一边，虽若露顶，实额角也，亦照前法推正即生。若儿顶后骨偏拄谷道旁，以手从外后傍轻轻托正即生。

四、碍产者，儿身虽顺，门路虽正，但不能下，乃因胎转时脐带绊肩而然。令产母仰卧以手轻推儿向上，乃用中指按儿两肩，理顺脐带即生。

五、坐产者，因儿将产，其母疲倦，久坐椅褥，抵其生路而然。须用手巾一条拴系高处，令产母以手攀之，轻轻屈足舒伸以开生路，儿即顺生。

六、盘肠产者，临产母肠先出，子产而肠未收，故曰盘肠产。古法以醋水各半盏，默然噀产母面背则收。一法：以蓖麻子四十九粒，研烂，涂母头顶，待肠收上，急洗去。俗以水噀面背惊之而肠亦收，但恐惊则气散，反致他疾，戒之。

一方：治横逆产难，令产母仰卧，以小针刺儿手脚心三五次，用盐擦之，手脚即缩上，转身即生。

一方：治盘肠产，以半夏为末，用少许搐鼻中，肠自上。

又方：用大纸捻以麻油润渗，点着吹灭，以烟熏产妇鼻中，肠即上。

又方：肠出，盛以洁净漆器，浓煎黄芪汤浸之，肠即上。

胞破难产 三七


凡产妇胎未顺而胞先破者，其因有二，盖一有母质薄弱，胞衣不固，因儿转动，随触而破者，此气血之虚也。一有儿身未转，以坐草太早，用力太过，而胞先破者，此举动之伤也。若胞破久而水血干，产路涩则儿难下，宜急用大料四物汤，或五物煎、脱花煎、滑胎煎、五福饮、当归汤之类，助其气血，并浓煎葱汤熏洗产户，使其暖而气达，则自当顺下。若持久力乏，血已耗涸，则甚危矣。当用八珍汤料一斤，益母草四两，水数碗煎熟，不时饮之，亦有得生者。或以黄芪、芎、归数斤，以大釜煎，药气氤氲满室，使产母口鼻俱受其气，亦良法也。大抵产难之证，多患于郁闷、安佚、富贵之家，治法虽云胎前清气，产后补血，然不可拘泥。若脾胃不健，气血不充，必当预为调补，不然，临产必多患难。

产难经日不下，别无危证者，宜用脱花煎催之，极妥极妙。一医宿客店，治店妇临产数日不生，下体俱冷，无药甚窘。令取椒、橙叶、茱萸共煎汤一盆，令产妇以小凳坐盆内熏洗，良久，小腹皆暖，气温血行，遂产。

一方：以紫苏煎汤熏洗。大抵遇严寒时月，产久伤冷，气血必凝，此熏洗之法，亦要法也。外以淋汤，内以羊肉汤，必效。

一方：令产妇以自己发梢含于口中，令其恶心作呕，即下。亦治胞衣不出。

胞衣不出 三八


胞衣不出，有以气血疲弱，不能传送而停阁不出者。其证但见无力，而别无痛胀，治当补气助血，宜速用决津煎或滑胎煎、保生无忧散、局方黑神散之类主之。有以恶露流入胞中，胀滞不出者。盖儿既脱，胞带必下坠，故胞在腹中，形如仰叶，仰则盛聚血水而胀碍难出。惟老成稳婆多有识者，但以手指顶其胞底，以使血散，或以指摸上口，攀开一角，使恶露倾泻，则腹空自落矣。又一法，以本妇头发，搅入喉中，使之作呕，则气升血散，胞软亦自落矣。凡胎胞不出者多死，授以此法，甚效。若血渗胞中，停蓄既久，而为胀为痛，或喘或急，则非逐血破血不可也，宜速用夺命丹，或用失笑散，以热酒调服，使血散胀消，其衣自下。若气血兼虚者，亦惟决津煎为善。

一方：用蓖麻子仁一两，研烂贴母右足心，衣下速洗去，缓则肠亦出。如肠不收，即以此膏涂脑顶，则肠自入。

一方：用红花一两，酒煮浓汁服。

一法：用产妇鞋底炙热，熨小腹上下，即出。

一方：用皂角刺烧为末，每服一钱，温酒调服。

胞衣论外方

牛膝散妇四十九
 　胎衣不下
 、腹胀


气脱血晕 三九


产时胎胞既下，气血俱去，忽尔眼黑头眩，神错口噤，昏不知人，古人多云恶露乘虚上攻，故致血晕。不知此证有二：曰血晕，曰气脱也。若以气脱作血晕，而用辛香逐血化痰等剂，则立刻毙矣，不可不慎也。

——气脱证：产时血既大行，则血去气亦去，多致昏晕不省，微虚者少顷即苏，大虚者脱竭即死。但察其面白眼闭，口开手冷，六脉细微之甚，是即气脱证也。速用人参一二两，急煎浓汤，徐徐灌之，但得下咽，即可救活，若少迟延，则无及矣。余尝救此数人，无不随手而愈，此最要法也。又尝见有禁参而毙者，云新产后不可用参，用参则补住恶血，必致为害，即劝之亦不肯用，直待毙而后悔者亦数人矣。又有云产后必过七日方可用参，此等愚昧讹传，不知始自何人，误人不浅，万万不可信也。

——血晕之证，本由气虚，所以一时昏晕，然血壅痰盛者亦或有之。如果形气脉气俱有余，胸腹胀痛上冲，此血逆证也，宜失笑散。若痰盛气粗，宜二陈汤。如无胀痛气粗之类，悉属气虚，宜大剂芎归汤、八珍汤之类主之。

——猝时昏晕，药有未及，宜烧秤锤令赤，用器盛至床前，以醋沃之，或以醋涂口鼻，令酸气入鼻，收神即醒。或以破旧漆器，或用干漆烧烟熏之，使鼻受其气皆可。但此法惟轻而暴晕者所宜，若气虚之甚而昏厥者，非用大补之剂，终无益也。


儿 初 生 四十
 　初诞法详
 《小儿门
 》

凡婴儿初生，当随手包裹，切不可为风寒所侵。盖儿在腹中，遮护最密，及其初脱胞胎，肌肤脆嫩，极易感邪。若在夏令，自无所虑，但觉稍寒，即须慎之。尝见儿生未久，多有惊风发热抽搐等病者，率由乎此。

——小儿初生，天气微凉即大忌洗沐，恐腠理不密，元气发泄，而外邪乘之也。凡产母分娩艰难，劳伤胎气，多有儿虽脱胞而乏力垂危，或已死者，切不可便断脐带，当急用大纸捻蘸香油，于脐带上往来烧断之，取其阳气以续胎元，俄顷，儿得啼声，即已活矣，且可免胃寒泄泻之病。凡见此者，若以刀断脐带，则子母皆多难保。此出《立斋医案》。

——凡烧带之法，惟素多阳虚及产时气脱者，最宜用之，以助阳气。若母气阳强，或儿声洪亮者，皆不宜用，恐火从脐入，日后致生热毒，则反为害不小。

子死腹中 四一


凡子死腹中者，多以触伤，或犯禁忌，或以胎气薄弱不成而殒，或以胞破血干，持久困败，但察产母腹胀舌黑者，其子已死。若非产期而觉腹中阴冷重坠，或为呕恶，或秽气上冲，而舌见青黑者，皆子死之证。宜速用下死胎方下之，下后察其虚实，随加调补自愈。若唇舌面色俱青，则母子皆危之兆也。

补遗方：治胎死腹中。用红花以酒煮汁，饮二三碗即下。

新法下胎方：用当归一两，厚朴三钱，陈皮二钱，入酒水各一碗，煎至一碗，加朴硝三五钱，再煎十余沸，去渣热服，死胎自下。或止用脱花煎更妙。

死胎论外方

回生丹妇六六


下死胎方妇五九


桂香散妇五五


琥珀丸妇一三四


产门不开不闭子宫不收 四二


交骨不开，产门不闭，无非阴气不足，阴不足则气不达，所以不开，不开则产必艰难，宜加味芎归汤，补而开之，大有奇效，或十全大补汤亦可。

产门不闭，由阴气大虚，不能收摄，或由阴火下流而然，故或为阴挺突出，或为肿胀，或为淋涩不禁。若气血俱虚者，宜十全大补汤加五味子，补而敛火。或痛而觉热者，宜加味逍遥散。若忧思伤脾血热者，加味归脾汤。若暴怒伤肝动火者，龙胆泻肝汤。子宫不收而外坠者，宜补中益气汤加醋炒芍药，饮而举之。或外以黄芪煎汤熏洗亦妙。或以硫黄汤熏洗，硫黄散傅之。

一方：治产后子宫不敛，用荆芥、藿香、椿根白皮煎汤熏洗，神效。

一方：产后子肠不收，外用枳壳、诃子、五倍子、白矾煎汤熏洗。若不收，再灸顶心百会穴数壮即上。

一方：子宫脱出，用蓖麻仁十四枚，研烂涂顶心，入即洗去。

一方：治产后阴脱，用绢袋盛炒热蛇床子熨之，亦治阴痛。又法：用蛇床子五两，乌梅十四个，煎水，日洗五六次。

小 产 四三


小产之证，有轻重，有远近，有禀赋，有人事。由禀赋者，多以虚弱；由人事者，多以损伤。凡正产者，出于熟落之自然，小产者，由于损折之勉强，此小产之所以不可忽也。若其年力已衰，产育已多，欲其再振且固，自所难能。凡见此者，但得保其母气，则为善矣。若少年不慎，以致小产，此则最宜调理，否则下次临期仍然复坠，以致二次三次，终难子嗣，系不小矣。凡此安之之法，见前数堕胎条中。既产调理之法，亦与大产相似，详后产后条中，俱当按而用之。

——凡妇人年及中衰，胎元无力，则常有胎不能长，及多小产昏晕之患，此气血衰败而然。血气既衰，则凡于小产之后，多有胎既落而复又下坠，如更有一胎欲产者，此非胎也，乃因气虚而胞宫随胎下陷也。产母不知，必至惊慌。此无足虑，但以寿脾煎或八珍、十全大补、芎归补中汤之类主之，则自安矣。

又凡小产有远近，其在二月三月为之近，五月六月为之远。新受而产者其势轻，怀久而产者其势重，此皆人之所知也。至若犹有近者，则随孕随产矣。凡今艰嗣之家，犯此者十居五六，其为故也，总由纵欲而然。第自来人所不知，亦所不信。兹谨以笔代灯，用指迷者，倘济后人，实深愿也，请详言之。盖胎元始肇，一月如珠露，二月如桃花，三月四月而后，血脉形体具，五月六月而后，筋骨毛发生。方其初受，亦不过一滴之玄津耳。此其橐龠正无依，根荄尚无地，巩之则固，决之则流。故凡受胎之后，极宜节欲以防泛溢。而少年纵情，罔知忌惮，虽胎固欲轻者，保全亦多。其有兼人之勇者，或恃强而不败，或既败而复战。当此时也，主方欲静，客不肯休，无奈狂徒敲门撞户，顾彼水性热肠，有不启扉而从，随流而逝者乎？斯时也，落花与粉蝶齐飞，火枣共交梨并逸，合污同流，已莫知其昨日孕而今日产矣，朔日孕而望日产矣，随孕随产，本无形迹。盖明产者胎已成形，小产必觉。暗产者胎仍以水，直溜何知？故凡今之衏[image: ]
 家多无大产，以小产之多也。娶娼妓者多少子息，以其子宫滑而贯于小产也。今尝见艰嗣求方者，问其阳事，则曰能战。问其功夫，则曰尽通。问其意况，则怨叹曰：人皆有子我独无。亦岂知人之明产，而尔之暗产耶。此外如受胎三月五月而每有堕者，虽衰薄之妇常有之，然必由纵欲不节，致伤母气而堕者为尤多也。故凡恃强过勇者多无子，以强弱之自相残也。纵肆不节者多不育，以盗损胎元之气也。岂悉由妇人之罪哉？欲求我方者，当以此篇先读之，则传方之思，已过半矣。


小产论外方

人参黄芪汤妇四八
 　小产气虚血不止


当归川芎汤妇四三
 　小产瘀血痛


殿胞煎新因十
 　小产后腹痛


下胎断产 四四


下胎断产，本非仁者之事，然有妇人临产艰危，或病甚不胜产育者，则下胎断产之法有不得已，亦不可废者也。至若水银、虻虫、水蛭、斑蝥之属，不惟伤胎，且伤母矣，用者不可造次。

下胎方

千金去胎方妇六一


下胎小品方妇五六


扶羸小品方妇五八


广济下胎方妇五七


良方桂心散妇五四


一方：不拘生胎死胎，用蓖麻仁二个，巴豆一个，麝香一分，研贴脐中并足心即下。月一粒，温酒吞下。

又方，下生胎，用蓖麻子一个。

断产方

断产小品方妇六八


千金断产方妇又六七


丹溪断子法妇六九


断产灸法妇六七


产育类论列总方 四五


四物汤补八


八珍汤补十九


十全大补汤补二十


五福饮新补六


五物煎新因三


补中益气汤补三十


当归汤妇五


小营煎新补十五


保生无忧散妇四七


羊肉汤妇七一


脱花煎新因十一


加味逍遥散补九三


寿脾煎新热十六


决津煎新因二


加味归脾汤补三三


滑胎煎新因九


益母丸妇六四


滑胎枳壳散妇二四


紫苏饮妇二八


夺命丹妇六五


加味芎归汤妇四四


失笑散妇百四十


芎归补中汤妇四六


龙胆泻肝汤寒六二


硫黄汤妇六二
 、六二


局方黑神散妇五十


芎归汤妇四一


产后类

论产后当大补气血 四六


产后病治，尝见丹溪云：产后当大补气血，即有杂证，以末治之。一切病均是血虚，皆不可发表。此其意谓血气随胎而去，必属大虚，故无论诸证，皆当以大补为先，其他皆属可缓。余于初年诚然佩服，及执而用之，则每为所困。经者数次，始悟其言虽有理，而未免言之过也。即今产科所宗，无非此法。余目睹其误，及亲为解救者，盖不少矣，故敢剖析于后。实有所见，不得不言，非存心自炫，故毁先贤。若然，则徒为笑骂之招耳，宾虽至愚，必不为也，观者其深察此意。

产后气血俱去，诚多虚证，然有虚者，有不虚者，有全实者。凡此三者，但当随证随人，辨其虚实，以常法治疗。不得执有成心，概行大补，以致助邪，此辨之不可不真也。

——产后虚证，无非随人元气，必素弱之人多有之，或于产后血气俱去而更弱者亦有之。此当因人察脉，因脉察证，若脉气形气病气均不足，此当以全虚治之。若形气不足，病气有余，或兼火邪，或兼外邪，或以饮食停滞，是亦虚中有实，不得不详审而治。此中委曲，未能言尽，惟明者悟之。

——产后不虚证，盖或其素日无病，或以年少当时，或以素耐辛苦贫劳之质，此辈本无不足，及其一旦受孕，乃于无病腹中参入此物，故致血气壅塞，为胀为呕，是皆添设有余之病。及其既产，始见通快，所留得去，仍复故吾。常人之产，此类极多，果何虚之有？然或以内伤，或以外感，产后之病，难保必无，倘有所犯，去之即愈。若概行大补，果能堪否？即临盆带去血气，未免暂见耗损，然以壅滞之余，不过皆护胎随从之物，去者当去，生者旋生，不出数日，必已来复，此生化自然之理，何至是产皆虚也。凡治此类，但当因证用治，若执云产后必当大补气血，则实实之病，必所不免，而轻者必甚，甚者必危矣。由此观之，则立言者固不易，而用言者又岂易哉。

——产后全实证，有如外感风寒，头痛身热，便实中满，脉紧数洪大有力者，此表邪之实证也。又火之盛者，必热渴躁烦，或便结腹胀，口鼻舌焦黑，酷喜冷饮，眼眵，尿管痛赤，脉见洪滑，此内热之实证也。又郁怒动肝，胸胁胀痛，大便不利，脉弦而滑，此气逆之实证也。又恶露未尽，瘀血上冲，心腹胀满，疼痛拒按，大便难而小便利，此血逆之实证也。又凡富贵之家，保护太过，或过用人参、芪、术，以致气壅，或过用糖酒炭火，以致内热，或产本不虚而妄用大补之药，以致增病，此调摄之实证也。又或因产过食，恐其劳困，固令勉强，以致停蓄不散，此内伤之实证也。以上诸证，姑举要者以见其概。然既有表邪则不得不解，既有火邪则不得不清，既有内伤停滞则不得不开通消导，且人有强弱，产有虚实，病有真假，治有逆从，固不可以同日语也。观《六元正纪大论》曰：妇人重身，毒之何如？曰：有故无殒，亦无殒也。此自经常不易之大法，亦何庸赘辨之若此。第因丹溪之言，人多偏执，故不得不详尽其说，以解后人之惑也。诸虚实治法详具后条。


论产后三禁 四七


观《病机机要》云：治胎产之病，当从厥阴证论之。宜无犯胃气及上二焦，是为三禁，谓不可汗，不可下，不可利小便。发其汗则同伤寒下早之证，利大便则脉数而伤脾，利小便则内亡津液，胃中枯燥。但使不犯三禁，则营卫自和，而寒热自止矣。凡用治之法，如发渴则白虎，气弱则黄芪，血痛则当归，腹痛则芍药。大抵产后天行从加减柴胡，杂证从增损四物，宜察脉证而用之。详此说虽为产育之大法，然病变不同，倘有是证，则不得不用是药，所谓有病则病受之也。第此经常之法，固不可不知，而应变之权，亦不可执一也。

产后腹痛 四八


产后腹痛，最当辨察虚实。血有留瘀而痛者，实痛也。无血而痛者，虚痛也。大都痛而且胀，或上冲胸胁，或拒按而手不可近者，皆实痛也，宜行之散之。若无胀满，或喜揉按，或喜热熨，或得食稍缓者，皆属虚痛，不可妄用推逐等剂。

凡新产之后，多有儿枕腹痛者，摸之亦有块，按之亦微拒手，故古方谓之儿枕，皆指为胞中之宿血，此大不然。夫胎胞俱去，血亦岂能独留？盖子宫蓄子既久，忽尔相离，血海陡虚，所以作痛。胞门受伤，必致壅肿，所以亦若有块，而实非真块。肿既未消，所以亦颇拒按。治此者但宜安养其脏，不久即愈。惟殿胞煎为最妙，其次则四神散、五物煎皆极佳者。若误认为瘀而妄用桃仁、红花、玄胡、青皮之属，反损脏气，必增虚病。

——有母体本虚而血少者，即于产时亦无多血，此辈尤非血滞。若有疼痛，只宜治以前法，或以大、小营煎、黄雌鸡汤主之。

——凡新产之后，其有阳气虚弱而寒从中生，或寒由外入，以致心腹作痛，呕吐不食，四肢厥冷者，宜九蜜煎、大岩蜜汤，或理阴煎主之。

——产当寒月，以致寒气入腹，脐下胀痛，手不可近者，宜羊肉汤主之。若气实寒甚者，宜蟠葱散。

——产后恶露不尽，留滞作痛者，亦常有之。然此与虚痛者不同，必其由渐而甚，或大小便不行，或小腹硬实作胀，痛极不可近手，或自下上冲心腹，或痛极牙关紧急，有此实证，当速去其血，近上者宜失笑散，近下者宜通瘀煎、夺命丹、回生丹。如或未效，当用决津煎为善。

——产后有脾虚肾虚而为腹痛者，此不由产而由脏气之不足。若脾气虚寒，为呕吐，为食少，而兼腹痛者，宜五君子煎、六君子汤、温胃饮之类主之。若肾气虚寒，为泻为痢，而兼腹痛者，宜胃关煎、理阴煎之类主之。

——产后有饮食停滞及气逆作痛，亦当因其类而消去之，如排气饮、大和中饮之类，皆可酌用。

仲景曰：产后腹中[image: ]
 痛，当归生姜羊肉汤主之，并治腹中寒疝，虚劳不足。

立斋曰：前证若因气滞，用延胡索散。若因外寒，用五积散。若因怒气，用四物加木香、柴胡。若因血虚，用四物、参、术、炮姜。若因阳气虚弱，用四君、当归、炮姜。若因脾虚血弱，用六君、当归、炮姜。

产后发热 四九


产后发热，有风寒外感而热者，有邪火内盛而热者，有水亏阴虚而热者，有因产劳倦，虚烦而热者，有去血过多，头晕闷乱烦热者。诸证不同，治当辨察。

——产后有外感发热者，盖临盆之际，多有露体用力，无暇他顾，此时或遇寒邪，则乘虚而入，感之最易。若见头疼身痛，憎寒发热，或腰背拘急，脉见紧数，即产后外感证也。然此等外感，不过随感随病，自与正伤寒宿感者不同，故略加解散即自痊，可勿谓新产之后不宜表散，但当酌其虚实而用得其宜耳。凡产后感邪，气不甚虚者，宜三柴胡饮。若气虚脾弱而感者，宜四柴胡、五柴胡饮。若肝脾肾三阴不足而感者，宜补阴益气煎。若虚寒之甚者，宜理阴煎。若产妇强壮，气实而感者，宜正柴胡饮。若兼内火盛而外邪不解者，宜一柴胡饮。若风寒俱感，表里俱滞者，宜五积散。

——产后有火证发热者，但外感之热多在表，火证之热多在里。此必以调摄太过，或时令热甚，或强以酒，或误用参、术、姜、桂大补之药，或过用炭火，或窗牖太密，人气太盛，或气体本实而过于动作，凡属太过，皆能生火。火盛于内，多见潮热内热，烦渴喜冷，或头痛汗多，便实尿赤，及血热妄行，但无表证，脉见缓滑不紧而发热者，便是火证，宜清化饮、保阴煎之类主之。若本元不虚，或火之甚而势之急者，即徙薪饮、抽薪饮亦所常用，不必疑也。

——产后有阴虚发热者，必素禀脾肾不足，及产后气血俱虚，故多有之。其证则倏忽往来，时作时止，或昼或夜，进退不常，或精神困倦，怔忡恍惚。但察其外无表证，而脉见弦数，或浮弦豁大，或微细无力，其来也渐，非若他证之暴至者，是即阴虚之候。治当专补真阴，宜小营煎、三阴煎、五阴煎之类，随宜主之。若阴虚兼火而微热者，宜一阴煎。若阴虚兼火之甚而大热者，宜加减一阴煎。若阴虚火盛，热而多汗者，宜当归六黄汤。若阴中之阳虚，火不归源而热者，宜大营煎、理阴煎、右归饮之类主之。若血虚阳不附阴，烦热作渴者，宜人参当归汤。若气血俱虚，发热烦躁，面赤作渴，宜八珍汤、十全大补汤。若热甚而脉微者，宜急加桂附，或认为火，则祸在反掌。

——产后有去血过多发热者，其证必烦渴短气，头痛头晕，闷乱内热，是亦阴虚之属，宜人参当归汤主之。

立斋曰：大凡元气虚弱而发热者，皆内真寒而外假热也，但用六君或补中益气加炮姜温补脾气，诸证自退。若四肢畏冷，急加附子。凡新产阴血暴伤，阳无所附而外热，宜用四物、炮姜补阴以配阳。若因误服寒凉克伐之剂而外热，此为寒气格阳于外，宜用四君子加姜、桂，如不应，急加附子。若或肌肤发热，面目赤色，烦渴引饮，此血脱发躁，宜用当归补血汤。


产后乍寒乍热 五十


产后乍寒乍热，总由血气虚损，阴阳不和而然。若阳胜则乍热，阴胜则乍寒。凡阴胜而寒多者，宜增损四物汤、理阴煎。若阳胜而热多者，宜四物汤、三阴煎。若阳气陷入阴中而乍寒乍热者，宜补中益气汤、补阴益气煎。若阴阳俱虚而寒热者，宜八珍汤、十全大补汤。若败血不散，流入阴中而作寒热者，宜决津煎、殿胞煎。若血实气壅者，宜夺命丹。陈无择曰：败血流闭诸阴则寒，流闭诸阳则热，宜五积散。若有外感者，宜从前《产后发热》调治。

蓐 劳 五一


蓐，草荐也。产妇坐草艰难，以致过劳心力，故曰蓐劳，此即产后劳倦也。其证则或为寒热如疟，或头疼自汗，或眩晕昏沉，或百节疼痛，或倦怠喘促，饮食不甘，形体虚羸之类，皆其候也，悉当以培补元气为主。若初产后蓐劳困倦，惟猪腰汤为妙，或用黄雌鸡汤、白茯苓散。若蓐劳虚汗不止，宜母鸡汤。若兼脏寒者，宜羊肉汤。若气血俱虚者，宜五福饮、十全大补汤。若兼外邪发热者，宜补阴益气煎、补中益气汤。若兼外邪发热而中寒背恶寒者，宜理阴煎，详加减法治之。若兼阳虚内寒者，宜五君子煎或理阴煎。若阳盛阴虚兼内热者，宜五福饮加芍药、黄芩、地骨皮之类，随宜用之。

产后喘促 五二


产后喘急有二，乃一以阴虚之极，一以寒邪在肺，盖产后既以大虚，焉得气实而喘？若肺无寒，续见喘促者，此以血去阴虚，孤阳无主，故气穷短促而浮脱于上，此实肝肾不接，无根将脱之兆，最为危候。《经》曰：肝苦急，急食甘以缓之。正此类也，惟贞元饮为治此之神剂。若气虚兼寒者，宜大补元煎或理阴煎。若风寒外感，邪气入肺而喘急者，此必气粗胸胀，或多咳嗽，自与气短似喘、上下不接者不同，治当以疏散兼补为主，宜金水六君煎或六君子汤。若单以寒邪入肺，气实气壅而本无虚者，宜六安煎，或二陈汤加苏叶之类主之。

喘嗽论外方

二母散妇八六
 　血热喘嗽


二物参苏饮妇八四
 　瘀血入肺喘嗽


产后恶露不止 五三


产后恶露不止，若因血热者，宜保阴煎、清化饮。有伤冲任之络而不止者，宜固阴煎加减用之。若肝脾气虚，不能收摄而血不止者，宜寿脾煎或补中益气汤。若气血俱虚而淡血津津不已者，宜大补元煎或十全大补汤。若怒火伤肝而血不藏者，宜加味四物汤。若风热在肝而血下泄者，宜一味防风散。

止血方：用蒲黄二两，水煎，顿服。

血不止论外方

人参当归汤妇百十四


佛手散妇四一
 　血多烦晕


产后发痉 五四


产后发痉，乃阴血大亏证也。其证则腰背反张，戴眼直视，或四肢强劲，身体抽搐。在伤寒家虽有刚痉、柔痉之辨，然总之则无非血燥血枯之病，而实惟足太阳与少阴主之。盖膀胱与肾为表里，肾主精血，而太阳之脉络于头目项背，所以为病若此。若其所致之由，则凡如伤寒误为大汗以亡液，大下以亡阴，或溃疡、脓血、大泄之后，乃有此证。故在产后，亦惟去血过多，或大汗大泻而然，其为元气亏极，血液枯败也可知。凡遇此证，速当察其阴阳，大补气血，用大补元煎，或理阴煎及十全大补汤之类，庶保其生。若认为风痰而用发散消导等剂，则死无疑矣。

产后大便秘涩 五五


产后大便秘涩，以其失血亡阴，津液不足而然，宜济川煎加减主之，及后立斋法俱妙。立斋曰：前证若计其日期饮食已多，即用药通之，祸在反掌之间矣。必待其腹满觉胀，欲去不能者，此乃结在大肠，宜用猪胆汁润之。若服苦寒疏通，反伤中气，通而不止，或成他证。若去血过多，用十全大补汤。气血俱虚，用八珍汤。虽数日不通，饮食如常，腹中如故，仍用八珍加桃仁、杏仁治之，若泥其日期饮食之多而通之，则误矣。

产后杂证方 五六


《良方》黄龙汤妇八五
 　产后外感


《良方》交加散妇一百
 　产后中风


海藏愈风汤和二百十七
 　失血筋急搐搦


交加散和二五二
 　产后类风不省人事


七珍汤妇七九
 　产后不语


补脬饮妇八一
 　产后脬破淋沥


《良方》人参汤妇七七
 　产后诸虚


麻黄根汤妇八三
 　产后虚汗


趁痛散妇八十
 　产后发热骨节疼痛


加味小柴胡汤散二十
 　乳母肝火发热



产后类论列总方 五七


四君子汤补一


五君子煎新热六


金水六君煎新和一


六君子汤补五


大补元煎新补一


十全大补汤补二十


四物汤补八


五物煎新因三


补中益气汤补三十


大营煎新补十四


小营煎新补十四


补阴益气煎新补十六


五福饮新补六


八珍汤补十九


当归六黄汤寒六五


温胃饮新热五


胃关煎新热九


加味四物汤补九


寿脾煎新热十六


理阴煎新热三


增损四物汤妇百十


三阴煎新补十一


一阴煎新补八


加减一阴煎新补九


五阴煎新补十三


贞元饮新补十九


人参当归汤妇百十四


保阴煎新寒一


固阴煎新因二


一味防风散妇百十五


右归饮新补三


蟠葱散热百十


当归补血汤补四四


羊肉汤妇七十
 、七一


猪腰汤妇七四


黄雌鸡汤妇七二


母鸡汤妇七三


决津煎新因二


殿胞煎新因十


通瘀煎新因五


济川煎新补二一


清化饮新因十三


失笑散妇百四十


夺命丹妇六五


四神散妇七五


二陈汤和一


六安煎新和二


五积散散三九


抽薪饮新寒三


徙薪饮新寒四


延胡索散妇九八


白茯苓散妇七八


正柴胡饮新散六


一柴胡饮新散一


三柴胡饮新散三


四柴胡饮新散四


五柴胡饮新散五


九蜜煎新因十二


大岩蜜汤妇七六


回生丹妇六六


排气饮新和六


大和中饮新和七


带浊遗淋类

带 下 五八


凡妇人淋带，虽分微甚，而实为同类，盖带其微而淋其甚者也。总由命门不固，而不固之病，其因有六。盖一以心旌之摇之也，心旌摇则命门应，命门应则失其所守，此由于不遂者也。一以多欲之滑之也，情欲无度，纵肆不节，则精道滑而命门不禁，此由于太遂者也。一以房室之逆之也，凡男女相临，迟速有异，此际权由男子，而妇人心兴多致中道而止，止则逆，逆则为浊为淋，此由于遂而不遂，乃女子之最多而最不肯言者也。以上三证，凡带浊之由乎此者，十居八九，而三者之治，必得各清其源，庶可取效。然源未必清，而且旋触旋发，故药饵之功，必不能与情窦争胜，此带浊之所以不易治也。此三者之外，则尚有湿热下流者，有虚寒不固者，有脾肾亏陷而不能收摄者，当各因其证而治之。

——心旌摇，心火不静而带下者，先当清火，宜朱砂安神丸、清心莲子饮、《直指》固精丸之类主之。若无邪火而但见心虚带下者，宜秘元煎、人参丸、心虚白浊歌、茯兔丸之类。

——欲事过度，滑泄不固而带下者，宜秘元煎、寿脾煎、固阴煎、苓术菟丝丸、《济生》固精丸、锁精丸、金锁思仙丹之类主之。

——人事不畅，精道逆而为浊为带者，初宜六味地黄汤或威喜丸之属以利之。久不止者，宜固阴煎、苓术菟丝丸之属以固之。

——湿热下流而为带浊，脉必滑数，色见红赤，证有烦渴而多热者，宜保阴煎、加味逍遥散，或经验猪肚丸亦佳。若热甚兼淋而赤者，宜龙胆泻肝汤。

——元气虚弱而带下者，宜寿脾煎、固阴煎、菟丝煎、七福饮、十全大补汤、九龙丸之属。若阳气虚寒，脉见微涩，色白清冷，腹痛多寒者，宜加姜附，或用家韭子丸。

——脾肾气虚下陷而多带者，宜用寿脾煎、固阴煎、归脾汤、补中益气汤之属。

立斋曰：前证或因六淫七情，或因醉饱房劳，或因膏粱厚味，或服燥剂所伤，或亏损阳气下陷，或湿痰下注蕴积而成，故言带也。凡此皆当壮脾胃，升阳气为主，佐以各经见证之药。若色青者属肝，用小柴胡加山栀。或湿热壅滞，小便赤涩，龙胆泻肝汤。色赤者属心，用小柴胡汤加黄连、山栀、当归。思虑过伤，用妙香散等药。色白者属肺，用补中益气加山栀。色黄者属脾，用六君子加山栀、柴胡，不应，归脾汤。色黑者属肾，用六味地黄丸。若气血俱虚，八珍汤。阳气陷下，补中益气汤。湿痰下注，前汤加茯苓、半夏、苍术、黄柏。气虚痰饮下注，四七汤送肾气丸。不可拘肥人多痰，瘦人多火，而以燥湿泻火之药轻治也。

带浊论外方

醋附丸妇百七
 　气滞带浊
 ，腹中急痛


金樱膏补一百
 　虚劳带浊


克应丸妇一二八
 　虚滑带浊


固元丹固三一
 　赤白带


白芷散妇百十六
 　下元虚滑


白芍药散妇一二七
 　带浊疼痛


益母丸妇六四
 　带浊诸病


白浊遗淋 五九


淫浊与带下之不同者，盖白带出于胞宫，精之余也。淫浊出于膀胱，水之浊也。虽膀胱与肾为表里，故带浊之源，无非皆出于阴分，然带由脾肾之虚滑者多，淫浊由膀胱之湿热者多，此其所以有辨也。若淫浊初起而见热涩者，宜大分清饮。若初起无火而但有窒塞者，宜小分清饮或五苓散。若肝经怒火下流，宜加味逍遥散。若肝火盛而见痛涩者，宜龙胆泻肝汤。若服寒凉利药太过，以致下焦虚寒不固者，宜萆薢分清饮。若元气虚寒下陷者，宜寿脾煎、补中益气汤。若脾湿下流者，宜归脾汤、六君子汤。若久而不愈，肝肾虚滑下陷者，宜寿脾煎、秘元煎、家韭子丸。


淋浊论外方

滑石散妇一二九
 　热淋


牛膝膏和三四六
 　死血作淋


三味牛膝汤寒一二六
 　血热淋痛


妇人梦与鬼交 六十


人禀五行正气以生，气正则正，气邪则邪，气强则神旺，气衰则鬼生。如《刺法论》曰：神失守位，则邪鬼外干，即此类也。然妇人之梦与邪交，其证有二。一则由欲念邪思，牵扰意志而为梦者，此鬼生于心，而无所外干也。一则由禀赋非纯，邪得以入，故妖魅敢于相犯，此邪之自外至者，亦有之矣。病因有内外，则证亦有不同。病由内生者，外无形迹，不过于梦寐间常有所遇，以致遗失，及为恍惚带浊等证，亦如男子之梦遗，其机一也，但在女子多不肯言耳。至若外有邪犯者，其证则异，或言笑不常，如有对晤，或喜幽寂，不欲见人，或无故悲泣，而面色不变，或面带桃花，其脉息则乍疏乍数，三五不调，或伏沉，或促结，或弦细，或代易不常，是皆妖邪之候。凡此二者，若失于调理，久之不愈，则精血日败，真阴日损，乃致潮热发热，神疲体倦，饮食日减，经水日枯，肌肉消削，渐成劳损，脉见紧数，多致不救矣。凡治此者，所因虽有不同，而伤精败血，其病则一。故凡病生于心者，当先以静心为主，然后因其病而药之。神动者，安其神，定其志。精滑者，固其精，养其阴。尤当以培补脾肾，要约门户，以助生气为主。若为妖魅所侵，则内当调补正气，如归神汤之类，外宜速灸鬼哭穴以驱邪气，则自当渐愈。其穴以两手大指相并缚定，用艾炷于爪甲角骑缝灸之，务令两甲连肉四处着火方效，或七壮，或二七壮。两足大指亦名足鬼眼。

带浊类论列总方 六一


人参丸补百五


八珍汤补十九


朱砂安神丸寒一四二


归脾汤补三二


六君子汤补五


清心莲子饮寒三二


妙香散固十五
 、十六


九龙丸固四二


十全大补汤补二十


寿脾煎新热十六


秘元煎新固一


加味逍遥散补九三


菟丝煎新固三


固阴煎新固二


心虚白浊歌补百


威喜丸固四五


茯菟丸固三八


补中益气汤补三十


锁金丸固二六


保阴煎新寒一


《济生》固精丸固二九


四七汤和九七


五茺散和一八二


金锁思仙丹固十九


归神汤妇一二五


肾气丸补一二一


六味地黄汤补百二十


七福饮新补七


家韭子丸固三四


小分清饮新和十


《直指》固精丸固三十


小柴胡汤散十九


大分清饮新寒五


苓术菟丝丸新固五


萆薢分清饮热一六五


《经验》猪肚丸固四十


龙胆泻肝汤寒六二


乳病类

乳 少 六二


妇人乳汁，乃冲任气血所化，故下则为经，上则为乳。若产后乳迟乳少者，由气血之不足，而犹或无乳者，其为冲任之虚弱无疑也。治当补化源而兼通利，宜猪蹄汤。若乳将至而未得通畅者，宜涌泉散。

产妇乳汁不来，其原有二。盖一因气血不足，故乳汁不来，宜用猪蹄汤，是即虚者补之也。一因肥胖妇人痰气壅盛，乳滞不来者，宜用漏芦汤之类，是壅者行之也。

乳 出 六三


产后乳自出，乃阳明胃气之不固，当分有火无火而治之。无火而泄不止，由气虚也，宜八珍汤、十全大补汤。若阳明血热而溢者，宜保阴煎，或四君子汤加栀子。若肝经怒火上冲，乳胀而溢者，宜加减一阴煎。若乳多胀痛而溢者，宜温帛熨而散之。若未产而乳自出者，以胎元薄弱，滋溉不全而然，谓之乳泣，生子多不育。

吹乳妒乳 六四


产后吹乳，因儿饮乳，为口气所吹，致令乳汁不通，壅结肿痛，不急治之，多成痈溃，速服栝蒌散，外以南星末敷之，更以手揉散之。势甚者，惟连翘金贝煎最妙。

产后妒乳，因无儿饮乳，或儿未能饮，余乳蓄结作胀，或妇人血气方盛，乳房作胀，以致肿痛，憎寒发热，不吮通之，必致成痈。若肿不消，用麦芽二三两炒熟，水煎服，立消。

一方：用陈皮一两，甘草一钱，水煎服。

一方：治吹乳，乳痈肿痛，用萱草根擂酒服之，以滓罨患处。

《袖珍方》用猪牙皂去皮，蜜炙为末，酒服一钱。又诗云：妇人吹奶法如何？皂角烧灰蛤粉和，热酒一盏调八字，管教时刻笑呵呵。

乳痈乳岩 六五


肿痛势甚，热毒有余者，宜以连翘金贝煎先治之，甚妙。

立斋法曰：妇人乳痈，属胆胃二腑热毒，气血壅滞，故初起肿痛发于肌表，肉色焮赤，其人表热发热，或发寒热，或憎寒头痛，烦渴引冷，用人参败毒散、神效栝蒌散、加味逍遥散治之，肿自消散。若至数日之间，脓成溃窍，稠脓涌出，脓尽自愈，若气血虚弱，或误用败毒，久不收敛，脓清脉大则难治。

乳岩属肝脾二脏郁怒，气血亏损，故初起小核结于乳内，肉色如故，其人内热夜热，五心发热，肢体倦瘦，月经不调，用加味逍遥散、加味归脾汤、神效栝蒌散，多自消散。若积久渐大，巉岩色赤出水，内溃深洞为难疗，但用前归脾汤等药可延岁月。若误用攻伐，危殆迫矣。大凡乳证，若因恚怒，宜疏肝清热。焮痛寒热，宜发表散邪。焮肿痛甚，宜清肝消毒，并隔蒜灸。不作脓或脓不溃，补气血为主。不收敛或脓稀，补脾胃为主。脓出反痛，或发寒热，补气血为主。或晡热内热，补血为主。若饮食少思，或作呕吐，补胃为主。饮食难化，或作泄泻，补脾为主。劳碌肿痛，补气血为主。怒气肿痛，养肝血为主。儿口所吹，须吮通揉散，成痈治以前法。潮热暮热，亦主前药。大抵男子多由房劳耗伤肝肾，妇人郁怒亏损肝脾，治者审之。世有孕妇患此，名曰内吹，然其所致之因则一，惟用药不可犯其胎耳。


乳病论列总方 六六


猪蹄汤妇八七


涌泉散妇八八


漏芦汤妇九十


八珍汤补十九


四君子汤补一


十全大补汤补二十


保阴煎新寒一


归脾汤补三二


加味归脾汤补三三


栝蒌散妇九一


神效栝蒌散外一八一


加味逍遥散补九三


加减一阴煎新补九


人参败毒散散三六


连翘金贝煎新因三一


子嗣类

宜麟策 总论 六七
 　共十二段


天地[image: ]
 缊，万物化醇，男女遘精，万物化生，此造化自然之理也，亦无思无为之道也。故有人道即有夫妇，有夫妇即有子嗣，又何有乏嗣之说？然天有不生之时，地有不毛之域，则人不能无乏嗣之流矣。然则生者自生，乏者当乏，而求嗣之说，又何为也？果可求耶？果不可求耶？则其中亦自有说，亦自有法矣。所谓说者，非为不生不毛者而说也，亦非为少壮强盛者而说也。盖不生不毛者，出于先天之禀赋，非可以人力为也。少壮强盛者，出于妙合之自然，不必识，不必知也。惟是能子弗子者，无后难堪，本非天付；衰老无儿者，精力日去，岂比少年。此所以有挽回之人力，则有说而有法矣。虽法之垂诸古者已不为少，然以余觉之，则若有未尽其妙蕴者焉。因而胪列其法，曰天时，曰地利，曰人事，曰药食，曰疾病，总五类二十四条，但凡其一，便足败乃公事矣。宾于晚年得子，率鉴乎此，凡苦于是者，惟察之信之，则祚胤之猷，或非渺小，故命之曰《宜麟策》。

时 气 天时一


凡交会下种之时，古云宜择吉日良时、天德月德及干支旺相，当避丙丁之说。顾以仓猝之顷，亦安得择而后行，似属迂远，不足凭也。然惟天日晴明，光风霁月，时和气爽，及情思清宁，精神闲裕之况，则随行随止，不待择而人人可办。于斯得子，非惟少疾，而必且聪慧贤明。胎元禀赋，实基于此。至有不知避忌者，犯天地之晦冥，则受愚蠢迷蒙之气；犯日月星辰之薄蚀，则受残缺刑克之气；犯雷霆风雨之惨暴，则受狠恶惊狂之气；犯不阴不阳、倏热倏寒之变幻，则受奸险诡诈之气。故气盈则盈，乘之则多寿；气缩则缩，犯之则多夭。顾人生六合之内，凡生长壮老已，何非受气于生成？而知愚贤不肖，又孰非禀质于天地？此感兆元始之大本，苟思造命而赞化育，则当以此为首务。

阴 阳 天时二


乾道成男，坤道成女，此固生成之至道，然亦何以见之？亦何以用之？盖乾坤不用，用在坎离，坎离之用，阴阳而已。夫离本居阳，何以为女？以阳之中而阴之初也。坎本居阴，何以为男？以阴之中而阳之初也。盖中者盛于上，盛者必渐消；初者生于下，生者必渐长。故阳生于坎，从左而渐升，升则为阳而就明；阴生于离，从右而渐降，降则为阴而就晦。此即阴阳之用也，而千变万化，莫不由之。由之推广，则凡冬至夏至，一岁之阴阳也；子东午西，一日之阴阳也；有节有中，月令之阴阳也；或明或晦，时气之阴阳也；节前节后，消长之阴阳也；月光潮汛，盈虚之阴阳也。再以及人，则老夫女妻，阴若胜矣，有颠之倒之之妙；彼强此弱，阳亦在也，有操之纵之之权。顾无往而非阴阳之用也。知之而从阳避阴，则乾道成男；不知而背阳向阴，则坤道成女矣。明眼人其鉴而悟之，笔有难于尽意也。

地 利 地利一


地利关于子嗣，非不重也。有阴宅之宜子孙者，常见螽斯之多，有阳宅之宜子嗣者，惟生气天乙方为最吉。然吉地吉人，每多不期而会，所谓有德斯有人，有人斯有土，此其所致之由，自非偶然，故曰必先有心地，而后有阴地，信非诬也。第其理深义邃，有非一言可悉，然宗枝攸系，诚有不可不知者。此外如寝室交会之所，亦最当知宜忌，凡神前庙社之侧，井灶冢柩之傍，及日月火光照临，沉阴危险之地，但觉神魂不安之处，皆不可犯，倘有不谨，则夭枉残疾，飞灾横祸，及不忠不孝之流，从而出矣，验如影响，可不慎哉。


基 址 地利二


欲绵瓜瓞，当求基址，盖种植者必先择地，砂砾之场，安望稻黍。求子者必先求母，薄福之妇，安望熊罴？倘欲为子嗣之谋，而不先谋基址，计非得也。然而基址之说，隐微叵测，察亦诚难，姑举其显而易者十余条，以见其概云耳。大都妇人之质，贵静而贱动，贵重而贱轻，贵厚而贱薄，贵苍而贱嫩。故凡唇短嘴小者不堪，此子处之部位也。耳轮薄者不堪，此肾气之外候也。声细而不振者不堪，此丹田之气本也。形体薄弱者不堪，此藏蓄之宫城也。饮食纤细者不堪，此仓廪血海之源也。发焦齿豁者不堪，肝亏血而肾亏精也。睛露臀削者不堪，藏不藏而后无后也。颜色娇艳者不堪，与其华者去其实也。肉肥胜骨者不堪，子宫隘而肾气诎也。袅娜柔脆，筋不束骨者不堪，肝肾亏而根干不坚也。山根唇口多青气者不堪，阳不胜阴，必多肝脾之滞逆也。脉见紧数弦涩者不堪，必真阴亏弱，经候不调而生气杳然者也。此外，如虎头熊项，横面竖眉，及声如豺狼之质，必多刑克不吉，远之为宜。又若刚狠阴恶，奸险克薄之气，尤为种类源流，子孙命脉所系，乌可近之？虽曰尧亦有丹朱，舜亦有瞽瞍，然二气相合，未必非一优一劣之所致，倘使阴阳有序，种址俱宜，而稼穑有不登者，未之有也。惟一有偏胜，则偏象见矣，是种之不可不择者有如此，不然，则麟趾之诗，果亦何为而作者耶。余因人艰嗣之苦，复见人有不如无之苦，故愿天常生好人，所以并虑及之。

十 机 人事一


阴阳之道，合则聚，不合则离，合则成，不合则败，天道人事莫不由之，而尤于斯道为最。合与不合，机有十焉。使能得之，权在我矣。

一曰阖辟，乃妇人之动机也。气静则阖，气动则辟，动缘气至，如长鲸之饮川，如巨觥之无滴。斯时也，吸以自然，莫知其入，故未有辟而不受者，未有受而不孕者。但此机在瞬息之间，若未辟而投，失之太早；辟已而投，失之太迟。当此之际，自别有影响情状可以默会，不可以言得也。惟有心人能觉之，带雨施云，鲜不谷矣。

二曰迟速，乃男女之合机也。迟宜得迟，速宜见速，但阴阳情质禀有不齐，固者迟，不固者速。迟者嫌速，则犹饿待食，及咽不能。速者畏迟，则犹醉添杯，欲吐不得。迟速不侔，不相投矣。以迟遇疾，宜出奇由迳，勿逞先声。以疾遇迟，宜静以自持，挑而后战。能反其机，适逢其会矣。

三曰强弱，乃男女之畏机也。阳强阴弱则畏如蜂虿，避如戈矛。阳弱阴强，则闻风而靡，望尘而北。强弱相凌，而道同意合者鲜矣。然抚弱有道，必居仁由义，务得其心。克强固难，非聚精会神，安夺其魄？此所以强有不足畏，弱有不足虞者，亦在乎为之者之何如耳。

四曰远近，乃男女之会机也。或以长材排闼，唐突非堪，或以偷觑跽门，敢窥堂室。欲拒者不能，欲吞者不得，睽隔如斯，其能姤乎？然敛迹在形，致远在气，敛迹在一时，养气非顷刻，使不有教养之夙谋，恐终无刚劲之锐气，又安能直透重围，而使鸠居鹊巢也。

五曰盈虚，乃男女之生机也。胃有盈虚，饱则盈而饥则虚也。肾有盈虚，蓄则盈而泄则虚也。盛衰由之，成败亦由之，不知所用，则得其[image: ]
 而失其常耳。

六曰劳逸，乃男女之气机也。劳者气散而怯，逸者气聚而紧，既可为破敌之兵机，亦可为种植之农具，动得其宜，胜者多矣。

七曰怀抱，乃男女之情机也。情投则合，情悖则离。喜乐从阳，故多阳者多喜，郁怒从阴，故多阴者多怒。多阳者多生气，多阴者多杀气。生杀之气，即孕育贤愚之机也，莫知所从，又胡为而然乎。

八曰暗产，乃男子之失机也。勿谓我强，何虞子嗣？勿谓年壮，纵亦何妨？不知过者失佳期，强者无酸味，而且随得随失，犹所莫知，自一而再，自再而三，则亦如斯而已矣。前有小产论，所当并察之。

九曰童稚，乃女子之时机也。方苞方萼，生气未舒，甫童甫笄，天癸未裕，曾见有未实之粒可为种否？未足之蚕可为茧否？强费心力而年衰者能待乎？其亦有知机也矣。

十曰二火，乃男女之阳机也。夫君火在心，心其君主也，相火在肾，肾其根本也。然二火相因，无声不应，故心宜静，不静则火由欲动，而自心挑肾。先心后肾者，以阳烁阴，出乎勉强，勉强则气出乎降，而丹田失守，已失元阳之本色。肾宜足，肾足则阳从地起，而由肾及心。先肾后心者，以水济火，本乎自然，自然则气主乎升，而百脉齐到，斯诚化育之真机。然伶薄之夫每从勉强，故多犯虚劳，讵云子嗣？朴厚之子，常由自然，故品物咸亨，奚虑后人？知机君子，其务阳道之真机乎。

蓄 妾 人事二


无故置妾，大非美事，凡诸反目败乱多有由之。可已则已，是亦齐家之一要务也。其若年迈妻衰，无后为大，则势有不得不置者。然置之易而蓄之难，使蓄不有法，则有蓄之名而无蓄之实，亦仍与不蓄等耳。而蓄之之法，有情况焉，有寝室焉。以情况言之，则主母见妾，大都非出乐从，所以或多嗔怒，或多骂詈，或因事责其起居，或假借加以声色，是皆常情之所必至者。而不知产育由于血气，血气由于情怀，情怀不畅，则冲任不充，冲任不充，则胎孕不受，虽云置妾，果何益与？凡蓄妾之不可过严者以此。再以寝室言之，则宜静宜远，宜少近耳目者为妙。盖私构之顷，锐宜男子，受宜女人，其锐其受，皆由乎气。当此时也，专则气聚而直前，怯则气馁而不摄，此受与不受之机也。然勇怯之由，其权在心，盖心之所至，气必至焉，心有疑惧，心不至矣。心有不至，气亦不至矣。倘临期惊有所闻，则气在耳而不及器矣。疑有所见，则气在目而不及器矣。或忿或畏，则气结在心而至器矣。气有不至，则如石投水，而水则无知也。且如两阵交锋，最嫌奸细之侦伺，一心无二，何堪谗间以相离？闺思兵机，本无二致，凡妾室之不可不静而远者以此。虽然，此不过为锦囊无奈者设，倘有高明贤淑，因吾言而三省，惟宗祧之是虑，不惟不妒，而且相怜，则愈近愈慰，而远之之说，岂近人情？又若有恭良人小心奉治，则求容已幸，又安敢有远而敬之之念。其然其然，吾未知如之何也已。


药 食 药食一


种子之方，本无定轨，因人而药，各有所宜。故凡寒者宜温，热者宜凉，滑者宜涩，虚者宜补，去其所偏，则阴阳和而生化着矣。今人不知此理，而但知传方，岂宜于彼者亦宜于此耶？且或见一人偶中，而不论宜否，而遍传其神，竞相制服，又岂知张三之帽非李四所可戴也。今录十方于后，择宜用之，庶获济矣。

——妇人血气俱虚，经脉不调，不受孕者，惟毓麟珠随宜加减用之为最妙。其次则八珍丸亦佳。若脏寒气滞之甚者，用续嗣降生丹亦妙。

——男子脏气平和而惟精血不足者，宜还少丹、全鹿丸、无比山药丸。若右肾阳气不足者，宜右归丸，或毓麟珠俱妙。若阳痿精衰，虚寒年迈艰嗣者，必宜赞育丹。若阳盛阴虚，左肾精气不足者，宜左归丸或延年益嗣丹。若火盛水亏，多内热者，宜大补阴丸。此外，如河车种玉丸、乌鸡丸、黑锡丹之类，皆可酌用。

用 药 法 药食二


凡男女胎孕所由，总在血气，若血气和平壮盛者无不孕育，亦育无不长。其有不能孕者，无非气血薄弱，育而不长者，无非根本不固。即如诸病相加，无非伤损血气，如果邪逆未除，但当以煎剂略为拨正，拨正之后，则必以调服气血为主，斯为万全之策。所以凡用种子丸散，切不可杂以散风消导，及败血苦寒峻利等药。盖凡宜久服而加以此类，则久而增气，未有不反伤气血而难于孕者也。再若香附一物，自王好古曰乃妇人之仙药，多服亦能走气。而后世不言走气，但相传曰香附为妇人之要药，由是但治妇人，则不论虚实，无弗用之。不知香附气香味辛性燥，惟开郁散气，行血导滞，乃其所长，若气虚用之，大能泄气，血虚用之，大能耗血，如古方之女金丹，又四制香附丸之类，惟气实血滞者用之为宜。凡今妇人十有九虚，顾可以要药二字而一概用之乎？用之不当，则渐耗渐弱，而胎元之气必反将杳然矣。

饮 食 药食三


凡饮食之类，则人之脏气各有所宜，似不必过为拘执，惟酒多者为不宜。盖胎种先天之气，极宜清楚，极宜充实，而酒性淫热，非惟乱性，亦且乱精。精为酒乱，则湿热其半，真精其半耳。精不充实则胎元不固，精多湿热则他日痘疹、惊风、脾败之类，率已受造于此矣。故凡欲择期布种者，必宜先有所慎，与其多饮，不如少饮，与其少饮，犹不如不饮，此亦胎元之一大机也。欲为子嗣之计者，其毋以此为后着。

男 病 疾病一


疾病之关于胎孕者，男子则在精，女人则在血，无非不足而然。凡男子之不足，则有精滑、精清、精冷者，及临事不坚，或流而不射者，或梦遗频数，或便浊淋涩者，或好色以致阴虚，阴虚则腰肾痛惫。或好男风以致阳极，阳极则亢而亡阴。或过于强固，强固则胜败不洽。或素患阴疝，阴疝则肝肾乖离。此外，则或以阳衰，阳衰则多寒，或以阴虚，阴虚则多热。若此者，皆男子之病，不得尽诿之妇人也。倘知其由而宜治则治之，宜反则反之，必先其在我而后及妇人，则事无不济矣。

女 病 疾病二


妇人所重在血，血能构精，胎孕乃成。欲察其病，惟于经候见之。欲治其病，惟于阴分调之。盖经即血也，血即阴也，阴以应月，故月月如期，此其常也。及其为病，则有或先或后者，有一月两至者，有两月一至者，有枯绝不通者，有频来不止者，有淡色黑色紫色者，有瘀而为条为片者，有精血不充而化作白带白浊者，有子宫虚冷而阳气不能生化者，有血中伏热而阴气不能凝成者，有血癥气痞，子脏不收，月水不通者，凡此皆真阴之病也。真阴既病，则阴血不足者不能育胎，阴气不足者不能摄胎。凡此摄育之权，总在命门，正以命门为冲任之血海，而胎以血为主，血不自生，而又以气为主，是皆真阴之谓也。所以凡补命门，则或气或血，皆可谓之补阴，而补阴之法，即培根固本之道也。凡自壮至老，乃人人之所不可缺者，而矧以先天后天之肇基，又将舍是而何求乎？是以调经种子之法，亦惟以填补命门，顾惜阳气为之主。然精血之都在命门，而精血之源又在二阳心脾之间。盖心主血，养心则血生，脾胃主饮食，健脾胃则气布，二者胥和，则气畅血行，此情志饮食又当先经脉而为之计者，亦无非补阴之源也。使不知本末先后而妄为之治，则又乌足以言调经种子之法。以上
 《宜麟策
 》终
 。

盈虚吟六八


谁识雌雄在坎离，玄关消息有真机。坎虚离实云非是，坎实离虚亦是非。天以至刚方得体，地缘无日乃成泥。三生同有金丹在，试问仙翁知不知？

辨 古 六九


种子之法，古人言之不少，而余谓其若未尽善者，盖亦有疑而云然，谨列而辨之，亦以备达者之裁正。

——　《广嗣诀》云：三十时辰两日半，二十八九君须算，落红满地是佳期，金水过时徒霍乱，霍乱之时枉费功，树头树底觅残红，但解开花能结子，何愁丹桂不成丛。


按：
 此言妇人经期方止，其时子宫正开，便是布种之时，过此佳期，则子宫闭而不受胎矣。然有十日半月及二十日之后受胎者，又何为其然也。又一哲妇曰：若依此说，则凡有不端者，但于后半月为之，自可无他虑矣。善哉言也，此言果可信否？

——《道藏经》曰：妇人月信止后一日、三日、五日合者，乾道成男。二日、四日、六日合者，坤道成女。


按：
 此以单数属阳故成男，偶数属阴故成女，果若然，则谁不知之，得子何难也？总未必然。

——《褚氏遗书》云：男女之合，二情交畅，若阴血先至，阳精后冲，血开裹精，精入为骨而男形成矣。阳精先至，阴血后参，精开裹血，血入为本而女形成矣。


按：
 此一说余初见之，甚若有味有理，及久察之，则大有不然。盖相合之顷，岂堪动血，惟既结之后，则精以肇基，血以滋育而胎渐成也。即或以血字改为精字，曰阴精先至，似无不可。然常见初笄女子，有一合而即孕者，彼于此时，畏避无暇，何云精泄？但其情动则气至，气至则阴辟，阴辟则吸受，吸受则无不成孕，此自然之正理也。若褚氏之说，似穿凿矣。

——东垣曰：经水断后一二日，血海始净，精胜其血，感者成男，四五日后，血脉已旺，精不胜血，感者成女。


按：
 此说亦非确论，今见多生女者，每加功于月经初净而必不免于女者，岂亦其血胜而然乎？

——丹溪曰：阴阳交构，胎孕乃凝，所藏之处，名曰子宫。一系在下，上有两岐，中分为二，形如合钵，一达于左，一达于右。精胜其血，则阳为之主，受气于左子宫而男形成。精不胜血，则阴为之主，受气于右子宫而女形成。


按：
 此乃与《圣济经》左动成男，右动成女之说同。第以子粒验之，无不皆有两瓣，故在男子亦有二丸，而子宫之义谅亦如此，信非谬也。惟左受成男，右受成女之说，则成非事后莫测其然。即复有左射右射之法，第恐阴中阖辟，自有其机，即欲左不必左，欲右未必右，而阴阳相胜之理，则在天时人事之间，似仍别有一道，虽知此说，终无益也。


述 古 七十


《褚氏遗书》曰：建平孝王妃姬皆丽而无子，择民家未笄女子入御，又无子。问曰：求男有道乎？澄对曰：合男女必当其年，男虽十六而精通，必三十而娶，女虽十四而天癸至，必二十而嫁，皆欲阴阳完实，然后交而孕，孕而育，育而子坚壮强寿。今未笄之女，天癸始至，已近男色，阴气早泄，未完而伤，未实而动，是以交而不孕，孕而不育，而子脆不寿，此王之所以无子也。然妇人有所产皆女者，有所产皆男者，大王诚能访求多男妇人至宫府，有男之道也。王曰：善。未再期生六男。夫老阳遇少阴，老阴遇少阳，亦有子之道也。

子嗣类论列总方 七一


毓麟珠新因十四


左归丸新补四


右归丸新补五


赞育丹新因又十四


还少丹补一三五


全鹿丸补一二七


无比山药丸补一三六


延年益嗣丹妇一三五


大补阴丸寒一五七


八珍益母丸妇一三八


续嗣降生丹妇一三六


女金丹妇一三三


四制香附丸妇一三二


河车种玉丸妇一三七


乌鸡丸四方妇一三九后


黑锡丹热一八九


癥瘕类

论 证 七二


癥瘕之病，即积聚之别名，《内经》止有积聚疝瘕，并无癥字之名，此后世之所增设者。盖癥者征也，瘕者假也。癥者成形而坚硬不移者是也。假者无形而可聚可散者是也。成形者，或由血结，谓之血癥。或由食结，谓之食癥。无形者惟在气分，气滞则聚而见形，气行则散而无迹，此癥瘕之辨也。然又有痛者，有不痛者。痛者联于气血，所以有知，气血行则愈，故痛者易治。不痛者不通气血，另结窠囊，药食难及，故不痛者难治。此又治之有辨也。其他如肺之积曰息奔，心之积曰伏梁，脾之积曰痞气，肝之积曰肥气，肾之积曰奔豚，以至后世有曰痃癖，曰痞块之属，亦不过以形见之处有不同，故名亦因之而异耳。总之非在气分则在血分，知斯二者，则癥瘕二字已尽之矣。但血癥气瘕，各有虚实，而宜攻宜补，当审之真而用之确也。诸经义另详《积聚门》，所当参阅。

《骨空论》曰：任脉为病，男子内结七疝，女子带下瘕聚。张子和曰：遗溺闭癃，阴痿脬痹，精滑白淫，皆男子之疝也。若血涸，月事不行，行后小腹有块，或时动移，前阴突出，后阴痔核，皆女子之疝也。但女子不谓之疝而谓之瘕。

血 癥 七三


瘀血留滞作癥，惟妇人有之。其证则或由经期，或由产后，凡内伤生冷，或外受风寒，或恚怒伤肝，气逆而血留，或忧思伤脾，气虚而血滞，或积劳积弱，气弱而不行，总由血动之时，余血未净，而一有所逆，则留滞日积而渐成癥矣。然血必由气，气行则血行，故凡欲治血则或攻或补，皆当以调气为先。罗谦甫曰：养正邪自除，必先调养，使营卫充实，若不消散，方可议下。但除之不以渐，则必有颠覆之害；若不守禁忌，纵嗜欲，其有不丧身者鲜矣。

——血瘀作痛，或成形不散，在脐腹之下，若暂见停蓄而根盘未固者，只宜五物煎，或决津煎加减主之，则血无不去，痛无不止，足称神剂。

——妇人形气病气俱实，或腹胀，或痛甚，而新有所逆，但欲行滞止痛者，宜通瘀煎、失笑散、玄胡当归散、加减四物汤之类疏之导之，气通滞去，痛必自愈。若稍久且坚而欲消之磨之，宜三棱煎、万病丸之类主之。

——形气强壮而瘀血不行，或大病结闭，或腹胀痛甚，有非下不可者，宜《良方》桃仁承气汤下之最捷，或用夺命丹、桃仁煎、川山甲散、赤金豆之类皆可。然下须详慎，非有大实不得已之证，不宜妄用。

——养正之法，当察阴阳上下，病之久新及邪正强弱之势。其有停瘀虽甚而元气困弱者，不可攻。病久而弱，积难摇动者，不可攻。凡此之类，皆当专顾根本，以俟其渐磨渐愈，乃为良策。如郁结伤脾者，宜用归脾汤、逍遥饮、寿脾煎。脾胃虚寒者，宜温胃饮、养中煎、六君子汤。肝肾虚寒者，宜大营煎、暖肝煎、理阴煎或《良方》交加散亦可。脾肾虚寒，大便泄泻或不实者，宜胃关煎、理阴煎。病久脾肾气滞而小腹痛胀者，宜八味地黄丸。肝火不清，血热而滞者，宜加味逍遥散。以上诸证，凡虚中带滞者，不妨于前药中各加行气导滞之品，此在用者之圆活也。

——妇人久癥宿痞，脾肾必亏，邪正相搏，牢固不动，气联子脏则不孕，气联冲任则月水不通。内治之法宜如前，外以阿魏膏贴之，仍用熨痞方，或用琥珀膏亦可。然必须切慎七情及六淫，饮食起居，而不时随证调理，庶乎可愈。

食 癥 七四


凡饮食留聚而为癥痞者，或以生冷，或以风寒，或以忿怒气逆，或以劳倦饥馁，而饮食叠进不用消化，则积而成癥矣。然胃气强者必不致留聚饮食，而饮食之不能化者，必由脾肾气弱而然。所以治此者，宜酌虚实而为攻补，庶乎得效也。诸治法详《积聚门》，宜参而用之。

立斋曰：前证若形气虚弱，须先调补脾胃为主，而佐以消导。若形气充实，当先疏导为主，而佐以补脾胃。若气壅血滞而不行者，宜用乌药散散而行之。若脾气虚而血不行者，宜用归脾汤解而行之。若肝肾血燥而不行者，宜用加味逍遥散清而行之。大抵食积痞块之证，皆以邪气盛则实，真气夺则虚，但当养正辟邪而积自除矣。虽曰坚者削之，客者除之，若胃气未虚，或可少用，若病久虚乏者，不宜轻用。


气 瘕 七五


瘕者，假也。所谓假者，谓其形虽若癥，而原无根窠，非若癥痞之坚顽有形者也。盖有形者，或因血积，或因食积，积有定形，所不可移易者也。无形者，病在气分，气逆则甚，气散则缓，聚散无根者也。惟其无根，故能大能小，或左或右，或近胁肋而如臂如指，则谓之痃癖。或下脐腹而为胀为急，则谓之疝瘕。《难经》曰：病有积聚，何以别之？然，积者阴气也，阴沉而伏。聚者阳气也，阳浮而动。故积者五脏之所生，聚者六腑之所成也。然则癥由于积，积在阴分而有渊薮，故攻之非易。瘕由于聚，聚在阳分而犹乌合，故散之非难，此癥瘕之辨有如此。惟散之之法，最有因通因塞之妙用，而人多莫之知也。

——凡病在气分而无停蓄形积者，皆不可下。盖凡用下者，可除有形，而不可以除无形。若气因形滞者，去其积则气亦顺，自无不可。若全在无形气分，即下亦不去，而适足以败正气也，宜切识之。

——散气之法，止在行气，盖气行则散也。但行气之法，大有权宜，如气实则壅滞，宜破而行之。气闭则留蓄，宜利而行之。气热则干涸，宜寒而行之。气寒则凝结，宜温而行之。此散气治瘕之大法也。然瘕聚之证，使果气强力健，则流行不息，又何瘕聚之有？惟正气不行，而后邪气得聚。《经》曰：邪之所凑，其气必虚。故凡为此病，必气虚者多，虚不知补，则正气不行，正气不行，则邪气不散，安望其有瘳乎？但实者有据，故显而易见，虚每似实，故隐而难知，此所以当辨其真也。

——破气行气之剂，凡气实气壅之甚而为胀为痛者，宜排气饮、木香顺气散、木香调气散、四磨汤、诸七气汤之类主之。若血中之气滞而为瘀为痛者，宜失笑散、通瘀煎、调经饮，甚者《良方》夺命丹。疝瘕气聚者，荔香散，甚者天台乌药散。气结膀胱，小水不利者，小分清饮、四苓散、五苓散。气结大肠，干秘不行者，搜风顺气丸、麻仁丸。水亏血虚而秘滞者，济川煎。肝气逆而为聚者，解肝煎，兼火者，化肝煎。气聚兼热，火郁不行者，抽薪饮、大分清饮。寒滞不行，气结胀聚者，抑扶煎、和胃饮、丁香茯苓汤。三焦壅滞，气道不清而中满肿胀者，廓清饮。痰饮水气停蓄胸胁而为吞酸呕逆者，苓术二陈煎、六安煎、和胃饮、括痰丸之类主之。以上诸法，惟气实瘕聚者宜之，凡元气不足者，皆不可用。

——补气以行气之剂，如圣愈汤、参归汤、七福饮，皆能调心气之虚滞。五味异功散、参术汤，能理心脾之气虚不行。独参汤、参附汤，能助肺以行五脏之治节。若脾胃气虚而滞者，惟六君子汤、归脾汤为宜。脾胃虚寒而滞者，必温胃饮、理中汤、五君子煎最佳。若虚在脾肾阴分，气有不行而或为痰饮，或为胀满，或为呕吐腹痛等证，非理阴煎不可。若虚在血中之气而为滞为痛，微则四物汤，甚则五物煎、决津煎、大营煎方可。若肝肾寒滞，小腹气逆而痛者，必暖肝煎以温之。若脾肾气虚，门户不要而为滞为痛者，必胃关煎以固之。若元气下陷，滞而不升者，宜补中益气汤、举元煎以举之。若元气大虚，气化不行而滞者，必五福饮、十全大补汤、大补元煎，或六味回阳饮以培补之。以上皆补气行气之法也，亦不过为之筌蹄云耳，而此中之用，诚有未可以言悉者。然常人之情，犹为气之滞者，惟破之散之为宜，而反云补之，必不然也。不知客之强者，以主之弱，邪之胜者，惟正之虚。凡今人之病虚者最多，而用补者最少，治与病违，而欲以药济人，盖亦罕矣。即余以多虚少实谆谆为言，而人亦未信，姑以人事喻之，其或可晓然乎。夫人之虚实，亦犹人之贫富，气实者若富翁，气虚者若贫士，今人于千百中，而富者其几？舍富之外，尽贫人矣。其多其少，即此类也。又有华其貌而罄其室者，人多难测，亦此类也。但贫人之情，可益不可损，增一分犹然未足，削一分其窘何堪？使以潜消暗剥之术，而加之贫寒窘乏之士，阴移人祚而人不之觉，亦甚堪怜矣。此道以仁为术，其可不以此为心乎？嗟乎，人生以气为主，得气则生，失气则死。夫知者知人之命，不知者知人之病，若强不知以为知，而徒资便给，以人命为尝试者，则其概可知矣。

癥瘕类论列总方 七六


四君子汤补一


五君子煎新热六


六君子汤补五


四物汤补八


五物煎新因三


五味异功散补四


五福饮新补六


七福饮新补七


十全大补汤补二十


圣愈汤补九十


大补元煎新补一


补中益气汤补三十


参术汤补四十


参归汤补三八


六味回阳饮新热二


参附汤补三七


独参汤补三五


六味地黄丸补百二十


举元煎新补十七


大营煎新补十四


八味地黄丸补一二一


寿脾煎新热十六


逍遥饮新因一


加味逍遥散补九三


归脾汤补三二


养中煎新热四


苓术二陈煎新和四


温胃饮新热五


胃关煎新热九


丁香茯苓汤热六二


理中汤热一


理阴煎新热三


天台乌药散和三二九


暖肝煎新热十五


和胃饮新和五


木香调气散和四四


解肝煎新和十一


化肝煎新寒十


木香顺气散和四三


排气饮新和六


抑扶煎新热十一


搜风顺气丸和三四三


乌药散和七四


六安煎新和二


桃仁承气汤攻四


四磨汤和五二


廓清饮新和十三


大分清饮新和五


抽薪饮新寒三


济川煎新补二一


小分清饮新和十


七气汤和四七


调经饮新因四


《良方》交加散妇一百


决津煎新因二


通瘀煎新因五


加减四物汤妇百十二


失笑散妇百四十


五苓散和一八二


玄参当归散妇九八


三棱丸攻三七
 、六十


荔香散新因二八


四苓散和一八七


夺命丹妇六五


括痰丸新和十九


穿山甲散攻四十


桃仁煎攻三九


赤金豆新攻二


麻仁丸攻九二


万病丸妇一四三


熨痞方攻八八


琥珀膏外三百十七


阿魏膏外三百十二



前阴类

阴 挺 七七


妇人阴中突出如菌如芝，或挺出数寸，谓之阴挺。此或因胞络伤损，或因分娩过劳，或因郁热下坠，或因气虚下脱，大都此证当以升补元气，固涩真阴为主。如阴虚滑脱者，宜固阴煎、保元煎。气虚陷下者，补中益气汤、十全大补汤。因分娩过劳气陷者，寿脾煎、归脾汤。郁热下坠者，龙胆泻肝汤、加味逍遥散。

水杨汤 治妇人阴中生物痒痛，牵引腰腹，多由房事太过，或因淫欲不遂，或因非理所为，以致阴户有伤，名曰阴挺。

金毛狗脊 五倍子 枯矾 鱼腥草 水杨根 黄连各一两


上为末，分四剂，用有嘴瓦罐煎汤，外预以竹筒去节，接罐嘴，引热气熏入阴中，或透挺上。俟汤温，仍用洗沃之。仍服治挺诸药。

阴 肿 七八


妇人阴肿，大都即阴挺之类。然挺者多虚，肿者多热。如气陷而热者，升而清之，宜清化饮，如柴胡、防风之属。气闭而热者，利而清之，宜大分清饮、徙薪饮。肝肾阴虚而热者，加味逍遥散。气虚气陷而肿者，补中益气汤。因产伤阴户而肿者，不必治肿，但调气血，气血和而肿自退。或由损伤气滞，无关元气而肿者，但以百草汤熏洗之为妙。

一方 治阴中肿痛。用枳壳半斤，切，炒，乘热以帛裹熨之，以消其外。仍用少许乘热裹纳阴中，冷即易之，不三次愈。

一方 用小麦、朴硝、白矾、五倍子、葱白煎汤浸洗。

甘菊汤 治阴户肿。用甘菊苗叶，不拘多少，捣烂，以百沸汤淋汁熏浸洗之。

阴 疮 七九


妇人阴中生疮，多由湿热下注，或七情郁火，或纵情敷药，中于热毒。其外证则或有阴中挺出如蛇头者，谓之阴挺，如菌者，谓之阴菌，或如鸡冠，或生虫湿痒，或内溃肿烂疼痛，常流毒水。其内证则或为体倦内热，经候不调，或为饮食不甘，晡热发热，或为小腹痞胀，腰胁不利，或为小水淋沥，赤白带下。凡治此之法，若肿痛内外俱溃者，宜芍药蒺藜煎为最佳，或四物汤加栀子、丹皮、胆草、荆芥，或用加味逍遥散。若湿痒者，宜芍药蒺藜煎，或归脾汤加柴栀丹皮。淋涩者，宜龙胆泻肝汤加白术、丹皮。淋涩而火盛痛胀者，宜大分清饮，或抽薪饮。肿而坠毒者，补中益气汤加山栀、丹皮。可洗者用百草煎。可敷者宜螵蛸散、完疮散。

蛇蜕散 治妇人阴疮。先以荆芥，蛇床子汤熏洗，挹干敷药。

蛇蜕一条
 ，烧存性
 　枯矾 黄丹 扁蓄 藁本各一两
 　硫黄荆芥穗 蛇床子各五钱


上为细末，香油调搽，湿则干掺。

阴 痒 八十


妇人阴痒者，必有阴虫，微则痒，甚则痛，或为脓水淋沥，多由湿热所化，名曰慝。内宜清肝火，以龙胆泻肝汤，及加味逍遥散主之。外宜桃仁研膏，和雄黄末，或同鸡肝纳阴中，以制其虫。然无如银朱烟搽鸡肝以纳之尤妙。

椒茱汤 治妇人阴痒不可忍，惟以热汤泡洗，有不能住手者。

花椒 吴茱萸 蛇床子各一两
 　藜芦半两
 　陈茶一撮
 　炒盐二两


以水五升煎汤，乘热熏洗。

杏仁膏 治妇人阴痒不可忍。

杏仁烧存性
 　麝香少许


上为末，用旧帛裹之缚定，火上炙热，纳阴中。

椿根皮汤 治阴痒突出。

臭椿皮 荆芥穗 藿香等分


上锉，煎汤熏洗，即痒止而入。

一方 治疳虫下蚀下部。用蒲黄，水银研匀傅入，外以鹤虱草煎汤熏洗。

炙肝散 治妇人阴痒虫蚀。用牛肝或猪肝，切三寸长，大如钱，炙熟纳阴中，引虫出尽即愈。

一方 治阴中虫痒。捣桃叶，绵裹纳阴中，日易三四次。

一方 治阴痒。用蛇床子一两，白矾五钱，煎汤淋洗。


阴 冷 八一


妇人阴冷，有寒证，有热证。寒由阳虚，真寒证也。热由湿热，假寒证也。假寒者必有热证，如小便涩数黄赤，大便燥结，烦渴之类是也。真寒者，小便清利，阳虚畏寒者是也。真寒者宜补其阳，如理阴煎、十补丸、加减续嗣降生丹。假寒者当清其火，宜龙胆泻肝汤、加味逍遥散。肝肾虚寒者，宜暖肝煎、镇阴煎、大营煎。脾胃虚寒者，宜理中汤、理阴煎、寿脾煎之类主之。

交接出血而痛 八二


凡妇人交接即出血者，多由阴气薄，肾元不固，或阴分有火而然。若脾虚气陷不能摄血者，宜补中益气汤或补阴益气煎。若脾肾虚弱阴气不固者，宜寿脾煎、归脾汤。若肝肾阴虚不守者，宜固阴煎。若阴火动血者，宜保阴煎。

前阴类论列总方 八三


补中益气汤补三十


理中汤热一


归脾汤补三二


加味逍遥散补九三


秘元煎新固一


清化饮新因十三


芍药蒺藜煎新因三五


暖肝煎新热十五


十补丸热一七三


大分清饮新寒五


螵蛸散新因三八


抽薪饮新寒三


保阴煎新寒一


理阴煎新热三


补阴益气煎新补十六


寿脾煎新热十六


四物汤补八


续嗣降生丹妇一三六


大营煎新补十四


镇阴煎新热十三


龙胆泻肝汤寒六二


徙薪饮新寒四


百草煎新因三七


银朱烟新因五三


完疮散新因五九


景岳全书卷之三十九终


卷之四十谟集

小儿则上


总 论 一


小儿之病，古人谓之哑科，以其言语不能通，病情不易测。故曰：宁治十男子，莫治一妇人；宁治十妇人，莫治一小儿。此甚言小儿之难也。然以余较之，则三者之中，又为小儿为最易。何以见之？盖小儿之病，非外感风寒，则内伤饮食，以至惊风吐泻，及寒热疳痫之类，不过数种，且其脏气清灵，随拨随应，但能确得其本而撮取之，则一药可愈，非若男妇损伤，积痼痴顽者之比，余故谓其易也。

第人谓其难，谓其难辨也；余谓其易，谓其易治也。设或辨之不真，则诚然难矣。然辨之之法，亦不过辨其表里寒热虚实，六者洞然，又何难治之有？故凡外感者，必有表证而无里证，如发热头痛、拘急无汗，或因风搐溺之类是也；内伤者，止有里证而无表证，如吐泻腹痛、胀满惊形、积聚之类是也；热者必有热证，如热渴躁烦、秘结痈疡之类是也；寒者必有寒证，如清冷吐泻、无热无烦、恶心喜热者是也。凡此四者，即表里寒热之证，极易辨也。然于四者之中，尤惟虚实二字最为紧要。盖有形色之虚实，有声音之虚实，有脉息之虚实，如体质强盛与柔弱者有异也，形色红赤与青白者有异也，声音雄壮与短怯者有异也，脉息滑实与虚细者有异也；故必内察其脉候，外观其形气，中审其病情，参此数者而精察之，又何虚实之难辨哉？

必其果有实邪，果有火证，则不得不为治标。然治标之法，宜精简轻锐，适当其可，及病则已，毫毋犯其正气，斯为高手。但见虚象，便不可妄行攻击，任意消耗。若见之不真，不可谓姑去其邪，谅亦无害，不知小儿以柔嫩之体，气血未坚，脏腑甚脆，略受伤残，萎谢极易，一剂之谬尚不能堪，而况其甚乎！矧以方生之气，不思培植而但知剥削，近则为日下之害，远则遗终身之羸，良可叹也。凡此者，实求本之道，诚幼科最要之肯綮，虽言之若无奇异，而何知者之茫然也。故余于篇端，首以为言。然非有察察之见者，固不足以语此，此其所以不易也。

《阴阳应象大论》曰：善诊者，察色按脉，先别阴阳。审清浊而知部分，视喘息、听声音而知所苦，观权衡规矩而知病所主。按：此论虽通言诊法之要，然尤于小儿为最切也。

初诞法二


小儿初生，饮食未开，胃气未动，是诚清虚之腑，此时开口调燮，极须得宜。保婴诸书皆云：分娩之时，口含血块，啼声一出，随即咽下，而毒伏于命门，因致他日发为惊风、发热、痘疹等证。此说固似有理，然婴儿通体无非血气所结，而此亦血气之余，何以毒遽如是？即使咽之，亦必从便而出，何以独留为害？无足凭也。惟是形体初成，固当为之清除。其法于未啼时，用软帛裹指，挖去口中之血，乃用后法，并拭去口中秽恶，以清脏腑。此亦初诞之要法，不可无也。

开口法：凡小儿初诞，宜以甘草细切少许，用沸汤泡汁，以淡为妙，不宜太甜；乃用软帛蘸汁，遍拭口中，去其秽浊。随用胡桃肉去皮嚼极烂，以稀绢或薄纱包如小枣，纳儿口中，使吮其汁，非独和中，且能养脏，最佳法也。若母气素寒，小儿清弱者，只以淡姜汤拭口，最能去胃寒、通神明，并可免吐泻之患。此法最妙，人所未知也。拭后仍用核桃法如前。一法以牛黄半分，同朱砂研匀，蜜调，如前与吮为佳，极能辟痰邪、去秽恶、除热安神。然必母气多热，小儿肥盛者可用，清弱者不宜用。

——古法拭口多有用黄连者，不知黄连大寒大苦，而小儿以胃气为主，安得初生即可以苦劣之气相犯，致损胃气，则他日变呕变泻，由此而起矣，大非所宜。

——古法多用朱砂开口者，案陈文中曰：小儿初生，便服朱砂、轻粉、白蜜、黄连，本欲下胎毒，不知此皆伤脾败阳之药，轻粉下痰损心，朱砂下涎损神。儿实者服之软弱，弱者服之易伤，反致变生诸病，是固不可不察也。

护 养 法 三
 　出
 《保婴撮要
 》

巢氏曰：小儿初生，肌肤未实，宜用旧絮护其背，不可太暖，更宜数见风日，则血气刚强，肌肉致密。若藏于重帏密室，或厚衣过暖，则筋骨软脆，不任风寒，多易致病。衣服当随寒热加减，但令背暖为佳，亦勿令出汗，恐表虚风邪易伤。乳哺亦不宜过饱，陈氏所谓忍三分寒，吃七分饱，频揉肚，少洗澡，要肚暖头凉心胸凉，皆至论也。又须令乳母预慎六淫七情、厚味炙煿，则乳汁清宁，儿不致疾。否则阴阳偏胜，血气沸腾，乳汁败坏，必生诸病。若屡用药饵，则脏腑阴损，多变败证，可不慎欤？大抵保婴之法，未病则调和乳母，既病则审治婴儿，亦必兼治其母为善。

小儿饮食有任意偏好者，无不致病，所谓爽口味多终作疾也，极宜慎之。尝见王隐君曰：余幼时酷嗜甘饴，忽一日见饴中有蛆则伸头而出，自此不敢食饴，至长始知长上为之。此可为节戒之妙法。

初生儿看病法 四


初生儿以手捻其头，摸其颐颔，不作声者为无病。总有病，以手指探其口，虽发声而从容咂指者其病轻，若即发声不咂指而色或青红兼紫者，此落地受寒之甚也，其病重，须急辨其形色虚实而治之。若牙关紧闭不纳乳，或硬而不软，其病极重也，此惊邪入足太阳经及足阳明经而然，须急治之，庶可平复。

初生儿肥胖色嫩，日觉好看者，此其根本不坚，甚非佳兆，且亦最易感邪。凡邪入腑者，近在第二三日见之，其证吐乳、夜啼发哭、腹鸣，皆胎惊之证，然犹浅而易治。若邪之入脏者，远在六七日见之，此脐风、噤风、撮口风之候，其病深而难医。若大声、口噤、舌大痰壅者，不治。盖五六日间病传心肺脾三经也，此风气甚盛而无所泄，故形见于喉口牙关声音也。其面额青紫黑色者不治，爪甲青黑者不治，脐青黑者亦不治。凡父母肥者不可生肥儿，父母瘦者亦不可生肥儿。生而肥胖，必当以药敛之，使其肥肉坚实，面转微黄之色则吉，不然则凶。生儿怯弱，必须以药扶助之。若七日之内，肌肉顿肥，则必病矣。过此以往渐肥者，不足虑也。治肥之法，宜清痰湿、解胎毒，预防其风气，亦不可过用峻厉以伤脾气。又当看小儿元气厚薄，厚者十无一失，薄者十无一生。然其中有死者，有不死者，则以病之所生，有真伪也。凡怯弱者。宜专培脾肾为主。


看小儿寿夭法 五


看小儿法，以听声为先，察色为次。凡声音清亮者生，有回音者生；涩者病，散而无出声者不寿。忽然大声而无病者，须细看其身，恐有疮毒，即须治之。脐带中无血者生，脐带银白色者生；短带紫胀者，于断带之后捻去紫血，可保无虞。额皮宽者寿，卵缝通达黑色者寿，初生下如水泡之状者险。面转微黄之色者吉。生下粉白花色者，必主脐风而死。生下皮宽肉瘦，五六日顿肥者，亦必有脐风之患。生下皮肉不光者死。泣不出声音死。泣面无泪者死。舌如猪肝者死。口角上有紫色虾须者死。发粗长者生，细软不放者死。阴物不起者死。阴囊不收考死，白者死，赤者死。无粪门者死。臀肉不生者死。股肉不生者不寿。面无彩色者夭。脐带短大紫色者夭。生下浑身银白色者夭。生下有齿者大凶，致伤父母，不然必伤自身。生下未裹即撒尿者，杀父母，荡家财，在世一生劳苦。

脉 法 六


凡小儿形体既具，经脉已全，所以初脱胞胎，便有脉息可辨，故《通评虚实论》曰：乳子病热，脉悬小者，手足温则生，寒则死。乳子病风热，喘鸣肩息者，脉实大也，缓则生，急则死。此轩岐之诊小儿，未尝不重在脉，亦未尝不兼证为言也。自《水镜诀》及《全幼心鉴》等书，乃有三岁以上当察虎口寅卯辰、风气命三关之说。其中之可取者，惟曰：脉从寅关起，不至卯关者易治，若连卯关者难治；若寅侵卯、卯侵过辰者，十不救一。只此数语，乃于危急之际，亦可用辨吉凶。至若紫为风，红为伤寒，青为惊，白为疳，及青是四足惊，赤是水惊，黑是人惊，黄是雷惊之类，岂此一线之色，果能辨悉如此？最属无稽，乌足凭也。即今幼科所尚，无不以此为科套，全不知脉而信口胡猜。

试问其心果亦有的确之见否？茫然无据而欲以人子为尝试，良可叹也！故凡诊小儿，既其言语不通，尤当以脉为主，而参以形色声音，则万无一失矣。然小儿之脉，非比大人之多端，但察其强弱缓急四者之脉，是即小儿之肯綮。盖强弱可以见虚实，缓急可以见邪正。四者既明，则无论诸证，但随其病以合其脉，而参此四者之因，则左右逢源，所遇皆道矣。再加以声色之辨，更自的确无疑，又何遁情之有？此最活最妙之心法也，若单以一脉凿言一病，则一病亦能兼诸脉，其中真假疑似，未免胶柱，实有难于确据者。然法不可废，最所当察，故择其得理者，并附于下，亦可以见其概。

钱仲阳曰：小儿之脉，气不和则弦急，伤食则沉缓，虚惊则促急，风则浮，冷则沉细，脉乱者不治。

薛氏曰：凡看脉，先定浮沉迟数、阴阳冷热。沉迟为阴，浮数为阳。浮主风，沉迟主虚冷，实主有热，紧主癫痫，洪主热盛，沉缓主虚泻，微迟有积有虫，迟涩主胃脘不和，沉主乳食难化，沉细主乳食停滞，紧弦主腹中热痛，牢实主大便秘，沉而数者骨中有热，弦长是肝膈有风，紧数乃惊风为患，四肢掣颤，浮洪乃胃口有热，沉紧主腹痛有寒，虚濡者有气，又主慢惊，芤主大便利血。

声 音 七


声由气发，气实则声壮，气虚则声怯。故欲察气之虚实者，莫先乎声音。如《内经》诸篇，有曰：言而微，终日乃复言者，此夺气也。有曰：气海有余者，气满胸中，悗息面赤；气海不足，则气少不足以言。有曰：心气虚则悲，实则笑不休。有曰，手少阴虚则不能言。有曰：内夺而厥，则为瘖俳，此肾虚也。华元化曰；阳候多语，阴旺无声。多语音易治，无声者难荣。凡此皆声音虚实之辨。故彼圣人者，闻声知情，无所不达，此声音之学，所以不可忽也。

颜 色 八


《脉要精微论》曰：夫精明五色者，气之华也。赤欲如白裹朱。不欲如赭；白欲如鹅羽，不欲如盐；青欲如苍璧之泽，不欲如蓝；黄欲如罗裹雄黄，不欲如黄土；黑欲如重漆色，不欲如地苍。五色精微象见矣，其寿不久也。

《玉版论要篇》曰：色夭面脱不治，百日尽已。色见上下左右，各在其要，上为逆，下为从，女子右为逆，左为从，男子左为逆，右为从。

《五色篇》曰：官五色奈何？曰：青黑为痛，黄赤为热，白为寒，是谓五官。又曰：以色言病之间甚奈何？曰：其色粗以明，沉夭者为甚，其色上行者病益甚，其色下行如云彻散者病方已。

《经脉篇》曰：凡诊络脉，脉色青则寒且痛，赤则有热。胃中寒，手鱼之络多青矣。胃中有热，鱼际络赤。其暴黑者，留久痹也。其有赤有黑有青者，寒热气也。其青短者，少气也。

凡察色之法，大都青白者少热气，病主阴邪；黄赤者多热气，病主阳盛，青主风气，主肝邪，主脾胃虚寒，主心腹疼痛，主暴惊伤心胆之气，主惊风，当察兼色以分急慢。白主气虚，甚则气脱，主无火，主脾肺不足。白兼青者主慢惊，主大小肠泄泻。赤主火，主痰热，主伤寒热证，主烦渴，主急惊躁扰，主闭结，主阳邪喘促，主痈疡痘疹。黑属水，主阴寒，主厥逆，主痛极。沉黑主危笃。黄主积聚，主痞块，主脾病，主胀满，主脾疳。黄兼白者主脾寒脾弱，主气虚神怯。黄兼青者主脾虚泄泻，主慢脾风。黄兼赤者主疳热。两颧鲜红，或作或止者，谓之面戴阳，乃真阴虚弱，此非阳证也，不得以热赤同论。

钱氏曰：左颊为肝，右颊为肺，额上为心，鼻上为脾，下额为肾，随证施治之。


药饵之误 九


小儿气血未充，而一生盛衰之基，全在幼时，此饮食之宜调，而药饵尤当慎也。今举世幼科，既不知此大本，又无的确明见，而惟苟完目前。故凡遇一病，则无论虚实寒热，但用海底兜法，而悉以散风、消食、清痰、降火、行滞、利水之剂，总不出二十余味，一套混用，谬称稳当，何其诞也！夫有是病而用是药，则病受之矣，无是病而用是药，则元气受之矣。小儿元气几何，能无阴受其损而变生不测耶？此当今幼科之大病，而医之不可轻任者，正以此也。又见有爱子者，因其清黄瘦弱，每以为虑，而询之庸流，则不云痰火，必云食积，动以肥儿丸、保和丸之类使之常服。不知肥儿丸以苦寒之品，最败元阳，保和丸以消耗之物，极损胃气。谓其肥儿也，而适足以瘦儿，谓其保和也，而适以违和耳。即如抱龙丸之类，亦不宜轻易屡用。余尝见一富翁之子，每多痰气，或时惊叫，凡遇疾作，辄用此丸，一投即愈。彼时以为神丹，如此者不啻十余次，及其长也，则一无所知，凝然一痴物而已，岂非暗损元神所致耶？凡此克伐之剂，所以最当慎用，故必有真正火证疳热，乃宜肥儿丸及寒凉等剂；真正食积胀满，乃宜保和丸及消导等剂；真正痰火喘急，乃宜抱龙丸及化痰等剂。即用

此者，亦不过中病即止，非可过也。若无此实邪可据，而诸见出入之病，则多由亏损元气，悉当加意培补，方是保赤之主。倘不知此，而徒以肥儿、保和等名，乃欲藉为保障，不知小儿之元气无多，病已伤之，而医复伐之，其有不萎败者鲜矣。此外，如大黄、芒硝、黑丑、芫花、大戟、三棱、蓬术之类，若非必不得已，皆不可轻易投也。

小儿诊治大法 十


凡小儿之病，本不易察，但其为病之源，多有所因。故凡临证者，必须察父母先天之气，而母气为尤切。如母多火者，子必有火病；母多寒者，子必有寒病；母之脾肾不足者，子亦如之。凡骨软行迟，齿迟语迟，囟门开大，疳热脾泄之类，多有由于母气者。虽父母之气俱有所凛，但母气之应在近，父气之应在远。或以一强一弱而偏得一人之气者，是皆不可不察。至若稍长而纵口纵欲，或调摄失宜而自为病者，此又当察其所由，辨而治之。如果先天不足而培以后天，亦可致寿。虽曰先天俱盛，而或父母多欲，或抚养失宜，则病变百端，虽强亦夭。此中几圆理微，贵在知常知变也。

撮口脐风 十一


初生小儿撮口脐风者，因胎中受热，或初生不慎，为风寒所侵，遂致聚唇撮口，眼闭口噤，啼声如鸦，或声不能出，或舌上如粟，或口吐白沫，或喉痰潮响，或气息喘急，甚者舌强面青，腹胀青筋，吊肠牵痛，百日内病甚者多不治。脐风者，以断脐之后，为水湿风邪所侵，因致腹胀脐肿，四肢柔直，啼不吮乳，甚则发搐。若脐边青黑，手拳口噤者，是为内搐，不可治。凡治此之法，痰盛者当先治痰，火盛者当先清火，若无火无痰者，专当温补脾胃。凡断脐不盈尺，多患此者。齿龈有泡如粟，以绵裹指，蘸温水擦破，口即开，不用药。

七日内患此者，百无一生。脐风果因浴拭外伤皮肤者，用绵灰或枯矾末掺之即愈。若因剪脐短少，或因束缚不紧，或因牵动，风入脐中；或因铁器断脐，冷气传于脾络以致前证者，口内有小泡，急掐破，去其毒水，以艾灸脐中，亦有得生者。治法多端，无如灸法。若因乳母肝脾郁怒，或饮食生冷辛热致儿为患者，当治其母。

钱氏云：撮口因浴后拭脐，风邪所入而作，用益黄散补之。

陈无择云：视其牙髓有泡，擦破之。口既开，用真白僵蚕略烘为末，蜜调涂口内。

《保婴集》云：小儿百日，脐风马牙，当作胎毒。泻足阳明之火，用针挑破，以桑树白汁涂之。

田氏治噤风，用天南星为末，加片脑少许，以指蘸姜汁擦牙龈，立开。或用牛黄，以竹沥调服一字，随以猪乳滴于口中。

惊 风 十二


惊风之要领有二：一曰实证，一曰虚证而尽之矣。盖急惊者，阳证也，实证也，乃肝邪有余而风生热，热生痰，痰热客于心膈间，则风火相搏，故其形证急暴而痰火壮热者，是为急惊。此当先治其标，后治其本。慢惊者，阴证也，虚证也。此脾肺俱虚，肝邪无制，因而侮脾生风，无阳之证也，故其形气病气俱不足者，是为慢惊。此当专顾脾肾，以救元气。虽二者俱名惊风，而虚实之有不同，所以急慢之名亦异，凡治此者，不可不顾其名以思其义。

论惊风证治 十三


小儿惊风，肝病也，亦脾、肾、心、肺病也。盖小儿之真阴未足，柔不济刚，故肝邪易动；肝邪动则木能生火，火能生风，风热相搏则血虚，血虚则筋急，筋急则为掉眩反张，搐搦强直之类，皆肝木之本病也。至其相移，木邪侮土则脾病，而为痰、为吐泻；木盛金衰则肺病，而为喘促、为短气；木火上炎则心病，而为惊叫、为烦热；木火伤阴则肾病，而为水涸、为血燥、为干渴、为汗不出、为搐、为痉。此五脏惊风之大概也。

治此之法，有要存焉。盖一日风，二日火，三日痰，四日阳虚，五日阴虚，但能察此缓急则尽之矣。所谓风者，以其强直掉眩皆属肝木，风木同气，故云惊风，而实非外感之证。今人不明此义，但为治风必须用散，不知外来之风可散，而血燥之风不可散也。故凡如防风、荆芥、羌活、独活、细辛、干葛、柴胡、紫苏、薄荷之类，使果有外邪发热无汗等证，乃可暂用，如无外邪，则最所当忌。此用散之不可不慎也。

所谓痰火者，痰凝则气闭，火盛则阴亏，此实邪之病本也。若痰因火动，则治火为先，火以痰留，则去痰为主。火之甚者，宜龙胆草、山栀子、黄连、黄柏、石膏、大黄之属；火之微者，宜黄柏、知母、玄参、石斛、骨皮、木通、天麻之属。痰之甚者，宜牛黄、胆星、天竺黄、南星、半夏、白芥子之属；痰之微者，宜陈皮、前胡、海石、贝母、天花粉之属。此外，如朱砂之色赤体重，故能入心镇惊，内孕水银，故善透经络，坠痰降火。雄黄之气味雄悍，故能破结开滞，直达横行；冰片、麝香，乃开窍之要药；琥珀、青黛，亦清利之佐助而已。又如僵蚕、全蝎、蝉蜕之属，皆云治风，在僵蚕味咸而辛，大能开痰涎、破结气，用佐痰药，善去肝脾之邪，邪去则肝平，是即治风之谓也。全蝎生于东北，色青属木，故善走厥阴，加以盐味咸而降痰，是亦同气之属，故云治风，较之僵蚕，此其次矣。蝉蜕性味俱薄，不过取其清虚轻蜕之义，非有实济不足恃也。凡惊风之实邪，惟痰、火为最，而风则次之。治实之法，止于是矣。

然邪实者易制，主败者必危。盖阳虚则阴邪不散而元气不复，阴虚则营气不行而精血何来？所以惊风之重，重在虚证。不虚不重，不竭不危，此元精元气相为并立，有不容偏置者也。故治虚之法，当辨明阳：阳虚者宜燥宜刚，阴虚者宜温宜润。然善用阳者，气中自有水；善用阴者，水中自有气。造化相须之妙，既有不可混，又有不可离者如此。设有谓此非小儿之药，此非惊风之药者；岂惊风之病不属阴阳，而小儿之体不由血气乎？若夫人者，开口便可见心，又乌足与论乾坤合一之道？诸补之法具详如下。

惊风反张、强直转筋等病，在《经筋篇》曰：足少阴之筋病，足下转筋及所过而结者皆痛。病在此者，主痫瘛及痉。在外者不能俯，在内者不能仰。故阳病者腰反折不能俯，阴病者不能仰。又曰：经筋之病，寒则反折筋急，热则筋弛纵不收，阴痿不用。阳急则反折，阴急则俯不伸。


急惊风十四


急惊之候，壮热痰壅，窜视反张，搐搦颤动，牙关紧急，口中气热，颊赤唇红，饮冷便结，脉浮洪数。此肝邪风热，阳盛阴虚证也。治此之法，当察缓急。凡邪盛者，不得不先治其标。若痰甚喘急者，宜抱龙丸、琥珀散、清膈煎、梅花饮之类主之。火盛而烦热者，宜凉惊丸、抑青丸，或黄连安神丸、牛黄散，及山栀、黄连、龙胆草之属；火盛燥热而大便秘结者，宜泻青丸，或以为汤煎服之，或利惊丸亦可。若外感风寒，身热为惊者，当解其表，宜抑肝散倍加柴胡，或参苏饮、五积散、星苏散之类择而用之；若表邪未解而内亦热者，宜钱氏黄龙汤；若惊气渐退而以未清者，宜安神镇惊丸。凡以上者，皆急则治标之法，但得痰火稍退，即当调补血气，如后附薛氏之法，或参用慢惊诸治，以防虚败。此幼科最要之法。前哲有云：小儿易为虚实，攻伐之药，中病即止，不可过剂。诚至言也。大抵此证多属肝胆脾肾，阴虚血燥、风火相搏而然。若不顾真阴，过用祛风化痰之药，则脾益虚、血益燥，邪气绵延，必成慢惊矣。此中阴虚之义，皆人所不知，当阅《小儿补肾论》，始见其详。论载第二卷二五。

东垣曰：急惊者，风木旺也。风木属肝，肝邪盛必传克于脾。欲治其肝，当先实脾，后泻风木。

楼全善曰：急惊属木火土实。木实则搐而有力，及目上视，动札频睫；土实则身热面赤，而不吐泻，偃睡合睛。治法宜凉宜泻，而用凉惊、利惊等丸。亦有因惊而发者，以致牙关紧急、壮热等证，此内有实热，外挟风邪，当截风定搐。若痰热尚盛，宜微下之。痰热既泄，急宜调养胃气。搐定而痰热少退，即宜调补脾气。

薛氏曰：此肝经血虚，火动生风。盖风生则阴血愈散，阴火愈炽；火动则肺金愈亏，肝邪愈盛。宜滋肝血，养脾气。若屡服祛风化痰、泻火辛散之剂，便宜认作脾虚血损，急补脾土。若风火相搏，发热抽搐，目[image: ]
 筋挛，痰盛者，用四物、钩藤钩以生肝血、清肝火，用四君子加当归以补脾土、生肺金。若肝经血燥，发热惊搐，目[image: ]
 筋挛，痰盛者，用六味丸以滋肾水，四君子加芍药以补脾土。若肺金克肝木，用地黄丸以益肝血，加芍药、木香以平肺金。若屡用惊药而脾胃虚寒者，须用六君子汤以补脾土，丁香、木香以培阳气。若脾土虚寒，肾水反来侮土而致中寒腹痛、吐泻少食等证者，用益黄散以补脾土而泻水，庶几不致慢惊矣。但治小儿，当审察虚实，凡证属有余者，病气也，不足者，元气也，故有余当认为不足，思患预防，斯少失矣。

慢惊风十五


慢惊之候，多由吐泻，因致气微神缓，昏睡露睛，痰鸣气促。惊跳搐搦，或乍发乍静，或身凉身热，或肢体逆冷，或眉唇青赤，面色淡白，但其脉迟缓，或见细数，此脾虚生风，无阳证也。小儿慢惊之病，多因病后，或以吐泻，或因误用药饵，损伤脾胃所致。然亦有小儿脾胃素弱，或受风寒，则不必病后及误药者亦有之，总属脾肾虚寒之证。治慢惊之法，但当速培元气，即有风痰之类，皆非实邪，不得妄行消散，再伤阳气，则必致不救。凡脾土微虚微泻而内不寒者，可平补之，宜六神散、四君子汤，或五味异功散。脾肾俱虚而脏平无寒者，宜五福饮。且阴血生于脾土，又宜四君子加当归、枣仁。脾气阳虚微寒者，宜温胃饮、理中汤、五君子煎。脾气虚寒多痰者，宜六君子汤或金水六君煎。脾肾阴阳俱虚而寒者，惟理阴煎为最妙。脾肾虚寒之甚或吐泻不止者，宜附子理阴煎，再甚者宜六味回阳饮或四味回阳饮，量儿大小与之。脾肾虚寒，泄泻不止者，宜胃关煎。

薛氏曰：《保婴集》云，急惊屡发屡用攻泻，则脾损阴消而变为慢惊者多矣。当补脾养血，佐以安心清肺、制木之药，最为切当。窃谓前证多因脾胃亏损，肝木所胜，外虚热而内真寒也，但用五味异功散加当归，佐以钩藤饮，以补脾土、平肝木，亦多得效。如不应，用六君加炮姜、木香，温补脾土。更不应，急加附子以回阳。若用逐风驱痰之药，反促其危也。愚按：附子温中回阳，为侵惊之圣药也，如元气未脱，用之无有不效，气脱甚者，急宜炮用之。

《保婴撮要》曰：凡元气亏损而至昏愦者，急灸百会穴。若待下痰不愈而后灸之，则元气脱散而不救矣。此乃脏腑传变已极，总归虚处，惟脾受之，无风可逐，无惊可疗，因脾虚不能摄涎，故津液妄泛而似痰者，但当以温补脾胃为主。若不审其因，泛用祛风化痰之剂，则脾气益伤，阴血益损，病邪益甚而危矣。

楼全善曰：木虚则搐而无力，火虚则身寒、口中气冷，土虚则吐泻、睡而露睛，治宜温补脾胃，用六君子汤、五味异功散之类。

大惊卒恐 十六


小儿忽被大惊，最伤心胆之气。《口问篇》曰：大惊卒恐则气血分离，阴阳破散，经络厥绝，脉道不通，阴阳相逆，经脉空虚，血气不次，乃失其常。此《内经》概言受惊之病有如此。矧小儿血气尤非大人之比，若受大惊，则其神气失散，溃乱不堪，尚何实邪之有？斯时也，收复正气犹恐不暇，顾可复为清散耶？即如朱砂、琥珀之类，不过取其镇重之意，亦非救本之法。今幼科诸书，皆以大惊之证，例作急惊论治，误亦甚矣。不知急惊、慢惊，一以风热，一以脾肾之虚，皆不必由惊而得。而此以惊恐致困者，本心胆受伤，神气陡离之病，所因不同，所病亦异，胡可以同日语也？

治大惊气散之病，当以收复神气为主，宜《秘旨》安神丸、七福饮、茯神汤、团参散、独参汤之类，加金银等物煎服之。


惊 啼 十七


小儿惊啼，证本与惊风不同，亦与大惊卒恐者有异。盖小儿肝气未充，胆气最怯，凡耳闻骤声，目视骤色，虽非大惊卒恐，亦能怖其神魂。醒时受怖，寐则惊惕，或振动不宁，或忽尔啼叫，皆神怯不安之证，总宜安神养气为主，如独参汤、团参散、七福饮、《秘旨》安神丸之类，皆其所宜。若微烦热者，宜生脉散。热甚者，宜朱砂安神丸或导赤散。惊哭多泪、忽啼忽止者是惊惕，啼叫无泪、声长不扬者是腹痛。

发 搐 十八


搐，抽搐也，是即惊风之属。但暴而甚者，谓之惊风，微而缓者，谓之发搐。发搐不治，则渐成惊风矣。虽钱氏等书，皆以时候之气，分五脏之证为论治，然病变不测，有难以时气拘者，是不若察见在之形证，因脏腑之虚实，随宜施治者之为得也。总之，小儿之实证无他，惟东方之实及中央之滞耳。盖东方木实则生火生风，而为热为惊；中央土实则生湿生滞，而为痰为积。知斯二者，则知所以治实矣。若小儿之虚证，则五脏皆有之，如心虚则惊惕不安；肺虚则气促多汗；脾虚则为呕吐、为暴泄、为不食、为痞满倦卧、为牙紧流涎、为手足牵动；肝虚则为筋急血燥、为抽搐劲强、为斜视目瞪，肾虚则为二便不禁、为津液枯槁、为声不出、为戴眼、为肢体厥逆、为火不归源。知此五者，则知所以治虚矣。然此虚实之证，固亦多有疑似者，但以形色、声音、脉息参而察之，则无有不了然者。诸治实之法，当从急惊，治虚之法，当从慢惊，及如后夜啼诸治法，已尽其蕴，当并察之。总之，诸言实者，乃邪气之实，非元气之实也。故治此者，切不可伤及元气。若病已久，尤当专顾脾肾，则根本完固，诸无不愈矣。

钱仲阳曰：惊痫发搐，男左视无声，右视有声；女右视无声，左视有声，此相胜也。盖左为肝部，右为肺部，金木相胜故耳。若握拳拇指在内，女为顺，拇指在外，男为顺。顺则易治，逆则难治。

薛氏曰：寅卯辰时搐而发热作渴，饮冷便结，属肝胆经虚热，用柴芍参苓散；作渴引饮，自汗盗汗，属肝胆经血虚，用地黄丸；口吻流涎，属肝木克脾土，用六君子汤。巳午未时发搐，若兼作渴饮水，属风火相搏，以地黄丸补肝，导赤散、凉惊丸治心。若作渴饮汤，体倦不乳，土虚而木王也，用地黄丸以补肾，六君子汤以补脾。申酉戌时微搐而喘，目微斜，身似热，睡而露睛，大便淡黄，属脾肺虚热，用异功散；若手足逆冷，或喘泻不食，属脾肺虚寒，用六君、炮姜、木香；久病而元气虚者，用六君子、六味丸二药主之。亥子丑时微搐身热，目睛紧斜，吐泻不乳，肠冷多睡，属寒水悔土，用益黄散。未应，用六君、姜、桂。伤风发搐，口中气热，呵欠，手足动者，名假搐，用大青膏发散风邪。伤风发搐，口气不热，肢体倦怠，用异功散补脾土，钩藤饮清肝木。若因风邪内郁，发热而变诸证者，当理肺金、清风邪。若外邪既解而内证未除，当理肺补脾。若停食发搐，呕吐乳食者，宜用消食丸。若伤食后发搐，身热困睡，呕吐不思乳食者，当先定搐，后用白饼子下之。若食既散而前证仍作，或变他证者，脾土伤而肝木乘之也，用六君子加钩藤钩以健脾平肝。若肺经亏损而致惊搐等证者，当补脾肺以平肝心，则惊搐自止矣。如手足冷汗，搐眉搐肚，日夜不止，名真搐，当用人参汤、川乌、全蝎等药，平其胃气。百日内发搐，真者内生风，二三次必死；假者外生风，虽频发不死。百日内搐，亦有因乳母七情厚味所致者，当兼治其母，而以固胃为先，不可迳治其儿也。若涎入心脾则不能言，用凉心、镇惊、下痰之药。逆搐者不治。若吐泻后变证者，亦不治。大凡发搐，因风者则面青目赤，因惊则叫呼搐搦，因食则嗳吐气闷。脾肺虚则生粘痰，喉间作锯声。此乃心火不能生脾土，脾土不能生肺金，以致肺不能主气，脾不能摄涎，故涎气泛上而喉中作声耳。若用祛风治痰之剂，则气散阴消而促其危矣。

夜 啼 十九


小儿夜啼不安，按《保婴》等书云：夜啼有二，曰脾寒，曰心热也。夜属阴，阴胜则脾脏之寒愈盛，脾为至阴，喜温而恶寒，寒则腹中作痛，故曲腰而啼，其候面青，手腹俱冷，不思乳食是也，亦曰胎寒，宜钩藤饮。寒甚者，理中丸。若曲腰啼叫，哭而无泪者，多系腹痛，宜木香散，或用温胃饮加木香。若脾肾寒甚而兼带作痛者，宜陈氏十二味异功散。若过用乳食，停滞作痛，邪实无虚而啼者，宜保和丸、和胃饮加减主之，甚者宜消食丸。若阴盛阳衰，心气不足，至夜则神有不安而啼叫者，宜四君子汤、五味异功散，或七福饮、《秘旨》安神丸。若面青手冷，阳气虚寒，心神惊怯而啼者，宜五君子煎或六味异功煎，甚者宜七福饮加炮干姜、肉桂。若兼泄泻不乳，脾肾虚弱也。宜六神散，甚者养中煎、胃关煎。若兼吐泻少食，脾胃虚寒也，宜五君子煎、温胃饮，或六味异功煎加炮木香。若大便不化，食少腹胀，脾气虚弱也，宜五味异功散，或五君子煎加木香。若面色白，黑睛少，至夜分阴中阳虚而啼者，此肝肾之不足也，宜六味丸、八味丸、理阴煎。若见灯见火愈啼者，心热也。心属火，见火则烦热内生，两阳相搏，故仰身而啼，其证面赤手腹俱暖，口中气热是也。火之微者，宜生脉散、导赤散；火之甚者，宜朱砂安神丸、人参黄连散。若肝胆热甚，木火相搏者，宜柴胡清肝散。大都此证或因吐泻，内亡津液，或禀赋肾阴不足，不能滋养肝木，或乳母恚怒，肝火侮金，当用六君子汤补脾土以生肺金，地黄丸壮肾水以滋肝木。若乳母郁闷而致者，用加味归脾汤。乳母暴怒者，加味小柴胡汤。乳母心肝热搏者，柴胡清肝散。若因惊夜啼者，宜从前惊啼论治。

发 热 二十


小儿发热证，其最要者有四：一则外感发热，二则疮毒发热，三则痘疹发热，四则疳积发热。凡此四者之外，如饮食、惊风、阴虚、变蒸之类，虽亦有之，然各有其说，均当详辨。

——发热当辨虚实，如实则面赤气粗，口燥唇疮作渴，喜冷饮水，大小便难，或掀衣露体，烦啼暴叫，声洪脉强，伸体而卧，睡不露睛，手足指热，皆为实证。实以邪气有余，或可散邪，或宜清火。虚则面色青白，气怯神倦，忧伤软弱，口鼻微冷，不喜寒凉，饮汤安静，泄泻多尿，呕恶惊惕，上盛下泄，抱腹喜按，乍凉乍温，夜则虚汗，卧则露睛，屈体而卧，手足指冷，脉息缓弱，皆为虚证。虚以正气不足，最宜调补，或兼解邪，虽有发热外证，必不可妄用寒凉及任意消散克伐等剂。


外感发热治法 二一


凡小儿无故发热，多由外感风寒。若寒邪在表未解者，必有发热头痛，或身痛无汗，或鼻塞流涕，畏寒拘急，脉见紧数者是也。凡暴感者，极易解散，一汗可愈。但察其气血平和，别无实热等证，或但倦怠昏睡者，则但以四柴胡饮或五柴胡饮为主，酌儿大小而增减其剂。此法先固其中，次解其表，庶元气无伤而邪且易散，最为稳当极妙之法。有云：小儿何虚，乃堪此补？及又有补住邪气之说，皆寸光昧理之谈，不可信也。若胃气微见虚寒者，宜五君子煎加柴胡，或以理阴煎加减用之最妙。元气颇强而能食者，宜正柴胡饮。兼内热火盛而外邪未解者，宜一柴胡饮或钱氏黄龙汤。壮热火盛，往来寒热者，宜柴芩煎。寒气盛者，宜二柴胡饮。寒邪盛而中气微虚者，宜五积散。伤寒见风，身热兼嗽而中气不虚者，宜柴陈煎。若中气不足而兼热兼嗽者，宜金水六君煎。冬受寒邪，至春夏而发热者，是为小儿正伤寒，但取效稍迟，然治法不能外此。


新按：
 余之仲儿，生于乙卯五月，于本年初秋，忽尔感寒发热，脉微紧。然素知其脏气属阴，不敢清解，遂与芎、苏、羌、芷、细辛、生姜之属，冀散其寒。一剂下咽，不惟热不退而反大泻作，连二日泻不止而喘继之，愈泻则愈喘。斯时也，将谓其寒气盛耶，何以用温药而反泻？将谓其火刑金耶，岂以清泻连日而尚堪寒凉？将谓其表邪之未除耶，则何以不利于疏散？束手无策，疑惧已甚，且见其表里俱剧，大喘垂危，又岂浅易之剂所能挽回？因沉思良久，渐有所得，乃用人参二钱，生姜五片，煎汁半盏，然未敢骤进，恐再加喘，必致不救。因用茶匙挑与二三匙，即怀之而旋走室中，徐察其呼吸之进退。然喘虽未减，而亦不见其增甚，乃又与三四匙，少顷，则觉其鼻息似乎少舒，遂放胆与以半小盅，更觉有应，自午及酉，完此一剂。适一医至，急呼曰：误矣，误矣！焉有大喘如此而尚可用参者？速宜以抱龙丸解之。余诺之而不听。乃复以人参二钱五分，如前煎汤，自酉至子尽其剂，剂完而气息遂平，齁齁大睡，泻亦止而热亦退矣。此所以知其然者，观其因泻反喘，岂非中虚？设有实邪，自当喘随泻减，是可辨也。向使误听彼医，易以清利，中气一脱，即当置之死地，必仍咎余之误用参也。孰是孰非，何从辨哉？余因纪此，以见温中散寒之功，其妙有如此者。

外感发热不用药物可以治愈 二二


凡小儿偶然发热者，率由寒热不调，衣被单薄，柔弱肌腠，最易相感，感则热矣。余之治此，不必用药，但于其熟睡之顷，夏以单被，冬以绵被，蒙头松盖，勿壅其鼻，但以稍暖为度，使其鼻息出入皆此暖气，少顷则微汗津津，务令上下稍透，则表里通达而热自退矣。若冬月衣被寒凉，汗不易出，则轻搂着身，赤体相贴，而上覆其面，则无有不汗出者。此余近年养儿至妙之法，百发百中者也。若寒邪甚者，两三微汗之，无有不愈。然此法惟行于寅卯之际，则汗易出而效尤速。

诸热辨证 二三


——小儿发热，若热随汗退者，即外感证也。其有取汗至再而热不退者，必痈毒痘疹之候，候其形见，当于本门求法治之。若是疮毒，但当辨其阴证阳证，阳证宜清火解毒，阴证宜托里助阳。方治详具《外科》。若汗出热不退，别无痈肿而耳后红筋灿然，及眼如包泪，或手指尖冷，脉紧数者，必是痘疹，方治详具痘疹门。

——小儿饮食内伤，本无发热之证，盖饮食伤脏，则为胀为痛，为吐为泻，本非肌表之病，焉得发热？故《调经论》曰：邪生于阳者，得之风雨寒暑，生于阴者，得之饮食居处、阴阳喜怒。此自不易之理也。今人但见小儿发热，则多言伤食而妄行消导，谬亦甚矣。其或饮食内伤，风寒外感，表里兼病发热者，亦常有之。然此当察其食之有停无停，酌而治之，亦非可混行消耗。盖恐内本无滞而妄加克伐，则亏损中气，以致外邪难解，则病必滋甚

——小儿疳积发热，此诚饮食内伤所致，然必成痞成形，阳明郁积既久，所以内外俱热，是非暴伤饮食者之比，亦非肌表发热者之比，方治详具疳积条。

——小儿有阴虚发热之证及变蒸发热之说。凡阴虚发热者，此即小儿劳损证也，亦名为童子劳，此当于《虚损门》求法治之。至若变蒸之说，则辨在本条，并当详察。

钱仲阳曰：潮热者，时间发热，过时即退，来日依时而发，此欲发惊也。壮热者，常热不已，甚则发惊痫也。风热者，身热而口中气热，乃风邪外感也。温热者，肢体微热，热不已则发惊搐。壮热恶风寒，为元气不充，表之虚热也；壮热不恶风寒，为外邪所客，表之实热也。壮热饮汤，为津液短少，里之虚热也；壮热饮水，为内火销烁，里之实热也。脉尺寸俱满为重实，尺寸俱弱为重虚。脉洪大，或缓而滑，或数而鼓，此热盛拒阴，虽形证似寒，实非寒也。热而脉数，按之不鼓，此寒盛格阳，虽形证似热，实非热也。发热恶热，大渴不止，烦躁肌热，不欲近衣，其脉洪大，按之无力，或兼目痛鼻干者，此血虚发热也，当补其血。如不能食而热，自汗出者，气虚也，当补其气。

内热证二四


内热与外热不同，内热以五内之火，热由内生，病在阴分，故内热者宜清凉，不宜升散，升散则内火愈炽，火空则发也；外热以肤腠之邪，风寒外袭，病在阳分，故外热者宜解散，不宜清降，清降则表热愈留，外内合邪也。此外热内热之治，其不同者有如此。欲分内外之辨，则外热者，其至必骤，内热者，其来必缓，但察其绝无表证，而热在脏腑、七窍、三焦、二阴、筋骨、肌肉之间者，皆是内热之证。但内热之证，亦有虚实，实者宜从正治，虚者当从反治。反正之间，有冰炭之异，非可混也。

凡实热之在内者，古法治分五脏，宜从正治。心热者，宜泻心汤、导赤散、安神丸；肝热者，泻青丸、柴胡饮子、龙胆汤；脾热者，泻黄散；肺热者，轻则泻白散、地骨皮散，重则凉膈散；肾热者，滋肾丸、滋阴八味丸。实热则宜疏下，虚热则宜调补。肢体热，轻则惺惺散，重则人参羌活散。大便秘者，二黄犀角散、四顺清凉饮。余热不退者，地骨皮散。大小便血者，保阴煎。血热妄行者，清化饮。三焦火盛、上下热甚者，抽薪饮。小水热痛者，大分清饮。阳明内热，烦渴头痛，二便秘结者，玉泉散。阳明火盛，兼少阴水亏者，玉女煎。凡元气虚而为热者，必真阴不足，皆假热证也，宜从反治。心脾肺气虚假热者，五君子煎、人参理中汤。五脏气血俱虚假热者，五福饮。肝肾真阴不足假热者，轻则六味地黄汤，甚则理阴煎。肝肾血虚假热者，大营煎、五物煎。肝肾阴虚，上热下寒，则阳无所附而格阳为热者，六味回阳饮或八味地黄汤。肝经血虚生风而热者，四物加天麻、钩藤钩。汗后血虚而热甚者，六神散加粳米。汗后气虚而恶寒发热者，补中益气汤。汗后阴虚，阳无所附而热者，四物汤加参芪。汗后阳虚，阴无所附而热者，四君子加芍归。久从温补而潮热不退，脉见滑大者，五福饮加地骨皮，或加知母。凡婴儿诸热，有因别证而作者，当从所重者而治之。若乳下婴儿，当兼治其母以调之。


小儿上论列方 二五


四君子汤补一


五君子煎新热六


五味异功散补四


六君子汤补五


团参散小十


六味异功煎新热七


四物汤补八


五物煎新因三


金水六君煎新和一


五福饮新补六


理中汤热一


人参理中汤热一


七福饮新补七


温胃饮新热五


四味回阳饮新热一


胃关煎新热九


理阴煎新热三


六味回阳饮新热二


独参汤补二五


生脉散补五六


六味地黄丸补百二十


养中煎新热四


茯神汤小六十


八味地黄丸补一二一


大营煎新补十四


滋肾丸寒一六三


滋阴八味丸新寒十七


保阴煎新寒一


清化饮新因十三


补中益气汤补二十


益黄散和十九


六神散小五一


加味归脾汤补三三


小柴胡汤散十九


柴胡饮子小三十


柴胡清肝散寒五九


一柴胡饮新散一


二柴胡饮新散二


人参黄连散小十七


四柴胡饮新散四


五柴胡饮新散五


二黄犀角散小二九


正柴胡饮新散六


柴芩煎新散十


钱氏黄龙汤小二五


柴陈煎新散九


五积散散三九


四顺清凉饮攻二五


星苏散小二四


参苏饮散三四


朱砂安神丸寒一四二


惺惺散小二三


钩藤饮小六六


黄连安神丸寒一四二


泻白散寒四二


泻黄散寒五七


《秘旨》安神丸小七一


泻心汤寒二七


抑肝散小六七


安神镇惊丸小七六


泻青丸寒一五一


抑青丸小九八


东垣凉膈散痘八三


抽薪饮新寒三


龙胆汤小八二


大分清饮新寒五


玉泉散新寒十五


玉女煎新寒十二


地骨皮散小三一


导赤散寒一二二


大青膏小六八


消食丸小三七


清膈煎新寒九


和胃饮新和五


利惊丸小九七


凉惊丸小九六


抱龙丸小八五


琥珀散小八一


牛黄散小二七


备用方

梅花饮小八三


白饼子小三九


肥儿丸小百一十


保和丸小二五


木香散痘二一


陈氏十二味异功散痘二二


人参羌活散小二六


具列《小儿方》中，所当详阅。

景岳全书卷之四十终


卷之四十一谟集

小儿则下


吐 泻 二六


小儿吐泻证，虚寒者居其八九，实热者十中一二。但察其脉证无火，面色清白，气息平缓，肢体清凉，或神气疲倦，则悉是虚寒之证，不得妄用凉药。古人云：脾虚则呕，胃虚则吐者是也。盖饮食入胃，不能运化而吐者，此脾气虚弱，所以不能运也。寒凉入胃，恶心而吐者，此中焦阳气受伤，所以不能化也。若邪在中焦，则止于呕吐，若连及下焦，则并为泻矣。故在中上二焦者，宜治脾胃，连及下焦者，宜调脾肾。若非实热火邪而妄用寒凉消伐者，无有不死。

——小儿虚寒呕吐，凡无故吐泻，察其无火者，必生冷寒气伤胃所致。今小儿所病，大约皆是此证，宜养中煎或温胃饮为主治，其次则五君子煎、理中汤、冬术煎。若兼血虚燥渴者，宜五君子加当归。若兼脾肾虚寒，或多痰涎，或兼喘促，宜理阴煎，甚者，人参附子理阴煎为最妙，勿谓呕吐不宜熟地也。若脾气无寒，或偶有所触，虽吐而不甚者，宜五味异功散。若脾中寒滞，气有不顺而呕吐者，宜藿香安胃散。若上焦不清，多痰兼滞者，宜六君子汤，或更加砂仁、炮姜、木香。

——小儿伤食呕吐。若误食不宜之物，或停积滞浊以致吐者，必胸膈胀满，或肚腹作痛，此其中必有余邪，宜和胃饮、益黄散。若但有食滞而胃不寒者，宜大和中饮、小和中饮。若食滞兼痰而吐者，宜二陈汤、六安煎、苓术二陈煎。若饮食虽滞而因脾虚不能运化者，此其所重在脾气，不在饮食，止宜养中煎、温胃饮，或理阴煎、圣术煎之类以培其本，不可因饮食之故而直行消伐也。

——小儿胃热呕吐者，其证最少，盖内热者多不致吐，即亦有之，其必多食炙煿甘甜之物，以致滞积胃口，或夏间冒暑，及脏气素热者乃有之。凡治热证，必须详辨的确，勿得以假热作真热也。凡胃火内热呕吐者，察其证必烦热作渴、喜冷，察其脉息必洪大滑数。火之甚者，宜泻黄散、玉泉散，或竹叶石膏汤。若有痰食之滞兼火作吐者，宜二陈汤加石膏、黄连、山栀，或加山楂、麦芽之类。若脾胃虚弱而兼火者，宜人参安胃散或橘皮竹茹汤。若胃火呕吐作渴者，宜竹茹汤。若夏月胃热，阳暑伤胃者，必烦热大渴，吐泻并作，宜五味香薷饮，或十味香薷饮，或竹茹汤，或橘皮竹茹汤。若内热之甚者，宜益元散、玉泉散主之。然暑有阴阳之辨，若因天气暑热，过用生冷，以致伤胃而为吐泻者，此属阴暑，则宜暖胃温中，如前虚寒治法，或用五苓散亦妙，凡本条之药绝不可用。

薛氏曰：凡暑令吐泻，手足发热，作渴饮冷者，属阳证，宜清凉之剂。若手足并冷，作渴饮汤者，属阴证，宜温补之剂。故病有属阴者，误用寒凉之药，死后手足青黯，甚则遍身皆然，于此可验。

——小儿吐泻并作者，本属内伤，然有因寒气自外而入，内犯脏气而然者；有因生冷不慎，致伤胃气而然者；有因中气本弱，饮食失宜而然者。邪伤阳分则为吐，邪伤阴分则为泻。若吐泻并作，则阴阳俱伤之证也。此当察其有滞无滞，详辨其虚实而治之。若吐泻初起，邪滞未清者，必有胸腹胀闷实滞等证，此宜先用和胃饮、苓术二陈煎之类，以清上焦之气。若吐泻初起，腹胀腹痛而拒按者，宜先用胃苓汤，或五苓散加干姜、木香之类，以分下焦之清。若上无胀滞，或所吐既多而呕恶不已，此其上焦岂尚有物？但察其形气困倦，总惟胃虚而然。若虚寒不甚者，宜五味异功散。然无寒不作吐，故惟五君子煎、六味异功煎，及养中煎、温胃饮之类，皆最宜也。若下腹虽痛而可按可揉，或腹寒喜熨，或所泻既多而泄仍不止，此其下焦必空虚已极，惟脾肾虚寒不能固摄而然，非胃关煎不可。其稍轻者，或用四君子加肉豆蔻、补骨脂、丁香之属。若虚中兼滞者，或助胃膏亦可酌用。其或果由胃火，则火逆于上，热蓄于下，亦能为吐为泻，然必有火证火脉者，方是其证，乃宜大小分清饮，或用香连丸，或如前胃热呕吐条参而治之。然此证最少，不得轻易混用。

吐泻新案

余季子于丁巳正月生于燕邸，及白露时甫及半周，余见新凉日至，虞裀褥之薄，恐为寒气所侵，每切嘱眷属保护之，而眷属不以为意。及数日后，果至吐泻大作，余即用温胃和脾之药，不效，随用理中等剂，亦不效。三日后，加人参三钱，及姜、桂、吴茱、肉豆蔻之类，亦不效。至四五日，则随乳随吐，吐其半而泻其半，腹中毫无所留矣。余不得已，乃用人参五六钱，制附子、姜、桂等各一二钱，下咽即吐，一滴不存，而所下之乳白洁无气，仍犹乳也。斯时也，其形气之危，已万无生理矣。余含泪静坐书室，默测其故，且度其寒气犯胃而吐泻不止，若舍参、姜、桂、附之属，尚何术焉？伎已止此，窘莫甚矣。思之思之，忽于夜半而生意起，谓其胃虚已极，但药之气味略有不投，则胃不能受，随拒而出，矧附于味咸，亦能致呕，必其故也。因自度气味，酌其所宜，似必得甘辣可口之药，庶乎胃气可安，尚有生意。乃用胡椒三钱，捣碎，加煨姜一两，用水二盅，煎至八分，另盛听用。又用人参二两，亦用水二盅，煎至一盅，另盛听用。用此二者，取其气味之甘辛纯正也。乃用茶匙挑合二者，以配其味，凡用参汤之十，加椒姜汤之一，其味微甘而辣，正得可口之宜。遂温置热汤中，徐徐挑而与之，陆续渐进。经一时许，皆咽而不吐，竟得获效，自后乳药皆安，但泻仍未止也。此自四鼓服起，至午未间，已尽二两之参矣。参尽后，忽尔躁扰呻吟，烦剧之甚，家人皆怨，谓以婴儿娇嫩，脏腑何堪比等热药，是必烧断肚肠也，相与抱泣。余虽疑之而不为乱，仍宁神熟思之。意此药自四鼓至此，若果药有难堪，何于午前相安，而此时剧变若此？其必数日不食，胃气新复，而仓廪空虚，饥甚则然也。傍有预备之粥，取以示之，则张皇欲得，其状甚急，乃与一小盏，辄鲸吞虎嗜，又望其余，遂复与半碗，犹然不足，又与半碗，遂寂然安卧矣。至次日，复加制附，始得泻止全愈。呜呼！此儿之重生，固有天命，然原其所致之因，则人之脏气皆系于背，褥薄夜寒，则寒从背俞而入，内干于脏，中必深矣。原其所治之法，则用药虽当，而气味不投无以相入，求效难矣。及其内饥发躁，使非神悟其机，倘妄用清凉，一解则全功尽弃，害可言哉？故余笔此，以见病原之轻重，气味之相关，及诊治之活变有如此关系者。虽然，此特以己之儿，故可信心救疗如是，设以他人之子，有同是病者，于用参数钱之时，见其未效，不知药未及病，必且烦言吠起，谤其误治，改用苦寒，无不即死，而仍归罪于用参者，此时黑白将焉辨之？故再赘其详，用以广人之闻见云。

都阃钱旭阳长郎，年及两周，季夏间以生果伤脾，因致先泻后痢。旭阳善医，知其不过伤于生冷，乃与参、术、姜、桂温脾等药，泻痢不愈，而渐至唇口生疮。乃谋之余，曰：此儿明为生冷所伤，今不利温药，将奈之何？余曰：此因泻伤阴，兼之辛辣遽入，而虚火上炎耳。非易以附子，不能使火归源也。因用二剂，而唇口疮痛、咽肿倍甚，外见于头面之间，而病更剧矣。又谋之余，曰：用药不投如此，岂真因湿生热耶？余诊之曰：上之脉息，下之所出，皆非真热，本属阳虚。今热之不效，虽属可疑，然究其所归，寒之则死，必无疑也。意者，药犹未及耳。旭阳曰：尚有一证似属真寒，今其所用汤饮，必欲极滚极热者，余等不能入口，而彼则安然吞之，即其喉口肿痛如此，所不顾也，岂其证乎？余曰：是矣，是矣。遂复增附子一钱五分，及姜、桂、肉果、人参、熟地之属，其泻渐止，泻止而喉口等证不一日而全收矣。疑似之间，难辨如此，使非有确持之见，万无一生矣。余自经此以来，渐至不惑，后有数儿，证治大同者，俱得保全。噫！此不惑之道，其要何居？在知本之所在耳，临证者可无慎哉？


附 案

薛氏治一小儿，每饮食失节，或外惊所忤，即吐泻发搐，服镇惊化痰等药而愈。后发搐益甚，饮食不进，虽参术之剂，到口即呕。余用白术和土炒黄，用米泔煎数沸，不时灌半匙，仍呕。次日灌之，微呕。再日灌之，欲呕。此后每服二三匙，渐加至半杯，不呕，乃浓煎服而愈。

一小儿泻而大便热赤，小便涩少，此热蕴于内也。先以四苓散加炒黄连一剂，其热顿退。又用七味白术散去木香二剂，热渴顿止。后以四君、升麻调理而痊。

一小儿九岁，食炙煿之物，作泻饮冷，诸药不应，肌体消瘦，饮食少思。余用黄连一两，酒拌炒焦为末，入人参末四两，粥丸小豆大，每服四五十丸，不拘时白汤下，服讫渐愈，又用五味异功散加升麻，服月余而瘥。后不戒厚味，患疳积，消瘦少食，发热作渴，用大芦荟丸为主，以四味肥儿丸为佐，疳证渐退。却以四味肥儿丸为主，以五味异功散为佐而痊。后又不禁厚味，作泻饮冷，仍服肥儿丸、异功散而瘥。

霍乱吐泻 二七


小儿霍乱吐泻者，必以寒凉伤胃，或时气阴湿，或饮食失宜，皆能致之。然此与前吐泻并行者，稍有不同。盖霍乱者暴而甚，吐泻者徐而缓。霍乱者，伤在一时；吐泻者，其伤以渐。此其所以有异也。若暴疾霍乱而胃口未清，“胸腹仍满者，宜先用和胃饮、苓术二陈煎，或大、小和中饮，或小分清饮，或神香散之类主之。候胃口稍平，即宜五味异功散，或温胃饮、五苓散之类调补之。若霍乱初起便觉神疲气倦，而胃口别无胀滞者，此其胃气已伤，即宜温补，如养中煎、温胃饮之类，不得概行清利也。

论泻痢粪尿色 二八


古人有以小儿泻痢粪黄酸臭者，皆作胃热论治，此大误也。盖饮食入胃，化而为粪，则无有不黄，无有不臭者，岂得以黄色而酸臭者为热乎？今以大人之粪验之，则凡胃强粪实者，其色必深黄而老苍，方是全阳正色。若纯黄不苍而粪有嫩色，则胃中火力便有不到之处，再若淡黄则近白矣。近白之色则半黄之色也，粪色半黄则谷食半化之色也，粪气酸腥则谷食半化之气也。谷食半化，则胃中火力盛衰可知也。若必待粪青粪白，气味不臭，然后为寒，则觉之迟矣。故但以粪色之浅深，粪气之微甚，便可别胃气阳和之成色。知者见于未然，而况于显然乎？余故曰：古人以粪黄酸臭为火者，大误也。再若小水之色，凡大便泻痢者，清浊既不分，小水必不利。小水不利，其色必变，即清者亦常有之，然黄者十居八九。此因泻亡阴，阴亡则气不化，气不化则水涸，水涸则色黄不清，此自然之理也。使非有淋热痛涩之证，而但以黄色便作火治者，亦大误也。

吐 乳 二九


小儿吐乳，虽有寒热之不同，然寒者多而热者少，虚者多而实者少，总由胃弱而然。但察其形色脉证之阴阳，则虚实寒热自有可辨。热者宜加微清，寒者必须温补。乳子之药，不必多用，但择其要者二三四味，可尽其妙，如参姜饮、五味异功散之类，则其要也。若儿小乳多，满而溢者，亦是常事，乳行则止，不必治也。若乳母有疾，因及其子，或有别证者，又当兼治其母，宜从薛氏之法如下。

薛氏曰：前证若小儿自受惊，或乳母恚怒，致儿吐泻青色者，宜用异功散。若母食厚味而乳热者，用东垣清胃散。母饮酒而乳热者，用葛花解醒汤，子服一二匙。若饮烧酒而乳热，或子母身赤，或昏愦，服冷米醋三五杯，多亦无妨，儿服一二匙。若母停滞生冷而乳冷者，母服人参养胃汤，子服调中丸。若母停滞而变热乳者，母服大安丸，子服五味异功散。若母郁怒伤肝脾而乳热者，用归脾汤、逍遥散。若母脾虚血弱而乳热者，用六君子加芎归。若母气血虚而乳热者，子母俱服八珍汤。若母劳后发热而乳热者，子母俱服补中益气汤。若因怒动肝火而乳热者，用五味异功散加柴胡、山栀。若吐痰涎及白绿水者，木乘脾土，虚寒证也，用六君子加柴胡、木香。大凡吐乳泻青色者属惊，法当平肝补脾；吐泻青白色者，属寒，法当温补脾土。前诸证，若手足指热者属实，手足指冷者属虚，此亦验法也。

五疳证三十


钱仲阳曰：小儿诸疳，皆因病后脾胃亏损，或用药过伤，不能传化乳食，内亡津液，虚火妄动，或乳母六淫七情，饮食起居失宜，致儿为患。凡疳在内者，目肿腹胀，泻痢青白，体渐瘦弱；疳在外者，鼻下赤烂，频揉鼻耳，或肢体生疮。大抵其证虽多，要不出于五脏，而五脏之形不同，当各分辨治之。肝疳者，一名筋疳，亦名风疳，其证白膜遮睛，或泻血而瘦，宜用地黄丸以生肾。心疳者，面黄颊赤，身体壮热，宜用朱砂安神丸以治心，异功散以补脾。脾疳者，一名肥疳，体黄瘦削，皮肤干涩而有疮疥，腹大嗜土，宜用四味肥儿丸以治疳，五味异功散以生土，或用益黄散。肺疳者，一名气疳，喘嗽气促，口鼻生疮，宜用人参清肺汤以治肺，益气汤以生金。肾疳者，一名骨疳，肢体瘦削，遍生疮疥，喜卧湿地，用地黄丸。鼻疮用兰香散，诸疮用白粉散。若患潮热，当先补肝，后泻心，若妄以硝黄等药利之，则成疮。若患癖，当消磨，若误以巴豆、硼砂下之，或伤寒误下，皆能成疳。其初病者为热疳，用黄连丸；久病者为冷疳，用木香丸；冷热相兼者，用如圣丸；津液短少者，用七味白术散。凡此皆因大病，脾胃亏损，内亡津液所致，当固脾胃为主，而早为施治，则不变败证也。

杨氏曰：无辜疳者，脑后项边有核如弹丸，按之转动，软而不疼，其内有虫，不速针出，则内食脏腑，肢体痈疽，便利脓血，壮热羸瘦，头露骨高，宜用大芜荑汤、蟾蜍丸。丁奚者，手足极细，项小骨高，尻削体痿，腹大脐突，号哭胸陷，宜用肥儿丸、大芦荟丸。哺露者，虚热往来，头骨分开，翻食吐虫，烦渴呕哕，宜用肥儿丸、大芦荟丸。走马疳者，牙齿蚀烂，盖齿属肾，肾虚受热，痰火上炎，致口臭齿黑，甚则龈烂牙宣，宜敷雄黄散，服蟾蜍丸。若作渴泻痢、肿胀劳瘵等证，当详参方论而治之。盖疳者，干也，因脾胃津液干涸而患，在小儿为五疳，在大人为五劳，总宜以调补胃气为主。

又，杨氏曰：又有疳伤者，五脏虫疳也。其名甚多，姑举其要。虫疳者，其虫如丝，出于头项腹背之间，黄白赤者可治，青黑者难治；蛔疳者，皱眉多啼，呕吐青沫，腹中作痛，肚胀青筋，唇口紫黑，头摇齿痒；脊疳者，身热羸黄，烦渴下利，拍背有声，脊骨如锯齿，十指皆疮，频啮指甲；脑疳者，头皮光急，满头并疮，脑热如火，发结如穗，遍身多汗，腮肿囟高；疳渴者，日则烦渴，饮水不食，夜则渴止；疳泻者，毛焦唇白，额上青纹，肚胀肠鸣，泻下糟粕；疳利者，停积宿滞，水谷不聚，泻下恶物；疳肿者，虚中有积，肚腹紧胀，脾复受湿，则头面手足虚浮；疳劳者，潮热往来，五心烦热，盗汗骨蒸，嗽喘枯悴，渴泻饮水，肚硬如石，面色如银。大抵其证虽多，要不出于五脏，总宜以五脏之法治之。

景岳曰：按杨氏云，疳者，干也，在小儿为五疳，在大人为五劳。然既云为干，又云为劳，岂非精血败竭之证乎？察前诸法，俱从热治，多用清凉，虽此证真热者固多，而元气既败，则假热者尤多也。即前所用，亦有地黄丸、异功散、益黄散、益气汤之类，恐此数方有不足以尽之。其或血气俱损，有非大补不可者；阴虚假热，脾败肾亏，又有非温补不可者。贵在临证酌宜，仍当以虚损治劳之法参用，庶得尽善。

薛氏曰：案疳证或以哺食太早，或嗜食甘肥，或服峻厉之药，重亡津液，虚火炽盛，或因禀赋，或乳母厚味七情致之，各当调治其内。若口舌蚀烂，身体壮热，腮唇赤色，或作肿痛，腹膈烦闷，或掌热咽干，作渴饮水，便赤盗汗，啮齿虚惊，此心经内外疳也，宜安神丸之类主之。若鼻外生疮，眼目赤烂，肢体似癣，两耳前后、项侧、缺盆、两腋结核，或小腹、内股、玉茎、阴囊、睾丸肿溃，小便不调，或出白津，或咬指甲，摇头侧目，白膜遮睛，羞明畏日，肚大青筋，口干下血，此肝经内外疳也，用地黄、芦荟二丸主之。若头不生发，或生疮痂，或发成穗，或人中口吻赤烂，腹痛吐逆，乳食不化，口干嗜土，泻下酸臭，小便白浊，或合目昏睡，恶闻木音，此脾经内外疳也，用肥儿丸主之。若鼻外生疮，咽喉不利，颈肿齿痛，咳嗽寒热，皮肤皱错，欠伸少气，鼻痒出涕，衄血目黄，小便频数，此肺经内外疳也，用地黄清肺饮主之。若脑热吐痰，手足逆冷，寒热往来，滑泄肚痛，口臭作渴，齿龈溃烂，爪黑面黧，身耳生疮，或耳出水，或食自发，此肾经内外疳也，用地黄丸主之。凡疳热上攻，或痘毒上升，为患甚速，名为走马疳，急敷雄黄散、搽牙散、马鸣散，择而用之，服蟾蜍丸。轻则牙龈腐烂，唇吻肿痛，可治；甚则牙龈蚀落，腮颊透烂，不治。


盗 汗 三一


小儿元气未充，腠理不密，所以极易汗出，故凡饮食过热，或衣被过暖，皆能致汗。东垣诸公云：此是小儿常事，不必治之。然汗之根本，由于营气；汗之启闭，由于卫气。若小儿多汗者，终是卫虚，所以不固。汗出既多，未免营卫血气愈有所损，而衰羸之渐，未必不由乎此，此所以不可不治也。大都治汗之法，当以益气为主，但使阳气外固，则阴液内藏，而汗自止矣。

——治法：凡小儿无故常多盗汗，或自汗者，宜以团参散为主，或参苓散、四君子汤、五味异功散，或白术散之类，俱可择用。若其甚者，宜三阴煎、人参养营汤，或十全大补汤。若心经有火而见烦渴者，宜生脉散、一阴煎。若肝脾火盛，内热蒸蒸，血热而汗出者，脉必洪滑，证多烦热，宜当归六黄汤或加减一阴煎。若阳明实热，汗出大渴者，宜仲景竹叶石膏汤。若因病后，或大吐大泻之后，或误用克伐之药，以致气虚气脱而大汗亡阳者，速宜用参附汤、六味回阳饮，或芪附汤之类，庶可挽回也。大都汗多亡阳者，多致角弓反张，项强戴眼等证，此太阳、少阴二经精血耗散，阴虚血燥而然，速宜用大营煎、人参养营汤，或十全大补汤之类，方可解救。若作风治，万无一生矣。前《汗证门》有详论详法，所当参阅。余之儿辈，有于襁褓中多盗汗者，但以人参一钱，泡汤与服，当夜即止。久不服参，必又汗出，再服再止，其效如神。凡养儿者，亦可以此为常法。

腹胀腹痛 三二


小儿腹胀腹痛，多因食积，或寒凉伤脾而然。《内经》曰：病痛者，阴也。又曰：痛者，寒气多也，有寒故痛也。东垣曰：寒胀多，热胀少，皆主于脾胃。故凡小儿肚腹或胀或痛，虽曰多由积滞，然脾胃不虚，则运化以时，何致作胀？是胀必由于虚也。若胃气无伤而腹中和暖，则必无留滞作痛，是痛多由乎寒也。故治痛治胀者，必当以健脾暖胃为主。若无火证，不得妄用凉药。若无拒按坚实等证，不得妄用攻药。

——治法：凡小儿肚腹膨胀，或时常作痛，黄瘦，常用调理之法，惟芍药枳实丸加减用之为宜，且善止腹痛，或大健脾丸、杨氏启脾丸、和中丸之类，皆可酌用。若偶尔伤脾，气促困倦，外见腹胀而内不胀者，此脾气虚也，宜五味异功散或六味异功煎。若脾胃阳气不足，虚寒作胀，或畏寒，或手足冷，或兼呕泻者，宜五君子煎、养中煎、温胃饮、六君子汤，或调中丸。若兼脾肾阳虚，或水泛为痰，或喘促、痛胀、泄泻，宜理阴煎加减主之。若脾胃气虚而痛滞吐泻者，宜六味异功煎，或六君子汤加木香，或调中汤。若胃口偶有留滞，大痛而胀者，宜排气饮或益黄散。若宿食偶有不消而暂为胀满者，宜大、小和中饮，或保和丸、消食丸。若有坚积停滞，胀痛拒按，形气俱实者，宜赤金豆、白饼子、紫霜丸之类攻下之。凡诸未尽，当于腹痛、肿胀二门，参酌为治。

余初年在京，治一五岁邻女，适经药铺，见有晒晾巴豆，其父误以为松仁，以一粒与食之，嚼而味辣，即忙吐出，而已半粒下咽矣。少顷，大泻十余次，泻后次日，即致肚腹通身悉皆肿胀，绝口不食，因求治于余。或谓宜黄连、绿豆以解毒，或谓宜四苓、五皮以利水。余曰：大攻之后，岂非大虚之证乎？能再堪苦寒以败脾否？大泻之后，又尚有何水之可利？遂单用独参汤及温胃饮以培脾气，不数剂而复元如初。夫既以大泻，而何以反胀若是？因此一证，乃知大虚大寒而致成肿胀者，类多如此。新按。

痞 块 三三


小儿多有痞块者，总由口腹无节，见食必啖，食上加食，脾胃化之不及，则胃络所出之道，未免渐有留滞。留滞不已，则日以益大，因成痞矣。或以感寒发热之后，胃气未清，此时最宜择食节食，若不知慎，则食以邪留，最易成痞，此实人所不知也。第痞块既成，必在肠胃之外，膜膈之间，故非可以消伐之剂推起而去者。若但知攻痞，则胃气益弱，运化失权，不惟不能消痞，且致脾土亏损，则痞邪益横而变百出矣。故治此者，当酌其缓急，专以调补胃气为主，外则用膏用灸，以拔其结络之根，庶为万全之策。

——凡调理脾胃之法，若痞邪未甚，宜芍药枳实丸加减用之为善，或大健脾丸及杨氏启脾丸，皆可择用。若脾胃气虚，食少体瘦，宜五味异功散。若脾胃虚寒者，宜调中丸、温胃饮、五君子煎。若兼胃脘停积，食滞作胀者，宜保和丸、消食丸，或大、小和中饮。若胀急坚实，形气尚强，不得不泻者，宜赤金豆、白饼子。若痞久成热，致动阳明之火而牙口溃烂成疳者，宜芦荟丸、胡黄连丸，或蟾蜍丸。此外，如贴痞膏及灸治之法，俱详载积聚门。

癫 痫 三四


钱仲阳曰：小儿发痫，因血气未充，神气未实，或为风邪所伤，或为惊怪所触，亦有因妊娠七情惊怖所致。若眼直口牵，口噤涎流，肚膨发搐，项背反张，腰脊强劲，形如死状，终日不醒，则为痓矣。凡治五痫，皆随脏治之，每脏各有一兽之形，通用五色丸为主，仍参以各经之药。发而重者死，病甚者亦死。如面赤目瞪，吐舌啮唇，心烦气短，其声如羊者曰心痫。血虚者用养心汤；发热饮冷为实热，用虎睛丸；发热饮汤为虚热，用辰砂妙香丸。面青唇青，两眼上窜，手足挛掣反折，其声如犬者曰肝痫。肝之虚者，用地黄丸；抽搐有力为实邪，用柴胡清肝散；大便不适，用泻青丸。面黑目振，吐涎沫，形体如尸，其声如猪者曰肾痫，用地黄丸、紫河车丸之类。肾无泻法，故径从虚治之。面如枯骨，目白反视，惊跳反折，摇头吐沫，其声如鸡者曰肺痫。肺气虚者，用补肺散；面色萎黄者，土不能生也，用五味异功散；面色赤者，阴火上冲于肺也，用地黄丸。面色萎黄，目直腹满，自利，四肢不收，其声如牛者曰脾痫，用五味异功散；若面青泻利，饮食少思，用六君子加木香、柴胡。若发热抽掣，仰卧，面色光泽，脉浮者，病在腑，为阳证，易治；身冷不搐，覆卧，面色黯黑，脉沉者，病在脏，为阴证，难治。凡有此证，先宜看耳后高骨间，若有青脉纹，先抓破出血，可免其患。此皆元气不足之证也，须以紫河车丸为主，而以补药佐之。设若泛行克伐，复伤元气，则必不时举发，久而变危，多致不救。又有惊痫、风痫、食痫三种，治惊痫，宜比金丸、茯神丸；钱氏养心汤、辰砂妙香散、清神汤、虎睛丸之类主之；风痫用钱氏牛黄丸、消风丸、星苏散之类主之，食痫用妙圣丹主之。

薛立斋曰：妊娠若遇惊恐，则必内应于胎，故一月足厥阴脉养，惊则肝有病；二月足少阳脉养，惊则胆受病；三月手少阴脉养，惊则心受病；四月名为离经；五月足太阴脉养，惊则脾受病；六月足阳明脉养，惊则胃受病；七月手太阴脉养，惊则肺受病；八月手阳明脉养，惊则大肠受病；九月足少阴脉养，惊则肾受病。是脏腑纳气于丹田，自肝至肾，十经滋养而生，此则胎中所致也。若既生之后，或惊怪所触，或乳哺失节，或乳母饮食起居，六淫七情，脏气不平，亦致是证。须察见证属于何经，更别阴阳，以调补脾胃为主，否则不时举发，甚至不救。


附 案

薛氏治一小儿，患前证，吐痰困倦，半晌而苏，诸药不效，年至十三而频发。用肥厚紫河车生研烂，入人参、当归末，捣丸，桐子大，每服三五十丸，日进三五服，乳化下。一月渐愈，又佐以八珍汤全愈。

又一儿七岁发惊痫，令其恣饮人乳后，发渐疏而轻。至十四复发，用乳不效，亦用河车丸数具而愈，常用加减八味丸而安。后至二十三岁复发而手足厥冷，仍用前法，佐以八味丸、十全大补汤而痊。

又治数小儿，皆以补中益气汤、六君子汤、六味、八味等丸，相间用之，皆得全愈。

癫痫诸经义及大人证治诸法，俱详载癫狂门，所当参阅。

溺 白 三五


小儿便如米泔，或溺停少顷变作泔浊者，此脾胃湿热也。凡饮食不节者多有此证，然亦有气虚下陷而然者。若脉证兼火者，当清利，宜导赤散或四味肥儿丸。若饮食过伤兼胀滞者，宜保和丸、大安丸。若形气不足，或黄瘦，或呕泄者，宜五味异功散，或四君子汤，或补中益气汤。若肝肾火盛，移热膀胱者，必兼痛涩烦热，宜七味龙胆泻肝汤。若脾胃本虚而复兼湿热者，宜四君子汤加炒黄连。若止见溺白而别无烦热脉证，则但节其生冷水果及甘甜等物，不久自愈，切不可因其溺白而过用芩、连、栀子之类，多致伤脾而反生吐泻等证，渐至赢败者，是皆误治之害也，不可不察。

变 蒸 三六


巢氏云：小儿变蒸者，以长血气也。变者上气，蒸者体热。钱仲阳曰：变者易也。小儿在母腹中，乃生骨气，五脏六腑成而未全。自生之后，即长骨脉，脏腑之神志，自内而长，自下而上。故以生之日，后三十二日一变蒸，即觉情志有异于前，何也？长生意志脏腑故也。何谓三十二日长骨添精神？盖人有三六五骨节，以应天数，内除手足四十五碎骨外，共有三百二十数，自下生骨，一日十段而上之，十日百段，而三十二日计三百二十段为一遍，亦曰一蒸。凡一周遍，乃生虚热诸病，如是十周，则小蒸毕也。故初三十二日一变，生肾志；六十四日二变一蒸，生膀胱。九六日三变，生心喜；一二八日四变二蒸，生小肠。一六五日五变，生肝哭；一九二日六变三蒸，生胆。二二四日七变，生肺声；二五六日八变四蒸，生大肠。二八八日九变，生脾；三百二十日十变五蒸，生胃，此所谓小蒸毕也。又手厥阴经为脏，手少阳经三焦为腑，此一脏一腑俱无状，故不变不蒸也。太仓云：气入四肢，长碎骨，于十变后六十四日为一大蒸，计三八四日，又六十四日为二大蒸，计四百四十八日，又六十四日为三大蒸，计五百一十二日，至五百七六日变蒸既毕，儿乃成人也。变者，生五脏也；蒸者，养六腑也。每经一变一蒸，情态即异，轻则发热微汗，其状似惊；重则壮热，脉乱而数，或汗或吐，或烦啼躁渴。轻者五日解，重者七八日解，其候与伤寒相似。其治法，平和者微表之，实热微利之，用紫霜丸、黑散子，柴胡散。有寒无热，并吐泻不乳多啼者，当归散、调气散主之。

薛立斋曰：《全婴方论》云：变蒸者，以长气血也。变者上气，蒸者发热也。轻则体热虚惊，耳冷微汗，唇生白泡，三日可愈。重则寒热脉乱，腹痛啼叫，不能乳食，食即吐[image: ]
 ，五日方愈。古方以黑散子、紫霜丸主之。窃谓此证，小儿所不免者，虽勿药可也。况前药乃属峻厉，非惟脏腑不能胜，抑且反伤气血，慎之慎之！余尝见一小儿，至二变发热有痰，投以抱龙丸一粒，卒至不救，观此可验矣。若不热不惊，略无证候而暗变者，盖受胎气壮实故也。

景岳曰：小儿变蒸之说，古所无也，西晋王叔和始一言之，继自隋唐巢氏以来，则日相传演，其说益繁。然以余观之，则似有未必然者，何也？盖儿胎月足离怀，气质虽未成实，而脏腑已皆完备。及既生之后，凡长养之机，则如月如苗，一息不容有间，百骸齐到，自当时异而日不同，岂复有此先彼后，如一变生肾，二变生膀胱，及每变必三十二日之理乎？又如小儿之病与不病，余所见所治者，盖亦不少，凡属违和，则不因外感必以内伤，初未闻有无因而病者，岂真变蒸之谓耶？又见保护得宜，而自生至长，毫无疾痛者不少，抑又何也？虽有暗变之说，终亦不能信然。余恐临证者有执迷之误，故道其愚昧若此，及如前薛氏之戒，皆不可不察也，明达者以为然否？

小儿下论列方 三七


理中汤热一


理中丸同上


十全大补汤补二十


养中煎新热四


温胃饮新热五


六味地黄丸补百二十


理阴煎新热三


胃关煎新热九


八味地黄丸补一二一


四君子汤补一


五君子煎新热六


加减八味丸补一二二


六君子煎补五


归脾汤补三二


补中益气汤补三十


八珍汤补十九


白术散和三十


人参养营汤补二一


生脉散补五六


逍遥散补九二


人参养胃汤小四一


参姜饮新热八


团参散小三五


人参安胃散小四二


益黄散和十九


大营煎新补十四


人参清肺汤寒三六


一阴煎新补八


三阴煎新补十一


加减一阴煎新补九


参附汤补三七


芪附汤补四三


五味异功散补四


参苓散补五三


安神丸寒一四三


当归六黄汤寒六四


茯神汤小六十


清神汤小六一


六味异功煎新热七


虎睛丸小百一


调中汤小二


调中丸小三


六味回阳饮新热二


保和丸小三五


和中丸和八七
 、八八


参术二陈煎新和四


六安煎新和二


二陈汤和一


芍药枳术丸新和十六


大安丸小三六


大健脾丸和八五


启脾丸和八六


和胃饮新和五


排气饮新和六


大和中饮新和七


小和中饮新和八


竹茹汤和一二一


地黄清肺饮小六九


五苓散和一八二


泻黄散寒五七


钱氏养心汤小五九


四苓散和一八七


胃苓汤和百九十


朱砂安神丸寒一四二


益元散寒百一十


小分清饮新和十


辰砂妙香散固十五


兰香散小百一十


玉泉散新寒十五


东垣清胃散寒五四


柴胡散小二一


导赤散寒一二二


葛花解酲汤和一二四


星苏散小二四


香连丸寒百十三


五物香薷饮和百七十


比金丸小一百


消风丸小百四


十味香薷饮和一七一


妙圣丹小百五


紫河车丸小百九


橘皮竹茹汤和一二二


消食丸小三七


胡黄连丸小一二二


藿香安胃散热七一


黄连丸小一三一


如圣丸小一二六


竹叶石膏汤寒五


紫霜丸小百三十


木香丸小百二十


龙胆泻肝汤寒六三


白饼子小三九


地龙丸小八五


钱氏牛黄丸小九二


黑散子未收


赤金豆新攻二


四味肥儿丸小百十一


马鸣散痘一二八


大芦荟丸小百十五


大芜荑汤小百八十


蟾蜍丸小一二三


白粉散外一九六


搽牙散痘一三五


雄黄散痘一三三


圣术煎新热二五


助胃膏小六


神香散新和二十


景岳全书卷之四十一终


卷之四十二谟集

麻疹诠

麻 疹全


述 原 一


景岳子曰：痘之与疹，原非一种。虽痘之变态多证，而疹之收敛稍易，然疹之甚者，其势凶危，亦不减于痘，最为可畏。盖疹毒痘毒，本无异也，第古人重痘而忽疹，多不详及，使后人无所宗法，余实怅之。自得罗田万氏之刻，见其理透法精，鄙念斯慰。今悉从其训，备述于此，虽其中稍有裁订，亦不过正其疑似，详具未详耳。使此后患疹者，幸获迷津之指南，亦以见万氏之功不少矣。

名 义 二


疹者，痘之末疾，惟二经受证，脾与肺也，内应于手足太阴，外合于皮毛肌肉，是皆天地沴戾不正之气，故曰疹也。然其名目有异，在苏松曰沙子，在浙江曰瘄子，在江右湖广曰麻，在山陕曰肤疮，曰糠疮，曰赤疮，在北直曰疹子。名虽不同，其证则一。但疹在痘前者，痘后必复疹，惟痘后出疹者，方为结局。

疹逆顺三


万氏曰：疹以春夏为顺，秋冬为逆，以其出于脾肺二经，一遇风寒，势必难出，且多变证，故于秋冬为不宜耳。夫天行不正之气，致为人之疡疹，然古人于痘疹二字，始终归重于痘，并不分别疹为何物，岂可以二证归于一证耶。想当时重痘不重疹，故尔略之，致使后人不得心法，因而害事者，往往有之。今以吾家四代传流，以及今日心得之法，开载于后，用此应病，定不差矣。敢有毫厘隐匿，天其鉴之。

疹 脉 四


凡出疹，自热起至收完，但看右手一指，脉洪大有力，虽有别证，亦不为害，此定存亡之要法也。景岳曰：按此即阳证得阳脉之义，若细软无力，则阳证得阴脉矣，元气既弱，安能胜此邪毒，是即安危之基也。故凡诊得阴脉者，即当识为阴证而速救元神，宜用伤寒温补托法参酌治之。若执以麻疹为阳毒而概用清寒，则必不免矣。

疹 证 五


疹虽非痘之比，然亦由胎毒蕴于脾肺，故发于皮毛肌肉之间，但一时传染，大小相似，则未有不由天行疠气而发者。此其源虽内发，而证多属表，故其内为胎毒，则与痘证同。外有表邪，则与伤寒类。其为毒也，总由君相二火燔灼太阴，而脾肺受之，故其为证，则有咳嗽喷嚏，面肿腮赤，目胞浮肿，眼泪汪汪，鼻流清涕，呵欠闷顿，乍凉乍热，手足稍冷，夜卧惊悸，或恶心呕哕，或以手掐面目唇鼻者，是即出疹之候，便宜用解毒散邪等药，不使留停于中，庶无他患。且凡是疹证，必其面赤，中指冷而多嗽，又必大热五六日，而后见红点遍身，此其所以与痘与伤寒有异也。

痘欲尽发而不留，疹欲尽出则无病。邪气郁遏则留而不去，正气损伤则困而不伸。毒归五脏，变有四证，归脾则泄泻不止，归心则烦热不退而发惊，归肺则咳嗽血出，归肾则牙龈烂而疳蚀。

程氏曰：麻疹初出，类伤风寒，头疼咳嗽，热甚，目赤颊红，一二日内即出者轻，必须解表，忌风寒荤腥厚味，如犯之，恐生痰涎，变为惊搐，必致危矣。如初起吐泻交作者顺，干呕霍乱者逆，欲出不出者危亡立至。

徐氏曰：痘自里而出于脏，故重，疹自表而出于腑，故轻。

景岳曰：痘疹之属有四种，曰痘，曰疹，曰麻，曰斑也。痘则陆续渐出，自小而大，或稀或密，部位颗粒有辨也。疹则一齐发出，大者如苏子次者如芥子，小者如蚕子，而成粒成片者是也。麻则最细而碎，如蚊迹模糊者是也。斑则无粒，惟成片红紫，如云如锦者是也。大都疹与麻斑同类，即发斑伤寒之属，而痘则本非其类也。盖痘毒本于肝肾，出自中下二焦，是以终始不妨于食，而全赖水谷为主，所以能食则吉，不能食则凶，故治痘者不可不顾脾胃。麻疹之毒则由表邪不解而内犯太阴阳明，病在上中二焦，所以多不能食，故治麻疹者但宜解散火邪，邪散则自能食矣。是痘疹之治，当各有所重者如此。

疹 期 六


出疹之候，初热一日，至次日鸡鸣时，其热即止，止存五心微热，渐见咳嗽鼻流清涕，或腹中作痛，饮食渐减，至申酉之间，其热复来。如此者四日，用手满按发际处甚热，其面上热少减二三分，咳嗽连声，面燥腮赤，眼中多泪，喷嚏频发，或忽然鼻中出血。至五日，其热不分昼夜，六日早时，其疹出在两颊下，细细红点，七日普遍掀发，其鼻中清涕不流，喷嚏亦不行，七日晚，两颊颜色渐淡。此验出疹之要法。

凡疹热六日而出，一定之规也。若医人无识，用药太早，耗散元气，及至出时，变害多矣。或嗽而变喘，或出一二日即隐，或作大泻，或合目而喘，此医人用药不当之害也。吾家治法，定不在五日内用药，必待见疹，方用徐徐升表。然用药亦有次第，凡一剂必作十余次饮之，况疹在皮肤之间，若作一次服，则药性催之太急，每致谵语烦躁，故当慎之。

景岳曰：案此万氏之法，谓医人用药太早，恐致耗散元气，故必待见点而后施治，及作一次服，恐药性催之太急，皆惟恐无益而反以致害，此固其心得之法也。然以愚见，则医有高下，药有宜否，但使见有确真，发无不当，则于未出之前，或解或补，必有得愈防之力，以潜消其毒者。既出之后，亦必有善调之方，而不致催急者，此在善与不善，或不嫌早与不早也。尝见庸流之误治者多，是诚不服药为中医也。此万氏之说所以不可不遵。

凡疹热，五六日必出矣，医人用药见不能散，父母见药不效，医人见热嗽不能除，或以别证治之，主家又或更医，此世之所以误者多矣。


麻疹初热 七


麻疹发热之初，与伤寒相似，惟疹子则面颊赤，咳嗽喷嚏，鼻流清涕，目中有泪，呵欠喜睡，或吐泻，或手掐眉目，面赤为异耳。但见此候，即是疹子，便宜谨避风寒，戒荤腥厚味。古法用升麻葛根汤以表散毒邪，余制透邪煎代之更佳，或柴归饮亦妙。但使皮肤通畅，腠理开豁，则疹毒易出，不可作伤寒妄加汗下也。妄汗则增热而为衄血咳血，为口疮咽痛，为目赤肿，为烦躁干渴，为大小便不通。妄下则里虚，为滑泄，为滞下。《经》曰：必先岁气，毋伐天和。言不可妄汗妄下也。

凡疹初热疑似之间，切不可轻易用药。纵有他证，必待五日，腮下见疹，方可用升表之剂。嗽多，连打嚏喷，鼻流清涕，或流鼻血，饮食减少，好饮凉水，只宜调理饮食，戒面食荤腥。

——疹子初发热时，未见出现，咳嗽百十余声不已，上气喘急，面目胞肿，时卧时起，此火毒内蒸，肺叶焦举，宜甘桔汤合白虎汤加牛蒡子，薄荷主之。如疹出之时，咳嗽口干心烦者，此毒在心肺，发未尽也，泻白散加天花、连翘、玄参、黄连主之。

——疹子欲出未出之时，宜早为发散以解其毒，则无余患。若不预解，使之尽出，多致毒蓄于中，或为壮热，日久枯瘁，或成惊痫，或为泻痢，或为咳血喘促，或作疳蚀而死。此虽一时戾气之染，然未有不由于人事之未尽也。

疹出没八


——疹子出没，常以六时为准。假如子后出，午后即收，午后出，子后即收，乃阳生阴成，阴生阳成，造化自然之数也。凡此旋出旋收者轻，若一出连绵，三四日不收者，乃阳毒太甚，宜大青汤或用荆芥、牛蒡子、甘草、玄参、石膏、桔梗主之。若逡巡不出者，乃风寒外束，皮肤闭密也，宜荆防败毒散主之。

——疹已出而复没者，乃风寒所逼而然。若不早治，毒必内攻，以致痒塌而死。急用升麻汤加荆芥、牛蒡子、甘草热服，则疹必复出而安矣。

——发热六七日以后，明是疹子却不见出，此必皮肤坚厚，腠理闭密，或为风寒所袭，或曾有吐泻，皆能伏也，急用托里散表之剂，如麻黄汤去杏仁加蝉蜕升麻，外用胡荽酒之类。如一向未更衣者，必毒甚于内，伏而不出，《局方》凉膈散加牛蒡子主之。

——疹子只怕不能得出，若出尽则毒便解。故治疹者，于发热之时，当察时令寒暄，酌而治之。如时证大寒，以桂枝葛根汤或合人参白虎汤发之。不寒不热，以荆防败毒散发之。如兼疫疠之气，以人参败毒散发之。如尽一剂不出，再作本汤服之，外用胡荽酒，又以苎麻蘸酒遍身戛之，务令亟出。如三四作更不出，加腹中胀痛，气喘昏闷，则死证也。

景岳曰：案此万氏之法极得随时制宜之善，已尽发表之义矣。然发表之义，亦最不易，即如营卫不足而疹有不能出者，其证甚多，若徒知发之而不知滋之，则营卫有弱者，非惟不能发，而且恐穷其源矣。此其或在脾胃，或在血气，必得其神，庶乎有济。如伤寒三表之法，实亦有关于此。

——疹毒出尽则邪气解散，正气自然和平。如发热烦闷，或呕吐，或泄泻，此毒邪壅遏，尚未尽也。烦热者，黄连解毒汤。呕泄者，柴胡橘皮汤。并外用胡荽酒，及苎麻戛法如前。待疹子出尽，则烦热自去，呕吐自止矣。

——疹有既收而余毒未尽，至三日之外又复发出，或至五六次不已者，此因发热之时，不避风寒，致令邪气郁于肌肉之间，留连不散，虽曾解散，终属未畅耳。若兼杂证，亦当随证治之。

疹形色九


凡看麻疹初出之法，多于耳后项上腰腿先见，其顶尖而不长，其形小而匀净者吉也。若色见通红，则疹发于心，红者，火之正色也。若疹色淡白者，心血不足也，养血化斑汤主之，或四物汤加防风。色大红焰或微紫者，血热也，或出太甚者，并宜大青汤主之。或四物汤去川芎，加柴胡、黄芩、干葛、红花、牛蒡子、连翘，凉血滋阴而热自除，所谓养阴退阳之义，亦五死一生之证也。若黑色者，则热毒尤甚，而十死一生之证，此尤不可不明察之而混为施治也。

凡疹初出色赤者，毒盛之势也。但大便调，咳嗽多，右手一指脉轻重取皆有力，虽势重不碍，但当随证调理。若嗽少，右手一指无力，虽三日后收，其浑身疹疮变为紫色，壅结于皮肤之间，若用解利之药，其色渐转红色，嗽多流涕，颇思饮食者生。若投二三剂难变者，难疗也。

疹 涕 十


凡疹出至二三日，必两鼻俱干。待收完，看毒气轻者，清涕即来，就思饮食，此不必服药。若清涕来迟，不思饮食者，须要清肺解毒，必俟清涕出，方可不用药。

疹吉凶十一


或热或退，五六日而后出者轻。

透发三日而渐没者轻。

淡红滋润，头面匀净而多者轻。

头面不出者重。

红紫黯燥者重。

咽喉肿痛不食者重。

冒风没早者重。

移热大肠变痢者重。

黑黯干枯，一出即没者不治。

鼻扇口张，目无神者不治。

鼻清粪黑者不治。

气喘，心前吸者不治。


总论治法 十二


——疹喜清凉而恶湿，痘喜温暖而恶凉。此固其大法也，然亦当有得其宜者。如疹子初出，亦须和缓则易出，所以发苗之初，只要发出得尽，则疹毒便解，非若痘之苗而秀，秀而实，而后毒解也。痘子成熟之时，若太温热，则反溃烂不收，是痘之后亦喜清凉也。故治痘疹者，无过热，无过寒，必温凉适宜，使阴阳和平，是为得之。

——痘宜内实，可用补剂，疹忌内实，只惟解散，惟初热发表时略相似耳。既出之后，痘宜补气以生血，疹宜补阴以制阳。何也？盖疹热甚则阴分受其熬煎，而血多虚耗，阴金被克，故治以清火滋阴为主，而不可稍动其气。若燥悍之剂，首尾皆深忌也。世知痘证所系之重，而不知疹之杀人尤甚，方书多忽而不备，良可太息矣。

——斑疹之毒，皆出于火。《内经》曰：赫曦之纪，其病疮疡。故或遇二火司天，或司运之岁，肺金受制，感而发者居多。轻则如蚊迹之状，或垒肿于皮肤间，名曰瘾疹。重者如珠点红晕，或片片如锦纹，名曰斑疹。大抵色赤者吉，色黑者凶。其证似伤寒发热，凡三四日而出，七八日而靥也。凡此之类，皆属邪热，治之之法，惟辛凉解利而已。即若吐泻，亦断不可用温补也。如豆蔻、干姜之类，切勿轻用。而初发之时，尤不可大汗，只宜升麻葛根透邪煎之属微表之耳。故用宜斟酌，有不可一概取必也。

——标出不红，现而发热转甚，或头痛身痛烦躁者，升麻汤或透邪煎。

——色赤稠密，身痛烦躁者，升麻汤加紫草、连翘。

——寒热并作，头痛背强者，升麻汤加羌活、防风、连翘。

——头项面肿，升麻汤加牛蒡子、荆芥。若脉强火盛热渴者，宜清降其火，以白虎汤加减用之。

——自汗烦渴，气壅脉数者，化斑汤。

——身热烦渴，泄泻者，柴苓汤或四苓散。如夏月，益元散。

——热甚，小便赤涩，谵语惊恐者，导赤散、四苓散加辰砂。夏月，益元散加辰砂。

——咳嗽甚者，二母散、麦门冬汤、清肺汤。

——喘者，小柴胡汤去人参，加五味子。

——热甚鼻衄，或便血尿血，热甚者，黄连解毒汤。血甚者，犀角地黄汤。

——伤食呕吐，六君子汤加藿香、干葛，或减去人参。热甚呕吐者，解毒汤。小便不利而呕吐者，四苓散。一二日不通者，导赤散。

——大便秘结，发热身痛者，大柴胡汤。腹胀气喘者，前胡枳壳汤。

——咽喉不利，甘桔汤。兼风热咳嗽者，加防风。

——寒热往来似疟，小柴胡汤。如兼咳嗽，去人参。

——靥后身热不除者，升麻汤，或去升麻加黄芩、黄连各酒炒用。

——下痢赤白腹痛者，黄芩芍药汤，或加枳壳。身热腹痛者，解毒汤。

——余毒未尽，变生痈疽疮疖者，升麻汤加防风、荆芥、牛蒡子。

景岳曰：案以上万氏治疹诸条，皆极详妥。然其中惟泻痢、气喘二证则最多疑似。盖二证之由疹毒，固当如其治矣。然有不因疹毒者，如俗医但见是疹，无不概用寒凉，不知有可凉者，有不可凉者。其有脾气本弱而过用寒药，或以误食生冷致伤脾胃而为泄泻者，亦多有之。此一证也，虽曰由疹而发，而实非疹毒之病矣。但察其别无热证热脉，而兼之色白气馁者，便速救脾气，急从温补，宜温胃饮、五君子煎、胃关煎之类主之。若执谓疹毒不可温，则无不危矣。此医之当知本也。又如气喘一证，大有虚实。盖十喘九虚，若察其本非火证，又非外邪，而或以大泻，或以大汗而致喘者，必皆气脱之候，此非六气煎或贞元饮必不可也。凡此二者，皆不可不加细察，而或者以气促作气喘，则万万大误矣。又《痘疮总论》中，有因人因证之辨，与此麻疹实同一理，所当参阅。故不可以麻疹之邪悉认为实火，而不知虚火之为害也。

徐东皋曰：痘难疹易之说，此俗谈耳。其有胃气原弱，所感入深，又或因泻利而发有不快，或发之未透而随现随隐，久之邪气渐入于胃，必泄泻不已，出而复出，加之喘促，则必危矣。凡若此者，又岂可以易言哉。所以但有出疹，若见虚弱，急当先补脾胃，其有欲出不出，急当托里发表以助之。且首尾俱不可泻，一如痘证同也。

疹禁忌十三


凡疹疮发表之后，红影出于肌肤，切戒风寒生冷。如一犯之，则皮肤闭密，毒气壅滞，遂变浑身青紫，而毒反内攻，烦躁腹痛，气喘闷乱，诸证作矣。欲出不出，危亡立至，医家病家皆不可不慎。

——疹疮之证，全在调治，禁忌如鸡鱼炙煿、盐醋五辛之类，直过七七之后方可食之，惟宜食淡，不可纵口，致生他疾也。或误食鸡鱼，则终身皮肤粟起如鸡皮之状，或遇天行出疹之时，又令重出。误食猪肉，则每岁凡遇出疹之月，多有下利。误食盐醋，致令咳嗽，则每岁出疹之月，必多咳嗽。误食五辛之物，则不时多惊热。此痘疹之家皆所当慎也。


疹发热十四


疮疹非热不出。凡疹子欲出，必遍身发热，或烦躁，或头眩，或身体拘急。及既出，则身便凉，诸证悉解。此一层疹子随即收者，极轻者也。如疹子既出而热甚不减，此毒盛者也，宜大青汤解其毒。便涩者，宜黄连解毒汤合白虎汤，或大连翘饮解其里。大便不通者，《局方》凉膈散加牛蒡子主之。

疹喘嗽十五


凡疹证多嗽，此顿出顿入之势也。但有疹毒，须假嗽多而散，故疹后旬日之内，尚宜有嗽，切不可见嗽多而治嗽也，宜慎之。疹证属肺与脾胃，肺受火邪则嗽多，嗽多则顿出头面并及四肢。大肠受火邪，则上连脾胃而为泄泻。若早泻则嗽减而变为喘，盖喘嗽二者皆属于肺。然嗽实喘虚，得嗽者出，得喘者入。入则合眼多痰，胸满腹胀，色白而毒不尽出，证则危矣。此疹之宜嗽不宜喘，而最不宜于泄泻也。

疹吐泻十六


凡疹子初起，发热吐利，纯是热证，不可作寒论。此乃火邪内逼，上焦则多吐，下焦则多利，中焦则吐利并作。自利者，宜黄芩汤。吐利者，宜黄芩汤加半夏二钱、生姜三片。自利里急后重，宜黄连解毒汤合益元散。

凡疹出一二日，或三四日，忽然大泻嗽多者，用升表之药，加以分利治之。若泻而兼喘，复见闷乱摇头者，凶。

——麻疹现后，大便下脓血，或因泄泻而变成脓血者，或径自利者，但看疮疹出多而色红，又多嗽者，只宜表散。俟其收后，方宜解毒，兼治其痢。

——疹子初起，最忌泄泻，然亦有始终泄泻而不妨者，禀之强弱异也。若因泻嗽减而变为喘者则危矣，详前《喘嗽》条。

——身热烦渴泄泻者，柴苓汤、四苓散。如热甚或夏月，益元散。

——疹后作痢，亦有看手咬指甲，撕口唇皮，及咬人等证，当以解毒分利药治之。若所下稠涎红白相兼者，务要用解毒之药。若昼夜有三五十次，渐减至二三次，或渐多嗽，右手一指脉渐起，清涕复来者，方可望生。若痢变煤色，或成屋漏色，或如青菜色，肛门如筒，喘促音哑，饮食不进，午后腮红，皆不治。

景岳曰：自古方书，凡发挥未尽，及用治未当者，间亦有之，而惟于泄泻一证则尤其为最，何也？盖古人以泄泻为热者什九，故多用河间黄芩芍药汤为主治，而不知凡属泄泻，最多脾肾虚寒也。即如出疹一证，虽有由疹毒而泻者，然果系实热，多不作泻，但致泻者，率由脾胃之弱。若但知清火解毒，则脾必日败，而渐成屋漏、青菜色，及气促、绝食不治之证矣。病而至此，岂犹热耶，总属误耳。故凡治泄泻者，即虽是疹，亦必察其有无热邪。如无热证热脉，即当于痘疮泄泻条求法治之，庶最危者犹可望其生也。故余于诸法之外，而独言其要者有如此。

疹饮食十七


凡出疹者，多有五六日不饮食，此胃为邪气所侵，亦为邪气所养，故不食亦不妨。切不可着意治之，只宜治疹，疹疮出尽，毒气渐解，即思饮食。尤不可与面食，虽用粥饮，每次只可少与，候气清神爽，身全不热，渐渐加添，但宜少而频也。

凡出疹之先，平昔过用面食者，或正出时吃面食者，或胃气渐开即思面食而用早者，因动胃火，以致清涕不来，身体作热，两眼看手，咬指抠鼻，撕口唇皮，及撕眼札毛者，此皆疹后食复之病也，当清肺解毒加消导之剂治之。

疹饮水十八


凡患疹之人，不拘大小，自起至收，必皆喜饮凉水，此不必禁，但宜少不宜多，宜频不宜顿，则毒气随之渐解。

疹 渴 十九


凡疹子渴喜饮水，纯是火邪，肺焦胃干，心火内亢故也。初热发渴者，升麻葛根汤加天花粉、麦门冬。渴甚者，人参白虎汤合黄连解毒汤主之。

疹汗衄二十


凡疹子发热，或自汗，或鼻衄者，不须止之，此亦散越之义。汗者，毒从汗散。衄者，毒从衄解，但不可太过。如汗太多，人参白虎汤合黄连解毒汤；衄太多者，玄参地黄汤。

疹躁妄狂乱 二一


凡疹有初热而见烦扰谵妄狂乱者，宜升麻葛根汤调辰砂益元散主之。

——疹收之后，余热未尽，日夜烦躁，谵语狂乱者，辰砂益元散用灯心汤调下，或四苓散加灯草、黄连、黄芩，调水飞朱砂五分主之。

疹咽痛二二


痘疹咽痛亦是常候，乃火毒上熏而然也，勿以喉痹同论，妄用针刺。盖此非喉痹痈肿，原无恶血可去也。痘疹喉病，只是咽干作痛，宜甘桔汤加牛蒡子，或射干鼠粘子汤，细细咽之，更以玉钥匙吹之。


疹唇口疮 二三


凡出疹之先，或有胃火，及出疹之后，余毒不散，此热毒收于牙龈上下，故并唇口生疮。遇有此证，每日用温米泔水洗十余次，急用解毒之药治之。若或失治，多变走马疳也。

疹腹痛二四


凡疹初热一日至五六日之间，多有腹痛之证，此大肠之火郁于皮窍之中，故作腹痛。俱不可认作伤食，用消导之药，或以手揉，俱能致害。但解疹毒，毒散则腹痛自止，最宜慎之。

疹后诸证 二五


凡疹后余毒未尽，随当解之。若停留日久不解，则必致喘嗽，或喉中痰响，或为四肢冷痹，或目无光彩，面色青白，或鼻孔如烟筒，或嗽声不出。若右手一指脉轻取散乱，重按全无，则成难治之证矣。

——疹子收后身有微热者，此虚热也，不须治之，待血气和畅，其热自退。若热势太甚，或日久不减，宜用柴胡麦门冬散，甚则黄连解毒汤，或合人参白虎汤。

——疹后热不退而发枯毛竖，肉消骨立，渐渐羸瘦，为骨蒸劳瘵之证者，宜万氏柴胡四物汤主之，或芦荟肥儿丸加当归、连翘治之。迟则变证，为睡则露睛，口鼻气冷，手足厥逆，遂成慢脾风瘈疭，不治之证矣。

——疹后热不除，忽作搐者，不可以急惊风同论，宜导赤散加人参、麦门冬，送七味安神丸。小便清者可治，短少者难治。如见多痰，或用抱龙丸，或以四物汤加麦门冬、枣仁、淡竹叶、甘草、龙胆草、黄连、茯苓、辰砂、石菖蒲之类治之，或以此药为末，用蒸饼、猪心血为丸服亦可。

——疹退后多有咳嗽之证，若微嗽不已者，此余毒未尽也，用清肺饮加生甘草、牛蒡子主之。若嗽甚气逆，发而不已者，此肺中伏火，金虚叶焦也，宜清肺饮，或清肺汤合人参白虎汤、六一散之类主之。若身热顿嗽，甚至饮食俱呛出，或咳出血，皆热毒乘肺而然，宜多用门冬清肺汤，或加连翘，或清金降火汤主之。若咳甚而面浮目肿，胸高喘急，血出口鼻，面色青赤，昏躁摇头者，死证也。又有肺气本虚，为毒所逼，而发喘不已，但无嗽血呛食等证者，宜用清肺饮倍加人参治之。不可拘肺热之说而纯用清肺解毒之药也。

——疹后余热未尽，或热甚而失血者，四物汤加茵陈、木通、犀角以利小便，使热气下行则愈。若血在上者，去川芎。

——疹后余毒入胃，久而不散，以致牙龈黑烂，肉腐血出，臭气冲人者，名为走马疳，用马鸣散主之，甚者急用人中白、芦荟、使君子、龙胆草、黄连、五灵脂，浸蒸饼为丸，滚水服之，以清胃火。若面颊浮肿，环口青黑，齿脱唇崩鼻坏者，死证也。

——疹退之后，饮食如常，动止如故，乃卒心腹绞痛，遍身汗出如水者，此因元气虚弱，失于补养，外虽无病，里实虚损，偶然为恶气所中，谓之中恶。此朝发夕死之证。

附麻疹二六


痘之外有疹，疹子之外又有麻疹。麻疹者，亦疹之类，即斑疹也。但正疹则热至五六日而后一齐涌出，出皆粒粒成疮，非若麻疹之皮红成片也。且麻疹之出，则不拘三四日，以火照之，遍身涂朱之状，此将出之兆。出则细碎，皮红成片如蚊蚤之迹者，即麻疹也。亦或有六日始出，出而又没，没而又出，不过一周时许，世俗谓一日三出，三日九出，后方齐出透澈。然亦有不拘者，只三日间，从面至胸背手足，虽随出随没，然只要出透，以遍身红润者为美。重者遍身膨胀，眼亦封闭，面目胸腹稠密，缠锁咽喉者为逆，发不出而喘者即死。所谓麻者，以遍身但红而绝无斑点者，是又谓之火丹，亦其类也。故痘家有夹疹夹麻夹丹等证，总皆热毒所致，俱当详辨也。

——麻疹初起，呵欠发热，恶寒咳嗽，嚏喷流涕，宜升麻葛根汤加苏叶、葱白以解肌，切忌大汗。若潮热甚者，加芩连地骨皮，谵语者，调辰砂益元散，咳嗽加麻黄、杏仁、麦门冬、石膏，咳甚热甚者，用凉膈散加桔梗、地骨皮，泄泻者，宜四苓散。便红，合犀角地黄汤。吐血衄血，用犀角地黄汤加山栀，小便赤，加木通，寒热似疟，小柴胡汤。

——麻疹已出，烦躁作渴者，解毒汤合白虎汤，喘而便闭者，前胡枳壳汤加五味子，便秘甚者，小承气汤，谵语尿闭者，导赤散，小便如泔者，四苓散加车前、木通，谵语如狂者，解毒汤调辰砂益元散，大小便血者，犀角地黄汤合解毒汤，吐血衄血，解毒汤加炒山栀、童便，泄泻，解毒汤或四苓散，喘兼泄泻，尿赤涩者，柴苓汤，烦热大渴作泻者，白虎汤加苍术、猪苓，热盛干呕者，解毒汤，伤食呕吐，四君子汤，夏月因热作呕，四苓散加人参。

——麻证初起，及已出已没，一切杂证，俱与痘疹大同，但始终药宜清凉。虽曰麻喜清凉，痘喜温暖，不易常道，然虚则补，实则泻，寒则温，热则凉，方是医家玄妙。故治麻亦有血虚而用四物汤，气虚而用四君子汤，伤冷则温中理中之药，皆当因证而用也。

——麻证收后，余毒内攻，凡寻衣摸床，谵言妄语，神昏志乱者死。如热轻而余毒未除，必先见诸气色，若有所见，须预防之，始终以升麻葛根汤为主，或四味消毒饮，或六味消毒饮、解毒汤，随证选用，仍忌鱼腥葱蒜等物。

水 痘 二七


凡出水痘，先十数点，一日后，其顶尖上有水泡，二日三日，又出渐多，四日浑身作痒，疮头皆破，微加壮热即收矣。但有此疾，须忌发物，七八日乃痊。

——水痘亦有类伤寒之状，身热二三日而出者，或咳嗽面赤，眼光如水，或喷嚏，或流涕，但与正痘不同，易出亦易靥，治以清热解毒为主。

麻疹论列方 二八


四君子汤补一


五君子煎新热六


六君子汤补五


四物汤补八


六气煎新因二一


人参败毒散散三六


化斑汤寒三


白虎汤寒二


人参白虎汤寒三


小柴胡汤散十九


大柴胡汤攻七


荆防败毒散痘三一


甘桔汤因一七五


解毒汤痘五一


黄连解毒汤寒一


麻黄汤散一


升麻汤痘一三九


升麻葛根汤散三十


透邪煎新因二三


托里散痘四


《局方》凉膈散攻十九


柴归饮新因十五


清肺饮痘八七


清肺汤痘一四五


柴胡橘皮汤痘二九


仲景黄芩汤寒百五


二母散痘百五十


射干鼠粘子汤痘七七


麦门冬汤痘一四二


导赤散寒一二二


万氏柴胡四物汤痘一四三


四苓散和一八七


柴苓汤和一九二


养血化斑汤痘十八


小承气汤攻二


益元散寒百十二


门冬清肺汤痘一四七


大青汤痘一五三


泻白散寒四二


清金降火汤痘一四九


温胃饮新热五


贞元饮新补十九


柴胡麦门冬散痘二四


胃关煎新热九


抱龙丸小八五


玄参地黄汤痘八六


大连翘饮寒七八


玉钥匙因一九三


七味安神丸小七二


胡荽酒痘百十八


马鸣散痘一三八


犀角地黄汤寒七九


四味消毒饮痘四八


六味消毒饮痘四九


芦荟肥儿丸小百十四


桂枝葛根汤痘三七


前胡枳壳汤痘九四


黄芩芍药汤寒百九十


备用方

具列痘疹方末，所当详阅。

景岳全书卷之四十二终


卷之四十三烈集

痘疹诠

痘 疮上


总 论 一


痘疮一证，俗曰天疮。原其所由，实由胎毒内藏，而复因时气外触，其毒乃发，故传染相似，是亦天行疫疠证也。但考之《内经》，则止言疡胗，即今斑疹之属也。故自越人、仲景、元化、叔和诸公，皆无一言及痘，可见上古本无是证，而今则何以有之？愚谓近代之毒，必以醇酒五味造作太过，较古人之恬淡相去远矣。或者未信余言，第观藜藿膏粱之家即有不同，今之北虏亦不出痘，原其所由，实由是耳。岂果彼无胎毒耶？故几多遭此害者，当以余言熟味之。

痘疮变幻百出，虚中有实，实中有虚，要非曲学偏见者可以窥其堂室，若目力心思一有不到，则害不小矣。设或知证而不知形，则无以洞其外；知形而不知脉，则无以测其内；知脉而不知本，则无以探其源；知本而不知因，则无以穷其变；知因而不知用药，则无以神其治。只此数事，今医果能全之否？设有不能而强以为能，则致害于人，获罪于天，能无畏乎？故余于痘疹一门，留心既久，积验已多，因搜采先哲之最精于此者，如文中陈氏、仲阳钱氏、立斋薛氏、罗田万氏、晨峰程氏、东皋徐氏、改斋支氏，并其他杂录等书，有述其旧者，有发其未发者，有剖其疑似者，有因涉历而吐其心得者，尽我愚衷，集而成帙。痘疹玄秘，似无出此。

初辨痘证 二


痘疹发热，大抵初时与伤寒相似。然伤寒之邪从表入里，故见各经之证，痘疹之毒则从里出表，故见五脏之证。如呵欠闷顿，肝证也。乍凉乍热，肺证也。惊悸，心证也。肌凉耳冷，肾证也。又观心窝有红色，耳后有红筋，目中含泪，或身热，手指皆热，惟中指独冷，乃知是痘证也，便当察其虚实，随证治之。

辨痘歌

五指梢头冷，惊来不可当。若逢中指热，必定是伤寒。中指独自冷，麻痘证相传。女右男分左，分明好细看。

看耳歌

两耳红筋痘必轻，紫筋起处重沉沉。急须用药相攻治，十个难求三五生。

看痘法

凡初看痘法，以纸捻蘸油照其颗粒，次以手摸面颊，如红色随手转白，随白转红，谓之血活，生意在矣。若揩之不白，举之不红，是谓血枯，纵疏亦危。又看目睛神光，口唇舌尖红活如常，无燥白之色，乃为吉兆，自可无忧。此观痘疹之大法。

察脉法

凡看痘之法，一见发热，即当先察其脉。盖凡痘疮将出者，未见形迹，必先发热，既见发热，脉必滑数。但微见滑数有神而不失和缓之气者，其痘必轻而少。若滑数加倍而犹带和缓者，其痘必多而重，尚亦无害。若滑数之甚，又兼弦躁，或芤急无神而全无和缓之气者，其痘必甚而危。故余于初熟时，便能断其吉凶，人多惊服，而不知所窥在脉也。凡诊此之法，但全握小儿之手，而单以拇指诊之，亦最易也。看疹之法，此为第一，而今医多不知之，亦以古人之未之及耳。

认痘法

凡痘疮紧小充实者，名曰珍珠痘，此则易壮易靥。高大饱满者，名曰大痘，此则早壮而迟收。四围起而中心陷者，名茱萸痘，平扁不突者，名曰蒸饼痘，此则有凶有吉，稀者轻，密者重。

论 脉 三


痘自发热以至起胀，毒从内出，阳之候也，脉宜浮大而数，不宜沉细而迟。自贯脓收靥以后，毒已外解，阴之候也，脉宜和缓，不宜洪数。又曰：痘疮之脉，中和为贵，不可过于躁疾，或见微小。故曰：脉静身凉者生，脉躁身热者死。又，阳病得阴脉者死。大抵四时以胃气为本，胃气者，以四时之脉而皆兼和缓，即胃气也。盖滑数浮洪为太过，太过为实，实者邪气实也。弦迟微弱为不及，不及为虚，虚者正气虚也。设以太过不及之脉而中无和缓之气，是皆死候之脉，故曰人无胃气则死。

形色情性 四


凡天行痘疹之时，有于未出之先，察其形色情性，或以预知吉凶也。一观其色，如面颜红白明润，与平日同而无变者吉。如忽见红赤而太娇，或口白而无彩，顿然改变异于平时者凶。又如额有青纹，目有赤脉，口有黑气，耳有尘痕者，皆大凶之兆。二观其形，凡精神畅爽，动止便利，语言清亮者，无病而吉也。如精神衰弱，动止迟留，言语低微，异如平时者凶。又原具寿相者吉。如有夭相，则凡头破颅解，项小脚细，声微，目无精彩，或睛光露神，啼声断续，无喜无情而自语自笑，聪慧太早，肉浮骨嫩者，皆不吉之兆。三观情性，凡未发热时，忽生喜心，若与父母爱恋不舍者，及闻见怪异，言语妄诞者，皆凶兆也。

日 期 五


痘疮大约之数，发热三日，报痘三日，起胀三日，灌脓三日，结靥三日，共十五日，乃大率常数，此其正也。惟痘密毒甚者，常过其期，痘疏毒微者，常不及期，固有不可一例拘者。但得痘色明润，根窠红活，饮食二便如常，又无表里杂证，虽迟数日不妨。设有当出不出，当起不起，当脓不脓，当靥不靥者，须详察其证。或为元气虚弱，不能运行，则去其杂证。又六日以前毒发未尽，有杂证者常也。六日以后，毒该尽出，杂证当除而不出者为逆，须详辨而急治之。


五脏证六


痘疹二证，古人有云：痘自里而出于脏，其毒深，故久热而难出为重。疹自表而出于腑，其毒浅，故暴热而易出为轻。余谓此说未必然也。盖痘疹皆出于脏腑，未有表里不相通者，但出于腑者在痘亦轻，出于脏者在疹亦重。所以凡是疹子，必发热至五六日而后出，不可言易。且疹子多属肺经，岂肺经非脏耶？

——心经痘证：心主火，凡红赤烦渴，或上窜咬牙者，心脏热也。心热者，导赤散；心虚者，人参、麦门冬、生地黄、当归之类。烦渴邪盛者，葛根解毒汤。脾经痘证：多有吐泻腹痛者，诀云：发热肚中痛，斑疮腹内攻，发多防未透，发少更防痈。可见疮疹腹痛乃为恶候，当察腹痛《吐泻》各条治之。肺经痘证：凡发热之时，喘息气逆，喉中涎响，此肺经恶候也。盖毒火内蒸刑肺而然，当察本条治之。肝经之痘：凡发热之初，多有惊搐等证，盖痘毒多热，热则生风，风热相搏，故发惊搐。然有当速治者，有不必治者，详见本条。肾经痘证：初发热时，便觉腰痛。盖肾与膀胱为表里，今毒由太阳传入少阴，所以腰痛，此其毒陷阴分，最非佳兆，宜察本条治之。

——毒归五脏，证有不同，当详辨也。毒归于心，则为斑疹，为惊悸，为壮热，为咽干，为痛，为渴，为汗，为丹瘤，为痈疡溃烂。毒归于肺，则为咳，为喘，为痒，为衄血，为疮，干燥皱揭，为肩臂痛。毒归于脾，则为吐，为泻，为肿，为胀，为腹痛，为唇疮破裂，为舌本强，为手足痛，为不食。毒归于肝，则为闷乱，为水疱，为目病，卵肿，为干呕，为筋急拘挛，为吐蛔，为寒战咬牙。毒归于肾，为腰痛，为黑陷，为失音，为手足逆冷，为咽干痛，为饥不欲食，为多唾。毒归于肠胃，为泄泻，为痢脓血，为腹鸣矢气，为大便不通。毒归于膀胱，为小腹满痛，为尿血，为遗尿。为小水不通，为头顶肿痛，为反张，为目上视。以上五脏之证，举其概耳，凡诸证治，俱备杂证各条之中，宜详究之。

分气血七


气血各有所主，凡痘之终始，无非藉赖血气，但得血气充畅，则易出易收，血气不足，则变证百出，故治痘者必当先顾血气。然气属阳，无形者也；血属阴，有形者也。故无形之属，皆气主之；有形之属，皆血主之。是以气主标，血主本；气主发，血主肥；气主形，血主色；气主橐籥，血主根基。故气能起胀，以主郛郭；血能灌浆，以成饱满。至其为病，则凡为白，为陷，为灰色，为不起发，为顶有孔，为出水，为痛，为痒，为浮肿，为豆壳，为不靥不落，为肌表不固，为肤腠不通等证，皆气之为病也。又如为紫黑，为干枯，为无血，为无脓，为黑陷黑靥，为肿痛牙疳，为疔痈斑疹，为津液不达，为痘后余毒，皆血之为病也。此气血之分固有如是，然血无气不行，气无血不止。气至而血不随，虽起发而灌必不周。血至而气不至，虽润泽而毒终不透。故治此者，有不可不兼顾也。

辨虚实寒热 八


察痘之要，惟在虚实二字。盖实者，邪气实也，邪实者宜清宜泻。虚者，血气虚也，血气虚者宜温宜补。且痘本胎毒，非藉元气不能达，非藉元气不能收。故凡欲解毒清火，亦须凭藉元气。使元气无力，则清亦不能清，解亦不能解，设有不支，尚能堪此清解不？此痘疮之终始，皆当斟酌元气为主。

痘疮表实里虚者，必易出难靥，表虚里实者，必难出易靥。若表里之气俱充实，其疮必易出易靥。故凡自始出以至十日之外，外则浑身壮热，内则饮食二便俱如常，此即表里俱实者也。其疮必光泽起发，且易收易靥也。

表里各有虚实，凡表虚者，或恶寒，或身不大热，或寒热往来，四肢厥冷，或面青色白，多汗恶风，或怠惰嗜卧，或痘色灰白，顶陷不起，发不光泽，或色嫩皮薄，痒塌，或如水泡，摸不碍手，或根窠不红，或倒靥不能结痂，脉必浮细而弱，是皆表虚之证，治宜温补阳分。里虚者，凡痘疮已出未出之间，有为吐泻呕恶，或喜热饮食，或为少食，不思饮食，或食亦不化，或为二便清利，为溏泻，为不渴，为气促声微，为神昏多睡，为腹膨嗳气，为吞酸，为脉弱无力，是皆里虚之证，治宜温补阴分。表实者，为身体壮热无汗，为面赤唇紫，头疼身痛，眼红鼻塞，皮焦肤赤，手足热甚，为痘色红紫，焮肿疼痛，为皮厚而硬，为痈肿斑疔，为脉浮洪滑大，是皆表实之证，治宜清解表邪。里实者，为二便秘结，胸膈胀满，为唇燥咽干，口疮舌黑，为大渴咳嗽，痰涎喘粗，为烦躁惊狂，声高谵语，为脉沉数洪滑，是皆里实之证，治宜清解里邪。

张翼之曰：吐泻少食为里虚，陷伏倒靥灰白为表虚，二者俱见，为表里俱虚，用异功散救之，甚至桂、附、灵砂亦可用。若能食便秘而陷伏倒靥者，为里实，轻则射干鼠粘子汤，重则前胡枳壳汤。下痢多血能食者为里实，若实其里则结痈毒。红活绽突为表实，若补其表则溃烂不结痂。

痘疮表里皆有寒热，热则阳证，寒则阴证，寒则血气凝涩而不彰，热则血气淖泽而不敛。然热证多实，最忌芪、术、桂、附及诸热燥之物。若元气虚弱者，即有热证，总不可执为实热。寒证多虚，最忌芩、连、栀、柏及诸苦寒之物。虽形体强盛，但见虚脉虚证，总不可认作有余。

表寒者，不起发，不红活，根窠淡白，身凉，痒塌倒陷干枯，皆肌表无阳之证，治宜补阳温表。

里寒者，为泻，为呕恶，为腹胀，为腹痛，为吞酸。为不欲食，为寒战咬牙，气寒喜暖，为二便清利，完谷不化，皆脏腑无阳之证，治宜温中补阳。

表热者，为肌肤大热，根窠红紫，顶赤发斑，头面红肿，紫黑焦枯，痈肿疔毒痛甚，皆火在肌表之证，治宜散邪解毒。

里热者，为烦躁狂言，口干大渴，咽肿喉痛，内热自汗，小便赤涩，大便秘结，衄血尿血，皆火在脏腑之证，治宜清热解毒。

虚实寒热等证，虽表里之分各有如此，然表之虚实，表之寒热，孰不由中气之所使，故惟善治中气，则未有表不和调者也，是即必求其本之道。

纯阴无阳之证，凡痘疮发热，手足却宜和暖，若手足厥冷，必其人曾有吐泻，脾脏气虚也。脾主四肢，所以冷为恶候，即有外证，亦不可单用发散，反损脾胃之气。此当温中兼表，宜黄芪建中汤，或六气煎、五物煎加防风、羌活、生姜、荆芥之类，以补养脾胃血气而助痘疹之成就也。


部位吉凶 九


五脏之属，皆见于面，故但察部位，可知吉凶。盖人之面部，左颊为肝，右颊为肺，额上为心，颏下为肾，鼻为脾土。又目为肝之窍，鼻为肺之窍，口为脾之窍，耳为肾之窍，舌为心之苗。若痘疹未出之先，但得面中诸部明润者吉，燥黯者凶。又山根为命宫，年寿为疾厄宫，此二宫红黄光明者吉，青黑昏黯者凶。

三阳之脉皆会于面，正额为太阳脉之所会，唇颊为阳明脉之所居，两耳前后为少阳脉之所过。痘为阳毒，故随阳气而先见于面。惟阳明经乃胃与大肠，积陈受腐，血气俱多之处，故痘疹初发，但于本经口鼻两旁，人中上下，腮颏年寿之间先出现者为吉。如太阳经则水火交战之处，少阳经则木火相并之乡，若于其位先现者凶。凡起浆收靥，亦皆如是。

通身部位皆有所辨，如头为诸阳聚会之处，两颐两颊为五脏精华之腑，咽为水谷之道路，喉为呼吸之关门，胸腹乃诸阳受气之海，为心肺之所居，脊背乃诸阳之统会，为十二经脏气之所系。凡此五处稀少者吉。若头额多者，谓之蒙头，颈项多者，谓之锁项，胸前多者，谓之瞒胸。蒙头则阳毒亢，真阴竭，锁项则出入废，气化绝，瞒胸则心腹近，神失守。两颊两颐多至成片，或如涂朱，则肝盛克脾。凡此者，至八九日间，多见滑泄泻青，或不能食，最为险候，故皆不宜多也。惟四肢虽诸阳之本，然乃身所役使，卒伍卑贱之属，故虽多亦不至害。凡起发成浆收靥，俱如此也。又心窝，手足心，谓之五心，痘俱多者必重。若头面胸项手足，细碎稠密一样者，恐气血衰微，脾胃虚弱，不能周流灌注，则无不危矣。

痘形痘色吉凶 十


万氏曰：形乃气之充，色乃血之华。凡看痘者，舍此更无他法。是故形贵尖圆起发，若疮皮厚硬而平塌者凶。色贵光明润泽，根窠红活，而惨黯昏黑者凶。然形有起发而或致变者，由色不明润，根不红活故耳。若痘色光泽，根窠红活，虽平塌亦为可治。然色以红活为贵，而犹有圈红、噀红、铺红之别。圈红者，一线淡红紧附于根下，而无败走之势，吉之兆也。噀红者，血虽以附而脚跟血色隐然不聚，险之兆也。铺红者，痘色与肉不分，平铺散漫，凶之兆也。以此察之，则死生可预决矣。根窠者，血之基，脓者，血之成，故六日以前专看根窠，若无根窠，必不灌脓，六日以后专看脓色，若无脓，必不结痂，此必然之势也。

吉 证 十一


一看口唇舌尖，红活无燥白之色者吉。

二看根窠，红润圆活，地白分明者吉。

三看心窝额上，稀少者，最为顺候。

四看痘顶，出来不焦不紫者吉。

五看颜色，无黑陷，痘顶内暗而黄如苍蜡色，外润而黄如油色者吉。

凡看痘之法，须察部位，并察多寡。大抵痘少者毒少而吉，痘多者毒甚而凶。如上而头面，次而咽喉，前而胸腹，后而腰背，下而四肢，凡此五处，但得二三处稀少，而头面别无危证，即吉候也。若五处通身皆密，即虽颗粒分明，恐气血不能周给，必难尽灌，或既灌而不能收，或既收而不能脱，客强主弱而外盛内虚，小舟重载而力不胜任，鲜不覆矣。此多寡之宜察，勿谓虽多亦吉也。

凶 证 十二


痘未出而声哑嗾喉者不治。已出五日内见者亦不治。

痘未壮而先抓破无气血者不治。

痰涎壅盛气急者不治。

痘未出已出而神昏气促，躁乱不宁者不治。

腹痛而泻脓血者不治。

肌肉黎黑如被杖者不治。

浆水米粒不入口，或饮食呛喉者不治。

眼中神光不明，珠色转绿转赤者不治。

闭目昏睡，舌卷囊缩者不治。

头温足冷，闷乱饮水者不治。

吐泻不止，药食不停不化，直下及肛门如筒者不治。

胃热发黄，身如桔色，下利者不治。

痘初出即青晦焦黑者不治。

密如蚕种，全不起发，平片花搭者不治。

痘疮痒塌，寒战不止者不治。

旧有疮疡走漏气血，而敷药不效者不治。故曰：不怕五心有痘，只怕原疮泄漏。原疮即是未痘之先有疮，泄去脓血，最为凶也。若果五心稀少，而饮食如常者，亦不妨事。

痘后伤风伤食，肌肉瘦脱者不治。

上除此之外，虽有杂证险证及痘之稠密，但略有润泽兴起之意，须仗医之高妙，患家之心托弗惑，细心调理，自有可收全功者。

怪痘形证 十三


怪痘者，乃逆痘中之尤甚者，形证不一，不可不辨。

——痘初出时，面胸手足已见红点，却不起发，不成脓浆，随即收敛，若加气促声哑闷乱者，即死，此名内陷证也。此证若无烦喘闷乱等候者，名曰试痘。过五七日后，必复发热而痘出者，其痘必重。

——痘疮初出，如蚊蚤所咬，三日后反不见者，名反关痘，五日死。

——痘子出现，三两成丛，根脚坚硬成块者，此名痘母，六七日死。

——痘子将出，身上有红肿结硬处，似瘤非瘤，似痈非痈者，亦名痘母，三五日死。以上二证，俱宜真人解毒汤救之。

——痘初出便成血泡，或水泡，随即破坏者，此名烂痘。二三日死。

——痘出后，遍身都是空壳，不作脓水者，此名空痘。八九日死。

——痘当出现起发之时，中有干黑者，此名鬼痘，宜用胭脂水涂之，勿使蔓延。若不能急治，则乍起乍塌，当靥不靥，或多作番次而出，绵延日久而死。

——痘当起发之时，中有痛甚如刀剜，叫哭不停者，此名痘疔，五六日死。

——痘当起发之时，枯燥不润，塌伏不起，皮肤皱揭者，此名干痘。五六日加烦满喘急而死。

——痘于起发之时，皮嫩易破，摸之温手者，此名温痘。六七日痒塌而死。

——痘起发之时，疮色妖艳，皮薄光润，鲜红可爱者，此名嫩痘。八九日后不能成痂，必痒塌而死。

——痘于起发养浆之时，疮头有孔，浆水漏者，此名漏疮。五六日后痒塌而死。

——贼痘者，是诸痘未浆而此痘先熟也，又名假云泛，多在太阳、喉口、心胸等处，三日见者六日死，四日见者七日死。五六日见者十一二日必死也。

——痘出虽稀，根窠全白无血色，三四日后虽亦起胀，然按之虚突，此亦名为贼痘。气血太虚，至灌浆时必变成水泡，大如葡萄，皮薄若纸，抓破即死。

——脓水将成之时，其疮自破，有孔而深者，此名倒陷。

——将靥之时不能成痂，皮脱骨黑者，此亦名倒陷，俱不治。

——痘于收靥之时不能成痂，皮肉溃烂，脓水淋漓者，此名痘癞。能食则生，不能食则死。

凡以上者，皆不治之证。


死证日数歌 十四


初出顶陷连肉红，过至九日一场空。又如血点带红紫，斑证只在六日中。发斑黑者在朝夕，斑青顷刻去匆匆。无脓痒塌期二日，不治腰疼及挺胸。报痘似痱如蚕种，舌卷囊缩命不充。紫泡刺出黑血者，饮食嗾喉证俱凶。难疗面肿痘不肿，青色黑陷及无脓。二便流利下肠垢，更加吐泻出蛔虫。头温足冷好饮水，痘先惊后药难攻。气促泄泻渴不止，目无神者数当穷。声哑失音叫与哭，痘色纵好也难终。有种气急亦难治，庶几灌好是伤风。见此宜服参苏饮，起死回生须见功。

发热三朝辨吉凶 十五


——初发热时，身无大热，或热或退，神清气爽，唇鼻滋润，腰腹不疼，自始至终皆饮食如常，大便稠实，小便清利而无杂证者吉。不必服药。

——初热时，先发惊搐一二次而随止者，此痘出心经也，乃为吉兆，不必治之。若甚惊不止，日发三五次，或连日不止，痘出多而密者，乃凶兆也。

——初发热时，吐泻不甚而随止者吉。

——正发热时，或得大汗一身，汗随止而脉见稍平者吉。

——初发热时，用红纸条蘸麻油点照之，如心窝或遍身有成块红者，八九日后决死。

——发热一日，即遍身齐出，或稠密如蚕种，摸之不碍手者决死。

——发热时，腹中大痛，腰如被杖，乃至报痘而痛犹不止者决死。

——发热时，头面上有一片红如胭脂者，八九日以后决死。

——发热时，口鼻或大小便俱失血者决死。

——发热时，妄见妄语，昏不知人者死。

——发热时，腹胀而痛，大叫不止者死。

——正发热三日之内，其热忽退而反烦躁闷乱，坐卧不安，此外虽清凉，内却热也。若见手足冷，腹胀气喘者即死。

以上诸证，俱不必治。

报痘三朝辨吉凶 十六


——见点之时，头面稀少，胸前背上皆无，根窠红润，顶突碍手，如珠光泽，此为上吉，不必服药。

——发热三日或四五日，热稍退，乃于口鼻、腮颐、地阁、颈项之间，或四肢，先放数点，大小不一，淡红润色，痘与肉色红白分明者吉。

——痘作二三次出，三日后手足心方才出齐，出齐后，头面胸背稀少，尖圆紧实，饮食二便如常者吉。如无他证，不宜妄行用药。

——痘之初出，三五相连者必密，单见者必稀。

——痘疮上身多，下身少者吉。反是者险。

——发热至五六日，痘应出不出，以灯照之，只在皮肤中有红点，但其色脉和平，别无逆证，忽然眩冒大汗出者，毒气痘疮一齐从汗而出者，此名冒痘，再无壅遏之患，乃吉兆也。

——痘疮变化莫测，有等身无大热，亦报痘，但不灌脓结痂，或出而复没者，此名试痘，不可误作轻看。再过数日，忽然大热，必然复出，宜审治之。

——发热一日便出者凶，或一齐涌出，如蚕种密布者决死。

——大热未退而见红点数粒，先见于太阳、额角、发际、额头或鼻根以上等处，此阳毒乘虚上侵阳位也，大非吉兆。再加目红唇裂，痰鸣，色紫或白者尤甚。又或有三五粒聚于一块者，此名铜钱痘，皆不吉之兆，急宜凉血解毒，以防其危。

——痘疮初出，当顶红者，六七日死。盖痘欲淡红如线，附于根下，不欲当顶红也。

——痘已出一遍，心腹疼痛不止，口气臭，色紫黑者决死。

——痘疮皮薄，色白而光，根窠全无红色，或根带一点红，三五日后乃如绿豆样，此痘决不能成脓，只成一胞清水，擦破即死。

——色红带艳，皮肉尽红者，必不成脓，痒塌而死。

——报痘之时，全不起顶，有如汤泡及灯草火烧者，十余日后，必痒塌而死。

——报痘之时，有黑斑如痣状，或肌肉有成块黑者即死。

——报痘时，若口鼻及耳后有紫红色，或血出不止者决死。

——报痘之时，应出不出，或起红斑如蚊迹者，六日后必死。

——报痘之时，腰腹痛，或狂言烦躁，大渴，吐泻不食者，俱不治。

——报痘之后，痘已出齐而身热不退反甚者死。

——报齐之后，毒已外达，则内当安静，而反见烦躁闷乱，谵妄不止者，此邪气盛极，神机无主也，必死。

起发三朝辨吉凶 十七


——自报痘三朝之后，不疾不徐，先出者先起，后出者后起，大小分明，不相连串，尖圆坚实，红活肥满，面目渐肿，依期灌浆，饮食二便如常而无他证者，此表里无病，大吉之兆，不必服药。

——痘虽起发，而色见灰白，肿如锡饼者，看其人脏气何如。如能食便调，无他证者吉。若不能食，或吐利，或瘙痒者凶。

——痘起一分则毒出一分，至五六日不尽起发，又色不红活者，大无生理。

——起胀三日已足，痘皆满顶红紫者凶，面目肿甚者亦凶。

——痘当起胀之时，遍身虽起而头面全然不起，或痘不胀而肉胀，头面皮肉红肿如瓠瓜之状，而痘反不起者，决死。

——起胀之时，遍身痘顶有眼如针孔，紫黑色者，决死。

——痘色干燥不润，惨黑不明，或灰白渐至倒陷，或发紫泡者，皆死。

——起胀时，凡腰腹大痛，或腹胀不能饮食，或气促神昏，或闷乱不宁，或泄泻烦渴，或唇白痰鸣，或狂言妄语，啼哭呻吟，如见鬼神者，皆死。

——起胀时，吐利不止，乳食不化，或二便下血者死。

——手足间见而复隐，起而后塌，或通身随胀随没，躁而发喘者死。

——痘已起胀，内有六七粒细而成块，于中有一大痘扁阔歪斜者死。

——痘起紫色，刺出黑血如屋漏水者死。

——痘于起发时，疮头便戴白浆者，不分何处，并非佳兆，不特唇口然也。


灌脓三朝辨吉凶 十八


——痘自起发之后，小者渐大，平者渐高，陷者渐起，外带微红，内涵清浆，以至灌脓之时，却要个个成脓，根脚红活，其形圆满光泽，此时毒化成浆，由绿色而渐变苍蜡，以手按之，其皮坚硬，脓浆厚浊，约束完固，无少破损，饮食二便如常，此上吉候也，不必服药。

——痘密者，自起至浆，渐至壮大，未有不相串者，虽相连属，只要根脚分明，陷者尽起，无处不透，则毒从浆化，脓成而毒自解，无伏留者矣，此亦吉候。

——痘之初出，或顶平，或中心陷下，或白色，只要其人能食，二便如常，治无乖谬，以及灌脓之时，陷者微起，平者微尖，淡白者红活，窠中血水尽化为脓，但得如此，毒已解矣。又表无痛痒之证，里无吐泻之证，是表里俱无病也，如此者，坐待收靥，不可妄投汤剂。

——灌脓时，红紫黑色，外剥声哑者死。

——灌时纯是清水，皮薄而白如水泡者，三四日必抓破而死。

——脓不能灌而干枯焦黑，或全无血水，塌陷者即死。

——头面肿大，疮尽搔破，臭不可近而足冷者决死。

——灌脓之时，吐利不止，或二便下血，乳食不化，痘烂无脓者决死。

——灌脓之时，二便不通，腹胀，肉黑发斑，谵妄气喘，或寒战咬牙者决死。

——回浆之时，渐当苍黑收敛而反光嫩不敛者，此气血两虚，浆不能干，必发痒，搔破而死。

——脓浆未成，忽然干收，或青紫焦黑者死。

——忽然作痒，正面抓破，皮脱肉干者死。

——诸痘有浆而天庭不起，或额上如沸汤浇破，臭连两类，水去而干，似靥非靥者死。

结靥三朝辨吉凶 十九


——痘至十日之外，血化毒解，脓必渐干，如苍蜡色，或如葡萄色，从口鼻两旁面部收起，以至胸腹而下，然后额上与脚背一齐结靥而落，别无内证，饮食二便如常，或从手足心、手指尖或阴上先收者，俱吉候也。

——痘既苍蜡收靥而身有微热者，乃烧瘢之证，但饮食如常，俱不必治。

——痘当靥时，遍身发痒，搔破无脓，皮卷如豆壳而干者死。

——当靥之时，无脓而气急声哑，或手足颤掉，或寒战咬牙，或腹胀痰响，或足冷过膝，或小便少而大便频者，皆死。

——当靥时，两脸干硬，按之如石者死。

——痘至收靥，饮食不进，口中常如食物动而不止者决死。

——面部胸腹未靥而脚先靥者危，阴胜阳也。

——遍身俱靥，内遗数粒独不靥者，尚能杀人，如蛇之退皮，中有一节被伤，不能全退者终死。其有靥至项下或至胸住定，而服药不效者亦死。

——痘疮未该靥而卒然焦紫者死。

——痘当靥时，遍身未见脓成而口唇上下痘先黄熟者，毒气内攻于脾也，凶。

——痘疮有脓结靥者则为吉证，若无脓收靥，则立见其危。

——痘未收靥，而口唇腐烂及口白到舌者危。

——收靥时，前后有红紫泡者不治。

落痂后辨吉凶 二十


——痘疮收后，其痂先后自脱，痂厚落迟，离肉不粘者吉。

——自食痘痂者，虽有他证不死。

——痘痂虽落，而痘雪白，略无血色者，气血脱尽也。若不急培元气，则过后必死。

——痂落后，每发惊而神无所依者，心气绝也，危。

——痂落后，手足颤掉，咬牙噤口，目闭腹胀，足冷过膝者不治。

——原痘干燥，脓少不灌，虽结靥落痂而疤白者，或有余热不退者，虽过一月亦要死。

痘疮上论列方 二一


真人解毒汤痘五二


景岳全书卷之四十三终


卷之四十四烈集

痘疹诠

痘 疮中


总论治法 二二
 　共十九条


痘疮一证，顺者不必治，逆者不能治，所当治者，惟险证耳。何为险证？如根窠顺而部位险，部位顺而日期险，饮食顺而杂证险，杂证顺而治疗险，治疗顺而触秽险。然犹有最险者，则在元气与邪气，邪气虽强，元气亦强者无害，只恐元气一馁，邪气虽微者亦危。设或犯之而不为速治，则顺者不顺，而吉变为凶矣。凡此数者，皆痘中之要领，所当详察详辨也。故凡欲治痘，必须先识死生，辨虚实，审寒热，明此六者，则尽之矣。

——治痘之要，惟邪气正气二者而已。凡邪气盛而无制者杀人，正气虚而不支者杀人，及其危也，总归元气之败耳，使元气不尽，则未必至死。凡治此者，但知补泻二字，而用之无差，则尽善矣。故补泻难容苟且，毫厘皆有权衡，必不可使药过于病，亦不可使药不及病。是以善用攻者，必不致伐人元气，善用补者，必不致助人邪气，务使正气无损，而邪气得释，能执中和，斯为高手。然执中之妙，当识因人因证之辨。盖人者，本也，证者，标也。证随人见，成败所由，故当以因人为先，因证次之。若形气本实，则始终皆可治标。若形质原虚，则开手便当顾本。若谓用补太早，则补住邪气，此愚陋之见也。不知补中即能托毒，灌根即能发苗，万无补住之理。是以发源之初，最当着力，若不有初，鲜克有终矣。此可与智者言，不可与庸人道也。

——治痘不宜迟。凡痘疹之有不同者，无过寒热虚实四证，大都寒则虚，热则实，虚寒则宜温补，实热则宜清解。然其挽回之力，当于三五日前治之，过此则恐无及。若七日之后，毒发于外，外不足则外剥而死，若毒发不尽，则又内传，内不足则内攻而死。故治痘有时，时之不可失也有如此。倘初时不慎，则后来之祸从此伏矣。

——解毒当知表里。所谓毒者，火毒也，所谓解毒者，求其所在而逐之也。盖痘疮之发，内则本于淫火，外则成于风邪，内外相触，其毒乃发。故其发也，不甚于内则甚于外。甚于内者，以火邪内盛而炽焰于外也。甚于外者，以寒邪外闭而郁火于内也。故但察其无汗外热而邪在表者，则当疏之散之，使热邪从外而去，则毒亦从外而解矣。若察其多汗内热而邪在里者，则当清之利之，使热邪从内而泄，则亦从内而解矣。其有内热既甚而表邪仍在者，则当表里相参，酌轻重而兼解之，则邪必皆散矣。若邪不在表，则必不可妄兼发散，以致表气愈虚而痘必终败，其证则身有汗而外不甚热者是也。若毒不在里，则必不可兼用寒凉，以致中寒脾败，而毒必反陷，其证则口不渴而二便不秘者是也。知斯五者，则解毒治实之法，无余蕴矣。此外有虚邪虚火等证，则当先酌元气，次察邪气，无使失楫中流，顾本不及，则尤为切戒。凡云痘毒者，痘必自内而达外，但得出尽，则内无毒，但得化尽，则外无毒。既出既化而不使复陷，则毒尽去矣。故或宜散表，或宜托送，或宜清解，或宜固中，而治法尽之矣。

——补虚当辨阴阳。凡痘疮血气各有所属，已见前气血条中。然痘之所主，尤惟阴分为重，何也？盖痘从形化，本乎精血，凡其见点起胀，灌浆结痂，无非精血所为，此虽曰气为血之帅，而实血为之主。且痘以阳邪，阳盛必伤阴，所以凡治痘者，最当重在阴分，宜滋润不宜刚燥。故曰：补脾不若补肾，养阴所以济阳，此秘法也。然血气本自互根，原不可分为两，如参、芪、白术之类，虽云气分之药，若用从血药，则何尝不补血？归、芎、地黄之类，虽云血分之药，若用从气药，则何尝不补气？故凡见气虚者，以保元汤为主，而佐以参芪，盖气血本不相离，但主辅轻重各有所宜，而用之当不，则明拙自有差耳。

——治痘有要方，兹表而出之，以便择其用，其有未尽，当于各条求之。

凡解表诸方，乃初热时所必用者，诸家皆以升麻葛根汤为首，程晨峰则用苏葛汤，似为更妥，余则常用柴归饮以兼营卫，似为尤妥，此当随宜择用。营虚表不解者，五柴胡饮。阳气虚寒表不解者，柴葛桂枝汤。元气本壮而表不解者，五积散或麻黄甘草汤。

凡清火解毒诸方，所以解实热也。如欲解毒清火而兼养气者，惟四味消毒饮为妙，鼠粘子汤亦佳。热毒两盛而不化者，宜搜毒煎。烦热作渴，小水不利者，导赤散、六一散。血热赤斑，烦躁多渴者，犀角散。热在阴分而失血者，玄参地黄汤。内热不清者，东垣凉膈散。二便俱不利而火甚于内者，通关散。热毒内蓄，小水不利而为丹为痈者，大连翘饮。烦热多惊而神不安者，七味安神丸。热毒内甚而狂妄者，退火丹。

凡表里兼解诸方。如内外俱有热邪者，宜柴葛煎或柴胡麦门冬散。里邪甚而表邪微者，解毒防风汤。表里俱有邪而元气兼虚者，实表解毒汤。表里俱实热者，双解散。

凡托里诸方，有宜专补元气者，有宜兼解毒者。如气血俱虚不起者，六物煎或托里散。虚寒不达，兼托兼表者，参芪内托散或十宣散。气分虚寒不透者，六气煎。气血俱虚，微热不起者，紫草快斑汤。

凡诸补剂，皆痘中元气根本，祛邪托毒者之所必赖，但见虚邪，必当以此诸方为主。气分不足者，调元汤。气宜温者，保元汤、六气煎。气微热宜兼凉者，参芪四圣散。血虚者，四物汤、芎归汤。血分虚寒宜温者，五物煎。血虚血滞者，养血化斑汤。血虚血热宜兼解毒者，凉血养营煎。气血俱虚者，六物煎、八珍汤、十全大补汤。气血虚寒，大宜温补者，无如九味异功煎。六味回阳饮，即陈氏十一味木香散、十二味异功散，但虚寒而兼气滞者宜用之，欲赖补虚，大有不及。

凡攻下诸方，亦痘中所不可无，惟必不得已然后用之，勿得视以为常也。血虚秘结，大便不通者，四顺清凉饮。里实多滞秘结者，前胡枳壳汤。表里俱实，大便不通者，柴胡饮子。血热便结毒盛者，当归丸。

——凡痘已出尽，内无不虚，盖随痘而为托送者，皆元气也。使于此时不知培补化源，则何以灌浆？何以结痂？何以收靥？倘内虚无主，将恐毒气复陷，无不危矣。若痘之稀疏者，气血之耗，犹为有限，若痘之多而甚者，其气血内亏，必更甚矣。此不可不预为之防也。

——平顺之痘，毒原不甚，既出之后，内本无邪。此辈原不必治，无奈父母爱子之切，且不识病之轻重，故必延医诊视。既延医至，无不用药。既已用药，无匪寒凉。在彼立意，不过曰但解其毒，自亦何妨。不知无热遭寒，何从消受？生阳一拔，胃气必伤，多致中寒泄泻。犹云协热下利，更益芩连，最可恨也。又如痘疮初见发热，每多不审虚实，止云速当解毒，凡于十日之外，多有泄泻而致毙者，皆此辈之杀之也。冤哉，冤哉，余见者多矣，故笔诸此以为孟浪者戒。

——痘在肌肉，阳明主之，故自出齐以后，最不宜吐泻，与其救治于倒陷之后，孰若保脾土于未坏之先。故凡生果茶水之类，皆宜慎用，而寒凉之药，尤不可不慎也。

——治痘须辨其证，大都湿多则泡，血热则斑，气不足则顶陷，血不足则浆毒不附，里实大补则生痈毒，表实大补则不结痂，里虚不补则内攻而陷，表虚不补则外剥而枯。但使周身气血活泼无碍，则虽密亦不难治。故惟贵得中，勿使偏胜，则寒热虚实，自无太过不及之患，斯足云尽善矣。

——秘传治痘之法，首尾当以四物汤为主，随证加减用之。惟肚腹不实者须远当归，但将全剂通炒微焦，则用自无碍，且复有温中暖脾之妙。

——首尾皆忌汗下，此先哲治痘之心法。盖妄汗者必伤阳气，阳气伤则凡起发、灌浆、收靥之力皆失所赖，此表虚之为害也。妄下者必伤阴气，阴气伤则凡脏腑化源，精神锁钥，饮食仓廪，皆为所败，此里虚之为害也。然表虚者犹赖里气完足可以充之，里虚则根本内溃，卫气亦从而陷，无策可施矣。故古人深以汗下为戒，诚至要之旨也。然此以常道为言，非所以应变者设。遇外感寒邪，腠理闭密，其出不快，其发不透者，若不用辛甘发散之剂以通达肌表，则痘有壅遏之患矣。又若大小便秘结而毒有留伏不达者，不与苦寒泄利之药以疏通脏腑，则有胀满烦躁，焦紫黑陷等患矣。故当察其虚实，审其常变，当汗则汗，当下则下，中病则已，无过其制。若无汗下之证，则必不可妄用汗下，以贼人之命也。务得其宜，然后谓之明医，而福自有归矣。

万氏曰：解其火毒，恐郁遏而干枯；养其血气，欲流行而舒畅。


按：
 此说诚善，然所谓火毒者，以实热为言，若火有虚实真假，则不得概认为火毒。

程氏曰：痘疮出自六腑，先动阳分，而后归阴经，其本属阳，故多发热而阴血虚耗者多也。首尾当滋阴补血为主，不可一毫动气，贵从缓治，所以白术、半夏之燥悍，升麻之提气上冲，皆不可轻用也。且痘疮多有血热者，故宜用四物汤加芩连之属，以养其阴而退其阳也。

程氏曰：痘毒根于淫火，必因岁气传流而发，故多兼表证，则内外交攻。此时若不用轻扬之剂，祛风散邪，淡渗解毒之药，利便退热，则外邪内火何由得解？邪既不解，则痘何由得善？此治之不容已也。然治之之法，必须审儿形色，察儿虚实，因证用药，庶几神效。世之医者多宗钱氏清凉解毒之论，或按陈氏辛温发散之方，主见不同，致误多矣。殊不知痘疹色灰白，不起发，根窠不红活，此皆虚寒，必宜陈氏方救之。苟非明理于心，无不眩惑，故必热则凉之，寒则温之，虚则补之，实则泻之，何患乎疾之不愈耶。

程氏曰：治痘之要，始出之前，宜开和解之门。既出之后，当塞走泄之路。落痂之后，清凉渐进。毒去已尽，补益宜疏。

程氏曰：凡治痘，前后须加木通，以泻热邪自小便中出，不使攻胃，令无变黑之证。七日之后，热退者，少用之。凡痘疮前后总有危证，万勿用天灵盖、脑麝之属攻之。盖毒出一步则内虚一步，血气运一日则内耗一日，岂可复用辛香耗气之剂。虽侥幸偶中，后必有余害也。是可见王霸之殊，相去远矣。

程氏曰：凡妇人有孕而出痘者，以安胎为主。气虚者保元汤，血虚者四物汤，或加白术、黄芩、砂仁、陈皮，必使胎气无损为主。

程氏曰：桂岩郑先生云：痘者，象其形而名之也。愚谓不独象形而名，而治之之法，亦犹农家之种豆也。豆之为物，土实则难出，土瘠则难长，故实者锄耕之，瘠者灌沃之，不实不瘠，惟顺其性，不使物害之而已。知此则可以语医矣。今人于痘初起，不察虚实寒热，或过用木香散、异功散之类，则以火济火，致变紫黑倒陷、痈毒吐衄者有之。或妄用芩、连、栀、柏寒凉之药，则大伤脾胃，为吐为泻，为寒战内陷者有之。故凡治痘之法，六日之前不宜温补，亦不宜妄用寒凉。师云：凡解毒之内略加温补，温补之中略加解毒，此不传不刻之秘诀也。若六日已后，毒已尽出于表，当温补而不温补者，脓不得壮而痒塌寒战之患必所不能免矣。


热证论治 二三
 　共十一条


古云：痘疹之病，皆由父母胎毒伏于命门相火之中，故每遇二火之令，或主客温热之气，即触发而动，此痘疹属阳，固无疑矣。然阳毒阳邪，无热不成，亦无热不散，所以非热不能出现，非热不能起发，非热不能化浆，非热不能干浆，此痘疮之终始，不能无热，亦不可无热也。但热贵其微，不宜其甚，盖热甚者毒必甚，而痘亦必重；热微者毒亦微，而痘出必轻；无热则不成不化，此热固痘之常也。所以凡治痘疮，不可尽除其热，若必欲尽去之，则未有不成阴证而败者矣。

——痘有三火，盖痘疹二证，皆言为火者是矣。然轩岐之火义有三，曰太过，曰平气，曰不及也。太过之火是谓赫曦，炎烈之气也，其毒盛，治宜清解。平气之火是谓升明，蕃茂之气也，其毒平，不必治之。不及之火是谓伏明，屈伏之气也，其毒陷，治宜培补。此阴中有阳，阳中有阴之大义，而亦痘疹万病之法旨。使不知此，尚敢云医？

——治热当知微甚及有毒无毒，斯无谬误。盖痘疹属阳，无不发热。若是外虽发热而内则不渴，或饮食二便如常，此蒸痘之热耳。热虽在表而内则无病，万万不可妄治。其有热之甚者，痘毒必甚，此不得不为调理。若甚于发热之初，必为之表散，若甚于见点之后，必为之清解。钱氏曰：热甚而大小便闭则利之。如果有热毒实邪，则不得骤用补阳之剂，致令毒气壅盛，则热终不退，反为害矣。

——假热非热，假寒非寒，见有不真，误治则死。如文中主温补，仲阳主凉泻，虽若各有所主，然无非因病而药，各有所宜，是以二者皆不可偏用。但得中和，斯为贵耳。余见近日幼科，多不知陈氏之心法，但见痘疮，则无论是虚是实，开口止知解毒，动手只是寒凉，百证千家，若同一辙，岂必尽皆实热乎？如实热果真，自非凉泻不可，然必内外俱热，方是热证，内外俱实，方是实证。但其中有似实非实，似热非热者最多，此不可不察之真而审之确也。故凡见外证，虽若实热，而内察则无，如口不甚渴，二便通利，或见微溏，或禀赋素弱，或脉息不强，或声色不振，或脏气多阴，或饮食不化，或胀满呕恶，或吐蛔，或蜷睡，或畏寒，或作痒，或多惊恐，或筋惕肉[image: ]
 之辈，虽见有热，此皆热在表而不在里，总属无根之火，非真热证也，最忌寒凉。若执而妄用，则必致败脾，无一免矣。

——痘疮热甚者，毒之盛也，其痘必多，热微者毒亦微，其痘必少。痘既出而热不减者，痘必日增；见点后而热渐退者，痘必疏矣。或有微热而痘反密，其内热必甚，而或见烦躁，或二便热燥，此毒深热亦深也，宜清其内而兼解其表。或有热甚而痘反稀者，以外虽热而内则不热，此毒浅热亦浅也。

——痘疮初热之治法，详见《发热三朝治法》条中。

——治阳邪实热之法，表里挟邪俱热者，柴葛煎、连翘升麻汤。表热不解而里无热者，疏邪饮、苏葛汤、柴归饮。表里俱热而邪实者，双解散。内热毒盛者，东垣凉膈散或解毒防风汤。热毒炽盛，痘疮紫赤烦躁者，搜毒煎，或大连翘饮，或犀角地黄汤。阴虚血少，燥热神昏者，四物汤或二阴煎。阴虚血热而大便不通者，四顺清凉饮。大便不通，湿热内壅而胸膈胀闷者，前胡枳壳汤或三黄丸。二便俱不利而实热内滞者，通关散。小水赤涩而邪热内蓄者，导赤散、六一散。心火盛而惊搐多痰者，万氏牛黄清心丸或七味安神丸。痘疮稠密，身热毒盛，养营退热解毒者，鼠粘子汤、柴胡麦门冬散。

——纯阳无阴之证，凡发热谵语，狂妄躁乱，大渴大烦，如见鬼祟，大便秘结，小便赤涩，六脉滑数急疾，是皆火毒内炽之证，当用前法酌而治之。

陈氏曰：凡痘疹壮热，经日不除，如无他证，只用六味柴胡麦门冬散治之。如不愈，服七味白术散。凡身壮热，大便坚实，或口舌生疮，咽喉肿痛，皆疮毒未尽也，用射干鼠粘子汤。如不应，用七味人参白术散。

程氏曰：痘疮前后凡有烧热不退，并属血虚血热，只宜四物汤按证加减。渴加麦门冬、犀角汁，嗽加瓜蒌霜，有痰加贝母、橘红。切忌人参、白术、半夏之属，倘误用之，为害不小。盖痘疮属阳，血多虚耗，今但滋阴补血，其热自退，此即养阴退阳之义也。

——痘后余热发热证治，俱详痘后余毒条中。


发热三朝治款 二四


痘疹一证，虽原于有生之初，然必因时气相触，内外挟邪而后作。凡痘之轻重，已兆于发热之微甚，而吉凶于此亦可判矣。毒轻者易出易靥，固不必治；毒甚者险证百出，故不得不治。凡治此者，于初热时，急宜用轻扬之剂，汗以散之。但使外感之邪，脏腑之毒，皆作秽汗，尽从毛窍中出，则毒气已减其半，而重者可轻，危者可活矣。即如痘中一切变证，亦无非毒气欲出不能之所为，一经表散，则毒从汗去，而诸证亦必自退。然又当察表里之轻重，或宜解表，或宜清里，或宜托助元气，孰者宜急，孰者宜缓，有不可执一也。故胡氏曰：表热壅盛，非微汗则热不解，里热壅盛，非微利则里不解。失此不治，则毒气渐盛，而逆证随见矣。

——散表之法，当知邪之浅深，毒之微甚。表邪甚者微散之，则表不能解，无益于事。表邪微者妄汗之，则表气必虚，痘不起发而反为大害。故惟以得中为贵，亦以微汗为贵，不可过伤卫气也。其有大热不退，肌肤秘密，或气令寒凝之时，则不得不大为表散。一散未应，或至于再，必令身热由汗而退，则毒气自解，可无患矣。此散之微甚，有权宜也。故凡是痘证，最畏内外之寒气，务使表里温暖，但得毛窍中常见津津润泽，亦犹庖人炊笼之法，但欲其松，则皮肤通畅，气无不达，痘必易出易收，无不善矣。

——痘疮发热之候，宜乍热乍凉者为常。若遍身如火，昼夜不休，为失常也。此当察其表里，酌宜施治。

——痘疮初见发热，若无虚寒等证，固不得骤用温补，以助火邪，恐致鼓扇痘毒，则反资大害。若无实火大热等证，切不可因其发热，妄用寒凉，必致败脾泄泻，则为尤甚。此时医之通弊也，大宜戒之。

——既经表散之后，须谨避风寒，若使外邪再感，则皮毛闭塞，热毒必将复炽，汗而再汗，必不能堪。又须切戒生冷水果，若误犯之，恐寒湿伤脾而为泄泻不食，则无不致害。

——表散之剂，凡初见发热，状类伤寒，未知是痘非痘，即当先用汗散。此时欲散表邪，即当兼调营气，宜以柴归饮为第一，惟大便不实者勿用之，以其性多润也。其次则苏葛汤，再次则升麻葛根汤，或只用加减参苏饮亦佳。若冬月寒胜之时，或气体壮实，表不宜解者，须加麻黄，必要表出一身臭汗为佳，但使热退身凉，苗则轻矣。若初发热，有恶寒身振如疟之状者，阳气虚也，宜柴葛桂枝汤加黄芪主之，痘出即愈。

——清解之剂，用治表里而兼清兼散也。凡热之甚者毒必甚，若身常有汗而大热不退，或兼烦躁热渴者，此其内火熏蒸而表里俱热也，须两解之，宜连翘升麻汤或如圣汤。若身热烙手而目赤口干，二便热秘，烦闷不安者，此表里俱实也，宜柴胡饮子，甚者大连翘饮、双解散，或调益元散以利之。

——表汗已透者，不得再汗，恐外亡阳而内伤气也。

——发热之时，有腹痛胀满者，必外邪与毒气相并，未得外达而然，宜参苏饮加砂仁，温而散之。

——初热时，有惊搐谵语者，是为痘搐。微见而随止者不必治。若元气强壮而搐之甚者，宜羌活散调制过朱砂以表之。若痰涎壅盛，喉内作声者，宜煎生姜汤调化痰丸服之，或抱龙丸亦可。

——此时渴欲茶水，只宜少与葱白汤，既可止渴，亦可疏表。

——痘疮首尾皆畏泄泻，宜检本条速为治之，否则内溃脱陷之祸不可胜言也。

徐氏曰：凡解表之药，必在红点未见之前，如热之甚者，邪毒必甚，宜败毒散或参苏饮，调三酥饼。

张翼之曰：凡痘疮一见红点，便不可用升麻葛根汤，恐发得表虚也。

程晨峰曰：治痘者不可轻用升麻，恐提气上冲，引动肺气也。


案：
 此二家之说，是皆治痘之大要，甚属有理，但其中亦有宜否之辨。如阳气下陷，或虽见红点而表有热邪未解者，则仍宜解散，亦不可缓，此二说者，虽不可坚执，实不可不知也。

吴东园曰：初热时，只有二事，惟去邪扶正而已。邪热盛则去邪，而正气自旺。正气衰则扶正，而邪热自退。正气盛而痘自发，热为痘用，则不为害矣。邪气退而正气不受烁，血脉充裕，则痘自泰矣。须于此时看明，下手迟则无济于事矣。


报痘三朝治款 二五


痘之形色初见，吉凶攸分，而寒热虚实亦已可辨。凡调摄挽回之力，惟在此时尤为紧要。且痘出三日内，毒在半表半里之间，关系最重，故妄汗则成斑烂，妄下则成陷伏，寒凉过用必伤正气，燥热过用则助邪气，虚寒不补则陷伏痒塌，实热不解则变黑归肾，倘有一差，死生立判，医者于此，不可不为之慎。

——痘疮见点后，身热稍退，别无内热等证，或色不甚红，顶不甚突者，便有虚象，虽在三五日内，亦切不可用寒凉之药，恐伤脾胃，为害不小，须以保元汤或六物煎之类为主，因证加减，以培养之。

——痘疮必因热而出，因热而起，若热甚则血燥血枯，其出反难。故于未见点之先，必须察其寒热，预为调理。若有热证，勿得过用辛热气分等药，恐助火邪，致滋多变。

——此时最畏泄泻，宜按本条急治之。

——见点太早者，必血热毒盛之所致，其证多凶，但痘稀而饮食如常，别无他证，则亦无害。若其形气本弱而痘现速者，此营热卫虚，不能约束于外，故出现太骤，须兼实表，庶可免痒塌溃烂之患，宜实表解毒汤主之。如发热一日便出而密者，其证最凶，其毒必甚，此证最忌温补，宜搜毒煎加柴胡主之，或羌活散加牛蒡子、紫草、蝉蜕，或调保婴丹。热甚者，调退火丹或双解散急治之，可保一二。其有痘虽出早而色不红紫，热不甚者，此全属表虚之证，如保元汤、六物煎之类，亦所当用。

——痘出不快者有数证，须审其有无外感内伤而辨治其所病。如冬月严寒，或非时阴邪，外闭寒胜而出迟者，宜五物煎加生姜、麻黄、细辛之类主之，或五积散亦佳。如夏月火热熏蒸，以致血热气虚，烦渴发躁而出迟者，宜人参白虎汤加木通、干葛主之。有因时气不正，为风寒外邪所袭，以致皮腠闭密，发热无汗而出迟者，其证必头痛鼻塞，四体拘急酸痛，宜疏邪饮、参苏饮、惺惺散之类主之。若本无诸邪而出不快者，此气血内虚，不能驱毒托送而留连于内，宜十宣散或托里消毒散。若气分大虚而出不快者，宜保元汤、六气煎。血分大虚者，宜五物煎或六物煎加减主之。若内有所伤，气滞而出不快者，宜匀气散、橘皮汤加减主之。头面出不快，当用川芎、荆芥、羌活、防风、天麻之类为引使；胸腹出不快，当用藁本、升麻、紫苏及紫草木通汤；四肢出不快，当用桂枝、干葛、甘草、连须紫草、葱白，各加生姜为佐，连进二服，出自快矣。

——痘不起发者，虽证有不同，然率由血气内虚，不能托送者居多。此中或宜兼解散，或专补元气，当辨而治之。凡出齐之后，或被风寒所闭，而发热头痛，陷伏不起者，宜羌活散、参苏饮加内托等药治之。若红点初出，暗昧干燥不起发者凶，宜四物汤加紫草、红花、丁香、蝉蜕、官桂，或调无价散，量儿大小与之。若便实内热，隐隐肌肉间不起发者，宜紫草饮子。若血分微热而毒不能达者，宜托里消毒散。若气虚气陷不起者，保元汤或蝉蜕膏加黄芪。若血虚不起者，芎归汤、四物汤。若血分虚寒不起者，五物煎。若气分虚寒不起者，保元汤、六气煎。若气血俱虚不起者，六物煎、托里散。凡以上补助气血等剂，须加好酒、人乳、糯米更妙。凡发痘之药，用本不同，有以毒攻毒而发痘者，如用山甲、人牙、蟾酥、蝉蜕之属是也。有解毒清毒而发痘者，如紫草、红花、牛蒡子、犀角、木通、连翘、金银花之属是也。有升提气血而发痘者，如川芎、白芷、荆芥、升麻、蔓荆子之属是也。有解散寒邪而发痘者，如麻黄、桂枝、柴胡、干葛、防风、紫苏、葱白之属是也。有行气行滞以通壅塞而发痘者，如丁香、木香、陈皮、厚朴、山楂、大黄之属是也。有益火回阳、健脾止泻而发痘者，如附子、肉桂、干姜、肉豆蔻之属是也。凡此者，孰非托里起痘之法，然但可以此为佐，而必以血气为主，则在乎四君、四物、十全大补之类，庶乎随手而应，无不善矣。

——虚证见于报痘之时，即当速为培补，失此不治，必不能灌浆结痂，十日后必不救。盖痘疮实热者毒盛可畏，虚寒者内败可畏，但实热证显，虚寒证隐，人多误认，故为害反甚。且痘疮之所赖者，惟饮食血气。饮食之本在脾胃，血气之本在肝肾，但使脾胃气强，则滋灌有力，而无内虚陷伏之忧，气血充畅则毒皆生化，而无表虚痒塌之患。此其在气在血，或微或甚，所当早辨而治也。凡痘出灰白不红绽，或灰黑顶陷，或身无大热，皮嫩色光，溶溶如淫湿之状，或口不渴，饮食少，腹膨溏泄，二便清凉，皆表里虚寒证也。若气虚者，宜调元汤、四君子汤。气虚微滞者，五味异功散。气虚宜温者，保元汤、六气煎。脾气虚寒者，养中煎、温胃饮，或理中汤。血虚者，四物汤。血虚宜温者，五物煎。气血俱虚者，六物煎、五福饮或八珍汤。气血俱虚而寒者，十全大补汤。脾肾血气大虚大寒者，九味异功煎、六味回阳饮。脾胃虚寒气滞者，陈氏十二味异功散。凡痘疮色灰白不起发者，气虚也，候出齐，以保元汤和木通、川芎最稳。

——火证热毒在见点之后，宜速为清解，若不早治，则日甚一日，必致不救。凡出点太赤，根下皮色通红，此血热气有不能管束也，后必起发太骤，皮嫩易破，或痒塌不可救，宜急清血分之热，用凉血养营煎，或鼠粘子汤，或用六味消毒饮加芍药治之。或四味消毒饮、益元散俱佳。凡痘疮已现，毒泄则热当自解，若疮已出而壮热不减，此毒蕴于内，其势方张，其疮必密，宜解其毒，用柴葛煎或鼠粘子汤。凡见点之后，壮热不退，或三四点相连，色红带紫，或根窠焦色，红紫成片，或口唇热燥，烦渴喜冷，舌上有苔，或二便燥涩，此表里皆热，毒盛之重候，急须清热解毒。如表热甚者，宜柴葛煎，里热甚者，宜搜毒煎加柴胡，或用六味消毒饮加酒芩、木通、栀子、黄连、山楂、蝉蜕、归、芍、红花之类，或调退火丹加减用之。如热毒内甚而发狂谵语者，宜用紫草煎汤，磨犀角汁调朱砂益元散或退火丹解之。以上凡解毒之后，红紫退，二便调，能食不渴，此表里皆清也，切勿再为解毒，须急以保元汤、四物汤、六物煎之类调补气血，以助灌浆收靥，否则恐变痒塌而不能善其后矣。如痘疮内热之甚，大便硬结不通，大渴烦躁，腹胀满，脉见洪数而痘出不快者，此热毒壅伏于内，须通利之以祛其热毒，宜柴胡饮子或三黄丸，甚则承气汤，或用猪胆导之。然此惟热毒在里，痘形未见，不得已而微下之可也。若斑点隐隐见于皮肤之中者，此已发越在表，乃痘疮正发之时，切不可妄用下药。凡痘疮初出，但见红点稠密，急用缠豆藤烧存性，加制过朱砂，连进二三服，或用薄荷、牛蒡子煎汤，调退火丹服之，另用吴茱萸为末，以水调摊足心，引下热毒，亦可解散其势。

——痘出变黑，乃危证也。盖痘疮乃血气滋灌，血足气充，则痘自红活。若热毒熏烁，则成焦黑，若阳气不充，则成灰黑。且黑为水色，其亏在肾，以阴犯阳，最为恶候，当辨而治之。若热毒凝聚，大便秘结，或烦躁热渴而为焦紫黑陷者，须通其便，先以解里之急，宜柴胡饮子或当归丸。得利后，宜即以紫草饮或加味四圣散以化表之毒，仍用胭脂汁以涂之。若大便不结，别无大热等证而痘色黯黑者，总由脾虚不能制水，故见黑色，宜速用五物煎，或保元汤加紫草、红花服之，外点以四圣丹、胭脂汁。若渐见红活则吉，若更干黑则凶。《心鉴》云：凡治黑痘，常用保元汤加芎、桂补提其气，气旺则诸毒自散，黑者转黄，屡试屡验。

——夹疹夹斑证，本非痘中吉兆，然亦有轻重之辨，宜酌而治之。外有本条，仍宜参阅。凡发热二三日之间，痘形未见，忽然遍身发出红点一层，密如蚊蚤所咬者，决非痘也，此乃斑疹之属，多为风寒所遏，不能发越，而斑先见也，宜疏邪饮、柴葛煎或败毒散之属，微散而解之。但得身凉，斑必自退，再越一日，痘出必轻矣。凡痘夹斑疹齐出者，亦宜辨其寒热。若表里俱热而邪不解者，宜柴葛煎加减主之。若热邪不甚而表邪甚者，宜疏邪饮，或柴归饮加羌活、防风、干葛之类主之，或败毒散亦可用。若痘夹红斑如绵纹者，宜凉血化毒汤加柴胡、黄芩、玄参、犀角之属主之。若痘出夹斑夹疹而眼红唇裂者，表热也。烦躁大渴，妄言妄见者，里热也。表里俱热，最为凶证，若不表里兼治，何由得解，宜双解散主之。若加闷乱气喘者，必不治。

——贼痘者，于出齐之后，其中有独红独赤独大，摸之皮软而不碍手者，此贼痘也。过三日之外，必变成水泡，甚至紫黑泡，皆危证也，急用保元汤，或六气煎加紫草、红花、蝉蜕解之，或用灯草、木通煎汤，调下益元散，利去心经之热而红自退。如已成水泡，宜用保元汤，倍加四苓散利之，此秘法也，不然，则遍身擦破，身烂而死。

——病于未出之先，倘有湿疮脓水流注者，用滑石末敷之，以防其漏气，或真正绿豆粉亦可。


起发三朝治款 二六


痘疮放标之后，渐渐起胀，但肥胖一分，是胎毒发出一分，胖尽而毒出尽也。有不起者，或因元气之弱不能送毒，或有杂证阻滞不能升发，皆痘前之失调理也。此时当速治之，否则后难为矣。

——痘宜渐发者吉，若一齐涌出，皮肉虚肿者，此表虚不能收摄，故奔溃而出，后必痒塌或成溃烂，急宜人参固肌汤或芎归汤。若血热者，宜凉血养营煎。虚甚者，宜六物煎。毒盛者，宜六味消毒饮或四味消毒饮出入用之。

——痘不起发，或起而不透者，多由元气内虚，不能托送，故毒气留伏不出也。毒不尽出，则变证莫测。凡见此者，速当救里，以托其毒。然当察其气分血分，辨而治之。盖痘之壮突由乎气，肥泽由乎血，气主煦之，血主濡之也。若形虽壮而色见枯者，此气至而血不荣也，宜四物汤加人参、麦门冬之类主之，若痘色红润而形平陷者，此血至而气不充也，宜保元汤，或六气煎加川芎主之。若形色俱弱而不起发者，此气血俱不足也，宜六物煎加减主之，或保元汤、十全大补汤调无价散或独圣散与之。若冬春之间为寒气所抑，不能起发者，宜麻黄甘草汤加归芪，或十宣散主之。若夏秋火盛不起而烦渴秘结内热者，宜人参白虎汤。若痘疮起胀迟延不红活者，宜保元汤，或六物煎加丁香、山楂、糯米、人乳、好酒主之。或用无价散量儿大小以好酒调服。凡痘疮起发，通身皆欲其透，惟四肢稍远难齐。若脾胃素强能食者勿虑，惟脾胃素弱食少者，四肢多有不透，以脾主四肢，津液不能灌溉故也，宜以补脾为主，用快斑越婢汤加当归，或黄芪建中汤加人参、防风。若因误服凉药而致白塌不起者，宜理中汤或胃爱散。

——痘虽起发，若灰白色或顶陷者，气虚也，切不可用寒凉之药，须六气煎加丁香、川芎、人乳、好酒主之，或保元汤倍加酒炒黄芪、当归亦佳。

——痘虽起发红活，若顶平色嫩，皮薄不能坚厚者，此气虚也，必恐变为痒塌，宜六气煎或六物煎加减主之，或十全大补汤、十宣散俱可择用。

——地红血散不附者，保元汤加芍药、当归稍以收敛，归附气位。

——根窠淡红，线晕枯燥者，血虚也，宜保元汤加当归、川芎、酒洗红花，再加山楂以行参芪之滞，少加木香以行气而血自活也。

——痘虽起发而干枯无水，或青紫黯色，不久必变黑陷，乃血虚之甚也，宜四物汤加人参、麦门冬、紫草、红花，或调服无价散，外用水杨汤浴之，兼用胭脂涂法。

——痘疮红甚而引饮渴不止者，名曰燥痘，宜犀角地黄汤之属。

——痘色红紫满顶或焮肿者，血热毒盛也，宜凉血养营煎加丹皮、木通、牛蒡子之属主之。然痘出六日以后，有此证者多死。

——痘已出齐而热尚不退，或烦躁发渴引饮，或二火司气之令，可少与冷水数口无妨。盖水性下流，不滞上膈，亦能使毒从小便而出。但不可用生果之类，恐伤脾气也。

——痘疮贵颗粒分明，如彼此相串，皮肿肉浮，或于本痘四旁旋出小痘攒聚，胖长渐成一块，此候最险，宜用快斑汤合六味消毒饮以解其毒。

——出齐后，痘有小孔，自顶直下至脚，不白不黑，与痘色相同者，名为蛀痘。此因表虚腠理不密而为此证，失之不治，则大泄元气，不起不发，速人之祸也，宜保元汤或六气煎，大加糯米、川芎、丁香提气灌脓，内补其孔，甚为捷径，连进二三服，必孔满而痘自起，若至黑色，则为疔矣。

——口唇为脾之外候，人以脾胃为本，不宜受伤，如初发热即见口唇焦裂，此毒气攻脾，乃恶候也，宜用泻黄散之类以速解之。若不早治，则毒聚于唇，及众痘起发，而唇疮必已先熟，内带黄浆，及诸痘成浆，而此疮已靥，唇皮揭脱，渐变呕恶，呛水昏沉，不可为矣。

灌脓三朝治款 二七


脓者，血之变也。痘疮初出，一点血耳，渐起渐长，则由血成浆，由浆成脓，始成实矣。故有血则有脓，无血则无脓也。痘至灌脓，大势已成，此时必以有脓为主，有脓则生，无脓则死，乃必然之理也。故六日前有热则宜解毒，无热则宜调养血气，至此自然灌脓。若痘至七日以后，顶陷不能灌脓者，必由先失调治故也。所以治不可缓，必俟浆足，斯可回生。若顶陷灰白，浆脓不至，此气血俱离，无生意矣。

——痘疮灌脓，专以脾胃为主，脾胃强则气血充实，脓浆成而饱满坚厚，不须服药。脾胃弱则血气衰少，所以不能周灌，故虽见浆而浆亦不满，或清淡灰白不能作脓，即所蓄微浆仍是初时之血水。而浆薄无以化脓者，总属血气大虚之候。若不速治，必成内攻外剥之证，宜急用六物煎或六气煎加减治之，或保元汤，或十全大补汤加人乳、好酒与服亦妙。欲辨脾胃强弱，当于饮食二便察之。饮食虽少而大便坚者，脾胃之气犹可也，但微加调补，以能食为贵。若大便不实，或见溏泻，则最为可畏。盖一泻则浆停，泻止则灌满矣，速宜用温胃饮，甚者用陈氏十二味异功散主之。如痘当作脓之时，犹是空壳，此血不附气也。血既不至，则毒何由化？宜五物煎或四物汤，或紫草散加蝉蜕主之。如顶陷脓少，或服内托药而暂起复陷者，血气大虚故也，宜十全大补汤倍加参、芪、当归、糯米，煎成和人乳、好酒服之，此助灌之妙法也。

——灌脓三朝之内，若身凉而痘色灰白，或不进饮食，或寒气逆上而为呕吐，或腹胀，或泄泻而手足逆冷，此皆纯阴无阳之证也，急宜用保元汤加二仙散连进数服，甚者必须九味异功煎，或陈氏十二味异功散，皆可择用。若寒战咬牙泄泻等证，俱同此治。

——手足灌脓饱满者，方见脾胃之强，气血之足也。若色见灰白，浆水清薄，或瘪塌不起者，此必脾胃之弱也。或灌浆已完，而四肢犹有不灌者，恐终变痒塌之证，宜快斑越婢汤，或六气煎加防风、白芷以达之，庶无陷伏之患。若毒有未透，亦恐关节之处靥后致生痈毒。

——痒[image: ]
 不止者，虽曰气血俱虚，然亦由火力不足，故不作痛而作痒塌也。宜六气煎，或五物煎加防风、白芷、木香、蝉蜕主之。《心鉴》曰：气愈虚则愈痒，当用保元汤倍黄芪以助表，少加芍药以制血，其痒自止。若将靥而发痒，此毒退血活，新肉和畅，自然之理也，不必治之。

——灌脓痛楚不止者，气滞也。少下保元加山楂、木香以行滞气。如脓色盛满，大下四苓散利之而痛自止。

——痘疮起发之后，不作脓有四证，有内虚而不灌者，专宜托补气血，治法如前。有感风寒，邪居肤腠而不灌者，宜温散之，以柴葛桂枝汤加黄芪、白芷。有热毒炽盛，身壮热，津液干涸，小便赤热而不灌者，宜托里解毒利小便，以紫草饮子，或用辰砂六一散解之，俟热退后，方可用保元汤，热盛者，大连翘饮，或大便坚热，数日不通而不灌者，宜猪胆导之，使气得疏通，则营卫和畅，不然，恐成黑陷也。有触秽气而不灌者，外宜熏解，用胡荽酒或辟邪丹，内服紫草木香汤或紫草快斑汤。

程氏曰：凡顶陷无脓者为逆，但得根窠红润，血犹不散，急用保元汤和芎、归、白芍、丁香、糯米煎熟，加人乳、好酒温服。若色白如水晶，内无脓者，治亦同。但得脓痘相间者犹可治。若纯是水晶色者决死。若地红血散有热者，去丁香，加白芍、地骨皮以敛血退热。若寒战咬牙，宜以木香散、异功散选用。

程氏曰：凡正壮之时，有痘虽起壮而皮肤无力，按之水浆就出，虽肉色不暗，此乃名为假壮，至十一二日决不能回浆结靥，内攻而死，可急用保元汤加丁香、川芎、糯米提气灌脓自愈，此即名内托也。凡内托之法，即保元汤加川芎、丁香便是，不必千金内托也，但按本方佐用之。

——痘将灌脓之时，忽于面上有干靥者，即倒陷证也，宜速用八珍汤或六物煎加金银花、牛蒡子、连翘、麻黄之属，水煎熟，调独圣散服之。服药后，若干者复起作脓，未干者即壮而饱满，或空地处再出补空小痘者，上也。若痘不作脓，空处或发痈毒者，次也。若连进三服而干者不肿，未干者不饱满，补痘不多，则最险证也，宜以十全大补汤加金银花调治之。

——灌脓时发白泡如弹子者，用枣针刺去其水，外以滑石末敷之，内服保元汤加石榴皮、茯苓以利皮肤之水。如发紫泡，乃毒溢皮肤之上也，此证必危。

——疮烂成片，脓水不干者，用滑石末敷之，或败草散敷之，加珍珠尤妙。

——痘疮有重出者，凡痘疮破损溃烂处，但得复肿复灌，不致干枯，或于原无痘处复出一层，如初出之状，亦以渐起发，灌脓者，此皆余毒未尽，赖里气充实，毒不得入，故犹出于表而不成倒陷，是皆逆中之顺证也。但痘疮重出一番，必其人能食而大便坚，乃足以胜其再作之毒，自无足虑也。如食少而大便润者，宜用十全大补汤之类补而调之。若自利者，宜陈氏十二味异功散、肉豆蔻丸主之。盖病久气虚，惟利温补，不可再解毒也。


结靥三朝治款 二八


痘疮灌脓之后，肥泽坚实，以手摸之，疮头硬而微焦，此欲靥也。靥时干净，无突陷淫湿破绽，色苍蜡，皮坚厚，外明内暗，尖利碍指者，此为正靥。若痘虽似干而痂薄如纸，或有内证未除，此痘之极险时也，急宜调补，庶不致害。

——痘疮自出起至十日、十一二日，当从口唇头面以渐收靥，但自上而下者为顺，自下而上者为逆。察有他证，速宜治之。

——将收靥时，而一向身温忽然发热者，名为干浆，是亦常候，此时不可轻用汗下。若有风寒外感及饮食所伤，乃当随证治之。

——痘疮收靥太迟，或当靥不靥者，证有数种，当详辨治之。大都当靥不靥之证，惟脾胃弱，中气虚者居多，盖中气虚则不能营养肌肉，使之成实，亦或致溃烂也。但察其别无他证而形色气血俱虚者，宜内用十全大补汤，外用败草散衬之。若当靥不靥，微热脉大而别无他证者，此阴分之不足也，宜四物汤倍加芍药、何首乌。若血虚热毒未清者，宜四物汤加牛蒡子、木通、山楂。若因食少脾胃气虚而不收者，宜六气煎或六物煎加减主之。若频见泄泻，脾胃弱，肌肉虚，或腹胀烦渴而不收者，宜陈氏十二味异功散或木香散，外用败草散敷之。若当靥不靥之际，忽见头面温，足指冷，身不热，或泄泻腹胀，气促烦渴，急与陈氏十二味异功散或九味异功煎，迟则不救。凡痘疮将靥之时，而见泄泻烦渴，腹胀咬牙等证，多有难救。若与蜜水生冷等物，必烦躁转加而死。有因饮水过多，或触于湿气，以致脾胃肌肉湿淫不收难靥者，宜五苓散或四苓散加山楂利之。有因热毒未退，肤腠郁蒸，阴不能敛而当靥不靥者，若不速解，则毒必内攻，为害不浅，宜犀角散加芍药、牛蒡子。有内外俱热，阳毒散漫，以致大便秘结，阴气不行而当靥不靥者，宜用四顺清凉饮或三黄丸，以通其便，外用败草散、猪胆导法。有天寒失于盖覆，疮受寒凝而不收者，宜服五积散，外用乳香或芸香于被内熏之。有天热过暖，痘被热蒸不收者，宜内服人参白虎汤，或五苓散、四苓散以利湿热，外用天水散扑之。有为邪秽阴寒所触，致伤元气而不靥者，宜保元汤或十二味功散，外以辟邪丹熏之，猪髓膏涂之即愈。

——痘疮内热，毒邪未尽化而干靥太疾者，后必为目疾，或为痈毒及诸怪证，宜凉血养营煎少清其火。若大便过于干结者，宜微利之以解其毒，当归丸主之。

——痘疮有脓结靥则为善，无脓结靥则为凶，此治之不可缓也。若痘已脓成，不能结靥而反致溃烂，或和皮脱去者，此名倒靥，乃毒气入内也，急须大补中气以托其里，宜六气煎倍加芍药合四苓散主之。如头面疮破，服补药后，但得复种复灌，或遍身无疮处又出一层，谓之补空，虽过期延日，而饮食不减，不为大害。若服药后不起不补，此毒已入深，最凶候也。

——痘疮无论已溃未溃，于十二日之后，但得结靥，便为佳兆。若痂皮不结，则必成倒靥。其有回之未尽，或遍身俱靥而但有数颗不靥者，终致作抓破，亦难必其生也，速宜治之。

——靥时色白如梅花片者，此为假回，十二日后当死，此不治之证也。如不泄泻，可速用六气煎或六物煎合二仙散大进救之。

——痘疮成脓不靥，以致溃烂，脓汁淋漓，粘着疼痛不可着席者，用败草散或荞麦散，以绢袋盛扑之，更多布席上衬卧尤佳，或用秘传茶叶方亦佳。若欲面上不成瘢者，用救苦灭瘢散，以蜜水调敷之。

——痘疮溃烂先伤于面者，凶兆也。如饮食无阻，二便如常，更无他证者，宜内用十全大补汤。如毒盛内热者，宜以解毒防风汤加当归、蝉蜕，相间服之，外以救苦灭瘢散敷之。

——痘疮于未灌之先，或曾伤犯，破烂成疮，及诸痘收靥，此独不靥，脓汁不干，更多痛楚，若不急治，渐成疳蚀，损伤筋骨，以致横夭，宜服十全大补汤，外敷救苦灭瘢散或白龙散。

——痘疮抓破去皮而犹有血水者，急用六气煎或六物煎主之，外以白龙散敷之。

——痘有臭气，凡当收靥之时，臭而带腥者，此痘疮成熟之气，邪气自内而出也，为吉。若臭如烂肉，浊恶不可近者，此虽似结痂，未可为真，急须清热滋血，宜凉血养营煎或解毒防风汤。若于养浆之时便见臭者，此毒火熏蒸之气积于中而见于外也，大凶，速宜清热以解其毒。若痘疮溃烂不靥而臭不可闻者，名为烂痘，间亦有收靥无事者，只要胃气不衰，饮食如故，不作烦躁，则为可治，宜用八珍汤或四味消毒饮，外用败草散敷之。

——痘疮靥后而有生疮溃烂成坑者，须用托里消毒散或解毒内托散主之。如气血俱虚而不敛者，必用十全大补汤。如遍身疮多溃烂，深而无气血者，必死。

靥后落痂治款 二九


痘疮结痂，自当依期脱落，其有应落不落，及延绵日久者，此亦不可不察而治之，以防他变也。

——结痂至半月一月，粘肉不落，或发痒者，此必表散太过，伤其津液，以致腠理虚涩，无力脱卸故也，宜用人参固肌汤，或以真酥油、麻油润之。如久而不脱，宜六物煎加黄芪、肉桂、蝉蜕主之。切不可勉强剥去，恐伤皮肤，一时难愈。

——遍身结痂虽完，若余热未退，蕴蓄肌表，或身热，或烦渴而痂不落者，宜凉血养营煎或解毒防风汤酌宜用之。如热甚者，宜大连翘饮加地骨皮主之，外宜用滑石为末，以蜂蜜调匀，鸡翎扫润痂上即落。

——痘瘢突起作痒不止者，此热毒未尽也，宜解毒防风汤主之。

——痘瘢发痒，剥去痂皮，或血出，或后成脓如疮疥者，此血热气虚也，宜四君子汤或四物汤加红花、紫草、牛蒡子治之。

——收靥迟而痂不落，昏昏欲睡，此邪气已退，正气未复，脾胃虚弱也，宜五福饮或调元汤缓缓调治之。若余火未清者，宜酸枣仁汤。

——痘痂既落，中气暴虚，多有不能食者，宜五味异功散或养中煎以调之。

——收靥落痂之后，若余热不退，谵语昏沉者，用辰砂六一散，以小柴胡汤调服之。若大便秘胀者，宜当归丸利之。热甚者，用大连翘饮最妙。

——原痘不灌脓，干如豆壳，虽痂落而疤白，或有余热不退者，虽过一日亦要死，宜速用八珍、十全之类调补之。或毒盛者，仍须先用消毒饮。

——痘痂既落之后，血气未复，极当调护，切不宜澡浴及食饮生冷，伤饥过饱，损伤脏气，致生他病，为终生之患也。慎之慎之。


痘后余毒发热 三十


疮痘无论疏密，只要毒出得尽而无留伏，其发以渐而透，其收以期而净，岂尚有余毒哉。若出不能尽，发不能透，收不能齐，其人自有余热，或渴而腹痛吐泻，或小便赤涩，大便秘结，精神昏愦，四体倦怠，饮食减少，坐卧不安，是皆余毒未净之证。凡出之净者，作三四次出，大小不一，至成浆收靥之时，于疮空中犹有补出者，此皆出之尽也。若只始出一层，后无补空之痘，此必尚有伏也。又发之透者，必于手足候之，盖手足部远，气不易达，若能充拓饱满，浆气颇足，可谓发之透也。若只平塌不能成脓，此虽出而未能旁达四肢，必有留而伏者。又收之齐者，自面而下，痂皮洁净，中无溃烂，可谓之齐。若收之太早，或不成痂，此必有内陷之毒也。凡若此者，皆有余毒，须察部位经络，寒热虚实，或补或利，或解或散，以平为期。若治之不应不已者，此坏证也，不必妄行攻击。

——痘后发热不减者，此有虚实二证，如能食而烦渴，小便赤，大便秘者，实也，宜四顺清凉饮、三黄丸之类主之。若痘后余毒未净，有诸热证者，惟大连翘饮为最佳。如大便不秘，小便不赤，坐卧振摇，饮食少进者，虚也，宜调元汤或五福饮加芍药之类主之。

《心鉴》云：痘后余热者，虚热也，虚热多发于午后，脸赤唇红，或妄言谵语，切不可作实热治，当用调元汤或保元汤加黄连，热甚者，宜大连翘饮。若妄用攻下，使胃气一虚，则变生他患，致成坏证，不可治矣。

徐氏曰：痘后余热不除者，当量其轻重而治之，大热则利小便，小热则宜解毒。盖利其小水，使心火有所导引，虽不用凉药，而余热自无容留矣。小热宜解毒者，盖小热不解，恐大热渐至矣。利水者，宜导赤散；解毒者，宜犀角地黄汤。若但身表发热而别无他证者，止宜柴胡麦门冬散。

禁 忌 三一


——痘疮起发之初，全要避风寒，远人物，节饮食，守禁忌。若到养浆之时，万宜谨慎，如天气大热则去衣被，当令清凉，但谨门窗帷帐，勿使邪气透入。如天寒则宜厚添盖护，房中勿绝灯火。如或作痒，须为抚摩，勿使搔破，以致难灌，最当慎也。

——痘疮房中，凡诸臭秽腥香之气，及僧道师巫之人，或骂詈呼怒，震惊歌乐，扫地，对面搔痒，对面梳头之类，皆不可不避。

——房中欲辟臭秽，惟烧避邪丹，或红干枣，或黄熟香皆佳。若苍术之气则太峻也。

——饮食最宜调和，无使太过不及。或好食何物有不宜者，但少与之，以顺其意，若禁固太严，使之忿怒，恐反助火邪，但不可纵耳。至若助火生风及葱蒜泄气等物，皆所当慎。

——痘疮前后，大忌猪肉鱼酒之类，恐惹终身痰咳。

——痘疮平复之后，勿与鸡鸭蛋，食之则伤神。

——痘疮退后，须避风寒，戒水湿，如犯其邪，则终身咳嗽，患疮无有休日。

东垣曰：痘疮宜避一切秽恶气及外人入房，远行劳汗气，腋下狐臭气，房中淫液气，麝香臊膻气，妇人经候诸血腥气，硫黄蚊烟气，厕缸便桶气，误烧头发气，吹灭灯烛气，鸡毛鱼骨气，葱蒜韭薤气，已上皆不可犯。需要时常烧乳香之类甘香之气，使之渐闻，则营卫气畅，可无倒靥陷伏等患。

陈氏曰：凡痘疹热渴，切不可与瓜柿蜜水等冷物及清凉饮、消毒散等药，恐损脾胃，则腹胀喘闷，寒战咬牙而难治。轻变重者，犯房室，不忌口，先曾泻，饮冷水，饵凉药也。重变轻者，避风寒，常和暖，大便调也。

薛氏曰：前证若兼吐泻，手足指冷，属内虚寒而外假热也，最忌寒凉。若大便不通，渴欲饮水，则蜜水之类又当用也。但当审其热之虚实可也。今北方出痘，多有用水，无不愈者，盖北方多睡热炕故也。

出不快三二


陈氏曰：凡痘疮出不快者，多属于虚，若误谓实热壅盛，妄用宣利之药，致脏腑受冷，营卫涩滞，不能运达肌肤，则不能起发充满，亦不能结实成痂，后必痒塌烦躁喘渴而死。

薛氏曰：前证亦有各经热盛，壅遏而出不快者，亦有毒盛痘疔而不能起发者，亦有余毒而溃痒者，当细审其因而药之。

景岳曰：案此二子之说，皆为有理，但此出迟不起之证，总是气血内虚，不能速达者为最多。若风寒外闭及痘疔留毒而不出不起者，虽亦有之，但不多耳。再若各经热盛而壅遏不出者，则尤为最少，何也？盖热盛者毒必盛，毒盛者势必疾速，而或密或早，无能缓也。故凡治此者，必当察其热之微甚，以辨虚实，再察外邪之有无以辨表里，如无外邪，亦无痘疔而火邪不甚者，则尽属虚证，宜从温补，不得杂乱，以遗后患也。诸治法详报痘三朝治款中。

陷 伏 三三


凡看痘之法，其出欲尽，出不尽者伏也。其发欲透，发不透者倒陷也。其收欲净，收不净者倒靥也。伏惟一证，陷有数种。凡毒之伏者，患在未壮之先，其人疮虽出而热不少减，或烦渴，或躁闷，此必有伏毒未得全出也。陷则患于既壮之后，其血渐干而变黑者，谓之黑陷。浆脓未成而为痒塌，或破损者，谓之倒陷。浆脓既成而复湿烂，皮破不肯结靥，收不干净者，谓之倒靥，亦陷类也，是皆恶候。凡治此者，使非猛峻之剂，安能望其回生。时医欲以寻常之药救此危病，其犹放雀搏鹯、驱羊敌虎耳。故其轻者宜夺命丹，重者宜神应夺命丹，则其庶几耳。倘服药后而反增黑色者，为必不治之证。

——痘之留伏毒不尽出者，证有不同，当辨治之。有元气不足而托送无力者，此必禀赋素弱，饮食素少，身无大热而出有不透，即不足之证也，宜十宣散、蝉蜕膏之类加独圣散主之。若虚而有热者，宜人参透肌散。有毒盛气滞，留伏经络而出不透者，必其人气体厚浊，身有大热而汗不易出，即皆有余之证，宜荆防败毒散主之。若表里俱实，外有大热，内有秘结，烦满而留伏不透者，宜双解散。

——干黑不起而倒陷者，当分五证，一则内虚而阳气不能外达，故致出而复没，或斑点白色，或见灰黑倒陷者，必其人不能乳食，或腹胀内寒，或手足冷，或吐泻，或寒战咬牙，皆内虚也，速宜温中，轻则十宣散、六气煎，甚则陈氏十二味异功散，或九味异功煎，外用胡荽酒喷之，或更用十全大补汤，但得冷者暖，陷者起，黑者红活，便是佳兆，若服药后而反加烦躁昏乱者死。二则毒气太盛，内外熏灼，不能尽达于表，因而复陷于里，乃致热烦躁扰，气喘妄言，或大小便不利，渴而腹胀，是皆毒气之倒陷也，轻者利小便，宜大连翘饮、通关散，或四顺清凉饮，甚者通大便，宜承气汤，并外用水杨汤浴之，得利后疮出则佳，更用加味四圣散调治之，凡治此者，但得阳气不败，脾胃温暖，身温欲饮水者生，若加寒战身冷汗出，耳尻反热者死。三则外感风寒，肌窍闭塞，血脉不行，必身痛，或四肢微厥，斑点不长，或变紫黑如瘾疹者，此倒伏也，宜温肌散表，用桂枝葛根汤加麻黄、蝉蜕，或紫草饮，外用胡荽酒喷之，但令温散寒邪，使热气得行，则痘自长矣。四则或因误下，毒气入里而黑陷者，先宜六气煎或温胃饮以培养胃气，如表有未解者，后宜柴葛桂枝汤以疏散于外，甚者再加麻黄。五则以房室不洁，或为秽恶所触而黑陷者，宜内服紫草饮子，外用胡荽酒喷之，或用茵陈熏法，并用辟邪丹。

——将起发时，虽有浆水，但色见黑黯者最为可畏，急宜六气煎加川芎以养血气，血气旺则毒自散而色自活矣，或以十全大补汤合无价散主之。

——凡倒靥之证，亦须看大便何如。若大便秘结而内热者宜利之，以四顺清凉饮或三黄丸主之。若大便不实而内不热者宜补之，以六气煎或十全大补汤加防风、白芷，甚而泄泻者，宜陈氏十二味异功散。有虽不泄泻而虚寒甚者，宜九味异功煎，并外用败草散。

——治陷伏证有三验法：凡服药之后，但得陷者复肿，渐以成脓，乃一验也。若原疮已干而别于空处另出一层，起发成脓，渐以收靥者，二验也。亦有不肿不出，只变自利，下去脓血而饮食精神如故者，三验也。有三验者吉，无则凶。


痒塌抓破 三四


诀云：虚则痒，实则痛。又曰：诸痒为虚。此固其辨矣。然实即兼热也，虚即兼寒也。盖如疮疡之痛，必由乎热，今不作痛而作痒，此其无热可知。无热由乎阳虚，阳虚便是寒证。诸有以初起作痒为火者，皆谬也。且凡痘疮发痒，则多为不起不灌而塌陷继之，最可虑也。故凡治痒之法，虽云当补，然尤不可不温，惟温补则营卫和，气血行，而痘自起矣。痘毒既起而透，则多有作痛，尚何痒哉。故痘于起发之时，则宜痛不宜痒也。然痒有数证，亦当辨治如下：

——痘疮初见点便作痒者，此邪在半表半里之间，而进退迟疑总由元气无力，欲达不能也，速当温补阳气，兼以疏散，但使腠理通畅，则痘自起而痒自止矣，宜六气煎加川芎、白芷、防风、荆芥之属。若虚在血分而色白者，宜六物煎或五物煎加减主之。

——痘疮出齐之后，但是作痒，俱宜保元汤或六气煎加川芎、当归、防风、荆芥治之，或用十全大补汤，或用蝉蜕膏。

——血渗肌肤，咸蜇皮肉而作痒者，亦以气虚而然，宜保元汤加芍药、当归以制血，或加丁香以治里，官桂以治表，表里俱实，自不作痒。

程氏曰：凡前后痒塌，宜保元汤加何首乌、牛蒡子、白芍药。何首乌须赤白兼用。

——痘疮干而作痒者，宜养血润燥，以五物煎加防风、荆芥，外用茵陈熏法。

——痘疮湿而作痒者，宜补气去湿，以四君子汤加防风、荆芥、桂枝以解之，外用茵陈熏法。

——头面为诸阳之会，若痒而抓破，则泄气最甚，速宜六气煎或十全大补汤加防风、荆芥、何首乌之属以培补之。但得复肿复灌而饮食如常则无害，若痒不止而满面抓破者，必死。

——遍身发痒抓破，脓血淋漓者，宜参芪内托散，倍加当归及白芷、荆芥、木香，使气和血行，其痒自止，外以败草散敷之。

——疮痒溃烂，粘衣连席难任者，内服十全大补汤加防风、荆芥，外用败草散。

——痘疮见形而皮肉红艳，起发而皮嫩多水者，其后多致痒塌也，急须先期调补之。

——痘疮将收而痒者，其脓已成，其疮已回，邪散而正复，营卫和畅故痒也。不须服药，但谨护之，勿令抓破，以致损伤成疮。

——浆脓初化，脓未成而浑身瘙痒不宁者，此恶候也，速当温补气血，用六气煎、六物煎之类加以防风、白芷、荆芥之属，必令痒去方保无虑。若痒甚不休，疮坏皮脱，其毒复陷，谓之痒塌，必不能活矣。

《活幼心书》云：凡作痒不止，用荆芥穗以纸束之，用刺痒处，以散郁邪，其痒自止，此屡验之法，内服消风化毒汤加参、归以解之。

作 痛 三五


痘疮作痛，有实有虚，虽曰诸痛为实，然此言亦不可执。若身有大热而大便秘结，烦躁不宁，喘胀作渴而为痛者，此实痛也。若无大热而二便清利，脾气不健，卫气不充，营失所养而作痛者，此虚痛也。实者宜解毒清火，当用解毒汤或四味消毒饮之类主之。虚者宜补养血气，当用保元汤或六物煎之类主之。

头面肿三六


经曰：热甚则肿。大抵毒盛者必肿，毒微者不肿，故亦可以肿与不肿察毒之甚与不甚也。然痘疮应期起发，毒必以渐尽出，故头面亦必以渐浮肿，此毒火聚于三阳之分，欲化脓浆，其宜然也。然止宜微肿，而甚肿者大非所宜。若当起发之时，头面全然不肿，必其痘稀磊落，毒气轻浅者然，此最吉兆也。

——痘以渐起，面以渐肿，及灌脓收靥而肿以渐消，此常候也。如应肿不肿者，必其元气不足；应消不消者，必其毒气有余，须急治之。

——有痘未起发而头面预肿，皮光色嫩，如瓠瓜之状，此恶毒上冲之候也。又有痘点已见，但隐隐于皮肤之中，面目肿而痘不起者决死。汪氏《理辨》曰：痘起五六日之际，有面目先肿而光亮者，是阳乘阴分，毒不能发也，何也？血乃气之本，气乃血之标，血有不足，则根本之力已亏，故致虚阳动作，其气妄行肉分，区区不足之血，何能载毒而出？七日之后，传经已足，则气退毒陷，阴阳各失其正，尚何可治之有？凡值此者，不可不预调气血，若待临期，无能为矣。

——痘正起发头面肿胀时，正面之疮切防瘙痒，不可使之抓破，少有损伤，以致真气外泄，邪气内蚀，则肿消毒陷，多致死矣。但得破者复灌，消者复肿，饮食二便如常，则变凶为吉矣，宜十全大补汤或合苦参丸治之。

——头面肿胀而眼目咽喉痛闭者，急宜解毒，眼与咽喉相兼治之，宜消毒化斑汤去升麻，或大连翘饮主之。

——兼疫毒之气而头项腮颌预肿者，此必大头风及蛤蟆瘟之属，宜以疫气治之，如大连翘饮及普济消毒饮之类主之。但兼此者亦多凶少吉也。


痘疔黑陷 三七


痘有紫黑枯硬而独大，针拨不动，手捻有核者，是为痘疔。若不去之，则一身之痘皆不能起发，或皆变黑色，必致死矣。其有黑大而软者，此名黑痘，慎不可作痘疔治也。

痘疔者，以热毒蓄积，气血凝败而成也。然其类亦有数种，最为恶候，宜谨察之。有初出红点，渐变黑色，其硬如石者，此肌肉已败，气血中虚，不能化毒，反致陷伏也。有肌肉微肿，状如堆粟，不分颗粒者，此气滞血凝，毒气结聚不散也。有中心黑陷，四畔突起戴浆者，此血随毒走，气不能充也。有中心戴浆，自破溃烂者，此气血俱虚，皮肤败坏也。有为水泡溶溶易破者，此脾虚不能制湿，气虚不能约束也。有为血泡色紫易破者，此血热妄行，而气虚不能完固也。有疮头针孔浆水自出者，此卫气已败，其液外脱也。以上数证，虽与痘疔不同，而危险无异，但于五六日间候之，若见一证，多不可治。

——凡痘疔及黑陷者，宜内服六气煎加川芎、紫草、红花、木通之类，以补血凉血而疔自退。疔退后，宜大进六气煎或六物煎，外用四圣丹，以胭脂汁调点之。疔若大者，用银针挑破疮口，吸出恶血，入后药末，即转红活。大抵黑陷而疔多或余毒不起者多死。若痘疔挑去黑血，搽药不变，仍是黑色者必死。

《心鉴》曰：痘疔见于四肢，不近脏腑者易治，若穿筋骨者亦难治。但有见于头面腹背，逼近于内者，其势必攻穿脏腑矣。如未穿者，急须治之，用飞过雄黄，以真蟾酥拌匀为丸，如麻子大，挑疔点入，立效。又或用巴豆一粒，去皮膜，合朱砂一分，研烂点入，一时突出即愈，内服无价散，汲井水加猪尾血三五点调下。

——痘疮黑陷者，必气不足，血不活也，急宜托里散或六物煎加川芎、肉桂、红花、蝉蜕，调无价散或独圣散，甚者宜九味异功煎或十全大补汤，调无价散，仍外用四圣丹点之。若见焦紫而黑，混身皆是，及身有大热，或大便秘结，内热烦渴者，此亦有火毒之证，宜四顺清凉饮或承气汤合万氏夺命丹，以解其毒。俟火邪略退，即宜用六气煎调无价散，以托其内，亦可望其生也。

——痘疮起发之时，但见干燥，其根焦黑，即当速治之。如火邪不甚，证无大热者，惟五物煎或六物煎，为最宜也。如有火证火脉，血热毒盛而焦黑者，轻则凉血养营煎或鼠粘子汤，甚则以万氏夺命丹合而服之。

——原有疮疥未愈，至痘出之时，其破处痘有攒聚而形色黑溃者，急以银针挑破，吮去毒血，吐于水中，其血红者可治，黑者难治，须内服加味四圣散或万氏夺命丹，外用万氏四圣散涂之。

——靥后痘疔溃烂成坑，内见筋骨者，宜托里消毒散或荆防败毒散加川山甲、蝉蜕、僵蚕，外用神效当归膏或太乙膏贴之，或以白龙散敷之。

饮 食 三八


痘疮终始皆以脾胃为主，但能饮食则气血充实，而凡起发灌浆收靥，无不赖之。故能食者，虽痘疮稠密，亦自无害。不能食者，虽痘疮稀少，亦为可虞。此脾胃之调，所当先也。然证有不同，最须详审施治。

——痘有毒气正盛而不食者，当痘疮正出之时，虽不欲食，但得痘色真正，不为害也。盖热毒未解，于将出未出之际，多有不欲食者，待毒气尽出，自能食矣。其有痘已尽出而仍不欲食者，当徐用四物汤加神曲、砂仁、陈皮，一二剂必能食矣。

——痘见灰白，别无大热停滞等证，而食少或不食者，必脾胃虚也，宜五味异功散或四君子汤。若胃中阳气不足，不能运化而食少者，此虚而且寒也，宜温胃饮、养中煎，或六气煎主之。

——凡命门元阳不足，则中焦胃气不暖，故多痞满不食；下焦肾气不化，故多二阴不调，此必用理阴煎加减治之，自见神效，勿谓小儿无阴虚证。

——凡泄泻或见恶心，或呕吐而不食者，尤属胃气虚寒也，轻则理中汤、六气煎，甚则陈氏十二味异功散，或用六气煎合二仙散主之。

——凡脾气不虚，但胃口寒滞，或痛或呕而不食者，宜益黄散。

——凡停食多食而不食者，宜大小和中饮以清宿滞，或五味异功散加山楂、麦芽、神曲、砂仁，或合匀气散治之。

——凡口疮不能进食，或咽喉疼痛而不能食者，但清其咽，痛止自食矣，宜甘桔汤或加味甘桔汤。

——凡外感风寒，邪入胃口则不能食，须表散寒邪，邪散自能食矣，宜加减参苏饮或柴陈煎，或五味异功散加柴胡。

——痘后别无他证而饮食不进者，此惟脾气不足，宜五味异功散，或温胃饮、养中煎之类主之。

程氏曰：凡水谷不能运化而饮食不进者，只用保元汤加陈皮、麦芽、神曲、砂仁、扁豆、生姜，呕者加真藿香。

徐氏曰：痘疮不乳食者，有虚实二证，或吐或利，面目青白或青黑色者为虚寒，宜温之补之。若大小二便干涩，面赤而气壅，或渴或热，或目睛黄赤，气粗中满者为实热，宜清之利之。

咽喉口齿 三九


咽喉司呼吸之升降，乃一身之橐钥也。毒气不能舒散则壅聚于此，肿痛闭塞，水浆难入，则死生系之，深可畏也。首尾俱宜甘桔汤加麦门冬、牛蒡子、玄参、杏仁，或加味甘桔汤及《拔萃》甘桔汤，俱可用。热甚痛甚者，宜东垣凉膈散加牛蒡子，或以甘桔汤合黄连解毒汤加石膏、木通、牛蒡子、山豆根、射干，并外用玉钥匙点之。咽痛便秘者，宜四顺清凉饮下之。以上证治，必其能食内热者，方可用此寒凉之剂。若上焦虽热而下焦不热，或不喜饮食者，只用加味甘桔汤，徐徐咽服，不必用牛蒡子，恐其性凉伤脾也。

——咽喉肿痛，凡痘疮多有是证，但七日前见者为逆，七日后见者无虑。盖起发灌脓之时，内外之痘俱大，以致气道壅肿而然，此痘也，非喉痹之毒也。待外痘既靥，则内证自除矣，不必治之。

徐氏曰：凡咽喉肿痛不能饮食者，内服加味甘桔汤。外看身上有痘之最大者，此其毒气相连，宜用香油灯草燃而淬之，一淬即愈，或用手捻破，以痘疔散涂之。

陈氏曰：凡身壮热，大便坚实，或口舌生疮，咽喉肿痛，皆疮毒未尽，宜用四味射干鼠粘子汤。如不应，宜七味白术散。

——痘疮弄舌吐舌者，脾之热也，轻者导赤散，甚者泻黄散。

——唇口与五内相通，故热毒内发，口舌必先受伤，毒甚则口舌或紫或黑，舌或肿大，此皆实热之证，宜内服黄连解毒汤加石膏、牛蒡子、木通、生地，或东垣凉膈散。若大便干结者，宜《局方》凉膈散，外用玉钥匙点之。若口舌生疳者，以吹口丹或阴阳散敷之。

——牙龈肿烂成疳者，此阳明热毒内攻也，杀人甚速，宜甘露饮主之，外用老茶叶、韭菜根煎浓汤洗之，仍用翎毛刷去腐肉，洗见鲜血，乃以神授丹或搽牙散敷之，日三次，或绵茧散亦可。若烂至喉中者，用小竹管将绵茧散吹入，虽遍口牙齿烂落，口唇穿破者，皆可敷药而愈。然必有黄白脓水者方可治，若色如干酱，其肉臭烂，日烂一分者，俱不治。

——牙疳臭烂，气粗热甚，舌白至唇，口臭如烂肉，大便泻脓血，肚腹胀痛，此胃虚毒气内攻，胃烂之证。若山根发红点者，此疳毒内攻，故见于山根，亦胃烂之证，俱不治。

——痘疹退后，若有牙龈腐烂，鼻血横流者，并为失血之证，宜《局方》犀角地黄汤加山栀、木通、玄参、黄芩之类以利小便，使热毒下行，外用神授丹治之，不可缓也。若疳疮色白者，为胃烂，此不治之证。


痘疮中论列方 四十


保元汤痘一


调元汤痘二


五味异功散补四


四君子汤补一


五福饮新补六


九味异功煎新因二二


四物汤补八


五物煎新因二


十二味异功散痘二二


二阴煎新补二十


六物煎新因二十


十一味木香散痘二二


二仙散痘二十


六气煎痘二五八


十全大补汤补二十


十宣散痘十四


八珍汤补十九


六味回阳饮新热二


温胃饮新热五


理中汤热一


七味白术散小七


养中煎新热四


理阴煎新热三


七味安神丸小七三


益黄散和十九


胃爱散痘十九


黄芪建中汤补二七


芎归汤痘十五


托里散痘四


参芪内托散痘七


惺惺散小二三


酸枣仁汤补八四


人参固肌汤痘十二


柴陈煎新散九


柴葛煎新因十八


人参透肌散痘十三


柴葛煎新因十五


苏葛汤痘二七


升麻葛根汤痘二六


疏邪饮新因十六


小柴胡汤散十九


柴葛桂枝汤痘三六


参苏饮散三四


柴胡饮子痘四二


加减参苏饮痘三四


五积散散三九


五柴胡饮新散五


桂枝葛根汤痘三七


双解散痘四一


羌活散痘三八


麻黄甘草汤痘三五


益元散寒百十二


搜毒煎新因十九


柴胡麦门冬散痘二四


天水散寒百十二


败毒散痘三一
 　又三二


荆防败毒散痘三一


六一散寒百十二


解毒汤痘五一


黄连解毒汤寒一


甘露饮寒十


消毒散痘四七


托里消毒散痘六


五苓散和一八二


泻黄散寒五七


解毒内托散痘五


四苓散和一八七


退火丹痘八四


实表解毒汤痘五四


导赤散寒一二二


苦参丸痘九九


四味消毒饮痘四八


当归丸痘九五


大和中饮新和七


六味消毒饮痘四九


三黄丸攻六八


小和中饮新和八


解毒防风汤痘五六


承气汤攻一


肉豆蔻丸小五六


消风化毒汤痘五八


通关散痘八五


橘皮汤痘九二


凉血化毒汤痘五九


独圣散痘七八


匀气散痘九三


普济消毒饮寒十三


蝉蜕膏痘四六


化痰丸小九九


消毒化斑汤痘五十


无价散痘七九


三酥饼痘八十


养血化斑汤痘十八


败草散痘一二六


抱龙丸小八五


凉血养营煎新因十七


胡荽酒痘百十八


保婴丹痘百五


玄参地黄汤痘八六


水杨汤痘百二十


大连翘饮寒七八


连翘升麻汤痘二八


胭脂汁痘一二五


犀角散痘六三


犀角地黄汤寒七九


猪髓膏痘一二二


快斑汤痘七三


快斑越婢汤痘七四


荞麦散痘一二四


鼠粘子汤痘七六


射干鼠粘子汤痘七七


茶叶方痘一二一


紫草饮子痘六七


紫草木通汤痘七十


白龙粉痘一二七


紫草饮痘六六


紫草木香汤痘六九


神授丸因一五六


紫草散痘六五


柴草快斑汤痘六八


绵茧散痘一三四


如圣汤痘十一


加味甘桔汤痘九十


痘疔散痘百十四


甘桔汤因一七五


《拔萃》甘桔汤因一七六


阴阳散外一三三


四圣丹痘百十五


参芪四圣散痘八


吹口丹痘一三六


玉钥匙因一九三


加味四圣散痘十


搽牙散痘一三五


辟邪丹痘百三十


万氏四圣散痘百十六


茵陈熏法痘百十九


人参白虎汤寒三


四顺清凉饮攻二五


《局方》凉膈散痘十九


东垣凉膈散痘八三


前胡枳壳汤痘九四


万氏夺命丹痘八二


神应夺命丹痘八一


救苦灭瘢散痘一二八


万氏牛黄清心丸小九四


神效当归膏外三一四


太乙膏外三百八十


景岳全书卷之四十四终


卷之四十五烈集

痘疹诠

痘 疮下


总论吐泻 四一


凡痘疹吐泻，有不必治者，有当速治者。如初热时即见吐泻，但欲其不甚而随止者吉，盖吐利中自有疏通之意，邪气赖以宣泄，不必治也。其有吐利之甚者则不得不治。又有元气本弱而见此证者，使不速为调补，必致脾气困惫，则痘出之后虚证叠见而救无及矣。此痘前之吐利，其当治不必治，自有轻重之分也。若见点之后，则吐泻大非所宜，速当察其寒热虚实而调治之。

——吐泻虽曰多属脾经，然亦有三焦五脏之辨。盖病在上焦，但吐而不利，病在下焦，但利而不吐，病在中焦，则上吐下利。故在上焦者，当辨心肺之脾气，在下焦者，当察肝肾之脾气。此五脏之气，各有相滋相制之机，设不明此，鲜不误矣。

——痘疮吐泻，大都中气虚寒者，十居七八，然亦有邪实毒盛及饮食过伤而为吐泻者，此宜详审脉证，自有可辨。若果有热毒实邪，则不可误认虚寒，轻用温补，恐反助邪以致余毒痈肿，或为溃烂难收等证。

呕 吐 四二


痘疮呕吐，大都虚寒者多，实热者少，但当以温养脾胃为主。即或兼杂证者，亦必有实邪可据，方可因病而兼治之，故不得轻用寒凉消耗等药。

——凡呕吐之病，病在上中二焦也，切不可妄用下药，致犯下焦元气，则必反甚而危矣。即或有大便不通者，亦当调补胃气，从缓利导，但得脾胃气和，则升降调而便自达，此不可不知也。

——痘疮别无风寒食滞，胀满疼痛等证，而为呕吐或干呕恶心者，必脾胃虚寒也，宜六味异功煎、五君子煎、参姜饮之类主之，或温胃饮、理中汤皆可酌用。

——脾气微寒微呕而中焦不寒者，宜五味异功散。

——胃口虚寒，呕吐而兼有痛滞者，六味异功煎送神香散，或调中汤亦佳。

——脾胃虚寒，吐泻并行者，温胃饮，甚者陈氏十二味异功散。

——脾肾虚寒，命门不暖而为吐泻者，必饮食不化，水谷不分而下腹多痛，非胃关煎或理阴煎不可。

——凡寒气犯胃，腹胀腹痛而为呕吐者，神香散、益黄散，或加炮姜。若因饮水或食生冷瓜果而作呕吐者，五苓散加炮姜。

——饮食过伤，停滞胃口，胸膈胀满而为呕吐者，宜和胃饮，或大和中饮，或神香散。

——痰饮停蓄胸膈而胀满呕吐者，宜二陈汤或橘皮汤加炮姜。

——三焦火闭，烦热壅滞胃口而为呕吐者，此必阳明火证也，宜橘皮汤加黄连，甚者再加石膏，或用竹叶石膏汤。但此证甚少，勿以虚火作实火也。

程氏曰：凡痘疮呕吐之证，须辨冷热。热吐者，宜六君子汤加姜汁炒芩连。冷吐者，宜六君子汤加丁香、藿香、白豆蔻。

——痘疮呕吐不已，声浊而长，或干哕者，最是疮家恶候。

泄 泻 四三


痘疮首尾皆忌泄泻，而后为尤甚。惟初热时，有随泄而随止者为吉。若自见黑点之后，以致收靥，毒气俱已在表，俱要元气内充，大便坚实，庶能托载收成。若略泄泻，则中气虚弱，变患百出矣。若初出之后而见泄泻，则必难起难灌。既起之后而见泄泻，一泻则浆停，泻止则浆满。既灌之后而见泄泻，则倒陷倒靥，内溃内败等证无所不至，此实性命所关，最可畏也。今多见妄药误治，败人脾气以致莫救者，犹云欲去其毒，泻泻无害，欺耶昧耶？庸莫甚矣。

凡治痘疹泄泻，只在辨其寒热。热者必湿滞之有余，寒者必元阳之不足。但十泻九虚而实热者极少，故凡见泄泻、呕吐、腹痛而别无实热等证者，无论痘前痘后，俱速宜温救脾肾。此大要也，当详察之，若失其真，误治则死。

——虚寒泄泻：凡证无大热，口不喜冷，脉不洪数，腹无热胀，胸无烦躁，饮食减少而忽然自利者，则悉属虚寒。切不可妄用寒凉之剂，再伤脾土，必致不救，宜温胃饮、养中煎、五君子煎，或理中汤、四君子汤之类，随宜用之。若腹有微滞微胀而为泄泻者，宜六味异功煎或五味异功散加砂仁。若泄泻兼呕兼痛而气有不顺者，宜养中煎加丁香、木香，或四君子汤合二仙散。若泄泻而山根、唇口微见青色，或口鼻微寒，手足不热，指尖微冷，泻色淡黄，或兼青白，睡或露睛，此皆脾肾虚寒之证，非速救命门，终不见效，宜胃关煎、理阴煎主之，或陈氏十二味异功散亦可。若泄泻势甚，用温脾之药不效者，则必用胃关煎，或理阴煎之类主之。若久泻滑脱不能止者，宜胃关煎、温胃饮，或陈氏十二味异功散，送五德丸或肉豆蔻丸。若胃本不虚，但以寒湿伤脾，或饮水而为泄泻者，宜佐关煎、抑扶煎，或益黄散加猪苓、泽泻，或五苓散俱佳。

——蓄热泄泻，本不多见而间亦有之，然必有热证可据，方可用清利之药。如脉见洪数，身有大热，口有大渴，喜冷恶热，烦躁多汗，或中满气粗，或痘色焮肿红紫，或口鼻热赤，小水涩痛之类，皆热证也。且热泻者必暴而甚，寒泄者必徐而缓，皆可辨之。然治热之法，当察火之微甚，勿使药过于病，恐致伤脾，则必反为害。凡湿热内蓄，小水不利，微热不甚而为泄泻者，宜五苓散、四苓散，或小分清饮之类加木通主之。若湿热稍甚，清浊不分而泄泻者，宜四苓散加姜炒黄连，或合黄芩汤治之。若食多脉盛，气壮而泄泻者，当从热治，宜黄芩汤加黄连。若热在下焦，小水赤涩而泄泻者，宜大分清饮，或合益元散。若湿热在脾，泄泻内热而兼腹痛者，宜香连丸。若颊赤身热，头痛咽疼，口疮烦躁而泄泻者，阳明火证也，宜泻黄散。若湿热在脾，泻而兼呕者，黄芩汤加半夏、生姜，或《御药》大半夏汤加黄芩。若内热泄泻而兼气虚者，四君子汤加芍药、黄连、木香。

——发渴乃泄泻之常候，盖水泄于下，则津涸于上，故凡患泄泻者，必多口干口渴。但干与渴不同，渴者欲饮，干者不欲饮，渴属阳而干属阴，此其辨也。然有渴欲饮水者，此火证也。有渴欲饮汤者，此非火也。有虽欲饮水而不能多者，有口虽欲凉而胸腹畏寒者，此皆非火证也。然则病渴者尚有阴阳之辨，而矧夫但干而不渴者，此实以水亏而然，若作火治，鲜不为害。故凡有久泻津亡而作渴者，当审其非热而不可不壮其水也。

程氏曰：泄泻须分寒热，寒者小便清，宜理中汤或参苓白术散。然白术、茯苓非泄泻发泡者不宜用，以其渗利故也。案：此说可见治痘者，即渗利亦忌，顾可妄为消伐以残其气血津液乎？

陈氏曰：凡泻频津耗则血气不荣，疮虽起发亦难收靥。如身温腹胀，气促咬牙，烦躁谵妄者皆难治，缘谷食去多，津液枯竭，故多死也，速宜与十一味木香散或十二味异功散。

万氏曰：疮未出而利者，邪并于里，实也，宜从清毒。疮已出而利者，邪达于表，里虚也，宜治其虚。凡痘疮所忌，惟内虚泄泻。若温之固之而不愈者，此不治之证。


寒战咬牙 四四


寒战者，阳中之气虚也，阳气虚则阴乘之，阳不胜阴，故寒栗而战也。咬牙者，阴中之气虚也，阴气虚者肾元惫，骨气消索，故切齿而鸣也。总之，虚在气分，则无非阴盛阳虚之病耳，非大加温补不可也。

《心鉴》云：七日前见寒战者，表虚也，咬牙者，内虚也。七日后见寒战者，气虚极也，咬牙者，血虚极也。气虚者，保元汤倍加肉桂以温阳分。血虚者，保元汤加芎归以益阴分。余常用六气煎或六物煎加桂附治之，无不应手而止。其有独寒战、独咬牙者，亦一体治之，或合二仙散用之亦妙。

——有寒邪在表，身体大热，脉紧数无汗，邪正相争而为战栗者，此即似疟之类，但散其邪而战自止，宜柴葛桂枝汤之类主之。

——痘疮灰白溃烂，泄泻而寒战咬牙者，此纯阴无阳之证，宜九味异功煎或陈氏十二味异功散亦可。

——痘色干紫黑陷，大小便不通，烦躁大渴而寒战咬牙者，此纯阳无阴，火极似水之证也，宜双解散。

——养浆结靥之时，有红紫焮肿，大小便秘，烦渴喜水者，乃表里俱热之证，以疮痛而振摇，忍痛而咬牙也。此非寒战咬牙之属，如热甚而便秘者，宜四顺清凉饮加连翘、木通、金银花之类主之。

——筋惕肉[image: ]
 似战者，以经络血气为疮所耗，不能荣养肌肉，主持筋脉，故惕惕然肌肉自跳，[image: ]
 [image: ]
 然肌肉自动，本非寒战之证也，宜十全大补汤之类主之。

陈氏曰：咬牙者，齿槁也，乃血气不荣，不可妄作热治。

——寒战咬牙而气喘谵妄，闷乱足冷者，非倒陷即倒靥也，不治。

烦 躁 四五


烦者，扰扰而烦，躁者，烦剧而躁。合言之则烦躁皆热也，分言之则烦在阳分，躁在阴分，烦浅而躁深也。《难知集》曰：火入于肺，烦也；火入于肾，躁也。痘疹烦躁，大非所宜，若吐利厥逆，腹胀喘促，谵妄狂乱，昏不知人而烦躁者，谓之闷乱，乃不治之证。

——痘疮以安静为贵，若忽然烦躁多哭，切须详审其故。如别无逆证而忽然若此，是必疮有痛而然，待脓成则痛止而烦亦止矣，不必治之。其或饮食寒热偶有所因而致然者，但当随证调理之，则无不即安者。

——痘疮烦躁兼喘者，火毒在肺也，宜人参白虎汤加栀子仁。

——烦躁多惊者，火在心经也，宜导赤散加栀子、麦门冬，或七味安神丸。

——痘毒不透，热伏于内而烦躁者，宜六味消毒饮或兼万氏夺命丹。

——热甚于内而烦渴热躁者，宜导赤散，或玄参地黄汤加木通、麦门冬，或万氏牛黄清心丸，或四味消毒饮。

——邪毒未解，热甚于表而烦躁者，宜柴胡麦门冬散或羌活汤。

——痘疮红紫干燥，壮热口渴谵妄者，退火丹，或万氏牛黄清心丸，或用《良方》犀角地黄汤。

——阴虚假热，自利烦躁者，肝肾水亏也，轻则五阴煎，甚则九味异功煎或陈氏十二味异功散。

——吐利不食而烦躁者，脾气虚也，轻则保元汤、温胃饮，甚则九味异功煎或陈氏十二味异功散。

——疮密脓成，营血亏耗，心烦不得眠者，宜三阴煎加麦门冬。如有微火者，宜酸枣仁汤。

——昼则烦躁，夜则安静，此阳邪盛于阳分也，宜人参白虎汤，或加栀子。如昼则安静，夜则烦躁者，此阴中之阳虚也，宜三阴煎，如有火邪，亦可加栀子仁。

——大便干结不通而烦躁腹胀者，四顺清凉饮、当归丸，甚则承气汤。若大便秘结，痘疮陷伏而烦躁者，百祥丸或承气汤。

喘 急 四六


喘与气促不同，喘者气粗而壅，壅而急，喘为肺邪有余也；促者气促而短，上下不相接续，促为肺肾不足也。此二者一实一虚，反如冰炭，若或误治，无不死也，当详辨之。

——寒邪在肺作喘者，此外感之证，必咳嗽多痰，或鼻塞，或身有微热，或胸满不清，治当疏散肺邪，宜六安煎或二陈汤加苏叶主之。若寒邪外闭之甚者，仍宜加麻黄、北细辛之类。若兼气血不足，而风寒在肺作喘者，惟金水六君煎为最。

——痰因火动而为喘急者，当以清痰降火为主。若痰涎上壅者，先治其痰，宜抱龙丸、清膈煎之类主之。若火上刑肺，肺热叶举，大热大喘者，宜人参石膏汤。若微热作渴，肺燥液衰而喘者，宜人参麦门冬散。若夏月热甚，火犯肺金而喘者，仲景竹叶石膏汤或六味竹叶石膏汤。若火伏三焦，肺胃大肠俱热，胸腹胀，大便秘结而喘者，前胡止渴汤。

——喘以气虚者，人多不能知之。凡下泻而上喘者，必虚喘也。凡小儿喘息，觉在鼻尖而气不长者，必虚喘也，此实气促，原非气喘。若见此证，急须速补脾肺，或救肾阴，轻则生姜饮、六气煎，甚则六味回阳饮。若下为泄泻而上为喘促者，急用六味回阳饮或九味异功煎，不可疑也。若大便不泻，而或为多汗，或为腹膨，或见痰饮狂躁，但以阴虚水亏，气短似喘，而脉气无神者，急宜贞元饮加人参、煨姜之类主之。若治喘促用清痰降火等剂而愈甚者，此必虚证也，速宜改用温补，如前诸法，犹有可救，迟则恐无及矣。

——痘疹发喘，乃恶候也。若利止喘定者生，其有泻利不止，或加胀满，或为狂躁，或痘毒入肺，口张息肩，目闭足冷而喘甚者，皆不治之证。


声 音 四七


痘疮最要声音清亮，若卒有失音者，凶兆也。先哲云：疮已出而声不变者，形病也，其病轻。疮未出而声先变者，气病也，其病甚。疮出而声不出者，形气俱病也。凡此失音之证，大为痘疮所忌，然亦有吉有凶，须当详辨治之。

——风寒外袭皮毛，壅闭肺窍，或致咳嗽而偶为失音者，此惟外感之证，宜解散之，以加减参苏饮或六安煎加薄荷、桔梗主之。或待风寒解散，其声自出，此固无足虑也。

——火邪上炎，肺金受制，气道壅闭而声不出者，宜导赤散合甘桔汤加炒牛蒡子主之，或用甘桔清金散。

——上焦阳虚而声音低小不出者，此心肺不足之病。盖心主血，肺主气，痘疮稠密则血气俱损，故声不能出，宜六物煎加麦门冬，或导赤通气散主之。

——下焦阴虚而声不出者，其病在肝肾。盖肾为声音之根，若证由肝肾，而痘疮稠密，则精血俱为耗竭，水亏则肺涸，故声不能出，速当滋阴益水以救其本，宜大补元煎、五福饮，或十全大补汤之类，酌宜用之。

——凡啼哭无声而但见泪出，语言无声而但见口动者，此皆毒气归肾而内败也；或声哑如破如梗者，此咽喉溃烂也，皆难治之证。

——痘后余毒失音，其证有二。一以咽痛不能言者，此毒气不净也，宜甘桔清金散加天花粉。一以肾气虚不能上达而声不出者，宜治如前，或用四物汤加麦门冬、白茯苓。

惊 搐 四八


惊者，忽然惊惕而手足搐搦，口眼歪斜，每多忽作忽止，其证多由风热。盖心主火而恶热，肝主风而善动，惊痘之火，内生于心，心移热于肝，风火相搏，故发惊搐。然未出之先发惊搐者多吉，既出之后发惊搐者多凶，何也？盖痘毒将散而溪谷开张，窍理疏解，因致牵引伸缩，得疏散达之气，痘出而惊自止，则其内毒无留于此可见，故俗名惊痘，最为吉也。若既出之后，则中之伏火亦宜散矣，倘仍见惊搐，则是外毒已出而内毒犹然未尽，此其毒盛莫测，乃可畏也。故凡发惊搐者，必随发随止者为吉，不必治也；若连发不已，此毒伏于心肝二脏，速宜随证治之，不得误以为吉证。

——治惊搐之法，最当察其虚实，酌其微甚。如果有风热实邪，庶可解毒清火，但得稍见清楚，便当培养心脾，以防虚败之患。若止见微邪，则但当以调和气血为主。

——惊搐证由风热相搏，故治宜平肝利小便。盖平肝则风去，利小便则热除，风热既平，惊自愈矣。若过用寒凉，则气敛而毒反陷伏，痘出不透，多致不救。

——心脾阳气虚寒则神怯而易为惊搐，六气煎加枣仁、朱砂。

——心脾血虚而惊搐者，七福饮、养心汤。

——肝胆气虚，多恐畏而惊搐者，茯神汤。

——心血虚，睡中惊搐，或兼微痰者，《秘旨》安神丸。

——心虚火盛，多热躁而惊搐者，宁神汤、酸枣仁汤。

——痘既出，其色红紫而烦渴惊搐者，《良方》犀角地黄汤。若烦热之甚而大便干涩者，多由阳明之火，人参石膏汤加朱砂。

——心火独盛而烦热惊搐者，朱砂安神丸或七味安神丸。

——心火盛，小水不利而惊搐者，导赤散加黄连、朱砂，或合朱砂益元散。

——痰涎壅盛，气急胸满而惊搐者，抱龙丸、清膈煎，或梅花饮、琥珀散。此宜暂用以开痰涎，但得痰气稍清，即当酌虚实以调理血气。

——肝胆实热，大便秘结而烦躁惊搐者，泻青丸或七味龙胆泻肝汤。

——血热见血而惊搐者，《局方》犀角地黄汤。热甚者，《良方》犀角地黄汤。若热甚而大便秘结者，《拔萃》犀角地黄汤。

——风寒外感，心脾阳虚而微热不退，或咳嗽恶寒而惊搐者，惺惺散。若虚在阴分，汗不能出，身热不退而惊搐者，柴归饮。若外有风邪，内有热邪，表里俱热而惊搐者，生犀散。

——风寒外感，身热无汗，但有表邪，别无虚证而惊搐者，败毒散或苏葛汤。寒邪闭甚者，红棉散。然此皆表散之剂，若兼虚邪，不得单用此类。

昏 睡 四九


凡痘将出未出而猝然昏睡者，其痘必重，当察其脉证虚实，预为治之。若痘后喜睡，此毒气已解，元气将复，故邪退而神安，乃否极泰来之象，不须服药妄治。如见寂然气虚，但以调元汤、保元汤、六物煎之类，察其寒热，渐以调之，自然平复。不可妄行消耗，致伤其神，反必害矣。

腰 痛 五十


经曰：腰者肾之府。又曰：太阳所至为腰痛。盖足太阳之脉，夹脊络肾，而痘疮之毒，多出于肾，循足太阳膀胱散行诸经，乃邪之由里传表也。如初见热而腰即痛，或日以渐甚者，此邪由膀胱直入于肾，而毒有不能达也。急宜解毒，以泄少阴之邪，以通太阳之经，务令邪气不得深入，则痘虽稠密，亦可愈也。若不速治，则邪必日陷而表里俱甚，营卫之脉不行，脏腑之气皆绝，或为痒塌，或为黑陷，终莫能救矣。

——凡痘毒自阴传阳，自里传外者为顺；自上传下，自外传里者为逆。若毒由太阳传入少阴，则毒陷而不升，伏于骨髓之中，不能外达，所以腰痛。大凡疮疹之毒，归肾则死。故但见腰痛，急宜治疗，若毒陷不起，即宜发散解毒，令其复出太阳而达乎阳道，斯无害也，宜人参败毒散或五积散主之。若肾气虚陷，不能传送外达者，必用理阴煎加细辛、官桂、杜仲、独活之类主之。

——治发热便见腰痛者，以热麻油按痛处揉之可止，仍急服前药之类。如小水不利者，宜五苓散。如火毒内盛而小水不利者，宜四苓散加栀子、木通。


腹 痛 五一


治腹痛证，当以可按拒按及宜饱宜饥辨其虚实，不得谓痛无补法而悉行消伐也。又当因脉因证，辨其寒热，不得妄用寒凉也。大都寒滞者十居八九，热郁者间或有之。若虚不知补而寒因寒用，则害莫甚矣。

——初见发热，痘疮未出，别无寒滞食滞而腹满腹痛者，此必起发不透，痘毒内攻而然，宜解表疏里，以化毒汤加紫苏、厚朴之类主之，或五积散加木香亦可。若大便不通，腹胀而作痛者，桂枝大黄汤酌宜用之。

——寒气犯胃，或食生冷而呕恶吐泻，腹无胀满而但又疼痛者温胃饮、理中汤加肉桂、木香，或小建中汤，随宜用之。若胃气虚寒作痛而喜按者，黄芪建中汤。

——寒犯中焦，气滞作胀而腹痛或泄泻者，和胃饮或抑扶煎加丁香、木香，或陈氏十一味木香散。

——脾肾虚寒，下腹作痛，泻利不止者，胃关煎。

——误饮冷水凉茶，寒湿留中，小水不利而腹痛者，五苓散，或加木香，或用小建中汤。

——饮食停滞，中满作痛者，大小和中饮或保和丸加木香、砂仁。若大便不通而痛甚者，赤金豆或承气汤利之。

——发热二三日后，大便不通，燥粪留滞而腹痛者，当归丸，或用猪胆导法。

——湿热下利，烦热大渴，小水热涩而腹痛者，大小分清饮或黄芩汤加木香、青皮、砂仁。

——火毒内攻，谵妄狂乱而烦热腹痛者，退火丹或朱砂益元散。

腹 胀 五二


痘疮腹胀之证，其要有二，一以脾胃受伤，一以邪气陷伏。盖痘疮将发，毒由内生，其证无不发热，或见微渴，此其常也。当此之时，只宜温平和解，或兼托散，无抑遏，无穷追，无残及元气，惟贵轻扬善导，但令毒透肌表，则苗秀而实，无不善矣。设不知此，而见热即退热，见毒即攻毒，则未有妄用寒凉而不伤胃气者，未有但知攻毒而不伤元气者。胃气伤则运行无力而脾寒，所以作胀，元气伤则托送无力而毒陷，所以作胀。虽作胀之由，犹不止此，然惟此最多，而人多不能察也。诸未尽者，俱详如下。

——误服凉药或过食生冷而作胀者，其人必不能食，或大小便利，或腹中雷鸣，此皆脾胃中寒之证，速宜温中以疏逐冷气，冷气散则胀自消矣，宜益黄散加姜制厚朴，或人参胃爱散加干姜。若胃寒兼虚，疮白神倦，或气促发厥者，惟温胃饮及陈氏十一味木香散俱为要药。若寒在脾肾，下焦不化而作胀者，非理阴煎不可。

——中气本虚，或过用消伐，以致元气无力，不能托送痘毒而陷伏作胀者，宜十宣散，或合二妙散，或神香散。

——痘毒陷伏于里者，必有热证相杂。如烦躁干渴，大小便秘而作胀者，此只宜温平快气兼托之剂，当用紫草饮子。

——寒邪外闭肌腠，身热无汗，或气喘鼻塞，则痘毒不能外达而陷伏腹胀者，宜五积散或加减参苏饮。

——饮食过伤，偶为停滞而腹胀者，此不过一时之滞，食去则胀消，宜大和中饮，或合二妙散、神香散。

——腹胀而目闭，口中如烂肉臭，或大便泄泻，或脓血者，皆不治。

厥 逆 五三


厥逆者，四肢不温，或甚至于冷也。四肢为诸阳之本，故常宜和暖，若至厥逆，则其阳虚可知。如指尖微寒者，亦阳气衰也。足心冷者，乃阴邪胜也。其有疮头焦黑，烦渴闷顿，大便热结而厥逆者，此阳毒内陷，火极似水，所谓热深厥亦深也。又有疮本灰白，大便不结而厥逆者，此元气虚惫，阳衰而寒也。凡痘疹之候，头常欲凉，足常欲温，若头温足冷者多不治，故厥逆为疮家恶候。

——痘疹十指微寒者，即宜五君子煎、六气煎，或六物煎加姜桂温之，以防虚寒之变。

——痘疹泻利，气虚而逆者，胃关煎或陈氏十二味异功散。

——痘疮始出，手足便冷，或其人先有吐利，致伤脾胃，脾胃气虚则为厥逆，宜六气煎、六物煎加姜桂主之，甚者人参附子理阴煎。

——痘疮起胀之时，手足厥逆，此阳气欲绝之候，必其自利，或呕吐，脉见沉细微弱，或浮大而虚，速宜温补元阳，轻则六气煎加肉桂，甚则六味回阳饮或九味异功煎，服药后手足和暖者生，厥不止者死。

——热毒内甚而厥者，必有烦热便秘胀满脉滑等证，宜四顺清凉饮或承气汤。

——痘后厥逆者，此其气血已虚，脾胃已困，无怪其有厥也，宜保元汤，或六气煎、六物煎加附桂之类主之。

发 渴 五四


痘疹发渴者，里热也。以火起于内，销烁真阴，所以发渴。又其津液外泄，化为脓浆，则营气虚耗，亦以致渴。此痘疮之常候也，若微渴不甚，不必治之。惟大渴者，乃由火盛，然亦须察其虚实以为调理，切不可因其作渴，即以西瓜、梨、柿之类，轻以与之，恐脾肺受寒，致生他患也。外有干渴，论在泄泻条中，所当参阅。

痘疮气血内耗，微热微渴而喜汤者，宜七味白术散，或五福饮加麦门冬、五味子。

——脾肺多热，渴而喜冷者，宜人参麦门冬散或生脉散。

——痘疮多热多躁，口燥咽干，大渴引饮，喜冷能食，或大便干结者，此热在肺胃二经，宜人参白虎汤，甚者再加黄连。若痘后渴者，此余火未清也，其治亦然。

——痘疮自利不止，肾阴亏损而作渴者，病作少阴，速宜陈氏十二味异功散或九味异功煎。

——大便秘结，腹满烦热，内火不清而作渴者，四顺清凉饮。

——痘疮发热时便见大渴，唇焦舌燥，此心火太炎，肾水不升，故血液枯耗也，急宜解之，以葛根解毒汤。

程氏曰：痘疮初发之源，乃壬癸水也。水既流出，其源必竭，奚不作渴？由此观之，可见治渴者，必不可不滋肾水。

薛氏曰：凡渴欲饮水者，当审其热之虚实，若属虚热，虽欲水而不多饮，当用七味白术散。若系实热，索水喜饮者，当以犀角磨水服，其后亦无余毒之患。


失 血 五五


经曰：阳络伤则血外溢，阴络伤则血内溢。血外溢则衄血，血内溢则便血。疮疹之火由内而发，毒不能达，则燔灼经络而迫血妄行。血随火动，从上而出，则为衄为吐。从下而出，则为便为尿。阴阳俱伤，则上下俱出。凡痘疮失血，若从鼻出者，则有阳明外达之意，尚可望生，若从他处，则总属阴分而火毒内陷，乃悉为危证。

——痘疹发热见血者，多属火证。若衄血者，宜玄参地黄汤，或加茅根汁，或加京墨汁同饮之。衄止者生，不止者不治。尿血者，大分清饮或八正散。大便秘而见血者，宜四顺清凉饮。

——痘疮已出未出之间，凡诸血证，俱宜用犀角地黄汤三方酌宜治之最佳。血止后，可进调元汤加木通。

——痘疮十日之后，忽脓血大作，大便陡出者，此为胃烂，不治。

发 泡 五六


痘疮发泡亦与黑陷相类，虽一以外出，一以外入，形有不同，而邪气留结，毒则一也。或发水泡，或发血泡，或赤或紫或黑，但见此证，十无一生。然亦有似泡而实非者，不可不辨。或其人身上原有破伤，或疮疖未痊，或虽痊而瘢痕尚嫩，一旦痘出，则疮瘢四围痘必丛集，此物从其类之理也。因疮作泡，则其腐败皮肉，气色本异，宜与完肤有别，不得即认为紫黑泡也。至若治泡之法，先以针刺破，吮去恶血，后用胭脂汁涂法，又用百花膏敷之。此疮极易作痒，起发之后，宜常用茵陈熏法熏之，勿令抓伤。若不慎之，则反复灌烂，淹延不愈，变为疳蚀坏疮，以致不治者多矣。

溃 烂 五七


痘疮脓熟或微有溃烂者，亦常候也。惟于未成脓之先即有溃者，此名斑烂。有当靥不靥而身多破烂不收者，此名溃烂。良由未出之先，当发散而不发散，则热毒内藏，必溃烂而兼喘促闷乱，或不当发散而误发散，则表虚毒滥亦致遍身溃烂，此皆不善表之故也。又有阳毒内炽，火盛脉实，便结喜冷而失于清利，以致阳明蓄热，肌肉溃烂者，此不善解毒之故也。故治此之法，表热者仍宜清理火邪，表虚者即宜补养营卫。且脾主肌肉，尤宜调脾进食，务令大便得所，以生肌解毒。但解毒不至于过冷，调养不至于太热，必得中和，方为良法。

——表虚不收者，必其卫气不足，别无热证，宜十全大补汤之类，或去肉桂，加防风、荆芥穗，多服自愈。

——火盛胃热溃烂者，宜大连翘饮之类。若大便秘者，以猪胆导之。

——痘疮或发表太过，或清解过当，以致表里俱虚，阳气不守，则内为泄泻，外为溃烂，急当救里，宜陈氏十二味异功散或九味异功煎。

——溃烂脓水淋漓者，以败草散或荞麦散衬之。若斑烂作脓痛甚者，以天水散和百花膏敷之。

——痘疮衣以厚绵，围以厚被，或向火偎抱，或任其饮酒，未七日而靥，日期未足，其收太急，以致自面至腰溃烂平塌不作痂者，盖此非正靥，乃倒靥也，急宜解去衣被，勿近火，勿饮酒。因立一方，用黄芪、白芷以排脓，防风、蝉蜕以疏表，青皮、桔梗以和中，牛蒡子、甘草以解毒。服后溃疮复胀，则中外毒气俱得无留而渐收矣。

多 汗 五八


痘疹自汗者，以阴中之火自里及表，达于卫气，故皮肤为之缓，腠理为之疏，津液流行，故多自汗，但得痘疹身常潮润，实为美证。此乃阴阳气和，血脉通畅，盖热随汗减，毒随汗散，邪不能留，则易出易解，虽见热甚，而汗出之后身必清凉，此即毒之消散也，不必治之。然只宜微汗，不宜大汗，若汗出过多，则阳气泄而卫气弱，恐致难救难靥，或为痒塌寒战之患，此则速宜固表以敛其汗也。又有汗出不止，其热反甚者，此邪热在表，阴为阳扰之患，速宜清火解毒，阳邪退而汗自敛也。若汗出如油，或发润如洗而喘不休者，此肺脱之证，不可治。

——别无邪热，但以卫气虚，肌表不固而多汗者，调元汤倍加黄芪，或白术散。

——脾虚于中，卫虚于外，肌肉无主，别无他证而汗不敛者，人参建中汤。

——心气虚，神怯多惊而汗不固者，团参散。

——或吐或泻，气脱于中，阳脱于外，而汗出不收，微者五福饮加炮姜、枣仁。甚至手足厥冷，或呕恶不止而汗不收者，速宜人参理阴煎或六味回阳饮，迟则恐致不救。

——阴中火盛，或身有大热而汗多不收者，当归六黄汤。

——睡中汗出不收者，以阳入阴中，而阴不能静也，当归六黄汤。

——阳明热盛，火邪燔灼肌肉，或身热烦渴，或二便热涩而汗不收者，人参白虎汤，或加黄连。

——收靥痂脱之后，自汗不止者，此邪去而气虚也，宜十全大补汤，或调止汗散，或以滑石粉扑之。


夹 疹 五九


痘疮止宜单出，若与疹并出者，谓之夹疹。盖痘疹之发，皆由时气，而二者并见，其毒必甚。《心鉴》曰：夹疹者，即痘之两感证也，大为不顺之候。若痘本稀少而夹疹者，名为麻夹痘，其证则轻。若痘本稠密而更加以疹，彼此相混，些碎莫辨，其证则凶。急宜以辛凉之剂解散为先，而托里次之。但得疹毒渐消，痘见磊落者，乃为可治。若痘疹相杂，毒不少减者，必危无疑。

——治夹疹之法，先当察痘之稀密，疹之微甚。若疹轻热微者，但当以痘为主，痘获吉而疹无虑也。若疹多热甚者，即当急解疹毒，务令疹散而后痘可保也。

——痘疮初出，内有细密如蚕子者，即夹疹证也。若痘稀疹多者，宜但解疹毒为主。如表邪不解，外热甚，内火不甚而夹疹者，宜疏邪饮、升麻葛根汤、荆防败毒散，或十味羌活散。如表里俱热，毒盛而夹疹者，柴葛煎、解毒防风汤，或十三味羌活散。如内热毒盛而夹疹者，六味消毒饮，或合黄连解毒汤。如阳明火盛，多热多渴，或烦躁而夹疹者，白虎汤、化斑汤，或葛根麦门冬散。以上诸治如法而疹散痘出者可治，然后随证调理之。若疹不散，毒不解者难治。

——痘疹俱多者，毒必大盛，虽治得其法，疹毒已解，亦必气血重伤，终难为力。凡遇此者，惟当以保养脾胃、调和气血为主，庶可有济。

——收靥后复出疹者，此余毒解散之兆，不必治之。

夹 斑 六十


痘疮夹斑与夹疹不同，盖疹则细碎有形，斑则成片无形也。凡痘疮初出，有片片红肿如锦纹者，有红晕与地皮相平而全无兴起之意者，是皆夹斑证也。斑以热毒郁于血分，而浮于肌肉之间，乃足阳明胃经所主；或以寒邪陷入阳明，郁而成热者，亦致发斑，俱宜凉血解毒，但使斑退而痘见者吉，否则皮肤斑烂，疮易痒而皮嫩易破也。又有赤斑成块，其肉浮肿结硬者，乃名丹瘤，其毒尤甚，疮未成就，此必先溃，不可治也。

——治斑之法，大抵斑在起发之前者多用表散，在灌脓之后者多用解利。如遍身通红者，其治亦同。

——痘出夹斑轻者，只以升麻葛根汤加石膏、玄参，甚者宜人参白虎汤合六味消毒饮。

——风寒外感，表邪不解而夹斑者，宜荆防败毒散，或加石膏、玄参。

——斑色紫赤而大便秘结者，宜四顺清凉饮利之。斑既已退，即宜用四君子之类以固其脾，庶可免其内陷。

程氏曰：凡治夹斑，急宜凉血解毒，以羌活散加酒炒芍药、紫草、红花、蝉蜕、木通、官桂、糯米，连进数服。斑退后，以保元汤加木香、豆蔻煎服，以解紫草之寒，防其泄泻。如痘中夹疹，治亦同此，如稍迟则恐变成黑斑，为难治矣。

——痘疮结痂之后而见斑者，此余毒煎熬血分，必致溃烂，宜黄连解毒汤加当归、芍药、黄芩、石膏，甚则大连翘饮。若热毒熏蒸于内，大便脓血臭秽而见斑者，此胃烂之证，不可治。

——发斑溃烂者，以救苦灭瘢散敷之。

昼夜啼哭 六一


凡小儿出痘而昼夜啼哭者，当辨其虚实表里而治之。其有内未得出或外未得散而啼哭者，此毒气不解之使然也。有阳邪火盛，红赤焮突而啼哭者，此痘盘疼痛之使然也。有心肾本虚，邪热乘阴而啼哭者，此或以神志不摄，或以烦热不宁之使然也。有饮食不节，或偶停滞而啼哭者，此胃气不和，腹痛腹胀之使然也。知此之由，而辨得其真，则内未出者表之托之，外未散者解之化之。火之盛者清其热，神之虚者养其阴。若痘毒本微而无故啼哭者，多由饮食内伤，或二便秘结，此或去其停滞，或通其壅闭，务令表里和畅，营卫通行，则神魂安泰，而痘无不善矣。或谓啼哭非痰即热，而不究其本，则失之远矣。

大小便闭 六二


凡痘疹，小便欲望其清而长，大便欲望其润而实，则邪气不伏，正气不病。若小便利者，大便必实，虽二三日不更衣者无碍也。若小便少则病必进，小便秘则病必甚，以火盛故也。但初热时，大便不宜太实，若二三日不行，宜微润之，不然，恐肠胃不通，则营卫不行而疮出转密。惟起发之后，大便却宜坚实，若太实而四五日不行，恐热甚难靥，亦宜微利之。

——痘疹小水不利而热微者，宜导赤散。热甚而小水不利者，宜八正散。

——痘疹发热时，大便秘结不行而内外俱热，有不得不通以疏其毒者，轻则柴胡饮子，甚则三黄丸，再甚则承气汤。

——自起发后以至收靥，凡大便不行而火不盛，或虚弱不可通利者，只宜用猪胆导法，或以酱瓜一条如指许，导之即出，切不可轻用利药。

——大小便俱不通而内热甚者，八正散或通关散，酌宜用之。

——热毒内盛而痘疮干黑倒陷，烦躁便结者，百祥丸或承气汤。然宜慎用，毋轻易也。

——痘后余热不尽，内陷膀胱而小水不利者，导赤散或五苓散。大便不通者，四顺清凉饮。

陈氏曰：凡痘疮四五日不大便，用嫩猪脂一块，以白水煮熟，切如豆粒与食之，令脏腑滋润，亦使疮痂易落。切不可妄投宣泄之药，以致元气内虚，多伤儿也。

谭氏曰：前证若因热毒内蕴，宜用射干鼠粘子汤解之。或发热作渴，或口舌生疮，咽喉作痛，并宜用之。


目 证 六三


目虽肝之窍，而实五脏六腑之精气皆上注于目，故其赤脉属心，瞳子属肾，白珠属肺，黑珠属肝，裹约属脾。又太阳为上网，阳明为下网，少阴循外眦，太阳出内眦，此其部分各有所主，故可因证以察其本也。然痘疮之病目而为障为翳者，多由火炎于内而热以生风，风热散于诸经，因多红赤肿痛之患。故治此者，亦当察其所属而因证以调之也。

——戴眼证：凡痘疮灌脓之后，或大汗大泻之后，多有目睛上吊，或露白者，谓之戴眼。此精气为脓血汗液所耗，乃太阳少阴真阴亏竭大虚之证。盖太阳为上网，血枯则筋急，所以上吊也，速宜大补气血，以六物煎、六气煎，或十全大补汤之类主之。其有以此为风热而散之解之者，是皆速其死也。若七日以前见此者多不治，或无魂失志，不省人事者，亦不治。

——痘疮目赤肿痛翳障等证，无不谓之风热，故古方亦多用清火散风等剂。夫痘疮之火由中生，目为肝窍，肝主风木而病在目，故去风热，实以风生于火由内热。所以凡治目赤目痛者，不必治风，但治其火，火去则风自息矣。何也？盖内生之风与外感之风不同，外感之风，升之散之则解散而去，内生之风而再加升散，则火愈炽而热愈高矣。常见治目多难救而寒凉反以伤脾者，正以升降相杂，而用药有不精耳，经曰：高者抑之，果何谓乎？今如古方之治火眼，凡用洗肝散及洗肝明目散、芍药清肝散之类，总不如《良方》龙胆泻肝汤，而《良方》泻肝汤又不如加味龙胆泻肝汤之为得宜也。

——痘疮眼中流泪赤痛，或多眼眵，此肝火盛也，宜清解之，以加味龙胆泻肝汤或抽薪饮加木贼、蝉蜕之类主之。若大便结闭不通者，亦可少加大黄。

——痘疮入眼肿痛，或痘后生翳膜者，宜蒺藜散、蝉菊散，或通神散，外以秦皮散洗之。

——痘疮目病，热少风多而昏暗涩痛，眵泪羞明翳障者，宜密蒙花散，亦以秦皮散洗之。

——痘后眼闭泪出不敢见明者，此内火不清而阳光烁之，故畏明也，宜洗肝明目散。

——痘后眼皮风毒赤烂，或痛或痒，燥涩羞明多眵泪者，秦皮散洗之。

——痘疮靥后，精血俱耗，而眼涩羞明，光短倦开，或生翳障者，宜四物汤，甚者六物煎加木贼、蝉蜕、白蒺藜。

——痘斑入眼，在白珠上者不必治，久当自去，惟在黑珠上宜治之，当清肝火。

——凡病目热者，最忌酒及椒、姜、牛、羊、难、鹅、鸭一应热物，并鸡、鹅、鸭蛋皆不可用，以防连绵不愈之患。

——痘疮热毒伤目，凡必用之药，如生地、芍药、麦门冬、山栀、玄参、草决明、连翘、黄芩、黄连，肝热者龙胆草，阳明实热者石膏、石斛，肾火盛者黄柏、知母，三阴俱热者地骨皮，火浮不降者木通、泽泻，翳障不去者木贼草、蝉蜕、白蒺藜，气虚者人参、黄芪，血虚者当归、熟地。但火炎于上者不宜升，阴虚于下者不宜泄，是皆治眼之大法。

——痘疮护眼法，宜钱氏黄柏膏为佳，从耳前眼皮上下颧面间，日涂三四次，可以护眼稀痘。

——用点药者，凡目中生痘，或食发物，或热毒太盛，上蒸目窍，以致热毒，或生翳障，切不可妄用一切点药。盖其非毒即冷，必致寒热相激，反以为害。惟余之金露散乃为相宜，可间用之，以解热毒之急。

徐氏曰：痘之毒气自里达表，故有目病，治宜活血解毒而已。活血不至热，解毒不至寒，但得血活毒散，则目疾自愈。

痘痈痘毒 六四
 　又痘母
 ，见前怪痘形证


痘发痈毒者，亦名痘母。经曰：痘前发母者凶，痘后发母者半吉半凶。大都毒发不透，必发痈疽，故蕴结于经络之间。然其壅结犹无足虑，而惟其不能消散，及治之不得其法，则乃为可虑。然散之之法，当知要领，其在虚实之辨而已。如痘痈之有大毒者，不得不为解毒，有大热者，不得不为清火。俟火毒略清，便当调理脾气。其有外虽见热而内本不足者，则当专用托法，务令元气完固，饮食不减，则毒无不化，何害之有？若不察根本强弱，而但知攻毒清火，则无不伤脾，多致饮食日减，营气日削，脓血不化，毒日以陷，而痘变百出矣。所以痘疮始末皆当以脾气为主，苟不知此，则未有中气虚败而痘能保全者。

——痘痈初起，壅盛疼痛，元气无损，饮食如常者，宜先用连翘归尾煎或仙方活命饮以解其毒，俟毒气稍平，即当用四君、归芪之类，以补托元气。

——凡用托里之剂，如痈毒内无大热，亦无便闭烦渴等证，或素非强盛之质，或以阴毒深陷，形不焮突，不红肿，不化脓，痛有不甚者，此其毒皆在内，俱速宜用托里之药，以六气煎加金银花、甘草节、防风、荆芥、白芷、川山甲、牛蒡子之类，如阳气不足者，仍可加肉桂、附子，用酒水各半煎服，或全用酒煎亦可，或托里消毒散，俱可酌用。

——凡内热晡热而饮食少思者，多属脾胃不足，血气虚弱，宜六气煎或温胃饮加金银花、白芷。若痈毒色白而作痒者，气虚也，治同上。若极赤而作痒者，血虚血热也，宜四物汤加丹皮、白芷。若肿而不溃者，血气虚也，托里消毒散，或加肉桂。若溃而不收者，脾气虚也，宜六气煎或六物煎加肉桂。

——凡饮食如常而内外俱热，痈毒肿痛，或烦渴，或大小便俱热涩者，宜大连翘饮或仙方活命饮，可间用之。若饮食如常，内热作痛，或兼口舌生疮者，宜间用射干鼠粘子汤。

——痘毒发痈，有结硬实热难解者，宜排毒散。

——痘后发痈疖者，乃痘中未尽之毒留于经络肢节而为痈肿也，或解毒，或清火，各有所宜。凡欲表里兼解者，宜柴胡麦门冬散。欲润肠解毒者，宜消毒散及四顺清凉饮。欲凉血解毒者，宜犀角地黄汤。欲清火利便解毒者，宜大连翘饮。


疳蚀疮六五


陈氏曰：凡痘疮已靥未愈之间，五脏未实，肌肉尚虚，血气未复，被风邪所搏，则津液涩滞，遂成疳蚀，宜用雄黄散、绵茧散等药治之。久而不愈，则多致不起。

薛氏曰：前方乃解毒杀虫之剂，若毒发于外，元气未伤者，用之多效。若元气伤损，邪火上炎者，用大芜荑汤、六味丸；若赤痛者，用小柴胡汤加生地黄；若肝脾疳证，必用四味肥儿丸及人参白术散，更佐以九味芦荟丸。

万氏曰：凡痘后疳蚀疮，至毒壅肌肉，内透筋骨，外连皮肤，时痛出血，日久不痊者，此毒在脾经，甚为恶候，乃不足之证也，内服十全大补汤，外用绵茧散贴之。疳蚀出血者难治。

痘药正品 六六


人参：益元气，生精血，复元神，补五脏。凡痘疮表散、起胀、灌浆、收靥，始终皆赖之。

黄芪：固腠理，补元气，内托陷下皆用之。

当归：生血养血，活血止血，痘疮赖以调血。凡虚者能补，滞者能行。欲其升散，当佐以川芎，欲其敛附，当佐以芍药。

熟地黄：痘疹之病，形质之病也，形质之本在精血。熟地以至静之性，以至甘至厚之味，实精血形质中第一品纯厚之药。凡痘疮起发、灌浆、收敛之用，以参、芪配之，其功乃倍。且其得升、柴则能发散，得桂、附则能回阳，得参、芪则入气分，得归、芍则入血分。今见痘家、伤寒家多不用此，岂亦古人之未之及耶，抑不知四物汤为何物耶？

生地黄：凉血行血养血，治痘疮血热血燥。凡吐血衄血，痘疮红紫，及解毒药中皆宜用之。

芍药：可升可降，能清能敛。治痘疮血散不归，赖以收之使附气分。能泻肝脾之火，故止腹之热痛，亦能止汗。

川芎：能升能散，能引清气上行头角，以起头面之痘。能佐参芪以行阳分而解肌表之邪，此可为引导通行之使。但性多辛散，凡火在上而气虚者当避之。

白术：健脾利水，燥湿温中。能补气，故能发痘，能固脾，故能止泻。

甘草：味甘平，得土气之正，故能补中和中而兼达四脏，佐理阴阳。惟其甘和而润，故能解刚暴之毒，泻枯涸之火。

麦门冬：生津止渴，清肺滋阴，除烦热，解燥毒。痘疹阴虚而多火者宜之。

糯米：善滋脾胃，益中气，助血生浆，能制痘毒，不能内攻。

扁豆：健脾和中，养胃止呕。

柴胡：发散热邪，泻肝胆之火，解肌开表，退往来寒热。

升麻：升阳气，达肌表，散风寒，善走阳明。

防风：散风热，解表邪，举陷气，佐黄芪能托里祛毒。

干葛：解肌清热，凉散表邪，故能止渴。

荆芥穗：解风热，消疮毒，利肌表，退肿清咽，亦散头目之风邪。

白芷：散风邪，逐寒湿，止头疼，除搔痒，化痈毒。善走阳明，故能起头面之痘，亦托肌肉之脓。

麻黄：阴寒沉滞之邪非此不能散，亦痘家之要药，而人多畏之，由不能察也。

薄荷：散风热，清头目，能利咽喉，亦能解毒。

羌活：散肌表之毒风，利筋骨，走经络，故能止周身之痛。

官桂：味甘辛，能养营解表，性温热，能暖血行经。凡痘疮营卫不充而见寒滞者，必用此以导达血气，且善行参、芪、熟地之功。

附子：脾肾虚寒，元阳大亏，凡泄泻呕吐不能止，寒战厥逆不能除者，非此不可以益火之源。

生姜：辟恶气，散寒气，温中气，开脾胃，止呕吐之要药。若欲理中寒，止腹痛，则炮干姜尤胜。

陈皮：和脾胃，达阴阳，开痰行气，和胃消胀，可降可升。

山楂：消食快胃，解利宿滞，开导六腑，无辛香之耗，故可为参术之导引。

木香：调诸气，和胃行滞止泻，除胸腹痛，亦能温中。若气虚烦热者，不宜轻用。

丁香：暖胃逐寒，顺气止呕，且除腹痛，寒滞者不可少也。

肉豆蔻：固肠温中，行滞止泻，中寒滑泄者最宜之。

茯苓：利水益脾，去湿热，故能止泻除烦以通津液。

泽泻：利水下行，能去湿热以消肿，亦导诸药以降火。

木通：大利小水，善泄心与小肠之火，能使痘疮湿热之毒从小便而出。凡内热毒盛者宜之，若热退中虚者，不可概用。

桔梗：性味轻浮，能载药上升，清火解毒，故治喉痹。

鼠粘子：性味清凉，能润肺散气，利咽退肿，欲解痘疹热毒，此不可缺。

紫草：味苦性寒，能凉血活血，制热邪，解痘毒，滑利大便。程氏曰：大抵凡下紫草，必下糯米五十粒以制其冷性，庶不损胃气而致泄泻，惟大热便秘者不必糯米也。

蝉蜕：散风清热，疏邪气，故能解痘疮之毒风。

僵蚕：散风消痰解毒，尤利咽喉。

川山甲：性窜而利，善通经脉，直达病所。凡痘有毒盛而郁遏不能出者，宜此达之。然必藉血气诸药为之主，而以此为佐引则可。

犀角：解心火及肝脾之火。凡痘中血热吐衄及焦黑惊搐、烦躁不宁等证，皆可用之以解热毒。

蜂蜜：益脾，生津，润燥，可结痂，亦可落痂。

朱砂：镇心气，除热毒，坠痰涎，安惊悸，定神魂。凡心经痘毒及痰火上壅有余之证，皆宜用之。

琥珀：安神定志，利水镇惊。

玄参：能解血中之热，清游火，滋肝肺，除痘疹之热毒。

黄连：解诸热毒，泻心肝大肠之火。

滑石：甘凉下降，利水道，清解六阳之烦热。

石膏：清肃大寒，善降阳明之火。凡属阳明实热而为头痛目肿，口疮咽痛，身热烦渴，狂躁便结者，非此不能解。

连翘：清三焦浮游之火，解痘疹痈疡之毒。

栀子：利小水，降脾肺膀胱之火，使从小便中出。

龙胆草：性寒而降，大清肝肾之火，上退眼目之赤痛，下清足膝之热肿。

黄芩：性味轻浮，能清肺金大肠之火。

大黄：通壅滞，逐瘀血，退热攻坚，非有大实证则不可轻用。


痘家药忌 六七


人参、黄芪：皆补气助阳之剂，凡痘色白陷者宜用之。若红紫壮实者，用之则愈热而毒愈炽，红紫者转为枯黑，反甚矣。

白术：能燥湿，专补气分，亦能闭气，多用则润，气不行，痘难成浆，助阳生火，亦难收敛。

茯苓、猪苓、泽泻：渗泄燥湿，能令水气下行，多服则津液耗散。凡阴虚于下而精血不足者当避之。

川芎：性升气散，凡气虚者不宜多用，火浮于上而头痛浮肿者忌之。

生地：性寒，肠胃虚寒者慎之。

升麻：提气上冲，凡下虚上实，气壅烦躁者忌之。

柴胡：清散而润利，汗多者不宜用，脾泄者不宜多用。

紫草：性寒利窍，多服成泄泻，脾气虚者忌之。

鼠粘子：通肌滑窍，多服恐内损中气，外致表虚。

蝉蜕：能开肌窍，多服恐泄元缺气，以致表虚。

麻黄：开窍，大泄肌表，妄用恐表虚气脱。

干葛：性凉解肌，多用恐致表虚。

枳壳：下气宽肠，多用则损中气。

山楂：散血解结，多则伤血陷气。

砂仁：散气动气，气虚者不宜用。

乌梅：酸敛，宜散宜行者不宜用。

川山甲：锐性有余，补性不足，若任用攻毒而不以王道为之帅，则无异追穷寇而出孤注，能善其终者鲜矣。

人牙：性烈，发表太过，若妄用之则内动中气，外增溃烂。

诃子、龙骨、枯矾，皆能阻塞肌窍，欲通利者宜避之。

大黄：耗削力雄，血气中虚者不可轻用。

黄连：大苦大寒，原非厚肠之物，泄泻无火者大忌之。

山栀、黄芩、黄柏、石膏、龙胆草、滑石、连翘、前胡、天花粉之类，皆大寒之物，非有实火热毒者，不得妄行滥用。

附子、干姜、肉桂、吴茱萸之类，性皆温热，凡烦热紫黑，便结毒盛者，皆不可轻用。

瓜蒌仁：开结陷气滑肠，凡虚痰虚火及中气不足而为喘促胀满，大便不实者，皆大忌之。

桑虫：亦名桑蚕，不知创自何人。用以发痘，今俗医以为奇品，竟相传用。余尝遍考本草、痘疹诸书，皆所不载。及审其性质，不过为阴寒湿毒之虫耳。惟其有毒，所以亦能发痘，惟其寒湿，所以最能败脾。且发痘者不从血气而从毒药，痘虽起而中则败矣，此与揠苗者何异。矧以湿毒侵脾，弱稚何堪？故每见多服桑虫者，毒发则唇肤俱裂，脾败则泄泻不止，前之既覆，后可鉴矣。其奈蒙蒙者，率犹长夜之不醒何，盖其但见痘之死，总未知败在虫毒也。余欲呼之，用斯代柝，而并咎夫作俑者之可恨。


痘疮下论列方 六八


保元汤痘一


调元汤痘二


十全大补汤补二十


调中汤小三


五福饮新补六


五味异功散补四


养中煎新热四


七福饮新补七


六味异功煎新热七


温胃饮新热五


三阴煎新补十一


九味异功煎新因二二


胃关煎新热九


五阴煎新补十三


六味回阳饮新热二


佐关煎新热十


理中汤热一


七味白术散小七


六气煎新因二一


理阴煎新因二十


四君子汤补一


参苓白术散补五四


四物汤补八


六君子汤补五


金水六君煎新和一


六味丸补百二十


五君子煎新热六


人参建中汤补二六


贞元饮新补十九


小建中汤补二二


黄芪建中汤补二七


生脉散补五六


大补元煎新补一


人参麦门冬散痘二三


胃爱散痘十九


酸枣仁汤补八四


朱砂安神丸寒一四二


团参散小十


大和中饮新和七


七味安神丸小七二


参姜饮新热八


《秘旨》安神丸小七一


益黄散和十九


大分清饮新寒五


加减参苏饮痘三四


养心汤小五九


小分中饮新和十


升麻葛根汤痘二六


宁神汤小五七


小柴胡汤散十九


柴葛桂枝汤痘三六


茯神汤小六十


柴胡饮子痘四二


柴胡麦门冬散痘一四一


抑扶煎新热十一


紫草饮子痘六七


解毒防风汤痘五六


苏葛汤痘二七


大芜荑汤痘五六


前胡枳壳散痘九四


柴葛煎新因十八


肉豆蔻丸小五六


仙方活命饮外一


五积散散三九


疏邪饮新因十六


连翘归尾煎新因三二


柴归饮新因十五


败毒散散三六


荆防败毒散痘三一


双解散痘四一


羌活散痘三八


十味羌活散痘三八


二陈汤和一


羌活汤痘四十


十三味羌活散痘三九


橘皮汤痘九二


白虎汤寒二


人参白虎汤寒三


惺惺散小二三


化斑汤寒三


人参石膏汤寒三


十宣散痘十四


化毒汤痘五七


黄连银毒汤寒一


和胃饮新和五


排毒散痘九八


葛根解毒汤痘五三


六安煎新和二


消毒散痘四七


托里消毒散痘六


清膈煎新寒九


抽薪饮新寒三


四味消毒饮痘四八


黄芩汤寒百五


退火丹痘八四


六味消毒散痘四九


生犀散小二八


益元散寒百十二


玄参地黄汤痘八六


二妙散寒一三四


天水散寒百十二


当归六黄汤寒六五


泻黄散寒五七


导赤散寒一二二


导赤通气散痘八八


二仙散痘二十


神香散新和二十


五苓散和一八二


射干鼠粘子汤痘七七


五德丸新热十八


四苓散和一八七


《御药》大半夏汤和十一


保和丸小三五


八正散寒百十五


九味芦荟丸小百十五


抱龙丸小八五


甘桔汤因一七五


甘桔清金散痘八九


百祥丸痘九六


承气汤攻一


四顺清凉饮攻二五


万氏夺命丹痘八二


赤金豆新攻二


桂枝大黄汤痘四三


琥珀散小八一


三黄丸攻六八


《良方》龙胆泻肝汤寒六二


梅花饮小八三


香连丸寒百十三


加味龙胆泻肝汤寒六四


泻青丸寒一五一


当归丸痘九五


七味龙胆泻肝汤寒六三


通关散痘八五


洗肝散痘百七


洗肝明目散痘百六


通神散痘百十二


蒺藜散痘百九


芍药清肝散寒六一


蝉菊散痘百一十


密蒙花散因三十


仲景竹叶石膏汤寒五


秦皮散痘百十一


茵陈熏法痘百十九


六味竹叶石膏汤寒六


雄黄散痘一三三


胭脂涂法痘一二五


《局方》犀角地黄汤寒七九


荞麦散痘一二四


败草散痘一二六


《良方》犀解地黄汤寒八十


百花膏痘一二三


黄柏膏痘百十三


《拔萃》犀角地黄汤寒八一


红绵散痘七二


绵茧散痘一三四


十一味木香散痘二一


金露散新因四四


救苦灭瘢散痘一二八


十二味异功散痘二二


万氏牛黄清心丸小九四


景岳全书卷之四十五终


卷之四十六圣集

外科钤上


经 义 一


《痈疽篇》黄帝曰：血气已调，形气乃持。余已知血气之平与不平，未知痈疽之所从生，成败之时，死生之期有远近，何以度之？可得闻乎？岐伯曰：经脉流行不止，与天同度，与地合纪。故天宿失度，日月薄蚀；地经失纪，水道流溢，草萓不成，五谷不殖，径路不通，民不往来，巷聚邑居则别离异处。血气犹然，请言其故。夫血脉营卫，周流不休，上应星宿，下应经数。寒邪客于经络之中则血泣，血泣则不通，不通则卫气归之，不得复反，故痈肿。寒气化为热，热胜则腐肉，肉腐则为脓，脓不泻则烂筋，筋烂则伤骨，骨伤则髓消，不当骨空，不得泄泻，血枯空虚则筋骨肌肉不相荣，经脉败漏，熏于五脏，脏伤故死矣。黄帝曰：愿尽闻痈疽之形，与忌曰名。岐伯曰：痈发于嗌中，名曰猛疽。猛疽不治，化为脓，脓不泻，塞咽，半日死。其化为脓者，泻则合豕膏，冷食，三日已。发于颈，名曰夭疽。其痈大以赤黑，不急治，则热气下入渊腋，前伤任脉，内熏肝肺，熏肝肺十余日而死矣。阳气大发，消脑留项，名曰脑烁。其色不乐，项痛而如刺以针，烦心者死不可治；发于肩及臑，名曰疵痈。其状赤黑，急治之，此令人汗出至足，不害五脏，痈发四五日，逞焫之。发于腋下赤坚者，名曰米疽。治之以砭石，欲细而长，疏砭之，涂以豕膏，六日已，勿裹之。其痈坚而不溃者，为马刀挟缨，急治之。发于胸，名曰疽，其状如大豆，三四日起，不早治，下入腹，不治，七日死矣。发于膺，名曰甘疽。色青，其状如谷实[image: ]
 [image: ]
 ，常苦寒热，急治之，去其寒热，十岁死，死后出脓。发于胁，名曰败疵。败疵者，女子之病也，灸之，其病大痈脓，治之，其中乃有生肉，大如赤小豆，锉[image: ]
 、翘草根各一升，以水一斗六升，煮之竭，为取三升，则强饮，厚衣坐于釜上，令汗出至足，已。发于股胫，名曰股胫疽。其状不甚变，而痈脓搏骨，不急治，三十日死矣。发于尻，名曰锐疽。其赤坚大，急治之，不治，三十日死矣。发于股阴，名曰赤施，不急治，六十日死；在两股之内，不治，十日而当死。发于膝，名曰疵痈，其状大痈，色不变，寒热，如坚石，勿石，石之者死；须其柔乃石之者生。诸痈疽之发于节而相应者，不可治也。发于阳者百日死，发于阴者三十日死。发于胫，名曰兔啮，其状赤至骨，急治之，不治害人也。发于内踝，名曰走缓。其状痈也，色不变，数石其输而止其寒热，不死。发于足上下，名曰四淫。其状大痈，急治之，百日死。发于足傍，名曰厉痈。其状不大，初如小指发，急治之，去其黑者，不消辄益，不治，百日死。发于足指，名脱痈。其状赤黑，死不治；不赤黑，不死；不衰，急斩之，不则死矣。黄帝曰：夫子言痈疽，何以别之？岐伯曰：荣卫稽留于经脉之中则血泣而不行，不行则卫气从之而不通，壅遏而不得行，故热。大热不止，热胜则肉腐，腐则为脓。然不能陷骨，髓不为焦枯，五脏不为伤，故曰痈。黄帝曰：何谓疽？岐伯曰：热气淳盛，下陷肌肤，筋髓枯，内连五脏，血气竭，当其痈下，筋骨良肉皆无余，故命曰疽。疽者，上之皮夭以坚，上如牛领之皮；痈者，其皮上薄以泽。此其候也。

《玉版篇》黄帝曰：病之生时，有喜怒不测，饮食不节，阴气不足，阳气有余，营气不行，乃发为痈疽。阴阳不通，两热相搏，乃化为脓，小针能取之乎？岐伯曰：以小治小者其功小，以大治大者多害，故其已成脓血者，其唯砭石铍锋之所取也。黄帝曰：多害者其不可全乎？岐伯曰：其在逆顺焉。以为伤者，其白眼青，黑眼小，是一逆也；内药而呕者，是二逆也；腹痛渴甚，是三逆也；肩项中不便，是四逆也，音嘶色脱，是五逆也。除此五者为顺矣。

《寒热病篇》曰：五脏身有五部：伏兔一；腓二，腓者腨也；背三；五脏之腧四；项五。此五部有痈疽者死。凡刺之害，中而不去则精泄，不中而去则致气；精泄则病甚而恇，致气则生为痈疽也。

《生气通天论》曰：高粱之变，足生大疔，受如持虚。汗出见湿，乃生痤痱。劳汗当风，寒薄为皶，郁乃痤。营气不从，逆于肉理，乃生痈肿。陷脉为瘘，留连肉腠。因而饱食，筋脉横解，肠癖为痔。

《阴阳别论》曰：三阳为病，发寒热，下为痈肿。

《脉度篇》曰：六腑不和，则留结为痈。

《异法方宜论》曰：东方之域，其民食鱼而嗜咸，其病皆为痈疡，其治宜砭石。故砭石者，亦从东方来。

《气穴论》曰：肉之大会为谷，肉之小会为溪。肉分之间，溪谷之会，以行荣卫，以会大气。邪溢气壅，脉热肉败，荣卫不行，必将为脓，内消骨髓，外破大腘；留于节凑，必将为败。积寒留舍，荣卫不居，卷肉缩筋，肋肘不得伸，内为骨痹，外为不仁，命曰不足，大寒留于溪谷也。

《刺节真邪论》曰：虚邪之中人也，洒淅动形，起毫毛而发腠理。其入深，内搏于骨，则为骨痹；搏于筋，则为筋挛；搏于脉中，则为血闭不通，则为痈。虚邪之入于身也深，寒与热相搏，久留而内着，寒胜其热则骨疼肉枯，热胜其寒则烂肉腐肌为脓，内伤骨，内伤骨为骨蚀。有所疾前筋，筋屈而不得伸，邪气居其间而不反，发为筋溜。有所结，气归之，卫气留之不得反，津液久留，合而为肠溜。久者数岁乃成，以手按之柔。已有所结，气归之，津液留之，邪气中之，凝结日以易甚，连以聚居，为昔瘤。以手按之坚，有所结，深中骨，气因于骨，骨与气并，日以益大，则为骨疽。有所结，中于肉，宗气归之，邪留而不去，有热则化为脓，无热则为肉疽。凡此数气者，其发无常处，而有常名也。

《病能论》黄帝问曰：人病胃脘痈者，诊当何如？岐伯对曰：诊此者，当候胃脉，其脉当沉细，沉细者气逆，逆者人迎甚盛，甚盛则热。人迎者，胃脉也，逆而盛则热聚于胃口而不行，故胃脘为痈也。帝曰：有病颈痈者，或石治之，或针灸治之而皆愈，其真安在？岐伯白：此同名异等者也。夫痈气之息者，宜以针开除去之；夫气盛血聚者，宜石而泻之，此所谓同病异治也。

《脉要精微论》帝曰：诸痈肿筋挛骨痛，此病安生？岐伯曰：此寒气之肿，八风之变也。帝曰：治之奈何？岐伯曰：此四时之病，以其胜治之愈也。

《厥论》曰：少阳厥逆，机关不利。机关不利者，腰不可以行，项不可以顾，发肠痈，不可治，惊者死。

《寒热篇》帝曰：寒热瘰疬在于颈腋者，皆何气使然？岐伯曰：此皆鼠瘘，寒热之毒气也，留于脉而不去者也。鼠瘘之本皆在于脏，其末上出于颈腋之间，其浮于脉中而未内着于肌肉，而外为脓血者，易去也。黄帝曰：去之奈何？岐伯曰：请从其本引其末，可使衰去而绝其寒热。审按其道以予之，徐往徐来以去之，其小如麦者，一刺知，三刺而已。黄帝曰：决其死生奈何？岐伯曰：反其目视之，其中有赤脉上下贯瞳子，见一脉，一岁死；见一脉半，一岁半死；见二脉；二岁死；见二脉半，二岁半死；见三脉，三岁死。见赤脉不下贯瞳子，可治也。

《通评虚实论》曰：所谓少针石者，非痈疽之谓也，痈疽不得顷时回。

《气交变大论》曰：岁火太过，民病身热骨痛而为浸淫；岁金太过，民病两胁下少腹痛，目赤痛，眦疡，耳无所闻。岁木不及，复则炎暑流火，湿性燥，病寒热，疮疡，痱疹痈痤；岁金不及，复则寒雨暴至，民病口疮；岁水不及，民病寒疡流水。

《五常政大论》曰：委和之纪，其病肢废，痈肿疮疡；卑监之纪，其动疡涌，分溃痈肿；赫曦之纪，其病笑，疟，疮疡；坚成之纪，其动暴折，疡，疰。少阳司天，火气下临，鼻窒疮疡；太阳司天，寒气下临，甚则胕肿，身后痈；少阴司天，热气下临，甚则疮疡。地有高下，气有温凉，高者气寒，下者气热。故适寒凉者胀，之温热者疮。下之则胀已，汗之则疮已。


脉 候 二


浮数之脉，应发热，其不发热而反恶寒者，若有痛处，疮疽之谓也。

洪大之脉，其主血实，积热，疮肿。凡洪大者，疮疽之病进也，脓未成者宜下之。脓溃之后，脉见洪大则难治；若兼自利，尤为凶侯。

数脉主热，浮而数者为表热，沉而数者为里热。诸紧数之脉，应发热而反恶寒者，痈疽也。仲景曰：数脉不时见，则生恶疮也。又曰：肺脉数者，生疮也。凡诸疮，脉至洪数，其内必有脓也。

实脉主邪盛，邪气盛则实也。疮疽得此，可下之；若久病虚人，则最忌之，以正不胜邪也。

滑脉多阳，或为热，或为虚。疮疽得此，脓未成者可内消，脓已溃者宜托里，所谓始为热，终为虚也。

散脉为血虚，有表无里也。凡疮毒脓溃之后，脉见洪滑粗散而烦痛不除者难治，以其正气虚、邪气实也。又曰：肢体沉重，肺脉大则毙，谓其浮散无根也。

长脉主阳气充实，伤寒得之，将欲汗解也。长而缓者，胃脉也，百病得之皆愈。故曰长则气治也。

芤脉主阴虚血虚，脓溃后得之为宜，以脉病相应也。

弦脉主肝邪。《疮疽论》曰：弦洪相搏，内寒外热，欲发疮疽也。

紧脉主切痛积癖。凡疮疽得此，则气血留滞，邪结不散，多为痛也。

短脉主虚。经曰：短则气病。以其乏胃气也。疮疡脉短，真气虚也。诸病见之，皆为难治，尤不可攻也。

涩脉主血虚气涩。疮疡溃后得之无妨。

沉脉为阴。疮疡得之，邪气深也。

迟脉主阳气不足。疮疡得之，溃后自愈。

缓脉无邪，长而缓者，百病皆宜。疮疡得此则易愈，以其有胃气也。

弱脉主气血俱虚，形精不足。大抵疮家之脉，凡沉迟濡弱者，皆宜托里。

微脉主虚，真气复则生，邪气胜则死。疮疡溃后，微而和者，将愈也。

细脉主阳衰。疮肿脉细而沉者，里虚而欲变证也。

虚脉空而无力，脉虚则血虚，血虚生寒，阳气不足也。疮疡得之，止宜托里，养血补气也。

软脉少神，元气弱也。凡疮疡之脉，但见虚迟软弱者，悉宜补虚、排脓、托里。

牢脉坚强，阴之亏也。凡瘰疬结肿之类，诊得牢脉者，皆不可内消也。

结促之脉，凡阴衰则促，阳衰则结。大抵结促之脉，由气血俱虚而断续者居多，疮疡得之，多宜托里。然有素禀结促者，又当以有力无力辨其虚实。实者可下，虚者不可不补。

上痈疽脉二十二种，大都微弱虚细迟缓短涩者，必气血皆虚，形精不足，俱当用补用托，不可妄攻，无待言也。即如浮滑弦洪结促等脉，此中最有疑似，亦不得以全实论治。必须详审形证，或攻或补，庶无误也。

齐氏曰：疮疡之证，若不诊候，何以知阴阳勇怯，血气聚散？又曰：脉洪大而数者，实也；细微而数者，虚也。

河间曰：脉沉实者，其邪在脏。浮大者，其邪在表。

立斋曰：痈疽未溃而脉先弱者，何以收敛？

论 证 三


凡疮疡之患，所因虽多，其要惟内外二字；证候虽多，其要惟阴阳二字。知此四者，则尽之矣。然内有出脏者，有出腑者，外有在皮肤者，有在筋骨者，此又其浅深之辨也。至其为病，则无非血气壅滞，营卫稽留之所致。盖凡以郁怒忧思，或淫欲丹毒之逆者，其逆在肝脾肺肾，此出于脏而为内病之最甚者也。凡以饮食厚味、醇酒炙煿之壅者，其壅在胃，此出于腑而为内病之稍次者也。又如以六气之外袭，寒暑之不调，侵入经络，伤人营卫，则凡寒滞之毒其来徐，来徐者，其入深，多犯于筋骨之间，此表病之深者也；风热之毒其来暴，来暴者，其入浅，多犯于皮肉之间，此表病之浅者也。何也？盖在脏在骨者多阴毒，阴毒其甚也；在腑在肤者多阳毒，阳毒其浅也。所以凡察疮疡者，当识痈疽之辨。痈者热壅于外，阳毒之气也，其肿高，其色赤，其痛甚，其皮薄而泽，其脓易化，其口易敛，其来速者其愈亦速，此与脏腑无涉，故易治而易愈也；疽者结陷于内，阴毒之气也，其肿不高，其痛不甚，其色沉黑，或如牛领之皮，其来不骤，其愈最难；或全不知痛痒，甚有疮毒未形而精神先困，七恶叠见者，此其毒将发而内先败，大危之候也。知此阴阳内外，则痈疡之概可类见矣。然此以外见者言之，但痈疡之发，原无定所，或在经络，或在脏腑，无不有阴阳之辨。若元气强则正胜邪，正胜邪则毒在腑，在腑者便是阳毒，故易发易收而易治；元气弱则邪胜正，邪胜正则毒在脏，在脏者便是阴毒，故难起难收而难治。此之难易，全在虚实，实者易而虚者难也，速者易而迟者难也。所以凡察痈疽者，当先察元气以辨吉凶。故无论肿疡溃疡，但觉元气不足，必当先虑其何以收局，而不得不预为之地，万勿见病治病，且顾目前，则鲜不致害也。其有元气本亏而邪盛不能容补者，是必败逆之证；其有邪毒炽盛而脉证俱实者，但当直攻其毒，则不得误补助邪，所当详辨也。

华元化曰：痈疽疮肿之作，皆五脏六腑蓄毒不流，非独因营卫闭塞而发也。其行也有处，其主也有归。假令发于喉舌者心之毒，发于皮毛者肺之毒，发于肌肉者脾之毒，发于骨髓者肾之毒，发于筋膜者肝之毒，发于下者阴中之毒，发于上者阳中之毒，发于外者六腑之毒，发于内者五脏之毒。故内曰坏，外曰溃，上曰从，下曰逆。发于上者得之速，发于下者得之缓。感于六腑者易治，感于五脏则难瘳。又近骨者多冷，近肤者多热。近骨者久不愈，则化成血虫；近肤者久不愈，则传气成漏。成虫则多痒少痛，或先痒后痛；成漏则多痛少痒，或不痒不痛。内虚外实者，多痛少痒。血不止则多死，溃脓则多生。证候多端，要当详治。

伍氏云：痈疽之疾有二十余证，曰：熛发、痼发、石发、岩发、蜂窠发、莲子发、椒眼发、连珠发、竟体发；肠痈内发、脑背发、眉发、腮头发、肺痈瓜瓠发。大率随病浅深，内外施治，不可迟缓。初发如伤寒，脉浮而紧，是其候也。

又曰：五脏六腑俞穴皆在背，凡患疮证有伤脏膜者，多致不救。腑气浮行于表，故痈肿浮高为易治；脏血沉寒主里，故疽肿内陷为难治。

又曰：疖者，节也；痈者，壅也；疽者，沮也。一寸至二寸为疖，三寸至五寸为痈，一尺为疽，一尺至二尺为竟体疽。若脉洪数者难治，脉微涩者易治。初觉宜清热拔毒，已溃则排脓止痛，脓尽则长肌敷痂，当酌轻重顺逆而审治之。

马益卿《痈疽论》曰：人有四肢五脏，一觉一寐，呼吸吐纳，精气往来，流而为营卫，畅而为气色，发而为声音。阳用其形，阴用其精，此人之常数所同也。至其失也，蒸则生热，否则生寒，结则为瘤赘，陷则为痈疽，凝则为疮癣，愤则结瘿，怒则结疽。又五脏不和则九窍不通，六气不和则留结为痈，皆经络涩滞，气血不流，风毒乘之而致然也。

薛立斋曰：疮疡之作，皆由膏粱厚味，醇酒炙煿，房劳过度，七情郁火，阴虚阳辏，精虚气节，命门火衰不能生土，营卫虚弱，外邪所袭，气血受伤而为患，当审其经络受证，标本缓急以治之。

陈良甫曰：外如麻，里如瓜。又曰：外小如钱，内可容拳。


善恶逆顺 四


痈疽证有五善七恶，不可不辨。凡饮食如常，动息自宁，一善也；便利调匀，或微见干涩，二善也；脓溃肿消，水浆不臭，内外相应，三善也；神彩精明，语声清亮，肌肉好恶分明，四善也；体气和平，病药相应，五善也。七恶者，烦躁时嗽，腹痛渴甚，眼角向鼻，泻利无度，小便如淋，一恶也；气息绵绵，脉病相反，脓血既泄，肿焮尤甚，脓色臭败，痛不可近，二恶也；目视不正，黑睛紧小，白睛青赤，瞳子上视，睛明内陷，三恶也；喘粗短气，恍惚嗜卧，面青唇黑，便污，未溃肉黑而陷，四恶也；肩背不便，四肢沉重，已溃青黑，筋腐骨黑，五恶也，不能下食，服药而呕，食不知味，发痰呕吐，气噎痞塞，身冷自汗，耳聋惊悸，语言颠倒，六恶也；声嘶色败，唇鼻青赤，面目四肢浮肿，七恶也。五善者病在腑，在腑者轻；七恶者病在脏，在脏者危也。

齐氏曰：病有证合七恶，皮急紧而如善者；病有证合五善，而皮缓虚如恶者，夫如是，岂浅识之所知哉。然五善并至，则善无加矣；七恶并至，则恶之极矣。凡五善之中，乍见一二善证，疮可治也；七恶之内，忽见一二恶证，宜深惧之。大抵疮疽之发，虚中见恶证者不可救，实证无恶候者自愈。又凡脓溃之后而烦疼不除，诊其脉洪数粗散者难痊，微涩迟缓者易愈，此善恶之证于诊候中亦可知也。若发背脑疽及诸恶疮，别有五逆之证者，白睛青黑而眼小，服药而呕，伤痛渴甚，膊项中不便，音嘶色败者，是为五逆。其余热渴利呕，盖毒气入里，脏腑之伤也，可随证以治之。出
 《外科
 精义
 》，宋
 ·齐德之著
 。

陈氏曰：病有甚而致生，有微而致死。病证难辨死生，何从决乎？答曰：发背溃透内膜者死，未溃内陷，面赤唇黑便污者死。烦闷者不治，溃喉者不治，阴患入腹者不治，入囊者不治，鬓深寸许者不治。颐后一寸三分名锐毒，亦不治。无此者生，流注虽多，疗之必愈。出
 《外科精要
 》，宋
 ·临川陈自明著
 。

《发挥》曰：大抵发背、脑疽、脱疽，肿痛色赤者，乃水衰火旺之色，多可治；若黑若紫，则火极似水之象，乃其肾水已竭，精气枯涸也，决不治；又骨髓不枯，脏腑不败者可治。若老弱患此，疮头不起，或肿硬色夭，坚如牛领之皮，脉更涩，此精气已绝矣，不可治，或不待溃而死；有溃后气血不能培养者亦死。

立斋曰：疮疡之证有五善七恶，善者勿药自愈，恶者乃五脏亏损之证，多因元气虚弱，或因脓水出多，气血亏损；或因汗下失宜，营卫消铄；或因寒凉克伐，血气不足；或因峻厉之治，胃气受伤，以致真气虚而邪气实，外似有余而内实不足。法当纯补胃气，多有可生，不可因其证恶，遂弃而不治。若大渴发热，或泄泻淋闭者，邪火内淫，一恶也，竹叶黄芪汤，血气俱虚，八珍汤加黄芪、麦冬、五味、山茱萸，如不应，佐以加减八味丸煎服。脓血既泄，肿痛尤甚，脓色败臭者，胃气虚而火盛，二恶也，人参黄芪汤，如不应，用十全大补汤加麦冬、五味。目视不正，黑睛紧小，白睛青赤，瞳子上视者，肝肾阴虚而目系急，三恶也，六味丸料；如或阴中有火，加炒山栀、麦冬、五味，如不应，用八珍汤加炒山栀、麦冬、五味。喘粗短气，恍惚嗜卧者，脾肺虚火，四恶也，六君加大枣、生姜，如不应，用补中益气汤加麦冬、五味；心火刑克肺金，人参平肺散；阴火伤肺，六味丸加五味子煎服。肩背不便，四肢沉重者，脾肾亏损，五恶也，补中益气汤加熟地、山药、山茱萸、五味，如不应，用十全大补汤加山茱萸、山药、五味。不能下食，服药而呕，食不知味者，胃气虚弱，六恶也，六君子汤加木香、砂仁，如不应，急加附子。声嘶色败，唇鼻青赤，面目四肢浮肿者，脾肺俱虚，七恶也，补中益气汤加大枣、生姜，如不应，用六君子汤加炮姜，更不应，急加附子，或用十全大补汤加附子、炮姜。腹痛泄泻，咳逆昏愦者，阳气虚，寒气内淫之恶证也，急用托里温中汤，后用六君子汤加附子，或加姜、桂温补。此七恶之治法也。此外更有溃后发热恶寒作渴，或怔忡惊悸，寤寐不宁，牙关紧急，或头目赤痛，自汗盗汗，寒战咬牙，手撒身热，脉洪大，按之如无，或身热恶衣，欲投于水，其脉浮大，按之微细，衣厚仍寒，此血气虚极，传变之恶证也；若手足逆冷，肚腹疼痛，泄利肠鸣，饮食不入，呃逆呕吐，此阳气虚，寒气所乘之恶证也；若有汗而不恶寒，或无汗而恶寒，口噤足冷，腰背反张，颈项强劲，此血气虚极变痉之恶证也。俱急用参、芪、归、术、熟地、附、桂之属救之，间有可生者。宋时齐院令虽尝纂其状而未具其因，皇明陶节庵虽各立一方亦简而未悉，予故补其缺云。

又曰：前证善者，乃五脏未伤，病微邪浅，使能慎起居、节饮食，则勿药自愈；恶者，乃五脏亏损之证，前哲虽云不治，若能补其脾胃，固其根本，多有可生者，岂可以其恶而遂弃之耶？


虚 实 五


齐氏曰：疮疽之证，有脏腑、气血、上下、真邪、虚实不同也，不可不辨。如肿起坚硬脓稠者，疮疽之实也；肿下软漫脓稀者，疮疽之虚也。大便硬，小便涩，饮食如故，肠满膨胀，胸膈痞闷，肢节疼痛，口苦咽干，烦躁多渴，身热脉大，精神闷塞者，悉脏腑之实也；泻利肠鸣，饮食不入，呕吐无时，手足厥冷，脉弱皮寒，小便自利，或小便短少，大便滑利，声音不振，精神困倦，悉脏腑之虚也。凡疮疽肿起色赤，寒热疼痛，皮肤壮热，脓水稠粘，头目昏重者，血气之实也；凡脓水清稀，疮口不合，聚肿不赤，不堪热痛，肌寒肉冷，自汗色夭者，气血之虚也。头痛鼻塞，目赤心惊，咽喉不利，口舌生疮，烦渴饮冷，睡语咬牙者，上实也；精滑不禁，大便自利，腰脚沉重，睡卧不宁者，下虚也。肿焮尤甚，痛不可近，寒热往来，大便秘涩，小便如淋，心神烦闷，恍惚不宁者，邪气之实也；肩项不便，四肢沉重，目视不正，睛不了了，食不知味，音嘶色败，四肢浮肿，多日不溃者，真气之虚也。又曰：邪气胜则实，真气夺则虚。又曰：诸痛为实，诸痒为虚也。又曰：诊其脉洪大而数者，实也；细微而软者，虚也。虚则补之，和其气以托里也；实则泻之，疏利而导其滞也。《内经》曰：血实则决之，气虚则掣引之。又曰：形伤痛，气伤肿。先肿而后痛者，形伤气也；先痛而后肿者，气伤形也。

《精要》曰：凡疮疽肿高痛甚，烦渴饮冷，此病气元气俱有余，宜用清热消毒散、仙方活命饮为主；若肿高痛甚，口干饮热，此病气有余，元气不足，宜用托里消毒散为主；若漫肿微痛，食少体倦，此病气元气俱不足，宜用六君、补中二汤壮其脾胃，则未成者消，已成者溃，已溃者敛矣。

《心法》曰：凡疮口不合，脓水清稀，气血俱虚也；饮食少而难化，脾胃虚寒也；肌体瘦弱，面色瘦黄，胆气不行也。非参、芪、归、术之类不能补，非附子不能助其功。今饮食进少且难消化，属脾胃虚寒。盖脾胃属土，乃命门火虚不能生土而然，不宜直补脾胃，当服八味丸补火以生土也。

立斋曰：疮疡之作，当审其标本虚实、邪正缓急而治之。若病急而元气实者，先治其标；病缓而元气虚者，先治其本；或病急而元气又虚者，必先于治本而兼以治标。大要肿高焮痛，脓水稠粘者，元气未损也，治之则易；漫肿微痛，脓水清稀者，元气虚弱也，治之则难；不肿不痛，或漫肿黯黑不溃者，元气虚甚，治之尤难也。主治之法，若肿高焮痛者，先用仙方活命饮解之，后用托里消毒散；漫肿微痛者，用托里散，如不应，加姜、桂；若脓出而反痛者，气血虚也，八珍汤；不作脓，不腐溃，阳气虚也，四君加归、芪、肉桂；不生肌，不收敛，脾气虚也，四君加地黄、木香；恶寒憎寒，阳气虚也，十全大补加姜、附；晡热内热，阴血虚也，四物加参、术；欲呕作呕，胃气虚也，六君加炮姜；自汗盗汗，五脏虚也，六味丸料加五味子；食少体倦，脾气虚也，补中益气加茯苓、半夏；喘促咳嗽，脾肺虚也，前汤加麦门、五味；欲呕少食，脾胃虚也，人参理中汤；腹痛泄泻，脾胃虚寒也，附子理中汤；小腹痞，足胫肿，脾肾虚也，十全大补汤加山茱、山药、肉桂；泄泻足冷，脾肾虚寒也，前药加桂、附；热渴淋秘，肾虚阴火也，加减八味丸；喘嗽淋秘，肺肾虚火也，补中益气汤、加减八味丸。

又曰：大凡虚怯之人，不必分其肿溃，惟当先补胃气。或疑参、芪满中，间有用者，又加发散败毒，所补不偿所损；又有泥于气质素实或有痰，不服补剂者，多致有误。殊不知疮疡之作，缘阴阳亏损，其脓既泄，则气血愈虚，岂有不宜补者哉！故丹溪曰：但见肿痛，参之脉证虚弱，便与滋补，气血无亏，可保终吉。旨哉斯言。

又曰：气无补法，俗论也，以其为病痞满壅塞，似难于补，不知正气虚而不能运行，则邪气滞而为病。《经》云：壮者气行则愈，怯者弱者则着而为病。苟不用补，气何由而行乎？

浅深辨六


齐氏《精义》曰：疮候多端，欲辨浅深，直须得法。简而论之，则疮疽概举有三：肿高而软者，发于血脉；肿下而坚者，发于筋骨；皮肉之色不变者，发于骨髓。又曰：凡疗疮疽，以手按摇，疮肿根牢而大者，深也；根小而浮者，浅也。又验其人，初生疮之时，便觉壮热恶寒，拘急头痛，精神不宁，烦躁饮冷者，其疮疽必深也；若人虽患疮疽，而起居平和，饮食如故者，其疮浮浅也。恶疮初生，其头如米粟，微似有痛痒，误触破之，即焮展觉有深意，速服犀角升麻汤及漏芦汤通气等药，取通利疏畅，兼用浴毒汤溻溃之类。若浮浅者，贴膏纴求差。以此推之，则深浅之辨，始终之次也。又曰：憎寒壮热，所患必深；肉色不变，发于内也。

曾氏曰：凡痈疽，其脉浮数洪紧，肿焮作痛，身热烦渴，饮食如常，此六腑不和，毒发于外而为痈，其势虽急，投以凉剂，多保全生。其脉沉细伏紧，初发甚微，或无疮头，身不热而内躁，体重烦疼，情绪不乐，胸膈痞闷，饮食无味，此五脏不和，毒蓄于内而为疽，急投五香连翘汤，或神仙截法、蜡矾丸、制甘草汤，防托毒气，免致变证内攻，尤宜当头隔蒜灸。若涂毒药迷其腠理，投凉药虚其真气。故善恶之证，在乎医之工拙耳。或气噫痞塞咳逆，身冷自汗，目瞪耳聋，恍惚惊悸，语言颠倒，皆深恶证也。五善见三则瘥，七恶见四则危；五善并至则善无以加，七恶并臻则恶之极矣。

李氏曰：疽初发一粒如麻豆，发热肿高，热痛色赤，此为外发，势虽炽盛，治得其法，可保其生。若初时不发热，体倦怠，患处如故，数日不肿痛，内脏已坏，虽有卢扁之药，亦未如之何矣。

立斋曰：前证有因元气虚而不能发出者，有因数贴寒药而不发出者，有因攻伐过伤气血而不能发出者，有因热毒内壅而失疏托者，审而治之，多有生者。


总论治法 七


疮疡之治，有宜泻者，有宜补者，有宜发散者，有宜调营解毒者，因证用药，各有所主。《经》曰：形气有余，病气有余，当泻不当补；形气不足，病气不足，当补不当泻。此其大纲也。故凡察病之法，若其脉见滑实洪数，而焮肿痛甚，烦热痞结，内外俱壅者，方是大实之证，此其毒在脏腑，非用硝、黄猛峻等剂荡而逐之，则毒终不解，故不得不下。然非有真实真滞者，不可下，此下之不可轻用也。其有脉见微细，血气素弱，或肿而不溃，溃而不敛，或饮食不加，精神疲倦，或呕吐泄泻，手足常冷，脓水清稀，是皆大虚之侯，此当全用温补，固无疑矣。然不独此也，即凡见脉无洪数，外无烦热，内无壅滞而毒有可虑者，此虽非大虚之证，然察其但无实邪，便当托里养营，预顾元气。何也？盖恐困苦日久，或脓溃之后，不待损而自虚矣，及其危败，临期何能及哉？故丹溪云：痈疽因积毒在脏腑，宜先助胃壮气，以固其本。夫然，则气血凝结者自散，脓瘀已成者自溃，肌肉欲死者自生，肌肉已死者自腐，肌肉已溃者自敛。若独攻其疮，则脾胃一虚，七恶蜂起，其不死者幸矣，即此谓也。其有脉见紧数，发热憎寒，或头痛，或身痛，或四肢拘急无汗，是必时气之不正，外闭皮毛，风热壅盛而为痈肿，此表邪之宜散者也。如无表证，则不宜妄用发散，以致亡阳损卫。故仲景曰：疮家不可汗。此之谓也。其有营卫失调，气血留滞而偶生痈肿，但元气无损，饮食如常，脉无凶候，证无七恶，此其在腑不在脏，在表不在里，有热者清其热，有毒者解其毒，有滞者行其气，所当调营和卫而从平治者也。大都疮疡一证，得阳证而病气形气俱有余者轻，得阴证而形气病气俱不足者重。若正气不足而邪毒有余，补之不可，攻之又不可者危。若毒虽尽去而脾肾已败，血气难复者，总皆不治之证。故临证者，当详察虚实，审邪正，辨表里，明权衡，倘举措略乖，必遗人大害。斯任非轻，不可苟也。

王海藏《元戎》曰：若人气血壅盛，营卫充满，抑遏不行，腐化而为痈者，当泄之，以夺其盛热之气。若人饮食少思，精神衰弱，营卫短涩，寒搏而为痈者，当补之，以接其虚怯之气。丹溪亦曰：肿疡内外皆虚，宜以补接行散为主。

东垣曰：疮疽之发，其受之有内外之别，治之有寒热之异。受之外者，法当托里，以温剂，反用寒药，则使皮毛始受之邪，引入骨髓。受之内者，法当疏利以寒剂，反用温药托里，则使骨髓之病上彻皮毛，表里通溃，共为一疮，助邪为毒，苦楚百倍，轻则危殆，重则死矣。《病机机要》云：内之外者，其脉沉实，发热烦躁，外无焮赤，痛深于内，其邪气深，故宜疏通脏腑以绝其源；外之内者，其脉浮数，焮肿在外，形证外显，恐邪气极而内行，故先宜托里也；内外之中者，外无焮恶之气，内亦脏腑宣通，知其在经，当和营卫也。用此三法之后，虽未即瘥，必无变证，亦可使邪气峻减而易愈。故治疮大要，须明此托里、疏通，和营卫之三法。

陈良甫曰：诸痛痒疮疡，皆属心火。前辈云：痈疽多生于丹石房劳之人。凡人年四十以上，宜先用内托散，次用五香连翘汤，更以骑竹马法，或隔蒜并明灸足三里以发泄其毒。盖邪之所凑，其气必虚，留而不去，其病乃实。故痈疽未溃，则一毫热药断不可用；痈疽已溃，脏腑既亏，一毫冷药亦不可用。尤忌敷贴之药，闭其毫孔。若热渴便闭，脉沉实洪数者，宜用大黄等药以泄其毒，后以国老膏、万金散、黄矾丸、远志酒之类，选而用之。

立斋曰：按前证若热毒蕴于内，大便秘结，元气无亏者，宜用大黄等药泄其热毒。若阴虚阳凑，精虚气怯，脾胃虚弱者，宜用甘温之剂培其本源。若疮不焮肿，不作脓者，虽其未溃，仍须温补；若疮已溃而肿不退，痛不止者，仍宜清凉之剂治之。若病急而元气实者，先治其标；病缓而元气虚者，先治其本；或病急而元气更虚者，必先治本而兼以治标。大抵肿高焮痛，脓水稠粘者，元气未损也，治之则易；漫肿微痛，脓水清稀者，元气虚弱也，治之则难；不肿不痛，或漫肿色黯不溃者，发于阴也，元气虚甚，理所不治。若肿高焮痛者，先用仙方活命饮，后用托里消毒散；漫肿微痛者，宜托里散，如不应，加姜、桂。若脓出而反痛，气血虚也，八珍汤；不作脓，不腐溃，阳气虚也，四君加归、芪、肉桂；不生肌，不收敛，脾气虚也，十全大补加姜、桂；晡热内热，阴血虚也，四物加参、术；欲呕作呕，胃气虚也，六君加炮姜；自汗盗汗，五脏虚也，六味丸加五味子；食少体倦，脾气虚也，补中益气加茯苓、半夏；喘促咳嗽，脾肺虚也，前汤加麦门、五味；欲呕少食，脾胃虚也，人参理中汤；腹痛泄泻，脾胃虚寒也，附子理中汤；小腹痞，足胫肿，脾肾虚弱也，十全大补加山茱、山药、肉桂；泄泻足冷，脾肾虚寒也，前药加桂、附；热渴淋闭，肾虚阴火也，加减八味丸；喘嗽淋闭，肺肾虚火也，补中益气汤、加减八味丸。凡此变证，皆因元气亏损，失于预补所致。

又曰：凡疮疡用药，当审其经络受证、标本虚实以治之，不可泥于热毒内攻，专用寒凉克伐之剂，亏损脾胃气血，多致有误。且以虚弱之人，用峻利之药，则药力未到，胃气先伤，虚虚之祸，有所不免。故凡元气不足者，即治其初患，更当内用参、芪、归、术，温补脾胃，外用桑枝、葱熨，接补阳气，使自消散。

又曰：凡痈疽肿痛初生，便觉脉沉细而烦闷，脏腑弱而皮寒，邪毒猛暴，恍惚不宁，外证深沉者，亦当即用托里散及温热之剂，以从治之。

又曰：前证若发热烦渴，大便秘结者，由邪蓄于内，宜内疏黄连汤以泄内毒。若头痛拘急，发热恶寒者，由邪客于外，宜人参败毒散以散表邪。若肿痛焮赤，发热作渴，此毒气凝于肉里，宜仙方活命饮解散其毒。若食少体倦，发热恶寒，此中气虚弱，宜六君子汤以补脾胃。又曰：大抵证有本末，治有权宜。治其主则末病自退，用其权则不拘于时。泥于守常，必致病势危甚，况杂用攻剂，动损各经乎？罗谦甫云：守常者，众人之见；知变者，智者之事。知常而不知变，因细事而取败者多矣。

凡痈疽实证不可温补，虚证不可凉泻，此大法也。观前条陈良甫曰：凡疮疡未溃，一毫热药断不可用；痈疽已溃，脏腑已亏，一毫冷药亦不可用。又，立斋云，若肿焮痛甚，烦躁脉大，寒热往来，大便秘结，小便涩痛，心神愦闷，皆邪热之证。凡辛热之剂，不但肿疡不可用，虽溃疡亦不可用也。此固然矣。然二公已道其半，犹未尽也。余续之曰：凡痈疽阴盛阳衰者，但见体虚脉弱，阳气无权等证，则凡苦寒之剂，非惟溃疡不可用，即肿疡亦不可用也。又若阴邪凝结之毒，非用温热，何以运行？而陈氏谓肿疡不可用热药，恐不可以概言也。


败 毒 八


《外科枢要》曰：疮疡之证，当察经之传受，病之表里，人之虚实而攻补之。假如肿痛热渴，大便秘结者，邪在内也，疏通之；焮肿作痛，寒热头疼者，邪在表也，发散之；焮肿痛甚者，邪在经络也，和解之；微肿微痛而不作脓者，气血虚也，补托之；漫肿不痛，或不作脓，或脓成不溃者，气血虚甚也，峻补之；色黯而微肿微痛，或脓成不出，或腐肉不溃，阳气虚寒也，温补之。若泥其未溃而概用败毒，复损脾胃，不惟肿者不能成脓，而溃者亦难收敛，七恶之证蜂起，多致不救。马益卿曰：肿疡内外皆壅，宜以托里表散为主，如欲用大黄，宁无孟浪之非；溃疡内外皆虚，宜以托里补接为主，如欲用香散，未免虚虚之失，治者审之。

托 里 九


齐德之曰：凡疮疽、丹肿、结核、瘰疬，初觉有之，即用内消之法。经久不除，血气渐衰，肌寒肉冷，脓汁清稀，毒气不出，疮口不合，聚肿不赤，结核无脓，外证不明者，并宜托里。脓未成者，使脓早成，脓已溃者，使新肉早生。血气虚者，托里补之，阴阳不和，托里调之。大抵托里之法，使疮无变坏之证。凡为疮医，不可一日无托里之药。然而寒热温凉，烦渴利呕，临证宜审其缓急耳。

马益卿曰：痈疽因积毒在脏腑，当先助胃壮气，使根本坚固，次以行经活血药为佐，参以经络时令，务使毒气外泄。治之早者，可以内消。此托里之旨也。

立斋曰：大凡疮疡之作，由胃气不从；疮疡之溃，由胃气腐化；疮疡之敛，由胃气营养。余尝治初结未成脓者，托而散之；已成欲作脓者，托而腐之；脓成未溃者，托而开之；脓已溃者，托而敛之。东垣云：脾为仓廪之官，胃为水谷之海，主养四旁，以生血气，故胃气乃生发之源，为人身之本。厥有旨哉。

论汗下十


仲景治伤寒，有汗、吐、下三法；东垣治疮疡，有疏通、托里、和营卫之三法。用之得宜，厥疾瘳矣。假如疮疡肿硬木闷，烦热便秘，脉沉而实，其邪在内，当先疏其内以下之；焮肿作痛，便利调和，脉浮而洪，其邪在表，当先托其里以汗之。仲景曰：疮家虽身体疼痛，不可发汗，汗之则发痉。苟不详审而妄为汗下，以致血气亏损，毒反延陷，少壮者难以溃敛，老弱者多致不救。见《外科枢要》

罗谦甫云：丁巳岁冬月，予从军曹州，有牛经历者，病头目赤肿，耳前后尤甚，疼痛不可忍，发热恶寒，牙关紧急，涕唾稠粘，饮食难下，不得安卧。一疡医于肿上砭刺四五百针，肿亦不减，其痛益甚，莫知所由。予往诊视，其脉浮紧，按之洪缓。此证乃寒覆皮毛，郁遏经络，热不得散，聚而为肿。经云：天寒则地冻水冰，人气在身中，皮肤致密，腠理闭，汗不出，气血强，肉坚涩。当是之时，善行水者，不能往冰；善穿地者，不能凿冻；善用针者，亦不能取四厥。必待天温冻解，而后水可行，地可穿，人脉亦犹是也。又云：冬月闭藏，用药多而少针石也，宜以苦温之剂温经散寒，其病自己。所谓寒致腠理，以苦发之，以辛散之也。遂用托里温经汤，依方饵之，以薄衣覆其首，以厚被覆其身，卧于暖处，使经血温，腠理开，寒气散，阳气升，大汗出后，肿减八九；再服则去麻黄、防风，加连翘、鼠粘子，肿痛悉愈。经言汗之则疮已，信哉斯言。

或云：仲景言疮家虽身痛，不可发汗，其理何也？余曰；此说乃营气不从，逆于肉理，而生疮肿，作身疼痛，非外感寒邪之病，故戒之以不可发汗，汗之则成痉也。又问：仲景言鼻衄者不可发汗，复言脉浮紧者，当以麻黄汤发之，衄血自止。所说不同，其故何也？予曰：此正与疮家概同。夫人身血之与汗，异名而同类。夺汗者无血，夺血者无汗。今衄血妄行，为热所逼，更发其汗，是反助热邪，重竭津液，必变凶证，故不可汗。若脉浮则在表，脉紧则在寒，寒邪郁遏，阳不得伸，热伏营中，迫血妄行，上出于鼻，故当用麻黄汤散其寒邪，使阳气得舒，其血自止，又何疑焉？或者叹曰：知其要者，一言而终；不知其要，流散无穷。洁古之学，可谓知其要者矣。

东垣云：疮疡有因风热外郁，其人多怒，其色赤，其肿高，结硬而痛，其脉洪紧而弦，是邪客于血脉之上、皮肤之间，故发其汗而通其营卫，则邪气去矣。又曰：疮疡诸病，凡面赤者，虽伏大热，禁不得攻里，攻里则下利。此以阳邪怫郁在经，宜发表以去之，故曰火郁则发之。虽大便数日不见，宜多攻其表，以发散阳气，少加润燥之药以润之；如见风脉风证，只宜用风药发表，风邪解则大便自通也。若只干燥闭涩，止宜润之，切不可下也。但疮疡郁冒，俗呼昏迷是也，宜汗之则愈。

初虞世云：凡痈疽始作，须以大黄等药亟转利之，勿以困苦为念。与其溃烂而死，不若利之而死，况有生道哉！古人立法，率用五香连翘、漏芦等药，贫乏者单煮大黄汤以利之。至于脓溃，乃服黄芪等药以排脓，《千金》、《外台》备矣。世以疮发于外，不行转利而死者多矣。

立斋曰：按前证，若肿高焮痛，脏腑闭结，属内外俱实者，当用前药泻之；若漫肿微痛，脏腑不实，属内外俱虚者，当用内托补之。若患肿无头，肉色不变，当助胃壮气，令其内消。若疼痛不止，焮肿不消，当用人参黄芪汤以托里排脓。若饮食少思，肌肉不生，当用参芪托里散以补养脾胃。

立斋曰：王德之患发背，脉浮数，按之则涩，大便五六日不行，腹不加胀。余曰：邪在表不在里，但因气血虚，饮食少，故大便不行，非热结也，宜生气血为主。彼不信，以为积毒在内，仍用大黄.遂连泻不止，更加发热呃逆，饮食不进而死。其子曰：泻亦能为害乎？余曰：服利药而利不止者死。不当泻而强泻，令人洞泄不禁者死。下多亡阴者死。曰：疮疡乃积毒在脏，若不驱逐，何以得解？余曰：疮疡虽积毒在脏腑，治法先当助胃气，使根本坚固，参以行经活血时宜之药，非宜妄用大黄也。今其病在表，而反以峻利之剂重夺其阴，其可乎哉？故曰：表病里和而反下之，则中气虚，表邪乘虚而入，由是变证百出。虽云脉浮数者邪在表，当用托里复煎散，然其间黄芩、苍术亦不敢妄用；脉沉实者邪在里，当用内疏黄连汤，然其中大黄、槟榔亦不敢妄用。况浮数涩主气血皆虚，且邪既在表，而反用峻剂，重伤其里，诛伐无过，不死何俟？

愚谓疮肿之属表邪者，惟时毒、丹毒、斑疹，及头面颈项上焦之证多有之。察其果有外邪，而脉见紧数，证有寒热者，方宜表散。然散之之法，又必辨其阴阳盛衰，故或宜温散，或宜凉散，或宜平散，或宜兼补而散，或宜解毒而散，此散中自有权宜也。又如里证用下之法，则毒盛势剧者大下之，滞毒稍轻者微下之，营虚便结而毒不解者，养血滋阴而下之，中气不足而便结壅滞者，润导而出之。凡此皆通下之法，但宜酌缓急轻重而用得其当耳。故必察其毒果有余，及元气壮实，下之必无害者，方可用下，否则不但目前，且尤畏将来难结之患。是以表证不真者不可汗，汗之则亡阳；里证不实者不可下，下之则亡阴。亡阴亦死，亡阳亦死，医固可以孟浪乎！


论灸法十一


王海藏曰：疮疡自外而入者，不宜灸；自内而出者，宜灸。外入者托之而不内，内出者接之而令外。故经曰：陷者灸之。灸而不痛，痛而后止其灸。灸而不痛者，先及其溃，所以不痛，而后及良肉，所以痛也。灸而痛，不痛而后止其灸。灸而痛者，先及其未溃，所以痛，而次及将溃，所以不痛也。

李氏云：治疽之法，灼艾之功胜于用药，盖使毒气外泄。譬诸盗入人家，当开门逐之，不然则入室为害矣。凡疮初发一二日，须用大颗独蒜，切片三分厚，贴疽顶，以艾隔蒜灸之，每三壮易蒜，疮溃则贴神异膏。如此则疮不开大，肉不坏，疮口易敛，一举三得，此法之妙，人所罕知。若头顶见疽，则不可用此法。《五府极观
 碑
 》载


又曰：凡患背疽漫肿无头者，用湿纸贴肿外，但一点先干处，乃是疮头。可用大蒜十颗，淡豆豉半合，乳香钱许，研烂置疮上，铺艾灸之，痛否皆以前法为度。

陈氏曰：脑为诸阳之会，颈项近咽喉，肾俞乃致命之所，皆不可灼艾。

伍氏曰：凡用蒜饼灸者，盖蒜味辛温有毒，主散痈疽，假火势以行药力也。有只用艾炷灸者，此可施于顽疽痼发之类。凡赤肿紫黑毒甚者，须以蒜艾同灸为妙。又曰；凡治疽痈、发背、疔疮，若初灸即痛者，由毒气轻浅；灸而不痛者，乃毒气深重。悉宜内服追毒排脓，外傅消毒之药。大抵痈疽不可不痛，又不可大痛闷乱，不知痛者难治。又曰：凡隔蒜灸者，不论壮数，则邪无所容而真气不损。但头项见疮，宜用骑竹马法，及足三里灸之。

《千金》云：痈疽始作，或大痛，或小痛，或发如米粒，即便出脓，宜急断口味，利去其毒。用骑竹马灸法，或就患处灼艾，重者四面中央总灸一二百壮，更用敷药，其效甚速。

立斋云：夫疮疡之证，有诸中必形诸外。在外者引而拔之，在内者疏而下之，灼艾之功甚大，若毒气郁结，瘀血凝滞，轻者或可药散，重者药无全功矣。东垣曰：若不针烙，则毒气无从而解，是故善治毒者，必用隔蒜灸，舍是而用苦寒败毒等剂，其壮实内热者或可，彼怯弱气虚者，未有不败者也。又有毒气沉伏，或年高气弱，或服克伐之剂，气益以虚，脓因不溃者，必假火力以成功。大凡蒸灸，若未溃则拔引郁毒，已溃则接补阳气，祛散寒邪，疮口自合，其功甚大。尝治四肢疮疡，气血不足者，只以前法灸之皆愈。疔毒甚者尤宜灸，盖热毒中隔，内外不通，不发泄则不解散。若处贫居僻，一时无药，则用隔蒜灸法尤便。每三壮一易蒜片，大概以百壮为度。用大蒜取其辛而能散，用艾炷取其火力能透，如法灸之，必疮发脓溃，继以神异膏贴之，不日自愈。一能使疮不开大，二内肉不坏，三疮口易合，见效甚神。丹溪云：惟头为诸阳所聚，艾壮宜小而少。曹工部发背已十八日，疮头如粟，疮内如锥，痛极，时有闷瞀，饮食不思，气则愈虚。以大艾隔蒜灸十余壮，尚不知而痛不减，遂明灸二十余壮，内疮悉去，毒气大发，饮食渐进。更以大补药及桑木燃灸，瘀肉渐溃。刘贯卿足患疔疮已十一日，气弱，亦灸五十余壮，更以托里药而愈。黄君腿痈，脓清脉弱，一妇臂结一块，已溃，俱不收敛，各灸以豆豉饼，更饮托里药而愈。一男子胸肿一块，半载不消，令明灸百壮方溃，与大补药不敛，复灸以附子饼而愈。一男子患发背，疮头甚多，肿硬色紫，不甚痛，不腐溃，以艾铺患处灸之，更以大补药，数日，死肉脱去而愈。陈工部患发背已四五日，疮头虽小，根畔颇大，以隔蒜灸三十余壮，其根内消，惟疮头作脓，数日而愈。余丙子年，忽恶心，大椎骨甚痒，须臾臂不能举，神思甚倦。此夭疽，危病也，急隔蒜灸之，痒愈甚，又明灸五十余壮，痒遂止，旬日而愈。《精要》云；灸法有回生之功。信矣！薛案


史氏引证曰：疡医常器之于甲戊年诊太学史氏之母，云：内有蓄热，防其作疽。至辛巳六月，果背胛微痒，疮粒如黍，灼艾即消。隔宿复作，用膏药覆之，晕开六寸许，痛不可胜，归咎于艾。适遇一僧，自云：病疮甚危，尝灸八百余壮方苏。遂用大艾壮如银杏者，灸疮头及四傍各数壮，痛止，至三十余壮，赤晕悉退；又以艾作团如梅杏大者四十壮，乃食粥安寝，疮突四寸，小窍百许，患肉俱坏而愈。立斋曰：灼艾之法，必使痛者灸至不痛，不痛者灸至痛，则毒必随火而散，否则非徒无益而反害之。

愚意痈疽为患，无非血气塞滞，留结不行之所致。凡大结大滞者，最不易散，必欲散之，非藉火力不能速也，所以极宜用灸。然又有孙道人神仙熏照方，其法尤精尤妙。若毒邪稍缓，邪深经远而气有不达，灸之为良；若毒邪炽盛，其势猛疾而垂危者，则宜用熏照方，更胜于灸也。

脓针辨十二


齐氏曰：若发肿都软而不痛者，血瘤也；发肿日渐增长而不大热，时时牵痛者，气瘤也。气结微肿，久而不消，后亦成脓，此是寒热所为也。留积经久，极阴生阳，寒化为热，以此溃者，必多成瘘，宜早服内塞散以排之。又凡察痈疽，以手掩其上，太热者，脓成自软也；若其上薄皮剥起者，脓浅也；其肿不甚热者，脓未成也。若患瘰疬结核，寒热发渴，经久不消，其人面色痿黄者，被热上蒸，已成脓也。至于脏腑肠胃内疮内疽，其疾隐而深藏，目既不见，手不能近，所为至难，但以诊脉而辨之亦可知也。有患胃脘痈者，当候胃脉。胃脉者，人迎也。其脉沉数，气逆则甚，甚则热聚胃口而胃脘为痈也。若其脉洪数者，脓已成也；设脉迟紧，虽脓未就，已有瘀血也，宜急治之，不尔，则邪气内攻，腐烂肠胃，不可救也。又《肺痈论》曰：始萌时可救，脓成即死，不可不慎也。久之咳脓如粳米粥者不治，呕脓而止者自愈也。又《肠痈论》曰：或绕脐生疮，脓从疮出者，有出脐中者，惟大便下脓血者，自愈也。

伍氏曰：疮肿赤色，按之色不变者，此脓已成也。按之随手赤色者，其亦有脓也。按之白色，良久方赤者，此游毒已息，可就赤白尽处灸断，赤肿自消。凡痈疽以手按之，若牢硬，未有脓也；若半软半硬，已有脓也。又按肿上不热者为无脓，热甚者为有脓，宜急破之。

立斋曰：疮疡之证，毒气已结者，但可补其气血，使脓速成。脓成者，当验其生熟浅深，视其可否，针而去之，不可论内消之法。小按便痛者，脓浅也；大按方痛者，脓深也。按之不复起者，脓未成也；按之即复起者，脓已成也。脓生而用针，气血既泄，脓反难成；脓熟而不针，则腐溃益深，疮口难敛。若疮深而针浅，内脓不出，外血反泄；若疮浅而针深，内脓虽出，良肉受伤。若元气虚弱，必先补而后针，勿论尻神，其脓一出，诸证自退。若脓出而反痛，或烦躁呕逆，皆由胃气亏损也，宜急补之。若背疮热毒炽盛，中央肉黯，内用托里壮其脾胃，外用乌金膏涂于黯处，其赤处渐高，黯处渐低，至六七日间，赤黯分界，自有裂纹如刀划然，黯肉必渐溃矣，当用铍针利剪，徐徐去之，须使不知疼痛，不见鲜血为妙。若虽有裂纹，脓未流利，及脓水虽出而仍痛者，皆未通于内，并用针于纹中引之。若患于背胛之间，凡人背近脊处并胛皮里有筋一层，患此处者，外皮虽破，其筋难溃，以致内脓不出，令人胀痛苦楚，气血转虚，变证百出。若待自溃，多致不救。必须开之引之，兼以托里。常治此证，以利刀剪之，尚不能去，似此坚物，待其自溃，不反甚乎？此非气血壮实者，未见其能自溃也。若元气虚弱而误服克伐，患处不痛，或肉将死，急须温补脾胃，亦有生者。后须纯补之药，庶可收敛。若妄用刀针，去肉出血，则气血愈虚愈伤矣，何以生肌收敛乎？大凡疮疡脓血既溃，当大补血气为先，须有他证，当以末治。又曰：凡疮不起者，托而起之；不成脓者，补而成之。使不内攻，脓成而及时针之，不数日即愈矣。常见患者皆畏针痛而不肯用，又有恐伤肉而不肯用，殊不知疮虽发于肉薄之所，若其脓成必肿高寸余，疮皮又厚分许，用针深不过二分，若发于背必肿高二三寸，入针止于寸许，况患处肉既已坏，何痛之有？何伤之虑？凡怯弱之人，或患附骨等疽，待脓自通，以致大溃不能收敛，气血沥尽而已者为多矣。又曰：凡疮既成脓，皮肤不得疏泄，昧者待其自穿，殊不知少壮而充实者，或能自解。若老弱之人，气血枯槁，或兼攻发太过，不行针刺，脓毒乘虚内攻，穿肠腐膜，鲜不误事。若毒结四肢，砭刺少缓，则腐溃深大，亦难收敛。毒结于颊项胸腹紧要之地，不问壮弱，急宜针刺，否则难治。如沈氏室、黄上舍等，皆以此而殁者多矣。大抵疮疡之证，感有轻重，发有深浅。浅者肿高而软，发于血脉；深者肿下而坚，发于筋骨。然又有发于骨髓者，则皮肉不变。故古人制法，浅宜砭而深宜刺，使瘀血去于毒聚之始则易消，若脓成之时，气血壮实者或自出，怯弱者不行针刺，鲜有不误。凡疮疡透膜，十无一生，虽以大补药治之，亦不能救，此可为待脓自出之戒也。故东垣云：毒气无从而解，脓瘀无从而泄，过时不烙，反攻于内，内既消败，欲望其生，岂可得乎？兹举一二，以告同道，并使患者知所慎云。又曰：凡患疮疽，虽因积热所成，若初起未成脓，脉洪数，乃阴虚阳亢之证。若脓溃于内，不得发泄于外，身必发热，故脉见洪数，乃疮疽之病进也。脓既去，则当脉静身凉，肿消痛息，如伤寒表证之得汗也。若反发热作渴，脉洪数者，此真气虚而邪气实，死无疑矣。又曰：若治元气不足之证，即其初患，便当内用参、芪、归、术温补脾胃，外用桑枝、葱熨接补阳气，使自消散。若久而不能成脓者，亦用前二法补助以速之。若脓既成而不溃，用艾于当头灸数炷以出之，却服十全大补汤。


论针法十三


上古有砭石之制，《内经》有九针之别，制虽不同，而去病之意则一也。且疮疡一科，用针为贵，用之之际，虽云量其溃之浅深，尤当随其肉之厚薄。若皮薄针深，则反伤良肉，益增其溃；肉厚针浅，则脓毒不出，反益其痛，用针者可不慎哉？至于附骨疽、气毒、流注，及有经久不消，内溃不痛者，宜燔针开之。若治咽喉之患，当用三棱针。若丹瘤及痈毒四畔焮赤，疼痛如灼，宜用砭石去血，以泄其毒，则重者减，轻者消。如洪氏室患腹痈，脓胀闷瞀，以卧针刺脓出即苏。一人患囊痈，脓熟肿胀，小便不利，几殆，急针之，脓水大泄，气通而愈。大抵用针之法，迎而夺之，顺而取之，所谓不治已成治未成，正此意也。今之患者，或畏针而不用，医者又徇患者之意而不针，遂至脓巳成而不得溃，或得溃而所伤已深矣，卒之夭枉者十常八九，亦可悲矣。见
 《外科心法
 》

经曰：天温日明，则人血淖溢而卫气浮，故血易泻，气易行；天寒日阴，则人血凝涩而卫气沉。是以因天时而调血脉也。故凡遇天寒水冰，或阴气凝滞之时，欲行针刺，则先当温衣覆盖，或以艾叶炒热，或热盐热衣类先熨其处，务令血脉温和而后刺之，则血泻气行，其病立已。若血寒脉涩，遽而用针，则邪毒不泻，徒伤良肉，反以益其病也。

立斋曰：凡元气虚弱者，必当补助脾胃，禁用刀针。若妄用之而去肉去血，使阳随阴散，是速其危也。

薛案曰：四明有屠寿卿者，当门齿忽如所击，痛不可忍，脉洪大而弦。余曰：弦洪相搏，将发疮毒也。先用清胃散加白芷、银花、连翘，一剂痛即止。至晚，鼻上发一疮，面肿黯痛，用前药加犀角一剂，肿至两额，口出秽气，脉益洪大，恶寒内热，此毒炽血瘀，药力不能敌也。乃数砭患处，出紫血，服犀角解毒之药。翼日，肿痛尤甚，又砭患处与唇上，并刺口内赤脉，各出毒血，再服前药，至数剂而愈。

用针勿忌尻神 十四


立斋曰：针灸之法，有太乙人神，周身血忌，逐年尻神，逐日人神，而其穴有禁针禁灸之论，犯者其病难瘳，理固然也。但疮疡气血已伤，肌肉已坏，急宜迎而夺之，顺而取之，非平人针灸之比，何忌之有？《外科精义》云：疮疡之证，毒气无从而解，脓瘀无从而泄，反攻于内，内既消败，欲望其生，岂可得乎？危恶之证，发于致命之所，祸在反掌。腹痈囊痈，二便不通，胸腹胀闷，唇疔喉癣，咽喉肿塞，其祸尤速，患者审之。

邻人苏子遇之内，左手指患疔麻痒，寒热恶心，左半体皆麻，脉数不时见。余曰：凡疮不宜不痛，不宜大痛，烦闷者不治，今作麻痒，尤其恶也。用夺命丹二服，不应，又用解毒之剂，麻痒始去，乃作肿痛。余曰：势虽危，所喜作痛，但毒气无从而泄。欲针之，适值望日，其家俱言尻神，不从。势愈肿甚，余强针之，诸证顿退，又用解毒之剂，其疮乃愈。薛案


围 药 十五


《内经》云：五脏不和则七窍不通，六腑不和则留结为痈。又云：形伤痛，气伤肿。此以脏腑不和而疮发于外也明矣。若涂贴寒凉，岂能调和脏腑，宣通气血耶？若其肿痛热渴，脉滑数而有力，证属纯阳者，宜内用济阴汤，外用抑阳散，则热毒自解，瘀滞自散。若似肿非肿，似痛非痛，似溃不溃，似赤不赤，脉洪数而无力，属半阴半阳者，宜内用冲和汤，外用阴阳散，则气血自和，瘀滞自消。若微肿微痛，或色黯不痛，或坚硬不溃，脉虽洪大，按之微细软弱，属纯阴者，宜内服回阳汤，外敷抑阴散，则脾胃自健，阳气自回也。丹溪曰：敷贴之剂，应酬轻小热证耳，若不辨其阴证阳证之所由分，而妄敷寒凉之剂，则迷塞腠理，凝滞气血，毒反内攻而肉反死矣。况运气得寒则不健，瘀血得寒则不散，败肉得寒则不溃，新肉得寒则不生，治者审焉。见
 《外科枢要
 》

立斋曰：大抵疮之起发溃敛，皆血气使然，各人元气虚实不同，有不能发出而死者，有发出不能成脓而死者，有成脓不能腐溃而死者，有腐溃不能收敛而死者。敷贴之法，但可应酬轻小之证耳，若血气已竭，其患必死，不但敷贴不效，且气血喜温而恶寒，腠理喜通而恶塞，气血因而愈滞，肿患因而愈盛，邪气因而愈深，腐溃因而愈大，怯弱之人取败多矣。况疮疡乃七情相火，或食膏粱，或饵金石，以伤阴血，阳盛阴虚，受病于内而发于外，若不别气分血分，阴阳虚实，腐溃浅深，即服药尚有不能保生者，可敷贴而已乎？

施二守项右患一核，用凉药敷贴，颈皆肿。又敷之，肿胤胸腋，冷应腹内，不悟凉药所致，尚以为毒盛，形体困惫，自分不起，延余治之。见其敷药处热气如雾，急令去药，良久疮色变赤，刺出脓血，用托里药而愈。张侍御发背，专用敷药，疮黯不起，胸膈闷气，不能呼吸，自分不治，余用辛温托里药而愈。一男子臀痈腐溃，肌肉不生，用药敷之，肌肉四沿反硬。予诊之，脉涩而弱，此气血俱虚，不能营于患处，故敷凉药反硬，乃血气受寒凝结而非毒也，用大补药而愈。一男子患胸疽，肿高作痛，肿处敷药，痛虽止而色变黯，肿外作痛，仍敷之，肉色亦黯，喉内作痛。不悟此为凉药所误，反尽颈敷之，其颈皆溃而死。一男子因怒，左胁肿一块，不作痛，脉涩而浮。余曰：此肝经邪火炽盛，而真气不足为患，宜培养血气为主。彼以草药敷贴，遂致不救。王安人发背，正溃时欲速效，敷以草药，即日而死。张宜人年逾六十，患发背三日，肉色不变，头如粟许，肩背肿，脉洪数，寒热饮冷。予以人参败毒散二剂，及隔蒜灸五十余壮，毒大发，背始轻。再用托里药，渐溃，因血气虚甚而作渴，用参、芪、归、熟等药而渴亦止。彼欲速效，乃自用草药罨患处，毒气复入，遂不救。薛案


凡痈疡肿痛，宜用围药敷治者，惟降痈散为第一，无论阴毒阳毒，皆所宜也。


腐 肉 十六


齐德之曰：夫疮疡生于外，皆由积热蕴于内。《内经》谓血热肉败，荣卫不行，必将为脓，留于节腠，必将为败。盖疮疽脓溃之时，头小未破，疮口未开，或毒气未出，疼痛难忍，所以立追蚀腐溃之法，使毒气外泄而不内攻，恶肉易去，好肉易生也。若纴其疮而血出不止者，则未可纴，于疮上掺追蚀之药，待其熟，可纴方纴。若纴其疮而痛应心根者，亦不可强纴之，误触其疮，焮痛必倍，变证不无，不可不慎也。若疮疖脓成未破，于上薄皮剥起者，即当用破头代针之剂安其上，以膏贴之，脓出之后，用搜脓化毒之药，取效如神矣。若脓血未尽，便用生肌敛疮之剂，欲其早愈，殊不知恶肉未尽，其疮早合，后必再发，不可不慎也。

立斋曰：疮疡之证，脓成者当辨其生熟浅深，肉死者当验其腐溃连脱。余尝治脉证虚弱者，用托里之药，则气血壮而肉不死；脉证实热者，用清热之剂，则毒气退而肉自生。凡疮聚于筋骨之间，肌肉之内，皆因血气虚弱，用十全大补汤壮其脾胃，则未成者自散，已成者自溃，又何死肉之有？若不大痛，或不痛，或不赤，或内脓不溃，或外肉不腐，乃血气虚弱，宜用桑枝灸，及十全大补加姜、桂壮其阳气，则四畔即消，疮头即腐，其毒自解，又何待于针割！若脾胃虚弱，饮食少思，用六君倍加白术壮其营气，则肌肉受毒者自溃，已死者自话，

已溃者自敛。若初起或因克伐，或犯房事，以致色黯而不痛者，乃阳气脱陷，变为阴证也，急用参附汤温补回阳，亦有可生。又曰：夫腐肉者，恶肉也。大凡痈疽疮肿溃后，若有腐肉凝滞者，必取之，乃推陈致新之意。若壮者筋骨强盛，气血充溢，真能胜邪，或自去，或自平，不能为害。若年高怯弱之人，血液少，肌肉涩，必迎而夺之，顺而取之，是谓定祸乱以致太平，设或留而不去，则有烂筋腐肉之患。如刘大尹、汪夫人，取之及时，而新肉即生，得以全愈。金工部、郑挥使，取之失期，大溃而毙。予尝见腐肉既去，虽少壮者，不补其气血尚不能收敛；若怯弱者，不取恶肉，不补血气，未见其生也。故古人曰：坏肉恶于狼虎，毒于蜂虿，缓去之则能贼性命，信哉！又曰：疮疡之证，若毒气已结，肿赤炽盛，中央肉死黯黑者，内用托里健脾之剂，外用乌金膏涂之，则黯处渐低，赤处渐起，至六七日间，赤黯之界，自有裂纹如刀划状，其黯渐溃。若用铍针利剪徐去犹好，须使不知疼痛，不见鲜血为善。若脓未流利，宜用针于纹中引之；若脓水已出，肿痛仍作，乃内筋间隔，亦用针引之。若元气虚弱，误服克伐之剂，患处不痛，或肉死不溃者，急温补脾胃，亦有复生者。后须纯补脾胃，庶能收敛。此则不可妄用针刀，若误用之，以去肉出血，使阳随阴散，是速其危也。

论外通用方

针头散外一四四
 　去腐管


代针膏外一四五
 　溃头


透骨丹外一四三
 　溃头


猪蹄汤外一二五
 　洗腐


舍时从证 十七


立斋曰：《经》云诸痛痒疮，皆属于心。若肿赤烦躁，发热大痛，饮冷便秘作渴，脉洪数实者，为纯阳，虽在严冬之时，必用大苦寒之剂以泻热毒；若不肿不痛，脉细皮寒，泻利肠鸣，饮食不入，呕吐无时，手足厥冷，是为纯阴，虽在盛暑之时，必用大辛温热之剂以助阳气，不拘严寒盛暑，但当舍时从证。若微肿微痛，似溃不溃，时出清脓者，为半阴半阳，宜用辛热之剂温补胃气，此亦治阴阳法也。经曰：用寒远寒，用热远热。有假者反之。虽违其时，必从其证，若执常法，无不误矣。壬午仲冬，金台一男子患腹痛，误服干姜理中丸，即时口鼻出血，烦躁发狂，入井而死。辛卯冬，一吏患伤寒，误服附子药一盅，下咽发躁，奔走跌死。夫盛暑之际，附子、姜、桂三药并用，连进三四剂无事，严冬时令，三药单用一味，止进一剂者即死，可见罗谦甫先生有舍时从证、权宜用药之妙。余宗此法，凡冬间疮证，如脉沉实洪数，大便秘，疮焮痛，烦躁，或饮冷不绝者，即用硝、黄、芩、连之剂攻之。虽在夏令，而脉见虚弱或浮大，疮不溃，脓清稀，恶寒饮者，即用姜、桂、参、芪之剂补之。如脉见沉细，疮不溃不痛，作呃逆，手足冷，大便不实，或泻利，或腹痛，更加附子，皆获大效。眛者反以为非，惑乱患人，恪守常法，必使冬用温热，夏用清凉，以致误人，深可哀也薛按
 。至元壬午五月二十八日，王伯禄年逾五旬有七，右臂膊肿甚，上至肩，下至手指，色变皮肤凉，六脉沉细而微，此乃脉证俱寒。余举疡医孙彦和视之，曰：此乃附骨痈，开发已迟。以燔针启之，脓清稀解，次日，肘下再开之，加呃逆不绝。彦和与丁香柿蒂散两剂，稍缓。次日，呃逆尤甚，自利，脐腹冷痛，腹满，饮食减少，时发昏愦。于左乳下黑尽处灸二七壮，又处托里温中汤，用干姜、附子、木香、沉香、茴香、羌活等药，[image: ]
 咀一两半欲与服。或者曰：诸痛痒疮疡，皆属心火。又当盛暑之时，用干姜、附子可乎？予应之曰：理所当然，不得不然。《内经》曰：脉细皮寒，泻利前后，饮食不入，此谓五虚。况呃逆者，胃中虚寒故也。诸痛痒疮疡皆属心火，是言其定理也，此证内外相反，须当舍时从证，非大方辛热之剂急治之，则不能愈也。遂投之，诸证悉去，饮食倍进，疮势温，脓色正。彦和复用五香汤数服，后月余平复。噫！守常者，众人之见；知变者，知者之能。知常不知变，因细事而取败者，亦多矣，况乎医哉！见罗氏
 《卫生宝鉴
 》

愚意罗先生以舍时从证之法垂训后人，诚百世不磨之要道也。但时之迁变，本所难知，而证之幽显，尤不易识。何也？盖常人之所谓时者，春夏秋冬之时也，岁岁时常之主气也，谁不得而知之？而不知五六周环，则长夏有寒淫之令，三冬有炎暑之权，此则虽若舍时，而实以从时，昧者固能知此乎？又如察证之法，则凡脉细皮寒，泄泻厥冷之类，是皆已见之寒证也，又谁不得而知之？不知其来有源，其甚有渐，即诸证未见之前，而本来已具，此际便难错认，使必待焦头烂额，而后曲突徒薪，则已晚矣。此罗先生之所以明已然，而余则更为虑未然，盖恐人之见之迟而无及于事也。虽然，余常见今人之于已然者尚不能见，而复欲其见未然，诚哉迂矣！然余慨然之念，则不能不道其详，而深望于知音者。


阳气脱陷 十八


立斋曰：疮疡阳气脱陷，或因克伐之剂，或因脓血大泄，或因吐泻之后，或因误以入房。大凡溃后劳后，元气亏损，或梦遗精脱，或脉数便血，或外邪乘虚而入，以致发热头痛，小便淋涩，或目赤烦喘，气短头晕，体倦热渴，意欲饮水投水，身热憎寒，恶衣，扬手掷足，腰背反张，郑声自汗，脉浮洪大，此无根虚火之假热证也。若畏寒头痛，咳逆呕吐，耳聩目蒙，小便自遗，泻利肠呜，里急腹痛，玉茎短缩，齿牙浮痛，肢体麻痹，冷汗时出，或厥冷身痛，咬舌啮唇，舌本强硬，呃逆喘促，脉微沉细，此阳气脱陷之真寒证也。凡此危候，无论脉证，但见有一二，急用参附汤或用托里消毒散去连翘、白芷、金银花三味，急加桂、附大剂补之，多有复生者。

内翰杨皋湖，孟夏患背疽，服克伐之剂，二旬余矣，漫肿坚硬，重如负石，隔蒜灸五十余壮，背遂轻。以六君加砂仁二剂，涎沫涌出，饮食愈少，此脾虚阳气脱陷也。剂用温补，反呕不食，仍用前药作大剂，加附子、姜、桂，又不应，遂以参、芪各一斤，归、术、陈皮各半斤，附子一两，煎服。三日而尽，流涎顿止，腐肉顿溃，饮食顿进。再用姜、桂等药托里健脾，腐脱而疮愈矣。少参史南湖之内，夏患疽不起发，脉大而无力，发热作渴，自汗盗汗，用参、芪大补之剂，益加手足逆冷，大便不实，喘促时呕，脉细微，按之如无，惟太冲不绝，仍以参、芪、白术、当归、茯苓、陈皮计斤许，加附子五钱，水煎二盅作一服，诸证悉退，脉息顿复。翌日，疮起而溃，仍用前药。四剂后，日用托里药调理，两月余而愈。薛案


一妇人于癸卯冬，失物发怒，缺盆内微肿。甲辰春，大如覆碗，左肩胛亦肿，肉色如故。或针出鲜血三碗许，腹痛如锥，泄泻不止，四肢逆冷，呕吐恶寒，或时发热，绝食已七日矣，其脉洪大，时或微细，此阳气脱陷也。用六君加炮姜三钱、附子二钱，早服至午不应，再剂加附子五钱，熟睡，觉来诸证顿退六七，可进稀粥。再四剂，诸证悉退，饮食如故，缺盆始痛。针出清脓二碗许，诸证复至，此虚极也，以十全大补加姜、桂、附各一钱，三剂而安。后减姜、附各五分，与归脾汤兼服，五十余剂而愈。薛案


温补案则 十九


留都郑中翰，仲夏患发背已半月，疮头十余枚，皆如粟许，漫肿坚硬，根如大盘，背重如负石，即隔蒜灸五十余壮，其背顿轻。彼因轻愈，不守禁忌，三日后大作，疮不起发，但苦作痛，用活命饮四剂，势少退，用香砂六君子汤四剂，饮食少进。彼恃知医，自用败毒药二剂，饮食益少，口流涎沫，若不自知，此脾虚之甚也。每用托里药，加参、芪各三钱，彼密自拣去大半，后虽用大补药加姜、桂，亦不应。遂令其子以参、芪各一斤，归、术各半斤，干姜、桂、附各一两，煎膏一罐，三日饮尽，涎顿止，腐顿溃，食顿进。再用托里健脾药，腐肉自脱而愈。下俱薛案


张侍御患背疮三枚，皆如粟，彼以为小毒，服清热化痰药，外用凉药敷贴，数日尚不起，色黯不焮，胸中气不得出入，势甚可畏。连用活命饮二剂，气虽利，脓清稀.疮不起。欲用补剂，彼泥于素有痰火，不受参、术之补。因其固执，遂阳以败毒之剂与视之，而阴以参、芪、归、术各五钱，姜、桂各二钱，服二剂，背觉热，腐肉得溃，方信余言，始明用大补药乃愈。

南都聂姓者，时六月患发背，腐肉已去，疮口尺许，色赤焮肿，发热不食，欲呕不呕，服十宣散等药，自为不起，请余决之。其脉轻诊则浮而数，重诊则弱而涩，此溃后之正脉。然疮口开张，血气虚也；欲呕不呕，脾胃虚也；色赤焮肿，虚火之象也，尚可治。遂与十全大补汤加酒炒黄柏、知母、五味、麦门，及饮童便，饮食顿进，肌肉顿生。服至八剂，疮口收如栗许。又惑于人言，谓余毒未尽，乃服消毒药二剂，复发热昏愦，急进前药，又二十余剂乃愈。后两月，因作善事，一昼夜不睡，以致劳倦发热，似睡不睡，与前汤二剂，更加发热，饮食不进，惟饮热汤，后以前药加附子一钱，二剂复愈。

高秋官贞甫，孟秋发背，色黯而硬，不痛不起，脉沉而细，四肢逆冷，急用大艾隔蒜灸三十余壮，不痛，遂用艾如粟大者着肉灸七壮，乃始知痛。与六君子汤二剂，每剂入附子二钱，不应；后剂又加肉桂二钱，始应而愈。

一男子胁肿一块，日久不溃，按之微痛，脉微而涩，此形证俱虚也。经曰：形气不足，病气不足，当补不当泻。予以人参养营汤治之，彼不信，乃服流气饮，虚证悉至，方服前汤，月余少愈。但肿处尚硬，以艾叶炒热熨患处，至十余日脓成，以火针刺之，更灸以豆豉饼，又服十全大补汤百剂而愈。


定 痛 二十


齐氏曰：疮疽之证候不同，凡寒热虚实皆能为痛，故止痛之法，殊非一端。世人皆谓乳、没珍贵之药，可住疼痛，而不知临病制宜，自有方法。盖热毒之痛者，以寒凉之药折其热而痛自止也；寒邪之痛，以温热之剂熨其寒则痛自除也。因风而痛者除其风，因湿而痛者导其湿。燥而痛者润之，塞而痛者通之，虚而痛者补之，实而痛者泻之。因脓郁而闭者开之，恶肉侵溃者去之，阴阳不和者调之，经络秘涩者利之。临机应变，方为上医，不可执方而无权也。

立斋曰：疮疡之作，由六淫七情所伤，其痛也，因气血凝滞所致。假如热毒在内，便秘而作痛者，内疏黄连汤导之。热毒炽盛，焮肿而作痛者，黄连解毒汤治之，不应，仙方活命饮解之。痰血凝滞而作痛者，乳香定痛丸和之。作脓而痛者，托里消毒散排之。脓胀而痛者针之，脓溃而痛者补之。若因气虚而痛，四君加归、芪；血虚而痛，四物加参、芪。肾虚而痛，六味地黄九；口干作渴，小便频数者，加减八味九。此皆止痛之法也，慎勿概用寒凉之药。况血气喜温而恶寒，若冷气入里，血即凝滞，反为难瘥之证矣。丹溪云：脓出而反痛，此为虚也，宜补之，秽气所触者和解之，风寒所逼者温散之。若专用龙、竭生肌，乳、没止痛，吾知其必无效也。

凡痈毒焮肿赤痛之甚者，虽内治之法已具如前，然煎剂功缓而痛急难当者，必须外用敷药。既欲其止痛，又欲其散毒，则无如降痈散之神妙也。

生肌收口 二一
 　附成漏证


陈良甫曰：痈疽之毒有浅深，故收敛之功有迟速，断不可早用收口之药，恐毒气未尽，后必复发，为患非轻。若痈久不合，其肉白而脓少者，此气血俱虚，不能潮运，而疮口冷涩也。每日用艾叶一把煎汤，避风热洗，及烧松香烟熏之，或用猪蹄汤洗之，更以神异膏贴之，必须守禁调理，否则不效。又曰：脉得寒则下陷，凝滞肌肉，故曰留连肉腠，是为冷漏，须温补之。

丹溪曰：诸经惟少阳、厥阴之生痈者宜须防之，以其多气少血也。血少则肌肉难长，故疮久未合，必成败证。苟反用驱利毒药，以伐其阴分之血，祸不旋踵矣。

立斋曰：肌肉者，脾胃之所主；收敛者，血气之所使。但当纯补脾胃，不宜泛敷生肌之剂。夫疮不生肌而色赤甚者，血热也，四物加山栀、连翘；色白而无神者，气虚也，四君加当归、黄芪；晡热内热，阴血虚也，四物加参、术；脓水清稀者，气血虚也，十全大补汤；食少体倦，脾气虚也，补中益气汤；烦热作渴，饮食如常，胃火也，竹叶黄芪汤，不应，竹叶石膏汤；热渴而小便频数，肾水虚也，用加减八味丸料煎服。若败肉去后，新肉微赤，四沿白膜者，此胃中生气也，但用四君子汤以培补之，则不日自敛。若妄用生肌之药，余毒未尽而反益甚耳。殊不知疮疡之作，由胃气不调；疮疡之溃，由胃气腐化；疮疡之敛，由胃气荣养。东垣云：胃乃发生之源，为人生之本。丹溪亦谓治疮疡当助胃壮气，使根本坚固。诚哉是言也，可不慎欤？又曰：若肌肉伤而疮口不敛，用六君子汤以补脾胃；若气虚恶寒而疮口不敛，用补中益气汤以补脾肺；若血虚发热而疮口不敛，用四物、参、术以滋肝脾；若脓多而疮口不敛，用八珍汤或十全大补汤以养血气，如不应，但用四君、归、芪以补脾胃，更不应，乃属命门火衰，急用八味丸以壮火生土。若脉数发渴者难治，以真气虚而邪气实也。又曰：生肌之法，当先理脾胃，助气血为主。若气血俱虚不能生者，当用托里之剂；若有风寒袭于疮所不能生者，宜用豆豉饼灸之。若流注顽疮，内有脓管，或瘀肉，或疬核，须用针头散腐之，锭子尤妙。如背疮、杖疮、汤火疮大溃，当用神效当归膏，则能去腐生新止痛，大有神效。又曰：痈疽溃后，毒尽则肉自生。常见世之治者，往往用龙骨、血竭之属以求生肌，殊不知余毒未尽，肌肉何以得生？气血既虚，龙、竭岂能得效？设若脓毒未尽，就用生肌，则反增溃烂，壮者轻者不过复溃，或迟敛而已；怯者重者必致内攻，或溃烂不敛，反致危矣。又曰：凡疮疡成漏，皆因元气不足，营气不从，阳气虚寒，则寒气逆于肉理，稽留血脉，腐溃既久，即成是患。故凡治不足之证，于其初患，便当内用参、芪、归、术温补脾胃，外用桑枝、葱熨接补阳气，使自消散。若久而不能成脓，亦用前二法补助以速之；若脓既成而不溃，用艾于当头灸数炷而出之，却服十全大补汤。患者又当慎起居，节饮食，庶几收敛。若用冷针开刺，久而内出清脓，外色黑黯，或误用生肌散速其口敛，反束其邪，必成败证。

诸疮患久成漏，常有脓水不绝，其脓不臭，若无歹肉者，法用炮附子去皮尖为细末，以唾津和为饼如三钱厚，安疮上以艾炷灸之。漏大艾亦大，漏小艾亦小，但灸令微热，不可令痛，干则易之，每灸一二十壮不论。灸后贴以膏药，隔二三日，又如前再灸，更服大补气血之药，直至肉平为度。或用炮附子切片三分厚灸之亦可。或用江西淡豆豉为饼，多灸之亦效。若疮久成漏，外有腐肉，内有脓管，不能收口者，以针头散和作细条纴入口内，外用膏药贴之，待脓管尽去，自然渐平收口。或先用灸法，数日后用此纴药，亦可仍内服十全大补等药。

郭氏灸法：疮疽久不收敛，及有脓水恶物，渐溃根深者，用白面、硫黄、大蒜三物，一处捣烂，看疮大小捻作饼子，厚约三分，安于疮上，用艾炷灸二十一壮，一灸一易。后隔四五日用药锭、针头散等药纴入疮内，歹肉尽去，好肉长平，然后贴收敛之药，内服应病之剂调理即瘥矣。

一男子年逾二十，禀弱，左腿外侧患毒，三月方溃，脓水清稀，肌肉不生，以十全大补汤加牛膝，二十余剂渐愈，更以豆豉饼灸之，月余而痊。一妇人左臂结核，年余方溃，脓清不敛，一男子患贴骨痈，腿细短软，疮口不合，俱用十全大补汤，外以附子饼及贴补药膏，调护得宜，百剂而愈。大凡不足之证，宜大补之剂兼灸，以补接阳气，祛散寒邪为上。京师董赐年逾四十，胸患疮成漏，日出脓碗许，喜饮食如常，以十全大补汤加贝母、远志、白敛、续断，灸以附子饼，脓渐少，谨调护，岁余而愈。薛案



用香散药 二二


伍氏曰：气血闻香则行，闻臭则逆。大抵疮疡多因营气不从，逆于肉理，故郁聚为脓，得香散药则气流行，故当多服五香连翘汤、万金散、清心内固金粉散。凡疮本腥秽，又闻臭浊则愈甚。若毒气入胃则为咳逆，古人用此，可谓有理。且如饮食，调令香美则益脾土，养真元，保其无虞矣。

立斋曰：今人有疮疡，不审元气虚实，病之表里，病者多喜内消，而医者即用十宣散及败毒散、流气饮之类。殊不知十宣散虽有参、芪，然防风、白芷、厚朴、桔梗皆足以耗气，况不分经络、时令、气血多少而概用之乎！败毒散乃发表之药，果有表证，亦止宜一二服，多则元气反损，其毒愈盛，虽有人参，莫能补也，况非表证而用之乎！流气饮乃耗血之剂，果气结隔满，亦止宜二三服，多则血气愈伤。夫血气凝滞，多因营卫气弱不能运行，岂可复用流气饮以益其虚？况诸经气血多寡不同，而流气饮通行十二经，则诸经皆为所损，反为败证，虽有芍、归，亦难倚仗，若服之过度，则气虚血耗，何以成脓？苟不察其由而泛投克伐之剂，能无危乎？此三药者，其不可轻用亦明矣。河间云：凡疮止于一经，或兼二经者，止当求责其经，不可干扰余经也。

槐花酒二三


槐花治湿退热之功最为神速，大抵肿毒非用蒜灸及槐花酒先去其势，虽用托里诸药，其效未必甚速，惟胃寒之人不可过用。

滁州于侍御，髀胛患毒痛甚，服消毒药其势未减，即以槐花酒一服，势遂大退，再以托里消毒之药而愈。王通府患发背十余日，势危脉大，先以槐花酒二服杀退其势，更以败毒散二剂，再以托里药数剂，渐溃。又用桑柴燃灸患处，每日灸良久，仍以膏药贴之，灸至数次，脓温腐脱，以托里药加白术、陈皮，月余而愈。刘大尹发背六七日，满背肿痛，势甚危，与隔蒜灸百壮，饮槐花酒二碗，即睡觉，以托里消毒药，十去五六，令以桑枝灸患处而溃，数日而愈。一上舍肩患疽，脉数，以槐花酒一服，势顿退，再与金银花、黄芪、甘草，十余服而平。薛案


忍冬酒二四


忍冬酒治痈疽发背，初发时便当服此。不问疽发何处，或妇人乳痈，皆有奇效。如或处乡落贫家，服此亦便且效。仍兼以麦饭石膏及神异膏贴之，甚效。

一园丁患发背甚危，令取金银藤五六两捣烂，入热酒一盅，绞取酒汁温服，柤罨患处，四五服而平。彼用此药治疮，足以养身成家，遂弃园业。诸书云：金银花治疮疡，未成者即散，已成者即溃，有回生之功。一男子患脑痈，其头数多，痛不可忍，先服消毒药不应，更以忍冬酒服之，即酣睡，觉而势去六七，再四剂而消。又一男子所患尤甚，亦令服之，肿痛顿退，但不能平，加以黄芪、当归、栝蒌仁、白芷、甘草节、桔梗，数剂而愈。一男子被鬼击，身有青痕作痛，以金银花煎汤，饮之即愈。本草谓此药大治五种飞尸，此其验也。

肿 疡 二五


立斋曰：肿高焮痛脉浮者，邪在表也，宜托之。肿硬痛深脉沉者，邪在里也，宜下之。外无焮肿，内则便利调和者，邪在经络也，当调营卫。焮肿烦躁，或咽干作渴者，宜降火。焮肿发热，或拘急，或头痛者，邪在表也，宜散之。大痛或不痛者，邪气实也，隔蒜灸之，更用解毒。烦躁饮冷，焮痛脉数者，邪在上也，宜清之。恶寒而不溃者，气虚兼寒邪也，宜宣而补之。焮痛发热，汗多大渴，便结谵语者，结阳证也，宜下之。不作脓，或熟而不溃者，虚也，宜补之。又曰：大抵痈肿之证，不可专泥于火为患，况禀有虚实及老弱不同，岂可概用寒凉之药。设若毒始聚，势不盛者，庶可消散。尤当推其病因，别其虚实。若概用凉药，必致误事。如脓将成，邪盛气实者，用消毒之剂先杀其毒，虽作脓不为大苦，溃亦不甚，若就用托里，必益其势。如脓将成不成及不溃者，方用托里。脓成势盛者针之，脓一出，诸证悉退矣。

丹溪曰：肿疡内外皆壅，宜以托里表散为主，如欲用大黄，宁无孟浪之非。溃疡内外皆虚，宜以补接为主，如欲用香散，未免虚虚之失。

愚意前论肿疡有云忌补宜下者，有云禁用大黄者，此其为说若异，而亦以证有不同耳。盖忌补者，忌邪之实也；畏攻者，畏气之虚也。即如肿疡多实，溃疡多虚，此其常也。然肿疡亦多不足，则有宜补不宜泻者；溃疡亦或有余，则有宜泻不宜补者，此其变也。或宜补，或宜泻，总在虚实二字。然虚实二字最多疑似，贵有定见。如火盛者，宜清者也；气滞者，宜行者也；既热且壅，宜下者也；无滞无壅，则不宜妄用攻下，此用攻之宜禁者也。若用补之法，亦但察此二者，凡气道壅滞者不宜补，火邪炽盛者不宜温。若气道无滞，火邪不甚，或饮食二便清利如常，而患有危险可畏者，此虽未见虚证，或肿疡未溃，亦宜即从托补。何也？盖恐困苦日久，无损自虚，若能预固元气，则毒必易化，脓必易溃，口必易敛，即大羸大溃犹可望生。若必待虚证叠出，或既溃不能收敛，而后勉力支持，则轻者必重，重者必危，能无晚乎？此肿疡之有不足也，所系非细，不可不察。向予长男生在癸丑，及乙卯五月，甫及二周而患背疽。初起时，背中忽见微肿，数日后按之，则根深渐阔，其大如碗，而皮色不变，亦不甚痛，至十余日，身有微热，其势滋甚。因谋之疡医，或云背疽，或云痰气，或曰荤腥温补一毫不可入口，乃投以解毒之药，一剂而身反大热，神气愈困，饮食不进矣。予危惧之甚，因思丹溪有云：痈疽因积毒在脏腑，当先助胃气为主，使根本坚固，而以行经活血佐之。又曰：但见肿痛，参之脉证虚弱，便与滋补，气血无亏，可保终吉。是诚确论也。因却前医，而专固元气以内托其毒，选用人参三钱，制附子一钱，佐以当归、熟地、炙甘草、肉桂之属，一剂而饮食顿进，再剂而神彩如旧，抑何神也！由是弛其口腹，药食并进，十剂而脓成，以其根深皮厚，复用针出脓甚多，调理月余而愈。向使倾信庸流，绝忌温补滋味，专意解毒，则胃气日竭，毒气日陷，饮食不进，倘致透隔内溃，则万万不保矣。且此儿素无虚病，何敢乃尔？盖以其既属阴证，又无实邪，见自确真，故敢峻补脾肾，方保万全。呜呼！医之关系，皆是类也。因录此案，用告将来，以见肿疡溃疡，凡虚证未见，而但无实热壅滞可据者，便宜托补。如此则其受益于不识不知，有非可以言语形容者。新案



肿疡不足 二六


汪太夫人年逾八十，脑疽已溃，发背继生，头如粟米，脉大无力。此膀胱经湿热所致，然脉大无力，乃血气衰也，遂以托里消毒散，数服稍可，更加参、芪之剂，虽疮起而作渴，此气血虚甚，以人参、黄芪各一两，当归、熟地各五钱，麦冬、五味各一钱，数服渴止而愈。此不有脏腑能言，气血能告，岂能省悟？病者至死皆归于命，深可哀也。又有患者气质素实，或有痰不服补剂，然不知脓血内溃，气血并虚，岂不宜补？余常治疮，阴用参、芪大补之剂，阳书败毒之名，与服之俱不中满，疮亦随效。虚甚者尚加姜、桂，甚至附子，未尝有不效也。薛案


溃 疡 二七


立斋曰：脓熟不溃者，阳气虚也，宜补之。瘀肉不腐者，宜大补阳气，更以桑木灸之。脓清不敛者，气血俱虚，宜大补。脓后食少无睡，或发热者，虚也，宜补之。倦怠懒言，食少不睡者，虚也，宜补之。寒气袭于疮口，不能收敛，或陷下不敛者，温补之。脉大无力或微涩者，气血俱虚也，峻补之。出血或脓多，烦躁不眠者，乃亡阳也，急补之。凡脓溃而清，或疮口不合，或聚肿不赤，肌寒肉冷，自汗色脱者，皆气血俱虚也，非补不可。凡脓血去多，疮口虽合，尤当补益，务使气血平复，否则更患他证，必难治疗也。又曰：大抵脓血大泄，当大补血气为先，虽有他证，以末治之。凡痈疽大溃，发热恶寒，皆属气血虚甚，若左手脉不足者，补血药当多于补气药；右手脉不足者，补气药当多于补血药，切不可发表。大凡痈疽，全藉血气为主，若患而不起，或溃而不腐，或不收敛，及脓少或清，皆血气之虚也，俱宜大补之，最忌攻伐之剂。亦有脓反多者，乃气血虚而不能禁止也。常见气血充实之人患疮者，必肿高色赤，易腐溃而脓且稠，又易于收敛。怯弱之人多不起发，不腐溃，及难于收敛，若不审察而妄投攻剂，虚虚之祸不免矣，及患后更当调养。若瘰疬流注之属，尤当补益也，否则更患他证，必难措治，慎之！又曰：溃疡若属气血俱虚，固所当补；若患肿疡而气血虚弱者，尤宜预补，否则虽溃而不敛矣。又凡大病之后，气血未复，多致再发，若不调补，必变为他证而危。或误以疮毒复发，反行攻伐，则速其不起，深可为戒也。又曰：若疮疡肿焮痛甚，烦躁脉大，则辛热之剂不但肿疡不可用，即溃疡亦不可用也。

《太平圣惠方》云：凡痈疽脓溃之后，脉微涩迟缓者，邪气去而真气将复也，为易愈。若脉来沉细而直者，里虚而欲变证也。若脓血既去，则当脉静身凉，肿消痛息，如伤寒表证之得汗也。若反发热作渴，脉洪数者，此真气虚而邪气实也，死无疑矣。

溃疡有余 二八


溃疡有余之证，其辨有四：盖一以元气本强，火邪本盛，虽脓溃之后而内热犹未尽除，或大便坚实而能食脉滑者，此其形气病气俱有余，仍宜清利，不宜温补，火退自愈，亦善证也；一以真阴内亏，水不制火，脓既泄而热反甚，脉反躁者，欲清之则正气以虚，欲补之则邪气愈甚，此正不胜邪，穷败之证，不可治也；一以毒深而溃浅者，其肌腠之脓已溃，而根盘之毒未动，此乃假头，非真溃也，不得遽认为溃疡而概施托补，若误用之，则反增其害，当详辨也。又有一种，元气已虚，极似宜补，然其禀质滞浊，肌肉坚厚，色黑而气道多壅者，略施培补，反加滞闷，若此辈者，真虚既不可补，假实又不可攻，最难调理，极易招怨，是亦不治之证也。总之，溃疡有余者十之一二，故溃疡宜清者少，肿疡不足者十常四五，故肿疡宜补者多，此亦以痈疽之危险，有关生死者为言，故贵防其未然也。至若经络浮浅之毒，不过肿则必溃，溃则必收，又何必卷卷以补泻为辩也，观者审之。

一男子年逾三十，腹患痈肿，脉数喜冷。齐氏云：疮疡肿起坚硬，疮疽之实也。河间云：肿硬木闷，烦躁饮冷，邪气在内也。遂用清凉饮倍加大黄，三剂稍缓；次以四物汤加芩、连、山栀、木通，四剂遂溃，更以十宣散去参、芪、肉桂，加金银花、天花粉，渐愈。彼欲速效，自服温补药，遂致肚腹俱肿，小便不利，仍以清凉饮治之，脓溃数碗，再以托里药而愈。赵宜人年逾七旬，患鬓疽已溃，焮肿甚痛，喜冷脉实，大便秘涩。东垣曰：烦躁饮冷，身热脉大，精神昏闷者，皆脏腑之实也。遂以清凉饮一剂，肿痛悉退，更以托里消毒药三十余剂而平。若谓年高溃后，投以补剂，实实之祸不免矣。薛案


溃疡作痛 二九


立斋曰：脓出而反痛者，虚也，宜补之；脉数虚而痛者，属虚火，宜滋阴；脉数实而痛者，邪气实也，宜泄之；脉实便秘而痛者，邪在内也，宜下之；脉涩而痛者，气血虚寒也，温补之。大抵疮之始作也，先发为肿，气血郁积，蒸肉为脓，故多痛；脓溃之后，肿退肌宽，痛必渐减。若反痛者，乃虚也，宜补之。亦有秽气所触者，宜和解之；风寒所逼者，宜温散之。

丁兰年二十余，股内患毒日久，欲求内消。诊其脉滑数，知脓已成，因气血虚不溃，遂刺之，脓出作痛，以八珍汤治之，少可。但脓水清稀，更以十全大补汤加炮附子五分，数剂渐愈，仍服十全大补汤三十余剂而痊。一僧股内串肿一块，不痛不溃，治以托药，二十余剂脓成，刺之作痛。予谓肿而不溃，溃而反痛，此气血虚甚也，宜峻补之。彼云气无补法，予谓正气不足，不可不补，补之则气化而痛邪自除。遂以参、芪、归、术、熟地黄治之，两月余而平。薛案



溃疡发热 三十
 　附恶寒


用手摸热有三法，以轻手扪之则热，重按之则不热，是热在皮毛血脉也；重按之至筋骨之分则热，蒸手极甚，轻手则不热，是邪在筋骨之间也；不轻不重按之而热，是热在筋骨之上、皮毛血脉之下，乃热在肌肉也。

仲景曰：脉虚则血虚，血虚生寒，阳气不足也。寸口脉微为阳不足，阴气上入阳中，则洒淅恶寒；尺脉弱为阴不足，阳气下陷入阴中，则发热也。

王氏曰：病热而脉数，按之不鼓动，乃寒盛格阳而致之，非热也；形证似寒，按之而脉气鼓击于指下盛者，此为热甚拒阴而生病，非寒也。

东垣曰：发热恶热，大渴不止，烦躁肌热，不欲近衣，或目痛鼻干，但脉洪大，按之无力者，非白虎汤证也，此血虚发躁，当以当归补血汤主之。又有火郁而热之证，如不能食而热，自汗气短者，虚也，当以甘寒之剂泻热补气。如能食而热，口舌干燥，大便难者，当以辛苦大寒之剂下之，以泻火保水。又曰：昼则发热，夜则安静，是阳气自旺于阳分也；昼则安静，夜则发热烦躁，是阳气下陷入阴中也，名曰热入血室；昼夜发热烦躁，是重阳无阴也，当亟泻其阳，峻补其阴。

立斋曰：脉浮或弱而热，或恶寒者，阳气虚也，宜补气；脉涩而热者，血虚也，宜补血。脉浮数发热而痛者，邪在表也，宜散之；脉沉数发热而痛者，邪在里也，当下之。午前热者，补血为主；午后热者，补气为主。左手脉小于右手而热者，用血药多于气药，右手脉小于左手而热者，用气药多于血药。

发热烦躁 三一


王太仆曰：大寒而甚，热之不热，是无火也，当治其心。大热而甚，寒之不寒，是无水也；热动复止，倏忽往来，时动时止，是无水也，当补其肾。故心盛则生热，肾盛则生寒；肾虚则寒动于中，心虚则热收于内。又热不胜寒，是无火也；寒不胜热，是无水也。夫寒之不寒，责其无水；热之不热，责其无火。热之不久，责心之虚；寒之不久，责肾之弱。治者当深味之。

立斋曰：疮疡发热烦躁，或出血过多，或脓溃大泄，或汗多亡阳，或下多亡阴，以致阴血耗散，阳无所依，浮散于肌表之间而非火也。若发热无寐者，血虚也，用圣愈汤。兼汗不止，气虚也，急用独参汤。发热烦躁，肉[image: ]
 筋惕，血气俱虚也，用八珍汤。大渴面赤，脉洪大而虚，阴虚发热也，用当归补血汤。肢体微热，烦躁面赤，脉沉而微，阴盛发躁也，用四君加姜、附。

作 呕 三二


立斋曰：喜热恶寒而呕者，宜温养胃气；脉细肠呜，腹痛滑泻而呕者，宜托里温中；喜寒恶热而呕者，宜降火；脉实便秘而呕者，宜泻火。若不详究其源而妄用攻毒之药，则肿者不能溃，溃者不能敛矣。虽丹溪曰：肿疡时呕，当作毒气攻心治之；溃疡时呕，当作阴虚补之。殊不知此大概之言耳。况今之热毒内攻而呕者，十才一二；脾胃虚寒，或痰气而呕者，十居八九，故不可执以为言也。又曰：凡痈疡肿赤，痛甚烦躁，脉实而呕者，为有余，当下之；若肿硬不溃，脉弱而呕者，乃阳气虚弱，当补之。若呕吐少食者，乃胃气虚寒，当温补脾胃；若痛伤胃气，或感寒邪秽气而呕者，虽在肿疡，当助胃壮气。若妄用攻伐，多致变证不治。

薛氏《枢要》曰：疮疡作呕，不可泥于热毒内攻，而概用败毒等药。如热甚焮痛，邪气实也，仙方活命饮解之；作脓焮痛，胃气虚也，托里消毒散补之；脓熟胀痛，气血虚也，先用托里散，后用针以泄之；焮痛便秘，热壅于内也，内疏黄连汤导之；若因寒药伤胃而呕者，托里健中汤；胃寒少食而呕者，托里益中汤；中虚寒淫而呕者，托里温中汤；肝木乘脾而呕者，托里抑青汤；胃脘停痰而呕者，托里清中汤；脾虚自病而呕者，托里益黄汤；郁结伤脾而呕者，托里越鞠汤。又曰：大凡诸疮作呕，若饮冷便秘，是热毒也，黄连消毒散解之；饮冷便实，是胃火也，竹叶石膏汤清之；懒食饮汤，是胃虚也，补中益气汤补之；大便不实，喜饮热汤，是脾胃虚寒也，六君加炮姜以温之。常见脾虚弱者，用前散反心膈阴冷致呕，而喉舌生疮，乃肾水枯涸，虚火炎上也，其证甚恶，急用加减八味丸，亦有得生者。

热毒作呕证：如刘贵患腹痈，焮痛烦躁，脉实作呕。河间云：疮疡者，火之属，须分内外以治其本。若脉沉实者，先当疏其内，以绝其源。又曰：呕哕心烦，脉沉而实，肿硬木闷，或皮肉不变，邪气在内，宜用内疏黄连汤治之。然作呕脉实，毒在内也，遂以前汤通利二三行，诸证悉去，更以连翘消毒散而愈。金台王时亨年逾四十，患臂毒焮痛作呕，服托里消毒药愈甚，予用凉膈散二剂顿退，更以四物汤加芩、连，四剂而消。薛案


胃寒作呕证：如顾浩室人，年逾四十，患发背，治以托里药而溃，忽呕而疮痛，胃脉弦紧，彼以为余毒内攻。东垣云：呕吐无时，手足厥冷，脏腑之虚也。丹溪云：溃后发呕不食者，湿气侵于内也。又云：脓出而反痛，此为虚也。今胃脉弦紧，木乘土位，其虚明矣。予欲以六君子汤加酒炒芍药、砂仁、藿香治之，彼自服护心散，呕愈甚。复邀治，仍用前药，更以补气血药，两月而愈。大抵湿气内侵，或感秽气而作呕者，必喜温而脉弱；热毒内攻而作呕者，必喜凉而脉数，必须辨认明白。亦有大便不实，或腹痛，或膨胀，或呕吐，或吞酸嗳腐，此皆肠胃虚寒也，以理中汤治之。如不应，加熟附子二三片。予尝饮食少思，吞酸嗳腐，诸药不应，惟服理中汤及附子理中丸有效。盖此证皆因冷气虚寒，不能运化郁滞所致，故用温补之剂，使中气温和，自无此证矣。张生患漆疮作呕，由中气虚弱，漆毒侵之，予以六君子汤加砂仁、藿香、酒炒芍药治之。彼不信，另服连翘消毒散，呕果甚，复邀治，仍用前药，外用麻油调铁锈末涂之而愈。薛案


戴氏曰：如恶心者，无声无物，欲吐不吐，欲呕不呕，虽曰恶心，实非心经之病，皆在胃口上，宜用生姜，盖能开胃豁痰也。名元礼，南院使。


作 渴 三三


李氏曰：人病疽多有愈后发渴而不救者，十有八九。或先渴而后患疽者，为难治，急用加减八味丸可免前患。若疽安而渴者，服此丸则渴止；疽安而未渴者，预服此丸则永不生渴；或未发疽而先发渴者，服此不惟渴止，且疽亦不作，气血加壮，真神剂也。又曰：痈疽已安之后，或未安之际，口舌燥黄如鸡内金者，为肾水枯竭，心火上炎，此证最恶。古人云：玉华池竭七庙亡。若误投以丹药，则祸在反掌，急用加减八味丸、桑枝煎、五味子汤以滋补之。又：一贵人病疽，未安而渴作，一日饮水数升，予以加减八味丸治之。诸医大笑云：此能止渴，我辈当不复业医。皆用木瓜、紫苏、乌梅、人参、茯苓、百药煎等剂，服多而渴愈甚。不得已用此药，三日而渴止，久服遂不复渴，饮食加倍，健于少壮。盖此药非出鄙见，自为儿时闻先君言，有人病渴用渴药，累年不愈，一名医使服此药，降心火，生肾水为最。家藏此方，亲用尝验，患者当知所鉴。详
 《外科精要
 》

马益卿曰：痈疽作渴，乃气血两虚，宜用参、芪以补气，当归、地黄以养血，或用黄芪六一汤，或用忍冬丸。其方以忍冬藤入瓶内，加无灰酒，微火煨一宿，取出晒干，少加甘草，俱为末，仍用余酒调糊为丸，桐子大，每服百余丸，温酒下。兼治五痔诸瘿气。

立斋曰：尺脉大或无力而渴者，宜滋阴降火；上部脉沉实而渴者，宜泻火；上部脉洪数而渴者，宜降火；胃脉数而渴者，宜清胃火；气虚不能生津液而渴者，宜补中气；脉大无力或微弱而渴者，宜补气血；脓血大泄，或疮口出血而渴者，宜大补气血，如不应，急用独参汤。

薛氏《枢要》曰：疮疡作渴，若焮肿发热，便利调和者，上焦热也，用竹叶石膏汤；肿痛发热，大便秘涩者，内脏热也，用四顺清凉饮；焮肿痛甚者，热毒蕴结也，用仙方活命饮；漫肿微痛者，气血虚壅也，用补中益气汤；若胃火消烁而津液短少者，用竹叶黄芪汤；若胃气虚弱不生津液者，用补中益气汤；若胃气受伤，内无津液者，用七味白术散；若肾水干涸作渴，或口舌干燥者，用加减八味丸。或先口干作渴，小便频数，而后患疽，或疽愈后作渴饮水，或舌黄干硬，小便数而疽生者，尤其恶也。苟能逆知其因，预服加减八味丸、补中益气汤以滋化源，可免是患。《心法》曰：予治疮疡作渴，不问肿溃，但脉数发热而渴，以竹叶黄芪汤治之。脉不数，不发热，或脉数无力而渴，或口干，以补中益气汤。若脉数而便秘，以清凉饮。若尺脉洪大，按之无力而渴，以加减八味丸。若治口燥舌黄，饮水不歇，此丸尤效。

泻 痢 三四


立斋曰：疮疡大便泄泻，或因寒凉克伐，脾气亏损；或因脾气虚弱，食不克化；或因脾虚下陷，不能升举；或因命门火衰，不能生土；或因肾经虚弱，不能禁止；或因脾肾虚寒，不能司职。所主之法：若寒凉伤脾，六君加木香、砂仁，送二神丸；脾虚下陷，用补中益气送二神丸；命门火衰，用八味丸料送四神丸；肾虚不禁，用姜附汤加吴茱萸、五味；脾肾虚寒，用参附汤送四神丸。《病机》云：脉沉而细，身不动作，睛不了了，饮食不下，鼻准气息者，姜附汤主之。身重四肢不举者，参附汤主之。仲景云：下痢肠鸣，当温之。脉迟紧，痛未止，当温之。大孔痛，当温之。心痛，当救里，可与理中、附子、四逆辈。《精要》云：痈疽呕泻，肾脏虚者不治。凡此难治之证，如按前法治之，多有可生者。

御医王彭峰之内，年逾四十，背疽不起发，泄泻作呕，食少厥逆，脉息如无，属阳气虚寒，用大补剂加附子、姜、桂，不应；再加附子二剂，泻愈甚；更以大附子、姜、桂各三钱，参、芪、归、术各五钱，作一剂，腹内始热，呕泻乃止，手足渐温，脉息遂复；更用大补而溃，再用托里而敛。十年后，仍患脾胃虚寒而殁。薛案


大便秘结 三五


立斋曰：疮疡大便秘结，若作渴饮冷，其脉洪数而有力者，属实火，宜用内疏黄连汤。若口干饮汤，其脉浮大而无力者，属气虚，宜用八珍汤。若肠胃气虚血燥而不通者，宜用十全大补汤培养之。若疮证属阳，或因入房伤肾而不通者，宜用前汤加姜、附回阳，多有得生者。若饮食虽多，大便不通，而肚腹不胀者，此内火消烁，切不可通之。若肚腹痞胀而直肠干涸不通者，宜用猪胆汁导之。若误行疏利，复伤元气，则不能溃敛。经曰：肾开窍于二阴。藏精于肾，津液润则大便如常。若溃疡有此，因气血亏损，肠胃干涸，当大补为善。设若不审虚实，而一于疏利者，鲜有不误。若老弱或产后而便难者，皆气血虚也，猪胆汁最效，甚者多用之。更以养血气药助之，万不可妄行攻伐。

居宾鸥仲夏患发背，黯肿尺余，皆有小头如铺粟状，四日矣。此真气虚而邪气实也，遂隔蒜灸之，服活命饮二剂，其邪顿退，乃纯补其真阴，又将生脉散以代茶饮，疮邪大退。余因他往，三日复视之，饮食不入，中央肉死，大便秘结，小便赤浊。余曰：中央肉死，毒气盛而脾气虚也；大便不通，肠虚而不能传送也；小便赤浊，脾虚而火下陷也，治亦难矣。彼始云：莫非间断补药之过也？余曰：然。乃急用六君子加当归、柴胡、升麻，饮食渐进，大便自通。外用乌金膏涂中央三寸许，四围红肿渐消，中央黑腐渐去，乃敷当归膏，用地黄丸与前药间服，将百剂而愈。薛案


小便淋涩不利 三六


立斋曰：疮疡小便淋漓频数，或茎中涩者，肾经亏损之恶证也，宜用加减八味丸以补阴。足胫逆冷者，宜用八味丸以补阳。若小便频而黄者，宜用四物汤加参、术、麦门、五味以滋肺肾。若小便短而少者，宜用补中益气加山药、麦门、五味以补脾肺。若热结膀胱而不利者，宜用五淋散以清热。若脾气燥热而不能化者，宜用黄芩清肺饮以滋阴。若膀胱阴虚，阳无以生者，宜用滋肾丸；若膀胱阳虚，阴无以化者，宜用六味地黄丸。肾虚之患，多传此证，非滋化源则不救。若用黄柏、知母反泻其阳，是速其危也。若老人阴痿思色，精气内败，茎中痛而不利者，用加减八味丸加车前子、牛膝，不应，更加附子，多有复生者。若精已竭而复耗之，大小便中牵痛，愈痛则愈便，愈便则愈痛，以前药加附子，亦有复生者。王太仆云：无阴则阳无以化，无阳则阴无以生，当滋其化源。若专用淡渗，复损真阴，乃速其危也。


发 痉 三七


立斋曰：疮疡发痉，因气血亏损，或为外邪所搏，或内虚郁火所致。其形则牙关紧急，四肢劲强，或腰背反张，肢体抽搐。其有汗而不恶寒者曰柔痉，风能散气，故有汗也；其无汗而恶寒者曰刚痉，寒能涩血，故无汗也。皆由亡血过多，筋无所养，故伤寒汗下过多，与溃疡、产后多患之，乃败证也。若大补气血，多有可治者。若作风治，速其危矣。


痉论法俱详见杂证谟十二卷痉证门
 ，所当参阅
 。

无 寐 三八


立斋曰：疮疡溃后无寐，发热烦躁，血虚也，圣愈汤；自汗不止，无寐，气虚也，四君加黄芪、五味子；发热烦躁，肉[image: ]
 筋惕，气血虚也，八珍汤。大渴面赤，脉洪大而浮，阴虚发热也，当归补血汤；肢体微热，烦躁面赤，脉沉微，阴盛发躁也，四君加姜、附。

疮疡出血 三九


立斋曰：疮疡出血，因五脏之气亏损，虚火动而错经妄行也，当求其经，审其因而治之。若肝热而血妄行者，宜四物加炒山栀、芩、术、丹皮；肝虚而不能藏血者，六味地黄丸；心虚而不能主血者，四物加炒黄连、丹皮、苓、术；脾虚热而不能统血者，四君子加炒栀子、丹皮。若脾经郁结，用归脾汤加五味子。脾肺气虚，用补中益气汤加五味子；气血俱虚，用十全大补汤。阴火动者，用六味丸加五味子。大凡失血过多，见烦热发渴等证，勿论其脉，急用独参汤以补气。经云：血生于气。苟非参、芪、归、术甘温等剂，以生心肝之血，决不能愈。若发热脉大者不治。凡患血证，皆当以犀角地黄汤为主。

戒忌调护 四十


李氏云：病疽之人，当戒酒面、炙煿、腌腊、生冷、油腻、鸡鹅、鱼腥之类。若起居七情，尤当深戒，务令卧室洁净馨香，使气血流畅。仍忌僧道孝子，产妇经妇，及鸡犬猫畜之类。若背疽难于隐几，宜用绿豆十斗作一袋，隐伏其上，以解毒凉心也。又曰：大凡脏腑已利，疮毒已溃，气血既虚，最当调护。若发热而服凉药，无不致祸。

立斋曰：绿豆性寒，主丹毒烦热，风疹，或金石所发，实热烦渴，饮食如常，证属纯阳者，极宜用之，否则不可轻用也。又曰：疮疡食肉，乃自弃也。疮疡之毒，发于营气，今反助之，与自弃何异？虽用药施治，亦不能愈。

东垣云：胃为五脏之根本，胃气一伤，诸证皆虚，七恶蜂起，可不慎哉？


愚案：
 疮疡当忌荤腥，然以愚见言之，则惟热火证及疔毒阳痈，则毫不可犯，宜切慎也。至若营卫大虚而毒不能化，肉不能长，凡宜温宜补等证，岂亦不宜滋补乎？故古人号黄芪为羊肉，则既宜黄芪，未有不宜羊肉者。惟猪肉、牛肉、醇酒，及伤脾助湿等物，则不可不忌。

阴阳证变 四一


太监刘关患发背，肿痛色紫，诊其脉息沉数。陈良甫云：脉数发热而痛者，发于阳也，且疮疡赤甚则紫，即火极似水也。询之，尝服丹石药半载，乃积温成热所致。遂以内疏黄连汤，再服稍平，更用排脓消毒药及猪蹄汤、太乙膏而愈。经曰：色与脉当相参应，治之者在明亢害承制之理、阴阳变化之机焉耳。举人潘光甫，年四十，患脑疽焮肿，诊其脉沉静。予谓此阳证阴脉，断不起，已而果然。盖疮疡之证虽属心火，尤当分表里虚实，果元气充实，内有实火者，寒剂或可责效。若寒凉过度，使胃寒脾弱，阳证变阴，或结而不溃，溃而不敛，阴阳乖戾，水火交争，死无日矣。薛案


论 列 方 外科上


参附汤补三七


托里散外四三


八珍汤补十九


六君子汤补五


圣愈汤补九一


归脾汤补三十


回阳汤外三七


八味丸补一二一


败毒散散三六


冲和汤外二四


四神丸热一五一


流气饮外五五


五淋散寒百十七


五香汤未入
 ，即外五一方


姜附汤热三二


四君子汤补一


独参汤补三五


四物汤补八


理中汤热一


六味丸补百二十


滋肾丸寒一六三


护心散外七二


二神丸热百五十


清凉饮外九十


麻黄汤散一


凉膈散痘八三


清胃散寒五四


十宣散痘十四


济阴汤外八五


白虎汤寒二


万金散外六七


漏芦汤外九五


夺命丹外七七


蜡矾丸外七四


忍冬酒外百二


槐花酒外百四


远志酒外百六


国老膏外六八


桑枝煎外百九


制甘草汤外六八


五味子汤补五七


神仙截法外百十


十全大补汤补二十


仙方活命饮外一


人参黄芪汤外二六


补中益气汤补三十


托里消毒散外二


托里温中汤外十二


托里健中汤外十一


托里清中汤外十六


托里益黄汤外十五


托里益中汤外十三


托里抑青汤外十七


托里越鞠汤外十九


托里温经汤外十四


七味白术散小七


丁香柿蒂散热六四


黄芪六一汤补四九


当归补血汤补四四


加减八味丸外三八


人参养营汤补二一


人参平肺散寒三七


人参理中汤热一


人参败毒散散三六


附子理中汤外三四


竹叶黄芪汤寒七


黄连消毒散外六十


黄连解毒汤寒一


竹叶石膏汤寒五


连翘消毒散外六一


内疏黄连汤外九三


五香连翘汤外五一


四顺清凉饮攻二五


黄芩清肺饮寒三八


内固金粉散外七三


犀角地黄汤外四六


乳香定痛丸外五七


犀角升麻汤外四七


香砂六君汤补七


神仙熏照方外一二二


附子饼外百十六


豆豉饼外百十七


桑枝灸外百二十


葱熨法外一二一


隔蒜灸外百十五


骑竹马法外百十四


针头散外一四四


降痈散新因三六


麦饭石膏外一三九


乌金膏外一四二


阴阳散外
 —三三


抑阴散外一三一


抑阳散外一三二


猪蹄汤外一二五


浴毒汤即百草煎之类
 。新因三七


太乙膏外三百八


当归膏外三百十四


神异膏外三百十


景岳全书卷之四十六终


卷之四十七圣集

外科钤下


发 背 四二


发背属督脉、膀胱经。凡阴虚火盛，或醇酒厚味，或郁怒房劳，或丹石热毒，皆能致之。若肿赤痛甚，脉洪数而有力者，热毒之证也，为易治；若漫肿微痛，色黯作渴，脉虽洪数而无力者，阴虚之证也，为难治；若不肿不痛，或漫肿色黯，脉微细者，阳气虚甚也，尤为难治。大抵发背之证，其名虽多，总惟阴阳二证为要。若发一头或二头，其形焮赤肿高，发热疼痛，头起者为痈，属阳，易治；若初起一头如粟，不肿不赤，闷痛烦躁，大渴便秘，睡语咬牙，四五日间，疮头不计其数，疮口各含如粟，形如莲蓬，故名莲蓬发。积日不溃，按之流血，至数日或八九日，其头成片，所含之物俱出，通结一衣，揭去又结，其口共烂为一疮，其脓内攻，其色紫黯者为疽，属阴，难治。且此证不可大痛，又不可不痛，若见烦闷者多不治。总之，疮疡虽云属火，然未有不由阴虚而致者。故经云：督脉经虚，从脑而出；膀胱经虚，从背而出，故不可专泥于火。

陈良甫曰：背疽之源有五：一天行，二瘦弱气滞，三怒气，四肾气虚，五饮冷酒、食炙煿、服丹药。立斋曰：大抵发背之证，虽发热疼痛，形势高大，烦渴不宁，但得脉息有力，饮食颇进，可保无虞，其脓一溃，诸证悉退。多有因脓不得外泄以致疼痛，若用败毒寒药攻之，反致误事。若有脓，急针之，脓一出，苦楚即止。脓未成而热毒作痛者，可用解毒之药。亦有腐溃尺余者，若无恶证，则投以大补之剂，肉最易生，亦无所妨。惟忌肿不高，色不赤，不焮痛，脉无力，不饮食，肿不溃，腐不烂，脓水清或脓多不止，皆属元气虚也，为难治，宜峻补之。其或脓血既泄，肿痛尤甚，脓水臭败，烦躁时嗽，腹痛渴甚，泻利无度，小便如淋，乃恶证也，皆不可治。

又灸法曰：予常治发背，不问日期、阴阳、肿痛，或不痛，或痛甚，但未成脓，或不溃者，即与灸之，随手取效。或麻木者，明灸之，毒气自然随火而散。或疮头如黍者，灸之尤效。亦有数日色尚微赤，肿尚不起，痛不甚，脓不作者，尤宜多灸，勿拘日期，更服甘温托里药，切忌寒凉之剂。其有势未定者，或先用箍药围之，若用乌金膏点患处尤妙。凡人初觉发背，赤热肿痛，莫辨其头者，但以湿纸覆其上，立候视之，其纸有先干处，即是结痈头也。取大蒜切成片如二三钱厚薄，安于头上，用大艾炷灸之，三壮换一蒜片，痛者灸至不痛，不痛灸至痛时方止。最要早觉早灸为上，一日二日，十灸十活，三日四日六七活，五日六日三四活，过七日则难为力矣。若有十数头作一处生者，即用大蒜研成膏，作薄饼铺头上，聚艾于蒜饼上烧之，亦能活也。若背上初发赤肿一片，中间有一片黄粟米头子，便用独蒜切去两头，取中间半寸厚者，正安于疮上，灸十四壮，多至四十九壮。盖如此恶证，惟隔蒜灸及涂乌金膏有效。

又治法曰：肿硬痛深脉实者，邪在内也，可下之；肿高焮痛脉浮者，邪在表也，宜托之；焮痛烦躁，或咽干，火在上也，宜泻之；肿高或不作脓者，邪气凝结也，宜解之；肿痛饮冷，发热睡语者，火也，宜清之；不作脓，或不溃不敛者，阳气虚也，宜补之；瘀肉不腐，或积毒不解者，阳气虚也，宜助阳气；脓多或清者，气血俱虚也，宜峻补之；脉浮大或涩而肌肉迟生者，气血俱虚也，宜补之；右关脉弱而肌肉迟生者，宜补脾胃。

又《诸毒治法》曰：如头痛有表证者，宜先服人参败毒散一二剂。如焮痛发热脉数者，用金银花散、槐花酒、神功托里散。如疼痛肿硬脉实者，以清凉饮、仙方活命饮、苦参丸。肿硬木闷，疼痛发热，烦躁饮冷，便秘脉沉实者，内疏黄连汤或清凉饮。大便已通，欲其作脓，宜仙方活命饮、托里散、蜡矾丸，外用神异膏。如饮食少思，或不甘美，用六君子汤加藿香，连进三五剂，更用雄黄解毒散洗患处，每日用乌金膏涂疮口处，候有疮口，即用纸作捻，蘸乌金膏纫入疮内。若有脓为脂膜间隔不出，或作胀痛者，宜用针引之，腐肉堵塞者去之。若瘀肉腐动，用猪蹄汤洗之。如脓稠或痛，饮食如常，瘀肉自腐，用消毒与托里药相兼服之，仍用前二膏涂贴。若腐肉已离好肉者，宜速去之。如脓不稠不稀，微有疼痛，饮食不甘，瘀肉腐迟，更用桑柴灸之，亦用托里药。若瘀肉不腐，或脓清稀不焮痛者，急服大补之剂，亦用桑木灸之，以补接阳气，解散郁毒。常观患疽稍重未成脓者，不用蒜灸之法，及脓熟不开，或待腐肉自去，则多致不救。大抵气血壮实，或毒少轻者，可假药力，或自腐溃。若怯弱之人，热毒中隔，内外不通，不行针灸，药无全功矣。此证若脓已成，急宜开之，否则重者溃通脏腑，腐烂筋骨，若使透膈则不可治；轻者延溃良肉，难于收功，因而不敛者多矣。

又《诸补治法》曰：若肿焮作痛，寒热作渴，饮食如常，此形气病气俱有余也，先用仙方活命饮，后用托里消毒散解之。漫肿微痛，或色不赤，饮食少思，此形气病气俱不足也，用托里散调补之。不作脓或脓成不溃，阳气虚也，托里散倍加肉桂、参、芪。脓出而反痛，或脓清稀，气血俱虚也，八珍汤。恶寒形寒或不收敛，阳气虚也，十全大补汤。晡热内热或不收敛，阴血虚也，四物加参、术。作呕欲呕或不收敛，胃气虚也，六君加炮姜。食少体倦或不收敛，脾气虚也，补中益气汤加茯苓、半夏。肉赤而不敛，血热也，四物加山栀、连翘。肉白而不敛，脾虚也，四君加酒炒芍药、木香。小便频数者，肾阴亏损也，加减八味丸。大抵疮毒势甚，若妄用攻剂，怯弱之人必损元气，因而变证者众矣。

又《三证治法》曰：若初患未发出而寒热疼痛，作渴饮冷，此邪气内蕴也，仙方活命饮。若口干饮热，漫肿微痛，此元气内虚也，托里消毒散。若饮食少思，肢体倦怠，此脾胃虚弱也，六君子汤，如未应，加姜、桂。其有死者，乃邪气盛、真气虚而不能发出也，在于旬余之间见之；若已发出，用托里消毒散；不腐溃，用托里消毒散，如不应，急宜温补脾胃。其有死者，乃真气虚而不能腐溃也，在于二旬之间见之；若已腐溃，用托里散以生肌，如不应，急温补脾胃。其有死者，乃脾气虚而不能收敛也，在于月余见之。此三证虽不见于经籍，余尝治而历验者。

《千金方》灸法：治发背已溃未溃者。用淡豆豉以水和捣成硬泥，依肿大小作饼，三四分厚；如已有疮孔，勿置疮孔上，但四布豆饼，列艾其上灸之，使微热，勿令破肉。如热痛急，少起之。日灸二度，如先有疮孔，孔出汁即瘥。

验透膈法：凡背疽大溃，欲验穿透内膜者，不可用皂角散嚏法。但以纸封患处，令病者用意呼吸，如纸不动者，未穿透也。倘用取嚏法鼓动内膜，则反致穿透，慎之，慎之！

都宪周弘冈背患疽，肿而不溃，脉大而浮，此阳气虚弱而邪气壅滞也，用托里散倍加参、芪，反内热作渴，脉洪大鼓指。此虚火也，用前散急加肉桂，脉证顿退，仍用托里而愈。若以为热毒而用寒药则误矣。上舍张克恭患此，内服外敷皆寒凉败毒，遍身作痛，欲呕少食，脯热内热，恶寒畏寒。余曰：遍身作痛，营卫虚而不能营于肉理也；欲呕少食，脾胃虚寒而不能消化饮食也；内热脯热，阴血内虚而阳气陷于阴分也；恶寒畏寒，阳气虚弱而不能卫于肌肉也，此皆由脾胃之气不足所致，遂用补中益气汤，诸证渐退；更以十全大补汤，腐肉渐溃；又以六君子汤加芎、归，肌肉顿生而愈。

府庠彭碧溪患腰疽，服寒凉败毒之药，色黯不痛，疮头如铺黍，背重不能安寝，耳聩目白，面色无神，小便频涩，作渴迷闷，气粗短促，脉浮数，重按如无。余先用滋水之药一剂，少顷，便利渴止，背即轻爽；乃砭出瘀血，以艾半斤许明灸患处，外敷乌金膏，内服参、芪、归、术、肉桂等药，至数剂，元气稍复。自疑肉桂辛热，一日不用，手足并冷，大便不禁。仍用肉桂及补骨脂二钱，肉豆蔻一钱，大便复常，其肉渐溃；更用当归膏以生肌肉，八珍汤以补气血而愈。上舍蔡东之患此，余用托里之药而溃，疮口尚未全敛，时值仲冬，且兼咳嗽。余曰：疮口未敛，脾气虚也；咳嗽不止，肺气虚也，法当补其母。一日与之同宴，见忌羊肉，余曰：补可以去弱，人参、羊肉之类是也，最宜食之。遂每日不彻，旬余而疮敛，嗽亦顿愈矣。一男子年逾五十，患发背，色紫肿痛，外皮将溃，寝食不安，神思甚疲，用桑柴灸患处出黑血，即鼾睡，觉而诸证如失。服仙方活命饮二剂，又灸一次，脓血皆出，更进二剂，肿痛大退，又服托里消毒散数剂而敛。夫疮势炽甚，本宜峻剂攻之，但年老血气衰弱，况又发在肌表，若专于攻毒，则胃气先损，必反误事。薛案


予长男于二周患背疽，治案在《肿疡》条中。新案



论外通用方

神仙熏照法外一二三


脑 疽 四三


立斋曰：脑疽属膀胱经积热，或湿毒上壅，或阴虚火炽，或肾水亏损，阴精消涸所致。若肿痛未作脓者，宜除湿消毒。大痛或不痛，或麻木者，毒甚也，隔蒜灸之，更用解毒药。肿痛便秘者，邪在内也，宜泄之。不甚痛或不作脓者，虚也，托里为主。脓成胀痛者，针之，更以托里。上部脉数实而痛者，宜降火；上部脉数虚而痛者，宜滋阴降火为主。尺部脉数而作渴者，滋阴降火。脉数而虚细无力，或脓清，或不敛，或脓多者，大补血气。不作脓或不溃者，托里药主之。烦躁饮冷，脉实而痛者，宜泻火。

又，治法曰：初起肿赤痛甚，烦渴饮冷，脉洪数而有力，乃湿热上壅，当用黄连消毒散，并隔蒜灸以除湿热。若漫肿微痛，渴不饮冷，脉洪数而无力，乃阴虚火炽，当用六味丸及补中益气汤以滋化源。若口舌干燥，小便频数，或淋漓作痛，乃肾水亏损，急用加减八味丸及前汤，以固根本而引火归经。若不成脓，不腐溃，阳气虚也，四君加归、芪。若不生肌，不收敛，脾气虚也，十全大补汤。若色黯不溃，或溃而不敛，乃阴精消涸，名曰脑烁，为不治。若攻补得宜，亦有可愈。大凡肿焮痛甚，宜活命饮，隔蒜灸之，以解散瘀血，拔引郁毒，但艾炷宜小而少。若欲其成脓腐溃，生肌收敛，并用托里为主。

李氏曰：脑疽及颈项有疽，不可用隔蒜灸，恐引毒上攻，宜灸足三里穴五壮，气海穴三七壮，仍服凉血化毒之药，或以骑马穴法灸之。凡头项咽喉生疽，古法皆为不治，若用此法，多有生者。如五香连翘、漏芦等汤，国老膏、万金散皆可选用。见
 《外科精要
 》

一老人患此，色赤肿痛，脉数而有力，与黄连消毒散二剂少退，更与清心莲子饮四剂而消。一男子肿痛脉数，以荆防败毒散二剂而痛止，更以托里消毒药而消。一男子焮肿疼痛，发热饮冷，脉洪数，与凉膈散二剂而痛止，以金银花散四剂而溃，更以托里药而愈。一老妇禀壮实，溃而痛不止，脉实便秘，以清凉饮二剂而痛止，更以托里消毒药而愈。一妇人冬间患此，肿痛热渴，余用清热消毒，溃之而愈。次年三月，其舌肿大，遍身发疔如葡萄，不计其数，手足尤多。乃脾胃受毒也，先各刺出黑血，随服夺命丹七粒，出臭汗，疮热益甚，便秘二日，与大黄、芩、连各三钱，升麻、白芷、山栀、薄荷、连翘各二钱，生甘草一钱，水煎三五沸，服之，大小便出臭血甚多，下体稍退；乃磨入犀角汁，再服，舌本及齿缝出臭血，诸毒乃消，更以犀角地黄汤而愈。一妇人患前证，口干舌燥，内服清热，外敷寒凉，色黯不臖，胸中气噎，此内真寒而外假热也。彼疑素有痰火，不欲温补，余以参、芪各五钱，姜、桂各二钱，一剂顿溃，又用大补药而愈。一男子头项俱肿，虽大溃，肿痛益甚，兼作泻，烦躁不睡，饮食少思，其势可畏。诊其脉，则毒尚在，与仙方活命饮，二剂肿痛退半；与二神丸及六君子汤加五味子、酸枣仁，四剂诸证少退，饮食少进，睡亦少得；又与参苓白术散数服，饮食顿进；再与十全大补汤加金银花、白芷，月余而瘥。薛案


耳 疮 四四


立斋曰：耳疮属少阳三焦经、或足厥阴肝经血虚风热，或肝经燥火风热，或肾经虚火等因。若发热焮痛，属少阳、厥阴风热，用柴胡清肝散。若内热痒痛，属二经血虚，用当归川芎散。若寒热作痛，属肝经风热，用小柴胡汤加山栀、川芎。若内热口干，属肾经虚火，用加味地黄丸，如不应，用加减八味丸，余当随证治之。


愚按：
 薛氏所治耳证，凡气虚者，以补中益气汤加山栀、黄芩；血虚者，用八珍汤加柴胡、丹皮；肝火血虚者，用栀子清肝散；怒动肝火者，用加味逍遥散；肝脾受伤者，朝用加味归脾汤，暮用加味逍遥散，此其治之大约也。予尝治一儒者，年近三旬，素有耳病，每年常发，发必肿溃，至乙亥二月，其发则甚，自耳根下连颈项，上连头角，耳前耳后，莫不肿痛。诸医之治，无非散风降火，至一月后，稠脓鲜血自耳迭出，每二三日必出一酒盅许。然脓出而肿全不消，痛全不减，枕不可近，食不可加，气体俱困，自分其危，延余治之。察其形气已大不足，察其病体则肿痛如旧，仍若有余；察其脉息则或见弦急，或见缓弱，此非实热可知。然脉不甚紧，而或时缓弱，亦得溃疡之体，尚属可治。遂先以六味汤，二三剂而元气稍振；继以一阴煎加牛蒡子、茯苓、泽泻，仍倍加白蒺藜为君，服五十余剂，外用降痈散昼夜敷治，两月而后愈。盖此证虽似溃疡有余，而实以肝肾不足，上实下虚，一奇证也，故存识之。新案


鬓 疽 四五


立斋曰：鬓疽属肝胆二经怒火，或风热血虚所致。若焮痛或发热者，宜祛风清热；焮痛发寒热或拘急者，发散表邪。作脓焮痛，托里消毒；脓已成作痛者，针之；不作脓或脓成而不溃者，俱宜托里；不敛或脓清者，宜峻补之。

又治法曰：若发热作渴者，用柴胡清肝散。肿焮痛甚者，仙方活命饮。若大势已退，余毒未散，用参、苓、归、术为主，佐以川芎、白芷、金银花，以速其脓。脓成仍用参、苓之类托而溃之。若欲其生肌收敛，肾虚者，六味丸；血虚者，四物加参、芪；或血燥者，四物汤；或水不能生木者，六味地黄丸；气虚者，用补中益气汤，皆当滋其化源为善。


痄 腮 四六


立斋曰：痄腮属足阳明胃经，或外因风热所乘，或内因积热所致。若肿痛寒热者，白芷胃风汤。内热肿痛者，升麻黄连汤。外肿作痛，内热口干者，犀角升麻汤。内伤寒凉，不能消溃者，补中益气汤。发热作痛，大便秘结，清凉饮。表里俱解而仍肿痛者，欲作脓也，托里散。若饮食少思，胃气虚弱者，六君子汤。肢体倦怠，阳气虚弱也，补中益气汤。脓毒既溃，肿痛不减，热毒未解也，托里消毒散。脓出而反痛，气血虚也，参芪内托散。发热晡热，阴血虚也，八珍汤。恶寒发热，气血俱虚也，十全大补汤。若焮肿痛连耳下者，属手足少阳经，当清肝火。若连颐及耳后者，属足少阴经虚火，当补肾水。此证而有不治者，多泥风热，执用克伐之剂耳。

瘰 疬 四七


瘰疬之病，属三焦肝胆等经风热血燥，或肝肾二经精血亏损，虚火内动，或恚怒忧思，气逆于肝胆二经。二经常多气少血，故怒伤肝则木火动而血燥，肾阴虚则水不生木而血燥，血燥则筋病，肝主筋也，故累累然结若贯珠。其候多生于耳前后，连及颐颔，下至缺盆及胸腋之侧，又谓之马刀。其初起如豆粒，渐如梅李核，或一粒，或三五粒，按之则动而微痛，不甚热；久之则日以益甚，或颈项强痛，或午后微热，或夜间口干，饮食少思，四肢倦怠，或坚而不溃，或溃而不合，皆由气血不足，故往往变为痨瘵。《外台秘要》云：肝肾虚热则生疬。《病机》云：瘰疬不系膏粱丹毒火热之变，总因虚劳气郁所致，止宜以益气养营之药调而治之，其疮自消，盖不待汗之下之而已也。若不详脉证虚实之异，而概用追蚀攻下，及流气饮、十宣散之属，则必犯经禁病禁，以致血气愈损，必反为败证矣。若脉洪大，以元气虚败，为不治；若面色[image: ]
 白，为金克木，亦不治；若眼内赤脉贯瞳人，见几条则几年死，使不求本而妄用伐肝之剂则误矣。盖伐肝则脾土先伤，脾伤则损五脏之源矣，可不慎哉？

齐氏曰：瘰疬结核初觉时，宜内消之；如经久不除，气血渐衰，肌寒肉冷，或脓汁清稀，毒气不出，疮口不合，聚肿不赤，结核无脓，外证不明者，并宜托里。脓未成者，使脓早成；脓已溃者，使新肉早生。血气虚者，托里补之；阴阳不和，托里调之。大抵托里之法，使疮无变坏之证，所以宜用也。

丹溪曰：瘰疬必起于足少阳一经，不守禁忌，延及足阳明经，食味之厚，郁气之久，曰毒，曰风，曰热，皆此三端。拓引变换，须分虚实，实者易治，虚者可虑。此经主决断，有相火，且气多血少，妇人见此，若月水不调，寒热变生，稍久转为潮热，自非断欲食淡，神医不能疗也。

立斋曰：焮肿脉沉数者，邪气实也，宜泄之。肿痛憎寒发热，或拘急者，邪在表也，宜发散。因怒结核，或肿痛，或发热者，宜疏肝行气。肿痛脉浮数者，祛风清热。脉涩者，补血为主。脉弱者，补气为主。肿硬不溃者，补气血为主。抑郁所致者，解郁结，调气血。溃后不敛者，属气血俱虚，宜大补。虚劳所致者补之。因有核而不敛者，腐而补之。脉实而不敛或不消者下之。

又治法曰：若寒热焮痛者，此肝火风热而气病也，用小柴胡汤以清肝火，并服加味四物汤以养肝血；若寒热既止而核不消散者，此肝经火燥而血病也，用加味逍遥散以清肝火，六味地黄丸以生肾水。若肿高而稍软，面色痿黄，皮肤壮热，脓已成也，可用针以决之，及服托里之剂。若经久不愈，或愈而复发，脓水淋漓，肌肉羸瘦者，必纯补之剂，庶可收敛，否则变成九瘘。《内经》曰陷脉为瘘，留连肉腠，即此病也。外用豆豉饼、琥珀膏以驱散寒邪，补接阳气，内服补中益气汤、六味丸以滋肾水、培肝木、健脾土，亦有可愈者。

又治法曰：大抵此证原属虚损，若不审虚实而犯《经》禁病禁，则鲜有不误。常治此证，先以调经解郁，更以隔蒜灸之，多自消。如不消，即以琥珀膏贴之。俟有脓，即针之，否则变生他处。设若兼痰兼阴虚等证，只宜加兼证之剂，不可干扰余经。若气血已复而核不消，却服散坚之剂，至月余不应，气血亦不觉损，方进必效散或遇仙无比丸，其毒一下，即止二药，更服益气养营汤以调理之。若疮口不敛，宜用豆豉饼灸之，用琥珀膏贴之。若气血俱虚，或不慎饮食起居七情者，俱不治。然此证以气血为主，气血壮实者，不用追蚀之剂，彼亦能自腐，但取去之，亦使易于收敛。若气血虚者，不先用补剂而数用追蚀之药，适足以败之矣。若发寒热，眼内有赤脉贯瞳人者不治。

灸瘰疬法：取肩尖、肘尖骨缝交接处各一穴，即手阳明经肩颙、曲池二穴也，各灸七壮，在左灸左，在右灸右，左右俱病者俱灸之。余常用之甚效，薛氏以曲池云肘髎，似亦未的也。

又《薛氏经验方》云：治瘰疬已成未成、已溃末溃者，以手仰置肩上，微举起则肘骨尖自见，即是灸处，灸以三四十壮为度，更服益气养营汤，灸三次，疮自除。如患三四年不愈者，辰时灸至申时，三灸即愈，更服补剂。按：此法乃单灸曲池，以多为贵也。然但用前法，则已妙矣，倘有未应者，又当以此法治之。又曰：此治瘰疬之秘法，凡男子妇人，若因恚怒伤肝，气血壅遏而不愈者，宜灸此穴，以疏通经络。如取此穴，当以指甲掐两肘两肩四所，患处觉有酸麻，方是其穴。

又法：灸瘰疬未成脓者，用大蒜切片三钱厚安患处，用艾壮于蒜上灸之，每三五壮即换蒜再灸，每日灸十数蒜片以拔郁毒。如破久不合，更用江西豆豉为末，以唾津和作饼，如前灸之以助阳气，内服补药，外贴琥珀膏或太乙膏，疮口自合。又或疮口已破，核不腐则疮口不能敛，或贴琥珀膏不应，须用针头散傅之以去腐肉，再以如神散傅之，更服益气养营汤。若气血虚者，先服益气养营汤，待血气稍充，方用针头散，仍服前汤。

一男子患而肿硬久不消，亦不作脓，服散坚败毒药不应，令灸肩尖、肘尖二穴，更服益气养营汤，月余而愈。一妇人久溃发热，月经每过期且少，用逍遥散兼前汤两月余，气血复而疮亦愈。但一口不收，敷针头散，更灸前穴而痊。常治二三年不愈者，连灸三次，兼用托里药必愈。一妇人因怒结核肿痛，察其气血俱实，先以必效散下之，更以益气养营汤三十余剂而消。常治此证虚者，先用益气养营汤，待其气血稍充，乃用必效散取去其毒，仍进前药，无不效者。田氏妇年逾三十，瘰疬已溃不愈，与八珍汤加柴胡、地骨皮、夏枯草、香附、贝母五十余剂，形气渐转，更与必效散二服，疮口遂合。惟气血未平，再与前药三十余剂而愈。后田生执此方，不问虚实概以治人，殊不知散中斑蝥性毒，虽治瘰疬，多服则损元气。若气血实者，先用此下之而投补剂或可愈；若虚而用下药，或用追蚀药，瘀肉虽去而疮口不合，反致难治。俱薛案


治瘰疬痰核方 凡瘰疬初起未甚者，即宜服此。或加夏枯草更佳。

用忍冬花、蒲公英各四五钱，以水二碗同煎汤，朝夕代茶饮之，十余日渐消。然此药但可治标，若欲除根，必须灸肩颙、曲池二穴。


疔 疮 四八


齐氏曰：夫疔疮者，以其疮形如丁盖之状者是也。古方之论，凡有十种，华元化之论，有五色疔，《千金方》说疔有十三种，以至《外台秘要》《神巧万全》其论颇同，然皆不离毒气客于经络及五脏内蕴热毒。凡初生一头，凹而肿痛，青黄赤黑，无复定色，令人烦躁闷乱，或憎寒头痛，或呕吐心逆，以针刺疮，不痛无血，是其候也。多因肥甘过度，不慎房酒，以致邪毒蓄结，遂生疔疮。《内经》曰：膏粱之变，足生大疔。此之谓也。其治之法，急以艾炷灸之，若不觉痛者，针疔四边，皆令血出，以夺命丹或回生丹从针孔纴之，上用膏药贴之，仍服五香连翘汤、漏芦汤等剂疏下之为效。若或针之不痛无血者，以猛火烧铁针通红，于疮上烙之，令如焦炭，取痛为效，亦纴前药，用膏药贴之，经一二日脓溃根出，服托里汤散，依常疗之，以取平复。如针之不痛，其人眼黑，或见火光者，不可治也。此邪毒之气入于脏腑故也。《养生方》云：人汗入肉食，食之则生疔疮，不可不慎也。

立斋曰：此证多由膏粱厚味之所致，或因卒中饮食之毒，或感四时不正之气，或感蛇虫之毒，或感死畜之秽，各宜审而治之。其毒多生于头面四肢，形色不一，或如小疮，或如水泡，或疼痛，或麻木，或寒热作痛，或呕吐恶心，或肢体拘急。并宜隔蒜灸之，痛则灸至不痛，不痛灸至痛。若灸而不痛则明灸之，及针疔四畔去恶血，以夺命丹一粒入疮头孔内，仍以膏药贴之，并服解毒之剂，或用荆防败毒散。若针之不痛无血者，宜用烧针，治如前齐氏之法。若不省人事，或牙关紧急者，以夺命丹为末，葱酒调灌之，候醒，更服败毒散或夺命丹，甚效。若生两足者，多有红丝至脐；生两手者，多有红丝至心腹；生唇面口内者，多有红丝入喉，皆为难治。急宜用针于血丝尽处挑破，使出恶血。若红丝近心腹者，更挑破疮头，去恶水以泄其毒，亦以膏药贴之，多有生者。若患于偏僻下部之处，药力所难到者，若专假药力，则缓不及事，惟灸之则大有回生之功。疔之名状，虽有十三种之不同，而治法但当审其元气虚实，邪之表里，庶不误人于夭札也。若专泥于疏利表散，非为无益而反害之。凡人暴死者，多是疔毒，急取灯遍照其身，若有小疮，即是其毒，宜急灸之，并服夺命丹等药，亦有复苏者。

又曰：脉浮数者散之，脉沉实者下之。表里俱实者，解表攻里。麻木或大痛及不痛者，并灸之，更兼攻毒。

操江张恒山，左足次指患之，痛不可忍，急隔蒜灸三十余壮，即能举步。彼欲速愈，自敷凉药，遂致血凝肉死，毒气复炽。再灸百壮，服活命饮，出紫血，其毒方解，脚底通溃，腐筋烂肉甚多。及将愈，予因考绩北上，又误用生肌药，反助其毒，使元气亏损，疮口难敛。予回用托里药补之，喜其禀实，且客处，至三月余方瘥。表甥居富，右手小指患之，或用针出血，敷以凉药，掌指肿三四倍，六脉洪大，此真气夺则虚，邪气胜则实也。先以夺命丹一服，活命饮二剂，势稍缓。余因他往，或又遍刺出血，肿延臂腕如大瓠，手指肿大数倍，不能消溃，乃真气愈虚而邪气愈盛也。余回用大剂参、芪、归、术之类，及频灸遍手，肿势渐消。后大便不实，时常泄气，此元气下陷，以补中益气汤加补骨脂、肉豆蔻、吴茱萸、五味子，又以生脉散代茶饮，大便渐实，手背渐溃，又用大补药五十余剂渐愈。薛案


时 毒 四九


齐氏曰：时毒者，为四时邪毒之气而感之于人也。其候发于鼻、面、耳、项、咽喉，赤肿无头，或结核有根，令人憎寒发热，头疼，肢体甚痛，恍惚不宁，咽喉闭塞，人不识者，将谓伤寒。原夫此疾，古无方论，世俗通谓丹瘤，病家恶言时毒，切恐传染。经曰：人身忽经变赤，状如涂丹，谓之丹毒。此风热恶毒所为，自与时毒不同。盖时毒者，感四时不正之气，初发状如伤寒，五七日之间，乃能杀人，若至十日之外，则不治自愈也，治宜辨之。先诊其脉，凡滑、数、浮、洪、沉、紧、弦、涩，皆其候也。但浮数者，邪在表也；沉涩者，邪气深也。察其毒之甚者，急服化毒丹以攻之；实热便秘者，大黄汤下之；其有表证者，犀角升麻汤以发之；或年高气郁者，五香连翘汤主之。又于鼻内[image: ]
 通气散，取十余嚏作效。若[image: ]
 药不嚏者，不可治之；如嚏出脓血者，治之必愈。凡左右看病之人，日日用[image: ]
 药嚏之，必不传染，切须记之。其病人每日用嚏药三五次以泄热毒，此治时证之良法也。凡经三四日不解者，不可大下，独宜和解之，以犀角散、芩连消毒饮，甚者连翘汤之类。至七八日，大小便通利而头面肿起高赤者，可服托里散、托里黄芪汤。如肿甚者，宜砭患处出恶血，以泄其毒气。此病若五日已前，精神昏乱，咽喉闭塞，语言不出，头面赤肿，食不知者，必死之候，治之无功矣。然而此疾有阴有阳，有可汗者，有可下者。尝见粗工，但云热毒，只用寒药，殊不知病有微甚，治有逆从，不可不审矣。

罗谦甫云：泰和二年，先师监济源税，时四月，民多疫疠，初觉憎寒体重，次传头面肿盛，目不能开，上喘，咽喉不利，舌干口燥，俗云大头天行，亲戚不相访问，染之多不救。张县令侄亦得此病，至五六日，医以承气加板蓝根下之，稍缓；翌日，其病如故，下之又缓，终莫能愈，渐至危笃。或曰：李明之存心于医，可请治之。遂请诊视，具说其由。先师曰：夫身半已上，天之气也；身半已下，地之气也。此邪热客于心肺之间，上攻头目而为肿盛，用承气下之，以泻胃中之实热，是诛伐无过也，殊不知适其病所为故。遂处一方，用黄芩、黄连味苦寒，泻心肺间热以为君；橘红苦平，玄参苦寒，生甘草甘寒，人参甘平，泻火补气以为臣；连翘、鼠粘子、薄荷叶苦辛平，板蓝根味苦寒，马勃、白僵蚕味苦平，行少阳、阳明二经气不得伸；桔梗味辛温，为舟楫，不令下行；升麻、柴胡苦辛以散表邪。共为细末，半用汤调，时时服之；半蜜为丸，噙化之，服尽良愈。因叹曰：往者不可追，来者犹可及。凡他所有病者，皆书方以贻之，全活甚众。时人皆曰：此方天人所贻。遂刊于石，以传永久，命曰普济消毒饮。

薛立斋曰：此感四时不正之气，邪客心肺之间，上攻头目而为患，与膏粱积热之证不同。硝、黄之剂，非大便秘实者不可用，若不审其因，不辨其表里虚实而概用攻之，必致有误。里实而不利者下之，表实而不解者散之，表里俱实而不解者解表攻里，表里俱解而不消者和之。肿甚焮痛者，砭去恶血，更用消毒之剂。不作脓或不溃者托之。饥年普患者，不宜用峻利药，当审而治之。

又治法曰：若脉浮者，邪在表也，用葛根牛蒡汤、犀角升麻汤、人参败毒散之类以发之；脉沉涩者，邪在里也，用栀子仁汤、五利大黄汤之类以下之。表里俱病而肿不退者，用犀角升麻汤；甚者，砭出恶血，并用通关散[image: ]
 鼻内取嚏，以泄其毒。表里俱不解，而内外俱实者，防风通圣散。欲其作脓者，用托里消毒散；欲其收敛者，用托里散，此法最为稳当。常见饥馑之际，刍荛之人多患之，乃是胃气有损，邪气从之为患也。故凡以凶荒劳役而患此者，多宜安里为主，或用普济消毒饮最善。

一老人，冬月头面耳项俱肿，痛甚，便秘脉实，此表里俱实病也，与防风通圣散，不应，遂砭患处出黑血，仍投前药即应，又以荆防败毒散而瘳。盖前药不应者，毒血凝聚上部经络，药力难达故也。恶血既去，其药自效。或拘用寒远寒，及年高畏用硝、黄，而用托里，与夫寻常消毒之剂，或不砭泄其毒，专假药力，鲜不危矣。一男子头面肿痛，服硝、黄败毒之剂愈甚。诊之脉浮数，其邪在表，尚未解散，用荆防败毒散加玄参、牛蒡子二剂，势退大半，以葛根牛蒡子汤四剂而痊。薛案



肺痈肺痿 五十


此证初起，邪结在肺者，惟桔梗杏仁煎为治此之第一方，在新因三三。

齐德之曰：肺者，五脏之华盖也，处于胸中，主于气，候于皮毛。劳伤血气，腠理虚而风邪乘之，内感于肺也，故汗出恶风，咳嗽短气，鼻塞项强，胸胁胀满，久久不瘥，已成肺痿也。风中于卫，呼气不入；热至于营，则吸而不出。所以风伤皮毛，热伤血脉，风热相搏，气血稽留，蕴结于肺，变成疮疽。诊其脉候，寸口脉数而虚者，肺痿也；数而实者，肺痈也。若欲知其有脓，但脉见微紧而数者，未有脓也；紧甚而数者，已有脓也。肺痿之候，久嗽不已，汗出过度，重亡津液，便如烂瓜，下如豕膏，小便数而不渴，渴者自愈，欲饮者将瘥，此由肺多唾涎而无脓者，肺痿也。肺疮之候，口干喘满，咽燥而渴，甚则四肢微肿，咳唾脓血，或腥臭浊沫，胸中隐隐微痛者，肺疽也。又，《圣惠》曰：中府隐隐微痛者，肺疽也。上肉微起者，肺痈也。中府者，穴名也。是以候始萌则可救，脓成则多死。又，《内经》曰：血热则肉败，营卫不行，必将为脓。大凡肺痈当咳嗽短气胸满，时唾脓血，久久如粳米粥者难治。若呕脓而不止者，亦不可治。其呕脓而自止者将自愈。其脉短而涩者自痊，浮洪而大者难治。其面色当白而反面赤者，此火之克金，皆不可治。仲景曰：上气，面浮肿，肩息，其脉浮大，不治，又加利尤甚。

马益卿曰：肺痈治法要略，先以小青龙汤一帖，以解其风寒邪气，然后以葶苈大枣泻肺汤、桔梗汤、苇茎汤见
 《金匮要略
 》，随证用之以取脓，此治肿疡之例也；终以内补黄芪汤以补里之阴气，此治溃疡之例也。又白：肺痈已破，入风者不治，或用太乙膏丸服，以搜风汤吐之。若吐脓血，状如肺痈，口臭，他方不应者，宜消风散入男子发灰，清米饮调下，两服可除。

立斋曰：凡劳伤血气，腠理不密，外邪所乘，内感于肺；或入房过度，肾水亏损，虚火上炎；或醇酒炙煿，辛辣厚味，熏蒸于肺；或咳唾痰涎，汗下过度，重亡津液，皆能致之。其候恶风咳嗽，鼻塞项强，胸胁胀满，呼吸不利，咽燥作渴，甚则四肢微肿，咳唾脓血。若吐痰臭浊，脓血腥秽，胸中隐隐微痛，右手寸口脉数而实者，为肺疽；若唾涎沫而无脓，脉数而虚者，为肺痿也。

又治法曰：大抵劳伤血气，则腠理不密，风邪乘肺，风热相搏，蕴结不散，必致咳嗽，若误用汗下过度，则津液重亡，遂成斯证。凡喘嗽气急胸满者，表散之；咳嗽发热者，和解之；咳而胸膈隐痛，唾痰腥臭者，宜排脓散；喘急恍惚痰盛者，宜平肺；唾脓脉短涩者，宜补之。

又治法曰：若咳嗽喘急者，小青龙汤；咳嗽胸胀者，葶苈大枣泻肺汤；咳脓腥浊者，桔梗汤；咳喘短气，或小便短少者，佐以参芪补肺汤；体倦食少者，佐以参术补脾汤；咳唾痰壅者，肾虚水泛也，六味地黄丸；口干咽燥者，虚火上炎也，加减八味丸。此证皆因脾土亏损，不能生肺金，肺金不能生肾水，故始成则可救，脓成则多死。苟能补脾肺，滋肾水，庶有生者。若专攻其疮，则脾胃益虚，鲜有不误者矣。

陆司厅子，春间咳嗽，唾痰腥秽，胸满气促，皮肤不泽，项强脉数，此肺疽也。盖肺系在项，肺伤则系伤，故牵引不能转侧。肺者气之本，其华在毛，其充在皮。治以黄芪、当归、川芎、白芷、贝母、知母、麦冬、栝楼仁、桔梗、防风、甘草，兼以腊矾丸及太乙膏治之，脓尽脉涩而愈。一男子面白神劳，咳而胸膈隐痛，其脉滑数，予以为肺痈，欲用桔梗汤。不信，仍服表药，致咳嗽愈甚，唾痰腥臭，始悟。乃服前汤四剂，咳嗽少定，又以四顺散四剂而脉静，更以托里药数剂而愈。一男子咳嗽喘急，发热烦躁，面赤咽痛，脉洪大，用黄连解毒汤，二剂少退，更以栀子汤，四剂而安。一男子患肺痿，咳嗽喘急，吐痰腥臭，胸满咽干，脉洪数。用人参平肺散六剂及饮童便，诸证悉退，更以紫菀茸汤而愈。童便虽云专治虚火，常治疮疡焮肿疼痛，发热作渴，及肺痿、肺痈发热口渴者尤效。一男子面赤吐脓，发热作渴，烦躁引饮，脉洪数而无伦次。先用加减八味丸加麦冬大剂一服，热渴顿止，即熟睡良久，觉而神爽索食。再剂诸证顿减，仍用前药，更以人参五钱，麦冬二钱五分，五味二钱，水煎代茶，日饮一剂，月余而安。此证面赤者，当补肺肾；面白者，当补脾肺，治者审之。一妇人素血虚，发热咳嗽，或用痰火之剂后，吐脓血，面赤脉数，其势甚危，此脓成而气血虚也，余用八珍汤以补元气，用桔梗汤以治肺证，因得渐愈。一儒者患肺痈，鼻流清涕，咳吐脓血，胸膈作胀，此风邪外伤也，先用消风散加乱发灰，二服而鼻利，又用四君加芎、归及桔梗汤而愈。后因劳役，咳嗽吐脓，小便滴沥，面色黄白，此脾土不能生肺金，肺金不能生肾水也，用补中益气汤、六味地黄丸而愈。一仆年逾三十，嗽久不愈，气壅不利，睡卧不宁，咯吐脓血，甚虚可畏，其主已弃矣。余以宁肺散，一服少愈，又服而止大半，乃以宁肺汤数剂而痊。所谓有是病必用是药，若泥前散性涩而不用，何以得愈？薛案



乳痈乳岩 五一
 　妇人门亦有乳证
 ，当互察之
 。

立斋曰：乳房属足阳明胃经，乳头属足厥阴肝经。男子房劳恚怒，伤于肝肾；妇人胎产忧郁，损于肝脾，皆能致之。若因暴怒，或儿口气所吹，肿痛者，宜疏肝行气；焮痛发寒热者，发散表邪；焮肿痛甚者，清肝消毒，并宜隔蒜灸。未成脓者，疏肝行气；不作脓或不溃者，托里为主；溃而不敛或脓清者，宜大补脾胃气血为主。

又治法曰：若脓出反痛，或作寒热，气血虚也，十全大补汤；体倦口干，中气虚也，补中益气汤；晡热内热，阴血虚也，八珍汤加五味子；欲呕作呕，胃气虚也，补胃为主，或用香砂六君子汤；食少作呕，胃气虚寒也，前汤加干姜；食少泄泻，脾气虚寒也，理中汤，或加人参、附子；若劳碌以致肿痛，气血未复也，八珍汤倍用参、芪、归、术；若因怒气以致肿痛，肝火伤血也，八珍汤加柴胡、山栀；若肝火血虚而结核不消者，四物汤加柴胡、升麻；若肝脾气血俱虚而结核者，四君子加芍、归、柴胡、升麻；郁结伤脾而结核者，归脾汤兼神效栝楼散；若为儿所吹而发肿焮痛，须吮通揉散，否则成痈矣；若兼余证，亦当治以前法。若妇人郁怒伤肝脾而结核，不痒不痛，一二载始溃者，名曰乳岩，最难治疗。

又治法曰：若忿怒伤肝，厚味积热，以致气不行、窍不通、乳不出，则结而为肿为痛，此阳明之血热，甚则肉腐为脓。若脓一成，即针出之，以免遍溃诸囊之患。亦有所乳之子，膈有滞痰，口气焮热，含乳而睡，热气所吹，遂成肿痛。于初起时，须吮吸使通，或忍痛揉散之，失治必成痈患。宜用青皮以疏厥阴之滞，石膏以清阳明之热，甘草节以行污浊之血，栝楼子以消肿导毒，或加没药、橘叶、皂角针、金银花、当归，更宜随证消息加减而治。仍用少酒佐之，更用隔蒜灸之，其效尤捷。若有脓，即针之，否则通溃，难于收敛。

乳痈用蒲公英、忍冬藤入少酒煎，服即欲睡，是其功也，及觉而病安矣。见
 《外科心法
 》

一妇人患乳痈，寒热头痛，与荆防败毒散一剂，更与蒲公英一握，捣烂入酒二三盏，再捣，取汁热服，渣热罨患处而消。丹溪云：此草散热毒，消肿核，又散滞气，解金石毒之圣药。一妇人左乳内肿如桃，不痛色不变，发热渐消瘦，以八珍汤加香附、远志、青皮、柴胡百余剂，又间服神效栝楼散三十余剂，脓溃而愈。常见患者责效太速，或不解七情，及药不分经络虚实者俱难治。大抵此证四十以外者尤难治，盖因阴血日虚也。一妇人因怒，左乳内肿痛发热，表取太过.致热益甚，以益气养营汤数剂，热止脓成，欲用针，彼不从，遂肿胀大热发渴，始针之。脓大泄，仍以前汤，月余始愈。一男子左乳肿硬痛甚，以仙方活命饮二剂而痛止。更以十宣散加青皮，四剂脓成，针之而愈。此证若脓成未破，疮头有薄皮剥起者，用代针之剂点起皮处，以膏药贴之，脓亦自出，但不若及时针之，则不致大溃。如脓出不利，更纴入搜脓化毒之药；若脓血未尽，辄用生肌之剂，反助邪气，纵早合，必再发，不可不慎也。一产妇因乳少服药通之，致乳房肿胀，发热作渴，状类伤寒，以玉露散补之而愈。夫乳汁乃气血所化，在上为乳，在下为经。若冲任之脉盛，脾胃之气壮，则乳汁多而浓，衰则少而淡，所乳之子亦弱而多病，此自然之理。亦有屡产有乳，再产却无，或大便涩，乃亡津液也。《三因论》云：产妇乳脉不行有二：有血气盛闭而不行者，有血气弱涩而不行者。虚当补之，盛当疏之。盛者当用通草、漏芦、土瓜根辈，虚者当用炼成钟乳粉、猪蹄、鲫鱼之属，概可见矣。俱
 薛案


一妇人久郁，右乳内结三核，年余不消，朝寒暮热，饮食不甘。此乳岩也，乃七情所伤，肝经血气枯槁之证，宜补气血、解郁结药治之，遂以益气养营汤，百余剂血气渐复，更以木香饼灸之，喜其谨疾，年余而消。若用克伐之剂以复伤血气，则一无可保者。一妾乃放出宫人，乳内结一核如栗，欲用前汤，彼不信，乃服疮科流气饮及败毒散，三年后大如覆碗，坚硬如石，出水不溃而殁。大抵郁闷则脾气阻，肝气逆，遂成隐核，不痛不痒，人多忽之，最难治疗。若一有此，宜戒七情，远厚味，解郁结，更以养血气之药治之，庶可保全，否则不治。亦有数载方溃而陷下者，皆曰乳岩，盖其形似岩穴而最毒也，慎之则可保十中之一二。薛案



胃脘痈五二


立斋引《圣济总录》云：胃脘痈由寒气隔阳，热聚胃口，寒热不调，故血肉腐坏。以气逆于胃，故胃脉沉细；以阳气不得上升，故人迎热甚，令人寒热如疟，身皮甲错，或咳嗽，或呕脓唾血。若脉见洪数，脓已成也，急宜排之；设脉迟紧，其脓未就，有瘀血也，急下之，否则邪毒内攻，腐烂肠胃矣。丹溪云：内疽者，因饮食之毒，七情之火，相郁而发，用射干汤主之。愚常以薏苡仁汤、牡丹皮散、太乙膏选用之，亦效。若吐脓血，饮食少思，宜助胃壮气为主而佐以前法，不可专治其疮。

腹 痈 五三


立斋曰：腹痈谓疮生于肚腹，或生于皮里膜外，属膏粱厚味、七情郁火所致。若漫肿坚硬，肉色不变，或脉迟紧，未成脓也，四君加芎、归、白芷、枳壳，或托里散；肿软色赤，或脉洪数，已成脓也，托里消毒散。脓成而不外溃者，气血虚也，卧针而刺之；焮肿作痛者，邪气实也，先用仙方活命饮、隔蒜灸以杀其毒，后用托里以补其气。若初起欲其内消，当助胃壮气，使根本坚固，而以行经活血之药佐之。若用克伐之剂欲其消散，则肿者不能溃，溃者不能敛。若用疏利之药下其脓血，则少壮者多为难治，老弱者立见危亡。若有食积、疝气类此者，当辨而治之。

进士边云庄，腹痛恶寒，脉浮数。余曰：浮数之脉而反恶寒，疮疽之证也。不信，数日后复请视之，左尺洪数。余曰：内有脓矣。仍不信，至小腹痛胀，连及两臀，始悟。余曰：脓溃臀矣，气血俱虚，何以收敛？急服活命饮一盅，臀溃一孔，出脓斗许，气息奄奄，用大补药一剂，神思方醒。每去后，粪从疮出，痛不可当。小腹间如有物上挺，即发痉不省人事，烦躁脉大，举按皆实；省而细察之，脉虽洪大，按之如无。以十全大补倍加参、芪至四斤，更加附子二枚，煎膏服之而痉止。又用十全大补汤五十余剂而疮敛。上舍周一元患腹痈，三月不愈，脓水清稀，朝寒暮热。服四物、黄柏、知母之类，食少作泻，痰涎上涌；服二陈、枳实之类，痰涎愈甚，胸膈痞闷。谓余曰：何也？余曰：朝寒暮热，血气虚也；食少作泻，脾肾虚也；痰涌胸痞，脾肺虚也，悉因真气虚而邪气实也。当先壮其胃气，使诸脏有所禀而邪自退矣。遂用六君加黄芪、当归，数剂诸证渐退，又用十全大补汤，肌肉渐敛，更用补中益气汤调理而愈。薛案


肠 痈 五四


孙真人云：肠痈为病，小腹重，强按之则痛，小便如淋，时时汗出，复恶寒，身皮甲错，腹皮急如肿，甚者腹胀大，转侧有水声，或绕脐生疮，或脓从脐出，或大便脓血。脉洪数者，已有脓也，血下则安。若妄治者，必杀人。

陈无择曰：肠痈为病，身甲错，腹皮急，按之濡，如肿状，腹无聚积，身无热，脉数，此为肠内有脓，久积阴冷所成也，故《金匮》有用附子温之。其脉迟紧者，脓未成，可下之，当有血；洪数者，脓已成，不可下，此以内结热所成也，故《金匮》有用大黄利之。

《千金方》灸法：曲两肘，正肘头锐骨灸百壮，下脓血而安。

立斋曰：此证因七情饮食所致。治法：脉迟紧者，未有脓也，宜牡丹皮汤下之；脉洪数者，已有脓也，用薏苡仁汤排之。小腹疼痛，小便不利，脓壅滞也，用牡丹皮散主之。若脐间出脓者不治。经云：肠痈为病，不可惊，惊则肠断而死。故患是者，其坐卧转侧极宜徐缓，时少饮薄粥，及服八珍汤固其元气，静养调理，庶可保全其生。

一男子里急后重，下脓胀痛，此脾气下陷也，用排脓散、蜡矾丸而愈。后因劳役，寒热体倦，用补中益气汤而安。一妇人脓成腹胀痛，小便不利，脉滑数，此脓毒内溃也，服太乙膏丸三钱，脓下升许，胀痛顿退，更以神效栝楼散二剂而全退，又以蜡矾丸及托里药十余剂而安。一产妇小腹疼痛，小便不利，以薏苡仁汤二剂痛止，更以四物汤加桃仁、红花，下瘀血升许而愈。一妇人产后恶露不尽，小腹患痛，服瓜子仁汤下瘀血而痊。凡瘀血停滞，宜急治之，缓则腐化为脓，最难治疗。若使流注骨节，则患骨疽，失治多为败证。薛案


附骨疽五五


附骨疽一证，近俗呼为贴骨痈，凡疽毒最深而结聚于骨际者，皆可谓之附骨疽，然尤惟两股间肉厚处乃多此证。盖此证之因，有劳伤筋骨而残损其脉者，有恃酒力房而困烁其阴者，有忧思郁怒而留结其气者，有风邪寒湿而凑滞其经者。凡人于环跳穴处无故酸痛，久而不愈者，便是此证之兆，速当因证调治，不可迟也。盖其初起，不过少阳经一点逆滞，逆而不散，则以渐而壅，壅则肿，肿则溃，至其延漫，则三阴三阳无不连及，而全腿俱溃。然此证无非元气大亏，不能运行，故致留滞不散，而后至决裂，诚危证也。若溃后脉和，虽见困弱之甚，只以大补气血为主，皆可保全。若溃后脉反洪芤而烦躁不宁，发热口渴，则必不可治。至若治此之法，凡以劳伤筋骨而致者，宜大营煎兼大防风汤治之；若酒色伤阴者，宜八味丸、六味丸，或右归丸，兼大防风汤主之；若忧思郁怒结气者，宜疮科流气饮或五香连翘汤，兼大防风汤主之；若寒邪外袭者，宜五积散兼大防风汤主之。大抵此证初起，即宜用大营煎温补气血，或兼仙方活命饮通行毒气。有火者，宜速用连翘归尾煎以解散其毒，仍宜速用隔蒜灸或豆豉饼寻头灸之，以速散其毒，最为捷法。其有湿热痰饮等证，当并求后法以治之，庶免大害也。若环跳久痛不已，或见臀股微肿，度其已成，势不能散，只宜速用托补，专固根本，使其速起速溃，则根本既实，虽凶亦无大害，必且易溃易敛而易愈也。若脉见滑数，按之软熟，脓已成也，速宜针之，无使久留，以防深蚀之患。其有不明利害，苟图目前，或用克伐消散，再伤元气，或用寒凉敷药，以遏其毒气，必致日延日甚，而元气日败，则一溃不可收拾矣。考诸方书，俱未详及此证，故悉其所因，并附治案于后。

立斋曰：附骨疽有因露卧风寒深袭于骨者，有因形气损伤不能起发者，有因克伐之剂亏损元气不能发出者，有因外敷寒药血气凝结于内者。凡此皆宜灸熨患处，解散毒气，补接元气，温补脾胃为主。若饮食如常，先用仙方活命饮解毒散郁，随用六君子汤补托营气。若体倦食少，但用前汤培养诸脏，使邪不得胜正。若脓已成，即针之，使毒气不得内侵，带生用针亦无妨。如用火针，亦不痛，且使易敛。其隔蒜灸能解毒行气，葱熨法能助阳气，行壅滞，此虽不见于方书，予常用之，大效，其功不能尽述，惟气血虚脱者不应。

又曰：大抵此证虽云肿有浅深，感有轻重，其所受皆因真气虚弱，邪气得以深袭。若真气壮实，邪气焉能为患也？故附骨痈疽及鹤膝风证，惟肾虚者多患之。前人用附子者，以温补肾气，而又能行药势、散寒邪也。亦有体虚之人，秋夏露卧，为冷气所袭，寒邪伏结，多成此证，不能转动，乍寒乍热而无汗，按之痛应骨者是也。若经久不消，极阴生阳，寒化为热而溃也。若被贼风所伤，患处不甚热而洒淅恶寒，不时汗出，熨之痛止少者，须大防风汤及火龙膏治之。若失治，则为弯曲偏枯。有坚硬如石者，谓之石疽；若热缓，积日不溃，肉色赤紫，皮肉俱烂，名缓疽，其始末皆宜服前汤，欲其驱散寒邪以补虚托里也。

又曰：此证亦有产后恶血未尽，脐腹刺痛，或流于四肢，或注于股内，疼痛如锥，或两股肿痛。此由冷热不调，或思虑动作，气所壅遏，血蓄经络而然，宜没药丸治之。亦有经血不行，流注四肢或股内，疼痛如锥，或因水湿所触，经水不行而肿痛者，宜当归丸治之。凡恶血停滞，为患非轻，治之稍缓，则流注为骨疽，多致不救。

一妇人膝肿痛，遇寒痛益甚，月余不愈，诸药不应，脉弦紧，此寒邪深伏于内也，用大防风汤及火龙膏治之而消。一男子腿根近环跳穴患痛彻骨，外皮如故，脉数而滞滑，此附骨疽脓将成也，用托里药六剂，肿起作痛，脉滑数，其脓已成，针之，出碗许，更加补剂，月余而瘳。一男子患附骨疽，肿硬发热，骨痛筋挛，脉数而沉，用当归拈痛汤而愈。一男子腿内患痈，漫肿作痛，四肢厥逆，咽喉闭塞，发寒热，诸治不效。乃邪郁经络而然也，用五香连翘汤一剂，诸证少退，又服之，大便行二次，诸证悉退而愈。一男子先腿痛，后四肢皆痛，游走不定，至夜益甚，服除湿败毒之剂不应，其脉滑而涩，此湿痰浊血为患，以二陈汤加苍术、羌活、桃仁、红花、牛膝、草乌治之而愈。凡湿痰湿热，或死血流注关节，非辛温之剂开发腠理，流通隧道，使气行血和，焉能得愈？王时亨室，产后腰间肿痛，两腿尤甚，此由瘀血滞于经络而然也，不早治必作骨疽，遂与桃仁汤二剂，稍愈，更以没药丸，数服而痊。薛案


魏生者，年三十余，素多劳碌，忽患环跳酸痛，数月后，大股渐肿，延予视之。曰：此附骨疽也，速当治之。与以活命饮二剂，未及奏效而肿益甚，因慌张乱投，或清火，或解毒，遂致呕恶发热，饮食不进，其势甚危，然后恳求相救。遂以参芪内托散大加炮姜，数剂而呕止食进，其肿软熟。知其脓成，速令针之，针处出脓不多。复以九味异功煎与之，遂得大溃，且瓣瓣出脓，溃者五六处，而腿肉尽去，止剩皮骨矣。溃后复呕恶发热不食，遂以十全大补汤及九味异功煎相间与之，然后热渐退，食渐进，稍有生色。然足筋短缩，但可竖膝仰卧，左右挨紧，毫不能动，动则痛极，自分已成废物。此后凡用十全大补汤八十余剂，人参三斤，而腿肉渐生，筋舒如故，复成一精壮男子，此全得救本之功也。一男子陈姓者，年近三旬，素不节欲，忽见环跳酸痛，月余不愈。予曰：此最可畏，恐生痈毒之患。彼不信，又谋之一庸医，反被其诟，曰：此等胡说，真可笑也。筋骨之痛亦常事耳，不过风热使然，何言痈毒？遂用散风清火等药。至半年后，果见微肿，复来求治。予曰：速用托补以救根本，尚不迟也。彼又不信而谋之疡医，曰：岂有肿疡未溃而遽可温补耶？复用清火消毒之剂。及其大溃而危，再延余视，则脉证俱败，方信予言而痛悔前失，已无及矣。一膏粱子茅姓者，年未三旬，素以酒色为事，亦患此证。早令服药，执拗不从。及其肿而脓成，令速针之，亦畏痛不从，而偏听庸流，敷以苦寒解毒之药。不知脓既已成，尤不可解，但有愈久愈深，直待自溃而元气尽去，不可收拾矣。新案



臀 痈 五六


马益卿曰：臀痈证，臀居小腹之下，此阴中之阴也。道远位僻，虽曰多血，然气运不到，血亦罕来。中年之后，尤虑患此。才有肿痛，参之脉证，但见虚弱，便与滋补。气血无亏，可保终吉。

立斋曰：凡治此者，毋伤脾胃，毋损脾气，但当以固根本为主。若焮痛，尺脉紧而无力者托之。肿硬痛甚者，隔蒜灸之，更以解毒。不作脓者，托里为主。不作脓而痛者，解毒为主。不溃或溃而不敛者，托里为主。

又治法曰：若肿硬作痛者，形气虚而邪气实也，用托里消毒散。微肿微痛者，形气病气俱虚也，用托里散补之。欲作脓者，用内托羌活汤。若痛甚者，用仙方活命饮。大势既退，亦用托里消毒散。若脾虚不能消散，或不溃不敛者，六君子加芎、归、黄芪。若阴虚不能消散，或作渴便淋者，六味丸加五味子。若阳虚不能溃，或脓清不能敛者，用补中益气汤。气血俱虚者，十全大补汤。若肿硬未成脓者，用隔蒜灸及活命饮。溃后宜豆豉饼及补中益气、十全大补二汤。若灸后大势已退，余毒未消，频用葱熨以补其气，以消余毒为善。

又曰：凡毒气已退，不起者，但可补其血气，使脓速成而针去之，不可用内消之论。若肿高而软者，发于血脉；肿下而坚者，发于筋骨；肉色不变者，发于骨髓也。脓血大泄之后，当大补气血为先，虽有他证，以末治之。

巡按陈和峰，脾胃不健，常服消导之剂，左腿股及臀患肿。余曰：此脾气虚而下注，非疮毒也，当用补中益气倍加白术。彼惑于众人云白术能溃脓，乃专以散肿消毒为主，而肿益甚，体益倦。余用白术一味煎饮而消。儒者杨启元，左臀患此，敷贴凉药，肿彻内股，服连翘消毒散，左体皆痛。余以为足三阴亏损，用补中益气汤以补脾肺，用六味丸加五味子以补肝肾，股内消而臀间溃，又用十全大补汤而疮口敛。一儒者焮肿痛甚，此邪毒壅滞，用活命饮、隔蒜灸而消。后因饮食劳倦，肿痛复作，寒热头痛，此元气虚而未能复也，与补中益气汤，频用葱熨法，两月而愈。一男子患臀痈，作脓而痛，以仙方活命饮二剂痛止，更以托里消毒散，脓溃而瘥。一弱人臀痈脓成不溃，以十全大补汤数剂始托起，乃针之，又二十余剂而愈。薛案


流 注 五七


立斋曰：流注之证，多因郁结，或暴怒，或脾气虚，湿气逆于肉理，或腠理不密，寒邪客于经络，或湿痰，或闪扑，或产后瘀血流注关节，或伤寒余邪未尽为患，皆因真气不足，邪得乘之，故气凝血聚为患也。然此证或生于四肢关节，或生于胸腹腰臀，或结块，或漫肿，或痛或不痛，悉宜用葱熨法及益气养营汤固其元气，则未成者自消，已成者自溃，可全愈也。若不补气血及节饮食，慎起居，戒七情，而专用寒凉克伐者，俱不治。

又治法曰：常治此证，凡暴怒所致，胸膈不利者，调气为主。抑郁所致而不痛者，宜调经脉，补气血。肿硬作痛者，行气和血。溃而不敛者，补气血为主。伤寒余邪未尽者，和而解之。脾气虚，湿热凝滞滞肉理者，健脾除湿为主。闪跌伤血凝滞为患者，和血气，调经络。寒邪所袭，筋挛骨痛，或遍身痛，宜温经络，养血气。若久而不敛，疮口无阳者，宜豆豉饼或附子饼灸之，以去散寒邪，接补阳气，或外用琥珀膏贴之。若内有脓管，或生瘀肉而不敛者，用针头散腐之自愈，锭子尤效。

《医林集要》云：骨疽乃流注之败证也，如用凉药，则内伤其脾，外冰其血。脾主肌肉，脾气受伤，饮食必减，肌肉不生；血为脉络，血受冰，则气血不旺而愈滞。宜用理脾，脾健则血自生而气自运行矣。又有白虎飞尸，留连周期，或辗转数岁，冷毒朽骨出尽自愈。若附骨腐者可痊，正骨腐则为终身废疾矣。有毒自手足或头面肿起，或兼疼痛，上至颈项骨节去处，如疡疬贯珠，此风湿流气之证也，宜以加减小续命汤及独活寄生汤治之。有两膝肿痛起，或至遍身骨节疼痛者，此风湿痹，又名历节风，宜附子八物汤治之。又有结核在项腋，或两乳傍，或两胯软肉处，名曰[image: ]
 疬痈，属冷证也。又有小儿宿痰失道，致结核于颈项臀膊胸背之处，亦冷证也，俱宜热药敷贴。已上诸证，皆缘于肾，肾主骨，肾虚则骨冷而为患也。所谓骨疽皆起于肾，亦以其根于此也。故用大附子以补肾气，肾实则骨有生气，而疽不附骨矣。

一男子臀肿一块微痛，脉弦紧，以疮科流气饮四剂而消。一妇人暴怒，腰肿一块，胸膈不利，时或气走作痛，用方脉流气饮数剂而止，更以小柴胡汤对四物加香附、贝母，月余而愈。一妇人禀弱性躁，胁臂肿痛，胸膈痞闷，服流气败毒药反发热，以四七汤数剂，胸宽气利，以小柴胡汤对四物加陈皮、香附，肿痛亦退。大抵妇人情性执着，不能宽解，多被七情所伤，遂至遍身作痛，或肢节肿痛，或气填胸满，或如梅核塞喉，咽吐不出，或痰涎壅盛，上气喘急，或呕逆恶心，甚者渴闷欲绝，产妇多有此证，宜服四七汤先调滞气，更以养血之药。若因忧思致小便白浊者，用此汤吞青州白丸子，屡效。一老人伤寒，表邪未尽，股内患肿发热，以人参败毒散二剂热止，灸以香附饼，又小柴胡汤加二陈、羌活、川芎、归、术、枳壳，数剂而散。一男子腿患溃而不敛，用人参养营汤及附子饼，更以补剂煎膏贴之，两月余而愈。一男子腿患肿，肉色不变，不痛，脉浮而滑，以补中益气汤加半夏、茯苓、枳壳、木香饮之，以香附饼熨之。彼谓气无补法，乃服方脉流气饮，虚愈甚，复求治。以六君子汤加芎、归数剂，饮食少进，再用补剂，月余而消。夫气无补法，俗论也，以其为病痞塞，似难于补，殊不知正气虚而不能运行，则邪气滞而为病。经云：壮者气行则愈，怯者弱者则着而为病。苟不用补法，元气何由而行乎？一妇人腿患筋挛骨痛，诸药不应，脉迟紧，用大防风汤二剂顿退，又二剂而安。又一妇人亦然，先用前汤二服，更服黑丸子而痊。此二患若失治，必溃成败证。一男子肩胛患之，微肿，形劳气弱，以益气养营汤服黑丸子，及木香、生地黄作饼，覆患处熨之，月余脓成，针之，仍服前药而愈。一男子臂肿，筋挛骨痛，年余方溃不敛，诊其脉更虚，以内塞散一料，少愈，以十全大补汤及附子饼灸之而愈。《精要》云：留积经久，极阴生阳，寒化为热，以此溃多成瘘，宜早服内塞散排之。一男子臂患，出腐骨三块尚不敛，发热作渴，脉浮大而涩，乃气血俱损，须多服生血气之药，庶可保全。彼惑于火尚未尽，仍用凉药，内服外敷，几危，始求治。其形甚瘁，其脉愈虚，先以六君子汤加芎、归，月余饮食渐进，以八珍汤加肉桂三十余剂，疮色乃赤，更以十全大补汤，外以附子饼灸之，仅年而瘥。薛案



鹤膝风五八


凡肘膝肿痛，臂胻细小者，名为鹤膝风，以其象鹤膝之形而名之也。或止以两膝肿大，胻腿枯细，不能屈伸，俗又谓之鼓槌风，总不过风寒湿三气流注之为病也。然肿痛者必有邪滞，枯细者必因血虚。凡治此者，必宜以养气滋血为主，有风者兼散其风，有寒湿者兼去其寒湿，若果由邪郁成热者，必宜滋阴清火，自无不愈。其有痢后而成者，又名痢后风，此以泻痢亡阴，尤宜壮肾。凡寒胜者，宜三气饮、五积散，或大防风汤之类主之；湿胜者，宜五苓散、理中汤之类主之；热胜者，宜保阴煎、大秦艽汤之类主之。若以阳气不足而败及四肢者，非右归丸、理阴煎及八味地黄丸之类不可。

立斋曰：鹤膝风乃调摄失宜，亏损足三阴经，风邪乘虚而入，以致肌肉日瘦，内热减食，肢体孪痛，久则膝大而腿细，如鹤之膝，故尔名之。若伤于脾胃者，用补中益气汤为主；若伤于肝肾者，六味地黄丸为主；若欲其作脓，或溃后者，十全大补汤为主，皆佐以大防风汤。初起者，须用葱熨法，可以内消。若津涸口干，中气不足也，补中益气汤加五味子。头晕头痛，阳气不升也，补中益气汤加蔓荆子。发热晡热，阴血虚弱也，用四物、参、芪、白术。畏寒憎寒，阳气虚弱也，用十全大补汤。饮食少思，胸膈膨胀，脾胃虚痞也，用四君子汤。面色痿黄，饮食少思，脾胃虚弱也，用六君子汤。脓水清稀，肌肉不生，气血俱虚也，用八珍汤。热来复去，有时而动，无根虚火也，用十全大补汤。形瘦嗜卧，寝息发热，痰盛作渴，小便频数，五脏虚损也，用六味丸。脐腹疼痛，夜多漩尿，脚膝无力，头晕吐痰，肾气冷败也，用八味丸。发热大渴，不欲近衣，面目赤色，脉大而虚，血虚发躁，用当归补血汤。或有痢后而患者，亦治以前法。余当临证制宜。

又曰：夫立方之义，各有所宜。凡体气虚弱，邪入骨界，遏绝隧道，若非用附、桂辛温之药，开散关节腠理之寒邪，通畅隧道经络之气血，决不能愈。且本草云：附子治寒湿痿躄，拘挛膝痛，不能行步，以白术佐之，为寒湿之圣药。又云：桂通血脉，消瘀血，坚骨节，治风痹骨挛脚软，宣导诸药。及十全大补汤以治前证，不但不可去桂，亦不可不加附子，无此二味，何以行参、芪之功，健芎、归之性，而补助血气，使之宣通经络，扶大虚之证，以收必效之功哉！况前证在骨节之间，关键之地，治之不速，使血气循环至此，郁而为脓，从此而泄，气血沥尽，无可生之理矣。亦有秋夏露卧，为寒所袭，拂热内作，遂成附骨疽。亦有贼风搏于肢节，痛彻于骨，遇寒尤甚，以热熨之则少减，尤当以大防风汤治之。更以蒜捣烂摊患处，用艾铺蒜上烧之，蒜坏再易，皮肤倘破无妨。若经久不消，则极阴生阳，溃而出水，必致偏枯，或为漏证，宜服内塞散，及附子饼灸之。或脉大，或发渴者，俱不治，以其真气虚而邪气实也。

张上舍患前证，伏枕半载，流脓三月。彼云：初服大防风汤去附子，将溃，服十宣散，今用十全大补汤而去肉桂，俱不应。视其脉证甚弱，予以十全大补汤，每帖加熟附子一钱，服三十余剂少愈；乃去附子五分，又服三十余剂，将愈；却全去附子，更三十余剂而痊。一男子左膝肿大，三月不溃。予谓体虚之人，风邪袭于骨节，使气滞而不行，故膝愈大而腿愈细，名曰鹤膝风，遂以大防风汤，三十余剂而消。州守张天泽左膝肿痛，胸膈痞闷，饮食少思，时欲作呕，头晕痰壅，日晡益倦。此脾肺气虚也，用葱熨及六君加炮姜，诸证顿退，饮食少进；用补中益气加蔓荆子，头目清爽，间与大防风汤十余剂，又用补中益气汤三十余剂而消。薛案


多骨疽五九


立斋曰：多骨疽者由疮疡久溃，气血不能营于患处，邪气陷袭，久则烂筋腐骨而脱出，属足三阴亏损之证也，用补中益气汤以固根本。若阴火发热者，佐以六味丸，壮水之主以镇阳光；阳气虚寒者，佐以八味丸，益火之源以消阴翳。外以附子饼、葱熨法去散寒邪，补接营气，则骨自脱、疮自敛也。夫肾主骨，若肾气亏损，其骨渐肿，荏苒岁月，溃而出骨，亦用前法。若投以克伐之剂，复伤真气，鲜有不误者。

下疳疮六十


下疳一证，本肝肾湿热证也，若无外因而病者，不过去其湿热，或滋真阴，湿热既清，其疮自愈，无足虑也。惟感触淫毒而患者，毒有浅深，则病有微甚，皆宜用百草煎熏洗，外以螵蛸散敷之，则轻者自愈。若湿热甚而为肿为痛者，宜用芍药蒺藜煎兼而治之。如毒甚者，必用萆薢汤方可。若感触淫邪，毒自少阴直入精宫者，不易愈。即治如前法，然必见便毒广疮发出，而后下疳始愈。既见疮毒，即当于本证条下求法治之。余尝治一少年，因偶触秽毒，遽患下疳，始溃龟颈，敷治不效，随从马口延入尿管，以渐而深，直至肛门，逐节肿痛，形如鱼骨。每过夜，则脓结马口，胀不得出，润而通之，则先脓后尿，敷洗皆不能及，甚为危惧。余尝遇一山叟，传得槐花蕊方，因以治之，不十日而茎根渐愈，半月后，即自内达外，退至马口而全愈。疳愈后，即见些微广疮，复与五加皮饮十余剂而全愈。向彼传方者曰：此方善治淫疮，热毒悉从小便泄去，所以能治此疳。但服此者，可免终身疮毒后患。然犹有解毒奇验，则在疮发之时，但见通身忽有云片红斑，数日而没者，即皆疮毒应发之处，疮毒已解而疮形犹见，是其验也。予初未之信，及此人疮发之时，疮固不多，而通身红斑果见，凡两日而没，予始知疮之有奇，一至如此。新案


立斋曰：下疳属肝经湿热下注，或阴虚火燥。治法：肿痛发热者，血虚而有热也，四物汤加柴胡、山栀。肿痛寒热者，肝经湿热也，小柴胡汤加龙胆草、黄连。肿痛便涩者，湿热壅滞也，龙胆泻肝汤。肿痛腐溃者，气血虚而有火也，八物汤加山栀、柴胡。日晡热甚者，阴血虚而有火也，小柴胡汤加参、术、芎、归。日晡倦怠者，阳气虚而下陷也，补中益气汤。有经久不愈而发寒热者，肾水不能生肝木也，宜六味丸。若筋缩或纵，或为痒痛，或出白津，此筋疝也，用龙胆泻肝汤。气虚者，补中益气汤加炒山栀、炒龙胆。阴虚火燥者，用六味丸。茎中痒，出白津，用补中益气汤与清心莲子饮间服。盖此证肝经阴虚为本，肿痛寒热等证为标，须用六味丸以生肝血。凡脾土虚不能生金水，而见一切肝证者，当佐以补中益气汤加麦门冬以滋化源。

一男子肿痛不消；一男子溃而肿痛发热，小便秘涩，日晡或热；一小儿肿痛，诸药不应，俱以小柴胡汤吞芦荟丸，数服而愈。一小儿十五岁患前证，杂用消毒之药，虚证悉具，二年余矣。询之，乃禀所致。用萆薢汤月余，诸证渐愈；又用补阴八珍汤、补中益气二汤而痊。庶吉士刘华甫，或茎中作痛，或窍出白津，或小便秘涩，先用小柴胡汤加山栀、泽泻、黄连、木通、胆草、茯苓二剂，以清肝火、导湿热，诸证渐愈。后因劳倦，忽然寒热，此元气复伤也，用补中益气而安，又用六味丸以生肝血、滋肾水而全愈。一男子玉茎肿痛，小便如淋，自汗，甚苦，时或尿血少许，尺脉洪数，按之则涩。先用清心莲子饮加牛膝、山栀、黄柏、知母、柴胡，数剂少愈，更以滋肾丸一剂而痊。《玉机微义》曰：如自汗小便少，不可以药利之。既已自汗，则津液外亡，小便自少，若再利之，则营卫枯竭，无以制火而烦热愈甚，当候热退汗止，小便自行也。兼此证，乃阳明经病，大忌利小便。俱薛案
 。

海藏治下疳久不愈方 橡斗子二个，合盛黄丹令满，以乱发厚缠定，烧烟尽为度，同研为细末。先以葱白 热浆水洗疮脓尽，次上药。甚者不过三次，如神。

又下疳方

下疳疮内毒盛者，必须治内方愈。外治者，须螵蛸散，或此方亦佳。

人中白生用
 　官粉煅黄
 　红丹飞
 ，炒


上等分为末。先用药汤或浓茶洗净，然后敷药，每日二三次，或用猪油，或用蜜水调敷之。


便 毒 六一


便毒论治如薛氏之法，固已详矣，然又惟交感不洁，遭淫毒而患者为最多。每每先起下疳，下疳未已，便毒继之，此湿热秽毒之为患也。凡初起肿痛，尚未成脓，而元气尚强者，速宜先去其毒，惟会脓散或牡蛎散为最善。若已成脓，则或针或蚀，惟速去其脓，随证调补，使速收口为善。若初起一核，其痛微，其肿漫者，此有二证：一以邪轻，一以元气虚弱，毒深而然。若邪轻者，只用会通膏加麝香贴之，无有不散，或降痈散亦可。若元气虚弱而毒深者，既不肯散，又不早溃，愈久必愈甚，最为可畏。及其溃后，多不能收，轻则为痿，重则殒命。此惟大补元气，方不致害。若焮肿痛甚，脓已将成，势不能消，宜用降痈散留头围之，则势可敛，痛可解，脓可速成而溃也。

立斋曰；便痈属足厥阴肝经，内热外寒，或劳役过度，或房欲不节，或欲火不遂，或强固其精，或肝经湿热而致。大抵多患于劳役不足，精气俱虚之人。俗云一石米疮，此言百日方可愈。若大补血气，不旬日可愈，何用百日？盖疮之收敛，在乎血气之盛也。亦有内蕴热毒而生者，须辨虚实，及成脓与否，不可概投攻药。凡妇人患此者，多在两拗肿痛，或腹中结块，小便涩滞，苟治者得法，患者又能调摄，无足虑也。常见治此证者，概用大黄之类下之，以求内消，或其脓成，令脓从大便而出，鲜有见其痊也。人多欲内消者，盖恐收口之难也。若知补养血气，不旬日而收矣，何难之有？若脓既成，岂有可消之理？如再用克伐之剂，必致难治。

又曰：便痈者，血疝也，俗呼为便毒，言于不便处为痈也。乃足厥阴之经络，及冲任督脉亦属肝之傍络，此气血流通之道路，今壅而肿痛，是则热毒所致，宜先疏导其滞，更以托里之剂，此临证制宜之法也。

又治法曰：内热外寒者，牛黄双解散。湿热壅滞者，宜用龙胆泻肝汤疏肝导滞。欲心不遂致逆精气者，先用五苓散加大黄疏其逆滞，后用地黄丸以补肝肾，强固其精。房欲不节者，宜六味丸料。劳倦过度者，补中益气汤。

一男子患便毒，焮肿作痛，大小便秘，脉有力，以玉烛散，二剂顿退，更以龙胆泻肝汤四剂而消。一男子脓未成，大痛，服消毒托里等药不应，诊之脉洪大，毒尚在，以仙方活命饮，一剂痛止，又剂而消。一儒者肿痛便涩，用八正散二剂，以清肝火、导湿热而肿痛愈；再以小柴胡加芎、归、泽泻、山栀二剂，以清火补血而小便利。一男子已溃而痛不止，小便秘涩，此肝火未解也，与小柴胡加黄柏、知母、芎、归，痛止便利，更以托里当归汤而疮敛。若毒未解而痛不止者，须用活命饮。府庠沈尼文，年二十，左拗患之，余以肝肾阴虚，先用托里药，溃而将愈，因入房，发热作渴，右边亦作痛，脓水清稀，虚证悉至，脉洪大而无力，势甚可畏。用十全大补加附子一钱，脉证顿退，再剂全退，后用大补汤三十剂而愈。一男子肿而不溃，此因阳气虚弱，用参、芪、归、术以补托元气，用白芷、皂刺、柴胡、甘草以排脓清肝，数剂而溃，以八珍加柴胡补其气血，数剂而愈。春元凌待之，虚而服克伐药，几至危殆，余用托里健脾药而愈。秀才王文远因劳苦患之，服小柴胡汤而表证散，后用托里药脓成，针之而旬日愈。又胡判官脓清脉弱，以大补之药而已愈，因新婚复发，自用连翘消毒散，致泻痢不止，竟致不救。可见此证属不足者多矣，非补不可。大抵便毒属肝经，初起坚硬，肝主筋故也。五七日后当赤软，脓成故也。若尚坚硬，乃元气不能腐化。往往人见坚硬，只欲内消，反服攻散药，多致虚虚之祸，前此治者，即其验也。一妇人两拗肿痛，小腹痞满，小便数，白带时下，寒热往来，小水淋沥，余谓脾气滞而血病，用龙胆泻肝汤渐愈，又用加味逍遥散、六味丸而全愈。一妇人小腹内如有所梗，两拗并人门俱肿，小便淋涩，经候不调，内热作渴，饮食少思。腹内初如鸡卵而渐大，脉洪数而虚，左关尤甚，属肝胆郁结之证也，用加味归脾汤，肝火退而脾土健，间以逍遥散下芦荟丸而愈。俱薛案


杨梅疮六二


杨梅疮一证，以其肿突红烂，状如杨梅，故尔名之。其在西北人则名为天泡疮，东南人又谓之广东疮。凡毒轻而小者，状类茱萸，故名茱萸疮；毒甚而大者，泛烂可畏，形如棉花，故名棉花疮。大都此证，必由淫毒传染而生。盖此淫秽之毒，由精泄之后，气从精道乘虚直透命门，以灌冲脉，所以外而皮毛，内而骨髓，凡冲脉所到之处，则无处不到，此其为害，最深最恶。设初起时去毒不净，或治失其宜，而随至败烂殒命者，盖不少矣。或至二三十年之后，犹然发为疯毒，或至烂头，或至烂鼻，或四肢幽隐之处，臭烂不可收拾，或遗毒儿女，致患终身，其恶如此。静而思之，则有见此恶道，而不为寒心知避者，其愚亦甚矣。故凡治之之法，最当知要，切不可不慎也。亦有不因淫毒传染，偶中湿热而患者，此不过在皮毛肌肉之间，清去湿热，自当全愈，无足虑也。

——今人每遭此患，或畏人知，或畏毒甚，而大用攻击峻利等药，多致邪毒未除而元气先败，或成劳瘵，或即殒命，或愈久愈甚，以致败坏不能收敛，皆元气先败之故也，余见之多矣。故凡被此病者，切不可惊慌，亦不可专肆攻击，但按法渐解其毒，务使元气毫无损伤，则正能胜邪，虽毒无害；若正不胜邪，则微毒亦能杀人，此其要也，不可不察。

——广疮治法：凡其初起而元阳未伤，毒亦未甚，宜速用清利，使从小便利去其毒，惟换肌消毒散为第一，其次则五加皮饮亦妙。或兼火邪者，宜秘方仙遗粮汤；或禀气多弱者，宜茯苓膏。凡此诸药，或十日，或半月，甚者一月，无不见效。

——凡生疮毒者，宜服槐花蕊至二三升，则毒从小便泄去，可免终身之患，真神方也。有案在下疳疮条中。

——此疮初起时，多有先下疳，次便毒，而后疮出，是为一套。若便毒势甚，肿痛热秘而元气素强者，即宜用会脓散或牡蛎散，先去其毒之大势，而后用前方诸药，亦要着也。

——此疮或久而不愈，或元气素弱，或因克伐致虚，但见有正不胜邪之势，则当酌其轻重，或以纯补元气为主，凡脾肾阴阳气血，皆宜随用方，但使气血得复，则虽毒无害。最忌见不真而执两端，则终归无益，亦是要着。

——饮食宜否。有谓宜忌口者，有谓不宜忌口者，而任其发透，总之亦有其要。盖疮毒初染，毒本未甚，此时只宜清利，使毒渐消为善，若食发物，则愈发愈多，而毒愈甚矣，此则宜忌之时也；若疮毒已久，元气已弱，脓汁既多，血气既耗，斯时也，非以药食滋补，则日见消败，何以收效？此则不宜忌者也。宜忌不宜忌，是亦宜补不宜补之法耳，使不知辨，安能无误？

——疮生头面，或遍身不便处，欲其速愈，但用点药，则二三日可以脱落，亦神妙者也，但此惟治标之法耳。方在新因四二。

——疮毒久蓄，发为疯毒，亦名杨梅痈漏，或蚀筋，或腐骨，溃烂不收，最为恶候。近来治法，惟五宝丹为最效，及徐东皋杨梅痈漏方，或秘传水银膏，宜择用之。

立斋曰：天泡疮属元气不足，邪气所乘，亦有传染而患，受证在肝肾二经，故多在下体发起。有先筋骨痛而后患者，有先患而后痛者。有疮凸赤作痛，热毒炽甚也；疮微作痛，毒将杀也。疮色白而不结痂，阳气虚也；色赤而不结痂，阴血虚也。搔痒脉虚浮，气不相荣也；搔痒脉浮数，血不相荣也。臀背间或颈间作痒，膀胱阴虚也；阴器、股内作痒，肝经血虚也；阴囊作痒重坠，肝经阴虚湿热也；小便频数，短少色赤，肝经阴虚也；小便频数，短少色白，脾肺气虚也；面目搔痒或变赤，外邪相搏也；眉间痒或毛落，肝胆血燥也；饮食少思，口干饮汤，胃气虚也；饮食不化，大便不实，脾气虚也；侵晨或夜间泄泻，脾肾虚也。

又治法曰：若表实者，先用荆防败毒散解散之；里实者，先用内疏黄连汤通导之；表里俱实者，防风通圣散双解之。邪热在肝经者，龙胆泻肝汤清解之，后用换肌消毒散为主，愈后再无筋骨疼痛之患。气虚者，四君子汤；血虚者，四物汤；气血俱虚者，八珍汤，俱加兼证之药治之，自无不愈。若治失其法，有蚀伤眼目，腐烂玉茎，拳挛肢体者，但用九味芦荟丸以清肝火，六味丸以生肾水，蠲痹消毒散以养血祛邪，亦有可生者。若服轻粉等药，反收毒于内，以致迭发；或概服防风通圣散，气血愈虚，因而不治者多矣。凡有肿硬，或作痛，外用蒜灸及敷冲和膏，内服补药并效。

一男子遍身皆患，脉浮而数，以荆防败毒散治之，表证乃退；以仙方活命饮六剂，疮渐愈，兼饮萆薢汤，月余而愈。一男子下部生疳，诸药不应，延及遍身突肿，状似番花，筋挛骨痛，至夜尤甚。此肝肾二经湿热所致，先以导水丸五服，次以龙胆泻肝汤数剂，再与除湿健脾之药，外贴神异膏吸其脓，隔蒜灸拔其毒而愈。一童子玉茎患之，延及小腹数枚，作痛发热，以小柴胡汤吞芦荟丸，更贴神异膏，月余而安。一儒者患前证，先玉茎作痒出水，后阴囊、股内、小腹、胁臂发小[image: ]
 ，或干或脓窠，误服去风等药，肢体倦怠，恶寒发热，饮食渐减，大便不实，脉见浮弦，两尺浮数。此肾水虚热，肝木乘脾土也，用六味地黄丸、补中益气汤为主，佐以换肌消毒散而愈。一人患此，服攻毒等药，患处凸而色赤作痛，肢体倦怠，恶寒发热，脉浮而虚，此元气复伤而邪气实也，用补中益气汤二剂而愈。进士刘华甫患之数月，用轻粉、朱砂等药，头面背臀各结一块，二寸许，溃而形气消弱，寒热口干，舌燥唇裂，小便淋漓，痰涎上壅，饮食少思。此脾胃伤、诸脏弱而虚火动也，先用六君子二十余剂，又用补中益气汤加山药、山茱萸、麦门、五味服之，胃气复而诸证愈；惟小便未清，痰涎未止，用加减八味丸而痊。一男子患杨梅疮后，两腿一臂各溃二寸许一穴，脓水淋漓，少食无睡，久而不愈。以八珍汤加茯神、枣仁炒服，每日以蒜捣烂涂患处，灸良久，随贴膏药，数日少可，却用豆豉饼灸之，更服十全大补汤而愈。一妇人患之，皆愈，惟两腿两臁各烂一块如掌，兼筋挛骨痛，三载不愈，诸药不应，日晡热甚，饮食少思。以萆薢汤兼逍遥散，倍用茯苓、白术，数剂热止食进，贴神异膏，更服八珍汤加牛膝、杜仲、木瓜，三十余剂而痊。一妇人患此，燃轻粉药于被中熏之，致遍身皮塌，脓水淋漓，不能起居。以滑石、黄柏、绿豆粉末等药，铺席上，令可卧，更服神功托里散，月余而痊。俱薛案



囊 痈 六三


立斋曰：囊痈属肝肾二经阴虚湿热下注也。肿痛未作脓者，疏肝导湿；肿硬发热者，清肝降火；已溃者，滋阴托里。大抵此证属阴道亏，湿热不利所致，故滋阴除湿药不可缺。常治肿痛小便秘涩者，用除湿为主，滋阴佐之。肿痛已退，便利已和者，除湿滋阴药相兼用之。欲其成脓，用托里为主，滋阴佐之。候脓成，即针之，仍用托里滋阴。湿毒已尽者，专用托里。如脓清或多，或敛迟者，用大补之剂，及豆豉饼灸之。若溃后虚而不补，少壮者成漏，老弱者不治。脓清作渴，脉大者，亦不治。

又法曰：若小便涩滞者，先用分利以泄其毒，继补阴以令其自消。若湿热退而仍肿痛，宜补阴托里，以速其脓。脓肿而便秘者，热毒壅闭也，先用托里消毒散，后用针以泄之，脓去即解。若脓去而肿痛不减者，热毒未解也，用清肝益营汤。口干而小便数者，肾经虚热也，六味丸。内热晡热者，肝经血虚也，四物加参、术。体倦食少者，脾气虚热也，补中益气汤。脓水清稀者，气血俱虚也，十全大补汤。此证虽大溃而睾丸悬露，治得其法，旬日间肉可渐生而愈。若专攻其疮，阴道益虚，则肿者不能溃，溃者不能敛，少壮者多成痼疾，老弱者多致不起。亦有患痔久漏而串及于囊者，当兼治其痔，切忌寒药克伐，亏损胃气。

马益卿曰：囊痈者，湿热下注也。有作脓者，此浊气下流，入渗精道，因阴道或亏，水道不利而然，脓尽自安，不药可也，惟在善于调摄耳。又有因腹肿渐流入囊，肿甚而囊自裂开，睾丸悬挂水出。以麸炭末敷之，外以紫苏包裹，仰卧而养之。痈疽入囊者，予尝治数人，悉以湿热入肝经施治，而用补阴佐之，虽脓溃皮脱，睾丸悬挂，皆不死。

一男子患此，未作脓而肿痛，以加味龙胆泻肝汤，二剂少愈，更以四物汤加木通、知母、黄柏而愈。一男子焮肿痛甚，小便涩，发热脉数，以龙胆泻肝汤倍用车前子、木通、茯苓，四剂势去其半；仍以前汤止加黄柏、金银花，四剂又减二三，便利如常，惟一处不消，此欲成脓也；再用前汤加金银花、白芷、皂角刺，六剂微肿痛，脉滑数，乃脓已成，令针之，肿痛悉退；投滋阴托里药，及紫苏末敷之而愈。一膏粱之客阴囊肿胀，小便不利，此中焦积热，乘虚下注，先用龙胆泻肝汤加黄柏、牛膝，四剂渐愈；后用补阴八珍汤加柴胡、山栀而愈。后不守禁忌，前证复作，仍用补阴八珍汤、补中益气汤、六味丸而痊。又因劳倦发热，自用四物、黄柏、知母之类，虚证悉具，疮口大开。余谓五脏气血俱虚也，朝用补中益气，夕用六君加当归，各五十余剂，疮口始敛，又用六味丸调补全愈。儒者陈时用考试不利，一夕饮烧酒入房，其妻不纳，翌日阴囊肿胀焮痛，遣人求治，与以清肝火、除湿热之剂，城门夜闭，不及归服。翌日报云：夜来阴囊悉腐，玉茎下面贴囊者亦腐。此肝火挟酒毒而湿热炽盛也，仍以前清火除湿之剂加参、芪、归、术，四剂腐肉尽脱，睾丸悬挂。用大补气血，并涂当归膏，囊茎全复而愈。一男子醉而入房，阴囊肿胀大如斗，小腹胀闷，小水淋赤，发热口干，痰涎壅盛，此膀胱阴虚，酒毒所乘也，用六味丸料加车前、牛膝作饮，下滋肾丸，诸证顿退；再加五味、麦冬，二剂而愈；却以补中益气加麦冬、五味调理而瘳。若全用淡渗，复损真阴，决致不起。俱薛案


悬 痈 六四


立斋曰：悬痈谓疮生于玉茎之后，谷道之前，属足三阴亏损之证。轻则为漏，沥尽气血而亡，重则内溃而即殒。大抵此证原属肝肾阴虚，故不足之人多患之，虽一于补，犹恐不治，况脓成而又克伐，不死何俟？即寒凉之剂亦不可过用，恐伤胃气。惟制甘草一药，不损血气，不动脏腑，其功甚捷，最宜用之，不可忽也。焮肿或发热者，清肝解毒；肿痛者，解毒为主。肿痛而小便赤涩者，肝经湿热也，宜分利清肝；不作脓或不溃者，气血虚也，宜补之。

又治法曰：凡初起湿热肿痛，或小便赤涩，宜先以制甘草一二剂，及隔蒜灸，更饮龙胆泻肝汤；焮肿痛甚，宜仙方活命饮，以制甘草佐之；若发热肿痛者，以小柴胡汤加车前、黄柏、芎、归。若不成脓，或脓成不溃者，八珍汤补之；若脓已成者，急针之；已溃者，用八珍汤加制甘草、柴胡梢、酒炒黄柏、知母。小便涩而脉有力者，仍用龙胆泻肝汤加制甘草；小便涩而脉无力者，清心莲子饮加制甘草。脓清不敛者，用大补之剂，间以豆豉饼灸之；久而不敛者，用附子饼灸之，并效。欲其生肌收敛，肾虚者，六味地黄丸；血虚者，四物加参、术；气虚者，四君加芎、归；脾虚者，补中益气汤；气血俱虚者，八珍汤并十全大补汤。若用寒凉消毒则误矣。

陈良甫曰：治谷道前后生痈，谓之悬痈，用粉草一两，截断，以涧水浸润，炙令透内，细锉，用无灰酒煎服。有人患此已破，服两剂，疮即合。

一弱人茎根结核如大豆许，劳则肿痛，先以十全大补汤去桂，加车前、麦冬、酒制黄柏、知母，少愈；更服制甘草，渐愈；仍以四物、车前之类而消。一男子患此，焮痛发热，以龙胆泻肝汤二剂及制甘草四剂而溃，再用滋阴之剂而愈。若或脓未成，以葱炒热敷上，冷即易之，隔蒜灸之亦可。数日不消，或不溃，或溃而不敛，以十全大补汤加柴胡梢为主，间服制甘草，并效。若不保守，必成漏矣。一儒者患悬痈，服坎离丸及四物、黄柏、知母之类不应，脉浮洪，按之微细，余以为足三阴之虚，用托里散及补阴八珍汤，渐愈；又用六味丸、补中益气汤调补化源，半载而痊。大凡疮疡等证，若肾经火气亢盛，致阴水不能生化，而患阴虚发热者，宜用坎离丸，取其苦寒能化水中之火，令火气衰而水自生。若阳气衰弱，致阴水不能生化，而患阴虚发热者，宜用六味丸，取其酸温能生火中之水，使阳气旺而阴自生。况此证属肾经精气亏损者，十有八九；属肾经阳气亢盛者，十无一二。然江南之人患此者，多属脾经阴血亏损，元气下陷，须用补中益气汤升补阳气，使阳生而阴长。若嗜欲过多，亏损真阴者，宜用六味丸，补肾经元气以生精血，仍用补中益气汤，以培脾肺之生气而滋肾水。《经》云：阴虚者，脾虚也。但多误认为肾经火证，用黄柏、知母之类，复伤脾肺，绝其化源，反致不起，惜哉！通府张敬之患前证，久不愈，日哺热甚作渴，烦而喘，或用四物汤、黄柏、知母之类，病益甚，肢体倦，少食，大便不实，小便频数。谓余曰：何也？余曰：此脾虚之证，前药复伤而然。遂用补中益气加茯苓、半夏，数剂饮食渐进，前证渐愈，更加麦冬、五味，调理乃痊。经曰：脾属太阴，为阴土而主生血。故东垣云：脾虚元气下陷，发热烦渴，肢体倦怠等证，用补中益气汤，以升补阳气而生阴血。若误认为肾虚火盛而用四物、黄柏、知母之类，反伤脾胃生气，是虚其虚矣。况黄柏、知母乃泻阳损阴之剂，若非膀胱阳火盛而不能生阴水，以致发热者，不可用也。俱薛案



脱 疽 六五


立斋曰：脱疽以疔患于足或足趾，重者溃脱，故名之。亦有患于手指者，名曰蛀节疔，重者腐去本节，轻者筋挛。此证因膏粱厚味、酒麫炙煿积毒所致。或不慎房劳，肾水枯竭，或服丹石补药，致有先渴而后患者，有先患而后渴者，皆肾水亏涸，不能制火也。此证形势虽小，其恶甚大，不问肿溃，皆须隔蒜灸之，不痛者宜明灸之，庶得少杀其毒。凡初发而色黑不溃者不治，毒延入腹者不治，色黑不痛者亦不治，色赤作痛自溃者可治。若失解其毒，以致肉死色黑者，急斩去之。亦有因修手足口咬等伤而致者。若元气虚弱，或犯房事，或外涂寒凉，内服克伐，损伤脾胃，以致患处不溃，或黑延上足，亦多致死。重者须当用脚刀转解周骨，轻拽去之，使筋随骨出而毒得泄，亦不痛。否则毒筋内断，虽去而仍溃。且偏僻之处，气血罕到，药难导达。况攻毒之剂，必先伤脾胃，后损元气，不若灸法为良，重者须解去为善。故孙真人云：在肉则割，在指则截。使不如此，则必致夭殁而害尤甚矣。况患处已坏，虽解不痛，又何惮而不为乎？患者当知之。若女人患此，又多因扎缚，血脉不通，遂成死肉。惟当壮其脾胃，行其经络，生其血气则愈。

又，治法曰：色赤作痛者，元气虚而湿毒壅盛也，先用隔蒜灸，更用解毒药，如活命饮、托里散之属；仍速用补剂，如十全大补汤、加减八味丸，则毒气不致上侵，元气不致亏损，庶可保生。作渴者，宜滋阴降火。色黑者不治。

崔氏方　治手足甲疽，或因修甲伤肉，或因损足成疮，溃烂上脚。

用绿矾置铁板上煅沸，色赤如溶金色者为真，沸定取出研末，以盐汤洗而搽之。

一男子足趾患之，焮痛色赤发热，隔蒜灸之，更以人参败毒散去桔梗，加金银花、白芷、大黄，二剂痛止；又用十宣散去桔梗、官桂，加天花粉、金银花，数剂而痊。一男子足趾患之，色紫不痛，隔蒜灸五十余壮，尚不知痛，又明灸百壮始痛，更投仙方活命饮四剂，乃以托里药溃脱而愈。一膏粱之人先作渴足热，后足大指赤痛，六脉洪数而无力，左尺为甚。予谓此足三阴虚证，当滋化源为主，彼因服除湿败毒等剂，元气益虚，色黯延足，余乃朝用补中益气汤，夕用补阴八珍汤，各三十余剂，及桑枝灸，溃而脓清，作渴不止，遂朝以前汤送加减八味丸，夕用十全大补汤，二十余剂而痊。是时同患此证，服败毒之药者，俱不救。一膏粱人年逾五十亦患此，色紫黑，脚焮痛，喜其饮食如故，动息自宁，为疮疡之善证，尚可治。遂以连翘消毒散六剂，更以金银花、甘草节、栝楼二十余剂，患趾溃脱；再以当归、川芎、连翘、生地、金银花、白芷二十余剂而愈。一刍荛左足趾患一泡，麻木色赤，次日趾黑，五日其足黑冷，不知疼痛，脉沉细，此脾胃受毒所致。以飞龙夺命丹一服，翌日令割去足上死肉，割后骨始痛而可救，遂以十全大补汤治之而愈。盖死肉乃毒气盛而拒绝营气所致，况至阴之下，气血难达。经曰：风淫末疾，即此是也。向若攻伐之，则元气愈虚，邪气愈盛，乘虚上侵，必致不救。俱薛案


脚 发 六六


立斋曰：脚发之证，属足三阴精血亏损，或足三阳湿热下注。若色赤肿痛而溃脓者，属湿热下注，为可治；若色微赤微肿而脓清者，属精血亏损，为难治；若黑黯不肿痛，不溃脓，烦热作渴，小便淋漓者，阴败末传，恶证也，为不治。治法：湿热下注者，先用隔蒜灸、活命饮以解壅毒，次服益气汤、六味丸以补精气。若色黯不痛者，着肉灸、桑枝灸以行壅滞、助阳气，更用十全大补汤、八味丸以壮脾土、滋化源，多有复生者。若专治其疮，复伤生气，吾未见其生者。

阁老靳介庵脚趾缝作痒，出水肿焮，脚面敷止痒之药不应，服除湿之药益甚。余以为阴虚湿热下注，用六味地黄丸、补中益气汤而愈。大参李北溪左足赤肿作痛，此足三阳经湿热下注，先用隔蒜灸，与活命饮一剂，其痛顿止，灸患处出水，赤肿顿消；次用托里消毒散四剂，灸患处出脓而愈。一儒者患此，肿硬色白，两月余矣，此足三阴亏损，为外寒所侵也，用大防风汤及十全大补汤兼服而消。后场屋不利，饮食劳倦，前证复作，盗汗内热，饮食不化，便滑肌瘦。此脾土虚寒，而命门火不能相生，用八味丸、益气汤百余剂，喜其年壮得愈。一男子脚心发热，作渴引饮，或用四物、芩、连、知、柏之类，腹痛作呕，烦热大渴，此足三阴亏损，前药复伤脾胃也。先用六君加炮姜，数剂而脾胃醒，再用补中益气加茯苓、半夏而脾胃健，乃以加减八味丸兼服，半载而愈。一儒者脚心发热作痒，以滚汤浸渍而出水，肌体骨立，作渴吐痰，此脾肾虚而水泛为痰也，服益气汤、六味丸年余，元气复而诸证愈。俱薛案



足跟疮六七


立斋曰：足跟乃督脉发源之所，肾经所过之地，若饮食失节，起居失宜，亏损足三阳经则或疮矣。若漫肿寒热，体倦少食，属脾虚下陷也，用补中益气汤。若晡热作痛，头目不清，属脾虚阴火也，前汤并六味丸。若痰涎上升，或口舌生疮，属肾水干涸也，前汤并加减八味丸。凡此皆当滋其化源，若治其外则误矣。俗云兔啮疮者，盖猎人被兔咬脚跟，或疮久而不敛，必气血沥尽而死。若人脚跟患此，亦终难愈，因名兔啮也。

一男子素不慎起居，内热引饮，作渴体倦，两足发热，后足跟作痛。或用清热除湿之剂，更加发肿，又服败毒之药，焮赤痛甚，复用清热祛毒，溃裂番张，状如赤榴，热痛如锥，内热晡热。此以足三阴亏损，朝用十全大补汤，夕用加减八味丸，外敷当归膏，两月余而愈。其服消毒等药而殁者，不能枚举。太尹陈汝邻两腿酸软，或赤或白，足跟患肿，或痛，或痒后痛，而或如无皮，或如破裂，日晡至夜，胀痛焮热，用补中益气汤加八味丸料，补其肝肾而愈。一男子患足跟疮肿痛，服消毒散，搽追蚀药，虚证叠出，形体骨立，自分必死，余用十全大补汤兼山药、山茱萸，两月余而愈。一妇人两足发热，两跟作痛，日晡热甚，余以为肝肾血虚，用加味逍遥散、六味地黄丸，五十余剂而愈。杨锦衣脚跟生疮如豆许，痛甚，状似伤寒，以还少丹、内塞散治之，稍可。次因纳宠作痛，反服攻毒药，致血气愈弱，腿膝痿弱而死。盖足跟乃二跷发源之处，肾经所由之地，若疮口不合，则跷气不能发生，肾气由此而泄，故为终身之疾。况彼疮先得于虚，复不知戒，虽大补气血，犹恐不及，安可服暴悍攻毒之药以戕贼之乎？俱薛案


肾脏风疮 六八


立斋曰：肾脏风属肾虚风邪乘于臁胫，以致皮肤如癣，或渐延上腿，久则延及遍身。外证则搔痒成疮，脓水淋漓，眼目昏花；内证则口燥舌干，腰腿倦怠，吐痰发热，盗汗体疲。治法用六味丸为主，佐以四生散。若脾胃虚弱者，用补中益气汤为主，佐以六味丸、四生散为善。

钦天薛循斋年六十有一，两臁患之，脓水淋漓，发热吐痰四年矣。此肾脏风证也，与六味丸、四生散而瘥。年余复作，延及遍身，日晡益甚，痰渴盗汗，唇舌生疮，两目昏赤，皆肾经虚火而水泛为痰也，用加减八味丸而愈。三年后，小便淋沥，茎中涩痛，此思色精不出而内败也，用前丸及补中益气汤加麦门、五味而愈。薛案


凡肾囊湿痒，抓破成疮，俗名肾上风也。外治之法，但以黄丹、枯矾、生牡蛎共为末，搽擦即愈。或以蛇床子同白矾煎汤洗之亦可。

臁 疮 六九


立斋曰：臁疮生于两臁，初起赤肿，久而腐溃，或津淫搔痒，破而脓水淋漓。盖因饮食起居，亏损肝肾，或因阴火下流，外邪相搏而致。外臁属足三阳湿热，可治；内臁属足三阴虚热难治。若初起恶寒壮热，焮肿作痛者，属湿热，用槟苏散。若漫肿作痛，或不肿不痛者，属阴虚，用补阴八珍汤。若脓水淋漓，体倦食少，内热口干者，属脾虚，用补中益气汤加茯苓、酒炒白芍药。若午后热，或作痛，头目不清者，属阴火，前汤加酒炒黑黄柏及六味地黄丸。若午后发热，至子时方止，是血虚，前汤加芎、归、熟地。若郁结伤脾而甚者，用归脾汤加柴胡、山栀。若怒动肝火而甚者，用补中益气汤加川芎、山栀、黄芩。若内热口干，肢体倦怠，或痰涎上升，或口舌生疮，属脾肾虚热，用六味地黄丸、补中益气汤。若患处黑黯，肢体畏寒，饮食少思，属脾肾虚败，用八味地黄丸。若误用攻伐，复损胃气，绝其化源，治亦难矣。

鸿胪翟少溪两臁生疮，渐至遍身，发热吐痰，口燥咽干，盗汗心烦，尿赤足热，日晡益甚，形体日瘦。此肾经虚火也，用六味丸，不一月诸证悉退，三月元气平复。陈湖陆懋诚素因阴虚，过饮入房，发热腿痛似臁疮，用发表之剂，两腿肿黯，热气如雾，欲发痉，脉皆洪数，两尺尤大。余曰：属足三阴虚，酒湿所乘，元气损而邪益甚耳。用十全大补加山药、山茱萸、附子一剂，脉证顿退，却去附子，又二剂全愈。薛案


天泡疮七十


天泡疮形如水泡，皮薄而泽，或生头面，或生遍身，乃太阴阳明风热所致，故见于皮毛肌肉之间，宜清血凉血，热解则愈。如兼表邪而发热脉数者，宜荆防败毒散；如火盛者，或加芩、连、连翘、金银花、玄参之属。如焮肿疼痛，脉数便结者，此表里俱实也，宜防风通圣散双解之。如外多毒水，以金黄散敷之，无有不愈。

赤白游风 七一


立斋曰：赤白游风属脾肺气虚，腠理不密，风热相搏；或寒闭腠理，内热拂郁；或因虚火内动，外邪所乘；或肝火血热，风热所致。治法：若风热，用小柴胡汤加防风、连翘；血热，用四物汤加柴胡、山栀、丹皮；风热相搏，用荆防败毒散；内热外寒，用加味羌活汤；胃气虚弱，用补中益气汤加羌活、防风及消风散；血虚，用加味逍遥散；阴虚，逍遥散、六味丸；肝肾虚热，用六味丸则火自息，风自定，痒自止。若用祛风辛热之剂，则肝血愈燥，风火愈炽，元气愈虚，腠理不闭，风客内淫，肾气受伤，相火翕合，血随火耗，反为难治矣。

一男子秋间发疙瘩，此元气虚而外邪所侵也，先用九味羌活汤二剂，又用补中益气加羌、防而愈。后不慎起居，盗汗晡热，口干唾痰，体倦懒言，用补中益气汤、加减八味丸而愈。一妇人身如丹毒，搔破脓水淋漓，热渴头晕，日晡益甚，用加味逍遥散而愈。一女子赤晕如霞，作痒发热，用加味小柴胡汤加生地、连翘、丹皮而愈。俱薛案



翻花疮七二


立斋曰：翻花疮者，由疮疡溃后，肝火血燥生风所致。或疮口胬肉突出如菌，大小不同；或出如蛇头，长短不一。治法：当滋肝补气，外涂藜芦膏，胬肉自入。须候元气渐复，脓毒将尽，涂之有效，不然虽入而复溃。若误用刀针、蚀药、灸火，其势益甚，或出血不止，必致寒热呕吐等证，须大补脾胃为善。

判官张承恩内股患痈将愈，翻出一肉如菌。余曰：此属肝经风热血燥，当清肝热、养肝血。彼为不然，乃内用降火，外用追蚀，蚀而复翻，翻而复蚀，其肉益大，元气益虚，始信余言。遂内用栀子清肝散，外用藜芦膏而痊。一上舍素膏粱善怒，耳下结一核，从溃而疮口翻张如菌，焮连头痛，或胸胁作胀，或内热寒热，或用清热消毒之药，年余未瘥，余用补中益气汤、六味地黄丸而寻愈。一男子背疮敛如豆许，翻出肉寸余，用消蚀割系法，屡去屡大。此肝经血虚风热，余用加味逍遥散三十余剂，涂藜芦膏而消，又用八珍汤倍用参、芪、归、术而敛。一妇人素善怒，臂患痈，疮口出肉长二寸许，此肝肾郁怒，气血虚而风内动也，用加味逍遥散、涂藜芦膏而愈。后因怒，患处胀闷，遍身汗出如雨，此肝经风热，风能散气故耳，仍用前散，并八珍汤而愈。俱薛案


痔 漏 七三
 　附脏毒下血案


丹溪云：漏疮须先服补药以生气血，即参、芪、归、术、芎大剂为主。外以炮附子为末，唾津和为饼，如三钱厚，安疮上，以艾炷灸之，漏大艾炷亦大，漏小艾炷亦小，但灸令微热，不可令痛，干则易之，如困则止，来日如前再灸，直至肉平为效。亦有用附片灸之，以补气血药作膏贴之。

立斋曰：痔属肝、脾、肾三经，凡阴精亏损者难治，多成漏证。若肺与大肠二经风热湿热者，热退自愈，若不守禁忌者亦成漏证。此因醉饱入房，筋脉横解，精气脱泄，热毒乘虚流注；或淫极强固其精，以致木乘火势而侮金；或炙煿厚味过多，或劳伤元气，阴虚火炽，皆成斯疾。若破而不愈，即成漏矣。有串臀者，有串阴者，有串肠者，有秽从疮口而出者，形虽不同，治颇相似。其肠头肿成块者，湿热也；作痛者，风热也；大便燥结者，火也；溃而为脓者，热胜血也。当各推其所因而治之。

治法曰：初起焮痛便秘，小便不利者，宜清热凉血，润燥疏风。若气血虚而为寒凉伤损者，宜调养脾胃，滋补阴精。大便秘涩或作痛者，润燥除湿。肛门坠痛者，泻火导湿。下坠肿痛而痒者，祛风胜湿。小便涩滞肿痛者，清肝导湿。其成漏者，养元气，补阴精为主。大凡痔漏下血，服凉血药不应者，必因中气虚不能摄血，非补中升阳之药不能愈，切忌寒凉之剂。亦有伤湿热之食，成肠癖而下脓血者，宜苦寒之剂内疏之。脉弦绝涩者难治，滑大柔和者易治。经云因而饱食，筋脉横解，肠澼为痔，其属肝、脾、肾也明矣。若有患痔而兼疝，患疝而兼下疳，皆属肝肾不足之变证，但用地黄丸、益气汤以滋化源为善。若专服寒凉治火者，无不致祸。

一男子患痔成漏，每登厕则痛，以秦艽防风汤加条芩、枳壳，四剂而愈，以四物加升麻、芩、连、荆、防，不复作。一男子患痔漏，每登厕则肛门下脱作痛，良久方收，以秦艽防风汤数剂少愈，乃去大黄加黄芪、川芎、芍药而痛止，更以补中益气汤二十余剂，后再不脱。一儒者脓血淋漓，口干作渴，晡热便血，自汗盗汗。余谓此肝肾阴虚也，不信，仍服四物、芩、连、知、柏之类，食少泻呕。余先用补中益气汤加茯苓、半夏、炮姜，脾胃渐醒，后用六味丸朝夕服，两月余，诸证悉愈。一男子患此，服寒凉之剂，侵晨去后不实，食少体倦，口干作渴，少腹重坠，余用补中益气汤而下坠顿止，用四神丸而食进便实，用地黄丸而疮寻愈。俱薛案


一男子脏毒下血，服凉药败毒药不惟不能止，且饮食日减，肢体愈倦，脉数而涩。先以补中益气汤数剂少止，更以六君子汤加升麻、炮姜，四剂而止，乃去炮姜加芎、归，月余，脾胃亦愈。常治积热成风下血者，先以败毒散散之，胃寒气弱者，用四君子汤或参苓白术散补之，并效。一男子脏毒下血，脾气素弱，用六君子汤加芎、归、枳壳、地榆、槐花治之而愈。后因谋事血复下，诸药不应，余意思虑伤脾所致，遂投以归脾场，四剂而痊。大抵此证所致之由不一，当究其因而治之。丹溪云：芎归汤一剂，乃调血之上品，热加赤茯苓、槐花，冷加白茯苓、木香，此则自根自本之论也。虽然，血气出于谷气，故大肠下血，以胃药收功，宜四君子汤或参芪白术散，以枳壳散、小乌沉汤和之，胃气一回，血自循经络矣。凡肠风者，邪气外入，随感随见；脏毒者，蕴积毒久而始见。又云：人惟坐卧风湿，醉饱房劳，生冷停寒，酒麫积热，以致营血失道，渗入大肠，此肠风脏毒之所由作也。挟热下血者，清而色鲜；挟冷下血者，浊而色黯。清则为肠风，浊则为脏毒。先便而后血者其来远，先血而后便者其来近。治法大要：先当解散脾胃风邪，热则败毒散，冷则不换金正气散加川芎、当归，后随其冷热治之。一妇人素患痔漏，每因热则下血数滴，以四物汤加黄连治之即愈。后为大劳，疮发肿痛，经水不止，脉洪大无力，此劳伤血气，火动而然也，用八珍汤加芩、连、蒲黄，二剂而止。后去蒲黄、芩、连，加地骨皮，数剂而安。丹溪曰：妇人崩中者，由脏腑伤损，冲任二脉血气俱虚故也。若劳动过极，脏腑俱伤，以致冲任气虚，不能约制经血，故忽然而下，谓之崩中暴下，治宜大补气血之药举养脾胃，微加镇坠心火之剂以治其心，补阴泻阳，经自止矣。俱薛案


论外通用方

枯痔水澄膏外二百三十


如神千金方外二三一


三品锭子外二二四


羊胆膏外二二五


熊胆膏外二二七


水银枣子膏外二二六


蜗牛膏外二二八


一方 凡痔疮初起，痛痒不止，以旧布鞋底烘热，频频熨之，冷则再烘再熨，其痛痒则止。


灸 法

命门灸七壮，治五种痔漏。长强灸随年壮，治五痔便血最效。

一法 治痔疾大如胡瓜，贯于肠头，发则疼痛僵仆。先以荆芥汤洗之，以艾灸其上三五壮，若觉一道热气贯入肠中，必大泻鲜血秽血，一时许觉痛甚，后其疾乃愈。

跌打损伤 七四


凡跌打损伤，或从高坠下，恶血流于内，不分何经之伤，皆肝之所主。盖肝主血也，故凡败血凝滞，从其所属必归于肝，多在胁肋小腹者，皆肝经之道者也。若其壅肿痛甚，或发热自汗，皆当酌其虚实，而以调血行经之药治之。

——脉法：如《内经》曰：肝脉搏坚而长，色不青，当病堕若搏，因血在胁下，令人呕逆。《金匮》云：寸口脉浮微而涩，然当亡血若汗出。设不汗出者，当身有疮，被刀斧所伤，亡血故也。《脉经》云：金疮出血太多，其脉虚细沉小者生，浮数实大者死。砍刺出血不止，其脉来大者七日死，滑细者生。从高颠仆，内有瘀血，腹胀，脉坚强者生，小弱者死。破伤有瘀血在内者，脉坚强实则生，虚小弱则死。若血亡过多者，脉细小则生，浮大数实则死。皆为脉病不相应故也。

——治法：凡胸满胁胀者，宜行血；老弱者，宜行血活血。腹痛者，宜下血。瘀肉不溃，或溃而不敛，宜大补气血。若打扑坠堕稍轻，别无瘀血等证，而疼痛不止者，惟和气血、调经脉，其痛自止，更以养气血，健脾胃，则无有不效。亦有痛伤胃气，作呕或不饮食者，以四君子汤加当归、砂仁类调之。若有瘀血，不先消散而加补剂，则成实实之祸；设无瘀血而妄行攻利，则致虚虚之祸。故凡治此证，须察所患轻重，有无瘀血，及元气虚实，不可概行攻下，致成败证。盖打扑坠堕，皮肉不破，肚腹作痛者，必有瘀血在内，宜以复元活血汤攻之。老弱者，四物汤加红花、桃仁、穿山甲，补而行之。若血去多而烦躁，此血虚也，名曰亡血，宜补其血。如不应，当以独参汤补之。

——凡损伤不问老弱及有无瘀血停积，俱宜服童便，以酒佐之，推陈致新，其功甚大。若胁胀，或作痛，或发热烦躁，口干喜冷，惟饮热童便一瓯，胜服他药。他药虽亦可取效，但有无瘀血，恐不能尽识，反致误人。惟童便不动脏腑，不伤气血，万无一失。常询之诸营，操军常有坠马伤者，何以愈之？俱对曰：惟服热童便即愈。此其屡试之验亦明矣。然惟胃虚作呕及中寒泄泻者不可服。大凡肿痛或伤损者，以葱捣烂，炒热罨之；或用生姜、葱白同捣烂，和麫炒热罨之尤妙；或用生姜、陈酒糟同捣烂，炒热罨之亦可。外治损伤诸方，如秘传正骨丹、没药降圣丹、当归导滞散、黑丸子、《本事》接骨方、十味没药丸，洗损伤等十余方，俱有妙用，所当详察。

立斋曰：予于壬申年被重车碾伤，闷瞀良久复苏，胸满如筑，气息不通。随饮热童便一碗，胸宽气利，惟小腹作痛。吾乡银台徐东濠先生与复元活血汤一剂，便血数升，肿痛悉退，更服养血气药而痊。戊辰年公事居庸，见覆车被伤者七八人仆地呻吟，一人未苏，予俱令以热童便灌之，皆得无事。

杖 疮 七五


杖疮一证，凡其甚者，必以瘀血为患。血瘀在外者，浅则砭之，深则刺之，内溃者开之，腐肉者取之；血瘀在内者，宜以活血流气之药和之，甚者利之行之，此治血凝之法也。然其受刑之时，号叫则伤气，忍痛则伤血，悲愤则伤志，血气情志俱伤，虚所必致，若不培补，则羸困日甚矣。况脾主肌肉，脾气受伤，则饮食必减，血脉损坏，则肌肉俱病。故凡既伤之后，但察其虚多滞少者，则宜以参、芪、归、术、熟地、甘草之属，专理脾气以托气血，脾健则元气日复，肌肉自生，可保无虞矣。其有伤筋骨而作痛者，宜没药降圣丹治之；若牙关紧急，或腰背反张者，以玉真散治之，并效。总之，此证宜先察其有瘀无瘀，及形气虚实，酌而治之。凡诸变证，治法有未尽者，宜与前《跌打损伤》条互参通用。外杖疮四方，见外科方中。

文刑部用晦，伏阙谏南巡，受杖，瘀血已散，坏肉不溃，用托里之药，稍溃而脓清，此气血虚也，非大剂参芪不能补。文君亦善医，以为恐腹满，予强之而饮食稍思，遂加大补剂，饮食日进，肉溃脓稠而愈。又治江翰林诸公与文同事者九人，皆先散其瘀血，渐用排脓托里之药，俱愈。夏凤，北京人，因杖疮臀膝通溃，脓瘀未出，时发昏愦；此脓毒内作而然也，急与开之，昏愦愈甚；此虚也，以八珍汤一服少可，数服死肉自腐，顿取之，令用猪蹄汤洗净，以神效当归膏涂贴，再以十全大补汤，两月而愈，若更投破血之剂则危矣。薛案


破伤风七六


《病机》云：破伤风者，有因卒暴伤损，风寒袭之，传播经络，致使寒热更作，身体反张，口噤不开，甚者邪气入脏。有因诸疮不瘥，营卫俱虚，肌肉不生，疮眼不合，邪亦能外入于疮，为破伤风之候。有诸疮不瘥，举世皆言着灸为上，是为热疮，而不知火热客毒，逐经为变，不可胜数。微则发热，甚则生风而搐，或角弓反张，口噤目斜。亦有破伤不灸而病此者，因疮着白痂，疮口闭塞，气难通泄，故阳热易为郁结，热甚则生风也。

徐用诚曰：此论所因有四：二者因疮口入风，似属外因；一者因灸生热，似属不内外因；一者因疮口闭塞，内热生风，似属内因也。又云：破伤风证，古方药论甚少，岂非以此疾与中风同论，故不另立条目也。惟河间论与伤寒表里中三法同治，其言病因，有因外伤于风者，有因灸者，有因内热所作者，然与中风相似也，但中风犯之人尚可淹延岁月，而破伤风者，犯之多至不救。盖中风有在经在腑在脏之异，独入脏者最难治。破伤风或始而出血过多，或疮早闭合，瘀血停滞，俱是阴虚受病，乃五脏之所主，故此风所伤，始虽在表，即随必传入脏，故多死也。此病或因疮口坦露，或因疮口闭密，皆能为之。若病已十分安全而忽有此，大抵皆由内气虚而有郁热者乃得之。若内气壮实而无郁热者，虽害而无所害也。

立斋曰：大法破伤中风，风热燥甚，怫郁在表，而里气尚平者，必善伸数欠，筋脉拘急，时或恶寒，或筋惕而播，脉浮数而弦，皆表证也，宜以辛热治风之药，开散结滞，是与伤寒表热怫郁，而以升麻汤辛热发散者同也。然凡用辛热开其风热结滞者，宜以寒药佐之，则免其药虽中病，而风热转甚也，如治伤寒发热用麻黄、桂枝而加黄芩、知母、石膏之类是也。若近世以甘草、滑石、葱、豉寒药发散甚妙。若表病不已，渐伤入里，里又未太甚，而脉在肌肉者，宜以退风热、开结滞之寒药调之，或微加治风辛热亦得，犹伤寒在半表半里，而以小柴胡和解之意也。若里热已甚而舌强口噤，项背反张，惊搐惕搦，涎唾稠粘，胸腹满塞，或便尿闭结，或时汗出，脉洪数而弦。然出汗者，由风热甚于里而表邪已罢，腠理疏泄，心火内盛，故汗出也，法宜除风散结，以寒药下之，后用退风热、开郁滞之寒药调之，热退结散，则风自愈矣。凡治此者，亦宜用按摩导引之法，及以药斡开牙关，勿令口噤，使粥药得下也。

一妇人臀痈将愈，患破伤风，发热搐搦，脉浮数，予以当归地黄汤治之，彼不信，乃服发散败毒药，果甚，始信而服之，数剂而痊。一男子背疮未痊，敛以膏药，剪孔贴之，患破伤风证而殁。此先失于内补，外邪袭其虚耳。余见此证贴膏药，剪孔欲其通气，而反患破伤风；搽敛药生肌，欲其收口而反助余毒，以致殁者多矣，可不慎哉？薛案



破伤风通用方

豨莶酒外二百五十


防风汤外二五七


蜈蚣散外二六四


大芎黄汤外二六一


羌活汤外二五九


白术防风汤外二五八


玉真散外二六二


敷药外二五五


养血当归地黄汤外二六三


类破伤风 七七


立斋曰：大凡痈疽溃后，筋糜肉烂，脓血大泄，阳随阴散，或筋脉拘急，恶寒惕搦，甚者舌强口噤，项背反张，痰涎壅盛，便闭汗出，不时发热，此气血俱虚而变见若此。虽与破伤风相类，而主治之法，但当大补血气。若果有风证，亦须以大补气血为主，而兼以治风之药。设若不审是非而妄药之，则误矣。

司徒边华泉，肩患痈而发热，目直或[image: ]
 ，殊类中风，日晡热甚，脉益数。此足三阴气血亏损，虚火妄动也，用参、芪、归、术、炙甘草，加酒炒黑黄柏、五味、麦冬、肉桂，四剂而愈，又数剂而敛。一儒者患腿痈，深蓄于内，肉色不变，久不穿溃，针出脓瘀五碗许，恶证骈臻，全类中风。此脾胃虚而变证也，用六君子汤加当归、炮姜及圣愈汤，各四剂而安；又劳心不寐，用归脾汤而愈。薛案


斑疹丹毒 七八


斑疹一证，虽已有正门详载，然彼以小儿麻瘄为言，其有非麻瘄而无论大人小儿忽患斑疹小疮者，此虽与彼相类，而实有小异也，是亦不可不辨而治之，盖多由风热外感之证耳。治此之法，脉浮而身热有表证者，惟散风邪为主；脉浮而数者，祛风兼清热。脉沉滑而无表证者，清火为主；脉浮沉俱滑数而表里兼见者，宜表里双解之。然惟小儿多有此证，须察其表里虚实，酌而治之可也。总之，小儿脆弱，宜安里之药多，攻发之药少，秘则微泄之，结则微导之，但令邪气不壅而散之易，则证轻而儿自安矣。大抵身温暖者顺，身凉者逆。

王海藏曰：前人云首尾俱不可下者，何也？曰：首不可下者，为斑未见于表，下则邪气不得伸越，此脉证有表而无里，故禁首不可下也；尾不可下者，为斑毒已显于外，内无根蒂，大便不秘，本无一切里证，下之则斑气陷逆，故禁尾不可下也。

洁古曰：斑疹之病，其为证各异，发焮肿于外者，属少阳三焦相火也，谓之斑；小红靥行皮肤之中不出者，属少阴君火也，谓之疹。凡见斑证，若自吐泻者多吉，慎勿乱治，谓邪气上下俱出也。若斑疹并出者，其邪必甚，小儿难胜，是以多生别证也，然首尾皆不可下。

立斋曰：凡小儿丹毒，遍身俱赤，不从砭治，以致毒气入腹则不救。盖此证乃恶毒热血蕴蓄于命门，遇相火而合起也。如霞片者，须砭去恶血为善；如肿起赤色，游走不定者，宜先以生麻油涂患处，砭之以泄其毒。凡从四肢起入腹者不治。虽云丹有数种，治有数法，无如砭之为善。常见患稍重者，不用砭法俱不救。

一妇人患斑作痒，脉浮，以消风散四剂而愈。一妇人患斑作痒，脉浮数，以人参败毒散二剂少愈，更以消风散四剂而安。一男子患斑，色赤紫焮痛，发热喜冷，脉沉实，以防风通圣散一剂顿退，又以荆防败毒散加芩、连四剂而愈。一老人患疹，色微赤，作痒发热，以人参败毒散二剂少愈，以补中益气汤加黄芩、山栀而愈。一小儿患疹，发热作痛，烦渴，欲以清凉饮下之，诊其脉不实，举指不数，此邪在经络也，不可下，遂以解毒防风汤，二剂而愈。此证小儿多患之，须详审在表在里，及邪之微甚而治之。一儿作痒发热，以犀角散一剂，作吐泻，此邪气上下俱出也，毒必自解，少顷，吐泻俱止，其疹果消。吐泻后，脉见七至，此小儿和平之脉也，

邪已尽矣，不须治，果愈。俱薛案


一男子患丹毒，焮痛便秘，脉数而实，服防风通圣散不应，令砭患处，去恶血，仍用前药而愈。一小儿腿患丹如霞，游走不定。先以麻油涂患处，砭出恶血，毒即渐散，更以神功托里散一剂而安。一小儿患丹毒，外势虽轻，内则大便不利，此患在脏也，服大连翘饮，敷神功散而瘥。一小儿遍身皆赤，砭之，投解毒药而愈。尝治小儿丹毒，便秘或烦躁者，服五福化毒丹亦效。俱薛案


白虎丹方治，在外科方二九二。

瘤 赘 七九


立斋曰：《内经》云肝主筋而藏血，心裹血而主脉，脾统血而主肉，肺司腠理而主气，肾统骨而主水。若怒动肝火，血涸而筋挛者，自筋肿起，按之如箸，久而或有赤缕，名曰筋瘤。若劳役火动，阴血沸腾，外邪所搏而为肿者，自肌肉肿起，久而有赤缕，或皮俱赤者，名曰血瘤。若郁结伤脾，肌肉消薄，外邪所搏而为肿者，自肌肉肿起，按之实软，名曰肉瘤。若劳伤肺气，腠理不密，外邪所搏而壅肿者，自皮肤肿起，按之浮软，名曰气瘤。若劳伤肾水，不能荣骨而为肿者，自骨肿起，按之坚硬，名曰骨瘤。夫瘤者留也，随气凝滞，皆因脏腑受伤，气血乖违，当求其属而治其本。大凡属肝胆二经结核，宜八珍加山栀、胆草以养气血、清肝火，六味丸以养肺金、生肾水。若属肝火血燥，须生血凉血，用四物、二地、丹皮、酒炒黑胆草、山栀。若中气虚者，补中益气汤兼服之。若治失其法，脾胃亏损，营气虚弱，不能濡于患处；或寒气凝于疮口，营气不能滋养于患处，以致久不生肌而成漏者，悉宜调补脾气，则气血壮而肌肉自生矣。若不慎饮食起居及七情六淫，或用寒凉蚀药、蛛丝缠、芫花线等法以治其外，则误矣。


按：
 瘤赘一证，如前薛论已尽其略，然此五瘤之外，又惟粉瘤为最多。盖此以腠理津沫，偶有所滞，聚而不散，则渐以成瘤。是亦粉刺之属，但有浅深耳，深者在皮里，则渐大成瘤也。余尝闻之先辈曰：瘤赘既大，最畏其破，非成脓者，必不可开，开则牵连诸经，漏竭血气，最难收拾，无一可活。及详考薛案所载数人，凡其溃破者皆至不治，诚信然也，不可不知。兹纪予于三旬之外，忽于臀下肛门前骨际皮里生一小粒，初如绿豆许，不以为意，及半年而如黄豆矣，又一年而如皂子，复如栗矣。此时乘马坐椅，皆有所碍，而渐至痛矣。然料此非敷药可散，又非煎药可及，使其日渐长大，则如升如斗，悬挂腰股间，行动不便，岂不竟成废物乎？抱忧殊甚，谋之识者，皆言不可割刺，恐为祸不小。予熟筹数月，莫敢妄动。然窃计此时乘小不取，则日后愈大愈难矣，将奈之何？尝见人臀股间受箭伤者，未必即死，此之利害，不过如是，遂决意去之。一日饮酒微醺，乘醉以柳叶针刺之，所出者皆如豆腐白皮之属，盖即粉瘤也。刺后顿消，予甚快然。及两日后，则肿如热痈，予以会通膏贴三日，脓溃而愈，予又快然。不两日，又肿起，更热更大，予则大惧大悔，谓瘤赘诚不可刺也。然而无奈，复以会通膏贴之，又三日而大溃，则溃出一囊如鱼胞者，然后收口全愈。今愈后数十年，此间仍有一小窍，诚险证也。向非予之勇决，则此后不知作何状，使开之再迟，则真有不可收拾矣。是以病不早治，则不知所终，此亦可为治病者之鉴。新案


——刺灸法：向一人于眼皮下弦生一小瘤，初如米粒，渐大如豆，其人疑畏，求治于外科。彼用攒针二四枚，翻转眼皮，刺其内膜，少少出血，如此二三次，其瘤日缩，竟得尽消。又一人于手臂上生一瘤，渐大如龙眼，其人用小艾于瘤上灸七壮，竟尔渐消不长，亦善法也。或用隔蒜灸之，亦无不可。

——凡于不便处有生此物者，当以此二法酌宜用之。大都筋病宜灸，血病宜刺。或有以萝卜子、南星、朴硝之类敷而治者，亦可暂消。若欲拔根，无如前法。

——蛛丝缠法：可治瘤赘未甚大者，其法最妙。予尝见一人于腹上生一瘤，其大如胡桃，一治者取蛛丝捻成粗线，缠札其根。数日其丝渐紧，瘤根渐细，屡易屡细，不十日竟尔脱落，诚奇法也。可见诸线日松，惟蛛丝日紧，物理之妙，有当格致者如此。然亦缠治宜早，若形势既大，恐不宜也。

薛氏案曰：一男子左腿外侧近臀肿一块，上有赤缕三年矣，饮食起居如常，触破涌出脓血，发热恶寒，此胆经受证，故发于腿外侧。诊其脉，左尺洪数，左关弦洪，此肾水不能生肝木，用补中益气汤、六味地黄丸而痊。一男子小腹患之，脓水淋漓，此足三阴之证，用补中益气加麦门、五味以培脾土，用六味地黄丸以生肾水，更用芦荟丸以清肝火而敛。一老儒眉间患之三年，其状如紫桃，下垂目，按之如水囊，此肝脾之证，脓瘀内溃而然耳。遂刺出血脓，目即开，以炒黑胆草、山栀、芎、归、芍药、柴胡、白术、茯苓等药而愈。


疣八十


立斋曰：疣属肝胆经风热血燥，或怒动肝火，或肝客淫气所致。盖肝热水涸，肾气不荣，故精亡而筋挛也，宜以地黄丸滋肾水以生肝血为善。若用蛛丝缠、螳螂蚀、着艾灸，必致多误。大抵此证与血燥结核相同，故外用腐蚀等法，内服燥血消毒，则精血愈虚，肝筋受伤，疮口翻突开张，卒成败证。

府庠朱宏仁，年二十，右手背近中指患五疣，中一大者如黄豆，余皆如聚黍，拔之如丝长三四寸许，此血燥筋缩也，用清肝益荣汤，五十余剂而愈。府庠沈妪文，幼啮指甲，及长不能自禁，余曰：此肝火血燥也。又项侧常生小疣子，屡散屡发；又臂生一块如绿豆大，若触碎则如断束缕，扯之则长，纵之则缩，后两鬓发白点，求治。余曰：子素肝病，此部亦属肝胆经也。夫爪为筋之余，胆行人身之侧，正与啮爪、生[image: ]
 等证相应，须滋补肾水以生肝胆，则诸病自愈矣。乃与六味地黄丸服之，二年白点自退，疣亦不生。一男子小腹中一块，不时攻痛，或用行气化痰等药，不应，犹以为血鳖，服行气逐血之剂。后手背结一[image: ]
 子，渐长寸许，形如鳖状，肢体间如豆大者甚多。彼疑鳖生子，今发于外，亦用行血，虚证悉至，左尺洪数，关脉洪数而弦。余以为肾水不能生肝木，以致肝火血燥而筋孪，用六味地黄丸生肾水，滋肝血，三月余诸证悉愈。一妇人左手背并次指患五六枚如熟椹，内热晡热，月经素不及期。余曰：此因肝脾血虚而有热也，当调补二经，使阴血生而诸证自愈。不信，乃用艾灸，手即肿胀发热，手指皆挛，两胁项及胸乳间皆患疣，经行无期。余用加味逍遥散少加炒黑黄连，数剂渐愈，乃去黄连，更佐以归脾汤，各患渐愈，又百余剂，经行如期，再用地黄丸三料而痊。俱薛案

景岳全书卷之四十七终


卷之四十八大集

本草正上


山草部

人参一


反藜芦 味甘微苦，微温，气味颇厚，阳中微阴，气虚血虚俱能补。阳气虚竭者，此能回之于无何有之乡；阴血崩溃者，此能障之于已决裂之后。惟其气壮而不辛，所以能固气；惟其味甘而纯正，所以能补血。故凡虚而发热，虚而自汗，虚而眩运，虚而困倦，虚而惊惧，虚而短气，虚而遗泄，虚而泻利，虚而头疼，虚而腹痛，虚而饮食不运，虚而痰涎壅滞，虚而嗽血吐血，虚而淋沥便闭，虚而呕逆躁烦，虚而下血失气等证，是皆必不可缺者。第欲以气血相较，则人参气味颇轻而属阳者多，所以得气分者六，得血分者四，总之不失为气分之药，而血分之所不可缺者，为未有气不至而血能自至者也。故扁鹊曰：损其肺者益其气，须用人参以益之，肺气既王，余脏之气皆王矣。所以人参之性，多主于气，而凡脏腑之有气虚者，皆能补之。

然其性温，故积温亦能成热，若云人参不热则可，云人参之性凉，恐未必然。虽东垣云：人参、黄芪为退火之圣药，丹溪云：虚火可补，参、术之类是也，此亦皆言虚火也。而虚火二字，最有关系，若内真寒而外假热者，是为真正虚火，非放胆用之，必不可也。然有一等元阴亏乏，而邪火烁于表里，神魂躁动，内外枯热，真正阴虚一证，谁谓其非虚火？若过用人参，果能助热。若王节斋云：阳旺则阴愈消，及《节要》云：阴虚火动者勿用，又曰：肺热还伤肺等说，固有此理，亦不可谓其尽非。而近之明哲如李月池辈，皆极不然之，恐亦未必然也。夫虚火二字，最当分其实中有虚，虚中有实，阳中有阴，阴中有阳，惟勿以成心而执己见，斯可矣。如必欲彼此是非，是所谓面东方不见西墙，皆未得其中也。予请剖之曰：如龙雷之火，原属虚火，得水则燔，得日则散，是即假热之火，故补阳即消矣。至若亢旱尘飞，赤地千里，得非阳亢阴虚，而亦可以补阳生阴乎？或必曰：此正实火也，得寒则已。予曰：不然。夫炎暑酷烈，热令大行，此为实火，非寒莫解；而干枯燥旱，泉源断流，是谓阴虚，非水莫济，此实火之与阴虚，亦自判然可别。是以阴虚而火不盛者，自当用参为君；若阴虚而火稍盛者，但可用参为佐；若阴虚而火大盛者，则诚有暂忌人参，而惟用纯甘壮水之剂，庶可收功一证，不可不知也。予非不善用人参者，亦非畏用而不知人参之能补阴者，盖以天下之理，原有对待，谓之曰阴虚必当忌参固不可，谓之曰阴虚必当用参亦不可，要亦得其中和，用其当而已矣，观者详之。

黄芪二


味甘气平，气味俱轻，升多降少，阳中微阴。生者微凉，可治痈疽。蜜炙性温，能补虚损。因其味轻，故专于气分而达表，所以能补元阳，充腠理，治劳伤，长肌肉。气虚而难汗者可发，表疏而多汗者可止。其所以止血崩血淋者，以气固而血自止也，故曰血脱益气。其所以除泻痢带浊者，以气固而陷自除也，故曰陷者举之。然其性味俱浮，纯于气分，故中满气滞者，当酌用之。

白术三


味甘辛，气温，气味俱厚，可升可降，阳中有阴，气中有血。其性温燥，故能益气和中，补阳生血，暖胃消谷，益津液，长肌肉，助精神，实脾胃，止呕逆，补劳倦，进饮食，利小水，除湿运痰，消浮去胀，治心腹冷痛，胃虚下痢，痃癖癥瘕。制以人乳，欲润其燥。炒以壁土，欲助其固。佐以黄芩，清热安胎。以其性涩壮气，故能止汗实表。而痈疽得之，必反多脓；奔豚遇之，恐反增气；及上焦燥热而气多壅滞者，皆宜酌用之。然冬术甘而柔润，夏术苦而燥烈，此其功用大有不同，不可不为深辨也。若于饥时择肥而甘者嚼而服之，服之久久，诚为延寿之物，是实人所未知。

苍术四


味苦甘辛，性温而燥，气味俱厚，可升可降，阳也。用此者用其温散燥湿。其性温散，故能发汗宽中，调胃进食，去心腹胀疼，霍乱呕吐，解诸郁结，逐山岚寒疫，散风眩头疼，消痰癖气块，水肿胀满。其性燥湿，故治冷痢冷泄，滑泻肠风，寒湿诸疮。与黄柏同煎，最逐下焦湿热痿痹。若内热阴虚，表疏汗出者忌服。然惟茅山者，其质坚小，其味甘醇，补益功多，大胜他术。

甘草五


味甘气平，生凉炙温，可升可降，善于解毒。反甘遂、海藻、大戟、芫花。其味至甘，得中和之性，有调补之功，故毒药得之解其毒，刚药得之和其性，表药得之助其升，下药得之缓其速。助参芪成气虚之功，人所知也；助熟地疗阴虚之危，谁其晓焉？祛邪热，坚筋骨，健脾胃，长肌肉，随气药入气，随血药入血，无往不可，故称国老。惟中满者勿加，恐其作胀；速下者勿入，恐其缓功，不可不知也。

黄精六


一名救穷草。味甘微辛，性温。能补中益气，安五脏，疗五劳七伤，助筋骨，益脾胃，润心肺，填精髓，耐寒暑，下三虫，久服延年不饥，发白更黑，齿落更生。张华《博物志》言天老曰：太阳之草名黄精，食之可以长生。太阴之草名钩吻，不可食之，入口立死。此但以黄精、钩吻对言善恶，原非谓其相似也。而陶弘景谓黄精之叶与钩吻相似，误服之害人。苏恭曰：黄精叶似柳，钩吻蔓生，叶如柿叶，殊非比类。陈藏器曰：钩吻乃野葛之别名，二物全不相似，不知陶公凭何说此？是可见黄精之内本无钩吻，不必疑也。

肉苁蓉七


味甘咸，微辛酸，气微温。味重阴也，降也，其性滑。以其味重而甘温，故助相火，补精兴阳，益子嗣，治女人血虚不孕，暖腰膝，坚筋骨，除下焦寒痛。以其补阴助阳，故禁虚寒，消痰益气，遗沥泄精，止血崩尿血。以其性滑，故可除茎中寒热涩痛，但骤服反动大便。若虚不可攻而大便闭结不通者，洗淡，暂用三四钱，一剂即通，神效。


丹参八


味微苦、微甘、微涩，性微凉，无毒。反藜芦。能养血活血，生新血，行宿血，故能安生胎，落死胎，血崩带下可止，经脉不匀可调。此心脾肝肾血分之药，所以亦能养阴定志，益气解烦，疗眼疼脚痹，通利关节，及恶疮疥癣，赤眼丹毒，排脓止痛，长肉生肌。

远志九


味微苦、微辛，气温，阳也，升也。制以甘草汤，浸一宿，晒干炒用。功专心肾，故可镇心止惊，辟邪安梦，壮阳益精，强志助力。以其气升，故同人参、甘草、枣仁，极能举陷摄精，交接水火。但可为佐，用不宜多。神气上虚者所宜，痰火上实者当避。

巴戟天十


味甘微温，阴中阳也。虽曰足少阴肾经之药，然亦能养心神，安五脏，补五劳，益志气，助精强阴。治阴痿不起，腰膝疼痛，及夜梦鬼交，遗精溺浊，小腹阴中相引疼痛等证。制宜酒浸，去心微炒，或滚水浸剥亦可。

仙茅十一


味辛，温，有小毒，阳也。能助神明，强筋骨，益肌肤，培精血，明耳目，填骨髓，开胃消食，帮助房事，温利五脏，补暖腰脚。此西域婆罗门僧献方于唐明皇，服之有效，久秘而后得传。按许真君书云：仙茅久服，可以长生。其味甘能养肉，辛能养节，苦能养气，咸能养骨，滑能养肤，酸能养筋，宜和苦酒服之，必效也。然仙茅性热，惟阳弱精寒，禀赋素怯者宜之，若体壮相火炽盛者，服之大能动火，不可不察。凡制用之法，于八九月采得，用竹刀刮去黑皮，切如豆粒，糯米泔浸两宿，去赤汁，用酒拌蒸之，从巳至亥，制之极熟，自无毒矣。然后曝干捣筛，熟蜜丸桐子大，每空心酒饮任下二三十丸。忌食牛乳及黑牛肉，恐减药力也。若随群补药中为丸服之，无所不可。

天麻十二


一名赤箭，一名定风草。味辛，平，阴中有阳。治风虚眩晕头旋，眼黑头痛，诸风湿痹，四肢拘挛，利腰膝，强筋骨，安神志，通血脉，止惊恐恍惚，杀鬼精虫毒，及小儿风痫惊气。然性懦力缓，用须加倍，或以别药相佐，然后见功。

沙参十三


反藜芦 一名铃儿草。味微甘苦，气味俱轻，性微寒。能养肝气，治多眠，除邪热，益五脏阴气，清肺凉肝，滋养血脉，散风热瘙痒，头面肿痛，排脓消肿，长肌肉，止惊烦，除疝痛。然性缓力微，非堪大用。易老云：人参补五脏之阳，沙参补五脏之阴。特以其甘凉而和，补中清火，反而言之，故有是论。若云对待人参，则相去远矣。

玄参十四


反藜芦 味苦甘微咸，气寒。此物味苦而甘，苦能清火，甘能滋阴。以其味甘，故降性亦缓。本草言其惟入肾经，而不知其尤走肺脏。故能退无根浮游之火，散周身痰结热痈，逐颈项咽喉痹毒、瘰疬结核，驱男女传尸，烦躁骨蒸，解温疟寒热往来，治伤寒热斑支满，亦疗女人产乳余疾，或肠中血瘕热癥，并疗劳伤痰嗽热烦，补肾滋阴，明目解渴。

茅根十五


即白茅。味甘凉，性纯美，能补中益气，此良药也。善理血病，凡吐血衄血，瘀血血闭，及妇人经水不调，崩中漏下。且通五淋，除客热，止烦渴，坚筋骨，疗肺热哕逆喘急，解酒毒及黄疸水肿，久服大是益人。若治痈疽疖毒，及诸毒诸疮诸血，或用根捣敷，或用此煮汁调敷毒等药，或以酒煮服，无不可也。茅有数种，处处有之，惟白者为胜。春生芽，布地如针，故曰茅针，可以生啖，甚益小儿，功用亦同。

淫羊藿十六


味甘，气辛，性温，乃手足阳明、少阴，三焦命门药也。主阳虚阳痿，茎中作痛。化小水，益精气，强志意，坚筋骨，暖下部一切冷风劳气，筋骨拘挛。补腰膝，壮真阴，及年老昏耄，中年健忘。凡男子阳衰，女子阴衰，艰于子嗣者，皆宜服之。服此之法，或单用浸酒，或兼佐丸散，无不可者。制法每择净一斤，以羊脂四两，同炒油尽用之。

苦参十七


味苦性寒。反藜芦。沉也，阴也，乃足少阴肾经之药。能祛积热黄疸，止梦遗带浊，清小便，利水，除痈肿，明目止泪，平胃气，能令人嗜食，利九窍，除伏热狂邪，止渴醒酒，疗恶疮斑疹疥癞，杀疳虫及毒风烦躁脱眉。炒黄为末，米饮调服，治肠风下血热痢。

贝母十八


反乌头 味苦，气平，微寒。气味俱轻，功力颇缓，用须加倍。善解肝脏郁愁，亦散心中逆气，祛肺痿肺痈痰脓喘嗽。研末，沙糖为丸，含咽最佳。降胸中因热结胸，及乳痈流痰结核。若足生人面诸疮，烧灰油调频敷。产难胞衣不出，研末用酒和吞。亦除瘕疝、喉痹、金疮，并止消渴烦热。赤眼翳膜堪点，时疾黄疸能驱。又如半夏、贝母，俱治痰嗽，但半夏兼治脾肺，贝母独善清金。半夏用其辛，贝母用其苦。半夏用其温，贝母用其凉。半夏性速，贝母性缓。半夏散寒，贝母清热。性味阴阳，大有不同，俗有代用者，其谬孰甚。

土贝母十九


反乌头 味大苦，性寒。阴也，降也，乃手太阴、少阳，足阳明、厥阴之药。大治肺痈肺痿、咳喘、吐血衄血，最降痰气，善开郁结，止疼痛，消胀满，清肝火，明耳目，除时气烦热，黄疸淋闭，便血溺血，解热毒，杀诸虫，及疗喉痹瘰疬，乳痈发背，一切痈疡肿毒，湿热恶疮，痔漏金疮出血，火疮疼痛。为末可敷，煎汤可服。性味俱厚，较之川贝母，清降之功不啻数倍。

山慈菇二十


一名金灯笼。味甘微辛，有小毒。治痈疡疔肿疮瘘，瘰疬结核，破皮攻毒，俱宜醋磨敷之。除斑，剥人面皮，宜捣汁涂之。并治诸毒蛊毒，蛇虫狂犬等伤，或用酒调服，或干掺之。亦治风痰痫疾，以茶清研服，取吐可愈。

柴胡二一


味苦微辛，气平微寒。气味俱轻，升也，阳中之阴。用此者，用其凉散，平肝之热，入肝、胆、三焦、心胞四经。其性凉，故解寒热往来，肌表潮热，肝胆火炎，胸胁痛结，兼治疮疡，血室受热。其性散，故主伤寒邪热未解，温疟热盛，少阳头痛，肝经郁证。总之，邪实者可用，真虚者当酌其宜。虽引清气上升，然升中有散，中虚者不可散，虚热者不可寒，岂容误哉。兼之性滑，善通大便，凡溏泄脾薄者，当慎用之。热结不通者，用佐当归、黄芩，正所宜也。愚谓柴胡之性，善泄善散，所以大能走汗，大能泄气，断非滋补之物，凡病阴虚水亏而孤阳劳热者，不可再损营气，盖未有用散而不泄营气者，未有动汗而不伤营血者。营即阴也，阴即虚矣，尚堪再损其阴否？然则用柴胡以治虚劳之热者，果亦何所取义耶？观寇宗奭《衍义》曰：柴胡，《本经》并无一字治劳，今人治劳方中，鲜有不用者。呜呼！凡此误世甚多。尝原病劳之人，有一种脏本虚损，复受邪热者，当须斟酌用之，如《经验方》中治劳青蒿煎之用柴胡，正合宜耳。若或无邪，得此愈甚，虽至死人亦不怨，目击甚多。《日华子》又谓补五劳七伤，《药性论》亦谓治劳乏羸瘦，若此等病，苟无实热，医者执而用之，不死何待。注释本草，一字不可忽，盖万世之后，所误无穷，可不谨哉！观此寇氏之说，其意专在邪热二字，谓但察有邪无邪，以决可用不可用，此诚得理之见，而复有非之者，抑又何也？即在王海藏亦曰：苟无实热而用柴胡，不死何待？凡此所见略同，用者不可不察。


桔梗二二


一名荠苨。味苦微辛，气微凉。气轻于味，阳中有阴，有小毒，其性浮。用此者，用其载药上升，故有舟楫之号，入肺、胆、胸膈、上焦。载散药表散寒邪，载凉药清咽疼喉痹，亦治赤目肿痛。载肺药解肺热肺痈，鼻塞唾脓咳嗽。载痰药能消痰止呕，亦可宽胸下气。引大黄可使上升，引青皮平肝止痛。能解中恶蛊毒，亦治惊痫怔忡。若欲专用降剂，此物不宜同用。

防风二三


味甘辛，气温，升也，阳也。用此者，用其气平散风。虽膀胱脾胃经药，然随诸经之药，各经皆至。气味俱轻，故散风邪，治一身之痛，疗风眼，止冷泪。风能胜湿，故亦去湿，除遍体湿疮。若随实表补气诸药，亦能收汗。升举阳气，止肠风下血崩漏。然此风药中之润剂，亦能走散上焦元气，误服久服，反能伤人。

细辛二四


反藜芦，忌生菜 味大辛，气温，气味俱厚，升也，阳也，有小毒。用此者，用其温散，善祛阴分之寒邪，除阴经之头痛，益肝温胆利窍，逐诸风湿痹，风痫痎疟，鼻齆不闻香臭，开关通窍，散风泪目疼。口臭牙虫，煎汤含漱。过服亦散真气，不可不知。此味辛甚，故能逐阴分之邪，阴分且然，阳分可知。旧云少阴、厥阴之药，然岂有辛甚而不入阳分者？但阳证忌热，用当审之。

羌活二五


味微苦，气辛微温，升也，阳也。用此者，用其散寒定痛。能入诸经，太阳为最。散肌表之寒邪，利周身项脊之疼痛，排太阳之痈疽，除新旧之风湿。缘非柔懦之物，故能拨乱反正。惟其气雄，大能散逐，若正气虚者忌用之。

独活二六


味苦，气香，性微凉。升中有降，善行滞气，故入肾与膀胱两经，专理下焦风湿。两足痛痹，湿痒拘挛，或因风湿而齿痛，头眩喘逆，奔豚疝瘕，腰腹疼痛等证，皆宜用之。

升麻二七


味微苦，气平，气味俱轻，浮而升，阳也。用此者，用其升散提气，乃脾、胃、肺与大肠四经之药。善散阳明经风寒，肌表邪热，提元气之下陷，举大肠之脱泄，除阳明温疫表邪，解肤腠风热斑疹。引石膏除齿牙臭烂肿痛，引葱头去阳明表证头疼，佐当归、肉苁蓉可通大便结燥。凡痈疽痘疹，阳虚不能起发，及泻痢崩淋，梦遗脱肛，阳虚下陷之类，用佐补剂，皆所宜也。若上实气壅，诸火炎上，及太阳表证，皆不宜用。且其味苦气散，若血气太虚，及水火无根者，并不可用。

前胡二八


味苦气寒，降也，阴中微阳。去火痰实热，开气逆结滞，转筋霍乱；除胸中痞满，气喘呕逆，咳嗽烦闷；治伤寒寒热，风热头疼；解婴儿疳热。

延胡索二九


味苦微辛，气微温，入肝脾二经。善行滞气，破滞血，血中气药。故能止腹痛，通经，调月水淋滞，心气疼痛，破癥癖跌仆凝瘀。亦善落胎，利小便，及产后逆血上冲。俱宜以酒煮服，或用酒磨服亦可。然性惟破气逐血，必真有血逆气滞者方可用。若产后血虚，或经血枯少不利，气虚作痛者，皆大非所宜。

紫草三十


味苦性寒，此手厥阴、足厥阴血分之药。性寒而利，能凉血滑血，通利二便，故痘疹家宜用之。凡治痘疹，无论未出已出，但血热毒盛，或紫或黑，而大便秘结者，宜用之。若已出红活，不紫不黑，而大便如常通利者，即不可用。故曾世荣《活幼心书》云：紫草性寒，小儿脾气实者犹可用，脾气虚者反能作泻。又若古方惟用其茸，亦取其气轻味薄，而有清凉升发之功也。此外，可用以解黄疸，消肿胀，及一切斑疹恶疮，亦以其能利九窍，通水道，去湿凉血而然也。

白及三一


味苦涩，性收敛，微寒。反乌头。能入肺止血，疗肺痈肺痿。治痈疽败烂恶疮，刀箭汤火损伤，生肌止痛，俱可为末敷之。凡吐血不能止者，用白及为末，米饮调服即效。

三七三二


味甘气温，乃阳明、厥阴血分之药，故善止血散血定痛。凡金刃刀箭所伤，及跌仆杖疮血出不止，嚼烂涂之，或为末掺之，其血即止。亦治吐血衄血，下血血痢，崩漏、经水不止，产后恶血不下，俱宜自嚼，或为末，米饮送下二三钱。若治虎咬蛇伤等证，俱可服可敷。

叶之性用与根大同，凡折伤跌仆出血，敷之即止，青肿亦散。

白鲜皮三三


味苦寒，性燥而降，乃手足太阴阳明之药。解热黄、酒黄、急黄、谷黄、劳黄，通关节九窍，利血脉小水，治时行大热饮水，狂躁叫呼，及妇人阴中肿痛，小儿风热惊痫。尤治一切毒风风疮，疥癣赤烂，杨梅疮毒，眉发脱落。此虽善理疮疡，而实为诸黄、风痹要药。

秦艽三四


味苦，性沉寒，沉中有浮，手足阳明清火药也。治风寒湿痹，利小水，疗通身风湿拘挛，手足不遂，清黄疸，解温疫热毒，除口噤牙疼口疮，肠风下血，及虚劳骨蒸发热，潮热烦渴，以及妇人胎热，小儿疳热瘦弱等证。

地榆三五


味苦微涩，性寒而降。既清且涩，故能止吐血衄血，清火明目，治肠风血痢，及妇人崩漏下血，月经不止，带浊痔漏，产后阴气散失；亦敛盗汗，疗热痞，除恶肉，止疮毒疼痛。凡血热者当用，虚寒者不相宜也。作膏可贴金疮；捣汁可涂虎犬蛇虫伤毒，饮之亦可。

黄芩三六


味苦气寒，气轻于味，可升可降，阴中微阳。枯者善于入肺，实者善入大肠。欲其上者酒炒，欲其下者生用。枯者清上焦之火，消痰利气，定喘嗽，止失血，退往来寒热、风热湿热头痛，解瘟疫，清咽，疗肺痿肺痈，乳痈发背；尤祛肌表之热，故治斑疹鼠瘘，疮疡赤眼。实者凉下焦之热，能除赤痢，热蓄膀胱，五淋涩痛，大肠闭结，便血漏血。胎因火盛不安，酌佐砂仁、白术；腹因火滞为痛，可加黄连、厚朴。大肠无火滑泄者，最当慎用。


黄连三七


味大苦，气大寒。味厚气薄，沉也，降也，降中微升，阴中微阳。专治诸火，火在上，炒以酒；火在下，炒以童便；火而呕者炒以姜汁；火而伏者炒以盐汤。同吴茱萸炒，可以止火痛；同陈壁土炒，可止热泻。同枳实用，可消火胀；同天花粉用，能解烦渴。同木香丸，和火滞下痢腹痛；同吴茱萸丸，治胃热吐吞酸水。总之，其性大寒，故惟平肝凉血，肃胃清肠凉胆，止惊痫，泻心除痞满。上可治吐血衄血，下可治肠澼便红。疗妇人阴户肿痛，除小儿食积热疳，杀蛔虫。消恶疮痈肿，除湿热郁热。善治火眼，亦消痔漏。解乌附之热，杀巴豆之毒。然其善泻心脾实火，虚热妄用，必致格阳。故寇宗奭曰：虚而冷者，慎勿轻用。王海藏曰：夏月久血痢，不用黄连，阴在内也。景岳曰：人之脾胃，所以盛载万物，发生万物，本象地而属土。土暖则气行而燥，土寒则气凝而湿，土燥则实，土湿则滑，此天地间不易之至理。黄连之苦寒若此，所以过服芩、连者，无不败脾，此其湿滑，亦自明显易见。独因陶弘景《别录》中有调胃厚肠之一言，而刘河间复证之曰：诸苦寒药多泄，惟黄连、黄柏性冷而燥。因致后世视为奇见，无不谓黄连性燥而厚肠胃，凡治泻痢者，开手便是黄连，不知黄连、黄柏之燥，于何见之？呜呼！一言之谬，流染若此，难洗若此，悖理惑人，莫此为甚。虽曰黄连治痢亦有效者，然必其素禀阳脏，或多纵口腹，湿热为痢者，乃其所宜。且凡以纵肆不节而血气正强者，即或误用，未必杀人，久之邪去亦必渐愈，而归功黄连，何不可也。此外则凡以元气素弱，伤脾患痢，或本无火邪而寒湿动脾者，其病极多，若妄用黄连，则脾肾日败，百无一生。凡患痢而死者，率由此类，可不寒心。余为此言，而人有未必信者，多以苦燥二字有未明耳，故余于《传忠录》辨河间条中，复详言苦味之理，以俟卫生仁者再为赞正，庶是非得明，而民生有攸赖矣。道书言服黄连犯猪肉，令人泄泻。

胡黄连三八


味大苦，大寒。其性味功用，大似黄连。能凉肝明目，治骨蒸劳热，三消，吐血衄血，五心烦热，疗妇人胎热，虚惊热痢，及小儿疳热惊痫。浸人乳点目甚良。

知母三九


味苦，寒，阴也。其性沉中有浮，浮则入手太阴、手少阴，沉则入足阳明、足厥阴、足少阴也。故其在上，则能清肺止渴，却头痛，润心肺，解虚烦喘嗽，吐血衄血，去喉中腥臭。在中则能退胃火，平消瘅。在下则能利小水，润大便，去膀胱肝肾湿热，腰脚肿痛，并治劳瘵内热，退阴火，解热淋崩浊。古书言知母佐黄柏，滋阴降火，有金水相生之义，盖谓黄柏能制膀胱命门阴中之火，知母能消肺金制肾水化源之火，去火可以保阴，是即所谓滋阴也，故洁古、东垣皆以为滋阴降火之要药。继自丹溪而后，则皆用以为补阴，诚大谬矣。夫知母以沉寒之性，本无生气，用以清火则可，用以补阴则何补之有？第其阴柔巽顺，似乎有德，倘元气既亏，犹欲藉此以望补益，是亦犹小人在朝，而国家元气日受其削，有阴移焉而莫之觉者，是不可不见之真而辨之早也。

龙胆草四十


味大苦，大寒。阴也，沉也，乃足厥阴、少阳之正药。大能泻火，但引以佐使，则诸火皆治。故能退骨蒸疳热，除心火惊痫狂躁；胃火烦热黄疸，咽喉肿痛；肝肾膀胱伏火，小水淋闭，血热泻痢；下焦湿热痈肿，疮毒疼痛；妇人血热崩淋；小儿热疳客忤，去目黄睛赤肿痛，杀蛊毒肠胃诸虫，及风热盗汗。凡肝肾有余之火，皆其所宜。

隰草部

地黄四一


生地黄，味苦甘，气凉。气薄味厚，沉也，阴也。鲜者更凉，干者微凉。能生血补血，凉心火，退血热，去烦躁骨蒸，热痢下血，止呕血衄血，脾中湿热，或妇人血热而经枯，或上下三消而热渴。总之其性颇凉，若脾胃有寒者，用宜斟酌。

熟地黄 味甘微苦，味厚气薄，沉也，阴中有阳。《本草》言其入手足厥、少阴经，大补血衰，滋培肾水，填骨髓，益真阴，专补肾中元气，兼疗藏血之经。此虽泛得其概，亦岂足以尽是之妙。夫地黄产于中州沃土之乡，得土气之最厚者也。其色黄，土之色也。其味甘，土之味也。得土之气，而曰非太阴、阳明之药，吾弗信也。惟是生者性凉，脾胃喜暖，故脾阳不足者，所当慎用。至若熟则性平，禀至阴之德，气味纯静，故能补五脏之真阴，而又于多血之脏为最要，得非脾胃经药耶？

且夫人之所以有生者，气与血耳，气主阳而动，血主阴而静。补气以人参为主，而芪、术但可为之佐；补血以熟地为主，而芎、归但可为之佐。然在芪、术、芎、归，则又有所当避，而人参、熟地，则气血之必不可无。故凡诸经之阳气虚者，非人参不可；诸经之阴血虚者，非熟地不可。人参有健运之功，熟地禀静顺之德，此熟地之与人参，一阴一阳，相为表里，一形一气，互主生成，性味中正，无逾于此，诚有不可假借而更代者矣。

凡诸真阴亏损者，有为发热，为头疼，为焦渴，为喉痹，为嗽痰，为喘气，或脾肾寒逆为呕吐，或虚火载血于口鼻，或水泛于皮肤，或阴虚而泄利，或阳浮而狂躁，或阴脱而仆地。阴虚而神散者，非熟地之守不足以聚之；阴虚而火升者，非熟地之重不足以降之；阴虚而躁动者，非熟地之静不足以镇之；阴虚而刚急者，非熟地之甘不足以缓之。阴虚而水邪泛滥者，舍熟地何以自制？阴虚而真气散失者，舍熟地何以归源？阴虚而精血俱损，脂膏残薄者，舍熟地何以厚肠胃？且犹有最玄最妙者，则熟地兼散剂方能发汗，何也？以汗化于血，而无阴不作汗也。熟地兼温剂始能回阳，何也？以阳生于下，而无复不成干也。然而阳性速，故人参少用亦可成功；阴性缓，熟地非多难以奏效。而今人有畏其滞腻者，则崔氏何以用肾气丸而治痰浮？有畏其滑湿者，则仲景何以用八味丸而医肾泄？有谓阳能生阴，阴不能生阳者，则阴阳之理，原自互根，彼此相须，缺一不可，无阳则阴无以生，无阴则阳无以化，故《内经》曰：精化为气，得非阴亦生阳乎？孰谓阳之能生，而阴之不能长也。

又若制用之法，有用姜汁拌炒者，则必有中寒兼呕而后可；有用砂仁制者，则必有胀满不行而后可；有用酒拌炒者，则必有经络壅滞而后可。使无此数者，而必欲强用制法，是不知用熟地者正欲用其静重之妙，而反为散动以乱其性，何异画蛇而添足。

今之人即欲用之补阴，而必兼以渗利，则焉知补阴不利水，利水不补阴，而补阴之法不宜渗。即有用之补血，而复疑其滞腻，则焉知血虚如燥土，旱极望云霓，而枯竭之阳极喜滋。设不明此，则少用之尚欲兼之以利，又孰敢单用之而任之以多？单用而多且不敢，又孰敢再助以甘而尽其所长？是又何异因咽而废食也。嗟，嗟！熟地之功，其不申于时用者久矣，其有不可以笔楮尽者尚多也，予今特表而出之，尚祈明者之自悟焉。


牛膝四二


味苦甘，气微凉，性降而滑，阴也。忌牛肉。酒渍，[image: ]
 咀。走十二经络，助一身元气。主手足血热痿痹，血燥拘挛；通膀胱涩秘，大肠干结，补髓填精，益阴活血；治腰膝酸疼，滋须发枯白。其性下走如奔，故能通经闭，破血癥。引诸药下降，同麝香用，堕胎尤速。凡脏寒便滑，下元不固者，当忌用之。

麦门冬四三


味甘微苦，性微寒，降也，阳中阴也。去心用，恐令人烦。其味甘多苦少，故上行心肺，补上焦之津液，清胸膈之渴烦，解火炎之呕吐，退血燥之虚热。益精滋阴，泽肌润结；肺痿肺痈，咳唾衄血；经枯乳汁不行，肺干咳嗽不绝；降火清心，消痰补怯。复脉须仗人参，便滑中寒者勿设。

续断四四


川者色灰黑，尖瘦多芦，形如鸡脚，皮断而皱者是。味苦而涩，苦重涩轻，气微凉。他产者，味甘微辛涩少。用川者良。凡用此者，用其苦涩。其味苦而重，故能入血分，调血脉，消肿毒乳痈，瘰疬痔瘘，治金损跌伤，续筋骨血脉。其味涩，故能止吐血衄血，崩淋胎漏，便血尿血，调血痢，缩小便，止遗精带浊。佐之以甘，如甘草、地黄、人参、山药之类，其效尤捷。

蜀葵子四五


味甘性寒。能利小水，通淋闭，消水肿，润大肠，催生落胎，通乳汁，亦治一切疮疥，并瘢疵赤靥。苗叶可作菜茹，古以葵为五菜之主，今不复用之矣。

黄葵花　性滑利，与蜀葵大同。若治诸恶疮脓水久不瘥者，用花为末，敷之即愈，为疮家要药。浸油可涂汤火疮。

车前子四六


即芣苡，味甘微咸，气寒，入膀胱、肝经。通尿管热淋涩痛，驱风热目赤翳膜；利水能除湿痹，性滑极善催生，兼治湿热泻痢，亦去心胸烦热。

根、叶 生捣汁饮，治一切尿血衄血热痢，尤逐气癃利水。

白蒺藜四七


味苦微辛微甘，微凉。能破癥瘕结聚，止遗溺泄精，疗肺痿肺痈，翳膜目赤，除喉痹、癣疥、痔、瘰、癜风，通身湿烂恶疮，乳岩带下俱宜，催生止烦亦用，凉血养血，亦善补阴。用补宜炒熟去刺，用凉宜连刺生捣，去风解毒，白者最良。

沙苑蒺藜　性亦大同。若用固精补肾，止遗沥尿血，缩小便，止烦渴，去燥热，则亦可用此。

红花四八


味甘微苦微辛，气微凉，阴中微阳。惟入血脉，多用女科。少用可活血引经，多用能破血通瘀。可下死胎，亦疗血晕；达痘疮血热难出，散斑疹血滞不消；润燥活血，止痛通经，亦消肿毒。

紫菀四九


味苦平微辛。辛能入肺，苦能降气，故治咳嗽上气痰喘。惟肺实气壅，或火邪刑金而致咳唾脓血者，乃可用之。若以劳伤肺肾，水亏金燥而咳喘失血者，则非所宜。观陶氏《别录》谓其补不足，治五劳体虚，其亦言之过也。

甘菊花五十


白菊花根善利水，捣汁和酒服之，大治癃闭。味甘色黄者，能养血散风，去头目风热，眩晕疼痛，目中翳膜，及遍身游风风疹。作枕明目，叶亦可用。味苦者性凉，能解血中郁热，清头目，去风热眼目肿痛流泪。根叶辛香，能消痈毒，止疼痛。

野菊花五一


一名苦薏。根叶茎花皆可同用。味苦辛。大能散火散气，消痈毒疔肿瘰疬，眼目热痛，亦破妇人瘀血。孙氏治痈毒方，用野菊连根叶捣烂酒煎，热服取汗，以渣敷之；或同苍耳捣汁，以热酒冲服。冬月用干者煎服，或为末酒服亦可。

[image: ]
 莶五二


味苦，气微寒，有小毒。此物气味颇峻，善逐风湿诸毒。用蜜酒层层和洒，九蒸九曝，蜜丸，空心酒吞，多寡随宜。善治中风口眼歪邪，除湿痹腰脚痿痛麻木。生者酒煎，逐破伤风危急如神。散撒麻疔恶毒，恶疮浮肿，虎伤狗咬，蜘蛛虫毒，或捣烂封之，或煎汤，或散敷并良。其扫荡功力若此，似于元气虚者非利。

益母草五三


子名茺蔚 味微苦微辛，微寒，性滑而利。善调女人胎产诸证，故有益母之号。能去死胎，滑生胎，活血凉血行血，故能治产难胎衣不下，子死腹中，及经脉不调，崩中漏下，尿血泻血瘀血等证。然惟血热血滞，及胎产艰涩者宜之，若血气素虚兼寒，及滑陷不固者，皆非所宜，不得以其益母之名，谓妇人所必用也。盖用其滑利之性则可，求其补益之功则未也。《本草》言其久服益精轻身，诚不足信。此外如退浮肿，下水气，及打扑瘀血，通大小便之类，皆以其能利也。若治疔肿乳痈，丹毒恶毒，则可捣汁饮之，其渣亦可敷贴。

子名茺蔚，功用略同，但子味微甘，稍温，故能凉血补血，亦益阴气明目。

瞿麦五四


味苦，微寒，降也，性滑利。能通小便，降阴火，除五淋，利血脉。兼凉药亦消眼目肿痛，兼血药则能通经破血下胎。凡下焦湿热疼痛诸病，皆可用之。

茵陈五五


味苦微辛，气微寒，阴中微阳，入足太阳经。用此者，用其利湿逐热，故能通关节，解热滞，疗天行时疾，热狂头痛，利小水。专治黄疸，宜佐栀子。黄而湿者多肿，再加渗利；黄而燥者干涩，再加凉润。只有阴黄一证，因以中寒不运，此非所宜。又解伤寒瘴疟火热，散热痰风热疼痛，湿热为痢，尤其所宜。


青蒿五六


味苦微辛，性寒，阴中有阳，降中有散。主肝肾三焦血分之病，疗阴火伏留骨节，故善治骨蒸劳热，尸疰鬼气，降火滋阴，润颜色，长毛发，治疟疾寒热，杀虫毒，及恶疮湿疥。生捣可敷金疮，止血止痛。

款冬花五七


味微甘微辛而温，其气浮，阳也，入手太阴经。能温肺气，故疗咳嗽，及肺痈肺痿咳唾脓血。寇宗奭曰：有人病嗽多日，或教以燃款冬花三两于无风处，以笔管吸其烟，满口则咽之，数日果效。

麻黄五八


味微苦微涩，气温而辛，升也，阳也。此以轻扬之味，而兼辛温之性，故善达肌表，走经络，大能表散风邪，祛除寒毒，一应瘟疫疟疾，瘴气山岚，凡足三阳表实之证，必宜用之。若寒邪深入少阴、厥阴筋骨之间，非用麻黄、官桂不能逐也。但用此之法，自有微妙，则在佐使之间，或兼气药以助力，可得卫中之汗，或兼血药以助液，可得营中之汗；或兼温药以助阳，可逐阴凝之寒毒；或兼寒药以助阴，可解炎热之瘟邪。此实伤寒阴疟家第一要药，故仲景诸方以此为首，实千古之独得者也。今见后人多有畏之为毒药而不敢用，又有谓夏月不宜用麻黄者，皆不达可哂也。虽在李氏有云：若过发则汗多亡阳，若自汗表虚之人用之则脱人元气，是皆过用及误用而然。若阴邪深入，则无论冬夏，皆所最宜，又何过之有？此外如手太阴之风寒咳嗽，手少阴之风热斑疹，足少阴之风水肿胀，足厥阴之风痛目痛，凡宜用散者，惟斯为最。然柴胡、麻黄俱为散邪要药，但阳邪宜柴胡，阴邪宜麻黄，不可不察也。制用之法，须折去粗根，入滚汤中煮三五沸，以竹片掠去浮沫，晒干用之。不尔，令人动烦。

麻黄根 味甘，平，微苦微涩。用甘敛药煎服，可以止汗。同牡蛎粉、米粉，或用旧蕉扇杵末，等分，以生绢袋盛贮，用扑盗汗或夏月多汗，用之俱佳。

萱草五九


一名忘忧，一名宜男，一名鹿葱。萱草者，《诗》作谖草。凡树此玩此者，可解忧思，故名忘忧。烹食其苗，气味如葱，而鹿喜食之，故名鹿葱。妇人佩其花则生男，故名宜男。花叶气味甘而微凉，故能去湿热，利小便赤涩，除烦渴酒湿黄疸；安五脏，利胸膈，令人和悦，亦能明目。根，治沙淋带浊，利水气，解酒疸，宜捣汁服之。治吐血衄血，研汁一大盏，和姜汁细细呷之。治吹乳、乳痈肿痛，须擂酒服，以渣封之。

连翘六十


味苦微辛，气微寒，气味俱薄，轻清而浮，升也，阳中有阴。入手少阴、手足少阳、阳明。泻心经客热，降脾胃湿热，去寸白、蛔虫，通月水五淋。以其味苦而轻，故善达肌表，散鼠瘘、瘰疬、瘿瘤、结热、蛊毒、痈毒、斑疹，治疮疖，止痛消肿排脓，疮家号为圣丹。以其辛而能散，故又走经络，通血凝，气滞结聚，所不可无。

旋覆花六一


味苦甘微辛，阴也，降也，乃手太阴肺经、手阳明大肠经药。开结气，降痰涎，通水道，消肿满，凡气壅湿热者宜之。但其性在走散，故凡见大肠不实，及气虚阳衰之人，皆所忌用。

鼠粘子六二


一名牛蒡子，一名大力子。味苦辛，降中有升。治风毒斑疹诸瘘，散疮疡肿毒喉痹，及腰膝凝寒痹滞之气，以其善走十二经而解中有散也。

决明六三


味微苦微甘，性平微凉，力薄。治肝热风眼，赤而多泪，及肝火目昏，可为佐使，惟多服久服，方可得效。或作枕用，治头风，明目，其功胜于黑豆。

葶苈六四


味苦，大寒，沉也，阴也，气味俱厚，有毒。善逐水气，不减大黄，但大黄能泄血闭，葶苈能泄气闭，气行而水自行也。若肺中水气[image: ]
 满胀急者，非此不能除。然性急利甚，凡涉气虚者，不可轻用。《淮南子》曰：大戟去水，葶苈愈胀，用之不慎，乃反成病，即此谓也。第此有甜苦二种，虽曰为甜，然亦非真甜，但稍淡耳，稍淡者，其性亦稍缓。

夏枯草六五


味微苦微辛，气浮而升，阴中阳也。善解肝气，养肝血，故能散结开郁，大治瘰疬鼠瘘，乳痈瘿气，并治头疮目疾。楼全善云：夏枯草治目珠痛，至夜则甚者，神致；或用苦药点眼反甚者，亦神效。一男子目珠痛，至夜则重，用黄连点之更甚，诸药不效，乃用夏枯草二两，香附二两，甘草四钱，为末，每服一钱半，清茶调服，下咽即疼减，至四五服，良愈也。

苍耳子六六


一名羊负来。味苦微甘。治头风寒痛，风湿周痹，四肢拘挛；去风明目，养血，暖腰膝，及瘰疬疮疥，亦治鼻渊。宜炒熟为末，白汤点服一二钱，久之乃效。忌猪肉、马肉。

漏芦六七


味微咸，性寒，有小毒。主热毒恶疮，瘰疬乳痈痔漏，排脓长肉，止金疮血出。亦下乳汁，通经脉，消赤眼，利小便，止尿血肠风，淋沥遗溺，及小儿壮热。疗跌扑损伤，可续筋骨。

刘寄奴六八


味苦，性温。能破瘀血，活新血，通妇人经脉，产后余血，损伤瘀血，下气，止心腹痛，及小便去血，俱可为散，或茶或酒调服。捣敷金疮出血不止，其效尤捷。用治汤火伤大效，但为末掺之。

扁蓄六九


味苦涩。利小便，除黄疸，杀三虫，去下部湿热浸淫阴蚀，疮疥痔漏。煮汁饮之，疗小儿蛔虫上攻心腹作痛大效。有《海上歌》云：心头急痛不能当，我有仙人海上方。萹蓄醋煎通口咽，管教时刻即安康。

青葙子七十


野鸡冠子也。味微苦，微寒。能清肝火血热，故治赤眼，退赤障，消翳肿，镇肝明耳目，亦去风湿恶疮疥癞。

艾七一


味微苦，气辛，生用微温，熟用微热。能通十二经，而尤为肝脾肾之药。善于温中逐冷除湿，行血中之气，气中之滞，凡妇人血气寒滞者，最宜用之。故能安胎，止心腹痛，治带下血崩，暖腰膝，止吐血、下痢，辟风寒寒湿瘴疟，霍乱转筋，及一切冷气鬼气，杀蛔虫并下部慝疮。或生用捣汁，或熟用煎汤；或用灸百病，或炒热敷熨，可通经络；或袋盛包裹，可温脐膝，表里生熟，俱有所宜。

佛耳草七二


一名鼠曲草。味微酸，性温。大温肺气，止寒嗽，散痰气，解风寒寒热，亦止泄泻。铺艾卷作烟筒，用熏久嗽尤效。


蓝靛七三


蓝叶，气味苦寒微甘。善解百虫百药毒，及治天行瘟疫，热毒发狂，风热斑疹，痈疡肿痛，除烦渴，止鼻衄吐血，杀疳蚀、金疮箭毒。凡以热兼毒者，皆宜捣汁用之。

靛青

乃蓝与石灰所成，性与蓝叶稍异，其杀虫止血，敷诸热毒热疮之功，似有胜于蓝叶者。

青黛

味微咸而寒，性与靛青大同。解诸热毒虫毒，金疮热疮，或干掺，或以水调敷。若治诸热疮毒，或用马齿苋加青黛同捣敷之。若治天行头痛，瘟疫热毒，及小儿诸热，惊痫发热，并水研服之。

木贼七四


味微苦微甘，性温而升，阳也。性亚麻黄，故能发汗解肌，治伤寒疟疾，去风湿，散火邪，疗目疾，退翳障，止肠风下血下痢，及妇人崩中带漏，月水不调，亦治风湿疝痛，大肠脱肛。

王不留行七五


一名金盏银台。味苦，平，性滑利，乃阳明冲任血海药也。治风毒，通血脉，疗妇人难产及经滞不调，下乳汁，利小便，除湿痹痛，止心烦鼻衄，发背痈疽疮瘘，游风风疹，出竹木刺，及金疮止血，亦能定痛。

海金沙七六


此草出黔中，七月收其全科，晒干，以杖击之，则细沙自茎叶中落。味甘性寒，乃小肠膀胱血分药也。善通利水道，解郁热湿热，及伤寒热狂，小便癃闭肿满，热淋膏浊，血淋石淋、茎中疼痛。解诸热毒。或丸或散皆可用。

灯心草七七


味淡性平。能通水道涩结癃闭，治五淋，泻肺热，降心火，除水肿，止血，通阴气，散肿止渴。但用败席煮服更良。若治喉痹，宜烧灯草灰吹之。若治下疳疮，亦用烧灰，加轻粉、麝香为末掺之。

烟又七七


味辛气温，性微热，升也，阳也。烧烟吸之，大能醉人，用时惟吸一口或二口，若多吸之，令人醉倒，久而后苏，甚者以冷水一口解之即醒；若见烦闷，但用白糖解之即安，亦奇物也。吸时须开喉长吸咽下，令其直达下焦。其气上行则能温心肺，下行则能温肝脾肾，服后能使通身温暖微汗，元阳陡壮。用以治表，善逐一切阴邪寒毒，山岚瘴气，风湿邪闭腠理，筋骨疼痛，诚顷刻取效之神剂也。用以治里，善壮胃气，进饮食，祛阴浊寒滞，消膨胀宿食，止呕哕霍乱，除积聚诸虫，解郁结，止疼痛，行气停血瘀，举下陷后坠，通达三焦，立刻见效。

此物自古未闻也，近自我明万历时始出于闽广之间，自后吴楚间皆种植之矣，然总不若闽中者，色微黄，质细，名为金丝烟者，力强气胜为优也。求其习服之始，则向以征滇之役，师旅深入瘴地，无不染病，独一营安然无恙，问其所以，则众皆服烟，由是遍传，而今则西南一方，无分老幼，朝夕不能间矣。予初得此物，亦甚疑贰，及习服数次，乃悉其功用之捷有如是者，因着性于此。

然此物性属纯阳，善行善散，惟阴滞者用之如神，若阳盛气越而多躁多火，及气虚短而多汗者，皆不宜用。或疑其能顷刻醉人，性必有毒，今彼处习服既久，初未闻其妨人者，抑又何耶？盖其阳气强猛，人不能胜，故下咽即醉，既能散邪，亦必耗气，理固然也。然烟气易散，而人气随复，阳性留中，旋亦生气，此其耗中有补，故人多喜服而未见其损者以此。后槟榔条中有说，当与此参阅。

芳草部

当归七八


味甘辛，气温。气轻味重，可升可降，阴中有阳。其味甘而重，故专能补血；其气轻而辛，故又能行血。补中有动，行中有补，诚血中之气药，亦血中之圣药也。头止血上行，身养血中守，尾破血下流，全活血不走。大约佐之以补则补，故能养营养血，补气生精，安五脏，强形体，益神志，凡有形虚损之病，无所不宜；佐之以攻则通，故能祛痛通便，利筋骨，治拘挛瘫痪燥涩等证。营虚而表不解者，佐以柴、葛、麻、桂等剂，大能散表；卫热而表不敛者，佐以六黄之类，又能固表。惟其气辛而动，故欲其静者当避之；性滑善行，大便不固者当避之。凡阴中火盛者，当归能动血，亦非所宜；阴中阳虚者，当归能养血，乃不可少；若血滞而为痢者，正所当用。其要在动、滑两字。若妇人经期血滞，临产催生，及产后儿枕作痛，俱当以此为君。小儿痘疹惊痫，凡属营虚者，必不可少。

川芎七九


味辛微甘，气温，升也，阳也。其性善散，又走肝经，气中之血药也。反藜芦。畏硝石、滑石、黄连者，以其沉寒而制其升散之性也。芎、归俱属血药，而芎之散动尤甚于归，故能散风寒，治头痛，破瘀蓄，通血脉，解结气，逐疼痛，排脓消肿，逐血通经。同细辛煎服，治金疮作痛。同陈艾煎服，验胎孕有无。三四月后，服此微动者，胎也。以其气升，故兼理崩漏眩运；以其甘少，故散则有余，补则不足。惟风寒之头痛，极宜用之，若三阳火壅于上而痛者，得升反甚。今人不明升降，而但知川芎治头痛，谬亦甚矣。多服久服，令人走散真气，能致暴亡，用者识之。

芍药八十


反藜芦 味微苦微甘略酸，性颇寒。气薄于味，敛降多而升散少，阴也。有小毒。白者味甘，补性多。赤者味苦，泻性多。生者更凉，酒炒微平。其性沉阴，故入血分，补血热之虚，泻肝火之实，固腠理，止热泻，消痈肿，利小便，除眼疼，退虚热，缓三消。诸证于因热而致者为宜，若脾气寒而痞满难化者忌用。止血虚之腹痛，敛血虚之发热。白者安胎热不宁，赤者能通经破血。此物乃补药中之稍寒者，非若极苦大寒之比。若谓其白色属金，恐伤肝木，寒伐生气，产后非宜，则凡白过芍药，寒过芍药者，又将何如？如仲景黑神散、芍药汤之类，非皆产后要药耶？用者还当详审。若产后血热而阴气散失者，正当用之，不必疑也。

丹皮八一


味辛苦，气微凉，气味俱轻，阴中阳也。赤者行性多，白者行性缓，入足少阴及手厥阴经。忌葫蒜。凉骨蒸无汗，散吐衄于血，除产后血滞寒热，祛肠胃蓄血癥坚，仍定神志，通月水，治惊搐风痫，疗痈肿住痛。总之，性味和缓，原无补性，但其微凉而辛，能和血凉血生血，除烦热，善行血滞，滞去而郁热自解，故亦退热。用此者，用其行血滞而不峻。


白豆蔻八二


味辛，气温，味薄气厚，阳也。入脾肺两经，别有清爽之气。散胸中冷滞，温胃口止疼，除呕逆翻胃，消宿食膨胀，治噎膈，除疟疾，解酒毒，祛秽恶，能退翳膜，亦消痰气。欲其速效，嚼咽甚良，或为散亦妙。

肉豆蔻八三


味苦辛而涩，性温。理脾胃虚冷，谷食不消；治大肠虚冷，滑泄不止。以其气香而辛，故能行滞止痛，和腹胀，治霍乱，调中下气，开胃进食，解酒毒，化痰饮，温胃逐虫，辟诸恶气，疗小儿胃寒伤乳吐泻。以其能固大肠，肠既固则元气不走，脾气自健，故曰理脾胃虚冷，而实非能补虚也。面包煨熟用，或锉如豆大，以干面拌炒熟，去面用之尤妙，盖但欲去其油而用其熟耳。

草果八四


亦名草豆蔻。味辛，性温热，阳也，浮也，入足太阴、阳明。能破滞气，除寒气，消食，疗心腹疼痛，解酒毒，治瘴疠寒疟，伤暑呕吐，泻痢胀满，反胃吐酸，开痰饮积聚噎膈，杀鱼肉毒，开郁燥湿，辟除口臭，及妇人恶阻气逆带浊。此有二种，惟建宁所产，辛香气和者佳。宜以面裹微火煨熟用之，或面拌炒熟亦可。滇广者气辛而臭，大能损人元气。

破故纸八五


味苦辛，气大温，性燥而降。能固下元，暖水脏，治下焦无火，精滑带浊，诸冷顽痹，脾肾虚寒而为溏泄下痢。以其暖肾固精，所以能疗腰膝酸疼，阴冷囊湿，缩小便，暖命门小腹，止腹中疼痛肾泄。以其性降，所以能纳气定喘。惟其气辛而降，所以气虚气短，及有烦渴眩运者，当少避之，即不得已，用于丸中可也。忌羊肉、芸苔。

木香八六


味苦辛，性温。气味俱厚，能升能降，阳中有阴。行肝脾肺气滞如神，止心腹胁气痛甚捷。和胃气，止吐泻霍乱；散冷气，除胀疼呃逆。治热痢可佐芩、连，固大肠火煨方用。顺其气，癥积恶逆自除；调其气，安胎月经亦用。亦治疫疠温疟，亦杀蛊毒鬼精。若下焦气逆诸病，亦可缩小便，亦能通秘结，亦能止气逆之动血，亦能消气逆之痈肿。

藿香八七


味辛微甘，气温。气味俱薄，阳也，可升可降。此物香甜不峻，善快脾顺气，开胃口，宽胸膈，进饮食，止霍乱呕吐，理肺化滞。加乌药等剂，亦能健脾；入四君同煎，能除口臭。亦疗水肿，亦解酒秽。

香附八八


味苦辛微甘，气温。气味俱厚，阳中有阴，血中气药也。专入肝胆二经，兼行诸经之气。用此者，用其行气血之滞。童便炒，欲其下行；醋炒，则理气痛。开六郁，散寒邪，利三焦，行结滞，消饮食痰涎，痞满腹胀，胕肿脚气，止心腹肢体头目齿耳诸痛；疗霍乱吐逆，气滞泄泻，及吐血下血尿血，妇人崩中带下，经脉不调，胎前产后气逆诸病。因能解郁，故曰妇人之要药。然其味辛而动，若阴虚躁热而汗出血失者，概谓其要，则大误矣。此外，凡痈疽瘰疬疮疡，但气滞不行者，皆宜用之为要药。

砂仁八九


味辛微苦，气温。和脾行气，消食逐寒，除霍乱，止恶心。消胀满，安气滞之胎；却腹痛，治脏寒之泻。止小便泄痢，快胸膈开痰。平气逆咳嗽，口齿浮热；止女子崩中，鬼气奔豚。欲其温暖，须用炒研。入肺肾膀胱，各随使引。亦善消化铜铁骨鲠。

紫苏九十


味辛，气温。气味香窜者佳。用此者，用其温散。解肌发汗，祛风寒甚捷；开胃下食，治胀满亦佳。顺气宜用，口臭亦辟，除霍乱转筋，祛脚气，通大小肠，消痰利肺，止痛温中，安胎定喘，解鱼蟹毒，治蛇犬伤。或作羹，或生食俱可。

梗 能顺气，其性缓，体虚者可用。

子 性润而降，能润大便，消痰喘，除五膈，定霍乱，顺气滞。

薄荷九一


味辛微苦，气微凉。气味俱轻，升也，阳也。其性凉散，通关节，利九窍，乃手厥阴、太阴经药。清六阳会首，散一切毒风，治伤寒头痛寒热，发毒汗，疗头风脑痛，清头目咽喉口齿风热诸病，除心腹恶气胀满霍乱，下气消食痰，辟邪气秽恶，引诸药入营卫，开小儿之风涎，亦治瘰疬痈肿疮疥风瘙瘾疹。作菜食之除口气，捣汁含漱，去舌胎语涩，揉叶塞鼻止衄血。亦治蜂螫蛇伤。病新痊者忌用，恐其泄汗阳。

荆芥九二


味辛苦，气温。气厚味薄，浮而升，阳也。用此者，用其辛散调血。能解肌发表，退寒热，清头目，利咽喉，破结气，消饮食，通血脉，行瘀滞，助脾胃，辟诸邪毒气，醒酒逐湿，疗头痛头旋，脊背疼痛，手足筋急，[image: ]
 痹脚气，筋骨烦疼，风湿疝气，止下血血痢，崩淋带浊。若产后中风强直，宜研末酒服甚妙。捣烂醋调，敷疔疮肿毒最佳，亦鼠瘘、瘰疬、血风、疮疥必用之要药。

白芷九三


味辛，气温。气厚味轻，升也，阳也。其性温散败毒，逐阳明经风寒邪热，止头痛头风头眩，目痛目痒泪出，散肺经风寒，皮肤斑疹燥痒，治鼻鼽鼻渊，齿痛眉棱骨痛，大肠风秘，肠风尿血。其气辛香达表，故治疮疡排脓止痒定痛，托痈疽肺痈瘰疬痔痿，长肉生肌。炒黑用之，提女人血崩，漏下赤白，血闭阴肿。欲去[image: ]
 斑，宜以生用，可作面脂。亦治蛇伤砒毒，金疮伤损。

香薷九四


味苦辛，气寒。气轻，能升能降。散暑热霍乱，中脘绞痛，小便涩难，清肺热，降胃火，除躁烦，解郁滞。为末水服，可止鼻衄。煮汁顿饮，可除风热转筋，去口臭。湿热水肿者可消，中寒阴脏者须避之。

益智九五


气味辛温，能调诸气，辟寒气，治客寒犯胃，暖胃和中，去心腹气滞疼痛，理下焦虚寒，温肾气，治遗精余沥梦泄，赤白带浊。及夜多小便者，取二十余枚，研碎，入盐少许，同煎服之，有奇验。此行阳退阴之药，凡脾寒不能进食，及三焦命门阳气衰弱者皆宜之。然其行性多，补性少，必兼补剂用之斯善。若单服多服，未免过于散气。

郁金九六


味苦辛，气温。善下气，破恶血，去血积，止吐血衄血，血淋尿血，及失心癫狂蛊毒。单用治妇人冷气血积，结聚气滞，心腹疼痛，及产后败血冲心欲死，或散或丸，或以韭汁、姜汁、童便、井花水俱可，随宜调服。若治痔漏肿痛，宜水调敷之。耳内肿痛，宜水调灌入，少顷倾出即可愈。

姜黄九七


味苦辛，性热。善下气破血，除心腹气结气胀，冷气食积疼痛，亦治癥瘕血块，通月经，产后败血攻心，及扑损瘀血，祛邪辟恶，散风热，消痈肿、功与郁金稍同，而气味则尤烈。


泽兰九八


味微苦微辛。善清血和血，治吐血衄血，疗妇人产前产后诸血不调，破宿血，除腹痛，清新血，利关节，通水道，除癥瘕，消扑损瘀血，并治金疮痈肿疮脓。用在清和，故为妇人要药。

藁本九九


味甘辛，性温。气厚味薄，升也，阳也。疗诸恶风鬼注，除太阳顶巅头痛，大寒犯脑，痛连齿颊，及鼻面皮肤酒齄[image: ]
 刺，风湿泄泻，冷气腰疼，妇人阴中风邪肿痛。此足太阳经风痫雾露瘴疫之要药。

荜茇一百


味辛，大热，阳也，浮也。入手足阳明，亦入肝肾。善温中下气，除胃冷，辟阴寒，疗霍乱心腹疼痛，冷痰呕逆吞酸，及虚寒泻痢肠鸣。其味大辛，须同参、术、归、地诸甘温补剂用之尤效。为末搐鼻，可解偏风头痛；揩齿可杀牙痛牙虫。又牛乳煎治唐太宗气痢方，详列《痢疾门》。

良姜百一


子名红豆蔻。味辛热，纯阳，浮也。入足太阴、阳明。治胃中逆冷，呕吐清水，恶心霍乱，气寒腹痛，解酒毒，消宿食，健脾胃，宽噎膈，除反胃，破冷癖，解瘴疟，疗转筋泻痢。同草豆蔻煎饮，亦治口臭。子名红豆蔻，治用略同。

三棱百二


气味苦平，能行血中之气。善破积气，逐瘀血，消饮食胀满，气滞腹痛，除痃癖癥瘕，积聚结块，通月水，亦堕胎及产后恶血，扑损瘀血，并治疮肿坚硬。制宜醋浸炒熟入药。此与蓬术稍同，但蓬术峻而此则差缓耳。

蓬术百三


一名蓬莪术。味苦辛，气温，有小毒。走肝经。善破气中之血。通月经，消瘀血，疗跌扑损伤血滞作痛。在中焦攻饮食气滞不消，胃寒吐酸膨胀；在下焦攻奔豚痃癖，冷气积聚，气肿水肿。制宜或酒或醋炒用，或入灰火中煨熟捣切亦可。但其性刚气峻，非有坚顽之积不宜用。

蛇床子百四


味微苦，气辛，性温。乃少阳三焦命门之药。辛能去风，暖能温肾，故可温中下气，和关节，除疼痛，开郁滞，疗阴湿恶疮疥癣，缩小便，去阴汗，止带浊，逐寒疝，漱齿痛。治男子阳痿腰疼，大益阳事；女人阴中肿痛，善暖子宫。男妇阳衰无子，小儿惊痫扑伤俱可服。去皮壳，微炒用之。凡治外证瘙痒，肿痛风疮，俱宜煎汤熏洗，亦可为末掺敷，俱宜生用。

蔓草部

天门冬百五


味苦微甘，气大寒。味厚气薄，沉也，阴也。入肺肾两经，除虚劳内热。其味苦寒，故上定热喘，下去热淋，苦杀三虫，润滋骨髓，解渴除烦，消痰止嗽，降火保肺，退热滋阴，大润血热燥结。虚寒假热，脾肾溏泄最忌。使宜贝母、地黄。去皮去心方用。

菟丝子百六


味甘辛，气微温。其性能固，入肝脾肾三经。先用甜水淘洗净，浸胀，次用酒渍，煮熟晒干，炒之更妙。补髓添精，助阳固泄，续绝伤，滋消渴，缩小便，止梦遗带浊余沥，暖腰膝寒疼，壮气力筋骨，明目开胃，进食肥肌，禁止鬼交，尤安梦寐。汤液丸散，任意可用，古人不入煎剂，亦一失也。欲止消渴，煎汤任意饮之。

五味子百七


皮甘肉酸，性平而敛；核仁味辛苦，性温而暖，俱兼咸味，故名五味。入肺、肾二经。南者治风寒咳嗽，北者疗虚损劳伤。整用者用其酸，生津解渴，止泻除烦，疗耗散之肺金，滋不足之肾水，能收敛虚火，亦解除酒毒。敲碎者用其辛温，补元阳，壮筋骨，助命门，止霍乱。但感寒初嗽当忌，恐其敛束不散。肝旺吞酸当忌，恐其助木伤土。

何首乌百八


味甘涩微苦，阴中有阳，性温。此其甘能补，涩能固，温能养阳，虽曰肝肾之药，然白者入气分，赤者入血分，凡血气所在，则五阴之脏何所不至？故能养血养神助气，壮筋骨，强精髓，黑须发，亦治妇人带浊失血，产后诸虚等疾。第其性效稍缓，暂服若不甚显，必久服之，诚乃延年益寿，滋生助嗣之良剂。至如断疟疾，安久痢，活血治风，疗痈肿瘰疬，风湿疮疡，及一切冷气肠风宿疾，总由其温固收敛之功，血气固则真元复，真元复则邪自散也。故唐之李翱着有《何首乌传》，即李时珍亦曰此物不寒不燥，功在地黄、门冬之上，诚非诬也。若其制用之法，则有用黑豆层铺，九蒸九晒者；有单用米泔浸三宿，切焙为末而用者；有用壮健人乳拌晒三次，生杵为末而用者。总之，生不如熟，即单用米泔浸透，蒸之极熟则善矣，或不必人乳与豆也。服此之后，须忌生萝卜并诸血败血等物。

栝蒌仁百九


味甘，气寒。气味俱厚，性降而润。能降实热痰涎，开郁结气闭，解消渴，定胀喘，润肺止嗽。但其气味悍劣善动，恶心呕吐、中气虚者不宜用。《本草》言其补虚劳，殊为大谬。

天花粉百十


即栝蒌根。味苦，性寒。气味颇轻，有升有降，阴中有阳。最凉心肺，善解热渴，大降膈上热痰，消乳痈肿毒痔瘘疮疖，排脓生肌长肉，除跌扑瘀血，通月水，除狂热，去黄疸，润枯燥，善解酒毒，亦通小肠，治肝火疝痛。

金银花百十一


一名忍冬。味甘，气平，其性微寒。善于化毒，故治痈疽肿毒疮癣，杨梅风湿诸毒，诚为要药。毒未成者能散，毒已成者能溃。但其性缓，用须倍加。或用酒煮服，或捣汁掺酒顿饮，或研烂拌酒厚敷。若治瘰疬、上部气分诸毒，用一两许，时常煎服，极效。

葛根百十二


味甘，气平寒。气轻于味，浮而微降，阳中微阴。用此者，用其凉散，虽善达诸阳经，而阳明为最。以其气轻，故善解表发汗。凡解散之药多辛热，此独凉而甘，故解温热时行疫疾，凡热而兼渴者，此为最良，当以为君而佐以柴、防、甘、桔极妙。尤散郁火，疗头痛，治温疟往来，疮疹未透，解酒除烦，生津止渴，除胃中热狂，杀野葛、巴豆、毒箭、金疮等伤。但其性凉，易于动呕，胃寒者所当慎用。

茜草百十三


亦名过山龙。味苦甘，气微寒。阴中微阳，血中要药。其味苦，故能行滞血；其性凉，故能止动血。治劳伤吐衄时来，除虚热漏崩不止。亦通经滞，又疗乳痈，散跌扑血凝瘀聚，解蛊毒吐下败血如烂肝，对各种血热血瘀病证，都能建立奇功。若女人经血不通，以一两酒煎服之，一日即通，甚效。若气虚不摄血，及脾寒者勿用。


土茯苓百十四


一名仙遗粮。味甘淡，性平。能健脾胃，强筋骨，去风湿，利关节，分水道，止泻痢，治拘挛骨痛，疗痈肿喉痹，除周身寒湿恶疮，尤解杨梅疮毒，及轻粉留毒，溃烂疼痛诸证。凡治此者，须忌茶、酒、牛、羊、鸡、鹅，及一应发风动气等物。

使君子百十五


味甘，气温，有小毒，性善杀虫。治小儿疳积，小便白浊。凡大人小儿有虫病者，但于每月上旬，侵晨空腹食数枚，或即以壳煎汤咽下，次日虫皆死而出也。或云七生七煨食，亦良。或云一岁食一枚。食后忌饮热茶，犯之即作泻。凡小儿食此，亦不宜频而多，大约性滑，多则能伤脾也。李时珍曰：凡杀虫药多是苦辛，惟使君子、榧子甘而杀虫，亦异也。但使君子专杀蛔虫，榧子专杀寸白虫耳。

牵牛百十六


一名黑丑。味苦辛热，气雄烈，性急疾，有毒。下气逐水，通大小便，善走气分，通水道，消气实气滞水肿，攻癥积，落胎杀虫，泻蛊毒，去湿热痰饮，开气秘气结。古方多为散丸，若用救急，亦可佐群药煎服。然大泄元气，凡虚弱之人须忌之。

防己百十七


味苦，性寒，阴也，降也。去湿热水肿，利大小便，解诸经热壅肿痛，湿热脚气。通九窍热闭，逐膀胱肝肾湿热，及热毒诸疮、湿热生虫等证。

萆[image: ]
 百十八


味微甘而淡，气温。能温肾去湿，理阴痿阴寒，失溺白浊，茎中作痛，及四肢瘫痪不随，周身风湿恶疮。性味纯缓，用宜大剂。

钩藤百十九


味微甘微苦，性微寒。能清手厥阴之火，足厥阴、足少阳之风热，故专理肝风相火之病。凡大人小儿惊痫眩运，斑疹天钓，头旋烦热等证，用之而风静火息，则诸证自除矣。

山豆根百二十


味大苦，大寒。解诸药热毒，消痈肿疮毒，杀寸白诸虫。含而咽汁，解咽喉痹痛。研末汤服五七分，解内热喘满腹胀。磨汁服，解热厥心痛。研汁涂诸热毒热疮肿痛，及诸虫热毒所伤。

威灵仙百二一


味微辛微咸，性温，可升可降，阴中阳也。善逐诸风，行气血，走经络，宣通五脏，去腹内冷滞，心膈痰水，癥瘕痃癖，气块积聚，膀胱宿水，腰膝肢体冷痛，亦疗折伤。此药性利善走，乃治痛风之要药，故崔元亮言其去众风，通十二经脉，朝服暮效。其法采得根，阴干月余，捣末，温酒调服一钱匕，空腹服之；如人本性杀药，可加及六钱，微利两行则减之，病除乃停药。其性甚善，不触诸药，但恶茗及面汤。李时珍曰：威灵仙辛能泄气，咸能泄水，故于风湿痰饮之病，气壮者服之有捷效。其性大抵峻利，久服恐损真气，气弱者亦不可服之。

马兜铃百二二


味微苦微辛，性寒气薄，阴中微阳。入手太阴肺经。降肺火，清肺气，除热痰咳嗽，喘急不得卧。多用则作吐。凡蛊毒蛇毒于饮食中得之，咽中如有物，咽不下，吐不出者，以此一两煎汤服之，即毒从吐出。若治痔瘘肿痛，用马兜铃于瓶中烧烟熏病处良。

青木香百二三


即马兜铃根，亦名土木香。味苦微辛，性寒。有毒，能吐能利，不可多服。煮汁服，可吐蛊毒鬼疰诸毒。捣末水调，涂疔肿热毒蛇毒，日三四次，立瘥。亦可敷瘙痒秃疮。

白蔹百二四


味苦，微寒，性敛。取根捣敷痈毒，及面上疮疱、刀箭伤、汤火毒。诸疮不敛，生肌止痛，俱宜为末敷之。若为丸散，亦治眼目赤痛，小儿惊痫，妇人阴中肿痛，赤白带下。

木通百二五


亦名通草。味苦，气寒，沉也，降也。能利九窍，通关节，消浮肿，清火退热，除烦渴黄疸，治耳聋目痛，天行时疾，头痛鼻塞目眩，泻小肠火郁，利膀胱热淋，导痰湿呕哕，消痈肿壅滞，热毒恶疮，排脓止痛，通妇人血热经闭，下乳汁，消乳痈血块，催生下胎。若治小水急数疼痛，小腹虚满，宜加葱煎饮。若治喉痹咽痛，宜浓煎含咽。

毒草部

附子百二六


气味辛甘，腌者大咸，性大热，阳中之阳也。有毒。畏人参、黄芪、甘草、黑豆、绿豆、犀角、童便、乌韭、防风。其性浮中有沉，走而不守。因其善走诸经，故曰与酒同功。能除表里沉寒，厥逆寒噤，温中强阴，暖五脏，回阳气，除呕哕霍乱，反胃噎膈，心腹疼痛，胀满泻痢，肢体拘挛，寒邪湿气，胃寒蛔虫，寒痰寒疝，风湿麻痹，阴疽痈毒，久漏冷疮，格阳喉痹，阳虚二便不通，及妇人经寒不调，小儿慢惊等证。大能引火归原，制伏虚热，善助参、芪成功，尤赞术、地建效。无论表证里证，但脉细无神，气虚无热者，所当急用。故虞搏曰：附子禀雄壮之质，有斩关夺将之气，能引补气药行十二经，以追复散失之元阳；引补血药入血分，以滋养不足之真阴。引发散药开腠理，以驱逐在表之风寒；引温暖药达下焦，以祛除在里之冷湿。吴绶曰：附子乃阴证要药，凡伤寒传变三阴，及中寒夹阴，虽身大热而脉沉者必用之；或厥冷脉沉细者，尤急须用之，有退阴回阳之力，起死回生之功。近世阴证伤寒往往疑似而不敢用，直待阴极阳竭而用，已迟矣。且夹阴伤寒，内外皆阴，舍此不用，将何以救之？此二公之言，皆至言也，不可不察。惟孕妇忌服，下胎甚速。合葱涎塞耳，亦可治聋。

辨制法：附子制法，稽之古者，则有单用童便煮者，有用姜汁盐水者，有用甘草、黄连者，有数味皆兼而用者，其中宜否，最当详辨。夫附子之性热而刚急，走而不守，土人腌以重盐，故其味咸而性则降。今之所以用之者，正欲用其热性以回元阳，以补脾肾，以行参、芪、熟地等功，若制以黄连，则何以藉其回阳？若制以盐水，则反以助其降性。若制以童便，则必不免于尿气，非惟更助其降，而凡脾气大虚者，极易呕哕，一闻其臭，便动恶心，是药未入口，而先受其害，且其沉降尤速，何以达脾？惟是姜汁一制颇通，第其以辛助辛，似欠和平，若果直中阴寒等证，欲用其热，此法为良；至若常用而欲得其补性者，不必用此。又若煮法，若不浸胀而煮，则其心必不能熟，即浸胀而煮，及其心熟，则边皮已太熟而失其性矣；虽破而为四，煮亦不匀。且煮者必有汁，而汁中所去之性亦已多矣，皆非制之得法者。

制法：用甘草不拘，大约酌附子之多寡而用。甘草煎极浓甜汤，先浸数日，剥去皮脐，切为四块，又添浓甘草汤再浸二三日，捻之软透，乃咀为片，入锅文火炒至将干，庶得生熟匀等，口嚼尚有辣味，是其度也。若炒太干，则太熟而全无辣味，并其热性全失矣。故制之太过，则但用附子之名耳，效与不效无从验也。其所以必用甘草者，盖以附子之性急，得甘草而后缓；附子之性毒，得甘草而后解；附子之性走，得甘草而后益心脾；附子之性散，得甘草而后调营卫，此无他，亦不过济之以仁而后成其勇耳。若欲急用，以厚纸包裹，沃甘草汤，或煨，或炙，待其柔软，切开，再用纸包频沃，又炙，以熟为度。亦有用面裹而煨者亦通。若果真中阴寒，厥逆将危者，缓不及制，则单用炮附，不必更用他制也。

辨毒：附子之性，刚急而热，制用失宜，难云无毒，故欲制之得法。夫天下之制毒者，无妙于火。火之所以能制毒者，以能革物之性。故以气而遇火，则失其气，味而遇火，则失其味，刚者革其刚，柔者失其柔。故制附之法，但用白水煮之极熟，则亦全失辣味，并其热性俱失，形如萝卜可食矣，尚何毒之足虑哉？今制之必用甘草者，盖欲存留其性而柔和其刚耳。今人但知附子之可畏，而不知太熟之无用也。故凡食物之有毒者，但制造极熟，便当无害，即河豚、生蟹之属，诸有病于人者，皆其欠熟而生性之未尽也。故凡食物之有毒者，皆可因此以类推矣。至若药剂之中，有当煅炼而用者，又何以然？夫物之经火煅者，其味皆咸涩，而所以用煅者，非欲去其生刚之性，则欲用其咸涩之味，而留性与不留性，则其中各有宜否，故凡当煅炼而用者，皆可因此以类推矣。

又如药之性毒者，何可不避？即如《本草》所云某有毒、某无毒，余则甚不然之，而不知无药无毒也。故热者有热毒，寒者有寒毒，若用之不当，凡能病人者，无非毒也。即如家常茶饭，本皆养人之正味，其或过用误用，亦能毒人，而况以偏味偏性之药乎？但毒有大小，用有权宜，此不可不察耳。矧附子之性，虽云有毒，而实无大毒，但制得其法，用得其宜，何毒之有？今之人不知其妙，且并人参、熟地而俱畏之。夫人参、熟地、附子、大黄，实乃药中之四维，病而至于可畏，势非庸庸所济者，非此四物不可，设若逡巡，必误乃事。今人直至必不得已而后用附子，事已无济矣。事无济则反罪之，将附子诚废物乎？

嗟夫！人之所以生者，阳气耳，正气耳。人之所以死者，阴气耳，邪气耳。人参、熟地者，治世之良相也；附子、大黄者，乱世之良将也。兵不可久用，故良将用于暂；乱不可忘治，故良相不可缺。矧夫附子虽烈，而其性扶阳，有非硝、黄之比；硝、黄似缓，而其性阴泄，又非桂、附可例。华元化曰：得其阳者生，得其阴者死。《内经》曰：门户不要，是仓廪不藏也。得守者生，失守者死。今之人履芒硝、大黄若坦途，视参、附、熟地为蛇蝎，愚耶？知耶？


白附子百二七


味甘辛，大温，有小毒。其性升，能引药势上行。辟头风诸风，冷气心疼，风痰眩晕，带浊，疗小儿惊风痰搐，及面鼻游风，[image: ]
 斑风刺，去面痕，可作面脂，亦治疥癣风疮，阴下湿痒，风湿诸病。凡欲入药，炮而用之。

大黄百二八


味苦，气大寒。气味俱厚，阴中之阴，降也，有毒。其性推陈致新，直走不守。夺土郁壅滞，破积聚坚癥，疗瘟疫阳狂，除斑黄谵语，涤实痰，导瘀血，通水道，退湿热，开燥结，消痈肿。因有峻烈威风，积垢荡之顷刻。欲速者生用，汤泡便吞；欲缓者熟用，和药煎服。气虚同以人参，名黄龙汤；血虚同以当归，名玉烛散。佐以甘草、桔梗，可缓其行；佐以芒硝、厚朴，益助其锐。用之多寡，酌人实虚；假实误用，与鸩相类。

常山百二九


味大苦，性寒，有毒。攻温疟痰疟，及伤寒寒热，痰结气逆，狂痫癫厥。惟胸腹多滞，邪实气壮而病疟者宜之；若老人弱人，俱当忌用。盖此物性悍，善逐痰饮，得甘草则上行发吐，得大黄则下行发泻也。亦治鬼毒蛊毒，及头项瘰疬鼠瘘。

半夏百三十


味大辛微苦，气温。可升可降，阳中阴也。有毒。其质滑润，其性燥湿降痰，入脾胃胆经。生嚼戟喉，制用生姜。下肺气，开胃健脾，消痰饮痞满，止咳嗽上气，心痛胁痛，除呕吐反胃，霍乱转筋，头眩腹胀，不眠气结，痰核肿突，去痰厥头痛，散风闭喉喑，治脾湿泄泻，遗精带浊，消痈疽肿毒，杀蜈蚣蜂虿虫毒。性能堕胎，孕妇虽忌，然胃不和而呕吐不止，加姜汁微炒，但用无妨。若消渴烦热，及阴虚血证，最忌勿加。李时珍曰：半夏能主痰饮及腹胀者，为其体滑味辛而性温也。滑则能润，辛温能散亦能润，故行湿而通大便，利窍而泄小便，所谓辛走气，能化液，辛以润之是矣。丹溪曰：二陈汤能使大便润而小便长。成聊摄云：半夏辛而散，行水而润肾燥。又《局方》用半硫丸治老人虚秘，皆取其滑润也。世俗皆以半夏、南星为性燥，误矣。湿去则土燥，痰涎不生，非二物之性燥也。古方治咽痛喉痹，吐血下血，多用二物，非禁剂也。二物亦能散血，故破伤打扑皆主之。

南星百三一


味苦辛，气温，可升可降，阳中阴也。性烈有毒，姜汁制用。善行脾肺，坠中风实痰，利胸膈，下气，攻坚积，治惊痫，散血堕胎。水磨箍蛇虫咬毒，醋调散肿。破伤风，金疮折伤瘀血，宜捣敷之。功同半夏，酌用可也。

胆星百三二


七制、九制者方佳。降痰因火动如神，治小儿急惊必用。总之，实痰实火壅闭上焦，而气喘烦躁，焦渴胀满者，所当必用。较之南星，味苦性凉，故散解风痰热滞。

射干百三三


味苦，微寒，有毒。阴也，降也。治咳逆上气，喉痹咽疼，散结气不得息；除胸腹邪热胀满，清肝明目，消积痰结核，痃癖热疝，降实火，利大肠，消瘀血，通女人经闭。苦酒磨涂，可消肿毒。

大戟百三四


味苦，大寒，有毒。反甘草。性峻利，善逐水邪痰涎，泻湿热胀满，消急痛，破癥结，下恶血，攻积聚，通二便，杀蛊毒药毒，疗天行瘟疟黄病，及颈腋痈肿。然大能泻肺损真气，非有大实坚者，不宜轻用。若中其毒，惟菖蒲可以解之。

甘遂百三五


味苦，性寒，有毒。反甘草。专于行水，能直达水结之处，如水结胸者，非此不除。若留痰留饮宿食，癥坚积聚，无不能逐，故善治腹脚阴囊肿胀，去面目浮肿，通二便，泻膀胱湿热，及痰逆癫痫，噎膈痞塞。然性烈伤阴，不宜妄用。

芫花百三六


反甘草 味苦，微温，有毒。专逐五脏之水，去水饮寒痰痰癖，胁下痛，咳逆上气，心腹肢体胀满，瘴疟鬼疟，湿毒寒毒，蛊毒肉毒，虫鱼毒，除疝瘕痈肿，逐恶血，消咽肿。根疗疮疥，亦可毒鱼。若捣汁浸线，亦能系落痔疮。惟其多毒，虚者不可轻用。

玉簪百三七


味甘辛，性寒，有小毒。用根捣汁，解一切诸毒，下一切骨鲠，涂消痈疡。妇人乳痈初起，但取根擂酒服之，仍以渣敷肿处即消。然性能损齿，故亦可落齿取牙。

凤仙花百三八


味微苦，性微温，有小毒。子名急性子。治产难下胎，消积块，开噎膈，下骨哽。亦善透骨通窍，故又名透骨草。若欲取牙，但用子研末，入砒少许，点疼牙根，即可取之。然此不生虫蠹，即蜂蝶亦不近，似非无毒者也。

蓖麻子百三九


味甘辛，性热，有毒。能逐风散毒，疗口眼[image: ]
 斜，失音口噤，肿毒丹瘤，针刺入肉，止痛消肿，追脓拔毒，俱可研贴。若治舌肿喉痹，宜研烂，纸卷烧烟，熏吸立通。催生下胎，可同麝香、巴豆研贴脐中。

李时珍曰：一人病偏风，手足不举，用此油同羊脂、麝香、穿山甲煎膏，日摩数次，兼服搜风养血之药而愈。

一人病手臂一块肿痛，用此捣膏贴之，一夜而愈。一人病气郁偏头痛，用此同乳香、食盐捣贴太阳，一夜痛止。一妇产后子肠不收，捣仁贴其丹田，一夜而上。此药外用，屡奏奇效，但内服不可轻率尔。或云捣膏，以箸点于鹅、鸭六畜舌根下，即不能食，点于肛门内，即下血死，其毒可知。凡服蓖麻者，一生不得食炒豆，犯之必胀死。

续随子百四十


一名千金子。味辛，性温，有毒。能逐瘀血，消痰饮食积，癥瘕痃癖，除蛊毒鬼疰，水气冷气，心腹胀满疼痛，腹内诸疾，利大小肠，祛恶滞，及妇人血结血闭瘀血等证。研碎酒服，不过三颗，当下恶物，甚者十粒。若泻多，以酸浆水或薄醋粥食之即止。亦可研涂疥癣恶疮。此物之功，长于逐水杀虫，是亦甘遂、大戟之流也。

木鳖子又百四十


味苦微甘微辛，气雄劣，性大寒，有大毒。《本草》言其甘温无毒，谬也。今见毒狗者，能毙之于顷刻，使非大毒，而有如是乎？人若食之，则中寒发噤，不可解救。按刘绩《霏雪录》云：木鳖子有毒，不可食。昔一蓟门人，有两子患痞，食之相继皆死，此不可不慎也。若其功用，则惟以醋磨，用敷肿毒乳痈，痔漏肿痛，及喉痹肿痛，用此醋漱于喉间，引痰吐出，以解热毒，不可咽下。或同朱砂、艾叶卷筒，熏疥杀虫最效。或用熬麻油擦癣亦佳。

番木鳖 味极苦，性大寒，大毒。功用与木鳖大同，而寒烈之性尤甚。

景岳全书卷之四十八终


卷之四十九大集

本草正下


水石草部

石斛百四一


此药有二种，力皆微薄，圆细而肉实者，味微甘而淡，其力尤薄。《本草》云：圆细者为上。且谓其益精强阴，壮筋补虚，健脚膝，驱冷痹，却惊悸，定心志。但此物性味最薄，焉能滋补如此？惟是扁大而松，形如钗股者，颇有苦味，用除脾胃之火，去嘈杂善饥，及营中蕴热。其性轻清和缓，有从容分解之妙，故能退火养阴除烦，清肺下气，亦止消渴热汗。而诸家谓其厚肠胃，健阳道，暖水脏，岂苦凉之性味所能也？不可不辨。

菖蒲百四二


味辛微苦，性温。散风寒湿痹，除烦闷咳逆上气，止心腹痛，霍乱转筋，癫痫客忤，开心气胃气，行滞气，通九窍，益心智，明耳目，去头风泪下，出声音，温肠胃，暖丈夫水脏，妇人血海，禁止小便，辟邪逐鬼，及中恶卒死，杀虫，疗恶疮瘙疥。欲散痈毒，宜捣汁服用，渣贴之。若治耳痛，宜作末炒热绢裹罯之。亦解巴豆、大戟等毒。

蒲黄百四三


味微甘，性微寒。解心腹膀胱烦热疼痛，利小便。善止血凉血活血，消瘀血，治吐血衄血，痢血尿血。通妇人经脉，止崩中带下，月经不调，妊妇胎漏坠胎，血运血癥，儿枕气痛，及跌扑血闷。疗疮疡，消舌肿，排脓消毒。亦下乳汁，亦止泄精。凡欲利者，宜生用；欲固者，宜炒熟用。

泽泻百四四


味甘淡微咸，气微寒。气味颇厚，沉而降，阴也，阴中微阳。入足太阳、少阳。其功长于渗水去湿，故能行痰饮，止呕吐泻痢，通淋沥白浊，大利小便，泻伏火，收阴汗，止尿血，疗难产疝痛，脚气肿胀，引药下行。经云：除湿止渴圣药，通淋利水仙丹。第其性降而利，善耗真阴，久服能损目痿阳。若湿热壅闭而目不明者，此以去湿，故亦能明目。

海藻百四五


反甘草 海带、昆布性用略同。味苦咸，性微寒，阴也，降也。善降气清热，消膈中痰壅，故善消颈项瘿瘤结核，及痈肿癥积，利小便，逐水气，治湿热气急，腹中上下雷鸣，疗偏坠疝气疼痛，消奔豚水气浮肿，及百邪鬼魅热毒。

骨碎补百四六


味微苦，性温平，乃足少阴、厥阴肝肾药也。能活血止血，补折伤，疗骨中斜毒，风热疼痛。及痢后下虚，或远行，或房劳，或外感风湿，以致两足痿弱疼痛，俱宜以四斤丸、补阴药之类佐而用之。或炒熟研末，用猪腰夹煨，空心食之，能治耳鸣，及肾虚久痢牙疼。

竹木部

竹沥百四七


味甘，性微凉，阴也，降也。治暴中风痰，失音不语，胸中烦热，止烦闷消渴。丹溪曰：凡风痰、虚痰在胸膈，使人癫狂，及痰在经络四肢、皮里膜外者，非此不达不行。

淡竹叶百四八


味甘淡，气平微凉，阴中微阳，气味俱轻。清上气咳逆喘促，消痰涎，解热狂，退虚热烦躁不眠，壮热头痛，止吐血。专凉心经，亦清脾气。却风热，止烦渴，生津液，利小水，解喉痹，并小儿风热惊痫。

淡竹茹百四九


味甘，微凉。治肺痿唾痰，唾血吐血，衄血尿血，胃热呕哕噎膈，妇人血热崩淋胎动，及小儿风热癫痫，痰气喘咳，小水热涩。

天竹黄百五十


味甘辛，性凉，降也，阴中有阳。善开风痰，降热痰，治中风失音，痰滞胸膈，烦闷癫痫。清心火，镇心气，醒脾疏肝。明眼目，安惊悸。疗小儿风痰急惊客忤，其性和缓，最所宜用。亦治金疮，并内热药毒。

官桂百五一


味辛甘，气大热，阳中之阳也。有小毒，必取其味甘者乃可用。桂性热，善于助阳，而尤入血分，四肢有寒疾者，非此不能达。桂枝气轻，故能走表，以其善调营卫，故能治伤寒，发邪汗，疗伤风，止阴汗。肉桂味重，故能温补命门，坚筋骨，通血脉，治心腹寒气，头疼咳嗽鼻齆，霍乱转筋，腰足脐腹疼痛，一切沉寒痼冷之病。且桂为木中之王，故善平肝木之阴邪，而不知善助肝胆之阳气。惟其味甘，故最补脾土，凡肝邪克土 而无火者，用此极妙。与参、附、地黄同用，最降虚火，及治下焦元阳亏乏。与当归、川芎同用，最治妇人产后血瘀，儿枕腹痛，及小儿痘疹虚寒，作痒不起。虽善堕胎动血，用须防此二证。若下焦虚寒，法当引火归原者，则此为要药，不可误执。

丁香百五二


味大辛，气温，纯阳。入肾、胃、肺脏。能发诸香，辟恶去邪，温中快气。治上焦呃逆翻胃，霍乱呕吐，解酒毒，消痃癖奔豚阴寒，心腹胀满冷痛，暖下焦腰膝寒疼，壮阳道，抑阴邪，除胃寒泻痢，杀鬼疰蛊毒，疳蚀诸虫，辟口气，坚齿牙，及妇人七情五郁，小儿吐泻，痘疮胃寒，灰白不发。

白檀香百五三


味辛，气温。能散风热，辟秽恶邪气，消肿毒，逐鬼魅。煎服之可散冷气，止心腹疼痛，定霍乱，和胃气，开噎膈，止呕吐，进饮食。又治面生黑子，每晚以热水洗拭，磨汁涂之甚良。

沉香百五四


味辛，气微温，阳也，可升可降。其性暖，故能抑阴助阳，扶补相火；其气辛，故能通天彻地，条达诸气。除转筋霍乱，和噤口泻痢，调呕逆胃翻喘急，止心腹胀满疼痛；破癥癖，疗寒痰，和脾胃，逐鬼疰恶气，及风湿骨节麻痹，皮肤瘙痒结气。

乌药百五五


气味辛温，善行诸气，入脾、胃、肝、肾、三焦、膀胱诸经。疗中恶鬼气蛊毒，开胸膈，除一切冷气，止心腹疼痛，喘急霍乱，反胃胀满；温肠胃，行宿食，止泻痢，除天行疫瘴，气厥头痛，膀胱肾气攻冲心腹，疝气脚气，痈疽疥癞，及妇人血气，小儿虫积；亦止小便频数，气淋带浊，并猫犬百病，俱可磨汁灌治之。


枸杞百五六


味甘微辛，气温，可升可降。味重而纯，故能补阴；阴中有阳，故能补气，所以滋阴而不致阴衰，助阳而能使阳旺。虽谚云：离家千里，勿食枸杞，不过谓其助阳耳，似亦未必然也。此物微助阳而无动性，故用之以助熟地最妙。其功则明耳目，壮神魂，添精固髓，健骨强筋，善补劳伤，尤止消渴。真阴虚而脐腹疼痛不止者，多用神效。

地骨皮百五七


枸杞根也。南者苦味轻，微有甘辛，北者大苦性劣，入药惟南者为佳。其性辛寒，善入血分肝肾三焦胆经。退阴虚血热，骨蒸有汗，止吐血衄血，解消渴，疗肺肾胞中阴虚伏火。煎汤漱口止齿血。凡不因风寒而热在精髓阴分者，最宜此物。凉而不峻，可理虚劳。气轻而辛，故亦清肺。假热者勿用。

厚朴百五八


味苦辛，气大温，气味俱厚，阳中之阴，可升可降。有小毒。用此者，用其温降散滞。制用姜汁炒。治霍乱转筋，消痰下气，止咳嗽呕逆吐酸，杀肠脏诸虫，宿食不消，去结水，破宿血，除寒湿泻痢，能暖脾胃，善走冷气。总之，逐实邪，泻膨胀，散结聚，治胸腹疼痛之要药。倘本元虚弱，误服脱人真气。孕妇忌用，堕胎须知。

枣仁百五九


味微甘，气平。其色赤，其肉味酸，故名酸枣。其仁居中，故性主收敛而入心。多眠者生用，不眠者炒用。宁心志，止虚汗，解渴去烦，安神养血，益肝补中，收敛魂魄。

杜仲百六十


味甘辛淡，气温平。气味俱薄，阳中有阴。其功入肾。用姜汁或盐水润透，炒去丝。补中强志，壮肾添精，腰痛殊功，足疼立效。除阴囊寒湿，止小水梦遗。因其气温，故暖子宫；因其性固，故安胎气。内热火盛者，亦当缓用。

山茱萸百六一


味酸涩，主收敛，气平微温，阴中阳也。入肝肾二脏。能固阴补精，暖腰膝，壮阴气，涩带浊，节小便，益髓兴阳，调经收血。若脾气大弱而畏酸者，姑暂止之，或和以甘草，煨姜亦可。

苏木百六二


味微甘微辛，性温平，可升可降，乃三阴经血分药也。少用则和血活血，多用则行血破血。主妇人月经不调，心腹作痛，血癖气壅。凡产后血瘀，胀闷势危者，宜用五两，水煮浓汁服之。亦消痈肿死血，排脓止痛，及打扑瘀血，可敷。若治破伤风，宜为末酒服，立效。

川椒百六三


味辛，性热，有小毒。本纯阳之物，其性下行，阳中有阴也。主温中下气，开通腠理，散肌表寒邪，除脏腑冷痛，去胸腹留饮，停痰宿食，解郁结，温脾胃，止咳逆呕吐，逐寒湿风痛，疗伤寒温疟，水肿湿疸，除齿痛，暖腰膝，收阴汗，缩小便，温命门，止泄泻下痢，遗精脱肛，杀蛔虫鬼疰蛊毒蛇虫诸毒。久服之能通神明，实腠理，和血脉，坚齿牙，生须发，明耳目，调关节，耐寒暑。若中其毒，惟冷水、麻仁浆可以解之。

胡椒百六四


味辛，性大热，纯阳也，善走气分。温中下气，暖肠胃，消宿食，辟臭恶，除寒食寒痰，寒饮吐水，止反胃呕吐霍乱，虚寒胀满，心腹疼痛，去冷积阴毒，壮肾气，治大肠寒滑冷痢，杀一切虫鱼鳖蕈诸药食阴凝之毒。若治风虫牙痛，须同荜茇为末，熔蜡为细丸，塞孔中即愈。

金樱子百六五


味涩，性平。生者色青酸涩，熟者色黄甘涩，当用其将熟微酸而甘涩者为妙。其性固涩，涩可固阴治脱，甘可补中益气。故善理梦遗精滑，及崩淋带漏，止吐血衄血，生津液，安魂魄，收虚汗，敛虚火，益精髓，壮筋骨，补五脏，养血气，平咳嗽，定喘急，疗怔忡惊悸，止脾泄血痢及小水不禁。此固阴养阴之佳品，而人之忽之亦久矣，此后咸宜珍之。

槐蕊百六六


味苦，性寒。清心肺脾肝大肠之火，除五内烦热，心腹热疼，疗眼目赤痛热泪。炒香嚼咽，治失音喉痹，止吐血衄血，肠风下血，妇人崩中漏下，及皮肤风热。凉大肠，杀疳虫，治痈疽疮毒，阴疮湿痒痔漏，解杨梅恶疮，下疳伏毒，大有神效。

柏子仁百六七


味甘平，性微凉。能润心肺，养肝脾，滋肾燥，安神魂，益志意。故可定惊悸怔忡，益阴气，美颜色，疗虚损，益血止汗，润大肠，利虚秘，亦去百邪鬼魅，小儿惊痫。总之，气味清香，性多润滑，虽滋阴养血之佳剂，若欲培补根本，乃非清品所长。

枳壳百六八


即枳实之迟收而大者。较之枳实，其气略散，性亦稍缓，功与枳实大类。但枳实性重，多主下行削坚，而此之气轻，故多主上行破气。通利关节，健脾开胃，平肺气，止呕逆反胃，霍乱咳嗽，消痰消食，破心腹结气，癥瘕痃癖，开胸胁胀满痰滞，逐水肿水湿泻痢，肠风痔漏，肛门肿痛。因此稍缓，故可用之束胎安胎，炙热可熨痔肿。虚者少用，恐伤元气。

枳实百六九


味苦微酸，微寒，气味俱厚，阴中微阳。其性沉，急于枳壳。除胀满，消宿食，削坚积，化稠痰，破滞气，平咳喘，逐瘀血停水，解伤寒结胸，去胃中湿热。佐白术亦可健脾，佐大黄大能推荡。能损真元，虚羸勿用。

蔓荆子百七十


味苦辛，气清，性温，升也，阳也。入足太阳、阳明、厥阴经。主散风邪，利七窍，通关节，去诸风头痛脑鸣，头沉昏闷，搜肝风，止目睛内痛泪出，明目坚齿，疗筋骨间寒热湿痹拘挛，亦去寸白虫。

五加皮百七一


味辛，性温。除风湿，行血脉，壮筋骨，明目下气。治骨节四肢拘挛，两脚痹痛，风弱五缓，阴痿囊湿，疝气腹痛，小便遗沥，女人阴痒。凡诸浸酒药，惟五加皮与酒相合，大能益人，且味美也。仙家重此，谓久服可以长生，故曰：宁得一把五加，不用金银满车。虽未必然，然亦必有可贵者。

川楝子百七二


味苦，性寒，有小毒，阴也。能治伤寒瘟疫烦热狂躁，利小水，泻肝火，小肠膀胱湿热，诸疝气疼痛，杀三虫疥癞，亦消阴痔。丸散汤药任意可用，甄权言其不入汤使，则失之矣。

苦楝根 味大苦。杀诸虫，尤善逐蛔。利大肠，治游风热毒恶疮。苦酒和涂疥癣甚良。


女贞子百七三


味苦，性凉，阴也，降也。能养阴气，平阴火，解烦热骨蒸，止虚汗消渴，及淋浊崩漏，便血尿血，阴疮痔漏疼痛。亦清肝火，可以明目止泪。

桑白皮百七四


味甘微辛微苦，气寒。气味俱薄，升中有降，阳中有阴。入手太阴肺脏。气寒味辛，故泻肺火；以其味甘，故缓而不峻。止喘嗽唾血，亦解渴消痰，除虚劳客热头痛。水出高原，故清肺亦能利水。去寸白，杀腹脏诸虫。研汁治小儿天吊惊痫客忤，及敷鹅口疮，大效。作线可缝金疮。既泻肺实，又云补气，则未必然。

黄柏百七五


味苦微辛，气寒，阴中微阳，降也，善降三焦之火。制各以类，但其性多沉，尤专肝肾，故曰足少阴本经、足太阳、厥阴之引经也。清胃火呕哕蛔虫，除伏火骨蒸烦热，去肠风热痢下血，逐二便邪火结淋。上可解热渴口疮，喉痹痈疡；下可去足膝湿热，疼痛痿蹶。此其性寒润降，去火最速。丹溪言其制伏龙火，补肾强阴。然龙火岂沉寒可除？水枯岂苦劣可补？阴虚水竭，得降愈亡，扑减元阳，莫此为甚。水未枯而火盛者，用以抽薪则可，水既竭而枯热者，用以补阴实难，当局者慎勿认为补剂。予尝闻之丹溪曰：火有二：君火者，人火也，心火也，可以湿伏，可以水灭，可以直折，黄连之属可以制之；相火者，天火也，龙雷之火也，阴火也，不可以水湿折之，当从其性而伏之，惟黄柏之属可以降之。按此议论，若有高见，而实矫强之甚，大是误人。夫所谓从其性者，即《内经》从治之说也。经曰：正者正治，从者反治。正治者，谓以水制火，以寒治热也。从治者，谓以火济火，以热治热也，亦所谓甘温除大热也。岂以黄连便是正治，黄柏便是从治乎？即曰黄连主心火，黄柏主肾火，然以便血溺血者，俱宜黄连，又岂非膀胱、大肠下部药乎？治舌疮口疮者，俱宜黄柏，又岂非心脾上部药乎？总之，黄连、黄柏均以大苦大寒之性，而曰黄连为水，黄柏非水，黄连为泻，黄柏为补，岂理也哉？若执此说，误人多矣，误人多矣。

栀子百七六


味苦，气寒。味厚气薄，气浮味降，阴中有阳。因其气浮，故能清心肺之火，解消渴，除热郁，疗时疾躁烦，心中懊[image: ]
 热闷不得眠，热厥头疼，耳目风热赤肿疼痛，霍乱转筋。因其味降，故能泻肝肾膀胱之火，通五淋，治大小肠热秘热结，五种黄疸，三焦郁火，脐下热郁疝气，吐血衄血，血痢血淋，小腹损伤瘀血。若用佐使，治有不同：加茵陈，除湿热疸黄；加豆豉，除心火烦躁；加厚朴、枳实，可除烦满；加生姜、陈皮，可除呕哕；同玄胡索，破热滞瘀血腹痛。此外，如面赤酒皶，热毒汤火，疮疡肿痛，皆所宜用。仲景因其气浮而苦，极易动吐，故用为吐药，以去上焦痰滞。丹溪谓其解郁热，行结气。其性屈曲下行，大能降火从小便泄去，人所不知。

郁李仁百七七


味苦辛，阴中有阳，性润而降。故能下气消食，利水道，消面目四肢大腹水气浮肿，开肠中结气滞气，关隔燥涩，大便不通，破血积食癖。凡妇人、小儿实热结燥者皆可用。

诃子百七八


味苦酸涩，气温。苦重酸轻，性沉而降，阴也。能消宿食膨胀，止呕吐霍乱，定喘止嗽，破结气，安久痢，止肠风便血，降痰下气，开滞涩肠，通达津液，疗女人崩中胎漏带浊，经乱不常。若久痢肛门急痛，或产妇阴痛者，宜和蜡烧烟熏之，或煎汤熏洗亦可。若痰嗽咽喉不利，宜含数枚，咽津殊效。其有上焦元气虚陷者，当避其苦降之性。

侧柏百七九


味苦，气辛，性寒。善清血凉血，止吐血衄血，痢血尿血，崩中赤白；去湿热湿痹，骨节疼痛。捣烂可敷火丹，散痄腮肿痛热毒，及汤火伤，止痛灭瘢。炙捣可罯冻疮。烧汁涂发，可润而使黑。

辛夷百八十


一名木笔，一名迎春。气味辛温，乃手太阴、足阳明之药。能解寒热憎寒体噤，散风热，利九窍，除头风脑痛，眩冒瘙痒，疗面肿引齿疼痛。若治鼻塞涕出，鼻渊鼻鼽鼻疮，及痘后鼻疮，并宜为末，入麝香少许，以葱白蘸药点入数次，甚良。

皂角百八一


气味辛咸，性温，有小毒。善逐风痰，利九窍，通关节，治头风，杀诸虫精物，消谷导痰，除咳嗽心腹气结，疼痛胀满，开中风口噤，治咽喉痹塞肿痛，行肺滞，通大肠秘结，堕胎，破坚癥，消肿毒，及风癣疥癞。烧烟熏脱肛肿痛。可为丸散，不入汤药。

巴豆百八二


味辛，性热，有大毒，可升可降。善开关窍，破癥坚积聚，逐痰饮，杀诸恶毒虫毒蛊毒，通秘结，消宿食，攻脏腑停寒，生冷壅滞，心腹疼痛，泻痢惊痫，诸水气癥气，下活胎死胎，逐瘀血血积，及消痈疡疔毒恶疮，去息肉恶肉腐肉，排脓消肿，喉痹牙疼诸证。然其性刚气烈，无处不到，故称为斩关夺门之将，若误用之，则有推墙倒壁之虞；若善用之，则有戡乱调中之妙，用者所当慎察。

密蒙花百八三


味甘平，性微寒。入肝经，润肝燥，专理目疾。疗青盲，去赤肿多泪，消目中赤脉肤翳，羞明畏日，及小儿疮痘疳气攻目，风热糜烂，云翳遮睛。制用之法，宜蜜酒拌蒸三次，日干用。

雷丸百八四


味苦，性寒，有小毒。杀三虫，逐蛊毒诸毒，降胃中实热，痰火癫狂，除百邪恶气，并一应血积气聚。

大枫子百八五


味辛，性热，有毒。能治风癣疥癞，攻毒杀虫，亦疗杨梅诸疮。

芜荑百八六


味辛平，性温。主心腹冷气癥积疼痛，散肌肤风湿淫淫如虫行，杀三虫，去寸白及诸恶虫毒，疗肠风痔漏恶疮。和猪脂捣涂热疮，和蜜可治湿癣。

茯苓百八七


味甘淡，气平。性降而渗，阳中阴也。有赤白之分，虽《本草》言赤泻丙丁，白入壬癸，然总不失为泄物，故能利窍去湿。利窍则开心益智，导浊生津；去湿则逐水燥脾，补中健胃。祛惊痫，厚肠脏，治痰之本，助药之降。以其味有微甘，故曰补阳，但补少利多，故多服最能损目，久弱极不相宜。若以人乳拌晒，乳粉既多，补阴亦妙。


茯神百八八


附根而生近，故能入心经，通心气，补健忘，止恍惚惊悸。虽《本草》所言如此，然总不外于渗降之物，与茯苓无甚相远也。

猪苓百八九


味微苦、甘，气平，阳中阴也。性善降渗，入膀胱，肾经。通淋消水肿，除湿利小便。因其苦，故能泄滞，因其淡，故能利窍。亦解伤寒湿热脚气白浊，亦治妊娠子淋胎肿。

桑寄生百九十


味苦，性凉。主女子血热崩中胎漏，固血安胎，及产后血热诸疾，去风热湿痹，腰膝疼痛、长须眉、坚发齿，凉小儿热毒，痈疳疮癞。

琥珀百九一


味甘淡，性平。安五脏，清心肺，定魂魄，镇癫痫，杀邪鬼精魅，消瘀血痰涎，解蛊毒，破癥结，通五淋，利小便，明目磨翳，止血生肌，亦合金疮伤损。

松香百九二


味苦辛，温。治痈疽恶疮，头疡白秃，风湿疥癣。酒煮糊丸，可治历节风痛，亦治妇人崩带。煎膏则活血生肌，排脓止痛。塞牙孔杀虫。敷刺入肉中自出。加铜末研掺，大治金疮折伤。

乳香百九三


味苦辛，性温，微热。辟邪恶诸气，治霍乱，通血脉，止大肠血痢疼痛，及妇人气逆血滞，心腹作痛；消痈疽诸毒，托里护心，活血定痛，舒筋脉，疗折伤。煎膏止痛长肉。

没药百九四


味苦，气平。能破血散血，消肿止痛。疗金疮杖疮，诸恶疮，痔漏痈肿。破宿血癥瘕，及堕胎产后血气作痛。凡治金刃跌坠，损伤筋骨，心腹血瘀作痛者，并宜研烂热酒调服，则推陈致新，无不可愈。

阿魏百九五


味苦辛，性热，有毒。其气辛臭，乃能辟夺臭气，逐瘟疫瘴疟，传尸鬼气恶气。疗霍乱隔噎颓疝，心腹疼痛，杀诸小虫牙虫。破癥积，消癖块，除蛊毒，及一切蕈菜牛羊鱼肉诸毒。或散或丸，随意可服。

樟脑百九六


味辛微苦，性热。善通关窍，破滞气。辟中恶邪气，治疥癣，杀虫除蠹，着鞋中，去脚气。烧烟熏衣筐席簟，除蚤虱壁虱。北方新生小猫极多跳蚤，用此拌面研匀掺擦之，则尽落无遗，亦妙方也。

龙脑百九七


即冰片。味微甘，大辛。敷用者，其凉如冰，而气雄力锐，性本非热，阳中有阴也。善散气散血，散火散滞，通窍辟恶，逐心腹邪气，疗喉痹脑痛，鼻息齿痛，伤寒舌出，小儿风痰，邪热急惊，痘疔黑陷。凡气壅不能开达者，咸宜佐使用之。亦通耳窍，散目热，去目中赤肤翳障，逐三虫，消五痔，疗一切恶疮聚毒，下疳痔漏疼痛。亦治妇人气逆难产，研末少许，新汲水服之则下。以热酒服之则能杀人。凡用此者，宜少而暂，多则走散真气，大能损人。

血竭百九八


味甘咸微涩，性平。善破积血，止痛生肌。疗金疮折伤打损，血瘀疼痛，内伤血逆，妇人血气凝滞，亦能生血补虚，俱可为末酒服，并治一切恶疮癣疥久不合口。然性能引脓，不宜多用。

芦荟百九九


味大苦，性大寒。气味俱厚，能升能降。除风热烦闷，清肺胃郁火，凉血清肝明目，治小儿风热急惊癫痫，五疳热毒，杀三虫，及痔漏热疮。单用杀疳蛔。吹鼻治脑疳鼻热鼻痒鼻痔。研末敷虫牙。同甘草敷湿癣杀虫，出黄水极妙。

干漆二百


味辛，性温，有毒。能疗绝伤，续筋骨，杀三虫，去蛔虫，削年深坚结之积滞，破日久凝聚之瘀血。用须炒熟入药，不尔损人肠胃。若外着其毒而生漆疮者，惟杉木汤、紫苏汤、蟹汤浴之可解，或用香油调铁锈涂之。

苏合油二百一


味甘辛，性温。能辟邪恶诸气，杀鬼魅蛊毒虫毒，疗癫痫温疟，止气逆疼痛。亦通神明，可除梦魇。

孩儿茶二百二


味苦微涩，性凉。能降火生津，清痰涎咳嗽，治口疮喉痹烦热，止消渴吐血衄血，便血尿血，湿热痢血，及妇人崩淋，经血不止，小儿疳热口疳，热疮湿烂诸疮，敛肌长肉，亦杀诸虫。

谷　部

麦芽二百三


味甘微咸，气温。善于化食和中，破冷气，消一切米面诸果食积，去心腹胀满，止霍乱，除烦热，消痰饮，破癥结，宽肠下气。病久不食者，可借此谷气以开胃；元气中虚者，毋多用此以消肾。亦善催生落胎。单服二两，能消乳肿。其耗散血气如此，而脾胃虚弱，饮食不消方中，每多用之何也？故妇有胎妊者，不宜多服。

神曲二百四


味甘，气平。炒黄入药。善助中焦土脏，健脾暖胃，消食下气，化滞调中，逐痰积，破癥瘕，运化水谷，除霍乱胀满呕吐。其气腐，故能除湿热；其性涩，故又止泻痢。疗女人胎动因滞，治小儿腹坚因积。若妇人产后欲回乳者，炒研酒服二钱，日二即止，甚验。若闪挫腰痛者，淬酒温服最良。

白扁豆二百五


味甘，气温。炒香用之，补脾胃气虚，和呕吐霍乱，解河豚酒毒，止泻痢温中，亦能清暑治消渴。欲用轻清缓补者，此为最当。

薏仁二百六


味甘淡，气微凉。性微降而渗，故能去湿利水。以其去湿，故能利关节，除脚气，治痿弱拘挛湿痹，消水肿疼痛，利小便热淋，亦杀蛔虫。以其微降，故亦治咳嗽唾脓，利膈开胃。以其性凉，故能清热，止烦渴上气。但其功力甚缓，用为佐使宜倍。

绿豆二百七


味甘，性凉。能清火清痰下气，解烦热，止消渴，安精神，补五脏阴气，去胃火吐逆，及吐血衄血，尿血便血，湿热泻痢肿胀，利小水，疗丹毒风疹，皮肤燥涩，大便秘结，消痈肿痘毒，汤火伤痛，解酒毒鸩毒，诸药食牛马金石毒，尤解砒霜大毒。或用囊作枕，大能明耳目，并治头风头痛。

粟壳二百八


味微甘，性多涩。泡去筋膜，醋拌炒用。甚固大肠，久痢滑泻必用，须加甘补同煎。久虚咳嗽劫药，欲用须辨虚实。脱肛遗精，俱所当用。湿热下痢，乃非所宜。

麻仁二百九


即黄麻也，亦名大麻。味甘平，性滑利。能润心肺，滋五脏，利大肠风热结燥。行水气，通小便湿热，秘涩五淋。去积血，下气，除风湿顽痹，关节血燥拘挛。止消渴，通乳汁，产难催生，经脉阻滞，凡病多燥涩者宜之。若下元不固，及便溏阳痿，精滑多带者，皆所忌用。


果　部

芡实二百十


味甘，气平，入脾肾两脏。能健脾养阴止渴，治腰膝疼痛，强志益神，聪明耳目，补肾固精，治小便不禁，遗精白浊带下，延年耐老。或散丸、或煮食皆妙。但其性缓，难收奇效。

杏仁二一一


味苦辛微甘，味厚于气，降中有升。有毒。入肺胃大肠经。其味辛，故能入肺润肺，散风寒，止头痛，退寒热咳嗽，上气喘急，发表解邪，疗温病脚气。其味苦，降性最疾，观其澄水极速可知，故能定气逆上冲，消胸腹急满胀痛，解喉痹，消痰下气，除惊痫烦热，通大肠气闭干结，亦杀狗毒。佐半夏、生姜，散风邪咳嗽；佐麻黄发汗，逐伤寒表邪；同门冬、乳酥煎膏，润肺治咳嗽极妙；同轻粉研匀油调，敷广疮肿毒最佳。尤杀诸虫牙虫，及头面[image: ]
 斑[image: ]
 疱。元气虚陷者勿用，恐其沉降太泄。

桃仁二一二


味苦辛微甘，气平，阴中有阳，入手足厥阴经。去皮尖用。善治瘀血血闭，血结血燥，通血隔，破血癥，杀三虫，润大便，逐郁滞，止鬼疰血逆疼痛膨胀，疗跌扑损伤。若血枯经闭者，不可妄用。

木瓜二一三


味酸，气温。用此者，用其酸敛，酸能走筋，敛能固脱。入脾肺肝肾四经，亦善和胃。得木味之正，故尤专入肝，益筋走血，疗腰膝无力，脚气引经所不可缺。气滞能和，气脱能固。以能平胃，故除呕逆霍乱转筋，降痰去湿行水。以其酸收，故可敛肺禁痢，止烦满，止渴。

陈皮二一四


味苦辛，性温散，气实痰滞必用。留白者，微甘而性缓；去白者，用辛而性速。泻脾胃痰浊，肺中滞气，消食开胃，利水通便，吞酸嗳腐，反胃嘈杂。呃逆胀满堪除，呕吐恶心皆效。通达上下，解酒除虫，表里俱宜，痈疽亦用。尤消妇人乳痈，并解鱼肉诸毒。

青皮二一五


味苦辛微酸，味厚，沉也，阴中之阳。苦能去滞，酸能入肝，又入少阳、三焦、胆腑。削坚癖，除胁痛，解郁怒，劫疝疏肝，破滞气，宽胸消食。老弱虚羸，戒之勿用。

槟榔二一六


味辛涩，微苦微甘，气微温。味厚气薄，降中有升，阴中阳也。能消宿食，解酒毒，除痰癖，宣壅滞，温中快气。治腹胀积聚，心腹疼痛喘急，通关节，利九窍，逐五膈、奔豚、膀胱诸气，杀三虫，除脚气，疗诸疟瘴疠湿邪。《本草》言其治后重如马奔，此亦因其性温行滞而然。若气虚下陷者，乃非所宜。又言其破气极速，较枳壳、青皮尤甚。若然，则广南之人，朝夕笑噬而无伤，又岂破气极速者？总之，此物性温而辛，故能醒脾利气；味甘兼涩，故能固脾壮气，是诚行中有留之剂。观《鹤林玉露》云：饥能使之饱，饱能使之饥，醉能使之醒，醒能使之醉。于此四句详之，可得其性矣。其服食之法：小者气烈，俱以入药。广中人惟能用其大而扁者，以米泔水浸而待用，每一枚切四片，每服一片；外用细石灰以水调如稀糊，亦预制待用。用时以蒌叶一片，抹石灰一二分，入槟榔一片，裹而嚼服。盖槟榔得石灰则滑而不涩，石灰、蒌叶得槟榔则甘而不辣。服后必身面俱暖，微汗微醉，而胸腹豁然。善解吞酸，消宿食，辟岚瘴，化痰醒酒下气，健脾开胃润肠，杀虫消胀，固大便，止泻痢。又，服法：如无蒌叶，即以肉桂，或大茴香，或陈皮俱可代用，少抹石灰，夹而食之。然此三味之功，多在石灰、蒌叶，以其能燥脾温胃也，然必得槟榔为助，其功始见。此物理相成之妙，若有不可意测者。一、大约此物与烟性略同，但烟性峻勇，用以散表逐寒，则烟胜于此；槟榔稍缓，用以和中暖胃，则此胜于烟。二者皆壮气辟邪之要药，故滇广中人一日不可少也。又，习俗之异，在广西用老槟榔，滇中人用清嫩槟榔，广东人多在连壳腌槟榔，亦各得其宜耳。

乌梅二一七


味酸涩，性温平。下气，除烦热，止消渴吐逆，反胃霍乱，治虚劳骨蒸，解酒毒，敛肺痈肺痿，咳嗽喘急，消痈疽疮毒，喉痹乳蛾，涩肠止冷热泻痢，便血尿血，崩淋带浊，遗精梦泄，杀虫伏蛔，解虫、鱼、马汗、硫黄毒。和紫苏煎汤，解伤寒时气瘴疟，大能作汗。取肉烧存性，研末，敷金疮恶疮，去腐肉弩肉死肌，一夜立尽，亦奇方也。

山楂二一八


味甘微酸，气平，其性善于消滞。用此者，用其气轻，故不甚耗真气。善消宿食痰饮吞酸，去瘀血疼痛，行结滞，驱膨胀，润肠胃，去积块，亦祛颓疝。仍可健脾，小儿最宜。亦发疮疹。妇人产后儿枕痛，恶露不尽者，煎汁入沙糖服之，立效。煮汁洗漆疮亦佳。肠滑者少用之。

甜瓜蒂二一九


一名苦丁香。味苦，性寒，有毒。阴中有阳，能升能降。其升则吐，善涌湿热顽痰积饮，去风热头痛，癫痫喉痹，头目眩晕，胸膈胀满，并诸恶毒在上焦者，皆可除之。其降则泻，善逐水湿痰饮，消浮肿水膨，杀蛊毒虫毒，凡积聚在下焦者，皆能下之。盖其性峻而急，不从上出，即从下出也。若治鼻中息肉，不闻香臭，当同麝香、细辛为末，以绵裹塞鼻中，日一换之，当渐消缩。

大腹皮二百二十


味微辛，性微温。主冷热邪气，下一切逆气滞气攻冲心腹大肠，消痰气吞酸痞满，止霍乱，逐水气浮肿，脚气瘴疟，及妇人胎气恶阻胀闷，并宜加姜盐同煎。凡用时，必须酒洗炒过，恐其有鸩鸟毒也。

吴茱萸二二一


味辛苦，气味俱厚，升少降多，有小毒。能助阳健脾，治胸膈停寒，胀满痞塞，化滞消食，除吞酸呕逆霍乱，心腹蓄冷，中恶绞痛，寒痰逆气，杀诸虫鬼魅邪疰，及下焦肝肾膀胱寒疝，阴毒疼痛，止痛泻血痢，厚肠胃，去湿气肠风痔漏，脚气水肿。然其性苦善降，若气陷而元气虚者，当以甘补诸药制而用之。


菜　部

山药二二二


味微甘而淡，性微涩。所以能健脾补虚，涩精固肾，治诸虚百损，疗五劳七伤。第其气轻性缓，非堪专任，故补脾肺必主参、术，补肾水必君茱、地，涩带浊须破故同研，固遗泄仗菟丝相济。诸凡固本丸药，亦宜捣末为糊。总之性味柔弱，但可用为佐使。

干姜二二三


味辛微苦，性温热。生者能散寒发汗，熟者能温中调脾。善通神明，去秽恶，通四肢关窍，开五脏六腑，消痰下气，除转筋霍乱，逐风湿冷痹，阴寒诸毒，寒痞胀满，腰腹疼痛，扑损瘀血，夜多小便。孙真人曰：呕家圣药是生姜。故凡脾寒呕吐宜兼温散者，当以生姜煨熟用之。若下元虚冷而为腹疼泻痢，专宜温补者，当以干姜炒黄用之。若产后虚热虚火盛而唾血痢血者，炒焦用之。若炒至黑炭，已失姜性矣，其亦有用以止血者，用其黑涩之性已耳。若阴盛隔阳，火不归元，及阳虚不能摄血而为吐血衄血下血者，但宜炒熟留性用之，最为止血之要药。若阴虚内热多汗者，皆忌用姜。

大茴香二二四


味辛，气温，入心肾二脏。气味香甜，能升能降，最暖命门。故善逐膀胱寒滞，疝气腰疼，亦能温胃止吐，调中止痛，除霍乱反胃，齿牙口疾，下气解毒，兼理寒湿脚气。调和诸馔，逐臭生香。

小茴香二二五


气味略轻，治亦同前。但大茴性更暖，而此则稍温耳。

白芥子二二六


味大辛，气温。善开滞消痰，疗咳嗽喘急，反胃呕吐，风毒流注，四肢疼痛。尤能祛辟冷气，解肌发汗，消痰癖疟痞，除胀满极速。因其味厚气轻，故开导虽速而不甚耗气。既能除胁肋皮膜之痰，则他近处者不言可知。善调五脏，亦熨散恶气，若肿毒乳癖痰核初起，研末用醋或水调敷甚效。

萝卜子二二七


味大辛，气温，气味俱厚，降也。善于破气消痰，定喘除胀，利大小便，有推墙倒壁之功。研水掺薄饮之，立吐风痰尽出。胃有气食停滞致成鼓胀者，非此不除。同醋研敷，大消肿毒。中气不足，切忌妄用。

葱二二八


味辛，性温。善散风寒邪气，通关节，开腠理，主伤寒寒热，天行时疾头痛，筋骨酸疼，行滞气，除霍乱转筋，奔豚脚气，阴邪寒毒，阳气脱陷，心腹疼痛，及虫积气积，饮食毒百药毒，利大小便，下痢下血，小儿盘肠内钓，妇人溺血，通乳汁，散乳痈，消痈疽肿毒。捣罨伤寒结胸，及金疮折伤血瘀血出，疼痛不止。涂猘犬，亦制蚯蚓毒。

蒜二二九


味辛，性温，有小毒。善理中温胃，行滞气，辟肥腻，开胃进食，消寒气寒痰，面积食积，鱼肉诸积，邪痹膨胀，宿滞不安，杀溪毒水毒、蛊毒蛇虫毒。捣烂可灸痈疽，涂疔肿，敷蛇虫沙虱毒甚良。

韭菜二百三十


味辛甘微涩，性温。善温中，安五脏，和胃气，健脾气，除浊气，开胃进食。祛心腹痼冷痃癖，隔噎滞气，止消渴，泻痢脓血，腹中冷痛。壮肾气，暖腰膝，疗泄精带浊。俱宜常煮食之，大能益人。若欲消胃脘瘀血作痛，及中风痰盛失音，上气喘急，或中饮食药毒，或暴见吐血衄血尿血，打扑瘀血，妇人经滞血逆，上冲心腹，或被狂犬蛇虫恶毒，势在危急者，俱宜捣生韭汁服之，或从吐出，或从内消，皆得愈也。或用煎汤熏产妇血晕，亦可洗肠痔脱肛。

韭子二三一


味辛，性温，阴中阳也。宜炒黄用之。主梦泄遗精尿血，暖腰膝，壮阳道，治鬼交，补肝肾命门，止小便频数遗尿，及妇人白淫白带，阴寒小腹疼痛。

百合二三二


味微甘淡，气平功缓。以其甘缓，故能补益气血，润肺除嗽，定魄安心，逐惊止悸，缓时疫咳逆，解乳痈喉痹，兼治痈疽，亦解蛊毒，润大小便，消气逆浮肿。仲景用之以治百合证者，盖欲藉其平缓不峻，以收失散之缓功耳。虚劳之嗽，用之颇宜。

蒲公英二三三


即黄花地丁。味微苦，气平。独茎一花者是，茎有桠者非。入阳明、太阴、少阳、厥阴经。同忍冬煎汁，少加酒服，溃坚消肿，散结核瘰疬最佳。破滞气，解食毒，出毒刺俱妙。若妇人乳痈，用水酒煮饮，以渣封之立消。

金石部

金箔二三四


味辛平，性寒，生者有毒。气沉质重，降也，阴也。能镇心神，降邪火，坠痰涎，疗风热上壅，吐血衄血，神魂飞荡，狂邪躁扰，及小儿惊风癫痫，痰滞心窍，上气咳喘，安魂魄，定心志。凡邪盛于上，宜降宜清者，皆所当用。若阳虚气陷，滑泄清寒者，俱当辟之。

水银二三五


性辛寒，有大毒。能利水道，去热毒。同黑铅结砂，则镇坠痰涎；同硫黄结砂，则疗劫危疾。极善堕胎，杀诸虫及疥癣癞疮，凡有虫者皆宜之。亦善走经络，透骨髓，逐杨梅疯毒。其他内证，不宜轻用，头疮亦不可用，恐入经络，必缓筋骨，百药不治也。李时珍曰：水银乃至阴之精，禀沉着之性，得凡火煅炼，则飞腾灵变，得人气熏蒸，则入骨钻筋，绝阳蚀脑，阴毒之物，无似之者。而《大明》言其无毒，《本经》言其久服神仙，甄权言其还丹元母，《抱朴子》以为长生之药，六朝以下，贪生者服食，致成废笃而丧厥躯，不知若干人矣。方士固不足道，本草其可妄言哉！水银但不可服食尔，而其治病之功，不可掩也。

轻粉二三六


味微辛，性温燥，有大毒。升也，阳也。治痰涎积聚，消水肿鼓胀，直达病所。尤治瘰疬诸毒疮，去腐肉，生新肉，杀疮癣疥虫，及鼻上酒齄，风疮瘙痒。然轻粉乃水银加盐矾升炼而成，其以金火之性，燥烈流走，直达骨髓，故善损齿牙。虽善劫痰涎水湿疮毒，涎从齿缝而出，邪得劫而暂开，病亦随愈，然用不得法，则金毒窜入经络，留而不出，而伤筋败骨，以致筋挛骨痛，痈疮疳漏，遂成废痼，其害无穷。尝见丹家升炼者，若稍失固济，则虽以铁石为鼎，亦必爆裂，而矧以人之脏腑血气乎。陈文中曰：轻粉下痰而损心气，小儿不可轻用，伤脾败阳，必变他证，初生者尤宜慎之。


铜青二三七


即铜绿。此铜之精华，惟醋制者良，硇制者毒也。味酸涩，性收敛。善治风眼烂弦流泪，合金疮止血，明目，去肤赤瘜肉，治恶疮、口鼻疳疮。若治走马牙疳，宜同滑石、杏仁等分为末，擦之立愈。

朱砂二三八


味微甘，性寒，有大毒。通禀五行之气，其色属火也，其液属水也，其体属土也，其气属木也，其入属金也，故能通五脏。其入心可以安神而走血脉，入肺可以降气而走皮，入脾可逐痰涎而走肌肉，入肝可行血滞而走筋膜，入肾可逐水邪而走骨髓，或上或下，无处不到。故可以镇心逐痰，祛邪降火，治惊痫，杀虫毒，祛蛊毒鬼魅中恶，及疮疡疥癣之属。但其体重性急，善走善降，变化莫测，用治有余，乃其所长，用补不足，及长生久视之说，则皆谬妄不可信也。若同参、芪、归、术兼朱砂以治小儿，亦可取效。此必其虚中挟实者乃宜之，否则不可概用。

银朱二三九


乃水银同硫黄升炼而成。味辛，温，有毒。破积滞，劫痰涎，善疗疮癣恶疮，杀虫毒蚤虱。惟烧烟熏之，或以枣肉拌烟擦之，其功尤捷。

灵砂二百四十


味甘，性温。主五脏百病，养神志，安魂魄，通血脉，明耳目，调和五脏。主上盛下虚，痰涎壅盛，头旋吐逆，霍乱反胃，心腹冷痛。升降阴阳，既济水火，久服通神明，杀精魅恶鬼，小儿惊吐，其效如神。研末，糯米糊为丸，枣汤服，最为镇坠，神丹也。或以阴阳水送下尤妙。案胡演《丹药秘诀》云，升灵砂法，用新锅安逍遥炉上，以蜜揩锅底，文火下烧，入硫黄二两，熔化，投水银半斤，以铁匙急搅，作青砂头。如有焰起，喷醋解之。待汞不见星，取出细研，盛入水火鼎内，盐泥固济，下以自然火升之，干水十二盏为度，取出如束针纹者，成矣。

硫黄二四一


味苦微酸，性热，有毒。疗心腹冷积冷痛霍乱，咳逆上气，及冷风顽痹寒热，腰肾久冷，脚膝疼痛，虚寒久痢滑泄。壮阳道，补命门不足，阳气暴绝，妇人血结，小儿慢惊，尤善杀虫除疥癣恶疮。老人风秘，用宜炼服。亦治阴证伤寒，厥逆烦躁，腹痛脉伏将危者，以硫黄为末，艾汤调服二三钱，即可得睡，汗出而愈。

雄黄二四二


味苦甘辛，性温，有毒。消痰涎，治癫痫岚瘴疟疾寒热，伏暑泻痢，酒癖，头风眩晕。化瘀血。杀精物鬼疰，蛊毒邪气，中恶腹痛，及蛇虺百虫兽毒，疥癞疳虫慝疮。去鼻中瘜肉，痈疽腐肉，并鼠瘘广疮疽痔等毒。欲逐毒蛇，无如烧烟熏之，其畏遗尤速。

自然铜二四三


味辛平，性凉。能疗折伤，散瘀血，续筋骨，排脓止疼痛，亦镇心神，安惊悸。宜研细水飞用，或以酒磨服。然性多燥烈，虽其接骨之功不可泯，而绝无滋补之益，故用不可多，亦不可专任也。

黄丹二四四


味辛，微咸微涩。性重而收，大能燥湿，故能镇心安神，坠痰降火，治霍乱吐逆，咳嗽吐血，镇惊痫癫狂客忤，除热下气，止疟止痢，禁小便，解热毒，杀诸虫毒，治金疮火疮湿烂，诸疮血溢，止痛生肌长肉，收阴汗，解狐臭，亦去翳障明目。

白矾二四五


味酸涩，性凉，有小毒。所用有四：其味酸苦，可以涌泄，故能吐下痰涎，治癫痫黄疸。其性收涩，可固脱滑，故能治崩淋带下，肠风下血，脱肛阴挺，敛金疮止血，烧枯用之，能止牙缝出血，辟狐腋气，收阴汗脚汗。其性燥，可治湿邪，故能止泻痢，敛浮肿，汤洗烂弦风眼。其性毒，大能解毒定痛，故可疗痈疽疔肿，鼻齆息肉，喉痹瘰疬，恶疮疥癣，去腐肉，生新肉，及虎犬蛇虫蛊毒。或丸或散，或生或枯，皆有奇效。

石脂二四六


味甘涩，性温平。脂有五色，而今之入药者，惟赤白二种，乃手足阳明、足厥阴、少阴药也。其味甘而温，故能益气调中，其性涩而重，故能收湿固下。调中则可疗虚烦惊悸，止吐血衄血，壮筋骨，厚肠胃，除水湿黄疸，痈肿疮毒，排脓长肉，止血生肌之类是也。固下则可治梦泄遗精，肠风泻痢，血崩带浊，固大肠，收脱肛、痔漏阴疮之类是也。又治产难胞衣不出，东垣曰：胞衣不出，惟涩剂可以下之，即此是也。然脂有五种，虽在《本经》言各随五色补五脏，又云白入气分，赤入血分。第五脂之性味略同，似亦不必强分者。且其性黏如膏，故用固炉鼎甚良。

炉甘石二四七


味甘涩，性温。能止血消肿毒，生肌敛疮口，去目中翳膜赤肿，收湿烂。同龙脑点，治目中一切诸病。宜用片子炉甘，其色莹白，经火煅而松腻味涩者为上。制宜炭火煅红，童便淬七次，研粉，水飞过，晒用。若煅后坚硬，不松不腻者，不堪也。

蓬砂二四八


味咸微甘，阴也，降也。消痰涎，止咳嗽，解喉痹，生津液，除上焦湿热噎膈，癥瘕瘀血，退眼目肿痛翳障，口齿诸病，骨哽、恶疮。或为散丸，或噙化咽津俱可。

水粉二四九


即官粉，亦名胡粉。味辛，性寒，有毒。善杀虫堕胎，治痈疽疮毒，湿烂诸疮，下疳瘘溃不收，亦治疥癣狐臭，黑须发。虽亦能坠痰消食，然惟外证所宜，而内伤诸病，似亦不宜用之。

密陀僧二百五十


味咸平，有小毒。能镇心神，消痰涎，治惊痫咳嗽，呕逆反胃，疟疾下痢，止血杀虫，消积聚，治诸疮肿毒，鼻齄面[image: ]
 汗斑，金疮五痔，辟狐臭，收阴汗脚气。

石膏二五一


味甘辛，气大寒。气味俱薄，体重能沉，气轻能升，阴中有阳。欲其缓者煅用，欲其速者生用。用此者，用其寒散清肃，善祛肺胃三焦之火，而尤为阳明经之要药。辛能出汗解肌，最逐温暑热证而除头痛；甘能缓脾清气，极能生津止渴而却热烦。邪火盛者不食，胃火盛者多食，皆其所长。阳明实热牙疼，太阴火盛痰喘，及阳狂热结热毒，发斑发黄，火载血上，大吐大呕，大便热秘等证，皆当速用。胃虚弱者忌服，阴虚热者禁尝，若误用之，则败阳作泻，必反害人。

滑石二五二


味微甘，气寒，性沉滑，降中有升。入膀胱、大肠经。能清三焦表里之火，利六腑之涩结，分水道，逐凝血，通九窍，行津液，止烦渴，除积滞，实大肠，治泻痢淋秘白浊，疗黄疸水肿脚气，吐血衄血金疮出血，诸湿烂疮肿痛。通乳亦佳，堕胎亦捷。


青礞石二五三


味微甘微咸，其性下行，降也，阴也，乃肝脾之药。此药重坠，制以硝石，其性更利。故能消宿食癥积顽痰，治惊痫咳嗽喘急。《宝鉴》言礞石为治痰利惊之圣药，若吐痰在水上，以石末掺之，痰即随水而下，则其沉坠之性可知。杨士瀛谓其功能利痰，然性非胃家所好。而王隐君谓痰为百病母，不论虚实寒热概用滚痰丸，通治百病，岂理也哉？是以实痰坚积，乃其所宜。然久病痰多者，必因脾虚，人但知滚痰丸可以治痰，而不知虚痰服此，则百无一生矣。

朴硝二五四


味苦咸辛，气寒。阴也，降也，有毒。其性峻速。咸能软坚，推逐陈积，化金石药毒，去六腑壅滞胀急，大小便不通，破瘀血坚癥实痰，却湿热疫痢，伤寒胀闭热狂，消痈肿排脓，凡属各经实热，悉可泻除。孕妇忌用，最易堕胎；虚损误吞，伤生反掌。

玄明粉二五五


味辛微甘，性冷，沉也，阴也。降心火，祛胃热，消痰涎，平伤寒实热狂躁，去胸膈脏腑宿滞癥瘕，通大便秘结，阴火疼痛，亦消痈疽肿毒。

海石二五六


味咸，性微寒，阳中阴也。善降火下气，消食，消热痰，化老痰，除瘿瘤结核，解热渴热淋，止痰嗽喘急，消积块，软坚癥，利水湿、疝气，亦消疮肿。

花蕊石二五七


此药色如硫黄，黄石中间有淡白点，故名也。李时珍曰：此药旧无气味，今尝试其气平，其味涩而酸，盖厥阴经血分药也。其功专于止血，能使血化为水，酸以收之也。若治金疮出血，则不必制，但刮末敷之则合，仍不作脓，及治一切损伤失血。又疗妇人恶血血晕，下死胎，落胞衣，去恶血，血去而胎胞自落也。凡入丸散，须用罐固济，火煅过，研细水飞用之。

代赭石二五八


味微甘，性凉而降，血分药也。能下气降痰清火，除胸腹邪毒，杀鬼物精气，止反胃吐血衄血，血痹血痢，血中邪热，大人小儿惊痫，狂热入脏，肠风痔漏，脱精遗尿，及妇人赤白带下，难产胞衣不出，月经不止，俱可为散调服。亦治金疮，生肌长肉。

硇砂二五九


味咸苦大辛，性大热，有毒。善消恶肉腐肉生肌，敷金疮生肉，去目翳弩肉，除痣[image: ]
 疣赘，亦善杀虫毒，水调涂之，或研末掺之立愈。《本草》言其消瘀血宿食，破结气，止反胃，肉食饱胀，暖子宫，大益阳事。但此物性热大毒，能化五金八石，人之脏腑岂能堪此？故用以治外则可，用以服食则不宜也。若中其毒，惟生绿豆研汁饮一二升，乃可解之。

青盐二百六十


味咸微甘，性凉。能降火消痰明目，除目痛，益肾气，除五脏癥结，心腹积聚，吐血尿血，齿牙疼痛出血，杀毒虫，除疥癣诸虫，及斑蝥、芫青诸毒。此盐不经火炼而成，其味稍甘，虽性与大盐略同，而滋益之功则胜之。

石灰二六一


味辛，温，有毒。能止水泻血痢，收白带白淫，可倍加茯苓为丸服之。此外如散血定痛，傅痈毒，消结核瘿瘤，恶疮腐肉，白癜[image: ]
 斑息肉，收脱肛阴挺，杀痔漏诸虫，止金疮血出，生肌长肉，或为末可掺，或用醋调敷俱妙。能解酒酸，亦解酒毒。

禽兽部

鸡血二六二


味咸，性平。主疗痿痹中恶腹痛，解丹毒蛊毒虫毒盐卤毒，及小儿惊风便结，亦能下乳，俱宜以热血服之。若马咬人伤，宜以热血浸之。

鸡冠血

治白癜风，经络风热。涂囟颊，治口[image: ]
 不正。卒灌之，治缢死欲绝，及小儿卒惊客忤。和酒服，发痘最佳。涂诸疮癣蜈蚣蜘蛛马啮等毒。若有百虫入耳，宜用热血滴之。

鸭血二六三


味咸微凉，善解诸毒。凡中金银丹石砒霜盐卤毒者，俱宜服此解之。若野葛毒杀人至死，热饮之，入口即解。若溺水死者，灌之即活。蚯蚓咬疮，涂之即愈。

虎骨二六四


味微辛，气平。主百邪恶气，杀鬼精，心腹诸痛，止惊悸，壮筋骨，治肢体毒风拘挛，走注疼痛，辟伤寒温疟，及恶疮鼠瘘，犬咬诸毒。头骨作枕，辟恶梦魇魅，置户上，辟鬼祟。寇宗奭曰：风从虎者，风木也，虎金也，木受金制，安得弗从，故可治风病挛急走注，风毒癫厥惊痫诸病。李时珍曰：虎骨通可用。凡辟邪疗惊痫头风，温疟疮疽，当用头骨；治手足诸风，当用胫骨；治腰背诸风，当用脊骨，亦各从其类也。吴球曰：虎之一身筋节气力皆出前足，故以胫骨为胜。

象牙二六五


味甘，气凉。能清心肾之火，可疗惊悸风狂，骨蒸痰热，鬼精邪气，痈毒诸疮，并宜生屑入药煮服。若诸物鲠刺喉中，宜磨水饮之。竹木刺入肌肉，宜刮牙屑和水敷之即出。

鹿角胶二六六


味甘咸，气温。大补虚羸，益血气，填精髓，壮筋骨，长肌肉，悦颜色，延年益寿。疗吐血下血，尿精尿血，及妇人崩淋，赤白带浊，血虚无子，止痛安胎，亦治折跌损伤，疮疡肿毒。善助阴中之阳，最为补阴要药。

鹿茸二六七


味甘咸，气温。破开涂酥炙黄脆入药。益元气，填真阴，扶衰羸瘦弱，善助精血，尤强筋骨，坚齿牙，益神志。治耳聋目暗，头脑眩运。补腰肾虚冷，脚膝无力，夜梦鬼交，遗精滑泄，小便频数，虚痢尿血，及妇人崩中漏血，赤白带下，道家云：惟有斑龙顶上珠，能补玉堂关下血者，即此是也。若得嫩而肥大如紫茄者，较之鹿角胶，其功力为倍倍。

犀角二六八


味苦辛微甘，气寒。气味俱轻，升也，阳也。其性灵通，长于走散，较诸角为甚。药用黑色，功力在尖。专入阳明，清胃火，亦施他脏，凉心定神镇惊，泻肝明目，能解大热，散风毒阳毒，瘟疫热烦。磨汁治吐血衄血下血，及伤寒蓄血，发狂发黄，发斑谵语；痘疮稠密，内热黑陷，或不结痂；亦散疮毒痈疡，脓血肿痛，杀妖狐精魅鬼疰，百毒蛊毒，钩吻、鸩羽、蛇毒，辟溪瘴山岚恶气。其性升而善散，故治伤寒热毒闭表，烦热昏闷而汗不得解者，磨尖掺入药中，取汗速如响应。仲景云：如无犀角，以升麻代之者，正以此两物俱入阳明，功皆升散。今人莫得其解，每致疑词，是但知犀角之解心热，而不知犀角之能升散，尤峻速于升麻也。倘中气虚弱，脉细无神，及痘疮血虚，真阴不足等证，凡畏汗畏寒畏散者，乃所当忌。或必不得已，宜兼补剂用之。


羚羊角二六九


味咸，性寒。羊本火畜，而此则属木，善走少阳、厥阴二经。故能清肝定风，行血行气，辟鬼疰邪毒，安魂魄，定惊狂，祛魇寐，疗伤寒邪热，一切邪毒，中恶毒风，卒死昏不知人，及妇人子痫强痉，小儿惊悸烦闷，痰火不清。俱宜为末，蜜水调服，或烧脆研末，酒调服之。若治肿毒恶疮，磨水涂之亦可。

牛黄二百七十


味苦辛，性凉，气平，有小毒。忌常山。入心肺肝经。能清心退热，化痰凉惊，通关窍，开结滞。治小儿惊痫客忤，热痰口噤，大人癫狂痰壅，中风发痉。辟邪魅中恶，天行疫疾，安魂定魄，清神志不宁，聪耳目壅闭，疗痘疮紫色，痰盛躁狂。亦能堕胎，孕妇少用。

阿胶二七一


味甘微辛，气平，微温。气味颇厚，阳中有阴。制用蛤粉妙珠，入肺肝肾三经。其气温，故能扶劳伤，益中气。其性降，故能化痰清肺，治肺痈肺痿，咳唾脓血，止嗽定喘。其性养血，故能止吐血衄血，便血尿血，肠风下痢，及妇人崩中带浊血淋，经脉不调。其味甘缓，故能安胎固漏，养血滋肾，实腠理，止虚汗，托补痈疽肿毒。用惟松脆气清者为佳，坚硬臭劣者不美。

熊胆二七二


味苦，性寒。能退热清心，疗时气黄疸，平肝明目，去翳障，杀蛔蛲，牙虫风痛，及小儿热疳热痰，惊痫瘛疭，疳慝热痢，俱宜以竹沥化两豆粒许服之，甚良。亦治鼻疮热疮，痔漏肿痛，以汤化涂之，少加冰片尤效。欲辨其真，惟取一粟许，置水面，如线而下一道不散者是也。且凡是诸胆，皆能水面辟尘，惟此尤速，乃亦可辨。

麝香二七三


味苦辛，性温。能开诸窍，通经络，透肌骨，解酒毒，吐风痰，消积聚癥瘕，散诸恶浊气，除心腹暴痛胀急，杀鬼物邪气魇寐，脏腑虫积，蛇虫毒、蛊毒、瘴毒、沙虱毒，及妇人难产，尤善堕胎。用热水研服一粒，治小儿惊痫客忤，镇心安神。疗鼻塞不闻香臭，目疾可去翳膜，除一切恶疮，痔漏肿痛，脓水腐肉，面[image: ]
 斑疹。凡气滞为病者，俱宜用之。若鼠咬虫咬成疮，但以麝香封之则愈。欲辨真假，但置些须于火炭上，有油滚出而成焦黑炭者，肉类也，此即香之本体。若燃火而化白灰者，木类也，是即假搀。

虫鱼部

龙骨二七四


味甘，平，性收涩。其气入肝肾，故能安神志，定魂魄，镇惊悸，涩肠胃，逐邪气，除夜梦鬼交，吐血衄血，遗精梦泄，收虚汗，止泻痢，缩小便，禁肠风下血尿血，虚滑脱肛，女子崩淋带浊，失血漏胎，小儿风热惊痫。亦疗肠痈脏毒，内疽阴蚀，敛脓敛疮，生肌长肉。涩可去脱，即此属也。制须酒煮焙干，或用水飞过，同黑豆蒸熟晒干用之。

海螵蛸二七五


即乌贼鱼骨。味咸，性微温，足厥阴、少阴肝肾药也。咸走血，故专治血病，疗妇人经枯血闭，血崩血淋，赤白带浊，血癥气瘕，吐血下血，脐腹疼痛，阴蚀疮肿；亦治痰疟，消瘿气，及丈夫阴中肿痛，益精固精，令人有子，小儿下痢脓血，亦杀诸虫，俱可研末饮服。尤治眼中热泪，磨翳去障，并宜研末和蜜点之。为末可敷小儿疳疮痘疮，臭烂脓湿，下疳等疮，跌打出血，汤火诸疮。烧灰存性酒服，治妇人阴户嫁痛。同鸡子黄，涂小儿重舌鹅口。同蒲黄末，敷舌肿出血如泉。同槐花末吹鼻，止衄血。同麝香吹耳，治聍耳耳聋。

乌贼鱼 善补益精气，尤治妇人血枯经闭。

牡蛎二七六


味微咸微涩，气平。用此者，用其涩能固敛，咸能软坚，专入少阴肾脏，随药亦走诸经。能解伤寒温疟寒热往来，消瘀血，化老痰，去烦热，止惊痫心脾气痛，解喉痹咳嗽，疝瘕积块，痢下赤白，涩肠止便，禁鬼交遗沥，止滑精带下，及妇人崩中带漏，小儿风痰虚汗。同熟地，固精气，禁遗尿。同麻黄根，敛阴汗。同杜仲，止盗汗。同白术，燥脾利湿。同大黄，善消痈肿。同柴胡，治胁下硬痛。同天花茶，消上焦瘿瘤瘰疬结核。

穿山甲二七七


味咸平，性微寒。能通经络，达腠理，除山岚瘴气疟疾，风痹强直疼痛，疗小儿五邪惊啼，妇人鬼魅悲泣，下乳汁，消痈肿，排脓血，除疮疥痔漏，通窍杀虫。佐补药行经，善发痘疮。或炮焦投入煎剂，或烧灰存性，酒服方寸匕。亦可用傅恶疮。

青鱼胆二七八


味苦，性寒。其色青，故入肝胆二经。能消赤目肿痛，点暗目，可吐喉痹痰涎，涂热疮恶疮，亦消鱼骨之鲠。

白花蛇二七九


即蕲蛇也。味甘咸，性温，有毒。诸蛇鼻俱向下，惟此蛇鼻向上，而龙头虎口，黑质白花，胁有方胜纹二十四个，口有四长牙，尾上有一佛指甲者是。用宜去头尾各三寸，以防其毒。春秋酒浸三宿，夏一宿，冬五宿，火炙，去尽皮骨，取肉焙干，密封藏之，久亦不坏。诸蛇之性皆窜，而此蛇尤速，故善于治风，能透骨髓，走脏腑，彻肌肤，无所不到。疗中风湿痹，骨节疼痛，手足拘挛，不能行立，暴风瘙痒，破伤风，大风癞癣，及小儿惊风搐搦，瘰疬杨梅，风毒恶疮，俱为要药。凡服蛇酒药者，切忌见风。

珍珠二百八十


味微甘微咸。能镇心明目，去翳磨障。涂面可除[image: ]
 斑，令人润泽好颜色。亦除小儿惊热，安魂魄。为末可敷痘疔痘毒。

龟板二八一


味微甘微咸，性微寒，阴也。能治痰疟，破癥坚，祛湿痹伤寒劳疫，骨中寒热，消五痔阴蚀诸疮。下甲能补阴血，清阴火，续筋骨，退劳热，疗腰脚酸痛，去瘀血，止血痢漏下赤白，利产难，消痈毒。烧灰可敷小儿头疮难燥，妇人阴疮，臁疮，亦治脱肛。

龟板膏 功用亦同龟板，而性味浓厚，尤属纯阴。能退孤阳阴虚劳热，阴火上炎。吐血衄血，肺热咳喘，消渴烦扰，热汗惊悸，谵妄狂躁之要药。然性禀阴寒，善消阳气，凡阳虚假热，及脾胃命门虚寒等证，皆切忌之，毋混用也。若误用，久之则必致败脾妨食之患。

僵蚕二八二


味辛咸，性温，有小毒。辛能散，咸能降，毒能攻毒。轻浮而升，阳中有阴。故能散风痰，去头风，消结核瘰疬，辟痰疟，破癥坚，消散风热喉痹危证，尤治小儿风痰急惊客忤，发痘疮，攻痘毒，止夜啼，杀三虫，妇人乳汁不通，崩中带下。为末可敷丹毒疔肿，拔根极效。灭头面[image: ]
 斑，及诸疮瘢痕，金疮痔瘘，小儿疳蚀，牙龈溃烂，重舌木舌，及大人风虫牙痛，皮肤风疹瘙痒。


蟾蜍二八三


俗名癞虾蟆。眉间有两囊，遍身有颗磊，其中俱有蟾酥，行极迟缓，不能跳跃，亦不解鸣者是也。此物受土气之精，上应月魄，赋性灵异，穴土食虫，能制蜈蚣。入足阳明胃经。消癖气积聚，破坚癥肿胀，治五疳八痢、及小儿劳瘦疳热，杀疳虫，消痈肿鼠瘘，阴疽恶疮。若治破伤风，宜同花椒剁烂，入酒煮熟饮之，通身汗出即愈。亦解猘犬毒。烧灰油调，敷有虫诸恶顽疮，极效。又治瘟毒发斑危剧者，去肠生捣一二枚，绞汁饮之，无不即瘥，或烧灰汤送亦良。

蟾酥 味辛麻，性热，有毒。主治发背痈疽疔肿一切恶毒。若治风虫牙痛，及齿缝出血，以纸捻蘸少许点齿缝中，按之即止。

水蛭二八四


味咸苦，性微寒，有毒。能逐恶血瘀血，破血癥积聚，通经闭，和水道，堕胎。咂赤白游疹，痈疽肿毒，及折伤跌扑瘀血不散。制用之法，当取田间啮人腹中有血者佳。须晒干细锉，以微火炒黄熟方可用，或以冬收猪脂煎令焦黄用之亦可。不尔入腹则活，最能生子害人。若受其害，惟以田泥水或黄土水饮数升，则必尽下，盖此物得土气即随土而走也。或以牛羊热血二一升，同猪脂饮之亦下也。

鳖甲二八五


味咸，气平，此肝脾肾血分药也。能消癥瘕坚积，疗温疟，除骨节间血虚劳热，妇人血癥恶血，漏下五色，经脉不通，治产难，能堕胎，及产后寒热阴脱，小儿惊痫，斑痘烦喘，亦消疮肿肠痈，扑损瘀血，敛溃毒，去阴蚀痔漏恶肉。然须取活鳖大者，去肉，用醋煮干，炙燥用之。若诸煮熟肋骨露出者不堪用。

蜈蚣二八六


一名即蛆。赤足者良。味辛，温，有毒。能啖诸蛇，杀诸蛇虫鱼鬼疰诸毒，去三虫，攻瘰疬便毒，痔瘘丹毒，亦疗小儿惊风脐风，丹毒秃疮。然此虫性毒，故能攻毒，不宜轻用。若入药饵，须去头足，以火炙熟用之。

蝉蜕二八七


味微甘微咸，性微凉。此物饮风吸露，气极清虚，故能疗风热之证，亦善脱化，故可疗痘疮壅滞，起发不快。凡小儿惊痫，壮热烦渴，天吊口噤，惊哭夜啼，及风热目昏翳障，疔肿疮毒，风疹痒痛，破伤风之类，俱宜以水煎服。或为末，以井花水调服一钱，可治喑哑之病。

斑蝥二八八


味辛，性热，有大毒、能攻鼠瘘瘰疬疮疽，破血积疝瘕，堕胎元，解疔毒、猘犬毒、沙虱、蛊母、轻粉毒，亦傅恶疮，去死肌败肉。制用之法，须去翅足，同糯米炒熟，然后可用。或同麸炒，或同醋煮皆可。若中其毒，惟黑豆、绿豆汁、靛汁、黄连、浓茶、葱汁可以解之。

蜂房二八九


味微甘微咸，有毒。疗蜂毒肿毒。合乱发、蛇蜕烧灰，以酒服二方寸匕，治恶疽附骨疽疔肿诸毒，亦治赤白痢，遗尿失禁，阴痿。煎水可洗狐尿疮、乳痈、蜂蜇、恶疮，及热病后毒气冲目。漱齿牙，止风虫牙痛。炙研，和猪脂，涂瘰疬成瘘。

五灵脂二百九十


味苦，气辛，善走厥阴，乃血中之气药也。大能行血行气，逐瘀止痛，凡男子女人有血中气逆而腹胁刺痛，或女人经水不通，产后血滞，男子疝气，肠风血痢，冷气恶气，心腹诸痛，身体血痹，胁肋筋骨疼痛，其效甚捷。若女人血崩，经水过多，赤带不止，宜半炒半生，酒调服之。亦治小儿气逆癫痫，杀虫毒，解药毒，行气极速。但此物气味俱厚，辛膻难当，善逐有余之滞，凡血气不足者，服之大损真气，亦善动吐，所当避也。制用之法，当用酒飞去砂石，晒干入药。

全蝎二九一


味甘辛，有毒。蝎生东方，色青属木，足厥阴肝经药也。故治中风诸风，开风痰，口眼[image: ]
 斜，半身不遂，语言蹇涩，痎疟，耳聋，疝气，风疮瘾疹，小儿风痰惊痫，是亦治风之要药。

文蛤二九二


即五倍子。味酸涩，性微凉，能敛能降。故能降肺火，化痰涎，生津液，解酒毒。治心腹疼痛，梦泄遗精，疗肿毒喉痹。止咳嗽消渴，呕血失血，肠风脏毒，滑泄久痢，痔瘘下血不止。解蛊毒虫毒，妇人崩淋带浊，子肠不收，小儿夜啼，脱肛，俱可为散服之。若煎汤用，可洗赤眼湿烂，皮肤风湿癣癞，肠痔脱肛。为末，可敷金疮折伤，生肌敛毒。

百药煎二九三


即五倍子酿造者。味酸涩微甘，功用与五倍子颇同。但经酿造而成，其气稍浮，其味稍甘而纯，故用以清痰解渴止嗽，及收敛耗散诸病，作丸噙化为尤佳，及治下焦滑泄诸病，亦更优也。

蜗牛二九四


负壳而行者。味咸，性寒，有小毒。能清火解热。生研汁饮，消喉痹，止消渴鼻衄，通耳聋，治肿毒痔漏，疗小儿风热惊痫。加麝香捣罨脐间，大利小便，亦敷脱肛。及治蜈蚣虿毒，俱宜研烂敷之。无壳者，名蚰蜒。治热疮痈毒肿痛。少入冰片，研涂痔漏脱肛热痛最良，解蜈蚣毒尤捷。

蚯蚓二九五


味咸，性寒，沉也，阴也，有毒。能解热毒，利水道。主伤寒瘅疟，黄疸消渴，二便不通。杀蛇瘕三虫，伏尸鬼疰蛊毒，射罔药毒。治疗癫狂喉痹，风热赤眼，聍耳鼻息，瘰疬，阴囊热肿，脱肛。去泥，盐化为水，治天行瘟疫，大热狂躁，或小儿风热癫狂急惊，饮汁最良。亦可涂丹毒漆疮。炒为末服，可去蛔虫，亦可敷蛇伤肿痛，蜘蛛伤毒。入葱管化汁，可治耳聋及蚰蜒入耳。若中蚯蚓毒者，惟以盐汤浸洗，或饮一杯，皆可解之。粪名六一泥，可涂火疮痄腮热毒，亦止消渴，解瘟疫烦热狂躁，利小水，通五淋热闭疼痛。

桑螵蛸二九六


即螳螂育子房也。深秋作房，粘着桑枝之上，房长寸许，大如拇指，其内重重有隔，每房有子如蛆卵子是也。味甘微咸，性平。能益气益精，助阳生子，疗男子虚损，阴痿梦遗，疝瘕遗尿，治女人血闭腰痛，通五淋，利水道。炮熟空心食之，可止小便不禁。

人 部

童便二九七


味咸，气寒，沉也，阴也。咸走血，故善清诸血妄行，止呕血咳血衄血，血闷热狂，退阴火，定喘促，降痰滞，解烦热，利大小两便，疗阳暑中暍声喑，扑损瘀血晕绝，难产胎衣不下，及蛇犬诸虫毒伤。若假热便溏，胃虚作呕者，俱不可妄用。

紫河车二九八


一名混沌衣。味甘咸，性温。能补男妇一切精血虚损，尤治癫痫失志，精神短少，怔忡惊悸，肌肉羸瘦等证，此旧说也。但此物古人用少，而始于陈氏《本草》，自后丹溪复称其功，遂为时用。予于初年，亦惑于以人补人之说，尝制用之，及用之再三，则无所奇效。且制用之法，若生捣之，则补不宜生，若炖熟烘熟，则亦犹肉餔之类耳。又尝见有以酒煮而食之者，后必破腹泄泻，总亦因其性滑也。近复有以纯酒煮膏，去柤收贮，而日服其膏者，较前诸法似为更善。然其既离毛里，已绝生气，既无奇效，又胡忍食之，以残厥子之先天。东方朔曰：铜山西崩，洛钟东应。此母子自然之理，不可不信，故并述此以劝人少用可也。

血余二九九


味微苦，性温气盛，升也，阴中阳也。在古药性不过谓其治咳嗽，消瘀血，止五淋、赤白痢疾，疗大小便不通，及小儿惊痫，治哽噎、痈疽疔肿，烧灰吹鼻，可止衄血等证。然究其性味之理，则自阴而生，自下而长，血盛则发盛，最得阴阳之生气。以火炮制，其色甚黑，大能壮肾，其气甚雄，大能补肺。此其阴中有阳，静中有动，在阴可以培形体，壮筋骨，托痈痘；在阳可以益神志，辟寒邪，温气海，是诚精气中最要之药，较之河车、鹿角胶阴凝重着之辈，相去远矣。凡补药中，自人参、熟地之外，首当以此为亚。

人中白三百


味咸，性微凉。能降火清痰，消瘀血，止吐血衄血，退劳热，清肺痈肺痿，心膈烦热。烧研为末，大治诸湿溃烂，下疳恶疮，口齿疳蚀，虫[image: ]
 肿痛，汤火诸疮，及诸窍出血，生肌长肉，善解热毒。或生用为末亦可。

景岳全书卷之四十九终


卷之五十德集

新方八阵

新方八略引

药不执方，合宜而用，此方之不必有也。方以立法，法以制宜，此方之不可无也。夫方之善者，得其宜也。得其宜者，可为法也。方之不善者，失其宜也。失其宜者，可为鉴也。第法有善不善，人有知不知，必善于知方者，斯可以执方，亦可以不执方，能执方能不执方者，非随时之人不能也。此方之所不可废者，正欲以启发其人耳。余因选古方之得宜者共若干首，列为八阵，已不为不多矣。第以余观之，若夫犹有未尽，因复制新方八阵，此其中有心得焉，有经验焉，有补古之未备焉。凡各方之下，多附加减等法，及分两之数，俱有出入不一者，正以见方之不可执也。八阵之中，如攻方、寒方之不多及者，以古法既多，不必更为添足也。大都方宜从简，而余复冗之，不尤鄙乎？正意在冗中求简耳，此制方之意也。然用方之意，则犹有说焉：夫意贵圆通，用嫌执滞，则其要也。若但圆无主，则杂乱生而无不可矣，不知疑似间自有一定不易之道，此圆通中不可无执持也；若执一不反，则偏抝生而动相左矣。不知倏忽间每多三因难测之变，此执持中不可无圆活也。圆活宜从三思，执持须有定见，既能执持，又能圆活，其能方能圆之人乎，而人其为谁哉！

一、补 略

补方之制，补其虚也。凡气虚者，宜补其上，人参、黄芪之属是也；精虚者，宜补其下，熟地、枸杞之属是也。阳虚者，宜补而兼暖，桂、附、干姜之属是也；阴虚者，宜补而兼清，门冬、芍药、生地之属是也。此固阴阳之治辨也。其有气因精而虚者，自当补精以化气；精因气而虚者，自当补气以生精。又有阳失阴而离者，不补阴何以收散亡之气？水失火而败者，不补火何以苏垂寂之阴？此又阴阳相济之妙用也。故善补阳者，必于阴中求阳，则阳得阴助，而生化无穷；善补阴者，必于阳中求阴，则阴得阳升，而源泉不竭。余故曰：以精气分阴阳，则阴阳不可离；以寒热分阴阳，则阴阳不可混，此又阴阳邪正之离合也。故凡阳虚多寒者，宜补以甘温，而清润之品非所宜；阴虚多热者，宜补以甘凉，而辛燥之类不可用。知宜知避，则不惟用补，而八方之制，皆可得而贯通矣。

二、和 略

和方之制，和其不和者也。凡病兼虚者，补而和之。兼滞者，行而和之。兼寒者，温而和之。兼热者，凉而和之，和之为义广矣。亦犹土兼四气，其于补泻温凉之用，无所不及，务在调平元气，不失中和之为贵也。故凡阴虚于下而精血亏损者，忌利小水，如四苓、通草汤之属是也。阴虚于上而肺热干咳者，忌用辛燥，如半夏、苍术、细辛、香附、芎、归、白术之属是也。阳虚于上，忌消耗，如陈皮、砂仁、木香、槟榔之属是也。阳虚于下者，忌沉寒，如黄柏、知母、栀子、木通之属是也。大便溏泄者，忌滑利，如二冬、牛膝、苁蓉、当归、柴胡、童便之属是也。表邪未解者，忌收敛，五味、枣仁、地榆、文蛤之属是也。气滞者，忌闭塞，如黄芪、白术、薯蓣、甘草之属是也。经滞者，忌寒凝，如门冬、生地、石斛、芩、连之属是也。凡邪火在上者不宜升，火得升而愈炽矣；沉寒在下者不宜降，阴被降而愈亡矣。诸动者不宜再动，如火动者忌温暖，血动者忌辛香，汗动者忌苏散，神动者忌耗伤，凡性味之不静者皆所当慎，其于刚暴更甚者，则又在不言可知也。诸静者不宜再静，如沉微细弱者脉之静也，神昏气怯者阳之静也，肌体清寒者表之静也，口腹畏寒者里之静也，凡性味之阴柔者，皆所当慎，其于沉寒更甚者，又在不言可知也。夫阳主动，以动济动，火上添油也，不焦烂乎？阴主静，以静益静，雪上加霜也，不寂灭乎？凡前所论，论其略耳，而书不尽言，言不尽意，能因类而广之，则存夫其人矣。不知此义，又何和剂之足云。

三、攻 略

攻方之制，攻其实也。凡攻气者攻其聚，聚可散也。攻血者攻其瘀，瘀可通也。攻积者攻其坚，在脏者可破可培，在经者可针可灸也。攻痰者攻其急，真实者暂宜解标，多虚者只宜求本也。但诸病之实有微甚，用攻之法分重轻。大实者，攻之未及，可以再加；微实者，攻之太过，每因致害，所当慎也。凡病在阳者，不可攻阴，病在胸者，不可攻脏，若此者，邪必乘虚内陷，所谓引贼入寇也。病在阴者，勿攻其阳。病在里者，勿攻其表，若此者，病必因误而甚，所谓自撤藩蔽也。大都治宜用攻，必其邪之甚者也。其若实邪果甚，自与攻药相宜，不必杂之补剂。盖实不嫌攻，若但略加甘滞，便相牵制；虚不嫌补，若但略加消耗，偏觉相妨。所以寒实者最不喜清，热实者最不喜暖。然实而误补，不过增病，病增者可解；虚而误攻，必先脱元，元脱者，无治矣。是皆攻法之要也。其或虚中有实，实中有虚，此又当酌其权宜，不在急宜攻、急宜补者之例。虽然，凡用攻之法，所以除凶剪暴也，亦犹乱世之兵，必不可无，然惟必不得已乃可用之。若或有疑，宁加详慎。盖攻虽去邪，无弗伤气，受益者四，受损者六。故攻之一法，实自古仁人所深忌者，正恐其成之难，败之易耳。倘任意不思，此其人可知矣。


四、散 略

用散者，散表证也。观仲景太阳证用麻黄汤，阳明证用升麻葛根汤，少阳证用小柴胡汤，此散表之准绳也。后世宗之，而复不能用之，在不得其意耳。盖麻黄之气，峻利而勇，凡太阳经阴邪在表者，寒毒既深，非此不达，故制用此方，非谓太阳经药必须麻黄也。设以麻黄治阳明、少阳之证，亦寒无不散，第恐性力太过，必反伤其气，岂谓某经某药必不可移易，亦不过分其轻重耳。故如阳明之升麻、干葛，未有不走太阳、少阳者。少阳之柴胡，亦未有不入太阳、阳明者。但用散之法，当知性力缓急，及气味寒温之辨，用得其宜，诸经无不妙也。如麻黄、桂枝，峻散者也；防风、荆芥、紫苏，平散者也；细辛、白芷、生姜，温散者也；柴胡、干葛、薄荷，凉散者也；羌活、苍术，能走经去湿而散者也；升麻、川芎，能举陷上行而散者也。第邪浅者，忌峻利之属；气弱者，忌雄悍之属；热多者，忌温燥之属；寒多者，忌清凉之属。凡热渴烦躁者喜干葛，而呕恶者忌之；寒热往来者宜柴胡，而泄泻者忌之；寒邪在上者，宜升麻、川芎，而内热炎升者忌之。此性用之宜忌，所当辨也。至于相配之法，则尤当知要，凡以平兼清，自成凉散；以平兼暖，亦可温经。宜大温者，以热济热；宜大凉者，以寒济寒。此其运用之权，则毫厘进退，自有伸缩之妙，又何必胶柱刻舟，以限无穷之病变哉！此无他，在不知仲景之意耳。

五、寒 略

寒方之制，为清火也，为除热也。夫火有阴阳，热分上下。据古方书，咸谓黄连清心，黄芩清肺，石斛、芍药清脾，龙胆清肝，黄柏清肾。今之用者，多守此法，是亦胶柱法也。大凡寒凉之物，皆能泻火，岂有凉此而不凉彼者，但当分其轻清重浊，性力微甚，用得其宜则善矣。夫轻清者，宜以清上，如黄芩、石斛、连翘、天花之属是也。重浊者，宜于清下，如栀子、黄柏、龙胆、滑石之属也。性力之厚者，能清大热，如石膏、黄连、芦荟、苦参、山豆根之属也。性力之缓者，能清微热，如地骨皮、玄参、贝母、石斛、童便之属也。以攻而用者，去实郁之热，如大黄、芒硝之属也。以利而用者，去癃闭之热，如木通、茵陈、猪苓、泽泻之属也。以补而用者，去阴虚枯燥之热，如生地、二冬、芍药、梨浆、细甘草之属也。方书之分经用药者，意正在此，但不能明言其意耳。然火之甚者，在上亦宜重浊；火之微者，在下亦可轻清。夫宜凉之热，皆实热也。实热在下，自宜清利；实热在上，不可升提。盖火本属阳，宜从阴治，从阴者宜降，升则反从其阳矣。经曰高者抑之，义可知也。外如东垣有升阳散火之法，此以表邪生热者设，不得与伏火内炎者并论。

六、热 略

热方之制，为除寒也。夫寒之为病，有寒邪犯于肌表者，有生冷伤于脾胃者，有阴寒中于脏腑者，此皆外来之寒，去所从来，则其治也，是皆人所易知者。至于本来之寒，生于无形无响之间，初无所感，莫测其因，人之病此者最多，人之知此者最少，果何谓哉？观丹溪曰：气有余便是火。余续之曰：气不足便是寒。夫今人之气有余者，能十中之几？其有或因禀受，或因丧败，以致阳气不足者，多见寒从中生，而阳衰之病，无所不致。第其由来者渐，形见者微，当其未觉也，孰为之意？及其既甚也，始知治难。矧庸医多有不识，每以假热为真火，因复毙于无形无响者，又不知其几许也。故惟高明见道之士，常以阳衰根本为忧，此热方之不可不预也。

凡用热之法，如干姜能温中，亦能散表，呕恶无汗者宜之。肉桂能行血，善达四肢，血滞多痛者宜之。吴茱萸善暖下焦，腹痛泄泻者极妙。肉豆蔻可温脾肾，飧泄滑利者最奇。胡椒温胃和中，其类近于荜茇。丁香止呕行气，其暖过于豆仁。补骨脂性降而散闭，故能纳气定喘，止带浊泄泻。制附子性行如酒，故无处不到，能救急回阳。至若半夏、南星、细辛、乌药、良姜、香附、木香、茴香、仙茅、巴戟之属，皆性温之当辨者。然用热之法，尚有其要：以散兼温者，散寒邪也；以行兼温者，行寒滞也；以补兼温者，补虚寒也。第多汗者忌姜，姜能散也；失血者忌桂，桂动血也；气短气怯者忌故纸，故纸降气也。大凡气香者，皆不利于气虚证。味辛者，多不利于见血证，所当慎也。是用热之概也。

至于附子之辨，凡今之用者，必待势不可为，不得已然后用之，不知回阳之功，当用于阳气将去之际，便当渐用，以望挽回。若用于既去之后，死灰不可复然矣，尚何益于事哉。但附子性悍，独任为难，必得大甘之品如人参、熟地、炙甘草之类，皆足以制其刚而济其勇，以补倍之，无往不利矣。此壶天中大将军也，可置之无用之地乎？但知之真而用之善，斯足称将将之手矣。

七、固 略

固方之制，固其泄也。如久嗽为喘，而气泄于上者，宜固其肺。久遗成淋，而精脱于下者，宜固其肾。小水不禁者，宜固其膀胱；大便不禁者，宜固其肠脏。汗泄不止者，宜固其皮毛；血泄不止者，宜固其营卫。凡因寒而泄者，当固之以热；因热而泄者，当固之以寒。总之，在上者在表者，皆宜固气，气主在肺也；在下者在里者，皆宜固精，精主在肾也。然虚者可固，实者不可固；久者可固，暴者不可固。当固不固，则沧海亦将竭；不当固而固，则闭门延寇也，二者俱当详酌之。

八、因 略

因方之制，因其可因者也。凡病有相同者，皆可按证而用之，是谓因方。如痈毒之起，肿可敷也；蛇虫之患，毒可解也；汤火伤其肌肤，热可散也；跌打伤其筋骨，断可续也，凡此之类，皆因证而可药者也。然因中有不可因者，又在乎证同而因不同耳。盖人之虚实寒热，各有不齐，表里阴阳，治当分类，故有宜于此而不宜于彼者，有同于表而不同于里者。所以病虽相类，而但涉内伤者，便当于血气中酌其可否之因，不可谓因方之类，尽可因之而用也。因之为用，有因标者，有因本者，勿因此因字而误认因方之义。

景岳全书卷之五十终


卷之五十一德集

新方八阵

补 阵

大补元煎一


治男妇气血大坏，精神失守危剧等证。此回天赞化，救本培元第一要方。本方与后右归饮出入互思。

人参补气补阳
 ，以此为主
 ，少则用一
 、二钱
 ，多则用一
 、二两
 　山药炒
 ，二钱
 　熟地补精补阴
 ，以此为主
 ，少则用二
 、三钱
 ，多则用二
 、三两
 　杜仲二钱
 　当归二
 、三钱
 ，若泄泻者
 ，去之
 　山茱萸一钱
 ，如畏酸吞酸者
 ，去之
 枸杞二
 、三钱
 　炙甘草一
 、二钱


水二盅，煎七分，食远温服。如元阳不足多寒者，于本方加附子、肉桂、炮姜之类，随宜用之；如气分偏虚者，加黄芪、白术；如胃口多滞者，不必用；如血滞者，加川芎，去山茱萸；如滑泄者，加五味、故纸之属。

左归饮二


此壮水之剂也。凡命门之阴衰阳胜者，宜此方加减主之。此一阴煎、四阴煎之主方也。

熟地二
 、三钱
 ，或加至一
 、二两
 　山药二钱
 　枸杞二钱
 　炙甘草一钱
 　茯苓一钱半
 　山茱萸一
 、二钱
 ，畏酸者
 ，少用之


水二盅，煎七分，食远服。如肺热而烦者，加麦冬二钱；血滞者，加丹皮二钱；心热而躁者，加玄参二钱；脾热易饥者，加芍药二钱；肾热骨蒸多汗者，加地骨皮二钱；血热妄动者，加生地二、三钱；阴虚不宁者，加女贞子二钱；上实下虚者，加牛膝二钱以导之；血虚而燥滞者，加当归二钱。

右归饮三


此益火之剂也，凡命门之阳衰阴胜者，宜此方加减主之。此方与大补元煎出入互用。如治阴盛格阳，真寒假热等证，宜加泽泻二钱，煎成用凉水浸冷服之尤妙。

熟地用如前
 　山药炒
 ，二钱
 　山茱萸一钱
 　枸杞二钱
 　甘草炙
 ，一
 、二钱
 　杜仲姜制
 ，二钱
 　肉桂一
 、二钱
 　制附子一
 、二
 、三钱


水二盅，煎七分，食远温服。如气虚血脱，或厥或昏，或汗或运，或虚狂，或短气者，必大加人参、白术，随宜用之；如火衰不能生土，为呕哕吞酸者，加炮干姜二、三钱；如阳衰中寒，泄泻腹痛，加人参、肉豆蔻，随宜用之；如小腹多痛者，加吴茱萸五、七分；如淋带不止，加破故纸一钱；如血少血滞，腰膝软痛者，加当归二、三钱。

左归丸四


治真阴肾水不足，不能滋养营卫，渐至衰弱，或虚热往来，自汗盗汗，或神不守舍，血不归原，或虚损伤阴，或遗淋不禁，或气虚昏运，或眼花耳聋，或口燥舌干，或腰酸腿软，凡精髓内亏，津液枯涸等证，俱速宜壮水之主，以培左肾之元阴，而精血自充矣。宜此方主之。

大怀熟八两
 　山药炒
 ，四两
 　枸杞四两
 　山茱萸肉四两
 　川牛膝酒洗
 ，蒸熟
 ，三两
 ，精滑者不用
 　菟丝子制
 ，四两
 　鹿胶敲碎
 ，炒珠
 ，四两
 　龟胶切碎
 ，炒珠
 ，四两
 ，无火者
 ，不必用


上先将熟地蒸烂，杵膏，加炼蜜丸，桐子大。每食前用滚汤或淡盐汤送下百余丸。

如真阴失守，虚火炎上者，宜用纯阴至静之剂，于本方去枸杞、鹿胶，加女贞子三两，麦冬三两；如火烁肺金，干枯多嗽者，加百合三两；如夜热骨蒸，加地骨皮三两；如小水不利不清，加茯苓三两；如大便燥结，去菟丝，加肉苁蓉三两；如气虚者，加人参三、四两；如血虚微滞，加当归四两；如腰膝酸痛，加杜仲三两，盐水炒用；如脏平无火而肾气不充者，加破故纸三两，去心莲肉、胡桃肉各四两，龟胶不必用。上凡五液皆主于肾，故凡属阴分之药，无不皆能走肾，有谓必须导引者，皆见之不明耳。

右归丸五


治元阳不足，或先天禀衰，或劳伤过度，以致命门火衰，不能生土，而为脾胃虚寒，饮食少进，或呕恶膨胀，或翻胃噎膈，或怯寒畏冷，或脐腹多痛，或大便不实，泻痢频作，或小水自遗，虚淋寒疝，或寒侵溪谷而肢节痹痛，或寒在下焦而水邪浮肿。总之，真阳不足者，必神疲气怯，或心跳不宁，或四体不收，或眼见邪祟，或阳衰无子等证，俱速宜益火之原，以培右肾之元阳，而神气自强矣，此方主之。

大怀熟八两
 　山药炒
 ，四两
 　山茱萸微炒
 ，三两
 　枸杞微炒
 ，四两
 鹿角胶炒珠
 ，四两
 　菟丝子制
 ，四两
 　杜仲姜汤炒
 ，四两
 　当归三两
 ，便
 溏勿用
 　肉桂二两
 ，渐可加至四两
 　制附子自二两
 ，渐可加至五
 、六两


上丸法如前，或丸如弹子大。每嚼服二、三丸。以滚白汤送下，其效尤速。

如阳衰气虚，必加人参以为之主，或二、三两，或五、六两，随人虚实，以为增减。盖人参之功，随阳药则入阳分，随阴药则入阴分，欲补命门之阳，非加人参不能捷效。如阳虚精滑，或带浊便溏，加补骨脂酒炒三两；如飧泄肾泄不止，加北五味子三两，肉豆蔻三两，面炒去油用；如饮食减少，或不易化，或呕恶吞酸，皆脾胃虚寒之证，加干姜三、四两，炒黄用；如腹痛不止，加吴茱萸二两，汤泡半日，炒用；如腰膝酸痛，加胡桃肉连皮四两；如阴虚阳痿，加巴戟肉四两，肉苁蓉三两，或加黄狗外肾一、二付，以酒煮烂捣入之。

五福饮六


凡五脏气血亏损者，此能兼治之，足称王道之最。

人参随宜
 ，心
 　熟地随宜
 ，肾
 　当归二
 、三钱
 ，肝
 　白术炒
 ，一钱半
 ，肺
 　炙甘草一钱
 ，脾


水二盅，煎七分，食远温服。或加生姜三、五片。凡治气血俱虚等证，以此为主。或宜温者，加姜、附；宜散者，加升麻、柴、葛，左右逢源，无不可也。


七福饮七


治气血俱虚，而心脾为甚者。

即前方加枣仁二钱，远志三、五分，制用。

一阴煎八


此治水亏火胜之剂，故曰一阴。凡肾水真阴虚损，而脉证多阳，虚火发热，及阴虚动血等证，或疟疾伤寒屡散之后，取汗既多，脉虚气弱，而烦渴不止，潮热不退者，此以汗多伤阴，水亏而然也，皆宜用此加减主之。

生地二钱
 　熟地三
 、五钱
 　芍药二钱
 　麦冬二钱
 　甘草一钱
 　牛膝一钱半
 　丹参二钱


水二盅，煎七分，食远温服。如火盛躁烦者，入真龟胶二、三钱，化服；如气虚者，间用人参一、二钱；如心虚不眠多汗者，加枣仁、当归各一、二钱；如汗多烦躁者，加五味子十粒，或加山药、山茱萸；如见微火者，加女贞子一、二钱；如虚火上浮，或吐血、或衄血不止者，加泽泻一、二钱，茜根二钱，或加川续断一、二钱，以涩之亦妙。

加减一阴煎九


治证如前而火之甚者，宜用此方。

生地 芍药 麦冬各二钱
 　熟地三
 、五钱
 　炙甘草五
 、七分
 　知母　地骨皮各一钱


水二盅，煎服。如躁烦热甚便结者，加石膏二、三钱；如小水热涩者，加栀子一、二钱；如火浮于上者，加泽泻一、二钱，或黄芩一钱；如血燥血少者，加当归一、二钱。

二阴煎十


此治心经有热，水不制火之病，故曰二阴。凡惊狂失志，多言多笑，或疡疹烦热失血等证，宜此主之。

生地二
 、三钱
 　麦冬二
 、三钱
 　枣仁二钱
 　生甘草一钱
 　玄参一钱半
 　黄连或一
 、二钱
 　茯苓一钱半
 　木通一钱半


水二盅，加灯草二十根，或竹叶亦可，煎七分，食远服。如痰胜热甚者，加九制胆星一钱，或天花粉一钱五分。

三阴煎十一


此治肝脾虚损，精血不足，及营虚失血等病，故曰三阴。凡中风血不养筋，及疟疾汗多，邪散而寒热犹不能止，是皆少阳、厥阴阴虚少血之病，微有火者，宜一阴煎；无火者，宜此主之。

当归二
 、三钱
 　熟地三
 、五钱
 　炙甘草一钱
 　芍药酒炒
 ，二钱
 　枣仁二钱
 　人参随宜


水二盅，煎七分，食远服。如呕恶者，加生姜三、五片；汗多烦躁者，加五味子十四粒；汗多气虚者，加黄芪一、二钱；小腹隐痛，加枸杞二、三钱；如有胀闷，加陈皮一钱；如腰膝筋骨无力，加杜仲、牛膝。

四阴煎十二


此保肺清金之剂，故曰四阴。治阴虚劳损，相火炽盛，津枯烦渴，咳嗽吐衄多热等证。

生地二
 、三钱
 　麦冬二钱
 　白芍药二钱
 　百合二钱
 　沙参二钱
 生甘草一钱
 　茯苓一钱半


水二盅，煎七分，食远服。如夜热盗汗，加地骨皮一、二钱；如痰多气盛，加贝母二、三钱，阿胶一、二钱，天花粉亦可；如金水不能相滋，而干燥喘嗽者，加熟地三、五钱；如多汗不眠，神魂不宁，加枣仁二钱；如多汗兼渴，加北五味十四粒；如热甚者，加黄柏一、二钱，盐水炒用，或玄参亦可，但分上下用之；如血燥经迟，枯涩不至者，加牛膝二钱；如血热吐衄，加茜根二钱；如多火便燥，或肺干咳咯者，加天门冬二钱，或加童便亦可；如火载血上者，去甘草，加炒栀子一、二钱。

五阴煎十三


凡真阴亏损，脾虚失血等证，或见溏泄未甚者，所重在脾，故曰五阴。忌用润滑，宜此主之。

熟地五
 、七钱
 ，或一两
 　山药炒
 ，二钱
 　扁豆炒
 ，二
 、三钱
 　炙甘草一
 、二钱
 　茯苓一钱半
 　芍药炒黄
 ，二钱
 　五味子二十粒
 　人参随宜用
 白术炒
 ，一
 、二钱


水二盅，加莲肉去心二十粒，煎服。

大营煎十四


治真阴精血亏损，及妇人经迟血少，腰膝筋骨疼痛，或气血虚寒，心腹疼痛等证。

当归二
 、三钱
 ，或五钱
 　熟地三
 、五
 、七钱
 　枸杞二钱
 　炙甘草一
 、二钱
 　杜仲二钱
 　牛膝一钱半
 　肉桂一
 、二钱


水二盅，煎七分，食远温服。如寒滞在经，气血不能流通，筋骨疼痛之甚者，必加制附子一、二钱方效；如带浊腹痛者，加故纸一钱，炒用；如气虚者，加人参、白术；中气虚寒呕恶者，加炒焦干姜一、二钱。

小营煎十五


治血少阴虚，此性味平和之方也。

当归二钱
 　熟地二
 、三钱
 　芍药酒炒
 ，二钱
 　山药炒
 ，二钱
 　枸杞二钱
 　炙甘草一钱


水二盅，煎七分，食远温服。如营虚于上，而为惊恐怔忡，不眠多汗者，加枣仁、茯神各二钱；如营虚兼寒者，去芍药，加生姜；如气滞有痛者，加香附一、二钱，引而行之。

补阴益气煎十六


此补中益气汤之变方也。治劳倦伤阴，精不化气，或阴虚内乏，以致外感不解，寒热痎疟，阴虚便结不通等证。凡属阴气不足而虚邪外侵者，用此升散，无不神效。

人参一
 、二
 、三钱
 　当归二
 、三钱
 　山药酒炒
 ，二
 、三钱
 　熟地三
 、五钱或一
 、二两
 　陈皮一钱
 　炙甘草一钱
 　升麻三
 、五分
 ，火浮于上者
 ，去此不必用
 　柴胡一
 、二钱
 ，如无外邪者
 ，不必用


水二盅，加生姜三、五、七片，煎八分，食远温服。

举元煎十七


治气虚下陷，血崩血脱，亡阳垂危等证，有不利于归、熟等剂，而但宜补气者，以此主之。

人参　黄芪炙
 ，各三
 、五钱
 　炙甘草一
 、二钱
 　升麻五
 、七分
 ，炒用
 白术炒
 ，一
 、二钱


水一盅半，煎七、八分，温服。如兼阳气虚寒者，桂、附、干姜随宜佐用。如兼滑脱者，加乌梅二个，或文蛤七、八分。

两仪膏十八


治精气大亏，诸药不应，或以克伐太过，耗损真阴，凡虚在阳分而气不化精者，宜参术膏；若虚在阴分而精不化气者，莫妙于此。其有未至大病而素觉阴虚者，用以调元，尤称神妙。

人参半斤或四两
 　大熟地一斤


上二味，用好甜水或长流水十五碗，浸一宿，以桑柴文武火煎取浓汁。若味有未尽，再用水数碗煎柤取汁，并熬稍浓，乃入瓷罐，重汤熬成膏，入真白蜜四两或半斤收之，每以白汤点服。若劳损咳嗽多痰，加贝母四两亦可。


贞元饮十九


治气短似喘，呼吸促急，提不能升，咽不能降，气道噎塞，势剧垂危者。常人但知为气急，其病在上，而不知元海无根，亏损肝肾，此子午不交，气脱证也，尤为妇人血海常亏者最多此证，宜急用此饮以济之缓之，敢云神剂。凡诊此证，脉必微细无神，若微而兼紧，尤为可畏。倘庸众不知，妄云痰逆气滞，用牛黄、苏合及青、陈、枳壳破气等剂，则速其危矣。

熟地黄七
 、八钱
 ，甚者一
 、二两
 　炙甘草一
 、二
 、三钱
 　当归二
 、三钱


水二盅，煎八分，温服。如兼呕恶或恶寒者，加煨姜三、五片；如气虚脉微至极者，急加人参随宜；如肝肾阴虚，手足厥冷，加肉桂一钱。

当归地黄饮二十


治肾虚腰膝疼痛等证。

当归二
 、三钱
 　熟地三
 、五钱
 　山药二钱
 　杜仲二钱
 　牛膝一钱半
 　山茱萸一钱
 　炙甘草八分


水二盅，煎八分，食远服。如下部虚寒，加肉桂一、二钱，甚者仍加附子；如多带浊，去牛膝，加金樱子二钱，或加故纸一钱；如气虚者，加人参一、二钱，枸杞二、三钱。

济川煎二一


凡病涉虚损，而大便闭结不通，则硝、黄攻击等剂必不可用；若势有不得不通者，宜此主之。此用通于补之剂也，最妙最妙。

当归三
 、五钱
 　牛膝二钱
 　肉苁蓉酒洗去咸
 ，二
 、三钱
 　泽泻一钱半
 　升麻五
 、七分或一钱
 　枳壳一钱
 ，虚甚者不必用


水一盅半，煎七、八分，食前服。如气虚者，但加人参无碍；如有火，加黄芩；如肾虚，加熟地。

地黄醴二二


治男妇精血不足，营卫不充等患，宜制此常用之。

大怀熟取味极甘者
 ，烘
 、晒干以去水气
 ，八两
 　沉香一钱
 ，或白檀三
 分亦可
 　枸杞用极肥者
 ，亦烘
 、晒以去润气
 ，四两


上约每药一斤，可用高烧酒十斤浸之，不必煮，但浸十日之外，即可用矣。凡服此者，不得过饮。服完又加酒六七斤，再浸半月，仍可用。

归肾丸二三


治肾水真阴不足，精衰血少，腰酸脚软，形容憔悴，遗泄阳衰等证。此左归、右归二丸之次者也。

熟地八两
 　山药四两
 　山茱萸肉四两
 　茯苓四两
 　当归三两
 　枸杞四两
 　杜仲盐水炒
 ，四两
 　菟丝子制
 ，四两


炼蜜同熟地膏为丸，桐子大。每服百余丸，饥时，或滚水或淡盐汤送下。

赞化血余丹二四


此药大补气血，故能乌须发，壮形体，其于培元赞育之功，有不可尽述者。

血余八两


熟地八两
 ，蒸捣
 　枸杞　当归　鹿角胶炒珠
 　菟丝子制
 　杜仲盐水炒
 　巴戟肉
 ，酒浸
 ，剥
 ，炒干
 　小茴香略炒
 　白茯苓乳拌蒸熟
 　肉苁蓉酒洗
 ，去鳞甲
 　胡桃肉各四两
 　何首乌小黑豆汁拌蒸七次
 ，如无黑豆
 ，或人乳
 、牛乳拌蒸俱妙
 ，四两
 　人参随便用
 ，无亦可


上炼蜜丸服

。每食前用滚白汤送下二、三钱许。精滑者，加白术、山药各三两；便溏者，去苁蓉，加补骨脂酒炒，四两；阳虚者，加附子、肉桂。

养元粉二五


大能实脾养胃气。

糯米一升
 ，水浸一宿
 ，沥干
 ，慢火炒熟
 　山药炒
 　芡实炒
 　莲肉各三两
 　川椒去目及闭口者
 ，炒出汗
 ，取红末二
 、三钱


上为末。每日饥时，以滚水一碗，入白糖三匙化开，入药末一、二两调服之。或加四君、山楂肉各一、二两更妙。

玄武豆二六


羊腰子五十个
 　枸杞二斤
 　补骨脂一斤
 　大茴香六两
 　小茴香六两
 　肉苁蓉十二两
 ，大便滑者去之
 　青盐八两
 ，如无苁蓉
 ，此宜十二两
 　大黑豆一斗
 ，圆净者
 ，淘洗净


上用甜水二斗，以砂锅煮前药七味，至半干，去药渣，入黑豆，匀火煮干为度。如有余汁，俱宜拌渗于内。取出用新布摊晾晒干，瓷瓶收贮。日服之，其效无穷。如无砂锅，即铁锅亦可。若阳虚，加制附子一、二两更妙。

蟠桃果二七


治遗精虚弱，补脾滋肾最佳。

芡实一斤
 ，炒
 　莲肉去心
 ，一斤
 　胶枣肉一斤
 　熟地一斤
 　胡桃肉去皮
 ，二斤


上以猪腰六个，掺大茴香蒸极熟，去筋膜，同前药末捣成饼。每日服二个，空心、食前用滚白汤或好酒一、二盅下。此方凡人参、制附子俱可随意加用。

王母桃二八


培补脾肾，功力最胜。

白术用冬术腿片味甘者佳
 ，苦者勿用
 。以米泔浸一宿
 ，切片
 ，炒
 　大怀熟蒸捣
 ，上二味等分
 　何首乌九蒸
 　巴戟甘草汤浸
 ，剥
 ，炒
 　枸杞子上三味减半


上为末，炼蜜捣丸，龙眼大。每用三、四丸，饥时嚼服，滚汤送下。或加人参，其功尤大。

休疟饮二九


此止疟最妙之剂也。若汗散既多，元气不复，或以衰老，或以弱质，而疟有不能止者，俱宜用此，此化暴善后之第一方也。其有他证，加减俱宜如法。

人参　白术炒
 　当归各三
 、四钱
 　何首乌制
 ，五钱
 　炙甘草八分


水一盅半，煎七分，食远服。渣再煎。或用阴阳水各一盅，煎一盅，柤亦如之。俱露一宿，次早温服一盅，饭后食远再服一盅。如阳虚多寒，宜温中散寒者，加干姜、肉桂之类，甚者，或加制附子；如阴虚多热，烦渴喜冷，宜滋阴清火者，加麦冬、生地、芍药，甚者加知母，或加黄芩；如肾阴不足，水不制火，虚烦虚馁，腰酸脚软，或脾虚痞闷者，加熟地、枸杞、山药、杜仲之类，以滋脾肾之真阴；如邪有未净而留连难愈者，于此方加柴胡、麻黄、细辛、紫苏之属，自无不可；如气血多滞者，或用酒、水各一盅，煎服，或服药后饮酒数杯亦可。


和　阵

金水六君煎一


治肺肾虚寒，水泛为痰，或年迈阴虚，血气不足，外受风寒，咳嗽呕恶，多痰喘急等证，神效。

当归二钱
 　熟地三
 、五钱
 　陈皮一钱半
 　半夏二钱
 　茯苓二钱
 　炙甘草一钱


水二盅，生姜三、五、七片，煎七、八分，食远温服。如大便不实而多湿者，去当归，加山药；如痰盛气滞，胸胁不快者，加白芥子七、八分；如阴寒盛而嗽不愈者，加细辛五、七分；如兼表邪寒热者，加柴胡一、二钱。

六安煎二


治风寒咳嗽，及非风初感，痰滞气逆等证。

陈皮一钱半


半夏二
 、三钱
 　茯苓二钱
 　甘草一钱
 　杏仁一钱
 ，去皮尖
 ，切
 　白芥子五
 、七分
 ，老年气弱者不用


水一盅半，加生姜三、五、七片，煎七分，食远服。凡外感风邪，咳嗽而寒气盛者，多不易散，宜加北细辛七、八分或一钱；若冬月严寒邪甚者，加麻黄、桂枝亦可；若风胜而邪不甚者，加防风一钱，或苏叶亦可；若头痛鼻塞者，加川芎、白芷、蔓荆子皆可；若兼寒热者，加柴胡、苏叶；若风邪咳嗽不止，而兼肺胃之火者，加黄芩一、二钱，甚者再加知母、石膏，所用生姜，只宜一片；凡寒邪咳嗽痰不利者，加当归二、三钱，老年者尤宜；若气血不足者，当以金水六君煎与此参用；凡非风初感，痰胜而气不顺者，加藿香一钱五分；兼胀满者，加厚朴一钱，暂开痰气，然后察其寒热虚实而调补之。若气虚猝倒，及气平无痰者，皆不可用此。

和胃二陈煎三


治胃寒生痰，恶心呕吐，胸膈满闷嗳气。

干姜炒
 ，一
 、二钱
 　砂仁四
 、五分
 　陈皮　半夏　茯苓各一钱半
 甘草炙
 ，七分


水一盅半，煎七分，不拘时温服。

苓术二陈煎四


治痰饮水气停蓄心下，呕吐吞酸等证。

猪苓一钱半
 　白术一
 、二钱
 　泽泻一钱半
 　陈皮一钱
 　半夏二
 、三钱
 　茯苓一钱半
 　炙甘草八分
 　干姜炒黄
 ，一
 、二钱


水一盅半，煎服。如肝肾兼寒者，加肉桂一、二钱。

和胃饮五


治寒湿伤脾，霍乱吐泻，及痰饮水气，胃脘不清，呕恶胀满腹痛等证。此即平胃散之变方也。凡呕吐等证，多有胃气虚者，一闻苍术之气，亦能动呕，故以干姜代之。

陈皮　厚朴各一钱半
 　干姜炮
 ，一
 、二钱
 　炙甘草一钱


水一盅半，煎七分，温服。此方凡藿香、木香、丁香、茯苓、半夏、扁豆、砂仁、泽泻之类，皆可随宜增用之。若胸腹有滞而兼时气寒热者，加柴胡。

排气饮六


治气逆食滞胀痛等证。

陈皮一钱五分
 　木香七分或一钱
 　藿香一钱五分
 　香附二钱
 　枳壳一钱五分
 　泽泻二钱
 　乌药二钱
 　厚朴一钱


水一盅半，煎七分，热服。如食滞者，加山楂、麦芽各二钱；如寒滞者，加焦干姜、吴茱萸、肉桂之属；如气逆之甚者，加白芥子、沉香、青皮、槟榔之属；如呕而兼痛者，加半夏、丁香之属；如痛在小腹者，加小茴香；如兼疝者，加荔枝核，煨熟捣碎，用二、三钱。

大和中饮七


治饮食留滞积聚等证。

陈皮一
 、二钱
 　枳实一钱
 　砂仁五分
 　山楂二钱
 　麦芽二钱
 　厚朴一钱半
 　泽泻一钱半


水一盅半，煎七、八分，食远温服。胀甚者，加白芥子；胃寒无火或恶心者，加炮干姜一、二钱；疼痛者，加木香、乌药、香附之类；多痰者，加半夏。

小和中饮八


治胸膈胀闷，或妇人胎气滞满等证。

陈皮一钱五分
 　山楂二钱
 　茯苓一钱半
 　厚朴一钱五分
 　甘草五分
 　扁豆炒
 ，二钱


水一盅半，加生姜三、五片，煎服。如呕者，加半夏一、二钱；如胀满气不顺者，加砂仁七、八分；如火郁于上者，加焦栀子一、二钱；如妇人气逆血滞者，加紫苏梗、香附之属；如寒滞不行者，加干姜、肉桂之属。

大分清饮九



方在寒阵五
 。

小分清饮十


治小水不利，湿滞肿胀，不能受补等证，此方主之。

茯苓二
 、三钱
 　泽泻二
 、三钱
 　薏仁二钱
 　猪苓二
 、三钱
 　枳壳一钱
 　厚朴一钱


水一盅半，煎七、八分，食前服。如阴虚水不能达者，加生地、牛膝各二钱；如黄疸者，加茵陈二钱；如无内热而寒滞不行者，加肉桂一钱。

解肝煎十一


治暴怒伤肝，气逆胀满阴滞等证。如兼肝火者，宜用化肝煎。

陈皮　半夏　厚朴　茯苓各一钱半
 　苏叶　芍药各一钱
 　砂仁七分


水一盅半，加生姜三、五片，煎服。如胁肋胀痛，加白芥子一钱；如胸膈气滞，加枳壳、香附、藿香之属。

二术煎十二


治肝强脾弱，气泄湿泄等证。

白术炒
 ，二钱或三钱
 　苍术米泔浸
 ，炒
 ，一
 、二钱
 　芍药炒黄
 ，二钱
 　陈皮炒
 ，一钱五分
 　炙甘草一钱
 　茯苓一
 、二钱
 　厚朴姜汤炒
 ，一钱
 木香六
 、七分
 　干姜炒黄
 ，一
 、二钱
 　泽泻炒
 ，一钱半


水一盅半，煎七分，食远服。

廓清饮十三


治三焦壅滞，胸膈胀满，气道不清，小水不利，年力未衰，通身肿胀，或肚腹单胀，气实非水等证。

枳壳二钱
 　厚朴一钱半
 　大腹皮一
 、二钱
 　白芥子五
 、七分或一
 、二钱
 　萝卜子生捣
 ，一钱
 ，如中不甚胀
 ，能食者
 ，不必用此
 　茯苓连皮用
 ，二
 、三钱
 　泽泻二
 、三钱
 　陈皮一钱


水一盅半，煎七分，食远温服。如内热多火，小水热数者，加栀子、木通各一、二钱；如身黄，小水不利者，加茵陈二钱；如小腹胀满，大便坚实不通者，加生大黄三、五钱；如肝滞胁痛者，加青皮；如气滞胸腹疼痛者，加乌药、香附；如食滞者，加山楂、麦芽。


扫虫煎十四


治诸虫上攻，胸腹作痛。

青皮一钱
 　小茴香炒
 ，一钱
 　槟榔　乌药各一钱半
 　细榧肉三钱
 ，敲碎
 　吴茱萸一钱
 　乌梅二个
 　甘草八分
 　朱砂　雄黄各五分
 ，俱为极细末


上将前八味，用水一盅半，煎八分，去柤，随入后二味，再煎三、四沸，搅匀，徐徐服之。如恶心作吐，加炒干姜一、二钱，或先啖牛肉脯少许，俟一茶顷，顿服之更妙。

十香丸十五


治气滞寒滞诸痛。

木香　沉香　泽泻　乌药　陈皮　丁香　小茴香　香附酒炒
 　荔核煨焦
 ，各等分
 　皂角微火烧烟尽


为末，酒糊丸。弹子大者，磨化服；丸桐子大者，汤引下。[image: ]
 疝之属，温酒下。

芍药枳术丸十六


治食积痞满，及小儿腹大胀满，时常疼痛，脾胃不和等证。此方较之枳术丸，其效如神。

白术二两
 ，面炒
 　赤芍药二两
 ，酒炒
 　枳实一两
 ，面炒
 　陈皮一两


荷叶汤煮黄老米粥为丸，桐子大。米饮或滚白汤任下百余丸。如脏寒，加干姜炒黄者五钱或一、二两；如脾胃气虚，加人参一、二两。

苍术丸十七


治寒湿在脾，泄泻久不能愈者。

云苓四两
 　白芍药炒黄
 ，四两
 　炙甘草一两
 　川椒去闭口者
 ，炒去汗
 　小茴香炒
 ，各一两
 　厚朴三两
 ，姜汁炒
 　真茅山苍术八两
 ，米泔浸一宿
 ，切
 ，炒
 。如无
 ，即以好白术代之
 　破故纸酒浸二日
 ，晒干
 ，炒香
 ，四两


上为末，糯米糊为丸，桐子大。每食远清汤送下七、八十丸。

贝母丸十八


消痰热，润肺止咳，或肺痈肺痿，乃治标之妙剂。

贝母一两为末，用砂糖或蜜和丸，龙眼大。或噙化，或嚼服之。若欲劫止久嗽，每贝母一两，宜加百药煎、蓬砂、天竺黄各一钱佐之尤妙。如无百药煎，即醋炒文蛤一钱亦可，或粟壳亦可酌用。若治肺痈，宜加白矾一钱，同贝母丸服如前，最妙。

括痰丸十九


治一切停痰积饮，吞酸呕酸，胸胁胀闷疼痛等证。

半夏制
 ，二两
 　白芥子二两
 　干姜炒黄
 ，一两
 　猪苓二两
 　炙甘草五钱
 　陈皮四两
 ，切碎
 ，用盐二钱入水中拌浸一宿
 ，晒干


上为末，汤浸蒸饼为丸，绿豆大。每服一钱许，滚白汤送下。如胸胁疼痛者，加台乌药二两。

神香散二十


治胸胁胃脘逆气难解，疼痛呕哕胀满，痰饮膈噎，诸药不效者，惟此最妙。

丁香　白豆蔻或砂仁亦可


二味等分为末。清汤调下五、七分，甚者一钱，日数服不拘。若寒气作痛者，姜汤送下。

攻　阵

吐法一


此方可代瓜蒂、三圣散之属。凡邪实上焦，或痰或食，或气逆不通等证，皆可以此法吐之。

用萝卜子捣碎，以温汤和搅，取淡汤徐徐饮之，少顷即当吐出。即有吐不尽者，亦必从下行矣。又法，以萝卜子为末，温水调服一匙，良久吐涎沫愈。

一法，用盐少许，于热锅中炒红色，乃入以水，煮至将滚未滚之际，搅匀，试其滋味稍淡，乃可饮之。每用半碗，渐次增饮，自然发吐，以去病为度而止。一法，凡诸药皆可取吐，但随证作汤剂，探而吐之，无不可也。

赤金豆二


亦名八仙丹。治诸积不行。凡血凝气滞，疼痛肿胀，虫积结聚癥坚，宜此主之。此丸去病捷速，较之硝、黄、棱、莪之类过伤脏气者，大为胜之。

巴霜去皮膜
 ，略去油
 ，一钱半
 　生附子切
 ，略炒燥
 ，二钱
 　皂角炒微
 焦
 ，二钱
 　轻粉一钱
 　丁香　木香　天竺黄各三钱
 　朱砂二钱为衣


上为末，醋浸蒸饼为丸，萝卜子大，朱砂为衣。欲渐去者，每服五、七丸。欲骤行者，每服一、二十丸。用滚水，或煎药，或姜、醋、茶、蜜、茴香、史君煎汤为引送下。若利多不止，可饮冷水一、二口即止。盖此药得热则行，得冷则止也。如治气湿实滞鼓胀，先用红枣煮熟，取肉一钱许，随用七、八丸，甚者一、二十丸，同枣肉研烂，以热烧酒加白糖少许送下。如治虫痛，亦用枣肉加服，止用清汤送下。

太平丸三


治胸腹疼痛胀满，及食积气积血积，气疝血疝，邪实秘滞痛剧等证。此方借些微巴豆以行群药之力，去滞最妙。如欲其峻，须用巴豆二钱。

陈皮　厚朴　木香　乌药　白芥子　草豆蔻　三棱　蓬术煨　干姜　牙皂炒断烟
 　泽泻各三钱


以上十一味俱为细末。

巴豆用滚汤泡去皮心膜
 ，称足一钱
 ，用水一碗
 ，微火煮至半碗
 ，将巴豆捞起
 ，用乳钵研极细
 ，仍将前汤掺入研匀
 ，然后量药多寡
 ，入蒸饼浸烂捣丸
 ，前药如绿豆大
 。每用三分
 ，或五分
 ，甚者一钱


上随证用汤引送下。凡伤食停滞，即以本物汤下；妇人血气痛，红花汤或当归汤下；气痛，陈皮汤；疝气，茴香汤；寒气，生姜汤；欲泻者，用热姜汤送下一钱。未利，再服。利多不止，用冷水一、二口即止。

敦阜丸四


治坚顽食积停滞肠胃，痛剧不行等证。

木香　山楂　麦芽　皂角　丁香　乌药　青皮　陈皮　泽泻各五钱
 　巴霜一钱


上共为末，用生蒜头一两研烂，加熟水取汁，浸蒸饼捣丸，绿豆大。每服二、三十丸，随便用汤引送下。如未愈，徐徐渐加用之。

猎虫丸五


治诸虫积胀痛黄瘦等病。

芜荑

雷丸　桃仁　干漆炒烟尽
 　雄黄微炒
 　锡灰　皂角烧
 烟尽
 　槟榔　使君子各等分
 　轻粉减半
 　细榧肉加倍


汤浸蒸饼为丸，绿豆大。每服五、七分，滚白汤下，陆续服之。如虫积坚固者，加巴豆霜与轻粉同。

百顺丸六


治一切阳邪积滞。凡气积血积，虫积食积，伤寒实热秘结等证，但各为汤引，随宜送下，无往不利。

川大黄锦纹者
 ，一斤
 　牙皂角炒微黄
 ，一两六钱


上为末，用汤浸蒸饼捣丸，绿豆大。每用五分，或一钱，或二、三钱，酌宜用引送下。或用蜜为丸亦可。


散　阵

一柴胡饮一


一为水数，从寒散也。凡感四时不正之气，或为发热，或为寒热，或因劳因怒，或妇人热入血室，或产后经后因冒风寒，以致寒热如疟等证，但外有邪而内兼火者，须从凉散，宜此主之。

柴胡二
 、三钱
 　黄芩一钱半
 　芍药二钱
 　生地一钱半
 　陈皮一钱半
 　甘草八分


水一盅半，煎七、八分，温服。如内热甚者，加连翘一、二钱随宜；如外邪甚者，加防风一钱佐之；如邪结在胸而痞满者，去生地，加枳实一、二钱；如热在阳明而兼渴者，加天花粉或葛根一、二钱；热甚者，加知母、石膏亦可。

二柴胡饮二


二为火数，从温散也。凡遇四时外感，或其人元气充实，脏气素平无火，或时逢寒胜之令，本无内热等证者，皆不宜妄用凉药，以致寒滞不散，则为害非浅，宜此主之。

陈皮一钱半
 　半夏二钱
 　细辛一
 、二钱
 　厚朴一钱半
 　生姜三
 、五
 、七片
 　柴胡一钱半
 ，或二
 、三钱
 　甘草八分


水一盅半，煎七、八分，温服。如邪盛者，可加羌活、白芷、防风、紫苏之属，择而用之；如头痛不止者，加川芎一、二钱；如多湿者，加苍术；如阴寒气胜，必加麻黄一、二钱，或兼桂枝，不必疑也。

三柴胡饮三


三为木数，从肝经血分也。凡人素禀阴分不足，或肝经血少，而偶感风寒者；或感邪不深，可兼补而散者；或病后产后感冒，有不得不从解散，而血气虚弱不能外达者，宜此主之。

柴胡二
 、三钱
 　芍药一钱半
 　炙甘草一钱
 　陈皮一钱
 　生姜三
 、五片
 　当归二钱
 。溏泄者
 ，易以熟地


水一盅半，煎七、八分，温服。如微寒咳呕者，加半夏一、二钱。

四柴胡饮四


四为金数，从气分也。凡人元气不足，或忍饥劳倦，而外感风寒，或六脉紧数微细，正不胜邪等证，必须培助元气，兼之解散，庶可保全，宜此主之。若但知散邪，不顾根本，未有不元气先败者，察之，慎之！

柴胡一
 、二
 、三钱
 　炙甘草一钱
 　生姜三
 、五
 、七片
 　当归二
 、三钱
 ，泻者少用
 　人参二
 、三钱或五
 、七钱
 ，酌而用之


水二盅，煎七、八分，温服。如胸膈滞闷者，加陈皮一钱。

五柴胡饮五


五为土数，从脾胃也。脾土为五脏之本，凡中气不足而外邪有不散者，非此不可。此与四柴胡饮相表里，但四柴胡饮止调气分，此则兼培血气以逐寒邪，尤切于时用者也，神效不可尽述。凡伤寒疟疾痘疮，皆所宜用。

柴胡一
 、二
 、三钱
 　当归二
 、三钱
 　熟地三
 、五钱
 　白术二
 、三钱
 　芍药钱半
 ，炒用
 　炙甘草一钱
 　陈皮酌用
 ，或不必用


水一盅半，煎七分，食远热服。寒胜无火者，减芍药，加生姜三、五、七片，或炮干姜一、二钱，或再加桂枝一、二钱则更妙；脾滞者，减白术；气虚者，加人参随宜；腰痛者，加杜仲；头痛者，加川芎；劳倦伤脾阳虚者，加升麻一钱。

正柴胡饮六


凡外感风寒，发热恶寒，头疼身痛，痎疟初起等证，凡血气平和，宜从平散者，此方主之。

柴胡一
 、二
 、三钱
 　防风一钱
 　陈皮一钱半
 　芍药二钱
 　甘草一钱
 　生姜三
 、五片


一盅半，煎七、八分，热服。如头痛者，加川芎一钱；如热而兼渴者，加葛根一、二钱；如呕恶者，加半夏一钱五分；如湿胜者，加苍术一钱；如胸腹有微滞者，加厚朴一钱；如寒气胜而邪不易解者，加麻黄一、二、三钱，去浮沫服之，或苏叶亦可。

麻桂饮七


治伤寒瘟疫阴暑疟疾，凡阴寒气胜而邪有不能散者，非此不可。无论诸经四季，凡有是证，即宜是药，勿谓夏月不可用也。不必厚盖，但取津津微汗透彻为度。此实麻黄、桂枝二汤之变方，而其神效则大有超出二方者，不可不为细察。

官桂一
 、二钱
 　当归三
 、四钱
 　炙甘草一钱
 　陈皮随宜用
 ，或不用亦可
 　麻黄二
 、三钱


水一盅半，加生姜五、七片或十片，煎八分，去浮沫，不拘时服。若阴气不足者，加熟地黄三、五钱；若三阳并病者，加柴胡二、三钱；若元气大虚，阴邪难解者，当以大温中饮更迭为用。

大温中饮八


凡患阳虚伤寒，及一切四时劳倦寒疫阴暑之气，身虽炽热，时犹畏寒，即在夏月，亦欲衣披覆盖，或喜热汤，或兼呕恶泄泻，但六脉无力，肩背怯寒，邪气不能外达等证。此元阳大虚，正不胜邪之候。若非峻补托散，则寒邪日深，必致不救，温中自可散寒，即此方也。服后畏寒悉除，觉有躁热，乃阳回作汗佳兆，不可疑之畏之。此外，凡以素禀薄弱之辈，或感阴邪时疫，发热困倦，虽未见如前阴证，而热邪未甚者，但于初感时，即速用此饮，连进二、三服，无不随药随愈，真神剂也。此方宜与理阴煎、麻桂饮相参用。

熟地三
 、五
 、七钱
 　冬白术三
 、五钱
 　当归三
 、五钱
 ，如泄泻者
 ，不宜用
 ，或以山药代之
 　人参二
 、三钱
 ，甚者一两
 ，或不用亦可
 　炙甘草一钱
 　柴胡二
 、三
 、四钱
 　麻黄一
 、二
 、三钱
 　肉桂一
 、二钱
 　干姜炒熟
 ，一
 、二
 钱
 ，或用煨生姜三
 、五
 、七片亦可


水二盅，煎七分，去浮沫，温服，或略盖取微汗。如气虚，加黄芪二、三钱；如寒甚阳虚者，加制附子一、二钱；头痛，加川芎或白芷、细辛；阳虚气陷，加升麻；如肚腹泄泻，宜少减柴胡，加防风、细辛亦可。尝见伤寒之治，惟仲景能知温散，如麻黄、桂枝等汤是也；亦知补气而散，如小柴胡之属是也。至若阳根于阴，汗化于液，从补血而散，而云腾致雨之妙，则仲景犹所未及，故予制此方，乃邪从营解第一义也，其功难悉，所当深察。


柴陈煎九


治伤风兼寒，咳嗽发热，痞满多痰等证。

柴胡二
 、三钱
 　陈皮一钱半
 　半夏二钱
 　茯苓二钱
 　甘草一钱
 　生姜三
 、五
 、七片


水一盅半，煎七分，食远温服。如寒胜者，加细辛七、八分；如风胜气滞者，加苏叶一钱五分；如冬月寒甚者，加麻黄一钱五分；气逆多嗽者，加杏仁一钱；痞满气滞者，加白芥子五、七分。

柴芩煎十


治伤寒表邪未解，外内俱热，泻痢烦渴喜冷，气壮脉滑数者，宜此主之。及疟痢并行，内热去血，兼表邪发黄等证。

柴胡二
 、三钱
 　黄芩　栀子　泽泻　木通各二钱
 　枳壳一钱
 五分


水二盅，煎八分，温服。如疟痢并行，鲜血纯血者，加芍药二钱，甘草一钱；如湿胜气陷者，加防风一钱。

柴苓饮十一


治风湿发黄，发热身痛，脉紧，表里俱病，小水不利，中寒泄泻等证。

柴胡二
 、三钱
 　猪苓　茯苓　泽泻各二钱
 　白术二
 、三钱
 　肉桂一
 、二
 、三钱


水一盅半，煎服。如寒邪胜者，加生姜三、五片；如汗出热不退者，加芍药一、二钱

柴胡白虎煎十二


治阳明温热，表邪不解等证。

柴胡二钱
 　石膏三钱
 　黄芩二钱
 　麦冬二钱
 　细甘草七分


水一盅半，加竹叶二十片，煎服。

归葛饮十三


治阳明温暑时证，大热大渴，津液枯涸，阴虚不能作汗等证。

当归三
 、五钱
 　干葛二
 、三钱


水二盅，煎一盅，以冷水浸凉，徐徐服之，得汗即解。

柴葛煎十四



方在因阵十八


治瘟毒表里俱热。

秘传走马通圣散十五


治伤寒阴邪初感等证。此方宜用于仓卒之时，其有质强而寒甚者俱可用。

麻黄　炙甘草各一两
 　雄黄二钱


上为细末。每服一钱，热酒下，即汗。或加川芎二钱。

秘传白犀丹十六


发散外感瘟疫痈毒等证。

白犀角　麻黄去节
 　山慈菇　玄明粉　血竭　甘草各一钱
 　雄黄八分


上共为末，用老姜汁拌丸，如枣核大，外以红枣去核，将药填入枣内，用薄纸裹十五层，入砂锅内炒令烟尽为度，取出去枣肉，每药一钱，入冰片一分，麝香半分，研极细，瓷罐收贮。用时以角簪蘸麻油粘药点眼大角。轻者只点眼角，重者仍用些须吹鼻，男先左，女先右，吹点皆同。如病甚者，先吹鼻，后点眼。点后蜷足坐起，用被齐项暖盖半炷香时，自当汗出邪解。如汗不得出，或汗不下达至腰者不治。

又一制法　将前药用姜汁拌作二丸，以乌金纸两层包定，外捣红枣肉如泥，包药外约半指厚，晒干，入砂锅内，再覆以砂盆，用盐泥固缝，但留一小孔以候烟色，乃上下加炭火，先文后武，待五色烟尽，取出去枣肉，每煅过药一钱，止加冰片二分，不用麝香。忌生冷、面食、鱼腥、七情。

上药，凡伤寒瘟疫，及小儿痘毒壅闭，痈毒，吼喘，及阴毒冷气攻心，或妇人吹乳，或眼目肿痛，鼻壅闭塞，并皆治之。

归柴饮十七


治营虚不能作汗，及真阴不足，外感寒邪难解者，此神方也。如大便多溏者，以冬术代当归亦佳。

当归一两
 　柴胡五钱
 　炙甘草八分


水一盅半，煎服。或加生姜三、五片。或加陈皮一钱。或加人参。

寒　阵

保阴煎一


治男妇带浊遗淋，色赤带血，脉滑多热，便血不止，及血崩血淋，或经期太早，凡一切阴虚内热动血等证。

生地　熟地　芍药各二钱
 　山药　川续断　黄芩　黄柏各一钱半
 　生甘草一钱


水二盅，煎七分，食远温服。如小水多热，或兼怒火动血者，加焦栀子一、二钱；如夜热身热，加地骨皮一钱五分；如肺热多汗者，加麦冬、枣仁；如血热甚者，加黄连一钱五分；如血虚血滞，筋骨肿痛者，加当归二、三钱；如气滞而痛，去熟地，加陈皮、青皮、丹皮、香附之属；如血脱血滑，及便血久不止者，加地榆一、二钱，或乌梅一、二个，或百药煎一、二钱，文蛤亦可；如少年，或血气正盛者，不必用熟地、山药；如肢节筋骨疼痛或肿者，加秦艽、丹皮各一、二钱。

加减一阴煎二



方在补阵九
 。治水亏火胜之甚者。

抽薪饮三


治诸凡火炽盛而不宜补者。

黄芩　石斛　木通　栀子炒
 　黄柏各一
 、二钱
 　枳壳钱半
 　泽泻钱半
 　细甘草三分


水一盅半，煎七分，食远温服。内热甚者，冷服更佳。如热在经络肌肤者，加连翘、天花粉以解之；热在血分大小肠者，加槐蕊、黄连以清之；热在阳明头面，或躁烦便实者，加生石膏以降之；热在下焦，小水痛涩者，加草龙胆、车前以利之；热在阴分，津液不足者，加门冬、生地、芍药之类以滋之；热在肠胃实结者，加大黄、芒硝以通之。

徙薪饮四


治三焦凡火，一切内热，渐觉而未甚者，先宜清以此剂。其甚者，宜抽薪饮。

陈皮八分
 　黄芩二钱
 　麦冬　芍药　黄柏　茯苓　牡丹皮各
 一钱半


水一盅半，煎七分，食远温服。如多郁气逆伤肝，胁肋疼痛，或致动血者，加青皮、栀子。


大分清饮五


治积热闭结，小水不利，或致腰腿下部极痛，或湿热下利，黄疸，溺血，邪热蓄血，腹痛淋闭等证。

茯苓　泽泻　木通各二钱
 　猪苓　栀子或倍之
 　枳壳　车前子各一钱


水一盅半，煎八分，食远温服。如内热甚者，加黄芩、黄柏、草龙胆之属；如大便坚硬胀满者，加大黄二、三钱；如黄疸小水不利，热甚者，加茵陈二钱；如邪热蓄血腹痛者，加红花、青皮各一钱五分。

清流饮六


治阴虚挟热泻痢，或发热，或喜冷，或下纯红鲜血，或小水痛赤等证。

生地　芍药　茯苓　泽泻各二钱
 　当归一
 、二钱
 　甘草一钱
 　黄芩　黄连各半钱
 　枳壳一钱


水一盅半，煎服。如热甚者，加黄柏；小水热痛者，加栀子。

化阴煎七


治水亏阴涸，阳火有余，小便癃闭，淋浊疼痛等证。

生地黄　熟地黄　牛膝　猪苓　泽泻　生黄柏　生知母各二钱
 　绿豆三钱
 　龙胆草钱半
 　车前子一钱


水二盅，加食盐少许，用文武火煎八分，食前温服，或冷服。若水亏居多，而阴气大有不足者，可递加熟地黄，即用至一、二两亦可。

茵陈饮八


治挟热泄泻热痢，口渴喜冷，小水不利，黄疸湿热闭涩等证。

茵陈　焦栀子　泽泻　青皮各三钱
 　甘草一钱
 　甘菊花二钱


用水三、四盅，煎两盅，不时陆续饮之。治热泻者，一服可愈。

清膈煎九


治痰因火动，气壅喘满，内热烦渴等证。

陈皮钱半
 　贝母二
 、三钱
 ，微敲破
 　胆星一
 、二钱
 　海石二钱
 　白芥子五
 、七分
 　木通二钱


水一盅半，煎七分，温服。如火盛痰不降者，加童便一小盅；如渴甚者，加天花粉一钱；如热及下焦，小水不利者，加栀子一钱半；如热在上焦，头面红赤，烦渴喜冷者，加生石膏二、三钱；如痰火上壅而小水不利者，加泽泻一、二钱；如痰火闭结，大便不通而兼胀满者，加大黄数钱，或朴硝一、二钱，酌宜用之。

化肝煎十


治怒气伤肝，因而气逆动火，致为烦热胁痛，胀满动血等证。

青皮　陈皮各二钱
 　芍药二钱
 　丹皮　栀子炒
 　泽泻各钱半
 ，如血见下部者
 ，以甘草代之
 　土贝母二
 、三钱


水一盅半，煎七、八分，食远温服。如大便下血者，加地榆；小便下血者，加木通，各一钱五分；如兼寒热，加柴胡一钱；如火盛，加黄芩一、二钱；如胁腹胀痛，加白芥子一钱；胀滞多者，勿用芍药。

安胃饮十一


治胃火上冲，呃逆不止。

陈皮　山楂　麦芽　木通　泽泻　黄芩　石斛

水一盅半，煎七分，食远服。如胃火热甚，脉滑实者，加石膏。

玉女煎十二


治水亏火盛，六脉浮洪滑大，少阴不足，阳明有余，烦热干渴，头痛牙疼，失血等证，如神如神。若大便溏泄者，乃非所宜。

生石膏三
 、五钱
 　熟地三
 、五钱或一两
 　麦冬二钱
 　知母　牛膝各钱半


水一盅半，煎七分，温服或冷服。如火之盛极者，加栀子、地骨皮之属亦可；如多汗多渴者，加北五味十四粒；如小水不利，或火不能降者，加泽泻一钱五分，或茯苓亦可；如金水俱亏，因精损气者，加人参二、三钱尤妙。

太清饮十三


治胃火烦热，狂斑呕吐等证。可与白虎汤出入酌用。

知母　石斛　木通各一钱半
 　石膏生用
 ，五
 、七钱


水一盅半，煎七分，温服或冷服。或加麦门冬。

绿豆饮十四


凡热毒劳热，诸火热极不能退者，用此最妙。

用绿豆不拘多寡，宽汤煮糜烂，入盐少许，或蜜亦可。待冰冷，或厚或稀或汤，任意饮食之，日或三、四次不拘。此物性非苦寒，不伤脾气，且善于解毒除烦，退热止渴，大利小水，乃浅易中之最佳最捷者也。若火盛口甘，不宜厚味，但略煮半熟，清汤冷饮之，尤善除烦清火。

玉泉散十五


亦名一六甘露散。治阳明内热，烦渴头痛，二便闭结，温疫斑黄，及热痰喘嗽等证。此益元散之变方也，其功倍之。

石膏六两
 ，生用
 　粉甘草一两


上为极细末。每服一、二、三钱，新汲水或热汤，或人参汤调下。此方加朱砂三钱亦妙。

雪梨浆十六


解烦热，退阴火，此生津止渴之妙剂也。

用清香甘美大梨，削去皮，别用大碗盛清冷甘泉，将梨薄切浸于水中，少顷，水必甘美，但频饮其水，勿食其柤，退阴火极速也。

滋阴八味丸十七


治阴虚火盛，下焦湿热等证。此方变丸为汤，即名滋阴八味煎。

山药四两
 　丹皮三两
 　白茯苓三两
 　山茱萸肉
 ，四两
 　泽泻三两
 　黄柏盐水炒
 ，三两
 　熟地黄八两
 ，蒸捣
 　知母盐水炒
 ，三两


上加炼蜜捣丸，梧桐子大。或空心，或午前，用滚白汤，或淡盐汤送下百余丸。

约阴丸十八


治妇人血海有热，经脉先期或过多者，或兼肾火而带浊不止，及男妇大肠血热便红等证。

当归　白术炒
 　芍药酒炒
 　生地　茯苓　地榆　黄芩　白石脂醋煅淬
 　北五味　丹参　川续断各等分


上为末，炼蜜丸服。火甚者，倍用黄芩；兼肝肾之火甚者，仍加知母、黄柏各等分；大肠血热便红者，加黄连、防风各等分。

服蛮煎十九


此方性味极轻极清，善入心肝二脏，行滞气，开郁结，通神明，养正除邪，大有奇妙。

生地　麦门冬　芍药　石菖蒲　石斛　川丹皮极香者
 　茯神各二钱
 　陈皮一钱
 　木通　知母各一钱半


水一盅半，煎七分，食远服。如痰胜多郁者，加贝母二钱；痰盛兼火者，加胆星一钱五分；阳明火盛，内热狂叫者，加石膏二、三钱；便结胀满多热者，玄明粉二、三钱调服，或暂加大黄亦可；气虚神困者，加人参随宜。

约营煎二十


治血热便血，无论脾胃、小肠、大肠、膀胱等证，皆宜用此。

生地　芍药　甘草　续断　地榆　黄芩　槐花　荆芥穗炒
 焦
 　乌梅二个


水一盅半，煎七分，食前服。如下焦火盛者，可加栀子、黄连、龙胆草之属；如气虚者，可加人参、白术；如气陷者，加升麻、防风。


热　阵

四味回阳饮一


治元阳虚脱，危在顷刻者。

人参一
 、二两
 　制附子二
 、三钱
 　炙甘草一
 、二钱
 　炮干姜二
 、三钱


水二盅，武火煎七、八分，温服，徐徐饮之。

六味回阳饮二


治阴阳将脱等证。

人参一
 、二两或数钱
 　制附子二
 、三钱
 　炮干姜二
 、三钱
 　炙甘草一钱
 　熟地五钱
 ，或一两
 　当归身三钱
 ，如泄泻者
 ，或血动者
 ，以冬术易之
 ，多多益善


水二盅，武火煎七、八分，温服。如肉振汗多者，加炙黄芪四、五钱或一两，或冬白术三、五钱；如泄泻者，加乌梅二枚，或北五味二十粒亦可；如虚阳上浮者，加茯苓二钱；如肝经郁滞者，加肉桂二、三钱。

理阴煎三


此理中汤之变方也。凡脾肾中虚等证，宜刚燥者，当用理中、六君之类；宜温润者，当用理阴、大营之类。欲知调补，当先察此。此方通治真阴虚弱，胀满呕哕，痰饮恶心，吐泻腹痛，妇人经迟血滞等证。又凡真阴不足，或素多劳倦之辈，因而忽感寒邪，不能解散，或发热，或头身疼痛，或面赤舌焦，或虽渴而不喜冷饮，或背心肢体畏寒，但脉见无力者，悉是假热之证，若用寒凉攻之必死，宜速用此汤，照后加减以温补阴分，托散表邪。连进数服，使阴气渐充，则汗从阴达，而寒邪不攻自散，此最切于时用者也，神效不可尽述。

熟地三
 、五
 、七钱或一
 、二两
 　当归二
 、三钱或五
 、七钱
 　炙甘草一
 、二钱
 　干姜炒黄色
 ，一
 、二
 、三钱
 　或加肉桂一
 、二钱


水二盅，煎七、八分，热服。此方加附子，即名附子理阴煎；再加人参，即名六味回阳饮。治命门火衰，阴中无阳等证。若风寒外感，邪未入深，但见发热身痛，脉数不洪，凡内无火证，素禀不足者，但用此汤加柴胡一钱半或二钱，连进一、二服，其效如神；若寒凝阴盛而邪有难解者，必加麻黄一、二钱，放心用之，或不用柴胡亦可，恐其清利也。此寒邪初感温散第一方，惟仲景独知此义。第仲景之温散，首用麻黄、桂枝二汤，余之温散，即以理阴煎及大温中饮为增减，此虽一从阳分，一从阴分，其迹若异，然一逐于外，一托于内，而用温则一也。学者当因所宜，酌而用之。若阴胜之时，外感寒邪，脉细恶寒，或背畏寒者，乃太阳少阴证也，加细辛一、二钱，甚者再加附子一、二钱，真神剂也。或并加柴胡以助之亦可。若阴虚火盛，其有内热不宜用温，而气血俱虚，邪不能解者，宜去姜、桂，单以三味加减与之，或只加人参亦可。若治脾肾两虚，水泛为痰，或呕或胀者，于前方加茯苓一钱半，或加白芥子五分以行之；若泄泻不止及肾泄者，少用当归，或并去之，加山药、扁豆、吴茱萸、破故纸、肉豆蔻、附子之属；若腰腹有痛，加杜仲、枸杞；若腹有胀滞疼痛，加陈皮、木香、砂仁之属。

养中煎四


治中气虚寒，为呕为泄者。

人参一
 、二
 、三钱
 　山药炒
 ，二钱
 　白扁豆炒
 ，二
 、三钱
 　炙甘草一钱
 　茯苓二钱
 　干姜炒黄
 ，一
 、二钱


水二盅，煎七分，食远温服。如嗳腐气滞者，加陈皮一钱，或砂仁四分；如胃中空虚觉馁者，加熟地三、五钱。

温胃散五


治中寒呕吐，吞酸泄泻，不思饮食，及妇人脏寒呕恶，胎气不安等证。

人参一
 、二
 、三钱
 ，或一两
 　白术炒
 ，一
 、二钱
 ，或一两
 　扁豆二钱
 ，炒
 　陈皮一钱
 ，或不用
 　干姜炒焦
 ，一
 、二
 、三钱
 　炙甘草一钱
 　当归一
 、二
 钱
 ，滑泄者勿用


水二盅，煎七分，食远温服。如下寒带浊者，加破故纸一钱；如气滞或兼胸腹痛者，加藿香、丁香、木香、白豆蔻、砂仁、白芥子之属；如兼外邪及肝肾之病者，加桂枝、肉桂，甚者加柴胡；如脾气陷而身热者，加升麻五、七分；如水泛为痰而胸腹痞满者，加茯苓一、二钱；如脾胃虚极，大呕大吐不能止者，倍用参、术，仍加胡椒二、三分许，煎熟徐徐服之。

五君子煎六


治脾胃虚寒，呕吐泄泻而兼湿者。

人参二
 、三钱
 　白术　茯苓各二钱
 　炙甘草一钱
 　干姜炒黄
 ，一
 、二钱


水一盅半，煎服。

六味异功煎七


治证同前而兼微滞者。

即前方加陈皮一钱。此即五味异功散加干姜也。

参姜饮八


治脾肺胃气虚寒，呕吐咳嗽气短，小儿吐乳等证。

人参三
 、五钱或倍之
 　炙甘草三
 、五分
 　干姜炮
 ，五分或一
 、二钱
 ，或用煨生姜三
 、五片


水一盅半，煎七、八分，徐徐服之。此方或陈皮，或荜茇，或茯苓，皆可酌而佐之。

胃关煎九


治脾肾虚寒作泻，或甚至久泻，腹痛不止，冷痢等证。

熟地三
 、五钱
 ，或一两
 　山药炒
 ，二钱
 　白扁豆炒
 ，二钱
 　炙甘草一
 、二钱
 　焦干姜一
 、二
 、三钱
 　吴茱萸制
 ，五
 、七分
 　白术炒
 ，一
 、二
 、三钱


水二盅，煎七分，食远温服。泻甚者，加肉豆蔻一、二钱，面炒用，或破故纸亦可；气虚势甚者，加人参随宜用；阳虚下脱不固者，加制附子一、二、三钱；腹痛甚者，加木香七、八分，或加厚朴八分；滞痛不通者，加当归二、三钱；滑脱不禁者，加乌梅二个，或北五味子二十粒；若肝邪侮脾者，加肉桂一、二钱。


佐关煎十


治生冷伤脾，泻痢未久，肾气未损者，宜用此汤以去寒湿，安脾胃。此胃关煎之佐者也。

厚朴炒
 ，一钱
 　陈皮炒
 ，一钱
 　山药炒
 ，二钱
 　扁豆炒
 ，二钱
 　炙甘草七分
 　猪苓二钱
 　泽泻二钱
 　干姜炒
 ，一
 、二钱
 　肉桂一
 、二钱


水一盅半，煎服。如腹痛甚者，加木香三、五分，或吴茱萸亦可；如泻甚不止者，或破故纸，或肉豆蔻，皆可加用。

抑扶煎十一


治气冷阴寒，或暴伤生冷致成泻痢，凡初起血气未衰，脾肾未败，或胀痛，或呕恶，皆宜先用此汤。此胃关煎表里药也，宜察虚实用之。其有寒湿伤脏，霍乱邪实者，最宜用此。

厚朴　陈皮　乌药各一钱五分
 　猪苓二钱
 　泽泻二钱
 　炙甘草一钱
 　干姜炮
 ，一
 、二钱
 　吴茱萸制
 ，五
 、七分


水一盅半，煎七分，食远温服。如气滞痛甚者，加木香五、七分，或砂仁亦可；如血虚多痛者，加当归二钱；如寒湿胜者，加苍术一钱半。

四维散十二


治脾肾虚寒，滑脱之甚，或泄痢不能止，或气虚下陷，二阴血脱不能禁者，无出此方之右。

人参一两
 　制附子二钱
 　干姜炒黄
 ，二钱
 　炙甘草一
 、二钱
 　乌梅肉五分或一钱
 ，酌其味之微甚
 ，随病人之意而用之
 。或不用此
 ，即四味回阳饮也
 。

上为末，和匀，用水拌湿，蒸一饭顷，取起烘干，再为末。每服一、二钱，温汤调下。

镇阴煎十三


治阴虚于下，格阳于上，则真阳失守，血随而溢，以致大吐大衄，六脉细脱，手足厥冷，危在顷刻而血不能止者，速宜用此，使孤阳有归，则血自安也。如治格阳喉痹上热者，当以此汤冷服。

熟地一
 、二两
 　牛膝二钱
 　炙甘草一钱
 　泽泻一钱半
 　肉桂一
 、二钱
 　制附子五
 、七分
 ，或一
 、二
 、三钱


水二盅，速煎服。如兼呕恶者，加干姜炒黄一、二钱；如气脱倦言而脉弱极者，宜速速多加人参，随宜用之。

归气饮十四


治气逆不顺，呃逆呕吐，或寒中脾肾等证。

熟地三
 、五钱
 　茯苓二钱
 　扁豆二钱
 　干姜炮
 　丁香　陈皮各一钱
 　藿香一钱五分
 　炙甘草八分


水一盅半，煎七分，食远温服。中气寒甚者，加制附子；肝肾寒者，加吴茱萸、肉桂，或加当归。

暖肝煎十五


治肝肾阴寒，小腹疼痛，疝气等证。

当归二
 、三钱
 　枸杞三钱
 　茯苓二钱
 　小茴香二钱
 　肉桂一
 、二钱
 　乌药二钱
 　沉香一钱
 ，或木香亦可


水一盅半，加生姜三、五片，煎七分，食远温服。如寒甚者，加吴茱萸、干姜；再甚者，加附子。

寿脾煎十六


一名摄营煎。治脾虚不能摄血等证。凡忧思郁怒积劳，及误用攻伐等药，犯损脾阴，以致中气亏陷，神魂不宁，大便脱血不止，或妇人无火崩淋等证，凡兼呕恶，尤为危候，速宜用此，单救脾气，则统摄固而血自归源。此归脾汤之变方，其效如神。若犯此证而再用寒凉，则胃气必脱，无不即毙者。

白术二
 、三钱
 　当归二钱
 　山药二钱
 　炙甘草一钱
 　枣仁钱半
 　远志制
 ，三
 、五分
 　干姜炮
 ，一
 、二
 、三钱
 　莲肉去心
 ，炒
 ，二十粒
 　人参随宜一
 、二钱
 ，急者用一两


水二盅，煎服。如血未止，加乌梅二个，凡畏酸者不可用，或加地榆一钱半亦可；滑脱不禁者，加醋炒文蛤一钱；下焦虚滑不禁，加鹿角霜二钱为末，搅入药中服之；气虚甚者，加炙黄芪二、三钱；气陷而坠者，加炒升麻五、七分，或白芷亦可；兼溏泄者，加补骨脂一钱，炒用；阳虚畏寒者，加制附子一、二、三钱；血去过多，阴虚气馁，心跳不宁者，加熟地七、八钱，或一、二两。

三气饮十七


治血气亏损，风寒湿三气乘虚内侵，筋骨历节痹痛之极，及痢后鹤膝风痛等证。

当归　枸杞　杜仲各二钱
 　熟地三钱
 ，或五钱
 　牛膝　茯苓芍药酒炒
 　肉桂各一钱
 　北细辛或代以独活
 　白芷　炙甘草各一钱
 　附子随宜一
 、二钱


水二盅，加生姜三片，煎服。如气虚者，加人参、白术随宜；风寒胜者，加麻黄一、二钱。此饮亦可浸酒，大约每药一斤，可用烧酒六、七升，浸十余日，徐徐服之。

五德丸十八


治脾肾虚寒，飧泄鹜溏等证，或暴伤生冷，或受时气寒湿，或酒湿伤脾，腹痛作泄，或饮食失宜，呕恶痛泄，无火等证。

补骨脂四两
 ，酒炒
 　吴茱萸制
 ，二两
 　木香二两
 　干姜四两
 ，炒
 　北五味二两
 ，或以肉豆蔻代之
 ，面炒用
 。或用乌药亦可


汤浸蒸饼丸，桐子大。每服六、七十丸，甚者百余丸，滚白汤或人参汤，或米汤俱可下。腹痛多呕者，加胡椒二两更妙。

七德丸十九


治生冷伤脾，初患泻痢，腹胀疼痛，凡年壮气血未衰，及寒湿食滞，凡宜和胃者，无不神效。此即佐关煎之偏裨也。

台乌药　吴茱萸制
 　干姜炒黄
 　苍术炒
 ，各二两
 　木香　茯苓各一两
 　补骨脂炒
 ，四两


神曲糊丸，桐子大。每服七、八十丸，或百丸，滚白汤送下。

复阳丹二十


治阴寒呕吐泄泻，腹痛寒疝等证。

附子制
 　炮姜　胡椒　北五味炒
 　炙甘草各一两
 　白面二两
 ，炒熟


上为末，和匀，入温汤捣丸，桐子大。每服一钱，随证用药引送下。

黄芽丸二一


治脾胃虚寒，或饮食不化，或时多胀满泄泻，吞酸呕吐等证。此药随身常用甚妙。

人参二两
 　焦干姜三钱


炼白蜜为丸，芡实大。常嚼服之。


一气丹二二


治脾肾虚寒，不时易泻腹痛，阳痿怯寒等证。此即参附汤之变方也。

人参　制附子各等分


炼白蜜丸，如绿豆大。每用滚白汤送下三、五分，或一钱。凡药饵不便之处，或在途次，随带此丹最妙。

九气丹二三


治脾肾虚寒如五德丸之甚者。

熟地八两
 　制附子四两
 　肉豆蔻面炒
 ，二两
 　焦姜　吴茱萸　补骨脂酒炒
 　荜茇炒
 　五味子炒
 ，各二两
 　粉甘草炒
 ，一两


炼白蜜为丸，或山药糊丸，如桐子大。每服六、七十丸、或百丸，滚白汤下。如气虚者，加人参，或二两，或四两，尤妙甚。

温脏丸二四


治诸虫积既逐而复生者，多由脏气虚寒，宜健脾胃以杜其源，此方主之。

人参随宜用
 ，无亦可
 　白术米泔浸炒
 　当归各四两
 　芍药酒炒焦
 　茯苓　川椒去合口者
 ，炒出汗
 　细榧肉　使君子煨
 ，取肉
 　槟榔各二
 两
 　干姜炮
 　吴茱萸汤泡一宿
 ，炒
 ，各一两


上为末，神曲糊为丸，桐子大。每服五、七十丸，或百丸，饥时白汤下。如脏寒者，加制附子一、二两；脏热者，加黄连一、二两。

圣术煎二五


治饮食偶伤，或吐或泻，胸膈痞闷，或胁肋疼痛，或过用克伐等药，致伤脏气，有同前证而脉无力，气怯神倦者，速宜用此，不得因其虚痞虚胀而畏用白术，此中虚实之机，贵乎神悟也。若痛胀觉甚者，即以此煎送神香散最妙。若用治寒湿泻痢呕吐，尤为圣药。

白术用冬术味甘佳者
 ，五
 、六
 、七
 、八钱
 ，炒
 ，或一
 、二两
 　干姜炒
 　肉桂各一
 、二钱
 　陈皮酌用
 ，或不用


水一盅半，煎七分，温热服。若治虚寒泻痢呕吐等证，则人参、炙甘草之类，当任意加用；若治中虚感寒，则麻黄、柴胡亦任意加用。

固　阵

秘元煎一


治遗精带浊等病。此方专主心脾。

远志八分
 ，炒
 　山药二钱
 ，炒
 　芡实二钱
 ，炒
 　枣仁炒
 ，捣碎
 ，二钱
 　白术炒
 　茯苓各钱半
 　炙甘草一钱
 　人参一
 、二钱
 　五味十四粒
 ，畏
 酸者去之
 　金樱子去核
 ，二钱


水二盅，煎七分，食远服。此治久遗无火，不痛而滑者，乃可用之。如尚有火觉热者，加苦参一、二钱；如气大虚者，加黄芪一、二、三钱。

固阴煎二


治阴虚滑泄，带浊淋遗，及经水因虚不固等证。此方专主肝肾。

人参随宜
 　熟地三
 、五钱
 　山药炒
 ，二钱
 　山茱萸一钱半
 　远志七分
 ，炒
 　炙甘草一
 、二钱
 　五味十四粒
 　菟丝子炒香
 ，二
 、三钱


水二盅，煎七分，食远温服。如虚滑遗甚者，加金樱子肉二、三钱，或醋炒文蛤一钱，或乌梅二个；如阴虚微热而经血不固者，加川续断二钱；如下焦阳气不足，而兼腹痛溏泄者，加补骨脂、吴茱萸之类，随宜用之；如肝肾血虚，小腹痛而血不归经者，加当归二、三钱。如脾虚多湿，或兼呕恶者，加白术一、二钱；如气陷不固者，加炒升麻一钱；如兼心虚不眠，或多汗者，加枣仁二钱，炒用。

菟丝煎三


治心脾气弱，凡遇思虑劳倦即苦遗精者，宜此主之。

人参二
 、三钱
 　山药炒
 ，二钱
 　当归钱半
 　菟丝子制炒
 ，四
 、五钱
 　枣仁炒
 　茯苓各钱半
 　炙甘草一钱或五分
 　远志制
 ，四分
 　鹿角霜为
 末
 ，每服加入四
 、五匙


上用水一盅半，煎成，加鹿角霜末调服，食前。或加白术一、二钱。

惜红煎四


治妇人经血不固，崩漏不止，及肠风下血等证。

白术　山药　炙甘草　地榆　续断炒
 　芍药炒
 　北五味十四
 粒
 　荆芥穗炒
 　乌梅二枚


水一盅半，煎七分，食远服。如火盛者，加黄连、黄芩；如脾虚兼寒，脾泄者，加破故纸、人参。

苓术菟丝丸五


治脾肾虚损，不能收摄，以致梦遗精滑困倦等证。

白茯苓　白术米泔洗
 ，炒
 　莲肉去心
 ，各四两
 　五味二两
 ，酒蒸
 　山药炒
 ，二两
 　杜仲酒炒
 ，三两
 　炙甘草五钱
 　菟丝子用好水淘净
 ，入
 陈酒浸一日
 ，文火煮极烂
 ，捣为饼
 ，焙干为末
 ，十两


上用山药末以陈酒煮糊为丸，桐子大。空心鲜开水或酒下百余丸。如气虚神倦，不能收摄者，加人参三、四两尤妙。

固真丸六


治梦遗精滑。

菟丝子一斤
 ，淘洗净
 ，用好酒浸三日
 ，煮极熟
 ，捣膏
 ，晒干
 。或用净白布包蒸亦佳
 　牡蛎煅
 ，四两
 　金樱子去子
 ，蒸熟
 ，四两
 　茯苓酒拌蒸晒
 ，四两


上蜜丸，空心好酒送下三钱，或盐汤亦可。

粘米固肠糕七


治脾胃虚寒，或因食滞气滞，腹痛泄泻久不止者，多服自效。

用白糯米滚汤淘洗，炒香熟为粉，每粉一两，加干姜末炒熟者二分半，白糖二钱，拌匀，于饥时用滚水调服一、二两。如有微滞者，加陈皮炒末二分，或砂仁末一分俱妙。一法用陈老米粉亦妙。此与古方固类四九泄泻经验方大同小异，并补阵养元粉略同。

玉关丸八


治肠风血脱，崩漏带浊不固，诸药难效者，宜用此丸兼煎药治之。及泻痢滑泄不能止者，亦宜用此。

白面炒熟
 ，四两
 　枯矾二两
 　文蛤醋炒黑
 ，二两
 　北五味一两
 ，炒
 　诃子二两
 ，半生半炒


上为末，用熟汤和丸，梧子大。以温补脾肾等药随证加减煎汤送下，或人参汤亦可。如血热妄行者，以凉药送下。

巩堤丸九


治膀胱不藏，水泉不止，命门火衰，小水不禁等证。

熟地二两
 　菟丝子酒煮
 ，二两
 　白术炒
 ，二两
 　北五味　益智仁酒炒
 　故纸酒炒
 　附子制
 　茯苓　家韭子炒
 ，各一两


上为末，山药糊丸，如桐子大。每服百余丸，空心滚汤，或温酒下。如兼气虚，必加人参一、二两更妙。

敦阜糕十


治久泻久痢，肠滑不固妙方，及妇人带浊最佳。

白面炒黄
 ，二两
 　冬白术炒黄
 ，一两
 　破故纸炒
 ，五钱


上共为末。临服时加白糖，随宜用清滚汤，食前调服如糕法。如胃寒者，每一两加干姜炒末五分或一钱；如气有不顺，或痛，或呕，每末一两，加丁香一钱；如滑泄不禁者，每两加粟壳末炒黄一钱。若以作丸，则宜三味等分用，即名敦阜丸。


因　阵

逍遥饮一


治妇人思郁过度，致伤心脾冲任之源，血气日枯，渐至经脉不调者。

当归二
 、三钱
 　芍药钱半
 　熟地三
 、五钱
 　枣仁二钱
 ，炒
 　茯神钱半
 　远志制
 ，三
 、五分
 　陈皮八分
 　炙甘草一钱


水二盅，煎七分，食远温服。如气虚者，加人参一、二钱；如经水过期兼痛滞者，加酒炒香附一、二钱。

决津煎二


治妇人血虚经滞，不能流畅而痛极者，当以水济水，若江河一决而积垢皆去，宜用此汤，随证加减主之。此用补为泻之神剂也，如气虚者，宜少用香、陈之类，甚者不用亦可。

当归三
 、五钱
 ，或一两
 　泽泻一钱半
 　牛膝二钱
 　肉桂一
 、二
 、三钱
 熟地二
 、三钱或五
 、七钱
 ，或不用亦可
 　乌药一钱
 ，如气虚者
 ，不用亦可


水二盅，煎七、八分，食前服。如呕恶者，加焦姜一、二钱；如阴滞不行者，非加附子不可；如气滞而痛胀者，加香附一、二钱，或木香七、八分；如血滞血涩者，加酒炒红花一、二钱；如小腹不暖而痛极者，加吴茱萸七、八分；如大便结涩者，加肉苁蓉一、二、三钱，微者以山楂代之。

五物煎三


治妇人血虚凝滞，蓄积不行，小腹痛急，产难经滞，及痘疮血虚寒滞等证，神效。此即四物汤加肉桂也。

当归三
 、五
 、七钱
 　熟地三
 、四钱
 　芍药二钱
 ，酒炒
 　川芎一钱
 肉桂一
 、二
 、三钱


水一盅半，煎服。兼胃寒或呕恶者，加干姜炮用；水道不利，加泽泻或猪苓；气滞者，加香附或丁香、木香、砂仁、乌药；阴虚疝痛者，加小茴香；血瘀不行，脐下若覆杯，渐成积块者，加桃仁或酒炒红花；痘疮血虚寒胜，寒邪在表者，加细辛、麻黄、柴胡、紫苏之属。

调经饮四


治妇人经脉阻滞，气逆不调，多痛而实者。

当归三
 、五钱
 　牛膝二钱
 　山楂一
 、二钱
 　香附二钱
 　青皮茯苓各一钱半


水二盅，煎七分，食远服。如因不避生冷而寒滞其血者，加肉桂、吴茱萸之类；如兼胀闷者，加厚朴一钱，或砂仁亦可；如气滞者，加乌药二钱，或痛在小腹者，加小茴香一钱半。

通瘀煎五


治妇人气滞血积，经脉不利，痛极拒按，及产后瘀血实痛，并男妇血逆血厥等证。

归尾三
 、五钱
 　山楂　香附　红花新者
 ，炒黄
 ，各二钱
 　乌药一
 、二钱
 　青皮钱半
 　木香七分
 　泽泻钱半


水二盅，煎七分，加酒一、二小盅，食前服。兼寒滞者，加肉桂一钱，或吴茱萸五分；火盛内热，血燥不行者，加炒栀子一、二钱；微热血虚者，加芍药二钱；血虚涩滞者，加牛膝；血瘀不行者，加桃仁三十粒，去皮尖用，或加苏木、玄胡索之类；瘀极而大便结燥者，加大黄一、二、三钱，或加芒硝、蓬术亦可。

胎元饮六


治妇女冲任失守，胎元不安不固者，随证加减用之。或间日，或二、三日，常服一、二剂。

人参随宜
 　当归　杜仲　芍药各二钱
 　熟地二
 、三钱
 　白术钱半
 　炙甘草一钱
 　陈皮七分
 ，无滞者
 ，不必用


水二盅，煎七分，食远服。如下元不固而多遗浊者，加山药、补骨脂、五味之类；如气分虚甚者，倍白术，加黄芪。但芪、术气浮，能滞胃口，倘胸膈有饱闷不快者，须慎用之；如虚而兼寒多呕者，加炮姜七、八分，或一、二钱；如虚而兼热者，加黄芩一钱五分，或加生地二钱，去杜仲；如阴虚小腹作痛，加枸杞二钱；如多怒气逆者，加香附无妨，或砂仁亦妙；如有所触而动血者，加川续断、阿胶各一、二钱；如呕吐不止，加半夏一、二钱，生姜三、五片。

固胎煎七


治肝脾多火多滞而屡堕胎者。

黄芩二钱
 　白术一
 、二钱
 　当归　芍药　阿胶各钱半
 　陈皮一钱
 　砂仁五分


水一盅半，煎服。

凉胎饮八


治胎气内热不安等证。

生地　芍药各二钱
 　黄芩　当归各一
 、二钱
 　甘草生
 ，七分
 　枳壳　石斛各一钱
 　茯苓钱半


水一盅半，煎七分，食远温服。如热甚者，加黄柏一、二钱。

滑胎煎九


胎气临月，宜常服数剂，以使易生。

当归三
 、五钱
 　川芎七分
 　杜仲二钱
 　熟地三钱
 　枳壳七分
 山药二钱


水二盅，煎八、九分，食煎温服。如气体虚弱者，加人参、白术，随宜用之；如便实多滞者，加牛膝一、二钱。

殿胞煎十


治产后儿枕疼痛等证如神。

当归五
 、七钱或一两
 　川芎　炙甘草各一钱
 　茯苓一钱
 　肉桂一
 、二钱或五
 、七分


水一盅，煎八分，热服。如脉细而寒或呕者，加干姜炒黄色一、二钱；如血热多火者，去肉桂，加酒炒芍药一、二钱；如脉弱阴虚者，加熟地三、五钱；如气滞者，加香附一、二钱，或乌药亦可；腰痛，加杜仲一、二钱。

脱花煎十一


凡临盆将产者，宜先服此药催生最佳，并治产难经日，或死胎不下俱妙。

当归七
 、八钱或一两
 　肉桂一
 、二钱或三钱
 　川芎　牛膝各二钱
 车前子钱半
 　红花一钱
 ，催生者
 ，不用此味亦可


水二盅，煎八分，热服，或服后饮酒数杯亦妙。若胎死腹中，或坚滞不下者，加朴硝三、五钱即下；若气虚困剧者，加人参随宜；若阴虚者，必加熟地三、五钱。


九蜜煎十二


治产后阳气虚寒，或阴邪入脏，心腹疼痛，呕吐不食，四肢厥冷。此与大岩蜜汤略同而稍胜之。

当归　熟地各三钱
 　芍药酒炒焦
 　茯苓各钱半
 　炙甘草　干姜炒
 　肉桂　北细辛各一钱
 　吴茱萸制
 ，五分


水二盅，煎服。

清化饮十三


治妇人产后因火发热，及血热妄行，阴亏诸火不清等证。

芍药　麦冬各二钱
 　丹皮　茯苓　黄芩　生地各二
 、三钱
 　石斛一钱


水一盅半，煎七分，食远温服。如觉骨蒸多汗者，加地骨皮一钱半；热甚而渴或头痛者，加石膏一、二、三钱；下热便涩者，加木通一、二钱，或黄柏、栀子皆可随证用之；如兼外邪发热，加柴胡一、二钱。愚案：丹溪云：芍药酸寒，大伐发生之气，产后忌用之。此亦言之过也。夫芍药之寒，不过于生血药中稍觉其清耳，非若芩、连辈之大苦大寒者也。使芍药犹忌如此，则他之更寒者，尤为不可用矣。余每见产家过慎者，或因太暖，或因年力方壮，而饮食药饵太补过度，以致产后动火者，病热极多。若尽以产后为虚，必须皆补，岂尽善哉！且芍药性清，微酸而收，最宜于阴气散失之证，岂不为产后之要药乎？不可不辨也。

毓麟珠十四


治妇人气血俱虚，经脉不调，或断续，或带浊，或腹痛，或腰酸，或饮食不甘，瘦弱不孕，服一、二斤即可受胎。凡种子诸方，无以加此。

人参　白术土炒
 　茯苓　芍药酒炒
 ，各二两
 　川芎　炙甘草各一两
 　当归　熟地蒸捣
 ，各四两
 　菟丝子制
 ，四两
 　杜仲酒炒
 　鹿角霜　川椒各二两


上为末，炼蜜丸，弹子大。每空心嚼服一、二丸，用酒或白汤送下，或为小丸吞服亦可。如男子制服，宜加枸杞、胡桃肉、鹿角胶、山药、山茱萸、巴戟肉各二两；如女人经迟腹痛，宜加酒炒破故、肉桂各一两，甚者再加吴茱萸五钱，汤泡一宿炒用；如带多腹痛，加破故一两，北五味五钱，或加龙骨一两，醋煅用；如子宫寒甚，或泄或痛，加制附子、炮干姜随宜；如多郁怒，气有不顺，而为胀为滞者，宜加酒炒香附二两，或甚者再加沉香五钱；如血热多火，经早内热者，加川续断、地骨皮各二两；或另以汤剂暂清其火，而后服此；或以汤引酌宜送下亦可。

赞育丹又十四


治阳痿精衰，虚寒无子等证妙方。

熟地八两
 ，蒸捣
 　白术用冬术
 ，八两
 　当归　枸杞各六两
 　杜仲酒炒
 　仙茅酒蒸一日
 　巴戟肉甘草汤炒
 　山茱萸　淫羊藿羊脂拌炒
 肉苁蓉酒洗
 ，去甲
 　韭子炒黄
 ，各四两
 　蛇床子微炒
 　附子制
 　肉桂各二两


上炼蜜丸服。或加人参、鹿茸亦妙。

柴归饮十五


治痘疮初起，发热未退，无论是痘是邪，疑似之间，均宜用此平和养营之剂以为先着。有毒者可托，有邪者可散，实者不致助邪，虚者不致损气。凡阳明实热邪盛者，宜升麻葛根汤；如无实邪，则悉宜用此增减主之。

当归二
 、三钱
 　芍药或生或炒
 ，一钱半
 　柴胡一钱或钱半
 　荆芥穗一钱
 　炙甘草七分或一钱


水一盅半，煎服。或加生姜三片。血热者，加生地；阴虚者，加熟地；气虚脉弱者，加人参；虚寒者，加炮姜、肉桂；火盛者，加黄芩；热渴者，加干葛；腹痛者，加木香、砂仁；呕恶者，加炮姜、陈皮。若治麻疹，或以荆芥易干葛；阴寒盛而邪不能解者，加麻黄、桂枝。

疏邪饮十六


治痘疹初起发热，凡血气强盛，无藉滋补者，单宜解邪，用此方为主，以代升麻葛根汤及苏葛汤等方，最为妥当。

柴胡倍用
 　芍药倍用
 ，酒炒
 　苏叶　荆芥穗　炙甘草减半


水一盅半，煎服。无火者，加生姜三片；火盛内热者，加黄芩；渴者，加干葛。

凉血养营煎十七


治痘疮血虚血热，地红热渴，或色燥不起，及便结溺赤，凡阳盛阴虚等证，悉宜用此。

生地黄　当归　芍药　生甘草　地骨皮　紫草　黄芩红花

水一盅半，煎服。量儿大小加减用之。渴，加天花粉；肌热无汗，加柴胡；热毒甚者，加牛蒡子、木通、连翘之属；血热毒不透者，加犀角。

柴葛煎十八


治痘疹表里俱热，散毒养阴，及瘟疫等证。

柴胡　干葛　芍药　黄芩　甘草　连翘

水一盅半，煎服。

搜毒煎十九


解痘疹热毒炽盛，紫黑干枯，烦热便结纯阳等证。

紫草　地骨皮　牛蒡子杵
 　黄芩　木通　连翘　蝉蜕　芍药等分


水一盅半，煎服。渴者，加天花粉、麦门冬；阳明热甚，头面牙龈肿痛者，加石膏、知母；大肠干结实，脐腹实胀者，加大黄、芒硝；血热妄行者，加犀角、童便；小水热闭者，加山栀、车前子；兼表热者，加柴胡。

六物煎二十


治痘疹血气不充，随证加减用之，神效不可尽述。并治男妇气血俱虚等证。

炙甘草　当归　熟地或用生地
 　川芎三
 、四分
 ，不宜多
 　芍药俱随宜加减
 　人参或有或无
 ，随虚实用之
 ，气不虚者不必用


上咀，用水煎服。如发热不解，或痘未出之先，宜加柴胡以疏表，或加防风佐之；如见点后，痘不起发，或起而不贯，或贯而浆薄，均宜单用此汤，或加糯米、人乳、好酒、肉桂、川芎以助营气；如气虚痒塌不起，加穿山甲，炒用；如红紫血热不起，宜加紫草或犀角；如脾气稍滞者，宜加陈皮、山楂；如胃气虚寒多呕者，加干姜，炒用，或加丁香；如腹痛兼滞者，加木香、陈皮；表虚气陷不起，或多汗者，加黄芪；气血俱虚，未起未贯而先痒者，加肉桂、白芷；如元气大虚，寒战咬牙泄泻，宜去芍药，加黄芪、大附子、干姜、肉桂。


六气煎二一


治痘疮气虚，痒塌倒陷，寒战咬牙，并治男妇阳气虚寒等证。

黄芪炙　肉桂　人参　白术　当归　炙甘草

上咀，水煎服。加减法照前六物煎。

九味异功煎二二


治痘疮寒战咬牙倒陷，呕吐泄泻，腹痛虚寒等证。用代陈氏十二味异功散等方。

人参二
 、三钱
 　黄芪炙
 ，一
 、二钱
 　当归　熟地各二
 、三钱
 　炙甘草七分或一钱
 　丁香三
 、五分或一钱
 　肉桂一钱
 　干姜炮
 ，一
 、二钱
 制附子一
 、二钱


上量儿大小加减。用水一盅半，煎七分，徐徐与服之。如泄泻腹痛，加肉豆蔻，面炒一钱，或加白术一、二钱。

透邪煎二三


凡麻疹初热未出之时，惟恐误药，故云未出之先，不宜用药。然解利得宜，则毒必易散而势自轻减，欲求妥当，当先用此方为主。

当归二
 、三钱
 　芍药酒炒
 ，一
 、二钱
 　防风七
 、八分
 　荆芥一钱
 　炙甘草七分
 　升麻三分


水一盅半，煎服。如热甚脉洪滑者，加柴胡一钱。此外，凡有杂证，俱可随宜加减。

牛膝煎二四


截疟大效。凡邪散已透，而血气微虚者，宜此主之。

牛膝二钱
 　当归　陈皮各三钱


上用好酒一盅，浸一宿，次早加水一盅，煎至八分，温服。

何人饮二五


截疟如神。凡气血俱虚，久疟不止，或急欲取效者，宜此主之。

何首乌自三钱以至一两
 ，随轻重用之
 　当归二
 、三钱
 　人参三
 、五钱或一两
 ，随宜
 　陈皮二
 、三钱
 ，大虚者
 ，不必用
 　煨生姜三片
 ，多寒者用
 三
 、五钱


水二盅，煎八分，于发前二、三时，温服之。若善饮者，以酒一盅，浸一宿，次早加水一盅煎服亦妙。再煎不必用酒。

追疟饮又二五


截疟甚佳。凡血气未衰，屡散之后而疟有不止者，用此截之，已经屡验。

何首乌一两
 ，制
 　当归　甘草　半夏　青皮　陈皮　柴胡各
 三钱


上用井水、河水各一盅，煎一盅，柤亦如之，同露一宿。次早温服一盅，饭后食远再服一盅。

木贼煎二六


凡疟疾形实气强，多湿多痰者，宜此截之，大效。

半夏　青皮各五钱
 　木贼　厚朴各三钱
 　白苍术　槟榔各一钱


用陈酒二盅，煎八分，露一宿，于未发之先二时，温服。

牙皂散二七


治胃脘痛剧，诸药不效者，服此如神。

用牙皂烧存性，以烟将尽为度，研末，用烧酒调服一钱许即效。

荔香散二八


治疝气痛极，凡在气分者，最宜用之，并治小腹气痛等证，神效。又心腹久痛方如后。

荔枝核炮微焦
 　大茴香等分
 ，炒


上为末，用好酒调服二、三钱。如寒甚者，加制过吴茱萸减半用之。凡心腹胃脘久痛，屡触屡发者，惟妇人多有之。用荔枝核一钱，木香八分，为末，每服一钱，清汤调服，数服除根。

豕膏二九


《内经》曰：痈发于嗌中，名曰猛疽，猛疽不治，化为脓，脓不泻，塞咽，半日死；其化为脓者，泻则合豕膏，冷食，三日已。此必以猪板油炼净服之也。

又万氏方：治肺热暴喑。用猪脂一斤，炼过，入白蜜一斤，再炼少顷，滤净冷定，不时挑服一匙，即愈。案：此方最能润肺润肠，凡老人痰嗽不利，及大肠秘结者，最宜用之。

又《千金》方：治关格闭塞。用猪脂、姜汁各二升，微火煎至三升，加酒五合和煎，分服之。

愚意先以当归半斤，浓煎取汁，炼过猪脂一斤，同炼去其水气，乃入白蜜一斤，再炼少顷，滤净收贮，不时挑服，用治老人之秘结，及噎膈闭结等证，必无不妙。如果阳气不行者，仍加生姜四两，同当归煎入；或宜酒者，以酒送服亦可。或气有不利者，加杏仁二两，去皮尖，同前煎入皆妙；或有滞者，当以饧代蜜更妙。是即《内经》所谓以辛润之也。

罨伤寒结胸法三十


凡病伤寒结胸，其有中气虚弱，不堪攻击内消者，须以此法外罨之，则滞行邪散，其效如神。

葱白头　生姜　生萝卜此味加倍
 。如无
 ，以子代之


上用葱姜各数两，萝卜倍之，共捣一处炒热，用手巾或白布包作大饼，罨胸前胀痛处。此药须分二包，冷则轮换罨之，无不即时开通，汗出而愈。但不宜太热，恐炮烙难受也。

又法：以大蒜一、二十头，捣烂，摊厚纸或薄绢上，贴于胀处，少顷即散。用治一切胀痛，无不神妙。

连翘金贝煎三一


治阳分痈毒，或在脏腑肺膈胸乳之间者，此方最佳，甚者连用数服，无有不愈。

金银花　贝母土者更佳
 　蒲公英　夏枯草各三钱
 　红藤七
 、八钱
 　连翘一两或五
 、七钱


用好酒二碗，煎一碗服。服后暖卧片时。火盛烦渴乳肿者，加天花粉；若阳毒内热，或在头项之间者，用水煎亦可。

连翘归尾煎三二


治一切无名痈毒，丹毒流注等毒，有火者最宜用之。

连翘七
 、八钱
 　归尾三钱
 　甘草一钱
 　金银花　红藤各四
 、五钱


用酒煎服如前。如邪热火盛者，加槐蕊二、三钱。

桔梗杏仁煎三三


此桔梗汤之变方也。治咳嗽吐脓，痰中带血，或胸膈隐痛，将成肺痈者，此方为第一。

桔梗　杏仁　甘草各一钱
 　阿胶　金银花　麦冬　百合　夏枯草　连翘各二钱
 　贝母三钱
 　枳壳钱半
 　红藤三钱


水二盅，煎八分，食远服。如火盛兼渴者，加天花粉二钱。


当归蒺藜煎三四


治痈疽疮疹血气不足，邪毒不化，内无实热而肿痛淋漓者，悉宜用之。此与芍药蒺藜煎相为奇正也，当酌其详。

当归　熟地　芍药酒炒
 　何首乌各二钱
 　炙甘草　防风　川芎　荆芥穗　白芷各一钱
 　白蒺藜炒
 ，捣碎
 ，三钱或五钱


上或水或酒，用二盅煎服，然水不如酒。或以水煎服后，饮酒数杯以行药力亦可。阳虚不能化毒者，加桂枝，甚者再加干姜、附子；气虚不化者，加黄芪、人参；毒陷不能外达者，加穿山甲或皂刺。

芍药蒺藜煎三五


治通身湿热疮疹，及下部红肿热痛诸疮，神效。外以螵蛸粉敷之。

龙胆草　栀子　黄芩　木通　泽泻各钱半
 　芍药　生地各二
 钱
 　白蒺藜连刺捶碎
 ，五钱
 ，甚者一两


水二盅，煎八分，食远服。如火不甚者，宜去龙胆、栀子，加当归、茯苓、薏仁之属；如湿毒甚者，加土茯苓五钱，或一、二两。

降痈散三六


治痈疽诸毒，消肿止痛散毒，未成者即消，已成者敛毒速溃可愈。若阳毒炽盛而疼痛势凶者，宜先用此方，其解毒散毒之功，神效最速。若坚顽深固者，宜用后方。

薄荷辛佳者
 ，用叶
 　野菊花连根叶各一握
 　土贝母半之
 　茅根一握


上干者可为末，鲜者可捣烂，同贝母研匀，外将茅根煎浓汤去柤，用调前末，乘热敷患处，仍留前剩汤炖暖，不时润于药上。但不可用冷汤，冷则不散不行，反能为痛。约敷半日即宜换之，真妙方也。

后方：凡疽毒坚顽深固，及结核痰滞，宜用此方。

脑荷倍用
 　生南星　土贝母　朴硝各等分
 　石灰风化者
 ，亦倍用或倍倍用之


上同为末，用盐卤调杵稠黏，敷患处，经宿，干即易之，不必留头，若脓成者留头亦可。或炒热摊绢上，隔绢贴之亦可。或用麻油调，或用热茅根汤调亦可。若欲止痛速效，加麝香或冰片少许更妙。

百草煎三七


治百般痈毒诸疮，损伤疼痛，腐肉肿胀，或风寒湿气留聚，走注疼痛等证，无不奇效。

百草凡田野山间者
 ，无论诸品
 ，皆可取用
 ，然犹以山草为胜
 ，辛香者佳
 。冬月可用干者
 ，须预为收采之


上不论多寡，取以多，煎浓汤，乘热熏洗患处，仍用布帛蘸熨良久，务令药气蒸透，然后敷贴他药，每日二、三次不拘，但以频数为善。盖其性之寒者，可以除热；热者，可以散寒；香者，可以行气；毒者，可以解毒，无所不用，亦无所不利。汤得药性则汤气无害，药得汤气则药力愈行。凡用百草以煎膏者，其义亦此。此诚外科中最要最佳之法，亦传之方外人者也。若洗水鼓肿胀，每次须用草二、三十斤，煎浓汤二、三锅，用大盆盛贮，以席簟遮风熏洗良久，每日一次或二次，内服廓清饮分利等剂妙甚。

螵蛸散三八


治湿热破烂，毒水淋漓等疮，或下部、肾囊、足股肿痛，下疳诸疮，无不神效。又海藏治下疳方，在外科下疳门。

海螵蛸不必浸淡
 　人中白或人中黄
 ，硇砂亦可
 ，等分


上为细末。先以百草多煎浓汤，乘热熏洗，后以此药掺之。如干者，以麻油或熬熟猪油，或蜜水调敷之；若肿而痛甚者，加冰片少许更妙；若湿疮脓水甚者，加密陀僧等分，或煅过官粉亦可，或煅制炉甘石更佳。

肠痈秘方三九


凡肠痈生于小肚角，微肿而小腹隐痛不止者是。若毒气不散，渐大内攻而溃，则成大患，急宜以此药治之。

先用红藤一两许，以好酒二碗，煎一碗。午前一服，醉卧之。午后用紫花地丁一两许，亦如前煎服。服后痛必渐止为效，然后服后末药除根神妙。

当归五钱
 　蝉蜕　僵蚕各二钱
 　天龙　大黄各一钱
 　石[image: ]
 蚆五钱
 ，此草药也
 　老蜘蛛二个
 ，捉放新瓦上
 ，以酒盅盖定
 ，外用火煅干存性


上共为末。每空心用酒调送一钱许，日逐渐服，自消。

槐花蕊四十


治杨梅疮、下疳神方。

凡绵花疮毒及下疳初感，或毒盛经久难愈者，速用新槐蕊拣净，不必炒，每食前用清酒吞下三钱许，早、午、晚每日三服，服至二、三升，则热毒尽去，可免终身除毒之患，亦无寒凉败脾之虑，此经验神方也。如不能饮，即用滚水、盐汤俱可送下，但不及酒送之效捷也。

飞丹散四一


治寒湿风湿脚腿等疮。

飞丹　人中黄白更妙
 　轻粉　水粉各等分


为末，凡湿烂者可以干掺，外用油纸包盖。若干陷者，以猪骨髓或猪油调贴之。先以百草煎汤，乘热熏洗，然后贴之，日洗数次妙。

绵花疮点药四二


杏仁取霜
 　轻粉真者


二味等分为末，敷于疮上，二、三日即痂脱而落。

又武定侯方　用雄黄钱半，杏仁三十粒去皮，轻粉一钱，同为末，用雄猪胆汁调敷之，二、三日即愈，百发百中，天下第一方。

鸡子黄连膏四三


治火眼暴赤疼痛，热在肤腠，浅而易解者，用此点之，数次可愈。若热由内发，火在阴分者，不宜外用凉药，非惟不能去内热，而且以闭火邪也。

用鸡子一枚，开一小窍，单取其清，盛以瓷碗；外用黄连一钱，研为粗末，掺于鸡子清上，用箸彻底速打数百，使成浮沫，约得半碗许，即其度矣。安放少顷，用箸拨开浮沫，倾出清汁，用点眼眦，勿得紧闭眼胞，挤出其药，必热泪涌出，数次即愈。内加冰片少许尤妙。若鸡子小而清少者，加水二、三匙同打亦可。

金露散四四


治赤目肿痛，翳障诸疾。

天竺黄择辛香者用
 　海螵蛸不必浸洗
 　月石各一两
 　朱砂飞
 　炉甘石片子者佳
 ，煅淬童便七次
 ，飞净
 ，各八钱


上为极细末，瓷瓶收贮。每用时旋取数分，研入冰片少许。诸目疾皆妙。若内外眦障，取一钱许，加珍珠八厘，胆矾三厘。内珍珠须放豆腐中蒸熟用。若烂弦风眼，每一钱加铜绿、飞丹各八厘；如赤眼肿痛，每一钱加乳香、没药各半分。


二辛煎四五


治阳明胃火，牙根口舌肿疼不可当，先用此汤漱之，漱后敷以三香散，或仍服清胃等药以治其本。

北细辛三钱
 　生石膏一两


上二味，用水二碗，煎一碗，乘热频漱之。

冰玉散四六


治牙疳牙痛，口疮齿衄喉痹。

生石膏一两
 　月石七钱
 　冰片三分
 　僵蚕一钱


上为极细末，小瓷瓶盛贮，敷之吹之。

冰白散四七


治口舌糜烂，及走马牙疳等证。

人中白倍用之
 　冰片少许
 　铜绿用醋制者
 　杏仁二味等分


上为细末，敷患处。此方按之古法，有以人中白七分，与枯矾三分同用者。又有以蜜炙黄柏，与人中白等分，仍加冰片同用者，是皆可师之法，诸当随宜用之。

代匙散四八


治喉痹。

月石　石膏各一钱
 　脑荷五分
 　胆矾五分
 　粉草三分
 　僵蚕炒
 ，五分
 　冰片一分
 　皂角炙烟尽
 ，五分


上为细末，用竹管频吹喉中。加牛黄五分更佳。

三香散四九


治牙根肿痛。

丁香　川椒取红
 ，等分
 　冰片少许


上为末，敷痛处。如无川椒，以荜茇代之亦可。

固齿将军散五十


治牙痛牙伤，胃火糜肿，久之牢牙固齿。

锦纹大黄炒微焦
 　杜仲炒半黑
 ，各十两
 　青盐四两


上为末，每日清晨擦漱，火盛者咽之亦可。

熏疥方五一


朱砂　雄黄　银朱各三分
 ，同研
 　大枫子　木鳖子各三个


上将大枫、木鳖先捣碎，乃入前三味拌匀，外以干艾铺卷成筒，约长二寸许足矣。凡熏时，须将全身疥痂悉行抓破，熏之始效。后五、六日，复熏一筒，无不悉愈。

杖丹膏五二


猪板油半斤
 　黄占二两
 　轻粉三钱
 　水银三钱
 　冰片三分


先将水银、轻粉同研细，俟猪油熬熟，去滓，先下黄占熔化，后入末药，搅匀收贮，以水浸二、三时，令出火毒。用竹纸摊贴，觉热即换，轻者即愈，重者不过旬日。

银朱烟五三


治头发生虱，及诸疮之有虫者。

用银朱四、五分，揩擦厚纸上，点着，置一干碗中，上用一湿碗露缝覆之，其烟皆着于湿碗之上，乃用纸揩擦发中，覆以毡帽，则虮虱皆尽矣。此烟以枣肉和捻作饼，或作丸，或擦于猪鸡熟肝之间，用点诸疮癣之有虫者。及虫蚀肛门者，以绵裹枣丸纳肛门中一宿，无不神效。须留绵带在外，以便出之。

雷火针五四


治风寒湿毒之气留滞经络，而为痛为肿不能散者。

五月五日取东引桃枝，去皮，两头削如鸡子尖样，长一、二寸许。针时以针向灯上点着，随用纸三、五层，或布亦可，贴盖患处，将热针按于纸上，随即念咒三遍，病深者再燃再刺之，立愈。咒曰：天火地火，三昧真火，针天天开，针地地裂，针鬼鬼灭，针人人得长生，百命消除，万病消灭。吾奉太上老君急急如律令。

又雷火针新方　乃以药为针者，其法更妙。

白芷　独活　川芎　细辛　牙皂　穿山甲炮
 ，倍用
 　丁香　枳壳　松香　雄黄　乳香　没药　杜仲　桂枝各一钱
 　硫黄二钱
 　麝香不拘
 　熟艾二
 、三两


上捣为粗末，和匀，取艾铺底，掺药于上，用上好皮纸卷筒，先须用线绊约两头，防其伸长，然后加纸再捍，务令极实，粗如鸡子尖样，是其度也。乃用鸡子清尽刷外层，卷而裹之，阴干。用法如前。一方有巴豆仁八分，斑蝥三钱，去头、足、翅用。

疥癣光五五


治疥疮，搽上即愈。癣疮亦妙。

松香一钱
 　水银　硫黄　枯矾各二钱
 　樟脑二钱
 ，此或一钱
 　麻油

上先将松香、水银加麻油少许，研如糊，后入三味，研细如膏，擦之神效。

鹅掌风四方五六


附录

猪胰一具
 ，去油
 ，勿经水
 　花椒三钱


上用好酒温热，将二味同浸二、三日，取胰，不时擦手，微火烘之，自愈。

又方：

用白砒三钱，打如豆粒，以麻油一两熬砒至黑，去砒用油擦手，微火烘之，不过二、三次即愈。

又方：

用葱五、六根，椎破，再用花椒一把，同入瓷瓦罐中，入醋一碗，后以滚汤冲入，熏洗数次即愈。

又方：

用榖树叶煎汤温洗，以火烘干，随用柏白油擦之，再以火烘干，少顷又洗又烘，如此日行三次，不过三、五日即愈。

秘传水银膏五七


擦治杨梅风毒溃烂危恶，多年不愈者，经验神方。

黄柏　黄连各一钱
 　川大黄五分
 ，三味另研
 　雄黄　胆矾　青黛　儿茶　铜青各三分
 　轻粉　枯矾各四分
 　大枫子去油
 ，取净霜五分
 ，黑者勿用
 　珍珠一分半
 ，生用
 　冰片一分半
 ，二味另研
 　人言人壮者七厘
 ，弱者半分
 ，中者六厘


上十四味为极细末，分作三份，每份约一钱八分。

番打麻另为末
 。若疮重而人壮能食者
 ，每份用五分
 ；人弱不起者
 ，每份用三分
 ；中者四分
 。以末入前药各分内研匀
 　水银人健者每份用一两
 ，或八
 、九钱
 ；中者
 ，或五
 、六钱
 ；卧床不起而极弱者
 ，只可用三钱
 ，决不可再多矣


上先将麻、汞并前药各一份，俱入盏内，再入真芝麻油少许，用手指研开，务使汞药混为一家，渐次增油，久研，以不见汞星为度，大约如稀糊可矣。

擦法：用此药擦手足四腕动脉处，每药一份，务分擦三日，每日早晚各擦一次，每次以六、七百数为度，擦完用布包之。擦药时，凡周身略有破伤处，俱用无麝膏药贴之，膏药须厚摊，每二日一换，换时不可经风，常须避帐幔中，冬月须用厚被暖炕，他时亦须常暖，南方则多用被褥盖垫可也。擦至七日，毒必从齿缝中发出，口吐臭涎。若口齿破烂出血，但用甘草、蜂房煎汤，候冷漱解，不可咽下。轻者只以花椒汤漱之亦可。擦处必皮破，不可畏疼而少擦也。忌盐十余日，多更好，并鱼腥、生冷、沙气、发风等物一个月，尤忌房事。外如牛肉、烧酒、团鱼之类，须忌二、三年。惟荞麦面、羊肉则终身忌之。治杨梅疮初发者，五六日可愈。但每分用汞四、五钱足矣。若治蛀干疳疮，或咽喉溃烂，或遍身牛皮疮癣，俱照前中治法。若治久烂臁疮，烂处难擦，则擦脚心，俱照前中治法，亦布包贴膏如前。

自擦起之日，即当服后败毒散，至七日后，发口则止。

二十四味败毒散随前水银膏


当归　川芎　生地　熟地　芍药　牛膝　防风　荆芥　白芷　防己　忍冬　桔梗　羌活　独活　白鲜皮　薏仁　连翘　木通　陈皮　粉草　黄柏　知母　栀子　黄连

上每帖加土茯苓干者四两，鲜者须半斤，用水六碗，煎三碗，分三次，每日早、午、晚各服一碗。上方后四味，须察其人阴阳寒热，酌而用之。


按：
 上水银膏方，凡用此者，其于筋骨经络无处不到，既能追毒，亦善杀虫。若用治大麻风证，必有奇效，但未经试，故表诸此，以俟后人试用之。或于大风条择煎剂之相宜者同用尤妙。倘获济人，其幸多矣。

臁疮隔纸膏五八


黄占五两
 　飞丹　铅粉各四两
 　轻粉　乳香　没药各二钱
 　冰片三分
 　麻油春夏二两
 ，秋冬三两


上先将占、油煎五、六沸，下乳、没，再二、三沸，下轻粉，随下丹、粉，槐柳枝搅十余沸，取起冷定，后下冰片搅匀，瓶盛，浸水中一宿出火毒。先以苦茶洗疮净，将膏用薄油纸刺孔厚摊，间日翻背面贴之，三日一换，三贴即可愈。

收疮散五九


治湿烂诸疮，肉平不敛，及诸疮毒内肉既平，而口有不收者，皆宜用此，最妙。

滑石飞
 ，一两
 　赤石脂飞
 ，五钱
 　粉甘草三钱


上为末，干掺，或用麻油调敷。或加枯矾一钱，痒者极宜。若痒甚者必有虫，先用水银三、四钱，同松香二钱研匀后，拌前药和匀敷之。

景岳全书卷之五十一终


卷之五十二图集

古方八阵目录

附古方条序


愚按：
 古方之散列于诸家者，既多且杂，或互见于各门，或彼此之重复，欲通其用，涉猎固难，欲尽收之，徒资莠乱。今余探其要者，类为八阵，曰补、和、攻、散、热、寒、固、因；八阵之外，复列有妇人、小儿、痘疹、外科之四方。且于诸方之中，仍以类聚，庶乎奇正罗列，缓急并陈，或舍短可以就长，或因此可以校彼，慧眼所及，朗如日星，引而伸之，触类而长之，因古人之绳墨，得资我之变通，医中之能事，斯亦先机一着也，凡我同志，其加省焉。

一曰补阵　存亡之几，几在根本，元气既亏，不补将何以复，故方有补阵。

二曰和阵　病有在虚实气血之间，补之不可，攻之又不可者，欲得其平，须从缓治，故方有和阵。

三曰攻阵　邪固疾深，势如强寇，速宜伐之，不可缓也，故方有攻阵。

四曰散阵　邪在肌表，当逐于外，拒之不早，病必日深，故方有散阵。

五曰寒阵　阳亢阴伤，阴竭则死，或去其火，或壮其水，故方有寒阵。

六曰热阵　阴极亡阳，阳尽则毙，或祛其寒，或助其火，故方有热阵。

七曰固阵　元气既伤，虚而且滑，漏泄日甚，不尽不已，故方有固阵。

八曰因阵　病有相同，治有相类，因证用方，亦有不必移易者，故方有因阵。

附列四方　古方于八方之外，其有未尽者，如妇人有经脉胎产之异，小儿有养育惊疳之异，痘疮有出没变化之异，外科有经脏表里之异，随机应变，治有不同，故并列方目于后。

景岳全书卷之五十二终


卷之五十三图集

古方八阵

补　阵

四君子汤一


治脾胃虚弱，饮食少思，或大便不实，体瘦面黄，或胸膈虚痞，吞酸痰嗽，或脾胃虚弱，善患疟痢等证。

人参　白术　茯苓各二钱
 　炙甘草一钱


加姜、枣，水煎服。或加粳米百粒。

加味四君汤二


治痔漏下血，面色痿黄，怔忡耳鸣，脚软气弱，及一切脾胃气虚，口淡，食不知味，又治气虚不能摄血，以致下血不禁。

人参　白术炒
 　茯苓　炙甘草　黄芪炙
 　白扁豆炒


上水煎服。或为末，每服三钱，滚汤调服。

生附四君汤三



方在小儿四三
 。

治脾胃虚寒吐泻。

五味异功散四


治脾胃虚寒，饮食少思，呕吐，或久患咳嗽，面浮气逆腹满等证。

人参　白术炒
 　茯苓　炙甘草　陈皮各一钱


此即四君子汤加陈皮也。

上加姜、枣，水煎服。

六君子汤五


治脾胃虚弱，饮食少思，或久患疟痢，或食饮难化，或呕吐吞酸，或咳嗽喘促。若虚火等证，须加炮姜，其功尤速。

即前四君子汤加陈皮、半夏各一钱五分。

加味六君汤六


治一切脾胃虚弱泄泻，及伤寒病后米谷不化，肠中虚滑，发渴微痛久不瘥者，及治小儿脾疳泻痢。

人参　白术　黄芪　山药　甘草　白茯苓各一两
 　砂仁　厚朴　肉豆蔻面裹煨
 ，各七钱


上每服一两，用水煎服；或为细末，用米汤调服二钱，不拘时。

香砂六君子汤七


治过服凉药，以致食少作呕，或中气虚滞，恶心胀满等证。

人参　白术　茯苓　半夏　陈皮各一钱
 　砂仁炒
 　藿香各八分
 　炙甘草六分


上姜、水煎服。

《局方》四物汤八


治血虚营弱，一切血病，当以此为主。

熟地黄　当归各三钱
 　川芎一钱
 　芍药二钱


水二盅，煎服。

薛氏加味四物汤九


即前方加山栀、柴胡、丹皮。

《正传》加味四物汤十


治血热阴虚诸痿，四肢软弱不能举动。

当归一钱
 　五味子九粒
 　熟地三钱
 　麦冬　黄柏　苍术各一钱
 　白芍药　川芎各七分半
 　人参　黄连各五分
 　杜仲七分半
 　牛膝足不软者不用
 　知母各三分


水二盅，煎一盅，空心温服。酒糊丸服亦可。

东垣加减四物汤十一



方在寒阵九九
 。

治肠风下血。

《保命》柴胡四物汤十二


治日久虚劳，微有寒热，脉滑而数者。

当归　熟地　芍药　川芎各钱半
 　柴胡八分
 　人参　黄芩　半夏　甘草各三钱


加生姜三片，水煎服。

万氏柴胡四物汤十三



方在痘疹一四三
 。

治疹后余热。

奇效四物汤十四



方在妇人百十一
 。

治肝经虚热血崩。

增损四物汤十五



方在妇人百十
 。

治脾虚不摄，去血不止。

《元戎》四物汤十六



方在攻阵二六
 。

治血虚脏结。

《良方》加减四物汤十七



方在妇人百十二
 。

治妇人血积。

四物二连汤十八



方在妇人百十三
 。

治妇人阴虚内热。

《局方》八珍汤十九


治气血两虚，调和阴阳。

即前四君子、四物汤相合也。本方加黄柏、知母，即名补阴八珍汤，方见外科三二。

十全大补汤二十


治气血俱虚，恶寒发热，自汗盗汗，肢体困倦，眩晕惊悸，晡热作渴，遗精白浊，二便见血，小便短少，便泄闭结，喘咳下坠等证。

即前八珍汤加黄芪、肉桂各一钱。

《局方》人参养营汤二一


治脾肺俱虚，恶寒发热，肢体瘦倦，食少作泻，口干心悸自汗等证。

人参　黄芪　当归　白术　炙甘草　桂心　陈皮各一钱
 　熟地　五味　茯苓各七分
 　白芍钱半
 　远志五分


加姜、枣，水煎服。

《金匮》小建中汤二二


治虚劳里急，腹痛失精，四肢酸疼，手足烦热，咽干口燥等证。

炙甘草　桂枝　生姜各三两
 　大枣十二枚
 　芍药六两
 　胶饴一升


上六味，以水七升，煮取三升，去渣，纳胶饴，更上微火消解，温服一升，日三服。呕家不可用建中汤，以甜故也。


按：
 此即桂枝汤加胶饴也。今方俱改两为钱，而以阿胶代胶饴，殊失本方之妙矣。


《金匮》大建中汤二三


治胸中大寒痛，呕不能饮食，腹中寒气上冲，上下疼痛不可触近。

人参二两
 　蜀椒二合
 ，炒去汗
 　干姜四两
 　胶饴

上三味，以水四升，煮取二升，去滓，纳胶饴一升，微火煎取一升半，分二次温服，如一炊顷，可食温粥覆之。

《局方》十四味大建中汤二四


治阳虚气血不足，腰脚筋骨疼痛；及荣卫失调，积劳虚损，形体羸瘠，短气嗜卧，渐成劳瘵者。

人参　白术　茯苓　甘草炙
 　川芎　当归　白芍　熟地黄芪　肉桂　附子炮
 　麦冬　半夏汤洗
 　肉苁蓉酒浸
 。各等分


上咀。每服五钱，水二盅，姜三片，枣二枚，煎八分，空心温服。

八味大建中汤二五


治中气不足，手足厥冷，小腹挛急，或腹满不食，阴缩多汗，腹中寒痛，唇干精出，寒热烦冤，四体酸痛，及无根失守之火出于肌表，而为疹为斑，厥逆呕吐等证。

人参　甘草炙
 ，各一钱
 　黄芪炙
 　当归　芍药酒炒
 　桂心各二钱
 　半夏　附子制
 ，各二钱半


上咀。每服五钱，水二盅，姜三片，枣二枚，煎七分，食前服。

人参建中汤二六


治虚劳自汗。

即前小建中汤加人参二两，煎法同。

黄芪建中汤二七


治诸虚羸瘠百病。

即前小建中汤加黄芪一两五钱，煎法同。

当归建中汤二八


治妇人血虚自汗。

即前小建中汤加当归二两，煎法同。

三味建中汤二九


治表虚自汗。

芍药二钱
 　甘草一钱
 　官桂五分


姜三片，枣一枚，水煎服。

东垣补中益气汤三十


治劳倦伤脾，中气不足，清阳不升，外感不解，体倦食少，寒热疟痢，气虚不能摄血等证。

人参　黄芪炒
 　白术炒
 　甘草炙
 ，各钱半
 　当归一钱
 　陈皮五分
 　升麻　柴胡各三分


上加姜、枣，水煎，空心、午前服。

东垣调中益气汤三一


治湿热所伤，体重烦闷，口失滋味，或痰嗽稠粘，寒热不调，体倦少食等证。

黄芪一钱
 　人参　炙甘草　苍术各五分
 　橘红　木香　柴胡　升麻各二分


水煎，空心服。一方有白芍三分，五味十五粒。

归脾汤三二


治思虑伤脾，不能摄血，致血妄行，或健忘怔忡，惊悸盗汗，嗜卧少食，或大便不调，心脾疼痛，疟痢，气机郁结，或因病用药失宜，克伐伤脾以致变证者，最宜用之。

人参　黄芪　白术　茯苓　枣仁各二钱
 　远志　当归各一钱
 　木香　炙甘草各五分


水二盅，加圆眼肉七枚，煎七分，食远服。

愚意此汤之用木香，特因郁结疼痛者设，如无痛郁等证，必须除去木香，以避香燥，岂不于气虚血动者为尤善乎。又远志味辛，气升而散，凡多汗而躁热者，亦宜酌用。

加味归脾汤三三


治脾经血虚发热等证。

即前方加柴胡、山栀各一钱。

人参汤三四


治吐血咯血后宜服，并治吐血不止。

人参一两
 ，为细末


五更时用鸡蛋清调如稀糊。每用二钱，茶匙抄服，服讫却卧，参尽则效。

愚意此方固佳，其或有恶腥者，但以真牛乳稀调炖熟，或温饮之，凡无火及微火者岂不更妙。一方治吐衄咯血不止，用人参为末，以鸡子清投新汲水搅匀，调服一、二钱。

独参汤三五


治诸气虚气脱，及反胃呕吐喘促，粥汤入胃即吐，凡诸虚证垂危者。

用人参二两，水一升，煮取四合，乘热顿服，日再进之。兼以人参煮粥食之尤妙。

夺命散三六


治伤寒瘴疾，阴阳不明，或误用药致病愈困，烦躁发渴，及妇人胎前产后受热瘴疾。

上党人参七钱


水二盅，煎一盅，去渣，连罐浸新汲水中取冷，一服而尽。若鼻上有汗滴尤妙。

严氏参附汤三七


治真阳不足，上气喘急，呃逆自利，脐腹疼痛，手足厥冷，呕恶不食，自汗盗汗，气短头晕等证。

人参　制附子

用须参倍于附，或等分，不拘五钱或一两，酌宜用姜，水煎服。《良方》有丁香十五粒，名加减参附汤。

参归汤三八


此即团参散，见小儿门十。亦名人参汤，见妇人门七七。治心虚盗汗。

人参　当归等分


上先用猪心一枚，破作数片，煎汤澄取清汁，煎药服。

参术膏三九


治中气虚弱，诸药不应，或因用药失宜，耗伤元气，虚证蜂起，但用此药补其中气，诸证自愈。

人参　白术等分


用水煎膏，化服之。一方用白术一斤，人参四两，切片，以流水十五碗浸一宿，桑柴文武火煎取浓汁，再用重汤熬膏，入真白蜜收之，每以白汤点服。

参术汤四十


治气虚颤掉，泄泻呕吐等证。

人参　白术　黄芪各二钱
 　白茯苓　陈皮　炙甘草各一钱


甚者加制附子一钱。水二盅，煎八分，食远服。

仲景术附汤四一


一名白术附子汤。治中寒中气不足，四肢逆冷，口噤，牙关紧急，痰盛脉弱，风虚头眩，头重苦极，不知食味。

白术二两
 　炙甘草一两
 　附子一两半
 ，炮去皮


每用五六钱，姜五片，枣一枚，水一盅半，煎七分，食远温服。或用此化苏合丸。连进三服效。


《济生》术附汤四二


治寒湿腰痛重冷，小便自利。

白术　附子制
 ，各一两
 　杜仲炒
 ，半两


上咀。每服四钱，入姜煎服。

严氏芪附汤四三


治气虚阳弱，虚汗倦怠。

黄芪蜜炙
 　制附子等分


每服四钱，水一盅，姜五片，煎六分，食远服。

《宝鉴》当归补血汤四四


治血气损伤，或因误攻致虚，肌热口渴，目赤面红，脉大而虚，重按全无，及病因饥饱劳役者。

黄芪炙
 ，一两
 　当归酒洗
 ，三钱


水一盅半，煎八分，食远服。

《济生》黄芪汤四五


治喜怒惊恐房劳，致阴阳偏虚者，或自汗盗汗不止。

黄芪蜜炙
 　熟地　白茯苓　天门冬　麻黄根　肉桂　龙骨各一钱
 　小麦炒
 　五味子　防风各八分
 　当归　炙甘草各七分


水二盅，姜三片，煎服。如冷汗，加熟附子二片；发热自汗，加石斛一钱。

《良方》黄芪汤四六



方在妇人方九
 。

安胎，治腹痛。

魏氏大补黄芪汤四七


治虚弱自汗。

人参　白茯苓　肉苁蓉　熟地各一钱
 　黄芪　白术　当归　山茱萸　防风各八分
 　炙甘草　肉桂各四分
 　五味子十一粒


水一盅半，加姜三片，枣一枚，煎七分，不拘时服。

东垣神效黄芪汤四八


治浑身或头面手足麻木不仁，目紧缩小，及羞明畏日，视物不明。

黄芪二钱
 　人参八分
 　炙甘草　蔓荆子　芍药各一钱
 　陈皮五分


水煎，临卧热服。如麻木不仁，虽有热证，不得用黄柏，但加黄芪。

黄芪六一汤四九


治阴阳俱虚，盗汗。

黄芪蜜炙
 ，六钱
 　炙甘草一钱


水一盅半，煎八分，食远服。

玉屏风散五十


治表虚自汗。

黄芪蜜炙
 　防风各一钱
 　白术炒
 ，二钱


水一盅，姜三片，煎服。

《良方》润神散五一


治劳瘵，憎寒壮热，口干咽燥，自汗疲倦，烦躁。

人参　麦门冬　黄芪　桔梗　淡竹叶　炙甘草等分


上每服一两，水煎服。如自汗，加小麦同煎。

当归六黄汤五二



方在寒阵六五


治阴虚血热盗汗，神效。

参苓散五三


治睡中汗出。

人参　酸枣仁　白茯苓各等分


上为细末，每服三钱，食远米饮调下。大人小儿皆可服。

《和剂》参苓白术散五四


治脾胃虚弱，饮食不进，呕吐泄泻；或久泻或大病后，调助脾胃。

人参　山药炒
 　白扁豆去皮
 ，姜汁炒
 　莲肉去心
 。各一斤半
 　白术二斤
 ，米泔浸炒
 　桔梗炒黄色
 　砂仁　薏仁炒
 　白茯苓去皮
 　炙甘草各一斤


上为细末，每服二钱，米汤调下。或加姜、枣水煎服。或炼蜜丸，桐子大，每服七八十丸，空心米饮、白汤任下。

七味白术散五五



方在小儿七
 。

治脾虚热渴。

《医录》生脉散五六


治热伤元气，肢体倦怠，气短口渴，汗出不止；或金为火制，水失所生，而致咳嗽喘促，肢体痿弱，脚软眼黑等证。

人参五钱
 　麦冬　五味子各三钱


水煎服。此方以生脉为名，故俗医之治脉脱者每多用此，是岂知脉脱由阳气，岂麦冬、五味之所宜乎？见亦浅矣。

五味子汤五七


治喘促，脉伏而数，或虚烦作渴。

五味子一钱
 　人参　麦冬　杏仁　橘红各一钱五分


水二盅，姜三片，枣二枚，煎八分，无时服。

陈氏五味子汤五八


治肾水枯涸，口燥舌干。

五味子　麦门冬各一两
 　黄芪炒
 ，三两
 　人参二两
 　粉草炙
 ，五钱


上每服五钱，水煎，日夜服数剂。

人参胡桃汤五九


治喘急不能卧。

人参钱半
 　胡桃肉五枚
 ，泡去皮


水一盅半，姜三片，枣一枚，煎八分，食后温服。

丹溪琼玉膏六十


治虚劳干咳嗽，或好酒者久嗽尤效。

人参十二两
 　白茯苓十五两
 　白蜜五斤
 ，熬去沫
 　琥珀　沉香各五钱
 　大生地十斤
 ，以银石器杵取自然汁


上先以地黄汁同蜜熬沸，搅匀，用密绢滤过，将人参等为极细末，和蜜汁入瓷、银瓶内，用绵纸十余层加箬封扎瓶口，入砂锅或铜锅，以桑柴火，长流水没瓶煮三昼夜，取出换油蜡纸扎口，悬浸井中半日以出火气，提起仍煮半日，以去水气，然后收藏。每日清晨及午后，取三匙，用温酒一两许调服，或白汤亦可。制须净室，忌鸡、犬、妇人。本方原无琥珀、沉香二味，乃臞仙加入者，云奇效异常，今并录其方。

补肺汤六一


治劳嗽。

人参　黄芪　北五味　紫菀各七分半


熟地黄　桑白皮各钱半


水二盅，煎八分，入蜜少许，食远温服。

杨氏宁肺汤六二


治荣卫俱虚，发热自汗，咳嗽痰涎，肺气喘急，唾脓。

人参　茯苓　当归　白芍药　白术　甘草炙
 　川芎　熟地黄　麦门冬　五味　桑白皮各七分
 　阿胶炒
 ，一钱


水二盅，姜二片，紫苏五叶，煎八分，食远服。


《圣惠》宁肺散六三



方在固阵六
 。

治久嗽，收涩之剂。

凤髓汤六四


治咳嗽，大能润肺。

牛髓一斤
 ，胻骨中者
 　白蜜半斤
 　干山药四两
 ，炒
 　杏仁四两
 ，去皮尖
 ，研如泥
 　胡桃仁去皮
 ，四两
 ，另研


上将牛髓、白蜜用砂锅熬沸，以绢滤去渣，盛瓷瓶内，将杏仁等三味同入瓶内，以纸密封瓶口，重汤煮一日夜，取出冷定。每空心以白汤化服一二匙。

《良方》蜜酥煎六五


治咳嗽胸痛，上气喘壅。此为邪搏于肺，气不宣通，故咳而喘，气上逆，面目浮肿。此方非独治嗽，兼补虚损，去风燥，悦肌肤，妇人服之尤佳。

白沙蜜一升
 　牛酥一升
 　杏仁三升
 ，去皮尖
 ，研如泥


上将杏仁于瓷盆中用水研取汁五升，以净铜锅先倾汁三升，熬减其半，又倾汁二升，再以微火熬减至一升许，即入蜜、酥二味煎熟，其药乃成，贮于净瓷器中。每日三次，以温酒或米饮、白汤调服一匙。服至七日，唾色变白，二七唾稀，三七嗽止。

醍醐膏六六


治一切咳血肺疾。

用好牛酥五斤，熔三遍，凝取当出醍醐，含服一合即瘥。

《良方》黄芪散六七


治嗽久劳嗽唾血。

黄芪蜜炙
 　糯米炒
 　阿胶炒
 ，等分


上为细末。每服二钱，米饮调下。

《拔萃》五味黄芪散六八


治咳嗽咯血成劳，眼睛疼痛，四肢困倦，脚膝无力。

五味子　人参　芍药　甘草各五分
 　黄芪　桔梗各钱半
 　熟地　麦冬各一钱


水二盅，煎八分，食后温服。

黄芪益损汤六九


治男妇诸虚百损，五劳七伤，骨蒸潮热，百节疼痛，盗汗惊惕，咽燥唇焦，憔瘦少力，咳嗽多痰，咯吐衄血，寒热往来，颊赤昏倦少食，服热药则热烦躁满，服寒药则膈满腹痛，及大病后荣卫不调，或妇人产后血气未足，俱宜服此。

人参　黄芪　当归　熟地黄　白术　川芎　芍药　麦冬甘草　茯苓　山药　五味子　木香　石斛　肉桂　丹皮等分


上咀。每服一两，水一盅半，姜五片，枣二枚，小麦五十粒，乌梅一个，煎七分，食前服。

《元戎》地黄散七十


治衄血往来久不愈。

生地黄　熟地黄　地骨皮　枸杞子

上等分，焙干为细末，每服二钱，蜜汤调下，不拘时。

《良方》柔脾汤七一


治虚热吐血、衄血、汗出。

甘草炒
 　白芍药炒
 　黄芪炒
 ，各半两
 　熟地黄两半


上每服五、七钱，水煎服。世治吐血并用竹茹、地黄、藕汁、童便，此亦不可拘泥。如阳乘于阴，血得热则流散，经水沸溢，理宜凉解，以大黄、犀角之类；如阴乘于阳，所谓天寒地冻，水凝成冰，须当温散，宜干姜、肉桂，或理中汤之类。

东垣麦门冬饮子七二


治吐血久不愈者。

麦门冬　黄芪各一钱
 　人参　归身　生地各五分
 　五味子十粒

 咀。水煎服。

《拔萃》麦门冬饮子七三


治脾胃虚，气促气弱，精神短少，衄血吐血，气虚不能摄血者。

麦冬　当归　芍药　紫菀各一钱
 　人参　黄芪各八分
 　甘草五分
 　五味子九粒


水二盅，煎一盅，食后服。

《家抄》麦门冬饮七四



方在寒阵四七
 。

治虚火咳嗽，阴虚劳损。

麦门冬汤七五



方在寒阵四四
 。

治肺热咳嗽见血。

万氏麦门冬汤七六



方在痘疹一四二
 。

治表邪内热咳嗽。

麦门冬散七七


治鼻衄。

麦门冬　生地各一钱
 　白芍药　蒲黄各二钱


水二盏，姜三片，煎八分，食后温服。

旋神饮七八


治劳瘵憎寒壮热，口干咽燥，自汗烦躁，咳嗽唾血，瘦剧困倦。

人参　白术　黄芪　当归　熟地黄　麦门冬　白芍药　茯神　白茯苓　莲肉　五味子　炙甘草　桔梗　半夏曲各五分


水一盅半，红枣一枚，乌梅一个，煎七分，食远服。如嗽，加阿胶；胸满，加木香，以湿纸包，炮用，或加沉香亦可；如不思饮食，加扁豆，炒用。

《医统》养心汤七九


治体质素弱，或病后思虑过多，心虚惊悸不寐。

归身　生地　熟地　茯神各一钱
 　人参钱半
 　麦冬钱半
 　枣仁　柏子仁各八分
 　炙甘草四分
 　五味子十五粒


加灯心、莲子，水煎八分服。

钱氏养心汤八十


方在小儿五九。

治心虚惊痫。

正心汤八一


治七情五志久逆，心风妄言妄笑，不知所苦。

人参　当归酒洗
 　生地黄　茯神各一钱
 　羚羊角镑为末
 　枣仁炒
 ，研
 　甘草炙
 　远志制
 ，各八分


水一盅半，莲子七枚，煎七分，入羚羊角末、麝香半分，和匀，食后、临卧服。

开心散八二


治好忘。后定志丸稍胜于此百十六。

人参　远志各二钱半
 　石菖蒲一两
 　白茯苓二两


上为细末，每服一钱，食后米饮调下。

《局方》茯苓补心汤八三


治心虑过多，心神溃乱，烦躁不寐。

白茯苓　白茯神　麦门冬　生地黄　当归　半夏曲　陈皮各一钱
 　甘草五分


上加竹叶、灯心，同煎服。


酸枣仁汤八四


治病后气血俱虚，内亡津液，烦热，诸虚不眠者。

枣仁微炒
 　人参各一钱
 　麦冬三钱
 　竹茹一钱


加龙眼肉五枚，煎服，无时。

秘传酸枣仁汤八五


治心肾水火不交，精血虚耗，痰饮内蓄，怔忡恍惚，夜卧不安。

枣仁炒
 　远志　黄芪　白茯苓　莲肉去心
 　当归　人参　茯神各一钱
 　陈皮　炙甘草各五分


水一盅半，加生姜三片，枣一枚，煎七分，日一服，临卧一服。

仲景酸枣仁汤八六


治虚劳虚烦不得眠。

酸枣仁二升
 　甘草一两
 　知母　茯苓　川芎各二两


深师方仍有生姜二两

上五味，以水八升，煮酸枣仁得六升，纳诸药再煮取三升，分温三服。

钱氏酸枣仁汤八七



方在小儿六二
 。

治心肺虚热烦躁。

远志汤八八


治心虚烦热，夜卧不宁，及病后虚烦。

远志黑豆
 、甘草同煮
 　黄芪　当归　麦冬　枣仁炒
 　石斛各钱半
 　人参　茯神各七分
 　甘草五分


水二盅，煎八分，食远服。烦甚者，加竹叶、知母。

远志饮子八九


治心劳虚寒，梦寐惊悸。

远志肉　茯神　人参　当归酒浸
 　枣仁　黄芪　肉桂各一两
 　炙甘草五钱

 咀。每服一两，水一盅半，姜五片，煎服，无时。

东垣圣愈汤九十


治血虚心烦，睡卧不宁，或五心烦热。

人参　川芎　当归　熟地黄酒拌蒸
 　生地黄酒拌
 　黄芪炙
 ，各
 一钱


上水煎服。

益荣汤九一


治思虑过度，心血耗伤，怔忡恍惚不寐。

人参一钱
 　芍药　枣仁　柏子仁各五分
 　当归　黄芪　茯神各一钱
 　紫石英五分
 　远志　甘草　木香各三分


水一盅半，姜三片，枣一枚，煎八分服。

《元戎》逍遥散九二


治肝脾血虚，及郁怒伤肝，少血目暗，发热胁痛等证。

当归　芍药　白术　茯神　甘草　柴胡各等分


上姜、水煎服。

薛氏加味逍遥散九三


治肝脾血虚，发热，小水不利。

即前逍遥散加丹皮、栀子各七分。

生姜汁煎九四


治噎食不下，咽喉闭塞，胸膈烦闷。

生姜汁　白蜜　牛酥各五两
 　人参　百合各二两


上入铜铫中，以慢火熬膏，每用一二匙，用人参百合汤调下，或咽下。

《局方》胃风汤九五


治风冷乘虚入客肠胃，水谷不化，泄泻注下，及肠胃湿毒，下如豆汁，或下瘀血，日夜无度。

人参　白术　茯苓　当归　川芎　白芍药　肉桂等分


上为粗散，每服二钱，入粟米数粒同煎，食前服。

此方名为治风而实非治风，乃补血和血，益胃气之药，下血痢而挟虚者，实可倚仗，出太阳桂苓汤例药也。

《选要》十宝汤九六


治冷痢虚甚，下物如鱼脑，三服愈。

黄芪炙
 ，四钱
 　熟地黄　人参　白术　白芍药　当归　茯苓　半夏　五味子　肉桂各一钱
 　甘草炙
 ，五分


水一盅，姜三片，乌梅一个，煎七分，食远服。

《良方》当归黄芪汤九七


治妊娠下痢，腹痛，小便涩。

当归炒
 　黄芪各一两
 　糯米一合


水二盅，煎一盅，温服。

《局方》大防风汤九八


治足三阴亏损，寒湿外邪乘虚内侵，患鹤膝、附骨等疽，不问已溃未溃，宜先用此。及治痢后脚膝软痛，不能动履，名曰痢后风。此药祛风顺气，活血壮筋骨，行履如故。

人参　白术　防风　羌活各二钱
 　黄芪一钱
 　熟地　杜仲各二钱
 　官桂　甘草炙
 ，各五分
 　白芍　牛膝　附子各一钱
 　川芎钱半


水煎服。一方有当归，无官桂，加姜七片。

河间地黄饮子九九


治舌喑不能言，足废不能行，此谓少阴气厥不至，急当温之，名曰痱证。凡阴虚有二，有阴中之水虚，有阴中之火虚，此治火虚之剂。

熟地　巴戟去心
 　山茱萸　肉苁蓉浸
 　附子　石斛　五味石菖蒲　茯苓　远志　官桂　麦门冬

上等分，每服五钱，入薄荷少许，姜、枣煎服。

金樱膏一百


治虚劳遗精、白浊最效。

金樱子经霜后采红熟者
 ，撞去刺
 ，切开去核
 ，捣碎煮之
 ，滤榨净汁用
 ，熬成膏
 　人参　桑螵蛸新瓦焙燥
 　山药各二两
 　杜仲姜汁炒
 　益智仁各一两
 　薏仁　山茱萸　芡实　枸杞各四两
 　青盐三钱


上咀。用水同熬二次，去渣，熬成膏，将金樱膏对半和匀，空心白汤下三、四匙。

心虚白浊歌百一


白浊皆因心气虚，不应只作肾虚医。四君子汤加远志，一服之间见效奇。

劫劳汤百二


方在妇人一二四。

治虚劳咳嗽，盗汗发热。

益气补肾汤百三


治气虚眩晕。

人参　黄芪各一钱二分
 　白术二钱
 　白茯苓一钱
 　山药　山茱萸各钱半
 　炙甘草五分


水二盅，枣二枚，煎八分，食前服。


《元戎》当归酒百四


治血虚头痛欲裂。

当归一两
 　好酒一升


煮取六合服之。

人参丸百五


宁心益智，安神固精。

人参　茯苓　茯神　枣仁　远志　益智　牡蛎各五钱
 　朱砂二钱半


为末，枣肉丸服。

《千金》人参固本丸百六


治脾虚烦热，金水不足，及肺气燥热，作渴作嗽，或小便短少赤色，涩滞如淋，大便燥结，此阴虚有火之圣药也。

人参二两
 　天冬炒
 　麦冬炒
 　生地黄　熟地黄各四两


蜜丸，桐子大。每服五、六十丸，空心，温酒或淡盐汤下。中寒之人不可服。如欲作膏，俟煎成，外加白蜜四两。

团参丸百七


治吐血咳嗽服凉药不得者。团参散方在小儿十。

人参　黄芪　飞罗面各一两


上为细末，滴水和丸，桐子大。每服五、七十丸，茅根汤下。

天王补心丹百八


宁心保神，固精益血，壮力强志，令人不忘；去烦热，除惊悸，清三焦，解干渴，育养心气。此方之传，未考所自。《道藏》偈云：昔志公和尚日夜讲经，邓天王悯其劳者也，锡之此方，因以名焉。

生地黄四两
 ，洗净
 　人参　玄参炒
 　丹参炒
 　远志炒
 　桔梗各五钱
 　白茯苓五钱
 　五味炒
 　当归酒洗
 　麦冬炒
 　天冬炒
 　柏子仁炒
 　酸枣仁炒
 ，各一两


上为细末，炼蜜为丸，每两分作十丸，金箔为衣。每服一丸，灯心枣汤化下，食远临卧服。或作小丸亦可。

《类方》如前方，内多黄连二两酒炒。

《医统》方此较前多百部、菖蒲、杜仲三味。

生地黄二两
 ，用砂仁五钱
 、茯苓一两同煮
 ，去砂仁不用
 　人参　玄参　丹参　远志　柏子仁炒
 　枣仁炒
 　白茯神　杜仲制
 　百部各一两
 　归身一两六钱
 　天冬　麦冬各一两二钱
 　桔梗八钱
 　五味石菖蒲各五钱


《得效》方用熟地，不用生地，余如《医统》，又外加茯苓、炙甘草，共一十八味，分两俱各等分。


按：
 上方惟前十三味者，乃《道藏经》本方。此外各有不同，亦惟随宜择用可也。

《百一》补心神效丸百九


黄芪蜜炙
 　茯神　人参各四两
 　远志制
 ，二两
 　熟地黄三两
 　枣仁炒
 　柏子仁另研
 　五味子各二两
 　朱砂一两
 ，另研


上为末，炼蜜丸，桐子大。每服五十丸，米饮、温酒任下。盗汗不止，麦麸汤下；梦遗失精，人参龙骨汤下；卒暴心痛，乳香汤下；虚烦发热，麦门冬汤下；吐血，人参汤下；大便下血，地榆汤下；小便出血，茯苓车前子汤下；中风不语，薄荷生姜汤下；风痫痰气，防风汤下。

《局方》平补镇心丹百十


治心血不足，时或怔忡，夜多乱梦，如堕岸谷。常服安心肾，益荣卫。

人参　龙齿各二两五钱
 　白茯苓　茯神　麦冬　五味各一两二钱半
 　车前子　远志制
 　天冬　山药姜汁炒
 　熟地酒蒸
 ，各一两半
 　朱砂两半
 ，为衣
 　枣仁炒
 ，三钱


炼蜜丸，桐子大。每服八、九十丸，早晚米饮或温酒下。一方有肉桂一两二钱五分。一方有当归、柏子仁、石菖蒲。

《集验》柏子养心丸百十一


治心劳太过，神不守舍，合眼则梦，遗泄不常。

柏子仁鲜白不油者
 ，以纸包槌去油
 　白茯神　酸枣仁　生地黄　当归身各二两
 　五味子　辰砂细研
 　犀角镑
 　甘草各半两


上为末，炼蜜丸如芡实大，金箔为衣。午后、临卧各津嚼一丸。

古庵心肾丸百十二


治水火不济，心下怔忡，夜多盗汗，便赤梦遗。

牛膝酒浸
 　苁蓉酒浸
 　熟地黄各二两
 　菟丝子酒煮
 ，三两
 　人参　黄芪蜜炙
 　当归酒浸
 　山药炒
 　鹿茸酥炙
 　附子炮
 ，去皮脐
 　茯神　五味子　龙骨煅
 　远志甘草汤浸剥
 ，姜汁炒
 。各一两


上为细末，酒煮面糊丸，桐子大。每服百丸，空心枣汤或清汤送下。

《济生》远志丸百十三


治心神恍惚不宁，梦泄遗精。

人参　茯神　白茯苓　龙齿　远志姜汤浸炒
 　石菖蒲各二两


蜜丸，桐子大，朱砂为衣。每服七、八十丸，空心盐汤下。

宁志丸百十四


治怔忡惊悸、癫痫。《得效》宁志丸方在和阵六十，与此稍同。

人参　枣仁酒浸
 　茯苓　柏子仁　当归　远志酒浸
 　茯神　石菖蒲　琥珀各五钱
 　乳香　朱砂各三钱


上为末，炼蜜丸，桐子大。每服三、五十丸，食后枣汤下。

宁志膏百十五


治因惊失志。

人参　枣仁泡去皮
 ，纸炒
 　朱砂各半两
 　滴乳香一钱
 ，另研


上为末，炼蜜丸，弹子大。每服十丸，薄荷汤下。

定志丸百十六


治心气不足，惊悸恐怯，或语鬼神，喜笑，及目不能近视，反能远视，乃阳气不足也，宜此方主之。此方与前开心散小异八二
 。

人参　茯苓各二两
 　菖蒲　远志制
 ，各一两


炼蜜丸，桐子大，朱砂为衣。每服五、七十丸，米饮下。

《拔萃》八物定志丸百十七


补心神，安魂魄，去热除痰。

人参一两半
 　石菖蒲　茯神　远志制
 ，各一两
 　麦门冬　白术各五钱
 　朱砂一钱
 　牛黄二钱
 ，另研


上为细末，炼蜜丸，桐子大，朱砂为衣。每服五十丸，米饮下。一方有茯苓一两。

十四友丸百十八


治惊悸怔忡。

人参　黄芪　当归　生地黄　远志　茯神　茯苓　枣仁泡
 去皮
 ，隔纸炒
 　阿胶炒
 　龙齿　紫石英　薄荷　朱砂各一两


上为末，炼蜜丸，桐子大。每服五、七十丸，食后临卧枣汤下。


《秘验》琥珀多寐丸百十九


治健忘恍惚，神虚不寐。

真琥珀　真羚羊角细镑
 　人参　白茯神　远志制
 　甘草等分


上为细末，猪心血和炼蜜丸，芡实大，金箔为衣。每服一丸，灯心汤嚼下。

《金匮》六味地黄丸百二十


即《金匮》肾气丸，亦名地黄丸。治肾水亏损，小便淋闭，头目眩晕，腰腿酸软，阴虚发热，自汗盗汗，憔悴瘦弱，精神疲困，失血失音，水泛为痰，病为肿胀，壮水制火之剂也。

熟地黄八两
 ，蒸捣
 　山茱萸　山药炒
 ，各四两
 　丹皮　泽泻　白茯苓各三两


上为细末，和地黄膏加炼蜜为丸，桐子大。每服七、八十丸，空心食前滚白汤，或淡盐汤任下。此方用水煎汤，即名六味地黄汤，下八味丸亦同。

崔氏八味丸一二一


治命门火衰，不能生土，以致脾胃虚寒，饮食少思，大便不实，或下元冷惫，脐腹疼痛等证。王太仆曰：益火之源以消阴翳，即此谓也。

即前六味地黄丸加肉桂、制附子各一两。

陈氏加减八味丸一二二


治肾水不足，虚火上炎，发热作渴，口舌生疮，或牙根溃蚀，咽喉疼痛，寝汗憔悴等证。此临川陈自明方。李氏云：凡发背之热，未有不自肾虚而得之者，必须五更服加减八味丸。

即前六味丸加肉桂一两、五味子四两炒用。内泽泻切片，蒸五次焙用。一方五味止用一两。

《良方》益阴肾气丸一二三


治阴虚潮热盗汗，烦热作渴，筋骨疼痛，月经不调等证。

即前六味丸加当归、生地各四两，五味子二两。

薛氏加减《金匮》肾气丸一二四


治脾肾阳虚，不能行水，小便不利，腰重脚肿，或肚腹肿胀，四肢浮肿，或喘急痰盛，已成臌证，其效如神。此证多因脾胃虚弱，或治失其宜，元气复伤而变此证。若非速救肾中之火，则阳气不充于下，何以生土？土虚又何以制水？此必用之剂也，苟不知此，必不能救。若病在燃眉，当变丸为汤治之。

熟地四两
 ，酒拌蒸
 　山药　山茱萸　川牛膝　丹皮　泽泻　车前子　肉桂各一两
 　白茯苓三两
 　附子制
 ，五钱


上为末，炼蜜同地黄膏捣丸，桐子大。每服七、八十丸，空心米饮下。

丹溪滋阴大补丸一二五


治诸虚不足，腰腿疼痛，行步无力。壮元阳，益肾水。

熟地二两
 　山药炒
 　牛膝各两半
 　山茱萸　杜仲　巴戟肉　白茯苓　五味子　小茴香炒
 　肉苁蓉酒洗
 ，去甲
 ，新瓦焙干
 　远志甘
 草汤煮
 ，晒干
 。各一两
 　石菖蒲　枸杞各五钱


上为末，红枣肉和或炼蜜为丸，桐子大。每服七、八十丸，空心淡盐汤或温酒任下。

大造丸一二六



方在寒阵一五六
 。

治阴虚血热诸证。

《秘方》全鹿丸一二七


此药能补诸虚百损，五劳七伤，攻效不能尽述。人制一料服之，可以延年一纪。其法须四人共制一鹿，分而服之，逾年又共制之，四人共制四年，则每人得一全鹿。若一人独制一料，恐久留变坏，药力不全矣。

中鹿一只　缚杀之，退去毛，将肚杂洗净，同鹿肉加酒煮熟，将肉横切，焙干为末；取皮同杂仍入原汤熬膏，和药末、肉末加炼蜜和捣为丸。其骨须酥炙为末，同入之。

人参　白术炒
 　茯苓　炙甘草　当归　川芎　生地黄　熟地黄　黄芪蜜炙
 　天门冬　麦门冬　枸杞　杜仲盐水炒
 　牛膝酒拌蒸
 　山药炒
 　芡实炒
 　菟丝制
 　五味子　锁阳酒拌蒸
 　肉苁蓉　破故纸酒炒
 　巴戟肉　胡芦巴酒拌蒸
 　川续断　覆盆子酒拌蒸
 　楮实子酒拌蒸
 　秋石　陈皮上各一斤
 　川椒去目
 ，炒
 　小茴香炒
 　沉香　青盐各半斤


上先须精制诸药为末，和匀一处，候鹿胶成就，和捣为丸，桐子大，焙干。用生黄绢作小袋五十条，每袋约盛一斤，悬置透风处，用尽一袋，又取一袋。阴湿天须用火烘一二次为妙。每服八、九十丸，空心、临卧姜汤、盐汤、白汤任下，冬月温酒亦可。

《青囊》仙传斑龙丸一二八


壮精神，除百病，养气血，补百损，老人虚人常服，延年益寿。昔蜀中有道士酣歌酒肆曰：尾闾不禁沧海竭，九转金丹都慢说，惟有斑龙顶上珠，能补玉堂关下血。真人仲源索方传世。

鹿角胶　鹿角霜　柏子仁　菟丝子制
 　熟地黄各八两
 　白茯苓　补骨脂各四两


上将胶先溶化，量入无灰酒打糊丸，桐子大。每服六、七十丸，空心淡盐汤或酒任下。

《秘验》斑龙二至百补丸一二九


此药固本保元，生精养血，培复天真，大补虚损，益五内，除骨蒸，壮元阳，多子嗣，充血脉，强健筋骸，美颜色，增延寿算，聪明耳目，润泽髭须，真王道奇品之方，功难尽述也。

鹿角五十两为则
 ，取新角连脑骨者佳
 ，锯长二寸许
 ，用米泔浸一宿
 ，刷洗净
 ，同后药入坛煮胶
 　黄精八两
 　枸杞　怀熟地　菟丝子淘洗净
 　金樱子去毛
 、子
 ，各四两
 　天门冬去心
 　麦门冬去心
 　川牛膝　龙眼肉　楮实子各二两


以上十味，同角入金华好坛，层层放实，以新汲淡水入坛平肩，用密梭布四层包口，以新砖压之，置大锅中井字架上，以木甑盖好，重汤煮三日夜，毋得间断火候。傍用小锅烧滚水，不时添注坛内，并锅水勿使干涸。日足取起，滤去滓，将汁用罗底绢绞出，入净砂锅内，文火熬成膏，约一斤半，外炼蜜二斤，滴水成珠，搀入调和后药，杵合为丸。

鹿角霜十两
 　人参五两
 　黄芪蜜炙
 　芡实炒
 　白茯苓　山药炒
 　山茱萸　生地黄酒洗
 ，饭上蒸过
 　知母盐水炒
 ，各四两
 　北五味子一两


夏月加川黄柏四两，炒褐色。

以上十味为细末，用前膏和匀，木杵捣丸，桐子大。空心淡盐汤送下百余丸，随用煮熟莲肉或干枣数枚压之，俾纳丹田也。


《正传》鹿角胶丸百三十


治血气亏损，两足痿弱，不能行动，久卧床褥者，神效。

鹿角胶一斤
 　鹿角霜　熟地各半两
 　当归四两
 　人参　牛膝　菟丝子制
 　白茯苓各三两
 　白术　杜仲各二两
 　虎胫骨酥炙
 　龟板酥炙
 ，各一两


上为末，先将鹿角胶用无灰酒二盅溶化，加炼蜜捣丸，桐子大。每服百丸，空心盐姜汤下。

鹿茸丸一三一


治脚气腿腕生疮，及阴虚下元痿弱，咳嗽等证。

鹿茸酥炙
 ，另捣成泥
 　五味子　当归　熟地黄各等分


酒糊和丸，桐子大。每服四、五十丸，温酒或盐汤任下。

《集验》鹿茸丸一三二


治诸虚劳倦。补心肾，益气血。

鹿茸酥炙
 　熟地黄　当归　枸杞　枣仁炒
 　附子制
 　牛膝　远志姜汁浸
 ，炒
 　山药　沉香　肉苁蓉酒浸
 ，各二两
 　麝香五分


炼蜜丸，桐子大。每服五十丸，盐汤下。

《三因》鹿茸丸一三三


治失志伤肾，肾虚消渴，小便无度。

鹿茸酥炙
 　麦门冬　熟地黄　黄芪炙
 　五味　肉苁蓉　鸡内金酒炒
 　山茱萸　破故纸炒
 ，各七钱
 　茯苓　人参　牛膝酒浸
 　玄参　地骨皮各半两


上为末，炼蜜丸，桐子大。每服七、八十丸，米饮下。

《本事》麋茸丸一三四


治肾虚腰痛，不能转侧。

麋茸鹿茸亦可
 　菟丝子制
 ，各一两
 　舶茴香五钱


上为末，以羊肾二对，用酒煮烂，去膜，研如泥，和丸桐子大，阴干。如太干，以酒糊佐之。每服三、五十丸，温酒或盐汤下。

杨氏还少丹一三五


治脾肾虚寒，饮食少思，发热盗汗，遗精白浊，真气亏损，肌体瘦弱等证。

熟地黄二两
 　山药　山茱萸　杜仲姜汤炒
 　枸杞二两
 　牛膝酒浸
 　远志姜汁浸炒
 　肉苁蓉酒浸
 　北五味　川续断　楮实子　舶茴香　菟丝子制
 　巴戟肉余各一两


上为细末，炼蜜丸，桐子大。每服五十丸，空心盐酒下。

《局方》无比山药丸一三六


治诸虚损伤，肌肉消瘦，耳聋目暗。常服壮筋骨，益肾水，令人不老。

山药二两
 　菟丝子三两
 ，酒浸煮
 　五味拣净
 ，六两
 　肉苁蓉四两
 ，切片酒浸
 ，焙
 　杜仲三两
 ，酒炒
 　牛膝一两
 ，酒浸蒸
 　熟地　泽泻　山茱萸　茯苓　巴戟肉　赤石脂各一两


上为细末，炼蜜和丸，桐子大。每服三、五十丸，食前温酒或米饮下。

还元丹一三七


一名延年益寿不老丹。此药大补元气，服一月自觉异常，功效不可尽述。案，此方为阴虚血热者宜之，诸阳虚者不可用。

何首乌半斤
 ，用米泔水浸软
 ，竹刀刮去皮
 ，分四制
 。忌铁器
 ，以砂锅
 、瓦器盛酒拌芝麻蒸一次
 ，晒干
 ；又用羊肉一斤
 ，切片拌蒸一次
 ，晒干
 ；再用酒拌蒸一次
 ，黑豆拌蒸一次
 ，各晒干
 　熟地　生地酒浸焙
 ，各三两
 　天冬麦冬各末
 ，一两
 　人参五钱
 　地骨皮童便浸晒
 　白茯苓酒浸晒干取末
 ，各一两


上取乳汁六两，白蜜十两，同炼一器中，合前末为膏，瓷器取贮，勿令泄气。不拘时服一、二匙，沸汤漱咽之。

《经验》养荣丸一三八


治男妇气血两虚，精神短少，脾胃不足，形体羸瘦。

人参　白术土炒
 　当归　熟地黄　黄芪　芍药　山药各一两
 　远志制
 　生地黄　山茱萸各半两
 　白茯苓二两
 　陈皮八钱


上为细末，用鸭一只，取血入炼蜜和丸，桐子大。每服八、九十丸，食前淡盐汤送下，或酒亦可。

三才丸一三九


天门冬　熟地黄　人参等分


上为末，炼蜜丸服。

七珍至宝丹百四十


补血生精，泻火益水，强筋骨，黑须发，补益之功甚大。

何首乌赤
 、白各半斤
 ，酒浸软
 ，竹刀刮去皮
 ，同牛膝蒸
 　川牛膝半斤
 ，净
 ，用黑豆三升
 ，同何首乌层层拌铺甑内
 ，蒸极熟
 ，取出去豆
 ，与何首乌共捣如泥
 　白茯苓一斤
 ，用人乳五升煮干为度
 　赤茯苓一斤
 ，用牛乳五升煮干为度
 　当归四两
 ，酒浸
 ，焙干
 　枸杞四两
 　破故纸炒香
 　菟丝子制
 ，各半两


炼蜜为丸，鸡头子大。每服一丸，日进三服，空心温酒、午后姜汤、临卧盐汤送下。

《百一》补髓丹一四一


治老人虚弱肾伤，腰痛不可屈伸。

杜仲十两
 　补骨脂用芝麻五两同炒
 ，以芝麻黑色无声为度
 ，去麻不用
 ，十两
 　鹿茸四两
 ，燎去毛
 ，酒浸炙


上为末，用胡桃肉三十个，浸去皮，捣为膏，入面少许，煮糊为丸，桐子大。每服百丸，温酒、盐汤任下。

枸杞子丸一四二


治肾虚精滑，补精气。

甘州枸杞　黄精九蒸九晒


上二味等分，相和捣作饼子，焙干为末，炼蜜丸，桐子大。每服百余丸，空心温酒送下。

《局方》青娥丸一四三


治肾虚腰痛，益精助阳，乌须壮脚力。妇人随证用引吞送，神效。

破故纸四两
 ，炒香
 　杜仲净
 ，八两
 ，姜汤炒
 　胡桃肉十两


上为末，用蒜四两，捣膏和丸，桐子大。每服三、五十丸，空心温酒送下。一法不用蒜，以酒糊为丸，或炼蜜为丸，服者更佳。案，此方可加巴戟肉、大茴香各四两为尤妙。或再加肉苁蓉亦可。

《良方》加味青娥丸一四四


补诸虚不足，滋益阴阳，美容颜，健腰膝，止腰痛尤效。

破故纸炒
 　小茴盐水炒
 　胡芦巴炒
 ，各四两
 　杜仲三两
 ，姜汁炒
 　胡桃肉二十五个
 　莲蕊一两
 　青盐煅
 ，五钱
 　穿山甲酥炙
 ，三钱五分


上为末，将胡桃肉捣烂，加酒煮面糊为丸，桐子大。每服三十丸，空心温酒下。


十补丸一四五



方在热阵一七三
 。治肾脏虚冷等证。

《保命》煨肾丸一四六


治肾肝虚损，骨痿不能起床，筋弱不能收持，及脾损谷不化，善益精缓中消谷。

杜仲姜汤炒
 　牛膝　萆薢　白蒺藜　防风　菟丝子制
 　胡芦巴　肉苁蓉酒浸
 　破故纸酒炒
 ，各等分
 　官桂减半


上将猪腰子制如食法，捣烂加炼蜜和杵千余为丸，桐子大。每服五、七十丸，空心用温酒送下。治腰痛不起甚效。

《局方》煨肾散一四七


治肾虚腰痛。

杜仲姜汁炒
 　花椒炒出汁
 　食盐少许


上为末，以猪腰子一枚，薄批作五、七片，以椒、盐淹去腥水，掺杜仲末三钱在内，以薄荷包，外加湿纸二、三层，煨熟食之，酒下。

安肾丸一四八



方在热阵一六七
 。治肾经积冷，下元衰弱。

小安肾丸一四九



方在热阵一六八
 。治肾气虚寒，多溺，腰膝沉重。

石刻安肾丸百五十



方在热阵一六九
 。治真气虚惫，梦遗便数，脚膝软弱。

红铅丸一五一


一名一气丹。一名人精妙合丸。

紫河车用头产壮盛男胎者一具
 ，以银针挑去紫血
 ，米泔水洗净
 ，用酒
 、醋炖烂焙干
 　人乳以瓷罐盛晒干者四两
 。或以茯苓末一两收晒至五两者亦可
 　秋石以童男女小便炼成者
 ，四两
 　红铅亦名先天梅子
 ，五钱
 。此室女初次经血
 。扣算女子年岁
 ，凡五千四十八日
 ，即女子天癸将至之日
 ，须预备锡船候取
 ，以茯苓末收渗晒干
 ；或以丝绵渗取
 ，用乌梅煎汤洗下
 ，去水晒干亦可


上为细末，炼蜜为丸，每丸重七厘。此药俗传云以人补人，得先天之气，神妙不可尽述，每丸价一两。

打老儿丸一五二


熟地　山药炒
 ，各五两
 　牛膝酒洗
 　巴戟枸杞汤洗
 ，炒
 　楮实子去浮者
 　枸杞　石菖蒲　远志肉甘草汤制
 　白茯苓去筋
 　杜仲盐水炒
 　北五味蜜水拌蒸一二时
 ，捣饼焙干
 　山茱萸上各四两
 　小茴香　续断各三两
 　肉苁蓉切片酥炒
 ，五两


上为末，炼蜜丸，桐子大。每服五、六十丸，空心、午前、临睡，或酒或盐汤下百余丸。

肉苁蓉丸一五三


治肾虚耳聋。

肉苁蓉酒浸
 ，焙
 　菟丝子酒浸煮
 ，研
 　山茱萸　白茯苓　熟地黄　人参　官桂　防风　芍药　黄芪各五钱
 　附子炮
 　羌活　泽泻各二钱半
 　羊肾一对
 ，薄切
 ，去筋膜
 ，炙干


炼蜜丸，桐子大。每服三、五十丸，空心温酒下。

四味肉苁蓉丸一五四



方在固阵六二
 。治小便不禁。

黄芪丸一五五


治虚风羸瘦，心神虚烦，筋脉拘挛，疼痛少睡。

黄芪炙
 　人参　熟地黄　白茯苓　薏苡仁　山茱萸各一两
 　枣仁　羌活去芦
 　当归　羚羊角屑
 　枸杞子　桂心各七钱半
 　防风　远志各半两


上为细末，炼蜜和丸，梧子大。每服七、八十丸，温酒下，不拘时。

二丹丸一五六


治风邪健忘。和血养神定志，内安心神，外华腠理。

丹参　天门冬　熟地黄各一两半
 　麦门冬　白茯苓　甘草各一两
 　人参　丹皮　远志各半两


上为细末，炼蜜和丸，桐子大，以朱砂半两为衣。每服五、七十丸，加至百丸，空心煎愈风汤送下。

《海藏》益血丹一五七


治大便燥，久虚亡血。

当归酒浸
 ，焙
 　熟地黄等分


上为末，炼蜜丸，弹子大。细嚼酒下一丸。

《集要》四神丸一五八


治禀赋虚弱，小便频数不禁。

五味子　菟丝饼各四两
 　熟地黄六两
 　肉苁蓉一斤
 ，去甲


上为末，酒煮山药糊丸，桐子大。每服五十丸，空心盐汤下。

《局方》虎骨四斤丸一五九


宣州木瓜去瓤
 　天麻去芦
 　肉苁蓉洗净
 　牛膝焙干
 。各一斤
 　附子炮
 ，去皮脐
 ，二两
 　虎骨酥炙
 ，一两


上先将前四味用无灰酒五升浸，春秋五日，夏三日，冬十日，取出焙干，入附子、虎骨，共为末，用前浸药酒打面糊丸，梧子大。每服五十丸，食前盐汤送下。

加味四斤丸百六十


治肝肾二经气血不足，足膝酸痛，步履不随，如受风寒湿毒以致脚气者，最宜服之。

虎胫骨一两
 ，酥炙
 　乳香另研
 　没药另研
 ，各五钱
 　川乌炮
 ，去皮
 ，一两
 　肉苁蓉　牛膝各一两半
 　天麻一两
 　木瓜一斤
 ，去瓤
 ，蒸


上各为末，先将木瓜、苁蓉捣膏，加酒糊和杵丸，桐子大。每服七、八十丸，空心温酒或盐汤任下。

《三因》加味四斤丸一六一


治肾虚肺热，热淫于内，致筋骨痿弱，不能收持。

肉苁蓉酒洗
 　牛膝酒洗
 　天麻　木瓜　鹿茸酥炙
 　熟地黄　五味酒浸
 　菟丝子酒煮
 ，等分


上为末，炼蜜丸，桐子大。每服五十丸，食前温酒或米饮送下。刘宗厚曰：案此方云：热淫于内，而用温补，何也？然，阴血衰弱，血不养筋，筋缓不能自收持。今阳燥热淫于内，故用此以养阳滋阴，阴实则水升火降矣。

金刚丸一六二


治肾损骨痿不能起床，宜此益精。

萆薢　杜仲姜汁炒
 　肉苁蓉酒洗
 　菟丝子制


上用酒煮猪腰子捣丸，桐子大。每服五、七十丸，空心温酒送下。

人参膏一六三


用人参十两，细切，以活水二十盏浸透，入银石器内，桑柴火缓缓煎取十盏，滤汁，再以水十盏，煎渣取汁五盏，并入前汁，合煎成膏，瓷瓶收贮。随证作汤使调服。丹溪云：多欲之人肾气衰惫，咳嗽不止，用生姜、橘皮煎汤，化膏服之。浦江郑兄，五月患痢，又犯房室，忽发昏运，不知人事，手撒目暗，自汗如雨，喉中痰鸣，声如拽锯，小便遗失，脉大无伦。此阴亏阳绝之证也。予令急煎大料人参膏，仍与灸气海十八壮，右手能动。再二壮，唇口微动。遂与膏服一盏半，夜后服三盏，眼能动。尽三斤，方能言而索粥，尽五斤而痢止，至十斤而全安。若作风治则误矣。一人背疽，服内托十宣药已，多脓出，作呕，发热，六脉沉数有力，此溃疡所忌也。遂用大料人参膏，入竹沥饮之，参尽十六斤，竹伐百余竿而安。后经旬余，值大风拔木，疮复起有脓，中有红线一道，过肩胛抵右肋。予曰：急作参膏，以芎、归、橘皮作汤，入竹沥、姜汁饮之，尽三斤而疮溃，调理乃安。若痈疽溃后，气血俱虚，呕逆不食，变证不一者，以参芪归术等分，煎膏服之最妙。

景岳全书卷之五十三终


卷之五十四书集

古方八阵

和　阵

《局方》二陈汤一


治痰饮呕恶，风寒咳嗽，或头眩心悸，或中脘不快，或因生冷，或饮酒过多，脾胃不和等证。

陈皮　半夏制
 ，各三钱
 　茯苓二钱
 　炙甘草一钱


水二盅，姜三五片，枣一枚，煎八分，食远服。

加减二陈汤二


治呕吐吞酸，胃脘痛，呃逆。

即前方加丁香九粒，气滞甚者，可加一二钱。

丹溪加味二陈汤三


治食郁瘀滞，胸膈不快。

苍术米泔浸
 　白术炒
 　橘红　半夏泡
 　茯苓　川芎　香附各八分
 　枳壳　黄连姜炒
 　甘草各五分


水盏半，煎八分，食前，稍热服。

二术二陈汤四


治一切呕吐清水如注。

苍术土炒
 　白术炒
 　陈皮　半夏制
 　茯苓各一钱
 　炙甘草五分


水一盅半，姜三片，枣一枚，煎八分，稍热服。虚寒者加人参、煨干姜；痰饮，加南星，倍半夏；宿食，加神曲、砂仁。

《宣明》黄芩二陈汤五


治热痰。

黄芩　陈皮　半夏　茯苓等分
 　甘草减半


水一盅半，姜三片，煎七分，食远服。

《辨疑》柴葛二陈汤六


治一切疟、暑、湿、劳、食等证。

柴胡　干葛　陈皮　半夏　茯苓　甘草　白术　苍术制
 　川芎　黄芩各等分
 ，若阴疟除此味


水二盅，姜三片，煎服。内干葛、川芎、苍术，乃发散之剂，若久疟及发散过者除之。阳分汗多，加人参、黄芪，去干葛；阴分虚者，加酒炒芍药、当归、生地；久疟，微邪潮热，加四君子汤，去祛邪之药；若欲截疟，加常山、槟榔、青皮、贝母各一钱。

桂附二陈汤七



方在热阵百十五
 。治寒疟厥冷。

《金匮》小半夏汤八


治呕吐，谷不得下，及心下有饮者。

半夏一升
 　生姜半斤


上二味，以水七升，煮取一升半，分温再服。《局方》用半夏五钱，生姜二钱半，水一盅半，煎服。

《金匮》小半夏加茯苓汤九


治卒呕吐，心下痞，膈间有水，眩悸者。

即前方加茯苓三两，煎法同。

《金匮》大半夏汤十


治胃反不受食，食入即吐。《外台》云：治呕而心下痞硬者。

半夏二升
 ，洗完用
 　人参三两
 　白蜜一斤


上三味，以水一斗二升，和蜜扬之二百四十遍，煮药取三升半，温服一升，余分再服。

《御药》大半夏汤十一


一名橘皮汤。治痰饮及脾胃不和。

半夏　陈皮　白茯苓各二钱


水二盅，姜五片，煎八分，温服。

茯苓半夏汤十二


治呕吐哕，心下坚痞，膈间有水，痰眩惊悸，及小儿等病。

白茯苓二两
 　半夏五钱


上每服三五七钱，姜、水煎服。

《宣明》橘皮半夏汤十三


治痰涎壅嗽久不已者，常服润燥解肌热止嗽。

陈皮五钱
 　半夏制
 ，二钱半


水一盅半，加生姜三、五片，煎七分，温服。

《灵枢》秫米半夏汤十四


久病不寐者神效，世医鲜用之。

秫米一升
 　半夏五合


上用千里长流水八升，扬之万遍，取清者五升，煮秫米、半夏，炊以苇薪，令竭至一升半，去渣，饮汁一小杯，日三服。其新病者，覆杯即卧，汗之即已；久病者，三日已也。

东垣半夏白术天麻汤十五


治眩晕，及足太阴痰厥头疼。

半夏钱半
 　白术　神曲炒
 ，各一钱
 　麦芽　陈皮各钱半
 　人参　黄芪　茯苓　苍术　天麻　泽泻各五分
 　黄柏二分
 　干姜三分

 咀。每服半两，水二盅，煎八分，食远热服。

《金匮》黄芩半夏生姜汤十六


治干呕而利者。

黄芩　生姜各三两
 　炙甘草　芍药各二两
 　半夏半升
 　大枣十二个


上六味，以水一斗，煮取三升，去滓，温服一升，日再夜一服。

东垣平胃散十七


治脾胃不思饮食，心腹胁肋胀满刺痛，呕哕恶心，吞酸噫气，体重节痛，自利霍乱，噎膈反胃等证。

厚朴姜制炒
 　陈皮去白
 ，各五两
 　苍术去皮
 ，米泔浸炒
 ，八两
 　炙甘草三两


本方加人参、茯苓各二两，即名参苓平胃散。

上为末。每服二钱，水二盅，姜三片，枣二枚，煎七分，去渣温服。或去姜枣，入盐一小捻，单以沸汤点服亦可。如小便不利，加茯苓、泽泻；如饮食不化，加神曲、麦芽、枳实；如胃中气痛，加木香、枳实或枳壳；如脾胃困倦，加人参、黄芪；如有痰，加半夏；如便硬腹胀，加大黄、芒硝；如脉大内热，加黄连、黄芩。

调气平胃散十八


治胃气不和，胀满腹痛。

厚朴制
 　陈皮　木香　乌药　白豆蔻　砂仁　白檀香各一钱
 　甘草五分
 　苍术钱半
 　藿香一钱二分


水一盅半，生姜三片，煎八分，食远温服。


钱氏益黄散十九


治脾土虚寒，寒水反来侮土而呕吐不食，或肚腹作痛，或大便不实，手足逆冷等证。

陈皮一两
 　青皮　诃子肉炮
 ，去皮
 　炙甘草各半两
 　丁香二钱


上每服四钱，水煎服。

藿香正气散二十


治外感风寒，内停饮食，头疼寒热，或霍乱泄泻，痞满呕逆，及四时不正之气，疟痢伤寒等证。

藿香　紫苏　桔梗　白芷　大腹皮各一钱
 　陈皮　半夏　茯苓　甘草　白术　厚朴各八分


水二盅，姜三片，枣一枚，煎八分，热服取汗。

不换金正气散二一


治脾气虚弱，寒邪相搏，痰停胸膈，致发寒热，或作疟疾，或受山岚瘴气等毒。

厚朴姜制
 　藿香　半夏　苍术米泔浸
 　陈皮各一钱
 　甘草炙
 ，五分


姜、枣、水煎服。

陈氏不换金正气散二二


治感冒风寒，或伤生冷，或瘴疟，或疫疠。

苍术米泔浸炒
 　厚朴姜汁炒
 ，各四两
 　橘红三两
 　炙甘草　半夏制
 　藿香各二两
 　人参　木香湿纸裹煨
 　白茯苓各一两


上每服一两，姜、枣、水煎服。

徐氏正气散二三


正胃气，进饮食，退寒疟、食疟、瘴气，脾胃滞者，用之为宜。

藿香　草果各二两
 　半夏制
 　陈皮　厚朴　砂仁　炙甘草各
 一两


上为末。每服三钱，加生姜七片，枣三枚同煎，俟疟未发前，和渣服。

《济生》大正气散二四


治脾胃不和，为风寒湿气所伤，心腹胀闷，有妨饮食。

白术　陈皮各二钱
 　半夏制
 　藿香叶　厚朴姜炒
 　桂枝　枳壳　槟榔　干姜炮
 ，各钱
 　甘草炙
 ，五分


水一盅半，姜三片，枣一枚，煎七分，不时温服。

东垣升阳益胃汤二五


治秋燥令行，湿热少退，脾胃虚弱，怠惰嗜卧，体重节痛，四肢不收，口苦舌干，饮食不消，大便不调，小便频数，兼见肺病，洒淅恶寒，惨惨不乐，面色恶而不和，乃阳气不伸故也，当升阳益胃。《良方》无黄芪、甘草、半夏、芍药四味。

人参　炙甘草　半夏脉涩者宜用
 ，各一钱
 　黄芪二钱
 　白术三分
 　白芍　防风　羌活　独活各五分
 　柴胡　茯苓小便利者勿用
 　泽泻不淋者勿用
 ，各三分
 　陈皮四分
 　黄连二分


上[image: ]
 咀。每服三钱，渐加至五钱，生姜五片，枣二枚，水三盅，煎一盅，早饭、午饭之间温服。忌语话一二时，及酒湿助火之物。服药后，如小便毕而病反增，是不宜利小便也，当去茯苓、泽泻。若得喜食增食，初一二日间不可太饱，恐药力尚浅，胃气再伤，不得转运也。或用美食以助药力而滋胃气，慎不可淡食以损药力而助邪气之沉降也。亦可小役形体，使胃气升发，切勿大劳，致令复伤，但以胃气安静为尤善。

《海藏》白术汤二六


治风湿恶寒，脉缓。

白术　防风　甘草

 咀，加生姜煎服。

《济生》白术汤二七


治五脏受湿，咳嗽痰多，气喘身重，脉濡细。

白术　橘红　半夏　茯苓各二钱
 　炙甘草一钱


水一盅半，姜五片，煎七分，食远服。

《良方》三味白术汤二八



方在妇人十二
 。治妊娠内热心痛。

《良方》四味白术汤二九



方在妇人十三
 。治妊娠胃虚恶阻。

白术散三十


治自汗盗汗极效。

白术半斤


上将白术切成小块，用浮麦一升，水一斗，同煮干，如白术尚硬，再加水煎透烂，取起切片，焙干为末。每服二三钱，仍用浮麦煎汤，食远调服。如治小儿，以炒黄芪煎汤，量儿大小与服。忌萝卜、辛辣炙煿之物，乳母尤忌。

《宣明》白术散三一



方在固阵三
 。治虚风多汗痿弱。

《良方》白术散三二



方在妇人十一
 。治妊娠伤寒内热等证。

调胃白术散三三


治脾胃不和，腹胀泄泻，身面浮肿。

白术　茯苓各二钱
 　陈皮　白芍药炒
 　泽泻　槟榔各一钱
 　木香五分


水二盅，姜三片，煎八分，食远服。如肿不退，倍加白术，并枳实麸炒一钱。

白术芍药汤三四


治脾经受湿水泄，体重微满，困弱无力，不欲饮食，或暴泄无数，水谷不化，宜此和之。

白术炒
 　芍药炒
 ，各一两
 　甘草炒
 ，半两


上每用一两，水煎服。

《草窗》白术芍药散三五


治痛泻要方。

白术炒
 ，三两
 　芍药炒
 ，二两
 　陈皮炒
 ，两半
 　防风一两


上或煎，或丸，或散，皆可用。久泻者加炒升麻六钱。

《金匮》苓桂术甘草汤三六


病痰饮者，当以温药和之。凡心下有痰饮，胸胁支满，目眩，此方主之。

茯苓四两
 　桂枝　白术各三两
 　甘草二两


上以水六升，煮取三升，温分三服，小便则利。

神术散三七


治伤寒头痛身热等证。

苍术二钱
 　川芎　藁本　甘草各一钱


水二盅，姜三片，煎一盅，不拘时服。

《局方》神术散三八



方在散阵六五
 。治四时瘟疫，头疼发热。

《海藏》神术汤三九


治风湿恶寒脉紧。

苍术　防风　甘草

 咀。加葱白煎服。治刚痓汗者，加羌活，或独活、麻黄。

《约说》沉香降气散四十


治阴阳壅滞，气不升降，胸膈痞塞，或留饮吞酸，胁下妨闷。

沉香二钱八分
 　砂仁七钱半
 　香附子去毛
 ，盐水炒
 ，六两二钱五分
 　炙甘草五钱五分


上为极细末。每服二钱，入盐少许，沸汤调，不拘时服，或淡姜汤亦可。


《和剂》苏子降气汤四一


治心腹胀满，喘促气急，消痰进食。

苏子炒
 　半夏曲　前胡　当归　陈皮　厚朴制
 ，各八分
 　桂甘草各三分


水二盅，姜三片，煎七分，不拘时服。

《医林》小降气汤四二


治浊气在上，痰涎壅盛。

家紫苏　台乌药　白芍　陈皮各二钱
 　炙甘草五分


水一盅半，生姜三片，枣一枚，煎七分，食远服。

《统旨》木香顺气散四三


治气滞腹痛胁痛。

木香　香附　槟榔　青皮　陈皮　枳壳　砂仁　厚朴制
 　苍术各一钱
 　炙甘草五分


水二盅，姜三片，煎八分，食远服。

《局方》木香调气散四四


木香　白檀香　白豆蔻　丁香各二钱
 　炙甘草　藿香各八钱
 砂仁四钱


上为末。每服二钱，入盐少许，沸汤点服。

流气饮子四五


治三焦气壅，五脏不和，胸膈痞满，肩背攻痛，呕吐气喘，痰盛浮肿等证。即外科方脉流气饮。

木香磨汁
 　槟榔　青皮　陈皮　枳壳　乌药　大腹皮　枳实　茯苓　紫苏　桔梗　防风　黄芪　当归　川芎　芍药　甘草　半夏制
 ，各等分


水一盅半，姜三片，枣一枚，煎服。

《和剂》二十四味流气饮四六


调营卫，利三焦，行痞滞，消肿胀。

紫苏　陈皮　青皮　厚朴制
 　炙甘草　香附炒
 ，各四两
 　木通二两
 　大腹皮　丁香皮　槟榔　肉桂　木香　草果　莪术炮
 　藿香各一两半
 　麦冬　人参　白术　赤茯苓　木瓜　白芷　半夏　枳壳炒
 　石菖蒲各一两


上每服三钱，姜四片，枣二枚，水煎服。

七气汤四七


治七情之气郁结于中，心腹绞痛不可忍，及不能饮食。

半夏制
 ，五两
 　人参　肉桂　甘草炙
 ，各一两


上每服三、五钱，水一盅半，姜三片，煎八分服。

《三因》七气汤四八


治如前。案此方即《局方》四七汤也。在后九七。

半夏五两
 ，制
 　茯苓四两
 　厚朴三两
 　紫苏二两


上每服三、五钱，姜七片，枣二枚，水煎服。

加味七气汤四九


即前七气汤加厚朴，茯苓各等分。

《局方》七气汤五十


治七情郁结，脏气互相刑克，阴阳不和，挥霍撩乱，吐泻交作。

半夏制
 　厚朴　芍药　茯苓各二钱
 　人参　肉桂　橘红　紫苏各一钱


水二盅，加姜、枣煎服。

《指迷》七气汤五一


治七情相干，阴阳不得升降，气道壅滞，攻冲作疼，积聚癥瘕胀满等证。

半夏　甘草各七分半
 　香附钱半
 　青皮　陈皮　桔梗　官桂　藿香　益智　莪术煨
 ，各一钱


上每服三、五钱，姜三片，枣一枚，水煎服。《统旨》七气汤有三棱、玄胡索、姜黄、草豆蔻，无半夏、桔梗。《济生》大七气汤有三棱，无半夏。

四磨饮五二


治诸逆气。

沉香　乌药　枳实　槟榔

上四味，用白汤共磨服，或下养正丹尤佳。一方用白酒磨。《济生方》用人参，无枳实。本方加木香，即名五磨饮。

《济生》疏凿饮五三


治水气通身浮肿，喘呼气急，烦渴，大小便不利。

泽泻　茯苓皮　木通　商陆　大腹皮　槟榔　羌活去芦
 　秦艽去芦
 　椒目　赤小豆炒

 咀。每服六、七钱，水一盅半，姜五片，煎服。

《良方》厚朴汤五四


治心腹胀满。此病气壅实者之治法也。

厚朴四
 、五钱
 ，姜汁炒


加生姜五、七片，水煎，温服。或间用沉香降气散。

木香宽中散五五


治七情伤于脾胃，以致胸膈痞满，停痰气逆，或成五膈之病。

青皮　陈皮　丁香各四两
 　厚朴制
 ，一斤
 　甘草炙
 ，五两
 　白豆蔻二两
 　香附炒
 　砂仁　木香各三两


上为末。每服二钱，姜、盐汤调服。若脾胃虚损之证，不可过服，或与六君子兼用之。

《良方》木香分气饮五六


治气滞留注四肢，腹急中满，胸膈胁肋膨胀，虚气上冲，小便臭浊。

木香　猪苓　泽泻　赤茯苓　半夏　枳壳　槟榔　灯草　苏子等分

 咀。每服一两，水一盅半，煎八分，入麝香末少许，食远服。

《良方》人参木香散五七


治水气病。

人参　木香　茯苓　滑石　琥珀　海金沙　枳壳　槟榔　猪苓　甘草等分

 咀。每服一两，生姜三片，水一盅半，煎七分，日进三服，不拘时。

消导宽中汤五八


治气滞食滞，水肿胀满。

白术一钱半
 　枳实麸炒
 　厚朴姜制
 　陈皮　半夏　茯苓　山楂　神曲炒
 　麦芽炒
 　萝卜子炒
 ，各一钱


水一盅半，姜三片，煎八分，食远服。小便不利，加猪苓、泽泻。


化滞调中汤五九


治食滞胀满。

白术钱半
 　人参　白茯苓　陈皮　厚朴姜汁炒
 　山楂　半夏各一钱
 　神曲炒
 　麦芽炒
 ，各八分
 　砂仁七分


水一盅半，姜三片，煎七分，食前服。胀甚者，加萝卜子炒用一钱，面食伤者尤宜用。

索矩三和汤六十


治脾湿肿满。

陈皮　厚朴姜炒
 　白术　槟榔各一钱
 　紫苏七分
 　海金沙　木通各五分


水一盅半，姜三片，枣一枚，煎七分，食远服。

《宝鉴》导滞通经汤六一


治脾湿气不宣通，面目手足浮肿

木香　白术　桑白皮　陈皮各五钱
 　茯苓一两

 咀。每服七八钱，水一盅半，煎八分，食前温服。

《良方》导水茯苓汤六二


治水肿，头面手足遍身肿如烂瓜之状，按而塌陷，胸腹喘满，不能转侧安睡，饮食不下，小便秘涩，溺出如割，或如黑豆汁而绝少，服喘嗽气逆诸药不效者，用此即渐利而愈。

赤茯苓　麦门冬去心
 　泽泻　白术各三两
 　桑白皮　紫苏槟榔　木瓜各一两
 　大腹皮　陈皮　砂仁　木香各七钱半

 咀。每服一、二两，水二盅，灯草一、二十根，煎八分，食前服。如病重者可用药五两，再倍加麦冬及灯草半两，以水一斗，于砂锅内熬至一大碗，再下小铫内煎至一盅，五更空心服，柤再煎。连进此三服，自然小水通利，一日添如一日。

健脾散六三


和中健胃，消食快气。

人参　白术炒
 　丁香　藿香　砂仁炒
 　肉果煨
 　神曲炒
 　炙甘草等分


上为细末。每服二钱，不拘时，橘皮汤下。

参术健脾汤六四


治脾虚兼滞胀满。

人参　白茯苓　陈皮　半夏　砂仁　厚朴姜制
 ，各一钱
 　白术二钱
 　甘草三分


水一盅半，姜三片，煎七分，食远服。加神曲、麦芽、山楂，消胀尤佳。

《三因》当归散六五


水肿之疾，多由火不养土，土不制水，故水气盈溢，脉道闭塞，渗透经络，发为浮肿、心腹胀满之证。

当归　桂心　木香　赤茯苓　木通　槟榔　赤芍药　牡丹皮　陈皮　白术各一钱半
 　木瓜一片


水二盅，加紫苏五叶，煎八分，不拘时服。

当归活血散六六


治瘀血胀满。

赤芍药　归尾酒洗
 　生地黄各钱半
 　桃仁去皮尖
 ，炒
 　红花酒洗
 　香附童便浸
 ，各一钱
 　川芎　牡丹皮　玄胡索　蓬术炮
 ，各八分
 三棱炮
 　青皮各七分


水一盅半，煎七分，食前服。

《局方》五皮散六七


治风湿客于脾经，以致面目虚浮，四肢肿满，心腹膨胀，上气急促，兼治皮水、胎水。

五加皮　地骨皮　大腹皮　茯苓皮　生姜皮等分


上咀。每服三钱，水一大盅，煎七分，热服，无时。

《澹寮》五皮散六八


治病后身面四肢浮肿，小便不利，脉虚而大。此由诸气不能运行，散漫于皮肤肌腠之间，故令肿满，此药最宜。

大腹皮　陈皮　生姜皮　桑白皮炒
 　赤茯苓皮各等分

 咀。每服五、六钱，水一大盅，煎八分，不拘时温服，日三次。忌生冷、油腻、坚硬之物。

沉香琥珀丸六九


治水肿、一切小便不通难治之证。

沉香　郁李仁去皮
 　葶苈炒
 ，各两半
 　琥珀　杏仁去皮尖
 　紫苏　赤茯苓　泽泻各半两
 　橘红　防己各七钱半


上为细末，炼蜜丸，梧子大，以麝香为衣。每服二十五丸，渐加至五、七十丸，空心人参汤送下，量虚实增减。

法制陈皮七十


消食化气，宽利胸膈，美进饮食。

茴香炒
 　甘草炙
 ，各二两
 　青盐炒
 ，一两
 　干姜　乌梅肉各半两
 　白檀香二钱半


上六味，共为末，外以广陈皮半斤，汤浸去白，净取四两，切作细条子。用水一大碗，煎药末三两，同陈皮条子一处慢火煮，候陈皮极软，控干，少时用余剩干药末拌匀，焙干。每服不拘多少，细嚼温姜汤下，无时。

《家秘》祛痛散七一


治诸般心气痛，或气滞不行，攻刺心腹，痛连胸胁，小肠吊疝，及妇人血气刺痛。此方屡用，无不神效。

青皮　五灵脂去石
 　川楝子　穿山甲　大茴香各二钱
 　良姜香油炒
 　玄胡索　没药　槟榔各钱半
 　沉香一钱
 　木香钱二分
 　砂仁少许


上咀，用木鳖子仁一钱二分，同前药炒令焦燥，去木鳖不用，共为细末。每服一钱，加盐一星，用酒或滚水送下。

调痛散七二


治脾痛气膈。

木香　丁香　檀香　大香附　台乌药　莪术　肉桂　片姜黄　白生姜　白豆蔻　砂仁　炙甘草等分


上咀。每服二钱半，加紫苏四叶，煎汤服。

丁香止痛散七三



方在
 《热阵
 》百八
 。治心痛。

《良方》乌药散七四


治血气壅滞，心腹作痛。

乌药　莪术醋浸炒
 　桂心　桃仁　当归　青皮　木香等分


上为末。每服二钱，热酒调下。

《奇效》手拈散七五


治心脾气痛。

延胡索　五灵脂　草果　没药等分


上为细末。每服二三钱，不拘时，热酒调下。

《良方》游山散七六


治心脾痛。此药极奇，叶石林游山，见一小寺颇整洁，问僧所以仰给者，则曰：素无田产，亦不苦求，只货数药以赡，其脾疼药最为流布。有诗云：草果玄胡索，灵脂并没药。酒调一二钱，一似手拈却。

上等分为末。每服三钱，不拘时，温酒调下。


舒筋汤七七


一名如神汤。治闪肭血滞，腰腹痛，及产后血滞作痛者更妙。

当归　玄胡索　桂心等分


上为细末。每服二钱，不拘时温酒调服。一方加杜仲、牛膝、桃仁、续断亦可。

丹溪玄桂丸七八


治死血留胃脘，当心作痛。

玄胡索一两半
 　官桂　红花　红曲　滑石各五钱
 　桃仁三十粒


上为细末，汤浸蒸饼为丸，绿豆大。每服四十丸，姜汤下。

洁古枳术丸七九


治痞积，消食强胃。

枳实去瓤
 ，麸炒
 ，一两
 　白术麸炒
 ，二两


上为末，荷叶裹烧饭为丸，桐子大。每服五十丸，白术汤下。但久服之，令人胃气强实，不复伤也。东垣橘皮枳术丸，即前方加陈皮一两。半夏二两，即名橘半枳术丸。

香砂枳术丸八十


破滞气，消宿食，开胃进食。

木香　砂仁各五钱
 　枳实麸炒
 ，一两
 　白术米泔浸炒
 ，二两


上制，服如枳术丸法。

 枳术丸八一


治强食多食，心胸满闷不快。

神曲炒
 　麦糵炒
 　枳实麸炒
 ，各一两
 　白术二两


上制，服如枳术丸法。

东垣木香人参生姜枳术丸八二


开胃，进饮食。

木香三钱
 　人参五钱
 　干生姜二钱半
 　陈皮四钱
 　枳实一两
 ，炒
 　白术一两半


上为细末，荷叶烧饭为丸，桐子大。每服三、五十丸，食前温水下。

《直指》加味枳术丸八三


治脾胃虚弱，食积气滞，胸腹胀满。常服进食宽中，和畅脾胃。

白术泔浸土炒
 ，二两
 　枳实麸炒
 ，一两
 　神曲炒
 　麦芽炒
 　陈皮　山楂　香附炒
 ，各一两
 　砂仁炒
 ，半两


如前法丸服。

丹溪枳实丸八四


专治食积癖块。

枳实　白术　山楂　麦芽　神曲　半夏各一两
 　苍术　陈皮各五钱
 　木香钱半
 　姜黄三钱


荷叶蒸饭为丸，桐子大。每服百丸，食后姜汤下。

《医统》大健脾丸八五


又名百谷丸。徐东皋曰：此方健脾养胃，滋谷气，除湿热，宽胸膈，去痞满。久服强中益气，百病不生。

人参　白茯苓饭上蒸
 　广陈皮各二两
 　枳实饭上蒸
 　青皮米醋洗
 　半夏曲炒
 　山楂肉饭上蒸
 ，各一两
 　白术土炒
 ，三两
 　谷芽炒
 ，一两六钱
 　白豆蔻炒
 　广木香各五钱
 　川黄连一两六钱
 ，同吴茱萸五钱浸炒赤色
 ，去茱萸


上为末，用长流水煮荷叶老米粥捣丸，绿豆大。每服百丸，食前白汤下。


愚按：
 此方虽佳，但脾多畏寒，若非有火，当去黄连，或仍加炮姜一二两为妙。

杨氏启脾丸八六


治脾胃不和，气不升降，中满痞塞，心腹膨胀，肠鸣泄泻，不思饮食。

人参　白术　陈皮　青皮去瓤
 　神曲炒
 　麦芽炒
 　砂仁　厚朴　干姜各一两
 　甘草两半
 ，炙


炼蜜为丸，弹子大。每服一丸，食前细嚼，米饮下。

和中丸八七


治久病厌厌不能食，而脏腑或秘或溏，此皆胃虚所致。常服之，和中理气，消痰积，去湿滞，厚肠胃，进饮食。

白术麸炒
 ，二两四钱
 　厚朴姜制
 ，二两
 　陈皮一两六钱
 　半夏汤泡
 ，一两
 　槟榔五钱
 　枳实五钱
 　炙甘草四钱
 　木香二钱


上用生姜自然汁浸蒸饼为丸，桐子大。每服三、四十丸，食远温水送下。

东垣和中丸八八


开胃进食。

人参　白术各三钱
 　干姜炮
 　甘草炙
 　陈皮各一钱
 　木瓜一枚


上为末，蒸饼为丸，桐子大。食前白汤下三、五十丸。

养胃进食丸八九


治脾胃虚弱，心腹胀满，面色痿黄，肌肉消瘦，怠惰嗜卧，或不思食。常服滋养脾胃，进饮食，消痰涎，辟风寒湿冷邪气。

人参　白茯苓　白术泔浸
 ，炒
 　厚朴姜炒
 ，各二两
 　神曲二两半炒
 　大麦糵炒
 　橘红各一两半
 　甘草炙
 ，一两
 　苍术坚小而甘者
 ，米泔浸去皮
 ，五两
 ，炒


上九味，为末，水面糊丸，桐子大。每服三、五十丸，食前米汤或姜汤送下。

消食丸九十


治一切食积停滞。

山楂　神曲炒
 　麦芽炒
 　萝卜子　青皮　陈皮　香附各二两
 　阿魏一两
 ，醋浸另研


汤泡蒸饼为丸，桐子大。每服五十丸，食远姜汤下。

《济生》导痰汤九一


治一切痰涎壅盛，或胸膈留饮，痞塞不通。

陈皮　半夏　茯苓　甘草　南星　枳壳炒


上等分，每服六钱，水二盅，姜五片，或十片，煎七分，食后服。

《海藏》五饮汤九二


一留饮在心下，二澼饮在胁下，三痰饮在胃中，四溢饮在膈上，五流饮在肠间。凡此五饮，以酒后饮冷过多所致。

旋覆花　人参　橘红炒
 　枳实　厚朴姜汁炒
 　半夏　茯苓　泽泻　白术　猪苓各八分
 　前胡　桂心　芍药　炙甘草各五分


水二盅，姜十片，煎八分，不拘时服。饮酒伤者，加葛根、砂仁。

《外台》茯苓饮九三


治胸有停痰宿水，自吐出水后，心胸间虚，气满不能食。消痰气，令能食。

茯苓　人参　白术各三两
 　枳实二两
 　陈皮二两半
 　生姜四两


上六味，水六升，煮取一升八合，分温三服，如人行八九里进之。


茯苓饮子九四


治痰迷心窍，怔忡不止。

陈皮　半夏　茯苓　茯神　麦冬各钱半
 　沉香　甘草各五分


上水一盅半，姜五片，煎七分服。

千缗汤九五


治痰喘不得卧，人扶而坐，一服即安。

半夏泡
 ，七个
 　炙甘草　皂角炙
 ，各一寸
 　生姜一指大


水一盅半，煎七分，不拘时服。

玉液汤九六


治七情所伤，气郁生涎，随气上逆，头目眩晕，心嘈忪悸，眉棱骨痛。

半夏大者
 ，六钱
 ，汤泡七次
 ，切片


上作一服，水盅半，姜十片，煎七分，入沉香末少许，不拘时温服。

《局方》四七汤九七


治七情之气结成痰涎，状如破絮，或如梅核，在咽喉之间，咯不出，咽不下，此七情所为也。或中脘痞满，气不舒快，痰饮呕恶，皆治之。

半夏汤泡
 ，钱半
 　茯苓一钱二分
 　苏叶六分
 　厚朴姜制
 ，九分


水一盅半，生姜七片，红枣二枚，煎八分，不时服。

《得效》加味四七汤九八


治心气郁滞，豁痰散惊。

半夏制
 ，二钱半
 　厚朴制
 　茯苓各一钱半
 　苏叶　茯神各一钱
 　远志　石菖蒲　甘草各五分


水二盅，加姜、枣煎服。

《玉机》泽泻汤九九


治心下有支饮，苦眩冒。

泽泻五钱
 　白术二钱


水二盅，煎七分，食远温服。

朱砂消痰饮一百


治痰迷心窍，惊悸怔忡。

胆星五钱
 　朱砂二钱半
 ，另研
 　麝香二分
 ，另研


上为末，临卧姜汤调下一钱。

《深师》消饮丸百一


治停饮胸满呕逆，腹中水声，不思饮食。

白术二两
 ，炒
 　茯苓五钱
 　枳实炒
 　干姜炮
 ，各七钱


上为细末，蜜丸，桐子大。温水下三十丸。

《秘方》星香丸百二


治诸般气嗽生痰。

南星矾水泡一宿
 　半夏制同上
 ，共泡之
 　香附皂角水浸一周时
 ，各二两
 　陈皮去白
 ，四两


上不见火为末，姜汁糊丸。每服五十丸，临卧姜汤送下。

祛痰丸百三


治风痰头旋恶逆，胸膈不利。

南星生
 　半夏生
 　赤茯苓　橘红　干姜炮
 ，等分


上为细末，面糊丸，梧子大。每服五、七十丸，不拘时，米饮送下。

天花丸百四


亦名玉壶丸。治消渴引饮无度。

人参　天花粉各等分


上为细末，炼蜜丸，桐子大。每服三、五十丸，麦门冬汤下。

《局方》玉壶丸百五


治风痰头痛，亦治诸痰。

南星生
 　半夏生
 ，各一两
 　天麻五钱
 　白面三两


上为末，水和为丸，桐子大。每服三、五十丸，用水一大盏，煎沸入药，煮令药浮即熟，漉出放温，别用生姜汤下。

一方：

用南星、半夏各二两俱制，天麻、白矾　各五钱，共为末，以姜汁糊丸，如胡椒大。每服三十丸，白汤下。

玉液丸百六


治风热痰涎壅盛，利咽膈，清头目，止咳嗽，除烦热。

半夏汤泡
 ，焙为细末
 　枯矾研细
 ，各十两
 　寒水石煅赤
 ，为末
 ，水飞
 ，三十两


上研匀，面糊丸，桐子大。每服三十丸，食后淡姜汤下。

洁古玉粉丸百七


治气痰咳嗽。

南星　半夏各一两
 ，俱汤浸
 　橘红二两


上为末，汤浸蒸饼为丸，桐子大。每服五、七十丸，人参、生姜汤任下，食后。

《瑞竹》杏仁丸百八


治久嗽，及老人咳嗽，喘急不已，睡卧不得，服此立效。

杏仁去皮尖
 ，炒
 　胡桃肉去皮


上等分，研为膏，加炼蜜丸，如弹子大。每服一丸，食后细嚼，姜汤下。

许学士神术丸百九


治痰饮。此足阳明、太阳治湿发散之剂也。

茅山苍术一斤
 ，米泔浸一宿
 ，去皮切片
 ，焙干为末
 　生油麻五钱
 ，水二盏研细取浆
 　大枣十五个
 ，煮取肉
 ，研
 ，旋入麻浆拌和药


上三味，和丸，桐子大，日干。每服五、七十丸，空心温酒下。

《三因》曲术丸百十


治中脘宿食留饮，酸蜇心痛，嘈杂，口吐清水。

神曲炒
 ，三两
 　陈皮一两
 　苍术米泔浸三宿
 ，切炒
 ，一两半


上为末，生姜汁别煮神曲糊为丸。姜汤送下。

《百一》三仙丸百十一


治一切湿痰痰饮，胸膈烦满，痰涎不利，头目不清。

南星　半夏　香附各等分


上南星、半夏以滚汤泡过为末，用生姜自然汁和，不可太软，用楮叶或荷叶包住，外以蒲包再包，罨之令发黄色，晒干收用。须五六月内造如罨曲之法。每制丸药，用药二两，香附一两，同为细末，面糊为丸，绿豆大。每服四、五十粒，食后姜汤下。

青州白丸子百十二


治男妇风痰壅盛，手足瘫痪，呕吐涎沫，牙关紧急，痰喘麻木，及小儿惊风呕吐。

半夏七两
 　南星三两
 　白附子二两
 　川乌半两
 ，俱生用


上俱研，罗为细末，用生绢袋盛，以瓷盆盛井花水摆洗粉出，未出者，以手揉摆，再擂再摆，以尽为度。然后日晒夜露，每日一换新水，搅而复澄，春五，夏三，秋七，冬十日，去水晒干，白如玉片。以糯米粉作稀糊丸，如绿豆大。每服二十丸，生姜汤下，无时。如瘫痪，用酒下；小儿惊风，薄荷汤下五、七丸。

《局方》琥珀寿星丸百十三


天南星一斤
 　朱砂二两
 ，研
 　琥珀一两
 ，研


上先掘地坑，深二尺，用炭火五斤，于坑内烧热红，取出炭扫净，以好酒一升浇之。将南星乘热下坑内，用盆急盖，以泥壅护，经一宿取出，焙干为末，同二味和匀，用生姜汁打面糊丸，如桐子大。每服五十丸，煎人参汤空心送下，日三服。

一方用琥珀四两，朱砂一两，仍用猪心血三个，和药末内加糊为丸，如前服。


《指迷》茯苓丸百十四


治人有臂痛，手足不能举，或时左右转移。此伏痰在内，中脘停滞，脾气不能流行，上与气搏，脾属四肢而气不下，故上行攻臂，其脉沉细者是也。但治其痰，则臂痛自止。及妇人产后发喘，四肢浮肿者，用此则愈。此治痰第一方也。

半夏制
 ，二两
 　茯苓一两
 　枳壳炒
 ，半两
 　风化硝一钱半


上为末，姜汁煮糊丸，桐子大。每服三、五十丸，姜汤下。累有人为痰所苦，夜间两臂常觉抽掣，两手战掉，至于茶盅亦不能举，随服随效。

又《简易方》：治痰饮流注疼痛。止用大半夏二两，风化硝一两，为末，以姜汁煮糊丸，桐子大。姜汤下十五丸。痰在上，临卧服；在下，食前服。

丹溪白螺丸百十五


治痰饮积胃脘痛。

白螺蛳壳墙上年久者
 ，烧
 　滑石炒
 　苍术　山栀　香附　南星各一两
 　枳壳　青皮　木香　半夏　砂仁各五钱


上为末，生姜汁浸蒸饼为丸，绿豆大。每服三、四十丸，姜汤下。春加川芎，夏加黄连，冬加吴茱萸，各五钱。

丹溪润下丸百十六
 　降

热痰甚妙。

半夏二两
 ，依橘红制
 　南星依橘红制
 　炙甘草　黄芩　黄连各一两
 　橘红半斤
 ，以水化盐五钱拌匀
 ，煮干
 ，焙


上为末，蒸饼丸，绿豆大。每服五、七十丸，白汤下。

《集成》润下丸百十七


治胸膈停痰，降痰甚妙。

橘红一斤
 ，盐五钱
 ，同水浸煮干
 　甘草炙
 ，一两


上为末，汤浸蒸饼丸，绿豆大。每服五十丸，白汤下。

丹溪黄栝蒌丸百十八


治食积作痰，壅滞喘急。

栝蒌仁　半夏　山楂　神曲炒
 ，等分


上为末，栝蒌汁丸。姜汤下五十丸。

丹溪杏仁萝卜子丸百十九


治气壅痰盛咳嗽。

杏仁　萝卜子炒
 ，各一两


上为末，粥糊丸，桐子大。每服五十丸，白汤下。

《金匮》陈皮汤百二十


治呕吐呃逆。

陈皮四两
 　生姜半斤


水七升，煮取三升，温服一升，下咽即愈。

《本事》竹茹汤一二一


治胃热呕吐。

半夏姜汁制
 　干葛各三钱
 　甘草二钱


上为末。每服二钱，水一盅，姜三片，竹茹一弹许，枣一枚，同煎七分，去柤温服。

橘皮竹茹汤一二二


治吐利后，胃虚膈热，呃逆者。

人参　竹茹　橘红各二钱
 　甘草炙
 ，一钱


水一盅半，生姜五片，枣一枚，煎八分温服。

二汁饮一二三


治反胃。

甘蔗汁二分
 　姜汁二分


二味和匀，每温服一碗，日三服则吐止。

东垣葛花解酲汤一二四


治饮酒太过，痰逆呕吐，心神烦乱，胸膈痞塞，手足颤摇，饮食减少，小便不利。

人参　白术　茯苓　砂仁　白豆蔻　葛花各一钱
 　青皮　陈皮　猪苓　泽泻各七分
 　神曲　木香各五分


水二盅，生姜五片，煎七分，食远稍热服。取微汗，酒病去矣。或为末，姜醋汤调服二三钱亦可。

《金匮》猪苓散一二五


治呕吐，病在膈上，思水者。

猪苓　茯苓　白术等分


上三味，杵为散。饮服方寸匕，日三服。

《大全》人参散一二六


治脾胃虚寒，霍乱吐泻，心烦腹痛，饮食不入。

人参　当归　厚朴　橘红各二钱
 　干姜炮
 　炙甘草各五分


加枣一枚，水煎服。

《澹寮》六和汤一二七


治夏秋暑湿伤脾，或饮冷乘风，多食瓜果，以致客寒犯胃，食留不化，遂成痞膈霍乱呕吐，及广南夏月瘴疾寒热等证。

半夏　人参　炙甘草　砂仁　杏仁各一钱
 　赤茯苓　扁豆炒
 　藿香　木瓜各二钱

 咀。每服五钱，水二盅，生姜三片，枣一枚，煎，温服。

一方有白术、香薷、厚朴各一钱，名六和半夏汤。

《良方》丁香散一二八


治霍乱呕吐不止。

丁香五分
 　藿香　枇杷叶拭去毛
 ，各二钱

 咀。水一盅半，姜一片，煎六分，热服。

《局方》丁香半夏丸一二九


治胃寒呕吐吞酸。

丁香一两
 　红豆炒
 　半夏制
 　白术炒
 ，各二两
 　陈皮三两


上为末，姜汁打糊丸，胡椒大。每服二、三十丸，姜汤下。

《局方》半夏丁香丸百三十


治脾胃宿冷，胸膈停痰，呕吐恶心，吞酸噫腐，心腹痞满，不思饮食。

肉豆蔻　丁香　木香　藿香　人参　陈皮去白
 ，各二钱
 　半夏制
 ，三两


上为细末，姜汁煮糊丸，桐子大。每服三十丸，姜汤下。

《和剂》大七香丸一三一


治脾胃虚冷，心膈噎塞，渐成隔气，及脾泄泻痢，反胃呕吐。

香附二两
 　麦芽炒
 ，一两
 　砂仁　藿香　官桂　甘草　陈皮各二两半
 　丁香三两半
 　甘松　乌药各六钱半


上为末，蜜丸，弹子大。每服一丸，嚼碎，盐酒、盐汤任下。忌生冷、肥腻。

《良方》许仁则半夏丸一三二


治胃冷呕逆不食。

半夏洗去滑
 ，一斤
 　小麦面一斤


上水和丸，弹子大，水煮熟。初服四、五丸，二服加至十四、五丸，旋煮间服之。


万氏定喘汤一三三


治诸喘久不愈。案此方必风痰在肺者乃可用，他则忌之。

白果三七枚
 ，去壳切碎
 ，炒
 　款冬花　桑白皮蜜炒
 　麻黄　制半夏各三钱
 　苏子二钱
 　黄芩微炒
 　杏仁各钱半
 　甘草一钱


水三盅，煎二盅，作二次服。不拘时，徐徐饮。

歌曰：诸病原来有药方，惟愁齁喘最难当。麻黄桑杏寻苏子，白果冬花用更良，甘草黄芩同半夏，水煎百沸不须姜。病人遇此仙丹药，服后方知定喘汤。

《局方》人参定喘汤一三四


治肺气上喘，喉中有声，坐卧不安，胸膈紧痛，及治肺感寒邪，咳嗽声重。

人参　麻黄　阿胶　半夏曲　五味子　粟壳　甘草各八分
 　桑白皮钱半


水二盅，姜三片，煎八分，食后服。

《良方》百合汤一三五


治肺气壅滞，咳嗽喘闷，多渴，腰膝浮肿，小便淋沥。

百合　赤茯苓　陈皮　桑白皮　紫苏　大腹皮　枳壳　马兜铃　人参　猪苓　炙甘草　麦冬各一钱


上分二服。每服水一盅半，姜一片，枣一枚，煎七分，不拘时温服。

《局方》五虎汤一三六


治风寒所感，热痰喘急。

麻黄七分
 　细茶八分
 　杏仁去皮尖
 ，一钱
 　石膏一钱半
 　甘草四分


水一盅半，姜三片，枣一枚，煎服。

《三因》神秘汤一三七


治上气喘急不得卧。

人参一钱
 　陈皮　桔梗　紫苏各钱半
 　五味子十五粒


水一盅半，煎七分，食远温服。

《直指》神秘汤一三八


治水气作喘。

人参　陈皮　桔梗　紫苏　半夏　桑白皮　槟榔各一钱
 　炙甘草五分
 　五味子十五粒


水二盅，姜三片，煎八分，食远温服。

萝卜子汤一三九


治积年上气喘促，唾脓血不止，而气实者宜之。

萝卜子一合
 ，研碎


水煎，食后服，其效如神。

《三因》葶苈大枣泻肺汤百四十


治上气喘急，身与面目俱浮，鼻塞声重，不闻香臭，胸膈胀满，将成肺痈。

甜葶苈炒
 ，研细
 ，三钱
 　大枣十枚
 ，去核


水二盅，先煎大枣至一盅，去枣入葶苈，煎至八分，食后服。须先服小青龙汤二服方用此。

苏子煎一四一


治上气咳嗽。

苏子　杏仁　生姜汁　生地黄汁　白蜜各一斤


上将苏子捣烂，以二汁和之，绢绞取汁，又捣又和，如此六七次则味尽，乃去柤，以蜜和之，置铜器中，于汤上煎之如饴。每服二匙，日三次，夜一二次，病愈即止。

《医林》杏仁煎一四二


治喘嗽。

杏仁去皮尖
 ，炒
 　胡桃肉去皮


上等分，研膏，炼蜜丸，弹子大。每服一丸，临卧细嚼，姜汤送下。一方以胡桃肉三枚，姜三片，临卧嚼服，饮汤三四口，再嚼再饮就卧，止嗽无痰。

《良方》杏仁膏一四三


治咳嗽喘急，喉中枯燥如物塞，兼唾血不止。

杏仁二两
 ，去皮尖
 ，炒
 ，研如膏
 　真酥三两
 　阿胶二两
 ，研炒为末
 　生姜汁一合
 　白蜜五合
 　苏子二两
 ，微炒研膏


上和匀，银锅内慢火熬成膏。每服一匙，不拘时，米饮调下。

《良方》前胡散一四四


治心胸烦热不利，咳嗽涕唾稠粘。

前胡　桑白皮　麦门冬　贝母各钱半
 　甘草炙
 ，五分
 　杏仁去
 皮尖
 ，一钱


水一盅半，姜三片，煎七分，温服。

《济生》百花膏一四五


治咳嗽不已，或痰中有血。

百合蒸
 ，焙干
 　款冬花等分


上为细末，炼蜜丸，龙眼大。临卧细嚼一丸，姜汤下。

《本事》枳壳散一四六


治心下痞闷作痛，嗳气如败卵。

枳壳　白术各五钱
 　香附一两
 　槟榔二钱


上为细末。每服二钱，米饮调下，日二三服，不拘时。

保和汤一四七


治中染瘴气，发热呕吐，腹满不食。

厚朴姜制
 　半夏制
 　大腹皮黑豆水洗
 　橘红各八分
 　柴胡　枳壳　甘草各五分
 　生姜三钱
 ，煨


水煎温服。

十味保和汤一四八


治胃虚气滞作嗳。

人参　白术　茯苓　半夏制
 　陈皮各一钱
 　藿香　香附　砂仁各六分
 　炙甘草　木香各三钱


水一盅半，姜三片，枣二枚，煎七分，食前温服。

丹溪六郁汤一四九


能解诸郁。

香附二钱
 　橘红　苍术　抚芎　半夏炮
 ，各一钱
 　赤茯苓　栀子炒
 ，各七分
 　炙甘草　砂仁各五分


水一盅，姜三片，煎八分，温服。气郁，加乌药、木香、槟榔、紫苏、干姜，倍砂仁、香附；湿郁，加白术；热郁，加黄芩，倍栀子；痰郁，加南星、枳壳、小皂荚；血郁，加桃仁红花、丹皮；食郁，加山楂、神曲、麦芽。

《局方》三和散百五十


治七情气结，脾胃不和，心腹痞满，大便秘涩。

羌活　苏叶　木瓜　大腹皮　沉香各一钱
 　木香　槟榔　陈皮　白术　川芎　炙甘草各七分半


上咀，分二服，每服水一盅，煎六分，不拘时服。


丹溪生韭饮一五一


治食郁久则胃脘有瘀血作痛，大能开提气血。

生韭捣取自然汁一盏
 ，加温酒一
 、二杯同服


上先以桃仁连皮细嚼数十枚，后以韭汁送下。

《三因》温胆汤一五二


治气郁生涎，梦寐不宁，怔忡惊悸，心虚胆怯，变生诸证。

半夏汤泡
 　枳实　竹茹各一两
 　陈皮一两五钱
 　茯苓七钱
 　炙甘草四钱


每服四、五钱，生姜七片，枣一枚，水一盅半，煎七分，食远温服。一方有远志一两。

十味温胆汤一五三


治证同前，兼治四肢浮肿，饮食无味，心虚烦闷，坐卧不安，梦遗精滑等证。

半夏汤泡
 　枳实麸炒
 　陈皮各二钱
 　白茯苓钱半
 　人参　熟地　枣仁炒
 　远志制
 　五味各一钱
 　炙甘草五分


水二盅，生姜五片，枣一枚，煎八分，不拘时服。

越鞠丸一五四


治六郁，胸膈痞满，或吞酸呕吐，饮食不和，疮疥等证。

香附　山楂　神曲炒
 　麦芽炒
 　抚芎　苍术　栀子炒
 ，各等分


上为末，水调神曲糊丸，桐子大。每服五、七十丸，滚汤下。丹溪越鞠丸，无山楂、麦芽。

流气丸一五五


治五积六聚，癥瘕痞块，留饮之疾，是皆郁气客于肠胃之间，皮肤之下，久而停留，变而为痞。此药能通滞气，和阴阳，消旧饮，虽年高气弱，亦可缓缓服之。

木香　小茴香　橘红　菖蒲　青皮　广术炮
 　槟榔　萝卜子　神曲炒
 　麦芽炒
 　枳壳麸炒
 　补骨脂炒
 　砂仁　荜澄茄各一两


上为末，面糊丸，桐子大。每服五十丸，细嚼白豆蔻仁一枚，食后白汤送下。

严氏五膈散一五六


治五膈五噎。

人参　白术　甘草　白豆蔻　半夏　桔梗　干姜　荜澄茄　木香　杵头糠　沉香各三分
 　枇杷叶五片
 ，炙
 ，去毛


水二盅，姜七片，煎七分，温服。

《局方》五膈宽中散一五七


治七情四气伤于脾胃，以致阴阳不和，遂成膈噎，一切气逆并治。

青皮　陈皮各五钱
 　香附童便浸炒
 　厚朴姜汁炒
 　甘草各六钱
 　白豆蔻　砂仁　丁香　木香各一钱


上为细末。每服二钱，姜盐汤点服。

《选要》十膈散一五八


治十般膈气：风、冷、气、热、痰、食、水、忧、思、喜。

人参　白术　茯苓　炙甘草　陈皮　枳壳麸炒
 　神曲炒
 　麦芽　干姜炮
 　官桂　诃子煨
 　三棱炮
 　莪术炮
 ，各一两
 　厚朴姜炒
 　槟榔　木香磨
 ，各半两


上为细末。每服二钱，入盐少许，白汤调服。如脾胃不和，腹满胀闷，用水一盅，姜五片，枣一枚，盐少许，煎七分服。

《局方》五噎散一五九


治胸膈痞闷，诸气结聚，胁肋胀满，痰逆恶心，不进饮食。

白术　南星制
 　半夏曲　枳壳麸炒
 　青皮　草果　麦芽　大腹皮　干姜　丁香各一钱
 　甘草五分


水一盅半，姜五片，煎七分，不拘时服。

嘉禾散百六十


一名谷神散。治脾胃不和，胸膈痞闷，气逆生痰，不进饮食，五膈五噎。

白茯苓　砂仁　薏仁炒仁
 　枇杷叶去毛
 ，姜炙
 　桑白皮炒
 　沉香磨汁
 　五味子　白豆蔻　炙甘草　丁香　人参　白术各五分
 　木香磨汁
 　青皮　陈皮　杜仲姜汁炒
 　谷芽炒
 　藿香　大腹皮洗
 　石斛酒炒
 　半夏曲炒
 　神曲炒
 　随风子　槟榔各三分


上水二盅，姜三片，枣二枚，煎八分，食远服。五噎，入柿干一个。膈气吐逆，入薤白三寸，枣五枚同煎。

《局方》人参豆蔻汤一六一


治嗝噎，宽中顺气。

人参　炙甘草　白豆蔻　石菖蒲各五分
 　白术　陈皮　半夏曲　萝卜子炒研
 　当归　厚朴各八分
 　藿香　丁香各三分


水一盅半，姜三片，粟米一撮，煎七分服。

《良方》紫苏子饮一六二


治嗝噎上气咳逆。因怒未定，便夹气饮食，或食饮毕便怒，以致食与气相逆，遂成隔噎之候。

真苏子　诃子煨
 　萝卜子微炒
 　杏仁去皮尖
 ，麸炒
 　人参各一钱
 　木香五分
 　青皮　炙甘草各二钱


上咀。水一盅半，姜三片，煎七分服。

枇杷叶煎一六三


治五噎立效。

枇杷叶拭去毛尖
 　橘红各三钱
 　生姜半两


水一盅半，煎七分，作二次温服。

《统旨》补气运脾汤一六四


治中气不运，噎塞。

人参二钱
 　白术三钱
 　黄芪一钱
 ，炙
 　橘红　茯苓各钱半
 　砂仁八分
 　甘草炙
 ，五分


水一盅半，姜一片，枣一枚，煎八分，食远服。

利膈散一六五


治胸痹膈塞不通。

人参　白术　陈皮　赤茯苓　前胡各一钱
 　干姜　桂心　诃子　甘草各五分


水一盅半，姜五片，煎七分，频频服之效。

《发明》人参利膈丸一六六


治胸中不利，痰逆喘满，利脾胃壅滞，治膈噎圣药。案：此方必膈噎而大便秘结者乃可用。

人参　当归　藿香各一两
 　木香　槟榔各七钱
 　枳实炒
 　甘草各八钱
 　厚朴姜炒
 　大黄酒浸
 ，各二两


上为末，滴水丸，桐子大。温水送下三十丸。

草豆蔻丸一六七


治酒积胃口痛，咽膈不通。

草豆蔻煨
 　白术各二两
 　麦芽煨
 　神曲炒
 　黄芩　半夏炮
 ，各五钱
 　枳实炒
 ，二两
 　橘红　青皮各三钱
 　干姜二钱
 　炒盐五分


汤浸蒸饼为丸，绿豆大。每服百丸，煎白汤下。案：此方当去黄芩，庶乎不滞。


东垣清暑益气汤一六八


治暑热蒸人，四肢倦怠，胸满气促，肢节疼痛，身热而烦，小便黄数，大便溏泻，自汗口渴，不思饮食。

人参　黄芪　升麻　苍术各一钱
 　白术炒
 　神曲炒
 ，各五分
 　陈皮　炙甘草　黄柏　麦冬　当归各五分
 　干葛　五味　泽泻　青皮各三分


水煎温服。

《局方》香薷饮一六九


治一切暑热腹痛，或霍乱吐利烦心等证。案：此方惟治阳暑，阴暑不宜用。

藿香一斤
 　厚朴制
 　白扁豆炒
 ，各半斤


每服五钱，水一盅半，煎八分，不拘时温服。

五物香薷饮百七十


治一切暑毒腹痛，霍乱吐泻，或头痛昏愦等证。

香薷　茯苓　白扁豆　厚朴　炙甘草各一钱

 咀。水一盅半，煎服。本方加黄连，即名黄连香薷饮。

《百一》十味香薷饮一七一


治伏暑身体倦怠，神昏头重吐泻等证。

香薷二钱
 　人参　黄芪　白术　茯苓　厚朴姜炒
 　陈皮　白扁豆炒
 ，各一钱
 　木瓜　炙甘草各五分


水二盅，煎七分，食远温服。

黄连香薷饮一七二


治阳暑中热。

黄连四两
 　香薷一斤
 　厚朴半斤


每服四钱，如前煎服。

《局方》缩脾饮一七三


解伏暑，除烦渴，消暑毒，止吐泻霍乱。

白扁豆炒
 　干葛各二两
 ，一作干姜
 　炙甘草　乌梅肉　砂仁草果各四两

 咀。每服四钱，水煎冷服。

《局方》七味渗湿汤一七四


治寒湿所伤，身体重着，如坐水中，小便或赤涩，大便溏泄。因坐卧湿地，或阴雨之所袭也。

炙甘草　苍术　白术各一钱
 　茯苓　干姜各二钱
 　丁香　橘红各二分半


水一盅半，姜三片，枣一枚，煎七分，食前服。

清热渗湿汤一七五



方在寒阵百十一
 。治湿热浮肿，小水不利。

《金匮》防己黄芪汤一七六


治风湿脉浮，身重，汗出恶风者。

防己　黄芪去芦
 ，各一两
 　甘草炙
 ，半两
 　白术七钱半

 咀。每用五钱，生姜四片，枣一枚，水盏半，煎八分，温服，良久再服。喘者，加麻黄半两；胃中不和，加芍药；气上冲者，加桂枝；下有陈寒者，加细辛。服后当如虫行皮中，从腰下如冰，后坐被上，又以一被绕腰下，温令微汗，瘥。

《百一》除湿汤一七七


治中湿身体重着，腰腿酸疼，大便溏，小便或涩或利。

半夏曲　苍术　厚朴　茯苓各钱半
 　陈皮七分
 　藿香　炙甘草各五分


水二盅，姜七片，枣一枚，煎七分，食远服。

羌活胜湿汤一七八


治外伤湿气，一身尽痛者。此方通治湿证。

羌活　独活各二钱
 　藁本　防风各钱半
 　蔓荆子　川芎　炙甘草各五分


水二盅，煎八分，食后温服。如身重腰痛沉沉然，经有寒也，加酒防己五分，附子五分。

东垣升阳除湿汤一七九


治脾胃虚弱，不思饮食，肠鸣腹痛，泄泻无度，小便黄，四肢困弱。

升麻　柴胡　羌活　防风　半夏　益智仁　神曲　泽泻各五分
 　麦糵面　陈皮　猪苓　甘草各三分
 　苍术一钱

 咀。作一服，水三大盏，生姜三片，枣二枚，煎至一盏，去柤，空心服。

《拔萃》升阳除湿防风汤百八十


治下痢下血，大便秘滞，里急后重，数至圊而不能便，或下白脓。慎勿利之，举其阳则阴自降矣。

防风二钱
 　白术　白茯苓　白芍药各一钱
 　苍术酒浸去皮
 ，炒
 ，四钱


上先将苍术用水一盅半，煎至一盅，入诸药同煎至八分，食前服。

《三因》白术酒一八一


治中湿骨节疼痛。

白术一两


用酒三盏，煎一盏，不拘时频服。不能饮酒者，以水代之。

仲景五苓散一八二


治暑热烦躁，霍乱泄泻，小便不利而渴，淋涩作痛，下部湿热。

白术　猪苓　茯苓各七钱半
 　肉桂五钱
 　泽泻一两二钱半


古法为细末，每服二钱，白汤调下，日三服。今法以水煎服。

加减五苓散一八三


治湿热黄疸，小水不利。

即前五苓散去肉桂，加茵陈各等分。

加味五苓散一八四


治湿胜身痛，小便不利，体痛发渴。此太阳经解表渗利之剂，治风湿、寒湿药也。

即前五苓散加羌活。

《金匮》茵陈五苓散一八五


治黄疸。

茵陈蒿末十分
 　五苓散五分


上和匀，先食饮方寸匕，日三服。

柴胡茵陈五苓散一八六


治伤寒、温湿、热病发黄，小便赤黑，烦渴发热。此以汗下太早，湿热未除，以致遍身发黄，尝用此治之甚效。

五苓散一两
 　加：茵陈半两
 　车前子一钱
 　木通　柴胡各一钱半


上分二服，用水一盅半，灯草五十茎，煎服。连进数服，小便清利而愈。因酒后者，加干葛二钱。

四苓散一八七


即前五苓散去肉桂。


仲景猪苓汤一八八


治伤寒下后，脉浮发热，渴欲饮水，小便不利，及少阴病下利，咳而呕渴，心烦不得眠者。

猪苓去皮
 　茯苓　阿胶　滑石　泽泻各一两


上五味，以水四升，先煮四味取二升，去滓，纳阿胶烊尽，服七合，日三服。

茯苓汤一八九


治湿热泄泻，或饮食泄泻。

茯苓　白术炒
 ，各五钱


上用水煎，食前服。一方有芍药等分，名白术散。

胃苓汤百九十


治脾湿太过，泄泻不止。

陈皮　厚朴　甘草　苍术　白术　茯苓　泽泻　猪苓　肉桂各等分


每服五、六钱，姜五片，枣二枚，水煎服。

橘半胃苓汤一九一


治呕吐泄泻，胀满不下，食不知味。

橘红　半夏制
 ，各一钱
 　苍术米泔浸炒
 　白术炒
 　厚朴　炙甘草　人参　茯苓　泽泻　茅根各二钱
 　姜汁数匙


水二盅，煎一盅，入姜汁再煎一、二沸，陆续饮之。

柴苓汤一九二


治身热烦渴泄泻。

白术　茯苓　泽泻　柴胡　猪苓　黄芩

上水煎服。

加减柴苓汤一九三


治诸疝。此和肝肾、顺气、消疝、治湿之剂。

柴胡　甘草　半夏　茯苓　白术　泽泻　猪苓　山栀炒
 　山楂　荔核煨
 ，各等分

 咀。水二盅，姜三片，煎八分，食前服。

《局方》真人养脏汤一九四


治大人小儿冷热不调，下痢赤白，或如脓血、鱼脑，里急后重，脐腹痛；或脱肛坠下，酒毒便血，并治之。

人参　当归　诃子　肉豆蔻面煨
 　炙甘草　木香各一钱
 　芍药　白术各三钱
 　肉桂五分
 　粟壳蜜炙
 ，二钱


水二盅，煎八分，食远服。脏寒者，加附子一钱。

《良方》草果散一九五


治中寒泄泻，腹痛无度。

厚朴姜汁炒
 ，二两
 　肉豆蔻面煨
 　草豆蔻煨
 ，各十个


上每服三钱，姜、水煎服。

《经验》大橘皮汤一九六


治湿热内甚，心腹胀满，水泻，小便不利。

橘皮　槟榔各一钱
 　滑石　茯苓　猪苓　泽泻　白术各二钱
 　官桂　甘草各五分


水一盅半，生姜三片，煎八分，食远服。

消食导气饮一九七


治凡遇气怒便作泄泻，此必因怒挟食所致。其有脾土本虚，不胜肝气者，此方主之。

人参　白术　茯苓　炙甘草　川芎　半夏　青皮　陈皮　枳实　香附　神曲　砂仁　木香　上酌虚实增减用


水一盅半，姜三片，煎七分，食远温服。

《外台》黄芩汤一九八


治干呕下利。

黄芩　人参　干姜各三两
 　桂枝一两
 　半夏半升
 　大枣十二枚


上六味，以水七升，煮取三升，温分三服。

秘传斗门方一九九


治毒痢脏腑撮痛，脓血赤白，或下血片，日夜不息，及噤口恶痢，里急后重，全不进食，久渴不止，他药不能治者，立见神效。

干姜炒
 ，四钱
 　粟壳蜜炙
 ，八钱
 　地榆　甘草炙
 ，各六钱
 　白芍药炒
 ，三钱
 　黑豆炒
 ，去皮
 ，一两半

 咀，可分三、四帖，用水一盅半，煎七分，食远热服。

治痢简易八方二百


《外台秘要》方：治痢下白脓不止。用白面一味炒熟，捣筛，煮米粥内方寸匕食之。此疗泻痢日至百行，药所不及者也。

《千金方》：治痢。用薤白一握，细切，煮粥食之。

《圣惠方》：治赤白痢疾。以葱一握，切，和米煮粥，空腹食之。

《千金翼方》：用鸡子以醋煮极熟，空腹食之，治久痢赤白。

又方：

用干姜于火内烧焦黑，不可成炭，放瓷瓶中闭冷，为末。每服一钱，米饮调下。

炙鸡散：治脾胃气虚，肠滑下痢。用黄雌鸡一只，制如食法，以炭火炙之，捶扁，用盐醋刷遍，又炙，令极熟而燥，空腹食之。

一方：

治热毒下血，痢久不已。用当归、黄连各三钱，乌梅五个，水煎八分，空心服。

《类方》曲术丸二百一


治暑湿暴泻，壮脾温胃，及治饮食所伤，胸膈痞闷。

神曲炒
 　苍术米泔浸一宿
 ，切
 ，炒
 ，等分


上为细末，面糊丸，桐子大。每服七、八十丸，米饮下，不拘时。

《局方》戊己丸二百二


治脾经受湿，泻痢不止，米谷不化，脐腹刺痛。

黄连炒
 　吴茱萸泡
 ，炒
 　白芍药各五两


一方：

黄连四两　吴茱萸二两　芍药三两

上为细末，面糊丸，桐子大。每服七十丸，空心食前米饮下。

《圣惠》双荷散二百三


治卒暴吐血。

藕节七节
 　荷叶顶七个


上入蜜一匙，擂细，水二盅，煎八分，温服；或为末，蜜汤调下二钱亦妙。

《直指》侧柏散二百四


治内损失血。饮酒太过，劳伤于内，气血妄行，血如涌泉，口鼻皆出，须臾不救，服此即安。又治男妇九窍出血。

人参　荆芥穗烧灰
 ，各一钱
 　侧柏叶蒸干
 ，一两半


上为末。每服三钱，入飞罗面三钱，拌匀，汲水调粘，啜服。

地黄煎二百五


治吐血，忧患内伤，胸膈疼痛，及虚劳唾血百病，久服佳。

用生地黄一斤，捣取汁，于银锅或砂锅微火煎一二沸，入白蜜一斤，再煎至三升，每服半升，日三服。

一方：

用生地黄汁一升，生姜汁一合，和匀。温服，日三、四次。

一方：

治虚劳吐血。用生地黄五斤捣，以好酒五升煮，去渣服。


《局方》枇杷叶散二百六


治暑毒攻心，呕吐鲜血。

香薷二钱
 　厚朴　甘草　麦门冬　木瓜　茅根各一钱
 　陈皮　枇杷叶　丁香各五分


上为末。每服二钱，姜、水煎服。

阿胶散二百七


治肺燥咳嗽不已，及唾血。

阿胶炒
 　白及各二钱
 　天门冬　北五味子　人参　生地黄　茯苓各一钱


上以白及为细末，余药用水一盅半，入蜜二匙，秫米百粒，生姜五片，同煎熟，入白及末调，食后温服。

《良方》阿胶散二百八



方在妇人六
 。安胎补血气。

钱氏阿胶散二百九



方在小儿三四
 。治小儿咳嗽喘急。

绿云散二百十


治吐血。

柏叶　人参　阿胶炒珠
 　百合

上等分为末。每服二钱，不拘时，糯米饮调下。

《简易》黑神散二百十一


治一切吐血，及伤酒食醉饱，低头掬损，吐血致多；并血热妄行，口鼻俱出，但声未失，无有不效。

百草霜不拘多少
 ，村居者佳


上研细。每服二钱，糯米煎汤下。喜凉水者，以新汲水调服；衄血者，用少许吹鼻。皮破出血或炙疮出血，掺之即止。

《局方》黑神散二百十二



方在妇人五十
 。治产后恶露不尽，胎衣不下，攻心腹痛。

天门冬丸二百十三


治吐血咯血，大能润肺止嗽。

天门冬一两
 　贝母　杏仁各七钱
 ，炒
 　白茯苓　阿胶　甘草各
 五钱


上为细末，炼蜜丸，芡实大。每噙化一丸，津咽下。

发灰散二百十四


治起居所伤，小便尿血，或忍尿脬转，脐下急痛，小便不通，又治肺疽心衄，内崩吐血，舌上出血。

乱发烧灰
 。即血余也


上每服二钱，以米醋汤调服。

棕灰散二百十五


治大肠下血不止，或妇人崩漏下血。

败棕不拘多少
 ，烧灰存性
 ，为细末


每服二钱，空心好酒或清米饮调服。

《宝鉴》平胃地榆汤二百十六


治邪陷阴分，则阴结便血。

陈皮　厚朴　苍术　甘草　地榆　人参　白术　当归　芍药　升麻　干葛　茯苓　神曲　干姜炒
 　香附各等分


上咀。每服五钱，加姜、枣煎，空心服。

《海藏》愈风汤二百十七


一名举卿古拜散。治一切失血，筋脉紧急，产后或汗后搐搦。

荆芥穗为细末


上先炒大豆黄卷，以酒沃之，去黄卷取净汁，调前末三四钱服之。轻者一服，重者二三服即止。气虚者忌服。童便调亦可。

《局方》小乌沉汤二百十八


治气逆便血不止。

乌药一两
 　炙甘草　香附醋炒
 ，四两


上为末。每服二钱，食前盐汤下。

除湿和血汤二百十九


治阳明经湿热虚陷，便血腹痛。

当归身酒拌
 　牡丹皮　生地黄　熟地黄　黄芪炙
 　炙甘草各一钱
 　白芍药钱半
 　生甘草　升麻　陈皮　秦艽　苍术　肉桂各五分


水二盅，煎八分，空心，候宿食消尽热服。

驱疟饮二百二十


治诸疟久疟不愈者。

草果　青皮　陈皮　人参　茯苓　半夏制
 　厚朴　苍术炒
 　槟榔　白术　甘草各一钱
 　良姜五分


水二盅，枣二枚，乌梅一个，煎八分，食远服。

祛疟饮二二一


三发后，火盛气强者，可因其衰而减之，立效。

贝母去心
 　紫苏各一钱
 　橘红　山楂肉　枳实各钱半
 　槟榔八分
 　柴胡七分
 　甘草炙
 ，三分
 　知母去毛净
 ，盐酒炒过
 ，五钱


上用水二盅，煎一盅，又将滓再煎至八分，并一处，露过宿，临发日早温服一半，未发前一时许再温服后半。

截疟饮二二二


《史崇质传》云：得之四明胡君，屡试屡验。

黄芪炙
 ，一钱六分
 　人参　白术　白茯苓　橘红　砂仁　草果　五味子各一钱
 　甘草七分
 　乌梅三枚


水二盅，姜三片，枣二枚，煎一盅，温服。

《济生》万安散二二三


治一切疟病之初，邪盛气壮者，进此药以逐邪取效。若气虚胃弱及妊妇，皆不宜用。

苍术　厚朴姜炒
 　陈皮　槟榔　常山酒浸
 　甘草炙
 ，各一钱半


上咀。水一盅半，煎八分，露一宿，临发早，温服。忌热物。

《济生》鳖甲饮子二二四


治疟疾久不愈，胁下痞满，腹中结块，名曰疟母。

鳖甲醋炙
 　川芎　黄芪　草果仁　槟榔　白术　橘红　白芍药　甘草　厚朴制
 ，等分


上[image: ]
 咀。每服五七钱，水一盅，姜七片，枣一枚，乌梅少许，煎七分，温服无时。

《济生》清脾饮二二五


治瘅疟，脉来弦数，但热不寒，或热多寒少，口苦咽干，小便赤涩。

厚朴制
 　青皮　白术　草果仁　柴胡　茯苓　黄芩　半夏　甘草各等分


每服四五钱，水一盅半，姜三片，枣一枚，未发前服。忌生冷、油腻。寒多者，可加肉桂；热多者，可加黄连。

《局方》草果饮二二六


治诸疟通用。

草果　川芎　白芷　苏叶　青皮　陈皮　良姜　炙甘草

上等分，[image: ]
 咀。每服五钱，水一盅半，煎七分，温服，留滓服并煎。当发日，进三服，不以时。加姜煎，亦治寒疟。

《简易》七宝饮二二七


治一切疟疾，不拘寒热、鬼疟、食疟。

常山　草果　槟榔　厚朴姜制
 　青皮　陈皮　甘草各一钱


上用酒、水各一盅，共煎一盅，将滓亦如前再煎一盅，各另放，俱露一宿，至次日当发清晨，面东先服头服，少顷，再饮二服，大有神效。


《简易》四兽饮二二八


治诸疟，和胃消痰。

人参　白术　茯苓　甘草炙
 ，减半
 　陈皮　半夏　草果　乌梅各等分
 　大枣三枚
 　生姜五片


上咀，以盐少许，腌食顷，湿纸厚裹，慢火煨香熟。每服四五钱，水一盅半，煎七分，温服。

《局方》常山饮二二九


治疟疾发散不愈，渐成痨瘵。

知母　常山　草果　乌梅肉各一斤
 　良姜二十两
 　炙甘草一斤


上咀。每服五钱，姜五片，枣一枚，水煎服。

丹溪截疟丹二百三十


雄黄一两
 　人参五钱


上为末，于端午日用粽子尖丸，桐子大。每服一丸，发日早，面东，井花水吞之。忌诸热味。

《集成》截疟常山饮二三一


常山　草果　穿山甲炙
 　甘草炙
 　槟榔　知母　乌梅

上等分，用水、酒各一盅，煎至一盅，露一宿，发前二时温服。如吐则顺之。

《宝鉴》交加饮子二三二


治痰、食、瘴气、虚寒等疟。

肉豆蔻　草豆蔻各二个
 ，一煨一生
 　厚朴二钱
 ，半炒半生
 　大甘草二寸
 ，半生半炙
 　生姜一两
 ，半生半煨


上水一盅半，煎八分，发日空心服，未愈再服。

柴平汤二三三


治脉濡湿疟，一身尽痛，手足沉重，寒多热少。

柴胡　人参　半夏　黄芩　甘草　陈皮　厚朴　苍术

水二盅，加姜、枣煎服。

《局方》人参养胃汤二三四


治外感风寒，内伤饮食，寒热头痛，身体拘急，山岚瘴气，疫疠疟疾等证。

半夏　厚朴姜制
 　橘红各八分
 　藿香　草果　茯苓　人参各五分
 　苍术一钱
 　炙甘草三分


姜七片，乌梅一个，水煎服。

和解散二三五


治瘴病初作，胸腹满闷，头眩发热。

厚朴姜汁炒
 　陈皮各二两
 　甘草四两
 ，炒
 　藁本　桔梗各三两
 　苍术半斤
 ，米泔浸一宿
 ，二两


上为粗末。每服五、七钱，水盅半，姜三片，枣一枚，煎七分，热服。日三服，夜一服。此药不拘伤风伤寒，初作未分证候，任服之，大能助胃祛邪，和解百病。

槟榔煎二三六


治山岚瘴气，寒热呕吐腹满，不思饮食。

槟榔　苍术　厚朴姜制
 　陈皮　草果各一钱
 　甘草一寸
 　煨生姜一块


水一盅半，枣三枚，煎八分，食远热服。

屠酥酒二三七


辟山岚瘴气，瘟疫等气。

麻黄　川椒去合口者
 　细辛　防风　苍术制
 　干姜　肉桂去粗皮
 　桔梗等分


上为粗末，绢囊贮浸酒中，密封瓶口，三日后可服。每日空心服一二杯。冒露远行，辟诸邪气，但不宜多饮使醉。

降椒酒二三八


辟一切瘴气，寻常宜饮之。

降真香二两
 ，细锉
 　川椒一两
 ，去合口者


上用绢囊贮浸无灰酒中，约二斗许，每日饮数杯，百邪皆不能犯。兼治风湿脚气，疝气冷气，及背面恶寒、风疾有效。

《局方》省风汤二三九


治中风挟热挟痰，口噤，口眼歪斜，挛急疼痛，风盛痰实。

防风　南星生用
 ，各二钱
 　半夏浸洗
 ，生用
 　黄芩　甘草各一钱


水二盅，生姜五片，煎八分，不拘时服。此药同导痰汤合服尤妙。

《局方》八风散二百四十


治风气上攻，头目昏眩，肢体拘急烦疼，或皮肤风疮痒痛，及寒壅不调，鼻塞声重。

藿香去土
 ，半斤
 　前胡去芦
 　白芷各一斤
 　黄芪炙
 　甘草炙
 　人参各二斤
 　羌活　防风各三斤


上为细末。每服二钱，水一盅，入薄荷少许，煎七分，食后温服。或用腊茶清调服一钱亦可。小儿虚风，用腊茶清调下半钱，更量儿大小加减服。

防风当归汤二四一


治发汗过多，发热，头摇口噤，脊背反张，太阳兼阳明证也，宜去风养血。

防风　当归　川芎　熟地黄等分


每服一两，水二盅，煎一盅，温服。

顺风匀气散二四二


治中风中气，半身不遂，口眼[image: ]
 斜，先宜服此。

白术　人参　天麻各五分
 　沉香　白芷　青皮　甘草各四分
 　紫苏　木瓜各三分
 　乌药一钱半


水一盅半，姜三片，煎七分，食远服。

《易简》星香汤二四三


治中风痰盛，服热药不得者。凡痰厥气厥，身热面赤者，宜服之。

南星八钱
 　木香一钱


上作二帖。水二盅，生姜十片，煎七分，不拘时服。

《济生》八味顺气散二四四


治气厥，身冷似中风。凡患中风者，先服此药顺气，次进治风药。

人参　白术　茯苓　青皮　陈皮　白芷　台乌各一两
 　甘草半两


上咀。每服三钱，水一盏，煎七分，温服。

《机要》大秦艽汤二四五


治中风外无六经之形证，内无便溺之阻隔，血弱不能养筋，故手足不能运动，舌强不能言语，宜养血而筋自愈。

当归　芍药　白术　生地　熟地　川芎　甘草　茯苓　防风　白芷　独活　羌活　黄芩各七分
 　秦艽　石膏各一钱
 　细辛五分


春、夏加知母一钱。

水二盅，煎一盅，温服。如遇天阴，加生姜七片；如心下痞，加枳实五分。案：此汤自河间、东垣而下，俱用为中风之要药。夫既无六经之外证，而胡为用羌、辛、防、芷等药？既内无便溺之阻隔，而何用石膏、秦艽、黄芩之类？其为风寒痛痹而血虚有火者，乃宜此方耳。


《拔萃》养血当归地黄汤二四六


治中风少血偏枯，筋脉拘挛疼痛。

当归　川芎　熟地黄　芍药　藁本　防风　白芷各一钱
 　细辛五分


水一盅半，煎八分，食远温服。

薏苡仁汤二四七


治中风流注，手足疼痛，麻痹不仁，难以伸屈。

薏苡仁　当归　芍药　麻黄　官桂　苍术米泔浸
 ，切
 ，炒
 　甘草

水一盅半，生姜七片，煎八分，食前服。自汗，去麻黄；有热，减官桂。

涤痰汤二四八


治中风痰迷心窍，舌强不能言。

南星制
 　半夏泡七次
 ，各二钱半
 　枳实麸炒
 　茯苓各一钱
 　橘红一钱半
 　石菖蒲　人参各一钱
 　竹茹七分
 　甘草五分


水一盅半，生姜五片，煎八分，食后服。

清心散二四九


治风痰不开。

青黛　硼砂　薄荷各二钱
 　牛黄　冰片各三分


上为细末。先以蜜水洗舌，后以姜汁擦舌，将药末蜜水调稀擦舌本上。

《简易》虎骨散二百五十


治半身不遂，肌肉干瘦为偏枯。忌用麻黄发汗，恐枯津液，惟此方润筋去风。

当归　乌蛇肉各二两
 　赤芍药　白术　续断　藁本　虎骨各
 一两


上为细末。每服二钱，食后温酒调下。若骨中烦疼，加生地黄一两；若脏寒自利，加天雄半两。

虎骨散二五一


治风毒走注，疼痛不定，少得睡卧。

虎胫骨醋炙
 　龟板醋炙
 ，各二两
 　血竭另研
 　没药另研
 　自然铜醋淬
 　赤芍药　当归　苍耳子炒
 　骨碎补去毛
 　防风各七钱半
 　牛膝酒浸
 　天麻　槟榔　五加皮　羌活各一两
 　白附子炮
 　桂心　白芷各半两


上为细末。每服二钱，温酒调下，不拘时。

交加散二五二


治瘛疭，或战振，或产后不省人事，口吐痰涎。

当归　荆芥穗等分


上为细末。每服二钱，水一盅，酒少许，煎七分，灌服，神效。

《良方》交加散二五三



方在妇人一百
 。治经脉结聚不调，腹中撮痛。

洁古四白丹二五四


清肺气，养魂魄，以中风多昏冒，气不清利也，兼能下强骨髓。

白术　白茯苓　人参　川芎　甘草　砂仁　香附　防风各半两
 　白芷一两
 　白檀香　藿香各钱半
 　知母　细辛各二钱
 　羌活　薄荷　独活各二钱半
 　麝香一钱
 ，另研
 　牛黄　片脑各五分
 ，另研
 　甜竹叶

上为末，炼蜜为丸，每两作十丸。临睡嚼一丸，煎愈风汤送下。上清肺气，下强骨髓。

续断丹二五五


治中风寒湿，筋挛骨痛。

续断　萆薢酒浸
 　牛膝酒浸
 　干木瓜　杜仲炒
 ，各二两


上为末，炼蜜和丸，每两作四丸。每服一丸，细嚼温酒下，不拘时。

《济生》[image: ]
 莶丸二五六


治中风口眼[image: ]
 斜，时吐涎沫，语言謇涩，手足缓弱。

豨莶草生于沃壤间带猪气者是


五月五日或六月六日采叶洗净，不拘多少，九蒸九晒，每蒸用酒蜜洒之，蒸一饭顷。九蒸毕，日干为末，炼蜜丸，桐子大。每服百丸，空心温酒、米饮任下。

一方：

每豨莶草一斤，加四物料各半两，川乌、羌活、防风各二钱，丸服。

蠲痹汤二五七


治周痹及手足冷痹，脚腿沉重，或身体烦疼，背项拘急。

当归　赤芍药煨
 　黄芪　姜黄　羌活各钱半
 　甘草五分


水二盅，姜三片，枣二枚，不拘时服。

三痹汤二五八


治血气凝滞，手足拘挛，风痹等疾皆效。

人参　黄芪　当归　川芎　熟地黄　白芍药　杜仲姜汁炒
 　续断　桂心　牛膝　细辛　白茯苓　防风　秦艽　独活　甘草等分


水二盅，姜三片，枣一枚，煎七分，不拘时服。

加味五痹汤二五九


治五脏痹证。

人参　白芍药煨
 　茯苓　川芎或倍之
 　当归各一钱
 　五味子十五粒
 　细辛七分
 　甘草五分
 　白术一钱
 ，脾痹倍用


水二盅，姜一片，煎八分，食远服。肝痹，加枣仁、柴胡；心痹，加远志、茯神、麦冬、犀角；脾痹，加厚朴、枳实、砂仁、神曲；肺痹，加紫菀、半夏、杏仁、麻黄；肾痹，加独活、官桂、杜仲、牛膝、黄芪、萆薢。

人参散二百六十


治肝脾气逆，胸胁引痛，眠卧多惊，筋脉挛急，此药镇肝去邪。

人参二两
 　杜仲炒
 　黄芪炙
 　枣仁微炒
 　茯神各一两
 　五味子　细辛去苗
 　熟地黄　秦艽　羌活去芦
 　芎[image: ]
 　丹砂细研
 ，各
 半两


上为细末，入丹砂再研匀，每服一钱，不拘时，温酒调下，日三服。

六味茯苓汤二六一


治肢体手足麻痹，多痰唾，眩冒者。

半夏制
 　赤茯苓　橘红各二钱
 　枳壳麸炒
 　桔梗去芦
 　甘草炙
 ，各一钱


水二盅，姜五片，煎八分，不拘时服。


枳实散二六二


治心痹，胸中气坚急，心微痛，气短促，咳唾亦痛，不能饮食。

枳实麸炒
 　桂心　细辛　桔梗各七钱半
 　青皮一两

 咀。每服三钱，水一盅，生姜一钱半，煎六分，不拘时服。

紫苏子汤二六三


治肺痹，心胸满塞，上气不下。

紫苏子炒
 ，八两
 　半夏汤泡
 ，五两
 　橘红　桂心各三两
 　人参　白术　甘草炙
 ，各二两

 咀。每服四、五钱，水一盅，生姜五片，枣二枚，煎七分，不拘时温服。

除湿蠲痛汤二六四


治风湿痛痹。

羌活　茯苓　泽泻　白术各一钱半
 　陈皮一钱
 　甘草四分
 　苍术米泔浸炒
 ，二钱


水二盅，煎八分，入姜汁、竹沥各二三匙。痛在上者，加桂枝、威灵仙、桔梗；痛在下者，加防己、木通、黄柏、牛膝。

桂心散二六五


治风邪走注疼痛。

桂心　漏芦　芎[image: ]
 　威灵仙　白芷　当归　木香　白僵蚕炒
 　地龙去土炒干
 ，各半两


上为细末。每服二钱，温酒调下，不拘时。

湿郁汤二六六


治雨露所袭，或岚气所侵，或坐卧湿地，或汗出衣衫湿郁，其状身重而痛，倦怠嗜卧，遇阴寒则发，脉沉而细缓者是也。

苍术三钱
 　白术　香附　橘红　厚朴姜汁炒
 　半夏制
 　白茯苓　抚芎　羌活　独活各一钱
 　甘草五分


生姜五片，水煎服。

趁痛散二六七


乳香　没药　桃仁　红花　当归　羌活　地龙酒炒
 　牛膝酒洗
 　甘草　香附童便洗
 　五灵脂酒炒


上为末。每服二钱，酒调服。或加酒炒芩、柏。

秦艽地黄汤二六八


治风热血燥，筋骨作痛。

秦艽　生地黄　当归　川芎　白芍药　甘草　防风　荆芥　升麻　白芷　蔓荆子　大力子蒸
 　羌活各一钱


上水煎服。

活络饮二六九


治风湿痹痛，诸药不效。

当归　白术　川芎　羌活　独活各一钱
 　甘草五分


水一盅半，姜五分，煎七分，温服。

《宝鉴》独活寄生汤二百七十


治肾虚卧冷，寒湿当风，腰脚疼痛。

独活一钱
 　杜仲炒
 　细辛　桑寄生　人参　当归　川芎　芍药　茯苓　牛膝　甘草　桂心　熟地黄　防风　秦艽

水一盅半，姜三片，煎七分，空心服。

透经解挛汤二七一


治风热筋挛骨痛。

穿山甲三钱
 ，炮
 　荆芥　红花　苏木　羌活　当归　蝉蜕去土
 　防风　天麻　甘草各七分
 　白芷一钱
 　连翘　川芎各五分


上酒、水各半煎服。

熏蒸方二七二


治肾气衰弱，或肝脾肾三经受风寒湿气，停于腿膝经络，致成脚痹疼痛，宜用此药和荣卫、通经络，是亦治痹之法。

花椒一撮
 　葱三大茎
 ，切
 　盐一把
 　小麦麸约四
 、五升
 　酒一盏
 　醋不拘多少
 ，以拌前件
 ，至润为度


上放铜器内炒令极热，摊卧褥下，将患脚熏蒸其上，盖以衣被，稳卧一时，要汗出为度，勿见风。或加姜、桂亦妙。

熏洗痛风法二七三


治手足冷痛如虎咬者。

上用樟木屑一斗，以急流水一担煮沸，将樟木屑入大桶内，用前汤泡之，桶边放一兀凳，桶内安一矮凳，令病人坐桶边，放脚在桶内，外以草荐一领围之，勿令汤气入眼，恐致坏眼。其功甚捷。

愈风丹二七四


治足三阴亏损，风邪所伤，肢体麻木，手足不随等证。

羌活十四两
 　当归　熟地　生地各一斤
 　杜仲七两
 　天麻　萆薢另研细
 　牛膝酒浸焙干
 　玄参各六两
 　独活五两
 　肉桂三两


炼蜜丸，桐子大。每服五、七十丸，或百丸，空心食前，温酒或白汤下。

易老天麻丸二七五


治诸风肢节麻木，手足不随等证。

天麻酒浸三日
 ，焙干
 　牛膝制同前
 　萆薢各六两
 ，另研末
 　当归二十两
 　附子制
 ，一两
 　羌活十两
 　生地一斤


丸服如前法。一方有玄参六两　杜仲七两　独活五两


按：
 此方与前愈风丹大同，但生地性凉，恐滞经络，宜改用熟地为妥。且以六十四两之诸药，而佐以一两之附子，果能效否？此最少亦宜四两或六两方可也。

愈风燥湿化痰丸二七六


治历节风，湿痰壅滞，昼夜疼痛无休者。

白术炒
 　苍术米泔浸
 　杜仲姜汁炒
 ，各二两
 　牛膝酒浸
 　川芎　薏仁　巴戟　破故纸炒
 ，各一两
 　当归　牙皂瓦炒
 　防风　羌活　生地　独活　防己　天麻　南星　半夏　陈皮　木香　沉香　川乌　僵蚕　全蝎各五钱


上为末，酒糊丸，桐子大。每服百丸，空心、食前酒送下，日二次，食干物压之。

活络丹二七七


治中风手足不用，日久不愈，经络中有湿痰死血者。

草乌炮
 ，去皮
 　川乌炮
 ，去皮脐
 　胆星各六两
 　地龙去土
 ，焙干
 　乳香去油
 　没药各二两二钱


蜜丸，桐子大。每服二、三十丸，温酒、茶清任下。

东垣开结导饮丸二七八


治饮食不消，心下痞闷，腿脚肿痛。

白术炒
 　陈皮炒
 　泽泻　茯苓　神曲炒
 　麦芽炒
 　半夏制
 ，各一两
 　枳实炒
 　青皮　干姜各五钱
 　如有积块者，加巴霜钱半。

为末，汤浸蒸饼为丸，梧子大。每服四五丸或十丸，温水下。此内伤饮食，脾胃之气不能运行上升，则注为脚气，故用此以导引行水化脾气也。


换骨丹二七九


通治诸风痹痛，兼治鹤膝风。此与后史国公浸酒方大同。

虎骨酥炙
 　防风　牛膝　当归　羌活　独活　败龟板　秦艽　萆薢　晚蚕砂　松节各一两
 　枸杞一两半
 　茄根洗净
 ，二两


酒糊丸服，或酒浸、或为末服亦可。

《局方》换腿丸二百八十


治足三阴经虚，为风寒热湿所侵，发为挛痹，纵缓疼痛，上攻胸胁，下至脚膝，足心发热，行步艰难。

薏仁　南星　防己　防风　石斛　槟榔　萆薢　石南叶　羌活　木瓜各四两
 　牛膝酒浸
 　当归　天麻　续断各一两
 　黄芪一两半


上为末，酒糊丸，梧子大。每服五、七十丸，空心，盐酒下。

史国公浸酒方二八一


一名万病无忧酒。治诸风五痹，左瘫右痪，四肢顽麻，口眼歪斜，骨节酸痛，诸般寒湿风气，效难尽述。

当归　鳖甲炙
 　羌活　萆薢　秦艽　防风去芦
 　牛膝　晚蚕砂　松节各二两
 　枸杞五两
 　干茄根八两
 ，饭上蒸熟
 　虎胫骨酒浸一日
 ，焙干
 ，酥炙


用无灰酒一斗，绢袋盛药入酒内，封十日可服。取饮时，不可面向坛口，恐药气冲人头面。饮酒不可间断。饮尽，将药渣晒干为末，米糊丸，桐子大，空心酒下五十丸。忌发风动气等物。

《类方》煨肾散二八二


治腰痛。

人参　当归　杜仲　肉苁蓉　破故纸　巴戟　鹿角霜　秋石等分


为末，用猪腰子一个，洗净血水，淡盐浥过，劈开两半，勿令断，中间细细花开，用前药掺入，另用稀绢裹，线缚定，外用小砂罐入酒少许，用纸封固，毋令泄药气，煮腰子候熟取食之，仍饮醇酒三杯，立愈。

调荣活络饮二八三


治失力闪腰，或跌扑瘀血，及大便不通，腰痛。

当归　牛膝　杏仁研如泥
 　大黄各二钱
 　生地　芍药　红花　羌活各一钱
 　桂枝三分
 　川芎一钱半


水一盅半，煎八分，食前温服。

胡桃汤二八四


治肾虚腰痛。

胡桃肉　补骨脂　杜仲各四两
 。一作各四钱

 咀，分二帖。用水二盅，煎七分，空心服。

《良方》鸡鸣散二八五


治脚气第一品药，不问男女皆可服。如感风湿流注，脚痛不可忍，筋脉浮肿者，并宜服之，其效如神。

槟榔七枚
 　橘红　木瓜各一两
 　吴茱萸　苏叶各三钱
 　桔梗去芦
 　生姜连皮
 ，各半两

 咀。用水三大碗，慢火煎至一碗半，取渣再入水二碗，煎取一小碗，两汁相和，安置床头。次日五更，分作三五次冷服之，冬月略温亦可，服了用干物压下。如服不尽，留次日渐渐服之亦可。服药至天明，当下黑粪水，即是肾家所感寒湿之毒气也。至早饭时，必痛住肿消，只宜迟吃饭，使药力作效。此药并无所忌。

茱萸木瓜汤二八六


治脚气冲心，闷乱不识人，手足脉欲绝。

吴茱萸半两
 　干木瓜一两
 　槟榔二两

 咀。每服八钱，水一盅半，生姜五片，煎八分，不拘时温服。

立效散二八七


治脚气攻心。此方消肿甚效，及治暴肿。

槟榔七枚
 　生姜二两
 　陈皮　吴茱萸　紫苏　木瓜各一两


上水三升，煎一升，分作二服。

丹溪防己饮二八八


治脚气。

白术　木通　防己　槟榔　川芎　甘草梢　犀角　苍术盐水炒
 　生地黄　黄柏酒炒
 ，等分


上水煎服。大便实，加桃仁；小便涩，加牛膝；有热，加黄芩、黄连；大热及时令热，加石膏；有痰，加竹沥、姜汁。

紫苏散二八九


治脚气上气，心胸壅闷，不得眠卧。

苏叶　桑白皮　赤茯苓　槟榔　木瓜各一两
 　炙甘草　紫菀　前胡去芦
 　杏仁去皮尖
 　百合各七钱

 咀。每服八钱，水一盅半，生姜五片，煎八分。不拘时温服。

《三因》紫苏子汤二百九十


治脚气阴阳交错，上重下虚，中满喘急，呕吐自汗。

苏子炒
 　半夏制
 ，各一钱
 　前胡　厚朴姜汁炒
 　甘草炒
 　归身各七分
 　陈皮　肉桂各四分


水一盅半，姜三片，煎七分，不拘时服。

《济生》槟榔汤二九一


治一切脚气，散气疏壅。

槟榔　香附　陈皮　苏叶　木瓜　五加皮　甘草炙
 ，各七分

 咀。水一盅半，生姜三片，煎服。

加减槟榔汤二九二


治一切脚气、脚弱，名曰壅疾，贵在疏通，春夏尤宜服之。

槟榔　橘红　苏叶各一两
 　甘草炙
 ，半两


上每服五七钱，水一盅半，生姜五片，煎八分，不拘时温服。如脚痛不已者，加木香、五加皮；妇人脚痛，加当归；室女脚痛，多是肝血滞实，宜加赤芍药；中满不食，加枳实；痰厥或吐，加半夏；腹痛大便不通，用此汤下青木香丸，或加大黄；小便不利，加木通；转筋者，加吴茱萸；脚肿而痛者，加大腹皮、木瓜；脚痛而热，加地骨皮。

槟榔散二九三


治脚气冲心，烦闷不识人。

槟榔　茴香　木香各半两

 咀。每服五钱，以童便一盅，煎七分。不拘时温服。

《活人》桑白皮散二九四


治脚气盛发，上气喘促，两脚浮肿，小便赤涩，腹胁胀满，气急坐卧不得。

桑白皮　郁李仁各一两
 　赤茯苓二两
 　木香　防己　大腹子各一两半
 　苏子　木通　槟榔　青皮各七钱半


上每服三五钱，姜三片，水煎服。

木香散二九五


治脚气冲心，烦闷，脐下气滞。

木香半两
 　槟榔　木通各一两

 咀。每服八钱，水一盅半，生姜五片，葱白七寸，煎八分，不拘时温服。


木通散二九六


治脚气遍身肿满，喘促烦闷。

木通去皮
 　苏叶　猪苓各一两
 　桑白皮　赤茯苓　槟榔各二两

 咀。每服五、七钱，水一盅半，生姜五片，葱白七寸，煎一盅，不拘时温服。

人参桂心散二九七


治脚气呕逆，心烦不能饮食。

人参去芦
 　赤茯苓　槟榔　麦门冬　橘红各一两
 　桂心七钱半

 咀。每用八钱，水一盅半，加生姜七片，煎服。

橘皮汤二九八


治脚气痰壅呕逆，心胸满闷，不思饮食。

橘红　人参去芦
 　苏叶各一两

 咀。每服八钱，水一盅半，生姜五片，煎一盅，不拘时温服。

《集验》半夏散二九九


治脚气烦闷呕逆，心胸壅闷，不能饮食。

半夏泡七次
 ，切
 　桂心各七钱半
 　赤茯苓　人参去芦
 　橘红前胡去芦
 　槟榔各一两
 　苏叶一两半

 咀。每服五七钱，水一盅半，生姜七片，淡竹茹二钱，煎七分，温服无时。

大腹皮散三百


治诸脚气浮肿，心腹痞闷，小便不利。

大腹皮三两
 　木瓜　苏子　槟榔　荆芥穗　乌药　橘红苏叶各一两
 　萝卜子半两
 　沉香　枳壳麸炒
 　桑白皮各两半

 咀。每服八钱，水一盅半，姜五片，煎八分，温服。《御医药方》加木通、白茯苓、炒茴香、炙甘草四味，即名沉香大腹皮散。

《活人》大腹子散三百一


治风毒脚气，肢节烦疼，心神壅闷。

大腹子　紫苏　木通　桑白皮　羌活　木瓜　荆芥　赤芍药　青皮　独活各一两
 　枳壳二两


上每服四钱，水一盏，姜五片，葱白七寸煎，空心温服。

地黄汤三百二


治穿心脚气。

熟地黄四两
 　当归二两
 　芍药　川芎　牛膝酒浸
 　三奈各一两
 　杜仲半两
 ，姜汁炒

 咀。每服一两，水一盅半，煎八分，不拘时温服。

木瓜汤三百三


治脚气。

木瓜　大腹　紫苏　木香　羌活　炙甘草各一钱
 　茯苓　陈皮各八分


水一盅半，煎八分，食前服。

沉香汤三百四


治脚气攻心，烦闷气促，脚酸疼。

沉香　木通　槟榔各五分
 　吴茱萸三分
 　赤芍一钱半
 　紫苏一钱


水一盅半，生姜三片，煎八分，不拘时温服。

续断丸三百五


治风湿流注，四肢浮肿，肌肉麻痹。

川续断　当归　萆薢　附子　防风　天麻各一两
 　乳香　没药各半两
 　川芎七钱半


上为细末，炼蜜丸，桐子大。每服四十丸，空心温酒或米饮下。

《本事》续断丸三百六


治肝肾风寒气弱，脚不可践地，脚瘠疼痛，风毒流注下部，行止艰难，小便余沥。此药补五脏内伤，调中益气，凉血，强筋骨。

杜仲五两
 　五加皮　防风　薏仁　羌活　续断　牛膝酒浸
 ，各三两
 　萆薢四两
 　生地黄五两


上为末，用好酒三升，化青盐三两，用木瓜半斤去皮、子，以前盐、酒煮成膏，和药为丸，梧子大。每服五、七十丸，空心食前，温酒、盐汤任下。

《保命》牛膝丸三百七


治肾肝虚损，骨痿不能起于床，筋弱不能收持，宜益精缓中。

牛膝酒浸
 　萆薢　杜仲炒
 　白蒺藜　防风　菟丝子酒煮
 　肉苁蓉酒浸
 ，等分
 　官桂减半


上为末，酒煮猪腰子捣和丸，桐子大。每服五、七十丸，空心温酒送下。

《本事》酒浸牛膝丸三百八


治腰脚筋骨酸软无力。

牛膝三两
 ，炙黄
 　川椒去合口者
 　虎骨真者
 ，醋炙黄
 ，各半两
 　附子一枚
 ，炮
 ，去皮脐

 咀，用生绢作袋盛药，以煮酒一斗，春秋浸十日，夏七日，冬十四日，每日空心饮一大盏。酒尽出药为末，醋糊丸，每服二、三十丸，空心温酒、盐汤任下。忌动风等物。

茱萸丸三百九


治脚气入腹，喘急欲死。

吴茱萸泡
 　木瓜等分


上为末，酒糊丸，梧子大。每服五、七十丸至百丸，空心酒饮任下。或以木瓜蒸烂，研膏丸服尤妙。此方内加大黄，名三将军丸。

东垣健步丸三百十


治脚膝无力，屈伸不得，腰背腿脚沉重，行步艰难。

防己酒洗
 ，一两
 　羌活　柴胡　滑石炒
 　炙甘草　天花粉酒洗
 ，各五钱
 　防风　泽泻各三钱
 　苦参酒洗
 　川乌各一钱
 　肉桂五分


上为细末，酒糊丸，桐子大。每服七、八十丸，煎愈风汤空心送下。

调元健步丸三百十一


治阴虚血少，湿热兼行，足履无力。

当归酒洗
 　川黄柏盐酒炒
 　枸杞各二两
 　牛膝三两
 ，盐酒浸
 　白芍药微炒
 　白茯苓　白术炒
 　苍术　陈皮各一两
 　炙甘草三钱
 　木瓜　五加皮各八钱
 　川续断七钱
 　泽泻　防己各五钱


蜜丸，桐子大。空心盐汤送下七、八十丸，或百丸。

《三因》胜骏丸三百十二


治元气不足，为寒湿之气所袭，腰足挛拳，或脚面连指走痛无定，筋脉不伸，行步不随。常服益真气，壮筋骨。

附子炮制
 　当归　天麻　牛膝　木香　枣仁炒
 　熟地酒蒸
 　防风各二两
 　木瓜四两
 　羌活　乳香各半两
 　全蝎炒
 　甘草炙
 　没药各一两
 　麝香二钱


上为末，用生地黄三斤，以无灰酒四升煮干，晒二日，杵烂如膏，入前末和匀，杵千余下，每两作十丸。每服一二丸，细嚼临卧酒下。作小丸服亦可。


神应养真丹三百十三


治厥阴经为四气所袭，脚膝无力，或右痪左瘫，半身不遂，手足顽麻，语言謇涩，气血凝滞，遍身疼痛。

当归酒浸片时
 ，捣
 　熟地黄酒蒸
 ，捣
 　川芎　芍药　羌活　天麻　菟丝子酒制
 　木瓜等分


上为末，入地黄、当归二膏，加蜜捣丸，桐子大。每服百丸，空心酒下，盐汤亦可。

透骨丹三百十四


专治脚气。

川乌炮
 　羌活　沉香　乳香另研
 　川芎　槟榔　木瓜各一两
 　木香一两半
 　白茯苓二两


上为末，曲糊丸，梧子大。食前姜汤下六、七十丸。

《本事》虎骨酒三百十五


去风，补血益气，壮筋骨，强脚力。

虎胫骨真者
 　萆薢　仙灵脾　薏苡仁　牛膝　熟地黄各二两


上锉细，绢袋盛，浸酒二斗，饮了一盏入一盏，可得百日。妇人去牛膝。

《活人》薏仁酒三百十六


治脚痹。

薏苡仁　牛膝各二两
 　海桐皮　五加皮　独活　防风　杜仲各一两
 　熟地黄一两半
 　白术半两


上为粗末，以生绢袋盛，用好酒五升浸，春秋冬二七日，夏月分作数帖，逐帖浸酒用之。每日空心服一盏或半盏，日三四服，常令酒气不绝。久服觉皮肤下如有虫行，即风湿气散。

椒艾囊三百十七


治脚气极效，及避一切脚气风气毒气。

艾叶揉
 ，半斤
 　川椒一斤
 ，净
 　草乌二两
 ，为粗末


上三味，和匀，用布袱铺如棉褥，裹足底及足胫，即用火踏，下加微火，烘踏于上，使椒艾之气得行于足，自然寒湿风毒诸气皆得消散，立能止痛。痛止后，仍要三二日一为之，或夜卧包之，达旦去之。用此方法，无不效者。

丹溪敷脚气方三百十八


治脚气肿痛。

芥菜子　白芷等分


上为末，姜汁和敷痛处。

芜荑散三百十九


治大人小儿蛔咬心痛不可忍，或吐青黄绿水涎沫，或吐虫出，发有休止，此蛔心痛也，宜此主之。

芜荑　雷丸各半两
 　干漆捶碎
 ，炒大烟尽
 ，一两


上为细末。每服三钱，用温水七分盅调和服，不拘时，甚者不过三服。小儿每服五分。

《直指》芜荑散三百二十


取诸虫。

鸡心槟榔　芜荑各三钱
 　木香一钱


上为末，作一服。先以酸石榴根煎汤，俟五更时，乃嚼炙肉引虫头向上，然后以石榴根汤调药温服，虫自软困而下。

榧子煎三二一


治寸白虫，化为水。

细榧子四九枚
 ，去壳


以砂糖水半盏，用砂锅煮干，熟食之，每月上旬平旦空心服七枚，七日服尽，虫化为水，永瘥。一方以百枚食尽佳；不能食者，尽五十枚。经宿，虫消自下。并治三虫，神效方也。

圣效方三二二


治寸白虫神效。

槟榔半两
 　南木香二钱


上为细末。每服三钱，浓米饮调下。须五更空心，先嚼炙肉，只咽汁下咽，吐其肉，随即服药，辰巳间当虫下，尽去病根，此方简易屡验。

仲景乌梅丸三二三


治胃寒吐蛔、蛔厥等证。

乌梅三十个
 　人参　黄柏炙
 　细辛　附子炮
 　桂枝各六钱
 　黄连炒
 ，一两六钱
 　干姜一两
 　当归酒浸
 　川椒去目及闭口者
 ，各四
 钱
 。《撮要
 》作各四两


上研末，先将乌梅用酒蒸烂捣膏，加炼蜜丸，桐子大。每服一、二十丸，日三服。忌生冷滑物。或用理中汤下。成无己曰：肺欲收，急食酸以收之，乌梅之酸，以收肺气。脾欲缓，急食甘以缓之，人参之甘，以缓脾气。寒淫于内，以辛润之，当归、桂、椒、细辛之辛，以润内寒。寒淫所胜，平以辛热，姜、附之辛热以胜寒。蛔得甘则动，得苦则安，黄连、黄柏之苦以安蛔。

《济生》乌梅丸三二四



方在固阵六十
 。治大便下血。

神授散三二五



方在因阵二五五
 。治传尸痨虫。

《宝鉴》川楝散三二六


治诸疝、小肠气。

木香　小茴香盐炒
 ，各一两
 　川楝子一两
 ，用巴豆十五粒打破
 ，同炒黄
 ，去巴豆不用


上为末。空心酒下二钱。

荔核散三二七


治疝气阴核肿大，痛不可忍。

大茴香炒
 　沉香　木香　青盐　食盐各一钱
 　川楝肉　小茴香各二钱
 　荔枝核十四枚
 ，用新者
 ，烧焦裂


上为细末。每三钱，食前热酒调服。

《经验》苍术散三二八


治下元虚损，偏坠，肾茎痛楚。

真茅山苍术六斤
 ，分六制
 ：一斤用老米泔水浸二日夜
 ；一斤用酒浸二日
 ，切片晒干
 ；一斤用斗子青盐半斤
 ，同炒黄色
 ，不用盐
 ；一斤用小茴香四两
 ，同炒黄色
 ，去茴香不用
 ；一斤用大茴香四两
 ，同炒如前
 ；一斤用桑椹二斤
 ，取汁拌制
 ，晒干


上为细末。每服三钱，空心酒下。

《宝鉴》天台乌药散三二九


治小肠疝气，牵引脐腹疼痛。

乌药　木香　茴香炒
 　良姜炒
 　青皮各半两
 　槟榔二个
 　川楝子十个
 　巴豆七十粒


上将巴豆微打破，同川楝子加麸炒黑，去麸及巴豆不用，其余共为细末。每服一钱，温酒下，甚者姜酒下。

《百选》桃仁膏三百三十


治气血凝滞，疝气，膀胱小肠气，痛不可忍。

桃仁炒
 ，去皮尖
 　大茴香炒


上等分为末。每服二钱，葱白二寸煨熟，蘸药细嚼，空心热酒下。


《局方》守效丸三三一


治[image: ]
 疝不痛者之要药。

苍术　南星　白芷　川芎　山楂　半夏　枳实一云橘核


上等分为末，姜汁糊丸，桐子大。每服七、八十丸，盐汤下。有寒，加茱萸；有热，加山栀子；又或加青皮、荔枝核。

来复丹三三二


治伏暑泄泻，里寒外热，其效如神。及治诸腹痛疝气，小儿惊风。

硝石一两
 ，同硫黄为末
 ，入瓷碟内
 ，用微火炒
 ，以柳枝搅结砂子
 ，火不可大
 ，恐伤药力
 ；再研极细
 ，名二气末
 　舶上硫黄一两
 　五灵脂澄去砂
 　橘红　青皮各二两
 。一作各二钱
 　太阴玄精石一两


上为末，醋糊丸，豌豆大。每服三十丸，空心米饮下。伏暑闷乱，紫苏汤下。大人疝气诸痛，悉宜服之。小儿惊风欲绝，研碎，米汤下。

《卫生》润肠汤三三三


治大便燥结不通。

生地黄　生甘草　熟地黄　当归尾　大黄煨
 ，各五钱
 　桃仁　麻子仁各一钱
 　红花五分


上用水二盏，煎一盏，空心服。

通幽汤三三四


治大便燥结坚黑，腹痛。

熟地　生地　归梢　红花　桃仁泥　大黄各一钱
 　升麻二分


水一盅半，煎服。古方加麻仁、甘草，即名润燥汤。

东垣导滞通幽汤三三五


治幽门不通，气不升降，大便闭塞。凡脾胃初受热中，多有此证，治在幽门，以辛润之。

升麻梢　桃仁泥　归身各一钱
 　炙甘草　红花各三分
 　熟地　生地各五分


水二盅，煎一盅，调槟榔末五分，稍热服。

河间厚朴汤三三六


治大便气秘不通，不能饮食，小便清利者，谓之虚秘，此汤主之。盖实秘者物也，虚秘者气也。

厚朴一钱半
 　白术二钱
 　半夏　枳壳　陈皮　甘草各一钱


水一盅半，姜三片，枣三枚，煎八分，食远服。如不通，加大黄一钱。

《会编》皂角散三三七


治大小便关格不通，经三五日者

大皂角烧存性


上为末。米汤调下。又以猪脂一两煮熟，以汁及脂俱食之。又宜以八正散加槟榔、枳壳、朴硝、桃仁、灯心、茶叶煎服。

《良方》三仁丸三三八


治大肠有热，津液竭燥，大便涩。

柏子仁　松子仁　火麻仁各一两


上研匀，用黄蜡半两溶化和丸，桐子大。每服二十丸，食前米饮下；未快，加数服之。

脾约丸三三九


方在攻阵九三。通大便秘结。

东垣润肠丸三百四十


治胃中伏火，大便秘涩不通，不思饮食，或风结血秘，皆须润燥和血疏风，则自通矣。

归梢　大黄煨
 　羌活各五钱
 　麻仁　桃仁去皮尖
 ，各一两


上以二仁另研为泥，外为细末，炼蜜为丸，桐子大。每服三、五十丸，空心白汤送下。一方有皂角仁、秦艽各五钱。

《济生》苁蓉润肠丸三四一


治发汗利小便，致亡津液，大腑秘结，老人虚人宜服。

肉苁蓉酒浸
 ，焙
 ，二两
 　沉香一两
 ，另研


上为末，取麻子仁捣烂，和水取汁打糊丸，桐子大。每服七、八十丸，空心米饮或酒送下。

益血润肠丸三四二


治老人大便燥结。

熟地黄六两
 　杏仁炒
 ，去皮尖
 　麻仁各三两
 ，以上三味同杵膏
 　枳壳麸炒
 　橘红各二两
 　肉苁蓉酒洗
 ，去甲
 　阿胶炒
 ，各一两
 　苏子　荆芥各一两
 　当归三两


上以后七味为末，同前三味膏和杵千余下，仍加炼蜜丸，桐子大。每服五、六十丸，空心白汤或酒下。

搜风顺气丸三四三


治痔漏、风热闭结，老人燥秘等证。

车前子两半
 　大麻子微炒
 ，二钱
 　大黄五钱
 ，半生半熟
 　牛膝酒浸
 　郁李仁　菟丝子酒浸
 　枳壳　山药各二钱


上为末，炼蜜丸，桐子大。每服三十丸，温酒下。

《圣惠》搜风顺气丸三四四


治风气脚气，凡老人小儿血热风热而大便秘结者宜服。

车前子两半
 　大麻仁微炒
 ，去壳
 　郁李仁炮
 ，去皮
 　菟丝子酒浸煮
 　牛膝酒浸一宿
 　干山药各一两
 　白槟榔一两
 　枳壳麸炒
 　防风　独活各八钱
 　大黄五钱
 ，半生半熟


炼蜜丸，小豆大。茶酒汤任下，早晚各一服。

地髓汤三四五


治死血作淋，痛不可忍，及五淋小便不通，茎中痛甚欲死。一名牛膝膏，又名苦杖散。

牛膝不拘多少
 ，或用一两捶碎
 。

以水二盅，煎浓汁一盅，去渣，日三服。又法入麝香少许，空心服。或单以酒煎亦可。

牛膝膏三四六


治死血作淋。

桃仁去皮尖
 　归尾酒洗
 ，各一两
 　生地黄酒洗
 　赤芍药各两半
 　川芎五钱
 　牛膝去芦
 ，四两
 ，酒浸一宿

 咀。用好水十盅，炭火慢煎至二盅，入麝香少许，分四次空心服。如夏月，须用冷水换浸之，则不坏。

《经验》琥珀散三四七


治老人虚人小便不通，淋涩。

琥珀为末
 　人参煎汤


空心，以人参汤调服琥珀末一钱。

导赤散三四八


方在寒阵一二二。利小肠热涩。

万全木通汤三四九


治小便难而黄。

木通　赤茯苓　车前叶　滑石各二钱
 　瞿麦一钱


水一盅半，煎七分，食前服。

葱白汤三百五十


治小便卒暴不通，小腹胀急，气上冲心，闷绝欲死。此由暴气乘膀胱，或因惊忧气无所伸，冲逆胞系，郁闭不流。

陈皮三两
 　葵子一两
 　葱白三茎

 咀。用水五升，煮取二升，分三服。一云每服五钱，葱白三茎，水煎服。


东垣清肺饮子三五一


治渴而小便不利，邪热在上焦气分也。

茯苓　猪苓　泽泻各一钱半
 　车前子　琥珀　木通　瞿麦　萹蓄各一钱
 　通草　灯心各五分


水二盅，煎一盅，食远服。

半夏丸三五二


治湿痰流注、白浊，神效。

半夏制
 　猪苓等分


上为末，神曲糊丸服。案：此方与《本事》猪苓丸同意，详固阵四八。

《良方》醍醐膏三五三


治消渴。

白砂蜜五斤
 　砂仁为末
 ，半两
 　乌梅一斤
 ，捶碎
 。用水四大碗
 ，煎一碗
 ，去渣


上入砂锅，慢火熬赤色成膏，取下放冷，加白檀细末三钱，麝香一字，搅匀，以瓷器收贮密封。冬月沸汤调服，夏月凉水亦可。

无择养荣汤三五四


治五疸虚弱，脚软心悸，口淡耳鸣，微发寒热，气急，小便白浊，当作虚劳治之。

人参　黄芪　白术　当归　甘草炙
 　桂心　陈皮各一两
 　白芍药三两
 　生地黄　茯苓各五钱
 　五味子　远志各三钱


上咀。每服一两，水一盅半，姜三片，枣三枚，煎七分，食前服。

《纲目》绿矾丸三五五


治黄胖。

绿矾六两
 ，以米醋于铁杓内炒七次
 ，干为度
 ，放地上出火气
 　南星炒黄色
 　神曲一两
 ，炒黄色
 　大皂角一斤
 ，铁锅水煮烂
 ，揉出声
 ，取净汁入锅
 ，入枣肉再熬成胶和药
 　红枣六两
 ，蒸
 ，去皮核
 ，入皂角汁内熬胶


上前三味为细末，以皂角枣胶捣丸，桐子大。每服五丸，清晨下床时用姜汤下，夜卧上床时再服五丸。忌油腻煎炒。如身上发红斑，急煎枣汤解之自愈。

《简易》济众方三五六


治心气不宁，怔忡惊悸，清上膈风热痰饮。

白石英　朱砂等分


上为细末。每服五分，金银汤调下。

抱胆丸三五七


治男妇一切癫痫风狂，或因惊恐畏怖所致，及妇人产后惊气入心，并室女经脉通时惊邪蕴结，气实上盛者，累效。

水银二两
 　黑铅一两半
 　朱砂细研
 　乳香细研
 ，各一两


上将黑铅入铫子内溶化，下水银结成砂子，次下朱砂、乳香，乘热用柳木槌研匀，丸鸡豆子大。每服一丸，空心井花水吞下。病者得睡，切莫惊动，觉来即安，再一丸可除根。

《灵苑》辰砂散三五八


治风痰诸痫，狂言妄走，精神恍惚，思虑迷乱，乍歌乍哭，饮食失常，疾发仆地，吐沫戴眼，魂魄不守。

辰砂光明佳者
 ，二两
 　枣仁微炒
 　乳香明者
 ，各半两


上为细末。先令病人随量恣饮沉醉，但勿令吐，居静室中，将前药都作一服，用温酒一盅调匀，令顿饮之。如量浅者，但随量取醉。服药讫，便令安卧，病浅者半日至一日，病深者卧三两日，只令家人潜伺之，察其鼻息匀调，切勿唤觉，亦不可惊触使觉，必待其自醒，即神魂定矣。万一惊寤，则不可复治。吴正肃公少时心病，服此一剂，五日方寤，遂瘥。

归神丹三五九


治五痫诸风，痰壅惊悸，神不守舍。

人参　当归　枣仁　白茯苓各二两
 　朱砂大块者
 　琥珀　远志姜汤制
 　龙齿各一两
 　金箔　银箔各二十片


上为末，酒糊丸，桐子大。每服三、五十丸，麦门冬汤下。

《得效》宁志丸三百六十


治心风癫痫，服此一料，其病顿减。

朱砂佳者
 ，一两
 　人参　白茯苓　当归　石菖蒲　乳香另研
 　枣仁浸
 ，去皮
 ，取仁
 ，炒香熟
 ，各五钱


上将朱砂用熟绢一小片包裹线扎，以豮猪心一枚，竹刀切开，纸拭去血，入朱砂包定，再用线缚外，以竹箬重裹，麻皮扎紧，用无灰酒二升同入砂罐煮，酒尽，取出朱砂另研；将猪心用竹刀细切，砂盆内研烂，拌入药末，再加煮熟净枣肉四两捣丸，桐子大，留少朱砂为衣。每服五、七十丸，人参汤下。

人参琥珀丸三六一


治癫痫。

人参　琥珀另研
 　茯神　白茯苓　石菖蒲小者
 　远志酒浸
 ，各半两
 　乳香另研
 　朱砂水飞
 　枣仁温酒浸半日
 ，去壳
 ，纸上炒香
 ，各二钱半


上为末，炼蜜丸，桐子大。每服三、五十丸，食后温酒送下，日再服。如不能饮者，枣汤下。此可常服。

《集验》秘方半夏丸三六二


治心风癫狂。《张德明传》其内人失心狂数年，服此药而愈，后再作，服人参琥珀丸而安。

半夏一两
 ，用生姜汁煮三
 、五十沸
 ，取出切作块
 ，更煮令熟
 ，焙干为末
 　麝香一钱
 ，研
 　水银半两
 　生薄荷一大握
 ，用水银研如泥


上药同薄荷泥更研千百下，丸如芥子。每服十五丸，金银汤临卧服，三日再服。

神应丹三六三


治诸痫。

辰砂佳者
 ，不拘多少


上研细，猪心血和匀，以蒸饼裹剂蒸熟，就热取出，丸桐子大。每服一丸，人参汤下，食后临卧服。

杨氏五痫神应丸三六四


治癫痫潮发，不问新久。

白附子炮
 ，半两
 　半夏二两
 ，汤洗
 　南星姜制
 　乌蛇酒浸
 　白矾生
 ，各一两
 　全蝎炒
 ，二钱
 　蜈蚣半条
 　白僵蚕炒
 ，一两半
 　麝香三字
 ，研
 　皂角二两
 ，捶碎
 ，用水半升揉汁去渣
 ，同白矾一处熬干为度
 ，研
 　朱砂飞
 ，二钱半


上为细末，生姜汁煮面糊为丸，桐子大。每服三十丸，生姜汤食后送下。

《局方》牛黄清心丸三六五


治心志不定，神气不宁，惊恐癫狂，语言谵妄，虚烦少睡，甚至弃衣登高，逾垣上屋，或小儿风痰上壅，抽搐发热，或急惊痰盛发搐，目反口噤，烦躁等证。

牛黄一两
 ，二钱
 　白术　麦门冬　枯黄芩各两半
 　人参　神曲　蒲黄炒
 ，各二两半
 　山药七两
 　炙甘草五两
 　杏仁去皮尖
 ，炒黄色
 。另
 研
 　桔梗各二两二钱
 　大豆黄卷微炒
 　当归　肉桂各一两七钱
 　阿胶　白蔹各七钱半
 　白茯苓一两二钱
 　川芎　防风　麝香　冰片各五钱
 　羚羊角镑
 ，一两
 　犀角镑
 ，二两
 　雄黄八钱
 ，飞
 　干姜炮
 ，七钱
 　大枣百枚
 ，蒸熟去皮
 ，研膏
 　金箔一千四百张
 ，内四百为衣


上另研为末，炼蜜与枣杵匀，每两作十丸，用金箔为衣。每服一丸，温水化下。


《医统》牛黄丸三六六


治癫狂风痫心风，神不守舍，时发无常，仆地吐涎，不自知觉。

牛黄　珍珠　麝香各五分
 　朱砂　龙齿各另研
 　犀角　琥珀各二钱
 　天门冬去心
 　麦门冬去心
 　人参　茯苓各四钱
 　水银五分
 　防风　黄芩　知母　龙胆草　石菖蒲　白芍药　全蝎　甘草各
 五钱
 　蜂房三钱
 　金箔　银箔各七十片


上为末，共和匀，炼蜜和捣千杵，丸如梧桐子大。每服十五丸，食后临卧新竹叶汤下。

万氏牛黄清心丸三六七


方在小儿九四。治心热神昏。

钱氏牛黄丸三六八


方在小儿九二。治小儿痰涎风痫。

《杂著》牛黄丸三六九


方在小儿九三。治小儿惊痫，痰涎壅盛。

三味牛黄丸三百七十


方在小儿九五。治小儿惊热疳积。

苏合香丸三七一


治中气，或卒暴气逆心痛，鬼魅恶气等证。

麝香　沉香　丁香　白檀香　香附　荜茇　白术　诃子煨
 ，去皮
 　朱砂水飞
 　青木香　乌犀角各二两
 　熏陆香　龙脑各一两
 　安息香二两
 ，另为末
 ，用无灰酒一升熬膏
 　苏合油二两
 ，入安息香膏内


上为细末，用安息香膏并炼蜜，每两作十丸，熔黄蜡包裹为善。每用温水化服一丸。或丸如桐子大，每服四五丸。

龙脑鸡苏丸三七二


治上焦之火，除烦解劳，安吐血衄血，清五脏虚烦，神志不定，上而酒毒膈热消渴，下而血滞五淋血崩等疾。

麦冬四两
 　甘草一两半
 　龙脑薄荷叶一斤
 　阿胶炒
 　人参各二
 两
 　黄芪炙
 ，一两
 　生地六两
 ，另为末
 　木通　银柴胡各二两
 ，此二味用沸汤浸一日夜
 ，绞取汁


上用好白蜜二斤，先煎一两沸，却入地黄末，不住手搅，徐加木通、柴胡汁，慢火熬成膏，然后加前诸药末和丸，如豌豆大。每服二十丸，随证用引送下。如室女虚劳，寒热潮作，用人参柴胡汤下。一方如前，有黄连一两。

九还金液丹三七三


方在小儿八八。治男妇小儿中风惊风，痰盛气急。

《良方》香橘汤三七四


治七情内伤，胸膈不快，腹胁胀痛。

香附炒
 　半夏制
 　橘红各三钱
 　甘草炙
 ，一钱


水一盅半，生姜五片，红枣二枚，煎八分。食远服。

《良方》分气紫苏饮三七五


治腹胁疼痛，气促喘息。

苏叶　桔梗去芦
 　桑白皮　草果仁　大腹皮　白茯苓　陈皮　炙甘草各一钱半


水一盅半，生姜三片，入盐少许，煎八分，食前服。

《本事》枳实散三七六


治男子两胁疼痛。

枳实一两
 　白芍药炒
 　雀脑芎　人参各半两


上为细末。姜枣汤调服二钱，酒亦可，食前，日三服

《济生》推气散三七七


治右胁疼痛，胀满不食。

片姜黄　枳壳麸炒
 　桂心各五钱
 　甘草炙
 ，二钱


上为细末。每服二钱，姜、枣汤食远调服。

白术丸三七八


治息积病，胁下满闷，喘息不安，呼吸引痛，不可针灸，宜导引，服此药。

白术炒
 　枳实麸炒
 　官桂各一两半
 　人参二两
 　陈皮　桔梗醋炒
 　炙甘草各一两


上为细末，炼蜜丸如桐子大。每服五、七十丸，不拘时，温酒送下，日三服。

景岳全书卷之五十四终


卷之五十五宇集

古方八阵

攻　阵

仲景大承气汤一


治阳明、太阴伤寒，谵语，五六日不大便，腹满烦渴，并少阴舌干口燥，潮热脉实者。刘河间加甘草，名三一承气汤。

大黄四两
 　厚朴半斤
 　枳实五枚
 　芒硝三合


上以水一斗，先煮厚、枳二物取五升，去滓；纳大黄，煮取二升，去滓；纳芒硝，更上微火一两沸。分温再服，得下，余勿服。

仲景小承气汤二


治病在太阴，无表证，汗后潮热狂言，腹胀脉实，六七日不大便，喘满者。

即前大承汤减去芒硝。

仲景调胃承气汤三


治太阳阳明，不恶寒，反恶热，大便秘结，日晡潮热者。凡阳明病有一证在经者，当解肌；入腑者，当攻下。

大黄　芒硝　甘草各五钱
 。此从近法


每服三五钱，水一大盏，煎七分，温服。

仲景桃仁承气汤四


治伤寒蓄血，小腹急，大便黑而不通。

桃仁十二枚
 ，去皮尖
 　官桂　甘草各一钱
 　芒硝三钱
 　大黄半两或一两
 ，此从近法

 咀，作一服或分二服。水一大盏，煎七分，温服。

《良方》桃仁承气汤五


治瘀血小腹作痛，大便不利，或谵语口干，漱水不咽，遍身黄色，小便自利，或血结胸中硬满，心下手不可近，或寒热昏迷，其人如狂。

桃仁半两
 ，去皮尖
 　大黄炒
 ，一两
 　甘草二钱
 　肉桂一钱


上姜，水煎，发日五更服。

当归承气汤六


治燥热里热，火郁为病，或皮肤枯燥，或咽干鼻干，或便溺结秘，通宜此方。

当归　大黄各四钱
 　甘草　芒硝各二钱

 咀，入姜煎服。

仲景大柴胡汤七


表证未除，里证又急，汗下兼行用此。

柴胡半斤
 　半夏半升
 　黄芩　芍药各三两
 　生姜五两
 ，切
 　枳实四枚
 　大黄二两
 　大枣十二枚
 ，擘


上七味，以水一斗二升，煮取六升，去滓再煎。温服一升，日三服。

陶氏六一顺气汤八


以代大小承气、大柴胡、大陷胸等汤之神药也。此汤治伤寒热邪传里，大便结实，口燥咽干，怕热谵语，揭衣狂走，斑黄阳厥，潮热自汗，胸胁满硬，脐腹疼痛等证，效不尽述。

大黄　枳实　黄芩　厚朴　柴胡　甘草　芍药　芒硝

水煎服。欲峻者，大黄后入。凡伤寒过经，及老弱或血气两虚之人，或妇人产后，有下证，或有下后不解，或表证尚未除而里证又急，不得不下者，用此汤去芒硝下之则吉。盖恐硝性峻急，故有此戒。经云：转药孰紧？有芒硝者紧也。今之庸医，不分当急下、可少与、宜微和胃气之论，一概用大黄、芒硝，乱投汤剂下之，因兹枉死者多矣。仲景云：荡涤伤寒热积皆用汤液，切禁丸药，不可不知也。

仲景大陷胸汤九


治大结胸手不可按。

大黄四钱
 　芒硝三钱
 　甘遂末二分
 。此从近数


用水一盅半，先煎大黄至一盅，纳芒硝，煎一二沸去柤，纳甘遂末和匀服，得利则止。此药极峻，必不得已而用之。原方用大黄六两、芒硝一升、甘遂末一钱，水六升，如前法煮二升，分二服。得快利，止后服。

小陷胸汤十


方在寒阵十六。治小结胸，正在心下，按之则痛，脉浮滑者。

河间大黄汤十一


治泻痢湿热邪盛，脓血稠粘，里急后重，日夜无度者。

大黄一两


上细锉，好酒二大盏浸半日，煎至一盏半，去大黄，分二服，顿服之。痢止，一服；如未止，再服，以利为度，服芍药汤以和之。痢止，再服黄芩汤和之，以撤其毒。

外科大黄汤十二


方在外科一六七。治肠痈小腹坚肿。

《金匮》大黄甘草汤十三


治食已即吐。


按：
 此汤必下焦胀实，大便秘结不通，而格拒吐食者方可用之。若因胃虚而食已即吐者，此则大非所宜，用者不可误认。

大黄四两
 　甘草一两


上二味，以水三升，煮取一升，分温再服。

《金匮》大黄硝石汤十四


治黄疸腹满，小便不利而赤，自汗出，表和里实者宜用之。

大黄　黄柏　硝石各四两
 　栀子十五枚


上四味，以水六升，煮取二升，去滓，纳硝，更煮取一升，顿服。

《金匮》栀子大黄汤十五


治酒疸，心中懊[image: ]
 ，或热痛。

栀子十四枚
 　大黄一两
 　枳实五枚
 　豉一升


上用水六升，煮取二升，分温三服。

河间防风通圣散十六


治诸风潮搐，手足瘛疭，小儿急惊便结，邪热暴甚，肌肉蠕动，一切风热疥痢等疾。

防风　川芎　当归　芍药　麻黄　连翘　薄荷叶　大黄　芒硝各五钱
 　石膏　黄芩　桔梗各一两
 　滑石三两
 　甘草二两
 　荆芥　白术　栀子各二钱半


上为末。每服二钱，水一大盅，生姜三片，煎六、七分，温服。《医统》方各五分，用水二盅煎服。痰嗽加半夏；闭结加大黄二钱；破伤风加羌活、全蝎各五分。此方有四：贾同知方无芒硝；崔宣武方无芒硝，有缩砂；《疠疡机要》有白芷、蒺藜、鼠粘子、甘草。


双解散十七


方在痘疹四二。治痘疹表里俱实。

牛黄双解散十八


方在外科二百九。治便痈热毒，大小便秘。

《局方》凉膈散十九


泻三焦六经诸火。

大黄　朴硝　甘草各一钱
 　连翘一钱半
 　栀子　黄芩　薄荷各五分


水一盅半，加竹叶七片，煎八分，入蜜一匙，和匀服。

东垣凉膈散二十


方在痘疹八三。解痘疹内热良方。

陶氏黄龙汤二一


治热邪传里，胃有燥粪结实，心下硬痛而下利纯清水，身热谵语发渴。此非内寒而利，乃因汤药而利也，名曰积热利证，宜急下之。身有热者，宜用此汤；身无热者，宜六一顺气汤。医家有不识此证者，便呼为漏底伤寒，即用热药止之者，是犹抱薪救火也，误人多矣。

大黄　芒硝老弱者去此
 　厚朴　甘草　人参　当归

水一盅半，生姜三片，枣二枚，煎服。

《良方》黄龙汤二二


方在妇人八五。治妊妇感冒风寒，热入胞宫，寒热如疟。

钱氏黄龙汤二三


方在小儿二五。治小儿感冒发热，或寒热往来。

子和玉烛散二四


治血虚有滞，或妇人经候不通，腹胀作痛。此四物汤对调胃承气汤也。

当归　川芎　芍药　地黄　大黄　芒硝　甘草各等分

 咀。水煎服。甚者倍用大黄。

四顺清凉饮子二五


治大人小儿血脉壅实，脏腑生热，面赤烦渴，睡卧不宁，大便秘结。

大黄　当归　芍药　甘草各等分

 咀。水煎服。

《元戎》四物汤二六


治脏结秘涩。

当归　熟地黄　川芎　白芍药　大黄煨
 　桃仁各等分


上用水煎，或丸服亦可。

仲景抵当汤二七


治伤寒热在下焦，少腹硬满，其人发狂，小便自利，下血乃愈，以太阳病瘀热在里也。

水蛭三十条
 ，熬
 　虻虫三十个
 ，熬
 ，去翅尾
 　桃仁二十个
 ，去皮尖
 　大黄三两
 ，酒浸


上四味为末。以水五升，煮取三升。又，抵当丸，亦即此四味。

仲景十枣汤二八


治悬饮内痛。

芫花醋拌经宿
 ，炒微黑勿焦
 　大戟长流水煮半时
 ，晒干
 　甘遂面裹煨
 。各等分


上为细末。先以水一盅半，煮大枣十枚至八分，去枣纳药末，强人一钱，弱人五分，平旦服之，不下更加五分；快下，徐以糜粥补之。

洁古三化汤二九


治中风外有六经之形证，先以续命汤主之；内有便溺之阻格，此方主之。

厚朴姜制
 　大黄　枳实　羌活各等分

 咀。每服一两，水煎服。微利则止。

《选要》透膈汤三十


治脾胃不和，中脘气滞，胸膈满闷，噎塞不通，胁肋胀痛，痰涎呕逆，饮食不下。

木香　白豆蔻　砂仁　槟榔　枳壳麸炒
 　厚朴姜汁炒
 　半夏制
 　青皮　橘红　甘草　大黄　朴硝各一钱


水一盅半，姜三片，红枣一枚，煎八分，食远服。

《金匮》茵陈蒿汤三一


治伤寒发黄，及谷疸。发热不食，大小便秘，或食即头眩，是为谷疸。

茵陈九钱
 　大黄四钱半
 　山栀一钱半


上作二服，每服水二盅，煎八分，食远温服。

河间芍药汤三二


下血调气。《经》曰：溲而便脓血，气行而血止；行血则便自愈，调气则后重除。

芍药一两
 　当归　黄连各五钱
 　木香　甘草炙
 　槟榔各二钱
 　大黄三钱
 　官桂一钱半
 　黄芩五钱


上咀。每服半两，水二盅，煎一盏，食后温服。如血痢，则渐加大黄；如汗后脏毒，加黄柏半两，依前服。


愚案：
 此汤乃河间之心方，然惟真有实热者可用，若假热假实者，误服则死。

枳实大黄汤三三


治湿滞脚气。

羌活钱半
 　当归一钱
 　枳实五分
 　大黄酒煨
 ，三钱


水一盅半，煎八分，食前空心温服，以利为度。

羌活导滞汤三四


治风湿实滞脚气。

羌活　独活各半两
 　防己　当归各三钱
 　枳实麸炒
 ，二钱
 　大黄酒煨
 ，一两


上每服五七钱，水一盅半，煎至七分，温服，量虚实加减，微利则已。

牛黄泻心汤三五


治心经实热，狂言妄语，神志不安。

牛黄另研
 ，一两
 　冰片另研
 ，一分
 　朱砂另研
 ，二钱
 　大黄生
 ，一两


上为细末，和匀。每服一二钱，冷姜汤或蜜水调下。

《宣明》三棱散三六


治积聚、癥瘕，痃癖不散，坚满痞闷，食不下。

三棱　白术炒
 ，各二两
 　蓬术　当归各五钱
 　木香　槟榔各
 三钱


上为末。每服三钱，沸汤调下。

三棱丸三七


治血癥血瘕，食积痰滞。

莪术醋浸炒
 　三棱各三两
 　青皮　麦芽炒
 　半夏各一两


上共享好醋一盅，煮干焙为末，醋糊丸，桐子大。每服四十丸，淡醋汤下。痰积，姜汤下。


三圣膏三八


贴积聚癥块。

石灰十两
 　官桂半两
 ，为末
 　大黄一两
 ，绵纹者
 ，为末


上将石灰细筛过，炒红，急用好醋熬成膏，入大黄、官桂末搅匀，以瓷器收贮，用泊纸或柿漆纸摊贴患处，火烘熨之。

《良方》桃仁煎三九


治血瘕。

桃仁　大黄炒
 ，各一两
 　虻虫半两
 ，炒黑
 　朴硝一两


上为末，以醇醋一盅，瓷器中煮三分，下前三味，不住手搅，煎至可丸，乃下朴硝，丸如桐子大。不吃晚食，五更初温酒下五丸，日午下秽物，如未见，再服。仍以调气血药补之。立斋曰：向在毗陵，一妇人小便不通，脐腹胀甚。予诊之曰：此血瘕也。用前药一服，腹痛，下瘀血血水即愈。此药猛烈大峻，气血虚者，斟酌与之。

穿山甲散四十


治癥痞瘀血，心腹作痛。

穿山甲炒焦
 　鳖甲醋炙
 　赤芍药　大黄炒
 　干漆炒烟尽
 　桂心各一两
 　川芎　芫花醋炒
 　归尾各半两
 　麝香一钱


上为末。每服一钱，酒调下。

子和禹功散四一


泻水之剂。

黑丑头末
 ，四两
 　茴香一两
 ，炒
 　或加木香一两


上为细末。以生姜自然汁调一二钱，临卧服。

子和浚川散四二


治一切痰饮，十种水气。

甘遂面裹煨
 　芒硝各二钱
 　郁李仁一钱
 　大黄　牵牛末各三钱


上为末，滴水丸，桐子大。每服五十丸，温水下。

稀涎散四三


吐顽痰。

牙皂炙
 ，去皮弦
 ，一钱
 　藜芦五分


上为细末。每服五分或一二钱，浆水调下。牙关不开者灌之。

大异香散四四


治积聚胀满。

三棱　蓬术　青皮　陈皮　枳壳炒
 　藿香　香附　半夏曲　桔梗　益智各一钱半
 　炙甘草五分


上分二帖，水二盅，姜三片，枣一枚，煎七分。食远服。

《经验》流金膏四五


治一切火痰咳逆等证。

白石膏微煅
 ，研细
 　大黄锦纹者
 ，捶碎
 ，酒浸半日
 ，蒸晒九次
 ，各二两
 　黄芩酒洗
 　橘红各两半
 　连翘　川芎　桔梗　贝母各一两
 　胆星　苏州薄荷　香附各五钱


上为极细末，炼蜜丸，弹子大。午后、临卧细嚼一丸。忌酒面诸湿热物。案此方当去川芎、桔梗，效必更速。

子和通经散四六


治妇人气逆血闭。

陈皮去白
 　当归各一两
 　甘遂以面包勿令透水
 ，煮百余滚
 ，取出用冷水浸过
 ，去面焙干
 。一两


上为细末。每服三钱，温汤调下，临卧服。

《外台》苦楝汤四七


治蛔虫。

苦楝根东引不出土者，刮去皮土，取内白皮二两，水三碗，煎一碗半，去柤，以晚米三合煮糜粥。空心先以炙肉一片嚼之，引虫向上，次吃药粥一二口，少顷又吃，渐渐加至一碗，其虫下尽而愈。

《宣明》三花神佑丸四八


治一切沉积痰饮，变生诸病，或气血壅滞，湿热郁结，走注疼痛，风痰胀满等证。子和神佑丸用黑丑一两，无轻粉。

黑丑取头落末
 ，二两
 　大黄一两
 　芫花醋浸炒
 　大戟醋浸炒
 　甘遂面裹煨
 ，各五钱
 　轻粉一钱


上为细末，滴水为丸，小豆大。初服五丸，每服加五丸，温水下，日三服，以快利为度。欲速下者，宜八、九十丸或百余丸。凡痞满甚者，以痰涎壅盛，顿攻不开，则转加痛闷，须渐进之，初服止三丸，每加二丸，至快利即止。

木香槟榔丸四九


杀下诸虫。

槟榔一两
 　木香　鹤虱　贯众　锡灰　干漆烧烟尽
 　使君子各五钱
 　轻粉一钱
 　雷丸　巴豆仁各二钱半


面糊丸，麻子大。每服二十丸，五更粥饮下，或煎菖蒲石榴汤下。

《宝鉴》木香槟榔丸五十


治一切气滞，心腹痞满，胁肋胀闷，大小便涩秘不通。

木香　槟榔　青皮去瓤
 　陈皮去白
 　枳壳麸炒
 　蓬术煨
 ，切
 　黄连各一两
 　黄柏去皮
 　香附炒
 　大黄炒
 ，各三两
 　黑丑取头落末
 ，四两


滴水为丸，豌豆大。每服三、五十丸，食远姜汤送下，以微利为度。

遇仙丹五一


追虫逐积，消癖利痰，万病可除。

黑丑头末
 　槟榔各一斤
 　大黄半斤
 　三棱　莪术醋炙
 ，各四两
 　木香二两


上为末，用大皂角去子打碎，煎浓汤去滓，煮面糊为丸，桐子大。每服四、五十丸，以强弱为加减，五更茶清下，如未通，再饮温茶助之。下虫积恶物尽了，白粥补之。

备急丸五二


治胃中停滞寒冷之物，心腹作痛如锥，及胀满下气，并卒暴百病，中恶客忤，口噤卒死皆治之。易老名独行丸。《脾胃论》名备急大黄丸。

巴霜　大黄　干姜俱为末


上等分，和匀，炼蜜丸，石臼内杵千余下如泥，丸如小豆大。夜卧时温水下一丸，气实者加一二丸，如卒病，不计时候服。如卒死口噤，即斡口折齿灌之。司空裴秀亦作散用，用其急也。孕妇忌用。

《和剂》神保丸五三


治心膈痛，腹痛，血痛，肾气胁下痛，大便不通，气噎，宿食不消。

木香　胡椒各二钱半
 　干蝎七枚
 　巴豆十粒
 ，去皮心研


上为末，汤浸蒸饼丸，麻子大，朱砂三钱为衣。每服五丸，用柿蒂汤，或姜、醋、茶、蜜、茴香、木香等汤，随宜送下。

《宝藏》感应丸五四


治宿食积滞腹痛，胸膈痞闷，疼痛吐泻。

南木香　肉豆蔻　丁香各两半
 　干姜炮
 ，一两
 　巴霜七十粒
 　百草霜二两
 　杏仁一百四十粒
 ，去皮尖
 ，研


上先将前四味为末，后入三味同研匀，外用好黄蜡六两溶化，以绢滤净，更用好酒一升，于银、石器内煮蜡数沸，倾出，其蜡自浮，听用。凡春夏修合，先用香油一两，铫内熬令香熟，次下酒蜡四两，同化成汁，就铫内乘热拌和前药成剂，分作小锭，油纸裹放，旋丸服之。若秋冬须用香油一两五钱。每服三十丸，空心姜汤下。


大金花丸五五


治中外诸热，淋秘溺血，嗽血，衄血，头痛骨蒸，咳嗽肺痿。

黄连　黄芩　黄柏　栀子　大黄各等分


上为细末，滴水丸，小豆大。每服三十丸，凉水、茶清任下。本方去大黄，倍加栀子，名栀子金花丸。

《千金》大硝石丸五六


治痞积。

硝石六两
 　大黄八两
 ，另研
 　人参　甘草各三两


上为细末，用好陈醋三升，以瓷器微火熬丸。每入醋一升，先入大黄，不住手搅使微沸，尽一刻又入一升，再熬微干，又下一升，并下余药再熬，使可丸，如鸡子黄大，每服一丸，白汤化下；或丸如桐子大，每服三、五十丸。服后当下如鸡肝，或如米泔赤黑色等物乃效。下后忌风冷，宜软粥将息。

东垣枳实导滞丸五七


治伤湿热之物，不得旋化而作痞满，闷乱不安。

黄芩　茯苓　白术　黄连各三钱
 　枳实热炒
 　神曲各五钱
 ，炒
 　泽泻二钱
 　大黄煨
 ，一两


上为末，汤浸蒸饼为丸。食远白汤下五十丸。

《秘方》化滞丸五八


理诸气，化诸积。夺造化，有通塞之功；调阴阳，有补泻之妙。久坚沉痼者，磨之自消；暴滞积留者，导之自去。此与邓山房感应丸略同，但彼方犹有沉香、檀香、砂仁、香附四味。

南木香　丁香　青皮　橘红　黄连各二钱半
 　莪术煨
 　三棱各五钱
 　半夏曲三钱


上八味，共为细末。

巴豆去壳
 ，滚汤泡去心膜
 ，用好醋浸少顷
 ，慢火熬至醋干
 ，用六钱研细
 ，入前药
 ，又研匀
 ，再入后乌梅膏
 。巴豆若干
 ，止用梅四钱五分
 　乌梅肉焙干为末
 ，用五钱
 ，以米醋调略清
 ，慢火熬成膏
 ，和入前药


上和匀，用白面八钱调厚糊丸，萝卜子大。每服五七丸，壮人十丸，五更空心用陈皮汤下。不欲通者，以津下。知所积物，取本汁冷下。停食饱闷，枳壳汤下。因食，吐不止，以津咽下即止。妇人血气痛，当归汤下。赤痢，冷甘草汤下。白痢，冷干姜汤下。心痛，石菖蒲汤下。诸气痛，生姜陈皮汤下。肠气，茴香酒下。若欲推荡积滞，热姜汤下，仍加数丸，未利，再服。利多不止，饮冷水一、二口即止。此药得热即行。得冷即止。小儿疳积，量大小饮汤下。妊娠勿服。

化铁丹歌五九


八梅十六豆，一豆管三椒；青陈各半两，丁木不相饶。将来研作末，醋打面糊调，丸如黍米大，日晒要坚牢。五分或三分，强弱或儿曹。任意作引下，是铁也能消。

陈米三棱丸六十


消积聚，去米面五谷等积。

陈仓米一两
 ，用新巴豆五枚去壳
 ，同米慢火炒
 ，巴豆焦色
 ，去豆不用
 　陈皮　三棱煨
 　砂仁　麦芽各二钱
 　南木香一钱


上为末，醋糊丸，绿豆大。每服十五丸至二十丸，食远姜汤下。

《局方》温白丸六一


治心腹积聚，癥癖痞块，大如杯碗，胸胁胀满，呕吐，心下坚结，旁攻两胁，如有所碍，及一切诸风，身体顽麻，三十六种遁尸注忤，十种水病，痞塞心痛，腹中一切诸疾，但服此药，无不除愈。

川乌制
 ，二两
 　皂角炙
 ，去皮弦
 　吴茱萸汤泡一宿
 ，炒
 　石菖蒲　柴胡　桔梗去芦
 ，炒
 　厚朴姜制
 　紫菀　人参　黄连去须
 　茯苓　干姜炮姜
 　肉桂　川椒去目
 ，炒
 　巴霜各五钱
 ，另研


上为末，入巴豆研匀，蜜丸，桐子大。每服三丸。姜汤下。案：此方与海藏万病紫菀丸大同，但彼多羌活、独活、防风三味，止用巴霜二钱，而群药更倍，随证用引送下，与此为稍异也。

洁古治法：肝积肥气，温白丸加柴胡、川芎；心积伏梁，温白丸加菖蒲、黄连、桃仁；脾积痞气，温白丸加吴茱萸、干姜；肺积息奔，温白丸加人参、紫菀；肾积奔豚，温白丸加丁香、茯苓、远志。

陈氏温白丸六二


方在小儿九十。驱风豁痰定惊。

丹溪阿魏丸六三


治内积。

阿魏醋煮作糊
 　糖球子各一两
 　黄连六钱
 　连翘五钱


上为末，阿魏糊丸，桐子大。每服二、三十丸，白汤送下。

《医林》阿魏丸六四


治诸般积聚，癥瘕痞块。

山楂肉　南星皂角水浸
 　半夏　麦芽炒
 　神曲炒
 　黄连各一两
 　连翘　阿魏醋浸
 　栝蒌仁　贝母各五钱
 　风化硝　石碱　萝卜子炒
 　胡黄连各二钱半


上为末，姜汤浸蒸饼为丸，桐子大。每服五十丸，食远姜汤下。

守病丸六五


此药名为守病，朱砂加上雄黄，硼砂轻粉要相当，去皮巴霜半两。硇砂合济有功，乳香五钱随良。蜜丸一粒放毫光，取下多年积胀。

《简易》胜红丸六六


治脾积气滞，胸膈满闷，气促不安，呕吐清水，丈夫酒积，妇人脾血积，小儿食积并治。

三棱　蓬术各醋煮
 　青皮　陈皮　干姜　良姜各一两
 　香附二两
 ，炒


上为末，醋糊丸，桐子大。每服三、四十丸，姜汤下。

《御院》助气丸六七


治三焦痞塞，胸膈饱闷，气不流通，蕴结成积，痃癖气块，并皆治之。

三棱炮
 　莪术炮
 ，各一两
 　青皮　橘红　白术各五钱
 　木香　槟榔　枳壳各三钱


上为末，糊丸桐子大。每服五十丸，米汤下。


《局方》三黄丸六八


治三焦积热，咽喉肿闭，心膈烦躁，小便赤涩，大便秘结。

黄芩　黄连　大黄各等分


炼蜜丸，桐子大。每服四、五十丸，白汤送下，或淡盐汤亦可。此方为汤，即名泻心汤。

东垣雄黄圣饼子六九


治一切酒食伤脾，积聚满闷等证。

巴豆百枚
 ，去膜油
 　雄黄半两
 　白面十两
 ，炒
 ，罗过


上二味为细末，同面和匀，用新汲水搅和作饼如手大，以水煮之，候浮于汤上，看硬软捏作小饼子。每服五、七饼，加至十饼、十五饼，嚼食一饼利一行，二饼利二行。食前茶酒任下。

河间舟车丸七十


治一切水湿蛊腹，痰饮癖积；气血壅满，不得宣通；风热郁痹，走注疼痛，及妇人血逆气滞等证。

黑丑头末
 ，四两
 　甘遂面裹煨
 　芫花　大戟俱醋炒
 ，各一两
 　大黄二两
 　青皮　陈皮　木香　槟榔各五钱
 　轻粉一钱


取虫加芜荑半两。

上为末，水糊丸，如小豆大。空心温水下，初服五丸，日三服，以快利为度。服法如前三花神佑丸。

子和导水丸七一


大黄　黄芩各二两
 　滑石　黑丑头末
 ，各四两


加法：甘遂一两，去湿热腰痛，泄水湿肿满，久病则加；白芥子一两，去遍身走注疼痛宜加；朴硝一两，退热散肿毒止痛，久毒宜加；郁李仁一两，散结滞，通关节，润肠胃，行滞气，通血脉宜加；樟柳根一两，去腰腿沉重宜加。

上为细末，滴水丸，桐子大。每服五十丸，或加至百丸，临卧温水下。

子和神芎丸七二


治心经积热，风痰壅滞，头目赤肿，疮疖咽痛，胸膈不利，大小便秘，一切风热等证。

大黄生
 　黄芩各二两
 　黑丑头末
 ，生
 　滑石各四两
 　黄连　川芎　薄荷叶各半两


滴水丸，桐子大。每服五十丸，食后温水下。《局方》无黄连。

《三因》小胃丹七三


上可去胸膈之痰，下可利肠胃之痰。

芫花　大戟俱醋炒
 　甘遂面裹煨
 ，各一两
 　大黄酒拌蒸
 ，一两半
 　黄柏炒褐色
 ，二两


上为细末，粥丸，麻子大。每服十丸，温水下。

清气化痰丸七四


南星　半夏各八两
 ，用皂角
 、白矾
 、生姜各三两
 ，水十碗煮至五碗
 ，取汤浸星
 、夏二日
 ，却煮至无白点为度
 ，晒干听用
 　橘红　槟榔各二两
 　木香　沉香各一两
 　苍术米泔浸炒
 ，四两


上为末，姜汁糊丸。淡盐汤、白汤任下。

丹溪清气化痰丸七五


治上焦痰火壅盛，咳嗽烦热口渴，胸中痞满。

南星制
 ，三两
 　半夏制
 　黄连　黄芩各五两
 　栝蒌仁　杏仁去皮尖
 　茯苓各四两
 　枳实炒
 　陈皮各六两
 　甘草

上为细末，姜汁煮糊丸，桐子大。每服五十丸，姜汤下。

法制清气化痰丸七六


顺气快脾，化痰消食。

南星去皮
 　半夏各四两
 ，用皂角
 、白矾
 、干姜各四两
 ，入水五碗
 ，煎至三碗
 ，去柤
 ，却入南星
 、半夏浸二日
 ，再煮至星
 、夏俱无白点为度
 ，晒干
 ，加后
 药
 　陈皮　青皮　苏子炒
 　神曲炒
 　麦芽炒
 　萝卜子炒
 ，另研
 　杏仁去皮尖
 ，炒
 　葛根　山楂　香附各二两


上为末，汤泡蒸饼丸，桐子大。每服五、七十丸，临卧、食后茶汤下。

隐君滚痰丸七七


治一切湿热食积等痰，窠囊老痰。一方礞石止用五钱，外加百药煎五钱，乃能收敛周身痰涎，聚于一处，然后利下，所以甚效。

礞石硝煅金色
 ，一两
 　大黄酒蒸
 　黄芩去朽者
 ，各半斤
 　沉香五钱


上为细末，滴水为丸，桐子大。每服三、五十丸，量人强弱加减。凡服滚痰丸之法，必须临卧就床，用热水一口许，只送过咽，即便仰卧，令药徐徐而下；服后须多半日勿饮食起坐，必使药气除逐上焦痰滞恶物，过膈入腹，然后动作，方能中病。或病甚者，须连进二三次，或壮人病实者，须多至百丸，多服无妨。

子和朱砂滚涎丸七八


治五痫。

朱砂　白矾生　硝石　赤石脂等分


上为细末，研蒜膏为丸，绿豆大。每服三、五十丸，食后荆芥汤下。

丹溪青礞石丸七九


解食积，去湿痰，重在风化硝。

南星二两
 ，切片
 ，用白矾末五钱
 ，水浸一二日
 ，晒干
 。又云一两
 　半夏一两
 ，汤泡切片
 ，以皂角水浸一日
 ，晒干
 　黄芩姜汁炒
 　茯苓枳实炒
 ，各一两
 　礞石二两
 ，捶碎
 ，焰硝二两同入小砂罐内
 ，瓦片盖之
 ，铁线缚定
 ，盐泥固济
 ，晒干
 ，火煅红
 ，候冷取出
 　法制硝同莱菔水煮化
 ，去卜
 ，绵滤令结
 ，复入腊月牛胆内风化之
 。或只用风化硝一两


上为末，神曲糊丸，桐子大。每服三、五十丸，白汤下。

又方：

半夏二两　白术　礞石各一两
 　黄芩五钱
 　茯苓　陈皮各七钱半
 　风化硝二钱


上为末，丸同前。

节斋化痰丸八十


润燥开郁，降火消痰，治老痰郁痰结成粘块，凝滞喉间，肺气不清，或吐咯难出。皆因火邪炎上，凝滞于心肺之分，俱宜开郁降火消痰，缓而治之，庶可效耳。

天门冬去心
 　黄芩酒炒
 　海粉另研
 　栝蒌仁另研
 　橘红各一两
 　连翘　香附淡盐水浸炒
 　桔梗各五钱
 　青黛另研
 　芒硝另研
 ，各三钱


上为细末，炼蜜入姜汁少许捣丸，龙眼大。噙嚼一丸，清汤送下，或丸如绿豆大，淡姜汤送下五六十丸。此等老痰，大约饮酒人多有之，酒气上蒸，肺与胃脘皆受火邪，故结而成痰。此方天冬、黄芩泻肺火，海石、芒硝咸以软坚，栝蒌润肺消痰，香附、连翘开郁降火，青黛去郁火，故不用辛燥等药。

《医林》辰砂化痰丸八一


治风化痰，安神定志，止嗽除坚。

辰砂另研
 　明矾另研
 ，各五钱
 　南星制
 ，一两
 　半夏曲三两


上为细末，姜汁糊丸，绿豆大，朱砂为衣。每服三十丸，食后姜汤下。


《三因》控涎丹八二


凡人忽患胸背手足腰胯疼痛，牵引钓动，时时走易不定，不可忍者，或手足冷痹，气脉不通，是皆痰涎在心膈上下，故为此证。

真白芥子　紫大戟去皮
 　甘遂面裹煨
 ，各等分


上为末，糊丸，桐子大。临卧淡姜汤或温水下五七丸至十丸。痰甚者，量加之。

《医林》乌巴丸八三


治胸膈久为顽痰所害，面色青白浮肿，不思饮食，遍身疼痛，夜间气壅不得睡，往来寒热，手足冷痛，不得转侧，屡用痰药坠之不下，取之不出，此是顽痰坚滞，宜此药利下之则愈，未利再服。

乌梅肉二两
 　巴霜五粒
 ，去油


上用水二碗，砂锅内将乌梅肉煮烂，候水稍干，入巴豆，将竹片搅如稠糊，取出捣为丸，桐子大。每服七丸、九丸、十丸、十一丸或十五丸，姜汤下，不拘时。

《御药》吐痰方八四


治胸中有痰瘀癖者。

用白矾一两，水二升，煮一升，入蜜一合，更煮少时。温服。须臾即吐，如未吐，再饮热水一盏，吐痰为效。

人参利膈丸八五


方在和阵一六六。治痰逆嗝噎圣药。

《和剂》青木香丸八六


治胸膈噎塞，气滞不行，肠中水声，呕哕痰逆，不思饮食，宽中和膈。

黑丑炒香
 ，取头末
 ，十二两
 　破故纸炒
 　荜茇各四两
 　木香二两
 　槟榔用酸粟米饭裹
 ，湿纸包
 ，火煨令纸焦
 ，去饭
 ，四两


上为末，滴水为丸，绿豆大。每服三四十丸，茶汤、热水任下。

消痞核桃八七


莪术酒洗
 　当归酒洗
 　白芥子　急性子各四两
 ，俱捣碎
 　皮硝　海粉各八两
 　大核桃百枚


上先以群药入砂锅内，宽水煮一二沸，后入大核桃重五钱者百枚，同煮一日夜，以重一两为度，取起晾干。先用好膏药一个，掺阿魏一钱，麝香半分，量痞大小贴住，以热手摩擦。每空心服前桃一个，三日后二个，以至三个。服完后，须四物汤之类，数帖即愈。

熨痞方八八


一层用麝香二三分掺肉上。二层阿魏一二钱。三层芒硝一二两铺盖于上。

上先用荞麦面和成条，量痞大小围住，铺药于内，以青布盖之，随烧热砖四五块，轮流布上熨之，觉腹中气行宽快，即是痞消之兆。以手烘热摩之亦妙。内须服调养气血之药。

开结导饮丸八九


方在和阵二七八。治饮食不消，心下痞闷，腿脚肿痛。

《局方》犀角丸九十


除三焦热邪，及痰涎壅滞，肠胃燥涩，大小便难。

黄连去须
 　犀角镑
 ，各十两
 　人参二十两
 　大黄八十两
 　黑丑炒捣
 ，取头末
 ，六十两


上为细末，炼蜜丸，梧子大。每服十五丸至二十丸，临卧汤下，更量虚实加减。

河间犀角丸九一


治癫痫发作有时，扬手掷足，口吐痰涎，不省人事，暗倒屈伸。

犀角末半两
 　赤石脂三两
 　朴硝二两
 　白僵蚕　薄荷各一两


上为末，面糊丸，梧子大。每服二三十丸，温水下，日三服，不拘时。如觉痰多，即减其数。忌油腻炙爆。

麻仁丸九二


治大便秘结，胃实能食，小便热赤者。

芝麻四两
 ，研取汁
 　杏仁四两
 ，去皮尖
 ，研如泥
 　大黄五两
 　山栀十两


上为末，炼蜜入麻汁和丸，桐子大。每服五十丸，食前白汤下。

《局方》脾约丸九三


此即仲景麻人丸。仲景曰：趺阳脉浮而涩，浮则胃气强，涩则小便数，浮涩相搏，大便则难，其脾为约，麻人丸主之。亦名润肠丸，治脏腑不和，津液偏渗于膀胱，以致小便利，大便秘结者。

大黄蒸
 　杏仁去皮尖
 ，炒
 　厚朴　麻仁各四两
 　枳实二两


炼蜜丸，桐子大。每服二十丸，白滚汤下，日三服，渐加，以和为度。

《局方》七宣丸九四


治风气结聚，宿食不消，心腹胀满，胸膈痞塞，风毒肿气连及头面，大便秘涩，小便时数，脾胃气壅，不能饮食。东垣云：治在脉则涩，在时则秋。

柴胡　枳实　诃子肉　木香各五两
 　炙甘草四两
 　桃仁炒
 ，去皮尖
 ，六两
 　大黄蒸
 ，十五两


上为末，炼蜜丸，桐子大。每服二十丸，食远米饮下，渐加至四五十丸，以利为度。觉病退，止服。

《局方》七圣丸九五


治风气壅盛，痰热结搏，心烦面赤，咽干口燥，肩背拘急，胸膈胀满，腹胁痞闷，腰膝沉重，大便闭结，小便赤涩。东垣曰：治在脉则弦，在时则春。

木香　槟榔　川芎　肉桂　羌活各五钱
 　郁李仁炮
 ，去皮
 　大黄半生半熟
 ，各一两


上为末，炼蜜丸，小豆大。每服十五丸至二十丸，食后临卧白汤下。

《三因》红丸子九六


治食疟。

胡椒一两
 　阿魏一钱
 ，醋化
 　青皮炒
 ，三两
 　莪术　三棱醋煮一
 伏时
 ，各二两


上为末，另用陈仓米末同阿魏醋煮糊丸，桐子大，炒土朱为衣。每服七十丸，姜汤下。

追虫丸九七


取一切虫积。

黑丑头末
 　槟榔各八钱
 　雷丸醋炙
 　南木香各二钱


上为末，用茵陈二两，大皂角、苦楝皮各一两，煎浓汁丸，绿豆大。壮大人每服四钱，小人弱人或一钱五分，量人虚实，于五更时用砂糖水吞下，待追去恶毒虫积二三次，方以粥补之。


《医林》化虫散九八


雷丸二粒
 　槟榔二枚
 　鹤虱一钱
 　使君子七枚
 　轻粉少许


上为末，分二服。候晚刻以精猪肉一两切成片，用皂角浆泡一宿，至五更慢火炙熟，乃以香油拭肉上，候温，取前药一服擦肉上，略烘过食之。至巳时虫下了，乃进饮食。

万应丸九九


下诸虫。

槟榔五两
 　大黄半斤
 　黑丑头末
 ，四两
 　皂角不蛀者
 ，十条
 　苦楝根皮一升


上先将苦楝皮、皂角二味，用水二大碗熬成膏子，搜和前三味为丸，桐子大，以沉香、雷丸、木香各一两为衣，先用沉香衣、后用雷丸、木香衣。每服三钱，四更时用砂糖水送下。

妙应丸一百


一名剪红丸。杀诸虫。

大黄　牵牛头末
 　槟榔各三两
 　雷丸　锡灰各五钱
 　大戟三钱
 　鹤虱　使君子煨
 　茴香　贯众各二钱半
 　轻粉少许
 　苦楝根一两


上为细末，用皂角煎膏丸服。每服五六十丸，随弱强加减，五更初茶清下。如未通，再吃温茶助之。下虫积尽了，白粥补之。

《运气》五瘟丹百一


治瘟疫火证。

黄芩　黄柏　黄连　山栀　香附　紫苏　甘草梢　大黄

上以前七味生为末，用大黄三倍煎浓汤，去滓和药，丸如鸡子大，朱砂、雄黄为衣，贴以金箔。每用一丸，取泉水七碗浸化，可服七人。前药甲己年以甘草梢为君，乙庚年黄芩为君，丙辛年黄柏为君，丁壬年山栀为君，戊癸年黄连为君。为君者，多一倍也。余四味同香附、紫苏为臣，为臣者，减半也。

大青丸百二


治时行瘟病发热，上膈结热。

薄荷　栀子　黄芩　黄连　甘草各三钱
 　连翘六钱
 　大黄　玄明粉各八钱


上为细末，以青蒿自然汁为丸，绿豆大，雄黄为衣。每服五六十丸，白滚汤下。若治杂病发热者，以朱砂或青黛为衣。

朱砂丸百三


治卒时中恶垂死。

朱砂研
 　附子炮
 ，去皮脐
 　雄黄明者
 ，各一两
 　麝香一分
 ，另研
 　巴豆二十粒
 ，去油


上研匀，炼蜜和捣为丸，麻子大。每服三丸，不拘时粥饮下。如不利，更加三丸至七丸，以利为度。

李氏八毒赤丸百四


治一切邪祟鬼疰，服之即愈。

雄黄　朱砂　矾石　附子炮
 　藜芦　牡丹皮　巴豆各一两
 　蜈蚣一条


上为末，炼蜜丸，如小豆大。每服五七丸，凉水送下，无时。《卫生宝鉴》云：副使许可道宿驿中，夜梦一妇人于胁下打一拳，遂痛不止，而往来寒热，不能食，乃鬼击也。《名医录》云李子豫八毒赤丸，名为杀鬼杖子。遂与药三粒，卧时服，明旦下清水二斗而愈。又陈庆玉子，因昼卧水仙庙，梦得一饼食之而心腹痞满，病及一年，诸治不效。余诊之，问其始末，因思此疾既非外感，又非内伤，惟八毒赤丸颇为相当。遂与五七丸，下清黄涎斗余，渐得气调，后以别药理之，数月而愈。

仲景瓜蒂散百五


治伤寒头不痛，寸脉微浮，胸中痞硬，气上冲咽喉不得息者，此为胸有寒也，当吐之。

瓜蒂熬黄
 　赤小豆等分


上二味，各别捣筛为散，然后合之。取一钱匕，以香豉一合，用热汤七合煮作稀糜，去滓取汁和散，温顿服之。不吐者，少少再加，得快吐乃止。诸亡血虚家不可与瓜蒂散。

子和独圣散百六


吐积蓄痰涎。

甜瓜蒂不拘多少
 ，微炒


为细末。每服一二钱，齑汁调服。膝痛加全蝎，头痛加郁金服，吐之。

茶调散百七


吐除痰积。

瓜蒂二钱
 　好茶一钱


上为末。每服二钱，齑汁调服。

陈氏独圣散百八


方在外科五六。治疮疡气血凝滞。

《良方》独圣散百九


方在妇人十八。治妊娠伤触动胎，腹痛下血。

钱氏独圣散百十


方在痘疹七八。治痘疮倒靥陷伏。

木通散百十一


凡男子妇人胁肋苦痛。

木通去节
 　青皮　萝卜子炒
 　茴香　川楝子取肉
 ，用巴豆半两同炒黄
 ，去巴豆
 ，各一两
 　滑石另研
 　莪术　木香各半两


上为细末。每服三钱，不拘时，用葱白汤调服，甚者不过三服。

《金匮》大黄附子汤百十二


治寒气内积，胁下偏痛。

大黄三两
 　附子三枚
 ，炮
 　细辛二两


上三味，用水五升，煮取二升，分温三服。若强人煮取二升半，分温三服。服后如人行四五里，更进一服。

《金匮》外台走马汤百十三


治中恶心痛腹胀，大便不通。

巴豆二枚
 ，去皮心
 ，熬
 　杏仁二枚


上二味，以绵缠令碎，热汤二合捻取白汁，饮之当下。通治飞尸鬼击病。老小量用。

景岳全书卷之五十五终


卷之五十六宇集

古方八阵

散　阵

仲景麻黄汤一


治太阳经伤寒，发热无汗，恶寒及身痛。此峻逐阴邪之方也。

麻黄　桂枝各三两
 　甘草一两
 　杏仁七十个


上四味，以水九升，先煮麻黄减二升，去沫，纳诸药，煮取三升半，去柤。温服八合，覆取微汗。

麻黄加术汤二


治风湿。

即前方加白术四两。

仲景麻黄附子细辛汤三


治少阴伤寒，始得之，脉虽沉而反发热者，此阴分之表证也，宜此主之。并治寒气厥逆，头痛，脉沉细者。

麻黄去节
 　细辛各二两
 　附子一枚
 ，炮
 ，去皮
 ，切八片


上三味，以水一斗，先煮麻黄减二升，去上沫，纳药煮取三升，去滓，温服一升，日三服。

《金匮》麻黄杏仁薏苡甘草汤四


治风湿一身尽痛，发热，日晡剧者。因汗出当风，或久伤取冷所致。

麻黄去节
 ，汤泡
 　薏仁各半两
 　甘草炙
 ，一两
 　杏仁十个
 ，去皮尖
 ，炒


上每服四钱，水一盏半，煮八分，温服取微汗，避风。

仲景麻黄附子甘草汤五


治少阴伤寒，二三日，无别证，用此微发其汗，并治风湿通身浮肿。

麻黄去节
 　甘草炙
 ，各三两
 　附子一枚
 ，炮去皮


上三味，以水七升，先煮麻黄一两沸，去上沫，纳诸药，煮取三升，去滓，温服一升，日三服。

《金匮》麻黄甘草汤六


治腰以上水肿者，宜此汗之。

麻黄半两
 　甘草二钱半


上咀。用水二盅，先煮麻黄三四沸，去沫，入甘草，再煎至八分，食远热服取汗。有人患气喘，积久不瘥，遂成水肿，服此效。

仲景大青龙汤七


治伤寒头痛发热，无汗而烦躁。

麻黄三钱
 　桂枝　生姜各一钱
 　杏仁五枚
 　甘草五分
 　大枣一枚
 ，此非古数
 　石膏半鸡子大一块


水一盅半，煎分二服。

仲景小青龙汤八


治伤寒表不解，心下有水气，呕哕而咳，发热，或渴，或利，或小水不利，小腹满而喘，并治肺经受寒，咳嗽喘急，宜服此以发散表邪。

麻黄去节
 　桂枝　芍药　甘草　细辛　干姜各三两
 　半夏五味各半升


上八味，以水一斗，先煮麻黄减二升，去上沫，纳诸药，煮取三升，温服一升。案：上方乃仲景古法，今当随证轻重，酌宜用之。

仲景桂枝汤九


治太阳经伤风，发热，自汗，恶风。

桂枝　芍药　生姜各三两
 　甘草二两
 　大枣十二枚


上以水七升，微火煮取三升，去滓，适寒温服一升。服已须臾，食热稀粥一升余以助药力，温覆一时许，令遍身微似有汗者佳，不可令如水流漓，病必不除。

桂枝加黄芪汤一十


治黄疸脉浮者，当以汗解之。

即前桂枝汤加黄芪二两。

桂枝加大黄汤十一


即前桂枝汤内加大黄一两。

栝蒌桂枝汤十二


治痓。

即前桂枝汤加栝蒌根二两。

仲景桂枝人参汤十三


治太阳伤寒，表里不解，协热下利者。

桂枝去皮
 　炙甘草各四两
 　白术　人参　干姜各三两


上五味，以水九升，先煮四味取五升，后纳桂枝，更煮取三升。温服一升，日再夜一服。

仲景桂枝麻黄各半汤十四


治太阳伤寒如疟状，发热恶寒，不能得汗，热多寒少而身痒者。

桂枝去皮
 　麻黄去节
 　芍药　甘草炙
 　生姜切
 ，各一两
 　大枣四枚
 ，擘
 　杏仁二十四个
 ，汤浸
 ，去皮尖


上七味，以水五升，先煮麻黄一二沸，去上沫，内诸药，煮取一升八合，去滓。温服六合。

桂枝附子汤十五


方在热阵三十。治伤寒风湿身痛。

桂枝甘草汤十六


方在热阵四四。治过汗心悸。

桂枝葛根汤十七


方在痘疹三七。解散寒邪。

仲景柴胡桂枝汤十八


治伤寒发热，微恶寒，支节烦疼，微呕，心下支结，外证未去者。

柴胡四两
 　桂枝去皮
 　人参　黄芩　芍药　生姜各一两半
 　甘草炙
 ，一两
 　半夏二合半
 　大枣六枚
 ，擘


上九味，以水七升，煮取三升，去滓，温服。

仲景小柴胡汤十九


治邪在肝胆半表半里之间，寒热往来，喜呕，或日晡发热，胁痛耳聋，郁怒痎疟等证。

柴胡半斤
 　半夏半升
 　人参　黄芩　生姜　甘草各三两
 　大枣十二枚
 ，擘


上七味，以水一斗二升，煮取六升，去滓，再煎取三升，温服一升，日三服。若胸中烦而不呕，去半夏、人参，加栝蒌实一枚；若渴者，去半夏，加人参合前成四两半，栝蒌根四两；若腹中痛者，去黄芩，加芍药三两；若胁下痞硬，去大枣，加牡蛎四两；若心下悸，小便不利者，去黄芩，加茯苓四两；若不渴，外有微热者，去人参，加桂三两，温覆取微汗愈；若咳者，去人参、大枣、生姜，加五味子半升，干姜二两。


按：
 上方乃汉时古数也，今方改用柴胡二
 、三钱
 　半夏　黄芩各一
 、二钱
 　人参二
 、三钱
 　甘草五
 、七分


上加姜、枣，水煎服。


薛氏加味小柴胡汤二十


亦名柴胡栀子散。治乳母肝火发热，致儿为患，及风热生痰等证。

即前方加丹皮、栀子。

《良方》加味小柴胡汤二一


治伤寒胁痛，及少阳厥阴热疟。

即前方小柴胡汤加枳壳面炒、牡蛎粉

加姜三片，枣二枚，水二盅，煎服。

加减小柴胡汤二二


治脉弦，寒热，腹中痛。

即前小柴胡汤去黄芩，加芍药。

加姜、枣，水煎服。

柴胡石膏汤二三


治少阳阳明外感挟火，头痛口干，身热恶寒拘急。

柴胡二钱
 　石膏三钱
 　甘草一钱


上用姜、水煎服。气虚者，加人参。

大柴胡汤二四


方在攻阵七。治表证未除，里证又急，汗下兼行，宜此。

柴平汤二五


方在和阵二三三。治湿疟一身尽痛。

柴苓汤二六


方在和阵一九二。治身热烦渴泄泻。

加减柴苓汤二七


方在和阵一九三。治诸疝。和肝肾，顺气除湿。

仲景四逆散二八


治阳气亢极，血脉不通，四肢厥逆，在臂胫之下者。若是阴证，则上过于肘，下过于膝，以此为辨，乃不当用此也。

柴胡　芍药　甘草　枳壳各等分


为细末。每服二钱，米饮调下，日三服。嗽加五味子、干姜各五分；悸者，加桂五分；腹痛，加附子一枚，炮令坼；泄利下重者，浓煎韭白汤调服。

仲景葛根汤二九


治太阳伤寒，项背强[image: ]
 [image: ]
 ，无汗恶风，及太阳阳明合病下利者。此即桂枝汤加麻黄、葛根也。

葛根四两
 　麻黄去节
 　生姜各三两
 　桂去皮
 　芍药　甘草炙
 ，各二两
 　大枣十二枚
 ，擘


上七味，[image: ]
 咀。以水一斗，先煮麻黄、葛根减二升，去沫，纳诸药，煮取三升，去滓，温服一升，覆取微似汗，不须啜粥，余如桂枝法将息及禁忌。

升麻葛根汤三十


治伤寒阳明经证，目痛鼻干不眠，无汗恶寒发热，及小儿疮疹疫疠等证。

升麻　葛根　芍药　甘草各等分


水二盅，煎一盅，寒多，热服；热多，温服。

柴葛解肌汤三一


此《槌法》加减方。治足阳明证，目痛鼻干，不眠头疼，眼眶痛，脉微洪者。

柴胡　干葛　甘草　黄芩　芍药　羌活　白芷　桔梗

水二盅，姜三片，枣二枚，《槌法》加石膏末一钱煎之，热服。本经无汗恶寒者去黄芩，冬月加麻黄，他时加苏叶。

葛根葱白汤三二


治伤寒已汗未汗，头痛。

葛根　芍药　川芎　知母各二钱
 　生姜二钱
 　葱白五寸


水二盅，煎一盅服。

连须葱白汤三三


治伤寒已汗未汗，头痛如破。

连须葱白切
 ，半片
 　生姜二两


水三盅，煎一盅半，分二服。

《局方》参苏饮三四


治四时感冒伤寒，头痛发热，恶寒无汗，及伤风咳嗽声重，涕唾稠粘，潮热往来。此药解肌宽中，孕妇伤寒、痘疹并治。

人参　苏叶　干葛　前胡　陈皮　枳壳　半夏　茯苓各八分
 　木香　桔梗　甘草各五分


水二盅，姜五片，枣一枚，煎八分，热服。

加减参苏饮三五



方在痘疹三四
 。治痘疹初热见点，解利之药。

败毒散三六


亦名人参败毒散。治四时伤寒瘟疫，憎寒壮热，风湿风眩项强，身体疼痛，不问老少皆可服。或岭南烟瘴之地，疫疠时行，或处卑湿，脚气痿弱等证，此药不可缺，日三服，以效为度。

人参　茯苓　枳壳　甘草　川芎　羌活　独活　前胡　柴胡　桔梗各等分


水一盅半，姜三片，煎服。或为细末，沸汤点服。

加味败毒散三七



方在外科四一
 。解利足三阳热毒，寒热如疟。

荆防败毒散三八



方在痘疹三一
 。发散痘疹俱可用。

《局方》五积散三九


治感冒寒邪，头疼身痛，项背拘急，恶寒呕吐，肚腹疼痛，及寒湿客于经络，腰脚骨髓酸痛，及痘疮寒胜等证。

当归　麻黄　苍术　陈皮各一钱
 　厚朴制
 　干姜炮
 　芍药　枳壳各八分
 　半夏炮
 　白芷各七分
 　桔梗　炙甘草　茯苓　肉桂　人参各五分
 　川芎四分


水二盅，姜三片，葱白三茎，煎八分，不拘时服。

又歌曰：痢后遍生脚痛风，《局方》五积自能攻。就中或却麻黄去，酒煮多多服见功。

十神汤四十


治时气瘟疫，感冒风寒，发热憎寒，头痛咳嗽无汗。此药不拘阴阳两感，一切发散宜此。

紫苏　干葛　升麻　芍药各一钱
 　麻黄　川芎　甘草各八分
 　白芷　陈皮　香附各六分


水二盅，姜三片，煎服。

东垣升阳散火汤四一


治胃虚血虚，因寒邪郁遏阳气，以致肌表俱热如火，扪之烙手。此火郁发之之剂也。

升麻　葛根　羌活　独活　芍药　人参各五分
 　防风　炙甘草各三分
 　生甘草二分
 　柴胡八分


水一盅半，加生姜三片，煎服。忌生冷。


升阳益胃汤四二



方在和阵二五
 。治秋燥行令，阳气渐衰，恶寒体倦。

圣散子四三


治一切山岚瘴气，时行瘟疫，伤寒风湿等疾，有非常之功。如李待诏所谓内寒外热，上实下虚者，此药尤效通神。宋嘉佑中，黄州民病疫瘴大行，得此药全活者不可胜纪，苏东坡撰文勒石以广其传，圣散子之功益着。徽州郑尚书在金陵，用此方治伤寒，活人甚众。故知其大能发散寒湿，驱除瘴疟，实有超凡之效也。

苍术制
 　防风　厚朴姜炒
 　猪苓　泽泻煨
 ，各二两
 　白芷　川芎　赤芍药　藿香　柴胡各半两
 　麻黄　升麻　羌活　独活　枳壳　吴茱萸泡
 　细辛　藁本　茯苓各七钱
 　石菖蒲　草豆蔻良姜各八钱
 　甘草二两半
 　大附子一枚


上为粗末。每服三钱，水二盅，枣一枚，煎八分，稍热服。

易老九味羌活汤四四


一名羌活冲和汤。治四时不正之气，感冒风寒，憎寒壮热，头疼身痛，口渴，人人相似者，此方主之。

羌活　防风　苍术各一钱
 　白芷　川芎　生地　黄芩　甘草各钱半
 　细辛七分


水二盅，姜三片，枣一枚，煎八分，热服取汗。有汗者，去苍术，加白术；渴者，加葛根、石膏。

六神通解散四五



方在寒阵一十五
 。治发热头痛，脉洪身热无汗。

《局方》消风百解散四六


治四时伤寒，头痛发热，及风寒咳嗽，鼻塞声重，或喘急。

荆芥穗　麻黄　白芷　苍术　陈皮各一钱
 　甘草五分


水一盅半，加姜、葱煎八分，热服。嗽甚者，加乌梅一个。

《局方》消风散四七


一名人参消风散。治风热上攻，头目昏眩，鼻塞声重，及皮肤顽麻，瘾疹瘙痒等证。

荆芥穗　炙甘草　人参　川芎　防风　羌活　薄荷　蝉蜕炒
 　僵蚕炒
 　茯苓各二钱
 　陈皮　厚朴各一钱


上为末。每服二三钱，茶清调服。疮癣温酒下。

子和消风散四八


照前方，但无荆芥、防风、薄荷、甘草四味。

二味消风散四九


治皮肤瘙痒不能忍。

苏州薄荷叶　蝉蜕去头足土
 ，各等分


上为末。食远温酒调下二钱。

《大旨》黄芩半夏汤五十


专治寒包热，兼治表里。

黄芩酒炒
 　半夏　麻黄　紫苏　桔梗　枳壳　杏仁　甘草等分


水二盅，姜三片，枣二枚，煎八分，食远服。天寒，加桂枝。

《金匮》续命汤五一


治中风肢体不收，口不能言，冒昧不知痛处，拘急不能转侧，并治但伏不得卧，咳逆上气，面目浮肿。

麻黄去节
 　人参　当归　石膏　桂枝　川芎　干姜　甘草各
 三两
 　杏仁四十枚
 ，去皮尖


上九味，以水一斗，煮取四升，温服一升。当小汗，薄覆脊，凭几坐，汗出则愈。不汗更服。无所禁忌，勿当风。

《千金》小续命汤五二


通治八风五痹痿厥等证，又于六经分别随证加减用之。

麻黄去节
 　人参去芦
 　黄芩去腐
 　芍药　甘草炙
 　川芎　白术　防己　杏仁去皮尖
 ，炒
 　官桂各一两
 　防风一两半
 　附子炮
 ，去皮脐
 ，半两


上[image: ]
 咀。每服五钱，用水一盅半，加姜五片，枣一枚，煎八分，温服。春夏加石膏、知母、黄芩，秋冬，加官桂、附子、芍药。可随证增减诸药用。

附云岐子加减法：如精神恍惚，加茯苓、远志；心烦多惊，加犀角；骨节间烦疼有热者，去附子，倍芍药；骨间冷痛，倍用桂枝、附子；燥闷、小便涩，去附子，倍芍药，入竹沥一合煎；脏寒下痢，去防己、黄芩，倍附子、白术一两；热痢，减去附子；脚弱，加牛膝、石斛各一两；身痛，加秦艽一两；腰痛，加桃仁、杜仲各半两；失音，加杏仁一两；自汗者，去麻黄、杏仁，加白术。春加麻黄一两，夏加黄芩七钱，秋加当归四两，冬加附子半两。

《千金》大续命汤五三


即前方《金匮》续命汤去人参，加黄芩、荆沥。《元戎》方用竹沥。

续命煮散五四


补虚消风，通经络，行气血，除瘛疭疼痛。

人参　熟地黄　当归　川芎　芍药　防风　荆芥　独活细辛　葛根　甘草　远志　半夏各五钱
 　桂心七钱半


上每服一两，水二盅，生姜三片，煎八分，温服。汗多者，加牡蛎粉一钱半。

《宝鉴》秦艽升麻汤五五


治中风手足阳明经，口眼[image: ]
 斜，四肢拘急，恶风寒。

升麻　葛根　甘草炙
 　芍药　人参各半两
 　秦艽　白芷　防风　桂枝各三钱


每服一两，水二盅，连须葱白头三茎，煎至一盅，食后稍热服，避风寒卧，得微汗即止。

愈风汤五六


治中风诸证，当服此药，以行导诸经，则大风悉去，纵有微邪，只从此药加减治之。若初觉风动，服此不致倒仆，此乃治未病之要药也。

羌活　甘草　防风　当归　蔓荆子　川芎　细辛　黄芪　枳壳　人参　麻黄　白芷　甘菊　薄荷　枸杞子　知母　地骨皮　独活　秦艽　黄芩　芍药　苍术　生地黄各四两
 　肉桂一两


上[image: ]
 咀。每服一两，水二盅，生姜三片，煎七分，空心、临卧服。空心一服，吞下二丹丸，谓之重剂；临卧一服，吞下四白丹，谓之轻剂。假令一气之微汗，用愈风汤三两，加麻黄一两，作四服，加姜五、七片，空心服，以粥投之，得微汗则佳。如一旬之通利，用愈风汤三两，加大黄一两，亦作四服，每服加生姜五七片，临卧煎服，得利为度。

又洁古羌活愈风汤

即同前方加柴胡、杜仲、半夏、厚朴、防己、白茯苓、前胡、熟地黄、石膏等九味，共三三味，云治肝肾虚，筋骨弱，言语艰难，精神昏愦，风湿内弱，风热体重，或瘦而一肢偏枯，或肥而半身不遂。心劳则百病生，心静则万邪息，此药能安心养神，调阴阳，无偏胜。

景岳曰：中风一证，病在血分，多属肝经，肝主风木，故名中风，奈何自唐宋名家以来，竟以风字看重，遂多用表散之药。不知凡病此者，悉由内伤，本无外感，既无外感而治以发散，是速其危耳。若因其气血留滞，而少佐辛温以通行经络则可，若认为风邪，而必用取汗以发散则不可。倘其中亦或有兼表邪而病者，则诸方亦不可废，故择其要者详录之，亦以存古人之法耳。


胃风汤五七


治虚风能食，牙关紧急，手足搐挛，胃风面肿。

白芷一钱二分
 　升麻二钱
 　葛根　苍术　蔓荆子　当归各一钱
 　甘草炙
 　柴胡　藁本　羌活　黄柏　草豆蔻　麻黄各五分


水二盅，姜三片，枣二枚，煎八分，温服。

地黄散五八


治中风四肢拘挛。

干地黄　甘草炙
 　麻黄去节
 ，各一两

 咀。用酒三升，水七升，煎至四升，去柤，分作八服。日进二服，不拘时。

东垣羌活附子汤五九


治冬月犯寒，脑痛齿亦痛，名曰脑风。

羌活　苍术各五分
 　制附子炮
 　麻黄　防风　白芷　僵蚕　黄柏各七分
 　升麻　甘草各二分
 　黄芪三分
 　佛耳草无嗽不用


水一盅半，煎八分，温服。一方有细辛。

《宝鉴》羌活附子汤六十



方在热阵三五
 。治呃逆。

羌活胜风汤六一


治两眼眵多眊燥，紧涩羞明，赤脉贯晴，头痛鼻塞，肿胀涕泪，脑颠沉重，眉骨酸疼，外翳如云雾丝缕，秤星螺盖。

羌活　防风　荆芥穗　白芷　独活　柴胡　薄荷叶　白术　桔梗　前胡　枳壳　甘草　川芎　黄芩各五分


水二盅，煎一盅，热服。

《圣惠》川芎散六二


治偏正头风疼痛。

川芎　羌活　细辛　香附　槐花　甘草炙
 　石膏各半两
 　荆芥穗　薄荷　菊花　茵陈　防风各一两


上为末。每服二钱，食后茶清调服。忌动风物。

《玉机》川芎散六三


治风热头痛不清及目病。

川芎三分
 　羌活　防风　藁本　升麻　甘草各一钱
 　柴胡七分
 　黄芩炒
 　黄连各四钱
 　生地二钱


上为末。每服一二钱，茶清调下。

《局方》川芎茶调散六四


治伤风上攻，偏正头痛，鼻塞声重。

薄荷叶二两
 　川芎　荆芥穗各一两
 　羌活　白芷　甘草各五钱
 　细辛　防风各二钱半


上为细末。每服二钱，食后茶清调下。

《局方》神术散六五


治四时瘟疫伤寒，发热恶寒，头疼，项强身痛，及伤风头痛，鼻塞声重，咳嗽。

苍术　藁本　白芷　细辛　羌活　川芎　炙甘草各一钱


水一盅半，姜三片，葱白三寸，煎服。

《良方》天香散六六


治年久头风不得愈者。

南星制
 　半夏制
 　川乌去皮
 　白芷各二钱


上作一服，水二盅，加生姜自然汁小半盏，煎一盏。食远服。

《直指》芎芷散六七


治风壅头痛。

川芎　白芷　荆芥穗　软石膏

上为末，每服一钱，食后沸汤调下。

芎辛导痰汤六八


治痰厥头痛。

川芎　细辛　南星　橘红　茯苓各钱半
 　半夏二钱
 　枳实　甘草各一钱


水一盅半，姜七片，煎八分，食后服。

《奇效》上清散六九


治头痛、眉骨痛、眼痛不可忍者。

川芎　郁金　芍药　荆芥穗　芒硝各半两
 　薄荷叶一钱
 　片脑半钱


上为细末。每用一字，鼻内搐之。一方有乳香、没药各一钱。

《本事》透顶散七十


治偏正头风，夹脑风，并一切头风，不问年深日近。

细辛表白者
 ，三茎
 　瓜蒂七个
 　丁香三粒
 　糯米七粒
 　脑子麝香各一豆许


上将脑、麝另研极细，却将前四味亦另研细末，然后并研令匀，用瓷罐盛之，谨闭罐口。用时随左右搐之一大豆许，良久出涎则安。

菊花散七一


治风热上攻，头痛不止。

甘菊花　旋覆花　防风　枳壳　羌活　蔓荆子　石膏　甘草各一钱


水一盅半，姜五片，煎七分，不拘时服。

《宝鉴》如圣散七二


治眼目、偏痛、头风。

麻黄烧灰
 ，半两
 　盆硝二钱半
 　麝香　脑子各少许


上为细末搐之。

点头散七三


治偏正头痛。

川芎一两
 　香附四两
 ，炒
 ，去毛


上为细末。每服二钱，食后茶清调服。

东垣清空膏七四


治偏正头痛年深不愈者。善疗风湿热上壅头目，及脑痛不止。若除血虚头痛者，非此所宜。

川芎五钱
 　柴胡七钱
 　黄连酒炒
 　防风　羌活各一两
 　炙甘草一两半
 　细挺子黄芩一两
 ，一半炒
 ，一半酒洗


上为细末。每服二钱匕，热茶调如膏，抹在口内，少用白汤送下，临卧。如若头痛，每服加细辛二分；如太阴脉缓有痰，名曰痰厥头痛，减羌活、防风、川芎、甘草，加半夏一两五钱。


愈风饼子七五


治头风疼痛。

川乌炒
 ，半两
 　川芎　甘菊　白芷　防风　细辛　天麻　羌活　荆芥　薄荷

上为细末，水浸蒸饼为剂，捏作饼子。每服三五饼，细嚼，茶酒任下，不拘时。

《本事》治八般头风七六


草乌尖　细辛等分
 　黄丹少许


上为细末，用苇管搐入鼻中。

《百一》都梁丸七七


治风吹项背，头目昏眩，脑痛，及妇人胎前产后伤风头痛。

白芷大块白者
 ，沸汤泡
 ，切


上为末，炼蜜丸，弹子大。每用一丸，细嚼，荆芥点茶下。

《和剂》三拗汤七八


治感冒风寒，鼻塞声重，语音不出，咳嗽喘急，胸满多痰。

麻黄连节
 　杏仁连皮尖
 　生甘草

上咀。每服五钱，姜三五片，水煎，食远服。若憎寒恶风，欲取汗解，加桔梗、荆芥，名五拗汤，治咽痛。

《局方》华盖散七九


治肺受风寒，头痛发热，咳嗽痰饮。

麻黄去节
 　苏子　桑白皮　杏仁去皮尖
 ，炒
 　赤茯苓　橘红各一钱
 　甘草五分


水二盅，姜五片，枣一枚，煎八分，食后服。

冲和散八十


治感冒风湿，头目不清，鼻塞声重，倦怠欠伸出泪。

苍术四两
 ，米泔浸炒
 　荆芥　甘草炙
 ，八钱


上为末。姜汤调服二钱。

金沸草散八一


治肺感寒邪，鼻塞声重，咳嗽不已，憎寒发热，无汗恶风，或热壅膈间，唾浊痰甚。

旋覆花　麻黄　荆芥各一钱
 　前胡　半夏　芍药各八分
 　甘草炙
 ，五分


水二盅，姜三片，枣一枚，煎八分，食远服。

《三因》旋覆花汤八二


治风寒暑湿伤肺，喘嗽大甚，坐卧不宁。

旋覆花　前胡　甘草　茯苓　半夏曲　杏仁　麻黄　荆芥穗　五味子　赤芍药各等分


上每服五钱，加姜、枣水煎。有汗者勿服。

《良方》旋覆花汤八三


治风痰呕逆，饮食不下，头目昏闷等证。

旋覆花　枇杷叶　川芎　细辛　赤茯苓各一钱
 　前胡一钱半


上加姜、枣水煎服。

《医林》桑皮散八四


治上焦热壅，咳嗽连声，血腥并气不得透。

桑皮　柴胡　前胡　紫苏　薄荷　枳壳　桔梗　赤茯苓　黄芩　炙甘草等分


上咀。每服七八钱，水一盅半，煎七分，食远温服。

《简易》苏陈九宝汤八五


治老人小儿素有喘急，遇寒暄不常，发则连绵不已，咳嗽哮吼，夜不得卧。

麻黄　紫苏　薄荷　桂枝　桑白皮　大腹皮　陈皮　杏仁　甘草各六分


水一盅半，姜三片，乌梅一个，煎七分服。

《局方》羌活散八六


治风邪壅滞，鼻塞声重，头目昏眩，遍身拘急，肢节烦痛，天阴愈觉不安者。

羌活　麻黄　防风　细辛　川芎　菊花　枳壳　蔓荆子　前胡　白茯苓　甘草　石膏　黄芩等分


水一盅半，姜三片，煎服。

羌活散八七


治风痹，手足不仁。

羌活　防己　防风　枣仁　当归　川芎各一两
 　附子炮
 ，去皮脐
 　麻黄去根节
 　天麻各一两半
 　黄松节　薏仁各二两
 　荆芥一握


上为细末，每服二钱，不拘时温酒调下。

《得效》芎芷香苏散八八


散风消痰，理脚气。

川芎　甘草二钱
 　苏叶　干葛　白茯苓　柴胡各半两
 　半夏六钱
 　枳壳炒
 ，三钱
 　桔梗生
 ，二钱半
 　陈皮三钱半


每服三钱，水一盅，姜三片，枣一枚，煎八分，不拘时温服。

《金匮》越婢汤八九


治风水，恶风，一身悉肿，脉浮不渴，续自汗出，无大热。

麻黄一两
 　石膏半斤
 　生姜三两
 　甘草二两
 　大枣十五枚


上五味，以水六升，先煮麻黄去上沫，纳诸药，煮取三升。分温三服。恶风者，加附子一枚；风水，加白术四两。《古今录验》方即名越婢加术汤。

《金匮》越婢加半夏汤九十


治肺胀，咳喘上气，目如脱状，脉浮大者。

麻黄六两
 　石膏半斤
 　生姜三两
 　甘草二两
 　大枣十五枚
 　半夏半斤


上六味，以水六升，先煮麻黄去上沫，纳诸药，煮取三升，分温三服。

当归汤九一


治肺痹上气，闭塞胸中，胁下支满，乍作乍止，不得饮食，唇干舌燥，手足冷痛。

当归焙
 　防风去叉
 　黄芪各二两
 　人参　细辛　黄芩去腐
 ，各一两
 　桂心三两
 　柴胡八两
 　半夏汤泡
 ，五两
 　杏仁去皮尖
 ，炒
 ，五十个
 　麻黄去根节
 ，水煮二三沸
 ，掠去沫
 ，晒干
 ，一两

 咀。每服五七钱，水一盅，姜七片，枣二枚，煎七分，不拘时温服，日三夜二。

羌活胜湿汤九二



方在和阵一七八
 。治外伤湿气，一身尽痛。

《局方》乌药顺气散九三


治风气攻注，四肢骨节疼痛，遍体顽麻，瘫痪脚气，语言蹇涩，痿弱等证。先宜服此以疏气道，然后随证用药。

乌药　麻黄　白芷　川芎　桔梗　橘红　枳壳麸炒
 　甘草炙
 　僵蚕炒
 ，各一两
 　干姜炮
 ，五钱


上每服五钱，姜、水煎服。


通关散九四



方在因阵九八
 。搐鼻取嚏，开通牙关。

神效左经丸九五


治诸风寒湿痹，麻木不仁，肢体手足疼痛，极效。

苍术米泔浸
 　草乌去皮
 　葱白　干姜各四两


上四味，捣烂装入瓶内按实，密封瓶口，安于暖处，三日取出晒干，入后药。案：此方当加当归六两更佳。

金毛狗脊　藁本　白芷　破故纸酒浸
 ，焙干
 　抚芎　小茴香炒
 　穿山甲炮
 　牛膝酒浸
 ，各三两
 　川乌炮
 　木瓜　白附子　虎胫骨酥炙
 　乳香炙
 　没药炙
 ，各一两
 ，另研


上为末，酒糊丸，小豆大。每服三四十丸，空心酒下。

《三因》麻黄左经汤九六


治风寒暑湿四气流注足太阳经，腰足挛痹，关节重痛，憎寒发热，无汗恶寒，或自汗恶风头痛。

麻黄去节
 　干葛　细辛　防风　桂心　羌活　苍术　防己酒拌
 　茯苓　炙甘草各一钱一分


水二盅，姜三片，枣一枚，煎八分，食前服。

《三因》半夏左经汤九七


治足少阳经为四气所乘，以致发热，腰胁疼痛，不食，热闷烦心，腿痹纵缓。

半夏制
 　干葛　细辛　柴胡　防风　桂心　干姜炮
 　白术麦冬　黄芩　茯苓　炙甘草各一钱


水二盅，姜三片，枣一枚，煎八分，食前服。

《三因》大黄左经汤九八


治四气流注足阳明经，致腰脚肿痛不可行，大小便秘，或恶饮食，喘满自汗，呕吐腹痛。

大黄煨
 　细辛　羌活　前胡　杏仁去皮尖
 ，炒
 　厚朴制
 　枳壳　黄芩　茯苓　炙甘草各一钱


水二盅，姜三片，枣二枚，煎八分，食前服。

《千金》第一麻黄汤九九


治恶风毒气，脚弱无力，顽痹，四肢不仁，失音不能言，毒气冲心。有人病此者，但一病相当，即服此第一方，次服第二、第三、第四方。

麻黄一两
 　大枣十二枚
 　茯苓三两
 　杏仁三十枚
 　防风　当归　白术　川芎　升麻　芍药　黄芩　桂心　麦冬　甘草各二两

 咀。以水九升，清酒二升，合煮取二升半，分四服，日三夜一。覆令小汗，粉之，莫令见风。

《千金》第二独活汤一百


独活四两
 　熟地黄三两
 　生姜五两
 　葛根　桂心　甘草　芍药　麻黄各二两

 咀。以水八升，清酒二升，合煎取二升半，分四服，日三夜一。脚弱者，特忌食瓠子、蕺菜，犯之则一世不愈。

《千金》第三兼补厚朴汤百一


并治诸气咳嗽，逆气呕吐。

厚朴　川芎　桂心　熟地黄　芍药　当归　人参各二两
 　黄芪　甘草各三两
 　吴茱萸二升
 　半夏七两
 　生姜一斤

 咀。以水二斗，煮猪蹄一具，取汁一斗二升，去上肥腻，入清酒三升，合煮取三升，分四服。相去如人行二十里久，更进服。

《千金》第四风引独活汤百二


兼补方。

独活四两
 　茯苓　甘草各三两
 　升麻一两半
 　人参　桂心　防风　芍药　当归　黄芪　干姜　附子各二两
 　大豆二升

 咀。以水九升，清酒三升，合煮三升半，分四服，相去如人行二十里久，更进服。

独活汤百三


脚气阳虚寒胜，经气不行，顽肿不用，如神。

独活　麻黄去节
 　川芎　熟附子　牛膝　黄芪炙
 　人参　当归　白芍药　白茯苓　白术　杜仲炒
 　干姜　肉桂　木香　甘草炙
 ，等分

 咀。每服五七钱，水一盅半，姜三片，枣三枚，煎八分，食前温服。

追毒汤百四


治肝脾肾三经为风寒热湿毒气上攻，阴阳不和，四肢拘挛，上气喘满，小便秘涩，心热烦闷，遍身浮肿，脚弱不能行步。

半夏汤泡七次
 　黄芪去芦
 　甘草炙
 　当归去芦
 　人参去芦
 　厚朴姜制
 　独活去芦
 　橘红各一两
 　熟地黄　枳实麸炒
 　芍药　麻黄去节
 ，各二两
 　桂心三两

 咀。每服八钱，水一盅半，生姜七片，枣三枚，煎八分，食前温服，日三夜一。

《局方》排风汤百五


治风虚冷湿，邪气入脏，狂言妄语，精神错乱，及五脏风邪等证。

防风　白术　当归酒浸
 　芍药　肉桂　杏仁　川芎　白鲜皮　甘草炙
 ，各一钱
 　麻黄去节
 　茯苓　独活各三钱


上分二服，水二盅，姜三片，煎七分，食远服。

阳毒升麻汤百六


治阳毒，赤斑狂言，吐脓血。

升麻一钱半
 　犀角磨
 　射干　黄芩　人参　甘草各八分


水一盏半，煎八分，纳犀角汁和匀服。

栝蒌根汤百七


治风温大渴。

栝蒌根　干姜　防风　人参　甘草各一钱
 　石膏三钱


水一盏半，煎八分服。

再造散百八


治伤寒头痛发热，恶寒无汗，用表药而汗不出，脉无力者。此以阳虚不能作汗，名曰无阳。若医不识此，复用麻黄等药，及覆逼取汗，误杀者多矣。

人参　黄芪　川芎　甘草　熟附子　桂枝　细辛　羌活　防风　煨生姜

夏月热甚，或加石膏。

水一盅半，枣二枚，煎八分，温服。

《本事》枳壳煮散百九


治悲哀烦恼伤肝，两胁骨痛，筋脉紧，腰脚重滞，筋急不能举动，此药大治胁痛。

枳壳麸炒
 ，四两
 　细辛　川芎　桔梗　防风各二两
 　葛根一两半
 　甘草一两


上咀。每服七八钱，水一盅半，姜、枣同煮，食煎温服。

柴胡疏肝散百十


治胁肋疼痛，寒热往来。

陈皮醋炒
 　柴胡各二钱
 　川芎　枳壳麸炒
 　芍药各一钱半
 　甘草炙
 ，五分
 　香附一钱半


水一盅半，煎八分，食前服。

《本事》桂枝散百十一


治因惊伤肝，胁骨疼痛不已。

枳壳一两
 ，小者
 　桂枝半两


上为细末。每服二钱，姜、枣汤调下。

河间葛根汤百十二


治寒邪在经，胁下疼痛不可忍。

葛根　桂枝　川芎　细辛　防风各一钱
 　麻黄　枳壳　芍药　人参　炙甘草各八分


上咀。水一盅半，姜三片，煎八分，食远温服。

升麻汤百十三


治无汗而喘，小便不利，烦渴发斑。

升麻　苍术　麦门冬　麻黄各一钱
 　黄芩　大青各七分
 　石膏一
 、二钱
 　淡竹叶十片


水二盅，煎八分，温服。

仲景柴胡桂枝干姜汤百十四


治伤寒五六日，汗下后，但头汗出，往来寒热，心烦者，邪未解也。

柴胡半斤
 　桂枝三两
 　干姜二两
 　栝蒌根四两
 　黄芩三两
 　牡蛎煅
 ，二两
 　甘草炙
 ，二两


上七味，以水一斗二升，煮取六升，去滓，再煎取三升，温服一升，日三服。初服微烦，再服汗出便愈。

景岳全书卷之五十六终


卷之五十七宇集

古方八阵

寒　阵

黄连解毒汤一


亦名解毒汤。治火热狂躁烦心，口干舌燥，热之甚者，及吐下后热不解，脉洪喘急等证。

黄连　黄芩　黄柏　栀子各等分


上每服五钱，水二盅，煎服。

仲景白虎汤二


治伤寒脉浮滑，此表有热，里有邪，宜用此以解内外之热，及一切中暑烦热，热结斑黄，狂躁大渴等证。

石膏一斤
 ，碎
 　知母六两
 　甘草二两
 　糯米六合


上四味，以水一斗，煮米熟去滓。温服一升，日三服。本方加苍术，即名苍术白虎汤

仲景白虎加人参汤三


此即人参白虎汤。亦名化斑汤。仲景法即于前白虎汤内加人参三两，用治服桂枝汤大汗出后，大烦渴不解，脉洪大者。今近代止用人参二钱，石膏五钱，知母二钱，甘草一钱，糯米一撮，以治赤斑口燥烦躁，暑热脉虚等证。又河间名为人参石膏汤，用治膈消烦热，但分两加倍于今方。

《活人》白虎加桂枝汤四


治疟但热不寒，及有汗者。

知母　桂枝　甘草炙
 　粳米各一钱
 　石膏一钱


上咀。水一盅半，煎八分，温服。

仲景竹叶石膏汤五


治阳明汗多而渴，鼻衄，喜水，水入即吐，及暑热烦躁等证。

石膏一两
 　竹叶二十片
 　半夏　甘草各二钱
 　麦冬　人参各三钱
 　粳米一撮
 ，此系今方
 ，分两非仲景旧法


水二盅，姜三片，煎服。一方云：石膏二钱，人参一钱，其他以递减之，用者当酌宜也。

六味竹叶石膏汤六


治胃火盛而作渴。

石膏煅
 ，倍用之
 　淡竹叶　桔梗　薄荷叶　木通　甘草各一钱


水煎服。

竹叶黄芪汤七


治胃虚火盛作渴。

淡竹叶二钱
 　人参　黄芪　生地黄　当归　川芎　麦冬　芍药　甘草　石膏煅
 　黄芩炒
 ，各一钱


水煎服。案此方之用，当去川芎为善。《外科》仍有半夏。

《宣明》桂苓甘露饮八


治阳暑发热烦躁，水道不利等证。

滑石飞
 ，四两
 　石膏　寒水石　白术各二两
 　茯苓　泽泻各一两
 　肉桂　猪苓各五钱
 　甘草二两
 ，炙


上为末。每服三钱，温汤调下。

子和桂苓甘露饮九


治证同前，脉虚而渴者当用此。

滑石一两
 　人参　白术　茯苓　甘草　石膏　寒水石　干葛　泽泻各一两
 　官桂　木香　藿香各一钱


上为末。每服三钱，白汤调下。

《千金》甘露饮十


治男妇小儿胃中客热，口舌生疮，咽喉肿痛，牙龈肿烂，时出脓血；及脾胃受湿，瘀热在内，或醉饱多劳，湿热相搏，致生胆病，身面皆黄，或身热而肿，大小便不调。

枇杷叶拭去毛
 　生地黄　熟地黄　天门冬　麦门冬　黄芩　石斛　茵陈　枳壳各一钱
 　炙甘草五分


上作一服，水二盅，煎七分，食后服。《本事方》无麦冬、茵陈，有山豆根、犀角屑，治口齿证大有神效。

三黄石膏汤十一


治疫疠大热而躁。

石膏生
 ，三钱
 　黄芩　黄柏　黄连各二钱
 　豆豉半合
 　麻黄八分
 　栀子五枚
 ，打碎


水二盏，煎一盏，连进三四盏则愈。

羌活升麻汤十二


治暑月时行瘟热，病宜清热解毒，兼治内外者。

羌活　升麻　葛根　人参　白芍药　黄芩各一钱
 　黄连　石膏　甘草　生地黄　知母各七分


水二盅，姜三片，枣一枚，煎八分，温服。

东垣普济消毒饮十三


治疫疠憎寒壮热，头面肿盛，目不能开，上喘，咽喉不利，口干舌燥，俗云大头瘟病，诸药不效。元泰和二年，东垣制以济人，所活甚众，时人皆曰天方。

黄芩酒炒
 　黄连酒炒
 ，各五钱
 　人参三钱
 　橘红　玄参　生甘草　桔梗　柴胡各二钱
 　薄荷叶　连翘　鼠粘子　板蓝根　马屁勃各一钱
 　白僵蚕炒
 　升麻各七分


上为细末。半用汤调，时时服之；半用蜜丸噙化，服尽良愈。或加防风、川芎、当归、薄荷、细辛，水二盅，煎一盅，食远稍热服。如大便硬，加酒蒸大黄一二钱以利之；或热肿甚者，以砭针刺出其血。

芩连消毒饮十四


治天行时疫，大头病发热恶寒，颈项肿，脉洪痰痹等证。

柴胡　桔梗　羌活　防风　黄芩　黄连　连翘　枳壳　荆芥　白芷　川芎　射干　甘草

水一盅半，姜三片，煎服。有痰者，加竹沥、姜汁调服；如秘结热甚者，先加大黄煎服，利二三行后，依本方加人参、当归调理。

河间六神通解散十五


治发热头痛，脉洪身热无汗。《槌法》有川芎、羌活、细辛三味。

麻黄　甘草各一钱
 　黄芩　苍术各二钱
 　石膏　滑石各钱半
 　豆豉十粒


水二盅，加葱、姜同煮一盅，温服。


仲景小陷胸汤十六


治小结胸，正在心下，按之则痛，脉浮滑者。

半夏三钱
 　黄连钱半
 　栝蒌仁二钱
 ，此非古数


上先以水二盅，煎栝蒌至一盅半，乃入二药同煎至八分，温服。原方用黄连一两，半夏半升，栝蒌实一枚，水六升，如法煮二升，分三服。

鸡子清饮十七


治热病五六日，壮热之甚，大便秘结，狂言欲走者。

鸡子二枚
 ，取清
 　芒硝细研
 　寒水石细研
 ，各二三钱


上以用新汲水一盏调药末，次下鸡子清搅匀，分二服。


案：
 此法似不若以雪梨浆调二药服之更妙。

仲景黄连阿胶汤十八


治少阴伤寒，二三日以上，心中烦不得卧。

黄连四两
 　黄芩一两
 　芍药二两
 　阿胶三两
 　鸡子黄二枚


上以水五升，先煮前三味，取二升，去滓，纳胶烊尽，小冷，纳鸡子黄搅令相得。温服七合，日三服。

栀子仁汤十九


治发热潮热，狂躁面赤咽痛。

栀子　赤芍　大青　知母各一钱
 　升麻　柴胡　黄芩　石膏　杏仁　甘草各二钱
 　豆豉百粒


水煎温服。一方无豆豉。又六味栀子仁汤在外科八。

仲景栀子豆豉汤二十


治伤寒烦热懊[image: ]
 。可为吐剂。

栀子十四枚
 ，擘
 　香豉四合


上用水四升，先煮栀子得二升半，内豉再煮取一升半，去滓，分二服。温进一服，得吐者，止后服。

仲景栀子厚朴汤二一


治伤寒下后，余邪未清，心烦腹满，起卧不安者。

栀子十四枚
 ，擘
 　厚朴四两
 ，姜炙
 　枳实四两
 ，炒


以上三味，用水三升半，煮取一升半，去滓，分二服。温进一服，得吐，止后服。

仲景栀子干姜汤二二


治伤寒以丸药大下之，身热不去，微烦者。若病人旧有微溏者不可用。

栀子十四枚
 ，擘
 　干姜三两


上二味，以水三升半，煮取一升半，去滓，分二服。温进一服，得吐者，止后服。

仲景栀子柏皮汤二三


治伤寒身黄发热者。

栀子十五枚
 　甘草一两
 　黄柏二两


上三味，以水四升，煮取一升半，去滓，分温再服。

解瘟疫热毒二四


瘟疫八九日后，已经汗下不退，口渴咽干，欲饮水者，以蚯蚓粪名六一泥不拘多少，擂新汲水饮之，或用晚蚕砂亦可。其热甚者，用新青布以冷水浸过，略挤干，置患人胸上，以手按之良久，布热即易之，须臾，当汗出如水，或作战汗而解。夏月极热用此法，他时不可用。

漏芦丹麻汤二五



方在外科九七
 。治时毒头面红肿。

黄连香薷饮二六



方在和阵一七二
 。治伤暑中热。

《局方》泻心汤二七


治心火。

用川黄连去须，为极细末。每服一字，或五分，或一钱，或汤或散，临卧服。

仲景甘草泻心汤二八


亦名半夏泻心汤。呕而肠鸣，心下痞者，此方主之。此方辛入脾而散气，半夏、干姜之辛以散结气；苦入心而泄热，黄连、黄芩之苦以泄痞热；脾欲缓，急食甘以缓之，人参、甘草、大枣之甘以缓之也。

半夏半升
 ，洗
 　黄连一两
 　干姜　黄芩　甘草炙
 　人参各三两
 　大枣十二枚
 ，擘


上七味，以水一斗，煮取六升，去滓，再煮取三升，温服一升，日三服。

仲景生姜泻心汤二九


治伤寒汗解之后，胃中不和，心下痞硬，干噫食臭，胁下有水气，腹中雷鸣下利者。

生姜四两
 ，切
 　甘草炙
 　人参　黄芩各三两
 　干姜一两
 　黄连一两
 　半夏半升
 ，洗
 　大枣十二枚
 ，擘


上八味，以水一斗，煮取六升，去滓，再煎取三升，温服一升，日三服。此方无生姜，即名半夏泻心汤。

仲景大黄黄连泻心汤三十


治太阳伤寒汗下后，色微黄，心下痞，按之濡，其脉关上浮者。

大黄二两
 　黄连一两


上二味，以微沸汤二升渍之，须臾，绞去滓，分温再服。

仲景附子泻心汤三一


治伤寒汗下后，心下痞，而复恶寒汗出者。

大黄一两
 　黄连　黄芩各二两
 　附子一枚
 ，炮去皮
 ，破八片
 ，别煮取汁


上前三味，以麻沸汤二升渍之，须臾，绞去滓，纳附子汁，分温再服。

清心莲子饮三二


治热在气分，口干作渴，小便淋浊，或口舌生疮，咽疼烦躁。

黄芩　麦冬　地骨皮　车前子炒
 　甘草各钱半
 　人参　黄芪　石莲子　柴胡　茯苓各一钱


上每服五钱，水煎服。

《良方》加味通心饮三三


治诸疝内热胀痛，及小便不利。

木通　栀子仁　黄芩　瞿麦　连翘　枳壳　川楝子　甘草等分


上咀。每服五钱，水一盅半，灯心二十根，车前草五茎，煎七分，温服。

清心汤三四


治心受热邪，狂言叫骂，动履失常。

黄连　黄芩　栀子　连翘　薄荷　甘草　芒硝　大黄等分


水一盅半，竹叶二十片，煎八分，温服。

外科清心汤三五


方在外科八四。治疮疡肿痛发热。


《局方》人参清肺汤三六


治肺胃虚热，咳嗽喘急，坐卧不安，年久劳嗽唾痰。

人参　杏仁去皮尖
 ，炒
 　阿胶各一钱
 　粟壳蜜炒
 ，一钱半
 　炙甘草　桑白皮　知母　地骨皮　乌梅肉各五分


水二盅，枣一枚，煎八分，食远服。

人参平肺散三七


治心火克肺金，传为咳嗽喘呕，痰涎壅盛，胸膈痞满，咽喉不利。

人参　天冬　黄芩　地骨皮　陈皮　青皮　茯苓各八分
 　知母一钱
 　五味二十粒
 　甘草炙
 ，五分
 　桑白皮炒
 ，一钱半


水二盅，姜三片，煎八分，食远服。

黄芩清肺饮三八


治肺热小便不利，宜用此清之。

栀子二钱
 　黄芩一钱


水煎服。如不利，加盐豉二十粒。

清肺汤三九



方在痘疹一四五
 。治麻疹咳嗽甚者。

东垣清肺饮子四十



方在和阵三五一
 。治邪热在气分，渴而小便不利。

万氏清肺饮四一



方在痘疹八七
 。治痘疹肺热喘嗽。

泻白散四二


治肺火、大肠火，喘急等证。

甘草一钱
 　桑白皮　地骨皮各二钱


上为末。水调服。

五味泻白散四三



方在因阵二六
 。治眼目风热，翳膜外障。

《正传》麦门冬汤四四


治病后火热乘肺，咳嗽有血，胸胁胀满，上气喘急，五心烦热而渴。

天冬　麦冬　桑白皮各七分
 　紫菀茸　贝母各六分
 　桔梗甘草各五分
 　淡竹叶　生地各一钱
 　五味九粒


水一盅半，枣一枚，煎服。

《类方》麦门冬汤四五


治肺热气衰血焦，发落好怒，唇口亦甚。

麦门冬　远志甘草煮
 ，去心
 　人参　黄芩　生地黄　茯神　石膏煅
 ，各一两
 　甘草炙
 ，半两

 咀。每服一两，水煎服。

万氏麦门冬汤四六



方在痘疹一四一
 。治表邪麻疹，火热嗽甚。

《家抄》麦门冬饮四七


治虚劳咳嗽，午后嗽多者是也。

川芎　当归　生地黄　白芍药　麦门冬　黄柏　知母各一钱
 桑白皮八分
 　五味子十五粒


水二盅，姜一片，枣一枚，煎八分，食后服。

《宣明》麦门冬饮子四八


治膈消胸满心烦，气多血少，津液不足，为消渴。

麦门冬　生地黄　人参　五味子　甘草炙
 　茯神　天花粉　知母　干葛等分


上咀。每服一两，竹叶十四片，水煎服。

二母散四九


治肺热咳嗽，及疹后嗽甚者。

贝母去心
 ，童便洗
 　知母等分
 　干生姜一片


上水煎服。或为末，每服五分，或一钱，沸汤下。

陈氏二母散五十



方在妇人八六
 。治产后热血上攻，咳嗽喘促。

《家抄》黄芩知母汤五一


治夏月火嗽有痰，面赤烦热。

黄芩　知母　桑白皮　杏仁　山栀　天花粉　贝母　桔梗　甘草等分


水二盅，煎八分，食远服。

《医林》桑白皮汤五二


治肺气有余，火炎痰盛作喘。

桑白皮　半夏　苏子　杏仁　贝母　山栀　黄芩　黄连各八分


水二盅，姜三片，煎八分，温服。

《海藏》紫菀散五三


治嗽中有血，虚劳久嗽肺痿。

紫菀　阿胶　知母　贝母各钱半
 　人参　甘草　茯苓　桔梗各一钱
 　五味子十二粒


水二盅，煎八分，食后服。

东垣清胃散五四


治醇酒厚味，或补胃热药太过，以致牙痛不可忍，牵引头脑，满面发热，或齿龈溃烂，喜冷恶热，此阳明之火也，宜用此方。

生地钱半
 　升麻　当归　丹皮各一钱
 　黄连钱半
 ，夏月倍之


水煎服。

加味清胃散五五


即前方加犀角、连翘、甘草。

《秘验》清胃饮五六


治一切风热湿痰牙痛床肿，血出动摇。

石膏　栀子　黄连　黄芩　当归　生地　白芍　苍术各一钱
 　青皮八分
 　细辛　藿香　荆芥穗各六分
 　升麻五分
 　丹皮　甘草各四分


水二盅，煎八分，食后缓缓含饮之，效。

钱氏泻黄散五七


治脾火。

山栀一两
 　石膏五钱
 　藿香七钱
 　防风四钱
 　甘草三钱

 咀，蜜、酒拌，略炒香，为细末。每服二钱，水一盅，煎清汁饮。

和中汤五八


治虚火嘈杂。

人参　白术　茯苓　陈皮　半夏各一钱
 　甘草五分
 　黄连姜炒
 ，钱半
 　大枣二枚


水一盅半，加粳米一撮，煎八分，温服。

薛氏柴胡清肝散五九


治肝胆三焦风热疮疡，或怒火憎寒发热，或疮毒结于两耳、两胁前后，或胸乳小腹下及股足等证。

柴胡　黄芩炒
 ，各钱半
 　山栀炒
 　川芎　人参各一钱
 　甘草五分
 　连翘　桔梗各八分


水一盅半，煎服。

栀子清肝散六十


治肝胆三焦风热，耳内作痒，或生疮出水，或胁肋胸乳作痛，寒热往来。

栀子　柴胡　丹皮各一钱
 　当归　川芎　芍药　牛蒡子炒
 　茯苓各七分
 　白术　甘草各五分


上水煎服。一方无白术。


《原机》芍药清肝散六一


治眵多眊矂，紧涩羞明，赤脉贯晴，脏腑秘结。

白术　川芎　防风　羌活　桔梗　滑石　石膏　芒硝各三分
 　黄芩　薄荷　荆芥　前胡　炙甘草　芍药各二分半
 　柴胡　山栀　知母各二分
 　大黄四分


水煎，食远热服。

《良方》龙胆泻肝汤六二


亦名龙胆汤。治肝经湿热，小便赤涩，或胁胀口苦寒热，凡肝经有余之证宜服之。

龙胆草酒拌炒
 　人参　天冬　麦冬　生甘草　黄连炒
 　山栀　知母各五分
 　黄芩七分
 　柴胡一钱
 　五味三分


水一盅半，煎服。

七味龙胆泻肝汤六三


治肝火内炎，如前诸证。

柴胡梢　泽泻　车前子　木通　龙胆草　归梢　生地各等分

 咀。水二盅，煎一盅。空心稍热服。

薛氏加味龙胆泻肝汤六四


治肝经湿热，或囊痈下疳便毒，小便涩滞，或阴囊作痛，小便短少。

龙胆草酒炒
 ，一钱
 　车前子炒
 　当归尾　木通　泽泻大人倍用
 　甘草　黄芩　生地　山栀大人倍用


上水煎。若治小儿，子母同服。

当归六黄汤六五


治盗汗之圣药。

当归　黄芪蜜炙
 ，各二钱
 　生地黄　熟地黄　黄连　黄芩　黄柏各一钱


水二盅，煎服。

正气汤六六


治阴分有火，盗汗。

黄柏炒
 　知母炒
 ，各二钱
 　炙甘草六分


水一盅半，煎八分，食远热服。

仲景芍药甘草汤六七


治伤寒脉浮，自汗出，小便数，心烦，微恶寒，脚挛急，足温者。

白芍药　甘草炒
 ，各四两


上二味，以水三升，煮取一升半，去滓，分温再服。

生地黄煎六八


治阴火盗汗。

生地　当归　黄芪炙
 　甘草炙
 　麻黄根　浮小麦　黄连　黄芩　黄柏各钱


水一盅半，煎八分，食远服。

《宝鉴》石膏散六九


治阳明风热头痛。

石膏　川芎　白芷等分


上为细末。每服四钱，热茶清调下。

《本事》荆芥散七十


治头风。

荆芥　石膏煅
 ，等分


上为细末。每服二钱，姜三片，连须葱白三寸，水一盅，煎七分，食远服。

双玉散七一


治热痰咳嗽喘急，烦渴头痛。

石膏　寒水石等分


上为极细末。每服三钱，人参汤或随证用引调下。

《玄珠》秘方茶调散七二


治风热上攻，头目昏痛，及头风热痛不可忍。

小川芎一两
 　细芽茶　薄荷各三钱
 　白芷五钱
 　荆芥穗四钱
 　片芩二两
 ，酒拌炒三次
 ，不可令焦


头巅及脑痛，加细辛、藁本、蔓荆子各三钱

上为细末。每服二三钱，用茶清调下。

天花散七三


治消渴。

天花粉　生地黄　麦门冬　干葛各二钱
 　五味子　甘草各
 一钱


上作二服，水一盅半，粳米百粒，煎八分，食远服。

钱氏地骨皮散七四


治壮热作渴。

地骨皮　茯苓　甘草　柴胡　人参　知母　半夏等分

 咀。每服一两，水煎服。

玉泉丸七五


治烦热口渴。

人参　麦门冬　黄芪蜜炙
 　茯苓　乌梅肉焙
 　甘草各一两
 　天花粉　干葛各两半


上为末，蜜丸，弹子大。每服一丸，温汤嚼下。

《宣明》清膈导痰汤七六


治胃火厚味，膈上热痰，咯吐不出，咳唾稠粘。

黄芩　贝母各一钱
 　天花粉　栝蒌仁　白茯苓　白术各八分
 　桔梗　甘草　陈皮各五分
 　石膏　朴硝各钱半


水一盅半，加竹叶二十片，揉烂，同煎八分，食远服。

生铁落饮七七


治痰火热狂，坠痰镇心。

生铁四十斤
 。入火烧赤沸
 ，砧上锤之
 ，有花出如兰如蛾
 ，纷纷落地者
 ，是名铁落
 。用水二斗
 ，煮取一斗
 ，用以煎药
 　石膏三两
 　龙齿研
 　茯苓　防风去芦
 ，各一两半
 　玄参　秦艽各一两

 咀。入铁汁中煮取五升，去柤，入竹沥一升，和匀。温服二合，无时，每日约须五服。

大连翘饮七八


治风热热毒，大小便不利，及小儿痘后余毒，肢体患疮，或丹瘤等毒，游走不止。

连翘　山栀炒
 　黄芩　滑石　柴胡　荆芥　防风　甘草　当归　赤芍　木通　瞿麦　蝉蜕各等分


上量大小，水煎服。

《局方》犀角地黄汤七九


治劳心动火，热入血室，吐血衄血，发狂发黄，及小儿疮痘血热等证。景岳云：此方治伤寒血燥血热，以致温毒不解，用此取汗最捷，人所不知。盖以犀角之性，气锐能散。仲景云：如无犀角，以升麻代之，此二味可以通用，其义盖可知矣。

生地四钱
 　芍药　丹皮　犀角镑
 ，各钱半
 。如欲取汗退热
 ，必用尖生磨掺入之方妙

 咀。水一盅半，煎八分，加犀角汁服。或入桃仁去皮尖七粒同煎，以治血证。

《良方》犀角地黄汤八十


即前方加黄连、黄芩各一钱。


《拔萃》犀角地黄汤八一


治一切血热失血，三焦血热便秘等证。

犀角磨汁
 　生地二钱
 　黄连　黄芩各一钱
 　大黄三钱


水二盅，煎一盅，入犀角汁，和匀，温服。

外科犀角地黄汤八二



方在外科四六
 。治胃火血热妄行。

《良方》生地黄散八三


治血热小便出血。

生地黄二钱
 　黄芩炒
 ，五钱
 　阿胶炒
 　柏叶炒
 ，各一钱


上水煎服。

生地黄饮子八四


治诸见血，吐血衄血，下血溺血，皆属热证。

生地　熟地　枸杞　黄芪　芍药　天冬　甘草　地骨皮　黄芩各等分


上咀。每服七钱，水二盅，煎八分，食远服。如脉微身凉恶风者，加桂五分，吐血者多如此。

茜根散八五


治衄血不止，心神烦闷。

茜根　黄芩　阿胶炒珠
 　侧柏叶　生地黄各二钱
 　甘草炙
 ，一钱


水一盅半，姜三片，煎七分，食远服。

人参五味子汤八六



方在外科一五二
 。治虚损肺痿等证。

二神散八七


治男妇吐血，或血崩下血。

陈槐花二两
 ，炒焦
 　百草霜五钱


上为细末。每服三钱，茅根煎汤调下。治下血，宜空心服之。舌上忽然肿破出血，宜此掺之。

《良方》四生丸八八


治吐血衄血。阳乘于阴，血热妄行，宜服此药。

生荷叶　生艾叶　生侧柏叶　生地黄等分


上捣烂如鸡子大丸。每服一丸，水二盏，滤去柤服。陈日华云：先公尝游灵石寺，见一僧呕血，明年到寺，问呕血者何如？主僧云得服四生丸遂愈。自得此方，屡用有效。愚意前证，乃内热暴患者宜用之，若人病本元不足，须补脾以资化源，否则虚火上炎，金反受克，获生鲜矣。

《济生》鳖甲地黄汤八九


治虚劳烦热，怔忡羸瘦。

鳖甲醋炙
 　熟地　人参　白术　当归　麦门冬　茯苓　石斛　柴胡　秦艽各一钱
 　肉桂　甘草炙
 ，各六分


水二盅，姜五片，乌梅一个，煎七分，不拘时服。

《局方》黄芪鳖甲煎九十


治虚劳客热，肌肉消瘦，烦热心悸盗汗，少食多渴，咳嗽有血。

黄芪蜜炙
 　鳖甲醋浸炙
 ，去裙
 　人参　知母　桑白皮　紫菀　桔梗　甘草炙
 ，各五分
 　地骨皮　秦艽　柴胡　生地　芍药各七分
 　天门冬　白茯苓各八分
 　肉桂四分


水一盅半，煎八分，食后温服。

地黄膏九一


滋阴降火，养血清肝退热。

鲜地黄以十斤为则
 ，捣汁
 ，和众药汁同煎
 　当归身一斤
 　芍药半斤
 　枸杞半斤
 　天门冬　麦门冬各六两
 　川芎　丹皮各二两
 　莲肉四两
 　知母　地骨皮各三两
 　人参　甘草各一两


上将众药用水二斗，煎一斗，去滓净，和生地黄汁同熬成膏服之。

《局方》秦艽扶羸汤九二


治肺痿骨蒸劳嗽，或寒热往来，声哑自汗，体虚怠惰。

人参　秦艽　当归　鳖甲醋炙
 　紫菀茸　地骨皮　柴胡　甘草各五分


水一盅半，姜五片，大枣、乌梅各一枚，煎七分，食远服。

退热汤九三


治急劳烦热，口干憎寒，饮食不得。

柴胡　龙胆草　青蒿　知母炒
 　麦冬　甘草各一钱


上用童便一盅半，葱白三寸，薤白三茎、桃、柳枝各五寸，同浸一宿，平旦煎一盅，空心顿服，至夜再服。

《良方》团鱼丸九四


治骨蒸劳嗽累效。

贝母　前胡　知母　杏仁各一两
 　柴胡半两
 　团鱼二个


上药与鱼同煮熟，取肉连汁食之。将药焙干为末，再以团鱼骨甲煮汁一盏，和药丸桐子大。每服二三十丸，煎黄芪六一汤空心送下。病既安，仍服黄芪六一汤调理。

《良方》地榆散九五


治肠风热证下血。

地榆　黄芩　黄连　栀子　茜根　茯苓等分


上[image: ]
 咀。每服五钱，入韭白五寸同煎。食远温服。

《良方》四味地榆散九六


一名泼火散。治中暑昏迷不省人事，并治血痢。

地榆　赤芍药　黄连去须
 　青皮等分


上为末，每服三钱，浆水调服，或新汲水亦可。若治血痢，以水煎服。

《本事》槐花散九七


治肠风脏毒下血。

槐花炒
 　侧柏叶杵
 　荆芥穗　枳壳麸炒


上各等分，为末。每服二钱，空心米饮调下。或用煎汤，亦名槐花汤。

外科槐花散九八



方在外科一九六
 。治肠风脏毒下血。

东垣加减四物汤九九


治肠风下血。

当归　川芎　生地　侧柏叶各八分
 　枳壳麸炒
 　荆芥穗　槐花炒
 　甘草各四分
 　地榆　条芩　防风各六分
 　乌梅肥者
 ，三枚


水二盅，姜三片，煎八分，空心温服。

《局方》枳壳汤一百


治大便肠风下血。

枳壳二两
 ，炒黄
 　大黄连一两
 ，同槐花四两炒焦
 ，去花不用


水二盅，浓煎，空心温服。

枳壳散百一


治便血，或妇人经候不调，手足烦热，胸膈不利。

枳壳麸炒
 　半夏曲　赤芍药　柴胡各一钱
 　黄芩一钱半


水二盅，姜三片，枣一枚，煎八分，食远服。

《济生》小蓟饮子百二


治下焦结热，溲血崩淋等证。

生地四两
 　小蓟根　滑石　蒲黄炒
 　藕节　淡竹叶　山栀　炙甘草各五钱

 咀。每服五、六钱，水一盅半，煎八分，空心温服。


仲景黄连汤百三


治伤寒胸中有热，胃中有邪气，腹中痛，欲呕吐者。

黄连　甘草炙
 　干姜　桂枝去皮
 ，各三两
 　人参二两
 　半夏半升
 　大枣十二枚


上七味，以水一斗，煮取六升，去滓，温服一升，日三服，夜二服。

黄连汤百四


治便后下血，腹不痛，名温毒下血。

黄连　当归各二钱
 　甘草五分


水二盅，煎八分，食后服。

仲景黄芩汤百五


治太阳与少阳合病，自下利。

黄芩三两
 　炙甘草　芍药各二两
 　大枣十二枚


上四味，以水一斗，煮取三升，去滓，温服一升，日再服，夜一服。若呕者，加半夏半升，生姜三两。

《外台》黄芩汤百六



方在和阵一九八
 。治干呕下利。

《直指》黄芩汤百七


治心肺蕴热，口疮咽痛膈闷，小便淋浊不利。

黄芩　黄连　栀子　生地　麦冬　木通　泽泻　甘草各等分


上每服一两，水一盅半，煎八分，食前服。

黄芪散百八


治热痢下赤脓，心腹烦热疼痛。

黄芪　当归　龙骨各七钱半
 　生地黄五钱
 　黄连去须
 ，微炒
 ，一两
 　黄柏　黄芩　犀角屑　地榆各半两


上为细末。每服二钱，不拘时，粥饮调下。

河间黄芩芍药汤百九


治泻痢腹痛，或身热炽后重，脉洪数，脓血稠粘，及阴虚内热，衄吐血者。此方即前仲景之黄芩汤，但分两不同。

黄芩　白芍各二钱
 　甘草一钱


水一盅半，煎八分，温服。腹痛甚者，加桂二分；脓血甚者，加当归、黄连各一钱。一方芍药用六钱。

《局方》木香化滞汤百十


治痢下赤白，腹中[image: ]
 痛，里急后重，多热多滞者宜之。

木香　甘草各七分
 　人参　陈皮　黄连　泽泻　槟榔各一钱
 　白术　枳壳麸炒
 　厚朴　白芍药　茯苓各钱半


水二盅，煎八分，食前服。

清热渗湿汤百十一


治湿热浮肿，肢节疼痛，小水不利。

黄柏盐水炒
 ，二钱
 　黄连　茯苓　泽泻各一钱
 　苍术　白术各钱半
 　甘草五分


水二盅，煎八分服。如单用渗湿，去黄连、黄柏，加橘皮、干姜。

河间益元散百十二


一名六一散。一名天水散。治中暑身热烦渴，小水不利。河间云：治痢之圣药，分利阴阳，去湿热，其功大矣。

粉甘草一两
 　桂府滑石飞
 ，六两


上为极细末。每服二三钱，新汲水调下。一方加辰砂三钱，名朱砂益元散；一方加牛黄，治烦而不得眠。

《局方》香连丸百十三


治热泻痢疾，赤白脓血，湿热侵脾，里急后重。

黄连净
 ，十两
 ，切如豆粒
 ，用净吴茱萸五两
 ，二味用热水拌和
 ，入瓷罐内置热汤中炖一日
 ，同炒至黄连紫黄色为度
 ，去茱萸不用
 　木香每制净黄连一两
 ，用木香钱半


上为末，醋糊丸，桐子大。每服七十丸，食前，空心米饮下。

《良方》六神丸百十四


治食积兼热，赤白痢疾，或腹痛不食，或久而不止。

神曲为糊
 　麦芽炒
 　茯苓　枳壳麸炒
 　木香煨
 　黄连炒焦黑
 ，等分


上为末，以神曲糊为丸，桐子大。每服五七十丸，白汤送下。

八正散百十五


治心经蕴热，脏腑秘结，小便赤涩，淋闭不通，及血淋等证。

车前子　木通　滑石飞　山栀　大黄煨
 　瞿麦　萹蓄

加灯心、竹叶，水煎服。

七正散百十六


车前子　赤茯苓　山栀仁　木通　龙胆草　萹蓄　生甘　草梢

加灯芯、竹叶，水煎服。

五淋散百十七


治膀胱有热，水道不通，淋沥不止，脐腹急痛，或尿如豆汁，或如砂石，膏淋、尿血并皆治之。

茵陈　淡竹叶各一钱
 　木通　滑石　甘草各钱半
 　栀子炒
 　赤芍药　赤茯苓各二钱


水二盅，煎一盅，食前服。

《局方》薷苓汤百十八


治夏月暑泻欲成痢者。

香薷　黄连姜汁炒
 　厚朴姜炒
 　扁豆炒
 　猪苓　泽泻　白术　茯苓等分


上咀。每服五六钱，水盅半，姜三片，煎七分服。

《局方》太平丸百十九


治泄泻。

黄连同吴茱萸炒
 ，去茱萸不用
 　芍药炒
 ，减半


上为末，老米糊丸服。同干姜炒，加阿胶一半为丸，名驻车丸。

《本事》火府丹百二十


治心经积热，小便淋涩，黄疸烦渴。

生地黄二两
 ，杵膏
 　木通　黄芩炒
 ，各一两


上以二味为末，加蜜丸桐子大。每服五七十丸，木通汤下。许学士云：一卒病渴，日饮水斗许，不食者三月，心中烦闷。时在十月，余谓心经有伏热，与火府丹数服。越二日来谢，云：当日三服，渴止；又三服，饮食如故。此本治淋，用以治渴，可谓通变也。

真珠粉丸一二一


治精滑白浊。

黄柏　真蛤粉各一斤
 　真珠三两
 。一方代以青黛亦效


上为末，水糊丸，桐子大。每服百丸，空心温酒下。或加樗皮、滑石、青黛俱好。


《局方》导赤散一二二


治心火及小肠热证，小便赤涩而渴。

生地　木通　生甘草各等分


入竹叶二十片，水煎服。一方加人参、麦门冬。

赤茯苓汤一二三


治膀胱实热，小便不通，口干，咽肿不利。

赤茯苓　猪苓　木通　车前子　瞿麦　葵子　黄芩　滑石　枳实　甘草各等分


水一盅半，姜三片，煎八分，食前服。

《济生》葵子汤一二四


治膀胱实热，腹胀，小便不通，口舌干燥。

葵子微炒
 　猪苓　赤茯苓　枳实　瞿麦　木通　黄芩　车前子　滑石各一钱
 　甘草五分


上用水一盅半，姜煎，空心服。

牛膝汤一二五


治砂石淋涩。

牛膝一合
 　麝香少许


上用水煎牛膝去滓，入麝香服之。鄞县耿梦得之内患淋，下砂石剥剥有声，甚为苦楚，一服而愈。

三味牛膝汤一二六


治小便不通，茎中痛，及妇人血热内结，腹坚痛。

牛膝根叶一握
 ，生用
 　当归一两
 　黄芩去黑心
 ，半两


上咀。每服一两许，水一盅半，煎七分，食远服，日三。

海金沙散一二七


治膏淋。

海金沙　滑石各一两
 　甘草二钱半


上为细末。每服二钱，灯草汤空心调下。

茵陈汤一二八


治黄疸发热，大小便涩。

茵陈　栀子仁各二钱
 　赤茯苓　葶苈各钱半
 　枳实　甘草各五分


水一盅半，姜三片，煎八分，食前服。

《活人》茯苓渗湿汤一二九


治黄疸湿热，呕吐而渴，身目俱黄，小便不利，食少而热。

白茯苓　泽泻　茵陈　青皮　陈皮　防己各五分
 　栀子　黄芩各八分
 　黄连　枳实各七分
 　苍术　白术各一钱


上水煎服。

东垣当归拈痛汤百三十


治湿热为病，肢节烦疼，肩背沉重，胸膈不利，手足遍身流注疼痛，热肿等证。

羌活　黄芩　炙甘草　茵陈各五钱
 　人参　苦参　升麻　干葛　苍术各二钱
 　防风　归身　白术　知母　猪苓　泽泻各一钱半

 咀。每服一两，水煎空心服，临睡再服。

《活人》犀角散一三一


治脚气冲心，烦喘闷乱，头痛口干，坐卧不得。

犀角屑　枳壳麸炒
 　沉香各七钱半
 　槟榔　紫苏茎叶
 　麦门冬　赤茯苓各一两
 　木香　防风各半两
 　石膏生用
 ，研
 ，二两

 咀。每服八钱，以水一盅半，煎八分，去柤，入淡竹沥一合，更煎一二沸。不拘时温服。

东垣清燥汤一三二


治六七月间湿热成痿，肺金受邪，腰以下痿软瘫痪，不能动，行走不正，两足欹侧。

柴胡　酒黄柏　黄连　麦冬各三分
 　生地　人参各一钱
 　炙甘草　猪苓　白茯苓　橘红　神曲　泽泻各五分
 　白术　苍术各八分
 　黄芪钱半
 　升麻三分
 　五味子九粒

 咀。每服半两，水二盏，煎一盏，稍热空心服。

苍术汤一三三


治湿热腰腿疼痛。

苍术三钱
 　柴胡二钱
 　黄柏　防风各一钱


上用水煎，空心服。

丹溪二妙散一三四


治湿热在经，筋骨疼痛。如有气，加气药；如血虚，加补血药；如痛甚，加姜汁热辣服之。

黄柏炒
 　苍术去皮
 ，炒制
 ，等分


上为末。捣生姜煎沸汤调服。此二物皆有雄壮之气，如气实者，加少酒佐之。此即《集要》二神汤，各三钱半，用水煎，空心服。

一方以二妙为君，加

甘草、羌活各二钱
 　陈皮、芍药各一钱
 　威灵仙酒炒
 ，五分


为末，服之佳。

加味二妙丸一三五


治两足湿痹，疼痛如火燎，从两足跗热起，渐至腰胯，或麻痹痿软，皆是湿热为病，此方主之。

归尾　川牛膝　川萆薢　防己　龟板酥炙
 ，各一两
 　苍术米泔浸炒
 ，四两
 　黄柏二两
 ，酒浸
 ，晒干


酒煮面糊为丸，桐子大。每服百丸，空心姜盐汤送下。

丹溪苍术黄柏丸一三六


治湿热，食积，痰饮，流注，脚气。

苍术盐水炒
 　黄柏盐水炒
 　防己　南星　川芎　白芷　犀角槟榔等分


上为末，酒糊丸服。血虚，加牛膝、龟板；肥人，加痰药。

《正传》虎胫骨丸一三七


治两足痿弱软痛，或如火焙，从足踝下上冲腿膝等证，因热所成者，经验。

牛膝　归尾各二两
 　龟板酥炙
 　虎胫骨酥炙
 　防己各一两
 　苍术米泔浸一宿
 　黄柏酒浸
 ，日晒
 ，各四两


上为细末，面糊为丸，桐子大。每服百余丸，空心，姜、盐汤送下。一方加炮附子五钱。

河间苦参丸一三八


治血虚风热着痹。

苦参二两
 ，取粉
 　丹参炙
 　沙参　人参　防风去叉
 　五加皮　蒺藜炒
 ，去刺
 　乌蛇酒浸
 ，取肉
 　蔓荆子　龟板酥炙
 　虎骨酥炙
 　玄参各一两


上为细末，用不蛀皂角一斤锉碎，以水三升挼取汁，于无油铁器熬成膏，加炼蜜四两和丸，桐子大。每服十五丸至二十丸，食后良久，夜卧共三服，荆芥薄荷酒下。

陈氏苦参丸一三九



方在外科八八
 。治遍身瘙痒，癣疥疮疡。

钱氏苦参丸百四十



方在痘疹九九
 。治痘后溃烂，疮毒疥癞。


朱砂凉膈丸一四一


治上焦虚热，肺脘咽膈有气如烟抢上。

黄连　山栀各一两
 　人参　茯苓各半两
 　朱砂三钱
 ，另研
 　冰片五分
 ，另研


上为细末，炼蜜为丸，桐子大，朱砂为衣。熟水送下五七丸，日进三服。食后。

东垣朱砂安神丸一四二


一名黄连安神丸。治心神烦乱，发热怔忡不寐，或寐中惊悸头运等证。

生地　朱砂另飞
 ，为衣
 　当归各一钱
 　甘草五分
 　黄连一钱半


汤浸蒸饼为丸，黍米大。每服十五丸至二十丸，津液咽之，或食后用温水、凉水送下亦可。

钱氏安神丸一四三


治热渴心闷，脉实颊赤口燥。

麦冬　马牙硝　白茯苓　寒水石　山药　甘草各五钱
 　朱砂一两
 　龙脑一字


上为末，炼蜜丸，芡实大。每服一丸，沙糖水化下。

《秘旨》安神丸一四四



方在小儿七一
 。治心虚惊悸。

十味安神丸一四五



方在小儿七三
 。治虚惊。

七味安神丸一四六



方在小儿七二
 。治心热多惊。

《集验》龙脑安神丸一四七


治男妇小儿五种癫痫，不论远近，发作无时，但服此药，无不痊愈。

龙脑研
 　麝香研
 　牛黄研
 ，各三钱
 　犀角屑　人参　茯神　麦冬　朱砂飞
 ，各二两
 　桑白皮炒
 　地骨皮　甘草炙
 ，各一两
 　马牙硝二钱
 　金箔三十五片


为细末，炼蜜丸，弹子大，金箔为衣。寒用热水，热用凉水，不拘时化下一丸，小儿半丸。如病二三年者，日进三服。若男妇虚劳，喘嗽发热者，用新汲水化下，其喘满痰嗽立止。

万氏龙脑安神丸一四八



方在小儿七七
 。治惊痰，及痘中昏闷谵妄。

抑青丸一四九


治肝火。

黄连姜汁炒


上单用一味为末，粥丸，温水下。

钱氏抑青丸百五十


方在小儿九八。治肝热，急惊搐搦。

泻青丸一五一


治肝胆火，并小儿急惊发搐，眼赤睛疼。

龙胆草　当归　川芎　防风　羌活　山栀　大黄等分


炼蜜为丸，桐子大。每服五十丸。

泻金丸一五二


治肺火。

用黄芩为末，滴水丸。白汤下。

丹溪茱连丸一五三


治湿热吐酸。

黄连陈壁土炒
 ，二两
 　黄芩制同
 ，一两
 　陈皮　苍术米泔浸
 　吴茱萸煮少时
 ，浸半日
 ，晒干
 ，各一两


或加桔梗、茯苓各一两。

上为末，神曲糊丸，绿豆大。每服二三十丸，食后津液送下。

左金丸一五四


治肝火胁肋刺痛，或发寒热，或头目作痛，淋秘、泄泻，一切肝火等证。

黄连六两
 ，炒
 　吴茱萸一两
 ，汤泡片时
 ，炮干用


上为末，粥丸，梧子大。白术、陈皮煎汤下三四五十丸。

大补丸一五五


治阴火。

黄柏盐酒炒褐色


米粥丸。血虚，四物汤送下；气虚，四君子汤送下。

大造丸一五六


此方治阴虚血热，能使耳目聪明，须发乌黑，有夺造化之功，故名大造。亦治心风失志，虚劳水亏等证。

紫河车头生壮盛者
 ，一具
 ，以米泔洗净
 ，少加酒
 ，蒸极烂捣膏
 ，以山药末收
 ，烘干用
 。或洗净即以新瓦上焙干用
 　败龟板自死者
 ，酥炙
 ，二两
 　黄柏盐酒炒
 ，两半
 　杜仲酥炙
 ，两半
 　牛膝酒洗
 ，一两二钱
 　天门冬　麦门冬各一两二钱
 　熟地二两半
 ，用砂仁末六钱
 ，茯苓二两一块
 ，同稀绢包
 ，入好酒煮七次
 ，去茯苓不用


夏加五味子七钱

上除熟地黄另杵外，共为末，用酒煮米糊同熟地膏捣丸，桐子大；或蜜丸亦可。每服八九十丸，空心、临卧，盐汤、姜汤任下，冬月酒下。妇人，加当归二两，去龟板；男子遗精白浊，妇人带下，加牡蛎一两半。

丹溪大补阴丸一五七


降阴火，补肾水。

黄柏盐酒炒
 　知母盐酒炒
 ，各四两
 　熟地酒洗
 ，蒸
 ，捣烂
 　龟板酥炙黄
 ，各六两


上为细末，用猪脊髓蒸熟，和炼蜜同捣为丸，桐子大。每服五六十丸，空心，姜盐酒送下。

秘传大补天丸一五八


治男妇虚损劳伤，形体羸乏，腰背疼痛，遗精带浊。

紫河车初胎者一具
 ，米泔洗净
 ，入小砂罐内
 ，加水一碗煮沸
 ，候冷取起
 ，放竹篮中
 ，四围用纸糊密
 ，烘干为末
 ，入群药和匀
 　黄柏蜜炒
 　知母乳炒
 龟板酥炙
 ，各三两
 　怀熟地五两
 ，捣
 　牛膝酒洗
 　肉苁蓉酒洗
 　麦门冬　山药炒
 　虎胫骨酥炙
 　黄芪蜜炙
 　茯神各两半
 　杜仲制
 　何首乌制
 　人参　白芍药冬月一两
 　枸杞各二两
 　生地酒洗
 ，沙锅煮烂
 ，捣
 　天门冬　当归酒洗
 　北五味各一两


冬加干姜半两
 ，炒黑


上为细末，用猪脊髓三条蒸熟，同炼蜜和捣为丸，桐子大。每服八十丸，空心淡盐汤下，冬月酒下。

大补地黄丸一五九


治精血枯涸燥热。

黄柏盐酒炒
 　熟地酒蒸
 ，各四两
 　当归酒洗
 　山药炒
 　枸杞各三两
 　知母盐酒炒
 　山茱萸　白芍药各二两
 　生地二两半
 　肉苁蓉酒浸
 　玄参各两半


上为末，炼蜜丸，桐子大。每服七八十丸，空心淡盐汤送下。

丹溪补阴丸百六十


一名虎潜丸。降阴火，滋肾水。

黄柏制
 　知母制
 　熟地酒洗
 ，各三两
 　龟板酥炙
 ，四两
 　白芍酒炒
 　当归　牛膝各二两
 　虎胫骨酥炙
 　锁阳酥炙
 　陈皮各两半


上为细末，酒煮羯羊肉为丸，桐子大。冬加干姜半两。每服五六十丸，姜盐汤，或酒下。


节斋补阴丸一六一


黄柏　知母俱酒炒
 　龟板各三两
 　熟地五两
 　锁阳　枸杞　天冬　白芍各二两
 　五味一两
 　干姜五钱


炼蜜入猪脊髓三条捣丸，桐子大。每服八九十丸，空心淡盐汤送下，冬月用酒。

三补丸一六二


治三焦火热。

黄连　黄芩　黄柏

滴水丸，桐子大。白汤送下，或淡盐汤亦可。

东垣滋肾丸一六三


降肾火。桂与火邪同体，此寒因热用法也。凡不渴者，病在下焦，宜用之。《良方》云：或肾虚足热，小便不利，肚腹肿胀，皮肤胀裂，眼睛突出，此神剂也。

黄柏二两
 ，酒拌
 ，阴干
 　知母同上
 　肉桂二钱


为细末，熟水为丸。百沸汤空心送下二百丸。

加味虎潜丸一六四


治诸虚不足，腰腿疼痛，行步无力。壮元气，滋肾水。

熟地黄八两
 　人参　黄芪炙
 　当归　杜仲酥炙
 　牛膝酒蒸
 　锁阳酒洗
 　龟板酥炙
 　菟丝子制
 　茯苓　破故纸炒
 　黄柏蜜水炒
 　知母酒炒
 　虎骨酥炙
 ，各一两
 　山药炒
 　枸杞各二两


上炼蜜加猪脊髓酒蒸熟同捣丸，桐子大。每服百余丸，空心淡盐汤，或酒任下。

加味坎离丸一六五


生精养血，升水降火。

川黄柏八两
 ，分四分
 ，用清酒
 、盐水
 、人乳
 、蜜水各浸二两
 ，晒干
 ，炒褐色
 　熟地八两
 ，用茯苓四两打碎
 ，砂仁二两
 ，三味同入绢袋中
 ，好酒三瓶煮干
 ，去
 茯苓
 、砂仁
 ，止用地黄
 　知母八两
 ，盐酒浸炒
 　白芍酒浸一日
 ，晒干
 　当归　川芎各四两


上为末，同铺筐中，日晒夜露，三日为度，炼蜜丸，桐子大。每服八九十丸，空心盐汤，冬月温酒任下。

三才封髓丹一六六


降心火，益肾水。

天门冬　熟地黄　人参各一两
 　黄柏炒褐色
 ，三两
 　砂仁炒
 ，半
 两
 　甘草炙
 ，七钱


上为末，面糊丸，桐子大。每服五七十丸，以肉苁蓉五钱，切片，酒浸一宿，次日煎三四沸，空心送下。

当归龙荟丸一六七


治肝经实火，大便秘结，小便涩滞，或胸膈作痛，阴囊肿胀，凡肝经实火皆宜用之，及一切躁扰狂越，惊悸不宁等证。

当归　龙胆草　栀子仁　黄连　黄柏　黄芩各一两
 　芦荟大黄　青黛各五钱
 　木香二钱半
 　麝香五分
 ，另研


上为末，神曲糊丸，桐子大。每服二三十丸，姜汤、白汤任下。

《良方》芦荟丸一六八


治疳癖肌肉消瘦，发热潮热，饮食少思，口干作渴，或肝火食积，口鼻生疮，牙龈蚀烂等证。

芦荟　胡黄连　黄连炒焦
 　木香　白芜荑炒
 　青皮各五钱
 　当归　茯苓　陈皮各两半
 　甘草炒
 ，七钱


上为末，水糊丸，桐子大。每服七八十丸，米汤下。

大芦荟丸一六九



方在小儿百十五
 。治小儿肝脾疳积发热。

加减芦荟丸百七十



方在小儿百十六
 。治证同前。

三圣丸一七一


治嘈杂神效。

白术四两
 ，炒
 　橘红炒
 ，一两
 　黄连炒
 ，五钱


上为细末，神曲糊丸，绿豆大。每服五六十丸，姜汤下。

术连丸一七二


治嘈杂。

白术四两
 ，土炒
 　黄连一两
 ，姜汁炒


上为末，神曲糊丸，黍米大。每服百余丸，姜汤下。

软石膏丸一七三


治嘈杂、嗳气。

软石膏煅
 　半夏制
 　南星制
 　香附子炒
 　栀子仁炒
 ，各等分


上为细末，米粥丸，桐子大。每服五七十丸，姜汤下。

地榆丸一七四


治血痢下血极效。

地榆微炒
 　当归微炒
 　阿胶糯米炒
 　黄连去须
 　诃子取肉
 ，炒
 　木香晒干
 　乌梅肉各半两


上为细末，炼蜜丸，梧子大。每服三五十丸，空心，或食前，陈米饮吞下。

槐角丸一七五


治五种肠风下血，并痔漏脱肛。

槐角炒
 　黄芩　地榆　当归　防风　枳壳麸炒


上等分，为细末，米酒、面糊丸，桐子大。每服五六十丸，空心清米饮送下，极效。一方有乌梅肉。

《御药》阿胶丸一七六


治肠风下血。

黄连　阿胶炒珠
 　赤茯苓等分


上将连、茯为末，阿胶用酒熬化，和末，众手为丸。食前米汤送三五十丸。或共为末糊丸亦可。

聚金丸一七七


治酒毒，大肠蓄热下血。

黄芩　防风各二两
 　黄连四两
 ，半生半酒炒


上为末，醋糊丸，梧子大。每服七八十丸，空心米饮下。

脏连丸一七八


治远年近日肠风脏毒下血。

大鹰爪黄连半斤
 　槐米二两
 　枳壳一两
 　防风　粉草　槐角　香附　牙皂　木香各五钱


上用陈仓米三合，同香附一处为末，外药共为细末。用猪大脏约长二尺，洗净，装入米、附缚定，量用水二大碗，沙锅炭火煮，干即添水，慢火煮烂如泥，取起和药捣匀，丸桐子大。每空心米饮下七八十丸。忌面、蒜、生冷、煎炙之物。一料病痊。

《局方》酒蒸黄连丸一七九


治一切热泻便血，并伏暑发热，解酒毒。

黄连半斤
 ，用净酒二升
 ，浸以瓦器
 ，置甑上蒸至烂
 ，取出晒干


上为末，滴水丸。每服五十丸，食前温水下。

黄连丸百八十


治肠红便血，痔疮肿痛。

黄连　吴茱萸等分


上二味，用滚汤同漉过，罨一二日，同炒拣开，各另为末，米糊丸，桐子大。每服二三钱。粪前红，服茱萸丸；粪后红，服黄连丸，俱酒下。此与左金丸稍同。

猪脏丸一八一



方在外科二二二
 。治大便痔漏下血。

保和丸一八二



方在小儿三五
 。治饮食酒积停滞。

四顺清凉饮一八三



方在攻阵二五
 。治脏腑血热，烦渴秘结。

仲景白头翁汤一八四


治热痢下重者。

白头翁二两
 　黄连　黄柏　秦皮各三两


上四味，以水七升，煮取二升，去滓。温服一升，不愈，再服一升。

景岳全书卷之五十七终


卷之五十八宙集

古方八阵

热　阵

仲景理中丸一


即名人参理中汤。治太阴即病，自利不渴，阴寒腹痛，短气咳嗽，霍乱呕吐，饮食难化，胸膈噎塞；或疟疾瘴气瘟疫，中气虚损，久不能愈，或中虚生痰等证。

人参　白术炒
 　干姜炒
 　炙甘草各三两


上四味，捣筛为末，蜜丸，鸡子黄大。以沸汤数合和一丸，研碎，温服之，日三四，夜二服；腹中未热，益至三四丸。然不及汤，汤法以四物依数切，用水八升，煮取三升，去渣，温服一升，日三服。原论加减法，详在霍乱门述古条中。

宾案：上方两数，乃汉时权度，今后世所用，惟每味数钱，而甘草半之，酌宜可也。

附子理中汤二


治证如前，而中气虚寒，腹痛甚者。又或入房腹痛，手足厥冷，或食冷犯寒等证。

即前方加制附子一、二、三钱，随宜用之。其有寒甚势急者，不妨生用，或炮用亦可。外科附子理中汤有芍药、茯苓，无甘草、干姜。

附子理中丸三


治阴寒肾气动者。

即前附子理中汤去白术，炼蜜丸服。

理中加丁香汤四


治中脘停寒，喜辛物，入口即吐即哕。

即前附子理中汤加丁香十粒，甚或兼痛者，可加至一二钱。若以理中加木香，即名木香理中汤。

加味理中汤五


治脾肺俱虚，咳嗽不已。

人参　白术　茯苓　炙甘草　陈皮　半夏　干姜　细辛　北五味等分


上咀。每服三钱，姜三片，枣一枚，煎七分，食远服。

《局方》胡椒理中汤六


治肺胃虚寒，气不宣通，咳喘逆气，虚痞噎闷，胁腹满痛，短气不能饮食，呕吐痰水不止。

白术五两
 　干姜　炙甘草　胡椒　良姜　荜茇　陈皮　细辛　款冬花去梗
 ，各四两

 咀。每服五七钱，水一盅半，煎七分，食远温服。或炼蜜丸，桐子大，每服三五十丸，白汤、温酒、米饮任下，无时，每日二服。

《选方》八味理中丸七


治脾胃虚寒，饮食不化，胸膈痞闷，或呕吐泄泻。

人参　干姜炒
 ，各一两
 　白术四两
 ，炒
 　白茯苓　麦芽炒
 ，二两
 甘草炙
 　神曲炒
 　砂仁炒
 ，各一两半


上为细末，炼蜜为丸，每丸重一钱。空心服一丸，姜汤嚼下。

枳实理中丸八


治伤寒寒实结胸。

人参　白术　茯苓　甘草　干姜各二两
 　枳实十六片


上为细末，炼蜜丸，鸡子黄大。每服一丸，热汤化下，连进二三服。

理中化痰丸九


治脾胃虚寒，痰涎内停，呕吐少食，或大便不实，饮食难化，咳唾痰涎。此中气虚弱，不能统涎归源也。

人参　白术炒
 　干姜炮
 　茯苓各二两
 　炙甘草一两
 　半夏制
 ，三两


姜汤煮面糊丸，桐子大。每服四五十丸，白汤送下。

治中汤十


治脾胃不和，呕逆霍乱，中满虚痞，或泄泻。此即理中汤加青皮、陈皮也。

人参　白术　干姜炮
 　炙甘草　青皮　陈皮等分


上每服五钱，水煎服。如呕，加半夏。

丁香温中汤十一


治同前。

即前治中汤加丁香，去半夏。

《良方》温胃汤十二


治忧思结聚，脾肺气凝，元阳受损，大肠与胃气不平，胀满上冲，饮食不下，脉虚而紧满。

附子制
 　厚朴　当归　白芍药　人参　甘草炙
 　陈皮各一钱
 　干姜炮
 ，一钱
 　川椒去合口
 ，炒出汗
 ，三分


水一盅半，姜三片，煎一盅，食远服。

东垣温胃汤十三


治服寒药多，致脾胃虚弱，胃脘痛。

白豆蔻　人参　泽泻各三分
 　益智　砂仁　厚朴　甘草　干姜　姜黄各四分
 　黄芪　陈皮各七分


上为细末。每服三钱，水一盏，煎至半盏，食前温服。

仲景四逆汤十四


又名通脉四逆汤。治伤寒阴证自利，里寒外热，脉沉身痛而厥。

甘草炙
 ，二两
 　干姜炮
 ，三两
 　附子一枚
 ，破八片
 ，生用


上[image: ]
 咀。以水三升，煮取一升二合，分二次温服，其脉即出者愈。面色赤者，加葱九茎；腹中痛者，去葱，加芍药二两；呕者，加生姜二两；咽痛者，加桔梗一两；利止脉不出者，加人参一两。

仲景四逆加人参汤十五


治伤寒恶寒，脉微而复利。

即于前方内加人参一两。

仲景四逆加猪胆汁汤十六


治伤寒吐下后，汗出而厥，四肢拘急，脉微欲绝者。

即于四逆汤内加入猪胆汁半合。

仲景茯苓四逆汤十七


治伤寒汗下后，病仍不解，烦躁者。

茯苓六两
 　人参一两
 　甘草炙
 ，二两
 　干姜一两半
 　附子一枚
 ，生用
 ，去皮
 ，切八片


上五味，以水五升，煮取三升，去渣，温服七合，日三服。


茱萸四逆汤十八


治厥阴中寒，小腹痛甚。

吴茱萸汤泡
 　附子炮
 　干姜各二钱
 　炙甘草钱半


水一盅半，煎七分，热服。

韩氏茵陈四逆汤十九


治发黄，脉沉细迟，肢体逆冷，腰以上自汗。

茵陈二两
 　炙甘草一两
 　干姜炮
 ，两半
 　附子一个
 ，炮
 ，作八片


上分四帖，水煎服。

仲景当归四逆汤二十


治伤寒手足厥寒，脉细欲绝者；或下利脉大，肠鸣者，虚也。及其人内有久虚者，宜当归四逆加吴茱萸生姜汤主之。

当归　桂枝　芍药　细辛各三两
 　甘草　通草各二两
 　大枣二十五枚
 ，擘


上七味，以水八升，煮取三升，去滓，温服一升，日三服。

四逆散二一


方在散阵二八。治阳邪亢热，血脉不通，四肢厥逆。

仲景附子汤二二


治少阴病，得之一二日，口中和，其背恶寒者，当灸之，附子汤主之。并治少阴病身体痛，手足寒，骨节痛，脉沉者。

附子二枚
 ，去皮
 ，破八片
 　人参二两
 　白术四两
 　芍药　茯苓各三两


上五味，以水八升，煮取三升，去渣，温服一升，日三服。

《三因》附子汤二三


治风寒湿痹，骨节疼痛，皮肤不仁，肌肉重着，四肢缓纵。

附子生
 　白芍药　桂心　甘草　白茯苓　人参　干姜各三两
 　白术一两

 咀。每服四钱，水煎服。

生附汤二四


治寒湿腰痛。

附子生用
 　白术　茯苓　牛膝　厚朴　干姜　炙甘草各一钱
 　苍术　杜仲姜炒
 ，各二钱


水二盅，生姜三片，红枣二枚，煎八分，食前服。

参附汤二五



方在补阵三七
 。治元阳不足，喘急呃逆，呕恶厥冷等证。

仲景术附汤二六



方在补阵四一
 。治中寒，中气不足，逆冷，痰盛，口噤等证。

芪附汤二七



方在补阵四三
 。治气虚阳弱，虚汗倦怠。

《济生》术附汤二八



方在补阵四二
 。治寒湿腰冷重痛，小便自利。

《金匮》桂枝附子汤二九


治伤寒八九日，风湿相搏，身体疼烦，不能转侧，不呕不渴，脉浮虚而涩者。

桂枝四两
 ，去皮
 　生姜三两
 ，切
 　附子三枚
 ，炮
 ，去皮
 ，各破八片
 　甘草三两
 ，炙
 　大枣十二枚
 ，擘


上五味，以水六升，煮取二升，去渣，分温三服。

《金匮》白术附子汤三十


治伤寒八九日，风湿相搏，身体疼烦，不能转侧，不呕不渴，脉虚浮而涩，若大便坚，小便自利者，去桂枝，此方主之。

白术二两
 　附子一枚
 ，炮
 ，去皮
 　甘草炙
 ，一两
 　生姜一两半
 ，切
 　大枣六枚


上五味，以水三升，煮取一升，去滓，分温三服。一服觉身痹，半日许再服。三日服都尽，其人如冒状，勿怪，即是术、附并走皮中，逐水气未得除故耳。

《金匮》甘草附子汤三一


治风湿相搏，骨节疼烦，掣痛不得屈伸，近之则痛剧，汗出短气，小便不利，大便反快，恶风不欲去衣，或身微肿者，此主之。

甘草炙
 　白术各二两
 　附子二枚
 ，炮
 ，去皮
 　桂枝四两
 ，去皮


上四味，以水六升，煮取三升，去渣，温服一升，日三服。初服得微汗则解，能食。汗后复烦者，服五合。恐一升多者，服六七合为妙。

《良方》姜附汤三二


治霍乱转筋，手足厥冷，或吐逆身冷，脉微急，用此药救之。此即仲景干姜附子汤。

干姜一两
 　附子一个
 ，生用


上每服半两，水煎。外科姜附汤有人参、白术。

生姜附子汤三三


治岭南瘴疠，内虚发热，或寒热往来，呕痰吐逆，头疼身痛，或汗多烦躁引饮，或自利小便赤。兼主卒中风。

附子一枚
 ，如法制
 ，分四服


上每服水一盅，生姜十片，煎六分，微温服。

干姜附子汤三四


治瘴毒阴证发热，或烦躁，手足冷，鼻尖冷，身体重痛，舌上胎生，引饮烦渴，或自利呕吐，汗出恶风。

大附子一枚
 ，制
 ，分四服


上每服加炮干姜二钱同煎，温服；热甚者，冷服。

《宝鉴》羌活附子汤三五


治呃逆。

羌活　附子　干姜炮
 　茴香各一钱
 　木香五分


水盅半，枣二枚，煎服。《三因方》木香作丁香。

仲景芍药甘草附子汤三六


治发汗病不解，反恶寒者，虚故也。

芍药　甘草炙
 ，各三两
 　附子一枚
 ，炮
 ，去皮
 ，切八片


上三味，以水五升，煮取一升五合，去渣，分温三服。

《活人》附子八味汤三七


治气虚中寒，脚气等证。

附子炮
 ，去皮脐
 　人参　干姜炮
 　芍药　茯苓　甘草炙
 　桂心各二两
 　白术四两


上每服五七钱，水一盅半，煎七分，食前温服。又方去桂心，加干熟地黄三两。

六物附子汤三八



方在外科三五
 。治四气流注太阴，四肢骨节烦疼，浮肿，小水不利。

小建中汤三九



方在补阵二二
 。治虚劳里急，腹痛失精，四肢酸疼，咽干口燥等证。

《局方》大建中汤四十



方在补阵二四
 。治阳虚气血不足，腰脚筋骨疼痛。


八味大建中汤四一



方在补阵二五
 。治中气不足，厥逆呕吐，挛急阴缩，腹痛虚火等证。

三建汤四二


治元阳素虚，寒邪外攻，手足厥冷，六脉沉微，大小便数滑，凡中风潮涎，不省人事，伤寒阴证，皆可用之。

大附子　大川乌　天雄各制用
 ，三钱


上用水二盅，姜十片，煎一盅，不拘时，或温服，或冷服。自汗加桂、浮小麦，气逆加沉香，胃冷加丁香、胡椒。

仲景炙甘草汤四三


一名复脉汤。治伤寒脉结代，心动悸。

炙甘草四两
 　生姜　桂枝去皮
 ，各三两
 　人参　阿胶各二两
 　生地黄一斤
 　麦冬去心
 ，半斤
 　麻子仁半斤
 　大枣十二枚
 ，擘


上九味，以清酒七升，水八升，先煮八味，取三升，去渣，内胶烊尽，温服一升，日三服。

仲景桂枝甘草汤四四


治发汗过多，其人叉手自冒心，心下悸，欲得按者。

桂枝四两
 ，去皮
 　甘草二两


上二味，以水三升，煮取一升，去渣，顿服。

陶氏回阳返本汤四五


治阴盛格阳，阴极发躁，渴而面赤，欲坐泥水中，脉则无力，或脉全微欲绝者。服后脉微出者生，顿出者死。

人参　制附子　炮姜　炙甘草　五味子　麦冬　陈皮　腊茶

面戴阳者，下虚也，加葱七茎，黄连少许，用澄清泥浆水一盅煎之。临服入蜜五匙，顿冷服之，取汗为效。

华佗救脱阳方四六


治寒中三阴，口噤失音，四肢强直，挛急疼痛，似乎中风，及厥逆唇青，囊缩无脉，或卒倒尸厥脱阳等证。

先急用葱白一握，微捣碎，炒热，用布包熨脐下，以二包更替熨之。甚者仍灸气海、关元二三十壮。脉渐出，手足渐温，乃可生也。

次用附子一个，重一两者，切八片，白术、干姜各五钱，木香二钱，同用水二盅，煎一盅，候冷灌服，须臾，又进一服。或煎服回阳等汤。

仲景旋覆代赭石汤四七


治伤寒若汗或吐下解后，心下痞硬，噫气不除者。

旋覆花　甘草炙
 ，各三两
 　人参二两
 　生姜五两
 ，切
 　代赭石一两
 　大枣十二枚
 ，擘
 　半夏半升
 ，洗


上七味，以水一斗，煮取六升，去滓，再煎取三升，温服一升，日三服。

仲景厚朴生姜甘草半夏人参汤四八


治发汗后腹胀满。

厚朴去皮
 ，炙
 　生姜切
 ，各半斤
 　半夏半升
 ，洗
 　人参一两
 　甘草二两
 ，炙


上五味，以水一斗，煮取三升，去滓，温服一升，日三服。

《简易》十味锉散四九


治中风血弱，臂痛连及筋骨，举动艰难。

附子三两
 ，炮
 　当归　黄芪炙
 　白芍药各二两
 　川芎　防风　白术各两半
 　肉桂一两
 　熟地　茯苓各七钱半


上[image: ]
 咀。每服五七钱，水盅半，姜八片，枣三枚，煎八分，食后、临卧服。

《奇效》芎术汤五十


治寒湿头痛，眩运痛极。

川芎　附子生
 ，去皮脐
 　白术各三钱
 　桂心去皮
 　甘草各一钱


水一盅半，生姜七片，枣二枚，煎八分，食远服。

正元散五一


治眩晕阳虚。

红豆炒
 　干姜炮
 ，各三钱
 　人参　白术　炙甘草　茯苓各二两
 　附子炮
 ，去皮脐
 　川芎　山药姜汁炒
 　乌药　干葛各一两
 　川乌炮
 ，去皮脐
 　肉桂各五钱
 　黄芪炙
 ，两半
 　陈皮二钱

 咀。每服三钱，水一盅，姜三片，枣一枚，入盐少许，煎服。

《金匮》生姜半夏汤五二


治胸中似喘不喘，似呕不呕，似哕不哕，彻心中愦愦然无奈者。

半夏半升
 　生姜汁一升


上二味，以水三升，煎半夏取二升，纳生姜汁，煮取一升半，小冷，分四服，日三夜一服。病止，停后服。

《金匮》半夏干姜散五三


治干呕，或吐逆痰涎。

半夏制
 　干姜炙
 ，等分


上二味杵为散。取方寸匕，用浆水一升半，煎取七合，去柤，顿服之。

仲景甘草干姜汤五四


治少阴伤寒，小便色白，吐逆而渴，动气因下反剧，身虽有热反倦，及肺痿吐涎沫而不咳，口不渴，小便数，遗尿，肺中冷，上虚不能制下，眩晕，多涎唾等证。杨仁斋曰：治男女诸虚出血，胃寒不能引气归元，无以收约其血者。《良方》名姜草汤，治阴盛于阳，寒而呕血。

甘草炙
 ，四两
 　干姜炮
 ，二两


上咀。以水三升，煮取一升五合，分温再服。仁斋曰：等分，每服三钱，食前煎服。

橘皮干姜汤五五


治恶心呕哕。

人参　干姜　肉桂各一钱
 　陈皮　通草各钱半
 　甘草五分


水一盅半，煎八分服。

《金匮》橘皮汤五六


亦名生姜橘皮汤。治干呕哕，若手足厥者。

橘皮四两
 　生姜半斤


上二味，以水七升，煮取三升，温服一升，下咽即愈。

万氏橘皮汤五七



方在痘疹九二
 。行滞消痰，止呕吐。

《金匮》橘皮竹茹汤五八


治哕逆。

橘皮二斤
 　竹茹二升
 　生姜半斤
 　甘草五两
 　人参一两
 　大枣三十枚


上六味，以水一斗，煮取三升，温服一升，日三服。

小半夏汤五九



方在和阵八
 。治呕吐及心下有饮者。

《三因》丁香散六十


治呃逆。

丁香　柿蒂各一钱
 　炙甘草　良姜各五分


上为末。热汤点服二钱，不拘时。


丁香煮散六一


治翻胃呕逆。

丁香　石莲肉各十四枚
 　北枣七枚
 ，切碎
 　生姜七片
 　黄秫米半合
 ，洗


水一碗半，同煮稀粥，去药啜粥。

《简易》丁香散六二


治反胃呕逆，粥食不下。

大附子一枚
 ，坐于砖石上
 ，四面着火
 ，渐渐逼热
 ，淬入生姜汁中
 ，浸少时
 ，如法再淬
 ，约尽姜汁半碗许为度
 ，去皮焙干为末
 　丁香二钱
 ，研


二味匀和，每服二钱，水一盅，粟米同煎七分服。

杨氏丁香茯苓汤六三


治脾胃虚寒，宿食留滞，痞塞疼痛，气不升降，以致呕吐涎沫，或呕酸水，不思饮食。

半夏制
 　橘红　茯苓各一两半
 　丁香　附子制
 　肉桂　砂仁各五钱
 　干姜炮
 　木香各一两


每服四钱，水一盅半，姜七片，枣一枚，煎七分服。

《良方》丁香柿蒂散六四


治吐利，或病后胃中虚寒呃逆。凡呃逆至七八声相连，收气不回者难治。

丁香　柿蒂　炙甘草　良姜各五分
 　人参　半夏　陈皮　茯苓各一钱
 　生姜二钱


水二盅，煎热服。

《宝鉴》丁香柿蒂散六五


治呃逆呕吐。

丁香　柿蒂　青皮　陈皮各等分


水一盅半，姜五片，煎服。

严氏柿蒂汤六六


治胸满呃逆不止。

柿蒂　丁香各二钱


加生姜五片，水煎服。《家珍》方有人参一味。

《百一》安脾散六七


治胃气先逆，饮食过伤，忧思蓄怨，宿食癖积，冷饮寒痰，动扰脾胃，不能消磨，致成斯疾。女人由血气虚损，男子皆由下元虚惫。有食罢即吐，有朝食暮吐，暮食朝吐，所吐酸黄臭水。皆是脾败，惟当速治，迟则发烦渴，大便秘，水饮不得入口而危矣。

南木香磨汁
 　橘红　人参　白术　草果面煨
 　茯苓　甘草炙
 　丁香　胡椒各两半
 　高良姜一两
 ，用陈壁土三合
 ，以水二碗同煮干
 ，切片


上咀。每服五钱，水一盅半，入盐少许，煎七分，食远温服。或为细末，每服五钱，用盐米汤调下。

《三因》补脾汤六八


治脾胃虚寒，泄泻腹满，气逆呕吐，饮食不消。

人参　白术　茯苓　厚朴炒
 　陈皮各一钱
 　干姜炒
 　甘草炙
 　草果　麦芽炒
 ，各八分


水一盅半，煎七分，空心温服。

《三因》养胃汤六九


治脾胃虚寒，呕逆恶心，腹胁胀疼，肠鸣泄泻。

藿香　厚朴炒
 　半夏制
 　茯苓各钱半
 　草果　陈皮　人参　白术炒
 ，各一钱
 　附子制
 ，八分
 　甘草炙
 ，五分


水一盅半，姜三片，枣二枚，煎七分，食远服。

胃爱散七十


治脾胃久虚，中焦气滞，或冷涎上壅，呕吐恶心，或胸膈疼痛，不思饮食，或泄泻不止。

人参一两
 　白术　茯苓　黄芪炙
 ，各三钱
 　丁香　甘草炙
 ，各二钱
 　肉果三个
 ，煨
 　干姜炒
 ，半两


上用白米炒熟四两，同研为末。每服二三钱，用姜汤或人参汤调服。或为[image: ]
 咀，每药五七钱，加炒米一两，煎服亦可。

东垣藿香安胃散七一


治脾胃虚弱，不能进食，呕吐吞酸，腹痛不能腐熟。

藿香　人参　陈皮各一钱
 　丁香五分
 　生姜十片


水一盅半，煎七分，食远服。

《良方》七味人参丸七二


治胃冷兼虚，呕逆不食，服许仁则半夏丸不效，可服此药。方见和阵一三二。

人参　白术炒
 ，各五两
 　厚朴姜制
 　北细辛各四两
 　生姜　橘皮各三两
 　桂心二两


上为末，炼蜜丸，桐子大。米饮下十丸，渐加至二十丸。

甘露汤七三


治反胃呕吐不止，饮食减少。常服之，快利胸膈，调养脾胃，进饮食。徐东皋曰：常州一富人病反胃，往京口甘露寺设水陆，泊舟岸下，梦一僧持汤一碗与之，饮罢犹记其香味，便觉胸膈少快。早入寺，知客供汤，乃是梦中所饮者，胸膈尤快，遂求其方，合数十服后，疾遂瘥，名曰观音应梦散。予得之，常以待宾，易名曰甘露汤。又在临汀疗一人愈，甚勿忽之。

干饧糟头榨者
 ，用六分
 　生姜用四分


上和匀捣烂作饼，或焙或晒干，每十两入炙甘草二两，同研为末。每服二钱，用沸汤入盐少许调，不拘时服。

《金匮》茯苓泽泻汤七四


治胃反吐而渴欲饮水者。《外台》治消渴脉绝反胃者。

茯苓半斤
 　泽泻　生姜各四两
 　甘草　桂枝各二两
 　白术三两


上五味，以水一斗，煮取三升，纳泽泻再煮，取二升半，温服八合，日三服。

仲景茯苓甘草汤七五


治水饮停蓄心下，甚者作悸作利。

茯苓　桂枝各二两
 　甘草炙
 ，一两
 　生姜三两


上四味，以水四升，煮取二升，去滓，分温三服。

草豆蔻汤七六


和中调气，治呕吐。

草豆蔻　藿香各五分
 　陈皮　枳壳各七分
 　白术　山药各一钱
 　桂心　丁香各二分


水一盅半，姜五片，枣二枚，粟米少许，煎七分，食前温服。

大顺散七七


治冒暑伏热，引饮过多，以致寒湿伤脾，阴阳气逆，霍乱吐泻，脏腑不调等证。

干姜　肉桂　杏仁各四两
 　甘草三两


上先将甘草微炒黄，次入干姜同炒，令姜裂，又入杏仁同炒，令杏仁不作声为度，却同肉桂研罗一处。每用二三钱，以水一盅，煎数滚，温服。如烦躁者，以井花水调服，不拘时。此方加附子，即名附子大顺散。


四顺附子汤七八


治霍乱转筋吐泻，手足逆冷，六脉沉绝，气少不语，身冷汗出。

附子生
 　白干姜炮
 　人参　甘草炙
 ，各一两

 咀。每服四五钱，水盅半，煎七分，食远服。

《医林》附子粳米汤七九


治霍乱四逆，多呕少吐者。

中附子一枚
 ，制
 　半夏制
 ，两半
 　干姜炒
 　甘草炙
 ，各一两
 　大枣十枚
 　粳米五合

 咀。每服八钱，水盅半，煎米熟，去柤服。

冷香饮子八十


治伤暑暍，霍乱腹痛烦躁，脉沉微或伏。

附子炮
 　陈皮各一钱
 　草果　甘草炙
 ，各钱半


水一盅半，姜十片，煎八分，井水顿冷服。

《集成》冷香汤八一


治夏秋水湿，恣食生冷，阴阳相干，遂成霍乱，脐腹刺痛，胁肋胀满，烦躁引饮无度，或感瘴疟热，胸膈不利，或呕或泄并宜。

良姜　白檀香　草豆蔻面包煨
 　附子制
 　炙甘草各一钱
 　丁香七粒


水一盅半，煎七分，用冷水浸冷，于呕吐时服之效。或为细末，水调生面糊丸，如芡实大，每服一丸，新汲水磨下亦可。

《直指》木瓜汤八二


治吐泻不已，转筋扰乱。

木瓜一两
 　茴香微炒
 ，二钱半
 　吴茱萸半两
 ，汤泡
 　炙甘草二钱

 咀，分二服。加姜五片，紫苏十叶，空腹急煎服之。《良方》有生姜二钱五分，无茴香、甘草，名木瓜煎。

《三因》诃子散八三


治老幼霍乱，一服即效。

诃子炮
 ，去核
 　炙甘草　厚朴姜制
 　干姜炮
 　神曲炒
 　良姜炒
 　茯苓　麦芽炒
 　陈皮　草豆蔻等分


上为细末。每服二钱，当病发不可忍时，用水煎，入盐少许服之。

霍乱三方八四


治霍乱泻利不止，转筋入腹欲死者。

用生姜三两，捣烂，入酒一升，煮三四沸，顿服。

一方：

凡霍乱吐泻不能服药，急用胡椒四十粒，以饮吞之。

一方：

凡霍乱吐泻不止，用艾一把，水三升，煮一升，顿服之。

《千金》霍乱方八五


治霍乱干呕不止。

以薤叶煎一升，服三次立愈。

干霍乱二方八六


凡欲吐不吐，欲下不下，呕恶不止者，谓之干霍乱。

一方：

用盐一两，生姜半两，捣，同炒令色变，以水一碗煎，热服。

一方：

用丁香十四粒为末，以热汤一盏调服。

《金匮》苓桂术甘汤八七


治心下有痰饮，胸胁支满，目眩。

茯苓四两
 　桂枝　白术各三两
 　甘草二两


上水六升，煮取三升，分三服，小便即利。

姜术汤八八


治心下停饮怔忡。

白姜　白术　白茯苓　半夏曲各一钱
 　官桂三分
 　甘草五分


水一盅半，枣三枚，煎服。

韩氏温中汤八九


凡病人两手脉沉迟或紧，是皆胃中寒也；若寸脉短少及力少于关尺者，此阴盛阳虚也，或胸膈满闷，腹中胀满，身体拘急，手足厥冷，急宜温之。

丁皮　丁香各五分
 　厚朴　干姜　陈皮　白术各一钱


水盅半，加葱白、荆芥穗同煎。

东垣厚朴温中汤九十


治脾胃寒滞，心腹胀满，或见疼痛。

厚朴姜炒
 　橘红　干姜各一钱
 　茯苓　草豆蔻　木香　甘草各五分


水煎，温服。

大正气散九一



方在和阵二四
 。治风寒湿气伤脾，心腹胀闷，有妨饮食。

强中汤九二


治生冷寒浆有伤脾胃，遂成胀满，有妨饮食，甚则腹痛。

人参　橘红　青皮　丁香各二钱
 　白术钱半
 　附子炮
 ，去皮脐
 　草豆蔻　干姜炮
 ，各一钱
 　厚朴姜汁炒
 　甘草炙
 ，各五分


水盅半，姜三片，红枣二枚，煎七分，不拘时服。呕加半夏；若伤面食，加莱菔子一钱。

《三因》强中丸九三


治胃脘虚寒，痰饮留滞，痞塞不通，气不升降。《局方》温中化痰丸，即此方不用半夏。

高良姜　干姜炮
 　陈皮　青皮各一两
 　半夏制
 ，二两


上为细末，生姜汁煮糊丸，桐子大。每服三十丸，姜汤下。

三生饮九四


此治中风，乃行经治痰之剂，斩关夺门之将，必用人参驱驾其邪而补助真气，乃可用之，否则恐反为害。

生南星一两
 　生川乌去皮
 ，半两
 　生附子去皮
 ，半两
 　木香二钱


每用一两，加人参一两，同煎服。

严氏三生丸九五


治痰厥头痛。

南星　半夏　白附子等分


上为末，姜汁浸蒸饼丸，小豆大。每服四十丸，食后姜汤下。

五生丸九六


治风痫。

川乌头　附子各生用
 ，去皮脐
 　南星生
 　半夏生
 　干姜生
 ，各
 半两


上为细末，醋煮大豆汁作面糊和丸，桐子大。每服五丸，冷酒送下，不拘时。

《局方》温中化痰丸九七


治停痰留饮。

陈皮　青皮　良姜　干姜等分


上为细末，醋煮面糊丸，桐子大。每服三十丸，空心米饮送下。

《宝鉴》温胃化痰丸九八


治膈内有寒，脾胃伤饮，胸膈不快，痰涎不已。

半夏制
 ，三两
 　白术　陈皮　干姜炮
 ，各一两


上为末，姜汁糊丸，桐子大。姜汤下二十丸。

《局方》倍术丸九九


治五饮吞酸等证。一曰留饮，停水在心下；二曰澼饮，水在两胁；三曰痰饮，水在胃中；四曰溢饮，水溢在膈；五曰流饮，水在胁间，沥沥有声，皆由饮水过多，或饮冷酒所致。

白术炒
 ，二两
 　桂心　干姜炒
 ，各一两


上为末，蜜丸。每服二十丸，温米饮下，加至三五十丸，食前服。


《发明》丁香半夏丸一百


治心下停饮冷痰。

丁香　半夏制
 ，各一两
 　人参　干姜炮
 　细辛各五钱
 　槟榔三钱


上为细末，姜汁糊丸，桐子大。每服三十丸，姜汤下。

《局方》丁香五套丸百一


治胃气虚弱，三焦痞塞，不能宣行水谷，故痰饮聚结，呕吐恶心，胀满不食。

丁香　木香　青皮　橘红各半两
 　白术　茯苓　良姜　干姜各一两
 　南星制
 　半夏制
 ，各二两


上为末，汤浸蒸饼丸，桐子大。每服七十丸，温汤下。

《三因》复元丹百二


治脾肾虚寒，发为水肿，四肢虚浮，心腹坚胀，小便不通，两目下肿。

附子炮
 ，二两
 　南木香煨
 　茴香炒
 　川椒炒出汗
 　厚朴制
 　独活　白术炒
 　橘红　吴茱萸炒
 　桂心各一两
 　泽泻一两半
 　肉豆蔻煨
 　槟榔各半两


上为末，糊丸桐子大。每服五十丸，紫苏汤不拘时送下。

薛氏加减金匮肾气丸百三



方在补阵一二四
 。治脾肾阳虚，不能制水，为肿为胀。

《济生》实脾散百四


治阴水发肿，宜先实脾土。

附子制
 　炮干姜　厚朴　木香　大腹皮　草果仁　木瓜各钱半
 　甘草炙
 ，五分


水二盅，姜五片，枣一枚，煎七分，不拘时服。

严氏实脾散百五


即前方加白术、茯苓。

又方：

用生姜如指大一块，煨熟，以绵裹乘热纳下部中，冷即易之。

《简易》腹胀方百六


凡肚腹胀满不能用药者，以独蒜煨熟去皮，绵裹纳下部中，冷即易之。又治关格胀满，大小便不通，亦用上法，气立通。

丁香止痛散百七


治心痛不可忍。

丁香半两
 　良姜二两
 　茴香炒
 　甘草各两半


上为细末。每服二钱，不拘时沸汤点服。

胜金散百八


治卒心痛。

桂枝　玄胡索炒
 　五灵脂　当归各半两


上为末，炼蜜丸，桐子大。每服二十丸，食前陈皮汤送下。

《良方》铁刷散百九


治心脾积痛，妇人血气刺痛，酒病恶心，肠滑泄泻。

良姜炒
 ，二两
 　茴香炒
 ，七钱
 　苍术制
 　甘草炙
 ，各二两八钱


上为末。每服二钱，空心姜盐汤调下。

《局方》蟠葱散百十


治男妇脾胃虚冷，滞气不行，攻刺心腹，痛连胸胁，膀胱小肠寒疝气疝，及妇人血气刺痛。

苍术米泔浸
 ，切
 　炙甘草各八钱
 　三棱煨
 　蓬术煨
 　茯苓　青皮各六钱
 　丁皮　砂仁去壳
 　槟榔各四钱
 　延胡索三钱
 　干姜炒
 　肉桂各二钱


上每服五钱，水一盏，入连根葱白一茎，煎七分，空心热服；或为末，用葱汤调服二三钱。

《宝鉴》沉香桂附丸百十一


治中气虚寒，饮食不美，阴盛阳虚，脏腑积冷，心腹疼痛，胁肋膨胀，腹中雷鸣，便利无度，面色不泽，手足厥冷，及下焦阳虚，疝气疼痛不可忍，腰屈不能伸，喜热熨稍缓等证。

附子炮
 ，去皮脐
 　川乌制同
 　沉香　肉桂　干姜炮
 　良姜炮
 　茴香炒
 　吴茱萸泡
 ，各一两


上为末，醋煮面糊丸，桐子大。每服五七十丸，食前米饮下，日二服。忌生冷。

椒附丸百十二


治小肠虚冷，小腹痛，小便频而清白。

椒红炒
 　附子炮
 　龙骨　桑螵蛸炙
 　山茱萸　鹿茸酒蒸
 ，焙
 ，各等分


上为末，酒糊丸，桐子大。每服六十丸，空心盐汤下。

大沉香丸百十三


治寒气攻冲，心腹刺痛，亦治卒暴心痛。

沉香　干姜炮
 　姜黄　桂心　檀香各二两
 　甘松洗
 ，焙
 　白芷　天台乌药　甘草各半斤
 　香附一斤
 　白豆蔻三两


上为末，炼蜜和丸，弹子大。每服一丸，细嚼，生姜汤下，不拘时。

《辨疑》桂附二陈汤百十四


治寒疟寒多热少，腰足厥冷。

附子炮
 　肉桂　半夏制
 　白茯苓　陈皮　炙甘草

 咀。每服五六钱，水一盅半，姜三片，枣一枚，煎服。

扶阳助胃汤百十五


罗谦甫治崔运使长男云卿，年二十五，体肥养厚，常食凉物寒药，以致秋间疟发，复用水吞砒石等药，反增吐泻，中气愈虚，延至次年四月，复因劳怒，前证大作。诊其脉得弦细而微，手足稍冷，面色青黄，食少痞闷呕酸，气促汗出。予思《内经》云：中气不足，溲便为之变，肠为之苦鸣。下气不足，则为痿厥心悗。又曰：寒气客于肠胃之间，则卒然而痛。非大热之剂不能愈，遂制此方。

附子炮
 ，去皮脐
 ，二钱
 　干姜炮
 ，钱半
 　草豆蔻　益智仁　拣参　甘草炙
 　官桂　白芍药各一钱
 　吴茱萸　陈皮　白术各五分

 咀。水二盏，枣二枚，姜三片，煎八分，食前温服。三服后，大势去，痛减半。至秋灸中脘以助胃气，次灸气海百余壮，生发元气。明年复灸三里二七壮，亦助胃气，引气下行。仍慎加调摄，一年而平复。

五味沉附汤百十六


治虚寒无阳，胃弱干呕。

熟附子　干姜炮
 ，各一钱
 　白术　炙甘草各钱半
 　沉香五分


水盏半，姜五片，煎七分，食前服。


二味沉附汤百十七


治瘴疾上热下寒，腿足寒厥。

沉香磨汁
 　附子制
 ，各三钱


水一盅半，生姜三片，煎八分，去柤，入沉香汁放冷服。此药主上热下寒。《全集》云：沉水真正铁角沉香，其味甘辛者为美，辛辣者性热；附子降气敛阳，治阴毒冷瘴，只一服而回生起死，真可以夺化功。

《济生》七枣汤百十八


治瘴疟，或因感冒风寒，或是五脏气虚，阴阳相搏，寒多热少，或但寒不热，皆可服。

大附子一枚
 ，制
 ，分四服
 。又方
 ：用川乌代附子
 ，以水调陈壁土为糊
 ，浸泡七次


水二盅，姜七片，枣七枚，煎一盅，当发日早晨空心温服，仍吃枣子三五枚，忌如常。

冷汤百十九


治瘴毒内寒外热，咽嗌间烦躁不解。

人参半两
 　大附子一钱
 　甘草炙
 ，三寸
 　淡竹叶十四片
 　大枣五枚


水煎，温服，或冷服。甚者，宜倍用人参、附子，不可拘此常数。

生姜煎百二十


治瘴如疟，憎寒壮热。

老生姜一大块
 ，打破
 ，湿纸包
 ，煨熟


上用水一盅，煎半盅，热服取微汗。

芎附散一二一


治五种痛痹，自腿臂间发作不定者。

小川芎　附子炮
 ，去皮
 　黄芪　防风　白术　当归酒洗
 　熟地　桂心　甘草　柴胡等分


水二盅，姜三片，枣二枚，煎八分，空心服。

《局方》参附渗湿汤一二二


治坐卧湿地，雨露所袭，身重脚弱，关节疼痛，发热恶寒，小便不利，大便溏泄。

人参　白术　茯苓　甘草　附子炮
 　干姜炮
 　桂枝　芍药等分


水二盅，姜三片，枣一枚，煎八分，不拘时服。

七味渗湿汤一二三



方在和阵一七四
 。治寒湿所伤，身体重着，小便赤涩，大便溏泄。

熨背散一二四


治胸痹，心背疼痛气闷。

乌头　细辛　附子　羌活　川椒　桂心各一两
 　川芎一两二钱


上为末，以少醋拌匀，或炒热，或用帛裹微火炙令暖，以熨背上，取瘥乃止。忌生冷，如常服。案：此方当用气，惟诸辛香者佳，附子似不必用。

温中法曲丸一二五


治脾痹，发咳呕汁。

法曲炒
 　枳实面炒
 　白茯苓　吴茱萸汤浸
 ，炒
 　桂心　厚朴姜制
 　当归　甘草炙
 ，各三两
 　人参　麦冬　干姜炮
 　细辛　附子炮
 　桔梗炒
 ，各一两
 　麦芽微炒
 ，五合


上为细末，炼蜜丸，桐子大。每服七十丸，食前熟水下，日三。

丹溪龙虎丹一二六


治走注疼痛，或麻木不仁，或半身疼痛。

草乌　苍术　白芷各一两


上为末，水拌发热过，再入乳香二钱，当归、牛膝各半两，酒糊丸，弹子大。酒化下。

活络丹一二七



方在和阵二七七
 。治中风手足不用，日久不愈，经络中有湿痰死血者。

《济生》二至丸一二八


治老人虚弱，肾气虚损，腰痛不可屈伸。

附子炮
 ，去皮脐
 　桂心　杜仲制
 　补骨脂炒
 ，各一两
 　鹿角霜　鹿角镑
 　鹿茸酒炙
 　青盐另研
 ，各半两


上为末，酒煮糊丸，桐子大。每服七十丸，空心用胡桃肉细嚼，盐汤或盐酒送下。如畏热药者，去附子，加肉苁蓉。

《三因》肾着汤一二九


治肾虚身重，腰冷如在水中，不渴，小便自利，食饮如故，腰下重痛如带五千钱。

茯苓　白术各四两
 　炙甘草　干姜炮
 ，各二两

 咀。每服四钱，水煎，空心冷服。一方用姜四两，术二两；《良方》每服有杏仁五分，治妊娠脚肿。

韩氏茵陈附子汤百三十


治发黄，服四逆汤，身冷汗不止者。

附子二个
 ，各作八片
 　干姜炮
 ，二两半
 　茵陈一两半


上用水煎，分作三服。

韩氏小茵陈汤一三一


治发黄，脉沉细，四肢及遍身冷。

附子一个
 ，炮作八片
 　炙甘草一两
 　茵陈二两


上用水二升，煮一升，分作三服。

韩氏茵陈橘皮汤一三二


治身黄，脉沉细数，热而手足寒，喘、呕、烦躁不渴者。

茵陈　橘皮　生姜各一两
 　白术二钱半
 　半夏　茯苓各五钱


上用水四升，煮取二升，放温，分作四服。

五膈散一三三



方在和阵一五六
 。治五膈、五噎。

十膈散一三四



方在和阵一五八
 。治十般膈气。

五噎散一三五



方在和阵一五九
 。治诸气结聚，胸膈痞闷，痰逆恶心，饮食不进。

《良方》白术圣散子一三六


治一切泻痢久不瘥，并妇人产后痢疾。

白术　砂仁　当归　肉豆蔻　干姜炮
 　陈皮　炙甘草　石榴皮　诃子　芍药炒
 ，等分

 咀。每服五钱，水一盅半，入乳香一豆大，煎八分，食前服。

仲景吴茱萸汤一三七


呕而胸满，干呕吐涎沫，头痛，及食谷欲呕者，此方主之。

吴茱萸一升
 　人参三两
 　生姜六两
 　大枣十枚
 ，擘


上四味，以水五升，煮取三升，温服七合，日三服。

《良方》吴茱萸汤一三八


治冒暑伏热，腹痛泻痢，或饮食过度，霍乱吐泻，或食冷冒寒，或忍饥大怒，或因舟车伤动胃气，令人吐泻并作，转筋逆冷等证，迟则不救。

吴茱萸　木瓜　食盐各半两


上同炒令焦，先用瓷瓶盛水三升，煮百沸入药，煎至二升以下，倾一盏，或冷或热，随病人之便服之。若卒无前药，止用盐一撮，醋一盏，同煎八分，温服。或盐、梅咸酸等物皆可用。


吴茱萸散一三九


治肠痹，寒湿内聚，腹痛满气急，大便飧泄。

炮干姜　炙甘草　吴茱萸　肉豆蔻面裹煨
 　砂仁　神曲炒
 ，各一钱
 　白术　厚朴姜制
 　陈皮各二钱
 　一方有良姜

上为末。每服二钱，空心米饮调下。

《海藏》吴茱萸丸百四十


治下痢脏腑不调，胀满腹痛，水谷不化，怠惰嗜卧，时时下痢，乃阴湿证也。

吴茱萸两半
 ，汤洗
 ，炒
 　神曲炒
 ，五两
 　白术炒
 ，四两
 　肉桂　干姜炮
 ，各二两半
 　川椒去目
 ，炒
 ，一两


上为末，糊丸，桐子大。米饮下三五十丸，食前服。

杨氏八味汤一四一


治脾胃虚寒，气滞不行，心腹刺痛，脏腑虚滑。

人参　当归　炮姜　吴茱萸汤泡七次
 　肉桂　丁香　木香　陈皮各一钱

 咀。水一盅半，煎七分，温服无时。案：此汤味太刚烈，当加炙甘草方妙。

仲景真武汤一四二


治少阴伤寒，腹痛，小便不利，四肢沉重疼痛，自下利者，此为有水气，其人或咳，或小便利，或下利，或呕者。

茯苓　芍药　生姜各三两
 　白术二两
 　附子一枚
 ，炮
 ，去皮
 ，切八片


上五味，以水八升，煮取三升，去滓，温服七合，日三服。若咳者，加五味子半升，细辛、干姜各一两；小便利者，去茯苓；下利者，去芍药，加干姜二两；呕者，去附子，加生姜足前成半斤。

《良方》九宝丹一四三


调理脾胃，止泄泻。

人参　白术炒
 　茯苓　炙甘草　干姜炮
 　木香　藿香去土
 　诃子去核
 　肉豆蔻面炒
 ，各一钱


水一盅半，加姜煎，食远服。

《济生》四柱散一四四


治本元气虚，真阳耗散，脐腹冷痛，泄泻不止。

人参　附子炮
 　白茯苓　木香各一两


上[image: ]
 咀，每服五七钱，水一盅半，煨姜五片，盐少许，食远煎服。滑泄不止，加肉豆蔻、诃子，名六柱散；《活人》有白术，无诃子。

仲景白通汤一四五


治少阴病下利。

葱白四茎
 　干姜一两
 　附子一枚
 ，生用
 ，去皮
 ，破八片


上三味，以水三升，煮取一升，去滓，分温再服。白通加猪胆汁汤，即于前方加人尿五合，猪胆汁一合，治少阴下利，无脉，干呕而烦者。服汤后，脉暴出者死，微续者生。

仲景桃花汤一四六


治少阴伤寒，下利便脓血。

赤石脂一斤
 ，一半筛末
 ，一半全用
 　干姜一两
 　粳米一升


上三味，以水七升，煮米令熟，去滓，温服七合，内所筛赤石脂细末方寸匕，搅匀服之，日三服。若一服愈，余勿服。

洁古浆水散一四七


治暴泻如水，周身汗出，一身尽冷，脉微而弱，气少不能语者，甚者加吐，即为急证。

半夏一两
 ，制
 　附子制
 　炮姜　肉桂　甘草各五钱
 　良姜二钱半


上为末。每服三钱，浆水一盅半，煎至半盅，热服。

《澹寮》附子茴香散一四八


治气虚积冷，心腹绞痛，泄泻食少。

人参　白术　茯苓　炙甘草各七分
 　附子制
 　炮姜各五分
 　茴香　肉豆蔻各四分
 　木香三分
 　丁香五粒


水一盅半，煎七分，食远服。

《本事》五味子散一四九


治肾泄，在侵晨及五更作泻，饮食不进，不时去后。

五味子炒
 ，二两
 　吴茱萸炒
 ，一钱


上为末。每服二钱，白汤调下。为丸尤效。

《本事》二神丸百五十


治脾胃虚寒，不思饮食，泄泻不止。

肉豆蔻生用
 ，二两
 　破故纸炒
 ，四两


上为末，用大肥枣四十九枚，入生姜片四两同煮，以枣烂为度，去姜，取枣肉捣药为丸，桐子大。每服五六十丸，白汤下。

薛氏四神丸一五一


治脾肾虚寒，大便不实，饮食不思，及泄痢腹痛等证。

破故炒
 ，四两
 　肉豆蔻面煨
 　五味子各二两
 　吴茱萸汤浸
 ，炒
 ，一两


上为末，用大枣百枚，同姜八两煮烂，取肉捣丸，桐子大。每服七八十丸，空心、食前白汤下。案：此丸不宜用枣，但以姜汁煮面糊为丸更佳。

《澹寮》四神丸一五二


治脾肾泄，清晨溏泻。

破故炒
 ，四两
 　肉豆蔻二两
 　木香半两
 　小茴香炒
 ，一两


上为末，姜煮枣肉为丸，桐子大。白汤送下。

《医林》四神丸一五三


治寒疝胀痛不已。

荜澄茄　木香各半两
 　吴茱萸半酒浸
 ，半醋浸
 　香附各一两


上为末，糊丸，桐子大。每服七八十丸，空心盐汤或乳香葱汤任下。

《集要》四神丸一五四



方在补阵八
 。治小便频数不禁。

五味子丸一五五


治下元虚寒，火不生土，以致命门不暖，关门不闭，名曰肾泄，亦名脾肾泄。

人参　白术炒
 　北五味子炒
 　破故炒
 ，各三两
 　山药炒
 　白茯苓各两半
 　吴茱萸汤泡
 ，炒
 　川巴戟去心
 ，炒
 　肉果面煨
 ，各一两
 　龙骨煅
 ，五钱


上为末，酒糊丸，桐子大。每服百余丸，食前白汤或米汤任下。

《得效》荜茇丸一五六


治滑泄，中寒者宜之。

荜茇　川姜炮
 　丁香不见火
 　附子炮
 ，去皮脐
 　良姜　胡椒　吴茱萸汤浸
 ，炒
 ，各一两
 　山茱萸　草豆蔻去皮
 ，各半两


煮枣肉丸，桐子大。每服五六十丸，食前陈米饮下，日三服。

《局方》肉豆蔻丸一五七


治脾胃虚弱，胀满，水谷不消，脏腑滑泄。

肉豆蔻面煨
 　苍术制
 　干姜炮
 　厚朴制
 　陈皮各四两
 　炙甘草　茴香炒
 　肉桂　川乌炮
 ，去皮脐
 　诃子肉各二两


上用汤浸蒸饼为丸，梧子大。每服七八十丸，食前白滚汤下。


陈氏肉豆蔻丸一五八



方在小儿五六
 。治肠滑泻痢。

《济生》诃梨勒丸一五九


治大肠虚冷，泄泻不止，腹胁引痛，饮食不化。

诃梨勒面裹煨
 　附子炮
 　肉豆蔻面裹煨
 　木香　吴茱萸汤泡
 ，炒
 　龙骨生用
 　白茯苓去皮
 　荜茇各等分


上为细末，生姜汁煮面糊为丸，梧子大。每服七十丸，空心米饮下。

《良方》厚朴丸百六十


治寒中洞泄，实滞胀满等证。

厚朴炒
 　干姜炒
 ，等分


上水拌炒为末，水糊丸，桐子大。每服五十丸，米饮下。

《百一》缩脾丸一六一


治滑泄不禁。

白术炒
 　厚朴姜炒
 　赤石脂　肉豆蔻面煨
 　干姜炒
 ，各一两
 　附子制
 　荜茇　神曲炒
 ，各五钱


上为细末，醋糊丸，桐子大。每服五七十丸，空心米饮下。

《三因》桂香丸一六二


治脏腑虚寒，为风寒所搏，冷滑注下不禁，危笃者累效。

附子　肉豆蔻面煨
 　白茯苓各一两
 　桂心　干姜炒
 　木香各半两
 　丁香二钱半


上为末，面糊丸，桐子大。空心米饮下五七十丸。

《宝鉴》陈曲丸一六三


磨积，止泻痢，治腹中冷痛。

陈曲一两半
 　人参　白术炒
 　当归炒
 　干姜　肉桂　甘草炙
 　厚朴制
 ，各半两


上为末，炼蜜丸，桐子大。每服三五十丸，温酒或淡醋汤任下，日二服。

杨氏萆[image: ]
 分清饮一六四


治真元不足，下焦虚寒，或服寒凉刮药过多，小便白浊，频数无度，澄如膏糊等证。

益智仁　川萆薢　石菖蒲　乌药各等分

 咀。每服五六钱，水一盅，入盐一捻，煎七分，食前温服。一方加茯苓、甘草。

益志汤一六五


治肾经亏损，遗精白浊，四肢烦倦，时发蒸热等证。

鹿茸酥炙
 　巴戟肉　枸杞子　熟地黄　苁蓉酒浸
 　牛膝酒浸
 　附子炮
 ，去皮脐
 　桂心不见火
 　山茱萸　白芍药　炙甘草　防风各
 等分


上每服三钱，水一盏，姜五分，盐少许同煎，空心服。

《局方》安肾丸一六六


治肾经积冷，下元衰惫，目暗耳鸣，四肢无力，夜梦遗精，小便频数，脐腹撮痛，食少体瘦，神困健忘。常服壮元阳，益肾水。

肉桂去粗皮
 ，不见火
 　川乌炮
 ，去皮脐
 ，各一斤
 　白术　山药　茯苓　肉苁蓉酒浸
 ，炙
 　巴戟去心
 　破故炒
 　萆薢　桃仁面炒
 　石斛炙
 　白蒺藜炒
 ，去刺
 ，各三斤


上为末，炼蜜丸，桐子大。每服三五十丸，温酒或盐汤下，空心食前服。疝气，茴香汤下。《三因》安肾丸无茯苓、肉桂二味。

小安肾丸一六七


治肾气虚乏，下元冷惫，夜多漩溺，体瘦神倦，腰膝沉重，泄泻肠鸣，眼目昏暗，牙齿蛀痛。

川楝子一斤
 ，用香附子
 、川乌各一斤
 ，加盐四两
 ，水四升同煮
 ，候干去香附
 、川乌不用
 ，取川楝切
 ，焙
 　小茴十一两
 　熟地八两
 　川椒四两
 ，去闭口者
 ，微炒出汗


上为末，酒糊丸，桐子大。每服二三十丸，空心临卧，盐汤或酒任下。

西蜀石刻安肾丸一六八


治真气虚惫，脚膝软弱，夜梦遗精，小便滑数。

附子制
 　肉桂　川乌制
 　川椒去目
 ，微炒出汗
 　菟丝制
 　巴戟制
 　破故酒炒
 　赤石脂煅
 　远志制
 　茯神　茯苓　苍术米泔浸炒
 　山茱萸　杜仲制
 　石斛　胡芦巴炒
 　柏子仁　韭子微炒
 　小茴酒
 炒
 　肉苁蓉酒浸
 　川楝子酒蒸
 ，去核
 ，各二两
 　鹿茸制
 ，一两
 　青盐四钱
 　山药四两
 ，作糊


上为末，酒煮山药糊丸，桐子大。每服七八十丸，空心盐汤或白汤下。


《元戎》小已寒丸一六九


一名强中丸。治脾胃积冷中寒，洞泄倦怠，不思饮食。进食，止自汗，厚肠胃。见《肘后》，甚验。

艾叶四两
 　苍术一两
 ，炒
 　吴茱萸炒
 　陈皮炒
 ，各二两


上用米醋二升浸一宿，漉出曝干，再于原醋内拌匀，炒令紫色，焙干为末，稀糊丸，桐子大。每服三五十丸，空心食前，温酒、盐汤、米汤、白汤任下。

《局方》大已寒丸百七十


治脏腑虚寒，心腹[image: ]
 痛，肠鸣泄泻，自利自汗，米谷不化，手足厥冷，阴盛阳衰等证。

荜茇　肉桂各四两
 　干姜炮
 　良姜各六两


水煮面糊为丸，桐子大。每服二三十丸，食前米饮下。

《元戎》大已寒丸一七一


治诸沉寒冷秘等证。

吴茱萸　官桂　干姜　良姜　乌头　附子

上为末，醋糊丸，桐子大。每服三五十丸，米饮下，空心食前，日二服。无所忌。

《海藏》已寒丸一七二


此丸不僭上而阳生于下。治阴证服四逆辈，胸中发躁而渴者，或数日大便秘，小便赤涩，服此丸，上不燥，大小便自利。

肉桂　附子炮
 　乌头炮
 　良姜　干姜　芍药　茴香各等分


上为末，米糊丸，桐子大。空心温水下五七十丸，或八九十丸，食前亦可。酒醋糊丸亦可。海藏云：已寒上五味虽热，以芍药、茴香润剂引而下之，阴得阳而化，故大小便自通，如得春和之阳，冰自消矣。

十补丸一七三


治肾脏虚冷，面黑足寒，耳聋膝软，小便不利等证。

附子炮
 　五味各二两
 　山药　山茱萸　丹皮　桂心　鹿茸制
 　茯苓　泽泻各一两


炼蜜丸，桐子大。每服六七十丸，盐汤下。

《百选》十补丸一七四


治小肠寒疝。

附子一大枚
 ，制
 　胡芦巴　木香　巴戟天　川楝肉　玄胡索　官桂　荜澄茄　大茴香　破故纸炒
 ，各一两


上为末，酒煮糯米粉糊为丸，桐子大，朱砂为衣。空心酒下五十丸。

《集成》神应散一七五


治寒疝诸疝，心腹痛不可忍，散气开郁。

玄胡索　胡椒　小茴香等分


上为末。每服二钱，酒调下。

《金匮》当归生姜羊肉汤一七六


治寒疝腹中痛，及胁痛里急者。

当归三两
 　生姜五两
 　羊肉一斤


上三味，以水八升，煮取三升，温服七合，日三服。若寒多者，加生姜成一斤；痛多而呕者，加橘皮二两，白术一两。如加生姜，亦须加水五升，煮取三升二合服之。

丹溪肾气丸一七七


治诸疝痛。

小茴香炒
 　破故纸炒
 　吴茱萸盐炒
 ，各五钱
 　胡芦巴七钱半
 　木香三钱半


上为末，萝卜汁丸，桐子大。盐汤下五七十丸。

《百选》胡芦巴丸一七八


治小肠气， 蟠肠气，奔豚，疝气，偏坠阴肿，小腹有形如卵，上下来去，痛不可忍，或绞结绕脐攻刺，呕吐者。

胡芦巴炒
 ，一斤
 　大巴戟炒
 　川乌炮
 ，去皮
 ，各六两
 　川楝子炒
 ，十八两
 　茴香二十两
 　吴茱萸汤浸七次
 ，炒
 ，十两


上为末，酒糊丸，桐子大。每服十五丸至二十丸，空心温酒下。

东垣丁香楝实丸一七九


治寒疝，气血留滞。

当归酒洗
 　附子炮
 　川楝肉
 　茴香各一两


以上[image: ]
 咀，用好酒三升同煮，酒尽焙干为末，每药末一两，入

没药　丁香　木香各五分
 　全蝎十三个
 　玄胡索五钱


上俱为末，拌匀，酒糊丸，桐子大。每服三五十丸，加至百丸，空心温酒送下。

苦楝丸百八十


治奔豚小腹痛，神效。

川苦楝子　茴香各二两
 　附子一两
 ，炮
 ，去皮脐


上三味，用酒三升，同煮尽为度，焙干为末，每药末一两，入

玄胡索二钱
 ，一作五钱
 　全蝎十八个
 ，炒
 　丁香十八粒


俱为末，和匀，酒糊丸，桐子大。温酒下五十丸，空心服。如痛甚，煎当归酒下。

《良方》三层茴香丸一八一


治肾与膀胱俱虚，邪气搏结不散，遂成寒疝，脐腹疼痛，阴丸偏大，肤囊壅肿，有妨行步，或瘙痒不止，时出黄水，浸成疮疡，或长怪肉，或外肾肿胀，冷硬如石，日以渐大。须温导阳气，渐退寒邪，补虚消疝，暖养肾经。凡一应小肠气寒疝之疾，久新不过三料。

第一料：

舶上茴香用盐半两
 ，同炒焦黄
 ，和盐秤
 ，用一两
 ，连下共重四两
 　川楝子炮
 ，去核
 　沙参洗
 　木香各一两


上为细末，米糊丸，桐子大。每服二三十丸，空心温酒或盐汤下，日三服。小病一料可安，病深者，一料才尽，便可用第二料。

第二料： 如前方加荜茇一两
 　槟榔五钱


上六味，共重五两半，依前糊丸，服如前。若未愈，再服第三料

第三料：如前方加白茯苓佳者
 ，四两
 　附子炮
 ，去皮脐
 ，或五钱或一两


上八味，共重十两，丸服如前，渐加至三四十丸。凡小肠气频发及三十年者，或大如栲栳者，皆可消散，神效。

夺命丹一八二


治远年近日小肠疝气，偏坠搐痛，脐下胀痛，以致闷乱，及外肾肿硬，日渐滋长，阴间湿痒等证。

吴茱萸拣净
 ，一斤
 ，分四分
 ，用酒
 、醋
 、盐汤
 、童便各浸一宿
 ，焙干
 　泽泻净片
 ，二两
 ，酒浸一宿


上为末，酒糊丸，桐子大。每服五十丸，食前盐酒或盐汤下。

《良方》夺命丹一八三



方在妇人六四
 。治瘀血入胞，胀满难下。

万氏夺命丹一八四



方在痘疹八二
 。治痘疮倒陷，解毒发痘。

外科夺命丹一八五



方在外科七七
 。治疔疮发背，恶毒恶证，有夺命之功。

《局方》二气丹一八六


治虚寒积冷，小便不禁，老人虚人尺脉微弱患此者。

硫黄制
 ，研细
 　肉桂各二钱半
 　干姜炮
 　朱砂研
 ，为衣
 ，各二钱
 　附子制
 ，半两


上以面糊丸，桐子大。每服二十丸，空心盐汤下。

《局方》半硫丸一八七


治高年冷秘虚秘，及痃癖冷气。《简易》曰：此润剂也。

半夏汤泡七次
 ，焙干为末
 　硫黄明净者
 ，研极细
 ，用柳木槌子杀过


上等分，以生姜汁打糊丸，桐子大。每服五七十丸，用无灰酒或生姜汤任下。

养正丹一八八


治上盛下虚眩运，此药升降阴阳；及咳逆翻胃，霍乱吐泻，中风涎潮，不省人事，伤寒阴盛，唇青自汗。

硫黄为末
 　黑锡熔净
 　水银　朱砂研
 ，各一两


上将锡熔化，入硫末，渐入渐搅为末，再入水银同擂。如硬，再于火上微煅，又擂匀放冷，研极细末，糯米糊丸，绿豆大。每服三十丸，空心盐汤下。

《局方》黑锡丹一八九


治痰气壅塞，上盛下虚，肾水亏竭，心火炎盛，或一应下虚阴寒，真头痛等证，及妇人血海久冷无子，赤白带下。

黑锡去滓
 ，二两
 ，炒末
 　硫黄二两
 　肉桂五钱
 　附子炮
 　木香　沉香　舶茴香　故纸　阳起石水飞
 　胡芦巴酒浸炒
 　肉豆蔻面裹
 煨
 　金铃子蒸
 ，去皮核
 ，各一两


上用新铁铫将锡化开，下硫黄末，提起，以木杵擂极细，放地上退火毒，同余药研一日，至黑光色为度，酒糊丸，桐子大，阴干入布袋内擦令光莹，每服四十丸，空心姜盐汤下，女人艾枣汤下。

《局方》红丸子百九十


和脾胃，消宿食，去膨胀，治大人小儿脾胃之证，极有神效。

京三棱浸软切片
 　蓬术煨
 　青皮　橘红各五斤
 　干姜炮
 　胡椒各三斤


上为末，用醋糊丸，桐子大，矾红为衣。每服三十丸，食后姜汤送下。小儿临时加减与服丸，治饮食所伤，中脘痞满，服之应手而愈。妊妇恶阻呕吐，全不纳食，百药不治者，惟此最妙，可佐二陈汤服之。但人疑其堕胎，必不信服，每易名用之，时有神效。但恐妊妇偶尔损动，未免归咎此药，是当酌而防之。

椒囊法一九一


辟一切瘴疾时气，风寒时气。

以绛纱囊贮椒两许，悬佩身傍近里衣处，则一切邪气不能侵犯。

椒红丸一九二


治元脏伤惫，目暗耳聋。服此百日，觉身轻少睡足有力，是其效也；服及三年，心智爽悟，目明倍常，面色红悦，须发光黑。

川椒去目并合口者
 ，炒出汗
 ，捣取红
 ，一斤
 　生地黄捣自然汁
 ，熬取浓汁
 ，一升


上将生地汁熬至稀稠得所，和椒末捣丸，梧子大。每空心温酒下三四十丸。合药时，勿令妇人、鸡、犬见。有诗曰：其椒应五行，其仁通六义。欲知先有功，夜间无梦寐。四时去烦劳，五脏调元气，明目腰不疼，身轻心健记。别更有异能，三年精自秘，回老返婴童，康强不思睡，九虫顿消亡，三尸自逃避。若能久饵之，神仙应可冀。

景岳全书卷之五十八终


卷之五十九宙集

古方八阵

固　阵

《局方》牡蛎散一


治诸虚不足，及大病后体虚，津液不固，常常自汗。

黄芪蜜炙
 　麻黄根　牡蛎煅淬醋中
 ，各二钱半


水一盅半，加小麦百粒，煎八分，食远温服。

牡蛎白术散二


治漏风证，以饮酒中风，汗多，食则汗出如洗，久而不治，必成消渴。

牡蛎煅
 ，一钱
 　白术炒
 　防风各二钱


水二盅，煎八分，食远温服。

《宣明》白术散三


治虚风多汗，食则汗出如洗，少气痿弱，不治必为消渴证。

白术二两
 　防风五两
 　牡蛎煅
 ，六钱


上为末。每服一钱，温水调下，不拘时。如恶风，倍白术；如多汗而肿，倍牡蛎。案：此方虽与前同，而用法不同，故并存之。

神效麦面汤四


治心虚盗汗。

麦面炒黄色
 ，一钱
 　防风　白术　牡蛎煅
 ，醋淬
 　黄芪蜜炙
 ，一钱半


水一盅半，枣二枚，煎八分，调服辰砂妙香散极效。在后十五。

黄芪汤五



方在补阵四五
 。治自汗盗汗。

《圣惠》宁肺散六


治新久咳嗽，肺气不通，咯唾脓血，自汗咳嗽，常年不愈者，服之立止。并坐卧不安，语言不出等证。

乌梅肉七分
 　罂粟壳二钱
 ，去筋
 ，蜜炙


上为细末。不拘时，乌梅汤调下。

《选要》安眠散七


治上喘咳嗽久而不止。

款冬花　麦门冬　乌梅肉　佛耳草各四分
 　橘红五分
 　炙甘草三分
 　粟壳蜜炙
 ，一钱


上为末。水一盅，煎八分，入黄蜡如枣核许煎化，临睡温服。

丹溪百药煎八


劫嗽立止。

百药煎　诃子　荆芥穗等分


上为极细末，蜜丸噙化。

《集成》三妙汤九


治久嗽。

乌梅肉二个
 　北枣三枚
 　粟壳蜜炙
 ，四个


水一盅半，煎七分，食后服。

九仙散十


治一切咳嗽不已。

人参　款冬花　桔梗　桑白皮　五味子　阿胶　贝母　乌梅各五分
 　御粟壳二钱
 ，蜜炙


水一盅半，姜一片，枣一枚，煎七分，食远服。

劫嗽丸十一


治久嗽失气失声者，宜此敛之。新咳者不宜用也。

诃子肉　百药煎　荆芥穗等分


上为细末，蜜丸噙化。

五味子丸十二


劫咳嗽如神。

五味子五钱
 　甘草二钱半
 　文蛤　风化硝各一钱


上为末，炼蜜丸，芡实大。噙化。

罂粟丸十三


治一切久嗽劳嗽，一服即愈。

罂粟壳新者一半
 ，去蒂
 ，切
 ，焙干
 ；陈者一半
 ，泡去筋膜
 ，炒
 ，各一两


上共为末，蜜丸，弹子大。临睡嚼服一丸。一方用罂粟子半斤，淘净焙干，炒黄为末，沙糖丸，弹子大，每服一丸，临卧绵包含化。

《统旨》润肺丸十四


治咳嗽。

诃子　五味子　五倍子　甘草等分


上为末，蜜丸噙化。久嗽者，加罂粟壳。

《良方》辰砂妙香散十五


治心气不足，惊痫，或精神恍惚，虚烦少气少睡，夜多盗汗，心虚遗精白浊，服之安神镇心。

黄芪　山药姜汁炒
 　茯苓　茯神　远志甘草汤制
 ，各一两
 　人参　炙甘草　桔梗各五钱
 　木香二钱
 　麝香一钱
 ，另研
 　朱砂三钱
 ，另研


上为末。每服二钱，不拘时，温酒调下，或用麦面汤调下。

《局方》王荆公妙香散十六


安神秘精，定心气。

人参　龙骨五色者
 　益智各一两
 　白茯神　白茯苓　远志制
 　甘草炙
 ，各五钱
 　朱砂飞
 ，二钱半


上为末。每服二钱，空心、临卧温酒调下。

《本事》金锁丹十七


治梦泄遗精，关锁不固。

舶茴香　葫芦巴　破故炒
 　白龙骨各一两
 　木香两半
 　胡桃肉三十个
 ，研膏
 　羊肾三对
 ，切开
 ，用盐半两擦
 ，炙熟
 ，捣膏


上为末，和二膏加酒浸蒸饼为丸，桐子大。每服三五十丸，空心盐汤下。

《和剂》金锁正元丹十八


治真气不足，遗精盗汗，目暗耳鸣，吸吸短气，四肢酸倦，一切虚损等证。

补骨脂一两
 ，酒浸
 ，炒
 　肉苁蓉酒洗
 ，焙
 　紫巴戟去心
 　葫芦巴炒
 ，各一斤
 　文蛤八两
 　茯苓去皮
 ，六两
 　龙骨二两
 　朱砂三两
 ，另研


上为细末，酒糊丸，桐子大。每服二十丸，空心温酒、盐汤任下。

万氏金锁思仙丹十九


治男子嗜欲太过，精血不固。此涩以固脱之剂。

莲蕊　芡实　石莲子各十两
 　金樱膏三斤


上以金樱煎膏如饧，入前三味药末和丸，桐子大。空心盐酒下三十丸。服久精神完固，大能延年。平时服食，忌葵菜、车前子。


《医林》金锁匙丹二十


治男妇精滑，遗泄不禁，梦与鬼交。

茯苓　茯神各二钱
 　远志制
 　龙骨煅
 ，各三钱
 　左股牡蛎煅
 ，四钱


上为末，酒糊丸，桐子大。每服四十丸，空心盐汤或酒下。

玉锁丹二一


治玉门不闭，遗精日久，如水之漏，不能关束者。

文蛤八两
 　白茯苓二两
 　白龙骨一两


上为细末，米糊丸，桐子大。每服七十丸，空心淡盐汤下，临睡更进一服，极效。

《御药》玉锁丹二二


治精气虚滑，遗泄不禁。

龙骨　莲花蕊　鸡头子　乌梅肉等分


上为末，用熟山药去皮为膏和丸，小豆大。空心米汤下三十丸。

《经验》水陆二仙丹二三


治精脱肾虚，梦遗白浊等证，与补阴药同用，甚有奇效。

金樱膏一斤
 ，用金樱子不拘多少
 ，入粗麻布袋内擦去毛刺
 ，捣烂入缸
 ，以水没头
 ，浸一二宿
 ，滤去柤
 ，取汁以棉滤二三次
 ，却入铜锅
 ，用桑柴文火熬成膏
 ，取起
 ，以瓷瓶收贮听用
 　芡实粉一斤


上二味和匀，丸桐子大。每服二三百丸，空心淡盐汤下。

《经验》金樱丸二四


治梦遗精滑，小便后遗溺。

金樱子　芡实各一两
 　龙骨煅
 　白莲蕊各五钱


上为末，糊丸，桐子大。每服八十丸，空心盐酒下。

《正传》经验秘真丹二五


治肾虚遗精，梦泄白浊等证。

菟丝子制
 　韭子　破故炒
 　杜仲姜汤炒
 　干姜炒
 ，各一两
 　龙骨　牡蛎煅
 　山茱萸　赤石脂各五钱
 　远志　覆盆子　巴戟肉　枸杞　山药各七钱半
 　鹿角胶一两半
 　柏子仁一两
 　金樱子取黄
 者
 ，去刺核
 ，焙
 ，净肉
 ，二两
 　黄柏盐酒炒
 ，七钱五分


上为细末，炼蜜丸，桐子大。每服百丸，空心姜盐汤下。

《局方》锁精丸二六


治白浊白带，小便频数。

破故纸　青盐　白茯苓　五味子炒
 ，等分
 。一方用五倍子


上为末，酒糊丸，桐子大。每服三十丸，空心温酒下。

东垣固真丸二七


治精滑久不愈。

牡蛎不拘多少
 ，用砂锅内煅
 ，醋淬七遍为末


上以醋糊为丸，桐子大。每服五七十丸，空心盐汤下。

《良方》固真散二八


治才睡着即泄精。此二味大能涩精固真气，暖下元。

韭子一合
 　白龙骨一两


上为细末。每服二钱，空心用酒调服。

《济生》固精丸二九


治下元虚损，白浊如脂，或胞气虚寒，腰重少力，小便无度并效。

牡蛎煅
 　菟丝子酒浸蒸炒
 　韭子炒
 　龙骨煅
 　北五味炒
 　白茯苓　桑螵蛸酒炙
 　白石脂煅
 ，各等分


上为细末，酒糊丸，桐子大。每服七十丸，空心盐汤下。

《直指》固精丸三十


治肾虚有火，精滑，心神不安。

黄柏酒炒
 　知母酒炒
 ，各一两
 　牡蛎煅
 　龙骨煅
 　莲蕊　芡实　山茱萸　远志　甘草制
 　茯苓各三钱


上为末，山药糊丸，桐子大。每服五十丸，空心温酒下。

《百一》固元丹三一


治元脏久虚，遗精白浊五淋，及小肠膀胱疝气，妇人赤白带下，血崩便血等疾，以小便频利为效。

好苍术刮净
 ，米泔浸咀片
 ，一斤
 ，择坚而小者佳
 ，惟茅山者尤妙
 。分作四分制之
 。一分
 ，用小茴香
 、食盐各一两同炒
 ；一分用川椒
 、补骨脂各一两同炒
 ；一分用川乌头
 、川楝子肉各一两同炒
 ；一分用醇醋
 、老酒各半斤同煮干
 ，焙燥


上连炒诸药同为末，用酒煮糊丸，桐子大。每服三五十丸，男以温酒，女以醋汤，空心下。此高司法方也。

《御药》秘元丹三二


治内虚里寒，自汗时出，小便不禁。

白龙骨三两
 　诃子肉　砂仁各一两
 　灵砂二两


上为末，煮糯米粥丸，桐子大。每服五十丸，空心盐酒下。

韭子丸三三


治虚劳寒脱漏精。

韭子炒
 　车前子　天雄制
 　菟丝子酒煮另捣
 　龙骨各一两
 　鹿茸酥炙
 　干姜炮
 　桑螵蛸炒
 ，各三钱


上为末，炼蜜丸，桐子大。每服二三十丸，空心黄芪汤下。

《三因》家韭子丸三四


治少长遗溺，及男子虚剧，阳气衰败，小便白浊，夜梦遗精。此药补养元气，进美饮食。案：此方当除去石斛，倍用菟丝，庶乎尤效。

家韭子炒
 ，六两
 　鹿茸酥炙
 ，四两
 　肉苁蓉酒浸
 　牛膝酒浸
 　熟地　当归各二两
 　菟丝子酒煮
 　巴戟肉各一两半
 　杜仲炒
 　石斛　桂心　干姜炮
 ，各一两


酒糊丸，桐子大。每服五七十丸，加至百余丸，食前温酒、盐汤任下。凡小儿遗尿者，多因胞寒，亦禀受阳气不足也，作小丸服之。

小菟丝子丸三五


治肾气虚损，目眩耳鸣，四肢倦怠，夜梦遗精。

菟丝子制
 ，五两
 　石莲肉二两
 　白茯苓二两
 　山药炒
 ，二两
 ，分一半作糊


用山药糊丸，桐子大。每服五十丸，空心温酒、盐汤任下。一方有五味子一两，治小便多而不禁。

《局方》大菟丝子丸三六


治肾气虚损，五劳七伤，脚膝酸痛，面色黎黑，目眩耳鸣，心忡气短，时有盗汗，小便滑数。

菟丝子酒制
 　鹿茸酥炙
 　肉桂　石龙肉去土
 　附子炮
 　泽泻各一两
 　熟地　牛膝酒浸一宿
 ，焙干
 　山茱萸　杜仲炒
 　茯苓　肉苁蓉酒浸
 ，切焙
 　续断　石斛　防风　补骨脂酒炒
 　荜茇　巴戟肉　茴香炒
 　沉香各三两
 　川芎　五味　桑螵蛸　覆盆子各五钱


上为末，酒煮面糊丸，桐子大。每服三五十丸，空心盐汤、温酒任下。


《济生》菟丝子丸三七


治小便多，致失禁。

菟丝子制
 　肉苁蓉酒浸
 ，各二两
 　牡蛎煅
 　附子炮
 　五味子　鹿茸酒炙
 ，各一两
 　鸡胵炙干
 ，五钱
 　桑螵蛸酒炙
 ，五钱


上为末，酒糊丸，桐子大。每服七十丸，空心盐汤、温酒任下。

《局方》茯菟丸三八


治思虑太过，心肾虚损，真阳不固，尿有余沥，或小便白浊，梦寐遗精等证。

菟丝子制
 ，五两
 　白茯苓三两
 　石莲肉二两


酒糊丸，桐子大。每服三五十丸，空心盐汤或米汤下。一方有北五味子四两，兼治三消。

猪肚丸三九


治小便频数。

莲子一斤
 ，以猪肚一个
 ，同煮一周日
 ，取出去皮心焙干为末
 　舶茴香　破故纸　川楝子　母丁香各一两


上为末，炼蜜丸，桐子大。每服五十丸，空心温酒送下。

《经验》猪肚丸四十


止梦遗泄精，进饮食，健肢体，此药神应。瘦者服之自肥，莫测其理。

白术面炒
 ，五两
 　苦参白者
 ，三两
 　牡蛎左扇者
 ，煅研
 ，四两


上为末，用雄猪肚一具，洗净，以瓷罐煮极烂，木石臼捣如泥，和药再加肚汁捣半日，丸如小豆大。每服四五十丸，日进三服，米饮送下。久服自觉身肥而梦遗永止。

《良方》三仙丸四一


治梦遗精滑。

益智仁二两
 ，用盐二两同炒
 ，去盐
 　乌药一两半
 ，炒
 　山药一两
 ，炒


上为末，山药煮糊丸，桐子大。每服七十丸，空心茯苓汤送下。

丹溪九龙丸四二


治肾虚精滑。

金樱子　枸杞　山茱萸　莲蕊　莲肉　当归　熟地　芡实　白茯苓各等分


上为末，酒糊丸，桐子大。每服五六十丸，或酒或盐汤下。

小温金散四三


治心肾虚热，小便赤白淋沥，或不时自汗等证。

人参　莲肉去心
 　巴戟肉　益智　黄芪蜜炙
 　麦冬去心
 　赤　茯苓　萆薢酒浸炒
 　炙甘草各一钱


灯心十茎，枣一枚，水煎服。

仁斋莲子六一散四四


治心经虚热赤浊。

石莲子六两
 　炙甘草一两


为末。每服三钱，灯心汤调下。

《和剂》威喜丸四五


治元阳虚惫，精滑白浊遗尿，及妇人血海久冷，淫带梦泄等证。

白茯苓去皮
 ，四两
 ，切块
 ，同猪苓二钱五分同于瓷器内煮二十余沸
 ，取出晒干
 ，不用猪苓
 　黄蜡四两


上以茯苓为末，熔黄蜡搜和为丸，如弹子大。每空心细嚼，满口生津，徐徐咽服，以小便清利为效。忌米醋，惟糠醋可用，尤忌气怒动性。

五子丸四六


治小便频数，时有白浊。

菟丝子酒蒸
 　家韭子炒
 　益智　茴香炒
 　蛇床子去皮
 ，炒


上各等分为末，酒糊丸，桐子大。每服七十丸，米饮、盐汤任下。

远志丸四七



方在补阵百十三
 。治神魂恍惚，梦泄遗精。

《本事》猪苓丸四八


此方以行为止，治湿郁热滞，小水频数，梦遗精滑。

半夏一两


将半夏破如豆粒。用猪苓为末二两，先将一两炒半夏色黄，勿令焦，出火毒，取半夏为末，糊丸桐子大，候干；用前猪苓末一半，又同炒微裂，入瓷瓶内养之。空心温酒、盐汤下三四十丸，常又服，于未申间以温酒下。

泄泻经验方四九


治泄泻饮食少进。

用糯米一升，水浸一宿沥干，慢火炒令极熟，磨细，罗如飞面，加怀山药一两，炒，研末，和米粉内。每日清晨用半盏，入白糖二匙，川椒末少许，将极滚汤调食，其味甚佳，且不厌人，大有资补。久服之，其有精寒不能成孕者亦孕矣。

固肠散五十


治脾胃虚弱，内寒注泄，水谷不分，下痢脓血，赤少白多，肠滑腹痛，心腹胀满，食减力乏。

陈米炒
 ，二两
 　木香一钱
 　肉豆蔻生
 　粟壳蜜炙
 ，各二钱
 　干姜炮
 　炙甘草各二钱半


上为末。每服二钱，水一盅，姜三片，枣一枚，煎七分，不拘时温服。忌酒、猪肉、鱼腥、生冷。

白术圣散子五一



方在热阵一六三
 。治一切泻痢久不瘥。

陈氏肉豆蔻丸五二



方在小儿五六
 。治泻痢肠滑不止。

《医林》固肠丸五三


治泻痢日夜无度。

人参　附子制
 　阿胶炒
 　龙骨研
 　肉豆蔻面煨
 　赤石脂煨
 ，醋淬
 　干姜炒
 　木香各一两
 　白术炒
 　诃子肉各二两
 　沉香五钱


上为末，粳米糊丸，桐子大。每服七八十丸，米饮下。

《局方》大断下丸五四


治脏腑停寒，下痢不已。

干姜炮
 　高良姜　细辛各两半
 　附子制
 　牡蛎煅
 　龙骨研
 　赤石脂煨
 　肉豆蔻面煨
 　诃子肉　枯矾　酸石榴皮醋浸一宿
 ，炙黄
 用
 ，各一两


上为细末，醋煮面糊为丸，桐子大。每服五七十丸，米饮送下。

东垣椿皮散五五


治血痢及肠风下血神效。

椿根白皮　枯白矾各二两
 　槐角子四两
 　炙甘草一两


上为细末。每服三钱，米饮调下。

桃花丸五六


治肠胃虚弱，冷气乘之，脐腹搅痛，下痢肠滑不禁，日夜无度。此即仲景桃花汤之法，方见热阵一四六。

赤石脂煅
 ，醋淬
 　干姜炮
 ，等分


上为末，汤浸蒸饼丸，梧子大。每服百余丸，食前米饮下，日三服。若痢久虚滑，去积不已，用苍术二两，防风五钱，水一碗，煎至半碗，下此丸，小便利则安。


生地黄汤五七


治热痢便血，崩淋不止。

生地黄五钱
 　地榆七钱半
 　炙甘草二钱半

 咀。用水二盅，煎一盅，分空心、日晚二服。

香梅丸五八


治肠风下血，服之即止。

乌梅肉　白芷　百药煎烧存性
 ，等分


上为末，米糊丸，桐子大。每服五六十丸，空心米汤下。

胜金丸五九


一名百药散。治肠风下血，溺血不止，及脏毒便血。

百药煎三两
 。生用一两
 ，炒焦一两
 ，烧存性一两


上为末，软饭和丸，或蜜丸，桐子大。每服五七十丸，空心米饮下，或人参汤下。

《济生》乌梅丸六十


治大便下血如神。

僵蚕炒
 ，一两
 　乌梅肉一两半


上为末，醋糊丸，桐子大。每服四五十丸，空心醋汤下。

缩泉丸六一


治脬气不足，小便频多。

乌药　益智等分
 ，为末


酒煮山药糊为丸，桐子大。每服五七十丸，空心盐汤下。

四味肉苁蓉丸六二


治禀赋虚弱，小便遗数不禁。此即《集要》四神丸补阵一五八。

熟地六两
 　五味子四两
 　肉苁蓉酒洗去甲
 ，八两
 　菟丝子制
 ，二两


酒煮山药糊丸，桐子大。每服七八十丸，空心盐汤下。

固脬丸六三


治遗尿不觉，小便不禁。

菟丝子制
 ，三两
 　茴香一两
 　桑螵蛸炙
 　制附子各五钱
 　戎盐一钱


上为末，酒煮面糊丸，桐子大。每服三十丸，空心米饮下。

牡蛎丸六四


治小便不禁。

牡蛎三两
 ，用瓷器盛
 ，以盐末一两铺底盖面
 ，用炭火约五斤烧半日
 ，取出研
 　赤石脂三两
 ，捣碎
 ，醋拌匀湿
 ，于铁锅内慢火炒干
 ，研粉


上用酒糊丸，桐子大。每服五十丸，空心盐汤下。

《心统》茴香益智丸六五


治老人阳虚失禁，及房劳伤肾遗溺。

小茴香盐炒
 　益智仁炒
 　故纸酒炒
 　川乌炮
 　乌药各一两


上为末，山药糊丸，桐子大。每服八十丸，盐汤下。

溺血方六六


文蛤炒
 ，为末


上以乌梅肉浸烂捣膏丸，桐子大。空心酒下五六十丸。

景岳全书卷之五十九终


卷之六十宙集

古方八阵

因　阵

以下眼目方

《原机》当归补血汤一


治男妇亡血过多，以致睛珠疼痛，不能视物，羞明酸涩，眼光无力，眉骨太阳酸痛。

当归　熟地黄各二钱
 　白芍药　牛膝　白术　生地黄　天门冬各一钱
 　川芎　防风　炙甘草各五分


水二盅，煎八分，稍热服。如恶心不进食者，加生姜煎。

益气聪明汤二


治目中内障初起，视觉昏花，神水淡绿色或淡白色，久则不睹，渐变纯白，或视物成二等证，并治耳聋耳鸣。

人参　黄芪各五钱
 　升麻　葛根　炙甘草各三钱
 　芍药　黄柏各二钱
 　蔓荆子钱半


上每服四、五钱，水二盅，煎一盅，临睡热服，五更再服。

东垣蔓荆子汤三


治劳倦饮食不节，内障眼病，此方如神。

蔓荆子二钱半
 　人参　黄芪各一两
 　炙甘草八钱
 　黄柏酒拌炒四遍
 　白芍药各三钱

 咀。每服四、五钱，水二盏，煎一盏，去柤，临卧温服。

益阴肾气丸四


治足三阴亏损，虚火上炎，致目睛散大，视物不的，或昏花紧涩，作痛羞明，或卒见非常等证，其功与六味还少丹同类。

熟地二两
 ，酒洗
 　生地　归尾酒洗
 　丹皮　五味　山药　山茱萸　柴胡　茯苓　泽泻各二钱半


炼蜜丸，桐子大，水飞朱砂为衣。每服五、七十丸，空心淡盐汤下。

济阴地黄丸五


治证同上。

熟地倍用
 　山药　山茱萸　当归　枸杞　巴戟肉　麦冬　肉苁蓉　五味子　甘菊花各等分


炼蜜丸，桐子大。每服七、八十丸，空心白汤下。

神效黄芪汤六



方在补阵四八
 。治目紧缩小，及羞明畏日，视物不明。

《局方》明目地黄丸七


治男妇肝肾俱虚，风邪所乘，热气上攻，翳障，目涩多泪。

熟地黄　生地黄各一斤
 　牛膝三两
 　石斛　枳壳　杏仁去皮尖
 ，炒
 　防风各四两


炼蜜丸，桐子大。每服七、八十丸，食前盐汤下。

《简易》加减驻景丸八


治肝肾气虚，两目昏暗，视物不明。

熟地　当归各五两
 　菟丝子酒煮
 ，八两
 　枸杞　车前子炒
 　五味子各二两
 　楮实子　川椒炒
 ，各一两


上为末，炼蜜丸，桐子大。每服七、八十丸，食前温酒下。

东垣滋阴地黄丸九


治足三阴亏损，虚火上炎，致目睛散大，视物不的，或昏花紧涩，作痛羞明，兼眵多燥热赤烂者。一名干熟地黄丸。

熟地一两
 　归身酒制
 　黄芩各半两
 　天冬焙
 　甘草炙
 　枳壳　柴胡　五味子各三钱
 　人参　地骨各二钱
 　黄连三钱
 　生地酒洗
 ，一两半


炼蜜丸，桐子大。每服百丸，食前茶汤下，日三服。

谦甫还睛散十


治翳膜遮睛，昏涩泪出，瘀血胬肉攀睛。

川芎　龙胆草　草决明　石决明　荆芥穗　甘菊花　茺蔚子　楮实子　白茯苓各一两
 　白蒺藜炒　木贼　甘草各七钱
 　川椒炒出汗
 ，一钱


上为细末。每服二钱，食后茶清调下，日三服。忌一切鸡鱼厚味，及荞麦面热物。

八味还睛散十一


治肝肺停留风热，翳膜遮睛，痛涩眵泪。

白蒺藜炒
 ，去刺
 　防风　甘草　木贼　山栀仁各七钱
 　草决明一两
 ，炒
 　青葙子二钱半
 ，炒
 　蝉蜕二钱


上为细末。每服二钱，食后麦门冬汤调服。

还睛丸十二


治男妇风毒上攻，眼目肿痛，怕日羞明，多眵，陷涩难开，睑眦红烂，瘀肉攀睛，或暴赤痛甚，又治偏正头风头痛，皆有奇效。

白术　菟丝子制
 　青葙子　防风　羌活　白蒺藜炒
 ，去刺
 　密蒙花　木贼　炙甘草等分


炼蜜丸，弹子大。每服一丸，细嚼，白汤送下，空心、食前，日二服。

《正传》祖传固本还睛丸十三


治远年一切目疾，内外翳膜遮睛，风弦烂眼，及老弱人目眵多糊，迎风冷泪，视物昏花等证，悉皆治之。

天门冬酒浸一宿
 ，另研如泥
 　麦门冬　生地黄酒浸焙
 　熟地黄酒洗
 ，各三两
 　人参　白茯苓　干山药　枸杞各两半
 　川牛膝酒洗
 　石斛酒洗
 　草决明微炒
 　杏仁去皮另研
 　枳壳面炒黄
 　菟丝子酒浸
 煮
 　甘菊花用小金钱菊花
 ，各一两
 　羚羊角细锉
 ，取净末
 　乌犀角锉用
 　青葙子微炒
 　防风去芦
 ，各八钱
 　五味子焙干
 　炙甘草　黄连去须
 　白蒺藜取仁
 　川芎各七钱


上为末，蜜丸，梧子大。每服五、七十丸，盐汤下。

定志丸十四



方在补阵百十六
 。治阳气不足，眼目不能近视。

地芝丸十五


治目不能远视，但可近视，或并不能，乃阴气不足也，宜用此方。

生地黄四两
 　天冬　枳壳面炒
 　甘菊花各一两


炼蜜丸，桐子大。每服百丸，茶清或温酒下。


东垣助阳和血汤十六


治眼发之后，犹有上热，白睛赤色，隐涩难开而多眵泪等证。

黄芪　当归酒洗
 　柴胡　炙甘草　防风各五分
 　升麻七分
 　白芷三分
 　蔓荆子二分


水煎热服。

东垣芎辛散十七


治两眼风热，昼夜隐涩难开，羞明恶日，视物昏暗，赤肿而痛。

细辛二分
 　芎[image: ]
 　蔓荆子各五分
 　甘草　白芷各一钱
 　防风一钱半


上[image: ]
 咀。水二盏，煎一盏，临卧温服。

东垣明目细辛汤十八


治两目发赤微痛，羞明畏日，怯风，恶灯火，多眵隐涩，鼻塞流涕，津唾稠黏，大便微硬。

细辛　麻黄　羌活　蔓荆子　防风　藁本　川芎　荆芥穗　白茯苓各四分
 　生地黄　归尾各八分
 　花椒七粒


水二盅，煎八分，食后、临卧稍热服。

决明夜光散十九


治眼目夜昏，虽有灯月亦不能视。

石决明　夜明砂各二钱
 　猪肝一两


上以药为末，乃将竹刀切肝为二片，铺药于内，合定，用麻皮缚之，以米泔水一碗，用砂锅煮至半碗，临卧连肝、连汁俱服之。

石斛夜光丸二十


治神水散大，昏如雾露，眼前黑花，睹物成二，久而光不收敛，及内障瞳人淡白绿色。

石斛酒洗
 ，五钱
 　人参　生地　熟地酒洗
 　麦门冬　天门冬　白茯苓　防风　草决明　黄连酒炒
 ，各一两
 　羚羊角镑
 　犀角镑
 　川芎　炙甘草　枳壳面炒
 　青葙子微炒
 　五味子炒
 　肉苁蓉酒洗
 去鳞
 ，炙
 ，各五钱
 　牛膝酒洗
 　白蒺藜炒
 ，去刺
 　菟丝子制
 　家菊花　山药　杏仁　枸杞各七钱


上为末，炼蜜丸，梧子大。每服三、五十丸，温酒、盐汤任下。

东垣泻热黄连汤二一


亦名黄连饮子。治眼暴发赤痛。

黄连酒炒
 　黄芩酒炒
 　龙胆草　生地　柴胡各一钱
 　升麻五分


水煎。于午前，或饭后热服。

东垣黄芩黄连汤二二


治两眼血热赤痛。

黄芩　黄连　草龙胆俱各酒洗
 ，炒
 　生地酒洗


上等分，[image: ]
 咀。每用五钱，水二盏，煎一盏，去柤，热服。

东垣当归龙胆汤二三


治眼中白翳。

归身　龙胆草酒洗
 　黄芩酒炒
 　黄柏酒炒
 　芍药各八分
 　黄芪　黄连　甘草各五分
 　防风　羌活　升麻　柴胡　五味子　石膏各五分


水二盏，煎一盏，去柤，入酒少许。临卧热服。忌言语。

芍药清肝散二四



方在寒阵六一
 。治赤脉贯晴，眵多眊燥，紧涩羞明，脏腑秘结。

蝉花散二五


治肝经风热，毒气上攻，眼目赤痛，及一切内外翳障。

蝉蜕　甘菊花　谷精草　羌活　甘草炒
 　白蒺藜炒
 　草决明　栀子炒
 　防风　密蒙花　荆芥穗　木贼　川芎　蔓荆子　黄芩各等分


上为末。每服二钱，食后茶清调下。

五味泻白散二六


治风热翳膜血筋，一切肺热外障。

当归　生地　芍药　栀子　黄芩各等分


每服三、五钱，为散、为汤任服。

明目羊肝丸二七


治肝虚风热，冷泪赤涩，内外障眼。

黄连三两
 　家菊花　龙胆草　石决明煅
 　人参　当归　熟地　枸杞　麦冬　牛膝　青盐　黄柏　柴胡　防风　羌活各八钱
 　肉桂四钱
 　羯羊肝一具
 ，烙干为末


上为末，炼蜜丸，桐子大。每服三、四十丸，温汤下。

黄连羊肝丸二八


治前证。

单用黄连一味，同羊肝俱为末，炼蜜丸服。《济生方》用生羊肝去筋膜，同黄连捣丸，桐子大。每服五、六十丸，温水下。

黄连天花粉丸二九


治两眼赤痛，眵多眊燥，紧涩羞明，赤脉贯睛，脏腑秘结。

黄连酒炒
 　天花粉　家菊花　川芎　薄荷叶　连翘各一两
 　黄芩　栀子各四两
 　黄柏酒炒
 ，六两


上为细末，滴水丸，梧子大，或用蜜丸。每服五、七十丸，或百丸，食后、临睡茶汤下。

《局方》密蒙花散三十


治风气攻注，两眼昏暗，眵泪羞明，并暴赤肿翳障。

密蒙花　羌活　白蒺藜炒
 　木贼　石决明各一两
 　甘菊三两


上为末。每服二钱，食后茶清调下。

春雪膏三一


点赤眼。

朴硝置豆腐上蒸之，待流下者，瓦器盛点之。

玄明春雪膏三二


治时气热眼。

玄明粉半两
 　月石三钱
 　冰片三分


上乳无声，瓷罐密收，用时点二大眦内。

龙脑黄连膏三三


点赤热眼。

龙脑一钱
 　黄连去毛净
 ，酒炒
 ，八两


先剉黄连令碎，以水四碗贮砂锅内，入连煮至一大碗，滤去滓，入薄瓷碗内，重汤煮成膏半盏许，以龙脑为引，或用时旋入尤妙。

立消膏三四


治浮翳、宿障，雾膜遮睛。

雪白盐净器中生研如尘


上以大灯草蘸盐少许，轻手指定浮翳点上，凡三次即没，亦不疼痛。

黄连甘石散三五


治眼眶破烂，畏日羞明。

炉甘石制
 ，一斤
 　黄连四两
 　龙脑量加


先以黄连研极细，同甘石再研，俱用细绉纱筛过收贮。用时取一、二两加入龙脑，用井花水调如稠糊，临睡抹敷破烂处，不破烂者点眼内眦，勿使入眼珠内为妙。


黄连人参膏三六


治目赤痒痛。

宣黄连　人参各五分或一钱


上切碎，用水一小盅同浸，饭锅蒸少顷，取出冷定，频点眼角自愈，或于临用时研入冰片少许更妙。一方但用人乳浸黄连频点眦中，《抱朴子》云：治目中百病。一方用黄连少加生白矾，以人乳浸蒸，点抹眼角大效。

丹砂散三七


点治诸眼皆妙，此李时珍方也。

硼砂　海螵蛸去壳
 　炉甘石上好者
 ，煅淬童便七次
 ，飞
 ，各一两
 　朱砂五钱
 ，用此则不粘


上为极细末，瓷瓶收贮。临用少加冰片研点极妙。

清凉膏三八


治眼目赤肿不能开，痛闷，热泪如雨。

生南星　脑荷叶各半两
 　荆芥　百药煎如无
 ，即用文蛤
 ，各三钱


上为末，井水调成膏。点眼角上，自然清凉。

《正传》光明丹三九


治一切风热上壅，两目赤肿涩痛，烂弦风眼，及内外翳障。

制甘石一两
 　朱砂一钱
 　硼砂二钱
 　轻粉五分
 　冰片三分
 　麝香一分


以上用乳钵研极细，收贮为君。如眼赤肿痛，加乳香、没药各五分；内外翳障，加珍珠五分，胆矾二分。烂弦风眼，加铜绿五分，黄丹五分；或以诸药合一，以治诸般眼疾。

上各研为细末，并一处再研二日，用瓷器密收，勿令泄气，点服绝妙。

青火金针四十


治头风牙痛赤眼。

火硝一两
 　青黛一钱
 　脑荷　川芎各五分


上为细末。口噙冷水勿咽，用此药吹鼻。

赤火金针四一


治赤眼、头风，冷泪，鼻塞，耳鸣，牙疼。

火硝一两
 　川芎　雄黄　乳香　没药　石膏各一钱


上为细末。每服一、二分，如前吹鼻，三次愈。

吹鼻六神散四二


治眼目暴发赤肿，热泪昏涩，及头脑疼痛。

焰硝提净
 ，五钱
 　白芷　雄黄　乳香制
 　没药制
 　脑荷叶各
 一钱


上为细末，瓷罐收贮。左吹左，右吹右。先令病人口含水吹之，其气上行，须臾觉效。头痛吹法亦然，或两鼻皆吹之。若久患眼疾者，不可吹。

东垣点盐法四三


明目，去昏翳。大利老眼，得补法之良。

用海盐二斤，拣净，以百沸汤泡，滤取清汁，于银石器内熬取雪花白盐，瓷器盛贮。每早用一钱擦牙，以水漱口，用左右手指互以口内盐津细洗两眼大小眦内，闭目良久，却用水洗面。能洞视千里，明目坚齿，极妙之法，苏东坡手录。目赤不明，昏花老眼，惟宜此法，大效。

洗烂弦风赤眼方四四


一名万金膏。此药之效如神，人家所不可少，无目病则以施人，价廉功倍，济人甚大。

文蛤　黄连去毛净
 　防风　荆芥穗各五钱
 　苦参四钱
 　铜绿五分


上为极细末，外以薄荷煎汤丸，弹子大。临用时以热水化开，乘热洗眼，日三次。立愈神效。一方有当归、川芎各四钱。

傅烂弦歌四五


烂弦百药煎为奇，研细汤澄柤去之，熬作稀膏入轻粉，盐汤洗了敷之宜。

搜风散四六


箍风热眼及肿痛。

黄连　大黄　朴硝　黄丹等分


上为末，以苦参煎汤，少加炼过白蜜，同调敷眼四弦，甚妙。

拜堂散四七


傅风赤热眼，倒睫烂弦。

五倍子不拘多少为末，蜜水调敷患处。

汤泡散四八


治肝虚风热攻眼，赤肿羞明，渐生翳膜。

杏仁　防风　黄连去须
 　赤芍药　归尾各半两
 　铜青二钱
 　薄荷叶三钱


上锉散，每用三、四钱，沸汤泡，乘热先熏后洗，冷则再暖又洗，每日三、两次。一方加白盐少许，闭目沃洗，尤能散血。

收泪散四九


治风泪不止。

海螵蛸五分
 　冰片少许
 　绿炉甘石一钱


上乳极细末，点大眦角，泪即收。上二药以燥湿，片脑以辛散。

去星五十


凡胡椒、韭菜根、橘叶、菊叶之类，皆可杵烂为丸，用棉裹塞鼻中触之，过夜则星自下。

眼目打伤青肿五一


以生半夏为末，水调涂之即愈。

明目第一方五二


此方始于上阳子，以授鲁东门左丘明，杜子夏、左太冲，凡此诸贤皆有目疾，得此皆愈。

夜省看书一，减思虑二，专内视三，简外视四，晨兴迟五，夜眠早六。

凡此六事，熬以神火，下以气饮，蕴于胸中，纳诸方寸，修之一时，长服不已，非但明目，亦可延年。

以下耳病方

桂星散五三


治风闭耳聋。

官桂　川芎　当归　石菖蒲　细辛　木通　木香　白蒺藜炒
 ，去刺
 　麻黄去节
 　甘草炙
 ，各一钱
 　白芷梢　天南星煨裂
 ，各钱半


水二盅，葱白二根，紫苏五叶，姜五片，煎八分，食后服。一方加全蝎去毒一钱。

《类方》复元通气散五四


治诸气闭涩耳聋，及腹痈、便痈、疮疽无头者，能止痛消肿。

青皮　橘红各四两
 　甘草炙
 ，三寸
 　连翘一两


上为末。热酒调服一、二钱。

补肾丸五五


治肾虚耳聋。

巴戟去心
 　干姜炮
 　白芍药　山茱萸　人参　黄芪　当归　熟地黄　远志制
 　肉苁蓉酒浸
 　菟丝子制
 　蛇床子　牡丹皮　附子炮
 　石斛　细辛　泽泻　桂心　甘草各二两
 　石菖蒲一两
 　茯苓半两
 　防风一两半
 　羊肾二枚


上为末，将羊肾用酒煮，研烂，仍加酒煮面糊丸，桐子大。每服五、七十丸，空心盐酒送下。


聪耳益气汤五六


治肾虚耳聋。

黄芪一钱
 　人参　炙甘草　当归酒洗
 　白术各五分
 　橘红　菖蒲　防风　荆芥各三分
 　升麻　柴胡各二分


上水煎服。

肉苁蓉丸五七



方在补阵一五三
 。治肾虚耳聋。

 耳明矾散五八


治脓耳。

枯矾　龙骨研
 ，各二钱
 　黄丹飞
 ，钱半
 　干胭脂七分
 　麝香少许


上为细末。先须以绵杖缠拭去脓，别用绵杖蘸药引入耳中。如无干胭脂，即以济宁油胭脂同枯矾拌擦如粉用之。

又，红玉散：止枯矾、干胭脂、麝香三味，等分用。

一方：单用枯矾，吹入即愈。

 耳流脓方五九


用菖蒲根水洗净，捣取汁，先以绵椗将耳中脓水搅净，然后将蒲汁灌入荡洗数次，全愈最妙者。

白龙散六十


治小儿肾热上冲于耳，生脓作痛，或因沐浴水入耳中，亦令作脓，谓之聤耳，久而不愈则成聋。

枯矾　黄丹　龙骨各五分
 　麝香一分


上为极细末。先以绵杖子展尽耳内脓水，用药一字，分掺两耳，日二次。勿令风入。

百虫入耳六一


用香油滴入耳中即出。《本事方》用白胶香烧烟熏耳中，暖即出。一方用葱涕灌入，活者即出。一法用生姜擦猫鼻，其尿自出，取尿滴入，虫即出。或以麻油滴耳则虫死。或以炒芝麻枕头，则虫亦出，但不若猫尿之捷也。

蜈蚣入耳六二


用姜汁滴入，或韭汁、鸡冠血滴入俱好。

暴聋灸法六三


用小苍术一块，长七分，一头削尖，头截平，将尖头插入耳内，平头上用箸头大艾炷灸之，轻者七壮，重者十四壮，觉耳内有热气则效。

又方：

用鸡心槟榔一个，将脐内剜一窝如钱眼大，实以麝香，坐于患耳内，上以艾炷灸之，不过二、三次即效。

塞耳聋六四


用大蒜一瓣，一头剜一坑子，好巴豆一粒，去皮，慢火炮令极熟，入在蒜内，以新绵裹定塞耳中。

龙脑膏六五


龙脑一分
 　椒目五分
 　杏仁去皮
 ，二分


上件捣研匀，绵裹枣核大，塞耳中，日二易之。

杏仁膏六六


治耳中汁出，或痛或脓。

上用杏仁炒令赤黑，研成膏，绵裹内耳中，日三、四度易之。或乱发裹塞之亦妙。

一方治耳卒痛或水出，用杏仁炒焦为末，葱涎搜和为丸，以绵裹塞耳，又治耳聋兼有脓。

通圣散六七


穿山甲炙
 　蝼蛄各五分
 　麝香一分


上为细末，以葱涎和剂塞耳，或用少绵裹塞之，或用葱管盛药末塞耳中。

通耳法六八


磁石用活者
 ，如豆一块
 　穿山甲烧存性
 ，为末
 ，一字


上二味，用新绵裹塞患耳内，口中衔生铁少许，觉耳内如风雨声即愈。

以下面鼻方

《医林》川芎散六九


治风寒鼻塞。

川芎　藁本　细辛　白芷　羌活　炙甘草各一两
 　苍术米泔
 浸
 ，五两


上咀。每服三钱，水一盏，姜三片，葱白三寸，煎服。

《济生》辛夷散七十


治肺虚为四气所干，鼻内壅塞，涕出不已，或气不通，不闻香臭。

辛夷　川芎　细辛　白芷　升麻　防风　羌活　藁本　炙甘草　木通各等分


一方有苍耳子减半

上为末。每服二钱，食后茶清调下。

温肺散七一


治闭塞阳明鼻塞。

升麻　黄芪　丁香各一钱
 　羌活　葛根　炙甘草　防风各五分
 麻黄不去节
 ，二钱


水二盅，葱白二茎，煎八分，食远热服。

《千金》细辛膏七二


治鼻塞脑冷，清涕常流。

细辛　川芎　川椒　黑附子炮
 ，去皮脐
 　干姜　吴茱萸各二钱半
 　桂心三钱
 　皂角屑钱半


上将诸药用米醋浸过宿，次用猪脂二两熬油，入前药，煎附子色黄为度，以绵蘸药塞鼻中。

《三因》苍耳散七三


治鼻流浊涕不止，名曰鼻渊。

苍耳子炒
 ，二钱半
 　辛夷仁　薄荷叶各五钱
 　白芷一两


上为细末。每服二钱，葱汤或茶清食后调下。

神愈散七四


治风热在肺，鼻流浊涕，窒塞不通。

细辛白芷与防风，羌活当归半夏芎，桔梗陈皮茯苓辈，十般等分锉和同，三钱薄荷姜煎服，气息调匀鼻贯通。

醍醐散七五


治伤风鼻塞声重。

细辛半两
 　川芎一两
 　薄荷一两半
 　川乌炮
 ，去皮脐
 　白芷　甘草各二两


上为细末。每服一钱，葱茶汤或薄荷汤下。

《良方》防风汤七六


治鼻塞不闻香臭。

防风　麻黄　官桂各半两
 　升麻　木通各一两
 　栀子七枚
 　石膏三两

 咀。每服水一盏，煎七分，空心温服。


《宣明》防风汤七七


治鼻渊脑热渗下，浊涕不止，久而不已，必成衄血之证。

防风一两半
 　人参　麦冬　炙甘草　川芎　黄芩各一两


上为细末。每服二钱，沸汤调服，食后，日三服。

荆芥散七八


治肺风酒皶鼻赤疱。

荆芥穗四两
 　防风　杏仁去皮尖
 　白蒺藜炒
 ，去刺
 　僵蚕炒
 　炙甘草各一两


上为末。每服二钱，食后茶清调下。

《正传》脑漏秘方七九


祖传经验治鼻中时时流臭黄水，甚者脑亦时痛，俗名控脑砂，有虫食脑中。

用丝瓜藤近根三、五尺许，烧存性，为细末，酒调服之即愈。

《简易》黄白散八十


治鼻齆、瘜肉鼻痔等证。

白矾　雄黄　细辛　瓜蒂炒
 ，各等分


上为细末，以雄犬胆汁为剂，如枣核，塞鼻中。

细辛散八一


治鼻齆有瘜肉，不闻香臭。

北细辛　瓜蒂等分


上为末，棉裹如豆大，塞鼻中。

《御药》菖蒲散八二


治鼻内窒塞不通，不得喘息。

菖蒲　皂角等分


上为细末，每用一钱，绵裹塞鼻中，仰卧片时。

轻黄散八三


治鼻中瘜肉。

轻粉　杏仁去皮尖
 ，各一钱
 　雄黄五钱
 　麝香少许


上四味，用乳钵先研杏仁如泥，后入雄、麝、轻粉同研极细，瓷盒收盖。每有患者，不拘远近，于卧用箸头蘸米粒许点瘜肉上，隔一日卧点一次，半月见效。

雄黄散八四


治鼻齆。

雄黄五分
 　瓜蒂二个
 　绿矾一钱
 　麝香少许


上为末，吹入鼻中。

《千金》[image: ]
 肉方八五


一名瓜丁散。

瓜蒂　华阴细辛等分


为末，绵包少许塞鼻中。

《简易》[image: ]
 肉方八六


用枯白矾为末，以绵胭脂塞鼻中，数日肉随落。

白矾散八七


治肺风酒皶鼻等疾。

白矾　硫黄　乳香各等分


为末，绵裹擦之。或用茄汁调敷患处更妙。

二神散八八


治赤鼻久不瘥。

大黄　朴硝等分


为末，津调涂鼻上。

酒[image: ]
 鼻粉痔八九


亦名硫黄散。

硫黄　轻粉各一钱
 　杏仁五分


上为末，用蜜酒调，于卧时涂上，早洗去，效。或用津唾调搽更妙。

又方：

只以铜绿为末，晚时切生姜蘸擦之。

点痣去斑九十


用石灰水调一碗如稠糊，拣好糯米粒全者，半置灰中，半露于外，经一宿，灰中米色变如水晶。若或面或手有黑痣黑靥及纹刺者，先须针头微微拨破，置少许水晶者于其上，经半日许，靥痣之汗自出，乃可去药，且勿着水，二、三日则愈。

面鼻雀斑九一


此连子胡同方。

白芷　甘菊花各三钱
 ，去梗
 　白果二十个
 　红枣十五个
 　珠儿粉五钱
 　猪胰一个


上将珠粉研细，余俱捣烂拌匀，外以蜜拌酒酿炖化，入前药蒸过，每晚搽面，早洗去。

面疮二方九二


面上暴生疮：用生杏仁捣烂，以鸡子清调如煎饼，至夜洗面敷之，旦洗去，数十次愈。

指甲抓破面：用生姜自然汁调轻粉敷破处，无痕。

止鼻衄方九三


龙骨为细末，吹入鼻中少许即止。凡九窍出血者，用此皆能治之。

止鼻衄歌九四


石榴花瓣可以塞，萝卜、藕汁可以滴，火煅龙骨可以吹，水煎茅花可以吃。

又：墙头苔藓可以塞，车前草汁可以滴，火烧莲房可以吹，水调锅煤可以吃。

鼻衄蒸法九五


治衄如涌泉不止者。

用草纸折十余层，井花水湿透，分发贴顶心中，以热熨斗熨之，微热不妨，久之即止。

鼻塞不通葱熨法九六


但用葱头，以绳束成一把，去根头实处，切成寸长一饼。先以熨斗烙葱一面令热，置顶心囟会穴处，乃以熨斗或火从上熨之，俟鼻内作葱气方住。未通，再作饼熨之。其有婴儿伤风，鼻塞不能吮乳者，但用大南星为末，以生姜自然汁和作薄饼，用两掌合暖置囟上，片时即通。

硝石散九七


治风邪犯脑，患头痛不可忍，不问年岁。

硝石　人中白等分
 　冰片少许


上为末，用一字，吹入鼻中。

《良方》通关散九八


治猝然牙关紧急，腰背反张，药不能咽，或时毒痈肿，鼻塞气闭等证。

细辛如无真者
 ，不用亦可
 　薄荷叶　牙皂角等分


上为细末，以纸捻少许入鼻内，候得喷嚏口开，随进汤药。《圣惠》搐鼻法止用二味，无薄荷。

陈氏通关散九九



方在痘疹八五
 。通心经，降心火，利小便良方。

擦牙通关散一百



方在小儿八四
 。治风搐，关窍不通，痰塞中脘，留滞百节。


以下口舌方

《良方》玄参散百一


治满口并舌生疮，连齿龈烂痛。

玄参　黄芩　黄柏　栀子仁　大黄　前胡　独活　犀角屑　麦冬　升麻　炙甘草各等分


上为咀。每服五钱，水一盅半，煎七分，不拘时温服。

玄参升麻汤百二



方在外科四八
 。治口舌生疮，重舌木舌，腮颊咽喉肿痛，斑疹疮疡。

清凉饮子百三


治上焦积热，口舌咽鼻干燥。

黄芩　黄连各二钱
 　薄荷　玄参　当归　芍药各钱半
 　甘草一钱


水二盅，煎八分，不拘时服。大便秘结，加大黄二钱。

清热化痰汤百四


治上焦有热，痰盛作渴，口舌肿痛。

贝母　天花　枳实　桔梗各一钱
 　黄芩　黄连各钱二分
 　玄参　升麻各七分
 　甘草五分


水煎服。

甘露饮百五



方在寒阵十
 。治口舌生疮，咽喉肿痛，牙龈溃烂。

龙胆泻肝汤百六



方在寒阵六三
 。治肝火内炎，上为喉口热疮，下为小便涩痛等证。

五福化毒丹百七



方在外科七六
 。治咽喉牙口疮毒痈肿。

《良方》冰柏丸百八


治舌疮口疮。

薄荷叶苏州者
 　黄柏等分
 　硼砂半之
 　冰片一分


上为末，生蜜丸，弹子大。每服一丸，噙化。

上清丸百九


治口舌生疮，咽喉肿痛，止嗽清音，宽膈化痰，极效。

砂仁　桔梗各一钱
 　月石二钱
 　冰片一分
 　甘草　玄明粉　诃子各一钱
 　百药煎八钱
 　苏州薄荷叶一两六钱


为极细末，炼蜜丸，芡实大。临睡含化一丸。或为小丸，茶清送下。

硼砂丸百十


治口疮舌疮。

寒水石一两
 　牙硝四钱
 　硼砂二钱
 　冰片　麝香各一分


甘草膏和丸，麻子大。不时含化一丸，津咽。

《良方》圣金散百十一


治舌上出血不止。

黄药子一两
 　青黛一钱


上为细末。每服一钱，食后新汲水调下，日二服。

金花煎百十二


治舌上出血如簪孔。

黄柏三两
 　黄连五钱
 　栀子二十枚


上咀。以水二升，浸一宿，煮三沸，去滓，顿服。一方用酒浸煮。

飞矾散百十三


治木舌渐肿大满口，若不急治即杀人。

白矾飞
 　百草霜等分


上为细末。捻糟茄自然汁调服，若口噤，灌之妙。

寸金散百十四


治心经烦热，动血妄行，舌上出血不止。

新蒲黄三钱
 　新白面三钱
 　牛黄五分
 ，研
 　脑荷五分
 ，研


上研匀。每服一钱，生藕汁调服，食后。亦可掺舌上。

黄柏散百十五


治舌出血不止，名曰舌衄。

黄柏不拘多少
 ，涂蜜慢火炙焦为末


上每服二钱，温米饮调下。

舌上出血百十六


重出。

升麻黄连丸百十七


治多食肥甘，口臭秽恶。

升麻半两
 　黄连　黄芩酒炒
 　生姜　檀香　甘草各二钱
 　青皮半两


上为细末，汤泡蒸饼丸，弹子大。每服一丸，不拘时，细嚼，白汤下。

丁香丸百十八


治口臭秽。

丁香二钱
 　川芎二钱
 　白芷五分
 　炙甘草一钱


上为末，炼蜜丸，弹子大。绵裹一丸噙化。

应手散百十九


治伤寒舌出寸余，连日不收。

梅花冰片

为末。搽舌上，应手而收，重者须用一钱方收。

阴阳散百二十


亦名赴筵散。治口疮效。

黄连一两
 　干姜炒黑
 ，三钱


为细末。干掺口疮上，涎出即愈。

外科阴阳散一二一



方在外科一三三
 。治疮属半阴半阳者。

绿云散一二二


治口疮烂臭久不愈。

黄柏蜜炙
 　青黛等分


上为细末。临卧用少许掺舌咽津妙。

细辛黄柏散一二三


治口舌疮。

黄柏　细辛等分


上为末敷之，或掺舌上，吐涎水，再敷。须旋合之。

白蚕黄柏散一二四


治口糜。

黄柏蜜炙
 　白僵蚕直者
 ，新瓦上烙干断丝


上为细末。用少许敷疮上，吐涎。

硼砂散一二五


治口疮。

硼砂　青黛　龙脑薄荷　石膏煅
 ，各等分


上为极细末。每用少许，临卧敷口中。

黄连朴硝散一二六


治口疮绝妙。

黄连　朴硝　白矾各五钱
 　薄荷叶一两


上为粗末，用腊月黄牛胆将药入胆内，风前挂两月取下。如遇口疮，旋将药研细敷之，去其热涎即愈。

柳华散一二七


治热毒口疮。

黄柏炒
 　蒲黄　青黛真者
 　人中白煅


上等分，为末敷之。

掺口疮一二八


天竺黄　月石等分
 　冰片少许


为末掺之。

碧雪一二九


治一切热壅，口舌生疮，舌强腮肿，咽喉肿痛等证。

蒲黄　青黛　硼砂　焰硝　甘草等分


上为细末。每用少许掺舌上，细细咽下，或饮凉水送下，频用之效。或用砂糖丸，芡实大，每服一丸，噙化下咽妙。

绛雪百三十


治口疮舌疮，咽喉肿痛。

硼砂一钱
 　朱砂三钱
 　马牙硝　寒水石飞
 ，各二钱
 　冰片半字


上为细末。每用一字，掺舌上，咽亦不妨。喉痛者吹入咽中。

孙真人口疮方一三一


单用朴硝含之，甚良。

皂角散一三二


治重舌喉痹。

皂角不蛀者四
 、五挺
 ，去皮核
 ，炙焦
 　荆芥穗二钱


上为细末，以米醋调涂肿处。

《千金》口臭方一三三


亦治舌上出血如簪孔。

用香薷一把，以水一斗，煮取三升，稍稍含漱咽之。

《圣惠》口齿方一三四


治口臭秽及齿慝肿痛。

用北细辛一两，煮取浓汁热漱，冷即吐之，立效。


以下齿牙方

东垣神功丸一三五


治多食肉人口臭不可近，牙齿疳蚀，牙龈肉脱血出，并治血崩血痢，肠风下血，及逆气上行等证。

黄连酒洗
 　砂仁各五钱
 　生地　甘草各三钱
 　当归　木香　藿香叶　升麻　兰叶各一钱
 。无亦可


上为末，以汤浸蒸饼和丸，绿豆大。每服百丸或二百丸，白汤食远服。

东垣清胃散一三六



方在寒阵五四
 。治齿龈溃烂，喜冷恶热。

《秘验》清胃饮一三七



方在寒阵五六
 。治一切风热牙床肿痛，出血动摇。

《三因》安肾丸一三八


治肾虚牙齿肿痛。

此与《局方》安肾丸同，但少肉桂、茯苓二味，方在热阵一六六。

《直指》立效散一三九


治牙痛不可忍，痛连头脑项背，微恶寒饮，大恶热饮。

防风一钱
 　升麻七分
 　炙甘草　细辛叶各三分
 　草龙胆酒洗
 ，四分


上用水一盅，煎五分，去滓。以匙抄在口中，煠痛处少时，立止。如多恶热饮，更加草龙胆一钱。此法不定，宜随寒热多少临时加减。若恶风作痛，须去草龙胆，加草豆蔻、黄连各五分
 ，累用得效。

细辛煎百四十


治牙齿肿痛不可忍，及口气臭。

用北细辛一味煎浓汁，乘热噙漱良久，吐之，极妙。

驱毒饮一四一


治热毒上攻，宣露出血，牙龈肿痛不可忍。

屋游此即瓦上青苔
 ，不拘多少
 ，洗净


上用水煎汤，澄清入盐一撮，频频漱之

《御药》丁香散一四二


治牙齿痛。

丁香　荜茇　蝎梢　大椒

上等分为末。每用少许擦于患处。

《选要》芫花散一四三


治风虫诸牙痛。

芫花　细辛　川椒　蕲艾　小麦　细茶等分


上咀。水一盅，煎七分，温漱之，日三、四次，吐涎出即愈。

如神散一四四


治风牙虫牙攻蛀疼痛，牙齿动摇，连颊浮肿。

川椒炒出汗
 　蜂房炙


上等分，为细末。每用二钱，水煎数沸，热漱即止。

赴筵散一四五


治风虫牙痛。

良姜　草乌　细辛　荆芥穗

上等分为末。擦牙，有涎吐之。

蟾酥膏一四六


治风蛀诸牙疼痛。

蟾酥少许
 　巴豆去油
 ，研如泥
 　杏仁烧焦


上共研如泥，以绵裹如粟米大。若蛀牙塞入蛀处，风牙塞牙缝中，吐涎尽愈。

虫牙痛一四七


苍耳　艾　小麦　花椒　芫花　黑豆

煎熬，屡漱之即愈。

韭子汤一四八


治虫牙。

用韭菜子一撮，以碗足盛之，用火烧烟，外用小竹梗将下截劈为四开，以纸糊如喇叭样，引烟熏其蛀齿。如下牙蛀者，以韭子煎浓汤漱之，虫自出。

《瑞竹堂》方一四九


治虫牙疼痛不已。

用天仙子不拘多少，烧烟，以竹筒抵牙引烟熏之，其虫即死。

巴豆丸百五十


治虫牙疼痛，蚀孔空虚。

巴豆一枚
 　花椒五十粒
 ，细研


上为极细末，饭丸，黍米大。绵包塞蛀孔。

藜芦散一五一


治虫牙疼痛。

用藜芦为末，塞牙孔中，勿令咽汁，有涎吐之，大有神效。

北枣丹一五二


治走马牙疳。

用北枣去核，每个内入信一厘，烧存性，研细。每以些小敷患处。

青金散一五三


治走马牙疳，蚀损唇舌，腐臭牙落，其效如神。

铜绿　砒霜等分


上为细末。每用些少敷患处。

三仙散一五四


治走马牙疳，一时腐烂即死。

铜绿三分
 　麝香一分
 　妇人溺桶中垢白者
 ，火煅
 ，一钱


上为极细末。敷齿上，不可太多。

麝矾散一五五


治走马牙疳危恶证候。

麝香少许
 　胆矾一钱
 　铜绿半两
 　白矾生用
 ，五分


上为细末。敷牙患处。

神授丹一五六


治牙疳。

枯矾七分
 　白毯灰三分
 　麝香一分


为末。以竹管吹疮上。


黄连散一五七


治齿龈间出血，吃食不得。

黄连　白龙骨　马牙硝各一钱
 　枯矾五分
 　冰片半分


上为细末。每用少许敷牙根下。

雄黄麝香散一五八


治牙龈肿烂出血。

雄黄一钱半
 　铜绿　轻粉　黄连　黄丹炒
 ，各一钱
 　血竭　枯矾各五分
 　麝香一分


上为细末，研匀。每用些少敷患处。

齿缝出血一五九


用纸纴子蘸干蟾酥少许，于血出处按之，立止。

固齿雄鼠骨散百六十


治肾水不足，牙齿浮动脱落，或缝中痛而出血，或但动不痛者。

雄鼠骨　当归　没石子　熟地　榆皮　青盐　细辛等分


上为细末，用绵纸裹条扱牙床上缝中，则永固不落矣。

《秘方》雄鼠骨散一六一


治牙落可以重生。

雄鼠骨一具
 ，生打活雄鼠一个
 ，剥去皮
 、杂
 ，用盐水浸一时
 ，炭火上炙
 ，肉自脱落
 ，取骨炙燥
 ，入众药内同研为末
 　香附　白芷　川芎　桑叶晒
 干
 　地骨皮　川椒　蒲公英　青盐　川槿皮　旱莲草

上为末。擦牙，百日复出，固齿无不效。

《良方》荆槐散一六二


治牙宣出血，疼痛不止。

荆芥穗　槐花

上等分为末。擦牙患处。

石膏升麻散一六三


治阳明风热流注，齿牙肿痛出血，化为脓汁等证。

石膏　羊胫骨灰　地骨皮　升麻

上等分为末。每用少许擦牙齿根上。或加麝香少许更妙。

姜黄散一六四


治牙疼不可忍。

姜黄　白芷　细辛等分


上为粗末。擦患处，须臾吐涎，以盐汤漱口。面赤肿者，去姜黄，加川芎，其肿立消。

《济生》香盐散一六五


牢牙去风。

大香附炒焦黑
 ，三两
 　青盐一两半


上为末。如常擦牙。乃铁瓮先生良方。

子和牙宣散一六六


良姜　胡椒　荜茇　细辛　乳香　麝香　雄黄　青盐下四味
 各另研


上等分为细末。先以温水漱净牙后，以药末擦患处，追出涎沫吐之，漱十余次，痛立止。忌油、盐二日。

槐盐散一六七


治食甘甜过多牙痛。

食盐　青盐　槐枝一斤
 ，切断
 ，用水五碗
 ，煎一碗听用


上将二盐先炒干，乃入槐枝汤煮干，取起为末，用铅盒盛。擦牙固齿最妙。

椒盐散一六八


治牙痛用清凉药不效或反甚者，宜从此以治。

川椒　青盐　荜茇　薄荷　荆芥穗　细辛　朝脑

上为末。擦痛牙处，或煎汤漱之亦可。

宣风牢牙散一六九


驻颜补肾，牢牙固齿。

细辛　青盐各七钱
 　当归酒洗
 　川芎各一两


上为末。每用少许，清晨擦牙满口，漱良久，连药咽下，或先以温水漱口净，然后擦而咽之亦可。

万氏青白散百七十


治一切牙疼，固齿。

青盐二两
 　食盐　川椒煎汁
 。各四两


上以椒汁拌盐，炒干为末。擦牙，永无齿疾；以漱水洗面目，亦无疾。此药极妙。

御前白牙散一七一


石膏四两
 ，另研
 　大香附一两
 　白芷七钱半
 　甘松　三奈　藿香　沉香　川芎　零陵香各三钱半
 　细辛　防风各半两


上为细末。先以温水漱口，次擦之妙。

东垣白牙散一七二


升麻一钱
 　羊胫骨灰二钱
 　软石膏三钱
 　白芷七分
 　麝香少许


上为细末。先以温水漱口，次擦之妙。

《道藏经》方一七三


治牙齿动摇，血出不止。

用白蒺藜不拘多少，捣为细末。每日擦牙及患处，最妙。

取牙不犯手一七四


草乌　荜茇各钱半
 　川椒　细辛各三钱


上为细末。每用少许，点在患牙内外，一时其牙自落。

以下咽喉方

《局方》甘桔汤一七五


治一切风热上壅，咽喉肿痛。钱氏方用甘草二钱，苦梗一钱。

甘草二钱
 　桔梗四钱


水二盅，煎八分，食后服。此方加荆芥穗二、三钱，《三因方》即名荆芥汤，尤效。

《拔萃》甘桔汤一七六


治热肿喉痹。

甘草　桔梗　薄荷　连翘　黄芩各等分


水二盅，加竹叶煎服。一方有山栀子。

加味甘桔汤一七七



方在痘疹九十
 。治咽喉肿痛。

《医林》诃子甘桔汤一七八


治火盛失音。

诃子四个
 ，半生半煨
 　桔梗一两五钱
 ，半生半炒
 　甘草二寸
 ，半生半炙


上咀，分二服，每服水二盅，童便一盅，煎八分，食后温服。

清咽利膈散一七九


治咽喉肿痛，痰涎壅盛。

防风　金银花　荆芥　薄荷　桔梗　黄芩　黄连各一钱半
 　山栀　连翘　玄参　大黄　朴硝　牛蒡子炒研
 　甘草各七分


水二盅，煎一盅，食远服。

消梨饮百八十


治喉痹。

单用消梨汁频频饮之，或将梨削浸凉水中，频频饮之，尤妙。此物大解热毒。或南方少梨之处，但择好萝卜杵汁，加玄明粉徐饮，大效。

《医林》透天一块冰一八一


治一切风热喉痹，口舌生疮，头目不清，痰涎壅盛。

黄连二钱
 　脑荷　月石　槟榔　蒲黄　甘草各一钱
 　荆芥穗　黄柏各五分
 　冰片半分或一分
 　白砂糖半两


上为细末，炼蜜为丸，芡实大。每服一丸，噙化。


靛花丸一八二


治缠喉风声不出。

靛花　薄荷叶苏州者


上等分，为细末，炼蜜丸，弹子大。每服一丸，临睡噙化。

《医林》杏仁煎一八三


治咳嗽暴重，声音不出。

杏仁泡
 ，去皮尖
 ，研如泥
 　冬蜜　姜汁　砂糖各一小盏
 　木通　桑白皮去赤皮
 ，炒
 　贝母　紫菀茸　北五味各一两
 　石菖蒲　款冬蕊各半两


上将后七味为咀，用水五升，煎半去滓，入杏、蜜、姜、糖四味合和，微火煎取一升半。每服三合，两日夜服之。

《三因》蜜附子一八四


治隔阳咽闭，吞吐不通，及脏寒闭塞等证。

用大附子一枚，去皮脐，切作大片，用蜜涂炙令黄，含口中，咽津；甘味尽，再涂蜜炙用，或易之。或用炮附子，以唾津调涂脚心。一方用肉桂含之。

牛黄益金散一八五


治虚火炎上伤肺，咽喉生疮破烂。

黄柏为末
 ，用蜜炙数次
 ，以热为度
 ，另研为极细末
 　白硼砂　白僵蚕净
 ，各钱半
 　牛黄三分


上用蜜调如稀糊涂敷患处；或丸如龙眼大，含化咽之。案：此方必加冰片半分方妙。

《秘方》三黄丸一八六


治喉痹极佳。

大黄　黄连　黄芩各一两
 　黄药子　白药子各七钱半
 　黄柏　山豆根　苦参各三钱
 　月石　京墨各钱半
 　麝香少许
 　冰片五分


上为末，猪胆调，甑内蒸三次，临用入片、麝、硼砂为丸，豆大。噙化一丸，津咽，日夜常噙，勿脱药味方妙。

人参平补汤一八七


治肾虚声哑不出。

人参　川芎　当归　熟地黄　白芍药　白茯苓　菟丝子制
 　杜仲制
 　北五味子　白术　巴戟去心
 　半夏曲　橘红各半两
 　牛膝酒洗
 　破故纸炒
 　益智仁　胡芦巴炒
 　炙甘草各二钱半
 　石菖蒲一钱半


上咀。每服五钱，姜五片，枣二枚，煎七分，吞山药丸百余粒。凡五鼓后肾气开时，不得咳唾言语，再进上药，则功效胜常。

百合丸一八八


治肺燥失声不语。

百合　百药煎　杏仁去皮尖
 　诃子　薏苡仁等分


上为末，鸡子清和丸，弹子大。临卧噙化。或用蜜丸亦妙。

《秘方》竹衣麦门冬汤一八九


治一切劳瘵痰嗽，声哑不出，难治者，服之神效。

竹衣取金竹内衣膜鲜者
 ，一钱
 　竹茹弹子大一丸
 。即金竹青皮也
 ，刮取之
 　竹沥即取金竹者
 　麦冬三钱
 　甘草　橘红各五分
 　白茯苓　桔梗各一钱
 　杏仁七粒
 ，去皮尖
 ，研


上咀。水一盅半，加竹叶十四片，煎七分，入竹沥一杯，和匀服。

射干丸百九十


治悬壅肿痛，咽喉不利。

射干　炙甘草各半两
 　川升麻　川大黄　木鳖仁各二钱半
 　杏仁去皮尖
 、双仁
 ，麸炒微黄
 ，半两


上为细末，炼蜜丸，小弹子大。常含一丸，津咽。

《医林》铁笛丸一九一


治讴歌动火，失音不语者神效。

薄荷叶四两
 　连翘　桔梗　甘草各二两半
 　诃子煨
 　大黄酒蒸
 　砂仁各一两
 　川芎一两半
 　百药煎二两


上为细末，鸡子清和丸，弹子大。临卧噙化一丸。或炼蜜丸亦可。

《三因》雄黄解毒丸一九二


治急喉风，双蛾肿痛，汤药不下。

雄黄飞
 　郁金各一两
 　巴霜十四枚


上为末，醋糊丸，绿豆大。热茶清下七丸，吐出顽涎即苏，未吐再服，大效。如口噤，以物斡开灌之，下咽无有不活者。如小儿惊热，痰涎壅塞，或二丸三丸，量大小与之。一法，以此丸三粒，用醋磨化灌之，其痰立出，尤妙。

《三因》玉钥匙一九三


治风热喉痹及缠喉风。

月石五钱
 　牙硝一两半
 　白僵蚕一钱
 　冰片一字


上为细末。每用五分，以竹管吹入喉中，立愈。此方加雄黄二钱，即名金钥匙。

《济生》二圣散一九四


治缠喉风，急喉痹。

胆矾二钱半
 　白僵蚕炒
 ，半两


为细末。用少许吹入喉中。

《秘方》夺命散一九五


治急喉风。

白矾枯
 　僵蚕炒
 　月石　皂角炙烟尽
 。各等分


为细末，每用少许吹喉中，痰出即愈。

马牙硝散一九六


治喉痈，及伤寒热后咽痛，闭塞不通，毒气上冲。

马牙硝细研。每服一钱，绵裹含咽津，以通为度。

烧盐散一九七


治喉中悬壅垂长，咽中妨碍。

烧盐　枯矾各等分


上和匀研细，以箸头蘸点即消。

《宝鉴》开关散一九八


治喉风气息不通。

白僵蚕炒
 ，去丝嘴
 　枯白矾等分


上为细末。每服二、三钱，生姜、蜜水调下，细细饮之。

七宝散一九九


治喉闭及缠喉风。

僵蚕直者
 ，十个
 　硼砂　雄黄　全蝎十个
 ，全者
 ，去毒
 　明矾　牙皂一挺
 ，去皮弦
 ，各一钱
 　胆矾五分


上为细末。每用一字，吹入喉中即愈。

破关丹二百


治乳蛾喉闭，缠喉风等证。

硼砂末五钱
 　霜梅肉一两
 ，捣烂


上二味，和匀丸，芡实大。每服一丸，噙化咽下，内服荆防败毒散。

通气散二百一



方在外科八十
 。治时毒肿甚，咽喉不利，取嚏以泄其毒。


以下诸毒方

紫金锭二百二


一名神仙太乙丹，一名玉枢丹。一名万病解毒丹。解除一切中毒积毒，虫毒蛊毒，菌蕈、砒石、死牛、死马、河豚等毒，及时行瘟疫，山岚瘴气，喉闭喉风，癫邪鬼气，狂乱迷死，牙关紧急，小儿急惊等证。凡行兵兴役之处，尤不可无。

文蛤捶破洗焙
 ，净末
 ，三两
 　山慈菇去皮
 ，净末
 ，二两
 　千金子去油取霜
 ，一两
 　红芽大戟去芦
 ，焙干为末
 ，一两五钱
 　麝香另研
 ，三钱


上用糯米煮浓饮为丸，分作四十锭。每服半锭，用井花水或薄荷汤磨服，利一、二次，用粥止之。若治痈疽恶毒，汤火蛇虫犬兽所伤，以东流水磨服，并敷患处。如治癫邪鬼气，鬼胎，挛急疼痛，须暖酒磨服。凡修合时日，须用端午、七夕、重阳，或天德、月德日，于净室焚香修制。凡奇怪之病，屡用如神，效验不可尽述，医家、大家，皆不可一日无之。

《三因》解毒丸二百三


治误食毒草，或中蛊毒，并百物毒，救人于必死。

板蓝根洗净晒干
 ，四两
 　贯众去毛
 　青黛研
 　生甘草各一两


上为末，炼蜜丸，桐子大，另以青黛为衣。如稍觉精神恍惚，即是误中诸毒，急取十五丸嚼烂，用新汲水送下即解。或用水浸蒸饼丸，尤佳。

蓝根散二百四


解毒药热药诸毒。

蓝根锉
 ，一握
 　芦根锉
 ，一握
 　绿豆三钱
 ，研
 　淀脚一合
 ，研


上先将二根，以水一碗，煎至七分，去滓，次入后药，和匀，分三服。或一、二服利下恶物，不用再服。

白扁豆散二百五


解诸毒入腹及砒毒。

用白扁豆不拘多少，为细末，入青黛等分，细研，再入甘草末少许。巴豆一枚，去壳不去油，别研为细末，取一半入药内。外以砂糖一大块，用水化开和药，共成一大盏饮之，毒随利去，后却服五苓散之类。

八毒赤丸二百六



方在攻阵百四
 。治一切邪祟鬼疰等毒。

饮食中毒二百七


凡中饮食毒，而觉烦热胀满者，急用苦参三两，苦酒一升半，煮半沸，陆续饮之，吐食出即瘥。或以水煮亦得。或用犀角汤亦可解。

中酒毒二百八


饮酒中毒者，经日不醒是也，谓之中酒。

黑豆一升煮汁，温服一盏，不过三盏即愈。

解面毒二百九


只以萝卜生啖之，或捣汁服之。麦面大热，萝卜能解其性。或用大蒜嚼食之，亦善解面毒。

解一切食毒二百十


解一切饮食之毒，及饮酒不知中何毒，卒急无药可解者。

荠苨　生甘草各二两


上锉细。以水五盏，同煎取二盏，停冷去滓，分三服。

一方：

加蜜少许，同煎服之，解一切毒。

食鱼中毒二百十一


凡食鱼后中毒物烦乱者，用陈皮浓煎汁服之即解。

河豚毒二百十二


五倍子　白矾等分


上为细末，水调服之。

一方：

凡中河豚鱼毒，一时困殆，仓卒无药，急以清油多灌之，使毒尽吐出即愈。

解河豚鱼脍及食狗肉不消胀满毒二百十三


芦柴根，鲜者捣汁饮之，干者煎汁温饮之。

解食鳝鱼龟鳖虾蟆自死禽兽等毒二百十四


豆豉一合，新汲水煎浓，顿温服之可解。

中蟹毒二百十五


凡食蟹中毒，用紫苏叶浓煮汁饮之；或用紫苏子捣汁饮之亦良。或捣藕汁，或捣蒜汁饮之俱可解。或用冬瓜汁，或食冬瓜亦可。

食牛马肉中毒二百十六


粉草擂无灰酒服，当吐泻。若渴者不可饮水，饮水必死。

一方：

淡豆豉擂人乳服之即解。

食鸡子毒二百十七


好醋饮之即愈，未愈再服。

食斑鸠毒二百十八


葛粉二合，水调服可解，姜汤调服亦解。

解花椒毒二百十九


有服川椒气闭欲绝者，冷水饮之解，地浆水更妙。

解诸菜毒二百二十


食后多腹胀者，是毒也，以醋解之。

解蕈毒二二一


忍冬叶生啖之愈，或煎浓汁饮之。崇宁间，苏州天平山白云寺僧五人，行山间，得蕈一丛甚大，摘而食之，发吐，三人急采鸳鸯草生啖之即愈；二人不甚吐，至死。此即忍冬藤，亦名金银花，亦名鹭鸶藤也。

解巴豆毒二二二


其证口干，两脸赤，五心热，下利不止。

干姜炮
 　黄连微炒
 。各等分


上为细末。每服二钱，水调下，如人行五里许再服。

又方：

煮绿豆汤冷服之即愈。

一方：

黄连、甘草煎汁，凉饮之。

一方：

芭蕉根叶捣汁饮之，利止而安。

解砒毒二二三


凡中砒毒者，其人烦躁如狂，心腹绞痛，头眩呕吐，面色青黑，四肢逆冷，六脉洪数。饮食中得者为易愈，若空心酒醋服者难救。

以地浆水顿服，若吐出，又服，所谓洗净腹中毒，全凭地上浆是也。其法掘地成坑，以水灌注，搅成混水饮之，谓之地浆。

又方：

解砒毒最良，此为第一。

用生绿豆半升擂粉，入新汲水搅和，去柤取汁饮之。

又方：

用新鲜羊血、鸭血饮之，皆可解。

一方：

用甘草汁同蓝汁饮之即愈。


钩吻毒二二四


钩吻生池旁，与芹菜相似，无他异，惟茎有毛，以此别之，误食杀人。解之之法，用荠苨八两，水六升，煮取二升。分温二服。此即甜桔梗也。一方用桂汤效。

解附子等药毒二二五


凡服附子酒多，而觉头重唇裂血流，或见内热诸证，急用绿豆、黑豆嚼服，或捣汁饮之，或浓煎二豆汤常饮食之。凡服散风药过多，以致闷乱不省，以醋灌之，或浓煎甘草同生姜自然汁顿饮之。

一方：

大豆汁、饧糖、枣汤，并能解附子毒。

一方：

用田螺捣碎调水饮之。

解乌头草乌毒二二六


甘草煎浓汤服之。或米醋调沙糖俱可解。

解半夏毒二二七


生姜捣汁饮之。有中此毒，口不能言，倒地将死者，速用姜汁灌之，须臾自苏。

解斑蝥芫青毒二二八


猪脂油和大豆汁饮之。

解藜芦毒二二九


雄黄为末，温酒调服一钱。

一方：

煮葱汁服。

解雄黄毒二百三十


汉防己煎汤饮之。有用雄黄擦疮，或熏阴囊疮受毒者，防己煎汤洗数次愈。

解杏仁毒二三一


蓝子研水服则解。

解服丹毒二三二


地浆服之为上。

一方：

用蚌肉食之良。

解中药箭毒二三三


交广黎人以焦铜作箭，中人破皮即死。粪清饮之立解，患处以粪涂洗之。

解盐卤毒二三四


凡妇女有服盐卤垂危者，急取活鸭或鸡，斩去头，将颈塞口中，以热血灌之可解。若卤多者，必数只方足尽收其硷毒。

解漆毒二三五


一州牧以生漆涂囚眼，囚即盲。适一村叟见而怜之，语之曰：汝急寻蟹捣碎，取汁滴眼内，漆当随汁流散，疮亦愈矣。如其言，觅得一小蟹用之，目睛果愈，略无损。或成红斑烂疮，取生蟹黄涂之，不数次即愈。

一方：

用杉木煎汁洗之。

以下虫毒方

解虎伤毒二三六


麻油一碗饮之即无妨，仍用葛根汤洗伤处，绵拭干，香油涂之，再以青布作条燃火入竹筒中，放烟熏伤处。口渴者，沙糖调水饮之。

蛇毒二三七


凡被蛇伤，即用针刺伤处出血，用雄黄等药敷之，仍须中留一孔，使毒气得泄，乃内服解毒等药。凡伤处两头俱用绳扎缚，庶不致毒气内攻，流布经络。

一方：

治毒蛇咬伤，急取三七捣烂罨之，毒即消散，神妙无比。

一方：

治蛇虫伤毒，用五灵脂、雄黄等分为末，每服二钱，酒调服，仍敷疮留口，如干燥，须以油润之。凡居山野阴湿之处，每用雄黄如桐子大一丸，烧烟以熏衣袍被褥之类，则毒不敢侵，百邪皆远避矣。

——凡蛇入七窍，急以艾灸蛇尾。又法以刀破蛇尾少许，入川椒数粒，以纸封之，蛇自出。即用雄黄、朱砂末煎人参汤调灌之，或食蒜饮酒，内毒即解。

——山居人被蛇伤，急用溺洗咬处，拭干，以艾灸之立效。又方：用独头大蒜切片置患处，以艾于蒜上灸之，每三壮换蒜，多灸为妙，凡被毒蛇所伤皆效。

《肘后方》用小蒜捣汁服，滓敷伤处。

雄黄辟蛇毒二三八


南海地多蛇，而广府尤甚。某侍郎为帅，闻雄黄能禁制此毒，乃买数百两分贮绢囊，挂于寝室四隅。经月余，一日，卧榻外常有黑汁从上滴下，臭甚，使人穿承尘窥之，则巨蟒横其上死腐矣。于是尽令撤去障蔽，蛇死者长丈许，大如柱，旁又得十数条，皆蟠虬成窠，并他屋内所驱放者合数百，自是官舍清宁。

疯犬伤人二三九


急于无风处吮出疮口恶血，如或无血，则以针刺出血，用小便洗净，外用香油调雄黄少加麝香敷之。

——凡遇恶犬咬伤，如仓卒无药，即以百草霜、麻油调敷，或用葱捣烂贴之，牛粪敷之，或蚯蚓粪敷之，或口嚼杏仁烂敷之，皆能救急。如少延缓，恐毒气入经为害。

一方：

拔去顶上红发，急令人吮去恶血，以艾灸伤处五、七壮，甚者灸百壮，神效。

一方：

用米泔水洗净，沙糖敷之。

一方：

用杏仁炒黑，捣成膏贴之。

避犬法二百四十


《琐碎录》云：凡行道遇恶犬，即以左手大拇指掐寅上，吹气一口，轮至戌上掐之，犬即退伏。

糯米散二四一


治疯犬伤毒。

大斑蝥二十一个
 ，去头足翅


上用糯米一撮，先将斑蝥七个入米内，慢火炒，勿令焦，去蝥；又入七个，炒令焦色变，又去之；再入七个炒米赤烟为度，去蝥不用，只将米研为末。分三分，冷水入香油少许，空心调下一服，须臾又进一服，以二便利下恶物为度。若腹痛，急以青靛调冷水解之，或先用黄连、甘草煎汤，待冷服之，不可食热物。或用冷水调益元散解之，甚妙。甚者，终身禁食犬肉，每见食犬肉而复作者不救。又见单服斑蝥而死者亦有之，盖斑蝥毒之尤者，虽曰以毒攻毒，惟少用之。兹用糯米以夺其气，尤宜预备青靛、黄连以解其毒，而况单服斑蝥者，岂有不死？


《宝鉴》定风散二四二


治诸犬伤毒。

南星生用
 　防风等分


上为末。凡被犬咬，先以口含浆水吮洗伤处，或小便、盐汤俱可，洗净，用绵拭干，方上药末，即不发。或用制过南星一、二钱为末，以童便调下。亦可治破伤风。

诸犬咬虫伤灸法二四三


凡狼、犬、蛇、蝎、蜈蚣诸伤痛极危急，或因伤受风而牙关紧急，腰背反张，不省人事者，速切蒜片或捣烂罨伤处，隔蒜灸之，或二、三十壮，或四、五十壮，无不应手而愈，取效多矣，故《本草》谓蒜疗疮毒，有回生之功。夫积在肠胃，尚为难疗，况四肢受患，则经络远绝，药不易及，故古人有淋洗灸刺等法，正为通经逐邪，导引气血而设也。

解毒散二四四


一名国老饮。治蛊毒及一切蛇虫恶兽所伤，重者毒气入腹，则眼黑口噤，手足强直。此药平易，不伤元气，大有神效，不可以易而忽之也。

明矾　甘草各一两


上为末。每服二钱，不拘时冷水调下，亦可敷患处。

治马咬伤二四五


毒气入心则危。

马齿苋捣烂煎汤服，外以栗子嚼敷患处。

蜈蚣毒二四六


以盐擦咬处，或盐汤洗伤处，痛即止。用后蝎螫方最妙，已试。

一方：

用吴茱萸嚼烂擦之，或取井底泥敷之。

解误吞蜈蚣方二四七


昔有婢用火筒吹火，不知内有蜈蚣，向火一吹，蜈蚣惊窜入口，不觉下喉，求救，人无措手。适有人云取小鸡一只，断喉取血顿饮之，复灌以香油取吐，蜈蚣随出。

蝎蜇毒二四八


用生半夏、白矾等分为末，以醋和敷伤处。亦治蜈蚣伤，无白矾亦可。又蝎怕胆矾，蛇怕雄黄。徐春甫云：亲见蝎蜇肿痛用胆矾擦之立消。可见南方人家不可无雄黄，北方人家不可无胆矾，此制蝎第一药也。

解蜂蜇毒二四九


以小便洗擦拭干，以香油涂之。或以雄黄末擦之。或以蝎蜇方治之。

治鼠咬毒二百五十


猫毛烧存性，入麝香少许，香油调敷伤处则不害。

治误吞水蛭二五一


昔一人夜间饮水，误吞水蛭入腹，经停日久，复生水蛭，食人肝血，腹痛不可忍，面目黄瘦，全不进食，不治必死。方用田中泥一块，小死鱼三枚，同猪膏溶捣匀，再用巴豆十粒去油，同鱼膏四味捣匀，丸如绿豆大。用田中冷水吞下，大人五、七丸，小儿三丸，须臾泻下水蛭尽，却用八珍汤调理。

中蚯蚓毒二五二


石灰泡热水凉洗患处，久浸之则愈。小儿多受蚯蚓毒，则阴茎及囊俱肿如水泡，用鸭血涂之，或以鸭口含少时则消。

一方：

用盐汤温洗之即效。

治蚕咬毒二五三


蚕咬人，毒入肉中，令人发寒热。

苎叶捣敷之，汁涂之。今治蚕家以苎近蚕，则蚕不生发也。

解蜘蛛咬毒二五四


姜汁调胡粉敷疮口，或用清油擦之，内饮羊乳。

《本草》云：蜘蛛咬人，令人一身生丝，惟羊乳饮之可解。贞元十年，崔员外从质云目击有人被蜘蛛咬，腹大如孕，其家弃之，乞食于道，一僧遇之，教饮羊乳，未几日而平。

《青囊》神授散二五五


治传尸劳瘵，血气末甚虚损者，不必多方，只以此药早服，则虫自不能为患，无有不愈者。此方得之河南郡王府，济世之功不可尽述。

川椒二升
 ，去合口者
 ，略炒出汗


上为细末，空心米饮调服二钱。或酒煮米粉糊为丸，桐子大。每服三十丸，以渐增至五、六十丸，或用酒送。

解射工溪毒二五六


葱白散。治溪涧中射工虫专射行人形影，人中其毒，则病如疟状，或若伤寒，俗云沙发，中之深者死，急用后方治之。

葱白一握
 ，切
 　豉半升
 　葛根二两
 　升麻七钱半


上锉如豆大。每服四钱匕，水二盏，煎一盏，去滓。不拘时温服，移时再服。

《千金》雄黄兑散二五七


治时气病慝，下部生虫。

雄黄半两
 　桃仁一两
 　青葙子　黄连　苦参各三两


上五味为末，绵裹如枣核大，纳下部。亦可用枣汁服方寸匕，日三。

《千金》治大孔虫痒方二五八


用大枣蒸烂为膏，以水银和捻长二、三寸许，绵裹纳大孔中过宿，明旦虫皆出。但水银损肠，宜慎之。愚案：此方水银不必生用，但如治头虱法，烧烟以枣肉拌之用，必更妙。头发生虱方在新因。

雄麝散二五九


治五种蛊毒。

明雄黄　麝香各一字
 ，另研


用生羊肺一指大，以刀切开，安药在内吞下。

《医林》丹砂丸二百六十


治蛊毒。

雄黄　朱砂各另研
 　藜芦略炒
 　鬼臼　巴豆霜各二钱半


上为末，炼蜜丸，桐子大。每服二丸，空心姜汤下，当利恶物并蛊毒。如烦闷，以鸭血为羹食之。


《良方》七宝丸二六一


治蛊毒。

败鼓皮　蚕蜕纸　刺猬皮各烧存性
 　五倍子炒
 　续随子　朱砂另研
 　雄黄另研
 ，等分


上为细末，糯米粥丸，小豆大。每服七丸，空心白水下。

蜜髓煎二六二


治中蛊令人腹内坚痛，面目青黄，病变无常。

真蜜一碗
 　猪骨髓五两
 ，研


上同煎熟。分作十服，日三服即瘥。

归魂散二六三


凡初中蛊毒在膈上者，当用此药吐之。

白矾　建茶各一两


上二味，为细末。每服五钱，新汲水调下顿服之，一时久当吐毒出。若此药入口，其味甘甜，并不觉苦味者，即其证也。

麦面散二六四


治中蛊毒吐血。

用小麦面二合，分为三服，以冷水调下，半日服尽，当下蛊即瘥。

挑生蛊毒简易方二六五


一方：

明矾、芽茶，等分为末，凉水调三钱。

一方：

青蓝汁，频频服半合则解。

一方：

石榴皮，煎汁饮之，当吐出活虫而愈。

以下杂方

嗽烟筒二六六


治一切犯寒咳嗽，遇冬便作。

款冬蕊　鹅管石　雄黄　艾叶各等分


上为末，铺艾上，用纸卷筒，烧烟吸入口内吞下，即咽茶水一口压之，自效。一方有佛耳草，无艾叶。用纸卷成条，每切一节，约长三、五分许，焚炉中，吸烟咽之。

灵宝烟筒二六七


治一切寒喘咳嗽。

黄蜡　雄黄各三钱
 　佛耳草　款冬蕊各一钱
 　艾叶三分


先将蜡溶化，涂纸上，次以艾铺之，将三味细研匀，掺卷成筒。用火点一头，吸烟吞之，清茶送下。

七宝美髯丹二六八


补肾元，乌须发，延年益寿。

何首乌赤
 、白各一斤
 　川牛膝半斤


将何首乌先用米泔水浸一日，以竹刀刮去粗皮，切作大片，用黑豆铺甑中一层，却铺何首乌一层，再铺豆一层，却铺牛膝一层，又豆一层，重重相间，面上铺豆盖之，蒸以豆熟为度，取起晒干，次日如前换豆再蒸，如此七次，去豆用。

破故纸半斤
 ，洗净
 ，用黑芝麻同炒无声为度
 ，去芝麻
 　白茯苓半斤
 ，用人乳浸透
 ，晒干蒸熟
 　赤茯苓半斤
 ，用黑牛乳浸透
 ，晒干蒸熟
 　当归身半斤
 ，酒洗
 　枸杞子半斤
 ，去枯蒂者


上共为末，炼蜜丸，龙眼大。每日空心嚼二、三丸，温酒、米汤、盐汤俱可送下。制药勿犯铁器。案：此即七珍至宝丹少菟丝子一味。

北京乌须方二六九


两京各处乌须者，惟此方颇好，用之虽未至简妙，然不坏伤肉，制用得法者，可黑一月。

五倍子择川中之大者
 ，打作碎粒
 ，分粗细为二
 。先将粗者于锅内用文火炒成糊
 ，次入细者同炒
 ，初时大黑烟起
 ，取出不住手炒
 ，将冷
 ，又上火炒
 ，则黄烟起
 ，叉取出炒
 ，将冷
 ，再上火炒
 ，则青黄白烟间出
 ，即可住火
 ，先以真青布一大片浸湿
 ，将倍子倾在布上
 ，包成一团
 ，用脚踏成饼
 ，上用湿泥一担罨一夜
 ，色如乌羽为妙
 ，瓷器收贮听用
 　红铜花用细红铜丝炭火煅
 ，醋中淬之
 ，不拘遍数
 ，以化尽为度
 ，去醋取铜花晒干
 　皂矾　明矾各三分
 　没石子食盐各二分
 　硼砂净
 ，一分


上每次染时，旋配旋用，以制倍子二钱为则，加铜花四分，余皆一、二分，和匀作一服，研细，以浓茶汁或烧酒用瓷盅调如稀糊，坐汤中煮之，看盅内绿气生面为佳。先用皂角汤洗须净，拭干，以抿柄涂上，用皮纸搭湿包之，或以青布囊囊之过夜，次早温水洗之。如不润，用胡桃油捻指润之。一连染二夜，其黑如漆亦妙。

擦牙乌须方二百七十


先期而擦者，永久不白。

青盐一斤
 　嫩槐枝叶五斤
 ，切
 　黑铅四两
 　没石子尖者
 ，七钱


上将黑铅、青盐入锅内，槐枝搅炒俱成灰炭取起，将没石子研细末和入，用瓷罐盛之，每日早晚以药擦牙，漱水吐掌上擦须鬓，久久自然润黑。

便易擦牙方二七一


用五倍子大者一百个，装食盐一斤，铺在锅内，大火烧过存性，为末。每日擦之，久则须髯皆黑。

丹溪疝气神方二七二


其病甚，至气上冲如有物筑塞心脏欲死，手足冷者，二、三服除根。

陈皮　荔枝核为末
 ，炒焦黄
 　硫黄火中溶化
 ，即投水中去毒
 ，研细
 。各等分


上为末，饭丸，桐子大。每服十四、五丸，酒下，其疼立止。若疼甚不能支持，略加五、六丸，再不可多也。

神仙六子丸二七三


男子三十岁后服此药，一岁二单，制服不息，永不白须发。四十以上，或见微白，及少年发黄不润者，服此百日，自然漆黑，其效如神。

菟丝子制
 　金铃子　覆盆子　五味子　枸杞子　蛇床子炒
 ，各一两
 　何首乌酒浸
 ，蒸极熟
 ，焙
 　牛膝酒浸蒸
 　熟地酒蒸
 ，捣
 　地骨皮各三两
 　舶上茴香盐炒
 　川木瓜各二两


上十二味，为细末，用浸菟丝酒作糊为丸，梧子大。每服五、七十丸，食前温酒或白汤送下。一方加人参、白术、白茯苓各一两，尤有神效。服此大忌三白。

疝气二七四


方重。

四制川楝子丸二七五


治疝气，一切下部之病，悉皆治之，凡肿痛缩小，虽多年亦可除根。

川楝子净肉
 ，一斤
 ，分四分
 。内一分用盐一两
 ，茴香一合
 ，同炒黄色
 ，去盐
 、香不用
 。外三分
 ，一分用巴豆四十九个
 ，一分用斑蝥四十九个
 ，一分用巴戟一两
 ，仍各加麦面一合同炒黄色
 ，俱去面
 、药不用
 　木香一两
 　破故纸一两
 ，炒


上为末，酒糊丸，梧子大。每服五、七十丸，盐汤送下，甚者日进二、三服，或空心、或食前。


木香导气丸二七六


治男子小肠气肚疼，一切气积，下元虚冷，脾胃不和，并宜服之有效。

木香　丁香　乳香　香附　川楝子肉　大茴香　破故纸　胡芦巴炒
 　甘草炙
 　三棱各一两
 　杜仲炒
 ，半两


上为细末，酒糊丸，梧子大。每服三、五十丸，加至七、八十丸，用温酒，或盐汤食前送下，日进二、三服。

去铃丸二七七


治疝消铃。

用大茴香一升，以老生姜二斤，取自然汁浸茴香一宿，以姜汁渗尽为度，入好青盐二两同炒赤，取出焙干为末，用无灰酒浸蒸饼为丸，梧子大。空心、食前酒下二、三十丸，或米饮亦可。此方实脾疏肝，所以治疝多效，非如常法之克伐，故为妙也。

房事后中寒腹痛方二七八


凡房事后中寒厥冷，呕恶腹痛者，用葱、姜捣烂冲热酒服之，睡少顷，出汗即愈。如腹痛甚者，以葱白头捣烂摊脐上，以艾灸之或熨之亦可解，鼻尖有汗，其痛即止。

湿疝阴丸作痛二七九


蕲艾　紫苏叶烘干热
 　川椒炒热
 ，各三两


上三味，拌匀，乘热用绢袋盛夹囊下，勿令走气，冷即易之。

熏熨脱肛方二百八十


治气痔脱肛。

枳壳面炒
 　防风去叉
 ，各一两
 　枯矾二钱半


上咀，用水三碗，煎至二碗，乘热熏之，仍以软帛蘸汤熨之，通手即淋洗。

熏洗脱肛法二八一


用赤皮葱、韭菜二味各带根者煎汤，入大枫子、防风末各数钱，乘热熏洗立收上。

一方：

用五倍子煎汤洗，以赤石脂末掺上托入。或脱长者，以两床相并，中空尺许，以瓷瓶盛汤，令病人仰卧浸瓶中，逐日易之，收尽为度。又涩肠散方，在小儿五四。

参术芎归汤二八二


治泻痢产育气虚脱肛，脉濡而弦者。

人参　白术　川芎　当归　黄芪酒炒
 　山药炒
 　白芍药　白茯苓　升麻　炙甘草

上生姜水煎服。案：此方若治泄痢虚滑脱肛，仍加制附子、肉豆蔻方效。

凉血清肠散二八三


治大肠血热脱肛。

生地黄　当归　芍药各钱半
 　黄芩　黄连　防风　荆芥　升麻各一钱
 　香附　川芎　甘草各五分


水一盅半，煎服。

缩砂散二八四


治大肠伏热，脱肛红肿。

缩砂仁　黄连　木贼等分


上为细末。每服二钱，空心米饮调下。

诃子人参汤二八五


治证同前。

诃子煨
 ，去核
 　人参　白茯苓　白术　炙甘草　莲肉　升麻　柴胡等分


水一盅半，加生姜，煎服。

涩肠散二八六


治久痢大肠滑脱。

诃子　赤石脂　龙骨等分


上为末。以腊茶少许和药，掺肠头上，用绢帛揉入。又方用鳖头煅存性，入枯矾少许，如上揉入。

蟠龙散二八七


治阳证脱肛肿痛。

地龙晒干
 ，一两
 　风化硝二两


上为末。每用一、二钱，肛门湿则干掺，燥则清油调擦。先以见肿消、荆芥、生葱煮水候温洗，轻轻拭干，然后敷药。

伏龙肝散二八八


治阴证脱肛。

伏龙肝一两
 　鳖头骨五钱
 　百药煎二钱半


上为末。每用一、二钱，浓煎紫苏汤候温洗过，以清麻油调药敷如前法。

独蒜通便方二八九


治小便不通。

独蒜一枚
 　栀子三
 、七枚
 　盐花少许


上捣烂摊纸上贴脐，良久即通。未通，涂阴囊上立通。

小便不通经验方二百九十


以朴硝为末。每服二钱，空心煎茴香汤下。

又方：

用蚯蚓杵，以凉水滤过，浓服半碗立通。大解热疾不知人事欲死，服之甚效。

小水不通葱熨法二九一


用葱三斤，慢火炒香熟，以绢帕裹，更替熨脐下即通。或用盐炒热熨之，冷则再易，须臾即通。

鸡内金散二九二


治气虚溺尿。

用雄鸡　胵并肠烧为末，温酒调服。

狐腋气五方二九三


治阴汗鸦臭，两腋下臭不可与人同行。

枯白矾　密陀僧　黄丹各二钱半
 　麝香五分


上于乳钵内研细。以醋于手心内调药擦腋下，经两时许，即以香白芷煎汤洗之，一日用一次。


又：
 治腋气神效方。

密陀僧四两
 　枯白矾二两
 　轻粉三钱


上为细末。频擦两腋，擦至半月见效，半年全愈。


又：
 腋气方。

用热蒸饼一枚，擘作两片，掺密陀僧细末一钱许，急挟在腋下，略睡少时，候冷弃之。如一腋有病，只用一半。叶元方平生苦此疾，来绍兴偶得此方，用一次遂绝根本。


又：
 腋气方。

单用枯矾为极细末，以绢袋盛之。常以扑于腋下，不过十度即愈。一方以唾调涂之。


又：
 腋气方。

先剃去腋毛令净，用白定粉水调擦敷患处，至六、七日后，清晨看腋下有一黑点如针孔大者，以笔点定，即用小艾炷灸七壮，灸过或有浊气攻心作痛者，当用后药下之：

丁香　青木香　槟榔　檀香　麝香　大黄

上煎服，以下为度。


脚汗牡蛎散二九四


治脚汗，除秽气。

牡蛎煅
 　枯白矾　密陀僧　黄丹等分


上为细末。每用少许，干掺脚指缝中即收。

燥囊牡蛎散二九五


治阴囊湿痒，搔之则汁水流珠，用此极效。

牡蛎醋煅
 ，一两
 　雄黄一钱
 　枯矾　硫黄　苦参　蛇床子各
 二钱


上为细末。先用苍术、椒、盐煎汤洗湿处，后用此药掺之。

熏洗阴囊法二九六


治一切阴囊湿痒。

陈茶一撮
 　苍术二钱
 　花椒　蛇床子　白矾各一钱
 　苍耳草量入
 　炒盐半两
 　朴硝三钱


上用水四碗，先将前五味煎汤，去柤，乃入后三味泡化，先熏后洗，三、四次绝痒。

梅苏丸二九七


龙脑薄荷　粉草　冰糖各四两
 　乌梅肉三两
 　白檀香　紫苏叶各二两


上为极细末，以熟枣肉捣丸，芡实大。勿用铁器。

冰梅丸二九八


龙脑薄荷二两
 　白糖　柿霜各四两
 　乌梅肉　桔梗各五钱
 　儿茶三钱
 　甘草一钱
 　冰片一分


上为极细末，炼蜜丸，龙眼核大。

龙脑上清丸二九九


乌梅肉　脑荷各四两
 　白檀香　苏叶　儿茶　硼砂　沙糖各二两
 　冰糖　柿霜各八两
 　干葛　粉草各一两
 　冰片三分


上为极细末，蜜丸，樱桃大。

上清丸三百


佳方。

脑荷二两
 　雨茶　白硼砂七钱
 　乌梅肉　贝母　诃子各三钱
 　冰片三分


炼蜜丸。

辟邪丹三百一



方在痘疹一三一
 。辟一切秽寒邪气。

福建香茶饼三百二


能辟一切瘴气时疫，伤寒秽气，不时噙口中，邪气不入。

沉香　白檀各一两
 　儿茶二两
 　粉草五钱
 　麝香五分
 　冰片三分


上为极细末，糯米调饮汤为丸，黍米大。噙化。

香发木[image: ]
 油三百三


采桂花半开者，去茎蒂令净，每花二升，用真麻油一斤，轻手拌匀，纳瓷瓶中，用油纸紧封器口，坐釜中汤煮一饷，持起顿燥处，十日后掀出，用麻布滤绞清油，封闭紧密收之，愈久愈香。或用菜子油亦可。

玉容散三百四


治面生黑鼾雀斑。

甘松　三奈　茅香各半两
 　白芷　白及　白蔹　白僵蚕　白附子　天花粉　绿豆粉各一两
 　防风　零陵香　藁本各二钱
 　肥皂二钱
 ，去皮弦


上为细末。每早、晚蘸末洗面。

硫黄膏三百五


治面部生疮，或鼻赤风刺粉刺。

硫黄　白芷　天花粉　水粉各五分
 　全蝎一枚
 　蝉蜕五个
 　芫青七个
 ，去头足


上为细末，用麻油、黄蜡约多寡，如合面油，熬匀离火，方入前末药和匀。每于临卧时洗面净，以少许涂面，勿近眼，数日间肿处自平，赤鼻亦消。如退风刺，一夕见效。

景岳全书卷之六十终


卷之六十一长集

妇人规古方

妇　人

安胎饮一


治妊娠五七个月，用数服可保全产。

人参　白术　当归　熟地　川芎　白芍药　陈皮　甘草炙
 　紫苏　炙黄芩各一钱


上用姜水煎服。一方有砂仁。

安胎散二


治妊娠卒然腰痛下血。

熟地　艾叶　白芍炒
 　川芎　黄芪炒
 　阿胶炒
 　当归　甘草炙
 　地榆各一钱


上加姜、枣，水煎服。

泰山盘石散三


治妇人血气两虚，或肥而不实，或瘦而血热，或脾肝素虚，倦怠少食，屡有堕胎之患。此方平和，兼养脾胃气血。觉有热者，倍黄芩，少用砂仁；觉胃弱者，多用砂仁，少加黄芩。更宜戒欲事恼怒，远酒醋辛热之物，可永保无堕。徐东皋曰：妇人凡怀胎二、三个月，惯要堕落，名曰小产。此由体弱气血两虚，脏腑火多，血分受热，以致然也。医家又谓安胎，多用艾、附、砂仁热补，尤增祸患而速其堕矣。殊不知血气清和，无火煎烁，则胎自安而固。气虚则提不住，血热则溢妄行，欲其不堕，得乎？香附虽云快气开郁，多用则损正气；砂仁快脾气，多用亦耗真气，况香燥之性，气血两伤，求以安胎，适又损胎而反堕也。今惟泰山盘石散、千金保孕丸二方，能夺化工之妙，百发百效，万无一失，甫故表而出之，以为好生君子共知也。

人参　黄芪　当归　川续断　黄芩各一钱
 　川芎　白芍药　熟地各八分
 　白术二钱
 　炙甘草　砂仁各五分
 　糯米一撮


水一盅半，煎七分，食远服。但觉有孕，三、五日常用一服，四月之后方无虑也。

地黄当归汤四


一名内补丸。治妊娠冲任脉虚，补血安胎。

熟地二两
 　当归一两


上每服五钱，水煎服。为丸法：以当归炒为末，熟地蒸捣膏和丸，桐子大，每服百余丸，温酒或滚汤下。许学士曰：大率妊娠惟在抑阳助阴，然胎前药最恶阴阳杂乱，致生他病，惟枳壳汤所以抑阳，四物汤所以助阴耳。然枳壳汤其味多寒，若单服恐致胎寒腹痛，更以内补丸佐之，则阳不致强，阴不致弱，阴阳调和，有益胎嗣，此前人末尝论及也。

《良方》当归汤五


治胎动烦躁，或生理不顺，唇口青黑，手足厥冷。

当归　人参各二
 、三钱
 　阿胶炒
 　甘草炒
 ，各一钱
 　连根葱白一握


上水四碗，煎四味至半，去滓，下葱再煎一碗，分二服。

《良方》阿胶散六


或顿仆，或因毒药胎动不安，或胁痛腹痛，上抢短气。

阿胶　艾叶　当归　熟地　川芎　白芍　黄芪　炙甘草等分


上每服四钱，姜、枣、水煎。

《良方》胶艾汤七


治妊娠顿仆，胎动不安，腰腹疼痛，或胎上抢，或去血腹痛。又《金匮》胶艾汤在后九三。

阿胶炒
 ，一两
 　艾叶数茎


上二味，以水五升，煮取二升，分三服。

七味阿胶散八


治胎动腹痛。

阿胶炒
 　白茯苓　白术炒
 　川芎　当归　陈皮各一钱
 　甘草炒
 ，三分


上姜、枣，水煎服。

《良方》黄芪汤九


治气虚胎动，腹痛下水。

糯米一合
 　黄芪炒
 　川芎各一两


上水煎，分三服。

《良方》钩藤汤十


治妊娠胎动腹痛，面青冷汗，气欲绝。

钩藤钩　当归　茯神　桑寄生　人参各一钱
 　苦梗一钱半


上水煎服。如有烦热，加石膏。

《良方》白术散十一


治妊娠伤寒内热等证。

白术　黄芩炒
 ，各二钱


上用姜、枣、水煎服。若阴证者不可用。

《良方》三味白术汤十二


治妊娠内热心痛。

白术四钱
 　赤芍药三钱
 　黄芩炒
 ，二钱


上水煎服。忌桃、李、雀肉。

《良方》四味白术汤十三


治妊娠胃虚，恶阻吐水，甚至十余日浆粥不入。

白术炒
 ，一钱
 　人参五分
 　甘草炒
 　丁香各二分


上姜、水煎服。

《全生》白术散十四


治妊娠面目虚浮，四肢肿如水气，名曰胎肿。

白术一两
 　生姜皮　大腹皮　陈皮　白茯苓各半两


上为末，每服二钱，米饮下。如未应，佐以人参、甘草。

探胎饮十五


妇人经水不来三月，疑似，用此验之。

川芎不拘多少
 ，为末
 ，不见火


空心煎艾汤调下方寸匕，觉腹中动则有胎也。脐之下动者，乃血瘕也；不动者，血凝也，病也。

当归芍药汤十六


治妊娠心腹急痛，或去血过多而眩运。

当归　白芍药炒
 　白术炒
 　茯苓　泽泻各一钱
 　川芎二钱


上水煎服。


益母地黄汤十七


治妊娠跌坠，腹痛下血。

生地　益母草各二钱
 　当归　黄芪炒
 ，各一钱


上姜、水煎服。

《良方》独圣散十八


治妊娠有所伤触，激动胎元，腹痛下血极效。

砂仁不拘多少
 ，带皮同炒
 ，勿令焦黑
 ，取仁为末


上用热酒调服四五分，或一钱。此物有安胎导滞易产之功，实妊妇之要药也。

《良方》安胎寄生汤十九


治妊娠下血，或胎不安，或腰腹作痛。

桑寄生　白术　茯苓各五分
 　甘草一钱


上水煎服。

二黄散二十


治胎漏下血，或内热晡热，或头痛头晕，或烦躁作渴，或胁肋胀痛等证。

生地　熟地。

上为末。每服三钱，煎白术枳壳汤下。

四圣散二一


治漏胎下血。

条芩　白术　砂仁　阿胶各等分


上为细末。每服二钱，艾汤调下。一方有芍药无阿胶。案：此方若改为汤，砂仁用当减半。

《良方》续断汤二二


治妊娠下血尿血。

当归　生地黄各一两
 　续断　赤芍药各半两


上为末。每服二钱，空心用葱白煎汤调下。

枳壳汤二三


治胎漏下血，或因事下血。亦进食和中，并治恶阻。

枳壳炒
 　黄芩炙，各半两
 　白术炒
 ，一两


上为末。每服一钱，白汤调下。前四证若因脾胃虚弱，宜用补中益气汤加五味。若因脾胃虚陷，宜用

前汤倍加升麻、柴胡。若因晡热内热，宜用逍遥散。

滑胎枳壳散二四


此方能令胎瘦产易。湖阳公主每产累日不下，南山道人进此方。

粉草炒
 ，一两
 　商州枳壳麸炒
 ，二两


上为末。每服二钱，空心沸汤调，日三服。凡孕六、七月宜服之。温隐居方加当归、广木香各等分。

或加香附一两亦可。

枳壳散二五



方在寒阵百一
 。

治妇人血热气滞，经候不调。

《千金》鲤鱼汤二六


治妊娠腹胀，胎中有水气，遍身浮肿，小便不利，或胎死腹中皆效。

当归　芍药各一钱
 　白术一钱
 　茯苓一钱半
 　橘红五分
 　鲤鱼一尾
 ，不拘大小


上作一服，将鲤鱼去鳞脏，白水煮熟，去鱼，用汁盅半入药，加生姜五片，煎一盅，空心服，当见胎

水下。如水未尽，胎死腹中，胀闷未除，再制一服，水尽胀消乃已。

竹叶汤二七


治妊娠心惊胆怯，烦闷不安，名曰子烦。一方有当归、防风、栀子仁。

白茯苓　麦门冬　黄芩各三两


上每服四钱，竹叶五片，水煎服。若因血虚烦热，宜兼用四物；若因中气虚弱，宜兼用四君。

紫苏饮二八


治妊娠失调，胎气不安，上逆作痛，名曰子悬，或临产气结不下等证。

大腹皮　川芎　白芍药　陈皮　苏叶　当归各一两
 　人参　甘草各半两


上每服一两，姜、葱、水煎服。一方有香附，无人参。若肝脾气血虚而有火不安，宜兼逍遥散；若脾气虚弱而不安，宜用四君、芎、归。

安荣散二九


治妊娠小便涩少，遂成淋沥，名曰子淋，甚妙。

麦门冬　通草　滑石　当归　灯心　甘草　人参　细辛等分


上水煎服。一方人参、细辛加倍，为末，每服二钱，麦冬汤调服。若因肺经郁热，宜用黄芩清肺饮；若因膏粱厚味，宜用清胃散；若因肝经湿热，宜用加味逍遥散。

天仙藤散三十


治妊娠三月之后，足指发肿，渐至腿膝，饮食不甘，状似水气，或脚指间出黄水，名曰子气。

天仙藤洗
 ，略炒
 　香附炒
 　陈皮　甘草　乌药等分


上每服三、五钱，加生姜、木瓜各三片，紫苏三叶，水煎，食前，日进三服。若因脾胃虚弱，宜兼六

君子；中气下陷，须用补中益气汤。

羚羊角散三一


治妊娠虚风，颈项强直，筋脉挛急，语言蹇涩，痰涎不利，不省人事，名曰子痫。

羚羊角镑
 　川独活　枣仁　五加皮　薏苡仁炒
 　防风　当归　川芎　茯神　杏仁去皮尖
 ，各五分
 　炙甘草　木香各一分


上加姜五片，水煎服。若因肝经风热，或怒火所致，须用加味逍遥散。

人参橘皮汤三二


治妊娠脾胃虚弱，气滞恶阻，呕吐痰水，饮食少进，益胃和中。一名参橘散。

人参　陈皮　麦门冬　白术各一钱
 　厚朴制
 　白茯苓各五分
 　炙甘草三分


上加淡竹茹一块，姜、水煎，温服。若因中脘停痰，宜用二陈、枳壳；若因饮食停滞，宜用六君加枳壳；若因脾胃虚，宜用异功散。

竹茹汤三三


治孕妇呕吐不止，恶心少食，服此止呕清痰。

竹茹弹子大一丸
 　陈皮　半夏　茯苓各钱半
 　生姜二钱


水盅半，粳米一撮，煎七分，温服。忌羊肉、鸡、鱼、面食。

《良方》半夏茯苓汤三四


治妊娠脾胃虚弱，饮食不化，呕吐不止。

半夏泡
 ，炒黄
 　陈皮　砂仁炒
 ，各一钱
 　白茯苓二钱
 　甘草炒
 ，五分


上用姜、枣、乌梅、水煎服。——二剂后，用茯苓丸，在三九。


乌附汤三五


治孕妇恶心阻食，养胃，调和元气。

乌药　香附制
 　白术土炒
 　陈皮各一钱
 　人参　炙甘草各八分


水盅半，姜三片，煎七分服。吐甚者，加丁香、砂仁各七粒。

《千金》保孕丸三六


治妊妇腰背痛，善于小产，服此可免堕胎之患。此即《良方》杜仲丸，但彼等分用。

杜仲四两
 ，同糯米炒去丝
 　川续断二两
 ，酒洗


上为末，山药糊丸，桐子大，每服八、九十丸，空心米饮下。忌酒、醋、恼怒。

一母丸三七


一名知母丸。治妊娠血热顿仆，胎动不安，或欲堕产。

知母炒
 ，为末


上捣枣肉为丸，弹子大。每服一丸，人参汤嚼送。或丸桐子大，每服三、四十丸，白汤下，或嚼咽之。

束胎丸三八


怀胎七、八个月，恐胎气展大难产，用此扶母气，束儿胎，易产。然必胎气强盛者乃可服。

条黄芩酒炒
 ，勿太熟
 。冬月一两
 ，夏月半两
 　白术三两
 　陈皮二两
 　白茯苓七钱半


上为末，粥糊丸，桐子大。每服五十丸，白汤下。

茯苓丸三九


治妊娠烦闷头晕，闻食吐逆，或胸腹痞闷。

赤茯苓　人参　桂心　干姜炮
 　半夏泡洗
 ，炒黄
 　橘红各一两
 　白术炒
 　甘草炒
 　枳壳麸炒
 ，各二两


上为末，蜜丸，桐子大。每服五十丸，米饮下，日三服。或原方仍有葛根二两，似非所宜也，用者当酌之。

达生散四十


妊娠临月服十余剂则易产，或加砂仁、枳壳。如兼别证，以意增减。《诗》云：诞弥厥月，先生如达。注曰：先生，首生也。达，小羊也。羊子易生，故以此名之。

人参　白术　当归　白芍　陈皮　紫苏各一钱
 　炙甘草二钱
 　大腹皮酒洗
 ，晒干
 ，三钱


水一盅半，煎服。一方无当归、白芍、白术。

佛手散四一


一名芎归汤。亦名当归汤。治产后去血过多，烦晕不省，并一切胎气不安，亦下死胎。

川芎二钱
 　当归三
 、五钱


上咀，每用半两，水煎服。若腹疼加桂；若腹痛自汗，头眩少气，加羊肉；若不应，用八珍汤；若用下胎，当为末，以酒调服。

钱氏生化汤四二


此钱氏世传治妇人者。

当归五钱
 　川芎二钱
 　甘草炙
 ，五分
 　焦姜三分
 　桃仁十粒
 ，去皮尖
 、双仁
 　熟地三钱


上[image: ]
 咀，水二盅，枣二枚，煎八分，温服。一方无熟地。

附加减法：凡胎衣不下，或血冷气闭，血枯气弱等证，连服生化汤二、三剂即下，或用此送益母丸一丸即下。盖益母草行血养血，性善走而不伤人者也；

——妇人无论胎前产后，皆宜此药；

——凡血晕虚晕，加荆芥穗六、七分；

——凡产妇气虚气脱，倦怠无力，加人参、黄芪；

——凡阳虚厥逆，加附子、肉桂；

——脉虚烦渴，加麦冬、五味；

——气壅有痰，加陈皮、竹沥；

——血虚血燥便结，加麻仁、杏仁、苁蓉；

——多汗不眠，加茯神、枣仁、黄芪；上体多汗，加麻黄根；下体多汗，加汉防己；

——烦热，加丹皮、地骨皮；

——口噤如风，反张瘛疭者，加荆芥、防风各三、四分；

——恶露未尽，身发寒热，头痛胁胀，其小腹必然胀痛，加红花、丹皮、肉桂各三、四分，玄胡一钱；

——内伤饮食，加山楂、陈皮、砂仁，或神曲、麦芽；

——外伤寒湿，或加苍术、白术；

——血积食积，胃有燥粪，脐腹胀痛，加大黄二钱；

——产后下血不止，或如屋漏水沉黑不红，或断或来，或如水，或有块，淋沥不休，此气血大虚之候，不可误用寒凉。其脉浮，脱者，可加附子辈诸阳分药，否则无救矣。佛手散单用当归三钱，川芎二钱，此即其变方也。

会稽《钱氏世传》曰：尝论产证，本属血虚，阴亡阳孤，气亦俱病。如大补则气血陡生，倘失调则诸邪易袭。四物避芍药之寒，四物得姜、桃之妙，气毋耗散，法兼补虚，食必扶脾，勿专消导。热不可用芩、连，恐致宿秽凝滞；寒不宜用桂、附，反招新血流崩。三阳见表证之多，似可汗也，用麻黄则重竭其阳；三阴见里证之剧，似可下也，用承气则大涸其血。耳聋胁病，乃肾虚恶露之停，休用柴胡；谵语汗多，乃元弱似邪之证，毋同胃实。厥由阳气之衰，难分寒热，非大补不能回阳；痓因阴血之亏，岂论刚柔，非滋营胡以润络？潮热似疟，以疟治则迁延；神乱如邪，以邪论则立困。总属大虚，须从峻补。去血多而大便燥，苁蓉加于生化，非润肠和气之能通；患汗出而小便难，六君倍用参、芪，必生津助液之可利。加参生化频服，救产后之危；活命长生调摄，须产前加意。

当归川芎汤四三


治小产后瘀血，心腹疼痛，或发热恶寒。

当归　熟地黄　白芍药炒
 　玄胡索炒
 　川芎　桃仁　红花　香附　青皮炒
 　泽兰　牡丹皮

上水煎，入童便、酒各小半。若以手案腹愈痛，此是瘀血为患，宜用此药，或失笑散消之。若案之反不痛，此是血虚，宜用四物、参、苓、白术。若痛而作呕，此是胃虚，宜用六君子。若或作泻，此是脾虚，宜用六君子送二神丸。

加味芎归汤四四


治分娩交骨不开，或五、七日不下垂死者。

生男女妇人发一握
 ，烧存性
 　自死龟壳一个
 ，或占过者亦可
 ，酥炙
 　川芎　当归各一两


上咀。每用一两，水煎服，良久，不问生死胎，自下。


当归黄芪汤四五



方在补阵


治妊娠下痢腹痛。

芎归补中汤四六


治气血虚半产。

川芎　当归　黄芪炙
 　白术炒
 　人参　芍药炒
 　杜仲炒
 　艾叶　阿胶炒
 　五味子杵
 ，炒
 ，各一钱
 　甘草炙
 ，五分


上每服五钱，水煎服。若脾气虚弱，须用补中益气汤；若气虚有火，宜用安胎饮。

保生无忧散四七


临产服之，补其血，顺其气，或胞胎肥厚，根蒂坚牢者，皆可使之易产。又治小产瘀血腹痛。

当归　川芎　白芍　乳香　枳壳　南木香　血余

上等分，每服二、三钱，水煎，日二服。若胞衣既破，其血已涸，或元气困惫，急用八珍汤斤许，水数碗，煎熟时饮救之，饮尽再制，亦有得生。

人参黄芪汤四八


治小产气虚，血下不止。

人参　黄芪炒
 　当归　白术炒
 　白芍炒
 　艾叶各一钱
 　阿胶炒
 ，二钱


上作一剂，水煎服。

《良方》牛膝散四九


治胎衣不下，腹中胀痛，急服此药腐化而下，缓则不救。

牛膝　川芎　朴硝　蒲黄各三两
 　当归一两半
 　桂心半两


上每服五钱，姜三片，加生地黄一钱，水煎服。

《局方》黑神散五十


一名乌金散。《灵苑方》名肉桂散。治产后恶露不尽，胎衣不下，血气攻心，腹痛不止，及治脾肾阴虚，血不守舍，吐衄等证。

黑豆二两
 ，炒
 　当归去芦
 ，酒洗
 　熟地　蒲黄　白芍　甘草炙
 　干姜炮
 　肉桂各一两


上为末。每服二钱，童便、酒各半调服。《良方》黑神散有炮附子半两，无蒲黄。

《简易》黑神散五一



方在和阵
 。

治一切失血。

《经验》滑石散五二


治产难，凡水下胎干，胎滞不生，用此最效。

滑石飞过
 ，一两
 　白蜜　香油各半盏


上将油、蜜慢火熬熟三、四沸，掠去沫，调滑石末顿服，外以油调于产妇脐腹，上下摩之，立效。

难产方五三


令产妇以自己发梢含于口中，恶心即下，亦治胎衣不下。

《良方》桂心散五四


治妊娠因病胎不能安者，可下之。

桂心　栝蒌　牛膝　瞿麦各五分
 ，或一钱
 　当归一钱或二
 、三钱


上水煎。

桂香散五五


治胎死腹中不下。

桂心三钱
 　麝香五分


上为末。作一服，酒调下。

下胎小品方五六


用麦糵一升，擂碎，水二升，煮一升，服之即下，神效。案：麦糵能损气破血如此，故凡脾胃虚弱，及饮食不化者，不宜用明矣。又方用牛膝一两，酒一盅，煎七分，作二服即下。

《广济》下胎方五七


并下死胎俱效。

天花粉四两
 　肉桂　牛膝　豆豉各三两


上咀。用水七碗，煎二碗半，分三服，每服后一时许又进一服。

扶羸小品方五八


虚弱人欲下胎宜用此。

人参　粉草　川芎　肉桂　干姜　桃仁　黄芩　蟹爪

上等分，每服一两，水二盅，煎八分，空心服，未动再服。

下死胎五九


凡胎死腹中，其舌多见青黑，口中甚秽而呕，腹中不动，只觉阴冷重坠者是。

用平胃散一两，以黄酒、河水各一盅，煎至一盅，入朴硝三、五钱，再煎三、五沸。温服，其死胎即化水而出，万不失一。

又方：

单用朴硝末三钱，以热酒和热童便调服立出，或用佛手散以酒调服亦妙。

《千金》去胎方六十


大麦曲五升


渍酒一斗，煮二、三沸，去滓，分五服，隔宿勿食，旦再服，其胎如糜，母无所苦，千金不传。

《良方》硫黄散六一


治产后阳气虚寒，玉门不闭。

硫黄　乌贼骨各半两
 　五味子五钱


上为末，掺患处，日三易。

硫黄汤六二


治产后玉门不敛，阴户突出。

硫黄三钱
 　菟丝子　吴茱萸各二钱
 　蛇床子一钱半


上研匀，用水二盅，煎汤频洗自收。

《良方》益母丸六三


一名返魂丹。治妇人赤白带，恶露时下不止，及治妇人胎前产后经中诸般奇痛，无所不疗。《本草》云：此草胎前无滞，产后无虚，故名益母。

益母草一味　一名充蔚子，一名野天麻。方梗，对节生叶，叶类火麻，四五月间开紫花是，白花者非。

上于五月采取晒干，连根茎叶，勿犯铁器，磨为细末，炼蜜丸，如弹子大。每服一丸，用热酒和童便化下，或随证用汤引送下。

一方：

以此为末，每服二钱，或酒或童便，或随证用引服之。

一方：

凡产时仓卒未合，只用生益母草捣汁，入蜜少许服之，其效甚大。

——益母膏方：依前采取捣烂，以布滤取浓汁，用砂锅文武火熬成膏，如黑砂糖色为度，入瓷罐收贮。每服二、三匙，酒、便调下，或于治血汤药中加一匙服之，尤妙。

《良方》夺命丹六四


治瘀血入胞，胀满难下，急服此药，血即消，衣自下。案：此方颇有回生丹之功用，下死胎必效，须用当归方。

附子炮
 ，半两
 　干漆碎之
 ，炒烟尽
 　牡丹皮各一两


上为细末，另用大黄末一两，以好醋一升同熬成膏，和前药丸，桐子大。温酒吞五、七丸。一方有当归一两。


回生丹六五


治妇人产后诸疾，污秽未净，及一切实邪疼痛，死胎瘀血冲逆等证。

大黄膏法：用苏木三两
 ，河水五碗
 ，煎至三碗
 ，去柤听用
 　红花三两
 ，炒黄色
 ，用好酒一大壶
 ，煮十余滚
 ，去柤听用
 　黑豆三升
 ，煮熟存汁三碗
 ，去豆去皮
 ，晒干为末
 ，俱听用
 　大黄一斤
 ，为末
 ，用好醋入碗熬成膏
 ，次下红花酒
 、苏木汤
 、黑豆汁搅匀
 ，又熬成膏
 ，盆内收盛候用
 。将锅焦焙干为末
 ，同豆皮末俱入之


人参　白术　青皮　木瓜各三钱
 　当归　川芎　元胡　苍术　香附童便炒
 　蒲黄　赤茯苓　桃仁泥　熟地各一两
 　牛膝　三棱　山茱萸　五灵脂　地榆　甘草　羌活　陈皮　白芍各五钱
 　良姜四钱
 　乌药二两半
 　木香　乳香　没药各一钱


上为末，用前大黄膏为丸，弹子大，金簿为衣。不拘时，随证择用汤引送下一丸。

断产灸法六六


一传方欲绝产者，灸脐下二寸三分阴动脉中三壮。此当自脐中至骨际折作五寸约之。

《千金》断产方六七


四物汤一剂
 　芸台子一撮
 ，即油菜子
 　红花

水盅半，煎八分，经后空心服则不受胎。

断产小品方六八


断产堕胎有验。

故蚕蜕纸方一尺


上烧为末，空心酒调服，终身不受孕。

丹溪断子法六九


用白面曲一升，无灰酒五升作糊，煮至三升半，滤去滓，分作三服，候经至前一日晚五更及天明各吃一服，经即不行，终身无子矣。

仲景羊肉汤七十


治产妇腹中[image: ]
 痛寒痛，血气不足，虚弱甚者，及寒月生产，寒气入于子门，手不可犯，脐下胀满，此产后之寒证也。并治寒疝腹中痛，及胁痛里急者。

精羯羊肉一斤
 　当归三两
 　生姜五两


上用水八升，煮取三升，加葱、椒、盐，温服七合，日三服。若寒多者，加生姜成一斤；痛多而呕者，加橘皮二两，白术一两。

《良方》羊肉汤七一


治产妇脾虚，寒邪内乘，以致腹痛，或头眩，脐胁急痛。

精羊肉四两
 　当归　川芎各半两
 　生姜一两


上以水十盏，煎至四盏，分四次空心服。

《良方》黄雌鸡汤七二


治产后虚羸腹痛。

当归　白术炒
 　熟地黄　黄芪炒
 　桂心各半两
 　小黄雌鸡一
 只
 ，去头足肠翅
 ，细切


上先用水七碗，煮鸡至三碗，每用汁一碗，药四钱煎。日三服。

母鸡汤七三


治产后褥劳，虚汗不止。

人参　黄芪　白术　白茯苓　麻黄根　牡蛎煅
 ，各三钱


上用母鸡一只，去毛杂净，水六、七碗，同药煮至三碗，任意服之。

猪腰汤七四


治产后褥劳，寒热如疟，自汗无力，咳嗽头痛腹痛俱效。

猪腰一对
 　当归　白芍药酒炒
 ，各一两


上以药二味，用水三碗，煎至二碗，去滓，将猪腰切如骰子块，同晚米一合，香豉一钱，加葱、椒、盐煮稀粥。空心日服一次，神效。或加人参更妙。

四神散七五


治产后血虚，或瘀血腹痛。

当归二钱
 　川芎　芍药炒
 ，各一钱
 　炮姜五分


上水煎服。

大岩蜜汤七六


治产后阳气虚寒，心腹作痛，不食呕吐，四肢厥逆。

生地　当归　芍药炒
 　干姜　吴茱萸　桂心　独活　甘草炒
 　小草各一两
 　细辛半两


上每服半两，水煎服。

《良方》人参汤七七


治产后诸虚不足，发热盗汗，内热晡热等证。此即参归汤，亦名团参散。

人参　当归等分


上为末，先以猪腰子一枚切片，糯米半合，葱白二茎，入水二盅，煎汁八分，再入药三钱煎服。

白茯苓散七八


治产后褥劳，头目肢体疼痛，寒热如疟。

白茯苓一两
 　人参　当归　黄芪　川芎　白芍药炒
 　熟地　桂心各半两
 　猪腰一对


上以水三盏，入猪腰并姜、枣各三事，煎二盏，去柤，入前药半两，煎一盏服。

《良方》七珍散七九


治产后不语。

人参　石菖蒲　生地　川芎各一两
 　细辛七钱
 　防风　朱砂另研
 ，各半两


上为末。每服一钱，薄荷汤调服。

《良方》趁痛散八十


治产后骨节疼痛，发热头重，四肢不举。

牛膝酒炒
 　甘草炒
 　薤白各一两
 　当归　白术炒
 　黄芪炒
 　桂心　独活加姜
 ，各半两


上每服半两，水煎。

补脬饮八一


治产后伤动脬破，不能小便而淋沥。

生黄丝绢一尺
 ，剪碎
 　白牡丹皮根　白及各一钱
 ，俱为末


用水一碗，同煮至绢烂如饧。空心顿服。服时不得作声，作声则不效。

《良方》止汗散八二


牡蛎煅粉
 ，半两
 　小麦麸八两
 ，炒黄为细末


上每服三、五钱，用猪肉汁调服。


《良方》麻黄根汤八三


治产后虚汗不止，身热发渴，惊悸不安。

麻黄根　人参　黄芪炒
 　当归　牡蛎煅粉
 　甘草炒
 ，等分


上每服四、五钱，水煎服。

二味参苏饮八四


治产后瘀血入肺，咳嗽喘急。

人参一两
 　苏木二两


上作一剂，水煎服。若既愈，当用六君子以补脾胃。若口鼻黑气起，宜急用此药加附子五钱，亦有得生者。

《良方》黄龙汤八五


治妊妇寒热头疼，嘿嘿不食，胁痛呕痰，及产后经后外感风寒，热入胞宫，寒热如疟等证。


按：
 此即小柴胡汤之去半夏也。

柴胡二钱
 　黄芩炒
 　人参　甘草各一钱


上用水煎服。

陈氏二母散八六


治产后热血上攻，留于肺经，咳嗽喘促。

知母　贝母　人参　桃仁　杏仁俱去皮尖
 　白茯苓

上等分，每服五钱，姜、水煎服。

猪蹄汤八七


治气血不足，乳汁不下。

用八物汤加黄芪、漏芦、陈皮、木通，先以猪蹄煮汁二碗，煎药服之。或加天花粉。

又方：

用猪蹄一副，通草二两，川芎一两，甘草一钱，穿山甲十四片，炒。将猪蹄洗切，入水六碗，同药煎煮约至三碗，加葱、姜、盐料，取汁饮之。忌冷物。要吃羹汤助其气血，乳汁自下。夏月不可失盖，时用葱汤洗乳为佳。

《良方》涌泉散八八


下乳。忌食姜、椒辛辣饮食。

王不留行　瞿麦　麦门冬　龙骨各二钱


上用猪蹄汁一碗，酒一杯，煎服。以木梳于乳上梳下。

玉露散八九


治产后乳脉不行，身体壮热，头目昏痛，大便涩滞。

人参　白茯苓　当归　炙甘草各五分
 　桔梗　川芎　白芷各
 一钱
 　芍药七分


上水煎。食后服。如热甚大便秘结，加大黄三、五分炒用。

《良方》漏芦汤九十


治妇人肥盛，脉气壅结，乳少。

漏芦二两
 　蛇蜕一条
 　土瓜根

上共为末，酒调下二钱。

栝蒌散九一


治吹乳肿痛。

栝蒌一个
 　乳香二钱


上用酒煎服。外用南星为末，以温汤调涂。

滑氏补肝散九二


治肝肾二经气血亏损，胁胀作痛，或胁胀头晕，寒热发热，或遍身作痛，经候不调。

熟地　白术炒
 ，各一两
 　枣仁炒
 　独活各四两
 　当归　川芎黄芪炒
 　山药　五味子炒
 ，杵
 　山茱萸肉　木瓜各半两

 咀。每服五钱，枣、水煎服。

《金匮》胶艾汤九三


治劳伤血气，冲任虚损，月水过多，淋沥不止。

阿胶炒
 　川芎　炙甘草各一两
 　艾叶　当归各两半
 　白芍　熟地各二两

 咀。每服五钱，水煎服。一方加地榆、黄芪，即名安胎散。

《集验》加味八珍汤九四


治妇人思虑过伤，饮食日减，气血两虚，月经不调，夜梦交感，或出盗汗，寝成劳损。

人参　白术　茯苓　当归　生地各一钱
 　炙甘草　川芎　芍药　软柴胡　黄芪各五分
 　香附制　丹皮各八分


水盅半，大枣一枚，煎七分，食前服。

《集验》调卫养荣汤九五


治妇人室女一切月经不调，或先或后，或绝闭不通，憎寒壮热，口苦无味，咳嗽躁烦头眩，渐成劳证者。

当归　生地　麦冬　沙参　陈皮　白术各一钱
 　牡丹皮　地骨皮各八分
 　柴胡梢　桔梗各五分
 　谷芽一钱
 　甘草四分


上加莲子、姜、枣，水煎服。痰中见血，加侧柏叶；烦躁口干，加炒山栀，倍麦门冬；胁下胀疼，加青皮、川芎；胸膈满闷，加黄连姜炒，枳实，去麦冬、地骨皮；夜出盗汗，加黄连、黄芪，去柴胡、桔梗；大便秘结，加桃仁，倍当归；咳嗽不已，加栝蒌仁、阿胶；小水不利，加木通、茯苓。

《良方》当归散九六


治经水妄行不止，及产后气血虚弱，恶露内停，憎寒发热，宜服此去之。

当归酒洗
 　川芎　白芍炒
 　白术炒
 　黄芩炒
 ，各半两
 　山茱萸肉一两半


上为末。每服二钱，酒调。日三服。一方无山茱萸。气虚者，去芩，加桂心一两。

《良方》丹参散九七


《良方》云：丹参一味，其治颇类四物汤，能破宿血，补新血，安生胎，落死胎，止崩中带下，调经，下产后恶血，兼治冷热劳，腰脊痛，骨节烦疼。

丹参酒洗去土
 ，晾干
 ，切


上为细末。每服二钱，温酒调下。经脉不调，食前服。冷热劳，不拘时服。

玄胡当归散九八


亦名延胡索散。治血积小腹疼痛，或因气逆月经不行，肚腹作痛。

当归　赤芍药　刘寄奴　没药　枳壳麸炒
 　玄胡索炒


上为末。每服一钱，热酒调下。

牛膝散九九


治月水不利，脐腹作痛，或小腹引腰，气攻胸膈。

当归酒浸
 　牛膝酒炒
 　赤芍药　桂心　桃仁去皮尖
 　玄胡索炒
 　牡丹皮各一两
 　木香三钱


上为末。每服一钱，温酒调下。或每服五、七钱，水煎服。

《良方》交加散一百


治经脉不调，腹中撮痛，或结聚癥瘕，产后中风。又交加散，方在和阵。

生地一斤
 ，取汁
 　生姜十二两
 ，取汁


上以地黄汁炒姜柤，姜汁炒地黄柤，干为末。每服三钱，温酒调服。加芍药、玄胡、当归、蒲黄、桂心各一两，没药、红花各五钱，尤效。


姜黄散百一


治瘀血凝滞，肚腹刺痛，或腹胀发热等证。

姜黄　当归酒拌
 ，各二钱
 　蓬术醋炒
 　红花　桂心　川芎　玄胡索炒
 　丹皮各五分


上水、酒各半煎服。

琥珀散百二


治心膈迷闷，肚腹撮痛，月信不通等疾。

乌药二两
 　当归酒洗
 　蓬术醋制
 ，各一两


上为末。每服二钱，温酒调服。

温经汤百三


治寒气客于血室，以至血气凝滞，脐腹作痛，其脉沉紧。

人参　牛膝酒炒
 　甘草炒
 ，各一钱
 　当归　川芎　芍药　牡丹皮　蓬术醋炒
 　桂心各五分


上水煎服。

《经验》失笑散百四


治妇人心痛气刺不可忍，及产后儿枕蓄血，恶血上攻疼痛，并治小肠气痛。

五灵脂净者
 　蒲黄等分
 ，俱炒


上为末。每服二、三钱，用酒煎，热服。

一方：

用好醋一杓熬成膏，再入水一盅，煎至七分，热服。

一方：

用醋糊和丸，龙眼大，每服一丸，以童便和水各半盅，煎七分，温服。


按：
 此方若用以止痛，蒲黄宜减半；若用止血，则宜等分，或灵脂减半亦可。

泽兰汤百五


治劳怯经闭。

泽兰叶二钱
 　当归　芍药炒
 ，各一钱
 　甘草炙
 ，五分


用水煎服。

当归没药丸百六


治血瘀作痛，及血风筋挛骨痹，手足麻木疼痛。

当归　五灵脂炒
 ，各一两
 　没药五钱


上为末，醋糊丸，桐子大。每服三十丸，姜汤下。

醋附丸百七


治元脏虚冷，月候不调，腹中急痛，赤白带下，浑身寒热，胎气壅滞不固。

香附米半斤
 ，醋煮
 ，焙干为末


上以醋糊为丸，桐子大。每服三、四十丸，米饮下。

柏子仁丸百八


治血虚有火，月经耗损，渐至不通，日渐羸瘦而生潮热，慎勿以毒药通之，宜柏子仁丸，或前泽兰汤主之。

柏子仁炒研
 　牛膝酒拌
 　卷柏各半两
 　泽兰叶　续断各二两
 　熟地黄三两
 ，酒拌蒸烂
 ，杵膏


上为末，入地黄膏加炼蜜丸，桐子大。每服百余丸，空心米饮下。

乌贼鱼骨丸百九


此即《内经》治血枯方。

乌贼鱼骨去甲
 ，四两
 　芦茹一两
 ，即茜根


上为末，以雀卵捣丸，小豆大。每服五丸，或十丸，鲍鱼煎汤下，以饭压之。鲍鱼即今之淡干鱼也。

增损四物汤百十


治脾虚不摄，血去不止。

人参　当归　芍药炒
 　川芎　干姜炒
 ，各一两
 　甘草炙
 ，四钱


上每服四钱，水煎服。

《奇效》四物汤百十一


治肝经虚热，血沸腾而崩，久不止。

当归酒拌
 　熟地　白芍　川芎　阿胶炒
 　艾叶炒
 　黄芩各半两


上每服四钱，水煎。

《良方》加减四物汤百十二


治妇人血积。

当归　川芎　芍药　熟地　蓬术　三棱　肉桂　干漆炒烟尽
 ，等分


上[image: ]
 咀。每服五、七钱，水盅半，煎七分，食远服。

四物二连汤百十三


治妇人血虚发热，或口舌生疮，或昼安夜热。

当归　川芎　芍药　熟地　胡黄连　宣黄连各一钱


上作一剂，水煎服。

人参当归汤百十四


治去血过多，内热短气，头痛闷乱，骨节作痛，或虚烦咽燥。

人参　当归　生地　桂心　麦冬　白芍药各等分


上用粳米一合，竹叶十片，水二盅，煎一盅，去米入药五钱，枣二枚，煎服，或总煎之亦可。虚甚者用熟地黄。

《良方》一味防风散百十五


治肝经有风，以致血得风而流不归经者。

用防风去芦为末。每服一钱，白汤调服。一名独圣散，每服二钱，空心食前，用酒煮白面清饮调下，极效。

龙骨散百十六


治血崩不止。

龙骨煅
 　当归　香附炒
 ，各一两
 　棕毛灰五钱


上为细末。每服四钱，空心米汤调下。忌油腻、鸡、鱼、炙煿物。

如圣散百十七


治血崩，三服全愈。

棕榈子　乌梅肉　干姜俱烧存性
 ，为末
 ，各等分


上每服二钱，空心乌梅汤调服。一方单用棕皮，半烧半生，为末，每空心服二钱亦妙。

槐榆散百十八


治血崩及肠风下血。

槐花　地榆等分
 ，炒焦


上二味，用酒煎饮之。

七灰散百十九


治血崩神效。

莲蓬壳　罂粟壳　腌蟹壳　益母草　旱莲草　棕毛叶　藕节各等分
 ，俱烧存性
 ，为末


空心醋点汤调下三钱。一秘方用棉花子，以铜锅炒黑为末，黄酒调下二、三钱，三、两次即止，并治崩漏、小产血不止。

棕灰散百二十


方在和阵。治大肠下血，及崩漏失血。

柏叶散一二一


治元气虚弱，崩中漏血，年久不愈，亦治白带。

柏叶炒
 　当归　生地　续断　川芎　龟甲炙
 　禹余粮各一两半
 　阿胶炒
 ，五钱
 　鳖甲炙
 ，两半
 　赤石脂煅
 　牡蛎煅
 　地榆　艾叶炒
 　鹿茸炙
 ，各五钱


上为末。每服二钱，粥饮调下。


子芩散一二二


一名黄芩散。治壮热崩中下血，是阳乘阴分，故经血泛溢，宜清其北方。

条黄芩不拘多少为细末


上烧秤锤粹酒，食前调下三、四钱。一方有干姜、白芷。一方以木耳、黄芩等分为丸，俱效。

《良方》防风黄芩丸一二三


治肝经风热，以致血崩便血尿血等证。

条芩炒黑
 　防风等分


上为末，酒糊丸，桐子大。每服三、五十丸，食远，或食前，米饮或温酒送下。

劫劳汤一二四


治劳嗽发热，盗汗体瘦，唾中有血，或成肺痿。此救本也，非劫劳也，能用此者，庶可望生，此外恐非佳剂矣。

白芍药炒
 ，一钱
 　人参　黄芪炒
 　当归　熟地　甘草炒
 　白茯苓　五味子杵
 ，炒
 　阿胶炒
 　半夏制
 ，各五分
 ，此上乃其原方
 ，似有不足用者
 ，仍宜加倍


上姜、枣、水煎，日三服。乡人杨元鼎女，及笄病此甚危，百药无效，偶遇名医，得此方服三十余剂，遂愈不发。

《集验》归神汤一二五


治妇人梦交盗汗，心神恍忽，四肢乏力，饮食少进。

人参　白术　白茯苓　归身各一钱
 　枣仁　陈皮各八分
 　圆眼肉七枚
 　甘草　羚羊角　琥珀末
 ，各五分


上羚羊、琥珀二味不煎，余药煎熟去柤，入二末和匀。食前服。

白芷散一二六


治下元虚弱，赤白带下，或经行不止等证。

白芷一两
 　海螵蛸二枚
 ，烧
 　胎发一团
 ，煅


上为末。每服二钱，温酒调下。

《海藏》白芍药散一二七


治妇人赤白带下，脐腹疼痛，如神。

白芍二两
 ，炒
 　干姜半两
 ，炒


上为细末。每服三钱，空心温米汤调下，晚又进一服，十日见效。

克应丸一二八


治妇人赤白带下。

熟地　赤芍各二两
 　当归二两
 　赤石脂煅
 ，醋淬
 　龙骨　牡蛎煅
 ，酒淬
 　茯苓　丹皮　艾叶制
 　川芎各一两


上为末，醋糊丸，桐子大。每服五十丸，空心白汤送下。

《良方》滑石散一二九


治热淋。

滑石五分
 ，研
 　通草　车前子　葵子各四分


上为末，以浆水调服。

芍药散百三十


治妇人血滞腰胁痛。

白芍药　玄胡炒
 　肉桂各一两
 　香附米二两
 ，醋一升
 ，盐半两
 ，同煮干


上为细末。每服二钱，不拘时，白汤调下。

《良方》通气散一三一


治肾虚腰痛神效。

破故纸酒炒为末


上每服二钱，先嚼胡桃肉半个，空心以温酒送下。

四制香附丸一三二


调经养血，顺气受孕。

香附米一斤
 ，分四制
 ，酒
 、醋
 、童便
 、米泔各浸一宿
 ，晒干用
 　当归酒洗
 　熟地酒洗
 　白芍药四两
 　川芎各四两
 　泽兰叶　白术　陈皮各三两
 　黄柏酒炒
 　甘草酒炒
 ，各一两


上为末，酒糊丸，桐子大。每服七十丸，空心白汤送下。

《大典》女金丹一三三


此韩飞霞方也，一名不换金丹。内加熟地黄一两，即名胜金丹。治妇人久虚无子，及产前产后一切病患。此药能安胎催生，妊娠临月服五、七丸，产时减痛。妇人子宫寒冷无孕，如服月余，男女自至。又治半身不遂，带浊血崩，及产后腹痛吐逆，子死腹中，气满烦闷，脐腹作痛，月水不通，中风口噤，痢疾消渴，败血上冲，头疼寒热，血运血泄，见鬼迷闷，产后伤寒，虚烦劳瘦。凡妇人诸疾，不问久近，并宜服之，兼治男子下虚无力等证。

人参　白术炒
 　茯苓　炙甘草　当归　川芎　白芍　白薇酒洗
 　丹皮　白芷　藁本　肉桂　玄胡　没药另研
 　赤石脂另研
 ，上各一两
 　香附醋浸三日
 ，炒香
 ，十五两


上共十六味，为末，炼蜜丸，弹子大，以瓷瓶收贮封固。每服一丸，空心温酒化下，食干物压之。服至四十九丸为一剂，以癸水调平受妊为度。妊中三、五日服一丸，产后二、三日服一丸。醋汤下亦妙。

琥珀丸一三四


治妇人或老或少，或产前产后百病，及疗三十六种诸病，七疝八瘕，心腹刺痛，卒中瘫痪，半身不遂，八风十二痹，手足酸疼，乳中结核结毒，怀胎惊动，伤犯不安，死胎不下并治。

琥珀　朱砂各另研
 　沉香　阿胶炒珠
 　附子制
 　川芎　肉桂　五味子　石斛各五钱
 　牛膝酒浸
 　当归　肉苁蓉酒洗
 ，晒
 　人参　熟地　续断　木香　没药各一两


一方有牛黄、珍珠、乳香、玄胡各一两，共二十一味。

上炼蜜为丸，弹子大。每服一丸，空心、食前、午后温酒化开服。凡服法或姜汤，或米汤，或酒，或灯草汤，或随证用引，皆可下。若伤寒中风，角弓反张，用麻黄汤随证改汤引送下。孕妇临月，宜一日一服，至产顺利，不觉疼痛。凡妇人服至五服十服之后，日倍饮食，其功言不尽述，服者当自觉也。

延年益嗣丹一三五


滋补元气，益精黑发。案：此方即还元丹也，但制法分两不同，宜参酌用之。方在补阵。

人参　天门冬酒浸
 ，去心
 　麦门冬同上
 ，各三两
 　熟地黄酒蒸
 ，捣
 生地黄各二两
 　白茯苓酒浸
 ，晒干
 　地骨皮酒浸
 ，各五两
 　何首乌鲜者
 ，半斤


上将何首乌去皮切片，如干者用米泔水浸软拈切，外用砂锅入黑羊肉一斤，黑豆三合，量着水，上用甑箅，箅上放首乌煮而蒸之，以肉烂为度。锅盖须密，勿令泄气。取起晒干为末，炼蜜丸，梧子大。每服七、八十丸，空心温酒送下。


续嗣降生丹一三六


治妇人五脏虚损，子宫冷惫，不能成孕。并治男子精寒不固，阳事衰弱，白浊梦泄。妇人带下寒热，诸虚百损，盗汗短气，无不感应。此方乃温隐居《求嗣保生篇》所载，云东京焦员外三世无嫡嗣，后遇一神僧，问其故。曰：无嗣者有三：一、祖宗无德，自身无行；二、夫妻年命恐犯禁忌；三、精神不守，妻妾血寒。焦公曰：治之有道乎？僧曰：先修德，后修身。三年之后到台山，令行童赐以方药，名续嗣降生丹，依方服之，后不及二十年，子孙数人皆贵显。此方无怪诞克伐之品，且温且固，凡血海虚寒者，服之必佳。但温力有余，补力不足，倘益以人参、白术、熟地、川芎、炙甘草各一两，则八珍全而温补赞育之功当非浅也，因命名曰加味续嗣降生丹。

当归酒洗
 　杜仲酒炒
 　茯神　益智仁　龙骨煅
 　桂心　吴茱萸制
 　干姜半生半熟
 　川椒去目
 　台乌药各一两
 　白芍药酒炒
 　川牛膝酒浸
 　半夏制
 　防风　秦艽　石菖蒲去毛
 　北细辛　桔梗　附子一枚
 ，重一两者
 ，脐下作一窍
 ，入朱砂一钱
 ，面裹煨熟
 ，取出朱砂
 ，留为衣
 　牡蛎大片者
 ，以童便浸四十九日
 ，每五日一换
 ，取出
 ，用硫黄一两为末
 ，酒和
 涂遍
 ，用皮纸糊实
 ，米醋浸湿
 ，外以盐泥厚固之
 ，候干
 ，用炭五斤煅过为末
 。每料止用二两
 ，余可收贮再用


上为末，以酒煮糯米糊为丸，梧子大，以前朱砂为衣。每服三、五十丸，渐至七、八十丸，空心滚白汤，或盐汤、温酒下。

河车种玉丸一三七


紫河车一具
 ，只要母气壮盛
 、厚大新鲜者
 ，但去胞内瘀血
 ，不必挑去鲜红血脉
 ，以米泔水洗净
 ，用布绞干
 ，石臼内生杵如糊
 ，用山药末四
 、五两收干
 ，捻为薄饼八
 、九个
 ，于砂锅内焙干
 ，以香如肉脯为妙
 　大熟地酒洗烘干
 ，八两
 　枸杞烘干
 ，五两
 　白茯苓人乳拌晒三次
 　归身酒洗
 　人参　菟丝制
 　阿胶炒珠
 ，各四两
 　丹皮酒洗
 　白薇酒洗
 ，各二两
 　沉香一两
 　桂心　山茱萸　香附米用酒
 、醋
 、水三件各半碗
 ，浸三日
 ，晒干略烘
 ，各三
 两
 　大川芎酒浸
 ，切片晒干
 ，二两


上炼蜜和丸，桐子大。每服百余丸，空心或酒，或白汤、盐汤任下。如带浊多者，加赤、白石脂各二两，须以清米泔飞过用。服药后忌生萝卜、生藕、葱、蒜、绿豆粉之类。

八珍益母丸一三八


治血气两虚，脾胃并弱，饮食少思，四肢无力，月经不调，或腰酸腹胀，或断或续，赤白带下，身作寒热，罔不获效。服一月之后即可受胎。虚甚者，用药一斤，必能受子。

人参　白术土炒
 　茯苓　川芎各一两
 　当归酒洗
 　熟地酒洗
 ，各二两
 　炙甘草五钱
 　芍药醋炒
 ，一两
 　益母草四两
 ，五六月采取
 ，止用上半截带叶者
 ，不见铁器
 ，晒
 ，杵为末


上为末，炼蜜丸，弹子大。空心蜜汤或酒下一丸。或为小丸亦可。脾胃虚寒多滞者，加砂仁一两，姜汁炒；腹中胀闷者，加山楂肉一两，饭上蒸熟；多郁者，加香附一两，酒制。此徐思鹤《医统》方。又一方名八珍益母十全丸，于前方内用益母草八两，外加沉香四钱。思鹤曰：资益坤元，补养气血，除淋带，壮形体，胎前和气，产后补虚，真妇人之圣剂，超古今之神方，有室家者不可不知也。予哂斯世之医，惟集古方香附胜金丹为女人开郁调经之要药，殊不审古今虚实之异。古人气实，故可用香附开导，香附味辛性燥，但能开破而已，多用之大耗气血，虚者愈甚，病者愈甚，而于滋补何有哉？今世十妇九虚，非补不可，再用香附以耗之，寝成怯弱之证，是辨之不早，则危殆而难痊矣。妇人经脉不调，或气血两虚而身体素弱者，宜服此以调养之。经不通者，服一料即通；不调者，一月即调。素不孕者，服一月即孕。胎前间用一服，则胎固而安。产后用一服，以童便、酒化开调下，则无壅滞血运之候。多服之补虚活血，凡治产后诸病极稳。若急欲取效，以酒调化服。

乌鸡丸一三九


治妇人羸弱，血虚有热，经水不调，崩漏带下，骨蒸不能成胎等疾。

乌骨白毛公鸡一只
 ，重二斤半许者
 ，闭杀之
 ，去毛杂
 。外用艾叶四两
 ，青蒿四两
 ，切碎
 ，纳一半在鸡肚内
 。以小酒坛一个
 ，入鸡并所剩蒿艾
 ，用童便和水灌令没鸡二寸许
 ，煮绝干
 ，取出去骨
 。余俱同捣如薄饼
 ，焙干为细末听用
 　南香附去毛净
 ，一斤
 ，分四分
 ，用米泔
 、童便
 、酒
 、醋各浸一分
 ，春秋
 ——二日
 ，夏一日
 ，冬四日
 。取出晒干
 ，略炒
 　人参　熟地　当归酒浸洗
 　生地　川芎　白芍各三两
 　黄芪　白术　川牛膝　柴胡　知母　丹皮各二两
 　鳖甲醋浸炙黄
 ，三两
 　白茯苓二两半
 　秦艽一两半
 　黄连炒
 　地骨皮　贝母　玄胡索　干姜炮焦
 ，各一两


上俱为末，用酒、醋各半煮糊为丸，桐子大。每服五、六十丸，渐加至百丸，温酒、米饮任下。忌煎炒辛辣等物及苋菜。

又乌鸡丸百四十


熟地　当归　白术　山药　山茱萸　枣肉　柿饼　莲肉各四两
 　黄芪蜜炙
 ，三两
 　鹿角胶　狗脊　杜仲　枸杞　莲须　香附　阿胶　川芎各二两
 　乌药一两半


上药制净，用乌骨鸡一只，闷杀之，干去毛去杂，连骨椎碎，用酒、醋各半同药煮熟，去骨烘干，共为末，即将余汁少入面打糊为丸。任意用引送下。

唐氏乌鸡丸一四一


人参　怀生　怀熟　青蒿子去梗
 　香附四制
 　鳖甲各三两
 　白术　枣仁肉　枸杞　麦冬　云苓　地骨皮去骨
 　丹皮去骨
 　白芍各二两
 　归身二两半
 　川芎　甘草各一两


上先将诸药备完听用，乃取丝毛乌骨白公鸡一只，约重一斤许者，扑倒，去毛秽头足肠杂不用，将鸡切作四块。先以鳖甲铺铜锅底，次入杂药以免焦腐，渐渐加童便约至斗许，煮至极烂捞起，晒干为末。将鳖甲去裙，并鸡骨俱以原汁醮炙至干，为末，同前药炼蜜为丸，桐子大。每空心用清汤送下百余丸。

《秘方》乌鸡煎丸一四二


治妇人百病，血气虚劳，赤白带下。

人参　官桂　地骨皮各二两
 　茯苓三两
 　黄芪蜜炙
 　当归各
 六两
 　生地　熟地　香附各四两


上将乌骨白鸡一只，男用雌，女用雄，笼住。将黄芪末和炒面丸如芡实，喂鸡二七日，将鸡缚死，干挦去毛并肠杂令净，捶碎其骨，入前药于腹内缝密，用酒、醋各一瓶煮一宿，取去骨，焙干为末，用前汁打面糊丸，桐子大。每服五、六十丸，空心盐汤下。

万病丸一四三


治月经瘀闭，脐腹作痛，及产后癥瘕等病。

干漆炒烟出青白为度
 　牛膝酒洗
 ，焙
 ，各一两


上为末，生地黄汁一升，用砂锅慢火熬膏丸，桐子大。每服二十丸，空心米饮下。


以下通用方

四君子汤一四四



方在补阵
 。治脾肺气虚诸证。

六君子汤一四五



方在补阵
 。治脾胃虚弱，呕吐吞酸等证。

五味异功散一四六



方在补阵
 。治脾胃虚寒，饮食少思等证。

补中益气汤一四七



方在补阵
 。治劳倦伤脾，外感不解，寒热疟痢，气虚不能摄血等证。

四物汤一四八



方在补阵
 。治一切血虚劳弱之病。

八珍汤一四九



方在补阵
 。治气血两虚，调和阴阳。

十全大补汤百五十



方在补阵
 。治气血俱虚，补救元阳。

归脾汤一五一



方在补阵
 。治心脾虚损。

人参理中汤一五二



方在热阵
 。温中，补脾胃虚寒诸证。

逍遥散一五三



方在补阵
 。治肝脾血虚，郁怒伤肝等证。

加味逍遥散一五四



方在补阵
 。治肝脾血虚发热等证。

七味白术散一五五



方在小儿
 。治虚热作渴。

六味地黄丸一五六



方在补阵
 。壮水制火之剂。

八味地黄丸一五七



方在补阵
 。治命门火衰之剂。

薛氏四神丸一五八



方在热阵
 。治脾胃虚寒泄痢。

五积散一五九



方在散阵
 。治感冒寒邪。

参苏饮百六十



方在散阵
 。治四时伤寒感冒。

人参败毒散一六一



方在散阵
 。治四时伤寒瘟疫。

当归六黄汤一六二



方在寒阵
 。治血热阴虚盗汗。

柴胡清肝散一六三



方在寒阵
 。治肝胆风热，疮疡，怒火寒热。

栀子清肝散一六四



方在寒阵
 。治肝胆三焦风热。

八正散一六五



方在寒阵
 。治脏腑秘结，小便赤涩。

五苓散一六六



方在和阵
 。治小便不利。

犀角地黄汤一六七



方在寒阵
 。治心火动血及斑黄疮疹。

导赤散一六八



方在寒阵
 。治心火及小肠热秘淋涩。

桃仁承气汤一六九



方在攻阵
 。治瘀血小腹作痛，其人如狂。

玉烛散百七十



方在攻阵
 。治血虚有滞，经闭不通。

肾着汤一七一



方在热阵
 。治肾虚身重腰冷。

舒筋汤一七二



方在和阵
 。治产后血滞作痛。

交加散一七三



方在和阵
 。治产后口吐涎沫，不省人事。

加味小柴胡汤一七四



方在散阵
 。治乳母肝火发热。

《良方》蜜酥煎一七五



方在补阵
 。补虚润肺，止咳嗽。

柴胡石膏汤一七六



方在散阵
 。治少阳阳明外感挟火，发热头痛。

都梁丸一七七



方在散阵
 。治胎前产后伤风头痛。

瓜子仁汤一七八



方在外科
 。治产后瘀血、肠痈，腹中[image: ]
 痛。

子和通经散一七九



方在攻阵
 。治气逆经闭。

二神散百八十



方在寒阵
 。治吐血、血崩、下血。

小蓟饮子一八一



方在寒阵
 。治下焦结热，溲血崩淋。

《海藏》愈风汤一八二



方在和阵
 。治一切失血及产后搐搦。

锁精丸一八三



方在固阵
 。治白浊白带。

青蛾丸一八四



方在补阵
 。治肾虚腰痛。

独参汤一八五



方在补阵
 。治诸气虚脱。

夺命散一八六



方在补阵
 。治阳邪伤气暴脱，烦躁发渴。

景岳全书卷之六十一终


卷之六十二长集

小儿则古方

小　儿

《秘旨》补脾汤一


治小儿久病，面黄肌瘦，咬牙目札，头发稀少，误药所致。

人参　白术各一钱
 　白芍药酒炒
 　白茯苓各八分
 　川芎　陈皮各六分
 　炙甘草　黄芪蜜炙
 　当归各四分


上每服二三钱，姜、水煎。

调中汤二


治伤乳食泻后，脾胃虚哕吐泻。

人参　茯苓　干姜炒
 　藿香　白术　甘草炙
 　木香　丁香　香附炒
 ，去毛
 　砂仁等分


上水煎。食前服。

调中丸三


治脾胃虚寒吐泻。

人参　白术炒
 　甘草炒
 ，各五钱
 　干姜炮
 ，四钱


上为末，蜜丸，绿豆大。每服二三十丸，白汤下。薛案云：前二方乃本经自病之药，即人参理中丸也。

若肾水侮土而虚寒者，当加半夏、茯苓、陈皮；或呕吐，更加藿香；泄泻加木香。

人参理中丸四


治中气虚热。

人参　白术炒
 　炙甘草等分


上为末，姜汁糊丸，绿豆大。每服二三十丸，白汤下。

《局方》观音散五


治内伤呕逆吐泻，不进饮食，渐至羸瘦。

人参一两
 　神曲炒
 　茯苓　炙甘草　绵黄芪　白术炒
 　白扁豆炒
 　木香各一钱
 　石莲肉去心
 ，钱半


上为末。每服一二钱，入藿香三叶、姜、枣，水煎服。

助胃膏六


治脾胃虚寒，吐泻，饮食不化等证。

人参　白术炒
 　茯苓　甘草炙
 　丁香各五钱
 　山药一两
 ，炒
 　砂仁四十个
 　木香三钱
 　白豆蔻十四个
 　肉豆蔻面煨
 ，四个


一方无木香，名香砂助胃膏。

上为末，蜜丸，芡实大。每服十丸，米饮化下。

钱氏七味白术散七


一名人参白术散。治虚热而渴。

人参　白术　白茯苓　炙甘草　藿香　木香各一钱
 　干葛二钱


上为末。每服三钱，水煎温服。如饮水多，多服之为妙。


按：
 此方治小儿虚热而渴，如无气滞吐泻等证，则当减去木香、藿香，以避燥而耗气。

白术散八



方在和阵三十
 。

治自汗盗汗极效。

太和饼九


人参　白术　白茯苓各五钱
 　山药炒
 ，四钱
 　木香　炙甘草各一钱
 　肉果面煨
 ，四个
 　白豆蔻十四个
 　砂仁十四个
 　山楂肉一两
 　使君子肉六十个


炼蜜捣和为小饼，量儿大小与服。或再对证加减药味用之。

团参散十


治心虚血热，自汗盗汗。

人参　当归等分


上为末。用雄猪心一个，切三片。每服二钱，以猪心一片煎汤调服，或用水煎服亦可。

止汗散十一


一名败蒲散。治睡而自汗。

故蒲扇烧存性

上为末。每服三钱，温酒调下。

调元散十二


治小儿变蒸，脾弱不乳，吐乳多啼。

人参　白术　陈皮　厚朴制
 　香附各一钱
 　炙甘草　藿香各
 五分


上每服一二钱，姜、枣煎服。

平和饮子十三


治小儿变蒸，于三月后，每三日进一服，可免百病，百日内宜服。

人参一钱半
 　白茯苓一钱
 　炙甘草五分
 　升麻二分


上咀，水半盏，煎三分。不时服。弱者加白术一钱。

调气散十四


治变蒸吐泻，不乳多啼，欲发慢惊。

人参　陈皮　木香　藿香　香附　炙甘草各一钱


上为末。每服一钱，姜、枣、水煎服。

钱氏当归散十五


治夜啼不乳。

人参　当归　白芍药各二钱半
 　炙甘草钱二分
 　桔梗　陈皮各一钱


上每服一二钱，水煎灌之。

《撮要》当归散十六


治变蒸有寒无热。

当归二钱
 　人参　炙甘草　木香　官桂各一钱


上每服二三钱，姜、枣、水煎。

人参黄连散十七


治心经蕴热，夜啼。

人参二钱半
 　黄连钱半
 ，炒
 　炙甘草五分
 　竹叶二十片
 姜、水上煎服。

无择灯花散十八


治心躁夜啼。

灯花二三颗


上研细，用灯草煎汤调涂口中，乳汁送下，日三服。一法用灯花涂乳上，令儿吮之。如无灯花，用灯草烧灰，加辰砂少许亦妙。一法用灯花七枚，硼砂一字，辰砂少许，蜜调涂唇上，立安。

《宝鉴》天麻散十九


治小儿急慢惊风，发热抽搐，痰涎壅盛，或脾土虚弱，肝木乘侮，吐泻不食，嗜卧困倦。

半夏七钱
 　天麻二钱半
 　甘草炙
 　白茯苓　白术各三钱


上为末。每服一二钱，姜枣汤调服。


汤氏异功散二十


止渴，消暑，生津，补脾胄。

猪苓　泽泻各三钱
 　人参　白术　茯苓各五钱
 　陈皮二钱半
 　朱砂一钱


上为末，蜜丸，芡实大。每服一丸，灯心竹叶汤化下。

柴胡散二一


治变蒸骨热，心烦啼叫不已。

人参　炙甘草　麦冬各二钱
 　龙胆草酒炒黑
 　防风各一钱
 　柴胡五分


上每服二三钱，水煎。

柴苓散二二


治壮热来去。

柴胡　赤茯苓　人参　麦冬　甘草各半两
 　黄芩一两


上每服二三钱，入小麦二十粒，青竹叶三片，水煎服。

惺惺散二三


治小儿伤寒时气，风热头痛目眵，多睡痰壅，咳嗽喘急，或痘疹已出未出，疑似之间。

人参　白术炒
 　茯苓　甘草　北细辛　川芎　桔梗炒
 ，各
 等分


上为末。每服一钱，入薄荷五叶，水煎服。一方有防风、天花粉。

星苏散二四


治诸风口噤不语。

南星略炮
 ，切


上每服五七分，紫苏五叶，姜四片，水煎入雄猪胆少许。温服。

钱氏黄龙散二五


治发热不退，或往来寒热。

柴胡五钱
 　赤芍药三钱
 　黄芩炒
 　甘草炙
 ，各二钱


上每服二三钱，姜、枣、水煎。

人参羌活散二六


治伤风惊热。

人参　羌活　川芎　白茯苓　柴胡　前胡　独活　桔梗　枳壳　地骨皮　天麻各等分
 　炙甘草减半


上用生姜薄荷水煎。治惊热加蝉蜕。

牛黄散二七


治温热壮热，或寒热往来。

牛黄研
 　甘草各半两
 　柴胡　栀子酒炒
 　龙胆草酒炒
 　黄芩炒
 ，各二钱半


上为末。每服五七分，以金钱薄荷汤调下。

钱氏生犀散二八


治心经风热。

犀角镑
 ，三钱
 　柴胡　葛根　赤芍药　地骨皮各一两
 　甘草五钱


上为末。每服一二钱，水煎。

二黄犀角散二九


治温热心神不安，火腑秘结。

犀角屑
 　大黄酒浸蒸
 　钩藤钩　栀子仁　甘草　黄芩等分


上为末。每服五七分，热汤调下，量儿加减。

柴胡饮子三十


解肌热蒸热积热，或汗后余热，脉洪实弦数，大便坚实者。

柴胡　人参各五分
 　黄芩　芍药各七分
 　当归一钱
 　甘草四分
 　大黄八分


上每服一二钱，水煎。案：此方用药颇善，但大便如常者，勿得轻用大黄。

地骨皮散三一


治虚热壮热。

地骨皮　知母　人参　柴胡　茯苓　半夏　甘草等分


上姜、水煎。有惊热，加蝉蜕、天麻、黄芩。

天麻定喘饮三二


治喘嗽惊风。

天麻　防风　羌活　白术　甘草炒
 　人参　桔梗　川芎　半夏曲等分


上每服二三钱，水煎服。

补肺散三三


一名阿胶散。治肺虚恶心喘急，久患咳嗽有痰。

阿胶两半
 ，炒
 　鼠粘子炒
 　马兜铃各半两
 　杏仁七粒
 　糯米一两
 　甘草三钱


上每服二三钱，水煎服。

钱氏阿胶散三四


治小儿肺病，咳嗽喘急，或咳而哽气，喉中有声。

阿胶蛤粉炒
 ，一两
 　鼠粘子炒香
 ，二钱半
 　炙甘草一钱
 　马兜铃半两
 　杏仁七个
 ，去皮尖
 　糯米一两


上每二三钱，水煎。

丹溪保和丸三五


治饮食酒积停滞胸膈，痞满腹胀。

神曲炒
 　陈皮　半夏　茯苓各一两
 　山楂肉蒸晒
 ，三两
 　连翘　萝卜子炒
 ，各五钱


上为末，粥丸，绿豆大。一方尚有炒麦芽一两，黄连五钱。

大安丸三六


治证同前。

即前保和丸加白术二两。

杨氏消食丸三七


治乳食过多，胃气不能消化。

砂仁　陈皮　神曲炒
 　麦芽炒
 　三棱　蓬术各半两
 　香附炒
 ，一两


上为末，面糊丸，麻子大。白汤送下，量儿加减。

消乳丸三八


治呕吐，消乳食。脉沉者，伤食不化也。

香附炒
 　砂仁　陈皮　神曲炒
 　炙甘草　麦芽炒
 ，等分


上为末，米糊丸黍米大。每服二十丸，姜汤下。

白饼子三九


治伤食，腹中有癖，呕吐肚疼。先用此药一服，推下食积，然后调治，不可服冷药。

滑石　轻粉　半夏汤浸焙
 　南星各一钱
 　巴豆二十四粒
 ，去皮膜
 ，用水一升煮干
 ，研烂


上为末，糯米饭丸，绿豆大。捻作饼，每服二三饼，煎葱白汤、紫苏汤下，忌热物，量儿加减。

薛曰：凡用此方及利惊丸、紫霜丸、三味牛黄丸、褊银丸之类，乃斩关夺门，起死回生之重剂也，必审形病俱实，方可施之，恐至失手，命在反掌。经云：邪之所凑，其气必虚。留而不去，其病乃实，实者病气实，而形气则虚也。东垣先生云：形病俱实者，当泻不当补；形病俱虚者，当补不当泻。治者审焉。


宣风散四十


治湿痰，去积滞，通秘结，攻黑陷里实，以代百祥丸、牛李膏。

槟榔二个
 　陈皮　甘草各五钱
 　牵牛四两
 ，半生半炒
 ，取头末一两


上为末。每服一钱，量大小增减与服，白汤调下。一方有大黄、木香，连前三味煎成后，加牵牛末调服。

人参养胃汤四一


治外感风寒，内伤生冷，寒热如疟，或呕逆恶心。

人参　厚朴姜制
 　苍术炒
 　半夏制
 　草果仁　藿香　茯苓各五钱
 　橘红二钱半
 　炙甘草二钱


上每服二三钱，姜三片，乌梅一个，水煎。

人参安胃散四二


治脾胃虚弱，伤热乳食，呕吐泻痢。

人参一钱
 　黄芪二钱
 　生甘草　炙甘草各五分
 　白芍药酒炒
 ，七分
 　白茯苓四分
 　陈皮三分
 　黄连炒
 ，一分


上每服二三钱，水煎。

生附四君汤四三


治吐泻不思乳食，凡虚冷病，宜先与数服以正胃气。

人参　白术　茯苓　炙甘草　附子　木香　橘红等分


上为末。每服一二钱，姜、枣、水煎服。

酿乳法四四


治胃虚吐泻，睡中吐舌摇头，呕乳，额上汗流，惊啼面黄，令儿饥饮。

人参　藿香　木香　沉香　陈皮　神曲炒
 　麦芽炒
 ，各等分
 　丁香

上每服四五钱，姜十片，紫苏十叶，枣三枚，水煎。每服半盏。令母食后捏去旧乳方服，卧少时却与儿饮。


按：
 小儿不能饮药者，凡用补泻诸剂皆宜此法。

银白散四五


治胃虚吐泻。

糯米炒
 ，二两半
 　扁豆蒸
 ，二两
 　白术炒
 ，一两
 　炙甘草三钱
 　丁香　藿香各二钱


上为末。紫苏米饮调下。《直指方》加炮白附子、全蝎、木香、石莲子、姜，水煎。

朱君散四六


治吐泻后而为惊为泻及粪青者。

人参　白术　茯苓　炙甘草　钩藤钩　朱砂各一钱
 　麝香半分
 　灯心一团


上为末。每服一钱，白汤调下。

二顺散四七


治中暑霍乱吐泻，烦闷燥渴，小便赤涩，便血肚疼。

白术　炙甘草　茯苓　猪苓　泽泻　干姜炒
 　肉桂　杏仁去皮尖
 ，炒
 ，各等分


上为末。每服五七分，不拘时水调下，或用水煎服。

香朴散四八


治积冷呕吐。

藿香叶　厚朴姜汁炒
 　陈皮各七钱
 　半夏汤泡七次
 ，一两
 　炙甘草一钱


上每服三钱，姜、枣、水煎。泻甚者，加木香、肉豆蔻。

沉香散四九


顺胃气，止呕吐。

茯苓二钱
 　沉香　丁香　木香　藿香　厚朴　炙甘草各一钱


上为末。每服一字，米饮汤调服。

玉露散五十


治伤热吐泻。

石膏煅
 　寒水石各五钱
 　甘草一钱半


上为末。每服五分，白汤调下。

六神散五一


治面青啼哭，口出气冷，或泄泻不乳，腹痛曲腰，四肢厥冷。

人参　白术炒
 　山药炒
 ，各五钱
 　炙甘草二钱
 　白茯苓　白扁豆炒
 ，各一两


上为末。每服二三钱，姜、枣、水煎。

香橘饼五二


治伤冷积泻。

木香　青皮各一钱
 　陈皮二钱半
 　厚朴　神曲炒
 　麦芽炒
 ，各
 半两


上为末，蜜和为饼。每服一枚，米饮调下。

钱氏黄芩汤五三


治挟热下痢，头痛胸满大渴，或寒热胁痛，脉洪大而实者。

黄芩一两半
 　芍药　甘草炒
 ，各一两


上每服二三钱，姜、水煎。如呕，加半夏二钱。

涩肠散五四


治小儿久痢，肠头脱出。

诃子炮
 　赤石脂　龙骨各等分


上为末，腊茶少许和药掺肠头上，绢帛揉入。

破故纸散五五


治膀胱虚冷，夜间遗尿，或小水不禁。

破故纸炒


上为末。每服一钱，热汤调下。

陈氏肉豆蔻丸五六


治泻痢水谷，或淡黄或白，不能止者。

肉豆蔻　诃子肉　白龙骨各半两
 　木香　砂仁各二钱
 　赤石脂　枯白矾各七钱半


上为细末，面糊为丸，黍米大。周岁儿每服三五十丸，三岁儿服百丸，温米饮下。泻甚者，煎木香散或异功散送下。不止，多服。薛案：前方治阳气虚寒肠滑之涩剂，盖肾主大便，若因肾气不固而致前证者，宜用木香散送四神丸；如不应，急煎六君子汤送四神丸补之，盖豆蔻丸涩滞之功多，补益之功少也。

宁神汤五七


治心虚火盛，热躁惊搐等证。

人参　当归身　生地　麦冬各一钱
 　山栀仁　黄连炒
 　炙甘草各二钱
 　石菖蒲三分
 　辰砂入二分


上加灯心半钱，水一盏，煎七分，调辰砂搅匀。食后温服。

当归养心汤五八


治心虚惊悸。

归身　麦冬　生地酒洗
 　人参　炙甘草　升麻少用


水一盅半，加灯草一团，煎七分。食远服。

钱氏养心汤五九


治心血虚怯，惊痫，或惊悸怔仲，盗汗无寐，发热烦躁。

人参　黄芪　远志　当归　川芎　枣仁　五味子　柏子仁　肉桂　白茯苓　茯神　半夏曲各三钱
 　炙甘草四钱


上每服二三钱，姜、水煎。


茯神汤六十


治胆气虚寒，头痛目眩，心神恐惧，或是惊痫。

人参　黄芪炒
 　枣仁炒
 　熟地　白芍炒
 　柏子仁炒
 　五味子炒
 　茯神各一两
 　桂心　甘草炒
 ，各五钱


上每服二三钱，水煎。

清神汤六一


治惊痫，心虚血热。

犀角镑屑
 　远志姜汁焙
 　白鲜皮　石菖蒲　人参　甘草等分


上为末。每服五七分，麦门冬煎汤调服。

钱氏酸枣仁汤六二


治心肺虚热，烦躁惊啼，痘疹血热血燥等证。

枣仁　炙甘草　人参　生地　麦冬　当归身　栀子仁等分


上加灯心，水一盏，煎六分。温服。

黑附子汤六三


治慢脾风，四肢厥冷。

附子炒
 ，去皮
 ，三钱
 　木香　人参各一钱半
 　白附子一钱
 　炙甘草五分


上为散。每服三钱，姜五片，水煎。若手足即温，即止后服。

钩藤散六四


治吐利，脾胃气虚，慢惊生风。

钩藤钩　人参　天麻　蝎尾去毒
 　防风　蝉壳各半两
 　麻黄　僵蚕炒
 　炙甘草　川芎各二钱半
 　麝香五分


上[image: ]
 咀。每服二三钱，水煎服。虚寒加附子一钱。

薛案：慢惊之证属脾胃亏损所致，前方乃辛温散表之药而无调补之功，须审用之。

钩藤饮子六五


治小儿一切惊风潮搐，目视昏迷。

钩藤钩　防风　独活　天竺黄　羌活各三钱
 　麻黄　升麻甘草　草龙胆各二钱
 　川芎三钱
 　蝉蜕五个
 ，去头足


上每服二三钱，姜、枣、水煎服。薛立斋曰：案上方若外感风寒，形证俱实者宜用之。若形气虚而病气实者，宜用惺惺散加钩藤、麻黄；若外邪少而形病俱虚者，宜异功散。

钱氏钩藤饮六六


治小儿脏寒夜啼，阴极发躁。

钩藤钩　茯神　茯苓　当归　川芎　木香各一钱
 　甘草五分


上每服二钱，姜、枣、水煎服。《撮要》方有芍药一钱。若心经有热，脸红便赤，去木香，加朱砂末一钱，木通汤下。

薛氏抑肝散六七


治肝经虚热发搐，或发热咬牙，或惊悸寒热，或木乘土而呕吐痰涎，腹胀少食，睡不安。

软柴胡　甘草各五分
 　川芎八分
 　当归　白术炒
 　茯苓　钩藤钩各一钱


大青膏六八


治伤风痰热发搐。

天麻　青黛各一钱
 　白附子煨
 　乌蛇酒浸
 ，取肉
 ，焙
 　蝎尾各五分
 　天竺黄　麝香各一字


上为末，生蜜丸，豆大。每用半粒，薄荷汤化下。

地黄清肺饮六九


治肺热疳蚀穿孔，或生息肉，或鼻外生疮。

桑白皮半两
 ，炒
 　紫苏　前胡　赤茯苓　防风　黄芩　当归　天门冬　连翘　桔梗　生地　甘草炙
 ，各二钱


每服五七钱，水煎服，次用化丸。

甘草汤七十


治撮口。

甘草生用
 ，一钱


上水煎，以棉球蘸吮，令出痰涎，却以猪乳点入口中即瘥。

《秘旨》安神丸七一


治心血虚而睡中惊悸，或受惊吓而作。

人参　枣仁　茯神　半夏各一钱
 　当归　芍药炒
 　橘红各七分
 　五味子五粒
 ，杵
 　炙甘草三分


上为末，姜汁糊丸，芡实大。每服一丸，生姜汤下。

七味安神丸七二


治心经蕴热，惊悸。

黄连　当归身　麦门冬　白茯苓　甘草各半两
 　朱砂飞
 ，一两
 　冰片二分半


上为末，汤浸蒸饼和豮猪心血捣丸，黍米大。每服十丸，灯心汤下。

十味安神丸七三


治惊。

人参　茯神　麦门冬　山药各二钱
 　片脑一分
 　龙齿二钱
 　朱砂　甘草　寒水石各五分
 　金薄二片


上为末，蜜丸，鸡豆大。灯心汤调下。一方有马牙硝。

朱砂安神丸七四



方在寒阵一四二
 。

清心火，养血安神。

钱氏安神丸七五



方在寒阵一四三
 。

除火邪热渴，清心化痰。

安神镇惊丸七六


惊退后调理，安心神，养气血，和平预防之剂也。

天竺黄另研
 　人参　南星姜制
 　茯神各五钱
 　当归　枣仁炒
 　麦冬　生地　芍药炒
 ，各三钱
 　黄连姜汁炒
 　薄荷　木通　山栀炒
 　朱砂另研
 　牛黄另研
 　龙骨煅
 ，各二钱
 　青黛一钱
 ，另研


上为末，蜜丸，绿豆大。每服三五丸，量儿大小加减，淡姜汤送下。

万氏龙脑安神丸七七


治惊痰，及痘中昏闷谵妄良方。

大辰砂一钱
 ，飞
 　牛黄一分
 　龙脑半分


上研细末，取豮猪心血、小猪尾尖血，和丸如绿豆大。每服一丸或二三丸，新汲水化下，或灯心汤、紫草汤俱可下。

镇心丸七八


治急惊，化痰镇心。

朱砂　龙齿　牛黄各一钱
 　铁粉　人参　茯苓　防风　琥珀各二钱
 　全蝎七枚
 ，焙


上为末，蜜丸，桐子大。每服一二丸，薄荷汤送下。

金薄镇心丸七九


治风壅痰热，心神不宁，惊悸烦渴，唇焦颊赤，夜卧不安，谵语狂妄。

金薄十二帖
 ，为衣
 　朱砂一两
 ，飞
 　人参　白茯苓　甘草各半两
 　山药一两半
 　牙硝一钱半
 　麝香五分
 　片脑一分


上为末，炼蜜丸，每一钱作十丸，以金薄为衣。每服一丸，薄荷汤化下，或含化亦可。

辰砂膏八十


治眼闭口噤，啼声不出，吮乳不得，口吐白沫。

辰砂二钱
 　硼砂　马牙硝各一钱半
 　玄明粉　全蝎　珍珠各一钱
 　麝香一分


上为末。每服一豆许。诸惊，薄荷汤下；潮热，甘草汤下；月内者，用乳汁调涂乳头令吮之。


琥珀散八一


治急慢惊风，涎潮昏冒，惊搐目瞪，内钓腹痛，或惊痫时发。

琥珀　牛黄　胆星此当倍用
 　白附子　天麻　僵蚕炒
 ，去丝嘴
 　代赭石　全蝎　蝉蜕　乳香各一钱
 　朱砂一钱半


上为末。每服一二分，白汤调下。

《千金》龙胆汤八二


治月内脐风撮口，四肢惊掣，发热吐乳；及客忤鬼气惊痫，加人参、当归。

龙胆草炒黑
 　钩藤钩　柴胡　黄芩炒
 　芍药炒
 　桔梗　茯苓　甘草　大黄煨
 ，各二钱半
 　蜣螂二枚
 ，去翅足


上为末。每服一二钱，水煎，量儿加减。

梅花饮八三


治五脏积热，喉中有痰，面色赤白，鼻流清涕，气逆喘急，目赤咳嗽，或因惊夜啼。

硼砂　马牙硝　芒硝　辰砂各一钱
 　人参二钱
 　甘草五分
 　片脑半分
 　麝香一分


上为末，瓷器收贮。每服半匙，麦冬汤调服，或薄荷汤亦可。

擦牙通关散八四


治风搐关窍不通，痰塞中脘，留滞百节。

南星二钱
 　麝香一字
 　牙皂二钱
 ，烧存性
 　僵蚕一钱
 　赤脚蜈蚣一条


上为末。姜汁蘸药少许擦牙，或调服二三点，涎自出。

陈氏抱龙丸八五


治风痰壅盛，或发热咳嗽，或发惊搐等证。

胆星九制
 ，四两
 　天竺黄一两
 　雄黄　朱砂各五钱
 　麝香五分
 ，另研
 ，或减半亦可


上为细末，用大甘草一斤煮极浓汁捣丸，每两作二十丸，阴晾干。用薄荷汤或灯草汤下一二丸。此方加牛黄四钱，即名牛黄抱龙丸。加琥珀，即名琥珀抱龙丸。

至圣保命丹八六


治胎惊内钓，肚腹紧硬，啼叫不安，乃急惊风，眼目上视，手足抽搐，不省人事。

全蝎十四个
 ，去毒
 　防风二钱
 　炮南星　白附子　蝉蜕　僵蚕炒
 ，去丝嘴
 　天麻　朱砂各一钱
 　麝香五分
 　金箔

上为末，米糊和，每两作四十丸。每服一丸，白汤化下。有热者，以南星易炮星。此方去天麻，加琥

珀捏成锭，以薄荷汤磨服，即名保生锭子，亦名太乙保生丹，治慢惊尚有阳证者。

定命丹八七


治天钓撮口，通利痰热。

全蝎七枚
 　天麻　南星炮
 　白附子各二钱半
 　朱砂　青黛各一钱半
 　轻粉　麝香各五分


片脑一字


上为末，米糊丸，绿豆大。每服一二丸，荆芥薄荷汤下。可先研半丸吹入鼻中。

九还金液丹八八


此药有斡旋造化之功，专治男妇痰盛气急，中风不语，口眼歪斜，左瘫右痪，牙关紧急，及小儿急惊风，手足抽搐，不省人事，痰多气急等证，功效不可尽迷。

胆星九制者
 ，二两
 　朱砂飞
 ，一两
 　生半黄五钱
 　僵蚕五钱
 ，炒
 　牙皂去皮弦
 ，炒焦
 ，三钱
 　冰　麝各五分


小麦面炒熟，炼蜜和匀捣丸，芡实大，金薄为衣，黄蜡区收藏。如大人牙关紧急，先以通关散开其

窍，随用淡姜汤下一二丸。若治小儿，用薄荷汤化下一丸。

胆星天竺丸八九


治小儿痰涎上壅，喘嗽不休。

胆星一两
 　天竺黄三钱
 　半夏姜制
 　白附子汤炮
 ，去皮脐
 ，各五钱
 　天麻　防风各二钱
 　辰砂一钱
 ，飞


上为末，甘草汤为丸，芡实大。每服一丸，空心薄荷汤或淡姜汤下。

陈氏温白丸九十


驱风豁痰定惊。

人参　防风　白附子生用
 　真僵蚕炒
 　全蝎焙
 ，各一钱
 　南星汤泡七次
 ，焙
 　天麻各二钱


上用末，水糊丸，桐子大。每服三五丸，姜汤下。

粉红丸九一


治小儿心虚，困卧惊动，痰涎不利，或发热痰嗽等证。

天竺黄五钱
 　天南星　朱砂各一钱半
 　冰　胭脂各一钱


上以牛胆汁和丸，芡实大。每服一丸，砂糖汤下。

钱氏牛黄丸九二


治风痫，因汗出风邪乘虚而入，痰涎迷闷，手足搐掣。

牛胆南星　全蝎焙
 　蝉蜕各二钱半
 　防风　白附子生用
 　天麻　僵蚕炒
 ，各一钱半
 　麝香半字


上为末，枣肉和丸，加水银半钱，同研细丸，绿豆大。每服一二丸，荆芥生姜汤下。

《杂著》牛黄丸九三


治小儿惊风，中风五痫天吊客忤，潮热，痰涎壅盛等证。

白花蛇酒浸
 　白附子　川乌　全蝎　天麻　薄荷　雄黄各五钱
 　朱砂二钱
 　牛黄　麝香各一钱
 　冰片五分


上各另研为极细末，和匀，用麻黄煎酒捣丸，芡实大。每服一丸，薄荷汤下。

万氏牛黄清心丸九四


治心热神昏。

黄连生
 ，半两
 　黄芩　山栀仁各三钱
 　郁金二钱
 　辰砂一钱半
 　牛黄二分半


上为细末，腊雪调面糊丸，如黍米大。每服七八丸，灯心汤下。

三味牛黄丸九五


治惊热，消疳积。

雄黄飞
 　牵牛各一钱
 　天竺黄二钱


上为末，面糊丸，粟米大。每服五七丸，薄荷水下。

凉惊丸九六


治惊疳热搐睛赤，潮热痰涎，牙关紧急。

龙胆草炒焦
 　防风　青黛各三钱
 　钩藤钩二钱
 　黄连炒
 ，五钱
 　龙脑一钱
 　牛黄　麝香各二分


上为末，面糊丸，粟米大。每服十丸，煎金银花汤下。


利惊丸九七


治急惊。

天竺黄二钱
 　轻粉　青黛各一钱
 　黑牵牛炒
 ，五钱


一方无天竺黄。

上为末，炼蜜丸，豌豆大。每岁一丸，薄荷水化下。

钱氏抑青丸九八


治肝热急惊搐搦。

羌活　川芎　当归　防风　龙胆草等分


上为末，炼蜜丸，芡实大。每服一二丸，竹叶汤入砂糖化下。此方加大黄、栀子仁，即名泻青丸。

化痰丸九九


治惊搐喉内痰响者暂用。

胆星　半夏制
 　礞石制
 　枳实各二两
 　麝香三分


上为末，姜汁糊丸，绿豆大，朱砂为衣。姜汤研化，量送。

比金丸一百


治惊痫先用此药。

人参　远志姜制取肉
 ，炒
 　白茯苓　南星　川芎　石菖蒲细密者
 　天麻　朱砂　青黛　琥珀各一钱
 　麝香一字


上为末，蜜丸，桐子大。每服一二丸，金银薄荷汤下。

虎睛丸百一


治惊痫邪气入心。

虎睛细研
 　远志姜汁浸
 　犀角镑屑
 　石菖蒲　大黄湿纸包煨
 麦冬等分
 　蜣螂去足翅
 ，炒
 ，三枚


上为末，米糊丸，梧子大。每服一二丸，竹叶煎汤或金银薄荷汤下。

五痫丸百二


一名五色丸。治五痫。

朱砂　珍珠各五钱
 　雄黄一两
 　水银二钱半
 　黑铅三两
 ，同水银结成砂


上为末，炼蜜丸麻子大。每服三四丸，煎金银薄荷汤下。

断痫丹百三


治五痫瘥后复发，证候多端，连绵不除者。

黄芪蜜炙
 　钩藤钩　细辛　炙甘草各半两
 　蛇蜕二寸
 ，酒炙
 　蝉蜕四个
 　牛黄一钱
 ，另研


上为末，煮枣肉丸，麻子大。煎人参汤下，每服数丸，量儿加减。

消风丸百四


治风痫先宜此药。

胆星二钱
 　羌活　独活　防风　天麻　人参　荆芥　川芎　细辛各一钱


上为末，蜜丸，桐子大。每服二丸，薄荷紫苏汤调化下。

妙圣丹百五


治食痫，因惊而停食吐乳，寒热，大便酸臭是也。

赭石煅
 ，醋淬
 ，二钱半
 　巴霜三分
 　朱砂　雄黄　蝎梢各一钱
 　轻粉　麝香各一匙
 　杏仁微炒
 ，二钱


上为末，枣肉丸，梧子大。每服一二丸，木贼草煎汤送下。

褊银丸百六


治癫痫膈热，风涎壅盛，腹胀喘促，实滞者。

巴豆　水银各五钱
 　京墨八钱
 ，火烧醋淬
 　黑铅二钱半
 ，水银煎
 　麝香五分
 ，另研


上为末，陈米粥丸，绿豆大。每服二三丸，煎薄荷汤下。

薛氏紫河车丸百七


治癫痫。

紫河车肥大者
 ，一具
 　人参　当归二味酌用
 ，为末


上将河车生研烂，入二药捣丸，桐子大。每服五七十丸，日进三服，人乳化下。案：此方凡先天不足，后天亏败者，俱可随宜增用药物，照此制服，无不可也。然河车必用酒炖熟方善，虽薛氏之意用其生气，但生者腥腻，恐不利于胃气。且此物既离本体，尚何生气之有？亦不过取其应求之性味，为血气之资而已。矧人之血气，本皆热物之所养成，故饮食之类，凡生用热用，其补泻有甚相远者，岂熟之即无益，而生之果无碍耶？余故曰热之为宜。

大芜荑汤百八


治小儿脾疳，发热作渴，少食，大便不调，发黄脱落，面黑，鼻下生疮，能乳嗜土等证。

芜荑　山栀各五分
 　当归　白术　茯苓各四分
 　柴胡　麻黄　羌活各三分
 　防风　黄连　黄柏　炙甘草各二分


上作二剂，水煎服。

生熟地黄汤百九


治疳眼闭合不开。

生地黄　熟地黄各半两
 　川芎　赤茯苓　枳壳　杏仁去皮
 　川黄连　半夏曲　天麻　地骨皮　炙甘草各二钱半


上每服二三钱，黑豆十五粒，姜、水煎服。

兰香散百十


治鼻疳赤烂。

兰香叶二钱
 ，烧灰
 　铜青　轻粉各五分


上为末干贴。

四味肥儿丸百十一


治小儿食积五疳，目生云翳，牙根腐烂，口舌生疮，发热体瘦，肚大筋青，发稀成穗，或白秃疮疥，小便澄白等证。

芜荑　神曲炒
 　麦芽炒
 　黄连各等分


上为末，猪胆汁丸，黍米大。每服二三十丸，木通煎汤下。

六味肥儿丸百十二


消疳化虫退热。

黄连　陈皮　川楝子去核
 ，炒
 　神曲炒
 　麦糵炒
 ，各一两
 　白芜荑半两


上为末，糊丸麻子大。每服一二十丸，空心米饮吞下。

薛氏曰：前方又治脾疳饮食少思，肌肉消瘦，肚大颈钿，发稀成穗，项间结核，发热作渴，大便酸臭，

嗜食泥土，或口鼻头疮，肚见青筋，吃齿便白。五疳用此丸加干蟾一两尤妙。

七味肥儿丸百十三


治小儿食积五疳，颈项结核，发稀成穗，发热作渴消瘦等证。

黄连炒
 　神曲炒
 　木香各一两半
 　槟榔二十个
 　使君子酒浸
 　麦芽炒
 ，各四两
 　肉豆蔻炮
 ，二两


面糊丸，麻子大。每服三五十丸，米饮下，良久，用五味异功散一服以助胃气。

芦荟肥儿丸百十四


治疳热。

芦荟　龙胆草酒洗
 　木香　人参　使君子肉　蚵蚾酥炙
 ，去头足
 。即土鳖
 　麦芽炒
 ，各二钱
 　槟榔　黄连去芦须
 ，酒炒
 　白芜荑各三钱
 　胡黄连五钱


上为细末，猪胆汁为丸，黍米大。每服五六十丸，米饮下。


大芦荟丸百十五


一名九味芦荟丸。治小儿肝脾疳积，发热体瘦热渴，大便不调，或瘰疬结核，耳内生疮，牙腮蚀烂，目生云翳等证。

胡黄连　黄连　芦荟　白芜荑炒
 　白雷丸破开
 ，赤者不用
 　木香　青皮　鹤虱草微炒
 ，各一两
 　麝香一钱
 ，另研


上为末，蒸饼糊丸，麻子大。每服一钱，空心白汤送下。立斋曰：内青皮以龙胆草代之，麝香不用，尤效。

加减芦荟丸百十六


治证同前，尤治小儿疳积腹胀。

芦荟真者
 ，五钱
 　宣黄连去须
 　胡黄连　枳实　青皮各二钱半
 　青黛　木香　山楂肉各二钱
 　麦芽炒
 ，三钱
 　麝香一分
 　干虾蟆一
 只
 ，酥炙


上为细末，汤浸蒸饼为丸，绿豆大。每服七八分，量儿大小与之。案：此方加使君子肉三钱，治湿热生虫亦佳。

当归龙荟丸百十七



方在寒阵一六七
 。

治肝经实火，大便秘结。

《良方》芦荟丸百十八



方在寒阵一六八
 。

治疳癖发热诸证。

龙胆丸百十九


治脑疳脑热疮。

龙胆草　升麻　苦楝根皮焙
 　赤茯苓　防风　芦荟　油发灰各二钱
 　青黛　黄连各三钱


上为末，牡猪胆汁浸米糕丸，麻子大。薄荷汤下，仍以芦荟末敷入鼻内。

木香丸百二十


治疳痢。

黄连净
 ，三钱
 　木香　紫厚朴制
 　夜明砂纸炒
 ，各二钱
 　诃子肉炒
 ，一钱


上为末，饭丸，麻子大。干艾、生姜煎汤，食前下。

黄连丸一二一


治疳劳。

黄连半两
 ，净牛胆汁浸
 ，晒
 　石莲子　栝蒌根　杏仁去皮尖
 　乌梅肉各二钱


上为末，牛胆汁浸糕丸，麻子大。煎乌梅、姜、蜜汤下。

胡黄连丸一二二


治热疳。

胡黄连　黄连各五钱
 　朱砂二钱


上为末，填入猪胆内，以线扎悬挂铫中，淡浆水煮数沸取出，研芦荟、麝香各二钱入之，饭和丸，麻子大。每服一二十丸，米饮下。

蟾蜍丸一二三


治小儿颈项结核，面色痿黄，饮食不甘，腹大发热，名曰无辜疳证。一服虚热退，二服烦渴止，三服泻痢愈。

蟾蜍一二个
 ，夏月沟渠深土中
 ，取腹大不跳不鸣者是
 ，身多
 [image: ]
 者佳


上将粪蛆一杓置桶中，以尿浸之，却将蟾蜍跌死，投与蛆食一昼夜，用布袋盛蛆，置急流中一宿取出，瓦上焙干为末，入麝香一字，粳米饭丸，麻子大。每服二三十丸，米饮下，其效如神。

天麻丸一二四


治肝风疳眼。

天麻　青黛　黄连　五灵脂　夜明砂微炒
 　川芎　芦荟各二钱
 　龙胆草　防风　蝉蜕去足
 ，各一钱半
 　全蝎二枚
 ，焙干
 　蟾头炙焦
 ，三钱
 　麝香少许


上为末，猪胆汁浸米糕丸，麻子大。每服十丸，薄荷汤下。

灵脂丸一二五


治脾疳、食疳。

白豆蔻　麦芽炒
 　五灵脂　砂仁　蓬术煨
 　青皮　橘红　使君子焙
 ，各二钱
 　虾蟆炙焦
 ，三钱


上为末，米糊丸，麻子大。每服十丸，米汤下。

如圣丸一二六


治疳热泄泻。

白芜荑炒
 　川黄连　胡黄连各二两半
 　使君子肉一两
 　麝香五分
 ，另研
 　干虾蟆五个
 ，酒者杵膏


上为末，以虾蟆膏杵丸，麻子大。每服一二十丸，煎人参汤下。

薛案：疳之为患，乃肝脾虚热，津液干涸之证。前方乃专于治疳清热之剂，若脾胃虚弱者，当佐以六君子汤调补脾胃，使邪气退，庶可收全功也。

褐子丸一二七


治疳肿胀。

萝卜子一两
 ，微炒
 　陈皮　青皮炒
 　槟榔　五灵脂　蓬术煨
 　黑牵牛头末
 ，炒
 　赤茯苓　木香二钱半


上为末，面糊丸，绿豆大。每服十五丸，紫苏汤下。

消积丸一二八


治食积，大便酸，发热。

丁香九个
 　砂仁十二个
 　乌梅肉三个
 　巴豆三粒
 ，去皮心膜


上为末，面糊丸，黍米大。每服五七丸，温水下。

塌气丸一二九


治肚腹虚胀。

胡椒一两
 　蝎尾五钱
 ，去毒


上为末，面糊丸，粟米大。每服一二十丸，陈米饮下。

紫霜丸百三十


治惊积，及变蒸发热不解，或食痫先寒后热，或乳哺失节，宿滞不化，腹痞便结。

代赭石煅
 ，醋焠七次
 　赤石脂各一两
 　杏仁五十个
 　巴豆二十枚
 ，去心膜油


上先将巴豆、杏仁研成膏，入代赭、石脂研匀，汤浸蒸饼丸，粟米大。每服三五丸，米饮送下。

化慝丸一三一


黄连五钱
 　蜀椒去闭口者
 ，炒出汗
 　苦楝根白皮各二钱


上为末，用乌梅肥者七个，艾汤浸去核，捣烂和丸。艾汤量儿大小送下。

下虫丸一三二


诸疳蛔诸虫。

苦楝根皮新白者
 ，酒浸焙
 　绿色贯众　鸡心槟榔　桃仁浸去皮
 ，焙
 　芜荑焙
 　木香各二钱
 　鹤虱炒
 ，一钱
 　轻粉五分
 　干虾蟆炙焦
 ，三钱
 　使君子五十
 ，取肉煨


上为末，面糊丸，麻子大。每服一二十丸，天明清肉汁下。一方内加当归、川连各二钱五分。

使君子丸一三三


治五疳蛔虫，脾胃不和，心腹膨胀，时复作痛，不食渐瘦。

使君子肉一两
 　厚朴制
 　橘红　白芍药　甘草炒
 　川芎各一钱


上为末，蜜丸，皂角子大。每服一丸，陈米饮化下。

白玉散一三四


治丹瘤。

白土二钱半
 　寒水石五钱


上为末，米醋或新水调涂。


以下通用方

四君子汤一三五



方在补阵一
 。　治脾肺气虚诸证。

六君子汤一三六



方在补阵五
 。治脾胃虚弱呕吐等证。

五味异功散一三七



方在补阵四
 。　治脾胃虚寒，饮食少思等证。

四物汤一三八



方在补阵八
 。　治一切血虚等证。

八珍汤一三九



方在补阵十九
 。　治气血两虚。

十全大补汤百四十



方在补阵二十
 。治气血俱虚，大补元气。

独参汤一四一



方在补阵三五
 。　治气虚气脱，挽回元阳。

归脾汤一四二



方在补阵三二
 。　治心脾虚损。

参术汤一四三



方在补阵四十
 。　治气虚泄泻呕吐等证。

参术膏一四四



方在补阵三九
 。　治中气虚弱，诸药不应者。

参苓散一四五



方在补阵五三
 。　治睡中出汗。

参附汤一四六



方在补阵三七
 。　治真阳虚极，喘急呃逆。

参苓白术散一四七



方在补阵五四
 。　治脾胃虚弱，食少吐泻。

理中汤一四八



方在热阵一
 。　治上中二焦虚寒诸证。

生脉散一四九



方在补阵五六
 。　治热伤元气，止渴消烦，定咳嗽喘促。

五福饮百五十



方在新补六
 。　补五脏虚损。

五君子煎一五一



方在新热六
 。治脾胃虚寒，呕吐泄泻。

理阴煎一五二



方在新热三
 。　治脾胃虚寒诸证。

温胃饮一五三



方在新热五
 。　治中寒呕吐吞酸，泄泻少食。

养中煎一五四



方在新热四
 。　治中气虚寒呕泄。

参姜饮一五五



方在新热八
 。　治脾肺胃气虚寒，呕吐咳嗽。

六味回阳饮一五六



方在新热二
 。　治阴阳将脱等证。

六味异功煎一五七



方在新热七
 。　治脾胃虚寒，吐泻兼滞者。

六味丸一五八



方在补阵百二十
 。　壮水补肾。

八味丸一五九



方在补阵一二一
 。　益火补阳。

胃关煎百六十



方在新热九
 。　治脾胃虚寒泻痢。

佐关煎一六一



方在新热十
 。　治生冷伤脾泻痢。治中气虚寒呕泄。

五德丸一六二



方在新热十八
 。　治脾肾寒滞，一切泻痢飧泄。

二陈汤一六三



方在和阵一
 。　和脾消痰。

芍药枳术丸一六四



方在新和十六
 。　健脾消积，止腹痛，除胀满。

枳术丸一六五



方在和阵七九
 。健脾胃，消食积。

大和中饮一六六



方在新和七
 。　治饮食留滞。

小和中饮一六七



方在新和八
 。　治胸膈胀满，脾胃不和。

四顺清凉饮一六八



方在攻阵二五
 　治血热壅滞秘结。

青州白丸子一六九



方在和阵百十二
 。　治风痰呕吐，牙关紧急。

泻青丸百七十



方在寒阵一五一
 。　治肝火急惊目赤。

扫虫煎一七一



方在新和十四
 。　治诸虫上攻，胸腹作痛。

景岳全书卷之六十二终


卷之六十三长集

痘疹诠古方

痘　疹

保元汤一


治痘疮气虚塌陷者。

人参二三钱
 　炙甘草一钱
 　肉桂五七分
 　黄芪二三钱
 ，灌脓时酒炒
 ，回浆时蜜炙


水一钟半，加糯米一撮，煎服。此药煎熟，或加人乳、好酒各半盏和服更妙，酌宜用之。头额不起，加川芎三五分。面部，加升麻三四分。胸腹，加桔梗三四分。腰膝，加牛膝四分。四肢不起，加桂枝。呕恶，加丁香三四分。元气虚寒，加大附子七八分或一钱。

调元汤二



按：
 此即保元汤无肉桂者，名为调元汤，即东垣之黄芪汤也。东垣用为小儿治惊之剂，魏桂岩用以治痘多效，因美之名保元汤也。盖小儿元气未充，最易伤残，用此保全，诚幼科王道之妙方。但能因此廓充，则凡气分血分虚寒虚陷等证，皆可随证增减用之，无不可奏神效也。

内补汤三


治痘疮中虚等证。

人参　黄芪　当归　白术　川芎　甘草　茯苓　陈皮　厚朴

上等分，水煎服。

托里散四


治痘毒元气虚弱，或妄行克伐，不能溃散，用之未成自消，已成自溃，并治痈毒内虚，不能起发。

人参　黄芪炒
 ，各二钱
 　当归酒洗
 　白术　熟地　芍药炒
 　茯苓各一钱半
 　炙甘草五分


上每用三五钱，水煎服。《外科枢要》方有陈皮一钱半，无甘草。

解毒内托散五


治痘痈。

金银花　黄芪　当归　赤芍药　防风　甘草节　荆芥　连翘　木通

上水煎。入酒少许服。

陈氏托里消毒散六


治痘毒气血虚弱，不能起发腐溃收敛，或发寒热，肌肉不生。

人参　黄芪炒
 　当归酒洗
 　川芎　芍药炒
 　白术炒
 　茯苓　陈皮各一钱
 　金银花　连翘　白芷各七分
 　炙甘草五分


上每服三五钱，水煎服。《外科》方无陈皮。

参芪内托散七


治痘疮里虚发痒，或不溃脓，或为倒靥，及疮痈脓毒不化，脓溃作痛等证。

人参　黄芪蜜炙
 　当归　川芎　厚朴姜制
 　防风　桔梗炒
 　白芷　紫草　官桂　木香　甘草等分


入糯米一撮，水煎服。色淡白者，去防风、紫草、白芷，多加粘米。一方有芍药。

参芪四圣散八


治痘疮已出，至六七日不起发，不成脓。

人参　黄芪炒
 　白术炒
 　当归　川芎　芍药炒
 　茯苓各五分
 　紫草　防风　木通各三分


上用水煎服。

陈氏四圣散九


治痘疮出不快及倒靥因内实者。

紫草茸　木通　炙甘草　枳壳麸炒
 　黄芪等分


上每服二钱，加糯米一百粒，水煎待米熟。温服。

加味四圣散十


治痘疮黑陷倒陷。

人参　黄芪炙
 　川芎　甘草　紫草　木通　木香等分
 　蝉蜕十个


上加糯米百粒，水一盏，煎服。

如圣汤十一


治毒盛不起。

芍药　升麻　干葛各一钱
 　甘草　紫草　木通各三五分


水一钟，姜一片，煎七分。温服，不拘时。

人参固肌汤十二


治痘疮发表太过，致肌肉不密，或痘痂久粘者。

人参　黄芪　当归酒洗
 　甘草　蝉蜕去土
 ，等分


水一钟，入糯米一撮，煎服。

人参透肌散十三


治痘疮虚而有热，虽出快而不齐，隐于肌肤间者。

人参　紫草如无
 ，红花代之
 　当归　芍药　茯苓　甘草　木通　蝉蜕　糯米等分


上每服三钱，水一盏，煎半盏。徐服之。

十宣散十四


一名托里十补散。调气补血，内托疮毒，五日后必用之方也，亦治痈疽。

人参　黄芪　当归各二钱
 　川芎　防风　桔梗　白芷　甘草炙
 　厚朴各一钱
 　桂心三分


上为细末。每服一钱，或二钱，木香汤下。

芎归汤十五


亦名活血散。大能养营起痘。

当归倍用
 　川芎

上为细末。每服一钱，红花汤调服。

活血散十六


治痘疹血虚血热，已出未尽，烦躁不宁，腹痛。

白芍药酒炒


上为末。每服一匙，糯米汤调下，或荔枝汤亦可。此汤对四君子汤加归、芪，名参归活血散。

当归活血散十七


治痘色淡白。

当归酒焙
 　赤芍酒炒
 　川芎　紫草　红花各五钱
 　木香二钱
 　血竭一钱


上为末。每五岁者服一钱，十岁以上服二钱，酒下。


养血化斑汤十八


治白疹白痘。

当归身　人参　生地　红花　蝉蜕等分


水一盏，生姜一片，煎六分。温服，无时。

人参胃爱散十九


治痘疹已发未发，吐泻不止，不思饮食等证。

人参　茯苓　甘草　丁香　藿香　紫苏　木瓜　糯米

上每服三钱，姜、枣、水煎。

二仙散二十


治体寒肢冷，腹痛口气冷，阴盛阳衰，呕吐泄泻难发等证。

丁香九粒
 　干姜炒
 ，一钱


上为细末。每服五七分，白汤送下，被盖片时，令脾胃温暖，阴返阳回，则痘变润矣，量大小加减与之。

陈氏木香散二一


又名十一味异功散。治小儿痘疹虚寒多滞者宜此。

木香　丁香　大腹皮　人参　桂心　炙甘草　半夏制
 　诃黎勒　赤茯苓　青皮　前胡等分


上每服二三钱，姜、水煎。

薛按曰：前方治痘疮已出未愈之间，其疮不光泽，不起发，不红活，五七日内泄泻作渴，或肚腹作胀，气促作喘，或身虽热而腹胀，足指冷，或惊悸，或汗出，或寒战咬牙，或欲靥不靥，疮不结痂，或靥后腹胀，泄泻作渴，此皆脾胃虚寒，津液衰少，急用此药治之。若误认为实热，用寒凉之剂，及饮蜜水、生冷瓜果之类，必不治。

陈氏十二味异功散二二


治元气虚寒，小儿痘疹色白，寒战咬牙，泄泻喘嗽等证。

人参　丁香　木香　肉豆蔻　陈皮　厚朴各二钱半
 　白术茯苓　官桂各二钱
 　当归三钱半
 　制附子　半夏各钱半


上咀。每服二三钱，姜、枣、水煎服。


愚按：
 陈氏此上二方温性有余，补性不足，用治寒证则可，用治虚证则不及也，用者更当详酌。

陈氏人参麦门冬散二三


治痘疮微渴。

麦门冬一两
 　人参　炙甘草　白术　陈皮　厚朴姜制
 ，各五钱


上每服三四钱，水一大盏，煎至六分。徐徐温服，量儿增减。

薛氏曰：前方治痘疮热毒气虚宜用之，若因气虚作渴，宜人参白术散。

柴胡麦门冬散二四


治痘疮壮热，经日不止，更无他证者。

柴胡二钱半
 　龙胆草一钱
 　麦门冬三钱
 　甘草炙
 　人参　玄参各钱半

 咀。每服三钱，水一大盏，煎至六分。不拘时徐徐温服，量大小加减。


案：
 此方解表之功居六，清火之功居四，养营退热，此方最宜。

升均汤二五


治痘疮已出不匀，或吐泻发热作渴。

升麻　干葛　人参　白术炒
 　芍药炒
 　茯苓　甘草　紫草如无
 ，红花代之


上每服三五钱，姜、水煎。

升麻葛根汤二六


亦名升麻汤。解发痘毒之良方。

升麻　葛根　芍药　甘草等分

 咀。水一盏，煎七分。温服，无时。

万氏曰：古人治痘以升麻葛根汤为主，后世好奇，多立方法，法愈多而治愈难矣。苟能通变，则痘疹

诸证皆可增减用之，不特发表解肌而已。今以葛根汤为主治，随证立增损法于后：初发热，解表加柴胡、羌活、白芷、桔梗、防风；口干渴，内热也，加葛粉、天花粉、麦门冬；自利，加条实黄芩；呕吐，加半夏、生姜；腹中痛，加木香、青皮、枳壳、山楂肉；腰痛，加独活，北细辛；头痛，加羌活、藁本、蔓荆子；惊搐，加木通、生地黄、灯心；小便少，加木通、车前、瞿麦；大便秘，加大黄；衄血，加山栀仁、玄参、生地黄；发热三四日，热甚不减，须解其毒，加大力子、连翘、紫草；疮不出，加防风、蝉蜕、荆芥穗、红花子；目痛，加龙胆草、密蒙花、柴胡；疮出太稠密，加人参、当归、木香、紫草、大力子、防风、桔梗；咽痛，加桔梗、连翘；疮干或带紫，或太赤者，血热也，加当归梢、生地黄、红花、地骨皮、牡丹皮；痘平陷、灰白色，气虚也，加人参、白术、防风、木香、官桂；手足疮不起，脾胃不足也，加人参、黄芪、防风、官桂；泄泻者，里虚也，加人参、白术、诃子、白茯苓；疮不着痂者，湿也，加黄芪、防风、官桂、白芷。

愚谓前方乃胃经发表之剂，万氏增减之法，大意已悉。但此方性味清凉，纯于疏泄，必阳明多实多热者，乃宜用之。然小儿气血体质，大都虚弱平和者十居七八，故凡痘疮初起，乍见发热，用药最贵和平，兼养营气，则庶乎尽善。若预用清凉，未免伤其胃气，全用解散，未免虚其表气，二者受伤，变患有不可测矣。故余制柴归饮为治痘之先着，所当酌宜用之。若治麻疹，则多属火证，此方乃所宜也。

苏葛汤二七


初热未见点，发表之剂暂用之，分两宜酌儿大小以为增减。

苏叶二钱
 　葛根二钱
 　甘草一钱
 　白芍药钱半


连须葱白三根，生姜三片，水钟半，煎七分。热服。原方有陈皮、砂仁各五分，此惟气滞腹痛者宜用之，否则不必。

连翘升麻汤二八


散毒清火。

连翘一钱
 　升麻　葛根　桔梗　甘草各七分
 　白芍药五分
 　薄荷少许


上加淡竹叶，灯草，水一盏半，煎一盏。温服，无时。

柴胡橘皮汤二九


柴胡　橘皮　人参　半夏　茯苓　黄芩等分


上加竹茹一团，水一盏，煎七分。温服，不拘时。

人参败毒散三十


方在散阵三六。治时疫斑疹。

荆防败毒散三一


亦名消风败毒散。发散痘疹俱可用，及时气风毒邪热。

柴胡　荆芥穗　防风　羌活　独活　前胡　川芎　枳壳　人参　甘草　桔梗　茯苓等分


上切细，加薄荷叶，水一盏，煎七分。去滓，温服。


柴葛败毒散三二


疑似伤寒，以此解散。

柴胡　干葛　人参　羌活　防风　荆芥　桔梗　苏叶　甘草

上用生姜三片，水煎服。

参苏饮三三


方在散阵三四。治伤风咳嗽，伤寒痘疹。

加减参苏饮三四


初热见点解利之药，但表邪未达而元气强壮者，宜暂用之，或前后感冒风寒，俱可暂用。

苏叶一钱
 　干葛钱半
 　前胡八分
 　陈皮七分
 　枳壳六分
 　桔梗　甘草各四分


水一钟半，加生姜三片，煎服。

麻黄甘草汤三五


冬月痘毒炽盛，表实者宜用之。

麻黄一
 、二钱
 　生甘草减半


水煎服。

柴葛桂枝汤三六


表散痘热。

柴胡　干葛　桂枝　防风　甘草　人参　白芍药

水一盏，加生姜三片，煎七分。温服。

桂枝葛根汤三七


解散寒邪。

桂枝　葛根　升麻　赤芍药　防风　甘草各一钱


上加生姜三片，淡豆豉一钱，水一钟，煎七分。温服，无时。

十味羌活散三八


此初热见点解利之剂，若小儿身壮力强者，可用苏葛以行表，其次者宜此和解疏利之药，若虚而宜补者，必当兼顾元气，不得单用此类。

羌活　前胡　防风各一钱
 　荆芥　独活各八分
 　细辛　白芷各三分
 　柴胡　炙甘草　蝉蜕各四分


水一钟半，加薄荷三叶，煎五分。不拘时服。发搐及热盛不遏者，调入制过朱砂末服之，神效。

十三味羌活散三九


解热散毒，治风壅欲作痘疹者。

羌活　独活　防风　桔梗　荆芥　柴胡　前胡　地骨皮　炙甘草　蝉蜕　川芎　天花粉　天麻等分


上为细末。每服二三钱，水一盏，入薄荷叶三片，煎四分。温服。

羌活汤四十


解发痘疮，兼治肝热惊狂。

羌活　川芎　防风　山栀仁　龙胆草　当归等分
 　甘草减半
 　淡竹叶　薄荷叶

水煎。温服，无时。

双解散四一


痘疹表里俱实者，非此不解。

防风　川芎　当归　连翘　芍药　薄荷　大黄各五分
 　石膏　桔梗　黄芩各八分
 　荆芥穗　白术　桂枝各二分
 　滑石二钱四分
 　甘草二钱


水二钟，加生姜三片，煎一钟。温服，无时。此即防风通圣散减去麻黄、芒硝、栀子，外加桂枝也。

柴胡散子四二


治痘疮表里俱实良方。

柴胡　防风　当归　人参　白芍药　甘草　黄芩　滑石　大黄等分


上加生姜一片，水煎服。

桂枝大黄汤四三


治腹痛、大便不通良方。

桂枝　白芍各二钱半
 　甘草五分
 　大黄一钱半


上锉细，加生姜一片，水一钟半，煎八分。食前温服。

防风芍药甘草汤四四


解痘毒，及阳明经痘出不快。

防风　芍药　甘草等分


上每服一二钱，水煎服。

荆芥防风甘草汤四五


解痘毒，及太阳经痘出不快。

荆芥　防风　甘草等分


上每服一二钱，水煎。

蝉蜕膏四六


治痘疮虚陷不起。

蝉蜕　当归　川芎　甘草　升麻　防风　荆芥穗等分


加人参　白芍药

上为末，炼蜜丸，如芡实大。每服一丸，薄荷汤下。

消毒散四七


亦名消毒饮。治痘疮六七日间，身壮热，不大便，其脉紧盛者，用此药微利之。

荆芥穗　炙甘草各一两
 　牛蒡子四两
 ，杵
 ，炒


上为粗散。每服三钱，水一盏，煎七分。不拘时徐徐服。

四味消毒饮四八


治痘疮热盛，毒气壅遏，无问前后皆可服。

人参　炙甘草　黄连　牛蒡子等分


上为粗末。每服一钱，加姜一片，水一盏，煎四分，去滓。温服，不拘时。

六味消毒饮四九


解痘毒。

牛蒡子　连翘　甘草　绿升麻　紫草　山豆根等分


水一盏，煎七分。温服，不拘时。

消毒化斑汤五十


消风散毒，清眼目咽喉。

升麻　柴胡　桔梗　甘草　连翘　龙胆草　牛蒡子　防风　蝉蜕　密蒙花

水一钟半，加淡竹叶十片，煎服。

解毒汤五一


治一切热毒肿痛，或风热瘙痒。

黄连　金银花　连翘

上水煎服。

真人解毒汤五二


治痘母。

忍冬花半斤
 　甘草节一两
 　木通　防风　荆芥　连翘各三钱


上分作三剂，用水、酒各一钟煎服，以肿消痘出为度。

葛根解毒汤五三


解痘毒止渴良方。

葛根　升麻减半
 　生地黄　麦门冬　天花粉等分
 　甘草减半


上取糯米泔水一盏，煎七分，入茅根自然汁一合服之。

实表解毒汤五四


人参　黄芪　当归梢　生地黄　甘草　白芍药　柴胡　升麻　酒片芩　玄参　地骨皮

上入薄荷叶少许，淡竹叶十片，水煎服。


溯源解毒汤五五


解胎毒之良方。

当归身　川芎　生地黄　白芍药　人参　生甘草　黄连　连翘　陈皮　木通等分


水一盏，加淡竹叶十片，煎半盏。温服，无时。

陈氏解毒防风汤五六


治痘疮毒气炽盛。

防风　黄芩　地骨皮　白芍药炒
 　荆芥　牛蒡子

上每服四五钱，水煎服，或为末，白汤调下。外科解毒防风汤方见本门六三。

化毒汤五七


治痘未出腹痛者。

白芍药　炙甘草各一钱
 　木香　青皮　枳壳各七分
 　山楂肉　连翘　肉桂各五分


水一盏，煎七分。温服，不拘时。

消风化毒汤五八


防风　黄芪　桂枝　荆芥穗　升麻　白芍　牛蒡子等分
 甘草减半


上加薄荷叶七片，水一盏，煎七分。温服，无时。

凉血化毒汤五九


治痘疮初出，头焦黑。

归尾　赤芍药　生地黄　木通　连翘　牛蒡子　红花　紫草　桔梗　山豆根

上水煎服。或加童便一小盏亦可。

犀角化毒丸六十


治诸积热，及痘疹后余毒生疮，口舌牙龈糜烂等证。

犀角屑镑
 　生地黄　当归　防风　荆芥穗各一两
 　牛蒡子炒
 ，杵
 　赤芍药　连翘　桔梗各七钱
 　薄荷　黄芩炒
 　甘草各五钱


上为末，炼蜜丸，芡实大。每服一丸，薄荷汤下。

五福化毒丹六一


治胎毒，及痘后头面生疮，眼目肿痛。

生地黄　天门冬　麦门冬　玄参　熟地黄各三两
 　甘草　甜硝各二两
 　青黛两半


上为末，炼蜜丸，芡实大。每服一丸，白汤或薄荷汤化下。

外科五福化毒丹六二



方在外科七六
 。治一切热毒疮疖。

犀角散六三


治痘疮、痈毒、时毒热盛，烦躁多渴，小便赤涩，或赤斑。

犀角镑
 　甘草炙
 ，各半两
 　防风　黄芩各一两


上为粗末。每服二钱，水一小盏，煎五分。温服，无时。

紫草化毒散六四


解实热毒发痘。

紫草　升麻　炙甘草等分
 　糯米五十粒


水煎服。

紫草散六五


治痘疹黑陷，气血虚弱，疮疹不起。

紫草　黄芪炙
 　炙甘草　糯米各钱半


上水煎服。

紫草饮六六


治痘疮黑陷不起。

紫草　当归　芍药　甘草　麻黄等分


水一盏煎。不拘时服。

紫草饮子六七


治倒陷腹胀，大小便秘。

紫草　人参　枳壳　山楂　木通　穿山甲土拌炒
 　蝉蜕等分


水一盏，煎五分，作三四次温服。

紫草快斑汤六八


一名紫草汤。治痘疹血气不足，或血热不能起发，色不红活，不灌脓等证。

紫草　人参　白术　当归　川芎　芍药　茯苓　甘草　木通等分
 　糯米

上每服三五钱，水煎。

紫草木香汤六九


治痘疮里虚，痒塌黑陷闷乱。

紫草　木香　人参　白术　茯苓　甘草炙
 　糯米

上每服三钱，水煎。

紫草木通汤七十


治痘疹出不快。

紫草　人参　茯苓　木通　甘草减半
 　糯米等分


上每服二三钱，水煎服。

紫草膏七一


红紫黑陷者，暂用之。

紫草茸　白附子　麻黄去节
 ，汤泡
 ，去黄沫
 ，晒干用
 　甘草炙
 ，各半两
 　僵蚕炒
 　全蝎炒
 ，各八个


上为细末，用白蜜一两，好酒半盏，先将紫草煎熬成膏，旋入各药丸，皂子大。每服一丸，紫草煎汤化下，就用补药调理。如治惊搐，以金簿为衣，薄荷汤下。

红棉散七二


亦名天麻散。治痘疹身有大热，面赤气粗，无汗而表未散者可服之。此药以麻黄、天麻发表为主，有汗者不可服。盖腠理已开，不可再发汗也。若有汗而热，则当以惺惺散为和解之剂。故仲景之治表证，有宜发汗者，有宜和解者，有宜调和营卫者。若有汗而热者，则和解为宜；虚而热者，则调和营卫为宜，如和中散寒之类是也。

麻黄去节
 　天麻　荆芥　炙甘草各二钱
 　全蝎全者
 ，七枚


上为末。每服一钱，以水半盏，薄荷叶二片，入酒四五滴，煎二三沸。带热服之，如疹未出，再进一服，次又一服，即伤风寒证，服亦无妨。

快斑汤七三


治起发迟。

人参五分
 　当归　防风　木通各一钱
 　甘草三分
 　木香　紫草　蝉蜕各二分


水一盏，煎七分。温服，不拘时。

快斑越婢汤七四


治痘疮手足不起发。

黄芪炙
 　白芍药　桂枝　防风　炙甘草

上加生姜一片，枣一枚，水煎服。

快透散七五


治痘出不快。

紫草　蝉蜕　木通　芍药　炙甘草等分


上每服二钱，水煎。

王海藏先生云：身后出不快，足太阳经也，用荆芥甘草防风汤。身前出不快，手阳明经也，用升麻葛根汤。四肢出不快，足阳明经也，用防风芍药甘草汤。此皆解毒升发之药也，不可不知。

鼠粘子汤七六


治痘稠身热毒盛，服此以防青干黑陷，并治斑疹稠密。

牛蒡子炒
 　归身　黄芪　炙甘草　柴胡　黄芩酒炒
 　连翘　地骨皮

上等分，水煎。热退则止服。


射干鼠粘子汤七七


治痘疮壮热，大便坚实，或口舌生疮，咽喉肿痛，皆余毒所致。

鼠粘子四两
 ，炒
 ，杵
 　甘草炙
 　升麻　射干各一两


上每服三钱，水一大盏，煎六分。徐徐温服。

薛氏曰：前方若痘疹初出，发热焮痛，根盘赤盛，或咽喉口舌疼痛，作渴引饮者宜用。若因胃气虚弱发热而致前症者，宜人参麦门冬散。

钱氏独圣散七八


治痘疮倒靥陷伏。

用穿山甲取前足嘴上者，烧存性为末。每服四五分，以木香汤入少酒服之，或紫草汤亦可。

无价散七九


治一切痘疮倒陷，焦黑危急之证。

人牙　猪牙　狗牙　猫牙

上以炭火烧去烟存性，等分为末。每服三分，热酒调下。如痒塌寒战泄泻，煎异功散调下。

一方，人牙散：只用人牙烧去烟存性，为末，酒调服。

三酥饼八十


治初发热用以表汗解毒稀痘，神效。

辰砂择上好明净无砂石者
 ，以绢囊盛之
 ，用麻黄
 、升麻
 、紫草
 、荔枝壳同煮一日夜
 ，研细
 ，仍用前汤飞过
 ，晒干
 ，再研极细
 ，用真蟾酥另调作饼子
 　麻黄去节
 ，汤泡过
 ，晒干为极细末
 ，亦用蟾稣另调作饼
 　紫草研极细
 ，亦用蟾酥另调作饼
 　蟾酥于端午日捉蟾取酥
 ，捻前三饼
 ，每饼加麝香少许
 ，微炒
 。

上方如遇时行痘疹，小儿发热之初，每三岁者，将三饼各取半分，热酒化下，盖覆出汗，如不能饮酒，用败毒散煎汤化下更好。若痘已出满，顶红紫色，为热毒之盛，宜煎紫草红花汤，或化毒汤，将辰砂、紫草二饼调下少许以解之，但痘出之后不可服麻黄饼也。盖辰砂能解毒，紫草凉心火，制过亦能发痘解毒，麻黄能发表发痘，蟾酥能驱脏腑中毒气从毛腠中作臭汗而出，此四药诚解毒稀痘之神方也。

神应夺命丹八一


治风邪倒陷及痘毒入里。

辰砂择墙壁镜面者
 ，以白纱囊盛之
 ，用升麻
 、麻黄
 、紫草
 、连翘四味同入砂罐
 ，以新汲水
 、桑柴火煮一昼夜
 ，取出将砂研细
 ，仍将煮砂药汁去滓
 ，飞取末
 ，待干听用
 ，二钱
 　麻黄连根节
 ，酒蜜拌炒焦
 ，八分
 　蝉蜕洗净
 ，去足
 ，三分
 　紫草酒洗
 ，五分
 　红花子五分
 　穿山甲酒炒
 ，五分
 　真蟾酥三分


上共研细末，用醇酒杵丸，分作千粒，周岁者半丸，二岁者一丸，服止三丸，热酒化服，厚盖取汗，汗出痘随出也。择天医生气日修合。此方与三酥饼功同。

万氏夺命丹八二


治倒陷，解发痘毒。

麻黄蜜酒炒焦
 　升麻各五钱
 　山豆根　红花子　大力子　连翘各二钱半
 　蝉蜕　紫草　人中黄各三钱


上研细末，酒、蜜和丸，辰砂为衣。薄荷叶煎汤下。

东垣凉膈散八三


解痘疹里热良方。

黄芩　连翘为君
 　甘草　栀子　薄荷　桔梗　竹叶

上水煎服。

退火丹八四


治痘中狂妄，神方。

滑石　朱砂飞
 ，各一钱
 　冰片三厘


共为细末。冷水调一分服。得睡，少时神安气宁，痘转红活矣。

陈氏通关散八五


通心经，降心火，利小便良方。

山栀仁　大黄炒
 ，各一分
 　木通　甘草炙
 　车前子炒
 　赤茯苓　人参　瞿麦　滑石各三分
 　扁蓄炒
 ，五分


上用水一盏，灯草十根，煎半盏。温服。

玄参地黄汤八六


治痘疹衄血。

玄参　生地黄　牡丹皮　栀子仁各钱半
 　甘草　升麻各半钱
 　白芍药一钱
 　蒲黄炒
 ，五分


水一钟，煎七分。温服。愚谓此方宜去升麻以塞上冲之源，勿谓但属阳明即宜用升麻也。

万氏清肺饮八七


治肺热喘嗽声哑。

麦门冬　桔梗各二钱
 　荆芥穗　天花粉　知母各一钱
 　石菖蒲　诃子仁各八分


上水煎服。此当与清肺汤参用，方在后一四五。

导赤通气散八八


治心虚声不扬者。

木通　生地黄　人参　麦门冬　当归身　石菖蒲　甘草

上加灯心，水煎服。

甘桔清金散八九


治肺热咽痛，声不清。

桔梗一两
 　甘草　连翘各半两
 　诃子皮三钱
 　牛蒡子炒
 ，七钱


上为细末。每服一钱，薄荷叶少许同煎服。

加味甘桔汤九十


咽喉肿痛暂用。

桔梗八分
 　甘草钱二分
 　牛蒡子　射干各六分
 　防风　玄参各四分


水一钟，煎服，或加生姜一片。热甚者，加黄芩，去防风亦可。

大如圣饮子九一


治疮疹痘毒攻咽嗌，肿痛热渴，或成肿毒不消等证。

桔梗　甘草　鼠粘子炒
 ，各一两
 　麦门冬五钱


上每服二钱，水煎。

万氏橘皮汤九二


行滞消痰止呕吐。

橘皮半去白
 ，炒
 ，二钱
 　半夏一钱
 　白茯苓钱半


上加生姜三片，水一盏，煎七分。温服。

匀气散九三


行气化滞。

木香　青皮各五钱
 　山楂肉二钱半


上为末。每服一钱，甘草汤调服。

前胡枳壳汤九四


治痰实壮热，胸中烦闷，大便坚实，卧则喘急。

前胡一两
 　枳壳　赤茯苓　甘草炙
 　大黄各半两


上[image: ]
 咀。每服三五钱，水一大盏，煎至六分。不拘时温服。此方宜量大小加减，如身温脉微并泻者，不可服。

薛氏曰：前证若属肺胃实热，气郁痰滞，大便秘结，小便赤涩，烦渴饮冷，身热脉实者，宜用之以疏通内脏，使邪无壅滞，则痘疮轻而易愈也。


当归丸九五


治便坚三五日不通者。

当归半两
 　紫草三钱
 　黄连钱半
 ，炒
 　炙甘草一钱
 　大黄二
 钱半


上以当归、紫草熬成膏，下三味研为细末，以膏和为丸，如胡椒大。三岁以下儿服十丸，七八岁儿二十丸，食前清米饮下，渐加之，以和为度。

百祥丸九六


治痘疮紫黑干陷，热毒便秘里实等证。

红芽大戟不拘多少，用浆水煮极软，去骨，日中晒干，复内原汁中煮，汁尽焙干研末，水丸，粟米大。

每服一二十丸，研赤芝麻汤下。

枣变百祥丸九七


治同前而稍缓，可代百祥丸。

红芽大戟去骨
 ，一两
 　青州枣肉三十个


上用水一碗，同煎至水尽为度，去大戟不用，将枣焙干，可和作剂，或捣烂为丸。从少至多，以木香汤吞服，至利为度。

排毒散九八


治痘毒发痈。

大黄　当归梢各一两
 　白芷　沉香　木香各半两
 　穿山甲七
 片
 ，土炒焦


上为细末。看虚实大小加减，长流水煎沸调服。

钱氏苦参丸九九


治痘后溃烂，疮毒疮癞。

苦参一两
 　白蒺藜　何首乌　牛蒡子　荆芥穗各半两


上为末，酒调面糊为丸。竹叶汤下。外科苦参丸见本门八八。

稀痘方一百


用老鼠去皮取肉，水煮熟，量儿大小与食数次，出痘甚稀，未食荤时与食尤效，屡试屡验。

稀痘酒百一


最能散毒稀痘。

麻黄去节
 ，泡
 　紫草各二两


上二味，细切，布囊盛之，浸无灰酒一小坛，泥封固，凡遇天行小儿发热时，与半杯或一杯，量儿大小服之，出微汗为佳。

三痘汤百二


痘发时预服之。

大黑豆　赤小豆　绿豆等分
 ，淘净


上用甘草浸水去渣，以甘草水煮豆熟为度，逐日空心任意饮其汁，自然出少。此方冬月煮熟，令儿常食豆尤妙。

丝瓜汤百三


解疮毒。一方无山楂。

丝瓜　升麻　芍药酒炒
 　生甘草　山楂　黑豆　赤小豆　犀角镑
 ，等分


上为粗散。每服三钱，水一大盏，煎至六分。不拘时徐徐温服，量大小加减。

辰砂散百四


预解痘毒。

好辰砂一钱
 ，飞
 　老丝瓜近蒂三寸
 ，连子烧灰存性
 。此物发痘疮最好


上研末。蜜水调服，多者可少，少者可无，或以紫草甘草汤调服尤佳。

保婴丹百五


稀痘。

缠豆藤或黄豆
 ，或绿豆梗上缠绕细红藤是也
 。于八月生气日择取
 ，阴干听用
 ，二两
 　防风　荆芥穗　牛蒡子炒
 　紫草茸去根
 ，酒浸
 ，一两
 　新升麻盐水炒
 　甘草去皮
 ，各五钱
 　天竺黄真者三钱
 　蟾酥真者一钱
 　牛黄真者一钱
 　赤小豆　黑豆　绿豆各三十粒
 ，略炒勿焦
 　好朱砂用
 麻黄
 、紫草
 、荔枝壳
 、升麻同煮过
 ，复以此汁飞过
 ，三钱


上另用紫草二两，入水二碗，煎膏至少半碗，入沙糖一小钟，将前各药为细末，同紫草膏丸如李核大，即以朱砂为衣。于未痘之先，浓煎甘草汤每磨服一丸，大者二丸；若已发热，用生姜汤磨服，盖被睡而表之，多者可少，少者可无，大有神效。一方无紫草茸，仍有经霜老丝瓜一个，连藤蒂五寸烧存性同用。

洗肝明目散百六


治痘后目疾。

当归　羌活　柴胡　密蒙花　川芎　防风　木贼　山栀仁　龙胆草各等分


上为末。每服一钱，淡沙糖水调服。

洗肝散百七


翳膜遮睛暂用。

归尾钱二分
 　防风八分
 　大黄八分
 　羌活　川芎　薄荷各四分
 　栀子钱半
 　甘草三分


水一钟，姜一片，煎服。热盛便秘加芩、檗。

羊肝散百八


治痘毒入眼，或无辜疳气入眼。

密蒙花二钱
 　青葙子　决明子　车前子炒
 ，各一钱


上为末，用羊肝一大叶，薄批掺上，湿纸裹煨熟。空心食之。

蒺藜散百九


治痘疮入眼肿痛。

白蒺藜　谷精草　防风　羌活　生蛤粉等分


上为细末。每服二钱，温水调服即退。

蝉菊散百十


治痘疹入目，或病后生翳障。

蝉蜕去土净
 　白菊花等分


每服一二三钱，水八分，加蜜少许，煎四分。食后温服。

秦皮散百十一


治大人小儿风毒赤眼，痛痒涩皱，眵泪羞明。

秦皮　滑石　黄连等分


汤泡热洗，日二三次。

通神散百十二


治痘疮入眼，生翳膜。

白菊花　谷精草　绿豆皮

上为末。每服一钱，用柿饼一个，米泔水一盏同煎，候水干。只吃柿饼，每日三五次不拘，至七日效。

钱氏黄柏膏百十三


用此护眼，可免痘毒入目。

黄柏一两
 　绿豆末二两
 　生甘草三两


上为细末，以麻油调成膏，用涂耳前、眼角、目下四五遍，若早涂之，痘出必稀，若既患眼，涂之必减。

痘疔散百十四


雄黄一钱
 　紫草三钱


上为细末，胭脂汁调、用银簪脚挑破黑痘，入药在内。此下二方皆治痘疔之良方也。

四圣丹百十五


治黑疔。

牛黄钱二分
 　儿茶钱七分
 　朱砂八分
 　珍珠二分


上为极细末，以棉胭脂汁或油胭脂调匀。先用银针挑破黑疔，拭去恶血，乃点药疔上。


万氏四圣散百十六


治痘不起发，变黑而痛者，痘疔也。亦名鬼痘。

绿豆四十九粒
 　豌豆四十九粒
 ，各烧存性
 　珍珠一分
 　油头发烧存性
 ，一分


上为细末，用胭脂水调，先以簪脚拨开黑痘，以此涂之。

神效隔蒜灸法百十七


治痘疔毒气炽盛，使诸痘不能起发，已起发者不能灌脓，已灌脓者不能收靥，或大痛，或麻木，痛者灸至不痛，不痛者灸至痛，其毒随火而散。

其法用大蒜头切三分厚，安痘疔上，用小艾炷于蒜上灸之，每五壮易蒜再灸，若紫血出后，肿痛不止，尤当用灸，治者审之。愚在京师，尝见治痘疔者，即以线针挑破出毒血，诸痘随即灌脓。若挑破不痛，不出血者难治，若用此法灸之，即知痛，更用针挑破，紫血随出，诸痘随灌，亦有生者。

胡荽酒百十八


辟秽气，使痘疹出快。

用胡荽一把，以好酒二盏，煎一两沸。令乳母每含一两口，喷儿遍身，或喷头面。房中须烧胡荽香以辟除秽气，能使痘疹出快。煎过胡荽悬房门上最妙。或用枣炙之，儿闻枣香，尤能开胃气，进饮食，解毒气。


按：
 此酒惟未出之前，及初报之时宜用之，若起胀之后，则宜避酒气，亦忌发散，皆不可用也。

茵陈熏法百十九


用干茵陈研末，捣枣膏和丸，如鸡子大，晒干，用烈火烧烟熏之。

水杨汤百二十


治倒陷之良方。

水杨，即忍冬藤也。春冬用枝，秋夏用枝叶，生水边，细叶红梗，枝上有圆果，满果有白须散出。切断，用长流水一大釜，煎六七沸，先将三分之一置浴盆内，以手试其适可，仍先服煎药，然后浴洗，渐渐添汤，以痘起发光壮为度，不拘次数。洗毕照视，若累累然起处觉晕，晕有系，此浆影也。如浆不满，宜再浴之。若弱者，只浴头面手足亦可。此则不厌多洗，洗后如无起势，乃气血败而津液枯，多不可治。

秘传茶叶方一二一


铺床席用。

茶叶要多，楝去粗梗，入水一煮取起，再楝去梗，湿铺于床上，用草纸隔层，令儿睡上一夜，则脓水皆干。

猪髓膏一二二


治痘疹不靥，及痂靥不落者，涂之即落。

猪骨髓　白蜜

上二味，以火熬一二沸，退凉，用鸡翎扫上即落。

百花膏一二三


治痘燥痂皮溅起作痛，或疮痂欲落不落者。

蜜不拘多少，略用汤和，时时以鹅翎润痛处，疮痂亦易落，无痕。

荞麦散一二四


治痘疮溃烂，以此敷之。

荞麦一味，磨取细面，痘疮破者，以此敷之；溃烂者，以此遍扑之，绢袋盛扑，或以此衬卧尤佳。

胭脂汁一二五


治黑痘之良方。

先用升麻一味，煎浓汤，去滓，却用棉胭脂浸于汤内揉出红汁，就以本棉蘸汤于疮上拭而涂之。

败草散一二六


治痘疮挝搔成疮，脓血淋漓，谓之斑烂。

用盖屋盖墙烂草，多年者佳，或旷野自烂者尤佳，为末搽掺之。或气血虚，热不愈而遍身患者，须多掺席铺上，令儿坐卧其上，其疮即愈。

白龙散一二七


治烂痘及抓破者。

用干黄牛粪在风露中多久者，火煅成灰，取中心白者为末，以薄绢囊盛裹，于疮上扑之。

救苦灭瘢散一二八


治烂痘以此敷面，如误抓破者，用之敷贴最良。

密陀僧　滑石各二两
 　白芷半两


上为细末，湿则干掺之，或用好蜜调傅。

灭瘢散一二九


治痘后面疮，以此敷之。

密陀僧　白附子　白僵蚕　白芷　鹰矢白等分


上研极细末，以水调搽面[image: ]
 ，神效。

辟邪丹百三十


用烧于房中，能辟一切秽恶邪气。

苍术以黄连代之更妙
 　乳香　降真香　甘松　北细辛　芸香各等分


上为末，水丸，如豆大。每焚一丸熏之，良久又焚一丸，不可太多，只是略有香气，使之不断可也。

砭法一三一


治丹瘤。

用细瓷器击碎取锋铓者，以箸一根，劈开头夹定，用线缚住，两指轻捻箸梢，令瓷锋正对毒顶，悬高寸许，另用一箸轻击箸头，令毒血遇刺而出，即可解散。

蜞针法一三二


治痘痈及丹瘤。

用水蛭大者五六根，放肿毒头上吮去恶血，可以消丹瘤，决痈肿。

雄黄散一三三


治痘后牙龈生疳蚀疮。

雄黄一钱
 　铜绿二钱


上为末，干掺之。

绵茧散一三四


治痘疮余毒，肢体关节生疳蚀疮，脓水不绝。

出蛾绵茧不拘多少
 　生白矾入茧内
 ，以炭火煅枯


上为细末，干贴疳疮口内。此总治疮毒脓水淋漓，收敛之外剂。

搽牙散一三五


治痘后余毒攻牙生疳，一日烂进一分，急用此搽之。

铜绿　雄黄　五倍子　枯矾　胡黄连　北细辛　乌梅同褐子
 包固
 ，火煅存性


上等分为末搽之。


吹口丹一三六


治疳。

黄连　青黛　儿茶　片脑

上等分为末吹之。

生肌散一三七


痘后痈毒不收口，用之神效。

枯矾三钱
 　海螵蛸　赤石脂煅
 ，各二钱
 　龙骨煅
 　黄丹飞炒
 　乳香出汗
 　没药出汗
 ，各一钱
 　血竭五分
 　轻粉　麝各二分


为细末，掺疮口内，外以太乙膏贴之。

马鸣散一三八


治走马疳良方。

人中白即尿缸底白垽也
 。以物刮取
 ，新瓦盛之
 ，火煅如白盐乃佳
 ，半两
 五倍子生者一钱
 ，另用一钱同矾煅之
 　马鸣蜕即蚕蜕纸也
 。火烧过
 ，二钱半
 　枯白矾二钱
 。即用五倍子一钱
 ，入矾于内煅枯者


上为极细末，先以浓米泔水浸洗疮口，以此敷之。

以下麻疹方

升麻汤一三九


解散疹毒。

升麻去须
 　葛根去皮
 ，各一钱
 　芍药酒浸
 ，二钱
 　炙甘草一钱


水一盏，煎五分。食远稍熟服，量人大小加减。


予案：
 此方即升麻葛根汤也，麻疹之证多属阳明火毒，凡欲解表散邪，但表实邪盛者最宜用此。然愚谓以柴胡代升麻用之更妙。若血气稍虚而邪有未解者，惟柴归饮为最妥。

升麻透斑汤百四十


治疹疮初见红点一日至三日。

升麻　枳壳麸炒
 ，各五分
 　柴胡钱半
 　桔梗　前胡各一钱
 　干葛　川芎　茯苓各七分
 　陈皮　半夏　甘草各四分


上加生姜一片，水一钟，煎五分，作十余次徐服之。

葛根麦门冬散一四一


治小儿热毒斑疹，头痛壮热，心神烦闷。

葛根三钱
 　麦门冬四钱
 　人参　川升麻　茯苓　甘草各二钱
 　石膏半两
 　赤芍药一钱


上[image: ]
 咀。每服三钱，水一大盏，煎至六分。不拘时徐徐温服，仍量儿大小增减。

薛氏曰：前方足阳明胃经之药也，外除表邪，内清胃火，兼补元气，若非发热作渴，表里有热者不可用。若表里俱虚而发热作渴者，宜用人参麦门冬散。

万氏麦门冬汤一四二


治表邪内热，咳嗽甚者。此即前方去人参者，但分两稍异耳。

麦门冬　葛根去皮
 ，各一钱
 　升麻去须
 ，四分
 　赤芍药酒炒
 　茯苓各六分
 　炙甘草四分
 　石膏煅
 ，一钱半


上水煎服。

万氏柴胡四物汤一四三


治疹后余热。

柴胡　当归身　川芎　生地黄　白芍药　人参　麦门冬　知母　淡竹叶　黄芩　地骨皮

上锉细。水一盏，煎七分。不拘时温服。

生地黄散一四四


治小儿斑疹，身热口干，咳嗽心烦者。

生地黄半两
 　麦门冬七钱
 　款冬花　陈皮　杏仁各三钱
 　炙甘草二钱半


上每服三五钱，水一大盏，煎六分。不拘时徐徐温服，量大小加减。

清肺汤一四五


治斑疹咳嗽甚者，或二母散，或麦门冬汤。

桔梗去芦
 　片芩　贝母各七分
 　防风去芦
 　炙甘草各四分
 　知母七分


上水一钟，煎五分，入捣碎苏子五分，再煎温服。

清肺消毒汤一四六


治疹疮收完，不思饮食，鼻干无涕。

防风　枳壳各五分
 　连翘　前胡　黄芩　桔梗一钱
 　荆芥　炙甘草

上水一钟，煎至五六分，作十余次徐服之。

门冬清肺汤一四七


治疹后咳嗽不止。

天门冬去心
 　麦门冬去心
 　款冬花　知母　贝母　桔梗　牛蒡子　地骨皮　杏仁去皮尖
 　马兜铃　甘草等分


水一钟半，煎七分。食后温服。

清肺消毒化痰汤一四八


治疹后喘嗽，声音不清，不思饮食，眼目不清，唇口干燥。

牛蒡子　防风　荆芥穗　贝母各五分
 　连翘　黄芩　前胡　茯苓各七分
 　桔梗　枳壳各一钱
 　甘草三分


上水一钟，煎五分，作十余次徐服之。

清金降火汤一四九


治疹后肺热声哑咳喘。

当归　白芍药酒炒
 　生地黄酒洗
 　栝蒌仁　白茯苓　陈皮　贝母去心
 　甘草　麦门冬　桑白皮　枯芩酒炒
 　山栀炒
 　玄参　杏仁去皮尖
 　苏梗　天门冬　黄连炒
 　石膏

上等分，加姜一片，水煎服。

二母散百五十



方在寒阵四九
 。治肺热咳嗽，及疹后嗽甚者。

透斑和中汤一五一


治疹疮二三日泄泻。

升麻　干葛　猪苓　泽泻　陈皮　半夏　川芎　茯苓各七分
 　前胡　桔梗各一钱
 　柴胡钱半
 　甘草三分


上加生姜三片，水一钟，煎至五分，作数次徐服之。

解毒化滞汤一五二


治疹后吃食太早，咬指甲，撕口唇，[image: ]
 眼毛，看手，咬人等证。

防风　荆芥　枳壳　神曲炒
 　麦芽炒
 ，各五分
 　连翘　黄芩　茯苓　前胡各七分
 　桔梗一钱
 　山楂　甘草各三分


上水一钟，煎五分，作十余次徐徐服之。

大青汤一五三


解斑疹大毒良方。

生地黄　石膏　玄参　地骨皮　知母　木通　甘草　青黛　荆芥穗各等分


上水一盏，加淡竹叶十二片，煎七分。温服，无时。

羚羊角散一五四


治小儿斑疹后，余毒不解，上攻眼目，羞明云翳，眵泪俱多，红赤肿闭。

羚羊角镑
 　黄芪　黄芩　草决明　车前子　升麻　防风　大黄　芒硝等分


水一盏，煎半盏，稍热服。

羌菊散一五五


治痘疹热毒上攻，眼目生翳并暴赤羞明。

羌活　甘菊花　蝉蜕　蛇蜕　防风　谷精草　木贼　甘草白蒺藜　山栀子　大黄　黄连　沙苑蒺藜等分


上为末。每服一钱，清米汤调下。

以下通用方

人参理中汤一五六



方在热证一
 。治脾胃虚寒诸证。

六物煎一五七



方在新因二十
 。治痘疹血气不足，随证加减用。

六气煎一五八



方在新因二一
 。治痘疮气虚，痒塌倒陷。

九味异功煎一五九



方在新因二二
 。治痘疮虚陷，寒战咬牙，虚寒诸证。

柴归饮百六十



方在新因十五
 。治痘疮初起，托散妙剂。

柴葛煎一六一



方在新因十八
 。治痘疮表里俱热，散毒养阴。

疏邪散一六二



方在新因十六
 。治痘疮初起，表邪强实者。

五积散一六三



方在散阵三九
 。温散寒邪。

四顺清凉饮一六四



方在攻阵二五
 。治血脉壅热，大便秘结。

凉血养荣煎一六五



方在新因十七
 。治痘疮血虚血热，地红热渴。

搜毒煎一六六



方在新因十九
 。解痘疹热毒，紫黑干枯。

犀角地黄汤一六七



方在寒阵七九
 。治痘疹血热诸证。

仲景黄芩汤一六八



方在寒阵百五
 。治热利。

透邪煎一六九



方在新因二三
 。治痘疹初热未出者，宜此苏表达邪。

化斑渴百七十



方在寒阵三
 。治阳明热渴，化斑除烦。

小柴胡汤一七一



方在散阵十九
 。散肝胆经表邪，往来寒热。

益元散一七二



方在寒阵百十二
 。解烦热，止渴，利小水。

四苓散一七三



方在和阵一八七
 。利小水，去湿滞。

导赤散一七四



方在寒阵一二二
 。降心火及小肠热证。

景岳全书卷之六十三终


卷之六十四春集

外科钤古方

仙方活命饮一


治一切疮疡，不成脓者内消，已成脓者即溃，此止痛消毒之圣药也。

穿山甲蛤粉炒黄
 　白芷　防风　天花粉　赤芍药　归尾　乳香　没药　贝母　皂刺　甘草各二饯
 　金银花　陈皮各三钱


酒一碗，煎数沸。温服。

托里消毒散二


疮疽元气虚弱，或行攻伐不能溃散，服之未成即消，已成即溃，腐肉即去，新肉即生。若腐肉既溃而新肉不能收敛，属气虚者，四君子汤为主；属血虚者，四物汤为主；气血俱虚者，十全大补汤为主，并忌寒凉消毒之剂。

人参随证增减
 　黄芪盐水拌炒
 　当归　川芎　芍药炒
 　白术炒
 　茯苓各一钱
 　金银花　白芷各七分
 　甘草　连翘各五分


上水煎服。陈氏托里消毒散内多陈皮。方在痘疮六。

《秘方》托里散三


治一切疮毒，始终常服，不致内陷。

栝蒌大者一个
 ，杵
 　当归酒拌
 　黄芪盐水炒
 　白芍药　甘草各一两半
 　熟地　天花粉　金银花　皂刺炒
 ，各一两


上每用药五两，以无灰酒五茶盅，入磁器内，厚纸封口，再用油纸重封，置汤锅内盖煮，至药香取出分服，直至疮愈。立斋曰：此方药品平易，消毒之功甚大，且不动脏腑，不伤血气，不问阴阳肿溃，屡用屡效，真仙方也。常治发背脑疽势盛者，更用隔蒜灸之。若脉沉实，大小便秘者，先用疏通而后用此，其功甚捷。若火毒已退，不作脓，或不溃者，更宜托里；溃而不敛，及脓清者，用峻补。

神功托里散四


一名金银花散。治痈疽发背，肠痈乳痈，及一切肿毒，或焮痛，憎寒壮热。

金银花　黄芪　当归　甘草等分


上用酒、水各一盅，煎至一盅。分病上下，食前食后服之。少顷，再服一剂，渣敷患处。不问老少虚实皆可服。若为末，酒调服尤妙。

参芪托里散五


治疮疡气血俱虚，不能起发，或腐溃不能收敛，及恶寒发热者。

人参气虚多用之
 　黄芪炒
 　白术炒
 　当归　熟地　芍药酒炒
 　茯苓　陈皮各一钱


上水煎服。

参芪内托散六


方在痘疹七。治痈疽脓毒不化，及溃后作痛。

托里养营汤七


治瘰疬流注，及一切痈疽不足之证，不作脓，或不溃，或溃后发热，或恶寒，肌肉消瘦，饮食不思，睡卧不宁，盗汗不止。

人参　黄芪炙
 　当归酒拌
 　川芎　芍药炒
 　白术炒
 ，各一钱
 　熟地二钱
 　五味子炒研
 　麦冬　甘草各二分


水二盅，姜三片，枣一枚，煎七分。食远服。

托里黄芪汤八


治痈疽气虚作渴甚效。

黄芪蜜炒
 ，六钱
 　甘草　天花粉各一钱


水二盅，煎八分。频服之。加人参一钱亦可。若气血俱虚，脓血大泄而作渴，或兼发热者，宜用托里养营汤。

内补黄芪汤九


治痈毒内虚，毒不起化，及溃后诸虚迭见。

黄芪炙
 　麦冬各一两
 　人参　熟地　茯苓　甘草炙
 ，各七分
 　白芍药　当归　川芎　远志　官桂各五分


上每服一两，姜、枣、水煎服。

托里当归汤十


治溃疡气血俱虚，或晡热内热，寒热往来，或妇人诸疮，经候不调，小便频数，大便不实等证，但疮疡气血虚而发热者，皆宜服之，久服亦收敛疮口。

人参　黄芪　当归　熟地　川芎　芍药各一钱
 　柴胡　甘草各五分


上水煎服。

托里健中汤十一


治疮疡元气素虚，或因凉药伤胃，饮食少思，或作呕泻等证。

人参　白术　茯苓各二钱
 　半夏　炮姜各一钱
 　黄芪一钱半
 　炙甘草五分
 　肉桂三分


上姜、枣、水煎服。

托里温中汤十二


治疮疡脓溃，元气虚寒，或因克伐，胃气脱陷，肠鸣腹痛，大便溏泄，神思昏愦，此寒变内陷，缓则不治。

附子炮
 ，去皮脐
 ，二钱
 　干姜炒
 ，三钱
 　益智　丁香　羌活沉香　木香、茴香　陈皮各一钱
 　炙甘草二钱


上姜、水煎服。

托里益中汤十三


治中气虚弱，饮食少思，或疮不消散，或溃而不敛。

人参　白术　茯苓　炮姜　陈皮　半夏各一钱
 　木香　炙甘草各五分


上姜、枣、水煎服。

托里温经汤十四


治疮疡寒覆皮毛，郁遏经络，不得伸越，热伏营中，聚结赤肿作痛，恶寒发热，或痛引肢体。若头面肿痛焮甚，仍宜砭之。

麻黄　升麻　防风　干葛　白芷　人参　当归　芍药　甘草　苍术各一钱


上水二盅，煎一盅服。卧暖处，得汗乃散。或加柴胡。

托里益黄汤十五


治脾土虚寒，水反侮土，以致饮食少思，或呕吐泄泻等证。

人参　白术　茯苓　陈皮　半夏各一钱
 　炮姜　丁香　炙甘草各五分


上姜、枣、水煎服。


托里清中汤十六


治脾胃虚弱，痰气不清，饮食少思等证。

人参　白术　茯苓　陈皮各一钱
 　半夏八分
 　桔梗七分
 　甘草五分


上姜、枣、水煎服。

托里抑青汤十七


治肝木侮脾，脾土虚弱，以致饮食少思，或胸膈不利等证。

人参　白术　茯苓　半夏　陈皮各一钱
 　芍药　柴胡　甘草各五分


上姜、枣、水煎服。

托里营卫汤十八


治疮疡外无焮肿，内便调和，乃邪在经络也，宜用此药。

人参　黄芪　当归　甘草炙
 　红花　柴胡　连翘　苍术米泔浸
 ，炒
 　羌活　防风　黄芩各一钱
 　桂枝七分


上酒、水煎服。

托里越鞠汤十九


治六郁所伤，脾胃虚弱，饮食少思等证。

人参　白术各二钱
 　陈皮　半夏各一钱
 　山栀　川芎　香附苍术各七分
 　炙甘草五分


上姜、枣、水煎服。

定痛托里散二十


治疮疡血虚疼痛之圣药也。

粟壳去蒂
 ，炒
 ，二钱
 　当归酒拌
 　白芍药炒
 　川芎各一钱半
 　乳香　没药　肉桂各一钱


上姜、枣、水煎服。

内托复煎散二一


治疮疡焮肿在外，其脉多浮，邪胜必侵于内，宜用此托之。

人参　白术炒
 　当归　黄芪盐水炒
 　芍药炒
 　茯苓　甘草炙
 　地骨皮　肉桂　防己酒炒
 　黄芩各一钱
 　防风二钱


上先以苍术一升，水五升煎，去术入药，再煎至二升。终日饮之。

内托羌活汤二二


治臀痈坚硬肿痛，两尺脉紧无力。

羌活　黄柏各一钱
 　防风　当归尾　槀本　肉桂各一钱
 　连翘　苍术米泔浸
 ，炒
 　陈皮各五分
 　黄芪盐水炒
 ，一钱半


上水、酒各一盅，煎八分。食前服。

内塞散二三


治阴虚阳邪凑袭患肿，或溃而不敛，或风寒袭于患处，血气不能运行，久不能愈，遂成漏证。

附子童便浸
 ，炮
 　肉桂去皮
 　赤小豆　炙甘草　黄芪盐水炒
 　当归酒拌
 　茯苓　白芷　桔梗炒
 　川芎　人参　远志去骨
 　厚朴制
 ，各一两
 　防风四钱


上为末。每服二钱，空心温酒下。或酒糊丸，盐汤下。或炼蜜为丸亦可。

冲和汤二四


治疮属半阴半阳，似溃非溃，似肿非肿，此因元气虚弱，失于补托所致。

人参　陈皮各二钱
 　黄芪　白术　当归　白芷各一钱半
 　茯苓　川芎　皂角刺炒
 　乳香　没药　金银花　甘草节各一钱


上水、酒各半煎服。

神效酒煎散二五


治一切疮疡，能托毒散毒，其效如神。

人参　没药另研
 　当归尾各一两
 　甘草三钱
 　栝蒌一个
 ，半生半炒


上以酒三碗，煎二碗，分四服。或以为末，酒糊丸，桐子大。每服五十丸，用酒下。善消毒活血。

人参黄芪汤二六


治溃疡饮食少思，无睡发热。

人参　白术　苍术　麦冬　陈皮　当归　升麻各五分
 　黄芪一钱
 　黄柏炒
 ，四分


上水煎服。

黄芪人参汤二七


治溃疡虚热，无睡少食，或秽气所触作痛。

黄芪盐水炒
 ，二钱
 　人参　白术　苍术米泔浸
 ，炒
 　当归酒拌
 　麦门冬　五味子炒
 ，敲
 ，各一钱
 　甘草炙
 　升麻　神曲炒
 　陈皮各五
 分
 　黄柏酒炒
 ，三分


水两盅，姜三片，枣一枚，煎服。

黄芪建中汤二八


内托痈疽诸毒。

黄芪蜜灸
 　肉桂各三两
 　甘草炙
 ，二两
 　白药六两


上每服一两，姜、枣、水煎服。

参术补脾汤二九


治肺疽脾气亏损，久　咳吐脓，或中满不食，必服此药，补脾土以生肺金，否则不治。

人参　白术各二钱
 　黄芪二钱半
 　茯苓　当归　陈皮各一钱
 　麦冬七分
 　北五味四分
 　桔梗六分
 　炙甘草五分


上姜、枣、水煎服。

参芪补肺汤三十


治肺证咳喘短气，或肾水不足，虚火上炎，痰涎壅盛，或吐脓血，发热作渴，小便短涩。

人参　黄芪　白术　当归　陈皮　茯苓各一钱
 　山药　山茱萸各二钱
 　五味子　炙甘草各五分
 　熟地黄一钱半
 　麦门冬　牡丹皮各八分


上姜、枣、水煎服。

益气养营汤三一


治怀抱抑郁，或气血损伤，四肢颈项等处患肿，不问软硬，赤白肿痛，或日晡发热，或溃而不敛。

人参　黄芪盐水炒
 　当归　川芎　熟地　芍药炒
 　贝母　香附　茯苓　陈皮各一钱
 　白术二钱
 　柴胡六分
 　甘草　桔梗各五分


上姜、水煎服。口干，加五味子、麦门冬；往来寒热，加软柴胡、地骨皮；脓清，加人参、黄芪；脓多，加川芎、当归；脓不止，加人参、黄芪、当归；肌肉迟生，加白蔹、官桂。

补阴八珍汤三二


治瘰疬等疮，足三阴虚者。

人参　白术　茯苓　甘草　当归　川芎　熟地　芍药　黄柏酒炒
 　知母酒炒
 ，各七分


上水煎服。

参术姜附汤三三


治疮疡真阳亏损，或误行汗下，或脓血出多，失于补托，以致上气喘急，自汗盗汗，气短头晕泄泻。

人参　附子炮
 ，去皮脐
 ，各一两
 　干姜　白术各五钱


上作二剂，水煎服。


附子理中汤三四


治疮疡脾胃虚寒，或误行攻伐，手足厥冷，饮食不入，或肠鸣腹痛，呕逆吐泻。

附子　人参　白茯苓　白芍药各三钱
 　白术四钱


上水煎服。

六物附子汤三五


治四气流注于足太阴经，骨节烦疼，四肢拘急，自汗短气，小便不利，或手足浮肿。

附子制
 　防己　桂枝各四钱
 　炙甘草二钱
 　白术　茯苓各三钱


上作二剂，水一盅半，姜三片，煎一盅。食远服。

附子八物汤三六


治疮疡阳气脱陷，呕吐畏寒，泄泻厥逆。

附子炮
 　干姜炮
 　芍药炒
 　人参　炙甘草　茯苓各一钱
 　肉桂一钱
 　白术二钱


上水煎，食远服。

回阳汤三七


治脾肾虚寒，疮属纯阴，或药损元气，不肿痛，不腐溃，或腹痛泄泻，呕吐厥逆，及阳气脱陷等证。

人参　白术　黄芪各三钱
 　干姜炮
 　附子炮
 　甘草炙
 　陈皮当归各二钱
 　柴胡　升麻各五分


上酒、水煎服。如不应，倍加姜、附。

薛氏加减八味丸三八


治疮疡痊后及将痊，口干渴甚，或舌上生黄，或未患先渴。此皆肾水枯竭，不能上润，以致心火上炎，水火不能相济，故烦躁作渴，小便频数，或白浊阴痿，饮食不多，肌肤渐消，或腿肿脚先瘦。服此以降心火，滋肾水，则诸证顿止，及治口舌生疮不绝。

熟地八两
 。酒蒸捣膏
 　山茱萸酒浸
 ，杵膏
 　山药各四两
 　泽泻蒸
 ，焙
 　白茯苓　牡丹皮各三两
 　桂心一两
 　北五味四两半
 ，炒


上为细末，入二膏加炼蜜少许，丸桐子大。每服六七十丸，五更初、言语前，或空心，用盐汤送下。此即陈氏加减八味丸也，方在补阵一二三。

加味地黄丸三九


治肝肾阴虚，疮毒，或耳内痒痛出水，或眼昏，痰气喘嗽，或作渴发热，小便赤涩等证。

熟地　山药　山茱萸　白茯苓　泽泻　牡丹皮　柴胡　北五味各为末
 ，等分


上将地黄掐碎，酒拌湿蒸烂杵膏，入诸药和匀，加炼蜜为丸，桐子大。每服百丸，空心白汤送下。如不应，用加减八味丸。

当归川芎散四十


治手足少阳经血虚疮证，或风热耳内痒痛，生疮出水，或头目不清，寒热少食，或妇女经水不调，胸膈不利，胁腹痞痛。

当归　川芎　柴胡　白术　芍药各一钱
 　山栀炒
 ，一钱二分
 　牡丹皮　茯苓各八分
 　蔓荆子　甘草各五分


上水煎服。

加味败毒散四一


治足二阳经热毒流于脚根，焮赤肿痛，寒热如疟，自汗短气，大小便不利，或无汗恶寒，表里邪实者宜之。

羌活　独活　前胡　柴胡　桔梗　人参　茯苓　枳壳　甘草　川芎　大黄　苍术各一钱


水二盅，姜三片，煎服。

九味羌活汤四二


方在散阵四四。治疮疡风热郁遏，焮肿作痛，或遍身作痛，或拘急不利，及头痛恶寒脊强，脉浮紧。

加味羌活汤四三


即前汤加金银花、连翘，用解疮毒。

白芷胃风汤四四


治手足阳明经气虚风热，面目麻木，或牙关紧急，眼目[image: ]
 动。

白芷　升麻各二钱半
 　葛根　苍术米泔炒
 ，各八分
 　炙甘草　当归各一钱半
 　草豆蔻　黄柏炒
 　柴胡　藁本　羌活　麻黄去节
 各四分
 　蔓荆子　僵蚕各三分


上水煎服。

葛根牛蒡汤四五


治时毒肿痛而便利调和者。

葛根　管仲　甘草　豆豉　牛蒡子半生半炒
 ，各二钱


上水煎服。

犀角地黄汤四六


治胃火血热妄行，吐衄或大便下血。

犀角镑为末
 　生地　牡丹皮　芍药各一钱半
 　黄芩炒
 　升麻各一钱


上水煎熟，入犀角末服。

犀角升麻汤四七


治时毒或风热，头面肿痛，或咽喉不利，或鬓疽痄腮等证。

犀角镑
 　升麻　防风　羌活各钱半
 　白芷　白附子　黄芩各一钱
 　甘草六分


上水煎服，入犀角末服。

玄参升麻汤四八


治心脾壅热，舌上生疮，或木舌重舌，或连颊两边肿痛，或咽痛发斑并治之。

元参　升麻　赤芍药　犀角镑末
 　桔梗炒
 　管仲　黄芩各一钱
 　甘草五分


水二盅，煎八分，入犀角末，食后服。

升麻黄连汤四九


治胃经热毒，腰肿作痛，或发寒热。

升麻　川芎　当归各一钱半
 　连翘　黄连　牛蒡子　甘草五分


上水煎服。若肿连太阳，加羌活；连耳后，加山栀。

秘传连翘汤五十


治痈疽时毒，肿痛焮痛。

连翘　升麻　朴硝各一两
 　玄参　芍药　白蔹　防风　射干各三钱
 　大黄一两二钱
 　甘草炙
 ，五钱
 　杏仁八十个
 ，去皮尖
 ，面炒黄
 ，另研


上每服五七钱，水煎服。下恶物后，服内托之类。

五香连翘汤五一


治脑疽、痈疽、时毒，邪气郁滞不行者。

乳香　木香　沉香　丁香　香附　黄芪　射干　连翘　升麻　木通　独活　桑寄生　甘草各一钱


上水煎服。


复元通气散五二


治乳痈、便毒肿痛，及一切气滞肿毒，或打扑损伤，闪跌作痛，及疝气尤效。

木香　舶上茴香炒
 　青皮　陈皮　白芷　甘草　贝母去心
 　穿山甲炙
 　漏芦等分


一方有玄胡索、白牵牛炒用，无白　芷、漏芦。

上为末，每服二三钱，温酒调下。

当归散五三


通经络，行血滞。

当归　穿山甲灰炒
 　蒲黄炒
 ，各半两
 　辰砂一钱
 　麝香少许


上为末，每服三钱，热酒调下。如不饮酒，薄荷醋汤亦可。

方脉流气饮五四


治瘰疬流注，郁结肿块，或走注疼痛，或心上痞闷，咽塞不利，胁腹膨胀，呕吐不食，上气喘急，咳嗽痰盛，面目四肢浮肿，大小便秘。

当归　川芎　芍药炒
 　茯苓　黄芪炙
 　炙甘草　紫苏　青皮　乌药　半夏制
 　桔梗炒
 　枳壳面炒
 　槟榔各五钱


水二盅，姜二片，枣一枚，煎八分，食远服。

疮科流气饮五五


治流注，及一切恚怒气结肿痛，或胸膈气痞，或风寒湿毒搏于经络，致成肿块，肉色不变，或漫肿木闷无头。

人参　当归酒拌
 　黄芪盐水炒
 　芍药　官桂　厚朴制
 　甘草　防风　紫苏　枳壳　乌药　桔梗炒
 ，各七分
 　槟榔　木香　川芎　白芷各五分


上水煎服。

陈氏独圣散五六


凡患疮疡，皆因气血凝滞，宜服香剂，盖香能行气通血也。如疮初作，便宜以此入茶饮之。

香附子姜汁浸一宿
 ，焙干碾末


上无时，以白汤调服二钱。溃后以《局方》小乌沉汤为尤妙。

乳香定痛丸五七


治疮毒损伤，血凝气滞，壅肿拘挛，筋骨疼痛。

乳香　没药各另研
 　羌活　五灵脂　独活各三钱
 　川芎　当归　真绿豆粉　肉桂　白芷　白胶香各半两


上为末，炼蜜丸　如弹子大。每服一丸，细嚼薄荷汤或酒送下。手足损痛不能举动，加草乌五钱，盐汤送下。

消毒散五八


治乳痈吹乳并便毒，如憎寒壮热，或头痛者，宜先服人参败毒一二剂，方可服此药。如无前证，即服此药二三剂。或肿不消，宜服托里散。

金银花　青皮　天花粉　柴胡　僵蚕炒
 　贝母　当归酒拌
 　白芷各二钱


水二盅，煎一盅，食远服。如治便毒，加大黄一二钱煨用，空心服。

清热消毒散五九


治一切痈疽阳证，肿痛，发热作渴。

黄连炒
 　山栀炒
 　连翘　当归　甘草各一钱
 　川芎　芍药　生地各一钱半
 　金银花二钱


上水煎服。

东垣黄连消毒散六十


治脑疽背疽，焮肿疼痛，或麻木。

黄连炒
 　羌活一分
 　黄芩　黄柏　桔梗　藁本　防己各五分
 　归尾　连翘　防风　独活　知母炒
 　生地各四分
 　人参　甘草各
 三分
 　黄芪　苏木　陈皮　泽泻各二分


上水煎服。

连翘消毒饮六一


治痈疽实热诸证。亦名清凉饮，亦即《局方》凉膈散。

连翘一两
 　栀子　大黄　薄荷　黄芩各五钱
 　甘草一两半
 　朴硝二钱半


上每服一两，水煎温服。

加味解毒汤六二


治痈疽实热，大痛不止。

黄芪盐水炒
 　黄连炒
 　黄芩炒
 　黄柏炒
 　连翘　当归酒拌
 ，各七分
 　甘草炙
 　白芍药　栀子炒
 ，各一钱


水二盅，煎服，痛即止。

解毒防风汤六三


治斑疹或痒或痛。

防风一钱
 　黄芪　芍药　地骨皮　枳壳炒
 　荆芥各二钱


水煎，徐徐服。

陈氏解毒防风汤六四



方在痘疹五六
 。治痘疹毒气炽盛。

散肿溃坚汤六五


治瘰疬坚硬，气血无亏，宜用之。

柴胡　黄芩各四分
 　白芍药炒
 　升麻　连翘　黄柏酒炒
 　蓬术　三棱酒拌微炒
 　干葛　归尾各三分
 　知母酒炒
 　龙胆草酒炒
 　天花粉　桔梗　昆布各五分
 　炙甘草二分


上水煎服。

栝蒌托里散六六


治疮疡毒盛者，未成则易消，已成则易溃，既溃则生肌。

黄栝蒌一个
 ，杵碎
 　忍冬藤　乳香各一两
 　苏木五钱
 　没药三钱
 　甘草二钱


上用酒三碗，煎二碗。空心、日午、临睡分三服。或以此为末，酒糊丸，弹子大，朱砂为衣。细嚼用当归酒送下。治打扑损伤尤妙。

万全散六七


一名内托散。治痈疽已溃未溃者，有消毒破血之功。

栝蒌一个
 ，杵碎
 　没药一钱
 ，研
 　大甘草二钱


上用酒二碗，煎一碗，去渣，后入没药服。

制甘草汤六八


治悬痈，不拘肿溃。亦治痈疽。

用大甘草一两，切三寸长，用涧水一碗浸透，以慢火炙干，仍投前水浸透，再炙至水干为度，却锉细，用无灰酒二盅，煎七分。空心服。尝有人患此已破，服两剂疮即合。一、国老膏方：用大甘草二斤，以河水浸取浆汁，去渣，用银石器熬成膏，磁罐收贮。每服一二匙，酒调服，或水亦可，尤解丹药之毒。一方治痈疽，用生甘草为末，酒调服二钱，连进数服自消。

梅花饮子六九


痈疽初起，服之可防毒气内攻。

川芎　干葛　天花粉　黄芪　乌梅　甘草　苏木各一两
 　忍冬藤四两


上作四剂，水煎服。


牛胶饮七十


治痈疽使毒不内攻，不传恶证，有益无损。

牛皮胶广中明者
 ，四两


上用酒一碗，重汤煮化，加酒服至醉，不能饮者加白汤。

明胶饮子七一


治一切痈疽疖毒。

明广胶蛤粉炒成珠
 　粉甘草各一两
 　橘红五钱


上作二剂，水煎服。

护心散七二


解金石砒硫发疽之毒。

绿豆末　明乳香半两
 ，研细


上以生甘草煎汤调。时时与呷，务使药气常在膈间。

清心内固金粉散七三


一名金花散。解毒清心，流行气血，散滞清火，凡焮肿热痛，饮食如常者，大宜用之。

绿豆四两
 ，研末
 　朱砂另研
 　人参　甘草　白茯苓各三钱
 　朴硝另研
 　白豆蔻各五分
 　麝香另研
 　雄黄各一钱
 　冰片五分


上为末。每服一二钱，蜜汤调下。

蜡矾丸七四


一名黄矾丸。治金石发疽，一切痈疽，托里止疼痛，护脏，神妙，不问老少皆可服之。

黄蜡一两
 ，黄色佳者
 ，熔开
 ，离火入矾末


一方止白矾一两
 ，明亮净者
 ，研末


上二味和匀，众手急丸，桐子大。每服　二三十丸，渐加至四五十丸，熟水或盐汤送下，日进二三服，服至三四两之上，愈见其功矣。如服金石发疽，别用白矾末一两，作三五服，温酒调下尤效。有人遍身生疮，状如蛇头，名曰蛇头疮，尤宜服之。治蛇蝎毒虫咬伤，熔化热涂伤处，痛止毒出，仍服两许。此方不惟止痛生肌而已，其护膜止泻，消毒化脓，及内痈排脓托里之功甚大。

《千金》化毒丸七五


治诸恶毒。

用白矾三钱糊丸。以葱头七茎煎汤送下，则肿痛俱退。再用仙方活命饮二剂以去其余毒。此本方原用矾末，以葱汤调服。因汤难服，故易为丸。一方主治疮疽，不问肿溃，先用此药二三服，后用消毒药，甚效。常治刍荛之人，用此即退，不用托里药亦愈。若金石毒药发疽者尤效，盖矾能解金石之毒也。一方用矾末五钱，朱砂五分，热酒下亦效。此药托里固内止泻，解毒排脓，不动脏腑，不伤气血，有益无损，其药易得，其功甚大，偏僻之处不可不知此方。或虫尤所伤，溶化热涂患处，更以热酒调末服，皆效。

五福化毒丹七六


治咽喉牙口疮毒肿痛，并小儿一切热毒疮疖，惊惕烦躁，口舌生疮，夜卧不宁等证。

玄参　桔梗各二两半
 　茯苓三两半
 　人参　牙硝　青黛各一两
 　甘草七钱半
 　麝香少许
 　金箔二十片


上为末，炼蜜丸，芡实大。每服一丸，薄荷汤化下。若痘毒上攻，口齿生疮，以生地黄汁化服，及用鸡翎傅患处。

夺命丹七七


治疔疮发背等证，或麻木，或呕吐，重者昏愦。此药服之，不起者即起，不痛者即痛，痛甚者即止，昏愦者即生，呕吐者即解，未成者即消，已成者即溃，有夺命之功，乃恶证中之至宝也。

蟾酥酒化
 　轻粉　麝香各五分
 　枯矾　铜绿　寒水石煅
 　乳香　没药各一钱
 　朱砂三钱
 　蜗牛二十个
 ，另研
 ，无亦可


上为末，用蜗牛或酒糊捣丸，绿豆大。每服二三丸，温酒、葱汤下。或用葱白三四寸，病者自嚼烂吐于手心，包药在内，用热酒和葱送下，如人行五七里，汗出为效。重者再服一二丸，或外用一丸入疮孔内，以膏药贴之。

飞龙夺命丹七八


治一切疔疮毒疮，出汗则愈，神效。

干蟾酥二钱
 ，乳化
 　没药　硼砂　寒水石煅
 　雄黄各三钱
 　乳香　朱砂　血竭嚼成饼者真
 　枯矾各一钱
 　轻粉　冰片各五分
 　蜈蚣一条
 ，去头足
 ，酒浸焙干
 　蜗牛四十九个
 ，研为膏
 ，或无亦可


上各研为细末，取蜗牛、蟾酥研匀，入诸末熟杵丸，绿豆大，朱砂为衣。每服五丸，嚼葱白一口，吐在手心，将药包葱内，用温酒吞下，须臾汗出，或少吐泻，毒即解。

立斋曰：前回生丹乃慓悍攻毒之剂也，盖无经不至，无气不动者。后夺命丹尚缓。若食一切禽畜毒物，及疮脉浮紧细数，毒蓄在内，并恶毒证，凡宜汗吐者，当用前丹有神效。若老弱之人，或疮毒稍轻者，宜用后丹，或更以隔蒜灸之为良。

回生丹七九


李颐颜先生口授，非泛常之药，万宝之秘，专治一切疔毒，并有神效。

金脚信　明硇砂　明乳香　半夏　上红丹各五分
 　巴豆肉不去油
 　明雄黄　大南星　南硼砂各一钱
 　大斑蝥十五个
 ，去头足翅


上为细末，旋取蟾酥和丸，麻子大，朱砂为衣。每服十五丸，好酒下，看疮生上下，食前后服，能饮者至醉为佳。凡肿毒失治，毒气入腹，用此药能起死回生。服药后吐泻俱作乃苏。

通气散八十


治时毒肿甚，咽喉不利，取嚏以泄其毒。

玄参一钱半
 　牙皂　川芎各一钱
 　藜芦五分
 ，一方无此
 　羊踯　躅花二钱半


上为末，用纸捻蘸少许入鼻内，取嚏为度。案：此方止用皂角、川芎、北细辛三味即可，亦不必藜芦、踯躅之毒品也。总不若通关散为妙。方在因阵九八。

栀子仁汤八一



方在寒阵十九
 。治发热狂躁，咽喉肿痛。

六味栀子仁汤八二


治时毒肿痛，大便秘结，脉沉数。

山栀炒
 　枳壳　大黄煨
 　升麻　牛蒡子炒
 　郁金等分


上水煎服。或为细末，每服三钱，蜜水调下。

清肝益营汤八三


治肝、胆、小肠经风热血燥，筋挛结核，或耳项胸乳胁肋作痈，并一切肝火之证。

山栀　当归　木瓜不犯铁
 　茯苓各一钱
 　柴胡　芍药炒
 　川芎各七分
 　龙胆草八分
 　白术二钱
 　熟地一钱半
 　炙甘草五分


上姜、水煎服。

清心汤八四


治疮疡肿痛，发热饮冷，脉沉实，睡语不宁。

上方即防风通圣散，每料加黄连五钱，每剂用一两，水煎服。方在攻阵十六。

济阴汤八五


治疡毒纯阴，肿痛发热。

连翘二钱
 　山栀炒
 　黄芩炒
 　黄连炒
 　甘草各一钱
 　芍药一钱
 半
 　牡丹皮一钱二分
 　金银花三钱


水煎服。大便若秘，量加大黄。


地骨皮散八六


治疮疡气虚内热，烦渴不宁。

人参　黄芪　生地黄　地骨皮　柴胡各一钱半
 　白茯苓　石膏煅
 　知母一钱


水、姜煎服。

一味苦参丸八七


治一切痈疽毒疮，焮肿作痛，或烦躁。

苦参不拘多少
 ，为末


上用水糊丸，桐子大。每服二三钱，温酒下。

陈氏苦参丸八八


治遍身搔痒，癣疥疮疡。

苦参四两
 　玄参　黄连　大黄　独活　枳壳　防风各二两
 　黄芩　栀子　菊花各一两


上为末，炼蜜丸，桐子大。食后茶酒任下三四十丸，日三服。

五利大黄汤八九


治时毒焮肿赤痛，烦渴便秘，脉实而数。

大黄煨
 　黄芩　升麻各一钱
 　芒硝　栀子各一钱半


水一盅半，煎六分。空心热服。

清凉饮九十


治疮疡热毒炽盛，大便秘结。此即前连翘消毒散。

连翘一两
 　大黄　山栀子　薄荷叶　黄芩各五钱
 　甘草一两半
 　朴硝二钱半


上每服一两，水煎服。

宣毒散九一


治一切痈毒，其功不可尽述。

大黄煨
 　白芷各五钱


水二盅，煎一盅，食前服。

立斋曰：此方乃宣通攻毒之剂，若脉沉实，便秘者，毒在脏也，宜服之，其功甚大。若脏腑调和，脉不实者不可用。《医林集要》方用大黄一斤，白芷六两，为末，每服三钱，热酒调下，更用茶清调搽患处，名曰万金散，盖因其功而珍之也。或用水跌为丸，以便于服亦可。吴江申佥宪兄患背疽坚硬，脉沉实，乃毒在内，用一服，大小便下污物，再服而消。恐患者忽此二药，故以此尝试者告之。

拔毒散九二


治一切痈疽肿毒，其功不可尽述。

乳香　没药　当归　穿山甲炮
 　木鳖子　连翘各一钱
 　甘草炙
 ，五分
 　栝蒌仁八分
 　牙皂炒
 　贝母各七分
 　忍冬藤二钱
 　大黄生熟各半


上水、酒各一盅，煎一盅。食前服。

此方攻毒止痛化脓之良剂也，屡用屡验。若脓成或已溃者，大黄可不用，恐泄真气，则脓者难溃，溃者难敛也。亦有脓虽溃，脉仍洪数，或沉实，喜冷者，火邪尚在，又所宜用。

内疏黄连汤九三


治疮疡发热而呕，大便秘结，脉洪而实。

黄连　芍药　当归　槟榔　木香　黄芩　栀子　薄荷　桔梗　甘草各一钱
 　连翘　大黄各一钱半


姜、水煎，仍量虚实治之。

桃仁汤九四


逐瘀血。

桃仁　苏木各一两
 　生地黄五钱
 　虻虫去足翅
 ，炒
 　水蛭炒
 ，各三十个


上每服三钱，水一盏，煎六分。空心服。

漏芦汤九五


治脑疽、痈疽毒盛实者。

漏芦　黄芪　甘草　连翘　沉香各五钱
 　大黄一两
 ，微炒


上每服四五钱，姜、枣、水煎服。

《千金》漏芦汤九六


治痈疽、发背，丹疹时行热毒，赤肿焮痛。

漏芦　黄芩　白蔹　连翅　枳壳面炒
 　升麻　粉草　麻黄去
 节
 　大黄湿纸裹煨
 　朴硝各一两


上每服五六钱，姜、水煎，去渣。空心服。下恶物为妙。

漏芦升麻汤九七


治时毒头面红肿，咽嗌堵塞，水药不下，若脏腑素有积热，发为肿毒疙瘩，一切红肿恶毒。

漏芦二钱
 　升麻一钱半
 　黄芩酒洗
 　生甘草　玄参　牛蒡子炒研
 　苦梗　连翘各一钱
 　蓝叶如无
 ，用青黛
 　大黄酒浸
 ，量轻重用之


水煎服。大利之。结者，加芒硝。

润肠丸九八


治脾胃伏火，大肠干燥。或风热血结，宜用此丸通之。若结在直肠，宜用猪胆汁导之。盖肾主五液，开窍于二阴，若津液滋润，则大便通调，若津液不足，脾气亏损，必当培补，乃忌此药。

桃仁去皮尖
 　麻子仁各一两
 　羌活　归尾　大黄煨
 　皂刺　秦艽各五钱


上各另研为末，炼蜜或猪胆汁丸，桐子大，每服三四十丸，白汤下。若用猪胆汁导而粪不结燥者，须急补元气。

没药丸九九


善逐滞血。

当归一两
 　桂心　芍药各半两
 　桃仁去皮尖
 ，研
 　没药各三钱
 　虻虫去足翅
 　水蛭炒
 ，各三十


上为末，醋糊丸，桐子大。每服三五丸，空心醋汤下。

当归丸一百


行血、利水、通大便。

当归半两
 　大黄　桂心各三钱
 　赤芍药　葶苈各二钱
 　人参　甘遂面裹煨
 ，半钱


炼蜜丸，如弹子大。空心米饮化下一丸。

破棺丹百一


治疮疡热极汗多，大渴便秘，谵语发狂。

大黄二两半
 ，半生半熟
 　芒硝　甘草各二两


上为末，炼蜜丸，弹子大。每服一丸，童便、酒化下，白汤亦可。

忍冬酒百二


解诸痈毒。

忍冬藤鲜者四五两
 ，若干者
 ，止用一两
 ，捣
 　大甘草节一两
 ，生用


二味入砂锅内，以水二盅，煎至一盅，再入无灰酒一盅，又煎数沸，去渣，分三服，病重者昼夜两剂，至大小便通利为度。另用忍冬藤研烂，入酒少许罨患处。

金银花酒百三


治一切痈疽发背，疔疮喉痹等证。

用金银花藤叶捣烂，取汁半盅，和热酒半盅温服，甚者不过三五服，可保无虞。


槐花酒百四


治痈疡热毒最妙。

用槐花四五两，炒微黄，乘热入酒二盅，煎十余滚，去渣热服。未成者二三服，已成者一二服，但察其有热毒未清者皆可用。槐花治湿热之功最为神速，惟胃寒者不宜服。大抵肿毒非用蒜灸及槐花酒先去其势，虽用托里诸药，其效未必甚速。

蒲公英酒百五


治乳痈吹乳，不问已成未成皆可用。

用蒲公英一握，捣烂，入酒半盅，取酒温服，渣贴患处，甚者不过三五服即愈。

远志酒百六


能托散诸毒，治女人乳痈尤效。

远志不拘多少
 ，用米泔浸洗
 ，捶去心


上为末。每服三钱，用好酒一盅调，迟少顷，澄清饮之，以滓傅患处。

牛膝酒百七


治杨梅风毒，腰痛。

牛膝　川芎　羌活　五加皮　杜仲　甘草　地骨皮　薏仁各一两
 　生地黄十两
 　海桐皮二两


上[image: ]
 咀，用帛裹入无灰酒浸二七日，夏月三五日。每服一杯，日三五次。

消瘿酒百八


昆布三钱
 　海藻五钱
 　沉香　雄黄各一钱
 ，研末
 　海螵蛸二钱


上为咀，用好酒一升汤煮，任意每服一二盅。或浸十余日亦可饮。

桑枝煎百九


大治口渴。

取嫩桑枝细切一升，炒，以水三升，煎一升。日服三五剂，更多尤妙。《抱朴子》云：疗风痹干燥，臀痛脚气，四肢拘挛，上气眩晕。久服补肺消食，利小便，轻身，耳目聪明，令人光泽，其功不能尽述。

神仙截法百十


治痈疽发背，一切恶疮，预服则毒气不入内。

真麻油一斤
 ，银器内熬十数沸
 ，候冷


上用酒两碗，入油五盏，通口热服，一日用尽，缓则数日服之。吴安世云：吾家三世用之，无有不效。又田猎者云：凡中药箭，急饮麻油，药毒即消，屡用甚验。按：上方凡大便秘结而毒蓄于内者，最宜用之以疏通其毒。若阴毒及大便不实者，乃非所宜。

砭法百十一


治丹毒、疔疮红丝走散，或时毒瘀血壅盛。

用细磁器击碎，取有锋芒者一块，以箸一根，劈开头尖夹之，用线缚定。两手指轻提箸尾，令磁芒正对患处，约悬寸许，再另用箸一根频击箸头，令毒血遇刺皆出，毒自减退。若毒气入腹膨胀者难治。

刺少商穴百十二


治咽喉急痛。

穴在手大指内侧去爪甲角如韭叶，刺入二分许，以手自臂勒至刺处，出血即消。若重而脓成者，必须针患处，否则难治。

洪丞相蜞针法百十三


凡痈疡势焮毒盛，血凝不散者，宜用此法以杀其势。

治痈初作，先以笔管一个，入大蚂蝗一条，以管口对疮头使蜞吮，恶血得去，其毒即散。如疮大，须换三四条。若吮正穴，蜞必死矣，屡试屡效。若血不止，以藕节上泥涂之即止。若疮头未明，以井边泥涂上，先干处即是。

骑竹马灸法百十四


治一切疮疡，无有不愈。

其法令病人以手肘凭几而坐，男左女右，将手臂竖起要直，乃用竹篾一条，自臂腕中曲处横纹间量起，贴肉直上至中指尖尽处截断为则，不量指甲。另用竹扛一条，今病人脱衣正身骑定，前后用两人扛起，令病者脚不着地，仍使人扶定，勿令伛偻，却将前量臂篾从竹扛上尾骶骨坐处，直贴脊背量至篾尽处记之。此取中之处，非灸穴也。又用薄篾量男左女右手中指节两横纹处，截为同身寸法，将此寸篾即安前脊中点记处，两边各开一寸，尽处即是灸穴，各灸五七枚。疽发于左则灸右，疽发于右则灸左，两边俱甚则左右皆灸。盖此穴乃心脉所过之处，凡痈疽皆心火之留滞，灸此则心火流通而毒自散矣，有起死回生之功，屡试屡验。

神仙隔蒜灸法百十五


治一切痈疽疮毒大痛，或不痛，或麻木，及治痘疔毒气炽盛，使诸痘不能起发，已起发者不能灌脓，已灌脓者不能收靥等证。如痛者灸至不痛，不痛者灸至痛，其毒随火而散。此攻散郁毒从治之法也，大有回生之功。

其法用大蒜头去皮，切三分厚，按疮头上，用艾壮于蒜上灸之，五壮换蒜复灸，或三五十壮，或一二百壮，愈多愈妙。未成者即消，已成者亦杀其大势，不能为害。如疮大，用蒜捣烂摊患处，将艾铺上烧之，蒜败再换。或阴毒紫白色，不起发，不痛，不作脓者，尤宜多灸，仍服托里之剂。如灸后仍不痛，或不作脓，不起发者不治，此气血虚极也。

附子饼百十六


治溃疡气血俱虚，不能收敛，或风寒袭之，以致血气不能运行，皆令不敛。

用炮附子去皮脐，研末，以唾津和为饼，置疮口上，将艾壮予饼上灸之，每日灸数壮，但令微热，勿令痛，如饼干，再用唾津调和，务以疮口活润为度。

豆豉饼百十七


治疮疡肿毒硬而不溃，及溃而不敛，并一切顽疮恶疮。

用江西豆豉饼为末，唾津和作饼子，如钱大，厚如三文钱，置患处，以艾壮于饼上灸之，干则再易。如灸背疮，用漱口水调饼覆患处，以艾铺饼上灸之。如未成者即消，已成者亦杀其大毒。如有不效，必气血虚败也。

木香饼百十八


治一切气滞结肿或痛，或闪肭，及风寒所伤作痛，并效。

木香五钱
 　生地黄一两


上以木香为末，生地黄杵膏和匀，量患处大小作饼，置肿处，以热熨斗熨之。

香附饼百十九


治瘰疬、流注肿块，或风寒袭于经络，结肿或痛。

用香附为末，酒和量疮毒大小作饼，覆患处，以热熨斗熨之。未成者内消，已成者自溃。若风寒湿毒，宜用姜汁作饼。


神效桑枝灸百二十


治发背不起，或瘀肉不溃，此阳气虚弱。

用桑枝燃着，吹熄其焰，用火灸患处片时，日三五次，以助肿溃。若腐肉已去，新肉生迟，宜灸四畔。其阴疮瘰疬，流注臁疮，恶疮久不愈者，亦宜用之。大抵此法，未溃则解热毒，止疼痛，消瘀肿；已溃则补阳气，散余毒，生肌肉。若阳证肿痛，甚或重如负石，初起用此法，出毒水即内消，其日久者用之，虽溃亦浅，且无苦楚。惜患者不知有此，治者亦不肯用此也。

神效葱熨法一二一


治流注结核，骨痈鹤膝，肢体肿块，或痛或不痛；或风寒袭于经络，流注肢体，筋挛骨痛；或跌打损伤，止痛散血消肿之良法。或先用隔蒜灸法而余肿未消，最宜用熨，以助气血而行壅滞，其功甚大。

用葱头细切，杵烂炒热敷患处，冷即易之，再或热熨数次，肿痛即止，其效如神。或用葱煎汤，熏洗伤处亦妙。或用葱一大把，束其数节，切为薄饼置患处，用热物熨之，或铺艾灸之亦可，必易饼多熨为妙。

神仙熏照法一二二


雄黄　朱砂　血竭真者
 　没药各一钱
 　麝二分


上五味，研细末，用棉纸卷为粗捻，约长尺许，每捻中入药三分裹定，以真麻油润透，点灼疮上。须离疮半寸许，自红晕外圈周围徐徐照之，以渐将捻收入疮口上，所谓自外而内也。更须将捻猛向外提，以引毒气，此是手法。此药气从火头上出，内透疮中，则毒随气散，自不内侵脏腑。初用三条，渐加至五七条，疮势渐消，可渐减之，熏罢随用后敷药。

广陵李杜云：背疮所患，惟内攻与外溃耳。证属火毒，酝酿斯成，不能外散，势必内攻，不能中出，势必旁溃，医者往往以凉药围解，多罹此二患。又阴疮不起发者，止有隔蒜灸一法，亦未见凿凿取效。此方初用药捻熏照，以此引火毒气外散，后用药敷围，追脓止痛，毒从孔窍及疮顶中出，可免旁溃矣。阴疮一照，即起红晕，状如蒸饼，变为阳证，可保无虞。此其奇中大略也。照法：日每一次，初次用捻三根或四根，次日用四根或五根，再次渐至六七根止。大率看疮轻重，酌捻多寡。重者不过六七日，腐肉尽化为脓，从疮口中陆续涌出，新肉如石榴子累累而生，此时不必再照。围药终始如一，随疮势大小，渐渐收入。照围后不可听医用膏药贴盖，以致毒气怫郁，止剖葱叶量疮口贴之。凡照时先须用猪蹄煎汤，澄清洗去围药，如法熏照。待疮势大愈，肉生将满，始可用生肌散，或护以太乙膏，平复后膏药犹不可离，此其始末细微也。内服者，大要不出十宣散、护心散等方，最忌寒凉，恐伤胃气，此疮由恼怒郁怒郁结厚味所致，受病以年计，愈久则愈甚也。调摄之法，非惩忿窒欲，清散托里，治以前方，即卢扁复得，有望而走耳。又前方初止治背疽，其后一切肿毒无不收功，盖法无定则，医贵变通，神而明之，存乎其人耳。余不佞善病，故留心方术，然未经累验，不轻授人。此一方初验于化南，再验于陈大参景山，及范中翰舍初，其他证亦曾用以推广，皆应手取效，辄赘其详于此。其传则道人孙氏，今大播广陵，余先慈赖以保安得廿年。

池阳来阳伯云：王孝廉良甫为余言，广陵有人善神灯照者，疗渠发背神良，已求得其禁方矣，余识之。己酉岁，余客广陵，偶胻肿比于股，招所谓善疗者照之，不脓得愈。又馆友胡含素患发背，大如覆盂，神懵懵愦矣。延疮医至，束手，待肉腐糜方可用膏，徐长肌肉。问其术曰至此，问其期曰百日。果如其说，则含素将成乌有矣。遂急同弟辈求得前方刻本，按法治之，一日痛止，二三日神清，如脱桎梏，释重负，肉肿如盂者日缩而小，并未尝腐糜也。不月余脓尽，爽然起矣，奇矣哉！不表而汗，不针而溃，不灸而陷举，不补而实，不下而毒尽，凡医人之针刺，不必用也。至理归于易简，大道本在目前，所谓不可思议者也。古今道术入妙者皆如此类，兹重刻之，故为此叙。

曲梁聂云翰云：戊戌春暮，余病疽京邸，疽据背中，前与心对，初发微如黍粒，搔之痛痒关心，寒热交作，甫十日大如升，再十日大如斗，食逆便结，匝月目不一瞬，医方所载诸死候业已十犯八九，两绝复苏，自分无生，手条后事。偶从杨楚璞得李肖衡所传异人指授仙方，如法熏敷，越二日毒渐解，乃有起色，不易方而就竟痊，距初发浃廿旬。归家出以试人，轻仅逾月，重亦不出百日，靡不起者。盖余所感毒极重，势极大，又治极迟，即二三内外科名家皆束手失色，以为从所未闻未见，及试人则取验更捷，盖感有轻重，治有迟早也。顾念非此异方，不能起余必死异证，余以此方活，安忍天下人以此证危？因虑此方莫获广沛于天下，又虑天下忽视此方，而不加笃信，或乱于耻功不己出之医口，疑似转盼之间，致误大事而悔无及也，因赘数语以为此方之引。

咸林王维英云：丙午端阳日，余左臂患疽，其大如拳，用骑竹马法，灸之百十壮，疮起如铜钱，四围肿觉退。笥中蓄此仙方，命制药料，欲俟破后熏之，不识其初亦可熏也。客有备言可熏者，因于当日即熏十条，疮顶高收，四围色白，夜间毒肉从边化为稠脓，徐徐内溃，粘同胶鳔。每日如法熏照洗贴，五六日，口尖毒肉脱落一条，共有十三孔，疮外一指许旁串三孔，且痒且痛。即极力照之，初出黄水，次出稠脓，后流清浆，瞬息口收，并未再串。其原载敷药，长安中若不产狶莶、五龙二草，止用金银花三色敷之。干则觉痛，即去之不敷，并未用生肌散，惟护以太乙膏，月余尽痊。当此疮将愈，左臂又患一疽，正对无二，即照捻十条，敷以麸炒醋调文蛤膏，一日数更，次日五条，三日顶破脓出，不痛不痒，其毒尽散。同时有患别疮者，余付此药熏之，随熏即散，并未成形，方知是方也，真仙方哉。持此疗疮，则天下无疮矣。余恐世人但知疮破后可照，不识初发者尤易散；又恐因敷药不全，并弃前方，不识敷药不用亦可也，故备述终始，以神此方之用。

洗药神效方一二三


洗阴湿诸疮。

蛇床子二两
 　朴硝一两


上每用一两，煎数沸，洗疮拭干，掺生肌药。

雄黄解毒散一二四


治一切痈肿溃烂。毒势甚者，先用此药二三次，以后用猪蹄汤。

雄黄一两
 　白矾四两
 　寒水石煅
 ，一两半


上俱为末，用滚汤二三碗，乘热入药末一两洗患处，以太乙膏或神异膏贴之。


猪蹄汤一二五


治一切痈疽杖疮溃烂，去恶肉，润疮口，止痛。

白芷　黄芩　当归　赤芍药　独活　生甘草　露蜂房连子者
 佳
 ，各五钱


用猪蹄一只，水四五碗，煮熟去油渣，取清汤，入前药一两许，煎十数沸，去渣温洗。恶肉随洗而下，随用膏药贴之。


案：
 此汤不必用黄芩，或以白矾易之更佳。

集香散一二六


洗痈疽溃烂。

白芷　藿香　茅香　香附　防风各三钱
 　木香　甘草各一钱


上用水三碗，煎数沸，去渣淋洗患处。

立斋曰：此乃馨香之剂也，血气闻香则行，得臭则逆也，凡疮毒将尽未尽宜用之。若有瘀肉，宜选用雄黄解毒散解之，后用此方。洗后须即用膏药贴护，勿使风入，肌肉易生，直至收口为度。最忌用生肌之药。

敷药方一二七


车前草　狶莶草　金银花　五爪龙草

上四味，鲜草，一处捣烂，加多年陈米粉，即常用糨衣者，初起时仍加飞盐少许，共调稠糊敷疮上中留一顶拔脓出。若冬时无鲜者，用干叶为末，陈醋调敷亦可。或五龙草一时难得，即单用四味亦能奏功，不必拘执也。阳伯曰：疮毒初起毒盛者，须内服败毒药数剂；其有气血薄弱，亦须用托里数剂，则万全之计耳。

秘传围药铁井栏一二八


敷一切恶毒，即收敛消肿，神效。

牛粪灰晒干烧灰
 ，用新磁罐盛之
 ，干处加倍用
 　铁线草　草乌文蛤　白及　白敛　贝母心　陈小粉炒极黄色
 ，各等分


上为末，用高醋熬热调药如糊敷疮四围，中留钱孔子以出毒气，干则易之。疮势恶甚者，用飞龙夺命

丹等药出汗，无不效。

大黄揭毒散一二九


敷热壅肿毒。

大黄一两半
 　白及一两
 　朴硝二两


上为末，井水调搽，干则润之。

草乌揭毒散百三十


治一切痈疽肿毒。

草乌　贝母　天花粉　南星　芙蓉叶等分


上为末，用醋调涂四围，中留头出毒，如干，用醋润之。

抑阴散一三一


治疮疡元气虚寒，焮肿不消，或不溃敛，或筋挛骨痛，一切冷证。

草乌二两
 　南星煨
 　赤芍药炒
 　白芷各一两
 　肉桂五钱


上为末，葱汤调涂，热酒亦可。

抑阳散一三二


一名洪宝丹。治疮属纯阳，肿痛发热。

天花粉三两
 　姜黄　白芷　赤芍药各一两


上为末，茶汤调搽患处。

阴阳散一三三


治疮属半阴半阳。

紫荆皮炒
 ，八两
 　白芷　石菖蒲各二两
 　赤芍药炒
 　独活去节
 ，炒
 ，一两


上为末，葱酒调搽。

神功散一三四


治发背痈疽，及诸疮，不问肿溃皆效。

黄柏炒
 　草乌炒
 ，各一两


上为末，用漱口水调，入香油少许搽患处，如干，仍用水润之。

清凉救苦散一三五


治大头瘟肿甚者，以此药敷之。

芙蓉叶　霜桑叶　白敛　白及　大黄　黄连　黄柏　白芷　雄黄　芒硝　山茨菇　赤小豆　南星　金线重楼

上等分为末，蜜水调敷肿处，以翎频扫之。

二黄膏一三六


敷一切肿毒，热浮在外，或时气热壅者。

黄柏　大黄各等分


上为末，用醋调敷，如干，用水润之。

回阳玉龙膏一三七


治阴疽发背，寒邪流注，风湿冷痹，诸脚气冷痛无红赤者，及跌扑所伤，为敷凉药，或人元气虚寒，肿不消散，或不溃敛，及痈肿坚硬，肉色不变，久而不溃，溃而不敛，或鼓椎风筋孪骨痛，一切阴寒冷证第一药也。

草乌　肉桂各五钱
 　姜黄炒
 　南星煨
 　白芷　赤芍药炒
 ，各
 一两


上为末，葱汤或热酒调敷。

冲和膏一三八


治一切疮肿，不甚焮热，积日不消。

紫荆皮炒
 ，五两
 　独活去节
 ，炒
 ，三两
 　赤芍药炒
 ，二两
 　白芷　菖蒲各一两


上为末，葱头煎汤调搽。

麦饭石膏一三九


治疮疽初起，先以麦饭石膏涂之，俟疮根渐收，即敷神异膏敛之。但麦饭石膏难于修合，用神异膏亦效。

白麦饭石炭火煅
 ，醋淬数次
 ，研极细
 ，二两
 。据
 《本草
 》所载
 ，凡石如饭团
 ，粒粒粘结成块者即是
 ，皆可用也
 　鹿角生取带脑骨者
 ，断之
 ，用炭火烧烟尽
 ，研极细
 ，四两


上用米醋调和，入砂器煎，以竹片不住手搅熬成膏。先用猪蹄汤洗患处，以鹅翎拂涂四围，干则以醋润之，若腐烂者，用布帛摊贴之。李氏曰：麦饭石膏治发背痈疽神妙，惜世罕知。有患痈不溃而危者，全用此膏，一夕顿溃。凡疽得脓，其毒始解，或有不溃者，须用此膏，故录之俾精择修合，以取十全之功也。尝见世间医者，每存妙方，秘而不传，或更改以惑人，诚可恶也。余思西华麦饭石膏守死不传，其立心私刻，君子鄙之矣。

黑末子百四十


治疥毒。

用羊角连内骨烧存性，为末。酒调三钱，分上下服之，疮可散。立斋曰：此方未尝用，盖秘方也。尝治面上或身卒得赤斑或痒，或瘭毒，此而不治，亦乃杀人。以羖羊角烧存性，研为极细末，以鸡子清调涂之，甚效。本草亦云然。

乳香定痛散一四一


治疮疡溃烂，疼痛不可忍，诸药不效者。

乳香　没药各二钱
 　寒水石煅
 　滑石各四钱
 　冰片一分


为细末，搽敷患处，痛即止。此方乳、没性温，佐以寒剂制之，故寒热之痛皆妙。


乌金膏一四二


治发背中央肉死，涂之即腐；未死，涂之即生。若初起肿痛，用点数处，则解毒顿消，若瘀肉腐黑，涂之即溃。若恶疮顽疮，元气无亏，久不收敛者，内有毒根，以纸捻蘸纴其内。有等发背因元气虚弱，或因克伐，元气亏损，毒气散漫，中黯外赤，不腐不溃，须服大补之剂，中涂三四寸许，至五六日间，赤黯之界自有裂纹如刀划之状，中央渐溃渐脱，内用纯阳之药以接其元气，庶能收敛。若妄用刀剪，去肉出血，则阳随阴散，元气愈伤，或涂凉药则毒气不解，气血愈虚，非徒无益，适以害之矣。

其方用巴豆去壳炒黑，研为膏，点肿处，或涂瘀肉上，则自消化，或加乳香少许亦可。如涂疮内，或加香油少许调稀可用。若余毒不敛者，以此纴之，不致成痈。

透骨丹一四三


此溃脓药，外科不可缺。

蟾酥　硼砂　轻粉　巴豆各五钱
 　蜗牛二个
 　麝香一分


上先将巴豆研如泥，次入蜗牛、麝香再研，后入各药研极细，小磁瓶收藏。每用少许以乳汁化开，先用针轻轻拨破毒头，挑药米粒许纳于疮口，外用清凉膏贴之。

针头散一四四


治一切顽疮，内有脓管瘀肉，或瘰疬结核不化，疮口不合，宜此药追蚀腐之。

赤石脂五钱
 　轻粉　麝香五分
 　乳香　白丁香各三钱
 　蜈蚣一条
 ，炙干
 　生砒　黄丹各一钱


上为末，搽瘀肉上，其肉自化。若疮口小或痔疮，用糯米糊和作细条，阴干纴入，外以膏药贴之。凡疮口中距离不合者，内有脓管，必须用此腐之，内服托里之药。

代针膏一四五


治疮疡脓熟不溃。

乳香二分
 　白丁香真者是
 　巴豆炒焦
 　碱各五分


上为末，热水调点疮头上，常以碱水润之，勿令其干。

替针丸一四六


治脓成不溃者。

白丁香　硇砂另研
 　真没药　乳香各一匙
 　糯米四十粒
 ，先以
 矿灰拳大一块
 ，置磁碗内
 ，量入井水
 ，待热气将息
 ，以米排入灰中
 ，良久候米如水晶状
 ，取出用之
 。如米未就
 ，再用灰制


上各另为末，然后和匀收贮。用时以饭丸麦粒大，每用一粒，水湿粘疮头上，其脓自出。凡疮疡血气犹实，脓成不溃者，宜用此药以泄其毒，则肌肉易生，疮口易敛。若气血亏损者，须用甘温之剂以培根本，否则不惟不溃，且难收敛。附骨疽及紧要之地，当及时针砭出之为善。

三合散一四七


治痈疽不肯作脓。

新巴豆肉　明砒　斑蝥等分


上为细末，纴疮内，恶肉自化。

立斋曰：此方药性太毒，果有恶毒之证，宜用腐之，取其以毒攻毒也。若以阳气虚，不能腐化成脓者，宜用大补之剂及桑木灸之。丹溪云：气血壮实，脓自涌出。大抵疮之溃敛迟速，总由血气之盛衰使然也。

藜芦膏一四八


治一切疮疽胬肉突出，不问大小长短，用藜芦一味为末，以生猪脂和研如膏涂患处，周日易之。

生肌散一四九


治疮口不合。

木香　轻粉各二钱
 　黄丹　枯矾各五钱


上为细末，用猪胆汁拌匀晒干，再研细，掺患处。

立斋曰：此方乃解毒去腐搜脓之剂，非竟自生肌药也，盖毒尽则肉自生。常见患者往往用龙骨、血竭之类以求生肌，殊不知余毒未尽，肌肉何以得生？乃增腐烂耳。若此方诚有见也。

收口掺药百五十


李氏云：龙游有患背疽者，大溃，五脏仅隔膜耳，自谓必死。用鲫鱼去肠，实以羯羊粪，烘燥为末，干掺之，疮口自收。此出《洪氏方》，屡用有效，故附于此。须候脓少欲生肌肉时用之。

桔梗汤一五一


治咳嗽吐脓，痰中有血，胸膈两胁作痛，烦闷作渴，或出臭浊，已成肺痈证。

桔梗炒
 　贝母　当归酒浸
 　栝蒌仁　枳壳面炒
 　薏仁　桑白皮炒
 　百合蒸
 ，各一钱五分
 　五味子炒
 　知母炒
 　地骨皮　甜葶苈炒
 　甘草节　防己　黄芪　杏仁各五分


水二盅，煎服。

《济生》桔梗汤一五二


治肺痈咳嗽脓血，咽干多渴，大小便赤涩。

方如前，但少五味、葶苈、知母、地骨皮四味。

用水二盅，姜五片，煎八分，食远服。大便秘者，加大黄。

人参五味子汤一五三


治气血劳伤，咳脓咯血，寒热往来，夜出盗汗，羸瘦困乏，一切虚损肺痿之证并治。

人参　五味子炒
 ，捣
 　熟地黄　当归酒炒
 　白术炒
 　白茯苓　炙甘草　陈皮　桔梗炒
 　前胡各一钱
 　黄芪炙
 　地骨皮　桑白皮炒
 　枳壳炒
 　柴胡各七分


水一盅半，生姜三片，煎八分，食后服。

四顺散一五四


治肺痈吐脓，五心烦热，壅闷咳嗽。

贝母去心
 　紫菀去苗
 　桔梗炒
 ，各一钱半
 　甘草七分


水一盅半，煎七分，食远服。如咳嗽，加杏仁。亦可为末，白汤调服。

合欢饮一五五


治肺痈久不敛口。

用合欢皮、白敛，二味同煎服。合欢皮即槿树皮也，亦名夜合。

紫菀茸汤一五六


治饮食过度，或煎煿伤肺，咳嗽咽干，吐痰唾血喘急，胁痛不得安卧，肺痿等证。

紫菀茸去苗
 　桑叶经霜者
 　款冬花　百合蒸
 ，焙
 　杏仁去皮尖
 　阿胶蛤粉炒
 　贝母去心
 　半夏制
 　蒲黄炒
 ，各一钱
 　人参　犀角镑
 末
 　甘草炙
 ，各五分


水一盅半，生姜三片，煎七分，入犀角末。食后服。

升麻汤一五七


治肺痈，胸乳间皆痛，吐脓腥臭。

川升麻　桔梗炒
 　薏苡仁　地榆　黄芩炒
 　赤芍药炒
 　牡丹皮　生甘草各一钱


水二盅，煎八分，食远服。


如金解毒散一五八


治肺痈。

桔梗一钱
 　甘草一钱半
 　黄连炒
 　黄芩炒
 　黄柏炒
 　山栀炒
 ，各七分


水二盅，煎八分，徐徐陆续饮之，不可急服。


按：
 此方乃降火解毒之剂也，凡发热烦渴，脉洪大者，用之即效。若脉数，咳痰腥臭，或唾脓瘀者，宜用桔梗汤。

如圣柘黄丸一五九


治肺痈咳而腥臭，或唾脓痰，不问脓之成否并效。肺家之病虽有方，惟此方功效甚捷，不可忽之。

柘黄一两
 　百齿霜即梳垢
 ，二钱


用糊为丸，如桐子大。每服三五十丸，米饮下。柘黄，乃柘树所生者，其色黄，状如灵芝，江南最多，北方鲜有。

葶苈散百六十


治过食煎煿，或饮酒过度，致肺壅喘不能卧，及肺痈浊唾腥臭。

甜葶苈　桔梗炒
 　瓜楼仁　川升麻　薏苡仁　桑白皮炒
 　葛根各一钱
 　甘草炙
 ，五分


水一盅半，生姜三片，煎八分。食后服。

知母茯苓汤一六一


治肺痿喘嗽不已，往来寒热，自汗。

知母炒
 　茯苓　炙甘草　人参　白术　五味子炒
 ，捣
 　麦门冬　半夏　薄荷　桔梗　柴胡　款冬花各一钱
 　阿胶蛤粉炒
 　黄芩炒
 ，各二钱
 　川芎五分


水二盅，姜三片，煎一盅。食远服。

四味排脓散一六二


治肺痈吐脓，五心烦热，壅闷咳嗽。

嫩黄芪盐水炒
 　白芷　五味子研
 ，炒
 　人参等分


上为细末。每服三钱，食后蜜汤调下。

八味排脓散一六三


治肠痈少腹胀痛，里急后重，脉滑数，或时时下脓。

黄芪炒
 　归酒拌
 　金银花　穿山甲蛤粉炒
 　白芷　防风　连翘　栝蒌各三钱


水二盅，煎八分，食前服。或为末，每服三钱，食后蜜汤调下。如脓将尽，去穿山甲、连翘，倍当归，加川芎。

薏苡仁汤一六四


一名瓜子仁汤。治肠痈腹中[image: ]
 痛，或胀满不食，小便短涩。妇人产后多有此证，纵非痈，服之尤效。

薏苡仁炒
 ，五钱
 　栝蒌仁三钱
 　牡丹皮　桃仁去皮尖
 ，各二钱


上水煎。空心服。

牡丹皮散一六五


治肠痈腹濡而痛，时时下脓。

牡丹皮　人参　黄芪炒
 　白茯苓　天麻　白芷　桃仁去皮尖
 　薏苡仁　当归　川芎各一钱
 　官桂　甘草各五分
 　木香三分


上水煎服。

梅仁丸一六六


治肠痈壅痛，大便秘涩。

梅仁九个
 ，去皮尖
 　大黄　牡丹皮　芒硝　犀角镑
 ，各一钱
 　冬瓜仁三钱
 ，研


上水煎，入犀角末服。

大黄汤一六七


一名牡丹皮汤。专治肠痈小腹坚肿而热，按之则痛，肉色如故，或焮赤微肿，小便频数，汗出憎寒，其脉沉紧，脓未成者，急服之。

牡丹皮　栝蒌仁各二钱
 　桃仁去皮尖
 　大黄煨
 　芒硝各二钱


水二盅，煎一盅。食前服。本方去栝蒌，即名大黄牡丹汤。

立斋曰：此方乃行血破血之剂也，如发热自汗恶寒，小腹作痛，小便如淋，脉未数者有效。丹溪曰：小腹肿痞，按之痛，小便如淋，或自调，发热，身无汗，复恶寒，其脉迟紧者，脓未成，宜下之，当有血，此结热所成也。故《金匮》用大黄利之，即此方也。若无前证，恐不宜用。其有脉滑数，腹中胀痛，或时时后重，而脓已下，宜用八味排脓散、蜡矾丸，及托里之药。

射干汤一六八


治胃脘痈吐脓血。

射干去毛
 　山栀仁　赤茯苓　升麻各一钱
 　白术五分
 　赤芍药一钱半


上水煎服。

槐花散一六九


治肠风脏毒下血。

槐花炒
 　熟地黄　青皮　白术炒
 　荆芥穗　当归身酒拌
 　升麻各一钱
 　川芎四分


上为末。每服三钱，空心米饮调下。水煎服亦可。

除湿和血汤百七十



方在和阵二一九
 。治阳明虚陷，湿热便血腹痛。

夏枯草汤一七一


治瘰疬马刀，已溃未溃，或日久成漏者。

夏枯草六两


水二盅，煎七分，去渣，食远服。此生血治瘰疬之圣药，虚甚者，当煎浓膏服，并涂患处。多服益善，兼十全大补汤加香附、贝母、远志尤善。

必效散一七二


治瘰疬气血尚无亏损，疬核不愈，内服此药，外以针头散腐之。若气血虚者，先服益气养营汤数剂，后服此药。服后疬毒尽下，再服前汤数剂。

南硼砂二钱半
 　轻粉一钱
 　白槟榔一个
 　斑蝥四十个
 ，去头足
 ，同糯米炒
 　巴豆五个
 ，去膜
 　麝香五分


上同为极细末，取鸡子二个，去黄用清调药，仍入壳内，以湿纸数重糊口，入饭甑蒸熟，取出曝干研末。虚者每服半钱，实者一钱，用炒生姜酒或滚汤于五更调服。如觉小腹痛，用益元散一服，其毒从小便出。孕妇勿服。疮毒去后，多服益气养营汤，疮口自合。此药斑蝥、巴豆似为峻利，然巴豆能解斑蝥之毒，用者勿畏。予于京师遇一富商，项有疬痕一片颇大，询其由，彼云因怒而致，困苦二年，百法不应。忽有方士与药一服即退，二三再服顿退，四服而平，旬日而痊。以重礼求之，乃是必效散，因修合济入，无有不效。丹溪亦云：必效与神效栝蒌散相兼服之，自有神效。常以二剂兼补剂用之，甚效，故录之。但此药虽云峻利，然病毒之深者，非此不能解，故宜用之。惟血气虚者不可用，恐其有误也。又一道人治此证，用鸡子七个，每个入斑蝥一枚，饭上蒸熟，每日空心食一个，求者甚多。考之各书瘰疬门及本草亦有之，然气血虚者恐不能治也。


射干连翘散一七三


治寒热瘰疬。

射干　连翘　玄参　木香　升麻　前胡　栀子仁　赤芍药当归　甘草各一钱
 　大黄二钱


水煎，食后服。

如神散一七四


治瘰疬已溃，瘀肉不去，疮口不合。

松香末一两
 　白矾三钱


为末。麻油调搽，干掺亦可。

遇仙无比丸一七五


治瘰疬未成脓，其人气体如常，宜服此丸。形气觉虚者，宜先服益气养营汤，待血气少充，方服此丸，核消后，仍服前汤。如溃后有瘀肉者，宜用针头散，更不敛，亦宜服此丸，敛后再服前汤。

白术炒
 　槟榔　防风　黑丑半生半炒
 ，取头末
 　密陀僧　郁李仁炮
 ，去皮
 　甘草各五钱
 　斑蝥去足翅
 ，用糯米同炒
 ，去米不用


为细末，水糊丸，梧子大，每服二十丸，早晚煎甘草槟榔汤下。服至月许，觉腹中微痛，自小便中取下疬毒如鱼目状，已破者自合，未脓者自消。

《肘后》治瘿方一七六
 。

凡项下卒结囊欲成瘿者，用海藻一斤，洗去咸，浸酒饮之，不可间断，须要时时饮二三杯，有酒气方妙。

神效开结散一七七


消瘿块甚效。

橘红四两
 　沉香　木香各二钱
 　珍珠四十九粒
 ，入砂罐内
 ，以盐泥封固
 ，煅赤
 ，取出去火毒用
 　猪靥肉子九枚
 ，用豚猪生项间如枣子者


上为末。每服一钱，临卧酒调徐徐咽下。串小者三五服，大者一剂可愈。切忌酸咸油腻滞气之物。须用除日于静室修合。

生地黄丸一七八


治师尼、寡妇、室女乍寒乍热而患疮疡，及颈间结核，肝脉弦长而出鱼际，外无寒邪，内多郁火者，宜此治之。

生地一两
 ，酒拌
 ，杵膏
 　秦艽　黄芩　硬柴胡各半两
 　赤芍药一两


上为末，入地黄膏加炼蜜为丸，桐子大。每服三五十丸，乌梅汤日进二服。

《外台》昆布丸一七九


治项下结囊欲成瘿者。

昆布酒洗
 　海藻酒洗
 ，各等分


上为末，炼蜜丸，弹子大。含化之。

《济生》玉壶散百八十


治三种毒瘿。

海藻　昆布　雷丸各一两
 　广术　青盐各半两


上为细末，老米饮为丸，桐子大，不拘时噙化四五丸。

神效栝蒌散一八一


治乳痈及一切痈疽，初起肿即消，脓成即溃，脓出即愈。治痈之方甚多，独此方神效，瘰疬疮毒尤效，凡一切痈疽余毒皆宜用之。

栝蒌一个
 ，烂研
 　当归酒洗
 　生粉草各半两
 　乳香　没药各一钱


上用酒煎服，良久再服。如不能饮，以酒水各半煎之。如数剂不效，宜以补气血之药兼服之。若肝经血虚，结核不消，佐以四物、柴胡、升麻、白术、茯苓。若肝脾气血虚弱，佐以四君、芎、归、柴胡、升麻。若忧郁伤脾，气血亏损，佐以归脾汤。

海藻散坚丸一八二


治肝经瘿瘤。

海藻　昆布　龙胆草酒拌炒焦
 。各二两
 　小麦醋煮
 ，炒干
 ，四两


上为末，炼蜜丸，桐子大。每服二三十丸，临卧白汤送下，或噙化咽之尤好。凡患瘰疬，服调治之药未应，宜佐以此上二方。一方有柴胡二两。

连翘饮子一八三


治乳内结核。服数剂如不消，宜兼服八珍汤。初起有表证者，宜先解散。

连翘　川芎　栝蒌仁研
 　皂刺炒
 　橘叶　青皮　甘草节　桃仁各一钱半


上水煎。食远服。

清肝解郁汤一八四


治肝经血虚风热，或郁火伤血，乳内结核，或为肿溃不愈，凡肝胆经血气不和之病，皆宜用此药。

人参　熟地黄　芍药炒
 　茯苓　山栀炒
 　贝母各一钱
 　柴胡　牡丹皮　川芎　陈皮各五分
 　当归　白术各一钱半
 　甘草五分


上水煎服。

羌活白芷散一八五


治风热血燥，手掌皴裂，或头面生疮，或遍身肿块，或脓水淋漓。

羌活　白芷　荆芥　软柴胡　蔓荆子　防风　甘草　牙皂　黄芩酒炒
 　黄连酒炒
 ，各一钱


上水煎服。

胡麻散一八六


治风热瘾疹搔痒。

胡麻子一两二钱
 　苦参　荆芥穗　何首乌各八钱
 　威灵仙　防风　石菖蒲　甘菊花　蔓荆子　牛蒡子炒
 　白蒺藜炒
 　炙甘草各六钱


上为末。每服二钱，食后薄荷汤调服，茶清亦可。

四生散一八七


治臁腿疮淫不愈，或眼目昏花，名肾脏风，并治风癣疥癞，血风疮证。

黄芩　独活　白附子真者
 　白蒺藜等分


上为末。每服二钱，用猪腰子一枚，批开入药，湿纸包裹煨熟，空心连腰子细嚼，盐汤送下。

槟苏散一八八


治风湿流注，脚腰酸痛，或呕吐不食。

槟榔　木瓜　陈皮　炙甘草各一钱
 　香附　紫苏各五分


水一盅半，生姜三片，葱白三茎，煎一盅。空心服。

升麻和气饮一八九


治风癣疮疥热结，大便不通。

当归　陈皮各一钱半
 　枳壳麸炒
 　芍药酒炒
 　半夏制
 　桔梗炒
 　白芷　苍术米泔浸
 ，炒
 　干葛　白茯苓　甘草炙
 ，各一钱
 　干姜炒
 　大黄各五分
 　升麻三分


上水煎服。

当归饮百九十


治风湿血热，瘾疹痒痛，脓水淋漓，疮疥发热等证。

当归　川芎　生地黄　白芍药　白茯苓炒
 　黄芪　何首乌不见铁
 。各钱半
 　防风　荆芥　甘草各一钱


上水煎服。


羌活当归散一九一


治风毒血热，头面生疮，或赤肿，或成块，或瘾疹搔痒，脓水淋漓。

羌活　当归　川芎　升麻　防风　白芷　荆芥　鼠粘子蒸
 　黄连酒炒
 　黄芩酒炒
 　连翘　甘草

上用酒拌晒干。酒煎服。

一扫散一九二


治癣疥。

防风　荆芥　苦参　地骨皮　薄荷等分
 　甘草减半


上为末。蜜水调服三钱，不过三五服可净。或炼蜜丸，桐子大。每服五七九，食远茶清送下。

乌金散一九三


敷治阴囊破烂、下疳等证。

麸炭　紫苏叶

上等分为末。香油调搽，用紫苏叶包裹之。

蛇床子散一九四


治一切风癣疥癞搔痒，脓水淋漓。

蛇床子　独活　苦参　防风　荆芥各三钱
 　枯矾　铜绿各一
 两
 ，二味另为末


上为末。麻油调搽。

金黄散一九五


敷天泡湿热等疮。

滑石　粉甘草此当半用为是


上等分为末。搽敷。此方或加绿豆末，以治湿热肥疮更妙。当以此方加枯矾少半，用治肥疮大效。

白粉散一九六


治诸疳疮。

海螵蛸三分
 　白及一分
 　轻粉一分


上为末。先用浆水洗，拭干傅。

滑石散一九七


小儿天泡疮。

好滑石　黄柏

上共为末傅之。仍内服荆防败毒散，或金银花散。热甚者，宜服大连翘饮。一方名碧玉散，以青靛调前二味如泥，用皂刺挑破泡水，次傅药，神效。

秘方仙遗粮汤一九八


治一切杨梅疮，不拘始终虚实，皆可取效。

土茯苓　　即名仙遗粮
 。用鲜者二两
 ，洗净
 ，以木石臼捶碎
 。

用水三碗，煎两碗，去渣，入后药煎服。

当归　生地　防风　木通　薏仁各八分
 　金银花　黄连　连翘各一钱
 　白术　白藓皮各七分
 　皂刺六分
 　甘草四分


加灯心二十根，用遗粮汤二碗，煎一碗。食远服。

土萆[image: ]
 汤一九九


治杨梅疮及痈疽、咽喉生恶疮，痈漏溃烂，筋骨拘孪疼痛皆妙。

用土萆薢　即土茯苓二三两，以水三盅，煎二盅，不拘时徐徐服之。若患久，或服攻击之剂，致伤脾胃气血等证，以此一味为主，外加对证之药，无不神效。

五加皮饮二百


治杨梅绵花疮百发百中，亦可煮酒以治结毒。

当归　木瓜　生地黄　熟地黄　羌活　薏仁各一钱
 　防风　荆芥　赤芍　苦参　大枫藤各七分
 　五加皮二钱
 　甘草　僵蚕各
 五分


上每服入土茯苓四两、猪肉四两，用水二大碗，煎一碗。食前温服，渣再煎，连肉食之。忌生冷鱼腥沙气牛肉茶酒醋。所用土茯苓忌铁器。若治风毒，口服此药外，以此药煎膏，或丹收，或粉收贴之。

换肌消毒散二百一


又名萆薢汤。治时疮不拘初起溃烂。

土茯苓五钱或一二两
 　当归　白芷　皂刺　薏仁各一钱半
 　木瓜不犯铁器
 　白藓皮　木通　金银花各一钱
 　甘草五分


上水煎服。甚者，土茯苓用至四五两更妙。

蠲痹消毒散二百二


治时疮肢节筋挛。

姜黄　土茯苓　独活各五钱
 　白术　当归各一钱半
 　芍药一
 钱
 　白芷五分


上水煎服。

七贴方二百三


治杨梅绵花疮。

防风　忍冬　皂刺　蝉蜕去头足
 　连翘　白藓皮　五加皮　荆芥　穿山甲炒
 ，各一钱
 　生地　木瓜去心
 ，忌铁
 　僵蚕炒
 ，各一钱半
 皂子七个
 　薏仁三钱
 　土茯苓四两


上用水四碗，煎二碗。食远分二次服之。忌牛羊茶酒醋房事。

茯苓膏二百四


治杨梅疮，并治风毒。

当归　白蒺藜　羌活　生地　熟地　甘草去皮
 　连翘　木通各三钱
 　土茯苓半斤


上为粗末，用水五六碗，熬将半，用绢滤去滓，再熬成膏，晾冷。每服一大酒盅，日三服。轻者五六料，重者十料，全愈。熬药须用砂锅。忌房事鸡鱼牛肉椒醋等发物。

五宝丹二百五


治九种杨梅结毒，并及儿女者。

琥珀透明血色者
 ，用甘草水煮过
 ，三分半
 　珍珠炒过
 ，三分半
 。一方用豆腐包蒸
 　朱砂透明
 ，各三分半
 　钟乳石用木香
 、甘草各一钱同煮干
 ，用三分半
 　飞罗面炒过
 ，三分半
 　冰片半分
 ，临时加


上俱为极细末，磁罐收贮听用。服法：每日用土茯苓成块者一斤，洗净，用石敲碎，先入水二升，煮取汁四碗，收磁器内；将前渣再入水四五碗，煮汁二碗，并入前汁内为一日之用。若病在上者，加木香二钱；病在下者，加牛膝一两，与土茯苓同煎。病者不得另饮茶汤，但将土茯苓汤时时饮之。若饮汤半盅，加五宝丹二厘，饮一盅，加四厘，体厚者，加六七厘，一日内服尽此汤为度。在上饱服，在下饥服。忌茶酒并一切发风动气之物。其毒贴清凉膏，或加掺药收口。若旧有轻粉等毒，服药后当尽发出，无则不发也。大忌房事。轻者十服，重者二七服全愈。

《医统》杨梅痈漏方二百六


不问年深者并效。

土茯苓五两
 　金银花一两
 　皂刺　花椒　牛蒡　郁金　当归各五分
 　黑铅三两熔化
 ，入水银五钱
 ，乘热擂为粉
 ；分五分
 ，听临后另入煎药用


上咀，分作五贴。用水二盅，入葱一根，煎至一盅，去渣，再入铅粉一分，煎至八分。食远服。

上铅粉煎后，仍可取起，盖杨梅痈漏因服轻粉积毒而成，此以水银、花椒、黑铅，仍收引轻粉之毒从类而出也。此药每以五贴为一料，初服一贴，要取微汗。取汗法：先以金银花一两，或忍冬藤叶尤妙，防风、荆芥、花椒各半两，煎汤二斗，于不透风处先熏后洗，自然汗出。即患二三十年者，只用此四料，四汗之，无不全愈，忌牛肉烧酒，真妙方也。世人珍秘不传，徐春甫得之，用以治人，一一获效，故详载之以济人也。


会脓散二百七


治恶毒便毒初起之妙方也。

白芷　僵蚕炒
 　穿山甲煨
 ，各二钱
 　大黄四钱
 　乳香　没药各一钱


上为末，以当归四钱，用酒、水各一盅，煎一盅，去渣，量人强弱，或全用，或一半调服之。此药若嫌太多，则[image: ]
 咀为饮，大黄生加，煎服之尤妙。

牡蛎散二百八


治便毒，亦名血疝。

当归酒拌
 　甘草节　滑石煅
 ，各一钱半
 　牡蛎二钱
 　大黄三钱
 　木鳖子五个
 ，杵
 。非有大热者此味不可用
 ，当去之
 ，亦不必用


水二盅，煎一盅，露一宿。五更顿服，冬月火温服。无论已未溃，脓血俱从大便出。此方乃咸寒导滞之剂，若久旷房室，大小便秘，发热焮痛，或交感时强固精气，以致交错壅滞，而结为肿痛便秘者，最宜用之。若劳倦虚弱之人，不甚焮痛，大小便无热秘者，不宜轻用。

牛黄双解散二百九


治便痈内蕴热毒，外挟风邪，或交感强忍精气，以致淫精交错，壅结肿痛，或大小便秘，先用此药通解，更用调补之剂。

肉桂　大黄炒
 　芍药　牵牛杵
 ，炒
 　泽泻　桃仁去皮尖
 ，炒
 ，各
 二钱半
 　炙甘草　干姜各一钱


上分二剂，水煎。空心食前服。

内托羌活汤二百十


治臀痈肿痛，两尺脉紧，按之无力者。

羌活　黄柏各二钱
 　黄芪盐水炒
 　防风　当归尾　藁本　肉桂　连翘各一钱
 　炙甘草　苍术　陈皮各半钱


上水、酒煎服。

加味泻肝汤二百十一


治肝经湿热不利，阴囊肿痛，或溃烂皮脱，睾丸悬挂，或便毒及下疳肿痛，或溃烂，皆治之。

龙胆草酒炒
 　当归梢
 　车前子炒
 　生地黄　芍药炒
 　泽泻　黄连炒
 　黄柏酒炒
 　知母酒炒
 　防风各一钱
 　甘草梢五分


水二盅，煎八分。食前服。外敷乌金散。

加味托里散二百十二


治悬痈不消不溃。

人参　黄芪盐水炒
 　当归　川芎　麦门冬　芍药炒
 　黄柏酒炒
 　知母酒炒
 　金银花　制甘草　柴胡各一钱


水二盅，煎八分。食前服。

加味十全大补汤二百十三


治悬痈溃而不敛，或发热饮食少思。

人参　黄芪盐水炒
 　白术炒
 　熟地黄　当归　川芎　芍药炒
 　茯苓各一钱
 　甘草炙
 　肉桂　五味子捣
 ，炒
 　麦门冬各五分


水二盅，煎一盅。食前服。茎肿，加青皮。小便赤，加酒炒黄柏、知母。小便涩，加车前子、山栀子，俱炒用。

五味当归散二百十四


治妇人阴中突出一物，长五六寸，名阴挺。

当归　黄芩各二两
 　牡蛎煅
 ，一两半
 　猬皮炙
 ，一两
 　赤芍药五钱


上为末。每服二钱，食前温酒调下，滚汤亦可。如不应，须以补中益气汤倍加柴胡、升麻兼服之。

又方：

用当归　穿山甲炒
 　蒲黄炒
 ，各半两
 　辰砂一钱
 　麝香少许


俱为末，每服三钱，酒调下，尤效。

妇人阴疮二百十五


治妇人阴户生疮作痒。

杏仁炒
 　雄黄　白矾各五钱
 　麝香二分


上为末。敷入患处。

 肿汤二百十六


治妇人阴户生疮，或痒痛，或脓水淋漓。

甘草　干漆各三钱
 　生地黄　当归　黄芩　川芎各二钱
 　鳖甲五钱
 ，炙


上用水数碗，煎数沸，去渣，常洗患处。

白芷升麻汤二百十七


治妇人阴内脓水淋漓，或痒或痛。

白芷　升麻　黄连　木通　当归　川芎　白术　茯苓

上水煎服。更用搨肿汤浴洗之。

痔漏肠红方二百十八


其效无比。

黄连去芦毛净
 ，一两
 ，好酒浸一宿
 ，捞起阴干为末
 　百草霜用草茅烧者
 ，松柴者不用
 ，一两
 ，研细
 　乌梅肉一两
 ，蒸软
 ，即用前浸黄连酒蒸烂


上以三味同捣一处为丸，桐子大，如太干，仍加前酒捣丸之。每空心用酒送下四五十丸，三日见效，十日全愈。

地榆散二百十九


治血痔。

上用地榆为细末。每服二钱匕，食前米饮调下，日三服。

臭樗皮散二百二十


治痔漏下血，及脓不止。

臭樗皮微炒
 　酸石榴皮　黄连去须
 　地榆　阿胶炒珠
 ，各一两
 　艾叶三钱
 ，微妙


上为细末。每服二钱，食前粥饮调下。

秦艽防风汤二二一


治痔漏结燥，大便作痛。

秦艽　防风　当归酒拌
 　白术　黄柏　陈皮　柴胡　大黄煨
 　泽泻各一钱
 　桃仁去皮尖
 　红花　升麻　甘草各五分


上水煎。空心服。

猪脏丸二二二


治大便痔漏下血。

猪大脏一条
 ，控干
 ，以槐花炒为末
 ，填入脏内
 ，两头扎定
 ，瓦器内米醋煮烂


上捣和，再加糕糊为丸，桐子大。每服五七十丸，食前米饮或当归酒下。此方用黄连、猪脏二味，亦名猪脏丸，尤效。一方：先用海螵蛸炙黄，去壳为末，以木贼草煎汤调下，三日即效，或后服黄连猪脏丸。


痔疮方二二三


雄黄五分
 　五灵脂烧断烟
 　五倍子炒过
 ，各一钱
 　没药三钱半
 ，明者
 　白矾半生半熟
 ，三钱


上为极细末，用纸托贴疮口上。

三品锭子二二四


上品　去十八种痔。

白明矾二两
 　白砒一两零五分
 　乳香　没药各三钱半
 　牛黄三钱
 　中品　去五漏，及翻花瘤、气核。

白明矾二两
 　白砒一两三钱
 　乳香　没药各三钱半
 　牛黄二钱


下品　治瘰证，气核，疔疮，发背，脑疽诸恶证。

白明矾二两
 　白砒一两半
 　乳香　没药各二钱半
 　牛黄三分


上将砒末入紫泥罐内，次用矾末盖之，以炭火煅令烟尽取出，并各药俱研极细末，用糯米糊和为挺子，状如线香，阴干。纴疮内三四次，年深者五六次，其根自腐。如疮露在外，更用蜜水调搽，干上亦可。尝有一老媪，用此治瘰疬，索重价始肯为治。其方法乃是中品锭子，疮内，以膏药贴之，其根自腐，未尽再用，去尽更搽生肌药，数日即愈，人多异之。凡见其治气血不虚者果验，惟气血虚者，虽溃去亦不能愈。盖此与必效散相为表里，皆攻毒去邪之药也。

羊胆膏二二五


治痔漏、下疳疮。

腊月取羊胆一枚，入片脑末一分，置风处挂干。用时以凉水化开，频敷患处，内服槐子酒，或加味泻肝汤。若得熊胆更佳。如眼痛者，点之尤效。

水银枣子膏二二六


治虫痔痒不止。

水银一两
 　枣肉二两


上和研水银不见星，捻如枣核状。薄绵裹，内肛门中，明日虫出。若痛，加韶粉三分丸内之。

熊胆膏二二七


治痔痛极效。

熊胆五分
 　冰片一分


上研细。用井花水调，鸡翎扫痔上。

蜗牛膏二二八


傅痔痛极效。

蜗牛一枚
 ，负壳有角者
 　冰片　麝香各少许


以上药物一同研烂，用磁器盛贮，次日清早取汁敷痔核上。

芫花线二二九


系痔漏瘤核。

用芫花一握，洗净，入木臼捣烂，加少水绞汁，于石器中慢火煎成膏，将丝线于膏内度过，晾干。以线系痔，当微痛，候痔干落，以纸捻蘸膏纳窍内去根，当永除根也。一方只捣汁浸线一夜用，不得使水。

枯痔水澄膏二百三十


治痔护肉。

郁金　白及各一两
 　一方加黄连。

上二味为细末。如患内痔，候登厕时翻出在外，用温汤洗净，侧卧于床，其痔即出。用蜜水调药得中，以蓖篾涂谷道四边好肉上，留痔在外，以纸盖药上良久，然后用后枯药搽痔上，仍用笔蘸温水于纸上润之，勿令药干及四散。

好白矾四两
 　生信石二钱半
 　朱砂一钱
 ，研极细


上各研为细末。先将砒入紫泥罐底，次将矾末盖之，用火煅令烟尽，其砒尽从烟去，止借砒气于矾内耳。将矾为极细末，看痔头大小，置矾末于掌中，乃入朱砂少许，以唾调稀，用篦篾涂痔上周遍，一日三上，看痔头颜色焦黑为效。至夜有黄水出，切勿他疑，水尽为妙。至中夜，上药一遍，来夜依然上药三次，有小痛不妨。换药时以碗盛温汤，用笔轻洗去旧药，更上新药，仍用护肉药，间用荆芥汤洗之。三两日之后，黄水出将尽，可于药中增朱砂，减白矾，则药力即缓，三两日即可增减，渐渐取之，庶不惊人。全在看色增减，傅药厚薄，方是合法。此药只是借砒信之气，又有朱砂能以解之。一方士将此二方在京治人多效，致富。一富商以百金求得之，录于予，予虽未用，传人无不言效。但　枯药则赵宜真炼师已刊于《青囊杂纂》，如神。千金方则未见刊传。大抵今人言能取痔者，皆此方也。其有气血虚或挟内邪者，还当兼治其内，庶不有失。

如神千金方二三一


治痔无有不效。

好信石黄明者三钱
 ，打如豆粒
 　明白矾一两
 ，为末
 　好黄丹飞砂
 ，五钱
 　蝎梢七个
 ，洗净
 ，瓦上焙干为末
 　草乌光实者
 ，去皮
 ，生研
 ，五钱


上用紫泥罐先将炭火煅红放冷拭净，先下明矾烧令沸，次下信入矾内拌匀，文武火煅，候沸再搅匀，次看罐通红烟起为度，将罐掇下，待冷取研为末，方入黄丹、草乌、蝎梢三味，再同研极细，以磁罐收贮。如欲敷药，先煎甘草汤或葱椒汤洗净患处，然后用生麻油调前药，以鹅毛扫药痔上，每日敷药三次，必去黄水如胶汁，则痔头渐消。其年远者，不出十日可取尽，日近者俱化为黄水。连根去净，更搽生肌之药，凡五痔皆可去之。此乃临安曹五方，为高宗取痔得效，后封曹官至察使。

秘传正骨丹二三二


治跌打损伤，骨折血瘀，而伤之重者，用此可续筋骨。

降真香　乳香　没药　苏木　松节　自然铜醋煅七次
 　川乌炮
 　真血竭各一两
 　地龙去土
 ，酒浸烘干
 　生龙骨各一钱
 　土狗十个
 ，浸油内死
 ，烘干


上十二味，共重八两八钱，同为末。每服五钱，随病上下，酒调服。觉药自顶门而至遍身，搜至病所，则飒飒有声，而筋骨渐愈，病人自知之。服药后仍服人参、白术、黄芪、当归、川芎、肉桂、甘草、白芷、厚朴以调补元气。

《本事》接骨方二三三


治打折损伤。

接骨木半两
 　乳香半两
 　当归　赤芍药　川芎　自然铜煅
 ，醋
 淬
 ，各一两


上为末，用黄蜡四两，溶化入前药搅匀，众手丸，龙眼大。如打伤筋骨及闪痛不堪忍者，用一丸，热酒浸开，乘热饮之，痛即止。


没药降圣丹二三四


治跌打损伤，接续筋骨。

当归酒炒
 　白芍药　川芎　生地黄　苏木　川乌头炮
 ，去脐
 　骨碎补炙
 　乳香另研
 　没药另研
 　自然铜火煅
 ，醋淬十次
 ，为末
 ，各
 一两


上为末，生姜汁共蜜和丸，每一两作四丸。每服一丸，用米、酒各半盏，煎至八分，空心热服。立斋曰：脾主肉，肝主筋。若肝脾气血亏损，或血虚有热而不愈者，当求其本而治之。

十味没药丸二三五


治打扑损伤，筋骨疼痛，或气逆血晕，或瘀血内停，肚腹作痛，或胸胀闷。

没药　乳香　川芎　川椒　当归　芍药　红花　桃仁　血竭各一两
 　自然铜四钱
 ，火煅七次
 ，醋淬


上为末，用黄蜡四两溶化，入前末，速搅匀，众手丸，弹子大。每服一丸，酒化下。立斋曰：按接骨散、没药丸，惟元气无亏者宜用，若肾气素怯或高年虚弱者，必用地黄丸，或补中益气汤以固根本为善。

花蕊石散二三六


治打扑损伤，腹中瘀血，胀痛欲死，服之血化为水，其功不能尽述。

硫黄明者
 ，四两
 　花蕊石一两


上为末，和匀，先用纸筋和盐泥固剂瓦罐一个，候干入药，再用泥封口，安在砖上，虚书八卦方位，用炭三十斤煅之，候罐冷取出。每服一钱，童便调下。立斋曰：前方若被伤已甚，元气亏损，内有瘀血，不胜疏导者，用前药一服，其血内化，又不动脏腑，甚妙，甚妙。

黑丸子二三七


一名和血定痛散。治跌打损伤，筋骨疼痛，或瘀血壅肿，或外感风寒，肢体作痛，或手足缓弱，行步不前。若流注膝风初结，服之自消；若溃后气虚发热，与补药兼服自敛。

百草霜　白芍药各一两
 　川乌炮
 　南星各三钱
 　赤小豆两半
 　白敛一两六钱
 　白及　骨碎补　当归各八钱
 　牛膝六钱


上各另为末，酒糊丸，桐子大。每服三四十丸，盐汤、温酒任下，孕妇忌服。

封口药二三八


凡损伤皮肉破裂者，以此封之。

牡蛎煅
 　赤石脂生研
 　红丹上好者
 。等分


上为细末，香油调涂疮口。若欲消肿散血合口，加血竭干掺之。

当归导滞散二三九


治跌扑瘀血在内，胸腹胀满，或大便不通，或喘咳吐血。

大黄　当归等分


上为末。每服三钱，温酒下。阳气虚者，须加肉桂。

复元活血汤二百四十


治跌打损伤，瘀血流于胁下作痛，或小腹作痛，或痞闷，及便毒初起肿痛。

柴胡一钱半
 　天花粉　穿山甲炒
 ，各一钱
 　当归酒拌
 　大黄酒炒
 ，各一钱
 　红花　甘草各七分
 　桃仁二十
 ，去皮尖研


上水一盅半，加酒半盅，煎八分。食前服之，以利为度。

金疮方二四一


凡金疮出血不止，用牛胆、石灰掺之即止。其方以腊月牛胆入风化石灰，悬当风候干用。一方：单用三七捣烂敷之，神效。又方：金疮出血不止，以五倍子生为末，干贴之；如不止而血热者，宜用犀角地黄汤之类。大凡金疮出血不止，若素本怯弱者，当补其气；若阴虚或有热者，当补其血；若因怒者，当平肝；若烦热作渴昏愦者，当补脾气；若筋挛搐搦者，当养肝血，不应，用地黄丸以滋肾水。

金疮降真散二四二


降真香用节佳
 　松香　文蛤

三味等分为末。无论诸伤血出断折，掺破处夹缚定，神效。

金疮灰蛋散二四三


治金疮出血不止，及久年恶疮。

石灰细研
 　鸡蛋清以和灰
 ，成饼为度


上将灰蛋饼子煅过，候冷研细。遇金疮掺之。若多年恶疮，以姜汁调敷。一方单以石灰掺伤处裹定，亦血止而愈。

龙骨散二四四


治金疮。

龙骨　赤石脂　五倍子　黄丹　海螵蛸各等分


上各研，入麝香少许，共研匀掺上。如干，先以盐水洗，挹干掺之。

桃花散二四五


治金疮，并一切恶疮。

黄丹　软石膏煅赤
 ，等分


和研匀如桃花色。掺伤处，甚妙。

刀伤跌打经验方二四六


凡刀伤磕损，跌扑肿痛，或出血，用葱白细切杵烂，炒热敷患处，葱冷再易，神效。一方以三七捣烂罨之，神效。

立斋曰：《医学纲目》称前方有神效，余尝以治前证，青肿不散，死肉不溃，佐以健脾胃之药，其功尤捷。此内外所以合一也。

损伤敷夹法二四七


凡损伤骨折者，先须整骨使正，随用川乌、草乌等分为末，以生姜汁调贴之，夹定，然后服药，无有不效。

罨跌闪肿痛二四八


用生姜、葱白同捣烂，和面炒热罨之。如热服而痛者，用栀子加面炒热罨之。

洗损伤方二四九


凡伤重者，用此淋洗，然后傅药。

荆芥　土当归　生葱切断
 。一方用生姜


上同煎汤，温洗。或止用葱一味煎洗亦可。

箭镞竹木刺方二百五十


《百一方》治竹刺在肉，以蛴螬虫研敷立效。

《衍义方》治竹木刺入肉，嚼牛膝根罨之即出。

《肘后方》治箭镞入骨，以巴豆肉微妙，同蜣螂研匀涂伤处，俟痒极，拔出之。

孙真人治箭镞针刺，杵蛄蝼敷涂患处自出。


罨跌打夹棍伤二五一


生姜　陈酒糟各一斤


同捣烂，炒热。罨伤处。

治拶伤二五二


凡拶伤手指者，用皂矾二两，水四五碗，砂锅内熬滚，将手熏洗良久，即血活疼止，不致溃烂。熬水忌铜铁器。其洗手水过夜即臭恶不可闻。

杖疮四方二五三


用川大黄一两，加上好冰片二分，另研，俱为末，和匀，凉水调如糊，摊杖处，即时止痛，一日后换膏药贴之。

又方：

加甘草一两。

又方：

摊药

大黄　白芷　生半夏各七钱


上为末。以鲜姜汁调敷，干即再敷，以黑处血红为度，即换贴膏药，神效。

又方：

生半夏　松香各一两


上研一处，蜜水调成膏贴之。勿令见风。如干再换一个，即愈。

诸骨诸物鲠二五四


——治诸骨鲠，用蓖麻根杵烂丸，弹子大，将所鲠物煎汤化下。

——治鱼骨鲠，用细茶、五倍子等分为末，吹入咽喉立愈。

——治稻芒、糠谷鲠喉，将鹅吊上一足取涎，徐徐咽之即消。

——治吞钉铁、金银铜钱等物，但多食肥羊脂及诸般肥肉等味，必随大便而下。

——治吞铁或针。用饴糖半斤，浓煎艾汁调和服之。

——治吞发绕喉不出者，取自己乱发烧灰，白汤调服一钱。

破伤风敷药二五五


治打扑损伤伤风肿痛者。

南星　半夏　地龙等分


上为末。用生姜、薄荷汁调搽患处。

 莶酒二五六


治破伤风外邪初入，或风入于脏者，神效。凡头面身体因破损伤风者，顷刻发胀，迟则不救。速用豨莶草一二两，酒、水各半煎服，被盖暖卧少顷，即可消散。能饮者，纯用酒煎尤妙。

防风汤二五七


治破伤风表证未传入里，急服此。

防风　羌活　独活　川芎等分


上每服五钱，水煎调蜈蚣散服。方在后二六四。

白术防风汤二五八


治破伤风服表药过多，自汗者。

白术　黄芪各一两
 　防风二两


上每服五七钱，水煎服。脏腑已和而自汗出者可服此药。若脏腑秘，小便赤而自汗者，急以后大芎黄汤下之。

羌活汤二五九


治破伤风在半里半表间，宜和解之，急服此汤，稍缓则邪入于里，不可用矣。

羌活　麻黄　菊花　川芎　防风　细辛　前胡　蔓荆子　黄芩　石膏　白茯苓　枳壳　甘草各一钱
 　薄荷　白芷各五分


上每服五钱，姜、水煎。日二三服。

羌活防风汤二百六十


治破伤风初传在表，脉浮紧。

羌活　防风　藁本　当归　芍药

甘草各四钱
 　地榆　细辛各二钱


上[image: ]
 咀，每服五七钱，水一盅半，煎八分，热服。量紧慢加减用之。热盛，加黄连、黄芩各二钱。大便秘，加大黄二钱。自汗，加防风、白术各五分。

大芎黄汤二六一


治破伤风邪传于里，舌强口噤，项背反张，筋惕搐搦，痰涎壅盛，宜疏导者，急服之。

川芎　羌活　黄芩　大黄各一两


上每服五七钱，水煎服。

《本事》玉真散二六二


一名定风散。亦名夺命丹。治打扑金刃破伤风重者，牙关紧急，腰背反张，并蛇犬所伤。

天南星汤泡七次
 ，如急用
 ，以湿纸裹煨
 　防风等分


上为末。每服二钱，温酒调服。若牙关紧急，腰背反张者，每服三钱，用童便调服。虽内有瘀血亦愈。至于昏死心腹尚温者，速进二服，亦可保全。若破伤风疮口及疯犬咬伤，须用漱口水或热童便洗净，随用生南星为末掺之，或以水调涂之，出水为妙。

养血当归地黄汤二六三


治破伤风气血俱虚，发热头痛，服此以养气血，祛风邪，不拘新旧并可治之。

当归酒拌
 　熟地各二钱
 　芍药　川芎　藁本　防风　白芎　北细辛各一钱


用水二盅，煎成一盅，食远服。病重的加酒补助药力。

蜈蚣散二六四


蜈蚣一对
 ，炙
 　鳔胶三钱
 ，煅


上为末，用防风、白术煎汤调下。

破伤风灸法二六五


治跌打损伤，或虫兽伤破皮肤，以致风邪入内，牙关紧急，腰背反张，或遍体麻木，甚者不知人事。急用蒜捣烂涂伤处，将艾壮于蒜上灸之，多灸为善，仍用膏药护贴，内服玉真散。如毒蛇疯犬咬伤，先刺患处去毒血，如前法治之。

《海藏》愈风丹二六六


治疠病手足麻木，眉毛脱落，遍身生疮，及癞风瘾疹，皮肤搔痒，搔破成疮，并皆治之。

皂角一斤
 ，锉寸许
 ，无灰酒浸一宿
 ，以水一碗挼成汁
 ，去渣
 ，用砂罐文武火熬热
 　苦参一斤
 ，取末四两
 　乌梢蛇　白花蛇　土花蛇各一条
 ，去肠阴干
 ，酒浸
 ，取净肉晒干为末


上为末，入前二味和丸，桐子大。每服六七十丸，空心煎通圣散送下，干物压之，日三服，间日浴之，汗出为度。

二圣散二六七


疏风和血，去病毒。

皂角刺烧存性
 ，为末
 　大黄半两


上用大黄半两煎汤，调下皂刺末二钱。早服桦皮散，午以升麻汤下泻青丸，晚服二圣散。


《局方》桦皮散二六八


治肺壅风毒，遍身瘾疹瘙痒。

桦皮　枳壳去瓤
 ，各四两
 ，俱烧存性
 　荆芥穗一两
 　炙甘草半两
 杏仁二两
 ，去皮尖
 ，用水一碗煮令减半
 ，取出晾干为研


上共为末，磁器收贮。每服二钱，食后温酒调服。

升麻汤二六九


治诸风热癞，肌肉极热，身如虫行，或唇反绽裂。

升麻三分
 　人参　茯神　防风　羌活　犀角镑
 　羚羊角镑
 ，各一钱
 　肉桂五分


水二盅，姜三片，入竹沥少许，煎八分。不拘时服。或用下泻青丸。

《宝鉴》醉仙丹二百七十


治疠风遍身麻木。

胡麻子炒
 　牛蒡子炒
 　枸杞子　蔓荆子炒
 ，各一两
 　白蒺藜苦参　天花粉　防风各半两


上为细末，每一两五钱，入轻粉二钱拌匀。每服一钱，茶清调，晨午各一服，至五七日，于牙缝中出臭涎，令人如醉，或下脓血，病根乃去。仍量人轻重虚实以用之。病重者，须先以再造散下之，候元气将复，方用此药。忌一切盐醋炙煿厚味，止可食淡粥时菜，及诸蛇肉以淡酒蒸熟食之亦可，以助药力。

子和浮萍散二七一


治风癣疥癫。

浮萍四钱
 　荆芥　川芎　麻黄去节
 　当归　赤芍药　甘草各
 二钱


水二盅，葱二茎，豆豉一撮，煎服，汗出为度。

《宝鉴》换肌散二七二


治病风久不愈，或眉毛脱落，鼻梁崩坏，其效如神。

白花蛇　黑花蛇各三两
 ，酒浸
 　地龙去土
 　当归　川芎　赤芍药　天门冬去心
 　甘草　何首乌不犯铁
 　沙参　胡麻子炒
 　天麻　紫参　苦参　白蒺藜炒
 　细辛　白芷　蔓荆子　威灵仙　荆芥穗　菊花　木贼草　不灰木　石菖蒲　定风草即草乌茎
 　草乌炮
 ，去皮脐
 　苍术　木鳖各一两


上各另为末，和匀。每服四五钱，食后温酒调服，加饮数杯尤妙。

通天再造散二七三


治大风实热内壅，宜此攻之。

郁金半两
 　大黄炮
 　皂刺炒
 ，各一两
 　白丑头末
 ，半生半炒
 ，六钱


上为细末。每服五钱，日未出时，面东以无灰酒调下，晚利下黑头小虫，病轻者只利臭秽之物。忌荤腥厚味半年，犯则再作不可救。此药服三五次即愈。

白花蛇丸二七四


治疠风。丹阳荆上舍得疠疾，一僧治而愈，以数百金求方，秘不肯传。馆客袁生窥知藏衲衣领中，因醉之而窃录焉，用者多效。

白花蛇一条
 ，去头尾
 ，连骨生用
 　乌梢蛇一条
 ，去头尾
 ，生用
 　蝉蜕去土
 　防风去苗
 　金银花去叶
 　枸杞子　槐花　苦参　生地各二两
 　全蝎醋浸一日
 ，去盐味
 　黄芩　黄连　栀子　黄柏　乌药　牛膝　川芎　牛蒡子　连翘　何首乌不犯铁
 　天花粉　白蒺藜　威灵仙　荆芥穗　细辛　蔓荆子　金毛狗脊　胡麻子炒
 ，各一两
 　漏芦半
 斤
 ，洗净去苗
 ，取四两


上为末，米糊丸，桐子大。每服五六十丸，茶清送下，空心、午前、临卧各一服。

白花蛇膏二七五


治诸风癞疾，遍身生疮。

白花蛇肉四两
 ，酒浸
 　天麻七钱
 　荆芥　薄荷叶各三钱


上为细末，用好酒二升，蜜四两，以银磁器熬成膏。每温服一酒杯，日三次，煎饼压下，于暖处发汗，效。

防风天麻丸二七六


治疠风癞病。此方应是仙传，一年中常疗数人。初服药有呕吐者，不可疑，服而得愈，其效如神。

防风去芦
 　天麻　升麻　白附子炮
 　定风草　细辛去苗
 　川芎　人参去芦
 　丹参去芦
 　苦参　玄参去芦
 　紫参去芦
 　蔓荆子　威灵仙　穿山甲炒
 　何首乌另捣
 ，各二两
 　蜈蚣二条


上为细末，同何首乌末拌匀。外用胡麻一斤，淘净晒干炒香熟，另研为细末。乃入前药末二两，又拌匀，炼蜜和为十丸。每服一丸，细嚼，温浆水送下，不拘时候，日三服。宜食淡白粥一百二十日，大忌房劳，并将息慎口。

行药方二七七


治疠毒。

大黄　白牵牛　槟榔各一两
 　甘草三两
 　轻粉五钱


上共为细末。每服二钱，用白蜜三匙，姜汁二匙，五更时调服。病势重者，七日行一次；稍轻者，半月一次；轻者，一月一次，或二十日一次，以三五遍为度。

皂角散二七八


治大风。

皂角刺烧存性
 ，一钱
 　大黄一钱
 　轻粉五分


上为末。空心酒调服，取下恶物。服药数日，齿缝出血甚臭。

雷丸散二七九


取大风虫。

雷丸　贯仲二味先另研
 　阿魏各二钱
 　麝香一分
 　水银　硫黄　雄黄各二钱半
 ，用乳钵入醋少许
 ，研令水银尽为度


上为细末。每服一钱，天明温酒送下。

黑虎丹二百八十


治大风诸癞恶疮，毒虫内蚀，形骸变坏。

天灵盖三两
 　人中白　桃仁炮
 ，去皮尖
 ，各二两
 　老皂刺烧存性
 　穿山甲炒
 ，各半两
 　轻粉二钱
 　麝香五分
 　干蛤蟆二个
 ，去头足
 ，烧
 存性


上为末，炼蜜丸，桐子大。每服二十丸，月首五更米饮连口服，取虫尽即愈。杀劳虫通用。

苦参酒二八一


治癞风，及疮疹疥癣最多者。

苦参五斤
 ，切片


上以好酒三斗浸三十日。量饮一合，日服不绝，觉痹即瘥。

硫黄酒二八二


杀疠风诸虫。

明硫黄研极细


上用酒浸，空心饮清汁。明日添硫黄，再研入酒如前饮之。

七珍汤二八三


浴洗大风。

青蒿　艾叶　忍冬藤　苍耳子　桑条　槐条　柳条三条俱挫
 碎用


上煎水一桶，入炒盐半斤。间日一洗浴，密室中以草席围之，洗出汗为妙，不过十次愈。


乌头汤二八四


治大风疮癞。

草乌　麻黄根　艾叶　地骨皮　朴硝各一两


上为粗末，用水一桶，椒一合，葱三十根同煎汤，入醋一盅。于密室中自用手巾围搭四肢，候汤可浴，令汗透，务使面上如珠，徐起，或坐或卧，片时汗干着衣，避风五日，再浴，如此二五次。每浴后更服换肌丹等药。

敷疠方二八五


雄黄　硫黄　白矾　草乌　蛇床子烧存性
 ，等分


上为末，用香油或浓蜜水调敷患处。

《直指》洗疠方二八六


浴洗大风疮。

苦参　荆芥　防风　白芷　羌活　独活　藁本各一两
 　洛阳花四两
 ，火酒喷过一宿


上作三次，煎水洗，令出汗。

梅花白癞二八七


用香油二碗，入鸡蛋黄三枚熬将焦，去渣，熬油至一碗许。外用

雄黄一钱
 　白矾三分
 　花椒五分


以上药物一同碾为细末，放入油内再熬熟，收贮备用。每次用时，先用猪毛汤热洗疮垢，搽油三五次即愈。


愚案：
 此方于蛋焦去渣之后，入水银五钱，微火渐热之，然后再加朱砂细末二钱，并雄黄、白矾等末，搅熬匀熟收用必妙。

腊梨秃二八八


用杏仁百枚，炒为炭，入葱白、蜂蜜共捣烂。先用花椒煎汤洗净，然后用此药搽之，新旧秃疮皆可用，但勿见风方好。

秃疮二方二八九


大枫子仁　木鳖仁　蛇床子各半两
 　水银三钱
 ，研散于内


上先以刀刮去疮痂，花椒汤洗净。外用麻油熬成珠，调药敷之，八日即愈。

又方：

用猪骨髓和轻粉捣烂罨之，过夜即愈。

头面黄水肥疮二百九十


治小儿头面患疮，浓汁作痒，痂厚者名曰粘疮，当用此方，或止用矾、丹二味亦可。若作痒出水，水到即溃者，名曰黄水疮，当用后一方。

松香　枯矾　官粉　飞丹

上等分为末，麻油调傅。或加香烟垢更效，于香炉盖上刮取用之。

一方：

用绿豆、松香等分为末，麻油调傅极效。或内服荆防败毒散等药。

又方：

用益元散加枯矾少半，以麻油调傅，大妙，大妙。

诸癣疥顽疮二九一


油核桃　大枫子　樟脑　水银

上四色研匀擦之，此治有虫者大效。凡无虫而忽尔生疮肿痛，或湿烂者，但以柏油搽之即可愈。

白虎丹二九二


发则头面四肢眼目俱肿，而惟额上指尖两耳不肿及不见赤色者，方是其证。

先将马桶洗净，用沸汤倾入，盖少顷，倾出盆内浴之，数次即退。再用车前草、九里香、马蹄香、枸杞苗即雁棱菜。同捣烂，和麻油遍身自上而下擦之。大忌鸡鱼生冷炙煿日色火光灯烟汤气，极须谨慎。

又方：

用生香附末冷茶调服一二钱即愈。

又方：

擂绿豆水去渣饮一二碗妙。

紫白癜风歌二九三


紫癜白癜一般风，附子硫黄最有功，姜汁调匀茄蒂擦，若经三度永无踪。

又歌：

紫癜白癜两般风，水银轻粉最成功，捣取生姜自然汁，只须一擦便无踪。

又方：

治紫白癜汗斑等风。

雄黄　硫黄　黄丹　密陀僧　南星

上为末。先用葱擦患处，次用姜蘸药末擦之，擦后渐黑，次日再擦，黑散则愈矣。

又四神散：

雄黄　雌黄　硫黄　明矾

各等分，先浴令通身微汗，以姜蘸擦之，再以热汤淋洗，当日色淡，五日除根。

汗斑四方二九四


大黄二钱
 　枯矾　椒红各五分


上用猪脂、沙糖同捣烂，候浴起以细麻布包擦至痛而止，数日即愈。或止用硫黄少入麻油研如糊，浴用麻布蘸擦数次即愈。

又方：

密陀僧　硫黄各三钱
 　轻粉二钱
 　雄黄一钱
 　人言五分


上为末，姜汁调。用茄蒂蘸擦，三日内不沐妙。

又方：

雌黄　雄黄各一钱
 　硫黄五分
 　麝半分


浴后姜蘸擦，二三日勿洗。

又方：

硫黄一两
 ，用醋煮半日
 　海螵蛸三个
 ，共为末


浴后以生姜蘸擦患处，须避风少时，数度即愈。

漆疮方二九五


用香油调铁锈涂之，胃气实者，内服黄连解毒汤。胃气弱者，以漆毒侵犯中气致虚，多有作呕不能饮食者，宜用六君加砂仁、藿香、酒炒芍药之类。又解漆毒法见因阵二三五。

手足甲疽二九六


凡手足间或因修甲伤肉，或因损足成疮，溃烂上脚。用绿矾置铁板上煅沸，色赤如熔金色者为真，沸定取起研末，以盐汤洗搽。

坐板疮二九七


肿痛多脓者。

密陀僧　生矾　大黄

等分为极细末。敷之。


臁疮神效膏二九八


治臁疮脚疮。

先看疮形大小，用棉纸裁成四方块十二张，四角用小捻钉住听用。外以好香油二两，用铜勺以文武火熬之，先下花椒四十九粒，煎黑取起。次下槐枝长一寸者四十九节，煎黑又取起。再次下黄占一两，轻粉二分，枯矾一分溶清，却入前纸浸油内令透，不可令焦，取起听用。凡贴疮时，先将槐枝、葱、椒煎汤洗疮令透，拭干，乃此膏纸贴上，外面再以油单纸盖护，乃用软帛缚定。一日取下，揭去一层，复用汤药洗净，又贴之，尽十二张，无有不愈者。

隔纸膏二九九


治臁疮神效。

黄芪末五钱
 　轻粉　乳香　没药各一钱
 　银珠一钱
 　血竭五分
 　铜绿二分


上为细末，真香油调成膏，摊油纸上。再用油单纸一层，以针刺孔数十，掩膏药上贴之，一日一易其膏。

二味隔纸膏三百


治臁疮湿毒疮。

石膏煅
 　枯矾等分


上为末，用桐油调成膏，作隔纸膏贴之，更服荆防败毒散。如数剂不愈，再服黄芪人参汤。

烂腿疮久不愈方三百一


用米糖即胶饴也，以碗盛于饭锅内蒸化。先用花椒、荆芥、防风等药煎汤洗疮净，乃将胶饴薄摊疮上，外以软竹箬盖定，用绢缚之，数日即愈，神效。

冻疮方三百二


沥青末　黄腊各一两
 　麻油一两


上三味溶化，搽患处。

汤火六方三百三


凡初被汤火所伤，速用冷灶柴草灰一二升，入盐少许，以凉水调如稀糊，尝味微咸为度，用以厚摊伤处，觉热则易之。连易数次，则火毒皆拔于灰中，必肿痛随散，结痂而愈，诚神妙方也。

又方：

治溃烂肿痛者。用生桐油调人中白敷之即愈，亦妙方也。

又方：

用皂矾研细，和以冷水浇伤处，其疼立止，其肿即消。

又方：

用大黄、芒硝等分为末，鸡子清调贴之神效。

又方：

用石膏末香油调敷即愈。

又赤石脂散　治汤火伤肉烂赤痛。

赤石脂　寒水石　大黄等分


上为末。新汲水调涂。

汤火至圣膏三百四


治汤火伤疮。用鸡子黄置银石器内熬油，调胡粉傅之。锦衣杨永兴厨下夜间回禄，凡睡此房已死将死者，灌以生萝卜汁，良久悉愈。凡遇此患者，以此治之，其应如响。

汤火止痛散三百五


止痛生肌。

大黄末微妙
 　当归末等分


上用麻油调搽，或干掺亦可。

小儿丹毒三百六


此毒多生头面四肢，色赤或肿，游走不定，甚者宜用前磁锋砭法，使毒血遇刺皆出，更以神功散傅之，内服荆防败毒散或五福化毒丹，若使毒气入腹则不治。或愈而复发，皆因母食辛辣炙煿以致内热，宜于母药中加漏芦煎服，或令自服亦愈。

小儿鹅口三百七


凡小儿口内白屑满口者，为鹅口疮，则不能饮乳。用发或软绢缠指，蘸井水拭舌上使净。如屑不能脱，浓煮栗木汤以绵缠箸头拭洗，却用飞过黄丹搽之。

加味太乙膏三百八


一切疮疡并宜贴之。先用隔蒜灸，更服活命饮以收全功。

当归　生地黄　芍药　玄胡　大黄各二两
 　加：甘草四两
 用麻油二斤煎，丹收。

景岳会通膏三百九


凡诸痈毒、痞块、风气，骨节疼痛，无所不治。

大黄　木鳖仁　当归　川芎　芍药　生地　麻黄　细辛　白芷　防风　荆芥　苍术　羌活　川乌　甘草　乌药　南星　半夏　香附　官桂　苍耳　骨碎补　草乌　艾叶　皂角　枳壳　三棱　蓬术　萝卜子　水红花子　巴豆　五倍　独活　桃仁　苏木　红花　续断　连翘　栀子　苦参　槐花　皂刺　干姜　蓖麻子　透骨草晒干
 　穿山甲　全蝎　僵蚕　蜂房各一两
 　蛇蜕一大条
 　蜈蚣十四根
 　蛤蟆三只
 　血余一团
 　独蒜四头


上五十四味，用麻油五斤，浸三日，先煎血余、蓖麻、木鳖、桃仁、巴豆、蛤蟆、独蒜，待半枯，然后入余药煎黑，去滓丹收，后下细药十味。

阿魏二两
 　乳香制
 　没药制
 ，各一两
 　木香　丁香　雄黄　朱砂　血竭　儿茶各五钱
 　麝香不拘一二钱


上麝香、丁香、木香三味宜最后下之。以上收油法，凡熬成熟油一斤，下飞净好红丹八两；若欲微嫩，则止下七两五钱。

神异膏三百十


治痈疽疮毒及收口甚效，此疮疡中第一方也。

麻油二斤
 　黄丹十二两
 　黄芪　杏仁　玄参各一两
 　蛇蜕半两
 　男发如鸡子团
 　蜂房子多者佳
 ，一两


上先以黄芪、杏仁、玄参入油煎至将黑，乃入蛇蜕、蜂房、乱发，再煎至黑，去渣，徐徐下丹，慢火煎收，黄丹不必拘数，但以得中为度。凡膏药用久，必至老硬，煎时预留嫩膏少许，如硬，量和之。

清凉膏三百十一


治一切疮疡溃后宜用之。

当归二两
 　白芷　白芨　木鳖子　黄柏　白敛　乳香　白胶香各五钱
 　黄丹五两
 ，净
 　麻油十五两


上用油煎前六味，以槐柳枝顺搅油熟，丹收，然后下乳香等二味。

阿魏膏三百十二


治一切痞块，更服胡连丸。

羌活　独活　玄参　官桂　赤芍药　穿山甲　生地黄　两头尖　大黄　白芷　天麻　红花各半两
 　木鳖十枚
 ，去壳
 　乱发一团
 　槐、柳、桃枝各半两


上用麻油二斤四两，煎药黑去渣，入发再煎，发化仍去渣，入上好真正黄丹煎收，软硬得中，入后细药即成膏矣。

阿魏　芒硝　苏合油　乳香　没药各五钱
 　麝香三钱


上凡贴膏药，须先用朴硝随患处铺半指厚，以纸盖用热熨斗熨良久，如硝耗再加熨之，二时许方贴膏药。若是肝积，加芦荟末同熨之。


朱砂膏三百十三


治一切顽疮破疮，杖疮痈疽，发背破伤者，最妙最佳。

麻油一斤
 　飞母六两
 　水银一两
 　朱砂佳者一两半
 ，飞
 　好黄蜡四两


先下油熬数沸，下鸡子二枚，敲开连壳投之，熬焦捞去鸡子，退火候冷定，下水银五钱，再加微火搅熬饭顷，即入丹渐收成膏，后下黄占再搅，候大温，下极细好朱砂一两五钱搅匀，磁罐收贮。

神效当归膏三百十四


治一切发背疮疡，汤火疼痛等证，去腐肉，生新肉，其效如神。凡洗拭换膏，必须预备即贴之，新肉畏风故也。如用白蜡尤好，此药生肌止痛，补血续筋，故与新肉相宜。

当归　生地黄　黄蜡各二两
 　白蜡当减半
 　麻油六两


上先将当归、地黄各一两，入油煎黑去渣，又将二味各入一两煎至微焦，复去滓，乃入蜡溶化，候冷搅匀即成膏矣。用涂患处，以纸盖之。如有死肉，须用利刀剪去，则生肌尤速。

攻坚败毒膏三百十五


亦名乾坤一气膏。专攻痞块，诸疮毒，痔漏。

当归　熟地　生地　白芍药　赤芍药　南星　半夏　三棱　蓬术　木鳖　两头尖　穿山甲　巴豆仁　肉桂　五灵脂　桃仁　续断　玄参　玄胡索　蓖麻子仁　白芷　羌活　独活　大黄　红花　川乌　草乌　苏木　川芎　防风　杏仁各一两


上用麻油四十两，浸诸药三日，桑柴火煎成，丹收后下细药。

乳香制
 　没药发
 ，各一两
 　真阿魏一两半
 　麝香三钱


上方于细药中加芦荟、木香各一两，蟾酥三钱，即名消痞大成膏。

消痞膏三百十六


三棱　蓬术　穿山甲　木鳖仁　杏仁　水红花子　萝卜子　透骨草晒干
 　大黄各一两
 　独头蒜四个


上用香油一斤，入前药十味煎油成，以飞丹收之，后下细药。

真阿魏　乳香　没药各一两
 　麝香三钱


上先下乳、没、阿魏三味，后下麝香，搅匀待冷，倾水中浸数日，用磁瓶收贮，勿使泄气。用时以白布或坚白纸摊贴，八九日一换。或见大便去脓血，勿以为异，亦有不去脓血而自愈者。若治泻痢，可贴脐腹。忌房事生冷。凡贴癥积痞块，先用荞麦面和作一圈，围住患处四边，其块上放皮硝二三两，盖厚纸以熨斗熨，令热气内达，然后去硝用膏药贴之。上原方用白花菜同透骨草另煎膏二两，搅入膏内收用，但白花菜惟西北方间有之，求觅不易，故余用独蒜、萝卜子代之，其功亦不减也。

琥珀膏三百十七


治颈项瘰疬，及腋下初结小核，渐如连珠，不消不溃，或溃而脓水不绝，经久不瘥，或成漏证。

琥珀　白芷　防风　当归　木鳖子　木通各一两
 　丁香　桂心　朱砂　木香　松香各半两
 　麻油二斤


上先将琥珀等六味为末，其余药入油煎黑，滤去渣，徐入黄丹再煎，软硬得中，入前药成膏贴之。

贴痞琥珀膏三百十八


贴癥积痞块。

大黄、朴硝各一两
 ，为末
 ，以大蒜同捣膏贴之
 。

水红花膏三百十九


贴痞块。

用水红花或子，每一两以水三碗，用桑柴文武火熬成膏，量痞大小用纸摊贴，以无方为度，仍将膏用酒调服。忌荤腥油腻。不饮酒者，白汤下。

火龙膏三百二十


治风寒湿毒所袭，筋骨挛痛，及湿痰流注，经络壅痛，不能行步，并治历节风、鹤膝风，其效如神。

生姜八两
 ，取汁
 　乳香为末
 　没药为末
 ，各五钱
 　麝香一钱
 　真牛皮广胶二两


上先将姜汁并胶熔化，方下乳香、没药调匀，待少温下麝香即成膏矣。摊贴患处，更服五积散。如鹤膝风，须服大防风汤。

赵府膏三二一


专贴疼痛肿毒。

干蛤蟆三个
 　全蝎　僵蚕各一两
 　蜈蚣四条
 　斑蝥四十个
 　商陆根一两六钱
 　花椒一钱
 　童子发六分
 　鸡内金二个
 　槐柳枝三寸
 长者各四十根


细药：

儿茶　乳香　没药　血竭　龙骨　黄占　白占各五钱
 　麝香一钱


上用麻油二斤煎，飞丹收。

密陀膏三二二


此膏治臁湿诸疮风漏等证神效。凡治疼痛，先以葱、姜擦患处，然后贴之。

先用密陀僧一二斤打碎，将童便煮之，觉其浊性去而童便气清乃可止矣。用便煮过则贴疮不痛。晾干，研极细如面候用。用桐油不拘几斤，熬至将黑为度，每熟油一斤，用陀僧六两收之，于将成膏之顷取起，离火候稍凉，谅膏多少，入冷水数碗徐搅之，恐其泛出，候少定，即逼去其水，再上火熬化，复入水数碗搅逼如前，或三次更妙，然后熬净其水，每油一斤，再入官粉二两熬收，其色方黑。凡熬此者，铜锅须大方可用。

八仙红玉膏三二三


治诸疮。

龙骨　赤石脂　儿茶　血竭　没药　乳香各一钱
 　轻粉五分或一钱
 　冰片二分


上用麻油二两，入当归五钱煎枯去滓，入龙、石、茶、竭四味，再煎一二沸，次入乳、没略煎匀后，入黄占五钱溶化，冷定入轻、冰摊贴。


碧油膏三二四


止痛排脓，灸后宜用之。

桃枝　柳枝　桑枝　槐枝各二两
 　乳香另研
 　血竭各五钱
 　黄丹四两
 ，净


上用麻油十两煎，膏成后下乳香、血竭。

长肉膏三二五


人参　黄芪　当归　夜合树皮　玄参各一两
 　血余三两
 　老鼠一个


细药：

血竭　龙骨　赤石脂　白腊各五钱


上用麻油一斤煎，飞丹收。

保养元气膏三二六


此膏助元阳，补精髓，通血脉，镇玉池，养龟存精，百战百胜，待妇人经净之时，去膏而泄则可成孕。并治腰膝疼痛，五劳七伤，诸虚百损，半身不遂，膀胱疝气，带浊淫淋，阴痿不举，无不效者。此邵真人进御方也。

麻油一斤四两，入甘草二两，先熬六七滚，然后下诸药。

生地黄　熟地黄俱酒洗
 　麦门冬　远志肉　肉苁蓉酒洗
 　蛇床子酒浸
 　菟丝子酒浸
 　牛膝酒洗
 　鹿茸　川续断　虎骨　紫稍花　木鳖仁　谷精草　大附子　肉桂各五钱


上熬成，以煮过松香四两，飞丹半斤收之，次下细药。

次下龙骨　倭硫黄　赤石脂各二钱


又次下乳香　沉香　丁香　木香各一钱


又次下阳起石三钱
 　麝香五分
 　蟾酥　鸦片各一钱


又次下黄占五两


上煎成，入井中浸三四日。每用膏七八钱，红绢摊贴脐上，或腰眼间，每贴五六十日再换。

药煮松香法三二七


凡用松香收膏药者，必用水多煮一二遍，去其涩燥之性，方可贴疮不痛。若用贴癥痞血块，则当加药如后法煮过用之方妙。

大都松香三斤
 　用：

皮硝一碗
 　水红花四两
 　大黄　当归　生地各二两
 　三棱蓬术各一两


上药七味，用水一桶，先熬汁，去滓净，用煮松香，徐徐添入，以汁完为度，收用之极佳。

收油之法，凡煮过松香一斤，入熬熟药油五两，即成膏矣。

以下通用方

四君子汤三二八



方在补阵一
 。

治疮疡脾胃虚弱，或因克伐，肿痛不散，溃敛不能，宜用此以补脾胃，诸证自愈。若误用攻毒，则七恶随至。脾胃虚弱，饮食少思，或食而难化，或欲作呕，或大便不实。若脾胃气虚，疮口出血，吐血便血，尤其用之，盖气能摄血故也。凡气血俱虚之证，宜于此汤但加当归，脾胃既旺，饮食自进，阴血自生。若用沉阴之剂，脾胃复伤，诸证蜂起。

六君子汤三二九



方在补阵五
 。

治脾胃虚弱，或寒凉克伐，肿痛不溃敛，宜服此汤以壮营气，则诸证自愈。

加味四君子汤三百三十



方在补阵二
 。

治痔漏下血，面色痿黄，凡诸气虚脾虚不能摄血等证。

四物汤三三一



方在补阵八
 。

治疮疡血虚发热，或因失血，或因克伐，或因溃后，致晡热内热，烦躁不安，皆宜服之。盖血生于脾，脾虚不能生血者，宜用四君子加当归、酒炒白术以补脾。

八珍汤三三二



方在补阵十九
 。

治疮疡脾胃损伤，恶寒发热，烦躁作渴；或疮疡溃后，气血亏损，脓水清稀，久不能愈。

十全大补汤三三三



方在补阵二十
 。

治疮疡气血虚弱，肿痛不愈，或溃疡脓清，寒热，自汗盗汗，食少体倦，发热作渴，头痛眩晕似中风状者。

补中益气汤三三四



方在补阵三十
 。

治疮疡元气亏损，恶寒发热；或因克伐，肢体倦怠，饮食少思；或不能起发消散，生肌收敛；或兼饮食劳倦，头痛身热，烦躁作渴，脉洪大弦虚，或微细软弱。

归脾汤三三五



方在补阵三二
 。

治疮疡忧思伤脾，血虚发热，食少体倦；或脾不摄血，以致妄行吐下；或健忘怔仲，惊悸少寐；或心脾作痛，自汗盗汗；或肢体肿痛，大便不调；或妇人经候不调，晡热内热；或唇疮流注，及不能消散溃敛等证。

独参汤三三六



方在补阵三七
 。

治疮疡一切失血，或脓水出多，气血俱虚，恶寒发热，作渴烦躁。盖血生于气，故血脱者宜补气，阳生阴长之理也。用人参一两，枣十枚，姜十片，水煎徐徐服。

人参养营汤三三七



方在补阵二十
 。

治疮疡脾胃亏损，发热恶寒，血气俱虚，四体倦怠，肌肉消瘦，面色痿黄，汲汲短气，食少作渴，凡大病后最宜用此。

五味异功散三三八



方在补阵四
 。

治脾胃虚弱，饮食少思。即四君子汤加陈皮。

生脉散三三九



方在补阵五六
 。

治疮疡胃气亏损，阴火上冲，口干喘促；或肢体倦怠，肌肉消瘦，面色痿黄，汲汲短气，汗出不止，食少作渴；或脓水出多，气血俱虚，烦躁不安，睡卧不宁；或湿热大行，心火土合病，脾胃虚弱，身重气短。或金为火制，绝寒水生化之源，肢体痿软，脚欹眼黑等证。

当归补血汤三百四十



方在补阵四四
 。

治疮疡脾胃虚损，或服峻剂致血气俱虚，肌热，大渴引饮，目赤面红，昼夜不息，其脉洪大而虚，重按全无，此病多得于饥饱劳役者，若误服白虎汤必死。

黄芪六一汤三四一



方在补阵四九
 。

治疮疡阴阳俱虚，盗汗不止。


参术膏三四二



方在补阵三九
 。

治疮疡中气虚弱，诸药不应，或因用药失宜，耗伤元气，虚证蜂起，但用此药补其中气，诸证自愈。

东垣圣愈汤三四三



方在补阵九十
 。

治脾胃亏损，脓水不止；或金疮出血，心烦不安，眠睡不宁，五心烦热，饮食少思。

钱氏七味白术散三四四



方在小儿七
 。

治疮疡胃气虚弱，或因克伐，或因吐泻，口干作渴，饮食少思。

陈氏五味子汤三四五
 方在补阵五八
 。

治疮疡肾水枯涸，口燥咽干，喘促虚烦。

参附汤三四六



方在补阵三七
 。

治疮疡失血过多，或脓瘀大泄，或寒凉汗下，真阳脱陷，上气喘息，自汗盗汗，气短头晕等证，急服

此汤以救元气，缓则不治。

人参理中汤三四七



方在热阵一
 。

治疮疡脾胃虚寒，呕吐泄泻，饮食少思，肚腹作胀或痛，或胸膈虚痞，饮食不入。

六味丸三四八



方在补阵百二十
 。

此壮水之剂。夫人之生，以肾为主，凡病皆由肾虚而致，此方乃天一生水之剂，无有不可用者。若肾虚发热作渴，小便淋秘，痰气壅盛，咳嗽吐血，头目眩晕，小便短少，眼花耳聋，咽喉燥痛，口舌疮裂，齿不坚固，腰腿痿软，五脏齐损，肝经不足等证，尤多用之，水能生木故也。若肾虚发热，自汗盗汗，便血诸血，失音。此水泛为痰之圣药，血虚发热之神剂也。

八味丸三四九



方在补阵百二十
 。

治命门火衰，不能生土，以致脾胃虚寒，而患流注鹤膝等证，不能消溃收敛，或饮食少思，或食而不化，脐腹疼痛，夜多漩尿。

陈氏加减八味丸三百五十



方在古补一二二
 。

治肾水不足，虚火上炎，发热作渴，咽喉疼痛，口舌生疮，寝汗憔悴等证。

还少丹三五一



方在补阵一三五
 。

治足三阴经虚损，致患鹤膝风等证。又补脾胃，进饮食之良剂也。

大防风汤三五二



方在补阵九八
 。

治足三阴亏损，外邪乘虚内患，鹤膝风或附骨疽肿痛，或肿而不痛，不问已溃未溃，用三五剂后，更全用调补之剂。

十宣散三五三



方在痘疹十四
 。

治疮疡脉缓涩，体倦恶寒，或脉浮紧细，用之以散风助阳也。

薛氏四神丸三五四



方在热阵一五一
 。

治疮疡脾肾虚弱，大便不实，饮食少思，或小腹作痛，或产后泄泻，肚腹作痛，不思饮食。

五积散三五五



方在散阵三九
 。

治风寒湿毒客于经络，致筋挛骨痛，或腰脚酸疼，或拘急，或身重，并皆治之。

二陈汤三五六



方在和阵一
 。

治疡痈中脘停痰，呕吐恶心，或头目不清，饮食少思等证。

小柴胡汤三五七



方在散阵十九
 。

治肝胆经风热，瘰疬结核，或肿痛色赤，或寒热往来，或日晡发热，或潮热身热，默默不欲饮食，或怒火口苦，耳聋咳嗽，皆用此药。

小青龙汤三五八



方在散阵八
 。

治肝肺受寒，咳嗽喘急，宜服此发散表邪。

人参败毒散三五九



方在散阵三八
 。

治疮疡外有表邪，焮痛寒热，或拘急头痛，脉紧有力。

不换金正气散三百六十



方在和阵二十
 。

治疮疡脾气虚弱，寒邪相搏，痰停胸膈，致发寒热。服此以正脾气，则痰气自消，寒热不作。

加味逍遥散三六一



方在补阵九十
 。

治疮疡肝脾血虚，内热发热；或遍身搔痒，寒热；或肢体作痛，头目昏重；或怔仲颊赤，口燥咽干；或发热盗汗，食少不寐；或口舌生疮，耳内作痛；或胸乳腹胀，小便欠利。

防风通圣散三六二



方在攻阵十六
 。

治时毒热毒，便秘热燥邪实等证。若非大满大实者，不可服用此药。

消风散三六三



方在散阵四七
 、四九
 。

治风热瘾疹瘙痒，及妇人血风瘙痒，或头皮肿痒，或诸风上攻，头目昏眩，项背拘急，鼻出清水，喷嚏声重，耳作蝉鸣。

犀角散三六四



方在痘疹六三
 。

治时毒痈疡热盛，烦躁多渴，赤斑等证。

黄连解毒汤三六五



方在寒阵一
 。

治疮疡焮痛，烦躁饮冷，脉洪数，或发狂言。

普济消毒饮三六六



方在寒阵十三
 。

治天行时毒，头面肿痛，或咽喉不利。若饥馑之后患此者，最宜用之，仍当兼固胃气。

栀子清肝散三六七



方在寒阵六十
 。

治三焦、足少阳风热，耳内作痒生疮，或出水疼痛，或胸乳间作痛，或寒热往来。

柴胡清肝散三六八



方在寒阵五九
 。

治鬓疽及肝胆三焦风热怒火之证，或头胸作痛，或疮毒发热。

加味龙胆泻肝汤三六九



方在寒阵六四
 。

治肝经湿热，或囊痈便毒，下疳悬痈，焮肿作痛，或溃烂不愈，或睾丸悬挂，小便涩滞，或妇人阴疮痒痛，或男子阴挺，痔漏肿痛，或出脓水。

清心莲子饮三百七十



方在寒阵三二
 。

治膀胱阴虚湿热，玉茎肿痛，或茎窍涩滞，口苦咽干，小便色赤或白浊，夜安静而昼发热。

黄芩清肺饮三七一



方在寒阵三八
 。

治疮疡肺经阴虚火燥而小便不通。


东垣清胃散三七二



方在寒阵五四
 。

治膏粱积热，唇口肿痛，齿龈溃烂焮痛，上连头面，或恶寒发热。

竹叶石膏汤三七三



方在寒阵五
 。

治痈疽胃火盛，肿痛作渴。

竹叶黄芪汤三七四



方在寒阵七
 。

治痈疽气血虚，胃火盛而作渴。

滋肾丸三七五



方在寒阵一六三
 。

治疮疡肾经阴虚发热，作渴便赤，足热腿软等证。凡不渴而小便秘，热在下焦血分也，最宜此药。经云无阴则阳无以化，若脾肺燥热所移，此当清其化源。

泻青丸三七六



方在寒阵百五十
 。

治肝经实热，瘰疬肿痛寒热，或胁乳作痛，大便秘结。

大芦荟丸三七七



方在小儿百十五
 。

治肝火下疳溃烂，或焮肿作痛，或治小儿疳膨食积，口鼻生疮，牙龈蚀烂等疮，并虫蚀肛门痒痛。

五苓散三七八



方在和阵一八二
 。

治疮毒下部湿热，小便短少。

五淋散三七九



方在寒阵百十七
 。

治膀胱有热，水道不通，或尿如豆汁，或如砂石，或如膏油，或热沸便血。

八正散三百八十



方在寒阵百十五
 。

治下疳便毒，小便淋漓，脉证俱实者。

清肺饮三八一



方在和阵三五一
 。

治疮疡渴而小便不利，乃肺往有热，是绝寒水生化之源，宜用此药以清化源，其水自生而便自利。

益元散三八二



方在寒阵百十二
 。

治疮疡小水不利，内生烦热作渴。

四顺清凉饮三八三



方在攻阵二五
 。

治疮疡烦躁饮冷，焮痛脉实，大便秘结，小便赤涩。

玉烛散三八四



方在攻阵二四
 。

治便痈初起，肿痛发热，大小便秘，宜用此行散之。若邪实毒甚者，宜桃仁承气汤。

人参平肺散三八五



方在寒阵三七
 。

治火克肺金，传为疽痿，咳嗽喘呕，痰涎壅盛，胸膈痞满，咽嗌不利。

葶苈大枣泻肺汤三八六



方在和阵百四十
 。

治肺证胸膈胀痛，上气喘急，或身面浮肿，鼻塞声重。

枳壳散三八七



方在寒阵百一
 。

治烦热便血。

失笑散三八八



方在妇人百四
 。

治跌扑、产后心腹绞痛，或不知人事，或经行瘀血作痛成癃。

槐角丸三八九



方在寒阵一七五
 。

治痔漏肿痛，便血脱肛。

紫金锭三百九十



方在因阵二百二
 。

治痈疽诸毒。

《良方》通关散三九一



方在古因九八
 。

搐鼻，开牙关。

景岳全书终

出版者的话

清代陆九芸曾云：“读书而不临证，不可以为医；临证而不读书，亦不可以为医。”读经典是中医治学之根柢，也是医学必由之径。

人民卫生出版社中医古籍出版工作，自20世纪50年代至今，六十余载风雨岐黄路，在全国中医药专家的关注与支持下，一直砥砺前行。先后出版了影印本、校点本、校注本、校释本等多种古籍著作，其中获国家科技奖、国家图书奖等多种奖项。历经几代人的积淀，取得了丰硕成果。

《中医临床必读丛书》是为了适应国家中医药管理局“优秀中医临床人才研修项目”而组织全国著名中医专家学者整理出版的，所选之105种古籍，多为历代医家推崇，向为医家视为“医门之柱石”，尊为“必读”经典著作，在中医学发展的历史长河中，占有重要的学术地位，自2005年相继出版以来，颇受中医界广泛关注和好评，先后多次重印发行。

为便于读者研习和收藏，根据读者的迫切要求和中医专家学者的建议，我们在已出版的105种中医经典著作中，优中选优，精选出30种最受读者欢迎的古籍，编为《中医临床必读丛书（典藏版）》。

其装帧形式在保持上版风格的基础上，以精装版面世，在版式上也为了方便读者而重新设计。

《中医临床必读丛书（典藏版）》的整理工作遵循以下原则：①本次选出的古籍为临床上最为常用、最有收藏价值者；②力求原文准确，每种医籍均以中医文献专家遴选的珍本善本为底本，严加校勘，反复审核，确保原文精准无误；③原则上只收原文，不作校记和注释，旨在使读者在研习之中渐得旨趣，体悟真谛；④每种古籍撰有导读，介绍该书的作者生平、成书背景、学术特点，对临床的指导意义以及学习方法和临证运用方法等内容，提要钩玄，以启迪读者；⑤原文中俗体字、异体字、避讳字予以径改，不作校注。

另书后附有病证名索引、药名索引、方剂索引，便于读者学习和查阅。

期待本套丛书的出版，能真正起到读古籍、筑根基、做临床、提疗效的作用，有助于中医临床人才的培养和成长，以推动我国中医药事业的发展与创新。

序

中医药学是具有中国特色的生命科学，是科学与人文融合得比较好的学科，在人才培养方面，只要遵循中医药学自身发展的规律，只要把中医理论知识的深厚积淀与临床经验的活用有机的结合起来，就能培养出优秀的中医临床人才。

近百余年西学东渐，再加上当今市场经济价值取向的作用，使得一些中医师诊治疾病，常以西药打头阵，中药作陪衬，不论病情是否需要，一概是中药加西药。更有甚者不切脉、不辨证，凡遇炎症均以解毒消炎处理，如此失去了中医理论对诊疗实践的指导，则不可能培养出合格的中医临床人才。对此，中医学界许多有识之士颇感忧虑而痛心疾首。中医中药人才的培养，从国家社会的需求出发，应该在多种模式多个层面展开。当务之急是创造良好的育人环境。要倡导求真求异，学术民主的学风。国家中医药管理局设立了培育名医的研修项目，首先是参师襄诊，拜名师制订好读书计划，因人因材施教，务求实效。论其共性则需重视“悟性”的提高，医理与易理相通，重视易经相关理论的学习；还有文献学、逻辑学，生命科学原理与生物信息学等知识的学习运用。“悟性”主要体现在联系临床，提高思想思考思辨的能力，破解疑难病例获取疗效。再者是熟读一本临证案头书，研修项目精选的书目可以任选，作为读经典医籍研修晋阶保底的基本功。第二是诊疗环境，我建议城市与乡村、医院与诊所、病房与门诊可以兼顾，总以多临证多研讨为主。若参师三五位以上，年诊千例以上，必有上乘学问。第三是求真务实，“读经典做临床”关键在“做”字上苦下功夫，敢于置疑而后验证、诠释进而创新，诠证创新自然寓于继承之中。

中医治学当溯本求源，古为今用，继承是基础，创新是归宿，认真继承中医经典理论与临床诊疗经验，做到中医不能丢，进而才是中医现代化的实施。厚积薄发、厚今薄古为治学常理。所谓勤求古训、融汇新知，即是运用科学的临床思维方法，将理论与实践紧密联系，以显著的疗效、诠释、求证前贤的理论，寓继承之中求创新发展，从理论层面阐发古人前贤之未备，以推进中医学科的进步。

综观古往今来贤哲名医均是熟谙经典，勤于临证，发遑古义，创立新说者。通常所言的“学术思想”应是高层次的成就，是锲而不舍长期坚持“读经典做临床”在取得若干鲜活的诊疗经验的基础上，应是学术闪光点凝聚提炼出的精华。笔者以弘扬中医学学科的学术思想为己任而决不敢言自己有什么学术思想，因为学术思想一定要具备有创新思维与创新成果，当然是在继承为基础上的创新；学术思想必有理论内涵指导临床实践，能以提高防治水平；再者学术思想不应是一病一证一法一方的诊治经验与心得体会。如金元大家刘完素著有《素问玄机原病式》，自述“法之与术，悉出《内经》之玄机”，于刻苦钻研运气学说之后，倡“六气皆从火化”，阐发火热病证脉治，创立脏腑六气病机、玄府气液理论。其学术思想至今仍能指导温热、瘟疫的防治。SARS流行时，运用玄府气液理论分析证候病机，确立治则治法，遣药组方获取疗效，应对突发公共卫生事件造福群众。毋庸置疑刘完素是“读经典做临床”的楷模，而学习历史，凡成中医大家名师者基本如此，即使当今名医具有卓越学术思想者，亦无例外，因为经典医籍所提供的科学原理至今仍是维护健康防治疾病的准则，至今仍葆其青春，因此“读经典做临床”具有重要的现实意义。

值得指出，培养临床中坚骨干人才，造就学科领军人物是当务之急。在需要强化“读经典做临床”的同时，以唯物主义史观学习易经易道易图，与文、史、哲，逻辑学交叉渗透融合，提高“悟性”指导诊疗工作。面对新世纪东学西渐是另一股潮流，国外学者研究老聃、孔丘、朱熹、沈括之学，以应对技术高速发展与理论相对滞后的矛盾日趋突出的现状。譬如老聃是中国宇宙论的开拓者，惠施则注重宇宙中一般事物的观察。他解释宇宙为总包一切之“大一”与极微无内之“小一”构成，大而无外小而无内，大一寓有小一，小一中又涵有大一，两者相兼容而为用。如此见解不仅对中医学术研究具有指导作用，对宏观生物学与分子生物学的链接，纳入到系统复杂科学的领域至关重要。近日有学者撰文讨论自我感受的主观症状对医学的贡献和医师参照的意义；有学者从分子水平寻求直接调节整体功能的物质，而突破靶细胞的发病机制；有医生运用助阳化气，通利小便的方药能同时改善胃肠症状治疗幽门螺旋杆菌引起的胃炎，还有医生使用中成药治疗老年良性前列腺增生，运用非线性方法，优化观察指标，不把增生前列腺的直径作为惟一的“金”指标，用综合量表评价疗效而获得认许，这就是中医的思维，要坚定地走中国人自己的路。

人民卫生出版社为了落实国家中医药管理局设立的培育名医的研修项目，把研修项目精选的20种古典医籍予以出版，为我们学习提供了便利条件，只要我们“博学之，审问之，慎思之，明辨之，笃行之”，就会学有所得、学有所长、学有所进、学有所成。治经典之学要落脚临床，实实在在去“做”，切忌坐而论道，应端正学风，尊重参师，教学相长，使自己成为中医界骨干人才。名医不是自封的，需要同行认可，而社会认可更为重要。让我们互相勉励，为中国中医名医战略实施取得实效多做有益的工作。

导读

《医学衷中参西录》，为名医张锡纯所著。该书谈方论药、辨证施治均从实际出发，从不空谈。是书曾多次印行，行销全国，远及海外，曾被广大中医界同仁誉为“第一可法之书”。众多医家遵其理，执其方，以治疑难病证，多能立起沉疴，效如桴鼓。

一、《医学衷中参西录》与作者

张锡纯字寿甫，1860年生，祖籍山东省诸城，明代其祖上迁居河北省盐山县边务乡。幼年随父读书，于深研六经诗文之外，兼及医学，尤邃于《易》理。稍长，教读乡里，科举不第，则转攻医学。为人治病，往往力排众议，独任其责，群医束手之证，常能力挽沉疴，远近咸服其胆识。辛亥革命之后，从戎武汉，为军医正。1918年赴沈阳，创立达中医院，为我国中医建院之肇始。直奉战时，回乡悬壶于沧县，临证救难，常能起死回生，因而医名日噪，其时，与江苏陆晋笙、杨如侯，广东刘蔚楚同负盛名，被医界誉为“医林四大家”，又与慈溪张生甫、嘉定张山雷为“名医三张”。主张中西医应互取所长，补己之短，为我国早期主张中西医汇通派人物之一。晚年（1928年）迁居天津，建国医函授学校，设馆课徒，欲培养中医后继人才。当时众多有志之士，如隆昌周禹锡，如皋陈爱棠、李慰农，通县高砚樵，祁阳王攻酲，深县张方舆，辽宁仲晓秋，天津孙玉泉、李宝和等，皆列张氏门下，后皆为中医界之栋梁。1933年农历8月8日先生病卒，享年74岁。

锡纯先生，自举业未达，转而攻医，远自农轩、汉唐，近至明清医家典籍，靡不深究博览，采撷精华，独探奥蕴，卓然自成一家。于辨证论治，选药组方，更能别出机杼，不落恒蹊，而采取众人之长者，亦能折衷至当。对临证所创得心应手疗效卓著之方，则详加记述，并阐明方义，附有治验之案，积久而成篇，名《医学衷中参西录》，即本书方剂篇一、二、三期，共8篇。张氏临证用药，因药少攻专，故对药效体验尤深，遂将个人独得之秘，而前人又未论及者，逐味记述，并将常用西药附后，名《增广衷中参西录》，即本书第四期药物篇，共5卷。张氏医名与年俱进，迨至壮年，名扬远播，国内诸多医学杂志及报刊均争聘其为特邀撰稿人，并以刊登张氏之医论为殊荣，因而张氏发表了很多医学论文，后将这些论文汇为上下两册，共8卷，即成本书第五期医论篇。寿甫先生临证五十春秋，验案甚多，有的发表于医学杂志及报刊，有的珍藏于家室，后经系统归纳，分门整合，名为《志诚堂医案》，即本书第六期医案篇，共5卷。晚年于天津国医函授学校所撰《伤寒论》讲义，经其哲嗣张荫潮整理，而成本书第七期伤寒论篇，共4卷。全书总计七期30卷。

二、本书特点及其对临床指导意义

（一）论医理，本《内经》

张氏认为，阐发医理之书，始于《内经》，其书虽有伪托，“然于醇粹之处，确乎贻之圣神”，“但于可信之处”，若能“精研有得，即能开无限法门”。所以，书中所论医理之处，多祖述《内经》，故其言不但征之可信，且为来者学习《内经》、指导临床提供了良好的捷径。如根据《素问》脉要精微论“头者精明之府”，《素问》灵兰秘典论“心者君主之官，神明出焉”的论述，认为“精明”即“神明”，因而提出神明之体“藏于脑”，神明之用“发露于心”，这种心脑贯通的论点，为养心安神，治疗精神神经方面的疾病，提供了可信的证据。又如通过对《内经》经文的研究，提出元气有先后天之分，而先后天元气功能迥殊，其先天元气“在于能施”，后天元气“在于能敛”。所以，在后天元气不足时，主要表现为敛涩无权，出现汗泻厥脱之证。因而提出补助后天元气，“惟以收敛药为主”，选用“萸肉、龙骨、牡蛎”等药，而用补气药辅之，“其上脱者辅以人参、赭石，若阴不能系阳，更宜加熟地、生山药以滋阴；若下脱者，宜辅以人参、黄芪，若下焦泄泻不止，而宜加白术止泻”。这些经验之谈，颇合临床正法。《灵枢》五味云：“谷始入于胃，其精微者，先出于胃之两焦，以溉五脏，别出两行营卫之道，其大气抟而不行者，积于胸中，名曰气海，出于肺，循喉咽，故呼则出，吸则入。”《灵枢》邪客云：“五谷入于胃，其糟粕、津液、宗气分为三隧，故其宗气积于胸中，出于喉咙，以贯心脉而行呼吸焉。”据此二节经文，提出“宗气即为大气”。又据《灵枢》五色“人无病卒死”，系“大气入脏腑者”，认为大气下陷，不能“贯心脉而行呼吸”，则可导致很多危重证候，甚至引起死亡。因此，治疗大气下陷诸证，当以升提大气为首务。他如“人身君火相火有先后天之分”、“三焦考”、“少阳为游部论”、“肓之上膏之下解及病在膏肓之治法”等，均发前人所未发，大大丰富了中医理论，为后学拓宽了视野。

（二）祖《本经》，讲中药

张氏认为，《本草经》对365种药物，“皆详载其气味与主治”，而“明其气味，主治之理即寓其中矣”。因而本书讲述药物的功能主治，皆祖述《本经》，从气味谈起。为阐明其理，并引经典之用而征之，且于其后附有验案以佐证。如论桂枝，根据其“辛甘微温”之气味，提出其功能“力善宣通，能升大气，降逆气，散邪气”，而以仲景“苓桂术甘汤用之治短气，是取其能升也；桂枝加桂汤用之治奔豚，是取其能降也；麻黄、桂枝、大小青龙诸汤用之治外感，是取其能散也”征之。同时认为桂枝“其花开于中秋，是桂之性原得金气而旺，且又味辛属金，故又善抑肝木之盛使不横恣；而桂之枝形如鹿角，直上无曲，故又善理肝木之郁使之条达也”。“为其味甘，故又善和脾胃，能使脾气之陷者上升，胃气之逆者下降，脾胃调和，留饮自除，积食自化。其宣通之力，又能导引三焦下通膀胱，以利小便”。如此诠释桂枝，不仅有利于对《本经》的理解，而其发明创新，又有利于临床应用。非仅如此，对《本经》所论药物功能，后世本草不载者，张氏亦详加记述。比如，山茱萸补益肝肾，敛汗固涩为世人所知，但《本经》谓其主心腹疼痛，逐寒湿痹，后世本草很少提及，而张氏认为山茱萸味酸性温，得木气最厚，收敛之中兼具条畅之性，故可“通利九窍，流通血脉”，所以可治心腹疼痛及寒湿痹证。并附有以山茱萸为主治愈大怒后腿痛，不能转侧；陡然腿疼，不能行动；素患心疼，发作时昼夜呼号诸案以证之。此外，为了考校药物的性能以及毒副作用，张氏还对很多药物亲尝品验，如自服花椒一二钱，即感肺不收而胸闷，后饮凉水数碗方解，因感花椒辛热开散之性甚烈；口嚼甘遂一钱，未觉瞑眩，惟泻下水饮及凝痰少许，始悟甘遂降痰之力倍于硝黄，而为治狂圣药；又曾煎服麻黄八钱，以验其发散之力等。总之，张氏在深研《本经》的基础上，经过多年的实践观察与亲自品验，对七十余种药物的功用主治作了详细的探讨与补充，丰富了中药学的内容，特别是所附大量验案，为理解应用这些药物，提供了宝贵的借鉴。

（三）宗仲景，创新方

寿甫先生熟读《本经》、《内经》及前哲典籍，欲藉古人之规矩、准绳“瀹我灵性，益我神智，迨至性灵神智洋溢活泼”，“又举古人之规矩、准绳扩充之、变化之、引申触长之”。张氏治病，初多遵古方，后因医随年进，经验日丰，多依仲圣方意，自创新方，虽有用古方者，亦多加减化裁，“辄能得心应手，挽回沉疴”，本书所载自创新方160余首，皆是“屡试屡验”，而后人用之亦“屡试不爽”者。如升陷汤治疗大气下陷诸证，常能立挽沉疴，今日以治气陷欲脱者，亦效如桴鼓。活络效灵丹治疗气血瘀滞之痃癖癥瘕，腿疼背疼多有良效，现代用以治疗冠心病之冠心1号方、冠心2号方、复方丹参片（滴丸）及治疗宫外孕之宫外孕1号、宫外孕2号，皆宗此方而出。而用以治疗滑胎之寿胎丸，药少攻专，现代研究证实，以本方化裁，治疗习惯性流产，确有保胎安胎之效。以石膏为主组成之石膏阿斯必林汤、石膏粳米汤、白虎加人参以山药代粳米汤等，治疗外感高热之证，效果卓著，现代有人仿此以治流脑，获得了国家嘉奖。

（四）举纲目，诠伤寒

《伤寒论》为中医四大经典之一，是中医之必读书。历代医家诠释《伤寒论》，多是逐条分析，随文演义，而张氏解析《伤寒论》则与众不同，其特点如下。

1.以六经为纲，以方证为目，执简驭繁

《伤寒论》寓义精深，理解不易，精通更难。寿甫大师解析《伤寒论》，以六经为纲，以方证为目，将伤寒分为六经48证。对每一方证，先以引言开端，概述本方证发生原因及发病经过，继则引出相关原文。斯后对方证的病机、用药机理，或以自研所得，或旁征前贤之论，详加诠释，宛如剥胶抽茧，层次井然，使仲圣精奥之论，还于浅显。所以，本书是学习《伤寒论》不可多得的好教材。

2.修古方，创新剂

寿甫先生常说，“轩岐、仲景之书，大经大法固已灿然，然辗转传写，错讹不鲜，且时代变迁，人之禀赋各异，故药之凉热，方之配合，均宜准古为今，权其轻重缓峻，察天时人事之迭变，为之变通改正”。不然则是“厚诬古人，亦且遗害来世”。因此，对《伤寒论》之方，多有修润。如认为桂枝汤证，“乃卫气虚弱，不能护卫其营分，外感之风直透卫而入营，其营为风邪所伤，又乏卫之保护”所致，而卫气不能护卫之故，实由胸中大气虚损，所以张氏提出，应用桂枝汤时应加黄芪补其胸中大气以助卫气，而加薄荷凉散以取汗，服后则不必啜粥、温覆，同时加天花粉助芍药以退热，且可防加黄芪助热之弊。桂枝汤如此增润，用治太阳中风证更加稳妥。在分析麻黄汤证时，指出“今人与古人之禀赋，其强弱厚薄，偏阴偏阳之际不无差池”，应用时当“因时制宜而为之变通加减也”。并且认为今人禀赋多阴亏，应于方中加知母以滋阴退热。又如对“太阳与阳明合病，喘而胸满者，不可下”，仲景示人“宜麻黄汤主之”。但寿甫先生认为，“古人禀赋敦厚，淡泊寡欲，服之可有效，今人则禀赋薄弱，嗜好日多，强半阴亏，若遇此等证，宜以薄荷代方中桂枝，若其热稍剧，而大便实者，又宜酌加生石膏数钱，方能有效”。张氏之经验，颇合临床。

对《伤寒论》之方，除因时制宜而增损外，寿甫先生又宗仲景方义创制新方，以便于临床应用。如大陷胸汤虽可荡涤痰热而治结胸证，但因用药峻猛，“后世治结胸证敢用此方者，实百中无二三”，遂经多年揣摩，研制荡胸汤，方中既无有毒峻烈之甘遂，又无猛浪推荡之大黄，变峻猛之剂为和平之方，而治结胸之证，“莫不随手奏效”。又如太阳病误下转为下利，服葛根芩连汤后，若余热下利不止者，研制滋阴宣解汤，以补《伤寒论》之不逮；少阴病初得无大热者，仲景示人治以黄连阿胶汤，若日久增热，或肾经素有蕴热，以致心肾皆热，壮热充斥上下者，黄连阿胶汤则不能胜任，因拟坎离互根汤等，凡此，皆属为仲景张目，为来者说法之作。

3.相类归并，对比分析

《伤寒论》中有一方治多证者，如白虎汤，一用于太阳篇“伤寒脉浮滑，此表有热里有寒”者；一用于阳明篇“三阳合病，腹满身重，难以转侧，口不仁而面垢，谵语遗尿……若自汗出者”；一用于厥阴篇“伤寒脉滑而厥者，里有热也”。三者证虽不同，而阳明里热则一，故均用白虎汤清阳明里热。张氏将三者一起讨论，则便于读者掌握。《伤寒论》也有一证而用多方者，如阳明病发黄之证，若为“阳明病……但头汗出而身无汗，剂颈而还，小便不利，渴引水浆者，此为瘀热在里，身必发黄”，或“伤寒七八日，身黄如橘子色，小便不利，腹微满者，茵陈蒿汤主之”；“伤寒身黄发热者，栀子檗皮汤主之”；“伤寒瘀热在里，身必发黄，麻黄连轺赤小豆汤主之”；而“伤寒发汗已，身目发黄，所以然者，寒湿在里不解故也，以为不可下也，于寒湿中求之”。寿甫先生将此五节经文一起分析，使读者明了伤寒发黄，既有湿热之证，又有寒湿之候，而湿热之证虽病在阳明，但有偏表、偏里、偏实之不同，因此治疗有别。如此归纳讨论、对比分析，使读者对黄疸之证、因、脉、治一目了然。

（五）医案详实，理法方药赅备

寿甫先生勤于积累，善于总结，一生积累了大量验案，这些验案除见于各卷者外，又专有医案4卷，分为18门，载124案，广涉伤寒、温病、内科、妇科等多种病证。每案均有姓名，性别、年龄以资稽考，这种求实精神，后世剽撰者当汗颜以对。继则提出就诊主证，而后详述病因、证候、诊断、处方，终于方解、效果。其论病因约言不繁，讲证候主次分明，诊断病机分析入微，解方义君臣佐使井然，实为“诊籍”之典范。熟读每一验案，宛如襄诊在侧，亲聆先生之教诲。初学者，临证时可依样画葫芦，高明者，倘能变通化裁，定能登仲景之堂，入轩岐之室。

三、如何学习运用《医学衷中参西录》

《医学衷中参西录》洋洋百余万言，是张氏毕生心血之结晶。20世纪60年代初，笔者读大学时，对本书即爱不释手。工作之后，即私淑先生，并亲受先生高足傅仙舫、李宝和等点拨，因此，对寿甫先生之学术思想和临床经验渐有所悟。就笔者个人体会，学好本书，应注意以下几点。

（一）联系经典，认真读

寿甫先生阐发医理多宗《内经》、《本经》，或征引《伤寒》、《金匮》，如论脑充血的发生，根据《素问》调经论“血之与气并走于上，则为大厥，厥则暴死，气反则生，气不反则死”，《素问》生气通天论“阳气者大怒则形气绝，而血菀于上，使人薄厥”的论述，指出脑充血症多因阳明热盛，或肝胆火盛，气血冲逆于上所致。随之提出脑充血的治疗，“当以清火、平肝、引血下行”为法。结合《内经》原文，细心揣摩寿甫先生的论述，则觉其理确凿可信。依据《本草经》阐述药物的功能主治又是寿甫先生的一大特点。如据《本草经》石膏“气微寒，味辛无毒”，主“产乳”的论述，并结合自己的临证所得，认为石膏“性凉而能散，为清阳明胃腑实热之圣药，无论内伤外感用之皆效，即使他脏腑有实热者用之亦效”。同时又根据唐宋以前医籍“未有煅石膏者”，而江笔花治一证有用石膏十四斤，吴鞠通治一证有用石膏至数十斤，徐灵胎治产后病亦重用石膏的医案，力驳“石膏大寒”及“石膏煅用不伤脾胃”之谬误。并在各医学杂志报刊大声疾呼“石膏生用直同金丹，煅用即同鸩毒”。可见，在读本书时，若能联系经典医籍研究，不仅品验到张氏宏论言之凿凿，同时也可加深对经典医籍的理解与应用。

（二）联系前后，系统读

本书系张氏多年写成，多次分期出版，所以有些内容书中多次出现。如对大气下陷的论述，一见于医论篇“黄芪解”，一见于方剂篇“升陷汤”，一见于医论篇“大气诠”。但三者内容各有侧重，“黄芪解”重在论述黄芪的功能与主治，“升陷汤”重在讲解该方的组成及适应证，“大气诠”重在考据经典阐明大气的生成、功能。但若将三者联读，对大气的生成、功能，以及大气下陷的临床表现、治法方药的了解更加透彻。又如对石膏的功用、主治及用法，除在药物篇“石膏解”中有所论述外，医论篇还有三篇论文，细读这些篇章，不但对石膏的功用、主治及用法有了全面的了解，而且还可看出寿甫先生对石膏的钟爱。

（三）联系实际，择善读

孟子有云，尽信书不若无书。张氏为一代医学巨匠本无可非，《医学衷中参西录》也是中医宝库中的一束奇葩。但由于时代和张氏本人的条件限制，书中有些观点则有悖于科学，如坚持“日绕地球”说，龙“确信其有也”，龙骨即龙之骨，非动物之骨化石等。另外，张氏虽主张中西医汇通，中西医互取所长，补己之短，使“中华医学光辉于全球之上”，但用中医理论比附西医理论时，有的则不免主观牵强。不过，这些只是书中的小疵，瑕不掩瑜，只要我们善于读书，扬其所长，弃其所短，择善而从，就能把寿甫先生的学术思想和临床经验学到手，并为中医事业的发展做出贡献。如果求全责备，那就是苛求古人了。

柳西河

重订说明

一、《医学衷中参西录》系清末民初河北盐山县张锡纯（1860～1933）所著。全书共7期30卷，自1918年分期出版后，曾多次印行，且每次再版时，作者均于“原书增补若干，又间有删改之处”，故此次重订均以各期最后版本为底本。

二、本书一、二、三期为方剂，四期为药物，五期为医论，六期为医案，七期为《伤寒论》，为便于读者阅读，此次重订对其顺序作了调整，并根据文义拟定篇名，即药物篇（四期）、方剂篇（一、二、三期）、医论篇（五期）、伤寒论篇（七期）、医案篇（六期）。

三、张氏病逝后，其传人献出部分医论、医案、信札，现行本将其殿后，名为第八期，本次重订则根据作者每次再版时均有增删的通例，将其分类归并于各篇相类卷次之内，如离中丹、坎中丹、逐风通痹汤等归入方剂篇，续申中医不可废、络石[image: ]
 薁辨、麦苗善治黄疸、答受业高崇勋质疑等归入医论篇，刘问筹脏腑瘀血、王竹荪温病兼泄泻等归入医案篇。

四、《医学衷中参西录》虽是张氏毕生心血的结晶，并被医界奉为“医家必读”，“至贵至宝之救命书”，但由于主客观条件的限制，张氏有些论述，如对某些中西医理的沟通上，尚有不少牵强之处，为保留该书原貌，对某些小疵，重订时未作更动，而对某些与科学相悖之处，如“报驳左肝右脾”一节，认为“日绕地行”，“论龙骨不可煅用之理”时，认为龙骨是“天地之元阳……潜藏地中，则元阳栖止之处必有元阴应之，阴阳会合，得地气而成形，遂生龙骨”之类，则予以删除。

五、本书药物篇第五卷介绍西药45种，这些药物虽然现在很少应用，但书中其他卷次多所涉及，故本次重订依然收入。为了便于读者阅读，重订时将有些古今异名者，就我们所知，作了补注。

六、原书六期，即医案篇第五卷“种菊轩诗草”，乃作者休闲及应酬宾朋之作，与医无关，因此将此卷连同其传人所献作者为《三三医报》社长裘吉生所写“第一集三三医书评”同附书末。

七、原书每期均有故旧、门人所作序言、题词、跋语等，并随重印次数而增多，仅七期《伤寒论》就有题诗4首，序言6则，题记1篇，多为类似褒语，重订时依初刊本作了节删。

八、本书原为竖排，无句读，本次重订改为横排，并加句读。原书目录均置各期之首，为便于检索，重订后均移至首篇之前。对于书中见某期某卷之注语，则随重订后篇目律齐。

九、本书重订时，除依底本与其他校本逐一核校外，还对引用《素问》、《灵枢》、《金匮要略》、《伤寒论》之文，进行了校勘，但对于意引者，只要辞善，则仍依其旧。

总之，在此次重订中，我们虽然力求无误，使重订本成为本书的真本、善本，但由于水平所限，不当之处恐属难免。因此，希望广大读者不吝教正，以便再版时修正提高。

柳西河

第一卷

石膏解



人参解



西洋参解



黄耆解





第二卷

山萸肉解



白术解



赭石解



山药解



地黄解



甘草解



朱砂解



鸦胆子解（俗名鸭蛋子，即苦参所结之子）



龙骨解（附：龙齿）



牡蛎解



石决明解



玄参解



当归解





第三卷

芍药解



芎解



大黄解



朴硝、硝石解



厚朴解



麻黄解



柴胡解



桂枝解



三七解



滑石解

远志解

半夏解

黄连解



黄芩解





第四卷

白茅根解



苇茎、芦根解



鲜小蓟根解



大麦芽解



茵陈解



莱菔子解



枸杞子解



海螵蛸、茜草解



罂粟壳解

沙参解

川楝子解

木通解



蒲黄解



三棱、莪术解



乳香、没药解



常山解



山楂解



石榴解



龙眼肉解



柏子仁解



大枣解



胡桃解（亦名核桃）



五味子解



萆薢解



鸡内金解



穿山甲解



蜈蚣解



水蛭解



蝎子解



蝉退解



羚羊角解



血余炭解



指甲解





第五卷

阿斯必林（Aspirin）（又作阿斯匹灵）



安知必林①（Antipyrinum）（省作安比又作安替派林）



别腊蜜童①（Pylamidonum）



安知歇貌林②（Antife Brinum）（省文歇貌林，又作阿司炭尼利）



弗那摄精①（Phenacetinum）



撒里矢尔酸那笃留谟①（Natrium Salicylicum）（省文撒曹，又作纳柳矾）



撒鲁儿②（Salolum）（又作撒娄）



规尼涅③（Chininum hydiochloiicum）（即金鸡纳霜）



乌罗特罗宾①（Urotropinum）



盐酸（Acidum hydrochloricum）（又作盐强酸）



盐酸歇鲁茵②（Heroinum hydrochloricum）（又作赫罗印）



旃那叶①（Folia Sennae）（旧译作辛那、森那，俗名泻叶）



篦麻子油（Oleum Ricini）（省文作篦麻油，亦作篦麻子油）



硫苦①（Magnesium Sulfurium）（又名镁硫强矾，又作镁磺氧）



甘汞（Hydrargyrum Chloratum）（名亚格鲁儿汞，又名水银粉Calomelas即加路宋）



食盐（Natriun Chloratun）



抱水格鲁拉尔①（Chloralum Hydratum）（又名绿养冰，又名作哥拉）



貌罗谟加留谟①（Kalium Bromatum）（一名臭素加里，省文臭剥）



貌罗谟安母纽谟②（Ammonium Bromatum）（一名臭素安母纽谟，省文臭铔）



貌罗谟那笃留谟③（Natrium Bromatum）（一名臭素那笃留谟，省文臭曹）



依的儿①（Aether）（一名伊打）



哥罗芳谟②（Chloroformi）（又作哥罗芳）



实芰答里斯叶①（Folia Digitalis）（俗名毛地黄，一作地治达利）



斯独落仿斯精①（Strophanthi）



斯独落仿斯丁儿②（Tinctura Strophanthi）



安母尼亚茴香精（Spirtus Ammoniae foeniculatus）



安息香酸那笃留谟①（Natrium Beuzoicum）



含糖白布圣②（Pepsinum Saccharatum）



石碳酸（Aciduma Carbolicum）



硼酸（Acidum Coricum）（又作硼强酸）



单宁酸（Acidum Tannicum）（名鞣酸）



单那尔并①（Tannalbinm）



硫酸亚铅②（Zincum Snlfuricum）



几阿苏（Krcosatum）（蒸木油即结列阿曹笃）



过满俺酸加里①（Kalium Permanganicum）（一作锰强又锰上矾）



百露拔尔撒谟①（Balsamum Peruvianum）（一名必鲁脂）



麦角（Secale Coruntum）（耳卧达，一名了葛，又名霉麦，又作麦奴）



醋酸铅（Piumdum Acet-cum）（铅糖，一名铅霜，又作铅醋矾）



沃度仿谟①（Jodoformium）（即沃仿末，又名磺碘）



沃度加留谟②（Kalium jodatum）（旧译碘，省文沃剥）



沃度丁儿（Tinctun jodi）（旧译海碘酒）



重碳酸那笃留谟①（Natrium Bicarbomcum）（省文曰重曹）



骨拜波拔尔撒谟（Balcamamam Copaivae）（英名哥拜巴油）



荜澄茄末（Pulvis Cubedae）



白檀油（Olenm Santali，又作檀香油）







方剂篇（原一、二、三期）

张序



袁序



苏序



自序



例言



第一卷

治阴虚劳热方

资生汤



十全育真汤



醴泉饮



一味薯蓣饮



参麦汤



珠玉二宝粥



沃雪汤



水晶桃



既济汤



来复汤



镇摄汤







第二卷

治喘息方

参赭镇气汤



薯蓣纳气汤



滋培汤





治阳虚方

敦复汤





治心病方

定心汤



安魂汤





治肺病方

黄耆膏



清金益气汤



清金解毒汤



安肺宁嗽丸



清凉华盖饮



离中丹





治呕吐方

镇逆汤



薯蓣半夏粥





治膈食方

参赭培气汤





治吐衄方

寒降汤



温降汤



清降汤



保元寒降汤



保元清降汤



秘红丹



二鲜饮



三鲜饮



化血丹



补络补管汤



化瘀理膈丹





治消渴方

玉液汤



滋膵饮





治癃闭方

宣阳汤



济阴汤



白茅根汤



温通汤



加味苓桂术甘汤



寒通汤



升麻黄耆汤



鸡胵汤



鸡胵茅根汤







第三卷

治黄疸方

审定《金匮》黄疸门硝石矾石散方（医论篇论黄疸治法宜参视）





治淋浊方

理血汤



膏淋汤



气淋汤



劳淋汤



砂淋丸



寒淋汤



秘真丸



毒淋汤



清毒二仙丹



鲜小蓟根汤



朱砂骨湃波丸



澄化汤



清肾汤



舒和汤





治 痢 方

化滞汤



燮理汤



解毒生化丹



天水涤肠汤



通变白头翁汤



三宝粥



通变白虎加人参汤





治燥结方

硝菔通结汤



赭遂攻结汤



通结用葱白熨法





治泄泻方

益脾饼



扶中汤



薯蓣粥



薯蓣鸡子黄粥



薯蓣芣苢粥



加味天水散



加味四神丸



坎中丹





治痰饮方

理饮汤



理痰汤



龙蚝理痰汤



健脾化痰丸



期颐饼



治痰点天突穴法（附：捏结喉法、明矾汤、麝香香油灌法）





治癫狂方

荡痰汤



荡痰加甘遂汤



调气养神汤







第四卷

治大气下陷方

升陷汤



回阳升陷汤



理郁升陷汤



醒脾升陷汤





治气血郁滞肢体疼痛方

升降汤



培脾舒肝汤



金铃泻肝汤



活络效灵丹



活络祛寒汤



逐风通痹汤



健运汤



振中汤



曲直汤



热性关节肿疼用阿斯必林法







第五卷

治伤寒方

麻黄加知母汤



加味桂枝代粥汤



小青龙汤解（宜与医论篇第五卷历序用小青龙汤治外感痰喘之经过及通变化裁之法参看）



从龙汤



馏水石膏饮



葛根黄芩黄连汤解



小柴胡汤解



通变大柴胡汤



加味越婢加半夏汤





治温病方

清解汤



凉解汤



寒解汤



石膏阿斯必林汤



和解汤



宣解汤



滋阴宣解汤



滋阴清燥汤



滋阴固下汤



犹龙汤







第六卷

治伤寒温病同用方

仙露汤



石膏粳米汤



镇逆白虎汤



白虎加人参以山药代粳米汤



宁嗽定喘饮



荡胸汤



一味莱菔子汤



镇逆承气汤







第七卷

治温疫瘟疹方

青盂汤



护心至宝丹



清疹汤





治疟疾方

加味小柴胡汤





治霍乱方

急救回生丹



卫生防疫宝丹



急救回阳汤





治内外中风方

搜风汤



熄风汤



逐风汤



加味黄耆五物汤



加味玉屏风散



镇肝熄风汤



加味补血汤





治小儿风证方

定风丹



镇风汤





治痫风方

加味磁朱丸



通变黑锡丹



一味铁氧汤





治肢体痿废方

补偏汤



振颓汤



振颓丸



姜胶膏







第八卷

治女科方

玉烛汤



理冲汤



理冲丸



安冲汤



固冲汤



温冲汤



清带汤



加味麦门冬汤



寿胎丸



安胃饮



大顺汤



和血熄风汤



滋阴清胃汤



滋乳汤



消乳汤



升肝舒郁汤



资生通脉汤





治眼科方

蒲公英汤



磨翳水



磨翳散



明目硼硝水



清脑黄连膏



益瞳丸



羊肝猪胆丸





治咽喉方

咀华清喉丹





治牙疳方

古方马乳饮



敷牙疳散药方



牙疳敷藤黄法





治疮科方

消瘰丸



消瘰膏



化腐生肌散



内托生肌散



洗髓丹

药物篇（原四期）

李序

今之研究医学，著书立说者多矣，而其所著之书，诚能推之四海而准，传之千秋可法者，原旷世不一见也。吾师张寿甫先生，盐山名儒，自弱冠研究经学，于书无所不读，而又兼通医学。初志本期以注疏五经名世，后慨医学颓废，人多夭枉，遂专注重医学，以振兴中华医学为己任。著《医学衷中参西录》一书，出版三次，每次增加二十余万言，不胫而走，风行海内，远至台湾、香港，亦多有购此书者。宜《山西医学杂志》称为“医书中第一可法之书”也。近时各省所立医学校，多以此书为讲义；各处医学社会所出志报，又莫不以得登先生撰著为荣。即侬编《如[image: ]
 医学报》亦蒙先生时惠鸿篇，若先生者，诚执全国医坛之牛耳者也。近因四方学者，见先生医学迥异恒流，而函催四期《医学衷中参西录》者日益加多。先生感同人热忱，鸠集数年撰著约三十余万言，卷帙浩繁，付梓不易，乃分为三种，曰药物讲义、曰医论、曰医案。今先出药物讲义为四期版，于中西药物皆备其要，而于中药尤能独辟新义，发千古所未发，于生平得力之处，尽情披露无遗，足见先生嘉惠医林之意至为深切矣。侬也不才，自惭失学，每一思之，辄觉汗颜。幸祖遗薄田数顷，躬耕余暇时，研究书画、诗文、医学，多泛览，无师承。迩来书师郑先生海藏，画师林先生畏庐，诗师吴先生东图，医即师我寿甫先生。然诗文、书画即不佳，亦无甚关重，医学则人命所关，故又三致意焉。幸蒙我师时惠教言，因得稍识医学门径，他日有成，终不敢忘先生之赐也。侬愧不文，勉为之序。

癸亥季冬如皋门生李慰农敬序于如不及斋


例言

一、此书为《医学衷中参西录》药物篇，因专讲中西药物，是以又名药物讲义。

二、此书中药，于常用之品亦多未备，非略也。盖凡所载者，皆自抒心得，于寻常讲解之外，另有发明，其不能另有发明者，虽常用之药亦不载。

三、此书中药，未详地道及成色优劣，因诸家本草，于此等处，皆详载之，出书非为初习本草者设，为精研药性者设，故不载也。

四、此书于西药，无多发明，以愚原非西医专家，不过于紧要之药，略录数十味，间附以论说，思为中医欲兼学西医者之嚆矢。

五、此书无论中西药品，凡所言之气味，与他书不同者，皆自尝试而得，以求药味之实际，非敢妄为改易也。

六、中药大抵宜食前服，西药则皆宜食后服，以其性多剧烈之品，故不宜空腹服之。

七、西药为其剧烈，所以少服，少服又恐药力不能接续，所以皆宜日服数次，至药下未明言者，亦应如此服法。

八、用西药，即宜用西药分量，书中所谓瓦，系中量二分六厘四毫，其作一·〇式者，一瓦也，作一〇·〇式者，十瓦也，作一〇〇·〇式者，百瓦也。点上为整数，故皆足一瓦以上之数。至不足一瓦之分数，则皆在点下，其作〇·一式者，十分瓦之一也，其作〇·五式者，十分瓦之五也（即半瓦），作〇·〇五式者，百分瓦之五也，盖按算数之定式，原点上为整数，点下为分数也。

九、荜澄茄中西药中皆有之，而此书载于西药之中，因西人论此药功用与中说不同，且其所论之功用，又确实可以征信，至购此药时，又必购于西药房中，用之方效。盖此药在中药为背用之药，皆陈腐不堪用，而西人最习用之，且所制之末又精工也。


第一卷

石膏解

石膏之质，中含硫氧，是以凉而能散，有透表解肌之力。外感有实热者，放胆用之直胜金丹。《神农本经》谓其微寒，则性非大寒可知；且谓其宜于产乳，其性尤纯良可知。医者多误认为大寒而煅用之，则宣散之性变为收敛（点豆腐者必煅用，取其能收敛也），以治外感有实热者，竟将其痰火敛住，凝结不散，用至一两即足伤人，是变金丹为鸩毒也。迨至误用煅石膏偾事，流俗之见，不知其咎在煅不在石膏，转谓石膏煅用之其猛烈犹足伤人，而不煅者更可知矣。于是一倡百和，遂视用石膏为畏途，即有放胆用者，亦不过七八钱而止。夫石膏之质甚重，七八钱不过一大撮耳。以微寒之药，欲用一大撮扑灭寒温燎原之热，又何能有大效。是以愚用生石膏以治外感实热，轻证亦必至两许；若实热炽盛，又恒重用至四五两，或七八两，或单用，或与他药同用，必煎汤三四茶杯，分四五次徐徐温饮下，热退不必尽剂。如此多煎徐服者，欲以免病家之疑惧，且欲其药力常在上焦、中焦，而寒凉不至下侵致滑泻也。盖石膏生用以治外感实热，断无伤人之理，且放胆用之，亦断无不退热之理。惟热实脉虚者，其人必实热兼有虚热，仿白虎加人参汤之义，以人参佐石膏亦必能退热。特是药房轧细之石膏多系煅者，即方中明开生石膏，亦恒以煅者充之，因煅者为其所素备，且又自觉慎重也。故凡用生石膏者，宜买其整块明亮者，自监视轧细（凡石质之药不轧细，则煎不透）方的。若购自药房中难辨其煅与不煅，迨将药煎成，石膏凝结药壶之底，倾之不出者，必系煅石膏，其药汤即断不可服。


附案：
 长子荫潮，七岁时，感冒风寒，四五日间，身大热，舌苔黄而带黑。孺子苦服药，强与之即呕吐不止。遂单用生石膏两许，煎取清汤，分三次温饮下，病稍愈。又煎生石膏二两，亦徐徐温饮下，病又见愈。又煎生石膏三两，徐徐饮下如前，病遂全愈。夫以七岁孺子，约一昼夜间，共用生石膏六两，病愈后饮食有加，毫无寒中之弊，则石膏果大寒乎？抑微寒乎？此系愚初次重用石膏也。故第一次只用一两，且分三次服下，犹未确知石膏之性也。世之不敢重用石膏者，何妨若愚之试验加多以尽石膏之能力乎？

同邑友人赵厚庵之夫人，年近六旬得温病，脉数而洪实，舌苔黄而干，闻药气即呕吐。俾单用生石膏细末六两，以作饭小锅（不用药甑，恐有药味复呕吐）煎取清汤一大碗，恐其呕吐，一次只温饮一口，药下咽后，觉烦躁异常，病家疑药不对证。愚曰：“非也，病重药轻故也。”饮至三次，遂不烦躁，阅四点钟尽剂而愈。

同邑友人毛仙阁之三哲嗣印棠，年三十二岁，素有痰饮，得伤寒证，服药调治而愈。后因饮食过度而复，服药又愈。后数日又因饮食过度而复，医治无效。四五日间，延愚诊视，其脉洪长有力，而舌苔淡白，亦不燥渴，食梨一口即觉凉甚，食石榴子一粒，心亦觉凉。愚舍证从脉，为开大剂白虎汤方，因其素有痰饮，加清半夏数钱，其表兄高夷清在座，邑中之宿医也，疑而问曰：“此证心中不渴不热，而畏食寒凉如此，以余视之虽清解药亦不宜用，子何所据而用生石膏数两乎？”答曰：“此脉之洪实，原是阳明实热之证，其不觉渴与热者，因其素有痰饮湿盛故也。其畏食寒凉者，因胃中痰饮与外感之热互相胶漆，致胃腑转从其化与凉为敌也。”仙阁素晓医学，信用愚言，两日夜间服药十余次，共用生石膏斤余，脉始和平，愚遂旋里。隔两日复来相迎，言病人反复甚剧，形状异常，有危在顷刻之虑。因思此证治愈甚的，何至如此反复。即至（相隔三里强），见其痰涎壅盛，连连咳吐不竭，精神恍惚，言语错乱，身体颤动，诊其脉平和无病，惟右关胃气稍弱。愚恍然会悟，急谓其家人曰：“此证万无闪失，前因饮食过度而复，此次又因戒饮食过度而复也。其家人果谓有鉴前失，数日之间，所与饮食甚少。愚曰：“此无须用药，饱食即可愈矣。”其家人虑其病状若此，不能进食。愚曰：“无庸如此多虑，果系由饿而得之病，见饮食必然思食。”其家人依愚言，时已届晚八句钟，至黎明进食三次，每次撙节与之，其病遂愈。

西药有安知歇貌林，又名退热冰。究其退热之效，实远不如石膏。盖石膏之凉，虽不如冰，而其退热之力，实胜冰远甚。邻村龙潭庄张叟，年过七旬，于孟夏得温病，四五日间烦热燥渴，遣人于八十里外致冰一担，日夜放量食之，而烦渴如故。其脉洪滑而长，重按有力，舌苔白厚，中心微黄，投以白虎加人参汤，方中生石膏重用四两，煎汤一大碗，分数次温饮下，连进二剂，烦热燥渴全愈。

奉天商埠局旁吕姓童子，年五岁，于季夏初旬，周身发热，至下午三句钟时，忽又发凉，须臾凉已，其热愈烈，此温而兼疟也。彼治于东人所设南满医院，东医治以金鸡纳霜，数日病不少减。盖彼但知治其间歇热，不知治其温热，其温热不愈，间歇热亦不愈。及愚视之，羸弱已甚，饮水服药辄呕吐，大便数日未行，脉非洪大，而重按有力。知其阳明之热已实，其呕吐者，阳明兼少阳也。为兼少阳，所以有疟疾。为拟方：生石膏三两，生赭石六钱，生山药六钱，碎竹茹三钱，甘草三钱。煎汤一盅半，分三次温饮下。将药饮完未吐，一剂大热已退，大便亦通。至翌日复作寒热，然较轻矣。投以硫酸规泥涅二分强，分三次用白糖水送下，寒热亦愈。

又沈阳县尹朱霭亭夫人，年过五旬，于戊午季秋得温病甚剧。先延东医治疗，所服不知何药，外用冰囊以解其热。数日热益盛，精神昏昏似睡，大声呼之亦无知觉，其脉洪实搏指。俾将冰囊撤去，用生石膏细末四两，粳米八钱，煎取清汁四茶杯，约历十句钟，将药服尽，豁然顿醒。霭亭喜甚，命其公子良佐，从愚学医。

又友人毛仙阁夫人，年近七旬，于正月中旬，伤寒无汗。原是麻黄汤证，因误服桂枝汤，汗未得出，上焦陡觉烦热恶心，闻药气即呕吐，但饮石膏所煮清水及白开水亦呕吐。惟昼夜吞小冰块可以不吐，两日之间，吞冰若干，而烦热不减，其脉关前洪滑异常。俾用鲜梨片，蘸生石膏细末嚼咽之，遂受药不吐，服尽二两而病愈。

石膏之性，又善清瘟疹之热。奉天友人朱贡九之哲嗣文治，年五岁，于庚申立夏后，周身壮热，出疹甚稠密，脉象洪数，舌苔白厚，知其疹而兼瘟也。欲用凉药清解之，因其素有心下作疼之病，出疹后贪食鲜果，前一日犹觉疼，又不敢投以重剂，遂勉用生石膏、玄参各六钱，薄荷叶、蝉退各一钱，连翘二钱。晚间服药，至翌日午后视之，气息甚粗，鼻翅煽动，咽喉作疼，且自鼻中出血少许，大有烦躁不安之象。愚不得已，重用生石膏三两，玄参、麦冬（带心）各六钱，仍少佐以薄荷、连翘诸药，俾煎汤三茶盅，分三次温饮下。至翌日视之，则诸证皆轻减矣。然余热犹炽，其大便虽行一次，仍系燥粪，其心中犹发热，脉仍有力。遂于清解药中，仍加生石膏一两，连服二剂，壮热始退，继用凉润清毒之药，调之全愈。

石膏之性，又善清咽喉之热。沧州友人董寿山，年三十余，初次感冒发颐，数日颔下颈项皆肿，延至膺胸，复渐肿而下。其牙关紧闭，惟自齿缝可进稀汤，而咽喉肿疼，又艰于下咽。延医调治，服清火解毒之药数剂，肿热转增。时当中秋节后，淋雨不止，因病热危急，冒雨驱车三十里迎愚诊治。见其颔下连项，壅肿异常，状类时毒（疮家有时毒证），抚之硬而且热，色甚红，纯是一团火毒之气，下肿已至心口，自牙缝中进水半口，必以手掩口，十分努力方能下咽。且痰涎壅滞胸中，上至咽喉，并无容水之处，进水少许，必换出痰涎一口。且觉有气自下上冲，时作呃逆，连连不止，诊其脉洪滑而长，重按有力，兼有数象。愚曰：“此病俗所称虾蟆瘟也，毒热炽盛，盘踞阳明之府，若火之燎原，必重用生石膏清之，乃可缓其毒热之势。”从前医者在座，谓“曾用生石膏一两，毫无功效。”愚曰：“石膏乃微寒之药，《本经》原有明文，如此热毒，仅用两许，何能见效。”遂用生石膏四两，金钱重楼（此药须色黄、味甘、无辣味者方可用，无此则不用亦可）、清半夏各三钱，连翘、蝉退各一钱（为咽喉肿甚，表散之药，不敢多用），煎服后，觉药停胸间不下，其热与肿似有益增之势，知其证兼结胸，火热无下行之路，故益上冲也。幸药房即在本村，复急取生石膏四两，生赭石三两，又煎汤徐徐温饮下，仍觉停于胸间。又急取生赭石三两，蒌仁二两，芒硝八钱，又煎汤饮下，胸间仍不开通。此时咽喉益肿，再饮水亦不能下，病家惶恐无措。愚晓之曰：“我所以亟亟连次用药者，正为此病肿势浸增，恐稍迟缓，则药不能进，今其胸中既贮如许多药，断无不下行之理，药下行则结开便通，毒火随之下降，而上焦之肿热必消矣。”时当晚十句钟，至夜半药力下行，黎明下燥粪数枚，上焦肿热觉轻，水浆可进。晨饭时牙关亦微开，服茶汤一碗。午后肿热又渐增，抚其胸热犹烙手，脉仍洪实。意其燥结必未尽下，遂投以大黄六钱，芒硝五钱，又下燥粪兼有溏粪，病遂大愈。而肿处之硬者，仍不甚消，胸间抚之犹热，脉象亦仍有余热。又用生石膏三两，金银花、连翘各数钱，煎汤一大碗，分数次温饮下，日服一剂，三日全愈（按此证二次即当用芒硝、大黄）。

石膏之性，又善清头面之热。愚在德州时，一军士年二十余，得瘟疫，三四日间，头面悉肿，其肿处皮肤内含黄水，破后且溃烂，身上间有斑点。闻人言此证名大头瘟，其溃烂之状，又似瓜瓤瘟，最不易治。惧甚，求为诊视。其脉洪滑而长，舌苔白而微黄，问其心中，惟觉烦热，嗜食凉物。遂晓之曰：“此证不难治，头面之肿烂，周身之斑点，无非热毒入胃，而随胃气外现之象，能放胆服生石膏可保全愈。”遂投以拙拟青盂汤（方载方剂篇七卷，系荷叶一个用周遭边，生石膏一两，羚羊角二钱，知母六钱，蝉退、僵蚕、金线重楼、粉甘草各钱半），方中石膏改用三两，知母改用八钱，煎汁一大碗，分数次温饮下，一剂病愈强半，翌日于方中减去荷叶、蝉退，又服一剂全愈。

外感痰喘，宜投以《金匮》小青龙加石膏汤。若其外感之热，已入阳明之府，而小青龙中之麻、桂、姜、辛诸药，实不宜用。曾治奉天同善堂中孤儿院刘小四，年八岁。孟秋患温病，医治十余日，病益加剧。表里大热，喘息迫促，脉象洪数，重按有力，知犹可治。问其大便，两日未行。投以大剂白虎汤，重用生石膏二两半，用生山药一两以代方中粳米。且为其喘息迫促，肺中伏邪，又加薄荷叶一钱半以清之。俾煎汤两茶盅，作两次温饮下，一剂病愈强半，又服一剂全愈。

又邑北境于常庄于某，年四十余。为风寒所束不得汗，胸中烦热，又兼喘促，医者治以苏子降气汤，兼散风清火之品，数剂，病益进。诊其脉，洪滑而浮，投以拙拟寒解汤（方载方剂篇五卷，系生石膏一两，知母八钱，连翘、蝉退各钱半），须臾上半身即出汗，又须臾觉药力下行，其下焦及腿亦皆出汗，病若失。

用生石膏以退外感之实热，诚为有一无二之良药。乃有时但重用石膏不效，必仿白虎加人参汤之义，用人参以辅之，而其退热之力始大显者，兹详陈数案于下，以备参观。

伤寒定例，汗、吐、下后，用白虎汤者加人参，渴者用白虎汤亦加人参。而愚临证品验以来，知其人或年过五旬，或壮年在劳心劳力之余，或其人素有内伤，或禀赋羸弱，即不在汗、吐、下后与渴者，用白虎汤时，亦皆宜加人参。曾治邑城西傅家庄傅寿朋，年二十。身体素弱，偶觉气分不舒，医者用三棱、延胡等药破之，自觉短气，遂停药不敢服。隔两日忽发喘逆，筋惕肉动，精神恍惚。脉数至六至，浮分摇摇，按之若无。肌肤甚热，上半身时出热汗。自言心为热迫，甚觉怔忡。其舌上微有白苔，中心似黄。统观此病情状，虽陡发于一日，其受外感已非一日，盖其气分不舒时，即受外感之时，特其初不自觉耳。为其怔忡太甚，不暇取药，急用生鸡子黄四枚，温开水调和，再将其碗置开水盆中，候温服之，喘遂止，怔忡亦见愈。继投以大剂白虎加人参汤，方中生石膏用三两，人参用六钱，更以生怀山药代方中粳米，煎汤一大碗，仍调入生鸡子黄三枚，徐徐温饮下，尽剂而愈。

又邑北六间房王姓童子，年十七，于孟夏得温病。八九日间呼吸迫促，频频咳吐，痰血相杂。其咳吐之时疼连胸肋，上焦微嫌发闷。诊其脉确有实热，而数至七至（凡用白虎汤者，见其脉数至七至或六至余者，皆宜加参），摇摇无根。盖其资禀素弱，又兼读书劳心，其受外感又甚剧，故脉象若是之危险。为其胸肋疼闷兼吐血，拟用白虎加人参汤，以生山药代粳米，而人参不敢多用。方中之生石膏仍用三两，人参用三钱，又加竹茹、三七（捣细冲服）各二钱，煎汤一大碗，徐徐温饮下，一剂血即止，诸病亦见愈。又服一剂全愈。用三七者，不但治吐血，实又兼治胸胁之疼也。

寒温之证，最忌舌干，至舌苔薄而干，或干而且缩者，尤为险证。而究其原因，却非一致，有因真阴亏损者，有因气虚不上潮者，有因气虚更下陷者，皆可治以白虎加人参汤，更以生山药代方中粳米，无不效者。盖人参之性，大能补气，元气旺而上升，自无下陷之虞。而与石膏同用，又大能治外感中之真阴亏损。况又有山药、知母以濡润之呼？若脉象虚数者，又宜多用人参，再加玄参、生地滋阴之品，煎汤四五茶盅，徐徐温饮下。一次只饮一大口，防其寒凉下侵，致大便滑泻，又欲其药力息息上达，升元气以生津液，饮完一剂，再煎一剂，使药力昼夜相继，数日火退舌润，其病自愈。曾治一邻村刘姓童子，年十三岁，于孟冬得伤寒证，七八日间，喘息鼻煽动，精神昏愦，时作谵语，所言皆劳力之事。其脉微细而数，按之无力。欲视其舌，干缩不能外伸。启齿视舌皮若斑点作黑色，似苔非苔，频饮凉水毫无濡润之意。愚曰此病必得之劳力之余，胸中大气下陷，故津液不能上潮，气陷不能托火外出，故脉道瘀塞，不然何以脉象若是，恣饮凉水而不滑泻乎。病家曰：先生之言诚然，从前延医服药分毫无效，不知尚可救否。曰：此证按寻常治法一日只服药一剂，即对证亦不能见效，听吾用药勿阻，定可挽回。遂用生石膏四两，党参、知母、生山药各一两，甘草二钱，煎汤一大碗，徐徐温饮下，一昼夜间，连进二剂，其病遂愈。

仲景治伤寒脉结代者，用炙甘草汤，诚佳方也。愚治寒温，若其外感之热不盛，遇此等脉，即遵仲景之法。若其脉虽结代，而外感之热甚实者，宜用白虎加人参汤，若以山药代粳米，生地代知母更佳。有案详人参解中，可参观。

从来产后之证，最忌寒凉。而果系产后温病，心中躁热，舌苔黄厚，脉象洪实，寒凉亦在所不忌。然所用寒凉之药，须审慎斟酌，不可慢然相投也。愚治产后温证之轻者，其热虽入阳明之府，而脉象不甚洪实，恒重用玄参一两，或至二两，辄能应手奏效。若系剧者，必用白虎加人参汤方能退热。然用时须以生山药代粳米、玄参代知母，方为稳妥。方剂篇中白虎加人参以山药代粳米汤下附有验案可参观。盖以石膏、玄参，《本经》皆明言其治产乳，至知母条下则未尝言之，不敢师心自用也。

铁岭友人吴瑞五精医学，尤笃信拙著《衷中参西录》中诸方，用之辄能奏效。其侄文博亦知医。有戚家延之治产后病，临行瑞五嘱之曰：“果系产后温热、阳明胃腑大实，非用白虎加人参汤不可，然用时须按《医学衷中参西录》中讲究，以生山药代粳米、玄参代知母，方为万全之策，审证确时，宜放胆用之，勿为群言所阻挠也。”及至诊视，果系产后温病，且证脉皆大实，文博遵所嘱开方取药，而药房皆不肯与，谓产后断无用石膏之理，病家因此生疑。文博辞归，病家又延医治数日，病势垂危，复求为诊治。文博携药而往，如法服之，一剂而愈。

又沧州友人董寿山曾治一赵姓妇，产后八九日，忽得温病，因误汗致热渴喘促，舌苔干黄，循衣摸床，呼索凉水，病家不敢与。脉弦数有力，一息七至。急投以白虎加人参汤，以山药代粳米，为系产后，更以玄参代知母。方中生石膏重用至四两，又加生地、白芍各数钱，煎汤一大碗，分四次温饮下，尽剂而愈。当时有知医者在座，疑而问曰：“产后忌用寒凉，何以能放胆如此，重用生石膏，且知母、玄参皆系寒凉之品，何以必用玄参易知母乎？”答曰：“此理俱在《医学衷中参西录》中。”因于行箧中出书示之，知医者观书移时，始喟然叹服。

又铁岭门生杨鸿恩，曾治其本村张氏妇，得温病继而流产。越四五日，其病大发。遍请医生，均谓温病流产，又兼邪热太甚，无方可治。有人告以鸿恩自奉天新归，其夫遂延为诊治。见病人目不识人，神气恍惚，渴嗜饮水，大便滑泻，脉数近八至，且微细无力，舌苔边黄中黑，缩不能伸，其家人泣问：“此病尚可愈否？”鸿恩答曰：“按常法原在不治之例，然予受师传授，竭吾能力，或可挽回。”为其燥热，又兼滑泻，先投以《医学衷中参西录》滋阴清燥汤（方见山药解），一剂泻止，热稍见愈。继投以大剂白虎加人参汤，为其舌缩，脉数，真阴大亏，又加枸杞、玄参、生地之类，煎汤一大碗，调入生鸡子黄三枚，分数次徐徐温饮下。精神清爽，舌能伸出，连服三剂全愈。众人皆曰“神医”。鸿恩曰：“此皆遵予师之训也，若拘俗说，产后不敢用白虎汤，庸有幸乎？特用白虎汤，须依汗、吐、下后之例加人参耳。予师《医学衷中参西录》中论之详矣。”

在女子有因外感之热内迫，致下血不止者，亦可重用白虎加人参汤治之。邻村泊北庄李氏妇，产后数日，恶露已尽，至七八日，忽又下血。延医服药，二十余日不止，其脉洪滑有力，心中热而且渴。疑其夹杂外感，询之身不觉热，舌上无苔，色似微白，又疑其血热妄行，投以凉血兼止血之药，血不止而热渴亦如故。因思此证实夹杂外感无疑，遂改用白虎加人参汤，方中生石膏重用三两，更以生山药代粳米，煎汤三盅，分三次温饮下，热渴遂愈，血亦见止，又改用凉血兼止血之药而愈。

痢证身热不休，服一切清火之药，而热仍不休者，方书多诿为不治。夫治果对证，其热焉有不休之理。此乃因痢证夹杂外感，其外感之热邪，随痢深陷，弥漫于下焦经络之间，永无出路，以致痢为热邪所助，日甚一日而永无愈期。夫病有兼证，即治之宜有兼方也，斯非重用生石膏更助以人参以清外感之热不可。

盐山南门里王致祥，年近六旬，自孟夏患痢，延医服药五十余剂，痢已愈而病转加剧。卧床昏昏有危在旦夕之虞。此际适愚自沧回籍，求为诊治。其脉左右皆洪实，一息五至，表里俱觉发热，胁下连腹疼痛异常。其舌苔白厚，中心微黄，大便二三日一行。愚曰：此伏气化热而为温病也。当其伏气化热之初，肠为热迫，酝酿成痢与温俱来。然温为正病，痢为兼病。医者但知治其兼病，而不知治其正病，痢虽愈而温益重。绵延六十余日，病者何以堪乎？其家人曰：先生之论诚然，特是既为温病，腹胁若是疼痛者何也？将勿腹中有郁积乎？答曰：从前云大便两三日一行，未必腹有郁积。以脉言之，凡温病之壮热，大抵现于右脉，因壮热原属阳明，胃腑之脉诊于右关也。今左部之脉亦见洪实，肝胆之火必炽盛，而肝木之气，即乘火之炽盛而施其横恣，此腹胁所以作疼也。遂为开大剂白虎加人参汤，方用生石膏四两，人参六钱以滋阴分。为其腹胁疼痛，遵伤寒之例，加生杭芍六钱，更加川楝子六钱，疏通肝胆之郁热下行，以辅芍药之不逮。令煎汤三茶盅，分三次温饮下。降下黏滞之物若干。持其便盆者，觉热透盆外，其病顿愈，可以进食。隔二日腹胁又微觉疼，俾用元明粉四钱，净蜜两半，开水调服，又降下黏滞之物若干，病自此全愈。

曾治邑诸生王荷轩，年六十七，于中秋得痢证，医治二十余日不效。后愚诊视，其痢赤白胶滞下行，时觉肠中热而且干，小便亦觉发热，腹中下坠，并迫其脊骨尽处亦下坠作疼，且眩晕，其脉洪长有力，舌有白苔甚厚。愚曰：“此外感之热，挟痢毒之热下迫，故现种种病状，非治痢兼治外感不可。”遂用生石膏二两，生杭芍八钱，生怀山药六钱，野党参五钱，甘草二钱，此即白虎加人参汤以芍药代知母、山药代粳米也（此方载方剂篇三卷名通变白虎加人参汤）。煎汤两茶盅，分二次温饮下，日进一剂，两日全愈。而脉象犹有余热，拟再用石膏清之，病家疑年高之人，石膏不可屡服。愚亦应聘他往，后二十余日其痢复作。延他医治疗，于治痢药中，杂以甘寒濡润之品，致外感余热永留不去，其痢虽愈，屡次反复。延至明年季夏，反复甚剧，复延愚诊治，其脉象病证皆如前。因谓之曰：“去岁若肯多服生石膏数两，何至有以后屡次反复，今不可再留邪矣。”仍投以原方，连服三剂病愈，而脉亦安和。

按：此证三次皆随手奏效者，诚以石膏得人参之助，能使深陷之热邪，徐徐上升外散，消解无余。加以芍药、甘草，以理下重腹疼，山药以滋阴固下，所以热消而痢亦愈也。又此证因初次外感之热邪未清，后虽经屡次服凉药清解，其热仍固结莫解。迨蓄至期年之久，热邪勃然反复，必俟连次重用生石膏，始能消解无余。因悟得凡无新受之外感，而其脉象确有实热，屡服凉药不效，即稍效而后仍反复者，皆预有外感邪热伏藏其中，均宜重用生石膏清之，或石膏与人参并用以清之也。不然，则外邪溜滞，消铄真阴，经年累月而浸成虚劳者多矣。志在活人者，何不防之于预，而有采于刍荛之言也。

又表兄张申甫之妻高氏，年五十余，素多疾病。于季夏晨起偶下白痢，至暮十余次。秉烛后，忽然浑身大热，不省人事，循衣摸床，呼之不应。其脉洪而无力，肌肤之热烙手。知其系气分热痢，又兼受暑，多病之身不能支持，故精神昏愦如是也。急用生石膏三两，野党参四钱，煎汤一大碗，徐徐温饮下。至夜半尽剂而醒，痢亦遂愈，诘朝煎渣再服，其病脱然。

上所载痢证医案三则，皆兼外感之热者也。故皆重用生石膏治之，非概以其方治痢证也。拙著《医学衷中参西录》中，治痢共有七方，皆随证变通用之，确有把握，前案所用之方，乃七方之一也。愚用此方治人多矣，脉证的确，用之自无差忒也。

尝观丁仲祜所译东人《赤痢新论》，有医案二则，一为宫野某女，一为田中某女，皆痢而兼瘟。身发剧热，心机亢进，脉搏百一十至，神昏谵语。若投以拙拟重用生石膏之方皆可随手奏效，乃东人不知治瘟但知治痢，致二证皆至不起。夫著《赤痢新论》者，为志贺洁系东人，著名医学博士，能于痢证中考验出阿米巴赤痢，谓起于热带而渐及于温带、寒带。其痢毒为动物之菌，寄居人腹为其为慢性之痢。且为动物之菌，故其治法与寻常赤痢不同（治法详方剂篇三卷）。其研究痢证可谓精矣，而竟于痢而兼瘟之证研究未到，诚以东人崇尚西法，不善治瘟且不知用石膏，故于痢证兼瘟者犹一间未达也。

疟疾虽在少阳，而阳明兼有实热者，亦宜重用生石膏。曾治邻村李酿泉，年四十许，疟疾间日一发，热时若燔，即不发之日亦觉表里俱热。舌燥口干，脉象弦长，重按甚实。此少阳邪盛，阳明热盛，疟而兼温之脉也。投以大剂白虎汤加柴胡三钱，服后顿觉清爽。翌晨疟即未发，又煎服前剂之半，加生姜三钱，温疟从此皆愈。至脉象虽不至甚实，而按之有力，常觉发热懒食者，愚皆于治疟剂中，加生石膏两许以清之，亦莫不随手奏效也。

且重用石膏治疟，亦非自愚昉也。袁简斋曰：“丙子九月，余患疟，饮吕医药，至日昃忽呕吐，头眩不止。家慈抱余起坐，觉血气自胸愤起，性命在呼吸间。忽有征友赵藜村来访，家人以疾辞。曰：‘我解医。’乃延入诊脉看方，笑曰：‘容易。’命速买石膏，加他药投之。余甫饮一勺，如以千钧之石，将肠胃压下，血气全消。未半盂，沉沉睡去，头上微汗，朦胧中闻先慈唶曰：‘岂非仙丹乎？’睡须臾醒，君犹在座。问：‘思西瓜否？’曰：‘想甚。’即买西瓜。曰：‘凭君尽量，我去矣。’食片许，如醍醐灌顶，头目为清，晚食粥。次日来曰：‘君所患者阳明经疟，吕医误为太阳经，以升麻、羌活二味升提之，将君气血逆流而上，惟白虎汤可治，然亦危矣。’”详观此案，石膏用之得当，直胜金丹，诚能挽回人命于顷刻也。

石膏之性，又善治脑漏。方书治脑漏之证，恒用辛夷、苍耳。然此证病因，有因脑为风袭者，有因肝移热于脑者。若因脑为风袭而得，其初得之时，或可用此辛温之品散之，若久而化热，此辛温之药即不宜用，至为肝移热于脑，则辛温之药尤所必戒也。近治奉天大西关溥源酱房郭玉堂，得此证半载不愈。鼻中时流浊涕，其气腥臭，心热神昏，恒觉眩晕。其脉左右皆弦而有力，其大便恒干燥，知其肝移热于脑，其胃亦移热于脑矣。恐其病因原系风袭，先与西药阿斯必林瓦许以发其汗，头目即觉清爽。继为疏方，用生石膏两半，龙胆草、生杭芍、玄参、知母、花粉各四钱，连翘、金银花、甘草各二钱，薄荷叶一钱。连服十剂，石膏皆用两半，他药则少有加减，其病遂脱然全愈。

又治奉天测量局护兵某，得此证七八日，其脉浮而有力，知其因风束生热也。亦先用阿斯必林瓦许汗之。汗后，其鼻中浊涕即减，亦投以前方，连服三剂全愈。

《本经》谓石膏能治腹痛，诚有效验。曾治奉天清丈局司书刘锡五腹疼，三年不愈。其脉洪长有力，右部尤甚，舌心红而无皮，时觉头疼眩晕，大便干燥，小便黄涩，此乃伏气化热，阻塞奇经之经络，故作疼也。为疏方生石膏两半，知母、花粉、玄参、生杭芍、川楝子各五钱，乳香、没药各四钱，甘草二钱，一剂疼愈强半。即原方略为加减，又服数剂全愈。

又愚弱冠，后出游津门，至腊底还里，有本村刘氏少年，因腹疼卧病月余，昼夜号呼，势极危险。延医数人，皆束手无策。闻愚归，求为诊视。其脉洪长有力，盖从前之疼犹不至如斯，为屡次为热药所误，故疼益加剧耳。亦投以前方，惟生石膏重用二两，一剂病大轻减。后又加鲜茅根数钱，连服两剂全愈。盖此等证，大抵皆由外感伏邪窜入奇经，久而生热。其热无由宣散，遂郁而作疼。医者为其腹疼，不敢投以凉药，甚或以热治热，是以益治益剧。然证之凉热脉自有分，即病人细心体验，亦必自觉。临证者尽心询问考究，自能得其实际也。

石膏之性，又最宜与西药阿斯必林并用。盖石膏清热之力虽大，而发表之力稍轻。阿斯必林之原质，存于杨柳树皮津液中，味酸性凉，最善达表，使内郁之热由表解散，与石膏相助为理，实有相得益彰之妙也。如外感之热，已入阳明胃腑，其人头疼舌苔犹白者，是仍带表证。愚恒用阿斯必林一瓦（合中量二分六厘四毫），白蔗糖化水送服以汗之。迨其汗出遍体之时，复用生石膏两许，煎汤乘热饮之（宜当汗正出时饮之），在表之热解，在里之热亦随汗而解矣。若其头已不疼，舌苔微黄，似无表证矣，而脉象犹浮，虽洪滑而按之不实者，仍可用阿斯必林汗之。然宜先用生石膏七八钱，或两许，煮汤服之，俾热势少衰，然后投以阿斯必林，则汗既易出，汗后病亦易解也。若其热未随汗全解，仍可徐饮以生石膏汤，清其余热。不但此也，若斑疹之毒，郁而未发，其人表里俱热，大便不滑泻者，可用生石膏五六钱，煎汤冲服阿斯必林半瓦许，俾服后，微似有汗，内毒透彻，斑疹可全然托出。若出后壮热不退，胃腑燥实，大便燥结者，又可多用生石膏至二三两许，煎汤一大碗（约有三四茶杯），冲阿斯必林一瓦，或一瓦强，一次温饮数羹匙。初饮略促其期，迨热见退，或大便通下，尤宜徐徐少饮，以壮热全消，仍不至滑泻为度。如此斟酌适宜，斑疹无难愈之证矣。石膏与阿斯必林，或前后互用，或一时并用，通变化裁，存乎其人，果能息息与病机相赴，功效岂有穷哉。

西人、东人治热性关节肿疼，皆习用阿斯必林。而关节肿疼之挟有外感实热者，又必与石膏并用，方能立见奇效。奉天陆军参谋长赵海珊之侄，年六岁。脑后生疮，漫肿作疼，继而头面皆肿，若赤游丹毒。继而作抽掣，日甚一日。浸至周身僵直，目不能合，亦不能瞬，气息若断若续，吟呻全无。其家人以为无药可治，待时而已。阅两昼夜，形状如故，试灌以勺水，似犹知下咽。因转念或犹可治，而彼处医者，咸皆从前延请而屡次服药无效者也。其祖父素信愚，因其向患下部及两腿皆肿，曾为治愈。其父受瘟病甚险，亦舁至院中治愈。遂亦舁之来院（相距十里许），求为诊治。其脉洪数而实，肌肤发热。知其夹杂瘟病，阳明府证已实，势虽垂危，犹可挽回。遂用生石膏细末四两，以蒸汽水煎汤两茶杯，徐徐温灌之。周十二时剂尽，脉见和缓，微能作声。又用阿斯必林瓦半，仍以汽水所煎石膏汤，分五次送下，限一日夜服完。服至末二次，皆周身微见汗，其精神稍明了，肢体能微动。从先七八日不食，且不大便，至此可少进茶汤，大便亦通下矣。继用生山药细末煮作稀粥，调以白蔗糖，送服阿斯必林三分瓦之一，日两次，若见有热，即间饮汽水所煮石膏汤。又以蜜调黄连末，少加薄荷冰，敷其头面肿处，生肌散敷其疮口破处，如此调养数日，病热减退，可以能言。其左边手足仍不能动，试略为屈伸，则疼不能忍。细验之，关节处皆微肿，按之觉疼，知其关节之间，因外感之热而生炎也。遂又用鲜茅根煎浓汤（无鲜茅根可代以鲜芦根），调以白蔗糖，送服阿斯必林半瓦，日两次。俾服药后周身微似有汗，亦间有不出汗之时，令其关节中之炎热，徐徐随发表之药透出。又佐以健补脾胃之药，俾其多进饮食。如此旬余，左手足皆能运动，关节能屈伸，以后饮食复常，停药勿服，静养半月，行动如常矣。此证共用生石膏三斤，阿斯必林三十瓦，始能完全治愈。愚用阿斯必林治热性关节肿疼者多矣，为此证最险，故详记之。

丁仲祜《西药实验谈》载，东人用阿斯必林治愈关节急性偻麻质斯（即热性关节肿疼）之案甚伙，而其证之险，皆远逊于此证。若遇此证，不能重用生石膏，尚有何药能与阿斯必林并用，以挽回此极险之证乎？彼欲废弃中药者，尚其详观此案也。

上所录诸案，其为证不同，然皆兼有外感热实者也。乃有其人纯系内伤，脏腑失和，而前哲具有特识，亦有重用石膏者。徐灵胎曰：“嘉兴朱宗臣，以阳盛阴亏之体，又兼痰凝气逆。医者以温补治之，胸膈痞塞，而阳道痿。群医谓脾肾两亏，将恐无治，就余于山中。余视其体，丰而气旺，阳升而阴不降，诸窍皆闭。笑谓之曰：‘此为肝肾双实证，先用清润之药，加石膏以降其逆气，后以消痰开胃之药涤其中宫，更以滋肾强阴之药镇其元气，阳事即通。’五月后，妾即怀孕，得一女，又一年复得一男。”

近治奉天南市场俊记建筑公司经理王海山，其证亦与前案朱宗臣之病相似。愚师徐氏之意，亦先重用生石膏以清其痰火，共服药十余剂全愈。海山年四十余，为无子，纳宠数年，犹未生育，今既病愈，想亦育麒不远矣。

吴鞠通曰：“何叟年六十二岁，手足拘挛。误服桂、附、人参、熟地等补阳，以致面赤，脉洪数，小便闭，身重不能转侧，手不能上至鬓，足蜷曲，丝毫不能转侧移动。细询病情，因纵饮食肉而然。所谓‘湿热不攘，大筋软短，小筋弛长，软短为拘，弛长为痿’者也。与极苦通小肠、淡渗利膀胱之方，用生石膏八两，飞滑石一两，茯苓皮六钱，桑枝、防己各五钱，晚蚕砂、龙胆草各四钱，穿山甲、胡黄连、洋芦荟、杏仁、地龙各三钱，白通草二钱，煮三碗，分三次服，日尽一剂。至七日后，小便红黑而浊。半月后手渐动，足渐伸。一月后下床，扶桌椅能行。四十日后走至檐前，不能下阶。又半月始下阶。三月后能行四十步，后因痰饮，用理脾肺之药收功。”杨华轩（南皮人，清同治时太医院医官）曰：“同邑某氏室女，周身拘挛，四肢不能少伸，年余未起床矣。诊其脉，阳明热甚，每剂药中必重用生石膏以清阳明之热，共用生石膏四斤，其病竟愈。”观此二案，石膏治外感兼治内伤，功用何其弘哉。

穷极石膏之功用，恒有令人获意外之效者。曾治奉天大西关马姓叟，年近六旬，患痔疮，三十余年不愈。后因伤寒证，热入阳明之府，投以大剂白虎汤数剂，其病遂愈，痔疮竟由此除根。

又治奉天商埠局旁吕姓幼童。年五六岁，每年患眼疾六七次，皆治于东人医院。东人谓此关于禀赋，不能除根。后患瘟疹，毒热甚恣，投以托毒清火之品。每剂中用生石膏两半，病愈后，其眼疾亦从此不再反复。

又友人张少白，曾治京都阎姓叟。年近七旬，素有劳疾，发则喘而且嗽。于冬日感冒风寒，上焦烦热，劳疾大作，痰涎胶滞，喘促异常。其脉关前洪滑，按之有力。少白治以生石膏二两以清时气之热，因其劳疾，加沉香五钱，以引气归肾。且以痰涎太盛，石膏能润痰之燥，不能行痰之滞，故又借其辛温之性，以为石膏之反佐也。一日连服二剂，于第二剂加清竹沥二钱，病若失。劳疾亦从此除根永不反复。夫劳疾至年近七旬，本属不治之证，而事出无心，竟以重用石膏治愈之，石膏之功用，何其神哉。愚因闻此案，心有会悟，拟得治肺劳黄芪膏方（载方剂篇中），其中亦用生石膏，服者颇有功效。

寒温阳明府病，原宜治以白虎汤，医者畏不敢用，恒以甘寒之药清之，遇病之轻者，亦可治愈，而恒至稽留余热（甘寒药滞泥，故能闭塞外感热邪），变生他证。迨至病久不愈，其脉之有力者，仍可用白虎汤治之，其脉之有力而不甚实者，可用白虎加人参汤治之。曾治奉天中街内宾升靴铺中学徒，年十四五，得劳热喘嗽证。初原甚轻，医治数月，病势浸增，医者诿谓不治。遂来院求为诊视，其人羸弱已甚，而脉象有力，数近六至，疑其有外感伏热，询之果数月之前，曾患瘟病，经医治愈。乃知其决系外感留邪，问其心中时觉发热，大便干燥，小便黄涩，遂投以白虎加人参汤，去粳米加生怀山药一两，连服数剂，病若失。见者讶为奇异，不知此乃治其外感，非治其内伤，而能若是之速效也。

沧县西河沿王媪，年七旬有一。于仲冬胁下作疼，恶心呕吐，大便燥结。服药月余，更医十余人，病浸加剧。及愚诊视时，不食者已六七日，大便不行者已二十余日。其脉数五至余，弦而有力，左右皆然。舌苔满布，起芒刺，色微黄。其心中时觉发热，偶或作渴，仍非燥渴。胁下时时作疼，闻食味则欲呕吐，所以不能进食。小便赤涩短少。此伤寒之势已至阳明之府，胃与大肠皆实，原是承气汤证。特其脉虽有力，然自弦硬中见其有力，非自洪滑中见其有力（此阴虚火实之脉），且数近六至，又年过七旬，似不堪承气之推荡。而愚有变通之法，加药数味于白虎汤中，则呕吐与胁疼皆止，大便亦可通下矣。病家闻之，疑而问曰：先生之论诚善，然从前医者皆未言有外感，且此病初起，亦未有头疼恶寒外征，何以竟成伤寒传府之重证？答曰：此乃伏气为病也。大约此外感受于秋冬之交，因所受甚轻，所以不觉有外感，亦未能即病。而其所受之邪，伏于膜原之间，阻塞气化，暗生内热，遂浸养成今日之病。观此舌苔微黄，且有芒刺，岂非有外感之显征乎？病家似悟会。遂为疏方：生石膏两半，生山药一两，知母五钱，赭石五钱，川楝子五钱，生杭芍四钱，甘草二钱。煎汤两盅，分三次温服下。因其胁疼甚剧，肝木不和，但理以芍药、川楝，仍恐不能奏效，又俾用羚羊角一钱，另煎汤当茶饮之，以平肝泻热。当日将药服完，次晨复诊，脉象已平，舌上芒刺已无，舌苔变白色已退强半，胁疼亦大见愈，略思饮食，食稀粥一中碗，亦未呕吐，惟大便仍未通下。疏方再用天冬、玄参、沙参、赭石各五钱，甘草二钱，西药硫酸镁二钱（冲服），煎服后，大便遂通下，诸病皆愈。为其年高病久，又俾服滋补之药数剂，以善其后。按：此证之脉，第一方原当服白虎加人参汤，为其胁下作疼，所以不敢加人参，而权用生山药一两以代白虎汤中之粳米，其养阴固气之力，又可以少代人参也。又赭石重坠下行，似不宜与石膏并用，以其能迫石膏寒凉之力下侵也。而此证因大肠甚实，故并用无妨。且不仅以之通燥结，亦以之镇呕逆也。

《内经》谓：“冬伤于寒，春必病温”，是言伏气为病也。乃有伏气伏于膈膜之下（《内经》所谓，横连膜原也），逼近胃口，久而化热，不外发为温病，转上透膈膜，熏蒸肺脏，致成肿病者。若其脉有力，亦宜重用生石膏治之。曾治奉天小南关赵某，年四十许，始则发热懒食，继则咳嗽吐痰腥臭，医治三月，浸至不能起床。脉象滑实，右脉尤甚（伏邪之热，亦如寒温之脉，多右盛于左），舌有黄苔，大便数日一行。知系伏气为病，投以大剂白虎汤，以生山药代粳米，又加利痰解毒之品，三剂后病愈强半。又即其方加减，服至十余剂全愈。

又有伏气下陷于奇经诸脉中，久而化热，其热亦不能外发为温，有时随奇经之脉上升者；在女子又有热入血室而子宫溃烂者，爰录两案于下以证之。

安东尉之凤，年二十余。时觉有热，起自下焦，上冲脑部。其脑部为热冲激，头巅有似肿胀，时作眩晕，心中亦时发热，大便干燥，小便黄涩。经医调治，年余无效。求其处医士李亦泉寄函来问治法，其开来病案如此。且其脉象洪实，饮食照常，身体亦不软弱。知其伏有外感热邪，因其身体不弱，俾日用生石膏细末四两，煮水当茶饮之，若觉凉时即停服。后二十余日，其人忽来奉，言遵示服石膏六七斤，上冲之热见轻，而大便微溏，因停药不服。诊其脉仍然有力，问其心中仍然发热，大便自停药后即不溏矣。为开白虎加人参汤，方中生石膏重用三两，以生怀山药代粳米，连服六七剂，上冲之热大减，因出院还家。嘱其至家，按原方服五六剂，病当除根矣。

南皮张文襄公第十公子温卿夫人，年三十余。十年前，恒觉少腹切疼。英女医谓系子宫炎证，用药数次无效。继乃谓此病如欲除根，须用手术剖割，将生炎之处其腐烂者去净，然后敷药能愈。病人惧而辞之。后至奉，又延东女医治疗，用坐药兼内服药，数年稍愈，至壬戌夏令，病浸增剧，时时疼痛，间下脓血。癸亥正初，延愚诊治。其脉弦而有力，尺脉尤甚。自言疼处觉热，以凉手熨之稍愈。上焦亦时觉烦躁。恍悟此证，当系曾受外感，热入血室，医者不知，治以小柴胡汤加石膏，外感虽解，而血室之热未清。或伏气下陷入于血室，阻塞气化，久而生热，以致子宫生炎，浸至溃烂，脓血下注。为疏方，用金银花、乳香、没药、甘草以解其毒，天花粉、知母、玄参以清其热，复本小柴胡汤之义，少加柴胡提其下陷之热上出，诸药煎汤，送服三七细末二钱，以化腐生新。连服三剂病似稍轻，其热仍不少退。因思此证，原系外感稽留之热，非石膏不能解也。遂于原方中加生石膏一两，后渐加至二两，连服数剂，热退强半，疼亦大减。遂去石膏，服数剂渐将凉药减少，复少加健胃之品，共服药三十剂全愈。后在天津治冯氏妇此证，亦用此方。中有柴胡，即觉脓血不下行，后减去柴胡，为之治愈。

愚临证四十余年，重用生石膏治愈之证当以数千计。有治一证用数斤者，有一证而用至十余斤者，其人病愈之后，饮食有加，毫无寒胃之弊。又曾见有用煅石膏数钱，其脉即数动一止，浸至言语迟涩，肢体痿废者；有服煅石膏数钱，其胸胁即觉郁疼，服通气活血之药始愈者。至于伤寒瘟疫、痰火充盛，服煅石膏后而不可救药者尤不胜纪。世之喜用煅石膏者，尚其阅仆言而有所警戒哉。

或问：石膏一物也，其于煅与不煅何以若是悬殊？答曰：石膏原质为硫氧氢钙化合，为其含有硫氧氢，所以有发散之力，煅之则硫氧氢之气飞腾，所余者惟钙。夫钙之性本敛而且涩，煅之则敛涩之力益甚，所以辛散者变为收敛也。

或问：丁仲祜译西人医书，谓石膏不堪入药，今言石膏之效验如此，岂西人之说不足凭欤？答曰：石膏之原质为硫氧氢钙化合。西人工作之时，恒以硫氧钙为工作之料。迨工作之余即得若干石膏，而用之治病无效，以其较天产石膏，犹缺一原质，而不成其为石膏也。后用天产石膏，乃知其效验非常，遂将石膏及从前未信之中药两味，共列于石灰（即钙）基中。是故碳氧石灰牡蛎也，磷氧石灰鹿角霜也，硫氧氢石灰石膏也。其向所鄙弃者，今皆审定其原质而列为要药，西人可为善补过矣。何吾中华医界犹多信西人未定之旧说，而不知石膏为救颠扶危之大药乎？

《本经》谓石膏治金疮，是外用以止其血也。愚尝用煅石膏细末，敷金疮出血者甚效。盖多年壁上石灰，善止金疮出血，石膏经煅与石灰相近，益见煅石膏之不可内服也。


人参解

人参之种类不一，古所用之人参，方书皆谓出于上党，即今之党参是也。考《本经》载，人参味甘，未尝言苦，今党参味甘，辽人参则甘而微苦，古之人参其为今之党参无疑也。特是党参之性，虽不如辽人参之热，而其性实温而不凉，乃因《本经》谓其微寒，后世之笃信《本经》者，亦多以人参之性果然微寒，即释古方之用人参者，亦本微寒之意以为诠解，其用意可谓尊经矣。然古之笃信《本经》而尊奉之者，莫如陶弘景。观其所著《名医别录》，以补《本经》所未备，谓人参能疗肠胃中冷，已不遵《本经》以人参为微寒可知。因此疑年湮代远，古经字句或有差讹，吾人生今之世，当实事求是，与古为新，今试即党参实验之，若与玄参等分并用，可使药性无凉热，即此可以测其热力矣（此即台党参而言，若潞党参其热稍差）。然辽东亦有此参，与辽人参之种类迥别，为其形状性味与党参无异，故药行名之为东党参，其功效亦与党参同。至于辽人参，其补力、热力皆倍于党参，而其性大约与党参相似，东人谓过服之可使脑有充血之病，其性补而上升可知。至化学家实验参之成分，谓中有灰色糖质，其能补益之力在此，不知所谓灰色糖质者，乃人参之所以能滋阴补血也。至人参补气之力，实倍于补血，特其补气之良能无原质可验，东人遂不信其有补气之力。即其卓卓名医猪子氏，竟谓人参征诸病床上之实验，若在病危急时毫无作用，惟数日或数周间接续服之始觉营养稍佳。夫人参为救危扶颠之大药，原能于呼吸之间挽回人命，猪子氏犹昧而不知甚矣，医学之难也。方书谓人参不但补气，若以补血药辅之亦善补血。愚则谓，若辅以凉润之药即能气血双补，盖平其热性不使耗阴，气盛自能生血也。至《本经》谓其主补五脏，安精神，定魂魄，止惊悸，除邪气，明目，开心，益智，无非因气血充足，脏腑官骸各得其养，自有种种诸效也。

当时之习尚虽皆珍重辽人参，然其品类不齐，野山自生者性近和平，而价值甚昂，原非常用之品。至种植之秧参，其性燥热，又不可轻用，以愚临证习用党参，辅佐得宜，自能挽回验证也。

凡药之性热而干燥者，恒生于热地，桂、附之生于川广者是也。物之性热而濡润者，恒生于寒地，人参之生于辽东山阴者是也。盖其本性既热，若复生于热地，即不能保其濡润之津液也。且既名为人参，必能参赞人身之气化而后名实相符，人身之气化，固阴阳俱备者也。彼因人参生于阴寒之地，而谓其偏于补阴者，于此义盖未之审也。

附：人参形状考

人参无论野山、移山、种秧，其色鲜时皆白，晒干则红，浸以白冰糖水，晒干则微红，若浸之数次，虽晒干亦白矣。野山之参，其芦头（生苗之处，亦名露土）长而细，极长者可至二寸，细若韭莛，且多龃龉，有芦头短者则稍粗，至秧参之芦头，长不过七八分，其粗则过于箸矣。

人参之鲜者，皆有粗皮，制时用线七八条作一缕为弓弦，用此弦如拉锯状，来回将其粗皮磨去，其皮色始光润，至皮上之横纹以细密而深者为佳。野山之参一寸有二十余纹，秧参则一寸不过十余纹，且其纹形破裂，有似刀划，野山参之纹则分毫无破裂。然无论野参、秧参，其纹皆系生成，非人力所能为也。

人参之须以坚硬者为贵，盖野参生于坚硬土中，且多历岁月，其须自然坚硬；若秧参则人工种植，土松年浅，故其须甚软也。

至于野参之性温和、秧参之性燥热，人所共知，究其所以然之故，非仅在历年之浅深也。因种秧参者多撒砒石末于畦中，以防虫蚊之损伤，参得砒石之气故甚燥热，是以愚于治寒温方中当用参者，从不敢投以秧参，恒以野党参代之，亦能立起沉疴。至于西洋参，多系用秧参伪制，此愚在奉目睹，用者亦当审慎也。

山西党参，种植者多，野生者甚少。凡野生者其横纹亦如辽人参，种植者则无横纹，或芦头下有横纹仅数道，且种者皮润肉肥，野者皮粗肉松，横断之中心有纹作菊花形。其芦头以粗大者为贵，名曰狮头党参，为其历年久远，屡次自芦头发生，故作此形。其参生于五台山者名台党参，色白而微黄，生于潞州太行紫团山者名潞党参，亦名紫团参，色微赤而细，以二参较之，台党参力稍大，潞党参则性平不热，以治气虚有热者甚宜。然潞党参野生者甚少，多系人种植者，至辽东所出之党参（为其形若党参，故俗名东党参），状若台党参，皆系野生，其功用与山西之野台党参相近。


附案：
 邑中泊庄高某，年四十许，于季春得温病。屡经医者调治，大热已退，精神益惫，医者诿为不治。病家亦以为气息奄奄，待时而已。乃迟旬日而病状如故，始转念或可挽回。迎愚诊视，其两目清白无火，竟昏愦不省人事，舌干如磋，却无舌苔，问之亦不能言，抚其周身皆凉，其五六呼吸之顷，必长出气一口，其脉左右皆微弱，至数稍迟，知其胸中大气因服开破降下药太过而下陷也。盖大气不达于脑中则神昏；大气不潮于舌本则舌干，神昏舌干，故问之不能言也；其周身皆凉者，大气陷后不能宣布营卫也；其五六呼吸之顷必长出气者，大气陷后胸中必觉短气，故太息以舒其气也。遂用野台参一两，柴胡二钱，煎汤灌之，一剂见轻，两剂全愈。

外甥王竹孙，年二十时，卧病数月不愈，精神昏聩，肢体酸懒，微似短气，屡次延医服药莫审病因，用药亦无效验。一日忽然不能喘息，张口呼气外出而气不上达，其气蓄极下迫肛门突出，约二十呼吸之顷，气息方通，一昼夜间如是者八九次。诊其脉关前微弱不起，知其胸中大气下陷，不能司肺脏呼吸之枢机也。遂投以人参一两，柴胡三钱，知母二钱，一剂而呼吸顺，又将柴胡改用二钱，知母改用四钱，再服数剂宿病亦愈。


按：
 拙著《医学衷中参西录》治大气下陷多重用生黄芪，取其补气兼能升气也。而此案与前案皆重用参者，因一当外感之余，津液铄耗，人参兼能滋津液；一当久病之余，元气亏损，人参兼能固元气也。

沈阳县署科长某，患梅毒，在东人医院治疗二十余日，头面肿大，下体溃烂，周身壮热，谵语不省人事，东人谓毒已走丹不可治。其友人警务处科员孙俊如，邀愚往东人院中为诊视。疑其证夹杂温病，遂用生石膏细末半斤，煮水一大瓶，伪作葡萄酒携之至其院中，托言探友，盖不欲东人知为疗治也。及入视病人，其头面肿而且红，诊其脉洪而实，知系夹杂温病无疑，嘱将石膏水徐徐温服。翌日又往视，其头面红肿见退，脉之洪实亦减半，而较前加数，仍然昏愦谵语，分毫不省人事。所饮石膏之水尚余一半，俾自购潞党参五钱，煎汤兑所余之石膏水饮之。翌日又往视之，则人事大清，脉亦和平。病人遂决意出彼院来院中调治，后十余日其梅毒亦愈。此证用潞党参者，取其性平不热也。

县治西曾家庄丁叟，年过六旬，于孟冬得伤寒证。五六日间，延愚诊视，其脉洪滑，按之亦似有力，表里俱觉发热，间作呻吟，气息微喘，投以白虎汤一剂，大热稍减。再诊其脉或七八动一止，或十余动一止，两手皆然，重按无力，遂于原方中加人参八钱，兼师炙甘草汤（亦名复脉汤）中重用干地黄之意，以生地代知母，煎汁两茶杯，分二次温饮下，脉即调匀，且较前有力，而热仍如故。又将方中石膏加倍（原方是二两倍作四两），煎汤一大碗，俾徐徐温饮下，尽剂而愈。

本村崔姓童子，年十一岁。其家本业农，因麦秋忙甚，虽幼童亦作劳田间，力薄不堪重劳，遂得温病。手足扰动，不能安卧，谵语不休，所言者皆劳力之事，昼夜目不能瞑，脉虽有力，却非洪实。拟投以白虎加人参汤，又虑小儿少阳之体，外邪方炽，不宜遽用人参，遂用生石膏两半、蝉退一钱。煎服后诸病如故，复来询方，且言其苦于服药，昨所服者呕吐将半。愚曰：“单用生石膏二两，煎取清汤徐徐温饮之，即可不吐。”乃如言服之，病仍不愈。再为诊视，脉微热退，谵语益甚，精神昏昏，不省人事。急用野台参两半，生石膏二两，煎汁一大碗，分数次温饮下，身热脉起，目遂得瞑，手足稍安，仍作谵语。又于原渣加生石膏、麦冬各一两，煎汤两盅，分两次温饮下，降大便一次，其色甚黑，病遂愈。


按：
 治此证及上证之时，愚习用白虎汤，犹未习用白虎加人参汤也。经此两证后，凡其人年过六旬，及劳心劳力之余，患寒温证，而宜用白虎汤者必加人参。且统观以上三案，未用参之先，皆病势垂危，甫加参于所服药中，即转危为安，用之得当功效何其捷哉。

表兄王瑞亭年四十三岁，素吸鸦片，于仲冬得伤寒证。两三日间，烦躁无汗，原是大青龙汤证，因误服桂枝汤，烦躁益甚。迎愚诊视，其脉关前洪滑，而两尺无力，遂投以大剂凉润之品，而少用透表和中之药佐之，因其尺脉不实，嘱其煎汤二茶杯，作十余次饮下，一次止温饮一大口，防其寒凉侵下焦也。病家忽愚所嘱，竟顿饮之，遂致滑泻数次，多带冷沫，上焦益烦躁，鼻如烟熏，面如火炙，其关前脉大于从前一倍，数至七至，知其已成戴阳之证。急用人参一两，煎汤兑童便半茶杯（须用食盐酱童子之便，取其味咸能制参），置药杯于凉水盆中，候冷顿饮之，又急用玄参、生地、知母各一两，煎汤一大碗备用。自服参后，屡诊其脉，过半点钟脉象渐渐收敛，至数似又加数，遂急将备用之药炖极热，徐徐饮下，一次饮药一口，阅两点钟尽剂，周身微汗而愈。

吐血过多者，古方恒治以独参汤，谓血脱者先益其气也。然吐血以后，多虚热上升，投以独参汤恐转助其虚热，致血证仍然反复。愚遇此等证，亦恒用人参而以镇坠凉润之药辅之。曾治邻村曾氏叟，年六十四岁，素有劳疾。因劳嗽过甚，呕血数碗，其脉摇摇无根，或一动一止，或两三动一止，此气血亏极将脱之候也。诊脉时，见其所咳吐者痰血相杂，询其从前呕吐之时，先觉心中发热。为疏方，用野台参三钱，生山药一两，生赭石细末八钱，知母六钱，生杭芍、牛蒡子各四钱，三七细末二钱（药汁送服，方载方剂篇三卷，名保元寒降汤），煎服一剂而血止，又服数剂脉亦调匀。

人参之性，虽长于补而有时善通。曾治邻村毛姓少年，伤寒已过旬日，阳明火实，大便燥结，原是承气汤证。然下不妨迟，愚对于此证，恒先用白虎汤清之，多有因服白虎汤大便得通而愈者。于是投以大剂白虎汤，一日连进二剂，至晚九句钟，火似见退而精神恍惚，大便亦未通行。诊其脉变为弦象，夫弦主火衰，亦主气虚，知其证清解已过，而其大便仍不通者，因其气分亏损，不能运行白虎汤凉润之力也。遂单用人参五钱煎汤俾服之，须臾大便即通，病亦遂愈。


按：
 凡服白虎汤后，大热已退，其大便犹未通者，愚恒用大黄细末一钱，或芒硝细末二钱，蜜水调服，大便即通，且通下即愈，断无降后不解之虞。而此证不用硝黄通其大便，转用人参通其大便，此《内经》所谓“塞因塞用”也。审脉无误，投药即随手奏效，谁谓中法之以脉断病者不足凭乎？又按：此证气分既虚，初次即宜用白虎加人参汤，因火盛之时，辨脉未真，遂致白虎与人参前后分用，幸而成功。因此，自咎脉学之疏，益叹古人制方之精矣。

人参之性，用之得宜，又善利小便。曾治沧州刘姓温，年过六旬，小便不利，周身皆肿。医者投以末药，下水数桶，周身肿尽消，言忌咸百日，盖方中重用甘遂也。数日肿复如故，一连服药三次皆然。此时小便滴沥全无，亦不敢再服前药。又延他医，皆以为服此等药愈后又反复者，断难再治，况其屡次服药而屡次反复者乎？后延愚诊视，其脉数而无力，按之即无，因谓病家曰：“脉数者阴分虚也，无力者阳分虚也。水饮缘三焦下达必藉气化流通，而后能渗入膀胱出为小便。此脉阴阳俱虚，其气化必虚损不能流通小便，所以滴沥全无也。欲治此证，非补助其气化而兼流通其气化不可。《易》有之‘日往则月来，月往则日来，日月相推而明生焉；寒往则暑来，暑往则寒来，寒暑相推而岁成焉；往者屈也，来者信（读作伸）也，屈信相感而利生焉’。此天地之气化，即人身之气化也。”爰本此义以立两方。一方以人参为主，辅以麦冬以济参之热，灵仙以行参之滞，少加地肤子为向导，名之曰宣阳汤，以象日象暑；一方以熟地为主，辅以龟板以助熟地之润，芍药以行熟地之泥，亦少加地肤子为向导，名之曰济阴汤，以象月象寒。二方轮流服之，以象日月寒暑往来屈伸之义。俾先服济阴汤取其贞下起元也，服至三剂，小便见利。服宣阳汤亦三剂，小便大利。又接服济阴汤三剂，小便直如泉涌，肿遂尽消。


西洋参解

西洋参味甘微苦，性凉，能补助气分，兼能补益血分，为其性凉而补，凡欲用人参而不受人参之温补者，皆可以此代之。惟白虎加人参汤中之人参，仍宜用党参而不可代以西洋参，以其不若党参具有升发之力，能助石膏逐邪外出也。且《本经》谓人参味甘，未尝言苦，适与党参之味相符，是以古之人参，即今之党参，若西洋参与高丽参，其味皆甘而兼苦，故用于古方不宜也。西洋参产于法兰西国，外带粗皮则色黄，去粗皮则色白，无论或黄或白，以多有横纹者为真。愚用此参，皆用黄皮多横纹者，因伪造者能造白皮西洋参，不能造黄皮西洋参也。

黄耆解

黄耆性温，味微甘，能补气，兼能升气，善治胸中大气（即宗气，为肺叶[image: ]
 辟之原动力）下陷。《本经》谓主大风者，以其与发表药同用，能祛外风，与养阴清热药同用，更能熄内风也。谓主痈疽、久败疮者，以其补益之力能生肌肉，其溃脓自排出也。表虚自汗者，可用之以固外表气虚。小便不利而肿胀者，可用之以利小便。妇女气虚下陷而崩带者，可用之以固崩带。为其补气之功最优，故推为补药之长，而名之曰耆也。


附案：
 沧州程家林董氏女，年二十余。胸胁满闷，心中怔忡，动则自汗，其脉沉迟微弱，右部尤甚，为其脉迟，疑是心肺阳虚，询之不觉寒凉，知其为胸中大气下陷也。其家适有预购黄耆一包，俾用一两煎汤服之。其族兄捷亭在座，其人颇知医学，疑药不对证。愚曰：“勿多疑，倘有差错，余职其咎。”服后，果诸病皆愈。捷亭疑而问曰：“《本经》黄耆原主大风，有透表之力，生用则透表之力益大，与自汗证不宜，其性升而能补，有膨胀之力，与满闷证不宜，今单用生黄耆两许，而两证皆愈，并心中怔忡亦愈，其义何居？”答曰：“黄耆诚有透表之力，气虚不能逐邪外出者，用于发表药中，即能得汗，若其阳强阴虚者，误用之则大汗如雨不可遏抑。惟胸中大气下陷，致外卫之气无所统摄而自汗者，投以黄耆则其效如神。至于证兼满闷而亦用之者，确知其为大气下陷，呼吸不利而作闷，非气郁而作闷也。至于心与肺同悬胸中，皆大气之所包举，大气升则心有所依，故怔忡自止也。”董生闻之，欣喜异常曰：“先生真我师也。”继加桔梗二钱，知母三钱，又服两剂以善其后。

奉天大东关于氏女，年近三旬，出嫁而孀，依于娘门。其人善英文英语，英商之在奉者，延之教其眷属。因病还家，夜中忽不能言，并不能息。其同院住者王子岗系愚门生，急来院扣门求为挽救。因向曾为诊脉，方知其气分甚弱，故此次直断为胸中大气下陷，不能司肺脏之呼吸，是以气息将停而言不能出也。急为疏方，用生箭耆一两，当归四钱，升麻二钱，煎服，须臾即能言语。翌晨，舁至院中，诊其脉沉迟微弱，其呼吸仍觉气短，遂用原方减升麻之半，又加山药、知母各三钱，柴胡、桔梗各钱半（此方去山药，即拙拟升陷汤，载方剂篇中四卷专治大气下陷），连服数剂全愈。


按：
 此证脉迟而仍用知母者，因大气下陷之脉，大抵皆迟，非因寒凉而迟也。用知母以济黄耆之热，则药性和平，始能久服无弊。

一妇人产后四五日，大汗淋漓，数日不止，形势危急，气息奄奄，其脉微弱欲无。问其短气乎？心中怔忡且发热乎？病人不能言而颔之。知其大气下陷，不能吸摄卫气，而产后阴分暴虚，又不能维系阳分，故其汗若斯之脱出也。遂用生黄耆六钱，玄参一两，净萸肉、生杭芍各五钱，桔梗二钱，一剂汗减，至三剂诸病皆愈。从前五六日未大便，至此大便亦通下。

邑六间房庄王氏女，年二十余，心中寒凉，饮食减少，延医服药，年余无效，且益羸瘦。后愚诊视，其左脉微弱不起，断为肝虚证。其父知医，疑而问曰：“向延医诊治，皆言脾胃虚弱，相火衰损，故所用之方皆健脾养胃，补助相火，曾未有言及肝虚者，先生独言肝虚，但因左脉之微弱乎？抑别有所见而云然乎？”答曰：“肝脏之位置虽居于右，而其气化实先行于左，试问病人，其左半身必觉有不及右半身处，是其明征也。”询之果觉坐时左半身下坠，卧时不敢向左侧，其父方信愚言，求为疏方。遂用生黄耆八钱，柴胡、川芎各一钱，干姜三钱，煎汤饮下，须臾左侧即可安卧，又服数剂，诸病皆愈。惟素有带证尚未除，又于原方加牡蛎数钱，服数剂带证亦愈。其父复疑而问曰：“黄耆为补肺脾之药，今先生用以补肝，竟能随手奏效，其义何居？”答曰：“同声相应，同气相求，孔子之言也。肝属木而应春令，其气温而性喜条达，黄耆之性温而上升，以之补肝原有同气相求之妙用。愚自临证以来，凡遇肝气虚弱不能条达，用一切补肝之药皆不效，重用黄耆为主，而少佐以理气之品，服之覆杯即见效验，彼谓肝虚无补法者，原非见道之言也。”

《本经》谓黄耆主大风者，诚有其效。奉天铁岭傅光德夫人，年二十余。夏日当窗寝而受风，觉半身麻木，其麻木之边，肌肉消瘦，浸至其边手足若不随用。诊其脉，左部如常，右部似有郁象，而其麻木之边适在右，知其经络为风所袭不能宣通也。为疏方用生黄耆一两，当归八钱，羌活、知母、乳香、没药各四钱，全蝎二钱，全蜈蚣三条，煎汤服一剂见轻，又服两剂全愈。

《本经》谓黄耆主久败疮，亦有奇效。奉天高等师范书记张纪三，年三十余。因受时气之毒，医者不善为之清解，转引毒下行，自脐下皆肿，继又溃烂，睾丸露出，少腹出孔五处，小便时五孔皆出尿。中西医者皆以为不可治，遂舁之至院中求为治疗，惴惴惟恐不愈。愚晓之曰：“此证尚可为，非多服汤药，俾其自内长肉以排脓外出不可。”为疏方生黄耆、花粉各一两，乳香、没药、银花、甘草各三钱，煎汤连服二十余剂。溃烂之处，皆生肌排脓外出，结疤而愈，始终亦未用外敷生肌之药。

又在德州时，有军官张宪宸夫人，患乳痈，肿疼甚剧，投以消肿、清火、解毒之品，两剂而愈。然犹微有疼时，怂恿其再服一两剂以消其芥蒂。以为已愈，不以为意，隔旬日又复肿疼，复求为治疗。愚曰：“此次服药，不能尽消，必须出脓少许，因其旧有芥蒂未除，至今已溃脓也。”后果服药不甚见效，遂入西人医院中治疗。旬日后其疮外破一口，医者用刀阔之，以期便于敷药。又旬日溃益甚，满乳又破七八个口，医者又欲尽阔之使通，病人惧不敢治，强出院还家，求治于愚。见其各口中皆脓乳并流，外边实不能敷药，然内服汤药助其肌肉速生，自能排脓外出，许以十日可为治愈。遂用生黄耆、花粉各五钱，生杭芍三钱，乳香、没药、丹参各二钱，俾煎汤服之，每日用药一剂，煎服二次，果十日全愈。

黄耆之性，又善利小便。盐山王瑞江，气虚水肿，两腿尤甚，用生黄耆、威灵仙治愈。奉天本溪湖煤铁公司科员王云锦，年四十余。溺道艰涩，滴沥不能成溜，每小便一次，必须多半点钟。自两胁下连腿作疼，剧时有如锥刺。其脉右部如常，左部甚微弱，知其肝气虚弱，不能条达，故作疼痛，且不能疏泄（《内经》谓肝主疏泄），故小便难也。为疏方用生黄耆八钱，净萸肉、知母各六钱，当归、丹参、乳香、没药、续断各三钱，煎服一剂，便难与腿胁疼皆见愈。又为加柴胡钱半，连服二十剂全愈。至于萸肉酸敛之性，或有疑其用于此方不宜者，观后山萸肉解自明矣。

奉天大西关万顺兴同事傅学诗，周身漫肿，自言常觉短气，其脉沉濡，右部尤甚。知其胸中大气下陷，气化不能升降，因之上焦不能如雾，所以下焦不能如渎，而湿气弥漫也。投以升陷汤，知母改用五钱，又加玄参、天冬、地肤子各三钱，连服数剂全愈。

又邻村李边务庄李晶波之夫人，产后小便不利，倩人询方，俾用生化汤加白芍治之不效。复来询方，言时或恶心呕吐，小便可通少许，恍悟此必因产时努力太过，或撑挤太甚，以致胞系了戾，是以小便不通，恶心呕吐，则气机上逆，胞系有提转之势，故小便可以稍通也。为拟方用生黄耆五钱，当归四钱，升麻、柴胡各二钱，煎汤服一剂而愈。此因黄耆协同升、柴，大能升举气化，胞系之了戾者，可因气化升举而转正也。

黄耆之性，又善开寒饮。台湾医士严坤荣来函，言其友避乱山中，五日未得饮食，甫归，恣饮新汲凉水，遂成寒饮结胸，喘嗽甚剧。医治二十余年，吐之、下之、温之，皆分毫无效。乞为疏方，并问《医学衷中参西录》载有服生硫磺法，不知东硫磺亦可服否？因作书以答之曰：“详观来案，知此证乃寒饮结胸之甚者。拙著《医学衷中参西录》理饮汤（载方剂篇三卷）原为治此证的方，特药味与分量当稍变更，今拟用生黄芪一两，干姜八钱，于术四钱，桂枝尖、茯苓片、炙甘草各三钱，川朴、陈皮各二钱，煎汤服。方中之义，用黄芪以补胸中大气，大气壮旺，自能运化水饮，仲景所谓“大气一转其气乃散”也。而黄耆生用，同干姜、桂枝又能补助心肺之阳，心肺阳足，如日丽中天，阴霾自开也。更用白术、茯苓以理脾之湿，厚朴、陈皮以通胃之气，气顺温消，痰饮自除。用炙甘草者，取其至甘之味，能调干姜之辣，而干姜得甘草且能逗留其热力，使之绵长，并能和缓其热力使不猛烈也。至东硫磺，择其纯黄无杂质者，亦可生服，特其热力甚微，必一次服至钱许方能有效，若于服汤药之外，兼用之以培下焦之阳，奏效当更捷也。”此信去后，两阅月又接其函，言遵方用药，十余剂病即脱然全愈。

黄耆不但能补气，用之得当，又能滋阴。本村张媪年近五旬，身热劳嗽，脉数至八至，先用六味地黄丸加减煎汤服不效，继用左归饮加减亦不效。踌躇再四忽有会悟，改用生黄耆六钱，知母八钱，煎汤服数剂，见轻，又加丹参、当归各三钱，连服十剂全愈。盖人禀天地之气化以生，人身之气化即天地之气化。天地将雨之时，必阳气温暖上升，而后阴云四合，大雨随之。黄耆温升补气，乃将雨时上升之阳气也。知母寒润滋阴，乃将雨时四合之阴云也，二药并用，大具阳升阴应、云行雨施之妙。膏泽优渥，烦热自退，此不治之治也。况虚劳者多损肾，黄耆能大补肺气以益肾水之上源，使气旺自能生水，而知母又大能滋肺中津液，俾阴阳不至偏胜，而生水之功益普也。至数剂后，又加丹参、当归者，因血痹虚劳《金匮》合为一门，治虚劳者当防其血有痹而不行之处，故加丹参、当归以流行之也。

黄耆之性热矣，有时转能去热。奉天安东刘仲友，年五十许。其左臂常觉发热，且有酸软之意。医者屡次投以凉剂，发热如故，转觉脾胃消化力减，其右脉如常，左脉微弱，较差于右脉一倍，询其心中不觉凉热，知其肝木之气虚弱，不能条畅敷荣，其中所寄之相火郁于左臂之经络而作热也。遂治以生黄耆、净萸肉各八钱，知母五钱，当归、丹参、乳香、没药、赤芍各三钱，两剂左脉见起，又服十剂全愈。

黄耆之性，又善治肢体痿废，然须细审其脉之强弱，其脉之甚弱而痿废者，西人所谓脑贫血证也。盖人之肢体运动虽脑髓神经司之，而其所以能司肢体运动者，实赖上注之血以涵养之。其脉弱者，胸中大气虚损，不能助血上升以养其脑髓神经，遂致脑髓神经失其所司，《内经》所谓“上气不足，脑为之不满”也。拙拟有加味补血汤、干颓汤，方中皆重用黄芪。凡脉弱无力而痿废者，多服皆能奏效。若其脉强有力而痿废者，西人所谓脑充血证，又因上升之血过多，排挤其脑髓神经，俾失所司，《内经》所谓“血菀（同郁）于上，为薄厥”也。如此等证，初起最忌黄耆，误用之即凶危立见。迨至用镇坠收敛之品，若拙拟之镇肝熄风汤、建瓴汤治之。其脉柔和而其痿废仍不愈者，亦可少用黄耆助活血之品以通经络，若服药后其脉又见有力，又必须仍辅以镇坠之品，若拙拟之起痿汤黄耆与赭石、䗪虫诸药并用也。

黄耆升补之力，尤善治流产崩滞。县治西傅家庄王耀南夫人，初次受妊，五月滑下二次，受妊至六七月时，觉下坠见血。时正为其姑治病，其家人仓猝求为治疗，急投以生黄耆、生地黄各二两，白术、净萸肉、煅龙骨、煅牡蛎各一两，煎汤一大碗顿服之，胎气遂安，又将药减半，再服一剂以善其后。至期举一男，强壮无恙。

沈阳县尹朱公之哲嗣际生，愚之门生也。黎明时来院扣门，言其夫人因行经下血不止，精神昏聩，气息若无。急往诊视，六脉不全仿佛微动，急用生黄耆、野台参、净萸肉各一两，煅龙骨、煅牡蛎各八钱，煎汤灌下，血止强半，精神见复，过数点钟将药剂减半，又加生怀山药一两，煎服全愈。

同庄刘氏妇，四十许，骤然下血甚剧，半日之间气息奄奄不省人事。求为诊治，时愚他出，小儿荫潮往视之，其左脉三部皆不见，右寸微见，如水上浮麻，莫辨至数，观其形状，呼吸不能外出，知其胸中大气下陷也。急用生黄耆一两，大火煎数沸灌之，迟须臾再诊其脉六部皆出，微细异常，血仍未止。投以固冲汤原方，将方中黄耆改用一两，一剂全愈。

邑北境大仁村刘氏妇，年二十余，身体羸弱，心中常觉寒凉，下白带甚剧，屡治不效，脉甚细弱，左部尤甚。投以生黄耆、生牡蛎各八钱，干姜、白术、当归各四钱，甘草二钱，数剂全愈。盖此证因肝气太虚，肝中所寄之相火亦虚，因而气化下陷，湿寒下注而为白带。故重用黄耆以补肝气，干姜以助相火，白术扶土以胜湿，牡蛎收涩以固下，更加以当归之温滑，与黄耆并用，则气血双补，且不至有收涩太过之弊（在下者引而竭之），甘草之甘缓，与干姜并用，则热力绵长，又不至有过热僭上之患，所以服之有捷效也。

又《绍兴医学报》载有胡适之者，以勤力用功过度，得消渴证，就治于京都协和医院，西医云是糖尿证，不可为矣。胡君归，殊焦灼。盖因西医某素有名，信其言之必确也。其友谓可请中医一治，胡谓中医无科学统系，殊难信用。友曰，此证西医已束手，与其坐以待毙，曷必不屑一试也。胡勉从之，中医至，诊毕曰，此易事也，可服黄耆汤，若不愈惟我是问。胡服后，病竟霍然愈。后西医闻之，托人介绍向中医取所用黄耆化验，此时正在化验中也。


按：
 炉心有氢气，人腹中亦有氢气，黄耆能引氢气上达于肺，与吸入之氧气相合而化水，又能鼓胃中津液上行，又能统摄下焦气化，不使小便频数，故能治消渴。方剂篇二卷有玉液汤、滋膵饮，皆治消渴之方，原皆重用黄耆。


第二卷

山萸肉解

山萸肉味酸性温，大能收敛元气，振作精神，固涩滑脱。因得木气最厚，收涩之中兼具条畅之性，故又通利九窍，流通血脉，治肝虚自汗，肝虚胁疼腰疼，肝虚内风萌动。且敛正气而不敛邪气，与他酸敛之药不同，是以《本经》谓其逐寒湿痹也。其核与肉之性相反，用时务须将核去净，近阅医报有言核味涩，性亦主收敛，服之恒使小便不利，椎破尝之，果有有涩味者，其说或可信。


附案
 ：友人毛仙阁之哲嗣印棠，年二十余。于孟冬得伤寒证，调治十余日，表里皆解。忽遍身发热，顿饭顷，汗出淋漓热顿解，须臾又热又汗，若是两昼夜，势近垂危。仓猝迎愚诊治，及至见汗出，浑身如洗，目上窜不露黑睛，左脉微细模糊，按之即无，此肝胆虚极，而元气欲脱也。盖肝胆虚者，其病象为寒热往来，此证之忽热忽汗，亦即寒热往来之意。急用净萸肉二两煎服，热与汗均愈其半，遂为疏方用净萸肉二两，生龙骨、生牡蛎各一两，生杭芍六钱，野台参四钱，炙甘草二钱（此方载方剂篇一卷，名来复汤），连服两剂病若失。

一人年四十余，外感痰喘，愚为治愈。但脉浮力微，按之即无。愚曰：“脉象无根，当服峻补之剂，以防意外之变。”病家谓病人从来不受补药，服之则发狂疾，峻补之药，实不敢用。愚曰：“既畏补药如是，备用亦可。”病家依愚言。迟半日忽发喘逆，又似无气以息，汗出遍体，四肢逆冷，身躯后挺，危在顷刻。急用净萸肉四两，爆火煎一沸则饮下，汗与喘皆微止。又添水再煎数沸饮下，病又见愈。复添水将原渣煎透饮下，遂汗止喘定，四肢之厥逆亦回。

邻村李子勋，年五旬，偶相值，求为诊脉，言前月有病服药已愈，近觉身体清爽，未知脉象何如。诊之，其脉尺部无根，寸部摇摇有将脱之势，因其自谓病愈，若遽悚以危语，彼必不信，姑以脉象平和答之。遂秘谓其侄曰：“令叔之脉甚危险，当服补敛之药，以防元气之暴脱。”其侄向彼述之，果不相信。后二日，忽遣人迎愚，言其骤然眩晕不起，求为诊治。既至见其周身颤动，头上汗出，言语错乱，自言心怔忡不能支持，其脉上盛下虚之象较前益甚，急投以净萸肉两半，生龙骨、生牡蛎、野台参、生赭石各五钱，一剂即愈。继将萸肉改用一两，加生山药八钱，连服数剂，脉亦复常。按：此方赭石之分量，宜稍重于台参。

邻村李志绾，年二十余，素伤烟色，偶感风寒，医者用表散药数剂治愈。间日，忽遍身冷汗，心怔忡异常，自言气息将断，急求为调治。诊其脉浮弱无根，左右皆然。愚曰：“此证虽危易治，得萸肉数两，可保无虞。”时当霖雨，药坊隔五里许，遣快骑冒雨急取净萸肉四两，人参五钱。先用萸肉二两煎数沸，急服之，心定汗止，气亦接续，又将人参切作小块，用所余萸肉煎浓汤送下，病若失。

邑许孝子庄赵叟，年六十三岁，于仲冬得伤寒证，痰喘甚剧。其脉浮而弱，不任循按，问其平素，言有劳病，冬日恒发喘嗽。再三筹思，强治以小青龙汤去麻黄，加杏仁、生石膏，为其脉弱，俾预购补药数种备用。服药后喘稍愈，再诊其脉微弱益甚，遂急用净萸肉一两，生龙骨、生牡蛎各六钱，野台参四钱，生杭芍三钱为方，皆所素购也。煎汤甫成，此时病人呼吸俱微，自觉气息不续，急将药饮下，气息遂能接续。

又其族弟某，年四十八，大汗淋漓，数日不止，衾褥皆湿，势近垂危，询方于愚。俾用净萸肉二两，煎汤饮之，其汗遂止。翌晨迎愚诊视，其脉沉迟细弱，而右部之沉细尤甚，虽无大汗，遍体犹湿。疑其胸中大气下陷，询之果觉胸中气不上升，有类巨石相压，乃恍悟前次之大汗淋漓，实系大气陷后，卫气无所统摄而外泄也。遂用生黄耆一两，萸肉、知母各三钱，一剂胸次豁然，汗亦尽止，又服数剂以善其后。


按：
 此证若非胸中大气虚陷，致外卫之气无所统摄而出汗者，投以生黄耆一两，其汗出必愈甚，即重用炙黄耆汗出亦必愈甚也。然此中理蕴甚深，方剂篇四卷升陷汤后，发明大气之作用，大气下陷之病状，及黄耆所以能止汗之理，约数千言，兹不胜录也。

一妊妇得霍乱证，吐泻约一昼夜，病稍退，胎忽滑下。觉神气顿散，心摇摇似不能支持，迎愚诊视。既至则病势大革，殓服在身，将舁诸床，病家欲竟不诊视。愚曰：“一息犹存，即可挽回。”诊之脉若有若无，气息奄奄，呼之不应，取药无及。其东邻为愚表兄刘玉珍，家有购药二剂未服，亦系愚方，共有萸肉六钱，急拣出煎汤灌下，气息稍大，呼之能应。又购取净萸肉、生山药各二两，煎汤一大碗，徐徐饮下，精神顿复。

邻村黄龙井庄周某，年三十许。当大怒之后，渐觉腿疼，日甚一日，两月之后，卧床不能转侧。医者因其得之恼怒之余，皆用舒肝理气之药，病转加剧。诊其脉左部微弱异常，自言凡疼甚之处皆热，恍悟《内经》谓过怒则伤肝，所谓伤肝者，乃伤肝经之气血，非必郁肝经之气血也。气血伤则虚弱随之，故其脉象如是也。其所以腿疼且觉热者，因肝主疏泄，中藏相火，肝虚不能疏泄，相火即不能逍遥流行于周身，以致郁于经络之间，与气血凝滞而作热作疼，所以热剧之处疼亦剧也。投以净萸肉一两，知母六钱，当归、丹参、乳香、没药各三钱（方载方剂篇四卷名曲直汤），连服十剂，热消疼止，步履如常。

邑友人丁翊仙之令堂，年近七旬，陡然腿疼，不能行动，夜间疼不能寐。翊仙驱车迎愚，且谓脉象有力，当是火郁作痛。及诊其脉，大而且弦，问其心中，亦无热意。愚曰：“此脉非有火之象，其大也乃脾胃过虚，真气外泄也；其弦也肝胆失和，木盛侮土也。”为疏方用净萸肉、白术各六钱，人参、白芍各三钱，当归、陈皮各二钱，厚朴、乳香、没药各钱半，煎服数剂全愈。

邑六间房村王某，年二十余，资禀羸弱，又耽烟色，于秋初病虐，两旬始愈。一日大便滑泻数次，头面汗出如洗，精神颓废，昏昏似睡，其脉上盛下虚，两寸摇摇，两尺无根，数至七至，延医二人，皆不疏方。愚后至，为拟方：净萸肉、大熟地各一两，生山药、生龙骨、生牡蛎各六钱，茯苓、生杭芍各三钱，乌附子一钱（方剂篇一卷载此方名既济汤），服一剂而醒，又服两剂遂复初。

沧州友人张寿田，曾治一少年，素患心疼，发时昼夜号呼。医者屡用药开通，致大便滑泻，虚气连连下泄，汗出如洗，目睛上泛，心神惊悸，周身[image: ]
 动，须人手按，而心疼如故。延医数人，皆不疏方。寿田投以前方，将萸肉倍作二两，连进两剂，诸病皆愈，心疼竟从此除根。

寿田之侄甲升，从愚学医。曾治一人，年三十余，于季冬负重贸易，日行百里，歇息时又屡坐寒地，后觉腿疼不能行走，浸至卧床不能转侧，周身筋骨似皆痿废，延医调治罔效。甲升治以曲直肠，方中当归、丹参、乳香、没药皆改用四钱，去知母，加黄耆一两，服至五剂后，腿即不疼，又服十余剂全愈。

奉天开原友人，田聘卿之夫人，年五十余，素有心疼证，屡服理气活血之药，未能除根。一日反复甚剧，服药数剂，病未轻减。聘卿见方剂篇一卷既济汤后，载有张寿田所治心疼医案，心有会悟，遂用其方加没药、五灵脂各数钱，连服数剂全愈，至此二年，未尝反复。由是观之，萸肉诚得木气最厚，故味虽酸敛，而性仍条畅，凡肝气因虚不能条畅而作疼者，服之皆可奏效也。


按：
 山茱萸酸敛之性，以之止汗固脱，犹在人意中，以之治心腹肢体疼痛，诚出人意外。然山茱萸主寒湿痹，《本经》原有明文，凡心腹肢体有所疼痛，皆其气血之痹而不行也。遵《本经》之旨以制方，而果能投之即效，读本草者，曷弗注意于《本经》哉。

山萸肉之性，又善治内部血管或肺络破裂，以致咳血、吐血久不愈者。曾治沧州路家庄马氏少妇，咳血三年，百药不效，即有愈时，旋复如故。后愚为诊视，其夜间多汗，遂用净萸肉、生龙骨、生牡蛎各一两，俾煎服，拟先止其汗，果一剂汗止，又服一剂咳血亦愈。盖从前之咳血久不愈者，因其肺中之络，或胃中血管有破裂处，萸肉与龙骨、牡蛎同用，以涩之、敛之，故咳血亦随之愈也。又治本村表弟张权，年三十许，或旬日，或浃辰之间，必吐血数口，浸至每日必吐，亦屡治无效。其脉近和平，微有芤象，亦治以此方，三剂全愈。后又将此方加三七细末三钱，煎药汤送服，以治咳血吐血之久不愈者，约皆随手奏效。因将其方登于方剂篇二卷名补络补管汤，若遇吐血之甚者，宜再加赭石五六钱，与前三味同煎汤，送服三七细末更效。

山萸肉之性，又善熄内风。族家嫂，产后十余日，周身汗出不止，且四肢发搐，此因汗出过多而内风动也。急用净萸肉、生山药各二两，俾煎汤服之，两剂愈。

至外感之邪不净而出汗者，亦可重用山萸肉以敛之。邑进士张日睿之公子，年十八九，因伤寒服表药太过，汗出不止，心中怔忡，脉洪数不实，大便数日未行。为疏方用净萸肉、生山药、生石膏各一两，知母、生龙骨、生牡蛎各六钱，甘草二钱，煎服两剂全愈。

门生万泽东，曾治一壮年男子，因屡经恼怒之余，腹中常常作疼。他医用通气、活血、消食、祛寒之药，皆不效。诊其脉左关微弱，知系怒久伤肝，肝虚不能疏泄也。遂用净萸肉二两，佐以当归、丹参、柏子仁各数钱，连服数剂，腹疼遂愈。后凡遇此等证，投以此方皆效。


白术解

白术性温而燥，气香不窜，味苦微甘微辛，善健脾胃，消痰水，止泄泻。治脾虚作胀，脾湿作渴，脾弱四肢运动无力，甚或作疼。与凉润药同用，又善补肺；与升散药同用，又善调肝；与镇安药同用，又善养心；与滋阴药同用，又善补肾。为其具土德之全，为后天资生之要药，故能于金、木、水、火四脏，皆能有所补益也。


附案
 ：一妇人年三十许，泄泻半载，百药不效，脉象濡弱，右关尤甚。知其脾胃虚也，俾用生白术轧细焙熟，再用熟枣肉六两，和为小饼，炉上炙干，当点心服之，细细嚼咽，未尽剂而愈。

一妇人因行经下血不止，服药旬余无效，势极危殆。诊其脉象浮缓，按之即无，问其饮食不消，大便滑泻。知其脾胃虚甚，中焦之气化不能健运统摄，下焦之气化因之不固也。遂于治下血药中，加白术一两，生鸡内金一两，服一剂血即止，又服数剂以善其后。

一室女腿疼，几不能步，治以方剂篇四卷健运汤而愈。次年旧病复发，又兼腰疼，再服前方不效。诊其脉，右关甚濡弱，询其饮食甚少，遂用白术六钱，当归、陈皮各二钱，厚朴、乳香、没药各钱半（载方剂篇四卷名振中汤），服后饮食加多，至旬余，腰腿之疼全愈。

一媪年过六旬，陡然腿疼不能行动。夜间疼不能寐。其左部之脉大而弦，右部之脉大而浮，重诊之似有力非真有力，问其心中不觉凉热。乃知此非有火之脉，其大而浮也，乃脾胃过虚，真气外泄也；其大而弦也，乃肝胆失和，木盛侮土也。治以前方，加人参、白芍、净萸肉各数钱，补脾胃之虚，即以抑肝胆之盛，数剂而愈。

一人年二十二，喘逆甚剧，脉数至七至，投以滋阴兼纳气、降气之剂不效。后于方中加白术数钱，将药煎出，其喘促亦至极点，不能服药，将药重温三次，始强服下，一剂喘即见轻，连服数剂全愈。后屡用其方以治喘证之剧者，多有效验。

一少年咽喉常常发干，饮水连连不能解渴。诊其脉微弱迟濡，当系脾胃湿寒，不能健运，以致气化不升也。投以四君子汤加干姜、桂枝尖，方中白术重用两许，一剂其渴即止。

赭石解

赭石色赤，性微凉，能生血兼能凉血，而其质重坠。又善镇逆气，降痰涎，止呕吐，通燥结，用之得当能建奇效。其原质为铁氧化合而成，其结体虽坚而层层如铁锈（铁锈亦铁氧化合），生研服之不伤肠胃，即服其稍粗之末亦与肠胃无损。且生服则氧气纯全，大能养血，故《本经》谓其治赤沃漏下；《日华》谓其治月经不止也。若煅用之即无斯效，煅之复以醋淬之，尤非所宜。且性甚和平，虽降逆气而不伤正气，通燥结而毫无开破，原无需乎煅也。其形为薄片，迭迭而成，一面点点作凸形，一面点点作凹形者，方堪入药。


附案
 ：邻村迟某，年四十许，当上脘处发疮，大如核桃，破后调治三年不愈。疮口大如钱，自内溃烂，循胁渐至背后，每日自背后排挤至疮口流出脓水若干。求治于愚，自言患此疮后三年未尝安枕，强卧片时，即觉有气起自下焦，上逆冲心。愚曰：“此即子疮之病根也。”俾用生芡实一两煮浓汁，送服生赭石细末五钱，遂可安卧。又服数次，彻夜稳睡。盖气上逆者乃冲气之上冲，用赭石以镇之，芡实以敛之，冲气自安其宅也。继用方剂篇四卷活络效灵丹（当归、丹参、乳香、没药各五钱），加生黄耆、生赭石各三钱煎服，日进一剂，半月全愈。

杨德俊，疯狂温病愈后，变成脉弦硬，用生赭石两半，龙骨、牡蛎各八钱，杭芍、花粉各四钱，半夏、菖蒲各三钱，远志、甘草各二钱，服一剂而愈。

邻村毛姓少年，于伤寒病瘥后，忽痰涎上壅，杜塞咽喉，几不能息。其父知医，用手大指点其天突穴（宜指甲贴喉，指端着穴，向下用力，勿向内用力），息微通，急迎愚调治。遂用香油二两炖热，调麝香一分灌之，旋灌旋即流出痰涎若干。继用生赭石一两，人参六钱，苏子四钱，煎汤，徐徐饮下，痰涎顿开。

天津杨柳青陆军连长周良坡夫人，年三十许。连连呕吐，五六日间勺水不存，大便亦不通行，自觉下脘之处疼而且结，凡药之有味者入口即吐，其无味者须臾亦复吐出，医者辞不治。后愚诊视其脉有滑象，上盛下虚，疑其有妊，询之月信不见者五十日矣，然结证不开，危在目前，《内经》谓“有故无殒，亦无殒也。”遂单用赭石二两，煎汤饮下，觉药至结处不能下行，复返而吐出。继用赭石四两，又重罗出细末两许，将余三两煎汤，调细末服下，其结遂开，大便亦通，自此安然无恙，至期方产。

或问：赭石《别录》谓其坠胎，今治妊妇竟用赭石如此之多，即幸而奏效，岂非行险之道乎？答曰：愚生平治病，必熟筹其完全而后为疏方，初不敢为孤注之一掷也。赭石质重，其镇坠之力原能下有形滞物，若胎至六七个月时，服之或有妨碍，至受妊之初，因恶阻而成结证，此时其胞室之中不过血液凝结，赭石毫无破血之弊，且有治赤沃与下血不止之效，重用之亦何妨乎？况此证五六日间，勺饮不能下行，其气机之上逆，气化之壅滞，已至极点，以赭石以降逆开壅，不过调脏腑之气化使之适得其平，又何至有他虞乎？

或曰：赭石用于此证不虞坠胎，其理已昭然矣，至《本经》谓赭石治赤沃，《日华》谓其治下血不止，不知重坠下行之药，何以有此效乎？答曰：此理甚深，欲明此理，当溯本穷源，先知人身之元气为何气。盖凡名之为气，虽无形而皆有质，若空气扇之则成风，抛物其中能阻物力之动转是其质也。人脏腑中之气，大抵类斯，惟元气则不惟无形，而并无质，若深究其果系何气，须以天地间之气化征之。夫天地间无论氮、氧、碳、电诸气，皆有质，独磁气无质，故诸气皆可取而贮之，而磁气不能贮也，诸气皆可设法阻之（如电气可阻以玻璃），而磁气不能阻也（磁气无论隔何物皆能吸铁）。是以北极临地之中央，下蓄磁气以维系全球之气化，丹田为人之中央，内藏元气以维系全身之气化。由是观之，磁气者即天地之元气，而人身之元气，亦即天地间之磁气类也。其能与周身之血相系恋者，因血中含有铁锈，犹之磁石吸铁之理也。赭石为铁氧化合而成，服之能补益血中铁锈，而增长其与元气系恋之力，所以能治赤沃及下血不止也。

广平县教员吕子融夫人，年二十余，因恶阻呕吐甚剧。九日之间饮水或少存，食物则尽吐出。时方归宁，其父母见其病剧，送还其家，医者皆以为不可治。时愚初至广平寓学舍中，子融固不知愚能医也。因晓之曰：“恶阻焉有不可治者，亦视用药何如耳。”子融遂延为诊视，脉象有力，舌有黄苔，询其心中发热，知系夹杂外感，遂先用生石膏两半，煎汤一茶杯，防其呕吐，徐徐温饮下，热稍退。继用生赭石二两，煎汤一大茶杯，分两次温饮下，觉行至下脘作疼，不复下行转而上逆吐出，知其下脘所结甚坚，原非轻剂所能通。亦用生赭石细末四两，从中再罗出极细末一两，将余三两煎汤，送服其极细末，其结遂开，从此饮食顺利，及期而产。

一室女，中秋节后，感冒风寒，三四日间，胸膈满闷，不受饮食，饮水一口亦吐出，剧时恒以手自挠其胸。脉象滑实，右部尤甚，遂单用生赭石细末两半，俾煎汤温饮下，顿饭顷仍吐出。盖其胃口皆为痰涎壅滞，药不胜病，下行不通复转而吐出也。遂更用赭石四两，煎汤一大碗，分三次陆续温饮下，胸次遂通，饮水不吐。翌日，脉象洪长，其舌苔从先微黄，忽变黑色，又重用白虎汤连进两大剂，每剂用生石膏四两，分数次温饮下，大便得通而愈。

一媪年过六旬。当孟夏晨饭时，忽闻乡邻有斗者，出视之，见强者凌弱太过，心甚不平，又兼饭后有汗受风，遂得温病，表里俱热，心满腹疼，饮水须臾仍吐出。七八日间，大便不通，脉细数，按之略实。自言心中烦渴，饮水又不能受。从前服药止吐，其药亦皆吐出。若果饮水不吐，犹可望愈。愚曰：易耳。遂用赭石、蒌仁各二两，苏子六钱，又加生石膏二两，野台参五钱，煎汤一大碗，俾分三次温饮下。晚间服药，翌晨大便得通而愈。当其服药之先，曾俾用净萸肉二两煎汤，以备下后心中怔忡及虚脱，迨大便通后，心中微觉怔忡，服之而安。

奉天小南门里，连奉澡塘司账曲玉轩，年三十余，得瘟病，两三日恶心作呕吐，五日之间饮食不能下咽，来院求为诊治。其脉浮弦，数近六至，重按无力，口苦心热，舌苔微黄。因思其脉象浮弦者，阳明与少阳合病也；二经之病机相并上冲，故作呕吐也；心热口苦者，内热已实也；其脉无力而数者，无谷气相助又为内热所迫也。因思但用生赭石煮水饮之，既无臭味，且有凉镇之力，或可不吐。遂用生赭石二两，煎水两茶杯，分二次温饮下，饮完仍复吐出，病人甚觉惶恐，加以久不饮食，形状若莫可支持。愚曰：“无恐，再用药末数钱，必能立止呕吐。”遂单用生赭石细末五钱，开水送服，觉恶心立止，须臾胸次通畅，进薄粥一杯，下行顺利。从此饮食不复呕吐，而心中犹发热，舌根肿胀，言语不利，又用生石膏一两，丹参、乳香、没药、连翘各三钱，连服两剂全愈。

癸亥秋，愚在奉天同善堂医学校讲药性，有学生李庆霖之族姊来奉，病于旅邸。屡经医治无效，病热危急，庆霖求为诊治。其周身灼热，脉象洪实，心中烦躁怔忡，饮食下咽即呕吐，屡次所服之药，亦皆呕吐不受。视其舌苔黄厚，大便数日未行，知其外感之热已入阳明之府，又挟胃气上逆，冲气上冲也。为疏方用生赭石细末八钱，生石膏细末两半，蒌仁一两，玄参、天冬各六钱，甘草二钱，将后五味煎汤一大茶杯，先用开水送服赭石细末，继将汤药服下，遂受药不吐，再服一剂全愈。

拙著《医学衷中参西录》有醴泉饮方，治虚劳发热，或喘或嗽，脉数而弱。方用生山药一两，大生地五钱，人参、玄参、天冬、生赭石各四钱，牛蒡子三钱，甘草二钱。初制此方时原无赭石有丹参三钱，以运化人参之补力，用之多效。后治一少妇信水数月不行，时作寒热，干嗽连连，且兼喘逆，胸膈满闷不思饮食，脉数几至七至。治以有丹参原方不效，遂以赭石易丹参，一剂嗽与喘皆愈强半，胸次开通，即能饮食。又服数剂，脉亦和缓。共服二十剂，诸病全愈。后凡治妇女月闭血枯，浸至劳嗽，或兼满闷者，皆先投以此汤。俾其饮食增加，身体强壮，经水自通。间有瘀血暗阻经道，或显有癥瘕可征者，继服拙拟理冲汤丸（皆在方剂篇八卷），以消融之，则妇女无难治之病矣。

沈阳商人娄顺田，年二十二，虚劳咳嗽，形甚羸弱，脉数八至，按之即无。细询之，自言曾眠热炕之上，晨起觉心中发热，从此食后即吐出，夜间咳嗽甚剧，不能安寝，因二十余日寝食俱废，遂觉精神恍惚，不能支持。愚闻之，知脉象虽危，仍系新证，若久病至此，诚难挽回矣。遂投以醴泉饮，为其呕吐将赭石改用一两，一剂吐即止，可以进食，嗽亦见愈，从前多日未大便，至此大便亦通下。如此加减服之，三日后，脉数亦见愈，然犹六至余，心中犹觉发热。遂将玄参、生地皆改用六钱，又每日于午时用白蔗糖冲水，送服阿斯必林七厘许，数日诸病皆愈，脉亦复常。

沈阳苏惠堂年三十许，劳嗽二年不愈。动则作喘，饮食减少，更医十余人，服药数百剂，分毫无效，羸弱转甚。其姊丈李生在京师见《医学衷中参西录》，大加赏异，急邮函俾其来院诊治。其脉数六至，虽细弱仍有根柢，知其可治。自言上焦恒觉发热，大便四五日一行，时或干燥，投以醴泉饮。为其便迟而燥，赭石改用六钱，又加鸡内金二钱，恐其病久脏腑经络多瘀滞也。数剂后，饭量加增，心中仍有热时，大便已不燥，间日一行。遂去赭石二钱，加知母二钱，俾于晚间服汤药后，用白蔗糖水送服阿斯必林四分瓦之一，得微汗后，令于日间服之，不使出汗，数日不觉发热，脉亦复常。惟咳嗽未能全愈，又用几阿苏六分，薄荷冰四分，和以绿豆粉为丸，梧桐子大，每服三丸，日两次，汤药仍照方服之。五六日后，咳嗽亦愈，身体从此康健。

人参可以救气分之脱，至气欲上脱者，但用人参转有助气上升之弊，必与赭石并用，方能引气归原，更能引人参补益之力下行，直至涌泉。友人毛仙阁次男媳，劳心之后，兼以伤心，忽喘逆大作，迫促异常。仙阁知医，自治以补敛元气之药，觉胸中窒碍不能容受，更他医以为外感，投以小青龙汤喘益甚。延愚诊视，其脉浮而微数，按之即无，知为阴阳两虚之证。盖阳虚则元气不能自摄，阴虚而肝肾又不能纳气，故其喘若是之剧也。遂用赭石、龙骨、牡蛎、萸肉各六钱，野台参、白芍各四钱，山药、芡实各五钱，苏子二钱，惟苏子炒熟，余皆生用（方载方剂篇二卷，名参赭镇气汤），煎服后，未及覆杯，病人曰：“吾有命矣”。询之，曰：“从前呼吸惟在喉间，今则转落丹田矣。”果一剂病愈强半，又服数剂全愈。后用此方治内伤之喘，愈者不胜纪。

参、赭并用，不但能纳气归原也，设如逆气上干，填塞胸臆，或兼呕吐，其证之上盛下虚者，皆可参、赭并用以治之。友人毛仙阁治一妇人，胸次郁结，饮食至胃不能下行，时作呕吐，其脉浮而不任重按。仙阁用赭石细末六钱，浓煎人参汤送下，须臾腹中如爆竹之声，胸次、胃中俱觉通豁，从此饮食如常，传为异事。

又友人高夷清曾治一人，上焦满闷，不能饮食，常觉有物窒塞，医者用大黄、蒌实陷胸之品，十余剂，转觉胸中积满，上至咽喉，饮水一口即溢出。夷清用赭石二两，人参六钱，俾煎服，顿觉窒塞之物降至下焦，又加当归、肉苁蓉，再服一剂，降下瘀滞之物若干，病若失。

《内经》谓，阳明厥逆，喘咳，身热，善惊，衄、呕血。黄坤载衍《内经》之旨，谓血之失于便溺者，太阴之不升也；亡于吐衄者，阳明之不降也。是语深明《内经》者也。盖阳明胃气，以息息下降为顺，时或不降，则必壅滞转而上逆，上逆之极，血即随之上升而吐衄作矣。治吐衄之证，当以降胃为主，而降胃之药，实以赭石为最效。然胃之所以不降，有因热者，宜降之以赭石，而以蒌仁、白芍诸药佐之，其热而兼虚者，可兼佐以人参；有因凉者，宜降以赭石而以干姜、白芍诸药佐之（因凉犹用白芍者，防干姜之热侵肝胆也。然吐衄之证，由于胃气凉而不降者甚少），其凉而兼虚者，可兼佐以白术；有因下焦虚损，冲气不摄上冲胃气不降者，宜降以赭石而以生山药、生芡实诸药佐之；有因胃气不降，致胃中血管破裂，其证久不愈者，宜降以赭石，而以龙骨、牡蛎、三七诸药佐之（诸方及所治之案，皆详于方剂篇二卷）。无论吐衄之证，种种病因不同，疏方皆以赭石为主，而随证制宜，佐以相当之药品，吐衄未有不愈者。

近治奉天商埠警察局长张厚生，年近四旬，陡然鼻中衄血甚剧，脉象关前洪滑，两尺不任重按，知系上盛下虚之证。自言头目恒不清爽，每睡醒舌干无津，大便甚燥，数日一行。为疏方赭石、生地黄、生山药各一两，当归、白芍、生龙骨、生牡蛎、怀牛膝各五钱，煎汤送服旱三七细末二钱（凡用生地治吐衄者，皆宜佐以三七，血止后不至瘀血留于经络），一剂血顿止。后将生地减去四钱，加熟地、枸杞各五钱，连服数剂，脉亦平和。

伤寒下早成结胸，瘟疫未下亦可成结胸。所谓结胸者，乃外感之邪与胸中痰涎互相凝结，滞塞气道，几难呼吸也。仲景有大陷胸汤丸，原为治此证良方，然因二方中皆有甘遂，医者不敢轻用，病家亦不敢轻服，一切利气理痰之药，又皆无效，故恒至束手无策。向愚治此等证，俾用新炒蒌仁四两，捣碎煮汤服之，恒能奏效。后拟得一方，用赭石、蒌仁各二两，苏子六钱（方载方剂篇六卷名荡胸汤），用之代大陷胸汤丸，屡试皆能奏效。若其结在胃口，心下满闷，按之作疼者，系小陷胸汤证，又可将方中分量减半以代小陷胸汤，其功效较小陷胸汤尤捷。自拟此方以来，救人多矣。至寒温之证已传阳明之府，却无大热，惟上焦痰涎壅滞，下焦大便不通者，亦可投以此方（分量亦宜斟酌少用），上清其痰，下通其便，诚一举两得之方也。

至寒温之证，不至结胸及心下满闷，惟逆气挟胃热上冲，不能饮食，并不能受药者，宜赭石与清热之药并用。曾治奉天大东关安家靴铺安显之夫人，年四十余，临产双生，异常劳顿，恶心呕吐，数日不能饮食，服药亦恒呕吐，精神昏愦，形势垂危，群医辞不治。延愚诊视，其脉洪实，面有火色，舌苔黄厚，知系产后温病，其呕吐若是者，阳明府热已实，胃气因热而上逆也。遂俾用玄参两半，赭石一两，同煎服，一剂即热退呕止，可以受食。继用玄参、白芍、连翘以清其余热，病遂全愈。至放胆用玄参而无所顾忌者，以玄参原宜于产乳，《本经》有明文也。

下有实寒，上有浮热之证，欲用温热之药以祛其寒，上焦恒格拒不受，惟佐以赭石使之速于下行，直达病所，上焦之浮热转能因之下降。曾治邻村星马村刘某，因房事后恣食生冷，忽然少腹抽疼，肾囊紧缩，大便不通，上焦兼有烦热。医者投以大黄附子细辛汤，上焦烦热益甚，两胁疼胀，便结囊缩，腹疼如故。病家甚觉惶恐，求为诊视。其脉弦而沉，两尺之沉尤甚。先用醋炒葱白熨其脐及脐下，腹中作响，大有开通之意，囊缩腹疼亦见愈，便仍未通。遂用赭石二两，乌附子五钱，当归、苏子各一两，煎汤饮下，即觉药力下行，过两句钟俾煎渣饮之，有顷降下结粪若干，诸病皆愈。

膈食之证，千古难治之证也。《伤寒论》有旋覆代赭石汤，原治伤寒汗吐下解后，心下痞硬噫气不除。周扬俊、喻嘉言皆谓治膈证甚效。然《本经》谓旋覆花味咸，若真好旋覆花实咸而兼有辛味（敝邑武帝台污所产旋覆花咸而辛），今药坊间所鬻旋覆花皆甚苦，实不堪用。是以愚治膈证，恒用其方去旋覆花，将赭石加重，其冲气上冲过甚，兼大便甚干结者，赭石恒用至两许，再加当归、柿霜、天冬诸药以润燥生津，且更临时制宜，随证加减，治愈者不胜录（方剂篇二卷载治愈之案六则，并详记其加减诸法）。盖此证因胃气衰弱，不能撑悬贲门，下焦冲气又挟痰涎上冲以杜塞之，是以不受饮食。故用人参以壮胃气，气壮自能撑悬贲门，使之宽展；赭石以降冲气，冲降自挟痰涎下行，不虑杜塞，此方之所以效也。若药房间偶有咸而且辛之旋覆花，亦可斟酌加入，然加旋覆花又须少减赭石也。此证有因贲门肿胀，内有瘀血致贲门窄小者，宜于方中加苏木、䗪虫（俗名土鳖）各二钱。

头疼之证，西人所谓脑气筋病也。然恒可重用赭石治愈。近在奉天曾治安东何道尹犹女，年二十余岁，每日至巳时头疼异常，左边尤甚，过午则愈。先经东人治之，投以麻醉脑筋之品不效。后求为诊视，其左脉浮弦有力者，系少阳之火挟心经之热，乘阳旺之时而上升，以冲突脑部也。为疏方赭石、龙骨、牡蛎、龟板、萸肉、白芍各六钱，龙胆草二钱，药料皆用生者，煎服一剂，病愈强半，又服两剂全愈。隔数日，又治警察厅书记鞠一鸣夫人，头疼亦如前状，仍投以此方两剂全愈。

癫狂之证，亦西人所谓脑气筋病也，而其脑气筋之所以病者，因心与脑相通之道路（心有四支血脉管通脑）为痰火所充塞也。愚恒重用赭石二两，佐以大黄、朴硝、半夏、郁金，其痰火甚实者，间或加甘遂二钱（为末送服），辄能随手奏效。诚以赭石重坠之力，能引痰火下行，俾心脑相通之路毫无滞碍，则脑中元神，心中识神自能相助为理，而不至有神明瞀乱之时也。在奉天曾治洮昌都道尹公子凤巢，年近三旬，癫狂失心，屡经中西医治疗，四载分毫无效。来院求为诊治，其脉象沉实，遂投以上所拟方，每剂加甘遂二钱五分，间两日一服（凡药中有甘遂，不可连服），其不服汤药之二日，仍用赭石、朴硝细末各五钱，分两次服下，如此旬余而愈。

痫风之证，千古难治之证也。西人用麻醉脑筋之品，日服数次，恒可强制不发，然亦间有发时，且服之累年不能除根，而此等药常服，又有昏精神减食量之弊。庚申岁，在奉天立达医院因诊治此等证，研究数方，合用之，连治数人皆愈。一方用赭石六钱，于术、酒曲（用神曲则无效且宜生用）、半夏、龙胆草、生明没药各三钱，此系汤剂；一方用真黑铅四两，铁锅内熔化，再加硫黄细末二两，撒于铅上，硫黄皆着，急用铁铲拌炒之，铅经硫黄烧炼，皆成红色，因拌炒结成砂子，取出凉冷，碾轧成饼者（系未化透之铅）去之，余者再用乳钵研极细末，搀朱砂细末与等分，再少加蒸熟麦面（以仅可作丸为度），水和作丸，半分重（干透足半分）；一方用西药臭剥、臭素、安母纽谟各二钱，抱水过鲁拉尔一钱，共研细，搀蒸熟麦面四钱，水和为丸，桐子大。上药早晚各服西药十四丸，午时服铅硫朱砂丸十二丸，日服药三次，皆煎汤剂送下，汤药一剂可煎三次，以递送三次所服丸药，如此服药月余，痫风可以除根。《内经》云：“诸风掉眩，皆属于肝。”肝经风火挟痰上冲，遂致脑气筋顿失其所司，周身抽掣，知觉全无，赭石含有铁质，既善平肝，而其降逆之力又能协同黑铅、朱砂以坠痰镇惊，此其所以效也。而必兼用西药者，因臭剥、臭素诸药，皆能强制脑筋以治病之标，俾目前不至反复，而后得徐以健脾、利痰、祛风、清火之药以铲除其病根也。

方书所载利产之方，无投之必效者，惟方中重用赭石，可应手奏效。族侄荫棠媳，临产三日不下，用一切催生药，胎气转觉上逆。因其上逆，心忽会悟，为拟方用赭石二两，野台参、当归各一两，煎服后，须臾即产下。后用此方，多次皆效，即骨盘不开者，用之开骨盘亦甚效。盖赭石虽放胆用至二两，而有人参一两以补气，当归一两以生血，且以参、归之微温，以济赭石之微凉，温凉调和，愈觉稳妥也。矧产难者，非气血虚弱，即气血壅滞不能下行，人参、当归虽能补助气血，而性皆微兼升浮，得赭石之重坠则力能下行，自能与赭石相助为理，以成催生之功也。至于当归之滑润，原为利产良药，与赭石同用，其滑润之力亦愈增也。此方载方剂篇八卷名大顺汤。用此方时，若加卫足花子（炒爆），或丈菊花瓣更效。至二药之性及其形状与所以奏效之理，皆详载于大顺汤后，兹不俱录。

人之廉于饮食者，宜补以健脾之药，而纯用健补脾脏之品，恒多碍于胃气之降，致生胀满，是以补脾者宜以降胃之药佐之，而降胃之品又恒与气分虚弱者不宜。惟赭石性善降胃，而分毫不伤气分，且补药性多温，易生浮热，赭石性原不凉而能引热下行（所以诸家本草多言其性凉）。是以愚习用赭石，不但以之降胃也，凡遇有虚热之证，或其人因热痰嗽，或其人因热怔忡，但问其大便不滑泻者，方中加以赭石，则奏效必速也。

内中风之证，忽然昏倒不省人事，《内经》所谓“血之与气并走于上”之大厥也。亦即《史记·扁鹊传》所谓“上有绝阳之络，下有破阴之纽”之尸厥也。此其风非外来，诚以肝火暴动与气血相并，上冲脑部（西人剖验此证谓脑部皆有死血，或兼积水），惟用药镇敛肝火，宁熄内风，将其上冲之气血引还，其证犹可挽回，此《金匮》风引汤所以用龙骨、牡蛎也。然龙骨、牡蛎，虽能敛火熄风，而其性皆涩，欠下达之力，惟佐以赭石则下达之力速，上逆之气血即可随之而下。曾治奉天大北关开醋房者杜正卿，忽然头目眩晕，口眼歪邪，舌强直不能发言，脉象弦长有力，左右皆然，视其舌苔白厚微黄，且大便数日不行，知其证兼内外中风也。俾先用阿斯必林瓦半，白糖水送下以发其汗，再用赭石、生龙骨、生牡蛎、蒌仁各一两，生石膏两半，菊花、连翘各二钱，煎汤，趁其正出汗时服之，一剂病愈强半，大便亦通。又按其方加减，连服数剂全愈。

又治邻村韩姓媪，年六旬。于外感病愈后，忽然胸膈连心下突胀，腹脐塌陷，头晕项强，妄言妄见，状若疯狂，其脉两尺不见，关前摇摇无根，数至六至，此下焦虚惫冲气不摄，挟肝胆浮热上干脑部乱其神明也。遂用赭石、龙骨、牡蛎、山药、地黄（皆用生者）各一两，野台参、净萸肉各八钱，煎服一剂而愈。又少为加减再服一剂以善其后。

又治邻村生员刘树帜，年三十许，因有恼怒，忽然昏倒不省人事，牙关紧闭，唇齿之间有痰涎随呼气外吐，六脉闭塞若无。急用作嚏之药吹鼻中，须臾得嚏，其牙关遂开。继用香油两余炖温，调麝香末一分灌下，半句钟时稍醒悟，能作呻吟，其脉亦出，至数五至余，而两尺弱甚，不堪重按。知其肾阴亏损，故肝胆之火易上冲出。遂用赭石、熟地、生山药各一两，龙骨、牡蛎、净萸肉各六钱，煎服后豁然顿愈。继投以理肝补肾之药数剂，以善其后。


按
 ：此等证，当痰火气血上壅之时，若人参、地黄、山药诸药，似不宜用，而确审其系上盛下虚，若扁鹊传所云云者，重用赭石以辅之，则其补益之力直趋下焦，而上盛下虚之危机旋转甚速，莫不随手奏效也。


山药解

山药色白入肺，味甘归脾，液浓益肾，能滋润血脉，固摄气化，宁嗽定喘，强志育神，性平可以常服多服，宜用生者煮汁饮之，不可炒用，以其含蛋白质甚多，炒之则其蛋白质焦枯，服之无效。若作丸散，可轧细蒸熟用之。方剂篇中一味薯蓣饮后，附有用山药治愈之验案数则可参观。


附案
 　一室女，月信年余未见，已成劳瘵，卧床不起，治以拙拟资生汤（方载方剂篇一卷），复俾日用生山药四两煮汁当茶饮之，一月之后，体渐复初，月信亦通，见者以此证可愈，讶为异事。

一妇人产后十数日，大喘大汗，身热劳嗽，医者用黄耆、熟地、白芍等药，汗出愈多。后愚诊视，脉甚虚弱，数至七至，审证论脉，似在不治。俾其急用生山药六两，煮汁徐徐饮之，饮完添水重煮，一昼夜所饮之水皆取于山药中，翌日又换山药六两，仍如此煮饮之，三日后诸病皆愈。

一人年四十余，得温病十余日，外感之火已消十之八九，大便忽然滑下，喘息迫促，且有烦渴之意，其脉甚虚，两尺微按即无。急用生山药六两，煎汁两大碗，徐徐温饮下，以之当茶，饮完煎渣再饮，两日共用山药十八两，喘与烦渴皆愈，大便亦不滑泻。

邻村泊庄高氏女，年十六七，禀赋羸弱，得外感痰喘证，投以《金匮》小青龙加石膏汤，一剂而愈。至翌日忽似喘非喘，气短不足以息，诊其脉如水上浮麻，不分至数，按之即无。愚骇曰：“此将脱之证也。”乡屯无药局，他处取药无及，适有生山药两许，系愚向在其家治病购而未服者，俾急煎服之，下咽后气息既能接续，可容取药，仍重用生山药，佐以人参、萸肉、熟地诸药，一剂而愈。

一妇人年三十许，泄泻数月不止，病势垂危，倩人送信于其父母。其父将往瞻视，询方于愚，言从前屡次延医治疗，百药不效。俾用生山药轧细，煮粥服之，日三次，两日全愈，又服数日，身亦康健。

天津东门里李氏妇，年过四旬，患痢三年不愈，即稍愈旋又反复。其痢或赤、或白、或赤白参半，且痢而兼泻，其脉迟而无力。平素所服之药，宜热不宜凉，其病偏于凉可知。俾先用生山药细末，日日煮粥服之，又每日嚼服蒸熟龙眼肉两许，如此旬日，其泻已愈，痢已见轻。又俾于服山药粥时，送服生硫黄细末三分，日两次，又兼用木贼一钱，淬水当茶饮之，如此旬日，其痢亦愈。

邻村刁马村刁志厚，年二十余，自孟冬得喘证。迁延百余日，喘益加剧，屡次延医服药，分毫无效。其脉浮而无力，数近六至，知其肺为风袭，故作喘。病久阴虚，肝肾不能纳气，故其喘浸剧也。即其脉而论，此时肺中之风邪犹然存在，欲以散风之药祛之，又恐脉数阴虚益耗其阴分。于是用麻黄三钱，而佐以生山药二两，临睡时煎服，夜间得微汗，喘愈强半。为脉象虚数，不敢连用发表之剂，俾继用生山药末八钱煮粥，少调白糖，当点心用，日两次，若服之觉闷，可用粥送服鸡内金末五分，如此服药约半月，喘又见轻。再诊其脉，不若从前之数，仍投以从前汤药方，又得微汗，喘又稍轻，又服山药粥月余全愈。

一娠妇，日发痫风，其脉无受娠滑象，微似弦而兼数，知阴分亏损血液短少也。亦俾煮山药粥服之即愈，又服数次，永不再发。

奉天大东关关氏少妇，素有劳疾，因产后暴虚，喘嗽大作。治以山药粥，日服两次，服至四五日，喘嗽皆愈，又服数日，其劳疾自此除根。

奉天大东关学校教员郑子绰之女，年五岁，秋日为风寒所束，心中发热。医者不知用辛凉表散，而纯投以苦寒之药，连服十余剂，致脾胃受伤，大便滑下，月余不止，而上焦之热益炽。医者皆辞不治，始求愚为诊视。其形状羸弱已甚，脉象细微浮数，表里俱热，时时恶心，不能饮食，昼夜犹泻十余次，治以山药粥，俾随便饮之，日四五次，一次不过数羹匙，旬日全愈。

寒温之证，上焦燥热、下焦滑泻者，皆属危险之候。因欲以凉润治燥热，则有碍于滑泻，欲以涩补治滑泻，则有碍于燥热。愚遇此等证，亦恒用生山药，而以滑石辅之，大抵一剂滑泻即止，燥热亦大轻减。若仍有余热未尽除者，可再徐调以凉润之药无妨。

奉天大东关旗人号崧宅者，有孺子，年四岁，得温病，邪犹在表，医者不知为之清解，遽投以苦寒之剂，服后连四五日滑泻不止，上焦燥热，闭目而喘，精神昏聩。延为诊治，病虽危险，其脉尚有根柢，知可挽回。遂用生山药、滑石各一两，生杭芍四钱，甘草三钱（方载方剂篇五卷名滋阴清燥汤），煎汤一大茶杯，为其幼小，俾徐徐温饮下，尽剂而愈。然下久亡阴，余有虚热，继用生山药、玄参各一两以清之，两剂热尽除。

同庄张氏女，适邻村郭氏，受妊五月，偶得伤寒，三四日间，胎忽滑下。上焦燥渴，喘而且呻，痰涎壅盛，频频咳吐，延医服药，病未去而转增滑泻，昼夜十余次，医者辞不治，且谓危在旦夕。其家人惶恐，因其母家介绍迎愚诊视。其脉似洪滑，重按指下豁然，两尺尤甚，然为流产才四五日，不敢剧用山药滑石方。遂先用生山药二两，酸石榴一个，连皮捣烂，同煎汁一大碗，分三次温饮下，滑泻见愈，他病如故。再诊其脉，洪滑之力较实，因思此证虽虚，且当忌用寒凉之时，然确有外感实热，若不解其热，他病何以得愈。时届晚三句钟，病人自言每日此时潮热，又言精神困倦已极，昼夜苦不得睡。遂放胆投以生山药两半，滑石一两，生杭芍四钱，甘草三钱，煎汤一大碗，徐徐温饮下，一次止饮药一口，诚以产后脉象又虚，欲其药力常在上焦，不欲其寒凉侵下焦也。斯夜遂得安睡，渴与滑泻皆愈，喘与咳亦愈其半。又将山药、滑石各减五钱，加生龙骨、生牡蛎各八钱，一剂而愈。

一媪年近七旬，素患漫肿，愚为调治，余肿虽就愈而身体未复。忽于季春得温病，上焦烦热，病家自剖鲜地骨皮煮汁饮之，稍愈，又饮数次遂滑泻，数日不止，而烦热益甚。延为诊视，脉浮滑而数，重按无力。病家因病者年高，又素有疾病，惴惴惟恐不愈，而愚毅然许为治愈。遂治以山药、滑石、白芍、甘草方，山药、滑石皆重用一两，为其表证犹在，加连翘、蝉退各三钱（方载方剂篇五卷名滋阴宣解汤），一剂泻止，烦热亦觉轻。继用拙拟白虎加人参以山药代粳米汤（方载方剂篇六卷），煎汁一碗，一次止温饮一大口，防其再滑泻也，尽剂而愈。

邻村生员李子咸先生之女，年十四五，感冒风热，遍身疹瘾，烦渴滑泻，又兼喘促，其脉浮数无力。愚踌躇再四，他药皆不对证，亦重用生山药、滑石，佐以白芍、甘草、连翘、蝉退，两剂诸病皆愈。盖疹瘾最忌滑泻，滑泻则疹毒不能外出，故宜急止之。至连翘、蝉退，在此方中不但解表，亦善治疹瘾也。

奉天财政厅科员刘仙舫，年二十五六，于季冬得伤寒，经医者误治，大便滑泻无度，而上焦烦热，精神昏愦，时作谵语，脉象洪数，重按无力。遂重用生山药两半，滑石一两，生杭芍六钱，甘草三钱，一剂泻止，上焦烦热不退，仍作谵语。爰用玄参、沙参诸凉润之药清之，仍复滑泻，再投以前方一剂泻又止，而上焦之烦热益甚，精神亦益昏愦，毫无知觉。仙舫家营口，此时其家人毕至，皆以为不可复治。诊其脉虽不实，仍有根柢，至数虽数，不过六至，知犹可治，遂慨切谓其家人曰：“果信服余药，此病尚可为也。”其家人似领悟。为疏方用大剂白虎加人参汤，更以生山药一两代粳米，大生地一两代知母，煎汤一大碗，嘱其药须热饮，一次止饮一口，限以六句钟内服完，尽剂而愈。

山药又宜与西药白布圣并用。盖凡补益之药，皆兼有壅滞之性，山药之壅滞，较参、术、耆有差，而脾胃弱者多服、久服亦或有觉壅滞之时。佐以白布圣以运化之，则毫无壅滞，其补益之力乃愈大。奉天缉私督察处调查员罗荫华，年三十许，虚弱不能饮食，时觉眩晕，步履恒仆，自觉精神常欲涣散，其脉浮数细弱，知仓猝不能治愈。俾用生怀山药细末一两，煮作粥，调入白布圣五分服之，日两次，半月之后病大轻减，月余全愈。沧州兴业布庄刘俊卿之夫人，年五十余，身形瘦弱，廉于饮食，心中怔忡则汗出，甚则作抽掣，若痫风。医治年余，病转加甚。驰书询方，愚为寄方数次，病稍见轻，旋又反复。后亦俾用生山药末煮粥，调白布圣服之，四十余日病愈，身体健康。

友人朱钵文，滦州博雅士也，尤精于医。其来院中时，曾与论及山药与白布圣同服之功效。后钵文还里，值其孙未周岁失乳，食以牛乳则生热。钵文俾用山药稠粥，调以白布圣及白糖哺之，数月后其孙比吃乳时转胖。后将其方传至京师，京中用以哺小儿者甚多，皆胖壮无病。

法库万泽东之令堂，自三十余岁时，即患痰喘咳嗽，历三十年，百药不效，且年愈高，病亦愈进，至民国十年春，又添发烧、咽干、头汗出、食不下等证。延医诊视，云是痰盛有火，与人参清肺汤加生地、丹皮等味，非特无效，反发热如火，更添泄泻，有不可终日之势。后忽见《医学衷中参西录》一味薯蓣饮，遂用生怀山药四两，加玄参三钱，煎汤一大碗，分数次徐徐温服，一剂即见效，至三剂病愈强半，遂改用生怀山药细末一两，煮作粥服之，日两次，间用开胃药，旬余而安，宿病亦大见轻，大约久服宿病亦可除根。泽东素知医，自此从愚学医。又万泽东之夫人，大便泄泻数年不愈，亦服山药粥而愈。


地黄解

鲜地黄性寒，微苦微甘，最善清热、凉血、化瘀血、生新血，治血热妄行吐血、衄血，二便因热下血。其中含有铁质，故晒之蒸之则黑，其生血凉血之力，亦赖所含之铁质也。

干地黄（即药房中生地黄）经日晒干，性凉而不寒，生血脉，益精髓，聪明耳目，治骨蒸劳热，肾虚生热。

熟地黄用鲜地黄和酒，屡次蒸晒而成。其性微温，甘而不苦，为滋阴补肾主药。治阴虚发热，阴虚不纳气作喘，劳瘵咳嗽，肾虚不能漉水，小便短少，积成水肿，以及各脏腑阴分虚损者，熟地黄皆能补之。


附案
 ：地黄之性，入血分不入气分，而冯楚瞻谓其大补肾中元气，论者多訾其说，然亦未可厚非也。癸巳秋，应试都门，曾在一部郎家饮酒，其家有女仆年三十许，得温病十余日，势至垂危，将舁于外。同坐贾佩卿谓愚知医，主家延为诊视。其证昼夜泄泻，昏不知人，呼之不应，其脉数至七至，按之即无。遂用熟地黄二两，生山药、生杭芍各一两，甘草三钱，煎汤一大碗，趁温徐徐灌之，尽剂而愈。

又治邻村泊庄高氏女，资禀素羸弱，得温病五六日，痰喘甚剧，投以《金匮》小青龙加石膏汤，喘顿止。时届晚八点钟，一夜安稳，至寅时喘复作，精神恍惚，心中怔忡。再诊其脉，如水上浮麻，按之即无，不分至数，此将脱之候也。急疏方用熟地黄四两，生山药一两，野台参五钱，而近处药房无野台参并他参亦鬻尽，遂单用熟地黄、生山药煎服，一日连进三剂，共用熟地黄十二两，其病竟愈（此证当用方剂篇一卷来复汤，方中重用山萸肉二两，而治此证时其方犹未拟出）。当时方中若有野台参，功效未必更捷，至病愈之后，救脱之功将专归于野台参矣。

又邻村李边务李媪，年七旬，劳喘甚剧，十年未尝卧寝。俾每日用熟地煎汤当茶饮之，数日即安卧，其家人反惧甚，以为如此改常，恐非吉兆，而不知其病之愈也。

又邻村龙潭张媪，年过七旬，孟夏病温，五六日间，身热燥渴，精神昏愦，舌似无苔，而舌皮数处作黑色，干而且缩，脉细数无力。当此高年，审证论脉，似在不治。踌躇再四，为疏两方，一方即白虎加人参以山药代粳米汤；一方用熟地黄二两，生山药、枸杞各一两，真阿胶五钱，煎汤后，调入生鸡子黄四枚。二方各煎汤一大碗，徐徐轮流温服，尽剂而愈。

又奉天省长公署科长侯寿平之哲嗣，年五岁，因服凉泻之药太过，致成慢惊，胃寒吐泻，常常瘛疭，精神昏愦，目睛上泛，有危在倾刻之象。为处方用熟地黄二两，生山药一两，干姜、附子、肉桂各二钱，净萸肉、野台参各三钱，煎汤一杯半，徐徐温饮下，吐泻瘛疭皆止，精神亦振，似有烦躁之意，遂去干姜加生杭芍四钱，再服一剂全愈。

统观以上诸案，冯氏谓地黄大补肾中元气之说，非尽无凭。盖阴者阳之守，血者气之配，地黄大能滋阴养血，大剂服之，使阴血充足，人身元阳之气，自不至上脱下陷也。

甘草解

甘草性微温，其味至甘，得土气最全。万物由土而生，复归土而化，故能解一切毒性。甘者主和，故有调和脾胃之功；甘者主缓，故虽补脾胃而实非峻补。炙用则补力较大，是以方书谓胀满证忌之。若轧末生服，转能通利二便，消胀除满。若治疮疡亦宜生用，或用生煮煎服亦可。其皮红兼入心，故仲景有甘草泻心汤，用连、芩、半夏以泻心下之痞，即用甘草以保护心主，不为诸药所伤损也。至白虎汤用之，是借其甘缓之性以缓寒药之侵下；通脉汤、四逆汤用之，是借其甘缓之性，以缓热药之僭上。与芍药同用，能育阴缓中止疼，仲景有甘草芍药汤；与干姜同用，能逗留其热力使之绵长，仲景有甘草干姜汤；与半夏、细辛诸药同用，能解其辛而且麻之味，使归和平。惟与大戟、芫花、甘遂、海藻相反，余药则皆相宜也。

古方治肺痈初起，有单用粉甘草四两，煮汤饮之者，恒有效验。愚师其意，对于肺结核之初期，咳嗽吐痰，微带腥臭者，恒用生粉甘草为细末，每服钱半，用金钱花三钱煎汤送下，日服三次，屡屡获效。若肺病已久，或兼吐脓血，可用粉甘草细末三钱，浙贝母、三七细末各钱半，共调和为一日之量，亦用金银花煎汤送下。若觉热者，可再加玄参数钱，煎汤送服。皮黄者名粉甘草，性平不温，用于解毒清火剂中尤良。

己未孟冬，奉天霍乱盛行，官银号总办刘海泉君谓，当拟方登报以救疾苦，愚因拟得两方登之于报，一为急救回生丹，用甘草细末一钱，朱砂细末钱半，冰片三分，薄荷冰（亦名薄荷脑）二分，共调匀，作三次服，约多半点钟服一次。一为卫生防疫宝丹，用甘草细末十两，细辛细末两半，香白芷细末一两，薄荷冰四钱，冰片二钱，水泛为丸，梧桐子大，用朱砂细末三两为衣，每服八十粒，多至一百二十粒。二方在奉天救人多矣。时桓仁友人袁霖普，为直隶故城县尹，致函问方，遂开两方与之。后来信用急救回生丹，施药二百六十剂，即治愈二百六十人，至第二年其处又有霍乱，袁君复将卫生防疫宝丹方制药六大料，治愈千人。二次袁君将其方传遍近处各县，救人尤多。二方中皆重用甘草，则甘草之功用可想也。然其所以如此奏效者，亦多赖将甘草轧细生用，未经蜜炙、水煮耳。诚以暴病传染皆挟有毒气流行，生用则其解毒之力较大，且甘草熟用则补，生用则补中仍有流通之力，故于霍乱相宜也。至于生用能流通之说，可以事实征之。

开原王姓幼童，脾胃虚弱，饮食不能消化，恒吐出，且小便不利，周身漫肿，腹胀大，用生甘草细末与西药百布圣各等分，每服一钱，日三次，数日吐止便通，肿胀皆消。

又铁岭友人魏紫绂，在通辽镇经理储蓄会，其地多甘草，紫绂日以甘草置茶壶中当茶叶冲水饮之，旬日其大小便皆较勤，遂不敢饮。后与愚觌面，为述其事，且问甘草原有补性，何以通利二便？答曰：“甘草熟用则补，生用则通，以之置茶壶中虽冲以开水，其性未熟，仍与生用相近故能通也。”

又门生李子博言，曾有一孺子患腹疼，用暖脐膏贴之，后其贴处溃烂，医者谓多饮甘草水可愈。复因饮甘草水过多，小便不利，身肿腹胀，再延他医治之，服药无效。其地近火车站，火车恒装卸甘草，其姊携之拾甘草嚼之，日以为常，其肿胀竟由此而消。观此，则知甘草生用熟用，其性竟若是悬殊，用甘草者，可不于生熟之间加之意乎？


朱砂解

朱砂味微甘性凉，生于山麓极深之处，为汞五硫一化合而成。硫属阳，汞属阴，为其质为阴阳团结，且又性凉体重，故能养精神，安魂魄，镇惊悸，熄肝风；为其色赤入心，能清心热，使不耗血，故能治心虚怔忡及不眠；为其原质硫汞，皆能消除毒菌，故能治暴病传染、霍乱吐泻；为其色赤为纯阳之色，故能驱除邪祟不祥；为其含汞质甚多，重坠下行，且色赤能入肾，导引肾气上达于心，则阴阳调和，水火既济；目得水火之精气以养其瞳子，故能明目；外用之，又能敷疮疡疥癞诸毒，亦藉其原质为硫汞化合之力也。

邹润安曰：凡药所以致生气于病中，化病气为生气也。凡用药取其禀赋之偏，以救人阴阳之偏胜也。是故药物之性，未有不偏者。徐洄溪曰：药之用，或取其气，或取其味，或取其色，或取其形，或取其质，或取其性情，或取其所生之时，或取其所成之地。愚谓，丹砂则取其质与气与色为用者也。质之刚是阳，内含汞则阴，气之寒是阴，色纯赤则阳，故其义为阳抱阴，阴承阳，禀自先天，不假作为。人之有生以前，两精相搏即有神，神依于精乃有气，有气而后有生，有生而后知识具以成其魂，鉴别昭以成其魄。故凡精气失其所养，则魂魄遂不安，欲养之安之，则舍阴阳紧相抱持，密相承接之丹砂又奚取乎？然谓主身体五脏百病，养精神，安魂魄，益气明目何也？夫固以气寒，非温煦生生之具，故仅能于身体五脏百病中，养精神、安魂魄、益气明目耳。若身体五脏百病中，其不必养精神、安魂魄、益气明目者，则不必用丹砂也。血脉不通者，水中之火不继续也；烦满消渴者，火中之水失滋泽也；中恶腹痛阴阳不相保抱，邪得乘间以入；毒气疥痿诸疮，阳不畜阴而反灼阴，得惟药之阳抱阴，阴涵阳者治之，斯阳不为阴贼，阴不为阳累，诸疾均可已矣。按：此为邹氏释《本经》之文，可谓精细入微矣。

壬寅秋月，霍乱流行。友人毛仙阁之侄，受此证至垂危，衣冠既华，舁之床上。仙阁见其仍有微息，遂研朱砂钱许，和童便灌之，其病由此竟愈。又一女子受此病至垂危，医者辞不治，时愚充教员于其处，求为诊治，亦用药无效。适有摇铃卖药者，言能治此证，亦单重用朱砂钱许，治之而愈。愚从此知朱砂善化霍乱之毒菌。至己未在奉天拟得急救回生丹、卫生防疫宝丹两方，皆重用朱砂，治愈斯岁之患霍乱者不胜纪，传之他省亦救人甚伙，可征朱砂之功效神奇矣。然须用天产朱砂方效，若人工所造朱砂（色紫成大块作锭形者，为人工所造朱砂），止可作颜料用，不堪入药。

鸦胆子解（俗名鸭蛋子，即苦参所结之子）

鸦胆子味极苦，性凉，为凉血解毒之要药。善治热性赤痢（赤痢间有凉者），二便因热下血，最能清血分之热及肠中之热，防腐生肌，诚有奇效。愚生平用此药治愈至险之赤痢不胜纪，用时去皮，每服二十五粒，极多至五十粒，白糖水送下。此物囫囵吞服，去皮时仁有破者，去之勿服，服之恐作呕吐。


按
 ：鸦胆子诸家未言治疮解毒，而愚用之以治梅毒及花柳毒淋皆有效验，捣烂醋调敷疔毒，效验异常，洵良药也。

龙骨解（附：龙齿）

龙骨味淡，微辛，性平，质最黏涩，具有翕收之力（以舌舐之即吸舌不脱，有翕收之力可知），故能收敛元气、镇安精神、固涩滑脱。凡心中怔忡，多汗淋漓，吐血、衄血，二便下血，遗精白浊，大便滑泻，小便不禁，女子崩带，皆能治之。其性又善利痰，治肺中痰饮咳嗽，咳逆上气；其味微辛，收敛之中仍有开通之力，故《本经》谓其主泻利脓血，女子漏下，而又主癥瘕坚结也。龙齿与龙骨性相近，而又饶镇降之力，故《本经》谓主小儿、大人惊痫，癫疾狂走，心下结气，不能喘息也。

龙之为物，历载于上古、中古各书，原可确信其有也。而西人则谓天地间决无此物，所谓龙骨者，乃山矿中之石类。诚如西人之说，则药肆所鬻之龙骨，何以宛有骨节，且有齿与角乎？愚尝与内炼诸道友谈及，而道友之内炼功深者，则谓两眉之间恒自见有阳光外现作金色，仿佛若龙。愚乃恍然悟会，古人所谓尸居龙见者，即此谓也。并悟天地间之所谓龙，原系天地间元阳之气，禀有元阳之灵，即有时得诸目睹，无非元阳之光外现也。然其光有象无质（此《易》所谓，在天成象），故龙之飞腾变化，莫可端倪，此《易》之乾卦论纯阳之天德，而取象于龙，使龙实有体质，仍藐然一物耳，岂可以仿天德哉？然气化之妙用，恒阴阳互相应求，龙之飞也，太空之阴云应之，与之化合而成雨；龙之潜也，地下之阴气应之，与之化合而成形（此《易》所谓，在地成形），所成之形名为龙骨，实乃龙身之模范也。迨阳气萌动上升，龙之元阳乘时飞去，而其化合所成之形质仍留地中，于是取以入药，最有翕收之力。凡人身阴阳将离，气血滑脱，神魂浮越之证，皆能愈之。以其原为真阴真阳之气化合而成，所以能使人身之阴阳互根，气血相恋，神魂安泰而不飞越也。如谓系他物之骨，久埋地中，得山陇之气化而为石性，若石蟹、石燕者，然而天地间何物之骨，有若是之巨者哉？

徐灵胎曰：龙得天地元阳之气以生，藏时多，见时少，其性至动而能静，故其骨最黏涩，能收敛正气，凡心神耗散、肠胃滑脱之疾皆能已之。且敛正气而不敛邪气，所以仲景于伤寒之邪气未尽者亦用之。

上所录徐氏议论极精微，所谓敛正气而不敛邪气，外感未尽亦可用之者，若仲景之柴胡加龙骨牡蛎汤、桂枝甘草龙骨牡蛎汤诸方是也。愚于伤寒、温病，热实脉虚，心中怔忡，精神骚扰者，恒龙骨与萸肉、生石膏并用，即可随手奏效（有案载萸肉条下可参观）。至其谓龙为元阳之气所生，愚因之则别有会心，天地有元阳，人身亦有元阳，气海中之元气是也。此元气在太极为未判阴阳，包括为先天生生之气即无极也。由此阳气上升而生心，阳气下降而生肾，阴阳判而两仪立矣。心阳也，而中藏血液；肾阴也，而中藏相火，阴中有阳，阳中有阴，而四象成矣。龙为天地之元阳所生，是以元气将涣散者，重用龙骨即能敛住，此同气感应之妙用也。且元气之脱，多由肝经（肝系下与气海相连，故元气之上脱者必由肝经），因肝主疏泄也。夫肝之取象为青龙，亦与龙骨为同气，是以龙骨之性，既能入气海以固元气，更能入肝经以防其疏泄元气，此乃天生妙药，是以《本经》列之上品也。且为其能入肝敛戢肝木，愚于忽然中风肢体不遂之证，其脉甚弦硬者，知系肝火肝风内动，恒用龙骨同牡蛎加于所服药中以敛戢之，至脉象柔和其病自愈，方剂篇七卷有镇肝熄火汤，医论篇三卷有建瓴汤，皆重用龙骨，方后皆有验案可参观。

陈修园曰：痰水也，随火而上升。龙属阳而潜于海，能引逆上之火、泛滥之水下归其宅，若与牡蛎同用，为治痰之神品，今人止知其性涩以收脱，何其浅也。

王洪绪谓：龙骨宜悬于井中，经宿而后用之。观此，可知龙骨不宜煅用也。愚用龙骨约皆生用，惟治女子血崩，或将流产，至极危时恒用煅者，取其涩力稍胜，以收一时之功也。


牡蛎解

牡蛎味咸而涩，性微凉，能软坚化痰，善消瘰疬，止呃逆，固精，治女子崩带。《本经》谓其主温疟者，因温疟但在足少阳，故不与太阳相并为寒，但与阳明相并为热（此理参观医论篇一卷少阳为游部论始明）。牡蛎之生，背西向东，为足少阳对宫之药，有自然感应之理，故能入其经而祛其外来之邪。主惊恚怒气者，因惊则由于胆，怒则由于肝，牡蛎咸寒属水，以水滋木，则肝胆自得其养。且其性善收敛有保合之力，则胆得其助而惊恐自除，其质类金石有镇安之力，则肝得其平而恚怒自息矣。至于筋原属肝，肝不病而筋之或拘或缓者自愈，故《本经》又谓其除拘缓也。

牡蛎所消之瘰疬，即《本经》所谓鼠瘘。《本经》载之，尽人皆能知之，而其所以能消鼠瘘者，非因其咸能软坚也。盖牡蛎之原质，为碳酸钙化合而成，其中含有沃度（亦名海典），沃度者善消瘤赘瘰疬之药也。方剂篇中消瘰丸下附有验案可参观。

方书谓牡蛎左顾者佳，然左顾右顾辨之颇难，因此物乃海中水气结成，亿万相连，或覆或仰，积聚如山，古人谓之蚝山（蚝即牡蛎）。覆而生者，其背凸，仍覆置之，视其头向左回者为左顾，仰而生者其背凹，仍仰置之，其头亦向左回者为左顾，若不先辨其覆与仰，何以辨其左顾右顾乎？然以愚意测之，若瘰疬在左边者用左顾者佳，若瘰疬在右边者，左顾者亦未必胜于右顾者也。

牡蛎若作丸散，亦可煅用，因煅之则其质稍软，与脾胃相宜也。然宜存性，不可过煅，若入汤剂仍以不煅为佳。


附案
 ：一少年，项侧起一瘰疬，大如茄，上连耳，下至缺盆，求医治疗，言服药百剂，亦不能保其必愈，而其人家贫佣工，为人耘田，不惟无钱买如许多药，即服之亦不暇。然其人甚强壮，饮食甚多，俾于每日三餐之时，先用饭汤送服煅牡蛎细末七八钱，一月之间消无芥蒂。然此惟身体强壮、且善饭者，可如此单服牡蛎，若脾胃稍弱者，即宜佐以健补脾胃之药，不然恐瘰疬未愈，而脾胃先伤，转致成他病也。

石决明解

石决明味微咸，性微凉，为凉肝镇肝之要药。肝开窍于目，是以其性善明目，研细水飞作敷药，能除目外障，作丸散内服，能消目内障（消内障丸散优于汤剂）。为其能凉肝，兼能镇肝，故善治脑中充血作疼作眩晕，因此证多系肝气肝火挟血上冲也。是以愚治脑充血证，恒重用之至两许。其性又善利小便、通五淋，盖肝主疏泄为肾行气，用决明以凉之镇之，俾肝气、肝火不妄动自能下行，肾气不失疏泄之常，则小便之难者自利，五淋之涩者自通矣。此物乃鳆甲也，状如蛤，单片附石而生，其边有孔如豌豆，七孔九孔者佳，宜生研作粉用之，不宜煅用。

玄参解

玄参色黑，味甘微苦，性凉多液，原为清补肾经之药，中心空而色白（此其本色，药房多以黑豆皮水染之，则不见其白矣），故又能入肺以清肺家燥热，解毒消火，最宜于肺病结核、肺热咳嗽。《本经》谓其治产乳余疾，因其性凉而不寒，又善滋阴，且兼有补性（凡名参者皆含有补性），故产后血虚生热及产后寒温诸证，热入阳明者用之最宜。愚生平治产后外感实热，其重者用白虎加人参汤以玄参代方中知母，其轻者用拙拟滋阴清胃肠（方载方剂篇八卷，系玄参两半，当归三钱，生杭芍四钱，茅根二钱，甘草钱半），亦可治愈。诚以产后忌用凉药，而既有外感实热，又不得不以凉药清之，惟石膏与玄参，《本经》皆明载治产乳，故敢放胆用之。然用石膏又必加人参以辅之，又不敢与知母并用，至滋阴清胃汤中重用玄参，亦必以四物汤中归、芍辅之，此所谓小心放胆并行不背也。《本经》又谓，玄参能明目，诚以肝开窍于目，玄参能益水以滋肝木，故能明目，且目之所以能视者，在瞳子中神水充足，神水固肾之精华外现者也。以玄参与柏实、枸杞并用，以治肝肾虚而生热，视物不了了者，恒有捷效也。又外感大热已退，其人真阴亏损，舌干无津，胃液消耗，口苦懒食者，愚恒用玄参两许，加潞党参二三钱，连服数剂自愈。

当归解

当归味甘微辛，气香，液浓，性温，为生血活血之主药，而又能宣通气分，使气血各有所归，故名当归。其力能升（因其气厚而温）能降（因其味厚而辛），内润脏腑（因其液浓而甘），外达肌表（因其味辛而温）。能润肺金之燥，故《本经》谓其主咳逆上气；能缓肝木之急，故《金匮》当归芍药散，治妇人腹中诸疼痛；能补益脾血，使人肌肤华泽；生新兼能化瘀，故能治周身麻痹、肢体疼痛、疮疡肿疼；活血兼能止血，故能治吐血衄血（须用醋炒取其能降也），二便下血（须用酒炒取其能升也）；润大便兼能利小便，举凡血虚血枯、阴分亏损之证，皆宜用之。惟虚劳多汗、大便滑泻者，皆禁用。

当归之性虽温，而血虚有热者，亦可用之，因其能生血即能滋阴，能滋阴即能退热也。其表散之力虽微，而颇善祛风，因风着人体恒致血痹，血活痹开，而风自去也。至于女子产后受风发搐，尤宜重用当归，因产后之发搐，半由于受风，半由于血虚（血虚不能荣筋），当归既能活血以祛风，又能生血以补虚，是以愚治此等证，恒重用当归一两，少加散风之品以佐之，即能随手奏效。


附案
 ：一少妇，身体羸弱，月信一次少于一次，浸至只来少许，询问治法。时愚初习医未敢疏方，俾每日单用当归八钱煮汁饮之，至期所来经水遂如常，由此可知当归生血之效也。

一人年四十余，得溺血证，自用当归一两酒煮饮之而愈。后病又反复，再用原方不效，求为诊治，愚俾单用去皮鸦胆子五十粒，冰糖化水送下而愈。后其病又反复，再服鸦胆子方两次无效，仍用酒煮当归饮之而愈。夫人犹其人，证犹其证，从前治愈之方，后用之有效有不效者，或因血证之前后凉热不同也，然即此亦可知当归之能止下血矣。


第三卷

芍药解

芍药味苦微酸，性凉多液（单煮之，其汁甚浓），善滋阴养血，退热除烦，能收敛上焦浮越之热下行自小便泻出，为阴虚有热小便不利者之要药。为其味酸，故能入肝以生肝血；为其味苦，故能入胆而益胆汁；为其味酸而兼苦，且又性凉，又善泻肝胆之热，以除痢疾后重（痢后重者，皆因肝胆之火下迫），疗目疾肿疼（肝开窍于目）。与当归、地黄同用，则生新血；与桃仁、红花同用，则消瘀血；与甘草同用，则调和气血，善治腹疼；与竹茹同用，则善止吐衄；与附子同用，则翕收元阳下归宅窟。惟力近和缓，必重用之始能建功。

芍药原有白、赤二种，以白者为良，故方书多用白芍。至于化瘀血，赤者较优，故治疮疡者多用之，为其能化毒热之瘀血不使溃脓也。白芍出于南方，杭州产者最佳，其色白而微红，其皮则红色又微重。为其色红白相兼，故调和气血之力独优。赤芍出于北方关东三省，各山皆有，肉红皮赤，其质甚粗，若野草之根，故张隐庵、陈修园皆疑其非芍药花根。愚向亦疑之，至奉后因得目睹，疑团方释，特其花叶皆小，且花皆单瓣，其花或粉红或紫色，然无论何色，其根之色皆相同。


附案
 ：一童子年十五六岁，于季春得温病，经医调治，八九日间大热已退，而心犹发热，怔忡莫支，小便不利，大便滑泻，脉象虚数，仍似外邪未净，为疏方用生杭芍二两，炙甘草一两半，煎汤一大碗，徐徐温饮下，尽剂而愈。夫《本经》谓芍药益气，元素谓其止泻利，即此案观之洵不误也。然必以炙草辅之，其功效乃益显。


按
 ：此证原宜用拙拟滋阴清燥汤，原有芍药六钱，甘草三钱，又加生怀山药、滑石各一两，而当时其方犹未拟出，但投以芍药、甘草，幸亦随手奏效。二方之中，其甘草一生用一炙用者，因一则少用之以为辅佐品，借以调和药之性味，是以生用；一则多用之至两半，借其补益之力以止滑泻，是以炙用，且《伤寒论》原有芍药甘草汤为育阴之妙品，方中芍药、甘草各四两，其甘草亦系炙用也。

邻村黄龙井周宝和，年二十余，得温病，医者用药清解之，旬日其热不退。诊其脉左大于右者一倍，按之且有力。夫寒温之热传入阳明，其脉皆右大于左，以阳明之脉在右也。即传入少阳厥阴，其脉亦右大于左，因既挟有外感实热，纵兼他经，仍以阳明为主也。此证独左大于右，乃温病之变证，遂投以小剂白虎汤（方中生石膏只用五钱），重加生杭芍两半，煎汤两茶杯顿饮之，须臾小便一次甚多，病若失。

邻村霍氏妇，周身漫肿，腹胀小便不利，医者治以五皮饮不效。其脉数而有力，心中常觉发热，知其阴分亏损，阳分又偏盛也。为疏方用生杭芍两半，玄参、滑石、地肤子、甘草各三钱，煎服一剂即见效验，后即方略为加减，连服数剂全愈。

奉天大西关陈某，年四十余，自正月中旬，觉心中发热懒食，延至暮春，其热益甚，常常腹疼，时或泄泻，其脉右部弦硬异常，按之甚实，舌苔微黄。知系外感伏邪，因春萌动，传入胃腑，久而化热，而肝木复乘时令之旺以侮克胃土，是以腹疼且泄泻也。其脉象不为洪实而现弦硬之象者，因胃土受侮，亦从肝木之化也。为疏方用生杭芍、生怀山药、滑石、玄参各一两，甘草、连翘各三钱，煎服一剂，热与腹疼皆愈强半，可以进食，自服药后大便犹下两次，诊其脉象已近和平，遂将方中芍药、滑石、玄参各减半，又服一剂全愈。

奉天宪兵营陈连长夫人，年二十余，于季春得温病，四五日间延为诊治。其证表里俱热，脉象左右皆洪实，腹中时时切疼，大便日下两三次，舌苔厚而微黄，知外感邪热已入阳明之府，而肝胆乘时令木气之旺，又挟实热以侮克中土，故腹疼而又大便勤也，亦投以前方，加鲜茅根三钱，一剂腹疼便泻即止，又服一剂全愈。观此二案，《伤寒论》诸方，腹痛皆加芍药，不待疏解而自明也。至于茅根入药，必须鲜者方效，若无鲜者可不用。

一妇人年三十许，因阴虚小便不利，积成水肿甚剧，大便亦旬日不通。一老医投以八正散不效，友人高夷清为出方，用生白芍六两，煎汤两大碗，再用生阿胶二两融化其中，俾病人尽量饮之，老医甚为骇疑，夷清力主服之，尽剂而二便皆通，肿亦顿消。后老医与愚睹面为述其事，且问此等药何以能治此等病？答曰：“此必阴虚不能化阳，以致二便闭塞，白芍善利小便，阿胶能滑大便，二药并用又大能滋补真阴，使阴分充足以化其下焦偏盛之阳，则二便自能利也。”

长子荫潮，治一水肿证，其人年六旬，二便皆不通利，心中满闷，时或烦躁，知其阴虚积有内热，又兼气分不舒也。投以生白芍三两，橘红、柴胡各三钱，一剂二便皆通。继服滋阴理气少加利小便之药全愈。

芎[image: ]
 解

芎[image: ]
 味辛，微苦，微甘，气香窜，性温。温窜相并，其力上升、下降、外达、内透无所不至。故诸家本草，多谓其能走泄真气，然无论何药，皆有益有弊，亦视用之何如耳。其特长在能引人身清轻之气上至于脑，治脑为风袭头疼，脑为浮热上冲头疼，脑部充血头疼。其温窜之力，又能通活气血，治周身拘挛，女子月闭无子。虽系走窜之品，为其味微甘且含有津液，用之佐使得宜，亦能生血。

或问：芎[image: ]
 治脑为风袭头疼，以其有表散之力也，治浮热上冲头疼，因其能引凉药之力至脑以清热也，二证用芎[image: ]
 宜矣，至脑部充血头疼而治以芎[image: ]
 ，不益引血上行乎？岂为其微苦而有降血下行之力乎？答曰：此理之精微可即化学明之，天地间诸气相并，惟氢气居最上一层，观氢气球在空气之中能自上升是也。人之脑中原多氢气，有时氢气缺乏，诸重浊之气即可乘脑部之空虚而上干，而上行养脑之血，或即因之而逾其常度，此脑充血之所由来也。芎[image: ]
 能引脏腑之氢气上达脑部，自能排挤重浊之气下降，而脑部之充血亦即可因之下降，犹无论何气，在氢气中自下沉也，此其所以治脑部充血头疼也。然愚治脑部充血头疼，另有妙方，不必重用芎[image: ]
 也。牛膝条下附载治愈之案，可参观。

四物汤中用芎[image: ]
 ，所以行地黄之滞也。所以治清阳下陷时作寒热也。若其人阴虚火升，头上时汗出者，芎[image: ]
 即不宜用。


附案
 ：友人郭省三夫人，产后头疼，或与一方当归、芎[image: ]
 各一两煎服即愈。此盖产后血虚兼受风也。愚生平用芎[image: ]
 治头疼不过二三钱。曾治一人年三十余，头疼数年，服药或愈，仍然反复，其脉弦而有力，左关尤甚，知其肝血亏损，肝火炽盛也。投以熟地、柏实各一两，生龙骨、生牡蛎、龙胆草、生杭芍、枸杞各四钱，甘草、芎[image: ]
 各二钱，一剂疼止，又服数剂永不反复。又治一人，因脑为风袭头疼，用川芎、菊花各三钱，煎汤服之立愈。


大黄解

大黄味苦，气香，性凉，能入血分，破一切瘀血。为其气香故兼入气分，少用之亦能调气，治气郁作疼。其力沉而不浮，以攻决为用，下一切癥瘕积聚。能开心下热痰以愈疯狂，降肠胃热实以通燥结。其香窜透窍之力又兼利小便（大黄之色服后入小便，其利小便可知）。性虽趋下而又善清在上之热，故目疼齿疼，用之皆为要药。又善解疮疡热毒，以治疔毒尤为特效之药（疔毒甚剧，他药不效者，当重用大黄以通其大便自愈）。其性能降胃热，并能引胃气下行，故善止吐衄，仲景治吐血衄血有泻心汤，大黄与黄连、黄芩并用。《本经》谓其能“推陈致新”，因有黄良之名。仲景治血痹虚劳，有大黄䗪虫丸，有百劳丸，方中皆用大黄，是真能深悟“推陈致新”之旨者也。


按
 ：《金匮》泻心汤，诚为治吐血衄血良方，惟脉象有实热者宜之。若脉象微似有热者，愚恒用大黄三钱，煎汤送服赤石脂细末四五钱。若脉象分毫无热，且心中不觉热者，愚恒用大黄细末、肉桂细末各六七分，用开水送服即愈。

凡气味俱厚之药，皆忌久煎，而大黄尤甚，且其质经水泡即软，煎一两沸药力皆出，与他药同煎宜后入，若单用之开水浸服即可，若轧作散服之，一钱之力可抵煎汤者四钱。

大黄之力虽猛，然有病则病当之，恒有多用不妨者。是以治癫狂其脉实者，可用至二两，治疔毒之毒热甚盛者，亦可用至两许。盖用药以胜病为准，不如此则不能胜病，不得不放胆多用也。

愚在籍时，曾至邻县海丰治病，其地有程子河为黄河入海故道，海中之船恒泊其处。其地有杨氏少妇，得奇疾，赤身卧帐中，其背肿热，若有一缕着身，即觉热不能忍，百药无效。后有乘船自南来赴北闱乡试者，精通医术，延为诊视。言系阳毒，俾用大黄十斤，煎汤十碗，放量饮之，数日饮尽，竟霍然全愈。为其事至奇，故附记之。

朴硝、硝石解

朴硝味咸，微苦，性寒，禀天地寒水之气以结晶，水能胜火，寒能胜热，为心火炽盛有实热者之要药。疗心热生痰，精神迷乱，五心潮热，烦躁不眠。且咸能软坚，其性又善消，故能通大便燥结，化一切瘀滞。咸入血分，故又善消瘀血，治妊妇胎殇未下。外用化水点眼，或煎汤熏洗，能明目消翳，愈目疾红肿。《本经》谓炼服可以养生，所谓炼者，如法制为玄明粉，则其性尤良也。然今时之玄明粉，鲜有如法炼制者，凡药房中所鬻之玄明粉，多系风化朴硝，其性与朴硝无异。


附案
 ：一少年女子，得疯疾癫狂甚剧，屡次用药皆未能灌下。后为设方，单用朴硝当盐，加于菜蔬中服之，病人不知，月余全愈，因将其方载于《医学衷中参西录》。后法库门生万泽东治一少女疯狂，强灌以药，竟将药碗咬破，仍未灌下。泽东素阅《医学衷中参西录》，知此方，遂用朴硝和鲜莱菔作汤，令病人食之，数日全愈。

奉天清丈局科员刘敷陈，年四十余，得结证，饮食行至下脘，复转而吐出，无论服何药亦如兹，且其处时时切疼，上下不通者已旬日矣。俾用朴硝六两，与鲜莱菔片同煮，至莱菔烂熟捞出，又添生片再煮，换至六七次，约用莱菔七八斤，将朴硝咸味借莱菔提之将尽，余浓汁四茶杯，每次温饮一杯，两点钟一次，饮至三次其结已开，大便通下。其女公子时患痢疾，俾饮其余，痢疾亦愈。

奉天大西关宫某，年三十余，胸中满闷，常作呃逆，连连不止，调治数年，病转加剧。其脉洪滑有力，关前尤甚，知其心火炽盛，热痰凝郁上焦也。遂用朴硝四两，白矾一两，掺炒熟麦面四两，炼蜜为丸，三钱重，每服一丸，日两次，服尽一料全愈。盖朴硝味原咸寒，禀寒水之气，水能胜火，寒能治热，为心家对宫之药，为治心有实热者之要品。《内经》所谓“热淫于内，治以咸寒”也。用白矾者，助朴硝以消热痰也。调以炒熟麦面者，诚以麦为心谷，以防朴硝、白矾之过泻伤心，且炒之则气香归脾，又能防硝、矾之不宜于脾胃也。

奉天财政厅科长于允恭夫人，年近五旬，因心热生痰，痰火瘀滞，烦躁不眠，五心潮热，其脉象洪实。遂用朴硝和炒熟麦面炼蜜为丸，三钱重，每丸中约有朴硝一钱，早晚各服一丸，半月全愈。盖人多思虑则心热气结，其津液亦恒随气结于心下，经心火灼炼而为热痰。朴硝咸且寒，原为心经对宫之药，其咸也属水，力能胜火，而又寒能胜热，且其性善消，又能开结，故以治心热有痰者最宜。至于必同麦面为丸者，以麦为心谷，心脏有病以朴硝泻之，即以麦面补之，补破相济为用，则药性归于和平，而后可久服也。

硝石即焰硝，俗名火硝。味辛微咸，性与朴硝相近，其寒凉之力逊于朴硝，而消化之力胜于朴硝，若与皂矾同用，善治内伤黄疸，消胆中结石、膀胱中结石（即石淋）及钩虫病（钩虫及胆石病，皆能令人成黄疸），方剂篇中有审定《金匮》硝石矾石散方，可参观。


厚朴解

厚朴味苦辛，性温，治胃气上逆，恶心呕哕，胃气郁结胀满疼痛，为温中下气之要药。为其性温味又兼辛，其力不但下行，又能上升外达，故《本经》谓其主中风伤寒头痛，《金匮》厚朴麻黄汤，用治咳而脉浮。与橘、夏并用，善除湿满；与姜、术并用，善开寒痰凝结；与硝、黄并用，善通大便燥结；与乌药并用，善治小便因寒白浊。味之辛者属金，又能入肺以治外感咳逆；且金能制木，又能入肝，平肝木之横恣以愈胁下掀疼；其色紫而含有油质，故兼入血分，甄权谓其破宿血，古方治月闭亦有单用之者。诸家多谓其误服能脱元气，独叶香岩谓“多用则破气，少用则通阳”，诚为确当之论。


附案
 ：一少妇因服寒凉开胃之药太过，致胃阳伤损，饮食不化，寒痰瘀于上焦，常常短气，治以苓桂术甘汤加干姜四钱、厚朴二钱，嘱其服后若不觉温暖，可徐徐将干姜加重。后数月见其家人，言干姜加至一两二钱，厚朴加至八钱，病始脱然。问何以并将厚朴加重，谓“初但将干姜加重则服之觉闷，后将厚朴渐加重至八钱始服之不觉闷，而寒痰亦从此开豁矣。”由是观之，元素谓寒胀之病，于大热药中兼用厚朴，为结者散之之神药，诚不误也。

愚二十余岁时，于仲秋之月，每至申酉时腹中作胀，后于将作胀时，但嚼服厚朴六七分许，如此两日，胀遂不作。盖以秋金收令太过，致腹中气化不舒，申酉又是金时，是以至其时作胀耳。服厚朴辛以散之，温以通之，且能升降其气化是以愈耳。

愚治冲气上冲，并挟痰涎上逆之证，皆重用龙骨、牡蛎、半夏、赭石诸药以降之、镇之、敛之，而必少用厚朴以宣通之，则冲气痰涎下降，而中气仍然升降自若无滞碍。

麻黄解

麻黄味微苦，性温，为发汗之主药。于全身之脏腑经络，莫不透达，而又以逐发太阳风寒为其主治之大纲。故《本经》谓其主中风伤寒头痛诸证，又谓其主咳逆上气者，以其善搜肺风，兼能泻肺定喘也。谓其破癥瘕积聚者，以其能透出皮肤毛孔之外，又能探入积痰凝血之中，而消坚化瘀之药可偕之以奏效也。且其性善利小便，不但走太阳之经，兼能入太阳之府，更能由太阳而及于少阴（是以伤寒少阴病用之），并能治疮疽白硬、阴毒结而不消。

太阳为周身之外廓，外廓者皮毛也，肺亦主之。风寒袭人，不但入太阳，必兼入手太阴肺经，恒有咳嗽微喘之证。麻黄兼入手太阴为逐寒搜风之要药，是以能发太阳之汗者不仅麻黄，而《伤寒论》治太阳伤寒无汗，独用麻黄汤者，治足经而兼顾手经也。

凡利小便之药，其中空者多兼能发汗，木通、萹蓄之类是也。发汗之药，其中空者多兼能利小便，麻黄、柴胡之类是也。伤寒太阳经病，恒兼入太阳之府（膀胱），致留连多日不解，麻黄治在经之邪，而在府之邪亦兼能治之。盖在经之邪由汗而解，而在府之邪亦可由小便而解，彼后世自作聪明，恒用他药以代麻黄者，于此义盖未之审也。

受风水肿之证，《金匮》治以越婢汤，其方以麻黄为主，取其能祛风兼能利小便也。愚平素临证用其方服药后果能得汗，其小便即顿能利下，而肿亦遂消。特是其方因麻黄与石膏并用，石膏之力原足以监制麻黄，恒有服之不得汗者，今变通其方，于服越婢汤之前，先用白糖水送服西药阿斯必林一瓦半，必能出汗，趁其正出汗时，将越婢汤服下，其汗出必益多，小便亦遂通下。

东人三浦博士，用麻黄十瓦，煎成水一百瓦，为一日之量，分三次服下，治慢性肾炎小便不利及肾脏萎缩小便不利，用之有效有不效，以其证之凉热虚实不同，不知用他药佐之以尽麻黄之长也。试观《金匮》水气门越婢汤，麻黄辅以石膏，因其脉浮有热也（脉浮故系有风，实亦有热）；麻黄附子汤辅以附子，因其脉沉而寒也。通变化裁，息息与病机相符，是真善用麻黄者矣。

邹润安曰：麻黄之实，中黑外赤，其茎宛似脉络骨节，中央赤外黄白（节上微有白皮）。实者先天，茎者后天。先天者物之性，其义为由肾及心；后天者物之用，其义为由心及脾胃。由肾及心，所谓肾主五液入心为汗也；由心及脾胃，所以分布心阳，外至骨节肌肉皮毛，使其间留滞无不倾囊出也。故栽此物之地，冬不积雪，为其能伸阳气于至阴之中，不为盛寒所遏耳。

古方中有麻黄，皆先将麻黄煮数沸吹去浮沫，然后纳他药。盖以其所浮之沫发性过烈，去之所以使其性归和平也。

麻黄带节发汗之力稍弱，去节则发汗之力较强，今时用者大抵皆不去节，至其根则纯系止汗之品。本是一物，而其根茎之性若是迥殊，非经细心实验，何以知之。

陆九芝谓：麻黄用数分，即可发汗，此以治南方之人则可，非所论于北方也。盖南方气暖，其人肌肤薄弱，汗最易出，故南方有麻黄不过钱之语；北方若至塞外，气候寒冷，其人之肌肤强厚，若更为出外劳碌，不避风霜之人，又当严寒之候，恒用至七八钱始能汗者。夫用药之道，贵因时、因地、因人，活泼斟酌以胜病为主，不可拘于成见也。


柴胡解

柴胡味微苦，性平，禀少阳生发之气。其气于时为春，于五行为木，故柴胡为足少阳主药，而兼治足厥阴。肝气不舒畅者，此能舒之；胆火甚炽盛者，此能散之；至外感在少阳者，又能助其枢转以透膈升出之。故《本经》谓其主寒热，寒热者少阳外感之邪也。又谓其主心腹肠胃中结气，饮食积聚，诚以五行之理，木能疏土，为柴胡善达少阳之木气，则少阳之气自能疏通胃土之郁，而其结气饮食积聚自消化也。

《本经》柴胡主寒热，山茱萸亦主寒热。柴胡所主之寒热，为少阳外感之邪，若伤寒疟疾是也，故宜用柴胡和解之；山萸肉所主之寒热，为厥阴内伤之寒热，若肝脏虚极忽寒忽热，汗出欲脱是也，故宜用山萸肉补敛之。二证之寒热虽同，而其病因判若天渊，临证者当细审之，用药慎勿误投也。

柴胡非发汗之药，而多用之亦能出汗。小柴胡汤多用之至八两，按今时分量计之，且三分之（古方一煎三服，故可三分），一剂可得八钱。小柴胡汤中如此多用柴胡者，欲藉柴胡之力升提少阳之邪以透膈上出也。然多用之又恐其旁行发汗，则上升之力不专，小柴胡汤之去渣重煎，所以减其发汗之力也。

或疑小柴胡汤既非发汗之药，何以《伤寒论》百四十九节服柴胡汤后有汗出而解之语？不知此节文义，原为误下之后服小柴胡汤者说法。夫小柴胡汤系和解之剂，原非发汗之剂，特以误下之后，胁下所聚外感之邪，兼散漫于手少阳三焦，因少阳为游部，手足少阳原相贯彻也。此时仍投以小柴胡和解之，则邪之散漫于三焦者，遂可由手少阳外达之经络作汗而解，而其留于胁下者，亦与之同气相求，借径于手少阳而汗解，故于发热汗出上，特加一却字，言非发其汗而却由汗解也。然足少阳之由汗解原非正路，乃其服小柴胡汤后，胁下之邪欲上升透膈，因下后气虚不能助之透过，而其邪之散漫于手少阳者，且又以同类相招，遂于蓄极之时而开旁通之路，此际几有正气不能胜邪气之势。故必先蒸蒸而振，大有邪正相争之象，而后发热汗出而解，此即所谓战而后汗也。观下后服柴胡汤者，其出汗若是之难，则足少阳之病由汗解，原非正路益可知也。是以愚生平临证，于壮实之人用小柴胡汤时，恒减去人参；而于经医误下之后者，若用小柴胡汤必用人参以助其战胜之力。

用柴胡以治少阳外感之邪，不必其寒热往来也。但知其人纯系外感，而有恶心欲吐之现象，是即病在少阳，欲藉少阳枢转之机透膈上达也。治以小柴胡可随手奏效，此病机欲上者因而越之也。又有其人不见寒热往来，亦并不喜呕，惟频频多吐黏涎，斯亦可断为少阳病，而与以小柴胡汤。盖少阳之去路为太阴湿土。因包脾之脂膜原与板油相近，而板油亦脂膜，又有同类相招之义，此少阳欲传太阴，而太阴湿土之气经少阳之火铄炼，遂凝为黏涎频频吐出，投以小柴胡汤，可断其入太阴之路，俾由少阳而解矣。又柴胡为疟疾之主药，而小心过甚者，谓其人若或阴虚燥热，可以青蒿代之。不知疟邪伏于胁下两板油中，乃足少阳经之大都会，柴胡能入其中，升提疟邪透膈上出，而青蒿无斯力也。若遇阴虚者，或热入于血分者，不妨多用滋阴凉血之药佐之；若遇燥热者，或热盛于气分者，不妨多用润燥清火之药佐之。是以愚治疟疾有重用生地、熟地治愈者，有重用生石膏、知母治愈者，其气分虚者，又有重用参、耆治愈者，然方中无不用柴胡也。


附案
 ：一人年过四旬，胁下掀疼，大便七八日未行，医者投以大承气汤，大便未通而胁下之疼转甚。其脉弦而有力，知系肝气胆火恣盛也，投以拙拟金铃泻肝汤（方载方剂篇四卷系川楝子五钱，乳香、没药各四钱，三棱、莪术各三钱，甘草一钱）加柴胡、龙胆草各四钱，服后须臾大便通下，胁疼顿愈。审是则《本经》谓“柴胡主肠胃中饮食积聚，推陈致新”者，诚非虚语也。且不但能通大便也，方书通小便亦多有用之者，愚试之亦颇效验。盖小便之下通，必由手少阳三焦，三焦之气化能升而后能降，柴胡不但升足少阳实兼能升手少阳也。

桂枝解

桂枝味辛微甘，性温，力善宣通，能升大气（即胸之宗气），降逆气（如冲气肝气上冲之类），散邪气（如外感风寒之类）。仲景苓桂术甘汤用之治短气，是取其能升也；桂枝加桂汤用之治奔豚，是取其能降也；麻黄、桂枝、大小青龙诸汤用之治外感，是取其能散也。而《本经》论牡桂（即桂枝），开端先言其主咳逆上气，似又以能降逆气为桂枝之特长，诸家本草鲜有言其能降逆气者，是用桂枝而弃其所长也。又小青龙汤原桂枝、麻黄并用，至喘者去麻黄加杏仁而不去桂枝，诚以《本经》原谓桂枝主吐吸，吐吸即喘也，去桂枝则不能定喘矣。乃医者皆知麻黄泻肺定喘，而鲜知桂枝降气定喘，是不读《本经》之过也。其花开于中秋，是桂之性原得金气而旺，且又味辛属金，故善抑肝木之盛使不横恣。而桂之枝形如鹿角（树形分鹿角蟹爪两种），直上无曲，故又善理肝木之郁使之条达也。为其味甘，故又善和脾胃，能使脾气之陷者上升，胃气上逆者下降，脾胃调和则留饮自除，积食自化。其宣通之力，又能导引三焦下通膀胱以利小便（小便因热不利者禁用，然亦有用凉药利小便而少加之作向导者），惟上焦有热及恒患血证者忌用。

桂枝非发汗之品，亦非止汗之品，其宣通表散之力，旋转于表里之间，能和营卫、暖肌肉、活血脉，俾风寒自解，麻痹自开，因其味辛而且甘，辛者能散，甘者能补，其功用在于半散半补之间也。故服桂枝汤欲得汗者，必啜热粥，其不能发汗可知；若阳强阴虚者，误服之则汗即脱出，其不能止汗可知。


按
 ：《伤寒论》用桂枝，皆注明去皮，非去枝上之皮也。古人用桂枝，惟取当年新生嫩枝，折视之内外如一，皮骨不分，若见有皮骨可以辨者去之不用，故曰去皮，陈修园之侄鸣岐曾详论之。


附案
 ：一妇人，年二十余，因与其夫反目，怒吞鸦片，已经救愈，忽发喘逆，迫促异常，须臾又呼吸顿停，气息全无，约十余呼吸之顷，手足乱动，似有蓄极之势，而喘复如故，若是循环不已，势近垂危，延医数人皆不知为何病。后愚诊视，其脉左关弦硬，右寸无力，精思良久，恍然悟曰：此必怒激肝胆之火，挟下焦冲气上冲胃气。夫胃气本下行者，因肝胆之火冲之转而上逆，并迫肺气亦上逆，此喘逆迫促所由来也。逆气上干填塞胸膈，排脐胸中大气使之下陷。夫肺悬胸中，以大气为其[image: ]
 辟之原动力，须臾胸中无大气，即须臾不能呼吸，此呼吸顿停所由来也。迨大气蓄极而通，仍上达胸中鼓动肺脏使得呼吸，逆气遂仍得施其击撞，此又病势之所以循环也。欲治此证，非一药而兼能升陷降逆不为功，遂单用桂枝尖四钱，煎汤饮下，须臾气息调和如常。

徐灵胎谓，受风有热者，误用桂枝则吐血，是诚确当之论。忆曾治一媪，年六旬，春初感冒风寒，投以发表之剂，中有桂枝数钱，服后即愈。其家人为其方灵，贴之壁上。至孟夏，复受感冒，自用其方取药服之，遂致吐血，经医治疗始愈。盖前所受者寒风，后所受者热风，故一则宜用桂枝，一则忌用桂枝，彼用桂枝汤以治温病者可不戒哉。特是徐氏既知桂枝误用可致吐血，而其《洄溪医案》中载，治一妇人外感痰喘证，其人素有血证，时发时止，发则微嗽（据此数语断之，其血证当为咳血），因痰喘甚剧，病急治标，投以小青龙汤而愈。


按
 ：用小青龙汤治外感痰喘，定例原去麻黄加杏仁，而此证则当去桂枝留麻黄，且仿《金匮》用小青龙汤之法，再加生石膏方为稳安。盖麻黄、桂枝皆能定喘，而桂枝动血分，麻黄不动血分，是以宜去桂枝留麻黄，再借石膏凉镇之力以预防血分之妄动，乃为万全之策，而当日徐氏用此方，未言加减，岂略而未言乎？抑用其原方乎？若用其原方，病虽治愈，亦几等孤注之一掷矣。


三七解

三七味苦微甘，性平（诸家多言性温，然单服其末数钱，未有觉温者），善化瘀血，又善止血妄行，为吐衄要药。病愈后不至瘀血留于经络，证变虚劳（凡用药强止其血者，恒至血瘀经络成血痹虚劳）。兼治二便下血，女子血崩，痢疾下血鲜红（宜与鸦胆子并用），久不愈，肠中腐烂，浸成溃疡，所下之痢色紫腥臭，杂以脂膜，此乃肠烂欲穿（三七能化腐生新，是以治之）。为其善化瘀血，故又善治女子癥瘕、月事不通，化瘀血而不伤新血，允为理血妙品。外用善治金疮，以其末敷伤口，立能血止疼愈。若跌打损伤、内连脏腑经络作疼痛者，外敷内服奏效尤捷，疮疡初起肿疼者，敷之可消（当与大黄末等分，醋调敷）。至《本草备要》所谓，近出一种叶似菊艾而劲厚有歧尖，茎有赤棱，夏秋开花，花蕊如金丝，盘纽可爱，而气不香，根小如牛蒡，味甘，极易繁衍，云是三七，治金疮折伤血病甚效者，是刘寄奴非三七也。


附案
 ：本邑留坛庄高姓童子，年十四五岁，吐血甚剧，医治旬日无效，势甚危急。仓猝遣人询方，俾单用三七末一两，分三次服下，当日服完其血立止。

本庄黄氏妇，年过四旬，因行经下血不止，彼时愚甫弱冠，为近在比邻，延为诊视，投以寻常治血崩之药不效，病势浸至垂危。后延邻村宿医高鲁轩，投以傅青主女科中治老妇血崩方，一剂而愈。其方系黄芪、当归各一两，桑叶十四片，煎汤送服三七细末三钱。后愚用此方治少年女子血崩亦效，惟心中觉热，或脉象有热者，宜加生地黄一两。

奉天大东关王姓少年，素患吐血，经医调治已两月不吐矣。而心中发闷、发热、时觉疼痛、廉于饮食，知系吐血时医者用药强止其血，致留瘀血为恙也。为疏方用滋阴养血健胃利气之品，煎汤送服三七细末二钱，至二煎仍送服二钱，四剂后又复吐血，色多黑紫，然吐后则闷热疼痛皆减，知为吉兆，仍与前方，数剂后又吐血一次，其病从此竟愈，此足征三七化瘀之功也。

邻村张马村雇一牧童，夏日牧牛田间，众牧童嬉戏，强屈其项背，纳头裤中，倒缚其手，戏名为看瓜。后经人救出，气息已断。为盘膝坐，捶其腰背，多时方苏，惟觉有物填塞胸膈，压其胸中大气，妨碍呼吸，剧时气息仍断，目翻身挺。此必因在裤中闷极之时，努挣不出，热血随努挣之气上溢而停于膈上也。俾单用三七细末三钱，开水送服，两次全愈。


按
 ：三七之性，既善化血，又善止血，人多疑之，然有确实可征之处。如破伤流血者，用三七末擦之则其血立止，是能止血也；其破处已流出之血，着三七皆化为黄水，是能化血。

滑石解

滑石色白味淡，质滑而软，性凉而散。《本经》谓其主身热者，以其微有解肌之力也；谓其主癃闭者，以其饶有淡渗之力也。且滑者善通窍络，故又主女子乳难；滑而能散，故又主胃中积聚。因热小便不利者，滑石最为要药。若寒温外感诸证，上焦燥热下焦滑泻无度，最为危险之候，可用滑石与生山药各两许，煎汤服之，则上能清热，下能止泻，莫不随手奏效（有案附载于山药条下可参观）。又外感大热已退而阴亏脉数不能自复者，可于大滋真阴药中（若熟地黄、生山药、枸杞之类）少加滑石，则外感余热不至为滋补之药逗留，仍可从小便泻出，则其病必易愈。若与甘草为末（滑石六钱，甘草一钱，名六一散，亦名天水散）服之，善治受暑及热痢；若与赭石为末服之，善治因热吐血衄血；若其人蕴有湿热，周身漫肿，心腹膨胀，小便不利者，可用滑石与土狗研为散服之，小便通利肿胀自消；至内伤阴虚作热，宜用六味地黄汤以滋阴者，亦可少加滑石以代苓、泽，则退热较速。盖滑石虽为石类，而其质甚软，无论汤剂丸散，皆与脾胃相宜，故可加于六味汤中以代苓、泽。其渗湿之力，原可如苓、泽行熟地之滞泥，而其性凉于苓、泽，故又善佐滋阴之品以退热也。

天水散，为河间治暑之圣药，最宜于南方暑证。因南方暑多挟湿，滑石能清热兼能利湿，又少加甘草以和中补气（暑能伤气），是以用之最宜。若北方暑证，不必兼湿，甚或有兼燥，再当变通其方，滑石、生石膏各半，与甘草配制，方为适宜。

牛膝解

牛膝味甘微酸，性微温，原为补益之品，而善引气血下注，是以用药欲其下行者，恒以之为引经。故善治肾虚腰疼腿疼，或膝疼不能屈伸，或腿痿不能任地，兼治女子月闭血枯，催生下胎。又善治淋疼，通利小便，此皆其力善下行之效也。然《别录》又谓其除脑中痛，时珍又谓其治口疮齿痛者何也？盖此等证，皆因其气血随火热上升所致，重用牛膝引其气血下行，并能引其浮越之火下行，是以能愈也。愚因悟得此理，用以治脑充血证，伍以赭石、龙骨、牡蛎诸重坠收敛之品，莫不随手奏效，治愈者不胜纪矣。为其性专下注，凡下焦气化不固，一切滑脱诸证皆忌之。此药怀产者佳，川产者有紫白两种色，紫者佳。


附案
 ：在辽宁时，曾治一女子师范女教员，月信期年未见，方中重用牛膝一两，后复来诊，言服药三剂月信犹未见，然从前曾有脑中作疼病，今服此药脑中清爽异常，分毫不觉疼矣。愚闻此言，乃知其脑中所以作疼者，血之上升者多也。今因服药而不疼，想其血已随牛膝之引而下行，遂于方中加䗪虫五枚，连服数剂，月信果通。

友人袁霖普君，素知医，时当季春，牙疼久不愈，屡次服药无效。其脉两寸甚实，俾用怀牛膝、生赭石各一两，煎服后，疼愈强半，又为加生地黄一两，又服两剂，遂霍然全愈。

沧县东门里李氏妇，年近三旬，月事五月未行，目胀头疼甚剧，诊其脉近五至，左右皆有力，而左脉又弦硬而长，心中时觉发热，周身亦有热时，知其脑部充血过度，是以目胀头疼也。盖月事不行由于血室，而血室为肾之副脏，实借肝气之疏泄以为流通，方书所谓肝行肾之气也。今因月事久瘀，肝气不能由下疏泄而专于上行，矧因心肝积有内热，气火相并，迫心中上输之血液迅速过甚，脑中遂受充血之病。惟重用牛膝佐以凉泻之品，化血室之瘀血以下应月事，此一举两得之法也。遂为疏方：怀牛膝一两，生杭芍六钱，玄参六钱，龙胆草二钱，丹皮二钱，生桃仁二钱，红花二钱。一剂目胀头疼皆愈强半，心身之热已轻减。又按其方略为加减，连服数剂，诸病皆愈，月事亦通下。


远志解

远志味酸微辛，性平，其酸也能[image: ]
 ，其辛也能辟，故其性善理肺，能使肺叶之[image: ]
 辟纯任自然，而肺中之呼吸于以调，痰涎于以化，即咳嗽于以止矣。若以甘草辅之，诚为养肺要药。至其酸敛之力，入肝能敛戢肝火，入肾能固涩滑脱，入胃又能助生酸汁，使人多进饮食，和平纯粹之品，夫固无所不宜也。若用水煎取浓汁，去渣重煎，令其汁浓若薄糊，以敷肿疼疮疡及乳痈甚效，若恐其日久发酵，每一两可加硼砂二钱溶化其中。愚初次细嚼远志尝之，觉其味酸而实兼有矾味，西人谓其含有林檎酸，而林檎酸中固无矾也。后乃因用此药，若末服至二钱可作呕吐，乃知其中确含有矾味，因悟矾能利痰，其所以能利痰者，亦以其含有矾味也。矾能解毒，《纲目》谓其解天雄、附子、乌头毒，且并能除疮疡肿疼者，亦以其兼有矾味也。是以愚用此药入汤剂时，未尝过二钱，恐多用之亦可作呕吐也。

龙胆草解

龙胆草味苦微酸，性寒，色黄属土，为胃家正药。其苦也，能降胃气、坚胃质；其酸也，能补益胃中酸汁、消化饮食。凡胃热气逆，胃汁短少，不能食者，服之可以开胃进食，西人浑以健胃药称之，似欠精细。为其微酸属木，故又能入胆肝，滋肝血，益胆汁，降肝胆之热使不上炎，举凡目疾、吐血、衄血、二便下血、惊病、眩晕，因肝胆有热而致病者，皆能愈之。其泻肝胆实热之力，数倍于芍药，而以敛戢肝胆虚热，固不如芍药也。

半夏解

半夏味辛，性温，有毒，凡味辛之至者，皆禀秋金收降之性，故力能下达，为降胃安冲之主药。为其能降胃安冲，所以能止呕吐，能引肺中、胃中湿痰下行，纳气定喘。能治胃气厥逆，吐血、衄血（《内经》谓阳明厥逆衄呕血，阳明厥逆，即胃气厥逆也）。惟药房因其有毒，皆用白矾水煮之，相制太过，毫无辛味，转多矾味，令人呕吐，即药房所鬻之清半夏中亦有矾，以之利湿痰犹可，若以止呕吐及吐血、衄血，殊为非宜。愚治此等证，必用微温之水淘洗数次，然后用之。然屡次淘之则力减，故须将分量加重也。


附案
 ：愚因药房半夏制皆失宜，每于仲春、季秋之时，用生半夏数斤，浸以热汤，日换一次，至旬日，将半夏剖为两瓣，再入锅中，多添凉水煮一沸，速连汤取出，盛盆中，候水凉，净晒干备用。偶有邻村王姓童子，年十二三岁，忽晨起半身不能动转，其家贫无钱购药，赠以自制半夏，俾为末每服钱半，用生姜煎汤送下，日两次，约服二十余日，其病竟愈。盖以自制半夏辛味犹存，不但能利痰，实有开风寒湿痹之力也。

东洋野津猛男曰：英国军医官阿来甫屡屡吐，绝食者久矣。其弟与美医宁马氏协力治疗之，呕吐卒不止，乞诊于余，当时已认患者为不起之人，但求余一决其死生而已。宁马氏等遂将患者之证状及治疗之经过，一一告余。余遂向两氏曰：余有一策，试姑行之。遂辞归检查汉法医书，制小半夏加茯苓汤，贮瓶令其服用，一二服后奇效忽显，数日竟回复原有之康健。至今半夏浸剂，遂为一种之镇呕剂，先行于医科大学，次及于各病院与医家。


按
 ：此证若用大半夏汤加赭石尤效，因吐久则伤津、伤气，方中人参能生津补气，加赭石以助之，力又专于下行也。若有热者，可再加天冬佐之，若无自制半夏，可用药房清半夏两许，淘净矾味入煎。

栝蒌解

栝蒌味甘，性凉。能开胸间及胃口热痰，故仲景治结胸有小陷胸汤，栝蒌与连、夏并用；治胸痹有栝蒌薤白等方，栝蒌与薤、酒、桂、朴诸药并用。若与山甲同用，善治乳痈（栝蒌两个，山甲二钱煎服）；若与赭石同用，善止吐衄（栝蒌能降胃气、胃火故治吐衄）；若但用其皮，最能清肺、敛肺、宁嗽、定喘（须用新鲜者方效）；若但用其瓤（用温水将瓤泡开，拣出仁，余煎一沸，连渣服之）最善滋阴、润燥、滑痰、生津；若但用其仁（须用新炒熟者，捣碎煎服），其开胸降胃之力较大，且善通大便。


附案
 ：邻村高鲁轩，邑之宿医也。甲午仲夏，忽来相访，言第三子年十三岁，于数日之间，痰涎郁于胸中，烦闷异常，剧时气不上达，呼吸即停，目翻身挺，有危在顷刻之状。连次用药，分毫无效，敢乞往为诊视，施以良方。时愚有急务未办，欲迟数点钟再去，彼谓此病已至极点，若稍迟延恐无及矣。于是遂与急往诊视，其脉关前浮滑，舌苔色白，肌肤有热，知其为温病结胸，其家自设有药房，俾用栝蒌仁四两，炒熟（新炒者其气香而能通）、捣碎，煎汤两茶盅，分两次温饮下，其病顿愈。隔数日，其邻高姓童子，是愚表侄，亦得斯证，俾用新炒蒌仁三两，苏子五钱，煎服，亦一剂而愈。盖伤寒下早成结胸，温病未经下亦可成结胸，有谓栝蒌力弱，故小陷胸汤中必须伍以黄连、半夏始能建功者，不知栝蒌力虽稍弱，重用之则转弱为强，是以重用至四两，即能随手奏效，挽回人命于顷刻也。

天花粉解

天花粉栝蒌根也，色白而亮者佳，味苦微酸，性凉而润，清火生津，为止渴要药（《伤寒论》小柴胡汤，渴者去半夏加栝蒌根，古方书治消渴亦多用之）。为其能生津止渴，故能润肺，化肺中燥痰，宁肺止嗽，治肺病结核。又善通行经络，解一切疮家热毒，疔痈初起者，与连翘、山甲并用即消；疮疡已溃者，与黄耆、甘草（皆须用生者）并用，更能生肌排脓，即溃烂至深旁串他处，不能敷药者，亦可自内生长肌肉，徐徐将脓排出（有案附载黄耆条下可参观）。大凡藤蔓之根，皆能通行经络，而花粉又性凉解毒，是以有种种功效也。


干姜解

干姜味辛，性热，为补助上焦、中焦阳分之要药。为其味至辛，且具有宣通之力，与厚朴同用，治寒饮杜塞胃脘，饮食不化；与桂枝同用，治寒饮积于胸中，呼吸短气；与黄耆同用，治寒饮渍于肺中，肺痿咳嗽；与五味子同用，治感寒肺气不降，喘逆迫促；与赭石同用，治因寒胃气不降，吐血衄血；与白术同用，治脾寒不能统血，二便下血，或脾胃虚寒，常作泄泻；与甘草同用，能调其辛辣之味，使不刺激，而其温补之力转能悠长。《本经》谓其逐风湿痹，指风湿痹之偏于寒者而言也，而《金匮》治热瘫痫，亦用干姜，风引汤中与石膏、寒水石并用者是也。此乃取其至辛之味，以开气血之凝滞也。有谓炮黑则性热，能助相火者，不知炮之则味苦，热力即减，且其气轻浮，转不能下达，观后所引陈氏释《本经》之文自明。

陈修园曰：“干姜气温，禀厥阴风木之气，若温而不烈，则气归平和而属土矣。味辛得阳明燥金之味，若辛而不偏，则金能生水而转润矣，故干姜为脏寒之要药也。胸中者肺之分也，肺寒则金失下降之性，气壅于胸中而满也；满则气上，所以咳逆上气之证生焉，其主之者辛散温行也。中者土也，土虚则寒，而此能温之；止血者（多指下血而言，若吐血衄血亦间有因寒者，必与赭石同用方妥），以阳虚阴必走，得暖则血自归经也。出汗者，辛温能发散也；逐风湿痹者，治寒邪之留于筋骨也；治肠澼下利者，除寒邪之陷于肠胃也。以上诸主治，皆取其雄烈之用，如孟子所谓刚大浩然之气，塞乎天地之间也。生则辛味浑全，故又申言之曰，生者尤良。即《金匮》治肺痿用甘草干姜汤，自注炮用，以肺虚不能骤受过辛之味，炮之使辛味稍减，亦一时之权宜，非若后世炮黑炮炭，全失姜之本性也。”

徐灵胎曰：“凡味厚之药主守，气厚之药主散，干姜气味俱厚，故散而能守。夫散不全散，守不全守，则旋转于经络脏腑之间，驱寒除湿和血通气所必然矣，故性虽猛峻，不妨服食。”


附案
 ：愚在沧州贾官屯张寿田家治病，见有制丸药器具，问用此何为？答谓：“舍妹日服礞石滚痰丸，恐药铺治不如法，故自制耳。”愚曰：“礞石滚痰丸，原非常服之药，何日日服之。”寿田谓：“舍妹素多痰饮，杜塞胃脘作胀满，一日不服滚痰丸，即不欲进食，今已服月余，亦无他变，想此药与其气质相宜耳。”愚再三驳阻，彼终不以为然。后隔数月，迎愚往为诊治，言从前服滚痰丸饮食加多，继则饮食渐减，后则一日不服药即不能进食，今则服药亦不能进食，日仅一餐，惟服稀粥少许，且时觉热气上浮，耳鸣欲聋。脉象浮大，按之甚软，知其心肺阳虚，脾胃气弱，为服苦寒攻泻之药太过，故病证脉象如斯也。拟治以理饮汤（方在方剂篇三卷，系干姜五钱，于术四钱，桂枝尖、生杭芍、茯苓片、炙甘草各二钱，陈皮、厚朴各钱半）。寿田谓：“从前医者用桂、附，即觉上焦烦躁不能容受。”愚曰：“桂、附原非正治心肺脾胃之药，况又些些用之，病重药轻，宜其不受，若拙拟理饮汤，与此证针芥相投，服之必效，若畏其药不敢轻服，单用干姜五钱试服亦可。”于斯遂单将干姜五钱煎服，耳即不鸣，须臾觉胸次开通，可以进食。继投以理饮汤，服数剂后，心中转觉甚凉，遂将干姜改用一两，甘草、厚朴亦稍加多，连服二十余剂全愈。

一妇人年四十许，上焦满闷烦躁，思食凉物，而偶食之则满闷益甚，且又黎明泄泻，日久不愈，心腹浸形膨胀，脉象弦细而迟。知系寒饮结胸，阻塞气化，欲投以理饮汤。病家闻而迟疑，亦俾先煎干姜数钱服之，胸中烦躁顿除。为其黎明泄泻，遂将理饮汤去厚朴、白芍，加生鸡内金钱半，补骨脂三钱，连服十剂诸病皆愈。

一妇人年近五旬，常觉短气，饮食减少，屡延医服药，或投以宣通，或投以升散，或投以健补脾胃兼理气之品，皆分毫无效。浸至饮食日减，羸弱不起，奄奄一息，病家亦以为不治之证。后闻愚在邻村屡救危险之证，延为诊视。其脉弦细欲无，频吐稀涎，心中觉有物杜塞，气不上达，知为寒饮凝结。投以理饮汤，方中干姜改用七钱，连服三剂，胃口开通，又觉呼吸无力，遂于方中加生黄耆三钱，连服十余剂全愈。

一妇人年四十许，胸中常觉满闷发热，或旬日或浃辰之间必大喘一两日，医者用清火理气之药，初服稍效，久服病转增剧。其脉沉细，几不可见，病家问系何病因，愚曰：“此乃心肺阳虚，不能宣通脾胃，以致多生痰饮也。人之脾胃属土，若地舆然，心肺居临其上，正当太阳部位（膈上属太阳经，观《伤寒论》太阳篇自知），其阳气宣通敷布，若日丽中天，暖光下照，而胃中所纳水谷，实藉其阳气宣通之力，以运化精微而生气血，传送渣滓而为二便，清升浊降痰饮何由而生。惟心肺阳虚，不能如离照当空，脾胃即不能藉其宣通之力以运化传送，于是饮食停滞胃口，若大雨之后阴雾连旬，遍地污淖不能干渗而痰饮生矣。痰饮既生，日积月累，郁满上焦则作闷，渍满肺窍则作喘，阻遏心肺阳气不能四布则作热。或逼阳气外出则周身发热，迫阳气上浮则目眩耳聋。医者不知病源，犹用凉药清之，勿怪其久而增剧也。”病家甚韪愚言，遂为开理饮汤方，服一剂心中热去，数剂后转觉凉甚，遂去芍药，连服二十余剂，胸次豁然，喘不再发。

岁在壬寅，训蒙于邑北境刘仁村庄，愚之外祖家也。有学生刘玉良者，年十三岁，一日之间，衄血四次，诊其脉甚和平，询其心中不觉凉热。为衄血之证，热者居多，且以童子少阳之体，时又当夏令，遂略用清凉止血之品，衄益甚，脉象亦现微弱。知其胃气因寒不降，转迫血上溢而为衄也（《内经》谓阳明厥逆，衄呕血）投以温降汤（方载方剂篇二卷，系干姜、白术、清半夏各三钱，生怀山药六钱，生赭石细末四钱，生杭芍、生姜各二钱，厚朴钱半）一剂即愈。

又有他学校中学生，年十四岁，吐血数日不愈。其吐血之时，多由于咳嗽，诊其脉象迟濡，右关尤甚。疑其脾胃虚寒，不能运化饮食，询之果然。盖吐血之证，多由于胃气不降；饮食不能运化，胃气即不能下降。咳嗽之证，多由于痰饮入肺；饮食迟于运化，又必多生痰饮。因痰饮而生咳嗽，因咳嗽而气之不降者，更转而上逆，此吐血之所由来也。亦投以温降汤，一剂血止，接服数剂，饮食运化，咳嗽亦愈。

近在沈阳医学研究社，与同人论吐血、衄血之证，间有因寒者，宜治以干姜。社友李子林谓从前小东关有老医徐敬亭者，曾用理中汤治愈历久不愈之吐血证，是吐血证诚有因胃寒者之明征也。然徐君但知用理中汤以暖胃补胃，而不知用赭石、半夏佐之，以降胃气，是处方犹未尽善也。特是药房制药多不如法，虽清半夏中亦有矾，以治血证、吐证，必须将矾味用微温之水淘净，然淘时必于方中原定之分量外加多数钱淘之，以补其淘去矾味所减之分量及所减之药力。

邻村高边务高某，年四十余，小便下血，久不愈。其脉微细而迟，身体虚弱恶寒，饮食减少。知其脾胃虚寒，中气下陷，黄坤载所谓血之亡于便溺者，太阴不升也。为疏方干姜、于术各四钱，生山药、熟地各六钱，乌附子、炙甘草各三钱，煎服一剂血见少，连服十余剂全愈。


生姜解

将鲜姜种于地中，秋后剖出，去皮晒干为干姜；将姜上所生之芽种于地中，秋后剖出其当年所生之姜为生姜。是以干姜为母姜，生姜为子姜，干姜老而生姜嫩也。为生姜系嫩姜，其味之辛、性之温，皆亚于干姜，而所具生发之气则优于干姜，故能透表发汗。与大枣同用，善和营卫，盖藉大枣之甘缓，不使透表为汗，惟旋转于营卫之间，而营卫遂因之调和也。其辛散之力，善开痰理气，止呕吐，逐除一切外感不正之气。若但用其皮，其温性稍减，又善通利小便。能解半夏毒及菌蕈诸物毒。食料中少少加之，可为健胃进食之品。孕妇食之，令儿生歧指。疮家食之，致生恶肉，不可不知。

附子、乌头、天雄解

附子味辛，性大热，为补助元阳之主药，其力能升能降，能内达能外散，凡凝寒锢冷之结于脏腑、着于筋骨、痹于经络血脉者，皆能开之、通之。而温通之中，又大具收敛之力，故治汗多亡阳（汗多有亡阳、亡阴之殊，亡阳者身凉，亡阴者身热，临证时当审辨。凉亡阳者，宜附子与萸肉、人参并用；热亡阴者，宜生地与萸肉、人参并用），肠冷泄泻，下焦阳虚阴走，精寒自遗，论者谓善补命门相火，而服之能使心脉跳动加速，是于君相二火皆能大有补益也。

种附子于地，其当年旁生者为附子，其原种之附子则成乌头矣。乌头之热力减于附子，而宣通之力较优，故《金匮》治历节风有乌头汤；治心痛彻背、背痛彻心有乌头赤石脂丸；治寒疝有乌头煎、乌头桂枝汤等方。若种后不旁生附子，惟原种之本长大，若蒜之独头无瓣者，名谓天雄，为其力不旁溢，故其温补力更大而独能称雄也。今药房中所鬻之乌附子，其片大而且圆者即是天雄，而其黑色较寻常附子稍重，盖因其力大而色亦稍变也。附子、乌头、天雄，皆反半夏。

陈修园曰：“附子主寒湿，诸家俱能解到，而仲景用之，则化而不可知之谓神。且夫人之所以生者阳也，亡阳则死。亡字分二音，一无方切，音忘，逃也，即《春秋传》‘出亡’之义；一微夫切，音无，无也，《论语》‘亡而为有’，《孟子》‘问有余，曰亡矣’之义也。误药大汗不止为亡阳，如唐之幸蜀，仲景用四逆汤、真武汤等法以迎之；吐利厥冷为亡阳，如周之守府，仲景用通脉四逆汤、姜附汤以救之。且太阳之标阳外呈而发热，附子能使之交于少阴而热已，少阴之神机病，附子能使自下而上而脉生，周身通达而厥愈。合苦甘之芍、草而补虚，合苦淡之苓、芍而温固，玄妙不能尽述。按：其立法与《本经》之说不同，岂仲景之创见欤？然《本经》谓气味辛温有大毒七字，仲景即于此悟出附子大功用。温得东方风木之气，而温之至则为热，《内经》所谓‘少阴之上君火主之’是也；辛为西方燥金之味，而辛之至则反润，《内经》所谓‘辛以润之’是也。凡物性之偏处则毒，偏而至于无可加处则大毒，因大毒二字，知附子之温为至极，辛为至极也。仲景用附子之温有二法，杂于苓、芍、甘草中，杂于地黄、泽泻中，如冬日可爱补虚法也；佐以姜、桂之热，佐以麻、辛之雄，如夏日可畏救阳法也。用附子之辛又有三法，桂枝附子汤、桂枝附子去桂加白术汤、甘草附子汤，辛燥以祛除风湿也；附子汤、芍药甘草附子汤，辛润以温补水脏也；若白通汤、通脉四逆汤、加人尿猪胆汁汤，则取西方秋收之气，得复元阳而有大封大固之妙矣。”

邹润安曰：“乌头老阴之生育已竟者也；天雄孤阳之不能生育者也；附子即乌头、天雄之种，含阴苞阳者也。老阴生育已竟者，其中空以气为用；孤阳不能生育者，其中实以精为用。气主发散，精主敛藏。发散者能外达腠埋，故主中风恶风，洗洗出汗，咳逆上气；敛藏者能内入筋骨，故主历节疼痛，拘挛缓急，筋骨不强，身重不能行步。而味辛性锐，两物略同，故除风寒湿痹，破积聚邪气之功亦同。附子则兼备二气，内充实，外强健，且其物不假系属，以气相贯而生，故上则风寒咳逆上气，中则癥坚积聚血瘕，下则寒湿痿躄拘挛膝痛不能行走，无一不可到，无一不能治，惟其中畜二物之精，斯能兼擅二物之长，其用较二物为广矣。凡物之性阳者上浮，而附子独能使火就下者其义何居？盖譬之[image: ]
 烛两条，使上下参相直，先熄下烛之火，则必有浓烟一缕自烛心直冲，而比抵上烛，则上烛分火随烟倏下，下烛复烧，附子味辛烈而气雄健，又偏以气为用，确与火后浓烟略无殊异，能引火下归，固其宜矣。惟恐在下膏泽已竭，火无所钟，反能引在上之火升腾飞越耳。故夫膏饶则火聚，火聚则蒸腾变化莫不由是而始矣。”


附案
 ：一少妇，上焦满闷烦躁，不能饮食，绕脐板硬，月信两月未见。其脉左右皆弦细。仲景谓双弦者寒，偏弦者饮，脉象如此，其为上有寒饮、下有寒积无疑。其烦躁者腹中寒气充溢，迫其元阳浮越也。投以理饮汤（方载干姜解下），去桂枝加附子三钱，方中芍药改用五钱，一剂满闷烦躁皆见愈。又服一剂能进饮食，且觉腹中凉甚，遂去芍药将附子改用五钱，后来又将干姜减半，附子加至八钱，服逾十剂，大便日行四五次，所下者多白色冷积，汤药仍日进一剂，如此五日，冷积泻尽，大便自止。再诊其脉，见有滑象，尺部较甚，疑其有妊，俾停药勿服，后至期果生子。夫附子原有损胎之说，此证服附子如此之多，而胎固安然无恙，诚所谓“有故无殒，亦无殒也”。

肉桂解

肉桂味辛而甘，气香而窜，性大热纯阳。为其为树身近下之皮，故性能下达，暖丹田、壮元阳、补相火。其色紫赤，又善补助君火，温通血脉，治周身血脉因寒而痹，故治关节腰肢疼痛及疮家白疽。木得桂则枯，且又味辛属金，故善平肝木，治肝气横恣多怒。若肝有热者，可以龙胆草、芍药诸药佐之。《本经》谓其为诸药之先聘通使，盖因其香窜之气内而脏腑筋骨，外而经络腠理，倏忽之间莫不周遍，故诸药不能透达之处，有肉桂引之，则莫不透达也。


按
 ：附子、肉桂，皆气味辛热，能补助元阳，然至元阳将绝，或浮越脱陷之时，则宜用附子而不宜用肉桂。诚以附子但味厚，肉桂则气味俱厚，补益之中实兼有走散之力，非救危扶颠之大药，观仲景《伤寒论》少阴诸方，用附子而不用肉桂可知也。


附案
 ：奉天警务处长王连波夫人，年三十许，咳嗽痰中带血，剧时更大口吐血，常觉心中发热，其脉一分钟九十至，按之不实，投以滋阴宁嗽降火之药不效。因思此证若用药专止其嗽，嗽愈其吐血亦当愈。遂用川贝两许，煎取清汤四茶杯，调入生山药细末一两，煮作稀粥，俾于一日之间连进二剂，其嗽顿止，血遂不吐。数日后，证又反复，自言夜间睡时常作恼怒之梦，怒极或梦中哭泣，醒后必然吐血。据所云云，其肝气必然郁遏，遂改用舒肝泻肝之品，而以养肝镇肝之药辅之，数剂病稍轻减，而犹间作恼怒之梦，梦后仍复吐血。再四踌躇，恍悟平肝之药以肉桂为最要，因肝属木，木得桂则枯也，而单用之则失于热；降胃止血之药以大黄为最要，胃气不上逆，血即不逆行也，而单用之又失于寒。若二药并用，则寒热相济，性归和平，降胃平肝，兼顾无遗。况俗传原有用此二药为散治吐衄者，用于此证，当有捷效，若再以重坠之药辅之，则力专下行，其效当更捷也。遂用大黄、肉桂细末各一钱和匀，更用生赭石细末六钱，煎汤送下，吐血顿愈，恼怒之梦亦无矣，即此观之，肉桂真善于平肝哉。

济南金姓，寓奉天大西关月窗胡同，得吐血证甚剧，屡次服药无效。其人正当壮年，身体亦强壮，脉象有力，遂用大黄末二钱，肉桂末一钱，又将赭石细末六钱，和于大黄、肉桂末中，分三次用开水送服，病顿愈。后其方屡试皆效，遂将其方载于方剂篇二卷，名秘红丹，并附有治验之案可参观。


知母解

知母味苦，性寒，液浓而滑，其色在黄白之间。故能入胃以清外感之热，伍以石膏可名白虎（二药再加甘草、粳米和之，名白虎汤，治伤寒温病热入阳明）；入肺以润肺金之燥，而肺为肾之上源，伍以黄柏兼能滋肾（二药少加肉桂向导，名滋肾丸），治阴虚不能化阳，小便不利；为其寒而多液，故能壮水以制火，治骨蒸劳热，目病胬肉遮掩白睛；为其液寒而滑，有流通之性，故能消疮疡热毒肿疼。《本经》谓主消渴者，以其滋阴壮水而渴自止也；谓其主肢体浮肿者，以其寒滑能通利水道而肿自消也；谓其益气者，以其能除食气之壮火而气自得其益也。

知母原不甚寒，亦不甚苦，尝以之与黄芪等分并用，即分毫不觉凉热，其性非大寒可知。又以知母一两加甘草二钱煮饮之，即甘胜于苦，其味非大苦可知。寒苦皆非甚大，而又多液是以能滋阴也。有谓知母但能退热，不能滋阴者，犹浅之乎视知母也。是以愚治热实脉数之证，必用知母，若用黄耆补气之方，恐其有热不受者，亦恒辅以知母，惟有液滑能通大便，其人大便不实者忌之。

天门冬解

天冬味甘微辛，性凉，津液浓厚滑润，其色黄兼白。能入肺以清燥热，故善利痰宁嗽，入胃以消实热，故善生津止渴。津浓液滑之性，能通利二便，流通血脉，畅达经络，虽为滋阴之品，实兼能补益气分。

《本经》谓“天冬主暴风湿偏痹，强骨髓”，二语经后世注解，其理终未透彻。愚尝嚼服天门冬毫无渣滓，尽化津液，且觉兼有人参气味，盖其津浓液滑之中，原含有生生之气，犹人之积精以化气也。其气挟其浓滑之津液以流行于周身，而痹之偏于半身者可除，周身之骨得其濡养而骨髓可健。且入药者为天冬之根，乃天冬之在内者也；其外生之蔓多有逆刺，若无逆刺者，其皮又必涩而戟手，天冬之物原外刚内柔也，而以之作药则为柔中含刚，是以痹遇其柔中之刚，则不期开而自开，骨得其柔中之刚，不惟健骨且能健髓也。至《别录》谓其“保定肺气，益气力，冷而能补”诸语，实亦有以见及此也。

湖北潜江红十字分会张港义务医院院长崔兰亭来函云：向染咳嗽，百药不效，后每服松脂一钱，凉茶送服，不但咳嗽全愈，精神比前更强。迨读《医学衷中参西录》四期药物讲义，知天冬含有人参性味，外刚内柔、汁浆浓润，遂改服天冬二钱，日两次，今已三年，觉神清气爽，气力倍增，远行不倦，皮肤发润，面上瘢痕全消。至于用书中之讲究，以挽回垂危之证者尤不胜纪，诚济世之慈航也。

麦门冬解

麦冬味甘，性凉，气微香，津液浓厚，色兼黄白。能入胃以养胃液，开胃进食，更能入脾以助脾散精于肺，定喘宁嗽，即引肺气清肃下行，通调水道以归膀胱。盖因其性凉液浓气香，而升降濡润之中，兼具开通之力，故有种种诸效也，用者不宜去心。

《本经》谓“麦冬主心腹结气，伤中伤饱，胃络脉绝，羸瘦短气”，文义深奥，解者鲜能透彻，惟邹润安诠解最妙，其言谓：“胃之为腑，多气多血，凡有变动每患其实不比于虚。设使胃气偏胜，所纳虽多，转输稍不循序，则气之壅结所不能免，是心腹结气伤中伤饱所由来也。至胃络脉绝，当以仲景‘胃气生热，其阳则绝’为解。盖心腹既有结气，则输送之机更滞，是以中气无权，不患伤饥，每为饱困，由是胃气益盛，孤阳生热，渐致脉络不与心肺相通，则食入不得为劳，形羸气短诸恙丛生矣。麦冬质柔而韧，色兼黄白，脉络贯心，恰合胃之形象，其一本间根株累累，四旁横出，自十二至十六之多，则有似夫与他脏腑脉络贯注之义。其叶隆冬愈茂，青葱润泽，鉴之有光，则其吸土中精气，上滋梗叶，绝胜他物可知。且其味甘中带苦，又合从胃至心之妙，是以胃得之而能输精上行，自不与他脏腑相绝；肺得之而能敷布四脏，洒陈五腑，结气自尔消熔，脉络自尔联续，饮食能养肌肤，谷神旺而气随之充也。”

黄连解

黄连味大苦，性寒而燥。为苦为火之味，燥为火之性，故善入心以清热。心中之热清，则上焦之热皆清，故善治脑膜生炎、脑部充血、时作眩晕、目疾肿疼、胬肉遮睛（日生云翳者忌用）及半身以上赤游丹毒。其色纯黄，能入脾胃以除实热，使之进食（西人以黄连为健胃药，盖胃有热则恶心懒食，西人身体强壮且多肉食，胃有积热故宜黄连清之），更由胃及肠，治肠澼下利脓血。为其性凉而燥，故治湿热郁于心下作痞满（仲景小陷胸汤，诸泻心汤皆用之），女子阴中因湿热生炎溃烂。

徐灵胎曰：“苦属火性宜热，此常理也。黄连至苦而反至寒，则得火之味与水之性，故能除水火相乱之病，水火相乱者湿热是也。是故热气目痛、眦伤、泪出、目不明，乃湿热在上者；肠澼、腹痛、下利，乃湿热在中者；妇人阴中肿痛，乃湿热在下者，悉能除之矣。凡药能去湿者必增热，能除热者必不能去湿，惟黄连能以苦燥湿，以寒除热，一举而两得焉。”

邹润安曰：“《别录》谓黄连调胃厚肠，不得浑称之曰厚肠胃也（浑曰厚肠胃，此后世本草语）。夫肠胃中皆有脂膜一道包裹其内，所以护导滓秽使下行者，若有湿热混于其间，则脂膜消熔随滓秽而下，古人谓之肠澼，后人目为刮肠痢，亦曰肠垢。胃体广大，容垢纳污，虽有所留，亦未必剥及脂膜，故但和其中之所有，边际自不受伤，故曰调；肠势曲折盘旋之处，更为湿气留聚，湿阻热益生，热阻脂膜益消，去其所阻，则消铄之源绝而薄者厚矣，故曰厚。此见古人造句之精，一字不混淆也。”

黄连治目之功不必皆内服也。愚治目睛胀疼者，俾用黄连淬水，乘热屡用棉花瓤蘸擦眼上，至咽中觉苦乃止，则胀疼立见轻。又治目疾红肿作疼者，将黄连细末调以芝麻油，频频闻于鼻中，亦能立见效验。

黄芩解

黄芩味苦性凉，中空象肺，最善清肺经气分之热，由脾而下通三焦，达于膀胱以利小便。色黄属土，又善入脾胃清热，由胃而下及于肠，以治肠澼下利脓血。又因其色黄而微青，青者木色，又善入肝胆清热，治少阳寒热往来（大小柴胡汤皆用之）。为其中空兼能调气，无论何脏腑，其气郁而作热者，皆能宣通之；为其中空又善清躯壳之热，凡热之伏藏于经络散漫于腠理者，皆能消除之。治肺病、肝胆病、躯壳病，宜用枯芩（即中空之芩）；治肠胃病宜用条芩（即嫩时中不空者亦名子芩）。究之皆为黄芩，其功用原无甚差池也。

李濒湖曰：“有人素多酒欲，病少腹绞痛不可忍，小便如淋诸药不效，偶用黄芩、木通、甘草三味，煎服遂止。”按：黄芩治少腹绞痛，《别录》原明载之，由此见古人审药之精非后人所能及也。然必因热气所迫致少腹绞痛者始可用，非可概以之治腹痛也。又须知太阴腹痛无热证，必少阳腹痛始有热证，《别录》明标之曰“少腹绞痛”，是尤其立言精细处。

濒湖又曰：“余年二十时，因感冒咳嗽既久，且犯戒，遂病骨蒸发热，肤如火燎，每日吐痰碗许，暑月烦渴，寝食俱废，六脉浮洪，遍服柴胡、麦冬、荆沥诸药，月余益剧，皆以为必死矣。先君偶思李东垣治肺热如火燎，烦躁引饮而昼盛者气分热也，宜一味黄芩汤，以泻肺经气分之火。遂按方用片芩一两，水二盅煎一盅顿服，次日身热尽退，而痰嗽皆愈，药中肯綮，如鼓应桴，医中之妙有如此哉”。观濒湖二段云云，其善清气分之热，可为黄芩独具之良能矣。


第四卷

白茅根解

白茅根味甘，性凉，中空有节，根类萑苇而象震（《易·系辞》震为萑苇），最善透发脏腑郁热，托痘疹之毒外出。其根不但中空，周遭爿上且有十二小孔，统体玲珑，故善利小便淋涩作疼，因热小便短少，腹胀身肿。为其色白中空，故能入肺清热以宁嗽定喘；为其味甘，且鲜者嚼之多液，故能入胃滋阴以生津止渴，并治肺胃有热，咳血、吐血、衄血、小便下血，然必用鲜者其效方著。春前秋后剖用之味甘，至生苗盛茂时，味即不甘，用之亦有效验，远胜干者。

作茅根汤法：用鲜白茅根去净皮及节间细根，洗净切细斤许，和凉水三斤煮一沸，候半句钟再煮一沸，又候半句钟，视茅根皆沉水底，汤即成，漉出为一日之量，渴当茶温饮之。以治虚热、实热、外感之热皆宜用。治因热小便不利，积成水肿，尤有奇效。方剂篇中白茅根汤后载数案可参观。若无鲜白茅根，可用药房中干者一斤，浸以开水，至水凉再用微火温之，不可令开，约六十分钟许，漉去渣，徐徐当茶温饮之亦有效验。

茅针即茅芽初发，犹未出土，形如巨针者，其性与茅根同，而稍有破血之力。凡疮溃脓未破者，将茅针煮服其疮即破，用一针破一孔，两针破两孔。


附案
 ：一人年近五旬，受温疹之毒传染，痧疹遍身，表里壮热，心中烦躁不安，证实脉虚，六部不起，屡服清解之药无效，其清解之药稍重，大便即溏。俾用鲜茅根六两，如法煮汤一大碗顿服之，病愈强半，又服一次全愈。

一西医得温病，头疼壮热，心中烦躁，自服西药别腊蜜童、安知歇貌林诸退热之品，服后热见退，旋又反复。其脉似有力，惟在浮分、中分，俾用鲜茅根四两，滑石一两，煎三四沸，取汤服之，周身得微汗，一剂而诸病皆愈。

一妇人年近四旬，因阴虚发热，渐觉小便不利，积成水肿，服一切通利小便之药皆无效。其脉数近六至，重按似有力，问其心中常觉烦躁，知其阴虚作热，又兼有实热，以致小便不利而成水肿也。俾用鲜茅根半斤，如法煎汤两大碗，以之当茶徐徐温饮之，使药力昼夜相继，连服五日，热退便利，肿遂尽消。

苇茎、芦根解

苇与芦原系一物，其生于水边干地，小者为芦；生于水深之处，大者为苇。芦因生于干地，其色暗绿近黑，故字从芦（芦即黑色）；苇因生于水中，其形长大有伟然之意，故字从韦。千金苇茎汤，薏苡仁、瓜瓣（即甜瓜瓣）各半升，桃仁五十枚，苇茎切二升，水二斗煮取五升，去渣纳前药三味，煮取二升，服一升，当有所见，吐脓血。释者谓苇用茎不用根者，以肺原在上，取本乎天者亲上也，而愚则以为不然。尝读《易·系辞》震为萑苇，震之卦体一阳居于二阴之下，即萑苇之根居于水底之象。为其禀水中之真阳，是以其性凉而善升，患大头瘟者，愚常用之为引经要药（无苇根者，可以代荷叶，义皆取其象震），是其上升之力可至脑部而况于肺乎？且其性凉能清肺热，中空能理肺气，而又味甘多液，更善滋阴养肺，则用根实胜于用茎明矣。今药房所鬻者名为芦根，实即苇根也。其善发痘疹者，以其得震卦振发之性也；其善利小便者，以其体中空且生水中自能行水也；其善止吐血、衄血者，以其性凉能治血热妄行，且血亦水属（血中明水居多），其性能引水下行，自善引血下行也。其性颇近茅根，凡当用茅根而无鲜者，皆可以鲜芦根代之也。

鲜小蓟根解

鲜小蓟根味微辛，气微腥，性凉而润。为其气腥与血同臭，且又性凉濡润，故善入血分，最清血分之热，凡咳血、吐血、衄血、二便下血之因热者，服者莫不立愈。又善治肺病结核，无论何期用之皆宜，即单用亦可奏效，并治一切疮疡肿疼、花柳毒淋、下血涩疼。盖其性不但能凉血止血，兼能活血解毒，是以有以上种种诸效也。其凉润之性，又善滋阴养血，治血虚发热，至女子血崩赤带，其因热者用之亦效。


按
 ：小蓟各处皆有，而直隶田禾间亦多生此物，是以北京之山名蓟门，即因其多生大小蓟也。俗名刺尔菜（小蓟原名刺蓟），又名青青菜，山东俗名萋萋菜，萋字当为蓟字之转音，奉天俗名枪刀菜，因其多刺如枪刀也。其叶长二寸许，宽不足一寸，叶边多刺，叶上微有绒毛，其叶皆在茎上，其茎紫色高尺许，茎端开紫花，花瓣如绒丝，其大如钱作圆形状，若小绒球，其花叶皆与红花相似，嫩时可作羹，其根与茎叶皆可用，而根之性尤良。剖取鲜者捣烂，取其自然汁冲开水服之，若以入煎剂不可久煎，宜保存其新鲜之性，约煎四五沸即取汤饮之。又其茎中生虫即结成疙瘩，状如小枣，其凉血之力尤胜，若取其鲜者十余枚捣烂，开水冲服，以治吐血、衄血之因热者尤效。今药房中有以此为大蓟者，殊属差误。用时宜取其生农田之间嫩而白者。


附案
 ：一少年素染花柳毒，服药治愈，惟频频咳嗽，服一切理嗽药皆不效。经西医验其血，谓仍有毒，其毒侵肺，是以作嗽。询方于愚，俾用鲜小蓟根两许，煮汤服之，服过两旬，其嗽遂愈。

一少年每年吐血，反复三四次，数年不愈。诊其脉，血热火盛，俾日用鲜小蓟根二两，煮汤数盅，当茶饮之，连饮二十余日，其病从此除根。


大麦芽解

大麦芽性平，味微酸（含有稀盐酸，是以善消），能入脾胃，消化一切饮食积聚。为补助脾胃药之辅佐品（补脾胃以参、术、耆为主，而以此辅之），若与参、术、耆并用，能运化其补益之力，不至作胀满。为其性善消化，兼能通利二便，虽为脾胃之药，而实善舒肝气（舒肝宜生用，炒用之则无效）。盖肝于时为春，于五行为木，原为人身气化之萌芽（气化之本在肾，气化之上达由肝，故肝为气化之萌芽），麦芽与肝为同气相求，故善舒之。夫肝主疏泄为肾行气，为其力能舒肝，善助肝木疏泄以行肾气，故又善于催生。至妇人之乳汁为血所化，因其善于消化，微兼破血之性，故又善回乳（无子吃乳欲回乳者，用大麦芽二两炒为末，每服五钱白汤下）。入丸散剂可炒用，入汤剂皆宜生用。化学家生麦芽于理石（即石膏）上，其根蟠曲之处，理石皆成微凹，可征其消化之力。


附案
 ：一妇人年三十余，气分素弱，一日忽觉有气结上脘，不能上达亦不下降，俾单用生麦芽一两，煎汤饮之，顿觉气息通顺。

一妇人年近四旬，胁下常常作疼，饮食入胃常停滞不下行，服药数年不愈，此肝不升胃不降也。为疏方用生麦芽四钱以升肝，生鸡内金二钱以降胃，又加生怀山药一两以培养脏腑之气化，防其因升之降之而有所伤损，连服十余剂，病遂全愈。

茵陈解

茵陈者，青蒿之嫩苗也。秋日青蒿结子，落地发生，贴地大如钱，至冬霜雪满地，萌芽无恙，甫经立春即勃然生长，宜于正月中旬采之。其气微香，其味微辛微苦，秉少阳最初之气，是以凉而能散。《本经》谓其善治黄疸，仲景治疸证亦多用之。为其禀少阳初生之气，原与少阳同气相求，是以善清肝胆之热，兼理肝胆之郁，热消郁开，胆汁入小肠之路毫无阻隔也。《别录》谓其利小便，除头热，亦清肝胆之功效也。其性颇近柴胡，实较柴胡之力柔和，凡欲提出少阳之邪，而其人身弱阴虚不任柴胡之升散者，皆可以茵陈代之。


附案
 ：一人，因境多拂逆，常动肝气、肝火，致脑部充血作疼。治以镇肝、凉肝之药，服后周身大热，汗出如洗，恍悟肝为将军之官，中寄相火，用药强制之，是激动其所寄之相火而起反动力也。即原方为加茵陈二钱，服后即安然矣。

一少年常患头疼，诊其脉肝胆火盛，治以茵陈、川芎、菊花各二钱，一剂疼即止。又即原方为加龙胆草二钱，服两剂觉头部轻爽异常，又减去川芎，连服四剂，病遂除根。

莱菔子解

莱菔子生用味微辛性平，炒用气香性温。其力能升能降，生用则升多于降。炒用则降多于升，取其升气化痰宜用生者，取其降气消食宜用炒者。究之无论或生或炒，皆能顺气开郁，消胀除满，此乃化气之品，非破气之品，而医者多谓其能破气，不宜多服、久服，殊非确当之论。盖凡理气之药，单服久服，未有不伤气者，而莱菔子炒熟为末，每饭后移时服钱许，藉以消食顺气，转不伤气，因其能多进饮食，气分自得其养也。若用以除满开郁，而以参、耆、术诸药佐之，虽多服、久服，亦何至伤气分乎。


附案
 ：一人年五旬，当极忿怒之余，腹中连胁下突然胀起，服诸理气、开气之药皆不效。俾用生莱菔子一两，柴胡、川芎、生麦芽各三钱，煎汤两盅，分三次温服下，尽剂而愈。

一人年二十五六，素多痰饮，受外感，三四日间觉痰涎凝结于上脘，阻隔饮食不能下行，须臾仍复吐出。俾用莱菔子一两，生熟各半，捣碎煮汤一大盅，送服生赭石细末三钱，迟点半钟，再将其渣重煎汤一大盅，仍送服生赭石细末三钱，其上脘顿觉开通，可进饮食，又为开辛凉清解之剂，连服两剂全愈。

枸杞子解

枸杞子味甘多液，性微凉，为滋补肝肾最良之药，故其性善明目，退虚热，壮筋骨，除腰疼，久久服之，延年益寿，此皆滋补肝肾之功也。乃因古有隔家千里，勿食枸杞之谚，遂疑其能助阳道，性或偏于温热。而愚则谓其性决不热，且确有退热之功效，此从细心体验而得，原非凭空拟议也。

愚自五旬后，脏腑间阳分偏盛，每夜眠时，无论冬夏床头置凉水一壶，每醒一次，觉心中发热，即饮凉水数口，至明则壶中水已所余无几。惟临睡时，嚼服枸杞子一两，凉水即可少饮一半，且晨起后觉心中格外镇静，精神格外充足。即此以论枸杞，则枸杞为滋补良药，性未必凉而确有退热之功效，不可断言乎？

或问：枸杞为善滋阴故能退虚热，今先生因睡醒而觉热，则此热果虚热乎？抑实热乎？答曰：余生平胖壮，阴分不亏，此非虚热明矣。然白昼不觉热，即夜间彻夜不睡，亦不觉热，惟睡初醒时觉心中发热，是热长于睡中也，其不同于泛泛之实热又明矣。此乃因睡时心肾自然交感而生热，乃先天元阳壮旺之现象，惟枸杞能补益元阴，与先天元阳相济，是以有此功效，此所以久久服之，而能延年益寿也。若谓其仅能退虚热，犹浅之乎视枸杞矣。且其树寿逾松柏，万年不老，无论生于何地，其根皆能直达黄泉，莫不盛茂，从未见有自枯萎者，人服枸杞而寿，或亦因斯欤。


附方
 ：金髓煎


枸杞子，逐日择红熟者，以无灰酒浸之，蜡纸封固，勿令泄气，两月足，取入砂盆中，研烂滤取汁，同原浸之酒入银锅内，慢火熬之，不住箸搅，恐粘住不匀，候成饧，净瓶密贮。每早温酒服二大匙，夜卧再服，百日身轻气壮，积年不辍，可以羽化。

地骨皮即枸杞根上之皮也。其根下行直达黄泉，禀地之阴气最厚，是以性凉长于退热。为其力优于下行有收敛之力，是以治有汗骨蒸，能止吐血、衄血，更能下清肾热，通利二便，并治二便因热下血。且其收敛下行之力，能使上焦浮游之热因之清肃，而肺为热伤作嗽者，服之可愈。是以诸家本草，多谓其能治嗽也。惟肺有风邪作嗽者忌用，以其性能敛也。


海螵蛸、茜草解

《内经》有四乌鲗骨一藘茹丸，治伤肝之病，时时前后血。方用乌贼骨四，藘茹一，丸以雀卵，如小豆大，每服五丸，鲍鱼汤送下。按：乌贼骨即海螵蛸，藘茹即茜草，详阅诸家本草，载此二药之主治，皆谓其能治崩带，是与《内经》用二药之义相合也。又皆谓其能消癥瘕，是又与《内经》用二药之义相反也。本草所载二药之性，如此自相矛盾，令后世医者并疑《内经》之方而不敢轻用，则良方几埋没矣。而愚对于此二药，其能治崩带洵有确实征验，其能消癥瘕与否，则又不敢遽断也。

忆在籍时，曾治沧州董姓妇人，患血崩甚剧。其脉象虚而无力，遂重用黄芪、白术，辅以龙骨、牡蛎、萸肉诸收涩之品，服后病稍见愈，遂即原方加海螵蛸四钱，茜草二钱，服后其病顿愈，而分毫不见血矣。愚于斯深知二药止血之能力，遂拟得安冲汤、固冲汤二方，于方中皆用此二药，登于方剂篇中以公诸医界。

又治邻村星马村刘氏妇，月信月余不止，病家示以前服之方，即拙拟安冲汤去海螵蛸、茜草也，遂于原方中加此二药，服一剂即愈。俾再服一剂以善其后。病家因疑而问曰：“所加之药如此效验，前医者如何去之？”答曰：“此医者转是细心人，彼盖见此二药有能消癥瘕之说，因此生疑，而平素对于此二药又无确实经验，是以有此失也。”

至于海螵蛸、茜草之治带证，愚亦有确实经验。初临证时，以妇女之带证原系微末之疾，未尝注意，后治一妇人，因病带已不起床，初次为疏方不效，后于方中加此二药遂大见效验，服未十剂，脱然全愈。于斯愚拟得清带汤方，此二药与龙骨、牡蛎、山药并用，登于方剂篇中为治带证的方。后在沧州治一媪年近六旬，患带下赤白相兼，心中发热，头目眩晕，已半载不起床矣。诊其脉甚洪实，遂于清带汤中加苦参、龙胆草、白头翁各数钱，连服八剂全愈，心热眩晕亦愈。

又治本邑一少妇，累年多病，身形羸弱，继又下白带甚剧，屡经医治不效。诊其脉迟弱无力，自觉下焦凉甚，亦治以清带汤，为加干姜六钱，鹿角胶三钱，炙甘草三钱，连服十剂全愈。统以上经验观之，则海螵蛸、茜草之治带下不又确有把握哉。至其能消癥瘕与否，因未尝单重用之，实犹欠此经验而不敢遽定也。

罂粟壳解

罂粟壳即罂粟花所结之子外包之壳也。其所结之子形如罂，中有子如粟，可作粥，甚香美（炒之则香），故名其外皮为罂粟壳，药房间省文曰米壳。其味微酸，性平，其嫩时皮出白浆可制鸦片。以其犹含鸦片之余气，故其性能敛肺、涩肠、固肾，治久嗽、久痢、遗精、脱肛、女子崩带。嗽、痢初起及咳嗽兼外感者忌用。


按
 ：罂粟壳治久嗽、久痢，诚有效验，如虚劳咳嗽证，但用山药、地黄、枸杞、玄参诸药以滋阴养肺，其嗽不止者，加罂粟壳二三钱，则其嗽可立见轻减，或又少佐以通利之品，若牛蒡、射干诸药尤为稳妥。至于久痢，其肠中或有腐烂，若用三七、鸦胆子化其腐烂，而其痢仍不止者，当将罂粟壳数钱，与山药、芍药诸药并用，连服数剂，其痢可全愈。

竹茹解

竹茹味淡，性微凉，善开胃郁，降胃中上逆之气使之下行（胃气息息下行为顺），故能治呕吐、止吐血、衄血（皆降胃之功）。《金匮》治妇人乳中虚，烦乱呕逆，有竹皮大丸，竹皮即竹茹也。为其为竹之皮，且凉而能降，故又能清肺利痰，宣通三焦水道下通膀胱，为通利小便之要药，与叶同功而其力尤胜于叶。又善清肠中之热，除下痢后重腹疼。为其凉而宣通，损伤瘀血肿疼者，服之可消肿愈疼，融化瘀血，醋煮口嗽，可止齿龈出血。须用嫩竹外边青皮，里层者力减。

族家婶母，年四旬，足大趾隐白穴处，忽然破裂出血，且色紫甚多，外科家以为疔毒，屡次服药不效。时愚甫习医，诊其脉洪滑有力，知系血热妄行，遂用生地黄两半，碎竹茹六钱，煎汤服之，一剂血止，又服数剂，脉亦平和。盖生地黄凉血之力，虽能止血，然恐止后血瘀经络致生他病，辅以竹茹宣通消瘀，且其性亦能凉血止血，是以有益而无弊也。

友人刘干臣之女，嫁与邻村，得温病，干臣邀愚往视。其证表里俱热，胃口满闷，时欲呕吐，舌苔白而微黄，脉象洪滑，重按未实，问其大便，昨行一次微燥。一医者欲投以调胃承气汤，疏方尚未取药。愚曰：此证用承气汤尚早。遂另为疏方用生石膏一两，碎竹茹六钱，青连翘四钱，煎汤服后，周身微汗，满闷立减，亦不复欲呕吐，从前小便短少，自此小便如常，其病顿愈。


沙参解

沙参味淡微甘，性凉，色白，质松，中空，故能入肺清热滋阴，补益肺气，兼能宣通肺郁，故《本经》谓其主血积，肺气平而血之上逆者自消也。人之魂藏于肝，魄藏于肺，沙参能清补肺脏以定魄，更能使肺金之气化清肃下行，镇戢肝木以安魂，魂魄安定，惊恐自化，故《本经》又谓主惊气也。

徐灵胎曰：肺主气，故肺家之药气胜者为多。但气胜之品必偏于燥，而能滋肺者又腻滞而不清虚，惟沙参为肺家气分中理血药，色白体轻，疏通而不燥，滑泽而不滞，血阻于肺者，非此不能清也。

沙参以体质轻松，中心空者为佳，然必生于沙碛之上，土性松活，始能如此。渤海之滨，沙碛绵亘，纯系蚌壳细末，毫无土质，其上所长沙参，粗如拇指，中空大于藕孔。其味且甘于他处沙参，因其处若三四尺深即出甜水，是以所长之沙参，其味独甘，鲜嚼服之，大能解渴，故以治消渴尤良。其叶光泽如镜，七月抽茎开白花，纯禀金气，肺热作嗽者，用之甚效，洵良药也。

连翘解

连翘味淡微苦，性凉，具升浮宣散之力，流通气血，治十二经血凝气聚，为疮家要药。能透表解肌，清热逐风，又为治风热要药。且性能托毒外出，又为发表疹瘾要药。为其性凉而升浮，故又善治头目之疾，凡头疼、目疼、齿疼、鼻渊，或流浊涕成脑漏证，皆能主之。为其味淡能利小便，故又善治淋证，溺管生炎。

仲景方中所用之连轺，乃连翘之根，即《本经》之连根也。其性与连翘相近，其发表之力不及连翘。而其利水之力则胜于连翘，故仲景麻黄连轺赤小豆汤用之，以治瘀热在里，身将发黄，取其能导引湿热下行也。


按
 ：连翘诸家皆未言其发汗，而以治外感风热，用至一两必能出汗，且其发汗之力甚柔和，又甚绵长。曾治一少年，风温初得，俾单用连翘一两煎汤服，彻夜微汗，翌晨病若失。

又连翘善理肝气，既能舒肝气之郁，又有平肝气之盛。曾治一媪，年过七旬，其手连臂肿疼数年不愈，其脉弦而有力，遂于清热消肿药中，每剂加连翘四钱，旬日肿消疼愈，其家人谓媪从前最易愤怒，自服此药后不但病愈，而愤怒全无，何药若是之灵妙也？由是观之，连翘可为理肝气要药矣。

川楝子解

大如栗者是川楝子，他处楝子小而味苦，去核名金铃子。

川楝子味微酸微苦，性凉。酸者入肝，苦者善降，能引肝胆之热下行自小便出，故治肝气横恣，胆火炽盛，致胁下掀疼。并治胃脘气郁作疼，木能疏土也。其性虽凉，治疝气者恒以之为向导药，因其下行之力能引诸药至患处也。至他处之苦楝子，因其味苦有小毒，除虫者恒用之。

薄荷解

薄荷味辛，气清郁香窜，性平，少用则凉，多用则热（如以鲜薄荷汁外擦皮肤少用殊觉清凉，多用即觉灼热）。其力能内透筋骨，外达肌表，宣通脏腑，贯串经络，服之能透发凉汗，为温病宜汗解者之要药。若少用之，亦善调和内伤，治肝气胆火郁结作疼，或肝风内动，忽然痫痉瘛疭，头疼目疼，鼻渊鼻塞，齿疼咽喉肿疼，肢体拘挛作疼，一切风火郁热之疾，皆能治之。痢疾初起挟有外感者，亦宜用之，散外感之邪，即以清肠中之热，则其痢易愈。又善消毒菌（薄荷冰善消霍乱毒菌，薄荷亦善消毒菌可知），逐除恶气，一切霍乱痧证，亦为要药。为其味辛而凉，又善表疹瘾，愈皮肤瘙痒，为儿科常用之品。

温病发汗用薄荷，犹伤寒发汗用麻黄也。麻黄服后出热汗，热汗能解寒，是以宜于伤寒；薄荷服后出凉汗，凉汗能清温，是以宜于温病。若以麻黄发温病之汗，薄荷发伤寒之汗，大抵皆不能出汗，即出汗亦必不能愈病也。


按
 ：薄荷古原名苛，以之作蔬，不以之作药，《本经》、《别录》皆未载之，至唐时始列于药品，是以《伤寒论》诸方未有用薄荷者。然细审《伤寒论》之方，确有方中当用薄荷，因当时犹未列入药品，即当用薄荷之方，不得不转用他药者。试取伤寒之方论之，如麻杏甘石汤中之麻黄，宜用薄荷代之。盖麻杏甘石汤，原治汗出而喘无大热，既云无大热，其仍有热可知，有热而犹用麻黄者，取其泻肺定喘也。然麻黄能泻肺定喘，薄荷亦能泻肺定喘（薄荷之辛能抑肺气之盛，又善搜肺风），用麻黄以热治热，何如用薄荷以凉治热乎？又如凡有葛根诸汤中之葛根，亦可以薄荷代之。盖葛根原所以发表阳明在经之热，葛根之凉不如薄荷，而其发表之力又远不如薄荷，则用葛根又何如用薄荷乎？斯非背古训也，古人当药物未备之时，所制之方原有不能尽善尽美之处，无他时势限之也。吾人当药物既备之时，而不能随时化裁与古为新，是仍未会古人制方之意也。医界之研究伤寒者，尚其深思愚言哉。

茯苓、茯神解

茯苓气味俱淡，性平，善理脾胃，因脾胃属土，土之味原淡（土味淡之理，徐灵胎曾详论之），是以《内经》谓淡气归胃，而《慎柔五书》上述《内经》之旨，亦谓味淡能养脾阴。盖其性能化胃中痰饮为水液，引之输于脾而达于肺，复下循三焦水道以归膀胱，为渗湿利痰之主药。然其性纯良，泻中有补，虽为渗利之品，实能培土生金，有益于脾胃及肺。且以其得松根有余之气，伏藏地中不外透生苗，故又善敛心气之浮越以安魂定魄，兼能泻心下之水饮以除惊悸，又为心经要药。且其伏藏之性，又能敛抑外越之水气转而下注，不使作汗透出，兼为止汗之要药也。其抱根而生者为茯神，养心之力，较胜于茯苓。

刘潜江曰：茯苓本古松灵气纶结成形，卢子繇谓其精英不发于枝叶，返旋生气吸伏于踵，一若真人之息，若但视为利湿，殆有未然。盖松之凌冬不凋，非以其禀真阳之性耶？乃其气入土，久而结茯苓，是其质成于阴气禀于阳也。陶隐居谓其无朽蛀，埋地中三十年，犹色理无异，不可见其坚贞哉。

茯苓若入煎剂，其切作块者，终日煎之不透，必须切薄片，或捣为末，方能煎透。

友人竹芷熙曰：“嵊县地固多山，在葛溪口，嵊东山名也。本层峦迭嶂，峰回水绕之所，吴氏聚族而居，约四五十家，以种苓为业，其种苓之法，秘而不宣，虽亲戚不告焉。新嵊药肆间，茯苓皆出于是。春间吴氏之媳病，盖产后月余，壮热口渴不引饮，汗出不止，心悸不寐，延余往治。病人面现红色，脉有滑象，急用甘草、麦冬、竹叶、柏子仁、浮小麦、大枣煎饮不效；继用酸枣仁汤，减川芎加浮小麦、大枣，亦不效；又用归脾汤加龙骨、牡蛎、萸肉则仍然如故。当此之时，余束手无策，忽一人进而言曰：‘何不用补药以缓之’，余思此无稽之谈，所云补药者，心无见识也，姑漫应之。时已届晚寝之时，至次日早起，其翁奔告曰：‘予媳之病昨夜用补药医痊矣。’余将信将疑，不识补药究系何物。乃翁持渣来见，钵中有茯苓四五两。噫，茯苓焉，胡为云补药哉？余半晌不能言。危坐思之，凡病有一线生机，皆可医治。茯苓固治心悸之要药，亦治汗出之主药。仲景治伤寒汗出而渴者五苓散，不渴者茯苓甘草汤。伤寒厥而心下悸者宜先治水，当服茯苓甘草汤。可知心悸者汗出过多，心液内涸，肾水上救入心则悸，余药不能治水，故用茯苓以镇之。是证心悸不寐，其不寐由心悸而来，即心悸亦从汗出而来，其壮热口渴不引饮，脉滑，皆有水气之象，今幸遇种苓家，否则汗出不止，终当亡阳，水气凌心，必当灭火，是谁之过欤？余引咎而退。”观竹君此论，不惜暴一己之失，以为医界说法，其疏解经文之处，能将仲景用茯苓之深意，彰彰表出，固其析理之精，亦见其居心之厚也。夫仁人之后必昌，君之哲嗣名余祥，青年英发，驰名医界，时与愚有鱼雁往来，其造就固未可量也。

湖北天门县崔兰亭来函云：民纪十九年，四十八师李团长夫人，头目眩晕，心中怔忡，呕吐涎沫，有时觉气上冲，昏愦不省人事。军医治以安神之药无效，继又延医十余人皆服药无效，危险已至极点。生诊其脉，浮而无力，视其形状无可下药。恍悟药物篇《衷中参西录》茯苓解中，所论重用茯苓之法，当可挽回此证。遂俾单用茯苓一两煎汤服之，服后甫五分钟，病即轻减，旋即煎渣再服，益神清气爽，连服数剂，病即全愈。后每遇类此证者，投此方皆可奏效。


木通解

木通味苦性凉，为藤蔓之梗，其全体玲珑通彻，故能贯串经络，通利九窍。能泻上焦之热，曲曲引之下行自水道达出，为利小便清淋浊之要药。其贯串经络之力，又能治周身拘挛，肢体痹疼，活血消肿，催生通乳，多用亦能发汗。

愚平素不喜用苦药，木通诸家未尝言苦，而其味实甚苦。因虑人嫌其苦口难服，故于木通未尝独用重用，以资研究，近因遇一肢体关节肿疼证，投以清热利湿活血之品，更以西药阿斯必林佐之，治愈。适法库门生万泽东来奉，因向彼述之，泽东曰：“《金鉴》治三痹（行痹、痛痹、著痹）有木通汤方，学生以治痛痹极有效验，且服后必然出汗，曾用数次皆一剂而愈。”愚曰：“我亦见其方，但未尝试用，故不知如此神效，既效验如此，当急录出以公诸医界。”爰列其方于下：


木通汤
 ：用木通一味，不见水者（其整者皆未见水，捣碎用）二两，以长流水二碗煎一碗，热服取微汗，不愈再服，以愈为度。若其痛上下左右流走相移者，加羌活、防风以祛风邪；其痛凉甚者，有汗加附子，无汗加麻黄以去寒邪；其痛重著难移者，加防己以胜湿邪。其所应加之药，不可过三钱，弱者俱减半服。

蒲黄解

蒲黄味淡微甘微辛，性凉，善治气血不和，心腹疼痛，游风肿疼，颠仆血闷（用生蒲黄半两，煎汤灌下即醒），痔疮出血（水送服一钱，日三次），女子月闭腹痛，产后瘀血腹疼，为其有活血化瘀之力，故有种种诸效。若炒熟用之（不宜炒黑），又善治吐血、咳血、衄血、二便下血、女子血崩带下。外用治舌胀肿疼，甚或出血，一切疮疡肿疼，蜜调敷之（皆宜用生者），皆有捷效。为其生于水中，且又味淡，故又善利小便。

邹润安曰：“凡生水中之物，皆以水为父母，而听其消涨以为荣枯。矧蒲黄又生于四五月大火得令时，能吸火气以媾于水而成中五之色者，是能合水火之精以成土者也。人身惟水火不谐方小便不利，而为心腹膀胱寒热。蒲黄象土，本可防水，且又生于水中，用之使调和水火，则寒热于以解，小便遂自利，柔化之功反速于刚制也。若夫热傍水势而迫血妄行，热阻水行而停血成瘀，则亦行者能止、瘀者能消，而均可无虑。故《本经》谓其主心腹膀胱寒热，利小便，止血又消瘀血也。”详观此论，是蒲黄之性原善化瘀血，又善止血妄行，非炒至色紫黑始能止血也。即欲炒用之以止血，亦惟炒熟而已，断不宜过炒之以失其本性。

邹氏又谓：“《金匮》用蒲灰散，利小便治厥而为皮水，解者或以为香蒲，或以为蒲席烧灰。然香蒲但能清上热，不云能利水，败蒲席《别录》主筋溢恶疮，亦非利水之物。蒲黄《本经》主利小便，且《本事方》、《芝隐方》皆述其治舌胀神验，予亦曾治多人，毫丝不爽，不正合治水之肿于皮乎？夫皮水为肤腠间病，不应有厥，厥者下焦病也。膀胱与肾为表里，膀胱以水气归皮，致小便不利，气阻而成寒热，则肾亦承其弊为之，阴壅而阳不得达，遂成厥焉。病本在外，非可用温，又属皮水，无从发散，计惟解心腹膀胱之寒热，使小便得利，又何厥逆之有，以是知其为蒲黄无疑也。曰蒲灰者，蒲黄之质，固有似于灰也。


按
 ：蒲黄诚为妙药，失笑散用蒲黄、五灵脂等分生研，每用五钱，水酒各半，加醋少许，煎数沸连渣服之，能愈产后腹疼于顷刻之间。人多因蒲黄之质甚软，且气味俱淡，疑其无甚力量而忽视之，是皆未见邹氏之论，故不能研究《本经》主治之文也。

三棱、莪术解

三棱气味俱淡，微有辛意；莪术味微苦，气微香，亦微有辛意，性皆微温，为化瘀血之要药。以治男子痃癖，女子癥瘕、月闭不通，性非猛烈而建功甚速。其行气之力，又能治心腹疼痛，胁下胀疼，一切血凝气滞之证。若与参、术、耆诸药并用，大能开胃进食，调血和血。若细核二药之区别，化血之力三棱优于莪术，理气之力莪术优于三棱。

药物恒有独具良能，不能从气味中窥测者，如三棱、莪术性近和平，而以治女子瘀血，虽坚如铁石亦能徐徐消除，而猛烈开破之品转不能建此奇功，此三棱、莪术独具之良能也。而耳食者流，恒以其能消坚开瘀，转疑为猛烈之品而不敢轻用，几何不埋没良药哉。

三棱、莪术，若治陡然腹胁疼痛，由于气血凝滞者，可但用三棱、莪术，不必以补药佐之；若治瘀血积久过坚硬者，原非数剂所能愈，必以补药佐之，方能久服无弊。或用黄耆六钱，三棱、莪术各三钱，或减黄耆三钱，加野台参三钱，其补破之力皆可相敌，不但气血不受伤损，瘀血之化亦较速，盖人之气血壮旺，愈能驾驭药力以胜病也。


附案
 ：邻村武生李卓亭夫人，年三十余，癥瘕起于少腹，渐长而上，其当年长者尚软，隔年即硬如石，七年之间上至心口，旁塞两肋，饮食减少，时而昏睡，剧时昏睡一昼夜，不饮不食，屡次服药无效。后愚为诊视，脉虽虚弱，至数不数，许为治愈，授以拙拟理冲汤方（方载方剂篇八卷方中有三棱、莪术各三钱），病人自揣其病断无可治之理，竟置不服。次年病益进，昏睡四日不醒，愚用药救醒之，遂恳切告之曰：“去岁若用愚方，病愈已久，何至危困若此，然此病尚可为，慎勿再迟延也。”仍为开前方。病人喜，信愚言，连服三十余剂，磊块皆消。惟最初所结之病根，大如核桃之巨者尚在，又加水蛭（不宜炙），服数剂全愈。


乳香、没药解

乳香气香窜，味淡，故善透窍以理气；没药气则淡薄，味则辛而微酸，故善化瘀以理血。其性皆微温，二药并用为宣通脏腑、流通经络之要药。故凡心胃、胁腹、肢体、关节诸疼痛皆能治之；又善治女子行经腹疼，产后瘀血作疼，月事不以时下；其通气活血之力，又善治风寒湿痹，周身麻木，四肢不遂及一切疮疡肿疼，或其疮硬而不疼。外用为粉以敷疮疡，能解毒消肿，生肌止疼。虽为开通之品，不至耗伤气血，诚良药也。


按
 ：乳香、没药，最宜生用，若炒用之则其流通之力顿减，至用于丸散中者，生轧作粗渣入锅内，隔纸烘至半熔，候冷轧之即成细末，此乳香、没药去油之法。


附案
 ：一人年三十许，当脐忽结癥瘕，自下渐长而上，初长时稍软，数日后即硬如石，旬日长至心口，向愚询方，自言凌晨冒寒得于途间。愚再三思之，不得其证之主名，然即形迹论之，约不外气血凝滞。为疏方用当归、丹参、乳香、没药各五钱，流通气血之中，大具融化气血之力，连服十剂全愈。以后用此方，治内外疮疡、心腹肢体疼痛。凡病之由于气血凝滞者，恒多奇效，因将其方登于方剂篇四卷名活络效灵丹。

一少妇左胁起一疮，其形长约五寸，上半在乳，下半在肋，皮色不变，按之甚硬而微热于他处。延医询方，调治两月不效，且渐大于从前。后愚诊视，阅其所服诸方，有遵林屋山人治白疽方治者，有按乳痈治者，愚晓病家曰：“此证硬而色白者阴也，按之微热者阴中有阳也，统观所服诸方，有治纯阴纯阳之方，无治半阴半阳之方，勿怪其历试皆不效也。”亦俾用活络效灵丹作汤服之（此方原有作汤服、作散服两种服法，若作散服，每次四钱，温酒送下），数剂见消，服至三十剂，消无芥蒂。

一邻村妇人，心腹疼痛异常，延医服药无效，势近垂危。其家人夜走四五里叩门求方。适愚他出，长子荫潮为开活络效灵丹方授之。煎服一剂即愈。盖拟得此方以来，十余年间，治愈心腹疼痛者不胜纪矣。

常山解

常山性凉，味微苦，善消脾中之痰，为治疟疾要药（疟疾皆系脾中多痰，凡久疟胁下有硬块名疟母者，皆系脾胀兼有痰也）。少服则痰可徐消，若多服即可将脾中之痰吐出。为其多服即作呕吐，故诸家本草皆谓其有毒，医者用之治疟，亦因此不敢多用，遂至有效有不效。若欲用之必效，当效古人一剂三服之法，用常山五六钱，煎汤一大盅，分五六次徐徐温饮下，即可不作呕吐，疟疾亦有八九可愈。

民纪六年，愚欲将《衷中参西录》初期付梓，时当仲夏，誉写真本，劳碌过度，兼受暑，遂至病疟。乃于不发疟之日清晨，用常山八钱，煎汤一大碗，徐徐温饮之，一次止饮一大口，饮至日夕而剂尽，心中分毫未觉难受，而疟亦遂愈。后遂变汤剂为丸剂，将常山轧细过罗，水泛为丸，桐子大，每服八分，一日之间自晨至暮服五次，共服药四钱，疟亦可愈。若病发时，热甚剧者，可用生石膏一两煎汤，初两次服药时，可用此汤送服。西人谓病疟者有疟虫，西药金鸡纳霜，善除疟虫故善治疟，常山想亦善除疟虫之药品欤？

山楂解

山楂味至酸微甘，性平，皮赤肉红黄，故善入血分为化瘀血之要药。能除痃癖癥瘕，女子月闭，产后瘀血作疼（俗名儿枕疼）。为其味酸而微甘，能补助胃中酸汁，故能消化饮食积聚，以治肉积尤效。其化瘀之力，更能蠲除肠中瘀滞，下痢脓血，且兼入气分以开气郁痰结，疗心腹疼痛。若以甘药佐之（甘草、蔗糖之类，酸甘相合，有甲己化土之义），化瘀血而不伤新血，开郁气而不伤正气，其性尤和平也。

女子至期月信不来，用山楂两许煎汤，冲化红蔗糖七八钱服之即通，此方屡试屡效。若月信数月不通者，多服几次亦通下。

痢疾初得者，用山楂一两，红白蔗糖各五钱，好毛尖茶叶钱半，将山楂煎汤，冲糖与茶叶在盖碗中，浸片时，饮之即愈。

《本草纲目》山楂后载有两方，一方治肠风下血，若用凉药、热药、补脾药俱不效者，独用于山楂为末，艾叶煎汤调下，应手即愈；一方治痘疹干黑危困者，用山楂为末，紫草煎酒调服一钱。按：此二方皆有效验，故附载之。


石榴解

石榴有酸甜二种，以酸者为石榴之正味，故入药必须酸者。其性微凉，能敛戢肝火，保合肺气，为治气虚不摄，肺劳喘嗽之要药。又为治肝虚风动，相火浮越之要药。若连皮捣烂煮汤饮之，又善治大便滑泻，小便不禁，久痢不止，女子崩带，以其皮中之液最涩，故有种种诸效也。

愚在籍时，最喜用酸石榴，及至奉天，欲用此物，恒遣人搜罗鲜果铺数十家，仅得一二枚，又恒有搜罗终日而一枚不得者。盖酸石榴必来自关里，本地之石榴则无一酸者，此或土地攸关欤？抑或酸石榴之种未至东省欤？愚今言此，欲医界同人若用石榴时，当自尝其果系酸者，而后可以之入药也。


附案
 ：周姓叟，年近七旬，素有劳疾，且又有阿片嗜好。于季秋患温病，阳明府热炽盛，脉象数而不实，喘而兼嗽，吐痰稠黏，投以白虎加人参汤以生山药代粳米，一剂大热已退，而喘嗽仍不愈，且气息微弱似不接续。其家属惶恐以为难愈，且谓如此光景难再进药。愚曰：“此次无须用药，寻常服食之物即可治愈。”为疏方用生怀山药两半，酸石榴自然汁六钱，甘蔗自然汁一两，生鸡子黄四个，先将山药煎取清汤一大碗，再将余三味调入碗中，分三次温饮下，尽剂而愈。后屡用此方治愈多人，遂将其方登于《衷中参西录》，名之曰宁嗽定喘饮。

门生高如璧之父，曾向愚问治泄泻方，语以酸石榴连皮捣烂，煮服甚效。后岁值壬寅，霍乱盛行，有甫受其病泄泻者，彼与以服酸石榴方，泄泻止而病亦遂愈。盖霍乱之上吐下泻，原系肝木挟外感之毒克伐脾胃，乃当其病势犹未横恣，急以酸石榴敛戢肝木，使不至助邪为虐致吐泻不已，则元气不漓，自可以抗御毒菌，况酸石榴之味至酸，原有消除毒菌之力乎（凡味之至酸者，皆善消）？古方治霍乱多用木瓜，取其酸能敛肝也，酸石榴之酸远胜木瓜，是以有效也。

邻村张氏妇，年过四旬，素患肺劳喘嗽，夜不安枕者已数年矣。无论服何药皆无效验。一晚偶食酸石榴，觉夜间喘嗽稍轻，从此每晚服之，其喘嗽日轻一日，连服过三月，竟脱然无累矣。

龙眼肉解

龙眼肉味甘，气香，性平，液浓而润，为心脾要药。能滋生心血（凡药之色赤液浓而甘者，皆能生血），兼能保合心气（甘而且香者皆能助气），能滋补脾血（味甘归脾），兼能强健脾胃（气香能醒脾），故能治思虑过度，心脾两伤（脾主思，过思则伤脾）。或心虚怔忡，寝不成寐，或脾虚泄泻，或脾虚不能统血，致二便下血。为其味甘能培补脾土，即能有益肺金（土生金），故又治肺虚劳嗽，痰中带血。食之甘香适口，以治小儿尤佳。


附案
 ：一少年心中怔忡，夜不能寐，其脉弦硬微数，知其心脾血液短也，俾购龙眼肉，饭甑蒸熟，随便当点心，食之至斤余，病遂除根。

一六七岁童子，大便下血，数月不愈，服药亦无效。亦俾蒸熟龙眼肉服之，约日服两许，服旬日全愈。

一妇人年四十许，初因心中发热，气分不舒，医者投以清火理气之剂，遂泄泻不止。更延他医投以温补之剂，初服稍轻，久服则泻仍不止，一日夜四五次，迁延半载以为无药可医。后愚为诊视，脉虽濡弱而无弦数之象，知犹可治。但泻久身弱，虚汗淋漓，心中怔忡，饮食减少，踌躇再四，为拟方用龙眼肉、生山药、炒白术各一两，补脾兼补心肾，数剂泻止，而汗则加多。遂于方中加生龙骨、生牡蛎各六钱，两剂汗止，又变为漫肿。盖从前泻时小便短少，泻止后小便仍少，水气下无出路，故蒸为汗，汗止又为漫肿也，斯非分利小便使水气下行不可。特其平素常觉腰际凉甚，利小便之药，凉者断不可服，遂去龙骨、牡蛎，加椒目三钱，连服十剂全愈。

柏子仁解

柏子仁味微甘微辛，气香性平，多含油质。能补助心气，治心虚惊悸怔忡；能涵濡肝木，治肝气横恣胁疼；滋润肾水，治肾亏虚热上浮；虽含油质甚多，而性不湿腻，且气香味甘实能有益脾胃。《本经》谓其除风湿痹，胃之气化壮旺，由中四达而痹者自开也。其味苦而兼辛，又得秋金肃降之气，能入肺宁嗽定喘，导引肺气下行。统言之，和平纯粹之品，于五脏皆有补益，故《本经》谓安五脏也。宜去净皮，炒香用之，不宜去油。

徐灵胎曰：“柏得天地坚刚之性以生，不与物变迁，经冬弥翠，故能宁心神，敛心气，而不为邪风游火所侵克也。”又曰：“人之生理谓之仁，仁藏于心，物之生机在于实，故实亦谓之仁，凡草木之仁，皆能补心气，以类相应也。”

周伯度曰：“柏为百木之长，叶独西指，是为金木相媾，仁则色黄白而味甘辛，气清香有脂而燥，虽润不腻，故肝得之而风虚能去；脾得之而湿痹能通；肺得之而大肠虚秘能已。《金匮》竹皮大丸，喘加柏实者，肺病亦肝病也。盖妇人乳中烦呕，是肝气之逆，逆则不下归肾而上冲肺，柏实得西指之气能降肺以戢肝，喘宁有不止者乎？此与他喘证不同，故用药亦异也。”

凡植物皆喜阳光，故树杪皆向东南，柏树则独向西北（不单西指），西北者金水合并之方也。且其实成于秋而采于冬，饱经霜露，得金水之气尤多。肝脏属木，中寄相火，性甚暴烈，《内经》名为将军之官，如骄将悍卒，必恩威并用而后能统驭之。柏子仁既禀金水之气，水能滋木，如统师旅者之厚其饷也。金能镇木，如统师旅者之严其律也。滋之镇之，则肝木得其养兼得其平，将军之官安其职矣。《本经》谓柏实能安五脏，而实于肝脏尤宜也。曾治邻村毛姓少年，其肝脏素有伤损，左关脉独微弱，一日忽胁下作疼，俾单用柏子仁一两，煎汤服之立愈。观此，则柏子仁善于理肝可知矣。


大枣解

大枣味甘微辛，性温，其津液浓厚滑润，最能滋养血脉，润泽肌肉，强健脾胃，固肠止泻，调和百药，能缓猛药健悍之性，使不伤脾胃。是以十枣汤、葶苈大枣汤诸方用之。若与生姜并用，为调和营卫之妙品，是以桂枝汤、柴胡汤诸方用之。《本经》谓其能安中者，因其味至甘能守中也。又谓其能通九窍者，因其津液滑润且微有辛味，故兼有通利之能也。谓其补少气少津液者，为其味甘能益气，其津液浓厚滑润，又能补人身津液之不足也。虽为寻常食品，用之得当能建奇功。

周伯度曰：“生姜味辛色黄，由阳明入卫；大枣味甘色赤，由太阴入营。其能入营由于甘中有辛，惟能甘守之力多，得生姜乃不至过守；生姜辛通之力多，得大枣乃不至过通，二药并用所以为和营卫主剂。”

《本经》名之为大枣者，别于酸枣仁之小枣也。凡枣之酸者皆小，甘者皆大，而大枣又非一种，约以生食不脆，干食肉多，味极甘者为入药之品。若用为服食之物，而日日食之者，宜先用水将枣煮两三沸，迟一点钟将枣捞出（此时尝其煮枣之水甚苦，故先宜将苦水煮出），再用饭甑上蒸熟，则其味甘美，其性和平，可以多服久服，不至生热。


附案
 ：邑中友人赵厚庵，身体素羸弱，年届五旬，饮食减少，日益消瘦，询方于愚，俾日食熟大枣数十枚，当点心用之。后年余觌面貌较前丰腴若干。自言：“自闻方后，即日服大枣，至今未尝间断，饮食增于从前三分之一，是以身形较前强壮也。”

表叔高福亭先生，年过五旬，胃阳不足，又兼肝气郁结，因之饮食减少，时觉满闷，服药半载，毫无效验。适愚远游还里，觌面谈及，俾用大枣六斤，生姜一斤，切片，同在饭甑蒸熟，臼内捣如泥，加桂枝尖细末三两，炒熟麦面斤半，和匀捏成小饼，炉上炙干，随意当点心服，尽剂而愈。

胡桃解（亦名核桃）

胡桃味微甘，气香，性温。多含油质，将油榨出，须臾即变黑色。为滋补肝肾，强健筋骨之要药，故善治腰疼腿疼，一切筋骨疼痛。为其能补肾，故能固齿牙，乌须发，治虚劳喘嗽，气不归元，下焦虚寒，小便频数，女子崩带诸证。其性又能消坚开瘀，治心腹疼痛，砂淋、石淋杜塞作疼，肾败不能漉水，小便不利。或误吞铜物，多食亦能消化（试与铜钱同嚼，其钱即碎，能化铜可知）。又善消疮疽及皮肤疥癣头上白秃，又能治疮毒深入骨髓，软弱不能步履。

果之有核，犹人之有骨，是以骨亦名骸，其偏旁皆从亥也。胡桃之核，较他核为最大，且其中之仁，又含有多脂而色黑，其善于补骨，更能补骨中之髓可知（齿为骨之余，食酸[image: ]
 齿者，嚼胡桃仁即愈，亦其能补骨之实证）。曾治一幼童，五龄犹不能行，身多疮疡，治愈复发，知其父素有梅毒，此系遗传性病在骨髓也。为疏方每剂中用胡桃仁八钱，佐以金银花、白鲜皮、土茯苓、川贝母、玄参、甘草诸药，如此方少有加减，服药二十余剂，其疮皆愈，从此渐亦能行步矣。

古方治虚寒喘嗽，腰腿酸痛，用胡桃仁二十两烂研，补骨脂十两酒蒸为末，蜜调如饴，每晨酒服一大匙，不能饮者热水调服。汪讱庵谓，补骨脂属火，入心包、命门能补相火以通君火，暖丹田，壮元阳；胡桃属木，能通命门，利三焦，温肺润肠，补养气血，有木火相生之妙。愚常用之以治下焦虚寒之证，诚有奇效。

又前方加杜仲一斤，生姜炒蒜四两，同为丸，名青娥丸。治肾虚腰疼，而此方不但治肾虚腰疼也，以治虚寒腿疼亦极效验。曾治一媪年过六旬，腿疼年余不愈，其脉两尺沉细，俾日服青娥丸月余全愈。若虚寒之甚者，可于方中加生硫黄三两，至硫黄生用之理，观方剂篇八卷所载服生硫黄法自明。

五味子解

五味子性温，五味俱备，酸咸居多。其酸也能敛肺，故《本经》谓主咳逆上气；其咸也能滋肾，故《本经》谓其强阴益男子精。其酸收之力，又能固摄下焦气化，治五更泄泻，梦遗失精及消渴小便频数，或饮一溲一，或饮一溲二。其至酸之味，又善入肝，肝开窍于目，故五味子能敛瞳子散大。然其酸收之力甚大，若咳逆上气挟有外感者，须与辛散之药同用（若干姜、生姜、麻黄、细辛诸药），方能服后不至留邪。凡入煎剂宜捣碎，以其仁之味辛与皮之酸味相济，自不至酸敛过甚，服之作胀满也。

邹润安曰：“《伤寒论》中凡遇咳者，总加五味子、干姜，义甚深奥。经云‘脾气散精，上归于肺’，是故咳虽肺病，而其源实主于脾，惟脾家所散上归之精不清，则肺家通调水道之令不肃，后人治咳但知润肺消痰，不知润肺则肺愈不清，消痰则转能伤脾，而痰之留于肺者究莫消也。干姜温脾肺是治咳之来路，来路清则咳之源绝矣；五味使肺气下归于肾是治咳之去路，去路清则气肃降矣。合两药而言，则为一开一阖，当开而阖是为关门逐盗；当阖而开则恐津液消亡，故小青龙汤及小柴胡汤、真武汤、四逆散之兼咳者皆用之，不嫌其表里无别也。”

萆薢解

萆薢味淡，性温，为其味淡而温，故能直趋膀胱温补下焦气化，治小儿夜睡遗尿，或大人小便频数，致大便干燥。其温补之性，兼能涩精秘气，患淋证者禁用，方剂篇四卷醒脾升陷汤后曾详论之。


鸡内金解

鸡内金鸡之脾胃也，其中原含有稀盐酸，故其味酸而性微温，中有瓷、石、铜、铁皆能消化，其善化瘀积可知。《内经》谓：“诸湿肿满，皆属于脾。”盖脾中多回血管，原为通彻玲珑之体，是以居于中焦以升降气化，若有瘀积，气化不能升降，是以易致胀满。用鸡内金为脏器疗法，若再与白术等分并用，为消化瘀积之要药，更为健补脾胃之妙品，脾胃健壮，益能运化药力以消积也。且为鸡内金含有稀盐酸，不但能消脾胃之积，无论脏腑何处有积，鸡内金皆能消之，是以男子痃癖、女子癥瘕，久久服之皆能治愈。又凡虚劳之证，其经络多瘀滞，加鸡内金于滋补药中，以化其经络之瘀滞而病始可愈。至以治室女月信一次未见者，尤为要药。盖以其能助归、芍以通经，又能助健补脾胃之药，多进饮食以生血也。


附案
 ：沈阳城西龚庆龄，年三十岁，胃脘有硬物杜塞，已数年矣。饮食减少，不能下行，来院求为诊治，其脉象沉而微弦，右部尤甚，为疏方用鸡内金一两，生酒曲五钱，服数剂硬物全消。

奉天大东关史仲埙，年近四旬，在黑龙江充警察署长，为腹有积聚，久治不愈，还奉求为诊治。其积在左胁下大径三寸，按之甚硬，时或作疼，呃逆气短，饮食减少，脉象沉弦。此乃肝积肥气之类。俾用生鸡内金三两，柴胡一两，共为末，每服一钱半，日服三次，旬余全愈。

奉天海龙秦星垣，年三十余，胃中满闷，不能饮食，自觉贲门有物窒碍，屡经医治，分毫无效。脉象沉牢，为疏方鸡内金六钱，白术、赭石各五钱，乳香、没药、丹参各四钱，生桃仁二钱，连服八剂全愈。星垣喜为登报声明。

奉天大东关宋氏女，年十九岁，自十七岁时，胃有瘀滞作疼，调治无效，浸至不能饮食。脉象沉而无力，右部尤甚，为疏方鸡内金一两，生酒曲、党参各五钱，三棱、莪术、知母各三钱，樗鸡（俗名红娘子）十五个，服至八剂，大小二便皆下血，胃中豁然，其疼遂愈。

盐山龙潭庄李氏妇，年近三旬，胃脘旧有停积数年不愈，渐大如拳甚硬，不能饮食。左脉弦细，右脉沉濡，为疏方鸡内金八钱，生箭耆六钱，三棱、莪术、乳香、没药各三钱，当归、知母各四钱，连服二十余剂，其积全消。

友人毛仙阁治一孺子，自两三岁时腹即胀大，至五六岁益加剧，面目黄瘦，饮食减少，俗所谓大肚痞也。仙阁见拙拟期颐饼方后载，若减去芡实，可治小儿疳积痞胀，大人癥瘕积聚，遂用其方（方系生鸡内金细末三两，白面半斤，白沙糖不拘多少，和作极薄小饼，烙至焦熟，俾作点心服之），月余全愈。

愚之来奉也，奉天税捐局长齐自芸先生为之介绍也。时先生年已七旬，而精神矍铄，公余喜观医书，手不释卷。岁在戊午，天地新学社友人，将《医学衷中参西录》初期稿印行于奉天，先生见书奇尝之。适于局中书记之夫人患癥瘕证，数年不愈，浸至不能起床，向先生求方，先生简书中理冲汤方（方载方剂篇八卷）与之。且按方后所注，若身体羸弱，脉象虚数者，去三棱、莪术，将方中鸡内金改用四钱，服至十余剂全愈。先生遂购书若干遍送友人，因联合同志建立达医院延愚来奉矣。

穿山甲解

穿山甲味淡，性平，气腥而窜，其走窜之性无微不至，故能宣通脏腑，贯彻经络，透达关窍，凡血凝血聚为病皆能开之。以治疔痈，放胆用之，立见功效。并能治癥瘕积聚，周身麻痹，二便闭塞，心腹疼痛。若但知其长于治疮而忘其他长，犹浅之乎视山甲也。

疔痈初起未成脓者，愚恒用山甲、皂刺各四钱，花粉、知母各六钱，乳香、没药各三钱，全蜈蚣三条，服之立消。以治横痃（鱼口便毒之类），亦极效验。其已有脓而红肿者，服之红肿即消，脓亦易出。至癥瘕积聚，疼痛麻痹，二便闭塞诸证，用药治不效者，皆可加山甲作向导。友人黄星楼谓，身上若有血箭证，或金伤出血不止者，敷以山甲末立止，屡次用之皆效，蛤粉炒透用，惟以之熬膏药用生者。

蜈蚣解

蜈蚣味微辛，性微温，走窜之力最速，内而脏腑外而经络，凡气血凝聚之处皆能开之。性有微毒，而转善解毒，凡一切疮疡诸毒皆能消之。其性尤善搜风，内治肝风萌动，癫痫眩晕，抽掣瘛疭，小儿脐风；外治经络中风，口眼歪斜，手足麻木。为其性能制蛇，故又治蛇症及蛇咬中毒。外敷治疮甲（俗名鸡眼，为末敷之，以生南星末醋调敷四周），用时宜带头足，去之则力减，且其性原无大毒，故不妨全用也。


附案
 ：一媪年六旬，其腿为狗咬破受风，周身抽掣，延一老医调治，服药十余日，抽掣愈甚。所用之药，每剂中皆有全蝎数钱，佐以祛风活血助气之药，大致顺适，而未用蜈蚣。因为疏方生黄耆六钱，当归四钱，羌活、独活、全蝎各二钱，全蜈蚣大者二条（方载方剂篇七卷名逐风汤），煎服一剂抽掣即止，又服一剂永不反复。

奉天小西边门外，烟卷公司司账陈秀山之幼子，年五岁，周身壮热，四肢拘挛，有抽掣之状，渴嗜饮水，大便干燥，知系外感之热，引动其肝经风火上冲脑部，致脑气筋妄行，失其主宰之常也。投以白虎汤，方中生石膏用一两，又加薄荷叶一钱，钩藤勾二钱，全蜈蚣二条，煎汤一盅，分两次温饮下，一剂而抽掣止，拘挛舒，遂去蜈蚣，又服一剂热亦退净。

奉天北陵旁那姓幼子，生月余，周身壮热抽掣，两日之间不食乳，不啼哭，奄奄一息，待时而已。忽闻其邻家艾姓向有幼子抽风，经愚治愈，遂抱之来院求治。知与前证仿佛，为其系婴孩，拟用前方将白虎汤减半，为其抽掣甚剧，薄荷叶、钩藤勾、蜈蚣其数仍旧，又加全蝎三个，煎药一盅，不分次数徐徐温灌之，历十二小时，药灌已而抽掣愈，食乳知啼哭矣。翌日，又为疏散风清热镇肝之药，一剂全愈。隔两日其同族又有三岁幼童，其病状与陈姓子相似，即治以陈姓子所服药，一剂而愈。

奉天小西关长发源胡同吴姓男孩，生逾百日，周身壮热，时作抽掣，然不甚剧，投以白虎汤，生石膏用六钱，又加薄荷叶一钱，蜈蚣一条，煎汤分三次灌下，尽剂而愈。此四证皆在暮春上旬，相隔数日之间，亦一时外感之气化有以使之然也。

一人年三十余，陡然口眼歪斜，其受病之边目不能瞬，用全蜈蚣二条为末，以防风五钱煎汤送服，三剂全愈。

一小儿，生数日即抽绵风，一日数次，两月不愈。为疏方用乳香、没药各三钱，朱砂、全蝎各一钱，全蜈蚣大者二条，共为细末，每小儿哺乳时，用药分许，置其口中，乳汁送下，一日约服五六次，数日全愈。后所余药，又治愈小儿如此证者三人。因将其方载于方剂篇七卷名之曰定风丹。


按
 ：蜈蚣之为物，节节有脑，乃物类之至异者，是以性能入脑，善理脑髓神经，使不失其所司，而痫痉之病自愈。诸家本草，多谓用时宜去头足，夫去其头，即去其脑矣，更何恃上入脑部以理脑髓神经乎？且其头足黄而且亮，饶有金色，原其光华外现之处，即其所恃以治病有效之处，是以愚凡用蜈蚣治病，而必用全蜈蚣也。有病噎膈者，服药无效，偶思饮酒，饮尽一壶而病愈。后视壶中有大蜈蚣一条，恍悟其病愈之由，不在酒实在酒中有蜈蚣也。盖噎膈之证，多因血瘀上脘，为有形之阻隔（西人名胃癌，谓其处凸起如山石之有岩也），蜈蚣善于开瘀，是以能愈。观于此，则治噎膈者，蜈蚣当为急需之品矣。为其事甚奇，故附记于此。


水蛭解

水蛭味咸，色黑，气腐，性平。为其味咸，故善入血分；为其原为噬血之物，故善破血；为其气腐，其气味与瘀血相感召，不与新血相感召，故但破瘀血而不伤新血；且其色黑下趋，又善破冲任中之瘀。盖其破瘀血者乃此物之良能，非其性之猛烈也。《本经》谓主妇人无子，因无子者多系冲任瘀血，瘀血去自能有子也。特是其味咸为水味，色黑为水色，气腐为水气，纯系水之精华生成，故最宜生用，甚忌火炙。《衷中参西录》方剂篇八卷理冲丸论水蛭尤详，宜参观。

凡食血之物，皆能破血。然他食血之物，皆以嘴食血，而水蛭以其身与他物紧贴，即能吮取他物之血，故其破瘀血之力独优也。至方书多谓必须炙用，不然则在人腹中能生殖若干水蛭，殊为无稽之谈。曾治邑城西傅家庄傅寿朋夫人，经血调和，竟不产育，细询之少腹有癥瘕一块，遂单用水蛭一两，香油炙透为末，每服五分（若入煎剂当用二钱），日再服，服完无效；后改用生者，如前服法，一两犹未服完，癥瘕全消，逾年即生男矣。此后屡用生者治愈多人，惟气血亏损者，宜用补助气血之药佐之。方剂篇八卷理冲汤后，载有用水蛭治验之案，宜参观。

蝎子解

蝎子色青，味咸（本无咸味，因皆腌以盐水，故咸），性微温，其腹有小黄点，两行之数皆八，夫青者木色，八者木数，原具厥阴风木之气化，故善入肝经，搜风发汗，治痉痫抽掣，中风口眼歪斜，或周身麻痹，其性虽毒转善解毒，消除一切疮疡，为蜈蚣之伍药，其力相得益彰也。


按
 ：此物所含之毒水即硫酸也，其入药种种之效力，亦多赖此。中其毒螫者，敷以西药重曹或碱，皆可解之，因此二者皆能制酸也。


附案
 ：本村刘氏女，颔下起时毒甚肿硬，抚之微热，时愚甫弱冠，医学原未深造，投药两剂无甚效验。后授一方，用壁上全蝎七个，焙焦为末，分两次用黄酒送下，服此方三日，其疮消无芥蒂。盖墙上所得之蝎子，未经盐水浸腌，其力浑全，故奏效尤捷也。

又邻庄张马村一壮年，中风半身麻木，无论服何药发汗，其半身分毫无汗。后得一方，用药房中蝎子二两，盐炒轧细，调红糖水中顿服之，其半身即出汗，麻木遂愈。然未免药力太过，非壮实之人不可轻用。

蝉退解

蝉退无气味，性微凉，能发汗，善解外感风热，为温病初得之要药。又善托疹瘾外出，有以皮达皮之力，故又为治疹瘾要药。与蛇退并用，善治周身癞癣瘙痒。若为末单服，又善治疮中生蛆，连服数次其蛆自化。为其不饮食而时有小便，故又善利小便；其为蝉之蜕，故又能脱目翳也。


按
 ：蝉退之能发汗者，非仅以其皮以达皮也，如谓以皮达皮即能发汗，何以蛇退不能发汗。盖此物体质轻而且松，其肉多风眼，中含氢气，与空气中氧气化合，自能生水（氢二氧一化合即成水），不待饮水而有小便，是以古人用蚱蝉（即蝉之身）亦能表发，以其所含之氢气多也。其蜕之发汗，亦以其有氢气耳。

羚羊角解

羚羊角天生木胎，具发表之力，其性又凉而解毒，为托表麻疹之妙药。疹之未出，或已出而速回者，皆可以此表之，即表之不出而毒气内陷者，服之亦可内消。为其性原属木，故又善入肝经以治肝火炽盛至生眼疾，及患吐衄者之妙药。所最异者性善退热却不甚凉，虽过用之不致令人寒胃作泄泻，与他凉药不同。愚生平用此救人多矣，方剂篇疹毒门、霍乱门，皆有重用羚羊角治愈之案可参观。至于犀角亦可治吐衄，表麻疹，而此时真者极少，且其功效亦不如羚羊角也。医论篇二卷中载有羚羊角辨可参观。

血余炭解

血余者，发也，不煅则其质不化，故必煅为炭然后入药。其性能化瘀血生新血，有似三七，故善治吐血、衄血。而常服之又可治劳瘵，因劳瘵之人，其血必虚而且瘀，故《金匮》谓之血痹虚劳。人之发原人心血所生，服之能自还原化，有以人补人之妙，则血可不虚，而其化瘀之力，又善治血痹，是以久久服之，自能奏效。其性又能利小便（《金匮》利小便之方有膏发煎），以人之小便半从血管渗出，血余能化瘀血生新血，使血管流通故有斯效。其化瘀生新之力，又善治大便下血腥臭，肠中腐烂，及女子月信闭塞，不以时至。


附案
 ：愚舅家表弟，年二十岁，大便下血，服药不愈，浸至下血腥臭，又浸至所下者杂以脂膜，且有似烂炙，医者诿谓不治。后愚往诊，视其脉数而无力，投以滋阴补虚清热解毒之剂，煎汤送服血余炭一钱，日服两次，旬日全愈。至于单用之以治吐血、衄血，更屡次获效矣。

制血余炭法：用壮年剃下之发，碱水洗净，再用清水淘去碱味，晒干用铁锅炮至发质皆化为膏，晾冷，轧细，过罗，其发质未尽化者，可再炮之。

指甲解

指甲一名筋退，乃筋之余也，剪碎炮焦，研细用之。其味微咸，具有开破之性，疮疡将破未破者，敷之可速破。内服能催生下胎衣，鼻嗅之能止衄血，点眼上能消目翳。愚自制有磨翳药水（载方剂篇八卷），目翳厚者，可加指甲末与诸药同研以点目翳，屡次奏效。


第五卷

阿斯必林（Aspirin）（又作阿斯匹灵）

阿斯必林为白色针状结晶，其纯系结晶而无粉末者佳。其原质为撒里矢尔酸及硝酸化合，故其味甚酸，其性最善发汗、散风、除热及风热着于关节作疼痛；其发表之力又善表痧疹；其退热之力若少用之又可治虚劳灼热、肺病结核。


按
 ：阿斯必林在西药中为晚出，而其功用最著。其性少用则凉，多用则热。温病初得用一瓦，白糖冲水送下，可得凉汗而解。若伤寒初得用瓦半，生姜、红糖煎汤送下，可得热汗而解。风热留于关节作疼痛者，先服一瓦或一瓦强，白糖水送下，令周身皆出汗后，则每服半瓦，不令出汗，日服三次，或三次中有一次微似有汗者亦佳。如此数日，其疼可愈。若其人身体虚弱者，可用生怀山药六七钱煮作茶汤送服。若脾胃虚弱者，可用健补脾胃之药煎汤送服。大抵皆疼之因热者宜之，而因寒者不宜也。至于善表痧疹尤有奇效。曾治一幼女，温病旬余不愈，先用凉药清其热，热退仍烦躁不安，后与以阿斯必林，发出白痧若干而愈。又曾治一少年，温病阳明府实，脉虽有力而兼弦。投以白虎加人参汤，大热已退，精神转形骚扰，亦与以阿斯必林，遍身出疹而愈。至于初病用之发表而出痧疹者，尤不胜纪也。至于虚劳发热脉数，屡用滋阴退热之药不效，可于服汤药后，少服阿斯必林（一瓦可分四次服）不令出汗，日服两次则发热与脉数必易愈。又治肺结核证，可用阿斯必林、朱砂等分，粉甘草细末与前二药相并之分量，同水和为丸，桐子大，每服十丸，或多至十二三丸，日服三次。

安知必林①
 （Antipyrinum）（省作安比又作安替派林）


①　安替匹林



安知必林为白色无臭结晶性之粉末，或为光泽如脂肪之白色小叶状结晶。味微苦，此药由煤[image: ]
 用化法而得，为其解热最有功效，故亦名解火冰。凡肺劳发热，阴虚发热，外感寒温发热，疹瘾发热，间歇热，再归热皆能治之。又能镇急性关节偻麻质斯，镇疼镇痉，愈偏正头痛及气管炎、肋膜炎、溺道炎一切热证。然治外感之热，仍宜与中药石膏、知母诸药并用。治内伤之热，仍宜与中药地黄、玄参诸药并用。西药治其标，中药治其本，标本并治，奏效必速也。每日用数回，每回之量○·五，多可至一·○，小儿斟酌少用，外用可为皮下注射剂及灌肠剂。

治热性诸病关节偻麻质斯及神经痛 安知必林三·○，桂皮舍利别二○·○，水五○·○，上混和视病之轻重，或日服三回，为二日之量，或日服六回，为一日之量。

治加答儿性肺炎之高度发热 安知必林二·○，单含二○·○，溜水一○○·○，上调和，每三句钟服一食匙。


按
 ：安知必林具有发表之性，人服之，间有发疹者，然非若时气之疹，药力歇后即消。为其具有发表之性，服之亦能出汗，而其祛风之力究不如阿斯必林，故其治关节偻麻质斯逊于阿斯必林，而其镇痛之力胜于阿斯必林。

别腊蜜童①
 （Pylamidonum）


①　匹拉米董



本品为白色微细之结晶，系奇美企儿亚米度及安考必林相合制出。其功用同于安知必林，而非常峻烈。其解热之力较强于安知必林三倍，且其力持续甚久，为解热之妙药。对于肠窒扶斯之热，尤有佳良之效。果能使全身热状轻减，睡眠安静，神识明了。并治一切脏腑炎证，皆有确实之效验。又为镇痛要药，凡头筋骨痛酸，兼神经痛、坐骨神经痛、三叉神经痛等，皆能治之。其用量每次○·二至○·五。

治肠窒扶斯 别蜡蜜童一·二，分为十二包，每两时服一包。

安知歇貌林②
 （Antife Brinum）（省文歇貌林，又作阿司炭尼利）


②　乙醯苯胺



安知歇貌林为无色无臭之菱角板状及小叶状结晶，微含烧味。其原质为有机酸与亚尼林之化合。为解热之要药，是以有退热冰之名。实验其退热之力，较安知必林强四倍，服后能使人之温度降下三度，脉搏亦减少。治急性关节偻麻质斯、神经疼、偏正头疼、女子月经疼。外用于创伤，疗法为撒布药，制止其化脓。用量每次○·二五至○·五。

治肺劳发热 安知歇貌林○·○五至○·一，白糖○·三，混和一次服，三时服一次。

治肠窒扶斯（寒温发热时）安知歇貌林○·二五，白糖○·五，混和一次服，一日服四次。


按
 ：安知歇貌林退热之力最优，而稍有发表之性。曾治一五六岁幼女，外感灼热，苦于服药，强灌之则呕吐，遂与以安知歇貌林十分瓦之三，和以乳糖，为一日之量，俾分三次服下。因甚忙碌不暇为之分包，切嘱其到家自分。之后竟忽愚所嘱，分作两次服下，其周身陡然尽凉，指甲嘴唇皆现青色，其父急来询问。愚曰：此无恐，须臾即愈矣。果其父回视安然已愈。愚于斯自咎不慎，后凡以西药与人，俾作几次服者，必定分作几包。

又治一三岁幼童，因失乳羸弱发热，后又薄受外感，其热益甚。为近在比邻，先与以安知歇貌林十分瓦之一弱，俾和以白糖一次服下。至一点钟许，周身微似有汗，其热顿解，迟半日其热又作，又与以前药，服后仍如旧。翌日又与以安知歇貌林十分瓦之一弱，仍和白糖服下，迨微汗热退后，急用生怀地黄一两，煎汤一大钟，俾分两次温服下，其热从此不再反复。盖此证有外感之实热，兼有内伤之虚热，以安知歇貌林退其实热，即以生地黄退其虚热，是以病能全愈也。或疑西药恐有难与中药并用之处，此原近理，而愚恒中西药并用者，因确知其药之原质及其药之功用，而后敢放胆并用也。


弗那摄精①
 （Phenacetinum）


①　非那西汀



本品为无色有光泽小叶形结晶，系巴拉尼笃罗弗诺儿与那笃伦卤液制成。其功用类似安知歇貌林，而性较和平，在有机性新药中能保其地位者也。其解热、镇痉、镇痛之效，无一不与安知歇貌林同。服其○·二五已能减热，服其○·四至○·六即大能解热，无不快之副作用。然于虚热之肺劳家，宜斟酌慎用，恐因出汗致虚脱形状。

撒里矢尔酸那笃留谟①
 （Natrium Salicylicum）（省文撒曹，又作纳柳矾）


①　水杨酸钠苯酯



本品为白色无臭鳞屑状结晶，或结晶性粉末。味甘咸而稍带辛辣，其原质存于杨柳外皮中，后又可用[image: ]
 酸钠化炭氧强洽三者化合而得。性凉而散，善治急性偻麻质斯，退热消炎、镇神经疼、偏头疼，又善治糖尿证，即消渴，外用敷癞疮皮肤瘙痒。

治急性气管炎、新伤风咳嗽 柳酸一·○，白糖一·○，混和为一包，临卧时作一次服。

治糖尿病 柳酸、臭曹、重曹各一五·○，混合分作十三包，每次服一包，日三次。

撒鲁儿②
 （Salolum）（又作撒娄）


②　萨罗



本品为白色结晶，形如砂粒或粉末。每百分中有柳酸六十分，石碳酸四十分。尝之无味，臭之微香，为解热之品。用于关节偻麻质斯及赤痢虎列拉，皆有效力。又具有防腐之力，治膀胱加答儿及淋浊。外用治溃疡，为撒布药。又可为喉舌诸病含漱药，其用量每次○·五至一·○。


按
 ：撒鲁儿治淋之效力，不如骨湃波，而清热之力过之。淋证初得，多含有热性，治以骨湃波，佐以撒鲁儿最为得宜。

规尼涅③
 （Chininum hydiochloiicum）（即金鸡纳霜）


③　盐酸奎宁



本品其原质存于规那树皮中。其树产于南美及非洲，用其皮制为霜，有再制以盐酸者，名盐酸规尼涅，省文曰盐规，为光泽白色细针状结晶。有再制以硫酸者，名硫酸规尼涅，省文曰硫条，状似粉末，微有光泽。味皆极苦，皆善退热（二种盐规较优）。对于间歇之热尤宜。故为治疟疾之特效药。又能增长胃液，多进饮食，能增大红血球，使血脉充足，故又为健胃养血要药。其退热之力，对于肺炎及肠窒扶斯之热，亦能奏效。虽为退热之药，实为补益之品。其用量自○·五至一·○。

治慢性贫血 盐规一·○，硫酸○·五，单含三○·○，馏水一七○·○，混合为一日之量，分四次服。


按
 ：规尼涅西人谓治肠窒扶斯之热。然愚曾治一童子，温而兼疟，东医屡治以规尼涅不效。后愚用白虎汤清温病之热，而间歇热仍在，继用盐规一瓦半，于热未发之前十句钟作两次服下，间歇之热亦愈。由斯见规尼涅治寒温之热，远逊于生石膏也。且自此病治愈后，因悟得规尼涅原可为治疟疾良药，而恒有屡次服之不愈者，其人不必兼有温病之热，亦恒先有伏气化热。若在夏秋之交，又恒有暑气之热留中，但恃屡用规尼涅以退其热，药力原有不足之处。是以愚凡治疟，遇脉象洪实者，必先重用生石膏清之，而后治以规尼涅，无不愈者。近治友人陈丽生君，初秋病疟。丽生原知医自觉热盛，用生石膏二两煎汤，以清其热，至发疟之日，于清晨又服规尼涅一瓦弱。其日疟仍发，且疟过之后，仍觉心中发热，口苦舌干，大便干燥，小便短赤，因求愚为诊治。其脉象左右皆弦，原是疟之正脉，惟其右部弦而且长，按之甚硬。而其阳明郁有实热，因自言昨日服生石膏二两心中分毫未觉凉，且大便仍然干燥，小便仍然短赤者何也？答曰：石膏微寒《本经》原载有明文，兄之脉火热甚实，以微寒之石膏仅用二两以清之，其何能有济乎！今欲治此疟，宜急用生石膏细末一斤，煎汤两大碗，分多次徐徐温饮之，觉火退时即停饮，不必尽剂，翌晨再服规尼涅如旧量，疟即愈矣。丽生果如法服之，其疟遂愈。所煮石膏汤已尽量饮尽，大便并未滑泻，然此特蓄热之甚重者也。若其轻者，于服规尼涅之前，先用生石膏一二两煮水饮之，则所蓄之热可清，再服规尼涅以治其疟自易愈也。


乌罗特罗宾①
 （Urotropinum）


①　乌洛托品



本品为白色结晶性之粉末，无臭气味，初甘后略苦，系铔化与袱毛地海相合制成。有利尿、溶解尿酸及防腐之效。善治膀胱炎、肾盂炎，为散剂，或和于曹达水（即水中少加曹达）而用之，若寒温之热在半表半里，宜同规尼涅用之。其用量一日三次，每次○·五至一·○。

盐酸（Acidum hydrochloricum）（又作盐强酸）

本品为格鲁儿水素瓦斯之水溶液，系澄明无色之液。在火气中则发白雾，热之则全行发挥。若用盐酸一分，释以馏水二分，为处方常用之盐酸，药房名为稀盐酸。若用时仍须以馏水释之，能制胃中异常发酵，夏月下利及一切发热之证。此属剧烈之品，贮藏宜密。

治急性胃加答儿 稀盐酸一·五，馏水一八○·○，皮舍二○·○，调和，每食后服一食匙。

盐酸歇鲁茵②
 （Heroinum hydrochloricum）（又作赫罗印）


②　盐酸海洛因



盐酸歇鲁茵为白色结晶性粉末，微有苦味。系用莫儿比涅与盐化亚舍知尔加热而制。为歇鲁茵又以歇鲁茵溶解于盐酸而得之，常为莫儿比涅及古垤乙涅之代用品。于气管支加答儿，为镇制咳嗽刺激之用。于肺劳者之咳嗽尤有良效。惟不可配合于重碳酸那笃留谟及亚尔加里性药质同服。此属剧烈之药，宜用暗色瓶贮藏，其用量○·○○一至○·○○三。

治气管支喘息 安知必林○·五，盐酸歇鲁茵○·○○五至○·○一，乳糖○·三，共研，发作时作一次服。

治急性胃加答儿（疼痛时用之）盐酸歇鲁茵○·○五，盐水一○·○，调为皮下注射料，用半筒至一筒。

旃那叶①
 （Folia Sennae）（旧译作辛那、森那，俗名泻叶）


①　番泻叶



旃那叶状如小淡竹叶，淡绿微带黄色，无臭无味，产于印度伊及等处之次明科。其性能增进大肠之蠕动，又能增添胆汁（胆汁注于肠者多则大便易通），所以善通大便燥结，为缓下之品，实无猛烈之性，不至伤人气分。兼治女子月闭。若煎服浸服（煎之一沸即可，浸之宜用盖碗浸饮两次），其用量自二·○多至三·○，为末服之自一·○多至二·○。

治大便秘 旃那浸（二○·○）一五○·○，硫苦三○·○，覆盆子舍二○·○，上调和，每二时服一食匙。

篦麻子油（Oleum Ricini）（省文作篦麻油，亦作篦麻子油）

篦麻子油为大戟科植物种子之脂肪，乃极浓厚之液，晶莹透彻，近于无色有微带黄色者。味微辛，其油不为肠壁所吸收，且滑能去着，味辛又善开通，故肠中之凝皆可随之而下，为通肠结之要药，兼治赤痢及肠急性加答儿（疼肿），用量每服一五·○多至三○·○，用开水一钟将油浮其上饮之。

治赤痢及肠性加答儿 篦麻油一五·○至二○·○，薄荷油一滴，作一次服。


按
 ：篦麻子在中药原为剧烈之品，壮人止服五粒，若服过五粒即可吐泻交作，而西人制为油，其性转平和。闻西人制此油时，屡次将其浮头之沫取出，想其剧烈之性皆在于沫，去其沫即所以去其毒也。愚治多日大便不通遍服他药皆不效者，恒重用篦麻子油八钱，服后并不觉瞑眩，大便遂即通行，又不至伤人气分，其性甚和平可知。惟胃气不降者（胃气以息息下降为顺），服后间有恶心之时，若欲防其恶心作呕吐，可用生赭石细末三钱与篦麻子油并服，既可止呕吐，而其通便之力亦愈大。若不欲服生赭石末者，可用生赭石细末一两，煎汤一大钟，将篦麻子油调其中服之。然既用赭石，篦麻油分量亦宜斟酌少用。

硫苦①
 （Magnesium Sulfurium）（又名镁硫强矾，又作镁磺氧）


①　硫酸镁



硫苦为无色棱柱状或细针状之结晶，味苦微咸微辛，用朴硝同硫酸制出，故俗名洋朴硝。为下药中清凉之品，不但泻有形之积，并能泻血液肠管中诸火药。善治大便闭结、小便砂淋、急性胃加答儿、肠炎、肾炎、女子子宫炎、热性痢疾、脚气，又善泻三焦水道之水。因其性寒有降下之力，兼有助肠蠕动之能，故有种种诸效也。其用量自一○·○至三○·○，若接触于干燥大气，即稍稍风化，宜秘封贮之。

治热性赤痢 硫苦二○·○，苦丁（用陈皮、龙胆各五分豆蔻三分所浸之酒）二·○，馏水二○○·○，混和，一日三次，二日分服。

治脚气 硫苦二○·○，稀盐酸一·○，馏水二○○·○，混和，一日三次，二日分服。

治砂淋 硫苦一○·○，火硝一○·○，混和，分三次服，为一日之量。


按
 ：硫苦为西医最常用之药，且其服法恒一刻钟服少许，使药力接续不断，其效尤易。


甘汞（Hydrargyrum Chloratum）（名亚格鲁儿汞，又名水银粉Calomelas即加路宋）

甘汞其制法种种不同，有以四分升汞与三分水银制成者，有以硫酸酸化水银三分，水银、食盐各一分制成者。为白色微带黄色之重粉末，在大气中不变化，酒精及依的儿皆可能溶解之。若着于黏膜及溃疡而呈腐蚀作用，以少量续内服，则现水银之固有作用而流涎。多服可通大便，少服亦可通小便。又善消除霍乱（西人名虎列拉）毒菌及梅毒入骨，遗传性梅毒。能制肠胃之发酵，故善治赤痢初起，小儿夏月下痢用之尤宜也。惟不宜与貌罗谟化合物、沃度化合物、含青酸之药物等同服。

治虎列拉 甘汞○·二，乳糖○·三，混和，为一包，每二十分钟服一包。

治脑充血 甘汞○·五，乳糖○·五，作一次服。

治赤痢 甘汞○·五，乳糖三·○，共分为四包，先服一包，与篦麻子油二○·○同服，然后每三时单服甘汞一包。

治遗传性梅毒 甘汞二·○，白糖一○·○，分十五包，朝夕各服一包。

食盐（Natriun Chloratun）

食盐即格鲁儿加留谟，非海中所出之盐，火硝中所出之盐也。其咸亚于海盐，为硝之性善消善通，故食盐亦具通消之性，内服可促胃液分泌并百布圣之析出，以助淀粉性及蛋白性食物之消化。外用为注射料，可愈霍乱。当血脉闭塞之时以之注射于血管，其咸也能益血（血味咸），兼能除菌（凡毒物淹咸则毒减），而其流行性，又能通血脉之闭也。又用为灌肠料，可通燥结。以其通消之性，既能开结，而其咸寒之性，又能软坚润燥也。

抱水格鲁拉尔①
 （Chloralum Hydratum）（又名绿养冰，又名作哥拉）


①　水合氯醛



抱水系亚舍答儿亚尔垤非笃三格鲁儿之化合物，为无色透明菱角系之结晶，味微苦，有窜透性之臭气，为催眠药之最有力者。其性能麻痹脑筋，故能制止痫疯及诸般抽掣痉挛诸证。属剧烈之药，感触日光则呈酸性反应，在温处亦稍挥散，宜避日光在冷处贮藏。有心脏疾患者不可多用，一次之极量为二·○，一日之极量为六·○。

治小儿急惊疯 抱水一·○，作一次服。


按
 ：抱水治痫风，实强制其脑筋，不使妄行，药力歇后仍然反复。愚治痫风恒用抱水与臭剥、臭素、安母纽谟各一瓦，共研，分一次服，为一日之量，强制痫风不发。又每兼服中药，以除病根，愈者甚多，其法详于赭石条下。

貌罗谟加留谟①
 （Kalium Bromatum）（一名臭素加里，省文臭剥）


①　溴化钾



貌罗谟安母纽谟②
 （Ammonium Bromatum）（一名臭素安母纽谟，省文臭铔）


②　溴化铵



貌罗谟那笃留谟③
 （Natrium Bromatum）（一名臭素那笃留谟，省文臭曹）


③　溴化钠



貌罗谟加留谟其原质为盐基，系貌罗与加留谟相合制成，为光泽白色之结晶性骰子形，味咸而兼辛，乃麻醉镇痉、镇疼药也。在神经系统能呈镇静作用，故为神经性诸病及癫痫病之特效药。至神经不眠、酒客谵妄、妊妇呕吐、产妇急痫、小儿急惊、痉挛蹈舞、遗精等证用之皆有效。然多用、长用，则伤胃肠，损记忆知觉，并黏膜肿，皮肤起疹。此为平和之品，寻常服量自一·○至二·○，若治痫疯初起，日服五·○，至三周可渐增至一日一○·○。

臭素安母纽谟有无色结晶或白色结晶性之粉末，味同臭剥。臭素那笃留谟为白色结晶性之粉末，二药之主治与用量，大概与臭剥相同，以其皆为盐基之药也。因治法不同，其性亦微有异。那笃留谟不甚损人记忆知觉，伤胃则甚于臭剥。至安母纽谟则鲜害胃肠，故宜为臭剥那笃留谟之伍药，医者处方恒三者等分用之。


按
 ：此三种药，统名貌罗谟亚尔加里盐，性原相似，而实以臭剥为主。愚恒单用之，功效颇著，以治梦遗不眠，可于临睡时服一瓦半。以镇诸疼可服两瓦，以治破伤后剧疼可服三瓦，使伤处麻痹其疼立止。若用其渐渐加多，以治痫疯之法，亦恒有效。然愚治痫疯，恒以西药治其标，中药治其本，则奏效尤速。至于治剧甚之呕吐，愚常用臭剥两瓦，再用赭石细末煎汤送之，较单用臭剥者更效验。


依的儿①
 （Aether）（一名伊打）


①　乙醚



依的儿由硫酸及酒精制出，为无色透明流液，具有极强之挥发性，有特异之香气，尝之有热力，易于燃着，用时宜远火。其作用大半似阿罗芳谟，用于皮肤为局部之麻醉品，初觉灼热，继则清凉，又继则全无知觉。若由鼻吸其蒸汽，可使全身麻醉，其用法详于外科手术书。内服对于一切虚脱状态及忽然昏倒用之，可以兴奋回苏。又善治痉挛呕吐、诸般疼痛、胆石及石淋，用量三滴至五滴，服法或滴于白糖或盛于胶囊。


按
 ：依的儿为麻醉之品，实具兴奋之性，猝然昏倒者服之，或可奏回苏之功，至虚脱之证其下脱者，或亦可用之。若其人孤阳上越，元气游离，现种种上脱之证，此药断不宜用。此等证阅山萸肉解自知治法。

哥罗芳谟②
 （Chloroformi）（又作哥罗芳）


②　氯仿



哥罗芳谟为易于流动澄明无色之液，味热而甘。以化学家言之，其原质系三格儿美企儿。在皮肤上之作用类依的儿。然挥发之性少，故令人起清凉及失知觉之力，稍逊于依的儿。除依的儿之外，若吸其蒸汽为最佳之全身麻醉药。内服所主之证，亦与依的儿相同，服其少量，兼能流通血脉，其极稀薄之液（即哥罗芳谟水）为最良之防腐药。

治胆石 哥罗芳谟五·○，浓厚酒精四○·○，护谟和剂一五○·○，调和，日服三次，每次一食匙。


按
 ：此方可兼治石淋。

治女子月经困难 哥罗芳谟五·○，樟脑○·○二，依的儿一·五，密儿拉丁一·五，护谟浆一·○，馏水五○·○，调和，每十五分钟服一食匙。


按
 ：用哥罗芳谟等药俾人全身麻醉，以便手术，间有性命危险。西医研究其故，各有论说而纷不一致，以愚所见闻者，凡有危险多在气分虚弱之人。曾在邻村张家寨治一少妇，大气下陷证，服药十余剂始愈。隔二年又至其处，乃知此妇因手背生疮，西医欲用手术，先薰以蒙药，竟未苏醒。因其向日大气之陷者虽复，而其大气究欠充实也。愚所见闻罹此险者，非仅此人。而胸中大气之虚弱，大抵类于此人，欲施蒙药者，尚其有鉴于此，而先详核其胸中大气之虚实哉。

实芰答里斯叶①
 （Folia Digitalis）（俗名毛地黄，一作地治达利）


①　洋地黄



实芰答里斯叶系欧洲所产玄参科二年生草之叶，叶体绉缩而薄，为长卵圆形，长三十仙迷，广十五仙迷。为心脏强壮药，最有效力，镇制心机亢进，兼有利尿作用。于心脏诸病及炎性诸证，均为要药。用量一次○·○二至○·一五，极量一次为○·二。通常多为浸剂，药局制有实芰答里斯丁儿（酒也）。

治肺炎脉甚频数者 实芰叶浸（○·一至○·五）一○○·○，覆盆子舍一○·○，调和，一日间分四次服之。

治心脏衰弱脉数无力 实芰叶浸（○·五至一·○）一○○·○，斯独落仿司丁几一·○，嗟舍一○·○，调和，分三次至六次服。


按
 ：助心之药能使脉跳动有力，其跳动或因之加速，至治脉数之药或为麻醉之剂，或为退热之品，又皆能使跳动减数。至实芰答里斯能使脉搏舒缓，更能使脉体充实，真善于理心之药也。

斯独落仿斯精①
 （Strophanthi）


①　毒毛旋花子



斯独落仿斯丁儿②
 （Tinctura Strophanthi）


②1%毒毛旋花苷溶液



斯独落仿斯精系白色结晶性之粉末。其原质存于热带亚斐利加所产夹竹桃科蔓生灌木之种之中，其作用颇似实芰答里斯。用于心脏筋肉衰弱，心脏瓣膜障害，肺叶肿胀呼吸有碍，肾脏发炎漉水不利者，皆为要药。其用量一次○·○○○二至○·○○○五。

斯独落仿斯丁儿系用斯独落仿斯丁一分，浸于酒精十分所制之黄色、苦味液，医者多用此代斯独落仿斯精。其用量一次二滴至六滴。

治肾炎水肿 斯独落仿斯丁二·一○，日服三次，每次五滴至十滴。

治加答儿肺炎 斯独落仿斯丁一·○至二·○，橙皮舍二○·○，馏水一八○·○，调和，日三次，每服用量一食匙。

安母尼亚茴香精（Spirtus Ammoniae foeniculatus）

安母尼亚茴香精为澄明微黄色或黄色之液，以入水中则如乳色之白，味微咸，有芳香之气，其原质存于鹿角茸中。鹿角茸之补力，赖有阿母尼亚火山之旁亦可取之制以茴香，则温补之力愈大，服之如饮醇酒，令人面色顿红，是以脑寒亏血者宜之，寒痰留滞者宜之。其用量自五滴至十滴。

治小儿吐泻 安母尼亚茴香精一○·○，依的儿精一○·○，调和，半时服三滴至七滴。

治肺脏萎缩 安母尼亚茴香精二滴至五滴和于馏水而用之。


安息香酸那笃留谟①
 （Natrium Beuzoicum）


①　安息香酸钠



本品由安息香酸精制而出，为无色无晶形或结晶性粉末。盖安息香酸为安息香脂主要之成分，占芳酸类之第一位。有防腐灭菌之功效，而内服则刺激黏膜诱起炎证，吸入其粉末则喷嚏咳嗽。制为那笃留谟则无斯弊，且能利痰、治尿酸，兼有助人兴奋作用。其用量每次○·三至一·○。

治小儿吐泻 安息香酸那笃留谟○·五，再馏酒精二·○，单舍一五·○○，馏水一○○·○，共调和，每一时服一小儿匙至二小儿匙。

含糖白布圣②
 （Pepsinum Saccharatum）

含糖白布圣系吃乳小猪、小牛之胃液，搀糖制成白色淀粉，味甘性微温。最能增益胃液消化饮食，为最和平之品，多服少服皆可。然日日服之以化食，则脾胃生依赖性，将有不服之，即难于化食之时，若欲久服者，以健补脾胃之药辅之，则无斯弊。


按
 ：白布圣消食之力仍不如鸡内金，然加以糖制，其味甘甜虽似淀粉，水沃之仍为清液，以治小儿最易服食。愚恒用生山药末熬粥送服此药两瓦，最能治虚劳发热，或喘或嗽，或饮食不化乳糜，身体羸瘦。若不能多服粥者，可煮生山药浓汁与此药同服。


②　胃蛋白酶



石碳酸（Aciduma Carbolicum）

本品自石碳中制出，系细长尖锐无色之结晶，相集团结而为块，有特异之臭气及如烧之味，为防腐消毒最要之药，制止发酵之力最强。以本品或浓厚溶液接触于皮肤黏膜，则局部呈白色而失感觉，终则成为痂皮而剥离。遇胃肠异常发酵及糖尿等可内服，一次之极量为○·一，一日之极量为○·三。外用于诸般创伤之疗法，以百分三之溶液为制造绷带之料，百分五之溶液为外科手术及器械消毒之用。然内服之时，往往起中毒作用，侵神经中枢，由呼吸器麻痹而致死。其吸收于创伤或黏膜者，亦往往起中毒证状，是不可不注意者也。

治顽癣 石碳酸五·○，橄榄油一○○·○，调和为涂擦料。

硼酸（Acidum Coricum）（又作硼强酸）

硼酸即由硼砂制出，为无色鳞片状结晶。其性之凉过于硼砂，而其防腐消毒之力亦胜于硼砂，故能制肠胃异常发酵，消化不良，润大便利小便，除膀胱脓性炎。以之吹于咽喉，敷于皮肤可愈肿疼。和软膏以敷溃，排脓生肌。与皓矾同用，又可为点眼药。原为平和之品，过服能令人呕吐。其用量○·五至一·○。外用洗涤含漱，防腐或消炎，每水一○○·○可加药二·○。

治咽头加答儿 硼酸九·○，馏水三○○·○，调和，含漱。

治诸般热性疮 硼酸二○·○，华设林八○·○，为膏敷之。

治热性眼疾 硼酸二·○，皓矾一·○，和以水一○○·○，点之。

单宁酸（Acidum Tannicum）（名鞣酸）

本品为黄白色无晶形粉末，或为带光泽鳞屑片，有最强收涩之味，感触日光即渐呈黄色，或褐色。其原质存于没食子及五倍子中。其收涩之性能止一切血证，凝固血液及分泌之蛋白质。又善治淋证久不愈者。不宜与铁剂、金属盐类、胶类等混合用，恐成不溶性之化合物。

治肾脏炎，尿中多含蛋白质或兼尿血证者，用麦角○·三，单宁酸○·○三，护谟散○·五，混合为一包，与以六包，一日服三次，每次一包。

单那尔并①
 （Tannalbinm）


①　鞣酸蛋白



本品为黄褐色无味之粉末，系蛋白质化单宁酸而成。服之不甚溶解于胃中，至肠始分解为蛋白质及单宁酸，呈单宁酸之收敛作用，故不害胃之消化机能，为肠之收敛药。本品淡而无味，适于小儿之治疗。专用于大小肠加答儿肠滤囊之溃疡转机（下痢脓血黏膜腐烂者，为肠溃疡转机者，转而有生机也），夏期小儿之下痢等证。其用量每次○·五至一·○，小儿斟酌少用。

治小儿急性消化不良 单那尔并○·五为一包，与以六包，每服一包，二日分服。

硫酸亚铅②
 （Zincum Snlfuricum）


②　硫酸锌



本品为硫酸化铅而成，系无色透明棱柱形结晶，或细针形结晶，微有酸涩之味。其性于无恙之皮肤不呈作用，然有与蛋白质化合之性，能与分泌物及固有之蛋白体共成蛋白质化铅，是以能限制分泌而奏治炎证之效也。此药内服者少，外用之处极多，奏效亦显著。以一分溶解于水五分，对于顽性及出血之溃疡，各黏膜之糜烂性及肉芽性黏液漏等，用为涂敷剂及绷带药，其稀薄者之溶液对于鼻黏膜之疾患，可吸入鼻中。对于慢性耳漏，则注射于耳中。对于急性后之淋证，则注射于尿道。对于慢性膀胱炎及膀胱出血，则注射于膀胱。对于咽喉黏膜之疾患，又可为含漱药。其溶液稀者，又可为点眼药。其内服之量，每次○·○一至○·○二。


按
 ：硫酸亚铅点眼甚佳，善去胬肉及风泪眼疾。先用温水溶化，用少许点眼上，若觉疼再搀以水，以点后微疼为度。


几阿苏（Krcosatum）（蒸木油即结列阿曹笃）

几阿苏以精馏山毛榉树干蒸而得之，色浅黄与洋橄榄油相似，味微辛似有烟熏气味。每百分中含有怪阿寇六十分，几苏四十分，故名几阿苏。常用者多由煤[image: ]
 而得，力稍弱。此药最有防腐之力，为肺病结核劳嗽之特效药。其抑制腐败发酵之力远胜于石碳酸，其一次极大之用量为○·五，一日极大之用量为一·五。


按
 ：几阿苏为治肺病第一要药。愚恒用几阿苏、甘草末各六瓦，镜面朱砂三瓦，混和，分作一百二十丸，每服四丸，渐加至六丸、七丸，日服三次，以治肺劳咳嗽结核，再以治肺病之中药汤剂与之，并用之屡奏奇效。

过满俺酸加里①
 （Kalium Permanganicum）（一作锰强[image: ]
 又[image: ]
 锰上矾）


①　高锰酸钾



本品为棕色积柱形结晶，有金属样光泽，遇潮则发酵，变其原质。以之敷于肌肤，发剧强之灼热，大有防腐解毒之功，兼能逐除恶臭，为洗涤恶臭溃疡之防腐药。洗涤之水用千分之一至千分之五。内服可治糖溺证、闭经。

治恶臭鼻渊 过满俺酸○·二，馏水五○○·○，调和，为吸入料。

百露拔尔撒谟①
 （Balsamum Peruvianum）（一名必鲁脂）


①　秘鲁香胶



百露拔尔撒谟系美国一种蛾形花科属树皮部所得之物，制成暗褐色之液，香气佳快，味辛而带苦。外敷善扫除疥癣，消灭毒菌。

治白秃方 百露拔尔撒谟五·○，酒精一○·○○，混和，为涂敷料，一日二次。

麦角（Secale Coruntum）（耳卧达，一名了葛，又名霉麦，又作麦奴）

麦角系霉麦上所生之菌，长约寸许，粗如韭莛，微弯似角形，色紫黑有竖纹，作瓦垄形。尝之余味微辣，具有收敛之力，能制止诸脏腑出血，而以二便下血及女子血崩尤效。然多服之能激动子宫使之瘈疭，若有孕者，胎转被逼而出。制为流膏可皮下注射，外用于直肠脱痔疾等，为坐剂而用之。系剧烈之品，大者一枚研细，可作三次服。若制为越几斯服之，一次之极量为○·二，一日之极量为○·六。

治女子血崩月经过多 麦角○·五至一·○，白糖二·○，共研细，分三次服，为一日之量。

麦角制为越几斯（膏也，亦名耳卧达），有浓稀二种。浓者即麦角越几斯，宜于丸剂，稀者名麦角越几斯流膏，一名霉麦耳卧达水膏，宜用于水调服及注射料，二种皆褐色。

治肺出血 麦角越几斯一·○，单宁酸一·○，阿片末一·三，用甘草末为丸，二十粒，每三时服二粒。

治流产血崩便血 麦角越二·○，用甘草末调之适可，为丸，分作二十丸，每服一丸，日服三次至四次。

治吐血衄血 麦角越一○·○，芳香硫酸一○·○，调和，以十滴至三十滴和于一酒杯之水，频频饮之。

治一切血证注射法 麦角流膏二·○，馏水八·○，为皮下注射，半筒至一筒，血淋禁用。


按
 ：麦角治血证，注射较内服尤效。然其效处在能收缩诸血管，使之细小，此纯属治标之品，遇血证之剧者宜用之，以收目前之功，而继用治本之药，以清其本源，使病因之根柢划除，血证自永愈矣。

斯智普智珍功用似麦角，而较为优胜，乃麦角之新制剂也，其用量同于麦角。


按
 ：麦角愚尝嚼服小者一枚，以试其药力，服后移时觉会阴穴处有收缩之力。由此知其收敛血管之力必甚大，所以善止下血。曾治一妇人，因行经下血不止，经医多人，诊治逾两旬，所下之血益多，已昏厥数次矣。及愚诊视，奄奄一息，已不言语，其脉如水上浮麻，不分至数。遂急用麦角寸长者一枚，和乳糖研粉，又将拙拟固冲汤（载方剂篇八卷）煎汤一大钟送服，其血顿止，由此知麦角之能力。后则屡次单用之，以治下血亦颇能随手奏效。至其流动稀膏之注射，愚未尝用，乃因注射生弊。愚尝治愈两人，一人年近三旬，因大便下血甚剧，西医注射以流动麦角膏，其血止之后，四十余日未能起床，自觉腹中气化不通，肢体异常酸懒，饮食减少，有日甚一日之虑。诊其脉象沉涩，知系瘀血为恙也。俾日用三七细末三钱，空心时分两次服下，服至三日后，自大便下瘀血若干，其色紫黑，至五日所下之血渐少，至七日大便已不见血矣。从此停药不服，病亦遂愈。

又治一妇人，年过三旬，因患血崩，经西医为之注射流动麦角膏后，其血即止。血止之后，亦月余不能起床，饮食减少，将成劳疾。诊其脉涩而无力，亦俾日服三七细末，后亦下瘀血若干而愈。夫服麦角者不至瘀血，而制为稀膏注射恒多瘀血者，盖因所注射之量过当也。若预防此弊，当于注射之后，即服三七末数次，自能安然无恙矣。愚因治此两证后，再用麦角末为人治下血，止后亦俾服三七末数钱。愚向有中西药原宜相助为理之论，载于医论篇二卷。今观三七之与麦角不益确然可信欤。


醋酸铅（Piumdum Acet-cum）（铅糖，一名铅霜，又作铅醋矾）

醋酸铅为针状板状之白色结晶，其酸而兼甘，在铅化合物中占最要之地位。欲用金属药收敛者，多用之。为其收敛之力最优，故善止血，于肠胃出血、咯血等用之皆有特效。外用为含漱剂、灌剂、点眼水。在药局为制造铅醋之用，制造诸铅盐类亦用之为基本。其用量一次之极量为○·一二，日之极量为○·三，其接触大气之时，往往吸收碳酸，宜密栓贮藏之。

治吐血 铅糖二·○，盐莫○·一，白糖二·○，合研，分作十包，每二时服一包。

治急性肠加答儿 铅糖○·五，馏水一○○·○，混和，用三分之一，以摄氏三十八度温之，为一次灌肠料。


按
 ：醋酸铅之力长于治吐衄，以其质重坠且性凉也。尝治一少年，仲春吐血，为调方治愈。次年仲春病又反复，其脉象弦硬，左部又弦硬而长。知系肝木承旺过于上升，而血亦随之上升也。遂用广三七细末三钱，搀以醋酸铅十分瓦之三，俾分作三次服，再用生杭芍八钱，甘草三钱，煎汤送下（汤药递煎三次，以送三次药末）。服药二日，其血即止。又为开柔肝滋阴药，俾再服数剂，以善其后，至今三年病未反复。盖醋酸铅为金属之药，能制木又复凉而重坠，原与吐衄之证相宜，更伍以最善治吐衄之三七，而又用凉肝之芍药，缓肝之甘草煎汤送服，是以效也。

沃度仿谟①
 （Jodoformium）（即沃仿末，又名磺碘）


①　三碘甲烷（碘仿）



沃度仿谟为金样光彩黄色小叶状结晶，味淡微甘，有烧臭气，系沃度之化合物。在治疗上有最确实之防腐功效。内用现和缓之沃度作用而稍呈麻醉作用。其用量一次极量为○·二，一日之极量为○·六。外用宜作软膏敷于疮面。于疮伤疗法尤为重要之药，绷带料多用之。

治脓疡 磺碘五○·○，依的儿二五○·○，酒精七五○·○，混以浸五○○·○之脱脂棉，燥后为充填疮孔之用。又磺碘一○·○，倔里设林一○○·○，调和，为疮孔注射药。又磺碘一·○，依的儿一○·○，混和，为涂布料。

沃度加留谟②
 （Kalium jodatum）（旧译[image: ]
 碘，省文沃剥）


②　碘化钾



沃度加留谟为白色干燥方形结晶，有特异之辛咸味。其原质存于海水及海产动植物或矿泉。制法于加里海液中，溶解沃度，同时取其生成之沃度酸盐，以木炭还原之而成，在变质药中独占最优之品。故凡瘰疬、瘤赘、结核、流注、胃癌（即胃口长疙瘩，致胃窄隘有碍饮食，在胃上口者成膈食，在胃下口者成反胃）改变形质之证。服之皆能变还原质，以治梅毒始二三期，皆著确实功效。凡脏腑炎证久服他药不愈者，可服此药，久之皆能愈也。

治瘰疬方 沃剥一○·○，龙胆末三○·○，混和，分作七十二丸，每服三丸，日服三次。

按：此方去龙胆末，并治胃癌。胃癌在胃上口为膈食，在胃下口为倒食。按此分服分量，水溶化服之。

治梅毒方 沃剥八·○，硫苦三·○，苦丁五·○，馏水一五○·○，混和，溶化贮封，分十六次服，日服三次。

沃度丁儿（Tinctun jodi）（旧译海碘酒）

本品为暗褐色有沃度之液臭气，系用沃度所制之酒，内服者甚少，外用之涂敷则甚广，若肋膜炎、关节炎、横痃、癞癣等皆为涂敷料。若内服，一日数次，每次一滴至三滴，可治妊妇呕吐，此属剧烈之药，宜密贮置冷处。

重碳酸那笃留谟①
 （Natrium Bicarbomcum）（省文曰重曹）


①　碳酸氢钠



本品为白色之结晶块或粉末，乃亚尔加里类金属之化合物。对于消化器之加答儿性疾患等，用之最多。较诸留谟盐为无害，为亚尔加里药中首屈一指之药物。善治胃酸分泌过多，食后吞酸，消化不良。盖其性与碱相近（可作碱用），故能治胃肠异常发酵也。其用量每次用○·五至二·○。

骨拜波拔尔撒谟（Balcamamam Copaivae）（英名哥拜巴油）

骨拜波拔尔撒谟为热带南美利加所产决明科之树脂。西人谓树脂为拔尔撒谟，其色淡黄或作褐色，其味苦而兼辣，微有香气。为治淋第一要药，能护水道黏膜，颇有防腐之力。其用量每次一·○，日三服。


按
 ：骨湃波为治淋良药，而对于初起有热性者尤宜。愚恒用甘草末调之，适可作丸，桐子大，朱砂为衣。每服二十丸，日三服。以治淋证初起极效。若淋证带血者，可用鲜小蓟根煮汤送服。

荜澄茄末（Pulvis Cubedae）

荜澄茄似胡椒之末，成实者气味亦类胡椒，而不若胡椒之热，其苛辣刺激之性亦减于胡椒。至西人所制之末，又兼甘苦之味。本是中药，西人用之以治淋证、白浊及女子白带甚效。且有利小便之功用，并治膀胱内皮发炎，日久不愈。其用量每服二·○至四·○，日三次。若小便因热不利者，宜少用。


按
 ：荜澄茄性平，宜于慢性淋证，若久不愈者，可用荜澄茄六瓦和以骨拜波三瓦为稠膏，为一日之量，分三次服。以治白带亦甚效。

白檀油（Olenm Santali，又作檀香油）

白檀油者，为微黄色稠厚之油，系前印度及印度群岛所产之槟科白檀木心蒸馏而得之发挥油也。其香气特异而窜透，长久留存，稀释之芳芬似蔷薇味，苛烈稍苦。对于急性淋疾及淋毒性膀胱炎奏效较著。一日三次，每次二十滴，少和以薄荷油而用之，或以其二·○入于胶囊，日服二次，服三个至五个。


方剂篇（原一、二、三期）

张序

吾友寿甫张君，宿学士也。自幼读书即不落恒蹊，长而好学，笃志近思，一字一句不容放过。于六经类多深造，而尤邃于《易》，曾衍有图说，以发前人未发之奥。夫《易》由四圣以成，而吾友探赜索隐，别具神奇，非大聪明曷克语此。尝见以文会友，谈妙理，揭精蕴，举座倾听，共相首肯，知其得力者深也。方今大重算学、天元代数诸书，耐人寻味，实费人研究，而吾友一见即解。因著书立说，教课生徒，多所成就。凡此固天资高，亦由学力到也。名为实之宾，吾友能励躬行、尚节义、立廉隅，修于己、闻于人，虽身为布衣，而于流俗之披靡，殊有整顿，诚者物之终始，不诚无物。吾友天性谅直，无稍涉虚浮，忠信为本，实事求是，此其所以进德，即其所以立业也。今夫人有文固贵，有本能知尤贵。能行博雅弘通之士，当持论剀切，非不娓娓动人，及征诸日用之地，宣于口者不能体诸身。以视吾友之本末交修、知行并进，岂可同日语哉？其诵读余暇，兼及医学，于中西方书，搜阅极博，而生平得力，实在乎《本经》、《内经》。恒因经文一二语，悟出无限法门。故其临证，手到病除。即病势重危，群医束手，一经诊视，立能回春。然此特吾友之绪余，初非以此见长也。迨夫阅历日久，其经验良方，不忍抛弃，爰成斯编，质诸同好。志在济人，情殷觉世，指迷津，普慈航，一片婆心，唤醒梦梦。是不独收效于当时，尤将流泽于后世也。虽然天性发为文章，事功根于学问。吾愿览斯编者，不以医视医，而以经术视医。审其制方之精义，用药之要着，化裁通变，方智圆神，于以见医学精华之流露，即以见六经精华之流露也，而吾友之深于经学彰彰矣！乃知道明德立之儒，不为良相必为良医。利用厚生之道与起死回生之能，其事异，其理同也。

宣统二年季春愚弟张慎敬亭氏敬序


袁序

夫古者《神农本经》实为药性之真诠，轩辕《内经》穷尽阴阳之奥旨，于以叹圣神首出，不但利济一时，实能利济万世也。至汉张仲景得伊圣汤液经，更上溯《本经》、《内经》之精义，著《伤寒》、《金匮》两书，医学于以大备，后世论医学者推为正宗。但《本经》、《内经》，医者多因其文字艰深，义蕴难窥，束阁不观。《伤寒论》及《金匮》，医者又多畏疑其方而不敢轻试。虽晋唐迄今，诸名家立论，咸遵古训而阐发《本经》、《内经》及《伤寒》、《金匮》，诸书仍多余蕴。至独出己见更能发前人所未发，则行世方书中诚不易觏也。吾友张寿甫君，盐山博雅士，素有穷经工夫，于《本经》、《内经》及仲景以后诸名医著作，莫不探索其精奥；又兼通西人医学及西人化学之理，亦恒运用于方药之中。是以生平临证疏方，活人无算；于内伤、外感诸要证，无不应手辄效。而其屡试屡验之方，久而恐其遗失，辄于方后各加诠解，并附载紧要医案，缉为八卷，名曰《医学衷中参西录》。实能阐发前人所未发，更能融汇中西为一致，见者争相传抄。予于春杪客京师，适见抄本，读阅一过，惊为当时医学中有一无二之著作。函劝于内务部，呈请立案，公诸世界。君韪予言，内务部果批准有著作权，而君仍未敢自信也。于夏季正自录真本，并细加研思，夜以继日，心力疲甚，不觉睡去。梦升讲台，对大众演说医理，忽有人捧一冠，若南海大士所戴莲花冠形，为加于首。醒后恍悟曰：此中殆有神灵欲我速成此书，以普济群生也。遂觉精神奋发，顿忘其劳，而付梓之意亦决，并委予以参订。予虽不习医，然十年作吏，于民间疾苦时，恫瘝在抱，颇志同而道合焉。古人云：上医医国。又云：为医等于为相。君之大著，钦佩已深，故乐得而赞成之。

民国六年季秋奉天桓仁愚弟袁澍滋霖普序


苏序

先王以不忍人之心，行不忍人之政。医书之作，其具不忍人之心乎！生命至重也，辨证不清，投剂多误，时有因此而戕贼人者。斯道也，非寝馈于古今中外各名家诸书，悉书抉择，独辟机缄，不足以问世；非洞明阴阳、气运、虚实、表里之理，尽人合天，如见肺肝，不足以临证。以故神农、黄帝而后，以医学著者，若扁鹊、若仓公、若张仲景、若王叔和，仅间世一出，岂彼苍有所秘惜欤？诚以医理精微，空谈易，实施良难也。若本其生平之著作，施用于临证之际，而皆能得心应手者，诚旷世不一睹也。仆于往岁有志医学，涉猎群书未竟其事。因西学发明太阳不动，地球绕转之说风行一世，详究其理疑义丛生，因疑生悟，由是研究天地学历十余寒暑，未暇兼顾医学，而倾慕之心仍未有已也。民国五年秋，以自制天地模型入都呈准，大部适有盐山张寿甫先生函寄医书，原稿八卷，签题《医学衷中参西录》，且云拙作本怀救世之心，深恐己误误人，请校正焉。翻阅数过，观其审证精详，立方确当，究药性之宽猛，以老幼强弱为标准，不拘拘成法，不趋于险路，诚所谓独辟机缄如见肺肝者也。以之问世，临证必不胫而走。但仆于医学，粗知津涯，何足负校正之责！必质诸高明，始不负寿甫先生济世之苦心。遂于民国六年春，与同社友张君钟山、姜君指欧，代为呈部注册。立案回奉后，即乞医学研究会正、副会长高振铎、王松阁两先生暨精于医术诸同人，详加校正，不惟人人称绝，凡遵其方施治者，莫不立起沉疴，是真能振兴医学，大有进化者矣。于是遂与同社友集资代付剞劂，以公诸同好，俾百万苍生群跻寿域，则于不忍人之心庶乎近焉。书成后，爰书数行于编首，以志巅末。

中华民国七年三月九日苏中宣明阳氏序于

沈阳天地新学社


自序

人生有大愿力，而后有大建树。一介寒儒，伏处草茅，无所谓建树也，而其愿力固不可没也。老安友信少怀，孔子之愿力也；当令一切众生皆成佛，如来之愿力也。医虽小道，实济世活人之一端。故学医者，为身家温饱计则愿力小；为济世活人计则愿力大。而此愿力之在锡纯，又非仅一身之愿力，实乃祖训斯绍也。锡纯原籍山东诸城，自前明迁居直隶盐山边务里，累世业儒。先祖友三公缵修家乘，垂训来兹，谓凡后世子孙，读书之外，可以学医。盖即范文正公“不为良相，必为良医”之意也。锡纯幼时，从先严丹亭公读书，尝述斯言以教锡纯。及稍长，又授以方书，且为指示大意。谓诵读之暇，游艺于此，为益良多，且又遵祖训也。特当时方习举子业，未能大致力于斯耳。后两试秋闱不第，虽在壮年，而淡于进取。遂广求方书，远自农轩，近至国朝著述诸家，约共搜阅百余种。知《本经》与《内经》，诒之开天辟地之圣神，为医学之鼻祖，实即为医学之渊海也。迨汉季张仲景出，著《伤寒》、《金匮》两书，为《本经》、《内经》之功臣。而晋之王叔和，唐之孙思邈、王焘，宋之成无己，明季之喻嘉言，又为仲景之功臣。国朝医学昌明，人才辈出，若张志聪、徐大椿、黄元御、陈念祖诸贤，莫不率由仲景上溯《本经》、《内经》之渊源，故其所著医书，皆为医学正规。特是自晋、唐迄今，诸家著述，非不美备，然皆斤斤以传旧为务，初未尝日新月异，俾吾中华医学渐有进步。夫事贵师古者，非以古人之规矩、准绳限我也，惟藉以瀹我性灵，益我神智。迨至性灵神智洋溢活泼，又贵举古人之规矩、准绳而扩充之、变化之、引伸触长之，使古人可作，应叹为后生可畏。凡天下事皆宜然，而医学何独不然哉！锡纯存此意念，以孜孜研究医学者有年，偶为人疏方，辄能得心应手，挽回沉疴。时先慈刘太君在堂，锡纯恐温清有缺，不敢轻应人延请。适有以急证相求者，锡纯造次未遽应。先慈谓锡纯曰：病家盼医如溺水求援，汝果能治，宜急往救之。然临证时，须多加小心，慎勿卤莽误人。锡纯唯唯受教，自此临证者几无虚日，至今十余年矣。今汇集十余年经验之方，其屡试屡效者，适得大衍之倍数。方后缀以诠解与紧要医案，又兼采西人之说与方中义理相发明，缉为八卷，名之曰《医学衷中参西录》。有客适至，翻阅一过而问曰：观子之书多能发前人所未发，于医学诚有进化。然今凡百事皆尚西法，编中虽采取西人之说，而不甚采取西人之药，恐于此道仍非登峰造极也。答曰：中华苞符之秘，启自三坟，《伏羲易经》、《神农本经》、《黄帝内经》是也。伏羲画《易》，在有文字之前，故六十四卦止有其象，而能包括万事万物之理，经文王、周公、孔子阐发之，而犹有余蕴。《本经》、《内经》之包括医理，至精至奥，神妙无穷，亦犹《易经》之包括万事万物之理也。自周末秦越人后，历代诸贤，虽皆各有发明，而较之三圣人之阐发《易经》，实有不及，故其中余蕴犹多。吾儒生古人之后，当竟古人未竟之业，而不能与古为新，俾吾中华医学大放光明于全球之上，是吾儒之罪也。锡纯日存斯心，孜孜忘老，于西法医学，虽尝涉猎，实未暇将其药饵一一试验，且其药多系猛烈之品，又不敢轻于试验，何能多采取乎！然斯编于西法非仅采用其医理，恒有采其化学之理，运用于方药中者，斯乃合中西而融贯为一，又非若采用其药者，仅为记问之学也。特是学问之道，贵与年俱进，斯编既成之后，行将博览西法，更采其可信之说与可用之方，试之确有效者，作为续编。此有志未逮之事，或即有志竟成之事也。

己酉孟春盐山张锡纯寿甫氏书于志诚堂


例言

一、发明药性之书，始于《神农本经》。其书为有文字之后第一书（《易》虽在先，其时犹无文字），简策之古可知。其书共载药三百六十五味，以象周天之日数。分上中下三品，上品者养生之药也；中品者治病之药也；下品者攻病之药也。各品之下，皆详载其气味与主治，明其气味，主治之理亦即寓其中矣。而药性独具之良能，又恒有出于气味之外者，古圣洞彻精微，皆能为之一一表出，此在医学中，诚为开天辟地之鼻祖也。乃后人识见短浅，凡于药有独具之良能，不能以气味推求者，皆删去不载。如桂枝治上气吐吸（吸不下达即吐出，即喘者之不纳气也）甚效，《本经》载之，而后世本草不载也。山茱萸治寒热往来（肝虚极者之寒热往来）甚效，《本经》载之，而后世本草不载也，若此者不胜举。愚每观至此等处，恒深为惋惜，故斯编于论药性处，皆祖述《本经》，而于后世本草不轻采取也。或有疑其未载明入何脏腑及何经络者，不知其所主何病，即知其药力能至何处。究之服药后，药随气血流行，无处不到，后世之详为分疏其脏腑经络者，似转贻学者以拘墟之弊也。

二、阐发医理之书，始于《黄帝内经》。其书系黄帝与其臣岐伯、伯高、鬼臾、雷公相问答之词，分为《素问》、《灵枢》。《素问》大旨以药治病，《灵枢》大旨以针灸治病。特其年远代湮，不无残缺。古时相传多以口授，尤易亡失，故晋皇甫谧言其书不完全，宋林亿疑其书有伪托。且仲景《伤寒论》序谓，撰用《素问》九卷，今《素问》二十四卷，其中有伪托可知。然其醇粹之处，确乎贻之圣神，继非伪托者所能为。即如以针灸治病，此时为东西所共认，设非古圣开其始，后世能创造乎？即西人之细讲剖解者，能创造乎？是以读《内经》之法，但于其可信之处，精研有得，即能开无限法门；其不可信之处，或为后世伪托，付之不论可也。此孟子所谓，书难尽信之义也。乃今之偏重西法者，不于《内经》可信之处费心研究，但于其不可信之处极力指摘。推其意见，直谓《内经》真本久失，所传于世者皆系伪托。有斯理乎？夫我四万万同胞，皆黄帝之子孙也，以祖宗嘉惠后人之典册，不知抱残守缺，倍加爱护，而转欲弁毛弃之，此真令人可发浩叹者也。故斯编于各门中，祖述《内经》之处甚多，而于后世医书之祖述《内经》者，若《难经》，若《伤寒》、《金匮》诸书，亦偶有所采取焉。

三、斯编所载之方，多系拙拟，间有用古人成方，亦恒有所加减，或于方中独有会心之处，亦偶载其方而详为疏解。又于各门方后，附录西人恒用之效方，及西药试之果有实效者。至论脏腑经络之处，恒兼取道家之说，以其授受有自来也。又间采西人之说，以其剖验有实考据也。

四、西人于脏腑剖验虽精，而仍有未能剖验之处。人之脏腑有气、有血、有功用、有性情，西人剖验之学，详于论血，略于论气，能明脏腑之功用，未识脏腑之性情，究于医学未臻醇备。斯编论脏腑之气血及其功用、性情，不但多为西人所未发明，即汉晋以来名医亦多有未发明者。

五、西人之药喜用猛烈之品，吾中华服之恒与脏腑有不宜，诚以西人多食肉，吾人多谷食，自幼养料既异，脏腑之性质即因之有异。斯编于用西法处，恒取其化学之理，运用于医理之中，而自处方药即间有引用西药之时，亦必其性稍和平，不至含有猛烈毒性者。

六、古人用药，多是煎一大剂，分三次服下，病愈不必尽剂，不愈者必一日服尽。此法今人不讲久矣。愚治伤寒、瘟疫与一切急证，必用此法。盖治此等证，势如救火，以水泼之，火势稍减。若不连番泼之，则火势复炽，而前功尽弃。若治他证，不必日服药三次，亦必朝夕各服药一次（煎渣再服可权作一次），使药力昼夜相继，见效自速也。

七、富贵之家服药，多不用次煎，不知次煎原不可废。慎柔和尚治阴虚劳热专用次煎。取次煎味淡，善能养脾阴也。夫淡气归胃《内经》曾言之，淡能养脾阴之义，原自淡气归胃悟出，而其所以然之故，人仍多不解。徐灵胎曰：洪范言五行之味，水曰润下，润下作咸；火曰炎上，炎上作苦；木曰曲直，曲直作酸；金曰从革，从革作辛，皆直言其物之本味。至于土则变其文曰：土爰稼穑，稼穑作甘。盖土本无味，借稼穑之味以为味。夫无味即是淡，故人脾胃属土，凡味之淡者，皆能入脾胃也。又按：治阴虚专责重于脾，人亦多不解。陈修园谓：脾为太阴，乃三阴之长。故治阴虚者，当以滋脾阴为主，脾阴足，自能灌溉诸脏腑也。

八、白虎汤中用粳米，古方生用，今人亦生用。至谓薏米、芡实、山药之类犹粳米也。诸家本草多注炒用者，为丸散计耳。今人用之入汤剂亦必炒熟，殊令人不解。惟专用以健脾胃或可炒用，若用以止泻利即不宜炒。盖生者汁浆稠黏，可以留恋肠胃，若炒熟煮之，则无汁浆矣。至于用以滋阴，用以淡渗，则不宜炒熟，尤彰彰明矣。

九、今之党参即古之人参，为其生于山西之上党山谷，故曰党参。而生于山西之五台山者尤佳，故又别之曰台党参。与今之辽东人参原非一种，而气温性和，实较辽人参为易用。且其价又甚廉，贫家亦可服用，诚济世之良药也。今辽东亦多有此药，不必皆生于山西。然必参皮作横纹，若胡莱菔之纹，而更密于胡莱菔之纹者，方为野山自生之参，用之以代人参甚有功效。若无横纹，系土人种植之物，不堪用也。又斯编方中所用人参，皆可用野党参代之，而不可用辽东秧参代之。辽东秧参俗名高丽参，其性燥热，不宜轻用，而用于伤寒、瘟疫诸方中，尤非所宜。又有潞党参，皮色微红，生于潞安紫团山，故又名紫团参。其补力亚于台党参，而性平不热，用于气虚有热者甚宜。

十、黄耆入汤剂生用即是熟用，不必先以蜜炙。若丸散剂中宜熟用者，蜜炙可也。若用治疮疡，虽作丸散，亦不宜炙用。王洪绪《证治全生集》曾详言之。至于生用发汗、熟用止汗之说，尤为荒唐。盖因气分虚陷而出汗者，服之即可止汗，因阳强阴虚而出汗者，服之转大汗汪洋。若气虚不能逐邪外出者，与发表药同服，亦能出汗。是知其止汗与发汗不在生熟，亦视用之者何如耳。

十一、石膏寒而能散，以治外感有实热者，直同金丹。《神农本经》谓其微寒，则性非大寒可知。且谓其能治产乳，则性情纯良可知。世人多误认为大寒而煅用之，则辛散之性变为收敛（点豆腐者必煅用，以其能收敛也）。用于外感有实热者，至一两即能伤人，因外感之热宜散不宜敛也。乃重用煅石膏而偾事者，不知其误在煅不在石膏，转谓煅用之而犹猛悍如此，则不煅者更可知矣。于是遂视用生石膏为畏途，即有放胆用者，亦不过七八钱而止。夫石膏之质甚重，七八钱不过一大撮耳。以微寒之药，欲用一大撮以挽回极重之寒温，又何能有大效？是以愚治外感有实热者，轻证亦必用至两许。若实热炽盛，又恒重用至三四两，将药煎汤数盅，分三四次温饮下，欲以免病家之疑，且欲其药力常在上焦，而寒凉不侵下焦致滑泻也。盖石膏生用，以治外感实热，断无伤人之理，且放胆用之，亦断无不能退热之理。特是坊间轧细之石膏多系煅者，即方中明开生者，亦恒以煅者充之，因煅者其所素备，且又自觉慎重也。故凡用生石膏者，宜买其整块明亮者，自监视轧细方的。

或问：同一石膏也，何以生用之则能散，煅用之则性之散者骤变为敛乎？答曰：石药之性与草木之药不同，恒因煅与不煅而其性迥异。如丹砂无毒，煅之即有毒，煅石作石灰，其燥烈之性顿发，以水沃之其热如火。石膏原硫、氧、氢、钙化合而成，煅之则硫、氧、氢皆飞去，所余之钙已变为石灰，黏涩异常。是以烧洋灰者，必多用石膏，洋灰岂可服乎。故凡煎石膏，其渣凝结于罐底者，即系煅石膏，其药即断不可服。

十二、细辛有服不过钱之说，后世医者恒多非之，不知其说原不可废。凡味辛兼能麻口之药，若花椒、天雄、生半夏，大抵皆有此弊，不但细辛也。盖能麻口者，即能麻肺，肺麻则其呼吸即停矣。尝因胃中受凉，嚼服花椒约三十粒，下咽后即觉气不上达，移时呼吸始复常。乃悟古人谏君恐有不测，故有捣椒自随者。由斯观之，用药可不慎哉！

十三、半夏为降逆止呕之主药，今坊间制以白矾，若用以降逆气止呕吐，恐服后病转增剧，因矾味能令人涌吐也。愚用半夏治此等证，必用微温之水将半夏淘洗数次，务须将矾味淘净。然淘时须斟酌其矾有多少，即额外加半夏多少，约计其淘净晒干后，仍还足原定分量。至坊间之好清半夏，其矾较少，用时亦须淘之。若专用以利痰，则清半夏不淘亦可。

十四、龙骨、牡蛎，若专取其收涩可以煅用，若用以滋阴、用以敛火，或取其收敛，兼取其开通者（二药皆敛而能开），皆不可煅。若用于丸散中，微煅亦可。今用者一概煅之，殊非所宜。

十五、山茱萸之核原不可入药，以其能令人小便不利也。而僻处药坊所卖山茱萸，往往核与肉参半，甚或核多于肉。即方中注明去净核，亦多不为去，误人甚矣。斯编重用山茱萸治险证之处甚多，凡用时愚必自加检点，或说给病家检点，务要将核去净，而其分量还足，然后不至误事。又山萸肉之功用长于救脱，而所以能固脱者，因其味之甚酸，然间有尝之微有酸味者，此等萸肉实不堪用。用以治险证者，必须尝其味极酸者，然后用之，方能立建奇效。

十六、肉桂气味俱厚，最忌久煎。而坊间又多捣为细末，数沸之后，药力即减，况煎至数十沸乎？至于石膏气味俱淡，且系石质，非捣细煎之，则药力不出。而坊间又多不为捣细，是以愚用石膏，必捣为细末然后煎之。若用肉桂，但去其粗皮，而以整块入煎。至药之类肉桂、类石膏者，可以肉桂、石膏为例矣。

十七、乳香、没药最宜生用，不可炒枯。若用于丸散中，先轧作粗渣，入锅内隔纸烘至半熔，候冷轧之，即成细末，此乳香、没药去油之法。

十八、威灵仙、柴胡诸药，原是用根。坊间恒杂以茎叶，医者不知甄别，即可误事。细辛之叶，其功用亦不如根，故李濒湖《本草纲目》亦谓用根。至樗白皮与桑白皮，亦皆用根上之皮，其真伪尤属难辨，用者必自采取方的。如樗根白皮大能固涩下焦，而带皮樗枝煎汤又能通大便。俗传便方，大便不通者，用带皮樗枝七支，每节长寸许，煎汤服之甚效。其枝与根性之相异如此，用者不可慎哉。

十九、赭石为铁氧化石，性同铁锈，原不宜煅。徐灵胎谓，若煅之复用醋淬，即能伤肺。此书诸方中有赭石者，皆宜将生赭石轧细用之。

二十、药有非制过不可服者，若半夏、附子、杏仁诸有毒之药皆是也。虽古方中之附子亦偶生用，实系卤水淹透，未经炮熟之附子，亦非采取即用也。凡此等药，方中虽未注明如何炮制，坊间亦必为制至无毒。若其药本无毒，原可生用者，斯编方中若未注明制用，皆宜生用。有用斯编之方者，甚勿另加制法，致失药之本性也。

二十一、古人服药，病在下者食前服，病在上者食后服，此定法也。后人有谓，服药后必待脾胃消化，而后力能四达。若病在上者食后服，则脾胃必先消化宿食，而后消化药物，是求速而反迟也。此说亦似近理，而不知非也。药力之行于周身，端藉人身之气化以传递之，犹空气之传声也。使两间无空气，发声于何处即止于何处。使人身无气化，脾胃虽能消化药物，亦不能传递于周身。盖人身之气化流行，原无脏腑界限，而药物下咽之后，即附之而行，其传递之神速，诚有倾刻可遍周身者。特是空气传声虽速，实渐远而声渐微，推之气化传药，亦渐远而力渐减。由是观之，病在下者食前服，病在上者食后服，俾药近病所，其直达之力必尤捷也。

二十二、凡汤剂，药汁不可煎少，少则药汁仍多半含于渣中。而滋阴清火之药，尤必药汁多煎方效。故斯编凡用重剂之处，必煎汁数杯，分数次服下。又或误将药煎干，复添水重煎，则药尽失其本性，服之病必增剧，即宜弃之勿服。

二十三、煎时易沸之药，医者须预告病家。如知母若至五六钱，微火煎之亦沸，若至一两几不能煎。然此药最易煎透，先将他药煎十余沸，再加此药，敞开药罐盖，略煎数沸，其汤即成。至若山药、阿胶诸有汁浆之药，龙骨、牡蛎、石膏、滑石、赭石诸捣末之药，亦皆易沸。大凡煎药，其初滚最易沸，煎至将滚时，须预将药罐之盖敞开，以箸搅之。迨沸过初滚，其后仍沸，敞盖煎之无妨，若不沸者，始可盖而煎之。盖险急之证，安危止争此药一剂。设更委之仆婢，将药煎沸出，复不敢明言，则误事多矣。故古之医者，药饵必经己手修制，即煎汤液，亦必亲自监视也。

二十四、此书即原书添补若干，又间有删改之处，实较原书为完备。

二十五、书中所载诸方，其方中紧要之药，有未确知其性味能力者，宜详观药物篇，所载本药后之注解。盖愚对于诸药，虽剧如巴豆、甘遂，亦必亲自尝试。是以凡所用之药，皆深知其性味能力，于诸家本草之外，恒另有发明也。

二十六、书中所载各门诸病，有与医论篇相同者，当与医论篇汇通参观。盖医论为登各省医学志报之论说，每论一证，至为详细周到，若肺病、膈噎诸论中所用之方，恒有为此书中所不载者。

二十七、书中未备之证，医论篇中亦恒及之，若鼠疫、疔疮、癞疾诸论是也。是医论篇可为此书之副本，宜间采之，以补此书之未备也。

二十八、古方分量，折为今之分量，诸说莫衷一是。从来愚用古方，原不拘于分量，若间有用古分量时，则以陈修园之说为准（说见五卷第一方后）。

二十九、西医用药分量以柯兰某为起点，合中量二分六厘四毫。东人依其法而易其名曰瓦，有用三分瓦之一者，将一瓦分为三分而用其一分也；有用四分瓦之一者，将一瓦分为四分瓦而用其一分也；有用十分瓦之二者，将一瓦分为十分而用其二分也，余可类推。

三十、书中诸方，除古方数首之外，其余一百六十余方，皆系拙拟。此非矜奇立异，欲与古人争胜也。诚以医者以挽回人命，为孜孜当尽之天职，至遇难治之证，历试成方不效，不得不苦心经营，自拟治法。迨拟出用之有效，且屡次用之，皆能随手奏效，则其方即不忍抛弃，而详为录存。是此一百六十余方，皆迫于孜孜挽回人命之热忱，而日积月累以成卷帙者也。计书自初期出版至今已岁星一周矣。而此十余年间，医界同人用书之方有效而来函相告者已不胜纪。有谓此书当于医界中开新纪元者，有推此书为至贵至宝之救命书者，有谓视此书为第二生命者，有谓拙著此书当为医学革命家者。夫同人如此推许，在愚原不敢当，然区区寸衷未尝不深感佩也，且亦足征此书为医界有用之书，不致滥竽贻讥也。


第一卷

治阴虚劳热方

资生汤

治劳瘵羸弱已甚，饮食减少，喘促咳嗽，身热脉虚数者。亦治女子血枯不月。

生山药一两
 　玄参五钱
 　于术三钱
 　生鸡内金捣碎二钱
 　牛蒡子炒捣三钱


热甚者，加生地黄五六钱。

《易》有之“至哉坤元，万物资生”，言土德能生万物也。人之脾胃属土，即一身之坤也，故亦能资生一身。脾胃健壮，多能消化饮食，则全身自然健壮，何曾见有多饮多食，而病劳瘵者哉。《内经》阴阳别论曰：“二阳之病发心脾，有不得隐曲，在女子为不月，其传为风消，其传为息贲者，死不治。”夫病至于风消、息贲，劳瘵之病成矣。而名为二阳之病者，以其先不过阳明胃腑不能多纳饮食也，而原其饮食减少之故。曰发于心脾，原其发于心脾之故。曰有不得隐曲者何居？盖心为神明之府，有时心有隐曲，思想不得自遂，则心神拂郁，心血亦遂不能濡润脾土，以成过思伤脾之病。脾伤不能助胃消食，变化精液，以溉五脏，在男子已隐受其病，而尚无显征；在女子则显然有不月之病。此乃即女以征男也。至于传为风消，传为息贲，无论男女病证至此，人人共见，劳瘵已成，挽回实难，故曰不治。然医者以活人为心，病证之危险，虽至极点，犹当于无可挽回之中，尽心设法以挽回之。而其挽回之法，仍当遵二阳之病发心脾之旨。戒病者淡泊寡欲，以养其心，而复善于补助其脾胃，使饮食渐渐加多，其身体自渐渐复原。如此汤用于术以健脾之阳，脾土健壮，自能助胃。山药以滋胃之阴，胃汁充足，自能纳食（胃化食赖有酸汁）。特是脾为统血之脏，《内经》谓“血生脾”，盖谓脾系血液结成，故中多函血。西人亦谓脾中多回血管（详第二卷补络补管汤下），为血汇萃之所。此证因心思拂郁，心血不能调畅，脾中血管遂多闭塞，或如烂炙，或成丝膜，此脾病之由。而脾与胃相助为理，一气贯通，脏病不能助腑，亦即胃不能纳食之由也。鸡内金为鸡之脾胃，中有瓷、石、铜、铁，皆能消化，其善化有形郁积可知。且其性甚和平，兼有以脾胃补脾胃之妙，故能助健补脾胃之药，特立奇功，迥非他药所能及也。方中以此三味为不可挪移之品。玄参《本经》谓其微寒，善治女子产乳余疾，且其味甘胜于苦，不至寒凉伤脾胃可知，故用之以去上焦之浮热，即以退周身之烧热；且其色黑多液，《本经》又谓能补肾气，故以治劳瘵之阴虚者尤宜也。牛蒡子体滑气香，能润肺又能利肺，与山药、玄参并用，大能止嗽定喘，以成安肺之功，故加之以为佐使也。

地黄生用，其凉血退热之功，诚优于玄参。西人谓其中含铁质，人之血中，又实有铁锈。地黄之善退热者，不但以其能凉血滋阴，实有以铁补铁之妙，使血液充足，而蒸热自退也。又劳瘵之热，大抵因真阴亏损，相火不能潜藏。夫相火生于水脏之命门穴，为阴中之火，方书谓之龙雷之火，犹两间之电气也。电之性喜缘铁传递，为地黄含有铁质，故又善引相火下行，安其故宅。《本经》列之上品，洵良药也。然必烧热过甚而始加之者，以此方原以健补脾胃为主，地黄虽系生用，经水火煎熬，其汁浆仍然黏泥，恐于脾胃有不宜也。至热甚者，其脾胃必不思饮食，用地黄退其热，则饮食可进，而转有辅助脾胃之效。

生山药，即坊间所鬻之干山药，而未经火炒者也。然此药坊间必炒熟，然后鬻之，以俗习所尚使然也。而此方若用炒熟山药，则分毫无效（理详后一味薯蓣饮下）。

于术色黄气香，乃浙江于潜所产之白术也。色黄则属土，气香则醒脾，其健补脾胃之功，迥异于寻常白术。今坊间鬻者，均名于术，而价值悬殊，其价之廉者，未必出于于潜。而但观其色黄气香，即其价值甚廉，用之亦有殊效，此以色味为重，不以地道为重也。且价廉则贫者可服，利济之功益普也。

西人谓胃之所以能化食者，全赖中有酸汁。腹饥思食时，酸汁自然从胃生出。若忧思过度，或恼怒过度，则酸汁之生必少，或分毫全无，胃中积食，即不能消化。此论与《内经》“二阳之病发心脾”，过思则伤脾之旨暗合。

或问曰：《内经》谓脾主思，西人又谓思想发于脑部，子则谓思发于心者何也？答曰：《内经》所谓脾主思者，非谓脾自能思也。盖脾属土，土主安静，人安静而后能深思，此《大学》所谓“安而后能虑”也。至西人谓思发于脑部，《内经》早寓其理。脉要精微论曰：“头者精明之府。”夫头之中心点在脑，头为精明之府，即脑为精明之府矣。既曰精明，岂有不能思之理，然亦非脑之自能思也。试观古文“思”字作“恖”，囟者脑也，心者心也，是知思也者，原心脑相辅而成，又须助以脾土镇静之力也。

或问曰：子解二阳之病发心脾一节，与王氏《内经》之注不同，岂王氏之注解谬欤？答曰：愚实不敢云然。然由拙解以绎经文，自觉经文别有意味，且有实用也。夫二阳之病发心脾，与下三阳为病发寒热，一阳发病少气、善咳、善泄，句法不同，即讲法可以变通。盖二阳之病发心脾，谓其病自心脾而来也。三阳为病发寒热，是形容三阳之病状也，故将之病“之”字易作“为”字。至一阳发病数句，其句法又与三阳为病句不同，而其理则同也。

或又问：三阳、一阳病，皆形容其发病之状，二阳病独推究其发病之原因者何居？答曰：三阳、一阳，若不先言其病发之状，人即不知何者为三阳、一阳病。至二阳胃腑，原主饮食，人人皆知。至胃腑有病，即不能饮食，此又人人皆知。然其所以不能饮食之故，人多不能知也。故发端不言其病状，而先发明其得病之由来也。

或又问：胃与大肠皆为二阳，经文既浑曰二阳，何以知其所指者专在于胃？答曰：胃为足阳明，大肠为手阳明，人之足经长、手经短，足经原可以统手经，论六经者原当以足经为主。故凡《内经》但曰某经，而不别其为手与足者，皆指足经而言，或言足经而手经亦统其中。若但言手经，则必别之曰手某经矣。经文俱在，可取而细阅也。

民国二年，客居大名。治一室女，劳瘵年余，月信不见，羸弱不起。询方于愚，为拟此汤。连服数剂，饮食增多。身犹发热，加生地黄五钱，五六剂后，热退渐能起床，而腿疼不能行动。又加丹参、当归各三钱，服至十剂腿愈，月信亦见。又言有白带甚剧，向忘言及。遂去丹参加生牡蛎六钱，又将于术加倍，连服十剂带证亦愈。遂将此方邮寄家中，月余门人高如璧来函云：“邻村赵芝林病劳瘵数年不愈，经医不知凡几，服药皆无效。今春骤然咳嗽，喘促异常，饮食减少，脉甚虚数，投以资生汤十剂全愈。”审斯则知此方治劳瘵，无论男女，服之皆有捷效也。

女子月信，若日久不见，其血海必有坚结之血。治此等证者，但知用破血通血之药，往往病犹未去，而人已先受其伤。鸡内金性甚和平，而善消有形郁积，服之既久，瘀血之坚结者，自然融化。矧此方与健脾滋阴之药同用，新血活泼滋长，生新自能化瘀也。


十全育真汤

治虚劳，脉弦数细微，肌肤甲错，形体羸瘦，饮食不壮筋力，或自汗，或咳逆，或喘促，或寒热不时，或多梦纷纭，精气不固。

野台参四钱
 　生黄耆四钱
 　生山药四钱
 　知母四钱
 　玄参四钱
 生龙骨捣细四钱
 　生牡蛎捣细四钱
 　丹参二钱
 　三棱钱半
 　莪术钱半


气分虚甚者，去三棱、莪术，加生鸡内金三钱；喘者倍山药，加牛蒡子三钱；汗多者以白术易黄耆，倍龙骨、牡蛎，加山萸肉（去净核）、生白芍各六钱。若其汗过多，服药仍不止者，可但用龙骨、牡蛎、萸肉各一两煎服，不过两剂其汗即止。汗止后再服原方。若先冷后热而汗出者，其脉或更兼微弱不起，多系胸中大气下陷，细阅拙拟升陷汤（在第四卷）后跋语，自知治法。仲景治劳瘵，有大黄䗪虫丸，有百劳丸，皆多用破血之药。诚以人身经络，皆有血融贯其间，内通脏腑，外溉周身，血一停滞，气化即不能健运，劳瘵恒因之而成。是故劳瘵者肌肤甲错，血不华色，即日食珍馐、服参苓，而分毫不能长肌肉壮筋力。或转消瘦支离，日甚一日，诚以血瘀经络阻塞其气化也。玉田王清任著《医林改错》一书，立活血逐瘀诸汤，按上中下部位，分消瘀血，统治百病，谓瘀血去而诸病自愈。其立言不无偏处，然其大旨则确有主见，是以用其方者，亦多效验。今愚因治劳瘵，故拟十全育真汤，于补药剂中，加三棱、莪术以通活气血，窃师仲景之大黄䗪虫丸、百劳丸之意也。且仲景于《金匮》列虚劳一门，特以血痹虚劳四字标为提纲。益知虚劳者必血痹，而血痹之甚，又未有不虚劳者。并知治虚劳必先治血痹，治血痹亦即所以治虚劳也。

或问：治劳瘵兼用破血之药，诚为确当之论，但破血用三棱、莪术，将毋其力过猛乎？答曰：仲景之大黄䗪虫丸与百劳丸所用破血之药，若大黄、干漆、水蛭，皆猛于三棱、莪术，而方中不用三棱、莪术者，诚以三棱、莪术《本经》不载。至梁陶弘景著《名医别录》于《本经》外增药品三百六十五味，皆南北朝以前，名医所用之药，亦未载三棱、莪术。是当仲景时犹无三棱、莪术，即有之，亦未经试验可知。而愚于破血药中，独喜用三棱、莪术者，诚以其既善破血，尤善调气（三棱、莪术详解在第八卷理冲汤下）。补药剂中以为佐使，将有瘀者瘀可徐消，即无瘀者亦可借其流通之力，以行补药之滞，而补药之力愈大也。况后天资生纳谷为宝，无论何病，凡服药后饮食渐增者易治，饮食渐减者难治。三棱、莪术与参、术、耆诸药并用，大能开胃进食，又愚所屡试屡效者也。

或问：劳①
 字从火，诚以劳瘵之证，阴虚发热者居其强半。故钱仲阳之减味地黄丸，张景岳之左归饮，皆为对证良方，以其皆以熟地黄为君，大能滋真阴退虚热也。子方中何以独不用也？答曰：若论用熟地，我固过来人也。忆初读方书时，曾阅赵氏《医贯》、张氏《八阵》、冯氏《锦囊》诸书，遂确信其说。临证最喜用熟地，曾以八味地黄丸作汤，加苏子、白芍，治吸不归根之喘逆；加陈皮、白芍，治下虚上盛之痰涎；加苏子、厚朴，治肾不摄气，以致冲气上逆之胀满（时病人服之觉有推荡之力，后制参赭镇气汤治此证更效，方在第二卷），又尝减茯苓、泽泻三分之二，治女子消渴小便频数（《金匮》谓治男子消渴，以治女子亦效，案详第二卷玉液汤下），又尝去附子，加知母、白芍，治阴虚不能化阳，致小便不利积成水肿；又尝用六味地黄丸作汤，加川芎、知母，以治如破之头疼；加胆草、青黛，以治非常之眩晕；加五味、枸杞、柏子仁，以敛散大之瞳子，且信其煎汁数碗，浩荡饮之之说；用熟地四两、茯苓一两，以止下焦不固之滑泻；用熟地四两、白芍一两，以通阴虚不利之小便；又尝于一日之中用熟地斤许，治外感大病之后，忽然喘逆，脉散乱欲脱之险证（此证当用后来复汤，彼时其方未拟出，惟知用熟地亦幸成功，是知冯楚瞻谓熟地能大补肾中元气诚有所试也），且不独治内伤也；又尝用熟地、阿胶大滋真阴之类，治温病脉阳浮而阴不应，不能作汗，一日连服二剂，济阴以应其阳，使之自汗（详案在第五卷寒解汤下）；并一切伤寒外感，因下元虚惫而邪深陷者，莫不重用熟地，补其下元，即以托邪外出。惟用以治阴虚劳热之证，轻者可效，若脉数至七八至鲜有效者。彼时犹不知改图，且以为地黄丸即《金匮》之肾气丸，自古推为良方，此而不效，则他方更无论矣，不知肾气丸原用干地黄，即药坊间之生地也，其桂用桂枝，即《神农本经》之牡桂也，与今之地黄丸迥不侔矣。其方《金匮》凡五见，一治“脚气上入，少腹不仁”；一治“虚劳腰痛，少腹急拘，小便不利”；一治“短气有微饮，当从小便去之”；一治“男子消渴，小便反多，饮一斗，小便一斗”；一治“妇人转胞，胞系了戾，不得溺”。统观五条，原治少腹膀胱之疾居多，非正治劳瘵之药，况后世之修制，又失其本然乎。后治一妇人，年近五旬，身热劳嗽，脉数几至八至。先用六味地黄丸加减作汤服不效，继用左归饮加减亦不效。愚忽有会悟，改用生黄耆六钱、知母八钱为方，数剂见轻，又加丹参、当归各三钱，连服十剂全愈。以后凡遇阴虚有热之证，其稍有根柢可挽回者，于方中重用黄耆、知母，莫不随手奏效。始知叔和脉法谓数至七八至为不治之脉者，非确论也。盖人禀天地之气以生，人身之气化即天地之气化，天地将雨之时，必阳气温暖上升，而后阴云会合大雨随之。黄耆温升补气，乃将雨时上升之阳气也；知母寒润滋阴，乃将雨时四合之阴云也。二药并用，大具阳升阴应云行雨施之妙。膏泽优渥烦热自退，此不治之治也（此理参观第二卷玉液汤后跋语益明）。况劳瘵者多损肾，黄耆能大补肺气，以益肾水之源，使气旺自能生水，而知母又大能滋肺中津液，俾阴阳不至偏胜，即肺脏调和，而生水之功益普也（黄耆、知母虽可并用以退虚热，然遇阴虚热甚者，又必须加生地黄八钱或至一两，方能服之有效）。


①　劳：劳原作勞。



或又问：肾气丸虽非专治虚劳之药，而《金匮》虚劳门，明载其治虚劳腰疼，似虚者皆可服之，子独谓无甚效验，岂古方不可遵欤？答曰：肾气丸若果按古方修制，地黄用干地黄，桂用桂枝，且止为丸剂，而不作汤剂，用之得当，诚有效验。盖生地能逐血痹（《神农本经》），而熟地无斯效也。桂枝能调营卫，而肉桂无斯效也。血痹逐则瘀血自消，营卫调则气血自理。至于山萸肉之酸温，亦能逐痹（《本经》山茱萸逐寒湿痹）。牡丹皮之辛凉，亦能破血。附子之大辛大温，又能温通血脉，与地黄之寒凉相济，以共成逐血痹之功。是肾气丸为补肾之药，实兼为开瘀血之药，故列于《金匮》虚劳门，而为要方也。其止为丸剂，而不作汤剂者，诚以地黄经水火煎熬，则汁浆稠黏性近熟地，其逐血痹之力必减，是以《神农本经》谓地黄生者尤良也。后贤徐灵胎曾治一人，上盛下虚，胸次痰火壅滞，喘不能卧，将人参切作小块，用清火理痰之药煎汤送服而愈。后其病复发，病家自用原方，并人参亦煎服，病益甚，灵胎仍教以依从前服法，其病仍愈。夫同一人参也，生切块送服则效，煎汤则不惟不效，转至增剧，触类引伸，可以悟古人制肾气丸之精义矣。

或又问：肾气丸既按古方修制可以有效，而《金匮》虚劳门，肾气丸与大黄䗪虫丸之外又有七方，皆可随证采择，则子之十全育真汤，似亦可以不拟欤？答曰：《金匮》虚劳门诸方，虽皆有效，而一方专治虚劳门一证。若拙拟十全育真汤，实兼治虚劳门诸证。如方中用黄耆以补气，而即用人参以培元气之根本。用知母以滋阴，而即用山药、元参以壮真阴之渊源。用三棱、莪术以消瘀血，而即用丹参以化瘀血之渣滓。至龙骨、牡蛎，取其收涩之性，能助黄耆以固元气；若取其凉润之性，能助知母以滋真阴；若取其开通之性（《本经》龙骨主癥瘕，后世本草亦谓牡蛎消血。），又能助三棱、莪术以消融瘀滞也。至于疗肺虚之咳逆、肾虚之喘促，山药最良。治多梦之纷纭，虚汗之淋漓，龙骨、牡蛎尤胜。此方中意也，以寻常药饵十味，汇集成方，而能补助人身之真阴阳、真气血、真精神，故曰十全育真也。

劳瘵者多兼瘀血，其证原有两种：有因劳瘵而瘀血者，其人或调养失宜，或纵欲过度，气血亏损，流通于周身者必然迟缓，血即因之而瘀，其瘀多在经络；有因瘀血而成劳瘵者，其人或有跌伤碰伤，或力小任重，或素有吐衄证，服药失宜，以致先有瘀血，日久浸成劳瘵，其瘀血多在脏腑。此二者服十全育真汤皆可愈。而瘀血在脏腑者，尤须多用破血之药。又瘀在经络者，亦可用前方资生汤加当归、丹参。瘀在脏腑之剧者，又宜用拙拟理冲汤，或理冲丸（方在第八卷）。此数方可参变汇通，随时制宜也。

世俗医者，遇脉数之证，大抵责之阴虚血涸。不知元气虚极莫支者，其脉可至极数。设有人或力作，或奔驰，至气力不能支持之时，其脉必数。乃以力倦之不能支持，以仿气虚之不能支持，其事不同而其理同也。愚临证细心体验，凡治虚劳之证，固不敢纯用补药，然理气药多于补气药，则脉即加数，补气药多于理气药，则脉即渐缓。是知脉之数与不数，固视乎血分之盈亏，实尤兼视乎气分之强弱。故此十全育真汤中，台参、黄耆各四钱，而三棱、莪术各钱半，补气之药原数倍于理气之药。若遇气分虚甚者，犹必以鸡内金易三棱、莪术也。

药性之补、破、寒、热，虽有一定，亦视乎服药者之资禀为转移。尝权衡黄耆之补力，与三棱、莪术之破力，等分用之原无轩轾。尝用三棱、莪术各三钱，治脏腑间一切癥瘕积聚，恐其伤气，而以黄耆六钱佐之，服至数十剂，病去而气分不伤，且有愈服而愈觉强壮者。若遇气分甚虚者，才服数剂，即觉气难支持，必须加黄耆，或减三棱、莪术，方可久服。盖虚极之人，补药难为功，而破药易见过也。若其人气壮而更兼郁者，又必须多用三棱、莪术，或少用黄耆，而后服之不至满闷。又尝权衡黄耆之热力，与知母之寒力，亦无轩轾，等分用之可久服无寒热也（此论汤剂，作丸剂则知母寒力胜于黄耆热力）。而素畏热者，服之必至增热，素畏寒者，服之又转增寒，其寒热之力无定，亦犹补破之力无定也。故临证调方者，务须细心斟酌，随时体验，息息与病机相符，而后百用不至一失也。古人云：“良工心苦，志在活人”者，尚无愧斯言也。

西法曰：小肠外皮光滑，内皮摺叠，其纹以显微镜窥之，纹上有尖甚密，即吸管之口端。吸管者，吸噏食物之精液管也，百派千支，散布肠后夹膜之间，与膜同色，细微难见。食后少顷，内有精液，始见如白丝然。夹膜有小核甚多，即吸管回旋叠积所成者。一切吸管附近脊处乃合为一，名曰精液总管。在腰骨第二节，附脊骨而上，至颈骨第七节，即屈转而下，左入颈下回血会管（会者两管相会合处），直达于心。食物由胃至小肠头，即与胆汁、甜肉汁会合。渐落渐榨，榨出精液，色白如乳，众管吸之，初甚稀淡，渐入渐浓，远至会管，即混为血。小肠细管病，液核凝大，其人多食犹瘠。


按
 ：小肠吸管，实为血脉化生之门径，设有不通，人即病瘠。则治劳瘵者，宜兼用破血之药，以化其液核之凝大，更可知矣。


又按
 ：胆汁、甜肉汁，与小肠会合之理，西法言之甚详。其说谓胆乃肝液之囊，存其汁以待用者也。胆汁色绿味极苦，系连右肝内旁之下，其汁乃下部回血（回血说在第二卷补络补管汤下）至肝所化。其功用能助小肠以化胃中不化之物。盖胃中之液，能化蛋白质为滋养素，然不能化淀粉及脂肪。迨至传入小肠，小肠饱满，肠头上逼胆囊，使其汁渗入小肠，能助小肠榨化一切食物，为乳糜白汁，以资养血脉。若无胆汁，或汁不足用，则小肠之物，精粗不分，粪色白结而不黄矣。如胆汁过多，则呕吐苦涎，泄泻色青是也。胆管闭塞，胆汁渗入血分，即有疸病（俗名黄病），溺色黄赤。胆汁之用，实以得中为贵。甜肉者即“甜肉经”，长约五寸，横贴幽门（胃之下口），形如犬舌，头大向右，尾尖向左，中有一汁液管，斜入小肠上口之旁，与胆管入小肠处同路。所生汁如口津水，能参赞胆汁，同助小肠以榨化食物。


按
 ：西人所谓甜肉经，唐容川谓当系胰子。盖胰子善于涤油，即善消油，故能助小肠以化脂肪。至化淀粉，当全赖胆汁，盖淀粉属土，胆汁属木，木能疏土，物理之自然也。


醴泉饮

治虚劳发热，或喘或嗽，脉数而弱。

生山药一两
 　大生地五钱
 　人参四钱
 　玄参四钱
 　生赭石轧细四钱
 　牛蒡子炒捣三钱
 　天冬四钱
 　甘草二钱


劳热之证，大抵责之阴虚。有肺阴虚者，其人因肺中虚热熏蒸，时时痒而作嗽，甚至肺中有所损伤，略一动作，辄发喘促，宜滋补肺阴，兼清火理痰之品。有肾阴虚者，其人因肾虚不能纳气，时时咳逆上气，甚或喘促，宜填补下焦真阴，兼用收降之品。若其脉甚数者，陈修园谓，宜滋养脾阴。盖以脾脉原主和缓，脉数者必是脾阴受伤，宜于滋阴药中，用甘草以引之归脾，更兼用味淡之药，如薏米、石斛之类（理详例言）。特是人身之阴，所盖甚广，凡周身之湿处皆是也。故阴虚之甚者，其周身血脉津液，皆就枯涸。必用汁浆最多之药，滋脏腑之阴，即以溉周身之液，若方中之山药、地黄是也。然脉之数者，固系阴虚，亦系气分虚弱，有不能支持之象，犹人之任重而体颤也。故用人参以补助气分，与玄参、天冬之凉润者并用，又能补助阴分。且虑其升补之性，与咳嗽上逆者不宜，故又佐以赭石之压力最胜者，可使人参补益之力下行直至涌泉，而上焦之逆气浮火，皆随之顺流而下；更可使下焦真元之气，得人参之峻补而顿旺，自能吸引上焦之逆气浮火下行也。至于牛蒡子与山药并用最善止嗽，甘草与天冬并用最善润肺，此又屡试屡效者也。

初制此方时，原无赭石，有丹参三钱，以运化人参之补力。后治一年少妇人，信水数月不行，时作寒热，干嗽连连，且兼喘逆，胸膈满闷，不思饮食，脉数几至七至。治以有丹参原方不效，遂以赭石易丹参，一剂咳与喘皆愈强半，胸次开通，即能饮食，又服数剂脉亦和缓，共服二十剂，诸病皆愈。以后凡治妇女月闭血枯，浸至虚劳，或兼咳嗽满闷者，皆先投以此汤，俾其饮食加多，身体强壮，经水自通。间有瘀血暗阻经道，或显有癥瘕可据者，继服拙拟理冲汤，或理冲丸（皆在第八卷）以消融之，则妇女无难治之病矣。若其人胸中素觉短气，或大便易滑泻者，又当预防其大气下陷（大气下陷详第四卷升陷汤）。用醴泉饮时，宜减赭石、牛蒡子，并一切苏子、蒌仁、紫菀、杏仁，治咳喘套药皆不宜用。


按
 ：短气与喘原迥异。短气者，难于呼气不上达也；喘者，难于吸气不下降也。而不善述病情者，往往谓喘为“上不来气”，是以愚生平临证，凡遇自言上不来气者，必细经询问，确知其果系呼气难与吸气难，而后敢为施治也。


又按
 ：方书名咳喘曰“咳逆”，喘曰“喘逆”，因二证多由逆气上干也。而愚临证实验以来，知因大气下陷而咳喘者，亦复不少。盖肺悬胸中，必赖大气以包举之，而后有所附丽；大气以鼓舞之，而后安然呼吸。大气一陷，则包举之力微，肺即无所附丽，而咳嗽易生。鼓舞之机滞，肺必努力呼吸，而喘促易作。曾治一少年，泄泻半载方愈。后因劳力过度，觉喉中之气不舒，五六呼吸之间，必咳嗽一两声，而其气始舒。且觉四肢无力，饮食懒进。诊其脉微弱异常，知其胸中大气下陷，投以拙拟升陷汤，数剂而愈。又曾治一人，年近五旬，素有喘疾。因努力任重，旧证复发，延医服药罔效。后愚诊视其脉，数近六至，而兼有沉濡之象。愚疑其阴虚不能纳气，因其脉兼沉濡，不敢用降气之药。遂用熟地、生山药、枸杞、玄参大滋真阴之药，大剂煎汤，送下人参小块二钱，连服三剂脉即不数，仍然沉濡，喘虽见轻，仍不能愈。因思此证得之努力任重，胸中大气因努力而陷，所以脉现沉濡，且其背恶寒而兼发紧，此亦大气下陷之征也，亦治以升陷汤。方中升麻、柴胡、桔梗皆不敢用，以桂枝尖三钱代之。因其素有不纳气之证，桂枝能升大气，又能纳气归肾也（理详第二卷参赭镇气汤下）。又外加滋阴之药，数剂全愈（详案在第四卷升陷汤下）。按此二证之病因，与醴泉饮所主之病迥异，而其咳喘则同。必详观升陷汤后跋语，及所载诸案，始明治此二证之理。而附载于此者，恐临证者审证不确，误以醴泉饮治之也。

沈阳商家子娄顺田，年二十二，虚劳咳嗽，甚形羸弱，脉数八至，按之即无。细询之，自言曾眠热炕之上，晨起觉心中发热，从此食后即吐出，夜间咳嗽甚剧，不能安寝。因二十余日寝食俱废，遂觉精神恍惚，不能支持。愚闻之，知脉象虽危，仍系新证，若久病至此，诚难挽回矣。遂投以醴泉饮，为其呕吐，将赭石改用一两（重用赭石之理详第二卷参赭镇气汤下），一剂吐即止，可以进食，嗽亦见愈。从前五六日未大便，至此大便亦通下。如此加减服之，三日后脉数亦见愈，然犹六至余，心中犹觉发热，遂将玄参、生地皆改用六钱，又每日于午时，用白蔗糖冲水，送服西药阿斯必林（药性详后参麦汤下）七厘许。数日诸病皆愈，脉亦复常。

沈阳苏惠堂，年三十许，劳嗽二年不愈，动则作喘，饮食减少。更医十余人，服药数百剂，分毫无效，羸弱转甚。其姊丈李生，在京师见《衷中参西录》再版，大加赏异，急邮函俾其来院诊治。其脉数六至，虽细弱仍有根柢，知其可治。自言上焦恒觉发热，大便三四日一行，时或干燥。遂投以醴泉饮，为其便迟而燥，赭石改用六钱，又加鸡内金二钱（捣细），恐其病久脏腑经络多瘀滞也。数剂后饭量加增，心中仍有热时，大便已不燥，间日一行。遂去赭石二钱，加知母二钱，俾于晚间服汤药后，用白蔗糖水送服阿斯必林四分瓦之一（瓦之分量详于例言），得微汗。后令于日间服之，不使出汗，数日不觉发热，脉亦复常，惟咳嗽未能全愈。又用西药几阿苏六分，薄荷冰四分，和以绿豆粉为丸，梧桐子大，每服三丸，日两次，汤药仍照方服之，五六日后咳嗽亦愈，身体从此康健。


按
 ：几阿苏，亦名结列阿曹笃。乃干馏山毛榉树脂和那笃伦卤液而振荡之，取其所得之依的儿，及依的儿那笃留谟之化合物，以硫酸分解之，再以馏精制之，得中性透明微黄色油状之液，有窜透特异之烟臭，仿佛那布答林（俗名洋潮脑）。其功用近于石碳酸，而其抑制发酵防腐败之力，远胜石碳酸。能消除一切毒菌，凝固蛋白质及血液，故善治肺结核（详后参麦汤下）及肠胃炎，补内外血管破裂，妊妇呕吐，小儿吐泻。用其液浸棉晒干塞牙孔，止牙疼如神。惟性过干燥，且又臭味难服，佐以薄荷冰之辛凉芳香，则性味和平，以治肺炎肺结核，其效尤速，故以治久嗽能愈也。

几阿苏之用量，初服宜百分瓦之一。久服之可以渐渐加多，以加至一次服百分瓦之五为极量。在西药中甚属猛烈之品，慎勿多服。


一味薯蓣饮

治劳瘵发热，或喘或嗽，或自汗，或心中怔忡，或因小便不利，致大便滑泻，及一切阴分亏损之证。

生怀山药四两切片


上一味，煮汁两大碗，以之当茶，徐徐温饮之。

山药之性，能滋阴又能利湿，能滑润又能收涩。是以能补肺、补肾兼补脾胃。且其含蛋白质最多，在滋补药中诚为无上之品，特性甚和平，宜多服常服耳。

陈修园谓山药为寻常服食之物，不能治大病，非也。若果不治大病，何以《金匮》治劳瘵有薯蓣丸。尝治一室女，温病痰喘，投以小青龙加石膏汤，又遵《伤寒论》加减法，去麻黄加杏仁，喘遂定。时已近暮，一夜安稳。至黎明喘大作，脉散乱如水上浮麻，不分至数，此将脱之候也。取药不及，适有生山药两许，急煮汁饮之，喘稍定，脉稍敛，可容取药，方中仍重用山药而愈（详案在第六卷仙露汤下）。

一室女，月信年余未见，已成劳瘵，卧床不起。治以拙拟资生汤（在前），复俾日用生山药四两，煮汁当茶饮之，一月之后，体渐复初，月信亦通。见者以此证可愈，讶为异事。

一妇人，产后十余日，大喘大汗，身热劳嗽。医者用黄耆、熟地、白芍等药，汗出愈多。后愚诊视，脉甚虚弱，数至七至，审证论脉，似在不治。俾其急用生山药六两，煮汁徐徐饮之，饮完添水重煮，一昼夜所饮之水，皆取于山药中。翌日又换山药六两，仍如此煮饮之。三日后诸病皆愈。

一人，年四十余，得温病十余日，外感之火已消十之八九。大便忽然滑下，喘息迫促，且有烦渴之意。其脉甚虚，两尺微按即无。亦急用生山药六两，煎汁两大碗，徐徐温饮下，以之当茶，饮完煎渣再饮，两日共用山药十八两，喘与烦渴皆愈，大便亦不滑泻。

西人谓食物中之蛋白质最能益人。山药之汁晶莹透彻，黏而且滑，纯是蛋白之质，故人服之大有补益。然必生煮服之，其蛋白之质始全；若炒焦而后入煎剂，其蛋白之质已涸，虽服亦何益哉。

参麦汤

治阴分亏损已久，浸至肺虚有痰，咳嗽劳喘，或兼肺有结核者。

人参三钱
 　干麦冬带心四钱
 　生山药六钱
 　清半夏二钱
 　牛蒡子炒捣三钱
 　苏子炒捣二钱
 　生杭芍三钱
 　甘草钱半


人参为补肺之主药，而有肺热还伤肺之虞，有麦冬以佐之，则转能退热。麦冬为润肺之要品，而有咳嗽忌用之说，有半夏以佐之，则转能止嗽。至于山药，其收涩也，能助人参以补气；其黏润也，能助麦冬以滋液。虽多服久服，或有壅滞，而牛蒡子之滑利，实又可以相济。且牛蒡子能降肺气之逆，半夏能降胃气、冲气之逆，苏子与人参同用，又能降逆气之因虚而逆。平其逆气，则喘与嗽不治自愈矣。用白芍者，因肝为肺之对宫，肺金虚损，不能清肃下行以镇肝木，则肝火恒恣横而上逆，故加芍药以敛戢其火。且芍药与甘草同用，甘苦化合味近人参，即功近人参，而又为补肺之品也。


按
 ：古方多以麦冬治肺虚咳嗽，独徐灵胎谓嗽者断不宜用。盖以其汁浆胶黏太甚，肺中稍有客邪，即可留滞不散，惟济以半夏之辛燥开通，则不惟治嗽甚效，即治喘亦甚效。故仲景治伤寒解后，虚羸少气，气逆欲吐，有竹叶石膏汤，麦冬与半夏同用。治火逆上气，有麦门冬汤，以麦冬为君，亦佐以半夏也。又肺虚劳嗽者，医者多忌用半夏，是未知半夏之性者也。徐灵胎曰：“肺属金，喜敛而不喜散。”盖敛则肺叶垂而气顺，散则肺叶张而气逆。半夏之辛，与姜、桂之辛迥别，入喉则闭不能言，涂金疮则血不复出，辛中滞涩，故能疏又能敛也。又辛之敛与酸之敛不同，酸则一主于敛，辛则敛中有发散之意，尤与肺投合也。

又喻嘉言赞麦门冬汤中用半夏曰：“于大建中气，大生津液药中，增入半夏之辛温一味，以利咽下气，此非半夏之功，实善用半夏之功也。”

西人谓劳证因肺体生坚粒如沙，名都比迦力。或在左肺、或在右肺、或左右俱有，右多过左，上多过下，先生多小粒，在肺本体内，渐合为一大粒。久而溃烂成穴，穴有大小，有肺体全坏者。此证各国俱有，冷地尤多。病原或因父母延累性质，易患此证；或因身虚居处湿地，衣服单薄冷风吹袭；或天时寒热骤变；或热地人迁居冷地；或食物不足；或屋内臭浊不通风气；或辛苦劳倦；或房事过度；或饮酒过度；在女子或漏经带下，或哺婴儿太久。男女患此证者，每在十五岁以上，三十岁以下。病状先干嗽，或有血呛出，渐至气短促，行动呼吸更促，困倦无精神，手足疲软羸瘦，颈变细长，胸膈变窄，略有勤苦则汗出泄泻，食物不化，夜卧不安，脉微细而数，心跳多痰。或咳血胸膈时疼，声音不清，久则哑，手指末节生大甲弯曲。以听病筒听试，觉有声从溃穴泄出。夜晚颜色鲜红，早起多冷汗。舌苔先白后红，或吐痰稠黏与脓相杂。又有总气管出声之处溃烂，不能出声者；有累大小肠烂，色白过常度者；有因此肝血不得入肺，肝体大过常度者。且都比迦力不但肺有之也，如小儿疳积，肚腹大四肢瘦，是因大小肠皮膜生都比迦力，饮食之津不能吸入液管所致，食虽多不长肌肉。法令其改变习气，勿居湿地，勿过劳辛，勿太烦怒，勿提举重物，勿贪色欲，勿饮酒过度；宜散步间适游玩怡情，迁徙他处，变易水土，所居之室开户牖以通外气，着绵当（亦名背心，即无袖之短衣也）令胸背常暖，频用两臂前后开合，令胸肺舒张呼吸大通；更用酸醋水洗颈前胸膈各处，布巾擦之令热。内服之药，大概以出痰、止血、敛汗、止泻、安身为主。咳嗽用乙毕格散，鸦片酒最宜。或先用呕药以去其痰。汗多宜敛铅散三四厘，白矾四五厘，能收敛止汗。泄泻者用胆矾二厘，鸦片二三厘，配水一两，日服二三钱。肺疼者贴斑蝥膏药。


按
 ：西人所谓劳证因肺生都比迦力，致有种种羸弱冷热痰嗽诸证，劳瘵病中皆有其病状。而用西人所言之治法治之，则愈者恒鲜也。

迨西历一千八百九十九年，西人遏尔倍儿富儿德氏制阿斯必林药出，治此证较前似有把握。其法用阿斯必林，一日之间少则一瓦，多不过三瓦，皆分为三次服下，以退此证之发热，且同时投以止汗之药，以防其出汗过多。盖此证最要之点，在于发热，热愈甚则气血愈亏，实能促病机之进行。阿斯必林最善解热，且无不良之副作用，惟其性善发汗，而过汗非体虚者所宜，故以同时服止汗之品，以防其过汗也。

东人衍西人之说，名其病曰肺结核，其治法不出西人范围。至丁仲祜推广其说，谓此证自始至终之经过，未有不发热者。因感染结核菌后，有一种物质，生交换产物与崩坏产物，吸收时影响于体温者皆甚大，热即由是而生。又因酿脓菌及各种细菌（连锁球菌、葡萄球菌、绿脓菌、四叠菌之类）之侵入，起混合续发性传染。气管与空洞之分泌物因之分解，发生腐败性及毒素性之物质。此物质吸收之际，亦发生此热。夫罹此证者，营养原极缺乏，加以发热不已，则食机不振，心力萎弱，分泌蛋白质日见消耗。宜用阿斯必林一瓦半，和以乳糖，分三次服下，佐以利痰健胃之药。至于结核之证，兼小便下血，其生殖器亦有结核者，治以阿斯必林，而以清血止血之药佐之。

愚对于此证，悉心研究，知其治法，当细分为数种。其证有自肾传肺者，如西人所谓色欲过度，及女子经漏带下，致肺生都比迦力者是也；有自肺传肾者，如西人所谓肺生都比迦力，以致现出种种阴虚之证，而成劳瘵者是也；有因肺肾交病，而累及脾胃者，如丁仲祜所谓“结核发热，致食机不振”者是也。肾传肺者，以大滋真阴之药为主，以清肺理痰之药为佐，若拙拟之醴泉饮（在前）是也；肺传肾者，以清肺理痰之药为主，以滋补真阴之药为佐，若此参麦汤是也；其因肺肾俱病，而累及脾胃者，宜肺肾双补，而兼顾其脾胃，若拙拟之滋培汤（在第二卷）、珠玉二宝粥（在后）是也。如此分途施治，斟酌咸宜，而又兼服阿斯必林，凡其脉之稍有根柢可挽回者，需以时日皆愈也。至于但肺有结核，而未累及他脏者，可于斯编肺病门中（在第二卷），酌其治法（医论篇三卷载有论肺病治法，实合虚劳肺病详细论之也，凡治虚劳及肺病者皆宜参观）。

阿斯必林，系用亚里斯尔酸（即杨曹，其原质存于杨柳皮中）制成。其形状为白色细针形之结晶。无臭微酸，似有杨柳皮汁气味。其性凉而能散，善退外感之热，初得外感风热，服之出凉汗即愈。兼能退内伤之热，肺结核者，借之以消除其热，诚有奇效。又善治急性关节肿疼，发表痘毒、麻疹及肠胃炎、肋膜炎诸证，西药中之最适用者也。

特其发汗之力甚猛，若结晶坚而大者，以治外感，半瓦即可出汗；若当天气寒凉，或近寒带之地，须服至一瓦，或至瓦半。若其略似白粉，微有结晶者，药力薄弱，服至一瓦方能出汗，多可服至瓦半或二瓦。是在临证者，相其药力之优劣，而因时、因地、因人制宜也。

至用阿斯必林治内伤，其分量尤须少用。因内伤发热之人，阴虚阳浮，最易发汗。西人用治肺结核之热，日服三瓦，其在欧洲地寒，且其人自幼多肉食，脏腑营卫壮固，或者犹可，在吾中华则定然不可。是以丁仲祜有阿斯必林治肺结核，一日三次共服一瓦半，则视西人所用之分量减半矣。

愚用阿斯必林治肺结核，视西人所用之数，则减之又减。曾治一少年，染肺结核，咳嗽食少，身体羸弱，半载不愈，求为诊治。遂投以理肺清痰、健胃滋阴之药，又于晚间临睡时，用白蔗糖冲水，送服阿斯必林三分瓦之一。须臾周身即得大汗，过三点钟其汗始止，翌日觉周身酸懒，盖因汗太过也。而咳嗽则较前见轻，食欲亦少振，继服滋补之药数剂，每日只用阿斯必林六分瓦之一，作一次服下，或出微汗，或不出汗，从此精神渐渐清爽，调治月余而愈。自此以后，用阿斯必林治肺结核，必先少少试服，初次断不敢稍多也。

至西人谓防其出汗，可与止汗之药同服，亦系善法。然仍恐服后止汗之药不效，而阿斯必林之发汗，仍然甚效也。愚治肺结核证，若一日用至一瓦，或一瓦强，恒作十次，或十余次服下。勿须用止汗之药，亦可不出汗。即有时微见汗，亦系佳兆。

凡劳瘵阴虚之证，其脉之急数者，无论肺结核与不结核，于每服滋补剂外，皆宜服阿斯必林，或半瓦，或至一瓦。恐其出汗多，分几次服下，其初日服之俾微见汗，后日日常服，以或出汗或不出汗为适宜。如此旬日之间，脉之数者可渐和缓。

乳糖，系用牛乳制干酪之际，蒸发其所生之甘乳清，而采取精制者也。若无乳糖，即以白蔗糖代之，功效相同。


珠玉二宝粥

治脾肺阴分亏损，饮食懒进，虚热劳嗽，并治一切阴虚之证。

生山药二两
 　生薏米二两
 　柿霜饼八钱


上三味，先将山药、薏米捣成粗渣，煮至烂熟，再将柿霜饼切碎，调入融化，随意服之。山药、薏米皆清补脾肺之药。然单用山药，久则失于黏腻；单用薏米，久则失于淡渗，惟等分并用，乃可久服无弊。又用柿霜之凉可润肺、甘能归脾者，以为之佐使。病人服之不但疗病，并可充饥，不但充饥，更可适口。用之对证，病自渐愈，即不对证，亦无他患，诚为至稳善之方也。薏米若购自药房多系陈者，或间有虫粪，宜水淘数次，然后可用。柿霜饼，即柿霜熬成者，为柿霜白而净者甚少，故用其熬成饼者。然熬此饼时恒有掺以薄荷水者，其性即不纯良。遇阴虚汗多之证用之即有不宜，若果有白净柿霜尤胜于饼。

一少年，因感冒懒于饮食，犹勤稼穑，枵腹力作，遂成劳嗽。过午发热，彻夜咳吐痰涎。医者因其年少，多用滋阴补肾之药，间有少加参、耆者。调治两月不效，饮食减少，痰涎转增，渐至不起，脉虚数兼有弦象，知其肺脾皆有伤损也。授以此方，俾一日两次服之，半月全愈。

或问：脉现弦象，何以即知其脾肺伤损？答曰：脉虽分部位，而其大致实不分部位。今此证左右之脉皆弦，夫弦为肝脉，肝盛必然侮脾，因肝属木脾属土也。且五行之中，惟土可以包括四行，即脾气可以包括四脏。故六部脉中，皆以和缓为贵，以其饶有脾土之气也。今其脉不和缓而弦硬，其脾气受伤，不能包括四脏可知。又肺属金，所以镇肝木者也，故肺金清肃之气下行，肝木必不至恣横，即脉象不至于弦。今其脉既现如此弦象，则肺金受伤，不能镇肝木更可知也。

沃雪汤

治同前证，更兼肾不纳气作喘者。

生山药一两半
 　牛蒡子炒捣四钱
 　柿霜饼冲服六钱


一人，年四十余，素有喘证，薄受外感即发。医者投以小青龙汤，一剂即愈，习以为常。一日喘证复发，连服小青龙汤三剂不愈。其脉五至余，右寸浮大，重按即无。知其从前服小青龙即愈者，因其证原受外感；今服之而不愈者，因此次发喘原无外感也。盖其薄受外感即喘，肺与肾原有伤损，但知治其病标，不知治其病本，则其伤损必益甚，是以此次不受外感亦发喘也。为拟此汤服两剂全愈，又服数剂以善其后。

水晶桃

治肺肾两虚，或咳嗽，或喘逆，或腰膝酸疼，或四肢无力，以治孺子尤佳。

核桃仁一斤
 　柿霜饼一斤


先将核桃仁饭甑蒸熟，再与柿霜饼同装入瓷器内蒸之，融化为一，晾冷随意服之。

果之有核，犹人之有骨，是以骨亦名骸，其右旁皆从亥也。肾主骨而为生育之本，果核之仁，亦是生生之机。故凡果核之仁，具补益之性者，皆能补肾。核桃乃果核之最大者，其仁既多脂，味更香美，为食中佳品，性善补肾可知。柿霜色白入肺，而甘凉滑润，其甘也能益肺气，其凉也能清肺热，其滑也能利肺痰，其润也能滋肺燥，与核桃同用，肺肾同补，金水相生，虚者必易壮实。且食之又甚适口，饥时可随便服之，故以治小儿尤佳也。


附方
 ：俗传治劳嗽方，秋分日取鲜莱菔十余枚去叶，自叶中心穿以鲜槐条，令槐条头透出根外，悬于茂盛树上满百日，至一百零一日取下。用时去槐条，将莱菔切片煮烂，调红沙糖服之，每服一枚，数服即愈。


按
 ：莱菔色白入柿，槐条色黑入肾，如此作用，盖欲导引肺气归肾。其悬于茂盛树上者，因茂树之叶多吐氧气，莱菔借氧气酝酿，其补益之力必增也。悬之必满百日者，欲其饱经霜露，借金水之气，以补金水之脏也。邑中孙姓叟，年近六旬，劳喘，百药不效，后得此方服之而愈。每岁多备此药，以赠劳喘者，服之愈者甚多（六卷仙露饮后附有来函中载治嗽方，其第二方甚效宜选用）。

既济汤

治大病后阴阳不相维系。阳欲上脱，或喘逆，或自汗，或目睛上窜，或心中摇摇如悬旌；阴欲下脱，或失精，或小便不禁，或大便滑泻。一切阴阳两虚，上热下凉之证。

大熟地一两
 　萸肉去净核一两
 　生山药六钱
 　生龙骨捣细六钱
 生牡蛎捣细六钱
 　茯苓三钱
 　生杭芍三钱
 　乌附子一钱


一人，年二十余，禀资素羸弱，又耽烟色，于秋初患疟，两旬始愈。一日大便滑泻数次，头面汗出如洗，精神颓愦，昏昏似睡。其脉上盛下虚，两寸摇摇，两尺欲无，数至七至。延医二人皆不疏方。愚后至为拟此汤，一剂而醒，又服两剂遂复初。

友人张寿田（沧州人，其子侄从愚学医），曾治一少年，素患心疼，发时昼夜号呼。医者屡投以消通之药，致大便滑泻，虚气连连下泄，汗出如洗，目睛上泛，心神惊悸，周身[image: ]
 动，须人手按，而心疼如故。延医数人皆不敢疏方。寿田投以此汤，将方中萸肉倍作二两，连服两剂，诸病皆愈，心疼竟从此除根。

或问：既济汤原为救脱之药，方中何以不用人参？答曰：人参之性补而兼升，以治上脱，转有气高不返之虞。喻嘉言《寓意草》中论之甚详。惟与赭石同用，始能纳气归根。而证兼下脱者，赭石又不宜用，为不用赭石，所以不敢用人参。且阳之上脱也，皆因真阴虚损，不能潜藏元阳，阳气始无所系恋而上奔。故方中重用熟地、山药以峻补真阴，俾阴足自能潜阳。而佐以附子之辛热，原与元阳为同气，协同芍药之苦降（《本经》味苦），自能引浮越之元阳下归其宅。更有萸肉、龙骨、牡蛎以收敛之，俾其阴阳固结，不但元阳不复上脱，而真阴亦永不下脱矣。

或问：此方能治脱证宜矣，而并能治心疼者何也？答曰：凡人身内外有疼处，皆其气血痹而不通。《本经》谓“山茱萸主心下邪气、寒热、温中、逐寒湿痹”，是萸肉不但酸敛，而更善开通可知。李士材治肝虚作疼，萸肉与当归并用。愚治肝虚腿疼，曾重用萸肉随手奏效（详案在第四卷曲直汤下）。盖萸肉得木气最厚，酸敛之中大具条畅之性，故善于治脱，尤善于开痹也。大抵其证原属虚痹，气血因虚不能流通而作疼。医者不知，惟事开破，迨开至阴阳将脱，而其疼如故，医者亦束手矣。而投以此汤，惟将萸肉加倍，竟能于救脱之外，更将心疼除根。此非愚制方之妙，实寿田之因证施用，而善于加减也。


来复汤

治寒温外感诸证，大病瘥后不能自复，寒热往来，虚汗淋漓；或但热不寒，汗出而热解，须臾又热又汗，目睛上窜，势危欲脱；或喘逆，或怔忡，或气虚不足以息，诸证若见一端，即宜急服。

萸肉去净核二两
 　生龙骨捣细一两
 　生牡蛎捣细一两
 　生杭芍六钱
 　野台参四钱
 　甘草蜜炙二钱


一人，年二十余，于孟冬得伤寒证，调治十余日，表里皆解。忽遍身发热，顿饭顷，汗出淋漓，热顿解，须臾又热又汗。若是两昼夜，势近垂危，仓猝迎愚诊治。及至，见汗出浑身如洗，目上窜不露黑睛，左脉微细模糊，按之即无，此肝胆虚极，而元气欲脱也。盖肝胆虚者，其病象为寒热往来，此证之忽热忽汗，亦即寒热往来之意。急用净萸肉二两煎服，热与汗均愈其半，遂为拟此方，服两剂而病若失。

一人，年四十余，外感痰喘，愚为治愈，但脉浮力微，按之即无。愚曰：脉象无根，当服峻补之剂，以防意外之变。病家谓：病人从来不受补药，服之即发狂疾，峻补之药实不敢用。愚曰：既畏补药，如是备用亦可，病家依愚言。迟半日忽发喘逆，又似无气以息，汗出遍体，四肢逆冷，身躯后挺，危在倾刻。急用净萸肉四两，暴火煎一沸即饮下，汗与喘皆微止。又添水再煎数沸饮下，病又见愈。复添水将原渣煎透饮下，遂汗止喘定，四肢之厥逆亦回。

一少年，素伤烟色，又感冒风寒，医者用表散药数剂治愈。间日忽遍身冷汗，心怔忡异常，自言气息将断，急求为调治，诊其脉浮弱无根，左右皆然。愚曰：此证虽危易治，得萸肉数两，可保无虞。时当霖雨，药坊隔五里许，遣快骑冒雨急取净萸肉四两、人参五钱，先用萸肉二两，煎数沸急服之，心定汗止，气亦接续，又将人参切作小块，用所余萸肉，煎浓汤送下，病若失。

一人，年四十八，大汗淋漓，数日不止，衾褥皆湿，势近垂危。询方于愚，俾用净萸肉二两，煎汤饮之，其汗遂止。翌晨迎愚诊视，其脉沉迟细弱，而右部之沉细尤甚，虽无大汗，遍体犹湿。疑其胸中大气下陷，询之果觉胸中气不上升，有类巨石相压。乃恍悟前此之汗，亦系大气陷后，卫气无所统摄而外泄之故。遂用生黄耆一两，萸肉、知母各三钱，一剂胸次豁然，汗亦尽止，又服数剂以善其后（此案参看第四卷升陷汤后跋语方明）。

一妊妇得霍乱证，吐泻约一昼夜，病稍退胎忽滑下。觉神气顿散，心摇摇似不能支持，求愚治疗。既至，则病势大革，殓服在身，已舁诸床，病家欲竟不诊视。愚曰：一息犹存，即可挽回。诊之，脉若有若无，气息奄奄，呼之不应。取药无及，适此舍翁，预购药两剂未服，亦系愚方，共有萸肉六钱，急拣出煎汤灌下，气息稍大，呼之能应。又取萸肉、生山药各二两，煎汤一大碗，徐徐温饮下，精神顿复。俾日用生山药末两余，煮粥服之，以善其后。

历观以上诸案，则萸肉救脱之功，较参、术、耆不更胜哉。盖萸肉之性，不独补肝也，凡人身之阴阳气血将散者，皆能敛之。故救脱之药，当以萸肉为第一。而《本经》载于中品，不与参、术、耆并列者，窃忆古书竹简韦编，易于错简，此或错简之误欤。

凡人元气之脱，皆脱在肝。故人虚极者，其肝风必先动，肝风动，即元气欲脱之兆也。又肝与胆脏腑相依，胆为少阳，有病主寒热往来；肝为厥阴，虚极亦为寒热往来，为有寒热，故多出汗。萸肉既能敛汗，又善补肝，是以肝虚极而元气将脱者服之最效。愚初试出此药之能力，以为一己之创见，及详观《神农本经》山茱萸原主寒热，其所主之寒热，即肝经虚极之寒热往来也。特从前涉猎观之，忽不加察，且益叹《本经》之精当，实非后世本草所能及也。又《本经》谓山茱萸能逐寒湿痹，是以前方可用以治心腹疼痛。四卷曲直汤用以治肢体疼痛，为其味酸能敛。二卷中补络补管汤，用之以治咳血吐血，再合以此方重用之，最善救脱敛汗，则山茱萸功用之妙，真令人不可思议矣。

附录：湖北张港崔兰亭君来函：“张港红十字会朱总办之儿媳，产后角弓反张，汗出如珠，六脉散乱无根，有将脱之象，迎为诊治。急用净萸肉二两，俾煎汤服之，一剂即愈。举家感谢云：‘先生之方如此效验神速，真神医也。’愚应之曰：‘此非我之功，乃著《衷中参西录》者之功也。’总办因作诗一首，托寄先生相谢，且以表扬先生之大德云。”

镇摄汤

治胸膈满闷，其脉大而弦，按之似有力，非真有力，此脾胃真气外泄，冲脉逆气上干之证，慎勿作实证治之。若用开通之药，凶危立见。服此汤数剂后脉见柔和，即病有转机，多服自愈。

野台参五钱
 　生赭石轧细五钱
 　生芡实五钱
 　生山药五钱
 萸肉去净核五钱
 　清半夏二钱
 　茯苓二钱


服药数剂后，满闷见轻，去芡实加白术二钱，脉之真有力者，皆有洪滑之象。洪者如波涛叠涌，势作起伏；滑者指下滑润，累累如贯珠。此脉象弦直，既无起伏之势，又无贯珠之形，虽大而有力，实非真有力之象。

和缓者脾胃之正脉，弦长者肝胆之正脉。然脾胃属土，其脉象原宜包括金、木、水、火诸脏腑，故六部之脉皆有和缓，乃为正象。今其脉弦而有力，乃肝木横恣，侵侮脾土之象，故知其脾胃虚也。

冲脉上隶阳明，故冲气与胃气原相贯通。今因胃气虚而不降，冲气即易于上干。此时脾胃气化不固，既有外越之势，冲气复上干而排挤之，而其势愈外越，故其脉又兼大也。

一媪，年过六旬，胸腹满闷，时觉有气自下上冲，饮食不能下行。其子为书贾，且知医。曾因卖书至愚书校，述其母病证，且言脉象大而弦硬。为拟此汤，服一剂满闷即减，又服数剂全愈。

一人，年近五旬，心中常常满闷，呕吐痰水。时觉有气起自下焦，上冲胃口。其脉弦硬而长，右部尤甚，此冲气上冲，并迫胃气上逆也。问其大便，言甚干燥。遂将方中赭石改作一两，又加知母、生牡蛎各五钱，厚朴、苏子各钱半，连服六剂全愈。


第二卷

治喘息方

参赭镇气汤

治阴阳两虚，喘逆迫促，有将脱之势，亦治肾虚不摄，冲气上干，致胃气不降作满闷。

野台参四钱
 　生赭石轧细六钱
 　生芡实五钱
 　生山药五钱
 萸肉去净核六钱
 　生龙骨捣细六钱
 　生牡蛎捣细六钱
 　生杭芍四钱
 苏子炒捣二钱


一妇人，年三十余，劳心之后兼以伤心，忽喘逆大作，迫促异常。其翁知医，以补敛元气之药治之，觉胸中窒碍不能容受。更他医以为外感，投以小剂青龙汤，喘益甚。延愚诊视，其脉浮而微数，按之即无，知为阴阳两虚之证。盖阳虚则元气不能自摄，阴虚而肝肾又不能纳气，故作喘也。为制此汤，病人服药后，未及覆杯曰：吾有命矣。询之，曰从前呼吸惟在喉间，几欲脱去，今则转落丹田矣。果一剂病愈强半，又服数剂全愈。


按
 ：生赭石压力最胜，能镇胃气、冲气上逆，开胸膈、坠痰涎、止呕吐、通燥结，用之得当，诚有捷效。虚者可与人参同用。

一人，当上脘处发疮，大如核桃，破后调治三年不愈。疮口大如钱，觉自内溃烂，循胁渐至背后，每日自背后以手排挤至疮口，流出脓水若干。求治于愚，自言自患此疮后，三年未尝安枕，虽卧片时，即觉有气起自下焦上逆冲心。愚曰：此即汝疮之病根也。俾用生芡实一两，煮浓汁送服生赭石细末五钱，遂可安卧。又服数次，彻夜稳睡。盖气上逆者，乃冲气之上冲，用赭石以镇之，芡实以敛之，冲气自安其宅也。继用拙拟活络效灵丹（在第四卷），加生黄耆、生赭石各三钱煎服，日进一剂，半月全愈。

一人，伤寒病瘥后，忽痰涎上涌，杜塞咽喉几不能息。其父用手大指点其天突穴，息微通（点天突穴法详第三卷），急迎愚调治。遂用香油二两熬热，调麝香一分灌之，旋灌旋即流出痰涎若干。继用生赭石一两、人参六钱、苏子四钱煎汤，徐徐饮下，痰涎顿开。

一妇人，年近五旬，得温病，七八日表里俱热，舌苔甚薄作黑色，状类舌斑，此乃外感兼内亏之证。医者用降药两次下之，遂发喘逆。令其子两手按其心口，即可不喘。须臾又喘，又令以手紧紧按住，喘又少停。诊其脉尺部无根，寸部摇摇，此将脱之候也。时当仲夏，俾用生鸡子黄四枚，调新汲井泉水服之，喘稍定，可容取药。遂用赭石细末二钱同生鸡子黄二枚，温水调和服之，喘遂愈，脉亦安定。继服参赭镇气汤，以善其后。

一妇人，连连呕吐，五六日间勺水不存，大便亦不通行，自觉下脘之处疼而且结，凡药之有味者，入口即吐；其无味者，须臾亦复吐出，医者辞不治。后愚诊视，脉有滑象，上盛下虚，疑其有妊。询之，言月信不见者五十日矣。然结证不开，危在目前。《内经》谓“有故无殒亦无殒也”，遂单用赭石二两煎汤饮下。觉药力至结处不能下行，复返而吐出，继改用赭石四两，又重罗出细末两许，将余三两煎汤调细末服下，其结遂开，大便亦通，自此安然无恙，至期方产。

友人毛仙阁曾治一妇人，胸次郁结，饮食至胃不能下行，时作呕吐。仙阁用赭石细末六钱，浓煎人参汤送下，须臾腹中如爆竹之声，胸次、胃中俱觉通豁，至此饮食如常。

友人高夷清曾治一人，上焦满闷，艰于饮食，胸中觉有物窒塞。医者用大黄、蒌实陷胸之品十余剂，转觉胸中积满，上至咽喉，饮水一口即溢出。夷清用赭石二两、人参六钱为方煎服，顿觉窒塞之物降至下焦。又加当归、肉苁蓉，再服一剂，降下瘀滞之物若干，病若失。

友人李景南曾治一人，寒痰壅滞胃中，呕吐不受饮食，大便旬日未行。用人参八钱、干姜六钱、赭石一两，一剂呕吐即止。又加当归五钱，大便得通而愈。

门人高如璧曾治一叟，年七十余，得呃逆证，兼小便不通，剧时觉杜塞咽喉，息不能通，两目上翻，身躯后挺，更医数人治不效。如璧诊其脉浮而无力。遂用赭石、台参、生山药、生芡实、牛蒡子为方投之，呃逆顿愈。又加竹茹服一剂，小便亦通利。

历观以上诸治验案，赭石诚为救颠扶危之大药也。乃如此良药，今人罕用，间有用者，不过二三钱，药不胜病，用与不用同也。且愚放胆用至数两者，非卤莽也。诚以临证既久，凡药之性情能力及宜轻宜重之际，研究数十年，心中皆有定见，而后敢如此放胆，百用不至一失。且赭石所以能镇逆气，能下有形瘀滞者，以其饶有重坠之力，于气分实分毫无损。况气虚者又佐以人参，尤为万全之策也。其药虽系石质，实与他石质不同，即未经火煅，为末服之，亦与肠胃无伤。此从精心实验而知，故敢确凿言之。

或曰：赭石质甚重坠，故《别录》谓其坠胎，诸案中如此重用赭石，以治他证犹可，以治妊妇恶阻，肠胃坚结，纵能治愈，独不近于行险乎？答曰：此中理甚精奥，非细心研究不知也。赭石之原质，系铁七氧三化合而成，其质原与铁锈相似（铁与氧气化合则生锈）。铁锈善补血，赭石亦善补血。故《本经》谓其主赤沃漏下；《别录》谓其治带下养血气；《日华》谓其治月经不止；《普济方》用治血崩。统视以上主治，则赭石善于理血养血可知。既能养血，其血足不自能荫胎乎？而《别录》谓其坠胎者，指五六月以后之胎而言也。盖五六月以后之胎，已成形体，赭石重坠有压力，故可迫之下坠。若恶阻时，胞室之血脉初次凝结，无所谓形体也。此时惟过用破血之药可以坠胎。岂善于养血之赭石，服之亦虑其坠胎乎？且恶阻至于肠胃坚结，百药不效，惟重用赭石，犹可救挽，纵有坠胎之弊，犹当权其事之轻重缓急，而放胆用之。此孙思邈所谓“心欲小而胆欲大”也。况用之又断不至坠胎乎。


按
 ：赭石色赤，氧气与铁化合之色也。其原质类铁锈，故与铁锈同色。铁锈研末服之，不妨肠胃，故赭石生研服之，亦于肠胃无损也。铁锈之生，层层作薄片，而赭石亦必层层作薄片。且其每片之两面，一面点点作凸形，一面点点作凹形者，方为真赭石。故有钉头赭石及龙眼赭石之名。

仲景旋覆代赭石汤，赭石、人参并用，治“伤寒汗吐下解后，心下痞鞕，噫气不除”。参赭镇气汤中人参，借赭石下行之力，挽回将脱之元气，以镇安奠定之，亦旋覆代赭石汤之义也。

一妇人，年二十余，因与其夫反目，怒吞鸦片，已经救愈。忽发喘逆，迫促异常，须臾又呼吸顿停，气息全无，约十余呼吸之顷，手足乱动，似有蓄极之势，而喘复如故。若是循环不已，势近垂危，延医数人，皆不知为何病。后愚诊视其脉，左关弦硬，右寸无力，精思良久，恍然悟曰：此必怒激肝胆之火，上冲胃气。夫胃气本下行者也，因肝胆之火冲之，转而上逆，并迫肺气亦上逆，此喘逆迫促所由来也。逆气上干，填塞胸膈，排挤胸中大气，使之下陷。夫肺悬胸中，须臾无大气包举之，即须臾不能呼吸，此呼吸顿停所由来也（此理参观第四卷升陷汤后跋语方明）。迨大气蓄极而通，仍上达胸膈，鼓动肺脏，使得呼吸，逆气遂仍得施其击撞，此又病势之所以循环也。《神农本经》载，桂枝主上气咳逆、结气、喉痹、吐吸（吸不归根即吐出），其能降逆气可知。其性温而条达，能降逆气，又能升大气可知。遂单用桂枝尖三钱，煎汤饮下，须臾气息调和如常。夫以桂枝一物之微，而升陷降逆，两擅其功，以挽回人命于顷刻，诚天之生斯使独也。然非亲自经验者，又孰信其神妙如是哉。继用参赭镇气汤，去山药、苏子，加桂枝尖三钱，知母四钱，连服数剂，病不再发。此喘证之特异者，故附记于此。

喻嘉言《寓意草》中有重用赭石治险证之案数则，与上所载之案参观，其理益明。


薯蓣纳气汤

治阴虚不纳气作喘逆。

生山药一两
 　大熟地五钱
 　萸肉去净核五钱
 　柿霜饼冲服四钱
 生杭芍四钱
 　牛蒡子炒捣二钱
 　苏子炒捣二钱
 　甘草蜜炙二钱
 　生龙骨捣细五钱


前方，治阴阳两虚作喘，此方乃专治阴虚作喘者也。方书谓肝肾虚者，其人即不能纳气，此言亦近理，然须细为剖析。空气中有氧气，乃养物之生气也。（氧气详解在后补络补管汤下）。人之肺脏下无透窍，而吸入之氧气，实能隔肺胞，息息透过，以下达腹中，充养周身。肝肾居于腹中，其气化收敛，不至膨胀，自能容纳下达之气，且能导引使之归根。有时肾虚气化不摄，则上注其气于冲，以冲下连肾也。夫冲为血海，实亦主气，今因为肾气贯注，则冲气又必上逆于胃，以冲上连胃也。由是，冲气兼挟胃气上逆，并迫肺气亦上逆矣，此喘之所由来也。又《内经》谓肝主疏泄，肾主闭藏。夫肝之疏泄，原以济肾之闭藏，故二便之通行，相火之萌动，皆与肝气有关，方书所以有“肝行肾气”之说。今因肾失其闭藏之性，肝遂不能疏泄肾气使之下行，更迫于肾气之膨胀，转而上逆。由斯，其逆气可由肝系直透膈上，亦能迫肺气上逆矣，此又喘之所由来也。方中用地黄、山药以补肾，萸肉、龙骨补肝即以敛肾；芍药、甘草甘苦化阴，合之柿霜之凉润多液，均为养阴之妙品；苏子、牛蒡又能清痰降逆，使逆气转而下行，即能引药力速于下达也。至方名薯蓣纳气汤者，因山药补肾兼能补肺，且饶有收敛之力，其治喘之功最弘也。

或问：氧气虽能隔肺胞透过，亦甚属些些无多，何以当吸气内入之时，全腹皆有膨胀之势？答曰：若明此理，益知所以致喘之由。人之脏腑皆赖气以撑悬，是以膈上有大气，司肺呼吸者也；膈下有中气，保合脾胃者也；脐下有元气，固性命之根蒂者也。当吸气入肺之时，肺胞膨胀之力，能鼓舞诸气，节节运动下移，而周身之气化遂因之而流通。且喉管之分支下连心肝，以通于奇经诸脉，当吸气内入之时，所吸之气原可由喉管之分支下达，以与肺中所吸之气，相助为理也。下焦肝肾（奇经与肾相维系）属阴，阴虚气化不摄则内气膨胀，遂致吸入之气不能容受而急于呼出，此阴虚者所以不纳气而作喘也。

滋培汤

治虚劳喘逆，饮食减少，或兼咳嗽，并治一切阴虚羸弱诸证。

生山药一两
 　于术炒三钱
 　广陈皮二钱
 　牛蒡子炒捣二钱
 　生杭芍三钱
 玄参三钱
 　生赭石轧细三钱
 　炙甘草二钱


痰郁肺窍则作喘，肾虚不纳气亦作喘，是以论喘者恒责之肺、肾二脏，未有责之于脾、胃者。不知胃气宜息息下行，有时不下行而转上逆，并迫肺气亦上逆即可作喘。脾体中空，能容纳诸回血管之血，运化中焦之气，以为气血宽闲之地，有时失其中空之体，或变为紧缩，或变为胀大，以致壅激气血上逆迫肺，亦可作喘。且脾脉缓大，为太阴湿土之正象，虚劳喘嗽者，脉多弦数，与缓大之脉反对，乃脾土之病脉也。故重用山药以滋脾之阴，佐以于术以理脾之阳，脾脏之阴阳调和，自无或紧缩或胀大之虞。特是脾与胃脏腑相依，凡补脾之药皆能补胃。而究之脏腑异用，脾以健运磨积，宣通津液为主；胃以熟腐水谷，传送糟粕为主。若但服补药，壅滞其传送下行之机，胃气或易于上逆，故又宜以降胃之药佐之，方中之赭石、陈皮、牛蒡是也。且此数药之性，皆能清痰涎，利肺气，与山药、玄参并用，又为养肺止嗽之要品也。用甘草、白芍者，取其甘苦化合，大有益于脾胃，兼能滋补阴分也。并治一切虚劳诸证者，诚以脾胃健壮，饮食增多，自能运化精微以培养气血也。

一人，年二十二，喘逆甚剧，脉数至七至，用一切治喘药皆不效，为制此方。将药煎成，因喘剧不能服，温汤三次始服下，一剂见轻，又服数剂全愈。

或问：药之健脾胃者，多不能滋阴分，能滋阴分者，多不能健脾胃，此方中芍药、甘草同用，何以谓能兼此二长？答曰：《本经》谓芍药味苦，后世本草谓芍药味酸。究之芍药之味苦酸皆有。陈修园笃信《本经》，谓芍药但苦不酸。然嚼服芍药钱许，恒至[image: ]
 齿，兼有酸味可知。若取其苦味与甘草相合，有甘苦化阴之妙（甘苦化阴说始于叶天士），故能滋阴分。若取其酸味与甘草相合，有甲己化土之妙（甲木味酸己土味甘），故能益脾胃。此皆取其化出之性以为用也。又陈修园曰：芍药苦平破滞，本泻药非补药也。若与甘草同用，则为滋阴之品，与生姜、大枣、桂枝同用，则为和营卫之品，与附子、干姜同用，则能收敛元阳，归根于阴，又为补肾之品。本非补药，昔贤往往取为补药为主，其旨微矣。按此论甚精，能示人用药变化之妙，故连类及之。

西人谓心有病可以累肺作喘，此说诚信而有证。盖喘者之脉多数，夫脉之原动力发于心，脉动数则心动亦数可知。心左房之赤血与右房之紫血，皆与肺循环相通（理详后定心汤下）。若心动太急，逼血之力过于常度，则肺脏呼吸亦因之速过常度，此自然之理也。然心与肾为对待之体，心动若是之急数，肾之真阴不能上潮，以靖安心阳可知。由是言之，心累肺作喘之证，亦即肾虚不纳气之证也。

西人又谓喘证因肺中小气管，痰结塞住，忽然收缩，气不通行，呼吸短促，得痰出乃减。有日日发作者，又数日或因辛苦寒冷而发作者，又有因父母患此病传延者。发作时，苦剧不安，医治无良法。应用纸浸火硝水内，取出晒干，置盆内燃点，乘烟焰熏腾时，以口吸氧气入肺（火硝多含氧气）。或用醉仙桃干叶当烟吸之，内服樟脑鸦片酒一二钱，更加姜末一分半、白矾七厘共为散，水调服。虽未必能除根，亦可渐轻。按：此证乃劳疾之伤肺者，当名为肺劳。虽发作时甚剧，仍可久延岁月。其治法当用拙拟黄耆膏（黄耆膏在后）。


按
 ：醉仙桃即曼陀罗花也，其花白色，状类牵牛而大，其叶大如掌而有尖，结实大如核桃，实蒂有托盘如钱，皮有芒刺如包麻，中含细粒，如火麻仁。渤海之滨生植甚多，俗呼为洋金花。李时珍谓：“服之令人昏昏如醉，可作麻药。”又谓：“熬水洗脱肛甚效。”盖大有收敛之功也。西人药学谓用醉仙桃花、实、叶，俱要鲜者榨汁，或熬干，或晒干作膏。每服三厘，能补火止疼，令人熟睡，善疗喘嗽。正与时珍之说相似，然此物有毒不可轻用。今人治劳喘者，多有取其花与叶，作烟吸之者，实有目前捷效，较服其膏为妥善也。


治阳虚方

敦复汤

治下焦元气虚惫，相火衰微，致肾弱不能作强（《内经》云，肾者作强之官），脾弱不能健运，或腰膝酸疼，或黎明泄泻，一切虚寒诸证。

野台参四钱
 　　乌附子三钱
 　　生山药五钱
 　补骨脂炒捣四钱
 核桃仁三钱
 　萸肉去净核四钱
 　茯苓钱半
 　生鸡内金捣细钱半


或问：人之相火生于下焦，而游行于中焦、上焦。夫下焦既为相火所生之地，其处当热于他处，何以人之下焦转多畏寒乎？答曰：此段理解，微妙难言，然可罕譬而喻也。君不见夫西洋火柴乎，夫火柴原蕴蓄一团火气，然以手扪之，初不觉其热也，惟手执火柴以其顶着物而划之，且划至如许之远，而后火发而热炽，是以火柴之火与热，实生于与物相磨之道路也。火柴有然，人身之相火何莫不然。当其初起于命门，原是一缕生发之气，息息上达以流行于周身，与周身之经络相磨相荡而生热，犹火柴之划物而生热也。是人之下焦所以多畏寒者，诚以相火始生，其热力犹微也。且相火为水中之元阳，乃阴中之火，犹两间之电气也。电气无处不有，随物而寓，即含电气最多之物，亦非热于他物。如铁能含电，尤善传电。西人以两钱相磨而生电光，两铁之相磨愈速，电光之生亦愈速。故凡欲补相火者，须兼补肾中元气，元气旺则流行于周身者速，磨荡于经络者必加力，而相火之热力，即因之而增也。故拙拟敦复汤，原为补相火之专方，而方中以人参为君，与萸肉、茯苓并用，借其收敛下行之力，能大补肾中元气，元气既旺相火自生。又用乌附子、补骨脂之大热纯阳，直达下焦，以助相火之热力，核桃仁之温润多脂，峻补肾脏，以厚相火之基址。且附子与人参同用名参附汤，为回元阳之神丹；补骨脂与核桃仁并用名青蛾丸，为助相火之妙品（核桃仁属木，补骨脂属火，并用之，有木火相生之妙）。又恐药性太热，于下焦真阴久而有碍，故又重用生山药，取其汁浆稠黏，能滋下焦真阴，其气味甘温，又能固下焦气化也。至于鸡内金，其健运脾胃之力，既能流通补药之滞，其收涩膀胱之力，又能逗留热药之性也。

人身之热力，方书恒责重相火，而不知君火之热力，较相火尤胜。盖生育子女以相火为主，消化饮食以君火为主。君火发于心中，为阳中之火，其热下济，大能温暖脾胃，助其消化之力，此火一衰，脾胃消化之力顿减。若君火旺而相火衰者，其人仍能多饮多食可享大寿，是知君火之热力，关于人身者甚大也。愚自临证实验以来，遇君火虚者不胜计，其人多廉于饮食，寒饮留滞为恙，投以辛热升补之剂，即随手奏效（拙拟理饮汤为治是病的方，方在第三卷）。彼谓心脏恶热，用药惟宜寒凉者，犹是一偏之论。曾治一人，年二十余，嗜睡无节，即动作饮食之时，亦忽然昏倒鼾睡。诊其脉两尺洪滑有力，知其肾经实而且热也。遂用黄柏、知母各八钱，茯苓、泽泻各四钱，数剂而愈。是知人之资禀不齐，心脏多恶热，而亦有宜温补者；肾脏多恶寒，而亦有宜凉泻者。是在临证时细心与之消息，不可拘于成见也。

欲明心火之热力，今又得一确实征验。愚资禀素强壮，心火颇旺而相火少衰，饮食不忌寒凉，恒畏坐凉处。因此，数年来，常于食前，服生硫黄如黑豆大一块，约有四厘（服生硫黄法在第八卷），甚见效验。后见道家书，有默运心火下行，与肾气互相交感之法，且引《崔公入药镜》“先天气，后天气，得之者，常似醉”四语为注解。初未深信，后观抱朴子《大丹回答篇》有“意双则和，和则增寿”之语，疑即此法。反复寻绎，恍悟《内经》四气调神论所谓“使志若伏若匿，若有私意，若已有得”者，即此法之权舆也。遂效而行之，数日觉下元温暖，即不欲再食硫黄。月余功效异常，其神妙有不可言传者。由此观之，心火之功用何其大哉。


按
 ：人之元神在心（元神藏于脑而出于心），人之元气在肾。欲心肾相交者，须于有意无意之间，运心中元神随呼吸之气息息下降，与肾中元气会合。然从前道家书皆谓“呼升吸降”，独明伍冲虚谓“吸升呼降，方合有意无意之奥旨”，善哉此论，诚千古未发之秘也。愚未睹此论时，尝默自体验，亦是如此，忽睹此论，欣喜异常，益信愚所体验者，诚不误也。盖心中元神，若必随吸气下降，则拘于迹象，久之气分必觉不顺。惟呼气外出之时，心中元神默默收敛，内气下降，与肾中元气会合浑融，不使随呼气外出，则息息归根，存之又存，而性命之根蒂自固也。不但此也，此法须心肾互相交感，不惟心感肾，肾亦感心。当呼气外出之时，肾中元气原自上升，宜少加主宰之力，俾其上升之机稍大，始能与心中下降之元神欣欣相遇，互相交感。则一念在心，一念在肾，抱朴子所谓“意双则和”也。然此法功候不可太过，使热力炽盛，宜休息行之。又宜清心宽欲，戒谨色欲，涵养真水与真火相济，始能有效。

或问：子所论交心肾之功，至精至确矣，似与道书所谓“媒合婴儿姹女，以结金丹”之功无异，将毋遵斯道而专心行之，即可为学仙之基础乎？答曰：非也。仙与佛同一宗旨，当于“精明之府”（《内经》脉要精微论曰：头者精明之府），常保此无念之正觉，有如日丽中天照临下土，无心而成化也。此中消息自然而然，纯属先天至微至妙，原非浅学所能窥，愚何人斯，敢参末议乎？至愚上所云云者，皆系后天工夫，欲人藉以却病也，非妄谈修仙之道，以误人也。


治心病方

定心汤

治心虚怔忡。

龙眼肉一两
 　酸枣仁炒捣五钱
 　萸肉去净核五钱
 　柏子仁炒捣
 四钱
 　生龙骨捣细四钱
 　生牡蛎捣细四钱
 　生明乳香一钱
 　生明没药一钱


心因热怔忡者，酌加生地数钱。若脉沉迟无力者，其怔忡多因胸中大气下陷，详观拙拟升陷汤（在第四卷）后跋语及诸案，自明治法。

《内经》谓“心藏神”，神既以心为舍宇，即以心中之气血为保护。有时心中气血亏损，失其保护之职，心中神明遂觉不能自主，而怔忡之疾作焉。故方中用龙眼肉以补心血，枣仁、柏仁以补心气，更用龙骨入肝以安魂，牡蛎入肺以定魄，魂魄者心神之左辅右弼也，且二药与萸肉并用，大能收敛心气之耗散，并三焦之气化亦可因之团聚。特是心以行血为用，心体常有舒缩之力，心房常有启闭之机，若用药一于补敛，实恐于舒缩启闭之运动有所妨碍，故又少加乳香、没药之流通气血者以调和之。其心中兼热用生地者，因生地既能生血以补虚，尤善凉血而清热，故又宜视热之轻重而斟酌加之也。

西人曰：人身心肺关系尤重，与脑相等。凡关系重者，造化主护持之尤谨，故脑则有头额等八骨以保护之，而心肺亦有胸胁诸骨以保护之。心肺体质相连，功用亦相倚赖，心之功用关系全体，心病则全体皆受害，心之重如此。然论其体质，不过赤肉所为，其能力专主舒缩，以行血脉。有左右上下四房，左上房主接肺经赤血；右上房主接周身回血；左下房主发赤血，运行周身；右下房主接上房回血过肺，更换赤血而回左上房；左上房赤血，落左下房入总脉管，以养全体；右上房回血，落右下房上注于肺，以出碳气而接氧气（此理与后补络补管汤跋语参看方明）。故人一身之血，皆经过于心肺。心能运血周流一身，无一息之停，即时接入，即时发出，其跳跃即其逼发也，以时辰表验试，一睯[image: ]
 （即一分钟）跳七十五次，每半时跳四千五百次，一昼夜计跳十万八千次。然平人跳不自觉，若觉心跳即是心经改易常度。心房之内左厚于右，左下房厚于右下房几一倍。盖左房主接发赤血，功用尤劳，故亦加厚也。心位在胸中居左，当胁骨第四至第七节，尖当胁骨第五第六之间，下于乳头约一寸至半寸，横向胸骨。病则自觉周遭皆跳，凡心经本体之病，或因心房变薄变厚，或心房之门有病，或夹膜有病，或总管有病，亦如眼目之病，或在明角罩，或在瞳人，或在睛珠，非必处处皆病也。大概心病左多于右，因左房功用尤劳故耳。心病约有数端，一者心体变大，有时略大，或大过一半。因心房之户有病拦阻，血出入不便，心舒缩之劳过常度。劳多则变大，亦与手足过劳则肿大之理相同。大甚则逼血舒缩之用因之不灵矣；一者心房门户变小，或变大，或变窄，或变阔，俱为非宜。盖心血自上房落下房之门，开张容纳血入后，门即翕闭，不令血得回旋上出。其自下房入总管处亦有门，血至则开张使之上出，血出后门即翕闭，不令血得下返。若此处太窄、太小，则血不易出。太大、太阔，则血逼发不尽，或已出复返，运行不如常度矣。再者心跳，凡无病之人心跳每不自觉，若因病而跳，时时自觉，抚之或觉动。然此证有真有假，真者心自病而跳也，或心未必有病，但因身虚而致心跳，亦以真论；若偶然心跳，其人惊惧，防有心病，其实心本无病，即心跳亦暂时之事，是为假心跳证，医者均须细辨。凡心匀跳无止息，侧身而卧，可左可右，呼吸如常，大概心自不病。所虑跳跃不定，或三四次一停，停后复跳不能睡卧，左半身着床愈觉不安，当虑其门户有病，血不回运如常。有停滞妄流而为膨胀者，有累肺而咳嗽、难呼吸或喘者，有累脑而昏蒙头疼、中风慌怯者，有累肝而血聚积满溢者，有累胃不易消化、食后不安、心更跳者，皆心病之关系也。若心自不病，但因思虑过多，或读书太劳，或用力过度，或惊惧喜怒失度，或色欲醉饱无节，或泄泻失血，或多食泻药，或夜失睡，在妇女或因月事不调，凡遇此等心跳病，医者应审察致病之由。如因房劳者，令戒房事；因饮食者，戒口止酒，更服黄连水、樟脑酒以安心，服鸡那或铁酒以补虚弱，戒勤劳行动，常平卧以安身体，游玩散步以适情意，停止工作以养精神，此治心跳良法也。若胸胁骨之下有时动悸，人或疑为心跳，其实因胃不消化，内有风气，与心跳病无涉，虚弱人及妇女患者最多，略服补胃及微利药可也。若饮食太少，或更过于菲薄，亦可令心跳，宜服鸡那及铁酒，兼多食肉为宜。


按
 ：西人论心跳证有真假，真者手扪之实觉其跳，假者手扪之不觉其跳。其真跳者又分两种，一为心体自病，若心房门户变大、小、窄、阔之类，可用定心汤，将方中乳香、没药皆改用三钱，更加当归、丹参各三钱；一为心自不病，因身弱而累心致跳，当用第一卷治劳瘵诸方治之。至假心跳即怔忡证也。其收发血脉之动力，非大于常率，故以手扪之不觉其跳。特因气血虚而神明亦虚，即心之寻常舒缩，徐徐跳动，神明当之，亦若有冲激之势，多生惊恐，此等证治以定心汤时，磨取铁锈水煎药更佳。至于用铁锈之说，不但如西人之说，取其能补血分，实藉其镇重之力以安心神也。第七卷载有一味铁养汤，细观方后治验诸案，自如铁锈之妙用。惟怔忡由于大气下陷者，断不宜用。


又按
 ：西人谓人之知觉运动，皆脑气筋（东人名脑髓神经）主之。遂谓人神明皆在于脑而与心无涉，且设法能即物之脑而实验之。然西人凡事必实验而后信，若心之能知觉与否，固不能若脑之可实验也。《内经》谓“心者君主之官，神明出焉”；又谓“神游上丹田，在泥丸宫下”。夫脑之中心点，即泥丸宫也。古文“思”字作“恖”，上从“囟”，即顶门骨。徐氏《说文》释此字谓“自囟至心如丝相贯不绝”，是知心与脑相辅而成思。而自脑至心，皆为神明之所贯彻普照也。

此理也，即可以西人之说证之。西人谓脑之左右，各有血脉管两支分布，两支在前，两支在后，此管由心而出，运血养脑，以全体之血计之，脑得七分之一。由其所言形迹论之，心与脑显然相通，岂神明之于中者，犹有隔阂而不相通乎。

又丁韪良者，西人之甚博雅者，曾为同文馆之总教习。然其人于中书亦甚有研究工夫，故所著《天道溯源》一书，凡论思想处，皆归于心，而不仍西人之旧说，此诚研究中书而有得者也。

又明金正希曰：“人见一物必留一影于脑中。”此言人脑中如摄影镜子一般，此理虽无处可实验，而实确有可信。愚于此语悟得心与脑虽功用相辅助，有时亦有偏重于一部之时。如人追忆往事，恒作抬头想象之状，此凝神于脑，以印证旧留之影也。若研究新理，恒作低头默思之状，此凝神于心，无所依傍以期深造也。

更以愚自体验者明之。愚素留心算学，而未谙西法，欲学之又无师承。岁在丁酉，遂自购代数、几何诸书，朝夕研究，渐能通晓。而每当食蒜之后研究算学，即觉心上若有蛛丝细网幂住，与算理即有膈膜，因此不敢食蒜。且人陡遇惊恐甚剧之事即心中怔忡，或至手扪之亦觉其跳动。若谓神不在心，何他处不跳动乎！若谓伤脑其人即无知觉，试问果伤其心，其人亦复能知觉乎？


安魂汤

治心中气血虚损，兼心下停有痰饮，致惊悸不眠。

龙眼肉六钱
 　酸枣仁炒捣四钱
 　生龙骨捣末五钱
 　生牡蛎捣末五钱
 　清半夏三钱
 　茯苓片三钱
 　生赭石轧细四钱


若服一二剂后无效者，可于服汤药之外，临睡时用开水送服西药臭剥（性详第七卷加味磁朱丸下）一瓦，借其麻痹神经之力，以收一时之效，俾汤剂易于为力也。

方书谓痰饮停于心下，其人多惊悸不寐。盖心火也，痰饮水也，火畏水刑，故惊悸至于不寐也。然痰饮停滞于心下者，多由思虑过度，其人心脏气血恒因思虑而有所伤损。故方中用龙眼肉以补心血，酸枣仁以敛心气，龙骨、牡蛎以安魂魄，半夏、茯苓以清痰饮，赭石以导引心阳下潜，使之归藏于阴，以成瞌睡之功也。

一媪，年五十余，累月不能眠，屡次服药无效。诊其脉有滑象，且其身形甚丰腴，知其心下停痰也。为制此汤。服两剂而愈。

一妇人，年三十许，一月之间未睡片时，自言倦极仿佛欲睡，即无端惊恐而醒。诊其脉左右皆有滑象，遂用苦瓜蒂十枚，焙焦轧细，空心时开水送服，吐出胶痰数碗，觉心中异常舒畅，于临眠之先又送服熟枣仁细末二钱，其夜遂能安睡。后又调以利痰养心安神之药，连服十余剂，其证永不反复矣。

《内经》邪客篇有治目不得瞑方，用流水千里以外者八升，扬之万遍，取其清五升煮之，炊以苇薪。水沸，置秫米一升，制半夏（制好之半夏）五合，徐炊令竭为一升半，去其渣饮汁一小杯，日三，稍益，以知为度（知觉好也）。故其病新发者，覆杯则卧，汗出而已矣，久则三饮而已也。观此方之义，其用半夏，并非为其利痰，诚以半夏生当夏半，乃阴阳交换之时，实为由阳入阴之候，故能通阴阳和表里，使心中之阳渐渐潜藏于阴，而入睡乡也。秫米即芦稷之米（俗名高粱），取其汁浆稠润甘缓，以调和半夏之辛烈也。水用长流水，更扬之万遍，名曰“劳水”，取其甘缓能滋养也。薪用苇薪，取其能畅发肾气上升，以接引心气下降，而交其阴阳也。观古人每处一方，并其所用之薪与水及其煎法、服法，莫不详悉备载，何其用心之周至哉。


按
 ：《内经》之方多奇验，半夏秫米汤，取半夏能通阴阳，秫米能和脾胃，阴阳通、脾胃和，其人即可安睡。故《内经》谓“饮药后，覆杯即瞑”，言其效之神速也。乃后世因其药简单平常，鲜有用者，则良方竟埋没矣。门生高如璧治天津河北玄纬路刘姓，年四十二，四月未尝少睡，服药无效，问治法于愚，告以半夏秫米汤方。如璧因其心下发闷，遂变通经方，先用鲜莱菔四两切丝，煎汤两茶杯，再用其汤煎清半夏四钱服之。时当晚八点钟，其人当夜即能安睡，连服数剂，心下之满闷亦愈。

治肺病方

黄耆膏

治肺有劳病，薄受风寒即喘嗽，冬时益甚者。

生箭耆四钱
 　生石膏捣细四钱
 　鲜茅根切碎四钱如无鲜者
 ，可用干者二钱代之
 　粉甘草细末二钱
 　生怀山药细末三钱
 　净蜂蜜一两


上药六味，先将黄耆、石膏、茅根煎十余沸去渣，澄取清汁二杯，调入甘草、山药末同煎，煎时以箸搅之，勿令二末沉锅底，一沸其膏即成。再调入蜂蜜，令微似沸，分三次温服下，一日服完，如此服之，久而自愈。然此乃预防之药，喘嗽未犯时，服之月余，能祓除病根。

肺胞之体，原玲珑通彻者也。为其玲珑通彻，故具[image: ]
 辟之机，而司呼吸之气。其[image: ]
 辟之机无碍，即呼吸之气自如也。有时肺脏有所损伤，其微丝血管及肺胞涵津液之处，其气化皆湮淤凝滞，致肺失其玲珑之体，即有碍于[image: ]
 辟之机，呼吸即不能自如矣。然当气候温和时，肺叶舒畅，呼吸虽不能自如，犹不至甚剧。有时薄受风寒，及令届冱寒之时，肺叶收缩，则瘀者益瘀，能[image: ]
 而不能辟，而喘作矣。肺中之气化，瘀而且喘，痰涎壅滞，而嗽亦作矣。故用黄耆以补肺之阳，山药以滋肺之阴，茅根以通肺之窍，俾肺之阴阳调和，窍络贯通，其[image: ]
 辟之力自适均也。用石膏者，因其凉而能散，其凉也能调黄耆之热，其散也能助茅根之通也。用甘草者，因其味甘，归脾益土，即以生金也。用蜂蜜者，因其甘凉滑润，为清肺润肺，利痰宁嗽之要品也。

茅根不但中空，周遭爿上兼有十余小孔，乃通体玲珑之物，与肺胞之形体大有相似，故善通肺胞之窍络。又治病之法，当兼取对宫之药，茅根系萑苇之属，于卦为震，禀初春少阳之气，升而能散，原肺脏对宫，肝家之药也。夫肺金主敛，肝木主散，此证因肺金之敛太过，故用茅根导引肝木之气，入肺以宣散之，俾其[image: ]
 辟之机自若，而喘嗽均不作矣。

或问：凡药之名膏者，皆用其药之原汁，久经熬炼而成膏。今仅取黄耆、石膏、茅根之清汁，而调以山药、甘草之末与蜜，以成膏者何也？答曰：古人煎药，皆有火候，及药之宜先入、后入，或浸水掺入，及药之宜汤、宜膏、宜丸、宜散之区别，然今人不讲久矣。如此方黄耆、茅根过炼，则宣通之力微，石膏过炼，则清凉之力减，此三味所以不宜熬膏也。然犹恐药入胃之后，由中焦而直趋下焦，其力不能灌注于肺，故加山药、蜂蜜之润而黏，甘草之和而缓者，调入成膏。使人服之，能留恋胃中不遽下，俾其由胃输脾，由脾达肺也。

或问：调之成膏者，恃山药、蜂蜜也。至甘草何不与黄耆、石膏同煎取汁，而亦为末调入？答曰：西人谓甘草微有苛（苛即薄荷）辣之味，煎之则甘味减，而苛辣之味转增。是以西人润肺之甘草水，止以开水浸水，取其味甘，且清轻之气上升也。此方将甘草调入汤中，止煎一沸，亦犹西人作甘草水之意也。


清金益气汤

治尪羸少气，劳热咳嗽，肺痿失音，频吐痰涎，一切肺金虚损之病。

生黄耆三钱
 　生地黄五钱
 　知母三钱
 　粉甘草三钱
 　玄参三
 钱
 　沙参三钱
 　川贝母去心二钱
 　牛蒡子炒捣三钱


一妇人，年四十，上焦发热，咳吐失音，所吐之痰自觉腥臭，渐渐羸瘦，其脉弦而有力。投以清火润肺之药，数剂不效。为制此汤，于大队清火润肺药中，加生黄耆一味以助元气，数剂见轻，十余剂后，病遂全愈。

或问：脉既有力矣，何以复用补气之药？答曰：脉之有力，有真有假。凡脉之真有力者，当于敦厚和缓中见之，此脾胃之气壮旺，能包括诸脏也（脾胃属土，能包括金、木、水、火诸脏腑）。其余若脉象洪而有力，多系外感之实热；若滑而有力，多系中焦之热痰；若弦而有力，多系肝经之偏盛，尤为有病之脉，此证之脉是也。盖肺属金，肝属木，金病不能镇木，故脉现弦而有力之象。此肝木横恣，转欲侮金之象也。凡肺痿、肺痈之病，多有胁下疼者，亦系肝木偏胜所致。

一人，年三十余，肺中素郁痰火，又为外感拘束，频频咳嗽，吐痰腥臭，恐成肺痈，求为诊治。其脉浮而有力，关前兼滑。遂先用越婢汤，解其外感，咳嗽见轻，而吐痰腥臭如故。次用葶苈（生者三钱纱袋装之）大枣（七枚劈开）汤，泻其肺中壅滞之痰，间日一服。又用三七、川贝、粉甘草、金银花为散，鲜地骨皮煎汤，少少送服，日三次。即用葶苈大枣汤之日，亦服一次。如此调治数日，葶苈大枣汤用过三次，痰涎顿少，亦不腥臭。继用清金益气汤，贝母、牛蒡子各加一钱，连服十余剂，以善其后。

清金解毒汤

治肺脏损烂，或将成肺痈，或咳嗽吐脓血者，又兼治肺结核。

生明乳香三钱
 　生明没药三钱
 　粉甘草三钱
 　生黄耆三钱
 玄参三钱
 　沙参三钱
 　牛蒡子炒捣三钱
 　贝母三钱
 　知母三钱
 　三七捣细二钱药汁送服


将成肺痈者去黄耆，加金银花三钱。

一人，年四十八，咳吐痰涎甚腥臭，夜间出汗，日形羸弱。医者言不可治，求愚诊视。脉数至六至，按之无力，投以此汤，加生龙骨六钱，又将方中知母加倍，两剂汗止，又服十剂全愈。肺结核之治法，曾详载于参麦汤下（在第一卷）。然彼所论者，因肺结核而成劳瘵之治法，此方及后方，乃治肺结核而未成劳瘵者也。若服此二方不见效时，亦可兼服阿斯必林，其服法亦详参麦汤下。或兼服几亚苏薄荷冰丸，其药性及服法，详载于醴泉饮（在第一卷）下。盐酸规尼涅（详第七卷加味小柴胡汤下），亦可为辅用之品，因其善退肺炎，又善治贫血，炎退血生，结核之溃烂者自易愈也，其用量，每次服半瓦，一日可服两次。

安肺宁嗽丸

治肺郁痰火及肺虚热作嗽，兼治肺结核。

嫩桑叶一两
 　儿茶一两
 　硼砂一两
 　苏子炒捣一两
 　粉甘草一两


上药五味为细末，蜜作丸三钱重，早晚各服一丸，开水送下。

肺脏具[image: ]
 辟之机，治肺之药，过于散则有碍于[image: ]
 ，过于敛则有碍于辟。桑得土之精气而生（根皮甚黄遂应夏季是其明征），故长于理肺家之病，以土生金之义也。至其叶凉而宣通，最解肺中风热，其能散可知。又善固气化，治崩带脱肛（肺气旺自无诸疾），其能敛可知。敛而且散之妙用，于肺脏[image: ]
 辟之机尤投合也。硼砂之性凉而滑，能通利肺窍，儿茶之性凉而涩，能安敛肺叶。二药并用，与肺之[image: ]
 辟亦甚投合。又佐以苏子之降气定喘，甘草之益土生金，蜂蜜之润肺清燥，所以治嗽甚效也。


按
 ：硼砂、儿茶，医者多认为疮家专药。不知其理痰宁嗽，皆为要品。且二药外用，能解毒化腐生肌，故内服亦治肺结核，或肺中损烂，亦甚有效验。

或问：《内经》谓桑根白皮主五劳、六极。此方治劳嗽，不用皮而用叶，且不用霜桑叶，而用嫩叶者何居？答曰：树之有叶，犹人之有肺，是故人以肺为呼吸，植物即以叶为呼吸（化学家谓叶能吸碳气吐氧气）。以其叶治肺，实有同声相应，同气相求之妙也。且桑根白皮，虽有补益之力，而与嗽之夹杂外感者，实有不宜。吴鞠通曾详论之，其言固不可废也。至桑叶必用嫩者，因嫩叶含有蛋白质（嫩叶采下叶蒂必出白浆），故能于人有所补益。若霜桑叶，乃干枯腐败之物，作柴用之尚可，岂可以之为药乎。


清凉华盖饮

治肺中腐烂，浸成肺痈，时吐脓血，胸中隐隐作疼，或旁连胁下亦疼者。

甘草六钱
 　生明没药不去油四钱
 　丹参四钱
 　知母四钱


病剧者加三七二钱（捣细送服）。脉虚弱者，酌加人参、天冬各数钱。

肺痈者，肺中生痈疮也。然此证肺中成疮者，十之一二，肺中腐烂者，十之八九。故治此等证，若葶苈、皂荚诸猛烈之药，古人虽各有专方，实不可造次轻用，而清火解毒化腐生肌之品，在所必需也。甘草为疮家解毒之主药，且其味至甘，得土气最厚，故能生金益肺，凡肺中虚损糜烂，皆能愈之。是以治肺痈便方，有单用生粉草四两煎汤，频频饮之者，而西人润肺药水，亦单有用甘草制成者。特其性微温，且有壅滞之意，而调以知母之寒滑，则甘草虽多用无碍，且可借甘草之甘温，以化知母之苦寒，使之滋阴退热，而不伤胃也。丹参性凉清热，色赤活血，其质轻松，其味微辛，故能上达于肺，以宣通脏腑之毒血郁热而消融之。乳香、没药同为疮家之要药，而消肿止疼之力，没药尤胜，故用之以参赞丹参，而痈疮可以内消。三七化瘀解毒之力最优，且化瘀血而不伤新血，其解毒之力，更能佐生肌药以速于生肌，故于病之剧者加之。至脉虚者，其气分不能运化药力，方虽对证无功，又宜助以人参。而犹恐有肺热还伤肺之虞，是以又用天冬，以解其热也。

一人，年三十余，昼夜咳嗽，吐痰腥臭，胸中隐隐作疼，恐成肺痈，求为诊治。其脉浮而有力，右胜于左，而按之却非洪实。投以清金解毒汤（在前），似有烦躁之意，大便又滑泻一次。自言从前服药，略补气分，即觉烦躁，若专清解，又易滑泻，故屡次延医无效也。遂改用粉甘草两半，金银花一两，知母、牛蒡子各四钱，煎汤一大碗，分十余次温饮下，俾其药力常在上焦，十剂而愈。后两月，因劳力过度旧证复发，胸中疼痛甚于从前，连连咳吐，痰中兼有脓血。再服前方不效，为制此汤，两剂疼止。为脉象虚弱，加野台参三钱，天冬四钱，连服十剂全愈。

邑孝廉曾钧堂先生，愚之忘年友也。精通医学，曾告愚曰：治肺痈方，林屋山人犀黄丸最效。余用之，屡次皆随手奏功，今录其方于下，以备参观。

《证治全生集》（王洪绪所著）犀黄丸，用乳香、没药末各一两，麝香钱半，犀牛黄三分，共研细。取黄米饭一两捣烂，入药再捣为丸，莱菔子大，晒干（忌火烘）。每服三钱，热陈酒送下。

徐灵胎曰：“苏州钱复庵咳血不止，诸医以血证治之，病益剧。余往诊，见其吐血满地，细审血中似有脓而腥臭。因谓之曰：此肺痈也，脓已成矣。《金匮》云‘脓成则死’，然有生者。余遂多方治之，病家亦始终相信，一月而愈。盖余平日，因此证甚多，集唐人以来验方，用清凉之药以清其火，滋肺之药以养其血，滑降之药以祛其痰，芳香之药以通其气，更以珠黄之药解其毒，金石之药填其空，兼数法而行之，屡试必效。今治复庵，亦兼此数法而痊。”


按
 ：此论诚为治肺痈者之准绳，故录之以备参观。

西人、东人，对于肺结核，皆视为至险之证。愚治以中药汤剂，辅以西药阿斯必林，恒随手奏效，参麦汤下论之甚详。而于近今，又得一治法。奉天清丈局科员宿贯中之兄，辽阳人，年近五旬，素有肺病。东人以为肺结核，屡次医治皆无效。一日忽给其弟来电报，言病势已革，催其速还。贯中因来院中，求为疏方，谓前数日来信言，痰嗽较前加剧，又添心中发热，今电文未言及病情，大约仍系前证，而益加剧也。夫病势至此，诚难挽回，因其相求恳切，遂为疏方：玄参、生山药各一两，而佐以川贝、牛蒡、甘草诸药。至家将药煎服，其病竟一汗而愈。始知其病之加剧者，系有外感之证。外感传里，阳明燥热，得凉润之药而作汗，所以愈也。其从前肺病亦愈者，因肺中之毒热随汗外透，暂觉愉快，而其病根实犹伏而未除也。后旬余其肺病复发，咳嗽吐痰腥臭。贯中复来询治法，手执一方，言系友人所赠，问可服否。视之林屋山人犀黄丸也。愚向者原拟肺结核可治以犀黄丸，及徐氏所论治肺痈诸药。为其价皆甚昂，恐病者辞费，未肯轻于试用。今有所见与愚同者，意其方必然有效。怂恿制其丸，服之未尽剂而愈。夫黄、麝原为宝贵之品，吾中医恒用之以救险证，而西人竟不知用何也？

奉天车站开饭馆者赵焕章，年四十许。心中发热、懒食、咳嗽、吐痰腥臭，羸弱不能起床。询其得病之期，至今已迁延三月矣。其脉一分钟八十五至，左脉近平和，右脉滑而实，舌有黄苔满布，大便四五日一行且甚燥。知其外感，稽留于肺胃，久而不去，以致肺脏生炎，久而欲腐烂也。西人谓肺结核证至此已不可治。而愚慨然许为治愈，投以清金解毒汤去黄耆，加生山药六钱、生石膏一两，三剂后热大清减，食量加增，咳嗽吐痰皆见愈，遂去山药，仍加黄耆三钱，又去石膏，以花粉六钱代之，每日兼服阿斯必林四分瓦之一，如此十余日后，病大见愈，身体康健，而间有咳嗽之时，因忙碌遂停药不服。二十日后，咳嗽又剧，仍吐痰有臭味，再按原方加减治之，不甚效验。亦俾服犀黄丸病遂愈。

离中丹

治肺病发热，咳吐脓血，兼治暴发眼疾，红肿作痛，头痛齿痛，一切上焦实热之症。

生石膏细末二两
 　甘草细末六钱
 　朱砂末一钱半


共和匀，每服一钱，日再服，白水送。热甚者，一次可服钱半。咳嗽甚者，方中加川贝五钱。咳血多者，加三七四钱。大便不实者，将石膏去一两，加滑石一两，用生山药面熬粥，送服此丹。若阴虚作喘者，亦宜山药粥送服。至于山药面熬粥自五钱可至一两。


治呕吐方

镇逆汤

治呕吐，因胃气上逆，胆火上冲者。

生赭石轧细六钱
 　青黛二钱
 　清半夏三钱
 　生杭芍四钱
 　龙胆草三钱
 　吴茱萸一钱
 　生姜二钱
 　野台参二钱


薯蓣半夏粥

治胃气上逆，冲气上冲，以致呕吐不止，闻药气则呕吐益甚，诸药皆不能下咽者。

生山药轧细一两
 　清半夏一两


上二味，先将半夏用微温之水淘洗数次，不使分毫有矾味。用做饭小锅（勿用药甑）煎取清汤约两杯半，去渣调入山药细末，再煎两三沸，其粥即成，和白沙糖食之。若上焦有热者，以柿霜代沙糖，凉者用粥送服干姜细末半钱许。


按
 ：吐后口舌干燥，思饮水者热也。吐后口舌湿润，不思饮水者凉也。若呕吐既久，伤其津液，虽有凉者亦可作渴。又当细审其脉，滑疾为热，弦迟为凉。滑而无力，为上盛下虚，上则热而下或凉。弦而有力，为冲胃气逆，脉似热却非真热。又当问其所饮食者，消化与否，所呕吐者，改味与否，细心询问体验，自能辨其凉热虚实不误也。

从来呕吐之证，多因胃气冲气并而上逆。半夏为降胃安冲之主药。故《金匮》治呕吐，有大、小半夏汤。特是呕者，最忌矾味，而今之坊间鬻者，虽清半夏亦有矾，故必将矾味洗净，而后以治呕吐，不至同于抱薪救火也。其多用至一两者，诚以半夏味本辛辣，因坊间治法太过，辣味全消，又经数次淘洗，其力愈减，必额外多用之，始能成降逆止呕之功也。而必与山药作粥者，凡呕吐之人，饮汤则易吐，食粥则借其稠黏留滞之力，可以略存胃腑，以待药力之施行。且山药在上大能补肺生津，则多用半夏不虑其燥，在下大能补肾敛冲，则冲气得养，自安其位。且与半夏皆无药味，故用于呕吐甚剧，不能服药者尤宜也。

有因“胆倒”而呕吐不止者。《续名医类案》载许宣治一儿十岁，从戏台倒跌而下，呕吐苦水，绿如菜汁。许曰：此“胆倒”也，胆汁倾尽则死矣。方用温胆汤，加枣仁、代赭石，正其胆腑。可名正胆汤，一服吐止。


按
 ：此证甚奇异，附载于此，以备参考。


治膈食方

参赭培气汤

治膈食（医论篇第三卷论胃病噎膈治法及反胃治法宜参看）。

潞党参六钱
 　天门冬四钱
 　生赭石轧细八钱
 　清半夏三钱
 淡苁蓉四钱
 　知母五钱
 　当归身三钱
 　柿霜饼五钱
 ，服药后含化徐徐咽之


人之一身，自飞门以至魄门，一气主之，亦一气悬之。故人之中气充盛，则其贲门（胃之上口）宽展，自能容受水谷，下通幽门（胃之下口）以及小肠、大肠，出为二便，病何由而作。若中气衰惫，不能撑悬于内，则贲门缩小，以及幽门、小肠、大肠皆为之紧缩。观膈证之病剧者，大便如羊矢，固因液短，实亦肠细也。况中气不旺，胃气不能息息下降，而冲气转因胃气不降，而乘虚上干，致痰涎亦随逆气上并，以壅塞贲门。夫此时贲门已缩如藉孔，又加逆气痰涎以壅塞其间，又焉能受饮食以下达乎。故治此证者，当以大补中气为主，方中之人参是也。以降逆安冲为佐，以清痰理气为使，方中之赭石、半夏、柿霜是也。又虑人参性热、半夏性燥，故又加知母、天冬、当归、柿霜以清热润燥、生津生血也。用苁蓉者，以其能补肾，即能敛冲，冲气不上冲，则胃气易于下降。且患此证者，多有便难之虞，苁蓉与当归、赭石并用，其润便通结之功，又甚效也。若服数剂无大效，当系贲门有瘀血，宜加三棱、桃仁各二钱。

一叟，年六十余得膈证，向愚求方。自言犹能细嚼焦脆之物，用汤水徐徐送下，然一口咽之不顺，即呕吐不能再食，且呕吐之时，带出痰涎若干。诊其脉关后微弱，关前又似滑实，知其上焦痰涎壅滞也。用此汤加邑武帝台所产旋覆花二钱，连服四剂而愈。

仲景《伤寒论》有旋覆代赭石汤，原治伤寒汗、吐、下解后，心下痞鞕，噫气不除。周扬俊、喻嘉言皆谓，治膈证甚效。拙拟此方，重用赭石，不用旋覆花者，因旋覆花《本经》原言味咸，今坊间所鬻旋覆花，苦而不咸，用之似无效验。惟邑武帝台为汉武帝筑台望海之处，地多咸卤，周围所产旋覆花，大于坊间鬻者几一倍，其味咸而兼辛，以治膈食甚效，诚无价之良药也。夫植物之中，含咸味者甚少，惟生于咸卤之地，故能饶有咸味，与他处产者迥异。为僻在海滨，无人采取购买，其处居民亦不识为药物（俗名六月兰），但取其作柴，惜哉！

或问：《本经》旋覆花，未言苦亦未言辛。药坊之苦者，既与《本经》之气味不合，岂武帝台之辛者，独与《本经》之气味合乎？答曰：古人立言尚简，多有互文以见义者。《本经》为有文字后第一书，其简之又简可知。故读《本经》之法，其主治未全者，当于气味中求之；其气味未全者，即可于主治中求之。旋覆花《本经》载其主结气，胁下满，惊悸，除水，去五脏间寒热，补中下气。三复《本经》主治之文，则覆花当为平肝降气之要药，应藉金之辛味，以镇肝木，其味宜咸而兼辛明矣。至于苦味，性多令人涌吐，是以旋覆花不宜兼此味也。且其花开于六月，而能预得七月庚金之气，故《尔雅》又名之曰“盗庚”。庚者金也，其味辛也，顾其名而思其义，则旋覆花宜咸而兼辛尤明矣。有用拙拟之方者，有可用之旋覆花，其味不至甚苦，亦可斟酌加入也。

一人，年四十六，素耽叶子戏，至废寝食。初觉有气上冲咽喉，浸至妨碍饮食，时或呕吐不能下行。其脉弦长而硬，左右皆然，知系冲气挟胃气上冲。治以此汤，加武帝台旋覆花二钱，生芡实四钱，降其冲逆之气而收敛之，连服十剂而愈。

族家姑，年五旬有六，初觉饮食有碍，后浸增重，惟进薄粥，其脉弦细无力。盖生平勤俭持家，自奉甚薄，劳心劳力又甚过。其脉之细也，因饮食菲薄而气血衰；其脉之弦也，因劳心过度而痰饮盛也。姑上有两姊，皆以此疾逝世，气同者其病亦同，惴惴自恐不愈。愚毅然以为可治，投以此汤，加白术二钱、龙眼肉三钱，连服十余剂全愈。

堂侄女，年四十八岁，素羸弱多病。侄婿与两甥皆在外营业，因此自理家务，劳心过度，恒彻夜不寐。于癸卯夏日得膈证。时愚远出，遂延他医调治，屡次无效。及愚旋里，病势已剧。其脉略似滑实，重按无力。治以此汤，加龙眼肉五钱，两剂见轻，又服十余剂全愈。

奉天北镇县，萧叟年六十七岁，友人韩玉书之戚也。得膈证延医治不愈。迁延五六月，病浸加剧，饮水亦间有难下之时。因玉书介绍，来院求为诊治。其脉弦长有力，右部尤甚。知其冲气上冲过甚，迫其胃气不下降也。询其大便，干燥不易下，多日不行，又须以药通之。投以参赭培气汤，赭石改用一两。数剂后，饮食见顺，脉亦稍和，觉胃口仍有痰涎杜塞，为加清半夏三钱，连服十剂，饮食大顺，脉亦复常，大便亦较易。遂减赭石之半，又服数剂，大便一日两次。遂去赭石、柿霜饼、当归、知母，加于术三钱，数剂后自言，觉胃中消化力稍弱。此时痰涎已清，又觉胃口似有疙瘩，稍碍饮食之路。遂将于术改用六钱，又加生鸡内金（捣细）二钱，佐于术以健运脾胃，即藉以消胃口之障碍，连服十余剂全愈。

友人吴瑞五（奉天铁岭）治姜姓叟，年六十余，得膈食证。屡次延医调治，服药半载，病转增进。瑞五投以参赭培气汤，为其脉甚弦硬，知其冲气上冲，又兼血液枯少也。遂加生芡实以收敛冲气，龙眼肉以滋润血液，一剂能进饮食，又连服七八剂，饮食遂能如常。


治吐衄方

寒降汤

治吐血、衄血，脉洪滑而长，或上入鱼际，此因热而胃气不降也，以寒凉重坠之药，降其胃气则血止矣。

生赭石轧细六钱
 　清半夏三钱
 　蒌仁炒捣四钱
 　生杭芍四钱
 竹茹三钱
 　牛蒡子炒捣三钱
 　粉甘草钱半


一童子，年十四，陡然吐血，一昼夜不止，势甚危急，其父通医学，自设有药房亦束手无策。时愚应其邻家延请，甫至其村，急求为诊视。其脉洪长，右部尤重按有力，知其胃气因热不降，血随逆气上升也。为拟此汤，一剂而愈，又服一剂，脉亦和平。

一人，年十八，偶得吐血证，初不甚剧，因医者误治，遂大吐不止。诊其脉如水上浮麻，莫辨至数，此虚弱之极候也。若不用药立止其血，危可翘足而待。遂投以此汤，去竹茹，加生山药一两，赭石改用八钱，一剂血止。再诊其脉，左右皆无，重按亦不见，愚不禁骇然。询之心中亦颇安稳，惟觉酸懒无力。忽忆吕沧洲曾治一发斑证，亦六脉皆无，沧洲谓脉者血之波澜，今因发斑伤血，血伤不能复作波澜，是以不见，斑消则脉出矣。遂用白虎加人参汤化其斑毒，脉果出（详案在第七卷青盂汤下）。今此证大吐亡血，较之发斑伤血尤甚，脉之重按不见，或亦血分虚极，不能作波澜欤？其吐之时，脉如水上浮麻者，或因气逆火盛，强迫其脉外现欤？不然闻其诊毕还里（相距十里），途中复连连呕吐，岂因路间失血过多欤？踌躇久之，乃放胆投以大剂六味地黄汤，减茯苓、泽泻三分之二，又加人参、赭石各数钱，一剂脉出。又服平补之药二十余剂，始复初。

《金匮》治心气不足吐衄，有泻心汤，大黄与黄连、黄芩并用，后世未窥仲景制方之意，恒多误解。不知所谓心气不足者，非不足也，若果不足，何又泻之？盖此证因阳明胃腑之热，上逆冲心，以致心中怔忡不安，若有不足之象。仲景从浅处立说，冀人易晓，遂以心气不足名之。故其立方，独本《内经》吐血、衄血，责重阳明不降之旨，用大黄直入阳明之府，以降其逆上之热，又用黄芩以清肺金之热，使其清肃之气下行，以助阳明之降力，黄连以清心火之热，使其元归潜伏，以保少阴之真液，是泻之实所以补之也。且黄连之性肥肠止泻，与大黄并用，又能逗留大黄之力，使之不至滑泻，故吐衄非因寒凉者，服之莫不立愈。且愈后而瘀血全消，更无他患，真良方也。即使心气果系不足，而吐衄不止，将有立危之势，先用泻心汤以止其吐衄，而后从容调补，徐复其正，所谓急则治标，亦医家之良图也。乃世人竟畏大黄力猛，不敢轻用，即或用之，病家亦多骇疑。是以愚不得已，拟此寒降汤，重用赭石，以代大黄降逆之力，屡次用之，亦可随手奏效也。

或问：后世本草谓血证忌用半夏，以其辛而燥也。子所拟寒降汤，治吐衄之因热者，何以方中仍用半夏，独不虑其辛燥伤血乎？答曰：血证须有甄别，若虚劳咳嗽，痰中带血，半夏诚为所忌。若大口吐血，或衄血不止，虽虚劳证，亦可暂用半夏以收一时之功，血止以后，再徐图他治。盖吐血之证，多由于胃气挟冲气上逆；衄血之证，多由于胃气、冲气上逆，并迫肺气亦上逆。《内经》厥论篇曰：“阳明厥逆，喘咳身热，善惊，衄、呕血。”煌煌圣言，万古不易。是治吐衄者，原当以降阳明之厥逆为主，而降阳明胃气之逆者，莫半夏若也。

斯更可以前哲之言征之。黄坤载曰：“人之中气，左右回旋，脾主升清，胃主降浊。在下之气不可一刻而不升，在上之气不可一刻而不降。一刻不升则清气下陷，一刻不降则浊气上逆。浊气上逆，则呕哕痰饮皆作，一切惊悸、眩晕、吐衄、咳喘、心痞、胁胀、膈噎、反胃，种种诸病于是生焉。胆为少阳之府，属甲木而化相火，顺则下行，而温肾水，相火宁秘，故上清而下暖；逆则上行，出水府而升火位，故下寒而上热。然甲木所以息息归根温水脏者，缘于胃腑戊土之下降。戊土不降，甲木失根，神魂飘荡，此惊悸、眩晕所由来也。二火升炎，肺金被克，此燥渴、烦躁所由来也。胆胃上逆，木土壅迫，此痞闷、膈噎所由来也。凡此诸证，悉宜温中燥土之药，加半夏以降之。其火旺金热者，须用清敛金火之品，然肺为病标，胃为病本，胃气不降，金火无下行之路也。半夏辛燥开通，沉重下达，入胃腑而降逆气。胃土右转，浊痰扫荡，肺脏冲和，神气归根，绵绵不竭矣。血原于脏而统于经，升于肝而降于肺，肝脾不升，则血病下陷，肺胃不降，则血病上逆。缘中脘湿寒，胃土上郁，浊气冲塞，肺气隔碍，收令不行，是以吐衄。此与虚劳惊悸，本属同原。未有虚劳之久不生惊悸，惊悸不止不至吐衄者。当温中燥土，暖水敛火，以治其本，而用半夏降摄胃气，以治其标。庸工以为阴虚火动，不宜半夏，率以清凉滋润之法，刊诸纸素，千载一辙，四海同风。《灵枢》半夏秫米之奥旨（治目不得瞑在邪客篇），鲜有解者，可胜叹哉！”


按
 ：因寒因热，皆可使胃气不降。然因热胃气不降者，人犹多知之，因寒胃气不降者，则知者甚鲜。黄氏论胃气不降，专主因寒一面，盖有所感触而言也。曾有一少妇，上焦烦热，不能饮食，频频咳吐，皆系稀涎，脉象弦细无力。知系脾胃湿寒，不能运化饮食下行，致成留饮为恙也。询其得病之初，言偶因咳嗽懒食，延本处名医投以瓜蒌、贝母、麦冬之类，旋愈旋即反复，服药月余竟至如此。遂为开苓桂术甘汤，加干姜、半夏（细观第三卷理饮汤后跋语自知），且细为剖析用药之意。及愚旋里，其药竟不敢服，复请前医治之，月余而亡。夫世之所谓名医者，其用药大抵如此，何不读黄氏之论，而反躬自省也哉！

门人高如璧实验一方。赭石、滑石等分研细，热时新汲井泉水送服，冷时开水送服一两或至二两，治吐衄之因热者甚效。如璧又在保阳，治一吐血证甚剧者，诸药皆不效，诊其脉浮而洪，至数微数，重按不实。初投以拙拟保元寒降汤（在前），稍见效，旋又反复。如璧遂放胆投以赭石二两、台参六钱、生杭芍一两，一剂而愈。

唐容川曰：“平人之血畅行脉络，充达肌肤，是谓循经，谓循其经之常道也。一旦不循其常，溢出于肺胃之间，随气上逆，于是吐出。盖人身之气游于血中而出于血外，故上则出为呼吸，下则出为二便，外则出于皮毛而为汗。其气冲和，则气为血之帅，血随之而运行；血为气之守，气得之而静谧。气结则血凝，气虚则血脱，气迫则血走，气不止而血欲止不可得矣。方其未吐之先，血失其经常之道，或由背脊走入膈间，由膈溢入胃中。病重者其血之来辟辟弹指，漉漉有声，病之轻则无声响。故凡吐血胸背必疼，是血由背脊而来，气迫之行不得其和，故见背疼之证。又或由两胁下走油膜入小肠，重则潮鸣有声，逆入于胃以致吐出，故凡失血复多腰胁疼痛之证。此二者来路不同，治法亦异。由背上来者，以治肺为主，由胁下来者，以治肝为主。盖肺为华盖，位在背与胸膈，血之来路，既由其界分溢而出，自当治肺为是；肝为统血之脏，位在胁下，血从其地而来，则又以治肝为是。然肝肺虽系血之来路，而其吐出，实则胃主之也。凡人吐痰吐食，皆胃之咎。血虽非胃所主，然同是吐证，安得不责之于胃。况血之归宿在于血海，冲为血海，其脉隶于阳明，未有冲气不逆上而血逆上者也。仲景治血以治冲为要。冲脉隶于阳明，治阳明即治冲也。阳明之气下行为顺，今乃逆吐，失其下行之令，急调其胃，使气顺吐止，则血不致奔脱矣。此时血之原委不暇究治，惟以止血为第一要法。血止之后，其离经而未吐出者，是为瘀血。既与好血不相合，反与好血不相能，或壅而成热，或变而成劳，或结瘕成刺疼，日久变证未可预料，必亟为消除以免后来诸患，故以消瘀为第二法。止吐消瘀之后，又恐血再潮动，则须用药安之，故以宁血为第三法。邪之所凑，其正必虚，去血既多，阴无有不虚者。阴者阳之守，阴虚则阳无所附，久且阳随而亡，故又以补虚为收功之法。四者乃通治血证之大纲也。”


按
 ：此论甚精当。愚向拟治吐衄诸方，犹未见唐氏书，今补录之以备参观。


温降汤

治吐衄，脉虚濡而迟，饮食停滞胃口不能消化，此因凉而胃气不降也，以温补开通之药，降其胃气，则血止矣。

白术三钱
 　清半夏三钱
 　生山药六钱
 　干姜三钱
 　生赭石轧细六钱
 　生杭芍二钱
 　川厚朴钱半
 　生姜二钱


一童子，年十三四，吐血数日不愈，其吐之时，多由于咳嗽。诊其脉甚迟濡，右关尤甚。疑其脾胃虚寒，不能运化饮食，询之果然。盖吐血之证，多由于胃气不降。饮食不能运化，胃气即不能下降。咳嗽之证，多由于痰饮入肺；饮食迟于运化，又必多生痰饮，因痰饮而生咳嗽，因咳嗽而气之不降者，更转而上逆，此吐血之所由来也。为拟此汤，一剂血止，数剂咳嗽亦愈。

一童子，年十三，从愚读书。一日之间衄血四次。诊其脉甚和平，询之亦不觉凉热。为此证热者居多，且以童子少阳之体，时又当夏令，遂略用清凉止血之品，衄益甚，脉象亦现微弱，遂改用此汤，一剂而愈。

或问：此汤以温降为名，用药宜热不宜凉矣。乃既用干姜之热，复用芍药之凉，且用干姜而更用生姜者何也？答曰：脾胃与肝胆，左右对待之脏腑也。肝胆属木中藏相火，其性恒与热药不宜。用芍药者，所以防干姜之热力入肝也。且肝为藏血之脏，得芍药之凉润者以养之，则宁谧收敛，而血不妄行。更与生姜同用，且能和营卫，调经络，引血循经，此所以用干姜又用生姜也。

清降汤

治因吐衄不止，致阴分亏损，不能潜阳而作热，不能纳气而作喘。甚或冲气因虚上干，为呃逆、为眩晕。心血因虚甚不能内荣，为怔忡、为惊悸不寐，或咳逆，或自汗，诸虚证蜂起之候。

生山药一两
 　清半夏三钱
 　净萸肉五钱
 　生赭石轧细六钱
 牛蒡子炒捣二钱
 　生杭芍四钱
 　甘草钱半


保元寒降汤

治吐血过多，气分虚甚，喘促咳逆，血脱而气亦将脱。其脉上盛下虚，上焦兼烦热者。

生山药一两
 　野台参五钱
 　生赭石轧细八钱
 　知母六钱
 　大生地六钱
 　生杭芍四钱
 　牛蒡子炒捣四钱
 　三七轧细二钱药汁送服


一叟，年六十四，素有劳疾，因劳嗽太甚，呕血数碗。其脉摇摇无根，或一动一止，或两三动一止。此气血虚极，将脱之候也。诊脉时见其所咳吐者，痰血相杂。询其从前呕吐之时心中发热。为制此汤，一剂而血止，又服数剂脉亦调匀。

保元清降汤

治吐衄证，其人下元虚损，中气衰惫，冲气、胃气因虚上逆，其脉弦而硬急，转似有力者。

野台参五钱
 　生赭石轧细八钱
 　生芡实六钱
 　生山药六钱
 生杭芍六钱
 　牛蒡子炒捣二钱　甘草钱半


友人毛仙阁曾治一少年吐血证。其人向经医者治愈，旋又反复。仙阁诊其脉弦而有力，知其为冲胃之气上逆也。遂于治吐血方中，重用半夏、赭石以降逆，白芍、牡蛎（不煅）以敛冲泻热，又加人参以补其中气，使中气健旺以斡旋诸药成功。有从前为治愈之医者在座，颇疑半夏不可用，仙阁力主服之。一剂血止，再剂脉亦和平，医者讶为异事。仙阁晓知曰：“此证乃下元虚损，冲气因虚上逆，并迫胃气亦上逆，脉似有力而非真有力，李士材《四字脉诀》所谓‘直上直下，冲脉昭昭’者，即此谓也。若误认此脉为实热，而恣用苦寒之药凉其血分，血分因凉而凝，亦可止而不吐，而异日瘀血为恙，竟成劳瘵者多矣。今方中用赭石、半夏以镇冲气，使之安其故宅，而即用白芍、牡蛎以敛而固之，使之永不上逆。夫血为气之配，气为血之主，气安而血自安矣，此所以不治吐血，而吐血自止也。况又有人参之大力者，以参赞诸药，使诸药之降者、敛者，皆得有所凭借以成功乎。”医者闻之，肃然佩服，以为闻所未闻云。

秘红丹

治肝郁多怒，胃郁气逆，致吐血、衄血及吐衄之证屡服他药不效者，无论因凉因热，服之皆有捷效。

川大黄细末一钱
 　油肉桂细末一钱
 　生赭石细末六钱


上药三味，将大黄、肉桂末和匀，用赭石末煎汤送下。

一妇人，年近三旬，咳嗽痰中带血，剧时更大口吐血，常觉心中发热。其脉一分钟九十至，按之不实。投以滋阴宁嗽降火之药数剂无效。因思此证，若用药专止其嗽，嗽愈其吐血亦当愈。遂用川贝九钱，煎取清汤四茶盅，调入生山药细末一两，煮作稀粥。俾于一日连进二剂，其咳顿止（此方可为治虚嗽良方），吐血证亦遂愈。数日后，觉血气上潮，肺复作痒而嗽，因此又复吐血。自言夜间睡时，常作生气恼怒之梦，怒极或梦中哭泣，醒后必然吐血。据所云云，其肝气必然郁遏，遂改用舒肝（连翘、薄荷不可多用）、泻肝（龙胆、楝子）之品，而以养肝（柏子仁、生阿胶）、镇肝（生龙骨、生牡蛎）之药辅之，数剂病稍轻减，而犹间作恼怒之梦，梦后仍复吐血。欲辞不治，病家又信服难却，再四踌躇，恍悟平肝之药，以桂为最要，肝属木，木得桂则枯也（以桂作钉钉树，其树立枯），而单用之则失于热；降胃止血之药，以大黄为最要（观《金匮》治吐衄有泻心汤重用大黄可知），胃气不上逆，血即不逆行也，而单用之又失于寒，若二药并用，则寒热相济，性归和平，降胃平肝，兼顾无遗。况俗传方，原有用此二药为散，治吐血者（详后化瘀理血汤下），用于此证当有捷效，而再以重坠之药辅之，则力专下行，其效当更捷也。遂用大黄、肉桂细末各一钱和匀，更用生赭石细末煎汤送下，吐血顿愈，恼怒之梦，亦从此不作。后又遇吐血者数人，投以此方，皆随手奏效。至其人身体壮实而暴得吐血者，又少变通其方，大黄、肉桂细末各用钱半，将生赭石细末六钱与之和匀，分三次服，白开水送下，约点半钟服一次（生赭石可以研末服之，理详前参赭镇气汤下）。


按
 ：肉桂味辣而兼甜，以甜胜于辣者为佳，辣胜于甘者次之。然约皆从生旺树上取下之皮，故均含有油性，皆可入药，至其薄厚不必计也，若其味不但不甚甜，且不甚辣，又兼甚干枯者，是系枯树之皮，不可用也。


二鲜饮

治虚劳证，痰中带血。

鲜茅根切碎四两
 　鲜藕切片四两


煮汁常常饮之，旬日中自愈。若大便滑者，茅根宜减半，再用生山药细末两许，调入药汁中，煮作茶汤服之。

茅根善清虚热而不伤脾胃，藕善化瘀血而兼滋新血，合用之为涵养真阴之妙品。且其形皆中空，均能利水，血亦水属，故能引泛滥逆上之血徐徐下行，安其部位也。

堂兄赞宸年五旬，得吐血证，延医治疗不效。脉象滑数，摇摇有动象，按之不实。时愚在少年，不敢轻于疏方。因拟此便方，煎汤两大碗，徐徐当茶温饮之，当日即见愈，五六日后病遂脱然。自言未饮此汤时，心若虚悬无着，既饮后，觉药力所至，若以手按心，使复其位，此其所以愈也。


按
 ：茅根遍地皆有，春初秋末，其根甚甜，用之尤佳。至于藕以治血证，若取其化瘀血，则红莲者较优，若用以止吐衄，则白莲者胜于红莲者。

三鲜饮

治同前证兼有虚热者，即前方加鲜小蓟根二两。

京都名蓟门，故畿内之地，各处皆有大、小蓟。乃以本地土物，医者犹多不能辨认。恒以大蓟为小蓟，小蓟为大蓟，殊属可怪。夫二蓟之形象，最易辨别。大蓟叶绉，初贴地而生，状类蒲公英。嫩时可生啖当菜疏，老则自叶心出茎，高二三尺，茎上亦有小叶，花黄色亦如蒲公英，俗名曲曲菜。小蓟边有芒刺（故亦名刺蓟）。嫩时即生茎，其叶在茎上，高尺许，花紫色状如小绒球，嫩时可作羹，俗名青青菜，亦名刺儿菜。大、小蓟皆能清血分之热，以止血热之妄行，而小蓟尤胜。凡因血热妄行之证，单用鲜小蓟根数两煎汤，或榨取其自然汁，开水冲服，均有捷效，诚良药也。医者多视为寻常土物而忽之，可谓贵耳贱目矣。

小蓟茎中生虫，即结疙瘩如小枣。若取其鲜者十余枚捣烂，开水冲服，治吐衄之因热者甚效。邻村李心泉，愚之诗友也。曾告愚曰：“余少年曾得吐血证，屡次服药不效，后得用小蓟疙瘩便方，服一次即愈。因呼之谓清凉如意珠，真药中之佳品也。”

化血丹

治咳血，兼治吐衄，理瘀血，及二便下血。

花蕊石煅存性三钱
 　三七二钱
 　血余煅存性一钱


共研细，分两次，开水送服。

世医多谓三七为强止吐衄之药，不可轻用，非也。盖三七与花蕊石同为止血之圣药，又同为化血之圣药，且又化瘀血而不伤新血，以治吐衄，愈后必无他患。此愚从屡次经验中得来，故敢确实言之。即单用三七四五钱，或至一两，以治吐血、衄血及大小便下血，皆效。常常服之，并治妇女经闭成癥瘕。至血余，其化瘀血之力不如花蕊石、三七，而其补血之功则过之，以其原为人身之血所生，而能自还原化，且煅之为炭，而又有止血之力也。

曾治一童子，年十五，大便下血，数月不愈，所下者若烂炙，杂以油膜，医者诿谓不治。后愚诊视其脉，弦数无力。俾用生山药轧细作粥，调血余炭六七分服之，日二次，旬日全愈。

作血余炭法：用壮年剃头的短发，洗净剪碎，以锅炒至融化，晾凉轧细，过罗服之。


补络补管汤

治咳血、吐血，久不愈者。

生龙骨捣细一两
 　生牡蛎捣细一两
 　萸肉去净核一两
 　三七研细二钱药汁送服


服之血犹不止者，可加赭石细末五六钱。

一妇人，年三十许，咳血三年，百药不效，即有愈时，旋复如故。后愚诊视，其夜间多汗，先用龙骨、牡蛎、萸肉各一两煎服，以止其汗。一剂汗止，再服一剂，咳血之病亦愈。自此永不反复。后又治一少年，或旬日，或浃辰之间，必吐血数口，浸至每日必吐，屡治无效。其脉近和平，微有芤象，亦治以龙骨、牡蛎、萸肉各一两，三剂而愈。张景岳谓：“咳嗽日久，肺中络破，其人必咳血。”西人谓胃中血管损伤破裂，其人必吐血。龙骨、牡蛎、萸肉，性皆收涩，又兼具开通之力（三药之性，详第一卷既济汤、来复汤与第四卷理郁升陷汤，第八卷清带汤下），故能补肺络与胃中血管，以成止血之功，而又不至有遽止之患，致留瘀血为恙也。又佐以三七者，取其化腐生新，使损伤之处易愈，且其性善理血，原为治衄之妙品也。

咳血之原由于肺，吐血之原由于胃，人之所共知也。而西人于吐血，论之尤详。其说谓胃中多回血管，有时溃裂一二处而血出，其故或因胃本体自生炎证，烂坏血管，或因跌打外伤，胃中血管断裂，其血棕黑而臭秽，危险难治。但此类甚少，常见之证，大概血管不曾溃裂，其血亦可自管中溢出，其血多带黑色。因回血管之血色原紫黑，而溢出在胃，胃中酸汁又能令血色变黑也。若血溢自胃中血管，即时吐出，其色亦可鲜红。其病原，或因胃致病，或因身虚弱血质稀薄，皆能溢出。有胃自不病，或因别经传入于胃，如妇女倒经，是子宫之血传入于胃。又如肝脾胀大，血不易通行，回血管满溢，入胃则吐出，入大、小肠则便出，便与吐之路不同，其理一也。

吐血紫黑者，方书多谓系瘀血，愚向疑其不然，又不能确指其果系何故。今观此论，心始昭然。又论中所谓回血管，乃导回紫血入心之管也。管内有门，门无定处，其体比脉管稍薄，其径稍大，有血则圆，无血则扁。总管二支，由心右上房而出。一支向下以接下身脏腑两足之回血，一支向上以接头脑两手之回血，散布小支，一如脉管之状。但脉管深居肉内者多，而回血管深浅皆有，蓝色无脉者是也。另有一种，名曰微丝血管，目力不能见，以镜显之，见密结如网，骨肉内外遍体皆然，与血脉管、回血管两尾相通，故赤紫两血通行无碍。夫血以赤色为正，其有紫色者何也。凡血运行，由心左下房发源，直出血脉总管，流布周身，长骨肉，养身命。然渐行渐改其性，迨由微丝血管入回血管之中，其色遂变为紫矣。由是紫血由回血管行近至心，流归总血管，以达心右上房，转落右下房。右下房有大血管一支，长寸许，即分为二，以入肺左右叶，运行肺中，随呼气吐出碳气，复随吸气纳进氧气，其色复变为赤。即由肺血管（左右各二支）回心左上房，转落左下房，复出血脉总管，往来运行，如环无端。


按
 ：化学家谓空气中所含之气，大要可分为二种。一为氧气，一为氮气。氮气居百分之七十九，氧气居百分之二十一。氧气者，养人之生气也。然氮气多而氧气少者，诚以氧气浓烈，必须以氮气淡之，而后得其和平。人之百体，日有消长，其合骨肉用者，固赖血以生之，不合骨肉用者，又须赖血以出之。何以血行渐改变为紫色，缘其中有碳气也。碳气者，乃身体中无用之物，杂化为气，与氧气合即有毒，与炭气同类，故曰碳气。凡人一呼一吸，合为一息，呼者吐碳气也，吸者吸氧气也。氧气入血则赤，赤为正血，碳气入血则紫，紫为坏血。故紫血必须入肺，运至气胞之上，泄碳气于胞内，气管递而出之，是为一呼。碳气既出，复递生气以入，直抵胞内，血遂摄之，是为一吸。呼吸一停，转流改换，人始无病。

或问：西人回血管之说，甚微妙矣，然其说可确信乎？答曰：其说确有凭据，以其虽为行血之管，而按之无动脉也。心体常动，每呼吸之间，约动四次。每心一动，即激发新血注于脉管中，而周身之脉管，皆随之一动。特其管多深藏肉里，故人周身动脉处无多。至回血管，多浅在肉外，微透青色，世俗误呼为青筋者皆是，虽密络周身，而按之皆不动。与血脉管之行血，实有进退之分。血脉管鼓进新血，随心力运行，故按之常动。回血管收回陈血，不随心力运行，故按之不动。盖运久之血，中含碳气，渐变紫色，赖心部收回，注之于肺，呼出碳气，吸进氧气，仍变为赤，此造化之神妙也。若心于回血管，亦鼓之使动，则其气机外向，即不能收回陈血。是以不借心力鼓之，惟借血脉管之余力，透过微丝血管以运行之，如微弱之水，涓涓徐流，不起波澜，以转回于心部。故曰因其按之无动脉，而可决为回血管也。向尝疑治痧证者，刺血管放血，其血莫不发紫。若谓其证因热甚而血发紫，何以因寒之证其血亦紫。且周身之血既发紫，何以止刺其数处出血少许，病或即愈。今乃知其所刺者皆回血管，其出血无多而病可愈者，放出碳气之力也。

或又问：西人回血管之说既可信，则其膈肺呼出碳气，吸进氧气，血仍变赤，复归于心之说，亦必可信，何以古圣贤皆未言及？答曰：此理《内经》言之，扁鹊《难经》亦言之，而《难经》较详。其书第一节曰“十二经皆有动脉，独取寸口，以决五脏六腑，死生吉凶之法，何谓也？然（答词也
 ）寸口者脉之大会，手太阴之动脉也。人一呼脉行三寸，一吸脉行三寸，呼吸定息，脉行六寸。人一昼夜凡一万三千五百息，脉行五十度（《内经》谓十六丈二尺为一度）周于身，漏水下百刻。荣卫行阳二十五度，行阴二十五度，为一周也。故五十度复会于手太阴。寸口者，五脏六腑之所终始，故取法于寸口也。”盖人之脏腑，皆有血脉管与回血管。其回血管之血，由心至肺将碳气呼出，是诸脏腑之回血管至此而终也。迨吸进氧气，其血乃赤，归于心而散于诸脏腑，是诸脏腑之血脉管自此而始也。故曰五脏六腑之所终始也。为肺能终始诸脏腑，是以诸脏腑之病，可于肺之寸口动脉候之，而寸口之动脉，遂可分其部位而应诸脏腑矣。特古书语意浑含，有待于后世阐发耳。

或又问：回血管之说，证以秦越人《难经》益可确信。然据西人之说，谓吐紫黑成块者，亦系回血管之血，何以人之腑中或胁下，素有瘀积，偶有因吐紫黑成块之血而愈者？答曰：此等证，西人亦尝论及，谓有因肝脾瘀血及他处瘀血由胃而出，而胃自不病者，吐后即觉松适，所谓以病医病也。然他处瘀血，既假道于胃而出，虽云胃自不病，而胃中回血管必有溃裂之处，亦宜治以化瘀，兼收涩之药。浓煎龙骨牡蛎汤，送下三七细末，可以顷刻奏效。若但认为瘀血，任其倾吐，未有不危殆者。此有关性命之证，医者切宜知之。

或又问：据西人之说，是他经之血，皆可以借径于胃而吐出。至咳血出于肺，而他处之血，亦或借径于肺而上行否？答曰：此问甚精微，然可实指而确论之也。吾友苏明阳先生，当世之哲学士也（著有天地新学说）。尝告愚曰：肺管下行连心、连肝及胆。其相连之处，心及肝胆，皆有门与之相通，再下行至脐下，连于气海。气海即《医林改错》谓其状若倒提鸡冠花者是也。然相连之处，仍有膜膈之在若通若不通之间。因气海之中，所存者元气，若与此管不通，则元气不能上达，若与此管过通，元气又不能存蓄也。气海之下，又有管与之相连，亦在若通若不通之间。其管由气海之下，转而上行，循脊梁上贯脑部，复转而下行。气海上之管任脉也，下之管督脉也。人当未生之时，息息得母之气化，以贯注于气海。迨其气化充满，即冲开督任二脉，以灌溉诸脏腑，此人之先天，督任所以常通也。既生之后，气海之来源既停，其中所存之元气，遂蕴蓄其中，以为百年寿命之根。而其所以培养诸脏腑者，端藉呼吸与饮食之力，此人之后天，督任所以不通也。愚曾即其言验诸物类，剖解之时，其形迹亦分毫不谬。由是观之，是心肝之血皆可由喉出也。任脉在下焦，又与冲脉血海相通，斯下焦之血亦可由喉出也。夫喉为肺管，其正支入肺，其分支即为任脉之管。凡血自任脉上溢而出于喉者，虽非借径于肺，与借径于肺者无异也。再者，人之咳嗽不已则气必上升，而血即可随之上溢。其血因嗽可从肺管上溢，久之亦可因嗽自胃管上溢。故凡自上失血之证兼咳嗽者，无论咳血、吐血、衄血，皆当急治愈其咳嗽，为要着也。

或问：《内经》谓阳明厥逆，则吐衄。西人谓胃中血管损伤破裂出血，则吐血。此二说亦相通乎？答曰：阳明厥逆，胃腑气血必有膨胀之弊，此血管之所以易破也。降其逆气，血管之破者自闭，设有不闭，则用龙骨、牡蛎诸收涩之药以补之，防其溃烂，佐以三七、乳香、没药诸生肌之品以养之。此拙拟补络补管汤所以效也。设使阳明未尝厥逆，胃中血管或因他故而破裂，则血在胃中，亦恒随饮食下行自大便出，不必皆吐出也。

此方原无三七，有乳香、没药各钱半。偶与友人景山谈及，景山谓：“余治吐血，亦用兄补络补管汤，以三七代乳香、没药，则其效更捷。”愚闻之遂欣然易之。

景山又谓：“龙骨、牡蛎能收敛上溢之热，使之下行，而上溢之血，亦随之下行归经。至萸肉为补肝之妙药，凡因伤肝而吐血者，萸肉又在所必需也。且龙骨、牡蛎之功用神妙无穷，即脉之虚弱已甚，日服补药毫无起象，或病虚极不受补者，投以大剂龙骨、牡蛎，莫不立见功效，余亦不知其何以能然也。”愚曰：人身阳之精为魂，阴之精为魄。龙为天地之元阳所生（理详第五卷从龙汤下），故能安魂。牡蛎为水之真阴结成（海气结为蚝山即牡蛎山），故能强魄。魂魄安强，精神自足，虚弱自愈也。是龙骨、牡蛎，固为补魂魄精神之妙药也。

邑有吐血久不愈者。有老医于平津先生，重用赤石脂二两，与诸止血药治之，一剂而愈。后其哲嗣锦堂向愚述其事，因诘之曰：“重用赤石脂之义何居？”锦堂曰：“凡吐血多因虚火上升，然人心中之火，亦犹炉中之火，其下愈空虚，而火上升之力愈大，重用赤石脂，以填补下焦，虚火自不上升矣。”愚曰：“兄之论固佳，然犹有剩义。赤石脂重坠之力，近于赭石，故能降冲胃之逆，其黏涩之力，近于龙骨、牡蛎，故能补血管之破。兼此二义，重用石脂之奥妙，始能尽悉。是以愚遇由外伤内，若跌碰致吐血久不愈者，料其胃中血管必有伤损，恒将补络补管汤去萸肉，变汤剂为散剂，分数次服下，则龙骨、牡蛎不但有黏涩之力，且较煎汤服者，更有重坠之力，而吐血亦即速愈也。”锦堂闻之欣然曰：“先严用此方时，我年尚幼，未知详问，今闻兄言贶我多矣。”

邑张某家贫佣力，身挽辘车运货远行，因枵腹努力太过，遂致大口吐血。卧病旅邸，恐即不起。意欲还里，又乏资斧。乃勉强徒步徐行，途中又复连吐不止，目眩心慌，几难举步。腹中觉饥，怀有干饼，又难下咽。偶拾得山楂十数枚，遂和干饼食之。觉精神顿爽，其病竟愈。盖酸者能敛，而山楂则酸敛之中，兼有化瘀之力。与拙拟补络补管汤之意相近，故获此意外之效也。


化瘀理膈丹

治力小任重，努力太过，以致血瘀膈上，常觉短气。若吐血未愈者，多服补药或凉药，或多用诸药炭，强止其血，亦可有此病，皆宜服此药化之。

三七捣细二钱
 　鸭蛋子去皮四十粒


上药二味，开水送服，日两次。凡服鸭蛋子，不可嚼破，若嚼破即味苦不能下咽，强下咽亦多呕出。

一童子，年十四，夏日牧牛野间。众牧童嬉戏，强屈其项背，纳头裤中，倒缚其手，置而弗顾，戏名为看瓜。后经人救出，气息已断。俾盘膝坐，捶其腰背，多时方苏。惟觉有物填塞胸膈，压其胸中大气，妨碍呼吸。剧时气息仍断，两目上翻，身躯后挺。此必因在裤中闷极之时努挣不出，热血随努挣之气力上溢，而停于膈上也。俾单用三七三钱捣细，开水送服，两次全愈。

一人，年四十七，素患吐血。医者谓其虚弱，俾服补药，连服十余剂，觉胸中发紧，而血溢不止。后有人语以治吐血便方，大黄、肉桂各五分轧细，开水送服，一剂血止。然因从前误服补药，胸中常觉不舒，饮食减少，四肢酸懒无力。愚诊之，脉似沉牢，知其膈上瘀血为患也。俾用鸭蛋子五十粒去皮，糖水送服，日两次，数日而愈。

治消渴方

玉液汤

治消渴。消渴，即西医所谓糖尿病，忌食甜物。

生山药一两
 　　生黄耆五钱
 　　知母六钱
 　　生鸡内金捣细二钱
 葛根钱半
 　五味子三钱
 　天花粉三钱


消渴之证，多由于元气不升，此方乃升元气以止渴者也。方中以黄耆为主，得葛根能升元气。而又佐以山药、知母、花粉以大滋真阴。使之阳升而阴应，自有云行雨施之妙也。用鸡内金者，因此证尿中皆含有糖质，用之以助脾胃强健，化饮食中糖质为津液也。用五味者，取其酸收之性，大能封固肾关，不使水饮急于下趋也。

邑人某，年二十余，贸易津门，得消渴证。求津门医者，调治三阅月，更医十余人不效。归家就医于愚。诊其脉甚微细。旋饮水旋即小便，须臾数次。投以此汤，加野台参四钱，数剂渴见止，而小便仍数。又加萸肉五钱，连服十剂而愈。

方书消证，分上消、中消、下消。谓上消口干舌燥，饮水不能解渴，系心移热于肺，或肺金本体自热不能生水。当用人参白虎汤；中消多食犹饥，系脾胃蕴有实热，当用调胃承气汤下之；下消谓饮一斗溲亦一斗，系相火虚衰，肾关不固，宜用八味肾气丸。


按
 ：白虎加人参汤，乃《伤寒论》治外感之热传入阳明胃腑，以致作渴之方。方书谓上消者宜用之，此借用也。愚曾试验多次，然必胃腑兼有实热者，用之方的。中消用调胃承气汤，此须细为斟酌，若其右部之脉滑而且实，用之犹可，若其人饮食甚勤，一时不食即心中怔忡，且脉象微弱者，系胸中大气下陷，中气亦随之下陷，宜用升补气分之药，而佐以收涩之品与健补脾胃之品，拙拟升陷汤（在第四卷）后有治验之案可参观；若误用承气下之，则危不旋踵。至下消用八味肾气丸，其方《金匮》治男子消渴，饮一斗溲亦一斗，而愚尝试验其方，不惟治男子甚效，即治女子亦甚效。曾治一室女得此证，用八味丸变作汤剂，按后世法，地黄用熟地、桂用肉桂，丸中用几两者改用几钱，惟茯苓、泽泻各用一钱，两剂而愈。后又治一少妇得此证，投以原方不效，改遵古法，地黄用干地黄（即今生地），桂用桂枝，分量一如前方，四剂而愈。此中有宜古宜今之不同者，因其证之凉热，与其资禀之虚实不同耳。

尝因化学悟出治消渴之理。今试以壶贮凉水置炉上，壶外即凝有水珠，恒至下滴。迨壶热则其水珠即无。盖炉心必有氢气上升，与空气中之氧气合，即能化水，着于凉水壶上，即可成珠下滴。迨壶热则所着之水，旋着旋即涸去，故又不见水。人腹中之气化壮旺，清阳之气息息上升，其中必挟有氢气上升，与自肺吸进之氧气相合，亦能化水，着于肺胞之上，而为津液。津液充足，自能不渴。若其肺体有热，有如炉上壶热，所着之水旋即涸去，此渴之所由来也。当治以清热润肺之品，若因心火热而铄肺者，更当用清心之药；若肺体非热，因腹中气化不升，氢气即不能上达于肺，与吸进之氧气相合而生水者，当用升补之药，补其气化，而导之上升，此拙拟玉液汤之义也。然氢气必随清阳上升，而清阳实生于人身之热力，犹炉心有火，而炉心始有氢气上升也。故消渴之证，恒有因脾胃湿寒、真火衰微者，此肾气丸所以用桂、附，而后世治消渴，亦有用干姜、白术者。尝治一少年，咽喉常常发干，饮水连连不能解渴，诊其脉微弱迟濡。投以四君子汤，加干姜、桂枝尖，一剂而渴止矣。又有湿热郁于中焦作渴者，苍柏二妙散、丹溪越鞠丸，皆可酌用。


滋膵饮

治同前证。

生箭耆五钱
 　大生地一两
 　生怀山药一两
 　净萸肉五钱
 　生猪胰子切碎三钱


上五味，将前四味煎汤，送服猪胰子一半，至煎渣时，再送服余一半。若遇中、上二焦积有实热脉象洪实者，可先服白虎加人参汤数剂，将实热消去强半，再服此汤，亦能奏效。

消渴一证，古有上、中、下之分，谓其证皆起于中焦而极于上、下。究之无论上消、中消、下消，约皆渴而多饮多尿，其尿有甜味。是以《圣济总录》论消渴谓：“渴而饮水多，小便中有脂，似麸而甘。”至谓其证起于中焦，是诚有理，因中焦膵病，而累及于脾也。盖膵为脾之副脏，在中医书中，名为“散膏”，即扁鹊《难经》所谓脾有“散膏”半斤也（膵尾衔接于脾门，其全体之动脉又自脾脉分支而来，故与脾有密切之关系）。有时膵脏发酵，多酿甜味，由水道下陷，其人小便遂含有糖质。迨至膵病累及于脾，致脾气不能散精达肺（《内经》谓，脾气散精，上达于肺）则津液少，不能通调水道（《内经》谓，肺通调水道，下归膀胱）则小便无节，是以渴而多饮多溲也。尝阅申报有胡适之者，因病消渴，求治于北平协和医院，久而无效，惧而旋里，亦以为无药可医矣。其友劝其延中医治疗，服药竟愈。所用方中以黄耆为主药，为其能助脾气上升，还其散精达肺之旧也。《金匮》有肾气丸善治消渴。其方以干地黄（即生地黄）为主，取其能助肾中之真阴上潮以润肺，又能协同山萸肉以封固肾关也。又向因治消渴，曾拟有玉液汤（方在前），方中以生怀山药为主，屡试有效。近阅医报且有单服山药以治消渴而愈者，以其能补脾固肾，以止小便频数；而所含之蛋白质，又能滋补膵脏，使其“散膏”充足；且又色白入肺，能润肺生水，即以止渴也。又俗传治消渴方，单服生猪胰子可愈。盖猪胰子即猪之膵，是人之膵病，而可补以物之膵也。此亦犹鸡内金，诸家本草皆谓其能治消渴之理也。鸡内金与猪胰子，同为化食之物也。愚因集诸药合为一方，以治消渴屡次见效。因敢笔之于书，以公诸医界。


附记
 ：天津卢抑甫君评此方云：按糖尿病一证，在西医病理上之研究，由于膵脏之岛素组织萎缩，制造内分泌物之机能减却，故对于副肾之内分泌物亚笃列那林助肝脏造糖之过胜技能不能制止，因而血液内含糖量过多，以致尿内亦含有糖质，西医起初无适切之治法。自西历一千九百二十年，西医邦廷古氏由牛、马、豕等之膵脏抽出其内分泌物，名之曰依苏林，注射于皮下或静脉内，能使血内过量之糖立即减少，虽至病剧陷于昏睡时，亦有起死回生之望。今先生治糖尿病之处方内，有猪胰一味，属于古来脏器疗法，与现今西医之内分泌疗法暗合。但古人只知以脏补脏，不知其有内分泌物之作用。又内服之法不如注射，因经口入胃，其有效成分为酸性胃液所破坏，即难奏效；注射则成分直达于病所，其奏效必确也。如除去猪胰子之脂肪、结缔组织及蛋白酵素，制成水制流膏，使仅含有抗糖物质，再加碱性液以防制其胃液之酸性，则内服之缺点可以免去。病人不欲行注射者，当以此法为最良矣。中国古方治糖尿病有黄耆汤与八味丸，以新学理释之，必有使糖量减少之作用。至于何种药味有此作用，尚待研究，此时难以指定也。日医博士上条秀介，曾于中药何首乌抽出一种有效成分，名之曰巴利够宁，以治糖尿病，确有减少糖质作用，发表治验报告，东西医界甚为惊异。我国医家如能于黄耆汤、八味丸抽出某药成分，证明有减糖质作用，则上条秀介不能专美于前矣。然而未能抽出者，科学落后，其程度不如人也。以哲学的药性治哲学的病理，则终于哲学的范围而已。而先生此方由黄耆汤与八味丸脱胎变体而来，有西医制方之精神，又加猪胰子之脏器疗法，暗合于科学之原理，此则为现今医界所未有，而为鄙人所钦佩无已者也。

又先生所著之《医学衷中参西录》中，各种处方类于此方之理想者甚多，鄙人临证采用多收良效，拟撰张氏医方新解，以西医之理发明之，俾西医界中亦可放胆试用，此诚沟通中西之资藉也。以后得暇，当按方循序披露，登于拙撰医学报（即《医药卫生浅说报》），以便使中西医界之参考，庶于当今医学有小补云。

观卢君此段议论，诚当今医界之伟人也。卢君印（谦）先毕业于西医校，后又自精心研究中医，生平临证以西理断病，以中药治病，自命为新医学家。凡所用之中药，皆细心研究其成分，将其有用之成分提出，制成为流液，或制为结晶用之，较诸药片恒有捷效，且将其提出诸药之成分，恒披露于所撰医报中。卢君自命为新医学家，洵非虚语也。


治癃闭方

宣阳汤

治阳分虚损，气弱不能宣通，致小便不利。

野台参四钱
 　威灵仙钱半
 　寸麦冬带心六钱
 　地肤子一钱


济阴汤

治阴分虚损，血亏不能濡润，致小便不利。

怀熟地一两
 　生龟板捣碎五钱
 　生杭芍五钱
 　地肤子一钱


阴分阳分俱虚者，二方并用，轮流换服，如下案所载服法，小便自利。

一媪，年六十余，得水肿证，延医治不效。时有专以治水肿名者，其方秘而不传。服其药自大便泻水数桶，一身肿尽消。言忌咸百日，可保永愈。数日又见肿，旋复如故。服其药三次皆然，而病人益衰惫矣。盖未服其药时，即艰于小便，既服药后，小便滴沥全无，所以旋消而旋肿也。再延他医，皆言服此药，愈后复发者，断乎不能调治。后愚诊视，其脉数而无力。愚曰：脉数者阴分虚也，无力者阳分虚也。膀胱之腑，有下口无上口，水饮必随气血流行，而后能达于膀胱，出为小便。《内经》所谓“州都之官，津液存焉，气化则能出”者是也。此脉阴阳俱虚，致气化伤损，不能运化水饮以达膀胱，此小便所以滴沥全无也。《易·系辞》曰：“日往则月来，月往则日来，日月相推，而明生焉。寒往则暑来，暑往则寒来，寒暑相推，而岁成焉。往者屈也，来者信（伸音）也，屈信相感，而利生焉。”此天地之气化，即人身之气化也。爰立两方，一方以人参为君，辅以麦冬以济参之热，灵仙以行参之滞，少加地肤子为向导药，名之曰宣阳汤，以象日象暑；一方以熟地为君，辅以龟板以助熟地之润，芍药以行熟地之滞（芍药善利小便，故能行熟地之泥），亦少加地肤子为向导药，名之济阴汤，以象月象寒。二方轮流服之，以象日月寒暑相推、往来屈伸相感之义。俾先服济阴汤，取其贞下起元也。服至三剂小便稍利，再服宣阳汤，亦三剂小便大利，又再服济阴汤，小便直如泉涌，肿遂尽消。病家疑而问曰：前服济阴汤，小便微通，此时又服之，何其功效百倍于从前？答曰：善哉问也。前服济阴汤，似于冬令，培草木之根荄，以厚其生长之基也，于服宣阳汤数剂后，再服济阴汤，如纯阳月后，一阴二阴甫生，时当五六月大雨沛行，万卉之畅茂，有迥异寻常者矣。

或问：西人谓膀胱有进水之口，在出水之口下，其口斜透膀胱，且有油膜绕护，故不易辨认。西人实验最精，其说必不差谬。子论膀胱，何以仍遵古说？答曰：西人之说虽得之实验，然必以中法参之，始能尽脏腑之微奥。唐容川曰：“三焦之根，出于肾系。两肾之间，有油膜一条连于脊骨，自下而上，第七节命门穴处，即肾系也。由肾系下生连网油膜（俗名网油，西人名连网），是为下焦，中生板油，是为中焦，上生隔膜，是为上焦。盖三焦即人身之油膜，上络心肺、中络脾胃、下络肠与肾连膀胱。食入于胃由肠而下，饮入于胃，则胃之四面皆有微丝血管将水吸出，散走油膜之上，即三焦也。水缘三焦下行，由肾漉过，以达膀胱。”今试取物脬验之，其出水口下，油膜绕护之处，即与三焦连网相连之处，初无外露之口。三焦气化流行，自能运转水饮，由连网而达于膀胱。《内经》所谓“三焦者，决渎之官，水道出焉”者是也。由斯观之，其进水之口，原在若有若无之间，谓之有可也，谓之无亦无不可也。彼西人驳三焦之说，而不知其所谓连网即三焦，且不知连网生于肾系，是实验虽精而犹未精也。

一妇人，年三十许，因阴虚小便不利，积成水肿甚剧，大便亦旬日不通。一老医投以八正散不效，友人高夷清为出方，用生白芍六两，煎汁两大碗，再用阿胶二两，熔化其中，俾病人尽量饮之。老医甚为骇疑，夷清力主服之，尽剂而二便皆通，肿亦顿消。后老医与愚觌面，为述其事，且问此等药何以能治此病。答曰：此必阴虚不能化阳，以致二便闭塞。白芍善利小便，阿胶能滑大便，二药并用，又大能滋补真阴，使阴分充足，以化其下焦偏胜之阳，则二便自能通利也。

长子荫潮治一水肿证。其人年六旬，二便皆不通利，心中满闷，时或烦躁。知其阴虚积有内热，又兼气分不舒也。投以生白芍三两，橘红、柴胡各三钱，一剂二便皆通。继服滋阴理气，少加利小便之药而愈。

一妇人，年四十许，得水肿证，百药不效，偶食绿豆稀饭，觉腹中松畅，遂连服数次，小便大利而愈。有人向愚述其事，且问所以能愈之故。答曰：绿豆与赤小豆同类，故能行水利小便，且其性又微凉，大能滋阴退热。凡阴虚有热，致小便不利者，服之皆有效也。

白茅根汤

治阴虚不能化阳，小便不利，或有湿热壅滞，以致小便不利，积成水肿。

白茅根掘取鲜者
 ，去净皮与节间小根
 ，细切一斤


将茅根用水四大碗煮一沸，移其锅置炉旁，候十数分钟，视其茅根若不沉水底，再煮一沸，移其锅置炉旁，须臾视其根皆沉水底，其汤即成。去渣温服多半杯，日服五六次，夜服两三次，使药力相继，周十二时，小便自利。

茅根形象中空，颇类苇根。鲜者煮稠汁饮之，则其性微凉，其味甘而且淡。为其凉也，故能去实火；为其甘也，故能清虚热；为其淡也，故能利小便。且其根不但中空，周遭爿上有十二小孔（细视可见），象人十二经络。故又能宣通脏腑，畅达经络，兼治外感之热，而利周身之水也。然必须如此煮法，服之方效。若久煎，其清凉之性及其宣通之力皆减，服之即无效矣。所煮之汤，历一昼夜即变绿色，若无发酵之味，仍然可用。

一妇人，年四十余，得水肿证。其翁固诸生，而精于医者，自治不效，延他医诊治亦不效，偶与愚遇，问有何奇方，可救此危证。因细问病情，知系阴虚有热，小便不利。遂俾用鲜茅根煎浓汁，饮旬日全愈。

一媪，年六十余，得水肿证。医者用药，治愈三次皆反复，再服前药不效。其子商于梓匠，欲买棺木，梓匠固其亲属，转为求治于愚。因思此证反复数次，后服药不效者，必是病久阴虚生热，致小便不利。细问病情，果觉肌肤发热，心内作渴，小便甚少。俾单用鲜白茅根煎汤，频频饮之，五日而愈。

一妇人，年四十许，得水肿证。其脉象大致平和，而微有滑数之象。俾浓煎鲜茅根汤饮之，数日病愈强半。其子来送信，愚因嘱之曰：有要紧一言，前竟忘却。患此证者，终身须忌食牛肉。病愈数十年，食之可以复发。孰意其子未返，已食牛肉，且自觉病愈，出坐庭中，又兼受风，其证陡然反复，一身尽肿，两目因肿甚不能开视。愚用越婢汤发之，以滑石易石膏（用越婢汤原方，常有不汗者，若以滑石易石膏则易得汗），一剂汗出，小便顿利，肿亦见消。再饮白茅根汤，数日病遂全愈。


按
 ：白茅根，拙拟二鲜饮与三鲜饮，用以治吐衄，此方又用以治水肿，而其功效又不止此也。愚治伤寒温病，于大便通后，阳明之盛热已消，恒俾浓煮鲜茅根汤，渴则饮之，其人病愈必速，且愈后即能饮食，更无反复之患。盖寒温愈后，其人不能饮食与屡次复病者，大抵因余热未尽，与胃中津液未复也。白茅根甘凉之性，既能清外感余热，又能滋胃中津液。至内有郁热，外转觉凉者，其性又善宣通郁热使达于外也。


又按
 ：凡膨胀，无论或气、或血、或水肿，治愈后，皆终身忌食牛肉。盖牛肉属土，食之能壅滞气血，且其彭亨之形，有似腹胀，故忌之也。医者治此等证，宜切嘱病家，慎勿误食。


温通汤

治下焦受寒，小便不通。

椒目炒捣八钱
 　小茴香炒捣二钱
 　威灵仙三钱


人之水饮，由三焦而达膀胱。三焦者，身内脂膜也。曾即物类验之，其脂膜上皆有微丝血管，状若红绒毛，即行水之处。此管热则膨胀，凉则凝滞，皆能闭塞水道。若便浊兼受凉者，更凝结稠黏杜塞溺管，滴沥不通。故以椒目之滑而温、茴香之香而热者，散其凝寒，即以通其窍络。更佐以灵仙温窜之力，化三焦之凝滞，以达膀胱，即化膀胱之凝滞，以达溺管也。凉甚者，肉桂、附子、干姜皆可酌加。气分虚者，更宜加人参助气分以行药力。

加味苓桂术甘汤

治水肿小便不利，其脉沉迟无力，自觉寒凉者。

于术三钱
 　桂枝尖二钱
 　茯苓片二钱
 　甘草一钱
 　干姜三钱
 人参三钱
 　乌附子二钱
 　威灵仙一钱五分


肿满之证，忌用甘草，以其性近壅滞也，惟与茯苓同用，转能泻湿满，故方中未将甘草减去。若肿胀甚剧，恐其壅滞者，去之亦可。

服药数剂后，小便微利，其脉沉迟如故者，用此汤送服生硫黄末四五厘。若不觉温暖，体验渐渐加多，以服后移时觉微温为度。

人之水饮，非阳气不能宣通。上焦阳虚者，水饮停于膈上。中焦阳虚者，水饮停于脾胃。下焦阳虚者，水饮停于膀胱。水饮停蓄既久，遂渐渍于周身，而头面肢体皆肿，甚或腹如抱瓮，而臌胀成矣。此方用苓桂术甘汤，以助上焦之阳；即用甘草协同人参、干姜以助中焦之阳；又人参同附子名参附汤（能固下焦元阳将脱），协同桂枝更能助下焦之阳（桂枝上达胸膈，下通膀胱，故肾气丸用桂枝不用肉桂）。三焦阳气宣通，水饮亦随之宣通，而不复停滞为患矣。至灵仙与人参并用，治气虚小便不利甚效（此由实验而知，故前所载宣阳汤并用之），而其通利之性，又能运化术、草之补力，俾胀满者服之，毫无滞碍，故加之以为佐使也。若药服数剂后，脉仍如故，病虽见愈，实无大效。此真火衰微太甚，恐非草木之品所能成功，故又用生硫黄少许，以补助相火。诸家本草，谓其能使大便润、小便长，补火之中大有行水之力，故用之，因凉成水肿者尤良也。第八卷载有服生硫黄法，其中有治水肿之验案宜参观。

脉沉水肿与脉浮水肿迥异。脉浮者，多系风水，腠理闭塞，小便不利。当以《金匮》越婢汤发之，通身得汗，小便自利，若浮而兼数者，当是阴虚火动，宜兼用凉润滋阴之药。脉沉水肿，亦未可遽以凉断，若沉而按之有力者，系下焦蕴热未化，仍当用凉润之药，滋阴以化其阳，小便自利，惟其脉沉而且迟，微弱欲无，询之更自觉寒凉者，方可放胆用此汤无碍，或但服生硫黄，试验渐渐加多，亦可奏效。特是肿之剧者，脉之部位皆肿，似难辨其沉浮与有力无力，必重按移时，使按处成凹始能细细辨认。


按
 ：苓桂术甘汤，为治上焦停饮之神方。《金匮》曰：“短气有微饮，当从小便去之，苓桂术甘汤主之，肾气丸亦主之。”喻嘉言注云：“呼气短，宜用苓桂术甘汤以化太阳（膈上）之气；吸气短，宜用肾气丸以纳少阴（肾经）之气。”推喻氏之意，以为呼气短则上焦阳虚，吸气短则下焦阳虚，故二方分途施治。然以之为学者说法，以自明其别有会心则可；以之释《金匮》，谓其文中之意本如是则不可。何者？仲景当日著书立言，原期后世易于率由，使二方果如此分用，仲景何竟统同言之，致令后世费如许推测。盖膈上与膀胱相隔虽远，实皆太阳寒水之所统贯。太阳者天也，膈上也。寒水者水也，肾之腑膀胱也。水气上升而为云，复得天气下降而为水，天水相连，升降一气，此太阳寒水所以相并而为一经也。愚临证体验多年，见有膈上气旺而膺胸开朗者，必能运化水饮下达膀胱，此用苓桂术甘汤治饮之理也，见有肾气旺而膀胱流通者，又必能吸引水饮下归膀胱，此用肾气丸治饮之理也。故仲景于上焦有微饮而短气者，并出两方，任人取用其一，皆能立建功效。况桂枝为宣通水饮之妙药，茯苓为淡渗水饮之要品，又为二方之所同乎。且《金匮》之所谓短气，乃呼气短，非吸气短也。何以言之，吸气短者，吸不归根即吐出，《神农本经》所谓吐吸，即喘之替言也。《金匮》之文，有单言喘者，又有短气与喘并举者。若谓短气有微饮句，当兼呼气短与吸气短而言，而喘与短气并举者，又当作何解耶（惟论溢饮变其文曰气短，似言吸气短）。

用越婢汤治风水，愚曾经验，遇药病相投，功效甚捷。其方《金匮》以治风水恶风，一身悉肿，脉浮不渴，续自汗出，无大热者。而愚临证体验以来，即非续自汗出者用之亦可，若一剂而汗不出者，可将石膏易作滑石（分量须加重）。

寒通汤

治下焦蕴蓄实热，膀胱肿胀，溺管闭塞，小便滴沥不通。

滑石一两
 　生杭芍一两
 　知母八钱
 　黄柏八钱


一人，年六十余，溺血数日，小便忽然不通，两日之间滴沥全无。病人不能支持，自以手揉挤，流出血水少许，稍较轻松。揉挤数次，疼痛不堪揉挤。徬徨无措，求为诊治。其脉沉而有力，时当仲夏，身覆厚被，犹觉寒凉，知其实热郁于下焦，溺管因热而肿胀不通也。为拟此汤，一剂稍通，又加木通、海金沙各二钱，服两剂全愈。


升麻黄耆汤

治小便滴沥不通，偶因呕吐咳逆，或侧卧欠伸，可通少许，此转胞也。用升提药，提其胞而转正之，胞系不了戾，小便自利。

生黄耆五钱
 　当归四钱
 　升麻二钱
 　柴胡二钱


一妇人，产后小便不利，遣人询方。俾用生化汤加白芍，治之不效。复来询方，言有时恶心呕吐，小便可通少许。愚恍悟曰：此必因产时努力太过，或撑挤太甚，以致胞系了戾，是以小便不通。恶心呕吐，则气机上逆，胞系有提转之势，故小便可以稍通也。遂为拟此汤，一剂而愈。

三焦之气化不升则不降。小便不利者，往往因气化下陷，郁于下焦，滞其升降流行之机也。故用一切利小便之药不效，而投以升提之药恒多奇效。是以拙拟此汤，不但能治转胞，并能治小便癃闭也。

古方有但重用黄耆治小便不利，积成水肿者。陆定圃《冷庐医话》载：“海宁许珊林观察，精医理。官平度州时，幕友杜某之戚王某，山阴人。夏秋间，忽患肿胀，自顶至踵，大倍常时，气喘声嘶，大小便不通，危在旦夕。因求观察诊之。令用生黄耆四两，秫米一酒盅，煎一大碗，用小匙逐渐呷服。至盏许，气喘稍平。即于一日间服尽，移时小便大通，溺器易三次，肿亦随消，惟脚面消不及半。自后仍服此方，黄耆自四两至一两，随服随减。佐以祛湿平胃之品，两月复元，独脚面有钱大一块不消。恐次年复发，劝其归，届期果患前证。延绍城医士诊治，痛诋前方，以为不死乃是大幸。遂用除湿猛剂，十数服而气绝。次日，将及盖棺，其妻见其两目微动，呼集众人环视，连动数次。复用耆米汤灌救，至满口不能下，少顷眼忽一睁，汤俱下咽，从此便出声矣。服黄耆至数斤，并脚面之肿全消而愈。观察之弟，辛未曹部，谓此方治验多人。先是嫂吴氏，患子死腹中，浑身肿胀，气喘身直，危在顷刻。余兄遍检名人医案，得此方遵服，便通肿消，旋即产下，一无所苦。后在平度有姬顾姓，患肿胀脱胎，此方数服而愈。继又治愈数人，王某更在后矣。”盖黄耆实表，表虚则水聚皮里膜外，而成肿胀，得黄耆以开通水道，水被祛逐，胀自消矣。


按
 ：水肿之证，有虚有实，实者似不宜用黄耆。然其证实者甚少，而虚者居多。至其证属虚矣，又当详辨其为阴虚阳虚，或阴阳俱虚。阳虚者气分亏损，可单用重用黄耆，若医话中所云云者。阴虚者其血分枯耗，宜重用滋阴之药，兼取阳生阴长之义，而以黄耆辅之。至阴阳俱虚者，黄耆与滋阴之药，可参半用之。医者不究病因，痛诋为不可用，固属卤莽，至其连用除湿猛剂，其卤莽尤甚。盖病至积成水肿，即病因实者，其气血至此，亦有亏损。猛悍药，或一再用犹可。若不得已而用至数次，亦宜以补气血之药辅之。况其证原属重用黄耆治愈之虚证乎。至今之医者，对于此证，纵不用除湿猛剂，亦恒多用利水之品，不知阴虚者多用利水之药则伤阴，阳虚者多用利水之药亦伤阳。夫利水之药非不可用，然贵深究其病因，而为根本之调治，利水之药，不过用作向导而已。


附方
 ：葛稚川《肘后方》治小便不通，用大蝼蛄二枚，取下体，以水一升渍饮，须臾即通。又《寿域方》用土狗后半，焙研调服半钱，小便即通，生研亦可。又《唐氏经验方》用土狗后截和麝香捣，纳脐中缚定，即通。


按
 ：土狗即蝼蛄，《日华本草》谓其治水肿，头面肿。李时珍谓其通大小便，治石淋，诚为利小便要药。凡小便不通者，无论凉热虚实，皆可加于药中以为向导。即单服之亦甚有效验。然观古方，皆用其后半截。盖其前半开破之力多，后半利水力多。若治二便皆不通者，当全用之。

俗传治小便不通闻药方：用明雄黄一钱，蟾酥五分（焙发），麝香六厘，共研细，鼻闻之，小便即通。

西法曰：膀胱失却舒缩功用，而成瘫证，小便或全不出，或满积后略出涓滴。因膀胱无力，不能使小便畅出。或因中风所致，或因下身截瘫，或偏瘫所累。亦有老人无瘫证，忽然膀胱自失功用。又有脑证、热证溺秘不出者。凡病人自言溺不利，不能全出，有时涓滴而出，无力畅送，医者即应推究，膀胱中积溺多少，有无关系。小腹胀大，旁击之觉有水，是有积溺也。治法用引溺银管，自阳茎透入膀胱，将溺引出，立觉轻松。引溺银管，以银为之，外面须极光滑，有大小、长短、曲直，或大曲、略曲，须各种俱备（今各种皆有卖者）。临证常用微弯者，约长七八寸，略似鹅毛管，弯端左右有细眼五六，溺自眼入即可引出。若膀胱偶失功用，无别证者，引一二次即愈。若兼别证，须另治病源，仍用引出法以松适之可也。引溺后，服斑蝥酒数滴，腰贴斑蝥膏药，多着衣令身暖，食润物，如胡麻子水及粥之类。

又谓：有溺管变窄证，有初起略通，渐窄而塞；有忽然变窄，初起即塞住溺道。其故或因炎证，或因流白浊。致病之源，或饮酒房劳过度，或伤于饮食，致溺质改变，溺管不安而病生，此变窄所由也。治分二法，忽然变窄，溺管素无病者，鸦片膏四五厘，浆和贮水节中，射入溺管，如无水节，鸦片膏作丸，纳入肛门，更用深澡盆满盛热水，下身坐浸一二刻时，上身用棉被拥护发表，当有小便出也，内服胡麻子水或胡麻子粥，戒饮酒，戒食酸，宜服微利药，勿令大便秘。一法用朴硝一钱，樟脑一二分，滚水冲服。凡患此者，身宜温暖，勿触犯冷气，慎饮食为最要。初起略通，渐窄而塞者，因溺管多生炎证，更多流白浊，或外被打踢跌落所伤，内皮硬厚，管塞阻溺。或在肾囊肛门之间，或在龟头内寸许或在龟头口，或在膀胱蒂前，有一处者，有二三处者。治法用银引溺管，略逼深送入膀胱，溺出后稍停片刻抽出，日用一两次，用时管须以手搓热，擦以香油，令极滑易入。初用小者，溺管渐开，渐换大者。其大小须有多种备用。


按
 ：引溺管法甚妙，邑有患小便难者，初不甚剧，渐至仅通滴沥，屡次服药无效，求愚诊治。愚曰：此证但服药不能疗，当用西人引溺法。彼依愚言，求西人用引溺管治之，旬日而愈。

一人年近五旬，小便陡然不通，用一切利小便药无效，求为诊治，投以升麻黄耆汤，亦不效。自言小便之口，有物杜塞，若小鱼尿胞，俾用针挑破，小便涌出。

又一妇人，小便陡然不通，滴沥全无，窘迫之际，其夫以细挺探其便处，小便即时通下。此其夫见愚，为述其事，且问何以得此，小便即时通下？答曰：此西人所谓溺道陡然变窄，宜治以引溺管之理也。按此证与前证，虽皆未治以引溺管，而皆为引溺管可治愈之证。故连类及之，以征引溺管之确乎可用也。


鸡胵汤

治气郁成臌胀，兼治脾胃虚而且郁，饮食不能运化。

生鸡内金去净瓦石糟粕捣碎四钱
 　于术三钱
 　生杭芍四钱
 　柴胡二钱
 　广陈皮二钱
 　生姜三钱


《内经》谓：“诸湿肿满，皆属于脾。”诚以脾也者，与胃相连以膜，能代胃行其津液。且地居中焦（为中焦油膜所包），更能为四旁宣其气化。脾若失其所司，则津液气化凝滞，肿满即随之矣。是臌胀者，当以理脾胃为主也。西人谓脾体中虚，内多回血管。若其回血管之血因脾病不能流通，瘀而成丝成块，原非草木之根荄所能消化。鸡内金为鸡之脾胃，中有瓦石铜铁皆能消化，其善化有形瘀积可知。故能直入脾中，以消回血管之瘀滞。而又以白术之健补脾胃者以驾驭之，则消化之力愈大。柴胡《本经》谓“主肠胃中饮食积聚，能推陈致新”，其能佐鸡内金消瘀可知，且与陈皮并用，一升一降，而气自流通也。用芍药者，因其病虽系气臌，亦必挟有水气，芍药善利小便，即善行水，且与生姜同用，又能调和营卫，使周身之气化流通也。夫气臌本为难治之证，从拟此方之后，连治数证皆效。后治一叟年六旬，腹胀甚剧。治以此汤数剂，其效不速。用黑丑一钱炒研细，煎此汤送下，两剂大见功效。又去黑丑，再服数剂全愈。若小便时觉热，且色黄赤者，宜酌加滑石数钱。


按
 ：鸡内金虽饶有消化之力，而诸家本草，实有能缩小便之说，恐于证之挟有水气者不宜。方中用白芍以利小便，所以济鸡内金之短也。

《内经》谓：“按之而不起者，风水也。”愚临证体验以来，知凡系水臌，按之皆不能即起。气臌则按之举手即起。或疑若水积腹中，不行于四肢，如方书所谓单腹胀者，似难辨其为气为水。不知果为水证，重按移时，举手则有微痕，而气证则无也。且气臌证，小便自若，水臌证，多小便不利，此又其明征也。

鸡胵茅根汤

治水臌气臌并病，兼治单腹胀，及单水臌胀，单气臌胀。

生鸡内金去净瓦石糟粕轧细五钱
 　生于术分量用时斟酌
 　鲜茅根切细二两


先将茅根煎汤数茶盅（不可过煎，一两沸后慢火温至茅根沉水底汤即成）。先用一盅半，加生姜五片，煎鸡内金末，至半盅时，再添茅根汤一盅，七八沸后，澄取清汤（不拘一盅或一盅多）服之。所余之渣，仍用茅根汤煎服。日进一剂，早晚各服药一次。初服小便即多，数日后大便亦多。若至日下二三次，宜减鸡内金一钱，加生于术一钱。又数日，胀见消，大便仍勤，可减鸡内金一钱，加于术一钱。又数日，胀消强半，大便仍勤，可再减鸡内金一钱，加于术一钱。如此精心随病机加减，俾其补破之力，适于病体相宜，自能全愈。若无鲜茅根，可用药房中干茅根一两代之。无鲜茅根即可不用生姜。所煎茅根汤，宜当日用尽，煎药后若有余剩，可当茶温饮之。

鸡内金之功效，前方下已详论之矣。至于茅根最能利水，人所共知。而用于此方，不但取其利水也。《易》系辞谓：“震于植物为萑苇。”茅根中空，其四围爿上，且有十余小孔，与萑苇为同类。而春日发生最早，是禀一阳初生之气，而上升者也。故凡气之郁而不畅者，茅根皆能畅达之。善利水又善理气，故能佐鸡内金以奏殊功也。加生姜者，恐鲜茅根之性微寒也。且其味辛能理气，其皮又善利水也。继加于术，减鸡内金者，因胀已见消，即当扶正以胜邪，不敢纯用开破之品，致伤其正气也。或疑此方，初次即宜少加于术者，而愚曾经试验，早加于术，固不若如此晚加之有效也。

或问：茅根能清热利小便，人所共知，至谓兼理气分之郁，诸家本草皆未言及，子亦曾单用之，而有确实之征验乎？答曰：此等实验已不胜计。曾治一室女，心中常觉发热，屡次服药无效。后愚为诊视，六脉皆沉细。诊脉之际，闻其太息数次，知其气分不舒也。问其心中胁下，恒隐隐作疼。遂俾剖取鲜茅根，切细半斤，煎数沸当茶饮之。两日后复诊，其脉已还浮分，重诊有力，不复闻其太息。问其胁下，已不觉疼，惟心中仍觉发热耳。再饮数日，其心中发热亦愈。又尝治少年，得肺鼠疫病（鼠疫分肺鼠疫、腺鼠疫、败血鼠疫）。其咽喉唇舌异常干燥，精神昏昏似睡，周身饥肤不热，脉象沉微。问其心中，时常烦闷。此鼠疫之邪，闭塞其少阴，致肾气不能上达也。问其大便，四日未行。遂投以大剂白虎加人参汤。先用茅根数两煎汤，以之代水煎药，取汁三盅，分三次饮下。其脉顿起，变作洪滑之象，精神已复，周身皆热，诸病亦皆见愈。俾仍按原方将药煎出，每饮一次，调入生鸡子黄一枚，其病遂全愈。盖茅根生于水边，原兼禀寒水之气，且其出地之时，作尖锐之锥形，故能直入少阴，助肾气上达，与心相济，则心即跳动有力，是以其脉遂洪滑外现也。再加生鸡子黄，以滋少阴之液，俾其随气上升，以解上焦之因燥生热，因热生烦，是以诸病皆愈也。此二案皆足征茅根理气之效也。


第三卷

治黄疸方

审定《金匮》黄疸门硝石矾石散方（医论篇论黄疸治法宜参视）

仲景治黄疸方甚多，有治外感之黄疸者，《伤寒论》治发黄诸方是也；有治内伤之黄疸者，《金匮》黄疸门诸方是也。其中治女劳疸，硝石矾石散方，为治女劳疸之的方，实可为治内伤黄疸之总方。其方硝石（俗名火硝亦名焰硝）、矾石等分为散，大麦粥汁和服方寸匕（约重一钱），日三服，病随大小便去，小便正黄色、大便正黑色是也。特是方中矾石，释者皆以白矾当之，不无遗议？尝考《本经》，矾石一名羽涅，《尔雅》又名涅石，许氏《说文》释涅字，谓黑土在水中，当系染黑之色。矾石既为涅石，亦当为染黑色所需之物，岂非今之皂矾乎！是知皂矾、白矾，古人皆名为矾石，而愚临证体验以来，知以治黄疸，白矾之功效，诚不如皂矾。盖黄疸之证，中法谓由脾中蕴蓄湿热；西法谓由胆汁溢于血中。皂矾退热燥湿之力不让白矾，故能去脾中湿热，而其色绿而且青（亦名绿矾又名青矾），能兼入胆经，借其酸收之味，以敛胆汁之妄行。且此物化学家原可用硫酸水化铁而成，是知矿中所产之皂矾，亦必多含铁质。尤可借金铁之余气，以镇肝胆之木也。硝石性寒，能解脏腑之实热，味咸入血分，又善解血分之热。且其性善消，遇火即燃，又多含氧气。人身之血，得氧气则赤。又借硝石之消力，以消融血中之渣滓，则血之因胆汁而色变者，不难复于正矣。矧此证大便难者甚多，得硝石以软坚开结，湿热可从大便而解。而其咸寒之性，善清水腑之热，即兼能使湿热自小便解也。至用大麦粥送服者，取其补助脾胃之土以胜湿，而其甘平之性，兼能缓硝矾之猛峻，犹白虎汤中之用粳米也。


按
 ：原方矾石下注有烧字，盖以矾石酸味太烈，制为枯矾则稍和缓。而愚实验以来，知径用生者，其效更速。临证者，相其身体强弱，斟酌适宜可也。

或曰：硝石、朴硝性原相近，仲景他方皆用朴硝，何此方独用硝石？答曰：朴硝味咸，硝石则咸而兼辛，辛者金之味也。就此一方观之，矾石既含有铁质，硝石又具有金味，既善理脾中之湿热，又善制胆汁之妄行，中西医学之理，皆包括于一方之中，所以为医中之圣也。且朴硝降下之力多，硝石消融之力多（理详后砂淋丸下）。胆汁之溢于血中者，布满周身难尽降下，实深赖硝石之善消融也。又朴硝为水之精华结聚，其咸寒之性，似与脾湿者不宜。硝石遇火则燃，兼得水中真阳之气。其味之咸不若朴硝，且兼有辛味，似能散湿气之郁结，而不致助脾湿也。

戊午仲秋，愚初至奉天，有小北门里童子朱文奎者，年十三岁，得黄疸证月余，服药无效，浸至不能饮食，其脉甚沉细，治以此散。为其年幼，一次止服六分。旬日病愈，而面目犹微黄。改用生山药、生薏米各八钱，茯苓三钱，连服数剂全愈。文奎虽在髫龄，已善书画，自书对联酬愚，字态韶秀，盖仿王梦楼也。

或谓西人谓胆汁能渗入小肠，消化食物。若过少则大便色白，食物不化。若过多则呕吐绿水、苦涎。若溢于血分，则成黄疸。今既论疸证，兼采其说。想其能助小肠消食之说，亦可信欤？答曰：其说殊有理，小肠虽为心之腑，而与胃相连，同为消化食物之具，亦当从胃之气化，与胃均以土论。五行之理，木能疏土。胆之汁亦木也，故能疏通小肠之气化，助之消化食物。有如柴胡为肝胆之药，而《本经》谓其“主肠胃中饮食积聚，能推陈致新”也。即使小肠经络与心相表里当以火论，而以木助火，是亦五行相生之理也。西人又谓甜肉汁与胆汁同入小肠，以助小肠化食。甜肉系胰子，胰子善消油，能入小肠，助小肠以化脂肪。而食物以谷为主，五谷皆属土，淀粉乃谷之重要分子，故胆汁能助小肠以化淀粉也。


按
 ：近今所谓西人方书，黄疸又名白血病，似不专主其胆汁溢于血中之说也。又有名为脾疳者，似亦改从中法，脾有湿热之说也。其治法用盐酸规尼涅，每日一瓦至二瓦（瓦量详第二卷清金解毒汤下），分三次服下。规尼涅即鸡纳霜（详第七卷加味小柴胡汤下），其药以硫酸制者名硫酸规尼涅，以盐酸制者名盐酸规尼涅，皆有透表之力，善治间歇热，盐酸者似稍优。或治以林擒铁丁，系林擒精液与铁浸酒所制，性能补血化滞，清热解烦。然二药以治外感黄疸犹可，以治内伤黄疸则迥不如硝石矾石散也。


治淋浊方

理血汤

治血淋及溺血，大便下血证之由于热者。

生山药一两
 　生龙骨捣细六钱
 　生牡蛎捣细六钱
 　海螵蛸捣细四钱
 　茜草二钱
 　生杭芍三钱
 　白头翁三钱
 　真阿胶不用炒三钱


溺血者，加龙胆草三钱。大便下血者，去阿胶，加龙眼肉五钱。

血淋之症，大抵出之精道也。其人或纵欲太过而失于调摄，则肾脏因虚生热；或欲盛强制而妄言采补，则相火动无所泄亦能生热，以致血室（男女皆有，男以化精，女以系胞）中血热妄动，与败精溷合化为腐浊之物，或红、或白，成丝、成块，溺时杜塞牵引作疼。故用山药、阿胶以补肾脏之虚，白头翁以清肾脏之热，茜草、螵蛸以化其凝滞而兼能固其滑脱，龙骨、牡蛎以固其滑脱而兼能化其凝滞（四药详解在第八卷清带汤下），芍药以利小便而兼能滋阴清热，所以投之无不效也。此证，间有因劳思过度而心热下降，忿怒过甚而肝火下移以成者，其血必不成块，惟溺时牵引作疼。此或出之溺道，不必出自精道也，投以此汤亦效。

一人，年三十许，患血淋。溲时血块杜塞，努力始能溲出，疼楚异常。且所溲者上多浮油，胶黏结于器底，是血淋而兼膏淋也。从前延医调治，经三十五人，服药年余，分毫无效，尪羸已甚。后愚诊视，其脉弦细，至数略数，周身肌肤甲错，足骨凸处，其肉皮皆成旋螺高寸余，触之甚疼。盖卧床不起者，已半载矣。细询病因，谓得之忿怒之余误坠水中，时当秋夜觉凉甚，遂成斯证。知其忿怒之火，为外寒所束，郁于下焦而不散，而从前居室之间，又有失保养处也。拟投以此汤，为脉弦，遂以柏子仁（炒捣）八钱代方中山药，以其善于养肝也。疏方甫定，其父出所服之方数十纸，欲以质其同异。愚曰：无须细观，诸方与吾方同者，惟阿胶、白芍耳，阅之果然。其父问何以知之？愚曰：吾所用之方，皆苦心自经营者，故与他方不同。服三剂血淋遂愈，而膏淋亦少减。改用拙拟膏淋汤（在后），连服二十余剂，膏淋亦愈，而小便仍然频数作疼。细询其疼之实状，谓少腹常觉疼而且坠，时有欲便之意，故有尿即不能强忍，知其又兼气淋也。又投以拙拟气淋汤（在后），十剂全愈。周身甲错，足上旋螺尽脱。

或问，柏子仁《本经》谓其能安五脏，未尝专言治肝，子独谓其善养肝者何也？答曰：凡植物皆喜阳光，故树杪皆向东南，而柏树则独向西北，西北金水之方也。其实又隆冬不雕，饱经霜露，得金水之气甚多。肝脏属木，中含相火，性甚暴烈，《内经》名为将军之官，如骄将悍卒，必恩威并用，而后能统驭之。柏子仁既禀金水之气，水能滋肝，金能镇肝，滋之、镇之，肝木自得其养也。曾治一少年，其肝脏素有伤损，左关脉独微弱，一日忽胁下作疼。俾单用柏子仁两许，煎汤服之立愈。观此，则柏子仁之善于养肝可知矣。

或问：白头翁与羌活、独活皆名独摇草，以其有风不动，无风独摇也。审是则白头翁当善祛风，与二活同性，何为其功专在于理血乎？答曰：白头翁仲春贴地开花，状如小莲，花谢然后生叶，数叶一梗，更梗甚硬，其叶之蒂又甚软。为其叶之蒂软，微风吹嘘，他草未动，此叶亦动，所谓无风自动也。为其梗甚硬，虽在大风中亦不动。而其叶因蒂软，随风偏于一边，无自反之力，亦似不动也。是知白头翁亦名独摇草，原系古人之误也。盖此药多生于冈埠之阴，其性寒凉，其味苦而兼涩，凉血之中大有固脱之力也。

或问：白头翁既兼有收涩固脱之力，《金匮》白头翁汤何以治热痢下重？答曰：白头翁头顶白毛，形如其名，必具有金气。热痢下重，系肝火下迫大肠，借金气以制肝木之盛，则肝火自消，下重自除矣。唐容川谓白头翁通身皆有白毛，似与白头翁命名之义不符，且与坊间鬻者亦异。然或别有此种，想其所具之金气愈全也。

阿胶系用黑驴皮熬以阿井之水而成，人之所共知也。然必冬至后取其水熬者方为合法。盖阿井为济水之伏流，其水原重于他水，而冬至后取之，则素日盛水百斤之器，又可加重二斤。故以之熬胶，沉重下达，滋补肝肾，伏藏血脉。特是井中之泉不旺，终日不过取水数石，且又俟冬至后取之，所熬之胶，何能济一世之用。且非自视熬之，亦不知其真假也。大抵用阿井水熬者，无论何时皆可为真者。其胶以舌[image: ]
 之，甘淡异常，不甚黏滞，且无别臭，能澄浊水为清。至于其本色，熬老则黄而暗，嫩则微黄而亮。若黑者，乃熬时搀以黑色也，然此亦难得。今坊间所鬻之阿胶，若果经夏不软，捭之可碎，乃济南济水熬成，虽非真者，用之亦有效验，以济水与阿井原系一脉也。不宜炒用者，恐炒则涸其原汁，且难辨其真伪也。

溺血之证，不觉疼痛，其证多出溺道，间有出之精道者。大抵心移热于小肠，则出之溺道。肝移热于血室，则出之精道。方中加生地黄者，泻心经之热也。若系肝移热于血室者，加龙胆草亦可。


按
 ：溺血之证，热者居多，而间有因寒者，则此方不可用矣。曾治一人，年三十余，陡然溺血，其脉微弱而迟，自觉下焦凉甚。知其中气虚弱，不能摄血，又兼命门相火衰微，乏吸摄之力，以致肾脏不能封固，血随小便而脱出也。投以四君子汤，加熟地、乌附子，连服二十余剂始愈。又有非凉非热，但因脾虚不能统血而溺血者。方书所谓失于便溺者，太阴之不升也。仍宜用四君子汤，以龙骨、牡蛎佐之。

大便下血者，大抵由于肠中回血管或血脉管破裂。方中龙骨、牡蛎之收涩，原可补其破裂之处，而又去阿胶者，防其滑大肠也。加龙眼肉者，因此证间有因脾虚不能统血而然者，故加龙眼肉以补脾。若虚甚者，又当重用白术，或更以参、耆佐之。若虚而且陷者，当兼佐以柴胡、升麻。若虚而且凉者，当兼佐以干姜、附子，减去芍药、白头翁。一少妇，大便下血月余，屡次服药不效。愚为诊视，用理血汤，去阿胶，加龙眼肉五钱治之。而僻处药坊无白头翁。权服一剂，病稍见愈。翌立至他处药坊，按方取药服之，病遂全愈。则白头翁之功效，何其伟哉。


膏淋汤

治膏淋。

生山药一两
 　生芡实六钱
 　生龙骨捣细六钱
 　生牡蛎捣细六钱
 大生地切片六钱
 　潞党参三钱
 　生杭芍三钱


膏淋之证，小便溷浊，更兼稠黏，便时淋涩作疼。此证由肾脏亏损，暗生内热。肾脏亏损则蛰藏不固，精气易于滑脱；内热暗生，则膀胱熏蒸，小便改其澄清。久之，三焦之气化滞其升降之机，遂至便时牵引作疼，而混浊稠黏矣。故用山药、芡实以补其虚，而兼有收摄之功。龙骨、牡蛎以固其脱，而兼有化滞之用（理详第八卷清带汤下）。地黄、芍药以清热利便。潞参以总提其气化，而斡旋之也。若其证混浊，而不稠黏者，是但出之溺道，用此方时，宜减龙骨、牡蛎之半。

气淋汤

治气淋。

生黄耆五钱
 　知母四钱
 　生杭芍三钱
 　柴胡二钱
 　生明乳香一钱
 　生明没药一钱


气淋之证，少腹常常下坠作疼，小便频数，淋涩疼痛。因其人下焦本虚，素蕴内热，而上焦之气化又复下陷，郁而生热，则虚热与湿热，互相结于太阳之府，滞其升降流通之机，而气淋之证成矣。故以升补气化之药为主，而以滋阴利便流通气化之药佐之。

劳淋汤

治劳淋。

生山药一两
 　生芡实三钱
 　知母三钱
 　真阿胶不用炒三钱
 　生杭芍三钱


劳淋之证，因劳而成。其人或劳力过度，或劳心过度，或房劳过度，皆能暗生内热，耗散真阴。阴亏热炽，熏蒸膀胱，久而成淋，小便不能少忍，便后仍复欲便，常常作疼。故用滋补真阴之药为主，而少以补气之药佐之，又少加利小便之药作向导。然此证得之劳力者易治，得之劳心者难治，得之房劳者尤难治。又有思欲无穷，相火暗动而无所泄，积久而成淋者。宜以黄柏、知母以凉肾，泽泻、滑石以泻肾，其淋自愈。

或问：以上治淋四方中，三方以山药为君，将山药之性与淋证最相宜乎？答曰：阴虚小便不利者，服山药可利小便。气虚小便不摄者，服山药可摄小便。盖山药为滋阴之良药，又为固肾之良药，以治淋证之淋涩频数，诚为有一无二之妙品。再因证而加以他药辅佐之，所以投之辄效也。

砂淋丸

治砂淋，亦名石淋。

黄色生鸡内金鸡鸭皆有肫皮
 ，而鸡者色黄宜去净砂石一两
 　生黄耆八钱
 　知母八钱
 　生杭芍六钱
 　硼砂六钱
 　朴硝五钱
 　硝石五钱


共轧细，炼蜜为丸桐子大，食前开水送服三钱，日两次。石淋之证，因三焦气化瘀滞，或又劳心、劳力过度，或房劳过度，膀胱暗生内热，内热与瘀滞煎熬，久而结成砂石，杜塞溺道，疼楚异常。其结之小者，可用药化之，若大如桃、杏核以上者，不易化矣，须用西人剖取之法。此有关性命之证，剖取之法虽险，犹可于险中求稳也。

鸡内金为鸡之脾胃，原能消化砂石。硼砂可为金银铜焊药，其性原能柔五金、治骨鲠，故亦善消硬物。朴硝《本经》谓其能化七十二种石。硝石《本经》不载，而《别录》载之，亦谓其能化七十二种石。想此二物性味相近，古原不分，即包括于朴硝条中。至陶隐居始别之，而其化石之能则同也。然诸药皆消破之品，恐于元气有伤，故加黄耆以补助气分，气分壮旺，益能运化药力。犹恐黄耆性热，与淋证不宜，故又加知母、芍药以解热滋阴，而芍药之性，又善引诸药之力至膀胱也。

西人用硫黄九分，朴硝一分可制为黄强水，又用黄强水与朴硝等分可制为硝强水。二水皆能化石质之物，由此理推之，若去方中黄耆，加生硫黄四钱，取其与朴硝化合，更加生石膏两半，以解硫黄之热，其有效当更捷。

醋之性善化硬物，如鸡、鸭蛋皮，醋浸久可至消化。若于食料中多调以醋，亦可为思患预防之法。或患此者，多食醋亦佳。按化学之理，钙一分、碳一分、氧三分，化合则为石。钙者石灰也，水中皆有石灰原质，开水中之白屑是也。由此理推之，水至膀胱，与人身氧气、碳气浑合，而适符化合之数，即可结为石淋。人不能须臾离氧气，而碳气则可蠲除也。预防此证，当以蠲除碳气为第一要着。


按
 ：氧碳二气浑合，其性必热。方书谓此证因膀胱蓄热，煎熬小便而成，洵不诬也。

又：此证有救急之法。当石杜塞不能时，则仰卧溺之可通。若仍不能，或侧卧、或立，而以手按地，俾石离其杜塞之处即可通。

《夷坚志》曰：唐与正能以意治病，吴巡检病不得溲，卧则微通，立则不能涓滴，遍用通药不效。唐询其平素自制黑锡丹常服。因悟曰：此必结砂时硫黄飞去，铅质不化，铅砂入膀胱；卧则偏重犹可溲，立则正塞水道故不能。取金液丹（硫黄所制）三百粒，分十次服，瞿麦汤送下。铅得硫则化，水道遂通。按此为罕见之证，其杜塞溺道与石淋相似。附记于此，以备参观。

寒淋汤

治寒淋。

生山药一两
 　小茴香炒捣二钱
 　当归三钱
 　生杭芍二钱
 　椒目炒捣二钱


上所论五淋，病因不同而证皆兼热外，此实有寒热凝滞，寒多热少之淋。其证喜饮热汤，喜坐暖处，时常欲便，便后益抽引作疼。治以此汤服自愈。


秘真丸

治诸淋证已愈，因淋久气化不固，遗精白浊者。

五倍子去净虫粪一两
 　粉甘草八钱


上二味共轧细，每服一钱，竹叶煎汤送下，日再服。

毒淋汤

治花柳毒淋，疼痛异常，或兼白浊，或兼溺血。

金银花六钱
 　海金沙三钱
 　石韦二钱
 　牛蒡子炒捣二钱
 　甘草梢二钱
 　生杭芍三钱
 　三七捣细二钱
 　鸭蛋子去皮三十粒


上药八味，先将三七末、鸭蛋子仁开水送服，再服余药所煎之汤（鸭蛋子一名鸦胆子，详解见痢疾门燮理汤后）。

此证若兼受风者，可加防风二三钱。若服药数剂后，其疼瘥减，而白浊不除，或更遗精者，可去三七、鸭蛋子，加生龙骨、生牡蛎各五钱。

今人治毒淋，喜用西药猛悍之品，以其善消淋证之毒菌也。不知中药原有善消此等毒菌，更胜于西药者，即方中之鸭蛋子是也。盖鸭蛋子味至苦，而又善化瘀解毒清热，其能消毒菌之力，全在于此。又以三七之解毒化腐生肌者佐之，以加于寻常治淋药中，是以治此种毒淋，更胜于西药也。

清毒二仙丹

治花柳毒淋，无论初起日久，凡有热者，服之皆效。

丈菊子捣碎一两
 　鸭蛋子去皮四十粒
 ，仁破者勿用
 ，服时宜囫囵吞下


上药二味，将丈菊子煎汤一盅，送服鸭蛋子仁。

丈菊俗名向日葵，其花善催生，子善治淋（详解在第八卷大顺汤后）。邻村一少年，患此证，便时膏淋与血液相杂，疼痛颇剧，语以此方，数次全愈。

鲜小蓟根汤

治花柳毒淋，兼血淋者。

鲜小蓟根洗净切细一两


上一味，用水煎三四沸，取清汤一大茶盅饮之，一日宜如此饮三次。若畏其性凉者，一次用六七钱亦可。

曾治一少年，患此证，所便者血溺相杂，其血成丝成块，间有脂膜，疼痛甚剧，且甚腥臭。屡次医治无效，授以此方，连服五日全愈。

小蓟之形状，于三鲜饮（在第二卷）下曾言之。然彼则用治吐血，此则用治毒淋中之血淋，皆极效验，而其功用实犹不止此也。一十五六岁童子，项下起疙瘩数个，大如巨栗，皮色不变，发热作疼。知系阳证，俾浓煎鲜小蓟根汤，连连饮之，数日全消。盖其善消血中之热毒，又能化瘀开结，故有如此功效也。

朱砂骨湃波丸

治花柳毒淋久不愈者。

骨湃波十瓦
 　朱砂研细三钱


将骨湃波与朱砂调和，再用熟麦粉与之调和适宜，可以为丸，即分作九十丸。丸成后，再用一大盘，盘中满铺麦粉，将药丸置盘中旋转之，俾外面以麦粉为衣，骨湃波之油质不外透，易于晒干。每日服九丸，分三次服下。

骨湃波，南美热带地方所产，决明科树中树脂也。西人谓脂油之类曰拔尔撒谟，故亦名为骨湃波拔尔撒谟。其性最善治淋，而以治毒淋尤效。丁仲祜谓其自古迄今，占治淋药之首位。惟其性近于热，淋证初得挟热者，似有不宜。以朱砂之凉而解毒者济之，则无所用而不宜矣。此方愚用过多次皆效，而以治毒淋之久不愈者尤效也。


按
 ：朱砂为水银、硫黄二原质合成。此二原质，皆善消除毒菌，化合为朱砂，尤善防腐除炎，解毒生肌。且又赤色入心，能解心经之热。《内经》谓：“诸痛疮痒，皆属于心。”心中热轻减，而淋证之尿管疼或兼如疮疡之腐烂者，自能轻减矣。

西医治淋恒用之方，白檀香油二瓦，乌罗透品一瓦，撒鲁儿一瓦，和为丸，分作二十粒，每服二粒，日服三次，颇有效验。


按
 ：白檀香油出于前印度及印度群岛白檀香木心蒸馏水之挥发油，色黄质稠厚，难溶解于水，易溶于强酒精，其香气特异而窜透，长久留存，稀释之则芳芬似蔷薇味，苛烈而稍苦，为治淋要品。然其性降下，且有碍消化，对于慢性淋疾似无效验。用时以其二十滴少加薄荷油，一日之间分三次服下。乌罗透品未详何基之药。撒鲁儿即杨曹，详痢疾门（见第三卷）所附载西药中。

丁仲祜谓德国所制山推而善治五淋白浊，并开胃益神，固精健体，历经试验甚效。一日三回，每回二粒。又谓英国伦敦大药厂所制之檀香五淋白浊丸，凡淋证初起，刺疼难忍，继有白浊，此丸能将白浊之微生物排出，数日即觉小便通畅，淋浊自止。用量：初服每点钟一粒，服三日后，一日仅服三回，每回一粒至三粒。


按
 ：西人治淋之药，恒统言治五淋。究之惟宜于治毒淋，而毒淋原不在五淋之内也。即以治毒淋，亦恒有不效之时。如毒淋之兼血淋者，但用西药多不效，而与鸭蛋子、三七、鲜小蓟根并用则效。至于淋久滑脱之甚者，亦必须与中药同用。曾治一人，从前患毒淋，服各种西药两月余，淋已不疼，白浊亦大见轻，然两日不服药，白浊仍然反复。愚俾用膏淋汤，送服秘真丹，两次而愈。


澄化汤

治小便频数，遗精白浊，或兼疼涩，其脉弦数无力，或咳嗽，或自汗，或阴虚作热。

生山药一两
 　生龙骨捣细六钱
 　牡蛎捣细六钱
 　牛蒡子炒捣三钱
 　生杭芍四钱
 　粉甘草钱半
 　生车前子布包三钱


清肾汤

治小便频数疼涩，遗精白浊，脉洪滑有力，确系实热者。

知母四钱
 　黄柏四钱
 　生龙骨捣细四钱
 　生牡蛎捣细三钱
 　海螵蛸捣细三钱
 　茜草二钱
 　生杭芍四钱
 　生山药四钱
 　泽泻一钱半


或问：龙骨、牡蛎收涩之品也，子治血淋，所拟理血汤中用之，前方治小便频数或兼淋涩用之，此方治小便频数疼涩亦用之，独不虑其收涩之性有碍于疼涩乎？答曰：龙骨、牡蛎敛正气而不敛邪气，凡心气耗散、肺气息贲、肝气浮越、肾气滑脱，用之皆有捷效。即证兼瘀、兼疼或兼外感，放胆用之，毫无妨碍。拙拟补络补管汤（在第二卷）、理郁升陷汤（在第四卷）、从龙汤（在第五卷）、清带汤（在第七卷），诸方中论之甚详，皆可参观。

一叟，年七十余，遗精白浊，小便频数，微觉疼涩。诊其六脉平和，两尺重按有力，知其年虽高，而肾经确有实热也。投以此汤，五剂全愈。

一人，年三十许，遗精白浊，小便时疼如刀割，又甚涩数。诊其脉滑而有力，知其系实热之证。为其年少，疑兼花柳毒淋。遂投以此汤，加没药（不去油）三钱、鸭蛋子（去皮）四十粒（药汁送服），数剂而愈。

舒和汤

治小便遗精白浊，因受风寒者，其脉弦而长，左脉尤甚。

桂枝尖四钱
 　生黄耆三钱
 　续断三钱
 　桑寄生三钱
 　知母三钱


服此汤数剂后病未全愈者，去桂枝，加龙骨、牡蛎（皆不用煅）各六钱。

东海渔者，年三十余，得骗白证甚剧。旬日之间，大见衰惫，惧甚，远来求方。其脉左右皆弦，而左部弦而兼长。夫弦长者，肝木之盛也。木与风为同类，人之脏腑，无论何处受风，其风皆与肝木相应。《内经》阴阳应象论所谓“风气通于肝”者是也。脉之现象如此，肝因风助，倍形其盛，而失其和也。况病人自言因房事后小便当风，从此外肾微肿，遂有此证，尤为风之明征乎？盖房事后，肾脏经络虚而不闭，风气乘虚袭入，鼓动肾脏不能蛰藏（《内经》谓肾主蛰藏），而为肾行气之肝木，又与风相应，以助其鼓动，而大其疏泄（《内经》谓主疏泄），故其病若是之剧也。为拟此汤，使脉之弦长者变为舒和。服之一剂见轻，数剂后遂全愈。以后凡遇此等症，其脉象与此同者，投以此汤无不辄效。

治 痢 方

化滞汤

治下痢赤白，腹疼，里急后重初起者。若服药后病未全愈，继服后方。

生杭芍一两
 　当归五钱
 　山楂六钱
 　莱菔子炒捣五钱
 　甘草二
 钱
 　生姜二钱


若身形壮实者，可加大黄、朴硝各三钱下之。


燮理汤

治下痢服前药未全愈者。若下痢已数日，亦可迳服此汤，又治噤口痢。

生山药八钱
 　金银花五钱
 　生杭芍六钱
 　牛蒡子炒捣二钱
 甘草二钱
 　黄连钱半
 　肉桂去粗皮钱半
 ，将药煎至数十沸再入


单赤痢加生地榆二钱，单白痢加生姜二钱，血痢加鸭蛋子二十粒（去皮），药汁送服。

痢证古称滞下，所谓滞下者，诚以寒火凝结下焦，瘀为脓血，留滞不下，而寒火交战之力又逼迫之，以使之下也。故方中黄连以治其火，肉桂以治其寒，二药等分并用，阴阳燮理于顷刻矣。用白芍者，《伤寒论》诸方腹疼必加芍药协同甘草，亦燮理阴阳之妙品。且痢证之噤口不食者，必是胆火逆冲胃口，后重里急者，必是肝火下迫大肠，白芍能泻肝胆之火，故能治之。矧肝主藏血，肝胆火戢，则脓血自敛也。用山药者，滞下久则阴分必亏，山药之多液，可滋脏腑之真阴。且滞下久，则气化不固，山药之收涩，更能固下焦之气化也。又白芍善利小便，自小便以泻寒火之凝结。牛蒡能通大便，自大便以泻寒火之凝结。金银花与甘草同用，善解热毒，可预防肠中之溃烂。单白痢则病在气分，故加生姜以行气。单赤痢则病在血分，故加生地榆以凉血。至痢中多带鲜血，其血分为尤热矣，故加鸭蛋子，以大清血分之热。拙拟此方以来，岁遇患痢者不知凡几，投以此汤，即至剧者，连服数剂亦必见效。

痢证，多因先有积热，后又感凉而得。或饮食贪凉，或寝处贪凉，热为凉迫，热转不散。迨历日既多，又浸至有热无凉，犹伤于寒者之转病热也。所以此方虽黄连、肉桂等分并用，而肉桂之热，究不敌黄连之寒。况重用白芍，以为黄连之佐使，是此汤为燮理阴阳之剂，而实则清火之剂也。

或问：以此汤治痢，虽在数日之后，或服化滞汤之后，而此时痢邪犹盛，遽重用山药补之，独无留邪之患乎？答曰：山药虽饶有补力，而性略迟钝，与参、耆之迅速者不同。在此方中，虽与诸药同服，约必俟诸药之凉者、热者、通者、利者，将痢邪消融殆尽，而后大发其补性，以从容培养于诸药之后，俾邪去而正已复，此乃完全之策，又何至留邪乎？且山药与芍药并用，大能泻上焦之虚热，与痢之噤口者尤宜。是以愚用此汤，遇痢之挟虚与年迈者，山药恒用至一两，或至一两强也。

或问：地榆方书多炒炭用之，取其黑能胜红，以制血之妄行。此方治单赤痢加地榆，何以独生用乎？答曰：地榆之性，凉而且涩，能凉血兼能止血，若炒之则无斯效矣，此方治赤痢所以必加生地榆也。且赤痢之证，其剧者，或因肠中溃烂。林屋山人治汤火伤，皮肤溃烂，用生地榆末和香油敷之甚效。夫外敷能治皮肤因热溃烂，而内服亦当有此效可知也。鸭蛋子一名鸦胆子，苦参所结之子也。不但善治血痢，凡诸痢证皆可用之。即纯白之痢，用之亦有效验，而以治噤口痢、烟后痢尤多奇效，并治大小便因热下血。其方单用鸭蛋子（去皮），择成实者五六十粒，白沙糖化水送服，日两次，大有奇效。若下血因凉者，亦可与温补之药同用。其善清血热，而性非寒凉，善化瘀滞，而力非开破，有祛邪之能，兼有补正之功，诚良药也。坊间将鸭蛋子去皮，用益元散为衣，治二便下血如神，名曰菩提丹，赞有其神灵之功也。

一人，年五十余，素吸鸦片。当霍乱盛行之时，忽然心中觉疼，恶心呕吐，下痢脓血参半，病家惧甚，以为必是霍乱暴证。诊其脉毫无闭塞之象，惟弦数无力，左关稍实。愚曰：此非霍乱，乃下焦寒火交战，故腹中作疼，下痢脓血。上焦虚热壅迫，故恶心呕吐，实系痢证之剧者。遂投以白芍六钱，竹茹、清半夏各三钱，甘草、生姜各二钱，一剂呕吐即愈，腹疼亦轻，而痢独不愈，不思饮食。俾单用鸭蛋子五十粒，一日连服两次，病若失。审斯，鸭蛋子不但善理下焦，即上焦虚热用之亦妙，此所以治噤口痢而有捷效也。

一人，年四十八，资禀素弱，亦吸鸦片。于季秋溏泻不止，一日夜八九次，且带红色，心中怔忡，不能饮食。日服温补之药，分毫无效。延愚诊治，其脉左右皆微弱，而尺脉尤甚，知系下焦虚寒。为其便带红色，且从前服温补之药无效。俾先服鸭蛋子四十粒，泻愈其半，红色亦略减，思饮食。继用温补下焦之药煎汤，送服鸭蛋子三十粒，后渐减至十粒，十剂全愈。盖此证虽下焦虚寒，而便带红色，实兼有痢证也。故单服鸭蛋子，而溏泻已减半。然亦足征鸭蛋子虽善清热化瘀，而实无寒凉开破之弊，洵良药也。

沧洲友人滕玉可，壬寅之岁，设教邻村，于中秋下赤痢，且多鲜血，医治两旬不愈。适愚他出新归，过访之，求为诊治。其脉象洪实，知其纯系热痢。遂谓之曰：此易治。买苦参子百余粒，去皮，分两次服下即愈矣。翌日愚复他出，二十余日始归。又访之，言曾遍问近处药坊，皆无苦参子。后病益剧，遣人至敝州取来，如法服之，两次果愈，功效何其神哉。愚曰：前因粗心，言之未详，苦参子即鸭蛋子，各药坊皆有，特其见闻甚陋，不知系苦参所结之子耳。玉可因病愈喜甚，遂作诗以存纪念。其诗曰：“一粒苦参一粒金，天生瑞草起疴沉，从今觅得活人药，九转神丹何用寻。”后玉可旋里，其族人有适自奉天病重归来者，大便下血年余，一身悉肿，百药不效。玉可授以此方，如法服之，三次全愈。


按
 ：鸭蛋子味甚苦，服时若嚼破，即不能下咽。若去皮时破者，亦不宜服。恐服后若下行不速，或作恶心呕吐。故方书用此药，恒以龙眼肉包之，一颗龙眼肉包七数，以七七之数为剂，以象大衍之用数（《易·系辞》曰，大衍之数五十，其用四十有九）。然病重身强者，犹可多服，常以八八之粒为剂，然亦不必甚拘。


又按
 ：鸭蛋子连皮捣细，醋调，敷疔毒甚效，立能止疼。其仁捣如泥，可以点痣。拙拟毒淋汤（在前），又尝重用之，以治花柳毒淋。其化瘀解毒之力如此，治痢所以有奇效也。


解毒生化丹

治痢久郁热生毒，肠中腐烂，时时切疼，后重，所下多似烂炙，且有腐败之臭。

金银花一两
 　生杭芍六钱
 　粉甘草三钱
 　三七捣细二钱
 　鸭蛋子去皮拣成实者六十粒


上药五味，先将三七、鸭蛋子，用白沙糖化水送服。次将余药煎汤服。病重者，一日须服两剂始能见效。


按
 ：此证，乃痢之最重者。若初起之时，气血未亏，用拙拟化滞汤，或加大黄、朴硝下之即愈。若未全愈，继服燮理汤数剂，亦可全愈。若失治迁延日久，气血两亏，浸至肠中腐烂，生机日减，致所下之物色臭皆腐败，非前二方所能愈矣。此方则重在化腐生肌，以救肠中之腐烂，故服之能建奇效也。

一人，年五十二，因大怒之后，中有郁热，又寝于冷屋之中，内热为外寒所束，愈郁而不散，大便下血。延医调治，医者因其得于寒凉屋中，谓系脾寒下陷，投以参、耆温补之药，又加升麻提之。服药两剂，病益增重，腹中切疼，常常后重，所便之物，多如烂炙。更延他医，又以为下元虚寒，而投以八味地黄丸，作汤服之，病益加重。后愚诊视，其脉数而有力，两尺愈甚。确知其毒热郁于肠中，以致肠中腐烂也，为拟此方，两剂而愈。

一妇人，年五十许，素吸鸦片，又当恼怒之余，初患赤痢，滞下无度。因治疗失宜，渐至血液腐败，间如烂炙，恶心懒食，少腹切疼。其脉洪数，纯是热象。亦治以此汤，加知母、白头翁各四钱，当日煎渣，又另取鸭蛋子六十粒、三七二钱，送服。每日如此服药两次，三日全愈。

天水涤肠汤

治久痢不愈，肠中浸至腐烂，时时切疼，身体因病久羸弱者。

生山药一两
 　滑石一两
 　生杭芍六钱
 　潞党参三钱
 　白头翁三钱
 　粉甘草二钱


一媪，年六十一岁，于中秋痢下赤白，服药旋愈旋又反复，如此数次，迁延两月。因少腹切疼，自疑寒凉，烧砖熨之。初熨时稍觉轻，以为对证。遂日日熨之，而腹中之疼益甚。昼夜呻吟，噤口不食。所下者痢与血水相杂，且系腐败之色。其脉至数略数，虽非洪实有力，实无寒凉之象。舌上生苔，黄而且厚。病人自谓下焦凉甚，若用热药温之疼当愈。愚曰：前此少腹切疼者，肠中欲腐烂也，今为热砖所熨而腹疼益甚，败血淋漓，则肠中真腐烂矣。再投以热药，危可翘足而待。病人亦似会悟，为制此方。因河间天水散（即六一散）原为治热痢之妙药，此方中重用滑石、甘草，故名之天水涤肠汤。连服四剂，疼止，痢亦见愈。减去滑石四钱，加赤石脂四钱，再服数剂，病愈十之八九。因上焦气微不顺，俾用鲜藕四两，切细丝煎汤，频频饮之，数日而愈。


按
 ：此证亦痢中至险之证，而方中用人参者，因痢久体虚，所下者又多腐败，故于滋阴清火解毒药中，特加人参以助其生机。而其产于潞者，性平不热，于痢证尤宜也。


又按
 ：此证若服此汤不效，则前方之三七、鸭蛋子、金银花亦可酌加，或加生地榆亦可。试观生地榆为末，香油调，涂汤火伤神效，其能治肠中因热腐烂可知也。

通变白头翁汤

治热痢下重腹疼，及患痢之人，从前曾有阿片之嗜好者。

生山药一两
 　白头翁四钱
 　秦皮三钱
 　生地榆三钱
 　生杭芍四钱
 　甘草二钱
 　旱三七轧细三钱
 　鸭蛋子去皮拣成实者六十粒


上药共八味，先将三七、鸭蛋子用白蔗糖水送服一半；再将余药煎汤服。其相去之时间，宜至点半钟。所余一半，至煎汤药渣时，仍如此服法。

《伤寒论》治厥阴热痢下重者，有白头翁汤。其方以白头翁为主，而以秦皮、黄连、黄柏佐之。陈古愚解曰：厥阴标阴病则为寒下，厥阴中见（中见少阳）病则为下利下重者，经所谓“暴注”是也。白头翁临风偏静，特立不挠，用以为君者，欲平走窍之火，必先定动摇之风也。秦皮浸水青蓝色，得厥阴风木之化，而性凉能泻肝家之热，故用以为臣。以黄连、黄柏为使者，其性寒能除热，其味苦又能坚肠也。总使风木遂其上行之性，则热痢下重自除。风火不相煽而燎原，则热渴饮水自止也。

唐容川解曰：“白头翁一茎直上，四面细叶，茎高尺许，通体白芒，其叶上下亦皆白芒，花微香，味微苦，乃草中秉金性者。能无风动摇，以其得木气之和也；有风不动，以其秉金性之刚也。故用以平木熄风。又其一茎直上，故治下重，使风上达，而不迫注也。”

愚用此方而又为之通变者因其方中尽却病之药，而无扶正之药，于证之兼虚者不宜。且连、柏并用，恐其苦寒之性妨碍脾胃，过侵下焦也。矧伤寒白头翁汤，原治时气中初得之痢。如此通变之，至痢久而肠中腐烂者，服之亦可旋愈也。

唐氏论白头翁详矣，而犹有剩义，拙拟理血汤（在第三卷）下，于白头翁另有发明，可与唐氏之论参观。再者白头翁入药，宜用其根，且宜用其全根，至根上端之白茸，则用不用皆可也。乃关外东三省药房中所鬻之白头翁，但根端白茸下带根之上端少许，亦有不带根者。问其根作何用，乃谓其根系漏芦，卖时作漏芦，不作白头翁也。愚闻之，不禁哑然失笑。夫漏芦与白头翁迥异，而竟以白头翁充之耶。于是在东三省诊病，欲用白头翁处方时，即开漏芦。然医药所关非轻，愚愿东三省之业医者咸知之，欲用白头翁时，勿为药房所误。

陆军团长王剑秋，奉天铁岭人，年四十许。己未孟秋，自郑州病归，先泻后痢，腹疼重坠，赤白稠黏，一日夜十余次。先入奉天东人所设医院中，东人甚畏此证，处以隔离所，医治旬日无效。遂出院归寓，求为诊治。其脉弦而有力，知其下久阴虚，肝胆又蕴有实热也。投以此汤，一剂痢愈。仍变为泻，日四五次，自言腹中凉甚。愚因其疾原先泻，此时痢愈又泻，且恒以温水袋自熨其腹，疑其下焦或有伏寒，遂少投以温补之药。才服一剂，又变为痢，下坠腹疼如故，惟次数少减。知其病原无寒，不受温补，仍改用通变白头翁汤。一剂痢又愈，一日犹泻数次。继用生山药一两，龙眼、莲子各六钱，生杭芍三钱，甘草、茯苓各二钱，又少加酒曲、麦芽、白蔻消食之品，调补旬日全愈。

奉天省议长李亚侨，年近四旬。因有事，连夜废寝。陡然腹疼，继而泄泻，兼下痢。其痢赤多于白，上焦有热，不能饮食。其脉弦而浮，按之不实。先投以三宝粥方（在后），腹疼与泻痢皆见轻，仍不能饮食。继用通变白头翁汤方，连服两剂，痢愈可进饮食，腹疼泄泻犹未全愈。后仍用三宝粥方，去鸭蛋子，日服两次，数日病全愈。


三宝粥

治痢久，脓血腥臭，肠中欲腐，兼下焦虚惫，气虚滑脱者。

生山药轧细一两
 　三七轧细二钱
 　鸭蛋子去皮五十粒


上药三味，先用水四盅，调和山药末煮作粥。煮时，不住以箸搅之，一两沸即熟，约得粥一大碗，即用其粥送服三七末、鸭蛋子。

己巳之岁，愚客居德州，有庐雅雨公曾孙女，年五十六。于季夏下痢赤白，迁延至仲冬不愈。延医十余人，服药百剂，皆无效验，亦以为无药可医矣。其弟月潭，素通医学，偶与愚觌面谈及。愚曰：此病非难，愿用药何如耳。因诊之，脉象微弱，至数略数，饮食减少，头目时或眩晕，心中微觉烦热，便时下坠作疼，然不甚剧。询其平素下焦畏凉，是以从前服药，略加温补，上即烦热，略为清理，下又腹疼泄泻也。为拟此方，一日连服两次，其病遂愈。后旬余，因登楼受凉，旧证陡然反复，日下十余次，腹疼觉剧。其脉象微弱如前，至数不数。俾仍用山药粥，送服生硫黄末（服生硫黄详解在第八卷）三分，亦一日服两次，病愈强半。翌日又服一次，心微觉热。继又改用前方，两剂全愈。

戊午秋日，愚初至奉天，有铁岭李济臣年二十八。下痢四十余日，脓血杂以脂膜，屡次服药，病益增剧，羸弱已甚。诊其脉，数而细弱，两尺尤甚，亦治以此方。服后两点钟腹疼一阵，下脓血若干。病家言从前腹疼不若是之剧，所下者亦不若是之多，似疑药不对证。愚曰：腹中瘀滞下尽即愈矣。俾再用白蔗糖化水，送服去皮鸭蛋子五十粒。此时已届晚九点钟，一夜安睡，至明晨，大便不见脓血矣。后间日大便，又少带紫血，俾仍用山药粥送服鸭蛋子二十粒，数次全愈。

又斯秋中元节后，愚自汉口赴奉，路过都门小住数日。有刘发起者，下痢两月不愈。持友人名片，造寓求为诊治。其脉近和平，按之无力。日便五六次，血液腐败，便时不甚觉疼，后重亦不剧，亦治以此方，一剂病愈强半。翌日将行，嘱以再按原方服两剂当愈。后至奉，接其来函，言服第二剂，效验不如从前；至三剂，病转似增重。因恍悟，此证下痢两月，其脉毫无数象，且按之无力，其下焦当系寒凉。俾仍用山药粥送服炒熟小茴香末一钱，连服数剂全愈。

或问：西人谓痢为肠中生炎。所谓炎者，红热肿疼，甚则腐烂也。观此案与治庐姓之案，皆用热药成功，亦可谓之肠炎乎？既非肠炎，何以其肠亦欲腐烂乎？答曰：痢证，原有寒有热。热证不愈，其肠可至腐烂，寒证久不愈，其肠亦可腐烂。譬如疮疡，红肿者阳而热，白硬者阴而寒，其究竟皆可变为脓血。尝观《弢园随笔录》，言其曾患牙疳，医者治以三黄、犀角纯寒之品，满口肉烂尽，而色白不知疼。后医者改用肉桂、附子等品，一服知疼，连服十余剂而愈。夫人口中之肌肉，犹肠中之肌肉也。口中之肌肉，可因寒而腐烂，肠中之肌肉，独不可因寒而腐烂乎？曾治一人，因久居潮湿之地致下痢三月不愈。所下者紫血杂以脂膜，腹疼后重。授以龙眼肉包鸭蛋子方服下，下痢下腹疼益剧。后愚诊视，其脉微弱而沉，左部几不见。俾用生硫黄研细，掺熟面少许作丸。又重用生山药、熟地、龙眼肉煎浓汤送服。连服十余剂，共计服生硫黄两许，其痢始愈。由是观之，即纯系赤痢亦诚有寒者，然不过百中之二三耳。且尝实验痢证，若因寒者，虽经久不愈犹可支持。且其后重、腹疼，较因热者亦轻也。且《伤寒论》有桃花汤，治少阴病下利，便脓血者，原赤石脂与干姜并用，此为以热药治寒痢之权舆。注家不知，谓少阴之火伤阴络所致，治以桃花汤，原系从治之法。又有矫诬药性，谓赤石脂性凉，重用至一斤，干姜虽热，止用一两，其方仍以凉论者。今试取其药十分之一，煎汤服之，果凉乎？热乎？此皆不知《伤寒论》此节之义，而强为注解者也。


通变白虎加人参汤

治下痢，或赤、或白、或赤白参半，下重腹疼，周身发热，服凉药而热不休，脉象确有实热者。

生石膏捣细二两
 　生杭芍八钱
 　生山药六钱
 　人参五钱用野党参按此分量
 ，若辽东真野参宜减半
 ，至高丽参则断不可用
 　甘草二钱


上五味，用水四盅，煎取清汤两盅，分二次温饮之。

此方即《伤寒论》白虎加人参汤，以芍药代知母、山药代粳米也。痢疾身热不休，服清火药而热亦不休者，方书多诿为不治。夫治果对证，其热焉有不休之理。此乃因痢证夹杂外感，其外感之热邪，随痢深陷，永无出路，以致痢为热邪所助，日甚一日而永无愈期。惟治以此汤，以人参助石膏，能使深陷之邪，徐徐上升外散，消解无余。加以芍药、甘草以理下重腹疼。山药以滋阴固下。连服数剂，无不热退而痢愈者。


按
 ：外感之热已入阳明胃腑，当治以苦寒，若白虎汤、承气汤是也。若治以甘寒，其病亦可暂愈，而恒将余邪锢留胃中，变为骨蒸劳热，永久不愈（《世补斋医书》论之甚详），石膏虽非苦寒，其性寒而能散（若煅用之则敛矣，故石膏不可煅用）且无汁浆，迥与甘寒黏泥者不同。而白虎汤中，又必佐以苦寒之知母，即此汤中，亦必佐以芍药，芍药亦味苦（《本经》）微寒之品，且能通利小便。故以佐石膏，可以消解阳明之热而无余也。

一叟，年六十七，于中秋得痢证，医治二十余日不效。后愚诊视，其痢赤白胶滞，下行时觉肠中热而且干，小便亦觉发热，腹痛下坠，并迫其脊骨尽处亦下坠作痛。且时作眩晕，其脉洪长有力，舌有白苔甚厚。愚曰：此外感之热挟痢毒之热下迫，故现种种病状，非治痢兼治外感不可。遂投以此汤两剂，诸病皆愈。其脉犹有余热，拟再用石膏清之。病家疑年高，石膏不可屡服，愚亦应聘他往。后二十余日，痢复作。延他医治疗，于治痢药中，杂以甘寒濡润之品，致外感之余热，永留肠胃不去，其痢虽愈，而屡次反复。延至明年仲夏，反复甚剧。复延愚诊治，其脉象、病证皆如此。因谓之曰：去岁若肯多服石膏数两，何至有以后屡次反复，今不可再留邪矣。仍投以此汤，连服三剂，病愈而脉亦安和。

一人，年四十二，患白痢，常觉下坠，过午尤甚，心中发热，间作寒热。医者于治痢药中，重用黄连一两清之，热如故，而痢亦不愈。留连两月，浸至不起。诊其脉，洪长有力，亦投以此汤。为其间作寒热，加柴胡二钱，一剂热退痢止，犹间有寒热之时。再诊其脉，仍似有力，而无和缓之致，知其痢久，而津液有伤也。遂去白芍、柴胡，加玄参、知母各六钱，一剂寒热亦愈。

一媪，年六旬，素多疾病。于夏季晨起，偶下白痢，至暮十余次。秉烛后，忽然浑身大热，不省人事，循衣摸床，呼之不应。其脉洪而无力，肌肤之热烙指。知系气分热痢，又兼受暑，多病之身，不能支持，故精神昏愦如是也。急用生石膏三两，野台参四钱，煎汤一大碗，徐徐温饮下，至夜半尽剂而醒，痢亦遂愈。诘朝煎渣再服，其病脱然。

一人，年五十余，于暑日痢而且泻，其泻与痢俱带红色，下坠腹疼，噤口不食。医治两旬，病热浸增，精神昏愦，气息奄奄。诊其脉，细数无力，周身肌肤发热。询其心中亦觉热，舌有黄苔，知其证夹杂暑温。暑气温热，弥漫胃口，又兼痢而且泻，虚热上逆，是以不能食也。遂用生山药两半，滑石一两，生杭芍六钱，粉甘草三钱，一剂诸病皆见愈，可以进食。又服一剂全愈。此证用滑石不用石膏者，以其证兼泻也。为不用石膏，即不敢用人参，故倍用山药以增其补力。此就通变之方，而又为通变也。

痢证，又有肝胆肠胃先有郁热，又当暑月劳苦于烈日之中，陡然下痢，多带鲜血，脉象洪数，此纯是一团火气。宜急用大苦大寒之剂，若芩、连、知、柏、胆草、苦参之类，皆可选用。亦可治以白虎汤，方中生石膏必用至二两，再加生白芍一两。若脉大而虚者，宜再加人参三钱。若其脉洪大甚实者，可用大承气汤下之，而佐以白芍、知母。

有痢久而清阳下陷者，其人或间作寒热，或觉胸中短气。当于治痢药中加生黄耆、柴胡以升清阳。脉虚甚者，亦可酌加人参。又当佐以生山药以固下焦，然用药不可失于热也。有痢初得，兼受外感者，宜于治痢药中，兼用解表之品。其外邪不随痢内陷，而痢自易治。不然则成通变白虎加人参汤所主之证矣。

痢证初得虽可下之，然须确审其无外感表证，方可投以下药。其身体稍弱，又宜少用参、耆佐之。

痢证忌用滞泥之品，然亦不可概论。外祖母，年九旬。仲夏下痢赤白甚剧，脉象数而且弦。愚用大熟地、生杭芍各一两煎汤，服下即愈。又服一剂，脉亦和平。后寿至九十四岁。

痢证间有凉者，然不过百中之一耳。且又多系纯白之痢。又必脉象沉迟，且食凉物、坐凉处则觉剧者。治以干姜、白芍、小茴香各三钱，山楂四钱，生山药六钱，一两剂即愈。用白芍者，诚以痢证必兼下坠腹疼。即系凉痢，其凉在肠胃，而其肝胆间必有伏热，亦防其服热药而生热也。

凡病人酷嗜之物，不可力为禁止。尝见患痢者，有恣饮凉水而愈者，有饱食西瓜而愈者。总之，人之资禀不齐，病之变态多端，尤在临证时，精心与之消息耳。曾治一少年，下痢，昼夜无数，里急后重。投以清火通利之药数剂，痢已减半而后重分毫不除。疑其肠中应有阻隔，投以大承气汤，下燥粪长数寸而愈。设此证，若不疑其中有阻隔，则燥粪不除，病将何由愈乎。

有奇恒痢者，张隐庵谓其证三阳并至，三阴莫当，九窍皆塞，阳气旁溢，咽干喉塞痛，并于阴则上下无常，薄为肠澼。其脉缓小迟涩，血温身热者死，热见七日者死。盖因阳气偏剧，阴气受伤，是以脉小沉涩。此证急宜用大承气汤，泻阳养阴，缓则不救。若不知奇恒之因，见脉气平缓而用平易之剂，必至误事。

陈修园曰：“嘉庆戊午，夏泉郡王孝廉，患痢七日，忽于寅卯之交，声微哑，谵语，半刻即止，酉刻死。七月榕城叶广文观凤之弟，患同前证来延。言伊弟患此亦不重，饮食如常，惟早晨咽干微疼，如见鬼状，午刻即止。时届酉刻，余告以不必往诊，令其速回看视，果于酉戌之交死，此皆奇恒痢也。若投以大承气汤，犹可挽回。”


按
 ：此证愚实未见。修园所遇二证，皆在戊午年。天干戊为火运，地支午又为少阴君火司天，火气太盛，故有此证。其危在七日者，火之成数也。由斯观之，《内经》岁运之说，原自可凭。唐容川曰：“《内经》以痢属于肝热，故曰：诸呕吐酸，暴注下迫，皆属于热。下迫与吐酸同言，则知其属于肝热也。”仲景于下利后重，便脓血者，亦详于厥阴篇中，皆以痢属肝经也。盖痢多发于秋，乃肺金不清、肝木遏郁。肝主疏泄，其疏泄之力太过，则暴注里急，有不能待之势。然或大肠开通，则直泻下矣。乃大肠为肺金之腑，金性收涩，秋日当令，而不使泻出，则滞涩不得快利，遂为后重。治宜开利肺气，使金性不收，则大肠通快，而不后重矣。枳壳、桔梗、粉葛、枇杷叶，皆须为用。又宜清润肝血，使木火不郁，则肝木疏泄而不暴注矣。白芍、当归、生地、丹皮、地榆皆须为用。至于肠胃之热，皆从肝肺而生，西医名肠中发炎，言其色红肿也。故黄连、黄芩、胆草、黄柏能退肝火，石膏、知母、天冬、麦冬、花粉、连翘、银花、白菊能清肺火，皆可择用。此清肺气调肝血之法也。至噤口痢，世多不知治法，惟仲景存胃津液足以救之，此即胃炎欲腐烂之候也。非大寒凉中加人参、花粉不能助救。故凡噤口痢，但得舌上津回，则能进食而生矣。至于大黄，惟满实者可暂用之，其余蕴酿之热，皆宜苦坚为法，不可用猛悍药也。仲景治痢，主白头翁汤，夫白头翁一茎直上，中空有瓤，能通达木气，而遍体有毛，无风动摇，有风不动，其色纯白（此形象与坊间鬻者不同），兼禀金气，总为金木交合之物。予从白头翁悟出清肝木达风气之法。又从下利肺痛（《金匮》之文）一“肺”字，悟出肝之对面即是肺金，清金以和大肠，又为屡效之法矣。

西人治痢，先用蓖麻子油或甘汞（即水银粉）降之。不愈者，继用杨曹、硝苍、单那尔并、那布答林诸药，以清热解毒，防腐生肌。兼用血清灌肠诸方以佐之。

东人衍西人之法，谓赤痢初期，肠中毒热肿疼，决不可用收敛之剂。至第二期，肠中腐烂有若溃疡，可用硝苍鸦片之剂。盖在初期，当务去肠内之刺激，流通粪便，以防病势之上进，为赤痢疗治第一义。故病有上进之象，当相机而投以下剂。但下剂易增进患者之衰弱，不可不谨慎用之。至灌肠及注肠，不惟足以疏通肠内之停滞，且有缓解里急后重之效，是以用之最宜。但于炎证期，则当但行食盐水之灌肠。于溃疡期，则可用硝酸银、单宁酸等收敛，兼以消除毒菌。


按
 ：东人之论如此，用以治痢者，有效有不效。大概体壮者可愈，体弱者仍然危险。至痢证之夹杂外感温病者，尤不能见效。东人志贺洁著有《赤痢新论》，载有未治愈之案两则，一为宫野某女，五十六岁。下腹部及左腹部忽发疼痛，继乃发热头疼，翌日腹疼下痢，一小时内约排三次之黏血便。诊之，则体格及营养皆佳良。体温三十七度八分。脉搏七十至。食思缺损，舌有苔，时呕吐头疼，为注射血清。翌日，舌苔干燥而龟裂，体温三十八度，脉搏七十二至，痢下二十次。又翌日，体温三十八度七分，诸证依然，便通二十五次，注射血清。又翌日，口渴及食思缺乏如故，心机亢进，体温三十八度七分，脉搏至百一十至，神识朦胧，言语不清，衰弱较前为甚。又翌日，时时呃逆呕吐，舌肿大干燥，舌苔剥离，下唇糜烂，心音微弱，脉搏极微若无，注射食盐水。又二日，衰弱益甚，午前二时，遂虚脱而死。其一为田中某女，二十一岁。腹疼下痢，又发剧热。便性为黏液，便间混有血液。其肠之曲折处及盲肠管，觉有压疼。发病第五日之夜，发躁狂状之举动，精神发扬。第六日之夜亦然。嗣后即不复发，而时发谵妄，人事不省，为昏睡状。至第三星期后，精神证状全愈，诸证轻快。乃未几，而体温再升，达于四十度二分，复发谵妄。经过二十八日，虚脱而死。

细观东人所载二案，皆痢而夹杂温病者也。东人对于前案，但知治痢不知治温，所以不愈。至后案，虽未明载治法，其治法大抵与前案等。至三星期而见愈者，因温病，即不治而常有自愈者。至其后体温再升，达于四十度二分，屡发谵妄，显系温病反复，热入阳明之府。东人不能治温，安能治温之重发，况此重发者，又为久痢体虚之人乎！然而，治此二案之证，固非难事，以前所载通变白虎加人参汤投之，一二剂皆可愈矣。次取通变白虎加人参汤下，所治验之案，与此二案对勘自明也。

杨曹一名撒里矢尔酸那笃留谟，一名撒里矢尔酸曹达，一名水杨酸曹达，一名水杨酸那笃留谟，省文曰杨曹，亦曰撒曹。为白色无臭鳞屑状结晶，或为结晶质粉末。味甘咸而稍带辛辣，其原质出于杨柳皮及美洲所产植物中，化以安息香酸，为撒里矢尔酸（亦名撒鲁儿）再用撒里矢尔酸精制为杨曹。大抵外用及涤肠剂，皆用撒里矢尔酸，内服则用杨曹。其性退热防腐，愈偏头疼，为治赤痢要药。

硝苍为次硝酸苍铅之省文，一名盐基性硝酸苍铅，一名硝强铋，一名铋氧氮氧五。为白色结晶性粉末，检视于显微镜下，现有光辉细小棱柱形结晶，为金属收敛药，含有多量苍铅、少量硝酸之制品也。其性能制异常发酵，保护肠胃不受异物之刺激。善治胃癌、胃溃疡、赤痢等证。一日服三四次，每次可服半瓦，多至一瓦。

重曹即重酸曹达之省文，又名重碳酸那笃留谟，为白色结晶性粉末，系用水浸出木炭之汁，炼为碳酸那笃留谟，再用碳酸那笃留谟精制为重曹。能治脏腑中慢性加答儿，胃中分泌过多，消化不良，肝脏硬化证之初起，腹部脏器静脉郁积所致之诸般障碍。止呕吐、退黄疸、利肺疾、解尿酸。于诸般之浮肿水肿，用为利便药，又为大便之缓下剂。每服半瓦，其极量可至二瓦。

单那尔并即单宁酸亚尔布明，乃蛋白化单宁酸（单宁酸之原质存于没石子中），为褐色无味臭之粉末，其药服至胃中，不甚溶解，下至肠中，始分为蛋白及单宁酸，呈单宁酸之收敛作用，故不害胃之消化机能，为大小肠之收敛药，专用于大小肠加答儿，兼治肠滤囊之溃疡机转、肺劳者之下利、慢性赤痢、夏期小儿下利（无味易服）等，代单宁酸为灌肠剂，用量每次可服半瓦，多至一瓦，日服数次，可少少增加。

那布答林为无色有光泽之版状结晶，有特异窜透臭气与烧味，乃生化于有机物（石灰）干馏之际，在最高热馏出之碳水素之一也。其性最能消除各种毒菌，饶防腐之力。内疡溃烂，能催肉芽速长。治膀胱加答儿、小儿蛔虫。外用和脂油，能除疥癣。于创伤溃疡，为干燥绷带药，能除恶臭，促肉芽之发生。用于室中，可以逐秽祛邪。置于书箧、衣筒，可以避蠹驱虫。每服三分之一瓦，或半瓦，其极量不过一瓦。

在所录东西人治痢之药，其解毒清血之力，远不如鸭蛋子；其防腐生肌之力，远不如三七。且于挟虚之痢，而不知辅以山药、人参；于挟热之痢，而不知重用石膏。宜其视赤痢为至险之证，而治之恒不愈也。

东人志贺洁谓，热带之地有阿米巴赤痢，其证间或传于温带地方。阿米巴者，为虫类生殖之毒菌，传染于人则为阿米巴赤痢。阿米巴之现状为球形或椭圆形之结核，与寻常赤痢菌之为杆状者不同。外有包为玻璃透明形，其内结之核为球，间有脓球。取新便下之混血黏液一滴，置玻璃片上，加生理的食盐水，更以小玻璃片轻覆其上，以显微镜视之，若有假足之伸缩，助其活动，即为阿米巴赤痢之毒菌。其剧者，痢中混有坏疽溃疡片，而带腐肉样之臭气，或为污泥色。至其证状之经过，与慢性赤痢大略相似。其身体大率无过热之温度，故迟之累月累年不愈，而犹有可支持者。此证治法宜日服甘汞十分瓦之一至十分瓦之三，当连服七八日。但须注意于中毒状，若稍发现中毒形状，宜速停止。又可服硫黄半瓦，一日三次。又宜用鸡纳霜为注肠剂，惟不可自始即用浓厚之液。最初当用五千倍之溶液，继乃可用千倍水者，数日后则可用五百倍水者。

愚未至热带，东人所论阿米巴赤痢未经治过，然彼又云间有传至温带者，至所载其证之剧者一段云云，愚上所治痢证案中，似有具此状况者，而未用其治法，亦皆应手奏效。至其谓内服可用硫黄，上所治痢证案中，已载两则，其为阿米巴痢与否，尚不敢断定，而当其时临证疏方，固未闻有阿米巴痢也。惟度其证宜投以硫黄，且再四踌躇，若不用硫黄，它药恐难于建功，故遂放胆用之耳（治痢之方，再参看医论篇第六卷，论痢证治法方备）。


治燥结方

硝菔通结汤

治大便燥结久不通，身体兼羸弱者。

净朴硝四两
 　鲜莱菔五斤


将莱菔切片，同朴硝和水煮之。初次煮，用莱菔片一斤，水五斤，煮至莱菔烂熟捞出。就其余汤，再入莱菔一斤。如此煮五次，约得浓汁一大碗，顿服之。若不能顿服者，先饮一半，停一点钟，再温饮一半，大便即通。若脉虚甚，不任通下者，加人参数钱，另炖同服。

软坚通结，朴硝之所长也。然其味咸性寒，若遇燥结甚实者，少用之则无效，多用之则咸寒太过，损肺伤肾。其人或素有劳疾，或下元虚寒者，尤非所宜也。惟与莱菔同煎数次，则朴硝之咸味，尽被莱菔提出，莱菔之汁浆，尽与朴硝融化。夫莱菔味甘，性微温，煨熟食之，善治劳嗽短气（方附在第一卷水晶桃下），其性能补益可知。取其汁与朴硝同用，其甘温也，可化朴硝之咸寒，其补益也，可缓朴硝之攻破。若或脉虚不任通下，又藉人参之大力者，以为之扶持保护。然后师有节制，虽猛悍亦可用也。

一媪，年近七旬，伤寒。初得无汗，原是麻黄汤证，因误服桂枝汤，遂成白虎汤证，上焦烦热太甚，闻药气即呕吐，但饮所煎石膏清水亦吐。俾用鲜梨片蘸生石膏细末嚼咽之。药用石膏两半，阳明之大热遂消，而大便旬日未通，其下焦余热仍无出路，欲用硝黄降之，闻药气仍然呕吐。且其人素患劳嗽，身体羸弱，过用咸寒，尤其所忌。为制此方，煎汁一大碗，仍然有朴硝余味，复用莱菔一个，切成细丝，同葱添油醋，和药汁调作羹。病人食之香美，并不知是药，大便得通而愈。

一媪，年七旬，劳嗽甚剧。饮食化痰涎，不化津液，致大便燥结，十余日不行，饮食渐不能进，亦拟投以此汤，为羸弱已甚，用人参三钱另炖汁，和药服之。一剂便通，能进饮食。复俾煎生山药稠汁，调柿霜饼服之，劳嗽亦见愈。


按
 ：用朴硝炼玄明粉法，原用莱菔。然此法今人不讲久矣，至药坊所鬻者，乃风化硝，非玄明粉也。今并载其法，以备参观。实心救人者，亦可照法炼之，以备施用。其法于冬至后，用洁净朴硝十斤，白莱菔五斤切片，同入锅中，用水一斗五升，煮至莱菔烂熟，将莱菔捞出。用竹筛一个，铺绵纸二层，架托于新缸之上，将硝水滤过。在庭露三日，其硝凝于缸边；将余水倾出，晒干。将硝取出，用沙锅熬于炉上，融化后，搅以铜铲，熬至将凝，用铲铲出。再装于瓷罐，未满者寸许，盖以瓦片。用钉三个，钉地作鼎足形，钉头高二寸，罐置其上。用砖在罐周遭砌作炉形，多留风眼，炉砖离罐三寸。将木炭火置于炉中，罐四围上下都被炭火壅培，以煅至硝红为度。次日取出，再用绵纸铺于静室地上，将硝碾细，用绢罗筛于纸上厚一分。将户牖皆遮蔽勿透风，三日后取出，其硝洁白如粉，轻虚成片。其性最能降火化痰，清利脏腑，怪证服之可蠲，狂躁用之即愈。搜除百病，安敛心神。大人服二三钱，小儿服五分至一钱，用白汤或葱汤融化，空心服之。服药之日，不宜食他物，惟饮稀粥。服二三次后，自然精神爽健，脏腑调和，津液顿生，百病如失矣。惟久病泄泻者，服之不宜。

赭遂攻结汤

治宿食结于肠间不能下行，大便多日不通。其证或因饮食过度，或因恣食生冷，或因寒火凝结，或因呕吐既久，胃气、冲气皆上逆不下降。

生赭石轧细二两
 　朴硝五钱
 　干姜二钱
 　甘遂钱半轧细药汁送服


热多者，去干姜。寒多者，酌加干姜数钱。呕多者，可先用赭石一两，干姜半钱煎服，以止其呕吐。呕吐止后，再按原方煎汤，送甘遂末服之。

朴硝虽能软坚，然遇大便燥结过甚，肠中毫无水分者，其软坚之力，将无所施。甘遂辛窜之性，最善行水，能引胃中之水直达燥结之处，而后朴硝因水气流通，乃得大施其软坚之力，燥结虽久，亦可变为溏粪，顺流而下也。特是甘遂力甚猛悍，以攻决为用，能下行亦能上达，若无以驾驭之，服后恒至吐泻交作。况此证多得之涌吐之余，或因气机不能下行，转而上逆，未得施其攻决之力，而即吐出者。故以赭石之镇逆，干姜之降逆，协力下行，以参赞甘遂成功也。且干姜性热，朴硝性寒，二药并用，善开寒火之凝滞。寒火之凝滞于肠间者开，宿物之停滞于肠间者亦易开也。愚用此方救人多矣，即食结中脘、下脘，亦未有不随手奏效者。

乙卯之岁，客居广平，忽有车载病人，造寓求诊者。其人年过五旬，呻吟不止，言自觉食物结于下脘，甚是痛楚，数次延医调治，一剂中大黄用至两半不下。且凡所服之药，觉行至所结之处，即上逆吐出，饮食亦然。此时上焦甚觉烦躁，大便不通者已旬日矣。诊其脉，虽微弱，至数不数，重按有根，知犹可任攻下，因谓之曰：此病易治。特所服药中，有猛悍之品，服药时必吾亲自监视方妥。然亦无须久淹，能住此四点钟，结处即通下矣。遂用此汤去干姜，方中赭石改用三两，朴硝改用八钱。服后须臾，腹中作响，迟两点半钟，大便通下而愈。后月余，又患结证如前，仍用前方而愈。


通结用葱白熨法

治同前证。

大葱白四斤切作细丝
 　干米醋多备待用


将葱白丝和醋炒至极热，分作两包，乘热熨脐上。凉则互换，不可间断。其凉者，仍可加醋少许再炒热。然炒葱时，醋之多少须加斟酌，以炒成布包后，不至有汤为度。熨至六点钟，其结自开。

一孺子，年六岁。因食肉过多，不能消化，郁结肠中，大便不行者六七日，腹中胀满，按之硬如石，用一切通利药皆不效。为用此法熨之，至三点钟，其腹渐软。又熨三点钟，大便通下如羊矢，其胀遂消。

一童子，年十五六。因薄受外感，腹中胀满，大便数日不通。然非阳明之实热燥结也。医者投以承气汤，大便仍不通，而腹转增胀。自觉为腹胀所迫，几不能息，且时觉心中怔忡。诊其脉甚微细，按之即无。脉虚证实，几为束手。亦用葱白熨法，腹胀顿减。又熨三点钟觉结开，行至下焦。继用猪胆汁导法，大便得通而愈。


按
 ：猪胆汁导法，乃《伤寒论》下燥结之法也。原用猪胆汁和醋少许，以灌谷道中。今变通其法，用醋灌猪胆中，手捻令醋与胆汁融和。再用以通气长竹管，一端装猪胆中，用细绳扎住，一端纳谷道中。用手将猪胆汁由竹管挤入谷道。若谷道离大便犹远，宜将竹管深探至燥粪之处。若结之甚者，又必连用二三个。若畏猪胆汁凉，或当冷时，可将猪胆置水中温之。若无鲜猪胆，可将干者用醋泡开，再将醋灌猪胆中，以手捻至胆汁之凝结者皆融化，亦可用。若有灌肠注射器，则用之更便。

一人，年四十许，素畏寒凉。愚俾日服生硫黄（服生硫黄法在第八卷）如黑豆粒大两块，大见功效，已年余矣。偶因暑日劳碌，心中有火，恣食瓜果，又饱餐肉食，不能消化，肠中结而不行，且又疼痛，时作呕吐。医者用大黄附子细辛汤降之不效，又用京都薛氏保赤万应散，三剂并作一剂服之，腹疼减去，而仍不通行。后愚诊视，其脉近和平，微弦无力。盖此时不食数日，不大便十日矣。遂治以葱白熨法，觉腹中松畅，且时作开通之声，而仍然恶心，欲作呕吐，继用赭石二两，干姜钱半，俾煎服以止其恶心。仍助以葱白熨法，通其大便。外熨内攻，药逾五点钟，大便得通而愈。


按
 ：《金匮》大黄附子细辛汤，诚为开结良方。愚尝用以治肠结腹疼者甚效。即薛氏保赤万应散，三剂作一剂服之，以治大人，亦为开结良方。愚用过屡次皆效。而以治此证，二方皆不效者，以其证兼呕吐，二方皆不能止其呕吐故也。病人自言，从前所服之药，皆觉下行未至病所，即上逆吐出。独此次服药，则沉重下达，直抵病结之处，所以能攻下也。

一人，年四十三。房事后，恣食生冷，忽然少腹抽疼，肾囊紧缩。大便四日不通，上焦兼有烦躁之意。医者投以大黄附子细辛汤，两胁转觉疼胀。诊其脉，弦而沉，两尺之沉尤甚。先治以葱白熨法，腹中作响，大有开通之意，肾囊之紧缩见愈，而大便仍未通。又用赭石二两，附子五钱，当归、苏子各一两煎汤，甫饮下，即觉药力下坠。俾复煎渣饮之，有顷降下结粪若干，诸病皆愈。


按
 ：此证用葱白熨之虽未即通，而肠中之结已开。至所服之药，重用赭石者，因此证原宜用热药以温下焦，而上焦之烦躁与大便之燥结，又皆与热药不宜，惟重用赭石以佐之，使其热力下达，自无潜上之患。而其重坠之性，又兼有通结之功，上焦之浮热因之归根，下焦之凝寒因之尽化矣。

古方治小便忽然不通者，有葱白灸法。用葱白一握，捆作一束，将两端切齐，中留二寸，以一端安脐上，一端用炭火灸之，待灸至脐中发热，小便自通。此盖借其温通之性，自脐透达，转入膀胱，以启小便之路也。然仅以火炙其一端，则热力之透达颇难，若以拙拟葱白熨法代之，则小便之因寒不通，或因气滞不通者，取效当更速也。

又此熨法，不但可通二便，凡疝气初得，用此法熨之，无不愈者。然须多熨几次，即熨至疝气消后，仍宜再熨二三次。或更加以小茴香、胡椒诸末，同炒亦佳（用胡椒末时不宜过五钱，小茴香可多用）。

西人降下之药，习用蓖麻子油、硫苦、旃那叶。按：蓖麻子油，即用蓖麻子制成。其药来自英国，晶洁稠黏，所制甚精。每服二钱，多至五钱，通结甚效。惟其臭稍劣，且蓖麻子性近巴豆（壮人不过服五粒），制为油仍含有毒性，故服后间有作呕吐者。硫苦，即硫酸麻倔涅留谟，亦名泻利盐。系用朴硝制成，为白色透明之细粒结晶。其咸苦之味减于朴硝，而其软坚降下之力亦稍弱于朴硝。每服二钱至四钱。至旃那叶，为印度热带地方所产之决明科。其叶之干燥者，状若小竹叶，毫无臭味，其色嫩而绿者良，老而微黄者稍弱。每服一钱，置碗中开水浸饮之，下便结甚效。其力虽近猛，而服后肠胃安然，不觉攻激，自然通下，较前二药为独良也。


治泄泻方

益脾饼

治脾胃湿寒，饮食减少，长作泄泻，完谷不化。

白术四两
 　干姜二两
 　鸡内金二两
 　熟枣肉半斤


上药四味，白术、鸡内金皆用生者，每味各自轧细焙熟（先轧细而后焙者，为其焙之易匀也）。再将干姜轧细，共和枣肉，同捣如泥，作小饼。木炭火上炙干，空心时当点心，细嚼咽之。曾为友人制此方，和药一料，服之而愈者数人。后屡试此方，无不效验。

药坊鸡内金，因拣择不净，恒有包瓦石者。若入丸散剂中，甚非所宜。临轧此药时，须先亲自检点。

一妇人，年三十许，泄泻数月。用一切治泻诸药皆不效。其脉不凉，亦非完谷不化。遂单用白术、枣肉，如法为饼，服之而愈，此证并不用鸡内金者，因鸡内金虽有助脾胃消食之力，而究与泻者不宜也。

扶中汤

治泄泻久不止，气血俱虚，身体羸弱，将成劳瘵之候。

于术炒一两
 　生山药一两
 　龙眼肉一两


小便不利者加椒目炒捣三钱
 。

一妇人，年四十许。初因心中发热，气分不舒，医者投以清火理气之剂，遂泄泻不止。更延他医，投以温补之剂，初服稍轻，久服则泻仍不止。一日夜四五次，迁延半载，以为无药可治。后愚为诊视，脉虽濡弱，而无弦数之象，知犹可治。但泻久身弱，虚汗淋漓，心中怔忡，饮食减少。踌躇久之，为拟此方，补脾兼补心肾。数剂泻止，而汗则加多。遂于方中加龙骨、牡蛎（皆不用煅）各六钱，两剂汗止，又变为漫肿。盖从前泻时，小便短少，泻止后，小便仍少。水气下无出路，故蒸为汗，汗止又为漫肿也。斯非分利小便，使水下有出路不可。特其平素常觉腰际凉甚，利小便之药，凉者断不可用。前用此方，加椒目三钱，连服十剂全愈。

龙眼肉，味甘能补脾，气香能醒脾，诚为脾家要药。且心为脾母，龙眼肉色赤入心，又能补益心脏，俾母旺自能荫子也。愚治心虚怔忡，恒俾单购龙眼肉斤许，饭甑蒸熟，徐徐服之，皆大有功效，是能补心之明征。又大便下血者，多因脾虚不能统血。亦可单服龙眼肉而愈，是又补脾之明征也。

薯蓣粥

治阴虚劳热，或喘，或嗽，或大便滑泻，小便不利，一切羸弱虚损之证。

生怀山药轧细过罗一斤


上药一味，每服用药七八钱，或至一两，和凉水调入锅内，置炉上，不住以箸搅之，二三沸，即成粥服之。若小儿服，或少调以白糖亦可。

此粥多服久服，间有发闷者。掺以西药白布圣一瓦同服，则无此弊，且更多进饮食。


按
 ：白布圣，乃取吃乳之小猪、小牛胃中津液，而制为白粉者也。其性善助胃消化，每食后服二瓦，则化食甚速。然久服之，生脾胃依赖性，与健补脾胃之药同服，则无斯弊。此药东人更以糖制之，名含糖白布圣，以治小儿尤便。

门生，吴书林，年二十一。羸弱发热，脉象虚数，不能饮食，俾早晚服山药粥，加白布圣。晌午单服玄参三钱，煎汤服。如此数日，食量增加，发热亦愈，自此健壮。

一妇人，年三十余。泄泻数月不止，病势垂危。倩人送信于其父母，其父将往瞻视，询方于愚。言从前屡次延医治疗，百药不效。因授以山药煮粥方，日服三次，两日全愈。又服数日，身亦康健。

一娠妇，日发痫风。其脉无受娠滑象，微似弦而兼数。知阴分亏损，血液短少也。亦俾煮山药粥服之即愈。又服数次，永不再发。

奉天大东关，关氏少妇，素有劳疾。因产后暴虚，喘嗽大作。治以此粥，日服两次，服至四五日，喘嗽皆愈。又服数日，其劳疾自此除根。

奉天大东关，学校教员郑子绰之女，年五岁。秋日为风寒所束，心中发热。医者不知用辛凉表散，而纯投以苦寒之药，连服十余剂，致脾胃受伤。大便滑泻，月余不止，而上焦之热益炽。医者皆辞不治，始求愚为诊视。其形状羸弱已甚，脉象细微浮数，表里俱热，时时恶心，不能饮食，昼夜犹泻十余次。治以此粥，俾随便饮之，日四五次，一次不过数羹匙，旬日全愈。

农村小儿，于秋夏之交，多得滑泻证。盖农家此时多饮凉水，而小儿尤喜饮之。农家此时多食瓜果，而小儿尤喜食之。生冷之物，皆伤脾胃，脾胃伤则滑泻随之，此自然之理也。而滑泻之证，在小儿为最难治。盖小儿少阳之体，阴分未足；滑泻不止，尤易伤阴分。往往患此证者，数日即浑身发热，津短燥渴，小便不利，干呕懒食，唯嗜凉物。当此之际，欲滋其阴，而脾胃愈泥；欲健其脾，而真阴愈耗，凉润温补，皆不对证，而小儿又多苦服药，病家又多姑息，以婉随小儿之意，以致迁延岁月，竟成不治者多矣。惟山药脾肾双补，在上能清，在下能固，利小便而止大便，真良药也。且又为寻常服食之物，以之作粥，少加沙糖调和，小儿必喜食之。一日两次煮服，数日必愈。若系哺乳稚子，不能食粥，即食之亦不能多者，但浓煮生山药汁饮之亦可。愚以此方治小儿多矣。志在救人者，甚勿以为寻常服食之物而忽之也。

山药之功效，一味薯蓣饮（在第一卷）后曾详言之。至治泄泻，必变饮为粥者，诚以山药汁本稠黏，若更以之作粥，则稠黏之力愈增，大有留恋肠胃之功也。忆二十年前，岁试津门，偶患泄泻，饮食下咽，觉与胃腑不和，须臾肠中作响，遂即作泻。浓煎甘草汤，调赤石脂细末，服之不效。乃用白粳米慢火煮烂熟作粥，尽量食之，顿觉脾胃舒和，腹中亦不作响，泄泻遂愈。是知无论何物作粥，皆能留恋肠胃。而山药性本收涩，故煮粥食之，其效更捷也。且大便溏泻者，多因小便不利，山药能滋补肾经，使肾阴足，而小便自利，大便自无溏泻之患。


按
 ：生芡实轧细作粥，收涩之力过于山药，而多服久服易作满闷，不若山药作粥，可日日服之也。


薯蓣鸡子黄粥

治泄泻久，而肠滑不固者。即前薯蓣粥，加熟鸡子黄三枚。

一人，年近五旬。泄泻半载不愈，羸弱已甚。遣人来询方，言屡次延医服药，皆分毫无效，授以薯蓣粥方。数日又来，言服之虽有效验，泻仍不止。遂俾用鸡子数枚煮熟，取其黄捏碎，调粥中服之，两次而愈。盖鸡子黄，有固涩大肠之功，且较鸡子白，易消化也。以后此方用过数次，皆随手奏效。

薯蓣芣苢粥

治阴虚肾燥，小便不利，大便滑泻，兼治虚劳有痰作嗽。

生山药轧细一两
 　生车前子四钱


上二味，同煮作稠粥服之，一日连服三次，小便自利，大便自固。盖山药能固大便，而阴虚小便不利者服之，又能利小便。车前子能利小便，而性兼滋阴，可为补肾药之佐使（五子衍宗丸中用之），又能助山药以止大便。况二药皆汁浆稠黏，同作粥服之，大能留恋肠胃，是以效也。治虚劳痰嗽者，车前宜减半。盖用车前者，以其能利水，即能利痰，且性兼滋阴，于阴虚有痰者尤宜。而仍不敢多用者，恐水道过利，亦能伤阴分也。


按
 ：车前子能利小便，而骤用之亦无显然功效。惟将车前子炒熟（此药须买生者自家经手炒，以微熟为度，过熟则无力），嚼服少许，须臾又服，约六点钟服尽一两，小便必陡然利下，连连不止。此愚实验而得之方也。

又单用车前子两半，煮稠粥，顿服之，治大便滑泻亦甚效验。邻村黄姓媪，大便滑泻，百药不效。或语以此方，一服即愈。然必用生者煮之，始能成粥，若炒熟者，则不能成粥矣。

加味天水散

作汤服，治暑日泄泻不止，肌肤烧热，心中燥渴，小便不利，或兼喘促。小儿尤多此证，用此方更佳。

生山药一两
 　滑石六钱
 　粉甘草三钱


此久下亡阴，又兼暑热之证也。故方中用天水散以清溽暑之热。而甘草分量，三倍原方（原方滑石六，甘草一，故亦名六一散），其至浓之味，与滑石之至淡者相济，又能清阴虚之热。又重用山药之大滋真阴、大固元气者以参赞之。真阴足，则小便自利；元气固，则泄泻自止。且其汁浆稠黏，与甘草之甘缓者同用，又能逗留滑石，不至速于淡渗。俾其清凉之性由胃输脾，由脾达肺，水精四布，下通膀胱，则周身之热与上焦之燥渴喘促，有不倏然顿除者乎！

小儿少阳之体，最不耐热，故易伤暑。而饮食起居，喜贪寒凉，故又易泄泻。泻久则亡阴作热，必愈畏暑气之热，病热循环相因，所以治之甚难也。此方药止三味而用意周匝，内伤外感兼治无遗。一两剂后，暑热渐退，即滑石可以渐减，随时斟酌用之，未有不应手奏效者。小儿暑月泻久，虚热上逆，与暑热之气相并，填塞胃口，恒至恶心呕吐，不受饮食。此方不但清暑滋阴，和中止泻，其重坠之性，又能镇胃安冲，使上逆之热与暑气之热，徐徐下行，自小便出，而其恶心呕吐自止。初定此方时，授门人高如璧录之。翌日，如璧还里，遇一孺子，泄泻月余，身热燥渴，嗜饮凉水，强与饮食即恶心呕吐，多方调治不愈。如璧投以此汤，一剂，燥渴与泄泻即愈其半，又服一剂，能进饮食，诸病皆愈。

加味四神丸

治黎明腹疼泄泻。

补骨脂酒炒六两
 　吴茱萸盐炒三两
 　五味子炒四两
 　肉豆蔻面裹煨四两
 　花椒微焙一两
 　生硫黄六钱
 　大枣八十一枚
 　生姜切片六两


先煮姜十余沸，入枣同煮，至烂熟去姜，余药为细末，枣肉为丸，桐子大。

人禀天地之气而生，人身一小天地也。天地之一阳生于子，故人至夜半之时，肾系命门之处，有气息息萌动，即人身之阳气也。至黎明寅时，为三阳之候，人身之阳气，亦应候上升，自下焦而将达中焦。其人或元阳之根柢素虚，当脐之处，或兼有凝寒遮蔽，即互相薄激，致少腹作疼。久之阳气不胜凝寒，上升之机转为下降，大便亦即溏下。此黎明作泻之所由来也。夫下焦之阳气少火也，即相火也，其火生于命门，而寄于肝胆。故四神方中，用补骨脂以补命门，吴茱萸以补肝胆，此培火之基也。然泻者关乎下焦，实又关乎中焦，故又用肉豆蔻之辛温者，以暖补脾胃，且其味辛而涩，协同五味之酸收者，又能固涩大肠，摄下焦气化。且姜、枣同煎，而丸以枣肉，使辛甘化合，自能引下焦之阳，以达于中焦也。然此药病轻者可愈，病重者服之，间或不愈，以其补火之力犹微也，故又加花椒、硫黄之大补元阳者以助之，而后药力始能胜病也（硫黄生用，理详第八卷服生硫黄方下）。


坎中丹

治命门相火虚衰，下焦寒凉泄泻及五更泄泻。

硫黄纯黄者一两
 　赤石脂一两


共为细末，和匀，每服五分，食前服，一日两次。不知则渐渐加多，以服后移时微觉温暖为度。若以治女子血海虚寒不孕者，宜于方中加炒熟小茴香末二钱。

确能补助相火之药，莫如硫黄，且更莫如生硫黄。为其为石质之药，沉重下达耳。不经水煮火炼，而其热力全也（硫黄无毒，其毒即其热，故可生用）。然愚向用硫黄治寒泻证，效者固多，兼有服之泻更甚者，因本草原谓其大便润、小便长，岂以其能润大便即可作泻乎？后阅西人药性书，硫黄原列于轻泻药中。乃知其服后间作泻者，无足怪也。且其所谓轻泻者，与中医说所谓大便润者，原相通也。于斯再用硫黄时，于石质药中，择一性温且饶有收涩之力者佐之，即无斯弊。且但热下焦而性不僭上，胜于但知用桂、附者远矣。若于方中再少加辛香之品，引其温暖之力以入奇经，更可治女子血海虚寒不孕。

或问：五更泻证，虽一日止此一次，久则身体必然虚弱，其故何也？答曰：人身之气化与天地同，一日之阳气生于子时，是以人当夜半之时，身中之阳气即由肾徐徐上升；五更寅时，乃三阳出土之时，肾中上升之阳已达中焦，乃因阳微力弱，不能透过中焦，遂复转而下降，以成五更泄泻。夫人身之气化，原朝升暮降，以随天地气化自然，而后脏腑始调和无病。非然者，则脏腑中之气化，上下不能相济，其人将何以堪乎？是知五更泄泻，原为紧要之证，不可不急为治愈也。

治痰饮方

理饮汤

治因心肺阳虚，致脾湿不升，胃郁不降，饮食不能运化精微，亦为饮邪，停于胃口为满闷，溢于膈上为短气，渍满肺窍为喘促，滞腻咽喉为咳吐黏涎。甚或阴霾布满上焦，心肺之阳不能畅舒，转郁而作热。或阴气逼阳外出为身热，迫阳气上浮为耳聋。然必诊其脉，确乎弦迟细弱者，方能投以此汤。

于术四钱
 　干姜五钱
 　桂枝尖二钱
 　炙甘草二钱
 　茯苓片二钱
 　生杭芍二钱
 　橘红钱半
 　川厚朴钱半


服数剂后，饮虽开通，而气分若不足者，酌加生黄耆数钱。

一妇人，年四十许。胸中常觉满闷发热，或旬日，或浃辰之间，必大喘一二日。医者用清火理气之药，初服稍效，久服转增剧。后愚诊视，脉沉细几不可见。病家问系何病因？愚曰：此乃心肺阳虚，不能宣通脾胃，以致多生痰饮也。人之脾胃属土，若地舆然。心肺居临其上，正当太阳部位（膈上属太阳，观《伤寒论》太阳篇自知），其阳气宣通，若日丽中天暖光下照。而胃中所纳水谷，实借其阳气宣通之力，以运化精微而生气血，传送渣滓而为二便。清升浊降，痰饮何由而生。惟心肺阳虚，不能如离照当空，脾胃即不能借其宣通之力，以运化传送，于是饮食停滞胃口。若大雨之后，阴雾连旬，遍地污淖，不能干渗，则痰饮生矣。痰饮既生，日积月累，郁满上焦则作闷，渍满肺窍则作喘，阻遏心肺阳气，不能四布则作热。医者不识病源，犹用凉药清之，勿怪其久而增剧也。遂为制此汤，方中用桂枝、干姜以助心肺之阳而宣通之；白术、茯苓、甘草以理脾胃之湿而淡渗之（茯苓、甘草同用最泻湿满）；用厚朴者，叶天士谓“厚朴多用则破气，少用则通阳”，欲借温通之性，使胃中阳通气降，运水谷速于下行也；用橘红者，助白术、茯苓、甘草以利痰饮也。至白芍，若取其苦平之性，可防热药之上僭（平者主降），若取其酸敛之性，可制虚火之浮游（《本经》谓芍药苦平，后世谓芍药酸敛，其味实苦而微酸）。且药之热者，宜于脾胃，恐不宜于肝胆，又取其凉润之性，善滋肝胆之阴，即预防肝胆之热也。况其善利小便，小便利而痰饮自减乎。服之一剂，心中热去，数剂后转觉凉甚。遂去白芍，连服二十余剂，胸次豁然，喘不再发。

一妇人，年三十许。身形素丰，胸中痰涎郁结，若碍饮食，上焦时觉烦热，偶服礞石滚痰丸有效，遂日日服之。初则饮食加多，继则饮食渐减，后则一日不服，即不能进饮食。又久服之，竟分毫无效，日仅一餐，进食少许，犹不能消化。且时觉热气上腾，耳鸣欲聋，始疑药不对证。求愚诊治，其脉象浮大，按之甚软。愚曰：“此证心肺阳虚，脾胃气弱，为服苦寒攻泻之药太过，故病证脉象如斯也。”拟治以理饮汤。病家谓，从前医者，少用桂、附即不能容受，恐难再用热药。愚曰：“桂、附原非正治心肺脾胃之药，况又些些用之，病重药轻，宜其不受。若拙拟理饮汤，与此证针芥相投，服之必无他变。若畏此药，不敢轻服，单用干姜五钱试服亦可。”病家依愚言，煎服干姜后，耳鸣即止，须臾觉胸次开通。继投以理饮汤，服数剂，心中亦觉凉甚。将干姜改用一两，又服二十余剂，病遂除根。

一妇人，年四十许。上焦满闷烦躁，思食凉物，而偶食之，则满闷益甚，且又黎明泄泻。日久不愈，满闷益甚，将成臌胀。屡次延医服药，多投以半补半破之剂，或佐以清凉，或佐以收涩，皆分毫无效。后愚诊视，脉象弦细而迟。知系寒饮结胸，阻塞气化。欲投以理饮汤，病家闻而迟疑，似不敢服。亦俾先煎干姜数钱服之，胸中烦躁顿除。为其黎明泄泻，遂将理饮汤去厚朴、白芍，加生鸡内金钱半，补骨脂三钱，连服十余剂，诸病皆愈。

一妇人，年近五旬，常觉短气，饮食减少。屡次延医服药，或投以宣通，或投以升散，或投以健补脾胃，兼理气之品，皆分毫无效，浸至饮食日减，羸弱不起，奄奄一息，病家亦以为不治之证矣。后闻愚在其邻村，屡救危险之证，复延愚诊视。其脉弦细欲无，频吐稀涎。询其心中，言觉有物杜塞胃口，气不上达，知其为寒饮凝结也。遂投以理饮汤，方中干姜改用七钱，连服三剂，胃口开通。又觉呼吸无力，遂于方中加生黄耆三钱，连服十余剂，病全愈。方书谓，饮为水之所结，痰为火之所凝。是谓饮凉而痰热也。究之饮证亦自分凉热，其热者，多由于忧思过度，甚则或至癫狂，虽有饮而恒不外吐。其凉者，则由于心肺阳虚，如方名下所言种种诸情状。且其证，时吐稀涎，常觉短气，饮食廉少，是其明征也（后世谓痰之稀者为饮，稠者为痰，与《金匮》所载四饮名义不同）。

邑韩蕙圃医学传家，年四十有四，偶得奇疾。卧则常常发搐，旋发旋止，如发寒战之状，一呼吸之间即愈。即不发搐时，人偶以手抚之，又辄应手而发。自治不效，广求他医治疗皆不效。留连半载，病势浸增。后愚诊视，脉甚弦细，询其饮食甚少，知系心肺脾胃阳分虚惫，不能运化精微，以生气血。血虚不能荣筋，气虚不能充体，故发搐也。必发于卧时者，卧则气不顺也。人抚之而辄发者，气虚则畏人按也。授以理饮汤方，数剂，饮食加多，搐亦见愈。二十剂后，病不再发。


理痰汤

治痰涎郁塞胸膈，满闷短气。或渍于肺中为喘促咳逆；停于心下为惊悸不寐；滞于胃口为胀满哕呃；溢于经络为肢体麻木或偏枯，留于关节、着于筋骨为俯仰不利、牵引作疼；随逆气肝火上升为眩晕不能坐立。

生芡实一两
 　清半夏四钱
 　黑脂麻炒捣三钱
 　柏子仁炒捣二钱
 生杭芍二钱
 　陈皮二钱
 　茯苓片二钱


世医治痰，习用宋《局方》二陈汤，谓为治痰之总剂。不知二陈汤能治痰之标，不能治痰之本，何者？痰之标在胃，痰之本原在于肾。肾主闭藏，以膀胱为腑者也。其闭藏之力，有时不固，必注其气于膀胱。膀胱膨胀，不能空虚若谷，即不能吸引胃中水饮，速于下行而为小便，此痰之所由来也。又肾之上为血海，奇经之冲脉也。其脉上隶阳明，下连少阴。为其下连少阴也，故肾中气化不摄，则冲气易于上干。为其上隶阳明也，冲气上干，胃气亦多上逆，不能息息下行以运化水饮，此又痰之所由来也。此方以半夏为君，以降冲胃之逆。即重用芡实，以收敛冲气，更以收敛肾气，而厚其闭藏之力。肾之气化治，膀胱与冲之气化自无不治，痰之本原清矣。用脂麻、柏实者，润半夏之燥，兼能助芡实补肾也。用芍药、茯苓者，一滋阴以利小便；一淡渗以利小便也。用陈皮者，非藉其化痰之力，实藉其行气之力，佐半夏以降逆气，并以行芡实、脂麻、柏实之滞腻也。

初制此方时，愚年未及壮，医术无所知名。有李龙章先生，邑之宿医也。见之大加尝异，谓异日必成名医。后果用此方屡次能建奇效。即痰证垂危，服之亦可挽救。

友人毛仙阁，曾治一妇人，年四十余。上盛下虚，痰涎壅滞，饮食减少，动则作喘。他医用二陈汤加减治之，三年，病转增剧。后延仙阁诊视，投以此汤，数剂病愈强半。又将芡实减去四钱，加生山药五钱，连服二十余剂，痰尽消，诸病皆愈。至今数年，未尝反复。

仙阁又尝治一少妇，患痫风。初两三月一发，浸至两三日一发。脉滑体丰，知系痰涎为恙。亦治以此汤，加赭石三钱，数剂竟能祓除病根。后与愚觌面述之，愚喜曰：“向拟此汤时，原不知能治痫风，经兄加赭石一味，即建此奇功，大为此方生色矣。”


按
 ：此方若治痫风，或加朱砂，或加生铁落，或用磨刀水煎药，皆可。

龙蚝理痰汤

治因思虑生痰，因痰生热，神志不宁。

清半夏四钱
 　生龙骨捣细六钱
 　生牡蛎捣细六钱
 　生赭石轧细三钱
 　朴硝二钱
 　黑脂麻炒捣三钱
 　柏子仁炒捣三钱
 　生杭芍三钱
 陈皮二钱
 　茯苓二钱


此方，即理痰汤，以龙骨、牡蛎代芡实，又加赭石、朴硝也。其所以如此加减者，因此方所主之痰，乃虚而兼实之痰。实痰宜开，礞石滚痰丸之用硝、黄者是也；虚痰宜补，肾虚泛作痰，当用肾气丸以逐之者是也；至虚而兼实之痰，则必一药之中，能开痰亦能补虚，其药乃为对证，若此方之龙骨、牡蛎是也。盖人之心肾，原相助为理。肾虚则水精不能上输以镇心，而心易生热，是由肾而病及心也；心因思虑过度生热，必暗吸肾之真阴以自救，则肾易亏耗，是由心而病及肾也。于是心肾交病，思虑愈多，热炽液凝，痰涎壅滞矣。惟龙骨、牡蛎能宁心固肾，安神清热，而二药并用，陈修园又称为治痰之神品，诚为见道之言。故方中用之以代芡实。而犹恐痰涎过盛，消之不能尽消，故又加赭石、朴硝以引之下行也。

一人，年三十余。常觉胆怯，有时心口或少腹[image: ]
 动后，须臾觉有气起自下焦，上冲胸臆，郁而不伸，连作呃逆，脖项发热，即癫狂唱呼。其夹咽两旁内突起若瘰疬，而不若瘰疬之硬。且精气不固，不寐而遗，上焦觉热，下焦觉凉。其脉左部平和，微嫌无力，右部直上直下（李士材《脉诀》云，直上直下冲脉昭昭），仿佛有力，而按之非真有力。从前屡次医治皆无效。此肾虚，致冲气挟痰上冲，乱其心之神明也。投以此汤，减朴硝之半，加山萸肉（去净核）五钱，数剂诸病皆愈，惟觉短气。知系胸中大气下陷（理详第四卷升陷汤下），投以拙拟升陷汤，去升麻、柴胡，加桂枝尖二钱，两剂而愈。盖此证，从前原有逆气上干，升麻、柴胡能升大气，恐兼升逆气，桂枝则升大气，兼降逆气，故以之代升、柴也。

一媪，年六十二，资禀素羸弱。偶当外感之余，忽然妄言妄见，惊惧异常，手足扰动，饥渴不敢饮食，少腹塌陷，胸膈突起。脉大于平时一倍，重按无力。知系肝肾大虚，冲气上逆，痰火上并，心神扰乱也。投以此汤，去朴硝，倍赭石，加生山药、山萸肉（去净核）、生地黄各六钱，又磨取铁锈水煎药（理详第七卷一味铁养汤下），一剂即愈。又服一剂，以善其后。

健脾化痰丸

治脾胃虚弱，不能运化饮食，以至生痰。

生白术二两
 　生鸡内金去净瓦石糟粕二两


上药二味，各自轧细过罗，各自用慢火焙熟（不可焙过），炼蜜为丸，梧桐子大。每服三钱，开水送下。白术纯禀土德，为健补脾胃之主药，然土性壅滞，故白术多服久服，亦有壅滞之弊；有鸡内金之善消瘀积者以佐之，则补益与宣通并用。俾中焦气化，壮旺流通，精液四布，清升浊降，痰之根柢蠲除矣。又此方不但治痰甚效，凡廉于饮食者，服之莫不饮食增多。且久服之，并可消融腹中一切积聚。

初拟此方时，原和水为丸，而久服者，间有咽干及大便燥结之时。后改用蜜丸，遂无斯弊。


期颐饼

治老人气虚不能行痰，致痰气郁结，胸次满闷，胁下作疼。凡气虚痰盛之人，服之皆效，兼治疝气。

生芡实六两
 　生鸡内金三两
 　白面半斤
 　白沙糖不拘多少


先将芡实用水淘去浮皮，晒干，轧细，过罗。再将鸡内金（中有瓦石糟粕，去净，分量还足）轧细，过罗，置盆内浸以滚水，半日许。再入芡实、白糖、白面，用所浸原水和作极薄小饼，烙成焦黄色，随意食之。然芡实、鸡内金须自监视，如法制好，不可委之于坊间也。

鸡内金鸡之脾胃也，其中偶有瓦石铜铁，皆有消化痕迹，脾胃之坚壮可知。故用以补助脾胃，大能运化饮食，消磨瘀积。食化积消，痰涎自除。再者，老人痰涎壅盛，多是下焦虚惫，气化不摄，痰涎随冲气上泛。芡实大能敛冲固气，统摄下焦气化。且与麦面同用，一补心，一补肾，使心肾相济，水火调和，而痰气自平矣。

或问：老人之痰，既由于气虚不行，何不加以补助气分之品？答曰：凡补气之药，久服转有他弊。此方所用药品，二谷食，一肉食，复以沙糖调之，可作寻常服食之物，与他药饵不同。且食之能令人饮食增多，则气虚者自实也。

此方去芡实，治小儿疳积痞胀，大人癥瘕积聚。

西人治老年之痰，喜用阿摩尼亚。其法，阿摩尼亚散七厘，或至十厘，白沙糖化水送服，日两三次，大能愈老人咳嗽多吐痰涎。又方阿摩尼亚散一钱，黄连膏半钱，作二十粒，每服一二粒，日再服，大能补人精神。咳嗽有虚热者，服之甚宜。


按
 ：阿摩尼亚，西人取之有三法。一在骆驼粪中，一在兽骨中，一在火山之麓所产石中，与盐强水相连。西人设法令离开，取出入药。或作散，或作水。散色白而气浓，功力补火补精神，头昏嗅之即时苏，头疼因身虚软弱者亦宜嗅。但病人未觉时，不可令久嗅，防坏鼻肉也。其外用法，猪油调和，擦皮令红热，能引炎外出，与贴斑蝥膏药同意。或用阿摩尼亚酒三四钱，樟脑一钱，热油一二两，融和擦皮，大有功力。肢体因风湿，交节作疼，及喉病（宜擦项间），并宜擦之。收贮宜用玻璃瓶，塞住瓶口，勿透气。

西人又谓鹿茸为峻补之药，因其中有阿摩尼亚。峻补功力不在鹿茸而在阿摩尼亚也。阿摩尼亚得火则飞去，故服食鹿茸法，应切片浸服。若不知此理，以火炙或汤煮，阿摩尼亚因火而飞，服之即无效矣。且鹿茸价昂，真者难得。以自他物中取出之阿摩尼亚代之，则功力相同，而价又甚廉，贫者亦可服矣。


按
 ：鹿角所生之处，实为督脉经过之处。鹿之督脉最强，故其角最大，而长又甚速。鹿茸为角之胚胎，是以善补督脉，而督脉贯脑，故又善补脑也。人之脑髓属阴，脑神属阳。鹿茸中之阿摩尼亚，能补人脑中之阳。鹿茸中之赤血（鹿茸初生皆含赤色，督脉之血所灌注也）与胶（角有胶茸即有胶），能补人脑中之阴。鹿茸经炙与煮，阿摩尼亚或有飞去，而其中滋养之料，仍可补脑中阴分，迨其阴分充足，阳亦萌生，所谓一阴一阳互为之根也。西人用药，多取目前捷效，而不为根本久远之谋，故其论鹿茸，如此云云。然既有此说，炙与煮或亦鹿茸所忌，生轧细服之亦可。至其谓自他物中取出之阿摩尼亚可代鹿茸，然止能代鹿茸之补阳也。夫鹿茸初生，原系血胞，后渐成茸，成茸之后，犹含血液，其兼能滋阴分可知。陈修园曰：“朱紫坊黄姓之女，年二十二岁。始因经闭，服行经之药不效。后泄泻不止，食少骨瘦如柴，服四神、八味之类，泻益甚，而五更至天明数次，便后带血。余主用《金匮》黄土汤，以干姜易附子，每服加生鹿茸五钱。意以先止其泄泻便红，然后再调其经水。连服八剂，泄泻如故，而经水通矣。又服五剂，泻血俱止。后服六君子汤，加干姜收功。可知鹿茸入冲、任、督三脉，大能补血，非无情之草木所可比也。”观修园此案，则鹿茸之功用，诚非西人所能尽知矣。

西药又有阿摩尼亚茴香精，系阿摩尼亚与茴香之精液化合之黄液。用之自一滴至十滴，和于二百倍之馏水中，服之亦善利痰，又能治肺痿、胃疼及小儿疹瘾、吐泻诸证。

治痰点天突穴法（附：捏结喉法、明矾汤、麝香香油灌法）


点天突穴以治痰厥，善针灸者，大抵知之。而愚临证体验，尤曲尽点法之妙。穴在结喉（项间高骨）下宛宛中。点时屈手大指（指甲长须剪之），以指甲贴喉，指端着穴，直向下用力（勿斜向里），其气即通。指端当一起一点，令痰活动，兼频频挠动其指端，令喉痒作嗽，其痰即出。

一妇人，年二十许。数日之前，觉胸中不舒，一日忽然昏昏似睡，半日不醒。适愚自他处归，过其村。病家见愚喜甚，急求诊治。其脉沉迟，兼有闭塞之象，唇[image: ]
 动。凡唇动者，为有痰之征；脉象当系寒痰壅滞上焦过甚。遂令人扶之坐，以大指点其天突穴，俾其喉痒作嗽。约点半点钟，咳嗽十余次，吐出凉痰一碗，始能言语。又用干姜六钱，煎汤饮下而愈。

岁在甲寅，客居大名之金滩镇。适有巡防兵，自南乐移戍武邑，道出金滩。时当孟春，天寒，雨且雪，兵士衣装尽湿。一兵未至镇五里许，因冻甚，不能行步，其伙舁之至镇，昏不知人，呼之不应，用火烘之，且置于温暖之处，经宿未醒。闻愚在镇，曾用点天突穴法，治愈一人，求为诊治。见其僵卧不动，呼吸全无。按其脉，仿佛若动。以手掩其口鼻，每至呼吸之顷，微觉有热，知犹可救。遂令人扶起俾坐，治以点天突穴之法，兼捏其结喉。约两点钟，咳嗽二十余次，共吐出凉痰碗半，始能呻吟。亦饮以干姜而愈。

捏结喉法，得之沧州友人张献廷，其令人喉痒作嗽之力尤速。欲习其法者，可先自捏其结喉，如何捏法即可作嗽，则得其法矣。然当气塞不通时，以手点其天突穴，其气即通。捏结喉，必痒嗽吐痰后，其气乃通。故二法宜相辅并用也。


按
 ：西人谓，冻死者若近火，则寒气内迫，难救。宜置寒冷室中，或树阴无风处，将衣服脱除，用雪团或冷水，周身摩擦；或将身置冷水中，周身摩擦。及四肢渐次柔软，行人工呼吸法，此时摩擦，更不宜间断。迨患者自能呼吸，先被以薄衾，继用稍厚之被，渐移入暖室。


按
 ：此法必周身血肉冻至冰凝，呼吸全无者方宜用之。若冻犹不至若是之剧，用其法者又宜斟酌变通。究之其法虽善，若果有寒痰杜塞，必兼用点天突穴，捏结喉法，方能挽救。人工呼吸法，即患者呼吸全无，以法复其呼吸之谓也。其法先将患者仰卧，俾其头及胸稍高。启其口，将舌周遭缠以细布条，紧结之，防舌退缩及口之收闭。救护者跪于头之旁，以两手握患者之两肘，上提过头，俾空气流入肺中，以助其吸，后须臾将两肘放下，紧压于胸胁之际，以助其呼（助其呼时更有人以两手心按其胸及心窝更佳）。如此往复，行至患者自能呼吸而止。此为救急之良方，凡呼吸暴停者，皆可用此方救之。

生白矾，长于治顽痰、热痰，急证用之，诚有捷效。惟凉痰凝滞者，断不可用。一妇人，年二十余。因悲泣过度，痰涎杜塞胃口，其胃气蓄极上逆，连连干呕。形状又似呃逆，气至咽喉不能上达。剧时浑身抖战，自掇其发，有危在顷刻之状。医者用生姜自然汁灌之，益似不能容受。愚诊视之，其脉左手沉濡，右三部皆无。然就其不受生姜观之，仍当是热痰杜塞，其脉象如此者，痰多能瘀脉也。且其面有红光，亦系热证。遂用生白矾二钱，化水俾饮之即愈。此方愚用之屡次，审知其非寒痰杜塞，皆可随手奏效，即痰厥至垂危者亦能救愈。

严用和云：“中风不醒者，麝香清油灌之。”曾治一人，年二十余。因夫妻反目，身躯忽然后挺，牙关紧闭，口出涎沫。及愚诊视，已阅三点钟矣。其脉闭塞不全，先用痧药吹鼻，得嚏气通，忽言甚渴。及询之，仍昏昏如故，惟牙关微开，可以进药。因忆严用和麝香清油灌法，虽治中风不醒，若治痰厥不醒，亦当有效。况此证形状，未必非内风掀动。遂用香油二两炖热，调麝香一分，灌之即醒。又硼砂四钱化水，治痰厥可代白矾，较白矾尤稳妥。若治寒痰杜塞，用胡椒三钱捣碎，煎汤灌之，可代生姜自然汁与干姜汤。


治癫狂方

荡痰汤

治癫狂失心，脉滑实者。

生赭石轧细二两
 　大黄一两
 　朴硝六钱
 　清半夏三钱
 　郁金三钱


荡痰加甘遂汤

治前证，顽痰凝结之甚者，非其证大实不可轻投。其方，即前方加甘遂末二钱，将他药煎好，调药汤中服。

凡用甘遂，宜为末，水送服，或用其末，调药汤中服。若入汤剂煎服，必然吐出。又凡药中有甘遂，不可连日服之，必隔两三日方可再服，不然亦多吐出。又其性与甘草相反，用者须切记。


按
 ：甘遂性猛烈走窜，后世本草，称其以攻决为用，为下水之圣药。痰亦水也，故其行痰之力，亦百倍于他药。曾治一少年癫狂，医者投以大黄六两，连服两剂，大便不泻。后愚诊视，为开此方，惟甘遂改用三钱。病家谓，从前服如许大黄，未见行动，今方中止用大黄两许，岂能效乎？愚曰，但服无虑也。服后，大便连泻七八次，降下痰涎若干，癫狂顿愈。见者以为奇异，彼盖不知甘遂三钱之力，远胜于大黄六两之力也。

痰脉多滑，然非顽痰也。愚治此证甚多。凡癫狂之剧者，脉多瘀塞，甚或六脉皆不见，用开痰药通之，其脉方出，以是知顽痰之能闭脉也。

神明之功用，原心与脑相辅而成。愚于资生汤（在第一卷）、定心汤（在第二卷）后曾发明之。癫狂之证，乃痰火上泛，瘀塞其心与脑相连窍络，以致心脑不通，神明皆乱。故方中重用赭石，藉其重坠之力，摄引痰火下行，俾窍络之塞者皆通，则心与脑能相助为理，神明自复其旧也。是以愚治此证之剧者，赭石恒有用至四两者。且又能镇甘遂使之专于下行，不至作呕吐也。

癫者，性情颠倒，失其是非之明；狂者，无所畏惧，妄为妄言，甚或见闻皆妄。大抵此证初起，先微露癫意，继则发狂，狂久不愈，又渐成癫，甚或知觉全无。盖此证，由于忧思过度，心气结而不散，痰涎亦即随之凝结。又加以思虑过则心血耗，而暗生内热。痰经热炼，而胶黏益甚，热为痰锢，而消解无从。于是痰火充溢，将心与脑相通之窍络，尽皆瘀塞，是以其神明淆乱也。其初微露癫意者，痰火犹不甚剧也。迨痰火积而益盛，则发狂矣。是以狂之甚者，用药下其痰，恒作红色，痰而至于红，其热可知。迨病久，则所瘀之痰皆变为顽痰。其神明淆乱之极，又渐至无所知觉，而变为癫证。且其知觉欲无，从前之忧思必减，其内热亦即渐消，而无火以助其狂，此又所以变为癫也。然其初由癫而狂易治，其后由狂而癫难治。故此证，若延至三四年者，治愈者甚少。

西人于癫狂之证，专责之脑气筋，谓人之脑中神明病久，而累及脑气筋，以致脑气筋失其常司，其性情动作，皆颠倒狂乱。是以西人外治之法，将病者先薙其发，以猪脬装冰置其头巅，脑中之炎热藉此可消，脑气筋之病者，因此可愈矣。


按
 ：脑气筋亦名脑髓神经，其在脊者名脊髓神经，共四十三对，每一对一主知觉，一主运动，散布于全体之内外，以司全体之知觉运动，为其本源在脑故可统称脑气筋，亦可统曰脑髓神经。

人之神明，原在心与脑两处。金正希曰：“人见一物必留一影于脑中，小儿善忘者，脑髓未满也，老人健忘者，脑髓渐空也。”汪讱庵释之曰：“凡人追忆往事，恒闭目上瞪，凝神于脑，是影留于脑之明征。”由斯观之，是脑原主追忆往事也。其人或有思慕不遂，而劳神想象，或因从前作事差误，而痛自懊[image: ]
 ，则可伤脑中之神。若因研究理解工夫太过，或有将来难处之事，而思患预防，踌躇太过，苦心思索，则多伤心中之神。究之，心与脑原彻上彻下，共为神明之府。一处神明伤，则两处神俱伤。脑中之神明伤，可累及脑气筋。心中之神明伤，亦可累及脑气筋。且脑气筋伤，可使神明颠倒狂乱。心有所伤，亦可使神明颠倒狂乱也。曾治一少妇癫狂，强灌以药，不能下咽。遂俾以朴硝代盐，每饭食之，病人不知，月余而愈。诚以朴硝咸寒属水，为心脏对宫之药，以水胜火，以寒胜热，能使心中之火热消解无余，心中之神明，自得其养，非仅取朴硝之能开痰也。

调气养神汤

治其人思虑过度，伤其神明。或更因思虑过度，暗生内热，其心脏之血消耗日甚，以致心火肝气上冲头部，扰乱神经，致神经失其所司，知觉错乱，以是为非，以非为是，而不至于疯狂过甚者。

龙眼肉八钱
 　柏子仁五钱
 　生龙骨捣碎五钱
 　生牡蛎捣碎五钱
 远志不炙二钱
 　生地黄六钱
 　天门冬四钱
 　甘松二钱
 　生麦芽三钱
 菖蒲二钱
 甘草钱半
 　镜面朱砂研细三分用头次煎药汤两次送服
 　磨取铁锈浓水煎药

此乃养神明、滋心血、理肝气、清虚热之方也。龙眼肉色赤入心，且多津液，最能滋补血分，兼能保和心气之耗散，故以之为主药；柏树杪向西北，禀金水之精气，其实采于仲冬，饮受霜露，且多含油质，故善养肝，兼能镇肝（水能养木，金能镇木）。又与龙骨、牡蛎之善于敛戢肝火、肝气者同用，则肝火、肝气自不挟心火上升，以扰乱神经也；用生地黄者，取其能泻上焦之虚热，更能助龙眼肉生血也；用天门冬者，取其凉润之性，能清心宁神，即以开燥痰也；用远志、菖蒲者，取其能开心窍、利痰涎，且能通神明也；用朱砂、铁锈水者，以其皆能镇安神经，又能定心平肝也；用生麦芽者，诚以肝为将军之官，中寄相火，若但知敛之、镇之，或激动其反应之力，故又加生麦芽，以将顺其性。盖麦芽炒用能消食，生用则善舒肝气也。至于甘松，即西药中之缬草，其性在中医用之以清热、开瘀、逐痹；在西医则推为安养神经之妙药，而兼能治霍乱转筋。盖神经不失其所司，则筋可不转，此亦足见安养神经之效也。此取西说，以补中说所未备也。惟甘松在中药中医者罕用。若恐其陈蠹乏力，可向西药房中买缬草用之。


第四卷

治大气下陷方

升陷汤

治胸中大气下陷，气短不足以息，或努力呼吸，有似乎喘；或气息将停，危在顷刻。其兼证，或寒热往来，或咽干作渴，或满闷怔忡，或神昏健忘，种种病状，诚难悉数。其脉象沉迟微弱，关前尤甚。其剧其，或六脉不全，或参伍不调。

生箭耆六钱
 　知母三钱
 　柴胡一钱五分
 　桔梗一钱五分
 　升麻一钱


气分虚极下陷者，酌加人参数钱，或再加山萸肉（去净核）数钱，以收敛气分之耗散，使升者不至复陷更佳。若大气下陷过甚，至少腹下坠，或更作疼者，宜将升麻改用钱半，或倍作二钱。

大气者，充满胸中，以司肺呼吸之气也。人之一身，自飞门以至魄门，一气主之。然此气有发生之处，有培养之处，有积贮之处。天一生水，肾脏先成，而肾系命门之中（包肾之膜油，连于脊椎自下上数七节处），有气息息萌动，此乃乾元资始之气，《内经》所谓“少火生气”也。此气既由少火发生，以徐徐上达，培养于后天水谷之气，而磅礴之势成；绩贮于膺胸空旷之府，而盘据之根固。是大气者，原以元气为根本，以水谷之气为养料，以胸中之地为宅窟者也。夫均是气也，至胸中之气，独名为大气者，诚以其能撑持全身，为诸气之纲领，包举肺外，司呼吸之枢机，故郑而重之曰大气。夫大气者，内气也。呼吸之气，外气也。人觉有呼吸之外气与内气不相接续者，即大气虚而欲陷，不能紧紧包举肺外也。医者不知病因，犹误认为气郁不舒，而开通之。其剧者，呼吸将停，努力始能呼吸，犹误认为气逆作喘，而降下之，则陷者益陷，凶危立见矣。其时作寒热者，盖胸中大气，即上焦阳气，其下陷之时非尽下陷也，亦非一陷而不升也。当其初陷之时阳气郁而不畅则作寒，既陷之后阳气蓄而欲宣则作热，迨阳气蓄极而通，仍复些些上达，则又微汗而热解；其咽干者，津液不能随气上潮也；其满闷者，因呼吸不利而自觉满闷也；其怔忡者，因心在膈上，原悬于大气之中，大气既陷，而心无所附丽也；其神昏健忘者，大气因下陷，不能上达于脑，而脑髓神经无所凭借也。其证多得之力小任重，或枵腹力作，或病后气力未复勤于动作，或因泄泻日久，或服破气药太过，或气分虚极自下陷，种种病因不同，而其脉象之微细迟弱，与胸中之短气，实与寒饮结胸相似。然诊其脉似寒凉，而询之果畏寒凉，且觉短气者，寒饮结胸也；诊其脉似寒凉，而询之不畏寒凉，惟觉短气者，大气下陷也。且即以短气论，而大气下陷之短气，与寒饮结胸之短气，亦自有辨。寒饮结胸短气，似觉有物压之；大气下陷短气，常觉上气与下气不相接续。临证者当细审之（寒饮结胸详第三卷理饮汤下）。

升陷汤，以黄耆为主者，因黄耆既善补气，又善升气。且其质轻松，中含氧气，与胸中大气有同气相求之妙用。惟其性稍热，故以知母之凉润者济之。柴胡为少阳之药，能引大气之陷者自左上升。升麻为阳明之药，能引大气之陷者自右上升。桔梗为药中之舟楫，能载诸药之力上达胸中，故用之为向导也。至其气分虚极者，酌加人参，所以培气之本也。或更加萸肉，所以防气之涣也。至若少腹下坠或更作疼，其人之大气直陷至九渊，必需升麻之大力者以升提之，故又加升麻五分或倍作二钱也。方中之用意如此，至随时活泼加减，尤在临证者之善变通耳。

肺司呼吸，人之所共知也，而谓肺之所以能呼吸者，实赖胸中大气，不惟不业医者不知，即医家知者亦鲜，并方书亦罕言及，所以愚初习医时，亦未知有此气。迨临证细心体验，始确知于肺气呼吸之外，别有气贮于胸中，以司肺脏之呼吸。而此气且能撑持全身，振作精神，以及心思脑力、官骸动作，莫不赖乎此气。此气一虚，呼吸即觉不利，而且肢体酸懒，精神昏愦，脑力心思为之顿减。若其气虚而且陷，或下陷过甚者，其人即呼吸顿停，昏然罔觉。愚既实验得胸中有此积气与全身有至切之关系，而尚不知此气当名为何气。涉猎方书，亦无从考证。惟《金匮》水气门，桂枝加黄耆汤下，有“大气一转，其气乃散”之语。后又见喻嘉言《医门法律》谓“五脏六腑，大经小络，昼夜循环不息，必赖胸中大气，翰旋其间”，始知胸中所积之气，当名为大气。因忆向读《内经》热论篇有“大气皆去病日已矣”之语，王氏注大气，为大邪之气也。若胸中之气，亦名为大气，仲景与喻氏果何所本。且二书中亦未尝言及下陷。于是复取《内经》挨行逐句细细研究，乃知《内经》所谓大气，有指外感之气言者，有指胸中之气言者。且知《内经》之所谓宗气，亦即胸中之大气。并其下陷之说，《内经》亦尝言之。煌煌圣言，昭如日星，何数千年著述诸家，不为之大发明耶。

今试取《内经》之文释之。《灵枢》五味篇曰：“谷始入于胃，其精微者，先出于胃之两焦，以溉五脏。别出两行荣卫之道。其大气之抟而不行者，积于胸中，命曰气海。出于肺，循喉咽，故呼则出，吸则入。天地之精气，其大数常出三入一。故谷不入半日则气衰，一日则气少矣。”愚思肺悬胸中，下无透窍。胸中大气，包举肺外，上原不通于喉，亦并不通于咽，而曰出于肺，循喉咽，呼则出，吸则入者，盖谓大气能鼓动肺脏使之呼吸，而肺中之气，遂因之出入也。所谓天地之精气常出三入一者，盖谓吸入之气，虽与胸中不相通，实能膈肺膜透过四分之一以养胸中大气，其余三分吐出，即换出脏腑中浑浊之气，此气化之妙用也。然此篇专为五味养人而发，故第言饮食能养胸中大气，而实未发明大气之本源。愚尝思之，人未生时，皆由脐呼吸。其胸中原无大气，亦无需乎大气。迨胎气日盛，脐下元气渐充，遂息息上达胸中而为大气。大气渐满，能鼓动肺膜使之呼吸，即脱离母腹，由肺呼吸而通天地之气矣（西人谓肺之呼吸延髓主之，胸中大气实又为延髓之原动力）。

至大气即宗气者，亦尝深考《内经》而得之。《素问》平人气象论曰：“胃之大络名虚里，出于左乳下，其动应衣，脉宗气也。”按虚里之络，即胃输水谷之气于胸中，以养大气之道路。而其贯膈络肺之余，又出于左乳下为动脉。是此动脉，当为大气之余波。而曰宗气者，是宗气即大气，为其为生命之宗主，故又尊之曰宗气。其络所以名虚里者，因其贯膈络肺游行于胸中空虚之处也。

又《灵枢》邪客篇曰：“五谷入于胃，其糟粕、津液、宗气，分为三隧。故宗气积于胸中，出于喉咙，以贯心脉，而行呼吸焉。”观此书经文，则宗气即为大气，不待诠解。且与五味篇同为伯高之言，非言出两人，而或有异同。且细审“以贯心脉，而行呼吸”之语，是大气不但为诸气之纲领，并可为周身血脉之纲领矣。至大气下陷之说，《内经》虽无明文，而其理实亦寓于《内经》中。《灵枢》五色篇雷公问曰：“人无病卒死，何以知之？”黄帝曰：“大气入于脏腑者，不病而卒死。”夫人之膈上，心肺皆脏，无所谓腑也。经既统言脏腑，指膈下脏腑可知。以膈上之大气，入于膈下之脏腑，非下陷乎？大气既陷，无气包举肺外以鼓动其[image: ]
 辟之机，则呼吸顿停，所以不病而猝死也。观乎此，则大气之关于人身者，何其重哉。

试再以愚所经验者明之。友人赵厚庵丁外艰时，哀毁过甚，忽觉呼吸之气，自胸中近喉之处如绳中断。其断之上半，觉出自口鼻，仍悬囟门之上；其下半，则觉渐缩而下，缩至心口，胸中转觉廓然，过心以下，即昏然罔觉矣。时已仆于地，气息全无。旁人代为扶持，俾盘膝坐。片时，觉缩至下焦之气，又徐徐上升，升至心口，恍然觉悟。再升至胸，觉囟门所悬之气，仍由口鼻入喉，与上升之气相续。其断与续，皆自觉有声，仿佛小爆竹，自此遂呼吸复常。后向愚述其事，且问其故。遂历举《内经》所论大气数则告之。厚庵恍然悟曰：“十年疑团，经兄道破矣。予向者诚大气下陷也。”特是其大气既陷而复能升者，因其下元充实，平时不失保养，且正在壮年，生机甚旺也。此事与《内经》参观，胸中大气之功用，不昭然共见哉。今并将愚生平治验大气下陷之案。择其紧要者，列十余则于下，以备参观。

有兄弟二人，其兄年近六旬，弟五十余。冬日畏寒，共处一小室中，炽其煤火，复严其户牖。至春初，二人皆觉胸中满闷，呼吸短气。盖因户牖不通外气，屋中氧气全被煤火着尽，胸中大气既乏氧气之助，又兼受碳气之伤，日久必然虚陷，所以呼吸短气也。因自觉满闷，医者不知病因，竟投以开破之药。迨开破益觉满闷，转以为药力未到，而益开破之。数剂之后，其兄因误治，竟至不起。其弟服药亦增剧，而犹可支持，遂延愚诊视。其脉微弱而迟，右部尤甚，自言心中发凉，小腹下坠作疼，呼吸甚觉努力。知其胸中大气下陷已剧，遂投以升陷汤，升麻改用二钱，去知母，加干姜三钱。两剂，少腹即不下坠，呼吸亦顺。将方中升麻、柴胡、桔梗，皆改用一钱，连服数剂而愈。其处塾中教员黄鑫生，沧州博雅士也。闻愚论大气下陷之理，以为闻所未闻。遂将所用之方，录十余纸，详加诠解，遍寄其处之业医者。或曰：室中有炉火，亦冬日卫生之道，据此案观之，炉火不可令旺乎？答曰：非也。按化学之理，炉火旺，则所出之气为氧二分碳一分，于人无损。若不旺，则所出之气为碳氧参半，转有损于人。是屋中炉火之热，固不可过度，然不可不旺也。特是火非氧气不着，人之呼吸，亦须臾不能离氧气。惟户牖能通外气，俾屋中之氧气，足供炉火与人呼吸之用而有余，人处其间，始能无病。不但此也，西人讲卫生者，恒移置病人于空气最佳之处。且细审其地点之空气，俾与所受之病，各有所宜，则病人居之，自易调治。吾中华卫生之道不讲，一有疾病，恐体弱不能禁风，必先致慎户牖。稍冷更炽其炉火，厚其帷幕。遇有急证验证，眷属戚友，更多卫待看护。致令一室之中，皆碳气熏蒸，无病者且将有病，有病者何以能愈。是以愚生平临证，见病人之室安置失宜，必恳切告之。至无论有病无病，睡时喜以被蒙头，尤非所宜。试观中碳气者，其人恒昏不知人，气息欲无，急移置当风之处，得呼吸新鲜之空气，即渐苏醒，不可悟卫生之理乎。

一人，年二十余。因力田劳苦过度，致胸中大气下陷。四肢懒动，饮食减少，自言胸中满闷。其实非满闷，乃短气也。粗人不善述病情，往往如此。医者不能自审病因，投以开胸理气之剂，服后增重。又改用半补半破之剂，两剂后，病又见重。又延他医，投以桔梗、当归、木香各数钱，病大见愈，盖全赖桔梗，升提气分之力也。医者不知病愈之由，再服时，竟将桔梗易为苏梗，升降异性，病骤反复。自此不敢服药，迟延二十余日，病势垂危，喘不能卧，昼夜倚壁而坐，假寐片时，气息即停，心下突然胀起，急呼醒之，连连喘息数口，始觉气息稍续，倦极偶卧片时，觉腹中重千片，不能转侧，且不敢仰卧。延愚诊视，其脉乍有乍无，寸关尺三部，或一部独见，或两部同见，又皆一再动而止，此病之危，已至极点。因确知其为大气下陷，遂放胆投以生箭耆一两，柴胡、升麻、萸肉（去净核）各二钱。煎服片时，腹中大响一阵，有似昏愦苏息，须臾恍然醒悟，自此呼吸复常，可以安卧，转侧轻松。其六脉皆见，仍有雀啄之象。自言百病皆除，惟觉胸中烦热。遂将方中升麻、柴胡，皆改用钱半，又加知母、玄参各六钱，服后脉遂复常，惟左关参伍不调，知其气分之根柢犹未实也。遂改用野台参一两，玄参、天冬、麦冬（带心）各三钱，两剂全愈。

或问：喘者皆系气上逆，而不能下达。此证系胸中大气下陷，何以亦作喘乎？答曰：人之胸中大气，实司肺脏之呼吸，此证因大气下陷过甚，呼吸之机关将停，遂勉强鼓舞肺脏，努力呼吸以自救，其迫促之形有似乎喘，而实与气逆之喘有天渊之分。观此证假寐之时，肺脏不能努力呼吸，气息即无，其病情可想也。设以治气逆作喘者治此证，以治此证之喘者治气逆作喘，皆凶危立见，临证者当细审之。


按
 ：大气下陷之甚者，其努力呼吸，迫促异常之状，与喘之剧者，几无以辨。然喘证无论内伤外感，其剧者必然肩息（《内经》谓喘而肩动者为肩息）；大气下陷者，虽至呼吸有声，必不肩息。盖肩息者，因喘者之吸气难；不肩息者，因大气下陷者之呼气难也。欲辨此证，可作呼气难与吸气难之状，以默自体验，临证自无差谬。又喘者之脉多数，或有浮滑之象，或尺弱寸强；大气下陷之脉，皆与此成反比例，尤其明征也。

一人，年四十八。素有喘病，薄受外感即发，每岁反复二三次。医者投以小青龙加石膏汤辄效。一日反复甚剧，大喘昼夜不止。医者投以从前方两剂，分毫无效。延愚诊视，其脉数至六至，兼有沉濡之象。疑其阴虚不能纳气，故气上逆而作喘也。因其脉兼沉濡，不敢用降气之品。遂用熟地黄、生山药、枸杞、玄参大滋真阴之品，大剂煎汤，送服人参小块（人参用块之理详第一卷十全育真汤下）二钱。连服三剂，喘虽见轻，仍不能止。复诊视时，见令人为其捶背，言背常发紧，捶之则稍轻，呼吸亦稍舒畅。此时，其脉已不数，仍然沉濡。因细询此次反复之由，言曾努力搬运重物，当时即觉气分不舒，迟二三日遂发喘。乃恍悟，此证因阴虚不能纳气，故难于吸。因用力太过，大气下陷，故难于呼。其呼吸皆须努力，故呼吸倍形迫促。但用纳气法治之，止治其病因之半，是以其喘亦止愈其半也。遂改用升陷汤，方中升麻、柴胡、桔梗，皆不敢用，以桂枝尖三钱代之。又将知母加倍，再加玄参四钱，连服数剂全愈。


按
 ：此证虽大气下陷，而初则实兼不纳气也。升麻、柴胡、桔梗虽能升气，实与不纳气之证有碍，用之恐其证仍反复。惟桂枝性本条达，能引脏腑之真气上行，而又善降逆气。仲景苓桂术甘汤，用之以治短气，取其能升真气也。桂枝加桂汤，用之以治奔豚，取其能降逆气也。且治咳逆上气吐吸（喘也），《本经》原有明文。既善升陷，又善降逆，用于此证之中，固有一无二之良药也。

或问：桂枝一物耳，何以既能升陷又能降逆？答曰：其能升陷者，以其为树之枝，原在上，桂之枝又直上而不下垂，且色赤属火，而性又温也；其能降逆者，以其味辛，且华于秋，得金气而善平肝木，凡逆气之缘肝而上者（逆气上升者多由于肝），桂枝皆能镇之。大抵最良之药，其妙用恒令人不测。拙拟参赭镇气汤（在第二卷）后，有单用桂枝治一奇病之案。且详论药性之妙用，可以参观。

一人，年二十余。动则作喘，时或咳嗽。医治数年，病转增剧，皆以为劳疾不可治。其脉非微细，而指下若不觉其动。知其大气下陷，不能鼓脉外出，以成起伏之势也。投以升陷汤，加人参、天冬各三钱，连服数剂而愈。其父喜曰：“族人向有患此证者，四年而亡。今此子病已三年，得遇先生而愈，是果何处得此神方，而能挽回人命也？”因其病久，俾于原方中减去升麻，为末炼蜜作丸药，徐服月余，以善其后。

一人，年二十四。胸中满闷，昼夜咳嗽，其咳嗽时，胁下疼甚。诊其脉象和平，重按微弦无力。因其胁疼，又兼胸满，疑其气分不舒，少投以理气之药；为其脉稍弱，又以黄耆佐之，而咳嗽与满闷益甚，又兼言语声颤动。乃细问病因，知其素勤稼穑，因感冒懒食，犹枵腹力作，以致如此。据此病因，且又服理气之药不受，其为大气下陷无疑。遂投以升陷汤四剂，其病脱然。


按
 ：此证之形状，似甚难辨，因初次未细诘问，致用药少有差错，犹幸迷途未远即能醒悟，而病亦旋愈。由斯观之，临证者甚勿自矜明察，而不屑琐琐细问也。

一人，年四十许。失音半载，渐觉咽喉发紧，且常溃烂，畏风恶寒，冬日所着衣服，至孟夏犹未换。饮食减少，浸成虚劳。多方治疗，病转增剧。诊其脉，两寸微弱，毫无轩起之象，知其胸中大气下陷也。投以升陷汤，加玄参四钱，两剂咽喉即不发紧。遂减去升麻，又连服十余剂，诸病皆愈。

一人，年四十许。每岁吐血二三次，如此四年，似有一年甚于一年之势，其平素常常咳嗽，痰涎壅滞，动则作喘，且觉短气。其脉沉迟微弱，右部尤甚。知其病源系大气下陷，投以升陷汤，加龙骨、牡蛎（皆不用煅）、生地黄各六钱，又将方中知母改用五钱，连服三剂，诸病皆愈。遂减去升麻，又服数剂以善其后。

或问：吐血之证，多由于逆气上干而血随气升。此证既大气下陷，当有便血、溺血之证，何以竟吐血乎？答曰：此证因大气陷后，肺失其养，劳嗽不已，以致血因嗽甚而吐出也。究之胸中大气，与上逆之气原迥异。夫大气为诸气之纲领，大气陷后，诸气无所统摄，或更易于上干。且更有逆气上干过甚，排挤胸中大气下陷者（案详第二卷参赭镇气汤下）。至便血、溺血之证，由于大气下陷者诚有之，在妇女更有因之血崩者（案详第八卷固冲汤下）。又转有因大气下陷，而经血倒行，吐血、衄血者（案详第八卷加味麦门冬汤下）。是知大气既陷，诸经之气无所统摄，而或上或下错乱妄行，有不能一律论者。

或问：龙骨、牡蛎为收涩之品，大气陷者宜升提，不宜收涩。今方中重用二药皆至六钱，独不虑其收涩之性，有碍大气之升乎？答曰：龙骨、牡蛎最能摄血之本源。此证若但知升其大气，恐血随升气之药复妄动，于升陷汤中加此二药，所以兼顾其血也。且大气下陷后，虑其耗散，有龙骨、牡蛎以收敛之，转能辅升陷汤之所不逮。况龙骨善化瘀血（《本经》主癥瘕），牡蛎善消坚结（观其治瘰疬可知），二药并用，能使血之未离经者永安其宅，血之已离经者尽化其滞。加于升陷汤中，以治气陷兼吐血之证，非至稳善之妙药乎！


按
 ：吐血证最忌升麻。此证兼吐血，服升陷汤时，未将升麻减去者，因所加之龙骨、牡蛎原可监制之，而服药之时，吐血之证犹未反复也。若恐升麻有碍血证时，亦可减去之，多加柴胡一钱。

一人，年四十余。小便不利，周身漫肿，自腰以下，其肿尤甚。上焦痰涎杜塞，剧时几不能息。咳嗽痰中带血，小便亦有血色。迁延半载，屡次延医服药，病转增剧。其脉滑而有力，疑是湿热壅滞，询之果心中发热。遂重用滑石、白芍以渗湿清热，佐以柴胡、乳香、没药以宣通气化。为其病久，不任疏通，每剂药加生山药两许，以固气滋阴。又用药汁送服三七末二钱，以清其血分。数剂热退血减，痰涎亦少，而小便仍不利。偶于诊脉时，见其由卧起坐，因稍费力，连连喘息十余口，呼吸始顺。且其脉从前虽然滑实，究在沉分。此时因火退，滑实既减，且有濡象，恍悟此证确系大气下陷。遂投以升陷汤，知母改用六钱，又加玄参五钱，木通二钱，一剂小便即利。又服数剂，诸病全愈。

一人，年四十七。咳嗽短气，大汗如洗，昼夜不止，心中怔忡，病势危急。遣人询方，俾先用山萸肉（去净核）二两煎服，以止其汗。翌日迎愚诊视，其脉微弱欲无，呼吸略似迫促。自言大汗虽止，而仍有出汗之时，怔忡见轻，仍觉短气。知其确系大气下陷，遂投以升陷汤，为其有汗，加龙骨、牡蛎（皆不用煅）各五钱，三剂而愈。

一人，年二十。卧病两月不愈，精神昏愦，肢体酸懒，亦不觉有所苦。屡次延医诊视，莫审病情，用药亦无效。一日忽然不能喘息，张口呼气外出，而气不上达，其气蓄极之时，肛门突出，约二十呼吸之顷，气息方通。一昼夜之间，如此者八九次。诊其脉，关前微弱不起，知其大气下陷，不能司肺脏呼吸之枢机也。遂投以人参一两，柴胡三钱，知母二钱，一剂而呼吸顺。又将柴胡改用二钱，知母改用四钱，再服数剂，宿病亦愈。


按
 ：此证卧病数月，气分亏损太甚，故以人参代黄耆。且此时系初次治大气下陷证，升陷汤方犹未拟出也。又按：此证初得时，当系大气下陷，特其下陷未剧，故呼吸之间不觉耳。人参、黄耆皆补气兼能升气者也，然人参补气之力胜于黄耆；黄耆升气之力胜于人参。故大气陷而气分之根柢犹未伤者，当用黄耆；大气陷而气分之根柢兼伤损者，当用人参。是以气分虚极下陷者，升陷汤方后，曾注明酌加人参数钱也。

一妇人，年二十余。动而自汗，胸胁满闷，心中怔忡。其脉沉迟微弱，右部尤甚。为其脉迟，疑是心肺阳虚，而询之不觉寒凉，知其为大气下陷也。其家适有预购黄耆一包，且证兼自汗，升、柴亦不宜用，遂单用生黄耆一两煎汤，服后诸病皆愈。有习医者董生捷亭在座，疑而问曰：“《本经》黄耆原主大风，有透表之力，生用则透表之力益大，与自汗证不宜。其性升而能补，有膨胀之力，与满闷证不宜。今单用生黄耆两许，而两证皆愈，并怔忡亦愈，其义何居？”答曰：“黄耆诚有透表之力，故气虚不能逐邪外出者，用于发表药中即能得汗。若其阳强阴虚者，误用之则大汗如雨，不可遏抑。惟胸中大气下陷，致外卫之气无所统摄而自汗者，投以黄耆则其效如神。至于证兼满闷而亦用之者，确知其为大气下陷，呼吸不利而作闷，非气郁而作闷也。至于心与肺同悬胸中，皆大气之所包举，大气升则心有所依，故怔忡自止也。”董生闻之，欣喜异常曰：“先生真我师也。”继加桔梗二钱，知母三钱，又服两剂，以善其后。

一妇人，因临盆努力过甚，产后数日，胁下作疼，又十余日，更发寒热。其翁知医，投以生化汤两剂，病大见愈。迟数日，寒热又作。遂延他医调治，以为产后瘀血为恙，又兼受寒，于活血化瘀药中，重加干姜。数剂后，寒热益甚，连连饮水不能解渴。时当仲夏，身热如炙，又复严裹厚被，略以展动即觉冷气侵肤。后愚诊视，左脉沉细欲无，右脉沉紧，皆有数象。知其大气下陷，又为热药所伤也。其从前服生化汤觉轻者，全得芎[image: ]
 升提之力也。治以升陷汤，将方中知母改用八钱，又加玄参六钱，一剂而寒热已，亦不作渴。从前两日不食，至此遂能饮食。惟胁下微疼，继服拙拟理郁升陷汤（在后），二剂全愈。


按
 ：产后虽有实热，若非寒温外感之热，忌用知母而不忌用玄参，以玄参原为治产乳之药，《本经》有明文也。此证虽得之产后，时已逾月，故敢放胆重用知母。

或问：紧为受寒之脉，故《伤寒》麻黄汤证其脉必紧。此证既为热药所伤，何以其右脉沉紧？答曰：脉沉紧者，其脉沉而有力也。夫有力当作洪象，此证因大气下陷，虽内有实热，不能鼓脉作起伏之势，故不为洪而为紧，且为沉紧也。其独见于右部者，以所服干姜之热胃先受之也。


按
 ：脉无起伏为弦，弦而有力，即紧脉也。若但弦则为寒矣。仲景平脉篇谓“双弦者寒，偏弦者饮”。究之饮为稀涎，亦多系因寒而成也。

一妇人，年三十余。得下痿证，两腿痿废，不能屈伸，上半身常常自汗，胸中短气，少腹下坠，小便不利，寝不能寐。延医治疗数月，病热转增。诊其脉细如丝，右手尤甚。知其系胸中大气下陷，欲为疏方，病家疑而问曰：“大气下陷之说，从前医者皆未言及。然病之本源既为大气下陷，何以有种种诸证乎？”答曰：人之大气虽在胸中，实能统摄全身，今因大气下陷，全身无所统摄，肢体遂有废而不举之处，此两腿之所以痿废也。其自汗者，大气既陷外卫之气亦虚也。其不寐者，大气既陷神魂无所依附也。小便不利者，三焦之气化不升则不降，上焦不能如雾，下焦即不能如渎也。至于胸中短气，少腹下坠，又为大气下陷之明征也。遂治以升陷汤，因其自汗，加龙骨、牡蛎（皆不用煅）各五钱，两剂汗止，腿稍能屈伸，诸病亦见愈。继服拙拟理郁升陷汤数剂，两腿渐能着力。然痿废既久，病在筋脉，非旦夕所能脱然。俾用舒筋通脉之品，制作丸药，久久服之，庶能全愈。

一妇人，产后四五日，大汗淋漓，数日不止，形势危急，气息奄奄，其脉微弱欲无。问其短气乎？心中怔忡且发热乎？病人不能言而颔之。知其大气下陷，不能吸摄卫气，而产后阴分暴虚，又不能维系阳分，故其汗若斯之脱出也。遂用生黄耆六钱，玄参一两，山萸肉（去净核）、生杭芍各五钱，桔梗二钱，一剂汗减，又服两剂，诸病皆愈。从前六七日未大便，至此大便亦通。

一妇人，年三十许。胸中满闷，不能饮食。医者纯用开破之药数剂，忽发寒热，脉变为迟。医者见脉迟，又兼寒热，方中加黄芪、桂枝、干姜各数钱，而仍多用破气之药。购药未服，愚应其邻家延请，适至其村，病家求为诊视，其脉迟而且弱。问其呼吸觉短气乎？答曰：今于服药数剂后，新添此证。知其胸中大气因服破气之药下陷。时医者在座，不便另为疏方。遂谓医曰：子方中所加之药，极为对证，然此对其胸中大气下陷，破气药分毫不可再用。遂单将所加之黄耆、桂枝、干姜煎服。寒热顿已，呼吸亦觉畅舒。后医者即方略为加减，又服数剂全愈。

一妇人，年二十余。资禀素羸弱，因院中失火，惊恐过甚，遂觉呼吸短气，心中怔忡，食后更觉气不上达，常作太息。其脉近和平，而右部较沉。知其胸中大气因惊恐下陷，《内经》所谓恐则气陷也。遂投以升陷汤，为心中怔忡，加龙眼肉五钱，连服四剂而愈。

一妇人，年二十余。因境多拂郁，常作恼怒，遂觉呼吸短气，咽干作渴，剧时觉气息将停，努力始能呼吸。其脉左部如常，右部来缓去急，分毫不能鼓指。《内经》谓宗气贯心脉，宗气即大气也。此证盖因常常恼怒，致大气下陷，故不能鼓脉外出以成波澜也。遂投以升陷汤，为其作渴，将方中知母改用六钱，连服三剂，病愈强半，右脉亦较前有力。遂去升麻，又服数剂全愈。

或问：《内经》谓恐则气陷，前案中已发明之。然《内经》又谓怒则气逆也，何以与此案中之理相矛盾乎？答曰：《内经》所谓怒则气逆者，指肝胆之气而言，非谓胸中大气也。然肝胆之气上逆有冲大气亦上逆者，故人当怒急之时，恒有头目眩晕，其气呼出不能吸入，移时始能呼吸，此因大气上逆也。有肝胆之气上逆，排挤大气转下陷者，拙拟参赭镇气汤（在第二卷）下，有治验之案可考也。况大气原赖谷气养之，其人既常恼怒，纳谷必少，大气即暗受其伤而易下陷乎。

门人，高如璧曾治一人，年三十余。因枵腹劳力过度，致大气下陷。寒热往来，常常短气，大汗淋漓，头疼咽干，畏凉嗜睡，迁延日久，不能起床。医者误认为肝气郁结，投以鳖甲、枳实、麦芽诸药，病益剧。诊其脉，左寸关尺皆不见，右部脉虽见，而微弱欲无。知其为大气下陷，投以升陷汤，加人参三钱，一剂左脉即见，又将知母改用五钱，连服数剂全愈。

如璧又治一妇人，年三十许。胸中短气，常常出汗，剧时觉气不上达，即昏不知人，移时始苏，睡时恒自惊寤。诊其脉，微弱异常，知其胸中大气下陷甚剧。遂投以升陷汤，知母改用五钱，又加人参、萸肉（去净核）各三钱，连服数剂全愈。

大气下陷之证，不必皆内伤也，外感证亦有之。一人年四十许，于季春得温证，延医调治不愈，留连两旬，病益沉重。后愚诊视，其两目清白无火，竟昏愦不省人事，舌干如磋，却无舌苔。问之亦不能言语，周身皆凉，其五六呼吸之顷，必长出气一口。其脉左右皆微弱，至数稍迟，此亦胸中大气下陷也。盖大气不达于脑中则神昏，大气不潮于舌本则舌干，神昏舌干，故问之不能言也。其周身皆凉者，大气陷后，不能宣布于营卫也。其五六呼吸之顷，必长出气者，大气陷后，胸中必觉短气，故太息以舒其气也。遂用野台参一两、柴胡二钱，煎汤灌之，一剂见轻，两剂全愈。


按
 ：此证从前原有大热，屡经医者调治，大热已退，精神愈惫。医者诿为不治，病家亦以为气息奄奄待时而已。乃迟十余日，而病状如故，始转念或可挽回，而迎愚诊视。幸投药不差，随手奏效，是知药果对证，诚有活人之功也。


又按
 ：此证若不知为大气下陷，见其舌干如斯，但知用熟地、阿胶、枸杞之类滋其津液，其滞泥之性填塞膺胸，既陷之大气将何由上达乎？愚愿业医者，凡遇气分不舒之证，宜先存一大气下陷理想，以细心体察，倘遇此等证，庶可挽回人命于顷刻也。

一人，年三十余。于初夏得温病，医者用凉药清解之，兼用枳实、青皮破气诸品，连服七八剂，谵语不省人事，循衣摸床，周身颤动。再延他医，以为内风已动，辞不治。后愚诊视，其脉五至，浮分微弱，而重按似有力，舌苔微黄，周身肌肤不热，知其温热之邪，随破气之药下陷已深，不能外出也。遂用生石膏二两，知母、野台参各一两，煎汤两茶杯，分二次温服。自午至暮连进二剂，共服药四次，翌日精神清爽，能进饮食，半日进食五次，犹饥而索食。看护者不敢复与，则周身颤动，复发谵语，疑其病又反复，求再诊视。其脉象大致和平，而浮分仍然微弱。恍悟其胸中大气因服破气之药下陷，虽用参数次，至此犹未尽复，故亟亟求助于水谷之气，且胃中之气，因大气下陷无所统摄，或至速于下行，而饮食亦因之速下也。遂用野台参两许，佐以麦门冬（带心）三钱，柴胡二钱，煎汤饮下，自此遂愈。

或问：子所治大气下陷证，有两日不食者，有饮食减少者，此证亦大气下陷，何以转能多食？答曰：事有常变，病亦有常变。王清任医林改错载有所治胸中瘀血二案，一则胸不能着物；一则非以物重压其胸不安，皆治以血府逐瘀汤而愈。夫同一胸中瘀血，其病状竟若斯悬殊，故同一大气之下陷也，其脾胃若因大气下陷，而运化之力减者，必然少食；若大气下陷，脾胃之气亦欲陷者，或转至多食。曾治一少妇，忽然饮食甚多，一时觉饥不食，即心中怔忡。医者以为中消证，屡治不效，向愚询方。疑其胸中大气下陷，为开升陷汤方，加龙骨、牡蛎（皆不用煅）各五钱，数剂而愈。盖病因虽同，而病之情状，恒因人之资禀不同而有变易。斯在临证者，细心体察耳。


按
 ：此证与前证，虽皆大气下陷，而实在寒温之余，故方中不用黄耆而用人参。因寒温之热，最能铄耗津液，人参能补气，兼能生津液，是以《伤寒论》方中，凡气虚者皆用人参，而不用黄耆也。

上所列者，皆大气下陷治验之案也。然此证为医者误治及失于不治者甚多，略登数则于下，以为炯戒。

庚戊秋，在沧州治病，有开药坊者赵姓，忽过访，言有疑事欲质诸先生。问何疑？曰：予妹半月前来归宁，数日间，无病而亡，未知何故？愚曰：此必有病，子盖未知耳。渠曰：其前一日，觉咽喉发闷，诊其脉沉细，疑其胸有郁气，俾用开气之药一剂，翌日不觉轻重，惟自言不再服药，斯夕即安坐床上而逝。其咽喉中发闷，并不甚剧，故曰无病也。愚曰：此胸中大气下陷耳。时行箧中有治大气下陷诸案，因出示之，且为剖析其理。渠泫然流涕曰：斯诚为药误矣。

一人，年三十余。呼吸短气，胸中满闷。医者投以理气之品，似觉稍轻，医者以为药病相投，第二剂，遂放胆开破其气分。晚间服药，至夜如厕，便后遂不能起。看护者，扶持至床上，昏昏似睡，呼之不应，须臾张口呼气外出，若呵欠之状，如斯者日余而亡。后其兄向愚述之，且问此果何病？因历举大气下陷之理告之。其兄连连太息，既自悔择医不慎，又痛恨医者误人，以后不敢轻于延医服药。

一农家媪，年五十余。因麦秋农家忙甚，井臼之事皆自任之，渐觉呼吸不利，气息迫促。医者误认为气逆作喘，屡投以纳气降气之药，气息遂大形迫促，其努力呼吸之声，直闻户外，延愚诊视。及至，诊其脉左右皆无，勉为疏方，取药未至而亡，此亦大气下陷也。其气息之迫促，乃肺之呼吸将停，努力呼吸以自救也。医者又复用药，降下其气，斯何异韩昌黎所谓“人落陷阱，不一引手救，反挤之”者乎！愚触目伤心，不觉言之过激，然志在活人者，自当深思愚言也。

一诸生，年五十六，为学校教员，每讲说后，即觉短气，向愚询方。愚曰，此胸中大气虚而欲陷，为至紧要之证，当多服升补气分之药。彼欲用烧酒炖药，谓朝夕服之甚便。愚曰，如此亦可，然必须将药炖浓，多饮且常饮耳。遂为疏方，用生黄耆四两，野台参二两，柴胡、桔梗各八钱，先用黄酒斤许，煎药十余沸，再用烧酒二斤，同贮瓶中，置甑中炖开，每饭前饮之，旬日而愈。后因病愈，置不复饮。隔年，一日步行二里许，自校至家，似有气息迫促之状，不能言语，倏忽而亡。盖其身体素胖，艰于行步，胸中大气，素有欲陷之机，因行动劳苦，而遂下陷，此诚《内经》所谓“大气入于脏腑，不病而猝死”者也。方书有气厥、中气诸名目，大抵皆大气下陷之证，特未窥《内经》之旨，而妄为议论耳。按：《内经》原有气厥二字，乃谓气厥逆上行，非后世所谓气厥也。

或问：案中所载大气下陷证，病因及其病状，皆了如指掌矣。然其脉之现象，或见于左部，或见于右部，或左右两部皆有现象可征，且其脉多迟，而又间有数者，同一大气之下陷也，何以其脉若是不同乎？答曰：胸中大气包举肺外，原与肺有密切之关系，肺之脉诊在右部，故大气下陷，右部之脉多微弱者其常也。然人之元气自肾达肝，自肝达于胸中，为大气之根本。其人或肝肾素虚，或服破肝气之药太过，其左脉或即更形微弱，若案中左部寸关尺皆不见，左脉沉细欲无，左关参伍不调者是也。至其脉多迟，而又间有数者，或因阴分虚损，或兼外感之热，或为热药所伤，乃兼证之现脉，非大气下陷之本脉也。

或问：人之胸中上不通咽喉，下有膈膜承之，与膈下脏腑亦不相通，此中所积之大气，何以能主持人之全身？答曰：此理易解，如浮针于缸中，隔缸执磁石引之，针即随磁石而动，无他，其气化透达也。胸中大气，虽不与全身相通，实息息与全身相通，其气化之透达，亦犹隔缸之磁石与针也。况人身之经络，原无处不相贯彻乎。且其所以能主持全身者，正赖其与他所不相通耳。设有显然隧道通于他处，其气即不能抟结胸中，又何以主持全身乎！

或问：大气下陷者，常觉胸中发闷，子谓非真发闷，实呼吸不利，而有似发闷耳。然吾见患此证者，其胸中恒满闷异常，不识果何理由？答曰：大气之在胸中，犹空气之在瓶中，若用机械将瓶中空气提尽，其瓶之薄脆者，必被外气排挤而破，因内无空气相抵故也。至胸中大气下陷，其胸中空虚，外气必来排挤，不胜其排挤之力，即觉胸中逼窄而满闷。由是观之，仍非真满闷也。若真满闷，则胸多郁气，而可受开破药矣，何以误服破药，即凶危立见乎？况呼吸不利，原自易觉发闷耳。

或问：人之胸中，原多积血。故王清任《医林改错》谓胸中为血府，因制血府逐瘀汤，以治上焦瘀血诸证，今子于胸中，专推重大气，岂胸中之血于身无关紧要乎？答曰：膻中为气海，《内经》原有明文，膻中即胸中也（膻即膈也，《内经》言膻中有指胸中言者，有指心包言者，以其皆在膈上也），此诚万古不易之圣训也。王氏《医林改错》一书，皆从目力视验而得，但见胸中有形之积血，不见胸中无形之积气，遂敢轻易《内经》气海之名为血府。夫血为气之配，胸中无血，大气将无所留恋，血之所关非不重，究不如大气之斡旋全身，关于人者尤重也。因王氏不知大气，故其书中未尝言及，此诚王氏之遗漏也。愚著斯篇，原以发前人所未发，期吾中华医学渐有进步，恒于前人遗漏之处，喜为补缀之，故于胸中大气三致意焉。不复论及胸中之血者，诚以王氏之书，遍行天下，业医者大抵皆熟悉其说，无庸再为之赘语也。

或问：李东垣补中益气汤所治之证，若身热恶寒，心烦懒言，或喘，或渴，或阳虚自汗，子所治大气下陷案中，类皆有之。至其内伤外感之辨，谓内伤则短气不足以息，尤为大气下陷之明征。至其方中所用之药，又与子之升陷汤相似。何以其方名为补中益气，但治中气之虚陷，而不言升补大气乎？答曰：大气之名，虽见于《内经》，然《素问》中所言之大气，乃指外感之邪气而言，非胸中之大气也。至《灵枢》所言，虽系胸中大气，而从来读《内经》者，恒目《灵枢》为针经而不甚注意。即王氏注《内经》，亦但注《素问》而不注《灵枢》。后人为其不易索解，则更废而不读。至仲景《伤寒》、《金匮》两书，惟《金匮》水气门有“大气一转，其气乃散”之语。他如《难经》、《千金》、《外台》诸书，并未言及大气。是以东垣于大气下陷证，亦多误认为中气下陷，故方中用白术以健补脾胃，而后来之调补脾胃者，皆以东垣为法。夫中气诚有下陷之时，然不若大气下陷之尤属危险也。间有因中气下陷，泄泻日久，或转致大气下陷者，可仿补中益气汤之意，于拙拟升陷汤中，去知母加白术数钱。若但大气下陷，而中气不下陷者，白术亦可不用，恐其气分或有郁结，而耆术并用，易生胀满也。


按
 ：补中益气汤所治之喘证，即大气下陷者之努力呼吸也。若果系真喘，桔梗尚不宜用，况升麻乎？愚少时观东垣书，至此心尝疑之，后明大气下陷之理，始觉豁然，而究嫌其立言欠妥。设医者真以为补中益气汤果能治喘，而于气机上逆之真喘亦用之，岂不足偾事乎！此有关性命之处，临证者尚审辨之。

或问：大气与元气孰重？答曰：元气者，禀受先天，为胚胎之根基，故道书尊之曰“祖气”。大气肇始于先天，而培养于后天，为身体之桢干，故《内经》尊之曰“宗气”。有如树上之果，元气乃其树之根也，大气乃其树之身也。根之关于果者至重，身之关于果者亦非轻也。

或问：观子所治大气下陷诸验案，人之大气有伤损者，不难为之补助矣。若其元气有所伤损，不知亦有补法否耶？答曰：大气伤损可补助者，以其为后天气也，药物饮食及呼吸之空气，皆其补助培养之料也。至元气，乃空中真气之所凝结（友人苏明阳曰，道家言真空，余则曰空真，因空中有真也，此见道之言，可为人身元气之真诠），纯属先天，为太极之朕兆，非后天一切有形迹之物（空气亦是有形迹者）所能补助也。惟深于内典者，常存此无念之正觉（觉不在心，若在心，见则有念矣），若天道之光明下济（《易》曰天道下济而光明），勿忘勿助，久之能于空中得真，是为补助元气之正法。愚不敢自命为道中人，何敢妄言哉。


回阳升陷汤

治心肺阳虚，大气又下陷者。其人心冷，背紧恶寒，常觉短气。

生黄耆八钱
 　干姜六钱
 　当归身四钱
 　桂枝尖三钱
 　甘草一钱


周身之热力，借心肺之阳，为之宣通，心肺之阳，尤赖胸中大气，为之保护。大气一陷，则心肺阳分素虚者，至此而益虚，欲助心肺之阳，不知升下陷之大气，虽日服热药无功也。

一童子，年十三四，心身俱觉寒凉，饮食不化，常常短气，无论服何热药，皆分毫不觉热。其脉微弱而迟，右部兼沉。知其心肺阳分虚损，大气又下陷也。为制此汤，服五剂，短气已愈，身心亦不若从前之寒凉。遂减桂枝之半，又服数剂全愈。俾停药，日服生硫黄分许，以善其后（服生硫黄法在第八卷）。

一人，年五十余。大怒之后，下痢月余始愈。自此胸中常觉满闷，饮食不能消化。数次延医服药，不外通利气分之品，即间有温补脾胃者，亦必杂以破气之药，愈服病愈增重。后愚诊视，其脉沉细微弱，至数甚迟。询其心中，常有觉凉之时，知其胸中大气下陷，兼上焦阳分虚损也。遂投以此汤，十剂全愈。后因怒病又反复，医者即愚方加厚朴二钱，服后少腹下坠作疼，彻夜不能寐，复求为诊治，仍投以原方而愈。

一妇人，年四十余。忽然昏倒不语，呼吸之气，大有滞碍，几不能息，其脉微弱而迟。询其生平，身体羸弱，甚畏寒凉。知其心肺阳虚，寒痰结胸，而大气又下陷也。然此时形势将成痰厥，取药无及，遂急用胡椒二钱捣碎，煎二三沸，澄取清汤灌下，须臾胸中作响，呼吸顿形顺利。又用干姜八钱，煎汤一盅，此时已自能饮下，须臾气息益顺，精神亦略清爽，而仍不能言，且时作呵欠，十余呼吸之顷，必发太息。知其痰饮虽开，大气之陷者犹未复也。遂投以回阳升陷汤数剂，呵欠与太息皆愈，渐能言语。

或问：心脏属火，西人亦谓周身热力皆发于心，其能宣通周身之热宜矣。今论周身热力不足，何以谓心肺之阳皆虚？答曰：肺与心同居膈上，左心房之血脉管，右心房之回血管，皆与肺循环相通，二脏之宣通热力，原有相助为理之妙。然必有大气以斡旋之，其功用始彰耳。


按
 ：喻嘉言《医门法律》最推重心肺之阳，谓心肺阳旺，则阴分之火自然潜伏。至陈修园推广其说，谓心肺之阳下济，大能温暖脾胃消化痰饮，皆确论也。

理郁升陷汤

治胸中大气下陷，又兼气分郁结，经络湮淤者。

生黄耆六钱
 　知母三钱
 　当归身三钱
 　桂枝尖钱半
 　柴胡钱半
 乳香不去油三钱
 　没药不去油三钱


胁下撑胀，或兼疼者，加龙骨、牡蛎（皆不用煅）各五钱，少腹下坠者，加升麻一钱。

一妇人，年三十许。胸中满闷，时或作疼，鼻息发热，常常作渴。自言得之产后数日，劳力过度。其脉迟而无力，筹思再三，莫得病之端绪。姑以生山药一两，滋其津液，鸡内金二钱，陈皮一钱，理其疼闷，服后忽发寒热。再诊其脉，无力更甚，知其气分郁结，又下陷也。遂为制此汤，一剂诸病皆觉轻，又服四剂全愈。

一少女，年十五。脐下左边起一癥瘕，沉沉下坠作疼，上连腰际，亦下坠作疼楚，时发呻吟。剧进常觉小便不通，而非不通也。诊其脉，细小而沉。询其得病之由，言因小便不利，便时努力过甚，其初腰际坠疼，后遂结此癥瘕。其方结时，揉之犹软，今已五阅月，其患处愈坚结。每日晚四点钟，疼即增重，至早四点钟，又渐觉轻。愚闻此病因，再以脉象参之，知其小便时努力过甚，上焦之气陷至下焦而郁结也。遂治以理郁升陷汤，方中乳香、没药皆改用四钱，又加丹参三钱、升麻钱半，二剂而坠与疼皆愈。遂去升麻，用药汁送服朱血竭末钱许，连服数剂，癥瘕亦消。

或问：龙骨、牡蛎为收涩之品，兼胁下胀疼者，何以加此二药？答曰：胁为肝之部位，胁下胀疼者，肝气之横恣也，原当用泻肝之药，又恐与大气下陷者不宜。用龙骨、牡蛎，以敛戢肝火，肝气自不至横恣，此敛之即以泻之，古人治肝之妙术也。且黄耆有膨胀之力，胀疼者原不宜用，有龙骨、牡蛎之收敛，以缩其膨胀之力，可放胆用之无碍，此又从体验而知者也。尝治一少妇，经水两月不见，寒热往来，胁下作疼，脉甚微弱而数至六至。询之常常短气，投以理郁升陷汤，加龙骨、牡蛎各五钱，为脉数又加玄参、生地、白芍各数钱，连服四剂。觉胁下开通，瘀血下行，色紫黑，自此经水调顺，诸病皆愈。盖龙骨、牡蛎性虽收涩，而实有开通之力，《本经》谓龙骨消癥瘕，而又有牡蛎之咸能软坚者以辅之，所以有此捷效也。


醒脾升陷汤

治脾气虚极下陷，小便不禁。

生箭耆四钱
 　白术四钱
 　桑寄生三钱
 　川续断三钱
 　萸肉去净核四钱
 　龙骨煅捣四钱
 　牡蛎煅捣四钱
 　川萆薢二钱
 　甘草蜜炙二钱


《内经》曰：“饮入于胃，游溢精气，上输入脾，脾气散精，上归于肺，通调水道，下输膀胱。”是脾也者，原位居中焦，为水饮上达下输之枢机，枢机不旺，则不待上达而即下输，此小便之所以不禁也。然水饮降下之路不一，《内经》又谓“肝热病者，小便先黄”，又谓“肝壅两胠（胁也）满，卧则惊悸，不得小便”，且芍药为理肝之主药，而善利小便。由斯观之，是水饮又由胃入肝，而下达膀胱也。至胃中所余水饮，传至小肠渗出，此又人所共知。故方中用黄耆、白术、甘草以升补脾气，即用黄耆同寄生、续断以升补肝气，更用龙骨、牡蛎、萸肉、萆薢以固涩小肠也。又人之胸中大气旺，自能吸摄全身气化不使下陷，黄耆与寄生并用，又为填补大气之要药也。

或问：西人谓水入于胃，被胃中微细血管吸去，引入回血管，过肝入心，以布于周身。自肺达出为气，自肤渗出为汗，余入膀胱为溺。何以西人之论小便，与子所论者皆不同。答曰：水饮下行之道路原多端，愚所论者，其大概也。然西人谓水饮由胃中微丝血管以达回血管，即随回血管以过肝入心。夫既随回血管入心，必随回血管入肺，其气化之余，必由肺降下，与自脾达肺而降下者，同循三焦脂膜下行可知。且西人又谓，内肾之中有回血管，其管尾与溺管相接，为回血管之水饮，透肾以达膀胱之路。夫回血管中水饮，若皆随回血管过肝入心，而回血管之循行未有自心下达肾者，其中水饮何以复由回血管入肾。是知水饮由回血管入肾者，必其过肝之时未尽随回血管入心，而即随肝经下行之回血管达肾可知。由是观之，愚与西人所论者，何尝不同归一致耶。

或问：西人谓小肠内皮，有无数吸管，能吸引小肠榨化食物之精液，转输于心而为血，而未尝言其能将水饮渗出为小便。将勿水饮自小肠渗出之说，不足凭欤？答曰：西人吸管之说，固有迹象可凭，而水饮自小肠渗出，亦有征验可指。试观剖解物类者，其小肠中水饮与食物参半，至大肠则水饮全无，若非自小肠渗出，何以不入大肠乎。盖小肠将食物化为精液，必借水气酝酿而成，迨津液成后，被吸管吸去，并入精液总管，以转输于心。而小肠中所余之水，亦即被小肠中微丝血管吸去，达于与小肠相连之脂膜，以及膀胱，此自然之理也。是知脏腑之妙用，但以理推测不能尽得，但据迹象考验亦不能尽得。欲为中华医学进化者，贵合中西之法而细细研究也。

或问：黄耆为补肺脾之药，今谓其能补肝气何也？答曰“同声相应，同气相求”，孔子之言也。肝属木而应春令，其气温而性喜条达，黄耆性温而升以之补肝，原有同气相求之妙用。愚自临证以来，凡遇肝气虚弱，不能条达，一切补肝之药不效者，重用黄耆为主，而少佐以理气之品服之，覆杯之顷，即见效验。曾治一少妇，心中寒凉，饮食减少，坐时觉左半身下坠，寝时不敢向左侧，服温补兼理气之药，年余不效。后愚诊视，左脉微弱不起，知其肝气虚也。治以生黄耆八钱，柴胡、川芎各一钱，干姜三钱，煎汤饮下，须臾左侧即可安卧，又服数剂，诸病皆愈。是知谓肝虚无补法者，非见道之言也。

或问：《本经》谓桑寄生能治腰疼，坚齿发，长须眉，是当为补肝肾之药，而谓其能补胸中大气何也？答曰：寄生根不着土，寄生树上，最善吸空中之气以自滋生，故其所含之气化，实与胸中大气为同类。尝见有以补肝肾，而多服久服，胸中恒觉满闷，无他，因其胸中大气不虚，故不受寄生之补也。且《本经》不又谓其治痈肿乎？然痈肿初起，服之必无效，惟痈肿溃后，生肌不速，则用之甚效。如此而言，又与黄耆之主痈疽败证者相同，则其性近黄耆更可知矣。

或问：萆薢世医多用以治淋，夫淋以通利为主，盖取萆薢能利小便也。此方中用之以固小便，其性果固小便乎，抑利小便乎？答曰：萆薢为固涩下焦之要药，其能治失溺，《别录》原有明文。《别录》者乃陶弘景集南北朝以前，名医所用之药，附载于《本经》之后，用墨书之，以别于《本经》之朱书，故曰《名医别录》。虽非《本经》，其书诚可确信。时医因古方有萆薢分清饮，遂误认萆薢为利小便之要药，而于小便不利，淋涩诸证多用之。尝见有以利小便，而小便转癃闭者；以治淋证，竟致小便滴沥不通者，其误人可胜道哉。盖萆薢分清饮之君萆薢，原治小便频数，溺出旋白如油，乃下焦虚寒，气化不固之证，观其佐以缩小便之益智，温下焦之乌药，其用意可知。特当日命名时少欠斟酌，遂致庸俗医辈，错有会心，贻害无穷，可不慎哉。


治气血郁滞肢体疼痛方

升降汤

治肝郁脾弱，胸胁胀满，不能饮食，宜与医论篇论肝病治法参看。

野台参二钱
 　生黄耆二钱
 　白术二钱
 　广陈皮二钱
 　川厚朴二钱
 　生鸡内金捣细二钱
 　知母三钱
 　生杭芍三钱
 　桂枝尖一钱
 川芎一钱
 　生姜一钱


世俗医者，动曰平肝，故遇肝郁之证，多用开破肝气之药。至遇木盛侮土，以致不能饮食者，更谓伐肝即可扶脾。不知人之元气，根基于肾，而萌芽于肝。凡物之萌芽，皆嫩脆易于伤损，肝既为元气萌芽之脏，而开破之，若是独不虑损伤元气之萌芽乎？《内经》曰“厥阴（肝经）不治，求之阳明（胃经）”，《金匮》曰“见肝之病，当先实脾”，先圣后圣，其揆如一。故此方惟少用桂枝、川芎以舒肝气，其余诸药无非升脾降胃，培养中土，俾中宫气化敦厚，以听肝气之自理。实窃师《内经》求之阳明，与《金匮》当先实脾之奥旨耳。


按
 ：“见肝之病，当先实脾”二句，从来解者，谓肝病当传脾，实之所以防其相传，如此解法固是，而实不知实脾，即所以理肝也。兼此二义，始能尽此二句之妙。

一媪，年近六旬。资禀素弱，又兼家务劳心，遂致心中怔忡，肝气郁结，胸腹胀满，不能饮食，舌有黑苔，大便燥结，十数日一行。广延医者为治，半载无效，而羸弱支离，病势转增。后愚诊视，脉细如丝，微有弦意，幸至数如常，知犹可治。遂投以升降汤，为舌黑便结，加鲜地骨皮一两，数剂后，舌黑与便结渐愈，而地骨皮亦渐减。至十剂病愈强半，共服百剂，病愈而体转康健。


按
 ：人之脏腑，脾胃属土，原可包括金、木、水、火诸脏。是故肝气宜升，非脾土之气上行，则肝气不升。胆火宜降，非胃土之气下行，则胆火不降（黄坤载曾有此论甚确）。所以《内经》论厥阴治法，有“调其中气，使之和平”之语。所谓“中气”者，指“脾胃”而言也。所谓“使之和平”者，指“厥阴肝经”而言也。厥阴之治法如斯，少阳之治法亦不外斯。至仲景祖述《内经》，继往开来，作《伤寒论》一书，于治少阳寒热往来有小柴胡汤，方中用人参、甘草、大枣、半夏以调理脾胃，所谓调其中气使之和平也。治厥阴干呕、吐涎沫，有吴茱萸汤，方中亦用人参、大枣以调理脾胃，亦所谓调其中气使之和平也。且小柴胡汤中，以柴胡为君，虽系少阳之药，而《本经》谓其主肠胃中结气，饮食积聚，寒热邪气，推陈致新。细绎《本经》之文，则柴胡实亦为阳明之药，而兼治少阳也。观《本经》、《内经》与《伤寒》、《金匮》诸书，自无疑于拙拟之升降汤矣。

培脾舒肝汤

治因肝气不舒，木郁克土，致脾胃之气不能升降，胸中满闷，常常短气。

于术三钱
 　生黄耆三钱
 　陈皮二钱
 　川厚朴二钱
 　桂枝尖钱半
 　柴胡钱半
 　生麦芽二钱
 　生杭芍四钱
 　生姜二钱


脾主升清，所以运津液上达。胃主降浊，所以运糟粕下行。白术、黄耆为补脾胃之正药，同桂枝、柴胡能助脾气之升，同陈皮、厚朴，能助胃气之降。清升浊降满闷自去，无事专理肝气，而肝气自理。况桂枝、柴胡与麦芽，又皆为舒肝之妙品乎。用芍药者，恐肝气上升，胆火亦随之上升，且以解黄耆、桂枝之热也。用生姜者，取其辛散温通，能浑融肝脾之气化于无间也。

从来方书中，麦芽皆是炒熟用之，惟陈修园谓麦芽生用，能升发肝气，可谓特识。盖人之元气，根基于肾，萌芽于肝，培养于脾，积贮于胸中为大气以斡旋全身。麦芽为谷之萌芽，与肝同气相求，故能入肝经，以条达肝气，此自然之理，无庸试验而可信其必然者也。然必生煮汁饮之，则气善升发，而后能遂其条达之用也。


又按
 ：麦芽具升发之性，实兼消化之力。化学家生麦芽于理石（即石膏）上，凡麦芽根盘布之处，其石皆成微凹，则其尤善消化可知。故用麦芽生发肝气者，必与参耆诸药并用，而后有益无损。


又按
 ：土爰稼穑，稼穑作甘，百谷味甘属土，故能补益；而百谷之芽，又皆属木，故能疏通，然有入气分、血分之别。甲生者阳，其芽拆甲而出，稻、粱（俗名谷子）、麦、黍、稷（亦名芦稷俗名高粱）诸芽是也，为其属阳，故能疏通气分；乙生者阴，其芽形曲似乙而出，诸豆之芽是也，为其属阴，故能疏通血分。《金匮》薯蓣丸用之，以治血痹虚劳也（薯蓣丸中有大豆黄卷）。

金铃泻肝汤

治胁下焮疼。

川楝子捣五钱
 　生明乳香四钱
 　生明没药四钱
 　三棱三钱
 莪术三钱
 　甘草一钱


刘河间有金铃子散，即楝子之核与玄胡索等分，为末服之，以治心腹胁下作疼。其病因由于热者甚效。诚以金铃子能引心包之火及肝胆所寄之相火下行，又佐以玄胡索以开通气血，故其疼自止也。而愚用其方，效者固多，而间有不效者。后拟得此方，莫不随手奏效。盖金铃子佐以玄胡索，虽能开气分之郁，而实不能化气。所谓化气者，无事开破，能使气之郁者融化于无形，方中之乳香、没药是也。去玄胡索，加三棱、莪术者，因玄胡索性过猛烈，且其开破之力多趋下焦，不如三棱、莪术性较和平，且善于理肝也。用甘草者，所以防金铃子有小毒也。此方不但治胁疼甚效，凡心腹作疼，而非寒凉者，用之皆甚效验。


活络效灵丹

治气血凝滞，痃癖癥瘕，心腹疼痛，腿疼臂疼，内外疮疡，一切脏腑积聚，经络湮淤。

当归五钱
 　丹参五钱
 　生明乳香五钱
 　生明没药五钱


上药四味作汤服。若为散，一剂分作四次服，温酒送下。腿疼加牛膝；臂疼加连翘；妇女瘀血腹疼加生桃仁（带皮尖，作散服炒用）、生五灵脂；疮红肿属阳者加金银花、知母、连翘；白硬属阴者加肉桂、鹿角胶（若恐其伪可代以鹿角霜）；疮破后生肌不速者加生黄耆、知母（但加黄耆恐失于热）、甘草；脏腑内痈加三七（研细冲服）、牛蒡子。

一人，年三十许。当脐忽结癥瘕，自下渐长而上，其初长时稍软，数日后即硬如石，旬日长至心口。向愚询方，自言凌晨冒寒，得于途间，时心中有惊恐忧虑，遂觉其气结而不散。按此病因甚奇，然不外气血凝滞。为制此方，于流通气血之中，大具融化气血之力，连服十剂全消。以后用此方治内外疮疡、心腹四肢疼痛，凡病之由于气血凝滞者，恒多奇效。

邻村高鲁轩，年近五旬。资禀素羸弱，一日访友邻村，饮酒谈宴，彻夜不眠，时当季冬，复清晨冒寒，步行旋里，行至中途，觉两腿酸麻且出汗，不能行步，因坐凉地歇息，至家遂觉腿痛，用热砖熨之疼益甚。其人素知医，遂自服发汗之药数剂，病又增剧，因服药过热，吐血数口，大便燥结，延愚诊视。见其仰卧屈膝，令两人各以手托其两腿，忽歌忽哭，疼楚之态万状，脉弦细，至数微数。因思此证，热砖熨而益疼者，逼寒内陷也；服发汗药而益疼者，因所服之药，散肌肉之寒，不能散筋骨之寒，且过汗必伤气血，血气伤愈不能胜病也。遂用活络效灵丹，加京鹿角胶四钱（另炖兑服），明天麻二钱，煎汤饮下。托其左腿者，觉自手指缝中冒出凉气，左腿遂愈。而右腿疼如故，因恍悟曰，人之一身，左阳右阴，鹿名斑龙，乃纯阳之物，故其胶入左不入右。遂复用原方，以虎骨胶易鹿角胶，右腿亦出凉气如左而愈。《礼》有之，“左青龙，右白虎”，用药本此，即建奇功，古人岂欺我哉。苟悟医理之妙，六经皆我注脚也。

友人李景南，左腿疼痛，亦自服鹿角胶而愈。隔数年，右腿又疼，再服鹿角胶，分毫无效。适有自京都来者，赠以同仁堂药坊虎骨酒，饮之而愈，愈后不知系何故，后见愚所治高鲁轩医案，不觉抚掌称快。

一少妇，左胁起一疮，其形长约五寸，上半在乳，下半在胁，皮色不变，按之甚硬，而微热于他处。延医询方，调治两月不效，且渐大于从前。后愚诊视，阅其所服诸方，有遵林屋山人治白疽方治者，有按乳痈治者。愚晓病家曰：此证硬而色白者阴也，按之微热者阴中有阳也。统观所服诸方，有治纯阴阳之方，无治半阴半阳之方，勿怪其历试皆不效也。用活络效灵丹，俾作汤服之，数剂见轻，三十剂后，消无芥蒂。

一妇人，年五十许。脑后发一对口疮。询方于愚，时初拟出活络效灵丹方，即书而予之，连服十剂全愈。

一妇人，年五十余。项后筋缩作疼，头向后仰，不能平视，腰背强直，下连膝后及足跟大筋皆疼，并牵周身皆有疼意。广延医者诊治，所用之药，不外散风、和血、润筋、通络之品。两载无效，病转增剧，卧不能起，起不能坐，饮食懒进。后愚诊视，其脉数而有力，微有弦意，知其为宗筋受病。治以活络效灵丹，加生薏米八钱，知母、玄参、白芍各三钱，连服三十剂而愈。盖筋属于肝，独宗筋属胃，此证因胃腑素有燥热，致津液短少，不能荣养宗筋。夫宗筋为筋之主，故宗筋拘挛，而周身牵引作疼也。薏米性味冲和，善能清补脾胃，即能荣养宗筋。又加知母、玄参以生津滋液。活络效灵丹，以活血舒筋。因其脉微弦，恐其木盛侮土，故又加芍药以和肝，即以扶脾胃也。

薏米主筋急拘挛，《本经》原有明文。活络效灵丹中加薏米，即能随手奏效。益叹《本经》之精当，为不可及。

活络效灵丹，治心腹疼痛，无论因凉、因热、气郁、血郁皆效。同里有一少年，脐下疼甚剧。医者投以温药益甚，昼夜号呼不止。又延他医，以药下之稍轻，然仍昼夜呻吟，继又服药数剂，亦不见效。适愚自津门旋里，诊其脉，两尺洪实。询其得病之由，言夜晚将寝觉饥，因食冷饼一块，眠起遂疼。晓之曰，此虽由于食凉物，然其疼非凉疼，乃下焦先有蕴热，又为凉物所迫，其热愈结而不散也。投以活络效灵丹，加龙胆草、川楝子各四钱，一剂而愈。

或问：此证医者曾用药下之，何以其下焦之郁热不随之俱下？答曰：热在大肠者，其热可随降药俱下，然又必所用之下药为咸寒之品，若承气汤是也。今其热原郁于奇经冲任之中，与大肠无关，冲任主血，而活络效灵丹诸药品，皆善入血分，通经络，故能引龙胆、楝子直入冲任，而消解其郁热。况其从前所服之下药，原非咸寒之品，是以从前不效，而投以此药，则随手奏效也。

又邻村一妇人，年三十许。心腹疼痛异常，服药不效，势近垂危。其家人夜走五六里，叩门求方。适愚他出，长子荫潮为开活络效灵丹方授之，亦一剂而愈。自拟得此方以来，数年之间，治愈心腹疼痛者，不可胜计矣。


活络祛寒汤

治经络受寒，四肢发搐，妇女多有此证。

生黄耆五钱
 　当归四钱
 　丹参四钱
 　桂枝尖二钱
 　生杭芍三钱
 　生明乳香四钱
 　生明没药四钱
 　生姜三钱


寒甚者，加干姜三钱。

证寒在经络不在脏腑，经络多行于肌肉之间，故用黄耆之温补肌肉者为君，俾其形体壮旺自能胜邪。又佐以温经络、通经络诸药品，不但能祛寒且能散风，此所谓血活风自去也。风寒既去，血脉活泼，其搐焉有不止者乎。

逐风通痹汤

治风袭肌肉经络，初则麻木不仁，浸至肢体关节不利。

生箭耆六钱
 　麻黄三钱
 　全当归五钱
 　丹参三钱
 　乳香三钱
 没药三钱
 　全蝎二钱


脉象迟弱无力恶寒者，将黄芪重用一两，再照加乌头二三钱；脉象有力恶热者，以薄荷易麻黄，再加天花粉一两。初服以遍体皆得微汗为佳；至汗后再服，宜将麻黄减半，或止用一钱；筋骨软弱者，加明天麻三钱；口眼歪斜者，加蜈蚣二条，其病剧者，可加三条。此风中身之外廓，未入于脏腑也。是以心中无病，而病在于肌肉、肢体、经络、关节之处。《内经》风论篇谓：“风气与太阳俱入行诸脉俞，散于分肉之间，与卫气相干，其道不利，故使肌肉愤[image: ]
 而有疡，卫气有所凝而不行，故其肉有不仁也。”又《内经》痹论曰：“风寒湿三气杂至，合而为痹也。其风气胜者为行痹，寒气胜者为痛痹，湿气胜者为着痹。”据《内经》二节之文观之，则风袭人之肌肉经络，可使麻木不仁，浸至肢体关节不利可知也。是以方中以黄芪为主药，取其能升补胸中大气以通于卫气，自能逐风外出。故《本经》谓：黄芪能主大风，而又以最善发表之麻黄辅之。一则扶正以祛邪，一则发汗以透邪，二药相济为用，其逐风之力虽猛，而实不至伤正气也。至当归、丹参、乳没、全蝎诸药，或活血以祛风，或通络以祛风，皆所以赞助黄芪、麻黄以成功也。至于病偏凉者加乌头，更将黄芪增重；病偏热者加花粉，更以薄荷易麻黄，此随病机之所宜，以细为调剂，不使服药后有觉凉觉热之龃龉也。筋骨软弱者加明天麻，取其能壮筋骨兼能祛风也；口眼歪斜者加蜈蚣，取其善理脑髓神经，而有牵正口眼之力也。曾治一人，夏月开轩当窗而寝，为风所袭，其左半身即觉麻木，肌肉渐形消瘦，左手足渐觉不遂，为拟此方。其病偏于左，又加鹿角胶二钱作引（若偏于右宜用虎骨胶作引，理详活络效灵丹后），一剂周身得汗，病愈强半，即方略为加减，又服二剂全愈。后屡试其方莫不随手奏效。

健运汤

治腿疼、臂疼因气虚者，亦治腰疼。

生黄耆六钱
 　野台参三钱
 　当归三钱
 　寸麦冬带心三钱
 　知母三钱
 　生明乳香三钱
 　生明没药三钱
 　莪术一钱
 　三棱一钱


此方减麦冬、知母三分之一，合数剂为一剂，轧细炼蜜为丸，名健运丸，治同前证。

从来治腿疼、臂疼者，多责之风寒湿痹，或血瘀、气滞、痰涎凝滞，不知人身之气化壮旺流行，而周身痹者、瘀者、滞者，不治自愈，即偶有不愈，治之亦易为功也。愚临证体验以来，知元气素盛之人，得此病者极少。故凡遇腿疼、臂疼，历久调治不愈者，补其元气以流通之，数载沉疴，亦可随手奏效也。

振中汤

治腿疼、腰疼，饮食减少者。

于白术炒六钱
 　当归身二钱
 　陈皮二钱
 　厚朴钱半
 　生明乳香钱半
 　生明没药钱半


土居中央，分主四季，人之脾胃属土，故亦旁主四肢。一室女腿疼，几不能步，治以拙拟健运汤（在前）而愈。次年旧病复发，又兼腰疼，再服前方不效。诊其脉，右关甚濡弱，询其饮食减少，为制此汤，数剂，饮食加多，二十剂后，腰疼腿疼皆愈。盖此方重用白术以健补脾胃，脾胃健则气化自能旁达。且白术主风寒湿痹，《本经》原有明文。又辅以通活气血之药，不惟风寒湿痹开，而气血之痹作疼者亦自开也。

一媪，年近七旬。陡然腿疼，不能行动，夜间疼不能寐。其家人迎愚调治，谓脉象有力，当是火郁作疼。及诊其脉，大而且弦，问其心中亦无热意。愚曰：此脉非有火之象，其大也，乃脾胃过虚，真气外泄也。其弦也，乃肝胆失和，木盛侮土也。治以振中汤，加人参、白芍、山萸肉（去净核）各数钱，补脾胃之虚，即以抑肝胆之盛，数剂而愈。


曲直汤

治肝虚腿疼，左部脉微弱者。

萸肉去净核一两
 　知母六钱
 　生明乳香三钱
 　生明没药三钱
 当归三钱
 　丹参三钱


服药数剂后，左脉仍不起者，可加续断三钱，或更加生黄耆三钱，以助气分亦可。觉凉者，可减知母。

脾虚可令人腿疼，前方已详其理，深于医学者大抵皆能知之。至肝虚可令人腿疼，方书罕言，即深于医学者，亦恒不知。曾治一人，年三十许，当大怒之后，渐觉腿疼，日甚一日，两月后，卧床不能转侧。医者因其得之恼怒之余，皆用舒肝理气之药，病转加剧。后愚诊视，其左脉甚微弱，自言凡疼甚之处皆热。因恍悟《内经》谓“过怒则伤肝”，所谓伤肝者，乃伤肝经之气血，非必郁肝经之气血也。气血伤，则虚弱随之，故其脉象如斯也。其所以腿疼且觉热者，因肝主疏泄，中藏相火（相火生于命门寄于肝胆），肝虚不能疏泄，相火即不能逍遥流行于周身，以致郁于经络之间，与气血凝滞，而作热作疼，所以热剧之处疼亦剧也。为制此汤，以萸肉补肝，以知母泻热，更以当归、乳香诸流通血气之药佐之，连服十剂，热愈疼止，步履如常。

安东友人刘仲友，年五十许。其左臂常觉发热，且有酸软之意。医者屡次投以凉剂，发热如故，转觉脾胃消化力减少。后愚诊之，右脉和平如常，左脉微弱，较差于右脉一倍。询其心中不觉凉热，知其肝木之气虚弱，不能条畅敷荣，其中所寄之相火，郁于左臂之经络而作热也。遂治以曲直汤，加生黄耆八钱，佐萸肉以壮旺肝气（黄耆补肝气之理详前醒脾升陷汤下），赤芍药三钱，佐当归、丹参诸药以流通经络，服两剂，左脉即见起，又服十剂全愈。

或问：西人谓脾居左、肝居右，今剖验家精详考察，确乎不误。子犹拘守旧说，谓肝仍主左者何也？答曰：脾左肝右之说，非始于西人，淮南子早言之，古籍犹在可考也。然脾虽居左，而其气化实先行于右，故脾脉诊于右关。肝虽居右，而其气化实先行于左，故肝脉诊于左关。此阴阳互根，刚柔错综之妙也。盖《内经》论脏腑，以发明其气化，兼研究其性情为宗旨，至对于形迹之粗，恒有简略不详者。至于西人，则但讲形迹，不讲气化；且但言脏腑之功用，而不言脏腑之性情。其意见直谓脏腑毫无性情，凡性之情发动，皆关于脑部，其理果可尽信乎？《内经》曰：“肝者将军之官，谋虑出焉，胆者中正之官，决断出焉。”盖肝为厥阴（厥者逆也，尽也），阴尽阳生，胆即为肝中蕴蓄之阳（胆汁中函少阳之气），能畅达肝气，而决断其谋虑。故人之肝胆壮实者，必勇敢果断；肝胆虚弱者，必惧怯游移。比邻窦杏村之太夫人，年六旬，时忽得奇疾，惊惧异常，多人卫护，仍惊惧至于抖战，口中连连吐出绿沫甚苦，数日而终。多医研究，皆谓胆破，是非胆失其中正之官，而惊惧如是乎？由斯观之，吾之旧说，不可轻疑，西人之说，不可概信也。

或问曰：聆子之论，《内经》论脏腑之处诚可信矣。至肝之气化，先行于左之说，果有确征可实指乎？答曰：人禀天地之灵秀以生，人身亦小天地也，欲明人身之气化，可先观天地之气化。夫天地一岁之气化始于春，一日之气化始于朝。春之气化从东来（观律管飞灰是其明机），朝之气化随日自东上升。春者一岁之木令，朝者一日之木令也。肝脏属木，具有生发之气，于一岁则应春，于一日则应朝。其气化先行于左之理，固可于春之东来，日之东升，比例而得也，天地之东，即人身之左也。且即以此案论，左脉之微弱如是，投以补肝之剂，而脉即旋起，岂非肝与人身之左，相关甚切乎。

或又曰：肝之气化既先行于左矣，而其所以居右者何也？答曰：人之膈上属天，膈下属地。地道上右，其气化自西而东也。天道上左，其气化自东而西也。观于日在地中，自西而东。日在地外，自东而西，是明征也。肝居膈下，犹木根埋藏地中，以下袭水气，宜从地道上右之义，故居于右也。其气化透膈贯络，有如木之条达滋长，以上升氧气（化学家谓木能吸碳气吐氧气），宜从天道上左之义，故其气化先行于左。试观植物中，藤蔓之类，附物而生，必自右向左盘旋而上（惟金银藤之盘旋自左向右，乃植物之独异者），亦犹肝居右，而其气化先行于左之理也（宜与医论篇报驳左肝右脾者书参观）。

奉天本溪湖煤铁公司科员王云生，年四十余，两胁下连腿作疼，其疼剧之时，有如锥刺，且尿道艰涩滴沥，不能成溜，每小便一次，须多半点钟，其脉亦右部如常，左部微弱。亦投以曲直汤，加生黄耆八钱，续断三钱，一剂其疼减半，小便亦觉顺利。再诊之，左脉较前有力。又按原方略为加减，连服二十余剂，胁与腿之疼皆愈，小便亦通利如常。盖两胁为肝之部位，肝气壮旺上达，自不下郁而作疼。至其小便亦通利者，因肾为二便之关，肝气既旺，自能为肾行气也（古方书有肝行肾之气之语）。


按
 ：山茱萸得木气最厚，酸性之中大具开通之力，以木性喜条达故也。《神农本经》谓主寒湿痹，诸家本草多谓其能通利九窍，其性不但补肝，而兼能利通气血可知，若但视为收涩之品，则浅之乎视山茱萸矣。特是其核与肉之性相反，用者须加审慎，千万将核去净。有门人张甲升亦有重用山萸肉治愈腿疼之案，附载于加味补血汤（在第七卷）后，可参观。再合之拙拟既济汤、来复汤（皆在第一卷）后，所载重用萸肉治验之案，则山萸肉之功用，不几令人不可思议哉！

乳香、没药不但流通经络之气血，诸凡脏腑中有气血凝滞，二药皆能流通之。医者但知其善入经络，用之以消疮疡，或外敷疮疡，而不知用之以调脏腑之气血，斯岂知乳香、没药者哉。


热性关节肿疼用阿斯必林法

西人治关节急性（热也）偻麻质斯（肿疼）习用阿斯必林，而愚对于此证亦喜用之，更以中药驾驭之，则其效愈显。奉天陆军参谋长赵海珊之侄，年六岁，脑后生疮，漫肿作疼，继而头面皆肿，若赤游丹毒，继而作抽掣，日甚一日，浸至周身僵直，其目不能合，亦不能瞬，气息若断若续，呻吟全无。其家人亦以为无药可治，待时而已。阅两昼夜，形状如旧，时灌以勺水，似犹知下咽，因转念或犹可治。而彼处医者，又皆从前延请，而屡次服药无效者也。其祖父素信愚，因其向患下部及两腿皆肿，曾为治愈。其父受瘟病甚险，亦舁至院中治愈，遂亦舁之来院，求为诊治。其脉洪数而实，肌肤发热。知其夹杂瘟病，阳明府证已实，势虽垂危，犹可挽回也。遂用生石膏细末四两，以蒸汽水煮汤四茶杯，徐徐温灌之，周十二时剂尽，脉见和缓，微能作声。又用阿斯必林瓦半，仍以汽水所煎石膏汤，分五次送下，限一日夜服完。服至末二次，皆周身微见汗，其精神稍明了，肢体能微动。从前七八日不食，且不大便，至此可少进食，大便亦通下矣。自此用生山药细末二三钱，煮作茶汤，调以白蔗糖，送服阿斯必林三分瓦之一，日两次，若见有热，又间饮汽水所煮石膏汤。又用蜂蜜调黄连末，少加薄荷冰，敷其头面肿处，生肌散敷其疮破处。如此调养数日，病势皆减退，可以能言。其左边手足仍不能动，试略为屈伸则疼不能忍。细验之，关节处皆微肿，按之亦觉疼，知其关节之间，因热生炎也。遂又用鲜茅根煎浓汤（无鲜茅根药房中干者亦可用），调以白蔗糖，送服阿斯必林半瓦，日两次。俾服药后，周身微似有汗，亦间有不出汗之时，俾关节中之炎热，徐徐随发表之药透出。又佐以健补脾胃之药，俾其多进饮食。如此旬余，左手足皆能运动，关节处皆能屈伸。以后饮食复常，停药勿服，静养半月，行动如常矣。

此证，共用生石膏三斤、阿斯必林三十瓦，始能完全治愈。愚用阿斯必林治急性关节肿疼者已多次，为此证最险，故详记之。

茅根，性凉中空，禀初春生发之气，能使内热外达，透表而出，又善利小便，引内热自水道出，又味甘多液，善滋养阴分，二鲜饮及白茅根汤（皆在第二卷）曾详论之。丁仲祜《西药实验谈》谓，东人治关节急性偻麻质斯，亦多用阿斯必林，兼引矢岛国大郎之医案以征明之，今并录之于下以备参观。

光绪壬寅，日本医学报云：矢岛国大郎阿斯必林之效用，既得诸家之报告，知为各医家所注目，无庸再为陈说。但其应用之处，与向来偻麻质斯剂及各种解热剂，其优劣如何，尚待竭力研究之，始能得其实际。予自接阿斯必林有特效为偻麻质斯之报告，至今施用于患此证者，计共二十三名，中有急性患者十九名，服之均呈效果。余之慢性者，则无效。而急性患者之十九名中，有下之四例兹特报告之：

第一例：根桥某次女，年二十九岁。在二年前右膝关节罹偻麻质斯，历二月而治愈。距今二十日前，复罹感冒，右膝关节肿起而疼痛，恶寒发热，而髀臼关节及足跗关节亦波及，而不便运动。医治不效，疼浸加剧，赴某医会诊之。右脚各关节均红肿，而膝关节尤甚，不能为些微之运动，如微触之则疼痛难忍。体温在三十九度六分，脉搏百二十至（一分钟间之脉动数）而细弱，听其心脏有如吹气之杂音，舌白苔厚，食量锐减，故诊定为急性关节偻麻质斯。旧时医法内服撒里矢尔酸曹达，每次一瓦，一日三次。或内服沃度剂及安知必林，患处缚以涂沃度丁儿之布。按法施治未见轻减。予于是用阿斯必林二瓦和乳糖分为三包，一日分服。膝关节部，则嘱该会医施以石炭酸水之冷湿布绷带。明日复往诊视，患者服药后曾发汗，疼亦消减半，夜可睡眠。于是复取阿斯必林二瓦，每日作三次分服。二日后，红肿顿形净退，能为轻微之运动，自后连服二周间，所患竟霍然愈。

第二例：野泽某女，年四十一岁。其所患者为右肩胛关节部肿起疼痛，手指麻痹不能自由运动，加以按摩法肿疼反增剧，且更难运动，乞予诊治。往诊时患者适自浴出，云有人言此证取杂草煎汤沐浴之当见轻，而浴后运动稍觉自由。诊之则肩胛关节部及上膊各处肿起压疼，周身皆运动极难，其外形若脱臼状。体温在三十九度二分，脉搏百零八至，身神倦怠。予恐其浴后体温或一时升腾，有顷再诊之，仍为三十九度二分。遂诊定为急性关节偻麻质斯。戒以发热时不可久浴，宜用温卧法治之，以撒里矢尔酸曹达每服一瓦，日三次服。二日疼稍减而无著明之变化，反起充血性之头疼、耳鸣等证。予于是取阿斯必林一瓦半和入乳糖，分二包，令每日二回分服。翌日患处肿疼皆大减，头疼亦愈，所患之肢能自徐徐上举至头部。乃更用阿斯必林二瓦，分三包与服。翌日患者大喜，来呼云：今朝能自结带矣，后复服此剂二日，而所患悉除。

第三例：矢岛某男，年四十九岁，业水车。病前数日并无他患。一日修缮水车试用于水中，遂整日在水中作业，迨至翌朝而左手腕关节部渐次肿疼，乃以右手持左手来求诊。诊之则肿起疼痛殊甚，殆不能接触。予因其劳动诊定为外伤性关节炎，用局部消炎法。命之静养，至次日恶寒发热，疼痛加甚，不能外出，热至三十九度，脉搏百二十至，夜间难于安眠，意其为偻麻质斯。治以撒里矢尔酸曹达三瓦、苦丁二瓦，和水一百瓦，为一日量，三次服下。患处用冷罨法，继续不断。次日仍无变化，体温依然三十八度八分，出汗后恶寒加甚。于是易以阿斯必林二瓦，分为三包给之。次日大见平静，疼痛亦大为减退，惟运动尚觉疼，肿起则减退净尽。仍令连服阿斯必林，五日后遂全愈。予故改诊断为腕关节偻麻质斯。

第四例：上田某女，年二十五岁。五年前产第一子，其足遂患疼痛，后复罹心脏病。惟十日前，并无他种原因可记，迨患日觉左肩胛部疼痛，勉强在室操作，觉疼痛浸增且肿起，遂难于运动。诊之其肿起自肩胛关节部蔓延至肩胛背部及上膊部，惟疼痛止在关节部，安静时尚无剧疼。热三十八度，脉搏百至，心脏有杂音，颈部及肘部有如淋巴腺之肿起，遂诊定为肩胛关节偻麻质斯。用阿斯必林一瓦，分作三包，为一日之量，外用沃度丁儿。至一周日，毫无变化，肿疼依然。予于是疑药物之作用，且疑其既往病历中或有梅毒，故有肿起之线。乃改方为沃剥剂，兼以撒里矢尔酸曹达一瓦，令顿服，日二次。至一周日，仍不愈，且消化亦多障碍，遂再改诊定为偻麻质斯。以阿斯必林二瓦，分三包，作一日服，每日如此，且以障碍消化，故兼用健胃的疗法，疼痛乃稍退减。复渐次增其药量为二瓦，服至三周间，连前药四周间而治愈。由是知前用之量不合，而患者亦为慢性证，且患者正乳其第二子，昼间虽有人代为抱持，夜间仍自行提挈，忍疼以尽襁褓之任，故治疗遂益形缓慢。

丁仲祜曰：阿斯必林之应用不过为解热、治关节疼二端而已。阅者每易滑过，而不知所谓解热者，乃流行性感冒气管支加答儿（炎热肿疼之轻者）及一切热性病皆可用之。所谓治关节疼者，凡淋毒性关节偻麻质斯及一切神经疼、颈寒、乳癌疼、子宫癌疼、脊髓劳皆可用之。阿斯必林之原质性味形状愚于参麦汤（在第一卷）下曾详言之。其善治流行感冒者，以其能入三焦（即包连脏腑之油膜，第五卷小柴胡汤解下详言之），外达腠理以发汗也。其善治肺结核者，以其能引肺中之毒热外透皮毛（肺主皮毛）以消散也。其善治关节肿疼者，以其凉散之性能使关节之郁热悉融化也。愚尝历试此药，用之得当奏效甚速。然其力甚猛，虚人服少半瓦即可出汗，故其案中于体质虚者，必以健胃之药辅之始效也。


第五卷

治伤寒方

麻黄加知母汤

治伤寒无汗。

麻黄四钱
 　桂枝尖二钱
 　甘草一钱
 　杏仁去皮炒二钱
 　知母三钱


先煮麻黄五六沸，去上沫，纳诸药，煮取一茶盅，温服，覆被取微似汗，不须啜粥，余如桂枝法将息。

麻黄汤原方，桂枝下有去皮二字，非去枝上之皮也。古人用桂枝，惟取稍尖嫩枝，折视之，内外如一，皮骨不分。若见有皮骨可分辨者，去之不用，故曰去皮。陈修园之侄鸣岐曾详论之。

《伤寒论》太阳篇中麻黄汤，原在桂枝汤后，而麻黄证多，桂枝证不过十中之一二；且病名伤寒，麻黄汤为治伤寒初得之主方，故先录之。

伤寒者，伤于寒水之气也。在天有寒水之气，冬令之严寒是也。在人有寒水之经，足太阳膀胱之经是也。外感之来以类相从，故伤寒之证，先自背受之，背者足太阳所辖之部位也。是以其证初得，周身虽皆恶寒，而背之恶寒尤甚，周身虽皆觉疼，而背下连腿之疼痛尤甚。其脉阴阳俱紧者，诚以太阳为周身外卫之阳，陡为风寒所袭，逼其阳气内陷，与脉相并，其脉当有力，而作起伏迭涌之势；而寒气之缩力（凡物之体热则胀，寒则缩），又将外卫之气缩紧，逼压脉道，使不得起伏成波澜，而惟现弦直有力之象，甚或因不能起伏，而至左右弹动。故方中用麻黄之性热中空者，直走太阳之经，外达皮毛，藉汗解以祛外感之寒。桂枝之辛温微甘者，偕同甘草以温肌肉，实腠理，助麻黄托寒外出。杏仁之苦降者，入胸中以降逆定喘。原方止此四味，而愚为加知母者，诚以服此汤后，间有汗出不解者，非因汗出未透，实因余热未清也。佐以知母于发表之中，兼寓清热之意，自无汗后不解之虞。此乃屡经试验，而确知其然，非敢于经方轻为加减也。

或问：喘为肺脏之病，太阳经于肺无涉，而其证多兼微喘者何也？答曰：胸中亦太阳部位，其中所积之大气，原与周身卫气息息相通。卫气既为寒气所束，则大气内郁，必膨胀而上逆冲肺，此喘之所由来也。又风寒袭于皮毛，必兼入手太阴肺经，挟痰涎凝郁肺窍，此又喘之所由来也。麻黄能兼入手太阴经，散其在经之风寒，更能直入肺中，以泻其郁满。所以能发太阳之汗者不仅麻黄，而仲景独取麻黄，为治足经之药，而手经亦兼顾无遗，此仲景制方之妙也。

凡利小便之药，其中空者，多兼能发汗，萹蓄、木通之类是也。发汗之药，其中空者，多兼能利小便，麻黄、柴胡之类是也。太阳经病，往往兼及于膀胱，以其为太阳之府也。麻黄汤治太阳在经之邪，而在府者亦兼能治之。盖在经之邪由汗而解，而在府之邪亦可由小便而解。彼后世自作聪明，恒用他药以代麻黄汤者，于此义盖未之审也。

大青龙汤，治伤寒无汗烦躁。是胸中先有内热，无所发泄，遂郁而作烦躁，故于解表药中，加石膏以清内热。然麻黄与石膏并用，间有不汗之时。若用此方，将知母加重数钱，其寒润之性能入胸中化合而为汗，随麻、桂以达于外，而烦躁自除矣。

伤寒与温病，始异而终同。为其始异也，故伤寒发表可用温热，温病发表必须辛凉。为其终同也。故病传阳明之后，无论寒温，皆宜治以寒凉，而大忌温热。兹编于解表类中，略取《伤寒论》太阳篇数方，少加疏解，俾初学知伤寒初得治法，原异于温病，因益知温病初得治法，不同于伤寒。至于伤寒三阴治法，虽亦与温病多不同，然其证甚少。若扩充言之，则凡因寒而得之霍乱痧证，又似皆包括其中，精微浩繁，万言莫罄，欲精其业者，取原书细观可也。

钱天来曰：汉之一两为今之二钱七分。一升为今之二合半。程扶生曰：以古今量度及秬黍考之，以一千二百黍之重，实于黄钟之龠，得古之半两，今之三钱也。合两龠为合，得古之一两，今之六钱也。十铢为千黍之重，今之二钱半也。一铢为百黍之重，今之二分半也。陆九芝曰：伤寒方一两，准今之七分六厘。一升，准今之六勺七抄。若麻黄汤麻黄三两，准今之二钱三分，其三之一，应得七分强。承气汤大黄四两，准今之三钱，折半应得一钱五分。按程氏之说，古方分量过重，陆氏之说，古方分量又过轻，惟钱氏之说，其轻重似适宜。陈修园则谓，用古不必泥于古，凡《伤寒》、《金匮》古方中之一两，可折为今之三钱。

陆氏又谓，麻黄数分即可发汗，大黄一二钱即可降下燥结，此以治南方人犹可，若治北方人则不然。愚临证体验多年，麻黄必至二钱始能出汗，大黄必至三钱始能通结，然犹是富贵中，且不受劳碌之人。至其人劳碌不避寒暑，饮食不择精粗，身体强壮，或又当严寒之时，恒有用麻黄至七八钱始能汗者，若其大便燥结之甚，恒有用大黄至两余大便始能通者，究之用药以胜病为主，此中因时、因地、因证、因人，斟酌咸宜，自能愈病，安可有拘执之见，存于心中也哉。


加味桂枝代粥汤

治伤寒有汗。

桂枝尖三钱
 　生杭芍三钱
 　甘草钱半
 　生姜三钱
 　大枣三枚掰开
 　生黄耆三钱
 　知母三钱
 　防风二钱


煎汤一茶盅，温服，覆被令一时许，遍身[image: ]
 [image: ]
 微似有汗者益佳。不可如水流漓，病必不除。禁生冷、黏滑、肉面、五辛、酒酪及臭恶等物。

桂枝汤为治伤风有汗之方。释者谓风伤营则有汗，又或谓营分虚损即与外邪相感召。斯说也，愚尝疑之。人之营卫，皆为周身之外廓。卫譬则廓也，营譬则城也。有卫以为营之外围，外感之邪，何能越卫而伤营乎？盖人之胸中大气，息息与卫气相关，大气充满于胸中，则饶有吸力，将卫气吸紧，以密护于周身，捍御外感，使不得着体，即或着体，亦止中于卫，而不中于营，此理固显然也。有时胸中大气虚损，不能吸摄卫气，卫气散漫，不能捍御外邪，则外邪之来，直可透卫而入营矣。且愚临证实验以来，凡胸中大气虚损，或更下陷者，其人恒大汗淋漓，拙拟升陷汤（在第四卷）下，载有数案，可参观也。是知凡桂枝汤证，皆因大气虚损，其汗先有外越之机，而外邪之来，又乘卫气之虚，直透营分，扰其营中津液，外泄而为汗也。究之，风寒原不相离，即系伤风，其中原挟有寒气，若但中于卫则亦能闭汗矣。故所用桂枝汤中，不但以祛风为务，而兼有散寒之功也。

陈古愚曰：“桂枝辛温阳也，芍药苦平阴也。桂枝又得生姜之辛，同气相求，可恃之调周身之阳气。芍药而得大枣、甘草之甘苦化合，可恃之以滋周身之阴液。既取大补阴阳之品，养其汗源，为胜邪之本，又啜粥以助之，取水谷之津以为汗，汗后毫不受伤，所谓立身于不败之地，以图万全也。”按：此解甚超妙，而于啜粥之精义，犹欠发挥。如谓取水谷之津以为汗，而人无伤损，他发汗药何以皆不啜粥？盖桂枝汤所主之证，乃外感兼虚之证，所虚者何，胸中大气是也。《内经》曰：“谷始入于胃，其精微者，先出于胃之两焦，以溉五脏，而其大气之抟而不行者，积于胸中，命曰气海。”由斯观之，大气虽本于先天，实赖后天水谷之气培养而成。桂枝汤证，既因大气虚损，致卫气漫散，邪得越卫而侵营，故于服药之后，即啜热粥，能补助胸中大气以胜邪，兼能宣通姜、桂以逐邪，此诚战则必胜之良方也。乃后世医者忽不加察，虽用其方多不啜粥，致令服后无效，病转深陷，故王清任《医林改错》深诋桂枝汤无用，非无用也，不啜粥故也。是以愚用此方时，加黄耆升补大气，以代粥补益之力，防风宣通营卫，以代粥发表之力，服后啜粥固佳，即不啜粥，亦可奏效。而又恐黄耆温补之性，服后易至生热，故又加知母以预为之防也。


按
 ：凡服桂枝汤原方，欲其出汗者，非啜粥不效。赵初晴曰：族侄柏堂，二十一岁时，酒后寐中受风，遍身肌肤麻痹，搔之不知疼痒，饮食如常。时淮阴吴鞠通适寓伊家，投以桂枝汤，桂枝五钱、白芍四钱、甘草三钱、生姜三片、大枣两枚，水三杯，煎二杯，先服一杯，得汗止后服，不汗再服。并嘱弗夜膳，临睡腹觉饥，服药一杯，须臾啜热稀粥一碗，覆被取汗。柏堂如其法，只一服，便由头面至足，遍身[image: ]
 [image: ]
 得微汗，汗到处以手搔之，辄知疼痒，次日病若失。观此医案，知欲用桂枝汤原方发汗者，必须啜粥，若不啜粥，即能发汗，恐亦无此功效。

或问：桂枝汤证，其原因既为大气虚损，宜其阳脉现微弱之象，何以其脉转阳浮而阴弱乎？答曰：人之一身，皆气之所撑悬也。此气在下焦为元气，在中焦为中气，在上焦为大气，区域虽分，而实一气贯注。故一身之中，无论何处气虚，脉之三部，皆现弱象。今其关前之脉因风而浮，转若不见其弱；而其关后之脉仍然微弱，故曰阳浮而阴弱也。如谓阴弱为下焦阴虚，则其脉宜兼数象。而愚生平所遇此等证，其脉多迟缓不及四至，其为气分虚损，而非阴分虚损可知。即所谓啬啬恶寒，淅淅恶风，翕翕发热，亦皆气分怯弱之形状也。后世谓“伤寒入足经，不入手经”。治伤寒之方，亦但治足经，不治手经，其说诚非也。夫麻黄汤，兼治手太阴经，于前方后曾详论之。至桂枝汤，兼治手太阳经，唐容川论之甚详。其言曰：膀胱主气属卫分，小肠主火主血属营分。营生于心、藏于肝，而导之出者小肠也。心火生营血，循包络下入肝膈，散走连网而及小肠，通体全生于连网之上。小肠者心之府，而连网者，肝膈相连者也。小肠宣心之阳，从连网肝膈之中，而外达腠理，又外达肌肉，是为营气与卫气合，以成其为太阳之功用。故邪在营分，用甘、枣补脾，从脾之膏油外达，以托肌肉之邪。用芍药行肝血，从肝膈连网而外达肌肉，以行营血之滞。用生姜宣三焦少阳之气，从连网达腠理，以散外邪。而尤重在桂枝一味，能宣心阳，从小肠连网，以达于外，使营血充于肌肉间，而邪不得留也。然则此方，正是和肌肉、治营血之方，正是小肠血分之方。盖膀胱属水，小肠属火，以火化水，而后成太阳之功用。若不知水火合化之理，则此方之根源不明也。按：连网即包连脏腑之网油脂膜，亦即三焦也。从前论三焦者，皆未能确指为何物，独容川所著《医经精义》论之甚详，能发前人所未发，其功伟矣。

王叔和《脉诀》三焦与心包络，皆诊于右尺，后世多有诋其差谬者。愚向亦尝疑之，后见容川所论三焦与肾系，心始豁然。所谓肾系者，即络肾之脂膜。其根连于脊椎，自下数第七节处，此为命门穴，乃相火由生之处。此油膜原与网油相连为一体，上为膈膜，更上为心与肺相连之包络，由斯知心包络与三焦亦皆发原于命门。且心包络与三焦脏腑相配，又皆属火，故可与相火同诊于右尺也。叔和当日，去古未远，此必有秘传口授，而后笔之于书也。详观容川之论，可明叔和之《脉诀》；既明叔和之《脉决》，更知容川之论信而有征矣。


小青龙汤解（宜与医论篇第五卷历序用小青龙汤治外感痰喘之经过及通变化裁之法参看）

《伤寒论》曰：伤寒表不解，心下有水气，干呕，发热而咳，或渴，或利，或噎，或小便不利、少腹满，或喘者，小青龙汤主之。

陈修园注云：太阳主寒水之气，运行于皮肤，出入于心胸。今不运行出入，以致寒水之气，泛溢而无底止。水停于胃则干呕，水气与寒邪留恋而不解故发热，肺主皮毛，水气合之则发热而咳，是发热而咳，为心下有水气之明证。然水性之变动不居，不得不于未然之时，先作或然之想。或水蓄而正津不行则为渴，或水渍入肠间则为利，或逆之于上则为噎，或留而不行则为小便不利、少腹满，或如麻黄证之喘，而兼证处显出水气，则为水气之喘者。以上诸证，不必悉具，但见一二证即是也，以小青龙汤主之。

又《伤寒论》曰：“伤寒，心下有水气，咳而微喘，发热不渴，服汤已渴者，此寒去欲解也，小青龙汤主之。”陈修园注云：寒水之气，太阳所专司，运行于肤表，出入于心胸，有气而无形。苟人伤于寒，则不能运行出入，停于心下，无形之寒水化而为有形之水气。水寒伤肺而气上逆，则为咳而微喘。病在太阳之表，则现出标阳而发热。然水寒已甚，标阳不能胜之，虽发热而仍不渴。审证既确，而以小青龙汤与服，服汤已而渴者，此寒去欲解，而水犹未解也。仍以小青龙汤主之，再散其水气而愈。

修园此二节之注，原系即经文而为衬注，逐字逐句，补缀挑剔，曲畅尽致，可谓善解经文者矣。


附录
 ：小青龙汤原方

麻黄去节三两
 　芍药三两
 　细辛三两
 　　干姜三两
 　甘草三两
 桂枝去皮三两
 　五味子半升
 　半夏半升汤洗


上八味，以水一斗，先煮麻黄减二升，去上沫，纳诸药，煮取三升，去滓，温服一升。若微利者，去麻黄，加荛花，如鸡子大，熬令赤色（古以熬字作炒字用）。若渴者，去半夏，加栝蒌根三两。若噎者（即呃逆），去麻黄，加附子一枚炮。若小便不利、少腹满，去麻黄，加茯苓四两。若喘者，去麻黄，加杏仁半升，去皮尖。


按
 ：荛花今人罕用，修园谓可以茯苓代之。


附录
 ：更定小青龙汤分量

麻黄二钱
 　生杭芍三钱
 　干姜一钱
 　甘草钱半
 　桂枝尖二钱
 清半夏二钱
 　五味子钱半
 　细辛一钱


此后世方书所载小青龙汤分量，而愚略为加减也。喘者，原去麻黄加杏仁，愚于喘证之甚实者，又恒加杏仁三钱，而仍用麻黄一钱，则其效更捷。若兼虚者，麻黄断不宜用。《伤寒论》小青龙汤，无加石膏之例，而《金匮》有小青龙加石膏汤，治肺胀咳而上气，烦躁而喘，脉浮者，心下有水。是以愚治外感痰喘之挟热者，遵《金匮》之例，必酌加生石膏数钱，其热甚者，又或用至两余。

喻嘉言曰：桂枝、麻黄法无大小，而青龙汤有大小者，以桂枝、麻黄之变化多，而大青龙汤之变法，不过于桂、麻二汤内施其化裁，或增或去，或饶或减，其中神化莫可端倪。又立小青龙一法，散邪之功兼乎涤饮，取义山泽小龙养成头角，乘雷雨而翻江搅海直奔龙门之义，用以代大青龙，而擅江河行水之力，立法诚大备也。因经叔和编次漫无统纪，昌于分编之际，特以大青龙为纲，于中麻、桂诸法悉统于青龙项下，拟为龙背、龙腰、龙腹，然后以小青龙汤尾之，或飞或潜可弥可伏，用大用小曲畅无遗。居然仲景通天手眼，驭龙心法矣。昔有善画龙者，举笔凝思，而青天忽生风雨。吾不知仲景制方之时，其为龙乎，其为仲景乎，必有倏然雷雨满盈（大青龙汤），倏然密云不雨（桂枝二越婢一汤），倏然波浪奔腾（小青龙汤），以应其生心之化裁者，神哉青龙等方，即拟为九天龙经可也。

又曰：娄东胡卣臣先生，昌所谓贤士大夫也。夙昔痰饮为恙，夏日地气上升，痰即内动，设小有外感，膈间痰即不行，二三日瘥后当膺尚结小痤。无医不询，无方不考，乃至梦寐恳求大士治疗，因而闻疾思苦，深入三靡地位，荐分治病手眼，今且仁智兼成矣。昌昔谓膀胱之气流行，地气不升，则天气常朗，其偶受外感，则仲景之小青龙一方，与大士水月光中大圆镜智无以异也。盖无形之感挟有形之痰互为胶漆，其当胸窟宅，适在太阳经位，惟于麻、桂方中，倍加五味、半夏以涤饮而收阴，加干姜、细辛以散结而分解，合而用之，令药力适在痰饮绾结之处，攻击片时，则无形之感从肌肤出，有形之痰从水道出，顷刻分解无余，而膺胸空旷不复丛生小痤矣。若泥麻、桂甘温减去不用，则不成其为龙矣，将恃何物为翻波鼓浪之具乎。

寒温中，皆有痰喘之证，其剧者甚为危险。医者自出私智治之，皆不能效，惟治以小青龙汤，或治以小青龙加石膏汤，则可随手奏效。然寒温之证，兼喘者甚多，而有有痰无痰与虚实轻重之分，又不必定用小青龙汤也。今将其证，分列数条于下，审证施治，庶几不误。

一气逆迫促，喘且呻，或兼肩息者，宜小青龙汤，去麻黄加杏仁。热者，加生石膏。

一喘状如前，而脉象无力，或兼数者，宜小青龙汤，去麻黄加杏仁，再加生石膏、人参。

一喘不至呻，亦不肩息，惟吸难呼易，苦上气，其脉虚而无力，或兼数者，宜拙拟清燥汤（在后）。

一喘不甚剧，呼吸无声，其脉实，而至数不数者，宜小青龙汤，去麻黄加杏仁、生石膏。若脉更滑数者，宜再加知母。

一喘不甚剧，脉洪滑而浮，舌苔白厚，胸中烦热者，宜用拙拟寒解汤（在后）汗之。

一喘而发热，脉象确有实热，至数兼数，重按无力者，宜拙拟白虎加人参以山药代粳米汤（在第六卷），更以生地代知母，加茅根作引。

一喘而结胸者，宜用《伤寒论》中诸陷胸汤丸，或拙拟荡胸汤（在第七卷），以开其结，其喘自愈。上所列喘证共七种，合之后馏水石膏饮所主之喘证，外感喘证之治法，亦略备矣。至于麻黄汤证，多有兼微喘者，此为业医者所共知，不必列于数条中也。

小青龙汤，为治外感痰喘之神方。其人或素有他证，于小青龙汤不宜，而至必须用小青龙汤之时，亦不可有所顾忌。徐灵胎曰：松江王孝贤夫人，素有血证，时发时止，发则微嗽。又因感冒变成痰喘，不能着枕，日夜俯几而坐，竟不能支持矣。是时有常州名医法丹书调治不效，延余至。余曰：此小青龙汤证也。法曰：我固知之，但体弱而素有血证，麻、桂诸方可用乎？余曰：急则治标，若更喘数日殆矣。且治其新病，愈后再治其本病可也。法曰：诚然，病家焉能知之，如用麻、桂而本病复发，则不咎病本无治，而恨用麻、桂误之矣。我乃行道之人，不能任其咎，君不以医名，我不与闻，君独任之可也。余曰：然服之有害，我自当之，但求先生不阻之耳。遂与服，饮毕而气平，终夕得安。然后以消痰、润肺、养阴、开胃之方，以次调之，体乃复旧。


按
 ：有血证者，最忌桂枝，不甚忌麻黄。用此方时，宜稍为变通，去桂枝留麻黄，再加生石膏，服之亦可愈病，且妥善无他虞。

又愚用小青龙汤，凡遇脉虚者，必预购补药，以备不时之需。曾治一叟，年六十三，于仲冬得伤寒证，痰喘甚剧，其脉浮而弱，不任循按。问其平素，言有劳病，冬日恒发喘嗽。愚再三踌躇，勉强治以小青龙汤，去麻黄加杏仁、生石膏。为其脉弱，俾预购补药数种备用，服药喘稍愈。再诊其脉微弱益甚，愚遂用龙骨、牡蛎（皆不用煅）、野台参、生杭芍、山萸肉（去净核）为方，皆所素购也。煎汤甫成，此时病人呼吸俱微，自觉气息不续，急将药饮下，气息遂可接续。愚将旋里，嘱再服药数剂，以善其后。隔三日复来迎愚，言病又反复。愚至，见其喘促异常，其脉尺部无根，寸部有热。急用酸石榴一个，连皮捣烂煮汤，调白沙糖多半两，服之喘愈大半。又用所服原方去萸肉，仍加酸石榴一个，与药同煎好，再兑生梨自然汁半茶盅，服之喘遂大愈。盖石榴与萸肉，同系酸敛之品，而一则性温，一则性凉，此时脉象有火，故以酸石榴易萸肉，而又加生梨汁之甘寒，所以服之能效也。

又门人高如璧，曾治一外感痰喘，其脉甚虚，如璧投以小青龙汤，去麻黄，加杏仁，又加野台参五钱、生石膏八钱，一剂而喘定。继用拙拟从龙汤（在后），亦加参与石膏，病若失。按：如此调方，以治外感之痰喘兼虚者，诚为稳善，较愚之用补药于小青龙汤后者，可谓青出于蓝矣。

又长子荫潮，曾治一外感痰喘，喘逆甚剧，脉甚虚数。诸医因喘剧脉虚数，皆辞不治。荫潮投以小青龙汤，去麻黄，加杏仁，又加人参、生石膏各一两，一剂病愈大半。继投以从龙汤，去半夏，加人参、生石膏，两剂全愈。

小青龙汤，治外感挟水气，凡证由于外感痰饮者，用之皆有捷效，以痰饮即水之所结也。一媪，年六十余。得温病三四日，胸膈烦满，甚觉短气，其脉滑而有力。投以小青龙汤，加生石膏一两，胸次豁然，仍觉表里发热。继投以大剂白虎加人参汤，方中生石膏用三两，煎汤一大碗，分三次温饮下，尽剂而愈。

外感之证，皆忌用五味，而兼痰嗽者尤忌之，以其酸敛之力甚大，能将外感之邪锢闭肺中而终身成劳嗽也。惟与干姜并用，济之以至辛之味，则分毫无碍。按五行之理，辛可胜酸，《内经》有明文也。徐氏《本草百种录》中亦论之甚详。

肺具[image: ]
 辟之力，其[image: ]
 辟之力适均，且机关灵动活泼，则呼吸自顺。陈修园曰：干姜以司肺之辟，五味以司肺之[image: ]
 ，细辛以发动其[image: ]
 辟活动之机，小青龙汤中，当以此三味为主，故他药皆可加减，此三味则缺一不可。按五味能[image: ]
 ，干姜能辟，其理易明，至细辛能发动其[image: ]
 辟之机，其理甚邃。盖细辛味辛，而细嚼之，有酸收之意，《本经》谓主咳逆上气，是此一药不但味辛能辟，而又能[image: ]
 也，其所以能发动[image: ]
 辟之机者，诚在于斯。

细辛有服不过钱之说，是言单服此一味也。若入汤剂，有他药渣相混，即用一钱，不过有半钱之力，若再少用，即不能成功矣。故用小青龙汤者，细辛必以一钱为度。

麻黄能泻肺气以定喘，桂枝能降肺气以定喘。外感痰喘，多有兼气虚者，故不敢用麻黄泻肺，而易以杏仁，助桂枝以降肺。由是观之，若其气分不虚，而证又甚实，不去麻黄亦可，或加杏仁，减麻黄之半亦可。况《金匮》小青龙加石膏汤，治肺胀作喘，原不去麻黄，亦不加杏仁。盖加石膏，即可以不去麻黄，为有麻黄，所以不用杏仁。若遇其气分甚虚者，虽加石膏，亦宜以杏仁代麻黄，而又加参也。

愚用小青龙治外感痰喘，屡次皆效。然必加生石膏，或七八钱，或至两余，若畏石膏不敢多用，即无效验。堂姊丈褚樾浓，体丰气虚，素多痰饮，薄受外感即大喘不止，医治无效，旬日喘始渐愈。偶与愚言及，若甚恐惧。愚曰：此甚易治，顾用方何如耳。《金匮》小青龙加石膏汤，为治外感痰喘之神方，辅以拙拟从龙汤，则其功愈显。若后再喘时，先服小青龙加石膏汤，若一剂喘定，继服从龙汤一剂，其喘必不反复。若一剂喘未定，小青龙加石膏汤可服至两三剂，若犹未全愈，继服从龙汤一两剂，必能全愈。若服小青龙加石膏汤喘止，旋反复，再服不效者，继服从龙汤一二剂必效。遂录两方赠之，樾浓甚欣喜，如获异珍，后用小青龙汤时，畏石膏不敢多加，虽效实无捷效。偶因外感较重喘剧，连服小青龙汤两剂，每剂加生石膏三钱，喘不止而转增烦躁，遂放胆加生石膏一两，一剂喘止，而烦躁亦愈。由斯观之，即脉与证皆无热象者，亦宜加生石膏数钱，以解麻、桂、姜、辛之热也。

尝视《伤寒》之方，不但小青龙汤宜加石膏，而他方亦多有宜加凉药者。仲景为医中之圣，所著《伤寒论》一书，弘博渊深，开后人无限法门，原不可轻加拟议。特是天地之气运，数十年而一变。仲景先成《伤寒论》，小青龙汤一方，加法甚多，而独不加石膏，盖其时无可加石膏之证也。后著《金匮》，则小青龙汤加石膏矣，其时有其证可知。相隔应不甚远，气运即有变迁，况自汉季至今，一千六百余年，必执定古人之方，以治今人之病，不知少有变通，是亦不善用古方也。况《伤寒论》前原散佚，经王叔和编次而成，其中能保无舛讹乎？是以愚于《伤寒论》一书，其可信者，尊之如《本经》、《内经》，间有不敢信者，不得不存为疑案，以待质高明也。

即如太阳一篇，第二十五节云：“服桂枝汤大汗出，脉洪大者，与桂枝汤如前法。”按：此证有过汗亡阴之象（徐氏《洄溪医案》言过汗亡阴亡阳之分，论之甚详），其脉之洪大，乃阳偏盛也，桂枝之辛温犹可用乎？

第四十五节云：“太阳病，脉浮紧，无汗，发热，身疼痛，八九日不解，表证仍在，此当发其汗，服药已微除，其人发烦目瞑，剧者必衄，衄乃解，所以然者，阳气重故也，麻黄汤主之。”按：此证麻黄汤主之，谓用麻黄汤于未衄之前，当发其汗时也。然服麻黄汤后，至于发烦目瞑，剧者且衄，则其先早有伏热可知。设用麻黄汤时，去桂枝勿使动其血分，再加知母以清其伏热，其人不发烦目瞑，血即可以不衄，纵衄时不亦轻乎？且今日寒温诸证，恒有因衄血过剧而愤事者，又不可执定衄后即解也。曾治一室女得温病，七八日间衄血甚多，衄后身益热，且怔忡，脉甚虚数。投以大剂白虎加人参汤，生石膏重用三两，煎汤一大碗，分三次温饮下，热遂退。隔半日复衄血，病家惧甚，诊其脉甚平和，曰无须用药即愈矣，果须臾而愈。此证若于初次衄后，不急用白虎加人参汤，清热兼补其虚，其身热脉数，心复怔忡之状况，犹堪再衄乎！

第五十四节云：“伤寒不大便六七日，头痛有热者，与承气汤。小便清者，知不在里，仍在表也，当须发汗，若头痛者必衄，宜以桂枝汤。”按：此谓用桂枝汤，于未衄之前，即可以不衄也。徐灵胎曰：“外感风热，药中误用桂枝，即可吐血衄血。”此诚确当之论。曾治一媪，年近六旬，感冒风寒，投以发表之剂，中有桂枝，一服而愈。后数月又得感冒证，兼有心中积热，自服原方，竟至吐血。由斯观之，此证既血热，有将衄之势，桂枝汤亦似难用，纵有表证宜解，拟用麻黄汤，去桂枝，加知母、芍药，方为稳妥。

诸如此类，窃疑非仲景原文，即系仲景原文，而当时人犹近古，禀质浑穆，虽经外感铄耗，其阴分不易亏损，即偶有所损，而其根柢仍固。故治之者，率可但治其外感，不必多有所顾忌。今人禀赋不及古人，而人事又多遭损，或吸烟、或鸩酒、或纵欲及一切劳心劳力过度之事，皆足伤人阴分，故甫经邪热铄耗，其阴分即有莫支之势。治之者，宜时时顾其阴分，无论或发表、或和解、或降下，见有热象可征者，即宜加凉润之药佐之，若知母、生石膏、芍药之类。惟甘寒黏泥，虽能滋阴，而能锢闭外邪者，不宜用也。


从龙汤

治外感痰喘，服小青龙汤，病未全愈，或愈而复发者，继服此汤。

龙骨不用煅一两捣
 　牡蛎不用煅一两捣
 　生杭芍五钱
 　清半夏四钱
 　苏子炒捣四钱
 　牛蒡子炒捣三钱


热者，酌加生石膏数钱或至一两。

从来愚治外感痰喘，遵《伤寒论》小青龙汤加减法，去麻黄加杏仁，热者更加生石膏，莫不随手而愈。然间有愈而复发，再服原方不效者，自拟得此汤后，凡遇此等证，服小青龙汤一两剂即愈者，继服从龙汤一剂，必不再发。未全愈者，服从龙汤一剂或两剂，必然全愈。名曰从龙汤者，为其最宜用于小青龙汤后也。

或疑方中重用龙骨、牡蛎，收涩太过，以治外感之证，虽当发表之余，仍恐余邪未尽，被此收涩之药固闭于中，纵一时强制不喘，恐病根益深，异日更有意外之变。答曰：若是以品龙骨、牡蛎，浅之乎视龙骨、牡蛎者也，斯可征之以前哲之说。

陈修园曰：痰水也，随火而上升。龙属阳而潜于海，能引逆上之火、泛滥之水，下归其宅。若与牡蛎同用，为治痰之神品。今人止知其性涩以收脱，何其浅也。

徐灵胎曰：龙得天地纯阳之气以生。藏时多，见时少，其性虽动而能静。故其骨最黏涩，能收敛正气，凡心神耗散，肠胃滑脱之疾，皆能已之。又曰：阳之纯者，乃天地之正气。故在人亦但敛正气，而不敛邪气。所以仲景于伤寒邪气未尽者，亦恒与牡蛎同用，后之医者，于此义盖未之审也。又曰：人身之神属阳，然非若气血之有形质，可补泻也，故治神为最难。龙者秉天地之元阳出入而变化不测，乃天地之神也，以神治神，则气类相感，更佐以寒热温凉补泻之法，虽无形之病，不难治矣。又曰：天地之阳气有二，一为元阳之阳，一为阴阳之阳。阴阳之阳，分于太极既判之时，以日月为升降，而水火则其用也；与阴为对待，而不并于阴，此天地并立之义也。元阳之阳，存于太极未判之时，以寒暑为起伏，而雷雨则其用也；与阴为附丽，而不杂于阴，此天包地之义也。龙者正天地元阳之气所生，藏于水而不离乎水者也。故春分阳气上并泉冷，龙用事而能飞。秋分阳气下并泉温，龙退蛰而能潜。人身五脏属阴，而肾尤为阴中之至阴，故人之元阳藏焉，是肾为藏水之脏，而亦为藏火之脏也。所以阴分之火，动而不藏者亦用龙骨，盖借其气以藏之，必能自还其宅也。


按
 ：此论与前论皆妙甚，果能细参其理，则无疑于拙拟之从龙汤矣。

邑郑仁村，年五十许。感冒风寒，痰喘甚剧，服表散、清火、理痰之药皆不效，留连二十余日，渐近垂危。其甥刘振绪，愚外祖家近族表弟也。年十四，从愚读书，甚慧。与言医学，颇能记忆。闻其舅病革，往省之，既至，则衣冠竟属纩矣。振绪用葶苈（四钱生者布包）大枣（五枚劈开）汤，加五味子二钱，煎汤灌之，豁然顿醒，继服从龙汤一剂全愈。盖此证乃顽痰郁塞肺之窍络，非葶苈大枣汤不能泻之。且喘久则元气必虚，加五味子二钱，以收敛元气，并可借葶苈下行之力，以纳气归肾也。以十四岁童子，而能如此调方，岂非有神助欤？为其事特异，故附记于此。且以知拙拟从龙汤，固宜于小青龙汤后，而服过发表之药者，临时制宜，皆可酌而用之，不必尽在小青龙汤后也。

馏水石膏饮

治胸中先有蕴热，又受外感，胸中烦闷异常，喘息迫促，其脉浮洪有力，按之未实，舌苔白而未黄者。

生石膏轧细二两
 　甘草三钱
 　麻黄二钱


上药三味，用蒸汽水煎二三沸，取清汤一大碗，分六次温服下。前三次，一点钟服一次，后三次，一点半钟服一次。病愈则停服，不必尽剂。下焦觉凉者，亦宜停服。僻处若无汽水，可用甘澜水代之。

作甘澜水法：用大盆盛水，以杓扬之，扬久水面起有若干水泡，旁有人执杓逐取水，即甘澜水。

若以治温病中似此证者，不宜用麻黄，宜用西药阿斯必林一瓦，融化于汤中以代之。若僻处药房无阿斯必林，又可代以薄荷叶二钱。

奉天车站，经理矿务钱慕韩，愚之同乡也。其妇人于仲冬得伤寒证，四五日间，喘不能卧，胸中烦闷异常，频频呼唤，欲自开其胸。诊其脉浮洪而长，重按未实，舌苔白厚。知其证虽入阳明，而太阳犹未罢也（胸中属太阳）。此时欲以小青龙汤治喘，则失于热。欲以白虎汤治其烦热，又遗却太阳之病，而喘不能愈。踌躇再三，为拟此方，取汽水轻浮之力，能引石膏上升，以解胸中之烦热。甘草甘缓之性，能逗留石膏不使下趋，以专其上行之力。又少佐以麻黄解散太阳之余邪，兼借以泻肺定喘，而胸中满闷可除也。汤成后，俾徐徐分六次服之。因病在上焦，若顿服，恐药力下趋，则药过病所，而病转不愈也。服至三次，胸间微汗，病顿见愈，服至尽剂，病愈十之八九。再诊其脉，关前犹似浮洪，喘息已平，而从前兼有咳嗽未愈。继用玄参一两，杏仁（去皮）二钱，蒌仁、牛蒡子各三钱，两剂全愈。


葛根黄芩黄连汤解

《伤寒论》曰：太阳病桂枝证，反下之，利遂不止，脉促者，表未解也，喘而汗出者，葛根黄芩黄连汤主之。

唐容川曰：此节提出桂枝证，以别于上书麻黄证之太阳病也。上二节是伤寒，以见此一节是伤风。风在肌肉，阳明所司之界，本能翕翕发热，若误下之，则热邪内陷，为协热下利，与上节之必自利者不同。何以知其与上节寒利不同哉？盖寒脉不数，今以其脉数而歇至，名之为促，所以促者，因热内陷而表未解，故邪欲出而不得出，是以促急也。热气逆于肺则喘，热气蒸于肌腠则汗出，此太阳阳明协热下利之证，故用葛根黄芩黄连汤治之。陆九芝曰：温热之与伤寒所异者，伤寒恶寒，温热不恶寒耳，恶寒为太阳主证，不恶寒为阳明主证，仲景于此，分之最严。恶寒而无汗用麻黄，恶寒而有汗用桂枝，不恶寒而有汗且恶热者用葛根。阳明之葛根，即太阳之桂枝也，所以达表也。葛根黄芩黄连汤中之芩、连，即桂枝汤中之芍药也，所以安里也。桂枝协麻黄，治恶寒之伤寒。葛根协芩、连，治不恶寒之温热。其方为伤寒温热之分途，任后人审其病之为寒为热而分用之。尤重在芩、连之苦，不独可降、可泻，且合苦以坚之之义，坚毛窍可以止汗，坚肠胃可之止利。所以葛根黄芩黄连汤，又有下利不止之治。一方而表里兼清，此则药借病用，本不专为下利设也。乃后人视此方，若舍下利一证外，更无他用者何也。


按
 ：用此方为阳明温热发表之药，可为特识。然葛根发表之力甚微，若遇证之无汗者，拟加薄荷、蝉退，或更加连翘，方能得清凉解热之汗。试观葛根汤，治项背强[image: ]
 [image: ]
 ，无汗恶风者，必佐以麻、桂可知也。

或问：薄荷、蝉退之类，既善解阳明经无汗之温热，何以《伤寒论》方中皆不用？答曰：仲景用药多遵《本经》，薄荷《本经》不载，《别录》亦不载，当仲景时犹未列于药品可知。蚱蝉虽载于《本经》，然古人止知用蝉，不知用蜕，较之蝉退，以皮达皮之力必远不如，故仲景亦不用。至连翘古惟知用根，即麻黄连轺赤小豆汤中之连轺，其发表之力，亦必不如连翘。故身发黄证，仲景用之以宣通内热，而非用之以发表也。


附录
 ：葛根黄芩黄连汤原方

葛根半斤
 　甘草炙二两
 　黄芩三两
 　黄连三两


上四味，以水八升，先煮葛根，减二升，纳诸药，煮取二升，去滓，分温再服。


附录
 ：后世用葛根黄芩黄连汤分量

葛根四钱
 　甘草炙一钱
 　黄芩一钱五分
 　黄连一钱五分


不下利者，去黄连加知母三钱。无汗者，加薄荷叶、蝉退各钱半。


小柴胡汤解

小柴胡汤本为少阳之方，而太阳、阳明、厥阴篇皆用之。诚以少阳介于太阳、阳明之间，又与厥阴脏腑相连，故三经中，亦皆有小柴胡证也。

太阳篇曰：“太阳病，十日已去，脉浮细而嗜卧也，外已解也，设胸满胁痛者，与小柴胡汤。”陈修园注曰：十日已去，为十一日，正直少阴重主气之期。此言太少阴阳之气表里相通，而太阳又得少阴之枢以为出入也。

又曰：“伤寒五六日，中风，往来寒热，胸胁苦满，默默不欲饮食，心烦喜呕，或胸中烦而不呕，或渴，或腹中痛，或胁下痞鞕，或心下悸、小便不利，或不渴身有微热，或咳者，与小柴胡汤主之。”陈修园注曰：太阳之气不能从胸出入，逆于胸胁之间，内干动于脏气，当藉少阳之枢转而外出。伤寒五六日，经尽一周，气值厥阴，可籍其中间之少阳而枢转也。

唐容川注曰：《内经》云少阳为枢，盖实有枢之境地可指。足少阳胆经，胆附于肝，人皆知之。至手少阳三焦经，宋元以来皆不知为何物，致西人讥中国三焦之说为妄谈。且谓人身有连网，所饮之水，由胃散出，缘连网而下通膀胱，此为人身行水之道，中书并未言及。而不知《内经》早言之，特不名为连网，而名为三焦耳。《内经》灵兰秘典曰：“三焦者，决渎之官，水道出焉。”此水道，即西人所谓行水之道，是三焦即连网也。然西人知有连网，而不知连网生于何处，且止知其能行水，至其微妙处西人仍不知。按：焦字，古本作[image: ]
 ，从采，有层折可辨也，从韦，以其膜象韦皮也，从焦，有皱纹如火灼皮也，西人以连网形容之，古圣只一[image: ]
 字，已如绘其形。其根起于肾中，肾系贯脊通髓，名为命门，由命门生出膜油，上生胁下两大板油，为足少阳经之都会。又生出脐下膜油，中有细窍，通于膀胱。膀胱之后，大肠之前，膜中一大夹室，女子名血室，男子名精室，道家名丹田，乃气血交会，化生精气孕育之所。又有冲任二脉，导血而下以入此，导气而上出于胸膜。凡热入血室，冲气上逆，皆责于此，是为下焦最重之所。从脐上至胸前鸠尾，环肋骨至腰脊，是为中焦，其膜根于肾系，而发出如网，与小肠胃脘相连，有细窍通肠胃，所谓秘别糟粕，蒸津液也。此膜上有脾居之，脾气发生膏油，凡有膜网处，其上皆生膜油，凡化水谷，皆是膏油发力以熏吸之，所谓脾主化食利水者如此。再上生心下膈膜，由膈膜透过，上生心肺相连之系，其系之近心处，为心包络，与三焦为脏腑之配。由内膜透出筋骨之外，是生肥肉。肥肉内、瘦肉外，一层网膜有纹理，为营卫外出之路，名曰腠理，乃三焦之表也。邪在腠理，出与阳争则寒，入与阴争则热，故往来寒热。胸胁是膈膜连接之处，邪在膈膜，故胸胁苦满。足少阳胆火，游行三焦，内通包络，火郁不达，故默默。凡人饮水，俱从胃散于膈膜，下走连网，以入膀胱。凡人食物，化为汁液，从肠中出走网油，以达各脏。邪在膜油之中，水不下行，则不欲饮。食不消化，则不欲食。心烦者，三焦之相火，内合心包也。喜呕者，三焦为行水之府，水不下行，故反呕也。或但合心火，为胸中烦，而水不上逆则不呕。或三焦之火，能消水则渴。或肝膈中之气迫凑于腹内网油之中，则腹中痛。或邪结于胁下两大板油之中，则胁下痞满。或三焦中火弱水盛，水气逆于心下膈膜之间，而心下悸。或三焦之府不热，则不消渴。而邪在三焦之府，居腠理之间，则身有微热。或从膈膜中上肺，致肺中痰火上冲咽喉则咳。总之，是少阳三焦膜中之水火郁而为病也。统以小柴胡汤散火降水主之，各随其证之所见而加减之，无不确切。

又曰：“血弱气衰腠理开，邪气因入，与正气相搏，结于胁下，正邪分争，往来寒热，休作有时，默默不欲饮食，脏腑相连，其痛必下，邪高痛下，故使呕也，小柴胡汤主之。”陈修园曰：此言太阳之气结于胁下，而伤太阴、阳明之气，亦当借少阳之枢而转出也。

又曰：“伤寒四五日，身热恶风，胁下满，手足温而渴者，小柴胡汤主之。”唐容川注曰：此证全与上节（指九十七节）相同。只是未经误下，脉亦不浮弱。是脾之膏油未伤，而邪在膜网，仍当清疏理其膜网，故用小柴胡汤。

又曰：“伤寒阳脉涩，阴脉弦，法当腹中急痛者，先与小建中汤，不差者，与小柴胡汤主之。”唐容川注曰：阳脉属气分，卫气从膜网而出，以达皮肤。膜网不通利，则卫气难于外出，故脉应之而涩。阴脉属血分，血藏膏油中，血滞油寒，气不得与血流通，则血行气阻而作痛，所谓痛则不通也。故先与小建中汤，以温其膏油，建中者，指中焦而言。中焦之膏油既温，则血不凝滞，而膜中之气，自通而不痛矣。若油既温和，痛仍不瘥者，是膏油血分通利，而膜网之微细管窍不通利，故阳气不得出也，复与小柴胡汤，疏通其膜网，则阳气通畅而愈。又曰：“妇人中风七八日，续得寒热，发作有时，经水适断者，此为热入血室，其血必结，故使如疟状，发作有时，小柴胡汤主之。”唐容川注曰：邪在表里之间，只能往来寒热，而不发作有时。惟疟证邪客风府，或疟母结于胁下膜油之中，卫气一日一周，行至邪结之处，欲出不得，相争为寒热，所以发作有时也。夫卫气者，发于膀胱水中，达出血分，血为营、气为卫，此证热入血室，在下焦膜网之中，其血必结。阻其卫气至血结之处，相争则发寒热。卫气已过则寒热止，是以发作有时，与疟无异。原文故使二字，明言卫气从膜中出，血结在膜中，故使卫气不得达也。用柴胡透达膜膈而愈。知热入血室在膜中，即知疟亦在膜中矣。又曰：“伤寒五六日，头汗出，微恶寒，手足冷，心下满，口不欲食，大便鞕，脉细者，此为阳微结，必有表复有里也。脉沉亦在里也。汗出为阳微，假令纯阴结，不复有外证，悉人在里，此为半在里半在外也。脉虽沉紧，不得为少阴病。所以然者，阴不得有汗，今头汗出，故知非少阴也。可与小柴胡汤，设不了了者，得屎而解。”陈修园注曰：此言阳微结似阴，虽见里证，而究与少阴之纯阴结有辨。

又曰：“伤寒五六日，呕而发热者，柴胡证具，而以他药下之，柴胡证仍在者，复与柴胡汤。此虽已下之不为逆，必蒸蒸而振，却发热汗出而解。若心下满而鞕痛者，此为结胸也，大陷胸汤主之。但满而不痛者，此为痞，柴胡不中与之，宜半夏泻心汤。”唐容川注曰：柴胡证，是表之腠理间病。腠理是赤肉外之膜油。若从外膜而入内膜，聚于膈则为陷胸。盖胸膈乃内膜之大者，为上下之界。故邪入于内，多与正气结于此间。正气不升，饮食亦停于膈，是为有形之水饮。邪气内陷，并心包之火阻于胸膈，则为有形之痰血。血生于心火，火行则血行，火阻则血阻，血与水交结，则化为痰，是为结胸实证，当夺其实，用大陷胸汤。但满而不痛，则无血与水，无凝聚成痰之实证，只水火无形之气塞于胸膈，和其水火之气而痞自解，不必攻下有形之物也。柴胡汤是透膈膜而外达腠理，陷胸汤是攻膈膜而下走大肠，泻心等汤则和膜膈以运行之，皆主膈膜间病，而有内外虚实之分，故仲景连及言之。阳明篇曰：“阳明病发潮热，大便溏，小便自可，胸膈满不去者，小柴胡汤主之。”唐容川注曰：此潮热，是如疟之发作有时，以胸胁结满，冲阳之气上至结处，即相交而发热，其但热不寒者，以其为少阳阳明也。

又曰：“阳明病胁下鞕满，不大便而呕，舌上白苔者，可与小柴胡汤。上焦得通，津液得下，胃气因和，身濈然而汗出解也。”唐容川注曰：凡病在三焦膜膈中，则舌色必白，现出三焦之本色。故丹田有热，亦云舌白苔，丹田是下焦之膜中也。此上病是胸前，正当胃中之气散走之路，阳明之热合于此间，则水不得入于膜中，而反呕出，是为上焦不通，必用柴胡以透达胸膜，则上焦得水道下行，是以津液得下。胃中水不留逆，则因而和平。内膜之水道既通，则外膜之气道自畅，故身濈然而汗出解也。

又曰：“阳明中风，脉弦浮大而短气，腹部满，胁下及心痛。久按之气不通，鼻干不得汗，嗜卧，一身及面目悉黄，小便难，有潮热，时时哕，耳前后肿，刺之少差，外不解，过十日脉续浮者，与小柴胡汤。”唐容川注曰：此节是发明首章太阳阳明、少阳阳明之义。故提出脉弦，为少阳经之眼目；提出脉浮，为太阳经之眼目。此下先言少阳阳明，谓少阳三焦膜中水不得利，则气不化而气短。三焦之膜油布于腹中，故腹部满。胁下是板油所居，心下是膈膜所在，故结而作痛。久按之气不通，则膜中之气结甚矣。此皆少阳三焦膜中病也。而阳明经脉之热，又夹鼻作干。膜与油连，膏油是阳明所司，膏油被蒸，周身困顿，故嗜卧，遂发出膏油被蒸之黄色。膜中水不利，则小便难。有潮热者，发作如疟，应正气至邪结处而热，与上条潮热同例。膜中实，胃中虚，膜中气逆入胃则哕。随少阳经上耳，则前后肿。刺之经脉已愈，而其外各证不解，又见脉浮有欲出于表之情，故与小柴胡汤，使达于外也。

少阳篇曰：“本太阳病不解，转入少阳者，胁下鞕满，干呕，不食，往来寒热，尚未吐下，脉沉紧者，与小柴胡汤。”唐容川注曰：此节言三焦有膜，膜上有膏。邪从太阳肌肉入于膏油，而内着胁下，居板油之内，则胁下痛满。膏油主消食，故不能食。邪从皮毛而入于膜，是为腠理，居阴阳之界，故往来寒热。膜缝内气逆于上，则为干呕。脉沉者，邪已内陷之象，脉紧者，正与邪争，尚欲外出之象。故以柴胡汤清利疏达，而膜中油中之邪，仍达出而解，此即少阳为枢之义也。

厥阴篇曰：“呕而发热者，小柴胡汤主之。”陈修园注曰：此厥阴病，从少阳之枢转而治之也，发热应是寒热往来。

手少阳是三焦经，足少阳是胆经，从前因不知三焦为何物，并胆经亦不能确为指出，致小柴胡汤所主之病，皆不发明其理，即知为借少阳之枢转，而所以能枢转之理终渺茫。自容川悟出三焦一经，则手少阳之经明，足少阳之经亦因之能明。而《内经》太阳主开，阳明主阖，少阳为枢之理始显。本此以释小柴胡汤所主之病，触处贯通，无事烦言而解。故编中特详录之，其有剩义未尽发者，复参以管见，列数则于下，学者果尽明其理，于治伤寒一道，思过半矣。

小柴胡汤，虽兼主手、足少阳，而实注重足少阳。何以知之？因少阳提纲中明言不可发汗也。盖手少阳为水道所出，而小便与汗，皆与水道相通，是汗解为手少阳之出路。足少阳之大都会为胁下板油，此油外膜上紧连膈膜。凡小柴胡证，必胁满喜呕，是邪藏板油之中，欲借少阳上升之气缘膜透膈而出也。小柴胡汤，是因其病机而越之。

少阳提纲既戒发汗矣，而一百零二节与一百四十九节、二百三十节，皆言汗解者，因误下后，胁下所聚之邪，兼散漫于三焦包络。仍投以小柴胡汤，以和解宣通之。而邪之散漫者，遂由手少阳外达之经络作汗而解。而其留于胁下者，亦与之同气相求，借径于手少阳而汗解。故于汗出上特加一“却”字，言非发其汗，而却由汗解。此是宣通其少阳，听其自汗，而非强发其汗也。

其汗时，必发热蒸蒸而振者，有战而后汗之意也。盖少阳之病由汗解，原非正路，而其留于胁下之邪作汗解尤难。乃至服小柴胡汤后，本欲上透膈膜，因下后气虚，不能由上透出，而其散漫于手少阳者，且又以同类相招，遂于蓄极之时，而开旁通之路。此际几有正气不能胜邪之势，故汗之先必先热而振动，此小柴胡方中，所以有人参之助也。是以愚用此方时，于气分壮实者，恒不用人参。而于误服降药后，及气虚者，则必用人参也。

少阳经所居之部位，介太阳、阳明之间，此指手少阳而言，三焦所属之腠理也。而其传经之次第，乃在阳明之后，此指足少阳而言，胆经所属之板油也。板油与包脾之膜油相近，故从此可传太阴。小柴胡证多兼咳，其咳者咳吐黏涎也。乃太阳湿气，经少阳之热炼铄而成。是以愚验此证，常以吐黏涎为的。而方中之参、草、大枣，亦所以补助脾经，断其传太阴之路也。

小柴胡证喜呕者，不必作呕吐者，但常常有欲呕之意，即为喜呕。是以愚治伤寒，遇有觉恶心而微寒热往来者，即投以小柴胡汤，一剂而愈。此《伤寒论》所谓：“伤寒中风，有柴胡证，但见一证便是，不必悉见也。”

容川谓：三焦外通于腠理，其说甚确。《内经》胀论曰：“三焦胀者，气满皮肤中，轻轻然而不坚。”是明言三焦与腠理相通也。又容川欲征明三焦，即西人所谓连网，而引征于《内经》“三焦者，决渎之官”数语。然《内经》可征三焦即是连网者，不独此数语也。《灵枢》勇论谓：“勇士者三焦理横，怯士者三焦理纵。”夫理既明明可辨其横纵，则其理之大且显可知。而一身之内，理之大且显者，莫连网若也，此又三焦即连网之明征也。


附录
 ：小柴胡汤原方

柴胡八两
 　黄芩三两
 　人参三两
 　甘草三两
 　半夏半升洗
 　生姜三两切
 　大枣十二枚擘


上七味，以水一斗二升，煮取六升，去滓再煎，取三升，温服一升，日三服。若胸中烦而不呕，去半夏、人参，加栝蒌实一枚。若渴者，去半夏，加人参，合前成四两半，栝蒌根四两。若腹中痛，去黄芩，加芍药三两。若胁下痞鞕，去大枣，加牡蛎四两。若心下悸，小便不利者，去黄芩，加茯苓四两。若不渴，外有微热者，去人参，加桂枝三两，温覆取微汗愈。若咳者，去人参、大枣、生姜，加五味子半升，干姜二两。


附录
 ：后世用小柴胡汤分量

柴胡八钱
 　　黄芩三钱
 　　人参三钱
 　　甘草三钱
 　　清半夏四钱
 生姜三钱切
 　大枣四枚擘


陈修园曰：少阳介于两阳之间，须兼顾三经，故药不宜轻。去滓再煎者，因其方为和解之剂，再煎则药性和合，能使经气相融，不复往来出入也。古圣不但用药之妙，其煎法俱有精义。


按
 ：去滓再煎，此中犹有他义。盖柴胡有升提之力，兼有发表之力，去滓重煎，所以去其发表之力也。然恐煎久并升提之力亦减，故重用至八两，而其三分之一，折为今之八钱也。唐容川曰：柴胡之力，能透胸前之膈。而仲景用柴胡以治少阳，其义尤精。少阳者，水中之阳，发于三焦，以行腠理，寄居胆中，以化水谷。必三焦之膜网通畅，肝胆之木火清和，而水中之阳乃能由内达外。柴胡茎中虚松有白瓤通气，象人身三焦之膜网。膜网有纹理与肌肤筋骨相凑，故名腠理。少阳木火郁于腠理而不达者，则作寒热。惟柴胡能达之，以其松虚象腠理能达阳气，且味清苦，能清三焦之火与胆中之火。其兼治太阳阳明者，则是通三焦之路，以达其气，乃借治非正治也。又曰：柴胡须用一茎直上，色青叶四面生，如竹叶而细，开小黄花者，乃为真柴胡，是仲景所用者。至于软柴胡、红柴胡、银柴胡，皆不堪用。


通变大柴胡汤

治伤寒温病，表证未罢，大便已实者。

柴胡三钱
 　薄荷三钱
 　知母四钱
 　大黄四钱


此方若治伤寒，以防风易薄荷。

《伤寒论》大柴胡汤，治少阳经与阳明府同病之方也。故方中用柴胡以解在经之邪，大黄以下阳明在府之热，方中以此二药为主，其余诸药，可加可减，不过参赞以成功也。然其方宜于伤寒，而以治温病与表证不在少阳者，又必稍为通变，而后所投皆宜也。

或问：其表果系少阳证，固宜用柴胡矣。若非少阳证，既加薄荷、防风以散表邪，何须再用柴胡乎？答曰：凡表证未罢，遽用降药下之，恒出两种病证，一为表邪乘虚入里，《伤寒论》所载下后胸满心下痞鞕，下后结胸者是也；一为表邪乘虚入里且下陷，《伤寒论》所谓下之利不止者是也。此方中用防风、薄荷以散之，所以防邪之内陷，用柴胡以升之，所以防邪之下陷也。

一人，年二十余。伤寒六七日，头疼恶寒，心中发热，咳吐黏涎。至暮尤寒热交作，兼眩晕，心中之热亦甚。其脉浮弦，重按有力，大便五日未行。投以此汤，加生石膏六钱，芒硝四钱，下大便二次。上半身微见汗，诸病皆见轻，惟心中犹觉发热，脉象不若从前之浮弦，而重按仍有力。拟投以白虎加人参汤，恐当下后，易作滑泻，遂以生山药代粳米，连服两剂全愈。

加味越婢加半夏汤

治素患劳嗽，因外感袭肺，而劳嗽益甚，或兼喘逆，痰涎壅滞者。

麻黄二钱
 　石膏煅捣三钱
 　生山药五钱
 　寸麦冬带心四钱
 　清半夏三钱
 　牛蒡子炒捣三钱
 　玄参三钱
 　甘草一钱五分
 　大枣三枚擘开
 　生姜三片


《伤寒论》有桂枝二越婢一汤，治太阳病发热恶寒，热多寒少。《金匮》有越婢汤，治受风水肿。有越婢加半夏汤，治外感袭肺，致肺中痰火壅滞，胀而作喘。今因其人素患劳嗽，外感之邪与肺中蕴蓄之痰，互相胶漆，壅滞肺窍，而劳嗽益甚。故用越婢加半夏汤，以祛外袭之邪。而复加山药、玄参、麦冬、牛蒡子，以治其劳嗽。此内伤外感兼治之方也。

一叟，年近七旬。素有劳嗽，初冬宿病发动，又兼受外感，痰涎壅滞胸间，几不能息。剧时昏不知人，身驱后挺。诊其脉，浮数无力。为制此汤，一剂气息通顺，将麻黄、石膏减半，又服数剂而愈。

或问：子尝谓石膏宜生用，不宜煅用。以石膏寒凉之中，原兼辛散，煅之则辛散之力变为收敛，服之转可增病。乃他方中，石膏皆用生者，而此独用煅者何也？答曰：此方所主之病，外感甚轻，原无大热。方中用麻黄以祛肺邪，嫌其性热，故少加石膏佐之。且更取煅者，收敛之力，能将肺中痰涎凝结成块，易于吐出。此理从用煅石膏点豆腐者悟出，试之果甚效验。后遇此等证，无论痰涎如何壅盛，如何杜塞，投以此汤，须臾，药方行后，莫不将痰涎结成小块，连连吐出，此皆煅石膏与麻黄并用之效也。若以治寒温大热，则断不可煅。若更多用则更不可煅也（煅石膏用于此方，且止三钱，自无妨碍，然愚后来志愿，欲全国药房，皆不备煅石膏，后有用此方者，若改用生石膏四钱更佳）。


治温病方

清解汤

治温病初得，头疼，周身骨节酸疼，肌肤壮热，背微恶寒无汗，脉浮滑者。

薄荷叶四钱
 　蝉退去足土三钱
 　生石膏捣细六钱
 　甘草一钱五分


《伤寒论》曰：“太阳病，发热而渴，不恶寒者，为温病。若发汗已，身灼热者，名曰风温。风温为病，脉阴阳俱浮，自汗出，身重，多眠睡，息必鼾，言语难出。”此仲景论温病之提纲也。乃提纲详矣，而后未明言治温病之方。及反复详细观之，乃知《伤寒论》中原有治温病方，且亦明言治温病方，特涉猎观之不知耳。六十一节云：“发汗后，不可更行桂枝汤。汗出而喘，无大热者，可与麻黄杏仁甘草石膏汤主之。”夫此证既汗后不解，必是用辛热之药，发不恶寒证之汗，即温病提纲中，所谓若发汗已也（提纲中所谓若发汗，是用辛热之药强发温病之汗）。其汗出而喘，无大热者，即温病提纲中，所谓若发汗已，身灼热及后所谓自汗出，多眠睡，息必鼾也。睡而息鼾，醒则喘矣。此证既用辛热之药，误发于前，仲景恐医者见其自汗，再误认为桂枝汤证，故特戒之曰：不可更行桂枝汤，而宜治以麻杏甘石汤。此节与温病提纲遥遥相应，合读之则了如指掌。然麻杏甘石汤，诚为治温病初得之的方矣。而愚于发表药中不用麻黄，而用薄荷、蝉退者，曾于葛根黄芩黄连汤解后详论之，兹不再赘。

今者论温病之书甚伙，而郑卫红紫，适足乱真。愚本《内经》、仲景，间附以管见，知温病大纲，当分为三端。今逐端详论，胪列于下，庶分途施治，不至错误。

一为春温。其证因冬月薄受外感，不至即病。所受之邪，伏于膜原之间，阻塞脉络，不能宣通，暗生内热。迨至春日阳生，内蕴之热，原有萌动之机，而复薄受外感，与之相触，则陡然而发，表里俱热，《内经》所谓“冬伤于寒，春必病温”者是也，宜治以拙拟凉解汤（在后）。热甚者，拙拟寒解汤（在后）。有汗者，宜仲景葛根黄芩黄连汤，或拙拟和解汤（在后）加生石膏。若至发于暑月，又名为暑温，其热尤甚。初得即有脉洪长，渴嗜凉水者，宜投以大剂白虎汤，或拙拟仙露汤（在第六卷）。

一为风温。犹是外感之风寒也，其时令已温，外感之气已转而为温，故不名曰伤寒、伤风，而名风温，即《伤寒论》中所谓风温之为病者是也。然其证有得之春初者，有得之春暮者，有得之夏秋者，当随时序之寒热，参以脉象，而分别治之。若当春初秋末，时令在寒温之间。初得时虽不恶寒，脉但浮而无热象者，宜用拙拟清解汤，加麻黄一二钱，或用仲景大青龙汤。若当暑热之日，其脉象浮而且洪者，用拙拟凉解汤，或寒解汤。若有汗者，用拙拟和解汤，或酌加生石膏。

一为湿温。其证多得之溽暑。阴雨连旬，湿气随呼吸之气传入上焦，窒塞胸中大气。因致营卫之气不相贯通，其肌表有似外感拘束，而非外感也。其舌苔白而滑腻，微带灰色。当用解肌利便之药，俾湿气由汗与小便而出，如拙拟宣解汤（在后）是也。仲景之猪苓汤去阿胶，加连翘亦可用。至湿热蓄久，阳明府实，有治以白虎汤加苍术者，其方亦佳。而愚则用白虎汤，以滑石易知母，又或不用粳米，而以生薏米代之。至于“冬不藏精，春必病温”，《内经》虽有明文，其证即寓于风温、春温之中。盖内虚之人，易受外感，而阴虚蕴热之人，尤易受温病。故无论风温、春温，兼阴虚者，当其发表、清解、降下之时，皆宜佐以滋阴之品，若生山药、生地黄、玄参、阿胶、生鸡子黄之类均可酌用。或宜兼用补气之品，若白虎汤之加人参，竹叶石膏汤之用人参，诚以人参与凉润之药并用，不但补气，实大能滋阴也。

上所论温病，乃别其大纲及其初得治法。至其证之详悉，与治法之随证变通，皆备于后之方案中。至于疫病，乃天地之疠气，流行传染，与温病迥异，详于第七卷中。

方中薄荷叶宜用其嫩绿者，至其梗宜用于理气药中，若以之发汗，则力减半矣。若其色不绿而苍，则其力尤减。若果嫩绿之叶，方中用三钱即可。

薄荷气味近于冰片，最善透窍。其力内至脏腑筋骨，外至腠理皮毛，皆能透达。故能治温病中之筋骨作疼者。若谓其气质清轻，但能发皮肤之汗，则浅之乎视薄荷矣。

蝉退去足者，去其前之两大足也。此足甚刚硬，有开破之力，若用之退目翳消疮疡，带此足更佳。若用之发汗，则宜去之，盖不欲其于发表中，寓开破之力也。

蝉退性微凉味淡，原非辛散之品，而能发汗者，因其以皮达皮也。此乃发汗中之妙药，有身弱不任发表者，用之最佳。且温病恒有兼瘾疹者，蝉退尤善托瘾疹外出也。

石膏性微寒，《本经》原有明文，虽系石药，实为平和之品。且其质甚重，六钱不过一大撮耳。其凉力，不过与知母三钱等。而其清火之力则倍之，因其凉而能散也。尝观后世治温之方，至阳明府实之时，始敢用石膏五六钱，岂能知石膏者哉。然必须生用方妥，煅者用至一两，即足偾事，此编例言中，曾详论之。又此方所主之证，或兼背微恶寒，乃热郁于中，不能外达之征，非真恶寒也。白虎汤证中，亦恒有如此者，用石膏透达其热，则不恶寒矣。

或问：外感中于太阳则恶寒，中于阳明则不恶寒而发热。时至春夏，气候温热，故外感之来，不与寒水相感召，而与燥金相感召，直从身前阳明经络袭入，而为温病。后世论温病者，多是此说。而《伤寒论》温病提纲，冠之以太阳病者何也？答曰：温病初得，亦多在太阳，特其转阳明甚速耳。曾治一人，年二十余。当仲夏夜寝，因夜凉，盖单衾冻醒，发懒，仍如此睡去。须臾又冻醒，晨起微觉恶寒。至巳时已觉表里大热，兼喘促，脉洪长而浮。投以清解汤，方中生石膏，改用两半，又加牛蒡子（炒捣）三钱，服后得汗而愈。由斯观之，其初非中于太阳乎，然不专在太阳也。人之所以觉凉者，由于衣衾之薄。其气候究非寒凉，故其中于人不专在太阳，而兼在阳明。且当其时，人多蕴内热，是以转阳明甚速也。然此所论者风温耳。若至冬受春发，或夏发之温，恒有与太阳无涉者。故《伤寒论》温病提纲中，特别之曰“风温之为病”，明其异于冬伤于寒，春必病温之温病也。又杏仁与牛蒡子，皆能降肺定喘，而杏仁性温、牛蒡子性凉。伤寒喘证，皆用杏仁，而温病不宜用温药，故以牛蒡子代之。


凉解汤

治温病，表里俱觉发热，脉洪而兼浮者。

薄荷叶三钱
 　蝉退去足土二钱
 　生石膏捣细一两
 　甘草一钱五分


春温之证，多有一发而表里俱热者。至暑温尤甚，已详论之于前矣。而风温证，两三日间，亦多见有此证脉者，此汤皆能治之，得汗即愈。

西人治外感，习用阿斯必林（第一卷参麦汤，第四卷曲直汤下皆论及此药）法。用阿斯必林一瓦，和乳糖（可代以白蔗糖）服之，得汗即愈。愚屡次试之，其发汗之力甚猛，外感可汗解者，用之发汗可愈。若此凉解汤，与前清解汤，皆可以此药代之，以其凉而能散也。若后之寒解汤，即不可以此药代之，盖其发汗之力有余，而清热之力仍有不足也。

寒解汤

治周身壮热，心中热而且渴，舌上苔白欲黄，其脉洪滑。或头犹觉疼，周身犹有拘束之意者。

生石膏捣细一两
 　知母八钱
 　连翘一钱五分
 　蝉退去足土一钱五分


或问：此汤为发表之剂，而重用石膏、知母，微用连翘、蝉退，何以能得汗？答曰：用此方者，特恐其诊脉不真，审证不确耳。果如方下所注脉证，服之覆杯可汗，勿庸虑此方之不效也。盖脉洪滑而渴，阳明府热已实，原是白虎汤证。特因头或微疼，外表犹似拘束，是犹有一分太阳流连未去。故方中重用石膏、知母以清胃腑之热；而复少用连翘、蝉退之善达表者，引胃中化而欲散之热，仍还太阳作汗而解。斯乃调剂阴阳，听其自汗，非强发其汗也。况石膏性凉（《本经》谓其微寒即凉也）味微辛，有实热者，单服之即能汗乎。曾治一少年，孟夏长途劳役，得温病，医治半月不效。后愚诊视，其两目清白，竟无所见。两手循衣摸床，乱动不休，谵语不省人事。其大便从前滑泻，此时虽不滑泻，每日仍溏便一两次。脉浮数，右寸之浮尤甚，两尺按之即无。因此证目清白无见者，肾阴将竭也。手循衣摸床者，肝风已动也。病势之危，已至极点。幸喜脉浮，为病还太阳。右寸浮尤甚，为将汗之势。其所以将汗而不汗者，人身之有汗，如天地之有雨。天地阴阳和而后雨，人身亦阴阳和而后汗。此证尺脉甚弱，阳升而阴不能应，汗何由作。当用大润之剂，峻补真阴，济阴以应其阳，必能自汗。遂用熟地、玄参、阿胶、枸杞之类，约重六七两，煎汤一大碗，徐徐温饮下，一日连进二剂，即日大汗而愈。审是则发汗原无定法，当视其阴阳所虚之处，而调补之，或因其病机而利导之，皆能出汗，非必发汗之药始能汗也。按：寒温之证，原忌用黏泥滋阴、甘寒清火，以其能留邪也。而用以为发汗之助，则转能逐邪外出，是药在人用耳。

一人，年四十余。为风寒所束不得汗，胸中烦热，又兼喘促。医者治以苏子降气汤，兼散风清火之品，数剂病益进。诊其脉，洪滑而浮，投以寒解汤，须臾上半身即出汗。又须臾，觉药力下行，至下焦及腿亦皆出汗，病若失。

一人，年三十许。得温证，延医治不效，迁延十余日。愚诊视之，脉虽洪而有力，仍兼浮象。问其头疼乎？曰然。渴欲饮凉水乎？曰有时亦饮凉水，然不至燥渴耳。知其为日虽多，而阳明之热犹未甚实，太阳之表犹未尽罢也。投以寒解汤，须臾汗出而愈。

一人，年三十余。于冬令感冒风寒，周身恶寒无汗，胸间烦躁。原是大青龙汤证，医者投以麻黄汤，服后汗无分毫，而烦躁益甚，几至疯狂。诊其脉，洪滑异常，两寸皆浮，而右寸尤甚。投以寒解汤，覆杯之顷，汗出如洗而愈。审是则寒解汤不但宜于温病，伤寒现此脉者，投之亦必效也。

一叟，年七旬。素有劳疾，薄受外感，即发喘逆。投以小青龙汤去麻黄，加杏仁、生石膏辄愈。上元节后，因外感甚重，旧病复发，五六日间，热入阳明之府。脉象弦长浮数，按之有力，而无洪滑之象（此外感兼内伤之脉）。投以寒解汤，加潞参三钱，一剂汗出而喘愈。再诊其脉，余热犹炽，继投以白虎加人参以山药代粳米汤（在第六卷）一大剂，分三次温饮下，尽剂而愈（此条亦系伤寒）。

一妊妇，伤寒两三日。脉洪滑异常，精神昏愦，间作谵语，舌苔白而甚厚。为开寒解汤方，有一医者在座，问方中之意何居？愚曰：欲汗解耳。曰此方能汗解乎？愚曰：此方遇此证，服之自能出汗。若泛作汗解之药服之，不能汗也。饮下须臾，汗出而愈，医者讶为奇异。

门人高如璧曾治一媪，年近七旬。于春初得伤寒证，三四日间，烦热异常，又兼白痢，昼夜滞下无度，其脉洪滑兼浮。如璧投以寒解汤，加生杭芍三钱，一剂微汗而热解，痢亦遂愈。按：用凉药发汗，自古有之。唐志曰：袁州天庆观，主首道土王自正伤寒旬余，四肢乍冷乍热，头重气塞，唇寒面青，累日不能食，势已甚殆。医者诊之曰：脉极细虚，是为阴证，必须桂枝汤乃可。及医者去后，方将煎桂枝汤，若有语之者曰：何不服竹叶石膏汤。四顾无人，惟小童在侧。自正惑焉，急邀医者还，告之曰：或教我服竹叶石膏汤何如？医者曰：竹叶石膏汤与桂枝汤，寒燠如冰炭。君之疾状已危，不可再为药误。方酬答间，复闻人语如前。自正心悚然。医者去后，即买竹叶石膏汤煎之，又闻所告如初。于是断然曰：神明三次告我，是赐我再生之路也，汤成即服其半。先时身体重千斤，倏而轻清，唇亦渐暖，咽膈通畅。遂悉服之，少顷汗出如洗，径就睡，平旦脱然。自正为人素谨饬，常茹素，与人齐醮尽诚，故为神明所佑如此。按：此虽阳证，状与阴证无异。然当时若问其小便，必黄热短涩，且必畏见沸汤，是其明证也。医者不知辨此，竞欲以桂枝汤强发其汗，危哉。幸邀神佑，得服竹叶石膏汤，大汗而愈。此即拙拟寒解汤，所谓调其阴阳，听其自汗也。又按：桂枝汤亦非治阴证之药，乃治伤风有汗之药。然桂枝下咽，阳盛则毙，叔和之言，诚千古不易之论。故伤寒无汗者，误服桂枝汤，犹大热烦渴，变为白虎汤证，况内蕴实热者乎！

又洪吉人曰：昔一名医，成化年，新野疫疠，有邻妇卧床数日，忽闻其家如羊嘶声，急往视之。见数人用被覆其妇，床下置火一盆，令其出汗，其妇面赤声哑，气息几断。因叱之曰：急放手，不然命殆矣。众不从，乃强拽被。其妇跃起，倚壁而喘，口不能言。曰：饮凉水否？颔之。与水一碗，一饮而尽，始能言。又索水，复与之。饮毕，汗出如雨，其病遂愈。或问其故，曰彼发热数日，且不饮食，肠中枯涸，以火蒸之，是速其死也，何得有汗。试观以火燃空鼎，虽赤而气不升，沃之以水，则气四达矣。遇此等证，不可不知。


按
 ：此案与案后之论皆妙，是知用之得当，凉水亦大药也。其饮凉水而得汗之理，亦即寒解汤能发汗之理也。

又吴又可曰：“里证下后，脉浮而微数，身微热，神思或不爽。此邪热浮于肌表，里无壅滞也。虽无汗，宜白虎汤，邪可从汗而解。若下后，脉空虚而数，按之豁然如无者，宜白虎加人参汤，覆杯则汗解。”按：白虎汤与白虎加人参汤，皆非解表之药。而用之得当，虽在下后，犹可须臾得汗，况在未下之前乎！不但此也，即承气汤，亦可为汗解之药，亦视乎用之何如耳。又洪吉人曰：“余尝治热病八九日，用柴葛解之、芩连清之、硝黄下之，俱不得汗。昏愦扰乱，撮空摸床，危在顷刻。以大剂地黄汤（必系减去桂、附者），重加人参、麦冬进之。不一时，通身大汗淋漓，恶证悉退，神思顿清。”按：此条与愚用补阴之药发汗相似，所异者，又加人参以助其气分也。上所论者皆发汗之理，果能汇通参观，发汗之理，无余蕴矣。

铭勋孙年九岁，于正月下旬感冒风寒，两三日间，表里俱觉发热。诊其脉象洪实，舌苔白厚。问其大便两日未行，小便色黄，知其外感之实热已入阳明之府。为疏方：生石膏二两，知母六钱，连翘三钱，薄荷叶钱半，甘草二钱。晚六点钟时煎汤两茶盅，分两次服下。翌晨热退强半。因有事他出，临行嘱煎渣与服。阅四日来信言，铭勋仍不愈。接前方又服一剂，亦不见轻。斯时头面皆肿，愚遂进城往视。见其头面肿甚剧，脉象之热较前又盛，舌苔中心已黄，大便三日未行。为疏方：生石膏四两，玄参一两，连翘三钱，银花三钱，甘草三钱。煎汤两茶盅，又将西药阿斯匹林三分融化汤中，分三次温服下。头面周身微汗，热退肿消。继服清火养阴之剂两剂，以善其后。又邻村李边务，李姓少年，亦同时得大头瘟证，医治旬日病益剧，亦求愚治。其头面连项皆肿，心中烦躁不能饮食，其脉象虽有热，而重按无力。盖其旧有鸦片嗜好，下元素虚，且大便不实，不敢投以大凉之剂。为疏方：玄参一两，花粉五钱，银花五钱，薄荷钱半，甘草钱半。煎汤一大盅，送服阿斯匹林二分，头面周身皆出汗，病遂脱然全愈。


石膏阿斯必林汤

治同前证。

生石膏轧细二钱
 　阿斯必林一瓦


上药二味，先用白蔗糖冲水，送服阿斯必林。再将石膏煎汤一大碗，待周身正出汗时，乘热将石膏汤饮下三分之二，以助阿斯必林发表之力。迨至汗出之后，过两三点钟，犹觉有余热者，可仍将所余石膏汤温饮下。若药服完，热犹未尽者，可但用生石膏煎汤，或少加粳米煎汤，徐徐温饮之，以热全退净为度，不用再服阿斯必林也。

阿斯必林，前曾再三论之矣。然此药有优劣，其结晶坚实，粒粒若针尖形者，服一瓦必能出汗。若无甚结晶，多半似白粉末者，其发表之力稍弱，必服至一瓦强，或至一瓦半，方能出汗。用者宜视其药之优劣，而斟酌适宜方好。

又：此汤不但可以代寒解汤，并可以代凉解汤。若以代凉解汤时，石膏宜减半。

奉天南关马姓幼女，于端午节前得温病，医治旬日病益增剧，周身灼热，精神恍惚，烦躁不安，形势危殆，其脉确有实热，而至数嫌其过数。盖因久经外感灼热而阴分亏损也。遂用生石膏两半、生山药一两（单用此二味，取其易服），煮浓汁两茶盅，徐徐与之。连进两剂，灼热已退，从前两日未大便，至此大便亦通，而仍有烦躁不安之意。遂用阿斯必林二分，同白糖钱许，开水冲化服之，周身微汗，透出白痧满身而愈。

或问：外感之证，在表者当解其表，由表而传里者当清其里。今此证先清其里，后复解其表者何也？答曰：子所论者治伤寒则然也。而温病恒表里毗连，因此表里之界线不清。其证有当日得之者，有表未罢而即传于里者，有传里多日而表证仍未罢者。究其所以然之故，多因此证内有伏气，又薄受外感，伏气因感而发。一则自内而外，一则自外而内，以致表里混淆。后世治温者，恒不以六经立论，而以三焦立论，彼亦非尽无见也。是以愚对于此证有重在解表，而兼用清里之药者，有重在清里而兼用解表之药者，有其证似犹可解表，因脉数烦躁，遂变通其方，先清其里而后解其表者。如此则服药不至瞑眩，而其病亦易愈也。上所治之案，盖准此义。试观解表于清里之后，而白痧又可表出，是知临证者，原可变通因心，不必拘于一端也。

和解汤

治温病表里俱热，时有汗出，舌苔白，脉浮滑者。

连翘五钱
 　蝉退去足土二钱
 　生石膏捣细六钱
 　生杭芍五钱
 甘草一钱


若脉浮滑，而兼有洪象者，生石膏当用一两。

宣解汤

治感冒久在太阳，致热蓄膀胱，小便赤涩，或因小便秘，而大便滑泻。兼治湿温初得，憎寒壮热，舌苔灰色滑腻者。

滑石一两
 　甘草二钱
 　连翘三钱
 　蝉退去足土三钱
 　生杭芍四钱


若滑泻者，甘草须加倍。

一叟，年六十五，得风温证。六七日间，周身悉肿，肾囊肿大似西瓜，屡次服药无效。旬日之外，求为诊视。脉洪滑微浮，心中热渴，小便涩热，痰涎上泛，微兼喘息，舌苔白厚。投以此汤，加生石膏一两，周身微汗，小便通利，肿消其半，犹觉热渴。遂将方中生石膏加倍，服后又得微汗，肿遂尽消，诸病皆愈。按：此乃风温之热，由太阳经入于膀胱之府，阻塞水道，而阳明胃腑亦将实也。由是观之，彼谓温病入手经、不入足经者，何其谬哉。

滋阴宣解汤

治温病，太阳未解，渐入阳明。其人胃阴素亏，阳明府证未实，已燥渴多饮。饮水过多，不能运化，遂成滑泻，而燥渴益甚。或喘，或自汗，或小便秘。温疹中多有类此证者，尤属危险之候，用此汤亦宜。其方即宣解汤加生山药一两，甘草改用三钱。

此乃胃腑与膀胱同热，又兼虚热之证也。滑石性近石膏，能清胃腑之热，淡渗利窍，能清膀胱之热，同甘草生天一之水，又能清阴虚之热，一药而三善备，故以之为君。而重用山药之大滋真阴，大固元气者，以为之佐使。且山药生用，则汁浆稠黏，同甘草之甘缓者，能逗留滑石于胃中，使之由胃输脾，由脾达肺，水精四布，循三焦而下通膀胱，则烦热除，小便利，而滑泻止矣。又兼用连翘、蝉退之善达表者，以解未罢之太阳，使膀胱蓄热，不为外感所束，则热更易于消散。且蝉之性，饮而不食，有小便无大便，故其蜕，又能利小便，而止大便也。愚自临证以来，遇此等证，不知凡几，医者率多束手，而投以此汤，无不愈者。若用于温疹，兼此证者，尤为妥善，以连翘、蝉退实又表散温疹之妙药也。

一媪，年近七旬，素患漫肿。为调治月余，肿虽就愈，而身体未复。忽于季春得温病，上焦烦热。病家自剖鲜地骨皮，煮汁饮之稍愈，又饮数次，遂滑泻不止，而烦热益甚。其脉浮滑而数，重诊无力。病家因病者年高，又素有疾病，加以上焦烦热，下焦滑泻，惴惴惟恐不愈，而愚毅然以为可治。投以滋阴宣解汤，一剂泻止，烦热亦觉轻。继用拙拟白虎加人参以山药代粳米汤（在第六卷），煎汁一大碗，一次只温饮一大口，防其再滑泻也，尽剂而愈。

一室女，感冒风热，遍身瘾疹，烦渴滑泻，又兼喘促。其脉浮数无力。愚踌躇再四，亦投以滋阴宣解汤，两剂诸病皆愈。按：服滋阴宣解汤，皆不能出大汗，且不宜出大汗，为其阴分虚也。间有不出汗者，病亦可愈。


滋阴清燥汤

治同前证。外表已解，其人或不滑泻，或兼喘息，或兼咳嗽，频吐痰涎，确有外感实热，而脉象甚虚数者。若前证服滋阴宣解汤后，犹有余热者，亦可继服此汤。其方即滋阴宣解汤，去连翘、蝉退。

一妇人，受妊五月，偶得伤寒。三四日间，胎忽滑下。上焦燥渴，喘而且呻，痰涎壅盛，频频咳吐。延医服药，病未去而转添滑泻，昼夜十余次。医者辞不治，且谓危在旦夕。其家人惶恐，迎愚诊视。其脉似洪滑，重诊指下豁然，两尺尤甚。本拟治以滋阴清燥汤，为小产才四五日，不敢遽用寒凉，遂先用生山药二两，酸石榴一个，连皮捣烂，同煎汁一大碗，分三次温饮下。滑泻见愈，他病如故。再诊其脉，洪滑之力较实。因思此证虽虚，确有外感实热，若不先解其实热，他病何以得愈。时届晚三点钟，病人自言，每日此时潮热，又言精神困倦已极，昼夜苦不得睡。遂于斯日，复投以滋阴清燥汤。方中生山药重用两半，煎汁一大碗，徐徐温饮下，一次只饮药一口。诚以产后，脉象又虚，不欲寒凉侵下焦也。斯夜遂得安睡，渴与滑泻皆愈，喘与咳亦愈其半。又将山药、滑石各减五钱，加龙骨、牡蛎（皆不用煅）各八钱，一剂而愈。

一室女，伤寒过两旬矣，而瘦弱支离，精神昏愦，过午发热，咳而且喘，医者辞不治。诊其脉，数至七至，微弱欲无。因思此证若系久病至此，不可为矣。然究系暴虚之证，生机之根柢当无损。勉强投以滋阴清燥汤，将滑石减半，又加玄参、熟地黄各一两，野台参五钱，煎汤一大碗，徐徐温饮下。饮完煎滓重饮，俾药力昼夜相继。两日之间，连服三剂。滑石渐减至二钱，其病竟愈。按：此证始终不去滑石者，恐当伤寒之余仍有余邪未净。又恐补药留邪，故用滑石引之下行，使有出路也。又按：凡煎药若大剂，必需多煎汤数杯，徐徐服之。救险证宜如此，而救险证之阴分亏损者，尤宜如此也。

陆军第二十八师，师长汲海峰之太夫人，年近七旬。身体羸弱，谷食不能消化，惟饮牛乳，或间饮米汤少许，已二年卧床，不能起坐矣。于戊午季秋，受温病。时愚初至奉天，自锦州邀愚诊视。脉甚细数，按之微觉有力。发热咳嗽，吐痰稠黏，精神昏愦，气息奄奄。投以滋阴清燥汤，减滑石之半，加玄参五钱，一剂病愈强半。又煎渣取清汤一茶盅，调入生鸡子黄一枚，服之全愈。愈后身体转觉胜于从前。

奉天大东关，旗人号崧宅者，有孺子年四岁，得温病，邪犹在表。医者不知为之清解，遽投以苦寒之剂，服后滑泻，四五日不止。上焦燥热，闭目而喘，精神昏愦。延为诊治，病虽危险，其脉尚有根柢，知可挽回。俾用滋阴清燥汤原方，煎汁一大茶杯。为其幼小，俾徐徐温饮下，尽剂而愈。然下久亡阴，余有虚热。继用生山药、玄参各一两以清之，两剂热尽除。大抵医者遇此等证，清其燥热则滑泻愈甚，补其滑泻其燥热亦必愈甚。惟此方用山药以止滑泻，而山药实能滋阴退热；滑石以清燥热，而滑石实能利水止泻，二药之功用，相得益彰。又佐以芍药之滋阴血、利小便，甘草之燮阴阳和中宫，亦为清热止泻之要品。汇集成方，所以效验异常。愚用此方，救人多矣，即势至垂危，投之亦能奏效。

天津市钱姓小儿，四岁，灼热滑泻，重用滋阴清燥汤治愈。

滋阴固下汤

治前证服药后，外感之火已消，而渴与泻仍未全愈，或因服开破之药伤其气分，致滑泻不止，其人或兼喘逆，或兼咳嗽，或自汗，或心中怔忡者，皆宜急服此汤。

生山药两半
 　怀熟地两半
 　野台参八钱
 　滑石五钱
 　生杭芍五钱
 　甘草二钱
 　酸石榴一个连皮捣烂


上药七味，用水五盅，先煎酸石榴十余沸，去滓再入诸药，煎汤两盅，分二次温饮下。若无酸石榴，可用牡蛎（煅研）一两代之。汗多者，加山萸肉（去净核）六钱。


按
 ：寒温诸证，最忌误用破气之药。若心下或胸胁疼痛，加乳香、没药、楝子、丹参诸药，腹疼者加芍药，皆可止疼。若因表不解，束其郁热作疼者，解表清热，其疼自止。若误服槟榔、青皮、郁金、枳壳诸破气之品，损其胸中大气，则风寒乘虚内陷，变成结胸者多矣。即使传经已深，而肠胃未至大实，可降下者，则开破与寒凉并用，亦易使大便滑泻，致变证百出。愚屡见此等医者误人，心甚恻怛。故与服破气药而结胸者，制荡胸汤（在第七卷）以救其误。服破气药而滑泻者，制此汤以救其误。究之，误之轻者可救，误之重者实难挽回于垂危之际也。志在活人者，可不知其所戒哉。

犹龙汤

治胸中素蕴实热，又受外感。内热为外感所束，不能发泄。时觉烦躁，或喘，或胸胁疼。其脉洪滑而长者。

连翘一两
 　生石膏捣细六钱
 　蝉退去足土二钱
 　牛蒡子炒捣二钱


喘者倍牛蒡子，胸中疼者加丹参、没药各三钱，胁下疼者加柴胡、川楝子各三钱。


按
 ：用连翘发汗，必色青者方有力。盖此物嫩则青，老则黄。凡物之嫩者，多具生发之气，故凡发汗所用之连翘，必须青连翘。

此方所主之证，即《伤寒论》大青龙汤所主之证也。然大青龙汤宜于伤寒，此则宜于温病。至伤寒之病，其胸中烦躁过甚者，亦可用之以代大青龙，故曰犹龙也。

一妇，年三十余。胸疼连胁，心中发热。服开胸、理气、清火之药不效。后愚诊视，其脉浮洪而长。知其上焦先有郁热，又为风寒所束，则风寒与郁热相搏而作疼也。治以此汤，加没药、川楝子各四钱，一剂得汗而愈。

一叟，年过七旬。素有劳病。因冬令伤寒，劳病复发，喘而且咳，两三日间，痰涎涌盛，上焦烦热。诊其脉，洪长浮数。投以此汤，加玄参、潞参各四钱，一剂汗出而愈。

门人刘子馧，曾治一人，年四十。外感痰喘甚剧。四五日间，脉象洪滑，舌苔白而微黄。子馧投以此汤，方中石膏用一两，连翘用三钱。一剂周身得汗，外感之热已退，而喘未全愈。再诊其脉，平和如常，微嫌无力。遂用拙拟从龙汤，去苏子，加潞参三钱，一剂全愈。愚闻之喜曰：外感痰喘，小青龙汤所主之证也，拙拟犹龙汤，原以代大青龙汤，今并可代小青龙汤，此愚之不及料也。将方中药味轻重略为加减，即能另建奇功。以斯知方之运用在人，慧心者自能变通也。


按
 ：连翘原非发汗之药，即诸家本草亦未有谓其能发汗者。惟其人蕴有内热，用至一两必然出汗。且其发汗之力缓而长。为其力之缓也，不至为汪洋之大汗；为其力之长也，晚睡时服之，可使通夜微觉解肌。且能舒肝气之郁，泻肺气之实，若但目为疮家要药，犹未识连翘者也。


第六卷

治伤寒温病同用方

仙露汤

治寒温阳明证，表里俱热，心中热嗜凉水而不至燥渴。脉象洪滑，而不至甚实。舌苔白厚，或白而微黄，或有时背微恶寒者。

生石膏捣细三两
 　玄参一两
 　连翘三钱
 　粳米五钱


上四味，用水五盅，煎至米熟，其汤即成。约可得清汁三盅，先温服一盅。若服完一剂，病犹在者，可仍煎一剂，服之如前。使药力昼夜相继，以病愈为度。然每次临服药，必详细问询病人。若腹中微觉凉，或欲大便者，即停药勿服。候两三点钟，若仍发热未大便者，可少少与服之。若已大便，即非溏泻而热犹在者，亦可少少与服。

《伤寒论》白虎汤，为阳明府病之药，而兼治阳明经病；此汤为阳明经病之药，而兼治阳明府病。为其所主者，责重于经，故于白虎汤方中，以玄参之甘寒（《本经》言苦寒，细嚼之实甘而微苦，古今药或有不同）易知母之苦寒，又去甘草，少加连翘。欲其轻清之性，善走经络，以解阳明在经之热也。

方中粳米，不可误用糯米（俗名浆米）。粳米清和甘缓，能逗留金石之药于胃中，使之由胃输脾，由脾达肺，药力四布，经络贯通。糯米质黏性热，大能固闭药力，留中不散，若错用之，即能误事。一叟年七十有一，因感冒风寒，头疼异常，彻夜不寝。其脉洪大有力，表里俱发热，喜食凉物，大便三日未行，舌有白苔甚厚。知系伤寒之热，已入阳明之府。因头疼甚剧，且舌苔犹白，疑犹可汗解。治以拙拟寒解汤（在第五卷），加薄荷叶一钱。头疼如故，亦未出汗，脉益洪实。恍悟曰：此非外感表证之头疼，乃阳明经府之热相并上逆，而冲头部也。为制此汤，分三次温饮下，头疼愈强半，夜间能安睡，大便亦通。复诊之，脉象余火犹炽。遂用仲景竹叶石膏汤，生石膏仍用三两，煎汁一大碗，分三次温饮下，尽剂而愈。


按
 ：竹叶石膏汤，原寒温大热退后，涤余热复真阴之方。故其方不列于六经，而附载于六经之后。其所以能退余热者，不恃能用石膏，而恃石膏与参并用。盖寒温余热，在大热铄涸之余，其中必兼有虚热。石膏得人参，能使寒温后之真阴顿复，而余热自消，此仲景制方之妙也。又麦冬甘寒黏滞，虽能为滋阴之佐使，实能留邪不散，致成劳嗽。而惟与石膏、半夏并用则无忌，诚以石膏能散邪，半夏能化滞也。或疑炙甘草汤（亦名复脉汤）中亦有麦冬，却无石膏、半夏，然有桂枝、生姜之辛温宣通者，以驾驭之，故亦不至留邪。彼惟知以甘寒退寒温之余热者，安能援以为口实哉。


又按
 ：上焦烦热太甚者，原非轻剂所能疗，而投以重剂，又恐药过病所，而病转不愈。惟用重剂，徐徐饮下，乃为合法。曾治一人，年四十余。素吸鸦片，于仲冬得伤寒，二三日间，烦躁无汗。原是大青龙汤证，因误服桂枝汤，烦躁益甚。迎愚诊视，其脉关前洪滑两尺无力。为开仙露汤，因其尺弱，嘱其徐徐饮下，一次只饮药一口，防其寒凉侵下焦也。病家忽愚所嘱，竟顿饮之，遂致滑泻数次，多带冷沫。上焦益觉烦躁，鼻如烟熏，面如火炙。其关前脉，大于前一倍，又数至七至。知其已成戴阳之证，急用人参一两，煎好兑童便半茶盅，将药碗置凉水盆中，候冷顿饮之。又急用玄参、生地、知母各一两，煎汤一大碗候用。自服参后，屡诊其脉，过半点钟，脉象渐渐收敛，至数似又加数。遂急将候用之药炖热，徐徐饮下，一次饮药一口，阅两点钟尽剂，周身微汗而愈。此因病家不听所嘱，致有如此之失，幸而救愈，然亦险矣。审是则凡药宜作数次服者，慎勿顿服也。盖愚自临证以来，无论内伤外感，凡遇险证，皆煎一大剂，分多次服下。此以小心行其放胆，乃万全之策，非孤注之一掷也。

温病中，有当日得之，即宜服仙露汤者。一童子，年十六。暑日力田于烈日之中，午饭后，陡觉发热，无汗，烦渴引饮。诊其脉，洪而长，知其暑而兼温也。投以此汤，未尽剂而愈。按：此证初得，而胃腑之热已实。彼谓温病入手经，不入足经者，何梦梦也。

世医以《伤寒论》有白虎汤方，以石膏为君，遂相传石膏性猛如虎，而不敢轻用，甚或终身不敢一用。即用者，亦多将石膏煅如石灰，且只用二三钱。吁！如此以用石膏，则石膏果何益乎？尝考《伤寒》、《金匮》两书，用石膏之方甚多。《伤寒论》白虎汤、竹叶石膏汤，皆用石膏一斤。即古今分量不同，亦约有今之五两许。虽分作三次服，而病未愈者，必陆续服尽，犹一剂也。《金匮》治热瘫痫，治疟，治暑，治妇人乳中虚、烦乱呕逆皆用石膏。《千金》用《伤寒论》理中汤治霍乱，名为治中汤，转筋者加石膏。是石膏为寻常药饵，诸凡有实热之证，皆可用者也。又考《神农本经》石膏气味，辛微寒、无毒。夫既曰微寒，则性非大寒可知，既曰无毒，则性原纯良可知。且又谓能治产乳，是较他凉药尤为和平，故虽产后，亦可用也。愚生平重用石膏治验之案不胜记，今略载数则于下，以释流俗之惑。

长子荫潮，七岁时感冒风寒，四五日身大热，舌苔黄而带黑。孺子苦服药，强与之即呕吐不止。遂但用生石膏两许，煎取清汁，分三次温饮下，病稍愈；又煎生石膏二两，分二次饮下，又稍愈；又煎生石膏三两，徐徐温饮下，如前病遂全愈。夫以七岁孺子，约一昼夜间，共用生石膏六两，病愈后饮食有加，毫无寒中之弊，则石膏果大寒乎？抑微寒乎？

一媪，年六旬，得温病，脉数而有力，舌苔黄而干，闻药气即呕吐，俾用生石膏六两，煎水一大碗，恐其呕吐，一次止饮药一口，甫饮下，烦躁异常，病家疑药不对证。愚曰：非也，病重药轻故耳。饮至三次，遂不烦躁，阅四点钟，尽剂而愈。

一媪，年近七旬，于正月中旬，伤寒无汗，原是麻黄汤证，因误服桂枝汤，遂成白虎汤证，而上焦烦热太甚，闻药气即呕吐，单饮所煎石膏清水亦吐出，俾用鲜梨片蘸生石膏细末嚼咽之，服尽二两病遂愈。

一人，年三十余，素有痰饮，得伤寒证，服药调治而愈。后因饮食过度而复，三四日间，延愚诊视。其脉洪长有力，而舌苔淡白，亦不燥渴。食梨一口，即觉凉甚，食石榴子一粒，心亦觉凉。愚舍证从脉，投以大剂白虎汤，为其素有痰饮，加半夏数钱。有一医者在座，问曰：此证心中不渴不热，而畏食寒凉，以余视之，虽清解药亦不宜用，子何所据而用白虎汤也？愚曰：此脉之洪实，原是阳明实热之证，治以白虎汤，乃为的方。其不觉渴与热者，因其素有痰饮湿胜故也。其畏食寒凉者，因胃中痰饮与外感之热互相胶漆，致胃腑转从其化与凉为敌也。病家素晓医理，信用愚方。两日夜间，服药十余次，共用生石膏斤许，脉始和平，愚遂旋里。隔两日复来迎愚，言病人反复甚剧，形状异常，有危在顷刻之虞。因思此证治愈甚的，何骤如此反复。及至，见其痰涎壅盛，连连咳吐不竭，精神恍惚，言语错乱，身体颤动。诊其脉甚平和，微嫌胃气不畅舒。愚恍悟曰：前因饮食过度而复，今必又戒饮食过度而复也。其家人果谓有鉴前失，所与饮食甚少。愚曰：此次无须用药，饱食即可愈矣。其时已届晚八点钟，至明饮食三次，病若失。

石膏性本微寒，而以治寒温之热百倍于他药者，以其味微辛，阴中含阳而善发汗也。然宜生用，而不宜煅用。煅之则辛散之力顿消，转能收敛外邪，凝聚痰火使之不散（观点豆腐者必用煅），用至一两即足伤人，用石膏者当切戒之。至买此石膏时，又当细心考察，勿为药坊所欺，致以煅者冒充生者。例言中石膏条下言之甚详，可参观。

寒温为病中第一险证，而石膏为治寒温第一要药。愚生平习用生石膏，未尝少有失误，而俗医见愚重用生石膏之方，病虽治愈，亦骇为卤莽，或目为行险侥幸。忆五年前，族家姊，年七旬有三，忽得瘫痪证。迎愚诊视，既至见有医者在座，用药一剂，其方系散风补气理痰之品，甚为稳善。愚亦未另立方。翌日，脉变洪长，知其已成伤寒证。先时愚外祖家近族有病者，订于斯日迎愚，其车适至。愚将行，谓医者曰：此证乃瘫痪基础预伏于内，今因伤寒而发，乃两病偕来之证。然瘫痪病缓，伤寒病急。此证阳明实热已现于脉，非投以白虎加人参汤不可，君须放胆用之，断无差谬。后医者终畏石膏寒凉，又疑瘫痪证不可轻用凉药。迟延二日，病势垂危，复急迎愚。及至则已夜半矣。诊其脉，洪而且数，力能搏指，喘息甚促，舌强直，几不能言。幸喜药坊即在本村，急取白虎加人参汤一剂，方中生石膏用三两，煎汤两盅，分二次温饮下，病稍愈。又单取生石膏四两，煮汁一大碗，亦徐徐饮下，至亭午尽剂而愈。后瘫痪证调治不愈，他医竟归咎于愚。谓从前用过若干石膏，所以不能调治。吁！年过七旬而瘫痪者，愈者几人！独不思愚用石膏之时，乃挽回已尽之人命也。且《金匮》治热瘫痫有风引汤，原石膏与寒水石并用，彼谤愚者，生平盖未见《金匮》也。

又尝治一少年，素羸弱多病。于初夏得温证，表里俱热，延医调治不愈。适愚自他处治病归，经过其处，因与其父素稔，入视之。其脉数近六至，虽非洪滑鼓指，而确有实热。舌苔微黄，虽不甚干，毫无津液。有煎就药一剂未服，仍系发表之剂。乃当日延医所疏方，其医则已去矣。愚因谓其父曰：此病外感实热，已入阳明之府。其脉象不洪滑者，元气素虚故也。阳明府热之证，断无发表之理。况其脉数液短，兼有真阴虚损之象，尤忌发汗乎！其父似有会悟，求愚另为疏方。本拟用白虎加人参汤，又思用人参即须多用石膏。其父素小心过度，又恐其生疑不敢服。遂但为开白虎汤，方中生石膏用二两。嘱其煎汁两茶盅，分二次温饮下，服后若余火不净，仍宜再服清火之药。言毕愚即旋里。后闻其服药后，病亦遂愈。迟十余日，大便又燥结，两腿微肿，将再迎愚诊治。而其父友人有自谓知医者，言其腿肿，系多服生石膏之过，而孰知系服石膏犹少之过哉！病家竟误听其言，改延他医，投以大剂承气汤，服后其人即不语矣，迁延数日而亡。夫自谓知医者，不过欲炫己之长，而妄指他人之短。岂知其言之一出，即足误人性命哉！于阴骘独无所损哉！

夫愚之被谤何足惜，独惜夫石膏之功用，原能举天下病热之人，尽登之清凉之域。而愚学浅才疏，独不能为石膏昭雪，俾石膏之功用大显于世。每一念及，曷胜扼腕。因思《伤寒论》序中大意谓其宗族素藩盛，自建安纪年以来，族人多患伤寒，大抵委付凡医，恣其所措，以致户口凋零，遂感愤而作《伤寒论》，故一百十三方中，救误治之方几居其半。夫仲景为医中之圣，犹任其族人之患伤寒者，为庸医所误而不能以苦口争，何况于愚也。又何怪乎愚用生石膏而遭谤也。愚今师仲景感愤著书之意，僭成《医学衷中参西录》一书。于石膏治愈之案，不觉语长词复，言之慨切，非过为石膏延誉也，实欲为患寒温者，广开生路也。天下后世之仁人君子览斯编者，必当有所兴起也。

《神农本经》药性有寒、有微寒，微寒即后世所谓凉也。石膏之性，《本经》明言微寒，不过为凉药中之一药耳。且为石之膏，而并非石质，诚为凉药中极纯良之品。世俗医者，何至畏之若是。能重用石膏一味，即能挽回寒温中垂危之大证。此愚屡经试验，上所列案中，已略举一二。即使石膏果系大寒，而当阳明府热方炽之时，用生石膏五六两，煎汤一大碗，一次只饮药一口，以火退为度。若觉微凉，即便停止，何至遽将人凉坏。况愚用此方以救寒温之热，其热退至八九分，石膏即可停止，初不待其觉凉也。又尝思之，寒温中之实火，直等燔柴之烈，惟石膏则可比救燔柴之水。设使人在燔柴中不能出，救之者若不焦头烂额，急用水泼灭其火，而复从容周旋，徐为调停，则其人必为忍人。乃何以本属可救之实热，而竟以不敢重用石膏者误之耶？且愚于可重用石膏之证，又得一确实征验，其人能恣饮新汲井泉水而不泻者，即放胆用生石膏治之必愈。此百用不至一失之法也。


按
 ：重用石膏治病，名医之案甚伙。今略载数条于下，并今人之用石膏治验之案数则，连类记之。以明愚之重用石膏，原非一己之私见也。

濮依云曰：家君于壬午夏病热，喜立日中，且恶凉饮，脉则皆伏。群医咸谓三阴证，慈未之敢信，质于师陆九芝先生。先生惊曰：此温热之大证，阳极似阴也，误用辛热必殆。乃迭进芩、连、膏、黄，热象大显。石膏用至斤许，热乃渐退。窃思此疾当畏寒脉伏时，谁知其为大热者。若非家君早令习医，受吾师至教，笃信吾师之说，必为群医所误矣。

纪文达曰：乾隆癸丑春夏间，京中多疫。以张景岳法治之，十死八九。以吴又可法治之，亦不甚效验。有桐城一医，以重剂石膏治冯鸿胪星实之姬，人见者骇异。然呼吸将死，应手辄痊。踵其法者，活人无算。有一剂用至八两，一人服至四斤者。虽刘守真之《原病式》，张子和之《儒门事亲》，专用寒凉亦未敢至是。实自古所未闻矣。


按
 ：桐城医者，文达未详其姓名。友人刘仲华告愚曰：此医姓余名霖字师愚。于乾隆间著书，名《疫疹一得》。其间重用石膏方名清瘟败毒散。后道光间，归安江笔花著《医镜》，内有治一时疫发斑，用石膏至十四斤，而斑始透。盖深得余师愚之法者。

又曰：吴门顾松圃名靖远，因父患热病，为庸医参、附所误。发愤习医，寒暑无间者，阅三十年。尝著有《医镜》十六卷，惜无刊本。近见陆定圃进士《冷庐医话》，载其治王缵功阳明热证，主白虎汤，每剂石膏三两，两剂热顿减。而遍身冷汗，肢冷发呃，别医谓非参、附不克回阳，诸医和之。群哗曰：白虎再投必毙。顾引仲景热深厥亦深之文，及喻嘉言阳证变阴厥，万中无一之说，谆谆力辩。诸医固执不从，投参、附回阳敛汗之剂，汗益多，而体益冷，反诋白虎之害。微阳脱在旦暮，举家惊惶，复求顾诊。仍主白虎汤，连服两大剂，汗止身温。再以前汤加减，数服而痊。因著《辨治论》，以为温热病中，宜用白虎汤并不伤人，以解世俗之惑。


按
 ：此案服白虎汤两剂后，而转热深厥深者，以方中所用三两犹轻，不能胜此病也。若如前案中，每剂用石膏半斤，则无斯弊矣。幸其持论不移，卒能以大剂白虎汤挽回此证。又幸患此证者，必为壮实之人，其素日阴分无亏。不然服参附一剂之后，其病即不可问矣，岂犹容后日复用白虎汤哉。

徐灵胎曰：西濠陆炳若之夫人，产后感风热，瘀血未尽。医者执产后属虚寒之说，用干姜、熟地治之，汗出而身热如炭，唇燥舌紫，仍用前药。余是日偶步田间看菜花，近炳若之居，趋迎求诊。余曰：生产血枯火炽，又兼风热，复加刚燥滋腻之品，益火塞窍，凶危立见，非石膏则阳明之盛火不解。遵仲景法，用竹皮、石膏等药。余归，而他医至，笑且非之，谓自古无产后用石膏之理。盖生平未见仲景方也。其母素信余，立主服之，一剂而苏。明日炳若求诊，余曰，更服一剂，即全愈矣，勿庸易方，如言而愈。观此案，则产后病寒温者，石膏亦所不忌也。按：《金匮》有竹皮大丸，治妇人乳中虚，烦乱呕逆，即此案所谓产后风热也。竹皮大丸中原有石膏，故徐氏谓遵仲景之法。而愚治产后寒温之实热，则用白虎加人参汤，以玄参代知母。盖退寒温之实热，知母不如石膏，而其性实寒于石膏，当为产后所忌。故竹皮大丸中不用知母。至玄参则宜于产乳余疾，《本经》有明文也。用白虎汤之例，汗吐下后，皆加人参，以其虚也。产后较汗吐下后更虚，故必加之方妥。

又曰：嘉兴朱宗臣以阳胜阴亏之体，又兼痰凝气逆。医者以温补治之，胸膈否塞，而阳道痿。群医谓脾肾两亏，将恐无治。就余于山中。余视其体丰而气旺，阳升而阴不降，诸窍皆闭。笑谓之曰：此为肝肾双实证，先用清润之品，加石膏以降其逆气，后以消痰开胃之药，涤其中宫，更以滋肾强阴之药，镇其元气。阳事既通，五月后，妻即怀孕，得一女。又一年，复得一男。观此案，则无外感而有实热者，石膏亦可用也。俗医妄谈，谓石膏能寒人之下焦，令人无子，何其言之谬耶！

袁子才曰：丙子九月，余患疟，饮吕医药，至日昳，忽呕逆头眩不止。家慈抱余起坐，觉血气自胸偾起，性命在呼吸间。忽有征友赵藜村来访，家人以疾辞。曰我解医。乃延入诊脉看方。笑曰容易。命速买石膏，加他药投之。余甫饮一勺，如以千钧之石，将肠胃压下，血气全消。未半盂，沉沉睡去，头上微汗，朦胧中，闻家慈唶曰，岂非仙丹乎。睡须臾醒，君犹在座，问思西瓜否。曰想甚。即买西瓜。曰凭君尽量，我去矣。食片许，如醍醐灌顶，头目为轻，晚食粥。次日来曰，君所患者，阳明经疟。吕医误为太阳经，以升麻、羌活二味升提之，将君妄血逆流而上，惟白虎汤可治，然亦危矣。详观此案，石膏之功用直胜金丹，诚能挽回人命于顷刻也。以此普济群生之药，医者果何所畏惧而不肯轻用也。

太医院吏目杨荣春，号华轩，南皮人。曾治一室女，周身拘挛，四肢不能少伸，年余未起床矣。诊其脉，阳明热甚。华轩每剂药中，必重用生石膏，以清阳明之热。共用生石膏四斤，其病竟愈。盖此证必因素有外感之热，传入阳明经，医者用甘寒滞泥之品，锢闭其热于阳明经中，久而不散。夫阳明主宗筋，宗筋为热所伤而拘挛，久之周身之筋皆病矣。此锢闭之热，惟生石膏可清之内消，兼逐之外出，而他药不能也。

友人毛仙阁曾治一少妇，产后十余日，周身大热无汗，心中热而且渴。延医调治，病势转增，甚属危急。仙阁诊其脉甚洪实，舌苔黄而欲黑，撮空摸床，内风已动。治以生石膏三两，玄参一两，野台参五钱，甘草二钱。为服药多呕，取竹皮大丸之义，加竹茹二钱，煎汤一大碗，徐徐温饮下，尽剂而愈。观此案，则外感之热，直如燎原，虽在产后，岂能从容治疗乎。孙思邈曰：智欲圆而行欲方，胆欲大而心欲小。世俗医者，遇此等证，但知心小，而不知胆大。岂病人危急之状，漠不关于心乎？

友人张少白曾治一阎姓叟，年近七旬，素有劳疾，发则喘而且嗽。于丙午冬，感冒风寒，上焦烦热，劳疾大作，痰涎胶滞，喘促异常。其脉上部洪滑，按之有力。少白治以生石膏二两，以清时气之热，因兼劳疾，加沉香五钱，以引气归肾。且以痰涎太甚，石膏能润痰之燥，不行痰之滞，故又藉沉香辛温之力，以为石膏之反佐也。一日连服两剂，于第二剂加清竹沥二钱，其病若失。劳疾自此亦愈，至今数年未尝反复。观此案，则石膏之功用，不几令人不可思议哉。然非其人感冒伤寒，又孰能重用石膏，为祓除其劳疾哉。


附录
 ：湖北潜江红十字分会张港义务医院院长崔兰亭来函。寿甫老先生台鉴：久仰仁术，普救苍生，真乃医中一大伟人也。汉唐以来，各家著述虽多，恒系理想，究少实验，是以其方有效有不效，惟先生之著述，则屡试屡验。今略举用《衷中参西录》中诸方，随手奏效数则，敬呈台端。丁卯仲夏，国民革命军第二十军四师七旅旅长何君，身染温病。军医以香薷饮、藿香正气散治之，不效。迎仆诊视。遵用《衷中参西录》清解汤，一剂而愈。时因大军过境，温病盛行。以书中清解汤、凉解汤、寒解汤、仙露汤、从龙汤、馏水石膏饮，有呕者，兼用代赭石。本此数方，变通而用，救愈官长目兵三千余人，共用生石膏一千余斤，并未偾事。先生之《衷中参西录》，真乃世界救命之书，而堪为医界开一新纪元也。后学又自搜求两方，亦甚奇异。一为服食松脂法。抱朴子内篇有，上党赵姓身患癞病，历年不愈。后遇异人指示，服松脂百日，癞病全愈。不但治病，而且延年。初不知松脂为何物，后参阅群书，知松脂即是松香。解毒、除湿、消肿、止痛、生肌、化痰，久服轻身延年，辟谷不饥。万国药方久咳丸，系松脂、甘草并用。向曾患咳嗽，百药不效，后每服松脂干末一钱，用凉茶送服，月余咳嗽全愈，至今十年，未尝反复，精神比前更强壮。观此，松脂实有补髓健骨之力。又丁卯夏，川鄂战争。敝会出发至战地，救一兵士，子弹由背透胸出，由伤处检出碎骨若干，每日令食牛乳、山药，数日饮食稍进，口吐臭脓，不能坐立；后每日令服松脂两次，每次一钱，三日后臭脓已尽，伤口内另长新骨，月余伤口全平，行步如常。敝会送路费及路票，回川来书道谢。又一兵士李兆元，过食生冷，身体浮肿，腹大如箕，百药罔效。令每日服松脂三钱，分三次服下，五日全愈。乡村一男子，患肝痈溃破，医治五年不愈，溃穿二孔，日出臭水碗许，口吐脓血，臭气异常。戊辰孟夏，迎为诊治，视其形状，危险万分，辞而不治。再三恳求，遂每早晚令服松脂一钱，五日臭脓减少，疮口合平，照前服之，半月全愈。又有患肺痈者，服林屋山人犀黄丸不效，而服松脂辄效者，难以枚举矣。又一方，家母年五十时患咳嗽，百药不效，严冬时卧不安枕。遇一老医，传授一方，系米壳四两，北五味三钱，杏仁去皮炒熟五钱，枯矾二钱，共为细末，炼蜜为丸，梧桐子大，每服二十丸，白糖开水送下。吞服数日，病若失，永不复发。家母生于甲辰，现年八十有六，貌若童颜。此丸不但止嗽，而且延年。以后用此丸疗治咳嗽全愈者，笔难悉述。此二方，皆为寻常药品，而能愈此难愈之大证。且又屡试屡效，诚佳方也。深望先生，将此二方载于贵著。或兼登各处医报，以公诸医界，则幸甚矣。按：此来函谓，共用生石膏千余斤，治愈三千余人，未尝少有错误，是诚善用石膏者矣。录之，足证愚喜重用生石膏，以治寒温实热，原非一偏之见。且足证石膏必须生用，始能有益无害，活人千万。至所附载二方，皆甚奇异，试之有效，因并录之。


按
 ：《伤寒论》阳明篇中，白虎汤后继以承气汤，以攻下肠中燥结，而又详载不可攻下诸证。诚以承气力猛，倘或审证不确，即足误事。愚治寒温三十余年，得一避难就易之法。凡遇阳明应下证，亦先投以大剂白虎汤一两剂。大便往往得通，病亦即愈。即间有服白虎汤数剂，大便犹不通者，而实火既消，津液自生，肠中不致干燥，大便自易降下。用玄明粉三钱，加蜂蜜或柿霜两许，开水冲调服下，大便即通。若仍有余火未尽，而大便不通者，单用生大黄末一钱（若凉水调服生大黄末一钱可抵煮服者一两），蜜水调服，通其大便亦可。且通大便于服白虎汤后，更无下后不解之虞。盖下证略具，而脉近虚数者，遽以承气下之，原多有下后不解者，以其真阴亏元气虚也。惟先服白虎汤或先服白虎加人参汤，去其实火，即以复其真阴，培其元气，而后微用降药通之，下后又何至不解乎。此亦愚百用不至一失之法也。


又按
 ：重用石膏以退火之后，大便间有不通者，即可少用通利之药通之。此固愚常用之法，而随证制宜，又不可拘执成见。曾治一少年，伤寒已过旬日，阳明火实，大便燥结，投一大剂白虎汤，一日连进二剂，共用生石膏六两，至晚九点钟，火似见退，而精神恍惚，大便亦未通行，再诊其脉，变为弦象，夫弦主火衰，亦主气虚。知此证清解已过，而其大便仍不通者，因其元气亏损，不能运行白虎汤凉润之力也。遂单用人参五钱，煎汤俾服之，须臾大便即通，病亦遂愈。盖治此证的方，原是白虎加人参汤。因临证时审脉不确，但投以白虎汤，遂致病有变更。幸迷途未远，犹得急用人参，继所服白虎汤后以成功。诚以日间所服白虎汤尽在腹中，得人参以助之，始能运化。是人参与白虎汤，前后分用之，亦无异于一时同用之也。益叹南阳制方之神妙，诚有令人不可思议者也。吴又可谓，如人方肉食而病适来，以致停积在胃，用承气下之，惟是臭水稀粪而已；于承气汤中，单加人参一味，虽三四十日停积之物于是方下。盖承气借人参之力鼓舞胃气，宿物始动也。又可此论，亦即愚用人参于白虎汤后，以通大便之理也。

间有用白虎汤润下大便，病仍不解，用大黄降之而后解者，以其肠中有匿藏之结粪也。曾治一媪，年七十余，季冬得伤寒证，七八日间，延愚诊视。其脉洪长有力，表里俱热，烦渴异常，大便自病后未行。投以白虎加人参汤二剂，大便遂通，一日降下三次，病稍见愈，而脉仍洪长。细审病情，当有结粪未下，遂单用大黄三钱，煮数沸服之，下结粪四五枚，病遂见愈，仍非脉净身凉，又用拙拟白虎加人参以山药代粳米汤（在后），服未尽剂而愈。然此乃百中之一二也。临证者，不可因此生平仅遇之证，遂执为成法，轻视白虎，而重视承气也。


又按
 ：石膏用于外感之阳证，虽不当其时，亦无大患。惟用于阴盛格阳，真寒假热证，则危不旋踵。然此等证，即误用他凉药，其害亦同。此非石膏之过，而医者审证不确之过也。今录古人治此等证验案数则于下，以备参观。庶不至误用寒凉之药，以治阴证也。

李东垣尝治一阴盛格阳伤寒，面赤烦渴，脉七八至，但按之则散。用姜附汤加人参投之，得汗而愈。按：阴盛格阳烦渴，与阳证烦渴确有分辨。阳证烦渴，喜用大碗饮凉水，饮后必轻快须臾。阴盛格阳烦渴，亦若嗜饮凉水，而饮至口中，又似不欲下咽，不过一两口而止。李士材曰：休宁吴文哉伤寒，烦躁面赤，昏乱闷绝，时索冷水。其弟日休，求余诊视。手扬足掷，五六人制之，方得就诊。其脉洪大无伦，按之如丝。余曰，浮大沉小，阴证似阳也，与附子理中汤，当有生理。日休骇曰：医者十辈至，不曰柴胡、承气，则曰竹叶石膏。今反用热药，恶乎敢？余曰，温剂犹生，凉剂立危矣。遂用理中汤，加人参四钱、附子三钱，煎成，将药碗置冷水中，候冷与饮。服后一时，狂躁定矣。再剂而神爽，服参五斤而安。文哉遣以书曰：弟为俗医所误，既登鬼录矣，而兄翁拯全之，大奇亦大幸也。方弟躁热之时，医以三黄汤入牛黄，服之转加闷绝，举室哀号，惟候目瞑而已。不意兄翁毅然以为可活，参附以投，阴霜见[image: ]
 。荆妻稚子，含泪欢呼。父母生之，而兄翁再生之，大恩罔极，莫可言喻。敢志巅末，乞附案帙，俾天下万世，知药不可轻投，命不可轻弃，何莫非大仁人回春之泽哉。按：此案中有曰，时索冷水，而不曰时饮凉水，盖索者未必能饮也。

喻嘉言曰：徐国桢伤寒六七日，身热目赤，索水到前，复置不饮。异常烦躁，将门牖洞启，身卧地上，展转不快，更求入井。一医急以承气与服。余诊其脉，洪大无伦，按之无力。谓医者曰：此用人参、附子、干姜之证，奈何认为下证？医曰：身热目赤，有余之邪，躁急如此，再以人参、附子、干姜服之，逾垣上屋矣。余曰：阳欲暴脱，外显假热，内有真寒，以姜、附投之，尚恐不能胜回阳之任，况敢用纯阴之药，重劫其阳乎！观其得水不欲咽，情已大露，岂水尚不欲咽，而可用大黄、芒硝乎？天地燠蒸，必有大雨，此证顷刻一身大汗，不可救矣。惟用姜、附，可谓补中有发，并可以散邪退热，一举两得，至稳至当之法，何可致疑？吾在此久坐，如有差误，吾任其咎。于是以附子、干姜各五钱，人参三钱，甘草二钱，煎汤冷服，服后寒战，嘎齿有声。以重绵和头覆之，缩手不肯与诊，阳微之状始著。再与前药一剂，微汗热退而安。

上所录医案，皆阴极似阳也。然其证百中不一见。愚临证数十年，亦未尝见，其证之少可知。至阳极似阴，外面虽见大寒之状，仍须投以大剂寒凉者，愚曾治过数次。前哲医案中，亦多有之。今复登数则于下，可与上列之案对观，庶可分辨阴阳于毫厘之间也。

一人，年五十，周身发冷，两腿疼痛。医者投以温补之药，其冷益甚，欲作寒战。诊其脉，甚沉伏，重按有力。其舌苔黄厚，小便赤涩。时当仲春，知其春温之热，郁于阳明而未发，故现此假象也。欲用白虎汤加连翘治之。病人闻之骇然。愚曰：但预购生石膏四两，迨热难忍时，煎汤饮之可乎？病者曰：恐无其时耳。愚曰：若取鲜白茅根，煎汤饮之，则冷变为热，且变为大热矣。病者仍不确信，然欲试其验否。遂剖取鲜白茅根，去净皮，细切一大碗，煮数沸，取其汤，当茶饮之。有顷热发，若难忍。须臾再诊其脉，则洪大无伦矣。愚将所预购之四两生石膏煎汤，分三次温饮下，其热遂消。盖茅根中空，性凉能散，故饮之能将郁热达于外也。

一妇人，年二十余，得温病。咽喉作疼，舌强直，几不能言，心中热而且渴，频频饮水，脉竟沉细异常，肌肤亦不发热。遂舍脉从证，投以拙拟寒解汤（在第五卷），得微汗，病稍见愈。明晨又复如故，舌之强直更甚。知药原对证，而力微不能胜病也。遂仍投以寒解汤，将石膏加倍，煎汤两盅，分二次温饮下，又得微汗，病遂愈。按：伤寒脉若沉细，多系阴证。温病脉若沉细，则多系阳证。盖温病多受于冬，至春而发，其病机自内向外。有时病机郁而不能外达，其脉或即现沉细之象，误认为凉必至误事。又此证寒解汤既对证见愈矣，而明晨舌之强直更甚，乃将方中生石膏倍作二两，分两次前后服下，其病即愈。由是观之，凡治寒温之热者，皆宜煎一大剂，分数次服下，效古人一剂三服之法也。

喻嘉言曰：黄长人犯房劳，病伤寒，守不服药之戒，身热已退，十余日外，忽然昏沉，浑身战栗，手足如冰。急请余至，一医已合就姜、桂之药矣。余适见而骇之，姑俟诊毕，再三辟其差谬。病家自疑阴证，言之不入。只得与医得约曰：此病之安危只争此药一剂，所用当否性命有关，吾与丈各立担承，倘至用药差误，责有所归。医者曰：吾治伤寒三十余年，不知甚么担承。余笑曰：吾有明眼在此，不忍见人立就倾危，若不担承，待吾用药，病家方才心安，亟请用药。予以调胃承气汤，约重五钱，煎成，热服半盏，厥渐退，人渐苏。仍与前药，服至尽剂，人事大清。忽然浑身壮热，再与大柴胡汤一剂，热退身安。门人问曰：病者云是阴证见厥，先生确认为阳证，而用下药果应，其理安在？答曰：凡伤寒病初得发热，煎熬津液，鼻干、口渴、便秘，渐至发厥者，不问而知为热也。若阳证忽变阴厥者，万中无一，从古至今无一也。盖阴厥得之阴证，一起便直中真阴经。唇青、面白、遍体冷汗、便利不渴、身倦多睡、醒则人事了了，与伤寒传经之热邪，转入转深人事昏惑者，万万不同也。按：喻氏案后之论甚明晰，学者宜细观之。

张令韶曰：余治一妇人，伤寒九日，发狂，面白，谵语不识人，循衣摸床，口目[image: ]
 动，肌肉抽搐，遍身手足尽冷，六脉皆无。诸医皆辞不治。余因审视良久，闻其声，重而且长，句句有力。乃曰：此阳明内实，热郁于内，故令脉道不通，非脱也。若脉真将无，则气息奄奄，危在顷刻，安得有如许气力，大呼疾声，久而不绝乎！遂用大承气汤，启齿灌下。夜间，解黑粪满床，脉出，身热神清，舌燥而黑。更服小陷胸汤，二剂而愈。因思此证大类四逆，若误投之立死。及死之后，必以为原系死证，服之不效也，不知病人怀恨九泉矣。按：此证易辨，其决非四逆汤证，征以前案喻氏之论，自能了然。

李士材曰：社友韩茂远伤寒，九日以来，口不能言，目不能视，体不能动，四肢俱冷。众皆曰阴证。比余诊之，六脉皆无。以手按腹，两手护之，眉绉作楚。按其跌阳，大而有力。知其腹有燥粪，欲与大承气汤。病家惶惧，不敢进。余曰：吾郡能辨是证者，唯施笠泽耳。延至诊之，与余言若合符节。遂投以大承气汤，下燥粪六七枚。口能言，体能动。若“按手不及足”者，何以辨此证哉。


按
 ：《伤寒论》仲景原叙，原有“握手不及足”之戒。足上脉三部，趺阳为胃脉，太溪为肾脉，太冲为肝脉。三脉之中，又以跌阳为要。故其叙中跌阳与人迎并举。凡临证，其手上脉不见者，皆当取其跌阳脉为准，不但寒温之证为然也。

上所列医案，皆阳极似阴也。其理惟刘河间论之最透。其言曰：畜热内甚，脉须疾数，以其热畜极甚而脉道不利，反致脉沉细而欲绝。俗未明造化之理，反谓传为寒极阴毒者，或始得之阳热暴甚，而便有此证候者，或两感热甚者，通宜解毒。如大承气汤下之后，热稍退而未愈者，黄连解毒汤调之。或微热未除者，凉解散调之。


按
 ：此论发挥阳极似阴之理甚妙。诚以河间生平治病主火，故能体会至此。至其所论用药，则不必拘。

阴极似阳，阳极似阴之外，又有所谓戴阳证者。其人面赤烦躁，气息甚粗，脉象虽大，按之无力，又多寸盛尺虚。乃下焦虚寒，孤阳上越之危候，颇类阴极似阳，而与阴极似阳微有不同。盖阴极似阳，乃内外异致；戴阳证，乃上下异致也。愚曾治有戴阳证验案，仙露汤方后，论药宜分数次服者，不可顿服。曾引其案，以为炯戒，兹不再赘。而前人善治此证者，喻嘉言独推陶节庵立法甚妙。用人参、附子等药，收拾阳气归于下元，而加葱白透表，以散外邪。如法用之，无不愈者。然其法实本仲景，特仲景未明言治戴阳证，而节庵则明言治戴阳证耳。嘉言何不祖述仲景，而但知推重节庵也！按：《伤寒论》原有治戴阳证之方，通脉四逆汤是也。其方载少阴篇，“主少阴病，下利清谷，里寒外热，手足厥热，脉微欲绝，身反不恶寒，其人面赤色，或腹痛，或干呕，或咽痛，或利止脉不出者”。方用炙甘草二两，生附子（经药坊制过而未炮熟者，即是生附子，非野间剖取之生附子）大者一枚，去皮破八片，干姜三两，强人可四两。上三味，以水三升煮取一升二合，分两次服。面赤者，加葱九茎。腹中痛者，去葱加芍药二两。呕者，加生姜三两。咽痛者，去芍药加桔梗一两。利止脉不出者，去桔梗加人参三两。按：面赤即戴阳证，于通脉四逆汤中加葱九茎，即治戴阳证之专方也。盖上窜之元阳，原以下焦为宅窟。故用干姜、附子之大辛大温，直达下焦，据其故垒，张赤帜而招之。然恐元阳当涣散之际，不堪姜、附之健悍，故又重用甘草之温和甘缓者，以安养元气，燮理阴阳。且俾姜、附得甘草之甘而热力愈长；得甘草之缓而猛力悉化。洵乎节制之师，扫荡余寇，即以招集流亡，则元阳自乐还其宅也。特是元阳欲还道途不无间隔，故又用葱白之温通，且取老阳之数，多至九茎，以导引介绍之。则上至九天，下至九渊，一气贯通，毫无隔碍，而元阳之归还自速也。至利止而脉不出者，其下焦之元气必虚，故又加人参二两以助元气。后日陶氏之方，不过于此汤中并加葱白、人参，何尝出仲景之范围哉。


按
 ：治戴阳证，用通脉四逆汤必须加葱，亦宜并加人参。而葱九茎，可变为葱白九寸。又按：腹痛者加芍药，若以治温病中之戴阳证，虽不腹痛，亦宜加芍药。曾治一少年，素伤于烟色。夏月感冒时气，心中发热，因多食西瓜，遂下利清谷，上焦烦躁异常。急迎愚诊视，及至已昏不知人。其脉上盛下虚，摇摇无根，数至六至。为疏方用附子钱半，干姜二钱，炙甘草三钱，人参四钱，葱白五寸，生芍药五钱，又加龙骨、牡蛎（皆不用煅）、玄参各四钱。煎汤一大盅，顿饮之。须臾苏醒，下利与烦躁皆愈。时有医者二人在座，皆先愚至而未敢出方，见愚治愈，问先生何处得此良方。答曰：此仲景方，愚不过加药三味耳，诸君岂未之见耶。遂为发明通脉四逆汤之精义，并谓其善治戴阳证。二医者皆欣然，以为闻所未闻云。

又喻嘉言曰：石开晓病伤风，咳嗽，未尝发热，自觉气迫欲死，呼吸不能相续。求余诊之，见其头面赤红，躁扰不歇，脉亦豁大而空。谓曰：此证颇奇，全是伤寒戴阳证，何以伤风小恙亦有之？急宜用人参、附子等药温补下元，收回阳气。不然子丑时，一身大汗，脱然而死矣。渠不以为然。及日落阳不用事，忙乱不能少支。忙服前药，服后稍宁片刻。又为床侧添同寝一人，逼出其汗。再用一剂，汗止身安，咳嗽俱不作。询其所由，云连服麻黄药四剂，遂如此躁急。然后知伤风亦有戴阳证，与伤寒无别。总因其人平素下虚，是以真阳易于上越耳。按：此证由于连服麻黄四剂之后，而服药后犹设法逼出其汗，岂服麻黄时未出汗乎。独不虑其元阳因服药甫收敛，又因出汗而浮越乎。愚曾治有类此之证，其病因亦类此。愚重用山萸肉（去净核）二两，加人参、龙骨（不煅）各数钱而愈。其案详拙拟来复汤（在第一卷）后，可参视。


石膏粳米汤

治温病初得，其脉浮而有力，身体壮热。并治一切感冒初得，身不恶寒而心中发热者。若其热已入阳明之府，亦可用代白虎汤。

生石膏轧细二两
 　生粳米二两半


上二味，用水三大碗，煎至米烂熟，约可得清汁两大碗。乘热尽量饮之，使周身皆汗出，病无不愈者。若阳明府热已实，不必乘热顿饮之，徐徐温饮下，以消其热可也。

或问：外感初得，即中有蕴热，阳明胃腑，不至燥实，何至遽用生石膏二两？答曰：此方妙在将石膏同粳米煎汤，乘热饮之。俾石膏寒凉之性，随热汤发散之力，化为汗液尽达于外也。西人谓，胃本无化水之能，亦无出水之路。而壮实之人，饮水满胃，须臾水气旁达，胃中即空。盖胃中原多微丝血管，能引水气以入回血管（二管详解在第二卷补络补管汤下）。由回血管过肝入心，以运行于周身。由肺升出为气，由皮肤渗出为汗，余透肾至膀胱为溺。石膏煎汤，毫无气味，毫无汁浆，直与清水无异。且又乘热饮之，则敷布愈速，不待其寒性发作，即被胃中微丝血管吸去，化为汗、为气，而其余为溺，则表里之热，亦随之俱化。此寒因热用，不使伤胃之法也。且与粳米同煮，其冲和之气，能助胃气之发达，则发汗自易。其稠润之汁，又能逗留石膏，不使其由胃下趋，致寒凉有碍下焦。不但此也，清水煎开后，变凉甚速，以其中无汁浆，不能留热也。此方粳米多至二两半，汤成之后必然汁浆甚稠，饮至胃中又善留蓄热力，以为作汗之助也。是以人之欲发汗者，饮热茶不如啜热粥也。

初拟此方时，惟用以治温病。实验既久，知伤寒两三日后，身不恶寒而发热者，用之亦效。丙辰正月上旬，愚随巡防营，自广平移居德州。自邯郸上火车，自南而北，复自北而南，一昼夜绕行千里余。车窗多破，风寒彻骨。至德州，同行病者五六人，皆身热无汗。遂用生石膏、粳米各十余两，饭甑煮烂熟，俾病者尽量饮其热汤，皆周身得汗而愈，一时称快。

沈阳县知事朱霭亭夫人，年五旬。于戊午季秋，得温病甚剧。时愚初至奉天，霭亭系愚同乡，求为诊治。见其以冰囊作枕，复悬冰囊，贴面之上侧。盖从前求东人调治，如此治法，东人之所为也。合目昏昏似睡，大声呼之，毫无知觉。其脉洪大无伦，按之甚实。愚谓霭亭曰：此病阳明府热，已至极点。外治以冰，热愈内陷。然此病尚可为，非重用生石膏不可。霭亭韪愚言，遂用生石膏细末四两、粳米八钱，煎取清汁四茶杯，徐徐温灌下。约历十点钟，将药服尽，豁然顿醒。后又用知母、花粉、玄参、白芍诸药，少加连翘以清其余热，服两剂全愈。霭亭喜甚，命其公子良佐，从愚学医云。

镇逆白虎汤

治伤寒温病，邪传胃腑，燥渴身热，白虎证俱，其人胃气上逆，心下满闷者。

生石膏捣细三两
 　知母两半
 　清半夏八钱
 　竹茹粉六钱


用水五盅，煎汁三盅，先温服一盅，病已愈者，停后服，若未全愈者，过两点钟再温服一盅。《伤寒论》白虎汤，治阳明府热之圣药也。盖外邪炽盛，势若燎原，胃中津液，立就枯涸。故用石膏之辛寒以祛外感之邪，知母之凉润以滋内耗之阴。特是石膏质重（虽煎作汤性亦下坠），知母味苦，苦降与重坠相并，下行之力速，胃腑之热或难尽消，且恐其直趋下焦而为泄泻也，故又藉粳米之浓汁，甘草之甘味，缓其下趋之势，以待胃中微丝血管徐徐吸去，由肺升出为气，由皮肤渗出为汗，余入膀胱为溺，而内蕴之热邪随之俱清，此仲景制方之妙也。然病有兼证，即用药难拘成方。犹是白虎汤证也，因其人胃气上逆，心下胀满，粳米、甘草不可复用，而以半夏、竹茹代之，取二药之降逆，以参赞石膏、知母成功也。

一妇人，年三十余，得温证。始则呕吐，五六日间，心下满闷，热而且渴。脉洪滑有力，舌苔黄厚。闻其未病之先，曾有郁怒未伸，因得斯证。俗名夹恼伤寒。然时当春杪，一得即不恶寒，乃温病，非伤寒也，为疏此方。有一医者在座，系病家姻亲，非但延之治病，且以视他医之用方也。疑而问曰：此证因胃气上逆作胀满，始将白虎汤方另为更定，何以方中不用开通气分之药，若承气汤之用厚朴、枳实，而惟用半夏、竹茹乎？答曰：白虎汤用意，与承气迥异。盖承气汤，乃导邪下行之药，白虎汤乃托邪外出之药。故服白虎汤后，多有得汗而解者。间有服后未即得汗，而大热既消，其饮食之时恒得微汗，余热亦由此尽解。若因气逆胀满，恣用破气之药伤其气分，不能托邪外出，将邪陷愈深，胀满转不能消，或更增剧。试观《伤寒论》多有因误下伤其气分成结胸、成心下痞鞕证，不可不知也。再试观诸泻心，不轻用破气之品，却有半夏泻心汤；又仲景治“伤寒解后，气逆欲呕”有竹叶石膏汤，半夏与石膏并用；治“妇人乳中虚，烦乱呕逆”有竹皮大丸，竹茹与石膏并用；是半夏、竹茹善降逆气可知也。今师二方之意，用之以易白虎汤中之甘草、粳米，降逆气而不伤正气，服后仍可托邪外出，由汗而解，而胀满之证，亦即消解无余。此方愚用之屡矣，未有不随手奏效者。医者闻言省悟，听愚用药。服后病人自觉胀满之处，如以手推排下行，病亦遂愈。


白虎加人参以山药代粳米汤

治寒温实热已入阳明之府，燥渴嗜饮凉水，脉象细数者。

生石膏捣细三两
 　知母一两
 　人参六钱
 　生山药六钱
 　粉甘草三钱


上五味，用水五盅，煎取清汁三盅，先温服一盅，病愈者，停后服。若未全愈者，过两点钟，再服一盅。至其服法详细处，与仙露汤同。


按
 ：伤寒法，白虎汤用于汗吐下后，当加人参。究之脉虚者，即宜加之，不必在汗吐下后也。愚自临证以来，遇阳明热炽，而其人素有内伤，或元气素弱，其脉或虚数，或数微者，皆投以白虎加人参汤。实验既久，知以生山药代粳米，则其方愈稳妥，见效亦愈速。盖粳米不过调和胃气，而山药兼能固摄下焦元气。使元气素虚者，不至因服石膏、知母而作滑泻。且山药多含有蛋白之汁，最善滋阴，白虎汤得此，既祛实火又清虚热，内伤外感，须臾同愈。愚用此方救人多矣。略列数案于下，以资参考。

一叟，年近六旬。素羸弱劳嗽，得伤寒证三日，昏愦不知人。诊其脉甚虚数，而肌肤烙手，确有实热。知其脉虚证实，邪火横恣，元气又不能支持。故传经犹未深入，而即昏愦若斯也。踌躇再四，乃放胆投以此汤。将药煎成，乘热徐徐灌之。一次只灌下两茶匙。阅三点钟，灌药两盅，豁然顿醒。再尽其余，而病愈矣。

一叟，年六旬。素亦羸弱多病，得伤寒证，绵延十余日。舌苔黄厚而干，心中热渴，时觉烦躁。其不烦躁之时，即昏昏似睡，呼之眼微开，精神之衰惫可知。脉象细数，按之无力。投以凉润之剂，因其脉虚，又加野台参佐之。大便忽滑泻，日下数次。因思此证，略用清火之药即滑泻者，必其下焦之气化不固。先用药固其下焦，再清其上焦、中焦未晚也。遂用熟地黄二两，酸石榴一个，连皮捣烂，同煎汤一大碗。分三次温饮下，大便遂固。间日投以此方，将山药改用一两，以生地黄代知母。煎汤成，徐徐温饮下，一次只饮药一大口。阅八点钟，始尽剂，病愈强半。翌日又按原方，如法煎服，病又愈强半。第三日又按其方服之，尽剂而愈。按：熟地黄原非治寒温之药，而病至极危时，不妨用之，以救一时之急。故仲景治脉结代，有炙甘草汤，亦用干地黄（即今生地），结代亦险脉也。如无酸石榴时，可用龙骨（煅捣）、牡蛎（煅捣）各五钱代之。

一叟，年六旬余。素吸鸦片，羸弱多病，于孟冬感冒风寒，其脉微弱而浮。愚用生黄耆数钱，同表散之药治之，得汗而愈。间日，因有紧务事，冒寒出门，汗后重感，比前较剧。病卧旅邸，不能旋里，因延彼处医者诊治。时身热饮水，病在阳明之府，医者因其脉微弱，转进温补，病益进。更延他医，以为上有浮热，下有实寒，用附子、吴茱萸，加黄连治之。服后，齿龈尽肿，且甚疼痛，时觉烦躁，频频饮水，不能解渴，不得已复来迎愚。至诊其脉细而数，按之略实。遂投以此汤，加玄参六钱，以散其浮游之热。一剂牙疼即愈，烦躁与渴亦见轻。翌日用原方去玄参，将药煎成，调入生鸡子黄三枚，作三次温饮下，大便得通而愈。

一人，年二十。资禀素弱，偶觉气分不舒，医者用三棱、延胡等药破之。自觉短气，遂停药不敢服。隔两日，忽发喘逆，筋惕肉动，精神恍惚。脉数至六至，浮分摇摇，按之若无。肌肤甚热，上半身时出热汗，自言心为热迫，甚觉怔忡。其舌上微有白苔，中心似黄。统观此病情状，虽陡发于一日，其受外感已非一日。盖其气分不舒时，即受外感之时，特其初不自觉耳。为其怔忡太甚，不暇取药，急用生鸡子黄四枚，温开水调和，再将其碗置开水盆中，候温服之，喘遂止，怔忡亦见愈。继投以此汤，煎汁一大碗，仍调入生鸡子黄三枚，徐徐温饮下。自晚十点钟至早七点钟，尽剂而病若失。因其从前服药伤气，俾用玄参一两，潞参五钱，连服数剂以善其后。

一童子，年十七。于孟夏得温证，八九日间，呼吸迫促，频频咳吐，痰血相杂。其咳吐之时，疼连胸胁，上焦微嫌发闷。诊其脉，确有实热，而数至七至，摇摇无根。盖其资禀素弱，又兼读书劳心，其受外感又甚剧，故脉象若是之危险也。为其胸胁疼闷兼吐血，遂减方中人参之半，加竹茹、三七（捣细冲服）各二钱。用三七者，不但治吐血，实又兼治胸胁之疼也。一剂血即不吐，诸病亦见愈，又服一剂全愈。

一农家孺子，年十一。因麦秋农家忙甚，虽幼童亦作劳田间，力薄不堪重劳，遂得温病。手足扰动，不能安卧，谵语不休，所言者皆劳力之事，昼夜目不能瞑。脉象虽实，却非洪滑。拟投以此汤，又虑小儿少阳之体，外邪方炽，不宜遽用人参，遂用生石膏两半，蝉退一钱，煎服后，诸病如故。复来询方，且言其苦于服药，昨所服者，呕吐将半。愚曰：单用生石膏二两，煎取清汁，徐徐温饮之，即可不吐，乃如言服之，病仍不愈。再为诊视，脉微热退，谵语益甚，精神昏昏，不省人事。急用野台参两半，生石膏二两，煎汁一大碗，分数次温饮下。身热脉起，目遂得瞑，手足稍安，仍作谵语。又于原渣加生石膏、麦冬各一两，煎汁二盅，分两次温饮下，降大便一次，其色甚黑，病遂愈。按：此证若早用人参，何至病势几至莫救。幸即能省悟，犹能竭力挽回，然亦危而后安矣。愚愿世之用白虎汤者，宜常存一加人参之想也。又按：此案与前案观之，凡用白虎汤而宜加人参者，不必其脉现虚弱之象也。凡谂知其人劳心过度，或劳力过度，或在老年，或有宿疾，或热已入阳明之府，脉象虽实，而无洪滑之象，或脉有实热，而至数甚数者，用白虎汤时，皆宜酌加人参。

又寒温证表里皆虚，汗出淋漓，阳明胃腑仍有实热者，用此汤时，宜加龙骨、牡蛎。一童子，年十六，于季冬得伤寒证。因医者用发表药太过，周身时时出汗，仍表里大热，心中怔忡，精神恍惚。脉象洪数，按之无力。遂用此汤，加龙骨、牡蛎（皆不煅）各一两。煎汁一大碗，分数次温饮下，尽剂而愈。

又仲景治伤寒脉结代者，用炙甘草汤，诚佳方也。愚治寒温，若其外感之热不盛，遇此等脉，即遵仲景之法。若其脉虽结代，而外感之火甚实者，亦用白虎加人参以山药代粳米汤。曾治一叟，年六旬余。于孟冬得伤寒证，五六日间，延愚诊视。其脉洪滑，按之亦似有力。表里俱觉发热，间作呻吟，又兼喘逆，然不甚剧。投以白虎汤，一剂大热稍减。再诊其脉，或七八动一止，或十余动一止，两手皆然，而重按无力。遂于原方中加人参八钱，兼师炙甘草汤中用干地黄之意，以生地代知母。煎汁两盅，分二次温饮下，脉即调匀，且较前有力，而热仍如故。从前方中生石膏二两遂加倍为四两，煎汁一大碗，俾徐徐温饮下，尽剂而愈。按：治此证时，愚习用白虎汤，而犹未习用白虎汤加参也。自此以后，凡年过六旬之人，即脉甚洪实，用白虎汤时，亦必少加人参二三钱。

结代之脉虽并论，究之结脉轻于代脉，故结脉间有宜开通者。曾治一叟，年六十余，大便下血。医治三十余日，病益进。日下血十余次，且多血块，精神昏聩。延为诊视，脉洪实异常，至数不数，惟右部有止时，其止无定数，乃结脉也。其舌苔纯黑，知系温病大实之证。从前医者，但知治其便血，不知治其温病可异也。投以白虎加人参以山药代粳米汤，将石膏改用四两，煎汤三盅，分三次温饮下。每次送服旱三七细末一钱。如此日服一剂，两日血止，大便仍滑泻，脉象之洪实减半，而其结益甚，且腹中觉胀。询其病因，知得诸恼怒之后。遂改用莱菔子六钱，而佐以白芍、滑石、花粉、茅根、甘草诸药，一剂胀消，脉之至数调匀，仍稍有洪实之象，滑泻亦减。再投以加味天水散作汤服之，病遂全愈。

寒温之证，最忌舌干，至舌苔薄而干，或干而且缩者，尤为险证。而究其原因，却非一致。有因真阴亏损者，有因气虚不上潮者，有因气虚更下陷者，皆可治以白虎加人参以山药代粳米汤。盖人参之性，大能补气，元气旺而上升，自无下陷之虞，而与石膏同用，又大能治外感中之真阴亏损。况又有山药、知母以濡润之乎！若脉象虚数者，又宜多用人参，减石膏一两，再加玄参、生地滋阴之品。煎汁三四茶盅，徐徐温饮下，一次只饮一大口，防其寒凉下侵，致大便滑泻，又欲其药力息息上达，助元气以生津液。饮完一剂，再煎一剂，使药力昼夜相继，数日舌润火退，其病自愈。一人，年二十余，素劳力太过，即觉气分下陷。一岁之间，为治愈三次。至秋杪感冒时气，胸中烦热满闷，燥渴引饮，滑泻不止，微兼喘促。舌上无苔，其色鲜红，兼有砂粒。延医调治，投以半补半破之剂。意欲止其滑泻兼治其满闷也。服药二剂，滑泻不止。后愚为诊视，其脉似有实热，重按无力。遂先用拙拟加味天水散（在第三卷）止其滑泻。方中生山药用两半、滑石用一两，一剂泻止。继服滋阴清火之剂，数剂喘促亦愈，火亦见退。唯舌干连喉几不能言，频频饮水，不少濡润，胸中仍觉满闷。愚恍悟曰：此乃外感时气，挟旧病复发，故其脉象虽热，按之不实。其舌干如斯者，津液因气分下陷而不上潮也。其胸中满闷者，气分下陷，胸中必觉短气，粗人不善言病情，故漫言满闷也。此时大便不行已五日。遂投以白虎加人参以山药代粳米汤，一剂病愈十之七八，而舌之干亦减半。又服一剂，大便得通，病觉全愈。舌上仍无津液，又用潞参一两，玄参两半，日服一剂，三日后舌上津液滋润矣。

一童子，年十三。于孟冬得伤寒证。七八日间，喘息鼻煽动，精神昏愦，时作谵语，所言者皆劳力之事。其脉微细而数，按之无力。欲视其舌，干缩不能外伸，启齿探视，舌皮有斑点作黑色，似苔非苔，频饮凉水，毫无濡润之意。愚曰：此病必得之劳力之余，胸中大气下陷，故津液不能上潮，气陷不能托火外出，故脉道瘀塞，不然何以脉象若是，恣饮凉水而不滑泻乎？病家曰：先生之言诚然，从前延医服药，分毫无效，不知尚可救否？曰：此病按寻常治法，一日只服药一剂，即对证亦不能见效。听吾用药勿阻，定可挽回。遂治以白虎加人参以山药代粳米汤，煎汁一大碗，徐徐温饮下，一昼夜间连进二剂，其病遂愈。


又按
 ：脉虚数而舌干者，大便虽多日不行，断无可下之理，即舌苔黄而且黑亦不可下。惟按上所载治法，使其大便徐徐自通，方为稳善。若大便通后，而火犹炽，舌仍干者，可用潞参一两，玄参二两煮汁，徐徐饮之，以舌润火退为度。若或因服药失宜，大便通后，遂滑泻，其虚火上逆，舌仍干者，可用拙拟滋阴固下汤（在第五卷）去滑石，加沙参数钱。若其为日既久，外感之火全消，而舌干神昏，或呼吸之间，常若气不舒，而时作太息者，此大气因服药下陷，病虽愈而不能自复也。宜单用人参两许煎汤服之，或少加柴胡亦可（此证有案在第四卷升陷汤下宜参观）。若微有余热，可加玄参佐之。

寒温下后不解，医者至此，恒多束手。不知《伤寒论》原有治此证的方，即白虎加人参汤也。其一百六十八节云：“伤寒病，若吐若下后，七八日不解，热结在里，表里俱热，时时恶风，大渴，舌上干燥而烦，欲饮水数升者，白虎加人参汤主之。”愚生平治寒温，未有下后不解者，于仙露汤后曾详论之。然恒有经他医下后不解，更延愚为诊治者。其在下后多日，大便未行，脉象不虚弱者，即按《伤寒论》原方。若在甫下之后，或脉更兼虚弱，即以山药代粳米，或更以生地代知母，莫不随手奏效。盖甫下之后，大便不实，骤用寒凉，易至滑泻。而山药收涩，地黄黏润，以之代粳米、知母，实有固下之力，而于脉之兼虚弱者，则尤宜也。况二药皆能滋真阴，下后不解，多系阴分素虚之人，阴分充足，自能胜外感之余热也。

寒温之证，过十余日大热已退，或转现出种种危象，有宜单治以人参，不必加人参于白虎汤中者。王宇泰曰：余每治伤寒温热等证，为庸医妄汗误下，已成坏证，危在旦夕者，以人参二两，童子小便煎之，水浸冰冷，饮之立效。又张致和曾治一伤寒坏证，势近垂危，手足俱冷，气息将断。用人参一两，附子一钱，于石铫内煎至一碗，新汲水浸之冰冷，一服而尽。少顷病人汗出，鼻梁尖上涓涓如水。盖鼻梁应脾，若鼻端有汗者可救，以土在人身之中周遍故也。

又愚曾治一温证，已过两旬，周身皆凉，气息奄奄。确知其因误治，胸中大气下陷。遂用人参一两，柴胡二钱，作汤灌之，两剂全愈。此证详案，在拙拟升陷汤（在第四卷）下可参观。

白虎汤加人参，又以山药代粳米，既能补助气分托邪外出，更能生津止渴、滋阴退热，洵为完善之方。间有真阴太虚，又必重用滋阴之药以辅翼之，始能成功者。一媪，年过七旬，于盂夏得温证，五六日间，身热燥渴，精神昏愦，舌似无苔，而舌皮数处作黑色，干而且缩。脉细数，按之无力。当此高年，审证论脉，似在不治。而愚生平临证，明明见不可治之证，亦必苦心研究而设法治之，此诚热肠所迫，不能自已，然亦往往多有能救者。踌躇再四，为疏两方。一方即白虎加人参以山药代粳米汤，一方用熟地黄二两、生山药、枸杞各一两，真阿胶（不炒）五钱，煎汤后，调入生鸡子黄四枚。二方各煎汁一大碗，徐徐轮流温服，阅十点钟，尽剂而愈。自言从前服药，皆不知觉，此时则犹如梦醒。视其舌上犹干黑，然不缩矣。其脉至数仍数，似有余热。又用玄参二两，潞参一两，煎汤一大碗，徐徐温服，一日一剂。两日大便得通，再视其舌，津液满布，黑皮有脱去者矣。

隔数日，其夫年与相等，亦受温病。四五日间，烦热燥渴。遣人于八十里外致冰一担，日夜食之，烦渴如故。复迎愚诊治。其脉洪滑而长，重按有力，舌苔白厚，中心微黄。知其年虽高而火甚实也。遂投以白虎加人参以山药代粳米汤。将方中石膏改用四两，连进两剂，而热渴俱愈。其家人疑而问曰：此证从前日食冰若干，热渴分毫不退，今方中用生石膏数两，连进两剂而热渴俱愈，是石膏之性凉于冰远矣。愚曰：非也。石膏原不甚凉，然尽量食冰不愈而重用生石膏即愈者，因石膏生用能使寒温之热有出路也。西人不善治寒温，故遇寒温实热证最喜用冰，然多有不愈者。至石膏生用，性能发汗，其热可由汗解。即使服后无汗，亦可宣通内蕴之热，由腠理毛孔息息达出，人自不觉耳。按：此证与前证，年岁同，受病之时亦同，而一则辅以熟地、枸杞之类，以滋真阴；一则重加生石膏，以清大热。此乃随病脉之虚实，活泼加减，所以投之辄效也。


又按
 ：用熟地治寒温，恒为医家所訾。然遇其人真阴太亏，不能支持外感之热者，于治寒温药中，放胆加熟地以滋真阴，恒能挽回人命于顷刻。曾治一室女，资禀素羸弱，得温病五六日，痰喘甚剧。治以《金匮》小青龙汤加石膏，一剂喘顿止。时届晚八点钟，一夜安稳。至寅时喘复作，不若从前之剧，而精神恍惚，心中怔忡。再诊其脉，如水上浮麻不分至数，按之即无，此将脱之候也。取药不暇，幸有预购山药两许，急煎服之，病少愈。此际已疏方取药，方系熟地四两，生山药一两，野台参五钱，而近处药房无野台参，并他参亦鬻尽，再至他处，又恐误事，遂单煎熟地、山药饮之，病愈强半。一日之内，按其方连进三剂，病遂全愈。按：此证原当用拙拟来复汤（在第一卷），其方重用山萸肉以收脱，而当时愚在少年，其方犹未拟出，亦不知重用萸肉，而自晨至暮，共服熟地十二两，竟能救此垂危之证，熟地之功用诚伟哉。又此证初次失处，在服小青龙汤后，未用补药。愚经此证后，凡遇当用小青龙汤而脉稍弱者，服后即以补药继之，或加人参于汤中，恐其性热，可将所加之石膏加重。


又按
 ：张氏《八阵》、赵氏《医贯》、冯氏《锦囊》皆喜重用熟地，虽外感证亦喜用之，其立言诚有偏处。然当日必用之屡次见效，而后笔之于书。张氏书中载有：治一老年伤寒，战而不汗，翌日届其时，犹有将汗之意，急与一大剂八味地黄汤以助其汗。服后，遂得大汗。阅数时周身皆凉，气息甚微，汗犹不止。精神昏昏，复与原汤一剂，汗止而精神亦复。夫用其药发汗，即用其药止汗，运用之妙，颇见慧心。又赵氏书中谓：六味地黄汤能退寒温之实热，致贻后世口实。然其言亦非尽不验。忆昔乙酉、丙戌数年间之寒温病，热入阳明府后，凡于清解药中，能重用熟地以滋阴者，其病皆愈。此乃一时气运使然，不可笔之于书以为定法也。又冯氏所著本草，谓熟地能大补肾中元气，此亦确论。凡下焦虚损，大便滑泻，服他药不效者，单服熟地即可止泻。然须日用四五两，煎浓汤服之亦不作闷（熟地少用则作闷，多用转不闷），少用则无效。又善治劳嗽气不归根。曾治一媪，劳喘甚剧，十年未尝卧寝。俾每日用熟地煎汤，当茶饮之，数日即安卧。其家反惧甚，以为如此改常恐非吉兆，而不知其病之愈也。由是观之，熟地能补肾中元气可知。至陈修园则一概抹倒，直视熟地为不可用，岂能知熟地哉。寒温传里之后，其人下焦虚惫太甚者，外邪恒直趋下焦作泄泻，亦非重用熟地不能愈。岁在癸巳，应试都门，曾谒一部郎，其家有女仆，年三十余。得温病十余日，势至垂危，将舁于外，问还有治否？因为诊视，其证昼夜泄泻，昏不知人，呼之不应，其脉数至七至，按之即无，而却无大热。遂用熟地二两，生山药、生杭芍各一两，甘草三钱，煎汤一大碗，趁热徐徐灌之，尽剂而愈。

又一童子，年十四五。伤寒已过旬日，大便滑泻不止，心中怔忡异常，似有不能支持之状。脉至七至，按之不实。医者辞不治。投以熟地、生山药、生杭芍各一两，滑石八钱，甘草五钱。煎汤一大碗，徐徐温饮下，亦尽剂而愈。

至产后之证，忌用寒凉。而果系产后温证，心中燥热，舌苔黄厚，脉象洪实，亦宜投以白虎加人参以山药代粳米汤，而更以玄参代知母则尤妥善。盖愚于产后温证之轻者，其热虽入阳明之府，脉象不甚洪实，恒重用玄参一两或至二两，辄能应手奏效；若系剧者，必白虎加人参以山药代粳米汤，而更以玄参代知母方能有效。诚以石膏、玄参《本经》皆明载其治产乳。故于产后温病之轻者，可单用玄参，至温病之剧者，不妨石膏、玄参并用也。然用石膏必须佐以人参，因其时当产后，其热虽实，而体则虚也。不用知母者，《本经》未载其治产乳，不敢师心自用，漫以凉药治产后也。

友人吴瑞五，深通医学，尤笃信《衷中参西录》诸方，用之辄能奏效。其侄文博亦知医，有戚家延之治产后病。临行瑞五嘱之曰：果系产后温热，阳明胃腑大实，非用《衷中参西录》中白虎加人参以山药代粳米汤，更以玄参代知母不可。及至诊之，果系产后温证，病脉皆甚实。文博遵所嘱，开方取药，而药坊皆不肯与，谓产后断无用生石膏之理。病家因此生疑，文博辞归。病家又延医治数日，病势垂危，复求为诊治。携药而往，如法服之，一剂而愈。


宁嗽定喘饮

治伤寒温病，阳明大热已退，其人或素虚或在老年，至此益形怯弱，或喘或嗽或痰涎壅盛，气息似甚不足者。

生怀山药两半
 　甘蔗自然汁一两
 　酸石榴自然汁六钱
 　生鸡子黄四个


先将山药煎取清汤一大碗，再将余三味调入碗中。分三次温饮下，约两点钟服一次。若药亦凉，再服时须将药碗置开水中温之，然不可过热，恐鸡子黄熟，服之即无效。

一周姓叟，年近七旬，素有劳疾，且又有鸦片嗜好，于季秋患温病，阳明府热炽盛，脉象数而不实，喘而兼嗽，吐痰稠黏。投以白虎加人参汤，以生山药代粳米。一剂大热已退，而喘嗽仍不愈，且气息微弱，似不接续。其家属惶恐，以为难愈。且言如此光景，似难再进药。愚曰：勿须用药，寻常服食之物即可治愈矣。为开此方，病家视之，果系寻常食物。知虽不对证，亦无妨碍。遂如法服之，二剂全愈。

荡胸汤

治寒温结胸，其证胸膈痰饮，与外感之邪互相凝结，上塞咽喉，下滞胃口，呼吸不利，满闷短气，饮水不能下行，或转吐出，兼治疫证结胸。

蒌仁新炒者捣二两
 　生赭石研细二两
 　苏子炒捣六钱
 　芒硝冲服四钱


用水四盅，煎取清汁两盅，先温服一盅。结开，大便通行，停后服。若其胸中结犹未开，过两点钟，再温服一盅。若胸中之结已开，而大便犹未通下，且不觉转矢气者，仍可温服半盅。伤寒下早成结胸，至温病未经下者，亦可成结胸。至疫病自口鼻传入，遇素有痰饮者，其疹疠之气，与上焦痰饮互相胶漆，亦成结胸；《伤寒论》陷胸汤丸三方，皆可随证之轻重高下借用。特是大陷胸汤、丸中皆有甘遂，世俗医者，恒望而生畏。至小陷胸汤，性虽平和，又有吴又可瘟疫忌用黄连之说存于胸中，遂亦不肯轻用。及遇此等证，而漫用开痰、破气、利湿之品，若橘红、莱菔、苍术、白芥、茯苓、厚朴诸药，汇集成方。以为较陷胸诸汤、丸稳，而且病家服之，以为药性和平，坦然无疑。不知破其气而气愈下陷，利其湿而痰愈稠黏。如此用药，真令人长太息者也。愚不得已，将治结胸诸成方变通汇萃之。于大陷胸汤中取用芒硝，于小陷胸汤中取用蒌实。又于治心下痞硬之旋覆代赭石汤中取用赭石，而复加苏子以为下行之向导，可以代大陷胸汤、丸。少服之，亦可代小陷胸汤。非欲与《伤寒论》诸方争胜也，亦略以便流俗之用云尔。

一媪，年六十余。当孟夏晨饭之际，忽闻乡邻有斗者，出视之，见强者凌弱太甚，心甚不平；又兼饭后有汗受风，遂得温证。表里俱热，胃口杜塞，腹中痛疼，饮水须臾仍吐出。七八日间，大便不通。其脉细数，按之略实。自言心中燥渴，饮水又不能受，从前服药止吐，其药亦皆吐出。若果能令饮水不吐，病犹可望愈。愚曰：易耳。为开此汤，加生石膏二两，野台参五钱，煎汤一大碗，分三次温饮下。晚间服药，翌晨大便得通而愈。当大便未通时，曾俾用山萸肉（去净核）二两煎汤。以备下后心中怔忡及虚脱。及大便通后，微觉怔忡，服之即安。

一室女得温病，二三日间，痰涎郁塞，胸膈满闷异常，频频咳吐，黏若胶漆，且有喘促之意，饮水停滞胃口，间或吐出，其脉浮滑。问之微觉头疼，知其表证犹未罢也。遂师河间双解散之意，于荡胸汤中加连翘、蝉退各三钱。服后微汗，大便得通而愈。

一室女，于中秋节后，感冒风寒。三四日间，胸膈满闷，不受饮食，饮水一口亦吐出，剧时，恒以手自挠其胸。其脉象滑实，右部尤甚。本拟用荡胸汤，恐其闻药味呕吐（荡胸汤中不用大黄者，为其气浓味苦。呕吐者，不待药力施行即吐出。然仍不如单用赭石更稳妥），遂单用赭石两半，煎汤饮下，顿饭顷仍吐出。盖其胃口皆为痰涎壅滞，仅用赭石两半，药不胜病，下行不通，复转而吐出也。又用赭石四两，煎汤一大腕，分三次，陆续温饮下。胸次虽通，饮水不吐，翌日脉变洪长，其舌苔从前微黄，忽改黑色。遂重用白虎汤，连进两剂，共用生石膏半斤，大便得通而愈。

一童子，年十四岁，得温病。六七日间胸膈痰涎壅滞，剧时杜塞咽喉，两目上翻，身躯后挺，有危在顷刻之势，其脉关前洪滑有力。其家固设有药坊，愚因谓其父曰：此病虽剧，易治耳。用新炒蒌仁四两（用新炒者取其气香）捣碎，煮汤一大碗，分两次服下即愈矣。盖彼时荡胸汤，犹未拟出也。其家人闻愚言，私相计曰：如此重病，而欲用药一味治愈之，先生果神仙乎。盖誉之而实疑之也。其父素晓医理，力主服之，尽剂而愈。隔数日，其邻家童子亦患此证，用新炒蒌仁三两，苏子五钱，亦一剂而愈。

奉天鼓楼南，连奉澡塘曲玉轩得温病。恶心呕吐，五日不能饮食，来院求为诊治。其脉浮弦，数近六至，重按无力，口苦心热，舌苔微黄。因思其脉象浮弦者，少阳、阳明二经之气化挟温热之气上逆也。按之无力者，吐久不能饮食，缺乏水谷之气也。至数近六至者，热而兼虚，故呈此数象也。因思石膏之性能清热镇逆，且无臭味，但以之煮水饮之，或可不吐。遂用生石膏细末两半，煎汤两茶杯，分二次温饮下。初次饮未吐，至二次仍吐出。病人甚觉惶恐，加以久不饮食，几难支持。愚曰：勿恐。再用药末数钱，必然能止呕吐。遂单用生赭石细末四钱，俾以开水送下。须臾觉恶心立止，胸次通畅，饥而思食。遂食薄粥一瓯，觉下行顺利，从此不复呕吐，而心中犹觉发热，舌根肿胀，言语不利。遂用生石膏一两，丹参、乳香、没药、连翘各三钱，两剂而愈。

奉天大东关安靴铺，安显之夫人，年四十许。临产双生，异常劳顿，恶心呕吐，数日不能饮食，精神昏聩，形势垂危。群医辞不治，延为诊视。其脉洪实，面有火色，舌苔厚而微黄。愚曰：此产后温也。其呕吐若是者，乃阳明热实，胃腑之气上逆也。投以生赭石、玄参（《本经》谓玄参主产乳）各一两，一剂而呕吐止，可进饮食。继仍用玄参同白芍、连翘以清其余热，遂全愈。


一味莱菔子汤

治同前证。

莱菔子生者一两熟者一两


共捣碎，煎汤一大茶杯，顿服之。

奉天烟酒公卖局科员许寿庵，年二十余，得温病。三四日觉中脘郁结，饮食至其处不下行，仍上逆吐出，来院求为诊治。其脉沉滑而实，舌苔白而微黄。表里俱觉发热，然不甚剧。自言素多痰饮，受外感益甚。因知其中脘之郁结，确系外感之邪与痰饮相凝滞也。先投以荡胸汤，两点钟后，仍复吐出。为拟此方，一剂结开，可受饮食。继投以清火理痰之品，两剂全愈。按：此证若服荡胸汤，将方中赭石细末留出数钱，开水送下，再服汤药亦可不吐，其结亦必能开，非莱菔子汤之力胜于荡胸汤也。而试之偶效，尤必载此方者，为药性较荡胸汤尤平易，临证者与病家，皆可放胆用之而无疑也。若此方不效者，亦可改用荡胸汤，先将赭石细末送下数钱之法。

镇逆承气汤

治寒温阳明府实，大便燥结，当用承气下之，而呕吐不能受药者。

芒硝六钱
 　赭石研细二两
 　生石膏捣细二两
 　潞党参五钱


上药四味，用水四盅，先煎后三味，汤将成，再加芒硝，煎一两沸，取清汁二盅，先温服一盅。过三点钟，若腹中不觉转动，欲大便者，再温服余一盅。

一邻妇，年二十余。得温病已过十日，上焦燥热、呕吐，大便燥结，自病后未行。延医数次服药皆吐出，适愚自他处归，诊其脉，关前甚洪实，一息五至余，其脉上盛于下一倍，所以作呕吐。其至数者，吐久伤津液也。为拟此汤，一剂热退呕止，大便得通而愈。

或问：此证胃腑热实大肠燥结，方中何以复用党参？答曰：此证多有呕吐甚剧，并水浆不能存者，又有初病即呕吐，十数日不止者，其胃气与胃中津液，必因呕吐而大有伤损，故用党参补助胃中元气；且与凉润之石膏并用，大能滋胃中津液，俾胃中气足液生，自能运转药力下至魄门以通大便也。愚用此方救人多矣，果遇此等证，放胆投之，无不效者。

一人，年四十许。二便不通，呕吐甚剧，不受饮食，倩人询方。疑系外感之热所致，问其心中发热否？言来时未尝言及。遂为约略疏方，以赭石二两以止其呕吐，生杭芍一两以通小便，芒硝三钱以通大便。隔日，其人复来，言服后呕吐即止，二便亦通，此时心中发热且渴如故。既曰如故，是其从前原有热渴之病，阳明之府证已实，特其初次遣人未尝详言也。投以大剂白虎加人参汤，一剂而愈。按：此证亦镇逆承气汤证，因其证两次始述明，遂致将方中药品前后两次分用之，其病亦即前后两次而愈矣。


第七卷

治温疫瘟疹方

青盂汤

治瘟疫表里俱热，头面肿疼，其肿或连项及胸，亦治阳毒发斑疹。

荷叶一个用周遭边浮水者良
 ，鲜者尤佳
 　生石膏 捣细一两
 　真羚羊角二钱另煎兑服
 　知母六钱
 　蝉退去足土三钱
 　僵蚕二钱
 　金线重楼切片二钱
 　粉甘草钱半


《易·系辞》谓，“震为萑苇”。荷生水中，藕茎皆中空，亦萑苇类也。其叶边平兜，茎在中央，更为震卦仰盂之象，故能禀初阳上升之气，为诸药之舟楫，能载清火解毒之药上至头面，且其气清郁，更能解毒逐秽，施于疫毒诸证尤宜也。至于叶宜取其浮水者，以水为二分氢气，一分氧气，化合而成。浮水者，贴水而生，得水面氢气最多，故善发表。如浮萍之生于水面，而善发汗也。

金线重楼，一名蚤休，一名紫河车草，味甘而淡，其解毒之功，可仿甘草。然甘草性温，此药性凉，以解一切热毒，尤胜于甘草，故名蚤休。言若中一切蛊毒，或蝎螯蛇咬，或疮疡用之而皆可早早止住。古蚤与早，原相通也。古谚赞蚤休曰：“七叶一枝花，深山是我家。痈疽遇着我，一似手捻拿。”盖此物七叶对生茎腰，状如莲花一朵，自叶中心出茎，至巅开花一朵，形扁而黄，花上有黄丝下垂，故又名金线重楼。重楼者，其叶与花似各作一层也。其名紫河车草者，盖紫河为初生之地点，其处蕃多，可采之盈车，俗名为草河车误矣。其形状皮色皆如干姜，若皮不黄，而微带紫色者，其味必微辣而不甘，含有毒性，即不可用。若无佳者，方中不用此味亦可。

羚羊角与犀角，皆性凉而解毒。然犀禀水土之精气而生，为其禀土之精，故能入胃，以消胃腑之实热。为其禀水之精，故又能以水胜火兼入心中，以消心脏本体之热力。而疫邪之未深入者，转因服犀角后，心气虚冷，不能捍御外邪，致疫邪之恣横，竟犯君主之宫，此至紧要之关系，医者不可不知。羚羊角善清肝胆之火，兼清胃腑之热。其角中天生木胎，性本条达，清凉之中，大具发表之力，与石膏之辛凉，荷叶、连翘之清轻升浮者并用，大能透发温疫斑疹之毒火郁热，而头面肿处之毒火郁热，亦莫不透发消除也。曾治一六岁孺子，出疹三四日间，风火内迫，喘促异常。单投以羚羊角三钱，须臾喘止，其疹自此亦愈。夫疹之毒热，最宜表散清解，乃至用他药表散清解无功，势已垂危，而单投以一味羚羊角，即能挽回，其最能清解而兼能表散可知也。且其能避蛊毒，《本经》原有明文。疫病发斑，皆挟有毒疠之气也。

僵蚕乃蚕将脱皮时，因受风不能脱下，而僵之蚕。因其病风而僵，故能为表散药之向导，而兼具表散之力。是以痘疹不出者，僵蚕最能表出之。不但此也，僵蚕僵而不腐，凡人有肿疼之处，恐其变为腐烂，僵蚕又能治之，此气化相感之妙也。今坊间鬻者，多用缫丝所剩之蚕充之，其蚕能敛戢心火，与僵蚕性正相反。用此药者，当加审慎，必色白而直，且分毫无乱丝者，乃为真僵蚕。又药坊中，恒误僵蚕为姜蚕，而以姜水炒之，甚非所宜。盖此药经火炒后，则发表之力顿减矣。

疫与寒温不同，寒温者，感时序之正气，因其人卫生之道，于时序之冷暖失宜，遂感其气而为病。其病者，偶有一二人，而不相传染。疫者，感岁运之戾气，因其岁运失和，中含毒气，人触之即病。《内经》刺法论所谓，无问大小，病状相似者是也。其病者，挨户挨村，若徭役然，故名曰疫，且又互相传染也。《内经》本病论有五疫之名，后世约分为寒疫、温疫。治温疫，世习用东垣普济消毒饮；治寒疫，世习用巢谷世圣散子。然温疫多而寒疫少，拙拟之清盂汤，实专为治温疫设也。

病疫相传染者，以其气自口鼻而入也。其初弥漫于上焦，或烦热头疼，外薄于营卫，或身热无汗，与温病初得者相似。然温病初得用辛凉解肌即可愈，若疫病则必须兼用解毒之药。至其传经已深，所现之证有与寒温相似者，皆可用治寒温之药治之，然始终宜佐以解毒之药。究之其变证多端，万言难罄。方书中惟喻氏《医门法律》、陆氏《世补斋》论之甚详。今录二家之说于下，以备参考。

喻嘉言曰：圣王御世，春无愆阳，夏无伏阴，秋无凄风，冬无苦雨。乃至民无夭札，物无疵疠，太和之气弥漫乾坤，安有所谓温疫哉。然而《周礼》傩以逐疫，方氏掌之，则瘟疫之由来，古有之矣。乡人傩，孔子朝服而致其诚敬。盖以装演巨象为傩人，不过仿佛其形；圣人以正气充塞其间，俾疫气潜消，乃位育之实功耳。古人元旦汲清泉以饮芳香之药，上已采兰草以袭芳香之气，重涤秽也。后汉张仲景著《伤寒论》欲明冬寒春温，夏秋暑热之正，自不能并入疫病以混常法。然至理已毕具于脉法中。夫四时不正之气，感之者因而致病，初不名为疫也。因病致死，病气尸气，混合不正之气，斯为疫矣。以故鸡瘟死鸡，猪瘟死猪，牛马瘟死牛马，推之于人，何独不然。所以饥馑兵凶之际，疫病盛行，大率春夏之交为甚。盖温暑湿热之气交结互蒸，人在其中无隙可避。病者当之，魄汗淋漓，一人病气，足充一室。况连床并榻，沿户阖境，共酿之气，益以出户尸虫，载道腐墐，燔柴掩席，委壑投崖，种种恶秽，上混苍天清净之气，下败水土物产之气，人受之者，亲上亲下病从其类，有必然之势也。如世俗所称大头瘟者，头面腮颐肿如瓜瓤者是也。所称虾蟆瘟者，喉痹失音，颈筋胀大者是也。所称瓜瓤瘟者胸高肋起，呕汁如血者是也。所称疙瘩瘟者，遍身红肿，发块如榴者是也。所称绞肠瘟者，腹鸣干呕，水泻不通者是也。所称软腿瘟者，便清泄白，足重难移者是也。小儿痘疹尤多。以上疫证，不明治法，咸诿之世运，良可伤悼。大率瘟疫痘疹，古昔无传，不得圣言折衷，是以多入迷途。曾不若俗见，摸索病状，反可顾名思义。昌幸微窥仲景一斑。其平脉篇（有谓系叔和所作者，然其文甚古奥）中云，寸口脉阴阳俱紧者，法当清邪中于上焦，浊邪中于下焦。清邪中上，名曰洁也。浊邪中下，名曰浑也。阴中于邪，必内栗也。表气微虚，里气不守，故使邪中于阴也。阳中于邪，必发热头痛，项强颈挛，腰痛胫酸。所谓阳中雾露之气，故清邪中上。浊邪中下，阴气为栗，足膝逆冷，便溺妄出，表气微虚，里气微急，三焦相溷，内外不通，上焦拂郁，脏气相熏，口烂食断也；中焦不治，胃气上冲，脾气不能转，胃气为浊，营卫不通，血凝不流。若卫气前通者，小便赤黄，与热相搏，因热作使，游于经络，出入脏腑，热气所过，则为痈脓。若阴气前通者，阳气厥微，阴无所使，客气入内，嚏而出之，声嗢咽塞，寒厥相逐，为热为拥，血凝自下，状如豚肝。阴阳相厥，脾气孤弱，五液注下，下焦不阖，清便下重，令便数难，脐筑湫痛，命将难全。凡二百六十九字，阐发奥理，全非伤寒中所有之事。乃论疫邪从入之门，变病之总。所谓赤文绿字，开天辟地之宝符，人自不识耳。篇中大意谓，人之鼻孔通于天，故阳中雾露之邪者，为清邪自鼻气而上入于阳，则发热头疼，颈挛，正与俗称大头瘟、虾蟆瘟之说符也。人之口气通于地，故阴中水土之邪者，为饮食浊味自口舌而下入于阴，则其人必先内栗，足膝逆冷，便溺妄出，清便下重，脐筑湫痛，正与俗称绞肠瘟、软脚瘟之说符也。然从鼻口所入之邪，必先注中焦，以次分布上下。故中焦受邪，因而不治，则胃中为浊，营卫不通，血凝不流，其酿变即现中焦。俗称瓜瓤瘟、疙瘩瘟证，则又阳毒痈脓、阴毒遍身青紫之类也。此三焦定位之邪也。若三焦邪混而为一，内外不通，脏气熏蒸上焦拂郁，则口烂食断，若卫气前通者，因热作使，游行经络脏腑，则为痈脓。营气前通者，因召客邪，嚏出声嗢咽塞，热拥不行，而下血如豚肝。然以营卫渐通，故非危候。若上焦之阳下焦之阴两不相接，则脾气于中难以独运。斯五液注下，下焦不阖，而命难全矣。伤寒之邪，先行身之背，次行身之前，次行身之侧，由外廓而入。瘟疫之邪，则直行中道，流布三焦。上焦为清阳，故清邪从之上入。下焦为浊阴，故浊邪从之下入。中焦为阴阳交界，凡清浊之邪，必从此区分。甚者三焦相溷，上行极而下，下行极而上，故声嗢咽塞、口烂食断者，亦复下血如豚肝。非定中上不及下，中下不及上也。伤寒邪中外廓，故一表即散。疫邪行在中道，故表之不散。伤寒邪入胃腑，则腹满便结，故可攻下。疫邪在三焦，散漫不收，下之复合。治法，未病前预饮芳香正气药，则邪不能入，此为上也。邪既入，即以逐秽为第一义。上焦如雾，升而逐之，兼以解毒。中焦如沤，疏而逐之，兼以解毒。下焦如渎，决而逐之，兼以解毒。营卫既通，乘势追拔，勿使潜滋。

陆九芝曰：《内经》五疫之至，各随其所值之年，由伏而发。其治尽于“木郁达之、火郁发之、土郁夺之、金郁泄之、水郁折之”五法。盖治疫独讲太少之五运，与司天主客之六气。就寒温两面而言，却是温疫多而寒疫少。故五运之有木火土金水，半寒而半温也。六气之有湿寒、寒湿、风火、火风、燥火、火燥也，温又多于寒也。然正不得以温多于寒，而遂置寒疫于不问也。周禹载于温独说春温，而于疫又独说温疫，则既不解温之无寒，又不解疫之有寒故耳，黄坤载则知有寒疫矣。然于温疫则曰无内热，无内热何以谓之温乎？于寒疫则反用石膏，用石膏何以谓之寒乎。喻嘉言论疫专主三焦，颇得治疫之法。坤载于疫遍说六经。夫疫之小者不分经络，疫之大者顷刻变生，尚何六经传遍之有。只是仲景六经之药，不外温清两法，以之分治两疫，亦为甚合。大抵以温而疫，则论中芩、连、栀、柏之统于膏、黄者可用也。以寒而疫，则论中吴萸、蜀椒之统于姜、附者可用也。余独举运气一方冠其首，而又举普济消毒饮之治温疫者，以盖清法。举如圣散子之治寒疫者，以盖温法。而禹载之惑可解，坤载之混可别，及嘉言治温而用姜、附，即鞠通本之而用桂枝者皆可删。总而言之，不传染而有热无寒者，是曰温；传染而有热有寒者，是为疫。不得以治寒疫者治温疫，更不得以治寒疫治温病也。

一妇人，年四十许，得大头瘟证。头面肿大疼痛，两目肿不能开，上焦烦热，心中怔忡。彼家误为疮毒，竟延疡医治疗。医者自出药末，敷头面，疼稍愈。求其出方治烦热怔忡。彼言专习外科，不管心中之病。时愚应他家延请，适至其村，求为诊治。其脉洪滑有力，关前益甚。投以青盂汤，将方中石膏改用二两，煎汁两茶盅，分二次温饮下，尽剂而愈。

一人，年三十余，初则感冒发颐，数日颔下颈项皆肿，延至膺胸渐肿而下。其牙关紧闭，惟自齿缝可进稀汤，而咽喉肿疼又艰于下咽。延医调治，服清火解毒之药数剂，肿势转增。时当中秋节后，淋雨不止，因病势危急，冒雨驱车迎愚。既至见其颔下连项壅肿异常，状类时毒（疮中有时毒证），抚之硬而且热，色甚红，纯是一团火毒之气，下肿已至心口，自牙缝中进水半口，必以手掩口，十分努力始能下咽，且痰涎壅滞胸中，上至咽喉，并无容水之处，进水少许必换出痰涎一口，且觉有气自下上冲，常作呃逆，连连不止。诊其脉洪滑而长，重按有力，兼有数象。愚谓病家曰：此世俗所称虾蟆瘟也。毒热炽盛，盘踞阳明之府，若火之燎原，必用生石膏清之乃可缓其毒热之势。从前医者在座，谓曾用生石膏一两毫无功效。愚曰：石膏乃微寒之药，《本经》原有明文，如此热毒仅用两许何能见效？遂用生石膏四两，清半夏四钱，金线重楼三钱，连翘、蝉退各一钱，煎服后，觉药停胸间不下，其热与肿似有益增之势，知其证兼结胸，火热无下行之路，故益上冲也。幸药坊即在本村，复急取生石膏四两，赭石三两，又煎汤徐徐温饮下，仍觉停于胸间。又急取赭石三两，蒌仁二两，芒硝八钱，又煎汤饮下，胸间仍不开通。此时咽喉益肿，再饮水亦不能下。病家惶恐无措，愚晓之曰：我所以亟亟连次用药者，正为此病肿势浸长，恐稍迟缓则药不能进。今其胸中既贮如许多药，断无不下行之理。药下行则结开便通，毒火随之下降，而上焦之肿热必消矣。时当晚十点钟，至夜半觉药力下行，黎明下燥粪数枚，上焦肿热觉轻，水浆可进，晨饭时牙关亦微开，服茶汤一碗。午后肿热又渐增，抚其胸热犹烙手，脉仍洪实，意其燥结必未尽下，遂投以大黄四钱，芒硝五钱，又下燥粪兼有溏粪，病遂大愈，而肿处之硬者仍不甚消，胸间抚之犹热，脉象亦仍有余热，又用生石膏三两，金银花、连翘、金线重楼各数钱，煎汁一大碗，分数次温饮下，日服一剂，三日全愈（按此证二次用石膏、赭石之时即宜加大黄、芒硝）。

一人，年二十余，得温疫。三四日间头面悉肿，其肿处皮肤内含黄水，破后且溃烂，身上间有斑点，闻人言，此证名大头瘟。其溃烂之状，又似瓜瓤瘟，最不易治。惧甚，求为诊视。其脉洪滑而长，舌苔白而微黄。问其心中，惟觉烦热，嗜食凉物。遂晓之曰，此证不难治。头面之肿烂，周身之斑点，无非热毒入胃而随胃气外现之象。能放胆服生石膏，可保全愈。遂投以青盂汤，方中石膏改用三两，知母改用八钱，煎汁一大碗，分数次温饮下。一剂病愈强半。翌日，于方中减去荷叶、蝉退，又服一剂全愈。


按
 ：发斑之证异于疹者，以其发处不高，以手拂之，与肤平也。其证有阳毒、阴毒之分。阳毒发斑，系阳明毒热伤血所致。阴毒发斑，或为寒疫之毒，或因汗吐下后中气虚乏，或因过服凉药，遂成阴证，寒伏于下，逼其无根之火上独熏肺而发斑。其色淡红，隐隐见于肌表，与阳证发斑色紫赤者不同。愚生平所治发斑，皆系阳证，至阴证实未之见，其证之甚少可知。然正不可因阴证者甚少，而阴阳之际不详辨也。今采古人阳毒、阴毒发斑治验之案数条于下，以备参观。庶几胸有定见，临证时不至误治也。

吕沧洲云：一人，伤寒十余日，身热而静，两手脉尽伏。医者以为坏证弗与药。余诊之，三部脉举按皆无。舌苔滑，两颧赤如火，语言不乱。因告之曰：此子必大发赤斑，周身如锦纹。夫血脉之波澜也，今血为邪热所搏，掉而为斑，外现于皮肤，呼吸之气无形可倚，犹沟渠之水虽有风不能成波澜也，斑消则脉出矣。乃揭其衾，而赤斑烂然。与白虎加人参汤化其斑，脉乃复常。


按
 ：发斑至于无脉，其证可谓险矣。即遇有识者，细诊病情，以为可治，亦必谓毒火郁热盘踞经络之间，以阻塞脉道之路耳。而沧洲独断为发斑则伤血，血伤则脉不见。是诚沧洲之创论，然其言固信而有征也。忆己亥春，尝治一少年吐血证。其人大口吐血，数日不止，脉若有若无，用药止其血后，脉因火退，转分毫不见。愚放胆用药调补之，竟得无恙（此证详案在第二卷寒降汤下）。夫吐血过多可至无脉，以证沧洲血伤无脉之说确乎可信，此阳毒发斑也。

许叔微治一人，内寒外热而发斑。六脉沉细，肩背胸胁斑出数点，随出随稳，旋更发出，语言狂乱，非谵语也，肌表虽热，以手按之须臾，冷透如冰。与姜、附等药数服后，得大汗而愈，此阴毒发斑也。

吴仁斋治一人，伤寒七八日，因服凉药太过，遂变身冷，手足厥逆，通身黑斑，惟心头温暖，乃伏火也。诊其六脉沉细，昏沉不知人事，亦不能言语，状似尸厥。遂用人参三白汤，加熟附子半枚，干姜二钱，水煎服下。待一时许，斑色渐红，手足渐暖。而苏醒后，复有余热不清，此伏火后作也。以黄连解毒汤、竹叶石膏汤调之而愈，此阴毒发斑中有伏阳也。

虞天民曰：有内伤证，亦出斑疹，但微见红。此胃气极虚，一身之火游行于外。当补益气血，则中有主而气不外游，荣有养而血不外散，此证尤当慎辨。洪吉人解之曰：按此证与阳毒发斑不同，亦与阴毒发斑不同，其方当用补中益气汤，加归、芍之类。

瘟毒之病，有所谓羊毛瘟者（亦名羊毛疹）。其证亦系瘟疫，而心中兼有撩乱之证。若视其前后对心处有小痤（俗名疙瘩），以针鼻点之，其顶陷而不起，其中即有白毛，当以针挑出之。若恐挑之不净，可用发面馍馍去皮，杂以头发，少蘸香油，周身搓擦。再审其证之虚实凉热，投以治疫病之药即愈。此证古书不载，而今人患此证者甚多，其白毛，即周身之汗毛，大抵因有汗受风闭其毛孔，而汗毛不能外出，因不外出，所以作白色（若用黄酒和荞麦面擦之更好）。


护心至宝丹

治瘟疫自肺传心，其人无故自笑，精神恍惚，言语错乱。

生石膏捣细一两
 　人参二钱
 　犀角二钱
 　羚羊角二钱
 　朱砂研细三分
 　牛黄研细一分


将药前四味共煎汤一茶盅，送服朱砂、牛黄末。

此证属至危之候，非寻常药饵所能疗治。故方中多用珍异之品，借其宝气以解入心之热毒也。

瘟疫之毒末入心者，最忌用犀角。于前青盂汤下，曾详言之。而既入心之后，犀角又为必须之药。


按
 ：瘟疫之毒，随呼吸之气传入，原可入肺。心与肺同居膈上，且左心房之血脉管与右心房之回血管，又皆与肺循环相通，其相传似甚易。而此证不常有者，因有包络护于心上代心受邪，由包络下传三焦，为手厥阴、少阳脏腑之相传，此心所以不易受邪也。愚临证二十余年，仅遇一媪患此证，为拟此方，服之而愈。

清疹汤

治小儿出疹，表里俱热，或烦躁引饮，或喉疼声哑，或喘逆咳嗽。

生石膏捣细一两
 　知母六钱
 　羚羊角二钱
 　金线重楼切片钱半
 薄荷叶二钱
 　青连翘二钱
 　蝉退去足土钱半
 　僵蚕二钱


用水煎取清汤一盅半，分二次温饮下，以服后得微汗为佳。若一次得微汗者，余药仍可再服。若服一次即得大汗者，余药当停服。此药分量，系治七八岁以上者，若七八岁以下者，可随其年之大小，斟酌少用。或将药减半或用三分之一皆可。

喉疼声哑者，可将石膏加重五钱，合前得两半。若疹出不利者，用鲜苇根（活水中者更佳）一大握去节水煎沸，用其水煎药。

疹证多在小儿，想小儿脏腑间原有此毒，又外感时令之毒气而发，则一发表里俱热。若温病初得之剧者，其阳明经府之间，皆为热毒之所弥漫。故治此证，始则发表，继则清解，其有实热者，皆宜用石膏。至喉疼声哑者，尤为热毒上冲，石膏更宜放胆多用。惟大便滑泻者，石膏、知母皆不宜用，可去此二药，加滑石一两，甘草三钱。盖即滑泻亦非凉证，因燥渴饮水过多，脾胃不能运化故也。故加滑石以利其小便，甘草以和其脾胃，以缓水饮下趋之势。若其滑泻之甚者，可用拙拟滋阴宣解汤（在第五卷），即可止泻，又可表疹外出也。然此证最忌滑泻，恐其毒因滑泻内陷即不能外出。若服以上方而滑泻不止，可用生山药两许，轧细煮作粥，再将熟鸡子黄两三枚捏碎调粥中服之，其滑泻必止。泻止后，再徐徐以凉药清补之。

羚羊角最为治疹良药，于前青盂汤后曾论及之。惜此药今昂贵，坊间且多以他角伪充。若系整者，其角上有节若螺纹，而非若螺纹之斜绕，至其角尖二寸许则无螺纹矣。其中有木胎，作苍黄参半之色（其色似木非真木也），是为真者。可锉取其周遭及角尖，用时另煮，兑药中服，或与所煮他药，前后随服皆可。盖以其药珍重，不欲以他药渣混之也。若药坊已切成片，真伪亦可辨。其真者，片甚硬，其中碎片甚多，以其硬而脆故也。其色有直白者，有间带苍黄色者，即其近木胎处也。以火燃之，无腥臭气，而转有清郁之气（角上之节有假作旋成者，细审可辨）。

壬寅之岁，曾训蒙于邑之仁村，愚之外祖家也。季春夜半，表弟刘铭轩叩门求方，言其子（年六岁）于数日间出疹，因其苦于服药，强令服即作呕吐，所以未来询方。今夜忽大喘不止，有危在顷刻之势，不知还可救否，遂与同往视之。见其不但喘逆迫促，且精神恍惚，肢体骚扰不安。脉象摇摇而动，按之无根。知其毒火内攻，而肝风已动也。为其苦于服药，遂但取羚羊角三钱，幸药坊即在本村，须臾药至，急煎成汤。视其服下，过二十分钟即安然矣，其疹从此亦愈。其舅孙宝轩沧州名医也。翌日适来省视，见愚所用羚羊角，讶为仙方（此证于青盂汤下曾略言之）。

奉天北关友人，朱贡九之哲嗣文治，年五岁。于庚申立夏后，周身壮热，出疹甚稠密。脉甚洪数，舌苔白厚，知其疹而兼瘟也。欲以凉药清解之，因其素有心下作疼之病，出疹后贪食鲜果，前一日犹觉疼，又不敢投以重剂。遂勉用生石膏、玄参各六钱，薄荷叶、蝉退各一钱，连翘二钱。晚间服药，至翌日午后视之，其热益甚，喉疼，气息甚粗，鼻翅煽动，且自鼻中出血少许，有烦躁不安之意。愚不得已，重用生石膏三两，玄参、麦冬（带心）各四钱，仍少佐以薄荷叶、连翘诸药。俾煎汤二茶盅，分三次温饮下。至翌日视之，则诸证皆轻减矣。然余热犹炽，而大便虽下一次，仍系燥粪。询其心犹发热，脉仍有力。遂于凉解药中，仍用生石膏一两，连服两剂，壮热始退。继用凉润清解之剂调之全愈。


按
 ：此证初次投以生石膏、玄参各六钱，其热不但不退而转见增加，则石膏之性原和平，确非大凉可知也。至其证现种种危象，而放胆投以生石膏三两，又立能挽回，则石膏对于有外感实热诸证，直胜金丹可知。近世笃信西术者，恒目石膏为无用之物，彼亦曾亲自试验，若愚之放胆用生石膏乎。盖彼所谓石膏无用者，不过用石膏四五钱极多或至一两，如此以治壮盛之火则诚无用矣。若更用煅者，则不惟无用，而且足害人矣。夫人非圣神，何能出言皆是，世人素重其人，竟于其出言偶差者，亦笃信之，误人即不可胜计。愚愿负当世哲学之名者，其于出言之际，尚自加审慎哉。

又此证因心下素有疼病，故石膏、玄参初止用六钱。若稍涉游移，并石膏、玄参亦不敢用，再认定疹毒，宜托之外出而多用发表之品，则翌日现证之危险，必更加剧。即后投以大剂凉药，亦不易挽回也。目睹耳闻，知孺子罹瘟疹之毒，为俗医药误者甚多。故于记此案时，而再四详而申明。夫孺子何辜，疾厄可悯，孰任救人之责者，尚其深思愚言哉。

瘟疫之证，虽宜重用寒凉，然须谨防其泄泻。若泄泻，则气机内陷，即无力托毒外出矣。是以愚用大剂寒凉，治此等证时，必分三四次徐徐温服下，俾其药力长在上焦，及行至下焦，其寒凉之性已为内热所化，自无泄泻之弊。而始终又须以表散之药辅之，若薄荷、连翘、蝉退、僵蚕之类。则火消毒净，疹愈之后亦断无他患矣。若至升麻、羌活之药，概不敢用。友人刘仲华，济南博雅士也，精通医学。曾治一孺子，出疹刚见点即回。医者用一切药，皆不能表出。毒气内攻，势甚危急，众皆束手。仲华投以《伤寒论》麻杏甘石汤，一剂疹皆发出，自此遂愈。夫麻杏甘石汤，为汗后、下后，汗出而喘无大热者之方，仲华用以治疹，竟能挽回人命于顷刻，可为善用古方者矣（用此方者，当视其热度之高低，热度高者石膏用一两，麻黄用一钱，热度低者石膏用一两，麻黄用二钱）。

前贤善治小儿者，首推钱仲阳。方书载有睦亲宫十太尉病疮疹，众医治之。王曰：疹未出属何脏腑？一医言胃气热，一医言伤寒不退，一医言疹在母腹中有毒。钱氏曰：若胃气热何以乍凉乍热？若言在母腹中有毒属何脏也？医曰：在脾胃。钱氏曰：既在脾胃，何以惊悸？夫胎在腹中，月至六七，则已成形。食母秽液。入儿五脏。食至十月，满胃脘中。至生之时，口有不洁，产母以手拭净，则无疾病。俗以黄连汁压之，方下脐粪及涎秽也。此亦母之不洁，余气入儿脏中，本先因微寒入而成，疮疹未出，五脏皆见病证，内一脏受秽多者，乃出疮疹。初欲病时，先呵欠、顿闷、惊悸、乍凉乍热、手足冷、面腮赤、颊赤、嗽、喷嚏，此五脏证俱见。呵欠、顿闷，肝也；时发惊悸，心也；乍凉乍热、手足冷，脾也；面赤、腮颊赤、喷嚏，肺也。惟肾无候，以在腑下，不能食秽。故凡疮疹乃五脏毒，若出归一证。肝水泡，肺脓疱，心斑，脾疹，惟肾不食秽毒而无诸证。疮黑者属肾，由不慎风冷而不饱，内虚也。又用抱龙丸数服愈。以其别无他候，故未发出，则见五脏证，既出则归一脏矣。按，此论实能将疹之由来，阐发无余蕴矣。尝读赵晴初医话稿，谓斑疹之证，恒有发于肠胃嗌膈之间。因肌肤间不见，往往不知为斑疹而误治者。愚初因无征，未能确信。后见有猪病瘟死者，剖解视之，其脏腑间，皆有红点甚多。由斯观之，斑疹内发而外不见之说，确乎可信。斯在临证者，精心考验，见有若发斑疹病状，而外不见斑疹，亦宜用治斑疹之法治之也。


治疟疾方

加味小柴胡汤

治久疟不愈，脉象弦而无力。

柴胡三钱
 　黄芩三钱
 　知母三钱
 　潞参三钱
 　鳖甲醋炙三钱
 清半夏二钱
 　常山酒炒钱半
 　草果一钱
 　甘草一钱
 　酒曲三钱
 　生姜三钱
 　大枣两枚捭开


疟初起者减潞参、鳖甲。热甚者，加生石膏五六钱或至一两。寒甚者，再加草果五分或至一钱（神曲皆发不好，故方中用酒曲）。

疟邪不专在少阳，而实以少阳为主，故其六脉恒露弦象。其先寒者，少阳之邪外与太阳并也。其后热者，少阳之邪内与阳明并也。故方中用柴胡以升少阳之邪，草果、生姜以祛太阳之寒，黄芩、知母以清阳明之热。又疟之成也，多挟痰、挟食，故用半夏、常山以豁痰，酒曲以消食也。用人参，因其疟久气虚，扶其正即所以逐邪外出。用鳖甲者，因疟久则胁下结有痞积（方书名疟母，实由肝脾胀大），消其痞积，然后能断疟根株。用甘草、大枣者，所以化常山之猛烈而服之不至瞑眩也。

或问：叶氏医案，其治疟之方，多不用柴胡。其门人又有相传之说，谓不宜用柴胡治疟。若误用之，实足偾事。其说果可信乎？答曰：叶氏当日声价甚高，疟原小疾，初起之时，鲜有延之诊治者。迨至疟久，而虚证歧出，恒有疟邪反轻，而他病转重，但将其病之重者治愈，而疟亦可随愈，此乃临证通变之法，非治疟之正法也。至于病在厥阴，亦有先寒后热，出汗少愈，形状类疟之证。此系肝气虚极将脱，若误认为疟，用柴胡升之，凶危立见。此当重用山萸肉，以敛而补之（观第一卷来复汤后医案，自明其理），是以《本经》山茱萸亦主寒热也。叶氏门人所谓误用柴胡足偾事者，大抵指此类耳。

或问：叶氏治疟，遇其人阴虚燥热者，恒以青蒿代柴胡。后之论者，皆赞其用药，得化裁通变之妙。不知青蒿果可以代柴胡乎？答曰：疟邪伏于胁下两板油中，乃足少阳经之大都会。柴胡之力能入其中，升提疟邪透膈上出，而青蒿无斯力也。若遇阴虚者，或热入于血分者，不妨多用滋阴凉血之药佐之。若遇燥热者，或热盛于气分者，不妨多用清燥散火之药佐之。曾治一人，疟间日一发。热时若燔，即不发疟之日，亦觉心中发热，舌燥口干，脉象弦长（凡疟脉皆弦）重按甚实，知其阳明火盛也。投以大剂白虎汤，加柴胡三钱。服后顿觉心中清爽，翌晨疟即未发。又煎前剂之半，加生姜三钱，服之而愈。又尝治一人得温病，热入阳明之府。舌苔黄厚，脉象洪长，又间日一作寒热，此温而兼疟也。然其人素有鸦片嗜好，病虽实，而身体素虚。投以拙拟白虎加人参以麦冬代知母山药代粳米汤（在第六卷），亦少加柴胡，两剂而愈。

或问：太阳主皮肤，阳明主肌肉，少阳介于皮肤肌肉之间，故可外与太阳并，内与阳明并。今言疟邪伏于胁下两板油中，则在阳明之里矣，又何能外与太阳并，内与阳明并？答曰：此段理解，至精至奥，千古未发。今因子问，愚特详悉言之。人身十二经，手足各六。其他手足同名之经，原各有界限，独少阳经，《内经》谓之游部。所谓游部者，其手足二经，一脉贯通，自手至足，自足至手，气化游行，而毫无滞碍也。故方书论三阳之次第，外太阳，其内少阳，又其内阳明。是少阳在太阳之内，阳明之外也。此指手少阳而言，乃肥肉、瘦肉中间之脂膜，以三焦为府者也。至其传经之先后，即由太阳而阳明，由阳明而少阳。是少阳不惟在太阳之内，并在阳明之内也。此指足少阳而言，即两胁下之板油，以胆为府者也，疟邪伏于其中，其初发也，由板油而达三焦，由三焦而及肥肉、瘦肉间之脂膜，遂可与太阳相并，而为表寒之证。此太阳指太阳之经而言，非指府也。迨至疟邪不能外出，郁而生热，其热由肌肉而内陷，缘三焦直达于胃（三焦即膜油原与胃相连），遂可与阳明相并而成里热之证。此指阳明之府而言（胃为阳明之府），非指经也。若但认为阳明之经相并，其热惟在于肌肉间，何以疟当热时，脉现洪实，不但周身发热，胃中亦觉大热，而嗜饮凉水乎？盖古籍立言简括，经府未尝指明，后世方书，又不明少阳为游部之理，而分手足少阳为二经，是以对于此等处，未有一显明发挥者。

西人治疟，恒用鸡纳霜，于未发疟之日，午间、晚间各服半瓦，白糖水送下。至翌晨又如此服一次，其疟即愈。


按
 ：鸡纳霜，系用鸡纳树皮熬炼成霜。其树生于南美洲，其皮有红者、黄者、金黄者。炼霜以其皮金黄者为上，故又称金鸡纳霜。此药又名规尼涅，若制以硫酸，名硫酸规尼涅，制以盐酸，名盐酸规尼涅，性皆凉，而盐酸者较尤凉。若治疟，宜用盐酸者，省文曰盐规。为其为树皮之液炼成，故能入三焦外达腠理而发汗（腠理系皮里之膜亦属少阳，方书有谓系肥肉瘦肉中间之膜者非是）。为三焦为手少阳之府，原与足少阳一脉贯通，故又能入胁下板油之中，搜剔疟邪之根蒂也。

治疟便方，有单用密陀僧者，然其药制之不能如法，轻率服之，实与性命有关。《医话稿》曾载有医案可考也，即制之如法，服之为行险之道。


治霍乱方

急救回生丹

治霍乱吐泻转筋，诸般痧证暴病，头目眩晕，咽喉肿疼，赤痢腹疼，急性淋证。

霍乱之证，西人所谓虎列拉也。因空气中有时含有此毒，而地面积秽之处，又酿有毒气与之混合（观此证起点多在大埠不洁之处可知），随呼吸之气入肺，由肺传心胞（即心肺相连之脂膜），由心胞传三焦（上焦心下膈膜，中焦包脾连胃脂膜，下焦络肠包肾脂膜），为手厥阴、少阳脏腑之相传。然其毒入三焦，其人中气充盛，无隙可乘，犹伏而不动。有时或饮食过量，或因寒凉伤其脾胃，将有吐泻之势。毒即乘虚内袭，盘踞胃肠，上下不通，遂挥霍撩乱，而吐泻交作矣。吐泻不已，其毒可由肠胃而入心，更由心而上窜于脑，致脑髓神经与心俱病，左心房输血之力与右心房收血之力为之顿减，是以周身血脉渐停，而通体皆凉也。其证多发于秋际者，因此毒气酿成多在夏令。人当暑热之时，周身时时有汗，此毒之伏于三焦者，犹得随汗些些外出。迨至秋凉汗闭，其毒不得外出，是以蓄极而动，乘脾胃之虚而内攻也。故治此证者，当以解毒之药为主，以助心活血之药为佐，以调阴阳奠中土之药为使。爰拟方于下，名之曰急救回生丹。

朱砂顶高者一钱五分。此药为水银、硫黄二原质合成。此二原质皆善消毒菌，化合为朱砂，又色赤入心，能解心中窜入之毒。且又重坠，善止呕吐，俾服药后不致吐出。

冰片三分。真好冰片，出于杉树及加尔普斯科树，其次者，系樟脑炼成。此方中冰片，宜用樟脑炼成者。因樟脑之性，原善振兴心脏，通活周身血脉，尤善消除毒菌。特其味稍劣，炼之为冰片，味较清馥。且经炼，而其力又易上升至脑，以清脑中之毒也。

薄荷冰二分。此药善解虎列拉之毒，西人屡发明之。且其味辛烈香窜，无窍不通，无微不至，周身之毒皆能扫除。矧与冰片，又同具发表之性。服之能作汗解，使内蕴之邪由汗透出。且与冰片皆性热用凉，无论症之因凉因热，投之咸宜也（西药房名薄荷冰为薄荷脑）。

粉甘草细末一钱。此药最善解毒，又能调和中宫，以止吐泻。且又能调和冰片、薄荷冰之气味，使人服之不致过于苛辣也。

上药四味共研细，分作三次服，开水送下，约半点钟服一次。若吐剧者，宜于甫吐后急服之。若于将吐时服之，恐药未暇展布即吐出。服后温覆得汗即愈。服一次即得汗者，后二次仍宜服之。若服完一剂未全愈者，可接续再服一剂。若其吐泻已久，气息奄奄有将脱之势，但服此药恐不能挽回，宜接服后急救回阳汤（方在后）。

己未秋，奉天霍乱盛行。时愚在奉天立达医院，拟得此方，用之甚效。适值警务处长莲波王君，任防疫总办，问愚有何良方救此危险之证，因语以此方。王君言，若药坊间配制恐不如法，即烦院中为制三十剂，分于四路防疫所。若果效时，后再多制。愚遂亲自监视，精制三十剂付之。竖日来信言，药甚效验，又俾制五十剂。又翌日来信言，此药效验异常，又俾制一百二十剂。愚方喜此药可以广传救人疾苦，孰意翌日自京都购得周氏回生丹到，此药即停止矣。因思自古治霍乱无必效之方，此方既如此效验，若不自我传遍寰区，恐难告无罪于同胞。遂将霍乱之病由与治法及用法之意，详书一纸，登诸报章。又将登报之文，寄于直隶故城县知事友人袁霖普，而袁君果能用方救人若干，推行遍于直隶，山东诸州县。


附记
 ：直隶故城县知事袁霖普来函，论急救回生丹之效果。

寿甫仁兄雅鉴：前次寄来急救回生丹方，不知何以斟酌尽善。初故城闹疫，按方施药六十剂，皆随手辄效。后故城外镇郑家口闹疫，又施药二百剂，又莫不全活。继遂将其方刷印数百张，直隶百余县，山东数十县，每县署寄去一张。目下又呈明省长登北洋公报矣。锡类推仁，我兄之功德真无量哉。

卫生防疫宝丹

治霍乱吐泻转筋，下痢腹疼，及一切痧症。平素口含化服，能防一切疠疫传染。

粉甘草细末十两
 　细辛细末两半
 　香白芷细末一两
 　薄荷冰细末四钱
 　冰片细末二钱
 　朱砂细末三两


先将前五味和匀，用水为丸如桐子大，晾干（不宜日晒），再用朱砂为衣，勿令余剩。装以布袋，杂以琉珠，来往撞荡，务令光滑坚实。如此日久，可不走气味。若治霍乱证，宜服八十丸，开水送服。余证宜服四五十丸。服后均宜温覆取微汗。若平素含化以防疫疠，自一丸至四五丸皆可。此药又善治头疼、牙疼（含化），心下、胁下及周身关节经络作疼，气郁、痰郁、食郁、呃逆、呕秽。醒脑养神，在上能清，在下能温，种种利益，不能悉数。


附记
 ：奉天抚顺县瓢尔屯煤矿经理尚席珍君来函，论卫生防疫宝丹之效果。

寿甫仁兄伟鉴：向在院中带来卫生防疫宝丹二百包，原备矿上工人之用，后值霍乱发生，有工人病者按原数服药四十丸，病愈强半，又急续服四十丸，遂脱然全愈。后有病者数人，皆服药八十丸。中有至剧者一人，一次服药一百二十丸，均完全治愈。近处有此证者，争来购求此药，亦服之皆愈。一方呼为神丹，二百包倏忽告尽。乞于邮便再为寄数百包来，以救生命，是所切盼。


附记
 ：直隶故城县知事袁霖普君来函，论卫生防疫宝丹之效果。

寿甫仁兄道鉴：前接卫生防疫宝丹方，弟照方配制，不料时疫盛行，各县染此病者，伤人甚伙，弟除传布各县各乡之外，前后已配药六大料，救活病人已及千矣。刻又陈请省长、警务处长，登之北洋公报，使各县皆得知之。人之欲善，谁不如我，倘各县均肯舍药，则救人无算矣。弟虽费钱不少，然私心窃慰，愈征我兄为救世之人，非偶然也。翘首北望，不胜欣颂，兼为群黎致谢焉。


按
 ：此二方，后方较前方多温药两味。前方性微凉，后方则凉热平均矣，用者斟酌于病因，凉热之间分途施治可也。后方若临证急用，不暇为丸，可制为散，每服一钱，效更速。


急救回阳汤

治霍乱吐泻已极，精神昏昏，气息奄奄，至危之候。

潞党参八钱
 　生山药一两
 　生杭芍五钱
 　山萸肉去净核八钱
 炙甘草三钱
 　赭石研细四钱
 　朱砂研细五分


先用童便半盅炖热，送下朱砂，继服汤药。

以上二方，皆为治霍乱之要药矣。然彼以祛邪为主，此以扶正为主。诚以得此证者，往往因治不如法，致日夜吐泻不已，虚极将脱，危在目前。病势至此，其从前之因凉因热皆不暇深究。惟急宜重用人参以回阳，山药、芍药以滋阴，山萸肉以敛肝气之脱（此证吐泻之始，肝木助邪侮土，吐泻之极而肝气转先脱），炙甘草以和中气之漓，此急救回阳汤所以必需也。用赭石者，不但取其能止呕吐，俾所服之药不致吐出，诚以吐泻已久，阴阳将离，赭石色赤入心，能协同人参，助心气下降。而方中山药，又能温固下焦，滋补真阴，协同人参以回肾气之下趋，使之上行也。用朱砂且又送以童便者，又以此时百脉闭塞，系心脏为毒气所伤，将熄其鼓动之机，故用朱砂直入心以解毒，又引以童便使毒气从尿道泻出，而童便之性又能启发肾中之阳上达，以应心脏也。是此汤为回阳之剂，实则交心肾和阴阳之剂也。服此汤后，若身温脉出，觉心中发热有烦躁之意者，宜急滋其阴分。若玄参、生芍药之类，加甘草以和之，煎一大剂，分数次温饮下。此《伤寒论》太阳篇，先用甘草干姜汤继用芍药甘草汤之法也。

门人高如璧，曾治一少妇。吐泻一昼夜，甚是困惫，浓煎人参汤，送服益元散而愈。盖独参汤能回阳，益元散能滋阴，又能和中（滑石、甘草能和中以止吐泻）解毒（甘草、朱砂能解毒），且可引毒气自小便出，是以应手奏效。此亦拙拟急救回阳汤之意也。

此证之转筋者，多因吐泻不已，肝木乘脾气之虚而侮土。故方书治转筋多用木瓜，以其酸能敛肝，即所以平肝也。然平肝之药，不必定用木瓜。壬寅秋际，霍乱流行，曾单用羚羊角三钱治愈数人。因羚羊角善解热毒，又为平肝之妙药也。又曾有一人，向愚询治泄泻之方，告以酸石榴连皮捣烂，煎汤服之。后值霍乱发生，其人用其方治霍乱初起之泄泻者，服之泻愈，而霍乱亦愈。由是观之，石榴亦为敛肝之要药，而敛肝之法，又实为治霍乱之要着也。

霍乱之证，有实热者居多，其真寒凉者，不过百中之一二。即百脉闭塞，周身冰冷，但其不欲覆被，思饮凉水，即不可以凉断，当先少少与以凉水，若饮后病增重者，其人虽欲复饮，而不至急索者，凉水可勿与也。若饮后病不增重，须臾不与，有不能忍受之状，可尽量与之，任其随饮随吐，借凉水将内毒换出，亦佳方也。曾遇有恣饮凉水而愈者，问之，言当病重之时，若一时不饮凉水，即觉不能复活，则凉水之功用可知矣。然凉水须用新汲井泉水方效。无井泉水处，可以冰水代之，或吞服小冰块亦佳。

王孟英曰：鸡矢白散，为《金匮》治霍乱转筋入腹之方。愚仿其意，拟得蚕矢汤，治霍乱转筋，腹疼，口渴，烦躁，危急之证甚效。方用晚蚕砂、木瓜各三钱，生薏仁、大豆芽（如无可代以生麦芽）各四钱，川黄连、炒山栀各二钱，醋炒半夏、酒炒黄芩、吴茱萸各一钱，以阴阳水煎，稍凉，徐徐服之。丁酉八九月间，吾杭盛行霍乱转筋之证。有沈氏妇者，夜深患此，继即音哑肢寒。比晓，其夫皇皇求为救治。诊其脉弦细以涩，两尺如无。口极渴而沾饮即吐不已。腓坚硬如石，其时疼楚异常。因拟此方治之，徐徐凉饮，药入口竟得不吐。外以好烧酒令人用力摩擦转筋坚硬之处，擦将一时许，其硬块始渐软散，而筋不转吐泻亦减。甫时复与前药半剂，夜间居然安寐矣。后治相类者多人，悉以是法获效。

陆九芝曰：霍乱一证，有寒有热，热者居其九寒者居其一。凡由高楼大厦，乘凉饮冷而得之者，仲景则有理中、四逆诸方。后世亦有浆水、大顺、复元、冷香饮子诸方。病多属寒，药则皆宜热。若夫春分以后，秋分以前，少阳相火、少阴君火、太阴湿土，三气合行其令。天之热气则下降，地之湿气则上腾。人在气交之中，清气在阴，浊气在阳，阴阳反戾，清浊相干，气乱于中，而上吐下泻。治此者，宜和阴阳，分清浊，以定其乱，乱定即无不愈。此则病非寒也，而亦非尽用寒药也。即如薷藿、平陈、胃苓等汤习用之剂，亦皆温通，特不用姜、附、丁、萸之大辛大热者耳。又有不吐不泻而挥霍撩乱者，则多得之饱食之后。凡夏月猝然冒暑，惟食填太阴，亦曰饱食填息。此证为病最速，为祸最酷，而人多忽之。即有知者，亦仅以停食为言，绝不信其为闭证之急者。闭则手足肢冷，六脉俱伏，甚则喜近烈日。此乃邪闭而气道不宣，其畏寒也，正其热之甚也。此等证，只欠一吐法耳。自吐法之不讲，本属一吐即愈之病，而竟不知用也。此外更有四肢厥逆，甚至周身如冰，而竟不恶寒，反有恶热者。此更是内真热，外假寒，即厥阴中热深厥深之象。岂独不可用四逆、理中，即姜汤米饮及五苓散中之桂枝，亦不可用。而且宜苦寒之剂，佐以挑痧刮痧等法，刺出其恶血以泄热毒者。同治壬戌，江苏沪渎，时疫盛行，绵延而至癸亥。余尝以石膏、芩、连，清而愈之者，则暑湿热之霍乱也。以凉水调胆矾吐而愈之者，则饱食填息之霍乱也。其肢皆冷，而其脉皆伏，维时大医，竞用丁、萸、桂、附，日误数人，而竟不知改图，岂不深可惜哉。

上所录二则，皆于霍乱之证有所发明，故详志之，以备采择。

霍乱之证，宜兼用外治之法，以辅药饵所不逮。而外治之法，当以针灸为最要。至应针之处，若十宣、中脘、尺泽、足三里、阴陵、承山、太溪、太仓、太冲、公孙等穴（约略举之未能悉数），习针灸者大抵皆知。惟督脉部分，有素髎穴，刺同身寸之三分出血，最为治霍乱之要着，凡吐泻交作，心中撩乱者，刺之皆效。诸针灸之书，皆未言其能治霍乱。世之能针灸者，间有知刺其处者，而或刺鼻准之尖，或刺鼻柱中间，又多不能刺其正穴。两鼻孔中间为鼻柱，《内经》王注，谓此穴在鼻柱之上端，则非鼻准之尖，及鼻柱中间可知。然刺未中其正穴者，犹恒有效验，况刺中其正穴乎。盖此穴通督脉，而鼻通任脉，刺此一处，则督任二脉，可互相贯通，而周身之血脉，亦因之可贯通矣。

量穴之法，必用同身之寸。而同身之寸，针灸家恒以手中指中节为准法。不知此法，惟量臂上之穴用之。若头上之穴，横量时以眼之长为一寸，竖量时，以两眉中间至鼻尖为二寸。身上之穴，横量时以两乳头中间为八寸，竖量时以当膈歧骨下至脐中为八寸。腿上之穴，以足大趾尖至与跟齐为九寸。然如此，仍不能毫厘不差。是在临证者，细相其人之形体，而活泼斟酌可也。

又宜佐以刮痧之法。盖此证病剧之时，周身冰冷，回血管之血液凝滞不行。当用细口茶碗，将碗边一处少涂香油。两手执定其无油之处，先刮其贴脊两旁，脊椎上亦可轻刮，以刮处尽红为度。盖以脏腑之系皆连于脊，而诸脏腑腧穴，亦贴脊两旁，故以刮此处为最要。要刮时又宜自上而下挨次刮之，可使毒气下行。次刮其胸与胁，次刮其四肢曲处（尺泽、委中）及腿内外胻，至头额项肩，亦可用钱刮之。又当兼用放痧之法，将四肢回血管之血，用手赶至腿臂曲处，用带上下扎紧，于尺泽、委中两旁回血管，用扁针刺出其血，以助其血脉之流通，且又放出碳气，俾霍乱之毒菌，从此轻减也。

又宜佐以温体之法。用滚水煮新砖八个，以熨腋下及四肢曲处，及两脚涌泉穴。或水煮粗厚之布，乘热迭数层，覆于转筋之处。即不转筋者，亦可覆于少腹及腿肚之上，凉则易之。或以茶壶及水笼袋，满贮热水，以熨各处。或醋炒葱白（切丝），或醋炒干艾叶（揉碎）熨之，或用手醮火酒、或烧酒，急速擦摩其周身及腿肚发硬之处。种种助暖之法不一，临证者随事制宜可也。

西人治霍乱用鸦片丁儿（酒也）、依的儿制缬草丁儿、芳香丁儿（即亚香淡酒善透窍通络）各十瓦，薄荷油一瓦，混和为滴剂。每半小时，服十五滴至三十滴。

又有注射之法，樟脑、依的儿各五瓦，混溶于七十五倍之蒸馏水中，加三十八度之温，以注射于两臂尺泽穴以上之回血管，或胸侧或腹部之皮下蜂窝织内。此方亦可于无病注射，为预防剂。然预防者不必尽剂，可用其三分之一或至一半。

又方，盐酸莫儿比涅十分瓦之二，蒸馏水十瓦（药水如此混和用时不止此数），或一筒或半筒，注于皮下，如前。

又方，盐酸歇鲁因十分瓦之一，蒸馏水十瓦，或一筒或半筒，注于皮下，如前。

又方，碳酸那笃留谟一瓦，食盐（炼净无土垢者）六瓦，蒸馏水一千瓦，注于皮下，如前。

呕吐太甚者，可用上列诸方注于当心窝之皮肤内。腿筋转者，可用诸方注于腿肚之皮肤（承山穴处），腹中疼甚者可用诸方作灌肠之剂。又凡注于皮下者，亦可注于回血管。注于回血管者，亦可注于皮下，然皆温用不宜凉用。

缬草，即中药甘松。其功用详载于加味补血汤（在后）下。至依的儿制缬草丁儿，乃缬草所浸之酒一分，混和以依的儿精五分。其用量，自十分瓦之三至一瓦，为虚脱状态之兴奋药。依的儿为由硫酸及酒精制出之精液。其功用，先能兴奋，后则麻醉，为哥罗仿谟（行手术时蒙药）之代用品。对于一切虚脱状态及昏倒，用之立能兴奋回苏。又于种种疼痛、胃疼、强剧之呕吐及痉挛证状等，一日用数次。用量自五滴至二十五滴（依的儿一滴为百分瓦之二）。

盐酸莫儿比涅，即莫儿比涅而制以盐酸者也。莫儿比涅，省文曰盐莫。旧译作吗啡，原系由鸦片中炼出之精液。每干燥鸦片十分，含有莫儿比涅一分强。以盐酸制之，为色白中性极苦之针状结晶。用量自千分瓦之一至百分瓦之一，可为兴奋之药，若再多用则麻醉，其毒较鸦片尤烈不可轻用，小儿尤不宜轻用。

盐酸歇鲁因，系用盐酸制歇鲁因而成。歇鲁因者，以莫儿比涅与盐化亚含知尔加热而制之。再以歇鲁因溶解于盐酸，而制为白色结晶性之粉末。肺劳家用为镇咳定喘之要品。愈疼楚，催眠睡，善治气管枝加答儿。其用量，一次千分瓦之一至千分瓦之五，一日数次。

碳酸那笃留谟，系碳酸制碳酸留谟而成。那笃留谟者，为金属含盐之药品，制以碳酸，为无色半透明之菱角结晶。能振兴胃中消化之机能，治呼吸器中之加答儿，胆汁排泄之障碍及胆道加答儿郁积性黄疸，肝脏胀大。祛痰止呕，通利大便。于糖尿病，用其大量有殊效。丁仲祜谓此药内服，刺激食管黏膜过甚，往往诱起炎证。可以重碳酸那笃留谟代之。重碳酸那笃留谟，即那笃留谟制以重碳酸。其功用与碳酸那笃留谟相似，较少刺激之性。每次用量，一瓦至一瓦五分。

西人对于紧要传染之证，皆亟亟以扑灭毒菌为务。然其扑灭之法，惟知以毒攻毒，而不知用化毒之药，使毒菌暗消于无形。至于补正以胜毒，尤非西人所能知也。所谓以毒攻毒者，上所录之西药是也。遇身体壮实者，服之幸可救愈。若其身体本弱，吐泻又至极点，有奄奄欲脱之势，非补正以胜毒，与化毒之药并用不可。所谓补正者，如拙拟急救回阳汤中人参、山药、萸肉诸药是也。所谓化毒者，如拙拟急救回生丹、卫生防疫宝丹及急救回阳汤中之朱砂是也。盖凡药中珍贵之品，皆有独具之良能。如朱砂、珠、黄、犀、麝之类是也。其独具之良能，化学家无从实验，故西人皆不知用。壬寅秋日，霍乱流行。执友毛仙阁之侄，受此证，至垂危，衣冠既毕，舁之床上。仙阁见其仍有微息，遂研朱砂钱许，和童便灌之，其病由此竟愈。又一女子受此病，至垂危，医者辞不治。时愚充教员于其处，求为诊治，亦用药无效。适有摇铃卖药者，言能治此证，亦单重用朱砂钱许，治之而愈。从此知朱砂善化霍乱之毒菌。至己未在奉天拟得急救回生丹、卫生防疫宝丹，两方皆重用朱砂，治愈斯岁之患霍乱者若干，益信其有善化霍乱毒菌之专长也。若但以原质论，朱砂之原质为水银、硫黄。今试以水银、硫黄二药并用，能治朱砂所治之证乎，吾知其必不能也。夫人命至重，国粹宜保，世之惟知重西医者，尚其深思愚言哉。


治内外中风方

搜风汤

治中风。

防风六钱
 　真辽人参四钱
 　另炖同服
 ，贫者可用野台参七钱代之
 ，高丽参不宜用
 　清半夏三钱
 　生石膏八钱
 　僵蚕二钱
 　柿霜饼五钱冲服
 　麝香一分药汁送服


中风之证，多因五内大虚，或秉赋素虚，或劳力劳神过度，风自经络袭入，直透膜原而达脏腑，令脏腑各失其职。或猝然昏倒，或言语謇涩，或溲便不利，或溲便不觉，或兼肢体痿废偏枯，此乃至险之证。中之轻者，犹可迟延岁月，中之重者，治不如法，危在翘足间也。故重用防风引以麝香深入脏腑以搜风。犹恐元气虚弱，不能运化药力以逐风外出，故用人参以大补元气，扶正即以胜邪也。用石膏者，因风蕴脏腑多生内热，人参补气助阳分亦能生热，石膏质重气轻性复微寒，其重也能深入脏腑，其轻也能外达皮毛，其寒也能祛脏腑之热，而即解人参之热也。用僵蚕者，徐灵胎谓邪之中人，有气无形，穿经入络，愈久愈深，以气类相反之药投之，则拒而不入，必得与之同类者和入诸药使为向导，则药至病所，而邪与药相从，药性渐发，邪或从毛孔出，从二便出，不能复留，此从治之法也。僵蚕因风而僵，与风为同类，故善引祛风之药至于病所成功也。用半夏、柿霜者，诚以此证皆痰涎壅滞，有半夏以降之，柿霜以润之，而痰涎自息也。

此证有表不解，而浸生内热者。宜急用发汗药，解其表，而兼清其内热。又兼有内风煽动者，可与后内中风治法汇通参观，于治外感之中兼有熄内风之药，方为完善。

中风之证，有偏寒者，有偏热者，有不觉寒热者。拙拟此方治中风之无甚寒热者也。若偏热者，宜《金匮》风引汤加减（干姜桂枝宜减半）。若偏寒者，愚别有经验治法。曾治一媪，年五十许，于仲冬忽然中风昏倒，呼之不应，其胸中似有痰涎壅滞，大碍呼吸。诊其脉，微细欲无，且迟缓。知其素有寒饮，陡然风寒袭入，与寒饮凝结为恙也。急用胡椒三钱捣碎，煎两三沸，取浓汁多半茶杯灌之，呼吸顿觉顺利。继用干姜六钱，桂枝尖、当归各三钱，连服三剂，可作呻吟，肢体渐能运动，而左手足仍不能动。又将干姜减半，加生黄耆五钱，乳香，没药各三钱，连服十余剂，言语行动遂复其常。

若其人元气不虚，而偶为邪风所中，可去人参，加蜈蚣一条，全蝎一钱。若其证甚实，而闭塞太甚者，或二便不通，或脉象郁涩，可加生大黄数钱，内通外散，仿防风通圣散之意可也。徐灵胎曾治一人，平素多痰，手足麻木，忽昏厥遗尿，口噤手拳，痰声如锯。医者进参、附、熟地等药，煎成未服。诊其脉，洪大有力，面赤气粗。此乃痰火充实，诸窍皆闭，服参、附立危。遂以小续命汤去桂、附，加生军一钱为末，假称他药纳之，恐旁人之疑骇也。三剂而有声，五剂而能言。然后以养血消痰之药调之，一月后，步履如初。此案与愚所治之案对观，则凉热之间昭然矣。又遗尿者多属虚，而此案中之遗尿则为实，是知审证者，不可拘于一端也。然真中风证极少，类中风者极多，中风证百人之中真中风不过一二人。审证不确即凶危立见，此又不可不慎也。

熄风汤

治类中风。

人参五钱
 　赭石煅研五钱
 　大熟地一两
 　山萸肉去净核六钱
 生杭芍四钱
 　乌附子一钱
 　龙骨不用煅五钱捣
 　牡蛎不用煅五钱捣


类中风之证，其剧者忽然昏倒，不省人事，所谓尸厥之证也。秦越人论虢太子尸厥谓，“上有绝阳之络，下有破阴之纽”，妙哉其言也。盖人之一身，阴阳原相维系。阳性上浮而阴气自下吸之，阴性下降而阳气自上提之，阴阳互根，浑沦环抱，寿命可百年无恙也。有时保养失宜，下焦阴分亏损，不能维系上焦阳分，则阳气脱而上奔，又兼肾水不能濡润肝木，则肝风煽动，痰涎上壅，而猝然昏倒，僵直如尸矣。故用赭石佐人参，以挽回其绝阳之络，更有龙骨、牡蛎以收敛之，则阳能下济。用萸肉佐熟地以填补其破阴之纽，更有附子以温煦之，则阴可上达。用芍药者，取其与附子同用，能收敛浮越之元气归藏于阴也。且此证肝风因虚而动，愈迫阳气上浮。然此乃内生之风，非外来之风也。故宜用濡润收敛之品以熄之，芍药与龙骨、牡蛎、萸肉又为宁熄内风之妙品也。若其肝风虽动，而阴阳不至离绝，其人或怔忡不宁，或目眩头晕，或四肢间有麻木之时，可单将方中龙骨、牡蛎、萸肉各七八钱，更加柏子仁一两以滋润肝木，其风自熄。盖肝为将军之官，内寄龙雷之火，最难驯服，惟养之镇之，恩威并用，而后骄将不难统驭也。

或问：中风之证，河间主火，东垣主气，丹溪主湿，所论虽非真中风，亦系类中风，陈修园概目为小家技者何也？答曰：以三子意中几无所谓真中风，直欲执其方以概治中风之证也。如河间地黄饮子治少阴气厥不至，舌喑不能言，足废不能行，果其病固不差，其方用之多效。倘其证兼外感，服之转能固闭风邪，不得外出，遗误非浅。若《金匮》侯氏黑散、风引汤诸方，既治外感又治内伤，而其所用之药，不但并行不悖，且能相助为理，超超玄著，神妙无穷，以视三子之方，宁非狭小。夫经方既如此超妙，而愚复有熄风汤与前搜风汤之拟者，非与前哲争胜也。盖为仓猝救急之计，与侯氏黑散诸方用意不同也。


按
 ：类中风之证不必皆因虚。王孟英曰：若其平素禀阳盛，过啖肥甘，积热酿毒，壅塞隧络，多患类中风。宜化痰清热，流利机关。自始至终，忌投补滞。徐氏《洄溪医案》中所治中风案最精当。


逐风汤

治中风抽掣及破伤后受风抽掣者。

生箭耆六钱
 　　当归四钱
 　　羌活二钱
 　　独活二钱
 　　全蝎二钱
 　全蜈蚣大者两条


蜈蚣最善搜风，贯串经络脏腑无所不至，调安神经又具特长（因其节节有脑是以善理神经）。而其性甚和平，从未有服之觉瞑眩者。曾治一媪，年六旬。其腿为狗咬破受风，周身抽掣。延一老医调治，服药十余日，抽掣愈甚。所用之药，每剂中皆有全蝎数钱，佐以祛风、活血、助气之药，仿佛此汤而独未用蜈蚣。遂为拟此汤，服一剂而抽掣即止。又服一剂，永不反复。又治一人，年三十余，陡然口眼歪斜。其受病之边，目不能瞬。俾用蜈蚣二条为末，防风五钱，煎汤送服，三次全愈。审斯则蜈蚣逐风之力，原迥异于他药也。且其功效，不但治风也，愚于疮痈初起甚剧者，恒加蜈蚣于托药之中，莫不随手奏效。虽本草谓有坠胎之弊，而中风抽掣，服他药不效者，原不妨用。《内经》所谓“有故无殒，亦无殒也”。况此汤中，又有黄耆、当归以保摄气血，则用分毫何损哉。

加味黄耆五物汤

治历节风证，周身关节皆疼，或但四肢作疼，足不能行步，手不能持物。

生箭耆一两
 　于术五钱
 　当归五钱
 　桂枝尖三钱
 　秦艽三钱


广陈皮三钱
 　生杭芍五钱
 　生姜五片


热者加知母，凉者加附子，脉滑有痰者加半夏。

《金匮》桂枝芍药知母汤，治历节风之善方也。而气体虚者用之，仍有不效之时，以其不胜麻黄、防风之发也。今取《金匮》治风痹之黄芪五物汤，加白术以健脾补气，而即以逐痹（《本经》逐寒湿痹）。当归以生其血，血活自能散风（方书谓血活风自去）。秦艽为散风之润药，性甚和平，祛风而不伤血。陈皮为黄耆之佐使，而其里白似肌肉，外红似皮肤，筋膜似脉络，棕眼似毛孔，又能引肌肉经络之风达皮肤由毛孔而出也。广橘红其大者皆柚也，非橘也。《本经》原橘柚并称，故用于药中，橘柚似无须分别（他处柚皮不可入药）。且名为橘红，其实皆不去白，诚以原不宜去也。

加味玉屏风散

作汤服。治破伤后预防中风，或已中风而瘛疭，或因伤后房事不戒以致中风。

生箭耆一两
 　白术八钱
 　当归六钱
 　桂枝尖钱半
 　防风钱半
 黄蜡三钱
 　生白矾一钱


此方原为预防中风之药，故用黄耆以固皮毛，白术以实肌肉，黄蜡、白矾以护膜原。犹恐破伤时微有感冒，故又用当归、防风、桂枝以活血散风。其防风、桂枝之分量特轻者，诚以此方原为预防中风而设，故不欲重用发汗之药以开腠理也。自拟此方以来，凡破伤后恐中风者，俾服药一剂，永无意外之变，用之数十年矣。表侄高淑言之族人，被贼用枪弹击透手心，中风抽掣，牙关紧闭。自牙缝连灌药无效，势已垂危。从前，其庄有因破伤预防中风服此方者，淑言见而录之。至此，淑言将此方授族人，一剂而愈。又一人，被伤后，因房事不戒，中风抽掣，服药不效。友人毛仙阁治之，亦投以此汤而愈。夫愚拟此方，原但为预防中风，而竟如此多效，此愚所料不及者也。盖《本经》原谓黄耆主大风，方中重用黄耆一两，又有他药以为之佐使，宜其风证皆可治也。若已中风抽掣者，宜加全蜈蚣两条。若更因房事不戒以致中风抽风者，宜再加真鹿角胶三钱（另煎兑服），独活一钱半。若脉象有热者，用此汤时，知母、天冬皆可酌加。


镇肝熄风汤

治内中风证（亦名类中风，即西人所谓脑充血证），其脉弦长有力（即西医所谓血压过高），或上盛下虚，头目时常眩晕，或脑中时常作疼发热，或目胀耳鸣，或心中烦热，或时常噫气，或肢体渐觉不利，或口眼渐形歪斜，或面色如醉，甚或眩晕，至于颠仆，昏不知人，移时始醒，或醒后不能复原，精神短少，或肢体痿废，或成偏枯。

怀牛膝一两
 　生赭石轧细一两
 　生龙骨捣碎五钱
 　生牡蛎捣碎五钱
 　生龟板捣碎五钱
 　生杭芍五钱
 　玄参五钱
 　天冬五钱
 　川楝子捣碎二钱
 　生麦芽二钱
 　茵陈二钱
 　甘草钱半


心中热甚者，加生石膏一两。痰多者，加胆星二钱。尺脉重按虚者，加熟地黄八钱，净萸肉五钱。大便不实者，去龟板、赭石，加赤石脂（喻嘉言谓石脂可代赭石）一两。

风名内中，言风自内生，非风自外来也。《内经》谓“诸风掉眩，皆属于肝”。盖肝为木脏，于卦为巽，巽原主风。且中寄相火，征之事实，木火炽盛，亦自有风。此因肝木失和，风自肝起。又加以肺气不降，肾气不摄，冲气、胃气又复上逆。于斯，脏腑之气化皆上升太过，而血之上注于脑者，亦因之太过，致充塞其血管而累及神经。其甚者，致令神经失其所司，至昏厥不省人事。西医名为脑充血证，诚由剖解实验而得也。是以方中重用牛膝以引血下行，此为治标之主药。而复深究病之本源，用龙骨、牡蛎、龟板、芍药以镇熄肝风。赭石以降胃、降冲。玄参、天冬以清肺气，肺中清肃之气下行，自能镇制肝木。至其脉之两尺虚者，当系肾脏真阴虚损，不能与真阳相维系。其真阳脱而上奔，并挟气血以上冲脑部，故又加熟地、萸肉以补肾敛肾。从前所拟之方，原止此数味。后因用此方效者固多，间有初次将药服下，转觉气血上攻而病加剧者，于斯加生麦芽、茵陈、川楝子即无斯弊。盖肝为将军之官，其性刚果。若但用药强制，或转激发其反动之力。茵陈为青蒿之嫩者，得初春少阳生发之气，与肝木同气相求，泻肝热兼舒肝郁，实能将顺肝木之性。麦芽为谷之萌芽，生用之亦善将顺肝木之性使不抑郁。川楝子善引肝气下达，又能折其反动之力。方中加此三味，而后用此方者，自无他虞也。心中热甚者，当有外感，伏气化热，故加石膏。有痰者，恐痰阻气化之升降，故加胆星也。


按
 ：内中风之证，曾见于《内经》，而《内经》初不名为内中风，亦不名为脑充血，而实名之为煎厥、大厥、薄厥。今试译《内经》之文以明之，《内经》脉解篇曰：“肝气当治而未得，故善怒，善怒者名曰煎厥。”盖肝为将军之官，不治则易怒，因怒生热，煎耗肝血，遂致肝中所寄之相火，掀然暴发，挟气血而上冲脑部，以致昏厥。此非因肝风内动，而遂为内中风之由来乎？

又：《内经》调经论曰：“血之与气，并走于上，此为大厥，厥则暴死。气反则生，气不反则死。”盖血不自升，必随气而上升，上升之极，必致脑中充血。至所谓气反则生，气不反则死者，盖气反而下行，血即随之下行，故其人可生。若其气上行不反，血必随之充而益充，不至血管破裂不止，犹能望其复苏乎？读此节经文，内中风之理明，脑充血之理亦明矣。

又《内经》生气通天论曰：“阳气者大怒则形绝，血菀（即郁字）于上，使人薄厥。”观此节经文，不待诠解，即知其为肝风内动，以致脑充血也。其曰薄厥者，言其脑中所菀之血，激薄其脑部，以至于昏厥也。细思三节经文，不但知内中风，即西医所谓脑充血。且更可悟得此证治法，于经文之中，不难自拟对证之方，而用之必效也。

特是证名内中风，所以别外受之风也。乃自唐宋以来，不论风之外受内生，浑名曰中风。夫外受之风为真中风，内生之风为类中风，其病因悬殊，治法自难从同。若辨证不清，本系内中风，而亦以祛风之药发表之，其脏腑之血，必益随发表之药上升，则脑中充血必益甚，或至于血管破裂，不可救药。此关未透，诚唐宋医学家一大障碍也。迨至宋末刘河间出，悟得风非皆由外中，遂创为五志过极动火，而猝中之论，此诚由《内经》“诸风掉眩，皆属于肝”句悟出。盖肝属木，中藏相火，木盛火炽，即能生风也。大法以白虎汤、三黄汤沃之，所以治实火也。以逍遥散疏之，所以治郁火也（逍遥散中柴胡能引血上行最为忌用，是以镇肝熄风汤中止用茵陈、生麦芽诸药疏肝）。以通圣散（方中防风亦不宜用）、凉膈散双解之，所以治表里之邪火也。以六味汤滋之，所以壮水之主，以制阳光也。以八味丸引之，所谓从治之法，引火归源也（虽曰引火归源而桂、附终不宜用）。细审河间所用之方，虽不能丝丝入扣，然胜于但知治中风不知分内外者远矣。且其谓有实热者，宜治以白虎汤，尤为精确之论。愚治此证多次，其昏仆之后，能自苏醒者多，不能苏醒者少。其于苏醒之后，三四日间，现白虎汤证者，恒十居六七。因知此证，多先有中风基础伏藏于内，后因外感而激发。是以从前医家，统名为中风。不知内风之动，虽由于外感之激发，然非激发于外感之风，实激发于外感之因风生热，内外两热相并，遂致内风暴动。此时但宜治外感之热，不可再散外感之风。此所以河间独借用白虎汤，以泻外感之实热，而于麻、桂诸药概无所用。盖发表之药，皆能助血上行，是以不用，此诚河间之特识也。吾友张山雷君（江苏嘉定人），当世之名医也。著有《中风斠诠》一书，发明内中风之证，甚为精详。书中亦独有取于河间，可与拙论参观矣。

后至元李东垣、朱丹溪出，对于内中风一证，于河间之外，又创为主气、主湿之说。东垣谓人之元气不足，则邪凑之，令人猝倒僵仆如风状。夫人身之血，原随气流行，气之上升者过多，可使脑部充血，排挤脑髓神经。至于昏厥，前所引《内经》三节文中已言之详矣。若气之上升者过少，又可使脑部贫血，无以养其脑髓神经，亦可至于昏厥。是以《内经》又谓：“上气不足，脑为之不满，耳为之苦鸣，头为之倾，目为之眩。”观《内经》如此云云，其剧者，亦可至于昏厥。且其谓脑为之不满，实即指脑中贫血而言也。由斯而论，东垣之论内中风，由于气虚邪凑，原于脑充血者之中风无关，而实为脑贫血者之中风，开其治法也。是则河间之主火，为脑充血，东垣之主气，为脑贫血，一实一虚，迥不同也。至于丹溪则谓东南气温多湿，有病风者，非风也。由湿生痰，痰生热，热生风。此方书论中风者，所谓丹溪主湿之说也。然其证原是痰厥，与脑充血、脑贫血皆无涉。即使二证当昏厥之时，间有挟痰者，乃二证之兼证，非二证之本病也。又按：其所谓因热生风之见解，似与河间主火之意相同，而实则迥异。盖河间所论之火生于燥，故所用之药，注重润燥滋阴。丹溪所论之热生于湿，其所用之药，注重去湿利痰。夫湿非不可以生热，然因湿生热，而动肝风者甚少矣（肝风之动多因有燥热）。是则二子之说，仍以河间为长也。

又读《史记》扁鹊传，所治虢太子尸厥证，亦系内中风，而实为内中风之上盛下虚者。观其未见太子也，而谓太子“其耳必鸣，其鼻必张。”其所以耳鸣、鼻张者，实因脑中气血充盛之所排挤，岂非上盛乎。乃其见太子也，则谓上有绝阳之络，下有破阴之纽。所谓上有绝阳之络者，即谓脑中血管，为过盛之气血排挤，将破裂也。所谓下有破阴之纽者，盖谓其下焦阴分亏损，不能吸摄其阳分，是以其真阳上脱，挟气血而充塞脑部也。观扁鹊之所云云，虢太子之尸厥，其为内中风之上盛下虚者，确乎无疑。当时扁鹊救醒虢太子，系用针砭法，后亦未言所用何药。今代为拟方，当于镇肝熄风汤中，加敛肝补肾之品。若方后所注加萸肉、熟地黄者，即为治此证之的方矣。


按
 ：此证若手足渐觉不遂，口眼渐形歪斜，是其脑髓神经已为充血所累，其血管犹不至破裂也。若其忽然昏倒，移时复醒者，其血管或有罅漏，出血不多，犹不至破裂甚剧者也。若其血管破裂甚剧，即昏仆不能复苏矣。是以此证宜防之于预，当其初觉眩晕头疼，或未觉眩晕头疼，而其脉象大而且硬，或弦长有力，即宜服镇肝熄风汤。迨服过数剂后，其脉必渐渐和缓，后仍接续服之。必服至其脉与常脉无异，而后其中风之根蒂始除。若从前失治，至忽焉昏倒，而移时复苏醒者，其肢体必有不遂之处。盖血管所出之血，若黏滞其左边司运动之神经，其右边手足即不遂。若黏滞其右边神经，而左边手足即不遂（左边神经管右半身，右边神经管左半身）。若左右神经皆受伤损，其人恒至全体痿废。治之者，亦宜用镇肝熄风汤。服至脉象如常，其肢体即渐能动转。然服过数剂之后，再于方中加桃仁、红花、三七诸药，以化其脑中瘀血，方能奏效。


又按
 ：此证自唐宋以来，浑名之曰中风。治之者，亦不分其为内中外中，而概以风药发之，诚为治斯证者之误点。至清中叶王勋臣出。对于此证，专以气虚立论。谓人之元气，全体原十分，有时损去五分，所余五分虽不能充体，犹可支持全身。而气虚者经络必虚，有时气从经络虚处透过，并于一边，彼无气之边即成偏枯。爰立补阳还五汤，方中重用黄耆四两，以峻补气分，此即东垣主气之说也。然王氏书中，未言脉象何如。若遇脉之虚而无力者，用其方原可见效。若其脉象实而有力，其人脑中多患充血，而复用黄耆之温而升补者，以助其血愈上行，必至凶危立见，此固不可不慎也。前者邑中有某孝廉，右手废不能动，足仍能行。其孙出门，遇一在津业医者甫归，言此证甚属易治，遂延之诊视。所立病案言脉象洪实，已成痪证无疑。其方仿王氏补阳还五汤，有黄耆八钱。服药之后，须臾昏厥不醒矣。夫病本无性命之忧，而误服黄耆八钱，竟至如此，可不慎哉。五期《衷中参西录》医论篇第三卷中，有论脑充血之原因及治法，且附有验案数则，其所论者，实皆内中风证也，宜与上所论者汇通参观。

刘铁珊将军丁卯来津后，其脑中常觉发热，时或眩晕，心中烦躁不宁，脉象弦长有力，左右皆然，知系脑充血证。盖其愤激填胸，焦思积虑者已久，是以有斯证也。为其脑中觉热，俾用绿豆实于囊中作枕，为外治之法。又治以镇肝熄风汤，于方中加地黄一两，连服数剂，脑中已不觉热。遂去川楝子，又将生地黄改用六钱。服过旬日，脉象和平，心中亦不烦躁，遂将药停服。又天津铃铛阁街，于氏所娶新妇，过门旬余，忽然头疼。医者疑其受风，投以发表之剂。其疼陡剧，号呼不止。其翁在中国银行司账，见同伙沈君阅《衷中参西录》医论篇，见载有脑充血头疼诸案，遂延愚为之诊视。其脉弦硬而长，左部尤甚。知其肝胆之火上冲过甚也。遂投以镇肝熄风汤，加龙胆草三钱，以泻其肝胆之火。一剂病愈强半，又服两剂头已不疼，而脉象仍然有力。遂去龙胆草，加生地黄六钱。又服数剂，脉象如常，遂将药停服。


附录
 ：湖北天门崔兰亭君来函：张港杨新茂粮行主任患脑充血证，忽然仆地，上气喘急，身如角弓，两目直视。全家惶恐，众医束手，殓服已备，迎为诊治。遵先生医论篇建瓴汤原方治之，一剂病愈强半，后略有加减，服数剂，脱然全愈。按：此镇肝熄风汤，实由医论篇中建瓴汤加减而成。故附录其来函于此，俾医界同人，知此二方，任用其一，皆可治脑充血证也。

或问：中风无论内外，其肢体恒多痿废，即其经络必多闭塞，而方中重用龙骨、牡蛎，独不虞其收涩之性，益致经络闭塞乎？答曰：妙药皆令人不易测，若但以收涩视龙骨、牡蛎，是未深知龙骨、牡蛎者也。《神农本经》谓龙骨能消癥瘕，其能通血脉、助经络之流通可知。后世本草谓牡蛎能开关节老痰，其能利肢体之运动可知。是以《金匮》风引汤，原治热瘫痫，而方中龙骨、牡蛎并用也。曾治一叟，年近六旬，忽得痿废证，两手脉皆弦硬，心中骚扰不安，夜不能寐。每于方中重用龙骨、牡蛎，再加降胃之药，脉始柔和，诸病皆减。二十剂外，渐能步履。审斯则龙骨、牡蛎之功用，可限量哉。又尝治一媪，年过七旬，陡然左半身痿废。其左脉弦硬而大，有外越欲散之势（按：西法左半痿废，当右脉有力，然间有脉有力与痿废皆在一边者）。投以镇肝熄风汤，又加净萸肉一两，一剂而愈。夫年过七旬，痿废鲜有愈者。而山萸肉味酸性温，禀木气最厚。夫木主疏通，《神农本经》谓其能逐寒湿痹，后世本草谓其能通利九窍。在此方中，而其酸收之性，又能协同龙骨、牡蛎，以敛戢肝火肝气，使不上冲脑部，则神经无所扰害，自不失其司运动之机能，故痿废易愈也。且此证，又当日得之即治，其转移之机关，尤易为力也。统观此二案，可无疑于方中之用龙骨、牡蛎矣。


加味补血汤

治身形软弱，肢体渐觉不遂，或头重目眩，或神昏健忘，或觉脑际紧缩作疼，甚或昏仆移时苏醒致成偏枯，或全身痿废，脉象迟弱，内中风证之偏虚寒者（肝过盛生风，肝虚极亦可生风），此即西人所谓脑贫血病也，久服此汤当愈。

生箭耆一两
 　当归五钱
 　龙眼肉五钱
 　真鹿角胶三钱另炖同服
 丹参三钱
 　明乳香三钱
 　明没药三钱
 　甘松二钱


服之觉热者，酌加天花粉、天冬各数钱。觉发闷者，加生鸡内金钱半或二钱。服数剂后，若不甚见效，可用所煎药汤送服麝香二厘（取其香能通窍），或真冰片半分亦可。若服后仍无甚效，可用药汤送制好马钱子二分（制马钱子法详后振颓丸下）。

脑充血者，其脑中之血过多，固能伤其脑髓神经。脑贫血者，其脑中之血过少，又无以养其脑髓神经。是以究其终极，皆可使神经失其所司也。古方有补血汤，其方黄耆、当归同用，而黄耆之分量，竟四倍于当归。诚以阴阳互为之根，人之气壮旺者，其血分自易充长。况人之脑髓神经，虽赖血以养之，尤赖胸中大气上升以斡旋之。是以《内经》谓：“上气不足，脑为之不满，耳为之苦鸣，头为之倾，目为之眩。”所谓上气者，即胸中大气上升于脑中者也。因上气不足，血之随气而注于脑者必少，而脑为之不满，其脑中贫血可知。且因上气不足，不能斡旋其神经，血之注于脑者少，无以养其神经，于是而耳鸣、头倾、目眩，其人可忽至昏仆可知。由此知因脑部贫血以成内中风证者，原当峻补其胸中大气，俾大气充足，自能助血上升，且能斡旋其脑部，使不至耳鸣、头倾、目眩也。是以此方不以当归为主药，而以黄耆为主药也。用龙眼肉者，因其味甘色赤，多含津液，最能助当归以生血也。用鹿角胶者，因鹿之角原生于头顶督脉之上，督脉为脑髓之来源，故鹿角胶之性善补脑髓。凡脑中血虚者，其脑髓亦必虚，用之以补脑髓，实可与补血之药相助为理也。用丹参、乳香、没药者，因气血虚者，其经络多瘀滞，此于偏枯痿废亦颇有关系，加此通气活血之品，以化其经络之瘀滞，则偏枯痿废者自易愈也。用甘松者，为其能助心房运动有力，以多输血于脑，且又为调养神经之要品，能引诸药至脑以调养其神经也。用麝香、梅片者，取其香能通窍以开闭也。用制过马钱子者，取其能[image: ]
 动脑髓神经使之灵活也。


按
 ：甘松即西药中之缬草，此系东人之名。西人则名为拉底克斯瓦洛兰内，其气香味微酸。《本经》谓其治暴热、火疮、赤气、疥瘙、疽痔、马鞍、热气。《别录》谓其治痈肿、浮肿、结热、风痹、不足、产后痛。甄权谓其治毒风[image: ]
 痹，破多年凝血，能化脓为水，产后诸病，止腹痛、余疹、烦渴。《大明》谓其除血气心腹痛、破癥结、催生、落胞、血晕、鼻血、吐血、赤白带下、眼障膜、丹毒、排脓、补痿。西人则以为兴奋之品，善治心脏麻痹、霍乱转筋。东人又以为镇静神经之特效药，用治癫狂、痫痉诸病。盖为其气香，故善兴奋心脏，使不至于麻痹，而其馨香透窍之力，亦自能开痹通瘀也。为其味酸，故能保安神经，使不至于妄行，而酸化软坚之力，又自能化多年之癥结，使尽消融也。至于其能补痿，能治霍乱转筋者，即心脏不麻痹，神经不妄行之功效外著者也。孰谓中西医理不相贯通哉。

邻村龙潭庄高姓叟，年过六旬，渐觉两腿乏力，浸至时欲眩仆，神昏健忘。恐成痿废，求为诊治。其脉微弱无力，为制此方服之。连进十剂，两腿较前有力，健忘亦见愈，而仍有眩晕之时。再诊其脉，虽有起色，而仍不任重按，遂于方中加野台参、天门冬各五钱，威灵仙一钱，连服二十余剂始愈。用威灵仙者，欲其运化参、耆之补力，使之灵活也。

门人张甲升曾治一人，年三十余。于季冬负重贸易，日行百余里。歇息时，又屡坐寒地。后觉腿疼，不能行步，浸至卧床不能动转，周身筋骨似皆痿废，服诸药皆不效。甲升治以加味补血汤，将方中乳香、没药，皆改用六钱，又加净瘐肉一两。数剂后，腿即不疼。又服十余剂，遂全愈。按：加味补血汤，原治内中风之气血两亏者，而略为变通，即治腿疼如此效验，可谓善用成方者矣。

治小儿风证方

定风丹

治初生小儿绵风，其状逐日抽掣，绵绵不已，亦不甚剧。

生明乳香三钱
 　生明没药三钱
 　朱砂一钱
 　全蜈蚣大者一条


共为细末，每小儿哺乳时，用药分许，置其口中，乳汁送下，一日约服药五次。

一小儿，生后数日即抽绵风。一日数次，两月不愈。为拟此方，服药数日而愈。所余之药，又治愈小儿三人。按：此方以治小儿绵风或惊风，大抵皆效。而能因证制宜，再煮汤剂以送服此丹，则尤效。宗弟相臣，青县之名医也。喜用此丹以治小儿惊风。又恒随证之凉热虚实，作汤剂以送服此丹。其所用之汤药方，颇有可采。爰录其治验之原案二则于下。


附录
 ：原案一 己巳端阳前，友人黄文卿幼子，生六月，头身胎毒终未愈。禀质甚弱，忽肝风内动，抽掣绵绵不休。囟门微凸，按之甚软，微有赤色。指纹色紫为爪形。目睛昏而无神，或歪。脉浮小无根。此因虚气化不固，致肝阳上冲脑部扰及神经也。文卿云：此证西医已诿为不治，不知尚有救否？答曰：此证尚可为，听吾用药，当为竭力治愈。遂先用定风丹三分，水调灌下。继用生龙骨、生牲蛎、生石决明以潜其阳。钩藤钩、薄荷叶、羚羊角（锉细末三分）以熄其风。生箭耆、生山药、山萸肉、西洋参以补其虚。清半夏、胆南星、粉甘草以开痰降逆和中。共煎汤多半杯，调入定风丹三分，频频灌之。二剂肝风止，又增损其方，四剂全愈。按：黄耆治小儿百病明载《本经》，惟此方用之，微有升阳之嫌。然《本经》又谓其主大风，肝风因虚内动者，用之即能熄风可知。且与诸镇肝敛肝之药并用，若其分量止用二三钱，原有益而无损也。

原案二 天津饭店聂姓幼子，生七月。夜间忽患肝风，抽动喘息，不知啼。时当仲夏，天气亢旱燥热。察其风关、气关纹红有爪形，脉数身热，知系肝风内动。急嘱其乳母，将小儿置床上，不致怀抱两热相并。又嘱其开窗，以通空气。先用急救回生丹吹入鼻中，以镇凉其脑系，遂灌以定风丹三分，又用薄荷叶、黄菊花、钩藤钩、栀子、羚羊角以散风清热，生龙骨、生牡蛎、生石决明以潜阳镇逆，天竹黄、牛蒡子、川贝母以利痰定喘，将药煎好，仍调入定风丹三分，嘱其作数次灌下，勿扰其睡。嗣来信，一剂风熄而病愈矣。按：此二证，虽皆系肝风内动抽掣，而疾因虚实迥异。相臣皆治以定风丹，而其煎汤送服之药，因证各殊。如此善用成方，可为妙手灵心矣。


附方
 ：鲍云韶《验方新编》预防小儿脐风散方，用枯矾、硼砂各二钱半，朱砂二分，冰片、麝香各五厘，共为末。凡小儿降生后，洗过，即用此末擦脐上。每小儿换襁布时，仍擦此末。脐带落后，亦仍擦之。擦完一料，永无脐风之证。按：此方最妙，愚用之多次皆效。真育婴之灵丹也。


镇风汤

治小儿急惊风。其风猝然而得，四肢搐搦，身挺颈痉，神昏面热，或目睛上窜，或痰涎上壅，或牙关紧闭，或热汗淋漓。

钩藤钩三钱
 　羚羊角一钱另炖兑服
 　龙胆草二钱
 　青黛二钱
 清半夏二钱
 　生赭石轧细二钱
 　茯神二钱
 　僵蚕二钱
 　薄荷叶一钱
 朱砂二分研细送服


磨浓生铁锈水煎药。

小儿得此证者，不必皆由惊恐，有因外感之热，传入阳明而得者，方中宜加生石膏，有因热疟而得者，方中宜加生石膏、柴胡。

急惊之外，又有所谓慢惊者。其证皆因寒，与急惊之因热者，有冰炭之殊。方书恒以一方治急慢惊风二证，殊属差谬。慢惊之证，惟庄在田《福幼编》辨之最精，用方亦最妙。其辨慢惊风，共十四条。一、慢惊吐泻，脾胃虚寒也。一、慢惊身冷，阳气抑遏不出也。一、慢惊鼻风煽动，真阴失守，虚火烧肺也。一、慢惊面色青黄及白，气血两虚也。一、慢惊口鼻中气冷，中寒也。一、慢惊大小便清白，肾与大肠全无火也。一、慢惊昏睡露睛，神气不足也。一、慢惊手足抽掣，血不行于四肢也。一、慢惊角弓反张，血虚筋急也。一、慢惊乍寒乍热，阴血虚少，阴阳错乱也。一、慢惊汗出如洗，阴虚而表不固也。一、慢惊手足瘈疭，血不足养筋也。一、慢惊囟门下陷，虚至极也。一、慢惊身虽发热，口唇焦裂出血却不喜饮冷茶水，进以寒凉愈增危笃，以及所吐之乳，所泻之物皆不甚消化，脾胃无火可知。唇之焦黑，乃真阴之不足也明矣。其证多得之吐泻之余、久疟、久痢，或痘后，或因风寒饮食积滞过用攻伐之药伤脾，或禀赋本虚，或误服凉药，或因急惊而用药攻降太过，或失于调养，皆可致此证也。其治法，先用逐寒荡惊荡，大辛大热之剂，冲开胸中寒痰，可以受药不吐，然后接用加味理中地黄汤，诸证自愈。


附方
 ：逐寒荡惊汤：用胡椒、炮姜、肉桂各一钱，丁香十粒，共捣成细渣。以灶心土三两煮汤、澄清，煎药大半茶杯（药皆捣碎不可久煎，肉桂又忌久煎，三四沸即可），频频灌之。接服加味理中地黄汤，定获奇效。


按
 ：此汤当以胡椒为君，若遇寒痰结胸之甚者，当用二钱，而稍陈者，又不堪用。族侄荫橆六岁时，曾患此证。饮食下咽，胸膈格拒，须臾吐出。如此数日，昏睡露睛，身渐发热。投以逐寒荡惊汤原方，尽剂未吐。欲接服加味理中地黄汤，其吐又作。恍悟此药取之乡间小药坊，其胡椒必陈。且只用一钱，其力亦小。遂于食料铺中，买胡椒二钱，炮姜、肉桂、丁香，仍按原方，煎服一剂。而寒痰开豁，可以受食。继服加味理中地黄汤，一剂而愈。

又方中所用灶心土，须为变更。凡草木之质，多含碱味。草木烧化，其碱味皆归灶心土中。若取其土煎汤，碱味浓厚，甚是难服，且与脾胃不宜。以灶圹内周遭火燎红色之土代之，则无碱味，其功效远胜于灶心土。


附方
 ：加味理中地黄汤：用熟地五钱，焦白术三钱，当归、党参、炙耆、故纸（炒捣）、枣仁（炒捣）、枸杞各二钱，炮姜、萸肉（去净核）、炙草、肉桂各一钱，生姜三片，红枣三枚（捭开），胡桃二个（用仁）打碎为引。仍用灶心土（代以灶圹土）二两煮水煎药，取浓汁一茶杯，加附子五分煎水搀入。量小儿大小，分数次灌之。如咳嗽不止者，加米壳、金樱子各一钱。如大热不退者，加生白芍一钱。泄泻不止，去当归加丁香七粒。隔二三日，止用附子二三分。盖因附子大热，中病即宜去之。如用附子太多，则大小便闭塞不出。如不用附子，则脏腑沉寒，固结不开。若小儿虚寒至极，附子又不妨用一二钱。此所谓神而明之，存乎其人，用者审之。若小儿但泻不止，或微见惊搐，尚可受药，吃乳便利者，并不必服逐寒荡惊汤，只服此汤一剂，而风定神清矣。若小儿尚未成慢惊，不过昏睡发热，或有时热止，或昼间安静，夜间发热，均宜服之。若新病壮实之小儿，眼红口渴者，乃实火之证，方可暂行清解。但果系实火，必大便闭结，气壮声洪，且喜多饮凉水。若吐泻交作，则非实火可知。此方补造化阴阳之不足，有起死回生之功。倘大虚之后，服一剂无效，必须大剂多服为妙。方书所谓天吊风、慢脾风皆系此证。


按
 ：此原方加减治泻不止者，但加丁香，不去当归。而当归最能滑肠，泻不止者，实不宜用，若减去当归，恐滋阴之药少，可多加熟地一二钱（又服药泻仍不止者，可用高丽参二钱捣为末，分数次用药汤送服，其泻必止）。


又按
 ：慢惊风不但形状可辨，即其脉亦可辨。族侄荫棠七八岁时，疟疾愈后，忽然吐泻交作，时霍乱盛行，其家人皆以为霍乱证。诊其脉弦细而迟，六脉皆不闭塞。愚曰：此非霍乱。吐泻带有黏涎否，其家人谓偶有带时。愚曰：此寒痰结胸，格拒饮食，乃慢惊风将成之兆也。投以逐寒荡惊汤、加味理中地黄汤各一剂而愈。

又此二汤治慢惊风，虽甚效验。然治此证者，又当防之于预，乃为完全之策。一孺子，年五六岁。秋夏之交，恣食瓜果当饭。至秋末，其行动甚迟，正行之时，或委坐于地。愚偶见之，遂恳切告其家人曰：此乃慢惊风之先兆也。小儿慢惊风证，最为危险，而此时调治甚易，服药两三剂，即无患矣。其家人不以为然。至冬初，慢惊之形状发现，呕吐不能受食，又不即治。迁延半月，病势垂危，始欲调治，而服药竟无效矣。

又有状类急惊，而病因实近于慢惊者。一童子，年十一二，咽喉溃烂。医者用吹喉药吹之，数日就愈。忽然身挺，四肢搐搦，不省人事，移时始醒，一日数次。诊其脉甚迟濡。询其心中，虽不觉凉，实畏食凉物，其呼吸似觉短气。时当仲夏，以童子而畏食凉，且征以脉象病情，其为寒痰凝结，瘀塞经络无疑。投以《伤寒论》白通汤，一剂全愈。


治痫风方

加味磁朱丸

治痫风。

磁石二两能吸铁者
 ，研极细水飞出
 ，切忌火煅
 　赭石二两
 　清半夏二两
 　朱砂一两


上药各制为细末，再加酒曲半斤，轧细过罗，可得细曲四两，炒熟二两，与生者二两，共和药为丸，桐子大。铁锈水煎汤，送服二钱，日再服。

磁石，为铁氧二种原质化合，含有磁气。其气和异性相引，同性相拒，颇类电气，故能吸铁。煅之则磁气全无，不能吸铁，用之即无效。然其石质甚硬，若生用入丸散中，必制为极细末，再以水飞之，用其随水飞出者方妥。或和水研之，若拙拟磨翳散（在第八卷）之研飞炉甘石法，更佳。

又朱砂无毒，而煅之则有毒。按化学之理，朱砂原硫黄、水银二原质合成。故古方书皆谓朱砂内含真汞，汞即水银也。若煅之，则仍将分为硫黄、水银二原质，所以有毒。又原方原用神曲，而改用酒曲者，因坊间神曲窨发皆未能如法，多带酸味，转不若造酒曲者，业有专门，曲发甚精，用之实胜于神曲也。

磁朱丸方，乃《千金方》中治目光昏耗、神水宽大之圣方也。李濒湖解曰：磁石入肾，镇养真阴，使肾水不外移。朱砂入心，镇养心血，使邪火不上侵。佐以神曲消化滞气，温养脾胃生发之气。乃道家媒合婴儿姹女之理。


按
 ：道家以肾为婴儿，心为姹女，脾为黄婆。每当呼气外出之时，肾气随呼气上升，是婴儿欲有求于姹女也。当此之际，即借脾土镇静之力，引心气下降，与肾气相会。此所谓心肾相交，即道家所谓黄婆媒合婴儿姹女之理也。然从前但知治眼疾而不知治痫风。至柯韵伯称此方治痫风如神，而愚试之果验。然不若加赭石、半夏之尤为效验也。

此方所以能治痫风者，因痫风之根伏藏于肾。有时肾中相火暴动，痫风即随之而发。以致痰涎上涌，昏不知人。夫相火为阴中之火，与雨间之电气为同类。夫电气喜缘铁传递，磁石中含铁质，且能吸铁，故能伏藏电气，即兼能伏藏与电气同类之相火也。又相火之发动，恒因君火之潜通，有朱砂之宁静心火，则相火愈不妄动矣。又电气入土则不能发声。故喻嘉言谓，伏制阴分之火，当以培养脾土为主。盖以土能制电，即能制水中之火，有神曲以温补脾胃，则相火愈深潜藏矣。原方止此三味，为加赭石、半夏者，诚以痫风之证，莫不气机上逆，痰涎上涌，二药并用，既善理痰，又善镇气降气也。送以铁锈汤者，以相火生于命门，寄于肝胆，相火之暴动实于肝胆有关。此肝胆为木脏，即为风脏，内风之煽动，亦莫不于肝胆发轫；铁锈乃金之余气，故取金能制木之理，镇肝胆以熄内风；又取铁能引电之理，借其重坠之性，以引相火下行也。

友人祁伯卿之弟患痫风，百药不效。后得一方，用干熊胆若黄豆粒大一块（约重分半），凉水少许浸开服之（冬月宜温水浸开温服），数次而愈。伯卿向愚述之，因试其方果效。

通变黑锡丹

治痫风。

铅灰研细二两
 　硫化铅研细一两
 　麦曲炒熟两半


上三味，水和为丸，桐子大。每服五六丸，多至十丸。用净芒硝四五分，冲水送服。若服药后，大便不利者（铅灰、硫化铅皆能涩大便），芒硝又宜多用。

古方有黑锡丹，用硫黄与铅化合，以治上热下凉，上盛下虚之证，洵为良方。而犹未尽善者，因其杂以草木诸热药，其性易升浮，即不能专于下达。向曾变通其方，专用硫化铅和熟麦曲为丸。以治痫风数日一发者，甚有效验。乃服至月余，因觉热停服，旬余病仍反复。遂又通变其方，多用铅灰，少用硫化铅，俾其久服不致生热。加以累月之功，痫风自能除根。更佐以健脾、利痰、通络、清火之汤剂，治法尤为完善（七卷中有愈痫丹方宜参观）。

取铅灰法 用黑铅数斤，熔化后，其面上必有浮灰。屡次熔化，即可屡次取之。

制硫化铅法 用黑铅四两，铁锅内熔化。再用硫黄细末四两，撒于铅上。硫黄皆着，急用铁铲拌炒。铅经硫黄烧炼，结成砂子，取出晾冷，碾轧成饼者（系未化透之铅）去之，余者再用乳钵研极细。


一味铁氧汤

治痫风及肝胆之火暴动成胁疼，或头疼目眩，或气逆喘吐，上焦烦热，至一切上盛下虚之证皆可。用其汤煎药，又兼能补养血分。

方用长锈生铁和水磨取其锈，磨至水皆红色，煎汤服之。

化学家名铁锈为铁氧，以铁与氧气化合而成锈也。其善于镇肝胆者，以其为金之余气，借金以制木也。其善治上盛下虚之证者，因其性重坠，善引逆上之相火下行。相火为阴中之火，与电气为同类，此即铁能引电之理也。其能补养血分者，因人血中原有铁锈，且取铁锈嗅之，又有血腥之气，此乃以质补质，以气补气之理。且人身之血，得氧气则赤，铁锈原铁与氧气化合，故能补养血分也。西人补血之药，所以有铁酒。

一六岁幼女，初数月一发痫风，后至一日数发，精神昏昏若睡，未有醒时。且两目露睛，似兼慢惊。遂先用《福幼编》治慢惊之方治之，而露睛之病除。继欲治其痫风，偶忆方书有用三家磨刀水洗疮法。因思三乃木数，可以入肝，铁锈又能镇肝，以其水煎药，必能制肝胆上冲之火，以熄内风。乃磨水者但以水贮罐中，而煎药者误认为药亦在内，遂但煎其水服之，其病竟愈。后知药未服，仍欲煎服。愚曰：磨刀水既对证，药可不服。自此日煎磨刀水服两次。连服数日，痫风永不再发。

一人，年三十许，痫风十余年不愈，其发必以夜。授以前加味磁朱丸方，服之而愈。年余其病又反复，然不若从前之剧。俾日磨浓铁锈水煎汤服之，病遂除根。

族家嫂，年六旬。夜间忽然呕吐头疼，心中怔忡甚剧，上半身自汗，其家人以为霍乱证。诊其脉，关前浮洪，摇摇而动。俾急磨浓铁锈水，煎汤服下即愈。

友人韩厘廷曾治一人，当恼怒之后，身躯忽然后挺，气息即断，一日数次。厘廷诊其脉，左关虚浮。遂投以萸肉（去净核）、龙骨、牡蛎（皆不用煅）、白芍诸药，用三家磨刀水煎之，一日连服二剂，病若失。

西药治痫风者，皆系麻醉脑筋之品，强制脑筋使之不发，鲜能祓除病根，然遇痫风之剧而且勤，身体羸弱，不能支持者，亦可日服其药两次，以图目前病不反复，而徐以健脾、利痰、通络、清火之药治之。迨至身形强壮，即可停止西药，而但治以健脾、利痰、通络、清火之品，或更佐以镇惊（若朱砂、磁石类）、祛风（若蜈蚣、全蝎类）、透达脏腑（若麝香、牛黄类）之品，因证制宜，病根自能祓除无余也。爰将西药之可用者，开列于下。

臭剥，系貌罗谟与加留谟化合，故亦名貌罗加留谟。为光白色、方形结晶，无臭气，有辛咸味。乃麻醉镇痉药。在神经系统能呈镇静作用，故为神经诸病及癫痫病之特效药。至因神经不眠、妊妇呕吐、男子梦遗等证，用之皆效。每服一瓦，可渐加至三瓦。久服伤脾胃，昏人神智。此药宜与臭素安母纽谟、臭素那笃留谟同用（三药等分可服两瓦）。盖三种皆为盐基同性之药，那笃留谟不损神智，伤脾胃较甚，安母纽谟不伤脾胃，力则稍逊。

抱水过鲁拉儿，为无色透明斜系棱柱结晶。有特异之香气，味微苦，兼苛辣。乃亚舍答儿、亚尔垤菲笃之三格儿化合物。长于催睡镇痉，功用与臭剥相近，而其力实猛于臭剥且长于臭剥。用之大量，一次不过半瓦。愚常用臭剥与臭素安母纽谟各两瓦，抱水过鲁拉儿一瓦，掺炒熟麦面十瓦，为丸桐子大，名之曰抱水三物丸。每服十五六丸，以治痫痉、不睡、梦遗甚效。


治肢体痿废方

补偏汤

治偏枯。

生黄耆一两五钱
 　当归五钱
 　天花粉四钱
 　天冬四钱
 　甘松三钱
 　生明乳香三钱
 　生明没药三钱


偏枯之证，因其胸中大气虚损，不能充满于全身，外感之邪即于其不充满之处袭之经络，闭塞血脉，以成偏枯之证。病在左者，宜用鹿茸（汤浸兑服）、鹿角（锉细炙服），或鹿角胶（另炖同服）作引。病在右者，宜用虎骨（锉细炙服）或虎骨胶（另炖同服）作引（作引之理详第四卷活络效灵丹下）。初服此汤时，宜加羌活二钱，全蜈蚣一条（焙焦研服），以祛风通络，三四剂后去之。脉大而弦硬者，宜加山萸肉（核皆去净）、生龙骨、生牡蛎各数钱，至脉见和软后去之。服之觉闷者，可佐以疏通之品，如丹参、生鸡内金（捣细）、陈皮、白芥之类，凡破气之药皆不宜用。觉热者，可将花粉、天冬加重，热甚者可加生石膏数钱，或至两许。试观《金匮》治热瘫痫有风引汤，方中石膏与寒水石并用，《千金》小续命汤为六经中风之通剂，去附子，加石膏、知母名白虎续命汤，古法可考也。觉凉者，宜去花粉、天冬。凉甚者加附子、肉桂（捣细冲服）。

甘松西人名拉底克斯瓦洛兰内，东人名缬草，气香味微酸。《本经》谓其治暴热、火疮、赤气、疥瘙、疽。《别录》谓其除浮肿、结热、风痹、不足。《甄权》谓其治毒风[image: ]
 痹、破多年凝血、产后诸病。《日华》谓其治血气心腹疼、癥结、血动鼻衄、吐血、赤白带下、赤眼障膜、丹毒，排脓补痿。西人则以为兴奋之品，用治霍乱转筋。东人谓有镇静神经之效，用治癫狂痫痉。盖甘松气香能通，故善助心脏之兴奋，味酸能敛，故善制脑筋之妄行，其性善化湮瘀活血脉，故能愈疼消癥，善治一切血证及风痹、[image: ]
 痹痿废也。且能助心脏调脑筋，尤为痿痹之要着也。

或问：王勋臣谓，偏枯原非中风，元气全体原有十分，有时损去五分余五分，虽不能充体犹可支持全身，而气虚者经络必虚，有时气从经络虚处透过，并于一边，彼无气之边即成偏枯。故患此证者，未有兼发寒热头疼诸证者。若执王氏之说，则《灵枢经》所谓虚邪偏客于半身，其入深者内居荣卫，荣卫衰则真气去，邪风独留，发为偏枯，与《素问》所谓风中五脏六腑之俞，所中则为偏枯者，皆不足言欤？答曰：王氏谓偏枯因气虚诚为卓识，而必谓偏枯不因中风，乃王氏阅历未到也。忆数年前，族家姊，年七旬有三，得偏枯证三四日间，脉象洪实，身热燥渴，喘息迫促，舌强直几不能言。愚曰：此乃瘫痪基础预伏于内，今因外感而发也。然外感之热已若燎原，宜先急为治愈，然后再议他证。遂仿白虎加人参之意，共用生石膏十两，大热始退（详案在第六卷仙露汤下）。审是则偏枯之根源，非必由中风。而其初发之机，大抵皆由中风，特中风有轻重，轻者人自不觉有外感耳。

或又问曰：王氏之论既非吻合，而用其补阳还五汤者何以恒多试验？答曰：王氏之补阳还五汤以补气为主，故重用黄耆四两为君，而《神农本经》黄耆原主大风。许胤宗治中风不醒，不能进药者，用黄耆、防风数斤，煮汤乘热置病人鼻下熏之，病人即醒，则黄耆善治风可知。由是观之，王氏之论非吻合，王氏之方实甚妥善也。且治偏枯当补气分，亦非王氏之创论也。《金匮》治风痹身体麻木，有黄芪五物汤，方中亦以黄耆为君，实王氏补阳还五汤之权舆也。

或问：偏枯之证既有外感袭入经络，闭塞血脉，子方中复有时加龙骨、牡蛎、萸肉收涩之品其义何居？答曰：龙骨敛正气而不敛邪气，此徐灵胎注《本经》之言，诚千古不刊之名论也。而愚则谓龙骨与牡蛎同用，不惟不敛邪气，转能逐邪气使之外出，陈修园谓龙属阳而潜于海，故其骨能引逆上之火、泛滥之水下归其宅。若与牡蛎同用，为治痰之神品。而愚则谓龙骨、牡蛎同用，最善理关节之痰。凡中风者，其关节间皆有顽痰凝滞，是以《金匮》风引汤治热瘫痫，而龙骨、牡蛎并用也。不但此也，尝诊此证，左偏枯者其左脉必弦硬，右偏枯者其右脉必弦硬。夫弦硬乃肝木生风之象，其内风兼动，可知龙骨、牡蛎大能宁静内风，使脉之弦硬者变为柔和。曾治一叟，年近六旬，忽得痿废证。两手脉皆弦硬，心中骚扰不安，夜不能寐。每于方中重用龙骨、牡蛎，再加降胃之药，脉始柔和，诸病皆减，二十剂外，渐能步履。审是则龙骨、牡蛎之功用可限量哉。至萸肉为补肝之主药，其酸温之性，又能引诸药入肝以熄风。曾治一媪，年过七旬，陡然左半身痿废，其左脉弦硬而大，有外越欲散之势，投以此汤加萸肉一两，一剂而愈。夫年过七旬，瘫痪鲜而愈者，盖萸肉禀木气最厚，木主疏通，《神农本经》谓其逐寒湿痹，后世本草亦谓其能通利九窍。李士材治肝虚胁疼，与当归同用，其方甚效。愚尝治肝虚筋病，两腿牵引作疼甚剧者，尝重用至两许，佐以活气血之药，即遂手奏效（详案在第二卷曲直汤下），是萸肉既能补正又善逐邪，酸收之中，实大具条畅之性，故于偏枯之证，脉之弦硬而大者，特之亦即有捷效也。

按：过酸则伤筋，故病忌食酸。萸肉至酸，而转能养筋，此亦药性之特异者也。

或问：西人谓人身之知觉运动，皆脑气筋主之。故于偏枯痿废诸证，皆谓脑气筋受病，而子之论则责重胸中大气，岂西人脑气筋之说不足凭欤？答曰：人之胸中大气，能斡旋全身，故司运动，能保合神明，故司知觉。西人不知胸中大气，遂于百体之知觉运动专之属脑气筋，不知百体之知觉运动虽关乎脑气筋，而脑筋之病与不病又关乎胸中大气。《内经》云：“上气不足，脑为之不满，耳为之苦鸣，头为之倾，目为之眩。”由是观之，脑气筋为上气之所统攘，即为大气之所统摄，而深有赖于大气斡旋之力也。且愚临证体验多年，遇有大气猝然下陷，不能与外气相接者，其人即呼吸顿停，昏不知人，而脑气筋司知觉、司运动之良能，亦因而顿失。迨大气徐徐上升，达于心部，神明有依，始能知觉；达于肺部，呼吸复常，始能运动。拙拟升陷汤（在第四卷）后，有友人赵厚庵自述之言可验也。由是知脑气筋不过藉大气斡旋之力，于人之能知觉、能运动者，以运用其驱，使之权而已，岂与大气比哉！试再即前哲之言征之，唐容川曰：西医知脑髓之作用，而不知脑髓之来历，所谓脑气筋，但言其去路，而不知髓有来路，所以西法无治髓之药也。不知背脊一条髓筋，乃是髓入于脑之来路，盖《内经》明言，肾藏精，精生髓。细按其道路，则以肾系贯脊而生，脊髓上循人脑，于是而为脑髓，是脑非生髓之所，乃聚髓之所，故名髓海。既聚于此，而又散走脏腑肢体以供使用，是脏腑肢体能使脑髓，而非脑髓用脏腑肢体也。又曰：肾系贯脊，通于脊髓。肾精足则入脊化髓，上循脑而为脑髓，是脑者精气之所会，髓足则精气能供五脏六腑之驱使，故知觉运动无不爽健。即此论观之，若其人大气充盛，肾脏充实，脑气筋亦断无自病之理也。


振颓汤

治痿废。

生黄耆六钱
 　知母四钱
 　野台参三钱
 　于术三钱
 　当归三钱
 生明乳香三钱
 　生明没药三钱
 　威灵仙钱半
 　干姜二钱
 　牛膝四钱


热者，加生石膏数钱，或至两许。寒者，去知母，加乌附子数钱。筋骨受风者，加明天麻数钱。脉弦硬而大者，加龙骨、牡蛎各数钱，或更加山萸肉亦佳。骨痿废者，加鹿角胶、虎骨胶各二钱（另炖同服）。然二胶伪者甚多，若恐其伪，可用续断、菟丝子各三钱代之。手足皆痿者，加桂枝尖二钱。

痿证之大旨，当分为三端，有肌肉痹木，抑搔不知疼痒者。其人或风寒袭入经络；或痰涎郁塞经络；或风寒痰涎，互相凝结经络之间，以致血脉闭塞，而其原因，实由于胸中大气虚损。盖大气旺，则全体充盛，气化流通，风寒痰涎，皆不能为恙。大气虚，则腠理不固，而风寒易受，脉管湮淤，而痰涎易郁矣。有周身之筋拘挛，而不能伸者。盖人身之筋以宗筋为主，而能荣养宗筋者，阳明也。其人脾胃素弱，不能化谷生液，以荣养宗筋，更兼内有蕴热以铄耗之，或更为风寒所袭，致宗筋之伸缩自由者，竟有缩无伸，浸成拘挛矣。有筋非拘挛，肌肉非痹木，惟觉骨软不能履地者。乃骨髓枯涸，肾虚不能作强也。故方中用黄耆以补大气。白术以健脾胃。当归、乳香、没药以流通血脉。灵仙以祛风消痰，恐其性偏走泄，而以人参之气血兼补者佐之。干姜以开气血之痹。知母以解干姜、人参之热。则药性和平，可久服而无弊。其阳明有实热者，加石膏以清阳明之热，仿《金匮》风引汤之义也。营卫经络有凝寒者，加附子以解营卫经络之寒，仿《金匮》近效术附汤之义也。至其脉弦硬而大，乃内风煽动，真气不固之象，故加龙骨、牡蛎以熄内风敛真气。骨痿者加鹿角胶、虎骨胶取其以骨补骨也。筋骨受风者，加明天麻取其能搜筋骨之风，又能补益筋骨也。若其痿专在于腿，可但用牛膝以引之下行。若其人手足并痿者，又宜加桂枝兼引之上行。盖树之有枝，犹人之有指臂，故桂枝虽善降逆气，而又能引药力达于指臂间也。

或问：此方治痿之因热者，可加生石膏至两许，其证有实热可知，而方中仍用干姜何也？答曰：《金匮》风引汤治热瘫痫之的方，原石膏、寒水石与干姜并用。盖二石性虽寒而味则淡。其寒也能胜干姜之热，其淡也不能胜干姜之辣。故痿证之因热者，仍可借其异常之辣味，以开气血之痹也。

振颓丸

前证之剧者，可兼服此丸，或单服此丸亦可。并治偏枯、痹木诸证。

人参二两
 　于术炒二两
 　当归一两
 　马钱子法制一两
 　乳香一两
 　没药一两
 　全蜈蚣大者五条不用炙
 　穿山甲蛤粉炒一两


共轧细过罗，炼蜜为丸，如桐子大。每服二钱，无灰温酒送下，日再服。

马钱子即番木鳖，其毒甚烈，而其毛与皮尤毒。然制之有法，则有毒者可至无毒。而其开通经络，透达关节之力，实远胜于他药也。今将制马钱子法，详载于下。庶后有用此方者，如法制之，而不至误人也。

法：将马钱子先去净毛，水煮两三沸即捞出。用刀将外皮皆刮净，浸热汤中，旦暮各换汤一次，浸足三昼夜，取出。再用香油煎至纯黑色，掰开视其中心微有黄意，火候即到。将马钱子捞出，用温水洗数次，将油洗净。再用沙土同入锅内炒之。土有油气，换土再炒，以油气尽净为度。

姜胶膏

用贴肢体受凉疼痛，或有凝寒阻遏血脉，麻木不仁。

鲜姜自然汁一斤
 　明亮水胶四两


上二味同熬成稀膏，摊于布上，贴患处，旬日一换。凡因受寒肢体疼痛，或因受寒肌肉麻木不仁者，贴之皆可治愈。即因受风而筋骨疼痛，或肌肉麻木者，贴之亦可治愈。惟有热肿疼者，则断不可用。

有人因寝凉炕之上，其右腿外侧时常觉凉，且有时疼痛，用多方治之不效。语以此方，贴至二十日全愈。

又有人常在寒水中捕鱼，为寒水所伤。自膝下被水浸处皆麻木，抑搔不知疼痒，渐觉行动乏力。语以此方，俾用长条布摊药膏缠于腿上。其足趺、足底皆贴以此膏，亦数换而愈。盖此等证心中无病，原宜外治。鲜姜之辛辣开通，热而能散，故能温暖肌肉，深透筋骨，以除其凝寒痼冷，而涣然若冰释也。用水胶者，借其黏滞之力，然后可熬之成膏也。若证因受风而得者，拟用细辛细末掺于膏药之中，或用他祛风猛悍之药掺于其中，其奏效当更捷也。


第八卷

治女科方

玉烛汤

治妇女寒热往来，或先寒后热，汗出热解，或月事不调，经水短少。

生黄耆五钱
 　生地黄六钱
 　玄参四钱
 　知母四钱
 　当归三钱
 香附醋炒三钱
 　柴胡一钱五分
 　甘草一钱五分


汗多者，以茵陈易柴胡，再加萸肉数钱。热多者，加生杭芍数钱。寒多者，加生姜数钱。

妇女多寒热往来之证，而方书论者不一说。有谓阳分虚则头午寒，阴分虚则过午热者。夫午前阳盛，午后阳衰而阴又浸盛。当其盛时，虚者可以暂实。何以其时所现之病状，转与时成反比例也。有谓病在少阳则寒热往来，犹少阳外感之邪，与太阳并则寒，与阳明并则热者。而内伤之病原无外邪，又何者与太阳、阳明并作寒热也。有谓肝虚则乍热乍寒者。斯说也，愚曾验过。遵《本经》山茱萸主寒热之旨，单重用山萸肉（去净核）二两煎汤，服之立愈（验案在第一卷来复汤下）。然此乃肝木虚极，内风将动之候，又不可以概寻常寒热也。盖人身之气化，原与时序之气化息息相通。一日之午前，犹一岁之有春夏。而人身之阳气，即感之发动，以敷布于周身。妇女性多忧思，以致脏腑经络多有郁结闭塞之处，阻遏阳气不能外达，或转因发动而内陷，或发动不遂，其发动排挤经络愈加闭塞。于是周身之寒作矣。迨阳气蓄极，终当愤发。而其愤发之机与抑遏之力，相激相荡于脏腑经络之间，热又由兹而生，此前午之寒，所以变后午之热也。黄耆为气分之主药，能补气更能升气。辅以柴胡之轩举，香附之宣通，阳气之抑遏者皆畅发矣。然血随气行，气郁则血必瘀，故寒热往来者，其月事恒多不调，经血恒多虚损，用当归以调之，地黄以补之，知母、元参与甘草甘苦化阴以助之，则经血得其养矣。况地黄、知母诸凉药与黄耆温热之性相济，又为燮理阴阳调和寒热之妙品乎。至方书有所谓日晡发热者，日晡者，申时也，足少阴肾经主令之候也。其人或肾经阴虚，至此而肾经之火乘时而动，亦可治以此汤。将黄耆减半，地黄改用一两。有经闭结为癥瘕，阻塞气化作寒热者，可用后理冲汤。有胸中大气下陷作寒热者，其人常觉呼吸短气，宜用拙拟升陷汤（在第四卷）。方后治验之案，可以参观。


附方
 ：西人铁锈鸡纳丸：治妇女经血不调，身体羸弱咳喘，或时作寒热甚效。方用铁锈、没药（忌火）各一钱，金鸡纳霜、花椒各五分，共为细末，炼蜜为丸六十粒。每服三粒至五粒。


按
 ：铁锈乃铁与氧气化合而成，人身之血得氧气而赤。铁锈中含氧气，而又色赤似血，且嗅之兼有血腥之气，故能荣养血分，流通经脉。且人之血中，实有铁锈，以铁锈补血更有以铁补铁之妙也。金鸡纳霜，加味小柴胡汤（在第七卷）下，曾详其药之原质及其治疟之功用。此方中亦用之者，为其善治贫血，且又能入手足少阳之经，以调和寒热也。又佐以花椒者，恐金鸡纳霜之性偏于寒凉，而以辛热济之，使归于和平也。

东亚人有中将汤，以调妇女经脉，恒有效验。其方秘而不传。留学东亚者，曾以化验得之。门人高如璧曾开其方相寄，药品下未有分量。愚为酌定其分量，用之甚有功效，亦与东人制者等。今将其方开列于下，以备选用。

延胡索醋炒三钱，当归六钱，官桂二钱，甘草二钱，丁香二钱，山楂核醋炒三钱，郁金醋炒二钱，沙参四钱，续断酒炒三钱，肉蔻赤石脂炒三钱（去石脂不用），苦参三钱，怀牛膝三钱，共十二味，轧作粗渣，分三剂。每用一剂，开水浸盖碗中约半点钟，将其汤饮下。如此浸服二次，至第三次用水煎服。日用一剂，数剂经脉自调。此方中凉热、补破、涩滑之药皆有。愚所酌分量，俾其力亦适相当，故凡妇女经脉不调证，皆可服之，而以治白带证尤效。


理冲汤

治妇女经闭不行，或产后恶露不尽结为癥瘕，以致阴虚作热，阳虚作冷，食少劳嗽，虚证沓来。服此汤十余剂后，虚证自退，三十剂后，瘀血可尽消。亦治室女月闭血枯。并治男子劳瘵，一切脏腑癥瘕、积聚、气郁、脾弱、满闷、痞胀、不能饮食。

生黄耆三钱
 　党参二钱
 　于术二钱
 　生山药五钱
 　天花粉四钱
 　知母四钱
 　三棱三钱
 　莪术三钱
 　生鸡内金黄者三钱


用水三盅，煎至将成，加好醋少许，滚数沸服。

服之觉闷者，减去于术。觉气弱者，减三棱、莪术各一钱。泻者，以白芍代知母，于术改用四钱。热者，加生地、天冬各数钱。凉者，知母、花粉各减半，或皆不用。凉甚者，加肉桂（捣细冲服）、乌附子各二钱。瘀血坚甚者，加生水蛭（不用炙）二钱。若其人坚壮无他病，惟用以消癥瘕积聚者，宜去山药。室女与妇人未产育者，若用此方，三棱、莪术宜斟酌少用，减知母之半，加生地黄数钱，以濡血分之枯。若其人血分虽瘀，而未见癥瘕，或月信犹未闭者，虽在已产育之妇人，亦少用三棱、莪术。若病人身体羸弱，脉象虚数者，去三棱、莪术，将鸡内金改用四钱，因此药能化瘀血又不伤气分也。迨气血渐壮，瘀血未尽消者，再用三棱、莪术未晚。若男子劳瘵，三棱、莪术亦宜少用，或用鸡内金代之亦可。初拟此方时，原专治产后瘀血成癥瘕，后以治室女月闭血枯亦效，又间用以治男子劳瘵亦效验，大有开胃进食，扶羸起衰之功。《内经》有四乌鲗骨一藘茹丸，原是男女并治，为调血补虚之良方。此方窃师《内经》之意也。

从来医者调气行血，习用香附而不习用三棱、莪术。盖以其能破癥瘕，遂疑其过于猛烈，而不知能破癥瘕者，三棱、莪术之良能，非二药之性烈于香附也。愚精心考验多年，凡习用之药，皆确知其性情能力。若论耗散气血，香附犹甚于三棱、莪术。若论消磨癥瘕，十倍香附亦不及三棱、莪术也。且此方中，用三棱、莪术以消冲中瘀血，而即用参、耆诸药，以保护气血，则瘀血去而气血不至伤损。且参、耆能补气，得三棱、莪术以流通之，则补而不滞，而元气愈旺。元气既旺，愈能鼓舞三棱、莪术之力以消癥瘕，此其所以效也。

一妇人，年三十余。癥瘕起于少腹，渐长而上。其当年长者稍软，隔年即硬如石。七年之间，上至心口，旁塞两胁，饮食减少，时觉昏愦；剧时昏睡一昼夜，不饮不食，屡次服药竟分毫无效。后愚为诊视，脉虽虚弱，至数不数，许为治愈，授以此方。病人自揣其病，断无可治之理，竟置不服。次年病益进，昏睡四日不醒。愚用药救醒之，遂恳切告之曰：去岁若用愚方，病愈已久，何至危困若斯。然此病尚可为，甚勿再迟延也，仍为开前方。病人喜，信愚言，连服三十余剂，磊块皆消。惟最初所结之病根，大如核桃之巨者尚在。又加生水蛭（不宜炙）一钱，服数剂全愈。

一妇人，年二十余。癥瘕结于上脘，其大如橘，按之甚硬，时时上攻作疼，妨碍饮食。医者皆以为不可消。后愚诊视，治以此汤，连服四十余剂，消无芥蒂（方中鸡内金既善消积，又善为胃引经）。

一媪，年六旬。气弱而且郁，心腹满闷，不能饮食，一日所进谷食不过两许，如此已月余矣。愚诊视之，其脉甚微细，犹喜至数调匀，知其可治。遂用此汤，将三棱、莪术各减一钱，连服数剂，即能进饮食。又服数剂，病遂全愈。

奉天省议员孙益三之夫人，年四十许。自幼时有癥瘕结于下脘，历二十余年。癥瘕之积，竟至满腹，常常作疼，心中怔忡，不能饮食，求为诊治。因思此证，久而且剧，非轻剂所能疗。幸脉有根柢，犹可调治。遂投以理冲汤，加水蛭三钱。恐开破之力太过，参、耆又各加一钱，又加天冬三钱，以解参、耆之热。数剂后，遂能进食。服至四十余剂，下瘀积若干，癥瘕消有强半。益三柳河人，因有事与夫人还籍，药遂停止。阅一载，腹中之积又将复旧，复来院求为诊治。仍照前方加减，俾其补破凉热之间，与病体适宜。仍服四十余剂，积下数块。又继服三十余剂，瘀积大下。其中或片或块且有膜甚厚，若胞形。此时身体觉弱，而腹中甚松畅。恐瘀犹未净，又调以补正活血之药，以善其后。

隔数月，益三又介绍其同邑友人王尊三之夫人，来院求为治癥瘕。自信瘀积十九年矣，满腹皆系硬块。亦治以理冲汤，为其平素气虚，将方中参耆加重，三棱、莪术减半。服数剂，饮食增加，将三棱、莪术渐增至原定分量。又服数剂，气力较壮，又加水蛭二钱，樗鸡（俗名红娘）十枚。又服二十余剂，届行经之期，随经下紫黑血块若干，病愈其半。又继服三十剂，届经期瘀血遂大下，满腹积块皆消。又俾服生新化瘀之药，以善其后。

一少年，因治吐血，服药失宜，痃癖结于少腹（在女子为癥瘕在男子为痃癖），大如锦瓜。按之甚坚硬，其上相连有如瓜蔓一条，斜冲心口，饮食减少，形体羸弱，其脉微细稍数。治以此汤，服十余剂痃癖全消。

人之脏腑，一气贯通，若营垒连络，互为犄角。一处受攻，则他处可为之救应。故用药攻病，宜确审病根结聚之处，用对证之药一二味，专攻其处。即其处气血偶有伤损，他脏腑气血犹可为之输将贯注，亦犹相连营垒之相救应也。又加补药以为之佐使，是以邪去正气无伤损。世俗医者，不知此理，见有专确攻病之方，若拙拟理冲汤者，初不审方中用意何如，君臣佐使何如，但见方中有三棱、莪术，即望而生畏，不敢试用。自流俗观之，亦似慎重，及观其临证调方，漫不知病根结于何处，惟是混开混破。恒集若香附、木香、陈皮、砂仁、枳壳、厚朴、延胡、灵脂诸药，或十余味或数十味为一方。服之令人脏腑之气皆乱，常有病本可治，服此等药数十剂而竟至不治者。更或见有浮火虚热，而加芩、栀、蒌实之属，则开破与寒凉并用，虽脾胃坚壮者，亦断不能久服，此其贻害尤甚也。愚目击此等方，莫不直指其差谬，闻者转以愚好诋毁医辈，岂知愚心之愤惋，有不能自已者哉。


理冲丸

治同前证。

水蛭不用炙一两
 　生黄耆一两半
 　生三棱五钱
 　生莪术五钱
 当归六钱
 　知母六钱
 　生桃仁带皮尖六钱


上药七味，共为细末，炼蜜为丸，桐子大，开水送服二钱，早晚各一次。

仲景抵当汤、大黄䗪虫丸、百劳丸，皆用水蛭，而后世畏其性猛，鲜有用者，是未知水蛭之性也。《本经》曰：水蛭气味咸平无毒，主逐恶血、瘀血、月闭，破癥瘕、积聚、无子、利水道。徐灵胎注云：凡人身瘀血方阻，尚有生气者易治，阻之久则生气全消而难治。盖血既离经，与正气全不相属，投之轻药则拒而不纳，药过峻又转能伤未败之血，故治之极难。水蛭最善食人之血，而性又迟缓善入。迟缓则生血不伤，善入则坚积易破，借其力以消既久之滞，自有利而无害也。观《本经》之文与徐氏之注，则水蛭功用之妙为何如哉。特是徐氏所谓迟缓善入者，人多不解其理。盖水蛭行于水中，原甚迟缓。其在生血之中，犹水中也，故生血不伤也。着人肌肉，即紧贴善入。其遇坚积之处，犹肌肉也，故坚积易消也。

水蛭破瘀血，而不伤新血，徐氏之论确矣。不但此也，凡破血之药，多伤气分，惟水蛭味咸专入血分，于气分丝毫无损。且服后腹不觉疼，并不觉开破，而瘀血默消于无形，真良药也。愚治妇女月闭癥瘕之证，其脉不虚弱者，恒但用水蛭轧细，开水送服一钱，日两次。虽数年瘀血坚结，一月可以尽消。

水蛭、虻虫皆为破瘀血之品。然愚尝单用以实验之，虻虫无效，而水蛭有效。以常理论之，凡食血之物皆能破血。然虻虫之食血以嘴，水蛭之食血以身。其身与他物紧贴，即能吮他物之血。故其破瘀血之功独优。至破瘀血而不伤新血者，徐氏之注详矣，而犹有剩义。盖此物味咸气腐，与瘀血气味相近，有同气相求之妙。至新血虽亦味咸，却无腐气，且其质流通似水。水蛭之力，在新血之中，若随水荡漾而毫无着力之处，故不能伤新血也。

《本经》水蛭文中“无子”二字，原接上文主字，一气读下，言能主治妇人无子也。盖无子之病，多因血瘀冲中，水蛭善消冲中瘀血，故能治之。而不善读《本经》者，恒多误解。友人韩厘廷治一少妇，月信不通，曾用水蛭。后有医者谓，妇人服过水蛭，即终身不育，病家甚是懊悔。后厘廷闻知，向愚述之。愚曰：水蛭主治妇人无子，《本经》原有明文，何医者之昧昧也。后其妇数月即孕，至期举一男，甚胖壮。

近世方书，多谓水蛭必须炙透方可用，不然则在人腹中能生殖若干水蛭害人，诚属无稽之谈。曾治一妇人，经血调和，竟不产育。细询之，少腹有癥瘕一块。遂单用水蛭一两，香油炙透，为末。每服五分，日两次，服完无效。后改用生者，如前服法。一两犹未服完，癥瘕尽消，逾年即生男矣。此后屡用生者，治愈多人，亦未有贻害于病愈后者。

或问：同一水蛭也，炙用与生用，其功效何如此悬殊？答曰：此物生于水中，而色黑（水色）味咸（水味）气腐（水气），原得水之精气而生。炙之则伤水之精气，故用之无效。水族之性，如龙骨、牡蛎、龟板大抵皆然。故王洪绪《证治全生集》谓用龙骨者，宜悬于井中，经宿而后用之，其忌火可知，而在水蛭为尤甚。特是水蛭不炙，为末甚难，若轧之不细，晒干再轧或纸包置炉台上令干亦可。此须亲自检点，若委之药坊，至轧不细时，必须火焙矣。西人治火热肿疼，用活水蛭数条，置患处，覆以玻璃杯，使吮人毒血，亦良法也。

方中桃仁不去皮尖者，以其皮赤能入血分，尖乃生发之机，又善通气分。杨玉衡《寒温条辨》曾有斯说。愚疑其有毒，未敢遽信。遂将带皮生桃仁嚼服一钱，心中安然，以后始敢连皮尖用之。至于不炒用而生用者，凡果中之仁，皆含生发之气，原可藉之以流通既败之血也。徐氏《本经百种注》曰：桃得三月春和之气以生，而花鲜明似血，故凡血瘀、血枯之疾，不能调和畅达者，此能入于其中而和之、散之。然其生血之功少，而去瘀之功多者，盖桃核本非血类，实不能有所补益。若癥瘕皆已败之血，非生气不能流通，桃之生气在于仁，而味苦又能开泄，故能逐旧而不伤新也。夫既藉其生气以流通气血，不宜炒用可知也。若入丸剂，蒸熟用之亦可。然用时须细心检点，或说给病家检点，恐药坊间以带皮之生杏仁伪充，则有毒不可服矣。


附方
 ：秘传治女子干病方：用红[image: ]
 螺（榆树内红虫大如蚕）二个，樗树（此树如椿而味臭俗名臭椿）荚二个，人指甲全的，壮年男子发三根。用树荚夹[image: ]
 螺、指甲以发缠之，将发面馒头如大橘者一个，开一孔，去中瓤俾可容药。纳药其中，仍将外皮原开下者杜孔上，木炭火煨，存性为细末，用黄酒半斤炖开，兑童便半茶盅送服。忌腥冷、惊恐、恼怒。此方用过数次皆验，瘀血开时必吐衄又兼下血，不必惊恐，移时自愈，以治经水一次未来者尤效。


安冲汤

治妇女经水行时多而且久，过期不止或不时漏下。

白术炒六钱
 　生黄耆六钱
 　生龙骨捣细六钱
 　生牡蛎捣细六钱
 大生地六钱
 　生杭芍三钱
 　海螵蛸捣细四钱
 　茜草三钱
 　川续断四钱


友人刘干臣其长郎妇，经水行时多而且久，淋漓八九日始断，数日又复如故。医治月余，初稍见轻，继又不愈。延愚诊视，观所服方，即此安冲汤，去茜草、螵蛸。遂仍将二药加入，一剂即愈。又服一剂，永不反复。干臣疑而问曰：茜草、螵蛸治此证如此效验，前医何为去之？答曰：彼但知茜草、螵蛸能通经血，而未见《内经》用此二药雀卵为丸，鲍鱼汤送下，治伤肝之病，时时前后血也。故于经血过多之证，即不敢用。不知二药大能固涩下焦，为治崩之主药也。海螵蛸为乌贼鱼骨，其鱼常口中吐墨，水为之黑，故能补益肾经，而助其闭藏之用。友人孙荫轩夫人，曾患此证甚剧。荫轩用微火将海螵蛸煨至半黑半黄为末，用鹿角胶化水送服，一次即愈，其性之收涩可知。茜草一名地血，可以染绛，《内经》名茹藘，即茹藘根也。蒲留仙《聊斋志异》载，有人欲乌其须，或戏授以茜草细末，其须竟成紫髯，洗之不去。其性之收涩，亦可知也。干臣又问曰：二药既收涩若此，而又能通经络者何也？答曰：螵蛸可以磋物，故能消瘀。茜草色赤似血，故能活血。且天下妙药，大抵令人难测，如桂枝能升元气，又能降逆气，山萸肉能固脱，又能通利九窍。凡若此者，皆天生使独，而不可以气形味色推求者也。曾游东海之滨，见海岸茜草蕃生。其他适有膈上瘀血者，俾剖取茜草鲜根煮汁，日日饮之，半月而愈。

一妇人，年三十余。夫妻反目，恼怒之余，经行不止，且又甚多。医者用十灰散加减，连服四剂不效。后愚诊视，其右脉弱而且濡。询其饮食多寡，言分毫不敢多食，多即泄泻。遂投以此汤去黄耆，将白术改用一两。一剂血止，而泻亦愈。又服一剂，以善其后。

一妇人，年二十余。小产后数日，恶露已尽，至七八日，忽又下血。延医服药，二十余日不止。诊其脉洪滑有力，心中热而且渴。疑其夹杂外感，询之身不觉热，又疑其血热妄行，遂将方中生地改用一两，又加知母一两，服后血不止，而热渴亦如故。因思此证，实兼外感无疑。遂改用白虎加人参汤，以山药代粳米。方中石膏重用生者三两。煎汤两盅，分两次温饮下。外感之火遂消，血亦见止。仍与安冲汤一剂，遂全愈。又服数剂，以善其后。

固冲汤

治妇女血崩。

白术炒一两
 　生黄耆六钱
 　龙骨煅捣细八钱
 　牡蛎煅捣细八钱
 萸肉去净核八钱
 　生杭芍四钱
 　海螵蛸捣细四钱
 　茜草三钱
 　棕边炭二钱
 　五倍子轧细五分药汁送服


脉象热者，加大生地一两。凉者，加乌附子三钱。

从前之方，龙骨、牡蛎皆生用，其理已详于理冲丸下。此方独用煅者，因煅之则收涩之力较大，欲借之以收一时之功也。

一妇人，年三十余。陡然下血，两日不止。及愚诊视，已昏聩不语，周身皆凉，其脉微弱而迟。知其气血将脱，而元阳亦脱也。遂急用此汤去白芍，加野台参八钱，乌附子三钱。一剂血止，周身皆热，精神亦复。仍将白芍加入，再服一剂，以善其后。

长子荫潮曾治一妇人，年四十许。骤得下血证甚剧，半日之间，即气息奄奄，不省人事。其脉右寸关微见，如水上浮麻，不分至数，左部脉皆不见。急用生黄耆一两，大火煎数沸灌之，六部脉皆出。然微细异常，血仍不止。观其形状，呼气不能外出，又时有欲大便之意，知其为大气下陷也（大气下陷，详第四卷升陷汤下）遂为开固冲汤方，将方中黄耆改用一两。早十一点钟，将药服下，至晚三点钟，即愈如平时（后荫潮在京，又治一血崩证，先用固冲汤不效，加柴胡二钱，一剂即愈，足见柴胡升提之力，可为治崩要药）。

或问：血崩之证，多有因其人暴怒，肝气郁结，不能上达，而转下冲肾关，致经血随之下注者，故其病俗亦名之曰气冲。兹方中多用涩补之品，独不虑于肝气郁者有妨碍乎？答曰：此证虽有因暴怒气冲而得者，然当其血大下之后，血脱而气亦随之下脱，则肝气之郁者，转可因之而开。且病急则治其标，此证诚至危急之病也。若其证初得，且不甚剧，又实系肝气下冲者，亦可用升肝理气之药为主，而以收补下元之药辅之也。


附方
 ：《傅青主女科》有治老妇血崩方，试之甚效。其方用生黄耆一两，当归一两（酒洗），桑叶十四片，三七末三钱（药汁送下），水煎服，二剂血止，四剂不再发。若觉热者，用此方宜加生地两许。

温冲汤

治妇人血海虚寒不育。

生山药八钱
 　当归身四钱
 　乌附子二钱
 　肉桂去粗皮二钱后入
 补骨脂炒捣三钱
 　小茴香炒二钱
 　核桃仁二钱
 　紫石英煅研八钱
 真鹿角胶二钱另炖
 ，同服
 ，若恐其伪
 ，可代以鹿角霜三钱


人之血海，其名曰冲。在血室之两旁，与血室相通。上隶于胃阳明经，下连于肾少阴经。有任脉以为之担任，督脉为之督摄，带脉为之约束。阳维、阴维、阳跷、阴跷，为之拥护，共为奇经八脉。此八脉与血室，男女皆有。在男子则冲与血室为化精之所，在女子则冲与血室实为受胎之处。《内经》上古通天论所谓“太冲脉盛，月事以时下，故有子”者是也。是以女子不育，多责之冲脉。郁者理之，虚者补之，风袭者祛之，湿盛者渗之，气化不固者固摄之，阴阳偏胜者调剂之。冲脉无病，未有不生育者。而愚临证实验以来，凡其人素无他病，而竟不育者，大抵因相火虚衰，以致冲不温暖者居多。因为制温冲汤一方。其人若平素畏坐凉处，畏食凉物，经脉调和而艰于生育者，即与以此汤服之。或十剂，或数十剂，遂能生育者多矣。

一妇人，自二十出嫁，至三十未育子女。其夫商治于愚，因细询其性质禀赋，言生平最畏寒凉，热时亦不敢食瓜果。其经脉则大致调和，偶或后期两三日。知其下焦虚寒，因思《本经》谓紫石英“气味甘温，治女子风寒在子宫，绝孕十年无子”。遂为拟此汤，方中重用紫石英六钱，取其性温质重，能引诸药直达于冲中而温暖之。服药三十余剂，而畏凉之病除。后数月遂孕，连生子女。益信《本经》所谓治十年无子者，诚不误也。


清带汤

治妇女赤白带下。

生山药一两
 　生龙骨捣细六钱
 　生牡蛎捣细六钱
 　海螵蛸去净甲捣四钱
 　茜草三钱


单赤带，加白芍、苦参各二钱。单白带，加鹿角霜、白术各三钱。鹿角霜系鹿角沉埋地中，日久欲腐，掘地而得者。其性微温，为补督任冲三脉之要药。盖鹿角甚硬，埋久欲腐，服之转与肠胃相宜，而易得其气化也。药房鬻者，多系用鹿角煅透为霜，其性燥，不如出土者。至谓系熬鹿角胶所余之渣者，则非是。

带下为冲任之证，而名谓带者，盖以奇经带脉，原主约束诸脉，冲任有滑脱之疾，责在带脉不能约束，故名为带也。然其病非仅滑脱，也若滞下。然滑脱之中，实兼有瘀滞。其所瘀滞者，不外气血。而实有因寒、因热之不同。此方用龙骨、牡蛎以固脱，用茜草、海螵蛸以化滞，更用生山药以滋真阴固元气。至临证时，遇有因寒者，加温热之药。因热者，加寒凉之药，此方中意也。而愚拟此方，则又别有会心也。尝考《神农本经》龙骨善开癥瘕，牡蛎善消鼠瘘，是二药为收涩之品，而兼具开通之力也。又考轩岐《内经》四乌贼鱼骨一藘茹丸，以雀卵鲍鱼汤送下，治伤肝之病，时时前后血。乌贼鱼骨即海螵蛸，茹藘即茜草，是二药为开通之品，而实具收涩之力也。四药汇集成方，其能开通者，兼能收涩，能收涩者，兼能开通，相助为理，相得益彰。此中消息之妙，有非言语所能罄者。

一妇人，年二十余，患白带甚剧，医治年余不愈。后愚诊视，脉甚微弱。自言下焦凉甚，遂用此方，加干姜六钱，鹿角霜三钱，连服十剂全愈。

又一媪年六旬。患赤白带下，而赤带多于白带，亦医治年余不愈。诊其脉甚洪滑。自言心热头昏，时觉眩晕，已半载未起床矣。遂用此方，加白芍六钱，数剂白带不见，而赤带如故，心热、头眩晕亦如故。又加苦参、龙胆草、白头翁各数钱。连服七八剂，赤带亦愈，而诸疾亦遂全愈。自拟此方以来，用治带下，愈者不可胜数，而独载此两则者，诚以二证病因寒热悬殊，且年少者用此方，反加大热之药；年老者用此方，反加苦寒之药。欲临证者，当知审证用药，不可拘于年岁之老少也。


按
 ：白头翁不但治因热之带证甚效也，邑治东二十里，有古城址基，周十余里，愚偶登其上，见城背阴多长白头翁，而彼处居人未之识也，遂剖取其鲜根，以治血淋、溺血与大便下血之因热而得者甚效，诚良药也。是以仲景治厥阴热痢有白头翁汤也。愚感白头翁具此良材，而千百年埋没于此不见用，因作俚语以记之曰：白头翁住古城阴，埋没英材岁月深，偶遇知音来劝驾，出为斯世起疴沉。

带证，若服此汤未能除根者，可用此汤送服秘真丹（在第二卷）一钱。


按
 ：带下似滞下之说，愚向持此论。后观西法，亦谓大肠病则流白痢，子宫病则流白带，其理相同。法用儿茶、白矾、石榴皮、没石子等水洗之。若此证之剧者，兼用其外治之法亦可。又其内治白带法，用没石子一两捣烂，水一斤半，煎至一斤，每温服一两，日三次。或研细作粉，每服五分，日二次亦可。又可单以之熬水洗之，或用注射器注射之。按：没石子味苦而涩，苦则能开，涩则能敛，一药而具此两长，原与拙拟清带汤之意相合。且其收敛之力最胜。凡下焦滑脱之疾，或大便滑泻，或小便不禁，或男子遗精，或女子崩漏，用之皆效验。今之医者，多忽不知用，惜哉！又东人中将汤，治白带亦甚效。玉烛汤下载有其方，可采用。若以治赤带，方中官桂、丁香，宜斟酌少用，苦参宜多用。

加味麦门冬汤

治妇女倒经。

干寸冬带心五钱
 　野台参四钱
 　清半夏三钱
 　生山药四钱以代粳米
 　生杭芍三钱
 　　丹参三钱
 　甘草二钱
 　生桃仁带皮尖捣二钱
 大枣三枚捭开


妇女倒经之证，陈修园《女科要旨》，借用《金匮》麦门冬汤，可谓特识。然其方原治“火逆上气，咽喉不利”。今用以治倒经，必略为加减，而后乃与病证吻合也。

或问：《金匮》麦门冬汤所主之病，与妇人倒经之病迥别，何以能借用之而有效验？答曰：冲为血海，居少腹之两旁。其脉上隶阳明，下连少阴。少阴肾虚，其气化不能闭藏以收摄冲气，则冲气易于上干。阳明胃虚，其气化不能下行以镇安冲气，则冲气亦易于上干。冲中之气既上干，冲中之血自随之上逆，此倒经所由来也。麦门冬汤，于大补中气以生津液药中，用半夏一味，以降胃安冲，且以山药代粳米，以补肾敛冲，于是冲中之气安其故宅，冲中之血自不上逆，而循其故道矣。特是经脉所以上行者，固多因冲气之上干，实亦下行之路有所壅塞。观其每至下行之期，而后上行可知也。故又加芍药、丹参、桃仁以开其下行之路，使至期下行，毫无滞碍。是以其方非为治倒经而设，而略为加减，即以治倒经甚效，愈以叹经方之函盖无穷也。


按
 ：用此方治倒经大抵皆效，而间有不效者，以其兼他证也。曾治一室女，倒经年余不愈，其脉象微弱。投以此汤，服药后甚觉短气。再诊其脉，微弱益甚。自言素有短气之病，今则益加重耳。恍悟其胸中大气，必然下陷，故不任半夏之降也。遂改用拙拟升陷汤（在第四卷），连服十剂。短气愈，而倒经之病亦愈。

又一少妇，倒经半载不愈。诊其脉微弱而迟，两寸不起，呼吸自觉短气，知其亦胸中大气下陷。亦投以升陷汤，连服数剂，短气即愈，身体较前强壮，即停药不服。其月经水即顺，逾十月举男矣。

或问：倒经之证，既由于冲气、胃气上逆，大气下陷者，其气化升降之机正与之反对，何亦病倒经乎？答曰：此理甚微奥，人之大气，原能斡旋全身，为诸气之纲领。故大气常充满于胸中，自能运转胃气使之下降，镇摄冲气使不上冲。大气一陷，纲领不振，诸气之条贯多紊乱，此乃自然之理也。是知冲气、胃气之逆，非必由于大气下陷，而大气下陷者，实可致冲胃气逆也。致病之因既不同，用药者岂可胶柱鼓瑟哉。


寿胎丸

治滑胎。

菟丝子炒熟四两
 　桑寄生二两
 　川续断二两
 　真阿胶二两


上药将前三味轧细，水化阿胶和为丸，一分重（干足一分）。每服二十丸，开水送下，日再服。气虚者，加人参二两。大气陷者，加生黄耆三两（大气陷证详第四卷升陷汤下）。食少者，加炒白术二两。凉者，加炒补骨脂二两。热者，加生地二两。

菟丝无根，蔓延草木之上，而草木为之不茂，其善吸他物之气化以自养可知。胎在母腹，若果善吸其母之气化，自无下坠之虞。且男女生育，皆赖肾脏作强。菟丝大能补肾，肾旺自能荫胎也。寄生根不着土，寄生树上，又复隆冬茂盛，雪地冰天之际，叶翠子红，亦善吸空中气化之物。且其寄生于树上，亦犹胎之寄母腹中，气类相感，大能使胎气强壮，故《本经》载其能安胎。续断亦补肾之药，而其节之断处，皆有筋骨相连，大有连属维系之意。阿胶系驴皮所熬，驴历十二月始生，较他物独迟。以其迟，挽流产之速，自当有效。且其胶系阿井之水熬成，阿井为济水之伏流，以之熬胶，最善伏藏血脉，滋阴补肾，故《本经》亦载其能安胎也。至若气虚者，加人参以补气。大气陷者，用黄耆以升补大气。饮食减少者，加白术以健补脾胃。凉者，加补骨脂以助肾中之阳（补骨脂善保胎，修园曾详论之）。热者，加生地黄以滋肾中之阴。临时斟酌适宜，用之无不效者。

友人张洁泉善针灸，其夫人素有滑胎之病。是以洁泉年近四旬，尚未育麟。偶与谈及，问何以不治。洁泉谓每次服药皆无效验，即偶足月产下亦软弱异常，数日而殇。此盖关于禀赋，非药力所能挽回也。愚曰：挽回此证甚易，特视用药何如耳。时其夫人受孕三四月，遂治以此方，服药两月，至期举一男，甚强壮。


按
 ：此方乃思患预防之法，非救急之法。若胎气已动，或至下血者，又另有急救之方。曾治一少妇，其初次有妊，五六月而坠。后又有妊，六七月间，忽胎动下血，急投以生黄耆、生地黄各二两，白术、山萸肉（去净核）、龙骨（煅捣）、牡蛎（煅捣）各一两，煎汤一大碗，顿服之，胎气遂安。将药减半，又服一剂。后举一男，强壮无恙。

安胃饮

治恶阻。

清半夏一两温水淘洗两次
 ，毫无矾味
 ，然后入煎
 　净青黛三钱
 　赤石脂一两


用作饭小锅，煎取清汁一大碗，调入蜂蜜二两，徐徐温饮下。一次只饮一口，半日服尽。若服后吐仍未止，或其大便燥结者，去石脂加生赭石（轧细）一两。若嫌青黛微有药味者，亦可但用半夏、赭石。

或问：《本经》谓赭石能坠胎，此方治恶阻，而有时以赭石易石脂，独不虑其有坠胎之弊乎？答曰：恶阻之剧者，饮水一口亦吐出，其气化津液不能下达，恒至大便燥结，旬余不通。其甚者，或结于幽门（胃下口）、阑门（大小肠相接处），致上下关格不通，满腹作疼，此有关性命之证也。夫病既危急，非大力之药不能挽回。况赭石之性，原非开破，其镇坠之力，不过能下有形滞物。若胎至六七个月，服之或有妨碍，至恶阻之时，不过两三个月，胎体未成，惟是经血凝滞，赭石毫无破血之性，是以服之无妨。且呕吐者，其冲气、胃气皆上逆，借赭石镇逆之力，以折其上逆之机，气化乃适得其平，《内经》所谓“有故无殒，亦无殒也”。愚治恶阻之证，遇有上脘固结，旬日之间勺饮不能下行，无论水与药入口须臾即吐出，群医束手诿谓不治，而愚放胆重用生赭石数两，煎汤一大碗，徐徐温饮下。吐止、结开、便通，而胎亦无伤。拙拟参赭镇气汤（在第二卷）下，载有详案可考也。

半夏辛温下行，为降逆止呕之主药。坊间皆制以白矾，服之转令人呕吐。清半夏其矾虽较少，然亦必淘洗数次始无矾味。特是既经矾煮又经淘洗，致半夏降逆止呕之力大减。遇病之剧者，恒不能胜病，故必须以他药辅之。愚有鉴于此，恒自制半夏用之。法用生半夏数斤，冷时用温水浸之，日换水二次，热时以井泉水，日换水三四次，约浸二十余日。试嚼服半粒，觉辣味不甚猛烈，乘湿切片，晒干囊装，悬于透风之处。每用一两，煎汤两茶盅，调入净蜂蜜二两，徐徐咽之。无论呕吐如何之剧，未有不止者。盖古人用半夏，原汤泡七次即用，初未有用白矾制之者也。

西人治恶阻，习用臭剥。此药之性质及用量，皆详于加味磁朱丸下（在第七卷）。然愚尝试之，有效有不效。大抵恶阻之轻者，用之即效。而其剧者，徒用此药，仍不能止呕吐也。若用铁氧汤（在第七卷）送服，则其效验较大。

大顺汤

治产难，不可早服，必胎衣破后，小儿头至产门者，然后服之。

野党参一两
 　当归一两
 　生赭石轧细二两


用卫足花子炒爆一钱作引，或丈菊花瓣一钱作引皆可，无二物作引亦可。

或疑赭石乃金石之药，不可放胆重用。不知赭石性至和平，虽重坠下行，而不伤气血，况有党参一两以补气，当归一两以生血。且以参、归之微温，以济赭石之微凉，温凉调和愈觉稳妥也。矧产难者非气血虚弱，即气血壅滞不能下行。人参、当归虽能补助气血，而性皆微兼升浮，得赭石之重坠，则力能下行，自能与赭石相助为理，以成催生开交骨之功也。至于当归之滑润，原为利产良药，与赭石同用，其滑润之力亦愈增也。

族侄妇，临盆两日不产。用一切催生药，胎气转觉上逆。为制此汤，一剂即产下。

一妇人，临产交骨不开，困顿三日，势甚危急。亦投以此汤，一剂而产。自拟得此方以来，救人多矣。放胆用之，皆可随手奏效。

卫足花即葵花，其子即冬葵子。缘此花若春日早种，当年即可结子。而用以催生，则季夏种之，经冬至明年结子者尤效，故名曰冬葵子。今药坊所鬻者，皆以丈菊子为冬葵子，殊属差误。孔子曰：“鲍庄子之智不如葵，葵犹能卫其足。”诚以此花叶茂丛生，自叶中出茎，茎下边皆被叶卫护，故亦名卫足花。俗呼为守足花，音虽异而义则同。有如促织，北方亦呼为趣织也。又名一丈红，为其茎高一丈，而花色红也。其花如木槿，叶如木芙蓉，故高丽咏一丈红诗有“花与木槿花相似，叶共芙蓉叶一般，五尺栏杆遮不住，犹留一半与人看”之句。结实大如钱，作扁形，其中子如榆荚。至于丈菊茎长丈许，干粗如竹，叶大如苘，花大如盘盂，单瓣黄色，其花心成窠如蜂房。迨中心结子成熟，而周遭花瓣不凋枯。一名迎阳花，一名西番葵，俗呼为向日葵。不知向日葵之名，古人原属之卫足花，非属之丈菊也。司马温公诗曰：“四月清和雨乍晴，南山当户转分明，更无柳絮因风起，惟有葵花向日倾。”夫丈菊原无宿根，季春下种，四月苗不盈尺。而卫足花正开，温公诗中所谓葵花向日倾者，确指卫足花无疑矣。或谓群芳谱谓丈菊花有毒，能坠胎，孕妇忌经其下。子得花之余气，自当长于催生。答曰：丈菊之花，虽有坠胎之弊，催生却有功效。其子则用之无效，惟治淋有效。至于卫足之子，用锅炒爆其甲，朝种之暮即生出土外。物生之神速，以此为最，故尤为催生之妙品也。且丈菊春种秋收，不能经冬。若以其花向日，亦呼之曰葵则可，而断不可名之曰冬葵也。


按
 ：葵菜古人推为百菜之长，以其宿根年年生长，且又发生最早，性甚耐旱，即不堪种植之处，种之无不番生。其叶春夏秋三时皆可食，且含汁黏滑又能养人。八口之家，有葵二亩，荒年可以无饥。葵之关乎民命者如此，所以论荒政者，以种葵为要图。而“马践园葵，鲁之民为之经岁不饱”也。今人不知种之以备荒荐，果何故耶。


和血熄风汤

治产后受风发搐。

当归一两
 　生黄耆六钱
 　真阿胶不炒四钱
 　防风三钱
 　荆芥三钱
 　川芎三钱
 　生杭芍二钱
 　红花一钱
 　生桃仁带皮尖钱半捣


此方虽治产后受风，而实以补助气血为主。盖补正气，即所以逐邪气，而血活者，风又自去也（血活风自去方书成语）。若产时下血过多或发汗过多，以致发搐者，此方仍不可用，为其犹有发表之药也。当滋阴养血，以荣其筋，熄其内风，其搐自止。若血虚而气亦虚者，又当以补气之药辅之。而补气之药以黄耆为最，因黄耆不但补气，实兼能治大风也（《本经》谓黄耆主大风）。

一妇人，产后七八日发搐，服发汗之药数剂不效，询方于愚。因思其屡次发汗不效，似不宜再发其汗，以伤其津液。遂单用阿胶一两，水融化，服之而愈。

一妇人，产后十余日，周身汗出不止，且发搐。治以山萸肉（去净核）、生山药各一两，煎服两剂，汗止而搐亦愈。

东海渔家妇，产后三日，身冷无汗，发搐甚剧。时愚游海滨，其家人造寓求方。其地隔药房甚远，而海滨多产麻黄，可以采取。遂俾取麻黄一握，同鱼鳔胶一具，煎汤一大碗，乘热饮之，得汗而愈。用鱼鳔胶者，亦防其下血过多，因阴虚而发搐，且以其物为渔家所固有也。

一妇人，产后发汗过多，覆被三层皆湿透，因致心中忡怔，精神恍惚，时觉身飘飘上至屋顶，此虚极将脱，而神魂飞越也。延愚诊视，见其汗出犹不止，六脉皆虚浮，按之即无。急用生山药、净萸肉各一两，生杭芍四钱，煎服。汗止精神亦定。翌日药力歇，又病而反复。时愚已旋里。病家复持方来询。为添龙骨、牡蛎（皆不用煅）各八钱，且嘱其服药数剂，其病必愈。孰意药坊中，竟谓方中药性过凉，产后断不宜用，且言此证系产后风，彼有治产后风成方，屡试屡验，怂恿病家用之。病家竟误用其方，汗出不止而脱。夫其证原属过汗所致，而再以治产后风发表之药，何异鸩毒。斯可为发汗不审虚实者之炯戒矣。

《傅青主女科》曰：产后气血暴虚，百骸少血濡养，忽然口紧牙紧，手足筋脉拘搐，类中风痫痉，虽虚火泛上有痰，皆当以末治之。勿执偏门而用治风消痰方，以重虚产妇也。当用生化汤，加参、耆以益其气。又曰：产后妇人，恶寒恶心，身体颤动，发热作渴，人以为产后伤寒也，谁知其气血两虚，正不敌邪而然乎。大抵人之气不虚，则邪断难入。产妇失血过多，其气必大虚，气虚则皮毛无卫，邪原易入。不必户外之风来袭体也，即一举一动，风可乘虚而入。然产后之风，易入亦易出，凡有外感之邪，俱不必祛风。况产后之恶寒者，寒由内生也。发热者，热由内弱也。身颤者，颤由气虚也。治其内寒外寒自散，治其内弱外热自解，壮其元气而身颤自除也。


按
 ：傅氏之论甚超。特其虽有外感，不必祛风二句，不无可议。夫产后果有外感，原当治以外感之药，惟宜兼用补气生血之药，以辅翼之耳。若其风热已入阳明之府，表里俱热，脉象洪实者，虽生石膏亦可用。故《金匮》有竹皮大丸，治妇人乳中虚，烦乱呕逆，方中原有石膏。《神农本经》石膏治产乳，原有明文。特不宜与知母并用。又宜仿白虎加人参汤之意，重用人参，以大补元气。更以玄参代知母，始能托邪外出。则石膏之寒凉，得人参之温补，能逗留胃中，以化燥热，不至直趋下焦，而与产妇有碍也。拙拟仙露汤（在第六卷）后曾详论之，且有名医治验之案可参视。


附方
 ：《医林改错》治产后风，有黄耆桃红汤，方用生黄耆半斤，带皮尖生桃仁三钱捣碎，红花二钱，水煎服。按：产后风项背反张者，此方最效。


附方
 ：俗传治产后风方，当归五钱，麻黄、红花、白术各三钱，大黄、川芎、肉桂、紫菀各二钱，煎服。


按
 ：此方效验异常，即至牙关紧闭，不能用药者，将齿拗开灌之，亦多愈者。人多畏其有大黄而不敢用。不知西人治产后风，亦多用破血之药。盖以产后有瘀血者多，此证用大黄以破之，所谓血活风自去也。况犹有麻、桂之辛热，归、术之补益，以调燮之乎。

滋阴清胃汤

治产后温病，阳明府实，表里俱热者。

玄参两半
 　当归三钱
 　生杭芍四钱
 　甘草钱半
 　茅根二钱


上药五味，煎汤两盅，分二次温服，一次即愈者，停后服。

产后忌用寒凉，而温热入阳明府后，又必用寒凉方解，因此医者恒多束手。不知石膏、玄参《本经》皆明载治产乳。是以热入阳明之重者，可用白虎加人参以山药代粳米汤（在第六卷），更以玄参代知母（方后有案）。其稍轻者，治以此汤，皆可随手奏效。愚用此两方，救人多矣。临证者当笃信《本经》，不可畏石膏、玄参之寒凉也。况石膏、玄参，《本经》原皆谓其微寒，并非甚寒凉之药也。

滋乳汤

治少乳，其乳少由于气血虚或经络瘀者，服之皆有效验。

生黄耆一两
 　当归五钱
 　知母四钱
 　玄参四钱
 　穿山甲炒捣二钱
 　六路通大者三枚捣
 　王不留行炒四钱


用丝瓜瓤作引，无者不用亦可。若用猪前蹄两个煮汤，用以煎药更佳。


消乳汤

治结乳肿疼或成乳痈新起者，一服即消。若已作脓，服之亦可消肿止疼，俾其速溃。并治一切红肿疮疡。

知母八钱
 　连翘四钱
 　金银花三钱
 　穿山甲炒捣二钱
 　瓜蒌切丝五钱
 　丹参四钱
 　生明乳香四钱
 　生明没药四钱


在德州时，有军官张宪臣之夫人，患乳痈肿疼甚剧，投以此汤，两剂而愈。然犹微有疼时，怂恿其再服一两剂，以消其芥蒂。以为已愈，不以为意。隔旬日，又复肿疼，复求为治疗。愚曰：此次服药不能尽消，必须出脓少许，因其旧有芥蒂未除，至今已溃脓也。后果服药不甚见效。遂入西医院中治疗，旬日后，其疮外破一口，医者用刀阔之，以期便于敷药。又旬日，内溃益甚，满乳又破七八个口，医者又欲尽阔之使通。病人惧不敢治，强出院还家，复求治于愚。见其各口中皆脓乳并流，外边实不能敷药。然内服汤药，助其肌肉速生，自能排脓外出，许以十日可为治愈。遂将内托生肌散（在后）作汤药服之，每日用药一剂，煎服二次，果十日全愈。

表侄刘子馧，从愚学医，颖悟异常，临证疏方，颇能救人疾苦。曾得一治结乳肿疼兼治乳痈方，用生白矾、明雄黄、松萝茶各一钱半，共研细，分作三剂，日服一剂，黄酒送下，再多饮酒数杯更佳。此方用之屡次见效，真奇方也。若无松萝茶，可代以好茶叶。

升肝舒郁汤

治妇女阴挺，亦治肝气虚弱，郁结不舒。

生黄耆六钱
 　当归三钱
 　知母三钱
 　柴胡一钱五分
 　生明乳香三钱
 　生明没药三钱
 　川芎一钱五分


肝主筋，肝脉络阴器，肝又为肾行气。阴挺自阴中挺出，形状类筋之所结。病之原因，为肝气郁而下陷无疑也。故方中黄耆与柴胡、芎[image: ]
 并用，补肝（黄耆补肝之理详第四卷醒脾升陷汤下）即以舒肝，而肝气之陷者可升。当归与乳香、没药并用，养肝即以调肝，而肝气之郁者可化。又恐黄耆性热，与肝中所寄之相火不宜，故又加知母之凉润者，以解其热也。

一妇人，年三十余。患此证，用陈氏《女科要旨》治阴挺方，治之不效。因忆《傅氏女科》有治阴挺之方，其证得之产后，因平时过怒伤肝，产时又努力太过，自产门下坠一片，似筋非筋，似肉非肉，用升补肝气之药，其证可愈。遂师其意，为制此汤服之。数剂即见消，十剂全愈。

一室女，年十五。因胸中大气下陷，二便觉常下坠，而小便尤甚。乃误认为小便不通，努力强便，阴中忽坠下一物，其形如桃，微露其尖，牵引腰际下坠作疼，夜间尤甚，剧时号呼不止。投以理郁升陷汤（在第四卷），将升麻加倍，二剂疼止，十剂后其物全消。盖理郁升陷汤，原与升肝舒郁汤相似也。

资生通脉汤

治室女月闭血枯，饮食减少，灼热咳嗽。

白术炒三钱
 　生怀山药一两
 　生鸡内金黄色的二钱
 　龙眼肉六
 钱
 　山萸肉去净核四钱
 　枸杞果四钱
 　玄参三钱
 　生杭芍三钱
 　桃仁二钱
 　红花钱半
 　甘草二钱


灼热不退者，加生地黄六钱或至一两。咳嗽者，加川贝母三钱，米壳二钱（嗽止去之）。泄泻者，去玄参，加熟地黄一两，云苓片二钱，或更酌将白术加重。服后泻仍不止者，可于服药之外，用生怀山药细末煮粥，搀入捻碎熟鸡子黄数枚，用作点心，日服两次，泻止后停服。大便干燥者，加当归、阿胶各数钱。小便不利者，加生车前子三钱（袋装），地肤子二钱或将芍药（善治阴虚小便不利）加重。肝气郁者，加生麦芽三钱，川芎、莪术各一钱。汗多者，将萸肉改用六钱，再加生龙骨、生牡蛎各六钱。

室女月闭血枯，服药愈者甚少，非其病难治，实因治之不得其法也。《内经》谓：“二阳之病发心脾，有不得隐曲，在女子为不月。”夫二阳者，阳明胃腑也。胃腑有病，不能消化饮食，推其病之所发，在于心脾。又推其心脾病之所发，在于有不得隐曲（凡不能自如者，皆为不得隐曲）。盖心主神，脾主思，人有不得隐曲，其神思郁结，胃腑必减少酸汁（化食赖酸汁，欢喜则酸汁生者多，忧思则酸汁生者少），不能消化饮食以生血液，所以在女子为不月也。夫女子不月，既由于胃腑有病，不能消化饮食。治之者，自当调其脾胃，使之多进饮食，以为生血之根本。故方中用白术以健胃之阳，使之[image: ]
 动有力（饮食之消亦仗胃有[image: ]
 动）。山药、龙眼肉以滋胃之阴，俾其酸汁多生。鸡内金原含有酸汁，且能运化诸补药之力，使之补而不滞。血虚者必多灼热，故用玄参、芍药以退热。又血虚者，其肝肾必虚，故用萸肉、枸杞以补其肝肾。甘草为补脾胃之正药，与方中萸肉并用，更有酸甘化阴之妙。桃仁、红花为破血之要品，方中少用之，非取其破血，欲藉之以活血脉通经络也。至方后附载因证加减诸药，不过粗陈梗概，至于证之变更多端，尤贵临证者因时制宜耳。

沧州城东，曹庄子曹姓女，年十六岁，天癸犹未至。饮食减少，身体羸瘦，渐觉灼热。其脉五至，细而无力。治以资生通脉汤，服至五剂，灼热已退，饮食加多。遂将方中玄参、芍药各减一钱，又加当归、怀牛膝各三钱。服至十剂，身体较前胖壮，脉象亦大有起色。又于方中，加樗鸡（俗名红娘虫）十枚，服至七八剂，天癸遂至。遂减去樗鸡，再服数剂，以善其后。

奉天大南关马氏女，自十四岁月事已通，至十五岁秋际，因食瓜果过多，泄泻月余方愈，从此月事遂闭。延医诊治，至十六岁季夏，病浸增剧。其父原籍辽阳，时充奉天兵工厂科长。见愚所著《衷中参西录》，因求为诊治。其身形瘦弱异常，气息微喘，干嗽无痰，过午潮热，夜间尤甚，饮食减少，大便泄泻。其脉数近六至，微细无力。俾先用生怀山药细末八钱，水调煮作粥，又将熟鸡子黄四枚，捻碎搀粥中，再煮一两沸，空心时服。服后须臾，又服西药百布圣二瓦，以助其消化。每日如此两次，用作点心，服至四日，其泻已止。又服数日，诸病亦稍见轻。遂投以资生通脉汤，去玄参加生地黄五钱，川贝三钱，连服十余剂，灼热减十分之八，饮食加多，喘嗽亦渐愈。遂将生地黄换作熟地黄，又加怀牛膝五钱，服至十剂，自觉身体爽健，诸病皆无，惟月事犹未见。又于方中加䗪虫（即土鳖虫，背多横纹者真，背光滑者非是）五枚，樗鸡十枚，服至四剂，月事已通。遂去䗪虫、樗鸡，俾再服数剂，以善其后。

甘肃马姓，寓天津英租界安居里，有女十七岁。自十六岁秋际，因患右目生内障，服药不愈，忧思过度，以致月闭。自腊月服药，直至次年孟秋月底不愈。其兄向为陆军团长，时赋闲家居，喜涉阅医书。见愚新出版《衷中参西录》医论篇，极为推许。遂来寓问询，求为诊治。其人体质瘦弱，五心烦热。过午两颧色红，灼热益甚，心中满闷，饮食少许，即停滞不下，夜不能寐。脉搏五至，弦细无力。为其饮食停滞，夜不能寐，投以资生通脉汤，加生赭石（研细）四钱，熟枣仁三钱，服至四剂，饮食加多，夜已能寐，灼热稍退，遂去枣仁，减赭石一钱，又加地黄五钱，丹皮三钱，服药十剂，灼热大减。又去丹皮，将龙眼肉改用八钱，再加怀牛膝五钱。连服十余剂，身体浸壮健。因其月事犹未通下，又加䗪虫五枚，樗鸡十枚。服至五剂，月事已通。然下者不多，遂去樗鸡、地黄。加当归五钱，俾服数剂，以善其后。


治眼科方

蒲公英汤

治眼疾肿疼，或胬肉遮睛，或赤脉络目，或目睛胀疼，或目疼连脑，或羞明多泪，一切虚火实热之证。

鲜蒲公英四两
 ，根叶茎花皆用
 ，花开残者去之
 ，如无鲜者可用干者二两代之
 。

上一味煎汤两大碗，温服一碗。余一碗乘热熏洗。（按：目疼连脑者，宜用蒲公英二两，加怀牛膝一两煎汤饮之）

此方得之姻兄于俊卿。言其令堂尝患眼疾，疼痛异常，延医调治，数月不愈，有高姓媪，告以此方，一次即愈。愚自得此方后，屡试皆效，甚是奇异，诚良方也。夫蒲公英遍地皆有，仲春生苗，季春开花色正黄，至初冬其花犹有开者，状类小菊，其叶似大蓟，田家采取生啖，以当菜疏。其功长于治疮，能消散痈疔毒火，然不知其能治眼疾也。使人皆知其治眼疾，如此神效，天下无瞽目之人矣。

古服食方，有还少丹。蒲公英连根带叶取一斤，洗净，勿令见天日，晾干，用斗子解盐（即《本经》大盐晒于斗之中者，出山西解池）一两，香附子五钱，二味为细末，入蒲公英，水内淹一宿，分为十二团，用皮纸三四层裹扎定，用六一泥（即蚯蚓泥）如法固济，灶内焙干，乃以武火煅通红为度，冷定取出，去泥为末，早晚擦牙嗽之，吐咽任便，久久方效。年未及八十者，服之须发反黑，齿落更生。年少服之，至老不衰。由是观之，其清补肾经之功可知。且其味苦，又能清心经之热，所以治眼疾甚效者，或以斯欤。

磨翳水

治目翳遮睛。

生炉甘石一两
 　硼砂八钱
 　胆矾二钱
 　薄荷叶三钱
 　蝉退带全足去翅土三钱


上药五味，将前三味药臼捣细，再将薄荷、蝉退煎水一大盅，用其水和所捣药末，入药钵内研至极细，将浮水者随水飞出，连水别贮一器，待片时，将浮头清水，仍入钵中，和所余药渣研细，仍随水飞出，如此不计次数，以飞净为度。若飞过者还不甚细，可再研再飞，以极细为度。制好连水贮瓶中，勿令透气。用时将瓶中水药调匀，点眼上，日五六次。若目翳甚厚，已成肉螺者，加真藏硇砂二分，另研调和药水中。此方效力全在甘石生用。然生用则质甚硬，又恐与眼不宜。故必如此研细水飞，然后可以之点眼。

磨翳散

治目睛胀疼，或微生云翳，或赤脉络目，或目眦溃烂，或偶因有火视物不真。

生炉甘石三钱
 　硼砂二钱
 　黄连一钱
 　人指甲五分锅焙脆
 ，无翳者不用


上药先将黄连捣碎，泡碗内，冷时两三日，热时一日，将泡黄连水过罗，约得清水半茶盅，再将余三味捣细，和黄连水入药钵中研之，如研前药之法，以极细为度。研好连水带药，用大盘盛之。白日置阴处晾之，夜则露之。若冬日微晒亦可。若有风尘时，盖以薄纸。俟干，贮瓶中，勿透气。用时凉水调和，点眼上，日三四次。若有目翳，人乳调和点之。若目翳大而厚者，不可用黄连水研药，宜用蝉退（带全足去翅土）一钱，煎水研之。盖微茫之翳，得清火之药即退。若其翳已遮睛，治以黄连成冰翳，而不能消矣。

明目硼硝水

治眼疾暴发红肿疼痛。或眦多胬肉，或渐生云翳及因有火而眼即发干昏花者。

硼砂五钱
 　芒硝三钱硝中若不明亮
 ，用水化开
 ，澄去其中泥土


上药和凉水多半盅，研至融化。用点眼上，一日约点三十次。若陈目病一日点十余次。冬日须将药碗置热水中，候温点之。

清脑黄连膏

治眼疾由热者。

黄连二钱为细末，香油调如薄糊，常常以鼻闻之，日约二三十次。勿论左右眼患证，应须两鼻孔皆闻。

目系神经连于脑，脑部因热生炎，病及神经必生眼疾。彼服药无捷效者，因所用之药不能直达脑部故也。愚悟得此理，借鼻窍为捷径，以直达于脑。凡眼目红肿之疾，及一切目疾之因热者，莫不随手奏效。

益瞳丸

治目瞳散大昏耗，或觉视物乏力。

萸肉去净核二两
 　野台参六钱
 　柏子仁炒一两
 　玄参一两
 　菟丝子炒一两
 　羊肝一具切片焙干


上药共为细末，炼蜜为丸，桐子大。每服三钱，开水送下，日两次。

一妇人，年三旬。瞳子散大，视物不真，不能针黹。屡次服药无效，其脉大而无力。为制此丸，服两月全愈。


羊肝猪胆丸

治同前证，因有热而益甚者。

羊肝一具切片晒干
 ，冬用可用慢火焙干


上一味轧细，用猪胆汁和为丸，桐子大，朱砂为衣。每服二钱，开水送下，日再服。


按
 ：此方若用熊胆为丸更佳，而内地鲜熊胆不易得，至干者又难辨其真伪，不如径用猪胆汁为稳妥也。

西人治瞳子散大，用必鲁加儿必涅点之，瞳子立时收缩。然历一日夜之后，则收缩仍复散大。日点一次，旬日之外，自能不散大矣。


按
 ：必鲁加儿必涅一名波路加便，一名匹克边。其原质出巴西所产芸香科耶仆兰日叶中。若以盐酸制之，为白色中性之结晶，名盐酸必鲁加儿必涅。其功用尤良，能收缩平滑肌，缩小瞳孔，增加唾液分泌，能泄泻排除身体中蓄积之水分，自小便出。在耳科用于鼓室及迷路内有渗出物者，而改良其所觉。在眼科不但缩小瞳子，且能退炎清热。然系猛悍之药不可多用。内服一次之极量，为百分瓦之二。一日之极量，为百分瓦之五（温水溶服）。若外用为点眼药，宜溶解于百倍蒸馏水中，或五十倍蒸馏水中（此为至浓之液）用之。


附方
 ：护眉神应散 治一切眼疾。无论气蒙、火蒙、内螺、云翳，或瞳人反背，未过十年者，皆见效。方用炉甘石一两煅透，童便淬七次，珍珠二颗，大如绿豆以上者，纳通草中煅之，珠爆即速取出，血琥珀三分，真梅片二分，半两钱、五铢钱（俗名马镫钱）、开元钱各一个，皆煅红醋淬七次。共为细末，乳调涂眉上，日二三次。

一室女。病目年余，医治无效，渐生云翳。愚为出方，服之见轻，停药仍然反复。后得此方，如法制好。涂数次即见轻，未尽剂而愈，妙哉。按：此方若加薄荷冰二分更效。

瞳人反背之证，最为难治，以其系目系神经病也。盖目系神经，若一边纵、一边缩，目之光线必斜，视物即不真。若纵缩之距离甚大，其瞳人即可反背。治此证者，当以养其目系神经为主。此方多用金石珍贵之品，其中含有宝气。凡物之含有宝气者，皆善能养人筋肉，使筋肉不腐烂。目系神经，即脑气筋之连于目者。以此药涂眉上，中有冰片之善通窍透膜者，能引药气直达脑部，以养目系神经，目系神经之病者自愈。而瞳人反背及一切眼疾，亦自愈矣。


附方
 ：治暴发眼便方，其眼疾初得肿疼者，用生姜三四钱，食盐一大撮，同捣烂，薄布包住，蘸新汲井泉水，擦上下眼皮，屡蘸屡擦，以擦至眼皮极热为度。擦完用温水将眼皮洗净。轻者一次即愈，重者一日擦两次亦可愈。然擦时须紧闭其目，勿令药汁入眼中。


附案
 ：晋书盛彦母氏失明，躬自侍养，母食必自哺之。母病既久，至于婢使，数见捶鞭。婢愤恨，伺彦暂行，取蛴螬炙饴之，母食以为美，然疑是异物，密藏以示彦。彦见之，抱母恸哭，绝而复苏。母目豁然，从此遂愈。

又陆定圃曰：余在曲江，有将官以瞽离军，嘱其子，俾馐事供蛴螬，须秘之防其父知，旬日后目明，趋庭申谢。


按
 ：蛴螬生粪土中，形状如蚕（俗名地蚕）遍处皆有。《本经》谓主目中淫肤、青翳、白膜，其善治目翳可知。内障宜油炙服之，外障宜取其汁滴目中。

西人点眼药水，恒用皓矾和水为之，按皓矾一名硫酸亚铅，一名锌磺氧四。其状为透映棱柱形结晶，有苛烈不快之味，乃亚铅化合物中最通用之药物。其性微凉，善收敛，微有蚀腐作用。每用一瓦，融化以一百二十瓦之温水，作点眼药，能清火治目眦溃烂，久之亦能消翳（若用皓矾两瓦，加硼酸一瓦，同融水，点眼更佳）。

治咽喉方

咀华清喉丹

治咽喉肿疼。

大生地黄切片一两
 　硼砂研细钱半


将生地黄一片，裹硼砂少许，徐徐嚼细咽之，半日许宜将药服完。

生地黄之性能滋阴清火，无论虚热实热服之皆宜。硼砂能润肺，清热化痰，消肿止疼。二药并用，功力甚大。而又必细细嚼服者，因其病在上，煎汤顿服，恐其力下趋，而病转不愈。且细细嚼咽，则药之津液常清润患处也。此方愚用之屡矣，随手奏效者不胜纪矣。

咽喉之证，有热有凉，有外感有内伤。《白喉忌表抉微》一书，此时盛行于世。其所载之方，与所载宜用宜忌之药，皆属稳善。惟其持论，与方中所用之药，有自相矛盾处。谆谆言忌表矣，而其养阴清肺汤，用薄荷二钱半，岂非表药乎。至于他方中，所用之葛根、连翘亦发表之品也。盖白喉之证，原亦温病之类。人之外肤肺主之，人之内肤三焦主之。盖此证心肺先有蕴热，外感之邪又袭三焦，而内逼心肺，则心肺之热遂与邪气上并，而现证于喉。三焦色白，故喉中作白色。既有外邪，原宜发表；因有内热，实大忌用辛热之药发表。惟薄荷、连翘诸药，辛凉宣通，复与大队凉润之药并用，既能散邪，尤能清热，所以服之辄效也。若其内热炽盛，外感原甚轻者，其养阴清肺汤亦可用，特其薄荷宜斟酌少用，不必定用二钱半也。至谓其喉间肿甚者加煅石膏四钱，微有可议。夫石膏之性，生则散煅则敛。第一卷例言中，论之甚详。炽盛之火散之则消，敛之则实，此又不可不知也。况石膏生用，原不甚凉，故《本经》谓微寒，又何必如此之小心乎。今将其养阴清肺汤，详录于下，以备采用。


附方
 ：养阴清肺汤：大生地一两，寸麦冬六钱，生白芍四钱，薄荷二钱半，玄参八钱，丹皮四钱，贝母四钱，生甘草二钱。喉间肿甚者，加生石膏（原用煅石膏）四钱。大便燥结者，加清宁丸二钱，玄明粉二钱。胸下胀闷，加神曲、焦山楂各二钱。小便短赤者，加木通、泽泻各一钱，知母二钱。燥渴者，加天冬、马兜铃各三钱。面赤身热，或舌苔黄色者，加金银花四钱，连翘二钱。

白喉之证，间有《忌表抉微》诸方不效，而反加剧者。曾治一贵州人，孙抟九，年二十，肄业于奉天高等师范学校，得白喉证。屡经医治，不外《忌表抉微》诸方加减。病日增重，医者诿谓不治。后愚为诊视，其脉细弱而数，黏涎甚多，须臾满口，即得吐出。知系脾肾两虚，肾虚气化不摄，则阴火上逆，痰水上泛。而脾土虚损，又不能制之（若脾土不虚，不但能制痰水上泛，并能制阴火上逆），故其咽喉肿疼，黏涎若是之多也。投以六味地黄汤，加于术，又少加苏子。连服十剂全愈。

咽喉之证，热者居多。然亦兼有寒者，不可不知。王洪绪曰：咽喉之间，素分毫无病，顷刻之间，或疼或闷，此系虚寒、阴火之证。用肉桂、炮姜、甘草各五分，置碗内浸以滚水，仍将碗置于滚水中，饮药一口，徐徐咽下立愈。或用乌附之片，涂以鲜蜜，火炙透至黑，取一片口含咽津，至片不甜时，再换一片，亦立愈。按王氏之说，咽喉陡然疼闷者，皆系因寒。然亦有因热者，或其人素有蕴热，陡然为外感所束，或劳碌过度，或暴怒过度，皆能使咽喉骤觉疼闷。斯在临证者，于其人之身体性情动作之际，细心考验，再参以脉象之虚实凉热，自无差谬。若仍恐审证不确，察其病因似寒，而尤恐病因是热，可用蜜炙附子片试含一片，以细验其病之进退亦可。

赵晴初曰：鸡蛋能去喉中之风，余治一幼童喉风证，与清轻甘凉法，稍加辛药，时止时发。后有人教服鸡蛋，顶上针一孔，每日生吞一枚，不及十枚，病愈不复发。

友人齐自芸曰：平阳何汉卿游戎患喉疼。医者治以苦寒之药，愈治愈甚，渐至舌硬。后有人教用棉子油煎生鸡蛋，煎至外熟里仍微生，日服二枚，未十日遂大愈。

咽喉肿疼证，有外治异功散方甚效。其方用斑蝥一钱，真血竭、制乳香、制没药、上麝香、全蝎、大玄参、上梅片各分半，将斑蝥去翅足，糯米拌炒，以米色微黄为度，去糯米。用诸药共研细，瓶收贮，勿令透气。遇有咽喉肿疼证，将药捏作小块，如黄豆粒大，置在小膏药上，左肿贴右，右肿贴左，若左右俱肿，均贴在结喉（项间高骨）旁边软处。阅五六时，即揭去膏药，有水泡，用银针挑破，拭净毒水，能消肿止疼，真救急之良方也。


治牙疳方

古方马乳饮

治青腿牙疳。

用青白马乳，早午晚随挤随服甚效。如无青白马，杂色马亦可。若马乳自他处取来，可将碗置于开水盆中温之。

此方出于《医宗金鉴》，其原注云：此证自古方书罕载其名，仅传于雍正年间，北路随营医官陶起鳞谓，军中凡病腿肿色青者，其上必发牙疳。凡病牙疳腐血者，其下必发青腿，二者相因而至。推其病原，皆因上为阳火炎炽，下为阴寒闭郁，以至阴阳上下不交，各自为寒为热，凝结而生此证也。相近内地亦间有之，边外虽亦有而不甚多，惟内地人初居边外，得此证者十居七八。盖内地之人，本不耐边外严寒，更不免坐卧湿地，故寒湿之痰生于下，致腿青肿。其病形如云片，色似茄黑，肉体顽硬，所以步履艰难也。又缘边外缺少五谷，多食牛羊等肉，其热与湿合蒸，瘀于胃中，毒火上薰，致生牙疳。牙龈浮肿出血，若穿腮破唇，腐烂色黑，即为危候。惟相传有服马乳之法，用之颇有效验云云。


按
 ：此证愚未见过，友人毛仙阁曾遇此证治愈。其方愚犹记其大概。爰列于下，以备采用。

金银花五钱
 　连翘三钱
 　菊花三钱
 　明乳香四钱
 　明没药四钱
 怀牛膝五钱
 　山楂片三钱
 　真鹿角胶四钱捣为细末
 ，分两次
 ，用头煎
 、二煎汤药送服



按
 ：此方若服之出汗，即可见愈。然方中连翘、菊花发汗之力甚微，恐服之不能出汗，当于服药之后，再服西药阿斯必林一瓦，则无不出汗矣。至汗后服第二剂时，宜将菊花减半。

敷牙疳散药方

煅甘石二钱
 　镜面朱砂二分
 　牛黄五厘
 　珍珠煅五厘


共研细，日敷三次。

牙疳敷藤黄法

己巳春，阅沪上《幸福医学报》，载有时贤章成之言，有误用藤黄治愈走马牙疳之事，甚为奇异。兹特录其原文于下，以供医界之研究。

《幸福报》原文：丁卯三月，余偕友数人，偶至仁溏观优。有潘氏子，年四岁，患走马牙疳。起才三日，牙龈腐化，门牙已脱数枚，下唇已溃穿，其势甚剧。问尚有可救之理否。询其由，则在发麻之后。实为邪热人胃，毒火猖狂，一发难遏，证情危险。告以只有白马乳凉饮，并不时洗之，涂以人中白，内服大剂白虎汤，或有可救。但势已穿唇，效否不敢必耳。因书生石膏、生知母、生打寒水石、象贝等为方与之。其时同游者，有老医倪君景迁，因谓之曰，牛黄研末，外掺腐烂之处，亦或可治。遂彼此各散。后数日，则此儿竟已痊愈，但下唇缺不能完。因询其用何物疗治，乃得速效若斯。则曰，用倪先生说，急购藤黄屑而掺之，果然一掺腐势即定，血水不流，渐以结靥落痂，只三日耳。内服石膏等一方，亦仅三服，此儿获愈，诚二位先生再造之恩也云云。因知乡愚无识，误听牛黄为藤黄。然以此一误，而竟治愈极重之危证。开药学中从古未有之实验，胡可以不志也。尝考李氏《纲目》蔓草中曾载藤黄，而功用甚略。至赵恕轩《本草纲目拾遗》言之甚详。虽曰有毒，而可为内服之品，且引《粤志》谓其性最寒，可治眼疾，味酸涩，治痈肿，止血化毒，敛金疮，能除虫，同麻油白腊熬膏，敷金疮汤火等伤，止疼收口，其效如神。而其束疮消毒之用又甚多，可知此药，竟是外科中绝妙良药。而世多不知用者，误于李氏《海药本草》有毒之两字。而张石顽更以能治蛀齿，点之即落，而附会为毒，损骨伤肾，于是畏之甚于蛇蝎，实不知石顽不可信。今之画家，常以入口，虽曰与花青并用，可解其毒，余以为亦理想之谈耳。既曰性寒，毒于何有。然后知能愈牙疳，正是寒凉作用。且其味酸涩，止血、止疼、收口、除虫皆其能治牙疳之切实发明也。


按
 ：走马牙疳之原因，有内伤外感之殊。得于由内伤者轻而缓，由外感者重而急。此幼童得于麻疹之后，其胃中蕴有瘟毒上攻，是以三日之间，即腐烂如此。幸内服石膏、寒水石，外敷藤黄，内外夹攻，皆中要肯，是以其毒易消，结痂亦在三日内也。若当牙疳初起之时，但能用药消其内蕴之毒热，即外不敷药，亦可治愈。曾治天津竹远里，于氏幼童，年六七岁，身出麻疹，旬日之外热不退，牙龈微见腐烂。其家人惧甚，恐成走马牙疳，急延愚为诊视。脉象有力而微弦，知毒热虽实，因病久者，气分有伤也。问其大便，三日未行。遂投以大剂白虎加人参汤，方中生石膏用三两，野党参用四钱，又加连翘数钱，以托疹毒外出。煎汤三茶盅，俾分三次温饮下。又用羚羊角一钱，煎水一大茶盅，分数次当茶饮之，尽剂热退而病愈。牙龈腐烂之处，亦遂自愈。


治疮科方

消瘰丸

治瘰疬。

牡蛎煅十两
 　生黄耆四两
 　三棱二两
 　莪术二两
 　朱血竭一两
 生明乳香一两
 　生明没药一两
 　龙胆草二两
 　玄参三两
 　浙贝母二两


上药十味，共为细末，蜜丸，桐子大。每服三钱，用海带五钱，洗净切丝，煎汤送下，日再服。

瘰疬之证，多在少年妇女，日久不愈，可令信水不调，甚或有因之成劳瘵者。其证系肝胆之火上升，与痰涎凝结而成。初起多在少阳部位，或项侧，或缺盆，久则渐入阳明部位。一颗垒然高起者为瘰，数颗历历不断者为疬。身体强壮者甚易调治。曾治一少年，项侧起一瘰疬，其大如茄，上连耳，下至缺盆。求医治疗，言服药百剂，亦不能保其必愈。而其人家贫佣力，为人芸田，不惟无钱买如许多药，即服之亦不暇。然其人甚强壮，饮食甚多，俾于一日三餐之时，先用饭汤送服煅牡蛎细末七八钱，一月之间消无芥蒂。又治一妇人，在缺盆起一瘰疬，大如小橘。其人亦甚强壮无他病，俾煮海带汤，日日饮之，半月之间，用海带二斤而愈。若身体素虚弱者，即煮牡蛎、海带，但饮其汤，脾胃已暗受其伤。盖其咸寒之性，与脾胃不宜也。此方重用牡蛎、海带，以消痰软坚，为治瘰疬之主药，恐脾胃弱者久服有碍，故用黄耆、三棱、莪术以开胃健脾（三药并用能开胃健脾，第一卷十全育真汤下曾详之言），使脾胃强壮，自能运化药力以达病所。且此证之根在于肝胆，而三棱、莪术善理肝胆之郁。此证之成，坚如铁石，三棱、莪术善开至坚之结。又佐以血竭、乳香、没药，以通气活血，使气血毫无滞碍，瘰疬自易消散也。而犹恐少阳之火炽盛，加胆草直入肝胆以泻之；玄参、贝母清肃肺金以镇之。且贝母之性，善于疗郁结利痰涎，兼主恶疮；玄参之性，《名医别录》谓其散颈下核，《开宝本草》谓其主鼠瘘，二药皆善消瘰疬可知。族侄女患此证，治数年不愈。为制此方，服尽一料而愈。


按
 ：方书谓牡蛎左顾者佳，然左顾右顾辨之颇难。此物乃海中水气结成，亿万相连，或覆或仰，积聚如山，古人谓之蚝山。覆而生者其背凸，仍覆置之，视其头向左回者为左顾。仰而生者其背凹，仍仰置之，其头亦向左回者为右顾。若不先辨其覆与仰，何以辨其左右顾乎。然瘰疬在左边左顾者佳，若瘰疬在右边，用左顾者未必胜于右顾者也。

血竭，色赤味辣。色赤故入血分，味辣故入气分，其通气活血之效，实较乳香、没药为尤捷。诸家本草，未尝言其辣，且有言其但入血分者，皆未细心实验也。然此药伪者甚多，必未研时微带紫黑，若血干之色。研之红如鸡血，且以置热水中则溶化，须臾复凝结水底成块者，乃为真血竭。

消瘰膏

消瘰疬。

生半夏一两
 　生山甲三钱
 　生甘遂一钱
 　生马钱子剪碎四钱
 皂角三钱
 　朱血竭二钱


上药，前五味用香油煎枯，去渣，加黄丹收膏，火候到时，将血竭研细搀膏中熔化，和匀，随疮大小摊作膏药。临用时每药一贴加麝香少许。

友人之女，年五岁。项间起瘰疬数个，年幼不能服药，为制此药，贴之全愈。

凡膏药中用黄丹，必以火炒过，然后以之熬膏，其胶黏之力始大。而麝香不早加入膏药中者，以麝香忌火也。

化腐生肌散

治瘰疬已溃烂者，用此药擦之。他疮破后者亦可用之。

炉甘石煅六钱
 　乳香三钱
 　没药三钱
 　明雄黄二钱
 　硼砂三钱
 硇砂二分
 　冰片三分


共研细，收贮瓶中勿令透气。日擦患处三四次，用此药长肉。将平时收口不速者，可加珍珠一分，煅研细搀入。其煅法详护眉神应散后。

西药之防腐生肌者，首推沃度仿谟，以之和于十倍或二十倍之脂肪油中，日涂疮上二三次，或作药棉塞疮孔，其防腐生肌之力甚优。

又治皮肤疮疡毒痤火毒，恒用海碘酒涂之，两三次即消。海碘酒者，用海碘、沃剥等分，而溶以二十五倍之烧酒也。

沃度仿谟一名黄碘，为有光泽，黄色小叶形或小板形之结晶，有烧臭味，为防腐生肌之要品。系用沃度制成，沃度即海碘也。其原质存于海草中，若昆布、海带、海藻之类。其形状为灰黑色菱角形小板形状，或叶状之干燥结晶，有金属样光泽，放特异之臭气。其性善变物质，以之接触于皮肤，皮肤即变褐色。二三日后作屑脱落，故善消皮肤之毒。

沃剥即沃度加留谟之省文，一名沃度加里。其原质存于海水之海产动物、植物或矿泉中。其人工的制法，于加里卤液中溶解沃度，同时其生成之沃度酸盐，以木炭还原之，即成白色干燥骰形之结晶，有特异之辛咸味。其功用近于沃度，而无沃度之腐蚀性，故宜与沃度同用。


内托生肌散

治瘰疬疮疡破后，气血亏损不能化脓生肌，或其疮数年不愈，外边疮口甚小，里边溃烂甚大，且有串至他处不能敷药者。

生黄耆四两
 　甘草二两
 　生明乳香一两半
 　生明没药一两半
 生杭芍二两
 　天花粉三两
 　丹参一两半


上七味共为细末，开水送服三钱，日三次。若将散剂变作汤剂，须先将花粉改用四两八钱，一剂分作八次煎服，较散剂生肌尤速。

从来治外科者，于疮疡破后不能化脓生肌者，不用八珍即用十全大补。不知此等药若遇阳分素虚之人服之犹可，若非阳分素虚或兼有虚热者，连服数剂有不满闷烦热、饮食顿减者乎？夫人之后天，赖水谷以生气血，赖气血以生肌肉，此自然之理也。而治疮疡者，欲使肌肉速生，先令饮食顿减，斯犹欲树之茂而先戕其根也。虽疮家阴证，亦可用辛热之品。然林屋山人阳和汤，为治阴证第一妙方。而重用熟地一两以大滋真阴，则热药自无偏胜之患。故用其方者，连服数十剂而无弊也。如此方重用黄耆补气分以生肌肉，有丹参以开通之，则补而不滞，有花粉、芍药以凉润之，则补而不热，又有乳香、没药、甘草化腐解毒，赞助黄耆以成生肌之功。况甘草与芍药并用，甘苦化合味同人参，能双补气血则生肌之功愈速也。至变散剂为汤剂，花粉必加重者，诚以黄耆煎之则热力增，花粉煎之则凉力减，故必加重而其凉热之力始能平均相济也。至黄耆必用生者，因生用则补中有宣通之力，若炙之则一于温补，固于疮家不宜也。

林屋山人《证治全生集》黄耆、甘草皆忌炙用。集中载，治一王姓媳，颈内瘰疬数个，两腋恶核三个，又大腿患一毒不作肿疼，百日余渐发大，形大如斗，按之如石，皮现青筋，常作抽疼。经治，数人皆称曰瘤。余曰：瘤乃软者，世无石硬之瘤，而此是石疽也。问可治否？答曰：初起时皆可消，日久发大，上现青筋纹，虽按之如故，然其根下已成脓矣，如偶作一抽之疼，乃有脓之证也。上现青筋者，其内已作黄浆可知。如上现小块高低如石岩者不治。如现红筋者，其内已通血海不治。倘生斑点即自溃之证，若溃即放血，三日内毙。今患处现青筋者，医至半软为半功，溃后脓浓厚，可冀收功也。遂外以鲜商陆捣涂，内服阳和汤，十日则一抽之疼止，十三剂里外作痒，十六剂顶软，十八剂连根皆软，其颈项之瘰疬、两腋之恶核皆消。止剩石疽高起，内脓垂下。令服参一钱，因在筋络之处，先以银针刺穿，后以刀阔其口，以纸钉塞孔内。次日两次流水斗许，大剂滋补托里，则去人参倍增生黄耆，连服十剂亦见愈。适有伊戚亦外科家，令其耆、草换炙者，服不三日，四围发肿，内作疼痛。复延余治，仍令照前方服二十剂，外以阳和膏随其根盘贴满，独留疮口，且以布条紧束。人问因何用膏贴又加布束？答曰：凡属阴疽，外皮活，内膜生，开深伤膜，膜烂则无治。所出之脓在皮里膜外，仅似空弄，又不能以生肌药放入，故内服温补滋阴活血之剂，外贴活血温暖膏药，加之以紧束，使其皮膜相连，易于脓尽，且易于接连生肌。果束后数日，内腔浓厚，加参服两月收功。

一人年二十余。因抬物用力过度，腰疼半年不愈。忽于疼处发出一疮，在脊梁之旁，微似红肿，状若覆盂，大径七寸。疡医以为腰疼半年，始现此疮，其根蒂必深而难治。且其内外发热，饮食懒进，舌苔黄厚，脉象滑数。知其证兼外感实热，投以白虎加人参汤，热退能食。数日，又复虚汗淋漓，昼夜不止，遂用龙骨、牡蛎（皆不用煅）、生杭芍、生山药各一两为方，两剂汗止。继治以清火、消肿、解毒之药，若拙拟消乳汤，去瓜蒌加金线重楼、三七（冲服）之类，更加鹿角霜钱许以引经。惟消乳汤以知母为君重八钱，兹则所用不过五六钱。外用五倍子、三七、枯矾、金线重楼、白及为末，以束其根；乳香、没药、雄黄、金线重楼、三七为末，以敷其顶，皆用醋调之。旬日疮消三分之二，其顶甚软。遂以乌金膏（以雄黄炒巴豆仁至黑色，研细，名乌金膏）调香油敷其软处，二日疮破出稠脓若干。将此内托生肌散改作汤剂投之，外敷拙拟化腐生肌散。七八日间疮口长平，结痂而愈。自言其疮自始至终未尝觉疼，盖因用药节节得着也。然徒精外科者，又何能治此疮乎。

徐灵胎治疮最重围药，以围药束住疮根，不使毒势散漫，又能阻隔周身之热力不贯注于疮，则疮必易愈。愚治此疮所用束根之药，实师徐氏之意也。


洗髓丹

治杨梅疮毒蔓延周身，或上至顶，或下至足，或深入骨髓，无论陈、新、轻、剧，服之皆有奇效。三四日间疮痂即脱落。

净轻粉二钱
 ，炒至光色减去三分之二
 ，研细
 ，盖此药炒之则烈性少缓
 ，若炒之过度
 ，又恐无力
 ，火候宜中
 ，用其大片即净轻粉
 净红粉一钱
 ，研
 细
 ，须多带紫黑片者用之
 ，方有效验
 露蜂房如拳大者一个
 ，大者可用一半
 ，小者可用两个
 ，炮至半黑半黄色
 ，研细
 ，炮时须用物按之着锅
 核桃十个
 ，去皮捣碎
 ，炮至半黑半黄色
 ，研细
 ，纸包数层
 ，压去其油
 ，盖油多即不好为丸用


上诸药用熟枣肉为丸，黄豆粒大，晒干，分三次服之。服时须清晨空心，开水送下，至午后方可饮食，忌腥半月。服后口含柳棍，有痰涎即吐出，愈多吐愈好。睡时将柳棍横含，两端各系一绳，两绳之端结于脑后，防睡着掉落。又须将柳棍勤换，即将药服完仍须如此，必待不吐痰涎时，方可不含柳棍。其药日服一次，若恶心太甚者，可间日一服。制此药时，须自经手，将轻粉、红粉称极准，其秤当以库秤为定法，轻粉须称准后再炒。

此方，人多有疑其服之断生育者，非也。轻粉虽烈，煅之则烈性顿减，红粉虽性近轻粉而止用一钱，且分作三日服之，又有枣肉之甘缓以解毒，核桃仁多用至十枚，峻补肾经以防患，配合得宜，服之自有益无害。此方愚用屡矣，服后生男女者，不胜纪也。

杨梅之毒先中于精室之中，其处在大肠之前膀胱之后，有脂膜两片相并。在男子为精室，女子为血室，原男以化精，女以系胞之所。此与下焦脂膜相连，其毒即可由下焦蔓延于中焦、上焦以外达于周身。且下焦脂膜与肠相连，其毒可由下焦而入肠。中焦脂膜络脾连胃，其毒可由中焦脂膜入脾以达于胃，或由与胃相连处直达于胃。夫毒在肠胃可用降药下之，而其散漫于周身者不能下也。且精室通肾，肾原主骨，而其毒之由肾入骨者愈不能下也。惟轻粉系水银同矾石升炼而成，红粉亦系水银同矾石、硝石诸药升炼而成，其质本重坠故能深入，其成于升炼故能飞扬。是以内浃骨髓、中通脏腑、外达皮肤，善控周身之毒涎，借径于阳明经络，自齿龈（上龈属足阳明下龈属手阳明）而出也。蜂房乃蜂采取窗纸、腐木与其口中毒涎黏结而成，故仍能引人身之毒涎透出口齿，且有以毒攻毒之妙用，为轻粉、红粉之佐使。毒涎之出者愈多，即内毒之消者愈速矣。核桃乃果核最大者，夫果之有核犹人之有骨，是以骨称骸骨，其字旁皆从亥也。核桃之核若是其大，其仁且又润而多脂，性能补骨益髓可知。且又善解疥癣之毒，其能解他疮之毒亦可知。加于此药之中，补正兼以逐邪，毒之深入骨髓者亦不难消除矣。至于丸以枣肉，取其甘缓之性，能缓二粉之猛悍，又能补助肠胃使不为毒药所伤也。

服药之后，其牙龈必肿，间有烂毒，因毒涎皆从此出故也。然毒既内清，外证不治自愈，或用甘草、硼砂、金银花熬水漱之亦可。

蜂房有三种，有黄色大蜂其房上下恒作数层，其毒甚大不宜用。曾见有以之煎水漱牙疼者，其牙龈遂皆溃烂脱牙十余枚。有黄色小蜂其房甚小，房孔仅如绿豆，虽无大毒而力微，又不堪用。惟其蜂黄而兼红，大近寸许，恒在人家屋中垒房，俗呼为马蜂，其房入药最宜。然其房在树上者甚少，若无在树上之露蜂房，在屋中者亦可用，特稍宜加重耳。

肺病咳嗽吐血



肺病咳吐脓血



肺病咳吐痰血





气病门

大气下陷兼小便不禁



大气下陷



大气下陷身冷



大气下陷兼消食



大气下陷兼疝气



冲气上冲兼奔豚



胃气不降



肝气郁兼胃气不降



胃气不降





血病门

吐血证



咳血兼吐血证



吐血兼咳嗽



吐血兼咳嗽



吐血证



吐血证

血病门

大便下血



大便下血



大便下血



大便下血



瘀血短气



脏腑瘀血





脑充血门

脑充血头疼



脑充血头疼



脑充血头疼



脑充血兼腿痿弱



脑充血兼痰厥



脑充血兼偏枯





肠胃病门

噎 膈



反胃吐食



胃脘疼闷



冷积腹疼



肠结腹疼



肠结腹疼兼外感实热





头部病门

头 疼



眼 疾



目病干疼



牙 疼





肢体疼痛门

胁 疼



胁下疼兼胃口疼



胁 疼



腰 疼



腿 疼





肿胀门

受风水肿



阴虚水肿



风水有痰





黄疸门

黄疸兼外感



黄 疸



黄 疸

痢疾门

痢疾转肠溃疡



痢 疾



痢 疾



噤口痢





大小便病门

泄泻兼发灼



小便白浊



小便因寒闭塞





不寐病门

心虚不寐



不寐兼惊悸





痫痉癫狂门

痫风兼脑充血



受风瘈疭



慢脾风



慢脾风



将成慢脾风



癫狂失心



神经错乱





伤寒门

伤寒兼脑膜炎



伤寒脉闭



伤寒脉闭



少阴伤寒



伤寒兼有伏热证





温病门

温病兼大气下陷



温病兼气虚气郁



温病兼泄泻



温病兼吐泻腿抽



温病少阴证



温病结胸



温病结胸



温 病



风 温



风温兼伏气化热



温病兼痧疹



温病兼劳力过度



温病兼下痢



温病兼脑膜炎



温热泄泻



大热成温病



间歇热

温病门

温病兼虚热



温病体虚



温热腹疼兼下痢



温病兼下痢



温病兼下痢



暑温兼泄泻



温 病



温病兼项后作疼



温病兼胁疼



风温兼喘促



秋温兼伏气化热



温病兼呕吐



温病兼呕吐



温病兼衄血便血



温 疹



温疹兼喉痧



温病兼喉痧痰喘



温病兼喉疼



温病兼阴虚



温病兼喘胀



温病兼虚热



温病兼吐血



温病兼冲气上冲





疟疾门

疟疾兼阴虚



疟疾兼脾胀



疟疾兼暑热



疟痢兼证





霍乱门

霍乱兼转筋



霍乱吐泻



霍乱脱证



霍乱暴脱证





妇女科

怀妊受温病



受妊呕吐



怀妊得温病兼痰喘



怀妊得温病兼下痢



产后下血



产后手足抽掣



产后癥瘕



血闭成癥瘕



产后温病



流产后满闷



月闭兼温疹靥急



处女经闭



血崩证









附一、第一集三三医书评

《温热逢源》第一种评



《医事启源》第二种评



《医经秘旨》第三种评



《医病简要》第四种评



《医阶辨症》第五种评



《喉科秘诀》第六种评



《疬科全书》第七种评



《时行伏阴刍言》第八种评



《村居救急方》第九种评



《驱蛊燃犀录》第十种评



《外科方外奇方》第十一种评



《咳论经旨》第十二种评



《临证经验舌法》第十三种评



《沈氏经验方》第十四种评



《痧疫指迷》第十五种评



《灵兰要览》第十六种评



《凌临灵方》第十七种评



《推篷悟话》第十八种评



《旧德堂医案》第十九种评



《内经辩言》第二十种评



《诊脉三十二辩》第二十一种评



《专治麻疹初编》第二十二种评



《产科心法》第二十三种评



《本草衍句》第二十四种评



《先哲医话》第二十五种评



《陈氏幼科秘诀》第二十六种评



《秋疟指南》第二十七种评



《备急灸法》第二十八种评



《医源》第二十九种评



《马培之医案》第三十种评



《本事方集》第三十一种评



《曹仁伯医案》第三十二种评



《南医别鉴》第三十三种评





附二、种菊轩诗草

自序



登日观峰诗并序



秋日与广平诸同人会治北学舍开轩远眺



和杨孕灵君甲子生朝偶成(步原韵)



贵农



惜物命



悯时



德州军中视日报有感



德州卫岸有感(时洪宪僭号)



秋日闲游卫岸



月夜独步河上



题扇诗并序



广平学舍题壁并序



广平模范学校题壁



大名临河旅邸春日即事



客居大名清明有感



黄鹤楼题壁诗并序



汉皋江上偶成



自汉皋还至保阳即事



题东明县漆阳书院



和友人李心泉自咏原韵



咏菊诗并序



咏菊(在奉省作于锡钧翰林座上)



正月上旬怀友人杨杏村



和张汉槎自题避秦居原韵



又垒前韵



和宗弟相臣咏怀二律原韵



和胡天宗五十自寿原韵



咏辽宁城东万泉河并序



和徐韵英二十感怀原韵



感时



吕镜宇尚书八旬晋五寿诞兼重逢赴鹿鸣之期志喜



放纸鸢



咏傅星桥表兄元配刘孺人诗并序



暮春闲游卫上



意境



题友人张子平别墅(别墅在许孝子庄，门外有许孝子墓)



秋日在大名偶眺河上



和李心泉咏黄梅诗原韵



题杨如侯君灵素生理新论中肖相



自题衷中参西录中肖相



题友人张叔翔与全连军士摄影



咏药中白头翁



题军士鲁广达肖相



题苏明阳君肖相(天地新学社主任)



题张钟山君肖相(天地新学社副主任，素有修道工夫，故诗中云云)



题姜指欧君肖相(天地新学社编辑主任)



题优伶孝女诗并序



中秋望月



题友人张海如所画山水图



寄友人朱钵文



题康燮忱色门棒喝集



咏史



题明季费宫人故里



立春日迟杨杏村不至



湖北道中



观剧偶成



和友人何筱棠赠妓原韵并劝筱棠为之消籍



慈溪张生甫君六旬寿词



赠友人杨杏村



谢何筱棠赠诗为题扇上并为画兰于扇



题画



题友人祁仲安肖相



挽陆军中将黄华轩公



拟诸葛武侯祠堂对联(奉天高等师范题)



放鱼诗并序





返回总目录



医论篇（原五期）

张　序

医学系乎人身之安危，原非空谈玄理也。是以著医书者，当以理想为起点，以事实为究竟。凡心有妙悟，必先验诸临证之际，屡试屡效，而后笔之于书，公诸医界。迨医界亦用其书屡效，而后可传诸异祀，永为医界法程。余尝持斯心以盱衡医界著述诸家，故于新出之书，最喜披阅，已不下百余种矣。乃忽于汉皋友人处，得见《衷中参西录》，披阅数篇，见其立方之奇、析理之精洵，堪为医界伟人。盖数百年来无此作矣，乃急观著者，原系同宗，详审地址，更系同郡，因仆常宦游在外，故郡有名医不知也。何幸生平所期望者，竟于寿甫宗兄之著作得赏也。盖先生为盐山名士，素怀济世之心，而抱负莫展。于斯幡然改计，藉医药活人，以遂其利济之怀，此范文正公“不为良相必为良医”之义也。向著《医学衷中参西录》出版四次，每次增加。《山西医志》称为第一可法之书，《绍兴医报》称为“医家必读之书”，《奉天医志》载高丽人称为“至贵至宝之救命书。”今又集其十余年各省登医学志报之论，细加修整，订作八卷，为《衷中参西录》五期。凡医家难治之证，若肺病、噎膈、霍乱、鼠疫、脑充血等证，莫不融汇中西，参以己见，立有妙论，专方用之必效。而又时参以哲学，兼为养生家指明方针，此诚为医界中，别开一新纪元也。

戊辰仲春同宗弟树筠相臣氏于津沽紫竹林


例　言

一、此编为登各省医学志报之论汇集而成，初次出版在民国十七年，今已尽售。兹又汇集数年登各处医学志报之论，约六万余言，复加于此期之中。

二、此编之文，多有此篇与彼篇相重复者，因其上报原不在一处也。今汇为一编，欲节去其重复，而于全篇之文理文气似皆有不顺，故皆仍其旧，阅者谅之。

三、诸论之作，或因观医报有所感发，或因人有所质问，或因时有其证，或因报社有所征求，原非遍论各门病之书也。其有未论及者，可统诸期而汇通参观之，则证之大略皆备矣。至从前诸期已论其证，而此则复论及者，大抵又更加详也。

四、愚于诸药多喜生用，欲存其本性也。有如石膏，为硫氧氢钙化合，若煅之则硫氧氢皆飞去，其凉散之力顿失，而所余之钙，经煅即变为洋灰，断不可服，故斯编之中，于生石膏之能救人，煅石膏之能伤人，反复论之，再三致意，以其关于人命之安危甚重也。又如赭石原铁氧化合，其重坠凉镇之力最善降胃止血，且又能生血分毫不伤气分。至药房中所鬻之赭石，必煅以煤火，则铁氧分离即不能生血，且更淬之以醋，转成开破之性，多用之即可令人泄泻。又如赤石脂原系粉末，宜兴茶壶即用此烧成，为其质同粉末有黏滞之性，研细服之可保护肠胃之内膜，善治大便泄泻。而津沽药房中，竟将石脂为细末，水和为泥，捏作小饼，煅以煤火，即与宜兴壶瓦无异。若为末服之，其伤人脾胃也必矣。又如山萸肉其酸温之性能补肝敛肝，治肝虚自汗，以固元气之将脱，实能挽回人命于至危之候。药房多酒浸蒸黑用之，其敛肝固气之力顿减矣。如此者实难枚举，此所以愚于药品多喜生用，以存其本性也。

五、医家常用之药，愚恒不用，其不常用者，愚恒喜用。盖用药以能治病为宗旨，医者疏方恒至药品二十余味，其分量约皆在二三钱之间，不甚差池，即将病治愈亦不知系何药之力，而愚初临证时，恒择对证之药，重用一味煎汤数钟，徐徐服之，恒能挽回极重之病，且得藉之以验药力之实际（拙编中，重用药一味挽回险证者颇多）
 。是以非常用之药，而愚喜用者，以曾用之有实效也。其为常用之药，而愚从未一用者，因曾用之无实效也。凡事必实验而后知，不敢人云亦云也。

六、中医之理原多包括西医之理，如《内经》所论诸厥证，所谓血之与气并走于上及血菀于上为薄厥、肝当治不治为煎厥，即西人所谓脑充血也。中医谓肺朝百脉，《难经》谓肺为五脏六腑之所终始，即西人所谓血脉管及回血管之循环也。然古人语意浑涵，且未经剖解实验，言之终不能确凿。及观西人之说，则古书所云者，无事诠解皆能了然也。又中医治病恒深究病之由来，是治病之本也；西医治病务治其局部，是治病之标也。若遇急危之证及难治之证，正不妨以西药治其标，以中药治其本，则见效必速。故凡西药之性近和平，确知其原质者，不妨与中药一时并用。至未知其原质者，虑其与中药有所妨碍，正不妨中隔数点钟而先后用之也。

七、凡药性之和平者，非多用不能奏效。若地黄、山药、萸肉、枸杞、龙眼肉诸药是也。至石膏《本经》原谓其微寒，亦系和平之品，若遇寒温大热，为挽回人命计，有时不得不多用，彼见愚所拟之方，一剂恒至七八两，畏其分量过重而不敢轻用，皆未知药性者也。

八、编中来函多略起结，因起结为世故应酬，于医学无益也。至于中间用拙拟之方，其加减具有精义者录之，至泛泛者亦恒节去。盖此编处处征实，即三四句间，亦欲阅者有所心得，可实际施于临证之间也。

九、各处药房所鬻之药，皆有差误。戊午愚初至奉天，方中曾用白头翁，检视取来之药，白头翁纯系白茸下带根二分许，质之药房，问其根作何用，答言根是漏芦。从此在彼处临证，如用白头翁时，方中皆开漏芦。又方中曾用赤小豆，检视取来之药系相思子，因此物亦名红豆也（唐王维诗有红豆生南国之句）
 。质之药房，谓方中但开赤小豆皆与以此物。于斯再用赤小豆，必开明饭赤小豆。又丙寅愚至天津，方中曾用䗪虫，检视取来之药，系黑色光背甲虫，质之药房曰，䗪虫即土鳖何为给此？答言䗪虫与土鳖此地原分为两物，从此欲用䗪虫时，方中必改写土鳖虫。又曾欲用鲜小蓟而未有，权以药房中乾者代之，至检视取来之药，竟系所食之曲麻菜，此大蓟也。质之药房，乃知此地原以小蓟为大蓟，大蓟为小蓟。此以外之差误，又难悉数。由斯知，凡至生地临证，开方当以亲自检视药味，为第一要着也。

十、学问之道，贵与年俱进，精益求精。愚向以胸中之气即元气，后乃知元气在脐，大气在胸，向以心中之神明为元神，后乃知元神在脑，识神在心，此编之论说，间有与前数期不同者，当以此编为是。


第一卷


学医工夫，须先明人身之生理。全身之肢体、脏腑、经络皆生理攸关也。是卷兼采中西生理之学，更参以哲学家谈生理处，复以已意融合贯通之。生理既明，而养生之理寓其中矣；养生之理既明，而治病之理寓其中矣。



论中医之理多包括西医之理沟通中西原非难事

鄙人才质庸碌，而性好深思。自幼承家学渊源，医学与读书并重。是以自成童时即留心医学，弱冠后即为人诊病疏方。年过三旬始见西人医书，颇喜其讲解新异多出中医之外。后又十余年，于医学研究功深，乃知西医新异之理原多在中医包括之中，特古籍语意浑含，有赖后人阐发耳。今不揣固陋，远采古籍所载，近参时贤之说，胪列数则于下以证明之。

西人谓人身有血脉管、微丝血管、回血管。血脉自左上心房转落左下心房，入于血脉管。由血脉管入微丝血管，以散布于周身，内而脏腑，外而肌肉。迨脏腑肌肉濡润之余，又转入回血管。由回血管收回右上心房，转落右下心房，更由右下心房以上注于肺。此时因血中混有碳气其色紫黑。迨注肺之后，隔肺膜呼出碳气，吸进氧气，其色乃赤，复还左上心房，如此循环不已。此说可谓奇辟生新矣。然此理固寓于扁鹊《难经》中也。其第一节云：“十二经中皆有动脉，独取寸口以决五脏六腑死生吉凶之法，何谓也？然（答词）寸口者，脉之大会，手太阴之动脉也。人一呼脉行三寸，一吸脉行三寸，呼吸定息脉行六寸。人一昼夜凡一万三千五百息，脉行五十度，周于身，漏水下百刻。荣卫行阳二十五度，行阴二十五度，故五十度复会于手太阴寸口者，五脏六腑之所终始，故取法于寸口也。”按：人之脏腑皆有血脉管与回血管。其回血管之血，由心至肺将碳气呼出，是诸脏腑之回血管至此而终也。迨吸进氧气，其血乃赤，归于心而散布于诸脏腑，是诸脏腑之血脉管自此而始也。故曰五脏六腑所终始也，为肺能终始诸脏腑，是以诸脏腑之病，可于肺之寸口动脉候之，而寸口之动脉遂可分其部位而应诸脏腑矣。

西人谓左右心房各有二，是心之体原四孔也。而《难经》谓心有七孔三毛。夫七孔之数既与心房之数不侔，三毛之说又毫无形迹可征，此非中西之说显然不同乎？不知《难经》此节之文，多被注疏家误解。尝考古训，凡细微难察之物，恒比之于毛。《诗经》所谓“德[image: ]
 如毛”，孟子论目之明而极之于能察秋毫之末，皆其明征也。盖人之心房虽只有四，而加心下血脉管及回血管与心相连之处，则为六孔矣。至心上血脉管、回血管与心相连之处，似又加两孔而同在一系之中，故古人仍以为一孔，是共七孔也。此言心之孔虽有七，所易见者只有四孔，其余三孔则如毛之微细而不易视察，所谓如毛之微细而不易视察者，实指血脉管与回血管连心之处而言也。

中说谓人之神明在心，故安神之药注重于心。西说谓人之神明在脑，故安神之药注重于脑，及观《内经》，知中西之说皆函盖其中也。《内经》脉要精微论曰：“头者精明之府。”为其中有神明，故能精明；为神明藏于其中，故名曰府。此西法神明在脑之说也。《内经》灵兰秘典曰：“心者君主之官，神明出焉。”所谓出者，言人之神明由此而发露也。此中法神明在心之说也。盖神明之体藏于脑，神明之用发于心也。如必执定西说，谓心脏惟司血脉之循环，于人之神明毫无关涉者，可仍即西人之说以证明之。

西人生理学家勿阿尼氏研究灵魂之结果，谓灵魂者栖于人类各细胞中，其色浓紫，质不透明，比肉体重约千分之一，具运动之器关，能上达于地二百里以上之处，不待食物而生存，且具良心修养其正义亲切同情等之高等道德云云。其所谓各细胞中，其色浓紫、质不透明者，明明非灰白色之脑质髓与神经细胞可知矣；明明指循环系中之有色血液细胞更可知矣。又丁仲佑氏之译述西说也，谓细胞之功用能将血液内之营养料及空气分给全身；细胞又能服从性灵，而性灵亦能处处保护之。其所谓性灵，非即人之神明乎？心即为血液循环器之主，即可为细胞之主；而在保护细胞之性灵，自当以为心中枢。即西人之说而深为研究，与《内经》所谓“心者君主之官，神明出焉”者，何以异乎（此节采时贤蒋壁山氏说）
 。

中说谓肝左脾右，西说谓肝右脾左，此又中西显然不同处也。不知肝右脾左之说早见于淮南子，扁鹊《难经》亦谓肝在右。（《难经》曰：“肝之为脏，其治在左，其脏在右胁右肾之前，并胃，著脊之第九椎。”《金鉴》刺灸心法篇引《难经》有此二十五字，今本删去）
 。夫肝在右，脾自当在左矣。而医学家仍据肝左脾右以治病者，诚以肝虽居右，而其气化实先行于左，故肝之脉诊于左关。脾虽居左，而其气化实先行于右，故脾之脉诊于右关。按此诊脉治病则效，不按此诊脉治病则不效。若不信肝之气化先行于左，脾之气化先行于右之说者，更可以西人生理学家之言征之。


按：
 西人生理学家言，脾固居胃之左方下侧，然其与胃通也，乃从脂膜相连处右行，输送胃液腺于胃腑；其与膵通也，乃从脾尾端右行，输送制造血液之原料于膵脏；其与肝通也，乃从脾静脉右行，开口于肝门静脉，输送红色血球中之红色铁质于肝脏，为造成胆汁之料；其上与肺通也，乃右行假道于胃膜以入于十二指肠；其与周身通也，乃从脾动脉右行，开口于大动脉干，输送白血球于毛细管以达于身体内外诸部，无所不到。是脾之本体虽居于左，而其功用无不在于右，是则谓脾居于右，谁曰不宜。如肝固居于腹腔之右侧上部，而其吸收脾与胃中之血液以营提净毒质之作用者，乃由肝门静脉之大血管向左下方吸收而来也；且其既已提净之血液，乃由肝静脉之血管从肝脏之后缘而出，开口于大静脉，向左上方入大静脉干以达右心室，是肝脏血液循环之机能皆在于左，是则谓肝居于左谁曰不宜（此节采时贤蒋壁山氏说）
 。《内经》谓：“肾者作强之官，伎巧出焉。”所谓作强伎巧者，指其能生育而言也。西人则谓肾脏专司漉水，与生殖器毫无关涉。此又中西医学显然不同处也。然谓内肾与外肾不相关涉者，乃西人从前未定之论，非其近时实验之言也。夫中医之论肾，原取广义，非但指左右两枚也。今西人于生理学研究功深，能悟副肾髓质之分泌素（即自命门分泌而出与督脉相通者）
 ，有迫血上行之作用，名之曰副肾碱，是悟肾中真火之用也。又悟副肾皮质之分泌素（即自胞室中分泌而与任脉相通者）
 ，有引血下行之作用，名之曰确灵，是悟肾中真水之用也。既悟得肾中真火真水之作用，即当知肾之所以作强，所以伎巧，无非赖此水火之气以酝酿之、激发之、斡旋之，有如火车诸机轮之转动，莫不以水火之气为原动力也。

西人谓中医不知有水道，不知西医之所谓水道，即中医之所谓三焦。其根蒂连于脊骨自下上数七节之处（其处即命门）
 ，在下焦为包肾络肠之脂膜，在中焦为包脾连胃之脂膜，在上焦为心下之脂膜，统名为三焦，能引水液下注于膀胱。《内经》所谓“三焦者决渎之官，水道出焉”者是也。夫《内经》即显然谓三焦为水道，何谓不知水道也。盖其名虽异，核其实则同也。

西人谓中医不知有膵，不知古人不名膵而名为散膏。《难经》谓：“脾重二斤三两，扁广为三寸，长五寸，有散膏半斤。”散膏即膵也，为膵之质为胰子，形如膏，而时时散其膏之液于十二指肠之中，以消胃输于肠未化之余食，故曰散膏，为脾之副脏。至脾之正脏，《内经》谓其“为营之所居”，即西人脾能制白血球之说也。由斯知，凡古书言脾统血者，指脾之正脏而言也。凡言脾化食者，指脾之副脏散膏而言也。凡言脾色黄，脾味甘者，亦指散膏而言也。散膏与脾为一脏，即膵与脾为一脏也。且以西说考之，膵尾衔接于脾门，其全体之动脉又自脾脉分支而来，即按西说脾与膵亦可合为一脏也（此节采时贤高思潜氏说）
 。

又西人有精虫之说，似属创论。然其说不自西人始也。《小乘治禅病秘要经》曰“筋色虫，此虫形体似筋，连持子藏，能动诸脉，吸精出入，男虫青白，女虫红赤”。又《小乘正法念处经》曰“十种虫行于髓中，有形于经中”云云。此是精虫之说始于印度，久入中国。章氏丛书杂录引而注解之，谓即胚珠，其说亦可为中说矣（此节采时贤杨如侯氏《灵素生理新论》）
 。且人为倮虫（人为倮虫之长）
 古书所载，以人资生之始为精虫，不亦理明词达乎。是西人精虫之说原非创论，无庸惊其新奇也。

试再以病论之，如内伤黄疸证（黄疸有内伤、外感之区别）
 ，中法谓系脾有湿热。西法谓系胆石杜塞胆汁入小肠之路；或胆管肿胀窒塞胆汁入小肠之路；又有谓小肠有钩虫者。而投以《金匮》硝石矾石散，莫不立愈。盖矾石能治脾中湿热，硝石能消胆中结石，二药并用又能除虫及胆管肿胀，是以无论脾有湿热，胆有结石，肠有钩虫或胆管因热肿胀，投以此方皆愈。仲景当制此方时原对于此四种病因立方，非仅对于脾中湿热立方也。且矾石为皂矾（《尔雅》名矾石为羽涅，又名为涅石，故知为皂矾）
 ，为其系铁与硫氧化合而成，且又色青，故能入肝胆以敛胆汁之妄行，兼有以金制木之义。若但为治脾家湿热，何为不用白矾？后世不明古人制方之义，而但以治脾中湿热释之，是知其一而遗其三也。至明季喻嘉言出，深悟仲景之治黄疸，不但治脾，实兼治胆，遂于治钱小鲁之案中显然揭出，谓其嗜酒成病，胆之热汁满而溢于外，以渐渗于经络，则身目俱黄云云。其原案载所著《寓意草》中，彼时犹未见西人之说，而实与西人论黄疸之病因责重于胆者相符合也。

又如中风证，其人忽然眩仆，更或昏不知人，其剧者即不能苏复，其轻者虽能苏复，恒至瘫痪偏枯。西人谓此非中风，乃脑充血也。此又中西显然不同处也。不知此证名为中风乃后世医者附会之说，非古圣相传之心法也。《内经》谓：“血之与气并走于上则为大厥，气反则生，气不反则死。”夫所谓厥者，即昏厥眩仆之谓也。大厥之证，既由于气血相并上走，其上走之极，必至脑充血可知，此非中西之理相同乎？至谓气反则生，气不反则死者，盖气反则血随气下行，所以可生；若其气上走不反，血必愈随之上行，其脑中血管可至破裂，出血不止，犹可望其生乎。细绎《内经》之文，原与西人脑充血之议论句句符合，此不可谓不同也。又《史记》扁鹊传所载虢太子尸厥，亦脑充血证。至扁鹊治之，亦知为脑充血证。观其未见太子知其必耳鸣鼻张，盖知其脑部充血之极，其排挤之力可使耳中作鸣，鼻形翕张也。及其见太子也，则谓“上有绝阳之络，下有破阴之纽”，此盖言人身之阴阳原相维系，偶因阴纽破坏，不能维系其阴中之真阳，其阴中之真阳脱而上奔，更挟气血以上冲脑部，其充塞之极几至脑中之络破裂断绝，故曰上有绝阳之络也。此虽未明言脑充血，实不啻明言脑充血也。特是《内经》论大厥，但言病因，未言治法。扁鹊治虢太子尸厥，其本传所载者，系先用针砭救醒，后服汤药，其所服者亦未详何方。至西人对于此证虽有治法，亦难期必效。愚曾拟有建瓴汤方（载第三卷脑充血治法篇中）
 ，重用赭石、牛膝以引血下行，而辅以清火、镇肝、降胃、敛冲之品，用之救人多矣。其脑中血管破裂不至甚剧者，皆可挽回也。

试更以药论之，如石膏善退外感实热，为药中最紧要之品，而丁仲佑氏译西人之说竟谓石膏不堪列于药品，此又中西之说显然不同处也。然谓石膏不堪列入药品者，乃西人之旧说，至西人新出之说，实与其旧说迥异，而转与中说相同，何则？硫氧氢钙石膏之原质也。西人工作之时恒以硫氧钙为工作之料，迨工作之余，所剩之硫氧钙即结成若干石膏，较天生之硫氧氢钙石膏犹缺一原质未备，此等石膏原与煅石膏无异（石膏经煅则硫氧氢多飞去
 ，其钙经煅又甚黏涩，可代卤水点豆腐，断不可服）
 ，西人所谓石膏不堪入药者，指此等石膏而言也。迨其后用天生石膏，知其凉而能散，大有功效，遂将石膏列于石灰基中（石灰即钙），并将素所不信之中药两味亦列其中。是故碳氧石灰牡蛎也；磷氧石灰鹿茸角也；硫氧氢石灰石膏也，西人皆精验其原质，而列为石灰基中要药。西人可为善补过矣，而笃信西法者，犹确守西人未定之初说，与中说相龃龉，何梦梦也。

又如黄连、龙胆，中说以为退热剧药，用之过量能损胃减食，至西人则皆以为健胃药，似又中西不同处也。然究其所以不同者，因西人以肉食为本，胃多积热，易至生炎（西人以红热肿疼为炎）
 ，二药善治其肠胃生炎，故善助其肠胃化食；至吾人以谷食为本，胃气原自冲和，若过服凉药致肠胃中热力不足，即难熟腐水谷，此中西论黄连、龙胆之所以不同也。然阅诸家本草，黄连能厚肠胃，其能助肠胃化食之理即在其中；龙胆能益肝胆，其能增补胆汁以为化食之资藉，又显然也。由斯知，中西之论药性，凡其不同之处，深究之又皆可以相通也。夫医学以活人为宗旨，原不宜有中西之界限存于胸中。在中医不妨取西医之所长（如实验器械化学等）
 ，以补中医之所短；在西医尤当精研气化（如脏腑各有性
 情及手足六经分治主六气等）
 ，视中医深奥之理原为形上之道，而非空谈无实际也。


续申中医不可废①



①　标题为重订者加，原缺。



近闻京中会议，上峰偏重西医之说，欲废中医中药，此特因诸位上峰，非医界中人，不知中医之实际也。即近时观之，都会商埠之处，病家延西医服西药者，不过十中之一，其余各处延西医服西药者，实百中无一二也。夫西医入中国已多年矣，使果远胜中医，何信之者如此寥寥，此明征也。且中医创自农轩，保我民族，即遇有疠疫流行，亦皆有妙方挽救。是以我国民族之生齿，实甲于他国之人。今若将中医中药一旦废却，此于国计民生大有关系。且近时日本人亦深悟明治专尚西医之非，其医学博士如朝比奈泰彦及近藤平三郎等七十余人，创立皇汉医学会，又有贵族议员中村纯九郎、高桥源太郎、陆军大学教授安井小太郎、陆军大将立花小一郎等为之赞助，此载于各处报章，彰彰可考者也，奈何竟欲蹈明治之复辙也。

如谓中医不善防疫，西医能明于毒菌之学，故善防疫，此为中医不及西医之处欤？则时贤刘蔚楚所著《遇安斋证治丛录》，载有香港防疫一案，可为中西医比较之确证也。今试录其原文于下：

《证治丛录》原文：前约二十年（即清朝末季）
 香港鼠疫流行，沿门阖户，死人如麻。香港西医谓中医不识治疫，请港政府禁绝中医。各中医求东华院绅，联谒港督华民政务司，请选西绅院绅十人为监督，以病疫者分授中西医各半，表列成绩，不尚空谈。一考，中医治效超过之，西医不服。二考，平均以百分计，西医得三十余分，中医竟超过六十分，中医赖此以保存。当时华督一为韦宝珊姻兄，一为余友古君辉山经理其事，而粤人又多有能言之者。即此观之，西医之于治疫，果精焉否乎？

吾中华医学，始于黄帝，当其临朝致治，他务未遑，首先与其臣岐伯、伯高、雷公诸臣问答，以成《内经》一书。其书诚能博济群生以利万世也。后因此书师弟相传，皆以口授，至周末始笔之于书。其数千年累相授受之际，必多有附《内经》并传之语。是以内兼有失于夸张，有类战国策士语气者。然其精到之处，恒数语包括万有，能令熟读深思者，得医学无限法门。是以读《内经》之法，其于可宝贵之处，当竭力研究，于其不可尽信之处，置而不论可也。乃今之信西学者，谓《内经》多言阴阳五行，不可入于科学。然西人科学中非不言阴阳也？如电学家以磁石养针，其针即能收摄电气，然其所收摄之电，必一端是阴电，一端是阳电，欲其针相黏连，必阳端与阴端相对，阴端与阳端相接，始能吸引不脱。按此理以通于医学，此中原有无穷妙用，此医家所以谈阴阳也。乃同一阴阳，在西人谈之，即为科学，在中人谈之，即为荒渺，此果平情之论乎？又西医谓《内经》多谈十二经，按解剖实验，实无形迹可指。然精于针灸者，按十二经以刺疔疮，若疔生于经之起处，刺经之止处可愈；疔生于经之止处，针经之起处可愈；若生于经之中间，并刺其本经起止之处皆可愈。此虽无形迹可凭，实有气化可通也。盖有形迹可凭者，譬之有线电也。无形迹可凭而仍有气化相通者，譬之无线电也。西人窥天地气化之精微以创无线电，可列于科学，古圣能窥人身之气化精微，以定十二经，而目之为荒渺，此又平情之论乎？且针灸详于《内经》，外国此时，不亦有习此为专科者乎？尝阅沪上诸医报中西势若冰炭，甚至互相谩骂，此诚医界之大耻也。究之平情而论，中医尚理想不尚实验，故精于人身之气化，而略于人身之组织；西医尚实验不尚理想，故精于人身之组织，而略于人身之气也。是以区区意见，以为当今之世，欲求医学登峰造极，诚非沟通中西不可也。是以因《益世报》有医学一栏，拟得中西医理异同论一篇，历举《内经》之文，以发明中医之理，多同于西医者，实于西医未尝少有疵瑕。一以有鉴于沪上中西医之争，一以仆之亲朋多有业西医者，如此立说，可告无罪于西医矣。乃不谓有某君者，仇视中医，并仇视《内经》，至谓《内经》谈生理处，无一是处。如某君驳抽论云：“神明之体藏于脑，神明之用发于心，这一种说法，可谓极周纳之能事。这明是不肯承认《内经》神明在心之非，又难以否认现代医学神明在脑的事实。于无可如何之中，采取了这个骑墙式的说法。”按某君如此驳辩，是谓《内经》“头者精明之府”句，说得浑含不足征，不知《内经》早知神明在脑之理。是以其驳语中，并未提着《内经》此句，而惟单提“心者君主之官，神明出焉”两句，是又变出字为在字，可为巧于立言矣。究之《内经》“头者精明之府”句，如日丽中天，终不可掩。而后人因读《内经》，悟得神明在脑者，已不乏人，今略举数条以证明之：

古文思字作恖。《说文》解之云“囟、顶骨空处，思字从囟从心”者，言自脑至心，如丝相贯，非心与脑相辅而成思乎？若脑无神明，何以与心相辅而成思也？且人头[image: ]
 ①
 之[image: ]
 字（音信）
 ，其左旁即古思字，则脑藏神明而能思，自苍颉造字之时，已显露其端倪矣。


①　今简作囟



又明季文豪嘉鱼金正希曰：人之记性，皆在于脑中。小儿善忘者，脑未满也；老人健忘者，脑渐空也。凡人外见一物，必留一形影于脑中。

又李时珍曰：肺气通于鼻，阳明胃脉，环鼻上行于脑，脑为元神之府，鼻为命门之窍，人之中气不足，清阳不升，则头为之倾，九窍为之不利。

又自古养生之家（即今之所谓哲学家）
 ，皆以脑中之神为元神，心中之神为识神，元神者无思无虑，自然虚灵也；识神者有思有虑，灵而不虚也。然其所注重者在脑中元神，不在心中识神，是以有“学道之人不识真，只为从前认识神”之语（见《慧命经》）
 ，其以脑中之知觉为神明之正宗，尤可知矣。

又古《六书精蕴》云：元神何宅，心为之宅，元神何门，囟为之门（见《康熙字典》）
 。

以上所引诸端，亦可谓其不知神明在脑乎？夫我亿万同胞，黄帝之子孙也，《内经》一书，乃黄帝留以保护后世子孙者也。纵其书有大醇小疵，而但于其大醇之处，通变化裁，自能普济群生；其小疵之处，置而不论可也。此尊祖敬宗之义也，亦保存国粹之义也。仆愿某君再三深思之，且至清夜时思之。


人身神明诠

自神明在脑之说倡于西人，近今讲科学者鲜不谓其说至精至奥，为开天辟地之名论，而吾上古圣神犹未尝见及。此诚所谓以管窥天，以蠡测海者也。讵知神明在脑之说，吾中华医学早先西人数千百年而发明之，且其所发明者较西人尤为精奥，而于神明之体用，又能详细鉴别，各得其实际也。医学之书以《内经》为最古。《素问》脉要精微论曰：“头者，精明之府。”夫精明即神明也。头即脑之外廓，脑即头之中心点也。国家之货财藏于府，兹则名之为府者，确定其为神明所藏也。又《素问》灵兰秘典曰：“心者君主之官，神明出焉。”细绎经文，盖言神明虽藏于脑，而用时实发露于心，故不曰藏而曰出，出者即由此发露之谓也。于以知脉要精微论所言者神明之体，灵兰秘典所言者神明之用也。斯义也可兼征之于《丹经》。夫《丹经》祖述黄帝，原与《内经》相表里，历代著作虽不一致，而莫不以脑中为元神，心中为识神。元神者无思无虑，自然虚灵也；识神者有思有虑，灵而不虚也。此中妙谛，慧心人可静参也。又可征之于字体。夫神明之用在思，思古文作恖，囟者脑也，心者心也，盖言心与脑神明贯通而后可以成思也。此与脑为元神，心为识神之义相符合，即与《内经》神明藏于脑而发于心之义相符合也。且更可征之于实验，神明为人身纯阳之物，阳者性热，脑藏神明故脑不畏寒；心为神明发露之处，过用其心者，神明常常由心发露，故心恒发热，此则人人皆能自觉，为未经发明，是以觉而不察耳。由此可悟养生之道矣，凡人之享大年者，下元必常温暖，气血必常充足，人之神明固可由脑至心，更可以诚意导之而行于全身，是以内炼家有凝神入气穴之语。诚以孟子谓志能帅气，即神能帅气；神明照临之处，即真气凝聚之处。神气充足，丹田温暖，寿命之根自然壮固，神明之功用何其弘哉。

元气诠

人之始生也，[image: ]
 缊化醇，胚胎初结，中间一点动气，似有脂膜绕护，乃先天资始之气，即气海（胸中为气海藏后天之气，此气海在脐下，外当气海穴，藏先天之气）
 中之元气也。此元气得母荫育，渐渐充盛，以生督任二脉；又渐渐充盛，其气冲开督脉，由后上升，复通于任脉，由前下降（内炼者所以务通督任以返先天）
 ，以生全身；迨至官骸脏腑皆备，肺能呼吸，遂接后天之根（后天生命之根在呼吸）
 ，而脱离母腹矣。特是同一元气也，其在先天之功用，与后天之功用迥殊，何者？元气在先天，来源有自，故输其有余，与督任之脉常通，以融贯全身，为十月养胎之用，其功用在于能施。元气在后天，来源既息，故保其所得，与督任之脉不通而坐镇中宫（以全身论气海当为中宫）
 ，握百年寿命之根，其功用在于能敛。夫地之中心有磁气，所以敛吸全球之气化，磁气即地之元气也。人身一小天地，由斯知人之元气，即天地间之磁气类也。其所以能镇摄全身之气化者，诚以全身之血脉皆含有铁锈，磁铁相恋，气化自固，此造化生成之妙也。然其气纯属先天，至精至微，不涉后天迹象；其气不但无形且并无质（空气扇之成风，电气阻以玻璃，是皆有质之验。惟磁气无质，触处透达，元气似磁气，故亦无质）
 。故一切补助气分之药，皆不能有益于元气。若遇元气之衰惫欲涣散者，宜保护以收涩之品，以助其吸摄之力。是以拙著中所载病案，凡于元气之将脱者，必重用净萸肉四两，或兼用他药以辅之，即危至极点，亦能挽回，胜于但知用参、耆、术者远矣。

或问：参、耆、术皆为补气之品，子独谓其不能补助元气，是服之于元气毫无益乎？答曰：参、耆、术诸药皆补助后天气化之品，故救元气之将脱，但服补气药不足恃（喻嘉言谓：若气上脱者，但知重用人参，转令气高不返）
 ，惟以收敛之药为主，若萸肉、龙骨、牡蛎之类，而以补气之药辅之。其上脱者，宜辅以人参、赭石（人参得赭石能引气下行）
 ；若阴虚不能系阳，更宜加熟地黄、生山药以滋阴。其下脱者，宜辅以人参、黄耆；若下焦泄泻不止，更宜加白术以止泻。此乃临时救急之法。至于欲补助元气于平时，当于静坐之时，还虚凝神，常于精明之府（《内经》谓头者精明之府）
 ，保此无念之正觉，如天道下济，光明仍然，无心成化，久之元气自有充盛之候，此乃内炼家初步工夫。此时静坐之风盛行，不妨藉之以辅药饵之不逮也。

或问：人未生为先天，已生为后天，据子之说，将母孩提之元气与成人之元气，其大小之量无以异乎？答曰：非也。所谓以未生为先天，已生为后天者，此大略言之也。若细分之，犹有先天之先天，先天之后天，后天之后天，后天之先天。所谓先天之先天者，未生以前是也。所谓先天之后天者，自初生以至成立是也。盖未生之前得母荫育，其元气固有日长之机；自初生以至成立，其全身日日充长，其元气亦即随之日日充长，其充长之时间虽在后天，而其自然充长之机能仍得之先天，故可以先天统之而为先天之后天。

所谓后天之后天者，人自成立以后，全身充长之机能既停，而白昼之动作云为，复劳心劳力以耗其元气，此诚后天之后天矣。所谓后天之先天者，其将睡未睡及将醒未醒、若有知若无知之时是也。盖斯时也，万虑皆空，神气归根，心肾相依，直与道家凝神入气穴景况无异，故于昼间元气之消耗者亦能些些补助，为此时有自后天返先天之机，故可名之为后天之先天也。不但此也，人之呼吸循环，自然之天机也；为其为自然之天机，故亦有先天存乎其中，而能于元气稍有补益。藉曰不然，可征之儒者之读书与教员之宣讲。夫儒者当幼学之时，镇日读书不辍，及长而谋举业，又必选诗文数百篇，日夜高声朗诵，未闻有伤气者；至为教员，其每日登堂宣讲之时间，远少于读书之时间也，其宣讲之声远小于读书之声也，乃至因宣讲而伤气者，竟往往有之，此固极精细之问题也。盖读书必有声调，当其呼气外出之时，必心力下降以镇其气，而后其声悠长，又必须丹田上升以助其气，而后其声高远，此际之一升一降而心肾交矣。内炼家会合婴儿姹女之功，即交心肾之功，亦即补助元气之功也，是读书者之于元气，旋伤而旋能补之，此所以不伤气也。至宣讲则但用胸中之气，其心气不降，肾气不升，有伤损而无补助，此所以多伤气也。由此推之寻常呼吸，凡当呼气外出之时，其心肾亦必微有升降（每呼气外出之时，心必下降，肾必上升，是以内炼家有呼气为补之说，细心体会皆能自觉）
 ，虽升降之力甚微，心肾亦必相交而有益于元气。盖元气虽坐镇中宫统摄气化，而其统摄之力时时必需，即时时暗耗；端赖自然之呼吸，心降肾升，以息息补助；此造化之妙，纯为天机之自然，故亦可谓后天之先天。道书谓“呼吸分明了却仙”，诚为见道之言也。果参透呼吸升降之奥旨，顺呼吸之自然，而少加以人力主持，俾心降肾升之力息息互相凝结，有不延年益寿者乎。拙著《衷中参西录》第二卷敦复汤后，载有论吸升呼降之理，以辅药饵所不逮，用之治人多矣。其理原可与此互相发明，无非本呼吸之自然以推衍之也。

尝观抱朴子有炼气之法，先自鼻间吸气满腹，停片时，又自鼻间吸气少许，遂即自鼻间徐徐呼出所吸之气。气出时愈慢愈好，若以纸条粘鼻尖下，当鼻孔出气之时，其纸不动方佳。愚向不知此法之用意，今乃知此即交心肾之功，亦即呼气为补之功。欲明此理者，可按此法行之，以默参心肾升降之机，自知愚言为不谬也。

或问：当今为科学时代，即谈医理，必须有切实征验，子谓元气有类磁气，或仍属想象之词乎？答曰：若以愚言为想象之词，试观《本草纲目》所载人魄之注解自明。盖人魄即人元气入地之所结，观其所结之质，黑而且坚如石炭（《纲目
 》谓如麸炭
 ，《洗冤录
 》谓如石炭
 ，麸炭即石炭之薄片
 ），即其质有类磁石是其明征。磁石即磁气与地气化合而凝结者也；且人魄之为物，虽隔楼板数层必结于地下，又非磁气不能透达也。


大气诠

前所论元气，先天之气也。乃有其气本于先天，而实成于后天，其于全身至切之关系，有与元气同其紧要者，胸中大气是也。夫元气藏于脐下，为先天生命之根柢，道家所谓祖气也。大气积于胸中，为后天全身之祯干，《内经》所谓宗气也。祖为一身之远命脉，宗为一身之近命脉，命脉虽有远近，其关于人身之紧要同也。而汉唐以下诸书，但知注重元气，不知注重大气。即偶言及，亦略而不详，于大气在人身之真作用，及大气下陷病之至危险，未尝竭力阐发。是盖未深研究《内经》之文，不知大气关于人身之紧要也。

今试取《内经》之文绎之。《灵枢》五味篇曰：“谷始入于胃，其精微者先出于胃之两焦，以溉五脏，别出两行营卫之道。其大气之抟而不行者，积于胸中，命曰气海，出于肺，循喉咽，故呼则出，吸则入，天地之精气，其大数常出三入一，故谷不入半日则气衰，一日则气少矣。”愚按：肺悬胸中，下无透窍，胸中大气包举肺外，上原不通于喉，亦并不通于咽，而曰出于肺，循喉咽，呼则出，吸则入者，盖谓大气能鼓动肺脏使之呼吸，而肺中之气遂因之出入也。所谓天地之精气，常出三入一者，盖谓吸入之气虽与胸中不相通，实能隔肺膜透过四分之一以养胸中大气，其余三分仍然吐出，即换出脏腑中浑浊之气（即西人所谓吸进氧气
 ，呼出碳气之理
 ），此气化之妙用也。至谓半日不食则气衰，一日不食则气少者，申明胸中大气虽可藉天地之精气以养之，然出三入一所得者甚少，故又兼资谷气以补助之也。然此篇专为五味养人而发，故第言饮食能养胸中大气，而实未发明大气之根源。愚尝思之，人未生时，皆由脐呼吸，其呼吸之原动力在元气，应无需乎大气，其胸中亦未有大气也。迨胎气日盛，脐下元气渐充，上达胸中而生大气，大气渐满，能鼓舞肺脏使之呼吸，即脱离母腹由肺呼吸而通天地之气矣。

至大气即宗气者，亦尝考《内经》而得之。《素问》平人气象论曰：“胃之大络名虚里，贯鬲络肺，出于左乳下，其动应衣，脉宗气也。”按虚里之络，即胃输水谷之气于胸中以养大气之道路，而其贯鬲络肺之余，又出于左乳下为动脉，是此动脉当为大气之余波，而曰宗气者，由是知宗气即是大气，为其为后天生命之宗主，故又尊之曰宗气。其络所以名虚里者，因其贯鬲络肺，游行于胸中空虚之处也。

又《灵枢》邪客篇曰：“五谷入于胃，其糟粕、津液、宗气分为三隧，故宗气积于胸中，出于喉咙，以贯心脉而行呼吸焉。”观此节经文，谓宗气亦积胸中，则宗气即为大气不待诠解。且与五味篇同为伯高之言，非言出两人，或有异同。且细审以贯心脉而行呼吸之语，是大气不但为后天诸气之纲领，并为全身血脉之纲领矣。

统观以上三节经文，可知大气关于人者之紧要矣。至发明其紧要之至，读之令人怵目惊心者，尤不在此数节也。《灵枢》五色篇，雷公问曰：“人无病卒死，何以知之？”黄帝曰：“大气入于脏腑者，不病而卒死。”夫人之膈上，心肺皆脏，无所谓腑也。经既统言脏腑，指膈下脏腑可知。以膈上之大气，入于膈下脏腑，则膈上无大气以鼓动肺脏之[image: ]
 辟，其呼吸必然顿停，是以无病而猝死也。此乃胸中大气下陷之证也。夫大气下陷之证如此之重，其气果全数下陷者，诚难挽回。若其下陷或仅一半，其剧者或至强半，皆可挽回其下陷之气以复其本位。而伊古以来，竟无挽回大气下陷之方。诚以读《内经》者，于此节经文皆忽不加察。至王氏注《内经》，又但注《素问》而不注《灵枢》。及后世之注《内经》者，又妄谓此节所谓大气乃外感大邪之气。夫其人果外感邪气与无病之文不符，即所感之外邪甚重，亦必瞑眩数刻，又与猝死之文不符。从古至今无切实阐发此节经文者，盖因未明大气下陷之证，是以无治大气下陷之方也。

愚深悯大气下陷之证医多误治，因制升陷汤一方，载于方剂篇第四卷。方系生箭耆六钱，知母三钱，桔梗、柴胡各一钱五分，升麻一钱。气分虚极下陷者，酌加人参数钱；或再加净萸肉数钱，以敛收气分之耗散，使已升者不至复陷更佳；若大气下陷过甚，至少腹下坠，或更作疼者，宜将升麻倍用二钱。

方中之义，以黄耆为主者，因黄耆既善补气，又善升气，且其质轻松中含氧气，与胸中大气有同气相求之妙用。惟其性稍热，故以知母之凉润济之。柴胡为少阳之药，能引大气之陷者自左上升。升麻为阳明之药，能引大气之陷者，自右上升。桔梗为药中舟楫，能载诸药之力上达胸中，故用之为向导也。至气分虚极者酌加人参，所以培气之本也。或更加萸肉，所以防气之涣也。至若少腹下坠，或更作疼，其人之大气直陷至九渊，必需升麻之大力者以升提之，故又将升麻加倍也。方中之用意如此，至随证活泼加减，尤在临证者之善变通也。升陷汤后，又有回阳升陷汤、理郁升陷汤二方，皆由升陷汤加减而成。此三升陷汤后，附载治愈之案二十余则，其病之现状，有呼吸短气者，有心中怔忡者，有淋漓大汗者，有神昏健忘者，有声颤身动者，有寒热往来者，有胸中满闷者（此因呼吸不利而自觉满闷
 ，若作满闷治之立危
 ），有努力呼吸似喘者（此种现状尤多
 ，乃肺之呼吸将停
 ，其人努力呼吸以自救
 ，若作喘证治之立危
 ），有咽干作渴者，有常常呵欠者，有肢体痿废者，有食后易饥者，有二便不禁者，有癃闭身肿者，有张口呼气外出而气不上达、肛门突出者，在女子有下血不止者，更有经水逆行者（证因气逆者多
 ，若因气陷致经水逆行者曾见有两人
 ，皆投以升陷汤治愈
 ），种种病状实难悉数。其案亦不胜录。今惟即在奉治愈大气下陷之案，略登数则于下，以备考征。

西丰县张继昌，年十八九，患病数年不愈，来院诊治。其证夜不能寐，饮食减少，四肢无力，常觉短气。其脉关前微弱不起。知系胸中大气下陷，故现种种诸证。投以升陷汤，为其不寐，加熟枣仁、龙眼肉各四钱，数剂全愈。

开原史姓女子，在奉天女子师范读书。陡然腹中作疼，呻吟不止。其脉沉而微弱。疑系气血凝滞，少投以理气之品，其疼益剧，且觉下坠，呼吸短气。恍悟其腹中疼痛原系大气下陷，误理其气则下陷益甚，故疼加剧也。急投以升陷汤，一剂即愈。

奉天大东关于氏女，出嫁而孀，依居娘门。其人善英文英语，英商在奉者，延以教其眷属。因病还家中，夜忽不能言，并不能息。其同院住者王子冈系愚门生，急来院扣门求为援救。因素为诊脉调药，知其大气虚损，此次之证，确知其为大气下陷，遂为疏方用生箭耆一两，当归四钱，升麻二钱，煎服，须臾即能言语。翌晨舁至院中，诊其脉沉迟微弱，其呼吸仍觉短气。遂将原方减升麻一钱，又加生山药、知母各三钱，柴胡、桔梗各一钱，连服数剂全愈。按：此证脉迟而仍用知母者，因大气下陷之脉大抵皆迟，非因寒凉而迟也，用知母以济黄耆之热，则药性和平，始能久服无弊。

奉天小北关袁姓少妇，小便处常若火炙，有时觉腹中之气下坠，则炙热益甚。诊其脉关前微弱，关后重按又似有力。其呼吸恒觉短气，心中时或发热。知其素有外感伏邪，久而化热；又因胸中大气下陷，伏邪亦随之下陷也。治以升陷汤加生石膏八钱，后渐加至二两，服药旬日全愈。

或疑大气下陷者，气不上达也，喘者，气不下降也，何以历述大气下陷之病状，竟有努力呼吸有似乎喘者？答曰：此理不易骤解，仍宜以治愈之案征之。一少年因力田劳苦过度，致胸中大气下陷，四肢懒动，饮食减少，自言胸中满闷，其实非满闷乃短气也，粗人不善述病情，往往如此。医者不能自审病因，投以开胸理气之剂，服之增重。又改用半补半破之剂，服两剂后，病又增重。又延他医，投以桔梗、当归、木香各数钱，病大见愈，盖全赖桔梗升提气分之力也。医者不知病愈之由，再服时竟将桔梗易为苏梗，升降易性，病骤反复。自此不敢服药。迟延二十余日，病势垂危，喘不能卧，昼夜倚壁而坐，假寐片时，气息即停，心下突然胀起，急呼醒之，连连喘息数口，气息始稍续，倦极偶卧片时，觉腹中重千斤，不能转侧，且不敢仰卧，其脉乍有乍无，寸关尺或一部独见，或两部同见，又皆一再动而止，此病之危已至极点。因确知其为大气下陷，遂放胆投以生箭耆一两，柴胡、升麻、净萸肉各二钱。煎服片时，腹中大响一阵，有似昏愦，苏息片时，恍然醒悟。自此呼吸复常，可以安卧，转侧轻松，其六脉皆见，仍有雀啄之象。自言百病皆除，惟觉胸中烦热，遂将方中升麻、柴胡皆改用钱半，又加知母、玄参各六钱，服后脉遂复常。惟左关三五不调，知其气分之根柢犹未实也，遂用野台参一两，玄参、天冬、带心麦冬各三钱，两剂全愈。

盖人之胸中大气，实司肺脏之呼吸。此证因大气下陷过甚，呼吸之机关将停，遂勉强鼓舞肺气，努力呼吸以自救，其迫促之形有似乎喘，而实与气逆之喘有天渊之分。观此证假寐片时，肺脏不能努力呼吸，气息即无，其病情可想也。设以治气逆作喘者治此证之喘，以治此证之喘者治气逆作喘，皆凶危立见。然欲辨此二证，原有确实征验，凡喘证，无论内伤外感，其剧者必然肩息（《内经
 》谓喘而肩上抬者为肩息
 ）；大气下陷者，虽至呼吸有声，必不肩息。盖肩息者，因喘者之吸气难；不肩息者，因大气下陷者之呼气难也。欲辨此证，可作呼气难与吸气难之状，以默自体验，临证自无差谬。又喘者之脉多数，或有浮滑之象，或尺弱寸强；大气下陷之脉，皆与此成反比例，尤其明征。

升陷汤一方，不但愚用之有效也，凡医界同人用此方以治大气下陷者，莫不随手奏效。安东医士李亦泉，连用此方治愈大气下陷者数证，曾寄函相告。即非医界中人用此方以治大气下陷者，亦能奏效。湖南教员席文介，因宣讲伤气，甚至话到舌边不能说出，看书两行即头昏目眩，自阅《衷中参西录》，服升陷汤十余剂而愈，曾登于杭州《三三医报》致谢。凡我医界同人，尚其于大气下陷证加之意乎。

西人谓延髓能司肺脏之呼吸。细考所谓延髓者，在人之脑后连项，实督脉将入脑之处。因此处督脉稍粗大，其中所容髓质饱满，长约三寸，故名为延髓。脑神经实多由此分支。其所谓延髓能司肺脏之呼吸者，即其脑髓神经能司全身运动之说也。然《内经》谓“上气不足，脑为之不满，耳为之苦鸣，头为之倾，目为之眩。”所谓上气者，即胸中大气上行，贯注于脑者也。由斯知延髓之功用，原在大气斡旋之中。设若胸中无大气，则延髓司呼吸之功能亦必立止。即使果如西人之说，肺脏呼吸延髓司之，而胸中大气实又为其司呼吸之原动力也。


论人身君火相火有先后天之分

道家以丹田之火为君火，命门之火为相火；医家以心中之火为君火，亦以命门之火为相火，二说各执一是，其将何以适从乎？不知君相二火，原有先天后天之分。所谓先天者，未生以前也。所谓后天者，既生以后也。因先天以脐呼吸，全身之生机皆在于下，故先天之君相二火在下。后天由肺呼吸，全身之功用多在于上，故后天之君相二火在上。盖当未生之前，阳施阴受，胚胎之结先成一点水珠（是以天一生水）；继则其中渐有动气，此乃脐下气海（后天之气海在膈上
 ，先天之气海在脐下
 ），而丹田之元阳即发生于其中（元阳是火
 ，是以地二生火
 ）；迨至元阳充足，先由此生督任二脉，命门者即督脉入脊之门也，是以其中所生之火与丹田之元阳一气贯通，而为之辅佐，此道家以丹田之元阳为君火，以命门所生之火为相火论先天也。至于后天以心火为君火，自当以胆中寄生之火为相火。是以《内经》论六气，止有少阳相火，而未尝言命门相火。少阳虽有手足之别，而实以足少阳胆经为主。胆与心虽一在膈上，一在膈下，而上下一系相连，其气化即可相助为理。此《内经》以心中之火为君火，以胆中寄生之火为相火之理论后天也。夫水火之功用，最要在熟腐水谷，消化饮食。方书但谓命门之火能化食，而不知脐下气海，居于大小肠环绕之中，其热力实与大小肠息息相通，故丹田之元阳尤能化食。然此元阳之火与命门之火所化者，肠中之食也。至胃中之食，则又赖上焦之心火，中焦之胆火化之。盖心为太阳之火，如日丽中天，照临下土，而胃中之水谷遂可藉其热力以熟腐。至于胆居中焦，上则近胃，下则近肠，其汁甚苦纯为火味，其气入胃既能助其宣通下行（胃气以息息下行为顺
 ，木能疏土
 ，故善宣通之
 ），其汁入肠更能助其化生精液（即西人所谓乳糜
 ）。是以愚治胃中热力不足，其饮食消化不良，多生寒痰者，则用药补助其上焦之阳。方用《金匮》苓桂术甘汤，加干姜、厚朴，甚者加黄耆。台湾医士严坤荣代友函问二十六年寒痰结胸，喘嗽甚剧，为寄此方治愈，曾登杭州《三三医报》第一期致谢。盖桂枝、干姜并用，善补少阴君火；而桂枝、黄耆并用，又善补少阳相火（即胆中寄生之相火）
 也。其肠中热力不足，传送失职，致生泄泻者，则用药补助其下焦之阳。方用《金匮》肾气丸，加补骨脂、小茴香。盖方中桂、附之热力原直趋下焦，而小茴香善温奇经脉络，奇经原与气海相绕护也；补骨脂之热力原能补下焦真阳，而又能补益骨中之脂，俾骨髓充足，督脉强盛，命门之火自旺也。

脑气筋辨（脑气筋亦名脑髓神经）

西人谓人之知觉运动，其枢机皆关于脑气筋，此尤拘于迹象之谈，而非探本穷源之论也。夫脑气筋者，脑髓之所滋生也。《内经》名脑为髓海，所谓海者乃聚髓之处，非生髓之处。究其本源，实由于肾中真阳、真阴之气酝酿化合以成，至精至贵之液体缘督脉上升而贯注于脑者也。盖肾属水，水于五德为智，故善知觉；肾主骨，骨为全身桢干，故善运动，此乃脑气筋先天之本源也。至于后天之运用，则又全赖胸中大气（即宗气
 ）。《内经》谓：“上气不足，脑为之不满，耳为之苦鸣，头为之倾，目为之眩。”夫上气，乃胸中大气由任脉而上注于脑之气也。设或大气有时辍其贯注，必即觉脑空、耳鸣、头倾、目眩。此时脑气筋固无恙也，而不能效其灵者何也？盖胸中大气，原能保合脑中之神明，斡旋全身之气化，是以胸中大气充足上升，而后脑气筋始能有所凭藉。此非愚之出于想象而凭空拟议也，曾有实验二则，详录于下以备考征。

友人赵厚庵，邑诸生，其丁外艰时，哀毁过甚，忽觉呼吸之气，自胸中近喉之处，如绳中断。其断之上半，觉出自口鼻，仍悬于囟门之上。其下半，则觉渐缩而下，缩至心口，胸中转觉廓然，过心以下，即昏然罔觉矣。时已仆于地，气息全无，旁人代为扶持，俾盘膝坐，片时觉缩至下焦之气，又徐徐上升；升至心口，恍然觉悟；再升至胸，觉囟门所悬之气，仍由口鼻入喉，与上升之气相续；其断与续皆自觉有声，仿佛小爆竹，自此遂呼吸复常。后向愚述其事，且问其所以然之故。因晓之曰：“此乃胸中大气下陷，而复自还也。夫大气者，积于胸中，资始于先天元气，而成于后天水谷之气，以代先天元气用事，能保合神明，斡旋全身，肺脏[image: ]
 辟呼吸之中枢尤其所司。子因哀毁过甚，饮食不进，大气失其所养而下陷，呼吸之中枢顿停，所以呼吸之气中断，于是神明失其保合而昏，肢体失其斡旋而仆矣。所幸先天元气未亏，即大气之根柢尤在，所以下陷之后仍能徐徐上升自还原处。升至于心而恍然醒悟者，心中之神明得大气之保合也。升至胸中觉与外气相续者，肺脏之呼吸得大气能自如也。”时愚行箧中带有《衷中参西录》未梓稿，因出示之，俾观升陷汤后诠解及所载医案。厚庵恍然悟会曰：“十余年疑团存于胸中，一朝被君为消去矣。”

又沧州中学校学生董炳文，吴桥人，气分素虚。教员教以深呼吸之法，谓能补助气分。其法将身躯后挺，努力将胸中之气下压，以求胸中宽阔，呼吸舒长。一日因用力逼压其气过甚，忽然仆地，毫无知觉，移时似觉呼吸不舒，尤不自知其仆也，又须臾呼吸方顺，乃自知身仆地上。此因胸中大气下陷，而呼吸、知觉、运动一时并已，则大气之关于脑气筋者，为何如哉。由斯观之，脑气筋先天之本源在于肾，脑气筋后天之赖以保合斡旋者在胸中大气，其理固昭然也。西人于脑气筋虚者，但知用药补脑，而卒无一效，此诚昧乎《内经》脑为髓海及上气不足则脑为不满之理，西人生理之学虽精，较之《内经》，不又迥不如哉。吾人临证遇有脑气筋虚而欲培养补助之者，尚能究其本源与其功用之所以然乎。


三焦考

三焦为手少阳之府。既名为府，则实有其物可知。乃自汉唐以还，若《伤寒》、《金匮》、《千金》、《外台》诸书，皆未明言三焦之形状，遂使后世数千年暗中摸索，莫衷一是。至唐容川独有会心，谓三焦即网油，其根蒂连于命门，诚为确当之论。而医家仍有疑议者，因唐氏虽能确指出三焦，而未尝博采旁引，征明油网确系三焦也。愚不揣固陋，为特引数则以证明之。

《内经》论勇篇谓：“勇士者，三焦理横；怯士者，三焦理纵。”夫三焦之理，既明明可辨其横纵，则其理之大且显可知。而一身之内，理之大且显者，莫网油若也。此三焦即网油之明征也。又《内经》胀论篇谓：“三焦胀者，气满皮肤中，轻轻然而不坚。”夫所谓皮肤中者，腠理之膜也。人身之膜，原内外纵横，互相通贯。网油为膜之最大者，故网油有胀病，可外达于腠理。此亦三焦即网油之明征也。

又《内经》本藏篇谓：“密理厚皮者，三焦膀胱厚；粗理薄皮者，三焦膀胱薄；疏腠理者三焦膀胱缓；皮急而无毛者，三焦膀胱急；毫毛美而粗者，三焦膀胱直；稀毛者，三焦膀胱结。”夫三焦既可辨其厚、薄、缓、急、直、结，则实有其物可知。且其厚、薄、缓、急、直、结皆与膀胱并论，则三焦亦如膀胱之以膜为质，且与膀胱相连可知。而以膜为质与膀胱相连者，即网油也。此又三焦即网油之明征也。

又《内经》以三焦为手少阳之府，与心包为手厥阴之脏者相配偶。凡相偶之脏腑，其经络必然相连，而心胞亦系脂膜，与网油原相连络，此亦三焦即网油之明征也。

又扁鹊谓，肾间动气为三焦之原。夫肾间动气之处即相火也。为网油即是三焦，其根蒂与命门相连，故命门中之动气，可为三焦之原也。

又王叔和《脉经》，相火、三焦、心胞之脉皆诊于右尺，后世论脉者多非之。及观唐氏三焦即网油，其根蒂连于命门之说，乃知三焦与心胞皆与相火同生于命门，故可同诊于右尺。叔和晋人，去古未远，其著《脉经》，定有师传，必非凭空拟议。先贤后贤，合符同揆，《脉经》得唐氏之说而《脉经》可信，即唐氏之说征以《脉经》之部位而亦可确信也。

又王勋臣谓：“尝验剖解物类者，若在甫饮水之后，其网油中必多水铃铛；若非在甫饮水之后，其网油中即少水铃铛。”是知网油为行水之道路，西人亦谓水道即是网油。征之《内经》“三焦者决渎之官，水道出焉”之文，不益明三焦即是网油乎。

又徐灵胎谓：“《内经》言三焦者不一，皆历言其纹理厚薄与其出入贯布，况既谓之腑，则明是藏蓄泌泻之具。但其周布上下，包括脏腑，非若五腑之形各自成体也。”观徐氏之论三焦，虽未明言三焦即是网油，而究其周布上下，包括脏腑，非若五腑之形各自成体数语，尽形容出网油之状，特当时无网油之名词，故未明言出网油即三焦耳。徐氏于医学考核最精，其所言者，固非无根据而虚为拟议也。

又陈无择谓：“三焦是脐下脂膜。”是明指网油为三焦矣。特其所言脐下脂膜惟系下焦耳。然观书之法，不可以辞害意。由此推之，则包脾络胃之脂膜即中焦，心下膈膜及连络心肺之脂膜即上焦矣。统观以上八则，三焦之为网油不诚信而有征乎。

少阳为游部论

人身之三阳经，外太阳，里阳明，介于太阳阳明之间者为少阳，人之所共知也。及观《内经》热论篇论外感之来，“一日巨阳受之（巨阳即太阳
 ），二日阳明受之，三日少阳受之”，其传经之次第，又自太阳而阳明，自阳明而少阳者何也？盖人身十二经，手足各六，其他手足同名之经，原各有界限，独少阳《内经》谓之游部。所谓游部者，其手足二经，一脉贯通，自手至足，自足至手，气化流行而毫无滞碍也。诚以少阳主膜，人身之膜发源于命门，下为包肾络肠之膜；上为包脾连胃之膜；又上为膈膜及连络心肺之膜，此为上中下三焦。由膈膜而下连两胁为护板油之膜，又由膈膜而外出为人身肥肉瘦肉中间之膜，又外为皮内腠理之膜。胁下板膈之膜，为足少阳经，以胆为腑者也（是以胆皮亦膜体
 ）。肥肉瘦肉间之膜与皮内腠理之膜，为手少阳经，以三焦为腑者也。由是知位次介于太阳、阳明之间者，指手少阳而言；传经在太阳、阳明之后者，指足少阳而言。为其为游部，故手、足少阳可并为一经，而其部不在一处也。斯议也可征之《伤寒论》。

其百四十九节云，“伤寒五六日，呕而发热者，柴胡证，而以他药下之，柴胡证仍在者，复与小柴胡汤，必蒸蒸而振，却发热汗出而解。”夫小柴胡汤之功用，原藉少阳之枢转，将胁下板油中伏藏之邪，俾其上升透膈发出。故小柴胡汤系和解之剂，原非汗解之剂。而此节经文谓由汗解者，诚以误下后，胁下所聚外感之邪兼散漫于三焦，因三焦为手少阳之府，此时仍投以小柴胡汤以和之，则邪之散漫于三焦者，遂可由手少阳外达于经络以及皮肤作汗而解；而其留于胁下者，亦与之同气相求，借径于手少阳而汗解，故于汗出上特加一却字，言非发其汗而却由汗解也。其汗时必发热蒸蒸而振者，有战而后汗之意。盖足少阳之病由汗解原非正路，乃至服小柴胡汤后，其胁下之邪欲上升透膈，因下后气虚不能助之透过，而其邪之散漫于手少阳者且又以同类相招，遂于蓄极之时而开旁通之路，此际几有正气不能胜邪气之势，故有蒸热振动之景象。此小柴胡汤中必有藉于人参之补益正气，以助其战胜之力。细审此节文义，手、足少阳原当并为一经，以遂其游部之作用无疑也。

又可征之疟疾。夫疟疾虽不在一经，而究以足少阳为疟疾伏藏之处，故久病疟者其胁下恒结为疟母（西人谓系脾脏胀硬
 ，然实有若肝积
 、肥气之类
 ，不必皆为脾之胀硬也
 ）。其证发动之时，外与太阳并则恶寒，此太阳当指太阳之经言（为其周身寒战
 ，其背之恶寒尤甚
 ，显系太阳经病也
 ）。内与阳明并则发热，此阳明当指阳明之府言（为其表里壮热
 ，渴嗜凉水
 ，显系阳明府病也
 ）。夫与阳明胃腑相近处者，原为足少阳经之板油。为其相近，是以相并。至与太阳经相近能相并者，惟手少阳腠理之膜。是知疟邪之发动，必自足少阳经达于手少阳经，而后能与太阳之经相并。其继也，又必自手少阳经返于足少阳经，而后能与阳明之府相并。疟邪寒热之往来，原贯串有手、足少阳二经，无所界限，则手、足少阳二经，诚可统同论之，而无事过为区别也。且其所以为游部者，不但因二经相贯通也，人身之脏腑凡有不相贯通之处，此二经皆联络之而使之贯通，少阳为游部之功用何其弘哉。


左传肓之上膏之下解及病在膏肓之治法

《素问》刺禁篇曰“膈肓之上中有父母”（父母指胸中大气言
 ），是肓即膈也。又《灵枢》九针十二原论曰“膏之原出于鸠尾”，夫鸠尾之内即肓膜，乃三焦之上焦，为手少阳之府，与手厥阴心包脏腑相连，互为配偶。心包者即心肺相连之系，上有脂膜下垂，脂即膏也。为此系连于膈，自下而上，故曰“膏之原出于鸠尾”。言鸠尾而不言膈者，因鸠尾在外易见也。传既云居盲之上，膏之下，是其病定在胸中无疑，特是胸中之地，大气之所贮藏也，虽不禁针，然止可针二三分，不敢作透针以泻大气，故曰攻之不可。其外又皆硬骨卫护，不能用砭，故曰达之不及。又其处为空旷之府，上不通咽喉，下有膈膜承之，与膈下脏腑亦不相通，故曰药不至焉。所以不可为也，不知胸中之疾，当以调补胸中大气为主。后数百年张仲景出，其治胸痹也，有“大气一转，其气乃散”之语，其识见诚出秦缓之上。盖人之胸中无论何病，能调补其胸中大气，使之充畅无病，诸病自化。秦缓当日不知出此，竟诿为不治。迨其后，晋景公因胸中之病伤其大气，至觉腹胀则大气陷至腹矣。因腹胀而入厕，大气陷至魄门矣，此所以入厕不返也。欲明此段理解，参看方剂篇第四卷升陷汤后诠解及附载诸案自明。

答人问膜原

人腹内之膜，以三焦为最大。其膜根于命门，在下焦为包肾络肠之膜，在中焦为包脾连胃之膜，在上焦为膈膜及连络心肺之膜，此腹中之膜也。至身上之膜，肥肉瘦肉间之膜，为半表半里之膜；与皮肤相连之膜，为在表腠理之膜，此二处之膜皆以三焦为府，即以三焦之膜为源，古原字即源字也。由是论之，三焦之膜统可名之为膜原。而《内经》之所谓膜原，实指上焦膈膜而言。何以知之？凡外感之来，大抵先侵上焦，故《内经》谓其“横连膜原”；中、下两焦之膜，其纹理大致皆纵，惟膈膜则旁连四围，故其纹理独横，而外感之伏于其处者，亦遂与之横连也。


答人问泌尿道路

人之饮入于胃，上下四旁敷布以灌溉濡润诸脏腑，而其灌溉濡润之余，除化气、化汗之外，皆下归于膀胱而为小便，是以胃者小便之源，膀胱者小便之委，犹黄河之播为九河，其下又同为逆河也。今特即管见所及，缕析条分，以列于下。

《内经》谓：“饮入于胃，游溢精气，上输于脾，脾气散精，上归于肺，通调水道，下输膀胱。”盖胃中之食，必得水气濡润始能酿为精液。经不曰精液而曰精气者，言精液之中含有气化也。此精液既成之后，可于脾胃相连之处（《内经
 》谓脾胃相连以膜
 ），输入脾中，藉脾气之散，以上达于肺；复由肺下降，以灌溉诸脏腑，而当其下降之时，即分泌水饮之含有废质者，循三焦之脂膜以下归膀胱。

又《内经》谓：“食气入胃，散精于肝，淫气于筋。”所谓精者，亦水饮与食气酝酿而成。盖胃有肝膈大筋与之相连，而饮食所化之精液，遂得缘筋上之脂膜，以输于肝，分润诸筋（肝主筋故能自肝分润之
 ）。而其含废质之水饮，遂循肝系下注，缘下焦脂膜归于膀胱。二节经文虽有饮入于胃，食入于胃之不同，究之皆饮与食化合之精液，由肝脾以散布于周身也。

又《内经》谓：“食气入胃，浊气归心，淫精于脉。”盖浊气者，即水气含有食物之精液者也。所谓淫精于脉者，以心主脉也。此即西人所谓微丝血管能吸胃中水饮之理。盖水饮被微丝血管吸去，随血脉之循环以注于心，助心酿成血中明水，以养赤白血轮，而所余之水亦多含有废质，由回血管下行至肾，由肾漉过，归于膀胱。

又《内经》谓：“胃之大络，名虚里，贯鬲络肺。”按虚里之络为胃腑通于胸肺之道路。其贯鬲也，胃中谷气可缘之上升以养胸中大气；其络肺也，胃中水气可缘之上升以润肺化气。此由中焦如沤，以成上焦如雾也。迨至雾气润泽，复化为水而下注，循三焦以归于膀胱，则又下焦如渎矣。此与脾气散精节，所谓通调水道下归膀胱者，其分泌之道路同也。

又饮食入胃以后，经胃中酸汁（似稀盐酸
 ）酝酿，化为稀糜，输于小肠，其中原多含水气，迨至此水助小肠酿成乳糜汁后，已归无用，即从乳糜管中透出，循下焦脂膜以归于膀胱。上共六则，泌尿之道路大约不外此矣。

或问：王勋臣言胃腑幽门之左寸许，有一门名津门，津门上有一管名津管，其处胃体甚厚，四围靠挤缩小，所以水能出而食不能出。观子所著《衷中参西录》中，亦间取王氏之说，今论泌尿道路而独未言及津门，岂王氏之说难确信欤？答曰：津门之说，《内经》未言，西人剖解家亦未尝言。愚曾用猪胃扎其下口，满注以酒，复扎其上口，煮烂熟作药用，未见其酒外出，其无显然出水之门可知。夫物之胃无显然出水门户自能消水，而人之胃必显然有出水门户始能消水，是人胃体质之粗疏，转不若物胃之精妙矣。又西人剖解之初，偶见胃有穿孔者，当时以为致死之由，后乃知为胃中酸汁所化。因酸汁之性能化死肉，不能化活肉，故人生前之胃不畏酸汁，而死后之胃畏酸汁也。由是而论，王氏所言之津门，焉知非为酸汁所化之孔乎。

或问：西人合信氏谓，饮入于胃，被胃中微丝血管吸去，引入回血管，过肝入心，以布于周身，自肺达出为汽，自肤渗出为汗，余入膀胱为溺。今子则谓水饮过肝后无事入心，而即可由肝下达膀胱，果何所据而云然乎？答曰：《内经》谓肝热病者，小便先黄。又谓肝壅，两胠（胁也
 ）满，卧则惊悸，不得小便。且芍药为理肝之主药，而最善利小便，又肝木气臊，小便之气亦臊。是皆其明征也。况肝脉原下络阴器，连于下焦。由是观之，是水饮由胃入肝，原可直达于膀胱也。且西人谓回血管之尾与肾中溺管相接，回血管之水即用此透过肾脏，达于膀胱。夫回血管中水饮，若过肝之后皆上行入心，而实无自心复下行之回血管（凡回血管皆自他经收回心部
 ），水饮又何能由之以达于肾乎？是知水饮由回血管入肾者，必其过肝之后，未尽随上行之回血管归心，而即随自肝下行之回血管归肾也。盖西人此段议论原属约略未详之词，愚特于其未详者代为阐发耳。


答方寄斋问黄庭经后有幽阙前有命门

《内经》、《灵枢》两言命门，一在根结篇，一在卫气篇，皆明言命门者目也。至下焦之命门，《内经》实未言及。惟《素问》刺禁篇有七节之旁中有“小心”之语，似实指命门之处。其中有少火为心火之相（故曰相火
 ），代心行化，以散布于周身，是以谓之“小心”。其所生之火，居两肾之间，有一阳陷于二阴之象，结为坎卦，以总司下焦水火之气。是命门者，诚如君之所言；两肾中间一窍，其中有动气者是也。《难经》谓右肾为命门者非是。至黄庭经所谓后有幽阙者，实亦指贴脊之动气处而言；所谓前有命门者，指脐下气海而言。其中藏有元气，为人生命之本源，故丹家重之曰命门，尊元气为祖气，藉之以修内丹。其处原与贴脊动气处前后相映，复一脉贯通，故黄庭经对待言之。尝考针灸图，任脉有气海、石门两穴，皆内当气海之处，而石门又名命门，是命门即气海之明征也。

答刘希文问外肾与睾丸与何脏有密切之关系

人体之实验，西人最精。然西人谓内肾但能漉水，不能化精，与外肾之作强毫无关涉，此呓语也。盖西人但知重实验，而不知重理想；但知考形迹，而不知究气化。故西人论内肾、外肾及睾丸之缔造，历历如在目前，而所详者惟血脉管也，回血管也，精管也，溺管也，除诸管之外而别无发明也。彼盖见外肾精管与内肾绝不相通，故直断其不相涉也。夫人之胚胎初结，天一生水，肾脏先成，左右两枚皆属于水。而包肾之脂膜连于脊骨十四节处（自下数七节处
 ）是为命门，中生相火，位居两肾之间。两肾属阴，通任脉而主水；相火属阳，通督脉而主火（督脉即从命门入脊
 ），合为坎卦，以总司下焦水火之气。而下焦之精、血、溺诸管，得此水火之气主宰之，而后能各尽其用，犹如火车一切诸机轮之运转，皆水火之气所鼓动也。西人能创造火车，借水火之气以成其利用，而不知人身之利用亦在水火；因人身水火之气原非剖验所能见，而又不能默契精微，参以理想，故但循其迹象而竟谓内肾与外肾不相涉也。且西人谓精系血之所化，然非血自能化精，必藉肾与命门水火之气以酝酿之也。


按：
 西人谓精为血之所化，语甚肤浅。夫生精之处在大肠之前，膀胱之后，有脂膜两片相并，男为精室，女为血室，其脂膜与脐下气海相连，前任后督相通。任脉输血藏于其中以滋润下焦诸经络。气海中所藏之气，先天之元阳，即先天之君火也，有时其气发动，命门相火亦随之而动，则外肾勃兴；此时脑中元神自有知觉，若因此知觉欲念一生，元神即随督脉下降至精室与元气会合而化精，此精室之血所以能化精之实际也。为精为元神元气之所化合，故在人身最为宝贵。以此生育子女，传我血脉，即以传我性灵。试当房事将泻身时，脑中必有异常之感觉，此上下相关之实验也。

至睾丸，西人谓系藏精之所。又谓精虫不运动于睾丸所分泌之精液中，必与其他生殖器腺所分泌之精液相混而后运动。由是而论，是睾丸所藏之精液，非即成为媾精之精也。盖睾丸之脉，前入腹、通于气海，后入脊、达于脑部（观
 《洗冤录
 》谓因伤睾丸致命
 者
 ，其脑顶必红透血色是其明征
 ），实脑部与气海之气化抟结之处，以助肾脏之作强；其中所藏之液，实为留恋气化之用（凡真气所藏之处
 ，必有精液涵濡以留恋之
 ）。是以睾音高，即皋字之变体，训同膏字，谓其中有膏油也。若所藏者纯系媾精之精，则古人不当名为睾丸，宜名为精丸矣。况精室为化精之所，原可直达于外肾，精管何必若是之纾回曲折而取径于睾丸乎。至唐容川谓系射精之机，亦助肾作强之一端也。

答人问胞室子宫气海儿枕

胞室即子宫也。在膀胱之后，大肠之前，有脂膜两片相合，其中即为胞室，其系连于命门。命门者在脊椎自下数第七节（在七节之旁左右各有一孔
 ），胞系连于其处，即由命门上通于督脉，督脉者即脊髓袋也（凡物有脊梁者皆有此袋
 ）。此胞室之脂膜在腹中又上连任脉，任脉者何？即心、肺、肝相连之总系也。此胞室男女皆有，男子督脉之髓注于此而化精；女子任脉之血注于此而化月信。究之男女生育之真种子，皆赖督、任之气化同到胞中，惟男以督为主，女以任为主耳。特是命门处之脂膜，不但与胞室相连也，包肾之脂膜亦与之相连，脐下气海之脂膜亦与之相连。气海之形状，如倒提鸡冠花，故俗名之为鸡冠油。此乃人生起点之处，当男女媾精之始，在女子胞中先结成一点水珠，此珠久久渐有动气，即气海也。由气海而生督、任二脉，一行于前，一行于后，以生全身。至胞室之脂膜，原督、任二脉相合而成，故与督、任及气海皆相贯通，遂为男以化精，女以系胞之要脏矣（《金匮
 》所言脏躁之脏即指此
 ）。或有疑《内经》之所谓气海者在膻中，膻中者膈上也，何以气海又在脐下？不知气海有先天、后天之分，膈上之气海，后天之气海也，中所藏者大气，《内经》又名之曰宗气；脐下之气海，先天之气海也，中所藏者元气，《丹经》又名之曰祖气。为由先天而生后天，所以一为祖，一为宗也。且先天之呼吸在脐，是以气海居下；后天之呼吸在肺，是以气海居上也。至儿枕作疼之说，原属荒谬之谈，不过产后瘀血作疼，是以后世本草谓山楂善治儿枕作疼，以其善化瘀血也。若果有儿枕，何以儿枕时不疼，而不枕时转疼乎？明乎此理，则其说不攻自破矣。


答陈董尘疑《内经》十二经有名无质

天下之妙理寓于迹象之中，实超于迹象之外，彼拘于迹象以索解者，纵于理能窥其妙，实未能穷其极妙也。如九十六号（绍兴星期报
 ）陈董尘君，因研究剖解之学者于十二经之起止莫能寻其迹象，遂言《内经》所言十二经无可考据。非无据也，因其理甚玄妙，超于迹象之外，非常识所能索解也。夫《内经》之《灵枢》原名针经，故欲究十二经之奥妙，非精针灸者不能得其实际。愚于针灸非敢言精，而尝与友人卢显章（辽阳人
 ，最精针灸
 ，得之祖传
 ）谈及此事，显章谓斯可即余针愈疔毒之案以征明之。庚申八月间，族妹左手少阳经关冲穴生疔，至二日疼甚，为刺耳门二穴立愈。关冲为手少阳经之所起，耳门为手少阳经之所止也。又辛酉七月中，族中男孙七岁，在右足太阴经隐白穴生疔，三日肿至膝下，疼甚剧，取右三阴交及公孙二穴刺之，立愈。隐白穴为足太阴经之所起，公孙、三阴交为足太阴经之所历也。设若刺其处仍不愈者，刺太阴经止处之大包穴，亦无不愈矣。又于辛酉八月间，本村田姓妇，在手阳明二间穴生疔，肿过手腕，为刺曲池、迎香二穴，当时疼立止，不日即消。二间虽非阳明经起之处，距经起处之商阳穴不过二寸，曲池则经历之处，迎香则经止之处也。又于九月中，第四中学学生吴贵春，在手太阴经太渊穴生疔，红肿之线已至侠气户，木不知疼，恶心呕吐，诊其脉象洪紧，右寸尤甚，知系太阴之毒火所发，为刺本经尺泽、中府及肺俞，患处觉疼，恶心呕吐立止，红线亦立回，半日全愈。太渊距本经起处之少商穴不过三寸强，中府则本经之所起也，尺泽则本经之所历也，肺俞则本经之所注也。由是观之，疔生于经之起处，刺经之止处；生于经之止处，刺经之起处，皆可随手奏效。则经之起处与止处非有一气贯通之妙，何以神效如是哉。夫电线传电，西人所创造也，其法可为妙矣，然犹有迹象可寻，犹不若无线电之妙之尤妙。十二经之起止贯通其犹无线电乎。夫西人能穷究天地之气化而为无线电，而不能穷究人身之气化而作针灸，诚以天地之气化明而显，人身之气化隐而微也。由是而论，吾中华医学贻自开天辟地之圣神，其精到之处原迥出西人之上，而欲以西人形迹之学以求吾中医至奥之理，庸可得乎。世之轻弃国粹而笃信西法者，尚其深思愚言哉。

深研肝左脾右之理

尝思人禀天地之气化以生，人身之气化，即天地之气化。若于人身之气化不明，不妨即天地之气化征之，诚以人身之气化微而隐，天地之气化大而显也（不知者转因此相讥
 ，实不能曲谅
 矣）。天地之气化，伏羲曾画卦以发明之，即先天图之乾南、坤北、离东、坎西者是也。至文王衍易变为后天，则八卦各易其方矣。而后世惟堪舆家辨两仪四象分界中诸杂气，犹用先天卦位，其余则一。且占卜术数之学，皆用后天卦位。因伏羲所定之卦位为体，文王所定之卦位为用，用体则无效，用用则有效。用也者，是气化发露贯注之处也。天地之气化有然，人身之气化亦何莫不然。即如肝右脾左之说，《淮南子》早言之；扁鹊《难经》亦谓肝在右（《难经
 》云
 ，肝之为脏
 ，其治在左
 ，其藏在右胁右肾之前
 ，并胃著脊之第九椎
 。《金鉴
 》刺灸篇曾引此数语
 ，今本
 《难经
 》不知何人删去
 ），肝在右则脾在左矣。而后之医家仍从《内经》肝左脾右之说者，亦体与用之区别也。肝之体居于右，而其气化之用实先行于左，故肝脉见于左关。脾之体居于左，而其气化之用实先行于右，故脾脉见于右关。从其体临证疏方则无效，从其用临证疏方则有效，是以从用不从体也。藉曰不然，愚又有确实征验，如肝开窍于目，人左目之明胜右目（《内经
 》谓人之右耳目不如左明
 。实验之
 ，目之明诚如
 《内经
 》所云
 。至耳乃连带之词
 ，如三过其门不入
 ，实禹之事
 ，孟子则并言禹稷者是也
 。且木工视线必用左目是其明征
 ），此肝之气化先行于左之明征也。脾主四肢，人右手足之力胜于左手足，此脾之气化先行于右之明征也。试再以临证验之，邻村友人王桐轩之女郎，因怒气伤肝经，医者多用理肝之品，致肝经虚弱，坐时左半身常觉下坠，卧时不能左侧，诊其脉，左关微弱异常，遂重用生箭芪八钱以升补肝气，又佐以当归、萸肉各数钱，一剂知，数剂全愈。又邻村友人毛仙阁之子，素患肝脏虚弱，恒服补肝之品，一日左胁下疼痛异常，左关弦硬，因其肝脏素弱不敢投以破气疏肝之品，遂单用柏子仁一两煎汤饮之，立愈。盖柏之树杪皆向西北，其实又冬日采取，饮经霜露，得金水之气最多，肝木之横恣用金以镇之，水以滋之，其脉之弦硬悉化，所以其疼立止也。又奉天东关学校翟校长之叔父，右手足皆不利，似麻似疼，饭时不能持箸，行时需枚，饮食减少，脉象右关濡弱，知其脾胃虚弱不能健运肢体也，投以四君子汤加生黄芪、当归、乳香、没药，连服数剂全愈。即此数案观之，而肝主左，脾主右，不尤显然可见乎。夫天下事理之赜，非一一亲身经过，且时时留心，必不能确切言之。若凭空拟议，动斥他人之非，且以轻薄出之，直讥其大言不惭，无论所讥者之失于妄诞也，即使其人果有其弊，又何不学古人之忠告善道，而必出语自伤其忠厚乎。况裘君费尽心血创此医报，原为医界同人研究医学之资藉，而竟杂以灌夫骂座之语，阅报者亦将讶其不伦矣。再者医学以活人为主，所著之书果能活人，即为最善之本。愚著《衷中参西录》五十余万言，自拟一百六十余方，医界同人见此书者，有用一方而治愈疫病千人者（故城县尹袁霖普
 ）；有用一方而治愈霍乱数百人者（抚顺煤矿总理尚习珍
 ）；至登各处医学志报，用书中之方治愈各种险证以相告者，尤不胜纪；近阅《三三医书·时行伏阴刍言》，亦用书中之方救愈多人。至山西平陆县尹彭子益君推为医书中第一可法之书，高丽庆南统营郡安凤轩推为汉医学中第一可靠之书，各医学志报所载者彰彰可考，此岂医界同人之阿好乎，抑实为此心此理之同耶？若谓变本加厉，益致医学沉晦，可为独拂公论，而为此毫无忌惮之谈也。愚又思之，人果有志振兴医学，欲于狂澜难挽之时，独作中流砥柱，当自著一书，发前人所未发，言今人所不能言，其书一出，俾医界人人信仰，视为标准，原不必排挤他人以自鸣其识见之高也。是以愚生平著作论说不下百万言，不敢是己之是，亦不敢非人之非，惟偶有会心，即笔之于书。其言之皆是也，人自信之；其言之皆非也，人自不信之。不然，则我方雄辩高谈，以指人之疵谬；乃我之辩论未传，而所指为疵谬者，转能广行于世，人人信用，返躬自思能无汗颜乎。


续申左肝右脾之研究

拙著《衷中参西录》载有安东刘仲友臂热一案，因其左臂热而酸软，重用补肝之药治愈。恐人疑与西人左脾右肝之说不能沟通，遂解以“肝虽居右，其气化实先行于左，脾虽居左，其气化实先行于右”四语，此乃临证得诸实验，且欲沟通中西，非为古籍护短也。而笃信西医之刘君，竟屡次驳辩，谓肝脾中原无空气，而何以有气化之行。不知气化二字，为中文常用之名词，其在天地为阴阳化合之所生，其在人身为气血化合之所生，至为精微，有如帝载之无声无臭。刘君竟以空气当之，是刘君并不懂中文也。至谓肝之气化不能透膈以达于左，脾之气化不能透膈以达于右，尤为立言欠解。夫膈者所以别上下，非以分左右也；如刘君所谓，岂膈下无左右，必隔上乃有左右乎？况膈膜之上，原有微丝血管与全体之血管相通，膈下气化原可由微丝血管达于膈上也。

再者，气化之透达，又不必显然有隧道也。试以物理明之，如浮针于缸中，隔缸用磁石引之，针即随磁石而动，此无他，磁石之气化隔缸可透达也。又如屋中有暖气管，外裹以铁，其热力之气化自能外透，行于满屋。若如刘君所谓，则屋中有十人，必于暖气管中分出十个支管，以著于十人之身，而后其热力之气化始能遍及十人；刘君之用心不太拙乎？抑明知其非是而欲强词夺理乎？藉曰不然，试更以针灸明之。夫中法针灸，西人所共认也，而各经诸穴，原无显然脉络相通贯。然疔疮生于经之起处，针经之止处可愈；疔疮生于经之止处，针经之起处可愈。此无他，有脉络可循，而气化能贯通者，譬之有线电也；无脉络可循，而气化亦可贯通者，譬之无线电也。西人能察天地之气化而为无线电，而不能察人身之气化而作针灸，诚以天地之气化显而明，人身之气化隐而微也。

且左右互易为用，不独肝脾为然也。西人所最重者，脑髓神经也，然司身左边运动之神经在脑之右，司身右边运动之神经在脑之左。此说原出自西人，刘君自然深信，若为中人之说，刘君当亦严加驳议矣。由此推之，中法之治头疼者，可用生莱菔汁注于鼻孔，然疼在左则注右鼻孔，疼在右则注左鼻孔；治倒睫毛者可用马钱子末塞其鼻孔，然左睫毛倒则塞右鼻孔，右睫毛倒塞左鼻孔，其理固与脑髓神经之互司左右运动者无异也。由此知气化之在人身，处处皆有左右互通之道路，此所以融汇全身之气化，使之易于流通，正所以范围全身之气化，使之互相绾结也。此诚造化生成之妙也。夫愚之著书以衷中参西为名，原欲采西人之所长以补吾人之所短，岂复有中西之见横亘胸中？是以于西人之说可采者采之，其说之可沟通者尤喜沟通之，如此以精研医学，医学庶有振兴之一日。若必如刘君之说，其中西医学相异之点断不可以沟通，将肝居右其气化不能行于左，脾居左其气化不能行于右，则左关之脉当为脾，右关之脉当为肝，如此诊脉断病，果有效乎？医界同人果能共认乎？刘君试再思之，勿以愚为好辩也。

又近阅《三三医报》，见有潮州许小士氏点草考古一则。言潮俗如患眼暴痛生翳星者，即觅采点草之叶，将一叶揉软，再以铜钱一枚置寸口脉上，后以揉软之叶置钱孔中，外以布缚之，约一炷香久，解开视其钱孔处即发现一水泡，目中翳星遂消，屡试屡效。然左眼有病须置右手寸口，右眼有病须置左手寸口，又须即其眼暴痛时，速如此治之，迟则无效。点草之形状，其叶作掌形，有三深裂，春暮开小黄花，五出，所结之果如欲绽青桑椹，其茎叶概生茸毛（查新植物学谓凡茎叶密生茸毛者有毒），叶味辛辣，多生田泽间。实与《本草纲目》毒草类中毛茛草形状性味皆相似。然毛茛叶与姜捣涂腹上能除冷气；揉碎缚臂上，男左女右，勿令近肉，能截疟；捣敷疮（勿入疮
 ），能消痈肿。而实未言其能除目翳也。

观此用点草治目，亦左右互相为用，益知人身之气化皆左右互相为用也。由斯知肝居右而其气化先行于左，脾居左其气化先行于右，此人身气化自然之理，愚岂无所征验而妄谈也哉。


论医士当用静坐之功以悟哲学

今时学校中学生多有用静坐之功者，诚以静坐之功原为哲学之起点，不但可以卫生，实能瀹我性灵，益我神智也。医者生命所托，必其人具有非常聪明，而后能洞人身之精微，察天地之气化，辩药物之繁赜，临证疏方适合病机，救人生命。若是则研究医学者顾可不留心哲学，藉以瀹我性灵、益我神智乎哉。愚生平访道，幸遇良师益友指示法门，而生平得力之处，不敢自秘，特将哲学静坐之真功夫详细言之，以公诸医界同人。

夫静坐之功，当凝神入气穴，人之所共知也。然所谓神者，实有元神、识神之别。元神者藏于脑，无思无虑，自然虚灵也。识神者发于心，有思有虑，灵而不虚也。静坐者，当其凝神入气穴时，宜用脑中之元神，不宜用心中之识神。盖用识神则工夫落于后天，不能返虚入浑，实有着迹象之弊。释家景禅师云：“学道之人不识真，只为从前认识神。”又南泉禅师云：“心不是佛，智不是道。”此皆言不可用心中识神也。用元神则工夫纯属先天，有光明下济，无心成化之妙。元神者脑中无念之正觉也。《阴符经》云：“机在目。”盖目连于脑，目与脑中之正觉融和，即为先天之性光。用此性光下照气穴，是以先天之元神助先天之元气，则元气自能生长。是以佛经有“北斗里看明星”之语。又《心经》曰：“观自在菩萨。”菩萨二字佛经恒借以喻气海元阳之气。故柳华阳注云：“观乃我正觉中之灵光耳。菩萨即是慧命如来，大发慈悲，教大众时时刻刻观照此菩萨，菩萨得受此灵光之慧力，久则自然如梦觉，融融然如熏蒸，活活然如盆珠。”观柳华阳注心经之文，益知静坐时用元神之妙。迨至静坐功深，元阳充足，征兆呈露，气机外动，此时又宜用采阳生工夫。然阳之生也，多在睡眠之际，偶然知觉，宜急披衣起坐，先急呼气数口，继徐呼气数口，又继则徐而且长（欲呼气长必先将气吸足
 ），细细呼气数口，且当呼气外出之时，宜将心中识神注意下降，与肾气相团结，呼气外出之时肾气随呼气上升，自与下降之心神相遇，此道家所谓吸升呼降之功，亦即异风倒吹之功（拙著方剂篇第二卷中
 ，敦复汤后论其理甚详
 ，宜参观
 ），以收回元阳。盖静坐之时，用脑中元神，所谓文火也。采阳生之时，用心中识神，所谓武火也。由斯而论，静坐之时用文火，当名为凝神照气穴；至采阳生时用武火，方可谓凝神入气穴。盖照惟照之以神光，不着迹象，故为脑中元神；入则念念注于其处，已着迹象，故为心中识神。如此区别言之，将顾名思义，阅者自易领悟也。至于用识神以采阳生而不嫌其暂时着迹象者，诚以内炼之功以先天为主，以后天为辅，识神虽属后天，实能辅先天元神所不逮，故可用之以收一时之功也（张紫阳悟真篇所谓文武火左右分者
 ，乃双修者之文武火
 ，用法与此论中所言之文武火迥异
 ）。

从此文火、武火互用不熄，气海之元阳充实旁溢，督脉必有骤开之一日。此时周身如醉，神情如痴，统体舒畅，愉快莫可言喻，道家所谓药产者是也。从此工夫纯粹，药产屡见，又可由督脉以通任脉。盖通督脉可愈身后之病；通任脉可愈身前之病，督任皆通，元气流行，法轮常转，精神健旺，至此可以长生矣。特是督脉之通，火候到时可纯任天机之自然；至由督脉以通任脉，火候到时又宜稍助以人力。至于火候如何为到，人力如何运用，此中原有师傅口诀，至为郑重，不可轻泄。而愚幸得真传，不肯自秘，拙著第三卷之末论治梦遗运气法，于意通督任法后，更论及实通督任之功，言之甚详，阅者细观自能领会，兹不复赘。静坐工夫至此，骨格变化，聪明顿开，哲学会悟，若或启诱。如欲藉医学救世以求功德圆满，自能妙悟非凡，临证审机，触处洞然，用药调方，随手奏效。既能寿身，又能寿世，凡我医界同人，何弗于静坐之功加之意乎。

医学宜参看《丹经》论

《内经》与《丹经》皆始于黄帝。然《内经》为世俗共用之书，故其书显传于后世。《丹经》为修士独善之书，故其书秘传有专家，所谓教外别传也。其后分门别派，或书籍留贻，或口诀授受，著述虽纷不一致，而当其内视功深之候，约皆能洞见脏腑，朗若掣电，深究性命，妙能悟真，故其论说皆能与《内经》相发明。习医者不必习其功，而实宜参观其书也。愚今者特将《丹经》所言之理能与医学相发明者，颅列数条于下，以征实之。

中医谓人之神明在心，故凡神明受病，皆注重治心。西人谓人之神明在脑，故凡神明受病，皆注重治脑。及观《丹经》，则以脑中所藏者为元神，心中所发者为识神，此其义实可沟通中西，而与《内经》脉要精微论谓“头者精明之府”。及灵兰秘典谓“心者君主之官，神明出焉”之文相符合也。盖人之神明有体用，神明之体藏于脑，神明之用出于心也。

又中说溺道隔膀胱渗入。西说谓膀胱原有入水之口，在出水之口下，因有脂膜绕护故不易见。而丹家口授，则谓人之元气藏于丹田，外有胰子包裹，即气海也。气海之状，下有三足，居膀胱之上，三足之中间有红点大如黄豆。而膀胱之上亦有此点，二点相对，溺道必然通利，若有参差，小便即不利。曾即物类验之，初剖解之时，此点犹仿佛可见，作淡红色，移时即不见矣。盖元气之功用，由上点透发以运行下焦之水饮，即由下焦渗入膀胱，虽膀胱之全体皆可渗入，而此点又为渗入之正路也。至西人所谓入水之口者，原在若有若无之间，不过为渗入之别派耳。尝见推拿家治小便不利，谓系膀胱稍偏（当即
 《金匮
 》所谓胞系了戾
 ），用手法推而正之，小便即利，实暗合丹家所论之理也。若笃信西说，不信水饮渗入之理，可以实验征之。试取鲜猪脬满贮以半温之水，绳扎其口，置新剖解之猪肉上，其水仍可徐徐渗出，能渗出即可征其能渗入也。

又西人谓人尿中多含碳气，不可作药用。而中法则谓之还原汤，男用女者，女用男者，获益良多，且《伤寒论》方中亦用之，其故何也？及详考丹家之说，知男子尿中含有硝质，女子尿中含有硫质，皆可设法取出。硝者至阴之精所化，而出于男子尿中，是阳中有阴也。硫者至阳之精所化，而出于女子尿中，是阴中有阳也。抱朴子谓，男女之相成，犹天地之相生，即《易》所谓一阴一阳互为之根也。人果洞明其理而善修其道，则男女尿中硝质硫质皆无。盖因其互相摄取，即能互相补益，虽高年夫妇行之亦可同登仙录（此段莫误认为房术采补
 ）。由斯观之，小便可作药用，其理固昭然也。

又中法于肾脏重之曰先天，其说亦实本于《丹经》。丹家谓肾有两枚，皆属于水，而肾系连于脊椎自下数七节之上，名命门穴，是生相火，一火介于二水之间，一阳陷于二阴之间，即象应坎卦，与心脏之体为离卦者互相感应。丹家即取此坎离之精，以炼成还丹。为肾中具有水火之气，实为先天之真阴真阳，而下焦之化精化气，以及外肾之作强，二便之排泄，莫不赖此水火之气以酝酿之，鼓舞之；犹如火车之诸机轮，其原动力皆在于水火也。而西人但以迹象求之，谓内肾惟司漉水，与外肾毫无关系，使明丹经之理，必不但执形迹与中法驳辩也。

又医家最重督任二脉。然督任二脉，针灸书但载其可针之经络，至其在人身果系何物，方书固未尝言及。及观《丹经》，乃知督脉贴于脊梁，下连脐下气海，上至脑际，俗名为脊髓袋者是也。任脉即喉管分支，下为心系，又下而透膈为肝系，又下而连冲及脐下气海，即肺、心、肝一系相连之总提出。知此二脉，乃知衄血之证，血循督脉上行，透脑而下出于鼻；咳血之证亦不但出于肺，凡心、肝、冲之血皆可循任脉上行也。凡心、肝、冲之血皆可循任脉上行，是治吐血者当兼顾其心肝冲也。


论哲学与医学之关系

近阅医学志报，多有谓哲学可累医学之进步者，其人盖不知哲学作何用，并不知医学所由昉也。诗云：“既明且哲，以保其身。”此身不陷于罪戾为保身，此身不困于疾病亦为保身。观诗之所云云，是其人必先有明哲之天资及明哲之学问，而后能保其身也。而此明哲保身之天资学问，在修士原为养生之道，此修士之养生所以名为哲学也。特是仁人君子之存心能养其生，又欲人人皆能自养其生。然人不皆明哲保身，其养生之道有亏，自不能不生疾病。于斯推广哲学之理，以创立医药，为不能自养其生者之赞助，而哲学之包括始能恢弘无外，是以自古医界著述诸家，若晋之葛稚川、南北朝之陶华阳、唐之孙思邈，诸人所著之书皆可宝贵，实皆为哲学家也。至明之李濒湖著《本草纲目》，于奇经八脉独取张紫阳之说，紫阳亦哲学家也。如以上所引征者仍不足凭，更可进征诸《内经》。

《内经》为黄帝讲明医学之书，而其首篇上古天真论曰：“上古有真人者，提挈天地，把握阴阳，呼吸精气，独立守神，肌肉若一，故能寿敝天地。”此言真人秉天地之菁英，而能保护不失，有若提挈把握；且能呼吸精气，以补助之；独立守神，以凝固之，故能变化气质，使肌肉若一，寿数无穷。此上古真人，诚为一大哲学家，不啻黄帝自现身说法也。夫《内经》既为黄帝讲明医学之书，而必以哲学开其端者，诚以哲学者保身之学也。人必先能自保其身，而后能代人保其身。保己之身用哲学，所以哲理即己身之气化也；保人之身用医学，亦因先洞悉己身之气化，自能代人人燮理其身中之气化也。由斯知哲学实为医学之本源，医学即为哲学之究竟，此所以《内经》为讲明医学之书，而开端必先言哲学也。哲学又何至累医学哉？然此非徒托空言也，更可进而征诸事实，且可征诸一己之事实。

愚资禀素强壮，心火颇旺，而相火似有不足。是以饮食不畏寒凉，恒畏坐凉处。年少时不以为意也，迨年过四旬，相火之不足益甚，偶坐凉处即泄泻。因此，身体渐觉衰弱。然素以振兴医学为心，而著述未就，恐虚度此一生，遂于每饭之前服生硫黄少许以补相火，颇有效验。然旬余不服，则畏凉如故。后见道家书，有默运心火下行，可温补下焦之语。效而行之，气机初似不顺。乃于呼吸之际，精心体验，知每当呼气外出之时，则肾必上升，心必下降。于斯随其下降之机，而稍为注意，俾其心肾互相交感，行之数日，即觉丹田生暖，无庸再服硫黄矣。后读《内经》四气调神篇，至“使志若伏若匿，若有私意，若己有得”数语，益恍然悟会。乃知所谓“若伏若匿”者，即引心火下行也；所谓“若有私意者”，是既引心火下行，复俾心肾之气互相交感，而有欣欣之意也。道家会合婴儿姹女之法，即从此语悟出，所谓若已有得者，丹田真阳积久，元气壮旺活泼，守脐不去，此实为己之所得，而永久不散失者也。因悟得《内经》此节真旨，遂专心遵行，今年已七十有三矣，膂力精神毫不衰老，即严冬之时食凉物、坐凉处，亦毫无顾忌，是哲学诚可济医药之穷也。哲学又何至累医学哉。

不但此也，医者诚能深于哲学，其诊病之际，直如饮上池之水，能洞鉴病源，毫无差谬，是以拙著《衷中参西录》中，曾载有详论静坐之法（在前
 ），欲医者由静坐之功以悟哲学也。若有以愚言为不可确信者，愚更引一事以为比例。

催眠术之术为中西所共认，而浸将加入科学者也。其行术时，必将其人之后天知识闭住，但用其先天之灵明，而后询之，能知所未知，见所未见。至深于哲学者，后天之思虑净尽，先天之灵明日开，所以凡事亦皆能未见而知。用他人先天之灵明者谓之术，用一己先天之灵明者谓之道，用道不远胜于用术乎，善哉。山西中医改进研究会长阎百川先生之言曰：“中医原出道家，初皆注重于修养。功候既深，能明了自身之脏腑，便能得生人气血循环。”此诚开天辟地之名论也。是以拙著医书中多论及哲学，非以鸣高也，实欲医者兼研究哲学，自能于医学登峰造极也。矧当时西人虽重科学，而其一二明哲之士，亦间悟欲求科学之登峰造极，亦必须辅以哲学。是以先总理有言谓：“诸君都知道世界上学问最好是德国，但是德国现在研究学问的人，还要研究中国的哲学，去补救他们科学之偏。”先总理之言如此，岂犹不足凭信乎。由斯观之，吾中华哲学之文明，数世之后将遍行于群国，则全球受哲学之陶融，世界已登于大同矣。


第二卷


尝思用药如用兵，善用兵者必深知将士之能力，而后可用之以制敌；善用药者亦必深知药性之能力，而后能用之以治病。是卷讨论药物，以《本经》为主，佐以实验，举凡炮制失宜、名实混淆之处，皆详辨之。



石膏生用直同金丹煅用即同鸩毒说

石膏之原质为硫氧氢钙化合而成，其性凉而能散，为清阳明胃腑实热之圣药，无论内伤外感用之皆效，即他脏腑有实热者用之亦效。《神农本经》原谓其微寒，其寒凉之力远逊于黄连、龙胆草、知母、黄柏等药，而其退热之功效则远过于诸药。盖诸药之退热，以寒胜热也；而石膏之退热，逐热外出也。是以将石膏煎服之后，能使内蕴之热息息自毛孔透出。且因其含有硫氧氢，原具发表之性，以之煮汤又直如清水，服后其寒凉之力俱随发表之力外出，而毫无汁浆留中以伤脾胃，是以遇寒温之大热，势若燎原，而放胆投以大剂白虎汤，莫不随手奏效。其邪实正虚者，投以白虎加人参汤亦能奏效。是以愚目石膏为寒温实热证之金丹，原非过也。

且尝历观方书，前哲之用石膏，有一证而用至十四斤者（见江笔花
 《医镜
 》）；有一证而用至数十斤者（见
 《吴鞠通医案
 》）；有产后亦重用石膏者（见
 《徐灵胎医案
 》，然须用白虎加人参汤以玄参代知母生山药代粳米
 ）。然所用者皆生石膏也，即唐宋以前亦未有用煅石膏者。孰意后世本草之论石膏者，竟将《本经》之所谓微寒者改为大寒，且又多载其煅不伤胃。乃自此语一出，直误尽天下苍生矣。

盖石膏之所以善治寒温者，原恃其原质中之硫氧氢也。若煅之，其硫氧氢皆飞去，所余之钙经煅即变为洋灰（洋灰原料石膏居多
 ），以水煮之即凝结如石，其水可代卤水点豆腐，若误服之，能将人外感之痰火及周身之血脉皆为凝结锢闭。是以见有服煅石膏数钱脉变结代，浸至言语不遂，肢体痿废者；有服煅石膏数钱其证变结胸，满闷异常，永不开通者；有服煅石膏数钱其周身肌肉似分界限，且又突起者。盖自有石膏煅不伤胃之语，医者轻信其说以误人性命者实不胜计矣。目之为鸩毒，此非愚之苛论也。愚混迹医界者五十年，对于各处医学志报，莫不竭力提倡重用生石膏，深戒误用煅石膏。医界同人有与愚表同志者，不禁馨香祝之也。

至于石膏生用之功效，不但能治病，且善于治疮，且善于解毒。奉天陆军营长赵海珊君之封翁，年过六旬，在脐旁生痈，大径三寸，五六日间烦躁异常，自觉屋隘莫容。其脉左关弦硬，右关洪实，知系伏气之热与疮毒俱发也。问其大便数日未行，投以大剂白虎汤加金银花、连翘、龙胆草，煎汤一大碗，徐徐温饮下，连服三剂，烦躁与疮皆愈。

又在籍时，本村东邻张氏女因家庭勃谿，怒吞砒石，未移时，作呕吐。其兄疑其偷食毒物。诡言无他，惟服皂矾少许耳。其兄闻其言，急来询解救之方。愚曰皂矾原系硫氧与铁化合，分毫无毒，呕吐数次即愈，断无闪失，但恐未必是皂矾耳。须再切问之。其兄去后，迟约三点钟复来，言此时腹中绞疼，危急万分，始实言所吞者是砒石，非皂矾也。急令买生石膏细末二两，用凉水送下。乃村中无药铺，遂至做豆腐家买得生石膏，轧细末，凉水送下，腹疼顿止。犹觉腹中烧热，再用生石膏细末半斤，煮汤两大碗，徐徐饮之，尽剂而愈。后又遇吞洋火中毒者，治以生石膏亦愈，然以其毒缓，但煎汤饮之，无用送服其细末也。

所最可虑者，北方药房中谬习，凡方中有石膏未开生、亦未开煅，率皆与以煅者，即明明方中开生石膏，亦恒以煅者伪充。因煅者之细末其所素备，且以为煅之则性近和平，较用生者尤稳妥也。是以医者欲用生石膏，宜加检点，或说给病家检点，亲视药房中将大块生石膏轧细，然后可用。若轧细时未经监视，至将药煮出，其石膏之渣凝结于罐底倾之不出者，必系煅石膏，宜急弃其药汤勿服。慎之，慎之，人命所关非轻也。


石膏治病无分南北论

近阅南方名医某君新出之著作，谓石膏之性宜于北而不宜于南。愚阅之有不能已于言者，非好辩也，诚以医学公开研究，然后能有进步，是以师弟之间亦不妨反复问难，愚与某君既同为医界中分子，有阅愚此论者，视愚为某君之诤友可也。

尝考《神农本经》，谓石膏微寒，主产乳。盖言其性不甚寒凉，可用于产后也。乃后世注《本经》者，不知产乳之乳字原作生字解，而竟谓石膏能治妇人无乳，支离殊甚。要知产后无外感之热，石膏原不可用。若确有外感实热，他凉药或在所忌，而独不忌石膏，以石膏之性非大寒，乃微寒也。是以汉季南阳夫子，原为医中之圣，所著《金匮》中有竹皮大丸，治妇人乳中虚，烦乱呕逆，中有石膏。夫乳中者，生子之时也，其烦乱呕逆必有外感之实热也，此实通《本经》石膏主产乳之义以立方也。愚生平临证用药皆窃师南阳夫子，凡遇产后寒温证，其阳明府热已实，皆治以白虎加人参汤，更以玄参代知母、生怀山药代粳米，莫不随手奏效。盖凡用白虎汤之时，其邪实正虚者皆宜加人参。而以玄参代知母者，以《本经》原谓其治产乳余疾也。以生山药代粳米者，取其浓厚之汁浆既可代粳米和胃，其所含多量之蛋白质又能补益产后者之肾虚也（拙著
 《衷中参西录
 》附载有医案若干可参观
 ）。夫产后最忌寒凉，而果有外感实热，石膏且为必需之药，岂南方遇有寒温实热之证，独不宜用石膏乎？如谓自古医学皆起于大江以北，《本经》论石膏或专为北方人设法，及仲圣之用石膏亦专为北方人立方者，试再与进征诸南方名医之用药。

吴江徐灵胎南方名医也，其治陆炳若之夫人产后风热，重用石膏；其治朱炳臣阳痿，亦重用石膏。淮阴吴鞠通亦南方名医也，其治何姓叟手足拘挛，误服桂枝、人参、熟地加剧，每剂药中重用石膏八两，至三月后始收功。又桐城余师愚亦南方名医也，其所著《疫疹一得》，载有清瘟败毒散，重用石膏八两。又吴门江笔花亦南方名医也，其所著《医镜》，载有时疫发斑一案，共用石膏十四斤始治愈。香山刘蔚楚南方当时名医也，其所著《安斋证治丛录》，载为其夫人治产后温病，每剂重用石膏八两，连服十八剂始愈。若斯者皆明明载于南方名医著作中，固为医界所共见也。不但此也，拙著之《衷中参西录》遍行于南方诸省，南方同志用书中重用石膏之方，治愈寒温险证致书相告者甚多，今复举数则于下以征明之。

湖北潜江红十字分会张港义务医院院长崔兰亭君来函云：“丁卯仲夏，国民革命军第二十军四师七旅旅长何君身染温病，军医以香薷饮、藿香正气散治之不效。迎为诊视，遵用《衷中参西录》清解汤（中有生石膏六钱
 ），一剂而愈。时因大军过境温病盛行，以书中清解汤、凉解汤、寒解汤、仙露饮、从龙汤、馏水石膏饮，有呕者兼用代赭石，本此数方变通而用之，救愈官长目兵三千余人，共用生石膏一千余斤，并无偾事。”

又江苏崇明协平乡保坍工程筹备处，蔡维望君来函云：“今季秋敝处张氏女得温病甚剧，服药无效，医言不治，病家以为无望。仆适在家叔经理之同德公司内，与为比邻。其母乞求强仆往视。见其神昏如睡，高呼不觉，脉甚洪实。用先生所拟之石膏粳米汤，生石膏用三两，粳米用五钱。见者莫不惊讶诽笑，且有一老医扬言于人曰：‘蔡某年仅弱冠，看书不过逾年，竟大胆若此。石膏重用三两，纵煅用之亦不可，况生者乎。此药苟下咽，病人即死矣。’有人闻此言，急来相告。仆曰：‘此方若用煅石膏，无须三两，即一两亦断送人命而有余。若用生者，即再多数两亦无妨，况仅三两乎。’遂急催病家购药，自监视煎取清汤一大碗，徐徐温饮下，病人霍然顿醒。其家人惊喜异常。闻其事者互相传告，以为异事。又苏州交通部电话局，张玉阶夫人病重，电报连催至苏诊治。既至有医在座，方开金银花一两，山栀八分，黄芩六分等药十七味，加牛黄丸一粒。该医请仆诊断，脉洪带数，神昏烦躁，舌苔微黄，喉红小疼，断为春温重证，已入阳明之府。因思苏州病家畏石膏如虎，良药埋没已久，今次可为石膏昭雪。乃放胆投白虎汤加党参，以生山药代粳米，为其喉红小疼更以玄参代知母，生石膏用八两。该医大为骇异，因将先生所论石膏之理，详为讲解，彼终不悟。遂催病家速购药，石膏要整块自制为末，以免药房以煅者误充。共煎汤一大碗，分数次徐徐温饮下，至明晨热退神清。该医又来探视，则病人正食粥矣。该医再三注目，一笑而去。揣该医之意，必以为其愈非真愈也。何至若斯之惑欤？噫！”

常德医药研究会撰述员张右长君来函云：“迩年捧读大著，手未释卷，受益于吾师者良多。近治一肿病，其人由慈利来常，意专到广德西医院就诊。西医作水肿治之，两旬无效。继来生处求诊。遵吾师诊断法，见其回血管现紫色，且现有紫色鸡爪纹，知系血臌，即用吾师治血臌之法治之，二十五日全愈。全市愕然，广德西医院闻之亦甚讶异。此外如重用山萸肉、生赭石、生石膏、生龙骨、牡蛎、生乳香、没药治愈之病，不胜计。而其中又以重用石膏治愈之险证尤伙。有一剂而用至五六两者，有治愈一病而用至斤余者。编有《适园医案偶存》，后当呈师指正。”此三处来函皆来自南方，石膏之性于南之患寒温者，有何不宜哉。

近又接平潭李健颐君赠所著《鼠疫新篇》一书，方中多用生石膏，有一剂之中用至八两，有治愈一证共用生石膏二斤强者。其书且广登于各处医学志报，某君岂未之见耶。夫平潭为闽属，为我国极南之地，而尚可用石膏如此者，是知果系当用石膏之证，何地不可放胆用之哉。


按：
 石膏原系硫氧氢钙化合而成，为其含硫氧氢，是以其性凉而能散（硫氧即硫酸
 ，在西药中
 ，为清热之品
 ）。外感有实热者服之，能使内蕴之热息息自毛孔透出。凡寒温阳明府实之证，用之直胜金丹。乃后世本草竟谓石膏煅不伤胃，则石膏经煅，其硫氧氢皆飞去，所余之钙经煅即成洋灰，能在水中结合，点豆腐者用之煮汤代卤水，其不可服明矣。若误用之，能将人之外感痰火凝结不散，并凝结人之血脉使不流通。是以石膏煅后用至八钱即能误人性命。某君之忌用石膏，殆有鉴于煅石膏之误人也，岂知若生用之与煅者有天渊之分乎！所最可异者，津沽诸药房，凡于方中石膏未开明生或煅者，例皆以煅者与之，甚或方中明明开生者，而亦以煅者误充。以煅者之细末其所素备也，且误信煅不伤胃之言，以为煅者较生者尤良也。愚为此事重要，定一甄别之法，凡将药煎成，石膏之渣凝结于药罐之底，而倾之不出者，必系煅石膏，宜速弃其药勿服。凡方中用生石膏者，宜先将此甄别之法说给病家，亦救人之一道也。


答王隆骥君石膏生用煅用之研究

鄙人浮沉医界者五十余年，凡所目睹耳闻者，恒有病非难治，而误用煅石膏以陷害之者，不知凡几。又有其病本可治，而不知重用生石膏以挽救之者，又不知凡几。因此深动悲悯，言难自秘，不觉语长心重，拟成石膏生用直同金丹煅用即同鸩毒一篇，曾登于各处医学志报，其中征明煅石膏之不可用。因煅石膏所煮之水能代卤水点豆腐，是其性与卤水同也。乃于《医界春秋》六十五期，江西王君谓愚所论不确，生石膏煮水亦可用点豆腐。愚因遍询敝处作豆腐者，乃知生石膏虽亦可点豆腐，然凝结之力甚微，若煅者用一两可将豆腐点成者，生者须得四两，且终不若煅者所点之豆腐块硬。吾邑吃豆腐者，以块硬如面筋者为佳，是以敝处作豆腐者皆用煅石膏。一为省费计，一为易售计也。由斯观之，石膏原为硫氧氢钙化合，所含之钙原有黏涩之性，是以多用之亦微有凝结之力，而其含之硫氧氢则大有表散之力，虽钙之性微黏涩无伤也，若煅之则其硫氧氢皆飞去，所余之钙经煅即成洋灰（烧洋灰者必用石膏
 ），若用汤剂煮之，即在罐底凝结为石，是其黏涩之性百倍于生者。又因硫氧氢皆飞去分，毫无宣散之力，则煅石膏之不可轻服彰彰明矣。而愚对于煅石膏之不可用，原有确实征验，非敢漫为论断也。

愚在辽宁立达医院时，有何裕孙君，为营口何道尹之胞兄。其人学问鸿博，人品端正，恒与愚互相过从，为研究玄学契友。因向充东三省测量局长，曾与吴子玉将军同事。岁在辛酉，闻吴将军在北京有事，欲与相商，遂晋京相访，偶受感冒发热，自开一解表清里之方，中有石膏六钱。彼意中是用生石膏，而方中未开生字，北方药铺恶习，凡石膏未注明生字者，必与以煅者。及将药煎服后，陡觉心不舒畅，检视药渣，见石膏凝结于罐底甚坚，乃知为煅石膏所误。自诊其脉数动一止，遂急还，求愚为诊治无效，又经中西医多方治疗皆无效，浸至肢体不遂，言语謇涩，竟至不起。

又辽宁张允孚君，为黑龙江军官养成所总办，有事还家，得温病求为诊治。方中为开生石膏一两，张君阅方大惊，谓在江省因有病服煅石膏五钱，骤成结胸之病，服药十余剂始转危为安，今方石膏一两且系生者，实不敢服。愚因为之详细辩明石膏生熟之异性，彼仍游移。其介绍人韩玉书君，为陆军次长韩麟春之胞兄，曾与张君同时在东洋留学，亦力劝其速服，谓前月家慈病温，先生为开生石膏三两，煎汤三杯，分三次服下，病若失，况此方中止用一两乎。张君遂放胆服下，病遂愈。后张君颇感激，且深赞愚研究药性之精确。就此两案观之，愚目煅石膏为鸩毒，原非过也。况此外服煅石膏而受害者，又不可胜数乎。

王君又谓生石膏虽可多用，然须有节制，而愚生平喜用生石膏亦非漫无节制也。盖石膏性原微寒，《本经》明载，是以非多用不能清大热。至愚重用生石膏之时，必煎汤数钟，分多次徐徐温饮下，病愈即停饮，此以小心行其放胆，即古人一煎三服之法，实于无节制之中而善用其节制也。

王君又谓《金匮》竹皮大丸及小青龙加石膏汤，皆所用石膏甚少，且谓竹皮大丸有二分之石膏，即有七分之甘草，且以枣肉为丸，其意盖可知矣。而愚对于二方之少用石膏及竹皮大丸之配制，则实别有拟议也。尝阅行世《金匮》诸本，竹皮大丸石膏载用二分之外，又有载用一分者，又有载用一两者，是知仲景之书不知几经传写或口授，至宋始有印本。其中错误原甚多，其药品之分量原不足凭，其方列于妇人产后门中，故其所主之病，为妇人乳中虚，烦乱呕逆。此乳字当作生字解，谓妇人当生子之时也，生子之后而烦乱呕逆，此中必有外感之热已入阳明之府，是以方中用桂枝以散外感，用石膏以清内热，用竹皮以止呕逆。而必作丸剂者，因石膏性凉质重，若并其质服之，不但能清热且善镇呕逆。然又恐其产后肾虚寒凉下侵，故又多用甘草，丸以枣肉，以缓其下行之势，此仲圣制方之精义也。然须知石膏末服一钱之力，可抵半两，少用胜于多用也。

至于愚治产后外感之热，终虑竹皮大丸中之石膏重坠下达，而不敢轻用，恒以白虎人参汤代之，且又将方中之知母代以玄参，粳米代以生山药。盖白虎汤用法在汗吐下后例加人参，以其虚也。渴者亦加人参，以其津液不上潮也。产后则虚之尤虚，其气化下陷而不能上潮可知，以玄参代知母者，因《本经》谓玄参治产乳余疾，而于知母未尝言也。以生山药代粳米者，因粳米但能留恋肠胃，俾石膏之寒凉不下趋，而生山药之汁浆黏润多含蛋白质，既能和胃，兼能补产后肾虚也。至于表证未罢者，又宜酌加薄荷叶钱余，或送服西药阿斯必林二分许，则里清外解莫不随手奏效。拙著《志诚堂医案》中，载有此证数案，皆煎药一大剂分多次缓缓温饮下，虽在产后，寒凉亦不至下侵。迨大热退至十之七八，又急改用滋阴之品，以清其余热，是以百用不至一失也。

或疑后世注疏家之解竹皮大丸者，谓因有子食乳，其乳去过多，致生虚热，故主以竹皮大丸，非正当产后因有外感之热用竹皮大丸也，不知注疏家恒疑石膏不可用于产后，故将乳字不作生字讲，而作乳汁讲。且于《本经》石膏治产乳之句亦作乳汁讲，此非以其说解经文，实以经文迁就其说也。藉曰不然，此可于《徐氏洄溪医案》征之。

徐氏案中载有陆炳若之夫人，产后感风热瘀血未尽。医者执产后属虚寒之说，用干姜、熟地治之，汗出而身热如炭，唇燥舌紫，仍用前药。余斯日偶步田间，近炳若之居，趋迎求诊。余曰产后血枯火炽，又加风热刚燥滋腻之品，益火塞窍，凶危立见，非石膏则阳明之盛不解。遵仲景法用竹皮、石膏等药。余归而他医至，笑且非之，谓自古无产后用石膏之理。此盖生平未见仲景方也。其母素信余，力主服之，一剂而醒。俾用原方再服一剂全愈。观徐氏此案所谓遵仲景法，用竹皮、石膏等药，非即指竹皮大丸而言乎！徐氏为清中叶名医，其遇产后外感热证，即仿用竹皮大丸，则经文中所谓乳中者，非即产后二字之代名词乎！

盖产后外感实热之证，病者十人恒九人不起。诚以外感炽盛之热传入阳明，非石膏不解。而世俗执定产后最忌寒凉之说，不惟石膏不敢用，即一切稍能清热之药亦不敢用。夫产后气血两亏，为其气亏，脏腑少抵抗之力，则外邪之入也必深；为其血亏，脏腑多阴虚之热，则外热之灼耗益烈。此乃内伤外感相并，为寒温中至险之证，治法不师仲景其何能济乎！至于愚治此证，改用白虎加人参汤加减者，此乃对于此证慎之又慎，百用不至一失也。其有信用愚言者，自能为产后患寒温者广开生路也。

至于王君谓小青龙加石膏汤所加石膏亦甚少者，而愚则另有拟议也。按：《金匮》小青龙加石膏汤与越婢加半夏汤并列于肺病门中，越婢加半夏汤所主之病为咳而上气，此为肺胀，其人喘息如脱状，脉浮大者，此汤主之。小青龙加石膏汤所主之病为肺胀咳而上气，烦而喘，脉浮者，此汤主之。是二方所主之病原相近也。越婢加半夏汤中言脉浮大，其为热可知，而小青龙加石膏方中，虽但言脉浮未尝言大，然病兼烦躁，此为太阳烦躁，与少阴烦躁不同，其为热尤显然也。由斯而论，是二病之热亦相近。而越婢加半夏方中有石膏半斤，小青龙加石膏方中仅加石膏一两，且其所用桂、辛、干姜诸热药，原为越婢加半夏汤中所无，而其分量又皆重于石膏数倍，其为汤剂之热者可知，以热治热其能有效乎？再征以竹皮大丸中之石膏各书之分量不同，则此方中所加石膏之分量必有差误可断言也，是以愚用此方时石膏恒为诸热药之七八倍，方能随手奏效。拙著医论篇中，载有历序用小青龙汤之经过及通变化裁之法，可参观也。

王君又谓煅石膏治外感轻病亦能奏效，此说也愚非不知，拙著方剂篇有加味越婢加半夏汤治人素有劳嗽，因外感袭肺而劳嗽益甚，或微兼喘逆痰涎壅滞者。方中石膏三钱原系煅用，服后可将痰涎结成小块易于吐出，后乃虑此方若误以治外感稍剧之证，恐药不能胜病，更将煅石膏加多必至痰火凝结于胸中，而成结胸之险证，则甚可畏也。是以至再版时，遂改为生石膏四钱，其清上焦之力能使痰涎自化为水，随小便泻出，较之紧成小块吐出者尤稳妥也。盖愚生平志愿深望医界同人尽用生石膏，药房中亦皆不鬻煅石膏，乃为达到目的，复何忍倡用煅石膏以治外感之轻病乎！


论三七有殊异之功能

三七善止血妄行，又善化瘀血而不伤新血，拙著药物学篇已详悉言之。乃今于治血证之外，又得其殊异之功能，由自身试验而知。既知之而不敢自秘，特详录其事于下。

乙丑孟夏末旬，愚寝室窗上糊纱一方以透空气，夜则以窗帘障之。一日寝时甚热，未下窗帘。愚睡正当窗，醒时觉凉风扑面袭入右腮，因睡时向左侧也。至午后右腮肿疼，知因风袭，急服西药阿斯必林汗之。乃汗出已透，而肿疼依然。迟至翌晨，病又加剧，手按其处，连牙床亦肿甚，且觉心中发热。于斯连服清火、散风、活血消肿之药数剂。心中热退，而肿疼仍不少减，手抚之肌肤甚热。遂用醋调大黄细末屡敷其上，初似觉轻，迟半日仍无效，转觉其处畏凉。因以热水沃巾熨之，又见轻，乃屡熨之，继又无效。因思未受风之先，头面原觉发热，遽为凉风所袭，则凉热之气凝结不散。因其中凉热皆有，所以乍凉之与热相宜则觉轻，乍热之与凉相宜亦觉轻也。然气凝则血滞肿疼，久不愈必将化脓。遂用山甲、皂刺、乳香、没药、粉草、连翘诸药迎而治之。服两剂仍分毫无效。浸至其疼彻骨，夜不能眠。踌躇再四，恍悟三七外敷，善止金疮作疼，以其善化瘀血也，若内服之，亦当使瘀血之聚者速化而止疼。遂急取三七细末二钱服之，约数分钟其疼已见轻，逾一句钟即疼愈强半矣。当日又服两次，至翌晨已不觉疼，肿亦见消。继又服两日，每日三次，其肿消无芥蒂。

愚于斯深喜病之得愈，且深叹三七之功能几令人不可思议。内子王氏因语愚曰：“余向在日本留学曾伤手出血，敷西药磺碘（即沃度仿谟
 ）少许，其疼立止，后历三日始愈。迨来奉又伤手出血，敷三七末少许，移时疼方止，历一日夜伤处全愈。由斯观之，三七治金疮固胜于磺碘也。又在日本时，尝见日人恒以物类试药力，迨至奉僦居，居停杜氏所畜之犬，粪门溃烂流脓血，杜氏妇笑问有法治否？因思此正可为试验药力之资藉，遂答曰可治。俾用三七细末钱半，磺碘少许，掺粥中饲之，日两次，连饲三日，犬竟愈。观此二药并用如此效验，想以治人肠中生痈溃烂亦当有捷效。”愚因晓之曰：“磺碘内服（一次之极量为六厘
 ，剧烈之品慎勿多用
 ）其性原善解梅毒。犬因食含有梅毒之人矢，所以肠中生痈，溃及粪门，外流脓血。治以磺碘原甚的，而与三七之化腐生新者并用，所以见效尤捷。此本为治人之良药，特因一为中药，一为西药，故从前未有将此二药并用者。今既并用之试于犬而有效，用于人亦何患不效乎！既可以治人有梅毒之肠痈有效，其无梅毒之肠痈，治之不更易乎。”而愚又思之，难治者莫如肺痈（肺结核之甚者即肺痈
 ）及赤痢末期，肠中溃烂，所下者腥臭腐败也。乃由肠痈而推及肺痈，且由肠中生痈溃烂推及肠中赤痢溃烂，想用此二药亦皆能奏效（此尚待试验
 ），为此段商榷实有益于医学，故并录之。此论成后，曾以示沧州友人李品三。品三曰：“三七诚为良药，余曾治一孔姓壮年心下疼痛，经他医屡治不愈。俾用丹参、桃仁各三钱煎汤，送服三七细末二钱，一剂而愈。盖因其心下血管为血所瘀，是以作疼。三七长于化瘀血，故奏效甚捷也。”愚闻之喜曰：“三七之功能，愚以为发挥无遗矣。今闻兄言，知三七又多一主治也。”

继又实验三七之功能，直如神龙变化，莫可端倪。丙寅季春，愚自沧州移居天津。有表侄刘骥如在津为德发米庄经理，其右腿环跳穴处肿起一块，大如掌，按之微硬，皮色不变，继则渐觉肿处骨疼，日益加重。及愚诊视时，已三阅月矣。愚因思其处正当骨缝，其觉骨中作疼者，必其骨缝中有瘀血也。俾日用三七细末三钱，分作两次服下。至三日，骨已不疼。又服数日，其外皮色渐红而欲腐。又数日，疮顶自溃，流出脓水若干，遂改用生黄芪、天花粉各六钱，当归、甘草各三钱，乳香、没药各一钱。连服十余剂，其疮自内生肌排脓外出，结痂而愈。按：此疮若不用三七托骨中之毒外出，其骨疼不已，疮毒内陷，或成附骨疽为不治之证。今因用三七，不但能托骨中之毒外出，并能化疮中之毒使速溃脓（若早服三七并可不溃脓而自消
 ），三七之治疮，何若斯之神效哉。因恍悟愚之右腮肿疼时，其肿疼原连于骨，若不服三七将毒托出，必成骨槽风证无疑也。由此知凡疮证之毒在于骨者，皆可用三七托之外出也。

又天津英租界胡氏妇，信水六月未通，心中发热胀闷。治以通经之药，数剂通下少许。自言少腹仍有发硬一块未消。其家适有三七若干，俾为末，日服四五钱许，分数次服下。约服尽三两，经水大下，其发硬之块亦消矣。审斯则凡人腹中有坚硬之血积，或妇人产后恶露未尽结为癥瘕者，皆可用三七徐消之也。

又天津日租界刘问筹，偶患大便下血甚剧。西医注射以止血药针，其血立止，而血止之后，月余不能起床，身体酸软，饮食减少。其脉芤而无力，重按甚涩。因谓病家曰：“西人所注射者，流动麦角膏也。其收缩血管之力甚大，故注射之后，其血顿止。然止后宜急服化瘀血之药，则不归经之血，始不至凝结于经络之间为恙。今但知止血，而不知化血，积之日久必成劳瘵，不仅酸软减食已也。然此时尚不难治，下其瘀血即愈矣。”俾日用三七细末三钱，空心时分两次服下。服至三次后，自大便下瘀血若干，色紫黑。从此每大便时，必有瘀血随下，至第五日所下渐少，至第七日即不见瘀血矣。于斯停药不服，旬日之间身体复初。由斯观之，是三七一味即可代《金匮》之下瘀血汤，且较下瘀血汤更稳妥也。


羚羊角辨（附：羚羊角代替方）

以热治凉，以凉治热，药性之正用也。至羚羊角性近于平不过微凉，而最能清大热，兼能解热中之大毒；且既善清里，又善透表，能引脏腑间之热毒达于肌肤而外出，此乃具有特殊之良能，非可以寻常药饵之凉热相权衡也。而世之医者阅历未久，从未单用羚羊角施之病证，偶用数分杂于他药之中则其效不显；即或单用之，而不能与所治之证吻合，则其效亦不显；既与所治之证吻合矣，而所用者或为伪品，或成色有差，则其效仍不显，为用羚羊角未尝见其显著之功效，遂至轻议羚羊角为无用，登诸医学志报。愚非好辩，然既同为医界中人，原有互相研究之责任，今特将从前所用羚羊角治愈之病十余则，详录于下以征明之。

壬寅之岁，曾训蒙于邑之北境刘仁村，愚之外祖家也。季春夜半，表弟刘铭轩扣门求方，言其子（年六岁
 ）于数日间出疹，因其苦于服药，强与之即作呕吐，所以未求诊视，今夜忽大喘不止，有危在顷刻之势，不知还可救否。遂与同往视之，见其不但喘息迫促，且精神恍惚，肢体骚扰不安，脉象摇摇而动，按之无根，其疹出第三日即靥，微有紫痕，知其毒火内攻，肝风已动也。因思熄风、清火，且托毒外出，惟羚羊角一味能兼擅其长，且色味俱无，煎汤直如清水，孺子亦不苦服。幸药房即在本村，遂急取羚羊角三钱煎汤，视其服下，过十余分钟即安然矣。其舅孙宝轩沧州名医也，翌日适来省视，见愚所用羚羊角方，讶为仙方。其实非方之仙，乃药之良也。

奉天都护（清之护寝陵者
 ）王六桥之孙女，年五六岁，患眼疾。先经东医治数日不愈，延为诊视。其两目胬肉长满，遮掩目睛，分毫不露，且疼痛异常，号泣不止。遂单用羚羊角二钱，俾急煎汤服之。时已届晚九点钟，至夜半已安然睡去，翌晨胬肉已退其半。又煎渣服之，全愈。盖肝开窍于目，羚羊角性原属木（谓角中有木胎者不确
 ，盖色似木而质仍角也
 ），与肝有同气相求之妙，故善入肝经以泻其邪热，且善伏肝胆中寄生之相火，为眼疾有热者无上妙药。

奉天陆军次长韩芳辰之太夫人，年六十余，臂上生疔毒，外科不善治疗，致令毒火内攻，热痰上壅，填塞胸臆，昏不知人。时芳辰督办奉天兵工厂，有东医数人为治，移时不愈，气息益微。延为诊视，知系痰厥。急用硼砂五钱，煮至融化，灌下三分之二，须臾呕出痰涎若干，豁然顿醒。而患处仍肿疼，其疔生于左臂，且左脉较右脉洪紧，知系肝火炽盛，发为肿毒也。遂投以清火解毒之剂，又单将羚羊角二钱煎汤兑服，一剂而愈。

奉天小北门里淡泊胡同，友人朱贡九之幼女，年五岁，出疹次日即靥，精神骚扰不安，自言心中难受。遂用连翘、蝉退、薄荷叶、金银花诸药表之，不出。继用羚羊角二钱煎汤饮之，其疹复出。又将羚羊角渣重煎两次饮之，全愈。由此可知其表疹外出之力，迥异于他药也。

奉天同善堂（省立慈善总机关
 ）堂长王熙春之幼女，年五岁，因出疹倒靥过急，毒火内郁，已过旬日，犹大热不止，其形体病久似弱，而脉象确有实热，且其大便干燥，小便黄赤，知非轻剂所能治愈。将为疏方，熙春谓孺子灌药实难，若用好吃之药，令其自服则尤善矣。于斯为开羚羊角二钱，生石膏二两，煎汤一大盅，俾徐徐饮下。连服两剂全愈。

奉天大南门内官烧锅胡同刘玺珊之幼女，年四岁，于孟夏时胸腹之间出白痧若干，旋即不见，周身壮热，精神昏愦，且又泄泻，此至危之候也。为疏方生怀山药、滑石各八钱，连翘、生杭芍各三钱，蝉退、甘草各二钱，羚羊角一钱（另煎兑服
 ），煎汤一大盅，和羚羊角所煎之汤共盅半，分三次温服下，其白痧复出，精神顿爽，泻亦遂止。继又用解毒清火之品调之全愈。

奉天中学教员马凌霄之幼子，年四岁，因出疹靥急，来院求为诊治。其状闭目喘促，精神昏昏，呼之不应，周身壮热，大便数日未行。断为疹毒内攻，其神明所以若斯昏沉，非羚羊角、生石膏并用不可。遂为疏方生石膏一两，玄参、花粉各六钱，连翘、金银花各三钱，甘草二钱，煎汤一大盅，又用羚羊角二钱煎汤半钟，混合，三次温服下，尽剂而愈。

奉天海关税局文牍陈南雅之女，年六七岁，疹后旬余灼热不退，屡服西药不效。后愚视之，脉象数而有力，知其疹毒之余热未清也。俾单用羚羊角一钱煎汤饮之，其热顿愈。

天津特别三区三马路俞孚尹之幼子，年四岁，出疹三日，似靥非靥，周身壮热，渴嗜饮水，其精神似有恍惚不稳之意，其脉象有力，摇摇而动。恐其因热发痉，为开清热托毒之方，加羚羊角一钱以防其发痉。购药至，未及煎而痉发，且甚剧，遂将羚羊角与诸药同时各煎，取汤混和，连连灌下，其痉即愈。又将其方去羚羊角，再煎服一剂全愈。

沧州中学书记张雅曾，河西纪家屯人，来院询方，言其家有周岁小儿出疹，延医调治数日，其疹倒靥皆黑斑，有危在旦夕之势。不知尚可救否。细询之，知毒热内陷，为开羚羊角一钱及玄参、花粉、连翘各数钱，俾将羚羊角另煎汤半茶盅，与余三味所煎之汤兑服，一剂而愈。

沧州河务局科员赵春山之幼子，年五岁，因感受温病发痉，昏昏似睡，呼之不应，举家惧甚，恐不能救。其脉甚有力，肌肤发热。因晓之曰：“此证因温病之气循督脉上行，伤其脑部，是以发痉，昏昏若睡，即西人所谓脑脊髓炎也。病状虽危，易治也。”遂单用羚羊角二钱，煎汤一盅，连次灌下，发痉遂愈，而精神亦明了矣。继用生石膏、玄参各一两，薄荷叶、连翘各一钱，煎汤一大钟，分数次温饮下，一剂而脉静身凉矣。盖痉之发由于督脉，因督脉上统脑髓神经也（督脉实为脑髓神经之根本
 ）。羚羊之角乃其督脉所生，是以善清督脉与神经之热也。

沧州兴业布庄刘耀华之幼子，甫周岁，发生扁桃体炎喉证，不能食乳，剧时有碍呼吸，目睛上泛。急用羚羊角一钱，煎汤多半杯，灌下，须臾呼吸通顺，食乳如常。

沧州西河沿李氏妇，年二十余，因在西医院割瘰疬，住其院中，得伤寒证甚剧，西医不能治。延往诊视，其喘息迫促，脉数近七至，确有外感实热，而重诊无力，因其割瘰疬已至三次，屡次闻麻药，大伤气分故也，其心中觉热甚难支，其胁下疼甚。急用羚羊角二钱，煎一大钟，调入生鸡子黄三枚，服下，心热与胁疼顿止。继投以大剂白虎加人参汤，每剂煎汤一大碗，仍调入生鸡子黄三枚，分数次温服下，连服二剂全愈。

岁在壬寅之孟秋，邑北境霍乱盛行。斯岁少阳相火司天，厥阴风木在泉，肝胆火盛，患病者多心热嗜饮凉水。愚遇其证之剧者，恒于方中加羚羊角三钱（另煎兑服
 ），服者皆愈。或疑司天者管上半岁，在泉者管下半岁，霍乱发于孟秋似与司天无涉。不知霍乱之根皆伏于暑热之时，且司天虽云管半岁，而究之一岁之气候实皆与司天有关也。矧羚羊角之性，不但善平少阳之热，亦善平厥阴之热，况少阳之胆原与厥阴之肝原相连乎。

又愚在奉时，有安东王姓女学生来院诊病，自言上焦常觉发热，下焦则畏寒，且多白带，家中存有羚羊角不知可服否。答以此药为甚大，且为珍重之品，不必多服，可用五分煎服之，若下焦不觉凉，而上焦热见退，乃可再服。后其人服羚羊角数次，不惟上焦热消，其白带亦见愈，下焦并不觉凉，是羚羊角性善退热而又非寒凉之品可知也。

内子王氏生平有病不能服药，闻药气即思呕吐。偶患大便下血甚剧，时愚自奉还籍，彼自留奉，因粗识药性，且知羚羊角毫无药味，自用羚羊角一钱煎汤服之，立愈。

友人毛仙阁，邑中之儒医也，以善治吐衄闻名。其治吐衄之方，多用羚羊角。曾询其立方之义。仙阁谓吐衄之证多因冲气上冲，胃气上逆，血即随之妄行。其所以冲胃冲逆者，又多为肝火、肝气之激发，用羚羊角以平肝火、肝气，其冲气不上冲，胃气不上逆，血自不妄行而归经矣。愚深韪斯论，遇吐衄证仿用之，果效验异常。夫犀角、羚羊角同为珍重之药品。而犀角之出暹逻者，其价较羚羊角尤昂（无力者真广犀角亦可用
 ），因其价昂，则伪者愈多，愚曾用治吐衄，用治温热窜入心宫，用治温热传入阳明兼咳血，皆能随手奏效。而实未尝若羚羊角之单用屡用，以定其确实之功效。是以不敢轻加评议，姑悬为阙疑之条，以待同人之研究而已。盖愚于药性从不敢凭空拟议，必单用、屡用，精心实验有得，而后登诸札记，以为异日撰述之蓝本。是以近著药物篇，专讲中西药物，所载中药不满百种，而药后讲解已近十万言，无非举数十年精心实验之所得，而尽情披露倾吐，以贡诸医界同人也。

所可虑者，羚羊角虽为挽回险证之良药，然四十年前其一钱之价值，不过同今日银币之半角，今则值银币十七八圆矣，其昂贵之价，后且有加无已，寒素之家何以能用。愚因临证细心品验，遇当用羚羊角之证，原可以他药三种并用代之，其药力不亚羚羊角，且有时胜于羚羊角，则鲜茅根、生石膏与西药阿斯必林并用是也。盖羚羊角之特长在表疹瘾外出及清肝胆之热，而茅根禀少阳最初之气故发生最早；阿斯必林之原质存于杨柳树皮中（用其树皮中
 津液制成
 ），杨柳之发生亦最早，故亦善入少阳也。至石膏虽为阳明正药，因其含有硫氧氢原质，实善于清热，而兼有发表之性，凡药性之能发表者，皆与肝胆木性之喜条达者为同气，且石药质重，兼有镇肝胆之力。是以此三药并用可以代羚羊角也。今爰将此三药并用之分量酌定于下，且为定名甘露消毒饮，以便于记忆。

鲜茅根去净皮切碎六两
 　生石膏捣细两半
 　阿斯必林半瓦


将前二味煎汤一大碗，分三次送服阿斯必林，两点钟服一次。若初次服药后遍身出汗，后两次阿斯必林宜少服，若分毫无汗，又宜稍多服。以服后微似有汗者方佳。至石膏之分量，亦宜因证加减，若大便不实者宜少用；若泻者石膏可不用；待其泻止便实仍有余热者，石膏仍可再用。

壬申正月中旬，长男荫潮两臂及胸间肉皮微发红，咽喉微疼，疑将出疹，又强被友人挽去，为治小儿发疹。将病治愈，归家途中又受感冒，遂觉周身发冷，心中发热。愚适自津还籍，俾用生石膏细末一两，煎汤送服阿斯必林一瓦。周身得汗，发冷遂愈，心中之热亦轻，皮肤则较前益红。迟半日又微觉发冷，心中之热更增剧，遂又用生石膏细末二两，煎汤送服阿斯必林半瓦。服后微解肌，病又见愈。迟半日仍反复如故，且一日之间下大便两次，知其方不可再用。时地冻未解，遣人用开冻利器，剖取鲜茅根六两，煎汤一大碗，分三次服，每次送服阿斯必林三分瓦之一。服后未见汗而周身出疹若干，病愈十分之八九，喉已不疼。隔两日觉所余之热又渐增重，且觉头目昏沉，又剖取鲜茅根八两，此时因其热增，大便已实，又加生石膏两半，共煎汤一大碗，仍分三次送服阿斯必林如前。上半身又发出白泡若干，病遂全愈。观此可知此三药并用之妙，诚可代羚羊角矣。后返津时，值瘟疹流行，治以此方，皆随手奏效。


络石[image: ]
 薁辨①



①　标题为重订者加，原缺。



各处庭院中多有络石[image: ]
 薁，此二种皆木本藤蔓类，而皆可入药。络石蔓粗而长，叶若红薯，其节间出须，须端作爪形，经雨露濡湿，其爪遂粘于砖石壁上，俗呼为爬山虎，即药房中之络石藤也，本草又名为石龙藤。其性善治喉痹肿塞，用鲜者两半煎汤一盅，细细呷之，少顷即通。其性又善通经络，同续断、菟丝子煮酒（须用酿酒
 ，不宜用灼酒
 ），日日饮之，或单用络石藤煮酒饮之，善治周身拘挛，肢体作痛。若与狗脊、猴姜煮酒饮之，善治腰疼。若兼腿疼者，宜加牛膝。《名医别录》又谓，此物久服能轻身、明目、润泽、好颜色、不老。诚如《别录》之所云云，则每日以之煮汤当茶饮之，其为益不亦多乎？

 薁蔓类络石而稍细，花叶若鸡爪形又多分歧，以其须缠于高树之枝柯上。其藤中多通气细孔，截断吹之有浆出，可擦疮肿毒。其性亦善治淋，煎汤当茶最善止渴。取其叶捣汁饮之，善治呕哕。其所结之实，大如广红豆，形圆色红而亮，中有浆微干微酸，其功用能止渴，益气力，悦颜色。俗传有谓其善解砒石毒者，然未见其出载，此则待质高明也。

论马钱子为健胃妙药

西人以马钱子为健胃之药，吾医界闻之莫不讶为异事。不知胃之所以能化食者，固赖其生有酸汁，又实因其能自𥆨动也。马钱子性虽有毒，若制至无毒，服之可使全身𥆨动，以治肢体麻痹（此奋兴神经之作用），若少少服之，但令胃腑𥆨动有力，则胃中之食必速消。此非但凭理想，实有所见而云然也。沧州小南门外，朱媪，年过六旬，素有痫风证，医治数十年，先服中药无效，继服西药麻醉脑筋之品，若臭剥、臭素、抱水诸药，虽见效，然必日日服之始能强制不发。因诸药性皆咸寒，久服伤胃，浸至食量减少，身体羸弱。后有人授以王勋臣龙马自来丹方，其方原以马钱子为主药，如法制好，服之数日，食量顿增，旬余身体渐壮，痫病虽未即除根，而已大轻减矣。由斯知马钱子健胃之功效迥异乎他药也。

特是龙马自来丹，马钱子伍以地龙，为治痫风设也。若用以健胃，宜去地龙，加炒白术细末，其健胃之效益著。爰拟定其方于下：

炒白术细末四两
 　制好马钱子细末一两


二药调匀，水和为丸一分重（干透足一分），饭后服五丸，一日再服，旬余自见功效。


按：
 马钱子诚有大毒，必制至无毒方可服。《医林改错》龙马自来丹后所载制马钱子法，似未能将毒去净。至《证治全生集》制药中所载制马钱子法，又似制之太过，使药无力。愚斟酌二书之间，拟一制法，载于方剂篇第七卷振颓丸下，有欲制此药者，取用其法可也。

论龙骨不可煅用之理

龙骨之中含有元阴，是以舌舐之其力能吸舌，此元阴翕收之力也。若生用之，凡心中怔忡、虚汗淋漓、经脉滑脱、神魂浮荡诸疾，皆因元阳不能固摄，重用龙骨，藉其所含之元阴以翕收此欲涣之元阳，则功效立见。若煅用之，其元阴之气因煅伤损，纵其质本黏涩，煅后其黏涩增加，而其翕收之力则顿失矣。用龙骨者用其黏涩，诚不如用其吸收也。明乎此理，则龙骨之不宜煅益明矣。王洪绪《证治全生集》谓“用龙骨者，宜悬之井中，经宿而后用之”，是可谓深知龙骨之性，而善于用之者矣。

䗪虫辨

仲景治血痹虚劳，有大黄䗪虫丸，治血瘀腹中，有下瘀血汤，方亦有䗪虫。是䗪虫原为治瘀血之要药。而其性和平，化瘀血则不伤新血，且又分毫无损气分，实尤为治瘀血之妙药也。乙丑冬，愚因诊病来津，所开药方中有䗪虫数钱，药房与以黑色甲虫，形似蜣螂而扁，其背光滑无纹，知系差误。以质药房，则谓：“从前所售䗪虫，即土鳖虫。后有南方医者，谓此非䗪虫，必购于上海始得真䗪虫。后如言购来者，即此光背黑甲虫。从此凡见方中写䗪虫者，即与以此虫。其开土鳖虫者，始与以土鳖虫。各药房中皆如此，非独敝号有然也。”愚闻之，不禁愕然。夫䗪虫原为常用药品，而天津又为北方名区，竟至混淆如此乎。尝考《本经》，一名地鳖，《别录》又名土鳖，是土鳖虫即䗪虫之明征也。又《本草纲目》谓䗪虫状若鼠妇。按：鼠妇俗名湿湿虫，生潮湿之地，鼠穴中恒有之，又生于井底泥中，古名伊威，《诗经》所谓伊威在室也，其背原多横纹，䗪虫既与鼠妇相似，其非光背无纹之黑甲虫，而为背多横纹之土鳖，益可知矣。且可疑者，䗪虫近时药行中亦名苏虫，为其产于苏州者良也，岂南方医者不识其土产乎？又其光背黑甲虫购自上海，岂上海为南方最文明之区，竟误以之为䗪虫乎？如此以配制古方，其将何以奏效乎？愚愿医界同人之用䗪虫者，尚其明辨之。

论鸡内金为治女子干血劳要药

女子干血劳之证，最为难治之证也。是以愈者恒少，惟善用鸡内金者，则治之多能奏效。愚向为妇女治病，其廉于饮食者，恒白术与鸡内金并用。乃有两次遇有用此药者，一月间月信来三次，恍悟此过用鸡内金之弊也。盖鸡内金善化瘀血，即能催月信速于下行也。然月信通者服之，或至过通；而月信之不通者服之，即不难下通。况《内经》谓“中焦受气取汁，变化而赤，是为血”，血之来源，原在脾胃能多消饮食。鸡内金与白术并用，原能健脾胃以消饮食也。况脾为后天资生之本，居中央以灌溉四旁。此证之多发劳嗽者，脾虚肺亦虚也；多兼灼热者，脾虚而肾亦虚也。再加山药、地黄、枸杞诸药以补肺滋肾，有鸡内金以运化之，自能变其浓厚之汁浆为精液，以灌注于肺肾也。迨至服药日久，脏腑诸病皆愈，身体已渐复原，而月信仍不至者，不妨再加䗪虫、水蛭诸药。如嫌诸药之猛悍，若桃仁、红花亦可以替代。然又须多用补正之药品以驾驭之，始能有益而无害也。愚向曾本此意拟一方，名资生通脉汤，载于方剂篇八卷，后列用其方治愈之案数则，可参观也。


答人疑洗髓丹中轻粉红粉性过猛烈（方载方剂篇第八卷）

《神农本经》药分上、中、下三品。上品者养生之药也；中品者治病之药也；下品者攻病之药也。是故无病时宜服上品以调之；有病时宜服中品以治之；至其病甚剧烈非寻常药饵所能治者，又当服下品之药以攻之。梅毒之证可谓病中之剧烈者矣。而欲用寻常药饵从容治之，可乎？然用猛烈之药，原非毫无把握也。夫用药之道等于用兵，骄将悍卒，在善驾驭。洗髓丹中之轻粉、红粉，可谓骄将悍卒矣，用之以攻邪或有伤正之虞，而竟能信其有益无损者，因所以驾驭之者周且善也。人之畏轻粉、红粉者，以其为金石之药，与肠胃不宜；且畏其燥烈之性，足伤骨损髓也。故方中用枣肉为丸，以保肠胃；又多用核桃肉为佐，以补骨髓；更用露蜂房以引毒外出（引毒外出之理详本方后
 ），不使服药之后药随毒气内陷；且将轻粉炒至光色减退。俾其性近和平，如法为丸，用之未有不应手奏效者。愚在军中时，用此丹治愈军官兵士不胜讲，莫不身体康健，生育子女，毫无他变。后在奉省又用此丹治愈极重及特别之梅毒若干，略举三则于下。

抚顺马姓，年四十余，在京陆军部充差，先染淋毒，后因淋毒变为梅毒。注射西人药针十余次，初则旋愈旋发，继则连注数针亦不见效。据西人云，凡由淋毒变梅毒者，其毒深入骨髓，无论何药不能拔除病根。本人闻之亦信为不可治之痼疾也。后经奉天其同寅友韩芳辰君介绍，来奉求为诊治。其毒周身不现形迹，惟觉脑际沉昏颇甚，心中时或烦躁，骨节多有疼痛之处，所甚异者，其眉棱眼梢及手指之节多生软骨，西人亦谓系梅毒所凝结也。愚对于此证，不敢谓其必治愈，犹幸身体不甚羸弱，遂将洗髓丹一剂俾分四次服完；歇息旬日，再服一剂，将其分量减三分之一；歇息旬日，又服一剂，较二次所服之分量又减三分之一，皆四日服完，其病递次消除。凡软骨之将消者，必先发起，然后徐徐消肿，化为无有。共计四浃辰，诸病皆愈。

又治一郝姓小孩，因食乳传染，咽喉溃烂，至不能进食，肛门亦甚溃烂，其肠胃之溃烂可知。其父为奉天师范学校教员，来院细言其病状，问还有救否？答曰：“果信用余方，仍能救。”遂与以洗髓丹六粒，俾研细，水调服三次，全愈。

又奉天一宦家公子，有遗传性梅毒，年六岁不能行，遍身起疮若小疖，愈而复发，在大连东人医院住近一年不愈。后来院求治，其身体羸弱，饮食甚少，先用药理其脾胃，俾能饮食，渐加以解毒之药，若金银花、连翘、天花粉诸品，身体渐壮，疮所发者亦渐少。然毒之根蒂仍未除也，遂将洗髓丹五分许研细（将制成丸药复研末者因孺子不能服丸药也
 ），开水调服，三日服一次，仍每日服汤药一剂。后将洗髓丹服至十次，疮已不发。继又服汤药月余，兼用滋阴补肾之品，每剂中有核桃仁三个，取其能健骨也（食酸
 [image: ]

 齿者，嚼核桃仁立愈是能健骨之明征
 ），从此遂能步履行动如常童矣。观此二案，则洗髓丹奇异之功效，诚可于解梅毒药中首屈一指。且凡解梅毒药，无论或注射、或服药，愈后又恒肢体作疼，以其能清血中之毒，不能清骨中之毒，是以愈后其骨节犹疼也。因其骨中犹含有毒性，恒迟至日久而复发，或迟至十余年而复发者，若再投以此丹，则骨疼立愈，且以后永不反复，此又愚屡经试验而确知其然者也。

读高思潜氏野苋菜根对于霍乱之功效书后

尝阅《绍兴医药学报》，载有高思潜氏论野苋菜根有治霍乱之功效。其文云：“清光绪二十八年秋季，吾乡盛行霍乱。初觉腹中酸痛，呕吐且泻；继则腿腓筋转，手脚色紫，大肉尽消，眼珠深陷；后遂四末厥冷，周身出冷汗，以至不救者，不计其数。后有人传方，用野苋菜根捣汁，冲水和服，虽奄奄一息者，亦可得庆重生。”考李时珍《本草纲目》云，“苋菜味甘、冷利、无毒，赤苋主赤痢、射工、沙虱。紫苋杀虫毒、治气痢。六苋并利大小肠、治初痢”，而不及霍乱。尝细绎之，野苋确有治霍乱之功效，特古人未明言耳。查霍乱之原因，为虎列拉杆菌繁殖肠内所致。其诱因则为湿热侵袭，致人身抵抗力减少，故病毒得以猖狂。赤紫苋既能主赤痢、气痢、射工、沙虱，而六苋又同治初痢，则野苋亦有同等之功效可知。诸书又以野苋疗蜈蚣、蜂、虿、诸蛇螫，是野苋惟一之功效在杀虫解毒。以野苋菜治霍乱者，杀其菌而解其毒，治霍乱之原因也。野苋之性味为甘冷而利，大有涤热利湿之能，铲除原因而外又能兼疗诱因，诚霍乱对证之良药也。


按：
 霍乱为最险之证，即治之如法，亦难期其必效，用野苋根捣汁冲水服之，果能随手奏效，可为无上妙方。然野苋之种类甚多，当以形似圃中所种之苋菜，而叶绿、梗或微红，其梗与叶上之筋比圃中所种之苋菜稍粗，其梗甚硬，叶可食而梗不可食，梗端吐小长穗，结子黑色，比苋菜子更小者为真野苋菜。然此菜非到处皆有，若无此菜之处，拟可用马齿苋代之。诚以马齿苋除虫解毒之力尤胜，有被蝎螫者，愚教用马齿苋捣烂敷之立瘥，是实验也。且《纲目》谓：“六月六日采马齿苋晒干，元旦煮熟，同盐醋食之，可禳解疫气。”霍乱亦疫气也，马齿苋可解疫气，即当能解除霍乱之毒菌，是以愚谓无野苋菜之处，或可以马齿苋代之也。然用马齿苋时不必用根，宜取其叶捣汁冲饮之，因其叶之背面满铺水银，水银实为消除霍乱毒菌之要品也。特是马齿苋，北方之人大抵知之，而其形实与苋菜及野苋菜迥异。北方人不喜食苋菜，故种苋菜者极少，荒僻之区恒有不知苋菜为何物者，焉能按其形以觅野苋菜。然花卉中之鸡冠花、雁来红（一名雁来黄一名老少年俗名老来少
 ），药品中之青葙子，皆苋菜类也，故其叶皆似苋菜，若按此等物叶以觅野苋菜，野苋菜固不难辨认也。

野苋菜有名灰涤苋者（烧灰能涤衣
 ，故名灰涤
 ，俗呼为灰
 菜），状似青黎而小，且无青黎赤心，含有碱性甚多，食之助人消化力，原无毒。而奉天农村多有食野苋菜者，独不食灰涤苋，言食之恒令人肿脸，此植物之因产地而异者也。

向阅典籍，见有鼠齿苋之名，未知何物。后闻人言即今花卉中所谓龙须海棠也。为其叶细圆而长如鼠齿，故名为鼠齿苋。其易于生长，无论有根无根，植于湿土中即活，亦灰马齿苋。其茎原与马齿苋无异，其花虽大于马齿苋数倍，实亦四出，惟不知其性，尚待试验也。


读卢育和氏葵能治疟述书后

阅绍兴壬戌《医药学报》，载有时贤卢育和氏葵能医疟述。言《本经》称冬葵子气味甘寒滑无毒，主治五脏六腑寒热羸瘦、五癃、利小便。故《圣惠方》治咳嗽、疟邪，取冬葵子阴干为末，酒冲服。现西报载俄国乡人患疟，以向日葵叶铺卧身下，上亦盖之，其病若失，而俄医取以试验，又以花叶沥汁和烧酒制之，凡患疟者饮以此酒辄愈。


按：
 古之所谓葵，与俗所谓向日葵者原非一种。古所谓葵即卫足花，俗呼为守足花者是也。因此花先生丛叶，自叶中心出茎，茎之下边尽被丛叶卫护，故曰卫足。孔子所谓“鲍庄子之智不如葵，葵犹能卫其足”者是也。俗呼为守足，守与卫音虽异而义则同也。其茎高近一丈，花多红色，又名一丈红。高丽人咏一丈红诗云：“花与木槿花相似，叶共芙蓉叶一般，五尺栏杆遮不住，犹留一半与人看。”此诗实能将葵之真象写出，其叶之大诚如木芙蓉，而花之鲜姘亦与木槿无异。此为宿根植物，季夏下种，至次年孟夏始开花，为其经冬仍然发生，故其结之子名之为冬葵子。须于鲜嫩之时采取，则多含蛋白质，故能有益于人。《圣惠方》谓采其子阴干，是当鲜嫩之时采而阴干之也。若过老则在科上自干，而无事阴干矣。又有一种，二三月下种，至六月开花，其下无丛生之叶，不能卫足，而其茎叶花皆与葵无异，其治疗之功效亦大致相同，即药品中之蜀葵也。《纲目》谓花之白者治痎疟，是卫足葵与蜀葵皆治疟也。

至于俗所谓向日葵者，各种本草皆未载，惟《群芳谱》载之，本名丈菊，一名西番葵，一名迎阳葵。为未列于药品，是以不谙其性，而《群芳谱》谓其性能坠胎，开花时孕妇忌经其下。然用其坠胎之力以催生，则诚有效验。是以拙拟之大顺汤（在方剂篇第八卷
 ，方系野台参
 、当归各一两
 ，生赭石细末二两
 ，卫足花子炒爆一钱作引
 ，或丈菊花瓣一钱作引皆可
 ，无二物作引亦可
 ），用其花瓣作引也。因其子人恒炒食之，知其无毒，且知其性滑，曾单用以治淋，甚效。后与鸦胆子同用（鸦胆子去皮四十粒，用丈菊子一两炒捣煎汤送下
 ），治花柳毒淋，亦甚效。然不知其能治疟也。今俄人发明其能治疟，丈菊诚可列于药品矣。惟呼为向日葵，是仍系俗名，至古之所谓向日葵，原指卫足花言也。司马温公诗，“四月清和雨乍晴，南山当户转分明，更无柳絮因风起，惟有葵花向日倾”。夫丈菊原无宿根，季春下种，四月苗不盈尺，而其时卫足正开，温公诗中所谓葵花向日倾者，确指卫足无疑也。盖卫足葵当嫩时，茎心原随日旋转，可于其北指之时以定半夜，因半夜日在正北也。由斯知卫足花实古之所谓葵，丈菊花乃今之所谓葵也。至卫足花子，亦善催生，而大顺汤中不采其鲜者阴干用之，而将其成熟者炒爆用之者，诚以此物微炒令爆，浅浅种于湿地之处，朝种暮出，物生之神速莫过于此，此乃借其特异之气化以为用也。


又按：
 此二种葵，种之皆易长，庭院中宜多植之，以备采用。而卫足葵其根、叶、花、子皆为药品，《纲目》载其主治多种病证。其叶可食，古人以为百菜之长，因其宿根年年发生，故初春即茂长丛叶，饥馑之岁可用以救荒，于墙边宅畔种葵亩许，八口之家可恃以无饥。其食法：用卫足葵叶，洗净切碎，少拌以面（五谷之面皆可
 ），蒸熟食之。因叶中多含蛋白质，故少加以五谷之面即可养生，此种葵所以为荒政之一也。且其茎上之皮，可以绩麻作绳作布，尤便农家。今人只知种此二种葵以看花，而竟不知其种种用处，医界同人尚其广为提倡哉。


冬葵子辨

尝思人之欲格物者，知其物之名，即当知其命名之义，此所谓顾名思义也。况其物为药品，于人之卫生有关，尤当致其审慎乎。有如冬葵子，药中催生之要品也，然同为葵子而独以冬别之，其生长之时必与冬令有涉也。愚初习医时，见药房中所鬻之冬葵子即丈菊（俗名向日葵，亦名朝阳花
 ）所结之子，心甚疑之；疑此物春种，至秋开花结实，初不经冬，泛名为葵子犹可，何冬葵名也。询诸医界，亦未有能言之者。后细阅《本草纲目》，乃知将葵子季夏种之，至明年孟夏开花结子者名冬葵子，为其宿根自冬日经过也。若春种至秋结子者，其子不堪入药。又细考所谓葵者，即寻常所种之守足花，古原名之为卫足花，因其叶丛生，自叶中心出茎，叶卫其下若不见其足，故曰卫足，孔子所谓“鲍庄子之智不如葵，葵犹能卫其足”者是也。俗呼为守足花，其音虽异而义则同也。且本草明言其子状若榆荚，是冬葵子确为卫足花子，而非丈菊花子无疑矣。特是卫足花子原非难得之物，而药房中代以丈菊花子者，疑其中或有他因。为阅《群芳谱》，乃知丈菊一名迎阳葵，其开花时孕妇忌经其下，以其花能坠胎也。由斯知丈菊花原能催生，其子得花之余气亦当有催生之力，药房中以丈菊子为冬葵子，虽系错误，而犹有所取义也。

后来津与友人张相臣言及此事。相臣谓天津药房所鬻之冬葵子皆系苘子（苘亦麻类
 ，梗叶粗大如丈菊
 ，所绩之麻不甚坚
 ），较之代以丈菊子者尤远不如矣。愚曰：“以津门名胜之区，药品竟混淆至此乎？何医界中亦未有明正其非者？”相臣曰：“此事可勿深论。然未知卫足子与丈菊子，其催生之力孰优？”答曰：“未经一一单用试验，实未敢遽定其优劣。然丈菊花英，催生之力实胜于子，曾见有单用丈菊花英催生，服之即效者，惜人多不知耳。至于用卫足子催生，当分老嫩两种。盖卫足为滑菜，所主之病多取其性滑，若用其子催生，亦取其滑也，当用鲜嫩卫足子数两，捣烂煮汁服之。若用其老者，则另有取义，当用两许微火炒裂其甲，煎汤饮之，诚以此物若炒裂其甲种之，可以朝种暮生（须夏季种之方能如是
 ），此乃植物发生之最神速者，借其发生之速，以治人生育之迟，自应有特效耳。”相臣闻之甚称善。

论赤石脂煅用之可疑

凡石质之药多煅用，因其质甚硬，煅之可化硬为软也，未有其质本软而设法煅之使硬者。然未有者而竟有之，此诚出人意外也。忆愚弱冠应试津门，偶为人疏方，中有石脂，病家购药求检视，见石脂圆薄如钱，中且有孔，坚如缶瓦，似水和石脂细末烧成者。时愚年少，阅历见闻未广，未敢直斥其非。迨丙寅来津，始知各药房中所鬻石脂，皆系水和石脂细末煅成者。夫石脂之质原系粉末，性最黏涩，用之者大抵取其能固肠止泻，若煅之成瓦，犹能固肠止泻乎？且古方用石脂多末服，若煅之为瓦，以之煎汤，虽不能愈病，犹不至伤人，若为末服之必然有损于脾胃，此又不可不知也。夫石脂原为一种陶土，宜兴人用石脂作原料，可烧为壶，即世俗所谓宜兴壶也。若将石脂煅若缶瓦，可以入药，是宜兴壶之瓦亦可作药用矣。然未审其与何病相宜而投之能有效也。

辨《伤寒论》方中所用之赤小豆是谷中小豆非相思子

《伤寒论》麻黄连翘赤小豆汤，治伤寒瘀热在里，身发黄。赤小豆与麻黄连翘并用，是分消湿热自小便出，其为谷中之赤小豆无疑也。至《伤寒论》瓜蒂散，治病如桂枝证，头不痛，项不强，寸脉微浮，胸中痛鞕，气上冲咽喉不得息者，此胸中有寒也，故以瓜蒂散吐之。人因其方赤小豆与瓜蒂并用，遂有疑其方中之赤小豆为相思子者，盖以相思子服后能令人吐，而唐人咏相思子有红豆发南国之句，因此方书中亦名之为赤小豆。然斯说也，愚尝疑之。夫赤小豆之性，下行利水；相思子之性，上行涌吐。二药之功用原判若天渊。若果二方中所用之赤小豆，一为谷中赤小豆，一为木实中相思子，仲景立方之时有不详细注解者乎。且瓜蒂散中所以用赤小豆者，非取其能助瓜蒂涌吐也。陈修园此方诠解谓“赤小豆色赤而性降，香豉色黑而气升，能交心肾，虽大吐之时神志不愦”。善哉此解，诚能窥仲景制方之妙也。由此益知瓜蒂散中之赤小豆，亦确系谷中之赤小豆也。孰意戊午之秋，愚应奉天军政两界之聘，充立达医院主任，采买中西药品，所购赤小豆，竟是相思子。询之药行及医界，皆言此地皆以相思子为赤小豆，未有用谷中赤小豆者。愚闻之不禁愕然。夫瓜蒂散中之赤小豆用相思子或者犹可；岂麻黄连翘赤小豆汤中之赤小豆亦可用相思子乎？吾知其误人必多矣。诸行省愚未尽历，他处亦有误用赤小豆如奉天省者乎。斯未可知，愚深愿医界同人，皆留心于刍荛之言，慎勿误用相思子为赤小豆也。


论白虎汤中粳米不可误用糯米

稻有两种，粳稻与糯稻是也。粳者硬也，其米性平不黏，善和脾胃，利小便，即寻常作饭之米也。糯者濡也、软也，其米性温而黏，可以暖胃，固涩二便，即可以用之蒸糕熬粥之米也。白虎汤中用粳米者，取其能调和金石重坠之性，俾与脾胃相宜，而又能引热下行自小便出也。若误用糯米，其性之温既与阳明热实之证不宜，且其黏滞之力又能逗留胃腑外感之热，使不消散，其固涩二便之力，尤能阻遏胃腑外感之热，不能自下泻出，是以用之不惟无益而反有害也。愚曾治邑北郑仁村郑姓，温热内传，阳明府实，投以白虎汤原方不愈。再诊视时，检其药渣，见粳米误用糯米。因问病家曰：“我昨日曾谆谆相嘱，将煎药时自加白米半两，何以竟用浆米（北方谓粳米为白米
 ，糯米为浆米
 ）？”病家谓：“此乃药房所给者。彼言浆米方是真粳米。”愚曰：“何来此无稽之言也。为此粳米误用，几至耽误病证，犹幸因检察药渣而得知也。”俾仍用原方加粳米煎之，服后即愈。又尝阅长沙萧琢如《遯园医案》，载有白虎汤中用黏米之方，心疑其误用糯米。后与长沙门生朱静恒言及，静恒言其地于粳米之最有汁浆者即呼之为黏米，此非误用糯米也。然既载于书，此种名称究非所宜，恐传之他处，阅者仍以糯米为黏米耳，诚以糯米之黏远过于粳米也。凡著书欲风行寰宇者，何可以一方之俗语参其中哉。

麦奴、麦角辨

中药麦奴，非西药麦角也。近日医学报中有谓麦奴即是麦角者，且疑《本草纲目》谓麦奴主热烦，天行热毒，解丹石毒，阳毒，温毒热极发狂、大渴及温疟，未尝言能止血。而西药麦角何以为止血之专药乎？按医报中谓麦奴即是麦角者，亦非无因。西人药物书中谓麦角一名霉麦。而吾中华俗语，凡于禾穗之上生黑菌者，皆谓之谷霉；麦奴原是麦穗上生黑菌，名之为谷霉可，名之为麦霉亦可，即名之为霉麦亦无不可。此麦奴与麦角所以相混为一物也。

究其实际，麦奴即是麦霉无疑。而麦角系又在麦霉上生出小角，长四五分至七八分，状类果中香蕉，故名为麦角。盖麦为心谷，原善入心；化为黑色属水，原有以水胜火之义；且其性善化，故能化心中之壮火大热，使之暗消于无形，非必麦奴之性凉能胜热也。

至麦角所以善止血者，诚以麦霉色黑，原有止血之理，而又自麦霉中化出特异之生机以生此麦角，是有如反生之禾，其气化上达，是以能升举下陷之血而使之复其本位。故同为血证，而以之治吐衄未有确实效验，而以之治下血，则莫不随手奏效也。

小茴香辨

古语云，“问耕于奴，访织于婢”，此语诚信然也。吾直俗习，皆喜食茴香菜，又恒喜用其子作食料以调和饮食，是以愚于因寒小便不通及奇经诸脉寒郁作疼者，恒重用小茴香以温通之。诚以其为寻常服食之物，虽多用之无伤也。后见《绍兴医学报》载有用小茴香二三钱即至误人性命者，医界中亦多随声附和，谓小茴香含有毒性，不可轻用，而愚心甚疑之。回忆生平屡次重用小茴香为人治病，约皆随手奏效，服后未尝少有瞑眩，且为日用服食之物，何至有毒也。因之蓄疑于心，广问医界同人，亦未有能言其故者。后在奉医院中，雇一邹姓厨役，其人年过五旬，识字颇多，彼亦恒用小茴香调和食物，因与言及绍报所载之事。彼曰：“小茴香原系两种，有野生、家种之分。此物若为园圃中种者，其菜与子皆无毒。若为野山自生者，其菜与子皆有毒。此地人不喜食茴香，街市所鬻之茴香，多系关里人在奉者买去，因本地人鉴于野生之茴香有毒，并疑园圃中种者亦或有毒而不敢轻食也。”愚闻之，数年疑团涣然冰释矣。由斯所欲用小茴香者，若确知其为园圃所种植者，不妨多用；若购自药房，即当慎用、少用，恐其为野山自生之小茴香也。

由斯知天地之间同是一物，而其或有毒，或无毒，诚难确定。犹忆岁在丁丑，邑中枣树林中多生蘑菇，其上皆有紫黑斑点，采取食之，人多吐泻，且有多食致伤命者。此乃物之因形色偶异，而其性即迥异者也。又灰涤苋（俗名灰菜
 ）为农家常服之野菜，愚在籍时亦喜食之，后至奉天见灰涤苋各空地皆是，而人不敢食。询之答云：“此菜人食之则肿脸。”其性与关里生者迥别也。此亦物性之因地各异者也。

又忆初学医时，知蚤休之性有小毒，其用之极量不过二钱。至后初次用蚤休时，恐其有毒，亲自检验其形状、皮色皆如干姜，其味甘而淡，毫无刺激性，嚼服钱许，心中泰然，知其分毫无毒，后恒用至四五钱，以治疔痈甚效。待至他处，再用此药，其皮色紫而暗，有若紫参，其味辣而不甘，饶有刺激之力，嚼服五分许，心中似觉不稳，乃恍悟方书所谓有毒者，指此等蚤休而言也。同是蚤休，而其性味竞如此不同，凡用药者，尚其细心时时检察，自能稳妥建功，不至有误用药品之失也。


论用药以胜病为主不拘分量之多少

尝思用药所以除病，所服之药病当之，非人当之也（惟用药不对病者则人当之而有害矣
 ）。乃有所用之药本可除病，而往往服之不效，间有激动其病愈加重者，此无他，药不胜病故也。病足以当其药而绰有余力，药何以能除病乎？愚感于医界多有此弊，略举前贤之医案数则、时贤之医案数则及拙治之医案数则，以质诸医界同人。

明李士材治鲁藩阳极似阴证，时方盛暑，寝门重闭，密设毡帷，身覆貂被，而犹呼冷。士材往视之曰：“此热证也。古有冷水灌顶法，今姑通变用之。”乃以生石膏三斤煎汤三碗，作三次服。一服去貂被，再服去毡帷，服至三次体蒸流汗，遂呼进粥，病若失矣。

清道光间，归安江笔花著《医镜》，内载治一时疫发斑案，共用生石膏十四斤，其斑始透。

吴鞠通治何姓叟，手足拘挛，误服桂、附、人参、熟地等补阳，以致面赤，脉洪数，小便闭，身重不能转侧，手不能上至鬓，足卷曲丝毫不能移动。每剂药中重用生石膏半斤，日进一剂，服至三月后，始收全功。

又治蛊胀无汗，脉象沉弦而细。投以《金匮》麻黄附子甘草汤行太阳之阳，即以泻厥阴之阴。麻黄去节，重用二两，熟附子两六钱，炙甘草两二钱，煎汤五饭碗。先服半碗得汗至眉；二次汗至眼；约每次其汗下出寸许。每次服药后，即啜鲤鱼热汤以助其汗。一昼夜饮完药二剂，鲤鱼汤饮一锅，汗出至膝上，未能过膝。脐以上肿尽消，其腹仍大，小便不利。改用五苓散，初服不效，将方中肉桂改用新鲜紫油安边青花桂四钱，又加辽人参三钱，服后小便大通，腹胀遂消。

山东海丰近海之处有程子河，为黄河入海故道，海船恒停其处。清咸丰时有杨氏少妇，得奇疾，脊背肿热，赤身卧帐中，若有一缕着身，即热不能支。适有宜兴苏先生乘海船赴北闱乡试，经过其处。其人精医术，延为诊视，断为阳毒，俾用大黄十斤，煎汤十斤，放量陆续饮之，尽剂而愈。

时贤萧琢如，名伯璋，湖南长沙人，愚之闻名友也，以所著《遯园医案》相赠。其案中最善用《伤寒》、《金匮》诸方，无愧为南阳私淑弟子。载有治其从妹腹中寒凉作疼，脉象沉迟而弦紧，每剂中重用乌附子二两，连服附子近二十斤，其病始愈。

又治漆工余某妻，左边少腹内有块，常结不散，痛时则块膨胀如拳，手足痹软，遍身冷汗，不省人事，脉象沉紧，舌苔白厚而湿滑，面色暗晦。与通脉四逆汤，乌附子八钱，渐增至四两。煎汤一大碗，分数次饮下。内块递减，证亦皆见轻。病人以为药既对证，遂放胆煎好一剂顿服下，顷之面热如醉，手足拘挛，舌尖麻已而呕吐汗出，其病脱然全愈。

时贤刘蔚楚，名永楠，广东香山人，医界国手，兼通西法，名论卓议，时登医学志报，久为阅者争先快睹。所著《遇安斋证治丛录》，愚曾为作序，其中用大剂治愈险证尤多。如其治极重鼠疫用白虎汤，生石膏一剂渐加至斤余；治产后温热，用白虎加入参汤，一剂中用生石膏半斤，连服十余剂始愈；治阳虚汗脱，用术附汤，每剂术用四两，渐加至一斤，天雄用二两，渐加至半斤。如此胆识，俱臻极顶，洵堪为挽回重病者之不二法程也。

至于愚生平用大剂挽回重证之案甚多，其已载于前篇者多为医界所披阅，兹不复赘。惟即从前未登出者略录数则，以质诸医界同人。

奉天交涉署科员王禅唐之夫人，受妊恶阻呕吐，半月勺水不存，无论何药下咽即吐出，势极危险。爰用自制半夏二两（自制者中无矾味
 ，善止呕吐
 ），生赭石细末半斤，生怀山药两半，共煎汤八百瓦药瓶一瓶（约二十两强
 ），或凉饮温饮，随病人所欲，徐徐饮下，二日尽剂而愈。夫半夏、赭石皆为妊妇禁药，而愚如此放胆用之毫无顾忌者，即《内经》所谓“有故无殒，亦无殒也”。然此中仍另有妙理，详方剂篇第二卷参赭镇气汤下，可参观。

又治西安县煤矿司账张子禹腿疼，其人身体强壮，三十未娶，两脚肿疼，胫骨处尤甚。服热药则加剧，服凉药则平平，医治年余无效。其脉象洪实，右脉尤甚，其疼肿之处皆发热，断为相火炽盛，小便必稍有不利，因致湿热相并下注。宜投以清热利湿之剂，初用生石膏二两，连翘、茅根各三钱，煎汤服。后渐加至石膏半斤，连翘、茅根仍旧，日服两剂，其第二剂石膏减半。如此月余，共计用生石膏十七斤，疼与肿皆大轻减，其饮食如常，大便日行一次，分毫未觉寒凉。旋因矿务忙甚，来函招其速返，临行切嘱其仍服原方，再十余剂当脱然全愈矣。

又奉天联合烟卷公司看锅炉刘某，因常受锅炉之炙热，阴血暗耗，腑脏经络之间皆蕴有热性，至仲春又薄受外感，其热陡发，表里俱觉壮热，医者治以滋阴清热之药，十余剂分毫无效。其脉搏近六至，右部甚实，大便两三日一行，知其阳明府热甚炽又兼阴分虚损也。投以大剂白虎加人参汤，生石膏用四两，人参用六钱，以生山药代方中粳米，又加玄参、天冬各一两，煎汤一大碗，分三次温饮下，日进一剂。乃服后其热稍退，药力歇后仍如故。后将石膏渐加至半斤，一日连进二剂，如此三日，热退十之八九，其大便日下一次，遂改用清凉滋阴之剂，数日全愈。共计所用生石膏已八斤强矣。

又愚在籍时曾治一壮年，癫狂失心，六脉皆闭，重按亦分毫不见（于以知顽痰能闭脉
 ）。投以大承气汤加赭石二两，煎汤送服甘遂细末三钱（此方在方剂篇第三卷名荡痰加甘遂汤
 ，以治癫狂之重者
 。若去甘遂名荡痰汤
 ，以治癫狂之轻者
 。二方救人多矣
 ），服后大便未行。隔数日（凡有甘遂之药不可连日服之
 ，连服必作呕吐
 ）将药剂加重，大黄、赭石各用三两，仍送服甘遂三钱，大便仍无行动。遂改用巴豆霜五分，单用赭石细末四两煎汤送下，间三日一服（巴豆亦不可连服
 ，若连服则肠胃腐烂矣
 ）。每服后大便行数次，杂以成块之痰若干。服至两次，其脉即出。至五次，痰净，其癫狂遂愈。复改用清火化瘀之药，服数剂以善其后。


答朱静恒问药三则

一问：杨玉衡谓痧胀证不可用甘草，用之恐成痧块。《温热经纬》十四条注，沈辛甫谓此条颇似痧证，六一散有甘草，慎用。据此二条，痧证似有不宜用甘草，尊著急救回生丹、卫生防疫宝丹，皆兼治痧证，而甘草独重用，能无碍乎？答：凡用药治病，每合数味成方，取其药性化合，藉彼药之长以济此药之短，而后乃能随手奏效。如外感喘嗽忌用五味，而小青龙汤与干姜、细辛并用则无碍；寒温热盛忌用人参，而白虎加入参汤与石膏知母并用则无碍。盖急救回生丹与卫生防疫宝丹原为治霍乱必效之方，而兼治诸痧证亦有特效。其中所用药品若冰片、薄荷、细辛、白芷皆极走窜之品，故重用甘草之甘缓者以和之，则暴邪之猝中者可因走窜而外透；至吐泻已久正气将离者，更可藉甘草以保合正气。况此等暴证皆含有毒菌，甘草又为解毒之要药乎。且甘草生用，不经水煮火炙，其性补而不滞，而仍善流通。四期药物篇甘草解可参观也。

二问：妊妇禁忌歌（见
 《医宗必读
 》）谓朱砂损胎，急救回生丹、卫生防疫宝丹皆重用朱砂，不知妊妇可服乎？答：朱砂中含水银，夫水银固不利于胎者也，是以有忌用之说。究之系水银与硫黄化合而成，其性当以朱砂论，不可复以水银、硫黄论。朱砂之性，《本经》谓其养精神，安魂魄，益气，明目，杀精魅邪恶鬼，久服通神明，不老。细思《本经》之文，朱砂于妊妇何损哉。况“有故无殒”《内经》原有明训，若遇危急之证，必需某药者，原无所顾忌也。矧其药本非当顾忌者乎。

三问：尊著补偏汤有全蜈蚣一条，他方书用蜈蚣皆去头尾足，以其毒在头尾足也，今并头尾足全用之，独不虑其中毒乎？答：凡用毒药治病，皆取其性之猛烈可以胜病。蜈蚣头尾足色黄而亮，当为其精华透露之处，若悉去之，恐其毒尽而气力亦微，即不能胜病矣。况蜈蚣原无大毒，曾见有以治梅毒，一次服十条而分毫不觉瞑眩者，其性近和平可知，何必多所顾忌而去所不必去也。

牛肉反红荆之目睹

敝邑多红荆，而县北泊庄尤多，各地阡塍皆有荆丛绕护。乙巳季春，牛多瘟死，剥牛者弃其脏腑，但食其肉，未闻有中毒者。独泊庄因食牛肉，同时中毒者二百余人，迎愚为之解救，既至（相距七里许
 ）死者已三人矣。中毒之现象：发热、恶心、瞑眩、脉象紧数。投以黄连、甘草、金银花、天花粉诸药，皆随手奏效。细询其中毒之由，缘洗牛肉于溪中，其溪中多浸荆条，水色变红，洗后复晾于荆条栅上，至煮肉时又以荆为薪；及鬻此肉，食者皆病，食多则病剧，食少则病轻耳。愚闻此言，因恍忆“老牛反荆花”，原系邑中相传古语，想邑中古人必有中此毒者，是以其语至今留诒，人多知之，特其事未经见，虽知之亦淡然若忘耳。然其相反之理，究系何因，须俟深于化学者研究也。因又忆曩时阅小说，见有田家妇馌于田间，行荆芥中，所馌之饭有牛肉，食者遂中毒。疑荆芥即系红荆之讹，不然岂牛肉反荆花，而又反荆芥耶？医界诸大雅，有能确知之者，又期不吝指教。

甘草反鲢鱼之质疑

近阅《遯园医案》（长沙萧琢如著
 ）载鲢鱼反甘草之事。谓当逊清末叶，医士颜君意祥笃实人也，一日告余，曾在某邑为人治病，见一奇案，令人不解。有一农家人口颇众，冬月塘涸取鱼，煮食以供午餐，丁壮食鱼且尽，即散而赴工。妇女童稚数人复取鱼烹治佐食。及晚，有一妇初觉饱闷不适，卧床歇息，众未介意。次日呼之不起，审视则已僵矣。举家惊讶，莫明其故。再四考查，自进午餐后并未更进他种食物，亦无纤芥事故，乃取前日烹鱼之釜细察视之，除鱼汁骨肉外，惟存甘草一条约四五寸许。究问所来，据其家妇女云，小孩啼哭每以甘草与食，釜中所存必系小儿所遗落者。又检所烹之鱼，皆系鲢鱼，并非毒物。且甘草亦并无反鲢鱼之说，矧同食者若干人，何独一人偏受其灾。顷刻邻里咸集，又久之，其母家亦至。家人据实以告众，一少年大言于众曰：“甘草鲢鱼同食毙命，千古无此奇事，岂得以谎言搪塞？果尔，则再用此二物同煮，与我食之。”言已，即促同来者照办，并亲自手擎二物置釜中。烹熟，取盘箸陈列席间，旁人疑阻者辄怒斥之，即席大啖，并笑旁观者愚暗胆怯。届晚间固无甚痛苦，亦无若何表示，至次晨则僵卧不起矣。由斯其母家嫌疑解释。按：鲢鱼为常食之物，甘草又为药中常用之品，苟此二物相反，疏方用甘草时即当戒其勿食鲢鱼。

论中西之药原宜相助为理

自西药之入中国也，维新者趋之恐后，守旧者视之若浼，遂至互相牴牾，终难沟通。愚才不敏，而生平用药多喜取西药之所长，以济吾中药之所短，初无畛域之见存于其间。故拙著之书，以衷中参西为名也。盖西医用药在局部，是重在病之标也；中医用药求原因，是重在病之本也。究之标本原宜兼顾，若遇难治之证，以西药治其标，以中药治其本，则奏效必捷，而临证亦确有把握矣。今试略举数端于下。

西药之治吐血，以醋酸铅为最效；治下血，以麦角为最效。然究其所以效者，谓二药能收缩其血管也。至于病因之凉热虚实则不问矣，是以愈后，恒变生他证。若以二药收缩其血管，以中药治其凉热虚实，且更兼用化瘀消滞之品，防其血管收缩之后致有瘀血为恙，则无难愈之血证矣。

西药治痫风以臭素三种（臭素加里
 、臭素安母纽谟
 ，那笃留膜
 ）及抱水过鲁拉儿为最效。然究其所以效者，谓能麻醉脑筋（即脑髓神经
 ）也，至病因之为痰、为气、为火则不问矣，是以迨至脑筋不麻醉则病仍反复。若以西药臭素、抱水诸品麻醉其脑筋（每日服两次可以强制不发
 ），用中药以清火理痰理气，或兼用健脾镇肝之品，无难愈之痫风矣。

西药阿斯必林，为治肺结核之良药，而发散太过，恒伤肺阴，若兼用玄参、沙参诸药以滋肺阴，则结核易愈。又其药善解温病初得，然解表甚效，而清里不足，恒有服之周身得汗，因其里热未清，而病不愈者，若于其正出汗时，急用生石膏两许煎汤，乘热饮之，则汗出愈多，而热亦遂清，或用石膏所煎之汤送服阿斯必林，汗出后亦无不愈者。

又如白喉证，乃脏腑之热上攻，郁于喉间所致。上攻之郁热，宜散而消之，而实忌用表药表散。若用生石膏、玄参诸药煎汤送服西药安知歇貌林半瓦，服药之后可微似解肌而愈。盖安知歇貌林虽亦有透表之力，而其清热之力实远胜其透表之力，而又有生石膏、玄参诸凉润之药以清内伤之燥热，所以能稳妥奏效也。如烂喉痧证，外感之热内侵，郁于喉间所致。外感之郁热，宜表而出之，而实忌用辛热发表。若亦用生石膏、玄参诸药煎汤送服西药阿斯必林一瓦，服药之后必周身得凉汗而愈。盖阿斯必林虽饶有发表之力，然实系辛凉解肌而兼有退热之功，而又有石膏、玄参诸凉润之药以清外感之壮热，故能随手奏效也。

又如西药骨湃波浆，为治淋证之妙药，而单用之亦恒有不效之时，以淋证之原因及病候各殊也。若用中药以济其不逮，其为热淋也，可与滑石、海金沙并用；其为寒淋也，可与川椒目、小茴香并用；其为血淋也，可与旱三七、鸦胆子仁并用；其淋而兼滑脱也，可与生龙骨、生牡蛎并用；其为传染之毒淋也，可与朱砂、甘草并用（宜同朱砂
 、甘草末和为丸
 ）。若毒淋兼以上诸淋者，亦可兼用以上诸药，随淋证之所宜而各加以相伍之药，无难愈之淋证矣。若此者难悉数也。或疑中药与西药迥不同，若并用之恐有不相宜之处。不知以上所胪列者原非凭空拟议也，盖愚之对于西药，实先详考其原质性味，知其与所伍之中药毫无龃龉，而后敢于一试，乃试之屡效，而后敢笔之于书也。由斯知中药与西药相助为理，诚能相得益彰，能汇通中西药品，即渐能汇通中西病理，当今医界之要务，洵当以此为首图也。试观西人近出之书，其取中药制为药水、药酒、药粉者几等于其原有之西药（观西书治疗学可知
 ），是诚西人医学之进步也。若吾人仍故步自封，不知采取西药之所长，以补吾中药之所短，是甘让西人进步矣。夫天演之理，物竞天择，我则不竞又何怨天之不择哉。郭隗曰：“请自隗始。”愚愿吾医界青年有志与西医争衡者，当深体拙著衷中参西之命名，则用功自能端其趋向矣。


论西药不尽宜于中人

尝读《内经》至异法方宜论谓“西方水土刚强，其民不衣而褐荐，华食而脂肥，故邪不能伤其形体，其病生于内，其治宜毒药，故毒药者亦从西方来”，诸句云云，显为今日西药道着实际。盖凡人生寒冷之地且多肉食，其脾胃必多坚壮。是以西药之原质本多猛烈，而又恒制以硫酸、硝酸、盐酸诸水以助其猛烈，是取其猛烈之性与坚壮之脾胃相宜故也。其取用中药之处，若大黄、巴豆之开破，黄连、龙胆之寒凉，彼皆视为健胃之品，吾人用之果能强健脾胃乎？廿余年来，愚亦兼用西药，然必细审其原质本未含有毒性，且其性近和平，一次可用至半瓦以上者，至其用量或十分瓦之一及百分瓦之一者，原具有极猛烈之性质，实不敢于轻试也。且其药味虽多，至以之治病似仍未全备，如人之气血原并重，而西药中但有治贫血之药，毫无治贫气之药，是显然可征者也。

复李祝华书

祝华先生雅鉴：过蒙奖誉，感愧交集。仆自念学疏才浅，混迹医界，徒为滥竽，又何敢为人师乎。然深感先生痛家庭之多故而发愤学医，担簦负笈，遍访于江淮汝泗，以求师资之诚心，而仆生平稍有心得之处，诚有不能自秘者。夫学医工夫原有数层，悉论之，累幅难终。今先就第一层工夫言之，则最在识药性也。药性详于本草，诸家本草皆不足信，可信者惟《本经》，然亦难尽信也。试先即其可信者言之，如石膏《本经》言其微寒，且谓其宜于产乳，是以《金匮》治妇人乳中虚，烦乱呕逆有竹皮大丸，中有石膏；徐灵胎治陆氏妇产后温热，用石膏；仆治产后寒温证，其实热甚剧者，亦恒用石膏（宜用白虎加人参汤去知母加玄参
 ，且石膏必须生用
 ）。而诸本草竟谓大寒，未有谓其可用于产后者。又如山茱萸《本经》谓其逐寒湿痹，仆遇肢体疼痛，或腹胁疼痛，脉虚者，重用萸肉其疼即愈（有案载方剂篇第四卷曲直汤下
 ），因其气血因寒湿而痹故作疼，痹开则疼自止也，而诸家本草不言其逐痹也。《本经》又谓其主寒热，仆治肝虚极，寒热往来，汗出欲脱，重用萸肉即愈（有案载方剂篇第一卷来复汤下
 ）。诸家本草不言其治寒热往来也。又如桂枝，《本经》谓其主咳逆上气吐吸，仲景桂枝汤用之以治奔豚上逆，小青龙汤用之治外感喘逆（用小青龙汤之例
 ，喘者去麻黄加杏仁不去桂枝
 ，则桂枝为外感痰喘之要药可知
 ），是深悟桂枝主上气吐吸之理也，仆屡用此二方，亦皆随手奏效，而诸家本草不言，其治上气吐吸也。如此者难枚举。试再言其难尽信者，如人参，性本温也，而《本经》谓其微寒；当归本甘温而微辛也，而《本经》谓其苦，诸如此类，或药物年久有变迁欤？或其授受之际有差讹欤（古人之书皆以口授
 ）？斯皆无从考究。惟于其可信者则信之，于其不能尽信者又须费研究也。是以仆学医时，凡药皆自尝试，即毒若巴豆、甘遂，亦曾少少尝之。犹记曾嚼服甘遂一钱，连泻十余次后，所下者皆系痰水，由此悟为开顽痰之主药，惟后恶心欲吐，遂与赭石并用（赭石重坠止吐呕
 ），以开心下热痰，而癫狂可立愈。又曾嚼服远志甚酸（《本经
 》言其味苦
 ），且兼有矾味，知其性正能敛肺化痰，以治痰嗽果为妙品，惟多服者能令人呕吐，亦其中含有矾质之征也。语云良工心苦，仆于医学原非良工，然已费尽苦心矣。近集四十余年药物之研究，编为药物学篇，中西药品皆备有其要，约有十万余言，已出版公诸医界，于药物一门庶有小补云。

复竹芷熙书

芷熙先生道鉴：近阅《绍兴医报》十二卷六号，有与弟论药二则。首则论僵蚕，条分缕析，议论精确，洵为僵蚕的解，捧读之下，获益良多。然《衷中参西录》所载蚕因风僵之说，实采之徐灵胎所注《本经百种》僵蚕下之注疏，徐氏原浙江名医，弟素信其医学，故并信其所论僵蚕，此非弟之杜撰也。且古有蚕室之名，即室之严密不透风者，注者谓蚕性畏风，室透风则蚕病，是蚕因风僵之说，古书虽无明文，已寓有其意，徐氏之说亦非无据也。次论鲜小蓟，因弟用鲜小蓟根治吐血、衄血，治花柳血淋，治项下疙瘩皆随手奏效，称弟之用药如宜寮弄丸，左宜右有。自谓曾用鲜小蓟根治愈极险之肺痈，以为弟所用鲜小蓟之征验。究之鲜小蓟根之善治肺痈，弟犹未知也。夫肺痈为肺病之最剧者，西人甚畏此证，而诿为无可治，乃竟以一味鲜小蓟根建此奇功，何其神妙如斯哉。先生之哲嗣余祥少兄，既喜读拙著之书，先生对于拙著若此注意，再三为之登于报章，洵为弟之知己也。古语去，“人生得一知己可以无憾”，弟本北人，何幸南方知己之多也。


论鳖甲、龟板不可用于虚弱之证

《本经》论鳖甲主心腹癥瘕坚积。《金匮》鳖甲煎丸用之以消疟母（胁下硬块
 ）。其色青入肝，药房又皆以醋炙，其开破肝经之力尤胜。向曾单用鳖甲末三钱，水送服，以治久疟不愈，服后病者觉怔忡异常，移时始愈，由斯知肝虚弱者，鳖甲诚为禁用之品也。又龟板，《本经》亦主癥瘕，兼开湿痹。后世佛手散用之，以催生下胎。尝试验此药，若用生者，原能滋阴潜阳，引热下行，且能利小便（是开湿痹之效
 ），而药房中亦皆用醋炙之，若服至一两，必令人泄泻，其开破之力虽逊于鳖甲，而与鳖甲同用以误治虚弱之证，实能相助为虐也。乃行世方书用此二药以治虚劳之证者甚多，即名医如吴鞠通，其治温邪深入下焦，热深厥深，脉细促，心中憺憺大动，此邪实正虚，肝风煽动将脱，当用白虎加人参汤，再加龙骨、牡蛎，庶可挽回，而吴氏竟治以三甲复脉汤，方中鳖甲、龟板并用，虽有牡蛎之收涩，亦将何补？此乃名医之偶失检点也。乃近在津沽，有公安局科长赵子登君介绍为其友之夫人治病。其人年近五旬，患温病半月不愈。其左脉弦硬有真气不敛之象，右脉近洪而不任重按，此邪实证虚也，为拟补正祛邪之剂。病者将药饮一口，嫌其味苦不服。再延他医，为开三甲复脉汤方，略有加减，服后烦躁异常，此心肾不交、阴阳将离也，医者犹不省悟，竟于原方中加大黄二钱，服后汗出不止。此时若重用山萸肉二两，汗犹可止，汗止后，病仍可治，惜该医见不及此，竟至误人性命也。

论萆薢为治失溺要药不可用之治淋

《名医别录》谓萆薢治阴萎、失溺、老人五缓。盖失溺之证实因膀胱之括约筋少约束之力，此系筋缓之病，实为五缓之一，萆薢善治五缓，所以治之。拙拟醒脾升陷汤中，曾重用萆薢以治小便频数不禁，屡次奏效，因将其方载于方剂篇四卷，是萆薢为治失溺之要药可知矣。乃萆薢分清饮竟用之以治膏淋，何其背谬若是？愚在籍时，邻村有病淋者，医者投以萆薢分清饮两剂，其人小便滴沥不通。再服各种利小便药皆无效。后延愚诊治，已至十日，精神昏愦，毫无知觉，脉数近十至，按之即无，因谓其家人曰：“据此脉论，即小便通下，亦恐不救。”其家人恳求甚切，遂投以大滋真阴之剂，以利水之药佐之。灌下移时，小便即通，床褥皆湿。再诊其脉，微细欲无，愚急辞归。后闻其人当日即亡。近又在津治一淋证，服药十剂已愈，隔两月病又反复，时值愚回籍，遂延他医治疗，方中亦重用萆薢。服两剂，小便亦滴沥不通，服利小便药亦无效。遂屡用西法引溺管兼服利小便之药，治近一旬，小便少通滴沥，每小便一次，必须两小时。继又服滋阴利水之药十剂始全愈。

论沙参为治肺劳要药

近族曾孙女莹姐，自幼失乳，身形羸弱，自六七岁时恒发咳嗽，后至十一二岁嗽浸增剧，概服治嗽药不效。愚俾用生怀山药细末熬粥，调以白糖令适口，送服生鸡内金细末二三分，或西药百布圣二瓦，当点心服之，年余未间断。劳嗽虽见愈，而终不能除根。诊其脉，肺胃似皆有热，遂俾用北沙参轧为细末，每服二钱，日两次。服至旬余，咳嗽全愈。然恐其沙参久服或失于凉，改用沙参三两，甘草二两，共轧细，亦每服二钱，以善其后。


按：
 沙参出于吉林者良，其色白质坚，称为北沙参。究之沙参为肺家要药，其质宜空。吾邑海滨产有空沙参，实较北沙参尤良，惜岁出无多，不能远及耳。


服硫黄法

尝观葛稚川《肘后方》，首载扁鹊玉壶丹，系硫黄一味九转而成。治一切阳分衰惫之病。而其转法所需之物颇难备具，今人鲜有服者。愚临证实验以来，觉服制好之熟硫黄，犹不若径服生者其效更捷，盖硫黄制熟则力减，少服无效，多服又有燥渴之弊，服生硫黄少许，即有效而又无他弊也。十余年间，用生硫黄治愈沉寒锢冷之病不胜计。盖硫黄原无毒，其毒也即其热也，使少服不令觉热，即于人分毫无损，故不用制熟即可服，更可常服也。且自古论硫黄者，莫不谓其功胜桂、附，惟径用生者系愚之创见，而实由自家徐徐尝验，确知其功效甚奇，又甚稳妥，然后敢以之治病。今邑中日服生硫黄者数百人，莫不饮食加多，身体强壮，皆愚为之引导也。今略举生硫黄治验之病数则于下：

一孺子三岁失乳。频频滑泻，米谷不化，瘦弱异常。俾嚼服生硫黄如绿豆粒大两块，当日滑泻即愈，又服数日，饮食加多，肌肉顿长。后服数月，严冬在外嬉戏，面有红光，亦不畏寒。

一叟年近六旬，得水肿证。小便不利，周身皆肿，其脉甚沉细，自言素有疝气，下焦常觉寒凉。愚曰：欲去下焦之寒，非服硫黄不可。且其性善利水，施之火不胜水而成水肿者尤为对证。为开苓桂术甘汤加野台参三钱，威灵仙一钱，一日煎渣再服，皆送服生硫黄末二分。十日后，小便大利，肿消三分之二。下焦仍觉寒凉，遂停汤药单服硫黄试验，渐渐加多，一月共服生硫黄四两，周身肿尽消，下焦亦觉温暖。

一人年十八九，常常呕吐涎沫，甚则吐食。诊其脉象甚迟濡，投以大热之剂毫不觉热，久服亦无效验。俾嚼服生硫黄如黄豆粒大，徐徐加多，以服后移时觉微温为度。后一日两次服，每服至二钱，始觉温暖。共服生硫黄四斤，病始除根。

一数月孺子，乳汁不化，吐泻交作，常常啼号，日就羸瘦。其啼时蹙眉，似有腹疼之意。俾用生硫黄末三厘许，乳汁送服，数次而愈。

一人年四十许，因受寒腿疼不能步覆。投以温补宣通之剂愈后，因食猪头（猪头咸寒与猪肉不同
 ）反复甚剧，疼如刀刺，再服前药不效。俾每于饭前嚼服生硫黄如玉秫粒大，服后即以饭压之。试验加多，后每服至钱许，共服生硫黄二斤，其证始愈。

一叟年六十有一，频频咳吐痰涎，兼发喘逆。人皆以为劳疾，未有治法。诊其脉甚迟，不足三至，知其寒饮为恙也。投以拙拟理饮汤（在第三卷
 ）加人参、附子各四钱，喘与咳皆见轻而脉之迟仍旧。因思脉象如此，非草木之品所能挽回。俾服生硫黄少许，不觉温暖，则徐徐加多，两月之间，服生硫黄斤余，喘与咳皆愈，脉亦复常。

一妇人年五旬，上焦阳分虚损，寒饮留滞作嗽，心中怔忡，饮食减少，两腿畏寒，卧床不起者已二年矣。医者见其咳嗽怔忡，犹认为阴分虚损，复用熟地、阿胶诸滞泥之品，服之病益剧。后愚诊视，脉甚弦细，不足四至，投以拙拟理饮汤加附子三钱，服七八日咳嗽见轻，饮食稍多，而仍不觉热，知其数载沉疴，非程功半载不能愈也。俾每日于两餐之前服生硫黄三分，体验加多，后服数月，其病果愈。


按：
 古方中硫黄皆用石硫黄，而今之硫黄皆出于石，其色黄而亮，砂粒甚大，且无臭气者即堪服食。且此物燃之虽气味甚烈，嚼之实无他味。无论病在上在下，皆宜食前嚼服，服后即以饭压之。若不能嚼服者，为末开水送服亦可，且其力最长，即一日服一次，其热亦可昼夜不歇。

解砒石毒兼解火柴毒方

初受其毒者，在胃上脘，用生石膏一两，生白矾五钱共轧细，先用鸡子清七枚调服一半即当吐出。若犹未吐或吐亦不多，再用生鸡子清七枚调服余一半，必然涌吐。吐后若有余热，单用生石膏细末四两，煮汤两大碗，将碗置冰水中或新汲井泉水中，俾速冷分数次饮下，以热消为度。若其毒已至中脘，不必用吐药，可单用生石膏细末二三两，如前用鸡子清调服，酌热之轻重或两次服完，或三次四次服完，毒解不必尽剂。且热消十之七八即不宜再服石膏末。宜仍如前煮生石膏汤饮之，以消其余热。若其毒已至下脘，宜急导之下行自大便出，用生石膏细末二两，芒硝一两，如前用鸡子清调服。毒甚者一次服完，服后若有余热，可如前饮生石膏汤。此方前后虽不同，而总以石膏为主，此乃以石治石，以石之凉者治石之热者。愚用此方救人多矣，虽在垂危之候，放胆用之，亦可挽救。

胡莱菔英能解砒石毒

邑东境褚王庄，褚姓，因夫妻反目，其妻怒吞砒石。其夫出门赌博未归，夜间砒毒发作，觉心中热渴异常。其锅中有泡干胡莱菔英之水若干，犹微温，遂尽量饮之，热渴顿止，迨其夫归犹未知也。隔旬，其夫之妹，在婆家亦吞砒石，急遣人来送信，其夫仓猝将往视之。其妻谓，将干胡莱菔英携一筐去，开水浸透，多饮其水必愈，万无一失。其夫问何以知之，其妻始明言前事。其夫果亦用此方，将其妹救愈。然所用者，是秋末所晒之干胡莱菔英，在房顶迭次经霜，其能解砒毒或亦借严霜之力欤？至鲜胡莱菔英亦能解砒毒否？则犹未知也。

麦苗善治黄疸

内子王氏，生平不能服药，即分毫无味之药亦不能服。于乙丑季秋，得黄疸证，为开好服之药数味，煎汤，强令服之，下咽即呕吐大作，将药尽行吐出。友人张某谓，可用鲜麦苗煎汤服之。遂采鲜麦苗一握，又为之加滑石五钱，服后病即轻减，又服一剂全愈。盖以麦苗之性，能疏通肝胆，兼能清肝胆之热，犹能消胆管之炎，导胆汁归小肠也。因悟得此理后，凡遇黄疸证，必加生麦芽数钱于药中，亦奏效颇著。然药铺中麦芽皆干者，若能得鲜麦芽，且长至寸余用之，当更佳。或当有麦苗时，于服药之外，以麦苗煎汤当茶饮之亦可。


第三卷


此卷论人脑部及脏腑之病，内伤居多，亦间论及外感。要皆本《灵》、《素》之精微，以融贯中西之法，而更参以数十年临证实验，是以论病之处多有与旧说不同者。



论脑充血之原因及治法

脑充血病之说倡自西人，而浅见者流恒讥中医不知此病，其人盖生平未见《内经》者也。尝读《内经》至调经论，有谓“血之与气，并走于上，则为大厥，厥则暴死，气反则生，不反则死”云云，非即西人所谓脑充血之证乎？所有异者，西人但言充血，《内经》则谓血之与气并走于上。盖血必随气上升，此为一定之理，而西人论病皆得之剖解之余，是以但见血充脑中，而不知辅以理想以深究病源，故但名为脑充血也。至《内经》所谓“气反则生，不反则死”者，盖谓此证幸有转机，其气上行之极，复反而下行，脑中所充之血应亦随之下行，故其人可生，若其气上行不反，升而愈升，血亦随之充血愈充，脑中血管可至破裂，所以其人死也。又《内经》厥论篇谓“巨阳之厥则肿首，头重不能行，发为眴（眩也
 ）仆”；“阳明之厥，面赤而热，妄言妄见”；“少阳之厥，则暴聋颊肿而热”，诸现象皆脑充血证也。推之秦越人治虢太子尸厥，谓“上有绝阳之络，下有破阴之纽”者，亦脑充血证也。特是古人立言简括，恒但详究病源，而不细论治法。然既洞悉致病之由，即自拟治法不难也。愚生平所治此证甚多，其治愈者，大抵皆脑充血之轻者，不至血管破裂也。今略举数案于下，以备治斯证者之参考。

在奉天曾治一高等检察厅科员，年近五旬，因处境不顺，兼办稿件劳碌，渐觉头疼，日浸加剧，服药无效，遂人西人医院。治旬日，头疼不减，转添目疼。又越数日，两目生翳，视物不明，来院求为诊治。其脉左部洪长有力，自言脑疼彻目，目疼彻脑，且时觉眩晕，难堪之情莫可名状。脉证合参，知系肝胆之火挟气血上冲脑部，脑中血管因受冲激而膨胀，故作疼；目系连脑，脑中血管膨胀不已，故目疼生翳且眩晕也。因晓之曰：“此脑充血证也。深考此证之原因，脑疼为目疼之根；而肝胆之火挟气血上冲，又为脑疼之根。欲治此证，当清火、平肝、引血下行，头疼愈而目疼、生翳及眩晕自不难调治矣。”遂为疏方，用怀牛膝一两，生杭芍、生龙骨、生牡蛎、生赭石各六钱，玄参、川楝子各四钱，龙胆草三钱，甘草二钱，磨取铁锈浓水煎药。服一剂，觉头目之疼顿减，眩晕已无。即方略为加减，又服两剂，头疼、目疼全愈，视物亦较真。其目翳原系外障，须兼外治之法，为制磨翳药水一瓶，日点眼上五六次，徐徐将翳尽消。

又在沧州治一赋闲军官，年过五旬，当军旅纵横之秋，为地方筹办招待所，应酬所过军队，因操劳过度，且心多抑郁，遂觉头疼。医者以为受风，投以表散之药，疼益甚，昼夜在地盘桓且呻吟不止。诊其脉象弦长，左部尤重按有力，知其亦系肝胆火盛，挟气血而上冲脑部也。服发表药则血愈上奔，故疼加剧也。为疏方大致与前方相似，而于服汤药之前，俾先用铁锈一两煎水饮之，须臾即可安卧，不作呻吟，继将汤药服下，竟周身发热，汗出如洗。病家疑药不对证，愚思之，恍悟其故，因谓病家曰：此方与此证诚有龃龉，然所不对者几微之间耳。盖肝为将军之官，中寄相火，骤用药敛之、镇之、泻之，而不能将顺其性，其内郁之热转挟所寄之相火起反动力也。即原方再加药一味，自无斯弊。遂为加茵陈二钱。服后遂不出汗，头疼亦大轻减。又即原方略为加减，连服数剂全愈。夫茵陈原非止汗之品（后世本草且有谓其能发汗者
 ），而于药中加之，汗即不再出者，诚以茵陈为青蒿之嫩者，采于孟春，得少阳发生之气最早，与肝胆有同气相求之妙，虽其性凉能泻肝胆，而实善调和肝胆不复使起反动力也。

又在沧州治一建筑工头，其人六十四岁，因包修房屋失利，心甚懊𢙑，于旬日前即觉头疼，不以为意。一日晨起至工所，忽仆于地，状若昏厥，移时苏醒，左手足遂不能动，且觉头疼甚剧。医者投以清火通络之剂，兼法王勋臣补阳还五汤之义，加生黄芪数钱，服后更觉脑中疼如锥刺难忍，须臾求为诊视，其脉左部弦长，右部洪长，皆重按甚实。询其心中，恒觉发热。其家人谓其素性嗜酒，近因心中懊𢙑，益以烧酒浇愁，饥时恒以酒代饭。愚曰：此证乃脑充血之剧者，其左脉之弦长，懊𢙑所生之热也。右脉之洪长，积酒所生之热也。二热相并，挟脏腑气血上冲脑部。脑部中之血管若因其冲激过甚而破裂，其人即昏厥不复醒，今幸昏厥片时苏醒，其脑中血管当不至破裂，或其管中之血隔血管渗出，或其血管少有罅隙，出血少许而复自止。其所出之血著于司知觉之神经则神昏；著于司运动之神经则痿废。此证左半身偏枯，当系脑中血管所出之血伤其司左边运动之神经也。医者不知致病之由，竟投以治气虚偏枯之药，而此证此脉岂能受黄芪之升补乎。此所以服药后而头疼益剧也。遂为疏方亦约略如前，为其右脉亦洪实，因于方中加生石膏一两，亦用铁锈水煎药。服两剂，头疼全愈，脉已和平，左手足已能自动。遂改用当归、赭石、生杭芍、玄参、天冬各五钱，生黄芪、乳香、没药各三钱，红花一钱，连服数剂，即扶杖能行矣。方中用红花者，欲以化脑中之瘀血也。为此时脉已和平，头已不疼，可受黄芪之温补，故方中少用三钱，以补助其正气，即借以助归、芍、乳、没以流通血脉，更可调玄参、天冬之寒凉，俾药性凉热适均，而可多服也。

上所录三案，用药大略相同，而皆以牛膝为主药者，诚以牛膝善引上部之血下行，为治脑充血证无上之妙品，此愚屡经试验而知，故敢公诸医界。而用治此证，尤以怀牛膝为最佳。


论脑充血证可预防及其证误名中风之由（附：建瓴汤）

脑充血证即《内经》之所谓厥证，亦即后世之误称中风证，前论已详辨之矣。而论此证者谓其猝发于一旦，似难为之预防。不知凡病之来皆预有朕兆。至脑充血证，其朕兆之发现实较他证为尤显著，且有在数月之前，或数年之前，而其朕兆即发露者。今试将其发现之朕兆详列于下：

（一）其脉必弦硬而长，或寸盛尺虚，或大于常脉数倍，而毫无缓和之意。

（二）其头目时常眩晕，或觉脑中昏愦，多健忘，或常觉疼，或耳聋目胀。

（三）胃中时觉有气上冲，阻塞饮食不能下行；或有气起自下焦，上行作呃逆。

（四）心中常觉烦躁不宁，或心中时发热，或睡梦中神魂飘荡。

（五）或舌胀、言语不利，或口眼歪斜，或半身似有麻木不遂，或行动脚踏不稳、时欲眩仆，或自觉头重足轻，脚底如踏棉絮。

上所列之证，偶有一二发现再参以脉象之呈露，即可断为脑充血之朕兆也。愚十余年来治愈此证颇多，曾酌定建瓴汤一方，服后能使脑中之血如建瓴之水下行，脑充血之证自愈。爰将其方详列于下，以备医界采用。

生怀山药一两
 　怀牛膝一两
 　生赭石轧细八钱
 　生龙骨捣细六钱
 　生牡蛎捣细六钱
 　生怀地黄六钱
 　生杭芍四钱
 　柏子仁四钱


磨取铁锈浓水以之煎药。

方中赭石必一面点点有凸，一面点点有凹，生轧细用之方效。若大便不实者去赭石，加建莲子（去心
 ）三钱。若畏凉者，以熟地易生地。

在津曾治东门里友人迟华章之令堂，年七旬有四，时觉头目眩晕，脑中作疼，心中烦躁，恒觉发热，两臂觉撑胀不舒，脉象弦硬而大，知系为脑充血之朕兆，治以建瓴汤。连服数剂，诸病皆愈，惟脉象虽不若从前之大，而仍然弦硬。因苦于吃药，遂停服。后月余病骤反复，又用建瓴汤加减，连服数剂，诸病又愈。脉象仍未和平，又将药停服。后月余病又反复，亦仍用建瓴汤加减，连服三十余剂，脉象和平如常，遂停药勿服，病亦不再反复矣。

又治天津河北王姓叟。年过五旬，因头疼、口眼歪斜，求治于西人医院，西人以表测其脉，言其脉搏之力已达百六十度，断为脑充血证，服其药多日无效，继求治于愚。其脉象弦硬而大，知其果系脑部充血，治以建瓴汤，将赭石改用一两，连服十余剂，觉头部清爽，口眼之歪斜亦愈，惟脉象仍未复常。复至西人医院以表测脉，西医谓较前低二十余度，然仍非无病之脉也。后晤面向愚述之，劝其仍须多多服药，必服至脉象平和，方可停服。彼觉病愈，不以介意。后四阅月未尝服药。继因有事出门，劳碌数旬，甫归后又连次竹战，一旦忽眩仆于地而亡。观此二案，知用此方以治脑充血者，必服至脉象平和，毫无弦硬之意，而后始可停止也。

又天津铃当阁于氏少妇，头疼过剧，且心下发闷作疼，兼有行经过多，亦以建瓴汤加减治愈。

友人朱钵文，滦州博雅士也，未尝业医而实精于医。尝告愚曰：“脑充血证，宜于引血下行药中加破血之药以治之。”愚闻斯言，恍有悟会。如目疾其疼连脑者，多系脑部充血所致，而眼科家恒用大黄以泻其热，其脑与目即不疼，此无他，服大黄后脑充血之病即愈故也。夫大黄非降血兼能破血最有力之药乎？由斯知凡脑充血证其身体脉象壮实者，初服建瓴汤一两剂时，可酌加大黄数钱；其身形脉象不甚壮实者，若桃仁、丹参诸药，亦可酌加于建瓴汤中也。

至唐宋以来名此证为中风者，亦非无因。尝征以平素临证实验，知脑充血证恒因病根已伏于内，继又风束外表，内生燥热，遂以激动其病根，而猝发于一旦。是以愚临此证，见有夹杂外感之热者，恒于建瓴汤中加生石膏一两；或两三日后见有阳明大热、脉象洪实者，又恒治以白虎汤或白虎加人参汤，以清外感之热，而后治其脑充血证。此愚生平之阅历所得，而非为唐宋以来之医家讳过也。然究之此等证，谓其为中风兼脑充血则可，若但名为中风仍不可也。迨至刘河间出，谓此证非外袭之风，乃内生之风，实因五志过极，动火而猝中。大法以白虎汤、三黄汤沃之，所以治实火也；以逍遥散疏之，所以治郁火也；以通圣散、凉膈散双解之，所以治表里之邪火也；以六味汤滋之，所以壮水之源以制阳光也；以八味丸引之，所谓从治之法，引火归原也；又用地黄饮子治舌喑不能言，足废不能行。此等议论，似高于从前误认脑充血为中风者一筹。盖脑充血证之起点，多由于肝气、肝火妄动。肝属木能生风，名之为内中风，亦颇近理。然因未悟《内经》所谓血之与气并走于上之旨，是以所用之方，未能丝丝入扣，与病证吻合也。至其所载方中有防风、柴胡、桂、附诸品，尤为此证之禁药。

又《金匮》有风引汤，除热瘫痫。夫瘫既以热名，明其病因热而得也。其证原似脑充血也。方用石药六味，多系寒凉之品，虽有干姜、桂枝之辛热，而与大黄、石膏、寒水石、滑石并用，药性混合，仍以凉论（细按之桂枝、干姜究不宜用
 ）。且诸石性皆下沉，大黄性尤下降，原能引逆上之血使之下行。又有龙骨、牡蛎与紫石英同用，善敛冲气，与桂枝同用，善平肝气。肝冲之气不上干，则血之上充者自能徐徐下降也。且其方虽名风引，而未尝用祛风之药，其不以热瘫痫为中风明矣。特后世不明方中之意，多将其方误解耳。拙拟之建瓴汤，重用赭石、龙骨、牡蛎，且有加石膏之时，实窃师风引汤之义也（风引汤方下之文甚简
 ，似非仲景笔墨
 ，故方书多有疑此系后世加入者
 ，故方中之药品不纯
 ）。


论脑贫血治法（附：脑髓空治法）

脑贫血者，其脑中血液不足，与脑充血之病正相反也。其人常觉头重目眩、精神昏愦，或面黄唇白，或呼吸短气，或心中怔忡，其头与目或间有作疼之时，然不若脑充血者之胀疼，似因有收缩之感觉而作疼。其剧者亦可猝然昏仆，肢体颓废或偏枯。其脉象微弱，或至数兼迟。西人但谓脑中血少，不能荣养脑筋，以致脑失其司知觉、司运动之机能。然此证但用补血之品，必不能愈。《内经》则谓“上气不足，脑为之不满”。此二语实能发明脑贫血之原因，并已发明脑贫血之治法。盖血生于心、上输于脑（心有四血脉管通脑
 ）。然血不能自输于脑也。《内经》之论宗气也，谓宗气积于胸中，以贯心脉，而行呼吸，由此知胸中宗气，不但为呼吸之中枢，而由心输脑之血脉管亦以之为中枢。今合《内经》两处之文参之，知所谓上气者，即宗气上升之气也，所谓上气不足脑为之不满者，即宗气不能贯心脉以助之上升，则脑中气血皆不足也。然血有形而气无形，西人论病皆从实验而得，故言血而不言气也。因此知脑贫血治法固当滋补其血，尤当峻补其胸中宗气，以助其血上行。持此以论古方，则补血汤重用黄芪以补气，少用当归以补血者，可为治脑贫血之的方矣。今录其方于下，并详论其随证宜加之药品。

生箭芪一两，当归三钱。呼吸短气者，加柴胡、桔梗各二钱。不受温补者，加生地、玄参各四钱。素畏寒凉者，加熟地六钱，干姜三钱。胸有寒饮者，加干姜三钱，广陈皮二钱。


按：
 《内经》“上气不足，脑为不满”二语，非但据理想象也，更可实征诸囟门未合之小儿。《灵枢》五味篇谓“大气抟于胸中，赖谷气以养之，谷不入半日则气衰，一日则气少”。大气即宗气也（理详首卷大气诠中
 ）。观小儿慢惊风证，脾胃虚寒，饮食不化，其宗气之衰可知；更兼以吐泻频频，虚极风动，其宗气不能助血上升以灌注于脑更可知，是以小儿得此证者，其囟门无不塌陷，此非“上气不足，脑为不满”之明征乎？时贤王勉能氏谓“小儿慢惊风证，其脾胃虚寒，气血不能上朝脑中，既有贫血之病，又兼寒饮填胸，其阴寒之气上冲脑部，激动其脑髓神经，故发痫痉”，实为通论。

又方书谓真阴寒头疼证，半日即足损命。究之此证实兼因宗气虚寒，不能助血上升，以致脑中贫血乏气，不能御寒，或更因宗气虚寒之极而下陷，呼吸可至顿停，故至危险也（理亦参观大气诠自明
 ）。审斯，知欲治此证，拙拟回阳升陷汤（方在方剂篇第四卷中
 ，系生箭芪八钱
 ，干姜
 、当归各四钱
 ，桂枝尖三钱
 ，甘草一钱
 ）可为治此证的方矣。若细审其无甚剧之实寒者，宜将干姜减半，或不用亦可。

又《内经》论人身有四海，而脑为髓海。人之色欲过度者，其脑髓必空，是以内炼家有还精补脑之说，此人之所共知也。人之脑髓空者，其人亦必头重目眩，甚或猝然昏厥，知觉运动俱废，因脑髓之质原为神经之本源也。其证实较脑贫血尤为紧要。治之者，宜用峻补肾精之剂，加鹿角胶以通督脉。督脉者何？即脊梁中之脊髓袋，上通于脑，下通命门，更由连命门之脂膜而通于胞室，为副肾脏，即为肾脏化精之处（论肾须取广义，命门、胞室皆为副肾
 ，西人近时亦知此理
 ，观本书首篇论中可知
 ）。鹿角生脑后督脉上，故善通督脉。患此证者果能清心寡欲，按此服药不辍，还精补脑之功自能收效于数旬中也。

论脑贫血痿废治法答内政部长杨阶三先生（附：干颓汤、补脑振痿汤）

详观来案，病系肢体痿废，而其病因实由于脑部贫血也。按生理之实验，人之全体运动皆脑髓神经司之，虽西人之说，而洵可确信。是以西人对于痿废之证皆责之于脑部，而实有脑部充血与脑部贫血之殊。盖脑髓神经原藉血为濡润者也，而所需之血多少尤以适宜为贵。彼脑充血者，血之注于脑者过多，力能排挤其脑髓神经，俾失所司。至脑贫血者，血之注于脑者过少，无以养其脑髓神经，其脑髓神经亦恒至失其所司。至于脑中之所以贫血，不可专责诸血也，愚尝读《内经》而悟其理矣。

《内经》谓：“上气不足，脑为之不满，耳为之苦鸣，头为之倾，目为之眩。”夫脑不满者，血少也。因脑不满而贫血，则耳鸣、头目倾眩即连带而来，其剧者能使肢体痿废不言可知。是西人脑贫血可致痿废之说原与《内经》相符也。然西医论痿废之由，知因脑中贫血，而《内经》更推脑中贫血之由，知因上气不足。夫上气者何？胸中大气也（亦名宗气
 ）。其气能主宰全身，斡旋脑部，流通血脉。彼脑充血者，因肝胃气逆，挟血上冲，原于此气无关；至脑贫血者，实因胸中大气虚损，不能助血上升也。是以欲治此证者，当以补气之药为主，以养血之药为辅，而以通活经络之药为使也。爰本此义拟方于下。

干颓汤：

治肢体痿废，或偏枯，脉象极微细无力者。

生箭芪五两
 　当归一两
 　甘枸杞果一两
 　净杭萸肉一两
 　生滴乳香三钱
 　生明没药三钱
 　真鹿角胶捣碎六钱


先将黄芪煎十余沸，去渣；再将当归、枸杞、萸肉、乳香、没药入汤同煎十余沸，去渣，入鹿角胶末融化，取汤两大盅，分两次温饮下。

方中之义，重用黄芪以升补胸中大气，且能助气上升，上达脑中，而血液亦即可随气上注，惟其副作用能外透肌表，具有宣散之性，去渣重煎，则其宣散之性减，专于补气升气矣。当归为生血之主药，与黄芪并用，古名补血汤，因气旺血自易生，而黄芪得当归之濡润，又不至燥热也。萸肉性善补肝，枸杞性善补肾，肝肾充足，元气必然壮旺。元气者胸中大气之根也（元气为祖气，大气为宗气
 ，先祖而后宗
 ，故宗气以元气为根
 ，一先天一后天也
 ），且肝肾充足则自脊上达之督脉必然流通，督脉者又脑髓神经之根也。且二药皆汁浆稠润，又善赞助当归生血也。用乳香、没药者，因二药善开血痹，血痹开则痿废者久瘀之经络自流通矣。用鹿角胶者，诚以脑既贫血，其脑髓亦必空虚，鹿之角在顶，为督脉之所发生，是以其所熬之胶善补脑髓，脑髓足则脑中贫血之病自易愈也。此方服数十剂后，身体渐渐强壮，而痿废仍不愈者，可继服后方。


补脑振痿汤：

治肢体痿废偏枯，脉象极微细无力，服药久不愈者。

生箭芪二两
 　当归八钱
 　龙眼肉八钱
 　杭萸肉五钱
 　胡桃肉五钱
 　䗪虫大者三枚
 　地龙去净土三钱
 　生乳香三钱
 　生没药三钱
 　鹿角胶六钱
 　制马钱子末三分


共药十一味，将前九味煎汤两盅半，去渣，将鹿角胶入汤内融化，分两次送服制马钱子末一分五厘。

此方于前方之药独少枸杞，因胡桃肉可代枸杞补肾，且有强健筋骨之效也。又尝阅《沪滨医报》，谓脑中血管及神经之断者，地龙能续之。愚则谓必辅以䗪虫，方有此效。盖蚯蚓（即地龙）善引，䗪虫善接（断之能自接），二药并用能将血管神经之断者引而接之，是以方中又加此二味也。加制马钱子者，以其能𥆨动神经使灵活也。此方与前方若服之觉热者，皆可酌加天花粉、天冬各数钱。制马钱子法详方剂篇七卷振颓丸下。


附案：
 天津特别三区三号路于遇顺，年过四旬，自觉呼吸不顺，胸中满闷，言语动作皆渐觉不利，头目昏沉，时作眩晕。延医治疗，投以开胸理气之品，则四肢遽然痿废。再延他医，改用补剂而仍兼用开气之品，服后痿废加剧，言语竟不能发声。愚诊视其脉象沉微，右部尤不任循按，知其胸中大气及中焦脾胃之气皆虚陷也。于斯投以拙拟升陷汤（在方剂篇第四卷内
 ）加白术、当归各三钱。服两剂，诸病似皆稍愈，而脉象仍如旧。因将芪、术、当归、知母各加倍，升麻改用钱半，又加党参、天冬各六钱，连服三剂，口可出声而仍不能言，肢体稍能运动而不能步履，脉象较前有起色似堪循按。因但将黄芪加重至四两，又加天花粉八钱，先用水六大盅将黄芪煎透去渣，再入他药，煎取清汤两大盅，分两次服下，又连服三剂，勉强可作言语，然恒不成句，人扶之可以移步。遂改用干颓汤，惟黄芪仍用四两，服过十剂，脉搏又较前有力，步履虽仍需人，而起卧可自如矣，言语亦稍能达意，其说不真之句，间可执笔写出，从前之头目昏沉眩晕者，至斯亦见轻。俾继服补脑振痿汤，嘱其若服之顺利，可多多服之，当有脱然全愈之一日也。按：此证其胸满闷之时，正因其呼吸不顺也，其呼吸之所以不顺，因胸中大气及中焦脾胃之气皆虚而下陷也。医者竟投以开破之药，是以病遽加重。至再延他医，所用之药补多开少，而又加重者，因气分当虚极之时，补气之药难为功，破气之药易生弊也。愚向治大气下陷证，病人恒自觉满闷，其实非满闷，实短气也，临证者细细考究，庶无差误。


论心病治法

心者，血脉循环之枢机也。心房一动则周身之脉一动，是以心机亢进，脉象即大而有力，或脉搏更甚数；心脏麻痹，脉象即细而无力，或脉搏更甚迟。是脉不得其平，大抵由心机亢进与心脏麻痹而来也。于以知心之病虽多端，实可分心机亢进、心脏麻痹为二大纲。

今试先论心机亢进之病，有因外感之热炽盛于阳明胃腑之中，上蒸心脏，致心机亢进者，其脉象洪而有力，或脉搏加数，可用大剂白虎汤以清其胃；或更兼肠有燥粪、大便不通者，酌用大、小承气汤以涤其肠，则热由下泻，心机之亢进者自得其平矣。

有下焦阴分虚损，不能与上焦阳分相维系，其心中之君火恒至浮越妄动，以致心机亢进者，其人常苦眩晕，或心疼、目胀、耳鸣，其脉象上盛下虚，或摇摇无根，至数加数，宜治以加味左归饮。方用大熟地、大生地、生怀山药各六钱，甘枸杞、怀牛膝、生龙骨、生牡蛎各五钱，净萸肉三钱，云苓片一钱。此壮水之源以制浮游之火，心机之亢者自归于和平矣。

有心体之阳素旺，其胃腑又积有实热，复上升以助之，以致心机亢进者，其人脉虽有力，而脉搏不数，五心恒作灼热，宜治以咸寒之品（《内经
 》谓热淫于内
 ，治以咸寒
 ），若朴硝、太阴玄精石及西药硫苦皆为对证之药（每服少许
 ，日服三次
 ，久久自愈
 ）。盖心体属火，味之咸者属水，投以咸寒之品，是以寒胜热水胜火也。

又人之元神藏于脑，人之识神发于心。识神者思虑之神也，人常思虑其心必多热，以人之神明属阳，思虑多者其神之阳常常由心发露，遂致心机因热亢进，其人恒多迷惑。其脉多现滑实之象，因其思虑所生之热恒与痰涎互相胶漆，是以其脉滑而有力也。可用大承气汤（厚朴宜少用
 ），以清热降痰；再加赭石（生赭石两
 半轧细同煎
 ）、甘遂（甘遂一钱研细调药汤中服
 ）以助其清热降痰之力。药性虽近猛烈，实能稳建奇功，而屡试屡效也。

又有心机亢进之甚者，其鼓血上行之力甚大，能使脑部之血管至于破裂，《内经》所谓血之与气并走于上之大厥也，亦即西人所谓脑充血之险证也。推此证之原因，实由肝木之气过升，肺金之气又失于肃降，则金不制木，肝木之横恣遂上干心脏，以致心机亢进。若更兼冲气上冲，其脉象之弦硬有力更迥异乎寻常矣。当此证之初露朕兆时，必先脑中作疼，或间觉眩晕，或微觉半身不利，或肢体有麻木之处。宜思患预防，当治以清肺、镇肝、敛冲之剂，更重用引血下行之药辅之，连服十余剂或数十剂，其脉象渐变柔和，自无意外之患。向因此证方书无相当之治法，曾拟得建瓴汤一方，屡次用之皆效。即不能治之于预，其人忽然昏倒，须臾能自苏醒者，大抵脑中血管未甚破裂，急服此汤，皆可保其性命。连服数剂，其头之疼者可以全愈，即脑中血管不复充血，其从前少有破裂之处亦可自愈，而其肢体之痿废者亦可徐徐见效。方载本卷前篇论中，原用铁锈水煎药，若刮取铁锈数钱，或多至两许，与药同煎服更佳。

有非心机亢进而有若心机亢进者，怔忡之证是也。心之本体原长发动以运行血脉，然无病之人初不觉其动也，惟患怔忡者则时觉心中跳动不安。盖人心中之神明原以心中之气血为凭依，有时其气血过于虚损，致神明失其凭依，虽心机之动照常，原分毫未尝亢进，而神明恒若不任其震撼者，此其脉象多微细，或脉搏兼数。宜用山萸肉、酸枣仁、怀山药诸药品以保合其气；龙眼肉、熟地黄、柏子仁诸药以滋养其血；更宜用生龙骨、牡蛎、朱砂（研细送服
 ）诸药以镇安其神明。气分虚甚者可加人参；其血分虚而且热者可加生地黄。

有因心体肿胀，或有瘀滞，其心房之门户变为窄小，血之出入致有激荡之力，而心遂因之觉动者，此似心机亢进而亦非心机亢进也。其脉恒为涩象，或更兼迟。宜治以拙拟活络效灵丹（方载方剂篇第四卷
 ，系当归
 、丹参
 、乳香
 、没药各五钱
 ）加生怀山药、龙眼肉各一两，共煎汤服。或用节菖蒲三两，远志二两，共为细末，每服二钱，红糖冲水送下，日服三次，久当自愈。因菖蒲善开心窍，远志善化瘀滞（因其含有稀盐酸
 ），且二药并用实善调补心脏，而送以红糖水者，亦所以助其血脉流通也。

至心脏麻痹之原因，亦有多端，治法亦因之各异。如伤寒温病之白虎汤证，其脉皆洪大有力也；若不即时投以白虎汤，脉洪大有力之极，又可渐变为细小无力，此乃由心机亢进而转为心脏麻痹。病候至此，极为危险，宜急投以大剂白虎加人参汤。将方中人参加倍，煎汤一大碗，分数次温饮下，使药力相继不断，一日连服二剂，庶可挽回。若服药后仍无效，宜用西药斯独落仿斯丁儿四瓦，分六次调温开水服之，每两点钟服一次。服至五六次，其脉渐起，热渐退，可保无虞矣。盖外感之热，传入阳明，其热实脉虚者，原宜治以白虎加人参汤（是以伤寒汗吐下后用白虎汤时皆加人参
 ），然其脉非由实转虚也，至其脉由实转虚，是其心脏为热所伤而麻痹，已成坏证，故用白虎加人参汤时宜将人参加倍，助其心脉之跳动，即可愈其心脏之麻痹也。至西药斯独落仿斯实为强壮心脏之良药，原为实芰答里斯之代用品，其性不但能强心脏，且善治脏腑炎证，凡实芰答里斯所主之证皆能治之，而其性又和平易用，以治心脏之因热麻痹者，诚为至良之药。

有心脏本体之阳薄弱，更兼胃中积有寒饮溢于膈上，凌逼心脏之阳，不能用事，其心脏渐欲麻痹，脉象异常微细，脉搏异常迟缓者，宜治以拙拟理饮汤（方载方剂篇第三卷
 ，系干姜五钱
 ，于白术四钱
 ，桂枝尖
 、茯苓片
 、炙甘草各二钱
 ，生杭芍
 、广橘红
 、川厚朴各钱半
 。病剧者加黄芪三钱
 ），连服十余剂，寒饮消除净尽，心脏之阳自复其初，脉之微弱迟缓者亦自复其常矣（此证间有心中觉热
 ，或周身发热
 。或耳鸣欲聋种种反应象
 ，须兼看理饮汤后所载治愈诸案
 ，临证诊断自无差误
 ）。

有心脏为传染之毒菌充塞以至于麻痹者，霍乱证之六脉皆闭者是也。治此证者，宜治其心脏之麻痹，更宜治其心脏之所以麻痹，则兴奋心脏之药，自当与扫除毒菌之药并用，如拙拟之急救回生丹、卫生防疫宝丹是也（二方皆载于方剂篇第七卷论霍乱治法篇中
 ）。此二方中用樟脑所升之冰片，是兴奋心脏以除其麻痹也。二方中皆有朱砂、薄荷冰，是扫除毒菌以治心脏之所以麻痹也。是以无论霍乱之因凉因热，投之皆可奏效也（急救回生丹药性微凉以治因热之霍乱尤效
 ，至卫生防疫宝丹其性温用凉
 ，无论病因凉热用之皆有捷效
 ）。

有心中神明不得宁静，有若失其凭依，而常惊悸者，此其现象若与心脏麻痹相反，若投以西药麻醉之品如臭剥、抱水诸药，亦可取效于一时，而究其原因，实亦由心体虚弱所致，惟投以强心之剂，乃为根本之治法。当细审其脉，若数而兼滑者，当系心血虚而兼热，宜用龙眼肉、熟地黄诸药补其虚，生地黄、玄参诸药泻其热，再用生龙骨、牡蛎以保合其神明，镇靖其魂魄，其惊悸自除矣。其脉微弱无力者，当系心气虚而莫支，宜用参、术、芪诸药以补其气，兼用生地黄、玄参诸滋阴药以防其因补生热，更用酸枣仁、山萸肉以凝固其神明、收敛其气化，其治法与前条脉弱怔忡者大略相同。特脉弱怔忡者，心机之发动尤能照常，而此则发动力微，而心之本体又不时颤动，犹人之力小任重而身颤也，其心脏弱似较怔忡者尤甚矣。

有其惊悸恒发于夜间，每当交睫甫睡之时，其心中即惊悸而醒，此多因心下停有痰饮。心脏属火，痰饮属水，火畏水迫，故作惊悸也。宜清痰之药与养心之药并用，方用二陈汤加当归、菖蒲、远志，煎汤送服朱砂细末三分。有热者加玄参数钱，自能安枕稳睡而无惊悸矣。


论肺病治法（附：清金二妙丹、三妙丹）

肺病西人名为都比迦力，谓肺脏生有坚粒如砂，久则溃烂相连，即东人所谓肺结核，方书所谓肺痈也。盖中医不能剖解，当其初结核时，实无从考验，迨至三期之时，所结之核已溃烂相连，至于咳吐脓血，乃始知为肺上生痈。岂知肺胞之上焉能生红肿高大之痈，不过为肺体之溃烂而已。然肺病至于肺体溃烂，西人早诿为不治，而古方书各有治法，用之亦恒获效，其故何哉？盖以西人之治病，惟治局部，但知理其标，而不知清其本，本既不清，标亦终归不治耳。愚临证四十余年，治愈肺病甚伙，即西人诿为不治者，亦恒随手奏效，此无他，亦惟详审病因，而务为探本穷源之治法耳。故今者论治肺病，不以西人之三期立论，而以病因立论，爰细列其条目于下：

肺病之因，有内伤、外感之殊。然无论内伤、外感，大抵皆有发热之证，而后酿成肺病。诚以肺为娇脏，且属金，最畏火刑故也。有如肺主皮毛，外感风邪，有时自皮毛袭入肺脏，阻塞气化，即暗生内热；而皮毛为风邪所束，不能由皮毛排出碳气，则肺中不但生热，而且酿毒，肺病即由此起点。其初起之时，或时时咳嗽，吐痰多有水泡，或周身多有疼处，舌有白苔，或时觉心中发热，其脉象恒浮而有力。可先用西药阿斯必林一瓦，白糖冲水送下，俾周身得汗，继用玄参、天花粉各五钱，金银花、川贝母各三钱，硼砂八分（研细分两次送服
 ），粉甘草细末三钱（分两次送服
 ），煎汤服。再每日用阿斯必林一瓦，分三次服，白糖水送下，勿令出汗，此三次中或一次微有汗者亦佳。如此服数日，热不退者，可于汤药中加生石膏七八钱；若不用石膏，或用汤药送服西药安知歇貌林半瓦亦可。

若此时不治，病浸加剧，吐痰色白而黏，或带腥臭，此时亦可先用阿斯必林汗之。然恐其身体虚弱，不堪发汗，宜用生怀山药一两或七八钱煮作茶汤，送服阿斯必林半瓦，俾服后微似有汗即可。仍用前汤药送服粉甘草细末、三七细末各一钱，煎渣时再送服二药如前。仍兼用阿斯必林三分瓦之一（合中量八厘八毫
 ），白糖冲水送下，或生怀山药细末四五钱煮茶汤送下，日两次。其嗽不止者，可用山药所煮茶汤送服川贝细末三钱；或用西药几阿苏四瓦，薄荷冰半瓦，调以粉甘草细末，以适可为丸为度（几阿苏
 是稀树脂，掺以甘草末始可为丸），为丸桐子大，每服三丸，日再服，此药不但能止嗽，且善治肺结核（薄荷冰味宜辛凉
 ，若其味但辛辣而不凉者
 ，可用好朱砂钱半代之
 ）。至阿斯必林，亦善治肺结核，而兼能发汗，且能使脉之数者变为和缓，是以愚喜用之，惟其人常自出汗者不宜服耳。至山药之性亦最善养肺，以其含蛋白质甚多也。然忌炒，炒之则枯其蛋白质矣。煮作茶汤，其味微酸，欲其适口可少调以白糖，或柿霜皆可。若不欲吃茶汤者，可用生山药片，将其分量加倍，煮取清汤，以代茶汤饮之。

若当此时不治，以后病又加剧，时时咳吐脓血，此肺病已至三期，非寻常药饵所能疗矣。必用中药极贵重之品，若徐灵胎所谓用清凉之药以清其火，滋润之药以养其血，滑降之药以祛其痰，芳香之药以通其气，更以珠黄之药解其毒，金石之药填其空，兼数法而行之，屡试必效。又邑中曾钧堂孝廉，精医术，尝告愚曰：“治肺痈惟林屋山人《证治全生集》中犀黄丸最效，余用之数十年，治愈肺痈甚多。”后愚至奉天，遇肺痈咳吐脓血服他药不愈者，俾于服汤药之外兼服犀黄丸，果如曾君所言，效验异常。方剂篇第二卷清凉华盖饮后有案，可参观。至所服汤药，宜用前方加牛蒡子、瓜蒌仁各数钱以泻其脓，再送服三七细末二钱以止其血。至于犀黄丸配制及服法，皆按原书，兹不赘。

有外感伏邪伏膈膜之下，久而入胃，其热上熏肺脏，以致成肺病者，其咳嗽吐痰始则稠黏，继则腥臭，其舌苔或白而微黄，其心中燥热，头目昏眩，脉象滑实，多右胜于左。宜用生石膏一两，玄参、花粉、生怀山药各六钱，知母、牛蒡子各三钱，煎汤送服甘草、三七细末如前。再用阿斯必林三分瓦之一，白糖水送服，日两次。若其热不退，其大便不滑泻者，石膏可以加重。曾治奉天大西边门南徐姓叟肺病，其脉弦长有力，迥异寻常，每剂药中用生石膏四两，连服数剂，脉始柔和。由斯观之，药以胜病为准，其分量轻重，不可预为限量也。若其脉虽有力而至数数者，可于前方中石膏改为两半，知母改为六钱，再加潞党参四钱。盖脉数者其阴分必虚，石膏、知母诸药虽能退热，而滋阴仍非所长，辅之以参，是仿白虎加人参汤之义，以滋其真阴不足（凉润之药得人参则能滋真阴
 ），而脉之数者可变为和缓也。若已咳嗽吐脓血者，亦宜于服汤药外兼服犀黄丸。


附案：
 盐山西门里范文焕，年五十余，素有肺劳，发时咳嗽连连，微兼喘促。仲夏末旬，喘发甚剧，咳嗽昼夜不止，且呕血甚多。延医服药十余日，咳嗽呕血，似更加剧，惫莫能支。适愚自沧回籍，求为诊治，其脉象洪而微数，右部又实而有力，视其舌苔白厚欲黄，问其心中甚热，大便二三日一行，诊毕断曰：此温病之热，盘踞阳明之府，逼迫胃气上逆，因并肺气上逆，所以咳喘连连，且屡次呕血也。治病宜清其源，若将温病之热治愈，则咳喘、呕血不治自愈矣。其家人谓：从前原不觉有外感，即屡次延医服药，亦未尝言有外感，何以先生独谓系温病乎？答曰：此病脉象洪实，舌苔之白厚欲黄，及心中之发热，皆为温病之显征。其初不觉有外感者，因此乃伏气化热而为温病。其受病之原因，在冬令被寒，伏于三焦脂膜之中，因春令阳盛化热而发动，窜入各脏腑为温病。亦有迟至夏秋而发者，其证不必有新受之外感，亦间有薄受外感不觉，而伏气即因之发动者，《内经》所谓“冬伤于寒，春必病温”者此也。病家闻言悟会，遂为疏方：生地二两
 ，生石膏一两
 ，知母八钱
 ，甘草一钱
 ，广犀角三钱另煎兑服
 ，三七细末二钱用水送服
 。煎汤两茶盅，分三次温饮下，一剂而诸病皆愈。又改用玄参、贝母、知母、花粉、甘草、白芍诸药，煎汤服。另用水送服三七末钱许，服两剂后，俾用生山药末煮粥，少加白糖，每次送服赭石细末钱许，以治其从前之肺劳。若觉热时，则用鲜白茅根四五两，切碎煮两三沸，当茶饮之。如此调养月余，肺劳亦大见愈。


按：
 吐血之证，原忌骤用凉药，恐其离经之血得凉而凝，变为血痹虚劳也。而此证因有温病之壮热，不得不用凉药以清之，而有三七之善化瘀血者以辅之，所以服之而有益无弊也。

至于肺病由于内伤，亦非一致。有因脾胃伤损，饮食减少，土虚不能生金，致成肺病者。盖脾胃虚损之人，多因肝木横恣，侮克脾土，致胃中饮食不化精液，转多化痰涎，溢于膈上，黏滞肺叶作咳嗽，久则伤肺，此定理也。且饮食少则虚热易生，肝中所寄之相火，因肝木横恣，更挟虚热而刑肺，于斯上焦恒觉烦热，吐痰始则黏滞，继则腥臭，胁下时或作疼，其脉弦而有力，或弦而兼数，重按不实。方用生怀山药一两，玄参、沙参、生杭芍、柏子仁炒不去油各四钱，金银花二钱，煎汤送服三七细末一钱，西药百布圣二瓦。汤药煎渣时，亦如此送服。若至咳吐脓血，亦宜服此方，兼服犀黄丸。或因服犀黄丸，减去三七亦可。至百布圣，则不可减去，以其大有助脾胃消化之力也。然亦不必与汤药同时服，每于饭后迟一句钟服之更佳。

有因肾阴亏损而致成肺病者。盖肾与肺为子母之脏，子虚必吸母之气化以自救，肺之气化即暗耗；且肾为水脏，水虚不能镇火，火必妄动而刑金。其人日晚潮热，咳嗽，懒食，或干咳无痰，或吐痰腥臭，或兼喘促，其脉细数无力。方用生山药一两，大熟地、甘枸杞、柏子仁各五钱，玄参、沙参各四钱，金银花、川贝各三钱，煎汤送服甘草、三七细末如前。若咳吐脓血者，去熟地，加牛蒡子、蒌仁各三钱，亦宜兼服犀黄丸。若服药后脉之数者不能渐缓，亦可兼服阿斯必林，日两次，每次三分瓦之一。盖阿斯必林之性既善治肺结核，尤善退热，无论虚热实热，其脉象数者服之，可使其至数渐缓。然实热服之，汗出则热退，故可服至一瓦。若虚热，不宜出汗，但可解肌，服后或无汗，或微似有汗，方能退热，故一瓦必须分三次服。若其人多汗者，无论虚热实热，皆分毫不宜用。若其人每日出汗者，无论其病因为内伤、外感，虚热、实热，皆宜于所服汤药中加生龙骨、生牡蛎、净山萸肉各数钱，或研服好朱砂五分，亦可止汗，盖以汗为心液，朱砂能凉心血，故能止汗也。

有其人素患吐血、衄血，阴血伤损，多生内热；或医者用药失宜，强止其血，俾血瘀经络亦久而生热，以致成肺病者，其人必心中发闷发热，或有疼时，廉于饮食，咳嗽短气，吐痰腥臭，其脉弦硬，或弦而兼数。方用生怀山药一两，玄参、天冬各五钱，当归、生杭芍、乳香、没药各三钱，远志、甘草、生桃仁（桃仁无毒
 ，宜带皮生用
 ，因其皮红能活血也
 。然须明辨其果为桃仁
 ，不可误用带皮杏仁
 ）各二钱，煎汤送服三七细末钱半，煎渣时亦送服钱半。盖三七之性，不但善止血，且善化瘀血也。若咳吐脓血者，亦宜于服汤药之外兼服犀黄丸。

此论甫拟成，法库门生万泽东见之，谓此论固佳，然方剂篇肺病门，师所拟之清金益气汤、清金解毒汤二方尤佳，何以未载？愚曰：“二方皆有黄芪，东省之人多气盛，上焦有热，于黄芪恒不相宜，是以未载。”泽东谓：“若其人久服蒌仁、杏仁、苏子、橘红诸药以降气利痰止嗽，致肺气虚弱，脉象无力者，生常投以清金益气汤，若兼吐痰腥臭者，投以清金解毒汤，均能随手奏效。盖东省之人虽多不宜用黄芪，而经人误治之证，又恒有宜用黄芪者，然宜生用，炙用则不相宜耳。”愚闻泽东之言，自知疏漏，爰将两方详录于下以备治肺病者之采用。


清金益气汤：

治肺脏虚损，尪羸少气，劳热咳嗽，肺痿失音，频吐痰涎，一切肺金虚损之病，但服润肺宁嗽之药不效者。方用生地黄五钱，生黄芪、知母、粉甘草、玄参、沙参、牛蒡子各三钱，川贝二钱。

清金解毒汤：

治肺脏结核，浸至损烂，咳吐脓血，脉象虚弱者。方用生黄芪、生滴乳香、生明没药、粉甘草、知母、玄参、沙参、牛蒡子各三钱，川贝细末、三七细末各二钱（二末和匀分两次另送服
 ）。若其脉象不虚者，宜去黄芪，加金银花三四钱。

或问：桔梗能引诸药入肺，是以《金匮》治肺痈有桔梗汤，此论肺病者方何以皆不用桔梗？答曰：桔梗原提气上行之药，肺病者多苦咳逆上气，恒与桔梗不相宜，故未敢加入方中。若其人虽肺病而不咳逆上气者，亦不妨斟酌用之。

或问：方书治肺痈，恒于其将成未成之际，用皂荚丸或葶苈大枣汤泻之，将肺中之恶浊泻去，而后易于调治。二方出自《金匮》，想皆为治肺良方，此论中皆未言及，岂其方不可采用乎？答曰：二方之药性近猛烈，今之肺病者多虚弱，是以不敢轻用。且二方泻肺，治肺实作喘原是正治，至泻去恶浊痰涎，以防肺中腐烂，原是兼治之证。其人果肺实作喘且不虚弱者，葶苈大枣汤愚曾用过数次，均能随手奏效。皂荚丸实未尝用，因皂荚性热，与肺病之热者不宜也。至欲以泻浊防腐，似不必用此猛烈之品，若拙拟方中之硼砂、三七及乳香、没药，皆化腐生新之妙品也。况硼砂善治痰厥，曾治痰厥半日不醒，用硼砂四钱，水煮化灌下，吐出稠痰而愈。由斯知硼砂开痰泻肺之力，固不让皂荚、葶苈也。所可贵者，泻肺脏之实，即以清肺金之热，润肺金之燥，解肺金之毒（清热润
 燥解毒皆硼砂所长
 ）；人但知口中腐烂者漱以硼砂则愈（冰硼散善治口疮
 ），而不知其治肺中之腐烂亦犹治口中之腐烂也。且拙制有安肺宁嗽丸，方用硼砂、嫩桑叶、儿茶、苏子、粉甘草各一两，共为细末，炼蜜为丸，三钱重，早晚各服一丸，治肺郁痰火作嗽，肺结核作嗽。在奉天医院用之数年，屡建奇效。此丸药中实亦硼砂之功居多也。

或问：古有单用甘草四两煎汤治肺痈者，今所用治肺病诸方中，其有甘草者皆为末送服，而不以之入煎者何也？答曰：甘草最善解毒泻热，然生用胜于熟用。因生用则其性平，且具有开通之力，拙著药物篇中甘草解，言之甚详。熟用则其性温，实多填补之力，故其解毒泻热之力，生胜于熟。夫炙之为熟，水煮之亦为熟，若入汤剂是仍煎熟用矣，不若为末服之为愈也。且即为末服，又须审辨，盖甘草轧细颇难，若轧之不细，而用火炮焦再轧，则生变为熟矣。是以用甘草末者，又宜自监视轧之。再者，愚在奉时曾制有清金二妙丹，方用粉甘草细末二两，远志细末一两，和匀，每服钱半，治肺病劳嗽甚有效验。肺有热者，可于每二妙丹一两中加好朱砂细末二钱，名为清肺三妙丹。以治肺病结核咳嗽不止，亦极有效。然初服三四次时，宜少加阿斯必林，每次约加四分瓦之一，或五分瓦之一；若汗多，可不加也。

或问：西人谓肺病系杆形之毒菌传染，故治肺病以消除毒菌为要务，又谓呼吸之空气不新鲜易成肺病，故患此病者宜先移居新鲜空气之中，则病易愈。今论中皆未言及，其说岂皆无足取乎？答曰：西人之说原有可取。然数十人同居一处，或独有一人肺病，其余数十人皆不病，且即日与肺病者居，仍传染者少，而不传染者多，此又作何解也？古语云“木必先腐，而后虫生”，推之于人，何莫不然。为其人先有此病因，而后其病乃乘虚而入。愚为嫌西人之说肤浅，故作深一层论法，更研究深一层治法，且亦以西人之说皆印于人之脑中，无烦重为表白也。矧上所用之药，若西药之几阿苏、阿斯必林、薄荷冰原可消除毒菌，即中药之朱砂及犀黄丸亦皆消除毒菌之要药，非于西说概无所取也。

治肺病便方

鲜白茅根去皮切碎一大碗，用水两大碗煎两沸，候半点钟，视其茅根不沉水底，再煎至微沸，候须臾茅根皆沉水底，去渣，徐徐当茶温饮之。

鲜小蓟根二两，切细，煮两三沸，徐徐当茶温饮之，能愈肺病吐脓血者。

白莲藕一斤，切细丝，煮取浓汁一大碗，再用柿霜一两融化其中，徐徐温饮之。

以上寻常之物，用之皆能清减肺病。恒有单用一方，浃辰之间即能治愈肺病者。方剂篇第二卷有将鲜茅根、鲜小蓟根、鲜藕共切碎煮汁饮之，名为三鲜饮，以治因热吐血者甚效，而以治肺病亦有效，若再调以柿霜更佳。

方剂篇第六卷载有宁嗽定喘饮，方用生怀山药两半，煮汤一大碗，再调入甘蔗自然汁一两，酸石榴自然汁五钱，生鸡子黄三个，徐徐饮下，治寒温病阳明大热已退，其人或素虚，或在老年，至此益形怯弱，或喘，或嗽，痰涎壅盛，气息似不足者，此亦寻常服食之物。若去方中鸡子黄，加荸荠自然汁一两，调匀，徐徐温服，亦治肺病之妙品也，而肺病之咳而兼喘者服之尤宜。

又北沙参细末，每日用豆腐浆送服二钱，上焦发热者送服三钱，善治肺病及肺劳喘嗽。

又西药有橄榄油，性善清肺，其味香美，肺病者可以之代香油，或滴七八滴于水中服之亦佳。

饮食宜淡泊，不可过食炮炙厚味及过咸之物，宜多食菜蔬，若藕、鲜笋、白菜、莱菔、冬瓜。果品若西瓜、梨、桑椹、苹果、荸荠、甘蔗皆宜。不宜桃、杏。忌烟酒及一切辛辣之物。又忌一切变味，若糟鱼、松花蛋、卤虾油、酱豆腐、臭豆腐之类，亦不宜食。

养生家有口念呵、呼、呬、嘘、吹、嘻六字以却脏腑诸病者，肺病者若于服药之外兼用此法，则为益良多。其法当静坐时，或睡醒未起之候，将此六字每一字念六遍，其声极低小，惟己微闻，且念时宜蓄留其气，徐徐外出，愈缓愈好，每日行两三次，久久自有效验。盖道书有呼气为补之说，其理甚深，拙撰元气诠中发明甚详。西人有深长呼吸法，所以扩胸膈以舒肺气，此法似与深长呼吸法相近，且着意念此六字，则肺中碳气呼出者必多，肺病自有易愈之理也。


论肺劳喘嗽治法

肺劳之证，因肺中分支细管多有瘀滞，热时肺胞松容气化犹可宣通，故病则觉轻；冷时肺胞紧缩其痰涎恒益杜塞，故病则加重。此乃肺部之锢疾，自古无必效之方。惟用曼陀萝熬膏，和以理肺诸药，则多能治愈。爰将其方详开于下。

曼陀萝正开花时，将其全科切碎，榨取原汁四两，入锅内熬至若稠米汤，再加入硼砂二两，熬至融化，再用远志细末、甘草细末各四两，生石膏细末六两，以所熬之膏和之，以适可为丸为度，分作小丸。每服钱半，若不效可多至二钱，白汤送下，一日两次。久服病可除根。若服之觉热者，石膏宜加重。


按：
 曼陀罗俗名洋金花，译西文者名为醉仙桃，因其大有麻醉之性也。科高三四尺许，叶大如掌，有有歧、无歧两种。开花如牵牛稍大，有红白二色，且其花有单层多层之分。结实大如核桃、有芒刺如苘麻实，蒂有托盘如钱，中含细粒如麻仁。李时珍谓服之令人昏昏如醉，可作麻药。又谓熬水洗脱肛甚效，盖大有收敛之力也。人药者以花白且单层者为佳。然其麻醉之力甚大，曾见有以之煎汤饮之伤命者，慎勿多服。

肺脏具[image: ]
 辟之机，其[image: ]
 辟之机自如，自无肺劳病症。远志、硼砂最善化肺管之瘀，甘草末服，不经火炙、水煮，亦善宣通肺中气化，此所以助肺脏之辟也。曼陀罗膏大有收敛之力，此所以助肺脏之[image: ]
 也。用石膏者，因曼陀罗之性甚热，石膏能解其热也。且远志、甘草、硼砂皆为养肺之品，能多生津液，融化痰涎，俾肺脏[image: ]
 辟之机灵活无滞，则肺劳之喘嗽自愈也。

同庄张岛仙先生，邑之名孝廉也。其任东安教谕时，有门生患肺劳，先生教以念呵、呼、呬、嘘、吹、嘻，每字六遍，日两次，两月而肺劳愈。愚由此知此法可贵。养生家谓此六字可分主脏腑之病，愚则谓不必如此分析，总之不外呼气为补之理。因人念此六字皆徐徐呼气外出，其心肾可交也，心肾交久则元气壮旺，自能斡旋肺中气化，而肺劳可除矣。欲肺劳速愈者，正宜兼用此法。

读章太炎氏论肺病治法书后

读本志（山西医学杂志
 ）二十一期，章太炎先生论肺炎治法，精微透彻，古今中外融会为一，洵为医学大家。其中有谓咳嗽发热，未见危候，数日身忽壮热，加以喘息，脉反微弱，直视撮空，丧其神守者，此肺虽[image: ]
 满，而脉反更挎落，血痹不利，心脏将绝。西人治此证，用强心剂数服，神清喘止，其热渐退而愈，而未明言所用强心之剂，果为何药。按：此乃肺胀兼心痹之证，若用中药，拟用白虎加人参汤。白虎汤以治肺胀，加参以治心痹。若用西药，当用实芰答利斯及斯独落仿斯。二药皆为强心之药，而与他强心之药不同。盖凡强心之药，能助心之跳动有力，即能助心之跳动加速，独此二药又善治心机亢进，使脉之动速者转为和缓。又凡强心之药多热，而此二药能解热，故又善治肺炎。肺脏炎愈而喘胀自愈也。至于伤寒温病，热入阳明，脉象洪实，医者不知急用白虎汤或白虎加人参汤以解其热，迨至热极伤心，脉象由洪实而微弱，或兼数至七八至，神识昏愦者，急投以白虎加人参汤，再将方中人参加重，汤成后调入生鸡子黄数枚，此正治之法也。西医则治以实芰答利斯及斯独落仿斯，亦为正治之法，而用之皆不易奏效，因其病至极危，心脏将绝也。拟将此中西之药并用，庶可挽回此至重之证也。然此犹虚为拟议，而未尝实验于临证。


附录：
 实芰答利斯及斯独落仿斯用法　实芰答利斯叶之用量，一次服十分瓦之二（一瓦分为十分用其二分
 ），若用其丁儿（酒也
 ），一次可服半瓦。斯独落仿斯丁儿之用量，亦一次服半瓦，皆宜一日服三次。实芰答利斯之性稍烈于斯独落仿斯，若病轻可缓治者，可用斯独落仿斯为实芰答利斯之代用品。若病重宜急治者，可将二药按其原定分量作一剂并用，方能有效。斯独落仿斯不宜生用，其制品有斯独落仿斯精，其用量极少，不如用其丁儿稳妥。


总论喘证治法

俗语云喘无善证，诚以喘证无论内伤外感，皆为紧要之证也。然欲究喘之病因，当先明呼吸之枢机何脏司之。喉为气管，内通于肺，人之所共知也，而吸气之入，实不仅入肺，并能入心、入肝、入冲任，以及于肾。何以言之？气管之正支入肺，其分支实下通于心，更透膈而下通于肝（观肺心肝一系相连可知
 ），由肝而下更与冲任相连以通于肾。藉曰不然，何以妇人之妊子者，母呼而子亦呼，母吸而子亦吸乎？呼吸之气若不由气管分支通于肝，下及于冲任与肾，何以子之脐带其根蒂结于冲任之间，能以脐承母之呼吸之气，而随母呼吸乎？是知肺者发动呼吸之机关也。喘之为病，《本经》名为吐吸，因吸入之气内不能容，而速吐出也。其不容纳之故，有由于肺者，有由于肝肾者。试先以由于肝肾者言之：

肾主闭藏，亦主翕纳，原所以统摄下焦之气化，兼以翕纳呼吸之气，使之息息归根也。有时肾虚不能统摄其气化，致其气化膨胀于冲任之间，转挟冲气上冲，而为肾行气之肝木（方书谓肝行肾之气
 ），至此不能疏通肾气下行，亦转随之上冲，是以吸入之气未受下焦之翕纳，而转受下焦之冲激，此乃喘之所由来，方书所谓肾虚不纳气也。当治以滋阴补肾之品，而佐以生肝血、镇肝气及镇冲、降逆之药。方用大怀熟地、生怀山药各一两，生杭芍、柏子仁、甘枸杞、净萸肉、生赭石细末各五钱，苏子、甘草各二钱。热多者可加玄参数钱。汗多者可加生龙骨、生牡蛎各数钱。

有肾虚不纳气，更兼元气虚甚，不能固摄，而欲上脱者，其喘逆之状恒较但肾虚者尤甚。宜于前方中去芍药、甘草，加野台参五钱，萸肉改用一两，赭石改用八钱。服一剂喘见轻，心中觉热者，可酌加天冬数钱，或用拙拟参赭镇气汤亦可（方载方剂篇第二卷
 ，系野台参
 、生杭芍各四钱
 ，生赭石
 、生龙骨
 、生牡蛎
 、净萸肉各六钱
 ，生怀山药
 、生芡实各五钱
 ，苏子二钱
 ）。有因猝然暴怒，激动肝气、肝火，更挟冲气上冲，胃气上逆，迫挤肺之吸气不能下行作喘者，方用川楝子、生杭芍、生赭石细末各六钱，厚朴、清夏、乳香、没药、龙胆草、桂枝尖、苏子、甘草各二钱，磨取铁锈浓水煎服。以上三项作喘之病因，由于肝肾者也，而其脉象则有区别。阴虚不纳气者，脉多细数；阴虚更兼元气欲脱者，脉多上盛下虚；肝火、肝气挟冲气、胃气上冲者，脉多硬弦而长。审脉辨证，自无差误也。

至喘之由于肺者，因肺病不能容纳吸入之气，其证原有内伤、外感之殊。试先论肺不纳气之由于内伤者。一[image: ]
 一辟，呼吸自然之机关也。至问其所以能呼吸者，固赖胸中大气（亦名宗气
 ）为之斡旋，又赖肺叶具有活泼机能，以遂其[image: ]
 辟之用。乃有时肺脏受病，肺叶之[image: ]
 辟活泼者变为易[image: ]
 难辟，而成紧缩之性。暑热之时其紧数稍缓，犹可不喘；一经寒凉，则喘立作矣。此肺劳之证，多发于寒凉之时也。宜用生怀山药轧细，每用两许煮作粥，调以蔗白糖，送服西药百布圣七八分。盖肺叶紧缩者，以其中津液减少，血脉凝滞也。有山药、蔗糖以润之（山药含蛋白质甚多故善润
 ），百布圣以化之（百布圣为小猪小牛之胃液制成故善化
 ），久当自愈。其有顽痰过盛者，可再用硼砂细末二分，与百布圣同送服。若外治，灸其肺腧穴亦有效，可与内治之方并用。若无西药百布圣处，可代以生鸡内金细末三分，其化痰之力较百布圣尤强。

有痰积胃中更溢于膈上，浸入肺中而作喘者。古人恒用葶苈大枣泻肺汤或十枣汤下之，此乃治标之方，究非探本穷源之治也，拙拟有理痰汤，载于方剂篇第三卷（方系生芡实一两
 ，清半夏四钱
 ，黑脂麻三钱
 ，柏子仁
 、生杭芍
 、茯苓片
 、陈皮各二钱
 ）。连服十余剂，则此证之标本皆清矣。至方中之义，原方下论之甚详，兹不赘。若其充塞于胸膈胃腑之间，不为痰而为饮，且为寒饮者（饮有寒热
 ，热饮脉滑
 ，其人多有神经病
 ；寒饮脉弦细
 ，概言饮为寒者非是
 ），其人或有时喘，有时不喘，或感受寒凉病即反复者，此上焦之阳分虚也，宜治以《金匮》苓桂术甘汤，加干姜三钱，厚朴、陈皮各钱半，俾其药之热力能胜其寒，其饮自化而下行，从水道出矣。又有不但上焦之阳分甚虚，并其气分亦甚虚，致寒饮充塞于胸中作喘者，其脉不但弦细，且甚微弱，宜于前方中加生箭芪五钱，方中干姜改用五钱。壬戌秋，台湾医士严坤荣为其友问二十六七年寒饮结胸，时发大喘，极畏寒凉，曾为开去此方（方中生箭芪用一两
 ，干姜用八钱
 ，非极虚寒之证不可用此重剂
 ），连服十余剂全愈。方中所以重用黄芪者，以其能补益胸中大气，俾大气壮旺自能运化寒饮下行也。上所论三则，皆内伤喘证之由于肺者也。

至外感之喘证，大抵皆由于肺。而其治法，实因证而各有所宜。人身之外表卫气主之，卫气本于胸中大气，又因肺主皮毛，与肺脏亦有密切之关系。有时外表为风寒所束，卫气不能流通周身，以致胸中大气无所输泄，骤生膨胀之力，肺悬胸中，因受其排挤而作喘；又因肺与卫气关系密切，卫气郁而肺气必郁，亦可作喘。此《伤寒论》麻黄汤所主之证，多有兼喘者也。然用麻黄汤时，宜加知母数钱，汗后方无不解之虞。至温病亦有初得作喘者，宜治以薄荷叶、牛蒡子各三钱，生石膏细末六钱，甘草二钱，或用麻杏甘石汤方亦可，然石膏万勿煅用，而其分量又宜数倍于麻黄（石膏可用至一两，麻黄治此证多用不过二钱
 ）。此二证之喘同而用药迥异者，因伤寒之脉浮紧，温病之脉洪滑也。

有外感之风寒内侵，与胸间之水气凝滞，上迫肺气作喘者，此《伤寒论》小青龙汤证也。当必效《金匮》之小青龙加石膏法，且必加生石膏至两许，用之方效。又此方加减定例，喘者去麻黄，加杏仁。而愚用此方治喘时，恒加杏仁，而仍用麻黄一钱；其脉甚虚者，又宜加野台参数钱。方剂篇第五卷载有更定后世所用小青龙汤分量，可参观也。又第五卷中载有拙拟从龙汤方，治服小青龙汤后喘愈而仍反复者。方系用生龙骨、生牡蛎各一两，杭芍五钱，清半夏、苏子各四钱，牛蒡子三钱，热者酌加生石膏数钱，用之曾屡次奏效。上所论两则治外感作喘之大略也。

有其人素有劳疾喘嗽，少受外感即发，此乃内伤外感相并作喘之证也。宜治以拙拟加味越婢加半夏汤（方载方剂篇五卷，系麻黄二钱
 ，生怀山药
 、生石膏各五钱
 ，寸冬四钱
 ，清半夏
 、牛蒡子
 、玄参各三钱
 ，甘草钱半
 ，大枣三枚
 ，生姜三片
 ）。因其内伤外感相并作喘，故所用之药亦内伤外感并用。

特是上所论之喘，其病因虽有内伤、外感，在肝肾、在肺之殊，约皆不能纳气而为吸气难，即《本经》所谓吐吸也。乃有其喘不觉吸气难而转觉呼气难者，其病因由于胸中大气虚而下陷，不能鼓动肺脏以行其呼吸，其人不得不努力呼吸以自救，其呼吸迫促之形状有似乎喘，而实与不纳气之喘有天渊之分。设或辨证不清，见其作喘，复投以降气纳气之药，则凶危立见矣。然欲辨此证不难也，盖不纳气之喘，其剧者必然肩息（肩上耸也）；大气下陷之喘，纵呼吸有声，必不肩息，而其肩益下垂。即此二证之脉论，亦迥不同。不纳气作喘者，其脉多数，或尺弱寸强；大气下陷之喘，其脉多迟而无力，尺脉或略胜于寸脉。察其状而审其脉，辨之固百不失一也。其治法当用拙拟升陷汤，以升补其胸中大气，其喘自愈。方载第一卷大气诠中，并详载其随证宜加之药。

有大气下陷作喘，又兼阴虚不纳气作喘者，其呼吸皆觉困难，益自强为呼吸而呈喘状，其脉象微弱无力，或脉搏略数，或背发紧而身心微有灼热。宜治以生怀山药一两，玄参、甘枸杞各六钱，生箭芪四钱，知母、桂枝尖各二钱，煎汤服。方中不用桔梗、升、柴者，恐与阴虚不纳气有碍也。上二证之喘，同中有异。方剂篇第四卷升陷汤后皆治有验案，可参观也。

又有肝气、胆火挟冲胃之气上冲作喘，其上冲之极至排挤胸中大气下陷，其喘又顿止，并呼吸全无，须臾忽又作喘，而如斯循环不已者，此乃喘证之至奇者也。曾治一少妇，因夫妻反目得此证，用桂枝尖四钱，恐其性热，佐以带心寸冬三钱，煎汤服下即愈。因读《本经》桂枝能升大气兼能降逆气，用之果效如影响。夫以桂枝一物之微，而升陷降逆两擅其功，此诚天之生斯使独也。然非开天辟地之圣神发之，其孰能知之。原案载方剂篇第二卷参赭镇气汤下，可参观。


论李东垣补中益气汤所治之喘证

愚初读方书时，至东垣补中益气汤谓可治喘证，心甚疑之。夫喘者气上逆也，《本经》谓之吐吸，以其吸入之气不能下行，甫吸入而即上逆吐出也。气既苦于上逆，犹可以升麻、柴胡提之乎。乃以此疑义遍质所识宿医，大抵皆言此方可治气分虚者作喘。然气实作喘者苦于气上逆，气虚作喘者亦苦于气上逆，因其气虚用参、术、芪以补其气则可，何为佐以升、柴耶？如此再进一步质问，则无有能答者矣。迨后详读《内经》，且临证既久，知胸中有积贮之气为肺脏[image: ]
 辟之原动力，即《灵枢》五味篇所谓“抟而不行，积于胸中”之大气也，亦即邪客篇所谓“积于胸中，出于喉咙，以贯心脉”之宗气也。此气一虚，肺脏之[image: ]
 辟原动力缺乏，即觉呼吸不利。若更虚而下陷，[image: ]
 辟之原动力将欲停止，其人必努力呼吸以自救。为其呼吸努力，其迫促之形有似乎喘，而实与气逆之喘有天渊之分。若审证不确，而误投以纳气定喘之药，则凶危立见矣。故治此等证者，当升补其胸中大气，至降气、纳气之药，分毫不可误投。若投以补中益气汤，虽不能十分吻合，其喘必然见轻，审是则补中益气汤所主之喘，确乎为此等喘证无疑也。盖东垣平素注重脾胃，是以但知有中气下陷，而不知有大气下陷，故于大气下陷证，亦以补中益气汤治之。幸方中之药多半可治大气下陷，所以投之亦可奏效。所可异者，东垣纵不知补中益气汤所治之喘为大气下陷，亦必知与气逆作喘者有异，而竟不一为分疏，独不虑贻误后人，遇气逆不降之真喘亦投以补中益气汤乎？愚有鉴于此，所以拙著方剂篇第四卷特立大气下陷门，而制有升陷汤一方，以升补下陷之大气，使仍还胸中。凡因大气下陷所出种种之险证，经愚治愈者数十则，附载于后。其中因大气下陷而喘者，曾有数案，对与气逆作喘不同之处，极为详细辨明，若将其案细细参阅，临证时自无差误。

论胃病噎膈治法及反胃治法（附：变质化瘀丸）

噎膈之证，方书有谓贲门枯干者，有谓冲气上冲者，有谓痰瘀者，有谓血瘀者。愚向谓此证系中气衰弱，不能撑悬贲门，以致贲门缩如藕孔（贲门与大小肠一气贯通，视其大便若羊矢，其贲门、大
 、小肠皆缩小可知
 ），痰涎遂易于壅滞，因痰涎壅滞冲气更易于上冲，所以不能受食。向曾拟参赭培气汤一方，仿仲景旋覆代赭石汤之义，重用赭石至八钱，以开胃镇冲，即以下通大便（此证大便多艰
 ），而即用人参以驾驭之，俾气化旺而流通，自能撑悬贲门使之宽展，又佐以半夏、知母、当归、天冬诸药，以降胃、利痰、润燥、生津，用之屡见效验。遂将其方载于《衷中参西录》中，并详载用其方加减治愈之医案数则，以为一己之创获也。迨用其方既久，效者与不效者参半，又有初用其方治愈，及病又反复再服其方不效者，再三踌躇，不得其解，亦以为千古难治之证，原不能必其全愈也。后治一叟，年近七旬，住院月余，已能饮食，而终觉不脱然，迨其回家年余，仍以旧证病故，濒危时吐出脓血若干，乃恍悟从前之不能脱然者，系贲门有瘀血肿胀也，当时若方中加破血之药，或能全愈。盖愚于瘀血致噎之证，素日未有经验，遂至忽不留心。今既自咎从前之疏忽，遂于此证细加研究，而于瘀血致噎之理，尤精采前哲及时贤之说以发明之，庶再遇此证，务祓除其病根，不使愈后再反复也。

吴鞠通曰：噎食之为病，阴衰于下，阳结于上。有阴衰而累及阳结者，治在阴衰。有阳结而累及阴衰者，治在阳结。其得病之由，多由怒郁日久，致令肝气横逆；或酒客中虚，土衰木旺。木乘脾则下泄或嗳气，下泄久则阴衰，嗳气久则阳结，嗳气不除，久成噎食。木克胃则逆上阻胸，食不得下，以降逆镇肝为要。其夹痰饮而阳结者则善呕反胃，一以通阳结、补胃体为要。亦有肝郁致瘀血，亦有发瘕致瘀血，再有误食铜物而致瘀血者。虽皆以化瘀血为要，然肝郁则以条畅木气，兼之活络；肝逆则降气镇肝；发瘕须用败梳菌；铜物须用荸荠。病在上脘，丝毫食物不下者，非吐不可。亦有食膈，因食时受大惊大怒，在上脘者吐之；在下脘者下之。再如单方中咸韭菜卤之治瘀血；牛乳之治胃燥；五汁饮之降胃逆；牛转草之治胃槁；虎肚丸之治胃弱；狮子油之开锢结；活鸡血之治老僧趺坐，精气不得上朝泥丸宫，以成舍利，反化为顽白骨，结于胃脘，盖鸡血纯阴能化纯阳之顽结也；狗尿粟、狗宝以浊攻浊而又能补土。诸方不胜纪，何今人非用枳实、厚朴以伤残气化，即用六味之呆腻哉。

杨素园曰：噎膈一证，昔人多与反胃混同立说，其实反胃乃纳而复出，与噎膈之毫不能纳者迥异。即噎与膈亦自有辨解，噎则原纳谷而喉中梗塞；膈则全不纳谷也。至其病原，昔人分为忧、气、恚、食、寒；又有饮膈、热膈、虫膈，其说甚纷。叶天士则以阴液下竭，阳气上结，食管窄隘使然。其说原本《内经》最为有据。徐洄溪以为瘀血、顽痰、逆气阻隔胃气，其已成者无法可治，其义亦精。然以为阴竭而气结，何虚劳证阴亏之极而阳不见其结？以为阴竭而兼忧愁思虑，故阳气结而为瘀，则世间患此者大抵贪饮之流，尚气之辈，乃毫不知忧，而忧愁抑郁之人反不患此，此说之不可通者也。以为瘀血、顽痰、逆气阻伤胃气似矣。然本草中行瘀、化痰、降气之品，不一而足，何以已成者竟无法可治？此又说之不可通者也。予乡有治此证者，于赤日之中缚病人于柱，以物撬其口，抑其舌，即见喉中有物如赘瘤然，正阻食管，以利刃锄而去之，出血甚多，病者困顿累日始愈。又有一无赖，垂老患此，其人自恨极，以紫藤鞭柄探入喉以求速死，呕血数升，所患竟愈。此二者虽不足为法，然食管中的系有形之物阻扼其间，而非无故窄隘也明矣。予意度之，此证当由肝过于升，肺不能降，血之随气而升堵，历久遂成有形之瘀。此与失血异证同源。其来也暴，故脱然而为吐血；其来也缓，故留连不出而为噎膈。汤液入胃，已过病所，必不能去有形之物。其专治此证之药，必其性专入咽喉，而力能化瘀解结者也。昔金溪一书贾患此，向予乞方，予茫无以应，思韭菜上露善治噤口痢，或可旁通其意。其人亦知医，闻之甚悦，遂煎千金苇茎汤加入韭露一半，时时小啜之，数日竟愈。

上所引二则，吴氏论噎膈之治法，可谓博矣；杨氏发明噎膈之病因，可谓精矣，而又皆注重瘀血之说，似可为从前所治之叟亦有瘀血之确征。而愚于此案，或从前原有瘀血，或以后变为瘀血，心中仍有游移。何者？以其隔年余而后反复也。迨辛酉孟夏阅天津《卢氏医学报》百零六期，谓胃癌由于胃瘀血，治此证者兼用古下瘀血之剂。屡屡治愈，又无再发之厄，觉胸中疑团顿解。盖此证无论何因，其贲门积有瘀血者十之七八。其瘀之重者，非当时兼用治瘀血之药不能愈。其瘀之轻者，但用开胃降逆之药，瘀血亦可些些消散，故病亦可愈，而究之瘀血之根蒂未净，是以有再发之厄也。明乎此理，知卢君之言可为治噎膈之定论矣。卢君名谦，号抑甫，兼通中西医学，自命为医界革命家，尝谓今业医者当用西法断病、用中药治病，诚为不磨之论。

总核以上三家之论，前二家所论破瘀血之药，似不能胜病。至卢抑甫谓宜兼用古下瘀血之方，若抵当汤、抵当丸、下瘀血汤、大黄䗪虫丸诸方，可谓能胜病矣。而愚意以为欲治此证，必中西之药并用，始觉有把握。盖以上诸方治瘀血虽有效，以消瘤赘恐难见效。西医名此证为胃癌，所谓癌者因其处起凸若山之有岩也。其中果函有瘀血，原可用消瘀血之药消之。若非函有瘀血，但用消瘀血之药，即不能消除。夫人之肠中可生肠蕈，肠蕈即瘤赘也。肠中可生瘤赘，即胃中亦可生瘤赘。而消瘤赘之药，惟西药沃剥即沃度加留谟最效，此其在变质药中独占优胜之品也。今愚合中西药品，拟得一方于下，以备试用。

旱三七细末一两
 　桃仁炒熟细末一两
 　硼砂细末六钱
 　粉甘草细末四钱
 　西药沃剥十瓦
 　百布圣二十瓦


上药六味调和，炼蜜为丸，二钱重，名为变质化瘀丸。服时含化，细细咽津。

今拟定治噎膈之法，无论其病因何如，先服参赭培气汤两三剂，必然能进饮食。若以后愈服愈见效，七八剂后，可于原方中加桃仁、红花各数钱，以服至全愈为度。若初服见效，继服则不能递次见效者，可于原方中加三棱二钱，䗪虫钱半；再于汤药之外，每日口含化服变质化瘀丸三丸或四丸，久久当有效验。若其瘀血已成溃疡，而脓未尽出者，又宜投以山甲、皂刺、乳香、没药、花粉、连翘诸药，以消散之。

又此证之脉若见滑象者，但服参赭培气汤必愈。而服过五六剂后，可用药汤送服三七细末一钱，煎渣服时亦如此。迨愈后自无再发之厄矣。

又王孟英谓，以新生小鼠新瓦上焙干，研末，温酒冲服，治噎膈极有效。盖鼠之性能消癥瘕，善通经络，故以治血瘀贲门成噎膈者极效也。

又有一人患噎膈，偶思饮酒，饮尽一壶而脱然病愈。验其壶中，有蜈蚣一条甚巨，因知其病愈非由于饮酒，实由于饮煮蜈蚣之酒也。闻其事者质疑于愚。此盖因蜈蚣消肿疡，患者必因贲门瘀血成疮致噎，故饮蜈蚣酒而顿愈也。欲用此方者，可用无灰酒数两（白酒
 、黄酒皆可
 ，不宜用烧酒
 ）煮全蜈蚣三条饮之。

总论破瘀血之药，当以水蛭为最。然此物忌炙，必须生用之方有效。乃医者畏其猛烈，炙者犹不敢用，则生者无论矣。不知水蛭性原和平，而具有善化瘀血之良能，拙著药物篇中论之甚详。若服以上诸药而病不愈者，想系瘀血凝结甚固，当于服汤药、丸药之外，每用生水蛭细末五分，水送服，日两次。若不能服药末者，可将汤药中䗪虫减去，加生水蛭二钱。

上所录者，登《上海中医杂志》之文也。至第五期杂志出，载有唐家祥君读张君论噎膈一篇，于拙论深相推许，并于反胃之证兼有发明。爰录其原文于下，以备参考。


附录：
 唐君登医志原文：读杂志第四期张锡纯君论治噎膈，阐发玄微，于此证治法别开径面，卓见名言，实深钦佩。及又读侯宗文君（西医
 ）反胃论（见第三中学第二期杂志中
 ），谓病原之最重要者，乃幽门之发生胃癌，妨碍食物入肠之道路。初时胃力尚佳，犹能努力排除障碍，以输运食物于肠，久而疲劳，机能愈弱，病势益进，乃成反胃。中医谓火虚。证之生理，食物入胃，健康者由胃液消化而入肠，乃或吸收，或排出。一旦胃液缺乏，则积食不化，是火虚之言亦良确。顾积食亦可下泻，何为必上逆而反胃，所言甚当。其论噎膈以食道癌为主因，与卢氏胃癌说相符。二证之病原既同，治法亦同矣。然则张君之论，其理可通于反胃也。

上引西医之论反胃，言其原因同于噎膈，可以治噎膈之法治之，固属通论。然即愚生平经验以来，反胃之证原有两种，有因幽门生癌者；有因胃中虚寒兼胃气上逆、冲气上冲者。其幽门生癌者，治法原可通于噎膈。若胃中虚寒兼气机冲逆者，非投以温补胃腑兼降逆镇冲之药不可。且即以胃中生癌论，贲门所生之癌多属瘀血，幽门所生之癌多属瘤赘。瘀血由于血管凝滞，瘤赘由于腺管肥大。治法亦宜各有注重，宜于参赭培气汤中加生鸡内金三钱，三棱二钱，于变质化瘀丸中加生水蛭细末八钱，再将西药沃剥改作十五瓦，蜜为丸，桐子大，每服三钱，日服两次。而后幽门所生之癌，若为瘤赘，可徐消，即为瘀血亦不难消除。

又治噎膈便方，用昆布二两洗净盐，小麦二合，用水三大盏，煎至小麦烂熟，去渣，每服不拘时饮一小盏，仍取昆布不住口含两三片咽津，极效。按：此方即用西药沃度加留谟之义也。盖西药之沃度加留谟原由海草烧灰制出，若中药昆布、海藻、海带皆含有沃度加留谟之原质者也。其与小麦同煮服者，因昆布味咸性凉，久服之恐与脾胃不宜，故加小麦以调补脾胃也。此方果效，则人之幽门因生瘤赘而反胃者，用之亦当有效也。


论胃气不降治法

阳明胃气以息息下行为顺。为其息息下行也，即时时藉其下行之力，传送所化饮食达于小肠，以化乳糜，更传送所余渣滓，达于大肠，出为大便。此乃人身气化之自然，自飞门以至魄门，一气运行而无所窒碍者也。乃有时胃气不下行而转上逆，推其致病之由，或因性急多怒，肝胆气逆上干；或因肾虚不摄，冲中气逆上冲，而胃受肝胆冲气之排挤，其势不能下行，转随其排挤之力而上逆。迨至上逆习为故常，其下行之能力尽失，即无他气排挤之时，亦恒因蓄极而自上逆。于斯饮食入胃不能传送下行，上则为胀满，下则为便结，此必然之势也。而治之者，不知其病因在胃腑之气上逆不下降，乃投以消胀之药，药力歇而胀满依然；治以通便之剂，今日通而明日如故，久之兼证歧出，或为呕哕，或为呃为逆，或为吐衄，或胸膈烦热，或头目眩晕，或痰涎壅滞，或喘促咳嗽，或惊悸不寐，种种现证头绪纷繁，则治之愈难。即间有知其致病之由在胃气逆而不降者，而所用降胃之药若半夏、苏子、蒌仁、竹茹、厚朴、枳实诸品，亦用之等于不用也。而愚数十年经验以来，治此证者不知凡几，知欲治此证非重用赭石不能奏效也。盖赭石对于此证，其特长有六：其重坠之力能引胃气下行一也；既能引胃气下行，更能引胃气直达肠中以通大便二也；因其饶有重坠之力，兼能镇安冲气使不上冲三也；其原质系铁氧化合，含有金气，能制肝木之横恣，使其气不上干四也；为其原质系铁氧化合，更能引浮越之相火下行（相火具有电气，此即铁能引电之理
 ），而胸膈烦热、头目眩晕自除五也；其力能降胃通便，引火下行，而性非寒凉开破，分毫不伤气分，因其为铁氧化合转能有益于血分（铁氧化合同于铁锈
 ，故能补血中之铁锈
 ）六也，是以愚治胃气逆而不降之证，恒但重用赭石，即能随手奏效也。

丙寅季春，愚自沧州移居天津。有南门外郭智庵者，年近三旬，造寓求诊。自言心中常常满闷，饮食停滞胃中不下，间有呕吐之时，大便非服通利之品不行，如此者年余，屡次服药无效，至今病未增剧，因饮食减少则身体较前羸弱矣。诊其脉，至数如常，而六部皆有郁象。因晓之曰：“此胃气不降之证也，易治耳。但重用赭石数剂即可见效也。”为疏方用生赭石细末一两，生怀山药、炒怀山药各七钱，全当归三钱，生鸡内金二钱，厚朴、柴胡各一钱。嘱之曰：“此药煎汤日服一剂，服至大便日行一次再来换方。”

时有同县医友曰纶李君在座，亦为诊其脉，疑而问曰：“凡胃气不降之病，其脉之现象恒弦长有力。今此证既系胃气不降，何其六脉皆有郁象，而重按转若无力乎？”答曰：“善哉问也，此中颇有可研究之价值。盖凡胃气不降之脉，其初得之时，大抵皆弦长有力，以其病因多系冲气上冲，或更兼肝气上干。冲气上冲，脉则长而有力；肝气上干，脉则弦而有力；肝冲并见，脉则弦长有力也。然其初为肝气、冲气之所迫，其胃腑之气不得不变其下行之常而上逆，迨其上逆既久，因习惯而成自然，即无他气冲之干之，亦恒上逆而不能下行。夫胃居中焦，实为后天气化之中枢。故胃久失其职，则人身之气化必郁，亦为胃久失其职，则人身之气化又必虚，是以其脉之现象亦郁而且虚也。为其郁也，是以重用赭石以引胃气下行，而佐以厚朴以通阳（叶天士谓厚朴多用则破气少用则通阳
 ），鸡内金以化积，则郁者可开矣。为其虚也，是以重用山药生熟各半，取其能健脾兼能滋胃（脾湿胜不能健运，宜用炒山药以健之
 ；胃液少不能化食
 ，宜用生山药以滋之
 ），然后能受开郁之药，而无所伤损。用当归者，取其能生血兼能润便补虚，即以开郁也。用柴胡者，因人身之气化左宜升、右宜降；但重用镇降之药，恐有妨于气化之自然，故少加柴胡以宣通之，所以还其气化之常也。”曰纶闻之，深韪愚言。后其人连服此药八剂，大便日行一次，满闷大减，饮食加多。遂将赭石改用六钱，柴胡改用五分，又加白术钱半。连服十剂全愈。阅旬日，曰纶遇有此证，脉亦相同，亦重用赭石治愈。觌面时向愚述之，且深赞愚审证之确，制方之精，并自喜其医学有进步也。

答刘希文问肝与脾之关系及肝病善作疼之理

肝脾者，相助为理之脏也。人多谓肝木过盛可以克伤脾土，即不能消食；不知肝木过弱不能疏通脾土，亦不能消食。盖肝之系下连气海，兼有相火寄生其中。为其连气海也，可代元气布化，脾胃之健运实资其辅助。为其寄生相火也，可借火以生土，脾胃之饮食更赖之熟腐。故曰肝与脾相助为理之脏也。特是肝为厥阴，中见少阳，其性刚果，其气条达，故《内经》灵兰秘典名为将军之官。有时调摄失宜，拂其条达之性，恒至激发其刚果之性而近于横恣，于斯脾胃先当其冲，向之得其助者，至斯反受其损。而其横恣所及，能排挤诸脏腑之气致失其和，故善作疼也。

于斯，欲制肝气之横恣，而平肝之议出焉。至平之犹不足制其横恣，而伐肝之议又出焉。所用之药，若三棱、莪术、青皮、延胡、鳖甲诸品，放胆杂投，毫无顾忌，独不思肝木于时应春，为气化发生之始，若植物之有萌芽，而竟若斯平之伐之，其萌芽有不挫折毁伤者乎？岂除此平肝伐肝之外，别无术以医肝乎？何以本属可治之证，而竟以用药失宜者归于不治乎？愚因目击心伤，曾作论肝病治法在后，登于各处医学志报。近又拟得肝脾双理丸，凡肝脾不和，饮食不消，满闷胀疼，或呃逆、嗳气、呕吐，或泄泻，或痢疾，或女子月事不调，行经腹疼，关于肝脾种种诸证，服之莫不奏效。爰录其方于下，以公诸医界，庶平肝伐肝之盲论自此可蠲除也。

肝脾双理丸：

甘草细末十两
 　生杭芍细末二两
 　广条桂去粗皮细末两半
 　川紫朴细末两半
 　薄荷冰细末三钱
 　冰片细末二钱
 　朱砂细末三两


上药七味，将朱砂一两与前六味和匀，水泛为丸，桐子大，晾干（忌晒），用所余二两朱砂为衣，勿令余剩，上衣时以糯米浓汁代水，且令坚实光滑方不走气。其用量：常时调养，每服二十粒至三十粒；急用除病时，可服至百粒，或一百二十粒。


论肝病治法

肝为厥阴，中见少阳，且有相火寄其中，故《内经》名为将军之官，其性至刚也。为其性刚，当有病时恒侮其所胜，以致脾胃受病，至有胀满、疼痛、泄泻种种诸证。因此方书有平肝之说，谓平肝即所以扶脾。若遇肝气横恣者，或可暂用而不可长用。因之肝应春令，为气化发生之始，过平则人身之气化必有所伤损也。有谓肝于五行属木，木性原善条达，所以治肝之法当以散为补（方书谓肝以敛为泻以散为补
 ）。散者即升发条达之也。然升散常用，实能伤气耗血，且又暗伤肾水以损肝木之根也。

有谓肝恶燥喜润。燥则肝体板硬，而肝火肝气即妄动；润则肝体柔和，而肝火肝气长宁静。是以方书有以润药柔肝之法。然润药屡用，实与脾胃有碍，其法亦可暂用而不可长用。然则治肝之法将恶乎宜哉？

《内经》谓：“厥阴不治，求之阳明。”《金匮》谓：“见肝之病，当先实脾。”先圣后圣，其揆如一，此诚为治肝者之不二法门也。惜自汉唐以还，未有发明其理者。独至黄坤载，深明其理谓：“肝气宜升，胆火宜降。然非脾气之上行，则肝气不升；非胃气之下行，则胆火不降。”旨哉此言，诚窥《内经》、《金匮》之精奥矣。由斯观之，欲治肝者，原当升脾降胃，培养中宫，俾中宫气化敦厚，以听肝木之自理，即有时少用理肝之药，亦不过为调理脾胃剂中辅佐之品。所以然者，五行之土原能包括金、木、水、火四行，人之脾胃属土，其气化之敷布，亦能包括金、木、水、火诸脏腑。所以脾气上行则肝气自随之上升；胃气下行则胆火自随之下降也。又《内经》论厥阴治法，有“调其中气，使之和平”之语。所谓调其中气者，即升脾降胃之谓也；所谓使之和平者，即升脾调胃而肝气自和平也。至仲景著《伤寒论》，深悟《内经》之旨，其厥阴治法有吴茱萸汤。厥阴与少阳脏腑相依，乃由厥阴而推之少阳治法，有小柴胡汤。二方中之人参、半夏、大枣、生姜、甘草，皆调和脾胃之要药也。且小柴胡汤以柴胡为主药，而《本经》谓其主肠胃中结气，饮食积聚，寒热邪气，推陈致新。三复《本经》之文，则柴胡实亦为阳明胃腑之药，而兼治少阳耳。欲治肝胆之病者，曷弗祖《内经》而师仲景哉。

独是肝之为病不但不利于脾，举凡惊痫、癫狂、眩晕、脑充血诸证西人所谓脑气筋病者，皆与肝经有涉。盖人之脑气筋发源于肾，而分派于督脉，系淡灰色之细筋。肝原主筋，肝又为肾行气，故脑气筋之病实与肝脏有密切之关系也。治此等证者，当取五行金能制木之理，而多用五金之品以镇之，如铁锈、铅灰、金银箔、赭石（赭石铁氧化合亦含有金属
 ）之类，而佐以清肝、润肝之品，若羚羊角、青黛、芍药、龙胆草、牛膝（牛膝味酸入肝
 ，善引血火下行
 ，为治脑充血之要药
 ，然须重用方见奇效
 ）诸药，俾肝经风定火熄，而脑气筋亦自循其常度，不至有种种诸病也。若目前不能速愈者，亦宜调补脾胃之药佐之，而后金属及寒凉之品可久服无弊。且诸证多系挟有痰涎，脾胃之升降自若而痰涎自消也。

又有至要之证，其病因不尽在肝，而急则治标，宜先注意于肝者，元气之虚而欲上脱者是也。其病状多大汗不止，或少止复汗，而有寒热往来之象；或危极至于戴眼，不露黑睛；或无汗而心中摇摇，需人按住，或兼喘促。此时宜重用敛肝之品，使肝不疏泄，即能杜塞元气将脱之路。迨至汗止、怔忡、喘促诸疾暂愈，而后徐图他治法，宜重用山茱萸净肉至二两（《本经
 》山萸肉主治寒热即指
 此证），敛肝即以补肝；而以人参、赭石、龙骨、牡蛎诸药辅之。拙著方剂篇第一卷来复汤后载有本此法挽回垂绝之证数则，可参阅也。

究之肝胆之为用，实能与脾胃相助为理。因五行之理，木能侮土，木亦能疏土也。曾治有饮食不能消化，服健脾暖胃之药百剂不效。诊其左关太弱，知系肝阳不振，投以黄芪（其性温升
 ，肝木之性亦温升
 ，有同气相求之义
 ，故为补肝之主药
 ）一两，桂枝尖三钱，数剂而愈。又治黄疸，诊其左关特弱，重用黄芪煎汤，送服《金匮》黄疸门硝石矾石散而愈，若是者皆其明征也。且胆汁入于小肠，能助小肠消化食物，此亦木能疏土之理。盖小肠虽属火，而实与胃腑一体相连，故亦可作土论。胆汁者，原由肝中回血管之血化出，而注之于胆，实得甲乙木气之全，是以在小肠中能化胃中不能化之食，其疏土之效愈捷也。又西人谓肝中为回血管会合之处，或肝体发大，或肝内有热，各管即多凝滞壅胀。由斯知疏达肝郁之药，若柴胡、川芎、香附、生麦芽、乳香、没药皆可选用，而又宜佐以活血之品，若桃仁、红花、樗鸡、䗪虫之类，且又宜佐以泻热之品。然不可骤用大凉之药，恐其所瘀之血得凉而凝，转不易消散。宜选用连翘、茵陈、川楝子、栀子（栀子为末烧酒调敷
 ，善治
 跌打处青红肿疼，能消瘀血可知
 ）诸药，凉而能散，方为对证。

又近闻孙总理在京都协和医院养病，西人谓系肝痈，须得用手术割洗敷药。及开而视之，乃知肝体木硬，非肝痈也。由斯知中医所用柔肝之法，当为对证治疗。至柔肝之药，若当归、芍药、柏子仁、玄参、枸杞、阿胶、鳖甲皆可选用，而亦宜用活血之品佐之。而活血药中尤以三七之化瘀生新者为最紧要之品，宜煎服汤药之外，另服此药细末，日三次，每次钱半或至二钱。则肝体之木硬者，指日可柔也。

又《内经》谓：“肝苦急，急食甘以缓之。”所谓苦急者，乃气血忽然相并于肝中，致肝脏有急迫难缓之势，因之失其常司。当其急迫之时，肝体亦或木硬，而过其时又能复常。故其治法，宜重用甘缓之药以缓其急，其病自愈，与治肝体长此木硬者有异。曾阅《山西医志》廿四期，有人过服燥热峻烈之药，骤发痉厥，角弓反张，口吐血沫。时贤乔尚谦遵《内经》之旨，但重用甘草一味，连煎服，数日全愈，可谓善读《内经》者矣。然此证若如此治法仍不愈者，或加以凉润之品，若羚羊角、白芍，或再加镇重之品，若朱砂（研细送服
 ）、铁锈，皆可也。


新拟和肝丸：

治肝体木硬，肝气郁结，肝中血管闭塞，及肝木横恣侮克脾土。其现病或胁下胀疼，或肢体串疼，或饮食减少、呕哕、吞酸，或噫气不除，或呃逆连连，或头疼目胀、眩晕、痉痫，种种诸证。

粉甘草细末五两
 　生杭芍细末三两
 　青连翘细末三两
 　广肉桂去粗皮细末两半
 　冰片细末三钱
 　薄荷冰细末四钱
 　片朱砂细末三两


上药七味，将前六味和匀，水泛为丸，梧桐子大，晾干（不宜晒
 ），用朱砂为衣，勿余剩。务令坚实光滑始不走味。每天饭后一点钟服二十粒至三十粒，日再服。病急剧者，宜空心服；或于服两次之后，临睡时又服一次更佳。若无病者，但以为健胃消食药，则每饭后一点钟服十粒即可。

数年来肝之为病颇多，而在女子为尤甚。医者习用香附、青皮、枳壳、延胡开气之品，及柴胡、川芎升气之品。连连服之，恒有肝病未除，元气已弱，不能支持，后遇良医，亦殊难为之挽救，若斯者良可慨也。此方用甘草之甘以缓肝；芍药之润以柔肝；连翘以散其气分之结（尝单用以治肝气郁结有殊效
 ）；冰片、薄荷冰以通其血管之闭（香能通窍
 ，辛能开瘀
 ，故善通血管
 ）；肉桂以抑肝木之横恣（木得桂则枯
 ，故善平肝
 ）；朱砂以制肝中之相火妄行（朱砂内含真汞
 ，故能镇肝中所寄之相火
 ），且合之为丸，其味辛香甘美，能醒脾健胃，使饮食加增，又其药性平和，在上能清，在下能温（此药初服下觉凉，及行至下焦则又变为温性）。故凡一切肝之为病，服他药不愈者，徐服此药，自能奏效。

论肾弱不能作强治法

《内经》谓：“肾者作强之官，伎巧出焉。”盖肾之为用，在男子为作强，在女子为伎巧。然必男子有作强之能，而后女子有伎巧之用也。是以欲求嗣续者，固当调养女子之经血，尤宜补益男子之精髓，以为作强之根基。彼方书所载助肾之药，若海马、獭肾、蛤蚧之类，虽能助男子一时之作强，实皆为伤肾之品，原不可以轻试也。惟鹿茸方书皆以为补肾之要品，然止能补肾中之阳，久服之亦能生弊。惟用鹿角所熬之胶，《本经》谓之白胶，其性阴阳俱补，大有益于肾脏。是以白胶在《本经》列为上品，而鹿茸止列于中品也。曾治一人，年近五旬，左腿因受寒作疼，教以日用鹿角胶三钱含化服之（鹿角胶治左腿疼
 ，理详方剂篇第四卷活络效灵丹下
 ），阅两月复觌面，其人言服鹿角胶半月，腿已不疼。然自服此药后，添有兴阳之病，因此辍服。愚曰：“此非病也，乃肾脏因服此而壮实也。”观此则鹿角胶之为用可知矣。若其人相火衰甚，下焦常觉凉者，可与生硫黄并服（方剂篇第八卷载有服生硫黄法可参观
 ）。鹿角胶仍含化服之，又每将饭之先，服生硫黄末三分，品验渐渐加多，以服后移时微觉温暖为度。

又肾之为体，非但左右两枚也。肾于卦为坎，坎上下皆阴，即肾左右之两枚也；其中画为阳，即两肾中间之命门也。《难经》谓命门之处，男以藏精，女以系胞。胞即胞室，与肾系同连于命门。西人之生理新发明家谓其处为副肾髓质，又谓其处为射精之机关，是中西之说同也。又谓副肾髓质之分泌素名副肾碱，而鸡子黄中实含有此物，可用以补副肾碱之缺乏。此说愚曾实验之，确乎可信。方用生鸡子黄两三枚，调开水服之，勿令熟，熟则勿效。

又愚曾拟一强肾之方，用建莲子去心为末，焙熟，再用猪、羊脊髓和为丸，桐子大。每服二钱，日两次。常服大有强肾之效，因名其方为强肾瑞莲丸。盖凡物之有脊者，其脊中必有一袋，即督脉也。其中所藏之液，即脊髓，亦即西人所谓副肾碱，所以能助肾脏作强；且督脉上袋上通于脑，凡物之角与脑相连，鹿角最大，其督脉之强可知，是用鹿角胶以补肾，与用猪羊脊髓以补肾其理同也。

又肾主骨。人之骨称骸骨，谓犹果之有核也。果核之大者，莫过于胡桃，是以胡桃仁最能补肾。人之食酸[image: ]
 齿者，食胡桃仁即愈，因齿牙为骨之余，原肾主之，故有斯效，此其能补肾之明征也。古方以治肾经虚寒，与补骨脂并用，谓有木火相生之妙（胡桃属木补骨脂属火
 ），若肾经虚寒，泄泻、骨痿、腿疼用之皆效，真佳方也。

又枸杞亦为强肾之要药，故俗谚有“隔家千里，勿食枸杞”之语。然素有梦遗之病者不宜单服久服，以其善兴阳也，惟与山萸肉同服，则无斯弊。

又紫稍花之性，人皆以为房术之药，而不知其大有温补下焦之功。凡下焦虚寒泄泻，服他药不愈者，恒服紫稍花即能愈，其能大补肾中元气可知。久久服之，可使全体强壮。至服之上焦觉热者，宜少佐以生地黄。然宜作丸散，不宜入汤剂煎服。曾治一人，年过四旬，身形羸弱，脉象细微，时患泄泻，房事不能作强。俾用紫稍花为末，每服二钱半，日两次，再随便嚼服枸杞子五六钱。两月之后，其身形遽然强壮，泄泻痿废皆愈。再诊其脉，亦大有起色。且从前觉精神脑力日浸衰减，自服此药后则又觉日浸增加矣。


论治梦遗法

梦遗之病，最能使人之肾经虚弱。此病若不革除，虽日服补肾药无益也。至若龙骨、牡蛎、萸肉、金樱诸固涩之品，虽服之亦恒有效，而究无确实把握。此乃脑筋轻动妄行之病，惟西药若臭剥、抱水诸品，虽为麻醉脑筋之药，而少用之实可以安靖脑筋。若再与龙骨、牡蛎诸药同用，则奏效不难矣。愚素有常用之方，爰录于下，以公诸医界。

煅龙骨一两，煅牡蛎一两，净萸肉二两，共为细末，再加西药臭剥十四瓦，炼蜜为百丸，每临睡时服七丸，服至两月病可永愈。

治梦遗运气法

语有之，心病难医。少年梦遗之病所谓心病也，故治此病者用药颇难见功。曾见方书载有人患此病百药不效，有僧教以自尾闾（脊骨尽处
 ）将气提起如忍大便之状，且耸肩缩颈如用力顶重物，其病遂愈。


按：
 人之脑髓神经，循脊下行，而后人有梦遗之患。僧所云云，仿佛若道家逆转河车工夫，是以有效。然此僧特约略言之，今若更能借呼吸之外气，以运内气之升降，其法始备，而以治此证尤验。欲行其法者，当收视返听，一志凝神，使所吸之气下行归根。当其吸气下行之时，即以意默运真气，转过尾闾，循夹脊而上贯脑部。略停一停，又乘气外出之机，以意送此气下归丹田。真气之升降，借助于呼吸之外气，而实与呼吸外气之升降，息息逆行，《丹经》所谓巽风倒吹也。如此呼吸如环，督任流通，气化团结，梦遗自除也。

或问：《道书真诠》谓通督任之法，当默默凝神，常照气穴（《丹经
 》云凝神入气穴
 ）。迨至元气充满，自能冲开督脉，循脊上行至脑，复转而下行与任脉相通。由是观之，当精勤内炼以听督任之自通，而非有所矫强于其间也。今谓通督任之法如此，果真能通督任乎？若非督任真通，何以谓小周天乎？答曰：道家有以气通督任之法，有以意通督任之法。气通督任者，纯凭先天内炼工夫，一毫不着后天迹象。迨至日积月累，元气充足，勃然而动，冲开督脉以通任脉。有水到渠成之妙，诚有如子所云者。然若此则金丹基础已立，功候不易到也。至于意通督任者，即愚上所云云者是也。此道家因向道者不能尽除其欲心，致有梦遗之病，乃设此意通督任之法。遵而行之，可以清心寡欲，可以秘气藏真，虽系后天有迹象工夫，以之修道规不足，以之治病则有余也。亦名之小周天者，美其名以动人之信仰而厚其笃行之力也。

或问：意通督任之法，必藉呼吸之气以升降矣。至气通督任者，亦有藉于呼吸之气否？答曰：子所问者，乃道家至要至秘之处，各丹书皆未明揭，因非其人不敢传也。愚原门外汉，何能道其精详，然可为子约略言也。方元气之通督脉也，恒在人不及防备之时，其气陡然起于虚危，过尾闾、透夹脊、循督、贯脑，此时无所借于呼吸，亦不暇用其呼吸也。迨积之又久，此气发动十余次，不能自通于任脉，转有蓄极下行之势，于斯知其火候已到，默默静候。迨其气又发动，即可助以呼吸之气，立定天心之主宰，藉巽风倒吹以默运法轮，其气自能由督脉而达任脉。然此乃随元气自然发动之机而默为辅相，非有所矫强于其间也。有志之士，由此约略者而深求之，自能得其精详矣。

梦遗之证，若治以药饵，宜于临睡时，浓煎龙骨牡蛎汤，送服抱水三物丸（附载于第七卷一味铁氧汤后
 ）二十丸，颇有效验，连服一月可以除根。


第四卷


此卷论人官骸、咽喉、肢体及腹内之病。原皆系登医学志报之文。与已梓行之《衷中参西录》互相发明，至论中所论之病有不周备之处，宜与前篇参看。



论目疾由于脑充血者治法

愚识瞽者数人，问其瞽目之由。皆言病目时兼头疼不已，医者不能治愈头疼，所以目终不愈，以至于瞽。因悟目系连脑，其头疼不已者，脑有充血之病也。古方书无治脑充血之方，是以医者遇脑充血头疼皆不能治。因头疼而病及于目，是病本在脑，病标在目，病本未清，无论有何等治目妙药，亦等于扬汤止沸耳。愚在奉时，有高等检察厅书记官徐华亭，年逾四旬，其左目红胀肿疼，入西人所设施医院中治数日，疼胀益甚。其疼连脑，彻夜不眠。翌晨视之，目上已生肉螺，严遮目睛。其脉沉部有力，而浮部似欠舒畅，自言胸中满闷且甚热。投以调胃承气汤加生石膏两半，柴胡二钱，下燥粪若干，闷热顿除，而目之胀疼如故。再诊其脉，变为洪长，仍然有力。恍悟其目之胀疼连其脑中亦觉胀疼者，必系脑部充血，因脑而病及于目也。急投以拙拟建瓴汤（方载第三卷论脑充血证可预防篇中
 ），服一剂，目脑之疼胀顿愈强半。又服二剂，全愈。至其目中所生肉螺，非但服药所能愈。点以拙拟磨翳药水（方载方剂篇第八卷
 ），月余其肉螺消无芥蒂。


附录：
 磨翳药水：生炉甘石一两，轧细过罗，硼砂八钱，胆矾二钱，薄荷叶三钱，蝉退带全足去翅土三钱。先将薄荷叶、蝉退煎水一茶盅，和甘石、硼砂、胆矾同入药钵，研至数万遍，所研之药皆可随水飞出，连水贮瓶中。用时连水带药点眼上，日六七次。

论目疾由于伏气化热者治法

目疾有实热之证，其热屡服凉药不解，其目疾亦因之久不愈者，大抵皆因伏气化热之后，而移热于目也。丙寅季春，愚自沧来津，馆于珍簠胡道尹家。有门役之弟李汝峰，为纺纱厂学徒，病目久不愈。眼睑红肿，胬肉遮睛，觉目睛胀疼甚剧，又兼耳聋鼻塞，见闻俱废，跬步须人扶持。其脉洪长甚实，左右皆然。其心中甚觉发热，舌有白苔，中心已黄，其从前大便原燥，因屡服西药大便日行一次。知系冬有伏寒，感春阳而化热，其热上攻，目与耳鼻皆当其冲也。拟用大剂白虎汤以清阳明之热；更加白芍、龙胆草兼清少阳之热。病人谓厂中原有西医，不令服外人药，今因屡服其药不愈，偷来求治于先生，或服丸散犹可，断乎不能在厂中煎服汤药。愚曰：“此易耳，我有自制治眼妙药，送汝一包，服之眼可立愈。”遂将预轧生石膏细末两半与之，嘱其分作六次服，日服三次，开水送下，服后又宜多喝开水，令微见汗方好。持药去后，隔三日复来，眼疾已愈十之八九，耳聋鼻塞皆愈，心中已不觉热，脉已和平。复与以生石膏细末一两，俾仍作六次服。将药服尽全愈。至与以生石膏细末而不明言者，恐其知之即不敢服也。后屡遇因伏气化热病目者，治以此方皆效。

答郭炳恒问小儿耳聋口哑治法

小儿之耳聋口哑，乃连带相关之证也。盖小儿必习闻大人之言，而后能言，故小儿当未能言时或甫能言时，骤然耳聋不闻，必至哑不能言。是以治此证者，当专治其耳聋。然耳聋之证有可治者，有不可治者。其不可治者，耳膜破也。其可治者，耳中核络有窒塞也。用灵磁石一块口中含之，将细铁条插耳内，磁铁之气相感，如此十二日，耳之窒塞当通。若仍不通，宜口含铁块，耳际塞磁石，如此十二日耳中之窒塞当通矣。

论鼻渊治法

《内经》谓“胆移热于脑则辛[image: ]
 鼻渊”。[image: ]
 者，鼻通脑之径路也。辛[image: ]
 ，则[image: ]
 中觉刺激也。鼻渊者，鼻流浊涕如渊之不竭也。盖病名鼻渊，而其病灶实在于[image: ]
 ，因[image: ]
 中黏膜生炎，有似腐烂，而病及于脑也。其病标在上，其病本则在于下，故《内经》谓系胆之移热。而愚临证品验以来，知其热不但来自胆经，恒有来自他经者。而其热之甚者，又恒来自阳明胃腑。胆经之热，大抵由内伤积热而成。胃腑之热，大抵由伏气化热而成。临证者若见其脉象弦而有力，宜用药清其肝胆之热，若胆草、白芍诸药，而少加连翘、薄荷、菊花诸药辅之，以宣散其热，且以防其有外感拘束也。若见其脉象洪而有力，宜用药清其胃腑之热，若生石膏、知母诸药，亦宜少加连翘、薄荷、菊花诸药辅之。且浊涕常流，则含有毒性，若金银花、甘草、花粉诸药皆可酌加也。若病久阴虚，脉有数象者，一切滋阴退热之药皆可酌用也。后世方书治此证者，恒用苍耳、辛夷辛温之品，此显与经旨相背也。夫经既明言为胆之移热，则不宜治以温药可知。且明言辛[image: ]
 鼻渊，不宜更用辛温之药助其[image: ]
 益辛，更可知矣。即使证之初得者，或因外感拘束，宜先投以表散之药，然止宜辛凉而不可用辛温也。是以愚遇此证之脉象稍浮者，恒先用西药阿斯必灵瓦许汗之，取其既能解表又能退热也。拙著药物篇石膏解中，载有重用生石膏治愈此证之案数则，可以参观。又此证便方，用丝瓜蔓煎汤饮之，亦有小效。若用其汤当水煎治鼻渊诸药，其奏效当尤捷也。


自述治愈牙疼之经过

愚素无牙疼病。丙寅腊底，自津回籍，早六点钟至车站候乘，至晚五点始得登车，因此感冒风寒，觉外表略有拘束，抵家后又眠于热炕上，遂陡觉心中发热，继而左边牙疼。因思解其外表，内热当消，牙疼或可自愈。服西药阿斯必林一瓦半（此药原以一瓦为
 常量），得微汗，心中热稍退，牙疼亦觉轻。迟两日，心中热又增，牙疼因又剧。方书谓上牙龈属足阳明，下牙龈属手阳明，愚素为人治牙疼有内热者，恒重用生石膏少佐以宣散之药清其阳明，其牙疼即愈，于斯用生石膏细末四两，薄荷叶钱半，煮汤分两次饮下，日服一剂。两剂后，内热已清，疼遂轻减。翌日因有重证应诊远出，时遍地雪深三尺，严寒异常，因重受外感，外表之拘束甚于初次，牙疼因又增剧，而心中却不觉热。遂单用麻黄六钱（愚身体素强壮
 ，是以屡次用药皆倍常量
 ，非可概以之治他人也
 ），于临睡时煎汤服之未得汗，继又煎渣再服仍未得汗，睡至夜半始得汗，微觉肌肤松畅，而牙疼如故。剧时觉有气循左侧上潮，疼彻辅颊，且觉发热；有时其气旁行，更疼如锥刺。恍悟此证确系气血挟热上冲，滞于左腮，若再上升至脑部，即为脑充血矣。遂用怀牛膝、生赭石细末各一两煎汤服之，其疼顿愈，分毫不复觉疼，且从前头面畏风，从此亦不复畏风矣。盖愚向拟建瓴汤方，见第三卷论脑充血证可预防篇中，用治脑充血证甚效，方中原重用牛膝、赭石，今单用此二药以治牙疼，更捷如影响，此诚能为治牙疼者别开一门径矣，是以详志之。

论喉证治法

愚弱冠时已为人疏方治病，然因年少人多不相信。值里中有病喉者，延医治疗，烦愚作陪，病者喉肿甚，呼吸颇难，医者犹重用发表之剂，而所用发表之药又非辛凉解肌，愚甚不以为然，出言驳之。医者谓系缠喉风证，非发透其汗不能消肿。病家信其说，误服其药，竟至不救。后至津门应试，值《白喉忌表抉微》书新出，阅之见其立论以润燥滋阴清热为主，惟少加薄荷、连翘以散郁热，正与从前医者所用之药相反。因喜而试用其方，屡奏功效。后值邑中患喉证者颇多，用《白喉忌表抉微》治法，有效有不效。观喉中，不必发白，恒红肿异常。有言此系烂喉痧者，又或言系截喉痈者，大抵系一时之疠气流行而互相传染也。其病初得脉多浮而微数，或浮而有力，久则兼有洪象，此喉证兼瘟病也。此时愚年近三旬，临证恒自有见解，遇脉之初得浮数有力者，重用玄参、花粉以清其热，牛蒡、连翘以利其喉，再加薄荷叶二钱以透其表，类能奏效。其为日既深，脉象洪而有力者，又恒用白虎汤加银花、连翘、乳香、没药治愈。为其有截喉痈之名，间有加炙山甲，以消其痈肿者，其肿处甚剧，呼吸有窒碍者，恒先用铍针刺出恶血，俾肿消然后服药，针药并施，其奏功亦愈速。然彼时虽治愈多人，而烂喉痧、截喉痈之名究未见诸书也。后读《内经》至《灵枢》痈疽篇，谓“痈发嗌中，名曰猛疽，猛疽不治，化为脓，脓不泻，塞咽半日死”。经既明言前发嗌中，此后世截喉痈之名所由来也。至谓不泻其脓则危在目前，是针刺泻脓原为正治之法，即不待其化脓，针刺以出其恶血亦可为正治之法矣。又阅《金匮》：“阳毒之为病，面赤斑斑如锦纹，咽喉痛，唾脓血，五日可治，七日不可治。”王孟英解曰：“阳毒即后世之烂喉痧耳。”截喉痈即烂喉痧之重者也。盖白喉与烂喉痧证均有外感，特白喉证内伤重而外感甚轻，其外来之邪惟袭人三焦，三焦色白，是以喉现白色，故方中宣散之品但少用薄荷、连翘已能逐邪外出。至烂喉痧原即《金匮》之阳毒，其中挟有瘟毒之气，初得之时，原宜重用宣散之品，然宜散以辛凉，而断不可散以温热，且又宜重用凉药以佐之。此为喉证之大略也。而愚临证数十年，知喉证中原有诸多变证，今详录二则以备参观。

愚在籍时，有姻家刘姓童子，年逾十龄，咽喉肿疼，心中满闷杜塞，剧时呼吸顿停，两目上翻，身躯后挺。然其所以呼吸顿停者，非咽喉杜塞，实觉胸膈杜塞也。诊其脉微细而迟，其胸膈常觉发凉，有时其凉上冲即不能息，而现目翻身挺之象。即脉审证，知系寒痰结胸无疑。其咽喉肿疼者，寒痰充溢于上焦，迫其心肺之阳上浮也。为拟方生赭石细末一两，干姜、乌附子各三钱，厚朴、陈皮各钱半。煎服一剂，胸次顿觉开通，咽喉肿疼亦愈强半，又服两剂全愈。

又在奉天时，治高等师范学生孙抟九，年二十，贵州人，得喉证。屡经医治，不外《白喉忌表抉微》诸方加减，病日增重，医者诿谓不治。后愚为诊视，其脉细弱而数，黏涎甚多，须臾满口，即得吐出。知系脾肾两虚，肾虚则气化不摄，阴火上逆，痰水上泛，而脾土虚损又不能制之（若脾土不虚
 ，不但能制痰水上泛
 ，并能制阴火上逆
 ），故其咽喉肿疼，黏涎若斯之多也。投以六味地黄汤加于术，又少加苏子，连服十剂全愈。

详论咽喉证治法（医界春秋社征咽喉科专稿，因撰此论以应之）

咽喉之证，有内伤、外感，或凉或热，或虚或实，或有传染或无传染之殊，今试逐条详论之于下。

伤寒病恒兼有咽喉之证，阳明第二十节云：“阳明病但头眩，不恶寒，故能食而咳，其人必咽痛。若不咳者，咽亦不痛。”按：此节但言咽痛，未言治法。乃细审其文义，是由太阳初传阳明，胃腑之热犹未实（是以能食
 ），其热兼弥漫于胸中（胸中属太阳
 ，当为阳明病连太阳
 ），上熏肺脏，所以作咳。更因咳而其热上窜，所以咽痛。拟治以白虎汤去甘草加连翘、川贝母。

伤寒少阴篇第三节：“病人脉阴阳俱紧，反汗出者，亡阳也，此属少阴，法当咽痛。”此节亦未列治法。按：少阴脉微细，此则阴阳俱紧，原为少阴之变脉。紧脉原不能出汗，因其不当出汗者而反自汗，所以知其亡阳。其咽痛者，无根之阳上窜也。拟用大剂八味地黄汤，以芍药易丹皮，再加苏子、牛膝，收敛元阳归根以止汗，而咽痛自愈也。


加减八味地黄汤：

大怀熟地一两
 　净萸肉一两
 　生怀山药八钱
 　生杭芍三钱
 　大云苓片二钱
 　泽泻钱半
 　乌附子二钱
 　肉桂去粗皮后入二钱
 　怀牛膝三钱
 　苏子炒研二钱


煎汤盅半，分两次温服。

少阴篇第三十节云：“少阴病，下利，咽痛，胸满，心烦者，猪肤汤主之。”按：此证乃少阴之热弥漫于三焦也。是以在上与中则为咽痛烦满，因肾中真阴不能上升与阳分相济，所以多生燥热也；在下则为下利，因脏病移热于腑，其膀胱瘀滞，致水归大肠而下利也。至治以猪肤汤者，以猪为水蓄，其肤可熬胶，汁液尤胜，原能助肾阴上升与心阳调剂以化燥热。而又伍以白蜜之凉润，小粉之冲和，熬之如粥，服后能留恋于肠胃，不致随下利泻出，自能徐徐敷布其气化，以清三焦弥漫之热也。

少阴篇第三十一节云：“少阴病二三日，咽痛者可与甘草汤，不差者与桔梗汤。”此亦少阴病之热者也。用甘草汤取其能润肺利咽，而其甘缓之性又能缓心火之上炎，则下焦之燥热可消也。用桔梗汤者，取其能升提肾中之真阴，俾阴阳之气互相接续，则上焦之阳自不浮越以铄肺熏咽，且其上达之力又善散咽喉之郁热也。按：后世治咽喉证者皆忌用桔梗，然果审其脉为少阴病之微细脉，用之固不妨也。况古所用之枯梗皆是苦桔梗，其性能升而兼能降，实具有开通之力也。

少阴篇第三十二节云：“少阴病，咽中伤生疮，不能言语，声不出者，苦酒汤主之。”按：少阴之脉原络肺上循喉咙，是以少阴篇多兼有咽喉之病。至治以苦酒汤，唐氏谓苦酒与半夏同用可使咽中之疮速破。苦酒即今之醋，醋调生半夏末外敷原可消疮，不必皆攻之使破也。至张氏注谓“鸡卵壳坚白似金，故能入肺”，亦颇近理。惟陈古愚谓“所用生半夏破如枣核大十四枚，则鸡子壳中不能容”。尝阅古本谓将半夏一枚破为十四枚则又未免太少，且如枣核大四字亦无交代，以愚意测之，枣核当为枣仁之误，若谓如枣仁大十四枚，则鸡卵壳中容之有余矣。又古人用半夏，汤洗七次即用，故半夏下注有洗字。若今之制半夏用于此方，必然无效。如畏其有毒不敢用，可将生半夏破作数瓣，以水煮之，或换水煮两三次，尝之不甚辛辣，然后入药亦可。

厥阴篇第九节云：“伤寒先厥后发热，下利必自止，而反汗出，咽中痛，其喉为痹。”按：此节之咽痛，以多汗亡阴也，与少阴篇之汗出亡阳者原互相对照。盖其人之肝脏蕴有实热，因汗出过多耗其阴液，其热遂上窜郁于咽中而作痛，故曰其咽为痹。痹者热与气血凝滞不散也。仲师当日未言治法，而愚思此证当用酸敛之药以止其汗，凉润之药以复其液，宣通之药以利其咽，汇集为方，庶可奏功。爰将所拟之方详录于下：

敛阴泻肝汤：

生杭芍两半
 　天花粉一两
 　射干四钱
 　浙贝母四钱捣碎
 　酸石榴一个连皮捣烂


同煎汤一盅半，分两次温服下。

上所录伤寒兼咽喉病者六节，伤寒中之咽喉证大略已备。而愚临证多年，知伤寒兼病咽喉又有出于六节之外者，试举治验之案一则明之。

愚在奉时治一农业学校朱姓学生，患伤寒三四日，蜷卧昏昏似睡，间作谵语，呼之眼微开，舌上似无苔，而舌皮甚干，且有黑斑，咽喉疼痛，小便赤而热，大便数日未行，脉微细兼沉，心中时觉发热，而肌肤之热度如常。此乃少阴伤寒之热证，因先有伏气化热，乘肾脏虚损而窜入少阴，遏抑肾气不能上达，是以上焦燥热而舌斑咽痛也；其舌上有黑斑者，亦为肾虚之现象。至其病既属热而脉微细者，诚以脉发于心，肾气因病不能上达与心相济，其心之跳动即无力，此所以少阴伤寒无论或凉或热其脉皆微细也。遂为疏方生石膏细末二两，生怀山药一两，大潞参六钱，知母六钱，甘草二钱，先用鲜茅根二两煮水，以之煎药，取清汤三盅，每温服一盅调入生鸡子黄一枚。服药一次后六脉即起，服至二次脉转洪大，服至三次脉象又渐和平，精神亦复，舌干咽痛亦见愈。翌日即原方略为加减，再服一剂诸病全愈。按：上所用之方，即本篇六卷鼠疫门中坎离互根汤，方之细解详于本方后，兹不赘。

至于温病，或温而兼疹，其兼咽喉证者尤多，方书名其证为烂喉痧，其证多系有传染之毒菌。治之者，宜注意清其温热，解其疹毒，其咽喉之证亦易愈。试举治验之案以明之。

戊辰在津，有第一中学教员宋志良君素喜阅拙著，孟夏时其长子慕濂患温疹兼喉证。医者皆忌重用凉药，服其药数剂，病转增剧。继延愚为诊视，其脉洪长有力，纯乎阳明胃腑蕴有实热，其疹似靥未靥，视其咽喉两旁红，微有烂处，心中自觉热甚，小便短赤，大便三日未行。为开大剂白虎汤，加连翘四钱，薄荷叶钱半以托疹外出。方中石膏重用生者四两，恐药房中以煅者充之，嘱取药者视其将大块生石膏捣细，且带一小块来视其果系生石膏否。迨药取至，其小块果为生石膏，而细面灰白，乃系煅者。究问其故，是预制为末，非当面捣细者。愚因谓志良曰：“石膏煅用，性同鸩毒。若用至一两，即足误人性命。可向杂货铺中买生者，自制细用之。”于是依愚言办理。将药煎汤三盅，分三次温饮下，病大见愈，而脉仍有力，咽喉食物犹疼。继又用原方，先取鲜白茅根二两煮水以煎药，仍分三次服下，尽剂而愈，大便亦通下。后其次子亦患温疹喉证，较其兄尤剧。仍治以前方，初次即用茅根汤煎药，药方中生石膏初用三两，渐加至五两始愈。继其幼女年七岁亦患温疹喉证，较其两兄尤重，其疹周身成一个，肉皮皆红（俗谓此等疹皆不能治愈
 ），亦治以前方，为其年幼，方中生石膏初用二两，后加至六两，其热稍退而喉痛不减，其大便六日未行，遂单用净芒硝俾淬水服下，大便即通，其热大减，喉痛亦愈强半。再诊其脉虽仍有力，实有浮而还表之象，遂用西药阿斯必林一瓦，因病机之外越而助其出汗。果服后周身得汗，霍然全愈。志良因告愚曰：“余从前有子女四人，皆因此证而殇，今此子女三人，服先生药完全得愈，始知医术之精，洵有夺命之权也。”


按：
 温疹之证，西人名为猩红热，有毒菌传染原不易治，而兼咽喉证者治之尤难。仲景所谓“阳毒之为病，面赤斑斑如锦纹，咽喉痛，唾脓血”者，当即此证。近世方书中名为烂喉痧，谓可治以《伤寒论》麻杏甘石汤。然麻杏甘石汤中石膏之分量原为麻黄之二倍，若借用其方则石膏之分量当十倍于麻黄（石膏一两麻黄一钱
 ），其热甚者，石膏之分量又当二十倍于麻黄（石膏二两麻黄一钱
 ），然后用之无弊。本篇第五卷中曾详论之。近闻友人杨达夫言，有名医精于伤寒，偶患喉证，自治以麻杏甘石汤，竟至不起。想其所用之分量皆按原方而未尝为之通变也，使其早见拙论，又何至有此失乎。

又治沧州友人董寿山，年过三旬，初则感冒发颐，继则渐肿而下延至胸膺，服药无效。时当中秋节后，淋雨不止，因病势危急，冒雨驱车迎愚。既至见其颔下连项，壅肿异常，抚之硬而且热，色甚红，纯是一团火毒之气，下肿已至心口，其牙关不开，咽喉肿疼，自牙缝进水半口，必以手掩口，十分用力始能下咽，且痰涎填满胸中，上至咽喉，并无容水之处，进水少许，必换出痰涎一口，且觉有气自下上冲，常作呃逆，其脉洪滑而长，重按有力，一分钟约近九十至，大便数日未行。愚曰：“此俗所称虾蟆瘟也，其毒热炽盛，盘踞阳明之府，若火之燎原，必重用生石膏清之，乃可缓其毒热之势。”从前医者在座，谓曾用生石膏一两，毫无功效。愚曰：“石膏乃微寒之药，《本经》原有明文，仅用两许何能清此炽盛之热毒。”遂为疏方用生石膏四两，清半夏四钱，金线重楼三钱，连翘二钱，射干二钱。煎服后，觉药停胸间不下，其热与肿似有益增之势，知其证兼结胸，火热无下行之路，故益上冲也。幸药房即在本村，复急取生石膏四两，赭石三两，又煎汤服下，仍觉停于胸间。又急取赭石三两，蒌仁二两，芒硝八钱，又煎汤饮下，胸中仍不开通。此时咽喉益肿，再饮水亦不能下咽，病家惶恐无措。愚晓之曰：“余所以连次亟亟用药者，正为此病肿势浸长，恐稍缓则药不能进。今其胸中既贮如许多药，断无不下行之理。药下行则结开便通，毒火随之下降，而上焦之肿热必消矣。”时当晚十点钟，至夜半觉药力下行，黎明下燥粪若干，上焦肿热觉轻，水浆可进，晨饭时牙关亦微开，服茶汤一碗。午后肿热又渐增，抚其胸，热又烙手，脉仍洪实。意其燥粪必未尽下，遂投以大黄四钱，芒硝五钱，又下燥粪，兼有溏粪，病遂大愈。而肿处之硬者仍不甚消，胸间抚之犹热，脉象亦仍有余热。又用生石膏四两，金银花、连翘各五钱，煎汤一大碗，分数次温饮下，日服一剂，三日全愈。寿山从此愤志学医，今已成名医矣。按：此病实温疫（疫有寒温两种
 ，而寒者甚少
 ），确有传染至猛至烈之毒菌，是以难治。又按：此证当二次用药时，若加硝、黄于药中，早通其大便，或不至以后如此危险，而当时阅历未深，犹不能息息与病机相赴也。

又有白喉证，其发白或至腐烂，西人名为实夫的历，实为传染病之一端。其证大抵先有蕴热，则易受传染。为其证内伤为重，宜用凉润滋阴清火之品，而忌用表散之剂。然用辛凉之药以散其火郁，若薄荷、连翘诸药固所不忌也。《白喉忌表抉微》中之养阴清肺汤、神仙活命汤二方，原为治白喉良方。而神仙活命汤中宜加连翘三钱，热甚者可将方中生石膏加倍，或加两倍；若大便不通者，大黄、芒硝皆可酌加。

白喉之病，又恒有与烂喉痧相并者。辛未仲春，天津法租界瑞云里沈姓学生，年十六岁，得温疹兼喉痧证。其得病之由，因其身体甚胖，在体育场中游戏努力过度，周身出汗，为风所袭。初微觉恶寒头疼，翌日表里俱壮热，咽喉闷疼。延医服药，病未见轻，喉中疼闷似加剧，周身又复出疹，遂延愚为诊治。其肌肉甚热，出疹甚密，连无疹之处其肌肉亦发红色，诚西人所谓猩红热也。其心中亦自觉热甚，其喉中扁桃处皆有红肿，其左边有如榆荚一块发白。自谓不惟饮食疼难下咽，即呼吸亦甚觉有碍。其脉左右皆洪滑有力，一分钟九十八至。愚为刺其少商出血，复为针其合谷，又为拟一清咽、表疹、泻火之方俾服之。

生石膏捣细二两
 　玄参六钱
 　天花粉六钱
 　射干三钱
 　牛蒡子捣细三钱
 　浙贝母捣碎三钱
 　青连翘三钱
 　鲜茅根三钱无鲜茅根可代以鲜芦根
 　甘草钱半
 　粳米三钱


共煎汤两大盅，分两次温服下。

翌日复为诊视，其表里之热皆稍退，脉象之洪滑亦稍减，疹出又稍加多，前三日未大便，至此则通下一次；再视其喉，其红肿似加增，其白处则大如钱矣。病人自谓：“此时饮水必须努力始能下咽，呼吸之滞碍似又加剧。”愚曰：“此为极危险之候，非刺患处出血不可。”遂用圭式小刀尖于喉左右红肿之处各刺一长口，放出紫血若干，呼吸骤觉顺利。继再投以清热、消肿、托表疹毒之剂，病遂全愈。

又《灵枢》痈疽篇谓：“痈发嗌中，名曰猛疽，猛疽不治，化为脓，脓不泻，塞咽半日死。”按：此证即后世所谓截喉痈。初起时，咽喉之间红肿甚剧，宜用消疮之药散之，兼用扁针刺之使多出血。若待其脓成而后泻之，恐不容待其成脓即有危险也。


消肿利咽汤：

天花粉一两
 　连翘四钱
 　金银花四钱
 　丹参三钱
 　射干三钱
 　玄参三钱
 　乳香二钱
 　没药二钱
 　炙山甲钱半
 　薄荷叶钱半


脉象洪实者加生石膏一两，小便不利者加滑石六钱，大便不通者加大黄三钱。

咽喉之证热者居多，然亦间有寒者。愚在籍时有姻家刘姓童子，年逾十龄，咽喉肿疼，胸中满闷杜塞，剧时呼吸停顿，两目上翻，身躯后挺。然细审其所以呼吸停顿者，非因咽喉杜塞，实因胸膈杜塞也。诊其脉微细而迟，其心中常觉发凉，有时其凉上冲，即不能息，而现目翻身挺之象。即脉审证，知系寒痰结胸无疑。其咽喉肿疼者，寒痰充溢于上焦，迫其心肺之阳上浮也。为拟方生赭石细末一两，干姜、乌附子各三钱，厚朴、陈皮各钱半。煎服一剂，胸次顿觉开通，咽喉肿疼亦愈强半，又服两剂全愈。又咽喉两旁微高处，西人谓之扁桃腺，若红肿西人谓之扁桃腺炎。若其处屡次红肿，渐起疙瘩，服清火药则微消，或略有感冒，或稍有内热复起者，此是扁桃腺炎已有根蒂，非但服药所能愈，必用手术割去之，再投以清火消肿之药，始能除根。若不割去，在幼童可累其身体之发达。

又《金匮》谓妇人咽中如有炙脔（吐之不出
 ，吞之不下
 ，俗谓之梅核气病
 ），此亦咽喉证之一也。按：此证注疏家谓系痰气阻塞咽喉之中，然此证实兼有冲气之冲也。原方半夏厚朴汤主之，是以半夏降冲，厚朴开气，茯苓利痰，生姜、苏叶以宣通其气化。愚用此方时，恒加赭石数钱，兼针其合谷，奏效更速（此证不但妇人
 ，男子亦间有之
 ）。


附录：
 前哲治喉奇案一则。忆愚少时，出诊邻县庆云，见案头多书籍，中有记事闲书，载有名医某（书与医皆忘其名）外出，偶歇巨第门旁，其门中人出入甚忙迫，询之，言其家只有少年公子一人，患喉证奄奄一息，危在目前，急为备其身后事，故忙迫也。医者谓此证我善治，虽至危亦能挽救，可为传达。其人闻言而入，须臾宅主出肃客入。视病人，见其脖项肿甚剧，闭目昏昏似睡，呼之不应，牙关紧闭，水浆亦不能入。询其家人，知不食将周旬矣。医者遂俾其家人急煮稠粥一盆，晾半温，待其病人愈后服之。又令备细木棍数条及斧锯之嘱。其家人皆窃笑，以为斯人其疯癫乎！医者略不瞻顾，惟用锯与斧将木棍截短，一端削作鸭嘴形，且催将所煮之粥盛来视凉热可食否，遂自尝之曰：“犹热可少待。”乃徐用所制鸭嘴之最细薄者撬病人齿，齿少启，将鸭嘴填入，须臾又填以略粗略厚之鸭嘴，即将初次所填者抽出。如此填抽至五次，其口可进食矣，而骤以制鸭嘴所锯之木屑投病人喉中，其家人见之大惊，欲加恶声，病人遂大咳连连，须臾吐脓血碗余，遂能言呼饥，进以所备粥，凉热适口，连进数碗。举家欢喜感谢。因问：“病至如此，先生何以知犹可救？”答曰：“病者六脉有根而洪紧，洪者为热，紧者为毒。且其脖项肿热，因喉生痈毒，为日已多，又确知其痈已溃脓。然咽喉肿满，药不能入，以针透脓，不知自吐，亦所出有限，不能救眼前之急。故深思而得此法。尝见咳之剧者，能将肺咳破吐血，况喉中已熟之疮疡乎。此所谓医者意也。惟仁人君子始可以学医，为其能费尽苦心以救人也。”病家乃大叹服。按：此案用法甚奇，又若甚险，若预先言明，病家未必敢用，然诊断确实，用之自险而能稳也。

阅刘华封氏《烂喉痧证治辨异》书后

丙寅中秋后，接到华封刘君自济南寄赠所著《烂喉痧证治辨异》一书。细阅一过，其辨证之精，用药之妙，立论之通，于喉证一门实能令人起观止之叹。咽喉为人身紧要之处，而论喉证之书向无善本。自耐修子托之鸾语，著《白喉忌表抉微》，盛行于一时，初则用其方效者甚多，继而用其方者有效有不效，更有用之不惟不效而病转增剧者。于斯议论纷起，有谓白喉不忌表散，但宜表以辛凉，而不可表以温热者，又有谓白喉原宜表散，虽麻黄亦可用，但不可与升提之药并用者。按：其人或有严寒外束不得汗，咽喉疼而不肿者，原可用麻黄汤解其表。然麻黄可用，桂枝不可用。若用麻黄汤时，宜去桂枝，加知母、连翘。至升提之药，惟忌用升麻。若桔梗亦升提之药，而《伤寒论》有桔梗汤治少阴病咽痛，因其能开提肺气散其咽喉郁热也，若与凉药并用，又能引凉药之力至咽喉散热，惟咽喉痛而且肿者，似不宜用。又有于《白喉忌表抉微》一书痛加诋毁，谓其毫无足取者。而刘君则谓白喉证原分两种，耐修子所谓白喉忌表者，内伤之白喉也。其病因确系煤毒洋烟及过服煎炒辛热之物，或贪色过度，以致阴液亏损虚火上炎所致，用药养阴清肺原为正治。其由外感传染者，为烂喉痧，喉中亦有白腐。乃系天行时气入于阳明，上蒸于肺，致咽喉溃烂，或兼有疹子，正是温热欲出不得所致，正宜疏通发表使毒热外出。二证之辨，白喉则咽中干；喉痧则咽中多痰涎。白喉止五心烦热；喉痧则浑身大热云云，诚能将此二证，一内因、一外因，辨别极精。及至后所载治喉痧诸方，详分病之轻重浅深，而措施咸宜，洵为喉科之金科玉律也。惟其言今日之好人参难得，若用白虎加人参汤及小柴胡汤，方中人参可以沙参代之，似非确论。盖小柴胡汤中之人参或可代以沙参。若当下后小柴胡汤证仍在者，用小柴胡汤时，亦不可以沙参代人参。至白虎加人参汤，若其热实脉虚者，以沙参代人参其热必不退，此愚由经验而知，非想当然尔之谈也。且古方中人参即系今之党参，原非难得之物。若恐人工种植者不堪用，凡党参之通体横纹者（若胡莱菔之纹
 ）皆野生之参也。至其后论喉证原有因下焦虚寒迫其真阳上浮致成喉证者，宜治以引火归原之法，洵为见道之言。


论结胸治法

结胸之证，有内伤外感之殊。内伤结胸，大抵系寒饮凝于贲门之间，遏抑胃气不能上达，阻隔饮食不能下降。当用干姜八钱，赭石两半，川朴、甘草各三钱开之。其在幼童，脾胃阳虚，寒饮填胸，呕吐饮食成慢惊，此亦皆寒饮结胸证。可治以庄在田《福幼编》逐寒荡惊汤。若用其方寒痰仍不开，呕吐仍不能止者，可将方中胡椒倍用二钱，若非寒饮结胸，或为顽痰结胸，或为热痰结胸者，阻塞胸中之气化不能升降，甚或有碍呼吸，危在目前，欲救其急，可用硼砂四钱开水融化服之，将其痰吐出。其为顽痰者，可再用瓜蒌仁二两，苦葶苈三钱（袋装
 ）煎汤饮之，以涤荡其痰。其为热痰者，可于方中加芒硝四钱。有胸中大气下陷，兼寒饮结胸者，其证尤为难治。曾治一赵姓媪，年近五旬，忽然昏倒不语，呼吸之气大有滞碍，几不能息，其脉微弱而迟。询其生平，身体羸弱，甚畏寒凉，恒觉胸中满闷，且时常短气。即其素日资禀及现时病状以互勘病情，其为大气下陷兼寒饮结胸无疑。然此时形势将成痰厥，住在乡村取药无及，遂急用胡椒二钱捣碎煎两三沸，澄取清汤灌下。须臾胸中作响，呼吸顿形顺利。继用干姜八钱煎汤一盅，此时已自能饮下。须臾气息益顺，精神亦略清爽，而仍不能言，且时作呵欠，十余呼吸之顷必发太息，知其寒饮虽开，大气之陷者犹未复也。遂投以拙拟回阳升陷汤（方在方剂篇第四卷
 ，系生箭芪八钱
 ，干姜六钱
 ，当归四钱
 ，桂枝尖三钱
 ，甘草一钱
 ）。服数剂，呵欠与太息皆愈，渐能言语。按：此证初次单用干姜开其寒饮，而不敢佐以赭、朴诸药以降下之者，以其寒饮结胸又兼大气下陷也。设若辨证不清而误用之，必至凶危立见，此审证之当细心也。

至于外感结胸，伤寒与温病皆有。伤寒降早可成结胸，温病即非降早亦可成结胸，皆外感之邪内陷与胸中痰饮互相胶漆也。无论伤寒温病，其治法皆可从同。若《伤寒论》大陷胸汤及大陷胸丸，俱为治外感结胸良方，宜斟酌病之轻重浅深，分别用之。至拙拟之荡胸汤（载方剂篇六卷
 ，系瓜蒌仁新炒者捣细二两
 ，生赭石细末二两
 ，苏子六钱
 ，病剧者加芒硝五钱
 ，煎盅半徐徐饮下
 ），亦可斟酌加减，以代诸陷胸汤丸。

又有内伤结胸与外感结胸相并，而成一至险之结胸证者。在奉天时曾治警务处科长郝景山，年四十余，心下痞闷杜塞，饮食不能下行，延医治不效。继入东人医院，治一星期仍然无效。浸至不能起床，吐痰腥臭，精神昏愦。再延医诊视，以为肺病已成又兼胃病，不能治疗。其家人惶恐无措，适其友人斐云峰视之，因从前曾患肠结证，亦饮食不能下行，经愚治愈，遂代为介绍，迎愚诊治。其脉左右皆弦，右部则弦而有力，其舌苔白厚微黄，抚其肌肤发热，问其心中亦觉热，思食凉物，大便不行者已四五日，自言心中满闷异常，食物已数日不进，吐痰不惟腥臭，且又觉凉。愚筹思再四，知系温病结胸。然其脉不为洪而有力，而为弦而有力，且所吐之痰臭而且凉者何也？盖因其人素有寒饮，其平素之脉必弦，其平素吐痰亦必凉（平素忽不自觉
 ，今因病温咽喉发热觉痰凉耳
 ），因有温病之热与之混合，所以脉虽弦而仍然有力，其痰虽凉而为温病之热熏蒸，遂至腥臭也。为疏方用蒌仁、生赭石细末各一两，玄参、知母各八钱，苏子、半夏、党参、生姜各四钱，煎汤冲服西药硫苦四钱，一剂胸次豁然，可进饮食，右脉较前柔和，舌苔变白，心中犹觉发热，吐痰不臭，仍然觉凉。遂将原方前四味皆减半，加当归三钱，服后大便通下，心中益觉通豁。惟有时觉有凉痰自下发动，逆行上冲，周身即出汗。遂改用赭石、党参、干姜各四钱，半夏、白芍各三钱，川朴、五味、甘草各二钱，细辛一钱，连服数剂，寒痰亦消矣。按：此证原寒饮结胸与温病结胸相并而成，而初次方中但注重温病结胸，惟生姜一味为治寒饮结胸之药。因此二病之因一凉一热，原难并治。若将方中之生姜改为干姜，则温病之热必不退。至若生姜之性虽热，而与凉药并用实又能散热。迨至温病热退，然后重用干姜以开其寒饮。此权其病势之缓急先后分治，而仍用意周匝，不至顾此失彼，是以能循序奏效也。


论肠结治法

肠结最为紧要之证，恒于人性命有关。或因常常呕吐，或因多食生冷及硬物，或因怒后饱食，皆可致肠结。其结多在十二指肠及小肠间，有结于幽门者。其证有腹疼者，有呕吐者尤为难治。因投以开结之药，不待药力施展而即吐出也。亦有病本不吐，因所服之药行至结处不能通过，转而上逆吐出者。是以治此证者，当使服药不使吐出为第一要着。愚于此证吐之剧者，八九日间杓饮不存，曾用赭石细末五两，从中又罗出极细者一两，将所余四两煎汤，送服极细者，其吐止而结亦遂开。若结证在极危急之时，此方宜放胆用之。虽在孕妇恶阻呕吐者，亦可用之（方剂篇第二卷参赭镇气汤后载有数案可参观
 ），有谓孕妇恶阻，无论如何呕吐，与性命无关者，乃阅历未到之言也。

有患此证急欲通下者，愚曾用赭石细末三两，芒硝五钱，煎汤送服甘遂细末钱半，服后两点半钟其结即通下矣。后有医者得此方以治月余之肠结证，亦一剂而愈。后闻此医自患肠结，亦用此方煎汤先服一半，甘遂亦送下一半，药力下行，结不能开，仍复吐出；继服其余一半，须臾仍然吐出，竟至不起。由此知用药一道，过于放胆固多失事，若过于小心亦多误事也。况甘遂之性，无论服多服少，初次服之尚可不吐；若连次服之，虽佐以赭石亦必作吐。是以拙著方剂篇第三卷有荡胸加甘遂汤，原用大剂大承气汤加赭石二两煎汤，送服甘遂细末二钱。方下注云：若服一剂不愈者，须隔三日方可再服。此固欲缓服以休养其正气，实亦防其连服致吐也。至于赭石可如此多用者，以其原质为铁氧化合，性甚和平，且善补血，不伤气分，虽多用于人无损也。特是药房中赭石，必火煅醋激然后轧细，如此制法，则氧气不全，不如径用生者之为愈也。况其虽为石类，与铁锈相近（铁锈亦铁氧化合
 ），即服生赭石细末，亦于人肠胃毫无伤损。若嫌上方中甘遂之性过猛烈者，方剂篇第三卷载有硝菔通结汤方，药性甚稳善，惟制此药时，略费手续。方用净芒硝六两，鲜莱菔八斤，用水将芒硝入锅中熔化，再将莱菔切片，分数次入锅中煮之，至烂熟，将莱菔捞出，再换以生莱菔片，屡换屡煮。所备莱菔片不必尽煮，但所煮之水余一大碗许，尝之不至甚咸者，其汤即成。若尝之仍甚咸者，可少搀以凉水，再加生莱菔片煮一次。分作两次服下。服一次后，迟三点钟若不见行动，再将二次温服下。

此方愚在籍时曾用之治愈肠结之险证数次，本方后载有治验之案二则。后至奉天遇肠结证数次，皆以此方治愈。曾治警务处科员孙俊如，年四十余，其人原管考取医生，精通医学。得肠结后，自用诸药以开其结，无论服何等猛烈之药，下行至结处皆转而上逆吐出。势至危急，求为诊治。为制此汤，服未尽剂而愈。愈后喜甚，称为神方。又治清丈局科员刘敷陈，年近五旬，患肠结旬余不愈，腹疼痛甚剧，饮水移时亦吐出。亦为制此汤，服一半其结即通下。适其女公子得痢证，俾饮其所余之一半，痢亦顿愈。敷陈喜曰：“先生救余之命，而更惠及小女，且方本治肠结，而尤善治痢，何制方若是之妙也。”盖此汤纯系莱菔浓汁而微咸，气味甚佳，且可调以食料，令其适口，是以服他药恒吐者，服此汤可不作吐。且芒硝软坚破瘀之力虽峻，而有莱菔浓汁以调和之，故服后并不觉有开破之力，而其结自开也。

又丁卯孟夏，愚因有事自天津偶至小站，其处有医士祝君，字运隆，一方之良医也。初见如旧相识，言数年来最喜阅《衷中参西录》，其中诸方用之辄随手奏效。有其处商务会长许翁，年过六旬，得结证，百药不效，病势极危，已备身后诸事。运隆视其脉象有根，谓若服此汤，仍可治愈。病家疑药剂太重。运隆谓，病危至此，不可再为迟延，若嫌药剂过重，可分三次服下，病愈不必尽剂，此以小心行其放胆也。遂自监视，为制此汤。服至两次后，结开通下，精神顿复其旧，有若未病者然。


论肢体痿废之原因及治法（附：起痿汤、养脑利肢汤）

《内经》谓，五脏有病，皆能使人痿。至后世方书，有谓系中风者，言风中于左，则左偏枯而痿废；风中于右，则右偏枯而痿废。有谓系气虚者，左手足偏枯痿废，其左边之气必虚；右手足偏枯痿废，其右边之气必虚。有谓系痰瘀者，有谓系血瘀者，有谓系风寒湿相并而为痹，痹之甚者即令人全体痿废。因痰瘀、血瘀及风寒湿痹皆能阻塞经络也。乃自脑髓神经司知觉运动之说倡自西人，遂谓人之肢体痿废皆系脑髓神经有所伤损。而以愚生平所经验者言之，则中西之说皆不可废。今试历举素所经验者于下，以征明之。

忆在籍时，曾见一猪，其两前腿忽不能动，须就其卧处饲之，半月后始渐愈。又旬余解此猪，见其肺上新愈之疮痕宛然可辨，且有将愈未尽愈者。即物测人，原可比例，此即《内经》所谓因肺热叶焦发为痿躄者也。由斯知五脏有病皆使人痿者，诚不误也。

又在奉天曾治一妇人，年近三旬，因夏令夜寝当窗为风所袭，遂觉半身麻木，其麻木之边，肌肤消瘦，浸至其一边手足不遂将成偏枯。其脉左部如常，右部则微弱无力，而麻木之边适在右。此因风袭经络，致其经络闭塞不相贯通也。不早祛其风，久将至于痿废。为疏方用生箭芪二两（用黄芪者为其能去大风
 ，《本经
 》有明文也
 ），当归八钱（用当归者取其血活风自去也
 ），羌活、知母、乳香、没药各四钱，全蝎二钱，全蜈蚣三条。煎服一剂即见轻，又服数剂全愈。此中风能成痿废之明征也。

又在本邑治一媪，年过六旬，其素日气虚，呼吸常觉短气。偶因劳力过度，忽然四肢痿废，卧不能起，呼吸益形短气，其脉两寸甚微弱，两尺重按仍有根柢。知其胸中大气下陷，不能斡旋全身也。为疏方用生箭芪一两，当归、知母各六钱，升麻、柴胡、桔梗各钱半，乳香、没药各三钱，煎服一剂，呼吸即不短气，手足略能屈伸。又即原方略为加减，连服数剂全愈，此气虚成痿废之明征也。

又在本邑治一媪，年五旬，于仲冬之时忽然昏倒不知人，其胸中似有痰涎，大碍呼吸。诊其脉，微细欲无，且甚迟缓。其家人谓其平素常觉心中发凉，咳吐黏涎。知其胸中素有寒饮，又感冬日严寒之气，其寒饮愈凝结杜塞也。急用胡椒三钱捣碎，煎两三沸，取浓汁多半杯灌下，呼吸顿形顺利。继用干姜六钱，桂枝尖、当归各三钱，连服三剂，可作呻吟，肢体渐能运动，而左手足仍不能动。继治以助气消痰活络之剂，左手足亦渐复旧。此痰瘀能成痿废之明征也。

又在本邑治一室女，素本虚弱，医者用补敛之药太过，月事闭塞，两腿痿废，浸至抑搔不知疼痒。其六脉皆有涩象。知其经络皆为瘀血闭塞也。为疏方用拙拟活络效灵丹（方载方剂篇四卷
 ，系当归
 、丹参
 、乳香
 、没药各五钱
 ），加怀牛膝五钱，红花钱半，䗪虫五个。煎服数剂，月事通下，两腿已渐能屈伸有知觉。又为加生黄芪、知母各三钱，服数剂后，腿能任地。然此等证非仓猝所能全愈，俾将汤剂作为丸剂，久久服之，自能脱然。此血瘀能成痿废之明征也。

又治族兄世珍，冬令两腿作疼，其腿上若胡桃大疙瘩若干。自言其少时恃身体强壮，恒于冬令半冰半水之中捕鱼。一日正在捕鱼之际，朔风骤至，其寒彻骨，遂急还家歇息，片时两腿疼痛不能任地，因卧热炕上，覆以厚被。数日后，觉其疼在骨，皮肤转麻木不仁，浸至两腿不能屈伸。后经医调治，兼外用热烧酒糠熨之，其疼与木渐愈，亦能屈伸，惟两腿皆不能伸直。有人教坐椅上，脚踏圆木棍来往，令木棍旋转，久之腿可伸直。如法试演，迨至春气融和，两腿始恢复原状。然至今已三十年，每届严寒之时，腿乃觉疼，必服热药数剂始愈。至腿上之疙瘩，乃当时因冻凝结，至今未消者也。愚曰：“此病犹可除根。然其寒在骨，非草木之品所能奏效，必须服矿质之药，因人之骨中多函矿质也。”俾先用生硫黄细末五分，于食前服之，日两次，品验渐渐加多，以服后觉心中微温为度。果用此方将腿疼之病除根。此风寒湿痹能成痿废之明征也。

至西人谓此证关乎脑髓神经者，愚亦确有经验。原其神经之所以受伤，大抵因脑部充血所致。盖脑部充血之极，可至脑中血管破裂。至破裂之甚者，管中之血溢出不止，其人即昏厥不复苏醒。若其血管不至破裂，因被充血排激隔管壁将血渗出，或其血管破裂少许，出血不多而自止，其所出之血若黏滞于左边司运动之神经，其右边手足即痿废；若黏滞其右边司运动之神经，其左边之手足即痿废。因人之神经原左右互相管摄也。此证皆脏腑气血挟热上冲，即《内经》所谓血之与气并走于上之大厥也。其人必有剧烈之头疼，其心中必觉发热，其脉象必然洪大或弦长有力。《内经》又谓此证“气反则生，不反则死”，盖气反则气下行，血亦下行，血管之未破裂者，不再虞其破裂，其偶些些破裂者，亦可因气血之下行而自愈。若其气不反，血必随之上升不已，将血管之未破裂者可至破裂，其已破裂者更血流如注矣。愚因细参《内经》之旨，而悟得医治此证之方，当重用怀牛膝两许，以引脑中之血下行，而佐以清火降胃镇肝之品，俾气与火不复相并上冲。数剂之后，其剧烈之头疼必愈，脉象亦必和平。再治以化瘀之品以化其脑中瘀血，而以宣通气血、畅达经络之药佐之，肢体之痿废者自能徐徐愈也。特是因脑充血而痿废者，本属危险之证，所虑者辨证不清，当其初得之时，若误认为气虚而重用补气之品，若王勋臣之补阳还五汤；或误认为中风，而重用发表之品，若干金之续命汤，皆益助其气血上行，而危不旋踵矣。至用药将其脑充血治愈，而其肢体之痿废或仍不愈，亦可少用参、芪以助其气分，然必须用镇肝、降胃、清热、通络之药辅之，方能有效。因敬拟两方于下，以备医界采用。


起痿汤：

治因脑部充血以致肢体痿废，迨脑充血治愈，脉象和平，而肢体仍痿废者，徐服此药，久自能愈。

生箭芪四钱
 　生赭石轧细六钱
 　怀牛膝六钱
 　天花粉六钱
 　玄参五钱
 　柏子仁四钱
 　生杭芍四钱
 　生明没药三钱
 　生明乳香三钱
 　䗪虫大的四枚
 　制马钱子末二分


共药十一味。将前十味煎汤，送服马钱子末。至煎渣再服时，亦送服马钱子末二分。

养脑利肢汤：

治同前证，或服前方若干剂后，肢体已能运动，而仍觉无力者。

野台参四钱
 　生赭石轧细六钱
 　怀牛膝六钱
 　天花粉六钱
 　玄参五钱
 　柏子仁四钱
 　生杭芍四钱
 　生滴乳香三钱
 　生明没药三钱
 　威灵仙一钱
 　䗪虫大的四枚
 　制马钱子末二分


共药十一味，将前十味煎汤，送服马钱子末。至煎渣再服时，亦送服马钱子末二分。上所录二方，为愚新拟之方，而用之颇有效验，恒能随手建功，试举一案以明之。

天津南马路南东兴大街永和甡木厂经理贺化南，得脑充血证，左手足骤然痿废，其脉左右皆弦硬而长，其脑中疼而且热，心中异常烦躁。投以建瓴汤（见前
 ），为其脑中疼而且热，更兼烦躁异常，加天花粉八钱。连服三剂后，觉左半身筋骨作疼，盖其左半身从前麻木无知觉，至此时始有知觉也。其脉之弦硬亦稍愈。遂即原方略为加减，又服数剂，脉象已近和平，手足稍能运动，从前起卧转身皆需人，此时则无需人矣，于斯改用起痿汤。服数剂，手足之运动渐有力，而脉象之弦硬又似稍增，且脑中之疼与热从前服药已愈，至此似又微觉疼热，是不受黄芪之升补也。因即原方将黄芪减去，又服数剂，其左手能持物，左足能任地矣，头中亦分毫不觉疼热。再诊其脉已和平如常。遂又加黄芪，将方中花粉改用八钱，又加天冬八钱，连服六剂可扶杖徐步，仍觉乏力。继又为拟养脑利肢汤，服数剂后，心中又似微热，因将花粉改用八钱，又加带心寸麦冬七钱，连服十剂全愈。


按：
 此证之原因不但脑部充血，实又因脑部充血之极而至于溢血。迨至充血溢血治愈，而痿废仍不愈者，因从前溢出之血留滞脑中未化，而周身经络兼有闭塞处也。是以方中多用通气化血之品。又恐久服此等药或至气血有损，故又少加参、芪助之，且更用玄参、花粉诸药以解参、芪之热，赭石、牛膝诸药以防参、芪之升，可谓熟筹完全矣。然服后犹有觉热之时，其脉象仍有稍变弦硬之时，于斯或减参、芪，或多加凉药，精心酌斟，息息与病机相赴，是以终能治愈也。至于二方中药品平均之实偏于凉，而服之犹觉热者，诚以参、芪之性可因补而生热，兼以此证之由来又原因脏腑之热挟气血上冲也。

论四肢疼痛其病因凉热各异之治法

从来人之腿疼者未必臂疼，臂疼者未必腿疼，至于腿臂一时并疼，其致疼之因，腿与臂大抵相同矣。而愚临证四十余年，治愈腿臂一时并疼者不胜记，独在奉曾治一媪，其腿臂一时并疼，而致腿疼臂疼之病因则各异，今详录其病案于下，以广医界之见闻。

奉天西塔邮务局局长佟世恒之令堂，年五十七岁，于仲冬渐觉四肢作疼，延医服药三十余剂，浸至卧床不能转侧，昼夜疼痛不休。至正月初旬，求为诊视，其脉左右皆浮而有力，舌上微有白苔，知其兼有外感之热也。西药阿斯必林善发外感之汗，又善治肢体疼痛，俾用一瓦半，白糖水送下，以发其汗。翌日视之，自言汗后疼稍愈，能自转侧，而其脉仍然有力。遂投以连翘、花粉、当归、丹参、白芍、乳香、没药诸药，两臂疼愈强半，而腿疼则加剧。自言两腿得热则疼减，若服热药其疼当愈。于斯又改用当归、牛膝、续断、狗脊、骨碎补、没药、五加皮诸药，服两剂后腿疼见愈，而臂疼又加剧。是一人之身，腿畏凉、臂畏热也。夫腿既畏凉，其疼也必因有凝结之凉；臂既畏热，其疼也必因有凝结之热。筹思再三，实难疏方。细诊其脉，从前之热象已无，其左关不任重按。恍悟其上热下凉者，因肝木稍虚，或肝气兼有郁滞，其肝中所寄之相火不能下达，所以两腿畏凉；其火郁于上焦，因肝虚不能敷布，所以两臂畏热。向曾治友人刘仲友左臂常常发热，其肝脉虚而且郁，投以补肝兼舒肝之剂而愈（详案在方剂篇第四卷曲直汤下
 ），以彼例此，知旋转上热下凉之机关，在调补其肝木而已。遂又为疏方用净萸肉一两，当归、白芍各五钱，乳香、没药、续断各四钱，连翘、甘草各三钱，每日煎服一剂，又俾于每日用阿斯必林一瓦分三次服下，数日全愈。方中重用萸肉者，因萸肉得木气最全，酸敛之中大具条畅之性，是以善补肝又善舒肝。《本经》谓其逐寒湿痹，四肢之作疼，亦必有痹而不通之处也。况又有当归、白芍、乳香、没药以为之佐使，故能奏效甚捷也。

答余姚周树堂为母问疼风证治法

详观六十二号《绍兴医报》所登病案，曾患两膝肿疼，愈而复发，膝踝趾骨皆焮热肿痛，连臀部亦肿，又兼目痛。此诚因心肝皆有郁热，而关节经络之间又有风湿热相并，阻塞血脉之流通，故作肿疼也。后见有胡君天中、张君汝伟皆有答复，所论病因及治法又皆尽善尽美，似无庸再为拟议。然愚从前治此等证，亦纯用中药，后阅东人医报见治急性偻麻质斯（即热性历节风
 ），喜用西药阿斯必林，载有历治诸案可考验，后乃屡试其药，更以中药驾驭之，尤效验异常。在奉曾治一幼童得此证，已危至极点，奄奄一息，数日未断，舁至院中亦治愈（详案在方剂篇四卷热性关节疼痛用阿斯必林治法中
 ）。由斯知西药之性近和平，试之果有效验，且洞悉其原质者，固不妨与中药并用也。爰拟方于下，以备采择。

阿斯必林一瓦半，生怀山药一两，鲜茅根去净皮切碎二两，将山药、茅根煎汤三茶杯，一日之间分三次温服，每次送服阿斯必林半瓦。若服一次周身得汗后，二次阿斯必林可少用。至翌日三次皆宜少用，以一日间三次所服之阿斯必林有一次微似有汗即可，不可每次皆有汗也。如此服之，大约两旬即可愈矣。按：阿斯必林之原质存于杨柳皮中，西人又制以硫酸，其性凉而能散，最善治人之肢体关节因风热肿疼。又加生山药以滋阴，防其多汗伤液；加鲜茅根以退热，即以引湿热自小便出也（后按方服愈，登《绍兴医报》致谢）。


论肢体受寒疼痛可熨以坎离砂及坎离砂制法

药房中所鬻坎离砂，沃之以醋自能发热，以熨受寒腿疼及臂疼，颇有效验，而医者犹多不知其所以然之故。究其实际，不外物质化合之理也。按：此砂纯系用铁屑制成，其制法将铁屑煅红，即以醋喷灭之，晾干收贮，用时复以醋拌湿，即能生热。盖火非氧气不着，当铁屑煅红之时，铁屑中原具有氧气，经醋喷灭，其氧气即永留铁中；况氧气为酸素，醋味至酸，其含氧气颇多，以之喷灭煅红之铁，醋中之氧气亦尽归铁中。用时再沃之以醋，其从前所蕴之氧气，遂感通发动而生热。以熨因寒痹疼之处，不惟可以驱逐凝寒，更可流通血脉，以人之血脉得氧气则赤，而血脉之瘀者可化也。

答宗弟相臣问右臂疼治法

据来案云云，臂疼当系因热，而愚再三思之，其原因断乎非热。或经络间因瘀生热，故乍服辛凉之品似觉轻也。盖此证纯为经络之病，治之者宜以经络为重，而兼顾其脏腑，盖欲药力由脏腑而达经络也。西人治急性关节疼痛，恒用阿斯必林。方剂篇第四卷末附有数案可参观。然用其药宜用中药健运脾胃通行经络之品辅之。又细阅素服之方皆佳，所以不见效者，大抵因少开痹通窍之药耳。今拟一方于下。

于白术（此药药房中多用麸炒
 ，殊非所宜
 ，当购生者自炒熟
 ，其大小片分两次炒之轧细
 ）取净末一两，乳香、没药（二药须购生者
 ，轧成粗渣
 ，隔纸在锅内烘融化
 ，取出晾干轧细
 ）各取净末四钱，朱血竭（此药未研时外皮作黑色，若研之色若朱砂者方真）研细三钱，当归身（纸裹置炉旁候干轧细
 ）净末七钱，细辛、香白芷细末各钱半，冰片（用樟脑升成者不必用梅片
 ）、薄荷冰细末各三分，诸药和匀，贮瓶密封。每服一钱半，络石藤（俗名爬山虎
 ，能
 蔓延砖壁之上，其须自黏于壁上不落者方真）煎汤送服，日两次。方中之义以白术健脾开痹为主（《本经
 》谓白术逐风寒湿痹
 ）；佐以白芷去风；细辛去寒；当归、乳香、没药、血竭以通气活血；冰片、薄荷冰以透窍即以通络。且脾主四肢，因其气化先行于右（右关候脾脉是明征
 ），故右臂尤为脾之所主。丁氏化学本草谓没药善养脾胃，其温通之性不但能治气血痹疼，更可佐白术以健补脾胃，故于此证尤宜也。至阿斯必林，初次宜服半瓦，以得微汗为度，以后每日服两次，撙节服之，不必令其出汗，宜与自制末药相间服之，或先或后皆可（后接来函按法治愈
 ）。

论治偏枯者不可轻用王勋臣补阳还五汤

今之治偏枯者多主气虚之说，而习用《医林改错》补阳还五汤。然此方用之有效有不效，更间有服之即偾事者，其故何也？盖人之肢体运动原脑髓神经为之中枢，而脑髓神经所以能司运动者，实赖脑中血管为之濡润，胸中大气为之斡旋。乃有时脑中血管充血过度，甚或至于破裂，即可累及脑髓神经，而脑髓神经遂失其司运动之常职，又或有胸中大气虚损过甚，更或至于下陷，不能斡旋脑髓神经，而脑髓神经亦恒失其司运动之常职。此二者，一虚一实，同为偏枯之证，而其病因实判若天渊，设或药有误投，必至凶危立见。是以临此证者，原当细审其脉，且细询其未病之先状况何如。若其脉细弱无力，或时觉呼吸短气，病发之后并无心热头疼诸证，投以补阳还五汤恒见效，即不效亦必不至有何弊病。若其脉洪大有力，或弦硬有力，更预有头疼眩晕之病，至病发之时，更觉头疼眩晕益甚，或兼觉心中发热者，此必上升之血过多，致脑中血管充血过甚，隔管壁泌出血液，或管壁少有罅漏流出若干血液，若其所出之血液，黏滞左边司运动之神经，其右半身即偏枯，若黏滞右边司运动之神经，其左半身即偏枯。此时若投以拙拟建瓴汤（方载第二卷脑充血证可预防篇中
 ），一二剂后头疼眩晕即愈。继续服之，更加以化瘀活络之品，肢体亦可渐愈。若不知如此治法，惟确信王勋臣补阳还五之说，于方中重用黄芪，其上升之血益多，脑中血管必将至破裂不止也，可不慎哉！如以愚言为不然，而前车之鉴固有医案可征也。

邑中孝廉某君，年过六旬，患偏枯原不甚剧。欲延城中某医治之，不遇。适有在津门行道之老医初归，造门自荐。服其药后，即昏不知人，迟延半日而卒。后其家人持方质愚，系仿补阳还五汤，重用黄芪八钱。知其必系脑部充血过度以致偏枯也，不然服此等药何以偾事哉。

又尝治直隶商品陈列所长王仰泉，其口眼略有歪斜，左半身微有不利，时作头疼，间或眩晕。其脉象洪实，右部尤甚。知其系脑部充血。问其心中，时觉发热。治以建瓴汤，连服二十余剂全愈。王君愈后甚喜，而转念忽有所悲，因告愚曰：“五舍弟从前亦患此证，医者投以参、芪之剂，竟至不起。向以为病本不治，非用药有所错误，今观先生所用之方，乃知前方固大谬也。”统观两案及王君之言，则治偏枯者不可轻用补阳还五汤，不愈昭然哉。而当时之遇此证者，又或以为中风而以羌活、防风诸药发之，亦能助其血益上行，其弊与误用参、芪者同也。盖此证虽有因兼受外感而得者，然必其外感之热传入阳明，而后激动病根而猝发，是以虽挟有外感，亦不可投以发表之药也。


答徐韵英问腹疼治法

少年素有痃癖，忽然少腹胀疼。屡次服药，多系开气行气之品，或不效，或效而复发，脉象无力。以愚意见度之，不宜再用开气行气之药。近在奉天立达医院有治腹疼二案，详录于下，以备参考。

一为门生张德元，少腹素有寒积，因饮食失慎，肠结大便不下，少腹胀疼，两日饮食不进。用蓖麻油下之，便行三次而疼胀如故。又投以温暖下焦之剂，服后亦不觉热，而疼胀如故。细诊其脉，沉而无力，询之微觉短气。疑系胸中大气下陷，先用柴胡二钱煎汤试服，疼胀少瘥。遂用生箭芪一两，当归、党参各三钱，升麻、柴胡、桔梗各钱半，煎服一剂，疼胀全消，气息亦顺，惟觉口中发干。又即原方去升麻、党参，加知母三钱，连服数剂全愈。

一为奉天女师范史姓学生，少腹疼痛颇剧，脉左右皆沉而无力。疑为气血凝滞，治以当归、丹参、乳香、没药各三钱，莱菔子二钱，煎服后疼益甚，且觉短气。再诊其脉，愈形沉弱。遂改用升陷汤（方见第一卷大气诠篇
 ）一剂而愈。此亦大气下陷，迫挤少腹作疼，是以破其气则疼益甚，升举其气则疼自愈也。

若疑因有痃癖作疼，愚曾经验一善化痃癖之法。忆在籍时，有人问下焦虚寒治法，俾日服鹿角胶三钱，取其温而且补也。后月余晤面，言服药甚效，而兼获意外之效。少腹素有积聚甚硬，前竟忘言，因连服鹿角胶已尽消。盖鹿角胶具温补之性，而又善通血脉，林屋山人阳和汤用之以消硬疽，是以有效也。又尝阅喻氏《寓意草》，载有袁聚东痞块危证治验，亦宜参观。

论腰疼治法

方书谓“腰者肾之府，腰疼则肾将惫矣”。夫谓腰疼则肾将惫，诚为确论。至谓腰为肾之府，则尚欠研究。何者？凡人之腰疼，皆脊梁处作疼，此实督脉主之。督脉者，即脊梁中之脊髓袋，下连命门穴处，为人之副肾脏（是以不可名为肾之府
 ）。肾虚者，其督脉必虚，是以腰疼。治斯证者，当用补肾之剂，而引以入督之品。曾拟益督丸一方，徐徐服之，果系肾虚腰疼，服至月余自愈。


附录：
 益督丸：杜仲四两酒浸炮黄，菟丝子三两酒浸蒸熟，续断二两酒浸蒸熟，鹿角胶二两，将前三味为细末，水化鹿角胶为丸，黄豆粒大。每服三钱，日两次。服药后，嚼服熟胡桃肉一枚。

诸家本草皆谓杜仲宜炒断丝用，究之将杜仲炒成炭而丝仍不断，如此制法殊非所宜。是以此方中惟用生杜仲炮黄为度。胡桃仁原补肾良药，因其含油质过多，不宜为丸，故于服药之后单服之。

若证兼气虚者，可用黄芪、人参煎汤送服此丸。若证兼血虚者，可用熟地、当归煎汤送服此丸。

有因瘀血腰疼者，其人或过于任重，或自高坠下，或失足闪跌，其脊梁之中存有瘀血作疼。宜治以活络效灵丹（方载方剂篇第四卷
 ，系当归
 、丹参
 、乳香
 、没药各五钱
 ），加䗪虫三钱，煎汤服，或用葱白作引更佳。

天津保安队长李雨霖君依兰镇守使李君之弟，腰疼数年不愈。适镇守使署中书记贾蔚青来津求为治病，因介绍为之诊治。其疼剧时心中恒觉满闷，轻时则似疼非疼，绵绵不已，亦恒数日不疼。其脉左部沉弦，右部沉牢。自言得此病已三年，服药数百剂，其疼卒未轻减。观从前所服诸方，虽不一致，大抵不外补肝肾强筋骨诸药，间有杂以祛风药者。因思《内经》谓通则不痛，而此则痛则不通也。且即其脉象之沉弦、沉牢，心中恒觉满闷，其关节经络必有瘀而不通之处可知也。爰为拟利关节通络之剂，而兼用补正之品以辅助之。

生怀山药一两
 　大甘枸杞八钱
 　当归四钱
 　丹参四钱
 　生明没药四钱
 　生五灵脂四钱
 　穿山甲炒捣二钱
 　桃仁二钱
 　红花钱半
 　䗪虫五枚
 　广三七捣细二钱


药共十一味，先将前十味煎汤一大盅，送服三七细末一半。至煎渣再服时，仍送服其余一半。

此药服至三剂，腰已不疼，心中亦不发闷，脉较前缓和，不专在沉分。遂即原方去山甲，加胡桃肉四钱。连服十剂，自觉身体轻爽。再诊其脉，六部调匀，腰疼遂从此除根矣。就此证观之，凡其人身形不羸弱而腰疼者，大抵系关节经络不通；其人显然羸弱而腰疼者，或肝肾有所亏损而然也。

在妇女又恒有行经时腰疼者。曾治一人，年过三旬，居恒呼吸恒觉短气，饮食似畏寒凉。当行经时觉腰际下坠作疼。其脉象无力，至数稍迟。知其胸中大气虚而欲陷，是以呼吸气短，至行经时因气血下注大气亦随之下陷，是以腰际觉下坠作疼也。为疏方用生箭芪一两，桂枝尖、当归、生明没药各三钱。连服七八剂，其病遂愈。

又治一妇人行经腰疼且兼腹疼，其脉有涩象，知其血分瘀也。治以当归、生鸡内金各三钱，生明没药、生五灵脂、生箭芪、天花粉各四钱，连服数剂全愈。

论足趾出血治法

族婶母，年过三旬，右足大趾甲角近隐白穴处，忽流出紫黑之血，强缠以带，血止不流即胀疼不堪。求治于外科，言此名血箭，最为难治。服其药数剂分毫无效。时愚甫弱冠，诊其脉洪滑有力，知血分蕴有实热。询之果觉灼热，用生地一两，天花粉、生杭芍各六钱，黄芩、龙胆草、甘草各二钱，连服数剂全愈。

论骨雷治法

骨雷之证他书未见，独明季钱塘钱君颖国宾著《经历奇证》载：镇江钱青藜，中年无病，一日足跟后作响，数日渐响至头，竟如雷声。医者不识何病，适余南归，阻泊京口，会青藜于凉亭，偶言此证，余以骨雷告之。候其脉独肾脉芤大，举之始见，按之似无。此肾败也。自下响而上者，足少阴肾经之脉起于足小趾，下斜走足心，出然谷之下，循内踝上行，且肾主骨，虚则髓空，髓空则鸣，所以骨响自脚跟上达至头，此雷从地起响应天上也。以六味丸和紫河车膏、虎骨膏、猪髓、枸杞、杜仲方示之，次年冬复至京口，问之已全愈矣。

答黄雨岩问接骨方并论及结筋方

接骨之方甚多，然求其效而且速者，独有一方可以公诸医界。方用甜瓜子、生菜子各一两，小榆树的鲜嫩白皮一两，再加真脂麻油一两，同捣如泥，敷患处，以布缠之。不过半点钟，觉骨接上即去药，不然恐骨之接处起节。自得此方后，门人李子博曾用以治马甚效，想用以治人亦无不效也。且试验可在数刻之间，设有不效，再用他方亦未晚也。

人之筋骨相着，然骨以刚而易折，筋以韧而难断，是以方书中治接骨之方甚伙，而接筋之方甚鲜也。诸家本草多言旋覆花能续断筋。《群芳谱》谓葍根能续断筋。葍根愚未试过，至旋覆花邑中有以之治牛马断筋者甚效，其方初则秘而不传。当耕地之时，牛马多有因惊骇奔逸被犁头铲断腿上筋者，敷以所制之药，过两旬必愈。后愚为其家治病，始详言其方。且言此方受之异人，本以治人，而以治物类亦无不效。因将其方详录于下。

方用旋覆花细末五六钱，加白蔗糖两许，和水半茶杯同熬成膏。候冷加麝香少许（无麝香亦可
 ），摊布上，缠伤处。至旬日，将药揭下，筋之两端皆长一小疙瘩。再换药一帖，其两小疙瘩即连为一，而断者续矣。若其筋断在关节之处，又必须设法闭住，勿令其关节屈伸，筋方能续。


按：
 《外台》有急续断筋方，取旋覆花根洗净捣敷创上，日一二易，瘥止，是取其鲜根捣烂用之也。因药房无旋覆花根，是以后世用者权用其花，想性亦相近，故能奏效。然旋覆花各处皆有，多生泽边，科高二尺许，叶如棉柳（编筐之柳
 ），多斜纹，六月开黄花，作圆形，瓣细如丝，大如小铜钱，故亦名金钱菊。


第五卷


此卷论伤寒、温病、温疹及伤暑、疟疾。伤寒治法以《伤寒论》为主，而于论中紧要之方多所发明。温病则于叶、吴诸家之外另有见解，实由熟读《伤寒论》悟出。暑、疟二证各录一则，亦皆得诸实验。



论伤寒脉紧及用麻黄汤之变通法

《伤寒论》之开卷，谓伤风脉浮，伤寒脉紧。夫脉浮易辨矣，惟脉紧则殊难形容。论者多谓形如转索，而转索之形指下又如何摸寻也。盖此脉但凭空形容，学者卒无由会解，惟讲明其所以紧之理，自能由理想而得紧脉之实际矣。

凡脉之紧者必有力。夫脉之跳动，心脏主之，而其跳动之有力，不但心主之也，诸脏腑有热皆可助脉之跳动有力，营卫中有热亦可助脉之跳动有力。特是脉之有力者，恒若水之有浪，大有起伏之势，而紧脉虽有力，转若无所起伏。诚以严寒束其外表，其收缩之力能逼营卫之热内陷与脉相并，以助其有力；而其收缩之力又能遏抑脉之跳动，使无起伏。是紧脉之真相，原于平行中见其有力也。至于紧脉或左右弹者，亦蓄极而旁溢之象也。仲师治以麻黄汤，所以解外表所束之寒也。

特是用麻黄汤以解其外寒，服后遍体汗出，恶寒既愈，有其病从此遂愈者，间有从此仍不愈，后浸发热而转为阳明证者，其故何也？愚初为人诊病时，亦未解其故。后乃知服麻黄汤汗出后，其营卫内陷之热，若还表随汗消散，则其病即愈。若其热不复还表而内陷益深，其热必将日增，此即太阳转阳明之病也。悟得此理后，再用麻黄汤时，必加知母数钱以解其内陷之热，服后未有不愈者矣。方剂篇五卷伤寒门中载有麻黄加知母汤，方后另有发明，可参观也。

上所论者，麻黄汤原宜加知母矣，而间有不宜加者，此又不得不斟酌也。己巳腊底，曾治天津鼓楼东万德永面庄理事张金铎，年近四旬，先得伤寒证，延医治愈。继出门作事又冒寒，其表里俱觉寒凉，头疼，气息微喘，身体微形寒战。诊其脉，六部皆无，不禁愕然。问其心中，犹平稳，知犹可治。盖此证属重感，气体虚弱，寒邪侵入甚深，阻其经络之流通，故六脉皆闭也。投以麻黄汤加生黄芪一两，服后周身得汗，其脉即出，病亦遂愈。

又曾治一人，年过三旬，身形素羸弱，又喜吸鸦片。于冬令得伤寒证，因粗通医学，自服麻黄汤，分毫无汗，求为诊视。脉甚微细，无紧象。遂即所用原方，为加生黄芪五钱，服后得汗而愈。此二证皆用麻黄汤是不宜加知母，宜加黄芪者也。

又尝治一少年，于季冬得伤寒证，其人阴分素亏，脉近六至，且甚弦细，身冷恶寒，舌苔淡白。延医诊视，医者谓脉数而弱，伤寒虽在初得，恐不可用麻黄强发其汗。此时愚应其近邻之聘，因邀愚至其家，与所延之医相商。愚曰：“麻黄发汗之力虽猛，然少用则无妨，再辅之补正之品，自能稳妥奏功矣。”遂为疏方麻黄钱半，桂枝尖一钱，杏仁、甘草各钱半，又为加生怀山药、北沙参各六钱。嘱其煎汤服后，若至两点钟不出汗，宜服西药阿斯必林二分许，以助其出汗。后果如法服之，周身得汗而愈矣。

又曾治邻村李姓少年，得伤寒证已过旬日，表证未罢，时或恶寒，头犹微疼，舌苔犹白，心中微觉发热，小便色黄，脉象浮弦，重按似有力，此热入太阳之府（膀胱）也。投以麻黄汤，为加知母八钱，滑石六钱，服后一汗而愈。


按：
 此证虽在太阳之表与府，实已连阳明矣。故方中重用知母以清阳明之热，而仍用麻黄解其表，俾其余热之未尽清者，仍可由汗而消散，此所以一汗而愈也。至于《伤寒论》中载有其病重还太阳者，仍宜以麻黄汤治之，而愚遇此证，若用麻黄汤时亦必重加知母也。

至于麻黄当用之分量，又宜随地点而为之轻重。愚在籍时，用麻黄发表至多不过四钱。后南游至汉皋，用麻黄不过二钱。迨戊午北至奉天，用麻黄发表恒有用至六钱始能出汗者。此宜分其地点之寒热，视其身体之强弱，尤宜论其人或在风尘劳苦，或在屋内营生，随地随人斟酌定其所用之多寡，临证自无差谬也。

论大青龙汤中之麻黄当以薄荷代之

古时药品少，后世药品多。如薄荷之辛凉解肌，原为治外感有热者之要药，而《神农本经》未载，《名医别录》亦未载。是以《伤寒论》诸方原有当用薄荷而仲师不用者，因当时名薄荷为苛，间有取其苛辣之味，少用之以调和食品，犹未尝用之入药也。曾治邻村武生夏彭龄，年过三旬，冬令感冒风寒，周身恶寒无汗，胸中则甚觉烦躁，原是大青龙汤证，医者误投以麻黄汤，服后汗无分毫而烦躁益甚，几至疯狂，其脉洪滑而浮。投以大青龙汤，以薄荷叶代麻黄，且因曾误服麻黄汤，方中原有桂枝，并桂枝亦权为减去。煎服后，覆杯之顷，汗出如洗，病若失。按：此证当系先有蕴热，因为外寒所束，则蕴热益深，是以烦躁。方中重用石膏以化其蕴热，其热化而欲散，自有外越之机，再用辛凉解肌之薄荷以利导之，是以汗出至易也。若从前未误服麻黄汤者，用此方时不去桂枝亦可，盖大青龙之原方所用桂枝原无多也。


用小青龙汤治外感痰喘之经过及变通之法

伤寒、温病心下蓄有水饮作喘者，后世名之为外感痰喘，此外感中极危险之证也。医者若诊治此等证自逞其私智，无论如何利痰、如何定喘，遇此证之轻者或可幸愈，至遇此证之剧者皆分毫无效。惟投以伤寒论小青龙汤则必效。特是小青龙汤两见于《伤寒论》太阳篇，其所主之证为表不解，心下有水气，干呕，发热而咳。其兼证有六，亦皆小青龙汤加减主之，而喘证附于其末。因此，阅者多忽不加察。又医者治外感之喘，多以麻黄为要药，五味子为忌药，小青龙汤中麻黄、五味并用，喘者转去麻黄加杏仁，而不忌五味之敛住外邪，此尤其心疑之点而不敢轻用。即愚初为人诊病时，亦不知用也。犹忆岁在乙酉，邻村武生李杏春，年三十余，得外感痰喘证，求为诊治。其人体丰，素有痰饮，偶因感冒风寒，遂致喘促不休，表里俱无大热，而精神不振，略一合目即昏昏如睡，胸膈又似满闷，不能饮食，舌苔白腻，其脉滑而濡，至数如常。投以散风清火利痰之剂，数次无效。继延他医数人诊治，皆无效。迁延日久，势渐危险，复商治于愚。愚谂一老医皮隆伯先生，年近八旬，隐居渤海之滨，为之介绍延至。诊视毕，曰：“此易治，小青龙汤证也。”遂开小青龙汤原方：加杏仁三钱，仍用麻黄一钱。一剂喘定。继用苓桂术甘汤加天冬、厚朴，服两剂全愈。

愚从此知小青龙汤之神妙。自咎看书未到，遂广阅《伤寒论》诸家注疏，至喻嘉言《尚论篇》论小青龙汤处，不觉狂喜起舞，因叹曰：“使愚早见此名论，何至不知用小青龙汤也。”从此以后，凡遇外感喘证可治以小青龙汤者，莫不投以小青龙汤。而临证细心品验，知外感痰喘之挟热者，其肺必胀，当仿《金匮》用小青龙汤之加石膏，且必重加生石膏方效。迨至癸巳，李杏春又患外感痰喘，复求愚为诊治，其证脉大略如前，而较前热盛。投以小青龙汤去麻黄，加杏仁三钱，为其有热又加生石膏一两。服后其喘立止。药力歇后而喘仍如故，连服两剂皆然。此时皮姓老医已没，无人可以质正，愚方竭力筹思，将为变通其方，其岳家沧州为送医至，愚即告退。后经医数人，皆延自远方，服药月余，竟至不起。

愚因反复研究，此证非不可治，特用药未能吻合，是以服药终不见效。徐灵胎谓“龙骨之性，敛正气而不敛邪气”，故《伤寒论》方中，仲景于邪气未尽者亦用之。外感喘证服小青龙汤愈而仍反复者，正气之不敛也。遂预拟一方，用龙骨、牡蛎（皆不煅
 ）各一两以敛正气，苏子、清半夏各五钱以降气利痰，名之曰从龙汤，谓可用于小青龙汤之后。甫拟成，适有愚外祖家近族舅母刘媪得外感痰喘证，迎为诊治，投以小青龙汤去麻黄、加杏仁，为脉象有热又加生石膏一两，其喘立愈。翌日喘又反复，而较前稍轻。又投以原方，其喘止后迟四五点钟，遂将从龙汤煎服一剂，其喘即不反复而脱然全愈矣。

因将其方向医界同人述之。有毛仙阁者，邑中宿医，与愚最相契，闻愚言医学，莫不确信。闻此方后，旋为邑中卢姓延去。其处为疫气传染，患痰喘者四人已死其三，卢叟年过六旬，得病两日，其喘甚剧。仙阁投以小青龙汤去麻黄，加杏仁、生石膏，服后喘定。迨药力歇后，似又欲作喘，急将从龙汤煎服，其病遂愈。

由斯用二方治外感痰喘，诚觉确有把握。而临证品验既久，益知从龙汤方若遇脉虚弱者，宜加净萸肉、生山药，或更加人参、赭石；其脉有热者，宜加生石膏、知母；若热而且虚者，更宜将人参、生石膏并加于方中。或于服小青龙汤之先，即将诸药备用，以防服小青龙汤喘止后转现虚脱之象，或汗出不止，或息微欲无，或脉形散乱如水上浮麻莫辨至数（若此者皆愚临证经验所遇
 ，不早备药恐取药无及
 ）。至于小青龙汤除遵例加杏仁、石膏之外，若人参、萸肉诸补药之加于从龙汤者，犹不敢加于其中，诚以其时外感未净，里饮未清，不敢参以补药以留邪也。孰意愚不敢用者，而阅历未深者转敢用之，为治斯证者别开捷径，亦云奇哉。爰详录之于下。

门人高如璧曾治一外感痰喘，其喘剧脉虚，医皆诿为不治。如璧投以小青龙汤，去麻黄，加杏仁，又加生石膏一两，野台参五钱。一剂而喘定。恐其反复，又继投以从龙汤，亦加人参与生石膏，其病霍然顿愈。

又长男荫潮治邻庄张马村曲姓叟，年六十余，外感痰喘，十余日不能卧。医者投以小青龙汤两剂，病益加剧（脉有热而不敢多
 加生石膏者其病必加剧）。荫潮视之，其脉搏一息六至，上焦烦躁，舌上白苔满布，每日大便两三次，然非滑泻。审证论脉，似难挽回，而荫潮仍投以小青龙汤，去麻黄，加杏仁，又加野台参三钱，生龙骨、生牡蛎各五钱，生石膏一两半。一剂病愈强半，又服一剂全愈。按：前案但加补气之药于小青龙汤中，后案并加敛气之药于小青龙汤中，似近于少年卤莽，而皆能挽回至险之证，亦可为用小青龙汤者多一变通之法矣。特是古今之分量不同，欲将古之分量变为今之分量，诸家之说各异。今将古小青龙汤之分量列于前，今人常用小青龙汤之分量列于后，以便人之采取。


小青龙汤原方：

麻黄去节三两
 　芍药三两
 　五味子半升
 　干姜三两
 　甘草炙三两
 　细辛三两
 　桂枝去皮三两
 　半夏半升汤洗


上八味，以水一斗，先煮麻黄，减二升，去上沫，纳诸药，煮取三升，去滓，温服一升，若微利者，去麻黄，加荛花如鸡子大，熬令赤色（熬即炒也
 ，今无此药可代以滑石
 ）。若渴者，去半夏，加栝蒌根三两。若噎者（即呃逆
 ），去麻黄，加附子一枚炮。若小便不利，少腹满，去麻黄，加茯苓四两。喘者，去麻黄，加杏仁半升去皮。

小青龙汤后世所用分量：

麻黄二钱
 　桂枝尖二钱
 　清半夏二
 钱
 　生杭芍三钱
 　甘草钱半
 　五味子钱半
 　干姜一钱
 　细辛一钱


此后世方书所载小青龙汤分量，而愚略为加减也。喘者原去麻黄，加杏仁。愚于喘证之证脉俱实者，又恒加杏仁三钱，而仍用麻黄一钱，则其效更捷，若证虽实而脉象虚弱者，麻黄即不宜用，或只用五分，再加生山药三钱以佐之亦可。惟方中若加生石膏者，仍可用麻黄一钱，为石膏能监制麻黄也。

《伤寒论》用小青龙汤无加石膏之例。而《金匮》有小青龙加石膏汤，治肺胀，咳而上气，烦躁而喘，脉浮者，心下有水。是以愚治外感痰喘之挟热者，必遵《金匮》之例，酌加生石膏数钱，其热甚者又常用至两余。

《伤寒论》小青龙汤治喘，去麻黄加杏仁者，因喘者多兼元气不能收摄，故不取麻黄之温散，而代以杏仁之苦降。至《金匮》小青龙加石膏汤，有石膏之寒凉镇重，自能监制麻黄，不使过于温散。故虽治喘而肺胀兼烦躁者，不妨仍用麻黄，为不去麻黄，所以不必加杏仁也。惟此汤与越婢加半夏汤，皆主肺胀作喘，而此汤所主之证又兼烦躁，似更热于越婢加半夏汤所主之证。乃越婢加半夏汤中石膏半斤；小青龙汤所加之石膏只二两，且又有桂枝、姜、辛诸药为越婢加半夏汤中所无，平均其药性，虽加石膏二两，仍当以热论，又何以治肺胀烦躁作喘乎？由斯知其石膏之分量必有差误。是以愚用此方时，必使石膏之分量远过于诸药之分量，而后能胜热定喘，有用此汤者尚其深思愚言哉。

外感之证多忌五味，而兼痰饮喘嗽者尤忌之，以其酸敛之力能将外感之邪锢闭肺中，而终身成劳嗽也。惟与干姜并用，济之以至辛之味，则分毫无碍。按五行之理，辛能胜酸，《内经》原有明文。若不宜用干姜之热者，亦可代以生姜，《金匮》射干麻黄汤生姜与五味并用可知也。若恐五味酸敛过甚，可连核捣烂，取核味之辛以济皮味之酸，更稳妥。

喻嘉言曰：“桂枝、麻黄汤无大小，而青龙汤有大小者，以桂枝、麻黄汤之变法多；大青龙汤之变法不过于麻桂二方内施其化裁，或增或去，或饶或减，其中神化莫可端倪。又立小青龙一法，散邪之功兼乎涤饮，取义山泽小龙养成头角，乘雷雨而翻江搅海，直奔龙门之意，用以代大青龙而擅江河行水之力，立法诚大备也。因经叔和之编次，漫无统纪。昌于分篇之际，特以大青龙为纲，于中麻、桂诸法悉统于青龙项下，拟为龙背、龙腰、龙腹，然后以小青龙尾之。或飞、或潜，可弥、可伏，用大、用小，曲畅无遗，居然仲景通天手眼驭龙心法矣。昔有善画龙者，举笔凝思，而青天忽生风雨。吾不知仲景制方之时，其为龙乎，其为仲景乎，必有倏焉雷雨满盈（大青龙汤
 ），倏焉密云不雨（桂枝二越婢一汤
 ），倏焉波浪奔腾（小青龙汤
 ），倏焉天日开朗（真武汤
 ），以应其生心之化裁者。神哉青龙等方，即拟为九天龙经可也。”

又曰：“娄东胡卣臣先生，昌所谓贤士大夫也。夙昔痰饮为恙，夏日地气上升，痰即内动。设有外感，膈间痰即不行，两三日瘥后，当胸尚结小痤。无医不询，无方不考，乃至梦寐恳求大士治疗，因而闻疾思苦，深入三摩地位，荐分治病手眼，今且仁智兼成矣。昌昔谓膀胱之气流行，地气不升，则天气常朗。其偶受外感，则仲景之小青龙汤一方，与大士水月光中大圆镜智无以异也。盖无形之感，挟有形之痰，互为胶漆，其当胸窟宅适在太阳经位，惟于麻、桂方中倍加五味、半夏以涤饮而收阴，加干姜、细辛以散结而分邪，合而用之，令药力适在痰饮绾结之处，攻击片时，则无形之感从肌肤出，有形之痰从水道出，顷刻分解无余，而膺胸空旷不复丛生小痤矣。若泥麻、桂甘温，减去不用，则不成为龙矣。将恃何物为翻波鼓浪之具乎？”观喻氏二节之论，实能将小青龙汤之妙用尽行传出。其言词之妙，直胜于生公说法矣。

小青龙汤为治外感痰喘之神方。其人或素有他证，于小青龙汤不宜，而至于必须用小青龙汤时，宜将其方善为变通，与素有之证无妨，始能稳妥奏功。徐灵胎曰：“松江王孝贤夫人，素有血证，时发时止，发则微嗽。又因感冒，变成痰喘，不能着枕，日夜俯几而坐，竟不能支持矣。斯时有常州名医法丹书调治不效，延余至，余曰：‘此小青龙汤证也。’法曰：‘我固知之，但体弱而素有血证，麻、桂诸药可用乎？’余曰：‘急则治标，若更喘数日殆矣。且治其新病，愈后再治其本病可也。’法曰：‘诚然，病家焉能知之。如用麻、桂而本病复发，则不咎病本无治，而恨用麻、桂误之矣。我乃行道人，不能任其咎。君不以医名，我不与闻，君独任之可也。’余曰：‘然，服之有害我自当之。但求先生不阻之耳。’遂与服。饮毕而气平，终夕安然。后以消痰润肺养阴开胃之方调之，体乃复旧。”


按：
 血证虽并忌麻、桂，然所甚忌者桂枝，而不甚忌麻黄，且有风热者误用桂枝则吐衄，徐氏曾于批叶天士医案中谆谆言之。其对于素有血证者投以小青龙汤，必然有所加。特其《洄溪医案》凡于用药之处皆浑括言之，略举大意，用古方纵有加减，而亦略而不言也。至愚若遇此证用小青龙汤时，则必去桂枝留麻黄，加龙骨、牡蛎（皆生用
 ）各数钱，其有热者加知母，热甚者加生石膏。则证之陈新皆顾，投之必效，而非孤注之一掷矣。

小青龙汤虽善治外感作喘，而愚治外感作喘亦非概用小青龙汤也。今即愚所经验者，缕析条分，胪列于下，以备治外感作喘者之采用。

（一）气逆迫促，喘且呻，或兼肩息者，宜小青龙汤减麻黄之半，加杏仁。热者加生石膏。

（二）喘状如前，而脉象无力者，宜小青龙汤去麻黄，加杏仁，再加人参、生石膏。若其脉虚而兼数者，宜再加知母。

（三）喘不至呻，亦不肩息，惟吸难呼易，苦上气，其脉虚而无力或兼数者，宜拙拟滋阴清燥汤（方载方剂篇第五卷
 ）。

（四）喘不甚剧，呼吸无声，其脉实而至数不数者，宜小青龙汤原方加生石膏。若脉数者，宜减麻黄之半，加生石膏、知母。

（五）喘不甚剧，脉洪滑而浮，舌苔白厚，胸中烦热者，宜拙拟寒解汤（方载方剂篇第五卷
 ）。服后自然汗出，其喘即愈。

（六）喘不甚剧，脉象滑实，舌苔白厚，或微兼黄者，宜白虎汤少加薄荷叶。

（七）喘而发热，脉象洪滑而实，舌苔白或兼黄者，宜白虎汤加瓜蒌仁。

（八）喘而发热，其脉象确有实热，至数兼数，重按无力者，宜白虎加人参，再加川贝、苏子。若虚甚者，宜以生山药代粳米。

（九）喘而结胸者，宜酌其轻重，用《伤寒论》中诸陷胸汤丸，或拙拟荡胸汤（方载方剂篇第六卷
 ）以开其结，其喘自愈。

（十）喘而烦躁，胸中满闷，不至结胸者，宜越婢加半夏汤，再加瓜蒌仁。若在暑热之时，宜以薄荷叶代方中麻黄。

至于麻黄汤证恒兼有微喘者，服麻黄汤原方即愈。业医者大抵皆知，似无庸愚之赘言。然服药后喘虽能愈，不能必其不传阳明。惟于方中加知母数钱，则喘愈而病亦必愈。

平均小青龙汤之药性，当以热论，而外感痰喘之证又有热者十之八九，是以愚用小青龙汤三十余年，未尝一次不加生石膏。即所遇之证分毫不觉热，亦必加生石膏五六钱，使药性之凉热归于平均。若遇证之觉热，或脉象有热者，则必加生石膏两许或一两强。若因其脉虚用人参于汤中者，即其脉分毫无热，亦必加生石膏两许以辅之，始能受人参温补之力。至其证之或兼烦躁，或表里壮热者，又宜加生石膏至两半或至二两，方能有效。曾有问治外感痰喘于愚者，语以当用小青龙汤及如何加减之法，切嘱其必多加生石膏然后有效。后其人因外感病发，自治不愈，势极危殆，仓惶迎愚。既至，知其自服小青龙汤两剂，每剂加生石膏三钱，服后其喘不止，转加烦躁，惴惴惟恐不愈，乃仍为开小青龙汤，去麻黄，加杏仁，又加生石膏一两。一剂喘止，烦躁亦愈十之八九。又用生龙骨、生牡蛎各一两，苏子、半夏、牛蒡子各三钱，生杭芍五钱（此方系后定之从龙汤
 ），为其仍有烦躁之意又加生石膏一两。服后霍然全愈。此证因不敢重用生石膏，几至病危不起。彼但知用小青龙汤以治外感痰喘，而不重用生石膏以清热者，尚其以兹为鉴哉。


论白虎汤及白虎加人参汤之用法

白虎汤方三见于《伤寒论》。一在太阳篇，治脉浮滑；一在阳明篇，治三阳合病自汗出者；一在厥阴篇，治脉滑而厥，注家于阳明条下，谓苟非自汗，恐表邪抑塞，亦不敢卤莽而轻用白虎汤。自此说出，医者遇白虎汤证，恒因其不自汗出即不敢用，此误人不浅也。盖寒温之证，邪愈深入则愈险。当其由表入里，阳明之府渐实，急投以大剂白虎汤，皆可保完全无虞。设当用而不用，由胃实以至肠实而必须降下者，已不敢保其完全无虞也。况自汗出之文惟阳明篇有之，而太阳篇但言脉浮滑，厥阴篇但言脉滑而厥，皆未言自汗出也。由是知其脉但见滑象，无论其滑而兼浮、滑而兼厥，皆可投以白虎汤，经义昭然，何医者不知尊经，而拘于注家之谬说也。

特是白虎汤证，太阳、厥阴篇皆言其脉，而阳明篇未尝言其脉象何如。然以太阳篇之浮滑、厥阴篇之滑而厥，比例以定其脉，当为洪滑无疑。夫白虎汤证之脉象既不同，至用白虎汤时即不妨因脉象之各异而稍为变通。是以其脉果为洪滑也，知系阳明府实，投以大剂白虎汤原方，其病必立愈。其脉为浮滑也，知其病犹连表，于方中加薄荷叶一钱，或加连翘、蝉退各一钱，服后须臾即可由汗解而愈（此理参看方剂篇第五卷寒解汤下诠解自明
 ）。其脉为滑而厥也，可用白茅根煮汤以之煎药，服后须臾厥回，其病亦遂愈。此愚生平经验有得，故敢确实言之也。至白虎加人参汤两见于《伤寒论》，一在太阳上篇，当发汗之后；一在太阳下篇，当吐下之后。其证皆有白虎汤证之实热，而又兼渴，此因汗吐下后伤其阴分也。为其阴分有伤，是以太阳上篇论其脉处，但言洪大，而未言滑。洪大而不滑，其伤阴分可知也。至太阳下篇，未尝言脉，其脉与上篇同又可知也。于斯加人参于大队寒润之中，能济肾中真阴上升，协同白虎以化燥热，即以生津止渴，渴解热消，其病自愈矣。

独是白虎加人参汤宜用于汗、吐、下后证兼渴者，亦有非当汗、吐、下后，其证亦非兼渴，而用白虎汤时亦有宜加人参者。其人或年过五旬，或气血素亏，或劳心劳力过度，或阳明府热虽实而脉象无力，或脉搏过数，或脉虽有力而不数，仍无滑象，又其脉或结代者，用白虎汤时皆宜加人参。至于妇人产后患寒温者，果系阳明胃腑热实，亦可治以白虎汤，无论其脉象何如，用时皆宜加人参。而愚又恒以玄参代知母，生山药代粳米，用之尤为稳妥。诚以产后肾虚，生山药之和胃不让粳米，而汁浆稠黏兼能补肾；玄参之清热不让知母，而滋阴生水亦善补肾也。况石膏、玄参《本经》原谓其可用于产乳之后，至知母则未尝明言，愚是以谨遵《本经》而为之变通。盖胆大心小，医者之责。凡遇险证之犹可挽救者，固宜毅然任之不疑，而又必熟筹完全，不敢轻视人命，为孤注之一掷也。至方中所用之人参，当以山西之野党参为正。药房名为狮头党参，亦名野党参，生苗处状若狮头，皮上皆横纹。吉林亦有此参，形状相似亦可用。至若高丽参、石柱参（亦名别直参
 ），性皆燥热，不可用于此汤之中。


按：
 白虎汤、白虎加人参汤皆治阳明胃实之药，大、小承气汤皆治阳明肠实之药。而愚治寒温之证，于阳明肠实大便燥结者，恒投以大剂白虎汤，或白虎加人参汤，往往大便得通而愈，且无下后不解之虞。间有服药之后大便未即通下者，而少投以降下之品，或用玄明粉二三钱和蜜冲服，或用西药旃那叶钱半开水浸服，其大便即可通下。盖因服白虎汤及服白虎加人参汤后，壮热已消，燥结已润，自易通下也。

论大承气汤厚朴分量似差及变通法

伤寒之证，初得易治，以其在表也。迨由表而里，其传递渐深，即病候浸险。为其险也，所用之方必与病候息息吻合，始能化险为夷，以挽回生命。有如大承气汤一方，《伤寒论》中紧要之方也，阳明热实大便燥结，及阳明热实汗多者用之；少阴热实下利清水，色纯青，心下痛者用之。其方大黄四两，厚朴半斤，枳实五枚，芒硝三合。上四味，以水一斗，先煮厚朴、枳实，取五升，去滓，纳大黄，煮二升，纳芒硝，更上微火煮一两沸，分温再服。


按：
 此方分两次服，则大黄二两当为今之六钱（古一两为今
 之三钱
 ），厚朴四两为当今之一两二钱。夫阳明病用此方者，乃急下之以清阳明之燥热也；少阴病用此方者，急下之以存少阴之真阴也。清热存阴，不宜再用燥热之药明矣。厚朴虽温而非热，因其有燥性，温燥相合即能化热，方中竟重用之使倍于大黄，混同煎汤，硝、黄亦不觉其凉矣。况厚朴味辛，又具有透表之力，与阳明病汗多者不宜，诚恐汗多耗津，将燥热益甚也。以愚意揣之，厚朴之分量其为传写之误无疑也。且小承气汤，厚朴仅为大黄之半，调胃承气汤，更减去厚朴不用，是知承气之注重药在大黄，不在厚朴。比例以观，益知厚朴之分量有差误也。

再者，大承气汤方载于阳明篇第三十节后。此节之文原以阳明病脉迟五字开端，所谓脉迟者，言其脉象虽热而至数不加数也（非谓其迟于平脉
 ）。此乃病者身体素壮，阴分尤充足之脉。病候至用大承气汤时，果能有如此脉象，投以大承气汤原方，亦可随手奏效。而今之大承气汤证如此脉象者，实不多见也。此乃半关天时、半关人事，实为古今不同之点。即厚朴之分量原本如是，医者亦当随时制宜为之通变化裁，方可为善师仲景之人。非然者，其脉或不迟而数，但用硝、黄降之犹恐降后不解，因阴虚不能胜其燥热也，况更重用厚朴以益其燥热乎！又或其脉纵不数，而热实脉虚，但用硝、黄降之犹恐降后下脱，因其气分原亏，不堪硝、黄之推荡也，况敢重用厚朴同枳实以破其气乎！昔叶香岩用药催生，曾加梧桐叶一片作引，有效之者，转为香岩所笑。或问其故，香岩谓：“余用梧桐叶一片时，其日为立秋，取梧桐一叶落也。非其时，将用梧桐叶何为？”由斯知名医之治病，莫不因时制宜，原非胶柱鼓瑟也。是以愚用承气汤时，大黄、芒硝恒皆用至七八钱，厚朴、枳实不过用二钱。或仿调胃承气汤之义，皆减去不用，外加生赭石细末五六钱，其攻下之力不减大承气原方，而较诸原方用之实为稳妥也。至其脉象数者，及脉象虽热而重按无力者，又恒先投以大剂白虎加人参汤，煎汤一大碗，分数次温饮下，以化胃中燥热，而由胃及肠即可润其燥结，往往有服未终剂，大便即通下者。且下后又无虞其不解，更无虑其下脱也。其间有大便未即通下者，可用玄明粉三钱，或西药硫苦四钱，调以蜂蜜，开水冲服；或外治用猪胆汁导法，或用食盐（若用熬火硝所出之盐更佳
 ）融水灌肠，皆可通下。至通下之后，亦无不愈者，方剂篇第六卷所载治愈寒温诸案可考也。


《伤寒论》大承气汤病脉迟之研究及脉不迟转数者之变通下法

尝读《伤寒论》大承气汤证，其首句为阳明病脉迟，此见阳明病脉迟为当下之第一明征也。而愚初度此句之义，以为凡伤寒阳明之当下者，若其脉数，下后恒至不解，此言脉迟，未必迟于常脉，特表明其脉不数，无虑其下后不解耳。迨至阅历既久，乃知阳明病当下之脉原有迟者。然其脉非为迟缓之象，竟若蓄极而通，有迟而突出之象。盖其脉之迟，因肠中有阻塞也。其迟而转能突出者，因阳明火盛，脉原有力，有阻其脉之力而使之迟者，正所以激其脉之力而使有跳跃之势也。如此以解脉迟，则脉迟之当下之理自明也。

然愚临证实验以来，知阳明病既当下，其脉迟者固可下，即其脉不迟而亦不数者亦可下。惟脉数及六至则不可下，即强下之病必不解，或病更加剧。而愚对于此等证，原有变通之下法，即白虎加人参汤，将石膏不煎入汤中，而以所煎之汤将石膏送服者是也。愚因屡次用此方奏效，遂名之为白虎承气汤，爰详录之于下，以备医界采用。

生石膏八钱捣细，大潞党参三钱，知母八钱，甘草二钱，粳米二钱，药共五味。将后四味煎汤一盅半，分两次将生石膏细末用温药汤送下。服初次药后，迟两点钟，若腹中不见行动，再服第二次。若腹中已见行动，再迟点半钟大便已下者，停后服。若仍未下者，再将第二次药服下。至若其脉虽数而洪滑有力者，用此方时亦可不加党参。

愚从前遇寒温证之当下而脉象数者，恒投以大剂白虎汤，或白虎加人参汤，其大便亦可通下。然生石膏必须用至四五两，煎一大碗，分数次温服，大便始可通下。间有服数剂后大便仍不通下者，其人亦恒脉净身凉，少用玄明粉二三钱和蜜冲服，大便即可通下。然终不若白虎承气汤用之较便也。


按：
 生石膏若服其研细之末，其退热之力一钱可抵煎汤者半两。若以之通其大便，一钱可抵煎汤者一两。是以方中只用生石膏八钱，而又慎重用之，必分两次服下也。

寒温阳明病，其热甚盛者，投以大剂白虎汤，其热稍退，翌日恒病仍如故。如此反复数次，病家遂疑药不对证，而转延他医，因致病不起者多矣。愚后拟得此方，凡遇投以白虎汤见效旋又反复者，再为治时即用石膏为末送服。其汤剂中用五六两者，送服其末不过一两，至多至两半，其热即可全消失。

论《伤寒论》大柴胡汤原当有大黄无枳实

《伤寒论》大柴胡汤，少阳兼阳明之方也。阳明胃腑有热，少阳之邪又复挟之上升，是以呕不止，心下急，郁郁微烦。欲用小柴胡汤提出少阳之邪，使之透膈上出，恐其补胃助热而减去人参，更加大黄以降其热，步伍分明，出奇致胜，此所以为百战百胜之师也。乃后世畏大黄之猛，遂易以枳实。迨用其方不效，不得不仍加大黄，而竟忘去枳实，此大柴胡一方，或有大黄或无大黄之所由来也。此何以知之？因此方所主之病宜用大黄，不宜用枳实而知之。盖方中以柴胡为主药，原欲升提少阳之邪透膈上出，又恐力弱不能直达，故小柴胡汤中以人参助之。今因证兼阳明，故不敢复用人参以助热，而更加大黄以引阳明之热下行，此阳明与少阳并治也。然方名大柴胡，原以治少阳为主，而方中既无人参之助，若复大黄、枳实并用，以大施其开破之力，柴胡犹能引邪透膈乎？此大柴胡汤中断无大黄、枳实并用之理也。至此方若不用枳实而大黄犹可用者，因其入血分，不入气分，能降火，不至伤气，故犹不妨柴胡之上升也。

答徐韵英阳旦汤之商榷

阳旦汤即桂枝加桂汤再加附子，诚如君所言者。盖此系他医所治之案，其失处在证原有热，因脚挛误认为寒，竟于桂枝中增桂加附，以致汗出亡阳，遂至厥逆，仲景因门人之间，重申之而明其所以厥逆之故，实因汗出亡阳。若欲挽回此证使至夜半可愈，宜先急用甘草干姜汤以回其阳，虽因汗多损液以致咽干，且液伤而大便燥结成阳明之谵语，亦不暇顾。迨夜半阳回脚伸，惟胫上微拘急，此非阳之未回，实因液伤不能濡筋也。故继服芍药甘草汤以复其津液，则胫上拘急与咽喉作干皆愈。更用承气汤以通其大便，则谵语亦遂愈也。所用之药息息与病机相赴，故病虽危险可挽回也。


论少阴伤寒病有寒有热之原因及无论凉热脉皆微细之原因

伤寒以六经分篇，惟少阴之病最难洞悉。因其寒热错杂，注疏家又皆有讲解而莫衷一是。有谓伤寒直中真阴则为寒证，若自三阳经传来则为热证者，而何以少阴病初得即有宜用黄连阿胶汤及宜用大承气汤者？有谓从足少阴水化则为寒，从手少阴火化则为热者。然少阴之病，病在肾，而非病在心也；且少阴病既分寒热，其脉象当迥有判别，何以无论寒热其脉皆微细也？盖寒气侵人之重者，可直达少阴，而为直中真阴之伤寒，寒气侵人之轻者，不能直达少阴，伏于包肾脂膜之中，暗阻气化之升降，其处气化因阻塞而生热，致所伏之气亦随之化热而窜入少阴，此少阴伤寒初得即发热者也。为其窜入少阴，能遏抑肾气不能上升与心气相济，是以其证虽热，而其脉亦微细无力也。愚曾拟有坎离互根汤（在后鼠疫门
 ），可用之以代黄连阿胶汤。初服一剂，其脉之微细者即可变为洪实。再服一剂，其脉之洪实者又复归于和平，其病亦遂愈矣。参看鼠疫中用此方之发明，应无不明彻之理矣。

或问：《内经》谓“冬伤于寒，春必温病”，此言伏气可随春阳化热为温病也。然其伏气化热之后，恒窜入少阳阳明诸经，何冬令伏气之化热者独入少阴以成少阴之伤寒乎？答曰：善哉问也。此中理之精微，正可为研究医学之资藉也。盖春主升发，冬主闭藏。伏气在春令而化热，可随春气之升发而上升；若在冬令化热，即随冬气之闭藏而下降，为其下降故陷入少阴，而为少阴伤寒也。此时令之证，原恒随时令之气化为转移也。

《伤寒论》少阴篇桃花汤是治少阴寒痢非治少阴热痢解

少阴之病寒者居多，故少阴篇之方亦多用热药。其中桃花汤治少阴病下痢脓血，又治少阴病三四日至四五日，腹痛，小便不利，下脓血者。按：此二节之文，未尝言寒，亦未尝言热。然桃花汤之药，则纯系热药无疑也。乃释此二节者，疑下利脓血与小便不利必皆属热，遂强解桃花汤中药性，谓石脂性凉，而重用一斤，干姜虽热而只用一两，合用之仍当以凉论者。然试取石脂一两六钱、干姜一钱煎服，或凉或热必能自觉，药性岂可重误乎。有谓此证乃大肠因热腐烂致成溃疡，故下脓血，《本经》谓石脂能消肿去瘀，故重用一斤以治溃疡，复少用干姜之辛烈，以消溃疡中之毒菌。然愚闻之，毒菌生于热者，惟凉药可以消之，黄连、苦参之类是也；生于凉者，惟热药可以消之，干姜、川椒之类是也。桃花汤所主之下脓血果系热毒，何以不用黄连、苦参佐石脂，而以干姜佐石脂乎？虽干姜只用一两，亦可折为今之三钱，虽分三次服下，而病未愈者约必当日服尽。夫一日之间服干姜三钱，其热力不为小矣，而以施之热痢下脓血者，有不加剧者乎？盖下利脓血原有寒证，即小便不利亦有寒者。注疏诸家疑便脓血及小便不利皆为热证之发现，遂不得不于方中药品强为之解，斯非其智有不逮，实因临证未多耳。今特录向所治之验案二则以征之。

奉天陆军连长何阁臣，年三十许，因初夏在郑州驻防多受潮湿，患痢数月不愈。至季秋还奉，病益加剧，多下紫血，杂以脂膜，腹疼下坠。或授以龙眼肉包鸦胆子吞服方，服后下痢与腹疼益剧，来院求为诊治。其脉微弱而沉，左脉几不见。俾用生硫黄细末搀熟面少许为小丸，又重用生山药、熟地黄、龙眼肉煎浓汤送服。连服十余剂，共服生硫黄二两半，其痢始愈。按：此证脉微弱而沉，少阴之脉也。下紫血脂膜（初下脓血
 ，久则变为紫血脂膜
 ），较下脓血为尤甚矣。因其为日甚久，左脉欲无，寒而且弱，病势极危，非径用桃花汤所能胜任，故师其义而变通之，用生山药、熟地黄、龙眼肉以代石脂、粳米，用生硫黄以代干姜。数月沉疴，竟能随手奏效。设此证初起时投以桃花汤，亦必能奏效也。

奉天省公署护兵石玉和，忽然小便不通。入西医院治疗，西医治以引溺管，小便通出。有顷，小便复存蓄若干。西医又纳以橡皮管，使久在其中，有溺即通出。乃初虽稍利，继则小便仍不能出。遂来院求为诊治。其脉弦迟细弱，自言下焦疼甚且凉甚。知其小便因凉而凝滞也。为拟方用人参、椒目、怀牛膝各五钱，附子、肉桂、当归各三钱，干姜、小茴香、威灵仙、甘草、没药各二钱。连服三剂，腹疼及便闭皆愈。遂停汤药，俾日用生硫黄细末钱许分两次服下，以善其后。方中之义，人参、灵仙并用，可治气虚小便不利；椒目、桂、附、干姜并用，可治因寒小便不利；又佐以当归、牛膝、茴香、没药、甘草诸药，或润而滑之，或引而下之，或馨香以通窍，或温通以开瘀，或和中以止疼，众药相济为功，所以奏效甚速也。观此二案，知桃花汤所主之下利脓血、小便不利皆为寒证，非热证也明矣。

答人问《伤寒论》以六经分篇未言手经足经及后世论温病者言入手经不入足经且谓温病不宜发汗之义

《内经》之论手足各经也，凡言手经必名之为手某经，至言足经，恒但名为某经，而不明指为足某经。故凡《内经》浑曰某经而未明言其为手经、足经者，皆足经也。仲师《伤寒论》以六经分篇，其为足经、手经亦皆未明言，而以《内经》之例推之，其确为足经无庸再议。诚以人之足经长、手经短，足经原可以统贯全身，但言足经，手经亦即寓其中矣。至其既以足六经分篇而不明言足六经者，在仲师虽循《内经》定例，而实又别具深心也。夫伤寒之证固属于足经者多，而由足经以及手经者亦时有之。诚以人之手、足十二经，原无处不相贯通，是以六经分篇之中，每篇所列之证皆有连及手经之病。若于分篇之际显以足某经名之，将有时兼有手经之病人亦误认为足经矣。惟浑之曰某经，是原以足经为主，实即容纳手经于足经之中，此著书者提纲挈领之法，不欲头绪纷繁令人难于领略也。后世未窥仲师之深意，竟有谓伤寒入足经不入手经者。而麻黄汤中麻黄与杏仁同用，非因其所治之证于手太阴有涉乎？承气汤中大黄与朴硝同用，非因其所治之证于手阳明有涉乎？知此二方，余可类推也。

至谓温病入手经不入足经者，其说尤为不经。何以言之？《伤寒论》第六节曰：“太阳病，发热而渴，不恶寒者为温病。”此太阳为手太阳乎？抑为足太阳乎？此固无容置辩者也。盖温病以风温为正，亦以风温为多，故本节继曰“若发汗已，身灼热者，名曰风温”云云。夫温以风成，必足太阳先受之，此一定之理也。惟患风温之人多系脏腑间先有蕴热，因其冬日薄受外感，未能遽发，所感之邪伏于三焦脂膜之中，随春阳而化热，继又薄受外感，所化之热邪受激动而骤发；初则外表略有拘束，历数小时即表里俱壮热。此近代论温病者多忌用药汗解，而惟投以清解之剂，若银翘散、桑菊饮诸方是也。然此等方在大江以南用之，原多效验，因其地暖气和，人之肌肤松浅，温邪易解散也。而北人之用其方者，恒于温病初得不能解散，致温病传经深入，浸成危险之证。愚目睹心伤，因自拟治温病初得三方，一为清解汤（方系薄荷叶三钱，蝉退三钱，生石膏六钱，甘草钱半），一为凉解汤（方系薄荷叶三钱，蝉退二钱，生石膏一两，甘草钱半），一为寒解汤（方系生石膏一两，知母三钱，连翘钱半，蝉退钱半）。三方皆以汗解为目的，视表邪内热之轻重为分途施治。其表邪重内热轻者用第一方，表邪内热平均者用第二方，表邪轻内热重者用第三方。方证吻合，服之皆一汗而愈。后南游至汉皋，用此三方以治温病之初得者，亦莫不随手奏效。由斯知南方于温病之初得，亦非不可发汗，特视所用发汗之药何如耳。且其方不独治春温有效也。拙著《衷中参西录》初出版于奉天。戊午仲秋奉天温病盛行，统户口全数计之，病者约有三分之一，其病状又皆相似，是温而兼疫矣。有天地新学社友人刘子修者，在奉北开原行医，彼见《衷中参西录》载此三方，遂斟酌用之，救愈之人不胜计，一方惊为神医，为之建立医院于开原车站。由斯知春温、秋温及温而兼疫者，其初得之时皆可汗解也。

至于伏气成温，毫无新受之外感者，似不可发汗矣。然伏气之伏藏皆在三焦脂膜之中，其化热后乘时萌动，若有向外之机，正可因其势而利导之，俾所用之药与内蕴之热化合而为汗（凉润与燥热化合即可作汗
 ），拙拟之三方仍可随证施用也。若其伏气内传阳明之府而变为大渴大热之证，此宜投以白虎汤或白虎加人参汤，为伤寒、温病之所同，固不独温病至此不宜发汗也。且既为医者，亦皆知此证不可发汗也。然服药后而能自汗者固屡见耳。至其人因冬不藏精而病温，伏气之邪或乘肾虚下陷而成少阴之证者，其蕴热至深，脉象沉细，当其初得固不可发汗，亦非银翘、桑菊等方清解所能愈也。愚师仲师之意，恒将《伤寒论》中白虎加人参汤与黄连阿胶汤并为一方，为有石膏，可省去芩、连、芍药，而用鲜白茅根汤煎，恒随手奏效。盖此证因下陷之热邪伤其肾阴，致肾气不能上潮于心，其阴阳之气不相接续，是以脉之跳动无力，用阿胶、鸡子黄以滋补肾阴，白虎汤以清肃内热，即用人参以助肾气上升，茅根以透内邪外出，服后则脉之沉细者自变为缓和，复其常度，脉能复常，病已消归无有矣。夫伤寒、温病西人之所短，实即吾人之所长也。惟即所长者而益加精研，庶于医学沦胥之秋而有立定脚跟之一日。此愚所以不避好辩之名，虽与前哲意见有所龃龉而亦不暇顾也。


温病之治法详于《伤寒论》解

伤寒、温病之治法始异而终同。至其病之所受，则皆在于足经而兼及于手经。乃今之论寒温者，恒谓伤寒入足经不入手经，温病入手经不入足经。夫人之手足十二经原相贯通，谓伤寒入足经不入手经者，固为差谬，至谓温病入手经不入足经者，尤属荒唐。何以言之？《伤寒论》之开始也，其第一节浑言太阳之为病，此太阳实总括中风、伤寒、温病在内，故其下将太阳病平分为三项。其第二节论太阳中风；第三节论太阳伤寒（四节五节亦论伤寒
 ，当归纳于第三节中
 ）；第六节论太阳温病。故每节之首皆冠以太阳病三字。此太阳为手太阳乎？抑为足太阳乎？此固无容置辩者也。由斯知中风、伤寒、温病皆可以伤寒统之（《难经
 》谓伤寒有五
 ，中风
 、温病皆在其中
 ），而其病之初得皆在足太阳经，又可浑以太阳病统之也。盖所谓太阳之为病者，若在中风、伤寒，其头痛、项强、恶寒三证可以并见；若在温病，但微恶寒即可为太阳病（此所谓证不必具
 ，但见一证
 ，即可定为某经病也
 ），然恶寒须臾即变为热耳。曾治一人，于季春夜眠之时因衾薄冻醒，遂觉周身恶寒，至前午十点钟表里皆觉大热，脉象浮洪，投以拙拟凉解汤一汗而愈。又尝治一人，于初夏晨出被雨，遂觉头疼周身恶寒，至下午一点钟即变为大热，渴嗜饮水，脉象洪滑，投以拙拟寒解汤亦一汗而愈。至如此凉药而所以能发汗者，为其内蕴之燥热与凉润之药化合，自然能发汗，又少用达表之品以为之引导，故其得汗甚速，汗后热亦尽消也。此二则皆温病也，以其初得犹须臾恶寒，故仍可以太阳病统之。即其化热之后病兼阳明，然亦必先入足阳明，迨至由胃及肠，大便燥结，而后传入手阳明，安得谓温病入手经不入足经乎！

由斯知《伤寒论》一书，原以中风、伤寒、温病平分三项，特于太阳首篇详悉言之，以示人以入手之正路。至后论治法之处，则三项中一切诸证皆可浑统于六经，但言某经所现之某种病宜治以某方，不复别其为中风、伤寒、温病，此乃纳繁于简之法，亦即提纲挈领之法也。所尤当知者，诸节中偶明言中风者，是确指中风而言；若明言为伤寒者，又恒统中风、温病而言。以伤寒二字为三项之总称，其或为中风，或为伤寒，或为温病，恒于论脉之处有所区别也。至于六经分编之中，其方之宜于温病者不胜举，今将其显然可见者约略陈之于下。

一为麻杏甘石汤。其方原治汗出而喘无大热者。以治温病，不必有汗与喘之兼证也，但其外表未解，内有蕴热者即可用。然用时须斟酌其热之轻重。热之轻者，麻黄宜用钱半，石膏宜用六钱（石膏必须生用
 ，若煅之则闭人血脉断不可用
 ）；若热之重者，麻黄宜用一钱，石膏宜用一两。至愚用此方时，又恒以薄荷叶代麻黄（薄荷叶代麻黄时其分量宜加倍
 ），服后得微汗，其病即愈。盖薄荷叶原为温病解表最良之药，而当仲师时犹未列于药品，故当日不用也。

一为大青龙汤。《伤寒论》中用大青龙汤者有二节。一为第三十七节，其节明言太阳中风脉浮紧。夫伤寒论首节论太阳之脉曰浮，原统中风、伤寒而言。至第二节则言脉缓者为中风，是其脉为浮中之缓也，第三节则言脉阴阳俱紧者为伤寒，是其脉为浮中之紧也。今既明言中风，其脉不为浮缓而为浮紧，是中风病中现有伤寒之脉，其所中者当为栗烈之寒风，而于温病无涉也。一为第三十八节，细审本节之文，知其确系温病。何以言之？以脉浮缓，身不疼但重，无少阴证也。盖此节开端虽明言伤寒，仍是以伤寒二字为中风、伤寒、温病之总称。是以伤寒初得脉浮紧；温病初得脉浮缓。伤寒初得身多疼；温病初得身恒不疼而但重（《伤寒论
 》第六节温病提纲中原明言身重
 ）。伤寒初得恒有少阴证；温病则始终无少阴证（少阴证有寒有热
 ，此指少阴之寒证言
 ，为无少阴寒证
 ，所以敢用大青龙汤
 ，若少阴热证温病中恒有之
 ，正不妨
 用大青龙汤矣）。此数者皆为温病之明征也。况其病乍有轻时，若在伤寒必不复重用石膏；惟系温病则仍可重用石膏如鸡子大，约有今之四两，因温病当以清燥热救真阴为急务也。至愚用此方时，又恒以连翘代桂枝。虽桂枝、连翘均能逐肌肉之外感，而一则性热，一则性凉。温病宜凉不宜热，故用桂枝不如用连翘。而当日仲师不用者，亦因其未列入药品也（《伤寒论
 》方中所用之连轺是连翘根
 ，能利水不能发汗
 ）。况大青龙汤中桂枝之分量，仅为麻黄三分之一，仲师原因其性热不欲多用也。

一为小青龙汤。其方外能解表，内能涤饮，以治外感痰喘诚有奇效，中风、伤寒、温病皆可用。然宜酌加生石膏，以调麻、桂、姜、辛之热方效。是以《伤寒论》小青龙汤无加石膏之例，而《金匮》有小青龙加石膏汤，所以补《伤寒论》之未备也。至愚用此汤时，遇挟有实热者，又恒加生石膏至一两强也。

一为小柴胡汤。其方中风、伤寒病皆可用。而温病中小柴胡汤证，多兼呕吐黏涎，此少阳之火与太阴之湿化合而成也（少阳传经之去路为太阴
 ），宜于方中酌加生石膏数钱或两许，以清少阳之火，其黏涎自能化水从小便中出。夫柴胡既能引邪上出，石膏更能逐热下降，如此上下分消，故服药后无事汗解，即霍然全愈也。

以上所述诸方，大抵宜于温病初得者也。至温病传经已深，若清燥热之白虎汤、白虎加人参汤，通肠结之大、小承气汤，开胸结之大、小陷胸汤，治下利之白头翁汤、黄芩汤，治发黄之茵陈、栀子檗皮等汤，及一切凉润清火育阴安神之剂，皆可用于温病者，又无庸愚之赘语也。

至于伏气之成温者，若《内经》所谓“冬伤于寒，春必病温”、“冬不藏精，春必病温”之类，《伤寒论》中非无其证。特其证现于某经，即与某经之本病无所区别。仲师未尝显为指示，在后世原难明辨。且其治法与各经之本病无异，亦无需乎明辨也。惟其病在少阴则辨之甚易。何者？因少阴之病，寒热迥分两途，其寒者为少阴伤寒之本病；其热者大抵为伏气化热之温病也。若谓系伤寒入少阴久而化热，何以少阴病两三日，即有宜用黄连阿胶汤、大承气汤者？盖伏气皆伏于三焦脂膜之中，与手、足诸经皆有贯通之路，其当春阳化热而萌动，恒视脏腑虚弱之处以为趋向，所谓“邪之所凑，其处必虚”也。其人或因冬不藏精，少阴之脏必虚，而伏气之化热者即乘虚而入，遏抑其肾气不能上升与心气相接续，致心脏跳动无力，遂现少阴微细之脉。故其脉愈微细，而所蕴之燥热愈甚。用黄连以清少阴之热，阿胶、鸡子黄以增少阴之液，即以助少阴肾气之上达，俾其阴阳之气相接续，脉象必骤有起色，而内陷之邪热亦随之外透矣。至愚遇此等证时，又恒师仲师之意而为之变通，单用鲜白茅根四两，切碎，慢火煎两三沸，视茅根皆沉水底，其汤即成，去渣取清汤一大碗，顿服下，其脉之微细者必遽变为洪大有力之象。再用大剂白虎加人参汤，煎汤三茶杯，分三次温饮下，每服一次调入生鸡子黄一枚，其病必脱然全愈。用古不必泥古，仲师有知亦当不吾嗔也。


按：
 西人新生理学家谓副肾髓质之分泌素减少，则脉之跳动必无力。所谓副肾髓质者，指两肾之间命门而言也。盖命门为督脉入脊之门，因督脉含有脊髓，故曰副肾髓质。其处为肾系之根蒂，脂膜相连，共为坎卦，原与两肾同为少阴之脏。其中分泌素减少，脉即跳动无力，此即少阴病脉微细之理。西人又谓鸡子黄中含有副肾碱。副肾碱者，即所谓副肾髓质之分泌素也。此即黄连阿胶汤中用鸡子黄以滋肾之理。且鸡子黄既含有副肾髓质之分泌素，是其性能直接补肾，此又黄连阿胶汤中鸡子黄生用之理。以西人费尽研究工夫所得至精至奥之新生理，竟不能出《伤寒论》之范围，谁谓吾中华医学陈腐哉。


《伤寒论》中有治温病初得方用时宜稍变通说（应汉皋冉雪峰君征稿）

伤寒与温病始异而终同，故论者谓《伤寒论》病入阳明以后诸方，皆可用之于温病，而未传阳明以前诸方，实与温病不宜。斯说也，善则善矣。然细阅《伤寒论》诸方，愚又别有会心也。《伤寒论》谓：“太阳病，发热而渴，不恶寒者，为温病；若发汗已身灼热者，名风温；风温之为病，脉阴阳俱浮，自汗出，身重多眠睡，息必鼾，言语难出。”此仲景论温病之提纲也。乃提纲详矣，而其后未明言治温病之方，后世以为憾事。及反复详细观之，乃知《伤寒论》中原有治温病之方。汇通参观，经义自明。其第六十一节云：“发汗后，不可更行桂枝汤。汗出而喘，无大热者，可与麻杏甘石汤。”夫此节之所谓发汗后，即提纲之所谓若发汗也。此节之所谓喘，即提纲之所谓息必鼾也。由口息而喘者，由鼻息即鼾矣。此节之所谓无大热，即提纲之所谓身灼热也。为其但身灼热，是其热犹在表，心中仍无大热。两两比较，此节原与提纲之文大略相同，而皆为温病无疑也。其所以汗后不解而有种种诸病者，必其用温热之药强发其汗，以致汗出之后病转加剧。仲景恐人见其有汗误认为桂枝汤证而再投以桂枝汤，故特戒之曰不可更行桂枝汤，宜治以麻杏甘石汤。则麻杏甘石汤实为温病表证之的方，虽经误治之后，其表证尤在者，仍可用之以解表也。盖古人立言简贵，多有互文以见义者。为此节所言之病状即温病提纲所言之病状，故此节不再申明其为温病。为提纲未言治法，而此节特言明治法，以补提纲所未备。此将二节相并读之，无待诠解自明也。然此所论者，风温初得之治法（提纲明言风温之为病
 ）。若至冬伤于寒及冬不藏精至春乃发之温病，或至夏秋乃发之温病，恒有初发之时即于表证无涉者，又不必定用麻杏甘石汤也。

或问：此节经文注疏家有疑其有差误者，以为既言汗出，何以复用麻黄？既无大热，何以重用石膏？此诚可疑之点，敢以相质。答曰：此方之用麻黄者，原藉以治喘，兼以助石膏之力使达于表也。用石膏者，虽藉以清热，亦以调麻黄之性使不过发也。盖此证之热在胃者少，在胸者多，胸居上焦，仍为太阳部位，即此证仍属表证。方中麻黄、石膏并用，石膏得麻黄则凉不留中，麻黄得石膏则发有监制。服后药力息息上达，旋转于膺胸之间，将外感邪热徐徐由皮毛透出，而喘与汗遂因之自愈。仲景制方之妙，实具有化机，而又何疑乎！且石膏性微寒，原非大寒，《本经》载有明文，是以白虎汤用之以清阳明之大热，必佐以知母而后能建奇功。为此证无大热，所以不用知母也。况此节之文两见于《伤寒论》，所微异者，一在发汗后，一在下后也。岂一节之文差，而两节之文皆差乎？特是此节经文虽无差误，而愚用麻杏甘石汤时，于麻黄、石膏之分量恒有变通。原方分量，石膏为麻黄之两倍。而愚遇此证热之剧者，必将麻黄减轻，石膏加重，石膏恒为麻黄之十倍，即其热非剧，石膏之分量亦必五倍于麻黄也。

或问：麻杏甘石汤既可为温病表证之的方，何以《衷中参西录》治温病初得诸方，薄荷、连翘、蝉退诸药与石膏并用，而不以麻黄与石膏并用乎？答曰：此当论世知人而后可与论古人之方。仲景用药多遵《本经》，薄荷古原名苛，《本经》不载，《别录》亦不载，当仲景时犹未列于药品可知。蚱蝉虽载于《本经》，然古人只知用蝉，不知用蜕，较之蝉退皮以达皮者，实远不如，故仲景亦不用。至连翘古惟用根，即麻黄连轺赤小豆汤之连轺也。其发表之力，亦不如连翘也。故身发黄病者，仲景用之以宣通内热利水去湿，非用以发表也。为此三种药当仲景时皆未尝发明，故于温病之初候原宜辛凉解肌者，亦以麻黄发之，且防麻黄之热，而以石膏佐之也。若仲景生当今日，则必不用麻黄而用薄荷、连翘、蝉退诸药矣。即初起之证兼喘者，似必赖麻黄之泻肺定喘，而代以薄荷亦可奏效（观小青龙汤证兼喘者，去麻黄加杏仁是治外感之喘不必定用麻黄
 ）。盖此节所言之病状，若在伤寒原宜麻黄与石膏并用，而在温病即宜薄荷与石膏并用。若其喘甚轻者，在温病中更宜以牛蒡代杏仁也。按：麻杏甘石汤柯韵伯亦谓系治温病之方，而愚作此说时犹未见柯氏之说也。为拙说复于柯氏说外另有发明，故仍录之。


论伤寒、温病神昏谵语之原因及治法

伤寒、温病皆有谵语神昏之证，论者责之阳明胃实。然又当详辨其脉象之虚实，热度之高下，时日之浅深，非可概以阳明胃实论也。

其脉象果洪而有力，按之甚实者，可按阳明胃实治之。盖胃腑之热上蒸，则脑中之元神，心中之识神皆受其累，是以神昏谵语，不省人事，或更大便燥结，不但胃实，且又肠实，阻塞肾气不能上交于心，则亢阳无制，心神恍惚，亦多谵妄，或精神不支，昏愦似睡。若斯者，可投以大剂白虎汤，遵《伤寒论》一煎三服之法，煎汤三盅，分三次温饮下。其大便燥结之甚者，可酌用大、小承气汤（若大便燥结不甚者，但投以大剂白虎汤，大便即可通下
 ），其神昏谵语自愈也。

有脉象确有实热，其人神昏谵语，似可用白虎汤矣，而其脉或兼弦、兼数，或重按仍不甚实者，宜治以白虎加人参汤。曾治一农家童子，劳力过度，因得温病。脉象弦而有力，数近六至。谵语不休，所言皆劳力之事。本拟治以白虎加人参汤，因时当仲夏，且又童年少阳之体，遂先与以白虎汤。服后脉搏力减，而谵语益甚。幸其大便犹未通下，急改用白虎加人参汤，将方中人参加倍，煎汤三茶杯，分三次温饮下，尽剂而愈。盖脉象弦数，真阴必然亏损，白虎加人参汤能于邪热炽盛之中滋其真阴，即以退其邪热。盖当邪热正炽时，但用玄参、沙参、生地诸药不能滋阴，因其不能胜邪热，阴分即无由滋长也；惟治以白虎加人参汤，则滋阴退热一举两得，且能起下焦真阴与上焦亢甚之阳相济，是以投之有捷效也。

其证若在汗、吐、下后，脉虽洪实，用白虎汤时亦宜加人参。曾治一县署科长，温病之热传入阳明，脉象洪实有力，谵语昏瞀。投以大剂白虎汤，热退强半，脉力亦减，而其至数转数，一息六至，谵语更甚。细询其病之经过，言数日前因有梅毒服降药两次。遂急改用白虎加人参汤，亦倍用人参（此两案中用白虎加人参汤
 ，皆将人参倍加者
 ，因从前误用白虎汤也
 ，若开首即用白虎加人参汤
 ，则人参无事加倍矣
 ），煎汤三杯，分三次温饮下，亦尽剂而愈。

有伏气为病，因肾虚窜入少阴，遏抑肾气不能上升与心相济，致心脉跳动无力，燥热郁中不能外透，闭目昏昏似睡，间作谵语。此在冬为少阴伤寒之热证，在春为少阴温病。宜治以大剂白虎加人参汤，用鲜白茅根煮水以之煎药，取汤三盅，分数次饮下自愈。

有患寒温者，周身壮热，脉象洪实，神昏不语。迨用凉药清之，热退脉近和平，而仍然神昏或谵语者，必兼有脑髓神经病，当继用治脑髓神经之药。曾治一学校学生，温病热入阳明，脉象甚实，神昏不语，卧床并不知转侧。用白虎汤清之，服两剂后热退十之七八，脉象之洪实亦减去强半，自知转侧，而精神仍不明了。当系温病之热上蒸，致其脑膜生炎而累及神经也。遂改用小剂白虎加人参汤，又加羚羊角二钱（另煎兑服），一剂而愈。又治一幼童，得温病三日，热不甚剧，脉似有力，亦非洪实，而精神竟昏昏似睡，不能言语，此亦温病兼脑膜炎也。因其温病甚轻，俾但用羚羊角钱半煎汤服之，其病霍然顿愈。盖羚羊角中天生木胎，性善解热而兼有条达上升之性，况其角生于头，原与脑部相连，故善入人之脑中以清热也。

有寒温之病，传经已遍，将欲作汗，其下焦阴分虚损，不能与上焦之阳分相济以化汗，而神昏谵语者。曾治一壮年，仲夏长途劳役，因受温病已过旬日，精神昏愦，谵语不省人事，且两手乱动不休，其脉弦而浮，一息近六至，不任循按，两尺尤甚。投以大滋真阴之品，若玄参、生地黄、生山药、甘枸杞、天门冬之类，共为一大剂煎服，一日连进二剂，当日得汗而愈。

有寒温之病服开破降下之药太过，伤其胸中大气，迨其大热已退，而仍然神昏或谵语者。曾治一壮年得温病，延医服药二十余日，外感之热尽退，精神转益昏沉。及愚视之，周身皆凉，奄奄一息，呼之不应，舌干如错，毫无舌苔，其脉象微弱而迟，不足四至，五六呼吸之顷必长出气一次。此必因服开降之药太过，伤其胸中大气也。盖胸中大气因受伤下陷，不能达于脑中则神昏；不能上潮于舌本则舌干；其周身皆凉者，大气因受伤不能宣布于营卫也；其五六呼吸之顷必长出气一次者，因大气伤后不能畅舒，故太息以舒其气也。遂用野台参一两，柴胡一钱，煎汤灌之，连服两剂全愈。又治一少年，于初春得伤寒，先经他医治愈，后因饮食过度，病又反复，投以白虎汤治愈。隔三日，陡然反复甚剧，精神恍惚，肢体颤动，口中喃喃皆不成语。诊其脉，右部寸关皆无力而关脉尤不任循按。愚曰：此非病又反复，必因前次之过食病复，而此次又戒饮食过度也，饱食即可愈矣。其家人果谓有鉴前失，数日所与饮食甚少，然其精神昏聩若斯，恐其不能饮食。愚曰：果系因饿而成之病，与之食必然能食。然仍须撙节与之，多食几次可也。其家人果依愚言，十小时中连与饮食三次，病若失。盖人胸中大气原藉水谷之气以为培养，病后气虚，又乏水谷之气以培养之，是以胸中大气虚损而现种种病状也。然前案因服开降之药伤其大气，故以补气兼升气之药治之。后案因水谷之气缺乏虚其大气，故以饮食治之。斯在临证者精心体验，息息与病机相符耳。

有温而兼疹，其毒热内攻瞀乱其神明者。曾治一少年，温病热入阳明，连次用凉药清之，大热已退强半，而心神骚扰不安，合目恒作谵语。其脉有余热，似兼紧象。因其脉象热而兼紧，疑其伏有疹毒未出。遂投以小剂白虎汤，送服羚羊角细末一钱，西药阿斯必林二分，表出痧粒满身而愈。又治一幼女患温疹，其疹出次日即靥，精神昏昏似睡，时有惊悸，脉象数而有力。投以白虎汤加羚羊角钱半（另煎兑服
 ），用鲜芦根三两煮水以之煎药，取汤两茶盅，分三次温饮下，其疹得出，病亦遂愈。

有其人素多痰饮，其寒温之热炽盛与痰饮互相胶漆以乱其神明者。药物篇瓜蒌解下附有治验之案可参观。曾治一童子，得温病三四日，忽觉痰涎结胸，其剧时痰涎上壅，即昏不知人，脉象滑而有力。遂单用新炒瓜蒌仁四两，捣碎，煎汤一大茶盅，服之顿愈。又治一童子，证脉皆如前。用蒌仁三两，苏子五钱，煎汤亦服之顿愈。

有温疫传染之邪由口鼻传入，自肺传心，其人恒无故自笑，精神恍惚，言语错乱，妄言妄见者。曾治一媪患此证，脉象有力，关前摇摇而动。投以拙拟护心至宝丹（方载方剂篇七卷
 ，系生石膏一两
 ，潞党参
 、犀角
 、羚羊角各二钱
 、朱砂三分
 ，东牛黄一分
 ，将前
 四味煎汤送服后二味
 ），一剂而愈。以上所谓寒温诸证，其精神昏聩谵语之原因及治法大略已备。至于变通化裁，相机制宜，又在临证者之精心研究也。


伤寒、风温始终皆宜汗解说

伤寒初得宜用热药发其汗，麻黄、桂枝诸汤是也。风温初得宜用凉药发其汗，薄荷、连翘、蝉退诸药是也。至传经已深，阳明热实，无论伤寒、风温，皆宜治以白虎汤。而愚用白虎汤时，恒加薄荷少许或连翘、蝉退少许，往往服后即可得汗。即但用白虎汤，亦恒有服后即汗者。因方中石膏原有解肌发表之力（因含有硫氧氢原质
 ），故其方不但治阳明府病，兼能治阳明经病，况又少加辛凉之品引之，以由经达表，其得汗自易易也。

曾治邻村夏姓，年三十余，于冬令感冒风寒，周身恶寒无汗，胸间烦躁，原是大青龙汤证。医者投以麻黄汤，服后分毫无汗，而烦躁益甚，几至疯狂。其脉洪滑异常，两寸皆浮，而右寸尤甚。投以拙拟寒解汤（方载方剂篇五卷
 ），覆杯之倾，汗出如洗而愈。又治邑北境常庄于姓，年四旬，为风寒所束不得汗，胸间烦热，又兼喘促。医者治以苏子降气汤兼散风清火之品，数剂病益进。诊其脉，洪滑而浮。投以寒解汤，须臾上半身即汗，又须臾觉药力下行，其下焦及腿亦皆出汗，病若失。又治邑中故县李姓少年，得温病，延医治不效，迁延旬余。诊其脉，洪而实，仍兼浮象。问其头疼乎？曰：然。渴欲饮凉水乎？曰：有时亦饮凉水，然不至燥渴耳。知其为日虽多，阳明之热犹未甚实，表证尤未尽罢也。投以寒解汤，病人畏服药，先饮一半，即汗出而愈。仍俾服余一半以清未净之热。然其大热已消，再服时亦不出汗矣。又治一妊妇伤寒三日，脉洪滑异常，右脉关前兼浮，舌苔白厚，精神昏聩，间作谵语，为开寒解汤方。有一医者在座，问方中之意何居？答曰：“欲汗解耳。”问此方能得汗乎？曰：“此方用于此等证脉，必能得汗。若泛作汗解之药服之，不能汗也。”饮下须臾汗出而愈，医者讶为奇异。愚因晓之曰：“此方在拙著方剂篇中，原治寒温证周身壮热，心中热而且渴，舌苔白而欲黄，其脉洪滑或兼浮，或头犹觉疼，或周身犹有拘束之意者。果如方下所注证脉，服之覆杯可汗，勿庸虑其不效也。盖脉象洪滑，阳明府热已实，原是白虎汤证。至洪滑兼浮，舌苔犹白，是仍有些些表证未罢。故方中重用石膏、知母以清胃腑之热，复少用连翘、蝉退之善达表者，引胃中化而欲散之热仍还于表，作汗而解。斯乃调剂阴阳，听其自汗，非强发其汗也。”医者闻之甚悦服。

至其人气体弱者，可用补气之药助之出汗。曾治本村刘叟，年七旬，素有劳疾，薄受外感即发喘逆。投以小青龙汤去麻黄加杏仁、生石膏辄愈。上元节后，因外感甚重，旧病复发。五六日间，热入阳明之府，脉象弦长浮数，按之有力，却无洪滑之象（此外感兼内伤之脉
 ）。投以寒解汤加潞参三钱，一剂汗出而喘愈。再诊其脉，余热犹炽，继投以白虎加人参汤，以生山药代粳米，煎一大剂，分三次温饮下，尽剂而愈。

若阴分虚损者，可用滋阴之药助之出汗。曾治邻村高姓少年，因孟夏长途劳役得温病，医治半月无效。其两目清白，竟无所见，两手循衣摸床，乱动不休，谵语不省人事，其大便从前滑泻，此时虽不滑泻，每日仍溏便一两次，脉象浮数，右寸之浮尤甚，两尺按之即无。因思此证目清白无见者，肾阴将竭也；手循衣摸床者，肝风已动也。病势已危至极点。幸喜脉浮为病有还表之机，右寸浮尤甚，为将汗之势。其所以将汗而不汗者，人身之有汗如天地之有雨，天地阴阳和而后雨，人身亦阴阳和而后汗，此证尺脉甚弱，阳升而阴不应，汗何由作。当用大润之剂峻补真阴，济阴以应其阳，必能自汗。遂用熟地、玄参、生山药、枸杞之类约六七两，煎汤一大碗，徐徐温饮下，一日连进二剂，即日大汗而愈。

至其人阳分、阴分俱虚，又宜并补其阴阳以助之出汗。张景岳曾治一叟得伤寒证，战而不汗，于其翌日发战之时，投以大剂八味地黄汤，须臾战而得汗。继因汗多亡阳，身冷汗犹不止，仍投以原汤，汗止病亦遂愈。用其药发汗，即用其药止汗，是能运用古方入于化境者也。

至少阳证为寒热往来，其证介于表里之间，宜和解不宜发汗矣。然愚对于此证，其热盛于寒者，多因证兼阳明，恒于小柴胡汤中加玄参八钱，以润阳明之燥热。其阳明之燥热化而欲散，自能还于太阳而作汗，少阳之邪亦可随汗而解。其寒盛于热者，或因误服降下药虚其气分，或因其气分本素虚，虽服小柴胡汤不能提其邪透膈上出，又恒于小柴胡汤中加薄荷叶二钱，由足少阳引入手少阳，借径于游部（手足少阳合为游部
 ）作汗而解。此即《伤寒论》：所谓“柴胡证具，而以他药下之，柴胡证仍在者，复与小柴胡汤，必蒸蒸而振，却发热汗出而解也。”然助以薄荷则出汗较易，即由汗解不必蒸蒸而振，致有战汗之状也。

至于当用承气之证，却非可发汗之证矣。然愚临证经验以来，恒有投以三承气汤，大便犹未降下而即得汗者。盖因胃腑之实热既为承气冲开，其病机自外越也。若降之前未尝得汗，既降之后亦必于饮食之时屡次些些得汗，始能脉净身凉。若降后分毫无汗，其热必不能尽消，又宜投以竹叶石膏汤，或白虎加人参汤，将其余热消解将尽，其人亦必些些汗出也。此所谓伤寒、风温始终皆宜汗解也。

答徐韵英读《伤寒论》质疑四则

古人之书不可不信，又不可尽信。孟子曰：“吾于武成，取二三册而已矣。”夫孟子为周人，武成为其当代之书，而犹云然，况其为上下数千年，中间更历十余代，又几经变乱之余，且成于后世之编辑，如仲景之《伤寒论》者乎。愚不揣固陋，敢将徐君所疑《伤寒论》四则，反复陈之。

第一疑：在太阳下篇第二十节。其节为病在太阳之表，而不知汗解，反用凉水噀之、灌之，其外感之寒已变热者，经内外之凉水排挤，不能出入，郁于肉中而烦热起粟，然其热在肌肉，不在胃腑，故意欲饮水而不渴，治宜文蛤散。夫文蛤散乃蛤粉之未经煅炼者也。服之，其质不化，药力难出。且虽为蛤壳，而实则介虫之甲，其性沉降，达表之力原甚微，藉以消肉上之起粟似难奏功。故继曰：“若不瘥者，与五苓散。”其方取其能利湿兼能透表，又能健运脾胃以助利湿透表之原动力，其病当瘥矣。然又可虑者，所灌之凉水过多，与上焦外感之邪互相胶漆而成寒实结胸，则非前二方所能治疗矣。故宜用三物小陷胸汤或白散。夫白散之辛温开通，用于此证当矣。至于三物小陷胸汤，若即系小陷胸汤用于此证，以寒治寒，亦当乎？注家谓此系反治之法。夫反治者，以热治寒，恐其扦格而少用凉药为引，以为热药之反佐，非纯以凉药治寒也。盖注者震摄于古人之隆名，即遇古书有舛错遗失之处，亦必曲为原护，不知此正所以误古人而更贻误后人也。是以拙著《衷中参西录》，于古方之可确信者，恒为之极力表彰，或更通变化裁，推行尽致，以穷其妙用；于其难确信者，则恒姑为悬疑，以待识者之论断。盖欲为医学力求进化，不得不如斯也。


按：
 此节中三物小陷胸汤，唐容川疑其另为一方，非即小陷胸汤。然伤寒太阳病实鲜有用水噀、水灌之事，愚疑此节非仲景原文也。

第二疑：在太阳下篇三十二节。其节为“太阳病，医发汗，遂发热恶寒，因复下之，心下痞，表里俱虚，阴阳并竭，无阳则阴独，复加烧针，因胸烦，面色青黄，肤𥆨者难治，今色微黄，手足温者，易治。”按此节文义，必有讹遗之字。阴阳气并竭句，陈氏释为阴阳气不交，甚当。至无阳则阴独句，鄙意以为独下当有结字。盖言误汗误下，上焦阳气衰微，不能宣通，故阴气独结于心下而为痞也。夫郭公夏五三豕渡河之类，古经迭见，若必句句按文解释，不亦难乎！

第三疑：在太阳下篇五十四节。其节为伤寒脉浮滑。夫滑则热入里矣。乃滑而兼浮，是其热未尽入里，半在阳明之府，半在阳明之经也。在经为表，在府为里，故曰表有热，里有寒。《内经》谓：“热病者，皆伤寒之类也。”又谓：“人之伤于寒也，则为病热。”此所谓里有寒者，盖谓伤寒之热邪已入里也。陈氏之解原如斯，愚则亦以为然。至他注疏家，有谓此寒热二字宜上下互易，当作外有寒里有热者。然其脉象既现浮滑，其外表断不至恶寒也。有谓此寒字当系痰之误，因痰寒二音相近，且脉滑亦为有痰之证也。然在寒温，其脉有滑象原主阳明之热已实，且足征病者气血素充，治亦易愈。若因其脉滑而以为有痰，则白虎汤岂为治痰之剂乎！

第四疑：在阳明篇第七十六节。其节为病人无表里证，盖言无头痛项强恶寒之表证，又无腹满便硬之里证也。继谓发热七八日，虽脉浮数者，可下之，此数语殊令人诧异。夫脉浮宜汗，脉数忌下，人人皆知，况其脉浮数并见而竟下之，其病不愈而脉更加数也必矣。故继言假令已下脉数不解云云。后则因消谷善饥，久不大便而复以抵当汤下之。夫寒温之证脉数者，必不思饮食，未见有消谷善饥者。且即消谷善饥，不大便，何以见其必有瘀血，而轻投以抵当汤乎？继则又言若脉数仍不解而下不止云云。是因一下再下而其人已下脱也。夫用药以解其脉数，其脉数未解，而转致其下脱，此其用药诚为节节失宜，而犹可信为仲景之原文乎？试观阳明篇第三十一节，仲景对于下证如何郑重。将两节文对观，则此节为伪作昭然矣。夫古经之中，犹不免伪作（如
 《尚书
 》之今文），至方术之书，其有伪作也原无足深讶。所望注疏家审为辨别而批判之，不至贻误于医界，则幸甚矣。


答王景文问神州医药学报何以用真武汤治其热日夜无休止立效

《伤寒论》真武汤乃仲景救误治之方。其人本少阴烦躁，医者误认为太阳烦躁而投以大青龙汤，清之、散之太过，遂至其人真阳欲脱，而急用真武汤以收回其欲脱之元阳，此真武汤之正用也。观《神州医药学报》所述之案，原系外感在半表半里，中无大热，故寒热往来，脉象濡缓，而投以湿温之剂，若清之、散之太过，证可变为里寒外热（即真寒假热
 ），其元阳不固较少阴之烦躁益甚，是以其热虽日夜无休止，口唇焦而舌苔黄腻，其脉反细数微浮而濡也。若疑脉数为有热，而数脉与细浮濡三脉并见，实为元阳摇摇欲脱之候，犹火之垂垂欲灭也。急用真武汤以迎回元阳，俾复本位，则内不凉而外不热矣。是投以真武汤原是正治之法，故能立建奇功，此中原无疑义也。特其语气激昂，务令笔锋摇曳生姿，于病情之变更，用药之精义皆未发明，是以阅者未能了然也。

论吴又可达原饮不可以治温病

北方医者治温病，恒用吴又可达原饮，此大谬也。吴氏谓崇祯辛巳，疫气流行，山东、浙江南北两道感者尤多，遂著《温疫论》一书。首载达原饮，为治瘟疫初得之方，原非治温病之方也。疫者，天地戾气，其中含有毒菌，遍境传染若役使然，故名为疫。因疫多病热，故名为瘟疫（病寒者名为寒疫
 ），瘟即温也。是以方中以逐不正之气为主。至于温病，乃感时序之温气，或素感外寒伏于膜原，久而化热，乘时发动，其中原无毒菌，不相传染。治之者惟务清解其热，病即可愈。若于此鉴别未精，本系温病而误投以达原饮，其方中槟榔开破之力既能引温气内陷，而厚朴、草果之辛温开散大能耗阴助热，尤非病温者所宜（病温者多阴虚尤忌耗阴之药
 ），虽有知母、芍药、黄芩各一钱，其凉力甚轻，是以用此方治温病者，未有见其能愈者也。且不惟不能愈，更有于初病时服之即陡然变成危险之证者，此非愚之凭空拟议，诚有所见而云然也。

愚初习医时，曾见一媪，年过六旬，因伤心过度，积有劳疾，于仲春得温病。医者投以达原饮，将方中草果改用一钱，谓得汗则愈。乃服后汗未出而病似加重，医者遂将草果加倍，谓服后必然得汗。果服后头面汗出如洗，喘息大作，须臾即脱。或疑此证之偾事，当在服达原饮将草果加重，若按其原方分量，草果只用五分，即连服数剂亦应不至汗脱也。答曰：草果性甚猛烈，即五分亦不为少。愚尝治脾虚泄泻服药不效，因思四神丸治五更泻甚效，中有肉果，本草谓其能健脾涩肠，遂用健补脾胃之药煎汤送服肉果末五分。须臾觉心中不稳，六脉皆无，迟半点钟其脉始见。恍悟病人身体虚弱，不胜肉果辛散之力也。草果与肉果性原相近，而其辛散之力更烈于肉果，虽方中止用五分，而与槟榔、厚朴并用，其猛烈之力固非小矣。由斯观之，达原饮可轻用哉？

论吴氏《温病条辨》二甲复脉三甲复脉二汤

《金匮》疟病门有鳖甲煎丸，治疟病以月一日发，当十五日愈，设不愈，当月尽解，如其不瘥，结为癥瘕，名曰疟母，此丸主之。夫鳖甲煎丸既以鳖甲为主药，是其破癥瘕之力多赖鳖甲，则鳖甲具有开破猛烈之性明矣。愚曾治久疟不愈，单用鳖甲细末四钱，水送服。服后片时，觉心中怔忡殊甚，移时始愈。夫疟当未发之先，其人原似无病，而犹不受鳖甲之开破，况当病剧之候，邪实正虚，几不能支，而犹可漫投以鳖甲，且重用鳖甲乎？审斯则可进而与论吴氏《温病条辨》中二甲复脉及三甲复脉二汤矣。

吴氏二甲复脉汤所主之证，为热邪深入下焦，脉沉数，舌干齿黑，手指但觉蠕动，急防痉厥，二甲复脉汤主之。其方中重用鳖甲八钱。夫温病之邪下陷，大抵皆体弱之人。为其体弱又经外感之邪热多日铄耗，则损之又损，以致气血两亏，肝风欲动。其治法当用白虎加人参汤，再加生龙骨、生牡蛎各八钱。方中之义以人参补其虚，白虎汤解其热，龙骨、牡蛎以镇肝熄风。此用白虎加人参汤兼取柴胡加龙骨牡蛎汤之义。以熟筹完全，自能随手奏效也。

其三甲复脉汤，于二甲复脉汤中再加龟板一两，所主之证亦热邪深入下焦，热深厥甚，脉细促，心中憺憺大动，甚则心中痛者，三甲复脉汤主之。按：此证邪益盛，正益虚，肝风已动，乃肝经虚极将脱之候。鳖甲色青入肝，其开破之力注重于肝，尤所当忌。宜治以前方，以生山药八钱代方中粳米（生山药能代粳米和胃兼能滋真阴固气化
 ），再用所煎药汤送服朱砂细末五分，亦可奏效。或问：吴氏为近代名医，何以治此二证不能拟方尽善？答曰：吴氏诚为近代名医，此非虚誉。然十全之医，世所罕觏。吴氏所短者，不善用白虎汤，而多所禁忌。是以书中谓脉浮而弦细者，不可用白虎汤；脉沉者，不可用白虎汤；汗不出者，不可用白虎汤；不渴者，不可用白虎汤。今观其二甲、三甲所主之证，一则脉沉数，一则脉细促，而皆不见有汗，皆未言渴，是皆在其禁用白虎例中，是以对于此二证不用白虎汤加减，而用复脉汤加减也。独不思龟板在《本经》亦主癥瘕，药房又皆用醋炙，其开破之力亦非轻也。

特是吴氏禁用白虎诸条，有可信者，有显与经旨背者，此尤不可不知。吴氏谓脉浮弦而细者禁用白虎，此诚不可用矣。至其谓脉沉者、汗不出者、不渴者皆禁用白虎，则非是。即愚素所经验者言之，其脉沉而有力欤，当系热邪深陷，其气分素有伤损，不能托邪外出。治以白虎加人参汤，补气即以清热，服后其脉之沉者即起，而有力者亦化为和平矣。其脉或沉而微细欤，若确审其蕴有实热，此少阴肾虚，伏气化热乘之，致肾气不能上潮以济心脉之跳动，是以其脉若与证相反，亦可治以白虎加人参汤，用鲜茅根二三两煮水以煎药（若无鲜茅根干茅根亦可用
 ），其性能发伏热外出，更能引药力自下上达，服后则脉之沉者即起，而微细者亦自复其常度矣。其汗不出者，若内蕴有实热，正可助以白虎汤以宣布其热外达，是以恒有病热无汗，服后即汗出而愈者，其有不能服即得汗，而其外达之力，亦能引内蕴之热息息自皮肤透出，使内热暗消于无形。且吴氏原谓白虎汤为达热出表之剂，何以又谓无汗者禁用白虎乎？再者，白虎汤所主之证，两见于《伤寒论》，一在太阳篇，一在阳明篇。太阳篇提纲中，未言出汗，至阳明篇提纲中始有自汗出之文，由斯知外感之热，深入已实，无论有汗无汗，皆可投之，此为用白虎汤之定法。岂吴氏但记阳明篇用白虎汤之法，而忘太阳篇用白虎汤之法乎？又《伤寒论》用白虎汤之例，渴者加人参，其不渴而有实热者，单用白虎汤可知矣。吴氏则谓不渴者不用白虎汤，是渴者可但用白虎汤无须加人参也。由斯而论，吴氏不知白虎汤用法，并不知白虎加人参汤用法矣。夫白虎汤与白虎加人参汤，原为治温病最紧要之方，吴氏欲辨明温病治法，而对于此二方竟混淆其用法如此，使欲用二方者至望其所设禁忌而却步，何以挽回温病中危险之证乎？愚素于吴氏所著医案原多推许，恒于医界力为提倡，以广其传，而兹则直揭其短者，为救人计，不敢为前贤讳过也。

尝考吴氏医案作于《温病条辨》之后。其作《温病条辨》时，似犹未深知石膏之性，故于白虎汤多所禁忌而不敢轻用，其方中生石膏分量只一两，又必煎汤三杯，分三次饮下。至其医案中所载之案，若中风、痿痹、痰饮、手足拘挛诸证，凡其脉洪实者，莫不重用生石膏，或数两，或至半斤，且恒连服，若此有胆有识，诚能深知石膏之性也。善哉，吴氏之医学可谓与年俱进矣。


论冬伤于寒春必温病及冬不藏精春必温病治法

尝读《内经》有冬伤于寒春必温病之语，此中原有深义，非浅学者所易窥测也。乃笃信西说者，据病菌潜伏各有定期之说，谓病菌传于人身，未有至一月而始发动者，况数月乎。因此一倡百和，遂谓《内经》皆荒渺之谈，分毫不足凭信。不知毒气之传染有菌，而冬令严寒之气，为寒水司天之正气，特其气严寒过甚，或人之居处衣服欠暖，或冒霜雪而出外营生，即不能御此气耳。是以寒气之中人也，其重者即时成病，即冬令之伤寒也。其轻者微受寒侵不能即病，由皮肤内侵，潜伏于三焦脂膜之中，阻塞气化之升降流通，即能暗生内热，迨至内热积而益深，又兼春回阳生触发其热，或更薄受外感以激发其热，是以其热自内暴发而成温病，即后世方书所谓伏气成温也。

至于治之之法，有清一代名医多有谓此证不宜发汗者。然仍宜即脉证之现象而详为区别。若其脉象虽有实热，而仍在浮分，且头疼、舌苔犹白者，仍当投以汗解之剂。然宜以辛凉发汗，若薄荷叶、连翘、蝉退诸药，且更以清热之药佐之。若拙拟之清解汤、凉解汤、寒解汤三方，斟酌病之轻重，皆可选用也。此乃先有伏气又薄受外感之温病也。

若其病初得即表里壮热，脉象洪实，其舌苔或白而欲黄者，宜投以白虎汤，再加宣散之品若连翘、茅根诸药。如此治法，非取汗解，然恒服药后竟自汗而解，即或服药后不见汗，其病亦解。因大队寒凉之品与清轻宣散之品相并，自能排逐内蕴之热，息息自腠理达于皮毛以透出也（此乃伏气暴发
 ，自内达外之温病
 ，春夏之交多有之
 ）。盖此等证皆以先有伏气，至春深萌动欲发，而又或因暴怒，或因劳心劳力过度，或因作苦于烈日之中，或因酣眠于暖室内，是以一发表里即壮热。治之者，只可宣散清解，而不宜发汗也。此冬伤于寒春必温病之大略治法也。

《内经》又谓：“冬不藏精，春必病温。”此二语不但为西医所指摘，即中医对此节经文亦恒有疑意。谓冬不藏精之人，若因肾虚而寒入肾中，当即成少阴伤寒，为直中真阴之剧证，何能迟至春令而始成温病？不知此二句经文原有两解，其所成之温病亦有两种。至其治法又皆与寻常治法不同。今试析言之，并详其治法。

冬不藏精之人，其所患之温病，有因猝然感冒而成者。大凡病温之人，多系内有蕴热，至春阳萌动之时，又薄受外感拘束，其热即陡发而成温。冬不藏精之人，必有阴虚，所生之热积于脏腑，而其为外感所拘束而发动，与内蕴实热者同也。其发动之后，脉象多数，息多微喘，舌上微有白苔，津液短少，后或干黄，或舌苔渐黑，状如斑点（为舌苔甚薄
 ，若有若无
 ，故见舌皮变黑
 ），或频饮水不能解渴，或时入阴分益加潮热。此证初得其舌苔白时，亦可汗解，然须以大滋真阴之药辅之。愚治此证，恒用连翘、薄荷叶各三钱、玄参、生地黄各一两，煎汤服之，得汗即愈。若服药后汗欲出仍不能出，可用白糖水送服西药阿斯必林二分许，其汗即出。或单将玄参、生地黄煎汤，送服阿斯必林一瓦，亦能得汗。若至热已传里，舌苔欲黄，或至黄而兼黑，脉象数而有力，然按之弦硬，非若阳明有实热者之洪滑，此阴虚热实之象，宜治以白虎加人参汤，更以生地黄代知母，生山药代粳米，煎一大剂，取汤一大碗，分多次温饮下。拙著方剂篇六卷载有此方，附载治愈之案若干，可参观也。

又有因伏气所化之热先伏藏于三焦脂膜之中，迨至感春阳萌动而触发，其发动之后，恒因冬不藏精者其肾脏虚损，伏气乘虚而窜入少阴。其为病状，精神短少，喜偃卧，昏昏似睡，舌皮干，毫无苔，小便短赤，其热郁于中而肌肤却无甚热。其在冬令，为少阴伤寒，即少阴证，初得宜治以黄连阿胶汤者也。在春令，即为少阴温病。而愚治此证，恒用白虎加人参汤，以生地黄代知母，生怀山药代粳米，更先用鲜白茅根三两煎汤以之代水煎药，将药煎一大剂，取汤一大碗，分三次温饮下，每饮一次调入生鸡子黄一枚。初饮一次后，其脉当见大，或变为洪大；饮至三次后，其脉又复和平，而病则愈矣。此即冬不藏精，春必温病者之大略治法也。

上所论各种温病治法，原非凭空拟议也。实临证屡用有效，而后敢公诸医界同人也。

有温病初得即表里大热，宜治以白虎汤或白虎加人参汤者。其证发现恒在长夏，或在秋夏之交。而愚生平所遇此等证，大抵在烈日之中，或田间作苦，或长途劳役，此《伤寒论》所谓暍病也，亦可谓之暑温也。其脉洪滑有力者，宜用白虎汤。若脉虽洪大而按之不实者，宜用白虎加人参汤。又皆宜煎一大剂，分数次温饮下，皆可随手奏效。

论伏气化热未显然成温病者之治法

《内经》谓“冬伤于寒，春必温病”，此言伏气化热成温病也。究之伏气化热成温病者，大抵因复略有感冒，而后其所化之热可陡然成温，表里俱觉壮热。不然者，虽伏气所化之热深入阳明之府，而无外感束其表，究不能激发其肌肉之热。是以治之者恒不知其为伏气化热，放胆投以治温病之重剂，是以其热遂永留胃腑致生他病。今试举一案以明之。

天津建设厅科长刘敷陈君，愚在奉时之旧友也。于壬申正月上旬，觉心中时时发热，而周身又甚畏冷。时愚回籍，因延他医诊治。服药二十余剂，病转增剧，二便皆闭。再服他药，亦皆吐出。少进饮食，亦恒吐出。此际愚适来津，诊其脉，弦长有余，然在沉分。知其有伏气化热，其热不能外达于表，是以心中热而外畏冷，此亦热深厥深之象也。俾先用鲜茅根半斤切碎，水煮三四沸，视茅根皆沉水底，其汤即成。取清汤三杯，分三次服，每服一次，将土狗三个捣为末，生赭石三钱亦为细末，以茅根汤送下。若服过两次未吐，至三次赭石可以不用。乃将药服后，呕吐即止，小便继亦通下。再诊其脉，变为洪长有力，其心中仍觉发热，外表则不畏冷矣。其大便到此已半月未通下。遂俾用大潞参五钱煎汤，送服生石膏细末一两。翌晨大便下燥粪数枚，黑而且硬。再诊其脉，力稍缓，知心中犹觉发热。又俾用潞党参四钱煎汤，送服生石膏细末八钱。翌晨又下燥粪二十余枚，仍未见溏粪。其心中不甚觉热，脉象仍似有力。又俾用潞党参三钱煎汤，送服生石膏细末六钱。又下燥粪十余枚，后则继为溏粪，病亦从此全愈矣。盖凡伏气化热窜入胃腑，非重用石膏不解，《伤寒论》白虎汤原为治此证之的方也。然用白虎汤之例，汗、吐、下后皆加人参，以其虚也。而此证病已数旬，且频呕吐，其元气之虚可知，故以人参煎汤送石膏，此亦仿白虎加人参汤之义也。至石膏必为末送服者，以其凉而重坠之性善通大便，且较水煮但饮其清汤者，其退热之力又增数倍也。是以凡伏气化热，其积久所生之病，有成肺病者，有成喉病者，有生眼疾者，有患齿疼者，有病下痢者，有病腹疼者（即盲肠炎
 ），其种种病因若皆由于伏气化热，恒有用一切凉药其病皆不能愈，而投以白虎汤或投以白虎加人参汤，再因证加减，辅以各病当用之药，未有不随手奏效者，此治伏气化热之大略也。至于拙著全书中，所载伏气化热之病甚多，其治法亦各稍有不同，皆可参观。


详论猩红热治法

自入夏以来，各处发生猩红热，互相传染。天气炎热而病益加多加剧。治不如法，恒至不救。夫猩红热非他，即痧疹而兼温病也。尝实验痧疹之证，如不兼温病，其将出未出之先，不过微有寒热，或头微疼，或眼胞微肿，或肢体微酸懒，或食欲不振。其疹既出之后，其表里虽俱觉发热，而实无炽盛之剧热。治之者始终投以清表（痧疹始终宜用表药
 ，然宜表以辛凉不宜表以温热
 ）解毒之剂，无不愈者。即或始终不服药，听其自出自靥，在一星期间亦可自愈。此以其但有疹毒之热，而无温病之热相助为虐，故其病易愈耳。

至于疹而兼温者，则与斯迥异。其初病之时疹犹未出，即表里壮热，因疹毒之热尚未萌芽，而温病之热已炽盛也。治之者宜将薄荷、连翘、蝉退诸托表之药，与玄参、沙参、天花粉诸清里之药并用。其连翘可用三钱，薄荷叶、蝉退可各用钱半，玄参、沙参、花粉可各用五钱，再少加金银花、甘草解毒。若虑其痧疹不能透达，可用鲜茅根二两（如无可代以鲜芦根
 ）水煮数沸，取清汤数盅，以之代水煎药，煎汤一大盅，温服，其疹必完全透出矣。或以外更用鲜茅根数两煎四五沸以其汤代茶，更佳。

若其痧疹虽皆透发于外，而火犹炽盛，且深入阳明之府，其舌从前白者至此则渐黄，心中烦热异常，或气粗微喘，鼻翅扇动，或神昏谵语，脑膜生炎，其大便干燥，小便赤涩，此乃阳明胃腑大实之候。而欲治阳明胃腑之实热，《伤寒论》白虎汤原为千古不祧之良方。为其兼有疹毒，可于方中加连翘二钱，羚羊角一钱（另煎兑服
 ，或锉细末送服
 ，无力之家可以金银花二钱代之
 ），再用鲜茅根或鲜芦根煮汤，以之代水煎药。方中若用生石膏二两，可煎汤两盅，分两次温服。若用生石膏三两，可煎汤三盅，分三次温服。一剂热未清者，可服至数剂。以服后热退，大便仍不滑泻为度。

若其胃腑虽有大热，因小便不利而大便滑泻者，白虎汤又不可骤服。宜先用滑石、生怀山药各一两，生杭芍八钱，连翘、蝉退各钱半，甘草三钱（此方即拙拟滋阴宣解汤
 ），煎汤一大盅服之，其滑泻当即止。泻止之后，热犹不退者，宜于初次方中加滑石六钱，服之以退其热，仍宜煎汤数盅，徐徐温服。至于大热已退，疹已见靥，而其余热犹盛者，宜再治以滋阴清热解毒之剂，而仍少加托表之药佐之。方用玄参八钱，沙参、花粉各五钱，连翘、金银花、鲜芦根各三钱，甘草二钱，可连服数剂，其热递减，药剂亦宜随之递减。迨服至其热全消停服。以上诸方，若遇证兼喉痧者，宜于方中加射干、生蒲黄各三钱。惟治大便滑泻方中不宜加。可外用硼砂、生寒水石各二钱，梅片、薄荷冰各一分，共研细吹喉中。


按：
 猩红热本非危险之证，而所以多危险者，以其证现白虎汤证时，医者不敢放胆用白虎汤治之也。至愚治此证时，不但胃腑大实之候可放胆投以大剂白虎汤，即当其疹初见点，其人表里壮热，脉象浮洪，但问其大便实者，恒用生石膏一两或两半煎汤，送服西药阿斯必林二分，周身得微汗，其疹全发出而热亦退矣。曾治一六七岁幼女，病温半月不愈。其脉象数而有力，肌肤热而干涩，其心甚烦躁，辗转床上不能安卧。疑其病久阴亏，不堪外感之灼热，或其痧疹之毒伏藏未能透出，是以其病之现状若斯。问其大便，三日未行。投以大剂白虎加人参汤，以生山药代粳米，又为加连翘二钱，蝉退一钱，煎汤两盅，分数次温饮下。连服二剂，大便通下，大热已退，心中仍骚扰不安。再诊其脉，已还浮分。疑其余热可作汗解，遂用阿斯必林一瓦和白糖冲水服之，周身得微汗，透出白痧若干，病遂愈。由斯知阿斯必林原可为透发痧疹之无上妙药。而石膏质重气轻原亦具透表之性，又伍以最善发表之阿斯必林，其凉散之力尽透于外，化作汗液而不复留中（石膏煮水毫无汁浆是以不复留中
 ），是以胃腑之热未实而亦可用也。愚临证五十年，治此证者不知凡几，其始终皆经愚一人治者，约皆能为之治愈也。

愚初来津时，原在陆军为医正，未尝挂牌行医。时有中学教员宋志良君，其两儿一女皆患猩红热，延医治疗无效。因其素阅拙著《衷中参西录》，遂造寓恳求为之诊治。即按以上诸法为之次第治愈。其女年方九岁，受病极重，周身肌肤皆红。细审之，为所出之疹密布不分个数。医者见之，谓凡出疹若斯者，皆在不治之例，志良亦深恐其不治。愚曰：“此勿忧，放胆听吾用药，必能挽救，不过所用之白虎汤中分量加重耳。”方中所用之生石膏自三两渐加至六两（皆一剂分作数次服
 ），始完全将病治愈（凡如此连次重用生石膏者
 ，皆其大便甚实也
 ，若大便不实者
 ，不能如此重用
 ）。志良喜甚，遂多刷广告数千张言明其事，以遍布于津沽，且从此授课之余勤苦习医，今已医术精通，救人伙矣。


按：
 白虎汤方原以石膏为主药，其原质系硫氧氢钙化合而成，宜生用最忌煅用。生用之则其硫氧氢之性凉而能散，以治外感有实热者直胜金丹。若煅之则其所含之硫氧氢皆飞去，所余之钙经煅即成洋灰（洋灰原料石膏居多
 ），能在水中结合，点豆腐者用之以代卤水。若误服之，能将人之血脉凝结，痰水锢闭。故煅石膏用至七八钱，即足误人性命。迨至偾事之后，犹不知其误在煅不在石膏。转以为石膏煅用之其猛烈犹足伤人，而不煅者更可知矣。于斯一倡百和，皆视用石膏为畏途。是以《伤寒论》白虎汤原可为治猩红热有一无二之良方，而医者遇当用之时，竟不敢放胆一用，即或有用者，纵不至误用煅石膏，而终以生石膏之性为大寒，重用不过三四钱，不知石膏性本微寒，明载于《神农本经》，且质又甚重，三四钱不过一小撮耳，以微寒之药欲止用一小撮，以救炽盛之毒热，杯水车薪，用之果何益乎。是以愚十余年来，对于各省医学志报莫不提倡重用生石膏，深戒误用煅石膏。而河北全省虽设有医会，实无志报宣传，纵欲革此积弊，恒苦无所凭藉，殊难徒口为之呼吁。今因论猩红热治法论及石膏，实不觉心长词费也。

或问：诸家本草皆谓石膏煅用之则不寒胃，今谓若用煅石膏至七八钱即足误人性命，是诸家本草之说皆不可信欤？答曰：本草当以《本经》为主，其石膏条下未言煅用。至《名医别录》原附《本经》而行者，于石膏亦未言煅用。至到宋时雷氏本草炮制书出，对于各药之制法论之最详，于石膏亦未言煅用。迨有明李氏《纲目》出始载：“近人因其性寒火煅过用之，不伤脾胃。”夫曰近人不过流俗之传说耳。从此以后之撰本草者，载其语而并将“近人”二字节去，似谓石膏之制法亘古如斯，不复研究其可否。此诚所谓人云亦云，以讹传讹者也。且即用古人成方，原宜恪遵古人规矩，《伤寒论》白虎汤石膏下，止注打碎绵裹，未尝言煅，其径用生者可知。且煅者煮汤可代卤水点豆腐，是其性与卤水同也。友人桑素村（唐山人
 ）曾言其姊曾饮卤水一两殉夫尽节，是卤水不可服明矣，岂性同卤水之煅石膏独可服乎？

或问：硫氧之性原热，石膏中既含有硫氧，何以其性转凉乎？答曰：硫氧之性虽热，而参之以氢与氧化合，即为水素，水之性原凉也。且硫氧相合即为西药硫酸，原与盐酸、硝酸同列于解热药中，既能解热，其性不当以凉论乎！不但此也，又如西药阿斯必林，最能解热者也，其原料为杨柳皮液加硫酸制成也，西药规尼涅亦解热药也，其原料为鸡纳霜加硫酸制成（名硫酸规尼涅
 ），或加盐酸制成（名盐酸规尼涅
 ）也，又如犀角性凉为中西所共认，而化学家实验此物之原质，为石灰质少含硫质，既含有硫质又何以凉乎？而强为之解者，有谓硫氧之性少用则凉，多用则热者；有谓众原质相合可以化热为凉者。究之天之生物，凡具有特异之性者，其功效恒出于原质之外也。此乃物性之良能，关于气化之精微，而不可徒即形迹之粗以推测也。


附案：
 天津许姓学生，年八岁，于庚申仲春出疹，初见点两日即靥。家人初未介意。迟数日，忽又发热。其父原知医，意其疹毒未透，自用药表之不效。延他医治疗亦无效，偶于其友处见拙著《衷中参西录》，遂延为诊视。其脉象细数有力，肌肤甚热，问其心中亦甚热。气息微喘，干咳无痰，其咽喉觉疼，其外咽喉两旁各起疙瘩大如桃核之巨者，抚之则疼，此亦疹毒未透之所致也。且视其舌苔已黄，大便数日未行，知其阳明府热已实，必须清热与表散之药并用方能有效。遂为疏方鲜茅根半斤（切碎
 ），生石膏二两（捣细
 ），西药阿斯必林一瓦半。先将茅根、石膏水煮四五沸，视茅根皆沉水底，其汤即成。取清汤一大碗，分三次温饮下，每饮一次，送服阿斯必林半瓦。初次饮后，迟两点钟再饮第二次。若初服后即出汗，后二次阿斯必林宜少用。如法将药服完，翌日视之，上半身微见红点，热退强半，脉亦较前平和，喉疼亦稍轻，其大便仍未通下。遂将原方茅根改用五两，石膏改用两半，阿斯必林改用一瓦，仍将前二味煎汤分三次送服阿斯必林。服后疹出见多，大便通下，表里之热已退十之八九，咽喉之疼又轻，惟外边疙瘩则仍旧。愚恐其所出之疹仍如从前之靥急，俾每日用鲜茅根四两以之煮汤当茶外，又用金银花六钱，甘草三钱，煎汤一大杯，分三次温服，每次送梅花点舌丹一丸（若在大人可作两次服
 ，每次送服二丸
 ）。如此四日，疙瘩亦消无芥蒂矣。


按：
 此证脉仅细数有力，原非洪大有力，似石膏可以少用，而方中犹用生石膏二两及两半者，因与若干之茅根同煮，而茅根之渣可以减去石膏之力也。


又按：
 此证若于方中多用羚羊角数钱，另煎汤兑药中服之，亦可再将疹表出。而其价此时太昂，无力之家实办不到，是以愚拟得茅根、石膏、阿斯必林并用以代之。凡证之宜用羚羊角者，可将此三味为方治之也。且此三味并用，又有胜于但用羚羊角之时也。第二卷羚羊角辨后附有治愈之案可参观。


论天水散（即六一散）治中暑宜于南方，北方用之宜稍变通

河间天水散，为清暑之妙药。究之南方用之最为适宜，若北方用之，原宜稍为变通。盖南方之暑多挟湿，故宜重用滑石，利湿即以泻热。若在北方，病暑者多不挟湿，或更挟有燥气，若亦重用滑石以利其湿，将湿去而燥愈甚，暑热转不易消也。愚因是拟得一方，用滑石四两，生石膏四两，粉甘草二两，朱砂一两，薄荷冰一钱，共为细末，每服二钱，名之曰加味天水散。以治北方之暑病固效，以治南方之暑病，亦无不效也。方中之义用滑石、生石膏以解暑病之热；而石膏解热兼能透表，有薄荷冰以助之，热可自肌肤散出；滑石解热兼能利水，有甘草以和之（生甘草为末服之
 ，最善利水且水利而不伤阴
 ），热可自小便泻出；又恐暑气内侵，心经为热所伤，故仿益元散之义加朱砂（天水散加朱砂名益元散
 ）以凉心血，即以镇安神明，使不至怔忡瞀乱也。

又人受暑热未必即病，亦恒如冬令伏气伏于膜原，至秋深感凉气激薄而陡然暴发，腹疼作泻，其泻也，暴注下迫，恒一点钟泻十余次，亦有吐泻交作者。其甚者，或两腿转筋。然身不凉，脉不闭，心中惟觉热甚，急欲饮凉食冰者，此仍系暑热为病，实与霍乱不同。丁卯季夏暑热异常，中秋节后发现此等证甚多。重用生石膏煎汤送服益元散，其病即愈。腹中疼甚者，可用白芍、甘草（益元散中甘草甚少故加之
 ）与石膏同煎汤，送服益元散。若泻甚者，可用生山药、甘草与石膏同煎汤，送服益元散，或用拙拟滋阴润燥汤（方在方剂篇五卷
 ，系滑石
 、生山药各一两
 ，生杭芍六钱
 ，甘草三钱
 ）加生石膏两余或二两，同煎服，病亦可愈。其欲食冰者，可即与之以冰，欲饮井泉凉水者，可即与之以井泉水，听其尽量食之饮之无碍也。且凡吐不止者，若欲食冰，听其尽量食之，其吐即可止，腹疼下泻亦可并愈。其间有不并愈者，而其吐既止，亦易用药为之调治也。

论伏暑成疟治法

方书谓冬冷多温病，夏热多疟病。此言冬日过冷，人身有伏寒，至春随春阳化热，即多成温病；夏日过热，人身有伏暑，至秋为薄寒所激发，即多生疟疾也。丁卯季夏暑热异常，京津一带因热而死者甚多，至秋果多疟疾。服西药金鸡纳霜亦可愈，而愈后恒屡次反复。姻家王姓少年，寄居津门，服金鸡纳霜愈疟三次后又反复。连服前药数次，竟毫无效验。诊其脉，左右皆弦长有力。夫弦为疟脉，其长而有力者，显系有伏暑之热也。为开白虎汤方，重用生石膏二两，又加柴胡、何首乌各二钱，一剂而疟愈。恐未除根，即原方又服一剂，从此而病不反复矣。此方用白虎汤以解伏暑，而又加柴胡、何首乌者，凡外感之证其脉有弦象者，必兼有少阳之病，宜用柴胡清之；而外邪久在少阳，其经必虚，又宜用何首乌补之，二药并用，一扶正，一逐邪也。少阳与阳明并治，是以伏暑愈而疟亦随愈也。后旬日，病者至寓致谢，言从前服西药愈后，仍觉头昏、神瞀、心中烦躁，自服大剂石膏后，顿觉精神清爽，俯仰之间似别有天地，石膏之功用何其弘哉。愚曰：“石膏为药品中第一良药，真有起死回生之功。然止宜生用，而不可煅用，余屡次登各处医学志报论之详矣。彼西人谓其不堪列于药品者，原其初次未定之论（近今西人
 ，已知石膏有大用
 ，详于二卷石膏煅用即同卤水说篇
 ）。而崇西法者，至今犹盛传其说，何其大梦犹醒也。”


第六卷


此卷论黄疸、痢疾、霍乱、鼠疫四证。黄疸原分内伤、外感两种。痢疾似属内伤，然多感初秋之气而成，是亦兼外感也。霍乱、鼠疫虽为外感传染之证，而病霍乱者多先脾胃伤损，病鼠疫者多先肾脏虚弱，是亦恒兼内伤也。因将四证汇为一编，细细论之。



论黄疸有内伤外感及内伤外感之兼证并详治法

黄疸之证，中说谓脾受湿热，西说谓胆汁滥行，究之二说原可沟通也。黄疸之载于方书者，原有内伤、外感两种，试先以内伤者言之。内伤黄疸，身无热而发黄，其来以渐，先小便黄，继则眼黄，继则周身皆黄，饮食减少，大便色白，恒多闭塞，乃脾土伤湿（不必有热
 ）而累及胆与小肠也。盖人身之气化由中焦而升降，脾土受湿，升降不能自如以敷布其气化，而肝胆之气化遂因之湮瘀（黄坤载谓肝胆之升降由于脾胃确有至理
 ），胆囊所藏之汁亦因之湮瘀而蓄极妄行，不注于小肠以化食，转溢于血中而周身发黄。是以仲景治内伤黄疸之方，均是胆脾兼顾。试观《金匮》黄疸门，其小柴胡汤显为治少阳胆经之方无论矣。他如治谷疸之茵陈蒿汤，治酒疸之栀子大黄汤，一主以茵陈，一主以栀子，非注重清肝胆之热，俾肝胆消其炎肿而胆汁得由正路以入于小肠乎。至于治女劳疸之硝石矾石散，浮视之似与胆无涉，深核之实亦注重治胆之药。何以言之？硝石为焰硝，亦名火硝，性凉而味辛，得金之味；矾石为皂矾，又名青矾、绿矾（矾石是皂矾
 ，不是白矾
 ，解在方剂篇第三卷审定
 《金匮
 》硝石矾石散下
 ），系硫酸与铁化合，得金之质，肝胆木盛，胆汁妄行，故可借含有金味金质之药以制之（皂矾色青味酸尤为肝胆专药
 ）。彼訾中医不知黄疸之原因在于胆汁妄行者，其生平未见仲景之书，即见之而亦未能深思也。

特是《金匮》治内伤黄疸，虽各有主方，而愚临证经验以来，知治女劳疸之硝石矾石散不但治女劳疸甚效，即用以治各种内伤黄疸，亦皆可随手奏效。惟用其方时，宜随证制宜而善为变通耳。


按：
 硝石矾石散原方，用硝石、矾石等分为散，每服方寸匕（约重一钱
 ），大麦粥送下。其用大麦粥者，所以调和二石之性，使之与胃相宜也（大麦初夏即熟
 ，得春令发生之气最多
 ，不但调胃又善调和肝胆
 ）。至愚用此方时，为散药难服，恒用炒熟大麦面，或小麦面亦可，与二石之末等分，和水为丸，如五味子大，每服二钱，随证择药之相宜者，数味煎汤送下（因药中已有麦面为丸
 ，不必再送以大麦粥
 ）。其有实热者，可用茵陈、栀子煎汤送服；有食积者，可用生鸡内金、山楂煎汤送服；大便结者，可用大黄、麻仁煎汤送服；小便闭者，可用滑石、生杭芍煎汤送服；恶心呕吐者，可用赭石、青黛煎汤送服；左脉沉而无力者，可用生黄芪、生姜煎汤送服；右脉沉而无力者，可用白术、陈皮煎汤送服；其左右之脉沉迟而弦、且心中觉凉、色黄黯者，附子、干姜皆可加入汤药之中。脉浮有外感者，可先用甘草煎汤送服西药阿斯必林一瓦，出汗后再用甘草汤送服丸药，又凡服此丸药而嫌其味劣者，皆可于所服汤药中加甘草数钱以调之。

至内伤黄疸证皆宜用此丸者，其原因有数端。脾脏为湿所伤者，其膨胀之形有似水母。尝见渔人得水母，敷以矾末，所含之水即全然流出。因此散中有矾石，其控治脾中之水，亦犹水母之敷以矾末也。又黄疸之证，西人谓恒有胆石阻塞胆囊之口，若尿道之有淋石也。硝石、矾石并用，则胆石可消。又西人谓小肠中有钩虫亦可令人成黄疸。硝石、矾石并用，则钩虫可除。此所以用此统治内伤黄疸，但变通其送服之汤药，皆可随手奏效也。

至外感黄疸，约皆身有大热。乃寒温之热，传入阳明之府，其热旁铄，累及胆脾，或脾中素有积湿，热入于脾与湿合，其湿热蕴而生黄，外透肌肤而成疸；或胆中所寄之相火素炽，热入于胆与火并，其胆管因热肿闭，胆汁旁溢混于血中，亦外现成疸。是以仲景治外感黄疸有三方，皆载于《伤寒论》阳明篇，一为茵陈蒿汤，二为栀子檗皮汤，三为麻黄连翘赤小豆汤，皆胆脾并治也。且统观仲景治内伤、外感黄疸之方，皆以茵陈蒿为首方。诚以茵陈蒿为青蒿之嫩者，其得初春生发之气最早，且性凉色青，能入肝胆，既善泻肝胆之热，又善达肝胆之郁，为理肝胆最要之品，即为治黄疸最要之品。然非仲景之创见也，《本经》茵陈蒿列为上品，其主治之下早明言之矣。以西人剖验后知之病因，早寓于中华五千年前开始医学之中也。

至愚生平治外感黄疸，亦即遵用《伤寒论》三方，而于其热甚者，恒于方中加龙胆草数钱。又用麻黄连翘赤小豆汤时，恒加滑石数钱。诚以《伤寒论》古本连翘作连轺，系连翘之根，其利小便之力原胜于连翘，今代以连翘，恐其利水之力不足，故加滑石以助之。至赤小豆，宜用作饭之赤小豆，断不可误用相思子。至于奉天药房皆用相思子亦名红豆者为赤小豆，误甚。若其证为白虎汤或白虎加人参汤证及三承气汤证，而身黄者，又恒于白虎承气中，加茵陈蒿数钱。其间有但用外感诸方不效者，亦可用外感诸方煎汤，送服硝石矾石散。

黄疸之证又有先受外感未即病，迨酿成内伤而后发现者。岁在乙丑，客居沧州，自仲秋至孟冬一方多有黄疸证。其人身无大热，心中满闷，时或觉热，见饮食则恶心，强食之恒作呕吐，或食后不能下行，剧者至成结证，又间有腹中觉凉，食后饮食不能消化者。愚共治六十余人，皆随手奏效。其脉左似有热，右多郁象，盖其肝胆热而脾胃凉也。原因为本年季夏阴雨连旬，空气之中所含水分过度，人处其中脏腑为湿所伤。肝胆属木，禀少阳之性，湿郁久则生热；脾胃属土，禀太阴之性，湿郁久则生寒，此自然之一理也。为木因湿郁而生热，则胆囊之口肿胀，不能输其汁于小肠以化食，转溢于血分，色透肌表而发黄。为土因湿郁而生寒，故脾胃火衰，不能熟腐水谷，运转下行，是以恒作胀满，或成结证。为疏方用茵陈、栀子、连翘各三钱，泻肝胆之热，即以消胆囊之肿胀；厚朴、陈皮、生麦芽（麦芽生用不但能开胃且善舒肝胆之郁
 ）各二钱，生姜五钱开脾胃之郁，即以祛脾胃之寒；茯苓片、生薏米、赤小豆、甘草各三钱，泻脏腑之湿，更能培土以胜湿，且重用甘草即以矫茵陈蒿之劣味也（此证闻茵陈之味多恶心呕吐
 ，故用甘草调之
 ）。服一剂后，心中不觉热者，去栀子，加生杭芍三钱，再服一剂。若仍不能食者，用干姜二钱以代生姜。若心中不觉热转觉凉者，初服即不用栀子，以干姜代生姜。凉甚者，干姜可用至五六钱。呕吐者，加赭石六钱或至一两。服后吐仍不止者，可先用开水送服赭石细末四五钱，再服汤药。胃脘肠中结而不通者，用汤药送服牵牛（炒熟
 ）头末三钱，通利后即减去。如此服至能进饮食，即可停药。黄色未退，自能徐消。此等黄疸，乃先有外感内伏，酿成内伤，当于《伤寒》、《金匮》所载之黄疸以外另为一种矣。

或问：医学具有科学性质，原贵征实，即议论之间，亦贵确有实据。仲景治黄疸虽云胆脾并治，不过即其所用之药揣摩而得。然尝考之《伤寒论》谓“伤寒脉浮而缓，手足自温，是为系在太阴，太阴者，身当发黄”，是但言发黄证由于脾也。又尝考之《金匮》谓“寸口脉浮而缓，浮则为风，缓则为痹，痹非中风，四肢苦烦，脾色必黄，瘀热以行”，是《金匮》论黄疸亦责重脾也。夫古人立言原多浑括，后世注疏宜为详解。当西医未来之先，吾中华方书之祖述仲景者，亦有显然谓黄疸病由于胆汁溢于血中者乎？答曰：有之。明季喻嘉言著《寓意草》，其论钱小鲁嗜酒成病，谓胆之热汁满而溢于外，以渐渗于经络，则身目俱黄，为酒疸之病云云。岂非显然与西说相同乎？夫西人对于此证必剖验而后知，喻氏则未经剖验而已知。非喻氏之智远出西人之上，诚以喻氏最深于《金匮》、《伤寒》，因熟读仲景之书，观其方中所用之药而有所会心也。由斯观之，愚谓仲景治黄疸原胆脾并治者，固非无稽之谈也。


徐伯英论审定硝石矾石散

《金匮》硝石矾石散方，原治内伤黄疸，张寿甫氏之发明功效卓然大著。至矾石即皂矾，张石顽亦曾于《本经达源》论及，而先生则引《本经》兼名涅石，《尔雅》又名羽涅，即一涅字，知其当为皂矾，又即其服药后大便正黑色，愈知其当为皂矾，可谓具有特识。又于临证之时，见其左脉细弱者，知系肝阳不能条畅，则用黄芪、当归、桂枝尖诸药煎汤送服；若见其右脉濡弱者，知系脾胃不能健运，则用白术、陈皮、薏米诸药煎汤送服，不拘送以大麦粥，此诚善用古方，更能通变化裁者也。友人史九州，治一妇人病黄病五六年，肌肤面目俱黄，癸亥秋感受客邪，寒热往来，周身浮肿。九州与柴胡桂枝汤和解之，二剂肿消，寒热不作。遂配硝石矾石散一剂，俾用大麦粥和服。数日后复来云：此药入腹似难容受，得无有他虑否？九州令放胆服之，倘有差错，吾愿领咎。又服两剂其黄尽失。九州欣然述之于予。予曰：“仲圣之方固属神矣，苟非张先生之审定而阐发之，则亦沉潜汩没，黯淡无光耳。”噫，古人创方固难，而今人用方亦岂易易哉！

论痢证治法（附：开胃资生丹）

唐容川曰：“《内经》云，‘诸呕吐酸，暴注下迫，皆属于热’，下迫与吐酸同言，则知其属于肝热也。仲景于下利后重便脓血者，亦详于厥阴篇中，皆以痢属肝经也。盖痢多发于秋，乃肺金不清，肝木遏郁。肝主疏泄，其疏泄之力太过，则暴注里急，有不能待之势。然或大肠开通，则直泻下矣。乃大肠为肺金之腑，金性收涩，秋日当令，而不使泻出，则滞塞不得快利，遂为后重。是以治痢者，开其肺气、清其肝火，则下痢自愈。”


按：
 此论甚超妙，其推详痢之原因及治痢之法皆确当。愚今特引申其说，复为详悉言之。盖木虽旺于春，而其发荣滋长实在于夏。故季夏六月为未月，未者，木重叶也，言木至此旺之极也。而肝脏属木，故于六月亦极旺。肝木过旺而侮克脾土，是以季夏多暴注下泻之证，而痢证甚少，因肺金犹未当令，其收涩之力甚微也。即其时偶有患痢者，亦多系湿热酿成，但利湿清热病即可愈。是以六一散为治暑痢之定方，而非所论于秋日之痢也。迨至已交秋令，金气渐伸，木气渐敛，人之脏腑原可安于时序之常，不必发生痢证也。惟其人先有蕴热，则肝木乘热恣肆，当敛而不敛，又于饮食起居之间感受寒凉，肺金乘寒凉之气，愈施其肃降收涩之权，则金木相犯，交迫于肠中，而痢作矣。是知痢之成也，固由于金木相犯，而金木之相犯，实又因寒火交争之力以激动之也。若唐氏所谓开肺清肝，原为正治之法；然止可施于病之初起，非所论于痢病之已深也。且统观古今治痢之方，大抵皆用之于初期则效，用之于末期则不效。今特将痢证分为数期，详陈其病之情状及治法于下。

痢之初得也，时时下利脓血，后重腹疼，而所下脓则甚稠，血则甚鲜，腹疼亦不甚剧，脉之滑实者，可用小承气汤加生杭芍四钱，甘草二钱下之。盖方中朴、实原可开肺；大黄、芍药又善清肝；且厚朴温而黄、芍凉，更可交平其寒热，以成涤肠荡滞之功；加甘草者，取其能调胃兼能缓肝，即以缓承气下降之力也。

其脉按之不实者，可治以拙拟化滞汤（方载方剂篇痢疾门
 ，系生杭芍一两
 ，当归
 、山楂各六钱
 ，莱菔子五钱
 ，甘草
 、生姜各二钱
 ）。方中之意用芍药以泄肝之热；甘草以缓肝之急；莱菔子以开气分之滞；当归、山楂以化血分之滞；生姜与芍药并用又善调寒热之互相凝滞；且当归之汁液最滑，痢患滞下而以当归滑之，其滞下愈而痢自愈也。

若当此期不治，或治以前方而仍不愈，或迁延数旬或至累月，其腹疼浸剧，所下者虽未甚改色，而间杂以脂膜，其脉或略数或微虚，宜治以拙拟燮理汤（方载方剂篇痢疾门
 ，系生怀山药八钱
 ，生杭芍六钱
 ，金银花五钱
 ，牛蒡子
 、甘草各二钱
 ，黄连
 、肉桂各钱半
 ）。方中之意，黄连、肉桂（煎时后入
 ）等分并用，能交阴阳于顷刻，以化其互争，实为燮理阴阳之主药，即为解寒火凝滞之要品，况肉桂原善平肝，黄连原善厚肠，二药相助为理，则平肝不失于热，厚肠不失于凉；又佐以芍药、甘草，善愈腹疼，亦即善解寒火凝滞也；用山药者，下痢久则阴分必亏，山药之多液，可滋脏腑之真阴，且下痢久则气化不固，山药之益气，更能固下焦之气化也；用金银花、牛蒡子者，因所下者杂以脂膜，肠中似将腐烂，二药善解疮疡热毒即可预防肠中腐烂也。其脉象若有实热，或更兼懒进饮食者，宜用此药汤送服去皮鸦胆子三十粒。

痢证虽因先有积热后为凉迫而得，迨其日久，又恒有热无凉，犹伤于寒者之转病热也。所以此方虽黄连、肉桂等分并用，而肉桂之热究不敌黄连之凉。况重用白芍以为黄连之佐使，见其脉象有热者，又以之送服鸦胆子仁，是此汤为燮理阴阳之剂，而实则清火之剂也。愚生平用此方治愈之人甚多，无论新痢、久痢皆可用。铁岭医士田聘卿，用此方治愈痢证多人，曾登《绍兴医报》声明。乙丑春在沧州，遇沧州城南宜卿白君，非业医而好阅医书，言其族弟年三十余，患痢近一年，百药不效，浸至卧床不起，为开此方授之，服三剂全愈。

用上方虽新痢、久痢皆可奏效，而其肠中大抵未至腐烂也。乃有腹中时时切疼后重，所下者多如烂炙，杂以脂膜，是其肠中已腐烂矣，当治以拙拟通变白头翁汤（方载方剂篇痢疾门
 ，系生山药一两
 ，白头翁
 、生杭芍各四钱
 ，秦皮
 、生地榆
 、三七各三钱
 ，鸦胆子去皮六十粒
 ，甘草二钱
 ，先用白糖水送服三七
 、鸦胆子一半
 ，再将余药煎服
 ，至将药煎渣时
 ，仍先用白糖水送服三七
 、鸦胆子余一半
 ）方中之意，用白头翁、秦皮、芍药、生地榆以清热；三七、鸦胆子以化瘀生新，治肠中腐烂；而又重用生山药以滋其久耗之津液，固其已虚之气化，所以奏效甚捷也。愚在奉时，有陆军团长王剑秋君下痢甚剧，住东人南满医院中两旬无效，曾以此方治愈，其详案载此方之后可考也。至素有鸦片嗜好者，无论其痢之初得及日久，皆宜治以此方，用之屡建奇功。至地榆方书多炒炭用之，而此方生用者，因生用性凉，善保人之肌肤，使不因热溃烂。是以被汤火伤肌肤者，用生地榆为末，香油调敷立愈。痢之热毒侵入肠中肌肤，久至腐烂，亦犹汤火伤人肌肤至溃烂也。此地榆之所以生用也。至白头翁汤原方，原白头翁、秦皮与黄连、黄柏并用，方中药品若此纯用苦寒者，诚以其方本治厥阴热痢，原挟有伤寒实热，今用以治痢久肠中腐烂，故不得不为变通也。

上之痢证，又可治以拙拟解毒生化丹（方载方剂篇痢疾门
 ，系金银花一两
 ，生杭芍六钱
 ，粉甘草三钱
 ，三七细末三钱
 ，鸦胆子去皮六十粒
 ）。为其虚甚，加生怀山药一两。先用白糖水送服三七、鸦胆子各一半，再将余四味煎汤服。至煎渣服时，仍先用白糖水送服所余之三七、鸦胆子，再煎服汤药。盖痢证至此，西人谓之肠溃疡，不可但以痢治，宜半从疮治，是以用金银花、粉甘草以解疮家之热毒；三七、鸦胆子以化瘀生新；而鸦胆子味至苦，且有消除之力（捣膏能点疣
 ），又可除痢证传染之毒菌；用芍药泄肝火，以治痢之本病；又恐其痢久伤阴，及下焦气化不固，是以又重用生山药以滋阴液固气化，此所以投之必效也（方剂篇本方后载有医案可参观
 ）。当愚初拟此方时，犹未见西人肠溃疡之说。及后见西书，其所载治法，但注重肠溃疡，而不知兼用药清痢之本源，是以不如此方之效也。

又有下痢日久，虚热上蒸，饮食减少，所下者形如烂炙，杂以脂膜，又兼腐败之色，腥臭异常，腹中时时切疼益甚者，此腹中生机将断，其为病尤重矣。宜治以前方，再加潞党参、天门冬各三钱。此用参以助其生机，即用天冬以调济参之热也。

又有因素伤烟色，肾经虚惫，复下痢日久，肠中欲腐烂，其下焦之气化愈虚脱而不能固摄者，宜治以拙拟三宝粥（方载方剂篇痢疾门
 ，系生怀山药细末一两煮作粥
 ，送服去皮鸦胆子五十粒
 、三七细末二钱
 ）。方中之意，用三七、鸦胆子以治肠中之腐烂；用山药粥以补下焦之虚脱也。戊午中秋，愚初至奉天，有铁岭少年李济臣者，素有嗜好，又多内宠，患痢四十余日，屡次延医服药而病势浸增，亦以为无药可医矣。后愚诊治，其脉细弱而数，两尺重按即无。所下者脓血相杂，或似烂炙，亦间有见好粪之时。治以三宝粥方，服后两点钟腹疼一阵，下脓血若干。其家人疑药不对证。愚曰：“非也，肠中瘀滞下尽则愈矣。”俾再用白糖水送服鸦胆子仁五十粒。时已届晚九点钟，一夜安睡，至明晨大便不见脓血矣。后俾用山药粥送服鸦胆子仁二十粒，连服数次，将鸦胆子仁递减至六七粒，不惟病愈，身体亦渐强壮矣。闻济臣愈后，其举家欣喜之余，又忽痛哭；因济臣之尊翁（本溪湖煤矿总办
 ）于前一岁因痢病故，今因济臣得救而愈，转悲从前之未遇良医而枉死也。由斯知药果对证，诚有夺命之权也。

又有下痢或赤、或白、或赤白参半，后重腹疼，表里俱觉发热，服凉药而热不退，痢亦不愈，其脉确有实热者。此等痢证原兼有外感之热，其热又实在阳明之府，非少阴篇之桃花汤所能愈，亦非厥阴篇之白头翁汤所能愈也。惟治以拙拟通变白虎加人参汤则随手奏效（方载方剂篇痢疾门
 ，系生石膏二两
 ，生杭芍八钱
 ，生怀山药六钱
 ，野台参五钱
 ，甘草二钱
 ，煎汤两盅
 ，分三次温饮下
 ）。痢证身热不休，服清火药而热亦不休者，方书多诿为不治。然治果对证，其热焉有不休之理。此诚因外感之热邪随痢深陷，永无出路，以致痢为热邪所助，日甚一日，而永无愈期。治以此汤，以人参助石膏能使深陷之热邪徐徐上升外散，消散无余；加以芍药、甘草以理后重腹疼；生山药以滋阴固下，连服数剂，热退而痢亦遂愈。方中之药原以芍药代知母，生山药代粳米，与白虎加人参汤之原方犹相仿佛，故曰通变白虎加人参汤也。愚生平用此方治愈此等痢证甚多，方剂篇本方后载有数案可参观也。


按：
 此外感之热与痢相并，最为险证。尝见东人志贺洁著有《赤痢新论》，大为丁仲祜君所推许。然其中载有未治愈之案二则。一体温至三十八度七分，脉搏至百一十至，神识蒙昏，言语不清，舌肿大干燥，舌苔剥离，显然夹杂外感之实热可知，乃东人不知以清其外感实热为要务，而惟日注射以治痢之血清，竟至不救。其二，发剧热，夜发躁狂之举动，后则时发谵语，体温达四十度二分，此又显然有外感之大热也。案中未载治法，想其治法，亦与前同，是以亦至不救。设此二证若治以拙拟之通变白虎加人参汤，若虑病重药轻，可将两剂并作一剂，煎汤四五茶杯，分多次徐徐温饮下，病愈不必尽剂，其热焉有不退之理。大热既退，痢自随愈，而东人见不及此者，因东人尽弃旧日之中学，而专尚西学也。盖中西医学原可相助为理，而不宜偏废，吾国果欲医学之振兴，固非沟通中西不可也。

上所论之痢证乃外感之热已入阳明之府者也。然痢证初得，恒有因外感束缚而激动其内伤者，临证者宜细心体察。果其有外感束缚也，宜先用药解其外感，而后治痢；或加解表之药于治痢药中；或用治痢药煎汤送服西药阿斯必林瓦许亦可解表。设若忽不加察，则外感之邪随痢内陷，即成通变白虎加人参汤所主之险证，何如早治为愈也。

痢证虽为寒热凝滞而成，而论者多谓白痢偏寒，赤痢偏热。然此为痢证之常，而又不可概论也。今试举治愈之两案以明之。同庄张申甫表兄之夫人，年近六旬，素多疾病。于季夏晨起，偶下白痢，至暮十余次。秉烛后，忽周身大热，昏不知人，循衣摸床，呼之不应，其脉洪而无力，肌肤之热烙手。知其痢因伤暑而成，且多病之身不禁暑热之熏蒸，所以若是昏沉也。急用生石膏三两，野台参四钱，煎汤一大碗，俾徐徐温饮下，至夜半尽剂而醒。诘朝煎渣再服，热退痢亦遂愈。此纯系白痢而竟若是之热也。

又奉天陆军连长何阁臣，年三十许，因初夏在郑州驻防多受潮湿，患痢数月不愈。至季秋还奉，病益加剧，下多紫血，杂以脂膜，间似烂炙，腹中时时切疼。或授以龙眼肉包鸦胆子仁方，服之益增重，来院求为诊治。其脉微弱而沉，左脉几不见。俾用生硫黄细末搀熟麦面少许作丸，又重用生山药、熟地黄、龙眼肉煎汤送服，日两次，每次服硫黄约有七八分，服至旬余始愈。此纯系赤痢而竟若是之寒也。

又有前后连两次病痢，其前后寒热不同者，为细诊其脉，前后迥异，始能用药各得其宜，无所差误，今复举两案于下以征明之。

岁己巳，在德州，有卢雅雨公曾孙女，适桑园镇吴姓，年五十六岁，于季夏下痢赤白，延至仲冬不愈，延医十余人，服药百剂，皆无效验。其弟卢月潭，素通医学，偶与愚觌面谈及，问还有治否。答曰：“此病既可久延岁月，并非难治之证，但视用药何如耳。”月潭因求往视，其脉象微弱，至数略数，饮食减少，头目时或眩晕，心中微觉烦热，便时下坠作疼，惟不甚剧，所下者赤白参半，间有脂膜相杂。询其生平下焦畏凉，是以从前服药略加温补，上即烦热；略为清解，下即泄泻也。乃为初次拟得三宝粥方治之，药虽偏于凉，而有山药粥以补其下焦，服后必不至泄泻。上午服一剂，病觉轻。至晚间又服一剂，其病遂愈。后旬日，因登楼受凉，其痢陡然反复，日下十余次，腹疼剧于从前，其脉象微弱如前，而至数不数。俾仍用山药粥送服生硫黄细末三分，亦一日服二次。病大见愈，脉象亦较前有力。翌晨又服一次，心微觉热，又改用三宝粥方，一剂而愈。

又愚在奉天时，有二十七师炮兵第一营营长刘铁山，于初秋得痢证甚剧。其痢脓血稠黏，脉象弦细，重诊仍然有力。治以通变白头翁汤，两剂全愈。隔旬余，痢又反复，自用原方治之，病转增剧，复来院求诊。其脉弦细兼迟，不任循按，知其已成寒痢，所以不受原方也。俾用生怀山药细末煮粥，送服小茴香细末一钱、生硫黄细末四分，数次全愈。

上所治二案，皆前病痢则热、后病痢则寒者也。而治之者随病机之转移，而互治以凉热之药，自能随手奏效。至于第一案，初次用凉药治愈，后用热药治之将愈，而又以凉药收功，此又在临证时细心研究，息息与病机相符也。

又有痢证，上热下凉，所用之药宜上下分途，以凉治上，以热治下者。曾治天津张姓媪，年近五旬，于孟秋患痢，两旬不愈。所下者赤痢杂以血水，后重腹疼，继则痢少泻多，亦兼泻血水，上焦烦热，噤口不食，闻食味即恶心欲呕，头目眩晕，不能起床，其脉关前浮弦，重诊不实，两尺则微弱无根，一息五至，病人自觉心中怔忡，精神恍惚，似难支持，此乃虚极将脱之兆也。遂急用净萸肉、生怀山药各一两，大熟地、龙眼肉、白龙骨各五钱，生杭芍、云苓片、炙甘草各二钱，俾煎汤两盅，分两次温服下。初服一次，心神即觉安稳。尽剂后，少进饮食，泻痢亦少止。又即原方加生地黄四钱，炙甘草改用三钱，煎汤两盅，分两次温服下，每服一次送服生硫黄细末二分半，日服一剂，数日全愈。

至于暑天热痢，宜治以六一散，前已言之。然南方之暑热兼湿，用六一散诚为至当；北方之暑热恒不兼湿，且有兼燥之时，若用六一散时，原当有所变通。愚尝拟得一方，用之甚效。方用滑石、生石膏各五钱，朱砂、粉甘草细末各二钱，薄荷冰一分，共和匀，每服二钱，开水送下。热甚痢剧者，一日可服五六次。名之曰加味益元散，盖以六一散加朱砂为益元散，兹则又加石膏、薄荷冰也。


按：
 暑热之痢恒有噤口不食者，而治以加味益元散，即可振兴其食欲。若非暑热之痢而亦不思饮食者，宜用朱砂、粉甘草细末等分，少加薄荷冰，每服一钱，竹茹煎汤送下，即可思食。盖此等证多因肝胆之火挟胃气上逆，其人闻食味即恶心欲呕，所以不能进食，用朱砂以降胃镇肝，甘草以和胃缓肝，竹茹以平其逆气，薄荷冰以散其郁热，所以服之即效也。因此方屡次奏功，遂名之曰开胃资生丹。

又有当暑热之时，其肝胆肠胃先有蕴热，又更奔走作劳于烈日之中，陡然下痢，多带鲜血，其脉洪大者。宜治以大剂白虎汤，煎数盅，分数次温饮下，每次送服鸦胆子仁三十粒。若其脉虽洪大而按之虚者，宜治以大剂白虎加人参汤，送服鸦胆子仁。

又有痢久清阳下陷者，即胸中大气因痢下陷也。其病情常觉下坠腹疼（此气分下陷迫其下焦腹疼
 ），或痢或泻，多带虚气，呼吸短气，或兼有寒热往来，其脉象迟弱者，宜治以拙拟升陷汤（方载方剂篇第四卷
 ，系生箭芪六钱
 ，知母三钱
 ，柴胡
 、桔梗各钱半
 ，升
 麻一钱
 ），去知母，加生怀山药六钱，白头翁三钱。盖原方之意，原用生箭芪以升补胸中大气，而以柴胡、桔梗、升麻之善升清阳者以辅之，更加知母以调剂黄芪之热也。兹因下焦泻痢频频，气化不固，故以白头翁易知母，而更以山药辅之。因知母之性寒而滑，白头翁之性凉而涩，其凉也能解黄芪之热，其涩也能固气化之脱，且为治痢要药，伍以山药，又为止泻之要药也。

又方书中论痢证，有所谓奇恒痢者，言其迥异乎恒常之痢也。愚于此证未见过，特录前哲之说以补之。

张隐庵曰：“奇恒痢证，三阳并至，三阴莫当，九窍皆塞，阳气旁溢，咽干喉塞痛，并于阴则上下无常，薄为肠澼，其脉缓小迟涩。血温身热者死，热见七日者死。盖因阳气偏剧，阴气受伤，是以脉小沉涩。此证急宜用大承气汤泻阳养阴，缓则不救。若不知奇恒之因，见脉气平缓而用平易之剂，必至误事。”

陈修园曰：“嘉庆戊午，夏泉王孝廉患痢七日，忽于寅卯之交声微哑，谵语半刻即止，酉刻死。七月，榕城叶广文观凤之弟患同前证来延，言伊弟患痢不甚重，饮食如常，惟早晨咽微疼，如见鬼状，午刻即止。时届酉刻，告以不必往诊，令其速回看视。果于酉戌之交死。此皆奇恒痢也。若早投以大承气汤，犹可挽回。”细审隐庵、修园所言奇恒痢之病状病情，知当系少阴热痢。盖冬伤于寒未即发，或他时所受之寒未即发，伏于三焦脂膜之中，久而化热，下陷于少阴，若在冬令，则为少阴伤寒（此少阴伤寒之热证
 ，初得之即宜治以凉药者也
 ），若在他时，则为少阴温病（即温病中其热甚实而脉反细者
 ），若再有肝火乘之，可纯下青色之水。宜急用大承气汤下之，《伤寒论》有明文也。盖乙癸同源，肾热而肝亦恒热，当此少阴病热之时，肝肾之火相并，可迫胆汁妄行而下青水，即可累肠中生炎下利脓血。下青水者宜治以大承气汤，下脓血者亦宜治以大承气汤，固可比例而知也。况修园所遇之两证，皆年在戊午，天干为火运，地支又为少阴司天，肾中之火必旺（司天者可主一岁之令，不但主上半年，况其病发于秋，而其病根多伏于夏
 ）。至七月，则阳明燥金在泉，热而且燥，其热愈甚。前证未详病发何月，而后证之发则在于七月也。至二证之危皆在酉时者，燥金正旺之时也。隐庵谓此病之危在于七日，修园所录二案亦一死于七日，因火之数生于二而成于七也。

特是隐庵之论奇恒痢虽甚确，然仍系浑同言之，须代为剖析，其理始明。盖浑曰三阳并至，其脉象当浮大，何以反沉而小乎？浑曰三阴莫当，凡阳盛阴虚者，脉搏必数，何以其脉之沉小者又复兼涩，涩非近于迟乎？惟确知其系少阴热痢（少阴有寒痢桃花汤所主之证是也
 ），其可疑之处自涣然冰释。盖少阴之热证，因伏气之热下陷耗其真阴，致肾中阴气不能上潮与心中阳气相济，则心脉之跳动必无力，是以少阴之病无论或凉或热，其脉皆微细，此证之脉小沉涩，与少阴病之脉微细者同也。少阴之病因阴气不上潮，其上焦多生燥热，致咽痛，咽中伤生疮。此证之咽干、微痛、微哑，与少阴病之咽痛、咽中伤生疮者同也。至其所谓偶发谵语，如见鬼状者，诚以少阴病因阴阳之气不相接续，所以多兼烦躁，其烦躁之极，言语状态或至狂妄，而仍与阳明大热谵语不省人事者不同，是以旋发而旋止也。夫少阴病原多险证，以其阴阳之气果分毫不相接续，其危险即可生于顷刻之间。而奇恒痢证又加以肝胆之火，与伏气下陷之热相助为虐，是以较他少阴证尤险。隐庵谓治以大承气汤，乃急下之以存真阴也。若下后而真阴不能自复，其脉仍不起，热仍不退者，拟以大剂白虎加人参汤，去粳米，代以生怀山药一两，煎汤数盅，分数次徐徐温饮下，自当脉起热退，而痢亦遂愈也。方中之义用白虎汤以清肝肾之热；而山药以滋肾中真阴，兼可代粳米调胃；协同甘草以缓白虎之下趋，其滋肾之力又能协同人参以助阴气之上潮，其阴阳之气互相接续，脉之跳动自然舒畅，脏腑之郁热亦即随脉外透矣。

又东人志贺洁《赤痢新论》谓，热带之地有阿米巴赤痢。阿米巴之现状，为球形或为椭圆之结核，与寻常赤痢菌之为杆状者不同。其外有包，为玻璃透明形。其内结之核为血球，间有脓球。取新便下之混血黏液一滴置玻璃片上，加以生理的食盐水，更以小玻璃片轻复其上，以显微镜视之，若有假足之伸缩助其活动，即为阿米巴赤痢之原虫。其剧者，痢中混有坏疽溃疡片，而带有腐肉样之臭气，或为污泥色。至其证状之经过，与慢性赤痢大略相似。其身体大率无过热之温度，或迟至累年累月而犹可支持者。此证治法，宜日服甘汞十分瓦之三（当分三次服
 ），连服七八日。但须注意于中毒状，稍发现中毒形状宜速停。又可服硫黄半瓦，一日三次。又宜用金鸡纳霜为注肠剂，惟不可即用浓厚之液，最初当用五千倍之溶液，继乃可用至千倍水者，数日后则用至五百倍水者。

观东人此段议论，可谓于痢证研究甚细。愚未至热带，所以未治过阿米巴痢，然彼又云间有传至温带者，而愚生平所治之痢，若彼所述阿米巴之状况者亦恒有之，而但用自所制诸方亦皆治愈，其中有阿米巴痢与否，原难决定，以后再遇此等证当亦用其法验之。至彼谓阿米巴痢当治以硫黄，而愚生平治痢原恒有用硫黄之时，非因见其书而始知用硫黄也。

诸痢之外又有所谓休息痢者，其痢大抵皆不甚重而不易除根，治愈恒屡次反复，虽迁延日久而犹可支持，有若阿米巴痢之轻者，至累年累月不愈而犹可支持也，或此等痢即阿米巴痢欤？须待后实验。然其所以屡次反复者，实因有原虫伏于大小肠曲折之处，是以愈而复发，惟用药除净其原虫则不反复矣。至除之之法，证之近于热者，可用鸦胆子仁，以治痢之药佐之；近于凉者，可用硫黄末，而以治痢之药佐之。再者，无论或热或凉，所用药中皆宜加木贼一钱，为其性善平肝，又善去肠风止血，故后世本草谓其善治休息痢也。其脾胃不健壮者，又宜兼用健补脾胃之药以清痢之上源，自能祓除病根也。

又有非因痢之毒菌未净，实因外感之热潜伏未净，而成休息痢者。邑中诸生王荷轩，年六十七岁，于中秋得痢证，医治二十余日不效。后愚诊视，其痢赤白胶滞，下行时觉肠中热而且干，小便亦觉发热，腹疼下坠，并迫其脊骨尽处亦下坠作疼，且时作眩晕，其脉洪长有力，舌有白苔甚厚。愚曰：“此外感之热挟痢毒之热下迫，故现种种病状，非治痢兼治外感不可。”投以通变白虎加人参汤，两剂诸病皆愈。诊其脉，犹有余热，拟再用石膏清之。病家疑年高之人，石膏不可屡服，愚亦应聘他往。后二十余日痢复作，延他医治疗，于治痢药中杂以甘寒濡润之品，致外感之余热永留不去，其痢虽愈而屡次反复。延至明年仲夏，反复甚剧，复延愚诊治。其脉象病证皆若从前。因谓之曰：“去岁若肯多服生石膏数两，何至有以后屡次之反复，今不可再留邪矣。”仍投以通变白虎加人参汤，连服三剂全愈，而脉亦和平，自此永不反复。

痢证又有日下痢频频，其肠中仍有燥结，必去其燥结而痢始愈者，此固属罕见之证，而治痢者实不可不知也。表弟刘昌绪，年二十四岁，于中秋下痢，脓血稠黏，一日十五六次，腹疼后重甚剧。治以化滞汤，连服两剂，下痢次数似少减，而后重腹疼如旧。细诊其脉，尺部重按甚实，疑其肠有结粪，投以小承气汤加生杭芍数钱，下燥粪长约四寸，后重腹疼顿愈十之八九。再与以化滞汤一剂，病若失。

治痢最要药品，其痢之偏热者，当以鸦胆子为最要之药；其痢之偏寒者，当以硫黄为最要之药，以此二药皆有消除痢中原虫之力也。此二种药，上所录方案中已屡言之，今再详细论之。

鸦胆子，一名鸭蛋子，为其形椭圆若鸭卵也。大如梧桐子，外有黑硬皮，其味极苦，实为苦参所结之子，药行中亦有名为苦参子者。服时须去其硬皮，若去皮时其中仁破者，即不宜服，因破者服后易消，其苦味遽出，恒令人呕吐；是以治痢成方，有用龙眼肉包鸦胆子仁囫囵吞服者；药房中秘方，有将鸦胆子仁用益元散为衣，名之为菩提丹者，是皆防其入胃即化出其苦味也。若以西药房中胶囊盛之吞服，虽破者亦可用。其性善凉血止血，兼能化瘀生新。凡痢之偏于热者，用之皆有捷效，而以治下鲜血之痢，泻血水之痢则尤效。岁在壬寅，有沧州友人滕玉可，设教于邻村。其年过五旬，当中秋时下赤痢甚剧，且多鲜血，服药二十余日无效。适愚他出新归，过访之，求为诊治。其脉象洪滑，知其纯系热痢。彼时愚虽深知鸦胆子之功效，而犹以为苦参子系通行共知之名，因谓之曰：“此易治，买苦参子百余粒去皮，拣其仁之成实者，每服六十粒，白糖水送下，两次即愈矣。”翌日愚复他出，二十余日始归，又访之，言“遍询药房皆无苦参子，后病益剧，遣人至敝州购来，果如法服之两次全愈，真仙方也”，愚曰：“前因粗心，言之未详。苦参子即鸦胆子，药房中又名为鸭蛋子，各药房中皆有，特其见闻甚陋，不知其为苦参子耳。”后玉可旋里，其族人有自奉天病重归来者，大便下血年余，一身悉肿，百药不效，玉可授以此方，如法服之，三次全愈。

鸦胆子又善清胃腑之热，凡胃脘有实热充塞、噤口不食者，服之即可进食。邻村武生李佐廷，年五旬，素有嗜好，身形羸弱。当霍乱盛行之时，忽然腹中觉疼，恶心呕吐，下利脓血，惧甚，以为必是霍乱证。诊其脉，毫无闭塞之象，惟弦数无力，左关稍实，遂晓之曰：“此非霍乱，乃下焦寒火交迫，致腹中作疼下脓血，上焦虚热壅滞，故恶心呕吐，实系痢证之剧者。”遂投以生杭芍六钱，竹茹、清半夏各三钱，甘草、生姜各二钱。一剂呕吐即愈，腹疼亦轻，而痢犹不愈，不思饮食。俾但用鸦胆子仁二十五粒，一日服两次，白糖水送下，病若失。审斯知鸦胆子不但善理下焦，即上焦郁热用之亦妙，此所以治噤口痢而有捷效也。

硫黄原禀火之精气，其挟有杂质者有时有毒，若其色纯黄，即纯系硫质，分毫无毒，为补相火暖下焦之主药。痢证下焦凉者，其上焦恒有虚热，硫黄质重，生热力直达下焦而不至助上焦之虚热。且痢之寒者虽宜治以热药，而仍忌温补收涩之品。至硫黄，诸家本草谓其能使大便润、小便长，西人谓系轻泻之品，是其性热而能通，故以治寒痢最宜也。愚屡次品验此药，人之因寒作泻者，服之大抵止泻之时多。更有五更泻证，服他药不效，而放胆服硫黄即愈者。又间有本系因寒作泻，服硫黄而泻转剧者，惟与干姜、白术、五味等药同用，则确能治因寒作泻而无更泻之弊。古方书用硫黄皆系制用，然制之则热力减，必须多服，有时转因多服而生燥，实不如少服生者之为愈也。且择其纯系硫质者用之，原分毫无毒，亦无须多方制之也。至其用量，若以治寒痢，一次可服二三分，极量至五六分，而以治他证，则不在此例。曾治邻村泊北庄张氏妇，年二十余，胃寒作吐，所吐之食分毫不能消化（凡食后半日吐出不消化者皆系胃寒
 ），医治半年无效，虽投以极热之药亦分毫不觉热，脉甚细弱，且又沉迟。知其胃寒过甚，但用草木之品恐难疗治，俾用生硫黄细末一两，分作十二包，先服一包，过两句钟不觉热，再服一包。又为开汤剂干姜、炙甘草各一两，乌附子、广油桂、补骨脂、于术各五钱，厚朴二钱，日煎服一剂。其硫黄当日服至八包，犹不觉热，然自此即不吐食矣。后数日，似又反复，遂于汤剂中加代赭石细末五钱，硫黄仍每日服八包，其吐又止。连服数日，觉微热，俾将硫黄减半，汤剂亦减半，惟赭石改用三钱。又服二十余日，其吐永不反复。愚生平用硫黄治病，以此证所用之量为最大。至于西药中硫黄三种，其初次制者名升华硫黄，只外用于疮疡，不可内服；用升华硫黄再制之，为精制硫黄，用精制硫黄再制之为沉降硫黄，此二种硫黄可以内服。然欲其热力充足，服之可以补助元阳、温暖下焦，究不若择纯质生硫黄服之为愈也。方剂篇第八卷载有服生硫黄法，附有医案若干可参观。

至西法治痢之方，谓初期宜用下剂，若甘汞、蓖麻子油、大黄、硫苦等是也，而最佳者惟甘汞及蓖麻子油。方用甘汞半瓦，一次服下，再用蓖麻子油十五瓦，一次服下，当觉轻快。或先服蓖麻子油一次，后每间三时服甘汞半瓦，服至三次后，再服蓖麻子油一次，为赤痢初期疗法中之最佳者。若于服下剂之后，而仍未全愈者，宜用次硝酸苍铅二瓦，重曹一瓦半，安知必林一瓦半，白糖一瓦半，和匀，为一日之量，均分三次服下。此方若仍未全愈者，宜再用次硝酸苍铅三瓦，单那尔并二瓦，重曹一瓦半，和匀，为一日之量，均分三次服下。或用次硝酸苍铅三瓦，瓦鲁貌拉儿并两瓦，和匀，为一日之量，均分三次服下。


按：
 次硝酸苍铅对于肠壁肌肤最有被覆保护之功用，又能减少肠之运动，又有防腐之力，故为止泻要药。重曹外用为含漱品，于呼吸器之加答儿为吸入药，内用于种种之消化不良，为制酸药。其他用于尿酸、疼风、偻麻质斯、膀胱加答儿等。安知必林为确实普通之解热药，凡肺劳之发热，肠窒扶斯热、间歇热、再归热及一切热病皆用之。又为急性关节偻麻质斯特效药，又为镇痛药，凡偻麻质斯性骨节痛、头痛、偏头痛、神经痛、痛风、月经痛等均用之。又有镇痉之作用，故能治喘息病，与盐酸歇鲁因并用，尤为特效。外用为防腐药及止血药。单那尔并不甚溶解于胃中，下至肠中始分解为蛋白与单宁酸，呈单宁酸之收敛作用，故不害胃之消化机能，为肠之收敛药。本品为无味之药物，最适于小儿之治疗，专用于大小肠加答儿肠滤囊之溃疡机转，肺劳患者之下利，慢性赤痢，肠窒扶斯，夏期小儿之下痢等。瓦鲁貌拉儿并系臭化没食子酸与蛋白质之新化生物，为黑褐色粉末，有芳香之气，入人肠内之后，始现其收敛作用。其收敛之性，略似单宁酸，而为次硝酸苍铅之伍药。

观上所录三方中之药性，知其第一方为解热化滞防腐收敛之剂，其第二方、第三方则但为防腐收敛之剂。其制方之妙，当以第一方为最善。盖痢证多热，安知必林善解肠中炎热，且有防腐之效。痢证因气化凝滞，恒后重腹痛，重曹力善化滞（性与碱同
 ）可除后重腹痛。至次硝酸苍铅，虽有收敛之性，似与痢证之滞下者不相宜，而为痢证防腐之主药，故亦为治痢要药。至于第二、三方虽亦能防腐，而其收敛之力较重，似有留邪之弊，纵能将痢治愈，必多需时日。是以西医治痢证，即寻常痢证亦必历旬日或至两旬始能收功。西学医书所载治痢之案可考也。近今用西药治痢者，于服通下药后，恒遽服乙必格散（即阿片吐根散
 ）止之，尤无足取。夫痢证原名滞下，其下本患滞，而更投以收敛过剧之品，滞者不愈滞乎！惟治痢至将愈时，因下焦气化不固，而兼泄泻者，始不防用止泻之药。然所谓止泻之药，亦非必收敛之品也，或壮健其脾胃，或补益其气血，或调节其饮食，其泄泻愈而痢亦随愈矣。至西医治痢用防腐除菌药以浣肠，用痢门血清药以注射，则皆佳方也。


论霍乱治法

霍乱为最险要紧急之证，且其证分阴阳。阴证宜治以温药，阳证宜治以凉药，设或辨证不清，而凉热误投，必凶危立见。即辨证清矣，而用药凉热不爽，亦未必能救其强半也。己未孟秋，奉天霍乱盛行，吐泻转筋，甚者脉闭，身冷如冰，而心中发热，嗜饮凉水。愚断为阳证，而拟得急救回生丹一方，药性虽凉，然善发汗，且善解毒，能使内伏之毒热透表外出，而身之凉者可温，脉之闭者可现。时奉天警务处长王莲波君，兼为临时防疫总办，询方于愚，因开此方与之。后凡服此方者，大抵皆愈。继又拟得卫生防疫宝丹方，于前方之中加辛香温通之药两味，俾其药性凉热适均。日服数十粒可暗消病根于无形。若含数粒，可省视病人不受传染。时有刘耀华者，沧州城里人，充奉天财政厅司书，见丐者病卧街头，吐泻转筋，病势垂危，而耀华适带有卫生防疫宝丹，与以数十粒，复至茶馆寻开水半盏，俾送下，须臾吐泻转筋皆愈，而可起坐矣。继有扶顺县飘尔屯煤矿经理尚习珍，来院购防疫之药，即将卫生防疫宝丹二百包与之。其煤矿工人患霍乱者，或服八十粒，或服一百二十粒，皆完全救愈。一方竞托尚君来购此药，呼为神丹。由斯知卫生防疫宝丹之于霍乱，既可防之于未然，又可制之于既发，其功效亦不减急救回生丹也。

且此二方不独用于奉天一方有效也，斯岁直隶、山东亦多此证，直隶故城县尹袁霖普君寄函问治此证之方，因开急救回生丹方与之，袁君按方施药二百六十剂，即救愈二百六十人。又将其方遍传直隶、山东各县，且又呈明省长登之北洋公报，袁君可谓好行其德者矣。次年直南数十县又有此证，袁君复来问方。审其所述病之情状，似阳中伏阴，又为寄去卫生防疫宝丹方，袁君按方自制药六大剂，救愈千人，仍复传遍各县，呈明省长登之北洋公报。且此两次，本籍盐山亦有此证，愚曾寄方于长子荫潮，亦按方施治，皆奏效。


按：
 以上诸征验，则急救回生丹与卫生防疫宝丹可为治阳霍乱之定方矣，而实未尝以之治阴霍乱也。即有时霍乱或阳中伏阴，或阴阳交争，亦止治以卫生防疫宝丹，而未尝治以急救回生丹也。近时杭州裘吉生君所梓三三医书，其初集第八种为《时行伏阴刍言》，著此书者为田云槎，未详何时何地人。评此书者为当阳李贡三（名振声
 ）。其所谓时行伏阴者，吐泻转筋、肌消目陷、脉沉迟、四肢拘紧、腹疼心不觉热。此与阴证霍乱几无以异，而李君谓卫生防疫宝丹善治此证，若兼有外感者，急救回生丹亦可用。此诚愚制方时所念不及此者也，今录其原文于下以备参观。

《时行伏阴刍言》李君贡三评语原文

辛酉六月三十日，余方就诊戚家，不意长儿大新（现年十二
 ）大泻不止，及余回家，而吐亦作矣。其脉尤紧而迟，四末微麻，头疼，身热，无汗，口渴，此伏阴而兼外感也。投以急救回生丹。此方系张寿甫先生所创，载在《医学衷中参西录》。本年暑假内余按法制有数剂，用之无不获效。小儿此证虽属伏阴，因有兼证须兼解表，且先生谓此丹服之可温覆得汗，故与之。从此可知无论伏阴霍乱，其病初起时，可先与此丹，令其得汗以减其势，而后再分途治之可也（若但系伏阴证
 ，先与以先生所制卫生防疫宝丹更妙
 ）。乃服药后，须臾汗出，吐泻之势亦稍缓。继与以漂苍术三钱，枳壳二钱，厚朴钱半，西砂仁、广陈皮、炙甘草、苏叶各一钱，薄荷八分，加生姜、大枣，煎汤服之，未尽剂而愈。


按：
 其哲嗣兼外感，所以身热口渴；若但为伏阴，初则吐泻，继则身冷、转筋、目眶塌陷，无一不与霍乱相同，惟心中不觉发热，且四肢有拘急之象耳。斯实仿佛阴证霍乱，与《伤寒论》所载之霍乱相似，故其书所载复阳消阴法即系附子理中汤。今李君于其初得，谓可治以急救回生丹，且谓若治以卫生防疫宝丹更妙。盖卫生防疫宝丹，初服下觉凉，继则终归于热，因冰片、薄荷冰皆性热用凉也，况细辛、白芷原属温热之品。是以此丹之妙用，在上能清，在下能温耳。至急救回生丹，无辛、芷之热，朱砂又加重，药性似偏于凉矣。然朱砂原汞硫化合，凉中含有热性，况冰片、薄荷冰亦加多，发汗甚捷，服后无论新受之外感、久伏之邪气，皆可由汗透出。由斯观之，若果系阳证霍乱，即放胆投以急救回生丹必能回生。若不能断其为阴为阳，即投以卫生防疫宝丹，亦无不效也。夫方自愚制，经李君发明之，而其用愈广亦愈妙，李君真愚之益友矣。爰将二方之制法服法详列于下。


急救回生丹：

顶好朱砂一钱半，粉甘草细末一钱，冰片三分，薄荷冰二分。共为细末，分三次服。多半点钟服一次，开水送下，温覆得汗即愈。若初服即得汗者，后二次可徐徐服之。吐剧者，宜于甫吐后服之。

卫生防疫宝丹：

粉甘草细末十两，细辛细末两半，香白芷细末一两，薄荷冰细末四钱，冰片细末三钱，顶好朱砂细末三两。将前五味水泛为丸，绿豆大，阴干（不宜晒
 ），朱砂为衣，勿令余剩，务令外皮坚实、光滑，可不走味。霍乱轻者，服一百二十粒，重者服一百六十粒或二百粒，开水送下，服一次未全愈者，可继续服至数次。二方皆宜服之全愈然后停服。


按：
 卫生防疫宝丹多服亦可发汗，无论霍乱因凉因热用之皆效，并治一切暴病痧证，头疼，心烦，四肢作疼，泄泻，痢疾，呃逆（治此证尤效
 ）。若无病者，每饭后服二十粒，能使饮食速消，饭量骤加，实为健胃良药。且每日服之，尤能预防一切杂证，不受传染。

霍乱之证，有但用上二方不效者，其吐泻已极、奄奄一息将脱者是也。方书有谓霍乱为脱疫者，实指此候。此时无论病因为凉为热，皆当急用人参八钱以复其阳，生山药一两、生杭芍六钱以滋其阴，山萸肉八钱以敛肝气之脱（此证吐泻之始
 ，肝木助邪侮土
 ，吐泻之极
 ，而肝气转先脱
 ，将肝气敛住而元气可固
 ），炙甘草三钱以和中气之漓，赭石细末四钱引人参之力下行即以防其呕吐，朱砂、童便（先用温热童便送服朱砂细末五分
 ，再煎服前药
 ）以交其心肾。此方载方剂篇第四卷名急救回阳汤，实阴阳俱补也。心中觉热者，加天冬六七钱；身凉、脉不见、心中分毫不觉热者，去芍药，加乌附子一钱；若心中犹觉热，虽身凉脉闭，不可投以热药；汗多者，萸肉可用至两余。方中人参若用野台参，即按方中分量；若用东省野山参，分量宜减半，另炖兑服。按：此方当用于吐泻既止之后，若其势虽垂危，而吐泻犹未止，仍当审其凉热，用前二方以消内毒，然后以此方继之。其服药距离时间，约在多半点钟。曾治奉天小南关寇姓媪，霍乱吐泻一日夜，及愚诊视时，吐泻已止，周身皆凉，六脉闭塞，精神昏愦，闭目无声，而呼之仍有知觉，且恒蹙其额，知霍乱之毒犹扰乱于其心中也。问其吐泻时情状，常觉心中发热，频频嗜饮凉水，知其确系阳证。先与以急救回生丹三分之一，和温开水灌下。迟半点钟，视其形状较安，仍身凉无脉，俾煎急救回阳汤一剂，徐徐灌下，且嘱其服药以后，不时少与以温开水。至翌晨，复为诊视，身热脉出，已能言语，仍自言心中热甚。遂用玄参二两，潞参一两，煎汤一大碗，俾徐徐温饮下，尽剂而愈。详观此案，当知用急救回阳汤之方针矣。

上所拟治霍乱三方，急救回生丹宜于霍乱之偏热者；卫生防疫宝丹宜于霍乱之偏凉者；急救回阳汤以救霍乱之将脱者。治霍乱之方，似已略备。然霍乱中间有大凉大热之证，似宜另商治法，今更进而申论之。

《伤寒论》之论霍乱也，主于寒，且主于大寒，若理中加附子，通脉四逆加人参诸方，皆治大寒之药也。然其各节中多言恶寒，四肢拘急，厥冷，或吐利汗出，或寒多不用水，必其病象中现如此形状，且脉象沉细欲无者，方可酌用《伤寒论》中诸方以急回其阳。阳回之后，间有觉烦热者，又宜急服凉润滋阴之药，以善其后。盖阳回其心脏跳动有力，则脉可复，身可热，吐泻亦可止。因其从前吐泻过剧，伤其阴分，是以阳回之后恒有觉烦热者，故又宜服凉润滋阴之药以善其后也。然此等证极少，愚经历霍乱多次，所治若此等证者不过四五焉。

至霍乱之大热者，则恒有之。忆昔壬寅孟秋，邑中霍乱盛行，按凉治者多偾事，按热治者亦愈否参半，惟放胆恣饮新汲井泉水者皆愈，愚则重用羚羊角治愈此证若干。因岁逢少阳相火司天（司天者虽管上半年，实能主一岁，况其病根原伏于夏
 ），岁干又是木运，因其肝胆木气过旺伤土，故重用羚羊角平之有效也。后愚问恣饮井泉水愈者数人，皆言彼时虽吐泻交作，脉微身凉，而心中则热而且渴，须臾难忍，惟恣饮凉水可稍解，饮后须臾复吐出，又须再饮，过半日凉水饮近一大水桶，热渴渐愈而吐泻亦止矣。按：此原当饮以冰水，或食冰块，而乡村无冰，故以井泉水代之。

又丁卯季夏，天气炎热非常，愚临睡时偶食西瓜数块，睡至黎明，觉心中搅乱恶心，连吐三次，继又作泻。急服急救回生丹钱许，心中稍安。须臾病又如旧，且觉心中发热，火气上腾，右腿转筋，而身不凉，脉不闭，自知纯系热证。《千金方》治霍乱用治中汤（即理中汤
 ），转筋者加石膏，是霍乱之兼热者原可重用石膏也。遂煎白虎加人参汤一大剂，服后病又稍愈。须臾仍然反复，心中热渴，思食冰。遂买冰若干，分作小块吞之，阅点半钟，约食冰二斤，热渴吐泻俱止，而病若失矣。此虽因食凉物激动伏暑之热，然吐泻转筋非霍乱而何也。上二案皆证之大热者也，若无井泉水与无冰之处，可用鲜梨片或西瓜蘸生石膏细末食之，此愚治寒温之病阳明大热且呕不受药者之方也。究之其病发动之时，其大凉者仍宜先服卫生防疫宝丹，其大热者仍宜先服急救回生丹，因此二药皆能除毒菌、助心脏，使心脏不至受毒麻痹，病自无危险也。

时贤申济人（顺义县人
 ）曰：“霍乱有阴阳之辨。若于六七月间，或栖当楼窗，或夜卧露地，忽患上吐下泻、两腿筋抽、眼窝青、唇黑、身凉、有汗、脉沉伏者，此阴证也，急以针刺尺泽、少泽、委中（此穴宜深寸许
 ）、十宣，若吐泻不止，刺中脘、水分，其病立愈。若身热、无汗、脉沉紧、腹疼甚、呕而不得上出、胀而不得下泻，此阳证也，急用针刺少商、委中、尺泽，腹疼不止，刺气海、章门、足三里，依法灸刺，无不愈者。”按：此论辨阴阳之证颇精确。其谓阴证腿筋抽者，非转筋也，即《伤寒论》所谓四肢拘急也。若转筋，则阴阳之证皆有矣。其谓眼窝青、唇黑者，斯实阴证之明征。其谓身凉、脉沉伏者，阳证亦间有之，然阴证至此时恒恶寒，身欲厚覆；阳证则始终不恶寒，即覆以单被亦不欲。至其谓阴证有汗，阳证无汗，此论最确。又其论阴证，未言腹疼，论阳证则言腹疼甚，盖阳证邪正相争，仍有抗拒之力，其吐不得吐、泻不得泻者必然腹疼，即吐泻频频者亦恒腹疼；至阴证则邪太盛正太衰，毫无抗拒之力，初得或犹有腹疼者，至吐泻数次后即不腹疼矣。至其以腹疼、吐不能吐、泻不能泻，名为干霍乱者，专属于阳证，尤具有特识。所论针刺十余穴皆为治此证要着，即不谙针灸者亦宜单习此十余穴，以备不时之焉，且临时果能针药并用，证愈必速。总之，证无论凉热，凡验其病原虫若蝌蚪形而曲其尾者，皆霍乱也。又天津医友鲍云卿曰：“余遇纯阴霍乱，分毫不觉热者，恒用大块生姜切成方片，密排脐上两层，抟艾绒如枣大灸之，其吐泻转筋可立止。”

从前壬寅岁，少阳相火司天，厥阴风木在泉，风火相煽，岁气主热，其岁孟秋发生霍乱，传染甚广，其病皆肝胆之火炽盛，前已言之。今岁壬申，其天干与壬寅年皆为木运（丁壬化木
 ），地支寅与申，其司天在泉皆同，是以发生之霍乱亦多肝胆火盛，因之呕吐恒甚剧。曾治一妇人，得斯病即饮水一口下咽亦即吐出，医者皆穷于用药。后愚视之，其六脉若有若无，自言心中热不能支。问想食冰否？答言想甚。遂俾买冰若干，嘱其尽量吞服小冰块，约食冰斤半，其呕吐止矣。与以急救回生丹一剂，俾分三次服下，病遂愈。按：《内经》司天在泉之说，当时医者多不信。然临证之际固不必拘拘本此，而病证与气运之会合，恒有显然可征者，千古诒留之圣训，岂可尽视为荒渺哉。

今岁霍乱过后，有河南公安局刘镇南君来函言，当霍乱盛行之时，偶披阅《衷中参西录》，得卫生防疫宝丹，自出资配药一料，服者皆愈。同人见药甚效，又共集资配药若干，广为施舍，并登本市民报，且将方送全省赈务会，以分送各县分会，广为施舍，而同时灾黎之赖以全活者不胜计矣。

又山东烟台同善社高砚樵来函言，其处当霍乱猖獗之时，绅商富户共计配卫生防疫宝丹一百六十余料，约计治愈一万多人，且遇吐泻已极将脱者，兼治以急救回阳汤，其阳回后，间有发生火热，急投以白虎加人参汤治愈者。其详函在后第八卷中可参观。


论鼠疫之原因及治法

自鼠疫之证流毒甚烈，医者对于此证未之前闻，即治疗此证未有专方，致国家一遇此证之发生，即设局防疫委之西医，而西医又毫无确实疗法，惟置之隔离所中听其自死，致患此证者百中难愈二三，良可慨也。不知此证发生之初，原是少阴伤寒中之热证类，至极点始酝酿成毒，互相传染。今欲知此证之原因及治法，须先明少阴伤寒之热证。

尝读《伤寒论》少阴篇，所载之证有寒有热，论者多谓寒水之气直中于少阴，则为寒证；自三阳传来，则为热证。执斯说也，何以阴病两三日即有用黄连阿胶汤及大承气汤者？盖寒气侵入之重者，若当时窜入少阴为少阴伤寒之寒证。其寒气侵人之轻者，伏于三焦脂膜之中，不能使人即病，而阻塞气化之流通，暗生内热，后因肾脏虚损，则伏气所化之热即可乘虚而入肾，或肾中因虚生热，与伏气所化之热相招引，伏气为同气之求，亦易入肾，于斯虚热实热，相助为虐，互伤肾阴，致肾气不能上潮于心，多生烦躁（此少阴病有心中烦躁之理
 ）。再者，心主脉而属火，必得肾水之上济，然后阴阳互根，跳动常旺，今既肾水不上潮，则阴阳之气不相接续，失其互根之妙用，其脉之跳动多无力（此少阴病无论寒
 热其脉皆微细之理
 ）。人身之精神与人身之气化原相凭依，今因阴阳之气不相接续，则精神失其凭依，遂不能振作而昏昏欲睡（此少阴病但欲寐之理
 ）。且肾阴之气既不能上潮以濡润上焦，则上焦必干而发热，口舌无津，肺脏因干热而咳嗽，咽喉因干热而作痛，此皆少阴之兼证，均见于少阴篇者也。《内经》谓“冬伤于寒，春必病温”，此言伏气化热为病也。然其病未必入少阴也。《内经》又谓“冬不藏精，春必病温”，此则多系伏气化热乘虚入少阴之病，因此病较伏气入他脏而为病者难于辨认，且不易治疗，故于冬伤于寒春必温病之外，特为明辨而重申之也。盖同是伏气发动，窜入少阴为病，而有未届春令先发于冬令者，则为少阴伤寒，即系少阴伤寒之热证，初得之即宜用凉药者也；其感春阳之萌动而后发，及发于夏、发于秋者，皆可为少阴温病，即温病之中有郁热，其脉象转微细无力者也。其病虽异而治法则同也。既明乎此，试再进而论鼠疫。

鼠疫之证初起，其心莫不烦躁也；其脉不但微细，恒至数兼迟（间有初得脉洪数者
 ，乃鼠疫之最轻者
 ）；其精神颓败异常，闭目昏昏，不但欲睡，且甚厌人呼唤，其口舌不但发干，视其舌上，毫无舌苔，而舌皮干亮如镜，其人不但咳嗽咽痛，其肺燥之极，可至腐烂，呕吐血水（奉天人言
 ，辛亥年此证垂危时多呕吐血水
 ），由斯而论，鼠疫固少阴热证之至重者也。虽其成鼠疫之后，酿为毒菌，互相传染，变证歧出，有为结核性者，有为败血性者，而当其起点之初，大抵不外上之所述也。然此非愚之凭空拟议也，试举一案以征之。

民国十年，黑龙江哈尔滨一带鼠疫盛行，奉天防范甚严，未能传染入境。惟中国银行与江省银行互相交通，鼠疫之毒菌因之有所传染。其行中经理施兰孙者，浙江人，年三十余，发生肺炎性鼠疫，神识时明时愦，恒作谵语，四肢逆冷，心中发热，思食凉物，小便短赤，大便数日未行。其脉沉细而迟，心虽发热，而周身肌肤之热度无异常人，且闭目昏昏似睡，呼之眼微开，此诚《伤寒论》少阴篇所谓但欲寐之景象也。其舌上无苔，干亮如镜，喉中亦干甚，且微觉疼，时作干咳，此乃因燥生热，肾气不能上达，阴阳不相接续，故证象、脉象如此，其为鼠疫无疑也。此证若燥热至于极点，肺叶腐烂，咳吐血水，则不能治矣。犹幸未至其候，急用药调治，尚可挽回。其治之之法，当以润燥清热为主，又必须助其肾气，使之上达，与上焦之阳分相接续而成坎离相济之实用，则脉变洪大，始为吉兆。爰为疏方于下：

生石膏捣细三两
 　知母八钱
 　玄参八钱
 　生怀山药六钱
 　野台参五钱
 　甘草三钱


共煎汤三茶盅，分三次温饮下。


按：
 此方即拙著《衷中参西录》方剂篇六卷中白虎加人参汤以山药代粳米而又加玄参也。方中之意，用石膏以清外感之实热；用山药、知母、玄参以下滋肾阴、上润肺燥；用人参者，诚以热邪下陷于少阴，遏抑肾气不能上达，而人参补而兼升之力既能助肾气上达，更能助石膏以逐除下陷之热邪，使之上升外散也。且凡阴虚兼有实热者，恒但用白虎汤不能退热，而治以白虎加人参汤始能退热，是人参与石膏并用，原能立复真阴于邪热炽盛之时也。

将药三次服完，身热，脉起，舌上微润，精神亦明了，惟大便犹未通下，内蕴之热犹未尽清。俾即原方再服一剂，其大便遂通下，余热亦遂尽消矣。为此证无结核败血之现象，而有肺燥、舌干、喉疼之征，故可名之为肺炎性鼠疫也。

后又治一人，其病之状况大致皆与前证同，惟其脉之沉细及咽喉之干疼则较前尤甚，仍投以前方，俾用鲜白茅根煎汤，以之代水煎药，及将药煎成，又调入生鸡子黄同服。服后效验异常，因名其方为坎离互根汤。爰将其方详细录出，以备医界之采用。


坎离互根汤：

生石膏捣细三两
 　知母八钱
 　玄参八钱
 　野台参五钱
 　生怀山药五钱
 　甘草二钱
 　鸡子黄三枚
 　鲜茅根切碎四两


先将茅根煎数沸，视茅根皆沉水底，取其汤以之代水，煎方中前六味，取汤三盅，分三次温服下。每服一次，调入生鸡子黄一枚。此方比前方多鸡子黄，而又以茅根汤煎药者，因鸡子黄生用善滋肾润肺，而茅根禀少阳最初之气，其性凉而上升，能发起脉象之沉细也。上方乃取《伤寒论》少阴篇黄连阿胶汤与太阳篇白虎加人参汤之义，而合为一方也。黄连阿胶汤原黄连、黄芩、芍药、阿胶、鸡子黄并用，为此时无真阿胶，故以玄参代之；为方中有石膏、知母，可以省去黄连、黄芩诸药。西人谓鸡子黄中含有副肾髓质之分泌素，故能大滋肾中真阴，实为黄连阿胶汤中之主药，而不以名汤者，以其宜生调入而不可煎汤也。是以单用此一味，而黄连阿胶汤之功用仍在。至于白虎加人参汤中去粳米，而以生山药代之，以山药之性既能和胃（原方用粳米亦取其和胃
 ），又能助玄参、鸡子黄滋肾也。用白虎汤以解伏气之热，而更加人参者，取人参与石膏并用，最善生津止渴，以解寒温之燥热，而其补益之力，又能入于下焦，以助肾气之上达，俾其阴阳之气相接续，其脉之微细者可变为洪大，而邪可外透矣。继又服之，脉之洪大者渐臻于和平，而病即全愈矣。

咳嗽者，加川贝母三钱。咽喉疼者，加射干三钱。呕吐血水者，加三七细末二钱，犀角、羚羊角细末各一钱，三味和匀，分三次送服，无力者但用三七亦可。其大便不实者，宜斟酌缓服。若大便滑泻者，非下焦有寒，实因小便不利，宜服拙拟滋阴清燥汤（方载方剂篇五卷
 ，系生怀山药
 、滑石各一两
 ，生杭芍药五钱
 ，甘草三钱
 ），滑泻止后，再服前方，又宜将方中石膏减作二两，生山药倍作一两，缓缓与服。其脉象间有不微细迟缓，而近于洪数者，此乃鼠疫之最轻者，治以此方，一服当即速愈。总之，此证燥热愈甚，则脉愈迟弱，身转不热，若服药后脉起身热，则病机已向愈矣。愚初治此证时，曾但用白虎加人参汤，以生山药代粳米，治愈后，拟得此方，奏效尤捷。

或疑寒温之证皆不传染，鼠疫既为少阴寒温证之剧者所成，何以独易传染？不知其传染之毒菌，皆生于病终不愈，甚至脏腑溃败，或因阴阳之气久不接续，血脉之流通可至闭塞，因闭塞而成腐败，此皆足以酿毒以相传染也，少阴寒温之未变鼠疫者，其剧不至此，所以不传染也。至此证之因传染而成者，其毒愈酝酿而愈甚，即病不甚剧而亦可传他人，所以此病偶有见端，即宜严为防范也。


按：
 此证之传变，又分数种。后观哈尔滨斯年报告之病状，实甚复杂，今录其原文于下，以备参考。

民国十年春，哈尔滨防疫医官赵含章君报告文：

斯年鼠疫之病状，染后三日至七日，为潜伏期。先有头痛、眩晕、食欲不振、倦怠、呕吐等前驱证，或有不发前驱证者。继则恶寒、战栗，忽发大热，达三十九至四十度以上，或稽留，或渐次降下，淋巴管发生肿胀。在发热前或发热之一二日内，概发肿块一个，有时一侧同发两个，如左股腺与左腋窝腺而并发是也。该肿块或化脓，或消散，殊不一定。大部沉嗜眠睡（此即少阴证之但欲寐之理
 ），夜间每发谵语。初期多泄泻二三次。尿含蛋白（此伤肾之征
 ）。病后一二日，肝脾常见肥大。轻证三四日体温下降可愈。重证二日至七日多心脏麻痹（其脉象细微同于少阴病脉可知
 ）。此证可分腺肿性、败血性、肺炎性百斯笃（即鼠疫
 ）三种。腺肿百斯笃最占多数，一处或各处之淋巴管并其周围组织俱发炎证，其鼠蹊腺及大腿上三角部之淋巴腺尤易罹之，腋窝腺及头部腺次之，又间侵后头腺、肘前后腺、耳前后腺、膝腘腺等。其败血性百斯笃，发大如小豆之斑，疼痛颇甚，且即变为脓疱，或更进而变坏疽性溃疡，又有诱起淋巴腺炎者。肺炎性百斯笃之证，剧烈殊甚，一如加答儿性肺炎或格鲁布肺炎，咯出之痰中含有百斯笃菌，乃最猛恶者也。


按：
 上段述鼠疫之情状，可为详悉尽致，而竟未言及治法，想西医对于此证并无确实之治法也。且其谓轻证三四日体温下降可愈；至其重证，体温不下降，岂不可用药使之下降？至言重证垂危，恒至心脏麻痹，推其麻痹之由，即愚所谓肾气不上达于心，其阴阳之气不相接续，心脏遂跳动无力，致脉象沉迟细弱也。此证若当其大热之初，急投以坎离互根汤，既能退热，又能升达肾气，其心脏得肾气之助，不至麻痹，即不难转危为安也。又其谓大部沉嗜眠睡，与愚所经历者之状似昏睡，皆有少阴病但欲寐之现象，亦足征愚谓此证系伏气化热入肾变成者，原非无稽之谈也。特是愚前用之方，因在奉天未见传染之毒，所以治法不备。后阅《山西医志》，载有厦门回春院院长吴君锡璜“鼠疫消弭及疗法”一篇，其用药注重解毒，实能匡愚所不逮，爰详录之于下，以备治斯证者之采取。


吴锡璜君登志原文：

疫菌既染，危险万状。大略分为腺鼠疫、肺鼠疫二种。其为证也，先犯心脏，使心力衰弱，凡脉搏如丝，即为疫毒侵犯心脏惟一之确据。其次体温速升，头痛眩晕，或作呕吐，渐渐意识朦胧，陷于昏睡谵语，状态痴呆，行步蹒跚，眼结膜强度充血，舌带白色，如石灰撒上，或污紫如熟李，颈腺、腋窝、大腿上近阴处起肿胀疼痛，剧烈者三日即死。其神气清者，可多迁延数日。寻常用方，有效有不效。兹将历试有效者，详细录出，以公诸医界。

初起用王孟英治结核方合神犀丹多服累效。方用金银花二两，蒲公英二两，皂刺钱半，粉甘草一钱。呕者，去甘草，加鲜竹茹一两，若无鲜竹茹，可以净青黛三钱代之。大便秘、热重者，加大黄三钱。水煎和神犀丹服。如仍不止，用藏红花二钱煎汤，送服真熊胆二分，即止。此方用蒲公英、金银花、皂刺合神犀丹，不但解毒，兼能解血热、散血滞，实为治鼠疫结核之圣药。若白泡疔，本方去皂刺，加白菊花一两。兼黑痘，用神犀丹、紫金锭间服。

达樵云：“病者发头疼，四肢倦怠，骨节禁锢，或长红点，或发丹疹，或呕或泻，舌干喉痛，间有猝然神昏，痰涌窍闭者，此系秽毒内闭，毒气攻心，宜用芳香辟秽、解毒护心之品，辟秽驱毒饮主之。”

西牛黄八分研冲
 　人中黄三钱
 　九节菖蒲五分
 　靛叶钱半
 　忍冬蕊五线鲜者蒸露亦可
 　野郁金一钱


水煎服。如见结核，或发斑，或生疔，加藏红花八分，桃仁三钱，熊胆四分（送服
 ）。大渴引饮，汗多，加犀角、金汁。神昏谵语，宜用至宝丹或安宫牛黄丸，开水和服，先开内窍。此证初起，不可即下，审其口燥，神昏，热炽，有下证者，先辟秽解毒，然后议下，每获效。下法用大黄煮汤，泡紫雪丹五分良。忌早用大苦大寒，以致冰闭。若脉道阻滞，形容惨淡，神气模糊，恶核痛甚者，宜用解毒活血汤。

连翘三钱
 　柴胡二钱
 　葛根二钱
 　生地五钱
 　赤芍三钱
 　红花五钱
 　桃仁八钱
 　川朴一钱后下
 　当归钱半
 　甘草二钱
 　苏木二两


轻证初起，每三点钟服一次。危证初起，两点钟服一次，或合数剂熬膏，连连服之。或热，或渴，或出汗，或吐血，加生石膏一两，芦根汁一杯，和药膏服，并多服羚羊角及犀角所磨之汁。孕妇加桑寄生一两，黄芩一两，略减桃仁、红花。

热甚口燥无津，脉象洪数，唇焦大渴者，用清瘟败毒饮。项肿者，俗名虾蟆瘟，用普济消毒饮（二方俱见
 《温热经纬
 》）多服必效。吐红涎者，鲜芦根取汁和服。便秘者，加大黄三钱。


按：
 上所论者，开端虽分肺鼠疫、腺鼠疫，至后则浑论鼠疫，实未明言何者为肺鼠疫，何者为腺鼠疫。至西人则谓肺百斯笃，由鼻腔肺胃肠中而吸收其毒于血中，其证状因种类而殊，多有陡然恶寒，继则发热，一二日间或头痛，或有剧烈之脑证，发狂而死者；有状似昏睡，而起呕吐，腹痛雷鸣，或大便泄泻，或便秘，或便血者。腺百斯笃，首侵股腺，鼠蹊发肿痛，或先犯腋下腺而后及其他，该肿腺邻近之皮肤潮红灼热，终则呈败血证状而死。无论何地，苟发生此种病，当尽力防其传染。观此论，言肺鼠疫毒侵脏腑，由口鼻传入。而腺鼠疫止言其毒侵入之腺，而未言其侵入之路，以愚断之，亦由口鼻随呼吸之气传入。盖人身之腺，为卫气通行之道路，卫气固与肺气相贯通者也。其人若先有伏气之邪在内，则同气相招，疫毒即深入脏腑。其人若无伏气之邪，疫毒由口鼻传入，即随卫气流转，侵入腺中，发生毒核。其果发生毒核也，固宜用吴君所言消核逐秽解毒诸方。其非结核而毒气内陷也，欲清热兼托毒外出，仍宜用拙拟之坎离互根汤。盖如西人之所谓状似昏睡，赵君之所谓心脏麻痹，吴君之所谓热甚口渴无津者，皆与愚所论少阴证变鼠疫之状况相似也。为其心肾不相济，上焦燥热，肺先受伤，而治斯病者遂名之为肺鼠疫也。若其人肺鼠疫与腺鼠疫并见者，则愚与吴君之方又当并用，或相其所缓急而或先或后接续用之亦可。

由少阴寒温以变鼠疫，是实愚之创论。而近阅中古方书，似早寓有此说。《千金方》曰：“恶核病者，肉中忽有核，累大如李核，小如豆粒，皮肉瘆痛，壮热[image: ]
 索，恶寒是也。与诸疮根瘰疬结筋相似。其疮根瘰疬因疮而生，似缓无毒。恶核病猝然而起，有毒，若不治，入腹烦闷杀人。皆由冬受温风，至春夏有暴寒相搏，气结成此毒也。”观此论所谓恶核，似即系鼠疫之恶核。观其所谓冬受温风，至春夏又感寒而发，又似愚所谓伏气化热下陷少阴，由寒温而变鼠疫也。盖伏气化热之后，恒有因薄受外感而后发者。由斯知鼠疫之证，自唐时已有，特无鼠疫之名耳。

又鼠疫之名，非起自西人也。德州李保初《药言随笔》曰：“滇黔两粤，向有时疫痒子证，患者十中难愈二三，甚至举家传染。俗名耗子（为鼠能耗物是以俗呼为耗子
 ）病，以其鼠先感受，如见有毙鼠，人触其臭气则病，室中或不见鼠时，证必流行。所感病象，无论男女壮弱，一经发热，即生痒子，或在腋下，或现两胯、两腮，或痛而不见其形。迟则三五日，速则一昼夜即毙。辛丑夏邑，适有患此证者，诊之其脉轻则细数，重则伏涩，遂悟时证之由，其所以鼠先感受者，非有奇异之毒，实感天地之气偏耳。以鼠穴居之性，昼伏夜动，藉地气以生存，如地气不达，阴气失职，鼠失其养，即不能居，是以他徙，不徙则毙。人居天地气交之中，必二气均调，脏腑始顺，适无病。设或二气有偏，其偏之极，更至于孤独，人处其间即大为所累。是以天地之气通则为泰，塞则为否，泰则万物生，否则万物枯，此自然之理也。今即物性以证人病，则知二气何者偏胜，何者偏虚，补偏救弊，必能奏效。”

观《药言随笔》之所云云，知滇黔两粤早有鼠疫之病，亦早知其病起点于鼠，故名为耗子病。其所谓生痒子者，或在腋下，或现两胯、两腮，即结核也。且其谓地气不达，阴气失职，则鼠病；又谓二气偏之极，则人即不堪；又谓天地之气通则为泰，而万物生，塞则为否，而万物枯，诸多名论，皆可与愚所谓少阴寒温病，因阴阳之气不相接续，致变鼠疫之理相发明也。盖彼所论者，天地之气化；愚所论者，人身之气化，究之人身之气化实随天地之气化为转移。当此地气不达，阴气失职之时，人身下焦之气化亦必不能上达，此时有病少阴寒温者，其为鼠疫之起点固易易也。至《药言》谓鼠因穴居，故先受病，是又谓由鼠起点也。总之自鼠起点，或自人起点，原无二理。其起点之后，愈传愈广，亦愈传愈毒，则一也。《药言随笔》一书，诚于医学多所发明，惟其流传不广，医界多未见耳。

又尝考鼠疫之毒菌为杆形，两端实而中空。凡铁杆之含有电气者，必一端为阳电，一端为阴电。今观鼠疫毒菌之状，其两端实者，一端为阳，一端为阴可知；其中空者阴阳之气不相接续可知。病因如此，毒菌之现状亦如此，是气化之实际，亦可以迹象求也。由斯知阴阳之气相合，即为生旺之气；阴阳之气离，即为腐败之气。为其身有腐败之气，故内则气化否塞，致心脏麻痹，肺脏溃烂，外则血脉凝滞，而或为结核，或为败血性也。是以治此证者，仍当以燮和阴阳为保身立命之基，使身中气化生旺，自能逐毒气外出，而又佐以清火、消毒、逐秽之品，鼠疫虽至险，亦可随手奏效也。

愚初作此鼠疫论时，犹未见此《药言随笔》也，故论成之后，犹游移未遽以示人。后见此书，继又见汉皋友人冉雪峰鼠疫问题解决，谓水不济火则为阳燥；火不蒸水则又为阴燥，火衰不交于水固为阴燥，水凝自不与火交亦为阴燥；鼠疫之病，阴凝成燥，燥甚化毒之为病也。又谓他证以脉洪数为热进，微弱为热退；此证则以微弱为热进，洪数为热退，皆与愚所论少阴证可变鼠疫，其病情脉状莫不吻合。因知拙论原不背谬，乃敢登于志报，以公诸医界。至冉君所著之书，详悉精微，无理不彻，无法不备，洵可为治鼠疫者之金科玉律，而拙论中未采用其方者，正以全书之方皆宜遵用，非仅可采用其一二也。欲研究鼠疫之治法者，取冉君之书与拙论参观可也。

又香山友人刘蔚楚，治鼠疫结核之剧者，曾重用麝香六分，作十余次用，解毒、活血、清火之药煮汤，连连送下而愈。冉君治鼠疫方中，亦有用所煮汤药送服麝香，以通络透毒者，又可补吴君方中所未备也。

又滦州友人朱钵文告愚曰：“余有善消鼠疫结核之方，用川大黄五钱，甘草五钱，生牡蛎六钱（捣碎
 ），瓜蒌仁四十粒（捣碎
 ），连翘三钱。煎汤服之，其核必消。”按：此方大黄五钱似近猛烈，而与甘草等分并用，其猛烈之性已化为缓和矣，所以能稳善建功也。

绍兴名医何廉臣先生，愚之同庚友也，所编《全国名医验案》，最推重广东罗氏芝园，谓其经验弘富，细心揣摹，剖察病情如老吏断狱，罗列治法如名将谈兵，以活血去瘀之方，划清鼠疫主治界限，允推卓识，爰为节述其因、证、方、药，俾后学有所取法。

一探原因　城市污秽必多，郁而成沴，其毒先见。乡村污秽较少，郁而成沴，其毒次及。故热毒重蒸，鼠先受之，人随感之，由毛孔气管入达于血管，所以血壅不行也。血已不行，渐红渐肿，微痛微热，结核如瘰疬，多见于颈胁腌膀大腿之间，亦见于手足头面腹背，尔时体虽不安，犹可支持，病尚浅也。由浅而深，愈肿愈大，邪气与正气相搏，而热作矣。热作而见为头痛身痹，热甚而见为大汗作渴，则病已重矣。

二辨证候　鼠疫初起，有先恶寒者，有不恶寒者，既热之后即不恶寒，有先核而后热者，有先热而后核者，有热核同见者，有见核不见热者，有见热不见核者，有汗有不汗者，有渴有不渴者，皆无不头痛、身痛、四肢酸痹，其兼见者疔疮、斑疹、衄嗽、咯吐，甚则烦躁、懊𢙑、昏谵、颠狂、痞满、腹痛、便结旁流、舌焦起刺、鼻黑如煤、目瞑耳聋、骨痿足肿、舌唇裂裂、脉厥体厥，种种恶证，几难悉数，无非热毒迫血成瘀所致。然其间亦有轻重。核小、色白、不发热，为轻证；核小而红，头微痛、身微热、体微酸，为稍重证；单核红肿、大热、大渴、头痛、身痛、四肢酸痹，为重证；或陡见热渴痛痹四证，或初恶寒旋见四证，未见结核，及舌黑起刺，循衣摸床，手足摆舞，脉厥体厥，与疫证盛时，忽手足抽搐，不省人事，面身红赤，不见结核，感毒最盛，坏人至速，皆至危证。

三论治法方药　古方如普济消毒饮、银翘败毒散，近方如银翘散、代赈普济散等，虽皆能清热解毒，而无活血去瘀之药，用之多不效。惟王清任活血解毒汤，桃仁八钱去皮尖、打，红花五钱，当归钱半，川朴一钱，柴胡一钱，连翘三钱，赤芍三钱，生地五钱，葛根一钱，生甘草一钱。方以桃仁为君，而辅以当归，去瘀而通壅；连、芍为臣，而兼以地清热而解毒；朴、甘为佐使，疏气而和药，气行则血通；柴、葛以解肌退热而拒邪，邪除则病愈。惟其对证用药，故能投无不效。盖此证热毒本也，瘀血标也，而标实与本同重。故标本未甚者，原方可愈。标本已甚者，传表宜加白虎；传里宜加承气；毒甚宜加羚、犀。如连进后，汗出热清，可减除柴、葛；毒下瘀少，可减轻桃、红；其他当随证加减。轻证照原方一服。稍重证，日夜二服，加金银花、竹叶各二钱；如口渴微汗，加石膏五钱，知母三钱。重证、危证、至危证，于初起恶寒，照原方服，柴胡、葛根各加一钱；若见大热，初加金银花、竹叶各三钱，西藏红花一钱，危证钱半，或加紫草三钱，苏木三钱。疔疮，加紫花地丁三钱，洋菊叶汁一杯冲。小便不利，加车前子三钱。痰多加川贝母三钱，生莱菔汁两杯冲。若痰壅神昏，又非前药可治，当加鲜石菖蒲汁一瓢冲，鲜竹沥两瓢冲，或礞石滚痰丸三钱包煎。若见颠狂，双剂合服，加重白虎并竹叶心、羚角、犀角、西藏红花各三钱。血从上逆，见衄、咯等证，加犀角、丹皮各三钱，鲜茅根、鲜芦根各四两。见斑加石膏一两，知母五钱，元参二钱，犀角二钱。见疹加金银花、牛蒡子各三钱，竹叶、大青叶、丹皮各二钱。老弱幼小，急进只用单剂，日夜惟二服，加石膏，大黄减半。所加各药，小儿皆宜减半。五六岁，一剂同煎，分二次服。重危之证，一剂作一服。幼小不能服药，用针刺结核三四刺，以如意油调经验涂核散：山慈菇三钱，真青黛一钱，生黄柏钱半，浙贝钱半，赤小豆二钱。共研细末，日夜频涂十余次可愈。妇女同治，惟孕妇加黄芩、桑寄生各三钱以安胎。初起即宜急服，热甚尤宜急进，热久胎必坠。若疑桃仁、红花坠胎，可改用紫草、紫背天葵各三钱，惟宜下者除芒硝。以上诸法，俱从屡次试验得来。证以强壮者为多，故于人属强壮，毒盛热旺，家资有余者，每于重危之证，必加羚角、犀角、西藏红花，取其见效较捷耳。无如人情多俭，富者闻而退缩，贫者更可知矣。兹为推广，分别热盛毒盛两途，随证加药，亦足以治病。如初系热盛之证，加石膏、知母、淡竹叶或螺靥菜（或名雷公根
 ）、龙胆草、白茅根之类，便可清热。如兼有毒盛之证，加金银花、牛蒡子、人中黄之类，便可以解毒。若热毒入心包，羚角、犀角、藏红花虽属紧要，然加生竹叶心、生灯心、黄芩、栀子、麦冬心、莲子心、元参心之类，便可除心包之热毒。若热毒入里，加大黄、朴硝、枳壳以泻之，便可去肠胃之热毒，如此则贫者亦所费无几矣。

平潭友人李健颐，当世名医，深得家学渊源，著有《鼠疫新编》一书，蒙赠一册。论鼠疫之病，谓系有一种黑蚁传染于鼠，再传于人。其中所载之医案治法，莫不精良，而遇此证之热甚者，恒放胆重用生石膏，有一剂而用至八两者，有治愈一证而用至二斤强者，可为有胆有识。爰录其治愈之案一则，以为治斯病者之标准。平潭观音井蔡瑞春，年五十八岁，初起恶寒，旋即发热，热甚口渴，手足痹疼，胯下赘生一核，热痛非常，胸胀呕血，目赤神昏，脉数苔黄。因其先触睹死鼠，毛窍大开，毒气传入血管，潜伏体内；复因外感春阳之气而为引线，是以胃热则呕逆，肺伤则喷血，热深内窜肺络，肺与心近，影响阻碍，心不守舍，故昏迷谵语。此证涉危笃，急宜清胃、泻肺、攻毒、解热重剂急进，庶能挽救。方拟用加减解毒活血汤加石膏、芦根。

荆芥穗三钱
 　连翘三钱
 　金银花五钱
 　浙贝母三钱
 　生地黄五钱
 　赤芍药三钱
 　桃仁五钱
 　川红花三钱
 　紫草三钱
 　生石膏捣细二两
 　鲜芦根一两
 　雄黄精一钱
 　冰片五分


将前十味煎汤两盅，分两次温服。后二味共研细末，分两次用汤药送服。将药连服二剂，呕平血止，热退胸舒。将原方减雄黄，加锦纹大黄五钱，以泻胃中余毒，服两剂，诸恙悉解。


第七卷


此卷论痰饮、咳嗽、水臌、气臌、吐血诸杂证，多与前四期互相发明。至于治血臌、治疔、治癞、治革脉诸论，则补从前所未备也。后论妇女科、小儿科，亦宜与从前诸编汇通参观。末则附以治疯犬伤方、解触电气方、救外伤方，皆活人之要术也。



答台湾严坤荣代友问痰饮治法

详观来案，知此证乃寒饮结胸之甚者。拙著《衷中参西录》理饮汤，原为治此证的方，特其药味与分量宜稍为变更耳。今拟一方于下，以备采择。方用生箭芪一两，干姜八钱，于术四钱，桂枝尖、茯苓片、炙甘草各三钱，厚朴、陈皮各二钱，煎汤服。方中之义，用黄芪以补胸中大气，大气壮旺，自能运化水饮，仲景所谓“大气一转，其气（指水饮之气
 ）乃散”也，而黄芪协同干姜、桂枝，又能补助心肺之阳，使心肺阳足，如日丽中天，阴霾自开；更用白术、茯苓以理脾之湿，厚朴、陈皮以通胃之气，气顺湿消，痰饮自除；用炙甘草者，取其至甘之味，能调干姜之辛辣，而干姜得甘草，且能逗留其热力使之绵长，并能缓和其热力，使不猛烈也。


按：
 此方即《金匮》苓桂术甘汤，加黄芪、干姜、厚朴、陈皮，亦即拙拟之理饮汤（方在三期第三卷
 ）去芍药也。原方之用芍药者，因寒饮之证，有迫其真阳外越，周身作灼，或激其真阳上窜，目眩耳聋者，芍药酸敛苦降之性，能收敛上窜外越之元阳归根也（然必与温补之药同用方有此效
 ）。此病原无此证，故不用白芍。至黄芪在原方中，原以痰饮既开、自觉气不足者加之，兹则开始即重用黄芪者，诚以寒饮固结二十余年，非有黄芪之大力者，不能斡旋诸药以成功也。

又按：

此方大能补助上焦之阳分，而人之元阳，其根柢实在于下，若更兼服生硫黄，以培下焦之阳，则奏效更速。所言东硫黄亦可用，须择其纯黄者方无杂质，惟其热力减少，不如中硫黄耳。其用量，初次可服细末一钱，不觉热则渐渐加多。一日之极量，可至半两，然须分四五次服下，不必与汤药同时服，或先或后均可。

附原问：

向读尊著《医学衷中参西录》，所拟诸方，皆有精义，每照方试用，莫不奏效。惟敝友患寒饮喘嗽，照方治疗未效。据其自述病因，自二十岁六月遭兵燹，困山泽中，绝饮食五日夜，归家急汲井水一小桶饮之，至二十一岁六月，遂发大喘。一日夜后，饮二陈汤加干姜、细辛、五味渐安。从此痰饮喘嗽，成为痼疾。所服之药，大燥大热则可，凉剂点滴不敢下咽。若误服之，即胸气急而喘作，须咳出极多水饮方止。小便一点钟五六次，如白水。若无喘，小便亦照常。饮食无论肉味菜蔬，俱要燥热之品。粥汤、菜汤概不敢饮。其病情喜燥热而恶冷湿者如此。其病状暑天稍安，每至霜降后朝朝发喘，必届巳时吐出痰饮若干，始稍定。或饮极滚之汤，亦能咳出痰饮数口，胸膈略宽舒。迄今二十六七载矣。近用黎芦散吐法及十枣汤等下法，皆出痰饮数升，证仍如故。《金匮》痰饮篇及寒水所关等剂，服过数十次，证亦如故。想此证既能延岁月，必有疗法，乞夫子赐以良方，果能祓除病根，感佩当无既也。又《衷中参西录》载有服生硫黄法，未审日本硫黄可服否。

附服药愈后谢函：

接函教，蒙授妙方，治疗敝友奇异之宿病，连服四五剂，呼吸即觉顺适。后又照方服七八剂，寒饮消除，喘证全愈。二竖经药驱逐，竟归于无何有之乡矣。敝友沾再造之恩，愧无以报。兹值岁暮将届，敬具敝处土产制造柑饼二瓿，付邮奉上，聊申谢忱，伏乞笑纳，幸勿见麾是荷。

答张汝伟问其令尊咳嗽治法

阅第九期（杭州医报
 ）所登之案，原系失血阴亏之体，所用之药非不对证，而无大效者，药力不专也。治此等证者，宜认定宗旨，择药之可用者两三味，放胆用之，始能有效。今拟两方于下，以备采用。

一方用怀熟地二两，炒薏米一两，此药须购生者，自炒作老黄色，旋炒旋用，捣成粗渣。将二味头次煎汤两茶杯，二次煎汤一杯半，同调和，为一日之量，分三次温服。方中之意重用熟地以大滋真阴；恐其多用泥胃，故佐以薏米，以健胃利湿，即以行熟地之滞也。曾治邻村武生李佐亭之令堂，年七旬，自少年即有劳疾，年益高疾益甚，浸至喘嗽，夜不能卧。俾用熟地切成小片，细细嚼咽之，日尽两许，服月余，忽然气息归根，喘嗽顿止，彻底安睡。其家人转甚惶恐，以为数十年积劳，一日尽愈，疑非吉兆，仓猝迎为诊视。六脉和平无病，因笑谓其家人曰：“病愈矣，何又惧为？此乃熟地之功也。”后果劳疾大见轻减，寿逾八旬。

一方生怀山药轧为细末，每用一两，凉水调，入小锅煮作茶汤，送服西药含糖百布圣八分（若百布圣不含糖者宜斟酌少用
 ），日服两次，若取其适口，可少用白糖调之。方中之意，用山药以补肺、补脾、补肾；恐其多服久服或有滞泥，故佐以百布圣以运化之，因此药原用猪、牛之胃液制成，是以饶有运化之力也。按：山药虽系寻常服食之物，实为药中上品，拙著方剂篇、药物篇所载重用山药治愈之险证甚伙，而以之治虚劳喘嗽，尤为最要之品，兄素喜阅拙著想皆见之。今更伍以西药百布圣，以相助为理，实更相得益彰矣。


答张汝伟服药有效致谢书

阅本报第十七期，知尊大人服拙拟之方有效，不胜欣喜。其方常服，当必有全愈之一日。诚以熟地黄与炒薏米并用，并非仅仿六味丸而取其君也（仿六味而取其君是谢书中语
 ）。古之地黄丸原用干地黄，即今之生地黄，其性原凉，而以桂、附济之，则凉热调和；且桂用桂枝，即《本经》之牡桂，其力上升下达，宣通气分，是以方中虽有薯蓣之补，萸肉之敛，而不失于滞泥。后世改用熟地黄，其性已温，再用桂、附佐之，无大寒者服之，恒失于热。于斯有钱仲阳之六味地黄丸出，其方虽近平易，然生地黄变为熟地黄，其性原腻，既无桂、附之宣通，又有蓣、萸之补敛，其方即板滞不灵矣。是以拙拟方中，既重用熟地黄，而薯蓣、萸肉概不敢用，惟佐以薏米；因薏米之性，其渗湿利痰有似苓、泽。苓、泽原为地黄之辅佐品，而以薏米代之者，因其为寻常食物，以佐味甘汁浓之熟地黄，可常服之而不厌也。且炒之则色黄气香，可以醒脾健胃，俾中土之气化壮旺，自能行滞化瘀，虽以熟地黄之滞泥，亦可常服而无弊也。

论水臌、气臌治法

水臌、气臌形原相近。《内经》谓：“按之窅而不起者，风水也。”愚临证品验以来，知凡水证，以手按其肿处成凹，皆不能随手而起。至气臌，以手重按成凹，则必随手而起。惟单腹胀病，其中水臌、气臌皆有，因其所郁气与水皆积腹中，不能外透肌肉，按之亦不成凹，似难辨其为水为气。然水臌必然小便短小，气臌必觉肝胃气滞，是明征也。今试进论其治法。

《金匮》论水病，分风水、皮水、正水、石水，谓风水、皮水脉浮，正水、石水脉沉。然水病之剧者，脉之部位皆肿，必重按之成凹其脉方见，原难辨其浮沉。及观其治法，脉浮者宜发汗，恒佐以凉润之药；脉沉者宜利小便，恒佐以温通之药。是知水肿原分凉热，其凉热之脉，可于有力无力辨之。愚治此证，对于脉之有力者，亦恒先发其汗，曾拟有表里分消汤，爰录其方于下。

麻黄三钱，生石膏、滑石各六钱，西药阿斯必林一瓦。将前三味煎汤，送服阿斯必林。若服药一点钟后不出汗者，再服阿斯必林一瓦。若服后仍不出汗，还可再服，当以汗出为目的。

麻黄之性，不但善于发汗，徐灵胎谓能深入积痰凝血之中，凡药力所不到之处，此能无微不至，是以服之外透肌表，内利小便，水病可由汗便而解矣。惟其性偏于热，似与水病之有热者不宜，故用生石膏以解其热。又其力虽云无微不至，究偏于上升，故又用滑石引之以下达膀胱，则其利水之效愈捷也。至用西药阿斯必林者，因患此证者，其肌肤为水锢闭，汗原不易发透，多用麻黄又恐其性热耗阴，阿斯必林善发汗，又善清热，故可用为麻黄之佐使，且其原质存于杨柳皮液中，原与中药并用无碍也。

若汗已透，肿虽见消，未能全愈者，宜专利其小便。而利小便之药，以鲜白茅根汤为最效，或与车前并用则尤效。忆辛酉腊底，自奉还籍，有邻村学生毛德润，年二十，得水肿证，医治月余，病益剧，头面周身皆肿，腹如抱瓮，夜不能卧，依壁喘息。盖其腹之肿胀异常，无容息之地，其气几不能吸入故作喘也。其脉六部细数，心中发热，小便不利，知其病久阴虚，不能化阳，致有此证。俾命人力剖冻地，取鲜茅根，每日用鲜茅根六两，切碎，和水三大碗，以小锅煎一沸，即移置炉旁，仍近炉眼，徐徐温之，待半点钟，再煎一沸，犹如前置炉旁，须臾茅根皆沉水底，可得清汤两大碗，为一日之量，徐徐当茶温饮之。再用生车前子数两，自炒至微熟，三指取一撮，细细嚼咽之，夜间睡醒时亦如此，嚼服一昼夜，约尽七八钱。如此二日，小便已利，其腹仍膨胀板硬。俾用大葱白三斤，切作丝，和醋炒至将熟，乘热裹以布，置脐上熨之。若凉，则仍置锅中，加醋少许炒热再熨。自晚间熨至临睡时止，一夜小便十余次，翌晨按其腹如常人矣。盖茅根如此煎法，取其新鲜凉润之性大能滋阴清热（久煎则无此效
 ）。阴滋热清，小便自利。车前如此服法，取其如车轮之转输不已，力自加增。试观火车初行时甚迟，迨至行行不已，汽机之力加增无多，而其速率可加增数倍，自能悟其理也。若遇证之轻者，但用徐服车前子法亦可消肿，曾用之屡次奏功矣。


按：
 此证虽因病久阴虚，究非原来阴虚。若其人平素阴虚，以致小便不利，积成水肿者，宜每用熟地黄两半，与茅根同煎服。若恐两沸不能将地黄煎透，可先将地黄煮十余沸，再加茅根同煮。至车前子，仍宜少少嚼服，一日可服四五钱。

至于因凉成水臌者，其脉必细微迟弱，或心中觉凉，或大便泄泻。宜用花椒目六钱，炒熟捣烂，煎汤送服生硫黄细末五分。若服后不觉温暖，可品验加多，以服后移时微觉温暖为度。盖利小便之药多凉，二药乃性温能利小便者也。若脾胃虚损，不能运化水饮者，宜治以健脾降胃之品，而以利小便之药佐之。

总之，水臌之证，未有小便通利而成者。是以治此证者，当以利小便为要务。今特录素所治愈小便不利之案两则，以备治水证者之参观。

邻村刘叟，年六旬，先小便带血数日，忽小便不通，以手揉挤小腹，流血水少许，数次揉挤，疼痛不堪，求为诊治。其脉沉而有力。时当仲夏，覆厚被犹觉寒凉，知其实热郁于下焦，溺管因热而肿胀也。为疏方滑石、生杭芍各一两，知母、黄柏各八钱。煎一剂，小便通利。又加木通、海金沙各二钱，服两剂全愈。

又奉天省公署护兵石玉和，忽然小便不通，入西医院治之。西医治以引溺管，小便通出。有顷，小便复存蓄若干，西医又纳一橡皮管使久在其中，有溺即通出。乃初虽稍利，继则小便仍不能出。西医辞不治，遂来院求为诊治。其脉弦迟细弱，自言下焦疼甚，知其小便因凉而凝也。为疏方用党参、椒目、怀牛膝各五钱，乌附子、广条桂、当归各三钱，干姜、小茴香、没药、威灵仙、甘草各二钱。连服三剂，小便利而腹疼亦愈。遂停药，俾日用生硫黄钱许，分两次服下，以善其后。方中之义党参、灵仙并用，可治气虚小便不利；椒目与桂、附、干姜并用，可治因寒小便不利；又佐以当归、牛膝、茴香、没药、甘草诸药，或润而滑之，或引而下之，或辛香以透窍，或温通以开瘀，或和中以止疼，众药相济为功，所以奏效甚速也。此与前案均系小便不通，而病因之凉热判若天渊，治之者能勿因证疏方哉。

又有因胞系了戾，致小便不通者。其证偶因呕吐咳逆，或侧卧欠伸，仍可通少许，俗名为转胞病。孕妇与产后及自高坠下者，间有此病。拙拟有升麻黄芪汤（方载方剂篇二卷
 ，系生箭芪五钱
 ，当归四钱
 ，升麻三钱
 ，柴胡二钱
 ），曾用之治愈数人，此升提胞系而使之转正也。

又华元化有通小便秘方，愚知之而未尝试用。后阅杭报，见时贤萧介青言用其方加升麻一钱，曾治愈其令妹二日一夜小便不通及陶姓男子一日夜小便不通，皆投之即效。方系人参、莲子心、车前子、王不留行各三钱，甘草一钱，肉桂三分，白果十二枚。按：方中白果若以治咳嗽，可连皮捣烂用之，取其皮能敛肺也；若以利小便，宜去皮捣烂用之，取其滑而能降也。

至于气臌，多系脾有瘀滞所致。盖脾为后天之主，居中央以运四旁，其中原多回血管，以流通气化，若有瘀滞以阻其气化，腹中即生胀满，久则积为气臌，《内经》所谓诸湿肿满皆属脾也。拙拟有鸡胫汤（方载方剂篇二卷，系生鸡内金、白术、生杭芍各四钱，柴胡、陈皮各钱半，生姜三钱
 ），曾用之屡次奏效。方中之意用鸡内金以开脾之瘀；白术以助脾之运；柴胡、陈皮以升降脾气；白芍以利小便，防有蓄水；生姜以通窍络兼和营卫也。统论药性，原在不凉不热之间。然此证有偏凉者，则桂、附、干姜可以酌加；有偏热者，则芩、连、栀子可以酌加，若其脉证皆实，服药数剂不见愈者，可用所煎药汤送服黑丑头次所轧细末钱半，服后大便通行，病即稍愈。然须服原方数日，方用一次，连用恐伤气分。此水臌、气臌治法之大略也（方剂篇二卷载有治水臌
 、气臌诸方案宜参观
 ）。


论血臌治法

水臌、气臌之外，又有所谓血臌者，其证较水臌、气臌尤为难治。然其证甚稀少，医者或临证数十年不一遇，即或遇之，亦止认为水臌、气臌，而不知为血臌。是以方书鲜有论此证者。诚以此证之肿胀形状，与水臌、气臌几无以辨，所可辨者，其周身之回血管紫纹外现耳。

血臌之由，多因努力过甚，激动气血，或因暴怒动气，血随气升，以致血不归经，而又未即吐出泻出，遂留于脏腑，阻塞经络，周身之气化因之不通，三焦之水饮因之不行，所以血臌之证初起，多兼水与气也，迨至瘀血渐积渐满，周身之血管皆为瘀血充塞，其回血管肤浅易见，遂呈紫色，且由呈紫色之处，而细纹旁达，初则两三处，浸至遍身皆是紫纹。若于回血管紫色初见时，其身体犹可支持者，宜先用《金匮》下瘀血汤加野台参数钱下之。其腹中之瘀血下后，可再用药消其血管中之瘀血，而辅以利水理气之品。程功一月，庶可奏效。若至遍身回血管多现紫色，病候至此，其身体必羸弱已甚，即投以下瘀血汤，恐瘀血下后转不能支持，可用拙拟化瘀通经散（方在后论女子癥瘕治法篇中
 ），再酌加三七末服之，或用利水理气之药煎汤送服，久之亦可奏效。若腹中瘀血已下，而周身之紫纹未消者，可用丹参、三七末各一钱，再用山楂四钱煎汤，冲红糖水送服，日两次，久自能消。

《金匮》下瘀血汤：大黄三两（当为今之九钱
 ），桃仁三十个，䗪虫二十枚去足熬（炒也
 ）。上三味末之，炼蜜和为四丸，以酒一升（约四两强
 ）煮一丸，取八合顿服之，新血下如豚肝。按：此方必先为丸而后作汤服者，是不但服药汁，实兼服药渣也。盖如此服法，能使药之力缓而且大，其腹中瘀久之血，可一服尽下。有用此方者，必按此服法方效。又杏仁之皮有毒，桃仁之皮无毒，其皮色红，活血之力尤大，此方桃仁似宜带皮生用。然果用带皮生桃仁时，须审辨其确为桃仁，勿令其以带皮之杏仁误充。至于䗪虫，药方中尤多差误，第二卷中前有䗪虫辨，细阅之自能辨䗪虫之真伪。

究之，病血臌者，其身体犹稍壮实，如法服药原可治愈。若至身体羸弱者，即能将其瘀治净，而转有危险，此又不可不知。临证时务将此事言明，若病家恳求，再为治之未晚也。

论吐血、衄血之原因及治法

《内经》厥论篇谓，阳明厥逆衄呕血，此阳明指胃腑而言也。盖胃腑以熟腐水谷，传送饮食为职，其中气化，原以息息下行为顺。乃有时不下行而上逆，胃中之血亦恒随之上逆。其上逆之极，可将胃壁之膜排挤破裂，而成呕血之证，或循阳明之经络上行，而成衄血之证。是以《内经》谓阳明厥逆衄呕血也。由此知无论其证之或虚或实，或凉或热，治之者，皆当以降胃之品为主，而降胃之最有力者，莫赭石若也。故愚治吐衄之证，方中皆重用赭石，再细审其胃气不降之所以然，而各以相当之药品辅之。兹爰将所用之方，详列于后。

平胃寒降汤：

治吐衄证，脉象洪滑重按甚实者，此因热而胃气不降也。

生赭石轧细一两
 　瓜蒌仁炒捣一两
 　生杭芍八钱
 　嫩竹茹细末三钱
 　牛蒡子捣碎三钱
 　甘草钱半


此拙著方剂篇吐衄门中寒降汤，而略有加减也。服后血仍不止者，可加生地黄一两，三七细末三钱（分两次
 ，用头煎
 、二煎之汤送服
 ）。

吐衄之证，忌重用凉药及药炭强止其血。因吐衄之时，血不归经，遽止以凉药及药炭，则经络瘀塞，血止之后，转成血痹虚劳之证。是以方中加生地黄一两，即加三七之善止血兼善化瘀血者以辅之也。

健胃温降汤：

治吐衄证，脉象虚濡迟弱，饮食停滞胃口，不能下行，此因凉而胃气不降也。

生赭石轧细八钱
 　生怀山药六钱
 　白术炒四钱
 　干姜三钱
 　清半夏温水淘净矾味三钱
 　生杭芍二钱
 　厚朴钱半


此方亦载方剂篇吐衄门中，原名温降汤，兹则于其分量略有加减也。方中犹用芍药者，防肝中所寄之相火不受干姜之温热也。

吐衄之证因凉者极少，愚临证四十余年，仅遇两童子，一因凉致胃气不降吐血，一因凉致胃气不降衄血，皆用温降汤治愈，其详案皆载原方之后，可参观。

泻肝降胃汤：

治吐衄证，左脉弦长有力，或肋下胀满作疼，或频作呃逆，此肝胆之气火上冲胃腑，致胃气不降而吐衄也。

生赭石捣细八钱
 　生杭芍一两
 　生石决明捣细六钱
 　瓜蒌仁炒捣四钱
 　甘草四钱
 　龙胆草二钱
 　净青黛二钱


此方因病之原因在胆火肝气上冲，故重用芍药、石决明及龙胆、青黛诸药，以凉之、镇之。至甘草多用至四钱者，取其能缓肝之急，兼以防诸寒凉之药伤脾胃也。


镇冲降胃汤：

治吐衄证，右脉弦长有力，时觉有气起自下焦，上冲胃腑，饮食停滞不下，或频作呃逆，此冲气上冲，以致胃不降而吐衄也。

生赭石轧细一两
 　生怀山药一两
 　生龙骨捣细八钱
 　生牡蛎捣细八钱
 　生杭芍三钱
 　广三七细末二钱分两次用头煎
 、二煎之汤送服
 　甘草二钱


方中龙骨、牡蛎，不但取其能敛冲，且又能镇肝，因冲气上冲之由，恒与肝气有关系也。

滋阴清降汤：

治吐衄证，失血过多，阴分亏损，不能潜阳而作热，不能纳气而作喘，甚或冲气因虚上干，为呃逆、眩晕、咳嗽，心血因不能内荣，为怔忡、惊悸、不寐，脉象浮数重按无力者。

生赭石轧细八钱
 　生怀山药一两
 　生地黄八钱
 　生龙骨捣细六钱
 　生牡蛎捣细六钱
 　生杭芍四钱
 　广三七细末二钱
 ，分两次
 ，用头煎
 、二煎之汤送服
 　甘草二钱


此方即方剂篇吐衄门中清降汤，加龙骨、牡蛎、地黄、三七也。原方所主之病，原与此方无异，而加此数味治此病尤有把握。此因临证既多，屡次用之皆验，故于原方有所增加也。

保元清降汤：

治吐衄证，血脱气亦随脱，言语若不接续，动则作喘，脉象浮弦，重按无力者。

生赭石轧细一两
 　野台参五钱
 　生地黄一两
 　生怀山药八钱
 　净萸肉八钱
 　生龙骨捣细六钱
 　生杭芍四钱
 　广三七细末三钱
 　分
 两次
 ，用头煎
 、二煎之汤送服


此方曾载于方剂篇吐衄门，而兹则略有加减也。

保元寒降汤：

治吐衄证，血脱气亦随脱，喘促咳逆，心中烦热，其脉上盛下虚者。

生赭石轧细一两
 　野台参五钱
 　生地黄一两
 　知母八钱
 　净萸肉八钱
 　生龙骨捣细六钱
 　生牡蛎捣细六钱
 　生杭芍四钱
 　广三七细末三钱分两次
 ，用头煎
 、二煎药汤送服


此方亦载于方剂篇吐衄门中，而兹则略有变更也。至于方剂篇所载此二方之原方，非不可用，宜彼宜此之间，细为斟酌可也。

上所列诸方，用之与病因相当，大抵皆能奏效。然病机之呈露多端，病因即随之各异，临证既久，所治愈吐衄之验案，间有不用上列诸方者，今试举数案以明之。

奉天警务处长王连波君夫人，患吐血证，来院诊治。其脉微数，按之不实。其吐血之先，必连声咳嗽，剧时即继之以吐血。因思此证若先治愈其咳嗽，其吐血当自愈。遂用川贝八钱，煎取清汤四盅，调入生怀山药细末一两，煮作粥，分数次服之。一日连进二剂，咳嗽顿止。以后日进一剂，嗽愈吐血亦愈。隔旬日，夜中梦被人凌虐过甚，遂于梦中哭醒，病骤反复。因知其肝气必遏郁也，治以调肝、养肝兼镇肝之药，数剂无效，且夜中若作梦恼怒，其日吐血必剧。精思再四，恍悟平肝之药，以桂为最要，单用之则失于热；降胃之药，以大黄为最要，单用之则失于寒，若二药并用，则寒热相济，性归和平，降胃平肝，兼顾无遗，必能奏效。遂用大黄、肉桂细末各一钱和匀，更用生赭石细末八钱煎汤送服，从此吐血遂愈，恶梦亦不复作矣。

继又有济南金姓少年，寓居奉天，其人身体强壮，骤得吐血证，其脉左右皆有力。遂变通上用之方，用生赭石细末六钱，与大黄、肉桂细末各一钱和匀，开水送服，其病立愈。后因用此方屡次见效，遂将此方登于方剂篇，名之为秘红丹。至身形不甚壮实者，仍如前方服为妥。

又治沧州城东路庄子马氏妇，咳血三年不愈，即延医治愈，旋又反复。后愚诊视，其夜间多汗，遂先用生龙骨、生牡蛎、净萸肉各一两，以止其汗。连服两剂，汗止而咳血亦愈。自此永不反复。继有表弟张印权出外新归，言患吐血证，初则旬日或浃辰吐血数口，浸至每日必吐，屡治无效。其脉近和平，微有芤象。亦治以此方，三剂全愈。后将此方传于同邑医友赵景山、张康亭，皆以之治愈咳血、吐血之久不愈者。后又将其方煎汤送服三七细末二钱，则奏效尤捷。因名其方为补络补管汤，登于方剂篇吐衄门中。盖咳血者，多因肺中络破；吐血者，多因胃中血管破，其破裂之处，若久不愈，咳血、吐血之证亦必不愈。龙骨、牡蛎、萸肉皆善敛补其破裂之处，三七又善化瘀生新，使其破裂之处速愈，是以愈后不再反复也。若服药后血仍不止者，可加生赭石细末五六钱，同煎服。

又治旧沧州北关赵姓，年过四旬，患吐血证，从前治愈，屡次反复，已历三年，有一年重于一年之势。其脉濡而迟，气息虚，常觉呼气不能上达，且少腹间时觉有气下堕，此胸中宗气（亦名大气
 ）下陷也。《内经》谓宗气积于胸中，以贯心脉而行呼吸，是宗气不但能统摄气分，并能主宰血分，因其下陷，则血分失其统摄，所以妄行也。遂投以拙拟升陷汤（方在方剂篇四卷
 ，系生箭芪六钱
 ，知母四钱
 ，桔梗
 、柴胡各钱半
 ，升麻一钱
 ），加生龙骨、生牡蛎各六钱。服两剂后，气息即顺，少腹亦不下堕。遂将升麻减去，加生怀山药一两，又服数剂，其吐血证自此除根。按：吐衄证最忌黄芪、升、柴、桔梗诸药，恐其能助气上升血亦随之上升也。因确知病系宗气下陷，是以敢放胆用之，然必佐以龙骨、牡蛎，以固血之本源，始无血随气升之虞也。

吐衄之证，因宗气下陷者极少，愚临证四十余年，仅遇赵姓一人，再四斟酌，投以升陷汤加龙骨、牡蛎治愈，然此方实不可轻试也。近津沽有南门外张姓，年过三旬，患吐血证，医者方中有柴胡二钱，服后遂大吐不止。仓猝迎愚诊视，其脉弦长有力，心中发热，知系胃气因热不降也。所携药囊中，有生赭石细末约两余，俾急用水送服强半。候约十二分钟，觉心中和平，又送服其余，其吐顿止。继用平胃寒降汤调之全愈。是知同一吐血证也，有时用柴胡而愈，有时用柴胡几至误人性命，审证时岂可不细心哉。

至于妇女倒经之证，每至行经之期，其血不下行而上逆作吐衄者，宜治以四物汤去川芎，加怀牛膝、生赭石细末，先期连服数剂可愈。然其证亦间有因气陷者，临证时又宜细察。曾治一室女吐血，及一少妇衄血，皆系倒行经证，其脉皆微弱无力，气短不足以息，少腹时有气下堕，皆治以他止血之药不效，后再三斟酌，皆投以升陷汤，先期连服，数日全愈。总之，吐衄之证，大抵皆因热而气逆，其因凉气逆者极少，即兼冲气肝气冲逆，亦皆挟热，若至因气下陷致吐衄者，不过千中之一二耳。

又天津北宁路材料科委员赵一清，年近三旬，病吐血，经医治愈，而饮食之间若稍食硬物，或所食过饱，病即反复。诊其六脉和平，重按似有不足。知其脾胃消化弱，其胃中出血之处，所生肌肉犹未复原，是以被食物撑挤，因伤其处而复出血也。斯当健其脾胃，补其伤处，吐血之病庶可除根。为疏方用生山药、赤石脂各八钱，煅龙骨、煅牡蛎、净萸肉各五钱，白术、生明没药各三钱，天花粉、甘草各二钱。按此方加减，服之旬余，病遂除根。按：此方中重用石脂者，因治吐衄病凡其大便不实者，可用之以代赭石降胃。盖赭石能降胃而兼能通大便，赤石脂亦能降胃而转能固大便，且其性善保护肠胃之膜，而有生肌之效，使胃膜因出血而伤者可速愈也。此物原是陶土，宜兴茶壶即用此烧成，津沽药房恒将石脂研细，水和捏作小饼，煤火煅之，是将陶土变为陶瓦矣，尚可以入药乎？是以愚在天津，每用石脂，必开明生赤石脂，夫石脂亦分生熟，如此开方，实足贻笑于大雅也。

或问：吐血、衄血二证，方书多分治。吐血显然出于胃，为胃气逆上无疑。今遵《内经》阳明厥逆衄呕血一语，二证皆统同论之，所用之方无少差别，《内经》之言果信而有征乎？答曰：愚生平研究医学，必有确实征验，然后笔之于书，即对于《内经》亦未敢轻信。犹忆少年时，在外祖家，有表兄刘庆甫，年弱冠，时患衄血证。始则数日一衄，继则每日必衄，百药不效。适其比邻有少年病劳瘵者，常与同坐闲话。一日正在衄血之际，忽闻哭声，知劳瘵者已死，陡然惊惧寒战，其衄顿止，从此不再反复。夫恐则气下，《本经》原有明文，其理实为人所共知。因惊惧气下而衄止，其衄血之时，因气逆可知矣。盖吐血与衄血病状不同而其病因则同也，治之者何事过为区别乎。

或问：方书治吐衄之方甚多，今详论吐衄治法，皆系自拟，岂治吐衄成方皆无可取乎？答曰：非也。《金匮》治吐衄有泻心汤，其方以大黄为主，直入阳明，以降胃气；佐以黄芩，以清肺金之热，俾其清肃之气下行，以助阳明之降力；黄连以清心火之热，俾其亢阳默化潜伏，以保少阴之真液，是泻之适所以补之也，凡因热气逆吐衄者，至极危险之时用之，皆可立止，血止以后，然后细审其病因，徐为调补未晚也。然因方中重用大黄，吐衄者皆不敢轻服，则良方竟见埋没矣。不知大黄与黄连并用，但能降胃，不能通肠，虽吐衄至身形极虚，服后断无泄泻下脱之弊，乃素遇吐衄证，曾开此方两次，病家皆不敢服，遂不得已另拟平胃寒降汤代之，此所以委曲以行其救人之术也。

又《金匮》有柏叶汤方，为治因寒气逆以致吐血者之良方也。故其方中用干姜、艾叶以暖胃，用马通汁以降胃，然又虑姜、艾之辛热，宜于脾胃，不宜于肝胆，恐服药之后，肝胆所寄之相火妄动，故又用柏叶之善于镇肝且善于凉肝者（柏树之杪向西北
 ，得金水之气
 ，故善镇肝凉肝
 ）以辅之。此所谓有节制之师，先自立于不败之地，而后能克敌致胜也。至后世薛立斋谓，因寒吐血者，宜治以理中汤加当归，但知暖胃，不知降胃，并不知镇肝凉肝，其方远逊于柏叶汤矣。然此时富贵之家喜服西药，恒讥中药为不洁，若杂以马通汁，将益嫌其不洁矣，是以愚另拟健胃温降汤以代之也。

近时医者治吐衄，喜用济生犀角地黄汤。然其方原治伤寒胃火热盛以致吐血、衄血之方，无外感而吐衄者用之，未免失于寒凉，其血若因寒凉而骤止，转成血痹虚劳之病。至愚治寒温吐衄者，亦偶用其方，然必以其方煎汤送服三七细末二钱，始不至血瘀为恙。若其脉左右皆洪实者，又宜加羚羊角二钱，以泻肝胆之热，则血始能止。惟二角近时其价甚昂，伪者颇多，且其价又日贵一日，实非普济群生之方也。

至葛可久之十灰散，经陈修园为之疏解，治吐衄者亦多用之。夫以药炭止血，原为吐衄者所甚忌，犹幸其杂有大黄炭（方下注灰存性即是炭
 ），其降胃开瘀之力犹存，为差强人意耳。其方遇吐衄之轻者，或亦能奏效，而愚于其方，实未尝一用也。至于治吐衄便方，有用其吐衄之血煅作炭服者，有用发髲（即剃下之短发
 ）煅作炭服者，此二种炭皆有化瘀生新之力而善止血，胜于诸药之炭但能止血而不能化瘀血以生新血者远矣。

又方书有谓血脱者，当先益其气，宜治以独参汤。然血脱须有分别，若其血自二便下脱，其脉且微弱无力者，独参汤原可用；若血因吐衄而脱者，纵脉象微弱，亦不宜用。夫人身之阴阳原相维系，即人身之气血相维系也。吐衄血者，因阴血亏损维系无力，原有孤阳浮越之虞，而复用独参汤以助其浮越，不但其气易上奔（喻嘉言谓，气虚欲脱者，但服人参，转令气高不返
 ），血亦将随之上奔而复吐衄矣。是拙拟治吐衄方中，凡用参者，必重用赭石辅之，使其力下达也。

寻常服食之物，亦有善止血者，鲜藕汁、鲜莱菔汁是也。曾见有吐衄不止者，用鲜藕自然汁一大盅温饮之（勿令熟
 ），或鲜莱菔自然汁一大盅温饮之，或二汁并饮之，皆可奏效。

有堂兄赞宸，年五旬，得吐血证，延医治不效，脉象滑动，按之不实。时愚年少，不敢轻于疏方，遂用鲜藕、鲜白茅根四两，切碎，煎汤两大碗，徐徐当茶饮之，数日全愈。自言未饮此汤时，心若虚悬无着，既饮之后，若以手按心还其本位，何其神妙如是哉。隔数日，又有邻村刘姓少年患吐血证，其脉象有力，心中发热，遂用前方，又加鲜小蓟根四两，如前煮汤饮之亦愈。因名前方为二鲜饮，后方为三鲜饮，皆登于方剂篇吐衄门中。


按：
 小蓟名刺蓟，俗名刺尔菜，一名青青菜，嫩时可以作羹，其叶长，微有绒毛，叶边多刺，茎高尺许，开花紫而微蓝，状若小绒球，津沽药房皆以之为大蓟，实属差误。至大蓟，盐邑药房中所鬻者，在本地名曲曲菜，状若蒲公英而叶微绉，嫩时可生啖，味微苦，茎高于小蓟数倍，开黄花，亦如蒲公英。津沽药房转以此为小蓟，即以形象较之，亦可知其差误。曾采其鲜者用之治吐衄，亦有效，然不如小蓟之效验异常耳。后游汉皋，见有状类小蓟而其茎叶花皆大于小蓟一倍，疑此系真大蓟，未暇采用。后门生高如璧，在丹徒亦曾见此，采其鲜者以治吐衄极效，向愚述之，亦疑是真大蓟。则叶如蒲公英而微绉者，非大蓟矣。然此实犹在悬揣未定之中，今登诸报端，深望医界博物君子能辨别大蓟之真伪者，详为指示也。又按：凡大、小蓟须皆用鲜者，若取其自然汁代开水饮之更佳。至药房中之干者，用之实无甚效验。

近在津沽治吐衄，又恒有中西药并用之时。因各大工厂中皆有专医，若外医开方煎服汤药不便，恒予以生赭石细末一两，均分作三包，又用醋酸铅十分瓦之二，分加于三包之中，为一日之量，每服一包，开水送下。若脉象有力，心中发热者，又恒于每包之中加芒硝六七分，以泻心经之热。连服两三日，大抵皆能治愈。

至于咳血之证，上所录医案中间或连带论及，实非专为咳血发也。因咳血原出于肺，其详细治法皆载于前第三卷肺病门中，兹不赘。


论治吐血、衄血不可但用凉药及药炭强止其血

尝思治吐血、衄血者，止其吐衄非难，止其吐衄而不使转生他病是为难耳。盖凡吐衄之证，无论其为虚、为实、为凉（此证间有凉者
 ）、为热，约皆胃气上逆（《内经
 》谓阳明厥逆衄呕血
 ），或胃气上逆更兼冲气上冲，以致血不归经，由吐衄而出也。治之者，或以为血热妄行，而投以极凉之品；或以为黑能胜红，而投以药炒之炭。如此治法，原不难随手奏效，使血立止，迨血止之后，初则有似发闷，继则饮食减少，继则发热劳嗽。此无他，当其胃气上逆，冲气上冲之时，排挤其血离经妄行，其上焦、中焦血管尽为血液充塞，而骤以凉药及药炭止之，则血管充塞之血强半凝结其中，而不能流通，此所以血止之后，始则发闷减食，继则发热劳嗽也。此时若遇明医理者，知其为血痹虚劳，而急投以《金匮》血痹虚劳门之大黄䗪虫丸，或陈大夫所传仲景之百劳丸，以消除瘀血为主，而以补助气血之药辅之，可救十中之六七。然治此等证而能如此用药者，生平实不多见也。至见其发闷而投以理气之药，见其食少而投以健胃之药，见其发劳嗽而投以滋阴补肺之药，如此治法百中实难愈一矣。而溯厥由来，何莫非但知用凉药及用药炭者阶之厉也。然凉药亦非不可用也，试观仲景泻心汤，为治吐血、衄血之主方，用黄连、黄芩以清热，而必倍用大黄（原方芩
 、连各一两
 ，大黄二两
 ）以降胃破血，则上焦、中焦血管之血不受排挤，不患凝结，是以芩、连虽凉可用也。至于药炭亦有可用者，如葛可久之十灰散，其中亦有大黄，且又烧之存性，不至过烧为灰，止血之中，仍寓降胃破血之意也，其差强人意耳。愚临证四十余年，泻心汤固常用之，而于十灰散实未尝一用也。然尝仿十灰散之意，独用血余煅之存性（将剃下短发洗净，锅炒至融化，晾冷轧细，过罗用之，
 《本经
 》发髲即靠头皮之发
 ），用之以治吐衄，既善止血，又能化瘀血、生新血，胜于十灰散远矣。

至《金匮》之方，原宜遵用，亦不妨遵古方之义而为之变通。如泻心汤方，若畏大黄之力稍猛，可去大黄，加三七以化瘀血、赭石以降胃镇冲。曾拟方用黄芩、黄连各三钱，赭石六钱，煎汤送服三七细末二钱。若不用黄连，而用瓜蒌仁六钱代之，更佳。盖黄连有涩性，终不若蒌仁能开荡胸膈、清热降胃，即以引血下行也。至欲用大黄䗪虫丸，而畏水蛭、干漆之性甚烈，可仿其意，用生怀山药二两，山楂一两，煎汤四茶杯，调以蔗糖，令其适口，为一日之量，每饮一杯，送服生鸡内金末一钱，既补其虚，又化其瘀，且可以之当茶，久服自见功效。

或问：济生犀角地黄汤，今之治吐衄者，奉为不祧之良方，其方原纯系凉药，将毋亦不可用乎？答曰：犀角地黄汤，原治伤寒、温病热入阳明之府，其胃气因热上逆，血亦随之上逆，不得不重用凉药以清胃腑之热，此治外感中吐衄之方，非治内伤吐衄之方也。然犀角之性原能降胃，地黄之性亦能逐痹（《本经
 》谓逐血痹
 ，然必生地黄作丸药服之能有斯效
 ，煎汤服则力减
 ，若制为熟地黄则逐痹之力全无
 ），若吐衄之证胃腑有实热者，亦不妨暂用。迨血止之后，又宜急服活血化瘀之药数剂，以善其后。至愚用此方，则仿陶节庵加当归、红花之意，将药煎汤送服三七细末二钱。究之凉药非不可用，然不可但用凉药，而不知所以驾驭之耳。上所论吐衄治法，不过其约略耳。至于咳血治法，又与此不同，方剂篇第二卷论吐血、衄血、咳血治法甚详，宜参观。

论吐血、衄血证间有因寒者

《内经》厥论篇谓阳明厥逆衄呕血。所谓阳明者，指胃腑而言也，所谓厥逆者，指胃腑之气所上行而言也。盖胃以消化饮食，传送下行为职，是以胃气以息息下行为顺。设或上行则为厥逆，胃气厥逆，可至衄血、呕血，因血随胃气上行也。然胃气厥逆因热者固多，因寒者亦间有之。岁在壬寅，曾训蒙于邑之北境刘仁村，愚之外祖家也。有学生刘玉良者，年十三岁，一日之间衄血四次。诊其脉甚和平，询其心中不觉凉热。因思吐衄之证热者居多，且以童子少阳之体，时又当夏令，遂略用清凉止血之品，衄益甚，脉象亦现微弱，知其胃气因寒不降，转迫血上逆而为衄也。投以拙拟温降汤，方见前论吐血、衄血治法中，一剂即愈。隔数日又有他校学生，年十四岁，吐血数日不愈，其吐之时，多由于咳嗽。诊其脉，甚迟濡，右关尤甚。疑其脾胃虚寒，不能运化饮食，询之果然。盖吐血之证多由于胃气不降。饮食不能运化，胃气即不能下降。咳嗽之证，多由于痰饮入肺。饮食迟于运化，又必多生痰饮，因痰饮而生咳嗽，因咳嗽而气之不降者更转而上逆，此吐血之所由来也，亦投以温降汤，一剂血止，接服数剂，饮食运化，咳嗽亦愈。

近在沈阳医学研究会论及此事，会友李进修谓，从前小东关有老医徐敬亭者，曾用理中汤治愈历久不愈之吐血证，是吐血诚有因寒者之明征也。然徐君但用理中汤以暖胃补胃，而不知用赭石、半夏佐之以降胃气，是处方犹未尽善也。特是药房制药，多不如法，虽清半夏中亦有矾，以治吐衄及呕吐，必须将矾味用微温之水淘净。淘时，必于方中原定之分量外多加数钱，以补其淘去矾味所减之分量及药力。

又薛立斋原有血因寒而吐者，治用理中汤加当归之说。特其因寒致吐血之理，未尝说明，是以后世间有驳其说者。由斯知著医书者宜将病之原因仔细发透，俾读其书者易于会悟，不至生疑为善。

证在疑是之间，即名医亦未必审证无差，至疏方投之仍无甚闪失者，实赖方中用意周密、佐伍得宜也。如此因寒吐衄之证，若果审证不差，上列三方服之皆可奏效。若或审证有误，服拙拟之温降汤方，虽不能愈，吐衄犹或不至加剧。若服彼二方，即难免于危险矣。愚非自矜制方之善，因此事于行医之道甚有关系，则疏方之始不得不审思熟虑也。

不惟吐衄之证有因寒者，即便血之证亦有因寒者，特其证皆不多见耳。邻村高边务高某，年四十余，小便下血久不愈，其脉微细而迟，身体虚弱，恶寒，饮食减少。知其脾胃虚寒，中气下陷，黄坤载所谓“血之亡于便溺者，太阴不升也”。为疏方干姜、于术各四钱，生山药、熟地黄各六钱，乌附子、炙甘草各三钱。煎服一剂血即见少，连服十余剂全愈。此方中不用肉桂者，恐其动血分也。


论冲气上冲之病因病状病脉及治法

冲气上冲之病甚多，而医者识其病者甚少，即或能识此病，亦多不能洞悉其病因，而施以相当之治法也。冲者，奇经八脉之一，其脉在胞室之两旁，与任脉相连，为肾脏之辅弼，气化相通，是以肾虚之人，冲气多不能收敛，而有上冲之弊。况冲脉之上系原隶阳明胃腑，因冲气上冲，胃腑之气亦失其息息下行之常（胃气以息息下行为常
 ），或亦转而上逆，阻塞饮食，不能下行，多化痰涎，因腹中膨闷、哕气、呃逆连连不止，甚则两肋疼胀、头目眩晕。其脉则弦硬而长，乃肝脉之现象也。盖冲气上冲之证，固由于肾脏之虚，亦多由肝气恣横。素性多怒之人，其肝气之暴发，更助冲胃之气上逆，故脉之现象如此也。治此证者，宜以敛冲、镇冲为主，而以降胃平肝之药佐之。其脉象数而觉热者，宜再辅以滋阴退热之品。愚生平治愈此证已不胜纪，近在沧州连治愈数人，爰将治愈之案详列于下，以备参观。

沧州中学学生安瑰奇，年十八九，胸胁满闷，饮食减少，时作哕逆，腹中辘辘有声，盖气冲痰涎作响也，大便干燥，脉象弦长有力。为疏方用生龙骨、牡蛎、代赭石各八钱，生山药、生芡实各六钱，半夏、生杭芍各四钱，芒硝、苏子各二钱，厚朴、甘草各钱半。一剂后，脉即柔和。按方略有加减，数剂全愈。陈修园谓龙骨、牡蛎为治痰之神品，然泛用之多不见效，惟以治此证之痰，则效验非常。因此等痰涎，原因冲气上冲而生，龙骨、牡蛎能镇敛冲气，自能引导痰涎下行也。盖修园原谓其能导引逆上之火、泛滥之水下归其宅，故能治痰。夫火逆上、水泛滥，其中原有冲气上冲也。

又天津南马厂所住陆军营长赵松如，因有冲气上冲病，来沧求为诊治。自言患此病已三年，百方调治，毫无效验。其病脉情状大略与前案同，惟无痰声辘辘，而尺脉稍弱。遂于前方去芒硝，加柏子仁、枸杞子各五钱。连服数剂全愈。又治沧州南关一叟，年七十四岁，性浮躁，因常常忿怒，致冲气上冲，剧时觉有气自下上冲杜塞咽喉，有危在顷刻之势，其脉左右皆弦硬异常。为其年高，遂于前第二方中加野台参三钱。一剂见轻，又服一剂，冲气遂不上冲，又服数剂以善其后。为治此证多用第二方加减，因名为降胃镇冲汤。

论火不归原治法

方书谓下焦之火生于命门，名为阴分之火，又谓之龙雷之火，实肤浅之论也。下焦之火为先天之元阳，生于气海之元气。盖就其能撑持全身论，则为元气；就其能温暖全身论，则为元阳。此气海之元阳，为人生之本源，无论阴分、阳分之火，皆于此肇基。气海之形，如倒悬鸡冠花，纯系脂膜护绕搏结而成。其脂膜旁出一条，与脊骨自下数第七节相连；夹其七节两旁，各有一穴，《内经》谓七节之旁中有小心也。而气海之元阳由此透入脊中，因元阳为生命之本，故于元阳透脊之处谓之命门。由斯观之，命门之实用，不过为气海司管钥之职，下焦之火，仍当属于气海之元阳。论下焦之火上窜不归原，亦气海元阳之浮越也。然其病浑名火不归原，其病因原有数端，治法各有所宜，爰详细胪列于下，以质诸医界同人。

有气海元气虚损，不能固摄下焦气化，致元阳因之浮越者。其脉尺弱寸强，浮大无根。其为病，或头目眩晕，或面红耳热，或心热怔忡，或气粗息贲。宜治以净萸肉、生山药各一两，人参、玄参、代赭石、生龙骨、生牡蛎各五钱。心中发热者，酌加生地黄、天冬各数钱。补而敛之，镇而安之，元阳自归其宅也。方中用赭石者，因人参虽饶有温补之性，而力多上行，与赭石并用，则力专下注，且赭石重坠之性，又善佐龙骨、牡蛎以潜阳也。

有下焦真阴虚损，元阳无所系恋而浮越者，其脉象多弦数，或重按无力，其证时作灼热，或口苦舌干，或喘嗽连连。宜用生山药、熟地黄各一两，玄参、生龙骨、生牡蛎、生龟板、甘枸杞各五钱，生杭芍三钱，生鸡内金、甘草各钱半。此所谓壮水之主，以制阳光也。

若其下焦阴分既虚，而阳分亦微有不足者，其人上焦常热，下焦间有觉凉之时，宜治以《金匮》崔氏八味丸，以生地易熟地（原方干地黄即是药房中生地
 ），更宜将茯苓、泽泻分量减三分之二，将丸剂一料，分作汤药八剂服之。

有气海元阳大虚，其下焦又积有沉寒锢冷，逼迫元阳如火之将灭，而其焰转上窜者。其脉弦迟细弱，或两寸浮分似有力。其证为心中烦躁不安，上焦时作灼热，而其下焦转觉凉甚，或常作泄泻。宜用乌附子、人参、生山药各五钱，净萸肉、胡桃肉各四钱，赭石、生杭芍、怀牛膝各三钱，云苓片、甘草各钱半。泄泻者宜去赭石。此方书所谓引火归原之法也。方中用芍药者，非以解上焦之热，以其与参、附并用，大能收敛元阳，下归其宅。然引火归原之法，非可概用于火不归原之证，必遇此等证与脉，然后可用引火归原之法，又必须将药晾至微温，然后服之，方与上焦之燥热无碍。

有因冲气上冲兼胃气上逆，致气海元阳随之浮越者。其脉多弦长有力，右部尤甚，李士材《脉诀歌括》所谓直上直下也。其证觉胸中满闷烦热，时作呃逆，多吐痰涎，剧者觉痰火与上冲之气杜塞咽喉，几不能息。宜治以拙拟降胃镇冲汤（在前论冲气上冲治法中
 ），俾冲胃之气下降，而诸病自愈矣。

有因用心过度，心中生热，牵动少阳相火（即胆肝中所寄之相火
 ），上越且外越者。其脉寸关皆有力，多兼滑象，或脉搏略数。其为病，心中烦躁不安，多生疑惑，或多忿怒，或觉热起肋下，散于周身。治用生怀山药细末六七钱，煮作粥，晨间送服芒硝三钱，晚送服西药臭剥两瓦。盖芒硝咸寒，为心经对宫之药，善解心经之热，以开心下热痰（此证心下多有热痰
 ）；臭剥性亦咸寒，能解心经之热，又善制相火妄动；至送以山药粥者，因咸寒之药与脾胃不宜，且能耗人津液，而山药则善于养脾胃、滋津液，用之送服硝、剥，取其相济以成功，犹《金匮》之硝石矾石散送以大麦粥也。

有因心肺脾胃之阳甚虚，致寒饮停于中焦，且溢于膈上，逼迫心肺脾胃之阳上越兼外越者。其脉多弦迟细弱，六部皆然，又间有浮大而软，按之豁然者。其现证或目眩耳聋，或周身发热，或觉短气，或咳喘，或心中发热，思食鲜果，而食后转觉心中胀满病加剧者，宜用拙拟理饮汤（方见本卷首篇中
 ）。服数剂后，心中不觉热、转觉凉者去芍药。或觉气不足者加生箭芪三钱。


按：
 此证如此治法，即方书所谓用温燥健补脾胃之药可以制伏相火；不知其所伏者非相火，实系温燥之药能扫除寒饮，而心肺脾胃之阳自安其宅也。

上所列火不归原之证，其病原虽不同，而皆系内伤。至外感之证，亦有火不归原者，伤寒、温病中之戴阳证是也。其证之现状，面赤，气粗，烦躁不安，脉象虽大，按之无力，又多寸盛尺虚。此乃下焦虚寒，孤阳上越之危候，颇类寒温中阴极似阳证。然阴极似阳，乃内外异致；戴阳证乃上下异致也。宜用《伤寒论》通脉四逆汤，加葱、加人参治之（原方原谓面赤者加葱
 ，面赤即戴阳证
 ）。

特是戴阳之证不一，使果若少阴脉之沉细，或其脉非沉细而按之指下豁然毫无根柢，且至数不数者，方可用通脉四逆汤方。若脉沉细而数或浮大而数者，其方即断不可用。曾治表兄王端亭，年四十余，身形素虚，伤寒四五日间，延为诊视。其脉关前洪滑，两尺无力。为开拙拟仙露汤（方载方剂篇六卷，系生石膏三两
 ，玄参一两
 ，连翘三钱
 ，粳米五钱
 ），因其尺弱嘱其将药徐徐饮下，一次只温饮一大口，防其寒凉侵下焦也。病家忽愚所嘱，竟顿饮之，遂致滑泻数次，多带冷沫，上焦益觉烦躁，鼻如烟熏，面如火炙，其关前脉大于从前一倍，数至七至。知其已成戴阳之证，急用野台参一两，煎汤八分茶盅，兑童便半盅（须用五岁以上童子便
 ），将药碗置凉水盆中，候冷顿饮之。又急用知母、玄参、生地各一两，煎汤一大碗候用。自服参后，屡诊其脉。过半点钟，脉象渐渐收敛，脉搏似又加数，遂急用候服之药炖极热，徐徐饮下，一次只饮药一口，阅两点钟尽剂，周身微汗而愈。按：此证上焦原有燥热，因初次凉药顿服，透过病所直达下焦，上焦燥热仍留。迨下焦滑泻，元阳上浮，益助上焦之热，现种种热象，脉数七至。此时不但姜、附分毫不敢用，即单用人参，上焦之燥热亦必格拒不受，故以童便之性下趋者佐之，又复将药候至极凉顿服下，有如兵家掩旗息鼓、衷甲衔枚、暗度乱境一般。迨迟之有倾，脉象收敛，至数加数，是下焦得参温补之力而元阳收回，其上焦因参反激之力而燥热益增也。故又急用大凉、大润之药，乘热徐徐饮之，以清上焦之燥热，而不使其寒凉之性复侵下焦。此于万难用药之际，仍欲用药息息吻合，实亦费尽踌躇矣。上所列火不归原之治法共七则，已略举其大凡矣。


虚劳温病皆忌橘红说

半夏、橘红皆为利痰之药，然宜于湿寒之痰，不宜于燥热之痰，至阴虚生热有痰，外感温热有痰，尤所当忌。究之伍药得宜，半夏或犹可用，是以《伤寒论》竹叶石膏汤、《金匮》麦门冬汤皆用之。至橘红则无论伍以何药，皆不宜用。试略举数案于下以明之。

本邑于姓媪，劳热喘嗽，医治数月，病益加剧，不能起床，脉搏近七至，心中热而且干，喘嗽连连，势极危险。所服之方，积三十余纸，曾经六七医生之手，而方中皆有橘红，其余若玄参、沙参、枸杞、天冬、贝母、牛蒡、生熟地黄诸药，大致皆对证，而其心中若是之热而干者，显系橘红之弊也。愚投以生怀山药一两，玄参、沙参、枸杞、龙眼肉、熟地黄各五钱，川贝、甘草各二钱，生鸡内金钱半。煎服一剂，即不觉干。即其方略为加减，又服十余剂全愈。

又治奉天商业学校校长李葆平，得风温证，发热，头疼，咳嗽。延医服药一剂，头疼益剧，热嗽亦不少减。其脉浮洪而长，知其阳明经府皆热也。视所服方，有薄荷、连翘诸药以解表，知母、玄参诸药以清里，而杂以橘红三钱，诸药之功尽为橘红所掩矣。为即原方去橘红，加生石膏一两，一剂而愈。

又治沧州益盛铁工厂翻沙工人孙连瑞肺脏受风，咳嗽吐痰。医者投以散风利痰之剂，中有毛橘红二钱，服后即大口吐血，咳嗽益甚。其脉浮而微数，右部寸关皆有力。投以《伤寒论》麻杏甘石汤，方中生石膏用一两，麻黄用一钱，煎汤送服旱三七细末二钱。一剂血止。又去三七，加丹参三钱，再服一剂，痰嗽亦愈。方中加丹参者，恐其经络中留有瘀血，酿成异日虚劳之证，故加丹参以化之。

统观以上三案，橘红为虚劳温病之禁药，不彰彰可考哉。而医者习惯用之，既不能研究其性于平素，至用之病势增进，仍不知为误用橘红所致，不将梦梦终身哉。喻南昌曰“彼病未除，我心先瘁”，是诚仁人之言，凡我医界同人，倘其不惜脑力心血，以精研药性于居恒，更审机察变于临证，救人之命即以造己之福，岂不美哉。

论治疔宜重用大黄

疮疡以疔毒为最紧要，因其毒发于脏腑，非仅在于经络。其脉多见沉紧，紧者毒也，紧在沉部，其毒在内可知也。至其重者，发于鸠尾穴处，名为半日疔，言半日之间即有关于人性命也。若系此种疔毒，当于未发现之前，其人或心中怔忡，或鸠尾处隐隐作疼，或其处若发炎热，似有漫肿形迹，其脉象见沉紧者，即宜预防鸠尾穴处生疔，而投以大剂解毒清血之品。其大便实者，用大黄杂于解毒药中下之。其疔即可暗消于无形。此等疔毒，若待其发出始为疗治，恒有不及治者矣。

至若他处生疔，原不必如此预防，而用他药治之不效者，亦宜重用大黄降下其毒。忆愚少时，见同里患疔者二人，一起于脑后，二日死；一起于手三里穴，三日死。彼时愚已为人疏方治病，而声名未孚于乡里，病家以为年少无阅历，不相延也。后愚堂侄女于口角生疔，疼痛异常，心中忙乱。投以清热解毒药不效，脉象沉紧，大便三日未行。恍悟寒温之证，若脉象沉洪者，可用药下之，以其热在里也。今脉象沉紧，夫紧为有毒（非若伤寒之紧脉为寒也
 ），紧而且沉，其毒在里可知。律以寒温脉之沉洪者可下其热，则疔毒脉之沉紧者当亦可下其毒也，况其大便三日未行乎。遂为疏方大黄、天花粉各一两，皂刺四钱，穿山甲、乳香、没药（皆不去油
 ）各三钱，薄荷叶一钱，全蜈蚣三大条。煎服一剂，大便通下，疼减心安。遂去大黄，又服一剂全愈。按：用大黄通其大便，不必其大便多日未行，凡脉象沉紧，其大便不滑泻者皆可用。若身体弱者，大黄可以斟酌少用。愚用此方救人多矣，因用之屡建奇效，遂名之为大黄扫毒汤。

友人朱钵文传一治疔方，大黄、甘草各一两，生牡蛎六钱，瓜蒌仁四十粒捣碎，疔在上者川芎三钱作引，在两臂者桂枝尖三钱作引，在下者怀牛膝三钱作引，煎服立愈。身壮实者，大黄可斟酌多用。此亦重用大黄，是以奏效甚捷也。

又第一卷答陈董尘书篇中有刺疔法，宜参观。

论治癞

癞之为证，方书罕载。愚初亦以为犹若疥癣不必注意也。自戊午来奉天，诊病于立达医院，遇癞证之剧者若干，有患证数年，费药资甚巨，不能治愈者，经愚手，皆服药数剂全愈。后有锦州县署传达处戎宝亭患此证，在其本地服药无效，来奉求为诊治，服药六剂即愈。隔三年，其证陡然反复。先起自面上，状若顽癣，搔破则流黄水，其未破之处，皮肤片片脱落，奇痒难熬，歌哭万状。在其本处服药十余日，分毫无效，复来奉求为诊治。其脉象洪实，自言心中烦躁异常，夜间尤甚，肤愈痒而心愈躁，彻夜不眠，若再不愈，实难支持，遂为疏方用蛇退四条，蝉退、僵蚕、全蝎、甘草各二钱，黄连、防风和三钱，天花粉六钱，大枫子十二粒，连皮捣碎。为其脉洪心躁，又为加生石膏细末两半。煎汤两茶盅，分两次温饮下，连服三剂，面上流黄水处皆结痂，其有旧结之痂皆脱落，瘙痒烦躁皆愈强半，脉之洪实亦减半。遂去石膏，加龙胆草三钱。服一剂，从前周身之似有似无者，其癞亦皆发出作瘙痒。仍按原方连服数剂，全愈，愈后病人心甚感激。夫先贤伯牛之疾，自古先儒传说谓是癞病，素尝疑之，今乃知癞之为病，诚与性命有关也。至方中之药，诸药皆可因证加减，或用或不用，而蛇退则在所必需，以其既善解毒（以毒攻毒
 ），又善去风，且有以皮达皮之妙也。若畏大枫子有毒，不欲服者，减去此味亦可。


驳方书贵阳抑阴论

尝思一阴一阳，互为之根，天地之气化也。人禀天地之气化以生，即人身各具一小天地，其气化何独不然。是以人之全身，阴阳互相维系，上焦之阳藏于心血，中焦之阳涵于胃液，下焦之阳存于肾水，凡心血、胃液、肾水皆阴也。充类言之，凡全身津液脂膏脉腺存在之处，即元阳留蓄之处。阳无阴则飞越，阴无阳则凝滞。阳盛于阴则热，阴盛于阳则冷。由斯知阴阳偏盛则人病，阴阳平均则人安，阴阳相维则人生，阴阳相离则人死。彼为贵阳抑阴之论者，竟谓阳一分未尽则人不死，阴一分未尽则人不仙，斯何异梦中说梦也。然此则论未病之时，阴阳关于人身之紧要，原无轩轾也。若论已病，又恒阳常有余，阴常不足（朱丹溪曾有此论
 ）。医者当调其阴阳，使之归于和平，或滋阴以化阳，或泻阳以保阴，其宜如此治者，又恒居十之八九。藉曰不然，试即诸病征之。

病有内伤、外感之殊，而外感实居三分之二。今先以外感言之，伤寒、温病、疫病皆外感也，而伤寒中于阴经，宜用热药者，百中无二三也；温病则纯乎温热，已无他议；疫病虽间有寒疫，亦百中之一二也。他如或疟，或疹，或痧证，或霍乱，亦皆热者居多，而暑暍之病更无论矣。

试再以内伤言之，内伤之病，虚劳者居其半，而劳字从火，其人大抵皆阴虚阳盛，究之亦非真阳盛，乃阴独虚致阳偏盛耳。他如或吐衄，或淋痢，或肺病、喉病、眼疾，或黄疸，或水病、肿胀、二便不利，或嗽，或喘，或各种疮毒，以上诸证，已为内伤之大凡，而阳盛阴虚者实为十之八九也。世之业医者，能无于临证之际，以急急保其真阴为先务乎？即其病真属阳虚，当用补阳之药者，亦宜少佐以滋阴之品。盖上焦阴分不虚而后可受参、芪，下焦阴分不虚而后可受桂、附也。

此稿甫成，适有客至，阅一过而问曰：医家贵阳抑阴之说诚为差谬，原可直斥其非。至阴一分未尽不仙之说，亦并斥之，而仙家有号紫阳，号纯阳者，又作何解乎？答曰：所谓仙者，乃凝炼其神明，使之终不磨灭也。《内经》谓“两精相搏谓之神”，道经谓“炼精化气，炼气化神”。所谓精者，果阴也阳也？盖仙家修成内丹，神明洞彻，如日丽中天，光景长新，而自号为紫阳、纯阳者，欲取法乎悬象也。然日为太阳，在地为火，火之燃烧，心赖氧气（火非氧气不着
 ）；火之上炎，具有氢气（炉心有氢气
 ）；氢氧相合，即为水素；火中既含有真水，火原非纯阳也。且日于卦为离，离之象，外阳而内阴，是以日之体外明而内暗，其暗处犹火之有燃烧料也。更征之日月相望，月若正对日之暗处，其光明即立减，由斯知日中含有真阴，日亦非纯阳也。况天干中之甲乙，皆为东方之生气，甲为阳而乙为阴，人之所知也。乃仙家内丹修成之后，不曰太甲金丹，而曰太乙金丹者，因道书不为女子说法，多为男子说法。若为女子说法，自当名为太甲金丹，阴资于阳也；为多为男子说法，则必需乎太乙金丹，阳资于阴也。究之仍不外阴阳互根之理也。盖自太极朕兆以来，两仪攸分，而少阴、少阳即互函于太阳、太阴之中（太阳中有少阴
 ，太阴中有少阳
 ）。阴阳互根，即阴阳互生。生天地此理，生人物此理，医学、仙学亦莫不本乎此理。彼谓阴一分未尽则人不仙者，亦知仙家所谓太乙金丹者作何解乎？愚向曾论学医者当兼用静坐之功，以悟哲学，是以今论医学而兼及仙学，仙学亦哲学也。

治虚劳证宜慎防汗脱说

人身之汗，犹天地之有雨也。天地阴阳和而后雨；人身亦阴阳和而后汗。然雨不可过，过雨则田禾淹没；汗亦不可过，过汗则身体虚弱。是以微汗之解肌者，可以和营卫、去灼热、散外感、通经络、消肿胀、利小便、排泄恶浊外出，汗之为用亦广矣。若大汗淋漓，又或因之亡阳，因之亡阴，甚或阴阳俱亡，脱其元气，种种危机更伏于汗之中矣，而在阴虚劳热者，为尤甚。虚劳之证，有易出汗者，其人外卫气虚，一经发热，汗即随热外泄。治之者，宜于滋补药中，加生龙骨、生牡蛎、山萸肉以敛其汗。有分毫不出汗者，其人肌肤干涩，津液枯短，阴分虚甚，不能应阳分而化汗，其灼热之时，肌肤之干涩益甚，亦宜少加龙骨、牡蛎、萸肉诸药，防其出汗。何者？盖因其汗蓄久不出，服药之后，阴分滋长，能与阳分洽浃，其人恒突然汗出。若其为解肌之微汗，病或因之减轻；若为淋漓之大汗，病必因之加重，甚或至于不治。是以治此等证者，皆宜防其出汗。其服药至脉有起色时，尤宜谨防。可预购净萸肉二两，生龙骨、生牡蛎各一两备用。其人将汗时，必先有烦躁之意，或周身兼觉发热，即速将所备之药煎汤两盅，先温服一盅，服后汗犹不止者，再温服一盅，即出汗亦必不至虚脱也。至其人或因泄泻日久致虚者，若用药将其大便补住后，其脏腑之气化不复下溜，即有转而上升之机，此时亦宜预防其出汗，而购药以备之，或更于所服药中兼用敛汗之品。

答翁义芳问呃逆气郁治法

详观一百十一号（绍兴医药学星期报
 ）所登之案，其呃逆终不愈者，以其虚而兼郁也。然观其饱时加重，饥时见轻，知病因之由于郁者多，由于虚者少。若能令其分毫不郁，其呃当止。郁开呃止，气化流通，虽有所虚，自能渐渐复原。特是理虚中之郁最为难事，必所用之药分毫不伤气化，俾其郁开得一分，其气化自能复原一分，始克有效。拙著《衷中参西录》载有卫生防疫宝丹（方详本期第六卷论霍乱治法后
 ），原系治霍乱急证之方，无论其证因凉因热，皆屡试屡验。后值沈阳赵海珊营长之兄峻峰，得温病甚剧，舁至院中求为诊治，数日就愈，忽作呃逆，昼夜不止，服药无效。因思卫生防疫宝丹，最善行气理郁，俾一次服五十粒，呃逆顿止。又数日有奉天督署卫队旅陈姓军人患呃逆证，旬日不止，眠食俱废，旅中医官屡次用药无效，辞令回家静养，因来院中求为治疗。其精神疲惫，几不能支。亦治以卫生防疫宝丹，俾服八十粒，亦一次即愈。由斯知卫生防疫宝丹，治呃逆确有把握，无论其为虚、为郁，用之皆可奏效也。盖方中冰片、薄荷冰为透窍通气之妙药，而细辛善降逆气，白芷善达郁气，朱砂能镇冲气之冲逆，甘草能缓肝气之忿激，药非为呃逆专方，而无一味非治呃逆必需之品，是以投之皆效也。若其入下元虚甚者，可浓煎生山药汁送服。其挟热者，白芍、麦冬煎汤送服。其挟寒者，干姜、厚朴煎汤送服。愚用之数十次，未有不随手奏效者。若仓猝不暇作丸药，可为末服之。


论治痫疯

痫疯最为难治之证，因其根蒂最深（论者谓此病得于先天未降生之时
 ），故不易治耳。愚平素对于此证，有单用磨刀水治愈者；有单用熊胆治愈者；有单用芦荟治愈者；有用磁朱丸加赭石治愈者；有日用西药臭素加里、抱水格鲁拉尔诸药强制其脑筋使不暴发，而徐以健脾利痰、清火镇惊之药治愈者。然如此治法，效者固多，不效者亦恒有之，仍觉对于此证未有把握。后治奉天小西边门外王氏妇，年近三旬，得痫疯证，医治年余不愈，浸至每日必发，且病势较重。其证甫发时作狂笑，继则肢体抽掣，昏不知人。脉象滑实，关前尤甚。知其痰火充盛，上并于心，神不守舍，故作狂笑；痰火上并不已，迫激脑筋，失其所司，故肢体抽掣，失其知觉也。先投以拙拟荡痰汤（方在方剂篇三卷，系生赭石细末二两，大黄一两，朴硝六钱，清半夏、郁金各三钱
 ），间日一剂。三剂后，病势稍轻，遂改用丸药，硫化铅、生赭石、芒硝各二两，朱砂、青黛、白矾各一两，黄丹五钱，共为细末，复用生怀山药四两为细末，焙熟，调和诸药中，炼蜜为丸，二钱重。当空心时，开水送服一丸，日两次。服至百丸全愈。

又治奉天女师范刘姓学生，素患痫风。愚曾用羚羊角加清火、理痰、镇肝之药治愈。隔二年，证又反复，再投以原方不效。亦与以此丸，服尽六十丸全愈。

又治一沈阳县乡间童子，年七八岁，夜间睡时骚扰不安，似有抽掣之状，此亦痫风也，亦治以此丸，服至四十丸全愈。

此丸不但治痫风，又善治神经之病。奉天陆军军官赵嘏斋，年五十许，数年头迷心乱，精神恍惚，不由自主，屡次医治不愈，亦治以此丸，惟方中白矾改为硼砂，仍用一两，亦服至百丸全愈。因此丸屡用皆效，遂名此丸为愈痫丸。而以硼砂易白矾者，名为息神丸。

附制硫化铅法：

用真黑铅、硫黄细末各一斤。先将铅入铁锅中熔化，即将硫黄末四五两撒在铅上，硫黄即发焰，急用铁铲拌炒，所熔之铅即结成砂子。其有未尽结者，又须将硫黄末接续撒其上，勿令火熄，仍不住拌化之，铅尽结成砂子为度。待晾冷，所结砂子色若铅灰，入药钵细研为粉。去其研之成饼者，所余之粉用芒硝半斤，分三次冲水，将其粉煮过三次，然后入药。

论癫狂失心之原因及治法

人之元神在脑，识神在心。无病之人识神与元神息息相通，是以能独照庶务，鉴别是非，而毫无错谬。乃有时元神、识神相通之路有所隔阂，其人之神明艰险失其所用，恒至颠倒是非，狂妄背戾，而汩没其原来之知觉，此何故也？盖脑中之元神体也，心中识神用也。人欲用其神明，则自脑达心；不用其神明，则仍由心归脑。若其心脑之间有所隔阂，则欲用其神明，而其神明不能由脑达心，是以神明顿失其所司。而究其隔阂者果为何物，则无非痰涎凝滞而已。

盖人之神明属阳而性热，凡其人心中有不释然，或忧思，或忿怒，或用心过度，其神明常存于心中，必致其心中生热，灼耗水饮，而为胶痰，其甚或成顽痰，此痰随心血上行，最易凝滞于心脑相通之路。其凝滞之甚者，元神与识神即被其隔阂而不相通矣。

是以愚治此证，其脉甚洪实者，恒投以大剂承气汤，而重用赭石辅之，大黄可用至一两，生赭石可用至二两，名之为荡痰汤。其证极重者，又恒用所煎汤药送服甘遂细末一钱，名之为荡痰加甘遂汤。其方皆载于方剂篇三卷，兹不复详论。惟近在天津，治河东李公楼刘姓女子，得失心病，然有轻时，每逢大便干燥时则加剧，遂俾用生赭石细末，每服三钱，日两次。连服月余，大便之干燥除，而病亦遂愈矣。诚以赭石重坠之性，能引其隔阂元神、识神之痰涎下行也。

又愚在籍时，曾治一室女得失心病甚剧，不知服药，其家人又不欲强灌之。遂俾用以朴硝当盐，置于其所日用饮食中，月余其病亦愈。盖朴硝味咸性寒，原为心经对宫之药，故大能清心经之热，而其开通消化之力，又善清顽痰、胶痰，是以服之亦立见功效也。因其方简便易用，遂载于方剂篇书中。后医界同人亦用此方有效，致书相告者数处焉。由斯观之，若遇癫狂失心之剧者，又不妨两方并作一方用。

特是上所论者，皆癫狂失心之实证也。有其人上盛下虚，其下焦之真阴真阳不相维系，又加肝风内动为引，陡然痰火上奔，致迷乱其本性者，其治法详于方剂篇三卷中，且附载有治愈之案，可参观也。


论革脉之形状及治法

革脉最为病脉中之险脉，而人多忽之，以其不知革脉之真象，即知之亦多不知治法也。其形状如按鼓革，外虽硬而中空，即弦脉之大而有力者。因其脉与弦脉相近，是以其脉虽大而不洪（无起伏故不洪
 ），虽有力而不滑（中空故不滑
 ）。即以此揣摩此脉，其真象可得矣。其主病为阴阳离绝，上下不相维系，脉至如此，病将变革（此又革脉之所以命名
 ），有危在顷刻之势。丁卯在津，治愈革脉之证数次，惟有一媪八旬有六，治之未愈，此乃年岁所关也。今特将其脉之最险者详录一则于下，以为治斯证者之嚆矢。

外孙王竹孙，年五十，身体素羸弱，于仲夏得温病。心中热而烦躁，忽起忽卧，无一息之停。其脉大而且硬，微兼洪象，其舌苔薄而微黑，其黑处若斑点，知其内伤与外感并重也。其大便四日未行，腹中胀满，按之且有硬处。其家人言，腹中满硬系宿病，已逾半载，为有此病，所以身形益羸弱。因思宿病宜从缓治，当以清其温热为急务。为疏方用白虎加人参汤，方中石膏用生者两半，人参用野台参五钱，又以生山药八钱代方中粳米，煎汤两盅，分三次温饮下。一剂外感之热已退强半，烦躁略减，仍然起卧不安，而可睡片时。脉之洪象已无，而大硬如故。其大便尤未通下，腹中胀益甚。遂用生赭石细末、生怀山药各一两，野台参六钱，知母、玄参各五钱，生鸡内金钱半。煎汤服后，大便通下。迟两点钟，腹中作响，觉瘀积已开，连下三次，皆系陈积，其证陡变，脉之大与硬，较前几加两倍，周身脉管皆大动，几有破裂之势，其心中之烦躁，精神之骚扰，起卧之频频不安，实有不可言语形容者。其家人环视惧甚，愚毅然许为治愈。遂急开净萸肉、生龙骨各两半，熟地黄、生山药各一两，野台参、白术各六钱，炙甘草三钱。煎汤一大碗，分两次温饮下，其状况稍安，脉亦见敛。当日按方又进一剂，可以安卧。须臾，其脉渐若瘀积未下时，其腹亦见软，惟心中时或发热。继将原方去白术，加生地黄八钱，日服一剂。三剂后，脉象已近平和，而大便数日未行，且自觉陈积未净，遂将萸肉、龙骨各减五钱，加生赭石六钱，当归三钱，又下瘀积若干。其脉又见大，遂去赭石、当归，连服十余剂全愈。

答人问铁汁与四物汤补血之比较

铁汁所以能补血者，因人血中有铁锈，铁汁入腹，与腹中氧气化合，即成铁锈以补血中铁质之缺乏。然人血中之铁质仅居千分之一，即常饮铁汁，不过将血中之铁质补足，若再于其原有之定分补之加多，脏腑间转生重坠之病，此愚得诸目睹实验者也。至于血球为血中之重要分子，明水为血中之最大分子，皆非铁汁所能补益，而四物汤实能补益之，且地黄中原含有铁质，故晒之其色纯黑，由斯知四物汤不但能补血中血球明水，并能补血中铁质也。铁汁补血之功用，安能及四物汤哉！

答人问四物汤能补血中血球及明水之理

当归色红似血，其汁稠黏有似血液，且微有血腥之气，《本经》谓煮汁饮之尤良，是为取与血相类之汁液，以补血分之不足也。芎[image: ]
 能引腹中氢气上达，与吸入之氧气化合而生水，水气涵濡，则血脉自得其养；且其气香能升清，味辛能降浊，故上至头目，下至血海，调畅血气，俾无凝滞，虽非生血之主药，亦生血之辅佐品也。地黄性凉多液，色黑又含有铁质，既能大滋真阴，尤善引浮越之相火下行（相火类电气故铁能引之下行
 ），以清上焦燥热，则心君常得阴精之奉（《内经》谓阴精所奉其人寿
 ），生血之功必益溥也。芍药华于春夏之交，其味酸而兼苦，其酸也能敛肝火，其苦也能泻心热，实能调养木火之脏，使不至相助炽盛，且其汁浆稠黏，亦系滋阴之品，滋阴即能养血也。要之，归、芎温而地、芍凉，凉温相调，性始和平。地、芍专养血分，归、芎兼理气分，气血双理，而人始无病。《内经》谓，“中焦受气取汁，变化而赤是为血”。故凡物之汁浆浓厚、性味和平者，皆可由胃达于小肠乳糜管中，而多化乳糜汁，此汁上升于心，即可变化而为血球、明水矣。况四物汤诸药，更善于养血、调血者乎！


论女子癥瘕治法

女子癥瘕，多因产后恶露未净凝结于冲任之中，而流走之新血又日凝滞其上以附益之，遂渐积而为癥瘕矣。癥者有实可征，在一处不移。瘕者犹可移动，按之或有或无，若有所假托。由斯而论，癥固甚于瘕矣。此证若在数月以里，其身体犹强壮，所结之癥瘕犹未甚坚，可用《金匮》下瘀血汤下之。然必如《金匮》所载服法，先制为丸，再煎为汤，连渣服之方效。

若其病已逾年，或至数年，癥瘕积将满腹，硬如铁石，月信闭塞，饮食减少，浸成劳瘵，病势至此，再投以下瘀血汤，必不能任受，即能任受，亦不能将瘀血通下，惟治以拙拟理冲汤（方载方剂篇第八卷
 ）补破之药并用，其身形弱者服之，更可转弱为强。即十余年久积之癥瘕，硬如铁石，久久服之，亦可徐徐尽消。本方后附载有治愈之案若干，可参观也。近在津门，用其方因证加减，治愈癥瘕数人。爰录一案于下，以为治斯病之粗规。

天津特别一区三义庄张氏妇，年近四旬，自言“五年之前，因产后恶露未净，积为硬块，其大如橘，积久渐大。初在脐下，今则过脐已三四寸矣。其后积而渐大者，按之犹软，其初积之块，则硬如铁石，且觉其处甚凉。初犹不疼，自今年来渐觉疼痛。从前服药若干，分毫无效，转致饮食减少，身体软弱，不知还可治否？”言之似甚惧者。愚曰：“此勿忧，保必愈。”因问其月信犹通否，言从前犹按月通行，今虽些许通行，已不按月，且其来浸少，今已两月未见矣。诊其脉，涩而无力，两尺尤弱。爰为疏方：生黄芪四钱，党参、白术、当归、生山药、三棱、莪术、生鸡内金各三钱，桃仁、红花、生水蛭各二钱，䗪虫五个，小茴香钱半。煎汤一大钟温服。将药连服四剂，腹已不疼，病处已不觉凉，饮食加多，脉亦略有起色。遂即原方去小茴香，又服五剂，病虽未消而周遭已渐软。惟上焦觉微热，因于方中加玄参三钱，樗鸡八枚。又连服十余剂，其癥瘕全消。

然癥瘕不必尽属瘀血也。大抵瘀血结为癥瘕者，其人必碍生育，月信恒闭。若其人不碍生育，月信亦屡见者，其癥瘕多系冷积。其身形壮实者，可用炒熟牵牛头次所轧之末三钱下之。所下之积恒为半透明白色，状若绿豆粉所熬之糊。若其身形稍弱者，亦可用黄芪、人参诸补气之药煎汤，送服牵牛末。若畏服此峻攻之药者，亦可徐服丸药化之。方用胡椒、白矾各二两，再用炒熟麦面和之为丸，桐子大。每服钱半，日两次。服至月余，其癥瘕自消。

若其处觉凉者，多服温暖宣通之药，其积亦可下。曾治沧州贾官屯张氏妇，上焦满闷，烦躁，不能饮食，下焦板硬，月信逾两月未见，脉象左右皆弦细。仲师谓双弦者寒，偏弦者饮，脉象如此，其为上有寒饮，下有寒积无疑。其烦躁乃假象，寒饮逼心肺之阳上浮也。为疏方用干姜五钱，于白术四钱，乌附子三钱，云苓片、炙甘草各二钱，陈皮、厚朴各钱半，为其烦躁加生白芍三钱以为反佐。一剂满闷烦躁皆见愈。又服一剂能进饮食，且觉腹中凉甚，遂去芍药，将附子改用五钱。后又将干姜减半，附子加至八钱。服逾十剂，大便日行数次，多系白色冷积。汤药仍日进一剂。如此五日，冷积泻尽，大便自止。再诊其脉，见有滑象，尺部按之如珠，知系受孕，俾停药勿服。至期生子无恙。夫附子原有损胎之说，此证服附子若此之多，而胎竟安然，诚所谓“有故无殒，亦无殒”者也。

又无论血瘀冷积，日服真鹿角胶四五钱（分两次炖化服之
 ），日久亦可徐消。盖鹿角胶原能入冲任以通血脉，又能入督脉以助元阳，是以无论瘀血冷积，皆能徐为消化也。

近又拟一消癥瘕兼通经闭方。用炒白术、天冬、生鸡内金等分，为细末，以治癥瘕坚结及月事不通。每服三钱，开水送下，日再服。若用山楂片三钱煎汤，冲化红蔗糖三钱，以之送药更佳。因用之屡有效验，爰名为化瘀通经散。

鸡内金原饶有化瘀之力，能化瘀当即善消癥瘕。然向未尝单用之以奏效也。因所拟理冲汤中原有生鸡内金三钱，方后注云：若虚弱者，宜去三棱、莪术，将鸡内金改用四钱。此书初梓于奉天，奉天税捐局长齐自芸先生，博学通医，用此方按注中如此加减，治愈癥瘕垂危之证，因商之省长海泉刘公，延愚至奉为建立达医院。由此知鸡内金之消癥瘕，诚不让三棱、莪术矣。夫能消癥瘕，即能通月信，此原一定之理，然未经临证实验，不敢但凭理想确定也。后来津治河东车站旁杨氏女，因患瘰疬过服寒凉开散之药，伤其脾胃，以致食后胀满，不能消化，重用温补脾胃之剂，加生鸡内金二钱，以运化药力。后服数剂，来更方，言病甚见愈，惟初服此药之夜，经即通下，隔前经期未旬日耳。因其病已见愈，闻此言未尝注意，更方中仍有生鸡内金二钱。又服数剂来求更方，言病已全愈，惟一月之内行经三次，后二次在服药之后，所来甚少，仍乞再为调治。愚恍悟此诚因用鸡内金之故，由此可确知鸡内金通经之力。因忆在奉时，曾治大东关宋氏女，胃有瘀积作疼，方中重用生鸡内金，服数剂后二便下血而愈。此固见鸡内金消瘀之力，实并见鸡内金通经之力也。总前后数案参观，鸡内金消瘀通经之力，洵兼擅其长矣。此方中伍以白术者，恐脾胃虚弱，不任鸡内金之开通也。更辅以天冬者，恐阴虚有热，不受白术之温燥也。然鸡内金必须生用方有效验，若炒熟用之则无效矣。因其含有稀盐酸，是以善于化物，炒之则其稀盐酸即飞去，所以无效也。


论带证治法

女子带证，来自冲任或胞室，而名为带者，责在带脉不能约束也。方书辨其带下之色，分为五带，而究之赤白二带可分括之。赤者多热，白者多凉，而辨其凉热，又不可尽在赤白也。宜细询其自觉或凉或热，参以脉之或迟或数，有力无力，则凉热可辨矣。治法宜用收涩之品，而以化瘀通滞之药佐之。曾拟有清带汤（方载方剂篇八卷
 ，系生山药一两
 ，生龙骨
 、生牡蛎各六钱
 ，海螵蛸去甲四钱
 ，茜草二钱
 ），证偏热者，加生杭芍、生地黄；热甚者，加苦参、黄柏，或兼用防腐之药，若金银花、旱三七、鸦胆子仁皆可酌用。证偏凉者，加白术、鹿角胶；凉甚者，加干姜、桂、附、小茴香。

又拟有清带丸方，用龙骨、牡蛎皆煅透，等分为细末，和以西药骨湃波拔尔撒谟（亦名哥拜巴脂
 ）为丸，黄豆粒大，每服十丸，日两次。沧州西关陈氏妇，过门久不育，白带证甚剧。为制此丸，服之即愈，未逾年即生子矣。

近阅《杭州医报》，载有俗传治白带便方，用绿豆芽连头根三斤，洗净，加水两大碗，煎透去渣，加生姜汁三两、黄蔗糖四两，慢火收膏，每晨开水冲服。约十二日服一料，服至两料必愈。按：此方用之数次，颇有效验。

论血崩治法

女子血崩，因肾脏气化不固，而冲任滑脱也。曾拟有固冲汤（方载方剂篇八卷
 ，系白术一两
 ，生箭芪
 、净萸肉
 、龙骨
 、牡蛎各六钱
 ，生杭芍
 、海螵蛸去甲各四钱
 ，茜草
 、棕边炭各二钱
 ，煎汤送服五倍子细末一钱
 ），脉象热者加大生地一两；凉者加乌附子二钱；大怒之后，因肝气冲激血崩者，加柴胡二钱。若服两剂不愈，去棕边炭，加真阿胶五钱，另炖同服。服药觉热者宜酌加生地。有用此方嫌螵蛸、茜草有消瘀之力，而减去之者，服药数剂无效，求愚为之诊治。俾服原方，一剂而愈。医者与病家，皆甚诧异。愚曰：“海螵蛸即乌贼骨。茜草即藘茹（《诗经
 》作茹藘
 ）。《内经》四乌贼骨一藘茹丸，以雀卵鲍鱼汤送下，原治伤肝之病，时时前后血。固冲汤中用此，实遵《内经》之旨也。”


按：
 此方肝气冲者，宜加柴胡；即非肝气冲者，亦可加柴胡。小儿荫潮在京，曾治广西黄姓妇人，患血崩甚剧。投以固冲汤未效。遂加柴胡二钱，助黄芪以升提气化，服之即愈。因斯知病非由于肝气冲者，亦宜加柴胡于方中也。

《傅青主女科》有治老妇血崩方：生黄芪、当归身（酒洗
 ）各一两，桑叶十四片，三七细末三钱（药汤送服
 ），煎服，二剂血止，四剂不再发。按：此方治少年妇女此病亦效。然多宜酌加生地黄，若有热者，必加至两余方能奏效。

又诸城友人王肖舫传一治血崩秘方，用青莱菔生捣取汁，加白糖数匙，微火炖温，陆续饮至三大盅，必愈。


按：
 此方肖舫曾治有极重验案，登于《绍兴医报》。

又西药中有麦角，原霉麦上所生之小角，其性最善收摄血管，能治一切失血之证，而对于下血者用之尤效。角之最大者，长近寸许，以一枚和乳糖（无乳糖可代以白蔗糖
 ）研细，可作两次服。愚常用之与止血之药并服，恒有捷效。西人又制有麦角流膏，盛以玻璃小管，每管一瓦，用以注射臂上静脉管，一切下血之证，用之皆效。惟血立止后，宜急服三七细末数次，每次二钱，方无他虞。不然，恒有因血止脉痹，而变为虚劳证者，此又不可不知也。


论治女子血崩有两种特效药

一种为宿根之草，一根恒生数茎，高不盈尺，叶似地肤微宽，厚则加倍，其色绿而微带苍色，孟夏开小白花，结实如杜梨，色如其叶，老而微黄，多生于宅畔路旁板硬之地，俗呼为牤牛蛋，又名臭科子，然实未有臭味。初不知其可入药也。戊辰孟夏，愚有事回籍。有县治南关王氏妇，患血崩，服药不效。有人教用此草连根实切碎，煮汤饮之，其病顿愈。后愚回津言及此方。门生李毅伯谓：“此方余素知之，若加黑豆一小握，用水、酒各半煎汤，则更效矣。”

一种为当年种生之草，棵高尺余，叶圆而有尖，色深绿，季夏开小白花，五出黄蕊，结实大如五味，状若小茄，嫩则绿，熟则红，老则紫黑，中含甜浆可食，俗名野茄子，有山之处呼为山茄子。奉省医者多采此草阴干备用。若遇血崩时，将其梗叶实共切碎煎汤服之立愈。在津曾与友人张相臣言及此草，相臣谓，此即《本草纲目》之龙葵，一名天茄子，一名老鸦晴草者是也。而愚查《纲目》龙葵，言治吐血不止，未尝言治血崩。然治吐血之药，恒兼能治下血，若三七、茜草诸药是明征也。以遍地皆有之草，而能治如此重病，洵堪珍哉。

论妇人不妊治法

妇人不妊之原因甚多，至其人经脉调和，素无他病，而竟多年不妊者，大抵由于血海中元阳不足，失其温度。其人或畏坐凉处，或畏食凉物，或天气未寒而背先恶冷，或脉迟因而尺部不起，皆其外征也。叶天士治此等证，恒重用紫石英，此诚由熟读《本经》得来。尝考《本经》，谓紫石英甘温无毒，主心腹呃逆，邪气，补不足，女子风寒在子宫，绝孕十年无子。盖因紫石英性温质重，且又色紫似血，故能直入冲任以温暖血分，俾妇人易于受妊。以治血海虚寒不妊者，诚为对证良药也。特是此药近世用者极少，是以药房恒不备此药，即备之亦恒陈蠹数十年。且因其非常用习见之品，即偶用之亦莫辨其真伪。是以愚治此证，恒本《本经》之义而变通之，以硫黄代石英，其功效更捷。盖硫黄、石英皆为矿质，其沉重下达之力同，而较其热力则硫黄实优于石英，且为人所习见，未有真假。惟拣其纯黄无杂色者，即无杂质，亦即分毫无毒。凡妇人因血海虚寒不妊者，食前每服二三分，品验渐渐加多，以服后移时觉微温为每次所服之定量。计平素用硫黄之经过，有一次服之五六分而始觉温者，有一次服至钱余而始觉温者。迨服至元阳充足，身体强壮，自然受妊。且生子又必长命。此愚屡经试验，而确知其然者也。然硫黄须用生者，制之则无效。方剂篇第八卷载有服生硫黄法，可参观。

又冲任中有瘀血，亦可以妨碍受妊，当用《金匮》下瘀血汤下之。或单用水蛭为细末，少少服之，瘀血亦可徐消。然水蛭必须生用，若炙用之无效。曾治一妇人不妊，其人强壮无病，惟脐下有积一块。疑是瘀血，俾买水蛭一两，自用麻油炙透，为末，每服五分，日两次，服尽无效。后改用生者一两，轧细，仍如从前服法，未尽剂而积尽消，逾年即生男矣。若其人身形稍弱者，可用党参数钱煎汤，送服水蛭末。若服党参发热者，可与天冬同煎汤送服。盖《本经》水蛭，原主妇人无子（注疏家谓瘀血去则易妊
 ），且其性化瘀血而不伤新血，诚为理血妙药。若有疑其性猛烈者，参观方剂篇第八卷理冲汤后跋语，自能涣然冰释，而无释虑矣。

论治妇人流产

流产为妇人恒有之病，而方书所载保胎之方，未有用之必效者。诚以保胎所用之药，当注重于胎，以变化胎之性情气质，使之善吸其母之气化以自养，自无流产之虞，若但补助妊妇，使其气血壮旺固摄，以为母强自能荫子，此又非熟筹完全也。是以愚临证考验以来，见有屡次流产者，其人恒身体强壮，分毫无病，而身体软弱者，恐生育多则身体愈弱，欲其流产而偏不流产，于以知或流产，或不流产，不尽关于妊妇身体之强弱，实兼视所受之胎善吸取其母之气化否也。由斯而论，愚于千百味药中，得一最善治流产之药，其为菟丝子乎。何以言之？凡植物之生，皆恃有根，独菟丝子初生亦有根，及其蔓缠禾稼之上，被风摇动，其根即断，而其根断之后，益蕃延盛茂于禾稼之上，致禾稼为之黄落，此诚善取所托者之气化以自养者也。藉此物之性质，以变化胎之性质，能使所结之胎善于吸取母气，此所以为治流产之最良药也。

愚拟有寿胎丸，重用菟丝子为主药，而以续断、寄生、阿胶诸药辅之（伍以诸药皆有精义
 ，详于本方下注解
 ），凡受妊之妇，于两月之后徐服一料，必无流产之弊。此乃于最易流产者屡次用之皆效，故敢确信其然也。至陈修园谓宜用大补大温之剂，使子宫常得暖气，则胎自日长而有成，彼盖因其夫人服白术、黄芩连坠胎五次，后服四物汤加鹿角胶、补骨脂、续断而胎安，遂疑凉药能坠胎，笃信热药能安胎。不知黄芩之所以能坠胎者，非以其凉也。《本经》谓黄芩下血闭，岂有善下血闭之药而能保胎者乎？盖汉唐以前，名医用药皆谨遵《本经》，所以可为经方，用其方者鲜有流弊。迨至宋元以还，诸家恒师心自智，其用药或至显背《本经》。是以医如丹溪，犹粗忽如此，竟用黄芩为保胎之药，俾用其方者不惟无益，而反有所损，此所以为近代之名医也。所可异者，修园固笃信《本经》者也，何于用白术、黄芩之坠胎，不知黄芩之能开血闭，而但谓其性凉不利于胎乎？究之胎得其养，全在温度适宜，过凉之药，固不可以保胎；即药过于热，亦非所以保胎也。惟修园生平用药喜热恶凉，是以立论稍有所偏耳。


论难产治法

向治难产，曾拟有大顺汤（方载方剂篇八卷
 ，系党参
 、当归各一两，生赭石细末一两
 ），用之多次，皆能随手奏效。因病家不知制方之义，恒有欲用之而畏赭石过多者。夫赭石之原质，为铁氧化合，其性原甚和平，矧又重用人参、当归以驾驭之，虽用至二两，亦何危险之有哉。丙寅在津，有胡氏妇，临产二日未下，自备有利产药，服之无效，治以此方，加苏子、怀牛膝各四钱。服后半点钟即产下。又丁卯在津治河东车站旁陈氏妇，临产三日未下，亦治以此方，加苏子四钱，怀牛膝六钱，亦服药后半点钟即产矣。

且此方不独愚用之有效，他医士用之亦皆有效。天门友人崔兰亭来函谓：庚午仲冬，曾治潜邑张截港刘德猷之媳，临盆四日不产，甚至胎气上冲，神昏不语，呕吐不止，诸药皆不能受，危险万分。殓服均备，以为无法可治，待时而已。乃因有人介绍，来院求方，遂为开大顺汤原方，加冬葵子二钱，炒爆作引。服后而呕吐止，气息顺，精神已明了。迟半日，胎犹未下，俾按原方再服一剂，胎虽下而已死，产母则安然无羔。又其年腊月上旬，同业罗俊华之夫人，临盆三日不下，医药不效。全家惊惶，迎为诊治，亦投以大顺汤，服后未半点钟，其胎即下，母子安然。由斯知《衷中参西录》真可为救命之书也。

答鲍槎法问女子阴挺治法

阴挺之证，大抵因肝气郁而下陷。盖肝主筋，肝脉络阴器，肝又为肾行气，阴挺自阴中挺出，状类筋之所结，其病因肝气郁而下陷无疑也。愚向遇此证，用方书中成方不效，因拟得升肝舒郁汤方（方在方剂篇八卷
 ，系生箭芪五钱
 ，知母四钱
 ，当归
 、乳香
 、没药各三钱
 ，川芎
 、柴胡各钱半
 ），服数剂即全消。以后屡次用之皆效。医界中有采用此方者，亦莫不效。邑中友人邵俊卿，寄居津门，原非业医，而好观方书，于拙著《衷中参西录》尤喜阅之，其友家眷属有患此证者，屡延医治不效，因求治于俊卿。俊卿治以此方，亦数剂即愈。后与愚觌面述之，以为奇异。盖此方虽皆为寻常药饵，而制方之意实甚周匝。方中黄芪与川芎、柴胡并用，补肝即以舒肝，而肝气之陷者可升；当归与乳香、没药并用，养肝即以调肝，而肝气之郁者可化，又恐黄芪性热，与肝中所寄之相火不宜，故又加知母之凉润滋阴者，与黄芪相济以解其热也。此方不惟治阴挺有特效，凡肝气郁而兼虚者，用之皆可奏效也。

论室女干病治法

《内经》谓“女子二七天癸至”，所谓二七者，十四岁也。然必足年足月十四岁，是则室女月信之通，当在年十五矣。若是年至十五月信不通，即当预为之防。宜用整条生怀山药，轧细过罗，每用一两或八钱，煮作茶汤，调以蔗糖令适口，以之送服生鸡内金细末五分许，当点心用之，日两次，久则月信自然通下。此因山药善养血，鸡内金善通血也。若至因月信不通，饮食减少，渐觉灼热者，亦可治以此方，鸡内金末宜多用至一钱，服茶汤后再嚼服天冬二三钱。

至于病又加重，身体虚弱劳嗽，宜用拙拟资生通脉汤。方系生山药一两，龙眼肉六钱，净萸肉、甘枸杞各四钱，炒白术、玄参、生杭芍各三钱，生鸡内金、桃仁、甘草各二钱，红花钱半。灼热甚者，加生地一两。嗽不止者，加川贝三钱，生罂粟壳二钱。此方之后，载有数案，且用此方各有加减，若服资生通脉汤，病虽见愈月信仍不至者，可参观所附案中加减诸方。

上所论诸方之外，愚有新拟之方，凡服资生通脉汤病见愈而月信不见者，可用生怀山药四两，煮浓汁，送服生鸡内金细末三钱。所余山药之渣，仍可水煮数次，当茶饮之，久之月信必至。盖鸡内金生用，为通月信最要之药，而多用又恐稍损气分，故又多用山药至四两，以培气分也。

论小儿痉病治法

小儿为少阳之体，于时为春，春气固上升者也；于五行为木，木性喜上达者也，是以或灼热作有惊骇，其身中之元阳，恒挟气血上冲以扰其脑部，致其脑筋妄行，失其所司而痉证作矣。痉者其颈项硬直也，而或角弓反张，或肢体抽掣，亦皆概其中矣。此证治标之药中，莫如蜈蚣（宜用全的
 ），以其节节有脑也；西药中，莫如臭素加里（一名臭剥
 ）及抱水格鲁拉儿（一名绿养冰
 ），以其能麻醉脑筋也。用治标之药以救其急，即审其病因，兼用治本之药以清其源，则标本并治，后自不反复也。

癸亥季春，愚在奉天立达医院，旬日之间，遇幼童温而兼痉者四人。愚皆以白虎汤治其温，以蜈蚣治其痉，其痉之剧者，全蜈蚣用至三条，加白虎汤中同煎服之，分数次饮下，皆随手奏效（其详案皆在药物篇蜈蚣解后案中
 ，又皆少伍以他药
 。然其紧要处
 ，全在白虎汤蜈蚣并用
 ）。又乙丑季夏，愚在籍，有南门里张姓幼子患暑温兼痉，其痉发时，气息皆闭，日数次，灼热又甚剧，精神异常昏愦，延医数人皆诿为不治。小儿荫潮投以大剂白虎汤，加全蜈蚣三条，俾分三次饮下，亦一剂而愈。

又丙寅季春，愚因应友人延请，自沧来津。有河东俞姓童子病温兼出疹，周身壮热，渴嗜饮水，疹出三日，似靥非靥，观其神情，恍惚不安，脉象有力，摇摇而动，似将发痉。为开白虎汤加羚羊角钱半（另煎兑服
 ，此预防其发痉
 ，所以未用蜈蚣
 ）。药未及煎，已抽搐大作。急煎药服下，顿愈。

至痉之因惊骇得者，当以清心、镇肝、安魂、定魄之药与蜈蚣并用，若朱砂、铁锈水、生龙骨、生牡蛎诸药是也。有热者，加羚羊角、青黛。有痰者，加节菖蒲、胆南星。有风者，加全蝎、僵蚕。气闭塞及牙关紧者，先以药吹鼻得嚏，后灌以汤药。

至于西药臭素加里及抱水格鲁拉儿，其麻醉脑筋之力，原善镇惊使暂不发，可容徐用中药，以除病之根蒂。壬戌季秋，有奉天北陵旁艾姓孺子患痉证，一日数发，其发时痉挛甚剧，知觉全无，来院求为诊治。脉象数而有力，左部尤甚，右部兼有浮滑之象。知其肝有积热，胃有痰饮，又兼受外感之热以激动之，则痰火相并上冲，扰其脑部而发痉也，与以臭素加里三瓦，作三次服，为一日之量。又为疏方用生石膏二两，生杭芍八钱，连翘三钱，薄荷叶钱半，煎汤两盅，分三次饮下。每服臭素加里一次，即继服汤药一次。一日夜间，病未反复。翌晨再诊，脉已和平。又与以西药一瓦，将汤药煎渣再服，病遂全愈。盖臭素加里及抱水格鲁拉儿，皆盐基之药，平和无毒，故可与中药并用也。


答胡天宗问小儿暑天水泻及由泻变痢由疟转痢之治法

小儿少阳之体，不堪暑热，恒喜食凉饮冷以解暑，饮食失宜，遂多泄泻。泻多亡阴，益至燥渴多饮，而阴分虚损者，其小溲恒不利，所饮之水亦遂尽归大肠，因之泄泻愈甚。此小儿暑天水泻所以难治也，而所拟之方，若能与证吻合，则治之亦非难事。方用生怀山药一两，滑石八钱，生杭芍六钱，甘草三钱，煎汤一大盅，分三次温饮下。一剂病减，再剂全愈矣。方中之意，山药滋真阴，兼固其气；滑石泻暑热，兼利其水；甘草能和胃，兼能缓大便；芍药能调肝，又善利小便；肝胃调和其泄泻尤易愈也。此方即拙著《衷中参西录》温病门滋阴清燥汤。原治寒温之证，深入阳明之府，上焦燥热，下焦滑泻，而小儿暑天水泻，其上焦亦必燥热，是以宜之。至于由泻变痢，由疟转痢者，治以此方，亦能随手奏效。何者？暑天热痢，最宜用天水散，方中滑石、甘草同用，固河间之天水散也；又可治以芍药甘草汤，方中白芍、甘草同用，即仲景之芍药甘草汤也。且由泻变痢，由疟转痢者，其真阴必然亏损，气化必不固摄，而又重用生山药为之滋阴固气化，是以无论由泄变痢，由疟转痢者皆宜。若服此药间有不效者，可加白头翁三钱，因白头翁原为治热痢之要药也。

论脾风治法

脾风之证，亦小儿发痉之证，即方书所谓慢惊风也。因慢惊二字欠解，近世方书有改称慢脾风者，有但称脾风者。二名较之，似但称脾风较妥，因其证之起点由于脾胃虚寒也。盖小儿虽为少阳之体，而少阳实为稚阳，有若草木之萌芽，娇嫩畏寒。是以小儿或饮食起居多失于凉，或因有病过服凉药，或久疟久痢，即不服凉药亦可因虚生凉，浸成脾风之证。其始也，因脾胃阳虚，寒饮凝滞于贲门之间，阻塞饮食不能下行，即下行亦不能消化，是以上吐而下泻。久之，则真阴虚损，可作灼热；其寒饮充盛，迫其身中之阳气外浮，亦可作灼热，浸至肝虚风动，累及脑气筋，遂至发痉，手足抽掣。此证庄在田《福幼编》论之最详，其所拟之逐寒荡惊汤及加味理中地黄汤二方亦最善。愚用其方救人多矣，而因证制宜又恒有所变通，方能随手奏效，试略录数则如下。

其第一方之逐寒荡惊汤，原为不受饮食者冲开胸膈之寒痰而设。是以将药捣碎，煎数沸，其药力即煎出，此防其久煎无力，不能冲开寒饮也。愚治一六岁幼童患脾风，饮食下咽，移时即吐出，投以逐寒荡惊汤不效。因思此方当以胡椒为主药，在药房中为罕用之品，或陈而减力。俾于食料铺中另买此味，且加倍用二钱，与诸药同煎服。一剂即将寒痰冲开，可以受食。继服加味理中地黄汤，数剂全愈。

又治一五岁幼童。先治以逐寒荡惊汤，可进饮食矣，而滑泻殊甚。继投以加味理中地黄汤，一日连进两剂，泄泻不止，连所服之药亦皆泻出。遂改用红高丽参大者一支，轧为细末，又用生怀山药细末六钱煮作粥，送服参末一钱强。如此日服三次，其泻遂止。翌日仍用此方，恐作胀满，又于所服粥中调入西药百布圣六分。如此服至三日，病全愈。又治一未周岁小孩，食乳即吐，屡次服药亦吐出，额门下陷，睡时露睛，将成脾风。俾其于每吃乳时，用生硫黄细末一捻，置儿口中，乳汁送下，其吐渐稀，旬日全愈。庄在田之《福幼编》，业医者大约皆熟阅其书，而参以愚所经历者数则，以治幼科脾风之证，大抵皆能治愈也。


治幼年温热证宜预防其出痧疹

幼年温热诸证，多与痧疹并至。然温热之病，初得即知。至痧疹初得，其毒恒内伏而外无现象，或迟至多日始出；又或不能自出，必俟服托表之药而后能出。若思患预防，宜于治温热之时，少用清表痧疹之药。不然恐其毒盘结于内不能发出，其温热之病亦不能愈也。愚临证数十年，治愈温热兼痧疹者不胜计，莫不于治温热药中，时时少加以清表痧疹之品，以防痧疹之毒内蕴而不能透出。故恒有温热之病，经他医治疗旬日不愈，势极危险，后经愚为诊治，遂发出痧疹而愈者。今略登数案于下，以为征实。

奉天小南关马氏幼女，年六七岁，得温病，屡经医治，旬余病势益进，亦遂委之于命，不复治疗。适其族家有幼子得险证，经愚治愈，因转念其女病犹可治，殷勤相求。其脉象数而有力，肌肤热而干涩，卧床上辗转不安，其心中似甚烦躁。以为病久阴亏，不堪外感之灼热，或其痧疹之毒伏藏于内，久未透出，是以其病之现状如是也。问其大便，数日一行。遂为疏方生石膏细末二两，潞党参四钱，玄参、天冬、知母、生怀山药各五钱，连翘、甘草各二钱，蝉退一钱，煎汤两盅，分数次温饮下。连服二剂，大热已退，大便通下，其精神仍似骚扰不安。再诊其脉，较前无力而浮。拟其病已还表，其余热当可汗解，用西药阿斯必林二分强，和白蔗糖水冲服下。周身微汗，透出白痧若干而愈。乃知其从前辗转骚扰不安者，因其白痧未发出也。为每剂中皆有透表之品，故其病易还表，而其痧疹之毒复亦易随发汗之药透出也。

又奉天大南关烧锅胡同刘世忱之幼女，年五岁，周身发热，上焦燥渴，下焦滑泻，迁延日久，精神昏愦，危至极点，脉象数而无力，重诊即无。为疏方用生怀山药一两，滑石八钱，连翘、生杭芍、甘草各三钱，蝉退、羚羊角（此一味另煎当水饮之
 ，煎至数次尚有力
 ）各一钱半，煎汤一盅半，分三次温服下，周身发出白痧，上焦烦渴，下焦滑泻皆愈。按：此方即方剂篇第五卷滋阴宣解汤加羚羊角也。凡幼年得温热病即滑泻者，尤须防其痧疹之毒内伏不能外出（滑泻则身弱
 ，恒无力托痧疹之毒外出
 ），此方既能清热止泻，又能表毒外出，所以一药而愈也。

奉天粮秣厂科员王啸岑之子，年二十八岁，周身发热，出白痧甚密。经医调治失宜，迁延至旬日，病益加剧。医者又欲用大青龙汤减去石膏，啸岑疑其性热不敢用，延愚为之诊治。其周身发热，却非大热，脉数五至，似有力而非洪实，舌苔干黑，言语不真，其心中似怔忡，又似烦躁，自觉难受莫支。其家人谓其未病之时，实劳心过度，后遂得此病。参之脉象病情，知其真阴内亏，外感之实热又相铄耗，故其舌干如斯，心中之怔忡烦躁又如斯也。问其大便，数日未行，似欲便而不能下通。遂疏方用生石膏细末三两，潞党参五钱，生山药五钱，知母、天花粉各八钱，连翘、甘草各二钱，生地黄一两半，蝉退一钱，俾煎汤三盅，分三次温饮下，又嘱其服药之后，再用猪胆汁少调以醋，用灌肠器注射之，以通其大便。病家果皆如所嘱。翌日视之，大便已通下，其灼热、怔忡、烦躁皆愈强半，舌苔未退而干黑稍瘥。又将原方减石膏之半，生地黄改用一两。连服三剂，忽又遍身出疹，大便又通下，其灼热、怔忡、烦躁始全愈。恐其疹出回急，复为开清毒托表之药，俾服数剂以善其后。


按：
 此证既出痧矣，原不料其后复出疹，而每剂药中皆有透表之品者，实恐其蕴有痧毒未尽发出也，而疹毒之终能发出，实即得力于此。然非临时细细体察，拟方时处处周密，又何能得此意外之功效哉。按：此证非幼科，因亦温而兼疹，故连类及之，且俾人知温而兼疹之证，非独幼科有之，即壮年亦间有之也。


论治疯犬伤方

疯犬伤证甚为危险，古方用斑蝥虽能治愈，然百日之内忌见水，忌闻锣声，忌食诸豆，忌行苘麻之地及手摩苘麻，又须切忌房事百日。犯以上所忌，其证仍反复，如此保养甚不易也。歙县友人胡天宗，深悯患此证者不易挽救，曾登《绍兴医报》征求良方。继有江东束子嘉氏登报相告，谓曾用《金匮》下瘀血汤治愈二人。又继有江西黄国材氏登报相告，谓系异人传授一方，用大蜈蚣一条，大黄一两，甘草一两，煎汤服甚验。如服后病者稍安静，未几又发，再依此方续服，病必愈，乃可止。后附有治验之案二则，皆疯已发动服此药治愈者。按：此方诚为至善良方。天宗谓：俗传冬令蛇藏土洞，口衔或泥或草，迨至春日出蛰，口吐所衔之物，犬嗅之即成疯犬，此理可信。盖犬性善嗅，有殊异之气味，辄喜嗅之，是以独中其毒。而疯后咬人，是蛇之毒递传于人也，方中用蜈蚣一条，则蛇毒可解矣。又此证，束氏谓曾用《金匮》下瘀血汤治愈两人，由斯知此证必有瘀血，下之则可愈。方中用大黄一两，其瘀血当可尽下；又加甘草一两，既善解毒，又能缓大黄之峻攻，此所以为良方也。然此方善矣，而未知愈后亦多禁忌否。若仍然有禁忌，是善犹未尽善也。而愚在奉天时，得其地相传之方，凡用其方者，服后即脱然无累，百无禁忌，真良方也。其方用片灰（即枪药之轧成片者
 ，系硫黄
 、火硝
 、木炭制成
 ）三钱，鲜枸杞根三两，煎汤送下。必自小便下恶浊之物若干而愈。愈后惟禁房事旬日。然药不可早服，必被伤后或五六日，或七八日，觉内风萌动，骚扰不安，然后服之方效。此乃屡试屡效之方，万无闪失也。枸杞根即药中之地骨皮，然地骨但用根上之皮，兹则连皮中之木用之。

又吴县友人陆晋笙，于丁卯中秋相遇于津门，论及此证。晋笙言，凡疯狗脊骨中皆有毒虫，若将其脊骨中脂膜刮下，炮作炭服之，可自二便中下恶浊之物即愈。有族孙患此证，治以此方，果愈。然所虑者，吃人之疯犬，未必能获之也。

又无锡友人周小农，曾登《山西医学杂志》，论治疯犬咬伤之方。谓岁己丑，象邑多疯犬，遭其害者治多无效。适有耕牛亦遭此患而毙。剖其腹，有血块大如斗，黧紫，搅之蠕蠕然动，一方惊传异事。有张君者，晓医理，闻之悟曰：“仲景云‘瘀热在里其人发狂’。又云‘其人如狂者，血证谛也，下血狂乃愈’。今犯此证者，大抵如狂如癫，得非瘀血为之乎？不然，牛腹中何以有此怪物耶？吾今得其要矣。”于斯用仲景下瘀血汤治之。不论证之轻重，毒之发与未发，莫不应手而愈。转以告人，百不失一。其所用之方，将古时分量折为今时分量，而略有变通。方用大黄三钱，桃仁七粒，地鳖虫去足炒七个，共为细末，加蜂蜜三钱，用酒一茶碗煎至七分，连渣服之。如不能饮酒者，水酒各半煎服亦可。服后二便当下恶浊之物。日进一剂，迨二便如常，又宜再服两剂，总要大小便无纤毫恶浊为度。服此药者，但忌房事数日，其余则一概不忌。若治小儿，药剂减半。妊妇亦可放胆服之，切莫忌较。


按：
 服此方果如上所云，诚为佳方。而张君竟于牛腹中血块悟出，其功德固无量也。惜传此事者，但详其姓，未详其名耳。

东人有预防狂犬伤病注射药，装以玻璃小管，重一瓦，名狂犬注射液。遇有狂犬伤者，于伤处皮下注射一管，可无他患。须忌房事旬余，他无所忌，亦佳方也。

解触电气

将平地掘二尺深，长宽可卧一人，用水泼湿。将人置其中，手足皆绑上铁条（凡铁器之长者皆可用
 ），铁条之两端，一靠手足之心，一埋地中，所受之电气即可由四根铁条引入地中。其人虽至无气，但视其全体无破处，即可救活。或身有破处，而头面无伤，亦可救活。此系奉天相传之方，似甚有理。愚曾将此方登于《绍兴医报》一百十二期至一百十九期。有古歙某村报告（原署名处即此六字
 ）言，年前在歙，邻村湖田有一卖鱼干者，将午触电，死于路。其弟为之即时扛回，置家门外泥土上。因窭贫不能殓，多方告贷，夜半殓具始备。行将殓矣，其人忽醒。共相惊异。后知所触电气久之为泥引出，是以复活。今参阅张君解触电之方，信为确有效验。总之若有触电而死者，不可即时入殓，须照张君所登之方救之。最好去衣，令仰卧泥窟中，兼用绑铁条之法，当可能救活也。

阅此报告之文，因忆愚在籍时，有邻村星马村于姓壮年，赴城赶集，三人同行，途中逢雨，于姓行在前，后行者见前有电光下彻，且有声如小爆竹（雷声远听则大近听则甚小
 ），于姓忽仆于地，视之无气。其二人，一为看守，一往家送信。及家中来人，于姓已复活。此亦因久卧湿泥中而电气尽解也。后愚与晤面，询之，言仆时初不自觉，及醒后则周身骨筋作疼，数日方愈。由斯观之，触电气者但久卧湿泥中，即可救愈，若更用手足绑铁条之法，救愈当更速也。虽云头面破者难救，然亦当以此法救之，不可轻弃人命也。


外伤甚重救急方

神授普济五行妙化丹治外伤甚重，其人呼吸已停，或因惊吓而猝然罔觉，甚至气息已断，急用此丹一厘，点大眼角，男左女右，再用三分，以开水吞服。其不知服者，开水冲药灌之，须臾即可苏醒。并治一切暴病、霍乱、痧证、小儿痉痫、火眼、牙疳、红白痢疾等证，皆效，爰录其方于下。

火硝八两
 　皂矾二两
 　明雄黄一两
 　辰砂三钱
 　真梅片二钱


共为极细末，瓶贮勿令泄气。

此方为天门县友人崔兰亭所传。崔君为湖北潜江红十字分会张港义务医院院长，恒以此方救人，爰录其来函于下。

戊辰冬，本镇有吴姓幼童，年六岁，由牛马厂经过，一牛以角牴入幼童口中，破至耳边，血流不止，幼童已死。此童无祖无父，其祖母及其母闻之，皆吓死。急迎为挽救。即取食盐炒热熨丹田，用妙化丹点大眼角，幼童即活。再用妙化丹点其祖母及其母大眼角，须臾亦活。再用灰锰氧将幼童内外洗净，外以胶布贴之，加绑扎，内食牛乳。三日后视之，已生肌矣。又每日用灰锰氧冲水洗之，两旬全愈，愈后并无疤痕。

又民国六年四月中旬，潜邑张港一妇人，二十余岁，因割麦争界，言语不周，被人举足一踢，仆地而死。经数医生，有用吹鼻者，有用鹅翎换气者，有用乌梅擦牙者，百方千方，种种无效。惹事者全家监押于法厅。其家所请律师谢龙文君求为往视。其身冷如冰，牙关紧闭，一日有余矣，而其胸犹微温。急用妙化丹点其大眼角，用食盐二斤炒热，作两包，熨其丹田，轮流更换，得暖气以助生气。二炷香之久，牙关已开，遂用红糖冲开水服之即活。用妙化丹点大眼角，男左女右，因大眼角名睛明穴，此处窍通则百窍皆通，起死回生之术，实自熟读《内经》中来也。

又乙丑季夏上旬，曾治刘衣福，年过四旬，因分家起争，被其弟用刀伤脐下，其肠流出盈盆，忽然上气喘急，大汗如雨。经数医诊治，皆无把握，因迎生速往诊视。观其形状危险，有将脱之势，遂急用生黄芪、净萸肉、生山药各一两，固其气以防其脱。煎汤服后，喘定汗止。检视其肠已破，流有粪出，遂先用灰锰氧冲水，将粪血洗净，所破之肠，又急用桑根白皮作线为之缝好，再略上磺碘，将其肠慢慢纳进，再用洋白线将肚皮缝好，又用纱布浸灰锰氧水中，候温，复其上，用白士林少调磺碘作药棉，覆其上，用绷带扎住，一日一换。内服用《衷中参西录》内托生肌散，变为汤剂，一日煎渣再服，三星期全愈。


按：
 此证未尝用妙化丹，因其伤重而且险，竟能救愈，洵堪为治此重伤者之表准，故连类及之。且所用内托生肌散，为愚治疮毒破后生肌之方，凡疮破后溃烂，不速生肌者，用之最效。其方系生黄芪四两，天花粉三两，粉甘草二两，丹参、乳香、没药各两半，共为细末，每服三钱，开水送下，日服三次。若欲将散剂变为汤剂，宜先将天花粉改为四两，一剂分作八剂，一日之间煎渣再服。其生肌之力较服散药尤效。又愚答友人陆晋笙书中（在后
 ），有脐下生疮破后出尿之方，较此方少丹参，用之亦甚效验，能治愈至险之疮证，可参观。

诊余随笔

西人谓胆汁渗入十二指肠，能助小肠消化食物。此理《内经》未尝言之，似为中医疏忽之处，不知后世名医曾言之矣。吴鞠通《医医病书》曰：“胆无出路，借小肠以为出路。”此非谓胆汁能入小肠乎？至于胆汁能化食之说，中医书中亦早寓其理。《神农本经》之论柴胡也，谓“能去肠胃中结气，饮食积聚，寒热邪气，推陈致新。”夫柴胡为少阳胆经之主药，而其功效多用于肠胃者，为其善理肝胆，使胆汁流通无滞，自能入于肠中消化食物积聚，以成推陈致新之功也。至于徐灵胎注《本经》则以“木能疏土”解之，是谓肝胆属木，脾胃属土。徐氏既云“木能疏土”，是明谓肝胆能助肠胃化食，而胆汁能助小肠化食之理，即在其中矣。

或问：太阳病，发热恶寒，热多寒少，脉微弱者，此无阳也，不可发汗，宜桂枝二越婢一汤。夫既曰无阳，何以复用石膏？既曰不可发汗，何以复用麻黄？答曰：人之血分属阴，气分属阳，无阳从脉微弱看出，是言其气分不足也。盖证既热多寒少，其脉原当有力，若脉果有力时，可直投以越婢汤矣，或麻杏甘石汤。今因其气分虚而脉象微弱，故用桂枝助其脉（凡脉之微弱者
 ，服桂枝则脉大
 ），以托肌肉中外感之邪外出，随麻黄以达于皮毛也。其云不可发汗者，盖证止宜解肌。麻黄发汗之力虽猛，然所用甚少，且有石膏凉之、芍药敛之，是以服药之后，止为解肌之小汗，而不至于为淋漓之大汗也。

肺脏下无透窍，而吸入之氧气，实能隔肺胞息息透过，以养胸中大气，由胸中大气以敷布于全身。而其吸入之气，又自喉管分支下达于心，由心及肝，由肝至冲任交会之处，以及于肾。故肝肾之气化收敛，自能容纳下达之气，且能导引使之归根。有时肝肾阴虚，其气化不能固摄，则肝气忿急，可透隔以干大气，肾气膨胀，可挟冲气上冲。则肝气可挟所寄之相火上逆，肾气可挟副肾脏之冲气上逆。于是逆气上干，排挤胸中、喉中皆不能容受外气则喘作矣。

肺劳咳嗽，最为难治之证。愚向治此证，惟用生怀山药条（切片者，皆经水泡，不如用条
 ），轧细过罗，每用两许，煮作茶汤，调以糖，令适口，以之送服川贝细末。每日两次，当点心服之。若其脾胃消化不良或服后微觉满闷者，可将黄色生鸡内金，轧成细末，每用二三分与川贝同送服。若觉热时，可嚼服天冬。此方曾治愈肺劳作喘者若干人，且能令人胖壮，能享大年。


第八卷


此卷前半为致医界同人之书，或论医学，或论养生，或论学医之法，或论医学教授之法；后半为医界同人来函，皆系用本书中诸方，或即原方略有加减以治愈诸病而来函相告，或登诸各处医学志报相告者。



致陆晋笙书

晋笙先生道鉴：[image: ]
 溪诸著作，炳照寰区，弟捧读之际，恒殷景慕。独惜方域遥隔，未得面聆金玉耳。近阅《绍兴医报》，登有慎重性命之论，洋洋数千言，历指西医之弊，直如温太真燃犀，光彻牛渚。而论中征求同志，历序医界之沟通中西者，弟名僭列其中。夫弟本庸才，原非能沟通中西也。然读先生之论，未尝不抚掌称快也。盖西人虽讲实验，然能验人身之血，不能验人身之气，故西人有治贫血之药，无治贫气之药。夫人之身中气血并重，而气尤为生命之根本，较血更为紧要。西人因无治贫气之药，是以一遇气分虚陷之证，即束手无策，此固西医之大缺陷也。且不独治内伤有然也，外科原为西人之所长，至疮疡非重用补气之药不愈者，西人亦恒对之束手。奉天高等师范学校书记张纪三，因瘟病服药错误，少腹肿疼，后破孔五个，小便时五孔中皆出尿。西人谓须得割剖缝补，大施手术。然用手术时，须先自立情愿书，是不敢保其必无闪失也。因此未敢遽治。迟延数日，肾囊亦肿而溃烂，睾丸透露，遂舁来院中求为诊治。因晓之曰：“此疮溃烂深而旁达，无由敷药。而下焦为元气所存，又不可轻施割剖。然亦无须割剖也，惟多服补助气血之药，而少佐以化瘀解毒之品，俾气血壮旺，自能自内生肌，排脓外出，至所破之孔皆愈，小便自归正路矣。”为疏方生箭芪、天花粉各一两，金银花、乳香、没药、甘草各三钱。煎汤连服二十余剂，溃烂之孔皆自内生肌，排脓外出，结痂全愈。此证始终未尝敷药，而生肌若斯之速者，全赖黄芪补气之力也。西人为无治贫气之药，是以对此等证而不得不为之割剖缝补，以轻试其行险之手术也。又西人对于癫狂痉痫神昏等证，皆谓系脑髓神经病，然用药或麻醉其神经，或调补其神经，鲜克有愈者。奉天林布都道尹之哲嗣凤巢，患癫狂证，居大连东人医院，调治年余，东人治以西法，日饮以缬草（即中药之甘松
 ）丁儿，谓系为调养神经之妙品，然终分毫无效。后来奉至院中求治，知系顽痰过盛，充塞其心脑相通之路，因以隔阂其神明也。投以大承气汤，加生赭石细末两半，同煎汤，送服甘遂细末钱半，降下痰涎若干。后间三日服一次，服至四次全愈。又小儿荫潮自京都来信言，治一陆军书记官王竹孙，年四十余，每至晚八点钟，即不省人事，四肢微有抽掣，甚畏灯光。军中医官治以镇安神经药罔效。后荫潮治以铁锈、生地各六钱，煎汤送服人参小块三钱。约服二十剂，病遂脱然。盖此证乃胸中大气（即宗气
 ）虚损，不能上达脑部，以斡旋其神经，保合其神明，所以昏不知人，而复作抽掣也。病发于晚间者，因其时身中之气化下降，大气之虚者益虚也。其畏灯光者，因其肝血虚而生热，其中所寄之相火乘时上扰脑部，脑中苦烦热，故畏见灯光也。是以用人参以补大气之虚，铁锈、生地以镇肝、生血、凉血，未尝用药理其脑部，而脑部自理也。合之以上数则，皆系探本穷源之治法，西人亦知焉否乎？夫弟所著之书，原以衷中参西为名，非无取于西法也，特深异今之崇尚西法者，直以其法无所不善，无所不备。然以弟视之，西医尚在幼稚时代耳。

复宗弟相臣书

深承厚意赠以冉雪峰《温病鼠疫问题解决》一书。细阅之，见其论温病及鼠疫皆精确。其论温病也，详论其脉之变化，及谓喉证痘疹皆属于温，诚为具有特识。其论鼠疫也，谓其毒发源于肾，其究归于肺燥，而有阳燥阴燥之殊，实毫丝不爽。至引证《内经》，又颇见费尽苦心为世说法。盖观寒热篇一岁二岁之文，原为瘰疬致发寒热者言，而其毒发于肾水名鼠瘘，即疫毒发于肾水名鼠疫，其理原相通也。愚在奉，曾治中国银行施兰孙，浙江人，患鼠疫，肢冷，脉沉迟，舌干亮如镜，精神时明时愦，恒作谵语。知其热郁在中，兼肾中真阴不能上达，投以《衷中参西录》白虎加人参以山药代粳米汤，又以玄参代知母（玄参不但补肾
 ，其中心白而且空
 ，其味甘胜于苦
 ，又为清补肺脏之要药
 ）。一剂手不凉而脉起，再剂而愈。及观冉君所论鼠疫，肢冷脉沉迟则热进，厥回脉浮数则热退，与弟所治者若合符节，冉君诚近世医界之翘楚也。楚国有才，其信然乎。

复傅鹤皋书

鹤皋先生雅鉴：弟居恒尝谓，卫生之道在培养精神，使精神壮旺以保合全身，自不为外邪所袭，此乃卫生之要着也。及阅本报（杭州三三医报
 ）十五期，读先生之论卫生，诚为先得我心。至论西人之卫生，谓皆求诸外，非能保养人身之本髓，尤为不磨之论。至谓石膏可以消暑，每当热时，日煎服生石膏两余，以消除暑热，识见更高人数等矣。以视夫病遇阳明大热，而犹不敢放胆重用生石膏者，其识见之高下，岂可同日语哉。至弟对于佛老之道，原属门外汉，然心焉好之，偶有所见而登于志报者，非以传道也，实欲藉以访友也。及观先生书中云云，知于佛老之道研究极深，特因功候未到，故心不免有出入耳。《金刚经》云“无所住而生其心”，当日佛家六祖即因此一语而悟道，则此语之妙可知。盖无所住之心，即脑中虚灵之元神也。所谓无所住而复生其心者，谓此虚灵之元神，时随目光下照，虽若天道下济光明，无心成化，而仍觉与下焦元气有欣欣相恋之情，其心自不他走，且不落顽空，即抱朴子所谓意双则和，和则增寿也。弟之见解如此，质诸先生，以为然否？


复宾仙园书

敬复者：因令友肾虚不能作强，有碍求嗣，代为问方，此诚不易治疗之证也。按此证向因劳心劳力过度，且夏日汗出如洗，当此之际，元气已伤，其脚肿者，乃气分因虚不能宣通且下陷也。医者不知，投以滋泥补肾之品，气分愈不宣通矣。夫男子之生殖器，名之为势，纯系气化之贯注以充举之。兹因气分不能宣通，所以气化不能贯注，而更服当归芦荟丸、龙胆泻肝汤以伤其阳分，致阳虚自汗，日久不已，元气益因之伤损，所以其阳不但痿而且缩矣。盖前之阳痿，偶因气化不能贯注，此犹易治；后之阳缩，诚因元气亏损，其元阳之根柢已伤，所以分毫不能用事。夫元阳之根既在元气，若欲元阳壮旺者，自当以培补元气为主。特是人之元气禀于先天（观第一卷元气诠自明
 ），非若后天之气，可以药饵补助也。惟内炼家有补助元气之法，静坐之功是也。愚幸粗识门径，试为详细陈之。其法每当静坐之时，闭目存神，默运脑中，自然之知觉随目光下注丹田，《丹经》所谓凝神入气穴也，《佛经》所谓北斗里看明星也。此法要处，在勿忘勿助。盖忘之则一曝十寒，工夫间断；助之则着于迹象，已落后天。故善用此功者，但用脑中之元神，不用心中之识神。元神者，无思无虑，自然虚灵，灵而曰虚，仍属先天。识神者，有思有虑，灵而不虚，灵既不虚，则已落后天矣。元气本为先天之气，惟常照以先天之性光，则元气自然生长，阳事自然兴举矣。所尤当知者，若静坐时心神易走，宜暂持以后天工夫，用心肾交感之法，使心降肾升，意念欣欣，如婴儿姹女之相恋；移时其心不外驰，可再用功如前。此乃文火、武火相济而为用者也。究之此中消息，宜善自体验，非可尽以言语传也。

至其心跳、耳鸣、便浊诸证，治以日用服食之品，亦即可愈。宜用生怀山药轧作粉，每用一两，或七八钱，凉水调和，煮成茶汤，饥时当点心用之。欲其适口，可加白蔗糖。久之诸病自愈。

复胡剑华书

剑华仁兄雅鉴：著灵子术者系东人。为著此书，精思十昼夜未尝进食，因悟得此术。不但能使周身跳动，即一切器皿，手抚之皆能令其跳动。究之吾中华之哲学，彼固分毫无心得，故于卫生之道亦毫无补益。虽周身跳动时亦形愉快，然适足耗扰精神，是以其人未及中寿而亡。欲明卫生之理，当明以术延命之法。而以术延命法中，有清修双修之殊。伍冲虚之《天仙正理》、《仙佛合宗》，柳华阳之《金仙证论》、《慧命经》，清修法也。魏伯阳之《参同契》，张紫阳之《悟真篇》，双修法也。至卫生妙之尤妙者，则又以吕纯阳之妙丹法为最（纯阳书中有更有妙丹法云云
 ）。此乃本阴阳互根之理，以行阴阳栽接之术，只此夫妇居室之常，即均在花甲之年，勤而修之，亦可同登仙箓。此《佛经》所谓“躯壳禅”也，所谓“色即是空，空即是色”也。《丹经》所谓“知其雄，守其雌”也，所谓“无欲以观其妙，有欲以观其窍”也。然其道仍须得名师传授，不然虽聪明过颜闵，徒索诸篇章无益也。

至贵友之咯血六年，病势已危，原属不治之证。初所用泻心汤，虽系治吐血之良方，而用于此证实难取效。后所用之山药、赭石、花蕊石、龙骨、牡蛎诸药，亦极稳妥，其如病证之不可挽回何？事后追维，自疑用药之未能尽善，此乃仁人君子之用心，究之用药何尝有误哉。因思凡咳而吐血者，其治法当先注意止其咳嗽。弟凡遇咳嗽而吐血者，若其脉象虚数，恒用生怀山药细末煮作粥，送服川贝母细末。一日之间，山药约服至二两，川贝末约服至六七钱（川贝不苦不难多服
 ）。若服之觉闷者，可服西药含糖百布圣钱许，如无此药，可服鸡内金细末钱许。若觉热者，可嚼服天门冬二三钱，其咳嗽往往能愈，咳血之证恒随之同愈。其有咳血仍不愈者，可再用三七细末与赭石（忌用醋淬，宜用生者轧细
 ）细末等分和匀，开水送服二钱。其有热者，用生地数钱煎汤送服，辄能奏效。因其咳嗽既愈，咳血亦不难治矣。然此仍论寻常咳血也。若兄之友，其咳血六年，虚弱已极，又不可以此概论也。

复王肖舫问《内经》注疏何家最善书

昨蒙寄书，虚怀下问《内经》以何家注疏为最善。弟于《内经》注疏诸家，所见无多。自陈修园于注《内经》家独推张隐庵。考张氏之注，原鸠合其一时同人共成之，似较他家注疏为优。然其中谬误穿凿之处，亦复不少。盖《内经》一书，虽传自开天辟地之圣神，实互相授受，至春秋之末始笔之于书。其迭次授受之际，约皆有所附会，与经文以俱传。是以《内经》之文有非圣神不能言者，有近于战国策士夸张之语殊鲜实际者。而注之者，必皆一一视为圣神语录，逐句细为诠解，此谬误穿凿之所由来也。是以愚生平读《内经》，虽挨篇遍读，实非遍记，亦不留意注疏。而每读至精华之处，直觉其言包罗万有，不但为医学鼻祖，一切后世种种学问，实皆属于《内经》之中。至偶有会心之处，恒若迥出注疏之外者。有如弟生平慕哲学，而泛览群书莫得宗旨。后读《内经》至四气调神篇，有曰“使志若伏、若匿、若有私意、若已有得”，乃恍悟养生之道，更触类旁通，并知《佛经》所谓应“无所住而生其心”者亦此义，道书所谓“意双则和，和则增寿”者亦此义也。又尝观西人论地为球形，人处于地之上下，实无分于上下，其语甚奇。及读《内经》五运行大论，帝问：“地之为下否乎？”岐伯曰：“地为人之下，太虚之中也。”帝曰：“冯（音凭
 ）乎？”岐伯曰：“大气举之也”数语，乃知人在地上者，固以地为下，即人在地下者，亦以地为下，故岐伯谓地为人之下也。继之，又释之为太虚之中，原大气之所包举，实无所为上下也。西人之讲地学者，早包括于《内经》数语中也。兄果有志研究《内经》，正不妨寻章摘句，择其至精至纯之处，借以瀹我性灵、益我神智，此所谓会心处不在多也。况《内经》精纯之处，其光华流露，如日月经天，朗朗照人，令人心目俱爽，无事费心索解，自能豁然贯通，又何须乎诸家之注疏哉。


复相臣哲嗣毅武书

毅武老世讲青及：来函已收到矣。志学情殷，恳恳欲奉愚为师，夫愚之医学，岂足为人师哉。然良骥呈材，志在千里，而识途之效，或有时少资于老马。愚今年过花甲矣，少承家训，自幼学即留心医药，至弱冠即为人疏方，浮沉医界者，四十余年。犹幸精神不衰，记忆如旧，诊病余暇，即研究医学，而心力能到之处，亦时启新悟。今特即管窥所见及者，为世讲粗陈习医门径，其大纲约有三则。

一在明药性。《神农本经》为讲药性之祖，胜于后世本草远矣。然亦间有不可靠之时，或药性古今有变更；或地道生殖有优劣；或因古人书皆口授，次第相传，至笔之于书时，其中不无差误。故欲审定药性，须一一自家亲尝；或临证时检对证之药，但以一味投之，以观其效力。拙著《衷中参西录》中，恒单用生石膏数两，退寒温大热；单用山萸肉数两，治气虚汗脱；单用生山药数两，治阴虚灼热；曾单用蒌仁数两，治外感结胸；曾单用赭石数两，治呕吐兼结证上下不通，若此者非行险也，皆几经尝试，确知其药之能力性质，而后敢放胆用之，百用不至一失也。至于猛烈有毒之药，虽不敢轻施于人，亦必自少少尝试，渐渐加多，以确定其药性何如，乃知书之所谓猛烈者，未必皆猛烈；所谓有毒者，未必皆有毒，故《衷中参西录》中所用生硫黄、生水蛭诸药，而皆另有发明也。

一在调药方。古人之方，恒大寒大热并用。如《伤寒论》栀子干姜汤，栀子、干姜并用；附子泻心汤，附子、黄连并用；生姜泻心汤、甘草泻心汤，皆干姜、黄连并用。又如《金匮》风引汤、小青龙加石膏汤，皆干姜、石膏并用。至肾气丸，本方原干地黄（即药房生地
 ）与桂、附同用，取其凉热相济、水火均调以奏功也。后世改用熟地，因其性偏于热，又恒去桂、附为六味丸，性虽和平，而一派滞泥，较之八味之原方迥不如矣。由斯知古方大寒、大热并用，原各具精义。《衷中参西录》中拙拟之方百余，多系步趋先民规矩而少参新解，可细阅也。

一在审病机。一证之随时更变，始终原不一致，贵以吾人之精神息息与病机相赴。如《衷中参西录》第六卷载治一少年伤寒，已过旬日，阳明热实，大便燥结，原是承气汤证。因脉数，恐降后不解，投以白虎汤，一日连进二剂，冀其大便因凉润自通也。至晚九点钟，火似见退，而精神恍惚，大便仍未通下。再诊其脉，变为弦象。夫弦主火衰，亦主气虚；知此证清解已过而大便仍不通者，因气分虚弱，不能运行白虎汤凉润之力也。遂俾单用野台参五钱煎汤服之，须臾大便即通，病亦遂愈。又载治一年过七旬之媪，得伤寒七八日间，其脉洪长有力，表里俱热，烦渴异常，大便自病后未行。因其年高且烦渴太甚，不敢遽用降药，投以白虎加人参汤。二剂，大便随通，一日降下三次。病稍见愈，而脉仍洪长。细审病因，当有结粪未下，遂单用大黄三钱煮数沸服之。下结粪四五枚，病从此遂愈。又载治一少年患伤寒，经医治愈，因饮食过度反复，三四日间，求为诊视。其脉洪长有力。投以大剂白虎汤治愈，脉静身凉，毫无他证。隔两日，复来相迎，言病人反复甚剧，有危在顷刻之虞。因思此证治愈甚的，何遽如此反复？及至见其痰涎壅盛，连连咳吐不竭，精神恍惚，言语错乱，身体颤动，殓服已备。诊其脉象和平，微嫌胃气不能畅行脉中。因恍悟曰：“前因饮食过度而复，此必又因饮食过少而复也。”其家人果谓有鉴前失，所与饮食诚甚少。愚曰：“此次无须用药，饱食即可愈矣。”时已届晚八点钟，至明饮食三次，每次仍撙节与之，病若失。统观以上三案，若少涉粗心，不能细审病机，即可误人性命。是以愚每临一险证，恒心力尽瘁。古人云良工苦心，愚于医道原非良工，然对于病机疑似之间，莫不惨淡经营，固四十年如一日也。此不足为外人道，可为世讲粗陈之耳。

复冉雪峰问创建医学堂规则书

雪峰仁兄雅鉴：为创建医校，殷殷驰书下问，足见提倡医学之深心也。特是弟才庸识浅，何敢言千虑一得，而重违兄命，敢略陈刍荛之言以备采择。汉赵充国云“百闻不如一见”，此论用兵也，而用药等于用兵，故学医者亦耳闻不如目睹。医学校当与医院并立，合为一事，以医院中大夫充医学校中教员。众学生平日闻于师者，及见师之临证处方与所言者，若合符节，所治之病又皆能随手奏效，则学生对于经见之证，异日经手自疗，自然确有把握也。所可虑者，教员讲衍，无善本讲义可遵，不得不仍取《内经》、《难经》、《伤寒》、《金匮》诸书为讲义。然如此以教学生，取径太远，非阐十年之功于此等书，不能卒业，即使能卒业矣，果能得心皆应手乎。是以弟在医院中教导学生，不敢徒慕高远，惟授以拙著《医学衷中参西录》，俾其自阅，于难领略处亦间为讲解。其中一百六十余方，需以三年之久，大抵学生能历睹弟用诸方以治愈诸证，是以三年期满，皆能行道救人。此非谓《内经》、难经》诸书可废也，因古籍紧要之处，已粗搜罗于拙著之中而便于领会也。我兄医界国手，负时重望，当广搜群籍撷其精，参以西学择其粹，独出见解，发古人所未发，补中西所未备，撰为医学新讲义，以教导生徒，诚千古之慧业也，济世之仁术也，岂不美哉。兄其勉旃，弟日望之矣。


复刘希宪书

捧读瑶章，对于拙著溢分誉扬，不禁感愧交集，至推为知道，尤不敢任受。今之同善社非不佳，而弟未入者，诚以自古设坛讲道，对大说法，止言清修工夫，此性学也。至有能于性学甚了悟者，而后秘密传以命学，此在释家为秘宗，在道家为教外别传。试观释家五祖传六祖时，因其偈语悟彻性功，然后夜半放舟湖中，授以命功，其慎密竟至如此。今即入同善社，其秘密者能骤闻乎？盖但修性功，可使灵魂长存而不能化身，若性命双修，此身可化为玲珑，体步日月而无影。久之此身化为清气，可步云凌空，古所谓白日飞升者此也。究其道之入手，不外大易一阴一阳互为之根二语。盖阴以阳为根，则阴可长存，阳以阴为根，则阳可长存，此天地之所以永久不敝也。人果能学天地互根长存之理，则亦可长存矣。由此知独修一身者，固非房术采炼损人利己者更非矣。

宗弟相臣来函（名树筠，直隶青县张家营人）

自庚申年在鄂督署得览《衷中参西录》第一期大著，钦羡无似。历试诸方，莫不应手奏效，如鼓桴之相应，真活人之金丹，济世之慈航也。今闻我兄又撰医论，凡同人本大著诸方及或有加减治愈之病证，皆可附载篇末，藉资参考，弟谨将数年来仿照《衷中参西录》治愈之案，择录数则寄呈。如有可采，并乞附载医论之后，实为荣幸之至。

定县吴锡三偕眷寓汉皋。其妻病，服药罔效。时弟服武昌督署务，诊其脉，浮而无力。胸次郁结，如有物杜塞，饮食至胃间，恒觉烧热不下。仿第二卷首方参赭镇气汤之义，用野台参六钱，赭石细末二两。将二药煎服，胸次即觉开通。服至二剂，饮食下行无碍。因其大便犹燥，再用当归、肉苁蓉各四钱，俾煎服，病若失。

芦台北涧李子芳，年四十二岁，壬戌五月间，因劳碌暑热，大便下血，且腹疼。医者多用西洋参、野于术、地榆炭、柏叶炭温涩之品投之，愈服愈危。小站王绍圃，余友也，代寄函询方，并将病源暨前方开示。余阅毕，遂为邮去痢疾门中所载菩提丹四服。每服六十粒，日服一次。未几，接复函，谓服毕血止，腹疼亦愈，极赞药之神妙。近年用此丹治赤痢及二便下血，愈者甚多，神妙之誉非溢美也。

胞妹路姑，年四十余岁，体素瘦弱，久患脾胃湿寒，胃脘时觉疼痛，饮食减少，常作泄泻，完谷不化。因照泄泻门中益脾饼原方，为制一料，服之即愈。为善后计，又服一料，永久祓除病根。

侄女秀姑，已于归数载，因患瘰疬证成劳，喘嗽不休，或自汗，或心中怔忡，来函索方。余揣此系阴分亏损已极所致。俾先用虚劳门一味薯蓣饮，每日用生怀山药四两，煮汁两大碗，当茶频频温饮之。不数剂，喘定汗止，咳嗽亦见轻。继又兼服泄泻门中薯蓣粥，作点心用之，渐渐全愈。其祖翁亦业医，问此妙方出何医书。答以二方皆出自友人新著《衷中参西录》。因索书观之，大为叹服。余亦因知此二方之妙，后恒用之以治虚劳，救人甚伙。

河间裘幻因，年二十八岁，聪敏善书，寓天津。患咳嗽吐血，且咯吐甚多，气分太虚，喘息迫促，上焦烦热，其脉大而无力，右部尤甚，盖血脱而气亦将脱也。急用吐衄门保元寒降汤，加青竹茹、麦门冬各三钱。一剂血止。至第二剂，将台参五钱易为西洋参一钱，服之而愈。方病相投，效如影响，洵不误也。

河间刘君仲章，久仕鄂，年五十余岁。漏疮甚剧，屡治不痊，后兼泄泻不止，盖肠滑不固，故医药无灵。诊其脉甚小弱，渐已成劳。嘱其用泄泻门薯蓣鸡子黄粥。一剂泻止。三服，精神焕发。十数日后，身体复原。此后凡遇虚泻久不愈者，用之屡收特效。

湖北督署韩承启，庆轩寅友也。其夫人年六旬，素多肝郁，浸至胸中大气下陷。其气短不足以息，因而努力呼吸，有似乎喘，喉干作渴，心中满闷怔忡，其脉甚沉微。知其胸中大气下陷过甚，肺中呼吸几有将停之势，非投以第四卷首方升陷汤以升补其大气不可。为录出原方，遵注大气陷之甚者将升麻加倍服。一剂后，吐出黏涎数碗，胸中顿觉舒畅。又于方中加半夏、陈皮，连服三剂，病遂霍然。盖此证因大气下陷，其胸肺胃脘无大气以斡旋之，约皆积有痰涎，迨服药后，大气来复，故能运转痰涎外出，此《金匮》水气门所谓“大气一转，其气（水气即痰涎
 ）乃散”也。从此知《衷中参西录》实为医学家不可不备之要书也。后大气下陷证数见不鲜，莫不用升陷汤加减治愈。

鄂督王子春将军之如夫人，年十九岁，因殇子过痛，肝气不畅，经水行时多而且久，或不时漏下。前服逍遥、归脾等药，皆无效。诊其脉，左关尺及右尺皆浮弦，一息五至强。口干不思食，腰疼无力。乃血亏而有热也。遵将女科调经门安冲汤去芪、术，加麦冬、霍石斛、香附米，俾服之。二剂血止，六剂后食量增加，口干腰疼皆愈。继将汤剂制作丸药，徐徐服之，月事亦从此调矣。

湖北医兵张某，患历节风证，西医名偻麻质斯，服其药年余无效，步履艰难，天未凉即着皮裤。诊其脉，浮数有力，知为经络虚而有热之象。遂用痿废门加味黄芪五物汤，遵注热者加知母，又加生薏米、鲜桑枝、牛膝、木通。服一剂觉轻减，三剂离杖，五剂痊愈。近年用此方治痛风、历节证，愈者甚多。若无热者，即用书中原方，亦甚效验。

津寓献县刘姓之婴孩，抽绵风不已，夜半询方。知病危急，适存有沧州敝号春和堂按小儿风证门所制定风丹，与以少许。服之立止，永未再犯。后屡用此方皆效，真保赤之良方也。凡药局中皆宜照《衷中参西录》所载原方，预制此丹，以备不时之需。


相臣哲嗣毅武来函（名燕杰）

前阅《绍兴医报》，有我师赐示习医门径三则。捧读之下，顿开茅塞。尊著《衷中参西录》第三期，受业反复细阅，方案之后所加精微诠解，莫不口诵心维。偶有会悟，辄能得心应手，临证之际，即获效果。是知《衷中参西录》一书，奥妙无穷，特患不能精心探索以领取也。今敢即管窥所得，可实见诸临证者，详录数则，以质夫子。至审病用药之处有未尽合者，仍乞赐教。

族嫂年三十余岁，身体甚弱，于季春忽患头疼，右边疼尤剧，以致上下眼睑皆疼，口中时溢涎沫，唾吐满地。经血两月未见。舌苔黏腻。左脉弦硬而浮，右脉沉滑。知系气血两虚，内有蕴热，挟肝胆之火上冲头目，且有热痰杜塞中焦也。为疏方用尊著药性解赭石下所载治安东何道尹犹女之方加减，生赭石细末六钱，净山萸肉五钱，野台参、生杭芍、生龟板、当归身各三钱。一剂左边疼顿减，而右边之疼如故。遂用前方加丹皮二钱，赭石改用八钱。服后不但头疼悉愈，且口内涎沫亦无。惟月经仍未见。又改用赭石至一两，加川芎二钱服下，翌日月事亦通。夫赭石向在药物中为罕用之品，而此方用之以治头疼，以治痰涎杜塞，以治月事不见，皆能随手奏效，实赭石之力居多。然非吾师对于赭石尽力提倡，极口赞扬，燕杰何能用之而左宜右有哉。

又津埠三条石宋氏妇，年将四旬，身体羸弱，前二年即咳嗽吐痰，因不以为事未尝调治。今春证浸加剧，屡次服药无效。诊其脉，左部弦细，右部微弱，数近六至。咳嗽，吐痰白色，气腥臭，喘促自汗，午后发热，夜间尤甚，胸膈满闷，饮食减少，大便秘结，知其已成劳瘵而兼肺病也。从前所服药十余纸，但以止嗽药治其肺病，而不知子虚补母之义，所以无效。为疏方用《衷中参西录》首方资生汤加减，生山药八钱，玄参、大生地、净萸肉各六钱，生牡蛎、生杭芍、生赭石各四钱，于术、生鸡内金、甘草各二钱。煎服二剂，汗止喘轻，发热咳嗽稍愈，遂将前方去牡蛎，加蒌仁、地骨皮各三钱，山药改用一两，赭石改用六钱。连服十剂，诸病皆愈，为善后计，俾用《衷中参西录》泄泻门薯蓣粥方，用生山药细末八钱煮粥，调白糖服之，早晚各一次。后月余，与介绍人晤面，言此时宋氏妇饮食甚多，身体较前健壮多矣。然此病本不易治，故服他医之药数十剂，寸效不见。乃病者喘逆迫促，竟能重用赭石以镇安其气，何用药之奇而奏效之捷也。燕杰答曰：“余得名师傅授耳。”介绍人似未遽信，因为详细述之，乃大叹服。

又族兄泰，年三十余，素强壮无病。壬戌中秋，因在田间掘壑，劳苦过甚，自觉气力不支，即在壑中吃烟休息，少缓须臾又复力作。至晚归家时，途中步行，觉两腿酸木不仁。及至夜间，两腿抽疼甚剧。适生在里，其弟扣门求为往治。诊其脉，迟滞而细，号呼不已，气逆不顺，身冷，小溲不利。遂用《衷中参西录》活络效灵丹方，加白芍三钱，桂枝尖二钱，生姜三片。一剂腿疼大减，小便即利，身冷亦退。再剂，霍然全愈。

又天津西门外王媪，年五十七岁，右膝盖部发炎，红热肿疼，食减不眠。其嗣如珍延为诊视。至其家，闻病者呼号不止，口称救命。其右脉洪数有力，心悸头眩，舌苔白而腻，大便三日未行，小便赤热。按此足征湿热下注。予以活络效灵丹，加生石膏六钱，知母、怀牛膝、生薏米各四钱，甘草梢一钱。嘱服一剂。次日自能来寓，其疼减肿消，夜已成寐，尚云右臂酸疼，又即原方加青连翘、金银花、油松节各二钱，服之全愈。

又族侄妇，年二十余，素性谨言，情志抑郁。因气分不舒，致四肢痉挛颤动，呼吸短促，胸中胀闷，约一昼夜。先延针科医治，云是鸡爪风，为刺囟门及十指尖，稍愈，旋即复作如故。其脉左部弦细，右部似有似无，一分钟数至百至。其两肩抬动，气逆作喘。询知其素不健壮，廉于饮食。盖肝属木而主筋，肝郁不舒则筋挛；肝郁恒侮其所胜，故脾土受伤而食少。遂为开《衷中参西录》培脾舒肝汤。为有逆气上干，又加生赭石细末五钱。嘱服二剂，痉挛即愈，气息亦平。遂去赭石，照原方又服数剂，以善其后。

又族姊适徐姓，年三十余。有妊流产，已旬日矣，忽然下血甚多，头晕腹胀，脉小无力。知为冲脉滑脱之征。予以《衷中参西录》固冲汤，加柴胡钱半，归身二钱，服药三剂即止。俾继服坤顺至宝丹以善其后。

又族婶母，年四十余岁，身体素弱。因境遇不顺，又多抑郁。癸亥十月下旬，忽患头疼甚剧，已三日矣。族叔来舍，俾生往诊。及至闻呻吟不已，卧床不起，言已针过百会及太阳两处，均未见效。其左脉微细如丝，按之即无，右脉亦无力，自言气息不接，胸闷不畅，不思饮食，自觉精神恍惚，似难支持，知其胸中之大气下陷也。其头疼者，因大气陷后，有他经之逆气乘虚上干也。遵用《衷中参西录》升陷汤原方，升提其下陷之大气，连服数剂全愈。

又天津裕甡堂药局同事曹希贤，年二十五岁，自春日患吐血证，时发时愈，不以介意。至仲冬忽吐血较前剧，咳嗽音哑，面带贫血，胸中烦热，食少倦怠。屡治罔效，来寓求诊。左脉细弱，右脉则弦而有力，知其病久生热，其胃气因热上逆，血即随之上升也。为开《衷中参西录》寒降汤方，为其咳嗽音哑，加川贝三钱。连服二剂，病大轻减。又服二剂，不但吐血已止，而咳嗽音哑诸病皆愈。

又族嫂年三十五岁，初患风寒咳嗽，因懒于服药，不以为事。后渐至病重，始延医诊治。所服之药，皆温散燥烈之品，不知风寒久而化热，故越治越剧，几至不起。后生于腊底回里，族兄邀为诊视。脉象虚而无力，身瘦如柴，咳嗽微喘，饮食减少，大便泄泻，或兼白带，午后身热颧红，确系劳瘵已成。授以《衷中参西录》第一卷首方资生汤，加炒薏仁、茯苓片、生龙骨、生牡蛎各三钱，茵陈、炙甘草各钱半。服二剂，身热颧红皆退，咳嗽泄泻亦见愈。后仍按此方加减，又服六剂，诸病皆痊。嘱其每日用生怀山药细末煮粥，调以白糖服之，以善其后。


孙香荪来函（名蕊榜，直隶盐山赵毛陶人）

受业深痛家人遘遇疾病多为药误，于斯立志研究医学，上自农轩，下至近代著述诸家，莫不详阅深思，而卒未有心得。后读我师《衷中参西录》，如饮上池之水，觉心目俱爽，对于医理隔阂之处，莫不豁然贯彻，而临证亦遂觉确有把握。噫，我师著述之功效，于医界中可谓独有千古矣。今将遵用师方所治大证验案，择尤列下，敬祈教正，藉供研究。

一、用卫生防疫宝丹治霍乱验案

民国十三年六月，友人杜印三君之令堂得霍乱证，上吐下泻，转筋腹疼，六脉闭塞。生诊视后，为开卫生防疫宝丹方，共研作粉，每次服一钱。服第一次，吐泻稍止。服第二次，病即痊愈。

斯年初冬，陈列所第一科科长邓子辅君之儿媳得霍乱证，时已夜半，请为诊视。吐泻转筋，六脉皆无，心中迷乱，时作谵语。治以卫生防疫宝丹，初服仍吐，服至二次，脉即徐出而愈。

民国十四年六月，友人刘香南君之令正得霍乱证，香南冒雨至陈列所，请为诊视。因日前其长子得热泻病，经津埠名医数人，治皆不效，生为治之立愈，故其心中甚相信也。适天津县地方物产展览会是日开幕，实不能往，细询病状，为开卫生防疫宝丹方，服之即愈。

民国十六年五月，陈列所第三科科长赵信臣君之令堂得霍乱证，先延针医放血不愈，请为诊视。其手足逆冷，脉乍有乍无，头出冷汗，吐泻转筋。俾服卫生防疫宝丹八十粒，药力未行即吐出。继服一百二十粒，吐泻即止。翌日病大见愈，胸中觉闷，仍欲作呕。诊其脉细数，又因年高，为疏急救回阳汤方，重用赭石、朱砂，一剂而愈。


按：
 霍乱一证，古今中外无必效之方，惟我师所拟之卫生防疫宝丹，如金针暗渡，无论病因之或凉或热，病势之如何危险，投以此丹，莫不立愈，效如桴鼓之应，真千古未有之奇方，普渡众生之慈航也。

二、用升陷汤治大气下陷验案

民国十五年冬，河东友人翟桐生之令堂，乳部生疮，疼痛难忍，同事王德三君约往诊视。翟君言，昨日请医诊治，服药一剂，亦不觉如何，惟言誓不再服彼医方药。生诊视时，其脉左关弦硬，右寸独微弱，口不能言，气息甚微，病势已危险万分。生断为年高因病疮大气下陷。为开升陷汤，以升举其气，又加连翘、丹参诸药，以理其疮。一剂能言，病人喜甚，非按原方再服一剂不可。后生又诊数次，即方略为加减，数服全愈。后遇此证数次，亦皆用升陷汤加减治愈。


按：
 大气下陷之理，古今方书皆未发明，是以遇此证而误治者比比皆是。独我师本生平大慧力以发为大慈悲，拟得升陷汤诸方，能使大气之陷于九渊者可升至九天，虽病至垂危之候，服之皆立能回生，即拟之九还神丹，曷以过焉。凡医界同人，志在活人者，可不于此诸方加之意乎。

三、用安冲汤治愈下血证验案

民国十三年七月，友人张竹荪君之令堂，因筹办娶儿媳事劳心过度，小便下血不止，其血之来沥沥有声，请为诊视，举止不定，气息微弱，右脉弦细，左脉弦硬。为开安冲汤，服后稍愈。翌日晨起，忽然昏迷，其家人甚恐，又请诊视。其脉尚和平，知其昏迷系黄芪升补之力稍过，遂仍用原方，加赭石八钱，一剂而愈。

家族婶有下血证，医治十余年，时愈时发，终未除根。民国十五年六月，病又作，请为诊视。治以《傅青主女科》治老妇血崩方，遵师训加生地黄一两，一服即愈。七月，病又反复。治以安冲汤方，以其心中觉凉，加干姜二钱。一剂病又愈。

斯年初秋，佃户李姓之女，年十七岁，下血不止，面唇皆白，六脉细数。治以安冲汤，重用山萸肉，三剂而愈。

四、用生石膏治温病验案

民国十三年八月，财政厅友人张竹荪之女公子，发热甚剧，来询方。为开生石膏一两半，煎汤饮之。其热仍不稍退，又来询方。答以多煎石膏水饮之，必能见愈。竹荪购石膏数两，煮汤若干，渴则饮之，数日而愈。

斯年初冬，因兵革不靖，请假旋里。适生佃户郭姓之女得伤寒证，三四日间阳明热势甚剧，面赤气粗，六脉洪数，时作谵语。为开寒解汤，因胸中觉闷，加瓜蒌仁一两，一剂病愈。

民国十四年春，同所俞品三君佣妪之子，来津学木工。因身体单薄，又兼天热，得温病，请为诊视。脉浮数而滑，舌苔白厚，时时昏睡。为开清解汤，生石膏用一两，为其脉数，又加玄参五钱。一剂病愈。

民国十六年孟春，同事赵明仲君，江苏人，得温病，请为诊视。满面及口内皆肿，舌苔灰腻而厚，两寸脉大于尺部一倍。为开白虎加人参汤，生石膏用二两，以其舌苔灰腻，以生杭芍代知母，又加云苓、滑石各五钱。其令亲实业厅秘书张惠臣君适在座，见生石膏二两，为之咋舌。赵君因知生治病多效，服之不疑。连服二剂，病始痊愈。以后张君有病，亦请为诊治焉。

斯年仲春，俞品三君之三位女公子皆出瘟疹。生为诊视，皆投以清解汤，加连翘、生地、滑石而愈。同时之患此证者，势多危险。惟生投以此方，皆能遂手奏效，诚良方之可以活人也。

斯年仲夏，舍亲傅立钟得暑热病，请为诊视。面红气粗，两寸脉弦硬而浮，两尺细数，身体颤动。为开白虎加人参汤，生石膏用二两。因其阴分亏损，为加大生地五钱，玄参五钱；又因脉浮，加青连翘三钱，一剂遍身凉汗而愈。


按：
 后世本草谓石膏煅不伤胃，此诚谬说。乃一倡百和，流毒无穷，直使患寒温者皆入危险之境，此医学中一大障碍也。我师为悲悯所迫，大声急呼，唤醒医界，谓石膏生用直同金丹，煅用即同鸩毒（谓煅石膏可代卤水点豆腐
 ，是以不可用
 ），广登报章，举世医界奉为圭臬。而流俗医者，不明化学，犹坚执旧说，蛊惑病家，误人性命，是诚孽由自作矣。


马秀三来函（奉天义县南关人）

去岁（乙丑
 ）舍侄洪升患膈食，延医诊治，年余无效。及病至垂危，诸医束手无策，有旧戚赠一良方，言系《衷中参西录》所载之方，名参赭培气汤，服之立见功效。连服十剂，其病全愈。后购全书读之，见书中所载共计一百六十余方，皆先生自拟，方后诠解精妙，验案屡载，无一非挽回人命之金丹也。

萧介青来函（汉口太和桥屏藩里人）

三年前在黄陂，曾代友人田寿先作脉案一则，呈请夫子赐方，治其腹胀病。蒙赐一方，药只三味（当归、丹参、代赭石
 ），无异金丹。服后，瘀血由大便而下者数升，旋即病愈。由此田君习医，请精画肖象者，照《衷中参西录》所载尊容放大，悬于中堂，早晚朝拜，青每日陪参，因同席研究医学数年，不敢以琐屑上呈者，知夫子诊务纷繁，著述匆碌，恐渎清听耳。七八年来，读夫子《衷中参西录》及分载各医报之鸿论，遵法施治，全活无算，真是无方不效。其所最效者，用十全育真汤治愈同学朱凤岩之夫人虚劳病。此病曾经汉臬著名西医江徐二君诊治年余，化费千元，不但无效，而且备后事矣。青见其所患与十全育真汤主治之病相同，为书原方服之。四剂病若失，群惊为神。因将《衷中参西录》遍示众人，即迷信西医者阅之，无不服夫子立方之善，医学之精矣。又用《沈阳医志》所载夫子论肺病治法，按期用药，治愈余香亭、周丁氏二人，此皆西医辞而不治之证也，夫子费尽心血，著书传方，全活生命已不胜计，善人得厚报，青拭目而待焉。所有恳者，夫子前撰之西药注射法，用以止血、清血，治痢疾、霍乱等证，载于泰县铎声医报，有益医林非浅。不幸此报青所存者不知何以忽失，今欲照法学习，依据无从。此时泰县医报已停止出版，无处购买，不得已仍敬求夫子将注射之法及注射所需之药料、并注射后以何中药善后，撰一篇登诸各处医学志报，以公诸医界，俾学者皆有所取法，不惟青一人感激莫名，凡我医界中人，应莫不争先快睹，欣喜异常也。夫子以启迪后进为怀，谅能俯允所请欤。

周禹锡来函（名荣珪，四川泾南人）

久承师训，获益良多，景慕之诚，莫可名状。今特将仿用《衷中参西录》中诸方论治愈险证数则，誊清恭呈函丈，其有病虽治愈，而所用之方未尽吻合者，仍乞夫子多赐指教，是所切盼。

杨姓女，年十九岁，出嫁二载，月事犹未见，身体羸瘦，饮食减少，干咳无痰，五心烦热，诊其脉细数有力。仿用《衷中参西录》资生汤方，用生山药一两，于术二钱，牛蒡子三钱，玄参五钱，生地黄四钱，生鸡内金一钱。连服五剂，热退咳减，食欲增加。遂于原方中去生地，倍于术。又服三剂，汛潮忽至。共服二十剂全愈。

程姓男孩，年五岁，乳哺不足，脱肛近四载，医不能治。其面白神疲，身体孱弱，大肠坠出二寸许，用手塞入，旋又坠出，其脉濡弱无力，呼吸促短，状若不能接续。知其胸中大气下陷，下焦之气化因之不能固摄也。仿用《衷中参西录》升陷汤方，用生箭芪四钱，知母二钱，桔梗、柴胡、升麻各一钱，潞参、净萸肉各三钱，煎汤一盅，分两次温饮下。连服二剂，肛即收缩。乃减去升麻，再服三剂，全愈。

熊姓叟，年近七旬，精神矍铄，平素喜服热药，桂、附、参、茸诸品，未尝一日去口。十余年间，安泰无病，自以为服热药之功，而不知其因禀赋敦厚也。客秋患白痢，医者见其平素多服温补，疑其体弱受寒，治以附子理中汤，不效。旋又利下清谷，腹中痛满，直认为寒泻无疑，仍投以大剂附子理中汤，杂以消导之药。服后病益剧，继增发厥。医者断为高年气血两亏，病在不治。其婿魏君倩生往诊以决吉凶。其脉沉伏几不见，莫辨虚实，舌上无津，惟目光闪灼有神，言语急促似喘，所下极恶臭。直断为热邪内伏，阳极似阴之候。拟用生石膏四两，生山药、鲜石斛各一两，白头翁、天花粉各五钱为方。病家睹方骇甚，生晓之曰：“尊翁资禀甚厚，宜享高年。其平素过服热药而能受者，亦禀赋过厚之故。然附子有大毒，含麻醉性，如鸦片然，久服虽未见害，而药瘾已成，其毒性与血化合，真阴已暗耗甚多矣。今病若此，显系肠胃之阴液（中
 含有稀盐酸能化食
 ）已竭，而失其濡润消化之力，故下利清谷，以其恶臭似热酿成，故确断其为热无疑。且四肢发厥，热伤筋也。热深者厥亦深，因内有伏热，故厥而手足搐搦也。目为五脏之精华，今目光闪灼，阳有余也。言语急迫，火逆上冲也。若不急急泻热救阴，恐有顷刻亡阴之势。”病家闻之似有会悟，始敢将药煎服。服后诸病未退，转加烦躁，知药剂犹轻，不能胜病也，遂仍用前方，将生石膏倍作八两，煎汤数杯，徐徐服下。一日夜连进二剂，厥止手足已温，下痢亦疏。再倍加生山药为二两，又服二剂，其痢已愈强半。乃将石膏减为二两，去白头翁，加白芍五钱，甘草三钱，又服三剂，病始霍然。按：医界多忌用生石膏，谓煅之始不伤胃。独夫子则谓石膏生用，其性凉而能散，以治外感实热直同金丹；若煅之则性专收敛，能将外感之痰火敛住直同鸩毒。此诚开天辟地之名论也。惟笃信师训，故敢放胆重用生石膏，以挽回此垂绝之人命也。

曾姓媪，年过六旬，春间患温病。医者见其年老体弱，于桂、麻、羌、独发表药中，杂以归、芎养血等药。服后神识渐昏，舌苔燥黑，身热而厥。其家人惶急，日更十余医，咸云莫救。延生往视时，气息奄奄，仅存一线，其脉细数欲绝，动而中止，心憺憺然大动，舌卷干黑，烦躁不宁，汗出如油。证本不救，踌躇再四，强为拟复脉法，以救其逆。方用生龟板、生龙骨、生牡蛎、生地黄各一两，生杭芍六钱，生枣仁五钱，大麦冬、粉甘草各八钱，花旗人参四钱，浓煎汁一大盅，俾分两次服。初服一次，烦躁益甚，病家恐极。生晓之曰：“此勿恐，药轻不胜病也，再服一次即安矣。”迟片时，将余一半服下，沉沉睡去，约三点钟始醒，醒后神识渐清。再诊其脉，犹无起色，俾将药渣煎服。明晨往诊，脉息稍和，仍有结象。据云昨夜思食，已进藕粉羹半盏。生俾其再服时，可改用山药粥。至所服之药仍用前方。一剂病势大减，三剂后已起床矣。继用益胃养阴之药，调理数日全愈。生因熟读《衷中参西录》，见书中之方，龟板、龙骨、牡蛎、芍药诸药皆生用，取其凉润滋阴，本性纯全，生效而用之，如此重病，竟能随手奏效，诚得力于师训者多也。


张让轩来函（直隶唐山老庄之人）

自去秋得读贵著，朝夕研究，深叹先生于轩岐妙法，独具机杼，而仲景之心传，昭然若揭，融贯中西，抉精阐微，涵盖群伦，莫名崇仰。鄙人得之，茅塞顿开，奉之如至宝。兹有大证三人，用先生法而起者，备陈于下。

张灼芳，年二十八岁，小学教员，于去岁冬月初，得膏淋，继之血淋。所便者，或血条，或血块，后则继以鲜血，溺频茎疼。屡经医者调治，病转加剧。其气色青黑，六脉坚数，肝脉尤甚。与以淋浊门理血汤，俾连服三剂，血止，脉稍平，他证仍旧。继按淋浊门诸方加减治之，十余剂全愈。灼芳谢曰：“予得此证，食少不寐，肌肉消瘦，一月有余，屡治不效，病势日增。不意先生用药如此神妙，竟能挽回垂危之命。”愚谓之曰：“此非我之能，乃著《衷中参西录》张寿翁之大德也。”如以此证言之，非先生之妙方，未有能治愈者。

又堂弟价儒，年二十九岁，因去秋土匪横起，焚庄抢掠，昼夜戒严，价儒在城经理商务，焦劳尤甚，寝食不安，今正遂得极虚之证。两颧泛红，气短声微，精神颓惫。医者用玄参、生地、丹皮等以滋其阴，乃误以气短为郁，又加枳壳以开之，其气益弱，胸益满。遂迎愚往治，诊毕谓之曰：“此病以内外之证观之，阴阳俱虚之候也。且脉象沉细而涩，名曰虚中兼涩，平日有郁故也。胸胁虽有阻滞，非有实物，乃肾不纳，肺不降也，气短声微可征也。何堪再用开破之药以重虚之乎？”遂遵虚劳门诸方，补其肝肾，化其凝滞，数剂向愈。又养之百日，而始恢复原状。

又价儒之内，以其夫病势沉重，深恐难起，忧虑成疾，心内动悸，痞塞短气。医者以为痰郁，用二陈汤加减清之，病益加剧。因鉴其父为药所误（其父为尊郡名儒
 ，因下痢十余日
 ，医用大黄四钱降之
 ，覆杯而卒
 ），遂停药不敢服。此际愚正在城中为价儒调治余病。俟愚来家求诊。见其满面油光，两手尺寸之脉皆极沉，惟关脉坚而有力。愚曰：“此乃胸中大气下陷，何医者不明如是，而用清痰之二陈也。今两关脉之坚弦，乃彼用药推荡之力。”诊际，大气一陷，遂全身一战，冷汗满额，心即连次跳动十余次。遂用大气下陷门中之升陷汤，再仿逍遥散、炙甘草汤之意，提其下陷之气，散其中宫之滞，并以交其心肾。一剂而三部平，大气固。嗣因尺中太微，而理气药及升、柴等药皆不敢用，遂按大气下陷门之意及虚劳门之法，精心消息，调治而愈。今食量增加，气日壮矣。此三人病愈甚喜，屡请愚函谢先生著书治人之德，故将三人之病详细报告于上也。

席文介来函（湖北当阳县人）

寿甫夫子德鉴敬启者：介自幼小身体羸弱，气力极不充足。民纪己未秋毕业于湖北省立荆南中学校，庚申夏即在家设立国民学校。因学童年幼不会听讲，每上堂必大声讲演，务使能懂方休，如是三年，已觉劳苦。迨至今春，忝列为敝县模范高级小学国文教员，兼高二年级主任，早起迟眠，疲惫异常，每上堂授课恒觉气短舌蹇，讲解困难。有时话到舌边不能说出，因之不敢对人谈话。每看书不到两行，即头目眩晕，必倒床小睡，如此状况颇感苦痛。暑期归家读夫子《衷中参西录》至升陷汤，始知其病为胸中大气下陷。遂用原方连服七剂，即觉神清气爽，逢人谈话亦不畏难，现到校中仍服此汤，不能舍去。噫，惟夫子则介之病不能治，独恨路程遥远不能亲来受教，谨草此芜语，藉作感谢云尔。


章叔和来函（名洪均，安徽绩溪长安人）

言之不能适诸实用，虽扬厉铺张，动人听闻，终难取信而远传也。学之不能有益世界者，虽文章锦绣风靡一时，亦难久存而罔替也。故惟经济之学，赖以治平戡乱，医药之学赖以却疾卫生，其学不同，而爱国救民之心则同。所以古豪杰之士不得大用于世者，类皆从事医药，藉以伸其平生之愿力，此范文正之矢志不为良相必为良医也。均不幸生而体弱多病，初曾攻习儒业，屡与侪辈角逐文场。继以几为药误，愤而锐志学医。惟良师难逢，欿然以未得真传为憾。因广购书籍，朝夕钻研，更订阅医药各报，冀扩新知，且得以谂识时贤之学问。心折于先生者已数年矣。吾道长城，巍然在望，独恨未能早读先生之书，仅于诸报端少睹先生之零墨札记。碎锦瓣香，尽属佳珍，循环涵咏，新义迭出，一再观摩，不觉五体之投地也。去岁仲冬，旬日之间，遵先生大气诠、赭石解二著之论治方法，治愈两大危险之证，敢附崖略，以昭确效云。

一距均家二里之朱家村，有冯顺昌者，务农而家小康。其母章氏，年正八秩，体丰善饭。一日忽觉左手麻痹，渐至不能持碗。越朝方食面饼，倏然僵厥，坐向下堕，肢冷额汗，气息仅属。人皆以为猝中也，聚商救治。自午至晡，逐见危殆，来请均为筹挽救简方，以老人素不服药，且口噤鼻塞，恐药汁亦难下咽耳。均意谓年老久厥，讵能回阳，姑嘱以红灵丹少许吹鼻中，倘嚏气能宣通，再议用药。乃药甫入而嚏作，似渐苏醒。然呼吸甚微，如一线游丝，恐风吹断。先按口鼻，温度甚低，音在喉中，犹言誓不服药。诊其脉，则沉微。察其瞳，亦涣散。遂确定为大气下陷。但值耄年，势难遽投重峻之剂，爰照升陷汤方而小其剂，用生箭芪一钱五分，知母八分，净萸肉一钱，柴胡四分，升麻三分。煎服须臾，即渐有转机。续进两剂，逐次平复。继俾服潞党参，每日二钱，加五味子五粒，广陈皮少许，频饮代茶。今春见之，较未病前更倍康强矣。

又距均家五里之鱼鳞溪，有洪瑞璋者，年五十余，家素贫苦，曾吸鸦片，戒未多年，由咳而成喘疾，勉强操劳，每届冬令则加剧，然病发时亦往往不服药而自愈。兹次发喘，初由外感，兼发热头痛。医者投以二活、防、葛，大剂表散，遂汗出二日不止，喘逆上冲，不能平卧，胸痞腹胀，大便旬余未行，语不接气，时或瘈疭，种种见证，已濒极险。诊其脉，微细不起。形状颓败殊甚。详细勘视，诚将有阴阳脱离之虞。适日前阅赭石解，记其主治，揣之颇合。但恐其性太重镇而正气将随以下陷也，再四踌躇，因配以真潞党参、生怀山药、野茯神、净萸肉、广橘红、京半夏、龙骨、牡蛎、苏子、蒡子等，皆属按证而拟，竟与《衷中参西录》中之参赭镇气汤大致相同。一剂病愈大半，两剂即扶杖起行，三剂则康复如恒矣。前月遇之，自言冬不知寒，至春亦未反复，似有返老还童之嘉概，感颂均德不辍口。盖其有生以来，从未服过功力大著之药，今连投数重剂，复与病机吻合，宜乎效倍寻常，不亚琼浆玉液也。综此两证，皆濒极危地步，乃因先生之方法，遂得着手回生，忝获嘉誉，先生殊大有造于均，寸衷铭感，固当永矢弗谖矣。嗣此仰慕先生之情愈切，思见先生之书倍殷。幸近承无锡周小农先生邮来大著《衷中参西录》三期及药物学讲义，至宝乍得，夙愿喜偿，盥薇敬诵，茅塞顿开。且欣悉尚有医论、医案二编，亦陆续出版。改良医药，树之先声，嘉惠学者，示以门径，前途之造就，正未可量也。若夫以成绩言之，则经先生亲手所治疗，暨用书中之方治疗者，人数当以万亿计。此书诚先生传道之准绳，所以却疾以保命、卫生以延龄、识药而加格致、附案而存为法程者，靡不尽系于兹也。窃尝细绎大旨，议论则扼要而简，制方则妥切而必效，远绍轩岐长沙之统绪，旁采西欧东亚之菁华，经数十年之躬亲试验，成数十万言之美善模型，诚属医林之木铎，不啻苦海之慈航也，爰不揣芜陋，抒诚纪实，冒昧呈质，深冀先生之不我遐弃，进而有以益之。并愿借以告诸同道，凡抱有爱国救民之热忱者，盍爽然省悟，共取师资于斯编，行见国学昌明，人寿增进，可翘足而俟也。

卢月潭来函（名保圻，山东德州人）

上月中旬，四弟专差送来《衷中参西录》三期全部。急展读，有我夫子尊象，犹如觌面受教，景慕异常，不觉以首投地，再拜致敬。侄数年遵斯书治愈各大证不胜纪，兹略陈数则，其有用药未吻合处，尤乞赐教。

族侄孙云倬，患肠结证，缠绵两月有余。城内外及德州附近各名医，无人不请，更医数十人，服药百余剂，不但无效，转大增剧。伊亦以为无人能治，无药可医。气息奄奄，殓服已备。后接夫子信（曾为去信服
 《衷中参西录
 》中赭遂攻结汤
 ），即携《衷中参西录》往视，幸伊心神未昏，将赭遂攻结汤方查出示之。伊素知医，卧观一小时，即猛起一手拍腹，言我病即愈，幸不当死。立急派人取药，服后片刻，腹中大响一阵，自觉其结已开，随即大泻两三盆，停约两句钟，又泻数次，其病竟愈。随即食山药粉稀粥两茶杯，继用补益濡润之药数剂以善其后。伊之全家，至今永感不忘。

崇台五家兄，患偏枯。延医十余人，调治两年余，终未见效。后又添眩晕，终日自觉不舒。后侄查照《衷中参西录》各方加减，用台参、黄芪、净萸肉各一两，龙骨、牡蛎各六钱，玄参五钱，秦艽、虎骨胶、鹿角胶（二胶融化兑服
 ）各三钱，共九味为方，日日常服。虽未大愈，而颇见轻减。至今一离此药，即觉不舒。去年八月，因数日未服药，忽然眩晕，心神忙乱，大汗淋漓，大有将脱之势。犹幸家中存有斯药两剂，赶紧随煎随服。头煎服完，心神大定，汗亦即止，一夜安睡，明日照常。盖家兄之证，阴阳俱虚，故一离此药，即危险如是也。然治病贵乎除根，拟得暇自到院中，面述详细，敬求夫子特赐良方，家兄之病当有全愈之日也。

又五家嫂及内子两人，系因家务心力煎劳，自觉无日不病者。五家嫂怔忡异常，每犯此病，必数日不能起床，须人重按其心，终日面目虚浮，无病不有。而内子则不但怔忡，寒热往来，少腹重坠，自汗、盗汗，亦无定时，面目手足及右腿无日不肿。而两人丸药日不离口，不但无效，更渐加剧。后侄查《衷中参西录》大气下陷一切方案，确知两人皆系大气下陷无疑。服升陷汤数剂，并加滋补之味，而各病若失，现今均健壮如常矣。

又介受族嫂，因逃荒惊恐，又兼受暑，致患痢两月余，服药无效，益加沉重。侄为开乌梅六个，山楂两半，煎汤送服益元散四钱，去皮鸦蛋子四十粒。煎药渣时，亦如此送服。一剂病若失。后介受兄见侄云：“我弟如此妙方，果从何处得来？真不亚仙丹矣。”侄即答云：“此有名师传授，非弟之能也。”因详述得力之由。介受兄亦殊叹服。略将家族中所治愈者数则录出，以敬质诸夫子。其余所治诸案，容异日进谒时觌面述之。


董寿山来函（名仁清，沧县董程家林人）

寿甫夫子函丈：暌违尘教，转瞬一载。景仰之忱，时形梦寐。曩蒙惠赐《衷中参西录》三期版，诊治之暇，即捧读不释于手。但学陋识浅，难悟玄妙，惟遇有与书中证脉显然者，遵法施治，无不应手奏效。《衷中参西录》一书，真可为济世之慈航也。谨将所治紧要之案，详列于下。病虽治愈而用药有未尽合，仍乞赐教。

邑赵家庄赵绍文，患温病。医者投以桂枝汤，觉热渴气促。又与柴胡汤，热尤甚，且增喘嗽，频吐痰涎，不得卧者六七日。医者谓病甚重，不能为矣。举家闻之，惶恐无措。伊弟绍义延为诊治。既至见病人喘促肩息，头汗自出，表里皆热，舌苔深灰，缩不能言。急诊其脉，浮数有力，重按甚空。因思此证阳明热极，阴分将竭，实为误服桂枝、柴胡之坏证。急投以白虎加人参以山药代粳米汤，更以玄参代知母。连服两剂，渴愈喘止，脉不浮数，仍然有力，舌伸能言，而痰嗽不甚见轻。继投以从龙汤，去苏子，加人参四钱，天冬八钱。服七剂全愈。

又绍文之族弟妇，年三十二，偶得外感，医者与以麻黄汤，出大汗二次，竟身软无力，胸满气短，寒热如疟，间日一发，非大汗一身，热不能解，解后汗仍不止。有本庄医者投以截疟七宝饮，寒热更甚。诊其脉，浮大无力，沉部紧涩。谓病家曰：“此非疟疾。脉浮大无力者，大汗亡阳也。沉部紧涩者，血塞凝滞也。”病人云：“曩以产后受寒，致少腹作疼，已二年矣。”答曰：“亡阳急证，宜先回其阳。瘀血证从缓，从末治之可也。”为开生黄芪八钱，野台参五钱，知母、附子、于术各三钱，肉桂、甘草各二钱。服二剂，而寒热不发，汗止思食。逾三日，又为开理冲汤，知母减半，加附子二钱，生水蛭三钱。进七八剂，瘀血行而愈，今生一女矣。

又一赵姓妇，年二十余，产后八九日，忽得温病。因误用热药发汗，致热渴喘促，舌苔干黑，循衣摸床，呼索凉水，病家不敢与。脉弦数有力，一息七至。急投以白虎加人参以山药代粳米汤。为系产后，更以玄参代知母。方中生石膏重用至四两，又加生地、白芍各数钱。煎汤一大碗，分四次温饮下。尽剂而愈。当时有知医者在座，疑而问曰：“产后忌用寒凉，何以如此放胆，重用生石膏？且知母、玄参皆系寒凉之品，何以必用玄参易知母？”答曰：“此理俱在《衷中参西录》。”遂于行箧中出书示之。医者细观移时，始喟然叹服。

又马家庄外祖家表妹，字于孙庆屯张姓。因产后病温，服补药二十余剂，致大热、大渴、大汗，屡索凉水。医者禁勿与饮，急欲投井。及生视之，舌黑唇焦，目睛直视，谵语发狂。诊其脉，细数有力。问其小便赤涩，大便紫黑黏滞，不甚通利。盖以产后血虚，又得温病，兼为补药所误，以致外邪无由而出，内热如焚，阴血转瞬告罄。急投以白虎加人参汤，仍用山药、玄参代粳米、知母。服后一夜安稳，黎明旋又反复，热渴又如从前。细思产后血室空虚，邪热乘虚而入，故大便紫黑，宜调以桃仁承气汤，以下其瘀血，邪热当随之俱下。因小便赤涩，膀胱蓄热，又加滑石四钱，甘草钱半。乃开药房者系其本族，谓此药断不可服。病家疑甚，复延前医相质。前医谓，此病余连治三次，投以温补药转剧，昨服白虎加人参汤，既稍见轻，想服承气汤亦无妨也。病家闻之，始敢煎服。因方中大黄重用六钱，俾煎汤一盅半，分三次温饮下。逾三点钟，降下大便如胶漆者二次，鲜红色者一次，小便亦清利，脉净身凉而愈。

又外祖家观涛表弟，由过力而得温病，五六日竟热渴饮冷，谵语不识人。脉洪数有力，左寸尤甚。夫温病之脉，右盛于左者其常也，今则脉象如此，当系热邪传心，乱其神明，是以昏愦殊甚。急用犀角三钱，羚羊角二钱，生石膏二两，甘草钱半，煎汤一大碗，分三次温服，每次送服朱砂细末四分，尽剂而愈。

又王御史庄赵希贤之子，年十九岁，偶得温病，医者下之太早，大便转不通者十八日，热渴喘满，舌苔干黑，牙龈出血，目盲谵语，腹胀如鼓，脐突出二寸，屡治不效。忽大便自利，完谷不化，随食随即泻出。诊其脉尽伏，身冷厥逆，气息将无。乍临茫然不知所措，细询从前病状及所服之药，始悟为阳极似阴，热深厥亦深也。然须用药将其滑泻止住，不复热邪旁流，而后能治其热厥。遂急用野台参三钱，大熟地、生山药、滑石各六钱。煎服后，泻止脉出，洪长滑数，右部尤甚。继拟以大剂白虎加人参汤，生石膏重用至八两。竟身热厥回，一夜甚安。至明晨，病又如故。试按其腹中，有坚块，重按眉皱似疼，且其腹胀脐突若此，知其内有燥粪甚多。遂改用大黄一两，芒硝六钱，赭石、蒌仁各八钱，煎汤一大盅，分两次温饮下，下燥粪二十七枚而愈。

又朱程家林朱姓妇，产后旬余，甚平顺。适伊弟来视，午后食煮包一大碗，伊弟去后，竞猝然昏倒，四肢抽搐，不省人事。延为诊视，六脉皆伏。当系产后五内空虚，骤而饱食填息，胸中大气不能宣通，诸气亦因之闭塞，故现此证。取药不及，急用点天突穴及捏结喉法，又用针刺十宣及少商穴，须臾咳吐稠痰若干，气顺腹响，微汗而愈。


阎兆元来函（名国庆，奉天桓仁县女子师范校长）

前岁有门人因事至沈，归以先生所著之《衷中参西录》相赠。庆每于课余之际，捧读不置，所谓实获我心者也。继有邻居求为治病，辞之不获，因采用书中各方，无不立奏肤功，而尤以治大气下陷及痢证为最有效。客岁家慈得大气下陷证，庆以向未行医，未敢率尔用药，遂聘本县名流再三诊治，终无效验。迟至今岁正月初二日，气息奄奄，迫不及待，遂急用第四卷之升陷汤，遵方后所注更番增减，按证投药，数月沉疴，数日全愈，此皆先生所赐也。独恨云山遥隔，未得追随杖履，以亲承教益耳。

杨鸿恩来函（奉天铁岭人，曾在奉天医院从习医学）

自离函丈，每怀教诲，时时无忘。生刻下所医之病，俱用《衷中参西录》方，莫不立竿见影，大起沉疴。本村张氏妇，得温病，继而小产，犹不以为意。越四五日，其病大发。遍请医生，均谓温病小产，又兼邪热太甚，无方可治。有人告以生自奉天新归，其夫遂造门求为诊治。生至其家，见病人目不识人，神气恍惚，渴嗜饮水，大便滑泻，脉数近八至，且微细无力，舌苔边黄中黑，缩不能伸。举家泣问：“此病尚可救否？”答曰：“此病按常法原在不治之例。然余受名师传授，竭吾能力，或可挽回。”为其燥热，又兼滑泻，先投以《衷中参西录》滋阴清燥汤。一剂泻止，热稍见愈。继投以大剂白虎加人参以山药代粳米汤，为其产后，以玄参代知母，为其舌缩脉数，阴分大亏，又加枸杞、生地。煎汤一大碗，调入生鸡子黄三枚，分数次徐徐温饮下。精神清爽，舌能伸出。连服三剂全愈。众人皆曰神医。生曰：“此皆遵余师之训也。若拘俗说，产后不敢用石膏，庸有幸乎。特是用石膏必须仿白虎加人参汤之义，而以参佐之耳，余师所著《衷中参西录》中论之详矣。”

又治本城李茶馆妇人膨胀证。先经他医用苍术、槟榔、厚朴、枳实、香附、紫蔻之类辛燥开破，初服觉轻，七八剂后病转增剧，烦渴泄泻，又更他医，投以紫朴琥珀丸，烦渴益甚，一日夜泄泻十五六次，再诊时，医者辞不治，又延医数人，皆诿为不治。后乃一息奄奄，舁至床上两次，待时而已。其姻家有知生者，强生往视。其脉如水上浮麻，不分至数，按之即无，惟两尺犹似有根，言语不真，仿佛可辩，自言心中大渴，少饮水即疼不可忍。盖不食者已三日矣。先投以滋阴清燥汤。为脉象虚甚，且气息有将脱之意，又加野台参、净萸肉，一剂，诸病皆愈，可以进食。遂俾用《衷中参西录》一味薯蓣粥，送服生鸡内金细末及西药百布圣，取其既可作药，又可作饭也。又即前方加减，日服一剂，旬日全愈。

万泽东来函（名沛霖，奉天法库县人）

寿甫夫子惠鉴：久违尊范，时深孺慕。自读尊著《衷中参西录》后，聊慰痴思。盖日读吾师之书，即不啻受教于尊前也。门生遵用书中各方，恒多奇效。而其奇之尤奇，直令门生感佩无已时者，更在一味薯蓣饮一方也。今敬为吾师详细述之。家慈患痰喘咳嗽病，三十年于兹矣。百方不效，且年愈高，病愈进。门生日夜忧思，以为不能救堂上之厄，不孝孰甚焉。然亦无可如何也。乃于今春宿病既发，又添发灼、咽干、头汗出、食不下等证。生虽习医，此时惟战兢不敢处方，遂请一宿医诊视，云是痰盛有火，孰知是肺气与脾阴肾阴将虚竭也。与人参清肺汤，加生地、丹皮等味，服二剂，非特未效，遂发灼如火，更添泄泻，有不可终日之势。于是不敢延医，自选用《衷中参西录》资生汤方。服一剂，亦无显效。转思此时方中于术、牛蒡、鸡内金等味有未合也。因改用一味薯蓣饮，用生怀山药四两，加玄参三钱。服一剂见效，二剂大见效，三剂即病愈强半矣。后乃改用薯蓣粥，用生怀山药一两为细末，煮作粥，少调以白糖，每日两次当点心服之。又间进开胃之药，旬余而安。似此，足见山药之伟功，迥异于寻常药品也。夫《衷中参西录》中既有薯蓣饮，又复有薯蓣粥，方后各载有单用之治愈险证若干，以寻常服食之物，而深知其有殊异之功能，非吾师之卓识，何以及此哉。

又十年春，族弟妇产后虚羸少食，迁延月余，渐至发灼、自汗、消瘦、乏气、干呕、头晕等证，此方书所谓蓐劳也。经医四人治不效，并添颧红作泻。适生自安东归，为之诊视，六脉虚数。检阅所服之方，有遵《金鉴》三合饮者，有守用养荣汤者，要皆平淡无奇。然病势至此，诚难入手，幸脉虽虚数，未至无神，颧虽红，犹不抟聚（若抟聚则阴阳离矣，不抟聚是其阴阳犹未离
 ），似尚可治。此盖素即阴虚，又经产后亡血，气亦随之，阴不中守，阳不外固，故汗出气乏；其阴阳不相维系，阴愈亏而阳愈浮，故发烧咳嗽头晕。其颧红者，因其部位应肾，肾中真阳上浮，故发现于此，而红且热也。其消瘦作泻者，以二阳不纳，无以充肌肉，更不特肾阴虚，而脾阴胃液均虚，中权失司，下陷不固，所必然者。此是病之原委欤。再四思维，非《衷中参西录》资生汤不可。遂处方用生怀山药二两，于术三钱，玄参四钱，鸡内金、牛蒡子各二钱（此系资生汤原方稍加重
 ），外加净萸肉、龙骨、牡蛎各五钱，止汗并以止泻。五剂后，汗与泻均止，饮食稍进，惟干咳与发热仅去十之二三。又照原方加粉甘草、天冬、生地等味，连服七剂。再照方减萸肉，加党参二钱，服四剂后，饮食大进，并能起坐矣。惟经尚未行。更按资生汤原方，加当归四钱。服数剂后，又复少有加减，一月经脉亦通。

又本年六月，生在辑安外岔沟缉私局充文牍，有本街邱云阁之女，年十五，天癸已至，因受惊而经闭。两阅月，发现心热、心跳、膨胀等证，经医治疗未效，更添翻胃吐食、便燥、自汗等证。又经两月，更医十数，病益剧。适友人介绍为之诊视，脉浮数而濡，尺弱于寸，面色枯槁，肢体消瘦，不能起床。盖两月间食入即吐，或俟半日许亦必吐出，不受水谷之养，并灼热耗阴，无怪其支离若是也。思之再四，此必因受惊气乱而血亦乱，遂至遏其生机；且又在童年，血分未充，即不能应月而潮，久之不下行，必上逆，气机亦即上逆，况冲为血海，隶属阳明，阳明有升无降，冲血即随之上逆，瘀而不行，以至作灼作胀。其心跳者，为上冲之气血所扰也。其出汗吐食者，为上冲之气血所迫也。其津液因汗吐过多而消耗，所以大便干燥也。势非降逆、滋阴、镇心、解瘀之药并用不可。查《衷中参西录》第二卷参赭镇气汤及参赭培气汤二方，实为治斯证之津梁，爰即二方加减，赭石两半，当归、净萸肉、龙骨、牡蛎各五钱，白芍、肉苁蓉、党参、天冬、生鸡内金各三钱，磨取铁锈之水煎服。一剂病似觉甚，病家哗然，以为药不对证，欲另延医。惟介绍人主持甚力，勉又邀生再诊，此中喧变生固未之知也。既诊脉如故，决无病进之象。后闻有如此情形，生亦莫解。因反复思之，恍悟此必胃虚已极，兼胃气上逆过甚，遽投以如此重剂，其胃虚不能运化，气逆更多冲激，想有一番瞑眩，故病似加重也。于斯将原方减半，煎汤一盅，又分两次温服下，并送服柿霜三钱。其第一次服，仍吐药一半，二次即不吐。服完此剂后，略进薄粥，亦未吐。病家始欢然相信。又连服三剂，汗与吐均止，心跳膨胀亦大见轻，惟灼热犹不甚减。遂去净萸肉、龙骨、牡蛎，加生地、玄参各四钱，服五剂后，灼热亦愈强半。如此加减服之，一月后遂能起床矣。适缉私局长调换，生将旋里，嘱其仍守服原方，至诸病全愈后可停药勿服，月事至期亦当自至也。


宾仙园来函（名启荣，广西柳州人）

寿甫道长雅鉴：向阅医报，屡睹名论卓卓，为医界独辟新境，大放光明，先生诚医学之师表也。去岁仲秋，得睹大著《衷中参西录》，盥手捧读，如获异珍。因试其方，遇心腹疼痛者数人，投以活络效灵丹，皆随手奏效。

又治一妇人，十七岁，自二七出嫁，未见行经。先因腹胁作疼求为诊治，投以活络效灵丹立愈。继欲调其月事，投以理冲汤三剂，月经亦通，三日未止。犹恐瘀血未化，改用王清任少腹逐瘀汤，亦三剂，其人从此月事调顺，身体强壮矣。

又治一妇人，年四十三岁，素因家务劳心，又兼伤心，遂患吐血。后吐血虽愈，而喘嗽殊甚，夜不能卧。诸医率用枇杷叶、款冬花、杏仁、紫菀、贝母等药治之。其后右边面颧淡红肿起，嗽喘仍不少愈。后仆为诊治，先投以王清任少腹逐瘀汤加苏子、沉香二剂，继服书中参麦汤八剂，喘嗽皆愈。

又治一男子，年四十六岁，心中发热作喘，医治三年无效。仆为诊视，先投以书中首方资生汤，遵注加生地黄六钱。一剂见轻，数剂病愈强半。继用参麦汤数剂，病愈十之八九。然病已数年，身体羸弱，非仓猝所能复原，望先生赐惠，为拟一善后之方，既可治病，又可卫生，有病无病，皆可常服，则幸甚矣。仆年齿已加长，脑力记忆已非少年，恨未于十年之前得读先生书耳。今蠢子嘉祥、嘉圣皆学医数年，自睹先生医书后，已命于尊照前行弟子礼矣。深望不弃，俾得侧身私淑之列，异日或有问难，赐以片牍，以当提示。栽培之恩，固当永矢弗谖也。

田聘卿来函（名毓珍，奉天开原人）

乙未春访友赴省，在作新印书局购得贵著《衷中参西录》携归，因忙碌未暇细阅。继有汪汉章之内人患血痢十分危险，恶候俱见，医皆束手。后珍诊视，踌躇之间，忽忆《衷中参西录》中有治痢之方，名燮理汤。遂照原方俾煎服。其证顿觉轻减，又服一剂病若失。后照此方治痢，莫不随手奏效，活人甚多。由此知此书诚堪宝贵，深加研究，恍若夜行得灯，拨云见日，洵亘古未有之奇编也。珍内子常患腹疼，疼剧时则呕吐，屡次服药不能除根。近遵书中既济汤方，加赭石、吴茱萸、生姜，服后却不疼不吐。后又减去赭石、吴茱萸连服三剂，至今数月未尝反复。计迄，今遵用书中之方将至一年，凡治愈喘证、噎证、心腹疼痛、历节风证约近百人。而来日方长，以后遵用先生之书，又不知能拯救几何人命也。

张右长来函（湖南常德县神武巷人）

本年（乙丑
 ）敝省久旱，数月不雨，赤地千里，秋收失望，哀鸿遍野，嗷嗷待哺。时下疠气为灾，霍乱流行，城乡人民染此证而死于顷刻者，随处有之。生将吾师《衷中参西录》中急救回生丹、卫生防疫宝丹、急救回阳汤三方详细录出，呈请县长印刷布告，遍贴城乡，并劝殷实绅商出款备药，救活之人不胜数。又将三方详登本埠报章，传送各县灾区，无不钦佩吾师三方之效验神奇。统核此次活人约以千计，多系三方所救也。宜袁霖普君称为锡类推仁功德无量也。惟城区人民病势最重者，生主张先送往美立广德医院，注射盐酸挽回生命于俄顷，注射后舁归再用中药调治，甚为得法。其病因久旱不雨，燥气伏于人身，乘秋凉汗少发现。唇焦、口渴，舌苔灰黑而有芒刺，余皆为霍乱恒有之现象。生用连翘心、金银花、晚蚕沙、玄参、生芍药、麦门冬、石菖蒲、明雄精、益元散诸药，临证择宜投之，颇觉有效。其燥热之甚者，亦间用生石膏，未知当否希训示。

蔡维望来函（江苏崇明县协平乡西新镇人）

前蒙赐教，恍然会悟，继得先生大著，益能心领神会。回忆毕业中学时，劳心过度，致患吐血，虽家祖世医，终难疗治。遍求名医诊治，亦时止时吐。及肄业大学时，吐血更甚，医者多劝辍学静养，方可望痊。乃为性命计，遂强抑壮志，辍学家居，服药静养，病仍如旧。计无所施，自取数世所藏医书遍阅之，又汗牛充栋，渺茫无涯，况玉石混杂，瑜瑕莫辨，徒增望洋之叹也。幸今秋自周小农处购得《衷中参西录》三期，阅至吐衄门补络补管汤，知为治仆病的方。抄出以呈家祖父，命将药剂减半煎服，颇见效验。遂放胆照原方，兼取寒降汤之义加赭石六钱，连服三剂全愈。从前半月之间，必然反复，今已月余安然无恙，自觉身体渐强，精神倍加，不禁欣喜若狂而言曰：“苦海浮沉，六度春秋。自顾残躯，灵丹莫救，孰意得此妙方，沉疴顿消。从此前途余生，皆先生之所赐也。惜关山远隔，难报洪恩，惟深印脑海，神明常照而已。”仆今奉尊著若圭臬，日夜披读，始知我崇风气畏石膏如猛虎而煅用，纵用生者不过二三钱；乳、没、龙、牡等药，煅用亦不过钱，即用之对证，亦何能愈病。今季秋，敝处张氏之女得瘟病甚剧，服药无效，医言不治，病家以为无望。仆适在家叔经理之同德公司内，与为比邻，其母乞求强仆往视。见其神昏如睡，高呼不觉，脉甚洪实。用先生所拟之石膏粳米汤（方载三期五卷
 ），生石膏用三两，粳米用五钱。见者莫不惊讶诽笑，且有一老医扬言于人曰：“蔡某年仅二十，看书不过年余，竟大胆若此！石膏重用三两，纵煅透用之亦不可，况生者乎？此药下咽，人即死矣。”有人闻此言，急来相告。仆曰：“此方若用煅石膏，无须三两，即一两亦断送人命而有余。若用生者，即再多数两亦无碍，况仅三两乎。”遂急催病家购药，亲自监视，煎取清汤一大碗，徐徐温灌下。病人霍然顿醒。其家人惊喜异常，直以为死后重生矣。闻其事者，互相传告以为异事，且有来相质问者。因晓之曰：“《神农本经》原谓石膏微寒，非多用不能奏功，且其性凉而能散，故以清外感实热，直胜金丹。煅之则凉散之性变为收敛，可代卤水点豆腐，若外感有实热者服之，能使人痰火凝滞，固结不散，外感之热永无消路，其人不死何待。盖人皆误信后世本草，谓石膏大寒，且言煅不伤胃，遂畏其大寒而煅用之。不知自后世本草有此数语，遂误尽天下苍生矣。余向者亦未能知，近因阅现时名医著作，乃能豁然贯通。”因取《衷中参西录》例言中所论石膏示之。其人细观一过，喟然悦服。继而热疟流行，经仆重用生石膏治愈者不胜计。浸至求治者无虚日，均照先生之方治之，莫不随手奏效。未知何以能立诸多妙方以概治诸病，真令人欣佩无已也。然学无止境，愿先生以后益广为著作，遍行医界，唤醒梦梦，斯固仆之馨香默祝者也。


李品三来函（名金恒，直隶沧县城东孙家庄子人）

弟长男媳，年二十四岁，于本年（丙寅
 ）正月间患寒热往来，自因素畏服药，故隐忍不肯言，迨兵革稍静，弟赴沧时尚未知也。至四月初，家人来迓弟，言儿媳病剧。回家视之，虽未卧床不起，而瘦弱实难堪矣。诊其脉，弦而浮数。细询病情，言每逢午后先寒后热，时而微咳无痰，日夜作泻十余次，黎明则头汗出，胸间绵绵作疼，食一下咽即胀满难堪，而诸虚百损之状，显然尽露。筹思良久，为立逍遥散方。服两剂无效，因复至沧取药，适逢张相臣先生自津来沧，遂将儿媳之病细述本末，因相臣先生为当世之名医，故虚心以相质也。相臣先生曰：“以弟之意，将用何方以治之？”答曰：“余拟将《衷中参西录》中资生汤、十全育真汤二方，汇通用之，可乎？”相臣先生曰：“得之矣。此良方也，服之必效。”弟遂师二方之义，用生怀山药八钱，生白术、净萸肉、生鸡内金、生龙骨、生牡蛎、鲜石斛各三钱，丹参四钱。连服四剂，诸证皆大轻减。又于原方加三棱、莪术（十全育真汤中
 ，用此二药者
 ，因虚劳之证多血痹也
 ）各一钱，粉丹皮、地骨皮各二钱。又连服八剂，诸病悉退，饮食增加，今已完全成功矣。此病治愈之后，恒喜不成寝，玩索筹思，始悟《衷中参西录》有曰：“至哉坤元，万物资生。”此言天地间之万物，莫不藉土德而生长，而人之脏腑气血亦莫不藉脾土而生长也。由此知我兄不徒精医学，而尤深《易》理。阐明人之未发，启后人之蒙昧，《衷中参西录》一书诚于医界大有裨益。医界同人果皆于此书精心研究，医学何患不振兴哉。

李曰纶来函（名恩纟孛，直隶盐山花寨人）

寿甫仁兄道鉴：弟读书之暇，喜观方书，以为有关于卫生者甚大也。无如上古之书，简奥难明，自汉季以后之书，又互相驳辩，令人无所适从，是以十余年间，所阅之书近百种，而对于临证，终觉毫无把握。戊午春得读大著《衷中参西录》直如暗室得灯，拨云见日，胸中疑团豁然尽释，从此临证，虽未能见垣一方，而已觉确有把握矣。今特将本《衷中参西录》中方论治愈之证数则，详陈于下，以明生平之所得力，其有疵瑕之处，尤乞不吝指教。

天津锅店街东口义合胜皮店学徒奎禄，得温病，先服他医清解之药数剂无效。弟诊其脉象，沉浮皆有力。表里壮热无汗。投以书中寒解汤原方，遍身得汗而愈。由斯知方中重用生石膏、知母以清热，少加连翘、蝉退以引热透表外出，制方之妙远胜于银翘散、桑菊饮诸方矣，且由此知石膏生用诚为妙药。从治愈此证之后，凡遇寒温实热诸证，莫不遵书中方论，重用生石膏治之。其热实脉虚者，亦莫不遵书中方论，用白虎加人参汤，或用白虎加人参以生山药代粳米汤，皆能随手奏效，以之救人多矣。推本溯源，实皆我兄德惠所及也。

天津赵稚堂君夫人，年四十余岁，行经过期不止，诸治不效，延弟诊视。见两部之脉皆微细无力，为开固冲汤原方予之，服数剂即全收功。因思如此年岁，血分又如此受伤，谅从此断生育矣。不意年余又产一子，安然无恙。盖因固冲汤止血兼有补血之功也。又天津张华亭君夫人，年二十四岁，因小产后血不止者绵延月余，屡经医治无效。诊其脉象，微细而数，为开固冲汤方。因其脉数，加生地一两。服药后，病虽见轻，而不见大功。反复思索，莫得其故。细询其药价过贱，忽忆人言此地药房所鬻黄芪，有真有假，今此方无显著之功效，或其黄芪过劣也。改用口黄芪，连服两剂全愈。由斯知药物必须地道真正方效也。

天津南关下头王媪，得病月余，困顿已极，求治于弟。诊其脉，六部皆弦硬有力，更粗大异常，询其病，则胸膈满闷，食已即吐，月余以来，未得一饭不吐，且每日大便两三次，所便少许有如鸡矢，自云心中之难受，莫可言喻，不如即早与世长辞，脱此苦恼。细思胸膈满闷，颇似实证者，然而脉象弦硬粗大，无一点柔和之象，遂忆《衷中参西录》镇摄汤下注云，治胸膈满闷，其脉大而弦，按之有力，此脾胃真气外泄，冲脉逆气上干之证，慎勿以实证治之云云，即抄镇摄汤原方予之。服一剂，吐即见减，大便次数亦见减，脉遂有柔和之象。四五剂，即诸病全愈。以后遇此等脉象，即按此汤加减治之，无不效如桴鼓。然非我兄精研脉理，谆谆为医界说法，弟何由能辨此脉也。

活络效灵丹治气血凝滞诸疼，按方加减，大抵皆效，弟用之屡效。然间有不效之时，非方之不效，实因审证未细，所用之方未能与证吻合也。去岁仲冬，吾邑西崔庄刘耀南兄，系弟之同学，病左胁焮疼。诸治无效，询方于弟。授以活络效灵丹方，服之不应，因延为诊视。脉象他部皆微弱，惟左关沉而有力。治以金铃泻肝汤，加当归数钱。服一剂，翌日降下若干绿色黏滞之物，遂豁然而愈。盖此汤原注明治胁下焮疼，由此知兄所拟方各有主治，方病相投，莫不神效也。

至诸方之中效而且奇者，用鲜梨片蘸生石膏细末，以止寒温证之呕吐是也。丁卯中秋，曾治天津西广开傅姓少年，患温证，胃热气逆，无论饮食药物下咽即吐出。延医治疗，皆因此束手。弟忽忆《衷中参西录》温病门载治毛姓媪医案，曾用此方以止呕吐，即以清胃腑之大热，遂仿而用之。食梨一颗，蘸生石膏细末七钱余，其吐顿止，可以进食。然心中犹觉热，再投以白虎加人参汤，一剂全愈。以兹小小便方，能挽回人命于顷刻，即名之为夺命金丹，亦不为过也。


杨学忱来函（名绣章，天津北营门外曹家胡同五号）

绣章素习西医，于中医之书虽常披阅，实无心得。自在天津陆军军医处充差，见夫子用自制卫生防疫宝丹治愈若干紧急危险之证，乃讶中医药中竟有如此灵妙出人意计之外者。丁卯季夏，小儿佐朝，年甫两岁，因饮食不慎，偶染泄泻，已服胃肠缓和药三次未效。忽忆夫子所赠卫生防疫宝丹尚在囊中，先用十粒研细俾服下，泻遂减少，隔四时又服十粒，即全愈。后十余日，侄女，年三岁，亦患泄泻，与以十五粒服之，一次即愈。夫卫生防疫宝丹原为治霍乱良药，而以治诸暴病皆效，以治小孩暑日泄泻亦莫不效，因叹卫生防疫宝丹之妙用，几于无病不宜也。

刁继冲来函（江苏崇明县人）

素读大著，字字金玉，中医之赖以不取缔者，先生之力居多也。继冲近治一伏温病，壮热烦渴，脉来洪实兼数，大解十日未行。欲透其邪，则津液已衰，恐有汗脱之虞，欲通其便，则并无承气确征。细思此证，乃阳明热久，真阴铄耗。遵先生重用生石膏之训，即用生石膏二两，合增液汤，加鲜金钗石斛、香青蒿各三钱。病家疑忌，见者皆以为药性过寒凉。余愤然曰：“择医宜慎，任医宜专，既不信余药，请余何为？”病家不得已，购药一剂，俾煎汤两盅，作两次服下，而热势益炽，病家疑药不对证。余曰：“此非药不对证，乃药轻不胜病耳。”遂俾将两剂并作一剂，煎汤一大碗，徐徐温饮下。移时汗出便通，病若失。众人竞推余重用生石膏之功，然不读先生书，何能如此放胆哉。故详书以报知先生，而先生提倡重用生石膏之功德，真无量哉！使医界中人皆以先生之心为心，救人愈多矣。

高砚樵来函（名崇勋，烟台同善社）

夫子之书，博大精深，包含弘富固也。然一种仁慈恺恻之情浩瀚无极，而语语本诸实验，不设疑阵，不尚空谈，果能心小胆大，遵用方论，莫不左右逢源，遂使读斯书者，苛无先入之见横亘于胸，皆能心悦诚服，临风膜拜也。勋于医学，本无深切之研究。去秋于友人处得见大著，如获拱璧，立即函购，并尽力宣传，以为斯书多流通一部，即可多救无数之人命。是以会中同人，为先生忠纯信徒者，已不乏人，皆能遵信书中方论，屡愈大证。其尤者，则为海关秦君甲先。此君年力方壮，勇于任事，实具心小胆大之天然资格。当夏秋之交，虎疫猖狂，被聘为烟台防疫医院救济医生。每遇霍乱之轻者，皆以卫生防疫宝丹取效。凡至吐泻已极，气息频危之候，均放胆用急救回阳汤挽救，有照原方加至半倍者。又多有并非霍乱，经粗野针师，用宽扁之针放血至数碗，以致奄奄欲脱者，率以数两萸肉、生山药救其急，而以大剂既济汤善其后。其有证本温病，误针放血欲脱，服既济汤后脉象转实，大热大渴，辄用大剂白虎加人参以山药代粳米汤，石膏有用至三两者，率能得燥粪而愈。且卫生防疫宝丹方，传诸四乡，救人无算。据药房云，绅商富家配制此药施舍者，竟至一百六十余料。每料以百服计，当治愈轻重之证万人以上，我夫子制此方之功德，为何如哉！至于勋，因心钝公忙，临证之机会转少。然内子大病半年，凡经危急三次，分别以石膏、萸肉、山药大剂转危为安，以有今日，此洵为举家感德永世不忘者。再则以曲直汤，治愈肝虚腿疼两月不能履地者一人；以清降汤加三七，治愈吐血甚重者一人；以重用赭石及既济汤加三七，治愈大口吐血频危者一人；以玉液汤，再每日用生山药四两煮水当茶，治愈数年糖尿证一人；以升陷汤加减，治愈大气下陷者三人；以建瓴汤，治愈脑充血者四人；以燮理汤加三七，治愈血痢二人；以理冲汤，治愈小女数年癥瘕。至于冲气上冲、胃气不降，以降胃镇冲汤加减治愈者，指不胜屈。是以同善社中同人，若王惠安、曲殿卿、徐航尘、林书丹、秦甲先、曲祖谊诸君，皆极信仰夫子，平常谈及，皆以张老师相称，据见倾倒之至也。

刘惠民来函（山东沂水城西乡胡家庄协济中西药房）

今岁仲夏，沂水第一学区胡家庄初级小学教员杨希古先生之次女公子淑儒，年七岁，患疳疾兼大便下血，身形羸弱，不思饮食，甚为危险。前所服中西治疳积之药若干均无效，来寓求治。后学检视腹部，其回血管现露，色青微紫，腹胀且疼，两颧发赤，潮热有汗，目睛白处有赤丝，口干不渴，六脉沉数，肌肤甲错，毛发焦枯。审证辨脉，知系瘀血为恙也。踌躇再四，忽忆及向阅《衷中参西录》，见先生论用三七之特殊功能，历数诸多奇效，不但善于止血，且更善化瘀血。遂俾用三七研为精粉，每服七分，朝夕空心时各服一次，服至五日，而大便下血愈。又服数日，疳疾亦愈。用三七一味，治愈中西诸医不能治之大病，药性之妙用，真令人不可思议矣。然非先生提倡之，又孰知三七之功能如斯哉。


赵利庭来函（唐山启新洋灰公司收发课）

自观尊著后，治得验案二则，敢敬报告。小女一年有余，于季夏忽大便两三次带有黏滞，至夜发热，日闭目昏睡，翌晨手足惊惕肉𥆨，后学断其肝风已动。因忆尊著第五期二卷中，先生论羚羊角最善清肝胆之火，且历数其奇异之功效，真令人不可思议，为急购羚羊角尖一钱。上午九点煎服，至十一点周身得微汗，灼热即退。为其药甚珍贵，又将其渣煎服三次，惊惕亦愈。继服方剂篇五卷滋阴清燥汤一剂，泻痢均愈。又二小儿年十二岁，右边牙疼，连右腮亦肿疼。因读先生自述治愈牙疼之经过，知腮肿系外感受风，牙疼系胃火炽盛，遂先用西药阿斯必林一瓦，服后微见汗。继用生石膏二两，薄荷叶钱半，连服三剂全愈。内子见两次用《衷中参西录》方治愈儿女之病，遂含泪言曰：“《衷中参西录》之方，用之对证，无异金丹。若早有此书，三小儿不至夭折！”言之若甚痛惜，举家为之惨然。因从前三小儿之病，与小女相似，而竟未能治愈也。仆今言此，欲人知先生之书，若早置一编，以备查阅，洵堪为举家护命之宝符，甚勿若仆有晚置此书之悔也。

吴宏鼎来函（安徽当阳护驾墩镇）

孟夏二十三日，赤日晴天，铄人脏腑。有太平圩陶国荣者，因业商，斯日出外买粮，午后忽于路中患吐血，迨抵家尚呕不止，凌晨来院求治。诊其脉象洪滑，重按甚实，知其为热所迫而胃气不降也。因夫子尝推《金匮》泻心汤为治吐衄良方，遂俾用其方煎汤，送服黑山栀细末二钱。服后病稍愈而血仍不止，诊其脉仍然有力。遂为开夫子所拟寒降汤，加广三七细末三钱，俾将寒降汤煎一大盅，分两次将三七细末送服。果一剂而愈。由此知夫子对于医药新旧智识，可谓左右逢源。凡我同道研究古圣经方者，岂可不参观时贤验方哉。

王锡光来函（江苏平台）

自觏名著《衷中参西录》以来，临证之时奉为圭臬，皆应手奏效，今试略述之：

（一）大樊庄顾子安，患肢体痿废，时当溽暑，遍延中西医诊治无效。锡光用《衷中参西录》加味黄芪五物汤治之，连服数剂全愈。

（二）鸿宾旅馆主妇，产后乳上生痈，肿疼殊甚。延西医治不效，继延锡光诊治。其脓已成，用针刺之，出脓甚多，第二日已眠食俱安矣。至第三日，忽神昏不食，并头疼。其母曰：“此昨日受风寒以致如此。”诊其脉，微细若无，身无寒热，心跳，少腹微疼，知非外感，当系胸中大气下陷。投以《衷中参西录》升陷汤，两剂全愈。

（三）小儿悦生，今年秋夏之交，陡起大热，失常神呆，闭目不食，家慈见而骇甚。锡光因胸有成竹定见，遂曰：“此无忧。”即用书中石膏阿斯必林汤，照原方服法，服后即神清热退。第二日午际又热，遂放胆再用原方，因其痰多而咳，为加清半夏、牛蒡子，服之全愈。

（四）龙姓妇人，产后腹疼兼下痢。用通变白头翁汤合活络效灵丹治之，腹疼与下痢皆愈。以上各节，设不读尊著之书，何以能如此神效哉。

仲晓秋来函（柳河孤山子邮政局局长）

晓秋素羸，为防身计，故喜阅医书。庚午季秋，偶觉心中发凉，服热药数剂无效，迁延旬日，陡觉凉气上冲脑际，顿失知觉，移时始苏，日三四发，屡次延医诊治不愈。乃病不犯时，心犹清白，遂细阅《衷中参西录》，忽见夫子治坐则左边下坠，睡时不敢向左侧之医案，断为肝虚。且谓黄芪与肝木有同气相求之妙用，遂重用生黄芪治愈。乃恍悟晓秋睡时亦不能左侧，知病源实为肝虚；其若斯之凉者，肝中所寄之相火衰也。爰用生箭芪二两，广条桂五钱，因小便稍有不利，又加椒目五钱。煎服一剂，病大见愈。遂即原方连服数剂全愈。于以叹夫子断病之确，审药之精，此中当有神助，宜医界推第一人也。

高丽安凤轩来函（高丽庆南统营郡光道面竹林里一二七六番地）

谨启者：今偶得先生所著《衷中参西录》及药物学讲义，拜览一过，知实为医学上至贵至宝之救命书也。汉医自五千年流来，多凭虚论理，恒少实用。而西人实验虽精，又未能深究性理。所以世界医学，终未至昌明地位。天怜生命，假国手以著斯书，医学从此昌明，非偶然也。使人人早知斯书之出现，生命何以虑乎！阅之又阅，欣心自涌，口莫能言，中心敬谢先生之救此苍生也。四期序中言有医论、医案，犹未付梓，若再出版时，可将尊著共合为一编，纸质菁勒，目录详明，每篇之首皆有题纲，以表内容。如此精印不拘内外，广迅流传，以救生命，修成佛身，万首仰慕，极致美勋矣。鄙人亦甚愿在东方为先生传此书也。


答受业高崇勋质疑

（一）问：讲义对于脉法浮、沉、迟、数、缓、紧、代、促、结真象，发挥尽致，其余各脉，尚未阐发，如芤、滑、涩、革、牢等脉形状，均难揣摹，请示其端？答曰：芤觉脉中无物充实其中也。盖脉管中有气有血，至血去而气独留，是以脉虽不至微细，而充实则有欠也。滑为气血有余之象，指下觉气血充足而兼流走也，其跳动似数而非数也。涩为气血不足之象，指下觉气血而近模糊也，其跳动似迟而非迟也。革者浮弦兼大硬也。牢者沉弦有力，而无过度流走之势也。滑主热，滑而有力者，或至血热妄行。涩而无力者，主有瘀血，或血脉不通。革主病有变革，且主阴阳将离。牢为腹内有坚结之病，牢守其处而不动。

（二）问：《伤寒论》讲义，何不依照原论，逐节发挥？答曰：《伤寒论》一书，若如数皆为解释，须得四年工夫。此限于时间，有不得不然者。但即余所发明者熟习而汇通之，医治伤寒自无难也。

（三）两寸微弱，关尺弦硬，认为其人平素气虚，骤为肝胆之火激动，挟血上冲，将成脑充血证。宜于建瓴汤中加野台参三钱以补其气，再加天花粉四钱以解参之热，生赭石又宜改用一两，黄芪仍以不用为是。盖参、赭并用，其补益之力，可下行达于涌泉，补其下即所以益其上也。

（四）升陷汤证，有兼肝胆之火上冲，并冲气亦上冲者，加龙骨、牡蛎、芡实，甚为适宜。因三药皆敛药，而非降药，是以升陷汤后之注语，原有加萸肉之说，萸肉亦与芡实诸药同性也。

（五）湿气之为病，当用薏米，炒至焦黄色，轧成细末过罗，随意服之。所炒之薏米，不可过多，取其焦香之气，五日一炒可也。此是谷食，不论多食久食，皆无弊也。

（六）人患伤寒，其府无内伤即不现其经之病。如少阳传太阴，太阴传少阴病，恒有先见少阳，后无腹胀病，忽见少阴病者，是因脾土强壮而不现其经之病也。

（七）无论何经，皆可直中。然直中之理，固因其经府空虚，此中亦有岁运相关。如去岁壬申少阳相火司天，厥阴风木在泉，故凡病者多连少阳，寒热往来或作呕吐。

（八）外感自后受者，易入太阳，自前受者，易入阳明，自侧受者，易入少阳。

（九）脉搏以一息四至为准。但人之呼吸长短非一定，闰以太息则五至，太息者其呼吸之气较长也，是以五至。以余生平体验，大抵一息四至半为准。

（十）瘀血新得者，可治其血，虽瘀久而身形壮者犹可治。惟其人瘀血既久，身形又弱，若用药降下其瘀断不可。盖常见病瘀血之人，其病革时，瘀血自下，然至此时神丹亦难挽回矣。非在于用桃仁也，桃仁为破血中和平之药，拙著中曾引徐氏之说，可参观也。是以用桃核承气汤时，恐其人素有瘀血，诊脉时未能诊出，不妨预告病家，若下紫黑之血，是从前之瘀为不治之证，即不下之，亦为不治之证，以自留站脚之地也。

（十一）问：《衷中参西录》五期，大青龙汤论中，可以薄荷代麻黄；讲义大青龙汤则以薄荷代桂枝，未知孰是？答曰：讲义与参西录各自为书，其有矛盾之处，当以讲义为是，以其书后出也。大青龙汤无论温病、伤寒，皆宜以薄荷代桂枝，而麻黄勿庸代。然宜少用，当为石膏十分之二。以治温病，麻黄尤宜少用。盖有薄荷叶代之，发表原可少用也。至桂枝原与烦躁不相宜，是以原方分量止为麻黄之半。观此则仲景制方之时，原有嫌桂枝性热之意，特当时无薄荷，又无相当之药以代之耳。

答受业林世铭质疑

（一）心下之水气，有何形象？答曰：凡言水气，皆指稀痰。

（二）古之一升，合今量一两。

（三）麻沸汤，即煮水虽开，而不至翻花者。

（四）桃仁之皮尖原无毒，非杏仁可比。经方云云，乃古人误处。

（五）阳明、少阴二经之证，皆与津液有关系。

（六）内烦、虚烦之别，如吐后不至于虚，谓之内烦；下后则气虚，谓之虚烦。

（七）芒硝、大黄皆为攻下品，妊妇独禁芒硝，而不禁大黄者，因芒硝有下死胎之力，故当忌；至大黄则力较和平耳。

（八）太阳伤寒入府，外不解者，宜麻黄汤加滑石。

（九）人之素有痰饮者，感受风寒，其见症必有胸中胀满作痛，盖因风寒外来，胸中大气与痰饮冲激也。

（十）三种承气汤，主病上、中、下，意调胃承气汤治上、小承气汤治中、大承气汤治下，然否？答曰：此说是。

（十一）桔梗一药，有苦甜二种，入药以苦者为佳，惜今苦者少耳。

（十二）肝热，所以能致里急后重之痢者，因肾为二便之关，肝行肾之气，肝热下迫，故里急后重而作痢。

（十三）少阳行身之侧，是否指板油而言？答曰：然。少阳之府是胆，少阳经是板油，原居身之侧也。

（十四）少阳之邪，透膈上出之途径，是随少阳之气，透膈膜上之微丝血管而上出。

（十五）疟母，结于胁下膜油中，久发疟，则胁下实，即脾胀也。

（十六）胞室之形象，两膜相合为扁形，中为夹室，其功用则男以化精，女以系胎。

（十七）副肾髓质，即肾脉中所含之骨髓，俗名脊髓袋。

（十八）气血因寒而瘀者，其变化，瘀久变热，可化脓血。


答葛介人相质一则（论隐曲）

尝考《内经》文同而义异者，实确有其处。如热论篇有“大气皆去”之语，所谓大邪之气也。至五味篇又有“大气之抟而不行者，积于胸中”之语。若先生所言《内经》之文同者，其义必同。将五味篇之所谓大气，亦与热论篇之所谓大气同一解乎？岂五味可以养人，而五味所化之气，乃大邪之气乎？由此推之“隐曲”二字，虽《内经》数见，多作房事解，安知此处不可作心思不遂解乎？且所谓心思不遂者，非必皆如阁下所言“想思病”也，凡拂情不能自由之事，皆在其中。且《内经》谓此证传为风消，传为息贲，即在不治之例。而愚苦心思索，拟得资生汤一方，救人多矣。医界同人用此方救人而寄函相告者亦多矣。夫医者以活人为主，苟其方能活人，即与经旨少有差池，犹当曲谅，况与经旨未必有差池乎。且愚因才识庸碌，生平不敢讲薄前人，故方后自注有云“吾不敢谓从前解者皆谬，然由拙解以释经文，自觉经文别有意味，且有实用也”云云。此欿然不满之心，不敢自居于必是也。先生阅拙著至此数语，亦可宽愚妄论之罪矣。

答汪景文质疑

详观病案，知系“心肾不交”病。人禀太和之气以生，上阳下阴，互相维系。阳之性亲上，而有下焦之阴吸之，则不至上脱；阴之性亲下，而有上焦之阳吸之，则不至下脱，此临证者所以上病取诸下，下病取诸上也。某少年涉足花丛，既伤于色，致肾阴亏损，不能上吸心阳，上焦阳分先有浮越之势。加以怫郁以激动肝火，纵酒以昏迷脑筋，多言不寐，以耗散气血，是以忽然昏厥，此扁鹊所谓“上有绝阳之络，下有破阴之纽”也。此证若非大便溏泻或犹可治，当峻补真阴以助之上升，收敛元阳以引之下降，镇敛肝气肝火，以熄内风，自然阴阳维系，火降痰消，而精神复初矣。乃此证溏泻数旬，且又阳缩，少阴之根基已陷，用药纵对证，又何益哉？再者，此又似夹杂外感，自太阳陷入少阴，故形似有火而脉沉也。内伤已在不治，况又加之以外感乎？

胃之大络名“虚里”，贯膈络肺，出于左乳下。夫“虚里”之络，即胃输水谷之气于胸中，以积成大气之道路。所以名“虚里”者，因其贯膈络肺，游行于胸中空虚之处也。

答柴德新疑问

万物未有之先，皆赖天地之气化以生之。人禀天地之气化以生，人身亦小天地也。是以人之身内可寄生蛔虫，身外可寄生虱虮。友人田聘卿，曾治一人，腹中生虫，用药下之，长尺余，形若蛇，系其尾倒悬之，滴血数日，系一带根长发。古人谓带根之发，误食之可化为蛇，信不误也。由此推之，蛇之精遗于谷菜之上，人食之可成蛟龙病，又何异乎？且蛟龙病，史书亦恒载之，不但如田君所引征也。后汉书载“华元化见一人病噎食，不得下，令取饼店家蒜虀（捣烂之蒜汁
 ），大可二升，饮之，立吐一蛇。病者悬蛇于车，造陀家，壁上悬蛇数十，乃知其奇。”又唐书方伎传“有宦者奉使岭南，还奏事，适有太医过其前曰，此人腹中有蛟龙。上问之，对曰，曾在岭南骑马行烈日中，渴甚，饮涧水数口，自此常常腹痛。上命太医治之，投以雄黄末，吐出一物，长数寸，有鳞甲，疼遂愈。”按：此条记不甚清，因客中无书可查，遂约略录之。又按：医者一见其人，即知其为蛟龙病者，必因其头面有光也。夏子益《奇疾方》云：“人头面上有光，他人手近之如火炽者，此中蛊也。用蒜汁半两和酒服之，当吐出如蛇状。”

答刘希文问七伤

（一）大饱伤脾：

因脾主运化饮食，饮食太饱，脾之运化力不足以胜之，是以受伤。其作噫者，因脾不运化，气郁中焦，其气郁极欲通，故噫以通之；其欲卧者，因脾主四肢，脾伤四肢酸懒，是以欲卧；其色黄者，因脾属土，土色黄。凡人之五脏，何脏有病，即现何脏所属之本色。此四诊之中，所以望居首也。

（二）大怒气逆伤肝：

因肝属木，木之条上达，木之根下达。为肝气能上达，故能助心气之宣通（肝系下连气海
 ，上连心
 ，故能接引气海中元气上达于心
 ）；为肝气能下达，故能助肾气之疏泄（肾主闭藏
 ，有肝气以疏泄之
 ，二便始能通顺
 ）。大怒，其气有升无降，甚而至于横行，其中所藏之相火，亦遂因之暴动（相火生于命门，寄于肝胆，游行于三焦
 ），耗其血液，所以伤肝而血即少。肝开窍于目，目得血而能视，肝伤血少，所以其目暗也。

（三）形寒饮冷伤肺：

因肺为娇脏，冷热皆足以伤之也。盖肺主皮毛，形寒则皮毛闭塞，肺气不能宣通，遂郁而生热，此肺之因热而伤也。饮冷则胃有寒饮留滞，变为饮邪，上逆于肺而为悬饮，此肺之因冷而伤也。肺主气，开窍于鼻，有病则咳，肺伤所以气少，咳嗽鼻鸣也。

（四）忧愁思虑伤心：

因人之神明藏于脑，故脑为精明之府（《内经
 》脉要精微论
 ），而发出在心，故心为君主之官（《内经
 》灵兰秘典
 ）。神明属阳，阳者主热。忧愁思虑者，神明常常由心发露，心血必因热而耗，是以伤心也。心伤，上之不能充量输血于脑，下之不能充量输血于肝，脑中之神失其凭借，故苦惊喜忘；肝中之魂，失其护卫，故夜不能寐；且肝中血少，必生燥热，故又多怒也。

（五）强力入房坐卧湿地伤肾：

因肾有两枚，皆属于水，中藏相火，为真阴中之真阳，共为坎卦，以统摄下焦真阴、真阳之气。强力入房则伤阴，久坐湿地则伤阳，肾之真阴、真阳俱伤，所以伤肾。肾伤则呼吸之时，不能纳气归根，所以短气；腰者肾之府，肾伤所以腰疼；骨者肾所主，肾伤所以脚骨作疼。至于厥逆下冷，亦肾中水火之气，不能敷布之故也。

（六）风雨寒暑伤形：

因风雨寒暑原天地之气化，虽非若疠疫不正之气，而当其来时或过于猛烈，即与人身之气化有不宜。是以上栋下宇，以御风雨，夏葛冬裘，以节寒暑，卫生之道，自古然也。乃有时为时势所迫，或自不经意，被风雨寒暑之气侵，其身体气弱，不能捍御，则伤形矣。形伤则发落，肌肤枯槁，此犹木伤其本，而害及枝叶也。

（七）大恐惧不节伤志：

因志者为心之所主，必以中正之官辅之，此志始百折不回。中正之官者，胆也，若过恐惧，则胆失其司，即不能辅心以成志，所以伤志。志伤，则心有所图而畏首畏尾，所以恍惚不乐也。


答胡剑华疑问二则

五运六气之说，似乎无凭，然亦非尽无凭，以六气配一岁，初之气风木，二之气君火，三之气相火，四之气湿土，五之气燥金，六之气寒水，每气各主六十日强。而人生之病，即多随各气之主令而现症，此静而有常之主气也。又有每年转换之气，如子午年，初之气寒水，丑未年，初之气风木，寅申年，初之气君火，卯酉年，初之气湿土，辰戌年，初之气相火，己亥年，初之气燥金，此动而不常之客气也。主气有权，客气无权，故人之生病，恒随主气为转移，不随客气为转移。愚以为主气者，乃天地自然之气，圣人因而表彰之，至客气或为后人附会之说耳。五运之说，因甲己化土，故为土运；乙庚化金，故为金运；丙辛化水，故为水运；丁壬化木，故为木运；戊癸化火，故为火运，然必二干相合，始能相化。若但以岁干逢甲，即为土运，逢乙即为金运，此理原来牵强。然甲干主岁，其岁支或又属土；乙干主岁，其岁支或又属金之类。天干地支，合为一气，以之断病，恒有验时。即如陈修园集中所载，戊午年两遇奇恒痢证。夫该证为非常之火毒，业医者恒终身不一见，而修园于戊午年两遇之者，诚以戊为火运，而岁支午又属火，火气太甚，故迭见此证，并云二证之危，皆至七日，因七者，火之成数也。由是观之，五运之说，非尽无凭也。

《内经》诊脉之法，原是三部九候。三部者，分上、中、下；九候者，每部之中又分三部以候脉也。是故上三部在头，以候头面、耳目、口齿之疾；中三部在手，以候手经诸脏腑之疾；下三部在足，以候足经诸脏腑之疾。盖动脉虽皆出于心，而其分支别派，实贯串于各脏腑。其由某脏腑贯而来者，即可以候某脏腑，此《内经》所以有三部九候也。至秦越人《难经》，但取手太阴之动脉处寸口，以为诊病之准则。此仅为中三部中之一部，是取肺能终始诸脉之义（即西人由肺吐出碳气
 ，换氧气之理
 ），其法原不完备。故仲景平脉篇论脉，多手足并举，其《伤寒论》序中，又讥“按手不及足”者，由是而论，若遵《内经》及仲景之诊脉，固确有可凭也。

答徐韵英疑问

《内经》《灵枢》五味篇曰：“谷始入于胃，其精微者，先出于胃之两焦，以溉五脏。”所谓精微者，津液血液也（血虽成于小肠中
 乳糜汁，而其本源实由于胃，故《内经》有“中焦受气，取汁变化而赤是为血”之语
 ）。盖此精微，胃中无时不生出，即无时不灌溉五脏，而毫无停滞也。至其人有病，将胃中所化之精微凝滞而为痰，有如经络瘀血，疮疡溃脓一般，岂可借之以为胃中之滋养乎？至礞石滚痰丸之力虽猛，然病急治标，诚有顽痰充塞过甚，又当为探本穷源之治，使脏腑调和而痰自不生。此贵临证制宜，随时化裁，若浑而言之曰痰，而以为何方可用，何方不可用，原非精当之论也。

癥瘕二字，虽并举而虚实有分。癥者，有实可征，无论痰积、食积、血积，皆确有其物，其中原无气也；瘕者，有象可假，无论痰积、食积、血积，皆忽聚忽散，其中原杂以气也。即但以癥论，其当初病因，亦多由于气分不顺而病及于血，由是而论“气裹血”之语，虽出之俗医，未尝见于古籍，似亦未可厚非也。


答王肖舫质疑

犀黄，诚如兄言为西黄之误。盖牛黄之好者，出于高丽，因高丽之牛大，故所出之黄亦最美（从前高丽清心丸甚佳
 ，以其有牛黄也
 ），特别之曰东牛黄，而其价亦较昂；青海、西藏之地，亦多出牛黄，其成色亚于东牛黄，故又别之曰西牛黄，而其地原有犀，遂又误西为犀也。紫石英，弟恒用之，治女子不育甚效。其未经煅者，其色紫而透彻，大小皆作五棱者佳。盖白石英属阴，紫石英属阳，阴者宜六棱，阳者宜五棱。至钟乳石、蛇含石，皆未用过，不敢置论。

答沈仲圭问学医当读何书为要

鄙人于医学，原系门外汉，而再三殷殷下问，不得不略陈管见以质高明。尝思人以类聚，物以种分。西人之说，由渐进化，故凡有创造，皆谓后来居上。至中华黄族，乃神明之胄，故远溯古昔，吾开天辟地之远祖，实皆经天纬地之圣神也。所以其所创造留贻，以佑启我后人者，无论后世如何变通尽妙，如何鼓舞尽神，皆不能出其范围。而至于医学为尤甚，是以有志医学者，当以农轩之书为根本焉。《神农本经》三百六十五味，每味皆有主治之要点。其所主治者，乃其本品独具之良能，恒有不可由气味推测者。后世本草对于此等处，恒疑而删去，及取其药实试之，其效验恒与经文若合符节。是《本经》胜于后世本草远矣。至后世注《本经》者，若张隐庵、叶天士、陈修园，皆有新颖可取之处，然皆不如徐灵胎所注《本经百种录》之灵妙也。虽所注者仅百种，而寻常日用之药亦大约皆备。他如《本草纲目》，本草原始诸书，亦可参观以广见闻。惟本草雷氏炮制，不宜涉猎，因此书原系刘宋时雷𢽿所著，非上古雷公之书，无论何药，皆炮制失其本性，大为医学之累也。至《内经》从前注者止注《素问》，至清初张隐庵始将《素问》、《灵枢》皆详细诠解，较前人为优，然亦多有谬处。又宜兼看徐灵胎、陈修园节选《内经》之注（此书皆在其本集中
 ）。至经文幽深难解之处，经诸家注疏而仍难解者，亦可以不求深解，盖益我神智瀹我性灵之处，恒在一目了然之处也。至《脉诀》、《内经》开其始，扁鹊（《难经
 》）、仲景（《伤寒金匮
 》）衍其绪，叔和竟其委。 然王氏书多穿凿，不可尽信，须兼看李士材、李濒湖、徐灵胎、陈修园诸家脉诀，方能得其要领，而数家之中，尤以徐氏《脉诀启悟》、《洄溪脉学》为最。至诸方书，《伤寒论》、《金匮》尚矣。然亦有不可尽信处（拙著书中
 ，曾确为指明
 ，兹不赘
 ），盖年远代湮，中有差讹也。他如《千金》、《外台》皆可取，而《千金》之制方，有甚奇特处，可法也。汉、唐而后，诸家著作，无甚可取，迨至张、刘、李、朱四家出，所谓宋、元、明四大家也。而细阅其书，仍未能尽惬人意，如子和重用汗、吐、下三法，可谓有胆有识，而于扶正以胜邪之理，犹欠发挥；东垣善理脾胃，然知脾多阳虚，而不知胃多阴虚，且止知升脾，而不知降胃；丹溪注重滋阴，喜用熟地、龟板、知、柏诸药，果系阳火偏胜，铄其真阴，致不足者用之，恒多效验。若非阳有余而阴实不足，其方断不可用。当调其脾胃，俾多进饮食，自能生津养血，而真阴自足也。至河间主火立论，亦或间有偏欹，而以辛凉治外感，实为后世治温者开不二法门，可崇拜也。至明季南昌喻氏出，本源《内经》，率由仲景，生平著作，大致纯粹，而其《寓意草》二卷，及《尚论篇》中真武、大小青龙诸汤后之论，尤愚所生平快读者也。此外徐氏《洄溪医案》亦甚佳，愚遵用其法，恒多获效。至若陈修园、黄坤载二家，用药恒偏于热，然其义论精到处，亦多可采取。而黄氏肝脾宜升，胆胃宜降之论（在其本草半夏、干姜之下
 ）尤为的确。后此则唐氏容川又为表表杰出，其发明三焦之体质，及其功用，诚突过唐、宋也。上所论者，管见如此，未知尊意以为何如？未知质诸众大雅以为何如？特是事贵师古，尤贵与古为新，方能使医学日有进步。愚愿有志学医者，既于古人著作精心研究，更当举古人著作而扩充之，引申触长之，使古人可作应叹谓后生可畏，然后可为医学嫡派之真种子，而远绍农轩之传也。此敬复。

答周小农问鱼肚

前蒙问奉天之鱼肚，出于何鱼，即作鱼肚之法。今特即所知者略为陈之。按鱼肚色黄，故名黄鱼肚，非出自鳇鱼也。肴品中之鱼骨，出自鳇鱼，而不出鱼肚。出鱼肚之鱼，奉天谓之鲈，以其巨口细鳞状如松花江之鲈也。至敝邑海中亦出鱼肚，其鱼如鲫，大十余斤，俗呼为大鱼。鱼肚乃其胞也。其性温而滋阴，为补肾良药。余用《内经》四乌贼骨一藘茹丸，恒用鱼肚加于其中，以代送丸药之鲍鱼汤。入药时，可用蛤粉炒至发起，即易轧细。若作食品，宜用香油炸至发起，再置凉水中，浸至柔软用之。


复汪景文书

凡癥瘕结于少腹，多妨生育。令正癥瘕结于少腹，如此之大，而仍能生育，恐非血瘀之癥瘕，或是肠蕈证。西人割出人腹中之肠蕈，有重至十余斤者。此证若系瘀血结为癥瘕，多服理冲汤无不愈者。若系肠蕈证，非药饵所能消也。

答金履升问治吐血后咳嗽法

详观百五十三号病案，知系因吐血过多，下焦真阴亏损，以致肾气不敛，冲气上冲。五更乃三阳升发之时，冲气上冲者必益甚，所以脑筋跳动，喘嗽加剧也。欲治此证，当滋阴纳气，敛冲镇肝，方能有效。爰拟方于下以备酌用。

生山药一两
 　大熟地一两
 　净萸肉六钱
 　怀牛膝六钱
 　柏子仁六钱
 　生龙骨四钱
 　　生牡蛎四钱
 　　生赭石四钱
 　　生内金二钱
 　玄参二钱
 　炙草二钱


日服一剂，煎渣重服。

答吴自雄问病

所问妇人血淋之证，因日久损其脾胃，饮食不化，大便滑泄，且血淋又兼砂淋，洵为难治之证。今拟一方，用生山药一斤轧细末，每用八钱，加生车前子二钱，同煮作粥，送服三七细末、生内金细末各五分，每日两次，当点心用之，日久可愈。方中之意，用山药、车前煮粥以治泄泻。而车前又善治淋疼，又送服三七以治血淋，内金以消砂淋，且鸡内金又善消食，与山药并用，又为健补脾胃之妙品也。惟内金生用则力大，而稍有破气之副作用，若气分过虚时，宜先用生者轧细，焙熟用之。若服药数日而血淋不见轻者，可用毕澄茄细末一分，加西药哥拜拔油一分同服。又此证大便不止，血淋亦无从愈，若服山药、车前粥而泻不止，可将熟鸡子黄二三枚捻碎，调在粥中，再煮一两开服之。

答高甘棠问病三则

一、答：

系淋毒未净，故小便浑浊，阴茎之端微肿，似梅毒亦未净尽。方用鲜小蓟根约二两，洗净切碎，丈菊子一两，煮数沸，取汤一大盅，候半温时，掺入西药骨拜波拔尔撒谟一分五厘，调和同服。日两次，半月后当全愈。

二、答：

孕至十三月不育，且腹不甚大，亦不甚动，当是鬼胎。可用带皮尖生桃仁四钱，捣碎，煎汤服之。若服一次不效，再服可用生桃仁六钱，连服数剂，腹当消。盖桃仁皮尖无毒，原宜带皮尖生用，皮色红能入血分，尖乃生发之机，善通气化。杏仁之毒在皮，故必去皮乃可用（中杏仁毒者
 ，用杏树根皮
 ，煎汤饮之即解
 ，神效
 ）。用此方时，须仔细检点，慎勿误用生杏仁。

三、答：

咳嗽四年，肺有伤损，原不易治。方用西药佗氏散一钱，阿斯必林二钱和匀，分为十六包。再用生山药轧末过罗，每用一两煮作粥，当点心服时，送服前二味药末一包。日服二次，久当愈。

答王肖舫问小儿走马牙疳

王洪绪《外科症治全生集》，有赤霜散治走马牙疳甚效。然此药有毒性，敷患处后，有唾须吐出。小儿不知吐，宜以少许点患处，恐多则随津咽下。再每日用黄连清胃丸一付，分三次服下。

答徐庄君问其夫人荡漾病治法

详观所述病案，谓脉象滑动，且得之服六味地黄丸之余，其为热痰郁于中焦，以致胃气上逆，冲气上冲，浸成上盛下虚之证无疑。为其上盛下虚，所以时时有荡漾之病也。法当利痰清火，降胃敛冲，处一小剂，久久服之，气化归根，荡漾自愈。拟方于下：

清半夏三钱
 　柏子仁三钱
 　生赭石轧末三钱
 　生杭芍三钱
 　生芡实一两
 　生姜三片


磨生铁锈浓水煎药。

方中之意，用半夏、赭石以利痰坠痰，即以降胃安冲。用芡实以固下焦气化，使药之降者、坠者有所底止，且以收敛冲气，而不使再上冲也。用芍药以清肝火，利小便，即以开痰之去路。用柏子仁以养肝血，滋肾水，即以调半夏之辛燥。用生姜以透窍络，通神明，即以为治痰药之佐使。至用铁锈水煎药者，诚以诸风掉眩，皆属于肝，荡漾即眩晕也。此中必有肝风萌动，以助胃气、冲气之上升不已。律以金能制木之理，可借铁锈之金气以镇肝木，更推以铁能重坠，引肝中所寄龙雷之火下降也。况铁锈为铁与氧气化合而成，最善补养人之血分，强健人之精神，即久久服之，于脏腑亦无不宜也。

答诸暨孟兴朕疑问二则

禽亦有肺，其肺内与脊肉相连，贴脊之内，中有青色之管二支，即其肺也。至鱼类，其胎生者，若鲸鱼，懒妇鱼之类，皆显然有肺，故恒喙出水面，呼吸喷浪以舒其气。其卵生者，肺与禽同。

草木之生，分甲生乙生。甲生者拆甲而出，其类属阳。乙生者形屈似乙而出，其类属阴。诸豆皆乙生也（出时屈其顶先出土外
 ），为其禀阴柔之气化，力欠宣通，故诸豆多食皆能作胀，豆腐出于豆，是以其性与豆同也。

答月影女士问疼经治法

详观病案，知系血海虚寒，其中气化不宣通也。夫血海者，冲脉也，居脐之两旁，微向下，男女皆有。在女子则上承诸经之血，下应一月之信，有任脉以为之担任，带脉以为之约束。阳维、阴维、阳跷、阴跷为之拥护，督脉为之督摄，《内经》所谓“女子二七，太冲脉盛，月事以时下”者此也。有时其中气化虚损或兼寒凉，其宣通之力微，遂至凝滞而作疼也。而诸脉之担任、拥护、督摄者，亦遂连带而作疼也。斯当温补其气化而宣通之，其疼自止。爰拟方于下：

全当归一两
 　生乳香一两
 　生没药一两
 　小茴香炒熟一两
 　鱼鳔胶猪脂炸脆一两
 　川芎五钱
 　甘松五钱此药原香郁
 ，若陈腐者不用
 亦可


共为细末。每服二钱五分，用真鹿角胶钱半，煎汤送下，日服两次。


答刘希文问湿温治法之理由

行医之道，贵识病之本源，而为提纲挈领之治法。故其疏方也，不过紧要之药数味，以直捣病之要冲而扫除之，则一切诸连带之病，不治自愈。乃今者医学不讲，而恒著书立说以自矜奇异，一证之中，立方众多，一方之中，用药庞杂。必就其诸端论说，而皆深究其所以然之故。若遇说有不通之处，而曲为将顺，是浑俗同流也；显为指摘，是傲气凌人也，不如付之不论之为愈也。今详观所论湿温病状，纯系湿热郁中，致经络闭塞，故其外虽觉寒凉，而内则小便短涩赤黄也。为小便难，水气必多归大肠，所以兼泄泻也。其肢体酸痛者，湿而兼风也。胸膈痞满者，湿气挟饮也。欲治此证，甚属易易，用滑石两许煎汤，送服阿斯必林一片半，汗出即愈。盖二药一发汗，一利水，可令内蕴之湿，由汗与小便而解。且二药之性皆凉，其热亦可随之而解。阿斯必林又善愈关节疼痛也。余用此方，连治数人，皆一汗而愈。若热剧者，滑石或多用，或加生石膏数钱与滑石同煎，亦莫不随手奏效也。盖拙著中自拟之方凡百余，约皆历试有效而后笔之于书，非敢凭虚拟议以误人也。

答王兰远问时方生化汤

当归之味甘胜于辛，性温虽能助热，而濡润多液，又实能滋阴退热，原不可但以助热论。故《本经》谓可治温疟，且谓煮汁饮之尤良，诚以煮汁则其液浓厚，濡润之功益胜也。其性虽流通活血，而用之得当亦能止血。友人王鄂庭曾小便溺血，用黄酒煮当归一两饮之而愈。后其证反复，再服原方不效，问治于仆，俾用鸦胆子去皮五十粒，白糖水送服而愈。继其证又反复，用鸦胆子又不效，仍用酒煎当归法治愈。又傅青主治老妇血崩，用黄芪、当归各一两，桑叶十四片，煎汤送服三七细末三钱，甚效。又单用醋炒当归一两煎服，治血崩亦恒有效。是当归可用以活血，亦可用以止血，故其药原名“文无”，为其能使气血各有所归，而又名当归也。产后血脉淆乱，且兼有瘀血，故可谓产后良药。至川芎其香窜之性，虽甚于当归，然善升清阳之气。凡清阳下陷作寒热者，用川芎治之甚效，而产后又恒有此证。同邑赵姓之妇，因临盆用力过甚，产后得寒热证，其家人为购生化汤二剂服之病顿愈。盖其临盆努力之时，致上焦清阳下陷，故产后遂发寒热，至服生化汤而愈者，全赖川芎升举清阳之力也。旬余寒热又作，其叔父景山知医，往省视之，谓系产后瘀血为恙又兼受寒，于活血化瘀药中，重加干姜。数剂后，寒热益甚，连连饮水，不能解渴。当时仲夏，身热如炙，又复严裹厚被，略以展动即觉冷气侵肤。后仆诊视，左脉沉细欲无，右脉沉紧皆有数象，知其上焦清阳之气下陷，又为热药所伤也。从前服生化汤，借川芎升举之力而暂愈，然川芎能升举清阳，实不能补助清阳之气使之充盛，是以愈而又反复也。为疏方黄芪、玄参各六钱，知母八钱（时已弥月，故可重用凉药），柴胡、桔梗各钱半，升麻一钱，一剂而寒热已，又少为加减，服数剂全愈。由是观之，川芎亦产后之要药也。吴鞠通、王士雄之言皆不可奉为定论。惟发热汗多者，不宜用耳。至包氏所定生化汤，大致亦顺适。惟限于四点钟内服完三剂，未免服药过多。每次冲入绍酒一两，其性过热，又能醉人，必多有不能任受者。仆于妇人产后用生化汤原方，加生怀山药数钱，其大便难者，加阿胶数钱，俾日服一剂，连服三日停止，亦必不至有产后病也。

答陈士成问异证治法

今阅病案，确为痫风无疑。然自古治此证无必效之方，愚遇此等证，有用熊胆治愈者，有用羚羊角治愈者，有用磨刀水治愈者，有用加味磁朱丸治愈者。而效于甲者，未必效于乙，效于乙者，未必效于丙。至西人治此证，除麻醉脑筋暂收目前之功效外，亦无他方。惟中西药并用，大约服之月余，可以除根。详录其方于下：

生赭石末三钱
 　于术三钱
 　酒曲三钱
 　用神曲则无效
 ，且宜生用
 　半夏三钱
 　龙胆草三钱
 　生没药三钱
 （以上系汤剂
 ）　白矾焙枯一两
 　黄丹炒紫色五钱
 　朱砂二钱


共研细，掺熟麦面一两，猪心血和为丸，桐子大。

西药臭剥二钱
 　臭素安母纽谟二钱
 　抱水过鲁拉尔一钱


共研细，掺熟麦面四两，水和为丸，桐子大。

上药三种，早晚各服西药三十丸，午时服朱砂黄丹白矾丸四十丸，每日服药三次，皆煎汤药汁送服。每汤药一剂可煎三次，以递送三次所服丸药，如此服药月余，病可除根。盖西药为麻醉脑筋之品，能强制脑筋使不发痫，治标之药也；中药为健脾、利痰、泻火、镇惊、养神之品，治本之药也。标本并治，所以能随手奏效。此证若但用西药治标，固难祓除病根，久服且有减食量、昏神智之弊。今拟此方，中西并用，相助为理，不但病可除根，而于食量神智亦毫无所损也。


答庞履廷问脱肛治法

脱肛之证，用曼陀罗煎浓汤洗之甚效。仆常用鲜曼陀罗四五斤，煎取浓汁两三大碗。再以其汁煎萸肉二三两，取浓汁一大碗。再用党参二两，轧细末调汁中，晒干。每用四五钱，水煎融化洗之，数次可全愈。

答章景和君代友问病案治法

详观病案，知系胃阴亏损，胃气上逆，当投以滋胃液、降胃气之品。然病久气虚，又当以补气之药佐之。爰拟方于下，放胆服之，必能止呕吐、通大便。迨至饮食不吐，大便照常，然后再拟他方。方用生赭石二两，生山药一两，潞党参五钱，天冬八钱，共煎汤两茶杯，分三次温服下，渣煎一杯半，再分两次温服下。一剂煎两次，共分五次服，日尽一剂，三剂后吐必止，便必顺。用此方者，赭石千万不可减轻。若此药服之觉凉者，可加生姜四五片或初服时加生姜四五片亦可。

答章韶君问腹内动气证治法

观此证，陡有气自脐上冲至胸腔，集于左乳下跳动不休。夫有气陡起于脐上冲者，此奇经八脉中冲脉发出之气也。冲脉之原，上隶于胃，而胃之大络虚里，贯膈络肺出于左乳下为动脉。然无病者其动也微，故不觉其动也。乃因此冲气上冲犯胃，且循虚里之大络贯膈络肺，复出于左乳下与动脉相并，以致动脉因之大动，人即自觉其动而不安矣。当用降冲、敛冲、镇冲、补冲之药以治病源，则左乳下之动脉，自不觉其动矣。爰拟两方于下：

生山药八钱
 　生牡蛎八钱
 　生赭石末四钱
 　生芡实四钱
 　清半夏中有矾须用温水淘净晒干足四钱
 　柏子仁炒捣不去油四钱
 　寸麦冬三钱


上药七味，磨取铁锈浓水煎药。

又方：用净黑铅半斤，用铁勺屡次熔化之，取其屡次熔化所余之铅灰若干，研细过罗。再将熔化所余之铅秤之，若余有四两，复用铁勺熔化之。化后，用硫黄细末两半，撒入勺中，急以铁铲炒拌之，铅经硫黄灼炼，皆成红色，因炒拌结成砂子。晾冷、轧细、过罗，中有轧之成饼者，系未化透之铅，务皆去净。二药各用一两，和以炒熟麦面为丸（不宜多掺，以仅可作成丸为度），如桐子大。每服六七丸或至十余丸（以服后觉药力下行
 ，不至下坠为度
 ），用生山药末五六钱，煮作稀粥送下，一日再服。以上二方单用、同用皆可。

答任伯和问治蛇咬法

《验方新编》治蛇咬法，用吸烟筒中油子，凉水冲出冷饮之。


按：
 此方甚验，设犹不效，可用其相畏之物治之。蛇之所畏者，蜈蚣、雄黄也。拟方用全蜈蚣三条，雄黄二钱，共为末分三包。每用一包，甘草、蚤休各二钱，煎汤送下，日服二次，旬日当愈。若用西药过满俺酸加里〇·〇一克、馏水一〇〇·〇分作六次服，每日服三次，最能解蛇咬之毒。或用此水洗涤患处，亦大能解毒。若内服、外洗二方并用则更佳。

答任伯和问治顽癣法及足底痒治法

大枫子去皮，将仁捣如泥，加白砒细末少许（少少的
 ），和猪脂调膏敷之，此剧方也。又用鲜曼陀罗熬膏（梗叶花实皆可用
 ），加鸦胆子细末（去皮研细
 ），调和作膏药贴之，此为和平方。足底痒可用蛇退三条，甘草二钱，煎水饮之。再将渣重煎熏洗，半月可愈。

答任伯和问喉证治法

初秋时，用大西瓜一个（重约七八斤
 ），开一口装入硼砂、火硝细末各一斤，仍将开下之皮堵上，将西瓜装于新出窑之瓦罐中（瓦罐须未经水湿者
 ），将罐口严封，悬于不动烟火不通空气之静室中。过旬日，视罐外透出白霜，扫下。每霜一两，调入薄荷冰二分，瓶贮，勿令泄气，遇红肿喉证，点之即消。

答黄雨岩问创伤及跌打损伤外敷内服止疼化瘀方

外敷用生赤石脂细末，旱三七细末等分，和匀敷之，立能止血、止疼。内服用旱三七细末二钱，臭剥细末二分，同服下，立能化瘀止疼。

答胡剑华问拔漏管方

按象牙可托疮管外出，而仆实未尝试用。向在籍时，常由庄北中留舍村经过，见路旁沟边有宿根之草，每岁出生以护田畔，高五六尺，其叶如榆，结实如苍耳作扁形。本地之人云，其子能为末敷疮，时仆未尝置意。后在奉天，乃知名为胡苍子（即胡苍耳
 ），为细末纳各种疮管中，其管即化，亦不疼楚，且速于生肌，亦良药也。仆多年未在家，想中留舍村此物尚有，又想各山野或亦有此物，特人不识耳。

答萧介青书

示函，词意甚谦，弟不敢任受。忆当日田君之病，实系瘀血积成臌胀，较水臌尤为难治。且病久身弱，又不敢用剧烈之药开破。而勉用赭石、当归、丹参三药为方（当日似用赭石末
 、全当归各一两
 ，丹参六钱
 ），证竟服之病愈。后又变通此方，去丹参加生山楂、生山药各一两，治邻村少年瘀血证，亦服后降下瘀血若干。用山药者，以其脉甚虚也。至治痢，拙著中共有七方，于治痢之法可谓粗备，且与前人之法迥不同处，以治末期极险之证。再参以方后所附诸案，一切加减通变用法治痢，自无束手之处。近又新验出品治痢之方二则，一治痢疾初得方，即拙著处方编中硝菔通结汤，服其药剂三分之一，或弱半即愈。无论痢之赤白皆可用。若凉者（痢之热者十有八九
 ，间有凉者
 ），可用此汤药，送服生硫黄末二三分许，或将药煎成，酌兑以生姜汁亦可。一治受暑热痢疾方，即拙拟之卫生防疫宝丹，去细辛加椒红一两，薄荷冰改用五钱。若为丸可每服二十粒日服三四次；若作散剂，每次服三分，日服四次。此方又善治噤口痢，酌用之可也。


山西平陆县尹彭子益致山西医学会理事长书（论《衷中参西录》之内容）

奉天立达医院张寿甫所著《衷中参西录》，其中皆本人多年实验之方，较之医校中各家讲义，录古人成书，案而不断，无裨实际者，实高出万万。即如近今晋省发生温病，本可用石膏，而往往服之致泄泻者，此非石膏之过，用石膏不当之过。所谓不当者，既用石膏又用破气耗津、寒中败脾之药，随之不解其非也。张君之用石膏，则皆用顾元气、养津液之药以辅之，所以自言屡次实验情形，苦口婆心独负责任。知事所见医书，实以《衷中参西录》为第一可法之书。其他内伤各方，亦皆与山西之空气及地点相宜，拟求理事长于专校学生传习。学生每人发给一部，必可救许多枉死之人。此书奉天立达医院发售，如经费无余，请令各县解送学生饭费内多解送一元五角，即将此善举做好，且学生都必佩服此书，个个熟习此书，则风同道一，可立而待也。

盛泽王镜泉登《绍兴医报》论《衷中参西录》为医家必读之书

古今书籍极博矣，此不独各书为然也。即医书亦何独不然？《本经》、《内经》、《伤寒》、《金匮》敻乎尚矣，唐之《千金》、《外台》搜罗弘富，足备稽考。至金元间刘、张、李、朱四子出，虽不无偏倚处，然著书立说亦卓然成家。他如吴又可、戴麟郊之研究瘟疫，李濒湖、赵恕轩之研究本草，喻嘉言之研究肺燥，魏柳洲之研究肝病，聂久吾、叶香岩之研究痘科，王洪绪、徐洄溪之研究外科，吴鞠通之研究温病，王潜斋之研究霍乱，其中名言精理，一经开卷获益靡穷。盖业轩岐者，果能精熟以上各书，则已不胜用矣。乃自欧风东渐，译本之书纷至沓来，若解剖学、生理学、病理学、霉菌学、卫生学种种，诸说引人入胜。而新学说与旧学说交讧，遂有冰炭不相容之势。在守旧派，每訾新学为呆滞；在维新派，辄诋旧学为空虚，此固当世医学一大障碍也。求其能融贯中西，汇通新旧，以求医学之尽善尽美，而无偏私之见，存于其中者，则余于张君寿甫之《衷中参西录》见之。斯书共八卷，自拟新方百六十有奇，将以其方为理想而设乎，则未尝不施诸实验而来也。将以其方为实验而成乎，则未尝不根诸理想而致也。盖理想以实验征之而自确，实验以理想索之而愈明，是真能知气化又知形质，取中西学说，合一炉而熔冶之。故用其方者，能确审脉证不差，莫不药到病除也。

虬湖卢逸轩登《如皋医报》论药物篇之内容

名医著作，多言治验方案及药性发明，以其为生平得力之处，不忍泯没无闻，故举之以垂示后人也。然历观古人验方药性，往往不言其所以然，则虽技通神明，心参造化，后世阅之震其名者，讶为惊奇，疑其术者，视若谰语，乌足开示后学法程乎。惟寿甫张氏《衷中参西录》药物学一书，历举诸药功能，所验特效。各案详晰标示，末附西药四十余种，以补中药之不逮。使后学得有指归，发古人之未发，说理精博，妙论绝伦，诚足为轩岐以后之功臣，近代医坛之执牛耳者也。夫医之道，首重理论，次重实验。不尚理论不足以参古人奥义，不讲实验不足以见临证措施。斯书每说一药，必先反复于性味、形质、效能、炮制用量。末附验案、病之表里、虚实、寒热，确确凿凿，见地分明。岂彼剿几句阴阳，窃几句气运，遂率尔操觚，著书立说，空言袭取所可比拟者哉。吾愿今之医界著作者，当如张君之语语尚理论、讲实验，勿空空侈谈五运六气也。月朔同文颜小屡氏以道院纂职赴如皋，嘱于医报社购获斯书，反复环诵廿余日，如饮芝露与味无穷，因记之。

时乙丑小阳春月廿七日

虬湖卢逸轩书于仙芝堂之南隅


伤寒论篇（原七期）

王　序

古圣贤作医学，以救济群生，为举世日用，所需甚于水火，进而与世运相消息、相盛衰。岐黄衣钵，代有传人，间世一出，良有以也。盐山张寿甫先生，寝馈医学，垂五十年，博综典籍，神明而变化之，辨天道之盈虚消长，察禀赋之南北各殊，因时辨方，按脉立法，会通今古，兼用中西。四方学者归之如云，而先生不厌不倦，复遂同人之请，设函授学校，以广流传。先生冲和直谅，济世为怀，延诊求方者，户屦常满，沉疴宿症，无不立应，应无不效。而请益者，或前席陈词，或函牍粉沓，口讲手答，竟委穷源，言无不尽，甚或漏夜未尝有倦容。居迪尝请先生量为同志分劳，以事珍卫。先生愀然曰:病机之变，万有不齐，一字之微，毫厘千里，曷敢稍自懈逸，假手于人哉!呜呼，先生布衣蔬食，不慕荣利，与夫所著《衷中参西录》六期，固人所共知者耳，而先生之立身植品，一以圣贤为指归，譬彼谈佛，世人但知我佛之成道救人，而我佛之投崖饲虎，殆未能尽知也，先生诚千古之传人哉!癸酉秋，居迪道次津沽，见先生精神奕奕，宏论博议，犹如往昔，乃别。经匝月，逮还沽上，而先生已归道山。回忆别时，先生若有不愉色者，然岂预有所知耶?小儿毓瀛幸辱门墙，备蒙教育，未及一修北面之仪，其抱憾又何如耶?长公子春生兄，梓函授遗篇，为《衷中参西录》第七期以行世，是未读《伤寒论》者，固不可不读;已读《伤寒论》者，尤不可不读之书也。虽止于《伤寒论》，而大要可以类推。春生兄克继先业，家学渊源，自必能神明变化，以成先生未竟之志，而济世寿民讵有量哉!

甲戌暮春河间王居迪惠安


高　序

范文正公曰:不为良相，必为良医。盖以燮理阴阳，补偏救弊，致平而定乱，起死而回生，良相、良医其揆一也。或曰举一政而四海胪欢，进一言而万民食德，良相之丰功伟烈，岂医者三指一方所可侔哉?曰不然，子之所拟述而不作之时医，而非所谓良医也。良医者，必先治儒通经，寝馈于《本经》、《灵》、《素》，能于医理触类旁通，发人之所未发，然后本悲天悯人之怀，出其绪余以问世，进而济众临证则妙绪环生，退而著书立论则名山不朽。仲景而后，代有闻人，若晋之王叔和、唐之孙思邈、宋之成无己、明之喻嘉言，以及有清徐、张诸贤皆是也。中古以后，治乱相寻，世少长治久安之策，而多活人济世之书，是良相致治一时，犹未若良医垂法千古也。吾先师张寿甫先生，品学身世，于本集各期序文及前三期自序已见崖略，称之为良医，洵无愧色矣。及读先生之书，仰见肫肫恳恳之诚，流露行间字里，其善气迎人之概，求之他书未之有也。发明医理，本诸载籍，以求弦外之音。如畅论大气，发人之所未发;化裁经方，言人之所不敢言。以古今禀赋不同，为体以亲尝药力之特效，为用不空谈、不讳过，立身于不败之地。语可惊人，而效归实用，求之前贤亦未之有也。故《衷中参西录》前出六期，久已名重医林，风行海内，私淑名流，遵用方论救人无算，先生意犹未足。于癸酉春，发起医学函授，先生时年七十有四岁，精神矍铄，乐此不疲，手制讲义夜分不倦。函授要目，首重伤寒;继之以温病、杂病，以及临床医话，范围愈广，预定四年毕业。尝曰:吾老矣，今将未了之事，托诸函授，四年之后，吾门中必有人材辈出，以行吾志，则可息影田园，乐吾天年矣。时不敏亦列门墙，方自期许，不图是年八月，先生遽归道山，伤寒讲义方告结束，温病正在开端，仅得遗方十一首。长公子春生君，裒辑讲义成书付梓，公之于世，名曰《衷中参西录》第七期，与前六期合为一集，成先志也。书中名贵之处，笔难尽述，要在繁征博引，与古为新，而又与古人精蕴天然合拍，水到渠成，汇为大观。论断中有云吾人生于古人之后，不可以古人之才智囿我，实贵以古人之才智启我，然后医学方有进步。呜呼!寥寥数语，可见吾师毕生之志矣，谓之为全书三昧亦宜。

中华民国二十有三年甲戌春二月通县受业

高崇勋砚樵谨序


张　序

予尝学道于段正元师尊之门。师曰:读古人之书，不被古人所愚，学今人之学，不被今人所惑，从容中道，择善而从，其庶几乎?予尝本此旨，以求天下之士而不可得。后遇张寿甫先生于津门，先生盐山名儒，经史淹通，举凡中外科学，天文、算数、声光、电化，莫不研究有得。居常以天下事自任，其后怀才不遇，遂隐于医，历游国内通商大埠，南至汉皋，东抵辽沈，所至博采旁搜，以资医理之研究。后乃卜居津门，以其平生经验，著《医学衷中参西录》，先后出书凡六期，共二十五卷，风行全国，远至异邦。千古疑难大症，前贤所诿为不治者，先生皆自立新方，效如桴鼓。海内贤达，奉为师资者有年矣。顾先生犹以为未足，尝谓轩岐、仲景之书，大经大法固已灿然，然辗转传写讹错不鲜，且时代变迁，人之禀赋各异，故药之凉热，方之配合，均宜酌古准今，权轻重、峻缓之不同，察天时、人事之迭变，为之变通改正而后可。而前人之注解，多为古人作奴隶，有不可通者，亦强为之解，是不特厚诬古人，亦且遗害于来世。于是先生复设函授医学，手著讲义，经验与理想同归，哲学与科学相合，融冶古今，汇通中外，独辟统系，列为成书。古代医圣之心传，一语道及，石破天惊，为中华医界开一新纪元。学者本此，以求病无遁情，胸有成竹，如饮上池之水，洞见癥结，以之治疾，何疾不瘳?是诚功同良相，博济苍生者也。若段师尊之所称，先生可以当之矣。予幼承庭训，读书之余兼习医理，忽忽十年苦无门径可寻，自聆先生名论，钦佩莫名，于是五体投地，亲受师门。先生诲人不倦，每有疑难辄反复剖解，若惟恐人之不喻者，亦见其诱导，后学之至意也。予方以得名师自幸，而先生于伤寒大纲甫经完毕，温病方一入手之际，竟驾返道山，时癸酉八月初八日也，先生寿七十有四。犹忆是岁七月间，造先生处执卷问难，先生讲解毕，援笔成自咏诗云“八旬已近又何求，意匠经营日不休，但愿同胞皆上寿，敢云身后有千秋”。书成，唏嘘!不料竟成谶语，痛矣!先生哲嗣春生兄，家学渊源，其论证处方，胆识过人，有先生风，曾充前京畿卫戍司令部军医官，今继承先志，行道津门，各处同学函简纷来，咸以将先生函授遗稿付印为请，爰详加校订，付之手民，为《衷中参西录》第七期。予以深蒙先生指导之惠，而又叹春生兄之克绍先志也，略述颠末，而为之序云。

民国二十三年甲戌正月受业门人深县

张堃方舆敬序


题　记

先严寿甫府君，以医问世垂五十年，所著《医学衷中参西录》，循期印行已至六期，历蒙海内医学名家交口称赞，游扬备至，先严感深知己，益乐道不倦。癸酉春，复有医学函授之组设，及门同学多为俊义，所授学理亦一洗肤浅，盖旨趣所寄，欲将毕生心血最后表见于世也。原定方策四年毕业，课程首先精研伤寒、温病、金匮杂证，而后殿以医话汇为大观。惜天不我佑，编发讲义伤寒甫毕，温病正在开端，先严竟于是年秋八月谢世，抱憾以终。呜呼，可不痛哉!荫潮不肖，自幼随侍先严读书，耳提面命，少得绪余，何期惨遭大故。思有以勉继先志，谨将先严遗著《伤寒论讲义》及最后手泽温病验方十一首编辑成书，公之于世，为《衷中参西录》第七期。感蒙诸贤远道赐序，有光简册，并拟广征医林前辈以及同门硕彦，凡曾与先严通函、晤面，研摩医理、质疑问难，重要之简翰、谈片、集锦、零纨，缤纷下惠，继以荫潮生平所闻，于先严之医训，其理论为前所未发明者，汇为医话拾零，以作是集八期之续，盖亦继志述事之微意，惟海内贤达有以教之幸甚。

不肖男荫潮谨识


第一卷

六经总论

伤寒治法以六经分篇，然手足各有六经，实则十二经也。手足之经既有十二，而《伤寒论》但分为六经者何也?按:《内经》之论十二经也，凡言某经而不明言其为手经、足经者皆系足经，至言手经则必明言其为手某经。盖人之足经长、手经短，足经大、手经小，足经原可以统手经，但言足经而手经亦恒寓其中矣。《伤寒论》之以六经分篇，此遵《内经》定例，寓手经于足经中也。彼解《伤寒论》者，谓其所言之六经皆系足经，是犹未明仲景著伤寒之深意也。

经者，气血流通之处也。人之脏腑与某经相通，即为某经之府，其流通之气血原由府发出，而外感之内侵遂多以府为归宿。今将手、足十二经及手、足十二经之府详列于下。

手、足虽有十二经，其名则分为六经，因手、足经之名原相同也。其经有阴有阳，其阳经分太阳、阳明、少阳，其阴经分太阴、少阴、厥阴。其阴阳之经原互相表里，太阳与少阴为表里，阳明与太阴为表里，少阳与厥阴为表里。凡互为表里者，因其阴阳之经并行，其阳行于表，阴行于里也。至于经之分属于府者，足太阳经之府在膀胱，足少阴经之府在肾，足阳明经之府在胃，足太阴经之府在脾，足少阳经之府在胆，足厥阴经之府在肝，此足之三阴三阳经与府也。

手之太阳经其府在小肠，手之少阴经其府在心，手之阳明经其府在大肠，手之太阴经其府在肺，手之少阳经其府在三焦，手之厥阴经其府在心胞，此手之三阴三阳经与府也。

阳经为阴经之表，而太阳经又为表中之表，其经之大都会在背，而实则为周身之外廓，周身之营血卫气皆赖其卫护保合，且具有充分之热力，为营卫御外感之内侵，是以《内经》名之为巨阳。推原其热力之由来，不外君相二火，君火生于心之血脉，与肺相循环，而散热于胸中大气(一名宗气)
 ，以外通于营卫，此如日丽中天，有阳光下济之热也，是以其经名为太阳。相火生于肾中命门，肾原属水，中藏相火，其水火蒸热之气，由膀胱连三焦之脂膜以透达于身之外表，此犹地心水火之气(地中心有水火之气
 )，应春令上透地面以生热也，为其热力发于水中，故太阳之经又名太阳寒水之经也。为太阳经之热力生于君相二火，是以其经不但以膀胱为府，而亦以胸中为府，观《伤寒论》陷胸诸汤丸及泻心诸汤，皆列于太阳篇中可知也。

至于人病伤寒，其六经相传之次第，详于《内经》，《素问》热论篇谓，“人之伤于寒也，则为病热，一日巨阳受之，故头项痛，腰脊强;二日阳明受之，阳明主肌肉，其脉侠(同夹)
 鼻络于目，故身热目疼，而鼻干不得卧也;三日少阳受之，少阳主胆，其脉循胁络于耳，故胸胁痛而耳聋，三阳经络皆受其病而未入于藏者故可汗而已;四日太阴受之，太阴脉布胃中络于嗌(咽喉)
 ，故腹满而嗌干;五日少阴受之，少阴脉贯肾络于肺，系舌本，故口燥舌干而渴;六日厥阴受之，厥阴之脉循阴器而络于肝，故烦满而囊缩。经络受病入于府者，故可下而已。”此《内经》论六经相传之次第也。至《伤寒论》六经之次序，皆以《内经》为法，而未明言其日传一经。至愚生平临证之实验，见有伤寒至旬日，病犹在太阳之府者，至他经相传之日期，亦无一定。盖《内经》言其常，而病情之变化恒有出于常例之外者。至传至某经，即现某经之病状，此又不尽然，推原其所以然之故，且加以生平临证之实验，知传至某经即现某经之病状者，多系因其经先有内伤也。若无内伤则传至某经恒有不即现某经之病时，此在临证者细心体察耳。

至于六经之命名，手足皆同，然有因手经发源之府而命名者，有因足经发源之府而命名者。如太阳经名为太阳寒水之经，此原因足太阳之府命名，而手太阳亦名太阳寒水之经者，是以足经而连带其手经也。他如阳明经名为阳明燥金之经，是因手阳明之府命名(手阳明府大肠属金，其互为表里之肺亦属金)
 ，而足阳明经亦名阳明燥金之经者，是以手经而连带其足经也。少阳经名为少阳相火之经，此因足少阳之府命名(胆中寄有相火
 )，而手少阳经亦名为少阳相火之经者，是以足经而连带其手经也。太阴经名为太阴湿土之经，此因足太阴之府命名(脾为湿土)
 ，而手太阴经亦名太阴湿土之经者，是以足经而连带其手经也。少阴经名为少阴君火之经，此因手少阴之府命名(心为君火)
 ，而足少阴经亦名少阴君火之经者，是以手经而连带其足经也。厥阴经名为厥阴风木之经，此因足厥阴之府命名(肝属木而主风)
 ，而手厥阴经亦名厥阴风木之经者，是以足经而连带其手经也。此手足十二经可并为六经之义也。

太阳病桂枝汤证

病名伤寒，而太阳篇之开端，实中风、伤寒、风温并列。盖寒气多随风至，是中风者伤寒之诱起也。无论中风、伤寒，入阳明后皆化为温，是温病者伤寒之归宿也。惟其初得之时，中风、伤寒、温病，当分三种治法耳。为中风为伤寒之诱起，是以太阳篇开始之第一方为桂枝汤，其方原为治中风而设也。《伤寒论》原文云:太阳病，发热，汗出，恶风，脉缓者(缓脉与迟脉不同，脉搏以一息
 四至为准，脉迟者不足四至，若缓脉则至数不改似有懒动之意)
 ，名为中风。

太阳中风，阳浮而阴弱(脉法关前为阳，关后为阴，其浮脉见于关前，弱脉见于关后，浮者着手即得，弱者不任重按)
 ，阳浮者热自发，阴弱者汗自出，啬啬恶寒(单弱不胜寒之意)
 ，淅淅恶风(为风所伤恒畏风声之意)
 ，翕翕发热(其热蕴而不散之意)
 ，鼻鸣干呕者，桂枝汤主之。


桂枝汤方

桂枝三两去皮，芍药三两，炙甘草二两，生姜三两，大枣十二枚擘。上五味[image: ]
 咀，以水七升，微火煮取三升，去滓，适寒温，服一升。服已须臾，啜热稀粥一升余，以助药力。温覆令一时许，遍体[image: ]
 [image: ]
 微似有汗者益佳，不可令如水流漓，病必不除。若一服汗出病瘥(愈也)
 ，停后服，不必尽剂。若不汗，更服，依前法。又不汗，后服当小促其间，半日许，令三服尽。若病重者，一日一夜服，周时观之。服一剂尽，病证犹在者，更作服。若不汗出者，乃服至二三剂。禁生冷、黏滑、肉面、五辛、酒酪、臭恶等物。

古用桂枝，但取新生枝之嫩尖，折视之皮骨不分，若见有皮骨可分者，去之不用，非去枝上之皮也。

陈古愚曰:桂枝辛温阳也，芍药苦平阴也。桂枝又得生姜之辛同气相求，可恃之以调周身之阳气;芍药而得大枣、甘草之甘，则甘苦化合可恃之以滋周身之阴液，即取大补阴阳之品，养其汗源为胜邪之本，又啜粥以助之，取水谷之津以为汗，汗后毫不受伤，所谓立身有不败之地以图万全也。

人之营卫皆在太阳部位，卫主皮毛，皮毛之内有白膜一层名为腠理，腠理之内遍布微丝血管即营也。其人若卫气充盛，可为周身之外围，即受风不能深入(此受风，不可名为中风)
 ，其人恒多汗闭不出，迨其卫气流通其风自去，原可不药而愈也。至桂枝汤所主之证，乃卫气虚弱，不能护卫其营分，外感之风直透卫而入营，其营为风邪所伤，又乏卫之保护，是以易于出汗。其发热者，因营分中之微丝血管原有自心传来之热，而有风以扰之，则更激发其热也。其恶风者，因卫虚无御风之力，而病之起点又由于风也。推原其卫气不能卫护之故，实由于胸中大气之虚损。《灵枢》五味篇曰:“谷始入于胃，其精微者，先出于胃之两焦，以溉五藏，别出两行营卫之道，其大气之抟而不行者，积于胸中，命曰气海。”由斯观之，营卫原与胸中大气息息相通，而大气实为营卫内部之大都会。愚临证实验以来，见有大气虚者，其营卫即不能护卫于外而汗出淋漓。夫大气原赖水谷之气时时培养，观服桂枝汤者当啜热粥以助药力，此不惟助其速于出汗，实兼欲助胸中大气以固营卫之本源也。

或问:桂枝汤提纲中，原谓阴弱者汗自出，未尝言阳弱者汗自出也。夫关后为阴主血，关前为阳主气，桂枝汤证，其弱脉惟见于关后，至关前之脉则见有浮象，未见其弱，而先生竟谓桂枝汤证之出汗，实由于胸中大气之弱，不显与提纲中之言相背乎?答曰:凡受风之脉多见于关前，提纲中所谓阳浮者，其关前之脉因受风而浮也，所谓阴弱者，知其未病之先其脉原弱，至病后而仍不改其弱也。由斯而论，其未病之先，不但关后之脉弱，即关前之脉亦弱，既病之后，其关前脉之弱者转为浮脉所掩，而不见其弱耳。然其脉虽浮，必不任重按，是浮中仍有弱也，特古人立言尚简，未尝细细明言耳。孟子谓:“读古人之书，不以文害辞，不以辞害志，以意逆志，是为得之。”至吾人之读古人医书，亦当遵斯道也。是以愚用桂枝汤时，恒加黄芪以补其胸中大气，加薄荷以助其速于出汗，不至若方后所云，恒服药多次始汗也。又宜加天花粉助芍药以退热(但用芍药退热之力恒不足)
 ，即以防黄芪服后能助热也(黄芪天花粉等分并用，其凉热之力相敌，若兼用之助芍药清热，分量又宜多用
 )。若遇干呕过甚者，又宜加半夏以治其呕，惟此时药房所鬻之半夏，多制以矾(虽清半夏亦有矾
 )，若用以止呕，必须用微温之水淘净矾味，用之方效。

或疑《伤寒论》方中未有用薄荷者，想薄荷之性或于伤寒有所不宜，是以仲景于治伤寒诸方中未尝一用。不知论古人之方，当先知古人所处之世，当仲景时，论药之书惟有《神农本经》，是以仲景所用药品不外《神农本经》，而薄荷古名为苛，菜蔬中或有用者，而《本经》未载，是以仲景不用也。且薄荷之性凉而能散，能发出人之凉汗，桂枝汤证，原挟有外感之热，发出凉汗即愈矣。惟不宜过煎以存其辛凉之性，则用之必有效也。

愚治桂枝汤证，又有屡用屡效之便方，较用桂枝汤殊为省事，方用生怀山药细末两半或一两，凉水调和煮成稀粥一碗，加白糖令适口，以之送服西药阿斯必林一瓦(合中量二分六厘四毫)
 ，得汗即愈。

山药富有蛋白质，人皆知其为补肾润肺之品，而实具有人参性质，能培养全身气化，兼能固摄全身气化，服之能补助胸中大气，使卫气外护之力顿强。阿斯必林之原质，存于杨柳皮液中，而少加硫酸制之，为洞悉其原质及制法，故敢与中药并用。杨柳皮中之津液其性原清凉，且有以皮达皮之用，又少制以硫酸则其透表之力最速，少少用之即可发出周身凉汗，而外感之风热可因之而顿解矣。


男荫潮按:有服阿斯必林不能得汗者，必其人素有蕴寒，其脉之迟，阿斯必林之性原凉，故服之不能得汗，若煎生姜汤送服，其内蕴之寒得姜之辛温透表，与阿斯必林相济，必能得汗，屡用屡效，故附录之。



桂枝汤证之出汗，不过间有出汗之时，非时时皆出汗也，故必用药再发其汗，始能将外感之风邪逐出。然风邪去后，又虑其自汗之病不愈，故方中山药与阿斯必林并用，一发汗、一止汗也。至于发汗与止汗之药并用而药力两不相妨者，此中原有深义。盖药性之入人脏腑，其流行之迟速原迥异，阿斯必林之性其发汗最速，而山药止汗之力则奏效稍迟，是以二药虽一时并用，而其药力之行则一先一后，分毫不相妨碍也。


太阳病麻黄汤证(附:太阳与阳明合病麻黄汤证)

《伤寒论》原治伤寒之书，而首论中风者，因中风亦可名为伤寒也(《难经》曰:“伤寒有五:有中风，有伤寒，有湿温，有热病，有温病
 ”)
 。然究与真伤寒不同，盖中风病轻伤寒病重。为其重也，而治之者必须用大有力之药，始能胜任。所谓大有力者，即《伤寒论》中之麻黄汤是也。今试论麻黄汤证及麻黄汤制方之义，并详论用麻黄汤时通变化裁之法。

《伤寒论》原文:太阳病，或已发热，或未发热，必恶寒，体痛，呕逆，脉阴阳俱紧者，名为伤寒。又原文:太阳病，头疼发热，身疼腰痛，骨节疼痛，恶风，无汗而喘者，麻黄汤主之。

脉象阴阳俱紧，实为伤寒之确征，然紧脉之状最难形容，惟深明其病理，自不难想象而得，脉生于心，心一动而外输其血，周身之脉即一动，动则如波浪之有起伏。以理言之，凡脉之力大者，其起伏之势自应愈大。至紧脉其跳动若有力而转若无所起伏，究其所以然之故，实因太阳为外卫之阳，因为寒所袭，逼之内陷与脉相并，则脉得太阳蕴蓄之热，原当起伏有力以成反应之势，而寒气紧缩之力，又复逼压其脉道使不能起伏，是以指下诊之似甚有力而竟直穿而过，且因其不得起伏，蓄极而有左右弹之势，此紧脉真象也。

至麻黄汤证，全体作疼痛者，以筋骨不禁寒气之紧缩也(铁条经严寒则缩短，寒气紧缩之力可知
 )。其发热者，身中之元阳为寒气闭塞不能宣散而增热也。其无汗恶风者，汗为寒闭，内蕴之热原欲藉汗透出，是以恶风也。其作喘者，因手太阴肺经与卫共主皮毛，寒气由皮毛入肺，闭其肺中气管，是以不纳气而作喘。然深究其作喘之由，犹不但此也，人之胸中亦太阳之部位也，其中间所积大气，原与外表之卫气息息相通，然大气即宗气，《内经》《灵枢》(《内经》中《灵枢》、《素问》各自为书)
 谓:宗气积于胸中，出于喉咙，以贯心脉而行呼吸。夫大气既能以贯心脉，是营血之中亦大气所流通也，伤寒之证，其营卫皆为外寒所束，则大气内郁必膨胀而上逆冲肺，此又喘之所由来也。

麻黄汤方:

麻黄三两，桂枝三两去皮，甘草一两炙，杏仁七十个去皮尖。上四味，以水九升，先煮麻黄减二升，去上沫，纳诸药，煮取二升半，去渣，温服八合(一升十合)，
 覆取微似汗，不须啜粥，余如桂枝法将息。

麻黄发汗力甚猛烈，先煮之去其浮沫，因其沫中含有发表之猛力，去之所以缓麻黄发表之性也。麻黄不但善于发汗，且善利小便，外感之在太阳者，间有由经入府而留连不去者(凡太阳病多日不解者，皆是由经入府)
 ，以麻黄发其汗，则外感之在经者可解，以麻黄利其小便，则外感之由经入府者，亦可分消也。且麻黄又兼入手太阴能泻肺定喘，俾外感之由皮毛窜入肺者(肺主皮毛)
 ，亦清肃无遗。是以发太阳之汗者不但麻黄，而仲景定此方时独取麻黄也。桂枝味辛性温，亦具有发表之力，而其所发表者，惟在肌肉之间，故善托肌肉中之寒外出，且《本经》惟其主上气咳逆吐吸(吸气甫入即吐出)
 ，是桂枝不但能佐麻黄发表，兼能佐麻黄入肺定喘也。杏仁味苦性温，《本经》亦谓其主咳逆上气，是亦能佐麻黄定喘可知，而其苦降之性又善通小便，能佐麻黄以除太阳病之留连于府者，故又加之以为佐使也。至于甘草之甘缓，能缓麻黄发汗之猛烈，兼能解杏仁之小毒，即以填补(甘草属土能填补)
 出汗后之汗腺空虚也。药止四味，面面俱到，且又互相协助，此诚非圣手莫办也。

人之禀赋随天地之气化为转移，古今之气化或有不同，则今人与古人之禀赋，其强弱厚薄偏阴偏阳之际不无差池，是以古方用于今日，正不妨因时制宜而为之变通加减也。愚弱冠后，初为人治病时，用麻黄汤原方以治伤寒，有效有不效。其不效者，服麻黄汤出汗后其病恒转入阳明，后乃悟今人禀赋多阴亏，后再用麻黄汤时，遂于方中加知母(近时知母多伪，宜以天花粉代之)
 数钱以滋阴退热，则用之皆效。

间有其人阳分虚者，又当于麻黄汤中加补气之药以助之出汗，一人年近四旬，身体素羸弱，于季冬得伤寒证，医者投以麻黄汤汗无分毫，求为诊治，其脉似紧而不任重按，遂于麻黄汤中加生黄芪、天花粉各五钱，一剂得汗而愈。

又一人亦年近四旬，初得外感，经医甫治愈，即出门作事，又重受外感，内外俱觉寒凉，头疼气息微喘，周身微形寒战，诊其脉六部皆无，重按亦不见，愚不禁骇然，问其心中除觉寒凉外别无所苦，知犹可治，不至有意外之虑，遂于麻黄汤原方中为加生黄芪一两，服药后六脉皆出，周身得微汗病遂愈。

麻黄汤证有兼咽喉疼者，宜将方中桂枝减半，加天花粉六钱，射干三钱，若其咽喉疼而且肿者，麻黄亦宜减半，去桂枝再加生蒲黄三钱以消其肿。然如此加减，凉药重而表药轻，若服后过点半钟不出汗时，亦服西药阿斯必林瓦许以助其汗，若服后汗仍不出时，宜阿斯必林接续再服，以汗出为目的，若能遍体皆微见汗，则咽喉之疼肿皆愈矣。

麻黄汤证，若遇其人素有肺劳病者，宜于原方中加生怀山药、天门冬各八钱。

麻黄汤证，若遇其人素有吐血病者，虽时已愈，仍宜去桂枝以防风二钱代之(吐血之证，最忌桂枝)
 ，再加生杭芍三钱，按古之一两约折为今之三钱，且将一次所煎之汤分作三剂，则一剂之中当有麻黄三钱，然又宜因时、因地、因人细为斟酌，不必定以三钱为准也。如温和之时，汗易出少用麻黄即能出汗;严寒之时，汗难出必多用麻黄始能出汗，此因时也。又如大江以南之人，其地气候温暖，人之生于其地者，其肌肤浅薄，麻黄至一钱即可出汗，故南方所出医书有用麻黄不过一钱之语;至黄河南北，用麻黄约可以三钱为率;至东三省人，因生长于严寒之地，其肌肤颇强厚，须于三钱之外再将麻黄加重始能得汗，此因地也。至于地无论南北，时无论寒燠，凡其人之劳碌于风尘，与长居屋中者，其肌肤之厚薄强弱原自不同，即其汗之易出不易出，或宜多用麻黄，或宜少用麻黄，原不一致，此因人也。用古人之方者，岂可胶柱鼓瑟哉。

《伤寒论》原文:太阳与阳明合病，喘而胸满者，不可下，宜麻黄汤主之。


按:
 太阳与阳明合病，是太阳表证未罢，而又兼阳明之热也。其喘者风寒由皮毛袭肺也;其胸满者胸中大气因营卫闭塞，不能宣通而生[image: ]
 胀也;其言不可下者，因阳明仍连太阳，下之则成结胸，且其胸本发满，成结胸尤易，矧其阳明之热，仅在于经，亦断无可下之理，故谆谆以不可下示戒也。仍治以麻黄汤，是开其太阳而使阳明初生之热随汗而解也。


按:
 证兼阳明，而仍用麻黄汤主治，在古人禀赋敦厚，淡泊寡欲，服之可以有效。今人则禀赋薄弱，嗜好日多，强半阴亏，若遇此等证时，宜以薄荷代方中桂枝。若其热稍剧，而大便实者，又宜酌加生石膏(宜生用不可煅用，理详白虎汤下)
 数钱，方能有效。


太阳温病麻杏甘石汤证

至于温病，在上古时，原与中风、伤寒统名之为伤寒，是以秦越人《难经》有伤寒有五之说，至仲景著《伤寒论》，知温病初得之治法，原与中风、伤寒皆不同，故于太阳篇首即明分为三项，而于温病复详细论之，此仲景之医学，较上古有进步之处也。

《伤寒论》原文:太阳病，发热而渴，不恶寒者为温病，若发汗已身灼热者，名曰风温。风温为病，脉阴阳俱浮，自汗出，身重多眠睡，息必鼾，语言难出。

论温病之开端，亦冠以太阳病三字者，因温病亦必自太阳(此是足太阳非手太阳，彼谓温病入手经不入足经者，果何所据也)
 入也。然其化热最速，不过数小时即侵入阳明，是以不觉恶寒转发热而渴也。治之者不知其为温病，而误以热药发之，竟至汗出不解而转增其灼热，则即此不受热药之发表，可确定其名为风温矣。其脉阴阳俱浮者，象风之飘扬也;自汗出者，热随浮脉外透也;身重者，身体经热酸软也;多眠睡者，精神经热昏沉也;语言难出者，上焦有热而舌肿胀也。


按:
 风温之外，又有湿温病与伏气化热温病，而提纲中止论风温者，因湿温及伏气化热之温病，其病之起点亦恒为风所激发，故皆可以风温统之也。


又按:
 提纲中论风温之病状详矣，而提纲之后未列治法，后世以为憾事。及反复详细推之，乃知《伤寒论》中原有治温病之方，特因全书散佚，后经叔和编辑而错简在后耳。尝观其第六十二节云，发汗后不可更行桂枝汤，汗出而喘无大热者，可与麻黄杏仁甘草石膏汤。今取此节与温病提纲对观，则此节之所谓发汗后，即提纲之所谓若发汗也;此节之所谓喘，即提纲之所谓息必鼾也，由口息而喘者，由鼻息即鼾矣;此节之所谓无大热，即提纲之所谓身灼热也。盖其灼热犹在外表，心中仍无大热也。将此节之文与温病提纲一一比较，皆若合符节。夫中风、伤寒、温病特立三大提纲，已并列于篇首，至其后则于治中风治伤寒之方首仍加提纲，以彼例此，确知此节之文原为温病之方，另加提纲无疑，即麻杏甘石汤为治温病之方无疑也。盖当仲景时，人之治温病者，犹混温病于中风、伤寒之中，于病初得时，未细审其发热不恶寒，而以温热之药发之，是以汗后不解。或见其发热不恶寒，误认为病已传里，而竟以药下之，是以百六十三节，又有下后不可更行桂枝汤云云。所稍异者，一在汗后，一在下后，仲景恐人见其汗出再误认为桂枝证，故切戒其不可更行桂枝汤，而宜治以麻杏甘石汤。盖伤寒定例，凡各经病证误服他药后，其原病犹在者，仍可投以正治之原方，是以百零三节云，凡柴胡汤病证而下之，若柴胡证不罢者复与小柴胡汤。以此例彼，知麻杏甘石汤为救温病误治之方，实即治温病初得之主方，而欲用此方于今日，须将古之分量稍有变通。

麻黄杏仁甘草石膏汤原方:

麻黄四两去节，杏仁五十个去皮尖，甘草二两，石膏八两碎绵裹。上四味，以水七升，先煮麻黄减二升，去上沫，纳诸药，煮取二升，去渣，温服一升。

方中之义，用麻黄协杏仁以定喘，伍以石膏以退热，热退其汗自止也。复加甘草者，取其甘缓之性，能调和麻黄、石膏，使其凉热之力溶和无间以相助成功，是以奏效甚捷也。


按:
 此方原治温病之汗出无大热者，若其证非汗出且热稍重者，用此方时，原宜因证为之变通，是以愚用此方时，石膏之分量恒为麻黄之十倍，或麻黄一钱石膏一两，或麻黄钱半石膏两半。遇有不出汗者，恐麻黄少用不致汗，服药后可服西药阿斯必林瓦许以助其汗，若遇热重者，石膏又可多用。曾治白喉证及烂喉痧证(烂喉痧证必兼温病，白喉证亦多微兼外感)
 ，麻黄用一钱，石膏恒重至二两，喉证最忌麻黄，而能多用石膏以辅弼之，则不惟不忌，转能藉麻黄之力立见奇功也。

至于肺病之起点，恒有因感受风温，其风邪稽留肺中化热铄肺，有时肺中作痒，即连连喘嗽者，亦宜投以此汤，清其久蕴之风邪，连服数剂其肺中不作痒，嗽喘自能减轻，再徐治以润肺清火利痰之剂，而肺病可除矣。盖此麻杏甘石汤之用处甚广，凡新受外感作喘嗽，及头疼、齿疼、两腮肿疼，其病因由于外感风热者皆可用之，惟方中药品之分量，宜因证变通耳。


附记:
 北平大陆银行理事林农孙，年近五旬，因受风温，虽经医治愈，而肺中余热未清，致肺阴铄耗，酿成肺病，屡经医治无效，其脉一息五至，浮沉皆有力，自言喉连肺际，若觉痒则咳嗽顿发，剧时连嗽数十声，周身汗出，必吐出若干稠痰其嗽始止。问其心中常觉发热，大便燥甚，四五日一行，因悟其肺际作痒，即顿发咳嗽者，必其从前病时风邪由皮毛袭入肺中者，至今犹未尽除也。因其肺中风热相助为虐，宜以麻黄祛其风，石膏清其热，遂为开麻杏甘石汤方，麻黄用钱半，生石膏用两半，杏仁三钱，甘草二钱，煎服一剂，咳嗽顿愈。诊其脉仍有力，又为开善后之方，用生山药一两，北沙参、天花粉、天冬各五钱，川贝、射干、苏子、甘草各二钱，嘱其多服数剂，肺病可从此除根。后阅旬日，愚又赴北平，林农孙又求诊视，言先生去后，余服所开善后方，肺痒咳嗽仍然反复，遂仍服第一次方，至今已连服十剂，心中热已退，仍分毫不觉药凉，肺痒咳嗽皆愈，且饮食增加，大便亦不甚干燥。闻其所言，诚出愚意料之外也。再诊其脉已不数，仍似有力，遂将方中麻黄改用一钱，石膏改用一两，杏仁改用二钱，又加生怀山药六钱，俾煎汤接续服之，若服之稍觉凉时，即速停止。后连服七八剂似稍觉凉，遂停服，肺病从此竟愈。


按:
 治肺劳投以麻黄杏仁甘草石膏汤，且用至二十余剂，竟将肺劳治愈，未免令阅者生疑，然此中固有精细之理由在也。盖肺病之所以难愈者，为治之者但治其目前所现之证，而不深究其病因也。如此证原以外感受风成肺劳，且其肺中作痒，犹有风邪存留肺中，且为日既久则为锢闭难出之风邪，非麻黄不能开发其锢闭之深，惟其性偏于热于肺中蕴有实热者不宜，而重用生石膏以辅弼之，既可解麻黄之热，更可清肺中久蕴之热，以治肺热有风劳嗽者，原为正治之方，故服之立时见功。至于此药，必久服始能拔除病根，且久服麻黄、石膏而无流弊者，此中又有理由在。盖深入久锢之风邪，非屡次发之不能透，而伍以多量之石膏以为之反佐，俾麻黄之力惟旋转于肺脏之中，不至直达于表而为汗，此麻黄久服无弊之原因也。至石膏性虽寒凉，然其质重气轻，煎入汤剂毫无汁浆(无汁浆即是无质)
 ，其轻而且凉之气，尽随麻黄发表之力外出，不复留中而伤脾胃，此石膏久服无弊之原因也。所遇之证，非如此治法不愈，用药即不得不如此也。

邻村高边务孙连衡，年三十许，自初夏得喘证。动则作喘，即安居呼吸亦似迫促，服药五十余剂不愈。医者以为已成肺劳，诿为不治。闻愚回籍求为诊治，其脉浮而滑，右寸关尤甚，知其风与痰互相胶漆滞塞肺窍也。为开麻杏甘石汤，麻黄三钱，杏仁三钱，生石膏一两，甘草钱半，煎汤送服苦葶苈子(炒熟)
 二钱，一剂而喘定，继又服利痰润肺少加表散之剂，数服全愈。


太阳病大青龙汤证(附:脉微弱汗出恶风及筋惕肉[image: BZ_449_963_1495_1024_1556]
 治法)

有太阳中风之脉，兼见太阳伤寒之脉者，大青龙汤所主之证是也。其三十八节原文提纲云:太阳中风，脉浮紧，发热恶寒，身疼痛，不汗出而烦躁者，大青龙汤主之。若脉微弱，汗出恶风者，不可服之，服之则厥逆，筋惕肉[image: BZ_449_963_1495_1024_1556]
 ，此为逆也。

大青龙汤方:

麻黄六两去节，桂枝二两去皮，甘草二两炙，杏仁五十个去皮尖，生姜三两切，大枣十二枚劈，石膏如鸡子大碎(如鸡子大当有今之三两)
 。上七味，以水九升，先煮麻黄减二升，去上沫，纳诸药，煮取三升，去滓，温服一升，取微似汗，汗出多者，温粉扑之。一服汗者，停后服，汗多亡阳遂虚，恶风、烦躁、不得眠也。


按:
 此大青龙汤所主之证，原系胸中先有蕴热，又为风寒锢其外表，致其胸中之蕴热有蓄极外越之势。而其锢闭之风寒，而犹恐芍药苦降酸敛之性，似于发汗不宜，而代以石膏，且多用之以厚其力，其辛散凉润之性，既能助麻、桂达表，又善化胸中蕴蓄之热为汗，随麻、桂透表而出也。为有云腾致雨之象，是以名为大青龙也。至于脉微弱，汗出恶风者，原系胸中大气虚损，不能固摄卫气，即使有热亦是虚阳外浮，若误投以大青龙汤，人必至虚者益虚，其人之元阳因气分虚极而欲脱，遂致肝风萌动而筋惕肉[image: BZ_449_963_1495_1024_1556]
 也。夫大青龙汤既不可用，遇此证者自当另有治法，拟用生黄芪、生杭芍各五钱，麻黄钱半，煎汤一次服下，此用麻黄以逐其外感，黄芪以补其气虚，芍药以清其虚热也。为方中有黄芪以补助气分，故麻黄仍可少用也。若其人已误服大青龙汤，而大汗亡阳筋惕肉[image: BZ_449_963_1495_1024_1556]
 者，宜去方中麻黄加净萸肉一两。

其三十九节原文云:伤寒，脉浮缓，身不疼但重，乍有轻时，无少阴证者，大青龙汤发之。细思此节之文，知所言之证原系温病，而节首冠以伤寒二字者，因中风、温病在本书之定例，均可名为伤寒也。凡外感之脉多浮，以其多兼中风也。前节言伤寒脉浮紧，是所中者为栗烈之寒风，是中风兼伤寒也。后节言伤寒脉浮缓，知所中者非栗烈之寒风，当为柔和之温风，既中柔和之温风，则即成风温矣。是以病为伤寒必胸中烦躁而后可用石膏，至温病其胸中不烦躁，亦恒可用石膏，且其身不疼但重，伤寒第六节温病提纲中，原明言身重此明征也。况其证乍有轻时，若在伤寒必不复重用石膏，惟温病虽有轻时，亦可重用石膏。又伤寒初得有少阴证，若温病则始终无少阴证(少阴证有寒有热，此言无少阴证，指少阴之寒证而言
 ，少阴寒证断不可用大青龙汤
 ，至少阴热证
 ，原为伏气化热窜入少阴，虽在初得亦可治以大青龙汤，此又不可不知)
 ，此尤不为伤寒而为温病之明也。由此观之，是此节原为治温病者说法，欲其急清燥热以存真阴为先务也。至愚用此方治温病时，恒以薄荷代方中桂枝，尤为稳妥。

凡发汗所用之药，其或凉或热，贵与病适宜。其初得病寒者宜用热药发其汗，初得病热者宜用凉药发其汗。如大青龙汤证，若投以麻黄汤则以热济热，恒不能出汗，即或出汗其病不惟不解，转益增烦躁，惟于麻、桂汤中去芍药，重加石膏多于麻桂数倍，其凉润轻散之性，与胸中之烦躁化合自能作汗，矧有麻黄之善透表者以助之，故服后覆杯之顷即可周身得汗也。曾治一人，冬日得伤寒证，胸中异常烦躁，医者不识为大青龙汤证，竟投以麻黄汤，服后分毫无汗，胸中烦躁益甚，自觉屋隘莫能容，诊其脉洪滑而浮，治以大青龙汤，为加天花粉八钱，服后五分钟，周身汗出如洗，病若失。

或问:服桂枝汤者，宜微似有汗，不可令如水流漓，病必不除;服麻黄汤者，覆取微似汗，知亦不可令汗如水流漓也。今于大青龙汤中加花粉，服汤后竟汗出如洗而病若失者何也?答曰:善哉问也，此中原有妙理，非此问莫能发之。凡伤寒、温病，皆忌伤其阴分，桂枝汤证与麻黄汤证，禁过发汗者恐伤其阴分也。至大青龙汤证，其胸中蕴有燥热，得重量之石膏则化合而为汗，其燥热愈深者，化合之汗愈多，非尽量透发于外，其燥热即不能彻底清肃，是以此等汗不出则已，出则如时雨沛然莫可遏抑。盖麻黄、桂枝等汤，皆用药以祛病，得微汗则药力即能胜病，是以无事过汗以伤阴分。至大青龙汤乃合麻、桂为一方，又去芍药之酸收，益以石膏之辛凉，其与胸中所蕴之燥热化合，犹如冶红之铁沃之以水，其热气自然蓬勃四达，此乃调燮其阴阳，听其自汗，此中精微之理，与服桂枝、麻黄两汤不可过汗者，迥不侔也。

或问:大青龙汤证，当病之初得何以胸中即蕴此大热?答曰:此伤寒中伏气化热证也(温病中有伏气化热，伤寒中亦有伏气化热)
 。因从前所受外寒甚轻，不能遽病，惟伏藏于三焦脂膜之中，阻塞升降之气化，久而化热，后又因薄受外感之激动，其热陡发，窜入胸中空旷之府，不汗出而烦躁。夫胸中原为太阳之府(胸中及膀胱皆为太阳之府，其理详六经总论中)
 ，为其犹在太阳，是以其热虽甚而仍可汗解也。


太阳病小青龙汤证(附:自拟从龙汤方)

《伤寒论》大青龙汤后，又有小青龙汤以辅大青龙汤所不逮。盖大青龙汤为发汗所用，如龙之乘云而致雨。小青龙汤为涤饮所用，如龙之率水以归海，故其汤皆可以青龙名。今于论大青龙汤后，更进而论小青龙汤。

《伤寒论》原文:伤寒表不解，心下有水气，干呕，发热而咳，或渴，或利，或噎，或小便不利、少腹满，或喘者，小青龙汤主之。

水散为气，气可复凝为水。心下不曰停水，而曰有水气，此乃饮水所化之留饮，形虽似水而有黏滞之性，又与外感互相胶漆，是以有以下种种诸病也。干呕者，水气黏滞于胃口也;发热者，水气变为寒饮，迫心肺之阳外越也;咳者，水气浸入肺中也;渴者，水气不能化津液上潮也;利者，水气溜入大肠作泻也;噎者，水气变为寒痰梗塞咽喉也;小便不利、少腹满者，水气凝结膨胀于下焦也;喘者，肺中分支细管皆为水气所弥漫也。

小青龙汤原方:

麻黄三两去节，桂枝三两去皮，芍药三两，五味子半升，干姜三两切，甘草三两炙，细辛三两，半夏半升汤洗。上八味，以水一斗，先煮麻黄，减二升，去上沫，纳诸药，煮取三升，去滓，温服一升。若微利者，去麻黄，加荛花如鸡子大，熬(炒也)
 令赤色;若渴者，去半夏加栝蒌根三两;若噎者，去麻黄加附子一枚炮;若小便不利少腹满者，去麻黄加茯苓四两;若喘者，去麻黄加杏仁半升。按:荛花近时无用者，《金鉴》注谓系芫花之类，攻水之力甚峻，用五分可令人下数十次，当以茯苓代之。又噎字注疏家多以呃逆解之，字典中原有此讲法，然观其去麻黄加附子，似按寒痰凝结梗塞咽喉解法，方与所加之药相宜。

后世所用小青龙汤分量:

麻黄二钱，桂枝尖二钱，芍药三钱，五味子钱半，干姜一钱，甘草钱半，细辛一钱，半夏二钱，煎一盅，作一次服。

喻嘉言曰:桂枝、麻黄无大小，而青龙汤有大小者，以桂枝、麻黄之变化多，而大青龙汤之变法不过于桂麻二汤之内施其化裁，故又立小青龙汤一法，散邪之功兼乎涤饮，取义山泽小龙养成头角，乘雷雨而翻江搅海，直奔龙门之义，用以代大青龙而擅江河行水之力，立法诚大备也。昌昔谓膀胱之气流行，地气不升则天气常朗，其偶受外感，则仲景之小青龙汤一方，与大士水月光中大圆镜智无以异也。盖无形之感挟有形之痰，互为胶漆，其当胸窟宅适在太阳经位，惟于麻黄、桂枝方中，加五味子、半夏以涤饮而收阴，干姜、细辛以散结而分解，合而用之，令药力适在痰饮绾结之处攻击片时，则无形之感从肌肤出，有形之痰从水道出，顷刻分解无余，而胸膺空旷矣。

小青龙汤所兼主诸病，喘居其末，而后世治外感痰喘者，实以小青龙汤为主方，是小青龙汤为外感中治痰饮之剂，实为理肺之剂也。肺主呼吸，其呼吸之机关在于肺叶之[image: ]
 辟，其[image: ]
 辟之机自如，喘病自愈。是以陈修园谓:小青龙汤当以五味、干姜、细辛为主药，盖五味子以司肺之[image: ]
 ，干姜以司肺之辟，细辛以发动其[image: ]
 辟活泼之机，故小青龙汤中诸药皆可加减，独此三味不可加减。按:陈氏此论甚当，至其谓细辛能发动[image: ]
 辟活泼之灵机，此中原有妙理。盖细辛人皆知为足少阴之药，故伤寒少阴证多用之，然其性实能引足少阴与手少阴相交，是以少阴伤寒，心肾不交而烦躁者宜用之，又有引诸药之力上达于脑，是以阴寒头疼者必用之，且其含有龙脑气味，能透发神经使之灵活，自能发动肺叶[image: ]
 辟之机使灵活也。又邹润安谓:凡风气寒气，依于精血、津液、便溺、涕唾以为患者，并能曳而出之，使相离而不相附，审斯则小青龙汤中之用细辛，亦所以除水气中之风寒也。

仲景之方，用五味即用干姜，诚以外感之证皆忌五味，而兼痰嗽者尤忌之，以其酸敛之力甚大，能将外感之邪锢闭肺中永成劳嗽，惟济之以干姜至辛之味则无碍，诚以五行之理，辛能胜酸，《内经》有明文也。徐氏《本草百种注》中论之甚详，而愚近时临证品验则另有心得，盖五味之皮虽酸，其仁则含有辛味，以仁之辛济皮之酸，自不至因过酸生弊，是以愚治劳嗽，恒将五味捣碎入煎，少佐以射干、牛蒡诸药即能奏效，不必定佐以干姜也。

特是医家治外感痰喘喜用麻黄，而以小青龙汤治外感之喘，转去麻黄加杏仁，恒令用者生疑，近见有彰明登诸医报而议其非者，以为既减去麻黄，将恃何者以治外感之喘乎?不知《本经》谓桂枝主上气咳逆吐吸，是桂枝原能降气定喘也。诚以喘虽由于外感，亦恒兼因元气虚损不能固摄，麻黄虽能定喘，其得力处在于泻肺，恐于元气素虚者不宜，是以不取麻黄之泻肺，但取桂枝之降肺，更加杏仁能降肺兼能利痰祛邪之品以为之辅佐，是以能稳重建功也。

《伤寒论》小青龙汤为治外感因有水气作喘之圣方，而以治后世痰喘证，似有不尽吻合之处，诚以《伤寒论》所言之水气原属凉，而后世所言之痰喘多属热也。为其属热，则借用小青龙汤原当以凉药佐之。尝观小青龙汤后诸多加法，原无加石膏之例，至《金匮》治肺胀作喘，则有小青龙加石膏汤矣。仲景当日先著《伤寒论》，后著《金匮要略》，《伤寒论》中小青龙汤无加石膏之例，是当其著《伤寒论》时犹无宜加石膏之证也。至《金匮》中载有小青龙加石膏汤，是其著《金匮》时已有宜加石膏之证也。夫仲景先著《伤寒论》后著《金匮要略》，相隔不过十余年之间耳，而其病随气化之更变即迥有不同，况上下相隔千余年乎?是以愚用小青龙汤以治外感痰喘，必加生石膏两许，或至一两强，方能奏效。盖如此多用石膏，不惟治外感之热且以解方中药性之热也。为有石膏以监制麻黄，若遇脉之实者，仍宜用麻黄一钱，试举一案以征明之。

堂姊丈褚樾浓，体丰气虚，素多痰饮，薄受外感，即大喘不止，医治无效，旬日喘始愈，偶与愚言及，若甚恐惧。愚曰:此甚易治，顾用药何如耳。《金匮》小青龙加石膏汤，为治外感痰喘之神方，辅以拙拟从龙汤，则其功愈显，若后再喘时，先服小青龙汤加石膏，若一剂喘定，继服从龙汤一两剂，其喘必不反复。若一剂喘未定，小青龙加石膏汤可服至两三剂，若犹未全愈，继服从龙汤一两剂必能全愈。若服小青龙加石膏汤，喘止旋又反复，再服不效者，继服从龙汤一两剂必效。遂录两方赠之，樾浓甚欣喜，如获异珍。后用小青龙汤时，畏石膏不敢多加，虽效实无捷效，偶因外感较重喘剧，连服小青龙两剂，每剂加生石膏三钱，喘不止而转增烦躁。急迎为诊视，其脉浮沉皆有力，遂取原方加生石膏一两，煎汤服后其喘立止，烦躁亦愈，继又服从龙汤两剂以善其后。至所谓从龙汤者，系愚新拟之方，宜用于小青龙汤后者也。其方生龙骨、生牡蛎各一两捣碎，生杭芍五钱，清半夏、苏子各四钱，牛蒡子三钱，热者酌加生石膏数钱或至一两。按:小青龙汤以驱邪为主，从龙汤以敛正为主。至敛正之药，惟重用龙骨、牡蛎，以其但敛正气而不敛邪气也(观《伤寒论》中仲景用龙骨、牡蛎之方可知)
 。又加半夏、牛蒡以利痰，苏子以降气，芍药清热兼利小便，以为余邪之出路，故先服小青龙汤病减去十之八九，即可急服从龙汤以收十全之功也。

龙骨、牡蛎，皆宜生用，而不可煅用者，诚以龙为天地间之元阳与元阴化合而成，迨至元阳飞去所余元阴之质，即为龙骨(说
 详药物篇龙骨条下)
 。牡蛎乃大海中水气结成，万亿相连，聚为蚝山，为其单片无孕育，故名为牡，实与龙骨同禀至阴之性以翕收为用者也。若煅之则伤其所禀之阴气，虽其质因煅少增黏涩，而翕收之力全无，此所以龙骨、牡蛎宜生用而不可煅用也。

若遇脉象虚者，用小青龙汤及从龙汤时，皆宜加参，又宜酌加天冬，以调解参性之热。然如此佐以人参、天冬，仍有不足恃之时。曾治一人年近六旬，痰喘甚剧，脉则浮弱不堪重按，其心中则颇觉烦躁，投以小青龙汤去麻黄加杏仁，又加生石膏一两，野台参四钱，天冬六钱，俾煎汤一次服下。然仍恐其脉虚不能胜药，预购生杭萸肉(药房中之山萸肉多用酒拌蒸熟令色黑，其酸敛之性大减，殊非所宜)
 三两，以备不时之需。乃将药煎服后，气息顿平，阅三点钟，忽肢体颤动，遍身出汗，又似作喘，实则无气以息，心怔忡莫支，诊其脉如水上浮麻，莫辨至数，急将所备之萸肉急火煎数沸服下，汗止精神稍定，又添水煮透，取浓汤一大盅服下，脉遂复常，怔忡喘息皆愈。继于从龙汤中加萸肉一两，野台参三钱，天冬六钱，煎服两剂，痰喘不再反复。


按:
 此证为元气将脱，有危在顷刻之势，重用山萸肉即可随手奏效者，因人之脏腑惟肝主疏泄，人之元气将脱者，恒因肝脏疏泄太过，重用萸肉以收敛之，则其疏泄之机关可使之顿停，即元气可以不脱，此愚从临证实验而得，知山萸肉救脱之力十倍于参芪也。因屡次重用之，以挽回人命于顷刻之间，因名之为回生山茱萸汤。

其人若素有肺病常咳血者，用小青龙汤时，又当另有加减，宜去桂枝留麻黄，又宜于加杏仁、石膏之外，再酌加天冬数钱。盖咳血及吐衄之证，最忌桂枝而不甚忌麻黄，以桂枝能助血分之热也。忆岁在癸卯，曾设教于本县北境刘仁村，愚之外祖家也，有近族舅母刘媪，年过五旬，曾于初春感受风寒，愚为诊视，疏方中有桂枝，服后一汗而愈，因其方服之有效，恐其或失，粘于壁上以俟再用。至暮春又感受风温，遂取其方自购药服之，服后遂至吐血，治以凉血降胃之药，连服数剂始愈。


太阳病旋覆代赭石汤证

心下停有水气可作干呕咳喘，然水气仍属无形不至于痞鞕也。乃至伤寒或因汗吐下伤其中焦正气，致冲气肝气皆因中气虚损而上干，迫薄于心下作痞鞕，且其外呼之气必噫而后出者，则非小青龙汤所能治矣，而必须治以旋覆代赭石汤。

《伤寒论》原文:伤寒发汗，若吐，若下，解后，心下痞鞕，噫气不除者，旋覆代赭石汤主之。

旋覆代赭石汤方:

旋覆花三两，人参二两，生姜五两切，代赭石一两，大枣十二枚擘，甘草三两炙，半夏半升洗。上七味，以水一斗，煮取六升，去滓，再煮取三升，温服一升，日三服。

人之胃气，其最重之责任在传送饮食，故以息息下行为顺。乃此证因汗吐下伤其胃气，则胃气不能下行，或更转而上逆。下焦之冲脉(为奇经八脉之一)
 ，原上隶阳明，因胃气上逆，遂至引动冲气上冲更助胃气上逆。且平时肝气原能助胃消食，至此亦随之上逆，团结于心下痞而且鞕，阻塞呼吸之气不能上达，以致噫气不除，噫气者强呼其气外出之声也。此中原有痰涎与气相凝滞，故用旋覆花之逐痰水除胁满者，降胃兼以平肝;又辅以赭石、半夏降胃即以镇冲;更伍以人参、甘草、大枣、生姜以补助胃气之虚，与平肝降胃镇冲之品相助为理，奏功自易也。


按:
 赭石之原质为铁氧化合，含有金气而兼饶重坠之力，故最善平肝、降胃、镇冲，在此方中当得健将，而只用一两，折为今之三钱，三分之则一剂中只有一钱，如此轻用必不能见效。是以愚用此方时，轻用则六钱，重用则一两。盖如此多用，不但取其能助旋覆、半夏以平肝、降胃、镇冲也，且能助人参以辅助正气。盖人参虽善补气，而实则性兼升浮，惟藉赭石之重坠以化其升浮，则人参补益之力下行可至涌泉，非然者但知用人参以补气，而其升浮之性转能补助逆气，而分毫不能补助正气，是用之不如不用也。是以愚从屡次经验以来，知此方中之赭石，即少用亦当为人参之三倍也。夫当世出一书，一经翻印其分量即恒有差谬，况其几经口授、传写，至宋代始有印版，安知药味之分量分毫无差误乎!夫郭公、夏五、三豕渡河之类，古经史且不免差误，况医书乎?用古不至泥古，此以救人为宗旨，有罪我者亦甘受其责而不敢辞也。再者为赭石为铁氧化合宜生轧细用之，不宜煅用，若煅之，则铁氧分离(赭石原是铁矿，以火煅之铁即外出
 )，即不堪用，且其质虽硬，实同铁锈(铁锈亦系铁氧化合)
 ，即作丸散亦可生用，于脾胃固毫无伤损也。

又旋覆花《本经》谓其味咸，主结气，胁下满，惊悸，除水;为其味咸，有似朴硝，故有软坚下行之功，是以有以上种种之功效。而药房所鬻者其味甚苦，分毫无咸意，愚对于此等药，实不敢轻用以恃之奏功也。惟敝邑(盐山
 )武帝台污，其地近渤海，所产旋覆花大于药房所鬻者几一倍，其味咸而且辛，用以平肝、降胃、开痰、利气诚有殊效。有姻家王姓童子，十二三岁，于晨起忽左半身手足不遂，知其为痰瘀经络，致气血不能流通也。时蓄有自制半夏若干，及所采武帝台旋覆花若干，先与以自制半夏，俾为末徐徐服之，服尽六两病愈弱半，继与以武帝台旋覆花，俾其每用二钱半，煎汤服之，日两次，旬日全愈。盖因其味咸而兼辛，则其利痰开瘀之力当益大，是以用之有捷效也。夫咸而兼辛之旋覆花，原为罕有之佳品，至其味微咸而不甚苦者，药房中容或有之，用之亦可奏效。若并此种旋覆花亦无之，用此方时，宜将方中旋覆花减半，多加赭石数钱，如此变通其方亦权可奏效也。

或问:人之呼吸惟在肺中，旋覆代赭石汤证，其痞鞕在于心下，何以妨碍呼吸至噫气不除乎?答曰:肺者发动呼吸之机关也，至呼吸气之所及，非仅在于肺也，是以肺管有分支下连于心，再下则透膈连于肝，再下则由肝连于包肾之脂膜以通于胞室(胞室男女皆有)
 ，是以女子妊子其脐带连于胞室，而竟能母呼子亦呼，母吸子亦吸，斯非气能下达之明征乎?由斯知心下痞鞕，所阻之气虽为呼吸之气，实自肺管分支下达之气也。

太阳病大陷胸汤证(附:自拟荡胸汤方)

又有痰气之凝结，不在心下而在胸中者，其凝结之痰气，填满于胸膈，至窒塞其肺中之呼吸几至停止者，此为结胸之险证，原非寻常药饵所能疗治。

《伤寒论》原文:太阳病，脉浮而动数，浮则为风，数则为热，动则为痛，数则为虚，头痛发热，微盗汗出，而反恶寒者，表未解也。医反下之，动数变迟，膈内巨痛，胃中空虚，客气动膈，短气烦躁，心中懊，阳气内陷，心下因鞕，则为结胸，大陷胸汤主之。

脉浮热犹在表，原当用辛凉之药发汗以解其表，乃误认为热已入里，而以药下之，其胸中大气因下而虚，则外表之风热即乘虚而入，与上焦痰水互相凝结于胸膺之间，以填塞其空旷之府，是以成结胸之证。不但觉胸中满闷异常，即肺中呼吸亦觉大有滞碍。其提纲中既言其脉数则为热，而又言数则为虚者，盖人阴分不虚者，总有外感之热，其脉未必即数，今其热犹在表，脉之至数已数，故又因其脉数，而断其为虚也。至于因结胸而脉变为迟者，非因下后热变为凉也，盖人之脏腑中有实在瘀积，阻塞气化之流通者，其脉恒现迟象，是以大承气汤证，其脉亦迟也。膈内巨痛者，胸中大气与痰水凝结之气，互相撑胀而作痛，按之则其痛益甚，是以拒按也。胃中空虚，客气动膈者，因下后胃气伤损，气化不能息息下行(胃气所以传送饮食，故以息息下行为顺
 )，而与胃相连之冲脉(冲脉之上源与胃相连
 )其气遂易于上干，至鼓动膈膜而转排挤呼吸之气，使不得上升是以短气也。烦躁者，因表热内陷于胸中扰乱其心君之火故烦躁也。懊者，上干之气欲透膈而外越故懊也。


大陷胸汤方:

大黄六两去皮，芒硝一升，甘遂一钱匕。

上三味，以水六升，先煮大黄，取二升，去渣，纳芒硝，煮一两沸，纳甘遂末，温服一升，得快利，止后服。所谓一钱匕者，俾匕首作扁方形，将药末积满其上，重可至一钱耳。

结胸之证，虽填塞于胸中异常满闷，然纯为外感之风热内陷，与胸中素蓄之水饮结成，纵有客气上干至于动膈，然仍阻于膈而未能上达，是以若枳实、厚朴一切开气之药皆无须用。惟重用大黄、芒硝以开痰而清热，又虑大黄、芒硝之力虽猛，或难奏效于顷刻，故又少佐以甘遂，其性以攻决为用，异常迅速，与大黄、芒硝化合为方，立能清肃其空旷之府使毫无障碍，制此方者乃霹雳手段也。


按:
 甘遂之性，《本经》原谓其有毒。忆愚初学医时，曾遍尝诸药以求其实际，一日清晨嚼服生甘遂一钱，阅一点钟未觉瞑眩，忽作水泻，连连下行近十次，至巳时吃饭如常，饭后又泻数次，所吃之饭皆泻出，由此悟得利痰之药，当推甘遂为第一。后以治痰迷心窍之疯狂，恒恃之成功，其极量可至一钱强。然非其脉大实，不敢轻投。为其性至猛烈，是以大陷胸汤中所用之甘遂，折为今之分量，一次所服者只一分五厘，而能导引大黄、芒硝直透结胸病之中坚，俾大黄、芒硝得施其药力于瞬息万顷。此乃以之为向导，少用即可成功，原无需乎多也。


又按:
 甘遂之性，原宜作丸散，若入汤剂下咽即吐出，是以大陷胸汤方必将药煎成，而后纳甘遂之末于其中也。

又甘遂之性，初服之恒可不作呕吐，如连日服即易作呕吐。若此方服初次病未尽除而需再服者，宜加生赭石细末二钱，用此汤药送服，即可不作呕吐。

用大陷胸汤治结胸原有捷效，后世治结胸证敢用此方者，实百中无二三。一畏方中甘遂有毒，一疑提纲论脉处，原明言数则为虚，恐不堪此猛烈之剂。夫人之畏其方不敢用者，愚实难以相强，然其方固可通变也。《伤寒论》大陷胸汤之前，原有大陷胸丸，方系大黄半斤，葶苈半升熬，杏仁半升去皮尖熬黑，芒硝半升。

上四味，捣筛二味，次纳杏仁、芒硝，研如脂，和散，取如弹丸一枚，另捣甘遂末一钱匕，白蜜二合，水二升，煮取一升，温顿服之。按:此方所主之证，与大陷胸汤同，因其兼有颈强如柔痉状，故于大陷胸汤中加葶苈、杏仁，和以白蜜，连渣煮服，因其病上连颈欲药力缓缓下行也。今欲于大陷胸汤中减去甘遂，可将大陷胸丸中之葶苈及前治噫气不除方中之赭石，各用数钱加于大陷胸汤中，则甘遂不用亦可奏效。夫赭石饶有重坠之力前已论之，至葶苈则味苦善降，性近甘遂而无毒，药力之猛烈亦远逊于甘遂，其苦降之性，能排逐溢于肺中之痰水使之迅速下行，故可与赭石共用以代甘遂也。

至大陷胸汤如此加减用者，若犹畏其力猛，愚又有自拟之方以代之，即拙著《衷中参西录》方剂篇中之荡胸汤是也。其方用瓜蒌仁新炒者二两捣碎，生赭石二两轧细，苏子六钱炒捣，芒硝四钱，药共四味，将前三味用水四盅煎汤两盅，去渣入芒硝融化，先温服一盅，结开大便通下者，停后服。若其胸中结犹未开，过两点钟再温服一盅，若胸中之结已开，而大便犹未通下，且不觉转矢气者，仍可温服半盅。


按:
 此荡胸汤方不但无甘遂，并无大黄，用以代大陷胸汤莫不随手奏效，故敢笔之于书，以公诸医界也。

太阳病小陷胸汤证(附:白散方)

《伤寒论》大陷胸汤后，又有小陷胸汤以治结胸之轻者，盖其证既轻，治之之方亦宜轻矣。

《伤寒论》原文:小结胸病，正在心下，按之则痛，脉浮滑者，小陷胸汤主之。按:心下之处，注疏家有谓在膈上者，有谓在膈下者，以理推之实以膈上为对。盖膈上为太阳部位，膈下则非太阳部位。且小结胸之前(百三十九节)
 谓:太阳病重发汗，而复下之，不大便五六日，舌上燥而渴，日晡所小有潮热，从心下至少腹，鞕满而痛不可近者，大陷胸汤主之。观此大陷胸汤所主之病，亦有从下之文，则知心上仍属胸中无疑义也。

小陷胸汤方:

黄连一两，半夏半升汤洗，栝蒌实大者一枚。

上三味，以水六升，先煮栝蒌，取三升，去渣，纳诸药，煮取二升，去渣，分温三服。

此证乃心君之火炽盛，铄耗心下水饮结为热痰(脉现滑象，是以知为热痰，若但有痰而不热，当现为濡象矣)
 ，而表阳又随风内陷，与之互相胶漆，停滞于心下为痞满，以杜塞心下经络，俾不流通，是以按之作痛也。为其病因由于心火炽盛，故用黄连以宁熄心火，兼以解火热之团结;又佐以半夏开痰兼能降气;栝蒌涤痰兼以清热。其药力虽远逊于大陷胸汤，而以分消心下之痞塞自能胜任有余也。然用此方者，须将栝蒌细切，连其仁皆切碎，方能将药力煎出。

又此证若但痰饮痞结于心下，而脉无滑热之象者，可治以拙拟荡胸汤，惟其药剂宜斟酌减轻耳。

小结胸之外，又有寒实结胸，与小结胸之因于热者迥然各异，其治法自当另商。《伤寒论》谓宜治以三物小陷胸汤。又谓白散亦可服。三物小陷胸汤《伤寒论》中未载，注疏家或疑即小陷胸汤，谓系从治之法。不知所谓从治者，如纯以热治凉，恐其格拒不受，而于纯热之中少用些些凉药为之作引也，若纯以凉治凉，是犹冰上积冰，其凝结不益坚乎!由斯知治寒实结胸，小陷胸汤断不可服，而白散可用也。爰录其方于下。


白散方:

桔梗三分，巴豆一分去皮心、熬黑、研如脂，贝母三分。

上三味，为散，纳巴豆更于臼中杵之，以白饮和服。强人半钱匕，羸者减半;病在膈上必吐，在膈下必利，不利，进热粥一杯，利过不止，进冷粥一杯。


按:
 方中几分之分，当读为去声，原无分量多少，如方中桔梗、贝母各三分，巴豆一分，即桔梗、贝母之分量皆比巴豆之分量多两倍，而巴豆仅得桔梗及贝母之分量三分之一也。巴豆味辛性热以攻下为用，善开冷积，是以寒实结胸当以此为主药，而佐以桔梗、贝母者，因桔梗不但能载诸药之力上行，且善开通肺中诸气管使呼吸通畅也。至贝母为治嗽要药，而实善开胸膺之间痰气郁结，卫诗谓:“陟被阿丘，言采其虻。”朱注云:虻，贝母也。可以疗郁是明征也。至巴豆必炒黑而后用者，因巴豆性至猛烈，炒至色黑可减其猛烈之性。然犹不敢多用，所谓半钱匕者，乃三药共和之分量，折为今之分量为一分五厘，其中巴豆之分量仅二厘强，身形羸弱者又宜少用，可谓慎之又慎也。


按:
 白散方中桔梗、贝母，其分量之多少无甚关系，至巴豆为方中主药，所用仅二厘强，纵是药力猛烈，亦难奏效。此盖其分量传写有误也，愚曾遇有寒实结胸，但用巴豆治愈一案，爰详细录出以征明之。

一人年近三旬，胸中素多痰饮，平时呼吸其喉间恒有痰声。时当孟春上旬，冒寒外出，受凉太过，急急还家，即卧床上，歇息移时，呼之吃饭不应，视之有似昏睡，呼吸之间痰声漉漉，手摇之使醒，张目不能言，自以手摩胸际呼吸大有窒碍。延医治之，以为痰厥，概治以痰厥诸方皆无效。及愚视之，抚其四肢冰冷，其脉沉细欲无，因晓其家人曰:此寒实结胸证，非用《伤寒论》白散不可。遂急购巴豆去皮及心，炒黑捣烂，纸裹数层，压去其油(药房中名为巴豆霜，恐药房制不如法，故自制之)
 ，秤准一分五厘，开水送下，移时胸中有开通之声，呼吸顿形顺利，可作哼声，进米汤半碗。翌晨又服一剂，大便通下，病大轻减，脉象已起，四肢已温，可以发言。至言从前精神昏愦似无知觉，此时觉胸中似满闷。遂又为开干姜、桂枝尖、人参、厚朴诸药为一方，俾多服数剂以善其后。

如畏巴豆之猛烈不敢轻用，愚又有变通之法，试再举一案以明之。

一妇人年近四旬，素患寒饮，平素喜服干姜、桂枝等药。时当严冬，因在冷屋察点屋中家具为时甚久，忽昏仆于地，舁诸床上，自犹能言，谓适才觉凉气上冲遂至昏仆，今则觉呼吸十分努力气息始通，当速用药救我，言际忽又昏愦，气息几断。时愚正在其村为他家治病，急求为诊视。其脉微细若无，不足四至，询知其素日禀赋及此次得病之由，知其为寒实结胸无疑。取药无及，急用胡椒三钱捣碎，煎两三沸，徐徐灌下，顿觉呼吸顺利，不再昏厥。遂又为疏方，干姜、生怀山药各六钱，白术、当归各四钱，桂枝尖、半夏、甘草各三钱，厚朴、陈皮各二钱，煎服两剂，病愈十之八九。又即原方略为加减，俾多服数剂，以善其后。

太阳病大黄黄连泻心汤证

诸陷胸汤丸及白散之外，又有泻心汤数方，虽曰泻心实亦治胸中之病。盖陷胸诸方所治者，胸中有形之痰水为病，诸泻心汤所治之病，胸中无形之气化为病也。

《伤寒论》原文:心下痞，按之濡，其脉关上浮者，大黄黄连泻心汤主之。

大黄黄连泻心汤方:大黄二两，黄连一两。

上二味，以麻沸汤二升渍之须臾，绞去渣，分温再服。

人之上焦如雾，上焦者膈上也。所谓如雾者，心阳能蒸腾上焦之湿气作云雾而化水，缘三焦脂膜以下达于膀胱也。乃今因外感之邪气深陷胸中，与心火蒸腾之气搏结于心下而作痞，故用黄连以泻心火，用大黄以除内陷之外邪，则心下之痞者开，自能还其上焦如雾之常矣。至于大黄、黄连不用汤煮，而俱以麻沸汤渍之者，是但取其清轻之气以治上，不欲取其重浊之汁以攻下也。

太阳病附子泻心汤证(附:自订变通方)

心下痞病，有宜并凉热之药为一方，而后能治愈者，《伤寒论》附子泻心汤所主之病是也。试再详论之。

《伤寒论》原文:心下痞，而复恶寒汗出者，附子泻心汤主之。

附子泻心汤方:

大黄二两，黄连、黄芩各一两，附子一枚炮、去皮、破，另煮取汁。

上四味，切前三味，以麻沸汤二升渍之须臾，绞去滓，纳附子汁，分温再服。


按:
 附子泻心汤所主之病，其心下之痞与大黄黄连泻心汤所主之病同，因其复恶寒，且汗出，知其外卫之阳不能固摄，且知其阳分虚弱不能抗御外寒也。夫太阳之根底在于下焦水府，故于前方中加附子以补助水府之元阳，且以大黄、黄连治上，但渍以麻沸汤，取其清轻之气易于上行也。以附子治下，则煎取浓汤，欲其重浊之汁易于下降也。是以如此寒热殊异之药，浑和为剂，而服下热不妨寒、寒不妨热，分途施治，同时奏功，此不但用药之妙具其精心，即制方之妙亦几令人不可思议也。


按:
 附子泻心汤之方虽妙，然为其大寒大热并用，医者恒不敢轻试。而愚对于此方原有变通之法，似较平易易用。其方无他，即用黄芪以代附子也。盖太阳之府原有二，一在膀胱、一在胸中(于六经总论中曾详言其理)
 ，而胸中所积之大气，实与太阳外表之卫气有息息密切之关系。气原属阳，胸中大气一虚，不但外卫之气虚不能固摄，其外卫之阳，亦遂因之衰微而不能御寒，是以汗出而且恶寒也。用黄芪以补助其胸中大气，则外卫之气固，而汗可不出，即外卫之阳亦因之壮旺而不畏寒矣。盖用附子者，所以补助太阳下焦之府;用黄芪者所以补助太阳上焦之府，二府之气化原互相流通也。爰审定其方于下，以备采用。

大黄三钱，黄连二钱，生箭芪三钱。

前二味，用麻沸汤渍取清汤多半盅，后一味，煮取浓汤少半盅，浑和作一次温服。

或问:凡人脏腑有瘀，恒忌服补药，因补之则所瘀者益锢闭也，今此证既心下瘀而作痞，何以复用黄芪以易附子乎?答曰:凡用药开瘀，将药服下必其脏腑之气化能运行，其破药之力始能奏效，若但知重用破药以破瘀，恒有将其气分破伤而瘀转不开者，是以人之有瘀者，固忌服补气之药，而补气之药若与开破之药同用，则补气之药转能助开破之药，俾所瘀者速消。


太阳病炙甘草汤证

陷胸、泻心诸方，大抵皆治外感之实证，乃有其证虽属外感，而其人内亏实甚者，则《伤寒论》中炙甘草汤所主之证是也。

《伤寒论》原文:伤寒，脉结代，心动悸，炙甘草汤主之。

脉之跳动，偶有止时，其止无定数者为结，言其脉结而不行，是以中止也。止有定数者曰代，言其脉至此即少一跳动，必需他脉代之也。二脉虽皆为特别病脉，然实有轻重之分。盖结脉止无定数，不过其脉偶阻于气血凝滞之处，而有时一止，是以为病犹轻;至代脉则止有定数，是脏腑中有一脏之气内亏，不能外达于脉之部位，是以为病甚重也。其心动悸者，正其结代脉之所由来也。

炙甘草汤方:

甘草四两炙，生姜三两切，桂枝三两去皮，人参二两，生地黄一斤，阿胶二两，麦门冬半升，麻子仁半升，大枣三十枚擘。

上九味，以清酒七升，水八升，先煮八味，取三升，去滓纳胶，烊化消尽，温服一升，日三服，一名复脉汤。


按:
 炙甘草汤之用意甚深，而注疏家则谓，方中多用富有汁浆之药，为其心血亏少，是以心中动悸以致脉象结代，故重用富有汁浆之药，以滋补心血，为此方中之宗旨，不知如此以论此方，则浅之乎视此方矣。试观方中诸药，惟生地黄(即干地黄)
 重用一斤，地黄原补肾药也，惟当时无熟地黄，多用又恐其失于寒凉，故煮之以酒七升、水八升，且酒水共十五升，而煮之减去十二升，是酒性原热，而又复久煮，欲变生地黄之凉性为温性者，欲其温补肾脏也。盖脉之跳动在心，而脉之所以跳动有力者，实赖肾气上升与心气相济，是以伤寒少阴病，因肾为病伤，遏抑肾中气化不能上与心交，无论其病为凉为热，而脉皆微弱无力是明征也。由斯观之，是炙甘草汤之用意，原以补助肾中之气化，俾其壮旺上升，与心中之气化相济救为要着也。至其滋补心血，则犹方中兼治之副作用也，犹此方中所缓图者也。

又方中人参原能助心脉跳动，实为方中要药，而只用二两，折为今之六钱，再三分之一，剂中止有人参二钱，此恐分量有误，拟加倍为四钱则奏效当速也。然人参必用党参，而不用辽参，盖辽参有热性也。

又脉象结代而兼有阳明实热者，但治以炙甘草汤恐难奏功，宜借用白虎加人参汤，以炙甘草汤中生地黄代方中知母，生怀山药代方中粳米。曾治一叟，年近六旬，得伤寒证，四五日间表里大热，其脉象洪而不实，现有代象，舌苔白而微黄，大便数日未行。为疏方用生石膏三两，大生地一两，野台参四钱，生怀山药六钱，甘草三钱，煎汤三盅，分三次温饮下。将三次服完，脉已不代，热退强半，大便犹未通下，遂即原方减去石膏五钱，加天冬八钱，仍如从前煎服，病遂全愈。

又炙甘草汤虽结代之脉并治，然因结轻代重，故其制方之时注重于代，纯用补药。至结脉恒有不宜纯用补药，宜少加开通之药始与病相宜者。近曾在津治一钱姓壮年，为外洋饭店经理，得伤寒证，三四日间延为诊视，其脉象洪滑甚实，或七八动一止，或十余动一止，其止皆在左部，询其得病之由，知系未病之前曾怒动肝火，继又出门感寒，遂得斯病，因此知其左脉之结乃肝气之不舒也。为疏方仍白虎加人参汤加减，生石膏细末四两，知母八钱，以生山药代粳米用六钱，野台参四钱，甘草三钱，外加生莱菔子四钱捣碎，煎汤三盅，分三次温服下。结脉虽除，而脉象仍有余热，遂即原方将石膏减去一两，人参、莱菔子各减一钱，仍如前煎服，其大便从前四日未通，将药三次服完后，大便通下，病遂全愈。


按:
 此次所用之方中不以生地黄代知母者，因地黄之性与莱菔子不相宜也。

又愚治寒温证不轻用降下之品，其人虽热入阳明之府，若无大便燥硬欲下不下之实征，亦恒投以大剂白虎汤清其热，热清大便恒自通下。是以愚日日临证，白虎汤实为常用之品，承气汤恒终岁不一用也。

又治一叟年过六旬，大便下血，医治三十余日病益进，日下血十余次，且多血块，精神昏愦，延为诊视，其脉洪实异常，至数不数，惟右部有止时，其止无定数乃结脉也。其舌苔纯黑，知系外感大实之证。从前医者但知治其便血，不知治其外感实热可异也。投以白虎加人参汤，方中生石膏重用四两，为其下血日久，又用生山药一两以代方中粳米，取其能滋阴补肾，兼能固元气也。煎汤三盅，分三次温服下，每次送服广三七细末一钱。如此日服一剂，两日血止，大便犹日行数次，脉象之洪实大减，而其结益甚，且腹中觉胀。询其病因，知得于恼怒之后，遂改用生莱菔子五钱，而佐以白芍、滑石、天花粉、甘草诸药(外用鲜白茅根切碎四两，煮三四沸，取其汤以代水煎药)
 ，服一剂胀消，脉之至数调匀，毫无结象而仍然有力，大便滑泻已减半。再投以拙拟滋阴清燥汤(方系生怀山药、滑石各一两，生杭芍六钱，甘草三钱)，一剂泻止，脉亦和平。观上所录二案，知结脉现象未必皆属内亏，恒有因气分不舒，理其气即可愈者。

又有脉非结代，而若现雀啄之象者，此亦气分有所阻隔也。曾治一少妇素日多病，于孟春中旬得伤寒，四五日表里俱壮热，其舌苔白而中心微黄，毫无津液，脉搏近六至，重按有力，或十余动之后，或二十余动之后，恒现有雀啄之象，有如雀之啄粟，恒连二三啄也。其呼吸外出之时，恒似有所龃龉而不能畅舒。细问病因，知其平日司家中出入账目，其姑察账甚严，未病之先，因账有差误，曾被责斥，由此知其气息不顺及脉象之雀啄，其原因皆由此也。问其大便自病后未行，遂仍治以前案钱姓方，将生石膏减去一两，为其津液亏损，为加天花粉八钱，亦煎汤三盅，分三次温服下，脉象已近和平，至数调匀如常，呼吸亦顺，惟大便犹未通下，改用滋阴润燥清火之品，服两剂大便通下全愈。


太阳病桃核承气汤证

以上所论伤寒太阳篇，诸方虽不一致，大抵皆治太阳在经之病者也。至治太阳在府之病其方原无多，而治太阳府病之至剧者，则桃核承气汤是也，试再进而详论之。

《伤寒论》原文:太阳病不解，热结膀胱，其人如狂，血自下，下者愈。其外不解者，尚未可攻，当先解其外。外解已，但少腹急结者，乃可攻之，宜桃核承气汤。

桃核承气汤方:

桃仁五十个去皮尖，桂枝二两去皮，大黄四两去皮，芒硝二两，甘草二两炙。

上五味，以水七升，煮取二升半，去滓，纳芒硝，更上火微沸，下火，先食温服五合，日三服。当微利。

此证乃外感之热，循三焦脂膜下降结于膀胱。膀胱上与胞室之脂膜相连，其热上蒸，以致胞室亦蕴有实热血蓄而不行，且其热由任脉上窜扰乱神明，是以其人如狂也。然病机之变化无穷，若其胞室之血蓄极而自下，其热即可随血而下，是以其病可愈，若其血蓄不能自下，且有欲下不下之势，此非攻之使下不可。惟其外表未解，或因下后而外感之热复内陷，故又宜先解其外表而后可攻下也。

大黄味苦、气香、性凉，原能开气破血为攻下之品，然无专入血分之药以引之，则其破血之力仍不专，方中用桃仁者，取其能引大黄之力专入血分以破血也。徐灵胎云:桃花得三月春和之气以生，而花色鲜明似血，故凡血郁血结之疾，不能自调和畅达者，桃仁能入其中而和之散之，然其生血之功少，而去瘀之功多者何也?盖桃核本非血类，故不能有所补益，若瘀血皆已败之血，非生气不能流通，桃之生气在于仁，而味苦又能开泄，故能逐旧而不伤新也。至方中又用桂枝者，亦因其善引诸药入血分，且能引诸药上行，以清上焦血分之热，则神明自安而如狂者可愈也。

特是用桃核承气汤时，又须细加斟酌，其人若素日少腹恒觉[image: ]
 胀，至此因外感之激发，而[image: ]
 胀益甚者，当防其素有瘀血，若误用桃核承气汤下之，则所下者，必紫色成块之血，其人血下之后，十中难救一二。若临证至不得已必须用桃核承气汤时，须将此事说明，以免病家之误会也。


按:
 热结膀胱之证，不必皆累及胞室蓄血也。人有病在太阳旬余不解，午前稍轻，午后则肢体酸懒，头目昏沉，身似灼热，转畏寒凉，舌苔纯白，小便赤涩者，此但热结膀胱而胞室未尝蓄血也。此当治以经府双解之剂，宜用鲜白茅根切细二两，滑石一两，共煮五六沸取清汤一大盅，送服西药阿斯必林瓦许，周身得汗，小便必然通利，而太阳之表里俱清矣。


第二卷

太阳阳明合病桂枝加葛根汤证

伤寒之传经，自太阳而阳明，然二经之病恒互相连带，不能划然分为两界也。是以太阳之病有兼阳明者，此乃太阳入阳明之渐也，桂枝加葛根汤所主之病是也。

《伤寒论》原文:太阳病，项背强[image: ]
 [image: ]
 (音殳)
 ，反汗出恶风者，桂枝加葛根汤主之。

桂枝加葛根汤方:

桂枝三两去皮，芍药三两，甘草二两炙，生姜三两切，大枣十二枚擘，葛根四两。

上六味，以水七升，纳诸药，煮取三升，去滓，温服一升，不须啜粥，余如桂枝法将息及禁忌。

王和安曰:手阳明经，根于大肠出络胃，外出肩背合于督脉，其气由大肠胃外之油膜吸水所化，循本经上出肩背。葛根纯为膜丝管之组织，性善吸水，入土最深，能吸引土下黄泉之水，化气结脂，上升于长藤支络，最与阳明经性切合，气味轻清，尤善解热，故元人张元素谓为阳明仙药也。此方以桂枝汤治太阳中风之本病，加葛根以清解阳明经之兼病，使兼及阳明经之郁热化为清阳，仍以姜、桂之力引之，从太阳所司之营卫而出。至葛根之分量用之独重者，所以监制姜、桂之热不使为弊也。不须啜粥者，以葛根养液无须谷力之助也。伤寒之病手经足经皆有，因手、足之经原相毗连不能为之分清，是以仲景著书，只浑言某经未尝确定其为手为足也。愚于第一课首节中，曾详论之。王氏注解此方，以手经立论，原《伤寒论》中当有之义，勿讶其为特创别说也。

张拱端曰:太阳之经连风府，上头项，挟脊，抵腰，至足，循身之背。本论论太阳经病约有三样，一头痛，二项强，三背[image: ]
 [image: ]
 。头、项、背三处，一脉相贯，故又有头项强痛，项背强[image: ]
 [image: ]
 之互词，以太阳之经脉，置行于背而上于头，故不限于一处也。读者须知上节止言头痛，是经病之轻证，此节项背强[image: ]
 [image: ]
 ，则经脉所受之邪较重。《内经》云:“邪入于输，腰脊乃强。”今邪入于太阳之经输，致使项背强[image: ]
 [image: ]
 。察其邪入之路，从风池而入，上不干于脑，而下干于背，故头不痛而项背强也。又据汗出恶风证，是邪不独入经输，且入肌肉，故用桂枝汤以解肌，加葛根以达经输，而疗项背[image: ]
 [image: ]
 之病也。愚按:太阳主皮毛，阳明主肌肉，人身之筋络于肌肉之中，为其热在肌肉，筋被热铄有拘挛之意，有似短羽之鸟，伸颈难于飞举之状，故以[image: ]
 [image: ]
 者状之也。至葛根性善醒酒(葛花尤良，古
 有葛花解酲汤)
 ，其凉而能散可知。且其能鼓胃中津液上潮以止消渴，若用以治阳明之病，是藉阳明府中之气化，以逐阳明在经之邪也，是以其奏效自易也。

太阳阳明合病葛根汤证

桂枝加葛根汤是治太阳兼阳明之有汗者。至太阳兼阳明之无汗者，《伤寒论》又另有治法矣。其方即葛根汤是也。

《伤寒论》原文:太阳病，项背强[image: ]
 [image: ]
 ，无汗，恶风者，葛根汤主之。

葛根汤方:

葛根四两，麻黄三两去节，桂枝二两去皮，芍药二两，甘草二两炙，生姜三两切，大枣十二枚擘。

上七味[image: ]
 咀，以水一斗，先煮麻黄、葛根减六升，去沫，纳诸药，煎取三升，去滓，温服一升。覆取微似汗，不须啜粥，余如桂枝汤法将息及禁忌。

陈古愚曰:桂枝加葛根汤与此汤，俱治太阳经输之病，太阳之经输在背，经云:“邪入于输，腰脊乃强。”师于二方皆云治项背[image: ]
 [image: ]
 ，[image: ]
 [image: ]
 者，小鸟羽短，欲飞不能飞，而伸颈之象也。但前方治汗出，是邪从肌腠而入输，故主桂枝;此方治无汗，是邪从肤表而入输，故主麻黄。然邪既入输，肌腠亦病，方中取桂枝汤全方加葛根、麻黄，亦肌表两解之治，与桂枝二麻黄一汤同意而用却不同，微乎微乎!

阳明病葛根黄芩黄连汤证(附:自订滋阴宣解汤方)

上所论二方，皆治太阳与阳明合病之方也。乃有其病原属太阳，误治之后，而又纯属阳明者，葛根黄芩黄连汤所主之病是也。

《伤寒论》原文:太阳病，桂枝证，医反下之，利遂不止，脉促者，表未解也;喘而汗出者，葛根黄芩黄连汤主之。

葛根黄连黄芩汤方:

葛根半斤，甘草二两炙，黄芩三两，黄连三两。

上四味，以水八升，先煮葛根减二升，纳诸药，煮取二升，去渣，分温再服。

促脉与结、代之脉皆不同，注疏诸家多谓，脉动速时一止者曰促。夫促脉虽多见于速脉之中，而实非止也。譬如人之行路，行行且止，少停一步复行，是结、代也。又譬如人之奔驰，急急速走，路中偶遇不平，足下恒因有所龃龉，改其步武，而仍然奔驰不止，此促脉也。是以促脉多见于速脉中也。凡此等脉，多因外感之热内陷，促其脉之跳动加速，致脉管有所拥挤，偶现此象，名之为促，若有人催促之使然也。故方中重用芩、连，化其下陷之热，而即用葛根之清轻透表者，引其化而欲散之热尽达于外，则表里俱清矣。且喘为肺病，汗为心液，下陷之热既促脉之跳动改其常度，复迫心肺之阳外越，喘而且汗。由斯知方中芩、连，不但取其能清外感内陷之热，并善清心肺之热，而汗喘自愈也。况黄连性能厚肠，又为治下利之要药乎。若服药后，又有余热利不止者，宜治以拙拟滋阴宣解汤(方载方剂篇五卷，系滑石、山药各一两，杭芍六钱，甘草三钱，连翘三钱，蝉退去足土三钱)
 。

陆九芝曰:温热之与伤寒所异者，伤寒恶寒，温热不恶寒耳。恶寒为太阳主证，不恶寒为阳明主证，仲景于此分之最严。恶寒而无汗用麻黄，恶寒而有汗用桂枝，不恶寒而有汗且恶热者用葛根。阳明之葛根，即太阳之桂枝也，所以达表也。葛根黄芩黄连汤中之芩、连，即桂枝汤中之芍药也，所以安里也。桂枝协麻黄治恶寒之伤寒，葛根协芩、连治不恶寒之温热，其方为伤寒、温热之分途，任后人审其病之为寒为热而分用之。尤重在芩、连之苦，不独可降可泻，且合苦以坚之之义，坚毛窍可以止汗，坚肠胃可以止利，所以葛根黄芩黄连汤又有下利不止之治。一方而表里兼清，此则药借病用，本不专为下利设也。乃后人视此方若舍下利一证外，更无他用者何也!


按:
 用此方为阳明温热发表之药可为特识，然葛根发表力甚微，若遇证之无汗者，当加薄荷叶三钱，始能透表出汗，试观葛根汤治项背强[image: ]
 [image: ]
 ，无汗恶风者，必佐以麻、桂可知也。当仲景时薄荷尚未入药，前曾论之。究之清轻解肌之品，最宜于阳明经病之发表，且于温病初得者，不仅薄荷，若连翘、蝉退其性皆与薄荷相近，而当仲景时，于连翘止知用其根(即连轺赤小豆汤中之连轺
 )以利小便，而犹不知用连翘以发表。至于古人用蝉，但知用蚱蝉，是连其全身用之，而不知用其退，有皮以达皮之妙也。盖连翘若单用一两，能于十二小时中使周身不断微汗，若止用二三钱于有薄荷剂中，亦可使薄荷发汗之力绵长。至蝉退若单用三钱煎服，分毫不觉有发表之力即可周身得微汗，且与连翘又皆为清表温疹之妙品，以辅佐薄荷奏功，故因论薄荷而连类及之也。


深研白虎汤之功用

上所论有葛根诸方，皆治阳明在经之病者也。至阳明在府之病，又当另议治法，其治之主要，自当以白虎汤为称首也。

《伤寒论》原文:伤寒，脉浮滑，此表有热，里有寒，白虎汤主之(此节载太阳篇)
 。


按:
 此脉象浮而且滑，夫滑则为热入里矣，乃滑而兼浮，是其热未尽入里，半在阳明之府，半在阳明之经也。在经为表，在府为里，故曰表有热里有寒。《内经》谓，热病者皆伤寒之类也。又谓人之伤于寒也，则为病热。此所谓里有寒者，盖谓伤寒之热邪已入里也。陈氏之解原如斯，愚则亦以为然。至他注疏家有谓此寒热二字，宜上下互易，当作外有寒里有热者，然其脉象既现浮滑，其外表断不至恶寒也。有谓此寒字当系痰之误，因痰寒二音相近，且脉滑亦为有痰之征也。然在寒温，其脉有滑象，原主阳明之热已实，且足征病者气血素充，治亦易愈。若因其脉滑，而以为有痰，则白虎汤岂为治痰之剂乎。

《伤寒论》原文:三阳合病，腹满身重，难以转侧，口不仁面垢，谵语遗尿。发汗则谵语;下之则额上生汗，手足逆冷。若自汗出者，白虎汤主之(此节载阳明篇)
 。


按:
 证为三阳合病，乃阳明外连太阳内连少阳也。由此知三阳会合以阳明为中间，三阳之病会合，即以阳明之病为中坚也。是以其主病之方，仍为白虎汤，势若帅师以攻敌，以全力捣其中坚，而其余者自瓦解。

《伤寒论》原文:伤寒，脉滑而厥者，里有热，白虎汤主之(此节载厥阴篇)
 。


按:
 脉滑者阳明之热传入厥阴也。其脉滑而四肢厥逆者，因肝主疏泄，此证乃阳明传来之热郁于肝中，致肝失其所司，而不能疏泄，是以热深厥亦深也，治以白虎汤，热消而厥自回矣。

或问:伤寒传经之次第，原自阳明而少阳，三传而后至厥阴，今言阳明之热传入厥阴，将勿与经旨有背谬乎?答曰:白虎汤原为治阳明实热之正药，其证非阳明之实热者，仲景必不用白虎汤。此盖因阳明在经之热，不传于府(若入府则不他传矣)
 而传于少阳，由少阳而为腑脏之相传(如由太阳传少阴，即府脏相传，《伤寒论》少阴篇麻黄附子细辛汤所主之病是也)
 ，则肝中传入阳明实热矣。究之此等证，其左右两关必皆现有实热之象。盖此阳明在经之热，虽由少阳以入厥阴，必仍有余热入于阳明之府，俾其府亦蕴有实热，故可放胆投以白虎汤，而于胃府无损也。

白虎汤方:

知母六两，石膏一斤打碎，甘草二两炙，粳米六合。

上四味，以水一斗，煮米熟汤成，去滓，温服一升，日三服。

白虎者，西方之金神也。于时为溽暑既去，金风乍来，病暍之人当之，顿觉心地清凉，精神爽健，时序之宜人，莫可言喻。以比阳明实热之人，正当五心烦灼，毫无聊赖之际，而一饮此汤，亦直觉凉沁心脾，转瞬之间已置身于清凉之域矣。方中重用石膏为主药，取其辛凉之性，质重气轻，不但长于清热，且善排挤内蕴之热息息自毛孔达出也。用知母者，取其凉润滋阴之性，既可佐石膏以退热，更可防阳明热久者之耗真阴也。用甘草者，取其甘缓之性，能逗留石膏之寒凉不至下趋也。用粳米者，取其汁浆浓郁能调石膏金石之药使之与胃相宜也。药止四味，而若此相助为理，俾猛悍之剂归于和平，任人放胆用之，以挽回人命于垂危之际，真无尚之良方也。何犹多畏之如虎而不敢轻用哉?

白虎汤所主之病，分载于太阳、阳明、厥阴篇中，惟阳明所载未言其脉象何如，似令人有未惬意之处。然即太阳篇之脉浮而滑及厥阴篇之脉滑而厥，推之其脉当为洪滑无疑，此当用白虎汤之正脉也。故治伤寒者，临证时若见其脉象洪滑，知其阳明之府热已实，放胆投以白虎汤必无差谬，其人将药服后，或出凉汗而愈，或不出汗其热亦可暗消于无形。若其脉为浮滑，知其病犹连表，于方中加薄荷叶一钱，或加连翘、蝉退各一钱，服后须臾即可由汗解而愈(此理参看方剂篇五卷中寒解汤下诠解自明)
 。其脉为滑而厥也，知系厥阴肝气不舒，可用白茅根煮汤以之煎药，服后须臾厥回，其病亦遂愈。此愚生平经验所得，故敢确实言之，以补古书所未备也。

近世用白虎汤者，恒恪守吴氏四禁。所谓四禁者，即其所著《温病条辨》白虎汤后所列禁用白虎汤之四条也。然其四条之中，显有与经旨相反之两条，若必奉之为金科玉律，则此救颠扶危挽回人命之良方，几将置之无用之地。愚非好辩而为救人之热肠所迫，实有不能已于言者。

吴鞠通原文:白虎汤本为达热出表，若其人脉浮弦而细者不可与也，脉沉者不可与也，不渴者不可与也，汗不出者不可与也，当须识此勿令误也。


按:
 前两条之不可与，原当禁用白虎汤矣。至其第三条谓不渴者不可与也。夫用白虎汤之定例，渴者加人参，其不渴者即服白虎汤原方，无事加参可知矣。吴氏以为不渴者不可与，显与经旨相背矣。且果遵吴氏之言，其人若渴即可与以白虎汤，而亦无事加参矣，不又显与渴者加人参之经旨相背乎?至其第四条谓汗不出者不可与也。夫白虎汤三见于《伤寒论》，惟阳明篇中所主之三阳合病有汗，其太阳篇所主之病及厥阴篇所主之病，皆未见有汗也。仲圣当日未见有汗即用白虎汤，而吴氏则于未见有汗者禁用白虎汤，此不又显与经旨相背乎?且石膏原具有发表之性，其汗不出者不正可藉以发其汗乎?且即吴氏所定之例，必其人有汗且兼渴者始可用白虎汤。然阳明实热之证，渴而兼汗出者，十人之中不过一二人，是不几将白虎汤置之无用之地乎?夫吴氏为清季名医，而对于白虎汤竟误设禁忌若此，彼盖未知石膏之性也。及至所著医案，曾治何姓叟，手足拘挛，因误服热药所致，每剂中用生石膏八两，服近五十日始愈，计用生石膏二十余斤。又治赵姓中焦留饮，上泛作喘，每剂药中皆重用生石膏，有一剂药中用六两、八两者，有一剂中用十二两者，有一剂中用至一斤者，共服生石膏近百斤，其病始愈。以观其《温病条辨》中，所定白虎汤之分量生石膏止用一两，犹煎汤三杯分三次温饮下者，岂不天壤悬殊哉。盖吴氏先著《温病条辨》，后著医案，当其著条辨时，因未知石膏之性，故其用白虎汤慎重若此;至其著医案时，是已知石膏之性也，故其能放胆重用石膏若此，学问与年俱进，故不失其为名医也。


按:
 人之所以重视白虎汤而不敢轻用者，实皆未明石膏之性也。夫自古论药之书，当以《神农本经》为称首，其次则为《名医别录》。《本经》创于开天辟地之圣神，洵堪为药性之正宗，至《别录》则成于前五代之陶弘景，乃取自汉以后及五代以前名医论药之处而集为成书，以为《本经》之辅翼(弘景曾以朱书《本经》，墨书《别录》为一书，进之梁武帝)
 ，今即《本经》及《别录》之文而细为研究之。

《本经》石膏原文:气味辛，微寒，无毒，主治中风寒热，心下逆气惊喘，口干舌焦，不能息，腹中坚痛，除邪鬼、产乳、金疮。


按:
 后世本草，未有不以石膏为大寒者，独《本经》以为微寒，可为万古定论。为其微寒，是以白虎汤中用至一斤，至吴氏医案治痰饮上泛作喘，服石膏近百斤而脾胃不伤也。其言主中风者，夫中风必用发表之药，石膏既主之则性善发表可知。至其主寒热惊喘，口干舌焦，无事诠解。至其能治心下逆气、腹中坚痛，人或疑之，而临证细心品验，自可见诸事实也。曾治一人，患春温，阳明府热已实，心下胀满异常，投以生石膏二两、竹茹碎末五钱，煎服后，顿觉药有推荡之力，胀满与温病皆愈。又尝治一人，少腹肿疼甚剧，屡经医治无效，诊其脉沉洪有力，投以生石膏三两，旱三七二钱(研细冲服)
 ，生蒲黄三钱，煎服两剂全愈。此证即西人所谓盲肠炎也，西人恒视之为危险难治之病，而放胆重用生石膏即可随手奏效。至谓其除邪鬼者，谓能治寒温实热证之妄言妄见也。治产乳者，此乳字当作生字解(注疏家多以乳字作乳汁解者非是)
 ，谓妇人当生产之后，偶患寒温实热，亦不妨用石膏，即《金匮》谓，妇人乳中虚，烦乱呕逆，安中益气，竹皮大丸主之者是也(竹皮大丸中有石膏)
 。治金疮者，人若为刀斧所伤，掺以生石膏细末，立能止血且能消肿愈疼也。

《别录》石膏原文:石膏除时气，头疼身热，三焦大热，肠胃中结气，解肌发汗，止消渴烦逆，腹胀暴气，咽痛，亦可作浴汤。


按:
 解肌者，其力能达表，使肌肤松畅，而内蕴之热息息自毛孔透出也。其解肌兼能发汗者，言解肌之后，其内蕴之热又可化汗而出也。特是后世之论石膏者，对于《本经》之微寒既皆改为大寒，而对于《别录》之解肌发汗，则尤不相信。即如近世所出之本草，若邹润安之《本经疏证》、周伯度之《本草思辨录》，均可为卓卓名著，而对于《别录》谓石膏能解肌发汗亦有微词，今试取两家之论说以参考之。

邹润安曰:石膏体质最重，光明润泽，乃随击即解，纷纷星散，而丝丝纵列，无一缕横陈，故其性主解横溢之热邪，此正石膏解肌之所以然。至其气味辛甘，亦兼具解肌之长，质重而大寒，则不足于发汗，乃《别录》于杏仁曰解肌，于大戟曰发汗，石膏则以解肌发汗连称，岂以仲圣尝用于发汗耶?不知石膏治伤寒阳明病之自汗，不治太阳病之无汗，若太阳表实而兼阳明热郁，则以麻黄发汗，石膏泄热，无舍麻黄而专用石膏者。白虎汤治无表证之自汗，且戒人以无汗勿与，即后世发表经验之方，亦从无用石膏者，所谓发表不远热也。然则解肌非欤?夫白虎证至表里俱热，虽尚未入血分成府实，而阳明气分之热已势成连横，非得辛甘寒解肌之石膏，由里达表以散其连横之势，热焉得除，而汗焉得止，是则石膏解肌所以止汗，非所以出汗。他如竹叶石膏汤、白虎加桂枝汤，非不用于无汗，而其证则非发表之证，学者勿过泥《别录》可耳。

无汗禁用白虎之言，《伤寒论》未见，欲自是其说，而设为古人之言以自作征据，其误古人也甚矣。至讲解肌为止汗，则尤支离，不可为训。

周伯度曰:王海藏谓石膏发汗，朱丹溪谓石膏出汗，皆以空文附和，未能实申其义。窃思方书石膏主治，如时气肌肉壮热、烦渴喘逆、中风眩晕、阳毒发斑等证，无一可以发汗而愈者，病之倚重石膏莫如热疫。余师愚清瘟败毒散一剂用至六两、八两，而其所著《疫证一得》，则谆谆以发表致戒。顾松园以白虎汤治汪缵功阳明热证，每剂石膏用至三两，两服热顿减而遍身冷汗、肢冷发呃，群医哗然阻勿再进。顾引仲圣热深厥深，及喻氏阳证忽变阴厥，万中无一之说与辩勿听。迨投参附回阳之剂，而汗益多体益冷，复求顾诊。顾仍以前法用石膏三两，而二服后即汗止身温，此尤可为石膏解肌不发汗之明证，要之顾有定识定力，全在审证之的，而仲圣与喻氏有功后世，亦可见矣。


按:
 周氏之见解，与邹氏大致相同。所可异者，自不知石膏能发汗，而转笑王海藏谓石膏发汗、朱丹溪谓石膏出汗者，皆以空文附和，未能实申其义，此何异以己之昏昏訾人之昭昭也哉。至顾松园治汪缵功之热深厥深、周身冷汗，重用生石膏三两，两服病愈，以为石膏非能发汗之明证，而不知石膏能清热即能回厥，迨厥回之后，其周身之冷汗必先变为温和之汗，其内蕴之热，藉石膏发表之力，皆息息自皮毛达出，内热随汗出尽，则汗自止而病自愈也。若认为将石膏服下，其冷汗即立止而病亦遂愈，此诚不在情理中矣。夫邹氏之《本经疏证》及周氏之《本草思辨录》，其讲解他药莫不精细入微，迥异于后世诸家本草，而独于石膏之性未能明了甚矣，石膏之令人难知也。

愚浮沉医界者五十余年，尝精细体验白虎汤之用法，若阳明之实热，一半在经、一半在府，或其热虽入府而犹连于经，服白虎汤后，大抵皆能出汗，斯乃石膏之凉与阳明之热化合而为汗以达于表也。若犹虑其或不出汗，则少加连翘、蝉退诸药以为之引导，服后覆杯之顷，其汗即出，且汗出后其病即愈，而不复有外感之热存留矣。若其阳明之热已尽入府，服白虎汤后，大抵出汗者少，不出汗者多，其出汗者热可由汗而解，其不出汗者其热亦可内消。盖石膏质重气轻，其质重也可以逐热下行，其气轻也可以逐热上出，俾胃腑之气化升降皆湛然清肃，外感之热自无存留之地矣。

石膏之发汗，原发身有实热之汗，非能发新受之风寒也。曾治一人，年近三旬，于春初得温病，医者以温药发其汗，汗出而病益加剧，诊其脉洪滑而浮，投以大剂白虎汤，为加连翘、蝉退各钱半，服后遍体得凉汗而愈。然愈后泄泻数次，后过旬日又重受外感，其脉与前次相符，乃因前次服白虎汤后作泄泻，遂改用天花粉、玄参各八钱，薄荷叶、甘草各二钱，连翘三钱，服后亦汗出遍体，而其病分毫不减，因此次所出之汗乃热汗非凉汗也。不得已遂仍用前方，为防其泄泻，以生怀山药八钱代方中粳米，服后仍遍体出凉汗而愈。由此案观之，则石膏之妙用，有真令人不可思议者矣。

重用石膏以发汗，非仅愚一人之实验也。邑中友人刘聘卿，肺热劳喘，热令尤甚，时当季夏，病犯甚剧，因尝见愚重用生石膏治病，自用生石膏四两，煎汤一大碗顿饮下，周身得凉汗，劳喘骤见轻，隔一日又将石膏如前煎饮，病又见轻，如此隔日一饮石膏汤，饮后必然出汗，其病亦随之递减，饮过六次，而百药难愈之痼疾竟霍然矣。后聘卿与愚相遇，因问石膏如此凉药，何以能令人发汗?愚曰:石膏性善发汗，《别录》载有明文，脏腑蕴有实热之人，服之恒易作汗也。此证因有伏气化热，久留肺中不去，以致肺受其伤，屡次饮石膏汤以逐之，则久留之热不能留，遂尽随汗出而消解无余矣。

用石膏以治肺病及劳热，古人早有经验之方，因后世未知石膏之性，即见古人之方亦不敢信，是以后世无用者。其方曾载于王焘《外台秘要》，今特详录于下，以备医界之采取。

《外台秘要》原文:治骨蒸劳热久嗽，用石膏纹如束针者一斤，粉甘草一两，研细如面，日以水调三四服，言其无毒有大益，乃养命上药，不可忽其贱而疑其寒，《名医别录》言陆州杨士丞女，病骨蒸，内热外寒，众医不能瘥，处州吴医用此方而体遂凉。


按:
 书中所载杨氏女亦伏气化热病。凡伏气化热之病，原当治以白虎汤，脉有数象者，白虎加人参汤，医者不知如此治法，是以久不瘥。吴医治以石膏、甘草粉，实为白虎汤之变通用法。乃有其证非如此变通用之而不能愈者(必服石膏面始能愈)
 ，此愚治伏气化热临证之实验，爰录一案于下，以明用古方者，原宜因证变通也。

一人年近四旬，身形素强壮，时当暮春，忽觉心中发热，初未介意，后渐至大小便皆不利，屡次延医服药病转加剧，腹中胀满，发热益甚，小便犹滴沥可通，而大便则旬余未通矣，且又觉其热上逆，无论所服何药，下咽即吐出，因此医皆束手无策。后延愚为诊视，其脉弦长有力，重按甚实，左右皆然，视其舌苔厚而已黄，且多芒刺，知为伏气化热，因谓病者曰，欲此病愈非治以大剂白虎汤不可。病者谓我未受外感何为服白虎汤?答曰，此伏气化热证也。盖因冬日或春初感受微寒，未能即病，所受之寒伏藏于三焦脂膜之中，阻塞升降之气化，久而生热，至春令已深，而其所伏之气更随春阳而化热，于斯二热相并，而脏腑即不胜其灼热矣。此原与外感深入阳明者治法相同，是以宜治以白虎汤也。病者闻愚言而颔之，遂为开白虎汤方，方中生石膏用三两，为其呕吐为加生赭石细末一两，为其小便不利为加滑石六钱，至大便旬余不通，而不加通大便之药者，因赭石与石膏并用，最善通热结之大便也。俾煎汤一大碗，徐徐温饮下，服后将药吐出一半，小便稍通，大便未通下。翌日即原方将石膏改用五两，赭石改用两半，且仿白虎加人参汤之义，又加野台参三钱，复煎汤徐徐温饮下，仍吐药一半，大便仍未通下。于是变汤为散，用生石膏细末一两，赭石细末四钱和匀，为一日之量，鲜白茅根四两煎汤，分三次将药末送服，服后分毫未吐，下燥粪数枚，小便则甚畅利矣。翌日更仿白虎加人参汤之义，又改用野党参(古之人参生于上党，今之党参即古之人参也。然此参人工种者甚多，而仍以野山自生者为贵)
 五钱，煎汤送服从前药末，又下燥粪数枚，后或每日如此服药，歇息一日不服药，约计共服生石膏细末斤许，下燥粪近百枚，病始霍然全愈。其人愈后，饮食增加，脾胃分毫无伤，则石膏之功用及石膏之良善可知矣。愚用石膏治大便之因热燥结者实多次矣，或单用石膏细末，或少佐以赭石细末，莫不随手奏效，为此次所用石膏末最多，故特志之。


续申白虎加人参汤之功用

白虎汤之外，又有白虎加人参汤，以辅白虎汤之所不逮，其方五见于伤寒论，今试约略录其数节以为研究之资料。

《伤寒论》原文:服桂枝汤，大汗出后，大烦渴不解，脉洪大者，白虎加人参汤主之。

白虎加人参汤方:

知母六两，石膏一斤碎绵裹，甘草二两炙，粳米六合，人参二两。

上五味，以水一斗，煮米熟汤成，去滓，温服一升，日三服。

服桂枝汤原取微似有汗，若汗出如水流漓，病必不解，此谓服桂枝汤而致大汗出，是汗出如水流漓也。因汗出过多，大伤津液，是以大烦大渴，脉洪大异常，以白虎汤解其热，加人参以复其津液而病可愈矣。

又:伤寒，若吐若下后，七八日不解，热结在里，表里俱热，时时恶风，大渴，舌上干燥而烦，欲饮水数升者，白虎加人参汤主之。


按:
 所谓若吐若下者，实因治失其宜，误吐误下，是以吐下后而病不愈也。且误吐则伤其津液，误下则伤其气分，津液伤损可令人作渴，气分伤损，不能助津液上潮更可作渴，是以欲饮水数升也。白虎汤中加人参，不但能生津液，且能补助气分以助津液上潮，是以能立建奇功也。

又:伤寒，脉浮，发热无汗，其表不解者，不可与白虎汤;渴欲饮水无表证者，白虎加人参汤主之。

凡服白虎汤之脉，皆当有滑象，脉滑者中有热也，此节之脉象但浮，虽曰发热不过其热在表，其不可与以白虎汤之实际实在于此。乃因节中有无汗及表不解之文，而后世之治伤寒者，或谓汗不出者，不可用白虎汤，或谓表不解者，不可用白虎汤，至引此节之文以为征据，而不能连上数句汇通读之以重误古人。独不思太阳篇中白虎汤证，其脉浮滑，浮非连于表乎?又不思白虎汤证三见于《伤寒论》，惟阳明篇白虎汤证，明言汗出，而太阳篇与厥阴篇之所载者，皆未言有汗乎?至于其人欲饮水数升，且无寒束之表证，是其外感之热皆入于里，灼耗津液，令人大渴，是亦宜急救以白虎加人参汤而无可迟疑也。


按:
 白虎加人参汤所主之证，或渴、或烦、若舌干，固由内陷之热邪所伤，实亦由其人真阴亏损也。人参补气之药非滋阴之药，而加于白虎汤中，实能于邪火炽盛之时立复真阴，此中盖有化合之妙也。曾治一人，患伤寒热入阳明之府，脉象有力而兼硬，时作谵语，按此等脉原宜投以白虎加人参汤，而愚时当少年，医学未能深造，竟与以大剂白虎汤，俾分数次温饮下，翌日视之热已见退，而脉搏转数，谵语更甚，乃恍然悟会，改投以白虎加人参汤，煎一大剂，分三次徐徐温饮下，尽剂而愈。盖白虎汤证其脉宜见滑象，脉有硬象即非滑矣，此中原有阴亏之象，是以宜治以白虎加人参汤，而不可但治以白虎汤也。自治愈此案之后，凡遇其人脉数或弦硬，或年过五旬，或在劳心劳力之余，或其人身形素羸弱，即非在汗吐下后，渴而心烦者，当用白虎汤时，皆宜加人参，此立脚于不败之地，战则必胜之师也。

同邑友人李曰纶，悬壶津门，曾治一阳明府实证，其脉虽有力而数逾六至，曰纶先投以白虎汤不效，继因其脉数加玄参、沙参以滋其阴分仍不效，询方于愚。答曰:此白虎加人参汤证也。曰纶谓，此证非在汗吐下后，且又不渴不烦，何为用白虎加人参汤?愚曰:用古人之方，当即古人立方之意而推广变通之，凡白虎汤所主之证，其渴与烦者，多因阴分虚损，而脉象数者独非阴分虚损乎?曰纶闻愚言而心中会悟，改投以白虎加人参汤一剂而愈。

推广白虎加人参汤之用法，不必其人身体虚弱，或有所伤损也。忆愚年三旬时，曾病伏气化热，五心烦热，头目昏沉，舌苔白厚欲黄，且多芒刺，大便干燥，每日用生石膏数两煮水饮之，连饮数日，热象不退，因思或药轻不能胜病，乃于头午用生石膏五两煮水饮下，过午又用生石膏五两煮水饮下，一日之间共服生石膏十两，而心中分毫不觉凉，大便亦未通下。踌躇再四，精思其理，恍悟此必伏气之所入甚深，原当补助正气，俾吾身之正气壮旺，自能逐邪外出也。于斯欲仿白虎加人参汤之义，因无确实把握，犹不敢遽用大剂，就已所预存之药，用生石膏二两，野台参二钱，甘草钱半，适有所轧生怀山药粗渣又加少许，煎汤两盅，分三次温饮下，饮完晚间即觉清爽，一夜安睡，至黎明时少腹微疼，连泻三次，自觉伏气之热全消，再自视舌苔，已退去一半，而芒刺全无矣。夫以常理揆之，加人参于白虎汤中，必谓能减石膏之凉力，而此次之实验乃知人参反能助石膏之凉力，其理果安在乎?盖石膏煎汤，其凉散之力皆息息由毛孔透达于外，若与人参并用，则其凉散之力，与人参补益之力互相化合，能旋转于腑脏之间，以搜剔深入之外邪使之净尽无遗，此所以白虎加人参汤，清热之力远胜于白虎汤也。

愚生平治寒温实热，用白虎加人参汤时，恒多于用白虎汤时，而又恒因证制宜，即原方少有通变，凡遇脉过六至者，恒用生怀山药一两以代方中粳米。盖以山药含蛋白质甚多，大能滋阴补肾，而其浓郁之汁浆又能代粳米调胃也。若遇阳明之热既实，而其人又兼下痢者，恒用生杭芍一两以代方中知母，因芍药善清肝热以除痢疾之里急后重，而其凉润滋阴之性又近于知母也。若妇人产后患寒温实热者，亦以山药代粳米，又必以玄参八钱以代方中知母，因山药既可补产后之肾虚，而玄参主产乳余疾，《本经》原有明文也(《本经》中石膏、玄参皆主产乳，知母未言治产乳，不敢师心自用，轻以苦寒之药施于产后也)
 。且玄参原非苦寒之品，实验之原甘而微苦(《本经》谓其味苦者，当系后世传写之误)
 ，是以虽在产后可放胆用之无碍也。

有外感之实热日久不退，致其人气血两亏，危险迫于目前，急救以白虎加人参汤，其病只愈一半，必继服他种补益之药始能全愈者，今试详述一案以征明之。

一幼女年九岁，于季春上旬感受温病，医者以热药发之，服后分毫无汗，转觉表里大热，盖已成白虎汤证也。医者不知按方施治，迁延二十余日，身体旭羸，危险之朕兆歧出，其目睛上窜，几至不见，筋惕肉[image: BZ_449_963_1495_1024_1556]
 ，周身颤动，时作嗳声，间有喘时，精神昏愦，毫无知觉，其肌肤甚热，启其齿见舌缩而干，苔薄微黄，其脉数逾六至，左部弦细而浮，不任重按，右部亦弦细而重诊似有力，大便旬日未行。此久经外感之热灼耗，致气血两虚，肝风内动，真阴失守，元气将脱之候也。宜急治以白虎加人参汤，再辅以滋阴固气之品，庶可救愈，特虑病状若此，汤药不能下咽耳。其家人谓偶与以勺水或米汤犹知下咽，想灌以药亦知下咽也，于斯遂为疏方。


处方:
 生石膏细末二两，野台参三钱，生怀山药六钱，生怀地黄一两，生净萸肉一两，甘草二钱，共煎汤两大盅，分三次温饮下。


按:
 此方即白虎加人参汤以生地黄代知母，生山药代粳米，而又加山萸肉也。此方若不加萸肉，为愚常用之方，以治寒温证当用白虎加人参汤而体弱阴亏者。今重加山萸肉一两者，诚以人当元气不固之时，恒因肝脏之疏泄而上脱，此证目睛之上窜，乃显露之朕兆(当属于肝)
 ，重用萸肉以收敛肝脏之疏泄，元气即可不脱。且喻嘉言谓，上脱之证，若但知重用人参，转令人气高不返。重用萸肉为之辅弼，自无斯弊，可稳重建功。

将药三次服完，目睛即不上窜，身体安稳，嗳声已止，气息已匀，精神较前明了，而仍不能言，大便犹未通下，肌肤犹热，脉数已减，不若从前之浮弦，右部重诊仍似有力，遂即原方略为加减，俾再服之。


第二方:
 生石膏细末两半，野台参三钱，生怀地黄一两，生净萸肉六钱，天冬六钱，甘草二钱，煎汤两盅，分两次温饮下，每饮一次调入生鸡子黄一枚。


按:
 目睛已不上窜而犹用萸肉者，诚以此证先有嗳气之病，是其气难于上达也。凡气之难于上达者，须防其大便通后气或下脱，故用萸肉以预防之。至于鸡子黄，化学家谓其含有副肾髓质，即善滋真阴，生用之又善润大便，是以加之。

此药日服一剂，服两日热已全退，精神之明了似将复原，而仍不能言，大便仍未通下，间有努力欲便之状。诊其脉热象已静且微弱，拟用灌肠法通其大便。先用野台参三钱，萸肉、天冬各四钱，煎汤服下;然后用灌肠法以通其大便。安然通下，仍不能言，细诊其脉微弱益甚，右部关前之脉几至不见。乃恍悟其所以不能言者，胸中大气下陷也，升补其胸中大气，使之上达于舌本必能言矣。


第三方:
 生箭芪三钱，野台参三钱，生怀山药一两，大甘枸杞一两，北沙参一两，天冬六钱，寸冬带心六钱，升麻一钱，桔梗钱半。共煎汤一盅半，分两次温服下。此方连服两剂，遂能言语，因方中重用滋阴之药以培养其精神，而精神亦复常矣。


阳明病三承气汤证

白虎汤及白虎加人参汤两方，皆治足阳明有实热者也。至热入手阳明之府，致大便因热燥结，其燥结愈甚者，蕴蓄之热必愈深，此非开其燥结其热固不能消也。若斯则攻下之剂，若承气汤诸方在所必需矣。

《伤寒论》原文:阳明病，脉迟，虽汗出，不恶寒者，其身必重，短气，腹满而喘，有潮热者，此外欲解，可攻里也，手足濈然而汗出者，此大便已鞕也，大承气汤主之;若汗多，微发热恶寒者，外未解也，其热不潮，未可与承气汤;若腹大满不通者，可与小承气汤微和胃气，勿令大泄下。

王和安曰:《脉诀》迟为在脏，以邪正相搏于太阴油膜中，气不上动搏脉，故脉动濡滞也。仲景论迟有正言者，本篇十七节所言之脉迟是也。有反言者，如太阳篇一百四十五节所言之脉迟身凉，为热结血室，及此节所言之脉迟潮热，为热结油膜是也。大抵迟为在脏，而脏寒、脏热仍以脉力之虚实定之，不得以至数分寒热也。伤寒言身重，多因热灼津液，脉痿不运;杂证身重，多以阳虚气不布津而身体倦困，或郁气凝水，重尤甚于腰际四肢，身重之原因固随证各异也。短气因虚寒者，必气短而息微，或渐有痰饮;短气因热促者，必气短而息粗，甚则兼喘。潮热为内有结热，卫气循行，日以定时触发。杂证结热多在血分，伤寒结热多在油分，故仲景以潮热为用硝黄之的证，至腹大满只可治以小承气也。仲景凡言满，皆指热结脉中，此兼不通则热结于脉而气因滞于油膜也。小承气君大黄入血治热源，佐朴、枳多泻脉血滞气，少泻膜中滞气，而不用硝、草引药入油，可因方治而知结热之先后矣。至潮热为油膜热结，仍可主以小承气，至手足濈然汗出，则为大便已鞕，乃可投以大承气，又可因方治而知结热之所抵止矣。


按:
 此段疏解颇精细，惟于脉迟之理仍发挥未尽，若参观前节大陷胸汤后，愚曾论大陷胸汤兼及大承气汤证脉之所以迟，并详言其脉迟形状，与他病脉迟者迥然不同，自能于提纲中之言脉迟，了然无疑义也。

大承气汤方:

大黄四两酒洗，厚朴半斤炙、去皮，枳实五枚炙，芒硝三合。

上四味，以水一斗，先煮二物，取五升，去滓，纳大黄，煮取二升，去滓，纳芒硝，更上火微煮一两沸，分温再服，得下，余勿服。

大承气汤方，所以通肠中因热之燥结也。故以大黄之性善攻下，且善泻热者为主药。然药力之行必恃脏腑之气化为斡旋之，故佐以朴、实以流通肠中郁塞之气化，则大黄之攻下自易为力矣。用芒硝者，取其性寒味咸，善清热又善软坚，且兼有攻下之力，则坚结之燥粪不难化为溏粪而通下矣。方中之用意如此，药味无多，实能面面精到，而愚对于此方不无可疑之点，则在其药味分量之轻重也。

《本经》谓大黄能推陈致新，是以有黄良之名，在阳明蕴有实热大便燥结者，原宜多用。至厚朴不过为大黄之辅佐品，竟重用至半斤，较大黄之分量为加倍。若按一两为今之三钱折算，复分两次服之，则一次所服之药，当有厚朴一两二钱。夫厚朴气温味辛，若多用之，能损人真气，为人所共知，而其性又能横行达表，发出人之热汗。忆愚少时，曾治一阳明实热大便燥结证，方中用大黄三钱，服后大便未通下，改延他医，方中重用厚朴一两，服后片时出热汗遍体，似喘非喘，气弱不足以息，未逾半日而亡矣。此诚可为前车之鉴也。是以愚谓此方之分量必有差误，即如今人著一书几经校对，又差误歧出，况《伤寒论》一书，其初行于世者原无定本，至晋王叔和始为之编辑厘定，后至宋成无己始为之注疏付梓，此中不知几经传写，能保其无差误乎?乃后世注疏诸家，对于此等处，不顾其方之可用不可用，而必曲为之说，以致遗误后人，此正所以深误古人也。愚疑此方厚朴之分量，当亦如小承气汤为大黄分量之半，其原本或为厚朴之分量半大黄，大抵由此半字而误为半斤也。

小承气汤方:

大黄四两酒洗，厚朴二两炙、去皮，枳实三枚大者炙。

上三味，以水四升，煮取一升二合，去滓，分温二服。初服汤当更衣，不尔者尽饮之，若更衣者勿服之。

大承气汤所主之病，大肠中有燥粪，是以用芒硝软坚以化其燥粪;小承气汤所主之病为腹大满不通，是其病在于小肠而上连于胃，是以但用大黄、朴、实以开通其小肠。小肠开通下行，大便不必通下，即通下亦不至多，而胃中之食可下输于小肠，是以胃气得和也。此大、小承气汤用法之分别也。而二承气汤之外，又有调胃承气汤，更可连类论及之。

《伤寒论》原文:阳明病，不吐不下，心烦者，可与调胃承气汤。

成无己曰:吐后心烦谓之内烦，下后心烦谓之虚烦，今阳明病不吐不下心烦，是胃有郁热也，故与调胃承气汤以下郁热。

喻嘉言曰:津液既不由吐下而伤，则心烦明系胃中热炽，故可与调胃承气汤。

王和安曰:从胃缓调使和而止，殆非下比也，谓其可与，盖犹有不可与者在，当精审而慎用之。


调胃承气汤方:

大黄四两去皮、清酒洗，甘草一两炙，芒硝半升。

上二味，[image: ]
 咀，以水三升煮取一升，去滓，纳芒硝，再上火微煮令沸，少少温服之。

大黄虽为攻下之品，原善清血分之热，心中发烦实为血分有热也。大黄浸以清酒，可引其苦寒之性上行，以清心之热而烦可除矣。证无大便燥结而仍用芒硝者，《内经》谓，热淫于内，治以咸寒，芒硝味咸性寒，实为心家对宫之药(心属火，咸属水，故为心家对宫之药)
 ，其善清心热，原有专长，故无大便燥结证而亦加之也。用甘草者，所以缓药力之下行，且又善调胃也。不用朴、实者，因无大便燥结及腹满之证也。

承气汤虽有三方，而小承气及调胃承气，实自大承气变化而出。《伤寒论》所载三承气，主治之证不胜录，然果洞悉三方之各有用意，及三方药力轻重各有区别，且所主之病虽有上中下之分，而究之治上可及于中，治中可及于下，分治之中仍有连带关系，自能凡遇宜用承气汤证，斟酌其宜轻宜重，分别施治而无差谬矣。

至于愚用承气汤之经过，又恒变化多端，不拘于三承气汤中之药味也。今试举数案以征明之。

大承气汤所主之证，原宜脉迟，其有脉不迟而洪实有力者，亦不妨用。惟其脉不迟而转数，若因大便燥结，而遽投以大承气汤，其脉之无力者，恒因大便通后而虚脱;其脉之有力者，下后纵不至虚脱，其病亦必不能愈，所谓降后不解也。凡遇此等脉，必设法将其脉数治愈，然后再通其大便。

曾治一叟，年近六旬，因外感之热过甚，致大便旬日未通，其脉数逾六至，心中烦热，延医数人，皆不敢用降下之剂。然除降下外，又别无治法。愚诊其脉象虽数，重按甚实，遂先投以大剂白虎加人参汤，每剂分三次温服下，连服两剂，壮热全消，脉已不数，大便犹未通下，继用净芒硝细末三钱，蜂蜜一两，开水冲服，大便通下，病遂愈。

又曾治一少年，因外感实热，致大便燥结，旬余未下，其脉亦数逾六至，且不任重按，亦投以白虎加人参汤，以生地黄代方中知母，生山药代方中粳米，煎汤一大碗，俾分多次徐徐温饮下。初服一剂，脉数见缓，遂即原方略为减轻，俾再煎服。拟后服至脉象复常，再为通其大便，孰意次剂服完而大便自通下矣。且大便通下后，外感之实热亦消解无余矣。此直以白虎加人参汤代承气汤也。自治愈此病之后，凡遇有证之可下而可缓下者，恒以白虎汤代承气，或以白虎加人参汤代承气，其凉润下达之力，恒可使大便徐化其燥结，无事用承气而自然通下，且下后又无不解之虞也。

又治一少妇，于大怒之余感冒伤寒，热传阳明，大便燥结，医者两次投以大承气皆吐出。诊其脉弦长有力。盖脉现弦长，无论见于何部，皆主肝火炽盛，此不受药之所以然也。遂于大承气汤中将朴、实减轻(朴、实各用钱半)
 ，加生杭芍、生赭石各一两，临服药时，又恐药汤入口即吐出，先用白开水送服生赭石细末三钱(赭石质同铁锈，因铁锈为铁氧化合，赭石亦铁氧化合也，故生研为细末可服，凡吐甚者，煎汤服之，或不效，服其细末必能立止)
 ，继将药服下，阅三点钟，大便通下而病即愈矣。

又治一人素伤烟色，平日大便七八日一行，今因受外感实热，十六七日大便犹未通下，心中烦热，腹中胀满，用洗肠法下燥粪少许，而胀满烦热如旧。医者谓其气虚脉弱，不敢投降下之药。及愚诊之，知其脉虽弱而火则甚实，遂用调胃承气汤加野台参四钱，生赭石、天门冬各八钱，共煎汤一大碗，分三次徐徐温饮下，饮至两次，腹中作响，觉有开通之意，三次遂不敢服，迟两点钟大便通下，内热全消霍然愈矣。

有服承气汤后，大便之燥结不下，继服些许他药，而燥结始下者，试再举两案以明之。

邑中名医刘肃亭(蕴度)先生，愚初学医时，家中常延之。一日，见先生治一伤寒，热入阳明大便燥结证，从前医者，投以大承气汤两剂不下，继延先生治之，单用威灵仙三钱，煎汤服后大便通下，病亦遂愈。愚疑而问曰:威灵仙虽能通利二便，以较硝、黄攻下之力实远不如，乃从前服大承气汤两剂大便不下，何先生只用威灵仙三钱而大便即下乎?答曰:其中原有妙理，乃前后所用之药相藉以成功也。盖其从前所服之大承气汤两剂，犹在腹中，因其脏腑之气化偶滞，药力亦随之停顿，藉威灵仙走窜之力以触发之，则硝、黄力之停顿者，可陡呈其开通攻决之本性，是以大便遂通下也。是威灵仙之于硝、黄，犹如枪炮家导火之线也。愚闻如此妙论，顿觉心地开通，大有会悟，后有仿此医案之时，亦随手奏效。因并录之于下，由此知医学虽贵自悟，亦必启发之有自也。

邻村霍印科愚师兄弟也。当怒动肝火之余感受伤寒，七八日间腹中胀满，大便燥结，医者投以大承气汤，大便未通下，肋下转觉疼不可支。其脉左部沉弦有力，知系肝经气郁火盛，急用柴胡三钱，生麦芽一两，煎汤服后，至半点钟肋下已不觉疼，又迟一点余钟，大便即通下。大便下后，腹即不胀，而病脱然全愈矣。

此案实仿前案之义，亦前后药力相借以通大便也。盖肾为二便之关，肝行肾之气，肝又主疏泄，大便之通与不通，实于肝有关系也。调其肝郁，即可以通行大便，此中原有至理。至于调肝用柴胡而又必佐以生麦芽者，因麦芽生用亦善调肝者也。且柴胡之调肝在于升提，生麦芽之调肝在于宣通，若因肝不舒但用柴胡以升提之，恐初服下时肋下之疼将益剧，惟柴胡之升提，与麦芽之宣通相济以成调肝气之功，则肝气之郁者自开，遏者自舒，而徐还其疏泄之常矣。且柴胡之性不但善调肝气也，《本经》谓柴胡主心腹肠胃中结气，饮食积聚，寒热邪气，推陈致新。三复《本经》之文，是柴胡不但善于调肝，兼能消胀满通大便矣。然柴胡非降下之药也，其于大便之当通者，能助硝、黄以通之，若遇脾胃之气下溜大便泄泻者，伍以芪、术转能升举脾胃之气以止泄泻，柴胡诚妙药也哉。善于用柴胡者，自能深悟此中之妙理也。

至于妊妇外感热实，大便燥结者，承气汤亦不妨用，《内经》所谓“有故无殒，亦无殒也”。然此中须有斟酌，以上所列方中诸药，芒硝断不可用，至赭石则三月以前可用，三月以后不可用，其余虽皆可用，然究宜先以白虎汤或白虎加人参汤代承气，即不能完全治愈，后再用承气时亦易奏效也。曾治一妇人，妊过五月，得伤寒证，八九日间脉象洪实，心中热而烦躁，大便自病后未行，其脐上似有结粪，按之微疼，因其内热过甚，先用白虎加人参汤清之，连服两剂内热颇见轻减，而脐上似益高肿，不按亦疼，知非服降下之药不可也。然从前服白虎加人参汤两剂，知其大便虽结不至甚燥，治以降下之轻剂当可奏效，为疏方用大黄、野台参各三钱，真阿胶(不炒另炖兑服)
 、天冬各五钱，煎汤服下，即觉脐上开通，过一点钟，疼处即不疼矣。又迟点半钟，下结粪十余枚，后代溏粪，遂觉霍然全愈，后其胎气亦无所损，届期举子矣。至方中之义，大黄能下结粪，有人参以驾驭之，则不至于伤胎;又辅以阿胶，取其既善保胎，又善润肠，则大便之燥者可以不燥矣。用天冬者，取其凉润微辛之性(细嚼之实有辛味)
 ，最能下行以润燥开瘀，兼以解人参之热也。


阳明病茵陈蒿汤栀子檗皮汤麻黄连轺赤小豆汤诸发黄证

阳明原属燥金，其为病也多燥热，白虎、承气诸方，皆所以解阳明之燥热也。然燥热者阳明恒有之正病，而有时间见湿热为病，此阳明之变病也。其变病果为何病，阳明篇中诸发黄之证是也。试再进而详论之。

《伤寒论》原文:阳明病，发热汗出者，此为热越，不能发黄也;但头汗出，身无汗，剂颈而还，小便不利，渴引水浆者，此为瘀热在里，身必发黄，茵陈蒿汤主之。

作酒曲者，湿窨以生热，热与湿化合即生黄色，以之例人其理同也。是以阳明病发热汗出者，热外越而湿亦随之外越，即不能发黄，若其热不外越而内蕴，又兼其人小便不利，且饮水过多，其湿与热必至化合而生黄，是以周身必发黄也。主以茵陈蒿汤者，以茵陈蒿汤善除湿热也。

茵陈蒿汤方:

茵陈蒿六两，栀子十四枚擘，大黄二两去皮。

上三味，以水一斗二升，先煮茵陈减六升，纳二味，煮取三升，去滓，分三服。小便当利，尿如皂荚汁状，色正赤，一宿腹减，黄从小便去也。

茵陈为青蒿之嫩者，蒿子落地，至仲秋生芽，贴地长小叶，严冬之时埋藏于冰雪之中，而其叶不枯，甫交春令，得少阳最初之气而勃然发生，其性寒味苦，具有生发之气，寒能胜热，苦能胜湿，其生发之气能逐内蕴之湿热外出，故可为湿热身黄之主药。佐以栀子、大黄者，因二药亦皆味苦性寒也，且栀子能屈曲引心火下行以利小便。大黄之色能直透小便(凡服大黄者
 ，其小便即为大黄之色，是大黄能利小便之明征)
 ，故少用之亦善利小便。至茵陈虽具有升发之性，《别录》亦谓其能下利小便，三药并用，又能引内蕴之热自小便泻出，是以服之能随手奏效也。

又:伤寒七八日，身黄如橘子色，小便不利，腹微满者，茵陈蒿汤主之。

身黄如橘而腹满，小便不利，此因湿热成病可知，故亦治以茵陈蒿汤也。

又:伤寒身黄，发热，栀子檗皮汤主之。

此节示人，但见其身黄发热，即无腹满小便不利诸证，亦直可以湿热成病断之也。

栀子檗皮汤方:

肥栀子十五个擘，甘草一两炙，黄檗二两。

上三味，以水四升，煮取一升半，去滓，分温再服。

此方之用意，欲以分消上、中、下之热也，是以方中栀子善清上焦之热，黄檗善清下焦之热，加甘草与三药并用，又能引之至中焦以清中焦之热也。且栀子、黄檗皆过于苦寒，调以甘草之甘，俾其苦寒之性味少变，而不至有伤于胃也。

又:伤寒瘀热在里，身必黄，麻黄连轺赤小豆汤主之。

麻黄连轺赤小豆汤方:

麻黄二两去节，赤小豆一升，连轺二两，杏仁二十个去皮尖，大枣十二枚擘，生梓白皮一升切，生姜二两切，甘草二两炙。

上八味，以潦水一斗，先煮麻黄，再沸，去上沫，纳诸药，煮取三升，去滓，分温三服，半日服尽。


按:
 连轺非连翘，乃连翘根也。其性凉能泻热，兼善利湿，后世改用连翘则性不同矣。赤小豆，即作饭之小豆，形如绿豆而色赤者，非南来之红豆也。梓白皮，药房无鬻者，有梓树处自加之可也。陈修园云，若无梓白皮，可以茵陈代之。

唐容川曰:在里言在肌肉中，对皮毛而言则为在里也。肌是肥肉，气分所居;肉是瘦肉，血分所藏。若热入肌肉，令气血相蒸则汗滞不行，是名瘀热。气瘀则为水，血瘀则为火，水火蒸发于肌肉中，现出土之本色，是以发黄。故用麻黄、杏仁发皮毛以散水于外，用梓白皮以利水于内，梓白皮象人之膜，人身肥肉均生于膜上，膜中通利，水不停，汗则不蒸热，故必利膜而水乃下行，此三味是去水分之瘀热也。连翘散血分之热，赤豆疏血分之结，观仲景赤小豆当归散是疏结血，则此处亦同，此二味是去血分之瘀热也。尤必用甘、枣、生姜宣胃气，协诸药使达于肌肉，妙在潦水是云雨既解之水，用以解水火之蒸郁为切当也。即方观证，而义益显明。


按:
 身发黄与黄疸不同。黄疸为胆汁妄行于血中，仲景书中虽未明言，而喻嘉言《寓意草》于钱小鲁案中曾发明之，彼时西人谓胆汁溢于血中之说，犹未入中国也。至身发黄之病，猝成于一两日间，其非胆汁溢于血分可知矣。茵陈为治热结黄疸之要药，《本经》载有明文，仲景治身发黄亦用之者，诚以二证之成皆由于湿热，其湿热由渐而成则为黄疸，其湿热因外感所束，仓猝而成则为身发黄，是以皆可以茵陈蒿治之也。

身发黄之证，不必皆湿热也。阳明篇七十六节云:伤寒发汗已，身目为黄，所以然者，以寒湿在里不解故也，以为不可下也，于寒湿中求之。

程应旄曰:其人素有湿邪，汗后之寒与宿湿郁蒸为热，非实热也，故不可下，仍当于寒湿责其或浅或深而治之。

王和安曰:黄为油热色，油中含液而包脉孕血，液虚血燥则热甚为阳黄，身黄发热之栀子柏皮证也。油湿血热相等而交蒸，为小便不利，身黄如橘之茵陈蒿证也。油寒膜湿，郁血为热，则寒湿甚而为阴黄，即茵陈五苓证也。病有热而治从寒湿，玩以为二句，语气之活自可想见。盖以为不可下，明见有可下之热黄也。在于寒湿中求之，言治法求之寒湿，明见黄证不纯为寒湿也。凡一证二因者，治从其甚，可于二语见之。

上程氏、王氏之论皆精细，而愚于此节之文则又别有会悟，试引从前治愈之两案以明之。

曾治一人受感冒，恶寒无汗，周身发黄，以麻黄汤发之，汗出而黄不退。细诊其脉，左部弦而无力，右部濡而无力，知其肝胆之阳不振，而脾胃又虚寒也。盖脾胃属土，土色本黄，脾胃有病，现其本色，是以其病湿热也，可现明亮之黄色，其病湿寒也，亦可现黯淡之黄色。观此所现之黄色，虽似黯淡而不甚黯淡者，因有胆汁妄行在其中也。此盖因肝胆阳分不振，其中气化不能宣通胆汁达于小肠化食，以致胆管闭塞，胆汁遂蓄极妄行，溢于血分而透黄色，其为黄色之根源各异，竟相并以呈其象，是以其发黄似黯淡而非黯淡也。审病既确，遂为拟分治左右之方以治之。

生箭芪六钱
 ，桂枝尖二钱
 ，干姜三钱
 ，厚朴钱半
 ，陈皮钱半
 ，茵陈二钱
 。

上药六味，共煎汤一大盅，温服。

方中之义，用黄芪以助肝胆之阳气，佐以桂枝之辛温，更有开通之力也。用干姜以除脾胃之湿寒，辅以厚朴能使其热力下达。更辅以陈皮，能使其热力旁行，其热力能布护充周，脾胃之寒湿自除也。用茵陈者，为其具有升发之性，实能开启胆管之闭塞，且其性能利湿，更与姜、桂同用，虽云苦寒而亦不觉其苦寒也。况肝胆中寄有相火，肝胆虽凉，相火之寄者仍在，相火原为龙雷之火，不可纯投以辛热之剂以触发之，少加茵陈，实兼有热因寒用之义也。

又治一人，时当仲秋，寒热往来，周身发黄，心中烦热，腹中又似觉寒凉，饮食不甚消化，其脉左部弦硬，右部沉濡，心甚疑之，问其得病之由，答云，不知。因细问其平素之饮食起居，乃知因屋宇窄隘，六七月间皆在外露宿，且其地多潮湿，夜间雾露尤多。乃恍悟此因脏腑久受潮湿，脾胃属土，土为太阴，湿郁久则生寒，是以饮食不能消化。肝胆属木，木为少阳，湿郁久则生热，又兼有所寄之相火为之熏蒸，以致胆管肿胀闭塞，是以胆汁妄行，溢于血中而身黄也。舌上微有白苔，知其薄受外感，侵入三焦，三焦原为手少阳与足少阳并为游部，一气贯通，是以亦可作寒热。原当以柴胡和解之，其寒热自已。茵陈性近柴胡，同为少阳之药，因其身发黄，遂用茵陈三钱以代柴胡，又加连翘、薄荷叶、生姜各三钱，甘草二钱，煎汤服后，周身得汗(足少阳不宜发汗，手少阳宜发汗)
 ，寒热往来愈，而发黄如故。于斯就其左右之脉寒热迥殊者，再拟一方治之。

茵陈三钱，栀子三钱，干姜三钱，白术三钱炒，厚朴二钱，焰硝五分研细。

上六味，将前五味煎汤一大盅，乘热纳硝末融化服之。

方中之义，用栀子、茵陈以清肝胆之热，用干姜、白术、厚朴以除脾胃之寒，药性之凉热迥然不同，而汇为一方自能分途施治也。用焰硝者，因胆管之闭塞，恒有胆石阻隔，不能输其胆汁于小肠，焰硝之性善消，即使胆管果有胆石，服之亦不难消融也。


阳明病猪苓汤证

发黄之证，多成于湿热，诸治发黄之方，皆治湿热之方也。乃有本阳明病，其人蕴有湿热而不发黄者，自当另议治法，而阳明篇中亦曾载其治方矣。

《伤寒论》原文:阳明病，……若脉浮发热，渴欲饮水，小便不利者，猪苓汤主之。

张拱端曰:肺脉浮，肺主皮毛，故脉浮发热为肺病。经云:“饮入于胃，游溢精气，上输于脾，脾气散精，上归于肺，通调水道，下输膀胱，水精四布，五经并行。”是渴为肺不四布水精，小便不利为肺不通调水道下输膀胱，非若口干舌燥之渴热在于胃也。上节之渴关于胃，宜白虎加人参;此节之渴关于肺，宜猪苓汤。


按:
 此节所谓脉浮者，乃病入阳明，而犹连太阳之府也。盖太阳之病，在经脉浮，在府亦脉浮，此因太阳之府蕴有实热，以致小便不利，而热之入于阳明者，不能由太阳之府分消其热下行，转上逆而累及于肺，是以渴欲饮水也。治以猪苓汤，是仍欲由太阳之府分消其热也。

猪苓汤方:

猪苓去皮、茯苓、阿胶、滑石、泽泻各一两。

上五味，以水四升，先煮四味取二升，去滓，纳阿胶烊消，温服七合，日三服。

猪苓、茯苓，皆为渗淡之品，而猪苓生于枫下，得枫根阴柔之气(茯苓生于松下，松经霜则弥茂，猪苓生于枫下，枫经霜即红陨，则枫性之阴柔可知也)
 ，以其性善化阳，以治因热小便不利者尤宜，故用之为主药。用泽泻者，因其能化水气上升以止渴，而后下降以利小便也。用滑石者，其性可代石膏，以清阳明之实热，又能引其热自小便出也。用阿胶者，因太阳之府原与少阴相连，恐诸利水之药或有损于少阴，故加阿胶大滋真阴之品，以助少阴之气化也。

陈古愚曰:此汤与五苓之用有天渊之别，五苓治太阳之水，太阳司寒水，故加桂以温之，是暖肾以行水也。此汤治阳明、少阴结热，二经两关津液，惟取滋阴以行水。盖伤寒表证最忌亡阳，而里热又患亡阴，亡阴者亡肾中之阴与胃之津液也。若过于渗利则津液反致耗竭，方中阿胶即从利水中育阴，是滋养无形以行有形也。故仲景云，汗多胃燥，虽渴而里无热者，不可与也。

《金鉴》注曰:太阳烦热无汗，小便利者，大青龙汤证也。小便不利者，小青龙去半夏加花粉、茯苓证。烦热有汗而渴，小便利者，桂枝合白虎汤证;小便不利者，五苓散证。阳明病烦热无汗而渴，小便利者，宜葛根汤加石膏主之;小便不利者，以五苓散加石膏、寒水石、滑石主之。阳明病烦热有汗而渴，小便利者，宜白虎汤;小便不利者，以猪苓汤。少阳病寒热无汗而渴，小便利者，以柴胡汤去半夏加花粉;小便不利者，当以小柴胡加茯苓。太阴无渴证，少阴阳邪烦呕，小便赤而渴者，以猪苓汤;少阴阴邪下利，小便白而渴者，以真武汤。厥阴阳邪消渴者，白虎加人参汤;厥阴阴邪转属阳明，渴欲饮水者，少少与之则愈。证既不同，法亦各异，当详审而明辨之。

阳明病四逆汤证

总计阳明篇中之病证，大抵燥而且热也，其有不燥而转湿者，此阳明之变证也。于治发黄诸方，曾发明之矣。更有不热而反寒者，此亦阳明之变证也。夫病既寒矣，必须治以热剂，方为对证之药，是则温热之剂，又宜讲求矣。

《伤寒论》原文:脉浮而迟，表热里寒，下利清谷者，四逆汤主之。

外感之着人，恒视人体之禀赋为转移，有如时气之流行，受病者或同室同时，而其病之偏凉偏热，或迥有不同。盖人之脏腑素有积热者，外感触动之则其热益甚;其素有积寒者，外感触动之则其寒亦益甚也。明乎此则可与论四逆汤矣。

四逆汤方:

甘草二两炙，干姜两半，附子一枚生用、去皮、破八片。

上三味，以水三升，煮取一升二合，去滓，分温再服，强人可大附子一枚，干姜三两。

干姜为温暖脾胃之主药，伍以甘草，能化其猛烈之性使之和平，更能留其温暖之力使之常久也。然脾胃之温暖，恒赖相火之壮旺，附子色黑入肾，其非常之热力，实能补助肾中之相火，以厚脾胃温暖之本源也。方名四逆者，诚以脾主四肢，脾胃虚寒者，其四肢常觉逆冷，服此药后，而四肢之厥逆可回也。

方中附子注明生用，非剖取即用也。


按:
 附子之毒甚大，种附子者，将附子剖出，先以盐水浸透，至药房中又几经泡制，然后能用，是知方中所谓附子生用者，特未用火炮熟耳。


又按:
 乌头、天雄、附子、侧子，原系一物。种附子于地，其当年旁生者为附子，附子外复旁生小瓣为侧子，其原种之附子本身变化为乌头，若附子经种后，其旁不长附子，惟本身长大即为天雄。天雄之热力最大，此如蒜中之独头蒜，实较他蒜倍辣也。天雄之色较他附子独黑，为其色黑其力能下达，佐以芍药，能收敛浮越之阳下归其宅;为其独头无瓣，故所切之片为圆片，其热力约大于寻常附子三分之一。方上开乌附子，药房给此，开天雄药房亦应给此。若此药以外，复有所谓天雄者，乃假天雄也。


第三卷

少阳病提纲及汗吐下三禁

阳明之热已入府者，不他传矣。若犹在经，而未入于府者，仍可传于少阳。而少阳确实之部位，又须详为辨析也。夫太阳主外，阳明主里，而介于太阳、阳明之间者，少阳也。少阳外与太阳相并则寒，内与阳明相并则热，是以少阳有病而寒热往来也。由此而论，则传经之次第，当由太阳而少阳，由少阳而阳明，而《内经》竟谓一日巨阳(即太阳)
 受之，二日阳明受之，三日少阳受之者何也?盖他手、足同名之经各有界限，独少阳主膜，人身之膜无不相通，膜有连于太阳者，皮肤下腠理之白膜也;膜有连于阳明者，肥肉瘦肉间之膜也，此为手少阳经以三焦为府者也(三焦亦是膜，发源于命门，下焦为包肾络肠之膜，中焦为包脾连胃之膜，上焦为心下膈膜及心肺一系相连之膜)
 。又两胁之下皆板油，包其外者亦膜也，此为足少阳之膜以胆为府者也。由此知介于太阳、阳明之间者，手少阳也;传经在阳明之后者，足少阳也。太阳传阳明原自手少阳经过，而《伤寒论》未言及者，以其重足经不重手经也。总之，手、足少阳之膜原相联络，即手、足少阳之气化原相贯通，是以《内经》谓少阳为游部(游部者，谓其中气化自手经至足经，自足经至手经，游行无定也)
 ，更由此知所谓与太阳相并者，为手少阳腠理之膜也，与阳明相并者，为足少阳板油之膜也，以其相近故能相并也。能明乎此，则可与论少阳篇之病矣。

《伤寒论》原文:少阳之为病，口苦，咽干，目眩也。

唐容川曰:少阳是三焦，肾系命门之中，水中之阳，故曰少阳。从肾系达肝系而与胆通，水中之阳上生肝木，是为春生之阳，故曰少阳胆，寄于肝秉风化而生火，故又为风火之主。若少阳三焦与胆皆不病，则风火清畅，生阳条达，人自不知不觉也。设病少阳胆木之火，则火从膜中上入胃口，而为口苦、咽干。设病少阳胆木之风，则风从膜中上走空窍，入目系合肝脉，肝脉贯脑入目，胆经与之合，则风火相煽而发目眩。眩者旋转不定，如春夏之旋风，乃风中有郁火之气也。此少阳胆经自致之病，仲景以此提纲，既见胆中风火之气化，又见三焦膜膈之道路，凡少阳与各经相通之理，欲人从此会通之矣。

《伤寒论》原文:少阳中风，两耳无所闻，目赤，胸中满而烦者，不可吐下，吐下则悸而惊。

张拱端曰:手、足少阳经脉均入耳中，耳内海底之鼓膜，为闻声之先受，风邪由经脉壅塞于鼓膜之下，外声不能由鼓膜传于司听神经，故两耳无所闻。又手、足少阳经脉交会于目锐眦，故目赤此亦少阳风火循经脉而上走空窍之病也。胸中满而烦者，则又是邪在少阳三焦之府也。上焦之膜，由膈上循腔子而为胸中，达心肺而生心包，故胸中满而烦者，满烦是火气在上焦膜孔府中，不在胃管中，故不可吐下。悸者心包病也，惊者肝病也，心包属手厥阴，与手少阳三焦相表里，肝属足厥阴，与足少阳胆相表里，且包络为三焦所归结，肝为胆所寄附，故少阳三焦胆有病，因误吐下，虚其里之正气，则少阳之邪，可内入于主厥阴之心包、肝而为悸惊也。

《伤寒论》原文:伤寒，脉弦细，头痛发热者，属少阳。少阳不可发汗，发汗则谵语。此属胃，胃和则愈;胃不和，烦而悸。


按:
 此节所言之证，乃少阳病之偏于热者也，弦细固为少阳之脉。观提纲中谆谆以胃和、胃不和为重要之点，想自阳明传少阳时，其外感之热仍有一半入府，而非尽传于少阳，脉虽弦细，重按必然甚实，此原当为少阳、阳明合病也。愚遇此等证脉时，恒将柴胡汤方中药味减半(惟人参与甘草不减)
 ，外加生石膏一两，知母五钱(此为白虎加人参汤与小柴胡汤各用一半)
 ，则少阳之病可解，其胃中之热亦可尽清，而不至有胃不和之虞矣。又此节合上节，为少阳病汗吐下三禁，凡治少阳病者当切记之。

论小柴胡汤证

《伤寒论》原文:伤寒五六日，中风，往来寒热，胸胁苦满，默默不欲饮食，心烦喜呕，或胸中烦而不呕，或渴，或腹中痛，或胁下痞鞕，或心下悸、小便不利，或不渴、身有微热，或咳者，小柴胡汤主之(此节载太阳篇)
 。

唐容川曰:《内经》云少阳为枢，盖实有枢之境地可指。又曰十二经皆取决于少阳，亦实有取决之道路可指。盖决如决水，谓流行也，如管子决之则行之义，盖言十二经之流行，皆取道于少阳也。少阳是三焦，古作[image: ]
 ，即人身中之膈膜油网，西医名为连网，《内经》名为三焦，宋元后谓三焦有名无象，其说非也。三焦之根发于肾系，由肾系生胁下之两大板油，中生腹内之网油，连小肠、大肠、膀胱;又上生肝膈、连胆系，由肝膈生胸前之膜膈，循肪腔内为一层白膜，上至肺系，连于心为心包络，又上而为咽喉，此三焦之府在内者也;从内透出筋骨之外，是生肥肉，肥肉内瘦肉外，一层网膜有纹理，为营卫外来之路，名曰腠理(此与愚谓皮肤下白膜为腠理者，各有所本)
 ，乃三焦之表也。邪在腠理，出与阳争则寒，入与阴争则热，故往来寒热。胸胁是膈膜连接之处，邪在膈膜，故胸胁苦满。少阳胆火游行三焦，内通包络，火郁不达，故默默。凡人饮水俱从胃散入膈膜，下走连网以入膀胱，凡人食物化为汁液，从肠中出走网油以达各脏。邪在膜油之中，水不下行则不欲饮，汁不消行则不欲食。心烦者，三焦之相火内合心包也。喜呕者，三焦为行水之府，水不下行，故反呕也;或但合心火为胸中烦，而水不上逆则不呕。或三焦之火能消水则渴。或肝膈中之气，迫凑于腹内网油之中则腹中痛。或邪结于胁下两大板油之中，则胁下痞满。或三焦中火弱水盛，水气逆于心下膈膜之间，则心下悸。或三焦之府不热则不消渴。而邪在三焦之表，居腠理之间，则身有微热。或从膈膜中上肺冲咽喉，为痰火犯肺则咳。总之，是少阳三焦膜中之水火郁而为病也，统以小柴胡汤散火降水主之。

上唐氏之疏解可谓精细，而于何者为手少阳，何者为足少阳，仍欠发明。再者，观其传经在阳明之后及少阳忌发汗，少阳行身之侧，少阳为枢之义，皆指足少阳而言，则《伤寒论》之侧重足少阳明矣。盖少阳为游部，其手经、足经原不能分，是以病在足少阳多有连带手少阳之处，提纲中所言之病本此义，以融会观之，自无难解之处也。


小柴胡汤方:

柴胡半斤，黄芩三两，人参三两，甘草三两，半夏半升洗，生姜三两切，大枣十二枚擘。

上七味，以水一斗二升，煮取六升，去滓，再煎取三升，温服一升，日三服。若胸中烦而不呕者，去半夏、人参，加栝蒌实一枚。若渴，去半夏，加人参，合前成四两半，栝蒌根四两。若腹中痛者，去黄芩，加芍药三两。若胁下痞鞕，去大枣，加牡蛎四两。若心下悸、小便不利者，去黄芩，加茯苓四两。若不渴、外有微热者，去人参，加桂枝三两，温覆微汗愈。若咳者，去人参、大枣、生姜，加五味子半升、干姜二两。

张令韶曰:太阳之气，不能由胸出入，逆于胸胁之间，内干动于脏气，当借少阳之枢转而外出也。柴胡二月生苗，感一阳初生之气，香气直达云霄，又禀太阳之气，故能从少阳之枢以达太阳之气。半夏生当夏半，感一阴之气而生，启阴气之上升者也。黄芩气味苦寒，外实而内空腐，能解形身之外热。甘草、人参、大枣，助中焦之脾土，由中而达外。生姜所以发散宣通者也。此从内达外之方也，原本列于太阳，以无论伤寒、中风，至五六日之间，经气一周，又当来复于太阳，往来寒热为少阳之枢象，此能达太阳之气从枢以外出，非解少阳也。各家俱移入少阳篇，到底是后人识见浅处。又曰:太阳之气，不能从胸出入，逆于胸胁之间，虽不干动在内有形之脏真，而亦干动在外无形之脏气。然见一脏之证，不复更见他脏，故有七或证也。胸中烦者，邪气内侵君主，故去半夏之燥。不呕者，胃中和而不虚，故去人参之补，加栝蒌实之苦寒，导火热以下降也。渴者，阳明燥金气盛，故去半夏之辛，倍人参以生津，加栝蒌根引阴液以上升也。腹中痛者，邪干中土，故去黄芩之苦寒，加芍药以通脾络也。胁下痞鞕者，厥阴肝气不舒，故加牡蛎之纯牡能破肝之牝脏，其味咸能软坚，兼除胁下之痞，去大枣之甘缓，欲其行之捷也。心下悸、小便不利者，肾气上乘而积水在下，故去黄芩恐苦寒以伤君火，加茯苓保心气以制水邪也。不渴而外有微热者，其病仍在太阳，故不必用生液之人参，宜加解外之桂枝，复取微汗也。咳者伤肺，肺气上逆，故加干姜之热以温肺，五味之敛以降逆，凡咳皆去人参，长沙之秘旨，既有干姜之温，不用生姜之散，既用五味之敛，不用大枣之缓也。

或问:传经之次第，自太阳传阳明，因太阳主皮肤，阳明主肌肉，皮肤之内即肌肉也，至阳明传少阳，亦显有道路可指者乎?答曰:善哉问也，欲求医学进步，原当如此研究也。子知阳明主肌肉，亦知少阳主膜乎?肌肉之中有膜，肌肉之底面亦为膜，即人身躯壳里边腔上之肉皮也。阳明之邪入府者，不复传矣，其不入府而传者，由肌肉之浅处以深传不已，必能达于底面之膜，此膜原足少阳主之也。邪传至此，因其膜多与肉紧贴无隙存留，遂皆聚于两胁板油之中，此乃足少阳之大都会，油质原来松缓，膜与肉相离又绰有余地，是以可容邪伏藏也，此阳明传少阳，显然可指之道路也。至《内经》谓，少阳为枢者(《内经》谓太阳主开，阳明主阖，少阳为枢)
 ，乃自下上升之枢，即由内转外之枢也。盖板油之膜，原上与膈膜相连，外邪至此，不能透膜而出，遂缘板油之膜上升至膈，直欲透膈膜而上出，是以少阳之病多数喜呕也，此乃病机之上越也。故方中重用柴胡，正所以助少阳之枢转以引邪外出也。犹恐其枢转之力或弱，故又助以人参，以厚其上升之力，则少阳之邪直能随少阳之气透膈上出矣。用半夏者，因其生当夏半，能通阴阳和表里，且以病本喜呕，而又升以柴胡助以人参，少阳虽能上升，恐胃气亦因之上逆，则欲呕之证仍难愈，用半夏协同甘草、姜、枣降胃兼以和胃也。用黄芩者，以其形原中空，故善清躯壳之热，且亦以解人参之偏热也。

小柴胡汤证，原忌发汗，其去滓重煎者，原所以减柴胡发表之力，欲其但上升而不外达也。乃太阳篇一百零三节，服小柴胡汤后，竟有发热汗出之文，读《伤寒论》者，恒至此而生疑，注疏家亦未见有详申其义者，今试录其原文细研究之。

《伤寒论》原文:凡柴胡汤证而下之，若柴胡证不罢者，复与小柴胡汤，必蒸蒸而振，却发热汗出而解。

解小柴胡汤，以引少阳之邪透膈上出而无事出汗，原为小柴胡汤证治法之正规。然药力之上升透膈颇难，必赖其人之正气无伤，药借正气以运行之而后可以奏效。至误下者，足少阳之邪多散漫于手少阳三焦脂膜之中，仍投以小柴胡汤，其散漫于手少阳者，遂可藉其和解宣通之力，达于太阳而汗解矣。其留于胁下板油中者，因误降伤气，无力上达，亦遂藉径于手少阳而随之汗解，故于汗出上特加一却字，言非发其汗而却由汗解，此乃因误下之后而使然，以明小柴胡汤原非发汗之药也。其汗时必发热蒸蒸而振者，有战而后汗意也。盖少阳之病由汗解，原非正路，而其留于胁下之邪作汗解尤难，乃至服小柴胡汤后，本欲上透膈膜，因下后气虚，不能由上透出，而其散漫于手少阳者，且又以同类相招，遂于蓄极之时而开旁通之路，此际几有正气不能胜邪气之势，故汗之先必发热而振动，此小柴胡汤方中所以有人参之助也。是以愚用此方时，于气分壮实者，恒不用人参，而于误服降药后及气虚者，则必用人参也。

人身之膜，原无处不相联络，女子之胞室亦膜也。其质原两膜相合，中为夹室，男女皆有，男以化精，女以通经，故女子之胞室亦曰血室。当其经水初过之时，适有外感之传经者乘虚袭入，致现少阳证病状，亦宜治以小柴胡汤，《伤寒论》中亦曾详论之矣。

《伤寒论》原文:妇人中风七八日，续得寒热，发作有时，经水适断者，此为热入血室，其血必结，故使如疟状，发作有时，小柴胡汤主之。

唐容川注曰:邪在表里之间，只能往来寒热而不发作有时。惟疟证邪客风府，或疟母结于胁下膜油之中，卫气一日一周，行至邪结之处欲出不得，相争为寒热，所以发作有时也。夫卫气者，发于膀胱水中达出血分，血为营，气为卫，此证热入血室，在下焦膜网之中，其血必结，阻其卫气，至血结之处相争则发寒热，卫气已过则寒热止，是以发作有时，与疟无异。原文故使二字，明言卫气从膜中出，血结在膜中，故使卫气不得达也。用柴胡透达膜膈而愈，知热入血室在膜中，即知疟亦在膜中矣。

伤寒之病既自阳明传少阳矣，间有遵少阳之法治之，其证复转阳明者。此虽仅见之证，亦宜详考治法。

《伤寒论》原文:服柴胡汤已渴者，属阳明也，当以法治之。

喻嘉言曰:风寒之邪，从阳明而传少阳，起先不渴，里证未具，及服小柴胡汤已重加口渴，则邪还阳明，而当调胃以存津液矣。然不曰攻下，而曰以法治之，意味无穷。盖少阳之寒热往来，间有渴证，倘少阳未罢而恣言攻下，不自犯少阳之禁乎?故见少阳重转阳明之证，但云以法治之，其法维何?即发汗利小便已，胃中燥烦，实大便难之说也。若未利其小便，则有猪苓、五苓之法，若津液热炽，又有人参白虎之法，仲景圆机活泼，人存政举，未易言矣。


按:
 少阳证，不必皆传自阳明也。其人若胆中素有积热，偶受外感，即可口苦、心烦、寒热往来，于柴胡汤中加生石膏、滑石、生杭芍各六钱，从小便中分消其热，服后即愈。若其左关甚有力者，生石膏可用至一两(小柴胡汤证宜加石膏者甚多
 ，不但此证也)
 ，自无转阳明之虞也。


按:
 小柴胡汤本为平和之剂，而当时医界恒畏用之，忌柴胡之升提也。即名医若叶天土，亦恒于当用柴胡之处避而不用，或以青蒿代之。诚以古今之人，禀赋实有不同，古人禀质醇厚，不忌药之升提，今人体质多上盛下虚，上焦因多有浮热，见有服柴胡而头疼目眩者，见有服柴胡而齿龈出血者，其人若素患吐血及脑充血证者，尤所忌服。至愚用小柴胡汤时，恒将原方为之变通，今试举治验之数案以明之。

同庄张月楼，少愚八岁，一方之良医也。其初习医时，曾病少阳伤寒，寒热往来，头疼发热，心中烦而喜呕，脉象弦细，重按有力。愚为疏方调治，用柴胡四钱，黄芩、人参、甘草、半夏各三钱，大枣四枚，生姜三大片，生石膏一两，俾煎汤一大盅服之。月楼疑而问曰:此方乃小柴胡汤外加生石膏也，按原方中分量，柴胡半斤以一两折为今之三钱计之，当为二两四钱，复三分之，当为今之八钱，今方中他药皆用其原分量，独柴胡减半，且又煎成一盅服之，不复去滓重煎，其故何也?弟初习医，未明医理，愿兄明以教我也?答曰:用古人之方，原宜因证、因时，为之变通，非可胶柱鼓瑟也。此因古今气化略有不同，即人之禀赋遂略有差池，是以愚用小柴胡汤时，其分量与药味，恒有所加减。夫柴胡之性，不但升提，实原兼有发表之力，古法去滓重煎者，所以减其发表之力也。今于方中加生石膏一两以化其发表之力，即不去滓重煎，自无发表之虞，且因未经重煎，其升提之力亦分毫无损，是以止用一半，其力即能透膈上出也。放心服之，自无差谬。月楼果信用愚言，煎服一剂，诸病皆愈。

又治邻村刘姓妇人，得伤寒少阳证，寒热往来无定时，心中发热，呕吐痰涎，连连不竭，脉象沉弦。为开小柴胡汤原方，亦柴胡减半用四钱，加生石膏一两，云苓片四钱。有知医者在座，疑而问曰:少阳经之证，未见有连连吐黏涎不竭者，今先生用小柴胡汤，又加石膏、茯苓，将勿不但为少阳经病，或又兼他经之病乎?答曰:君之问诚然也，此乃少阳病而连太阴也。少阳之去路原为太阴之经，太阴在腹为湿土之气，若与少阳相并，则湿热化合，即可多生黏涎，故于小柴胡汤中加石膏、茯苓，以清少阳之热，即以利太阴之湿也。知医者闻之，甚为叹服，遂将此方煎服，两剂全愈。

又在辽宁曾治一妇人，寒热往来，热重寒轻，夜间恒作谵语，其脉沉弦有力。因忆《伤寒论》，谓妇人热入血室证，昼日明了，暮则谵语，如见鬼状。遂细询之，因知其初受外感三四日，月信忽来，至月信断后遂变斯证。据所云云，知确为热入血室，是以其脉沉弦有力也。遂为开小柴胡原方，将柴胡减半，外加生黄芪二钱，川芎钱半，以升举其邪之下陷，更为加生石膏两半，以清其下陷之热，将小柴胡如此变通用之，外感之邪虽深陷，实不难逐之使去矣。将药煎服一剂，病愈强半，又服一剂全愈。


按:
 热入血室之证，其热之甚者，又宜重用石膏二三两以清其热，血室之中，不使此外感之热稍有存留始无他虞。愚曾治有血室溃烂脓血者数人，而究其由来，大抵皆得诸外感之余，其为热入血室之遗恙可知矣。盖当其得病之初，医者纵知治以小柴胡汤，其遇热之剧者，不知重用石膏以清血室之热，遂致酿成危险之证，此诚医者之咎也。医界有治热入血室之证者，尚其深思愚言哉。


论大柴胡汤证

柴胡汤证，有但服小柴胡不能治愈，必治以大柴胡汤始能治愈者，此病欲藉少阳之枢转外出而阻于阳明之阖，故宜于小柴胡汤中兼用开降阳明之品也。

《伤寒论》原文:太阳病，过经十余日，反二三下之，后四五日，柴胡证仍在者，先与小柴胡汤;呕不止，心下急，郁郁微烦者，为未解也，与大柴胡汤下之则愈。

大柴胡汤方:

柴胡半斤，黄芩三两，芍药三两，半夏半升洗，生姜五两，枳实四两炙，大枣十二枚擘。

上七味，以水一斗二升，煮取六升，去滓再煎，温服一升，日三服，一方加大黄二两。

陈修园曰:此方若不加大黄，恐不能为大柴胡汤，此乃少阳之枢并于阳明之阖，故用大黄以调胃。

陈古愚曰:凡太阳之气逆而内干，必藉少阳之枢转而外出者，仲景名为柴胡证。但小柴胡证心烦，或胸中烦，或心下悸，重在于胁下苦满;而大柴胡证，不在胁下，而在心下，曰心下急，郁郁微烦，曰心下痞鞕，以此为别。小柴胡证，曰喜呕，曰或胸中烦而不呕;而大柴胡证，不但呕而且呕吐，不但喜呕而且呕不止，又以此为别。所以然者，太阳之气不从枢外出，反从枢内入，干于君主之分，视小柴胡证颇深也。方用芍药、黄芩、枳实、大黄者，以病势内入，必取苦泄之品，以解在内之烦急也。又用柴胡、半夏以启一阴一阳之气，生姜、大枣以宣发中焦之气。盖病势虽已内入，而病情仍欲外达，故制此汤还藉少阳之枢而外出，非若承气之上承热气也。


愚按:
 此方无大黄者非原方，即加大黄亦疑非原方，以其病当屡下之余，虽柴胡证仍在，其气分必有伤损，况又减去人参，复大黄、枳实并用，既破其血，又破其气，纵方中有柴胡，犹能治其未罢之柴胡证乎?盖大黄虽为攻下之品，然偏于血分，仍于气分无甚伤损，即与柴胡无甚龃龉，至枳实能损人胸中最高之气，其不宜与柴胡并用明矣。愚想此方当日原但加大黄，后世用其方者，畏大黄之猛烈，遂易以枳实，迨用其方不效，不得不仍加大黄，而竟忘去枳实，此为大柴胡或有大黄或无大黄，以致用其方者恒莫知所从也。以后凡我同人，有用此方者，当以加大黄去枳实为定方矣。究之古今之气化不同，人身之强弱因之各异，大柴胡汤用于今日，不惟枳实不可用，即大黄亦不可轻用，试举两案以明之。

邑诸生刘干臣，愚之契友也，素非业医而喜与愚研究医学。其女公子适邑中某氏，家庭之间多不适意，于季秋感冒风寒，延其近处医者治不愈，干臣邀愚往诊。病近一旬，寒热往来，其胸中满闷烦躁皆甚剧，时作呕吐，脉象弦长有力。愚语干臣曰:此大柴胡汤证也，从前医者不知此证治法，是以不愈。干臣亦以愚言为然，遂为疏方用柴胡四钱，黄芩、芍药、半夏各三钱，生石膏两半碎，竹茹四钱，生姜四片，大枣四枚，俾煎服。干臣疑而问曰:大柴胡汤原有大黄、枳实，今减去之，加石膏、竹茹，将勿药力薄弱难奏效乎?答曰:药之所以能愈病者，在对证与否，不在其力之强弱也，宜放胆服之，若有不效，余职其咎。病人素信愚，闻知方中有石膏，亦愿急服，遂如方煎服一剂。须臾，觉药有推荡之力，胸次顿形开朗，烦躁呕吐皆愈。干臣疑而问曰:余疑药力薄弱不能奏效，而不意其奏效更捷，此其理将安在耶?答曰:凡人得少阳之病，其未病之先，肝胆恒有不舒，木病侮土，脾胃亦恒先受其扰。迨其阳明在经之邪，半入于府、半传于少阳，于斯阳明与少阳合病。其热之入于府中者，原有膨胀之力，复有肝胆以扰之，其膨胀之热，益逆行上干而凌心，此所以烦躁与胀满并剧也。小柴胡汤去人参原可舒其肝胆，肝胆既舒自不复扰及脾胃，又重用石膏，以清入府之热，俾其不复膨胀上干，则烦躁与满闷自除也。况又加竹茹之开胃止呕者以辅翼之，此所以奏效甚捷也。此诚察于天地之气化，揆诸生人之禀赋，而有不得不为变通者矣。干臣闻之，甚为叹服曰:聆此妙论，茅塞顿开，贶我良多矣。

又治一人，年逾弱冠，禀赋素羸弱，又专心医学，昕夕研究，颇费神思。偶于初夏，往邑中办事，因受感冒病于旅邸，迎愚诊视，适愚远出，遂求他医治疗，将近一旬，病犹未愈。时适愚自他处旋里，路经其处，闻其有病，停车视之，正值其父亦来看视，见愚喜甚，盖其人亦略识医学，素深信愚者也。时正为病人煎药，视其方乃系发表之剂，及为诊视，则白虎汤证也。嘱其所煎之药，千万莫服。其父求为疏方，因思病者禀赋素弱，且又在劳心之余，若用白虎汤原宜加人参，然其父虽信愚，而其人实小心过度，若加人参，石膏必须多用，或因此不敢径服，况病者未尝汗下，且又不渴，想但用白虎汤不加人参亦可奏效。遂为开白虎汤原方，酌用生石膏二两，其父犹嫌其多。愚曰:此因君平素小心特少用耳，非多也。又因脉有数象，外加生地黄一两以滋其阴分。嘱其煎汤两盅分两次温饮下，且嘱其若服后热未尽退、其大便不滑泻者，可即原方仍服一剂。迨愚旋里后，其药止服一剂，热退十之八九，虽有余热未清，不敢再服。迟旬日大便燥结不下，两腿微肿，拟再迎愚诊视，适有其友人某，稍知医学，谓其腿肿系为前次重用生石膏二两所伤。其父信友人之言，遂改延他医，见其大便燥结，投以降下之剂，方中重用大黄八钱，将药服下其人即不能语矣。其父见病势垂危，急遣人迎愚，未及诊视而亡矣。夫此证之所以便结腿肿者，因其余热未清，药即停止也。乃调养既失之于前，又误药之于后，竟至一误再误，而不及挽救，使其当时不听其友人盲论，仍迎愚为诊治，或再投以白虎汤，或投以白虎加人参汤，将石膏加重用之，其大便即可因服凉润之药而通下，大便既通，小便自利，腿之肿者不治自愈矣。就此案观之，则知大柴胡汤中用大黄，诚不如用石膏也(重用白虎汤即可代承气，曾于前节论承气汤时详言之)
 。盖愚当成童时，医者多笃信吴又可，用大剂承气汤以治阳明府实之证，莫不随手奏效。及愚业医时，从前之笃信吴又可者，竟恒多偾事，此相隔不过十余年耳，况汉季至今千余年哉。盖愚在医界颇以善治寒温知名，然对于白虎汤或白虎加人参汤，旬日之间必用数次，而对于承气汤恒终岁未尝一用也。非敢任意左右古方，且僭易古方，此诚为救人计而甘冒不韪之名。医界同人之览斯编者尚其谅之。


少阳篇三阳合病之治法

少阳篇，有三阳并病之证，提纲中详其病状而未列治法，此或有所遗失欤?抑待后人遇此证自为拟方欤?愚不揣固陋，本欲拟一方以补之，犹恐所拟者未必有效，今试即其所载病状以研究其病情，再印征以生平所治之验案，或于三阳合病之治法，可得其仿佛欤。

《伤寒论》原文:三阳合病，脉浮大上关上，但欲眠睡，目合则汗。

唐容川曰:少阳半表半里，若从半表而外合于阳明太阳，则为三阳合病。其脉亦应三阳主外之象而浮大上关上，则寸更浮大皆主在表也。三阳经皆起于目，而三焦膜腠上通耳目空窍，声音从耳入，耳壅塞则聋，神魂从目出，目沉迷则但欲眠。盖邪热在里则神魂不得入而虚烦不眠，邪热在表则神魂不得出而但欲眠。神魂者阳也，与卫气为一体，神魂内返则卫气不出而卫外，故目合则汗。其汗之道路，又从膜而蒸其肌肉，从肌肉而渗出皮毛，总见少阳三焦膜网外通二阳，凡一切由外入内、由内出外之理皆可知矣。即太阳、阳明关于少阳膜间之证，亦从可知矣。少阳证所以不详者，凡二阳兼证，已具太阳、阳明篇中，故不具论，读者当会其通也。

陶华氏谓，此节所言之病，当治以小柴胡加葛根、芍药，而愚对于此证有治验之案二则，又不拘于小柴胡汤中加葛根、芍药也。试详录二案于下，以质诸医界。

一人年过三旬，于初春患伤寒证，经医调治不愈。七八日间延为诊视，头疼，周身发热，恶心欲吐，心中时或烦躁，头即有汗而身上无汗，左右脉象皆弦，右脉尤弦而有力，重按甚实，关前且甚浮。即此脉论，其左右皆弦者，少阳也，右脉重按甚实者，阳明也，关前之脉浮甚者，太阳也，此为三阳合病无疑。其既有少阳病而无寒热往来者，缘与太阳、阳明相并，无所为往无所为来也。遂为疏方生石膏、玄参各一两，连翘三钱，茵陈、甘草各二钱，俾共煎汤一大盅顿服之。将药服后，俄顷汗出遍体，近一点钟，其汗始竭，从此诸病皆愈。其兄颇通医学，疑而问曰:此次所服药中分毫无发表之品，而服后竟由汗解而愈者何也?答曰:出汗之道，在调剂其阴阳，听其自汗，非可强发其汗也。若强发其汗，则汗后恒不能愈，且转至增剧者多矣。如此证之三阳相并，其病机本欲藉径于手太阴之络而外达于皮毛，是以右脉之关前独浮也，乃因其重按有力，知其阳明之积热，犹团结不散，故用石膏、玄参之凉润者，调剂其燥热，凉热化合，自能作汗，又少加连翘、茵陈(可代柴胡
 )以宣通之，遂得尽随病机之外越者，达于皮毛而为汗解矣，此其病之所以愈也。其兄闻之，甚为叹服曰:先生之妙论自古未有也，诚能于医学否塞之时放异样光明者矣。

又治一人，年近三旬，因长途劳役，感冒甚重，匆匆归家，卧床不起。经医诊治，半月病益加剧。及愚视之，见其精神昏愦，谵语不休，肢体有时惕动不安，其两目直视，似无所见，其周身微热，而间有发潮热之时，心中如何，询之不能自言，其大便每日下行皆系溏粪，其脉左右皆弦细而浮，数逾六至，重按即无。其父泣而问曰:延医数位，皆不为出方，因此后事皆备，不知犹可救否?余生平止此一子，深望先生垂怜也。愚悯其言词恸切，慨然许为救愈。时有其同村医者在座，疑而问曰:此证之危险已至极点，人所共见，先生独慨然谓其可治，然不知此证果系何病，且用何方药治之?答曰:此《伤寒论》少阳篇所谓三阳合病。然《伤寒论》中所言者，是三阳合病之实证，而此症乃三阳合病之虚证，且为极虚之证。凡三阳合病以病已还表，原当由汗而解，此病虽虚，亦当由汗而解也。医者闻愚言，若深讶异曰:病虚若此，犹可发汗乎?且据何见解而知谓为三阳合病乎?答曰:此证为三阳合病，确有证据。此证之肢体惕动，两目直视，且间发潮热者，少阳也;精神昏愦、谵语不休者，阳明也;其脉弦而甚浮者，乃自少阳还太阳也，是以谓之三阳合病也。夫病已还表，原欲作汗，特以脉数无根;真阴大亏，阳升而阴不能应，是以不能化合而为汗耳。治此证者，当先置外感于不问，而以滋培其真阴为主，连服数剂，俾阴分充足，自能与阳气化合而为汗，汗出而病即愈矣。若但知病须汗解，当其脉数无根之时，即用药强发其汗，无论其汗不易出也，即服后将汗发出，其人几何不虚脱也。医者闻之甚悦服曰:先生明论，迥异寻常，可急为疏方以救此垂绝之命哉。愚遂为开生地黄、熟地黄、生山药、大枸杞各一两，玄参、沙参、净萸肉各五钱，煎汤一大碗，分两次温饮下。此药一日夜间连进两剂，翌晨再诊其脉，不足六至，精神亦见明了。自服药后大便未行，遂于原方中去萸肉，加青连翘二钱，服后周身得汗，病若失。


太阴病提纲及意义

病由少阳而愈者，藉少阳之枢转而外出也。乃有治不如法，其病不能藉少阳之枢转外出，而转由腔上之膜息息透入腹中，是由少阳而传太阴也。夫病既传于太阴，其病情必然变易，自当另议治法，是则太阴经发现之病状与其治法，又当进而研究矣。

《伤寒论》原文:太阴之为病，腹满而吐，食不下，自利益甚，时腹自痛，若下之，必胸中结鞕。

脾为太阴之府，其处重重油脂包裹，即太阴之经也。盖论其部位，似在中焦之内，惟其处油脂独厚于他处，是太阴之经虽与三焦相连，而实不与三焦相混也。且《难经》谓脾有散膏半斤，即西人所谓甜肉汁，原系胰子团结而成，方书谓系脾之副脏，其分泌善助小肠化食，实亦太阴经之区域也。为其经居于腹之中间，是以腹满为太阴经之的病，其吐食自利者，此经病而累及于府，脾病不能运化饮食，是以吐利交作也。其腹痛者，因病在太阴，中焦郁满而气化不通也。下之必胸中结鞕者，因下后脾气下陷，不能散精以达于肺(《内经》谓脾气散精，以达于肺)
 ，遂致郁于胸中而为鞕硬也。


按:
 此节提纲甚详，而未言治法，及下节汇通观之，可自得其治法矣。

又原文:太阴中风，四肢烦疼，阳微阴涩而长者，为欲愈。

唐容川曰:此节言太阴中风，脉若阳大而阴滑，则邪盛内陷矣。今阳不大而微，阴涩而又见长者，乃知微涩是邪不盛，不是正气虚;长是正气足，不嫌其微涩，故为欲愈也。

一人年甫弱冠，当仲春之时，因伏气化热窜入太阴，腹中胀满，心中烦躁，两手肿疼，其脉大而濡，两尺重按颇实。因思腹中者太阴之部位也，腹中胀满乃太阴受病也。太阴之府为脾，脾主四肢，因伏气化热窜入太阴，是以两手肿疼也。其两足无恙者，因窜入太阴者，原系热邪，热之性喜上行，是以手病而足不病也。为其所受者热邪，是以觉烦躁也。因忆《伤寒论》太阴篇有谓，太阴中风，四肢烦疼，阳微阴涩而长者，为欲愈。今此证所现之脉，正与欲愈之脉相反，是不得不细商治法也。为疏方用生莱菔子、生鸡内金各三钱以开其胀满，滑石、生杭芍各六钱以清其烦躁，青连翘、生蒲黄各四钱以愈其两手肿疼，按方煎服两剂，诸病皆愈。诚以太阴之病原属湿热，其湿热之郁蒸于上者，服此汤后得微汗而解，其湿热之陷溺于下者，服此汤后亦可由小便分利而解矣。若执此案之方以治前节所言之病，于方中加法半夏三钱，则在上之吐可止，再加生山药八钱，下焦之利亦可愈，至方中之连翘、蒲黄，不但能治手肿疼，即腹中作痛服之亦能奏效，将方中药味，略为增加以治前节之病，亦可随手治愈也。

太阴病桂枝汤证

太阴之病，有时可由汗解者，然必须病机有外越之势，原非强发其汗也。

《伤寒论》原文:太阴病，脉浮者，可发汗，宜桂枝汤。

脉浮者，乃太阴之病机外越，原可因其势而导之，故可服桂枝汤以发其汗也。若其脉之浮而有力者，宜将桂枝减半(用钱半)
 ，加连翘三钱。盖凡脉有浮热之象者，过用桂枝，恒有失血之虞，而连翘之性凉而宣散，凡遇脉象之浮而有力者，恒得之即可出汗，故减桂枝之半而加之以发汗也。恐其汗不出者，服药后亦可啜粥，若间有太阴腹满之本病者，可加生莱菔子三钱。盖莱菔子生用，其辛辣之味不但可以消胀满，又可助连翘发汗也。

太阴病宜四逆辈诸寒证

太阴自少阳传来原无寒证，乃有其脏本素有寒积，经外感传入而触发之，致太阴外感之证不显，而惟显其内蓄之寒凉以为病者，是则不当治外感，惟宜治内伤矣。

《伤寒论》原文:自利不渴者，属太阴，以其脏有寒故也，当温之，宜四逆辈。

陈修园曰:自利者，不因下而利也。凡利则津液下注，多见口渴，惟太阴湿土之为病不渴，至于下利者当温之，而浑言四逆辈，所包括之方原甚广。

王和安谓:温其中兼温其下宜四逆，但温其中宜理中、吴茱萸，寒结宜大建中汤;湿宜真武汤，渴者宜五苓散，不渴而滑宜赤石脂禹余粮汤。而愚则谓甘草干姜汤、干姜附子汤、茯苓四逆汤诸方，皆可因证选用也。

太阴病坏证桂枝加芍药汤及桂枝加大黄汤证

太阴之证，不必皆由少阳传来也，又间有自太阳传来者。然自少阳传来，为传经次第之正传，自太阳传来则为误治之坏证矣。

《伤寒论》原文:本太阳病，医反下之，因而腹满时痛者，属太阴也，桂枝加芍药汤主之;大实痛者，桂枝加大黄汤主之。

张拱端曰:太阴脾脏通体连于油网之上，网中之膏油脾所主也。油网布腹中，邪入太阴之网油，故腹满时痛，网油透出躯壳，是生肥肉称肌肉，肌肉与太阳之营卫相接于外，故太阳之邪热可由肌肉而入太阴脾也。用桂枝加芍药汤，以太阳营卫之陷邪可举者，有姜、桂调而举之;不可举者，重加芍药之苦以降之，则满痛可愈。若大实痛者，是膏油受邪过甚，实于其中胰脂化膏之力不足以胜之，故用桂枝加大黄汤，倍芍药苦降之外，更加大黄助胰脂滑利之性以去膏油之实也。然太阴标阴本湿，只有温汗两法，原无下法，以太阴主湿，湿能濡，无燥结之可下也，今用下行之大黄者何耶?盖大黄虽能下行，亦视所用之轻重为变迁耳。考夫阳明与太阴，俱有满痛证，观阳明之承气汤重用大黄，此处轻用大黄，不独见药之轻重有变迁，更可见阳明与太阴之满痛，其界限又不同。阳明是胃管，胃管内之糟粕，得阳明之燥气，能使结实不大便而满痛，故承气重用大黄以通地道。太阴是脾，脾连油网，在胃管之外网膜膏油中，只能壅水与血而为满痛，理中汤用白术、干姜，燥水湿以散寒也。桂枝加芍药汤、桂枝加大黄汤，均重用芍药泄血分之热也。而桂枝加大黄，虽用大黄，然分量轻于诸药，当从诸药入于太阴脾之网油，不得由大肠径过而下也。例如茵陈蒿汤虽用大黄，其茵陈独多，而大黄随茵陈利湿热由小便出，其理可求矣。

张氏此段疏解颇精细，惟于桂枝汤中倍用芍药之理似欠发挥。盖当误下之后，外感之邪固可乘虚而入太阴，究之脾土骤为降下所伤，肝木即乘虚而侮脾土，腹中之满而且痛，实由肝脾之相龃龉也。桂枝原为平肝(木得桂则枯，且其味辛属金，金能制木也
 )和脾(气香能醒脾，辛温之性，又善开脾瘀
 )之圣药，而辅以芍药、甘草、姜、枣，又皆为柔肝扶脾之品，是桂枝汤一方，若免去啜粥，即可为治太阴病之正药也。至于本太阳证，因误下病陷太阴，腹满时痛，而独将方中芍药加倍者，因芍药善治腹痛也。试观仲景用小柴胡汤，腹痛者去黄芩加芍药，通脉四逆汤腹痛者，去葱加芍药此明征也。若与甘草等分同用，为芍药甘草汤，原为仲景复阴之方，愚尝用之以治外感杂证，骤然腹痛(须审其腹痛非凉者)
 ，莫不随手奏效。惟其所用之分量，芍药倍于甘草是为适宜。盖二药同用原有化合之妙，此中精微固不易窥测也。且二药如此并用，大有开通之力，则不惟能治腹痛，且能除腹满也。惟此方中芍药加倍为六两，甘草仍为二两，似嫌甘草之力薄弱，服后或难速效，拟将甘草亦加重为三两，应无药性偏重之弊欤。

桂枝加芍药汤方:

桂枝三两去皮，芍药六两，甘草二两炙，生姜三两切，大枣十二枚擘。

上五味，以水七升，煮取三升，去滓，分温三服。

桂枝加大黄汤方:

即前方加大黄二两。


第四卷

少阴病提纲及意义

中焦脂膜团聚之处，脾居其中，斯为太阴，前已言之，而下焦脂膜团聚之处，肾居其中，故名少阴。少阴之府在肾，少阴之经即团聚之脂膜也。为其与中焦团聚之处相连，是以外感之传递，可由太阴而传入少阴也。

《伤寒论》原文:少阴之为病，脉微细，但欲寐也。

少阴之病，有凉有热。说者谓，若自太阴传来，是阳明、少阳之邪顺序传入少阴则为热证，若外感之邪直中真阴则为寒证者。而愚临证实验以来，知少阴病之凉者原非直中，乃自太阳传来为表里之相传，亦为腑脏之相传(膀胱)，
 因太阳之府相连之脂膜，原与包肾之脂膜相通也。其间有直中者，或因少阴骤虚之时，饮食寒凉而得，此不过百中之一二，其治法原当另商也。至少阴病之热者，非必自传经而来，多由伏气化热入少阴也。所谓伏气者，因其素受外寒甚轻，不能即病，其所受之寒气伏于三焦脂膜之中，阻塞气化之升降而化热(气化因阻塞而生热，伏气即可与之相合
 而化热)
 ，恒因少阴之虚损，伏气即乘虚而窜入少阴，此乃少阴之热病初得即宜用凉药者也。

至无论其病之或凉或热而脉皆微细者，诚以脉之跳动发于心，而脉之所以跳动有力者，又关于肾。心肾者，水火之根源也，心肾之气相济，则身中之气化自然壮旺，心肾之气若相离，身中之气化遽形衰惫。少阴有病者，其肾气为外邪遏抑不能上升以济心，是以无论病之为凉为热，其脉象皆微细无力也。其但欲寐者，因心肾之气不交，身中之气化衰惫，精神必然倦懒，是以常常闭目以静自休息，又因肾气不能上达以吸引心阳下潜，是以虽闭目休息不能成寐，而为但欲寐之状也。从前西人之论肾者，惟知为漉水之器，后乃知论肾当取广义，遂谓副肾髓质(命门督脉)
 及副肾皮质(胞室)
 之分泌素，皆于心之跳动有至切之关系，此诚西人之医学有进步也。然必实征诸其所分泌者而后知之，是仍囿于迹象，而不知肾中有无形之气化与心息息相关者尤切也。

《伤寒论》原文:少阴病，欲吐不吐，心烦，但欲寐，五六日自利而渴者，属少阴也，虚故引水自救;若小便色白者，少阴病形悉具，小便白者，以下焦虚有寒，不能制水，故令色白也。

张拱端曰:少阳为阳枢，少阴为阴枢。少阴欲吐不吐者，以少阴有水复有火，水火之气循环上下不利，故欲吐不吐也。少阳喜呕者，以内外之气由焦膜中行，焦膜不利则气难于出入，是以逆于胃而为呕，呕则气少畅，故喜呕，此少阴欲吐少阳喜呕之所以然也。又太阴少阴俱有自利证，少阴自利而渴，从少阴本热之化也。太阴自利不渴，从太阴本湿之化也。若治少阴上焦口渴之实热，不顾及下焦下利之虚寒，则下利不止矣。故凡对于水火分病，则当用寒热之药分治之，对于水火合病，无妨用寒热之药合治之，本论用方有纯于寒有纯于热，复有寒热并用者，即此理也。

《伤寒论》原文:少阴病，脉紧，至七八日，自下利，脉暴微，手足反温，脉紧反去者，为欲解也，虽烦，下利必自愈。

少阴之中有水有火，肾左右两枚水也，肾系命门所生之相火，少阴中之火也。外寒自太阳透入少阴，与少阴中之水气相并，以阻遏其元阳，是以脉现紧象，紧者寒也，乃阴盛阳衰逼阳不得宣布之象也。迨阳气蓄之既久，至七八日又重值太阳、阳明主气之候，命门之火因蓄极而暴发，遂迫阴寒自下利外出，脉之紧者亦暴微。盖脉紧原阳为阴迫，致现弦而有力之象，至暴微是由紧而变为和缓，未必甚微，与紧相较则见其微矣。且其手足反温，此为元阳已回之兆无疑，治少阴中之寒病者，原以保护其元阳为主，此时或有心烦之病，实因相火暴发，偶有浮越于上者，此益足征元阳之来复也，是以知其必愈也。

陈修园曰:此言少阴得阳热之气而解也。余自行医以来，每遇将死之证，必以大药救之，忽而发烦下利，病家怨而更医，医家亦诋前医之误，以搔不著疼痒之药居功，余反因热肠受谤甚矣，名医之不可为也。

愚年少时，初阅《伤寒论浅注》至此，疑修园之言，似近自为掩饰。迨医学研究既久，又加以临证实验，乃知修园之言诚不诬也。后又见常德张拱端所著《伤寒论会参》，亦谓修园之言诚然，且谓余治一人，服药后下利苦烦，又喜哈哈，似癫非癫，数时病愈，亦与此节烦利自愈一例也。而愚则谓，若遇少阴阴寒险证，欲用药以回其阳时，不妨预告病家，阳回之后恒现下利心烦之象，自能免病家之生疑也。

《伤寒论》原文:少阴病，下利，若利自止，恶寒而蜷卧，手足温者，可治。

唐容川曰:少阴肾中之阳下根于足，上达于手，而充塞于膏膜之中。膏即脾所司也，脾膏阳足则熏吸水谷，不致水谷从肠中直泻而出。若肾阳不充于脾，而脾土所司之膏油失职，水谷不分，气陷而崩注是为下利，其肠中水谷泄尽，利止后恶寒蜷卧。若生阳已竭者，则手足厥冷而死，设手足温者，是肾中生阳尚在，故为可治，白通汤等方是矣。

张拱端曰:以上三节，俱少阴阴寒之病，前两节手足温，第三节自烦欲去衣被，均为阳回之候，均为自愈可治之证。可见治少阴伤寒以阳为主，不特阴证见阳脉者生，即阴病见阳证亦为易愈。论中恶寒而蜷之蜷字，足供阴寒在内之考察，何也?大凡阴寒之病，俱有屈曲身体之形。其屈曲之理，实关系于督任二脉。盖以督统诸阳行于背脊，任统诸阴行于胸腹，阴寒在内屈曲身体者，伸背之阳以抑阴也，阳热在内直腰张胸者，伸腹之阴以济阳也。如天气热人必张胸，天气寒人必拘急，观其伸阳以自救，则蜷之属于阴寒其理可得矣。故阳盛则作痉，阴盛则蜷卧，理所必然也。至于自烦欲去衣被，是阴得阳化故为可治。

张氏论督任相助之理，以释本节中之蜷卧颇为精细，而愚于张氏所论之外，则更别有会心也。推坎离相济，阴阳互根之理，人之心肾相交，即能生热(心肾相交能补助元阳故能生热)
 ，而心肾之相交每在呼气外出之时也。盖当呼气外出之时，其心必然下降，其肾必然上升(此可默自体验)，
 此际之一升一降而心肾交矣。是乃呼吸间自然之利益，以为人身热力之补助也(试观睡时恒畏冷，以人睡着则呼吸慢，热力即顿形不足，是明征也)
 。人之畏冷身蜷卧者，是其心肾欲相交以生热也(此中有无思无虑自然而然之天机)
 。至于病热，其身恒后挺，是心肾欲相远防其相交以助热也。果参透此中消息，以后天补助先天，不但由此悟却病之理，更可由此悟养生之理，寿命之悠久固可在把握中也。

《伤寒论》原文:少阴病，吐利，手足不逆冷，反发热者，不死;脉不至者，灸少阴七壮。

陈修园谓，宜灸太溪二穴。张拱端谓，亦可灸复溜二穴。而愚则谓，若先灸太溪二穴，脉仍不应，可再灸复溜二穴，灸时宜两腿一时同灸。太溪二穴，在足内踝后五分，跟骨上动脉中，复溜二穴，在内踝上二寸，大骨后侧陷中，此与太溪同为少阴生脉之源。


少阴病麻黄附子细辛汤证

《伤寒论》原文:少阴病，始得之，反发热，脉沉者，麻黄附子细辛汤主之。

麻黄附子细辛汤方:

麻黄二两去节，细辛二两，附子一枚炮、去皮、破八片。

上三味，以水一斗，先煮麻黄减二升，去上沫，纳诸药，煮取三升，去滓，温服一升，日三服。

此外感之寒凉，由太阳直透少阴，乃太阳与少阴合病也。为少阴与太阳合病，是以少阴已为寒凉所伤，而外表纵有发热之时，然此非外表之壮热，乃恶寒中之发热耳，是以其脉不浮而沉。盖少阴之脉微细，微细原近于沉也。故用附子以解里寒，用麻黄以解外寒，而复佐以辛温香窜之细辛，既能助附子以解里寒，更能助麻黄以解外寒，俾其自太阳透入之寒，仍由太阳作汗而解，此麻黄附子细辛汤之妙用也。


按:
 方中细辛二两，折为今之六钱，复三分之一，剂中仍有二钱，而后世对于细辛有服不过钱之说，张隐庵曾明辩其非，二钱非不可用，而欲免病家之疑，用一钱亦可奏效。盖凡宜发汗之病，其脉皆浮，此独脉沉，而欲发其汗，故宜用细辛辅之，至谓用一钱亦可奏效者，因细辛之性原甚猛烈，一钱亦不为少矣。


按:
 此方若少阴病初得之，但恶寒不发热者，亦可用。曾治一少年，时当夏季，午间恣食西瓜，因夜间失眠，遂于食余当窗酣睡，值东风骤至，天气忽变寒凉，因而冻醒，其未醒之先，又复梦中遗精，醒后遂觉周身寒凉抖战，腹中隐隐作疼，须臾觉疼浸加剧。急迎为诊治，其脉微细若无，为疏方用麻黄二钱，乌附子三钱，细辛一钱，熟地黄一两，生山药、净萸肉各五钱，干姜三钱，公丁香十粒，共煎汤服之。服后温覆，周身得微汗，抖战与腹疼皆愈。此于麻黄附子细辛汤外而复加药数味者，为其少阴暴虚腹中疼痛也。


附案:
 李儒斋山东银行执事，夏日得少阴伤寒，用麻黄附子细辛汤加生山药、大熟地二味治愈。


少阴病黄连阿胶汤证(附:自订坎离互根汤方)

《伤寒论》原文:少阴病，得之二三日以上，心中烦，不得卧，黄连阿胶汤主之。

二三日以上，即一日也，合一二三日而浑言之即初得也。细绎其文，是初得即为少阴病，非自他经传来也。其病既非自他经来，而初得即有热象者，此前所谓伏气化热而窜入少阴者也。盖凡伏气化热之后，恒因薄受外感而猝然发动，至其窜入之处，又恒因其脏腑素有虚损，伏气即乘虚而入。由斯而论，则此节之所谓少阴病，乃少阴病中之肾虚兼热者也。夫大易之象，坎上离下为既济，坎为肾而在上者，此言肾当上济以镇心也，离为心而在下者，此言心当下济以暖肾也。至肾素虚者，其真阴之气不能上济以镇心，心火原有摇摇欲动之机，是以少阴之病初得，肾气为伏气所阻，欲上升以济心尤难，故他病之现象犹未呈露，而心中已不胜热象之烦扰而不能安卧矣。是以当治以黄连阿胶汤也。

黄连阿胶汤:

黄连四两，黄芩一两，芍药二两，鸡子黄二枚，阿胶三两。

上五味，以水五升，先煮三味，取二升，去滓，纳胶烊尽，小冷，纳鸡子黄，搅令相得，温取七合，日三服。

黄连味苦入心，性凉解热，故重用之以解心中发烦，辅以黄芩，恐心中之热扰及于肺也，又肺为肾之上源，清肺亦所以清肾也。芍药味兼苦酸，其苦也善降，其酸也善收，能收降浮越之阳，使之下归其宅，而性凉又能滋阴，兼能利便，故善滋补肾阴，更能引肾中外感之热自小便出也。阿胶为济水之伏流通于阿井，取其水以煎黑色之驴皮成胶，其性善滋阴，又善潜伏，能直入肾中以生肾水。鸡子黄中含有副肾髓质之分泌素，推以同气相求之理，更能直入肾中以益肾水，肾水充足，自能胜热逐邪以上镇心火之妄动，而心中发烦自愈矣。

或问:提纲明言心中烦而不能卧，夫心与肾共为少阴，使其心之本体热而生烦，其人亦恒不能安卧，此虽为手少阴，亦可名为少阴病也，何先生独推本于肾，由肾病而累及于心乎?答曰:凡曰少阴病者，必脉象微细，开端提纲中已明言之矣。若谓其病发于心，因心本体过热而发烦，则其脉必现浮洪之象，今其心虽有热，而脉象仍然微细(若脉非微细而有变更者，本节提纲中必言明此定例也)
 ，则知其病之源不在于心而在于肾可知，其心中发烦不得卧，实因肾病而累及于心，更可知也。


按:
 此节所言之病，原系少阴病初得无大热者，故治以黄连阿胶汤已足清其热也。若其为日既久，而热浸加增，或其肾经素有蕴热，因有伏气之热激发之则其热益甚，以致心肾皆热，其壮热充实于上下，又非此汤所能胜任矣。愚遇此等证，则恒用白虎加人参汤，以玄参代知母、山药代粳米，又加鲜茅根、生鸡子黄，莫不随手奏效，用之救人多矣，因名之为坎离互根汤，详录其方之分量及煎法于下。

生石膏细末三两
 　玄参一两
 　生怀山药八钱
 　甘草三钱
 　野台参四钱
 　鲜白茅根洗净切碎六两
 　生鸡子黄三枚


上共六味，先将茅根煎三四沸去滓，纳余药五味，煎汤三盅，分三次温服，每服一次调入鸡子黄一枚。

方中之意，石膏、人参并用，不但能解少阴之实热，并能于邪热炽盛之时立复真阴，辅以茅根更能助肾气上升与心火相济也，至于玄参，性凉多液，其质轻松，原善清浮游之热，而心之烦躁可除，其色黑入肾，又能协同鸡子黄以滋肾补阴，俾少阴之气化壮旺自能逐邪外出也。

或问:外感之伏气，恒受于冬日，至春日阳生，随春日之阳而化热，是以温病多有成于伏气化热者，至伤寒约皆在于冬日，何亦有伏气化热者乎?答曰:伏气化热，原有两种化法。伏气冬日受之，伏于三焦脂膜之中，迟至春日随春日之阳生而化热，此伏气化热之常也。乃有伏气受于冬日，其所伏之处，阻塞腹内升降之气化，其气化因阻塞而生热，伏气亦可随之化热，此伏气化热之变也。迨其化热之后，或又微受外感而触发之，其触发之后，又恒因某经素有虚损，乘虚而窜入其经，此所以伤寒病中亦有伏气化热者也。注疏诸家，因不知伤寒中亦有伏气化热，故对于少阴病之热者，而释之终涉影响也。

少阴病当灸及附子汤证

《伤寒论》原文:少阴病，得之一二日，口中和，其背恶寒者，当灸之，附子汤主之。

陈修园曰:此宜灸膈关二穴以救太阳之寒，再灸关元一穴以助元阳之气。

王和安曰:肾阳以先天元阳藏于丹田，吸引卫阳内返者为体，以后天水谷津液于水府，被心火下交蒸发外出者为用。兹言口中和而不燥渴，则心阳已衰于上，背恶寒则太阳气循脊入命门下丹田者亦衰。治宜引元阳由背脊入命门下丹田，温肾破寒以为之根。故膈关二穴，在脊七椎下各旁开三寸，为足太阳气脉所发，灸七壮，由太阳外部引元阳循脊下胞室矣。关元一穴，在脐下三寸，足三阴任脉之会，可灸百壮，从任脉引心阳以下胞室也。

王氏于此节疏解甚精细，而犹未指出下焦之元阳存于何处。盖人身有两气海，《内经》谓膈上为气海，此后天之气海，所藏者宗气也(
 即胸中大气)
 。哲学家以脐下为气海，此先天之气海，所藏者祖气，即元气也。人身之元阳，以元气为体质，元气即以元阳为主宰，诚以其能斡旋全身则为元气，能温暖全身则为元阳，此元阳本于先天，原为先天之君火，以命门之相火为之辅佐者也(此
 与以心火为君火
 ，以肝中所寄之少阳相火为相火者
 ，有先天后天之分
 )。至下焦气海之形质，原为脂膜及胰子团结而中空，《医林改错》所谓，形如倒提鸡冠花者是也。人生结胎之始先生此物，由此而下生督脉，上生任脉，以生全身，故其处最为重要之处，实人生性命之根也。有谓人之元气、元阳藏贮于胞室者，不知胞室若在女子，其中生疮溃烂，原可割而去之，若果为藏元气元阳之处，岂敢为之割去乎。

又原文:少阴病，身体痛，手足寒，骨节痛，脉沉者，附子汤主之。


附子汤方:

附子二枚炮、去皮、破八片，茯苓二两，人参二两，白术四两，芍药三两。

上五味，以水八升，煮取三升，去滓，温服一升，日三服。

陈古愚曰:论云少阴病得之一二日，口中和，其背恶寒者当灸之，宜此汤，此治太阳之阳虚，不能与少阴之君火相合也。又云，少阴病，身体疼，手足寒，骨节痛，脉沉者，宜此汤，此治少阴君火内虚神机不转也。方中君以生附子二枚，益下焦水中之生阳以达于上焦之君火也。臣以白术者，以心肾藉中土之气而交合也。佐以人参者，取其甘润以济生附子之大辛。又佐以芍药者，取其苦降以泄生附子之大毒也。然参、芍皆阴分之药，虽能化生附子之暴，又恐其掣生附子之肘，当此阳气欲脱之顷，杂一点阴柔之品，便足害事，故又佐以茯苓之淡渗，使参、芍成功之后，从小便而退于无用之地，不遗余阴之气以妨阳药也。师用此方，一以治阳虚，一以治阴虚，时医开口辄言此四字，其亦知阳指太阳，阴指少阴，一方统治之理乎。

张拱端曰:此方中最妙是人参一味，生于阴林湿地，味甘苦而质润，本于阴也。而发出之苗叶三丫五加，悉为阳数，可知此物从阴出阳，宛如肾水中生阳，用于附子汤中，一则济附子之热，一则助附子以生阳，圣方奇妙，不可思议也。前辈将人参或只解为化附子之大辛，或解为补中土，此皆未知仲师用药之妙义也。


按:
 古之人参，即今之党参，其性原温，而《本经》谓其微寒者，因神农尝百草时原采取其鲜者尝之，含有自然之鲜浆汁，是以其性微寒，至蒸熟晒干则变为温矣。此犹如鲜地黄、熟地黄之性各殊也。即古时用人参，亦恒多剖取鲜者用之，是以古方中之用人参，亦多取其微寒之性，与他药配合，而后世之笃信《本经》者，犹以人参为微寒，岂未尝单用人参以试其性之寒热乎?夫人参原为救颠扶危挽回人命之大药，医界同人尚其于人参之性细研究之。

少阴病桃花汤证

《伤寒论》原文:少阴病，下利，便脓血者，桃花汤主之。

王和安曰:凡下利皆油膜寒水返注入肠，油寒而脉血之热力不旺则为洞泻。油寒锢蔽脉血，郁热冲突于油膜中，则为腹痛下坠。要略云，阳证内热则溢出鲜血，阴证内寒则下紫血如豚肝。盖油寒感及脉血，寒瘀而胀裂脉管，则下死瘀之黑血，血热素盛，被油寒郁积，热血胀裂脉管，则下鲜血也。油寒而谷精不能化血，随水下注，则便中挟有白津油中还流之液，或谷精已化之油，被脉血热迫奔注入肠，则便中挟有油汁，油汁白血球应化赤血球者，不得纯热之融化，反以暴热之迫激，杂油血下则为脓血，而知此，则桃花汤之微义可解矣。

桃花汤方:

赤石脂一斤，一半全用、一半筛末，干姜一两，粳米一升。

上三味，以水七升，煮米令熟，去滓，温服七合，纳赤石脂末方寸匕，日三服，若一服愈，余勿服。

石脂原为土质，其性微温，故善温养脾胃，为其具有土质，颇有黏涩之力，故又善治肠澼下脓血。又因其生于两石相并之夹缝，原为山脉行气之处，其质虽黏涩，实兼能流通气血之瘀滞，故方中重用之以为主药。至于一半煎汤一半末服者，因凡治下利之药，丸散优于汤剂，且其性和平，虽重用一斤犹恐不能胜病，故又用一半筛其细末，纳汤药中服之也。且服其末，又善护肠中之膜，不至为脓血凝滞所伤损也。用干姜者，因此证其气血因寒而瘀，是以化为脓血，干姜之热既善祛寒，干姜之辛又善开瘀也。用粳米者，以其能和脾胃，兼能利小便，亦可为治下利不止者之辅佐品也。

或问:大便下脓血之证，多因于热，此证即为少阴中寒证，何亦下脓血乎?答曰:提纲之后，曾引王氏一段疏解，君所问之理，中已言明，若心中仍复游移不敢确信者，可举愚平素治验之案以征实之。

辽宁陆军连长何阁臣，年三十许，因初夏在郑州驻防，多受潮湿，下痢脓血相杂，屡治不愈。后所下者渐变紫色，有似烂炙，杂以脂膜，腹中切痛，医者谓此因肠中腐败，故所下如此，若不能急为治愈，则肠将断矣。阁臣闻之惧甚，遂乘火车急还辽宁，长途辛苦，至家病益剧，下痢无度，而一日止食稀粥少许。时愚应辽宁军政两界之聘，在所建立达医院中施诊。阁臣遂来院求为诊治，其脉微弱而沉，左三部几不见，问其心中自觉饮食不能消化，且觉上有浮热，诸般饮食皆懒下咽，下痢一昼夜二十余次，每欲痢时，先觉腹中坠而且疼，细审病因，确系寒痢无疑，其所下者如烂炙，杂以脂膜者，是其肠中之膜，诚然腐败随痢而下也。西人谓此证为肠溃疡，乃赤痢之坏证，最为危险，所用之药有水银基制品，而用于此证实有不宜。即愚平素所遇肠溃疡证，亦恒治以金银花、旱三七、鸭胆子诸药，对于此证亦不宜。盖肠溃疡证多属于热，而此证独属于寒，此诚肠溃疡证之仅见者也。遂俾用生硫黄细末，掺熟面少许为小丸，又重用生山药、熟地黄、龙眼肉，煎浓汤送服，连服十余剂，共服生硫黄二两半(日服药一剂
 ，头煎次煎约各送服生硫黄八分许)
 ，其痢始愈。


按:
 此证脉微弱而沉，少阴之脉也，下者如烂炙兼脂膜，较下脓血为尤甚矣。使其初得下脓血时，投以桃花汤不即随手可愈乎?乃至病危已至极点，非桃花汤所能胜任，故仍本桃花汤之义，以硫黄代干姜(上焦有浮热者忌干姜不忌硫黄)
 ，用生山药、熟地黄、龙眼肉以代石脂(病人阴虚，石脂能固下不能滋阴，山药诸药能固下兼能滋阴)
 ，如此变通，仍不失桃花汤之本义，是以多服十余剂亦能奏效也。至此节之下节，下利不止，下脓血，又添腹痛，小便不利证，亦桃花汤主之。盖小便不利因寒者亦恒有之，故投以桃花汤亦能愈也。


少阴病吴茱萸汤证

《伤寒论》原文:少阴病，吐利，手足厥冷，烦躁欲死者，吴茱萸汤主之。

柯韵伯曰:少阴病，吐利烦躁四逆者死，四逆者四肢厥冷兼臂胫而言也，此云手足是指掌而言，四肢之阳犹在也。

吴茱萸汤:

吴茱萸一升洗，人参三两，生姜六两切，大枣十二枚擘。

上四味，以水七升，煮取二升，去滓，温服七合，日三服。

陈古愚曰:师于不治之证，不忍坐视，专求阳明是得绝处逢生之妙，所以与通脉四逆汤，白通加猪胆汁汤三方鼎峙也。论云，食谷欲呕者属阳明也，吴茱萸汤主之。又云，干呕吐涎沫头痛者，吴茱萸汤主之。此阳明之正方也。或谓吴茱萸降浊阴之气为厥阴专药，然温中散寒，又为三阴并用之药，而佐以人参、姜、枣，又为胃阳衰败之神方也。

周伯度曰:吴茱萸树高丈余，皮青绿色，结实梢头。其气臊，故得木气多而用在于肝。叶紫、花紫、实紫，紫乃水火相乱之色。实熟于季秋，气味苦辛而温性且烈，是于水火相乱之中，操转旋拨乱之权，故能入肝伸阳戢阴而辟寒邪。味辛则升、苦则降，辛能散、苦能坚，亦升亦降，亦散亦坚，故上不至极上、下不至极下，第为辟肝中之寒邪而已。食谷欲呕者，肝受寒邪上攻其胃，不食谷则肝气犹舒，食谷则肝不能容而欲呕，与胃虚之有反胃迥殊，故非吴茱萸汤不治。夫肝邪上攻，则胃病为木乘土，下迫则肾病为子传母，迨子传母则吐利交作，而不止一吐矣，少阴自病下利已耳，未必兼吐，吐而利矣，未必兼逆冷烦躁吐利，而且手足逆冷烦躁欲死，非肝邪盛极而何!此时疗之，舍吴茱萸汤亦别无他法也。


按:
 上两节之议论，一主胃，一主肝。究之吴茱萸汤之实用，乃肝胃同治之剂也。至于此证烦躁欲死，非必因肝邪盛极，实因寒邪阻塞而心肾不交也。盖人心肾之气，果分毫不交，其人即危不旋踵，至于烦躁欲死其心肾几分毫不交矣。夫心肾之所以相交者，实赖脾胃之气上下通行，是以内炼家以肾为婴儿，心为姹女，婴儿姹女相会，必赖黄婆为媒，黄婆者脾胃也。是以少阴他方中皆用干姜，而吴茱萸汤中则重用生姜至六两，取其温通之性，能升能降(生姜善发汗，是其能升，善止呕吐，是其能降)
 ，以开脾胃凝滞之寒邪，使脾胃之气上下通行，则心肾自能随脾胃气化之升降而息息相通矣。

少阴病苦酒汤证

《伤寒论》原文:少阴病，咽中伤，生疮，不能语言，声不出者，苦酒汤主之。

王和安曰:此西人所谓扁桃炎也。扁桃在咽喉两旁，中有缩筋，食物入咽，即以收缩作用，压迫食物下咽，同时收提气管，免食物窜入。扁桃体内有分泌腺，由少阴经从心系上夹咽之脉，下通心肾，平人肾脏真气含液循经达咽，由扁桃腺分泌而出，咽润则食管滑利易于下食，咽润则声带得其滋养而发声清彻。今少阴心热上迫，则扁桃体肿大而喉塞，气不得出，扁桃之分泌失职，声带枯梗，不能语言，久则瘀血结合热力，胀裂脉管腺管，腐化脓臭，则成喉痈，其因误食渣滓而刺伤者，亦与喉痈同例。

苦酒汤:

半夏洗、破如枣核大、十四枚，鸡子一枚去黄，纳上苦酒，著鸡子壳中。

上两味，纳半夏苦酒中，以鸡子壳置刀环中，安火上，令三沸，去滓，少少含咽之。不差，更作三剂。


按:
 苦酒即醋也，《论语》又名为醯。又方中枣核当作枣仁，不然，破半夏如枣核大十四枚，即鸡子空壳亦不能容，况鸡子壳中犹有鸡子清与苦酒乎?


又按:
 古用半夏皆用生者，汤洗七次即用，此方中半夏宜用生半夏先破之，后用汤洗，始能洗出毒涎。

唐容川曰:此节所言生疮，即今之喉痈、喉蛾，肿塞不得出声，今有用刀针破之者，有用巴豆烧焦烙之者，皆是攻破之使不壅塞也。仲景用生半夏正是破之也，余亲见治重舌敷生半夏立即消破，即知咽喉肿闭亦能消而破之矣。且半夏为降痰要药，凡喉肿则痰塞，此仲景用半夏之妙正是破之又能去痰，与后世刀针、巴豆等方较见精密，况兼蛋清之润、苦酒之泻，真妙法也。

少阴病白通汤证及白通加猪胆汁汤证

《伤寒论》原文:少阴病，下痢，白通汤主之。

白通汤方:

葱白四茎，干姜一两，附子一枚生用、去皮、破八片。

上三味，以水三升，煮取一升，去滓，分温再服。

下利固系少阴有寒，然实与脾胃及心脏有关，故方中用附子以暖肾，用干姜以暖脾胃，用葱白以通心肾之气，即引心君之火下济(天道下济而光明)
 ，以消肾中之寒也。

《伤寒论》原文:少阴病，下利，脉微者，与白通汤;利不止，厥逆无脉，干呕烦者，白通加猪胆汁汤主之。服汤脉暴出者死，微续者生。


白通加猪胆汁汤方:

葱白四茎，干姜一两，附子一枚生用、去皮、破八片，人尿五合，猪胆汁一合。

以上五味，以水三升，煮取一升，去滓，纳胆汁、人尿，和令相得，分温再服，若无胆汁，亦可用。

张令韶曰:脉始于足少阴肾，主于手少阴心，生于足阳明胃。少阴下利脉微者，肾中之生阳不升也，与白通汤以启下陷之阳，若利不止、厥逆无脉、干呕烦者，心无所主、胃无所生、肾无所始也。白通汤三面俱到，加猪胆汁、人尿，调和后入，生气俱在，为效倍速，苦咸合为一家，入咽之顷，苦先入心，即随咸味而直交于肾，肾得心君之助，则生阳之气升。又有附子在下以启之，干姜从中以接之，葱白在上以通之，利止厥回，不烦不呕，脉可微续，危证必仗此大力也。若服此汤后，脉不微续而暴出，灯光回焰，药亦无如之何矣。


按:
 此节较前节所言之病为又重矣，而于白通汤中加人尿、猪胆汁，即可挽回者，此中原有精微之理在也。人尿原含有脏腑自然之生气，愚友毛仙阁之侄病霍乱，六脉皆闭，两目已瞑，气息已无，舁诸床上，仙阁以手掩其口鼻觉仿佛仍有呼吸，灌水少许，似犹知下咽。乃急用现接之童便，和朱砂细末数分灌之，须臾顿醒，则人尿之功效可知矣。至于猪胆汁，以人之生理推之，原少阳相火之所寄生，故其味甚苦，此与命门相火原有先后天之分，当此元阳衰微、命门相火将绝之时，而以后天助其先天，西人所谓脏器疗法也。且人尿与猪胆汁之性皆凉，加于热药之中以为引导，则寒凉凝聚之处自无格拒，此又从治之法也。

其脉暴出者，提纲中以为不治，以其将脱之脉象已现也。而愚临证数十年，于屡次实验中，得一救脱之圣药，其功效远过于参芪，而自古至今未有发明，其善治脱者其药非他，即山萸肉一味大剂煎服也。盖无论上脱、下脱、阴脱、阳脱，奄奄一息，危在目前者，急用生净萸肉(药房中恒有将酒浸萸肉蒸熟者，用之无效)
 三两，急火煎浓汁一大碗，连连温饮之，其脱即止，脱回之后，再用萸肉二两，生怀山药一两，真野台参五钱煎汤一大碗，复徐徐温饮之，暴脱之证约皆可救愈。想此节所谓脉暴出者用之亦可愈也。夫以愚之管窥蠡测，较之仲师何异荧火之比皓月!然吾人生古人之后，贵发古人所未发，不可以古人之才智囿我，实贵以古人之才智启我，然后能于医学有进步也。

少阴病真武汤证

《伤寒论》原文:少阴病，二三日不已，至四五日，腹痛，小便不利，四肢沉重疼痛，自下利者，此为有水气，其人或咳，或小便利，或下利，或呕者，真武汤主之。

真武汤方:

茯苓、芍药、生姜切各三两，白术二两，附子一枚炮、去皮、破八片。

上五味，以水八升，煮取三升，去滓，温服七合，日三服。若咳者，加五味子半升，细辛、干姜各一两;若小便利者，去茯苓;若下利者，去芍药加干姜二两;若呕者，去附子加生姜足前成半斤。

罗东逸曰:真武者，北方司水之神也，以之名汤者，藉以镇水之义也。夫人一身制水者脾，主水者肾也，肾为胃关，聚水而从其类，倘肾中无阳，则脾之枢机虽运，而肾之关门不开，水即欲行以无主制，故泛溢妄行而有是证也。用附子之辛温，壮肾之元阳则水有所主矣。白术之温燥，建立中土则水有所制矣。生姜之辛散，佐附子以补阳，于补水中寓散水之意。茯苓之渗淡，佐白术以建土，于制水中寓利水之道焉。而尤重在芍药之苦降，其旨甚微。盖人身阳根于阴，若徒以辛热补阳，不少佐以苦降之品，恐真阳飞越矣。芍药为春花之殿，交夏而枯，用之以亟收散漫之阳气而归根。下利减芍药者，以其苦降涌泻也。加干姜者，以其温中胜寒也。水寒伤肺则咳，加细辛、干姜者，胜水寒也;加五味子者，收肺气也。小便利者，去茯苓，恐其过利伤肾也。呕者，去附子倍生姜，以其病非下焦，水停于胃，所以不须温肾以行水，只当温胃以散水，且生姜功能止呕也。

少阴病通脉四逆汤证

《伤寒论》原文:少阴病，下利清谷，里寒外热，手足厥逆，脉微欲绝，身反不恶寒，其人面赤色，腹痛，或干呕，或咽痛，或利止脉不出者，通脉四逆汤主之。

通脉四逆汤:

甘草二两炙，附子大者一枚生用、去皮、破八片，干姜三两(强人可四两)。

上三味，以水三升，煮取一升二合，去滓，分温再服，其脉即渐而出者愈(非若暴出者之自无而忽有、既有而仍无，如灯火之回焰也)。面赤色者，加葱九茎。腹中痛者，去葱加芍药二两。呕者，加生姜二两。咽痛者，去芍药加桔梗一两。利止脉不出者，去桔梗加人参二两。病皆与方相应者，乃服之。


按:
 太阳篇四逆汤中干姜两半，以治汗多亡阳之证。至通脉四逆汤药味同前，惟将干姜加倍。盖因寒盛脉闭，欲藉辛热之力开凝寒以通脉也。面赤者加葱九茎(权用粗葱白切上九寸即可)
 ，盖面赤乃阴寒在下，逼阳上浮，即所谓戴阳证也。加葱以通其上下之气，且多用同于老阳之数，则阳可下归其宅矣。而愚遇此等证，又恒加芍药数钱。盖芍药与附子并用，最善收敛浮越之元阳下降也。

《金鉴》注曰:论中扶阳抑阴之剂，中寒阳微，不能外达，主以四逆;中外俱寒，阳气虚甚，主以附子;阴盛于下，格阳于上，主以白通;阴盛于内，格阳于外，主以通脉。是可知四逆运行阳气者也，附子温补阳气者也，白通宣通上下之阳者也，通脉通达内外之阳者也。今脉微欲绝，里寒外热，是肾中阴盛格阳于外故主之也。倍干姜加甘草佐附子易名通脉四逆汤者，以其能大壮元阳，主持中外，共招外热，返之于内。盖此时生气已离，亡在俄顷，若仍以柔缓之甘草为君，何能疾招外阳，故易以干姜，然必加甘草、干姜等分者，恐涣漫之余，姜附之猛不能安养元气，所谓有制之师也。若面赤加葱以通格上之阳，腹痛加芍药以和在里之阴，呕逆加生姜以宣胃，咽痛加桔梗以利经，利不止脉不出气少者，加参以生元气而复脉也。


按:
 通脉四逆汤，方中甘草亦有作三两者，故鉴注云云。


少阴病大承气汤证

《伤寒论》原文:少阴病，自利清水，色纯青，心下必痛，口干燥者，急下之，宜大承气汤。


按:
 此证乃伏气之热窜入肝肾二经也。盖以肾主闭藏，肝主疏泄，肾为二便之关，肝又为肾行气，兹因伏气之热，窜入肾兼窜入肝，则肝为热助疏泄之力太过，即为肾行气之力太过，致肾关失其闭藏之用，而下利清水。且因肝热而波及于胆，致胆汁因热妄行，随肝气之疏泄而下纯青色之水。于斯肾水因疏泄太过而将竭，不能上济以镇心火，且肝木不得水气之涵濡，则在下既过于疏泄，在上益肆其横恣，是以心下作痛、口中干燥也。此宜急下之，泻以止泻，则肾中之真阴可回，自能上济以愈口中干燥、心下作痛也。

张拱端曰:民国十五年秋季，发生痢疾，见有一男子得痢，利时极其闭迫后重，惟利下清水色青无脓血。医者均作痢疾治之不效，余治亦不效，数日即死。后阅至此条，始知为少阴急下之证，最为恶候，非秋痢也。其于秋时常痢中，单现一少阴急下之特别下利甚矣，医之难于知病也。


按:
 少阴病纯下青色之水，愚亦未见，然观张氏所遇之证，治以他药皆不愈，则宜以大承气汤下之无疑矣。且此节之前有少阴病得之二三日，口燥咽干者，急下之，宜大承气汤。及后节少阴病六七日，腹胀不大便者急下之，宜大承气汤。想此二节，仲师亦皆言急下，若不急下，当亦若纯下青水者，其危险即在目前，若仲师者，宜其为医中之圣也。


按:
 方书有奇恒痢，张隐庵谓，系三阳并至，三阴莫当，九窍皆塞，阳气旁溢，咽干喉塞，痛并于阴，则上下无常，薄为肠澼，其脉缓小迟涩，血温身热者死，热见七日者死。盖因阳气偏盛，阴气受伤，是以脉小迟涩，此证宜急用大承气汤泻阳养阴，缓则无效。夫奇恒痢病，未知所下者奚似，而第即其脉象缓小迟涩，固与少阴病之脉微细者同也。其咽干喉塞，痛并于阴，又与此节之心下痛、口中干燥者同也。隐庵谓宜急服大承气汤，又与此节之急下之，宜大承气者同也。是奇恒痢者，不外少阴下利之范围，名之为奇恒痢可也，名之为少阴下利亦无不可也。

《伤寒论》原文:少阴病，下利，脉微涩，呕而汗出，必数更衣，反少者，当温其上，灸之(注家谓宜灸百会穴)
 。

张拱端曰:此节言少阴为阴阳气血所资生，其生由下而上，以结少阴全篇之义。经云，少阴为枢，是言少阴之阴阳水火循环相生，以少阴为枢纽也。其阴中潜阳，阳中潜阴，上火下水是其体，水火相衔是其用，于卦为坎离，于人身属先天后天，造化寄在坎离，故又为阴阳所资始，气血所资生，而其资始资生，悉由下而上，犹水气腾而为云，云行雨施，而后品物流行也。仲师以下利反少，为阳复于下，取灸之，引生气上行以结全篇之义，此理放之则弥六合，卷之则退藏于密，非常人所易窥测也。

厥阴病提纲及意义

传经之次第，由少阴而厥阴。厥阴者，肝也，肝为厥阴之府，而肝膈之下垂，与包肾之脂膜相连者，即厥阴之经也。为其经与少阴经之脂膜相连，是以由少阴可传于厥阴。厥者逆也，又尽也，少阴自少阳、太阴传来，而复逆行上传于肝，且经中气化之相传至此，又复阴尽而阳生也，是以名为厥阴也。

《伤寒论》原文:厥阴之为病，消渴，气上撞心，心中疼热，饥而不欲食，食则吐蛔，下之利不止。

《内经》谓，厥阴之上，风气主之，中见少阳。少阳者，肝中所寄之少阳相火也。为肝中寄有相火，因外感之激发而暴动，是以消渴。相火挟肝气上冲，是以觉气上撞心，心中疼且热也。凡人之肝热者，胃中亦恒有热，胃中有热能化食，肝中有热又恒欲呕，是以饥而不欲食。至于肠中感风木兼少阳之气化，原能生蛔，因病后懒食，肠中空虚，蛔无所养，偶食少许，蛔闻食味则上来，是以吐蛔也。至误下之利不止者，因肝受外感正在不能疏泄之时(经谓肝主疏泄)，
 适有降下之药为向导，遂至为肾过于行气(肝行肾之气)
 而疏泄不已。

厥阴病乌梅丸证

《伤寒论》原文:伤寒，脉微而厥，至七八日肤冷，其人躁无暂安时者，此为藏厥，非为蛔厥也。蛔厥者，其人当吐蛔。今病者静而复时烦，此为藏寒，蛔上入其膈，故烦，须臾复止，得食而呕又烦者，蛔闻食臭出，其人当自吐蛔。蛔厥者，乌梅丸主之，又主久利。

陈修园曰:此借少阴之藏厥托出厥阴之蛔厥，是明托法。节末补出又主久利四字，言外见本经厥利相因，取乌梅丸为主，分之为蛔厥一证之专方，合之为厥阴各证之总方，以主久利，而托出厥阴之全体，是暗托法。以厥阴证非厥即利，此方不特可以治厥，而并可以治利。凡阴阳不相顺接、厥而下利之证，亦不能舍此而求方。又凡厥阴之变证不一，无论见虫不见虫，辨其气化不拘形迹，皆可统以乌梅丸主之。


乌梅丸方:

乌梅三百个，细辛六两，干姜十两，黄连一斤，当归四两，附子六两炮、去皮，蜀椒四两炒出汗，人参六两，黄檗六两，桂枝六两。

上十味，异捣筛，合治之，以苦酒渍乌梅一宿，去核，蒸之五升米下，饭熟捣成泥，和药令相得，纳臼中，与蜜杵二千下，丸如梧桐子大，先食饮服十丸，日三服。稍加至二十丸，禁生冷、滑物、臭食等。

陈元犀曰:通篇之眼目，在“此为脏寒”四字。言见证虽有风木为病，相火上攻，而其脏则为寒。何也?厥阴为三阴，阴之尽也，《周易》震卦，一阳居二阴之下，为厥阴本象。病则阳逆于上，阴陷于下，饥不欲食，下之利不止，是下寒之确征也。消渴，气上撞心，心中疼热，吐蛔，是上热之确征也。方用乌梅，渍以苦酒，顺曲直作酸之本性，逆者顺之，还其所固有，去其所本无，治之所以臻于上理也。桂、椒、辛、附辛温之品，导逆上之火，以还震卦下一画之奇，黄连、黄檗苦寒之品，泻心胸之热，以还震卦上四画之偶，又佐以人参之甘寒，当归之甘温，干姜之辛温，三物合用，能令中焦受气取汁，而乌梅蒸于米下，服丸送以米饮，无非养中焦之法，所谓厥阴不治，求之阳明者此也。此为厥阴证之总方，注家第谓蛔得酸则静，得辛则伏，得苦则下，犹浅乎测乌梅丸也。


按:
 厥阴一篇，病理深邃，最难疏解，注家以经文中有阴阳之气不相顺接之语，遂以经解经，于四肢之厥逆，即以阴阳之气不相顺接解之，而未有深究其不相顺接之故，何独在厥阴一经者。盖肝主疏泄，原为风木之脏，于时应春，实为发生之始。肝膈之下垂者，又与气海相连，故能宣通先天之元气，以敷布于周身，而周身之气化，遂无处不流通也。至肝为外感所侵，其疏泄之力顿失，致脏腑中之气化不能传达于外，是以内虽蕴有实热，而四肢反逆冷，此所谓阴阳之气不相顺接也。至于病多呕吐者，亦因其疏泄之力外无所泻，遂至蓄极而上冲胃口，此多呕吐之所以然也。又胃为肝冲激不已，土为木伤，中气易漓，是以间有除中之病。除中者，脾胃之气已伤尽，而危在目前也。至于下利亦未必皆因脏寒，其因伏气化热窜入肝经，遏抑肝气太过，能激动其疏泄之力上冲，亦可激动其疏泄之力下注以成下利，然所利者必觉热而不觉凉也。试举一治验之案以明之。

辽宁刘允卿，寓居天津河东，年近四旬，于孟秋得吐泻证，六日之间勺饮不存，一昼夜间下利二十余次，病势危急莫支。延为诊治，其脉象微细，重按又似弦长，四肢甚凉，周身肌肤亦近于凉，而心中则甚觉发热，所下利者亦觉发热，断为系厥阴温病，在《伤寒论》中即为厥阴伤寒(《伤寒论
 》开端处，曾提出温病，后则浑名之为伤寒)
 。惟其呕吐殊甚，无论何药，入口即吐出，分毫不能下咽，实足令医者束手耳。因问之曰:心中既如此发热，亦想冰吃否?答曰:想甚，但家中人驳阻不令食耳。愚曰:此病已近垂危，再如此吐泻一昼夜，即仙丹不能挽回，惟用冰膏搀生石膏细末服之，可以止吐，吐止后泻亦不难治矣。遂立主买冰搅凌若干，搀生石膏细末两许服之，服后病见愈，可服稀粥少许，下利亦见少。翌日复为诊视，四肢已不发凉，身亦微温，其脉大于从前，心中犹觉发热，有时仍复呕吐。俾再用生石膏细末一两，搀西瓜中服之，呕吐从此遂愈。翌日再诊其脉，热犹未清，心中虽不若从前之大热，犹思食凉物，懒于饮食，其下利较前已愈强半。遂为开白虎加人参汤。方中生石膏用二两，野台参三钱，用生杭芍六钱以代知母，生山药六钱以代粳米，甘草则多用至四钱，又加滑石六钱。方中如此加减替代者，实欲以之清热，又欲以之止利也。俾煎汤两盅，分两次温饮下，病遂全愈。此于厥阴温病如此治法，若在冬令，遇厥阴伤寒之有实热者，亦可如此治法。盖厥阴一经，于五行属木，其性原温，而有少阳相火寄生其间，则温而热矣。若再有伏气化热窜入，以激动其相火，原可成极热之病也。夫石膏与冰膏、西瓜并用，似近猛浪，然以愚之目见耳闻，因呕吐不止而废命者多矣，况此证又兼下利乎?此为救人之热肠所迫，于万难挽救之中，而拟此挽救之奇方，实不暇计其方之猛浪也。若无冰膏、西瓜时，或用鲜梨切片、蘸生石膏细末服之，当亦不难下咽而止呕吐也。

厥阴病白虎汤证

《伤寒论》原文:伤寒，脉滑而厥者，里有热也，白虎汤主之。

太阳篇白虎汤证，脉浮滑是表里皆有热也。此节之白虎汤证，脉滑而厥，是里有热表有寒也。此所谓热深厥深也。愚遇此等证，恒先用鲜白茅根半斤切碎，煮四五沸，取汤一大碗，温饮下，厥回身热，然后投以白虎汤，可免病家之疑，病人亦敢放胆服药。若无鲜茅根时，可以药房中干茅根四两代之，若不用茅根时，愚恒治以白虎加人参汤，盖取人参能助人生发之气，以宣通内热外出也。

厥阴病当归四逆汤及加吴茱萸生姜汤证

《伤寒论》原文:手足厥寒，脉细欲绝者，当归四逆汤主之;若其人内有久寒者，宜当归四逆加吴茱萸生姜汤主之。

沈尧封曰:叔和释脉法，细极谓之微，即此之脉细欲绝，即与脉微相浑。不知微者薄也，属阳气虚，细者小也，属阴血虚，薄者未必小，小者未必薄也。盖荣行脉中，阴血虚则实其中者少，脉故小;卫行脉外，阳气虚则约乎外者怯，脉故薄。况前人用微字，多取薄字意，试问“微云淡河汉”，薄乎?细乎?故少阴论中脉微欲绝，用通脉四逆主治回阳之剂也;此之脉细欲绝，用当归四逆主治补血之剂也，两脉阴阳各异，岂堪混释。

当归四逆汤方:

当归三两，桂枝去皮三两，芍药三两，细辛三两，大枣二十五枚擘，甘草二两炙，通草二两。

上七味，以水八升，煮取三升，去滓，温服一升，日三服。

当归四逆加吴茱萸生姜汤方:

即前方加吴茱萸半升，生姜三两，以水六升、清酒六升，和煮取五升，去滓，分温五服。

王和安曰:厥阴经气来自足少阴经，宣于手太阴经，成循环不息之常度。若以血寒自郁于脏，脉象应有弦凝之征。今脉细欲绝，可知少阴经气来源先虚，及复本经受脏寒之感，则虚寒转甚，细而欲绝也。治以当归四逆汤，意在温肝通郁，而必以桂枝、白芍疏浚经气之源，细辛、通草畅达经气之流，内有凝寒，重加吴萸、生姜，温经通气，仍加入原方以全其用，解此则治经气之定义可三反矣。


厥阴病白头翁汤证

《伤寒论》原文:热利下重者，白头翁汤主之。

白头翁汤方:

白头翁二两，黄连、黄檗、秦皮各三两。

上四味，以水七升，煮取二升，去滓，温服一升。不愈，更服一升。

陈古愚曰:下重者，即《内经》所谓“暴注下迫，皆属于热”之旨也。白头翁临风偏静，特立不挠，用以为君者，欲平走窍之火，必先定摇动之风也。秦皮浸水青蓝色，得厥阴风木之化，故用为臣，以黄连、黄柏为佐使者，其性寒能除热，其味苦又能坚也。总使风木遂其上行之性，则热利下重自除，风火不相煽而燎原，则热渴饮水自止。

《金鉴》注曰:三阴俱有下利证，自利不渴属太阴，自利渴属少阴。惟厥阴下利，属寒者厥而不渴，下利清谷;属热者消渴，下利后重，便利脓血。此热利下重，乃郁热奔逼广肠、魄门重滞难出。初痢用此法以寒治热，久痢则宜用乌梅丸，随所利而从治之，调其气使之平也。按:白头翁一名独摇草，后世本草谓其无风自摇，有风反安然不动。愚初甚疑之，草木之中，何曾见有有风不动，无风反自摇者乎?乃后登本邑古城址基，见其背阴多长白头翁，细察其状，乃恍悟其亦名独摇草之所以然也。盖此物茎粗如箸，而高不盈尺，其茎四面生叶与艾叶相似，而其蒂则细而且软，微有风吹，他草未动而其叶已动，此其无风自摇也;若有大风，其茎因粗而且短，是以不动，而其叶因蒂细软顺风溜于一边，无自反之力，亦似不动，此所谓有风不动也。事非亲见，又安知本草之误哉。盖此物生冈阜之阴而性凉，原禀有阴性，而感初春少阳之气即突然发生，正与肝为厥阴，而具有升发之气者同也。为其与肝为同气，故能升达肝气，清散肝火，不使肝气挟热下迫以成下重也。且其头生白茸，叶上亦微有白毛，原兼禀西方之金气，故又善镇肝而不使肝木过于横恣也。至于又加连、柏、秦皮为之佐使，陈氏论中已详言其义，无庸愚之赘语也。


又按:
 白头翁汤所主之热利下重，当自少阴传来，不然则为伏气化热窜入厥阴，其证虽热，而仍非外感大实之热，故白头翁汤可以胜任。乃有病在阳明之时，其病一半入府，一半由经而传于少阳，即由少阳入厥阴而为腑脏之相传。则在厥阴者既可成厥阴热利之下重，而阳明府中稽留之热，更与之相助而为虐，此非但用白头翁汤所能胜任矣。愚遇此等证，恒将白头翁、秦皮加于白虎加人参汤中，则莫不随手奏效也。

曾治一中年妇人，于盂春感冒风寒，四五日间延为诊治。其左脉弦而有力，右脉洪而有力，舌苔白而微黄，心中热而且渴，下利脓血相杂，里急后重，一昼夜二十余次，即其左右之脉象论之，断为阳明厥阴合并病。有一医者在座，疑而问曰:凡病涉厥阴，手足多厥逆，此证则手足甚温何也?答曰:此其所以与阳明并病也，阳明主肌肉，阳明府中有热，是以周身皆热，而四肢之厥逆自不能于周身皆热时外现也。况厥阴之病，即非杂以阳明，亦未必四肢皆厥逆乎!医者深韪愚言，与病家皆求速为疏方，遂为立方如下。

生石膏捣细三两
 　生杭芍八钱
 　生怀山药八钱
 　野台参四钱
 　白头翁八钱
 　秦皮六钱
 　天花粉八钱
 　甘草三钱


上药八味，共煎三盅，分三次温饮下。

方中之义是合白虎加人参汤与白头翁汤为一方，而又因证加他药也。白虎汤中无知母者，方中芍药可代知母也。盖芍药既能若知母之退热滋阴，而又善治下痢者之后重也。无粳米者，方中生山药可代粳米也，盖山药汁浆浓郁，既可代粳米和胃，而其温补之性，又能助人参固下也。至于白头翁汤中无黄连、黄柏者，因与白虎汤并用，有石膏之寒凉，可省去连、柏也。又外加天花粉者，因其病兼渴，天花粉偕同人参最善生津止渴。将此药三次服完，诸病皆减三分之二。再诊其脉仍有实热未清，遂于原方中加滑石五钱，利其小便，正所以止其大便，俾仍如从前煎服，于服汤药之外，又用鲜白茅根半斤煎汤当茶，病遂全愈。

不分经之病烧裩散证理中丸证竹叶石膏汤证

伤寒病六经分治之外，又有不分经之病，附载于伤寒分经之后者，又宜择其紧要者，详为诠解，而后学治伤寒者，自能应变无穷也。

《伤寒论》原文:伤寒阴阳易之为病，其人身体重，少气，少腹里急，或引阴中拘挛，热上冲胸，头重不欲举，眼中生花，膝胫拘急者，烧裩散主之。


烧裩散方:

妇人中裩近阴处，取烧作灰。

上一味，水服方寸匕，日三服，小便即利，阴头微肿，此为愈矣。妇人病，取男子裩，烧灰服。

张隐庵曰:裩裆，乃阴吹注精之的，盖取彼之余气，却彼之余邪，邪毒原从阴入，复使之从阴以出，故曰小便利、阴头微肿即愈。

王和安曰:人身正阳充满，气血盈溢，对于外邪富有抵抗力，诸邪莫入。交媾时冲任督三脉气血之一部顿虚，则有受邪之余地矣。伤寒新瘥人，病菌在气血者，虽多从表里汗下除去，而潜于骨髓者无由发泄，必俟正气充盈，以白血球捕菌之力，久久搜捕而排泄之，菌邪乃尽。新瘥之人，骨髓中未泄之菌欲泄不能，必乘交媾时以灵能作用随精发泄，此时乘彼交媾，人三脉顿虚，注射而入，其人虚气被郁，自身重少气。膜中寒燥，自少腹里急，牵引阴筋为之拘挛。脉中郁热积盛上浮，循冲由前上胸，为热上冲胸。循督由后上脑，为头重不举，眼中生花。其循任脉由内上心为烦，上口为疮者较少，以任脉血下行稍资敌御，不如冲督之精血上行之势顺也。但以邪集少腹，郁阻任脉血，不能下行温足，必渐至膝胫拘急。此时治法，应审三脉，菌集孰多，郁热孰甚，谅以鹿角治督、黄柏治冲、龟板通任，阴挛加荔核、川楝，筋结加羚羊、犀角，膝胫拘急、眼中生花加牛膝、杏仁，于清热解郁中，加苁蓉、车前、土茯苓等利窍，引毒从前阴去。此云烧裩散主之，以裩近阴处，常有余精流著，取之以烧灰入药，可引药力直达精所，泄菌出自前阴，犹治血热用尿，可引药力直达血分，引热泄于尿窍也。陈修园谓，治此证以大剂加入烧裩散易效，诚善读圣书也。


按:
 王氏之论甚精细，其论用药处亦佳，然愚对于此证，又另有作引之药，可与烧裩散并用，其药非他，血余炭是也。盖血余原心血所生，为炭服之能自还原化，此证以之作引，有以心济肾之义也。且其性又善利小便，更可引阴中所受之邪自小便出也。

《伤寒论》原文:大病瘥后，喜唾，久不了了，胸上有寒，当以丸药温之，宜理中丸。

理中丸方:

人参、甘草炙、白术、干姜各三两。

上四味，捣筛，蜜和为丸，如鸡子黄许大，以沸汤数合和一丸，研碎，温服之，日三夜二服。腹中未热，益至三四丸，然不及汤。汤法:以四物依两数切，用水八升，煮取三升，去滓，温服一升，日三服。若脐上筑者，肾气动也，去术加桂四两。吐多者，去术加生姜三两，下多者，还用术。悸者，加茯苓二两。渴欲饮水者，加术足前成四两半。腹中痛者，加人参足前成四两半。寒者，加干姜足前成四两半。腹中满者，去术加附子一枚。服汤后如食顷，饮热粥一升许，微自温，勿发揭衣被。

此病时服凉药太过，伤其胃中之阳，致胃阳虚损不能运化脾脏之湿，是以痰饮上溢而喜唾，久不了了也。故方中用人参以回胃中之阳，其补益之力，且能助胃之[image: BZ_449_963_1495_1024_1556]
 动加数，自能运化脾中之湿使之下行。而又辅以白术，能健脾又能渗湿。干姜以能暖胃又能助相火以生土。且又加甘草以调和诸药，使药力之猛者，得甘草之缓而猛力悉化;使药性之热者，得甘草之甘而热力愈长也。至于方后诸多加减，又皆各具精义，随诸证之变化，而遵其加减诸法，用之自能奏效无误也。

《伤寒论》原文:伤寒解后，虚羸少气，气逆欲吐者，竹叶石膏汤主之。

竹叶石膏汤方:

竹叶二把，石膏一斤，半夏半升洗，麦门冬一升去心，人参三两，甘草二两炙，粳米半升。

上七味，以水一斗，煮取六升，去滓，纳粳米，煮米熟汤成，去米，温服一升，日三服。

前节是病时过用凉药伤其阳分;此节是病时不能急用凉药以清外感之热致耗阴分。且其大热虽退，仍有余热未清，是以虚羸少气、气逆欲吐，此乃阴虚不能恋阳之象，又兼有外感之余热为之助虐也。故方中用竹叶、石膏以清外感之热，又加人参、麦冬协同石膏以滋阴分之亏。盖石膏与人参并用，原有化合之妙，能于余热未清之际立复真阴也。用半夏者，降逆气以止吐也。用甘草、粳米者，调和胃气以缓石药下侵也。自常情观之，伤寒解后之余热，何必重用石膏，以生地、玄参、天冬、麦冬诸药亦可胜任，然而甘寒留邪，可默酿劳瘵之基础，此又不可不知也。

附:温病遗方

《伤寒论》中原有温病，浑同于六经分篇之中，均名之为伤寒，未尝明指为温病也。况温病之原因各殊，或为风温，或为湿温，或为伏气成温，或为温热，受病之因既不同，治法即宜随证各异。有谓温病入手经不入足经者，有谓当分上、中、下三焦施治者，皆非确当之论。斟酌再四，惟仍按《伤寒论》六经分治乃为近是。

太阳经

有未觉感冒，身体忽然酸软，懒于动作，头不疼，肌肤不热，似稍畏风，舌似无苔而色白，脉象微浮，至数如常者，此乃受风甚轻，是以受时不觉也，宜用轻清辛凉之剂发之。


处方:
 薄荷叶三钱，
 连翘三钱，
 大葱白三寸
 。

上药三味，共煎汤七八沸，取清汤一大盅，温服下，周身得汗即愈。

薄荷之成分，含有薄荷脑，辛凉芬芳，最善透窍，内而脏腑，外而皮毛，凡有风邪匿藏，皆能逐之外出，惟其性凉，故于感受温风者最宜。古原名苛，古人少用之，取其苛辣之味以调和菜蔬，是以当汉季时，犹不知以之入药，是以《伤寒论》诸方未有用薄荷者。自后世视之，不知论世知人，转谓仲师方中不用薄荷，是薄荷原非紧要之药。不然则谓薄荷原系辛凉之品，宜于温病而不宜于伤寒者，皆非通论也。惟煮汤服之，宜取其轻清之气，不宜过煎(过煎即不能发汗)
 ，是以以之煎汤，只宜七八沸，若与难煎之药同煎，后入可也。连翘为轻清宣散之品，其发汗之力不及薄荷，然与薄荷同用，能使薄荷发汗之力悠长(曾治一少年受感冒，俾单用连翘一两
 ，煮汤服之
 ，终宵微汗不竭
 ，病遂愈
 ，其发汗之力和缓兼悠长可知)
 。葱之形中空，其味微辣微苦，原微具发表之性，以旋转于营卫之间，故最能助发表之药以调和营卫也。

有受风较重，不但酸软懒动，且觉头疼，周身骨节皆疼，肌肤热，不畏风，心中亦微觉发热，脉象浮数似有力，舌苔白厚，宜于前方中去葱白，加天花粉八钱以清热，加菊花二钱以治头疼，惟煎汤时薄荷宜后入。

有其人预有伏气化热，潜伏未动，后因薄受外感之触动，其伏气陡然勃发，一时表里俱热，其舌苔白厚，中心似干，脉象浮而有洪象，此其病虽连阳明而仍可由太阳汗解也。


处方:
 生石膏一两捣细，
 天花粉一两，
 薄荷叶钱半，
 连翘钱半
 。

上药四味，煎汤一大盅，温服得汗即愈，薄荷叶煎时宜后入。

或问:此方重用石膏、花粉，少用薄荷、连翘，以为发表之剂，特恐石膏、花粉、监制薄荷、连翘太过，服后不能作汗耳?答曰:此方虽为发表之剂，实乃调剂阴阳听其自汗，而非强发其汗也。盖此证原为伏气化热，偶为外感触动，遂欲达于表而外出，而重用凉药与之化合，犹如水沃冶红之铁，其蓬勃四达之热气原难遏抑，而复少用薄荷、连翘，为之解其外表之阻隔，则腹中所化之热气，自夺门而出，作汗而解矣。且此等汗，原不可设法为之息止，虽如水流漓而断无亡阴、亡阳之虞，亦断无汗后不解之虞。此方原与《衷中参西录》寒解汤相似(寒解汤:生石膏一两，知母八钱，连翘
 、蝉退各钱半，今以知母多劣，故易以花粉，为蝉退发表之力稍弱，又易以薄荷叶)
 。二方任用其一，果能证脉无误，服后覆杯之顷，即可全身得汗，间有畏石膏之凉将其药先服一半者，服后亦可得汗，后再服其所余，则分毫无汗矣。因其热已化汗而出，所余之热无多也。即此之前后分服，或出汗或不出汗，可不深悟此药发汗之理乎?况石膏原硫氧氢钙化合，硫氧之原质，原具有发表之力也。有其人身体酸懒，且甚觉沉重，头重懒抬，足重懒举，或周身肌肤重按移时，微似有痕，或小便不利，其舌苔白而发腻，微带灰白，其脉浮而濡，至数如常者，此湿温也。其人或久居潮湿之地，脏腑为湿气所侵;或值阴雨连旬，空气之中含水分过度;或因饮食不慎，伤其脾胃，湿郁中焦，又复感受风邪，遂成斯证，宜用药外解其表，内利其湿则病愈矣。


处方:
 薄荷叶三钱，
 连翘三钱，
 小苍术三钱，
 黄芩三钱，
 木通二钱
 。

上药五味，先将后四味水煎十余沸，再入薄荷煎七八沸，取清汤一大盅，温服之。若小便不利者，于用药之外，用鲜白茅根六两，去皮切碎，水煎四五沸，取其清汤以之当茶，渴则饮之。若其人肌肤发热，心中亦微觉热者，宜去苍术，加滑石八钱。

有温病初得作喘者，其肌肤不恶寒而发热，心中亦微觉发热，脉象浮而长者，此乃肺中先有痰火，又为风邪所袭也。宜用《伤寒论》麻杏甘石汤，而更定其分量之轻重。


更定麻杏甘石汤方:

生石膏一两捣细，麻黄一钱，杏仁二钱去皮，甘草钱半。

上四味，共煎汤一大盅(不先煎麻黄吹去浮沫者，因所用只一钱
 ，而又重用生石膏以监制之也)
 温服。若服后过点半钟，汗不出者，宜服西药阿斯必林一瓦，合中量二分六厘四毫，若不出汗，仍宜再服，以服至出汗为度。盖风邪由皮毛而入，仍使之由皮毛而出也。

有温病旬日不解，其舌苔仍白，脉仍浮者，此邪入太阳之府也，其小便必发黄。宜于发表清热药中，加清膀胱之药，此分解法也。今拟二方于下，以便用者相热之轻重而自斟酌用之。


处方:
 滑石一两，
 连翘三钱，
 蝉退去土足三钱，
 地肤子三钱，
 甘草二钱
 。

上药五味，共煎一大盅，温服。


又方:
 生石膏捣细一两，
 滑石八钱，
 连翘三钱，
 蝉退去土足三钱，
 地肤子三钱，
 甘草二钱
 。

上药六味，共煎汤一大盅，温服。

有温病至七八日，六经已周，其脉忽然浮起，至数不数，且有大意者，宜用辛凉之剂助之达表而汗解。


处方:
 玄参一两，
 寸麦冬带心五钱，
 连翘二钱，
 菊花二钱，
 蝉退去土足二钱
 。

上药五味，共煎汤一大盅，温服。用玄参者，恐温病日久伤阴分也。

有温病多日，六经已周，脉象浮数而细，关前之浮尤甚，其头目昏沉，恒作谵语，四肢且有扰动不安之意，此乃外感重还太阳欲作汗也。其所欲汗而不汗者，因阴分太亏，不能上济以应阳也。此证若因脉浮而强发其汗，必凶危立见，宜用大滋真阴之品，连服数剂，俾脉之数者渐缓，脉之细者渐大，迨阴气充长，能上升以应其阳，则汗自出矣。


处方:
 生地黄一两，
 生怀山药一两，
 玄参一两，
 大甘枸杞一两，
 生净萸肉六钱，
 柏子仁六钱，
 生枣仁六钱捣碎，
 甘草三钱
 。

上药八味，水煎一大碗，候五分钟，调入生鸡子黄二枚，徐徐温饮之，饮完一剂再煎一剂，使昼夜药力相继不断，三剂之后，当能自汗。若至其时，汗仍不出者，其脉不似从前之数细，可仍煎此药送服西药阿斯必林一瓦，其汗即出矣。

或问:山萸肉原具酸敛之性，先生所定来复汤，尝重用之以治汗出不止，此方原欲病者服之易于出汗，何方中亦用之乎?答曰:此中理甚精微，当详细言之，萸肉为养肝熄风之要药，此证四肢之骚扰不安，其肝风固已动也，此方中用萸肉之本意也。若虑用之有妨于出汗，是犹未知萸肉之性。盖萸肉之味至酸，原得木气最全，是以酸敛之中，大具条畅之性，《本经》谓其逐寒湿痹是明征也。为其味酸敛也，故遇元气不能固摄者，用之原可止汗;为其性条畅也，遇肝虚不能疏泄者，用之又善出汗，如此以用萸肉，是皆得之临证实验之余，非但凭诸理想而云然也。若果服药数剂后，其脉渐有起色，四肢不复扰动，即去萸肉亦无妨，其开始服药时，萸肉则断不能去也。

有未病之先，心中常常发热，后为外感触发，则其热益甚，五心烦躁，头目昏沉，其舌苔白厚，且生芒刺，其口中似有辣味，其脉浮数有力者，此伏气化热已入心包，而又为外感束其外表，则内蕴之热益甚，是以舌有芒刺且觉发辣也。宜用凉润清散之剂，内清外解，遍体得透汗则愈矣。


处方:
 鲜地黄一两，
 玄参一两，
 天花粉一两，
 知母五钱，
 寸麦冬带心五钱，
 西药阿斯必林两瓦
 。

上药先煎前五味，取清汤两大盅，先温服一大盅，送服阿斯必林一瓦，若服一次后汗未出，热亦未消者，可再温服一盅，送服阿斯必林一瓦，若汗已出热未尽消者，药汤可如前服法，阿斯必林宜斟酌少服。


医案篇（原六期）

李　序

尝思医者济世活人之实学也，乃有半生学医，迨用之临证之际，征诸实验而仍毫无把握，此无他，“医者意也”，通变化裁之妙，原运乎一心，若不能审机观变，息息与病机相赴，纵医病皆本《灵》、《素》，用药皆遵《本经》，制方皆师仲景，亦难随手奏效也。盐山张寿甫先生，素裕经猷，本怀济世深心，而遭逢不偶，遂一变方针，托医药活人，以偿其济世之初念。是以所著《衷中参西录》，自一期以至五期，医界莫不奉为金科玉律，无待仆之表彰也。今又著成志诚堂医案为六期。所出之书，其审病也，洞见隔垣，纤微悉彻;其用药也，化裁因心，措施咸宜。故无论证之至危、至险、至奇、至变，一经诊治，莫不立起沉疴，先生诚神明于医者哉。且自西法输入以来，中西医士恒相龃龉，而先生独博采兼收，举中医之理想、西医之实验，以互相发明。凡医理深奥之处，莫不昭然尽揭。如此汇通中西，先生以前未有也。是以医学志报，有称先生为医学革命家，当为医学开新纪元者，洵不误也。且先生书中，常发明养生之理，以辅医药所不逮。仆素读先生之书，于所论养生之处，初未知注意也，后因下焦常觉寒凉，每服补助相火之品，亦似有效，而旬余不服药则寒凉依旧，先生授以吸升呼降之法(在三期敦复汤后)
 ，习之旬日，顿觉下焦元阳壮旺，始知凡经先生所发明者，皆可令人遵行。举凡欲习医者，果能于先生之书熟读深思，又何患不得真门径哉!

通县后学李重儒澍田敬序于津沽紫竹林学舍


例　言

一、石膏为硫氧氢钙化合，宜生用不宜煅用。生用其性凉而能散，煅之则成洋灰即为鸩毒断不可用。是以案中石膏皆生用。然又须防药房以煅者伪充当细辨。

二、赤石脂原为陶土，津沽药房恒和以水烧成陶瓦，以入丸散必伤脾胃。故在津沽用此药，必须加生字。然生石脂之名难登于书，是以案中石脂皆生者，而不便加生字也。

三、杏仁之皮有毒，桃仁之皮无毒，故桃仁可带皮用，取其色红能活血也。然恐药房以带皮杏仁误充，故案中桃仁亦开去皮，若真知其为桃仁，带皮用之更佳。

四、[image: BZ_560_513_1493_556_1535]
 虫即土鳖，曾见于《名医别录》，津沽药房竟分之为二种，若方中开[image: BZ_560_513_1493_556_1535]
 虫皆以光背黑甲虫伪充，必开土鳖始与以真[image: BZ_560_513_1493_556_1535]
 虫。是以案中用[image: BZ_560_513_1493_556_1535]
 虫皆开土鳖虫。

五、鲜小蓟根最能止血治肺病，而案中未用者，因药房无鲜小蓟根也。若至地邻山野可自剖取鲜者加入肺病及吐血药中。若不识小蓟者药物篇曾详言其形状。

六、凡案中所用大剂作数次服者，用其方时亦必须按其服法方为稳妥。又宜切嘱病家如法服药，不可疏忽，病愈药即停服，不必尽剂也。


第一卷

虚劳喘嗽门

虚劳证阳亢阴亏

天津南门外升安大街张媪，年九十二岁，得上焦烦热病。

病因

平素身体康强，所禀元阳独旺，是以能享高年。至八旬后阴分浸衰，阳分偏盛，胸间恒觉烦热，延医服药多用滋阴之品始愈。迨至年过九旬，阴愈衰而阳愈亢，仲春阳气发生，烦热旧病反复甚剧。其哲嗣馨山君，原任哈尔滨税捐局局长，因慈亲年高，于民纪十年辞差归侍温清。见愚所著《衷中参西录》深相推许，延为诊视。

证候

胸中烦热异常，剧时若屋中莫能容，恒至堂中，当户久坐以翕收庭中空气。有时觉心为热迫怔忡不宁，大便干燥四五日一行，甚或服药始通。其脉左右皆弦硬，间现结脉，至数如常。

诊断

即此证脉细参，纯系阳分偏盛阴分不足之象。然所以享此大年，实赖元阳充足。此时阳虽偏盛，当大滋真阴以潜其阳，实不可以苦寒泻之。至脉有结象，高年者虽在所不忌，而究系气分有不足之处，宜以大滋真阴之药为主，而少加补气之品以调其脉。

处方

生怀山药一两
 　玄参一两
 　熟怀地黄一两
 　生怀地黄八钱
 　天冬八钱
 　甘草二钱
 　大甘枸杞八钱
 　生杭芍五钱
 　野台参三钱
 　赭石轧细六钱
 　生鸡内金黄色的捣二钱


共煎三大盅，为一日之量，徐徐分多次温饮下。

方解

方中之义，重用凉润之品以滋真阴，少用野台参三钱以调其脉。犹恐参性温升不宜于上焦之烦热，又倍用生赭石以引之下行，且此证原艰于大便，赭石又能降胃气以通大便也。用鸡内金者，欲其助胃气以运化药力也;用甘草者，以其能缓脉象之弦硬，且以调和诸凉药之性也。

效果

每日服药一剂至三剂，烦热大减，脉已不结，且较前柔和。遂将方中玄参、生地黄皆改用六钱，又加龙眼肉五钱，连服五剂诸病皆愈。

虚劳兼劳碌过度

天津二区宁氏妇，年近四旬，素病虚劳，偶因劳碌过甚益增剧。

病因

处境不顺，家务劳心，饮食减少，浸成虚劳，已病到卧床懒起矣。又因有讼事，强令公堂对质，劳苦半日，归家病大加剧。

证候

卧床闭目，昏昏似睡，呼之眼微开不发言语，有若能言而甚懒于言者。其面色似有浮热，身间温度三十八度八分，问其心中发热乎?觉怔忡乎?皆颔之。其左脉浮而弦硬，右脉浮而芤，皆不任重按，一息六至。两日之间，惟少饮米汤，大便数日未行，小便亦甚短少。

诊断

即其脉之左弦右芤，且又浮数无根，知系气血亏极有阴阳不相维系之象。是以阳气上浮而面热，阳气外越而身热，此乃虚劳中极危险之证也。所幸气息似稍促而不至于喘，虽有咳嗽亦不甚剧，知尤可治。斯当培养其气血，更以收敛气血之药佐之，俾其阴阳互相维系，即可安然无虞矣。

处方

野台参四钱
 　生怀山药八钱
 　净萸肉八钱
 　生龙骨捣碎八钱
 　大甘枸杞六钱
 　甘草二钱
 　生怀地黄六钱
 　玄参五钱
 　沙参五钱
 　生赭石轧细五钱
 　生杭芍四钱


共煎汤一大盅，分两次温饮下。

复诊

将药连服三剂，已能言语，可进饮食，浮越之热已敛，温度下降至三十七度六分，心中已不发热，有时微觉怔忡，大便通下一次，小便亦利，遂即原方略为加减俾再服之。

处方

野台参四钱
 　生怀山药一两
 　大甘枸杞八钱
 　净萸肉六钱
 　生怀地黄五钱
 　甘草二钱
 　玄参五钱
 　沙参五钱
 　生赭石轧细四钱
 　生杭芍三钱
 　生鸡内金黄色的捣钱半


共煎汤一大盅，温服。

方解

方中加鸡内金者，因虚劳之证，脉络多瘀，《金匮》所谓血痹虚劳也。用鸡内金以化其血痹，虚劳可以除根，且与台参并用，又能运化参之补力不使作胀满也。

效果

将药连服四剂，新得之病全愈，其素日虚劳未能尽愈。俾停服汤药，日用生怀山药细末煮粥，少加白糖当点心服之。每服时送服生鸡内金细末少许，以善其后。

肺劳咳嗽由于伏气化热所伤证

高瑞章，沈阳户口登记生，年三十二岁。因伏气化热伤肺，致成肺劳咳嗽证。

病因

腊底冒寒挨户检查，感受寒凉，未即成病，而从此身不见汗。继则心中渐觉发热，至仲春其热加甚，饮食懒进，发生咳嗽，浸成肺劳病。

证候

其咳嗽昼轻夜重，时或咳而兼喘，身体羸弱，筋骨酸疼，精神时昏愦，腹中觉饥而饮食恒不欲下咽。从前惟心中发热，今则日昳时身恒觉热，大便燥，小便短赤，脉左右皆弦长右部重按有力，一息五至。


诊断

此病之原因，实由伏气化热久留不去，不但伤肺而兼伤及诸脏腑也。按此证自述，因腊底受寒，若当时即病，则为伤寒矣。乃因所受之寒甚轻，不能即病，惟伏于半表半里三焦脂膜之中，阻塞气化之升降流通，是以从此身不见汗，而心渐发热。迨时至仲春，阳气萌动，原当随春阳而化热以成温病(《内经》谓冬伤于寒，春必病温)
 ，乃其所化之热又非如温病之大热暴发能自里达表，而惟缘三焦脂膜散漫于诸脏腑，是以胃受其热而懒于饮食，心受其热而精神昏愦，肾受其热而阴虚潮热，肝受其热而筋骨酸疼，至肺受其热而咳嗽吐痰，则又其显然者也。治此证者，当以清其伏气之热为主，而以滋养津液药辅之。

处方

生石膏捣碎一两
 　党参三钱
 　天花粉八钱
 　玄参八钱
 　生杭芍五钱
 　甘草钱半
 　连翘三钱
 　滑石三钱
 　鲜茅根三钱
 　射干三钱
 　生远志二钱


共煎汤一大盅半，分两次温服。若无鲜茅根，可以鲜芦根代之。

方解

方中之义，用石膏以清伏气之热，而助之以连翘、茅根，其热可由毛孔透出;更辅之以滑石、杭芍，其热可由水道泻出;加花粉、玄参者，因石膏但能清实热，而花粉、玄参兼能清虚热也;用射干、远志者，因石膏能清肺宁嗽，而佐以射干、远志，更能利痰定喘也;用甘草者，所以缓诸凉药之下趋，不欲其寒凉侵下焦也;至加党参者，实仿白虎加人参汤之义，因身体虚弱者，必石膏与人参并用，始能逐久匿之热邪外出也。今之党参，即古之人参也。

复诊

将药连服四剂，热退三分之二，咳嗽吐痰亦愈强半，饮食加多，脉象亦见缓和。知其伏气之热已消，所余者惟阴虚之热也，当再投以育阴之方，俾多服数剂自能全愈。

处方

生怀山药一两
 　大甘枸杞八钱
 　玄参五钱
 　生怀地黄五钱
 　沙参五钱
 　生杭芍三钱
 　生远志二钱
 　川贝母二钱
 　生鸡内金黄色的捣钱半
 　甘草钱半


共煎汤一大盅，温服。方中加鸡内金者，不但欲其助胃消食，兼欲借之以化诸药之滞泥也。

效果

将药连服五剂，病遂全愈。而夜间犹偶有咳嗽之时，俾停服汤药，日用生怀山药细末煮作粥，调以白糖当点心服之，以善其后。

虚劳咳嗽兼外感实热证

抚顺姚旅长公子，年九岁，因有外感实热久留不去，变为虚劳咳嗽证。

病因

从前曾受外感，热入阳明。医者纯用甘寒之药清之，致病愈之后，犹有些些余热稽留脏腑，久之阴分亏耗，浸成虚劳咳嗽证。

证候

心中常常发热，有时身亦觉热，懒于饮食，咳嗽频吐痰涎，身体瘦弱。屡服清热宁嗽之药，即稍效病仍反复，其脉象弦数，右部尤弦而兼硬。

诊断

其脉象弦数者，热久涸阴血液亏损也;其右部弦而兼硬者，从前外感之余热，犹留滞于阳明之府也。至其咳嗽吐痰，亦热久伤肺之现象也。欲治此证，当以清其阳明余热为初步，热清之后，再用药滋养其真阴，病根自不难除矣。

处方

生石膏捣细两半
 　大潞参三钱
 　玄参五钱
 　生怀山药五钱
 　鲜茅根三钱
 　甘草二钱


共煎汤一盅半，分两次温饮下。若无鲜茅根时，可用鲜芦根代之。

方解

此方即白虎加人参汤以玄参代知母，生山药代粳米，而又加鲜茅根也。盖阳明久郁之邪热，非白虎加人参汤不能清之，为其病久阴亏，故又将原方少为变通，使之兼能滋阴也。加鲜茅根者，取其具有升发透达之性，与石膏并用，能清热兼能散热也。

复诊

将药煎服两剂，身心之热大减，咳嗽吐痰已愈强半，脉象亦较前和平。知外邪之热已清，宜再用药专滋其阴分，俾阴分充足，自能尽消其余热也。

处方

生怀山药一两
 　大甘枸杞八钱
 　生怀地黄五钱
 　玄参四钱
 　沙参四钱
 　生杭芍三钱
 　生远志二钱
 　白术二钱
 　生鸡内金黄色的捣二钱
 　甘草钱半


共煎汤一盅，温服。

效果

将药连服三剂，饮食加多，诸病皆愈。

方解

陆九芝谓:“凡外感实热之证，最忌但用甘寒滞泥之药治之。其病纵治愈，亦恒稽留余热，永锢闭于脏腑之中，不能消散，致热久耗阴，浸成虚劳，不能救药者多矣。”此诚见道之言也。而愚遇此等证，其虚劳不至过甚，且脉象仍有力者，恒治以白虎加人参汤，复略为变通，使之退实热兼能退虚热，约皆可随手奏效也。

劳热咳嗽

邻村许姓学生，年十八岁，于季春得劳热咳嗽证。

病因

秉性刚强，校中岁底季考，未列前茅，于斯发愤用功，劳心过度;又当新婚之余，或年少失保养，迨至春阳发动，渐成劳热咳嗽证。

证候

日晡潮热，通夜作灼，至黎明得微汗其灼乃退。白昼咳嗽不甚剧，夜则咳嗽不能安枕。饮食减少，身体羸瘦，略有动作即气息迫促。左右脉皆细弱，重按无根，数逾七至。夫脉一息七至，即难挽回，况复逾七至乎?犹幸食量犹佳，大便干燥(此等证忌滑泻
 )，知犹可治。拟治以峻补真阴之剂，而佐以收敛气化之品。


处方

生怀山药一两
 　大甘枸杞八钱
 　玄参六钱
 　生怀地黄六钱
 　沙参六钱
 　甘草三钱
 　生龙骨捣碎六钱　净萸肉六钱
 　生杭芍三钱
 　五味子捣碎三钱
 　牛蒡子捣碎三钱


共煎汤一大盅，温服。

方解

五味入汤剂，药房照例不捣。然其皮味酸，核味辛，若囫囵入煎则其味过酸，服之恒有满闷之弊。故徐灵胎谓，宜与干姜之味辛者同服。若捣碎入煎，正可藉其核味之辛以济皮味之酸，无事伍以干姜而亦不发满闷。是以欲重用五味以治嗽者，当注意令其捣碎，或说给病家自检点。至于甘草多用至三钱者，诚以此方中不但五味酸，萸肉亦味酸，若用甘草之至甘者与之化合(即甲己化土
 )，可增加其补益之力(如酸能齿楚齿
 ，得甘则不
 [image: ]

 齿是明征)
 ，是以多用至三钱。

复诊

将药连服三剂，灼热似见退不复出汗，咳嗽亦稍减，而脉仍七至强。因恍悟此脉之数，不但因阴虚，实亦兼因气虚，犹若力小而强任重者，其体发颤也。拟仍峻补其真阴，再辅以补气之品。

处方

生怀山药一两
 　野台参三钱
 　大甘枸杞六钱
 　玄参六钱
 　生怀地黄六钱
 　甘草三钱
 　净萸肉五钱
 　天花粉五钱
 　五味子捣碎三钱
 　生杭芍三钱
 　射干二钱
 　生鸡内金黄色的捣钱半


共煎一大盅，温服。为方中加台参恐服之作闷，是以又加鸡内金以运化之，且凡虚劳之甚者，其脉络间恒多瘀滞，鸡内金又善化经络之瘀滞也。

三诊

将药连服四剂，灼热咳嗽已逾十之七八，脉已缓至六至，此足征补气有效也。爰即原方略为加减，多服数剂，病自除根。

处方

生怀山药一两　野台参三钱
 　大甘枸杞六钱
 　玄参六钱
 　生怀地黄五钱
 　甘草二钱
 　天冬五钱
 　净萸肉五钱
 　生杭芍三钱
 　川贝母三钱
 　生远志二钱
 　生鸡内金黄色的捣钱半


共煎一大盅，温服。

效果

将药连服五剂，灼热咳嗽全愈，脉已复常，遂停服汤剂。俾日用生怀山药细末煮作茶汤，兑以鲜梨自然汁，当点心服之，以善其后。

肺劳喘嗽遗传性证

陈林生，江苏浦口人，寓天津一区玉山里，年十八岁。自幼得肺劳喘嗽证。

病因

因其令堂素有肺劳病，再上推之，其外祖母亦有斯病。是以自幼时，因有遗传性亦患此病。

证候

其证，初时犹轻，至热时即可如常人，惟略有感冒即作喘嗽。治之即愈，不治则两三日亦可自愈。至过十岁则渐加重，热时亦作喘嗽，冷时则甚于热时，服药亦可见轻，旋即反复。至十六七岁时，病又加剧，屡次服药亦无效，然犹可支持也。迨愚为诊视，在民纪十九年仲冬，其时病剧已难支持，昼夜伏几，喘而且嗽，咳吐痰涎，连连不竭，无论服何中药皆分毫无效。惟日延西医注射药针一次，虽不能止咳喘而可保当日无虞。诊其脉左右皆弦细，关前微浮，两尺重按无根。

诊断

此等证，原因肺脏气化不能通畅，其中诸细管即易为痰涎滞塞，热时肺胞松缓，故病犹轻，至冷时肺胞紧缩，是以其病加剧。治之者当培养其肺中气化，使之[image: ]
 辟有力，更疏瀹其肺中诸细管，使之宣通无滞，原为治此病之正规也。而此证两尺之脉无根，不但其肺中有病，其肝肾实亦有病，且病因又为遗传性，原非一蹴所能治愈，当分作数步治之。

处方

生怀山药一两
 　大甘枸杞一两
 　天花粉三钱
 　天冬三钱
 　生杭芍三钱
 　广三七捣细二钱
 　射干三钱
 　杏仁去皮二钱
 　五味子捣碎二钱
 　葶苈子微炒二钱
 　细辛一钱


药共十一味，前十味煎汤一大盅，送服三七末一钱，至煎渣再服时仍送服余一钱。

方解

方中用三七者，恐肺中之气窒塞，肺中之血亦随之凝滞，三七为止血妄行之圣药，更为流通瘀血之圣药，故于初步药中加之;五味必捣碎用者，因其外皮之肉偏于酸，核中之仁味颇辛，酸辛相济，能敛又复能开，若囫囵入汤剂煎之，则力专酸敛，服后或有满闷之弊，若捣碎用之，无事伍以干姜(小青龙汤中五味
 、干姜并用，徐氏谓此借干姜辛以调五之味之酸)
 ，服后自无满闷之弊也。

复诊

将药连服四剂，咳喘皆愈三分之二，能卧睡两三点钟。其脉关前不浮，至数少减，而两尺似无根，拟再治以纳气归肾之方。

处方

生怀山药一两
 　大甘枸杞一两
 　野党参三钱
 　生赭石轧细六钱
 　生怀地黄六钱
 　生鸡内金黄色的捣钱半
 　净萸肉四钱
 　天花粉四钱
 　天冬三钱
 　牛蒡子捣碎三钱
 　射干二钱


共煎汤一大盅，温服。

方解

参之性补而微升，惟与赭石并用，其补益之力直达涌泉。况咳喘之剧者，其冲胃之气恒因之上逆，赭石实又为降胃镇冲之要药也。至方中用鸡内金者，因其含有稀盐酸，原善化肺管中之瘀滞以开其闭塞，又兼能运化人参之补力不使作满闷也。

三诊

将药连服五剂，咳喘皆愈，惟其脉仍逾五至，行动时犹觉气息微喘，此乃下焦阴分犹未充足，不能与阳分相维系也。此当峻补其真阴，俾阴分充足自能维系其阳分，气息自不上奔矣。

处方

生怀山药一两
 　大甘枸杞一两
 　熟怀地黄一两
 　净萸肉四钱
 　玄参四钱
 　生远志钱半
 　北沙参四钱
 　怀牛膝三钱
 　大云苓片二钱
 　苏子炒捣二钱
 　牛蒡子捣碎二钱
 　生鸡内金钱半


共煎汤一大盅，温服。

方解

按远志诸家本草皆谓其味苦性善补肾，而愚曾嚼服之，则其味甚酸，且似含有矾味。后阅西药本草，谓其含有林禽酸，且谓可作轻吐药(服其末至二钱即可作吐
 )，是其中含有矾味可知。为其味酸，且含有矾味，是以能使肺中多生津液以化凝痰，又可为理肺要药。此原为肺肾同治之剂，故宜用此肺肾双理之药也。

效果

将药连服八剂，行走动作皆不作喘，其脉至数已复常。从此停服汤药，俾日用生怀山药细末，水调煮作茶汤，少调以生梨自然汁，当点心用之，以善其后。


肺劳痰喘

徐益林，住天津一区，年三十四岁，业商，得肺劳痰喘证。

病因

因弱冠时游戏竞走，努力过度伤肺，致有喘病，入冬以来又兼咳嗽。

证候

平素虽有喘证，然安养时则不犯，入冬以来，寒风陡至，出外为风所袭，忽发咳嗽。咳嗽不已，喘病亦发，咳喘相助为虐，屡次延医，服药不愈，夜不能卧。其脉左部弦细而硬，右部濡而兼沉，至数如常。

诊断

此乃气血两亏，并有停饮之证。是以其左脉弦细者，气虚也。弦细兼硬者，肝血虚津液短也。其右脉濡者，湿痰留饮也。濡而兼沉者，中焦气化亦有所不足也。其所以喘而且嗽者，亦痰饮上溢之所迫致也。拟用小青龙汤，再加滋补之药治之。

处方

生怀山药一两
 　当归身四钱
 　天冬四钱
 　寸麦冬四钱
 　生杭芍三钱
 　清半夏三钱
 　桂枝尖二钱五分
 　五味子捣碎二钱
 　杏仁去皮二钱
 　干姜钱半
 　细辛一钱
 　甘草钱半
 　生姜三片


共煎一大盅，温饮下。

方解

凡用小青龙汤，喘者去麻黄加杏仁，此定例也。若有外感之热者，更宜加生石膏，此证无外感之热，故但加二冬以解姜、桂诸药之热。

复诊

将药煎服一剂，其喘即愈。又继服两剂，咳嗽亦愈强半，右脉已不沉，似稍有力，左脉仍近弦硬，拟再以健胃养肺滋生血脉之品。

处方

生怀山药一两
 　生百合五钱
 　大枸杞子五钱
 　天冬五钱
 　当归身三钱
 　苏子炒捣钱半
 　川贝母三钱
 　白术炒三钱
 　生薏米捣碎三钱
 　生远志二钱
 　生鸡内金黄色的捣钱半
 　甘草钱半


共煎汤一大盅，温服。

效果

将药连服四剂，咳嗽全愈，脉亦调和如常矣。

肺劳喘咳

罗金波，天津新旅社理事，年三十四岁，得肺劳喘嗽病。

病因

数年之前，曾受肺风发咳嗽，治失其宜，病虽暂愈，风邪锢闭肺中未去，致成肺劳喘嗽证。

证候

其病在暖燠之时甚轻，偶发喘嗽一半日即愈，至冬令则喘嗽连连，必至天气暖和时始渐愈。其脉左部弦硬，右部濡滑，两尺皆重按无根。

诊断

此风邪锢闭肺中，久而伤肺，致肺中气管滞塞，暖时肌肉松缓，气管亦随之松缓，其呼吸犹可自如;冷时肌肉紧缩，气管亦随之紧缩，遂至吸难呼易而喘作，更因痰涎壅滞而嗽作矣。其脉左部弦硬者，肝肾之阴液不足也。右部濡滑者，肺胃中痰涎充溢也。两尺不任重按者，下焦气化虚损，不能固摄，则上焦之喘嗽益甚也。欲治此证，当先宣通其肺，俾气管之郁者皆开后，再投以滋阴培气、肺肾双补之剂以祓除其病根。

处方

麻黄钱半
 　天冬三钱
 　天花粉三钱
 　牛蒡子捣碎三钱
 　杏仁去皮捣碎二钱
 　甘草钱半
 　苏子炒捣二钱
 　生远志去心二钱
 　生麦芽二钱
 　生杭芍二钱
 　细辛一钱


共煎汤一大盅，温服。

复诊

将药煎服两剂，喘嗽皆愈，而劳动时仍微喘。其脉左部仍似弦硬，右部仍濡，不若从前之滑，两尺犹虚，此病已去而正未复也。宜再为谋根本之治法，而投以培养之剂。

处方

野台参三钱
 　生赭石轧细八钱
 　生怀山药一两
 　熟怀地黄一两
 　生怀地黄一两
 　大云苓片二钱
 　大甘枸杞六钱
 　天冬六钱
 　净萸肉五钱
 　苏子炒捣三钱
 　牛蒡子捣碎三钱


共煎一大盅，温服。

方解

人参为补气主药，实兼具上升之力。喻嘉言谓，气虚欲上脱者专用之转气高不返。是以凡喘逆之证，皆不可轻用人参，惟重用赭石以引之下行，转能纳气归肾，而下焦之气化，遂因之壮旺而固摄。此方中人参、赭石并用，不但欲导引肺气归肾，实又因其两尺脉虚，即藉以培补下焦之气化也。

效果

将药连服十余剂，虽劳动亦不作喘。再诊其脉，左右皆调和无病，两尺重按不虚，遂将赭石减去二钱，俾多服以善其后。

肺劳喘嗽兼不寐证

天津一区竹远里，于姓媪，年近五旬，咳嗽有痰微喘，且苦不寐。

病因

夜间因不能寐，心中常觉发热，久之则肺脏受伤咳嗽多痰，且微作喘。

证候

素来夜间不寐，至黎明时始能少睡。后因咳嗽不止，痰涎壅盛，且复作喘，不能安卧，恒至黎明亦不能睡。因之心中发热益甚，懒于饮食，大便干燥，四五日一行，两旬之间大形困顿，屡次服药无效。其脉左部弦而无力，右部滑而无力，数逾五至。


诊断

此真阴亏损，心肾不能相济，是以不眠。久则心血耗散，心火更易妄动以上铄肺金，是以咳嗽有痰作喘。治此证者，当以大滋真阴为主。真阴足则心肾自然相交，以水济火而火不妄动;真阴足则自能纳气归根，气息下达，而呼吸自顺。且肺肾为子母之脏，原相连属，子虚有损于母，子实即有益于母，果能使真阴充足，则肺金既不受心火之铄耗，更可得肾阴之津润，自能复其清肃下行之常，其痰涎咳嗽不治自愈也。若更辅以清火润肺、化痰宁嗽之品，则奏效当更捷矣。

处方

沙参一两
 　大枸杞一两
 　玄参六钱
 　天冬六钱
 　生赭石轧细五钱
 　甘草二钱
 　生杭芍三钱
 　川贝母三钱
 　牛蒡子捣碎一钱
 　生麦芽三钱
 　枣仁炒捣三钱
 　射干二钱


共煎汤一大盅，温服。

复诊

将药连服六剂，咳喘痰涎愈十分之八，心中已不发热，食欲已振，夜能睡数时，大便亦不甚燥。诊其脉至数复常，惟六部重按仍皆欠实，左脉仍有弦意。拟再峻补其真阴以除病根，所谓上病取诸下也。

处方

生怀山药一两
 　大枸杞一两
 　辽沙参八钱
 　生怀地黄六钱
 　熟怀地黄六钱
 　甘草二钱
 　生赭石轧细六钱
 　净萸肉四钱
 　生杭芍三钱
 　生麦芽三钱
 　生鸡内金黄色的捣钱半


共煎汤一大盅，温服。

效果

将药连服二剂，诸病皆愈。俾用珠玉二宝粥(在方剂篇一卷
 )，常常当点心服之，以善其后。

或问

两方中所用之药，若滋阴润肺，清火理痰，止嗽诸品，原为人所共知，而两方之中皆用赭石、麦芽，且又皆生用者其义何居?答曰:胃居中焦，原以传送饮食为专职，是以胃中之气，以息息下行为顺，果其气能息息下行，则冲气可阻其上冲，胆火可因之下降，大便亦可按时下通，至于痰涎之壅滞、咳嗽喘逆诸证，亦可因之递减，而降胃之药，固莫赭石若也。然此物为铁氧化合，煅之则铁氧分离，即不宜用，此所以两方皆用赭石，而又必须生赭石也。至于麦芽，炒用之善于消食，生用之则善于升达肝气。人身之气化原左升右降，若但知用赭石降胃，其重坠下行之力或有碍于肝气之上升，是以方中用赭石降胃，即用麦芽升肝，此所以顺气化之自然，而还其左升右降之常也。

肺病咳嗽吐血

张耀华，年二十六岁，盐山人，寓居天津一区，业商，得肺病咳嗽吐血。

病因

经商劳心，又兼新婚，失于调摄遂患劳嗽。继延推拿者为推拿两日，咳嗽分毫未减，转添吐血之证。

证候

连声咳嗽不已，即继以吐血，或痰中带血，或纯血无痰，或有咳嗽兼喘，夜不能卧，心中发热，懒食，大便干燥，小便赤涩。脉搏五至强，其左部弦而无力，右部浮取似有力，而尺部重按豁然。

处方

生怀山药一两
 　大潞参三钱
 　生赭石轧细六钱
 　生怀地黄六钱
 　玄参六钱
 　广三七轧细二钱
 　天冬五钱
 　净萸肉五钱
 　生杭芍四钱
 　射干三钱
 　甘草二钱


药共十一味，将前十味煎汤一大盅，送服三七末一半，至煎渣重服时，再送服其余一半。

复诊

此药服两剂后，血已不吐，又服两剂，咳喘亦大见愈，大小便已顺利，脉已有根，不若从前之浮弦。遂即原方略为加减，俾再服之。

处方

生怀山药一两
 　大潞参三钱
 　生赭石轧细六钱
 　生怀地黄六钱
 　大甘枸杞六钱
 　广三七轧细钱半
 　净萸肉五钱
 　沙参五钱
 　生杭芍三钱
 　射干二钱
 　甘草二钱


药共十一味，将前十味煎汤一大盅，送服三七末一半，至煎渣重服时，再送其余一半。

效果

将药连服五剂，诸病皆愈，脉已复常，而尺部重按仍欠实。遂于方中加熟怀地黄五钱，俾再服数剂，以善其后。

肺病咳吐脓血

叶凤桐，天津估衣街文竹斋经理，年三十二岁，得肺病咳吐脓血。

病因

其未病之前数月，心中时常发热，由此浸成肺病。

证候

初觉发热时，屡服凉药，热不减退，大便干燥，小便短赤，后则渐生咳嗽，继则痰中带血，继则痰血相杂，又继则脓血相杂。诊其脉左部弦长，右部洪长，皆重按颇实。

诊断

此乃伏气化热，窜入阳明之府。医者不知病因，见其心中发热，而多用甘寒滞腻之品，稽留其热，俾无出路。久之上熏肺部，至肺中结核因生咳嗽，其核溃烂遂吐脓血，斯必先清其胃腑之热，使不复上升熏肺，而后肺病可愈。特是此热为伏气之热所化，原非轻剂所能消除，当先投以治外感实热之剂。

处方

生石膏捣细两半
 　大潞参三钱
 　生怀山药六钱
 　天花粉六钱
 　金银花四钱
 　鲜芦根四钱
 　川贝母三钱
 　连翘二钱
 　甘草二钱
 　广三七轧细二钱


药共十味，将前九味煎汤一大盅，送服三七末一钱，至煎渣再服时，仍送服余一钱。

方解

此方实仿白虎加人参汤之义而为之变通也。方中以天花粉代知母，以生山药代粳米，仍与白虎加人参汤无异，故用之以清胃腑积久之实热。而又加金银花、三七以解毒，芦根、连翘以引之上行，此肺胃双理之剂也。


复诊

将药连服三剂，脓血已不复吐，咳嗽少愈，大便之干燥，小便之短赤亦见愈。惟心中仍觉发热，脉象仍然有力，拟再投以清肺泻热之剂。

处方

天花粉八钱
 　北沙参五钱
 　玄参五钱
 　鲜芦根四钱
 　川贝母三钱
 　牛蒡子捣碎三钱
 　五味子捣细二钱
 　射干二钱
 　甘草轧细二钱


药共九味，将前八味煎汤一大盅，送服甘草末一钱，至煎渣再服时，仍送服余一钱。方中五味，必须捣碎入煎，不然则服之恒多发闷;方中甘草，无论红者黄者皆可用，至轧之不细时，切忌锅炮，若炮则其性即变，非此方中用甘草之意矣。用此药者，宜自监视轧之，或但罗取其头次所轧之末亦可。

效果

将药连服五剂，诸病皆愈，惟心中犹间有发热之时，脉象较常脉似仍有力。为善后计，俾用生怀山药轧细，每用七八钱或两许，煮作茶汤，送服离中丹钱许或至钱半(多少宜自酌
 )，当点心用之。后此方服阅两月，脉始复常，心中亦不复发热矣。离中丹为愚自制之方，即益元散方以生石膏代滑石也。盖滑石宜于湿热，石膏宜于燥热，北方多热而兼燥者，故将其方变通之，凡上焦有实热者，用之皆有捷效。

或问

伏气化热，原可成温，即无新受之外感，而忽然成温病者是也。此证伏气所化之热，何以不成温病而成肺病?答曰:伏气之侵人，伏于三焦脂膜之中，有多有少，多者化热重，少者化热轻，化热重者当时即成温病，化热轻者恒循三焦脂膜而窜入各脏腑。愚临证五十年，细心体验，知有窜入肝胆病目者;窜入肠中病下痢者;有窜入肾中病虚劳者;窜入肺中病咳嗽久而成肺病者;有窜入胃中病吐衄而其热上熏亦可成肺病者，如此证是也。是以此证心中初发热时，医者不知其有伏气化热入胃，而泛以凉药治之，是以不效，而投以白虎加人参汤即随手奏效。至于不但用白虎汤而必用白虎加人参汤者，诚以此证已阅数月，病久气化虚损，非人参与石膏并用，不能托深陷之热外出也。

肺病咳吐痰血

乔邦平，年三十余，天津河东永和甡木厂分号经理，得咳吐痰血病。

病因

前因偶受肺风，服药失宜，遂患咳嗽，咳嗽日久，继患咳血。

证候

咳嗽已近一年，服药转浸加剧，继则痰中带血，又继则间有呕血之时，然犹不至于倾吐。其心中时常发热，大便时常燥结，幸食欲犹佳，身形不至羸弱，其脉左部近和平，右部寸关俱有滑实之象。

诊断

证脉合参，知系从前外感之热久留肺胃，金畏火刑，因热久而肺金受伤，是以咳嗽;至于胃腑久为热铄，致胃壁之膜腐烂连及血管，是以呕血;至其大便恒燥结者，因其热下输肠中，且因胃气因热上逆失其传送之职也。治此证者，当以清肺胃之热为主，而以养肺降胃之药辅之。

处方

生石膏细末二两
 　粉甘草细末六钱
 　镜面朱砂细末二钱


共和匀，每服一钱五分。

又方

生怀山药一两
 　生赭石轧细八钱
 　天冬六钱
 　玄参五钱
 　沙参五钱
 　天花粉五钱
 　生杭芍四钱
 　川贝母三钱
 　射干二钱
 　儿茶二钱
 　甘草钱半
 　广三七轧细二钱


共药十二味，将前十一味煎汤送服三七一钱，至煎渣再服时，再送服一钱。

每日午前十点钟服散药一次，临睡时再服一次，汤药则晚服头煎，翌晨服次煎。

效果

服药三日，咳血吐血皆愈。仍然咳嗽，遂即原方去沙参加生百合五钱，米壳钱半，又服四剂，咳嗽亦愈，已不发热，大便已不燥结。俾将散药惟头午服一次，又将汤药中赭石减半，再服数剂以善后。

气病门

大气下陷兼小便不禁

陈禹廷，天津东四里沽人，年三十五岁，在天津业商，于孟冬得大气下陷兼小便不禁证。

病因

禀赋素弱，恒觉呼吸之气不能上达，屡次来社求诊，投以拙拟升陷汤(在方剂篇四卷)
 即愈。后以出外劳碌过度，又兼受凉，陡然反复甚剧，不但大气下陷且又小便不禁。

证候

自觉胸中之气息息下坠，努力呼之犹难上达，其下坠之气行至少腹，小便即不能禁，且觉下焦凉甚，肢体无力，其脉左右皆沉濡，而右部寸关之沉濡尤甚。

诊断

此胸中大气下陷之剧者也。按胸中大气，一名宗气，《内经》谓其积于胸中，以贯心脉，而行呼吸。盖心肺均在膈上，原在大气包举之内，是以心血之循环，肺气之呼吸，皆大气主之。此证因大气虚陷，心血之循环无力，是以脉象沉濡而迟，肺气之呼吸将停，是以努力呼气外出而犹难上达。不但此也，大气虽在膈上，实能斡旋全身统摄三焦，今因下陷而失位无权，是以全身失其斡旋，肢体遂酸软无力，三焦失其统摄，小便遂不禁。其下焦凉甚者，外受之寒凉随大气下陷至下焦也。此证之危已至极点，当用重剂升举其下陷之大气，使复本位，更兼用温暖下焦之药，祛其寒凉庶能治愈。


处方

野台参五钱
 　乌附子四钱
 　生怀山药一两


煎汤一盅，温服，此为第一方。

又方

生箭芪一两
 　生怀山药一两
 　白术炒四钱
 　净萸肉四钱
 　萆薢二钱
 　升麻钱半
 　柴胡钱半


共煎药一大盅，温服，此为第二方。先服第一方，后迟一点半钟即服第二方。

效果

将药如法各服两剂，下焦之凉与小便之不禁皆愈，惟呼吸犹觉气分不足，肢体虽不酸软，仍觉无力。遂但用第二方，将方中柴胡减去，加桂枝尖钱半，连服数剂，气息已顺。又将方中升麻、桂枝，皆改用一钱，服至五剂，身体健康如常，遂停药勿服。

或问

此二方前后相继服之，中间原为时无多，何妨将二方并为一方?答曰:凡欲温暖下焦之药，宜速其下行，不可用升药提之。若将二方并为一方，附子与升、柴并用，其上焦必生烦躁，而下焦之寒凉转不能去。惟先服第一方，附子得人参之助，其热力之敷布最速，是以为时虽无多，下焦之寒凉已化其强半;且参、附与山药并用，大能保合下焦之气化，小便之不禁者亦可因之收摄，此时下焦受参、附、山药之培养，已有一阳来复，徐徐上升之机。已陷之大气虽不能因之上升，实已有上升之根基。遂继服第二方，黄芪与升、柴并用，升提之力甚大，藉之以升提下陷之大气，如人欲登高山则或推之，或挽之，纵肢体软弱，亦不难登峰造极也。且此一点余钟，附子之热力已融化于下焦，虽遇升、柴之升提，必不至上升作烦躁，审斯则二方不可相并之理由，及二方前后继服之利益不昭然乎!

或问

萆薢之性，《别录》谓其治失溺，是能缩小便也;《甄权》谓其治肾间膀胱缩水，是能利小便也，今用于第二方中，欲藉之以治小便不禁明矣，是则《别录》之说可从，《甄权》之说不可从欤?答曰:二书论萆薢之性相反，而愚从《别录》不从《甄权》者，原从实验中来也。曾治以小便不通证，其人因淋疼，医者投以萆薢分清饮两剂，小便遂滴沥不通。后至旬月，迎愚为诊视。既至已舁诸床奄奄一息，毫无知觉，脉细如丝，一息九至。愚谓病家曰:此证小便不通，今夜犹可无碍，若小便通下则危在目前矣。病家再三恳求，谓小便通下纵有危险，断不敢怨先生。愚不得已为开大滋真阴之方，而少以利小便之药佐之。将药灌下，须臾小便通下，其人遂脱，果如所料。由此深知，萆薢果能缩小便，断不能通小便也。然此药在药房中，恒以土茯苓伪充。土茯苓固利小便者也，若恐此药无真者，则方中不用此药亦可。再者，凡药方之名美而药劣者，医多受其误，萆薢分清饮是也。其方不但萆薢能缩小便，即益智之涩、乌药之温亦皆与小便不利。尝见有以治水肿，而水肿反加剧者;以之治淋病，而淋病益增疼者，如此等方宜严加屏斥，勿使再见于方书，亦扫除医学障碍之一端也。

或问

人身之血，原随气运行，如谓心血之循环大气主之，斯原近理，至肺之呼吸，西人实验之，而知关于延髓，若遵《内经》之谓呼吸亦关大气，是西人实验亦不足凭欤?答曰:西人之实验原足凭，《内经》之所论亦宜确信。譬如火车，延髓者机轮也，大气者水火之蒸汽也，无机轮火车不能行，无水火之蒸汽火车亦不能行。《易》云:“形而上者谓之道，形而下者谓之气。”西人注重形下，是以凡事皆求诸实见;中医注重形上，恒由所见而推及于所不见。《内经》谓:“上气不足，脑为之不满，耳为之苦鸣，头为之倾，目为之眩。”夫上气者即胸中大气也，细审《内经》之文，脑部原在大气斡旋之中，而延髓与脑相连，独不在大气斡旋之中乎?由斯知延髓之能司呼吸，其原动力固在大气也。《内经》与西说原不相背，是以当今欲求医学进步，当汇通中西以科学开哲学之始，即以哲学济科学之穷，通变化裁，运乎一心，自于医学能登峰造极也。

大气下陷

李登高，山东恩县人，年三十二岁，寓天津河东瑞安街，拉洋车为业，得大气下陷证。

病因

腹中觉饥，未暇吃饭，枵腹奔走七八里，遂得此病。

证候

呼吸短气，心中发热，懒食，肢体酸懒无力，略有动作即觉气短不足以息。其脉左部弦而兼硬，右部则寸关皆沉而无力。

诊断

此胸中大气下陷，其肝胆又蕴有郁热也。盖胸中大气，原为后天宗气，能代先天元气主持全身，然必赖水谷之气以养之。此证因忍饥劳力过度，是以大气下陷，右寸关之沉而无力其明征也。其举家数口生活皆赖一人劳力，因气陷不能劳力继将断炊，肝胆之中遂多起急火，其左脉之弦而兼硬是明征也。治之者当用拙拟之升陷汤(
 在方剂篇四卷)
 ，升补其胸中大气，而辅以凉润之品以清肝胆之热。

处方

生箭芪八钱
 　知母五钱
 　桔梗二钱
 　柴胡二钱
 　升麻钱半
 　生杭芍五钱
 　龙胆草二钱


共煎汤一大盅，温服。

效果

将药连服两剂，诸病脱然全愈。

大气下陷身冷

天津东门里东箭道，宋氏妇，年四旬，于仲夏得大气下陷周身发冷证。

病因

禀赋素弱，居恒自觉气分不足，偶因努力搬运重物，遂觉呼吸短气，周身发冷。

证候

呼吸之间，恒觉气息不能上达，时当暑热，着夹衣犹觉寒凉，头午病稍轻，午后则渐剧，必努力始能呼吸，外披大氅犹或寒战，饮食少许，犹不消化。其脉关前沉细欲无，关后差胜亦在沉分，一息不足四至。

诊断

此上焦心肺之阳虚损，又兼胸中大气下陷也。为其心肺阳虚，是以周身恶寒而饮食不化;为其胸中大气下陷，是以呼吸短气。头午气化上升之时是以病轻，过午气化下降之时所以增剧也。拟治以回阳升陷汤(方在方剂篇四卷
 )加党参之大力者以补助之。

处方

生箭芪八钱
 　野台党参四钱
 　干姜四钱
 　当归身四钱
 　桂枝尖三钱
 　甘草二钱


共煎汤一大盅，温服。

效果

将药连服三剂，气息已顺，而兼有短气之时，周身已不发冷，惟晚间睡时仍须厚覆，饮食能消化，脉象亦大有起色。遂即原方去党参，将干姜、桂枝皆改用二钱，又加生怀山药八钱，俾再服数剂，以善其后。

说明

心为君火，全身热力之司命，肺与心同居膈上，一系相连，血脉之循环又息息相通，是以与心相助为理，同主上焦之阳气。然此气虽在上焦，实如日丽中天，照临下土，是以其热力透至中焦，胃中之饮食因之熟腐，更透至下焦，命门之相火因之生旺，内温脏腑，外暖周身，实赖此阳气为布护宣通也。特是心与肺皆在胸中大气包举之中，其布护宣通之原动力，实又赖于大气。此证心肺之阳本虚，向赖大气为之保护，故犹可支持，迨大气陷而失其保护，遂致虚寒之象顿呈。此方以升补胸中大气为主，以培养心肺之阳为辅，病药针芥相投，是以服之辄能奏效也。


大气下陷兼消食

李景文，年二十六岁，北平大学肄业生，得大气下陷兼消食证。

病因

其未病之前二年，常觉呼吸短气，初未注意。继因校中功课劳心短气益剧，且觉食量倍增，因成消食之证。

证候

呼吸之间，觉吸气稍易而呼气费力，夜睡一点钟许，即觉气不上达，须得披衣起坐，迟移时，气息稍顺始能再睡。一日之间，进食四次犹饥，饥时若不急食，即觉怔忡。且心中常觉发热，大便干燥，小便短赤，其脉浮分无力，沉分稍实，至数略迟。

诊断

此乃胸中大气下陷，兼有伏气化热，因之成消食也。为其大气下陷，是以脉象浮分无力;为其有伏气化热，是以其沉分犹实。即有伏气化热矣，而脉象转稍迟者，因大气下陷之脉原多迟也。盖胃中有热者，恒多化食，而大气下陷其胃气因之下降甚速者，亦恒能多食。今既病大气下陷，又兼伏气化热侵入胃中，是以日食四次犹饥也。此宜升补其胸中大气，再兼用寒凉之品，以清其伏气所化之热，则短气与消食原不难并愈也。

处方

生箭芪六钱
 　生石膏捣细一两
 　天花粉五钱
 　知母五钱
 　玄参四钱
 　升麻钱半
 　柴胡钱半
 　甘草钱半


共煎汤一大盅，温服。

复诊

将药连服四剂，短气已愈强半，发热与消食亦大见愈，遂即原方略为加减，俾再服之。

处方

生箭芪六钱
 　天花粉六钱
 　知母六钱
 　玄参六钱
 　净萸肉三钱
 　升麻钱半
 　柴胡钱半
 　甘草钱半


共煎汤一大盅，温服。

方解

方中去石膏者，以伏气所化之热所余无多也。既去石膏而又将花粉、知母诸凉药加重者，因花粉诸药原用以调剂黄芪之温补生热，而今则兼用之以清伏气所化之余热，是以又加重也。至于前方之外，又加萸肉者，欲以收敛大气之涣散，俾大气之已升者不至复陷，且又以萸肉得木气最厚，酸敛之中大具条畅之性，虽伏气之热犹未尽消，而亦不妨用之也。

效果

将药又连服四剂，病遂全愈。俾停服汤药，再用生箭芪、天花粉等分轧为细末，每服三钱，日服两次，以善其后。

或问

脉之迟数，恒关于人身之热力，热力过盛则脉数，热力微弱而脉迟，此定理也。今此证虽有伏气化热，因大气下陷而脉仍迟，何以脉之迟数与大气若斯有关系乎?答曰:胸中大气亦名宗气，为其实用能斡旋全身，故曰大气，为其为后天生命之宗主，故又曰宗气。《内经》谓宗气积于胸中，以贯心脉，而行呼吸，深思《内经》之言，知肺叶之[image: ]
 辟，固为大气所司，而心机之跳动，亦为大气所司也。今因大气下陷而失其所司，是以不惟肺受其病，心机之跳动亦受其病，而脉遂迟也。

大气下陷兼疝气

陈邦启，天津盐道公署科员，年三十八岁，得大气下陷兼疝气证。

病因

初因劳心过度，浸觉气分不舒，后又因出外办公劳碌过甚，遂觉呼吸短气，犹不以为意也。继又患疝气下坠作疼，始来寓求为诊治。

证候

呼吸之际，常觉气短似难上达，劳动时则益甚。夜间卧睡一点钟许，即觉气分不舒，披衣起坐移时将气调匀，然后能再睡。至其疝气之坠疼，恒觉与气分有关，每当呼吸不利时，则疝气之坠疼必益甚。其脉关前沉而无力，右部尤甚，至数稍迟。

诊断

即此证脉参之，其呼吸之短气，疝气之下坠，实皆因胸中大气下陷也。盖胸中大气，原为后天生命之宗主(是以亦名宗气)以代先天元气用事，故能斡旋全身，统摄三焦气化。此气一陷则肺脏之[image: ]
 辟失其斡旋，是以呼吸短气，三焦之气化失其统摄，是以疝气下坠。斯当升补其下陷之大气，俾仍还其本位，则呼吸之短气，疝气之坠疼自皆不难愈矣。

处方

生箭芪六钱
 　天花粉六钱
 　当归三钱
 　荔枝核三钱
 　生明没药三钱
 　生五灵脂三钱
 　柴胡钱半
 　升麻钱半
 　小茴香炒
 捣一钱


共煎汤一大盅，温饮下。

复诊

将药连服三剂，短气之病已大见愈，惟与人谈话多时，仍觉短气。其疝气已上升，有时下坠亦不作疼，脉象亦大有起色。此药已对证，而服药之功候未到也。爰即原方略为加减，俾再服之。

处方

生箭芪六钱
 　天花粉六钱
 　净萸肉四钱
 　当归三钱
 　荔枝核三钱
 　生明没药三钱
 　生五灵脂三钱
 　柴胡钱半
 　升麻钱
 半
 　广砂仁捣碎一钱


共煎一大盅，温服。

效果

将药连服四剂，呼吸已不短气，然仍自觉气分不足，疝气亦大轻减，犹未全消。遂即原方去萸肉，将柴胡、升麻皆改用一钱，又加党参、天冬各三钱，俾多服数剂，以善其后。


冲气上冲兼奔豚

张继武，住天津河东吉家胡同，年四十五岁，业商，得冲气上冲兼奔豚证。

病因

初秋之时，患赤白痢证，医者两次用大黄下之，其痢愈而变为此证。

证候

每夜间当丑寅之交，有气起自下焦挟热上冲，行至中焦觉闷而且热，心中烦乱，迟十数分钟其气上出为呃，热即随之消矣。其脉大致近和平，惟两尺稍浮，按之不实。

诊断

此因病痢时，连服大黄下之，伤其下焦气化，而下焦之冲气遂挟肾中之相火上冲也。其在丑寅之交者，阳气上升之时也。宜用仲师桂枝加桂汤加减治之。

处方

桂枝尖四钱
 　生怀山药一两
 　生芡实捣碎六钱
 　清半夏水洗三次四钱
 　生杭芍四钱
 　生龙骨捣碎四钱
 　生牡蛎捣碎四钱
 　生麦芽三钱
 　生鸡内金黄色的捣二钱
 　黄柏二钱
 　甘草二钱


共煎汤一大盅，温服。

效果

将药煎服两剂，病愈强半，遂即原方将桂枝改用三钱，又加净萸肉、甘枸杞各四钱，连服三剂全愈。

说明

凡气之逆者可降，郁者可升，惟此证冲气挟相火上冲，则升降皆无所施。桂枝一药而升降之性皆备，凡气之当升者遇之则升，气之当降者遇之则降，此诚天生使独，而为不可思议之妙药也;山药、芡实，皆能补肾，又皆能敛戢下焦气化，龙骨、牡蛎，亦收敛之品，然敛正气而不敛邪气，用于此证初无收敛过甚之虞，此四药并用，诚能于下焦之气化培养而镇安之也;用芍药、黄柏者，一泻肾中之相火，一泻肝中之相火，且桂枝性热，二药性凉，凉热相济，方能奏效;用麦芽、鸡内金者，所以运化诸药之力也;用甘草者，欲以缓肝之急，不使肝木助气冲相火上升也。至于服药后病愈强半，遂减轻桂枝加萸肉、枸杞者，俾肝肾壮旺自能扫除病根。至医界同人，或对于桂枝升降之妙用而有疑义者，观本书方剂篇二卷参赭镇气汤后所载单用桂枝治愈之案自能了然。

胃气不降

大城王家口，王佑三夫人，年近四旬，时常呕吐，大便迟下，数年不愈。

病因

其人禀性暴烈，处境又多不顺，浸成此证。

证候

饭后每觉食停胃中，似有气上冲阻其下行，因此大便恒至旬日始下。至大便多日不下时，则恒作呕吐，即屡服止呕通便之药，下次仍然如故，佑三因愚曾用药治愈其腹中冷积，遂同其夫人来津求为诊治，其脉左右皆弦，右脉弦而且长，重诊颇实，至数照常。

诊断

弦为肝脉，弦而且长则冲脉也。弦长之脉，见于右部，尤按之颇实，此又为胃气上逆之脉。肝、胃、冲三经之气化皆有升无降，故其下焦便秘而上焦呕吐也。此当治以泻肝、降胃、镇冲之剂，其大便自顺，呕吐自止矣。

处方

生赭石轧细半两
 　生杭芍六钱
 　柏子仁六钱
 　生怀山药六钱
 　天冬六钱
 　怀牛膝五钱
 　当归四钱
 　生麦芽三钱
 　茵陈二钱
 　甘草钱半


共煎汤一大盅，温服。

效果

服药一剂，大便即通下，即原方略为加减，又服数剂，大便每日一次，食后胃中已不觉停滞，从此病遂除根。

或问

麦芽生用能升肝气，茵陈为青蒿之嫩者亦具有升发之力，此证即因脏腑之气有升无降，何以方中复用此二药乎?答曰:肝为将军之官，中寄相火，其性最刚烈，若强制之，恒激发其反动之力;麦芽、茵陈善舒肝气而不至过于升提，是将顺肝木之性使之柔和，不至起反动力也。

肝气郁兼胃气不降

姚景仁，住天津鼓楼东，年五十二岁，业商，得肝郁胃逆证。

病因

其近族分支多门，恒不自给，每月必经心为之补助，又设有买卖数处，亦自经心照料，劳心太过，因得斯证。

证候

腹中有气，自下上冲，致胃脘满闷，胸中烦热，胁下胀疼，时常呃逆，间作呕吐，大便燥结。其脉左部沉细，右部则弦硬而长，大于左部数倍。

诊断

此乃肝气郁结，冲气上冲，更迫胃气不降也。为肝气郁结，是以左脉沉细;为冲气上冲，是以右脉弦长。冲脉上隶阳明，其气上冲不已，易致阳明胃气不下降。此证之呕吐呃逆，胃脘满闷，胸间烦热，皆冲胃之气相并冲逆之明征也。其胁下胀疼，肝气郁结之明征也。其大便燥结者，因胃气原宜息息下行，传送饮食下为二便，今其胃气既不下降，是以大便燥结也。拟治以舒肝降胃安冲之剂。


处方

生赭石轧细一两
 　生怀山药一两
 　天冬一两
 　寸麦冬去心六钱
 　清半夏水洗三次四钱
 　碎竹茹三钱
 　生麦芽三钱
 　茵陈二钱
 　川续断二钱
 　生鸡内金黄色的捣二钱
 　甘草钱半


煎汤一大盅，温服。

方解

肝主左而宜升，胃主右而宜降，肝气不升则先天之气化不能由肝上达，胃气不降则后天之饮食不能由胃下输，此证之病根，正因当升者不升，当降者不降也。故方中以生麦芽、茵陈以升肝，生赭石、半夏、竹茹以降胃，即以安冲;用续断者，因其能补肝，可助肝气上升也;用生山药、二冬者，取其能润胃补胃，可助胃气下降也;用鸡内金者，取其能化瘀止疼，以运行诸药之力也。

复诊

上方随时加减，连服二十余剂，肝气已升，胃气已降，左右脉均已平安，诸病皆愈。惟肢体乏力，饮食不甚消化，拟再治以补气健胃之剂。

处方

野台参四钱
 　生怀山药一两
 　生赭石轧细六钱
 　天冬六钱
 　　寸麦冬六钱
 　　生鸡内金黄色的捣三钱
 　　生麦芽三钱
 　　甘草钱半


煎汤一大盅，温服。

效果

将药煎服三剂，饮食加多，体力渐复。于方中加枸杞五钱，白术三钱，俾再服数剂，以善其后。

说明

身之气化，原左升右降，若但知用赭石降胃，不知用麦芽升肝，久之肝气将有郁遏之弊，况此证之肝气原郁结乎?此所以方中用赭石即用麦芽，赭石生用而麦芽亦生用也。且诸家本草谓麦芽炒用者为丸散计也，若入汤剂何须炒用，盖用生者煮汁饮之，则消食之力愈大也。

或问

升肝之药，柴胡最效，今方中不用柴胡而用生麦芽者，将毋别有所取乎?答曰:柴胡升提肝气之力甚大，用之失宜，恒并将胃气之下行者提之上逆，曾有患阳明厥逆吐血者(
 《内经
 》谓阳明厥逆衄呕血
 。此阳明指胃腑而言也
 。凡论六经不言足经手经者，皆指足经而言)
 ，初不甚剧。医者误用柴胡数钱即大吐不止，须臾盈一痰盂，有危在顷刻之惧，取药无及，适备有生赭石细末若干，俾急用温开水送下，约尽两半，其血始止，此柴胡并能提胃气上逆之明征也。况此证之胃气原不降乎?至生麦芽虽能升肝，实无防胃气之下降，盖其萌芽发生之性，与肝木同气相求，能宣通肝气之郁结，使之开解而自然上升，非若柴胡之纯于升提也。

胃气不降

掖县任维周夫人，年五旬，得胃气不降证，因维周在津经商，遂来津求为诊治。

原因

举家人口众多，因其夫在外，家务皆自操劳，恒动肝火，遂得此证。

证候

食后停滞胃中，艰于下行，且时觉有气挟火上冲，口苦舌胀，目眩耳鸣，恒有呃欲呕逆或恶心，胸膈烦闷，大便六七日始行一次，或至服通利药始通，小便亦不顺利。其脉左部弦硬，右部弦硬而长，一息搏近五至，受病四年，屡次服药无效。

诊断

此肝火与肝气相并，冲激胃腑，致胃腑之气不能息息下行传送饮食，久之胃气不但不能下行，且更转而上逆，是以有种种诸病也。宜治以降胃理冲之品，而以滋阴清火之药辅之。

处方

生赭石轧细两半
 　生怀山药一两
 　生杭芍六钱
 　玄参六钱
 　生麦芽三钱
 　茵陈二钱
 　生鸡内金黄色的捣二钱
 　甘草钱半


共煎汤一大盅，温服。

效果

每日服药一剂，三日后大便日行一次，小便亦顺利。上焦诸病亦皆轻减，再诊其脉，颇见柔和。遂将赭石减去五钱，又加柏子仁五钱，连服数剂，霍然全愈。

血病门

吐血证

张焕卿，年三十五岁，住天津特别第一区三义庄，业商，得吐血证，年余不愈。

病因

禀性褊急，劳心之余又兼有拂意之事，遂得斯证。

证候

初次所吐甚多，屡经医治，所吐较少，然终不能除根。每日或一次或两次，觉心中有热上冲，即吐血一两口。因病久身羸弱，卧床不起，亦偶有扶起少坐之时，偶或微喘，幸食欲犹佳，大便微溏，日行两三次，其脉左部弦长，重按无力，右部大而芤，一息五至。

诊断

凡吐血久不愈者，多系胃气不降，致胃壁破裂，出血之处不能长肉生肌也。再即此脉论之，其左脉之弦，右脉之大，原现有肝气浮动挟胃气上冲之象，是以其吐血时，觉有热上逆。至其脉之弦而无力者，病久而气化虚也。大而兼芤者，失血过多也。至其呼吸有时或喘，大便日行数次，亦皆气化虚而不摄之故。治此证者，当投以清肝降胃，培养气血，固摄气化之剂。

处方

赤石脂两半
 　生怀山药一两
 　净萸肉八钱
 　生龙骨捣碎六钱
 　生牡蛎捣碎六钱
 　生杭芍六钱
 　大生地黄四钱
 　甘草二钱
 广三七二钱


共药九味，将前八味煎汤，送服三七末。

方解

降胃之药莫如赭石，此愚治吐衄恒用之药也。此方中独重用赤石脂者，因赭石为铁氧化合，其重坠之力甚大，用之虽善降胃，而其力达于下焦，又善通大便，此证大便不实，赭石似不宜用;赤石脂之性，重用之亦能使胃气下降，至行至下焦，其黏滞之力又能固涩大便，且其性能生肌，更可使胃壁破裂出血之处早愈，诚为此证最宜之药也。所最可异者，天津药房中之赤石脂，竟有煅与不煅之殊。夫石药多煅用者，欲化质之硬者为软也。石脂原系粉末陶土，其质甚软，宜兴人以之烧作瓦器。天津药房其石脂之煅者，系以水和石脂作泥，在煤炉中煅成陶瓦。如此制药以入汤剂，虽不能治病，犹不至有害。然石脂入汤剂者少，入丸散者多。若将石脂煅成陶瓦竟作丸散用之，其伤胃败脾之病可胜言哉!是以愚在天津诊病出方，凡用石脂必于药名上加生字，所以别于煅也。然未免为大雅所笑矣。

效果

将药煎服两剂，血即不吐，喘息已平，大便亦不若从前之勤，脉象亦较前和平，惟心中仍有觉热之时。遂即原方将生地黄改用一两，又加熟地黄一两，连服三剂，诸病皆愈。


咳血兼吐血证

堂侄女住姑，适邻村王氏，于乙酉仲春，得吐血证，时年三十岁。

病因

侄婿筱楼孝廉，在外设教，因家务自理，劳心过度，且禀赋素弱，当此春阳发动之时，遂病吐血。

证候

先则咳嗽痰中带血，继则大口吐血，其吐时觉心中有热上冲，一日夜吐两三次，剧时可吐半碗。两日之后，觉精神气力皆不能支持，遂急迎愚诊治。自言心中摇摇似将上脱，两颧发红，面上发热，其脉左部浮而动，右部浮而濡，两尺无根，数逾五至。

诊断

此肝肾虚极，阴分阳分不相维系，而有危在顷刻之势。遂急为出方取药以防虚脱。

处方

生怀山药一两
 　生怀地黄一两
 　熟怀地黄一两
 　净萸肉一两
 　生赭石轧细一两


急火煎药取汤两盅，分两次温服下。

效果

将药甫煎成未服，又吐血一次，吐后忽停息闭目，惛然罔觉。诊其脉跳动仍旧，知能苏醒，约四分钟呼吸始续，两次将药服下，其血从此不吐。俾即原方再服一剂，至第三剂即原方加潞党参三钱，天冬四钱，连服数剂，身形亦渐复原。继用生怀山药为细面，每用八钱煮作茶汤，少调以白糖，送服生赭石细末五分，作点心用之，以善其后。

吐血兼咳嗽

王宝森，天津裕大纺纱厂理事，年二十四岁，得咳嗽吐血证。

病因

禀赋素弱，略有外感，即发咳嗽，偶因咳嗽未愈，继又劳心过度，心中发热，遂至吐血。

证候

先时咳嗽犹轻，失血之后则嗽益加剧。初则痰中带血，继则大口吐血，心中发热，气息微喘，胁下作疼，大便干燥。其脉关前浮弦，两尺重按不实，左右皆然，数逾五至。

诊断

此证乃肺金伤损，肝木横恣，又兼胃气不降，肾气不摄也。为其肺金受伤，是以咳嗽痰中带血;为胃气不降，是以血随气升，致胃中血管破裂而大口吐血。至胁下作疼，乃肝木横恣之明证;其脉上盛下虚，气息微喘，又肾气不摄之明征也。治之者，宜平肝降胃，润肺补肾，以培养调剂其脏腑，则病自愈矣。

处方

生怀山药一两
 　生赭石轧细六钱
 　生怀地黄一两
 　生杭芍五钱
 　天冬五钱
 　大甘枸杞五钱
 　川贝母四钱
 　生麦芽三钱
 　牛蒡子捣碎三钱
 　射干二钱
 　广三七细末三钱
 　粉甘草细末二钱


药共十二味，将前十味煎汤一大盅，送服三七、甘草末各一半，至煎渣再服，仍送服其余一半。

效果

服药一剂，吐血即愈，诸病亦轻减。后即原方随时为之加减，连服三十余剂，其嗽始除根，身体亦渐壮健。

吐血兼咳嗽

孙星桥，天津南开义聚成铁工厂理事，年二十八岁，得吐血兼咳嗽证。

病因

因天津南小站分有支厂，彼在其中经理，因有官活若干，工人短少，恐误日期，心中着急起火，遂致吐血咳嗽。

证候

其吐血之始，至今已二年矣。经医治愈，屡次反复，少有操劳，心中发热即复吐血。又频作咳嗽，嗽时吐痰亦恒带血。肋下恒作刺疼，嗽时其疼益甚，口中发干，身中亦间有灼热，大便干燥。其脉左部弦硬，右部弦长，皆重按不实，一息搏近五至。

诊断

此证左脉弦硬者，阴分亏损而肝胆有热也。右部弦长者，因冲气上冲并致胃气上逆也。为其冲胃气逆，是以胃壁血管破裂以至于吐血咳血也。其脉重按不实者，血亏而气亦亏也。至于口无津液，身或灼热，大便干燥，无非血少阴亏之现象。拟治以清肝降胃，滋阴化瘀之剂。

处方

生赭石轧细八钱
 　生怀地黄一两
 　生怀山药一两
 　生杭芍六钱
 　玄参五钱
 　川楝子捣碎四钱
 　生麦芽三钱
 　川贝母三钱
 　甘草钱半
 　广三七细末二钱


药共十味，将前九味煎汤一大盅，送服三七末一半，至煎渣重服时，再送服余一半。

方解

愚治吐血，凡重用生地黄，必用三七辅之，因生地黄最善凉血，以治血热妄行，犹恐妄行之血因凉而凝，瘀塞于经络中也。三七善化瘀血，与生地黄并用，血止后自无他虞;且此证肋下作疼，原有瘀血，则三七尤在所必需也。

复诊

将药连服三剂，吐血全愈，咳嗽吐痰亦不见血，肋疼亦愈强半，灼热已无，惟口中仍发干，脉仍有弦象。知其真阴犹亏也，拟再治以滋补真阴之剂。

处方

生怀山药一两
 　生怀地黄六钱
 　大甘枸杞六钱
 　生杭芍四钱
 　玄参四钱
 　生赭石轧细四钱
 　生麦芽二钱
 　甘草二钱
 　广三七细末二钱


服法如前。

效果

将药连服五剂，病全愈，脉亦复常，遂去三七，以熟地黄易生地黄，俾多服数剂以善其后。


吐血证

冯松庆，年三十二岁，原籍浙江，在津充北宁铁路稽查，得吐血证久不愈。

病因

处境多有拂意，继因办公劳心劳力过度，遂得此证。

证候

吐血已逾二年，治愈，屡次反复。病将发时，觉胃中气化不通，满闷发热，大便滞塞，旋即吐血，兼咳嗽多吐痰涎。其脉左部弦长，右部长而兼硬，一息五至。

诊断

此证当系肝火挟冲胃之气上冲，血亦随之上逆，又兼失血久而阴分亏也。为其肝火炽盛，是以左脉弦长;为其肝火挟冲胃之气上冲，是以右脉长而兼硬;为其失血久而真阴亏损，是以其脉既弦硬(弦硬即有阴亏之象)而又兼数也。此宜治以泻肝降胃之剂，而以大滋真阴之药佐之。

处方

生赭石轧细一两
 　玄参八钱
 　大生地八钱
 　生怀山药六钱
 　瓜蒌仁炒捣六钱
 　生杭芍四钱
 　龙胆草三钱
 　川贝母三钱
 　甘草钱半
 　广三七细末二钱


药共十味，先将前九味煎汤一大盅，送服三七细末一半，至煎渣重服时，再送服其余一半。

效果

每日煎服一剂，初服后血即不吐，服至三剂咳嗽亦愈，大便顺利。再诊其脉，左右皆有和柔之象，问其心中闷热全无。遂去蒌仁、龙胆草，生山药改用一两，俾多服数剂，吐血之病可从此永远除根矣。

吐血证

张姓，年过三旬，寓居天津南门西沈家台，业商，偶患吐血证。

病因

其人性嗜酒，每日必饮，且不知节。初则饮酒过量即觉胸间烦热，后则不饮酒时亦觉烦热，遂至吐血。

证候

其初吐血之时，原不甚剧，始则痰血相杂，因咳吐出。即或纯吐鲜血，亦不过一日数口，继复因延医服药，方中有柴胡三钱，服药半点钟后，遂大吐不止，仓猝迎愚往视。及至则所吐之血已盈痰盂，又复连连呕吐，若不立为止住，实有危在目前之惧。幸所携药囊中有生赭石细末一包，俾先用温水送下五钱，其吐少缓，须臾又再送下五钱，遂止住不吐。诊其脉弦而芤，数逾五至，其左寸摇摇有动意，问其心中觉怔忡乎?答曰:怔忡殊甚，几若不能支持。

诊断

此证初伤于酒，继伤于药，脏腑之血几于倾囊而出。犹幸速为立止，宜急服汤药以养其血，降其胃气保其心气，育其真阴，连服数剂，庶其血不至再吐。

处方

生怀山药一两
 　生赭石轧细六钱
 　玄参六钱
 　生地黄六钱
 　生龙骨捣碎六钱
 　生牡蛎捣碎六钱
 　生杭芍五钱
 　酸枣仁炒捣四钱
 　柏子仁四钱
 　甘草钱半
 　广三七细末三钱


此方将前十味煎汤，三七分两次用，头煎及二煎之汤送服。

效果

每日服药一剂，连服三日血已不吐，心中不复怔忡。再诊其脉芤动皆无，至数仍略数，遂将生地黄易作熟地黄，俾再服数剂以善其后。


第二卷

血病门

大便下血

袁镜如，住天津河东，年三十二岁，为天津统税局科员，得大便下血证。

病因

先因劳心过度，心中时觉发热，继又因朋友宴会，饮酒过度遂得斯证。

证候

自孟夏下血，历六月不止，每日六七次，腹中觉疼即须入厕，心中时或发热，懒于饮食。其脉浮而不实，有似芤脉，而不若芤脉之硬，两尺沉分尤虚，至数微数。

诊断

此证临便时腹疼者，肠中有溃烂处也。心中时或发热者，阴虚之热上浮也。其脉近芤者，失血过多也。其两尺尤虚者，下血久而阴亏，更兼下焦气化不固摄也。此宜用化腐生肌之药治其肠中溃烂，滋阴固气之药固其下焦气化，则大便下血可愈矣。

处方

生怀山药两半
 　熟地黄一两
 　龙眼肉一两
 　净萸肉六钱
 　樗白皮五钱
 　金银花四钱
 　赤石脂研细四钱
 　甘草二钱
 　鸦胆子仁成实者八十粒
 　生硫黄细末八分


共药十味，将前八味煎汤，送服鸦胆子、硫黄各一半，至煎渣再服时，仍送服其余一半，至于硫黄生用之理，详于方剂篇八卷。

方解

方中鸦胆子、硫黄并用者，因鸦胆子善治下血，而此证之脉两尺过弱，又恐单用之失于寒凉，故少加硫黄辅之，况其肠中脂膜，因下血日久易至腐败酿毒，二药之性皆善消除毒菌也。又其腹疼下血，已历半载不愈，有似东人志贺洁所谓阿米巴赤痢，硫黄实又为治阿米巴赤痢之要药也。

复诊

前药连服三剂，下血已愈，心中亦不发热，脉不若从前之浮，至数如常，而其大便犹一日溏泻四五次，此宜投以健胃固肠之剂。

处方

炙箭芪三钱
 　炒白术三钱
 　生怀山药一两
 　龙眼肉一两
 　生麦芽三钱
 　建神曲三钱
 　大云苓片二钱


共煎汤一大盅，温服。

效果

将药连服五剂，大便已不溏泻，日下一次，遂停服汤药。俾用生怀山药细末煮作粥，调以白糖，当点心服之，以善其后。

大便下血

高福亭，年三十六岁，胶济路警察委员，得大便下血证。

病因

冷时出外办公，寝于寒凉屋中，床衾又甚寒凉遂得斯证。

证候

每日下血数次，或全是血，或兼有大便，或多或少，其下时多在夜间，每觉腹中作疼，即须入厕，夜间恒苦不寐。其脉迟而芤，两尺尤不堪重按，病已二年余，服温补下元药则稍轻，然终不能除根，久之则身体渐觉羸弱。

诊断

此下焦虚寒太甚，其气化不能固摄而血下陷也。视其从前所服诸方，皆系草木之品，其质轻浮，温暖之力究难下达，当以矿质之品温暖兼收涩者投之。

处方

生硫黄色纯黄者半斤
 　赤石脂纯系粉末者半斤


将二味共轧细过罗，先空心服七八分，日服两次，品验渐渐加多，以服后移时微觉腹中温暖为度。

效果

后服至每次二钱，腹中始觉温暖，血下亦渐少。服至旬余，身体渐壮，夜睡安然，可无入厕。服至月余，则病根祓除矣。

方解

按:硫黄之性，温暖下达，诚为温补下焦第一良药，而生用之尤佳，惟其性能润大便(本草谓其能使大便润
 、小便长，西医以为轻泻药)
 ，于大便滑泻者不宜，故辅以赤石脂之黏腻收涩，自有益而无弊矣。

大便下血

天津公安局，崔姓工友之子，年十三岁，得大便下血证。

病因

仲夏天热赛球竞走，劳力过度，又兼受热，遂患大便下血。

证候

每日大便必然下血，便时腹中作疼，或轻或剧，若疼剧时，则血之下者必多，已年余矣。饮食减少，身体羸弱，面目黄白无血色，脉搏六至，左部弦而微硬，右部濡而无力。

诊断

此证当因脾虚不能统血，是以其血下陷至其腹，所以作疼，其肠中必有损伤溃烂处也。当用药健补其脾胃，兼调养其肠中溃烂。

处方

生怀山药一两
 　龙眼肉一两
 　金银花四钱
 　甘草三钱
 　鸦胆子去皮拣其仁之成实者八十粒
 　广三七轧细末二钱半


共药六味，将前四味煎汤，送服三七、鸦胆子各一半，至煎渣再服时，仍送服余一半。

效果

将药如法服两次，下血病即除根矣。

大便下血

杜澧芑，年四十五岁，阜城建桥镇人，湖北督署秘书，得大便下血证。

病因

向因办公劳心过度，每大便时下血，服药治愈。因有事还籍，值夏季暑热过甚，又复劳心过度，旧证复发，屡治不愈。遂来津入西医院治疗，西医为其血在便后，谓系内痔，服药血仍不止，因转而求治于愚。

证候

血随便下，且所下甚多，然不觉疼坠，心中发热懒食，其脉左部弦长，右部洪滑。

诊断

此因劳心生内热，因牵动肝经所寄相火，致肝不藏血而兼与溽暑之热相并，所以血妄行也。宜治以清心凉肝兼消暑热之剂，而少以培补脾胃之药佐之。

处方

生怀地黄一两
 　白头翁五钱
 　龙眼肉五钱
 　生怀山药五钱
 　知母四钱
 　秦皮三钱
 　黄柏二钱
 　龙胆草二钱
 　甘草二钱


共煎汤一大盅，温服。

复诊

上方煎服一剂，血已不见，服至两剂，少腹觉微凉，再诊其脉，弦长与洪滑之象皆减退，遂为开半清半补之方，以善其后。

处方

生怀山药一两
 　熟怀地黄八钱
 　净萸肉五钱
 　龙眼肉五钱
 　白头翁五钱
 　秦皮三钱
 　生杭芍三钱
 　地骨皮三钱
 　甘草二钱


共煎汤一大盅，温服。

效果

将药煎服一剂后，食欲顿开，腹已不疼，俾即原方多服数剂，下血病当可除根。


瘀血短气

刘书林，盐山城西八里庄人，年二十五岁，业泥瓦工，得瘀血短气证。

病因

因出外修工，努力抬重物，当时觉胁下作疼，数日疼愈，仍觉胁下有物妨碍呼吸。

证候

身形素强壮，自受病之后，迟延半载，渐渐羸弱，常觉右胁之下有物阻碍呼吸之气，与人言时恒半句而止，候至气上达再言，若偶忿怒则益甚，脉象近和平，惟稍弱不能条畅。

诊断

此因努力太过，致肝经有不归经之血瘀经络之间，阻塞气息升降之道路也。喜其脉虽稍弱，犹能支持，可但用化瘀血之药，徐徐化其瘀结，气息自能调顺。

处方

广三七四两


轧为细末，每服钱半，用生麦芽三钱煎汤送下，日再服。

方解

三七为止血妄行之圣药，又为化瘀血之圣药，且又化瘀血不伤新血，单服久服无碍。此乃药中特异之品，其妙处直不可令人思议。愚恒用以消积久之瘀血，皆能奏效。至麦芽原为消食之品，生煮服之则善舒肝气，且亦能化瘀，试生麦芽于理石(即石膏)
 上，其根盘曲之处，理石皆成凹形，为其根含有稀盐酸，是以有此能力，稀盐酸固亦善化瘀血者也。是以用之煎汤，以送服三七也。

效果

服药四日后，自鼻孔中出紫血一条，呼吸较顺，继又服至药尽，遂脱然全愈。

或问

人之呼吸在于肺，今谓肝经积有瘀血，即可妨碍呼吸，其义何居?答曰:按生理之学，人之呼吸可达于冲任，方书又谓呼出心肺，吸入肝肾，若谓呼吸皆在于肺，是以上两说皆可废也。盖心、肺、肝，原一系相连，下又连于冲任，而心肺相连之系，其中原有两管，一为血脉管，一为回血管，血脉管下行，回血管上行。肺为发动呼吸之机关，非呼吸即限于肺也，是以吸入之气可由血脉管下达，呼出之气可由回血管上达，无论气之上达下达，皆从肝经过，是以血瘀肝经，即有妨于升降之气息也。据斯以论呼吸之关于肺者固多，而心肺相连之系亦司呼吸之分支也。

脏腑瘀血

刘问筹，年二十五岁，江苏人，寄居天津松岛街，电报局理事。

病因

其先偶患大便下血甚剧，西医于静脉管中注射以流动麦角膏，其血立止而致。

证候

血止之后月余，仍不能起床，但觉周身酸软无力，饮食不能恢复原量，仅如从前之半，大小便亦照常，而惟觉便时不顺利。其脉搏至数如常，芤而无力，重按甚涩，左右两部皆然。

诊断

此因下血之时，血不归经，行血之道路紊乱，遽用药止之，则离经之血瘀于脏腑经络之间。盖麦角止血之力甚大，愚尝嚼服其小者一枚，陡觉下部会阴穴处有抽掣之力，其最能收闭血管可知。此证因其血管收闭之后，其瘀血留滞于脏腑之间，阻塞气化之流行，致瘀不去而新不生，是以周身酸软无力，饮食减少，不能起床也。此证若不急治，其周身气化阻塞日久，必生灼热。灼热日久，必生咳嗽，或成肺病，或成劳瘵，即难为调治矣。今幸为日未久，灼热咳嗽未作，调治固易也。当以化其瘀血为目的，将瘀血化尽，身中气化还其流通之常，其饮食必然增加，身体自能复原矣。

处方

旱三七细末三钱


为一日之量，分两次服，空心时开水送下。

效果

服药数次后，自大便下瘀血若干，其色紫黑。后每大便时，必有瘀血若干，至第五日下血渐少，第七日便时不见瘀血矣。遂停服药，后未十日，身体即健康如初矣。

脑充血门

脑充血头疼

谈丹崖，北平大陆银行总理，年五十二岁，得脑充血头疼证。


病因

禀性强干精明，分行十余处多经其手设立，因此劳心过度，遂得脑充血头疼证。

证候

脏腑之间恒觉有气上冲，头即作疼，甚或至于眩晕，其夜间头疼益甚，恒至疼不能寐。医治二年无效，浸至言语謇涩，肢体渐觉不利，饮食停滞胃口不下行，心中时常发热，大便干燥。其脉左右皆弦硬，关前有力，两尺重按不实。

诊断

弦为肝脉，至弦硬有力无论见于何部，皆系有肝火过升之弊。因肝火过升，恒引动冲气胃气相并上升，是以其脏腑之间恒觉有气上冲也。人之血随气行，气上升不已，血即随之上升不已，以致脑中血管充血过甚，是以作疼。其夜间疼益剧者，因其脉上盛下虚，阴分原不充足，是以夜则加剧，其偶作眩晕亦职此也。至其心常发热，肝火炽其心火亦炽也。其饮食不下行，大便多干燥者，又皆因其冲气挟胃气上升，胃即不能传送饮食以速达于大肠也。其言语、肢体蹇涩不利者，因脑中血管充血过甚，有妨碍于司运动之神经也。此宜治以镇肝降胃安冲之剂，而以引血下行兼清热滋阴之药辅之。又须知肝为将军之官，中藏相火，强镇之恒起其反动力，又宜兼有舒肝之药，将顺其性之作引也。

处方

生赭石轧细一两
 　生怀地黄一两
 　怀牛膝六钱
 　大甘枸杞六钱
 　生龙骨捣碎六钱
 　生牡蛎捣碎六钱
 　净萸肉五钱
 　生杭芍五钱
 　茵陈二钱
 　甘草二钱


共煎汤一大盅，温服。

复诊

将药连服四剂，头疼已愈强半，夜间可睡四五点钟，诸病亦皆见愈，脉象之弦硬已减，两尺重诊有根，拟即原方略为加减，俾再服之。

处方

生赭石轧细一两
 　生怀地黄一两
 　生怀山药八钱
 　怀牛膝六钱
 　生龙骨捣碎六钱
 　生牡蛎捣碎六钱
 　净萸肉五钱
 　生杭芍五钱
 　生鸡内金黄色的捣钱半
 　茵陈钱半
 　甘草二钱


共煎汤一大盅，温服。

三诊

将药连服五剂，头已不疼，能彻夜安睡，诸病皆愈。惟经理行中事务，略觉操劳过度，头仍作疼，脉象犹微有弦硬之意，其心中仍间有觉热之时，拟再治以滋阴清热之剂。

处方

生怀山药一两
 　生怀地黄八钱
 　玄参四钱
 　北沙参四钱
 　生杭芍四钱
 　净萸肉四钱
 　生珍珠母捣碎四钱
 　生石决明捣碎四钱
 　生赭石轧细四钱
 　怀牛膝三钱
 　生鸡内金黄色的捣钱半
 　甘草二钱


共煎汤一大盅，温饮下。

效果

将药连服六剂，至经理事务时，头亦不疼，脉象已和平如常。遂停服汤药，俾日用生山药细末，煮作茶汤，调以白糖令适口，送服生赭石细末钱许，当点心服之，以善其后。

说明

脑充血之病名，倡自西人，实即《内经》所谓诸厥证，亦即后世方书所谓内中风证，方剂篇七卷镇肝熄风汤后及医论篇三卷建瓴汤后皆论之甚详，可参观。至西人论脑充血证，原分三种，其轻者为脑充血，其血虽充实于血管之中，犹未出于血管之外也，其人不过头疼，或兼眩晕，或口眼略有歪斜，或肢体稍有不利;其重者为脑溢血，其血因充实过甚，或自分支细血管中溢出少许，或隔血管之壁因排挤过甚渗出少许，其所出之血着于司知觉之神经，则有累知觉，着于司运动之神经，则有累运动，治之得宜，其知觉运动亦可徐复其旧;其又重者为脑出血，其血管充血至于极点，而忽然破裂也，其人必忽然昏倒，人事不知，其稍轻者，或血管破裂不剧，血甫出即止，其人犹可徐徐苏醒。若其人不能自醒，亦可急用引血下行之药使之苏醒。然苏醒之后，其知觉之迟顿，肢体之痿废，在所不免矣。此证治之得宜，亦可渐愈，若欲治至脱然无累，不过百中之一二耳。至于所用诸种治法，医论篇三卷中论之颇详可参观。

脑充血头疼

天津一区，李氏妇，年过三旬，得脑充血头疼证。

病因

禀性褊急，家务劳心，常起暗火，因得斯证。

证候

其头疼或左或右，或左右皆疼，剧时至作呻吟。心中常常发热，时或烦躁，间有眩晕之时，其大便燥结非服通下药不行。其脉左右皆弦硬而长，重诊甚实，经中西医诊治二年，毫无功效。

诊断

其左脉弦硬而长者，肝胆之火上升也;其右脉弦硬而长者，胃气不降而逆行，又兼冲气上冲也。究之，左右脉皆弦硬，实亦阴分有亏损也。因其脏腑之气化有升无降，则血随气升者过多，遂至充塞于脑部，排挤其脑中之血管而作疼，此《内经》所谓血之与气，并走于上之厥证也。亦即西人所谓脑充血之证也。其大便燥结不行者，因胃气不降，失其传送之职也。其心中发烦躁者，因肝胃之火上升也。其头部间或眩晕者，因脑部充血过甚，有碍于神经也。此宜清其脏腑之热，滋其脏腑之阴，更降其脏腑之气，以引脑部所充之血下行，方能治愈。

处方

生赭石轧细两半
 　怀牛膝一两
 　生怀山药六钱
 　生怀地黄六钱
 　天冬六钱
 　玄参五钱
 　生杭芍五钱
 　生龙齿捣碎五钱
 　生石决明捣碎五钱
 　茵陈钱半
 　甘草钱半


共煎汤一大盅，温服。

方解

赭石为铁氧化合，其质重坠下行，能降胃平肝镇安冲气;其下行之力，又善通大便燥结而毫无开破之弊。方中重用两半者，因此证大便燥结过甚，非服药不能通下也。盖大便不通，是以胃气不下降，而肝火之上升，冲气之上冲，又多因胃气不降而增剧。是治此证者，当以通其大便为要务，迨服药至大便自然通顺时，则病愈过半矣。牛膝为治腿疾要药，以其能引气血下行也。而《名医别录》及《千金翼方》，皆谓其除脑中痛，盖以其能引气血下行，即可轻减脑中之充血也。愚生平治此等证必此二药并用，而又皆重用之。用玄参、天冬、芍药者，取其既善退热兼能滋阴也。用龙齿、石决明者，以其皆为肝家之药，其性皆能敛戢肝火，镇熄肝风，以缓其上升之势也。用山药、甘草者，以二药皆善和胃，能调和金石之药与胃相宜，犹白虎汤用甘草、粳米之义，而山药且善滋阴，甘草亦善缓肝也。用茵陈者，因肝为将军之官，其性刚果，且中寄相火，若但用药平之镇之，恒至起反动之力，茵陈为青蒿之嫩者，禀少阳初生之气(春日发生最早)
 ，与肝木同气相求，最能将顺肝木之性，且又善泻肝热，李氏《纲目》谓善治头痛，是不但将顺肝木之性使不至反动，且又为清凉脑部之要药也。诸药汇集为方，久服之自有殊效。

复诊

将药连服二十余剂(其中随时略有加减)
 ，头已不疼，惟夜失眠时则仍疼，心中发热烦躁皆无，亦不复作眩晕，大便届时自行，无须再服通药，脉象较前和平而仍有弦硬之意，此宜注意滋其真阴以除病根。

处方

生赭石轧细一两
 　怀牛膝八钱
 　生怀山药八钱
 　生怀地黄八钱
 　玄参六钱
 　大甘枸杞六钱
 　净萸肉五钱
 　生杭芍四钱
 　柏子仁四钱
 　生麦芽三钱
 　甘草二钱


共煎汤一大盅，温服。方中用麦芽者，借以宣通诸药之滞腻也，且麦芽生用原善调和肝气，亦犹前方用茵陈之义也。

效果

将药又连服二十余剂(亦随时略有加减)
 ，病遂全愈，脉象亦和平如常矣。


脑充血头疼

天津北马路西首，于氏妇，年二十二岁，得脑充血头疼证。

病因

其月信素日短少不调，大便燥结，非服降药不下行，浸至脏腑气化有升无降，因成斯证。

证候

头疼甚剧，恒至夜不能眠，心中常觉发热，偶动肝火即发眩晕，胃中饮食恒停滞不消，大便六七日不行，必须服通下药始行。其脉弦细有力而长，左右皆然，每分钟八十至，延医诊治历久无效。

诊断

此因阴分亏损，下焦气化不能固摄，冲气遂挟胃气上逆，而肝脏亦因阴分亏损水不滋木，致所寄之相火妄动，恒助肝气上冲。由斯脏腑之气化有升无降，而自心注脑之血为上升之气化所迫，遂至充塞于脑中血管而作疼作晕也。其饮食不消大便不行者，因冲胃之气皆逆也。其月信不调且短少者，因冲为血海，肝为冲任行气，脾胃又为生血之源，诸经皆失其常司，是以月信不调且少也。《内经》谓“血菀(同郁)
 于上，使人薄厥”，言为上升之气血逼薄而厥也。此证不急治则薄厥将成，宜急治以降胃镇冲平肝之剂，再以滋补真阴之药辅之，庶可转上升之气血下行不成薄厥也。

处方

生赭石轧细一两
 　怀牛膝一两
 　生怀地黄一两
 　大甘枸杞八钱
 　生怀山药六钱
 　生杭芍五钱
 　生龙齿捣碎五钱
 　生石决明捣碎五钱
 　天冬五钱
 　生鸡内金黄色的捣二钱
 　苏子炒捣二钱
 　茵陈钱半
 　甘草钱半


共煎汤一大盅，温服。

复诊

将药连服四剂，诸病皆见轻，脉象亦稍见柔和。惟大便六日仍未通行，因思此证必先使其大便如常，则病始可愈，拟将赭石加重，再将余药略为加减以通其大便。

处方

生赭石轧细两半
 　怀牛膝一两
 　天冬一两
 　黑脂麻炒捣八钱
 　大甘枸杞八钱
 　生杭芍五钱
 　生龙齿捣碎五钱
 　生石决明捣碎五钱
 　苏子炒捣三钱
 　生鸡内金黄色的捣钱半
 　甘草钱半
 　净柿霜五钱


共药十二味，将前十一味煎汤一大盅，入柿霜融化温服。

三诊

将药连服五剂，大便间日一行，诸证皆愈十之八九，月信适来，仍不甚多，脉象仍有弦硬之意，知其真阴犹未充足也。当即原方略为加减，再加滋阴生血之品。

处方

生赭石轧细一两
 　怀牛膝八钱
 　大甘枸杞八钱
 　龙眼肉六钱
 　生怀地黄六钱
 　当归五钱
 　玄参四钱
 　沙参四钱
 　生怀山药四钱
 　生杭芍四钱
 　生鸡内金黄色的捣一钱
 　甘草二钱
 　生姜三钱
 　大枣三枚掰开


共煎汤一大盅，温服。

效果

将药连服四剂后，心中已分毫不觉热，脉象亦大见和平，大便日行一次，遂去方中玄参、沙参，生赭石改用八钱，生怀山药改用六钱，俾多服数剂，以善其后。

脑充血兼腿痿弱

崔华林，天津金钢桥旁德兴木厂理事，年三十八岁，得脑充血兼两腿痿弱证。

病因

出门采买木料，数日始归，劳心劳力过度，遂得斯证。

证候

其初常觉头疼，时或眩晕，心中发热，饮食停滞，大便燥结，延医治疗无效。一日早起下床，觉痿弱无力，痿坐于地，人扶起坐床沿休息移时，自扶杖起立，犹可徐步，然时恐颠仆。其脉左部弦而甚硬，右部弦硬且长。

诊断

其左脉弦硬者，肝气挟火上升也。右脉弦硬且长者，胃气上逆更兼冲气上冲也。因其脏腑间之气化有升无降，是以血随气升充塞于脑部作疼作眩晕。其脑部充血过甚，或自微细血管溢血于外，或隔血管之壁些些渗血于外，其所出之血，若着于司运动之神经，其重者可使肢体痿废，其轻者亦可使肢体软弱无力，若此证之忽然痿坐于地者是也。至其心中之发热，饮食之停滞，大便之燥结，亦皆其气化有升无降之故，此宜平肝清热，降胃安冲，不使脏腑之气化过升，且导引其脑中过充之血使之下行，则诸证自愈矣。

处方

生赭石轧细一两
 　怀牛膝一两
 　生怀地黄一两
 　生珍珠母捣碎六钱
 　生石决明捣碎六钱
 　生杭芍五钱
 　当归四钱
 　龙胆草二钱
 　茵陈钱半
 　甘草钱半


共煎汤一大盅，温服。

复诊

将药连服七剂，诸病皆大见愈，脉象亦大见缓和，惟其步履之间，仍须用杖未能复常，心中仍间有发热之时。拟即原方略为加减，再佐以通活血脉之品。

处方

生赭石轧细一两
 　怀牛膝一两
 　生怀地黄一两
 　生杭芍五钱
 　生珍珠母捣碎四钱
 　生石决明捣碎四钱
 　丹参四钱
 　生麦芽三钱
 　土鳖虫五个
 　甘草一钱


共煎汤一大盅，调服。

效果

将药连服八剂，步履复常，病遂全愈。


脑充血兼痰厥

骆义波，住天津东门里谦益里，年四十九岁，业商，得脑充血兼痰厥证。

病因

平素常患头晕，间有疼时，久则精神渐似短少，言语渐形謇涩，一日外出会友，饮食过度，归家因事有拂意，怒动肝火，陡然昏厥。

证候

闭目昏昏，呼之不应，喉间痰涎杜塞，气息微通。诊其脉左右皆弦硬而长，重按有力，知其证不但痰厥实素有脑充血病也。

诊断

其平素头晕作疼，即脑充血之现证也。其司知觉之神经为脑充血所伤，是以精神短少。其司运动之神经为脑充血所伤，是以言语謇涩。又凡脑充血之人，其脏腑之气多上逆，胃气逆则饮食停积不能下行，肝气逆则痰火相并易于上干，此所以因饱食动怒而陡成痰厥也。此其危险即在目前，取药无及，当先以手术治之。

手术

治痰厥之手术，当以手指点其天突穴处，穴在结喉下宛宛中，即颈与胸交际之处也。点法用右手大指端着穴，指肚向外，指甲贴颈用力向下点之(不可向里
 )，一点一起，且用指端向下向外挠动，令其杜塞之痰活动，兼可令其喉中发痒作嗽，兼用手指捏其结喉以助其发痒作嗽。如此近八分钟许，即咳嗽呕吐。约吐出痰涎饮食三碗许，豁然顿醒，自言心中发热，头目胀疼，此当继治其脑部充血以求全愈。拟用建瓴汤方(在医论篇三卷)
 治之，因病脉之所宜而略为加减。

处方

生赭石轧细一两
 　怀牛膝一两
 　生怀地黄一两
 　天花粉六钱
 　生杭芍六钱
 　生龙骨捣碎五钱
 　生牡蛎捣碎五钱
 　生麦芽三钱
 　茵陈钱半
 　甘草钱半


磨取生铁锈浓水以之煎药，煎汤一盅，温服下。

复诊

将药服三剂，心中已不发热，头疼目胀皆愈，惟步履之时觉头重足轻，脚底如踏棉絮。其脉象较前和缓似有上盛下虚之象，爰即原方略为加减，再添滋补之品。

处方

生赭石轧细一两
 　怀牛膝一两
 　生怀地黄一两
 　大甘枸杞八钱
 　生杭芍六钱
 　净萸肉六钱
 　生龙骨捣碎五钱
 　生牡蛎捣碎五钱
 　柏子仁炒捣五钱
 　茵陈钱半
 　甘草钱半


磨取生铁锈浓水以之煎药，煎汤一大盅，温服。

效果

将药连服五剂，病遂脱然全愈。将赭石、牛膝、地黄皆改用八钱，俾多服数剂，以善其后。

脑充血兼偏枯

孙聘卿，住天津东门里季家大院，年四十六岁，业商，得脑充血证遂至偏枯。

病因

禀性褊急，又兼处境不顺，恒触动肝火致得斯证。

证候

未病之先恒觉头疼，时常眩晕。一日又遇事有拂意，遂忽然昏倒，移时醒后，左手足皆不能动，并其半身皆麻木，言语謇涩。延医服药十阅月，手略能动，其五指则握而不伸，足可任地而不能行步，言语仍然謇涩，又服药数月病仍如故。诊其脉左右皆弦硬，右部似尤甚，知虽服药年余，脑充血之病犹未除也。问其心中发热乎?脑中有时觉疼乎?答曰:心中有时觉有热上冲胃口，其热再上升则脑中可作疼，然不若病初得时脑疼之剧也。问其大便两三日一行，证脉相参，其脑中犹病充血无疑。

诊断

按此证初得，不但脑充血实兼脑溢血也。其溢出之血，着于左边司运动之神经，则右半身痿废，着于右边司运动之神经，则左半身痿废，此乃交叉神经以互司其身之左右也。想其得病之初，脉象之弦硬，此时尤剧，是以头疼眩晕由充血之极而至于溢血，因溢血而至于残废也。即现时之证脉详参，其脑中溢血之病想早就愈，而脑充血之病根确未除也。宜注意治其脑充血，而以通活经络之药辅之。

处方

生怀山药一两
 　生怀地黄一两
 　生赭石轧细八钱
 　怀牛膝八钱
 　生杭芍六钱
 　柏子仁炒捣四钱
 　白术炒三钱
 　滴乳香三钱
 　明没药三钱
 　土鳖虫四大个捣
 　生鸡内金黄色的捣钱半
 　茵陈一钱


共煎汤一大盅，调服。

复诊

将药连服七剂，脑中已不作疼，心中间有微热之时，其左半身自觉肌肉松活，不若从前之麻木，言语之謇涩稍愈，大便较前通顺，脉之弦硬已愈十之七八，拟再注意治其左手足之痿废。

处方

生箭芪五钱
 　天花粉八钱
 　生赭石轧细六钱
 　怀牛膝五钱
 　滴乳香四钱
 　明没药四钱
 　当归三钱
 　丝瓜络三钱
 　土鳖虫四大个捣
 　地龙去土二钱


共煎汤一大盅，温服。


三诊

将药连服三十余剂(随时略有加减)
 ，其左手之不伸者已能伸，左足之不能迈步者今已举足能行矣。病人问从此再多多服药可能复原否?答曰:此病若初得即治，服药四十余剂即能脱然，今已迟延年余，虽服数百剂亦不能保全愈，因关节经络之间瘀滞已久也。然再多服数十剂，仍可见愈，遂即原方略为加减，再设法以[image: BZ_449_963_1495_1024_1556]
 动其神经，补助其神经当更有效。

处方

生箭芪六钱
 　天花粉八钱
 　生赭石轧细六钱
 　怀牛膝五钱
 　滴乳香四钱
 　明没药四钱
 　当归三钱
 　土鳖虫四大个捣
 　地龙去土二钱
 　真鹿角胶轧细二钱
 　广三七轧细二钱
 　制马钱子末三分


药共十二味，先将前九味共煎汤一大盅，送服后三味各一半，至煎渣再服时，仍送服其余一半。

方解

方中用鹿角胶者，因其可为左半身引经(理详方剂篇四卷活络效灵丹后
 )，且其角为督脉所生，是以其性善补益脑髓以滋养脑髓神经也。用三七者，关节经络间积久之瘀滞，三七能融化之也。用制马钱子者，以其能[image: BZ_449_963_1495_1024_1556]
 动神经使灵活也(制马钱子法，详方剂篇七卷振颓丸下)
 。

效果

将药又连服三十余剂，手足之举动皆较前便利，言语之謇涩亦大见愈，可勉强出门作事矣。遂俾停服汤药，日用生怀山药细末煮作茶汤，调以白糖令适口，送服黄色生鸡内金细末三分许，当点心用之，以善其后。此欲用山药以补益气血，少加鸡内金以化瘀滞也。

说明

按脑充血证，最忌用黄芪，因黄芪之性补而兼升，气升则血必随之上升，致脑中之血充而益充，排挤脑中血管可至溢血，甚或至破裂而出血，不可救药者多矣。至将其脑充血之病治愈，而肢体之痿废仍不愈者，皆因其经络瘀塞血脉不能流通也。此时欲化其瘀塞，通其血脉，正不妨以黄芪辅之，特是其脑中素有充血之病，终嫌黄芪升补之性能助血上升，故方中仍加生赭石、牛膝，以防血之上升，即所以监制黄芪也。又虑黄芪性温，温而且补即能生热，故又重用花粉以调剂之也。

肠胃病门

噎　　膈

盛隽卿，天津锅店街老德记西药房理事，年五旬，得噎膈证。

病因

处境恒多不顺，且又秉性褊急，易动肝火，遂得斯证。

证候

得病之初，间觉饮食有不顺时，后则常常如此，始延医为调治。服药半年，更医十余人皆无效验，转觉病势增剧，自以为病在不治，已停药不服矣。适其友人何翼云孝廉(何子贞公曾孙)
 来津，其人博雅通医，曾阅拙著《衷中参西录》，力劝其求愚为之诊治。其六脉细微无力，强食饼干少许，必嚼成稀糜方能下咽，咽时偶觉龃龉即作呕吐，带出痰涎若干。惟饮粳米所煮稠汤尚无阻碍，其大便燥结如羊矢，不易下行。

诊断

杨素园谓:“此病与失血异证同源，血之来也暴，将胃壁之膜冲开则为吐血;其来也缓，不能冲开胃膜，遂瘀于上脘之处，致食管窄隘即成噎膈。”至西人则名为胃癌，所谓癌者，如山石之有岩，其形凸出也。此与杨氏之说正相符合，其为瘀血致病无疑也。其脉象甚弱者，为其进食甚少气血两亏也。至其便结如羊矢，亦因其饮食甚少，兼胃气虚弱不输送下行之故也。此宜化其瘀血兼引其血下行，而更辅以培养气血之品。

处方

生赭石轧细一两
 　野台参五钱
 　生怀山药六钱
 　天花粉六钱
 　天冬四钱
 　桃仁去皮捣三钱
 　红花二钱
 　土鳖虫捣碎五枚
 广三七捣细二钱


药共九味，将前八味煎汤一大盅，送服三七末一半，至煎渣再服时，再送服余一半。

方解

方中之义，桃仁、红花、土鳖虫、三七诸药，所以消其瘀血也。重用生赭石至一两，所以引其血下行也。用台参、山药者，所以培养胃中之气化，不使因服开破之药而有伤损也。用天冬、天花粉者，恐其胃液枯槁，所瘀之血将益干结，故藉其凉润之力以滋胃液，且即以防台参之因补生热也。

效果

将药服至两剂后，即可进食，服至五剂，大便如常。因将赭石改用八钱，又服数剂，饮食加多，仍觉胃口似有阻碍不能脱然。俾将三七加倍为四钱，仍分两次服下，连进四剂，自大便泻下脓血若干，病遂全愈。

说明

按噎膈之证，有因痰饮而成者，其胃口之间生有痰囊(即喻氏《寓意草》中所谓窠囊)
 ，本方去土鳖虫、三七，加清半夏四钱，数剂可愈。有因胃上脘枯槁萎缩致成噎膈者，本方去土鳖虫、三七，将赭石改为八钱，再加当归、龙眼肉、枸杞子各五钱，多服可愈。有因胃上脘生瘤赘以致成噎膈者(医论篇三卷胃病噎膈治法篇中曾详论其治法
 )，然此证甚少，较他种噎膈亦甚难治。盖瘤赘之生，恒有在胃之下脘成反胃者，至生于胃之上脘成噎膈者，则百中无一二也。

反胃吐食

陈景三，天津河北人，年五十六岁，业商，得反胃吐食证，半年不愈。

病因

初因夏日多食瓜果致伤脾胃，廉于饮食，后又因处境不顺心多抑郁，致成反胃之证。

证候

食后消化力甚弱，停滞胃中不下行，渐觉恶心，久之则觉有气自下上冲，即将饮食吐出。屡经医诊视，服暖胃降气之药稍愈，仍然反复，迁延已年余矣。身体羸弱，脉弦长，按之不实，左右皆然。

诊断

此证之饮食不能消化，固由于脾胃虚寒，然脾胃虚寒者，食后恒易作泄泻，此则食不下行而作呕吐者，因其有冲气上冲，并迫其胃气上逆也。当以温补脾胃之药为主，而以降胃镇冲之药辅之。

处方

生怀山药一两
 　白术炒三钱
 　干姜三钱
 　生鸡内金黄色的捣三钱
 　生赭石轧细六钱
 　炙甘草二钱


共煎汤一大盅，温服。

效果

将药煎服后，觉饮食下行不复呕吐，翌日头午大便下两次，再诊其脉不若从前之弦长，知其下元气化不固，不任赭石之镇降也。遂去赭石加赤石脂五钱(用头煎和次煎之汤，分两次送
 服)
 、苏子二钱，日煎服一剂，连服十剂霍然全愈。盖赤石脂为末送服，可代赭石以降胃镇冲，而又有固涩下焦之力，故服不复滑泻也。


胃脘疼闷

天津十区宝华里，徐氏妇，年近三旬，得胃脘疼闷证。

病因

本南方人，出嫁随夫，久居北方，远怀乡里，归宁不得，常起忧思，因得斯证。

证候

中焦气化凝郁，饮食停滞艰于下行，时欲呃逆，又苦不能上达，甚则蓄极绵绵作疼。其初病时，惟觉气分不舒，服药治疗三年，病益加剧，且身形亦渐羸弱，呼吸短气，口无津液，时常作渴，大便时常干燥，其脉左右皆弦细，右脉又兼有牢意。

诊断

《内经》谓脾主思，此证乃过思伤脾，以致脾不升胃不降也。为其脾气不上升，是以口无津液，呃逆不能上达;为其胃气不降，是以饮食停滞，大便干燥。治之者当调养其脾胃，俾还其脾升胃降之常，则中焦气化舒畅，疼胀自愈，饮食加多而诸病自除矣。

处方

生怀山药一两
 　大甘枸杞八钱
 　生箭芪三钱
 　生鸡内金黄色的捣三钱
 　生麦芽三钱
 　玄参三钱
 　天花粉三钱
 　天冬三钱
 生杭芍二钱
 　桂枝尖钱半
 　生姜三钱
 　大枣三枚劈开


共煎汤一大盅，温服。

效果

此方以山药、枸杞、黄芪、姜、枣，培养中焦气化，以麦芽升脾(麦芽生用善升)
 ，以鸡内金降胃(鸡内金生用善降)
 ，以桂枝升脾兼以降胃(气之当升者遇之则升，气之当降者遇之则降)
 ，又用玄参、花粉诸药，以调剂姜、桂、黄芪之温热，则药性归于和平，可以久服无弊。

复诊

将药连服五剂，诸病皆大轻减，而胃疼仍未脱然，右脉仍有牢意。度其疼处当有瘀血凝滞，拟再于升降气化药中加消瘀血之品。

处方

生怀山药一两
 　大甘枸杞八钱
 　生箭芪三饯
 　玄参三钱
 　天花粉三钱
 　生麦芽三钱
 　生鸡内金黄色的捣二钱
 　生杭芍二钱
 　桃仁去皮炒捣一钱
 　广三七轧细二钱


药共十味，将前九味煎汤一大盅，送服三七末一半，至煎渣再服时，仍送服余一半。

效果

将药连服四剂，胃中安然不疼，诸病皆愈，身形渐强壮，脉象已如常人，将原方再服数剂，以善其后。

或问

药物之性原有一定，善升者不能下降，善降者不能上升，此为一定之理，何以桂枝之性既善上升，又善下降乎?答曰:凡树枝之形状，分鹿角、蟹爪两种，鹿角者属阳，蟹爪者属阴。桂枝原具鹿角形状，且又性温，温为木气，为其得春木之气最厚，是以善升，而其味又甚辣，辣为金味，为其得秋金之味最厚，是以善降。究之其能升兼能降之理，乃天生使独，又非可仅以气味相测之。且愚谓气之当升不升者，遇桂枝则升，气之当降不降者，遇桂枝则降，此虽从实验中得来，实亦读《伤寒》、《金匮》而先有会悟。今试取《伤寒》、《金匮》凡用桂枝之方，汇通参观，自晓然无疑义矣。

冷积腹疼

王佑三，大城王家口人，年五十岁，在天津业商，少腹冷疼，久服药不愈。

病因

自幼在家惯睡火坑，后在津经商，栖处寒凉，饮食又多不慎，遂得此证。

证候

其少腹时觉下坠，眠时须以暖水袋熨脐下，不然则疼不能寐。若屡服热药，上焦即觉烦躁，是已历二年不愈。脉象沉弦，左右皆然，至数稍迟。

诊断

即其两尺沉弦，凉而且坠论之，知其肠中当有冷积，此宜用温通之药下之。

处方

与以自制通彻丸(系用牵牛头末和水为丸
 ，如秫米粒大)
 三钱，俾于清晨空心服下。

效果

阅三点钟，腹中疼似加剧，须臾下如绿豆糊所熬凉粉者若干，疼坠脱然全愈，亦不觉凉。继为开温通化滞之方，俾再服数剂，以善其后。

肠结腹疼

李连荣，天津泥沽人，年二十五岁，业商，于仲春得腹结作疼证。

病因

偶因恼怒触动肝气，遂即饮食停肠中，结而不下作疼。

证候

食结肠中，时时切疼。二十余日大便不通。始犹少进饮食，继则食不能进，饮水一口亦吐出。延医服药，无论何药下咽亦皆吐出，其脉左右皆微弱，犹幸至数照常，按之犹有根柢，知犹可救。

疗法

治此等证，必止呕之药与开结之药并用，方能直达病所;又必须内外兼治，则久停之结庶可下行。

处方

用硝菔攻结汤(方载方剂篇三卷系用净朴硝四两，鲜莱菔五斤切片，将莱菔片和朴硝用水分数次煮烂即捞出，再换生莱菔片，将莱菔片煮完，可得浓汁一大碗，分三次服)
 送服生赭石细末，汤分三次服下(每五十分钟服一次
 )，共送服赭石末两半，外又用葱白四斤切丝，醋炒至极热，将热布包熨患处，凉则易之。又俾用净萸肉二两，煮汤一盅，结开下后饮之，以防虚脱。

效果

自晚八点钟服，至夜半时将药服完，炒葱外熨，至翌日早八点钟下燥粪二十枚，后继以溏便。知其下净，遂将萸肉汤饮下，完然全愈。若虚甚者，结开欲大便时，宜先将萸肉汤服下。


肠结腹疼兼外感实热

沈阳张姓媪，住小南门外风雨台旁，年过六旬，肠结腹疼，兼心中发热。

病因

素有肝气病，因怒肝气发动，恒至大便不通，必服泻药始通下。此次旧病复发而呕吐不能受药，是以病久不愈。

证候

胃下脐上似有实积，常常作疼，按之则疼益甚，表里俱觉发热，恶心呕吐。连次延医服药，下咽须臾即吐出，大便不行已过旬日，水浆不入者七八日矣。脉搏五至，左右脉象皆弱，独右关重按似有力，舌有黄苔，中心近黑，因问其得病之初曾发冷否?答云:旬日前曾发冷两日，至三日即变为热矣。

诊断

即此证脉论之，其阳明胃腑当蕴有外感实热，是以表里俱热，因其肠结不通，胃气不能下行，遂转而上行与热相并作呕吐。治此证之法，当用镇降之药止其呕，咸润之药开其结，又当辅以补益之品，俾其呕止结开，而正气无伤始克有济。

处方

生石膏轧细一两
 　生赭石轧细一两
 　玄参一两
 　潞参四钱
 　芒硝四钱
 　生麦芽二钱
 　茵陈二钱


共煎汤一大盅，温服。

效果

煎服一剂，呕止结开，大便通下燥粪若干，表里热皆轻减，可进饮食。诊其脉仍有余热未净，再为开滋阴清热之方，俾服数剂，以善其后。

头部病门

头　　疼

李姓，住天津一区，业商，得头疼证，日久不愈。

病因

其人素羸弱，因商务操劳，遇事又多不顺，心肝之火常常妄动，遂致头疼。

证候

头疼不起床者已逾两月，每日头午犹轻，过午则浸加重，夜间疼不能寐，鸡鸣后疼又渐轻可以少睡，心中时或觉热，饮食懒进。脉搏五至，左部弦长，关脉犹弦而兼硬，右脉则稍和平。

诊断

即此脉象论之，显系肝胆之热上冲脑部作疼也。宜用药清肝火、养肝阴、镇肝逆，且兼用升清降浊之药理其脑部。

处方

生杭芍八钱
 　柏子仁六钱
 　玄参六钱
 　生龟板轧细六钱
 　龙胆草三钱
 　川芎钱半
 　甘菊花一钱
 　甘草三钱


共煎汤一大盅，温服。

效果

服药一剂，病愈十之七八，脉象亦较前和平，遂将龙胆草减去一钱，又服两剂全愈。

或问

川芎为升提气分之品，今其头疼既因肝胆之热上冲，复用川芎以升提之，其热不益上冲乎?何以服之有效也?答曰:川芎升清气者也，清气即氢气也。按化学之理，无论何种气，若在氢气之中必然下降，人之脏腑原有氢气，川芎能升氢气上至脑中，则脑中热浊之气自然下降，是以其疼可愈也。

眼　　疾

李汝峰，年二十岁，文安人，在天津恒源纺纱厂学徒，得眼疾久不愈。

病因

厂中屋宇窄狭，人口众多，不得空气，且工作忙碌，致发生眼疾。

证候

眼睑红肿，胬肉遮睛甚剧，目睛胀疼，不但目不能见，且耳聋鼻塞见闻俱废，跬步须人扶持。其脉象洪长，按之甚实，两部皆然，其心中甚觉发热，舌有白苔，中心已黄。其从前大便原秘，因屡次服西医之药，大便日行两次。

诊断

此证当系先有外感伏气积久化热，又因春阳萌动，屋宇气浊，激动伏气窜入阳明，兼入少阳，此《伤寒论》阳明篇中所谓少阳阳明也。是以脉象若斯之洪实，其热上冲遂至目疼、鼻塞、耳聋也。当用药清其伏气之热而诸病自愈矣。

处方

拟用大剂白虎汤以清阳明之热，更加白芍、龙胆草以清少阳之热。病人谓厂中原有西医，不令服外人药，今因屡次服其药而病浸加剧，故偷来求治于先生，或服丸散犹可，断乎不能在厂中煎服汤药。愚曰:“此易耳，我有自制治眼妙药送汝一包，服之必愈。”遂将预轧生石膏细末二两与之，嘱其分作六次服，日服三次，开水送下，服后宜多饮开水，令微见汗方好。

效果

隔三日复来，眼疾已愈十之八九，耳聋鼻塞皆愈，心已不觉热，脉已和平。复与以生石膏细末两半，俾仍作六次服，将药服尽全愈。至与以生石膏而不欲明言者，恐明言之彼将不敢服矣。


目病干疼

崔振之，天津东兴街永和甡木厂同事，年三十四岁。患眼干，间有时作疼。

病因

向因外感之热传入阳明之府，服药多甘寒之品，致外感之邪未净，痼闭胃中永不消散，其热上冲遂发为眼疾。

证候

两目干涩，有时目睛胀疼，渐至视物昏花，心中时常发热，二便皆不通顺，其脉左右皆有力，而右关重按有洪实之象，屡次服药已近二年，仍不少愈。

诊断

凡外感之热传里，最忌但用甘寒滞泥之药，痼闭其外感之邪不能尽去，是以陆九芝谓如此治法，其病当时虽愈，后恒变成劳瘵。此证因其禀赋强壮，是以未变劳瘵而发为眼疾，医者不知清其外感之余热，而泛以治眼疾之药治之，是以历久不愈也。愚有自制离中丹(即益元散以生石膏代滑石)
 ，再佐以清热托表之品，以引久蕴之邪热外出，眼疾当愈。

处方

离中丹一两
 　鲜芦根五钱
 　鲜茅根五钱


共药三味，将后二味煎汤三杯，分三次温服，每次服离中丹三钱强，为一日之量，若二种鲜根但有一种者，可倍作一两用之。

效果

将药如法服之，至第三日因心中不发热，将离中丹减半，又服数日眼之干涩疼胀皆愈，二便亦顺利。

牙　　疼

王姓，年三十余，住天津东门里二道街，业商，得牙疼病。

病因

商务劳心，又兼连日与友宴饮，遂得斯证。

证候

其牙疼甚剧，有碍饮食，夜不能寐，服一切治牙疼之药不效，已迁延二十余日矣。其脉左部如常，而右部弦长，按之有力。

诊断

此阳明胃气不降也。上牙龈属足阳明胃，下牙龈属手阳明大肠。究之胃气不降肠中之气亦必不降，火随气升，血亦因之随气上升，并于牙龈而作疼，是以牙疼者牙龈之肉多肿热也。宜降其胃气兼引其上逆之血下行，更以清热之药辅之。

处方

生赭石轧细一两
 　怀牛膝一两
 　滑石六钱
 　甘草一钱


煎汤服。

效果

将药煎服一剂，牙疼立愈，俾按原方再服一剂，以善其后。

说明

方书治牙疼未见有用赭石、牛膝者，因愚曾病牙疼以二药治愈(详案在医论篇第二卷)
 ，后凡遇胃气不降致牙疼者，方中必用此二药。其阳明胃腑有实热者，又恒加生石膏数钱。

肢体疼痛门

胁　　疼

陈锡周，安徽人，寓天津一区，年六旬，得胁下作疼证。

病因

素性仁慈，最喜施舍，联合同志共捐钱开设粥场，诸事又皆亲自经管。因操劳过度，遂得胁下作疼病。

证候

其疼或在左胁，或在右胁，或有时两胁皆疼，医者治以平肝、舒肝、柔肝之法皆不效。迁延年余，病势浸增，疼剧之时，觉精神昏愦。其脉左部微细，按之即无，右脉似近和平，其搏动之力略失于弱。

诊断

人之肝居胁下，其性属木，原喜条达，此因肝气虚弱不能条达，故郁于胁下作疼也。其疼或在左或在右者，《难经》云，肝之为脏其治在左，其藏在右胁右肾之前，并脊著于脊之第九椎(《金鉴
 》刺灸篇曾引此数语，今本《难经》不知被何人删去)
 。所谓藏者，肝脏所居之地也，谓治者肝气所行之地也。是知肝虽居右而其气化实先行于左。其疼在左者，肝气郁于所行之地也;其疼在右者，肝气郁于所居之地也;其疼剧时精神昏愦者，因肝经之病原与神经有涉也(肝主筋，脑髓神经为灰白色之筋
 ，是以肝经之病与神经有涉
 )。治此证者，当以补助肝气为主，而以升肝化郁之药辅之。

处方

生箭芪五钱
 　生杭芍四钱
 　玄参四钱
 　滴乳香炒三钱
 　生明没药三钱
 　生麦芽三钱
 　当归三钱
 　川芎二钱
 　甘草钱半


共煎汤一大盅，温服。

方解

方书有谓肝虚无补法者，此非见道之言也。《周易》谓“同声相应，同气相求”，愚尝以此理推之，确知黄芪当为补肝之主药，何则?黄芪之性温而能升，而脏腑之中秉温升之性者肝木也，是以各脏腑气虚，黄芪皆能补之，而以补肝经之气虚，实更有同气相求之妙，是以方中用之为主药。然因其性颇温，重用之虽善补肝气，恐并能助肝火，故以芍药、玄参之滋阴凉润者济之。用乳香、没药者以之融化肝气之郁也。用麦芽、芎䓖者以之升达
 肝气之郁也(麦芽生用有升达之力)
 。究之无论融化升达，皆通行其经络，使之通则不痛也。用当归者以肝为藏血之脏，既补其气，又欲补其血也。且当归味甘多液，固善生血，而性温味又兼辛，实又能调和气分也。用甘草者以其能缓肝之急，而甘草与芍药并用，原又善治腹疼，当亦可善治胁疼也。

再诊

将药连服四剂，胁疼已愈强半，偶有疼时亦不甚剧。脉象左部重按有根，右部亦较前有力，惟从前因胁疼食量减少，至此仍未增加，拟即原方再加健胃消食之品。

处方

生箭芪四钱
 　生杭芍四钱
 　玄参四钱
 　于白术三钱
 　滴乳香炒三钱
 　生明没药三钱
 　生麦芽三钱
 　当归三钱
 　生鸡内金黄色的捣二钱
 　川芎二钱
 　甘草钱半


共煎汤一大盅，温服。

三诊

将药连服四剂，胁下已不作疼，饮食亦较前增加，脉象左右皆调和无病，惟自觉两腿筋骨软弱，此因病久使然也。拟再治以舒肝健胃，强壮筋骨之剂。

处方

生箭芪四钱
 　生怀山药四钱
 　天花粉四钱
 　胡桃仁四钱
 　于白术三钱
 　生明没药三钱
 　当归三钱
 　生麦芽三钱
 　寸麦冬三钱
 　生鸡内金黄色的捣二钱
 　真鹿角胶三钱


药共十一味，将前十味煎汤一大盅，再将鹿角胶另用水炖化和匀，温服。

效果

将药连服十剂，身体浸觉健壮，遂停服汤药，俾用生怀山药细末七八钱，或至一两，凉水调和煮作茶汤，调以蔗糖令其适口，当点心服之。服后再嚼服熟胡桃仁二三钱，如此调养，宿病可以永愈。


胁下疼兼胃口疼

齐斐章，县尹，吉林人，寓天津二区，年五旬，得胁下作疼，兼胃口疼病。

病因

素有肝气不顺病，继因设买卖赔累，激动肝气，遂致胁下作疼，久之胃口亦疼。

证候

其初次觉疼恒在申酉时，且不至每日疼，后浸至每日觉疼，又浸至无时不疼。屡次延医服药，过用开破之品伤及脾胃，饮食不能消化，至疼剧时恒连胃中亦疼。其脉左部沉弦微硬，右部则弦而无力，一息近五至。

诊断

其左脉弦硬而沉者，肝经血虚火盛，而肝气又郁结也。其右脉弦而无力者，土为木伤，脾胃失其蠕动健运也。其胁疼之起点在申酉时者，因肝属木申酉属金，木遇金时其气化益遏抑不舒也。《内经》谓:“厥阴不治，求之阳明。”夫厥阴为肝，阳明为胃，遵《内经》之微旨以治此证，果能健补脾胃，俾中焦之气化运行无滞，再少佐以理肝之品，则胃疼可愈，而胁下之疼亦即随之而愈矣。

处方

生怀山药一两
 　大甘枸杞六钱
 　玄参四钱
 　寸麦冬带心四钱
 　于白术三钱
 　生杭芍三钱
 　生麦芽三钱
 　桂枝尖二钱
 　龙胆草二钱
 　生鸡内金黄色的捣二钱
 　厚朴钱半
 　甘草钱半


共煎汤一大盅，温服。

复诊

将药连服四剂，胃中已不作疼，胁下之疼亦大轻减，且不至每日作疼，即有疼时亦须臾自愈。脉象亦见和缓，遂即原方略为加减俾再服之。

处方

生怀山药一两
 　大甘枸杞六钱
 　玄参五钱
 　寸麦冬带心四钱
 　于白术三钱
 　生杭芍三钱
 　当归三钱
 　桂枝尖二钱
 　龙胆草二钱
 　生鸡内金黄色的捣二钱
 　醋香附钱半
 　甘草钱半
 　生姜二钱


并煎汤一大盅，温服。

效果

将药连服五剂，胁下之疼霍然全愈，肝脉亦和平如常矣。遂停服汤药，俾日用生怀山药细末两许，水调煮作茶汤，调以蔗糖令适口，以之送服生鸡内金细末二分许，以善其后。

或问

人之手足皆有阳明经与厥阴经。《内经》浑言厥阴阳明，而未显指其为足经、手经，何以知其所称者为足厥阴肝、足阳明胃乎?答曰:此有定例，熟读《内经》者自能知之。盖人之足经长、手经短，足经原可以统手经也。是《内经》之论六经，凡不言手经、足经者，皆指足经而言，若所论者为手经则必明言为手某经矣。此不但《内经》为然，即如《伤寒论》以六经分篇，亦未尝指明为手经、足经，而所载诸方大抵皆为足经立法也。

或问

理肝之药莫如柴胡，其善舒肝气之郁结也。今治胁疼两方中皆用桂枝而不用柴胡，将毋另有取义?答曰:桂枝与柴胡虽皆善理肝，而其性实有不同之处。如此证之疼肇于胁下，是肝气郁结而不舒畅也，继之因胁疼累及胃中亦疼，是又肝木之横恣而其所能胜也。柴胡能舒肝气之郁，而不能平肝木之横恣，桂枝其气温升(温升为木气)
 ，能舒肝气之郁结则胁疼可愈，其味辛辣(辛辣为金味)
 ，更能平肝木横恣则胃疼亦可愈也。惟其性偏于温，与肝血虚损有热者不宜，故特加龙胆草以调剂之，俾其性归和平而后用之，有益无损也。不但此也，拙拟两方之要旨，不外升肝降胃，而桂枝之妙用，不但为升肝要药，实又为降胃要药。《金匮》桂枝加桂汤，治肾邪奔豚上干直透中焦，而方中以桂枝为主药，是其能降胃之明征也。再上溯《神农本经》，谓桂枝主上气咳逆及吐吸(吸不归根即吐出，即后世所谓喘也)
 ，是桂枝原善降肺气，然必胃气息息下行，肺气始能下达无碍。细绎经旨，则桂枝降胃之功用，更可借善治上气咳逆吐吸而益显也。盖肝升胃降，原人身气化升降之常，顺人身自然之气化而调养之，则有病者自然无病，此两方之中所以不用柴胡皆用桂枝也。

胁　　疼

邻村西楼庄，李姓妇，年近四旬，得胁下疼证。

病因

平素肝气不舒，继因暴怒，胁下陡然作疼。

证候

两胁下焮疼甚剧，呻吟不止，其左胁之疼尤甚，倩人以手按之则其疼稍愈，心中时觉发热，恶心欲作呕吐，脉左右两部皆弦硬。

诊断

此肝气胆火相助横恣，欲上升而不能透膈，郁于胁下而作疼也。当平其肝气泻其胆火，其疼自愈。

处方

川楝子捣碎八钱
 　生杭芍四钱
 　生明没药四钱
 　生麦芽三钱
 　三棱三钱
 　莪术三钱
 　茵陈二钱
 　龙胆草二钱
 　连翘三钱


磨取生铁锈浓水，煎药取汤一大盅，温服。

方解

方中川楝、芍药、龙胆引气火下降者也，茵陈、生麦芽引气火上散者也，三棱、莪术开气火之凝结，连翘、没药消气火之弥漫，用铁锈水煎药者，藉金之余气，以镇肝胆之木也。

效果

煎服一剂后其疼顿止，而仍觉气分不舒，遂将川楝、三棱、莪术各减半，再加柴胡二钱，一剂全愈。


腰　　疼

天津保安队长李雨霖，辽阳人，年三十四岁，得腰疼证。

病因

公事劳心过度，数日懒食，又勉强远出操办要务，因得斯证。

证候

其疼剧时不能动转，轻时则似疼非疼绵绵不已，亦恒数日不疼，或动气或劳力时则疼剧，心中非常发闷。其脉左部沉弦，右部沉牢，一息四至强。观其从前所服之方，虽不一致，大抵不外补肝肾强筋骨诸药，间有杂似祛风药者，自谓得病之初，至今已三年，服药数百剂，其疼卒未轻减。

诊断

《内经》谓通则不痛，此证乃痛则不通也。肝肾果系虚弱，其脉必细数，今左部沉弦，右部沉牢，其为腰际关节经络有瘀而不通之气无疑，拟治以利关节通经络之剂。

处方

生怀山药一两
 　大甘枸杞八钱
 　当归四钱
 　丹参四钱
 　生明没药四钱
 　生五灵脂四钱
 　穿山甲炒捣二钱
 　桃仁去皮捣碎二
 钱
 　红花钱半
 　土鳖虫捣碎五枚
 　广三七轧细二钱


药共十一味，先将前十味煎汤一大盅，送服三七细末一半，至煎渣重服时，再送其余一半。

效果

将药连服三剂腰已不疼，心中亦不发闷，脉象虽有起色，仍未复常，遂即原方去山甲加川续断、生杭芍各三钱，连服数剂，脉已复常，自此病遂除根。

说明

医者治病不可预有成见，临证时不复细审病因。方书谓腰者肾之府，腰疼则肾脏衰惫，又谓肝主筋、肾主骨，腰疼为筋骨之病，是以肝肾主之。治腰疼者因先有此等说存于胸中，恒多用补肝肾之品。究之此证由于肝肾虚者甚少，由于气血瘀者颇多，若因努力任重而腰疼者尤多瘀证。曾治一人因担重物后腰疼，为用三七、土鳖虫等分共为细末，每服二钱，日两次，服三日全愈。又一人因抬物用力过度，腰疼半年不愈，忽于疼处发出一疮，在脊梁之旁，微似红肿，状若覆盂，大径七寸。疡医以为腰疼半年始发现此疮，其根蒂必深，不敢保好，转求愚为治疗，调治两旬始愈(详案载方剂篇八卷内托生肌散后)
 。然使当腰初觉疼之时，亦服三七、土鳖以开其瘀，又何至有后时之危险乎!又尝治一妇，每当行经之时腰疼殊甚，诊其脉气分甚虚，于四物汤中加黄芪八钱，服数剂而疼愈。又一妇腰疼绵绵不止，亦不甚剧，诊其脉知其下焦虚寒，治以温补下焦之药，又于服汤药之外，俾服生硫黄细末一钱，日两次，硫黄服尽四两，其疼除根。是知同是腰疼而其致病之因各异，治之者安可胶柱鼓瑟哉。

腿　　疼

窦英如，邻村蒙馆教员，年过三旬，于孟冬得腿疼证。

病因

禀赋素弱，下焦常畏寒凉，一日因出门寝于寒凉屋中，且铺盖甚薄，晨起遂病腿疼。

证候

初疼时犹不甚剧，数延医服药无效，后因食猪头其疼陡然加剧，两腿不能任地，夜则疼不能寐，其脉左右皆弦细无力，两尺尤甚，至数稍迟。

诊断

此证因下焦相火虚衰，是以易为寒侵，而细审其脉，实更兼气虚不能充体，即不能达于四肢以运化药力，是以所服之药纵对证亦不易见效也。此当助其相火祛其外寒，而更加补益气分之药，使气分壮旺自能运行药力以胜病也。

处方

野党参六钱
 　当归五钱
 　怀牛膝五钱
 　胡桃仁五钱
 乌附子四钱
 　补骨脂炒捣三钱
 　滴乳香炒三钱
 　生明没药三钱
 　威灵仙钱半


共煎汤一大盅，温服。

复诊

将药连服五剂，腿之疼稍觉轻而仍不能任地，脉象较前似稍有力。问其心中服此热药多剂后仍不觉热，因思其疼在于两腿，当用性热质重之品，方能引诸药之力下行以达病所。

处方

野党参五钱
 　怀牛膝五钱
 　胡桃仁五钱
 　乌附子四钱
 　白术炒三钱
 　补骨脂炒捣三钱
 　滴乳香炒三钱
 　生明没药三钱
 　生硫黄研细一钱


共药九味，将前八味煎汤一大盅，送服硫黄末五分，至煎渣再服时，又送服所余五分。

效果

将药连服八剂，腿疼大见轻减，可扶杖行步，脉象已调和无病，心中微觉发热，俾停服汤药，每日用生怀山药细末七八钱许，煮作茶汤，送服青娥丸三钱，或一次或两次皆可，后服至月余，两腿分毫不疼，步履如常人矣。

或问

猪肉原为寻常服食之物，何以因食猪头肉而腿疼加剧乎?答曰:猪肉原有苦寒有毒之说，曾见于各家本草。究之其肉非苦寒，亦非有毒，而猪头之肉实具有咸寒开破之性(猪嘴能起土成沟，故有开破之性)
 ，是以善通大便燥结，其咸寒与开破皆与腿之虚寒作疼者不宜也，此所以食猪头肉后而腿之疼加剧也。


肿胀门

受风水肿

邑北境常庄刘氏妇，年过三旬，因受风得水肿证。

病因

原系农家，时当孟夏，农家忙甚，将饭炊熟，复自馌田间，因作饭时受热出汗，出门时途间受风，此后即得水肿证。

证候

腹中胀甚，头面周身皆肿，两目之肿不能开视，心中发热，周身汗闭不出，大便干燥，小便短赤。其两腕肿甚不能诊脉，按之移时，水气四开，始能见脉。其左部弦而兼硬，右部滑而颇实，一息近五至。

诊断

《金匮》辨水证之脉，谓风水脉浮，此证脉之部位肿甚，原无从辨其脉之浮沉，然即其自述，谓于有汗受风之后，其为风水无疑也。其左脉弦硬者，肝胆有郁热也，其右脉滑而实者，外为风束胃中亦浸生热也。至于大便干燥，小便短赤，皆肝胃有热之所致也。当用《金匮》越婢汤加减治之。

处方

生石膏捣细一两
 　滑石四钱
 　生杭芍四钱
 　麻黄三钱
 甘草二钱
 　大枣四枚劈开
 　生姜二钱
 　西药阿斯必林一瓦


中药七味，共煎汤一大盅，当煎汤将成之时，先用白糖水将西药阿斯必林送下，候周身出汗(若不出汗仍可再服一瓦)
 ，将所煎之汤药温服下，其汗出必益多，其小便当利，肿即可消矣。

复诊

如法将药服完，果周身皆得透汗，心中已不发热，小便遂利，腹胀身肿皆愈强半，脉象已近和平，拟再治以滋阴利水之剂，以消其余肿。

处方

生杭芍六钱
 　生薏米捣碎六钱
 　鲜白茅根一两


药共三味，先将前二味水煎十余沸，加入白茅根再煎四五沸，取汤一大盅，温服。

效果

将药连服十剂，其肿全消，俾每日但用鲜白茅根一两，煎数沸当茶饮之，以善其后。

或问

前方中用麻黄三钱原可发汗，何必先用西药阿斯必林先发其汗乎?答曰:麻黄用至三钱虽能发汗，然有石膏、滑石、芍药以监制之，则其发汗之力顿减，况肌肤肿甚者，汗尤不易透出也。若因其汗不易出，拟复多加麻黄，而其性热而且燥，又非所宜。惟西药阿斯必林，其原质存于杨柳皮津液之中，其性凉而能散，既善发汗又善清热，以之为麻黄之前驱，则麻黄自易奏功也。

或问

风袭人之皮肤，何以能令人小便不利积成水肿?答曰:小便出于膀胱，膀胱者太阳之府也。袭入之风由经传府，致膀胱失其所司，是以小便不利。麻黄能祛太阳在府之风，佐以石膏、滑石，更能清太阳在府之热，是以服药汗出而小便自利也。况此证肝中亦有蕴热，《内经》谓“肝热病者小便先黄”，是肝与小便亦大有关系也。方中兼用芍药以清肝热，则小便之利者当益利。至于薏米、茅根，亦皆为利小便之辅佐品，汇集诸药为方，是以用之必效也。

阴虚水肿

邻村霍氏妇，年二十余，因阴虚得水肿证。

病因

因阴分虚损，常作灼热，浸至小便不利，积成水肿。

证候

头面周身皆肿，以手按其肿处成凹，移时始能复原。日晡潮热，心中亦恒觉发热。小便赤涩，一日夜间不过通下一次。其脉左部弦细，右部弦而微硬，其数六至。

诊断

此证因阴分虚损，肾脏为虚热所伤而生炎，是以不能漉水以利小便。且其左脉弦细，则肝之疏泄力减，可致小便不利，右脉弦硬，胃之蕴热下溜，亦可使小便不利，是以积成水肿也。宜治以大滋真阴之品，俾其阴足自能退热，则肾炎可愈，胃热可清。肝木得肾水之涵濡，而其疏泄之力亦自充足，再辅以利小便之品作向导，其小便必然通利，所积之水肿亦不难徐消矣。

处方

生怀山药一两
 　生怀地黄六钱
 　生杭芍六钱
 　玄参五钱
 　大甘枸杞五钱
 　沙参四钱
 　滑石三钱


共煎汤一大盅，温服。

复诊

将药连服四剂，小便已利，头面周身之肿已消弱半，日晡之热已无，心中仍有发热之时，惟其脉仍数逾五至，知其阴分犹未充足也。仍宜注重补其真阴而少辅以利水之品。

处方

熟怀地黄一两
 　生杭芍六钱
 　生怀山药五钱
 　大甘枸杞五钱
 　柏子仁四钱
 　玄参四钱
 　沙参三钱
 　生车前子三钱装袋
 大云苓片二钱
 　鲜白茅根五钱


药共十味，先将前九味水煎十余沸，再入鲜白茅根，煎四五沸取汤一大盅，温服。若无鲜白茅根，可代以鲜芦根。至两方皆重用芍药者，因芍药性善滋阴，而又善利小便，原为阴虚小便不利者之主药也。

效果

将药连服六剂，肿遂尽消，脉已复常，遂停服汤药，俾日用生怀山药细末两许，熬作粥，少兑以鲜梨自然汁，当点心服之，以善其后。

风水有痰

马朴臣，辽宁大西关人，年五旬，业商，得受风水肿兼有痰证。


病因

因秋末远出经商，劳碌受风遂得斯证。

证候

腹胀，周身漫肿，喘息迫促，咽喉膺胸之间时有痰涎杜塞，舌苔淡白，小便赤涩短少，大便间日一行，脉象无火而微浮，拟是风水，当遵《金匮》治风水之方治之。

处方

生石膏捣细一两
 　麻黄三钱
 　　甘草二钱
 　生姜二钱
 大枣四枚劈开
 　西药阿斯必林三分


共药六味，将前五味煎汤一大盅，冲化阿斯必林，温服，被覆取汗。

方解

此方即越婢汤原方加西药阿斯必林也。当时冬初，北方天气寒凉汗不易出，恐但服越婢汤不能得汗，故以西药之最善发汗兼能解热者之阿斯必林佐之。

复诊

将药服后，汗出遍体，喘息顿愈，他证如故，又添心中热渴不思饮食。诊其脉仍无火象，盖因痰饮多而湿胜故也。斯当舍脉从证，而治以清热之重剂。

处方

生石膏捣细四两
 　天花粉八钱
 　薄荷叶钱半


共煎汤一大碗，俾分多次徐徐温饮下。

三诊

将药服后，热渴痰涎皆愈强半，小便亦见多，可进饮食，而漫肿腹胀不甚见轻。斯宜注重利其小便以消漫肿，再少加理气之品以消其腹胀。

处方

生石膏捣细一两
 　滑石一两
 　地肤子三钱
 　丈菊子捣碎三钱
 　海金沙三钱
 　槟榔三钱
 　鲜茅根三钱


共煎汤一大盅半，分两次温服下。

丈菊俗名向日葵。究之向日葵之名当属之卫足花，不可以名丈菊也。丈菊子《本草纲目》未收，因其善治淋疼利小便，故方中用之。

效果

将药煎服两剂，小便大利，肿胀皆见消，因将方中石膏、滑石、槟榔皆减半，连服三剂病全愈。

黄疸门

黄疸兼外感

天津北大关下首，苏媪，年六十六岁，于仲春得黄疸证。

病因

事有拂意，怒动肝火，继又薄受外感，遂遍身发黄成疸证。

证候

周身黄色如橘，目睛黄尤甚，小便黄可染衣，大便色白而干，心中发热作渴，不思饮食。其脉左部弦长有力且甚硬，右部脉亦有力而微浮，舌苔薄而白无津液。

诊断

此乃肝中先有蕴热，又为外感所束，其热益甚，致胆管肿胀，不能输其胆汁于小肠，而溢于血中随血运遍周身，是以周身无处不黄。迨至随血运行之余，又随水饮渗出归于膀胱，是以小便亦黄。至于大便色白者，因胆汁不入小肠以化食，大便中既无胆汁之色也。《金匮》有硝石矾石散，原为治女劳疸之专方，愚恒借之以概治疸证皆效，而煎汤送服之药须随证变更。其原方原用大麦粥送服，而此证肝胆之脉太盛，当用泻肝胆之药煎汤送之。

处方

净火硝研细一两
 　皂矾捣碎一两
 　大麦面焙熟二两，如无可代以小麦面


水和为丸，桐子大，每服二钱，日两次。此即硝石矾石散而变散为丸也。

汤药　生怀山药一两
 　生杭芍八钱
 　连翘三钱
 　滑石三钱
 栀子二钱
 　茵陈二钱
 　甘草二钱


共煎汤一大盅，送服丸药一次，至第二次服丸药时，仍煎此汤药之渣送之。再者此证舌苔犹白，右脉犹浮，当于初次服药后迟一点钟，再服西药阿斯必林一瓦，俾周身得微汗以解其未罢之表证。

方解

按硝石矾石散，服之间有作呕吐者，今变散为丸，即无斯弊。又方中矾石解者多谓系白矾，而兹方中用皂矾者，因本方后有病随大小便去，小便正黄，大便正黑数语。解者又谓大便正黑系瘀血下行，夫果系瘀血下行，当为紫黑何为正黑，盖人惟服皂矾其大便必正黑，矾石系为皂矾之明征。又尝考《本经》，硝石一名羽涅，《尔雅》又名为涅石，夫涅者染物使黑也，矾石既为染黑色所需之物，则为皂矾非白矾尤无疑矣。且此病发于肝胆，皂矾原为硫酸化铁而成，化学家既名之为硫酸铁，方中用矾石原借金能制木之义以制胆汁之妄行也。又尝阅西学医书，其治黄疸亦多用铁基之药，即中西医理汇通参观，则矾石为皂矾，而决非白矾不更分毫无疑哉。

复诊

将药连服四剂，阿斯必林服一次，已周身得汗，其心中已不若从前之渴热，能进饮食，大便已变黑色，小便黄色稍淡，周身之黄亦见退，脉象亦较前和缓。俾每日仍服丸药两次，每次服一钱五分，所送服之汤药方则稍为加减。

汤药　生怀山药一两
 　生杭芍六钱
 　生麦芽三钱
 　鲜茅根三钱，茅根无鲜者可代以鲜芦根
 　茵陈二钱
 　龙胆草二钱
 　甘草钱半


共煎汤，送服丸药如前。

效果

将药连服五剂，周身之黄已减三分之二，小便之黄亦日见轻减，脉象已和平如常。遂俾停药勿服，日用生怀山药、生薏米等分轧细，煮作茶汤，调入鲜梨、鲜荸荠自然汁，当点心服之，阅两旬病遂全愈。

或问

黄疸之证，中法谓病发于脾，西法谓病发于胆。今此案全从病发于胆论治，将勿中法谓病发于脾者不可信欤?答曰:黄疸之证有发于脾者有发于胆者，为黄疸之原因不同，是以仲圣治黄疸之方各异，即如硝石矾石散，原治病发于胆者也。其矾石若用皂矾，固为平肝胆要药，至硝石确系火硝，其味甚辛，辛者金味，与矾石并用更可相助为理也。且西人谓有因胆石成黄疸者，而硝石矾石散，又善消胆石;有因钩虫成黄疸者，而硝石矾石散，并善除钩虫，制方之妙诚不可令人思议也。不但此也，仲圣对于各种疸证多用茵陈，此物乃青蒿之嫩者，禀少阳最初之气，发生于冰雪未化之中，色青、性凉、气香，最善入少阳之府以清热舒郁消肿透窍，原为少阳之主药。仲圣若不知黄疸之证兼发于胆，何以若斯喜用少阳之药乎?是以至明季南昌喻氏出，深窥仲圣用药之奥旨，于治钱小鲁酒疸一案，直谓胆之热汁溢于外，以渐渗于经络则周身俱黄云云，不已显然揭明黄疸有发于胆经者乎?


黄　　疸

王级三，奉天陆军连长，年三十二岁，于季秋得黄疸证。

病因

出外行军，夜宿帐中，勤苦兼受寒凉，如此月余，遂得黄疸证。

证候

周身黄色甚暗似兼灰色，饮食减少，肢体酸懒无力，大便一日恒两次，似完谷不化，脉象沉细，左部更沉细欲无。

诊断

此脾胃肝胆两伤之病也，为勤苦寒凉过度，以致伤其脾胃，是以饮食减少，完谷不化;伤其肝胆，是以胆汁凝结于胆管之中，不能输肠以化食，转由胆囊渗出，随血流行于周身而发黄。此宜用《金匮》硝石矾石散以化其胆管之凝结，而以健脾胃补肝胆之药煎汤送服。

处方

用硝石矾石散所制丸药(见前)
 ，每服二钱，一日服两次，用后汤药送服。

汤药

生箭芪六钱
 　白术炒四钱
 　桂枝尖三钱
 　生鸡内金黄色的捣二钱
 　甘草二钱


共煎汤一大盅，送服丸药一次，至第二次服丸药时，仍煎此汤药之渣送之。

复诊

将药连服五剂，饮食增加，消化亦颇佳良，体力稍振，周身黄退弱半，脉象亦大有起色。俾仍服丸药，一次服一钱五分，日两次，所送服之汤药宜略有加减。

汤药

生箭芪六钱
 　白术炒三钱
 　当归三钱
 　生麦芽三钱
 生鸡内金黄色的捣二钱
 　甘草二钱


共煎汤一大盅，送服丸药一次，至第二次服丸药时，仍煎此汤药之渣送服。

效果

将药连服六剂，周身之黄已退十分之七，身形亦渐强壮，脉象已复其常。俾将丸药减去一次，将汤药中去白术加生怀山药五钱，再服数剂以善其后。

黄　　疸

范庸吾，年三十二岁，住天津城里草厂庵旁，业商，为意商汇丰银行经理，得黄疸证。

病因

连日朋友饮宴，饮酒过量，遂得斯证。

证候

周身面目俱黄，饮食懒进，时作呕吐，心中恒觉发热，小便黄甚，大便白而干涩，脉象左部弦而有力，右部滑而有力。

诊断

此因脾中蕴有湿热，不能助胃消食，转输其湿热于胃，以致胃气上逆(是以呕吐)
 ，胆火亦因之上逆(黄坤载谓，非胃气下降，则胆火不降)
 ，致胆管肿胀不能输其汁于小肠以化食，遂溢于血中而成黄疸矣。治此证者，宜降胃气，除脾湿，兼清肝胆之热则黄疸自愈。

处方

生赭石轧细一两
 　生薏米捣细八钱
 　茵陈三钱
 　栀子三钱
 　生麦芽三钱
 　竹茹三钱
 　木通二钱
 　槟榔二钱
 　甘草二钱


煎汤服。

效果

服药一剂，呕吐即止，可以进食，又服两剂，饮食如常，遂停药，静养旬日间黄疸皆退净。


第三卷

痢疾门

痢疾转肠溃疡

杨晴溪，沧县杨家石桥人，年三十五岁，业商，于季秋因下痢成肠溃疡证。

病因

向在天津开耀华织工厂，因赔累歇业，心中懊，暗生内热，其肝胆之热下迫，致成痢疾。痢久不愈，又转为肠溃疡。

证候

其初下痢时，后重腹疼，一昼夜十七八次，所下者赤痢多带鲜血，间有白痢。延医治疗阅两月，病益加剧。所下者渐变为血水，杂以脂膜，其色腐败，其气腥臭，每腹中一觉疼即须入厕，一昼夜二十余次，身体羸弱，口中发干，心中怔忡，其脉左右皆弦细，其左部则弦而兼硬，一分钟九十二至。

诊断

此乃因痢久不愈，肠中脂膜腐败，由腐败而至于溃烂，是以纯下血水杂以脂膜，即西人所谓肠溃疡也。其脉象弦细者，气血两亏也。其左脉细而硬者，肝肾之阴亏甚也。其口干心中怔忡者，皆下血过多之所致也。此宜培养其气血而以解毒化瘀生新之药佐之。

处方

龙眼肉一两
 　生怀山药一两
 　熟地黄一两
 　金银花四钱
 　甘草三钱
 　广三七轧细钱


药共六味，将前五味煎汤，送服三七末一半，至煎渣再服时，仍送服余一半。

方解

龙眼肉为补益脾胃之药，而又善生心血以愈怔忡，更善治肠风下血，治此证当为主药。山药亦善补脾胃，而又能上益肺气下固肾气，其所含多量之蛋白质，尤善滋阴养血，凡气血两虚者，洵为当用之药。熟地黄不但补肾阴也，冯楚瞻谓能大补肾中元气，要亦气血双补之品也。此三味并用，久亏之气血自能渐复，气血壮旺自能长肌肉排腐烂。又佐以金银花、甘草以解毒，三七以化瘀生新，庶能挽回此垂危之证也。

复诊

将药煎服三剂，病大见愈，一昼夜大便三四次，间见好粪，心中已不怔忡，脉象犹弦而左部不若从前之硬。因所服之药有效，遂即原方略为加减，又服数剂，其大便仍一日数次，血粪相杂，因思此证下痢甚久，或有阿米巴毒菌(此菌详方剂篇痢疾门)
 伏藏于内，拟方中加消除此毒菌之药治之。

处方

龙眼肉一两
 　生怀山药一两
 　熟地黄一两
 　甘草三钱


生硫黄研细八分
 　鸦胆子去皮成实者六十粒


共药六味，将前四味煎汤一大盅，送服鸦胆子、硫黄末各一半，至煎渣再服时，仍送服余一半。

方解

方中用鸦胆子、硫黄者，因鸦胆子为治血痢要药，并善治二便下血;硫黄为除阿米巴痢之毒菌要药，二药并用，则凉热相济，性归和平奏效当速也。

三诊

将药煎服两剂，其大便仍血粪相杂一日数行。因思鸦胆子与硫黄并用虽能消除痢中毒菌，然鸦胆子化瘀之力甚大，硫黄又为润大便之药(本草谓其能使大便润、小便长，西人以硫黄为轻下药)，
 二药虽能消除痢中毒菌，究难使此病完全除根，拟去此二药，于方中加保护脂膜，固涩大便之品。

处方

龙眼肉一两
 　生怀山药一两
 　大熟地黄一两
 　赤石脂捣细一两
 　甘草三钱
 　广三七轧细三钱


药共六味，将前五味煎汤一大盅，送服三七细末一半，至煎渣再服时，仍送服其余一半。

效果

将药连服五剂，下血之证全愈，口中已不发干，犹日下溏粪两三次，然便时腹中分毫不疼矣。俾用生怀山药轧细末，每用两许煮作茶汤，调以白糖令适口，当点心服之，其大便久自能固。

痢　　疾

天津一区慧文里，张氏幼女，年五岁，于孟秋得痢证。

病因

暑日恣食瓜果，脾胃有伤，入秋以来则先泻后痢。

证候

前因泄泻旬日，身体已羸弱，继又变泻为痢，日下十余次，赤白参半，下坠腹疼。屡次服药不愈，身益羸弱，其脉象亦弱，而左脉之力似略胜于右。

诊断

按其左右脉皆弱者，气血两虚也，而左脉之力似略胜于右脉者，知其肝胆虚而挟热，是以痢久不愈。然此热非纯系实热，不可用过凉之药，因其虚而挟热，其虚又不受补，是必所用之补品兼能泻热，俾肝胆之虚热皆愈而痢自愈矣。

处方

鸭肝一具。

调以食料，烹熟服之，日服二次。

效果

如法将鸭肝烹食，两日全愈，此方愚在辽宁得之友人齐自芸君(北京人，学问渊博，兼通医学，时为沈阳税捐局长)
 。尝阅李氏《纲目》，鸭肉性凉善治痢，鸭蛋之腌咸者亦善治痢，而未尝言及鸭肝。然痢之为病，多系肝火下迫肠中，鸭肉凉想鸭肝亦凉，此证先泻后痢，身体羸弱，其肝经热而且虚可知，以鸭肝泻肝之热，即以鸭肝补肝之虚，此所谓脏器疗法，是以奏效甚速也。且又香美适口，以治孺子之苦于服药者为尤宜也。


痢　　疾

郑耀先，枣强人，年五旬，在天津一区为私塾教员，于孟秋得下痢证。

病因

连日劳心过度，心中有热，多食瓜果，遂至病痢。

证候

腹疼后重，下痢赤白参半，一日夜七八次，其脉左部弦而有力，右部浮而濡重按不实，病已八日，饮食减少，肢体酸软。

诊断

证脉合参，当系肝胆因劳心生热，脾胃因生冷有伤，冷热相搏，遂致成痢。当清其肝胆之热，兼顾其脾胃之虚。

处方

生怀山药一两
 　生杭芍一两
 　当归六钱
 　炒薏米六钱
 金银花四钱
 　竹茹碎者三钱
 　甘草三钱
 　生姜三钱


共煎汤一大盅，温服。

复诊

服药两剂，腹疼后重皆除，下痢次数亦减，且纯变为白痢。再诊脉左部已和平如常，而右部之脉仍如从前，斯再投以温补脾胃之剂当愈。

处方

生怀山药一两
 　炒薏米五钱
 　龙眼肉五钱
 　山楂片三钱
 　干姜二钱　生杭芍二钱

共煎汤一大盅，温服。

效果

将药煎汤，服两剂，痢遂全愈。

说明

按:欲温补其脾胃而复用芍药者，防其肝胆因温补复生热也。用山楂片者，以其能化白痢之滞，且与甘草同用则酸甘化合(即甲己化土)
 ，实有健运脾胃之功效也。

噤口痢

施瑞臣，安徽蒙城人，五十六岁，居天津一区，得噤口痢证。

病因

举家数口，寄食友家不能还乡，后友家助以资斧令还乡，道路又复不通，日夜焦思，频动肝火，时当孟秋，心热贪凉，多食瓜果，致患下痢。

证候

一日夜下痢十五六次，多带鲜血，后重甚剧，腹偶觉疼即须入厕，便后移时疼始稍愈，病已五日，分毫不能进食，惟一日之间强饮米汤数口。其脉左部弦而硬，右部弦而浮，其搏五至，心中发热常觉恶心。

诊断

此肝火炽盛，肝血虚损，又兼胃气挟热上逆，是以下痢甚剧，而又噤口不食也。当治以滋阴清热，平肝降胃之品。

处方

生杭芍一两
 　生怀山药一两
 　滑石七钱
 　白头翁五钱
 秦皮三钱
 　碎竹茹三钱
 　甘草三钱
 　鸦胆子去皮成实者五十粒


先用白糖水囫囵送服鸦胆子仁，再将余药煎汤一大盅，温服下。

复诊

将药如法服两剂，痢中已不见鲜血，次数减去三分之二。其脉左部较前和平，右部则仍有浮弦之象，仍然不能饮食，心中仍然发热，然不若从前之恶心，此宜用药再清其胃腑，必然能食矣。

处方

生怀山药两半
 　生石膏捣细两半
 　生杭芍六钱
 　白头翁四钱
 　秦皮二钱
 　甘草二钱


共煎汤一大盅，分两次温服。

效果

将药煎服一剂，即能进食，痢已不见，变作泄泻，日四五次，俾用生怀山药细末煮作粥，少调以白糖服之，三日全愈。

或问

石膏为治外感实热之药，今此证未夹杂外感，何以方中亦用之?答曰:石膏为治阳明胃腑有实热者之圣药，初不论其为外感非外感也。盖阳明胃气以息息下行为顺，若有热则其气多不下行而上逆，因其胃气挟热上逆，所以多恶心呕吐不思饮食，若但知清其热而不知降其气，治之恒不易见效。惟石膏性凉质重(虽煎为汤，仍有沉重之力)
 ，其凉也能清实热，其重也能镇气逆，是以凡胃气挟实热上逆令人不思饮食者，服之可须臾奏效。若必谓石膏专治外感实热，不可用治内伤实热，则近代名医徐氏、吴氏医案中皆有重用石膏治愈内伤实热之案，何妨取以参观乎?

大小便病门

泄泻兼发灼

胡益轩，天津南唐官屯人，年四十二岁，业商，于孟秋得泄泻兼灼热病。

病因

其兄因痢病故，铺中之事及为其兄殡葬之事，皆其一人经理，哀痛之余，又兼心力俱瘁，遂致大便泄泻，周身发热。

证候

一日夜泻十四五次，将泻时先腹疼，泻后疼益甚，移时始愈，每过午一点钟，即觉周身发热，然不甚剧，夜间三点钟后，又渐愈，其脉六部皆弱，两尺尤甚。

诊断

此证系下焦虚寒及胸中大气虚损也。盖下焦寒甚者，能迫下焦之元阳上浮;胸中大气虚甚者，恒不能收摄，致卫气外浮，则元阳之上浮与卫气之外浮相并，即可使周身发热。其发在过午者，因过午则下焦之阴寒益盛，而胸中大气益虚也(胸中大气乃上焦之阳气，过午阴盛，是以大气益虚)
 。此本虚寒泄泻之证，原不难治，而医者因其过午身热，皆不敢投以温补，是以屡治不愈。拟治以大剂温补之药，并收敛其元阳归其本源，则泄泻止而灼热亦愈矣。

处方

白术炒五钱
 　熟怀地黄一两
 　生怀山药一两
 　净萸肉五钱
 　干姜三钱
 　　乌附子三钱
 　生杭芍三钱
 　云苓片二钱
 　炙甘草三钱


共煎汤一大盅，温服。

复诊

服药一剂，身热即愈，服至三剂，泄泻已愈强半，脉象亦较前有力，遂即原方略为加减，俾再服之。

处方

白术炒六钱
 　熟怀地黄一两
 　生怀山药一两
 　净萸肉五钱
 　龙眼肉五钱
 　　干姜四钱
 　乌附子四钱
 　云苓片二钱
 　炙甘草三钱


效果

将药连服十余剂，病遂全愈。

说明

大队温补药中复用芍药者，取其与附子并用，能收敛元阳归根于阴，且能分利小便则泄泻易愈也。至后方去芍药者，因身已不热，元阳已归其宅，且泄泻已就愈，仍有茯苓以利其小便，无须再用芍药也。


小便白浊

李克明，天津东门里宝林书庄理事，年二十六岁，得小便白浊证。

病因

其家在盐山，距天津二百余里，于季秋乘载货大车还家，中途遇雨，衣服尽湿，夜宿店中，又披衣至庭中小便，为寒风所袭，遂得白浊之证。

证候

尿道中恒发刺痒，每小便完时有类精髓流出数滴。今已三阅月，屡次服药无效，颇觉身体衰弱，精神短少，其脉左部弦硬，右部微浮重按无力。

诊断

《内经》谓肾主蛰藏，肝主疏泄;又谓风气通于肝;又谓肝行肾之气。此证因风寒内袭入肝，肝得风助，其疏泄之力愈大，故当小便时，肝为肾行气过于疏泄，遂致肾脏失其蛰藏之用，尿出而精亦随之出矣。其左脉弦硬者，肝脉挟风之象，其右脉浮而无力者，因病久而气血虚弱也。其尿道恒发刺痒者，尤显为风袭之明征也。此宜散其肝风，固其肾气，而更辅以培补气血之品。

处方

生箭芪五钱
 　净萸肉五钱
 　生怀山药五钱
 　生龙骨捣碎五钱
 　生牡蛎捣碎五钱
 　生杭芍四钱
 　桂枝尖三钱
 　生怀地黄三钱
 　甘草钱半


共煎汤一大盅，温服。

方解

方中以黄芪为主者，因《本经》原谓黄芪主大风，是以风之入脏者，黄芪能逐之外出，且其性善补气，气盛自无滑脱之病也。桂枝亦逐风要药，因其性善平肝，故尤善逐肝家之风，与黄芪相助为理则逐风之力愈大也。用萸肉、龙骨、牡蛎者，以其皆为收敛之品，又皆善收敛正气而不敛邪气，能助肾脏之蛰藏而无碍肝风之消散，拙著药物篇中论之详矣。用山药者，以其能固摄下焦气化，与萸肉同为肾气丸中要品，自能保合肾气不使虚泻也。用芍药、地黄者，欲以调剂黄芪、桂枝之热，而芍药又善平肝，地黄又善补肾，古方肾气丸以干地黄为主药，即今之生地黄也。用甘草者，取其能缓肝之急，即能缓其过于疏泄之力也。

效果

将药连服三剂，病即全愈，因即原方去桂枝以熟地易生地，俾再服数剂，以善其后。

小便因寒闭塞

石玉和，辽宁省公署护兵，年三十二岁，于仲冬得小便不通证。

病因

晚饭之后，食梨一颗，至夜站岗又受寒过甚，遂致小便不通。

证候

病初得时，先入西医院治疗。西医治以引溺管小便通出，有顷小便复存蓄若干，西医又纳以橡皮引溺管，使久在其中有尿即通出。乃初虽稍利，继则小便仍不出，遂来院中(立达医院)
 求为诊治。其脉弦细沉微，不足四至，自言下焦疼甚且凉甚，知其小便因受寒而凝滞也，斯当以温热之药通之。

处方

野党参五钱
 　椒目炒捣五钱
 　怀牛膝五钱
 　乌附子三钱
 　广肉桂三钱
 　当归三钱
 　干姜二钱
 　小茴香二钱
 　生明没药二钱
 　威灵仙二钱
 　甘草二钱


共煎一大盅，温服。

方解

方中之义，人参、灵仙并用，可治气虚小便不通。椒目与桂、附、干姜并用，可治因寒小便不通。又佐以当归、牛膝、茴香、没药、甘草诸药，或润而滑之，或引而下之，或辛香以透窍，或温通以开瘀，或和中以止疼，众药相济为功，自当随手奏效也。

效果

将药煎服一剂，小便通下，服至三剂，腹疼觉凉全愈，脉已复常。俾停服汤药，日用生硫黄钱许研细，分作两次服，以善其后。

说明

诸家本草，皆谓硫黄之性能使大便润小便长，用于此证，其暖而能通之性适与此证相宜也。

不寐病门

心虚不寐

徐友梅，道尹(总统介弟)，寓天津一区小松岛街，年六十六岁，于季春得不寐证。

病因

因性嗜吟咏，喜与文士结社，赋诗联句，暗耗心血，遂致不寐。

证候

自冬令间有不寐之时，未尝介意，至春日阳生病浸加剧，迨至季春恒数夜不寐，服一切安眠药皆不效。精神大为衰惫，心中时常发热，懒于饮食，勉强加餐，恒觉食停胃脘不下行。大便干燥，恒服药始下。其脉左部浮弦，右脉尤弦而兼硬，一息五至。


诊断

其左脉浮弦者，肝血虚损，兼肝火上升也。人之睡时魂藏于肝，今因肝脏血虚，火升魂不能藏，是以不寐。其右脉弦而兼硬者，胃中酸汁短少更兼胃气上逆也。酸汁少则不能化食，气上逆则不能息息下行传送饮食，是以食后恒停胃脘不下。而其大便之燥结，亦即由胃腑气化不能下达所致。治此证者，宜清肝火、生肝血、降胃气、滋胃汁，如此以调养肝胃，则夜间自能安睡，食后自不停滞矣。

处方

生怀山药一两
 　大甘枸杞八钱
 　生赭石轧细六钱
 　玄参五钱
 　北沙参五钱
 　生杭芍五钱
 　酸枣仁炒捣四钱
 　生麦芽三钱
 　生鸡内金黄色的捣钱半
 　茵陈钱半
 　甘草二钱


共煎一大盅，温服。

复诊

将药煎服两剂，夜间可睡两三点钟，心中已不发热，食量亦少加增，大便仍滞，脉象不若从前之弦硬，遂即原方略为加减，俾再服之。

处方

生怀山药一两
 　大甘枸杞八钱
 　生赭石轧细六钱
 　玄参五钱
 　北沙参五钱
 　酸枣仁炒捣四钱
 　龙眼肉三钱
 　生杭芍三钱
 　生鸡内金黄色的捣钱半
 　生远志钱半
 　茵陈一钱
 　甘草钱半


共煎汤一大盅，温服。

效果

将药连服三剂，夜间安睡如常，食欲已振，大便亦自然通下。惟脉象仍有弦硬之意，遂将方中龙眼肉改用八钱，俾多服数剂，以善其后。

说明

《易·系辞》云，一阴一阳互为之根，此天地之气化也。人禀天地之气化以生，是以上焦之气化为阳，下焦之气化为阴。当白昼时，终日言语动作，阴阳之气化皆有消耗，实赖向晦燕息以补助之。诚以人当睡时，上焦之阳气下降潜藏与下焦之阴气会合，则阴阳自能互根，心肾自然相交。是以当熟睡之时，其相火恒炽盛暗动(得心阳之助
 )，此心有益于肾也。至睡足之时，精神自清爽异常(得肾阴之助
 )，此肾有益于心也。即《易》所谓一阴一阳互为之根也。由斯知人能寐者，由于阳气之潜藏，其不能寐者，即由于阳气之浮越，究其所以浮越者，实因脏腑之气化有升无降也。是以方中重用赭石以降胃镇肝，即以治大便燥结，且其色赤质重，能入心中引心阳下降以成寐，若更佐以龙骨、牡蛎诸收敛之品以保安其神魂，则更可稳睡，而方中未加入者，因其收涩之性与大便燥结者不宜也。又《内经》治目不得瞑，有半夏秫米汤原甚效验，诚以胃居中焦，胃中之气化若能息息下行，上焦之气化皆可因之下行。半夏善于降胃，秫米善于和胃，半夏与秫米并用，俾胃气调和顺适，不失下行之常，是以能令人瞑目安睡。方中赭石与山药并用，其和胃降胃之力实优于半夏秫米，此乃取古方之义而通变化裁，虽未显用古方而不啻用古方也。

不寐兼惊悸

表兄赵文林之夫人，年近三旬，得不寐证，兼心中恒惊悸。

病因

文林为吾邑名孝廉，远出作教员，恒半载不归，家中诸事皆其夫人自理，劳心过度，因得不寐兼惊悸病。

证候

初苦不寐时，不过数日偶然，其过半夜犹能睡，继则常常如此，又继则彻夜不寐。一连七八日困顿已极，仿佛若睡，陡觉心中怦怦而动，即蓦然惊醒，醒后心犹怔忡，移时始定。心常发热，呼吸似觉短气，懒于饮食，大便燥结，四五日始一行。其脉左部弦硬，右部近滑，重诊不实，一息数近六至。

诊断

此因用心过度，心热耗血，更因热生痰之证也。为其血液因热暗耗，阴虚不能潜阳，是以不寐，痰停心下，火畏水刑(心属火痰属水)
 ，是以惊悸。其呼吸觉短气者，上焦凝滞之痰碍气之升降也。其大便燥结者，火盛血虚，肠中津液短也。此宜治以利痰降胃，滋阴柔肝之剂，再以养心安神之品辅之。

处方

生赭石轧细八钱
 　大甘枸杞八钱
 　生怀地黄八钱
 　生怀山药六钱
 　瓜蒌仁炒捣六钱
 　天冬六钱
 　生杭芍五钱
 　清半夏四钱
 　枣仁炒捣四钱
 　生远志二钱
 　茵陈钱半
 　甘草钱半
 　朱砂研细二分


药共十三味，将前十二味煎汤一大盅，送服朱砂末。

复诊

将药连服四剂，心中已不觉热，夜间可睡两点钟，惊悸已愈十之七八，气息亦较前调顺，大便之燥结亦见愈，脉象左部稍见柔和，右部仍有滑象，至数稍缓，遂即原方略为加减，俾再服之。

处方

生赭石轧细八钱
 　大甘枸杞八钱
 　生怀地黄八钱
 　生怀山药六钱
 　龙眼肉五钱
 　瓜蒌仁炒捣五钱
 　玄参五钱
 　生杭芍五钱
 　枣仁炒捣四钱
 　生远志二钱
 　甘草二钱


共煎汤一大盅，温服。

效果

将药连服六剂，彻夜安睡，诸病皆愈。

痫痉癫狂门

痫风兼脑充血

陈德三，山东曲阜人，年三十八岁，在天津一区充商业学校教员，得痫风兼脑充血证。

病因

因肝火素盛，又在校中任讲英文，每日登堂演说，时间过长。劳心劳力皆过度，遂得斯证。

证候

其来社求诊时，但言患痫风，或数日一发，或旬余一发，其发必以夜，亦不自觉，惟睡醒后其舌边觉疼，有咬破之处，即知其睡时已发痫风，其日必精神昏愦，身体酸懒。诊其脉左右皆弦硬异常，因问其脑中发热或作疼，或兼有眩晕之时乎?答曰:此三种病脑中皆有，余以为系痫风之连带病，故未言及耳。愚曰:非也，是子患痫风兼患脑充血也。

诊断

痫风之证，皆因脑髓神经失其所司，而有非常之变动，其脑部若充血过甚者，恒至排挤脑髓神经，使失其常司也。此证既患痫风，又兼脑部充血，则治之者自当以先治其脑部充血为急务。

处方

治以拙拟镇肝熄风汤(方在方剂篇七卷)
 ，为其兼患痫风加全蜈蚣大者三条。盖镇肝熄风汤原为拙拟治脑充血之主方，而蜈蚣又善治痫风之要药也。

复诊

前方连服十剂，脑部热疼眩晕皆除。惟脉仍有力，即原方略为加减，又服十剂则脉象和平如常矣。继再治其痫风。

处方

治以拙拟愈痫丹(方在医论篇论治痫风篇中)
 ，日服两次，每次用生怀山药五钱煎汤送下。

效果

服药逾两月旧病未发，遂停药勿服，痫风从此愈矣。


受风瘈疭

天津北门西白家胡同，董氏幼女，年三岁，患瘈疭病。

病因

暮春气暖着衣过厚，在院中嬉戏，出汗受风，至夜间遂发瘈疭。

证候

剧时闭目昏昏，身躯后挺，两手紧握，轻时亦能明了，而舌肿不能吮乳，惟饮茶汤及代乳粉。大便每日溏泻两三次，如此三昼夜不愈，精神渐以不支，皮肤发热，诊其脉亦有热象。

诊断

此因春暖衣厚，肝有郁热，因外感激发其热上冲脑部，排挤脑髓神经失其运动之常度，是以发搐。法当清其肝热，散其外感，兼治以镇安神经之药其病自愈。

处方

生怀山药一两
 　滑石八钱
 　生杭芍六钱
 　连翘三钱
 甘草三钱
 　全蜈蚣大者两条
 　朱砂细末二分


共药七味，将前六味煎汤一盅，分数次将朱砂徐徐温送下。

效果

将药煎服一剂，瘈疭已愈，其头仍向后仰，左手仍拳曲不舒，舌肿已消强半，可以吮乳，大便之溏已愈。遂即原方减滑石之半，加玄参六钱，煎服后，左手已不拳曲，其头有后仰之意，遂减去方中滑石，加全蝎三个，服一剂全愈。盖蜈蚣之为物，节节有脑，原善理神经以愈瘈疭;而蝎之为物，腹有八星，列作两行，实为木之成数，故能直入肝经以理肝舒筋(肝主筋)
 ，项间之筋舒则无拘挛，头自不向后仰矣。

慢脾风

辽宁省公署科员侯寿平之幼子，年七岁，于季秋得慢脾风证。

病因

秋初病疟月余方愈，愈后觉左胁下痞硬，又屡服消瘀之品，致脾胃虚寒不能化食，浸至吐泻交作，兼发抽掣。

证候

日昳潮热，两颧发红，昏睡露睛，手足时作抽掣，剧时督脉紧而头向后仰(俗名角弓反张)
 ，无论饮食药物服后半点钟即吐出，且带出痰涎若干，时作泄泻，其脉象细数无力。

诊断

疟为肝胆所受之邪，木病侮土，是以久病疟者多伤脾胃。此证从前之左胁之痞硬，脾因受伤作胀也。而又多次服消导开破之品，则中焦气化愈伤，以致寒痰留饮积满上溢，迫激其心肺之阳上浮则面红，外越而身热，而其病本实则凉也。其不受饮食者，为寒痰所阻也;其兼泄泻者，下焦之气化不固也;其手足抽掣者，血虚不能荣筋养肝，则肝风内动而筋紧缩也;抽掣剧时头向后仰者，不但督脉因寒紧缩，且以督脉与神经相连，督脉病而脑髓神经亦病，是以改其常度而妄行也。拟先用《福幼编》逐寒荡凉汤开其寒痰，俾其能进饮食斯为要务。

处方

胡椒一钱
 　干姜一钱
 　肉桂一钱
 　丁香十粒四味共捣成
 粗渣
 　高丽参一钱
 　甘草一钱

先用灶心土三两煮汤澄清，以之代水，先煎人参、甘草七八沸，再入前四味同煎三四沸，取清汤八分杯，徐徐灌之。

此方即逐寒荡惊汤原方加人参、甘草也。原方干姜原系炮用，然炮之则其气轻浮，辣变为苦，其开通下达之力顿减，是以不如生者。特是生用之则苛辣过甚，故加甘草和之，且能逗留干姜之力使绵长也。又加人参者，欲以补助胸中大气以运化诸药之力，仲师所谓大气一转，其气(即痰饮)
 乃散也。又此方原以胡椒为主，若遇寒痰过甚者，可用至钱半。又此物在药房中原系背药，陈久则力减，宜向食料铺中买之。

复诊

将药服后呕吐即止，抽掣亦愈，而潮热、泄泻亦似轻减，拟继用《福幼编》中加味理中地黄汤，略为加减俾服之。

处方

熟怀地黄五钱
 　生怀山药五钱
 　焦白术三钱
 　大甘枸杞三钱
 　野党参二钱
 　炙箭芪二钱
 　干姜二钱
 　生杭芍二钱
 　净萸肉二钱
 　肉桂一钱后入
 　红枣三枚掰开
 　炙甘草一钱
 　胡桃一个用仁捣碎


共煎汤一大盅，分多次徐徐温服下。

方解

此方之药为温热并用之剂，热以补阳，温以滋阴，病本寒凉是以药宜温热，而独杂以性凉之芍药者，因此证凉在脾胃，不在肝胆，若但知暖其脾胃，不知凉其肝胆，则肝胆因服热药而生火，或更激动其所寄之相火，以致小便因之不利，其大便必益泄泻，芍药能凉肝胆，尤善利小便，且尤善敛阳气之浮越以退潮热，是以方中特加之也。

《福幼编》此方干姜亦系炮用，前方中之干姜变炮为生，以生者善止呕吐也。今呕吐已止，而干姜复生用者，诚以方中药多滞腻，犹恐因之生痰，以干姜生用之苛辣者开通之，则滞腻可化，而干姜苛辣过甚之性，即可因与滞腻之药并用而变为缓和，此药性之相合而化，亦即相得益彰也。

又此方原亦用灶心土煎汤以之代水煎药，而此时呕吐已止，故可不用。然须知灶心土含碱质甚多，凡柴中有碱质者烧余其碱多归灶心土，是以其所煮之汤苦咸，甚难下咽，愚即用时恒以灶圹红土代之。且灶心土一名伏龙肝，而雷谓用此土勿误用灶下土，宜用灶额中赤土，此与灶圹中红土无异。愚从前原未见其说，后得见之，自喜拙见与古暗合也。

效果

将药连服两剂，潮热与泄泻皆愈，脉象亦较前有力，遂去白术，将干姜改用一钱，又服两剂全愈。


慢脾风

辽宁测量局长张孝孺君之幼孙，年四岁，得慢脾风证。

病因

秋初恣食瓜果，久则损伤脾胃，消化力减犹不知戒，中秋节后遂成慢脾风证。

证候

食饮大减，强食少许犹不能消化，医者犹投以消食开瘀之剂，脾胃益弱，浸至吐泻交作，间发抽掣，始求愚为诊视，周身肌肤灼热，其脉则微细欲无，昏睡露睛，神气虚弱。

诊断

此证因脾胃虚寒，不能熟腐水谷消化饮食，所以作吐泻。且所食之物不能融化精微以生气血，惟多成寒饮，积于胃中溢于膈上，排挤心肺之阳外出，是以周身灼热而脉转微细，此里有真寒外作假热也。其昏睡露睛者，因眼胞属脾胃，其脾胃如此虚寒，眼胞必然紧缩，是以虽睡时而眼犹微睁也。其肢体抽掣者，因气血亏损，不能上达于脑以濡润斡旋其脑髓神经(《内经》谓上气不足，则脑为之不满。盖血随气升，气之上升者少，血之上升亦少。可知观囟门未合之小儿，患此证者，其囟门必然下陷，此实脑为不满之明证，亦即气血不能上达之明征也)
 ，是以神经失其常司，而肢体有时抽掣也。此当投以温暖之剂，健补脾胃以消其寒饮，诸病当自愈。

处方

赤石脂研细一两
 　生怀山药六钱
 　熟怀地黄六钱
 　焦白术三钱
 　乌附子二钱
 　广肉桂去粗皮后入二钱
 　干姜钱半
 　大云苓片钱半
 　炙甘草二钱
 　高丽参捣为粗末钱半


药共十味，将前九味煎汤一大盅，分多次徐徐温服，每次皆送服参末少许。

方解

方中重用赤石脂者，为其在上能镇呕吐，在下能止泄泻也。人参为末送服者，因以治吐泻丸散优于汤剂，盖因丸散之渣滓能留恋于肠胃也。

效果

将药服完一剂，呕吐已止，泻愈强半，抽掣不复作，灼热亦大轻减，遂将干姜减去，白术改用四钱，再服一剂，其泻亦止。又即原方将附子减半，再加大甘枸杞五钱，服两剂病遂全愈。

说明

此证若呕吐过甚者，当先用《福幼编》逐寒荡惊汤开其寒饮，然后能受他药，而此证呕吐原不甚剧，是以未用。

将成慢脾风

邻村赵姓幼男，年八岁，脾胃受伤，将成慢脾风证。

病因

本系农家，田园种瓜看守其间，至秋日瓜熟，饥恒食瓜当饭，因之脾胃受伤，显露慢脾风朕兆。

证候

食后饮食不化恒有吐时，其大便一日三四次，多带完谷，其腿有时不能行步，恒当行走之时痿坐于地，其周身偶有灼热之时，其脉左部弦细，右部虚濡，且至数兼迟。

诊断

此证之吐而且泻及偶痿废不能行步，皆慢脾风朕兆也。况其周身偶或灼热，而脉转弦细虚濡，至数且迟，此显系内有真寒外有假热之象。宜治以大剂温补脾胃之药，俾脾胃健旺自能消化饮食，不复作吐作泻，久之则中焦气化舒畅，周身血脉贯通，余病自愈。

处方

生怀山药一两
 　白术炒四钱
 　熟怀地黄四钱
 　龙眼肉四钱
 　干姜三钱
 　生鸡内金黄色的捣二钱
 　生杭芍二钱
 　甘草二钱


共煎汤一大盅，分两次温服下。

复诊

将药煎服两剂，吐泻灼热皆愈，惟行走时犹偶觉腿有不利，因即原方略为加减，俾多服数剂当全愈。

处方

生怀山药一两
 　熟怀地黄四钱
 　龙眼肉四钱
 　胡桃仁四钱
 　白术炒三钱
 　川续断三钱
 　干姜二钱
 　生鸡内金黄色的捣二钱
 　生杭芍钱半
 　甘草钱半


共煎汤一大盅，分两次温服。

效果

将药煎服两剂，病遂全愈，因切戒其勿再食生冷之物，以防病之反复。

癫狂失心

都风巢，洮昌都道尹之公子，年三旬，得癫狂失心证。

病因

因读书无所成就，欲别谋营业而庭训甚严，不能自由，心郁生热，因热生痰，遂至癫狂失心。

证候

言语错乱，精神昏瞀，时或忿怒，时或狂歌，其心中犹似烦躁，夜不能寐，恒以手自挠其胸，盖自觉发闷也。问之亦不能答，观其身形似颇强壮，六脉滑实，两寸尤甚，一息五至。

诊断

人之元神在脑，识神在心，心脑息息相通，其神明自湛然长醒。生理学家谓心有四支血管通脑，此即神明往来于心脑之路也。此证之脉，其关前之滑实太过，系有热痰上壅，将其心脑相通之路杜塞，遂至神明有所隔碍，失其常性，此癫狂失心之所由来也。治之者当投以开通重坠之剂，引其痰火下行，其四支血管为痰所瘀者，复其流通之旧，则神明之往来自无所隔碍，而复湛然长醒之旧矣。

处方

生赭石轧细两半
 　川大黄八钱
 　清半夏五钱
 　芒硝四钱


药共四味，先将赭石、半夏煎十余沸，加入大黄煎两三沸，取汤一大盅，入芒硝融化温服。

方解

方中重用赭石者，以赭石系铁氧化合，其重坠之性能引血管中之瘀痰下行也。

复诊

三日服药一次(凡降下之药不可连服，须俟其正气稍缓再服)
 ，共服三次，每次服药后通下大便两三次，似有痰涎随下，其精神较前稍明了，诊其脉仍有滑实之象，身体未见衰弱，拟再投以较重之剂。盖凡癫狂之甚者，非重剂治之不能愈也。

处方

生赭石轧细二两
 　川大黄一两
 　芒硝四钱
 　甘遂细末钱半


药共四味，先煎赭石十余沸，入大黄煎两三沸，取汤一大盅，入芒硝融化，将服时再调入甘遂末。

三诊

将药如法煎服一剂，下大便五六次，带有痰涎若干，中隔两日又服药一次(药中有甘遂，必须三日服一次，不然必作呕
 吐)，
 又下大便五六次，中多兼痰块挑之不开，此所谓顽痰也。从此精神大见明了，脉象亦不复滑实矣，拟改用平和之剂调治之。

处方

生怀山药一两
 　生杭芍六钱
 　清半夏四钱
 　石菖蒲三钱
 　生远志二钱
 　清竹沥三钱
 　镜面砂研细三分


药共七味，将前五味煎汤一大盅，调入竹沥，送服朱砂细末。

效果

将药如法煎服数剂，病遂全愈。


神经错乱

黄象三，天津北仓中学肄业生，年二十岁，得神经错乱病。

病因

在校中本属翘楚，而考时不列前茅，因此心中忿郁，久之遂致神经错乱。

证候

心中满闷发热不思饮食，有时下焦有气上冲，并觉胃脘之气亦随之上冲，遂致精神昏瞀，言语支离，移时觉气消稍顺，或吐痰数口，精神遂复旧。其左脉弦而硬，右脉弦而长，两尺皆重按不实，一息五至。

诊断

此乃肝火屡动，牵引冲气、胃气相并上冲，更挟痰涎上冲，以滞塞于喉间，并冲激其脑部，是以其神经错乱而精神言语皆失其常也。其左脉弦硬者，肝血虚而火炽盛也;右脉弦长者，冲气挟胃气上冲之现象也。方书论脉有直上直下，冲脉昭昭之语，所谓直上直下者，即脉弦且长之形状也;其两尺不实者，下焦之气化不固也，因下焦有虚脱之象，是以冲气易挟胃气上冲也。此当治以降胃、敛冲、镇肝之剂，更兼用凉润滋阴之品，以养肝血，清肝热，庶能治愈。

处方

生赭石轧细一两
 　灵磁石轧细五钱
 　生怀山药八钱
 　生龙骨捣碎八钱
 　生杭芍六钱
 　玄参五钱
 　柏子仁五钱
 　云苓片三
 钱
 　清半夏三钱
 　石菖蒲三钱
 　生远志二钱
 　镜面砂研细三分


药共十二味，将前十一味煎汤一大盅，送服朱砂细末。

复诊

将药连服四剂，满闷发热皆大见愈，能进饮食，有时气复上冲而不复上干神经至于错乱，左右之脉皆较前平和，而尺部仍然欠实，拟兼用培补下元之品以除病根。

处方

生赭石轧细一两
 　熟怀地黄八钱
 　生怀山药八钱
 　大甘枸杞六钱
 　净萸肉五钱
 　生杭芍四钱
 　玄参四钱
 　云苓片二钱


共煎汤一大盅，温服。

效果

将药连服六剂，诸病皆愈，脉亦复常。

或问

地黄之性黏腻生痰，胃脘胀满，有痰者多不敢用，今重用之何以能诸病皆愈?答曰:用药如用兵，此医界之恒言也。如宋八字军最弱，刘锜将之即为劲卒，遂能大败金人奏顺昌之捷，以斯知兵无强弱，在用之者何如耳。至用药亦何独不然，忆曾治一李姓媪，胃口满闷有痰，其脉上盛下虚，投以肾气丸作汤服，为加生赭石八钱，服后觉药有推荡之力，须臾胸次豁然，肾气丸非重用地黄者乎?然如此用药非前无师承而能有然也。《金匮》云:“短气有微饮，当从小便去之，苓桂术甘汤主之，肾气丸亦主之。”夫饮即痰也，气短亦近于满闷，而仲师竟谓可治以肾气丸，愚为于《金匮》曾熟读深思，故临证偶有会心耳。

伤寒门

伤寒兼脑膜炎

李淑颜，盐山城西八里庄人，年六旬，蒙塾教员，于季冬患伤寒兼脑膜生炎。

病因

素有头昏证，每逢上焦有热，精神即不清爽，腊底偶冒风寒，病传阳明，邪热内炽，则脑膜生炎，累及神明失其知觉。

证候

从前医者治不如法，初得时未能解表，遂致伤寒传里，阳明府实，舌苔黄而带黑，其干如错，不能外伸，谵语不休，分毫不省人事，两目直视不瞬。诊其脉两手筋惕不安，脉象似有力而不实，一息五至，大便四日未行，小便则溺时不知。

诊断

此乃病实脉虚之证，其气血亏损难抗外邪，是以有种种危险之象。其舌苔黑而干者，阳明热实津液不上潮也;其两目直视不瞬者，肝火上冲而目发胀也;其两手筋惕不安者，肝热血耗而内风将动也;其谵语不省人事者，固有外感之邪热过盛，昏其神明，实亦由外感之邪热上蒸，致脑膜生炎，累及脑髓神经也。拟用白虎加人参汤，更辅以滋补真阴之品，庶可治愈。

处方

生石膏捣细五两
 　生怀地黄二两
 　野台参八钱
 　天花粉八钱
 　北沙参八钱
 　　知母六钱
 　生杭芍六钱
 　生怀山药六钱
 　甘草四钱
 　荷叶边一钱


共煎汤三盅，分三次温服下，每服一盅调入生鸡子黄两枚。方中不用粳米者，以生山药可代粳米和胃也;用生鸡子黄者，以其善熄肝风之内动也;用荷叶者，以其形为仰盂象震，而其梗又中空亭亭直上，且又得水面氢气最多，善引诸凉药之力直达胸中，以清脑膜之炎也。


再诊

将药如法煎服，翌晨下大便一次，舌苔干较愈，而仍无津液，精神较前明了而仍有谵语之时，其目已不直视而能瞬，诊其脉筋惕已愈强半，至数较前稍缓，其浮分不若从前有力，而重按却比从前有根柢，此皆佳兆也。拟即前方略为加减，清其余热即以复其真阴，庶可全愈。

处方

生石膏捣细四两
 　生怀地黄二钱
 　野台参八钱
 　大甘枸杞一两
 　生怀山药一两
 　天花粉八钱
 　北沙参八钱
 　知母六钱
 生杭芍六钱
 　甘草四钱


共煎汤三盅，为其大便已通，俾分多次徐徐温饮下，一次只饮一大口。

效果

阅十点钟将药服完，精神清爽，诸病皆愈。

说明

治脑膜炎证，羚羊角最佳，而以治筋惕不安亦羚羊角最效，以其上可清头脑，下可熄肝风之萌动也。然此药价太昂，僻处药房又鲜真者，是以方中未用，且此证虽兼有脑膜炎病，实因脏腑之邪热上蒸，清其邪热则脑膜炎自愈，原不必注重于清脑也。

或问

筋惕之病，西人谓脑髓神经失其常度而妄行，是以脑膜炎证，恒有痉搐拘挛，角弓反张诸病，此皆筋惕之类，诚以脑膜生炎而累及神经也。今则谓肝经血虚有热使然，将勿西人之说不足信欤?答曰:此二说原可相通，脑髓神经原名脑气筋，乃灰白色之细筋也，全体之筋皆肝主之，是以脑髓神经与肝有至切之关系，肝有所伤，脑髓神经恒失其常，度西医所谓脑髓神经病，多系方书中谓肝经病也。况方中用荷叶边作引，原能引诸凉药上行以清其脑部乎。

伤寒脉闭

张金铎，天津东门里面粉庄理事，年三十八岁，于季冬得伤寒证，且无脉。

病因

旬日前曾感冒风寒，经医治愈，继出门作事，又感风寒遂得斯病。

证候

内外俱觉寒凉，头疼，气息微喘，身体微形寒战，六脉皆无。

诊断

盖其身体素弱，又在重感之余，风寒深入，阻塞经络，是以脉闭。拟治以麻黄汤，再重加补气之药，补其正气以逐邪外出，当可奏效。

处方

麻黄三钱
 　生箭芪一两
 　桂枝尖二钱
 　杏仁去皮二钱
 　甘草二钱


先煎麻黄数沸，吹去浮沫，再入余药同煎汤一大盅，温服，被覆取微汗。

效果

服药后周身得汗，其脉即出，诸病皆愈。

说明

此证或疑系少阴伤寒，因少阴伤寒脉原微细，微细之至可至于无也。而愚从太阳治者，因其头疼、微喘、寒战，皆为太阳经之现象，而无少阴证蜷卧、但欲寐之现象也。是以于麻黄汤中，重加生黄芪一两，以助麻、桂成功，此扶正即以逐邪也。

伤寒脉闭

李姓童子，年十四岁，天津河北耀华织布工厂学徒，得伤寒脉闭证。

病因

其左肋下素有郁气，发动时辄作疼，一日发动疼剧，头上汗出，其汗未解，出冒风寒，遂得斯证。

证候

头疼身冷，恶寒无汗，心中发热，六脉皆闭。

诊断

因其素有肋下作疼之病，身形羸弱;又当汗出之时感冒风寒，则风寒之入者必深，是以脉闭身寒;又肋下素有郁气，其肝胆之火必然郁滞，因外感所束激动其素郁之火，所以心中觉热。法当以发表之药为主，而以清热理郁兼补正之药佐之。

处方

麻黄二钱
 　玄参六钱
 　生怀山药六钱
 　野台参二钱
 　生鸡内金二钱
 　天花粉五钱
 　甘草钱半


先煎麻黄数沸，吹去浮沫，再入诸药同煎一大盅，温服取汗，若不出汗时，宜再服西药阿斯必林一瓦以助其汗。

效果

服药两点钟，周身微发热，汗欲出不出，遂将阿斯必林服下，须臾汗出遍体。翌日复诊，其脉已出，五至无力，已不恶寒，心中仍觉发热，遂去麻黄，将玄参、山药皆改用一两，服至三剂后，心中已不发热，遂将玄参、天花粉各减半，再服数剂，以善其后。

少阴伤寒

李儒斋，天津山东省银行理事，年三十二岁，于夏季得伤寒证。

病因

午间恣食瓜果，因夜间失眠，遂食余酣睡，值东风骤至，天气忽变寒凉，因而冻醒，其未醒之时又复梦中遗精，醒后遂觉周身寒凉抖战，腹中又复隐隐作疼，惧甚，遂急延为诊视。

证候

迨愚至为诊视时，其寒战腹疼益甚，其脉六部皆微细欲无，知其已成直中少阴之伤寒也。

诊断

按直中少阴伤寒为麻黄附子细辛汤证，而因在梦遗之后，腹中作疼，则寒凉之内侵者益深入也，是宜于麻黄附子细辛汤中再加温暖补益之品。

处方

麻黄二钱
 　乌附子三钱
 　细辛一钱
 　熟地黄一两
 　生怀山药五钱
 　净萸肉五钱
 　干姜三钱
 　公丁香十粒


煎汤一大盅，温服，温覆取汗，勿令过度。

效果

将药服后，过一点钟，周身微汗，寒战与腹疼皆愈。

或问

麻黄附子细辛汤证，伤寒始得发热脉沉也，今斯证寒战脉沉细，夫寒战与发热迥异矣，何以亦用麻黄附子细辛汤乎?答曰:麻黄附子细辛汤证，是由太阳传少阴也，为其病传少阴是以脉沉，为其自太阳传少阴是以太阳有反应之力而发热。此证昼眠冻醒，是自太阳传少阴，又因恣食寒凉，继而昼寝梦遗，其寒凉又直中少阴，内外寒凉夹攻，是以外寒战而内腹疼，太阳虽为表阳亦无反应之力也。方中用麻黄以逐表寒，用附子以解里寒，用细辛以通融表里，使表里之寒尽化;又因其少阴新虚，加熟地黄、萸肉、山药以补之，养正即以除邪也;又因其腹疼知寒侵太深，又加干姜、丁香助附子、细辛以除之，寒邪自无遁藏也。方中用意周匝，是以服之即效。至于麻黄发汗止二钱者，因当夏令也，若当冬令则此证必须用四钱方能出汗，此用药因时令而有异也。至若在南方，虽当冬令，用麻黄二钱亦能发汗，且南方又有麻黄不过钱之说，此又用药因地点而有异也。


伤寒兼有伏热证

马朴臣，辽宁大西关人，年五十一岁，业商，得伤寒兼有伏热证。

病因

家本小康，因买卖俄国银币票赔钱数万元，家计顿窘，懊悔不已，致生内热。孟冬时因受风，咳嗽有痰微喘，小便不利，周身漫肿，愚为治愈，旬日之外，又重受外感，因得斯证。

证候

表里大热，烦躁不安，脑中胀疼，大便数日一行，甚干燥，舌苔白厚，中心微黄，脉极洪实，左右皆然，此乃阳明府实之证。凡阳明府实之脉，多偏见于右手，此脉左右皆洪实者，因其时常懊悔，心肝积有内热也;其脑中胀疼者，因心与肝胆之热挟阳明之热上攻也。当用大剂寒凉微带表散，清其阳明胃腑之热，兼以清其心肝之热。

处方

生石膏捣细四两
 　知母一两
 　　甘草四钱
 　粳米六钱
 　青连翘三钱


共作汤煎至米熟，取汤三盅，分三次温服下，病愈勿尽剂。

方解

此方即白虎汤加连翘也，白虎汤为伤寒病阳明府热之正药，加连翘者取其色青入肝，气轻入心，又能引白虎汤之力达于心肝以清热也。

效果

将药三次服完，其热稍退，翌日病复还原，连服五剂，将生石膏加至八两，病仍如故，大便亦不滑泻，病家惧不可挽救，因晓之曰:石膏原为平和之药，惟服其细末则较有力，听吾用药勿阻，此次即愈矣。为疏方，方中生石膏仍用八两，将药煎服之后，又用生石膏细末二两，俾蘸梨片徐徐嚼服之，服至两半，其热全消，遂停服，从此病愈，不再反复。

附记

此案曾登于《名医验案类编》，何廉臣先生评此案云:“日本和田东郭氏谓:‘石膏非大剂则无效，故白虎汤、竹叶石膏汤及其他石膏诸方，其量皆过于平剂。世医不知此意为小剂用之，譬如一杯水救一车薪之火，宜乎无效也。’吾国善用石膏者，除长沙汉方之外，明有缪氏仲淳，清有顾氏松园、余氏师愚、王氏孟英，皆以善治温热名，凡治阳明实热之证，无不重用石膏以奏功。今用石膏由四两加至八两，似已骇人听闻，然连服五六剂热仍如故，大便亦不滑泻，迨外加石膏细末梨片蘸服又至两半，热始全消而病愈，可见石膏为凉药中纯良之品，世之畏石膏如虎者，可以放胆而不必怀疑也。”

温病门

温病兼大气下陷

天津公安局科长康国屏之幼女晓卿，年九岁，于孟秋得温病兼大气下陷。

病因

因得罪其母惧谴谪，藏楼下屋中，屋窗四敞，卧床上睡着，被风吹袭遂成温病。

证候

初得病时服药失宜，热邪内陷，神昏不语，后经中西医多位诊治二十余日，病益加剧，医者见病危已至极点，皆辞不治。继延愚为诊视，其两目上窜，几不见黑睛，精神昏愦，毫无知觉，身体颤动不安，时作嗳声，其肌肤甚热，启其齿见其舌缩而干，苔薄微黄，偶灌以水或米汤犹知下咽，其气息不匀，间有喘时，其脉数逾六至，左部细而浮，不任重按，右部亦弦细，重诊似有力，大便旬日未行。

诊断

此外感之热久不退，灼耗真阴，以致肝脏虚损，木燥生风而欲上脱也。当用药清其实热，滋其真阴，而更辅以酸收敛肝之品，庶可救此极危之证。

处方

生石膏轧细二两
 　野台参三钱
 　生怀地黄一两
 　净萸肉一两
 　生怀山药六钱
 　甘草二钱


共煎汤两大盅，分三次温饮下，每次调入生鸡子黄一枚。

方解

此方即白虎加人参汤，以生地黄代知母，生山药代粳米，而又加萸肉也。此方若不加萸肉为愚常用之方，以治寒温证当用白虎加人参汤而体弱阴亏者，今加萸肉藉以收敛肝气之将脱也。至此方不用白虎汤加减，而必用白虎加人参为之加减者，因病至此际，非加人参于白虎汤中，不能退其深陷之热，复其昏愦之神明也。此理参观药物篇人参解后所附医案自明。


复诊

将药三次服完，目睛即不上窜，身体安稳不复颤动，嗳声已止，气息已匀，精神较前明了而仍不能言，大便犹未通下，肌肤犹热，脉数已减，不若从前之浮弦，而右部重诊仍似有力，遂即原方略为加减，俾再服之。

处方

生石膏轧细两半
 　野台参三钱
 　生怀地黄一两
 　净萸肉六钱
 　天冬六钱
 　甘草二钱


共煎汤两盅，分两次温饮下，每次调入生鸡子黄一枚。

三诊

日服药一剂，连服两日，热已全退，精神之明了，似将复原，而仍不能言，大便仍未通下，间有努力欲便之象，遂用灌肠法以通其便。再诊其脉，六部皆微弱无力，知其所以不能言者，胸中大气虚陷，不能上达于舌本也。宜于大剂滋补药中，再加升补气分之品。

处方

生怀山药一两
 　大甘枸杞一两
 　沙参一两
 　天冬六钱
 　寸麦冬六钱
 　生箭芪三钱
 　野台参三钱
 　升麻一钱
 　桔梗一钱


共煎汤一盅半，分两次温服下。

效果

将药煎服两剂，遂能言语，因即原方去升麻减沙参之半，再加萸肉、生麦芽各三钱，再服数剂以善后。

说明

医者救危险将脱之证喜用人参，而喻嘉言谓气若上脱，但知重用人参转令人气高不返，必重用赭石辅之始能奏效，此诚千古不磨之论也。此方中之用人参原非用其救脱，因此证真阴大亏，惟石膏与人参并用，独能于邪火炽盛之时立复真阴，此白虎加人参汤之实用也。至于萸肉，其补益气分之力远不如参，而其挽救气分之上脱则远胜于参。诚以肝主疏泄，人之元气甚虚者，恒因肝之疏泄过甚而上脱，重用萸肉以敛肝使之不复疏泄，则元气之欲上脱者即可不脱，此愚屡次用之奏效而确知其然者也。

温病兼气虚气郁

天津南开义善里，迟氏妇，年二十二岁，于季秋得温病。

病因

其素日血分不调，恒作灼热，心中亦恒发热，因热贪凉，薄受外感，即成温病。

证候

初受外感时，医者以温药发其汗，汗出之后，表里陡然大热，呕吐难进饮食，饮水亦恒吐出，气息不调，恒作呻吟，小便不利，大便泄泻日三四次，其舌苔薄而黄，脉象似有力而不实，左部尤不任重按，一分钟百零二至，摇摇有动象。

诊断

其胃中为热药发表所伤，是以呕吐，其素日阴亏，肝肾有热，又兼外感之热内迫，致小便不利，水归大肠，是以泄泻。其舌苔薄而黄者，外感原不甚剧(舌苔薄，亦主胃气虚)
 ，而治以滋阴清热，上止呕吐、下调二便之剂。

处方

生怀山药一两
 　滑石八钱
 　生杭芍八钱
 　生怀地黄六钱
 　清半夏温水洗三次五钱
 　碎竹茹三钱
 　生麦芽三钱
 　净青黛二钱
 　连翘二钱
 　甘草三钱
 　鲜茅根四钱


药共十一味，先将前十味水煎十余沸，再入茅根同煎七八沸，其汤即成，取清汤两盅，分三次温饮下。服药后防其呕吐可口含生姜一片，或于煎药时加生姜三片亦可。至药房中若无鲜茅根，可用干茅根两半煎汤，以之代水煎药。

方解

方中之义，山药与滑石并用，一滋阴以退热而能固大便，一清火以退热而善利小便;芍药与甘草并用，为芍药甘草汤，仲师用之以复真阴，而芍药亦善利小便，甘草亦善补大便，汇集四味成方，即拙拟之滋阴清燥汤也(方载方剂篇五卷)
 ，以治上有燥热下焦滑泻之证，莫不随手奏效。半夏善止呕吐，然必须洗净矾味(药房清半夏亦有矾)
 ，屡洗之则药力减，是以用至五钱。竹茹亦善止呕吐，其碎者为竹之皮，津沽药房名为竹茹粉，其止呕之力较整者为优。至于青黛、生姜亦止呕吐之副品也，用生麦芽、鲜茅根者，以二药皆善利小便，而又善达肝木之郁以调气分也。用生地黄者，以其为滋补真阴之主药，即可为治脉数动摇者之要药也。

复诊

将药煎服一剂，呕吐与泄泻皆愈，小便已利，脉象不复摇摇，仍似有力，至数未减，其表里之热稍退，气息仍似不顺，舌苔仍黄，欲投以重剂以清其热，犹恐大便不实，拟再治以清解之剂。

处方

生怀地黄一两
 　玄参八钱
 　生杭芍六钱
 　天花粉六钱
 　生麦芽三钱
 　鲜茅根三钱
 　滑石三钱
 　甘草三钱


共煎汤一大盅，分两次温服下。

三诊

将药煎服后，病又见轻，家人以为病愈无须服药矣，至翌日晚十一点钟后，见其面红，精神昏愦，时作呻吟，始知其病犹未愈。及愚诊视时，夜已过半，其脉左右皆弦硬而长，数近七至，两目直视，其呻吟之声，似阻隔不顺，舌苔变黑，问其心中何如?自言热甚，且觉气息不接续，此其气分虚而且郁，又兼血虚阴亏，而阳明之热又炽盛也。其脉近七至者，固为阴虚有热之象，而正气虚损不能抗拒外邪者，其脉亦恒现数象，至其脉不为洪滑而为弦硬者，亦气血两亏邪热炽盛之现象也。拟用白虎加人参汤，再加滋阴理气之品，盖此时大便已实，故敢放胆治之。

处方

生石膏轧细五两
 　野台参六钱
 　知母六钱
 　天花粉六钱
 　玄参六钱
 　生杭芍五钱
 　生莱菔子捣碎四钱
 　生麦芽三钱
 　鲜茅根三钱
 　粳米三钱
 　甘草三钱


共煎汤一大碗，分四次温饮下，病愈不必尽剂。

效果

将药分四次服完，热退强半，精神已清，气息已顺，脉象较前缓和，而大便犹未通下，因即原方将石膏改用四两，莱菔子改用二钱，如前煎服，服至三次后，大便通下，其热全退，遂停后服。

说明

愚用白虎加人参汤，或以玄参代知母(产后寒温证用
 之)
 ，或以芍药代知母(寒温兼下痢者用之)
 ，或以生地黄代知母(寒温兼阴虚者用之)
 ，或以生山药代粳米(寒温热实下焦气化不固者用之，产后寒温证用之)
 ，又恒于原方之外，加生地黄、玄参、沙参诸药以生津液，加鲜茅根、芦根、生麦芽诸药以宣通气化，初未有加莱菔子者，惟此证之气分虚而且郁，白虎汤中加人参可补其气分之虚，再加莱菔子更可理其气分之郁也。至于莱菔子必须生用者，取其有升发之力也。又须知此证不治以白虎汤而必治以白虎加人参汤者，不但为其气分虚也，凡人外感之热炽盛，真阴又复亏损，此乃极危险之证，此时若但用生地黄、玄参诸滋阴之品不能奏效，即将此等药加于白虎汤中亦不能奏效，惟生石膏与人参并用，独能于邪热炽盛之时立复真阴，此所以伤寒汗吐下后与渴者治以白虎汤时，仲圣不加他药而独加人参也。观拙著方剂篇六卷所载治寒温诸案及药物篇一卷人参解后附载之案，医论篇五卷论白虎汤及白虎加人参汤之用法，则于此理益晓然矣。


温病兼泄泻

王竹荪年四十九岁，得温病兼泄泻。

病因

丙寅仲春，避乱来津。其人素吸鸦片，立志蠲除，因致身弱。于仲夏晚间乘凉稍过，遂得温病，且兼泄泻。

证候

表里俱壮热，舌苔边黄、中黑，甚干，精神昏愦，时作谵语，小便短涩，大便一日夜四五次，带有黏滞，其臭异常，且含有灼热之气。其脉左右皆洪长，重诊欠实，至数略数，两呼吸间可九至。

诊断

此纯系温病之热，阳明与少阳合病也。为其病在阳明，故脉象洪长;为其兼入少阳，故小便短少，至水归大便而滑泻;为其身形素弱，故脉中虽挟有外感之实热，而仍重按不实也。当泻热兼补其正，又大剂徐徐服之，方与滑泻无碍也。

处方

生石膏细末三两
 　生山药一两
 　大生地一两半
 　生杭芍八钱
 　甘草三钱
 　野台参五钱


煎汤三大盅，徐徐温饮下。一次只饮一大口，时为早六点钟，限至晚八点钟服完。此方即白虎加人参汤，以生山药代粳米，以生地代知母，而又加白芍也。以白虎汤清阳明之热，为其脉不实故加人参;为其滑泻故以生山药代粳米，生地代知母;为其少阳之府有热，致小便不利而滑泻，所以又加白芍以清少阳之热，即以利小便也。

效果

所备之药，如法服完。翌晨精神顿爽，大热已退，滑泻亦见愈，脉象已近平和。因泻仍不止，又为疏方用生山药一两，滑石一两，生杭芍五钱，玄参五钱，甘草三钱(此即拙拟之滋阴清燥汤加玄参也)
 。一剂泻止，脉静身凉，脱然全愈。

温病兼吐泻腿抽

族侄秀川，年五十三岁，在天津业商，于仲春下旬得温病兼吐泻，腿筋抽缩作疼。

病因

素为腿筋抽疼病，犯时即卧床不能起，一日在铺中，旧病陡发，急乘洋车回寓，因腿疼出汗在路受风，遂成温病，继又吐泻交作。

证候

表里俱壮热，呕吐连连不止，饮水少许亦吐出，一日夜泻十余次。得病已三日，小便滴沥全无，腿疼剧时恒作号呼，其脉左部浮弦似有力，按之不实。右部则弦长有力，重按甚硬，一息逾五至。

诊断

此证因阴分素亏血不荣筋，是以腿筋抽疼。今又加以外感之壮热，传入阳明以灼耗其阴分，是以其脉象不为洪滑有力而为弦硬有力，此乃火盛阴亏之现象也。其作呕吐者，因其右脉弦硬且长，当有冲气上冲，因致胃气不下行而上逆也。其小便不利大便滑泻者，因阴虚肾亏不能漉水，水归大肠是以下焦之气化不能固摄也。当用拙拟滋阴宣解汤(在方剂篇五卷)
 ，以清热滋阴，调理二便，再加止呕吐及舒筋定疼之品辅之。

处方

生怀山药一两
 　滑石一两
 　生杭芍一两
 　清半夏温水淘三次四钱
 　碎竹茹三钱
 　净青黛二钱
 　连翘钱半
 　蝉退钱半
 　甘草三钱
 　全蜈蚣大者一条为末


药共十味，将前九味煎汤一大盅，送服蜈蚣细末，防其呕吐俾分三次温服，蜈蚣末亦分三次送服，服后口含生姜片以防恶心。

方解

方中用蝉退者，不但因其能托邪外出，因蝉之为物饮而不食，有小便无大便，是以其蜕亦有利小便固大便之力也。用蜈蚣者，因此物节节有脑，原善理脑髓神经，腿筋之抽疼，固由于肝血虚损不能荣筋，而与神经之分支在腿者，实有关系，有蜈蚣以理之，则神经不至于妄行也。

复诊

将药服后呕吐未止，幸三次所服之药皆未吐出，小便通下两次，大便之泻全止，腿疼已愈强半，表里仍壮热，脉象仍弦长有力。为其滑泻已愈，拟放胆用重剂以清阳阴之热，阳明胃之热清，则呕吐当自止矣。

处方

生石膏捣细三两
 　生怀山药两半
 　生怀地黄一两
 　生杭芍五钱
 　滑石五钱
 　碎竹茹三钱
 　甘草三钱


共煎汤一大碗，分四次温饮下。

方解

按用白虎汤之定例，凡在汗吐下后当加人参。此方中以生地黄代知母、生山药代粳米，与石膏、甘草同用，斯亦白虎汤也，而不加人参者，以其吐犹未止，加之恐助胃气上升。于斯变通其方，重用生山药至两半，其冲和稠黏之液，既可代粳米和胃，其培脾滋肾之功，又可代人参补益气血也。至于用白虎汤而复用滑石、芍药者，因二药皆善通利小便，防其水饮仍归大肠也。且芍药与甘草同用名芍药甘草汤，仲圣用以复真阴，前方之小便得通，实芍药之功居多(阴虚小便不利者，必重用芍药始能奏效)
 。矧弦为肝脉，此证之脉象弦硬，肝经必有炽盛之热，而芍药能生肝血、退肝热，为柔肝之要药，即为治脉象弦硬之要药也。

三诊

将药分四次服完，表里之热退强半，腿疼全愈，脉象亦较前缓和，惟呕吐未能全愈，犹恶心懒进饮食，幸其大便犹固。俾先用生赭石细末两半，煎汤一盅半，分三次温饮下，饮至第二次后，觉胃脘开通，恶心全无，遂将赭石停饮，进稀米粥一大瓯，遂又为疏方以清余热。

处方

生石膏捣细一两
 　生怀山药一两
 　生怀地黄一两
 　生杭芍六钱
 　甘草二钱


共煎汤两盅，分两次温服下。

效果

将药两次服完，表里之热全消，大便通下一次，病遂脱然全愈。惟其脉一息犹五至，知其真阴未尽复也。俾用生怀山药轧细过罗，每用七八钱或两许，煮粥调以蔗糖，当点心服之。若服久或觉发闷，可以送服西药百布圣五分，若无西药处，可用生鸡内金细末三分代之。


温病少阴证

表弟刘爽园，二十五岁，业农，于季春得温病。

病因

自正二月间，心中恒觉发热，懒于饮食，喜坐房阴乘凉，薄受外感，遂成温病。

证候

因相距四十余里，初得病时，延近处医者诊治，阅七八日病势益剧，精神昏愦，闭目蜷卧，似睡非睡，懒于言语，咽喉微疼，口唇干裂，舌干而缩，薄有黄苔欲黑，频频饮水不少濡润，饮食懒进，一日之间，惟强饮米汤瓯许，自言心中热而且干，周身酸软无力，抚其肌肤不甚发热，体温三十七度八分，其脉六部皆微弱而沉，左部又兼细，至数如常，大便四日未行，小便短少赤涩。

诊断

此伏气触发于外，感而成温，因肾脏虚损而窜入少阴也。《内经》谓“冬伤于寒，春必病温”，此言冬时所受之寒甚轻，不能即时成为伤寒，恒伏于三焦脂膜之中，阻塞气化之升降，暗生内热，至春阳萌动之时，其所生之热恒激发于春阳而成温。然此等温病未必入少阴也。《内经》又谓“冬不藏精，春必病温”，此言冬不藏精之人，因阴虚多生内热，至春令阳回其内热必益加增，略为外感激发，即可成温病。而此等温病亦未必入少阴也。惟其人冬伤于寒又兼冬不藏精，其所伤之寒伏于三焦，随春阳而化热，恒因其素不藏精乘虚而窜入少阴，此等证若未至春令即化热窜入少阴，则为少阴伤寒，即伤寒少阴证二三日以上，宜用黄连阿胶汤者也;若已至春令始化热窜入少阴，当可名为少阴温病，即温病中内有实热，脉转微细者也。诚以脉生于心，必肾阴上潮与心阳相济，而后其跳动始有力，此所谓一阴一阳互为之根也。盖此证因温邪窜入少阴，俾心肾不能相济，是以内虽蕴有实热，而脉转微细。其咽喉疼者，因少阴之脉上通咽喉，其热邪循经上逆也。其唇裂舌干而缩者，肾中真阴为邪热遏抑不能上潮，而心中之亢阳益妄动上升以铄耗其津液也。至于心中发热且发干，以及大便燥结、小便赤涩，亦无非阴亏阳亢之所致。为其肾阴、心阳不能相济为功，是以精神昏愦，闭目蜷卧，烦人言语，此乃热邪深陷气化隔阂之候。在温病中最为险证。正不可因其脉象无火，身不甚热，而视为易治之证也。愚向拟有坎离互根汤(在医论篇六卷)
 可为治此病的方，今将其方略为加减，俾与病候相宜。

处方

生石膏轧细三两
 　野台参四钱
 　生怀地黄一两
 　生怀山药八钱
 　玄参五钱
 　辽沙参五钱
 　甘草三钱
 　鲜茅根五钱


药共八味，先将前七味煎十余沸，再入鲜茅根，煎七八沸，其汤即成。取清汤三盅，分三次温服下，每服一次调入生鸡子黄一枚。此方若无鲜茅根，可用干茅根两半，水煮数沸，取其汤代水煎药。

方解

温病之实热，非生石膏莫解，辅以人参并能解邪实正虚之热，再辅以地黄、山药诸滋阴之品，更能解肾亏阴虚之热。且人参与滋阴之品同用，又能助肾阴上潮以解上焦之燥热。用鸡子黄者，化学家谓鸡子黄中含有副肾髓质之分泌素，为滋补肾脏最要之品也。用茅根者，以其禀少阳初生之气(春日发生最早)
 ，其质中空凉而能散，用之作引，能使深入下陷之邪热上出外散以消解无余也。

复诊

将药三次服完，周身之热度增高，脉象较前有力，似近洪滑，诸病皆见轻减，精神已振。惟心中仍觉有余热，大便犹未通下，宜再以大剂凉润之药清之，而少佐以补气之品。

处方

生石膏轧细一两
 　大潞参三钱
 　生怀地黄一两
 　玄参八钱
 　辽沙参八钱
 　大甘枸杞六钱
 　甘草二钱
 　鲜茅根四钱


共药八味，先将前七味煎十余沸，再入茅根，煎七八沸，其汤即成。取清汤两大盅，分两次温服下，每服一次调入生鸡子黄一枚。

效果

将药连服两剂，大便通下，病遂全愈。

说明

此证之脉象沉细，是肾气不能上潮于心，而心肾不交也。迨服药之后，脉近洪滑，是肾气已能上潮于心而心肾相交也。为其心肾相交，是以诸病皆见轻减，非若寻常温病其脉洪大为增剧也。如谓如此以论脉跳动，终属理想之谈者，可更进征诸西人之实验，夫西人原谓肾司漉水，以外别无他用者也。今因其实验益精，已渐悟心肾相济之理，曾于所出之新药发明之。近今德国所出之药，有苏泼拉来宁为强心要药。药后附以说明，谓人肾脏之旁有小核名副肾，其汁周流身中调剂血脉，经医家发明副肾之汁有收束血管，增进血压及强心止血之力。然此汁在于人身者不能取，遂由法普唯耳坑厂用化学方法造成精制副肾液粉子(苏发拉来宁)
 ，尤比天然副肾液之功力为佳，乃强心、强脉、止血、敛津、增长血压之要药也。夫医家之论肾原取广义，凡督脉、任脉、冲脉及胞室与肾相连之处皆可为副肾，彼所谓副肾约不外此类。详观西人之所云云，不亦确知心肾可以相济乎。所有异者，中医由理想而得，故所言者肾之气化，西人由实验而得，故所言者肾之形迹。究之人之先天原由气化以生形迹，至后天更可由形迹以生气化，形迹与气化实乃无所区别也。


温病结胸

张姓叟，年近五旬，住天津西关外下头，以缮缉破鞋为业，于季夏得温病结胸证。

病因

心有忿怒，继复饱食，夜眠又当窗受风，晨起遂觉头疼发热，心下痞闷，服药数次病益进。

证候

初但心下痞闷，继则胸膈之间亦甚痞塞，且甚烦热，其脉左部沉弦，右部沉牢。

诊断

寒温下早成结胸，若表有外感，里有瘀积，不知表散药与消积药并用，而专事开破以消其积，则外感乘虚而入亦可成结胸。审证察脉，其病属结胸无疑，然其结之非剧，本陷胸汤之义而通变治之可也。

处方

病者旬余辍工，家几断炊，愚怜其贫，为拟简便之方，与以自制通彻丸(即牵牛轧取头次末，水泛为小丸)
 五钱及自制离中丹(即益元散以生石膏代滑石)
 两半，俾先服通彻丸三钱，迟一点半钟，若不觉药力猛烈，再服下所余二钱，候须臾再服离中丹三钱，服后多饮开水，俾出汗。若痞塞开后，仍有余热者，将所余离中丹分数次徐徐服之，每服后皆宜多饮开水取微汗。

效果

如法将两种药服下，痞塞与烦热皆愈。

温病结胸

赵殿杰，年四十二岁，盐山人，在天津西门外开利源恒织布工厂，得温病结胸证。

病因

季春下旬，因饭后有汗出受风，翌日头疼，身热无汗，心中发闷，医者外散其表热，内攻其发闷，服药后表未汗解，而热与发闷转加剧。医者见服药无效，再疏方时益将攻破之药加重，下大便一次，遂至成结胸证。

证候

胸中满闷异常，似觉有物填塞，压其气息不能上达，且发热嗜饮水，小便不利，大便日溏泻两三次。其脉左部弦长，右部中分似洪而重按不实，一息五至强。

诊断

此证因下早而成结胸，又因小便不利而致溏泻，即其证脉合参，此乃上实下虚，外感之热兼挟有阴虚之热也。治之者宜上开其结，下止其泻，兼清其内伤、外感之热，庶可奏效。

处方

生怀山药一两五钱
 　生莱菔子捣碎一两
 　滑石一两
 　生杭芍六钱
 　甘草三钱


共煎汤一大盅，温服。

复诊

服药后上焦之结已愈强半，气息颇形顺适，灼热亦减，已不感渴，大便仍溏，服药后下一次，脉象较前平和仍微数，遂再即原方略加减之。

处方

生怀山药一两五钱
 　生莱菔子捣碎八钱
 　滑石八钱
 　生杭芍五钱
 　甘草三钱


先用白茅根(鲜者更好
 )、青竹茹各二两，同煎数沸，取汤以之代水煎药。

效果

将药煎服后，诸病皆愈，惟大便仍不实，俾每日用生怀山药细末两许，水调煮作茶汤，以之送服西药百布圣五分，充作点心，以善其后。

温　　病

俞寿卿，年过四旬，住天津大胡同经理房租，于孟夏得温病。

病因

与人动气争闹，头面出汗为风所袭，遂成温病。

证候

表里俱发热，胸膈满闷有似结胸，呼吸甚觉不利，夜不能寐，其脉左右皆浮弦有力，舌苔白厚，大便三日未行。

诊断

此病系在太阳而连及阳明、少阳也。为其病在太阳，所以脉浮;为其连及阳明，所以按之有力;为其更连及少阳，是以脉浮有力而又兼弦也。其胸膈满闷呼吸不利者，因其怒气溢于胸中，挟风邪痰饮凝结于太阳部位也。宜外解太阳之表，内清阳明之热，兼和解其少阳，更开荡其胸膈，方为完全之策。

处方

生石膏捣细二两
 　蒌仁炒捣二两
 　生莱菔子捣碎八钱
 　天花粉六钱
 　苏子炒捣三钱
 　连翘三钱
 　薄荷叶二钱
 　茵陈二钱
 　龙胆草二钱
 　甘草二钱


共煎汤一大盅，温服后，覆衾取微汗。

效果

服药后阅一小时，遍身得汗，胸次豁然，温热全消，夜能安睡，脉已和平如常，惟大便犹未通下，俾但用西药旃那叶一钱，开水浸服两次，大便遂通下。

风　　温

赵印龙，邑北境许孝子庄人，年近三旬，业农，于孟秋得风温病。

病因

孟秋下旬，农人忙甚，因劳力出汗过多，复在树阴乘凉过度，遂得风温病。

证候

胃热气逆，服药多呕吐。因此屡次延医服药，旬余无效。及愚诊视，见其周身壮热，心中亦甚觉热，五六日间饮食分毫不进，大便数日未行。问何不少进饮食?自言有时亦思饮食，然一切食物闻之皆臭恶异常。强食之即呕吐，所以不能食也。诊其脉弦长有力，右部微有洪象，一息五至。


诊断

即此证脉相参，知其阳明府热已实，又挟冲气上冲，所以不能进食，服药亦多呕也。欲治此证当以清胃之药为主，而以降冲之药辅之。则冲气不上冲，胃气亦必随之下降，而呕吐能止，即可以受药进食矣。

处方

生石膏捣细三两
 　生赭石轧细一两
 　知母八钱
 　潞党参四钱
 　粳米三钱
 　甘草二钱


共煎汤一大碗，分三次温服下。

方解

此方乃白虎加人参汤又加赭石，为其胃腑热实故用白虎汤，为其呕吐已久故加人参，为其冲胃上逆故又加赭石也。

效果

将药三次服完，呕吐即止，次日减去赭石，又服一剂，大便通下，热退强半。至第三日减去石膏一两，加玄参六钱，服一剂，脉静身凉，而仍分毫不能饮食，憎其臭味如前。愚晓其家人曰:此病已愈，无须用药，所以仍不饮食者，其胃气不开也。胃之食物莫如莱菔，可用鲜莱菔切丝香油炒半熟，而以葱酱作汤勿过熟，少调以绿豆粉俾服之。至汤作熟时，病人仍不肯服，迫令尝少许，始知香美，须臾服尽两碗，从此饮食复常。病人谓其家人曰:吾从前服药十余剂，病未见愈，今因服莱菔汤而霍然全愈，若早知莱菔汤能如此治病，则吾之病不早愈乎?其家人不觉失笑。

附记

曾记弱冠时，比邻有病外感痰喘者，延邑中老医皮荣伯先生，投以小青龙汤一剂喘即愈，然觉胸中似有雾气弥漫不能进食。皮君曰，此乃湿气充盛，是以胃气不开也，此当投以开胃之剂。为疏方用《金匮》苓桂术甘汤，煎服后未半刻，陡觉胸中阴霾顿开，毫无障碍，遂能进食，见者皆惊其用药之神奇。夫皮君能如此用药，诚无愧名医之目。而益叹经方之神妙，诚有不可令人思议者矣。此因一用莱菔，一用古方，均开胃于顷刻之间，故附志之。

风温兼伏气化热

陈百生督军(前任陕西)
 ，年四十六岁，寓天津广东路，得风温兼伏气化热病。

病因

因有事乘京奉车北上时，当仲夏归途受风，致成温热病。

证候

其得病之翌日，即延为诊视，起居如常，惟觉咽喉之间有热上冲，咳嗽吐痰，音微哑，周身似拘束酸软，脉象浮而微滑，右关重按甚实，知其证虽感风成温，而其热气之上冲咽喉，实有伏气化热内动也。若投以拙拟寒解汤(在方剂篇五卷中，有生石膏一两)
 原可一汗而愈。富贵之人其身体倍自郑重，当此病之初起而遽投以石膏重剂，彼将疑而不肯服矣。因与之商曰:将军之病，原可一药而愈，然必须方中生石膏一两。夫石膏原和平之药不足畏，若不欲用时而以他凉药代之，必不能一剂治愈也。陈督曰:我之病治愈原不心急，即多服几剂药无妨。愚见其不欲轻服石膏，遂迁就为之拟方。盖医以救人为目的，正不妨委曲以行其道也。

处方

薄荷叶三钱
 　青连翘三钱
 　蝉退二钱
 　知母六钱
 　玄参六钱
 　天花粉六钱
 　甘草二钱


共煎汤一大盅，温服。

复诊

翌日复延为诊视，言服药后周身得微汗，而表里反大热，咳嗽音哑益甚，何以服如此凉药而热更增加，将毋不易治乎?言之若甚恐惧者。诊其脉洪大而实，左右皆然，知非重用石膏不可。因谓之曰，此病乃伏气化热，又兼有新感之热，虽在初得亦必须用石膏清之方能治愈。吾初次已曾言之，今将军果欲愈此证乎，殊非难事，然此时但用石膏一两不足恃也，若果能用生石膏四两，今日必愈，吾能保险也。问石膏四两一次全服乎?答曰，非也。可分作数次服，病愈则停服耳。陈督闻愚言似相信，求为出方，盖因其有恐惧之心，故可使相信耳。

处方

生石膏捣细四两
 　粳米六钱


共煎汤至米熟，取汤四盅，分四次徐徐温饮下。病愈不必尽剂，饮至热退而止。大便若有滑泻，尤宜将药急停服。至方中石膏既开生者，断不可误用煅者。若恐药房或有差误，可向杂货铺中买大块石膏自制细用之。盖此时愚至津未久，津地医者率用煅石膏，鲜有用生石膏者，前此开方曾用生石膏三两，药房以煅者误充，经愚看出，是以此次如此谆谆告语也。

复诊

翌日又延为诊视，相迎而笑曰，我今热果全消矣，惟喉间似微觉疼，先生可再为治之。问药四盅全服乎?答曰，全服矣。当服至三盅后，心犹觉稍热，是以全服，且服后并无大便滑泻之病，石膏真良药也。再诊其脉已平和如常。原无须服药，问其大便，三日犹未下行。为开滋阴润便之方，谓服至大便通后，喉疼亦必自愈，即可停药勿服矣。

温病兼痧疹

舒啸岑，天津二区华新公司办公处经理，年四十五岁，于仲夏得温病兼痧疹。

病因

舒君原精医术，当温疹流行之时，屡次出门为人诊病，受其传染因得斯病。

证候

其前数日皆系自治，屡次服表疹清热之药，疹已遍身出齐而热仍不退，因求愚为诊治。其表里俱觉发热，且又烦躁异常，无片时宁静，而其脉则微弱不起，舌苔薄而微黄，大便日行一次不干不溏，小便赤涩短少。

诊断

此证当先有伏气化热，因受外感之传染而激发，缘三焦脂膜窜入少阴遏抑肾气，不能上与心火相济，是以舌苔已黄，小便短赤，阳明府热已实，而其脉仍然无力也。其烦躁异常者，亦因水火之气不相交也。此虽温病，实与少阴伤寒之热者无异，故其脉亦与少阴伤寒之脉同。当治以白虎加人参汤，将原方少为变通，而再加托表疹毒之品辅之。


处方

生石膏捣细二两
 　大潞参四钱
 　天花粉八钱
 　生怀山药八钱
 　鲜茅根四钱
 　甘草二钱


共煎汤两盅，分两次温服下。

此方即白虎加人参汤以花粉代知母，生山药代粳米，而又加鲜茅根也。花粉与知母皆能清热，而花粉于清热之外又善解毒，山药与粳米皆能和胃，而山药于和胃之外又能滋肾。方中之义，用白虎汤以治外感实热，如此变通则兼能清其虚热解其疹毒，且又助以人参更可治证实脉虚之热，引以鲜茅根并可治温病下陷之热也。

复诊

将药煎服一剂，热退强半，烦躁亦大轻减，可安睡片时。至翌日过午，发热烦躁又如旧，脉象仍然无力，因将生石膏改用三两，潞参改用五钱，俾煎汤三盅，分三次温饮下。每饮一次，调入生鸡子黄一枚，服后其病亦见愈。旋又反复，且其大便一日两次，知此寒凉之药不可再服。乃此时愚恍然会悟，得治此证之的方矣。

处方

鲜白茅根切碎六两


添凉水五盅，在炉上煎一沸，即将药罐离开炉眼，约隔三寸许，迟十分钟再煎一沸，又离开炉眼，再迟十分钟，视其茅根皆沉水底其汤即成。若茅根不沉水底，可再煎一沸，约可取清汤三盅，乘热顿饮之，以得微汗方佳。

效果

此方如法服两剂，其病脱然愈矣。

说明

此证其伏气之化热，固在三焦，而毒菌之传染，实先受于上焦，于斯毒热相并随上焦之如雾而弥漫于全身之脏腑经络不分界限。茅根禀少阳最初之气，凉而能散，且其形不但中空，周遭爿上皆小孔玲珑透彻，故能通达经络脏腑无微不至。惟性甚平和，非多用不能奏效。是以一剂重用至六两，其凉散之力，能将脏腑经络间之毒热尽数排出(茅根能微汗利小便，皆其排出之道路)
 ，毒热清肃，烦躁自除矣。愚临证五十年，用白虎加人参汤时不知凡几，约皆随手奏效。今此证两次用之无效，而竟以鲜白茅根收其功，此非愚所素知，乃因一时会悟后则屡次用之皆效，故特详之以为治温疹者开一法门也。若其脉象洪滑甚实者，仍须重用石膏清之，或石膏茅根并用亦可。又按:白茅根必须用鲜者，且必如此煎法方效。但依之成功多用可至十两，少用亦须至四两，不然此证前两方中皆有茅根四钱未见效验，其宜多用可知矣。又药房中若无鲜者，可自向洼中剖之，随处皆有。若剖多不能一时皆用，以湿土埋之永久不坏。

温病兼劳力过度

族弟印春，年三十八岁，业商，于孟夏来津，于旅次得温病。

病因

时天气炎热，途中自挽辘车，辛苦过力，出汗受风，至津遂成温病。

证候

表里俱觉甚热，合目恒谵语，所言多劳力之事。舌苔白厚，大便三日未行，脉象左部弦硬，右部洪实而浮，数逾五至。

诊断

此证因长途炎热劳碌，脏腑间先有积热，又为外感所袭，则其热陡发。其左脉弦硬者，劳力过度肝肾之阴分有伤也。右部洪实者，阳明之府热已实也。其洪实兼浮者，证犹连表也。拟治以白虎加人参汤以玄参代知母，生山药代粳米，更辅以透表之药以引热外出。

处方

生石膏捣细三两
 　大潞参四钱
 　玄参一两
 　生怀山药六钱
 　甘草三钱
 　西药阿斯必林一瓦


将前五味共煎汤两大盅，先温服一盅，迟半点钟将阿斯必林用开水送下，俟汗出后再将所余一盅分两次温服下。

效果

将药服一盅后，即不作谵语，须臾将阿斯必林服下，遍体得汗，继又将所余之汤药徐徐服下，其病霍然全愈。

说明

白虎汤中以石膏为主药，重用至三两，所以治右脉之洪实也;于白虎汤中加人参更以玄参代知母，生山药代粳米，退热之中大具滋阴之力(石膏、人参并用，能于寒温大热之际，立复真阴)
 ，所以治左脉之弦硬也。用药如用兵，料敌详审，步伍整齐，此所以战则必胜也。至于脉象兼浮，知其表证未罢，犹可由汗而解，遂佐以阿斯必林之善透表者以引之出汗，此所谓因其病机而利导之也。若无阿斯必林之处，于方中加薄荷叶一钱，连翘二钱，亦能出汗。若疑二药如此少用，似不能出汗者，观方剂篇五卷寒解汤后之诠语自明。

按:

石膏之原质为硫氧氢钙化合而成。其性凉而能散，是以白虎汤证及白虎加人参汤证，往往于服药后周身得汗而解者。即使服药后未即得汗，而石膏所含硫氧氢之宣散力，实能排逐内蕴之热，息息自毛孔透出，此虽非汗解亦等于出汗也。

又按:

阿斯必林之原质存于杨柳皮中。杨柳在春日发生最早，原禀少阳初生之气，其性凉而长于表散，且有以皮达皮之妙用。西人又制以硫酸(即硫氧)
 ，与石膏之原质原有相同之处，是以既能发表又善退热，然其透表之力胜于石膏，而其退热之力则远不如石膏。是以温病初得其内热未实者，用开水送服一瓦或一瓦强，得汗即愈。若其内热既已炽盛，其证犹连表可发汗者，单用阿斯必林发汗不效，若用生石膏两许，其脉甚洪实者，或用生石膏至二两，煎汤一大盅，送服阿斯必林以发汗则效。即服后不出汗，其病亦可愈。此愚屡经试验而确知其然者也。

温病兼下痢

天津大胡同，范姓媪，年过五旬，得温病兼下痢证。


病因

家务劳心，恒动肝火，时当夏初，肝阳正旺，其热下迫，遂患痢证。因夜间屡次入厕又受感冒，兼发生温病。

证候

表里皆觉发热，时或作渴，心中烦躁，腹中疼甚剧，恒作呻吟。昼夜下痢十余次，旬日之后系纯白痢，其舌苔厚欲黄，屡次延医服药，但知治痢且用开降之品，致身体虚弱卧不能起，其脉左右皆弦而有力，重按不实，搏近五至。

诊断

此病因肝火甚盛，兼有外感之热已入阳明，所以脉象弦而有力。其按之不实者，因从前服开降之药过多也。其腹疼甚剧者，因弦原主疼，兹则弦而且有力，致腹中气化不和故疼甚剧也。其烦躁者，因下久阴虚，肾气不能上达与心相济，遂不耐肝火温热之灼耗，故觉烦躁也。宜治以清温凉肝之品，而以滋阴补正之药辅之。

处方

生杭芍一两
 　滑石一两
 　生怀山药一两
 　天花粉五钱
 山楂片四钱
 　连翘三钱
 　甘草三钱


共煎汤一大盅，温服。

复诊

将药煎服一剂，温热已愈强半，下痢腹疼皆愈，脉象亦见和缓，拟再用凉润滋阴之剂，以清其余热。

处方

生怀山药一两
 　生杭芍六钱
 　天花粉五钱
 　生怀地黄五钱
 　玄参五钱
 　山楂片三钱
 　连翘二钱
 　甘草二钱


共煎汤一大盅，温服。

效果

将药连服两剂，病遂全愈。惟口中津液短少恒作渴，运动乏力，俾用生怀山药细末煮作茶汤，兑以鲜梨自然汁，当点心服之，日两次，浃辰之间当即可复原矣。盖山药多含蛋白质原善滋阴，而其补益之力又能培养气化之虚耗。惟其性微温，恐与病后有余热者稍有不宜，藉鲜梨自然汁之凉润以相济为用，则为益多矣。

温病兼脑膜炎

天津东门里经司胡同，侯姓幼男，年八岁，得温病兼脑膜炎。

病因

蒙学暑假乍放，幼童贪玩，群在烈日中嬉戏，出汗受风，遂得斯证。

证候

闭目昏昏，呼之不应，周身灼热无汗，其脉洪滑而长，两寸尤盛。其母言病已三日，昨日犹省人事，惟言心中发热，至夜间即昏无知觉。然以水灌之犹知下咽，问其大便三日未行，其母泣问犹可救否?答以准可为之治愈。

诊断

此温热之病，阳明府热已实，其热循经上升兼发生脑膜炎也。脑藏神明主知觉，神经因热受伤，是以知觉全无，宜投以大剂白虎汤以清胃腑之热，而复佐以轻清之品，以引药之凉力上行，则脑中之热与胃腑之热全清，神识自明了矣。

处方

生石膏捣细三两
 　知母八钱
 　　连翘三钱
 　茵陈钱半
 　甘草三钱
 　粳米五钱


煎至米熟其汤即成，取清汁三茶杯，徐徐分三次温服，病愈无须尽剂。

效果

服至两次已明了能言，自言心中犹发热，将药服完，其热遂尽消，霍然全愈。

说明

脑膜炎之名，创自西人。所谓炎者，谓其膜红、热、肿、疼也。此多为伤寒温病之兼证，故中医对于此证皆责之阳明热实。然均是阳明热实，而其神明有昏愦不昏愦之殊，实因其脑膜有炎有不炎也，是以西人之说原自可信。然脑中所藏者元神，心中所藏者识神，故寒温之热，若窜入手少阴，亦可使神明昏愦(此证极少)
 。西人不知心中有识神，而热入手少阴以昏人之神明，自非西人所能知也。

温热泄泻

天津一区钱姓幼男，年四岁，于孟秋得温热兼泄泻，病久不愈。

病因

季夏感受暑温，服药失宜，热留阳明之府，久则灼耗胃阴，嗜凉且多嗜饮水。延至孟秋，上热未消，而下焦又添泄泻。

证候

形状瘦弱已极，周身灼热，饮食少许则恶心欲呕吐。小便不利，大便一昼夜十余次，多系稀水，卧不能动，哭泣无声，脉数十至且无力(四岁时，当以七至为正脉)
 ，指纹现淡红色，已透气关。

诊断

此因外感之热久留耗阴，气化伤损，是以上焦发热懒食，下焦小便不利而大便泄泻也。宜治以滋阴清热，利小便兼固大便之剂。

处方

生怀山药一两五钱
 　滑石一两
 　生杭芍六钱
 　甘草三钱


煎汤一大盅，分数次徐徐温服下。

方解

此方即拙著方剂篇五卷中滋阴清燥汤也。原方生山药是一两，今用两半者，因此幼童瘦弱已极，气化太虚也。方中之义，山药与滑石同用，一利小便，一固大便，一滋阴以退虚热，一泻火以除实热。芍药与甘草同用，甘苦化合，味近人参，能补益气化之虚损。而芍药又善滋肝肾以利小便，甘草又善调脾胃以固大便，是以汇集而为一方也。

效果

将药连服两剂，热退泻止，小便亦利，可进饮食，惟身体羸瘦不能遽复。俾用生怀山药细末七八钱许，煮作粥，调以白糖，作点心服之。且每次送西药百布圣一瓦，如此将养月余始胖壮。

附记

此钱姓幼男之舅，系西医杨秀章君，为愚在陆军充军医正时之从事。见愚治愈此病，深叹中药若用之得法，有挽回造化之权。于斯从愚兼习中医，今已深窥医理之奥，中西并用而为救世之良医矣。


大热成温病

卢姓，盐山人，在天津包修房屋，大热成温病。

病因

孟秋天气犹热，开窗夜寝受风，初似觉凉，翌日即大热成温病。

证候

初次延医服药，竟投以麻、桂、干姜、细辛大热之剂，服后心如火焚，知误服药，以箸探喉，不能吐。热极在床上乱滚，证甚危急。急来迎愚，及至言才饮凉水若干，病热稍愈。然犹呻吟连声，不能安卧。诊其脉近七至，洪大无伦，右部尤甚。舌苔黄厚，大便三日未行。

诊断

此乃阳明胃腑之热已实，又误服大热之剂，何异火上添油，若不急用药解救，有危在目前之虞。幸所携药囊中有自制离中丹(系用生石膏一两、朱砂二分制成)
 ，先与以五钱，俾用温开水送下。过半点钟，心中之热少解，可以安卧。俾再送服五钱，须臾呻吟亦止。再诊其脉，较前和平，此时可容取药，宜再治以汤剂以期全愈。

处方

生石膏三两
 　知母一两
 　生山药六钱
 　玄参一两
 　甘草三钱


煎汤三盅，分三次温饮下。

效果

当日将药服完，翌日则脉静身凉，大便亦通下矣。

间歇热

胡珍簠之幼子，年三岁，病间歇热。

病因

先因失乳，饮食失调，泄泻月余，甫愈，身体虚弱，后又薄受外感，遂成间歇热。

证候

或昼、或夜发灼无定时，热近两点钟，微似有汗，其热始解。如此循环不已，体益虚弱。

诊断

此乃内伤、外感相并而为间歇热。盖外感之证，在少阳可生间歇热;内伤之病，在厥阴亦生间歇热(肝虚者，恒寒热往来)
 。证虽兼内伤、外感，原宜内伤、外感并治，为治外感用西药，取孺子易服;治内伤用中药，先后分途施治，方为稳妥。

处方

安知歇貌林一瓦，为一日之量，分作三次，开水化服。将此药服完后，其灼必减轻，继用生地八钱，煎汤一茶杯，分多次徐徐温饮下，灼热当全愈。但用生地者，取其味甘易服也。

效果

先将安知歇貌林服下，每服一次，周身皆微有凉汗，其灼见轻减。翌日又将生地煎汤，如法服完，病即霍然愈矣。盖生地虽非补肝虚正药，而能滋肾水以生肝，更能凉润肝血，则肝得其养，其肝之虚者，自然转虚为强矣。


第四卷

温病门

温病兼虚热

高振之，山西人，年二十八岁，来天津谋事，寓居其友家一区陈宅，于仲秋得温病。

病因

朋友招饮，饮酒过度，又多喝热茶，周身出汗，出外受风。

证候

周身骨节作疼，身热三十九度四分，心中热而且渴，舌苔薄而微黄。大便干燥，小便短赤，时或干嗽，身体酸软殊甚，动则眩晕，脉数逾五至，浮弦无力。自始病至此已四十日矣，屡次延医服药无效。

诊断

此证乃薄受外感，并非难治之证。因治疗失宜，已逾月而外表未解，内热自不能清。病则懒食，又兼热久耗阴，遂由外感之实热，酿成内伤之虚热，二热相并，则愈难治矣。斯当以大滋真阴之药为主，而以解表泻热之药佐之。

处方

生怀山药一两
 　生怀地黄一两
 　玄参一两
 　沙参六钱
 　生杭芍六钱
 　大甘枸杞五钱
 　天冬五钱
 　天花粉五钱
 　滑石三钱
 　甘草三钱


共煎汤一大碗，分三次温饮下，其初饮一次时，先用白糖水送服西药阿斯必林半瓦，然后服汤药。

复诊

初服药一次后，周身得汗，骨节已不觉疼，二次、三次继续服完，热退强半，小便通畅，脉已不浮弦，跳动稍有力，遂即原方略为加减，俾再服之。

处方

生怀山药一两
 　生怀地黄八钱
 　玄参六钱
 　沙参六钱
 　大甘枸杞六钱
 　天门冬六钱
 　滑石三钱
 　甘草二钱
 　真阿胶捣碎
 三钱


药共九味，先将前八味煎汤两大盅，去渣入阿胶融化，分两次温服。其服初次时，仍先用白糖水送服阿斯必林三分瓦之一。此方中加阿胶者，以其既善滋阴，又善润大便之干燥也。

效果

将药先服一次，周身又得微汗，继将二分服下，口已不渴，其日大便亦通下。便下之后，顿觉精神清爽，灼热全无，病遂从此愈矣。

按

方中重用大队凉润之品，滋真阴即以退实热，而复以阿斯必林解肌，滑石利小便者，所以开实热之出路也。至于服阿斯必林半瓦，即遍身得汗者，因体虚者其汗易出，而心有燥热之人，得凉药之濡润亦恒自出汗也。

温病体虚

辽宁清丈局科员刘敷辰之幼子，年七岁，于暮春得温病。

病因

因赴澡塘洗澡，汗出未竭，遽出冒风，遂成温病。

证候

病初得时，医者不知用辛凉之药解肌，而竟用温热之药为发其汗，迨汗出遍体，而灼热转剧。又延他医遽以承气下之，病尤加剧，因其无可下之证而误下也。从此不敢轻于服药，迟延数日见病势浸增，遂延愚为诊视。其精神昏愦，间作谵语，气息微喘，肌肤灼热。问其心中亦甚觉热，唇干裂有凝血，其舌苔薄而黄，中心干黑，频频饮水不能濡润。其脉弦而有力，搏近六至，按之不实，而左部尤不任重按，其大便自服药下后未行。

诊断

此因误汗、误下，伤其气化，兼温热既久阴分亏耗，乃邪实正虚之候也。宜治以大剂白虎加人参汤。以白虎汤清其热，以人参补其虚，再加滋阴之品数味，以滋补阴分之亏耗。

处方

生石膏捣细四两
 　知母一两
 　野党参五钱
 　大生地黄一两
 　生怀山药七钱
 　玄参四钱
 　甘草三钱


共煎汤三大盅，分三次温饮下。病愈者勿须尽剂，热退即停服。白虎加人参汤中无粳米者，因方中有生山药可代粳米和胃也。

效果

三次将药服完，温热大减，神已清爽，大便犹未通下，心中犹觉发热，诊其脉仍似有力，遂将原方去山药，仍煎三盅，俾徐徐温饮下，服至两盅大便通下，遂停药勿服，病全愈。

温热腹疼兼下痢

天津一区教堂后，张姓媪，年过五旬，先得温病腹疼，即又下痢。

病因

因其夫与子相继病故，屡次伤心，蕴有内热，又当端阳节后，天气干热非常，遂得斯证。

证候

腹中搅疼，号呼辗转不能安卧，周身温热，心中亦甚觉热，为其卧不安枕，手足扰动，脉难细诊，其大致总近热象，其舌色紫而干，舌根微有黄苔，大便两日未行。

诊断

此乃因日日伤心，身体虚损，始则因痛悼而脏腑生热，继则因热久耗阴而更生虚热，继又因时令之燥热内侵与内蕴之热相并，激动肝火下迫腹中，是以作疼，火热炽盛，是以表里俱觉发热。此宜清其温热，平其肝火，理其腹疼，更宜防其腹疼成痢也。

处方

先用生杭芍一两，甘草三钱，煎汤一大盅，分两次温服。每次送服卫生防疫宝丹(方载方剂篇霍乱门)
 四十粒，约点半钟服完两次，腹已不疼。又俾用连翘一两，甘草三钱，煎汤一大盅，分作三次温服。每次送服拙拟离中丹三钱(方即益元散以生石膏代滑石)，嘱约两点钟温服一次。


复诊

翌日晚三点钟，复为诊视，闭目昏昏，呼之不应。其家人言，前日将药服完，里外之热皆觉轻减，午前精神颇清爽，午后又渐发潮热，病热一时重于一时。前半点钟呼之犹知答应，兹则大声呼之亦不应矣。又自黎明时下脓血，至午后已十余次。今则将近两点钟未见下矣。诊其脉左右皆似大而有力，重按不实，数近六至，知其身体本虚，又因屡次下痢，更兼外感实热之灼耗，是以精神昏愦，分毫不能支持也。拟放胆投以大剂白虎加人参汤，复即原方略为加减，俾与病机适宜。

处方

生石膏捣细三两
 　野台参五钱
 　生杭芍一两
 　生怀地黄一两
 　甘草三钱
 　生怀山药八钱


共煎汤三盅，分三次徐徐温服下。

此方系以生地黄代原方中知母，生山药代原方中粳米，而又加芍药。以芍药与方中甘草并用，即《伤寒论》中芍药甘草汤，为仲圣复真阴之妙方。而用于此方之中，又善治后重腹疼，为治下痢之要药也。

复诊

将药三次服完后，时过夜半，其人豁然省悟，其家人言自诊脉疏方后，又下脓血数次，至将药服完，即不复下脓血矣。再诊其脉，大见和平，问其心中，仍微觉热，且觉心中怔忡不安。拟再治以凉润育阴之剂，以清余热，而更加保合气化之品，以治其心中怔忡。

处方

玄参一两
 　生杭芍六钱
 　净萸肉六钱
 　生龙骨捣碎六钱
 　生牡蛎捣碎六钱
 　沙参四钱
 　酸枣仁炒捣四钱
 　甘草二钱


共煎汤两盅，分两次温服。每服一次，调入生鸡子黄一枚。

效果

将药连服三剂，余热全消，心中亦不复怔忡矣。遂停服汤药，俾用生怀山药细末一两弱，煮作茶汤，少兑以鲜梨自然汁，当点心服之，以善其后。

说明

温而兼痢之证，愚治之多矣，未有若此证之剧者。盖此证腹疼至辗转号呼不能诊脉，不但因肝火下迫欲作痢也，实兼有外感毒疠之气以相助为虐。故用芍药以泻肝之热，甘草之缓肝之急，更用卫生防疫宝丹以驱逐外侵之邪气。迨腹疼已愈，又恐其温热增剧，故又俾用连翘甘草煎汤，遂服离中丹以清其温热，是以其证翌日头午颇见轻。若即其见轻时而早为之诊脉服药，原可免后此之昏沉，乃因翌日相延稍晚，竟使病势危至极点，后幸用药得宜，犹能挽回，然亦险矣。谚有之“走马看伤寒”，言其病势变更之速也，至治温病亦何独不然哉。又此证过午所以如此加剧者，亦以其素本阴虚，又自黎明下痢脓血多次，则虚而益虚;再加以阴亏之虚热，与外感之实热相并，是以其精神即不能支持，所赖方中药味无多，而举凡虚热、实热及下痢所生之热，兼顾无遗，且又煎一大剂分三次温饮下，使药力前后相继，此古人一煎三服之法，愚遵此法以挽回险证救人多矣。非然者则剂轻原不能挽回重病，若剂重作一次服病人又将不堪。惟将药多煎少服，病愈不必尽剂，此以小心行其放胆，洵为挽回险病之要着也。

温病兼下痢

津海道尹袁霖普君之夫人，年三十六岁，得温病兼下痢证。

病因

仲秋乘火车赴保定归母家省视，往来辛苦，路间又兼受风，遂得温病兼患下痢。

证候

周身壮热，心中热而且渴，下痢赤多白少，后重腹疼，一昼夜十余次。舌苔白厚，中心微黄，其脉左部弦硬，右部洪实，一息五至。

诊断

此风温之热已入阳明之府，是以右脉洪实，其炽盛之肝火下迫肠中作痢，是以左脉弦硬。夫阳明脉实而渴者，宜用白虎加人参汤，因其肝热甚盛，证兼下痢，又宜以生山药代粳米以固下焦气化，更辅以凉肝调气之品，则温与痢庶可并愈。

处方

生石膏捣细三两
 　　野党参四钱
 　　生怀山药一两
 　　生杭芍一两
 　　知母六钱
 　　白头翁五钱
 　　生麦芽四钱
 　　甘草四钱


将药煎汤三盅，分三次温饮下。

复诊

将药分三次服完，温热已退强半，痢疾已愈十之七八，腹已不疼，脉象亦较前和平，遂即原方略为加减，俾再服之。

处方

生石膏捣细二两
 　　野台参三钱
 　　生怀山药八钱
 　　生杭芍六钱
 　　知母五钱
 　　白头翁五钱
 　　秦皮三钱
 　　甘草三钱


共煎汤两盅，分两次温服下。

效果

将药煎服两剂，诸病皆愈，惟脉象似仍有余热，胃中似不开通懒于饮食。俾用鲜梨、鲜藕、莱菔三者等分，切片煮汁，送服益元散三钱许，日服两次，至三次则喜进饮食，脉亦和平如常矣。

说明

凡温而兼痢之证，最为难治。盖温随下痢深陷而永无出路，即痢为温热所灼而益加疼坠，惟石膏与人参并用，能升举下陷之温邪，使之徐徐上升外散。而方中生山药一味，在白虎汤中能代粳米以和胃，在治痢药中又能固摄下焦气化，协同芍药、白头翁诸药以润肝滋肾，从容以奏肤功也。至于麦芽炒用之为消食之品，生用之不但消食实能舒发肝气，宣散肝火，而痢病之后重可除也。至后方加秦皮者，取其性本苦寒，力善收涩，藉之以清热补虚，原为痢病将愈最宜之品。是以《伤寒论》白头翁汤中亦藉之以清厥阴热痢也。

袁霖普君，为桓仁名孝廉，虽在仕途多年，而胸怀冲淡不改儒素本色。拙著之书曾为呈部注册，对于愚之医学极为推奖。故方中如此重用寒凉而心中坦然不疑，是以愚得放手速为之治愈也。若在他富贵之家为开此等方，则决不肯服矣。

温病兼下痢

天津河北玄纬路，姚姓媪，年六旬有二，于孟秋得温病兼下痢。


病因

孟秋天气犹热，且自觉心中有火，多食瓜果，又喜当风乘凉，遂致病温兼下痢。

证候

周身灼热，心中热且渴，连连呻吟不止，一日夜下痢十二三次，赤白参半，后重腹疼，饮食懒进，恶心欲呕，其脉左部弦而兼硬，右部似有力而重按不实，数近六至。延医治疗近旬日病益加剧。

诊断

其左脉弦而兼硬者，肝血虚而胆火盛也。其右脉似有力而重按不实者，因其下痢久而气化已伤，外感之热又侵入阳明之府也。其数六至者，缘外感之热灼耗已久，而其真阴大有亏损也。证脉合参，此乃邪实正虚之候。拟用拙定通变白虎加人参汤及通变白头翁汤(两方皆在方剂篇三卷痢疾门)
 二方相并治之。

处方

生石膏捣细二两
 　　野台参四钱
 　　生怀山药一两
 　　生杭芍一两
 　　白头翁四钱
 　　金银花四钱
 　　秦皮二钱
 　　生地榆二钱
 　　甘草二钱
 　　广三七轧细二钱
 　　鸦胆子去皮拣成实者五十粒


共药十一味，先用白糖水送服三七、鸦胆子各一半，再将余药煎汤两盅，分两次温服下。至煎渣再服时，亦先服所余之三七、鸦胆子。

复诊

将药煎服，日进一剂，服两日表里之热皆退，痢变为泻，仍稍带痢，泻时仍觉腹疼后重而较前轻减，其脉象已近平和，此宜以大剂温补止其泄泻，再少辅以治痢之品。

处方

生怀山药一两
 　　炒怀山药一两
 　　龙眼肉一两
 　　大云苓片三钱
 　　生杭芍三钱
 　　金银花三钱
 　　甘草二钱


共煎汤一大盅，温服。

效果

将药煎服两剂，痢已净尽而泻未全愈，遂即原方去金银花、芍药，加白术三钱，服两剂其泻亦愈。

暑温兼泄泻

天津估衣街西头万全堂药局，侯姓学徒，年十三岁，得暑温兼泄泻。

病因

季夏天气暑热，出门送药受暑，表里俱觉发热，兼头目眩晕。服药失宜，又兼患泄泻。

证候

每日泄泻十余次，已逾两旬，而心中仍觉发热懒食，周身酸软无力，时或怔忡，小便赤涩发热，其脉左部微弱，右部重按颇实，搏近六至。

诊断

此暑热郁于阳明之府，是以发热懒食，而肝肾气化不舒，是以小便不利致大便泄泻也。当清泻胃腑，调补肝肾，病当自愈。

处方

生怀山药两半
 　　滑石一两
 　　生杭芍六钱
 　　净萸肉四钱
 生麦芽三钱
 　　甘草三钱


共煎汤一大盅，温服。

复诊

服药一剂泻即止，小便通畅，惟心中犹觉发热，又间有怔忡之时，遂即原方略为加减，俾再服之。

处方

生怀山药一两
 　　生怀地黄一两
 　　净萸肉八钱
 　　生杭芍六钱
 　　生麦芽二钱
 　　甘草二钱


共煎汤一大盅，温服。

效果

将药连服两剂，其病霍然全愈。

说明

初次所用之方，即拙拟之滋阴清燥汤(在方剂篇五卷)
 加山萸肉、生麦芽也。从来寒温之热传入阳明，其上焦燥热下焦滑泻者，最为难治，因欲治其上焦之燥热，则有碍下焦之滑泻;欲补其下焦之滑泻，则有碍上焦之燥热，是以医者对之恒至束手。然此等证若不急为治愈，则下焦滑泻愈久，上焦燥热必愈甚，是以本属可治之证，因稍为迟延竟至不可救者多矣。惟拙拟之滋阴清燥汤，山药与滑石并用，一补大便，一利小便。而山药多液，滑石性凉，又善清上焦之燥热，更辅以甘草、芍药以复其阴(仲景谓作芍药甘草汤，以复其阴)
 ，阴复自能胜燥热，而芍药又善利小便，甘草亦善调大便，汇集四味为方，凡遇证之上焦燥热下焦滑泻者，莫不随手奏效也。间有阳明热实，服药后滑泻虽止而燥热未尽清者，不妨继服白虎汤。其热实体虚者，或服白虎加人参汤，若虑其复作滑泻，可于方中仍加滑石三钱，或更以生山药代粳米煎取清汤，一次只饮一大口，徐徐将药服完，其热全消，亦不至复作滑泻。愚用此法救人多矣，滋阴清燥汤后，附有治愈多案可参观也。至此案方中加萸肉、生麦芽者，因其肝脉弱而不舒，故以萸肉补之，以生麦芽调之，所以遂其条达之性也。至于第二方中为泻止小便已利，故去滑石。为心中犹怔忡，故将萸肉加重。为犹有余热未清，故又加生地黄。因其余热无多，如此治法已可消除净尽，无须服白虎汤及白虎加人参汤也。

温　　　病

孙雨亭，武清县人，年三十三岁，小学教员，喜阅医书，尤喜阅拙著《衷中参西录》。于孟秋时得温病，在家治不愈，遂来津求为诊治。

病因

未病之前，心中常觉发热，继因饭后有汗，未暇休息，陡有急事冒风出门，致得温病。

证候

表里俱觉壮热，嗜饮凉水食凉物，舌苔白厚，中心已黄，大便干燥，小便短赤，脉象洪长有力，左右皆然，一分钟七十八至。

诊断

此因未病之先已有伏气化热，或有暑气之热内伏，略为外感所激，即表里陡发壮热，一两日间阳明府热已实，其脉之洪长有力是明征也。拟投以大剂白虎汤，再少佐以宣散之品。


处方

生石膏捣细四两
 　　知母一两
 　　鲜茅根六钱
 　　青连翘三钱
 　　甘草三钱
 　　粳米三钱


共煎汤三盅，分三次温服下。

复诊

将药分三次服完，表里之热分毫未减，脉象之洪长有力亦仍旧，大便亦未通下。此非药不对证，乃药轻病重，药不胜病也。夫石膏之性《本经》原谓其微寒，若遇阳明大热之证，当放胆用之。拟即原方去连翘加天花粉，再将石膏加重。

处方

生石膏六两
 　　知母一两
 　　天花粉一两
 　　鲜茅根六钱
 甘草四钱
 　　粳米四钱


共煎汤三大盅，分三次温服下。

复诊

将药分三次服完，下燥粪数枚，其表里之热仍然不退，脉象亦仍有力。愚谓雨亭曰，余生平治寒温实热证，若屡次治以大剂白虎汤而其热不退者，恒将方中石膏研极细，将余药煎汤送服即可奏效，今此证正宜用此方，雨亭亦以为然。

处方

生石膏研极细二两
 　　生怀山药二两
 　　甘草六钱


将山药、甘草煎汤一大碗，分多次温服。每次送服石膏末二钱许，热退勿须尽剂，即其热未尽退，若其大便再通下一次者，亦宜将药停服。

效果

分六次将汤药饮完，将石膏送服强半，热犹未退，大便亦未通下，又煎渣取汤两盅，分数次送服石膏末，甫完，陡觉表里热势大增。时当夜深，不便延医。雨亭自持其脉弦硬异常，因常阅《衷中参西录》，知脉虽有力而无洪滑之致者，用白虎汤时皆宜加人参，遂急买高丽参五钱，煮汤顿饮下，其脉渐渐和缓，热亦渐退，至黎明其病霍然全愈矣。

说明

按伤寒定例，凡用白虎汤若在汗吐下后及渴者，皆宜加人参。细询此证之经过始知曾发大汗一次，此次所服之药虽非白虎汤原方，实以山药代粳米，又以石膏如此服法，其力之大，可以不用知母是其方亦白虎汤也。若早加党参数钱，与山药、甘草同煎汤以送服石膏，当即安然病愈。乃因一时疏忽，并未见及，犹幸病者自知医理以挽回于末路。此虽白虎汤与人参前后分用之，仍不啻同时并用之也。

又按

此证加人参于白虎汤中其益有三，发汗之后人之正气多虚，人参大能补助正气，俾正气壮旺自能运化药力以胜邪，其为益一也;又发汗易伤津液，津液伤则人之阴分恒因之亏损，人参与石膏并用，能于邪热炽盛之时滋津液以复真阴，液滋阴复则邪热易退，其为益二也;又用药之法，恒热因凉用凉因热用，《内经》所谓伏其所因也，此证用山药、甘草煎汤送服石膏之后，病则纯热，药则纯凉，势若冰炭不相容，是以其热益激发而暴动，加人参之性温者以为之作引，此即凉因热用之义，为凉药中有热药引之以消热，而后热不格拒转与化合，热与凉药化合则热即消矣，此其为益三也。统此三益观之，可晓然于此病之所以愈，益叹仲圣制方之妙。即约略用之，亦可挽回至险之证也。

温病兼项后作疼

李芳岑督军之太夫人，年八旬有三，于孟夏得温病，兼项后作疼。

病因

饭后头面有汗，忽隔窗纱透入凉风，其汗遂闭，因得斯证。

证候

项疼不能转侧，并不能俯仰，周身发灼热，心中亦热，思凉物，脉象左部弦而长，右部则弦硬有力，大便干燥，小便短少。

诊断

此因汗出腠理不闭，风袭风池、风府，是以项疼，因而成风温也。高年之脉，大抵弦细，因其气虚所以无甚起伏，因其血液短少，是以细而不濡。至于弦硬而长有力，是显有温热之现象也。此当清其实热，辅以补正兼解表之品。

处方

生石膏轧细一两
 　　野台参三钱
 　　生怀地黄一两
 　　生怀山药五钱
 　　玄参三钱
 　　沙参三钱
 　　连翘二钱


西药阿斯必林一瓦，先将阿斯必林用白糖水送下，即将中药煎汤一大盅，至甫出汗时，即将汤药乘热服下。

效果

如法将药服下后，周身得汗，表里之热皆退，项之疼大减，而仍未脱然。俾每日用阿斯必林一瓦强(约三分)，分三次用白糖水送下，隔四点钟服一次。若初次服后微见汗者，后两次宜少服，如此两日，项疼全愈。盖阿斯必林不但能发汗去热，且能为热性关节疼痛之最妙药也。

温病兼胁疼

李镜波律师，寓天津河北三马路颐寿里，年三十八岁，于孟冬上旬得温病。

病因

其夫人于秋间病故，子女皆幼，处处须自经管，伤心又兼劳心，遂致暗生内热，薄受外感，遽成温病。

证候

初得时，即表里俱热，医者治以薄荷、连翘、菊花诸药。服后微见汗，病稍见轻。至再诊时，病人自觉呼吸短气，此气郁不舒也。医者误以为气虚，遂于清热药中加党参以补其气，服后右胁下陡然作疼，彻夜不能卧，亦不能眠。心中发热，舌苔白厚，大便四日未行。其左右脉皆弦，右部尤弦而有力，一分钟八十二至。

诊断

凡脉象弦者主疼，又主血液短少，此证之右胁非常疼痛，原为证脉相符，而其伤心劳心以致暗生内热者，其血液必然伤损，此亦证脉相符也。其右脉弦而有力者，外感之热已入阳明之府也。拟治以白虎汤而辅以开郁滋阴之品。

处方

生石膏轧细二两
 　　知母八钱
 　　玄参八钱
 　　天冬八钱
 川楝子捣碎五钱
 　　生莱菔子捣碎五钱
 　　连翘三钱
 　　甘草二钱
 　　粳米三钱


共煎汤两大盅，分两次温服下。

复诊

将药服完，热退强半，胁疼已愈三分之二，脉象变为浮弦，惟胸膈似觉郁闷，大便犹未通下。再治以宽胸清热润燥之剂，为其脉浮有还表之象，宜再少加透表之药以引之外出，其病当由汗而解。

处方

糖瓜蒌切碎二两
 　　生石膏捣细一两
 　　知母五钱
 　　玄参五钱
 　　连翘三钱
 　　川楝子捣碎四钱
 　　甘草二钱


共煎汤两盅，分二次温服下。其服完两次之后，迟一点钟再服西药阿斯必林一瓦。温覆以取微汗。

效果

如法将药服完，果周身皆得微汗，病若失，其大便亦通下矣。


风温兼喘促

辽宁小南关柴市旁，赫姓幼子，年五岁，得风温兼喘促证。

病因

季春下旬，在外边嬉戏，出汗受风，遂成温病。医治失宜，七八日间又添喘促。

证候

面红身热，喘息极迫促，痰声辘辘，目似不瞬。脉象浮滑，重按有力。指有紫纹，上透气关，启口视其舌，苔白而润。问其二便，言大便两日未行，小便微黄，然甚通利。

诊断

观此证状况已危至极点，然脉象见滑，虽主有痰亦足征阴分充足。且视其身体胖壮，知犹可治，宜用《金匮》小青龙加石膏汤，再加杏仁、川贝以利其肺气。

处方

麻黄一钱
 　　桂枝尖一钱
 　　生杭芍三钱
 　　清半夏二钱
 杏仁去皮捣碎二钱
 　　川贝母捣碎二钱
 　　五味子捣碎一钱
 　　干姜六分
 细辛六分
 　　生石膏捣细一两


共煎汤一大盅，分两次温服下。

方解

《金匮》小青龙加石膏汤，原治肺胀，咳而上气，烦躁而喘。然其石膏之分量，仅为麻、桂三分之二(《金匮》小青龙加石膏汤，其石膏之分量原有差误，医论篇五卷曾详论之)
 ，而此方中之生石膏则十倍于麻桂，诚以其面红身热，脉象有力，若不如此重用石膏，则麻、桂、姜、辛之热即不能用矣。又《伤寒论》小青龙汤加减之例，喘者去麻黄加杏仁，今加杏仁而不去麻黄者，因重用生石膏以监制麻黄，则麻黄即可不去也。

复诊

将药服尽一剂，喘愈强半，痰犹壅盛，肌肤犹灼热，大便犹未通下，脉象仍有力，拟再治以清热利痰之品。

处方

生石膏捣细二两
 　　瓜蒌仁炒捣二两
 　　生赭石轧细一两


共煎汤两盅，分三次，徐徐温饮下。

效果

将药分三次服完，火退痰消，大便通下，病遂全愈。

说明

此案曾登于《名医验案类编》，何廉臣先生评此案云:“风温犯肺，肺胀喘促，小儿尤多。病最危险，儿科专家，往往称为马脾风者此也。此案断定为外寒束内热，仿《金匮》小青龙加石膏汤，再加贝母开豁清泄，接方用二石、蒌仁等清镇滑降而痊。先开后降，步骤井然。惟五岁小儿能受如此重量，可见北方风气刚强，体质茁实，不比南方人之体质柔弱也。正惟能受重剂，故能奏速功。”

观何廉臣先生评语，虽亦推奖此案，而究嫌药量过重，致有南北分别之设想。不如此案药方之分量若作一次服，以治五岁孺子诚为过重。若分作三次服，则无论南北，凡身体胖壮之孺子皆可服也。试观近今新出之医书，治产后温病，有一剂用生石膏半斤者矣，曾见于刘蔚楚君《证治丛录》，刘君原广东香山人也。治鼠疫病亦有一剂用生石膏半斤者矣，曾见于李健颐君《鼠疫新篇》，李君原福建平潭人也。若在北方治此等证，岂药之分量可再加增乎?由此知医者之治病用药，不可定存南北之见也。且愚亦尝南至汉皋矣，曾在彼处临证处方，未觉有异于北方，惟用发表之剂则南方出汗较易，其分量自宜从轻。然此乃地气寒暖之关系，非其身体强弱之关系也。既如此，一人之身则冬时发汗与夏时发汗，其所用药剂之轻重自迥殊也。

尝细验天地之气化，恒数十年而一变。仲景当日原先著《伤寒论》，后著《金匮要略》。《伤寒论》小青龙汤，原有五种加法，而独无加石膏之例。因当时无当加石膏之病也。至著《金匮》时，则有小青龙加石膏汤矣。想其时已现有当加石膏之病也。忆愚弱冠时，见医者治外感痰喘证，但投以小青龙汤原方即可治愈。后数年愚临证遇有外感痰喘证，但投以小青龙汤不效，必加生石膏数钱方效。又迟数年必加生石膏两许，或至二两方效。由斯知为医者当随气化之转移，而时时与之消息，不可拘定成方而不知变通也。

秋温兼伏气化热

天津鼓楼东，徐姓媪，年五十九岁，于中秋上旬得温病，兼有伏气化热。

病因

从前原居他处，因迁居劳碌，天气燥热，有汗受风，遂得斯病。

证候

晨起觉周身微发热兼酸懒不舒，过午陡觉表里大热且其热浸增，及晚四点钟往视时，见其卧床闭目，精神昏昏，呻吟不止。诊其脉左部沉弦，右部洪实，数近六至。问其未病之前，曾有拂意之事乎?其家人曰:诚然，其禀性褊急，恒多忧思，且又易动肝火。欲见其舌苔，大声呼数次，始知启口，视其舌上似无苔而有肿胀之意，问其大便，言素恒干燥。

诊断

其左脉沉弦者，知其肝气郁滞不能条达，是以呻吟不止，此欲藉呻吟以舒其气也。其右脉洪实者，知此证必有伏气化热，窜入阳明，不然则外感之温病，半日之间何至若斯之剧也。此当用白虎汤以清阳明之热，而以调气舒肝之药佐之。


处方

生石膏捣细二两
 　　知母八钱
 　　生莱菔子捣碎三钱
 　　青连翘三钱
 　　甘草二钱
 　　粳米四钱


共煎汤两盅，分两次温服。

方解

莱菔子为善化郁气之药，其性善升亦善降，炒用之则降多于升，生用之则升多于降，凡肝气之郁者宜升，是以方中用生者。至于连翘，原具有透表之力，而用于此方之中，不但取其能透表也，其性又善舒肝，凡肝气之郁而不舒者，连翘皆能舒之也。是则连翘一味，既可佐白虎以清温热，更可辅莱菔以开肝气之郁滞。

复诊

将药两次服完，周身得汗，热退十之七八，精神骤然清爽。左脉仍有弦象而不沉，右脉已无洪象而仍似有力，至数之数亦减。问其心中仍有觉热之时，且腹中知饥而懒于进食，此则再宜用凉润滋阴之品清其余热。

处方

玄参一两
 　　沙参五钱
 　　生杭芍四钱
 　　生麦芽三钱
 　　鲜茅根四钱
 　　滑石三钱
 　　甘草二钱


共煎汤一大盅，温服。方中有滑石者，欲其余热自小便泻出也。

效果

将药连服两剂，大便通下，其热全消。能进饮食，脉象亦和平矣。而至数仍有数象，俾再用玄参两半，潞参三钱，煎服数剂以善其后。

说明

医者论温病之成，多言由于伏气化热，而推本于《内经》“冬伤于寒，春必病温”二语，谓所受之伏气皆为冬令所感之寒。夫春日之温病，谓系冬日所感之寒化热，斯原近理，至夏日、秋日，皆有温病，若亦谓系冬日所感之寒化热则非是。盖凡伏气伏于三焦脂膜之中，能阻塞人身气化之流通，其人恒不易得汗。若能遍体出透汗，其伏气即可随汗发出。由斯而论，人之春日或可不出汗，至夏日则人有不出汗者乎?至夏日屡次出汗，纵有伏气有不暗消者乎?盖人四时皆可受外感，其受外感之轻者不能即发，皆可伏于三焦脂膜之中而为伏气。至于伏气之化热，冷时则迟，暖时则速，若交夏令以后，其化热不过旬日间耳。乃医者多不悟此理，仍执定旧说，遂致来西医之讥，谓病菌之伏于人身，其发皆有定期，未有至一月者，而况至数月乎?此固西医之轻言多事，然亦中医自遗人以口实也。

温病兼呕吐

刘秀岩，年三十二岁，住天津城北金钢桥西，小学教员，于季夏得温热病，兼呕吐不受饮食。

病因

学校与住宅相隔甚近，暑假放学，至晚仍在校中宿卧，一日因校中无人，其衾褥被人窃去，追之不及，因努力奔跑，周身出汗，乘凉歇息，遂得斯病。

证候

心中烦热，周身时时汗出，自第二日，呕吐不受饮食。今已四日，屡次服药亦皆吐出，即渴时饮水亦恒吐出。舌苔白厚，大便四日未行。其脉左部弦硬，右部弦长有力，一息五至。

诊断

其脉左部弦硬者，肝胆之火炽盛也。右部弦长者，冲气挟胃气上冲也。弦长而兼有力者，外感之热已入阳明之府也。此证因被盗怒动肝气，肝火上冲，并激动冲气挟胃气亦上冲，而外感之热又复炽盛于胃中以相助为虐，是以烦热汗出不受饮食而吐药吐水也，此当投以清热镇逆之剂。

处方

生石膏细末二两
 　　生赭石细末六钱
 　　镜面朱砂细末五钱


和匀分作五包，先送服一包，过两点钟再送服一包，病愈即停服，不必尽剂。方用散剂不用汤剂者，止呕吐之药丸散优于汤剂也。

效果

服至两包，呕吐已愈，心中犹觉烦热。服至四包，烦热全愈，大便亦通下矣。

说明

石膏为石质之药，本重坠且又寒凉，是以白虎汤中以石膏为主，而以甘草缓之，以粳米和之，欲其服后留恋于胃中，不至速于下行。故用石膏者，忌再与重坠之药并用，恐其寒凉侵下焦也;并不可与开破之药同用，因开破之药力原下行也。乃今因肝气、胆火相并上冲，更激动冲气挟胃气上冲，且更有外感之热助之上冲，因致脏腑之气化有升无降。是以饮食与药至胃中皆不能存留，此但恃石膏之寒凉重坠原不能胜任，故特有赭石之最有压力者以辅之。此所以旋转脏腑中之气化，而使之归于常也。设非遇此等证脉，则石膏原不可与赭石并用也。

温病兼呕吐

天津北门里，杨姓媪，年过五旬，于冬春得温病兼呕吐。

病因

家庭勃谿，激动肝胆之火，继因汗出受风，遂得此证。

证候

表里壮热，呕吐甚剧，不能服药，少进饮食亦皆吐出，舌苔白厚，中心微黄，大便三日未行，其脉左部弦长，右部洪长，重按皆实。

诊断

此少阳、阳明合病也。为其外感之热已入阳明胃腑，是以表里俱壮热，而舌苔已黄，为其激动之火积于少阳肝胆，是以其火上冲频作呕吐。治此证者欲其受药不吐，当变汤剂为散，且又分毫无药味，庶可奏效。

处方

生石膏细末一两
 　　鲜梨两大个


将梨去皮，切片，蘸石膏末，细细嚼服。

复诊

将梨片与石膏末嚼服一强半未吐，迟两点钟又将所余者服完，自此不复呕吐，可进饮食，大便通下一次。诊其脉犹有余热，问其心中亦仍觉热，而较前则大轻减矣，拟改用汤剂以清其未尽之热。

处方

生石膏捣细一两
 　　生杭芍八钱
 　　玄参三钱
 　　沙参三钱
 连翘二钱
 　　甘草二钱
 　　鲜白茅根三钱


药共七味，先将前六味水煎十余沸，入鲜白茅根再煎三四沸，取汤一大盅，温服。

效果

将药如法煎服一剂，热又减退若干，脉象已近和平，遂即原方将石膏改用六钱，芍药改用四钱，又服一剂，病遂全愈。

或问

石膏为清阳明之主药，此证原阳明、少阳均有实热，何以用石膏但清阳明之热而病即可愈?答曰:凡药服下，原随气血流行无处不到。石膏虽善清阳明之热，究之，凡脏腑间蕴有实热，石膏皆能清之。且凡呕吐者皆气上逆也，石膏末服，其石质之重坠大能折其上逆之气使之下行。又有梨片之甘凉开胃者以辅之，所以奏效甚捷也。若当秋夏之交无鲜梨时，可以西瓜代之。


温病兼衄血便血

天津城西梁家嘴，陈姓童子，年十五岁，在学校肄业，于仲秋得温病，兼衄血、便血。

病因

初因周身发热出有斑点，有似麻疹。医用凉药清之，斑点即回，连服凉药数剂，周身热已退，而心中时觉烦躁。逾旬日，因薄受外感，其热陡然反复。

证候

表里壮热，衄血两次，小便时或带血，呕吐不受饮食，服药亦多吐出，心中自觉为热所灼，怔忡莫支。其脉摇摇而动，数逾五至，左右皆有力，而重按不实。舌苔白而欲黄，大便三日未行。

处方

本拟投以白虎加人参汤，恐其服后作呕，遂用生石膏细末三两，生怀山药二两，共煎汤一大碗，俾徐徐温饮下。为防其呕吐，一次只饮一大口，限定四小时将药服完。

方解

凡呕吐之证，饮汤则吐，服粥恒可不吐。生山药二两煎取浓汁与粥无异，且无药味，服后其黏滞之力自能留恋于胃中。且其温补之性，又能固摄下焦以止便血，培养心气以治怔忡也。而以治此温而兼虚之证，与石膏相伍为方，以石膏清其温，以山药补其虚，虽非白虎加人参汤，而亦不啻白虎加人参汤矣。

效果

翌日复诊，热退十之七八，心中亦不怔忡，少进饮食亦不呕吐，衄血便血皆愈。脉象力减，至数仍数，又俾用玄参二两，潞参、连翘各五钱，仍煎汤一大碗，徐徐温饮下，尽剂而愈，大便亦即通下。盖其大热已退而脉仍数者，以其有阴虚之热也。玄参、潞参并用，原善退阴虚作热，而犹恐其伏有疹毒，故又加连翘以托之外出也。

按

此证若能服药不吐，投以大剂白虎加人参汤，大热退后其脉即可不数。乃因其服药呕吐，遂变通其方，重用生山药二两与生石膏同煎服。因山药能健脾滋肾，其补益之力虽不如人参，实有近于人参处也。至大热退后，脉象犹数，遂重用玄参二两以代石膏，取其能滋真阴兼能清外感余热，而又伍以潞参、连翘各五钱，潞参即古之人参，此由白虎加人参之义化裁而出，故虚热易退，而连翘又能助玄参凉润之力外透肌肤，则余热亦易清也。

温　　　疹

天津南门西沈家台，杨姓幼子，年四岁，于季春发生温疹。

病因

春暖时气流行，比户多有发生此病者，因受传染。

证候

周身出疹甚密，且灼热异常，闭目昏昏，时作谵语，气息迫促，其唇干裂紫黑，上多凝血，脉象数而有力，大便不实，每日溏泻两三次。

诊断

凡上焦有热之证，最忌下焦滑泻。此证上焦之热已极，而其大便又复溏泻，欲清其热，又恐其溏泻益甚，且在发疹，更虞其因溏泻毒内陷也。是以治此证者，当上清其热，下止其泻，兼托疹毒外出，证候虽险，自能治愈。

处方

生怀山药一两
 　　滑石一两
 　　生石膏捣细一两
 　　生杭芍六钱
 　　甘草三钱
 　　连翘三钱
 　　蝉退去土钱半


共煎一大盅，分多次徐徐温饮下。

效果

分七八次将药服完。翌日视之其热大减，诸病皆见愈。惟不能稳睡，心中似骚扰不安，其脉象仍似有力。遂将方中滑石、石膏皆减半，煎汤送安宫牛黄丸半丸，至煎渣再服时，又送服半丸病遂全愈。

温疹兼喉痧

天津瑞云里，沈姓学生，年十六岁，于仲春得温疹兼喉痧证。

病因

因在体育场中游戏，努力过度，周身出汗为风所袭，遂得斯病。

证候

初病时微觉恶寒头疼，翌日即表里俱壮热，咽喉闷疼。延医服药病未见轻，喉中疼闷似加剧，周身又复出疹，遂延愚为诊治。其肌肤甚热，出疹甚密，连无疹之处其肌肤亦红，诚西人所谓猩红热也。其心中亦自觉热甚，其喉中扁桃腺处皆红肿，其左边有如榆荚一块发白。自言不惟饮食疼难下咽，即呼吸亦甚觉有碍。诊其脉左右皆洪滑有力，一分钟九十八至。愚为刺其少商出血，复为针其合谷，又为拟一清咽、表疹、泻火之方，俾服之。

处方

生石膏捣细二两
 　　玄参六钱
 　　天花粉六钱
 　　射干三钱
 牛蒡子捣碎三钱
 　　浙贝母三钱
 　　青连翘三钱
 　　鲜芦根三钱
 　　甘草钱半
 　　粳米三钱


共煎汤两大盅，分两次温服下。

复诊

翌日过午复为诊视，其表里之热皆稍退，脉象之洪滑亦稍减，疹出又稍加多。从前三日未大便，至此则通下一次。再视其喉，其红肿似加增，白处稍大，病人自言此时饮水必须努力始能下咽，呼吸之滞碍似又加剧。愚曰:此为极危险之病，非刺患处出血不可。遂用圭式小刀，于喉左右红肿之处，各刺一长口放出紫血若干，遽觉呼吸顺利。拟再投以清热消肿托表疹毒之剂。


处方

生石膏捣细一两
 　　天花粉六钱
 　　赤芍三钱
 　　板蓝根三钱
 　　牛蒡子捣细三钱
 　　生蒲黄三钱
 　　浙贝母三钱
 　　青连翘三钱
 　　鲜芦根三钱


共煎一大盅半，分两次温服。

方解

赤芍药张隐庵、陈修园皆疑是山中野草之根，以其纹理甚粗，与园中所植之芍药根迥异也。然此物出于东三省。愚亲至其地，见山坡多生此种芍药，开单瓣红花，其花小于寻常芍药花约三倍，而其叶则确系芍药无疑。盖南方亦有赤芍药，而其根仍白，兹则花赤其根亦赤，是以善入血分活血化瘀也。又浙贝治嗽，不如川贝，而以之治疮，浙贝似胜于川贝，以其味苦性凉能清热解毒也。

效果

将药连服两剂，其病脱然全愈。

说明

《灵枢》痈疽篇谓，痈发嗌中，名曰猛疽，不治化为脓，脓不泻塞咽，半日死。此证咽喉两旁红肿日增，即痈发嗌中名为猛疽者也。其脓成不泻则危在目前。若其剧者必俟其化脓而后泻之，又恒有迫不及待之时，是以此证因其红肿已甚有碍呼吸，急刺之以出其紫血而红肿遂愈，此所谓防之于预也。且化脓而后泻之，其疮口恒至溃烂，若未成脓而泻，其紫血所刺之口半日即合矣。

喉证原有内伤、外感之殊，其内伤者虽宜注重清热，亦宜少佐以宣散之品。如《白喉忌表抉微》方中之用薄荷、连翘是也。由外感者虽不忌用表散之品，然宜表散以辛凉，不宜表散以温热，若薄荷、连翘、蝉退、芦根诸药，皆表散之佳品也。

或有谓喉证若由于外感，虽麻黄亦可用者。然用麻黄必须重用生石膏佐之。若《伤寒论》之麻杏甘石汤，诚为治外感喉证之佳方也。特是其方原非治喉证之方，是以方中石膏仅为麻黄之两倍，若借以治外感喉证，则石膏当十倍于麻黄。若遇外感实火炽盛者，石膏尤宜多加方为稳妥。是以愚用此方以治外感喉证时，麻黄不过用至一钱，而生石膏恒用至两余，或重用至二两也。然此犹论喉证之红肿不甚剧者，若至肿甚有碍呼吸，不惟麻黄不可用，即薄荷亦不可用，是以治此证方中止用连翘、芦根也。

以上所论者，无论内伤、外感，皆咽喉证之属热者也。而咽喉中之变证，间有真寒假热者，又当另议治法。医论篇四卷载有治此等咽喉证之验案可参观。

温病兼喉痧痰喘

马心琢，天津城里乡祠前皮局工人，年二十八岁，于季秋得温病兼喉痧痰喘证。

病因

初因外出受风感冒甚微，医者用热药发之，陡成温病，而喉病喘病遂同时发现。

证候

表里俱壮热，喘逆咳嗽，时吐痰涎，咽喉左边红肿作疼(即西人所谓扁桃体炎)。其外边项左侧亦肿胀，呼吸皆有窒碍。为其病喉且兼喘逆，则吸气尤形困难，必十分努力始能将气吸入。其舌苔白而薄，中心微黄。小便赤涩，大便四日未行。其脉左右皆弦长，右部重诊有力，一分钟九十六至。

诊断

此乃外感之热已入阳明之府，而冲气又挟胃气、肝火上冲也。为其外感之热已入阳明之府，是以右脉之力胜于左脉，为其冲气挟胃气、肝火上冲，是以左右脉皆弦长。病现喘逆及咽喉肿疼，其肿痛偏左者，正当肝火上升之路也。拟治以麻杏甘石汤，兼加镇冲降胃，纳气利痰之品以辅之，又宜兼用针刺放血以救目前之急。

处方

麻黄一钱
 　　生石膏捣细二两
 　　生赭石轧细一两
 　　生怀山药八钱
 　　杏仁去皮炒捣三钱
 　　连翘三钱
 　　牛蒡子捣碎三钱
 　　射干二钱
 　　甘草一钱


共煎汤两盅，分两次温服。

又于未服药之前，用三棱针刺其两手少商出血，用有尖小刀刺其咽喉肿处，开两小口令其出血，且用硼砂、西药盐酸加里，融以三十倍之水，俾其含漱。又于两手合谷处为之行针。其咽喉肿处骤然轻减，然后服药。

复诊

将药服后，其喘顿愈强半，呼吸似无妨碍，表里之热亦愈强半，脉象亦较前平和，其右部仍然有力。胸膈似觉郁闷，有时觉气上冲，仍然咳嗽，大便犹未通下。拟再治以开郁降气，清热理嗽之剂。

处方

糖瓜蒌切碎二两
 　　生石膏捣细一两
 　　生赭石轧细五钱
 　生杭芍三钱
 　　川贝母三钱
 　　碎竹茹三钱
 　　牛蒡子捣碎三钱


共煎汤一大盅，温服。

效果

将药煎服一剂，大便通下，诸病皆愈。惟一日之间犹偶有咳嗽之时，俾用川贝母细末和梨蒸食之，以善其后。

说明

凡用古人成方治病，其药味或可不动，然必细审其药之分量或加或减，俾与病机相宜。如麻杏甘石汤原方，石膏之分量仅为麻黄之两倍，而此证所用麻杏甘石汤则石膏之分量二十倍于麻黄矣。盖《伤寒论》之麻杏甘石汤原非为治喉证而设，今藉之以治喉证。原用麻黄以散风定喘，又因此证之喉肿太甚，有碍呼吸而方中犹用麻黄，原为行险之道，故麻黄仅用一钱，而又重用生石膏二两以监制之。且于临服药时先用刀开其患处，用针刺其少商与合谷，此所以于险中求稳也。尝闻友人杨达夫言有一名医深于《伤寒论》，自著有《注解伤寒论》之书行世，偶患喉证，自服麻杏甘石汤竟至不起，使其用麻杏甘石汤时，亦若愚所用者如此加减，又何患喉证不愈乎?纵使服药不能即愈，又何至竟不起乎?由此知非古人之方误人。麻杏甘石汤原为发汗后及下后，汗出而喘，无大热者之的方，原未言及治喉证也。而欲藉之以治喉证，能勿将药味之分量为之加减乎?尝总核《伤寒论》诸方用于今日，大抵多稍偏于热，此非仲景之不善制方也。自汉季至今，上下相隔已一千六百余年，其天地之气化，人生之禀赋，必有不同之处，是以欲用古方皆宜细为斟酌也。


温病兼喉疼

胡珍簠，道尹，年五十四岁，原籍云南，寓天津一区，于仲秋感受温病兼喉疼证。

病因

子孙繁多，教养皆自经心，又兼自理家中细务，劳心过度，暗生内热。且日饮牛乳两次作点心，亦能助热，内热上潮，遂觉咽喉不利，至仲秋感受风温，陡觉咽喉作疼。

证候

表里俱觉发热，咽喉疼痛，妨碍饮食。心中之热时觉上冲，则咽喉之疼即因之益甚。周身酸懒无力，大便干燥，脉象浮滑而长，右关尤重按有力，舌上白苔满布。

诊断

此证脉象犹浮，舌苔犹白，盖得病甫二日，表证犹未罢也。而右关重按有力，且时觉有热上冲咽喉者，是内伤外感相并而为病也。宜用重剂清其胃腑之热，而少佐以解表之品，表解里清，喉之疼痛当自愈矣。

处方

生石膏捣细四两
 　　西药阿斯必林一瓦


单将生石膏煎汤一大盅，乘热将阿斯必林融化其中服之。因阿斯必林之原质，存于杨柳皮津液中，实为酸凉解肌之妙药，与大量之石膏并用，服后须臾其内伤、外感相并之热，自能化汗而解也。

效果

服后约半点钟，其上半身微似有汗，而未能遍身透出，迟一点钟，觉心中之热不复上冲，咽喉疼痛轻减，时在下午一点钟。至晚间临睡时，仍照原方再服一剂，周身皆得透汗，安睡一夜。翌晨诸病若失矣。

胡珍簠君前清名进士，为愚民纪后初次来津之居停也。平素博极群书，对于医书亦恒素披阅。惟误信旧说，颇忌生用石膏。经愚为之解析则豁然顿悟，是以一日之间共服生石膏八两而不疑，经此番治愈之后，益信生石膏为家常必需之品。恒预轧细末数斤，凡家中人有心中觉热者，即用两许，煮水饮之，是以家中终岁鲜病者。

温病兼阴虚

高诚轩，邻村张马村人，年二十五岁，业农，于仲夏得温病。

病因

仲夏上旬，麦秋将至，远出办事，又欲急回收麦，长途趋行于烈日之中，辛苦殊甚，因得温病。其叔父鲁轩与其表叔毛仙阁皆邑中名医，又皆善治温病。二人共治旬日无效，盖因其劳力过甚，体虚不能托病外出也。

证候

愚诊视时，其两目清白，竟无所见，两手循衣摸床，乱动不休，谵语无伦，分毫不省人事。其大便从前滑泻，此时虽不滑泻，每日仍溏便一两次，脉象浮而无力，右寸之浮尤甚，两尺按之即无，一分钟数至一百二十至。舌苔薄黄，中心干而微黑。

诊断

诊视甫毕，鲁轩与仙阁问曰:视此病脉何如，尚可救否?答曰:此证两目清白无火，而竟无所见者，肾阴将竭也。其两手乱动不休者，肝风已动也。病势至此，危险已至极点。幸喜脉浮为病还在太阳，右寸浮尤甚，又为将汗之兆。其所以将汗而不汗者，人身之有汗，如天地之有雨，天地阴阳和而后雨，人身亦阴阳和而后汗。此证两尺脉甚弱，阳升而阴不应，是以不能作汗。当用大滋真阴之品，济阴以应其阳必能自汗，汗出则病愈矣。然非强发其汗也，强发其汗则汗出必脱。调剂阴阳以听其自汗，是以汗出必愈也。鲁轩曰:余临证二十年，遇若此证者不知凡几，未尝救愈一人。今君英俊青年(时年二十六)遇此等极险之证，慨然以为可救，若果救愈此子者，当更名再生矣，遂促急为立方。

处方

熟怀地黄二两
 　　生怀山药一两
 　　玄参一两
 　　大甘枸杞一两
 　　甘草三钱
 　　真阿胶四钱


药共六味，将前五味煎汤一大碗去渣，入阿胶融化，徐徐分数次温饮下。

效果

时当上午十点钟将药煎服，至下午两点钟将药服完。形状较前安静，再诊其脉颇有起色。俾再用原方煎汤一大碗，陆续服之，至秉烛时遍身得透汗，其病霍然愈矣。此案曾载于《名医验案类编》，编辑主任何廉臣先生对于此案似有疑意，以为诚如案中所述病况，实为不可挽救之证也。故今将此案又登斯编，并细载临证时问答诸语，以征此案之事实。且其哲嗣仙庄，后从愚学医，今已行道津沽，彰彰有声，其父偶与追述往事，犹不胜感激也。

说明

尝实验天地之气化，恒数十年而一变，医者临证用药，即宜随气化而转移。因病者所得之病已先随气转移也。愚未习医时，见医者治伤寒温病，皆喜用下药，见热已传里其大便稍实者，用承气汤下之则愈，如此者约二十年。及愚习医学时，其如此治法者则恒多偾事，而愚所阅之医书，又皆系赵氏《医贯》、《景岳全书》、《冯氏锦囊》诸喜用熟地之书，即外感证亦多喜用之。愚之治愈此证，实得力于诸书之讲究。而此证之外，又有重用熟地治愈寒温之坏证诸多验案(方剂篇六卷白虎加人参以山药代粳米汤后，载有数案可参观)。此乃用药适与时会，故用之有效也。且自治愈此证之后，仙阁、鲁轩二君，深与愚相契，亦仿用愚方而治愈若干外感之虚证，而一变其从前之用药矣。后至愚年过四旬，觉天地之气化又变，病者多系气分不足，或气分下陷，外感中亦多兼见此证，即用白虎汤时多宜加人参方效。其初得外感应发表时，亦恒为加黄芪方效，如是者又有年。乃自民纪十稔以来，病多亢阳，宜用大剂凉润之药济阴以配其阳，其外感实热之证，多宜用大剂白虎汤，更佐以凉润之品。且人脏腑之气化多有升无降，或脑部充血，或夜眠不寐，此皆气化过升之故，亦即阳亢无制之故。治之者宜镇安其气化，潜藏其阳分，再重用凉润之药辅之，而病始可治。此诚以天地之气化又有转移，人所生之病即随之转移，而医者之用药自不得不随之转移也。由此悟自古名医所著之书，多有所偏者非偏也，其所逢之时气化不同也。愚为滥竽医界者已五十年，故能举生平之所经历而细细陈之也。


温病兼喘胀

邑中牛留里，王义源君之女，年十五岁，于仲春得温病久不愈。

病因

仲春上旬，感受风温，医者诊治失宜，迁延旬余，病益增剧，医者诿为不治，始延愚为诊视。

证候

心下胀满甚剧，喘不能卧，自言心中干甚，似难支持。其舌苔白而微黄。小便赤少，大便从前滑泻。此时虽不滑泻，然仍每日下行。脉搏一息五至强，左部弦而有力，右部似大而有力，然皆不任重按。

诊断

此其温病之热，本不甚剧。因病久真阴亏损致小便不利，所饮之水停于肠胃则胀满，迫于心下则作喘。其心中自觉干甚，固系温病之热未清，亦足征其真阴亏损，阴精不能上奉也(《内经》谓阴精上奉，其人寿)
 。当滋其真阴，利其小便，真阴足则以水济火，而心中自然不干;小便利则水从下消，而胀满喘促自愈。至于些些温病之余热，亦可皆随小便泻出而不治自愈矣。

处方

鲜白茅根去净皮及节间细根六两切碎，用水三大碗，煎一沸，俟半点钟，视其茅根若不沉水底，再煎一沸，至茅根皆沉水底，其汤即成。去渣当茶，徐徐温饮之。

效果

如法煎饮茅根两日，其病霍然全愈。盖白茅根凉润滋阴，又善治肝肾有热，小便不利，且具有发表之性，能透温病之热外出。一药而三善备，故单用之而能立建奇功也。然必剖取鲜者用之，且复如此煎法(过煎则无效)
 方能有效。

凡药之性，能利水者多不能滋阴，能下降者多不能上升，能清里者多不能达表。惟茅根既善滋阴，又善利水;既善引水气下行，又善助肾阴上升。且内清脏腑之热，外托肌表之邪，而尤善清肺利痰定其喘逆。盖凡物体之中空者皆象肺，茅根不但中空，其周围爿上又有十二小孔，是其中空象肺叶，而其爿上之小孔又象肺叶上之通气小管也。因其形与肺肖，是以此证之病兼喘者服之亦愈也。

温病兼虚热

邑城东赵家庄，刘氏女，年十五岁，于季春患温病久不愈。

病因

因天气渐热，犹勤纺织，劳力之余出外乘凉，有汗被风遂成温病。

证候

初得周身发热，原宜辛凉解肌，医者竟用热药发之，汗未出而热益甚，心中亦热而且渴。此时若用大剂白虎加人参汤清之，病亦可愈，而又小心不敢用，惟些些投以凉润小剂，迁延二十余日，外感之热似渐退。然午前稍轻，而午后则仍然灼热，且多日不能饮食，形体异常清瘦。左脉弦细无根，右部关脉稍实，一息六至。舌苔薄而微黄，毫无津液。大便四五日一行，颇干燥。

诊断

此因病久耗阴，阴虚生热，又兼外感之热留滞于阳明之府未尽消也。当以清外感之热为主，而以滋补真阴之药辅之。

处方

生石膏捣细一两
 　　野党参三钱
 　　生怀地黄一两
 　　生怀山药一两
 　　生杭芍四钱
 　　滑石三钱
 　　甘草三钱


共煎汤一大盅，分两次温服下。

复诊

将药煎服两剂后，外感之热已退，右关脉已平和，惟过午犹微发热，此其阴分犹虚也。当再滋补其阴分。

处方

玄参一两
 　　生怀山药一两
 　　甘枸杞大者五钱
 　　生杭芍五钱
 　　滑石二钱
 　　熟地黄一两
 　　生鸡内金黄色的捣一钱
 　　甘草二钱


共煎一大盅，分两次温服。

效果

日服药一剂，连服三日，灼热全愈。

说明

按此方于大队滋阴药中犹少加滑石者，恐外感之热邪未尽，引之自小便出也。愚凡治外感之热兼有虚热者，恒生山药与滑石并用，泻热补虚一举两得。至上有外感燥热而下焦复滑泻者，用之以清热止泻(宜各用一两)
 ，尤屡次奏效。二药相伍，原有化合之妙用，若再加芍药、甘草，即拙拟之滋阴清燥汤，载于方剂篇五卷，可参观也。

温病兼吐血

沧州大西门外，吴姓媪，年过七旬，偶得温病兼患吐血。

病因

年岁虽高，家庭事务仍自操劳，因劳心过度，心常发热，时当季春，有汗受风，遂得温病，且兼吐血。

证候

三四日间表里俱壮热，心中热极之时恒吐血一两口，急饮新汲井泉水其血即止。舌苔白厚欲黄，大便三日未行。脉象左部弦长，右部洪长，一息五至。

诊断

此证因家务劳心过度，心肝先有蕴热，又兼外感之热传入阳明之府，两热相并，逼血妄行，所以吐血。然其脉象火热虽盛，而正犹不虚，虽在高年，知犹可治。其治法当以清胃腑之热为主，而兼清其心肝之热，俾内伤外感之热俱清血自不吐矣。

处方

生石膏轧细三两
 　　生怀地黄一两五钱
 　　生怀山药一两
 　生杭芍一两
 　　知母三钱
 　　甘草三钱
 　　乌犀角一钱五分
 　　广三七轧细
 二钱


共药八味，将前六味煎汤三盅，犀角另煎汤半盅，和匀，分三次温服下。每服药一次，即送服三七末三分之一。

效果

将药三次服完，血止热退，脉亦平和，大便犹未通下，俾煎渣再服，犀角亦煎渣取汤，和于汤药中服之，大便通下全愈。

说明

愚平素用白虎汤，凡年过六旬者必加人参，此证年过七旬而不加人参者，以其证兼吐血也。为不用人参，所以重用生山药一两，取其既能代粳米和胃，又可代人参稍补益其正气也。


温病兼冲气上冲

郑伯恕，奉天裕盛铭印书局经理，年五十二岁，于季春得温病，兼冲气自下上冲。

病因

其人素有痰饮，偶有拂意之事，肝火内动，其冲气即挟痰饮上涌，连连呕吐痰水。季春之时，因受感冒成温病。温热内传，触动冲气又复上冲。

证候

表里俱壮热，嗜饮凉水，痰涎上泛，屡屡咳吐，呃逆哕气，连连不除，两胁作胀。舌苔白厚，而中心微黄。大便三日未行。其脉左部弦硬而长，右部洪滑而长，皆重按有力。此温病之热，已入阳明之府，又兼肝火挟冲气上冲也。是以其左脉弦硬为肝火炽盛，其弦硬而长即为冲脉上冲之现象也;其右脉洪滑，为温热已入阳明胃腑，其洪滑而长，亦冲气上冲之现象也。因冲脉虽居于上，而与阳明、厥阴皆有连带之关系也。欲治此证，当重用白虎汤以清阳明之热，而以泻肝降冲理痰之品辅之。

处方

生石膏捣细三两
 　　生赭石轧细一两
 　　生龙骨捣碎八钱
 　生牡蛎捣碎八钱
 　　白知母八钱
 　　生杭芍六钱
 　　清半夏三钱
 　　厚朴钱
 半
 　　甘草二钱
 　　粳米四钱


共煎汤三盅，分三次温饮下。

效果

将药分三次服完，热退气平，痰涎亦减十之七八，脉象亦近平和。其大便犹未通下，遂即原方将石膏、龙骨、牡蛎各减半，再煎服一剂，大便通下病全愈。

方书用石膏未有与赭石并用者，即愚生平用石膏亦未尝与赭石并用，恐其寒凉之性与赭石之重坠者并用，而直趋下焦也。然遇有当用之病则病当之，非人当之。有如此证，不重用石膏则阳明之大热不除，不重用赭石则上逆之冲气莫制，此所以并用之而无妨碍也。设若此证，但阳明热实而无冲气上逆，服此药后其大便当即通下，或更至于滑泻，而阳明胃腑之热转难尽消。为其兼有冲气上逆，故必俟服之第二剂大便始能通下，此正所谓病当之，非人当之之明征也。

龙骨、牡蛎之性，皆善镇肝敛冲，以之治痰原非所长，而陈修园谓龙骨、牡蛎同用，能引逆上之火、泛滥之水下归其宅，为治痰之神品。其所谓痰，皆逆上之火、泛滥之水所成，即此证之冲气上冲、痰饮上泛者是也。是以方中龙骨、牡蛎各重用八钱，辅翼赭石以成降逆消痰之功，而非可泛以之治痰也。至于二药必生用者，非但取其生则性凉能清热也。《伤寒论》太阳篇用龙骨、牡蛎者三方，皆表证未罢，后世解者谓，龙骨、牡蛎，敛正气而不敛邪气，是以仲师于表证未罢者亦用之。然三方中之龙骨、牡蛎下皆未注有煅字，其生用可知，虽其性敛正气不敛邪气，若煅之则其性过涩，亦必于外感有碍也。且煅之则其气轻浮，不能沉重下达，以镇肝敛冲更可知矣。

疟疾门

疟疾兼阴虚

吴元跻，天津华新纺纱厂理事，常州人，年三十二岁，于仲秋病疟久不愈。

病因

厂中作工，歇人不歇机器，轮流恒有夜班。暑热之时，彻夜不眠，辛苦有火，多食凉物，入秋遂发疟疾。

证候

其疟初发时，寒热皆剧，服西药金鸡纳霜治愈。旬日疟复发如前，又服金鸡纳霜治愈。七八日疟又发，寒轻热重，服金鸡纳霜不愈，服中药治疟汤剂亦不愈，迁延旬余，始求为诊治。自言疟作时发热固重，即不发疟之日身亦觉热，其脉左右皆弦而无力，数逾五至，知其阴分阳分俱虚，而阴分之虚尤甚也。此当培养其气血，而以治疟之药辅之。

处方

玄参一两
 　　知母六钱
 　　天冬六钱
 　　潞参三钱
 　　何首乌三钱
 　　炙鳖甲三钱
 　　常山酒炒钱半
 　　柴胡钱半
 　　茵陈钱半
 　　生姜三钱
 　　大枣三个劈开


此方于发疟之前一夕煎服，翌晨煎渣再服，又于发疟之前四点钟，送服西药盐酸规尼涅(即金鸡纳霜，以盐酸制者)
 半瓦。

效果

将药如法服之，一剂疟即不发。而有时身犹觉热，脉象犹数，知其阴分犹虚也。俾用玄参、生怀山药各一两，生姜三片，大枣三枚，同煎服，以服至身不发热时停服。

疟疾兼脾胀

张宝华，住天津特别一区，年十九岁，习英文学生，于孟秋病疟，愈而屡次反复。

病因

其人性笃于学，当溽暑放假之时，仍自补习功课，劳心过度，又复受热过度，兼又多食瓜果以解其热，入秋遂发疟疾。

证候

自孟秋中旬病疟，服西药规尼涅治愈，后旬日反复，又服规尼涅治愈，后又反复，服规尼涅无效。以中药治愈，隔旬余病又反复。服中西药皆无效，因来社求治于愚。其脉洪滑而实，右部尤甚，自觉心中杜塞满闷，常觉有热上攻，其病疟时则寒热平均，皆不甚剧，其大便四日未行。

诊断

此胃间积有热痰，又兼脾作胀也。方书谓久疟在肋下结有硬块名疟母，其块不消疟即不愈。而西人实验所结之块确系脾脏胀大，此证之自觉满闷，即脾脏胀大也。又方书谓无痰不作疟，是以治疟之方多用半夏、常山以理其痰，此证之自觉满闷且杜塞，又时有热上攻，实为热痰充塞于胃脘也。治之者宜消其脾之胀大，清其胃之热痰，兼以治疟之品辅之。且更可因其大便不通，驱逐脾之病下行自大便泻出，其病疟之根柢可除矣。

处方

川大黄四钱
 　　生鸡内金黄色的捣三钱
 　　清半夏三钱
 常山酒炒钱半
 　　柴胡钱半
 　　茵陈钱半
 　　甘草钱半
 　　净芒硝钱半


共药八味，将前七味煎汤一盅，冲芒硝服之。

其疟每日一发，在下午七点钟。宜于午前早将药服下，至午后两三点钟时，再服西药盐酸规尼涅(即金鸡纳霜经盐酸制者)
 半瓦。

效果

前午十点钟将药服下，至午后一点时下大便两次，其心中已不觉闷热杜塞，迟至两点将西药服下，其日疟遂不发，俾再用生怀山药一两，熟莱菔子二钱，生鸡内金钱半煎汤，日服一剂，连服数日以善其后。


疟疾兼暑热

天津鼓楼东，徐姓媪，年近五旬，于季夏得疟疾。

病因

勤俭持家，中馈事多躬操，且宅旁设有面粉庄，其饭亦由家出，劳而兼暑，遂至病疟。

证候

其病间日一发，先冷后热，其冷甚轻，其热甚剧，恶心懒食，心中时常发热思食凉物。其脉左部弦硬，右部洪实。大便干燥，小便赤涩，屡次服药无效。

诊断

此乃肝胆伏有疟邪，胃腑郁有暑热，暑热疟邪相并而为寒热往来，然寒少热多，此方书所谓阳明热疟也。宜祛其肝胆之邪，兼清其胃腑之热。

处方

生石膏研细一两


均分作三包，其未发疟之日，头午用柴胡二钱煎汤送服一包，隔半日许再用开水送服一包，至次日前发疟五小时，再用生姜三钱煎汤送服一包。

效果

将药按期服完后，疟疾即愈，心中发热懒食亦愈。盖石膏善清胃热，兼能清肝胆之热，初次用柴胡煎汤送服者，所以和解少阳之邪也。至三次用生姜煎汤送服者，是防其疟疾将发与太阳相并而生寒也。

疟痢兼证

刘星垣，天津津浦路机械厂中工师，年三十二岁，于季秋患疟又兼下痢。

病因

因军事繁多，需车孔亟，机轮坏处，须得急速收拾，忙时恒彻夜不眠，劳苦过甚，遂至下痢，继又病疟。

证候

其痢赤白参半，一昼夜十余次，下坠腹疼，其疟间日一发，寒轻热重，其脉左右皆有弦象，而左关独弦而有力。

诊断

此证之脉，左右皆弦者，病疟之脉，大抵如此。其左关独弦而有力者，其病根在肝胆也。为肝胆有外受之邪，是以脉现弦象而病疟;为其所受之邪为外感之热邪，是以左关脉象弦而有力，其热下迫肠中而下痢。拟清肝胆之热，散其外感之邪，则疟痢庶可同愈。

处方

生杭芍一两
 　　山楂片三钱
 　　茵陈二钱
 　　生麦芽二钱
 　　柴胡钱半
 　　常山酒炒钱半
 　　草果捣碎钱半
 　　黄芩钱半
 　　甘草二钱
 　生姜三片


煎汤一大盅，于不发疟之日晚间服之，翌晨煎渣再服一次。

效果

将药如法服后，疟痢皆愈。又为开生怀山药一两，生杭芍三钱，黄色生鸡内金一钱，俾日煎服一剂，以滋阴、培气、化瘀，连服数日以善其后。

霍乱门

霍乱兼转筋

王格言，盐山人，年三十八岁，在天津南开开义聚成铁工厂，于冬季得霍乱证。

病因

厂中腊底事务烦杂，劳心过度，暗生内热，又兼因怒激动肝火，怒犹未歇，遽就寝睡，至一点钟时，觉心中扰乱，腹中作疼，移时则吐泻交作，遂成霍乱。

证候

心中发热而渴，恶心怔忡，饮水须臾即吐，腹中时疼时止，疼剧时则下泻，泻时异常觉热，偶有小便热亦如斯，有时两腿筋转，然不甚剧，其脉象无力，却无闭塞之象。

诊断

霍乱之证，恒有脉象无火而其实际转大热者。即或脉闭身冷显露寒凉之象，亦不可遽以凉断。此证脉象不见有热，而心中热而且渴，二便尤甚觉热，其为内蕴实热无疑。至其脉不见有热象者，以心脏因受毒麻痹，而机关之启闭无力也。拟用大剂寒凉清其内热，而辅以解毒消菌之品。


处方

生石膏捣细三两
 　　生杭芍八钱
 　　清半夏温水淘三次五钱
 　生怀山药五钱
 　　嫩竹茹碎的三钱
 　　甘松二钱
 　　甘草三钱


共煎汤三盅，分三次温服下，每次送服卫生防疫宝丹五十粒。方载后方中。甘松亦名甘松香，即西药中之缬草也。《纲目》谓，马氏《开宝本草》载其主恶气，卒心腹痛满。西人谓其善治转筋，是以为治霍乱要药。且其性善熏劳瘵，诚有解毒除菌之力也。

复诊

将药分两次服完，吐泻、腹疼、转筋诸证皆愈。惟心中犹觉热作渴，二便仍觉发热。诊其脉较前有力，显呈有火之象。盖其心脏至此已不麻痹，启闭之机关灵活，是以脉象变更也。其犹觉热与渴者，因系余火未清，而吐泻之甚者最足伤阴，阴分伤损，最易生热，且善作渴，此不可但治以泻火之凉药也，拟兼投以大滋真阴之品。

处方

生怀山药一两
 　　大甘枸杞一两
 　　北沙参一两
 　　离中丹五钱


药共四味，将前三味煎汤一大盅，送服离中丹一半，迟四点钟，再将药渣煎汤一大盅，送服其余一半。离中丹载虚劳喘嗽门叶案中。

效果

将药分三次服完，热退渴止，病遂全愈。

说明

霍乱之证，原阴阳俱有。然愚五十年经验以来，知此证属阳，而宜治以凉药者十居其八;此证属阴，而宜治以热药者十居其一;此证属半阴半阳，当凉热之药并用，以调剂其阴阳者，又十居其一。而后世论者，恒以《伤寒论》所载之霍乱为真霍乱，至于以凉药治愈之霍乱，皆系假霍乱，不知《伤寒论》对于霍乱之治法亦非专用热药也。有如其篇第七节云，霍乱头痛，发热，身疼痛，热多，欲饮水者五苓散主之;寒多，不用水者理中丸主之。夫既明言热多寒多，是显有寒热可分也。虽所用之五苓散中亦有桂枝而分量独轻，至泽泻、茯苓、猪苓其性皆微凉，其方原不可以热论也。且用显微镜审察此病之菌，系弯曲杆形，是以此证无论凉热，惟审察其传染之毒菌，现弯曲杆形即为霍乱无疑也。至欲细审此病之凉热百不失一，当参观方剂篇七卷霍乱门，及医论篇六卷论霍乱治法，自能临证无误。

卫生防疫宝丹方:粉甘草细末十两，细辛细末两半，香白芷细末一两，薄荷冰细末三钱，樟脑所升冰片细末二钱，镜面朱砂三两，将前五味共和水泛为丸，如薏米粒大，晾干(忌晒)，将朱砂研细为衣，勿令余剩，瓶贮密封。以治霍乱宜服八十粒，不效，迟两三点钟可再服八十粒，无论霍乱凉热，服之皆宜。

霍乱吐泻

天津荣业大街，李姓媪，年过六旬，于仲夏得霍乱证。

病因

天气炎热，有事出门，道途受暑，归家又复自饮，多受碳气，遂病霍乱。

证候

恶心呕吐，腹疼泄泻，得病不过十小时，吐泻已十余次矣。其手足皆凉，手凉至肘，足凉至膝，心中则觉发热，其脉沉细欲无，不足四至。

诊断

此霍乱之毒菌随溽暑之热传入脏腑也。其心脏受毒菌之麻痹，跳动之机关将停，是以脉沉细且迟;其血脉之流通无力，不能达于四肢，是以手足皆凉;其毒菌侵入肠胃，俾肠胃之气化失和，兼以脏腑之正气与侵入之邪气互相格拒，是以恶心腹疼，吐泻交作;其心中发热者固系夹杂暑气，而霍乱之属阳者，即不夹杂暑气，亦恒令人心中发热也。此宜治以解毒清热之剂。

处方

卫生防疫宝丹百六十粒
 　　离中丹四钱
 　　益元散四钱


先将卫生防疫宝丹分三次用开水送服，约半点多钟服一次，服完三次，其恶心腹疼当愈，呕吐泄泻亦当随愈。愈后若仍觉心中热者，再将后二味药和匀，亦分三次用开水送服。每一点钟服一次，热退者不必尽服。离中丹见前。

效果

将卫生防疫宝丹分三次服完，果恶心、呕吐、腹疼、泄泻皆愈，而心中之热，未见轻减，继将离中丹、益元散和匀，分三次服完，其热遂消，病全愈。

霍乱脱证

辽宁小南关，寇姓媪，年过六旬，得霍乱脱证。

病因

孟秋下旬染霍乱，经医数人调治两日，病势垂危，医者辞不治，其家人来院恳求往为诊治。

证候

其证从前吐泻交作，至此吐泻全无，奄奄一息，昏昏似睡，肢体甚凉，六脉全无。询之犹略能言语，惟觉心中发热难受。

诊断

此证虽身凉脉闭，而心中自觉发热，仍当以热论。其所以身凉脉闭者，因霍乱之毒菌窜入心脏，致心脏行血之机关将停，血脉不达于周身，所以内虽蕴热而仍身凉脉闭也。此当用药消其毒菌，清其内热，并以助心房之跳动，虽危险仍可挽回。

处方

镜面朱砂钱半
 　　粉甘草细面一钱
 　　冰片三分
 　　薄荷冰二分


共研细末，分作三次服，病急者四十分钟服一次，病缓者一点钟服一次，开水送下。

复诊

将药末分三次服完，心热与难受皆愈强半，而脉犹不出，身仍发凉，知其年过花甲，吐泻两日，未进饮食，其血衰惫已极，所以不能鼓脉外出以温暖于周身。

处方

野台参一两
 　　生怀地黄一两
 　　生怀山药一两
 　　净萸肉八钱
 　　甘草蜜炙三钱


煎汤两大盅，分两次温服下。

方解

方中之义，用台参以回阳，生怀地黄以滋阴，萸肉以敛肝之脱(此证吐泻之始
 ，肝木助邪侮土，至吐泻之极，而肝气转先脱)
 ，炙甘草以和中气之漓。至于生山药其味甘性温，可助台参回阳，其汁浆稠润又可助地黄滋阴。且此证胃中毫无谷气，又可藉之以培养脾胃，俾脾胃运化诸药有力也。

效果

将药两次服完，脉出周身亦热，惟自觉心中余火未清，知其阴分犹亏不能潜阳也。又用玄参、沙参、生山药各六钱，煎汤服下，病遂全愈。

说明

此证初次所服之药末，原名急救回生丹。载在方剂篇七卷霍乱门。因民纪八稔孟秋，霍乱盛行，时在辽宁立达医院，拟得此方，登报广告，凡用此方者皆愈。时桓仁友人袁霖普，为河北故城县尹，用此方施药二百六十剂，即救愈二百六十人。复将此方遍寄河北、山东各县署，又呈明省长，登于《北洋公报》。次年河北南半省又有霍乱证，复为寄去卫生防疫宝丹(见前王案中)
 ，袁君按方施药六大料，救愈千人。又将其方传遍各处，呈明省长及警务处长，登之《北洋公报》，袁君可为好行其德者矣。大抵前方治霍乱阳证最宜，后方则无论阴阳证及阴阳参半之证用之皆效。


霍乱暴脱证

邑北境故城县，刘氏妇，年近四旬，得霍乱暴脱证。

病因

受妊五六个月，时当壬寅秋令，霍乱盛行，因受传染，吐泻一昼夜，病似稍愈，而胎忽滑下。自觉精神顿散，心摇摇似不能支持。时愚在其邻村训蒙，遂急延为诊视。

证候

迨愚至欲为诊视，则病势大革，殓服已备，着于身将舁诸床，病家辞以不必入视。愚曰:此系暴脱之证，一息尚存，即可挽回。遂入视之，气息若无，大声呼之亦不知应，脉象模糊如水上浮麻，莫辨至数。

诊断

此证若系陈病状况，至此定难挽回，惟因霍乱吐泻已极，又复流产，则气血暴脱，故仍可用药挽救。夫暴脱之证，其所脱者元气也。凡元气之上脱必由于肝(所以人之将脱者，肝风先动)
 ，当用酸敛之品直趋肝脏以收敛之。即所以杜塞元气上脱之路，再用补助气分之药辅之。虽病势垂危至极点，亦可挽回性命于呼吸之间。

处方

净杭萸肉二两
 　　野党参一两
 　　生怀山药一两


共煎汤一大盅，温服。

方虽开就而药房相隔数里，取药迫不及待，幸其比邻刘翁玉珍是愚表兄，有愚所开药方，取药二剂未服，中有萸肉共六钱，遂急取来暴火煎汤灌之。

效果

将药徐徐灌下，须臾气息稍大，呼之能应，又急煎渣灌下，较前尤明了。问其心中何如，言甚难受，其音惟在喉间，细听可辨。须臾药已取到，急煎汤两茶杯，此时已自能服药。俾分三次温服下，精神顿复，可自动转。继用生山药细末八钱许，煮作茶汤，调以白糖，令其适口当点心服之。日两次，如此将养五六日以善其后。

说明

按人之气海有二，一为先天之气海，一为后天之气海。《内经》论四海之名，以膻中(即膈上)
 为气海，所藏者大气，即宗气也;养生家及针灸家皆以脐下为气海，所藏者元气，即养生家所谓祖气也。此气海之形状，若倒提鸡冠花形，纯系脂膜结成而中空(剖解猪腹者，名之为鸡冠油)
 ，肝脏下垂之脂膜与之相连，是以元气之上行，原由肝而敷布，而元气之上脱，亦即由肝而疏泄也(《内经
 》谓肝主疏泄)
 。惟重用萸肉以酸敛防其疏泄，藉以杜塞元气上脱之路，而元气即可不脱矣。所最足明征者，若初次即服所开之方以治愈此证，鲜不谓人参之功居多，乃因取药不及，遂单服萸肉，且所服者只六钱即能建此奇功，由此知萸肉救脱之力，实远胜人参。盖人参以救元气之下脱犹足恃，而以救元气之上脱，若单用之转有气高不返之弊(说见喻氏《寓意草》)
 ，以其性温而兼升也。至萸肉则无论上脱下脱，用之皆效。盖元气之上脱由于肝，其下脱亦由于肝，诚以肝能为肾行气(《内经》谓肝行肾之气)
 ，即能泻元气自下出也。为其下脱亦由于肝，故亦可重用萸肉治之也。

或问

同为元气之脱何以辨其上脱下脱?答曰:上脱与下脱，其外现之证可据以辨别者甚多。今但即脉以论，如此证脉若水上浮麻，此上脱之征也。若系下脱其脉即沉细欲无矣。且元气上脱下脱之外，又有所谓外脱者，周身汗出不止者是也。萸肉最善敛汗，是以萸肉亦能治之。方剂篇一卷来复汤后载有治验之案数则，可参观也。

妇女科

怀妊受温病

长安县尹，何麟皋君夫人，年三十二岁，受妊五月，于孟秋感受温病。

病因

怀妊畏热，夜眠当窗，未上窗幔，自窗纱透风，感冒成温。

证候

初病时调治失宜，温热传里，阳明府实，延医数人皆言病原当用大凉之药，因怀妊实不敢轻用，继延愚为诊视，见其面红气粗，舌苔白厚，中心已黄，大便干燥，小便短赤。诊其脉左右皆洪滑而实，一息五至强。


诊断

据此证状脉象观之，不但阳明胃腑之热甚实，即肝胆之热亦甚盛。想其未病之前必曾怒动肝火，若不急清其热，势将迫血妄行，危险即在目前。病家曰:先生之言诚然，今听先生用药，不知可保无虞否?答曰:此当治以白虎加人参汤，以白虎汤解其热，加参以保其胎，听吾用药可保万全无虞。病家闻此言深相信服，遂为疏方俾急服之。

处方

生石膏捣细三两
 　　野党参四钱
 　　生怀地黄一两
 　　生怀山药一两
 　　生杭芍五钱
 　　甘草三钱


共煎汤三盅，分三次温服下。

方解

按:此方虽非白虎加人参汤原方，而实以生地黄代知母，以生山药代粳米，而外加芍药也。盖知母、地黄同能滋阴退热，而知母性滑，地黄则饶有补肾之力(八味丸中干地黄即药房中之生地黄)
 ;粳米与山药皆有浓汁能和胃，而粳米汁浓而不黏，山药之汁浓而且黏，大有固肾之力。如此通变原方，自于胎妊大有益也。外加芍药者，欲藉之以清肝胆之热也。

复诊

将药分三次服完，翌日午前大便通下一次，热已退十之七八，脉象已非洪实，仍然有力，心中仍觉发热，拟再用凉润滋阴之品清之。

处方

玄参一两
 　　生怀地黄一两
 　　天花粉五钱
 　　生杭芍五钱
 　鲜茅根四钱
 　　甘草二钱


共煎汤两盅，分两次温服下。

效果

将药煎服两剂，病遂霍然全愈。

说明

凡外感有热之证，皆右部之脉盛于左部之脉，至阳明府实之证，尤必显然于右部见之。因胃腑之脉原候于右关也。今此证为阳明府实，其右部之脉洪滑而实宜矣。而左部之脉亦现此象，是以知其未病之先肝中先有郁热，继为外感之热所激，则勃然发动而亦现洪滑而实之脉象也。

受妊呕吐

天津一区，王氏妇，年二十六岁，受妊后，呕吐不止。

病因

素有肝气病，偶有拂意，激动肝气，恒作呕吐。至受妊后，则呕吐连连不止。

证候

受妊至四十日时，每日必吐，然犹可受饮食，后则吐浸加重，迨至两月以后勺水不存。及愚诊视时，不能食者已数日矣。困顿已极，不能起床。诊其脉虽甚虚弱，仍现滑象，至数未改，惟左关微浮，稍似有力。

诊断

恶阻呕吐，原妊妇之常，兹因左关独浮而有力，知系肝气、胆火上冲，是以呕吐特甚。有谓恶阻呕吐虽甚剧无碍者，此未有阅历之言。愚自行道以来，耳闻目睹，因此证偾事者已有多人，甚勿忽视。此宜急治以镇肝降胃之品，不可因其受妊而不敢放胆用药也。

处方

生赭石轧细两半
 　　潞党参三钱
 　　生怀山药一两
 　　生怀地黄八钱
 　　生杭芍六钱
 　　大甘枸杞五钱
 　　净萸肉四钱
 　　青黛三钱
 清半夏六钱


药共九味，先将半夏用温水淘三次，将矾味淘净，用作饭小锅煮取清汤一盅，调以面粉煮作茶汤，和以白糖令其适口，服下其吐可止。再将余药八味煎汤一大盅，分三次温服。

复诊

将药连服两剂，呕吐即止。精神气力稍振，可以起坐，其脉左关之浮已去，六部皆近和平。惟仍有恶心之时，懒于饮食，拟再治以开胃理肝，滋阴清热之剂。

处方

生怀山药一两
 　　生杭芍五钱
 　　冬瓜仁捣碎四钱
 　　北沙参四钱
 　　碎竹茹三钱
 　　净青黛二钱
 　　甘草二钱


共煎汤一大盅，分两次温服下。

效果

将药连服三剂，病遂全愈，体渐复原，能起床矣。

或问

赭石《别录》称其能坠胎，原为催生要药，今重用之以治恶阻呕吐，独不虑其有坠胎之弊乎?答曰:《别录》谓其能坠胎者，为赭石之质重坠，可坠已成形之胎也。若胎至五六月时诚然忌之。若在三月以前之胎，虽名为胎不过血脉一团凝聚耳。此时惟忌用破血之品，而赭石毫无破血之性。且《本经》谓治赤沃漏下，李氏《纲目》谓治妇人血崩，则其性可知。且其质虽重坠，不过镇降其肝胃上逆之气使归于平，是重坠之力上逆之气当之，即病当之非人当之也。况又与潞参、萸肉、山药诸补益之药并用，此所谓节制之师，是以战则必胜也。

怀妊得温病兼痰喘

天津北阁西，董绍轩街长之夫人，年三十四岁，怀妊，感受温病兼有痰作喘。

病因

受妊已逾八月，心中常常发热。时当季春，喜在院中乘凉，为风袭遂成此证。

证候

喘息有声，呼吸迫促异常，昼夜不能少卧，心中烦躁，舌苔白厚欲黄，左右寸脉皆洪实异常，两尺则按之不实，其数八至，大便干燥，小便赤涩。

诊断

此证前因医者欲治其喘，屡次用麻黄发之。致其元气将脱，又兼外感之热已入阳明。其实热与外感之气相并上冲，是以其脉上盛下虚，喘逆若斯迫促，脉七至即为绝脉，今竟八至恐难挽回。欲辞不治而病家再三恳求，遂勉为拟方。以清其热、止其喘，挽救其气化之将脱。

处方

净萸肉一两
 　　生怀地黄一两
 　　生龙骨捣碎一两
 　　生牡蛎捣碎一两


将四味煎汤，送服生石膏细末三钱，迟五点钟若热犹不退，煎渣再服，仍送服生石膏细末三钱。


复诊

服药头煎、次煎后，喘愈强半，遂能卧眠，迨至黎明胎忽滑下，且系死胎。再诊其脉较前更数，一息九至，然不若从前之滑实，而尺脉则按之即无。其喘似又稍剧，其心中烦躁依旧，且觉怔忡，不能支持。此乃肝肾阴分大亏，不能维系阳分而气化欲涣散也。当峻补肝肾之阴，兼清外感未尽之余热。

处方

生怀山药六两
 　　玄参两半
 　　熟鸡子黄捻碎六个
 　　真西洋参捣为粗末二钱


先将山药煎十余沸，再入玄参、鸡子黄煎汤一大碗，分多次徐徐温饮下。每饮一次，送服洋参末少许，饮完再煎渣取汤接续饮之，洋参末亦分多次送服，勿令余剩。

国产之参，皆有热性，惟西洋参则补而不热，以治温热病气分虚者甚宜。然此参伪者极多，其性甚热，误用之足以偾事。惟其皮色黄，皮上皆系横纹，密而且细，其质甚坚者方真。若无真西洋参，可权用潞党参代之，剪成小块用药汤送服。

三诊

翌日又为诊视，其脉已减去三至为六至，尺脉按之有根，知其病已回生。问其心中已不怔忡，惟其心中犹觉发热，此非外感之热，乃真阴未复之热也，当纯用大滋真阴之品以复其阴。

处方

玄参三两
 　　生怀山药两半
 　　当归四钱
 　　真西洋参捣为粗末二钱


将前三味共煎汤一大碗，分多次温饮下，每饮一次送服洋参末少许。

四诊

前方服一剂，心中已不觉热，惟腹中作疼，问其恶露所下甚少，当系瘀血作疼。治以化瘀血之品，其疼当自愈。

处方

生怀山药一两
 　　当归五钱
 　　怀牛膝五钱
 　　生鸡内金黄色的捣二钱
 　　桃仁二钱
 　　红花钱半
 　　真西洋参捣为粗末二钱


将前六味共煎汤一大盅，送服洋参末一半，至煎渣服时再送服余一半。

效果

前方日服一剂，服两日病遂全愈。

或问

他方用石膏皆与诸药同煎，此证何以独将石膏为末送服?答曰:石膏原为石质重坠之品，此证之喘息迫促，呼吸惟在喉间，分毫不能下达，几有将脱之势。石膏为末服之，欲借其重坠之力以引气下达也。且石膏末服，其退热之力一钱可抵半两，此乃屡经自服以试验之，而确能知其如斯。此证一日服石膏末至六钱，大热始退。若用生石膏三两，同诸药煎汤，病家将不敢服，此为救人计，不得不委曲以行其术也。

或问

产后忌用寒凉，第三方用于流产之后，方中玄参重用三两，独不虑其过于苦寒乎?答曰:玄参细嚼之其味甘而微苦，原甘凉滋阴之品，实非苦寒之药。是以《本经》谓其微寒，善治产乳余疾，故产后忌用凉药而玄参则毫无所忌也。且后世本草谓大便滑泻者忌之，因误认其为苦寒也。而此证服过三两玄参之后，大便仍然干燥，则玄参之性可知矣。

或问

此证之胎已逾八月，即系流产，其胎应活，何以产下竟为死胎?答曰:胎在腹中，原用脐呼吸，实藉母之呼吸以为呼吸，是以凡受妊者其吸入之气，可由任脉以达于胎儿脐中。此证因吸入之气分毫不能下达，则胎失所荫，所以不能资生也。为其不能资生，所以下降，此非因服药而下降也。

怀妊得温病兼下痢

天津一区橘街，张氏妇，年近三旬，怀妊，受温病兼下痢。

病因

受妊已六个月，心中恒觉发热，继因其夫本为显宦，时事变革，骤尔赋闲，遂致激动肝火，其热益甚，又薄为外感所束，遂致温而兼痢。

证候

表里俱壮热无汗，心中热极，思饮冰水，其家人不敢予。舌苔干而黄，频饮水不濡润，腹中常觉疼坠，下痢赤多白少，间杂以鲜血，一昼夜十余次。其脉左部弦长，右部洪滑，皆重诊有力，一息五至。

诊断

其脉左部弦长有力者，肝胆之火炽盛也。惟其肝胆之火炽盛下迫，是以不但下痢赤白，且又兼下鲜血，腹疼下坠。为其右部洪滑有力，知温热已入阳明之府，是以舌苔干黄，心为热迫，思饮冰水。所犹喜者脉象虽热，不至甚数，且又流利无滞，胎气可保无恙也。宜治以白虎加人参汤以解温病之热，而更重用芍药以代方中知母，则肝热能清而痢亦可愈矣。

处方

生石膏捣细二两
 　　大潞参五钱
 　　生杭芍一两
 　　粳米五钱
 　　甘草三钱


共煎汤三盅，分三次温饮下。

复诊

将药分三次服完，表里之热已退强半，痢愈十之七八，腹中疼坠亦大轻减，舌苔由黄变白，已有津液，脉象仍然有力而较前则和缓矣。遂即原方为之加减，俾再服之。

处方

生石膏捣细三两
 　　大潞参三钱
 　　生怀山药八钱
 　　生杭芍六钱
 　　白头翁四钱
 　　秦皮三钱
 　　甘草二钱


共煎汤三盅，分三次温饮下。

方解

按此方即白虎加人参汤与白头翁汤相并为一方也。为方中有芍药、山药是以白虎加人参汤中可省去知母、粳米;为白虎加人参汤中之石膏可抵黄连、黄柏，是以白头翁汤中止用白头翁、秦皮，合用之则一半治温，一半治痢，安排周匝，步伍整齐，当可奏效。

效果

将药如法服两剂，病遂全愈。

或问

《伤寒论》用白虎汤之方定例，汗吐下后加人参，渴者加人参。此案之证非当汗吐下后，亦未言渴，何以案中两次用白虎皆加人参乎?答曰:此案证兼下痢，下痢亦下之类也。其舌苔干黄毫无津液，舌干无液亦渴之类也。且其温病之热，不但入胃，更随下痢陷至下焦永无出路，惟人参与石膏并用，实能升举其下陷之温热而清解消散之，不至久留下焦以耗真阴。况此证温病与下痢相助为疟，实有累于胎气，几至于莫能支，加人参于白虎汤中，亦所以保其胎气使无意外之虞也。


产后下血

天津河东十字街东，李氏妇，年近四旬，得产后下血证。

病因

身形素弱，临盆时又劳碌过甚，遂得斯证。

证候

产后未见恶露，纯下鲜血。屡次延医服药血终不止。及愚诊视，已廿八日矣。其精神衰惫，身体羸弱，周身时或发灼，自觉心中怔忡莫支。其下血剧时腰际疼甚，呼吸常觉短气，其脉左部弦细，右部沉虚，一分钟八十二至。

诊断

即此脉证细参，当系血下陷气亦下陷。从前所服之药，但知治血，不知治气，是以屡次服药无效。此当培补其气血，而以收敛固涩之药佐之。

处方

生箭芪一两
 　　当归身一两
 　　生怀地黄一两
 　　净萸肉八钱
 　　生龙骨捣碎八钱
 　　桑叶十四片
 　　广三七细末三钱


药共七味，将前六味煎汤一大盅，送服三七末一半，至煎渣再服时，仍送服其余一半。

方解

此乃傅青主治老妇血崩之方。愚又为之加生地黄、萸肉、龙骨也。其方不但善治老妇血崩，即用以治少年者亦效。初但用其原方，后因治一壮年妇人患血崩甚剧，投以原方不效，且服药后心中觉热，遂即原方为加生地黄一两则效。从此愚再用其方时，必加生地黄一两，以济黄芪之热，皆可随手奏效。今此方中又加萸肉、龙骨者，因其下血既久，下焦之气化不能固摄，加萸肉、龙骨所以固摄下焦之气化也。

复诊

服药两剂，下血与短气皆愈强半，诸病亦皆见愈，脉象亦有起色，而起坐片时自觉筋骨酸软，此仍宜治以培补气血，固摄下焦气化，兼壮筋骨之剂。

处方

生箭芪一两
 　　龙眼肉八钱
 　　生怀地黄八钱
 　　净萸肉八钱
 　　胡桃肉五钱
 　　北沙参五钱
 　　升麻一钱
 　　鹿角胶三钱


药共八味，将前七味煎汤一大盅，鹿角胶另炖化兑服。方中加升麻者，欲以助黄芪升补气分使之上达，兼以升提血分使不下陷也。

三诊

将药连服三剂，呼吸已不短气，而血分则犹见少许，然非鲜血而为从前未下之恶露，此吉兆也。若此恶露不下后必为恙，且又必须下净方妥。此当兼用化瘀之药以催之速下。

处方

生箭芪一两
 　　龙眼肉八钱
 　　生怀地黄八钱
 　　生怀山药六钱
 　　胡桃肉五钱
 　　当归四钱
 　　北沙参三钱
 　　鹿角胶四钱
 　　广三七细末三钱


药共九味，先将前七味煎汤一大盅，鹿角胶另炖化兑汤药中，送服三七末一半，至煎渣再服时，仍将所余之鹿角胶炖化兑汤药中，送服所余之三七末。

方解

此方欲用以化瘀血，而不用桃仁、红花诸药者，恐有妨于从前之下血也。且此方中原有善化瘀血之品，鹿角胶、三七是也。盖鹿角之性原善化瘀生新，熬之成胶其性仍在。前此之恶露自下，实多赖鹿角胶之力，今又助之以三七，亦化瘀血不伤新血之品。连服数剂，自不难将恶露尽化也。

效果

将药连服五剂，恶露下尽，病遂全愈。

产后手足抽掣

天津大伙巷，于氏妇，年过三旬，于产后得四肢抽掣病。

病因

产时所下恶露甚少，至两日又分毫恶露不见，迟半日遂发抽掣。

证候

心中发热，有时觉气血上涌，即昏然身躯后挺，四肢抽掣。其腹中有时作疼，令人揉之则少瘥，其脉左部沉弦，右部沉涩，一息四至强。

诊断

此乃肝气胆火，挟败血上冲以瘀塞经络，而其气火相并上冲不已，兼能妨碍神经，是以昏然后挺而四肢作抽掣也。当降其败血，使之还为恶露泻出，其病自愈。

处方

怀牛膝一两
 　　生杭芍六钱
 　　丹参五钱
 　　玄参五钱
 　　苏木三钱
 　　桃仁去皮三钱
 　　红花二钱
 　　土鳖虫五大个捣
 　　红娘虫即樗鸡，六个大者捣


共煎汤一盅，温服。

效果

此药煎服两剂，败血尽下，病若失。

产后癥瘕

邑城西韩家庄，韩氏妇，年三十六岁，得产后癥瘕证。

病因

生产时恶露所下甚少，未尝介意，迟至半年遂成癥瘕。

证候

初因恶露下少，弥月之后渐觉少腹胀满。因系农家，当时麦秋忙甚，未暇延医服药。又迟月余则胀而且疼，始服便方数次皆无效。后则疼处按之觉硬，始延医服药，诊治月余，其疼似减轻而硬处转见增大，月信自产后未见。诊其脉左部沉弦，右部沉涩，一息近五至。

诊断

按生理正规，产后两月，月信当见，有孩吃乳，至四月亦当见矣。今则已半载月信未见，因其产后未下之恶露，结癥瘕于冲任之间，后生之血遂不能下为月信，而尽附益于其上，俾其日有增长，是以积久而其硬处益大也。是当以消癥瘕之药消之，又当与补益之药并用，使之消癥瘕而不至有伤气化。

处方

生箭芪五钱
 　　天花粉五钱
 　　生怀山药五钱
 　　三棱三钱
 莪术三钱
 　　当归三钱
 　　白术二钱
 　　生鸡内金黄色的捣二钱
 　　桃仁去
 皮二钱
 　　知母二钱


共煎汤一大盅，温服。


复诊

将药连服六剂，腹已不疼，其硬处未消，按之觉软，且从前食量减少，至斯已复其旧。其脉亦较前舒畅，遂即原方为之加减，俾再服之。

处方

生箭芪五钱
 　　天花粉五钱
 　　生怀山药四钱
 　　三棱三钱
 莪术三钱
 　　怀牛膝三钱
 　　野党参三钱
 　　知母三钱
 　　生鸡内金黄色的捣二钱
 　　生水蛭捣碎二钱


共煎汤一大盅，温服。

效果

将药连服十五六剂(随时略有加减)
 ，忽下紫黑血块若干，病遂全愈。

说明

妇女癥瘕治愈者甚少，非其病之果难治也。《金匮》下瘀血汤，原可为治妇女癥瘕之主方。特其药性猛烈，原非长服之方。于癥瘕初结未坚硬者，服此药两三次或可将病消除。若至累月累年，癥瘕结如铁石，必须久服，方能奏效者，下瘀血汤原不能用。乃医者亦知下瘀血汤不可治坚结之癥瘕，遂改用桃仁、红花、丹参、赤芍诸平和之品;见其癥瘕处作疼，或更加香附、延胡、青皮、木香诸理气之品，如此等药用之以治坚结之癥瘕，可决其虽服至百剂，亦不能奏效。然仗之奏效则不足，伤人气化则有余。若视为平和而连次服之，十余剂外人身之气化即暗耗矣。此所以治癥瘕者十中难愈二三也。若拙拟之方其三棱、莪术、水蛭，皆为消癥瘕专药，即鸡内金人皆用以消食，而以消癥瘕亦甚有力。更佐以参、芪、术诸补益之品，则消癥瘕诸药不虑其因猛烈而伤人。且又用花粉、知母以调剂补药之热，牛膝引药下行以直达病所，是以其方可久服无弊，而坚结之癥瘕即可徐徐消除也。至于水蛭必生用者，方剂篇八卷理冲丸后论之最详。且其性并不猛烈过甚，治此证者，宜放胆用之以挽救人命。

血闭成癥瘕

邻庄李边务，刘氏妇，年二十五岁，经血不行，结成癥瘕。

病因

处境不顺，心多抑郁，以致月信渐闭，结成癥瘕。

证候

癥瘕初结时，大如核桃，屡治不消，渐至经闭，后则癥瘕，长三年之后大如覆盂，按之甚硬。渐至饮食减少，寒热往来，咳嗽吐痰，身体羸弱，亦以为无可医治待时而已。后忽闻愚善治此证，求为诊视。其脉左右皆弦细无力，一息近六至。

诊断

此乃由闭经而积成癥瘕，由癥瘕而浸成虚劳之证也。此宜先注意治其虚劳，而以消癥瘕之品辅之。

处方

生怀山药一两
 　　大甘枸杞一两
 　　生怀地黄五钱
 　　玄参四钱
 　　沙参四钱
 　　生箭芪三钱
 　　天冬三钱
 　　三棱钱半
 　　莪术钱半
 　生鸡内金黄色的捣钱半


共煎汤一大盅，温服。

方解

方中用三棱、莪术，非但以之消癥瘕也，诚以此证廉于饮食，方中鸡内金固能消食，而三棱、莪术与黄芪并用，实更有开胃健脾之功。脾胃健壮，不但善消饮食，兼能运化药力使病速愈也。

复诊

将药连服六剂，寒热已愈，饮食加多，咳嗽吐痰亦大轻减。癥瘕虽未见消，然从前时或作疼今则不复疼矣。其脉亦较前颇有起色。拟再治以半补虚劳半消癥瘕之方。

处方

生怀山药一两
 　　大甘枸杞一两
 　　生怀地黄八钱
 　　生箭芪四钱
 　　沙参四钱
 　　生杭芍四钱
 　　天冬四钱
 　　三棱二钱
 　　莪术二钱
 　桃仁去皮二两
 　　生鸡内金黄色的捣钱半


共煎汤一大盅，温服。

三诊

将药连服六剂，咳嗽吐痰皆愈，身形已渐强壮，脉象又较前有力，至数复常。至此虚劳已愈，无庸再治。其癥瘕虽未见消，而较前颇软，拟再专用药消之。

处方

生箭芪六钱
 　　天花粉五钱
 　　生怀山药五钱
 　　三棱三钱
 　莪术三钱
 　　怀牛膝三钱
 　　潞党参三钱
 　　知母三钱
 　　桃仁去皮二钱
 　生鸡内金黄色的捣二钱
 　　生水蛭捣碎二钱


共煎汤一大盅，温服。

效果

将药连服十二剂，其瘀血忽然降下若干，紫黑成块，杂以脂膜，癥瘕全消。为其病积太久，恐未除根，俾日用山楂片两许，煮汤冲红蔗糖，当茶饮之以善其后。

产后温病

天津一区，李氏妇，年二十七岁，于中秋节后得温病。

病因

产后六日，更衣入厕受风。

证候

自厕返后，觉周身发冷，更数小时，冷已又复发热，自用生姜、红糖煎汤乘热饮之，周身得汗稍愈，至汗解而其热如故。迁延两日热益盛，心中烦躁作渴。急延愚为诊视，见其满面火色，且微喘，诊其脉象洪实，右部尤甚，一分钟九十三至，舌苔满布白而微黄，大便自病后未行。

诊断

此乃产后阴虚生内热，略为外感拘束而即成温病也。其心中烦躁而渴者，因产后肾阴虚损，不能上达舌本，且不能与心火相济也。其微喘者，因肾虚不能纳气也。其舌苔白而微黄者，热已入阳明之府也。其脉洪实兼数者，此阳明府热已实，又有阴虚之象也。宜治以白虎加人参汤更少为变通之，方于产后无碍。

处方

生石膏捣细三两
 　　野台参四钱
 　　玄参一两
 　　生怀山药八钱
 　　甘草三钱


共煎汤三盅，分三次温饮下。

方解

按此方即白虎加人参汤，以玄参代知母，生山药代粳米也。《伤寒》书中用白虎汤之定例，汗吐下后加人参，以其虚也。渴者加人参，以其津液不上潮也。至产后则虚之尤虚，且又作渴，其宜加人参明矣。至以玄参代知母者，因玄参《本经》原谓其治产乳余疾也。以生山药代粳米者，因山药之甘温既能代粳米和胃，而其所含多量之蛋白质，更能补益产后者之肾虚也。如此变通，其方虽在产后用之，可毫无妨碍，况石膏《本经》原谓其微寒，且明载其主产乳乎。

复诊

服药一剂，热退强半，渴喘皆愈。脉象已近和平，大便犹未通下。宜大滋真阴以退其余热，而复少加补气之药佐之。诚以气旺则血易生，即真阴易复也。

处方

玄参二钱
 　　野党参五钱


共煎汤两盅，分两次温饮下。

效果

将药煎服两剂，大便通下，病遂全愈。


流产后满闷

天津一区，张氏妇，年二十六岁，流产之后胃脘满闷，不能进食。

病因

孕已四月，自觉胃口满闷，倩人以手为之下推，因用力下推至脐，遂至流产。

证候

流产之后，忽觉气血上涌充塞胃口，三日之间分毫不能进食。动则作喘，头目眩晕，心中怔忡，脉象微弱，两尺无根。其夫张耀华，曾因肺病吐脓血，经愚治愈，因相信复急延为诊治。

诊断

此证因流产后下焦暴虚，肾气不能固摄冲气，遂因之上冲。夫冲脉原上隶阳明胃腑，其气上冲胃气即不能下降(胃气以息息下行为顺)
 ，是以胃中胀满，不能进食。治此等证者，若用开破之药开之，胀满去而其人或至于虚脱。宜投以峻补之剂，更用重镇之药辅之以引之下行，则上之郁开而下焦之虚亦即受此补剂之培养矣。

处方

大潞参四钱
 　　生赭石轧细一两
 　　生怀山药一两
 　　熟怀地黄一两
 　　玄参八钱
 　　净萸肉八钱
 　　紫苏子炒捣三钱
 　　生麦芽三钱


共煎汤一大盅，分两次温服下。

方解

方中用生麦芽，非取其化食消胀也。诚以人之肝气宜升，胃气宜降，凡用重剂降胃，必须少用升肝之药佐之，以防其肝气不舒。麦芽生用原善舒肝，况其性能补益胃中酸汁，兼为化食消胀之妙品乎。

效果

将药煎服一剂，胃中豁然顿开，能进饮食，又连服两剂，喘与怔忡皆愈。

月闭兼温疹靥急

天津城里丁家胡同，杨氏女，年十五岁，先患月闭，继又染温疹靥急。

病因

自十四岁月信已通，后因肝气不舒，致月信半载不至，继又感发温疹，初见点即靥。

证候

初因月信久闭，已发热瘦弱，懒于饮食，恒倦卧终日不起，继受温疹，寒热往来。其寒时觉体热减轻，至热时较从前之热增加数倍，又加以疹初见点即靥，其毒热内攻，心中烦躁怔忡，剧时精神昏愦，恒作谵语，舌苔白而中心已黄，毫无津液。大便数日未行。其脉觉寒时似近闭塞，觉热时又似洪大而重按不实，一息五至强。

诊断

此证因阴分亏损将成劳瘵，又兼外感内侵，病连少阳，是以寒热往来，又加以疹毒之热，不能外透而内攻，是以烦躁怔忡，神昏谵语。此乃内伤外感两剧之证也。宜用大剂滋其真阴清其毒热，更佐以托疹透表之品当能奏效。

处方

生石膏捣细二两
 　　野台参三钱
 　　玄参一两
 　　生怀山药一两
 　　大甘枸杞六钱
 　　知母四钱
 　　连翘三钱
 　　蝉退二钱
 　　茵陈二钱
 僵蚕钱半
 　　鲜芦根四钱


共煎汤三盅，分三次温饮下。嘱其服一剂热不退时，可即原方再服，若服至大便通下且微溏时，即宜停药勿服。

复诊

将药煎服两剂，大热始退，不复寒热往来，疹未表出而心已不烦躁怔忡。知其毒由内消，当不变生他故。大便通下一次亦未见溏，再诊其脉已近和平，惟至数仍数，知其外感已愈十之八九，而真阴犹未复也。拟再滋补其真阴，培养其血脉，俾其真阴充足，血脉调和，月信自然通顺而不愆期矣。

处方

生怀山药一两
 　　大甘枸杞一两
 　　玄参五钱
 　　地骨皮五钱
 　　龙眼肉五钱
 　　北沙参五钱
 　　生杭芍三钱
 　　生鸡内金黄色的捣钱半
 　　甘草二钱


共煎汤一大盅，温服。

三诊

将药连服四剂，饮食增加，精神较前振作，自觉诸病皆无，惟腹中间有疼时，此月信欲通而未能即通也。再诊其脉已和平四至矣。知方中凉药宜减，再少加活血化瘀之品。

处方

生怀山药一两
 　　大甘枸杞一两
 　　龙眼肉六钱
 　　当归五钱
 　　玄参三钱
 　　地骨皮三钱
 　　生杭芍三钱
 　　生鸡内金黄色的捣钱半
 　土鳖虫五个大者捣
 　　甘草钱半
 　　生姜三片


共煎汤一大盅，温服。

效果

此药连服十剂，腹已不疼，身形已渐胖壮，惟月信仍未至，俾停药静候。旬日后月信遂见，因将原方略为加减，再服数剂，以善其后。

或问

方书治温疹之方，未见有用参者。开首之方原以治温疹为急务，即有内伤亦当从缓治之，而方中用野台参者其义何居?答曰:《伤寒论》用白虎汤之例，汗吐下后加人参以其虚也，渴者加人参以其气虚不能助津液上潮也。今此证当久病内亏之余，不但其血分虚损，其气分亦必虚损。若但知用白虎汤以清其热，不知加参以助之，而热转不清，且更有病转加剧之时(观药物篇人参后附载医案可知)
 。此证之用人参，实欲其热之速退也。且此证疹靥之急，亦气分不足之故。用参助石膏以清外感之热，即藉其力以托疹毒外出，更可藉之以补从前之虚劳。是此方中之用参，诚为内伤外感兼顾之要药也。

或问

凡病见寒热往来者，多系病兼少阳，是以治之者恒用柴胡以和解之。今方中未用柴胡，而寒热往来亦愈何也?答曰:柴胡虽能和解少阳，而其升提之力甚大，此证根本已虚，实不任柴胡之升提。方中茵陈乃青蒿之嫩者，经冬不枯，饱沃霜雪，至春得少阳最初之气，即萌动发生，是以其性凉而能散，最能宣通少阳之郁热，可为柴胡之代用品。实为少阳病兼虚者无尚之妙药也，况又有芦根亦少阳药，更可与之相助为理乎，此所以不用柴胡亦能愈其寒热往来也。


处女经闭

天津南开中学旁，陈氏女，年十七岁，经通忽又半载不至。

病因

项侧生有瘰疬，服药疗治，过于咸寒，致伤脾胃，饮食减少，遂至经闭。

证候

午前微觉寒凉日加，申时又复潮热，然不甚剧。黎明时或微出汗，咳嗽有痰，夜间略甚，然仍无妨于安眠。饮食消化不良，较寻常减半。心中恒觉发热思食凉食，大便干燥，三四日一行。其脉左部弦而微硬，右部脉亦近弦，而重诊无力，一息搏逾五至。

诊断

此因饮食减少，生血不足以至经闭也。其午前觉凉者，其气分亦有不足，不能乘阳气上升之时而宣布也。至其晚间之觉热，则显为血虚之象。至于心中发热，是因阴虚生内热也。其热上升伤肺易生咳嗽，胃中消化不良易生痰涎，此咳嗽又多痰也。其大便燥结者，因脾胃伤损失传送之力，而血虚阴亏又不能润其肠也。左脉弦而兼硬者，心血虚损不能润肝滋肾也。右脉弦而无力者，肺之津液胃之酸汁皆亏，又兼肺胃之气分皆不足也。拟治以资生通脉汤(方在方剂篇八卷)
 ，复即原方略为加减，俾与证相宜。

处方

白术炒三钱
 　　生怀山药八钱
 　　大甘枸杞六钱
 　　龙眼肉五钱
 　　生怀地黄五钱
 　　玄参四钱
 　　生杭芍四钱
 　　生赭石轧细四钱
 　当归四钱
 　　桃仁二钱
 　　红花钱半
 　　甘草二钱


共煎汤一大盅，温服。

复诊

将药连服二十余剂(随时略有加减)
 ，饮食增多，身形健壮，诸病皆愈。惟月信犹未通，宜再注意通其月信。

处方

生水蛭轧为细末一两
 　　生怀山药轧为细末半斤


每用山药末七钱，凉水调和煮作茶汤，加红蔗糖融化，令其适口，以之送服水蛭末六分，一日再服，当点心用之，久则月信必通。

效果

按方服过旬日，月信果通下，从此经血调和无病。

方解

水蛭《本经》原无炙用之文，而后世本草谓若不炙即用之，得水即活，殊为荒唐之言。尝试用此药，先用炙者无效，后改用生者，见效甚速(方剂篇七卷理冲丸后附有医案，且论水蛭之性甚详)
 ，其性并不猛烈，惟稍有刺激性。屡服恐于胃不宜，用山药煮粥送服，此即《金匮》硝石矾石散送以大麦粥之义也。且山药饶有补益之力，又为寻常服食之品，以其粥送水蛭，既可防其开破伤正，且又善于调和胃腑也。

血崩证

天津二区，徐姓妇人，年十八岁，得血崩证。

病因

家庭不和，激动肝火，因致下血不止。

证候

初时下血甚多，屡经医治，月余血虽见少，而终不能止。脉象濡弱，而搏近五至，呼吸短气，自觉当呼气外出之时，稍须努力，不能顺呼吸之自然，过午潮热，然不甚剧。

诊断

此胸中大气下陷，其阴分兼亏损也。为其大气下陷，所以呼气努力，下血不止。为其阴分亏损，所以过午潮热。宜补其大气，滋其真阴，而兼用升举固涩之品方能治愈。

处方

生箭芪一两
 　　白术炒五钱
 　　大生地一两
 　　龙骨煅捣一两
 　牡蛎煅捣一两
 　　天花粉六钱
 　　苦参四钱
 　　黄柏四钱
 　　柴胡三钱
 　　海螵蛸去甲三钱
 　　茜草二钱


西药麦角中者一个，搀乳糖五分，共研细，将中药煎汤两大盅，分两次服，麦角末亦分两次送服。

效果

煎服一剂，其血顿止，分毫皆无，短气与潮热皆愈。再为开调补气血之剂，俾服数剂以善其后。

附录保赤良方:

治小儿之书，有《儿科辑要》，著此书者为姚济苍君。辽源友人王止孚曾赠一部，书中谓小儿初生时，宜急用手指蘸鸡蛋清摩擦其脊骨，自下而上须着力挨次摩擦，其摩擦之处，即出若干粗黑毛，如拔净可免抽风及他病。王君曾自试其方，确有效验，因多买其书，以送朋友。会比邻王姓小孩降生后不哭不乳，授以此方治之，现出黑粗毛若干，为拔净，即啼哭食乳矣。此诚保赤之良方也。其黑毛之生，多在脊骨靠下处，擦时于其处尤宜注意。见此方者，若能广传诚积善之一道也。


附一、第一集三三医书评

(答《三三医报》社长裘吉生函)

《温热逢源》第一种评

仲圣《伤寒论》一书，详论伤寒，略于论温病，遂使后世之治温热者，各执己见，鲜所折衷。斯编上溯《内经》，凡《内经》论温热者，逐节备载，详为注疏，于温热之证，已能探本穷源。而复即《伤寒论》中之未明言温病而实则温病者，复列若干条，亦复详为注疏。所尤足贵者，伤寒少阴篇两三日内，即有大热数条，皆解为伏温发动。所谓独具卓识，勘破千古疑团。仆阅至此，不觉手舞足蹈，乐不可支。或疑少阴病，必脉象沉细，似与温热之脉不符，不知邪伏少阴，若能达于三阳，则脉洪大，不能达于三阳，虽中有大热，而仍沉细。多参此理，不但能得温热治法，即伤寒一书，亦可豁然贯通矣。

《医事启源》第二种评

吾中华医学，创之四千年以前，博大精深，于医理医术，无所不包，无所不盖。乃自西学东渐，浅见者流，竟至厌故喜新，数典忘祖，真可叹也。孰意日本亮祗卿医士，竟能笃信汉学，成《医事启源》一书。凡西人医学新奇之处，莫不于中医古籍得其源本，而特为表彰。俾习医者，知自农轩迄汉唐诸书，皆可宝贵，吾中华医界览之，能无感愧交集而自奋勉也乎!

《医经秘旨》第三种评

治病贵究其原因，原因既得，则临证用药知所注重，不治其病而其病自愈。不然，则治标遗本，以治此人此病则效，以治彼人此病不惟不效，转有因之加剧者。《医经秘旨》一书，持此宗旨，凡论病临证，莫不为隔二隔三之治法。且广引经文以相印证，又无不与经旨吻合。至其论人身之阴阳，深得《易经》阴阳互根之理，尤为精奥。

《医病简要》第四种评

医学之理，贵由博返要，尤贵以要赅博。《医病简要》一书，所载病案无多，而分门别类，引申触长，实于医理无所不包，无所不彻。且又时出妙论，时用奇方，发前人所未发，治他人所不能治，且能逆料其将变何证，应如桴鼓，诚为医学中之善本也。

《医阶辨症》第五种评

病之为类多矣，而一病之中，其病因又分多类，使不能细为区别，诊病恒误于疑似之间，用药又何能吻合乎?《医阶辨症》一书，证分三十九门，又于每门相类之证，细辨其同中之异。更于相异之处，各究其病因，俾人认定方针，不迷所向。读斯编者，直如饮上池之水，洞见垣一方人也。后附虚证用药之法，亦议论精确可喜。

《喉科秘诀》第六种评

咽喉之证，最为紧要，因其为地无多，食息皆由之经过，偶有阻塞，则食息俱困也。《喉科秘诀》一书，较之他喉科之书，独为详细精确，服药敷药之外，又辅以针法、灸法，则收效益捷。其喉证种种名目，亦他书所未备，又得时贤曹炳章之批评，可谓尽善尽美矣。

《疬科全书》第七种评

疬证西人每用手术剖割，然割处愈后必有刀痕，且又不易除根。尝见有割至再三，其割时屡用麻醉药，致损伤元气，身形因之羸弱者。至中法服药内消，又必需以岁月收功，恒苦其过缓。《疬科全书》之法，以点药治其标，以服药清其本，且其内服之药，又分别各种原因，辨证既精，制方更妙，真疬科之善本也。

《时行伏阴刍言》第八种评

伏阴之证，古书未载，偶遇其证，人或即以霍乱治之。然霍乱无论阴阳，必然腹痛，而伏阴虽至吐泻转筋，不觉腹痛。盖因春夏偶受寒凉，伏于膜原，因感而发，阻塞气化，清不能升，浊不能降，以致先泻后吐，吐泻不已，遂至转筋。治之宜扶阳抑阴，温中散寒，书中苏砂平胃一方，随症加减，投之皆效。诚无尚之妙方也。至参用经方，若附子理中、旋覆代赭诸方，亦莫不与病机吻合。至李贡三君批注此书，谓拙拟之卫生防疫宝丹，以治伏阴，亦屡试屡效，斯又愚拟方时所未计及者也。

《村居救急方》第九种评

医书以普济生命为宗旨，然必待知医者始能用其书，则所济亦非普矣。至《村居救急方》，多用乡村中寻常物产，知医者能用，不知医者亦能择用。用之得当，转能治大病，即不得当，亦无甚害，诚村居救急之良方也。至于儿科、产科，备载无遗，尤为周密。


《驱蛊燃犀录》第十种评

阅驱蛊全书，真如温太真燃犀牛渚，洞彻深渊，物无遁形，奇态怪状尽现目前。向阅经史及方书所载，疾化竖子，疮中腹中有各样动物，心恒疑之。今观斯编，觉四十余年疑团，豁然顿解，真快事也。所又可取者，驱蛊不必珍贵之品，如败鼓皮、薄荷油，皆为驱蛊要品。盖鼓皮至败，必经鼓桴震动几千万遍，其震动之余威，直如雷霆;薄荷古原名苛，其苛辣之性，实禀秋金至刚之气，故用二物驱蛊，则蛊皆披靡，至于防蛊、捉蛊、辨蛊，一切诸法，莫不详细精妙，道人岂仙佛化身也，不然何仅以燃犀为号，不留姓氏于人间耶?

《外科方外奇方》第十一种评

此书第一卷分四部:一曰升降部，升降诸丹无所不备。所异者升丹不但有红升，且有白升，至降丹则可降之再二再三，屡次另加药品，俾用此药者，化腐即以生肌，毫无痛楚;二曰围药部，其锭药、散药诸方，围于外者，能束住疮根，不使散漫，即以防周身之热力贯注于疮，其敷于内者，能使疮毒暗消于无形，不留芥蒂;三曰内消部，所载内服诸药，并皆精妙;四曰内护部，能护卫心主，不使疮毒内攻。此虽为第一卷之四部，实为全书提纲，至二卷、三卷，疮科杂证俱备，四卷论治疔毒之诸方，尤为精当。

《咳论经旨》第十二种评

统观《咳论经旨》全书，凡《内经》、《难经》、《金匮》、《伤寒》、《脉经》诸书之论咳者，莫不备载。且逐节逐句诠解甚明，或引注疏，或参己见，务将经旨曲曲传出。俾咳证之病因，尽皆披露，是其书不但为治咳证法程，实亦解经之善本矣。

《临证经验舌法》第十三种评

从来望居四诊之首，较闻、问、切为尤要。然望其外，又不如望其内，至于临证验舌一法，则自外而内矣。古者验舌无专书，至于《金镜录》、《观舌心法》诸书，又专为伤寒而设，未及他证。今观杨君云峰所撰验舌一书，其法简而赅，圆机活泼，又示人以法外之法，诚于四诊之外独树一帜。且于每一种舌下，又必缀明当用何方，或用何方加减，洵诊病之金鉴也。

《沈氏经验方》第十四种评

尝思天下事，非亲自实验中来，虽言之凿凿犹不足信。近阅《沈氏经验方》一书，历数所用诸方，效验彰彰可考。且其人好行其德，随身自带救急良药，到处济人，其人纯乎善人，其言必确然可信，其方必为救人之良方无疑也。且愚细审其方，实皆能出奇致胜。至其后选杂证诸方，多有愚所喜用者，其奏效之处，亦诚如其书中所言也。

《痧疫指迷》第十五种评

痧证与霍乱，皆属暴病，然霍乱可以疫统之，因霍乱多遍境传染，痧证则偶有一二也。《痧疫指迷》能见及此，故命名则痧疫并列。至用方处，则痧与霍乱，亦恒浑同治之。其开卷急救溯源段，谓霍乱痧胀诸病，最紧急者莫如闭痧。然有寒闭、热闭，寒闭开以热药，热闭开以寒药，可谓精论不磨。至其选用诸方，有开寒闭者，有开热闭者，有寒、热二闭皆能开者，更辅以刮法、灸法、刺法，则痧疫诸证，皆能随手奏效。

《灵兰要览》第十六种评

金坛王宇泰先生，有明一代之医宗也。所著《医统》、《准绳》之外，又有《灵兰要览》两卷。细阅其书，是先生于各种病证独有会心之处，特为录出。而于喘证，腰痛两门，持论尤为精确，原可与《医统》、《准绳》相辅而行，洵可宝贵也。

《凌临灵方》第十七种评

临证之道，不用古方，不能治病，拘守古方，亦不能治病。《凌临灵方》一书，其谈理透彻，仿佛香岩，其药玄妙，仿佛潜斋，折衷经义而不尽用经方，即选用经方，亦必因证化裁与病机息息相赴。名为灵方，可谓名实相符矣。

《推篷悟话》第十八种评

愚尝论哲学通于医学，今观李元荐先生《推篷悟话》，语语多从哲学中来。故其中论人身之气化，较他书为独精。不拘于谈医，而医理转因之透彻无遗。此所谓超以象外得其寰中也。医者执此，既能得养生之道，更能精救人之术矣。

《旧德堂医案》第十九种评

尝思医者喜阅医案，为其足以瀹我性灵，益我神智也。然必其人之性灵神智，迥异恒流，而后其治验之案，乃能神明变化，广被医林。愚尝执此以衡近代医案，得三家焉。一为喻氏《寓意草》，二为徐氏《洄溪医案》，其三即为《旧德堂医案》也。三家并峙，直如华岳三峰矣。

《内经辩言》第二十种评

《内经》之书最古，时当初造文字，字不足用，原有通用之法，有如四子书中人通于仁，谦通于惬者是也。且年湮代远，口授笔录，亥豕鲁鱼之讹，尤所不免。释经者不谙古训，惟知循文强解，致《内经》精义不明于世，诚于医学大有关系也。前清俞由园先生，博通经史，深于汉学。其《内经辩言》一书，于注疏错误之处，皆本汉学解经之法正之。俾《内经》之精义复明于世，其表彰《内经》之功，何其伟哉。


《诊脉三十二辩》第二十一种评

医家四诊，以辩脉为最要。医者终身临证，而于诊脉之际，总觉游移而无确据。此固因脉法之难学，实亦脉学之书，不能简要详明，令人一目了然也。今阅《诊脉三十二辩》一书，开端先论诊脉大法，提纲挈领，已于脉学探骊得珠。继则纳繁于简令人易于领略。而又各详其脉形，各详其主病，则简而不陋，有如秦镜高悬，令人脏腑备见。继则将脉道经历之处，主生何病，又详细备载。继又论脉之胃气，脉之关格，脉之有无，凡脉学紧要之处，莫不推论尽致。

《专治麻疹初编》第二十二种评

麻疹之证，在小儿最为危险。诚以麻疹之毒，虽发于内，实多兼外感杂证。即天时人事之交，变化无穷，形迹各异，斯非博采群书，集其大成，不足尽麻疹之治法也。近阅《专治麻疹初编》，分述古、征今、方论诸编。其述古也，名言鸿论，搜罗无遗;其征今也，辨证审机，洞彻不爽;其方论亦多采之名家，而兼参以心得。麻疹一科，无证无方不备，洵福幼之佳编也。

《产科心法》第二十三种评

产科之书，行世者非无善本，而法皆不备。《产科心法》一书，于胎前产后诸证，莫不探本穷源，详载治法。其辨妊脉，辨所妊男女，皆极精确。至其所论种子之法，且必得男，尤为奥妙，发人梦醒。

《本草衍句》第二十四种评

赏观古圣作经，文多韵语，句多排偶，取其便于诵读也。至于医书，欲人便于诵读，则编述之时，句法亦宜斟酌。是以《本草衍句》一书，其疏解药性，亦犹他种本草，惟属词比句，易于记诵，最便初学。而每药之下，又详载伍以何药，即能治何病，尤为详细周至。

《先哲医话》第二十五种评

《先哲医话》一书，成于东人。细阅一周，益叹吾中华古圣昔贤文教，广被流泽孔长也。其书集东国汉学名医语录，共有十三家，莫不祖述农轩，私淑仲景，其卓识妙论，皆与经旨相发明。而其中田和东郭论药之精当，荻野台洲辨证之详悉，尤为其中翘楚。吾中华医界对之，能无感愧交集，而深自愤勉也哉!

《陈氏幼科秘诀》第二十六种评

幼科为哑科，痛苦不能自言，而尤皮肤浅薄，脏腑娇嫩，饮食不知自检，易染疾病。加以痘疮、麻疹皆属幼科，是以幼科为难也。陈氏幼科一书，凡于小儿易得之证，莫不详载治法。而于疳积、惊风诸证，论之尤精，治法尤备，名之曰秘诀，洵非溢美也。

《秋疟指南》第二十七种评

《内经》论疟，历举手足十二经，然但详刺法，而未言用药治法。至后世之论疟者，则又责重足少阳一经，而不赅不备。详阅《秋疟指南》，综汇诸疟，皆详载治法，而其自拟两泽汤一方，尤为救颠扶危之妙药，是诚集疟科之大成。俾治疟者，无论所遇何疟，皆胸有定识，不迷所向，洵为疟科之指南矣。

《备急灸法》第二十八种评

针、灸皆治病之捷径，救急要着。然针法非素习者不能，至灸法若知其当灸何处，则人人皆能，是灸法又便于针法也。《备急灸法》一书，传至宋代，佚而复得。即非素习医者，按图各灸其处，亦可随手奏效。而于筋骨诸病，或沉痼之疾，灸之尤为得力，真济世活人之慈航哉。

《医源》第二十九种评

治病必探其源，此中医之特长也。然必于医理先穷其源，而后能临证深探其源。《医源》一书，先由俯察仰观，以深究天地之气化，更因天地气化以推及人身气化，人身之气化明，则医理自能得其源矣。所尤足贵者，河图生成之数理推之，莫不触处洞然，纤微备彻，学医得源，自能临证深探其源矣。

《马培之医案》第三十种评

外科之书，不乏善本，至外科医案，则专集罕觏。马培之先生所评《证治全生集》，久为世所宝贵。今阅其外科医案专集，其审证之确，用药之妙，允足为外科法程。至其所论疠风治法，尤为精当。斯编原可与所论《证治全生集》相辅而行也。

《本事方集》第三十一种评

尝思医方非经名医选择，不足贵，诚以名医能识方，犹伯乐之能相马也。宋名医许叔微先生，曾著《本事书》十卷，久为医界所宝贵。至其续集十卷，则得之日本，诚所谓礼失求诸野矣。今观其书所载诸方，多离奇新异，令人乍视之，不得其解。及深思之，则确有精义，是诚所谓海上仙方，而不可以寻常方术视之者也。

《曹仁伯医案》第三十二种评

人之脏腑，各有体用，各有性情。不知脏腑之体用性情，不能穷病之根源，既知其体用性情，而不知其与气化相关之实际，亦不能穷病之根源。今观曹仁伯先生医案，其于天地之气化，人身之脏腑，研究深矣。故其临证也，能洞达原因，视彻表明，调药疏方，自能息息与病机相赴，医案中之佳品也。

《南医别鉴》第三十三种评

《内经》论五方用药，各有所宜，至后世用药，则惟注重南北之分。诚以北多陆，南多水，北多寒，南多热。为南多热也，故温病多，为南方多热，且多水分，故湿温又多。自叶香岩之《温热论》出，而温病之治法明;薛一瓢之《湿热条辨》出，谓人中气实则病在阳明，中气虚则病入太阴，而湿温之治法亦明。二家之书，诚南医之金鉴也。后公望薛氏著《伤寒辨症歌括》，实则伤寒温热并论。且论温热处，又实本源叶、薛二家，故可与叶、薛二家之书综汇为一编，而为南医之治温热、治湿热者不二法门。究之医皆可贯通，引而申之，触类而长之，即以治北方之病无难矣。


附二、种菊轩诗草

自序

诗以舒胸臆，乃所以适一己之性情，初非求知于外人也。况诗原欠佳，又何必附于自撰医学之后哉!诚以十余前来医报宣传各位同人，声气相通，锡纯不免有以诗应酬之举，竟谬得能诗之名。同人来函多劝再有书出版，当附诗集于后者。而四川万县政界、军界、学界、医界诸大雅，又联名登于杭州《三三医报》，劝将生平诗文并附于书后。乃自顾诗文皆所作无多，而于医界同人行世之新著作，数年来恒为之作序，此亦足见文之一斑矣。今因重违诸大雅之期望，遂但将所撰诗集附载于医案篇之后。而自遴选誉录之际，忽不禁戚然有感焉。忆自幼时从先严丹亭公读书，恒命多读唐诗，且又精选历代名家诗数百篇，以备暇时讽咏。诚以先严素善诗，自著有莲香斋诗稿，是以于教授之际，恒注重于诗。一日试帖诗课，以天宝宫人命题，锡纯诗课中有月送满宫愁之句，先严大加奖异，谓孺子异日当以诗显名。此语迄今已六十年矣，而所作之诗竟同渔翁樵夫之讴歌，毫无骚人风致。回忆先严期许之语，能勿深愧于心乎!夫良弓良冶，箕裘传世。锡纯自幼以至弱冠，日侍先严之侧，每见先严自绘丹青图画，必题以新诗，即景挥毫，顷刻可就。凡有歌咏，皆能为景物绘真写生。而锡纯才质笨鲁，竟不能上绍前徽，此诚所谓其父析薪，其子不克负荷者矣。夫当世多善诗名流，即吾医界中能诗者亦不乏人，其有览斯编而阅到疵瑕之处者，深期不索指教也。

登日观峰诗并序


癸巳孟春，余曾有泰山之行，因为母祈祷病愈，往叩碧霞元君也。路出济南，见其湖(大明湖)山(千佛山)之美，诚古诗所谓济南潇洒小江南也。又南行百里，山势渐高。行近泰山，诸峰攒秀，高插青云，见有矗然起于诸峰环绕之间者，泰山也。其气象庄严，不同诸峰之秀丽。鲁颂所谓泰山严严者，实善为泰山写照也。既至，住山南旅。次息两日，同行者邀翌日登山，未及半夜即起，饱食篝灯而行。循山坡北上，穿山数重，至泰山麓，约高于平地已千尺矣。山麓有门，额横镌孔子登临处五字。入门仍北上，见山路铺青石作蹬，垒级而上，约行五六里，其级渐紧，两旁古柏夹路，粗皆合抱，苍翠可爱，人呼为柏树洞。又行近十里，山势偶有平处，有松三株，其粗未及合抱，而顶大甚平，其荫亩余，同行者谓五大夫松也。问:何以三株?曰:土人谓其二株不受秦封，际天大雨雷电，化云飞去。问:此松数千年何以粗仅如许?曰:土人谓此耻受秦封，而愧惭不长耳!似此荒渺之谈，应出之齐东野人，然亦足征廉耻之念，犹在人心也。过此，则山路尤紧，其蹬宽不容足，而厚则径尺。又约行六七里，其路北上忽穷，因有石壁当前，其高万仞，而东西夹以深涧，下望无底，幸有桥横空。度过东涧，其石壁当桥处镌有云中仙步四字，谓桥之高峻直可凌云也。桥之东数步有亭，过桥坐此，可少歇。亭上匾额为对松亭三字。因亭之东又为一深涧，涧东石壁耸立，壁多石缝，遍生松树近百株。为其生直壁上，纵横偃蹇，奇状异常，故亭以对松名焉。而松枝掩映之中，见有松涛二字镌于壁，每字大可方丈，真奇观也。又十余里，已近山顶，有门当路，额镌南天门三字。登门后，一望平坦。向东北行二里许至泰折，为自古帝王巡东岳祭地之处，碧霞元君庙在焉。庙貌之壮丽闳廓，实为生平所未睹。庙庭有碑丈余，以铜为外廓，系清高宗所立。其文因太后目眚，遥祷碧霞元君而愈。后历年所，太后陡遐。因思为太后夙愿未还，而太后陡遐后，当常依碧霞元君之左右，今至泰山祭碧霞元君以还夙愿，并于此祭太后云云。夫文王陡降，在帝左右，周颂所赓也。今太后陡遐，在碧霞元君左右，是知碧霞元君当为至尊地母之神，故居泰折祭地之处也。过此，则山又起顶，上行之路仍向东北，约行二里强，至岱祠所祀东岳之神(俗呼为天启庙)。又二里许，至山顶极高之处(俗名为玉皇顶)，自古帝王巡东岳祭天于此，建有祠宇，以供上帝。由此东行半里许，为日观峰，不再起顶，有石横出东指约十余丈，宽五丈，作笏形(俗名探海石)。履其上以观日出时，高三丈，下望平地犹黑暗。爰口占五律四韵，以示同人。盖泰山极高峻，四围群山皆未及泰山之半，而白云横带山腰，如烟铺地，诗中之所云云皆实录也。须臾，下方亦明亮，南望白光界地如衣带者，汶水也。汶之北有如菜畦，广袤数尺者，泰安城也。城中他无所见，有一点如玉蜀黍粒。近北城墙处，同行者谓系岱祠，极高峻闳厂，故独见之。于斯自山顶寻他路下行，以便观览。行至二里许，见有磨崖碑，高约三丈，上镌孔子二字，下为积雪所遮不可见。余谓同行者曰，闻泰山有孔子崖，当是此处，下为积雪遮者，崖字也。过此，复归旧路，徐徐下行，见路旁有丰碑屹立(来时路黑故不见)，其文曰，自古祭天有泰坛，祭地于泰折。天有何形象，而祭天者但祭无形象之天，终觉于心未安，于斯有十二旒赭黄袍至尊至贵之神，俨然临乎其上焉。地亦有何形象，而祭地者但祭无形之地，亦觉于心未安，于斯有凰冠霞帔手秉圭璋至尊至贵之神，俨然乎其上焉。夫人皆父天母地，然父尊母亲，为其亲也，呼吸之间即有感应。是以人当困苦疾痛之时，诚心祈祷于碧霞元君而辄有应验云云。观此，则碧霞元君为地母之尊不尤确然可信乎!此碑之外，路旁犹有多碑，然因同行者急欲归寓，无暇细观，及至寓时，日已加申矣。



夜气苍茫里，来登第一峰。

群山丹嶂列，古径白云封。

旭日观初出，青天问可通。

汪洋沧海阔，极目到蓬瀛。


附记:翌日，偕同人进城观览。因忆同人在日观峰盛称岱祠，遂至其处。见周围垒石为墙，墙上生松十余株，似皆数百年物。墙南面平列三门，皆作城门式，而高大少亚于城门。庭中亦多有古松柏，祠之正殿纵横皆九，共为一顶。同人皆夸其殿宇之弘，而余独讶其殿制之异。踌躇再四，恍悟此即泰山下之明堂，宣王听孟子之言，而勿毁者也。犹幸古制留遗至今，犹得观瞻也。

游览既毕，遂与同人出城，逍遥散步，见西南有山，相距六七里许，山形不高，孤立耸秀，因徐步往观。将近山处，见有石碑千余，碣上皆镌有某省府县庄、某姓先人。飨祀之处，石工数百人，所作之碑文亦如此。愚心大疑，询之同人，亦莫明其故。山麓有神祠十所，入视之，皆为阎罗像。此胡为者，心疑愈甚。详观祠庭碑文，乃知此地名蒿里，即封禅书所谓西蒿里也。盖自古相传，谓人之始生，魂灵来自泰山，百岁之后，则魂灵归于蒿里。夫泰山为东岳，东方原为化育之始，而蒿里在泰山坤位，又适为归藏之地，古说之云云，似亦可信。此登泰山祭碧霞元君者，多祭其先于蒿里也。并悟清高宗谓祭碧霞元君即以祭太后，亦犹此义也。




秋日与广平诸同人会治北学舍开轩远眺

结舍临畎亩，秋光匝野排。

凉风吹雨过，夕照送山来(日夕可见太行)
 。

丰岁田家乐，乡心游子怀。

同人欣聚首，佳景共徘徊。

和杨孕灵君甲子生朝偶成(步原韵)

名医间出世，江左屡发祥。

国手年而立，上元月转阳。

活人今仲景，卖药古韩康。

愧和清风句，巴人妄滥觞。

医界君竞爽，前途早着鞭。

新春初度日，化甲半周年。

著述绍先圣，刀圭传后贤。

锡龄膺善果，欣诵九如篇。

贵农

邦以农为本，史家重有年。

稻粱胜珠玉，饮食是民天。

惜物命

生物供饮馔，余心殊不安。

虽微亦性命，何忍竟相残。

悯时

世运何纷扰，天心问有无。

哀鸿飞遍野，含泪独踌躇。

德州军中视日报有感

神州倏忽变沧桑，骤雨狂风几莫当。

时事怆怀增感慨，天心搔首竟苍茫。

英雄造世空悬忆，鹬蚌相持转自戕。

万种愁思消未尽，闻鸡起舞剑生光。

德州卫岸有感(时洪宪僭号)

浮沉世世竟年年，百丈狂澜谁障川。

傀儡登场原是戏，书生扼腕亦徒然。

垒卵国运风潮涌，逝水光阴岁月迁。

消尽愁思端借酒，俗尘不混醉中天。

秋日闲游卫岸

西风摇落卫河边，极目云山意渺然。

梵阁铃声黄叶寺，渔舟笛韵白苹天。

崎岖命运蚕丛路，潇洒胸怀诗酒缘。

且喜秋光三径满，菊花香里任留连。

月夜独步河上

黄河堤外水无涯，星宿来源极目奢。

万里洪涛飞雪浪，一滩皓月晒银砂。

年垂白首还为客，春老青山未见花。

潦倒此生成底事，空杯壮志欲乘槎。

题扇诗并序


客居濮阳，寓近舞台，时河工兴举演戏，赛神班中有童子馥花，年十五岁，充花旦脚色，持扇造寓求诗，因成四韵，为书扇上，其面色过白，善笑善舞，故诗中云云。



傅粉何郎辨未真，恍疑仙子落寰尘。

歌喉呖呖莺声啭，舞袖翩翩凤翼分。

杨柳临风工态度，芙蓉出水写精神。

阳春一出行云遏，真个魂消顾曲人。

广平学舍题壁并序


乙卯季夏，自澶渊之南移住广平，溽暑长途颇形劳瘁，至广平后借寓治北学舍，地居高阜，下临旷野，时当雨后，禾黍之光油然在目，绕以清流，蛙声鼓吹，觉心目顿爽。学中主讲者三人，为李君济民、张君严卿、张君秀升，皆博雅君子也。倾盖定交，臭味浃洽，遂赋此以志之。



征尘仆仆太行东，小寓琅环俗虑空。

两部鼓吹新雨后，四围禾黍澹烟中。

如毡细草缘皆绿，带露琦花榜户红。

更喜主人皆雅士，快谈今古兴何穷。


广平模范学校题壁

琅环福地甚清奇，瑶草琦花傍短篱。

梵阁铃声风过后(邻古刹)
 ，芸窗琴韵课余时(课余多习琴)
 。

修篁耐雪经冬茂，古木参天入夏宜。

主讲循循皆善诱，菁莪棫朴庆培之。

大名临河旅邸春日即事

细柳垂杨绕岸栽，波光漾绿照楼台。

流莺百啭如珠玉，沙鸟群飞自去来。

水面风微清澹荡，林间月透意徘徊。

内经一卷从容看，又闻渔歌南浦回。

客居大名清明有感

寄居萧寺度年华，举目乡关云树遮。

数盏酒从寒舍饮，半轮月向故园斜。

烟迷卫岸生芳草，雪霁山村见杏花(前二日雨雪)
 。

千里相隔俗未改，门前插柳又家家。

黄鹤楼题壁诗并序


楼在武昌城西北隅蛇山上。蛇山之脉，自东北而西南，起伏一线，势如长蛇。至西北隅起顶而止，人呼为蛇山头焉。山麓有红楼三层，甚高峻，额署黄鹤楼，实为后世添造之楼。旧黄鹤楼原在山腰，日久颓废，经张文襄公督荆时重修，楼亦三层，琉瓦为檐，高峻壮丽，名之为楼实作阁形，额署奥略楼，荆人以志文襄抚荆之功德，故以名焉。楼之第二层供奉文襄遗相一方，人颇致虔诚，是知遗爱在人，自与江山并寿也。其上层则闲游者多饮茶酒其中，四壁题诗甚多，然鲜佳作。再其上为抱膝亭，在山之极高处，下作两层楼式，而楼之上有亭焉。在此四望，知此地虽一面临江，而为江渚环绕，实四面皆水。其对面为龟山，即禹贡之大别山，汉水在山下入江，山介其间，分别江汉，故以名焉。后世呼为龟山者，象形也。山之坡有鹦鹉洲，洲之东有晴川阁，江山胜概历历在目。夫鹦鹉洲原为旧名，而晴川阁则后世摘取崔灏诗句以为名焉，愚因之有感矣。夫止一日之间，人之登楼游眺者，不知凡几。而千古以登黄鹤楼名者，独崔灏、李太白二人。因此，知人无百年不敝之身，而有千古不朽之著作。愚今徘徊此间，前不见古人，后不见来者，俯仰天地，感慨何极，爰成七律四韵，还题于奥略楼上，非敢与前贤竞美也，亦略留雪泥之迹云尔。



高楼突兀半空支，此日登临万象卑。

江汉合流天景阔，龟蛇对峙地形奇。

青山一脉连衡岳，古木千章傍钓坻。

几度凭栏北眺望，苍茫云树起乡思。

汉皋江上偶成


时当三次革命，南方不靖，余偶至汉皋，见其江山之美，竟南北分裂，实有风景不殊之感，且际此列强环伺，毫无御侮之策，而惟阋墙是力，真堪令人浩叹也。



敢将诗酒傲王侯，潇洒闲身幸自由。

天地有情容放浪，江山多致在勾留。

壮怀空击祖生楫，高蹈期随范蠡舟。

世世茫茫难逆料，沧桑不改旧神州。

自汉皋还至保阳即事

北还小住保阳东，度却春光夏又逢。

布谷飞鸣芳树外，垂杨摇曳淡烟中。

青山不断太行脉，微雨吹来大海风。

青酒一樽消世虑，闲愁不使上眉峰。

题东明县漆阳书院

征尘仆仆大河滨，偶至琅环景物新。

拔地危楼红射日，参天古木缘团云。

社余宰肉识王佐(陈平此县人)
 ，濮上观鱼悟道心(庄子为漆园吏处)
 。

流览此邦多胜概，抗怀希古伊何人。

和友人李心泉自咏原韵

未酬壮志鬓先霜，世变倏然一剧场。

跃马英雄徒热恼，骑驴居士自清凉。

扫除俗虑襟怀阔，咏就新诗翰墨香。

慧业如君磨不尽，浮云富贵岂能长。

咏菊诗并序


愚性喜养花，于群花之中又最爱菊，以其性能傲霜，且又种种色相，尽态极妍，而毫无俗意。门前有隙地亩许，结屋数间，编树为篱，种菊其中，外有清溪护绕，恒自汲溪水以灌菊畦，至重阳节，菊英吐艳，满院芬芳，与二三契友饮咏其间，亦隐居之乐事也。



红紫百般孰傲霜，菊花原自殿群芳。

东篱月冷添幽艳，老圃秋深听主张。

不共春华争富贵，独留夕秀振颓唐。

邀来佳客同欣尝，觞咏花前诗几章。

咏菊(在奉省作于锡钧翰林座上)

百花凋谢此花香，骨骼由来能傲霜。

点缀秋容存老圃，扶持晚节仗孤芳。

陶公开径烟霞古，骚客餐英风味凉。

幸有仙翁堪作伴，朝朝相尝兴偏长。


正月上旬怀友人杨杏村

律回太簇又逢春，忽忆蓟门有故人。

慷慨胸怀斑定远，精明韬略马服君。

英雄造世盟夙志，臭味相投契素心。

云白山青千里隔，何时晤语涤尘襟。

和张汉槎自题避秦居原韵

多文为富不忧贫，寄傲名园孰是邻。

栗里归来同靖节，天台小住儗刘晨。

囊中锦绣诗成癖，笔下烟云画有神。

满眼秦坑火未熄，清凉居士独伊人。

琦行不顾恒流嗔，世外烟霞寄此身。

傲骨严霜存硕果，清标明月认前因。

偶逢旧雨谈诗画，常对青山作主宾。

记撰桃源原自况，品同五柳即仙人。

又垒前韵

茅檐稳住莫愁贫，翠竹琦花都是邻。

世外烟霞成大隐，个中风月度良晨。

消磨壮志权行乐，啸傲名园静养神。

诗酒陶情皆慧业，羡君常作散仙人。

寄语恒流且莫嗔，苍天留得等闲身。

潜龙事业先藏用，附骥勋名耻有因。

行乐略为千日醉，伤心未见四夷宾。

东山谢傅岂终老，尚作群生托命人。

和宗弟相臣咏怀二律原韵

想像丰神五度年(相契五年犹未觌面)，两心相契默通玄。

刀圭济众功无量，珍异罗胸书几篇。

救世期弘胞与愿，活人非为姓名传。

萱堂多寿子继业，积善门庭自古然。

戾气中人似虎狂，灵丹救苦病何伤。

术同扁华今谁伍，药核寒凉昔遍尝。

臭味芝兰深结契，逍遥身世任行藏。

羡君洞彻隔垣视，临证何须细较量。

和胡天宗五十自寿原韵

剑铗羞随俗士弹，浮云富贵等闲看。

志存济世弘胞与，水饮上池见肺肝。

医国经纶原素裕，活人千万更何难。

年华半百逢初度，菊绽黄英正可餐。

数卷书成寓化机，轩岐奥理想非非。

神明劳瘁奚暇恤，黎庶恫瘝甚可悲。

既倒狂澜凭挽救，多歧医术定从违。

群生普渡功无量，煦物深恩同曙晖。

感慨同胞忧采薪，抗怀希古贵求真。

经研灵素深参奥，理汇中西妙入神。

愿力慈祥能广被，陶情诗酒不妨贫。

地仙岁月闲中度，随意逍遥江水滨。

吴江枫冷叶丹黄，隐士堂中共举觞。

淡于为官早解组，偶逢作赋喜登场。

功回造化人同寿，德被苍黎后自昌。

调剂阴阳身不老，筹添海屋记沧桑。

咏辽宁城东万泉河并序


辽宁气候寒凉，花木迟发，未至其地者，恒疑殊少佳景，而灵秀所钟随址呈露，一邱一壑自有洞天。因景物之天然，又加以人工点缀，诚有令人尝心悦目者，辽宁城东之万泉河是也。河在城东稍南二里许，平地出泉若干，汇而为泽，广四五里，泽积满则流而为河，出向东南，注于洪河，泽中水深四五尺，无杂草，尽种荷花，有堤相通，堤势蜿蜒曲折，分歧旁达，堤多断处，以通泽水，便舟楫往来，上皆横桥，以便行人。落霞飞虹皆其中桥名，而桥之形势亦如虹飞霞举，高跨水上。缘堤两旁皆植杨柳，泽之四面亦多杨柳护绕。水上楼台数十处，皆极工巧华丽，或为歌馆，或为茶社酒亭，分住其中。当荷花开时，乘轻舟游泳其间，柳荫垂绿，莲蕊飘香，舟行缓缓，风浪无惊，时闻歌韵悠扬，管弦清越，四五契友围坐谈心，时浮以大白快何如哉!爰赋诗以志之。



奉城胜地属东隅，乘兴遨游纵目初。

跨水飞桥虹倒影，缘堤曲径蚁穿珠。

莲花世界真香国，杨柳楼台入画图。

几度万泉河畔立，恍疑仙境是蓬壶。

和徐韵英二十感怀原韵

青年日月未蹉跎，百岁光阴来正多。

志士惟期身有用，达人不问命如何。

精金冶炼方成器，美玉磨砻或借他。

不世才华当奋勉，居诸分寸莫轻过。

英奇间出何论年，生甫弱冠已卓然。

学问渐深同蚁术，才思日进效莺迁。

囊中有草文成锦，笔底生花色更嫣。

权藉刀圭广救世，杏林春暖艳阳天。


感时

茫茫国运未逢涯，极目遥天云雾遮。

来往要冲皆壁垒，村庄何处乐桑麻。

阋墙有力侮谁御，济世无权忿自嗟。

五夜闻鸡思起舞，古希垂老感年华。

吕镜宇尚书八旬晋五寿诞兼重逢赴鹿鸣之期志喜

富贵神仙元老身，逍遥岁月隐风尘。

蓟门耆献存遗爱，桂苑馨香来旧人。

南北飞轮开轻路(曾督修津浦铁路)
 ，欧罗奉檄靖夷风(曾出史德国议和)
 。

生平勋业垂青史，大德由来寿莫伦。

传经家世旧名儒(伯恭后裔)
 ，泽被苍生信不虚。

拯救战危倡结会(曾创中国红十字会)
 ，旬宣秩满共攀车(曾以常镇道内擢遮道攀留者以万计)
 。

精神矍铄邀天佑，时事蜩螗避地居。

佳节重阳菊酒熟，称觞共祝寿如山。

放纸鸢

谁把长绳放太空，制成纸鸢竟知风。

冲虚欲伴九霄鹤，遇顺恍如千里鸿。

翔止全凭操纵稳，飞腾不仗羽毛丰。

吹嘘直上青云路，天际盘旋赖化工。

咏傅星桥表兄元配刘孺人诗并序


傅星桥表兄，资禀颖异。髫龄入泮，为邑名士。元配刘孺人，出沧州望族诗礼门庭，素娴内则。适星桥时，舅姑早亡，惟祖舅阿平公患痿，独存孺人佐夫事其父，朝夕罔懈，阃内诸事，纤悉就理，宜室宜家之什，洵堪为孺人咏焉。不幸星桥早逝，当病危时，孺人割臂和药，焚香吁天，乞以身代，其心亦良苦矣。时其哲嗣金枢甫五岁，孺人柏舟矢志，抚孤恩勤，教养备至。邻里垂其懿行，共为呈请旌表，至斯孺人之苦衷藉以少慰。迨民纪戊辰，年近八旬以寿终。其哲嗣金枢，长号泣血，几至灭性，殡后犹恒绕墓号泣，哀感路人。如此纯孝，诚得于母教者深也。爰赋此以赓飏之。



婺女光临渤海滨，笃生淑德振彝伦。

忘身救婿心何苦，无愧大家(同姑)
 传里人。

自古三迁孟母传，传家有母媲前贤。

抚孤教养恩勤至，有子克家岂偶然。

暮春闲游卫上

卫岸闲游竟忘归，缘堤细草自芳菲。

苔矶镇日从容坐，独对青风看燕飞。

意境

僻处深山不厌深，山花山鸟伴闲身。

开轩朗朗三更月，照得心头悟道心。

题友人张子平别墅(别墅在许孝子庄，门外有许孝子墓)

故人家住屯河滨，别墅晴开景物新。

门外荒台孝子墓，千秋原可结芳邻。

秋日在大名偶眺河上

西风飒飒雁声凉，夹岸园林逗晚芳。

款乃卫河船欲泊，鹢头满载菊花香。

和李心泉咏黄梅诗原韵

[image: ]
 [image: ]
 梅花白雪光，如何此树色偏黄。

祗缘高居群芳首，青帝催他换素装。

题杨如侯君灵素生理新论中肖相

道貌霭如太古春，天人合撰笔通神。

内经精义融中外，仲圣而今有替人。

莫道书生无相才，经纶小试亦安怀。

慈悲大众恒河数，前度如来今又来。

自题衷中参西录中肖相

藐焉俯仰地天中，遭际嶙峋百虑空。

独有拳拳消未尽，同胞疴养系私衷。

惨淡经营几度年，此心非不爱逃禅。

欲求后世堪持赠，长作千秋未了缘。

题友人张叔翔与全连军士摄影

翩翩儒将士赳赳，指臂相连秘运筹。

三十六人抵西海，班超事业惊全欧。

咏药中白头翁


邑治东有古城址基，愚偶登其上，见城阴多长白头翁，而彼处人固未之识也。因剖取鲜根，以治血证之因热者甚效，爰赋诗以志之。



白头翁住古城阴，埋没英才岁月深。

偶遇知音来劝驾，出为斯世起疴沉。


题军士鲁广达肖相

冰雪聪明秋水神，学成韬略几经春。

茫茫尘海谁青眼，落拓英雄竟至今。

题苏明阳君肖相(天地新学社主任)

一点灵台万象含，千秋慧业静中参。

从今开辟新天地，扫尽西人荒渺谈。

题张钟山君肖相(天地新学社副主任，素有修道工夫，故诗中云云)

潇洒风尘一介身，茫茫何处问前因。

钟情吐纳悟玄妙，君是蓬来旧主人。

题姜指欧君肖相(天地新学社编辑主任)

珠玉丰姿秋水神，文参造化笔超群。

毛锥不是封侯业，定远功名须待君。

题优伶孝女诗并序


愚于民纪七稔，应辽宁立达医院之聘，星期得暇，恒出外消遣。一日观剧于会仙茶园，见有女优金翠红者，年近三旬，充髯生角色，演回荆州、柴桑口、空城计诸剧，形容尽致，声情逼肖，而眉目之间时有英气流露，毫无女子态度，心甚异之。归向内子述之，内子曰，此人我甚知悉。其本姓刘，名荆玉，金翠红其所托名也。其家亦栖霞，与余家同移居安东，为比邻。自幼在女子学校读书，颖悟过人，其年少余五岁。当其十一二岁时，放学归家，恒执书质问，余爱其聪明秀婉，意态怜人，每尽情为之讲解，视之如妹，彼亦视余犹姊焉。及余留学东洋，数载始归，其所住之宅已易他姓，细询之，始知荆玉废读学戏，其家已迁居奉天矣。盖其家原无恒产，荆玉又无兄弟，一家数口赖其父刘翁作小经纪，仅能糊口。后因刘翁臂疼病废，饔飧不给，荆玉不忍双亲冻馁，遂弃读学戏，惭执贱业，讳莫如深，故托为金翠红焉。其演剧多在奉城，是以举家就居之。余初来奉时，观剧亦在会仙茶园，荆玉见余在座，出班至座前，殷勤款待，极道契阔，因执余手曰，不竟今生犹得见我姊。言之泪随声坠，余亦凄然泪下。又为另备茶点，其眷眷相依，深情犹如十二岁时也。余曰，彼已嫁人乎?内子曰，未也。彼孝女也，出嫁恐不能养亲，且其立志清高，俟双亲百岁后，当入广宁山中(即古之医巫闾山)，祝发空门，长斋绣佛。曾再三劝喻，其志坚不能夺。盖揣其意，以为十余年混迹靡丽场中，其结局不如斯，不足自明其清白之身也。余闻而嘉其孝，且悲其志，因赋诗三章，浼内子转寄之。荆玉得诗良喜，来寓相谢，且曰从前因事贱业，不敢轻来贵寓相溷，今既如此垂青，荆玉何敢自外!从此，数日辄一至，从内子学风琴，略抚弄即成声调，后因渐稔愚劝以及时出嫁，为女子正规，彼仍坚执素志。愚曰，许字得聘仪，亦可养亲，若欲长生，双修中自有神仙，何必求之于寂寞中也。因历举箫史，携弄玉上升，唐诗人陈陶(即八仙中篮采禾)夫妇，同登仙录。诸事告之，荆玉慧心人，似有会悟，笑而颔之。



云英本是谪仙人，演剧登台为养亲。

靡丽场中完素志，清风明月认前身。

美玉精金莫指瑕，超然出俗洗繁华。

观音大士慈悲甚，愿借祥云护瑞花。

兰蕙由来称国香，蹉跎数载伍群芳。

他年得子清修愿，名列仙班第一行。

中秋望月

中秋佳节卫河滨，消尽烟云宝镜新。

大造似嫌多戾气，月华如水洗乾坤。

题友人张海如所画山水图

万山合沓树槎桠，一径羊肠云半遮。

遥指苍茫烟水里，渔樵相伴是谁家。

寄友人朱钵文

如何倾盖便倾心，臭味相投非自今。

慧业同修来净土，三生石畔问前因。

经纶富有识超群，国土偃蹇竟至今。

若得指挥天下事，神州何患遍烟尘。

题康燮忱色门棒喝集

一掬慈心笔下传，行行珠玉惊青年。

果悟大士低眉意，便是红尘不老仙。

百年寿命最堪思，莫负彼苍赋畀奇。

启后承先担荷重，况复国运仗撑持。

漫道莲开并蒂红，女戎自古困英雄。

瑶编字字精心读，参透禅宗色是空。

咏史

天生王佐本兴刘，初志为韩焉得酬。

灭项亡秦资汉力，英雄终复旧君仇。

出师两表炳千秋，三代英才汉秀留。

天下指挥犹未定，勋名已可比伊周。

强师压境镇从容，决胜谋成游眺中。

报到捷音方对奕，东山气度果恢弘。

扪虱谈笑度恢弘，将相兼才国士风。

正朔关心觇素志，偏邦佐命亦英雄。

神仙骨骼荩臣衷，两定储君默建功。

重造唐家资庙算，漫云将相不相容。

良医良相两盟心，济世活人念念深。

更有文章光日月，千秋俎豆重儒林。

兴亡两代历辽金，隐托角端感主心。

涕泣陈言回功运，一团忠爱贮胸襟。

难星能识功最奇，王佐有才感主知。

华夏重兴资辅弼，祥云预兆隐居时。


题明季费宫人故里


愚在天津，寓东门里大街路北，路南相对即明费宫人故里也。愚素重费宫人节义非常，因赋此以吊之。



为国捐躯烈烈风，卓然巾帼出英雄。

渠魁未纤终赍恨，愍帝有知悯苦衷。

猛将阚如虓虎狂，身经百战助强梁。

一朝断送纤纤手，李逆魂飞魄亦亡。

立春日迟杨杏村不至

严冬消尽意徘徊，渺渺余心独远怀。

北向蓟门几眺望，春风不送故人来。

湖北道中

春山缺处露桃林，翠竹苍松掩映新。

绿水一湾斜抱去，苔矶独立钓鱼人。

观剧偶成


乙卯之岁，客居濮阳时，河工兴举演剧，赛神班中有童子名馥青者，年十四岁，充正旦脚色，风神潇洒，气度从容，最善于舞台之上为烈女节妇传神写照，每演至凄惋之处，则声泪俱下，旁观亦多有泣下者，而余下泪最多，故赋诗以志之。



双眉澹扫善颦颦，潇洒风姿秋水神。

听到歌喉声咽处，青衫司马半湿襟。

装成袅娜恁多情，一出骊歌泪欲倾。

漫道大罗天上曲，人间不得听分明。

雅韵随风来月宫，悠然响遏白云横。

如何仙子多幽恨，常作梨花带雨容。

和友人何筱棠赠妓原韵并劝筱棠为之消籍

珠玉精神白雪心，可怜孽海竟深深。

何郎本是挥豪客，欲赎蛾眉讵惜金。

琵琶一曲奏浔阳，逝水年华徒自伤。

且喜徐娘身未老，臂盟早定有情郎。

慈溪张生甫君六旬寿词

天目两乳长，瑞脉赴钱塘。

龙蟠又虎踞，宋代曾发祥。

余气尚磅礴，直走慈溪乡。

水环山抱处，少微下垂芒。

伊人谁宛在，张君读书堂。

胸中罗万卷，邦家储栋梁。

举世无真尝，荆璞沾莫偿。

出人曾小试，骥足难腾骧。

解组旋饮至，欢迎动一方。

黎庶苦疾厄，先生热中肠。

刀圭活万众，生佛姓字香。

心得难自秘，简册录彰彰。

要旨虚劳著，医学达变详(著有《虚劳要旨》、《医学达变》二书)
 。

风行遍海内，不为名山藏。

先生善养生，精神日倍增。

历年周化甲，意态自纵横。

有如松柏茂，百岁不凋零。

太簇律回新，先生初度辰。

中旬有三日，华堂集嘉宾。

共祝仁者寿，紫霞杯满斟。

岁月既可假，著作更等身。

医界仰山斗，流泽万千春。

赠友人杨杏村


丙辰之岁，客居德州，防次有见习员杨杏村者，居同院宇，朝夕相谈宴见，其器弘识远，议论风生，递谈救时之策，如述家珍。司马德操云，识时务者为俊杰。余今喜遇其人，爰作歌以赠之。



保阳有伟人，家居濡水滨。

聪明本天授，志气愤风云。

胸襟罗万有，学术贯古今。

指挥天下事，如观掌上纹。

纵横亿万里，上下几千春。

雄谈惊四座，听者振精神。

说同生公法，顽石亦倾心。

同胞苦饥溺，岂能长山林。

投笔班定远，请缨汉终军。

同此七尺躯，后先相追寻。

谢何筱棠赠诗为题扇上并为画兰于扇

山左有高士，飘然海鹤姿。

居近王贻上(新城人)
 ，后先相追随。

文章排屈宋，风裁等田夷。

大才难为用，抱负绌数奇。

沙麓初相遇，莫逆两心知。

殷勤奖励意，写作扇头诗。

更为画幽兰，龙蛇腾笔端。

国香况国士，自喻风骨骞。

竭成刍荛句，难答意绵绵。


题画


童子高振先者，友人锡三之哲嗣也。自髫龄已善书画，曾为画山水于扇端，因题其上。



种松作龙鳞，硬干撑浓云。

云白山泼黛，草色蒙茸新。

笔端生造化，景物逼天真。

题友人祁仲安肖相

北海有高士，翛然云鹤姿。

抱负济世略，落拓不逢时。

闲居多韵事，行乐任天倪。

作画学摩诘，作书学羲之。

弹琴多古调，知音少子期。

更悟养生理，玄奥师希夷。

身有九仙骨，何须一品衣。

挽陆军中将黄华轩公

卫岸风寒草色枯，日光黯黯云模糊。林鸟悲鸣厩马嘶，旌旗烈烈树扶疏。景物触怀何惨澹，壁垒依旧元老无。元老为谁我黄公，纶巾羽扇汉伏龙。民国肇造蟊贼起，公镇河朔靖刁风。国家依公将大用，将星忽坠太行东。才堪济世竟不寿，搔首直欲问苍冥。今日万众齐洒泪，我为公哭又为公。赓吁嗟我公遗爱在人兮，德被群生保障一方兮。萑泽风清抚恤士卒兮，待以心腹功垂异祀兮。勋铭鼎钟不朽有三兮，公身皆备神明之寿兮。天地无穷同胞熏沐兮，共荐馨香大招赋罢兮。我心凄怆公感虔诚兮，仿佛来飨骖鸾驾虬兮。空际翱翔俯仰乾坤兮，倍倍增感慨黄泉碧落兮。极目茫茫。

拟诸葛武侯祠堂对联(奉天高等师范题)

学为帝师，才为王佐，六伐七擒廿余载，鞠躬尽瘁。

难回者天，不磨者心，阵图师表亿万年，浩气长存。

放鱼诗并序


有客馈活鲤鱼两尾，皆长尺余，急命孙辈送河中。又家人买鱼中鲤一尾独活，亦命孙辈送河中。因作放鱼诗以留纪念，且欲令孙辈知惜物命也。



鳢眠知拱北，鲤鱼化为能。

水阔任游泳，何落人手中。

送汝归江去，潭深少露踪。

闻香莫贪饵，网罟避重重。

随流多食物，慎勿害微生。

